^

គម្ពីរ​ភាសា​ទំពួន

Tampuan: គម្ពីរ​ភាសា​ទំពួន (Bible)

copyright © 2020 Wycliffe Bible Translators, Inc.
Language: (Tampuan)
Contributor: Wycliffe Bible Translators, Inc.

Print editions are published by:

The Bible Society in Cambodia

P.O. BOX 534, Phnom Penh, Cambodia

(+855) 23-640 3706

info@biblecambodia.org

www.biblecambodia.org

All rights reserved.

2025-07-09

ePub generated by Haiola 8 Aug 2026 from source files dated 9 Jul 2025

742035d0-b3fa-5410-b953-8d4e296ae650

កាណើត អង់កក់ តេះ

១

២

៣

៤

៥

៦

៧

៨

៩

១១

១២

១៣

១៤

១៥

១៦

១៧

១៨

១៩

២១

២២

២៥

២៧

២៨

២៩

៣០

៣២

៣៣

៣៧

៣៨

៣៩

៤០

៤១

៤២

៤៣

៤៥

៤៦

៤៧

៤៨

៤៩

៥០

កាណើត អង់កក់ តេះ

(លោកុប្បត្តិ)

សារ អន់តគ់ រ៉ះ

សារ កាណើត អង់កក់ តេះ រ៉ះ ឡឹង សារ ប‌៉្រ័ះ ប៊កកាតយ័ ប៉ាំងកើត អង់កក់ តេះ លូ ប៉ាំងកើត ប៉ាណូស ប៉ាន់ដា លូ កាណើត សុនសាត អ៊ីស្រាអ៊ែល ឡាក់ ប៉ាសុន ប‌៉្រ័ះ ប៊កកាតយ័។ ពិន ជែក សារ កាណើត អង់កក់ តេះ អា អន់ ពៀរ សារ ឃឺ នីអៀ៖

១-១១ រ៉ះ ឡឹង កាណើត អង់កក់ តេះ កាណើត កាម៉ាក័ លូ អង់កាន់ លូ សារ ប៉ាន់ដា សុនសាត អន់ទៀគៗ។ អូ ទី ពឿ អ្លុ រ៉ះ ប៉ាឡាក់ ឡឹង ដារ់ ឡាក់ សារ ទិណោ័ះ កើត ពឹះ ណោះ អុះ ហះកា សារ ទិណោ័ះ ប៉្រគ័ អន់ ពិន ហ្លង់ ឡឹង សារ ឡាក់ កើត ពឹះ រ៉ប់ ដារ់ អា ឡាក់ កា នីអៀ៖ អាញុ រ៉ីស ទី ណី នីចម័ ? ប៉ាណូស ពិន ត្រគ់ ប៉្រគ័ ង៉ារ នីចម័ ពឹង អង់កក់ តេះ អា ? ញ៉ា ត្រគ់ ប៉ាណូស ប៉្រគ័ គួប លូ ប៉ាណូស ញ៉ាក ខាក់ នីអៀ ? កាណុង សារ ទី ម៉ោញ អា ទី សារ ឡាក់ កា អា៖

កាណើត អង់កក់ តេះ លូ ប៉ាណូស។ (១:១-២:២៥)

សារ ប៉ាណូស ប៉្រគ័ យច លូ ប‌៉្រ័ះ ប៊កកាតយ័។ (៣:១-២៤)

សារ កាអ៊ីន លូ អេបិល លូ សារ គន សោ វគ័ អាដាំ។ (៤:១-៥:៣២)

សារ វគ័ ណូអេ លូ ទៀក តីស រ៉ាឡាប អង់កក់ តេះ។ (៦:១-១០:៣២)

សារ ហី តីស ចាំងហីគ លូ សារ ប‌៉្រ័ះ ប៉ាក្លះ សុនសាត អន់ទៀគៗ ពឹង អង់កក់ តេះ។ (១១:១-៩)

សារ វគ័ យ៉ាគ់ អាប៉្រាហាំ។ (១១:១០-៣២)

១២-៥០ រ៉ះ ឡឹង សារ វគ័ ប៊ក សុនសាត អ៊ីស្រាអ៊ែល។ សារ អា រ៉ះ ឡឹង ឡាបៀប ប‌៉្រ័ះ ប៊កកាតយ័ តង័ ប៉ាណូស ឃឺ អ៊ែ រ៉ើស វគ័ អាប៉្រាហាំ អន់ អន់ហ្នាល់ អ៊ែ ទឹប អ្យិល កូត័ ប៉្រគ័ ង៉ារ កា អ៊ែ ដេល។ ប‌៉្រ័ះ ប៊កកាតយ័ កា សាញ៉ា លូ វគ័ អាប៉្រាហាំ ផា ចឹង អន់ សារ ដាគ់ កា ប៉ាណូស គ្រឹប សុនសាត ញន កា គន សោ ផូង័ វ៉ាច់ អ៊ែ។ កាណុង សារ ទី ពៀរ អា ទី សារ ឡាក់ កា អា ដេល៖

សារ វគ័ អាប៉្រាហាំ។ (១២:១-២៥:១៨)

សារ អ៊ីសាក់ គន វគ័ អាប៉្រាហាំ។ (២៥:១៩-២៦:៣៥)

សារ យ៉ាកុប សោ វគ័ អាប៉្រាហាំ។ (២៧:១-៣៦:៤៣)

សារ យូស៊ែប គន វគ័ យ៉ាកុប។ (៣៧:១-៥០:២៦)

សារ កាណើត អង់កក់ តេះ អន់តគ់ រ៉ះ អន់ ពិន អន់ហ្នាល់ ង៉ារ ប‌៉្រ័ះ ប៊កកាតយ័ ប៉្រគ័ សាគ់ ប៉ាន់ដា កាខាក់ ឃឺ ប‌៉្រ័ះ ប៉ាំងកើត អង់កក់ តេះ លូ ប៉្រគ័ អន់ កាណាគ័ ញ៉ាៗ គ្រឹប នែវ អ្វៃ ពឹង អង់កក់ តេះ អា គឹត ខា កាខាក់ អង់កក់ តេះ ត្រគ់ អ្វៃ កាន់តេ័ះ អំរ៉ាញ អឺញ ប‌៉្រ័ះ ប៊កកាតយ័។ ហះកា ប៉ាណូស ប៉ាក្លះ ឡាច់ ឡឹង ប‌៉្រ័ះ ប៊កកាតយ័ ញន កា ប៉្រគ័ សារ យច ខ ណោះ ហង បះ ទី សារ អូ ដាគ់ គ្រឹប នែវ ម៉ុត អ្វៃ ពឹង អង់កក់ តេះ។ ហះកា ប‌៉្រ័ះ ប៊កកាតយ័ រ៉ើស អ្យក់ សុនសាត អ៊ីស្រាអ៊ែល ភឿ ទ្រៀម ផិនកាន តង័ ប៉ាណូស ពឹង អង់កក់ តេះ។

១

កាណើត តេះ ប៉្លៃង

១ សាគ់ ប៉ាន់ដា កាខាក់ ប‌៉្រ័ះ ប៊កកាតយ័ ប៉ាំងកើត តេះ លូ ប៉្លៃង។ ២ ផះ ណោះ តេះ បើ តាន័ ទី ត្រង័ ទ្រៀយ អុះ អ្វៃ តាដោះ ទី ដឹង ម៉ាម៉ាំង លូ ទៀក ជ្រុ។ ប៉ាង៉ាត័ ប៉ាលឹង ប‌៉្រ័ះ ប៊កកាតយ័ រ៉ៃង រ៉ូ អំប៉ាំង អង់កក់ ទៀក។

៣ ប‌៉្រ័ះ ប៊កកាតយ័ កាប ផា «ហគ់ អន់ ទី តាតារ» តាតារ កា ទី តាទឹច។ ៤ ប‌៉្រ័ះ ប៊កកាតយ័ ហៃ តាតារ ណោះ ដាគ់ កេះ។ អ៊ែ កា កះ ឡាច់ តាតារ ឡឹង ម៉ាម៉ាំង។ ៥ ប‌៉្រ័ះ ប៊កកាតយ័ អន់ សិច តាតារ ណោះ ផា «កាដារ់» លូ អន់ សិច ម៉ាម៉ាំង ផា «កាម៉ាំង»។ ផះ ណោះ ទី កាង៉ាច ទី កាំលឺ ដារ់ ទី ម៉ោញ។

៦ ប‌៉្រ័ះ ប៊កកាតយ័ ផា «ហគ់ អន់ ទី ឡាក់ កា អន់តល័ ពឹង អន់តិគ័ ទៀក ភឿ កះ ទៀក ឡាច់ ឡឹង គួប អ៊ែ»។ ៧ ប‌៉្រ័ះ ប៊កកាតយ័ កា ប៉ាំងកើត អន់តល័ កេះណោះ អ៊ែ កះ ទៀក ឡាក់ អ្វៃ គែង កាន់តេ័ះ អន់តល័ អន់ ឡាច់ ឡឹង ទៀក ឡាក់ អ្វៃ គែង អំប៉ាំង។ ណោះ កា កើត ទី តាទឹច។ ៨ ប‌៉្រ័ះ ប៊កកាតយ័ អន់ សិច អន់តល័ ណោះ ផា «ប៉្លៃង»។ ផះ ណោះ ទី កាង៉ាច ទី កាំលឺ ដារ់ ទី ពៀរ។

៩ ប‌៉្រ័ះ ប៊កកាតយ័ ផា «ហគ់ អន់ ទៀក អ្វៃ គែង កាន់តេ័ះ ប៉្លៃង ប៉ាតុំ អ្វៃ ម៉ោញ ចារ លូ អន់ ទី គោក ដេល»។ ណោះ កា កើត ទី តាទឹច។ ១០ ប‌៉្រ័ះ ប៊កកាតយ័ អន់ សិច គោក ណោះ ផា «តេះ» ទៀក ឡាក់ អ្វៃ ម៉ោញ ចារ ណោះ អ៊ែ អន់ សិច ផា «ទៀក សាឡីគ សាឡាយ»។ ប‌៉្រ័ះ ប៊កកាតយ័ ហៃ តេះ លូ ទៀក ដាគ់ កេះ។ ១១ ប‌៉្រ័ះ ប៊កកាតយ័ កាប ផា «ហគ់ អន់ ទី កាណាគ័ គ្រឹប នែវ ឡាក់ ទី ការ័ ទី តីល ហ៊ន កើត ពឹង តេះ។ ហគ់ អន់ ទី តើម អ៊្លង គ្រឹប នែវ ឡាក់ ទី ប៉្លៃ ប៉ាកាវ»។ ណោះ កា កើត ទី តាទឹច។ ១២ កាណាគ័ គ្រឹប នែវ ឡាក់ ទី ការ័ ទី តីល កា កើត ហ៊ន ពឹង តេះ តាទឹច។ តើម អ៊្លង គ្រឹប នែវ ឡាក់ ទី ប៉្លៃ ប៉ាកាវ កា កើត ហ៊ន តាទឹច ដេល។ ប‌៉្រ័ះ ប៊កកាតយ័ ហៃ កាណាគ័ ទិណោ័ះ កា ដាគ់ កេះ។ ១៣ ផះ ណោះ ទី កាង៉ាច ទី កាំលឺ ដារ់ ទី ប៉ៃង។

១៤ ប‌៉្រ័ះ ប៊កកាតយ័ កាប ផា «ហគ់ អន់ ទី ប៉ាខ្វាល់ តាតារ អ្វៃ ពឹង ប៉្លៃង ភឿ កះ ឡាច់ កាដារ់ ឡឹង កាម៉ាំង ភឿ កាំឡត់ លូ ប៉្រគ័ អន់ អន់ហ្នាល់ ថុន ដារ់ ខៃ សាណាំ។ ១៥ ហគ់ អន់ ប៉ាខ្វាល់ តាតារ អ្វៃ ពឹង ប៉្លៃង ភឿ តាគ់ តាតារ អង់កក់ តេះ»។ ណោះ កា កើត ទី តាទឹច។ ១៦ ណោះ ហង ប‌៉្រ័ះ ប៊កកាតយ័ ប៉ាំងកើត ប៉ាខ្វាល់ តាតារ តីសៗ ពៀរ ប៉ាខ្វាល់ តាតារ ម៉ោញ បក់ តីស ហ៊្លត អន់ តាតារ ផះ កាដារ់ ប៉ាខ្វាល់ តាតារ បក់ ថិ ហ៊្លត អន់ តាតារ ផះ កាម៉ាំង។ អ៊ែ កា ប៉ាំងកើត សំឡង់ ទិណោ័ះ ដេល។ ១៧ ប‌៉្រ័ះ ប៊កកាតយ័ ចៃគ ប៉ាខ្វាល់ តាតារ ទិណោ័ះ ពឹង ប៉្លៃង ភឿ តាគ់ តាតារ អង់កក់ តេះ ១៨ ភឿ កាំឡត់ កាដារ់ កាំឡត់ កាម៉ាំង ភឿ កះ ឡាច់ តាតារ ឡឹង ម៉ាម៉ាំង។ ប‌៉្រ័ះ ប៊កកាតយ័ ហៃ កាណាគ័ ទិណោ័ះ ដាគ់ កេះ។ ១៩ ផះ ណោះ ទី កាង៉ាច ទី កាំលឺ ដារ់ ទី ប៉្វាន់។

២០ ប‌៉្រ័ះ ប៊កកាតយ័ ផា «ហគ់ អន់ ទី កាណាគ័ រ៉ាវ៉ឺញ អៀង អ្វៃ កាណុង ទៀក លូ សៃម ប៉ារ់ ពឹង ប៉្លៃង»។ ២១ ប‌៉្រ័ះ ប៊កកាតយ័ កា ប៉ាំងកើត កាណាគ័ តីស កេង ខាក់ កាណុង សាឡីគ សាឡាយ លូ កាណាគ័ អន់ទៀគៗ ឡាក់ រែ រ៉ាវ៉ឺញ ម៉ឺញ កាណុង ទៀក គ្រឹប នែវ។ អ៊ែ កា ប៉ាំងកើត សៃម ប៉ារ់ គ្រឹប នែវ ដេល។ ប‌៉្រ័ះ ប៊កកាតយ័ ហៃ កាណាគ័ ទិណោ័ះ ដាគ់ កេះ។ ២២ ប‌៉្រ័ះ ប៊កកាតយ័ កាប ផា «ហគ់ អន់ កើត រ៉ាល ទៀល ស៊ក ប៉ាញ័ ទៀក សាឡីគ សាឡាយ លូ អន់ ទី សៃម អៀង ពឹង អង់កក់ តេះ ដេល»។ ២៣ ផះ ណោះ ទី កាង៉ាច ទី កាំលឺ ដារ់ ទី ប៉ាតាម័។

២៤ ប‌៉្រ័ះ ប៊កកាតយ័ កាប ផា «ហគ់ អន់ ទី កាណាគ័ គ្រឹប នែវ កើត អៀង ពឹង អង់កក់ តេះ ឃឺ កាណាគ័ ស្រុក កាណាគ័ ព្រី លូ កាណាគ័ វ៉ាវ៉ារ គ្រឹប នែវ»។ ណោះ កា កើត ទី តាទឹច ហង។ ២៥ ប‌៉្រ័ះ ប៊កកាតយ័ កា ប៉ាំងកើត កាណាគ័ ព្រី គ្រឹប នែវ កាណាគ័ ស្រុក គ្រឹប នែវ លូ កាណាគ័ វ៉ាវ៉ារ ពឹង តេះ គ្រឹប នែវ ដេល។ អ៊ែ ហៃ ប៉ប័ កាណាគ័ ទិណោ័ះ ដាគ់ កេះ។ ២៦ ប‌៉្រ័ះ ប៊កកាតយ័ កាប ផា «អាញ់* ចឹង ប៉ាំងកើត ប៉ាណូស អន់ វ៉ឹច លូ អាញ់ ភឿ អន់ អន់ឌែ ទី អំរ៉ាញ អំប៉ាំង កា ពឹង ទៀក សាឡីគ សាឡាយ លូ អំប៉ាំង សៃម ប៉ារ់ ពឹង ប៉្លៃង លូ កាណាគ័ ស្រុក លូ កាណាគ័ វ៉ាវ៉ារ ទិណោ័ះ ឡាក់ អ្វៃ ពឹង អង់កក់ តេះ លូ ទី អំរ៉ាញ អំប៉ាំង អង់កក់ តេះ ទិណោ័ះ»។ ២៧ ប‌៉្រ័ះ ប៊កកាតយ័ កា ប៉ាំងកើត ប៉ាណូស អន់ វ៉ឹច លូ អ៊ែ។ ប‌៉្រ័ះ ប៊កកាតយ័ ប៉ាំងកើត អន់ឌែ កាម៉ាក័ អង់កាន់។ ២៨ ប‌៉្រ័ះ ប៊កកាតយ័ អន់ សារ ដាគ់ កា អន់ឌែ អ៊ែ ផា «ហគ់ ប៉ាំងកើត គន សោ អន់ អៀង ប៉ាញ័ អង់កក់ តេះ។ កេះណោះ រ៉ាំងហៃ អង់កក់ តេះ អា ពិ អន់ ទី អំរ៉ាញ អំប៉ាំង កា ពឹង ទៀក សាឡីគ សាឡាយ អំប៉ាំង សៃម ប៉ារ់ ពឹង ប៉្លៃង លូ កាណាគ័ ទិណោ័ះ ឡាក់ ចាក ពឹង តេះ»។ ២៩ ប‌៉្រ័ះ ប៊កកាតយ័ កាប ផា «ហៃ អាញ់ ចឹង អន់ អន់ដីស សា សាណា ទិ អា ឡាក់ ទី តីល ហ៊ន គ្រឹប នែវ លូ តើម អ៊្លង ឡាក់ ទី ប៉្លៃ ដេល។ ៣០ អាញ់ ចឹង អន់ អ្យិត ឡន់ ឡាញ់ចឺន ទិណោ័ះ កា អ្យាំ សៃម លូ កាណាគ័ វ៉ាវ៉ារ ឡាក់ អ្វៃ រ៉ីស ពឹង អង់កក់ តេះ ទិណោ័ះ សា ដេល»។ ណោះ កើត ទី តាទឹច ហង។ ៣១ ប‌៉្រ័ះ ប៊កកាតយ័ ហៃ កាណាគ័ ញ៉ា ៗ ទិណោ័ះ ឡាក់ អ៊ែ ទី ប៉ាំងកើត អ៊ែ ប៉ប័ ផា ដាគ់ ឡាយ៉ាម័ ខាក់ កេះ។ ផះ ណោះ ទី កាង៉ាច ទី កាំលឺ ដារ់ ទី ត្រោ។

២

១ នីអៀ ហង ប‌៉្រ័ះ ប៊កកាតយ័ ប៉ាំងកើត តេះ ប៉្លៃង លូ កាណាគ័ ញ៉ាៗ ទិណោ័ះ អ្វៃ ពឹង តេះ លូ អ្វៃ ពឹង ប៉្លៃង កេះ ទិ កេះ។ ២ ទឹល ដារ់ ទី តាំប៉ើះ ង៉ារ ឡាក់ អ៊ែ ប៉្រគ័ កា កេះ ទិ កេះ អ៊ែ កា រ៉ាឡូវ ពឹង ដារ់ ទី តាំប៉ើះ។ ៣ ប‌៉្រ័ះ ប៊កកាតយ័ ប៉្រគ័ អន់ ដារ់ ទី តាំប៉ើះ កើត ដារ់ ដាគ់ សាំរ៉ាប់ រ៉ាឡូវ ប៉ានេ អ៊ែ ខង ដារ់ ណោះ អ៊ែ រ៉ាឡូវ ឡឹង ង៉ារការ អ៊ែ ប៉្រគ័ កេះ ទិ កេះ។

សារ ប‌៉្រ័ះ ប៊កកាតយ័ ប៉ាំងកើត អាដាំ

៤ អា ហង គុល សារ តេះ ប៉្លៃង ផះ ប‌៉្រ័ះ ប៊កកាតយ័ ទី ប៉ាំងកើត ពែ។ ៥ ពឹង អង់កក់ តេះ បើ តាន័ ទី កាណាគ័ ញ៉ា ហ៊ន អុះ អ្យិត ម៉ោញ តើម កា បើ ទី ដេល ខង ប‌៉្រ័ះ ប៊កកាតយ័ បើ តាន័ ប៉ាឡិ ទៀក បី ពឹង អង់កក់ តេះ អុះ កា អូ ទី ប៉ាណូស ពឿ ប៉្រគ័ ម៉ីរ ប៉្រគ័ ង៉ារ ដេល។ ៦ ហះកា ទី ទៀក ហុយ ឡាច់ ឡឹង តេះ ប៉្រគ័ អន់ កា តេះ អ្យោគ។ ៧ ប‌៉្រ័ះ ប៊កកាតយ័ កា អ្យក់ តេះ ម៉ាន ប៉្រគ័ ប៉ាណូស កេះណោះ អ៊ែ ខ្លោម តាម៉ុត កាស៊ែ តាំងហើម រ៉ីស ទ្រង ត្រោម ម៉ូះ ប៉ាណូស អ៊ែ ម៉ាន ណោះ។ ប៉ាណូស ណោះ កា រ៉ីស តាទឹច។ ៨ ប‌៉្រ័ះ ប៊កកាតយ័ កា ប៉្រគ័ សួន សាណា ម៉ោញ ពឹង ព្រី អេឌែន អ្វៃ គែង ដារ់ ឡាច់ កេះណោះ អ្យក់ ប៉ាណូស ឡាក់ អ៊ែ ម៉ាន អន់ អ្វៃ ពឹង សួន សាណា ណោះ។ ៩ កេះណោះ ប‌៉្រ័ះ ប៊កកាតយ័ ប៉្រគ័ អន់ កា តើម អ៊្លង គ្រឹប នែវ ឡាក់ ដាគ់ ឡាយ៉ាម័ ហៃ លូ ប៉្លៃ ប៉ាអាំ សា ហ៊ន ពឹង សួន។ ពឹង អន់តិគ័ សួន ទី តើម អ៊្លង ពៀរ។ ម៉ោញ ប៉្រគ័ អន់ ទី អាញុ រ៉ីស លើយ អូ អ្លុ តោ័ ម៉ោញ ណាវ្គ ប៉្រគ័ អន់ អ្លុ អន់ហ្នាល់ យច ត្រគ់ និះទៅ ដេល។

១០ ទី តាំងលេ ម៉ោញ ហូរ័ ពឹង ព្រី អេឌែន ជ្រោ សួន ណោះ កេះណោះ តាំងលេ សាក្លះ ឡាច់ ប៉្វាន់។ ១១ តាំងលេ ទី ម៉ោញ សិច ពិសុន តាំងលេ អា ហូរ័ យ៉្វារ ព្រី ហាវីឡា ឡាក់ ចារ ទី ម៉ាស។ ១២ ម៉ាស ឡឹង ចារ ណោះ ដាគ់ ឡាយ៉ាម័ លូ ទី ចារ័ បោផូវ លូ ទី តាយ៉ាល័ ចាយ រ៉ាំង ដេល។ ១៣ តាំងលេ ទី ពៀរ សិច គីហុន អ៊ែ ហូរ័ យ៉្វារ ព្រី គូស។ ១៤ តាំងលេ ទី ប៉ៃង សិច ហ៊ីដេគែល តាំងលេ អា ហូរ័ គែង ដារ់ ឡាច់ ព្រី អាស៊ីរី។ តាំងលេ ទី ប៉្វាន់ សិច អឺប៉្រាត។

១៥ ប‌៉្រ័ះ ប៊កកាតយ័ អ្យក់ ប៉ាណូស សិច អាដាំ * ណោះ អន់ អ្វៃ ពឹង សួន អេឌែន ភឿ ប៉្រគ័ ង៉ារ លូ រ៉ាំងហៃ សួន ណោះ។ ១៦ កេះណោះ ប‌៉្រ័ះ ប៊កកាតយ័ រ៉ះ កា អាដាំ នីអៀ «ទិ ប៉្លៃ អ៊្លង ពឹង សួន អា អីស ខឹន សា ១៧ ហះកា ប៉្លៃ អ៊្លង ម៉ោញ តើម ឡាក់ ប៉្រគ័ អន់ អ្លុ អន់ហ្នាល់ យច ត្រគ់ ណោះ អីស ជែ សា។ ផា ដារ់ ចំ អីស សា ប៉្លៃ អ៊្លង ណោះ អីស ចឹង តោ័ តាទឹច ហង»។ ១៨ កេះណោះ ប‌៉្រ័ះ ប៊កកាតយ័ កាប ផា «ប៉ាណូស កាម៉ាក័ អា អ្វៃ ម៉ោញ ដូវ ម៉ោញ ឌែន នីអៀ អូ ដាគ់ អុះ អាញ់ ចឹង ប៉ាំងកើត ប៉ាណូស ម៉ោញ ដូវ ណាវ្គ អន់ តង័ លូ ទី គួប»។ ១៩ កេះណោះ ប‌៉្រ័ះ ប៊កកាតយ័ អ្យក់ តេះ ម៉ាន កាណាគ័ ចាក ពឹង តេះ លូ សៃម ប៉ារ់ ពឹង ប៉្លៃង ទិណោ័ះ។ កេះណោះ អ៊ែ ជឹន កាណាគ័ ទិណោ័ះ ឡាំ ប៉ាគ់ ចារ អាដាំ ខង អ៊ែ ប៉ិច អ្លុ អន់តគ់ ផា អាដាំ ចឹង អន់ សិច នីចម័។ ទឹល នីណោ័ះ កាណាគ័ ទិណោ័ះ កា ទី សិច ពួយ អាដាំ អន់ កា អន់ឌែ។ ២០ អាដាំ អន់ សិច កា អ្យាំ សៃម កាណាគ័ ស្រុក កាណាគ័ ព្រី លូ សៃម ប៉ារ់ ទិណោ័ះ ហះកា អូ ប៉ប័ កាណាគ័ ញ៉ា ចឹង ត្រគ់ អ្លុ តង័ អ៊ែ លូ ប៉្រគ័ គួប អ៊ែ អុះ។ ២១ ទឹល នីណោ័ះ ប‌៉្រ័ះ ប៊កកាតយ័ ប៉្រគ័ អន់ អាដាំ តៃប ពឹល តៃប វ៉ឹច។ អ៊ែ កា អ្យក់ ឡាច់ កាន់តីង ហត់ អាដាំ ម៉ោញ កេះណោះ ប៉ាសឹរ តាំងហាល តៃល ទៅ ណាវ្គ។ ២២ ប‌៉្រ័ះ ប៊កកាតយ័ អ្យក់ កាន់តីង ហត់ ណោះ ប៉ាំងកើត ប៉ាណូស អង់កាន់ កេះណោះ អ៊ែ ជឹន អន់ កា អាដាំ។ ២៣ អាដាំ កាប ផា៖

«អា ហង កាន់តីង កើត ឡាច់ ឡឹង កាន់តីង អាញ់

ប៉ាំងឡៃ កើត ឡាច់ ឡឹង ប៉ាំងឡៃ អាញ់ តាទឹច ហង

អាញ់ ចឹង អន់ សិច អ៊ែ ផា អង់កាន់ †

ខង អ៊ែ កើត ឡាច់ ឡឹង កាម៉ាក័»។

២៤ ញន ខ អា ហង បះ កាម៉ាក័ ឡាច់ ឡឹង មើគ ពឹ ឡាំ អ្វៃ អន់ឌូ លូ កាម៉ាញ់ ទឹប វ៉ឹន កា គួប សោប ទឹល រ៉ប់ ដារ់ អា។ អន់ឌែ ពៀរ ដូវ ណោះ កេះ ឡាក់ កា ឡាកោ ប៉ាំងឡៃ ដឹង ម៉ោញ។ ២៥ ផះ ណោះ កាម៉ាក័ លូ កាម៉ាញ់ អ៊ែ អ្វៃ សាឡុន អូ អ្លុ តាយួស អុះ។

៣

សារ ប៉ាណូស អូ សាំយ៉ាំង ប‌៉្រ័ះ ប៊កកាតយ័

១ កេះណោះ ពិះ ឡាក់ កាណាគ័ អ្លុ ប៉ាញ៉ា ប៉្លាច័ ហ៊្លត ឡឹង ពូ កាណុង កាណាគ័ ព្រី ទិណោ័ះ ឡាក់ ប‌៉្រ័ះ ប៊កកាតយ័ ប៉ាំងកើត អ៊ែ ឡាំ កាកាប លូ អង់កាន់ ផា «នីចម័ ប‌៉្រ័ះ រ៉ះ ផា ទិ ប៉្លៃ អ៊្លង កាណុង សួន អា អ៊ែ អូ អន់ អន់ដីស សា តាទឹច ប ?» ២ អង់កាន់ កា តើល ពិះ ផា «អូ អុះ ប៉្លៃ អ៊្លង កាណុង សួន អា អ៊ែ អន់ ញឹន សា ដោះ។ ៣ ហះកា ដឹង តើម អ៊្លង អ្វៃ ពឹង អន់តិគ័ សួន តោ ប‌៉្រ័ះ ប៊កកាតយ័ ផា "ជែ សា ប៉្លៃ អ៊្លង ណោះ លូ ជែ សាប៉ាគ់ ដៃ ផា អន់ដីស សា លើ សាប៉ាគ់ អន់ដីស ចឹង តោ័"»។ ៤ កេះណោះ ពិះ រ៉ះ កា អង់កាន់ ផា «អន់ដីស អូ តោ័ តាទឹច អុះ។ ៥ ប‌៉្រ័ះ រ៉ះ កា អន់ដីស នីណោ័ះ ខង អ៊ែ អ្លុ អន់តគ់ ផា ដារ់ ចំ អន់ដីស សា ប៉្លៃ អ៊្លង ណោះ ម៉ាត់ អន់ដីស ចឹង តាតារ អន់ដីស ចឹង វ៉ឹច លូ អ៊ែ អ្លុ អន់ហ្នាល់ យច ត្រគ់ និះទៅ ដេល»។ ៦ កេះណោះ អង់កាន់ កា ហៃ តើម អ៊្លង ណោះ ដាគ់ ឡាយ៉ាម័ ទឹប ប៉ិច សា តាទឹច លូ ប៉ិច កា ហ្យាំង សាឡាច់ ដេល អ៊ែ កា អ្លេះ សា ប៉្លៃ អ៊្លង ណោះ តាទឹច លូ ជែក អន់ កា ក្លោ ឡាក់ អ្វៃ អន់ឌូ លូ អ៊ែ ក្លោ អ៊ែ កា សា ដេល។ ៧ កេះណោះ ម៉ាត់ អន់ឌែ កា តាតារ តាទឹច អន់ឌែ កា អ្លុ អន់តគ់ ផា ឡាកោ អ្វៃ សាឡុន។ ណោះ ហង បះ អន់ឌែ អ្លេះ ហ្លា ហ្រា ទៀកម៉ូះ តោត ប៉ាតឹត ប៉្រគ័ អន់ទួប អំប៉ៃន។

៨ ប៉ាគ់ ទឹល កាង៉ាច ខ្យាល ឡាអត់ ផិរៗ អន់ឌែ កាតាំង រ៉ាយ៉ាគ់ ប‌៉្រ័ះ ប៊កកាតយ័ ចាក ពឹង សួន អន់ឌែ កា ប៉ាណាំ គួប សាតាក់ អោន កាន់ទឹង តើម អ៊្លង កាណុង សួន ជែ អន់ អ៊ែ ប៉ប័។ ៩ ប‌៉្រ័ះ ប៊កកាតយ័ កា អើ កាម៉ាក័ ណោះ ផា «អឺ អាដាំ ប៉ាគ់ ចំ អីស អ្វៃ ?» ១០ អ៊ែ តើល ផា «អាញ់ កាតាំង រ៉ាយ៉ាគ់ អីស ចាក កាណុង សួន អាញ់ អ្យូគ ខាក់ អាញ់ សាតាក់ អោន ខង អាញ់ អ្វៃ ឡាកោ តាដោះ»។ ១១ កេះណោះ ប‌៉្រ័ះ ប៊កកាតយ័ អំប៉ញ់ អ៊ែ ផា «ពឿ រ៉ះ កា អីស អន់ អ្លុ អន់តគ់ ផា អីស អ្វៃ ឡាកោ តាដោះ ណោះ ? នីចម័ អីស សា ប៉្លៃ អ៊្លង អាញ់ អូ អន់ សា ពែ ត័ះ ?» ១២ អាដាំ តើល ផា «អង់កាន់ បក់ អីស អន់ អ្វៃ អន់ឌូ លូ អាញ់ អ៊ែ ហង អន់ ប៉្លៃ អ៊្លង កា អាញ់ អាញ់ កា សា និះទៅ ដេល»។ ១៣ កេះណោះ ប‌៉្រ័ះ ប៊កកាតយ័ កាប កា អង់កាន់ ផា «ញ៉ា ត្រគ់ អីស ប៉្រគ័ នីអៀ ?» អង់កាន់ រ៉ះ ផា «ពិះ ប៉ាង៉ល់ ប៉្រើ អាញ់ សា ណោះ ហង បះ អាញ់ សា ប៉្លៃ អ៊្លង ណោះ»។

១៤ កេះណោះ ប‌៉្រ័ះ ប៊កកាតយ័ កាប កា ពិះ ផា «ញន កា អីស ប៉្រគ័ នីអៀ ទិ កាណាគ័ ស្រុក កាណាគ័ ព្រី អីស ហង ចឹង ត្រគ់ ប៉ាស្យាប ក្វា ឡឹង ពូ។ អីស ត្រគ់ ចាក ឡាឡាន លូ វ៉ាច់ សា តេះ ឡុច អាញុ អីស។ ១៥ អាញ់ ចឹង ប៉្រគ័ អន់ អីស លូ អង់កាន់ ទឹប គន សោ អីស លូ គន សោ អង់កាន់ ចឹង កើត តាម៉ឺរ លូ គួប សោប ផូង័ អង់កាន់ ចឹង ចគ័ កល់ អីស អីស ចឹង ចោះ កាន់ទឺល ជុង អ៊ែ»។

១៦ កេះណោះ ប‌៉្រ័ះ ប៊កកាតយ័ កាប កា អង់កាន់ ផា «ផះ អីស ឡាកោ គៀម លូ អ្វៃ ហាអុញ អាញ់ ចឹង ប៉្រគ័ អន់ អីស អីគ ប៉ាណាប ប៉ាបប៉ុន កាខាក់។ អីស ចឹង ទី ពុត ប៉ិច ទី អំរ៉ាញ អំប៉ាំង ក្លោ ហះកា ក្លោ ចឹង ប៉្រគ័ តាំងឡា អ្វៃ អំប៉ាំង អីស»។

១៧ កេះណោះ ប‌៉្រ័ះ ប៊កកាតយ័ កាប កា អាដាំ ផា «ញន កា អីស សាំយ៉ាំង ពួយ ប៉ានឹរ កាម៉ាញ់ លូ សា ប៉្លៃ អ៊្លង ឡាក់ អាញ់ អូ អន់ សា បះ អាញ់ ចឹង ប៉ាស្យាប តេះ អា ញន កា អីស ហង។ អីស ត្រគ់ ប៉្រគ័ ង៉ារ ពឹង តេះ អា សិម ឡាកោ ក្លេ័ះ ប៉ាណាប ប៉ាបប៉ុន លើយ រ៉ប់ ដារ់ ឡុច អាញុ អីស។ ១៨ តេះ ចឹង ហ៊ន អ្យិត សាលៀ អីស ត្រគ់ ប៉្រគ័ ម៉ីរ តប់ សាណា ម៉ាគ់ អីស ចឹង ទី សា។ ១៩ អីស ត្រគ់ ណាំង សា សិម ឡាកោ ក្លេ័ះ ឡាច់ សាអូះ តូះ កាម៉ោគ លើយ ទឹល ដារ់ អីស តោ័ សឹត កេះ តេះ ណាវ្គ ខង អីស កើត ឡឹង តេះ អីស ត្រគ់ កេះ តេះ ទៅ»។

២០ កេះណោះ អាដាំ អន់ សិច កាម៉ាញ់ អ៊ែ ផា អេវ៉ា * ខង អ៊ែ ឡាក់ ម៉ៃគ ប៉ាណូស ទិឌូ។ ២១ កេះណោះ ប‌៉្រ័ះ ប៊កកាតយ័ កា អ្យក់ អង់ការ អ្យាំ ប៉្រគ័ អញ់ជុ ទឹប អាវ ទឹប អន់ កា អាដាំ លូ កាម៉ាញ់ អ៊ែ អន់តុក ពៀត។

២២ កេះណោះ ប‌៉្រ័ះ ប៊កកាតយ័ កាប ផា «កិញអៀ អា ប៉ាណូស អ្លុ អន់ហ្នាល់ យច អន់ហ្នាល់ ត្រគ់ ឡាក់ កា អាញ់ កេះ ដេល។ ទឹល នីណោ័ះ អាញ់ ចឹង កាន់ទឹង ទ្រង ភឿ ជែ អន់ អន់ឌែ ម៉ុត អ្លេះ សា ប៉្លៃ អ៊្លង ឡាក់ អន់ អាញុ រ៉ីស។ ផា អន់ឌែ សា ចឹង ទី អាញុ រ៉ីស លើយ អូ អ្លុ តោ័ អុះ»។ ២៣ កេះណោះ ប‌៉្រ័ះ ប៊កកាតយ័ កា តាំងហ្យិត ឡាច់ អន់ឌែ ឡឹង សួន អេឌែន ភឿ អន់ អន់ឌែ ប៉្រគ័ ម៉ីរ ប៉្រគ័ ង៉ារ សិម ឡាកោ ឡឹង តេះ ឡាក់ អ៊ែ អ្យក់ ម៉ាន ប៉ាំងកើត អន់ឌែ ពែ។ ២៤ តាំងហ្យិត អន់ឌែ កេះ ប‌៉្រ័ះ កា ប៉្រើ មួត ចេរូប៊ីន អ្វៃ ញ៉ាម ហះ អន់ទ្រឹល សួន គែង ដារ់ ឡាច់ ទឹប ទី ដាវ អុញ ឡាក់ កា សាលៀស ញ៉ាម ទ្រង អូ អន់ អន់ឌែ ម៉ុត អ្លេះ សា ប៉្លៃ អ៊្លង ឡាក់ អន់ អាញុ រ៉ីស ណោះ អុះ។

៤

សារ កាអ៊ីន ប៉ាន់តោ័ អេបិល

១ ឡៃង ឡឹង ណោះ អាដាំ តៃប លូ កាម៉ាញ់ អ៊ែ អេវ៉ា កា គៀម អ្វៃ ហាអុញ កើត គន កាម៉ាក័ អន់ឌែ អន់ សិច ផា កាអ៊ីន *។ អេវ៉ា ផា «អាញ់ ទី គន កាម៉ាក័ ម៉ោញ ខង ប‌៉្រ័ះ ប៊កកាតយ័ តង័ អាញ់»។ ២ ឡៃង ឡឹង ណោះ អេវ៉ា ទី គន កាម៉ាក័ ម៉ោញ ណាវ្គ ឡាក់ អុះ កាអ៊ីន អ៊ែ អន់ សិច ផា អេបិល។ ប៉ាគ់ អន់ឌែ តីស កេះ អេបិល អ៊ែ រង ចៀម រង ប៉ារ់ពេ កាប៉ាច់ កាអ៊ីន អ៊ែ ប៉្រគ័ ម៉ីរ។ ៣ ទុញ ខៃ ឡឹង ណោះ កាអ៊ីន អ្យក់ សាណា ឡឹង ម៉ីរ អ៊ែ ឡាំ ទៀន អន់ កា ប‌៉្រ័ះ ប៊កកាតយ័ ។ ៤ អេបិល អ្យក់ គន ចៀម គន ប៉ារ់ពេ ឡាក់ តេ័ះ អន់ទ្រួល ឡឹង ពូ ដាគ់ តីស តង់ អ៊ែ ឡះ អ្យក់ ប៉ាំងឡៃ លូ ប៉ុង † ពុះ រ៉ាម៉ះ ប‌៉្រ័ះ ដេល។ ប‌៉្រ័ះ ប៊កកាតយ័ ប៉ាញ័ ពុត កា អេបិល លូ កាណាគ័ អ៊ែ ពុះ រ៉ាម៉ះ ណោះ ៥ ហះកា ប‌៉្រ័ះ ប៊កកាតយ័ អូ ប៉ាញ័ ពុត កា កាអ៊ីន លូ កាណាគ័ អ៊ែ ទៀន អន់ ណោះ អុះ។ កាអ៊ីន ប៉ិច អឺក ខាក់ ម៉ូះ ម៉ាត់ អ៊ែ ការ់ញិវ។ ៦ ប‌៉្រ័ះ ប៊កកាតយ័ កា អំប៉ញ់ កាអ៊ីន ផា «ខ ញ៉ា ត្រគ់ អីស ប៉ិច អឺក ? ញ៉ា ត្រគ់ ម៉ូះ ម៉ាត់ អីស ការ់ញិវ នីអៀ ? ៧ ផា អីស ប៉្រគ័ ដាគ់ ណោះ អីស ចឹង ទី ពុត ហោក រ៉គ់។ ហះកា ផា អីស ប៉្រគ័ អូ ដាគ់ សារ យច អ្វៃ ក្រាប់ ហះ អំប៉ារ អីស ភឿ ប៉ិច ប៉្រើ អីស ប៉្រគ័ ពួយ អ៊ែ ហះកា អីស ជែ ប៉្រគ័ ពួយ អ៊ែ ដៃ»។

៨ កេះណោះ កាអ៊ីន ជៀក អេបិល ឡាំ ប៉ាគ់ ម៉ីរ។ ប៉ាគ់ ទឹល ម៉ីរ អ៊ែ កា តាឡូះ កាមៃ ប៉ាន់តោ័ អុះ អ៊ែ ណោះ ឡូត។ ៩ ប‌៉្រ័ះ ប៊កកាតយ័ អំប៉ញ់ កាអ៊ីន ផា «ប៉ាគ់ ចំ អេបិល អុះ អីស អ្វៃ ?» កាអ៊ីន តើល ផា «អាញ់ អូ អ្លុ អុះ អូ ត្រគ់ អាញ់ អ្វៃ រ៉ាំងហៃ អ៊ែ អុះ»។ ១០ កេះណោះ ប‌៉្រ័ះ ប៊កកាតយ័ កាប កា កាអ៊ីន ផា «ញ៉ា ត្រគ់ អីស ប៉្រគ័ នីអៀ ? អាញ់ កាតាំង ផាម អុះ អីស ពឹង តេះ ឡាក់ កា ពូ អង់ហ្យាំង កាតាំង ទឹល ប៉ាគ់ អាញ់ កេះ។ ១១ កិញអៀ អា អីស ត្រគ់ ប៉ាស្យាប ហង។ តេះ អា ស្រាម ផាម អុះ អីស អា ផាម ឡាក់ អីស ប៉ាំងហូរ័ លូ តី អីស ទៅ។ ១២ ទឹល នីណោ័ះ ប៉ាគ់ អីស ប៉្រគ័ ម៉ីរ តេះ ចឹង អូ ដាគ់ សាណា អូ ទី ប៉្លៃ ប៉ាកាវ អុះ អីស ចឹង អ្វៃ ឡង់លែ ដឹង អីស ពឹង អង់កក់ តេះ»។ ១៣ កាអ៊ីន កា តើល ប‌៉្រ័ះ ប៊កកាតយ័ ផា «អីស ចៃគ ថូត អាញ់ ក្លាំង យ៉ឹប អាញ់ អូ ដាម័ អុះ។ ១៤ ដារ់ អា អីស តាំងហ្យិត ឡាច់ អាញ់ អូ អន់ ប៉្រគ័ ម៉ីរ កេះ អាញ់ កា ត្រគ់ ឡាច់ ចាំងហាយ្គ ឡឹង ម៉ាត់ អីស ដេល ចឹង អ្វៃ ឡង់លែ ដឹង អាញ់ ពឹង អង់កក់ តេះ។ ពឿ ប៉ប័ អាញ់ ពូ ចឹង ប៉ាន់តោ័ អាញ់ ហង»។ ១៥ ហះកា ប‌៉្រ័ះ ប៊កកាតយ័ រ៉ះ កា កាអ៊ីន ផា «អូ អុះ ! ផា ទី ប៉ាណូស ពឿ ប៉ាន់តោ័ អីស អាញ់ ចឹង ប៉ាន់តោ័ តូ ពូ ណោះ អន់ ទី តាំប៉ើះ ដូវ»។ កេះណោះ អ៊ែ ឡាប ចាណាំ ពឹង កាអ៊ីន ម៉ាគ់ ពូ អន់ហ្នាល់ ផា ពូ ប៉ាត័ះ ដាគ់ ពូ អូ ប៉ាន់តោ័ អ៊ែ។ ១៦ កេះណោះ កាអ៊ីន កា ចាក ឡាច់ ឡឹង ម៉ាត់ ប‌៉្រ័ះ ប៊កកាតយ័ ឡាំ អ្វៃ ប៉ាគ់ ព្រី ណូត ‡ គែង ដារ់ ឡាច់ សួន អេឌែន។

សារ គន សោ ផូង័ វ៉ាច់ កាអ៊ីន

១៧ ឡៃង ឡឹង ណោះ កាអ៊ីន តៃប លូ កាម៉ាញ់ អ៊ែ កាម៉ាញ់ អ៊ែ កា គៀម អ្វៃ ហាអុញ កើត គន កាម៉ាក័ អន់ សិច ហេណុក។ កេះណោះ កាអ៊ីន ប៉្រគ័ ស្រុក ម៉ោញ អន់ សិច ផា ស្រុក ហេណុក ពួយ សិច គន អ៊ែ។ ១៨ ឡៃង ឡឹង ណោះ ហេណុក កា ទី គន សិច អ៊ីរ៉ាត អ៊ីរ៉ាត គន អ៊ែ មេហ៊ូយ៉ាអ៊ែល មេហ៊ូយ៉ាអ៊ែល គន អ៊ែ មេទូសាអ៊ែល មេទូសាអ៊ែល គន អ៊ែ ឡាមេក។ ១៩ ឡាមេក កា ទី កាម៉ាញ់ ពៀរ ម៉ោញ ដូវ សិច អាដះ ម៉ោញ ណាវ្គ សិច ស៊ីឡះ។ ២០ កេះណោះ អាដះ ប៉ាំងកើត គន កាម៉ាក័ ម៉ោញ សិច យ៉ាបាល ឡាក់ វគ័ យ៉ាគ់ មួត បក់ ឌុ ប៉្រគ័ រ៉ាណើះ អ្វៃ លូ រង កាណាគ័ ឡាក់ កា រ៉ក់ ចៀម ប៉ារ់ពេ។ ២១ យ៉ាបាល ទី អុះ ម៉ោញ ណាវ្គ សិច យូបាល ឡាក់ វគ័ យ៉ាគ់ មួត បក់ អន់ទែង ព្រួក ខ្លោម ច្យាប័។ ២២ កាប៉ាច់ ស៊ីឡះ អ៊ែ ប៉ាំងកើត គន ម៉ោញ សិច ទូបាលកាអ៊ីន អ៊ែ រ៉ាគឹយ សាប៉ាន័ រ៉ាគឹយ ប៉ាសយ់។ ឡៃង ឡឹង ណោះ ទូបាលកាអ៊ីន ទី អុះ អង់កាន់ ម៉ោញ សិច ណាម៉ះ។ ២៣ ឡាមេក រ៉ះ លូ កាម៉ាញ់ អ៊ែ ទិ ពៀរ ផា៖

«អឺ អាដះ អឺ ស៊ីឡះ

ហគ់ អន់ដីស សាំយ៉ាំង អាញ់ ចឹង រ៉ះ កា អន់ដីស។

អឺ កាម៉ាញ់ ទិ ពៀរ

អន់ដីស សាំយ៉ាំង កាខាក់ ហោគ។

អាញ់ ប៉ាន់តោ័ ប៉ាណូស ម៉ោញ ដូវ

ខង អ៊ែ តាគ់ ឡាកា អាញ់។

អាញ់ កា ប៉ាន់តោ័ សាស្វា ម៉ោញ ដូវ

ខង អ៊ែ តាគ់ ប៉ារ់ម៉ូ អាញ់។

២៤ ផា ពូ ប៉ាន់តោ័ កាអ៊ីន

ត្រគ់ ប៉ាន់តោ័ តូ ពូ តាំប៉ើះ ដូវ ភឿ ស៊ង កាន់តីង

ហះកា ផា ពូ ប៉ាន់តោ័ អាញ់

ត្រគ់ ប៉ាន់តោ័ តូ ពូ ៧៧ ដូវ ណាវ្គ ភឿ ស៊ង កាន់តីង»។

សារ គន សោ ផូង័ វ៉ាច់ សេត

២៥ កាប៉ាច់ អាដាំ លូ អេវ៉ា កា ទី គន កាម៉ាក័ ម៉ោញ ណាវ្គ អន់ សិច ផា សេត § ខង អេវ៉ា ផា «ប‌៉្រ័ះ ប៊កកាតយ័ អន់ គន កា អាញ់ ម៉ោញ ណាវ្គ ភឿ តូ ផូង័ ប៉ាតាង អេបិល ឡាក់ កាអ៊ីន ប៉ាន់តោ័ ពែ»។ ២៦ ឡៃង ឡឹង ណោះ សេត កា ទី គន កាម៉ាក័ ដេល អន់ សិច ផា អេណុះ។ គឹត ឡឹង រ៉ាំងហាវ អេណុះ ហង ពូ ប៉ាណាំ គួប សាំប‌៉័ះ លូ អើ សិច ប‌៉្រ័ះ ប៊កកាតយ័ ។

៥

សារ ផូង័ វ៉ាច់ វគ័ អាដាំ

១ អា ហង សារ ផូង័ វ៉ាច់ វគ័ អាដាំ។ ផះ ប‌៉្រ័ះ ប៊កកាតយ័ ប៉ាំងកើត ប៉ាណូស ពែ អ៊ែ ប៉ាំងកើត ប៉ាណូស អន់ វ៉ឹច លូ អ៊ែ។ ២ ប‌៉្រ័ះ ប៉ាំងកើត កាម៉ាក័ ប៉ាំងកើត អង់កាន់ លូ អន់ សារ ដាគ់ កា អន់ឌែ។ ដារ់ ប‌៉្រ័ះ ប៉ាំងកើត អន់ឌែ ណោះ អ៊ែ អន់ សិច ផា «ប៉ាណូស»*។ ៣ ប៉ាគ់ វគ័ អាដាំ អាញុ ១៣០ សាណាំ អ៊ែ ទី គន កាម៉ាក័ ម៉ោញ ឡាក់ វ៉ឹច លូ អ៊ែ ណោះ អ៊ែ កា អន់ សិច ផា សេត។ ៤ ឡៃង ឡឹង គន អ៊ែ សិច សេត កើត ណោះ អ៊ែ អ្វៃ រ៉ីស ៨០០ សាណាំ ណាវ្គ អ៊ែ កា ទី គន កាម៉ាក័ គន អង់កាន់ អន់ទៀគ ណាវ្គ។ ៥ អ៊ែ តោ័ គឹត អាញុ ៩៣០ សាណាំ។

៦ ប៉ាគ់ វគ័ សេត អាញុ ១០៥ សាណាំ អ៊ែ ទី គន សិច អេណុះ។ ៧ ឡៃង ឡឹង គន អ៊ែ សិច អេណុះ កើត ណោះ អ៊ែ អ្វៃ រ៉ីស ៨០៧ សាណាំ ណាវ្គ អ៊ែ កា ទី គន កាម៉ាក័ គន អង់កាន់ អន់ទៀគ ណាវ្គ។ ៨ អ៊ែ តោ័ គឹត អាញុ ៩១២ សាណាំ។

៩ ប៉ាគ់ វគ័ អេណុះ អាញុ ៩០ សាណាំ អ៊ែ ទី គន សិច កៃណាន។ ១០ ឡៃង ឡឹង គន អ៊ែ សិច កៃណាន កើត ណោះ អ៊ែ អ្វៃ រ៉ីស ៨១៥ សាណាំ ណាវ្គ អ៊ែ កា ទី គន កាម៉ាក័ គន អង់កាន់ អន់ទៀគ ណាវ្គ។ ១១ អ៊ែ តោ័ គឹត អាញុ ៩០៥ សាណាំ។

១២ ប៉ាគ់ វគ័ កៃណាន អាញុ ៧០ សាណាំ អ៊ែ ទី គន សិច ម៉ាលេលៀល។ ១៣ ឡៃង ឡឹង គន អ៊ែ សិច ម៉ាលេលៀល កើត ណោះ អ៊ែ អ្វៃ រ៉ីស ៨៤០ សាណាំ ណាវ្គ អ៊ែ កា ទី គន កាម៉ាក័ គន អង់កាន់ អន់ទៀគ ណាវ្គ។ ១៤ អ៊ែ តោ័ គឹត អាញុ ៩១០ សាណាំ។

១៥ ប៉ាគ់ វគ័ ម៉ាលេលៀល អាញុ ៦៥ សាណាំ អ៊ែ ទី គន សិច យ៉ារែត។ ១៦ ឡៃង ឡឹង គន អ៊ែ សិច យ៉ារែត កើត ណោះ អ៊ែ អ្វៃ រ៉ីស ៨៣០ សាណាំ ណាវ្គ អ៊ែ កា ទី គន កាម៉ាក័ គន អង់កាន់ អន់ទៀគ ណាវ្គ។ ១៧ អ៊ែ តោ័ គឹត អាញុ ៨៩៥ សាណាំ។

១៨ ប៉ាគ់ វគ័ យ៉ារែត អាញុ ១៦២ សាណាំ អ៊ែ ទី គន សិច ហេណុក។ ១៩ ឡៃង ឡឹង គន អ៊ែ សិច ហេណុក កើត ណោះ អ៊ែ អ្វៃ រ៉ីស ៨០០ សាណាំ ណាវ្គ អ៊ែ កា ទី គន កាម៉ាក័ គន អង់កាន់ អន់ទៀគ ណាវ្គ។ ២០ អ៊ែ តោ័ គឹត អាញុ ៩៦២ សាណាំ។

២១ ប៉ាគ់ វគ័ ហេណុក អាញុ ៦៥ សាណាំ អ៊ែ ទី គន សិច មេធូសាឡា។ ២២ ឡៃង ឡឹង គន អ៊ែ សិច មេធូសាឡា កើត ណោះ អ៊ែ អ្វៃ រ៉ីស ៣០០ សាណាំ ណាវ្គ អ៊ែ កា ទី គន កាម៉ាក័ គន អង់កាន់ អន់ទៀគ ណាវ្គ។ ២៣-២៤ ឡៃង ឡឹង ណោះ ប‌៉្រ័ះ ប៊កកាតយ័ អ្យក់ វគ័ ហេណុក ទឹប រ៉ីស អន់ អ្វៃ អន់ឌូ លូ អ៊ែ ខង វគ័ ហេណុក ប៉ិច ចៃ លូ រ៉ាប់ សឿ ប‌៉្រ័ះ ប៊កកាតយ័ ណោះ ហង បះ ពូ អូ ប៉ប័ អ៊ែ ណាវ្គ កេះ។ អាញុ វគ័ ហេណុក ទិណោ័ះ ទី ៣៦៥ សាណាំ។

២៥ ប៉ាគ់ វគ័ មេធូសាឡា អាញុ ១៨៧ សាណាំ អ៊ែ ទី គន សិច ឡាមេក។ ២៦ ឡៃង ឡឹង គន អ៊ែ សិច ឡាមេក កើត ណោះ អ៊ែ អ្វៃ រ៉ីស ៧៨២ សាណាំ ណាវ្គ អ៊ែ កា ទី គន កាម៉ាក័ គន អង់កាន់ អន់ទៀគ ណាវ្គ។ ២៧ អ៊ែ តោ័ គឹត អាញុ ៩៦៩ សាណាំ។

២៨ ប៉ាគ់ វគ័ ឡាមេក អាញុ ១៨២ សាណាំ អ៊ែ ទី គន កាម៉ាក័ ម៉ោញ ២៩ អ៊ែ អន់ សិច ផា ណូអេ † ខង អ៊ែ កាប ផា «សើគ ពែ ប‌៉្រ័ះ ប៊កកាតយ័ ប៉ាស្យាប តេះ ប៉្រគ័ អន់ ពិន ត្រគ់ ប៉្រគ័ ង៉ារ ក្លេ័ះ ក្លាំង ឡាំបាក ខាក់ ហះកា គន អា ចឹង ប៉្រគ័ អន់ ពិន រ៉ាឡូវ ឡគ»។ ៣០ ឡៃង ឡឹង គន អ៊ែ សិច ណូអេ កើត ណោះ អ៊ែ អ្វៃ រ៉ីស ៥៩៥ សាណាំ ណាវ្គ អ៊ែ កា ទី គន កាម៉ាក័ គន អង់កាន់ អន់ទៀគ ណាវ្គ។ ៣១ អ៊ែ តោ័ គឹត អាញុ ៧៧៧ សាណាំ។

៣២ កាប៉ាច់ វគ័ ណូអេ ប៉ាគ់ អ៊ែ អាញុ ៥០០ សាណាំ អ៊ែ ទី គន កាម៉ាក័ ប៉ៃង ដូវ សិច សិម ហាំ លូ យ៉ាភែត។

៦

សារ ទៀក តីស រ៉ាឡាប អង់កក់ តេះ

១ ផះ ប៉ាណូស កើត រ៉ាល អៀង ប៉ាញ័ អង់កក់ តេះ គន អង់កាន់ កា កើត អៀង ដេល។ ២ មួត ប‌៉្រ័ះ ប៊កកាតយ័ ទី ប៉ាំងកើត * ប៉ប័ គន អង់កាន់ ណោះ ដាគ់ ឡាយ៉ាម័ អន់ឌែ កា ទី មួត អង់កាន់ ណោះ ប៉្រគ័ កាម៉ាញ់ តាម ពុត អន់ឌែ ប៉ិច។ ៣ ទឹល នីណោ័ះ ប‌៉្រ័ះ ប៊កកាតយ័ ផា «ប៉ាង៉ាត័ អាញ់ អូ អ្វៃ អន់ឌូ លូ ប៉ាណូស លើយ អុះ ខង អន់ឌែ ក្រាន័ កា ឡាកោ ប៉ាំងឡៃ ដោច អាញ់ ចឹង អន់ អន់ឌែ អ្វៃ រ៉ីស គឹត ១២០ សាណាំ ឡគ»។ ៤ ផះ រ៉ាំងវ៉ាង ណោះ ទី ប៉ាណូស រ៉ាតីសៗ ខាក់ ពឹង អង់កក់ តេះ ខង មួត ប‌៉្រ័ះ ទី ប៉ាំងកើត តៃប អន់ឌូ លូ មួត អង់កាន់ ណោះ។ អន់តីគ ឡឹង ណោះ ណាវ្គ កា អ្វៃ ទី ប៉ាណូស រ៉ាតីស និះទៅ ដេល។ អន់ឌែ ណោះ ហង ឡាក់ ប៉ាណូស ទី សាងុំ កេង លូ លៅ លែង សិច ផះ សើគ ពែៗ។

៥ ប‌៉្រ័ះ ប៊កកាតយ័ ប៉ប័ ផា ប៉ាណូស អ្វៃ ពឹង អង់កក់ តេះ អន់ឌែ ប៉្រគ័ អូ ដាគ់ ហ៊ែង អៀង ៗ។ កាណុង ពុត ពៀក អន់ឌែ ស៊ុត ដឹង កា សារ អ៊ក ទិណោ័ះ លើយៗ រ៉ប់ ដារ់។ ៦ ណោះ ហង បះ ប‌៉្រ័ះ ប៊កកាតយ័ ថុច កា អ៊ែ ប៉ាំងកើត ប៉ាណូស ពឹង អង់កក់ តេះ ទឹប អុក ពុត។ ៧ កេះណោះ ប‌៉្រ័ះ ប៊កកាតយ័ ផា «អាញ់ ចឹង ថាំឡាយ អ្លាត ប៉ាណូស ឡាក់ អាញ់ ទី ប៉ាំងកើត ឡឹង អង់កក់ តេះ អា អន់ ទិ ប្លី ឡូត ទឹប ប៉ាណូស ទឹប កាណាគ័ ជុង ប៉្វាន់ ទឹប កាណាគ័ វ៉ាវ៉ារ ទឹប សៃម ប៉ារ់ អំប៉ាំង តេះ។ អាញ់ ថុច ខាក់ កា អាញ់ ប៉ាំងកើត អន់ឌែ»។ ៨ ហះកា ប‌៉្រ័ះ ប៊កកាតយ័ ដាគ់ ពុត កា វគ័ ណូអេ។

៩ អា ហង សារ ផូង័ វ៉ាច់ វគ័ ណូអេ។ អ៊ែ ឡាក់ ប៉ាណូស ដាគ់ ត្រង់ ទី ដឹង អ៊ែ ហង អូ ប៉្រគ័ សារ អ៊ក ពឹង រ៉ាំងវ៉ាង រ៉ាំងហាវ អ៊ែ។ វគ័ ណូអេ ប៉ិច ចៃ លូ រ៉ាប់ សឿ ប‌៉្រ័ះ ប៊កកាតយ័។ ១០ វគ័ ណូអេ ទី គន កាម៉ាក័ ប៉ៃង ដូវ សិច សិម ហាំ លូ យ៉ាភែត។ ១១ ផះ ណោះ ប៉ាណូស អ្វៃ ពឹង អង់កក់ តេះ អា ប៉្រគ័ សារ បឺគ សារ អ៊ក គ្រឹប នែវ លូ ទី ពុត ខូយ ប៉ាអ្យប់ កាខាក់ ដេល។ ១២ ប‌៉្រ័ះ ប៊កកាតយ័ ហៃ ប៉ប័ ផា អង់កក់ តេះ អា បឺគ អ៊ក កេះ ខង ប៉ាណូស ប៉្រគ័ សារ អ៊ក អៀង យ៉ឹប។ ១៣ ណោះ ហង បះ ប‌៉្រ័ះ ប៊កកាតយ័ រ៉ះ កា វគ័ ណូអេ ផា «អាញ់ ចឹង ថាំឡាយ អ្លាត កាណាគ័ លូ ប៉ាណូស ទឹប អង់កក់ តេះ អន់ ទិ ប្លី ឡូត ខង ប៉ាណូស ប៉្រគ័ សារ ខូយ ប៉ាអ្យប់ ប៉ាញ័ អង់កក់ តេះ នីអៀ»។ ១៤ ហះកា ប‌៉្រ័ះ ប៊កកាតយ័ រ៉ះ កា វគ័ ណូអេ ផា «ហគ់ អីស ណាំង អ៊្លង ដាគ់ៗ ប៉្រគ័ ទូក តីស សាំរ៉ាប់ ខាប់ខួ អីស ពិ។ កាណុង ទូក ណោះ ត្រគ់ ប៉ិង អន់ ទី កាណុង អៀង លូ អ្យក់ ចារ័ អ៊្លង ឡាប ប៉ាសឹរ ទឹប គែង កាណុង ទឹប គែង ឡីង។ ១៥ អីស ត្រគ់ ប៉្រគ័ ទូក ណោះ អំពុ អ្លឹង ៣០០ ហាត់ អំពុ តីស ៥០ ហាត់ ចាំងហីគ ៣០ ហាត់។ ១៦ ហះកា អីស ត្រគ់ ប៉្រគ័ អន់តល័ ទូក អន់ ចាំងហីគ ឡឹង ទូក ម៉ោញ ហាត់ លូ ប៉្រគ័ អំប៉ារ ហះ សានែង។ កាណុង ទូក ណោះ ប៉្រគ័ អន់ ទី ប៉ៃង តាល់ ទី តាល់ អន់តេ័ះ លូ តាល់ ទី ម៉ោញ តាល់ ទី ពៀរ។ ១៧ អីស ត្រគ់ ប៉្រគ័ ទូក ខង អាញ់ ចឹង ប៉្រគ័ អន់ ទៀក រ៉ាឡាប ពឹង អង់កក់ តេះ អា ភឿ ថាំឡាយ កាណាគ័ លូ ប៉ាណូស ឡាក់ អ្វៃ រ៉ីស អន់តេ័ះ ប៉្លៃង ទឹប កាណាគ័ ញ៉ាៗ ពឹង អង់កក់ តេះ អន់ តោ័ ទិ។ ១៨ ហះកា អាញ់ ចឹង សាញ៉ា រែវ ពុត លូ អីស។ អីស កា ចឹង ម៉ុត អ្វៃ កាណុង ទូក តីស ណោះ ទឹប គន ទឹប កាម៉ាញ់ ទឹប ម៉ាយ កាំហ្មាន់ កា ម៉ុត អន់ឌូ លូ អីស ដេល។ ១៩ អីស ត្រគ់ អន់ កាណាគ័ រ៉ីស គ្រឹប នែវ ម៉ោញ ឃូ ៗ ទោល ម៉ោញ យ៉ង់ ម៉ោញ ម៉ុត អ្វៃ កាណុង ទូក តីស អន់ឌូ លូ អីស ម៉ាគ់ អន់ឌែ អ្វៃ រ៉ីស ដេល។ ២០ ណោះ កាណាគ័ ព្រី កាណាគ័ ស្រុក កាណាគ័ ប៉ារ់ លូ កាណាគ័ វ៉ាវ៉ារ គ្រឹប នែវ អ្វៃ ពឹង អង់កក់ តេះ ម៉ោញ ឃូ ៗ ចឹង ប៉ាណាំ គួប ពឹះ ណាំង អីស ភឿ អ្វៃ រ៉ីស។ ២១ អីស ត្រគ់ អ្យក់ សាប្យាំង រ៉ាំងតយ័ គម សាំរ៉ាប់ អន់ដីស សង់ សា លូ សាណា អៀង នែវ សាំរ៉ាប់ កា កាណាគ័ អ្វៃ កាណុង ទូក ទិណោ័ះ ដេល»។ ២២ វគ័ ណូអេ កា ប៉្រគ័ ពួយ គ្រឹប សារ ប‌៉្រ័ះ ប៊កកាតយ័ អន់តគ់ រ៉ះ កា អ៊ែ តាទឹច ហង។

៧

១ កេះណោះ ប‌៉្រ័ះ ប៊កកាតយ័ រ៉ះ កា វគ័ ណូអេ ផា «ហគ់ អីស លូ គន កាម៉ាញ់ លូ ម៉ាយ កាំហ្មាន់ អីស អន់ដីស ម៉ុត អ្វៃ កាណុង ទូក ពិ ខង អាញ់ ប៉ប័ ទិ ប៉ាណូស ពឹង រ៉ាំងហាវ អា ទី ដឹង អីស ហង ដាគ់ ត្រង់។ ២ ហះកា អីស ត្រគ់ អ្យក់ កាណាគ័ ជុង ប៉្វាន់ ឡាក់ ត្រគ់ ពុះ រ៉ាម៉ះ ប‌៉្រ័ះ ទោល ម៉ោញ យ៉ង់ ម៉ោញ អន់ ទី តាំប៉ើះ ឃូ។ កាណាគ័ ជុង ប៉្វាន់ ឡាក់ អូ ត្រគ់ ពុះ រ៉ាម៉ះ ប‌៉្រ័ះ អ្យក់ ដឹង ម៉ោញ ឃូ យ៉ង់ ម៉ោញ ទោល ម៉ោញ បគ័ ហង។ ៣ កេះណោះ អីស អ្យក់ សៃម ប៉ារ់ ពឹង ប៉្លៃង តាម៉ុង ម៉ោញ យ៉ង់ ម៉ោញ អន់ ទី តាំប៉ើះ ឃូ និះទៅ ដេល ភឿ អន់ កាណាគ័ ទិណោ័ះ តេ័ះ រ៉ាល អ្វៃ ពឹង អង់កក់ តេះ អា ដេល ៤ ខង អ្វៃ ដឹង តាំប៉ើះ ដារ់ ណាវ្គ អាញ់ ចឹង អន់ ប៉្លៃង បី ពឹង តេះ ៤០ ម៉ាំង ៤០ ដារ់ ភឿ ចឹង ថាំឡាយ អ្លាត ទិ កាណាគ័ ឡាក់ អាញ់ ប៉ាំងកើត ពឹង អង់កក់ តេះ អា»។ ៥ កេះណោះ វគ័ ណូអេ កា ប៉្រគ័ ពួយ គ្រឹប សារ ប‌៉្រ័ះ ប៊កកាតយ័ អន់តគ់ រ៉ះ កា អ៊ែ តាទឹច ហង។

៦ ផះ រ៉ាំងវ៉ាង ទៀក តីស រ៉ាឡាប អង់កក់ តេះ ណោះ វគ័ ណូអេ អាញុ ៦០០ សាណាំ កេះ។ ៧ ផះ ណោះ វគ័ ណូអេ លូ គន កាម៉ាញ់ លូ ម៉ាយ កាំហ្មាន់ អ៊ែ អន់ឌែ ម៉ុត អ្វៃ កាណុង ទូក ភឿ អន់ រ៉ាវ៉ាច់ ឡឹង ទៀក រ៉ាឡាប។ ៨ កា ទី កាណាគ័ ជុង ប៉្វាន់ ឡាក់ ត្រគ់ ពុះ រ៉ាម៉ះ ប‌៉្រ័ះ លូ កាណាគ័ ជុង ប៉្វាន់ ឡាក់ អូ ត្រគ់ ពុះ រ៉ាម៉ះ ទឹប សៃម លូ កាណាគ័ វ៉ាវ៉ារ ពឹង តេះ គ្រឹប នែវ ៩ អន់ឌែ ម៉ុត កាណុង ទូក អន់ឌូ លូ វគ័ ណូអេ ម៉ោញ ឃូ ៗ ទឹប ទោល យ៉ង់ តាម៉ុង ឡាក់ កា ប‌៉្រ័ះ ប៊កកាតយ័ រ៉ះ ណោះ ហង។ ១០ ប៉ាគ់ ទឹល តាំប៉ើះ ដារ់ កេះ ទៀក តីស កា រ៉ាឡាប អង់កក់ តេះ តាទឹច ហង។

១១ ផះ ខៃ ២ ដារ់ ទី ១៧ សាណាំ វគ័ ណូអេ ទី អាញុ ៦០០ សាណាំ ដារ់ ណោះ ហង ទិ ត្រោម ទៀក ពឹង តេះ កា ប៉្លោហ ហាវ ត្រោម ទៀក ឡឹង ប៉្លៃង កា ប៉ាឡូះ ជឹរ ដេល។ ១២ កេះណោះ ប៉្លៃង បី ៤០ ម៉ាំង ៤០ ដារ់ តាទឹច ហង។ ១៣ ដារ់ ប៉្លៃង បី ណោះ ហង វគ័ ណូអេ លូ កាម៉ាញ់ ទឹប គន អ៊ែ សិម ហាំ លូ យ៉ាភែត ទឹប ម៉ាយ ទិ ប៉ៃង អន់ឌែ ម៉ុត អ្វៃ កាណុង ទូក តីស។ ១៤ កា ទី កាណាគ័ ស្រុក កាណាគ័ ព្រី កាណាគ័ វ៉ាវ៉ារ ពឹង តេះ លូ សៃម គ្រឹប នែវ ម៉ុត កាណុង ទូក លូ អន់ឌែ ដេល។ ១៥ គ្រឹប កាណាគ័ ឡាក់ អ្លុ តាំងហើម ម៉ោញ ឃូ ៗ ប៉ាណាំ គួប ឡាំ ម៉ុត ពឹង ទូក តីស អន់ឌូ លូ វគ័ ណូអេ។ ១៦ កា ទី កាណាគ័ ទឹប ទោល យ៉ង់ តាម៉ុង កា ម៉ុត កាណុង ទូក តីស ឡាក់ កា ប‌៉្រ័ះ ប៊កកាតយ័ រ៉ះ កា វគ័ ណូអេ តាទឹច។ កេះណោះ ប‌៉្រ័ះ កាត្រើគ អំប៉ារ ទូក តីស ហង។

១៧ ទៀក តីស កា រ៉ាឡាប អង់កក់ តេះ ៤០ ដារ់ ទៀក កា ហ៊ែង ហាវ ៗ ប៉្រគ័ អន់ កា ទូក តីស ណោះ ដោង ឡឹង តេះ។ ១៨ ទៀក រ៉ាឡាប ណោះ ហ៊ែង ហាវ ហ៊ែង ថាំង ទូក តីស ណោះ កា ដោង ពឹង អង់កក់ ទៀក។ ១៩ ទៀក រ៉ាឡាប ណោះ ហ៊ែង ហាវ ៗ កាខាក់ ប៉្រគ័ អន់ កា ប៉ានឹម ចាំងហីគ ប៉ុប ចំ កា សាគឹម ទិ អ៊្យ្វែត។ ២០ កេះណោះ ទៀក រ៉ាឡាប ណោះ ហាវ ចាំងហីគ ឡឹង ប៉ានឹម ១៥ ហាត់ ណាវ្គ។ ២១ ទិ កាណាគ័ ឡាក់ ចាក អ្វៃ ពឹង អង់កក់ តេះ អូ ផា កាណាគ័ ស្រុក កាណាគ័ ព្រី សៃម ប៉ារ់ កាណាគ័ បឹកៗ បៃកៗ ព្រុងៗ គ្រឹប នែវ លូ ប៉ាណូស កា តោ័ ទិ និះទៅ ដេល។ ២២ កាណាគ័ ឡាក់ អ្លុ តាំងហើម អ្វៃ ពឹង តេះ គោក កា តោ័ ទិ។ ២៣ ប‌៉្រ័ះ ប៊កកាតយ័ កា ថាំឡាយ ទិ កាណាគ័ ឡាក់ អ្វៃ ពឹង អង់កក់ តេះ ទឹប ប៉ាណូស ទឹប កាណាគ័ ជុង ប៉្វាន់ ទឹប កាណាគ័ វ៉ាវ៉ារ ទឹប សៃម ប៉ារ់ ពឹង ប៉្លៃង។ អ្វៃ សល់ ដឹង ខាប់ខួ វគ័ ណូអេ លូ កាណាគ័ អ្វៃ កាណុង ទូក អន់ឌូ លូ អន់ឌែ ណោះ ហង។ ២៤ ទៀក តីស ណោះ អ្វៃ ទួម ពឹង អង់កក់ តេះ ១៥០ ដារ់។

៨

សារ ទៀក ស្រក ឡឹង អង់កក់ តេះ

១ ផះ ណោះ ប‌៉្រ័ះ ប៊កកាតយ័ កាចាំង កា វគ័ ណូអេ លូ កាណាគ័ អ្វៃ កាណុង ទូក ទិណោ័ះ អ៊ែ កា ប៉្រគ័ អន់ ទី ខ្យាល ពឹង តេះ ភឿ អន់ ទៀក ស្រក ទៀក កា ស្រក តាទឹច។ ២ ត្រោម ទៀក ឡាក់ ប៉្លោហ ឡាច់ ឡឹង តេះ លូ ត្រោម ទៀក ឡឹង ប៉្លៃង អ៊ែ តាគ់ អញ់សឹរ ណាវ្គ ប៉្លៃង បី កា ស្វាស ដេល។ ៣ កេះណោះ ទៀក កា ស្រក ឡាំ ៗ ប៉ាគ់ ទឹល ១៥០ ដារ់ ទៀក ណោះ កា ហ៊ែង ស្រក ណាវ្គ ហង។ ៤ ប៉ាគ់ ទឹល ខៃ ៧ ដារ់ ទី ១៧ ផាឌី ទូក តីស ណោះ ទួម ពឹង ប៉ានឹម អារ៉ារ៉ាត។ ៥ ទៀក ណោះ កា ស្រក ឡាំ លើយ ប៉ាគ់ ទឹល ខៃ ១០ ដារ់ ទី ១ កា ទី តាបាង កល់ ប៉ានឹម អន់ទៀគៗ ដេល។

៦ ប៉ាគ់ ទី ៤០ ដារ់ ឡឹង ណោះ វគ័ ណូអេ កា បើក រ៉ាំបោះ ទូក ឡាក់ អ៊ែ ប៉្រគ័ ណោះ។ ៧-៨ អ៊ែ ប៉ិច អ្លុ អន់តគ់ ផា ទៀក ស្វាត់ ទិ ឡឹង អង់កក់ តេះ កេះ ញ៉ា បើ។ អ៊ែ កា ឡើយ សៃម អង់អៀក ម៉ោញ ហះកា អង់អៀក ណោះ ប៉ារ់ សឹត ប៉ារ់ ឡាំ លើយ ទឹល ទៀក ស្វាត់ ទិ ឡឹង អង់កក់ តេះ។ ឡៃង ឡឹង ណោះ ណាវ្គ អ៊ែ ឡើយ អន់តើប រ៉ាក់ សាណាង័ ឡគ។ ៩ ហះកា អន់តើប រ៉ាក់ សាណាង័ ណាំង ចារ ឡើះ ហះ ចំ កា អូ ទី ខង ទៀក អ្វៃ ប៉ាញ័ ទឹប អង់កក់ តេះ។ សៃម ណោះ កា វ៉ីល សឹត ណាំង វគ័ ណូអេ ប៉ាគ់ ទូក តីស ទៅ។ អ៊ែ កា អន់ទឺប តី អ្យក់ សៃម ម៉ុត កាណុង ទូក អន់ឌូ លូ អ៊ែ ណាវ្គ។ ១០ វគ័ ណូអេ កា ក្យាគ់ តាំប៉ើះ ដារ់ ឡឹង ណោះ ណាវ្គ កេះណោះ ឡើយ អន់តើប រ៉ាក់ សាណាង័ ម៉ោញ ទង ណាវ្គ។ ១១ ប៉ាគ់ ទឹល កាង៉ាច អន់តើប រ៉ាក់ សាណាង័ សឹត ណាំង វគ័ ណូអេ ណាវ្គ ទឹប សាំងកង់ សឹត ឡាំបុង តើម អូលេវ ណោះ ហង បះ វគ័ ណូអេ អ្លុ អន់តគ់ ផា ទៀក ស្វាត់ ឡឹង អង់កក់ តេះ កេះ។ ១២ អ៊ែ អ្វៃ ក្យាគ់ តាំប៉ើះ ដារ់ ណាវ្គ កេះណោះ អ៊ែ ឡើយ អន់តើប រ៉ាក់ សាណាង័ ម៉ោញ ទង ណាវ្គ ហះកា អូ ប៉ប័ អន់តើប វ៉ីល សឹត ប៉ាគ់ អ៊ែ អុះ។

១៣ ផះ វគ័ ណូអេ អាញុ ៦០១ សាណាំ រ៉ាំងវ៉ាង ខៃ ១ ដារ់ ទី ១ ទៀក កា ស្វាត់ ទិ ឡឹង អង់កក់ តេះ។ កេះណោះ អ៊ែ បើក អន់តល័ ទូក ហៃ ប៉ប័ តេះ គោក កេះ។ ១៤ ប៉ាគ់ ទឹល ខៃ ២ ដារ់ ២៧ អង់កក់ តេះ កា ដាគ់ សាអ្យាំង ក្រោះ ទិ កេះ។ ១៥ កេះណោះ ប‌៉្រ័ះ ប៊កកាតយ័ រ៉ះ កា វគ័ ណូអេ ផា ១៦ «ហគ់ អីស លូ គន កាម៉ាញ់ លូ ម៉ាយ កាំហ្មាន់ អីស អន់ដីស ឡាច់ ឡឹង ទូក អា ពិ។ ១៧ អីស ឡើយ ទិ កាណាគ័ ឡាក់ អ្វៃ កាណុង ទូក អន់ឌូ លូ អីស ណោះ ទឹប កាណាគ័ ជុង ប៉្វាន់ សៃម ប៉ារ់ លូ កាណាគ័ វ៉ាវ៉ារ គ្រឹប នែវ អន់ អន់ឌែ ឡាច់ ដេល ភឿ អន់ អន់ឌែ កើត រ៉ាល ទៀល ស៊ក អ្វៃ ប៉ាញ័ ទឹប អង់កក់ តេះ អា»។ ១៨ កេះណោះ វគ័ ណូអេ កា ឡាច់ ឡឹង ទូក ណោះ តាទឹច ហង ទឹប គន កាម៉ាញ់ លូ ម៉ាយ កាំហ្មាន់ អ៊ែ ដេល។ ១៩ គ្រឹប កាណាគ័ អ្វៃ កាណុង ទូក ឡាក់ កា កាណាគ័ ជុង ប៉្វាន់ សៃម ប៉ារ់ លូ កាណាគ័ វ៉ាវ៉ារ ទិណោ័ះ កា ប៉ាណាំ គួប ឡាច់ ឡឹង ទូក តាម នែវ និះទៅ ដេល។ ២០ កេះណោះ វគ័ ណូអេ ប៉្រគ័ ចារ សាំរ៉ាប់ ពុះ កាណាគ័ រ៉ាម៉ះ ប‌៉្រ័ះ ប៊កកាតយ័  អ៊ែ កា រ៉ើស អ្យក់ កាណាគ័ ជុង ប៉្វាន់ គ្រឹប នែវ ឡាក់ ត្រគ់ ពុះ រ៉ាម៉ះ ប‌៉្រ័ះ លូ សៃម ប៉ារ់ គ្រឹប នែវ ឡាក់ ត្រគ់ ពុះ រ៉ាម៉ះ ប‌៉្រ័ះ។ កេះណោះ អ៊ែ ពុះ អ្លាត ពឹង ចារ អ៊ែ ប៉្រគ័ ណោះ ភឿ រ៉ាម៉ះ ប‌៉្រ័ះ។ ២១ ប‌៉្រ័ះ ប៊កកាតយ័ កាតាំង បោ ប៉ុង បោ រ៉ិញ អ៊ែ កា ប៉ាញ័ ពុត ឡូត ទឹប ឃឹត កាណុង ពុត ផា «យ‌៉័ះ ប៉ាណូស ទី ពុត ពៀក អូ ដាគ់ ឡឹង អ្វៃ សាស្វា កាតាម អាញ់ អូ ថាំឡាយ អង់កក់ តេះ ញន កា អន់ឌែ ណាវ្គ អុះ។ អាញ់ ចឹង អូ ប៉ាន់តោ័ កាណាគ័ រ៉ីស វ៉ឹច លូ អាញ់ ប៉្រគ័ ពែ ហង»។ ២២ ផា អ្វៃ ទី អង់កក់ តេះ ណោះ កា ចឹង ទី ថុន សាមូល ថុន តប់ ថុន កាច់ ថុន ច្រូត័ លូ ទី ថុន បី ថុន ប៉្រាំង ទី ថុន សាអូះ ថុន គ្រឹន ទី កាម៉ាំង ទី កាដារ់ លើយ ហង។

៩

១ កេះណោះ ប‌៉្រ័ះ ប៊កកាតយ័ កាប ដាគ់ កា វគ័ ណូអេ លូ គន កាម៉ាក័ អ៊ែ ផា «ហគ់ អន់ដីស ទី គន សោ កើត រ៉ាល អន់ អៀង កាខាក់ អ្វៃ ប៉ាញ័ ទឹប អង់កក់ តេះ អា ពិ។ ២ ទិ កាណាគ័ អ្វៃ ពឹង អង់កក់ តេះ លូ កា កាណុង ទៀក សាឡីគ សាឡាយ ទឹប សៃម ប៉ារ់ ពឹង ប៉្លៃង លូ កាណាគ័ វ៉ាវ៉ារ គ្រឹប នែវ អន់ឌែ ចឹង អ្យូគ កា អន់ដីស លើយ។ អាញ់ ចឹង អន់ កាណាគ័ ទិណោ័ះ អ្វៃ កាន់តេ័ះ អន់ដីស។ ៣ គ្រឹប កាណាគ័ ទិណោ័ះ អាញ់ ចឹង អន់ អន់ដីស សា ហង ឡាក់ កា អាញ់ អន់ សាណា ហ្លាអ្យិត កា អន់ដីស ផះ អន់ទ្រួល ពែ ដេល។ ៤ ហះកា អន់ដីស អូ ត្រគ់ សា ប៉ាំងឡៃ ឡាក់ ទី ផាម ខង ផាម ប៉្រគ័ អន់ កាណាគ័ រ៉ីស។ អន់ទ្រួល ចឹង សា អ្យាំ សៃម អន់ដីស ត្រគ់ សាក អង់កូ អន់ ឡាច់ ផាម ទិ ហិ។ ៥ ផា ប៉ាណូស ពឿ ប៉ាន់តោ័ អន់ដីស អាញ់ ចឹង ចៃគ ថូត ប៉្រើ ពូ ប៉ាន់តោ័ អ៊ែ និះទៅ ដេល លូ ផា ទី កាណាគ័ ញ៉ា ប៉ាន់តោ័ អន់ដីស អាញ់ ចឹង ប៉ាន់តោ័ កាណាគ័ ណោះ ដេល។

៦ ផា ទី ប៉ាណូស ពឿ ប៉ាន់តោ័ ប៉ាណូស

ប៉ាណូស ណោះ ពូ ចឹង ប៉ាន់តោ័ អ៊ែ និះទៅ ដេល *

ខង ប‌៉្រ័ះ ប៊កកាតយ័ ប៉ាំងកើត ប៉ាណូស អន់ វ៉ឹច លូ អ៊ែ។

៧ កាប៉ាច់ អន់ដីស ត្រគ់ ទី គន សោ អន់ អៀង អ្វៃ ប៉ាញ័ អង់កក់ តេះ អា ហង»។

៨ កេះណោះ ប‌៉្រ័ះ ប៊កកាតយ័ រ៉ះ កា វគ័ ណូអេ លូ គន អ៊ែ ណាវ្គ ផា ៩ «ហៃ អាញ់ សាញ៉ា រែវ ពុត លូ អន់ដីស កេះ លូ ទឹល ផូង័ វ៉ាច់ អន់ដីស រ៉ាំងហាវ អន់តីគ ដេល។ ១០ អាញ់ សាញ៉ា អា សាំរ៉ាប់ ទិ កាណាគ័ ឡាក់ ឡាច់ ឡឹង ទូក អន់ឌូ លូ អន់ដីស ដេល ឡាក់ កា កាណាគ័ ស្រុក កាណាគ័ ព្រី កាណាគ័ ប៉ារ់ ទឹប កាណាគ័ ទិណោ័ះ ចឹង អ្វៃ ពឹង អង់កក់ តេះ អន់ទៀ។ ១១ អាញ់ សាញ៉ា លូ អន់ដីស ផា ចឹង អូ ទី ទៀក រ៉ាឡាប ថាំឡាយ ប៉ាណូស លូ កាណាគ័ ទិ ប្លី ណាវ្គ ហង លូ ចឹង អូ ទី ទៀក តីស រ៉ាឡាប អង់កក់ តេះ ណាវ្គ ដេល»។ ១២ កេះណោះ ប‌៉្រ័ះ ប៊កកាតយ័ រ៉ះ ផា «អាញ់ ប៉្រគ័ សារ សាញ៉ា រែវ ពុត អា លូ អន់ដីស ទឹប កាណាគ័ ទិណោ័ះ អ្វៃ អន់ឌូ លូ អន់ដីស លើយ គ្រឹប រ៉ាំងហាវ។ ចឹង ទី សាញ៉ា ចាណាំ ម៉ោញ ប៉្រគ័ អន់ កាចាំង សារ អា ១៣ ឃឺ អាញ់ ចឹង ចៃគ កាញ់ច្រូ ពឹង ប៉្លៃង ភឿ អន់ កាចាំង សារ អាញ់ សាញ៉ា លូ ប៉ាណូស ទឹប កាណាគ័ អ្វៃ ពឹង អង់កក់ តេះ។ ១៤ ផះ អាញ់ ប៉្រគ័ អន់ ទី តើម បី ពឹង ប៉្លៃង ណោះ ចឹង ប៉ប័ កាញ់ច្រូ ឡាច់ ពឹង ប៉្លៃង ដេល។ ១៥ ផះ ណោះ អាញ់ ចឹង កាចាំង កា សារ អាញ់ សាញ៉ា លូ អន់ដីស លូ កាណាគ័ រ៉ីស ទិណោ័ះ ម៉ាគ់ ចឹង អូ ទី ទៀក តីស រ៉ាឡាប ថាំឡាយ ទិ កាណាគ័ ពឹង អង់កក់ តេះ ណាវ្គ ហង។ ១៦ ផះ ចំ អាញ់ ប៉ប័ កាញ់ច្រូ ពឹង ប៉្លៃង អាញ់ ចឹង កាចាំង លើយ កា សារ ឡាក់ អាញ់ សាញ៉ា លូ កាណាគ័ លូ ប៉ាណូស ទិណោ័ះ អ្វៃ ពឹង អង់កក់ តេះ អា។ ១៧ កាញ់ច្រូ អា ប៉្រគ័ អន់ អន់ហ្នាល់ សារ អាញ់ សាញ៉ា លូ កាណាគ័ លូ ប៉ាណូស ពឹង អង់កក់ តេះ»។

សារ វគ័ ណូអេ ប៉ាស្យាប កាណាន

១៨ គន កាម៉ាក័ វគ័ ណូអេ ឡាច់ ឡឹង ទូក តីស ណោះ សិច សិម ហាំ លូ យ៉ាភែត។ ហាំ ណោះ ហង ពឹ កាណាន។ ១៩ កេះណោះ គន កាម៉ាក័ វគ័ ណូអេ ទិ ប៉ៃង អន់ឌែ កា ទី គន សោ អៀង ចាក អ្វៃ ប៉ាញ័ អង់កក់ តេះ ណាវ្គ។

២០ វគ័ ណូអេ ប៉្រគ័ ម៉ីរ តប់ ប៉្លៃ អង់កាច អន់ទ្រួល ឡឹង ពូ។ ២១ ទី ដារ់ ម៉ោញ វគ័ ណូអេ ប៉ាញឹល តាពែ ប៉្លៃ អង់កាច តៃប សាឡុន កាណុង រ៉ាណើះ អ៊ែ ទៅ។ ២២ ផះ ណោះ ហាំ ពឹ កាណាន ប៉ប័ ពឹ អ៊ែ តៃប សាឡុន នីណោ័ះ កា ឡាំ រ៉ះ លូ ម៉ី អ៊ែ ពៀរ ដូវ ណាវ្គ ឡាក់ អ្វៃ គែង ឡីង រ៉ាណើះ។ ២៣ កេះណោះ សិម លូ យ៉ាភែត អ្យក់ អង់យ៉ាគ័ សាំពៀយ ពឹង កាពែង អន់ឌែ ចាក រ៉ុញ កល់ កាទុត ឡាំ តាគ់ អញ់សូវ ពឹ អន់ឌែ ហះកា ម៉ាត់ អន់ឌែ អូ កាលែង ហៃ អុះ ហៃ ដឹង ប៉ាគ់ ង៉ីរ លើយ ខង អន់ឌែ អូ ប៉ិច ប៉ប័ ពឹ អន់ឌែ អ្វៃ សាឡុន។ ២៤ ប៉ាគ់ វគ័ ណូអេ ស្វាស ប៉ាញឹល អ៊ែ កា អ្លុ អន់តគ់ សារ គន ស្រុច អ៊ែ ប៉្រគ័។ ២៥ អ៊ែ កា ប៉ាស្យាប កា ហាំ ផា៖

«កាណាន ត្រគ់ សារ ប៉ាស្យាប ហង។

អន់ អុះ ម៉ី អ៊ែ យរ អ៊ែ វ៉ឹច លូ ទុច

អូ គឹត អូ ខា ក្វា ឡឹង ពូ ឡូត»។

២៦ អ៊ែ កាប ណាវ្គ ផា៖

«ប៉ានេ ប‌៉្រ័ះ ប៊កកាតយ័ ឡាក់ ប‌៉្រ័ះ សិម។

អន់ កាណាន កេះ ទុច សិម ពិ។

២៧ អន់ ប‌៉្រ័ះ ប៊កកាតយ័ អន់ យ៉ាភែត ទី គន សោ លូ ស្រុក តេះ

អន់ សិម លូ យ៉ាភែត ដាគ់ កា គួប អន់ឌែ។

អន់ កាណាន កេះ ទុច យ៉ាភែត ពិ»។

២៨ ឡៃង ឡឹង ទៀក តីស រ៉ាឡាប អង់កក់ តេះ វគ័ ណូអេ អ្វៃ រ៉ីស ទី ៣៥០ សាណាំ ណាវ្គ។ ២៩ អាញុ វគ័ ណូអេ ទិណោ័ះ ទី ៩៥០ សាណាំ កេះណោះ តោ័ កា អ៊ែ។

…

១១

សារ ពូ ប៉្រគ័ ហី តីស ចាំងហីគ

១ ផះ សើគ ពែ ប៉ាណូស ទិឌូ អ្វៃ ពឹង អង់កក់ តេះ អា កាប ដឹង ម៉ោញ សុនសាត ហង។ ២ ផះ អន់ឌែ ចាក ឡឹង ដារ់ ឡាច់ ទឹល ប៉ាគ់ ព្រី ស៊ីណើ អន់ឌែ ប៉ប័ ចារ ដាគ់ តាប៉ង់ អន់ឌែ កា ប៉្រគ័ ចារ អ្វៃ ហះ ណោះ ហង។ ៣ ឡៃង ឡឹង ណោះ អន់ឌែ កាកាប លូ គួប ផា «ពិ ពិន អ្យក់ តេះ ប៉្រគ័ អិត កេះណោះ ពុះ អន់ កាង័»។ អន់ឌែ យរ អិត ណោះ ប៉ាតាង អំហ្មោ លូ អ្យក់ ចារ័ ម៉ូ ឡឹង តេះ ភឿ ប៉ាតឹត អិត ណោះ។ ៤ កេះណោះ អន់ឌែ ផា «ពិ ពិន ប៉្រគ័ មឿង តីស ម៉ោញ លូ ប៉្រគ័ ហី ម៉ោញ តីស ចាំងហីគ អន់ ទឹល ប៉្លៃង ឡូត ម៉ាគ់ ពិន លៅ លែង សិច ដាគ់ ពិន អូ ក្លះ គួប ចាក អ្វៃ ប៉ាញ័ ទឹប អង់កក់ តេះ អា»។ ៥ ប‌៉្រ័ះ ប៊កកាតយ័ កា ជឹរ ហៃ មឿង លូ ហី តីស អន់ឌែ ផះ ប៉្រគ័ ណោះ។ ៦ កេះណោះ អ៊ែ ផា «ហៃ អន់ឌែ អា សុនសាត ដឹង ម៉ោញ កាប កា និះទៅ ដេល។ ផា អន់ឌែ អ្លុ ប៉្រគ័ កេះ ង៉ារ អា ង៉ារ ញ៉ា ឡាក់ អន់ឌែ ប៉ិច ប៉្រគ័ កា ចឹង អ្លុ និះទៅ ហង អូ ទី សារ ញ៉ា ចឹង ប៉ាំងខើក អន់ឌែ ទី អុះ។ ៧ ទឹល នីណោ័ះ អាញ់ ចឹង ជឹរ ប៉្រគ័ អន់ កា អន់ឌែ កាប តាងៗ ឡឹង គួប ភឿ ជែ អន់ អ្លុ កាប លូ គួប សោប ណាវ្គ»។ ៨ កេះណោះ ប‌៉្រ័ះ ប៊កកាតយ័ ជឹរ ប៉ាក្លះ អន់ឌែ អន់ ឡាច់ ឡឹង ចារ ណោះ ចាក អ្វៃ ប៉ាញ័ ទឹប អង់កក់ តេះ។ មឿង ណោះ អន់ឌែ អ្លាត អូ ជៀ ប៉្រគ័ ហង។ ៩ ញន ខ អា ហង បះ ពូ អន់ សិច ផា មឿង បាប៊ីឡូន * ខង ចារ ណោះ ប‌៉្រ័ះ ប៊កកាតយ័ ប៉្រគ័ អន់ កា ប៉ាណូស ទិឌូ កាប តាងៗ ឡឹង គួប សោប ទឹប ប៉្រគ័ អន់ កា ពូ ក្លះ ឡាច់ ឡឹង ចារ ណោះ ចាក អ្វៃ ប៉ាញ័ អង់កក់ តេះ។

…

សារ គន សោ ផូង័ វ៉ាច់ វគ័ ថេរ៉ា

២៧ អា ហង សារ ផូង័ វ៉ាច់ វគ័ ថេរ៉ា †។ ថេរ៉ា គន អ៊ែ អាប់រ៉ាម ណាហ៊រ លូ ហារ៉ាន។ ហារ៉ាន គន អ៊ែ ឡត។ ២៨ ហារ៉ាន កា តោ័ អន់ទ្រួល ឡឹង ពឹ អ៊ែ ថេរ៉ា ពឹង មឿង អ៊ុរ ប៉ាគ់ ប៉ាថេត បាប៊ីឡូន ឡាក់ ស្រុក កាណើត អ៊ែ ទៅ។ ២៩ អាប់រ៉ាម លូ ណាហ៊រ អន់ឌែ ទី កាម៉ាញ់ កាម៉ាញ់ អាប់រ៉ាម សិច សារ៉ាយ កាម៉ាញ់ ណាហ៊រ សិច មីលកា។ មីលកា អ៊ែ ឡាក់ គន ហារ៉ាន អុះ មីលកា សិច យីសាកា។ ៣០ សារ៉ាយ ឡាក់ អង់កាន់ អូ អ្លុ ទី គន អុះ។ ៣១ វគ័ ថេរ៉ា កា ប៉ាណាំ គន អ៊ែ អាប់រ៉ាម លូ សោ អ៊ែ ឡត ទឹប ម៉ាយ កាំហ្មាន់ អ៊ែ សារ៉ាយ អន់ឌែ ចាក ឡាច់ ឡឹង មឿង អ៊ុរ ប៉ាថេត បាប៊ីឡូន ចាក ឡាំ ប៉ាគ់ ប៉ាថេត កាណាន។ ហះកា បើ ទឹល ប៉ាថេត កាណាន អុះ អន់ឌែ ចាក អង់ក័ះ ទឹល គឹត តេះ ហារ៉ាន់ អន់ឌែ ប៉្រគ័ ចារ អ្វៃ ពឹង ស្រុក ណោះ ហង។ ៣២ អាញុ វគ័ ថេរ៉ា ទី ២០៥ សាណាំ កេះណោះ អ៊ែ តោ័ ពឹង ស្រុក ហារ៉ាន់ ណោះ ហង។

១២

សារ ប‌៉្រ័ះ ប៊កកាតយ័ ប៉្រើ វគ័ អាប់រ៉ាម ឡាំ ប៉ាគ់ ប៉ាថេត កាណាន

១ ឡៃង ឡឹង ណោះ ប‌៉្រ័ះ ប៊កកាតយ័ រ៉ះ កា វគ័ អាប់រ៉ាម ផា «ហគ់ អីស ឡាច់ ឡឹង មើគ ពឹ អុះ ម៉ី ស្រុក តេះ អីស អា ឡាំ អ្វៃ ប៉ាគ់ ប៉ាថេត អាញ់ ចឹង តាំបាង អន់ កា អីស។ ២ អាញ់ ចឹង ប៉្រគ័ អន់ គន សោ អីស កើត អៀង កាខាក់ ម៉ោញ សុនសាត ទឹប អាញ់ ចឹង អន់ សារ ដាគ់ កា អីស។ អាញ់ ចឹង ប៉្រគ័ អន់ អីស លៅ លែង សិច។ អីស ចឹង កេះ ប៉ាណូស អន់ សារ ដាគ់ កា ពូ។ ៣ អាញ់ ចឹង អន់ សារ ដាគ់ កា ប៉ាណូស បក់ ចំ ឡាក់ ដាគ់ កា អីស ហះកា ផា ពូ ប៉ាស្យាប អីស អាញ់ ចឹង ប៉ាស្យាប ពូ ដេល។ គ្រឹប ផូង័ អ្វៃ ពឹង អង់កក់ តេះ ចឹង ទី សារ សាណុក សាវ៉ាក ញន កា សារ អាញ់ សាញ៉ា លូ អីស ហង»។ ៤ វគ័ អាប់រ៉ាម កា ប៉្រគ័ ពួយ ប៉ានឹរ ប‌៉្រ័ះ រ៉ះ កា អ៊ែ តាទឹច។ មន អ៊ែ ឡត កា ចាក ពួយ អ៊ែ ដេល។ ផះ វគ័ អាប់រ៉ាម ឡាច់ ឡឹង ស្រុក ហារ៉ាន់ ណោះ អាញុ អ៊ែ ៧៥ សាណាំ កេះ។ ៥ អ៊ែ ជៀក ទឹប កាម៉ាញ់ អ៊ែ យ៉ាគ់ សារ៉ាយ លូ មន អ៊ែ ឡត អ្យក់ ទឹប រ៉ាស អំប៉ាស ឡាក់ អន់ឌែ ណាំង ទី លូ ទុច ឡាក់ អន់ឌែ តាច់ ពឹង ស្រុក ហារ៉ាន់ ឡាំ អន់ឌូ ដេល។ អន់ឌែ ប៉ាណាំ គួប ចាក ឡាំ ប៉ាគ់ ប៉ាថេត កាណាន។ ៦ ប៉ាគ់ ទឹល ប៉ាថេត កាណាន កេះ វគ័ អាប់រ៉ាម ចាក ឡាំ អ្វៃ ប៉ាគ់ ស្រុក ស៊ីគែម ក្យាម័ តើម ជ្រី ឡាក់ ចារ អំរ៉ាញ។ រ៉ាំងហាវ ណោះ សុនសាត កាណាន ឡាក់ តាំងឡា ប៉ាថេត ណោះ។ ៧ ហះកា ប‌៉្រ័ះ ប៊កកាតយ័ តាំបាង ឡាកោ អន់ កា វគ័ អាប់រ៉ាម ប៉ប័ ទឹប រ៉ះ ផា «អាញ់ ចឹង មប ប៉ាថេត អា អន់ កា ផូង័ វ៉ាច់ អីស ហង»។ កេះណោះ វគ័ អាប់រ៉ាម ប៉្រគ័ ចារ ពុះ កាណាគ័ រ៉ាម៉ះ ប‌៉្រ័ះ ប៊កកាតយ័ ឡាក់ តាំបាង ឡាកោ អន់ អ៊ែ ប៉ប័។ ៨ កេះណោះ អន់ឌែ ចាក ឡាំ អ្វៃ ប៉ាគ់ ប៉ានឹម ក្យាម័ ស្រុក បេតអ៊ែល គែង ដារ់ ឡាច់។ អ៊ែ ប៉្រគ័ រ៉ាណើះ អ្វៃ ហះ ណោះ ស្រុក បេតអ៊ែល អ្វៃ គែង ដារ់ ឡាច់ លូ ស្រុក អៃ អ្វៃ គែង ដារ់ ម៉ុត។ ហះ ណោះ អ៊ែ ប៉្រគ័ ចារ ម៉ោញ ណាវ្គ សាំរ៉ាប់ ពុះ កាណាគ័ រ៉ាម៉ះ ប‌៉្រ័ះ ប៊កកាតយ័ ទឹប អើ សិច អ៊ែ ដេល។ ៩ ឡៃង ឡឹង ណោះ អន់ឌែ ចាក ឡាំ ណាវ្គ រ៉ើ ឡឹង ចារ ម៉ោញ ណាំង ចារ ម៉ោញ ឡាំ ប៉ាគ់ ព្រី ស៊្រែ ណេកិប។

…

១៣

សារ វគ័ អាប់រ៉ាម លូ ឡត ក្លះ គួប សោប

៥ ឡត ឡាក់ ឡាំ អន់ឌូ លូ វគ័ អាប់រ៉ាម ទី តាប៉ល់ ចៀម តាប៉ល់ រ៉ក់ អៀង ឡាក់ កា វគ័ អាប់រ៉ាម អ៊ែ កា ទី រ៉ាណើះ អៀង សាំរ៉ាប់ មួត ទុច អ៊ែ ដេល។ ៦ ហះកា ចារ ណោះ អូ បគ័ អន់ឌែ ចឹង អ្វៃ អន់ឌូ អុះ ខង អន់ឌែ ពៀរ ដូវ ទី កាណាគ័ អៀង តាឡាម័ បះ អន់ឌែ អូ អ្លុ អ្វៃ អន់ឌូ។ ៧ ផះ ណោះ មួត រង រ៉ក់ រង ចៀម កា វគ័ អាប់រ៉ាម លូ មួត រង រ៉ក់ រង ចៀម កា ឡត កា តាប៉ុញ គួប សោប លើយ។ ផះ ណោះ សុនសាត កាណាន លូ សុនសាត ពែរិស៊ីត កា អ្វៃ ពឹង ប៉ាថេត ណោះ ដេល។ ៨ វគ័ អាប់រ៉ាម កាប លូ ឡត ផា «អីស លូ អាញ់ ជែ អន់ ទី សារ តាប៉ុញ តាប៉ាក់ ហង លូ ជែ អន់ មួត រង រ៉ក់ រង ចៀម អីស លូ មួត រង រ៉ក់ រង ចៀម អាញ់ តាប៉ុញ លូ គួប សោប ដេល ខង ពិន អុះ ម៉ី វ៉ា លូ មន ឡក់។ ៩ ហៃ ព្រី ទៀក ទិ អា តីស ខាក់ ទឹល នីណោ័ះ ប៉រ់ មន ក្លះ ឡាច់ ឡឹង អាញ់ ពិ ផា អីស ឡាំ គែង សាំងអ្យោ អាញ់ ចឹង ឡាំ គែង សាម៉ា ផានែវ អីស ឡាំ គែង សាម៉ា ណោះ អាញ់ ចឹង ឡាំ គែង សាំងអ្យោ ឡគ»។ ១០ ឡត កា ហៃ ប៉ប័ ព្រី ទៀក ទ្រូង យដាន់ ទិណោ័ះ ទី ទៀក គ្រឹប ចារ។ អន់ទ្រួល ឡឹង ប‌៉្រ័ះ ប៊កកាតយ័ ថាំឡាយ មឿង សូដុំ លូ មឿង កូម៉ូរ៉ា ព្រី ទៀក ចារ ណោះ លើយ ទឹល ស្រុក សូអា ពៀប ឡាក់ កា សួន អេឌែន ឃឺ ឡាក់ កា ព្រី ទៀក ប៉ាថេត អ៊ីស៊ីប រក្យាម័ តាំងលេ នីល ដេល។ ១១ ឡត រ៉ើស អ្យក់ ព្រី ទៀក ទ្រូង យដាន់ ទិណោ័ះ កា អ៊ែ អ៊ែ កា ចាក ឡាំ គែង ដារ់ ឡាច់។ អន់ឌែ ពៀរ ដូវ ក្លះ ឡាច់ ឡឹង គួប សោប នីអៀ ហង។ ១២ វគ័ អាប់រ៉ាម កា អ្វៃ ពឹង ព្រី ទៀក សុនសាត កាណាន កាប៉ាច់ ឡត អ្វៃ រមឿង អន់ទៀគៗ អ្វៃ រទៀក ទ្រូង យដាន់ ណោះ ហង អ៊ែ កា ប៉្រគ័ រ៉ាណើះ ក្យាម័ មឿង សូដុំ។ ១៣ មួត មឿង សូដុំ ស៊ុត កា ប៉ាណូស អូ ដាគ់ ឡាក់ ប៉្រគ័ យច តីស ប៉ាសាំង លូ ប‌៉្រ័ះ ប៊កកាតយ័ ។

១៤ អន់តីគ ឡឹង ឡត ក្លះ ឡាច់ ឡឹង វគ័ អាប់រ៉ាម ប‌៉្រ័ះ ប៊កកាតយ័ កាប លូ វគ័ អាប់រ៉ាម ផា «ហគ់ ហៃ គែង ដារ់ ឡាច់ លូ គែង ដារ់ ម៉ុត គែង សាម៉ា លូ គែង សាំងអ្យោ ពិ។ ១៥ អាញ់ ចឹង មប ព្រី ទៀក ឡាក់ អីស ហៃ ប៉ប័ ទិ អា កា អីស លូ កា ផូង័ វ៉ាច់ អីស រ៉ាយ៉ោ័ះ ហង។ ១៦ អាញ់ ចឹង ប៉្រគ័ អន់ ផូង័ វ៉ាច់ អីស ទី ចំលួន អៀង ឡាក់ កា កាបក់ តេះ អូ ទី ពឿ ចឹង ដាម័ យ៉ាប ផូង័ វ៉ាច់ អីស អុះ ឃឺ ពៀប ឡាក់ កា ពូ អូ ដាម័ យ៉ាប កាបក់ តេះ ដេល។ ១៧ ហគ់ ចាក គ្រឹប ចារ កាណុង ប៉ាថេត អា ពិ ខង អាញ់ ចឹង មប អន់ កា អីស ហង»។ ១៨ វគ័ អាប់រ៉ាម យ៉ះ រ៉ាណើះ អ្យក់ ឡាំ ប៉្រគ័ ក្យាម័ តើម ជ្រី ម៉ះ វគ័ ម៉ាមរេ ក្យាម័ មឿង ហេប្រូន។ ប៉ាគ់ ណោះ អ៊ែ ប៉្រគ័ ចារ ម៉ោញ ណាវ្គ សាំរ៉ាប់ ពុះ កាណាគ័ រ៉ាម៉ះ ប‌៉្រ័ះ ប៊កកាតយ័ ។

១៤

សារ វគ័ អាប់រ៉ាម តង័ មន អ៊ែ ឡត

១ ផះ ណោះ ទី សាដាច់ អន់ទៀគៗ ប៉ាណាំ គួប អន់ឌែ ឡាំ តាកូះ។ ទី អាំរ៉ាភែល ឡាក់ សាដាច់ ប៉ាថេត ស៊ីណើ អារីយ៉ុក ឡាក់ សាដាច់ មឿង អេឡាសារ កេដូឡោមើរ សាដាច់ ប៉ាថេត អេឡាំ លូ ធីដាល សាដាច់ មឿង កូយីម ២ អន់ឌែ ប៉ាណាំ គួប ជៀក តាហាន ឡាំ តាកូះ លូ បេរ៉ា សាដាច់ មឿង សូដុំ លូ ប៊ីរសា សាដាច់ មឿង កូម៉ូរ៉ា ស៊ីណាប សាដាច់ មឿង អាតម៉ា សេមេប៊ើរ សាដាច់ មឿង សេបោម លូ សាដាច់ ស្រុក បេឡា ឃឺ ស្រុក សូអា។ ៣ សាដាច់ ប៉ាតាម័ ដូវ ណោះ ប៉ាណាំ តាហាន ឡាំ អ្វៃ ពឹង ក្លូះ ប៉ានឹម ស៊ីឌីម (កិញអៀ ចារ ណោះ កេះ តាំងលោ័ តីស ទៀក ប៉្រៃ កេះ)។ ៤ សាដាច់ ប៉ាតាម័ ដូវ ណោះ ផះ ប៉ាន់ដា ពែ អន់ឌែ អ្វៃ អន់តេ័ះ សាដាច់ កេដូឡោមើរ លូ ស៊ង រ៉ាបៃ អន់ កា អ៊ែ ទិ ១២ សាណាំ។ ប៉ាគ់ ទឹល ១៣ សាណាំ កេះ អន់ឌែ ប៉ាណាំ គួប អ្លាត អូ ស៊ង ហង។ ៥ ប៉ាគ់ ទឹល ១៤ សាណាំ សាដាច់ កេដូឡោមើរ លូ សាដាច់ អន់ទៀគៗ ឡាក់ អ្វៃ អន់ឌូ លូ អ៊ែ ណោះ អន់ឌែ ប៉ាណាំ គួប ឡាំ តាកូះ លូ សុនសាត រែផៃម ឡាក់ អ្វៃ ពឹង មឿង អាសាថារ៉ូត ការ់ណៃម កេះណោះ ឡាំ តាកូះ លូ សុនសាត ស៊ូស៊ីម ពឹង មឿង ហាំ កេះណោះ ណាវ្គ តាកូះ លូ សុនសាត អេម អ្វៃ ពឹង ស្រុក គិរីយ៉ាថៃម ៦ ឡៃង ឡឹង ណោះ ណាវ្គ តាកូះ លូ សុនសាត ហូរី ឡាក់ អ្វៃ ប៉ាគ់ ប៉ានឹម សៀរ តាយ៉ិប លើយ ទឹល ប៉ាគ់ ព្រី ប៉ារ៉ាន ឡាក់ ក្យាម័ ស៊្រែ តីស ។ ៧ កេះណោះ អន់ឌែ វ៉ីល សឹត ណាវ្គ ប៉ាគ់ ទឹល ស្រុក អេនមីសាផាត ឃឺ ស្រុក កាដេះ អន់ឌែ តាកូះ លូ សុនសាត អាម៉ាឡេក ឡាក់ អ្វៃ ពឹង ស្រុក ណោះ ទឹប សុនសាត អាម៉ូរី ឡាក់ អ្វៃ ពឹង ស្រុក ហាសាសូន តាម៉ារ ណោះ ដេល។ ៨ ផះ ណោះ មួត សាដាច់ ប៉ាតាម័ ដូវ កាតាំង លៅ សារ ណោះ ចឹង ទឹល ប៉ាគ់ អន់ឌែ ណោះ ហង បះ សាដាច់ មឿង សូដុំ សាដាច់ មឿង កូម៉ូរ៉ា សាដាច់ មឿង អាតម៉ា សាដាច់ មឿង សេបោម លូ សាដាច់ ស្រុក បេឡា ឃឺ ស្រុក សូអា កា ប៉ាណាំ គួប ជៀក តាហាន ឡាំ ប៉ាគ់ ក្លូះ ប៉ានឹម ស៊ីឌីម ៩ ភឿ តាកូះ លូ កេដូឡោមើរ សាដាច់ ប៉ាថេត អេឡាំ ធីដាល សាដាច់ មឿង កូយីម អាំរ៉ាភែល សាដាច់ ប៉ាថេត ស៊ីណើ លូ អារីយ៉ុក ឡាក់ សាដាច់ មឿង អេឡាសារ។ សាដាច់ ប៉្វាន់ ដូវ តាកូះ លូ សាដាច់ ប៉ាតាម័ ដូវ។ ១០ ពឹង ក្លូះ ប៉ានឹម ស៊ីឌីម ណោះ ទី ឡូះ អៀង ពូ សីរ អ្យក់ ចារ័ ម៉ូ។ សាដាច់ មឿង សូដុំ លូ សាដាច់ មឿង កូម៉ូរ៉ា អន់ឌែ អូ ដាម័ ពូ កា សាតាក់ ម៉ុត អោន ពឹង ឡូះ ណោះ សាដាច់ អន់ទៀគ ណាវ្គ អន់ឌែ សាតាក់ រហ្លូវ្គ ប៉ានឹម។ ១១-១២ សាដាច់ បក់ សាណ័ះ អន់ឌែ ប៉ាណាំ គួប អ្យក់ រ៉ាស អំប៉ាស លូ សាប្យាំង ពឹង មឿង សូដុំ លូ មឿង កូម៉ូរ៉ា ទិ ប៉្យើះ។ ផះ ណោះ ឡត មន អាប់រ៉ាម អ្វៃ ពឹង មឿង សូដុំ ទឹល នីណោ័ះ អន់ឌែ រ៉ុប ទឹប ឡត លូ អ្យក់ ទឹប រ៉ាស អំប៉ាស អ៊ែ ដេល។ កេះណោះ ចាក ឡាច់ កា អន់ឌែ ហង។

១៣ ទី ប៉ាណូស ម៉ោញ ដូវ ក្លាស សាតាក់ ឡាំ រ៉ះ លូ វគ័ អាប់រ៉ាម ឡាក់ សុនសាត ហេព្រឺ អ៊ែ អ្វៃ ប៉ាគ់ តើម ជ្រី វគ័ ម៉ាមរេ។ វគ័ ម៉ាមរេ អ៊ែ សុនសាត អាម៉ូរី អុះ ម៉ី អេសាកុល លូ អានើរ។ អន់ឌែ ប៉ៃង ដូវ ប៉្រគ័ គួប លូ វគ័ អាប់រ៉ាម។ ១៤ ផះ វគ័ អាប់រ៉ាម កាតាំង ពូ រ៉ះ ផា ពូ រ៉ុប មន អ៊ែ ឡត អ៊ែ កា ប៉ាណាំ ទុច ញង គង កាវៀង ចំលួន ៣១៨ ដូវ ឡាក់ អ្លុ តាកូះ ឡាំ តាយ៉ិប ពួយ មួត សាដាច់ ណោះ លើយ ទឹល ប៉ាគ់ មឿង ដាន់។ ១៥ អ៊ែ ជែក ទុច ញង គង កាវៀង ប៉ិន តាប៉ល់ កេះណោះ តាកូះ លូ មួត សាដាច់ ទឹប កាម៉ាំង ណោះ ហង កា ទី ទ្រង អ៊ែ អ៊ែ កា តាយ៉ិប ពួយ លើយ ទឹល ស្រុក ហូបា អ្វៃ គែង ជើង មឿង ដាម៉ះ។ ១៦ កេះណោះ អ៊ែ អ្យក់ សឹត រ៉ាស អំប៉ាស ទិណោ័ះ លូ មន អ៊ែ ឡត ណោះ ណាវ្គ ទឹប រ៉ាស អំប៉ាស ឡត ទឹប មួត អង់កាន់ ទឹប មួត ប៉ាសុន អ្វៃ ពឹង មឿង សូដុំ ណោះ ដេល។

១៧ វគ័ អាប់រ៉ាម សឹត ឡឹង តាកូះ លូ សាដាច់ កេដូឡោមើរ លូ សាដាច់ អន់ទៀគ ឡាក់ អ្វៃ អន់ឌូ កេះណោះ សាដាច់ មឿង សូដុំ ឡាំ កាកាប លូ វគ័ អាប់រ៉ាម អ្វៃ ប៉ាគ់ ក្លូះ ប៉ានឹម សាវេ (ពូ អើ ផា ក្លូះ ប៉ានឹម សាដាច់)។ ១៨ ផះ ណោះ វគ័ ម៉ិលគីសាឌែក ឡាក់ សាដាច់ មឿង សាឡឹម អ៊ែ ប៉្រើ ពូ អ្យក់ សាណា សាណឹត លូ តាពែ ប៉្លៃ អង់កាច ឡាំ ជឹន កា វគ័ អាប់រ៉ាម លូ កាំឡាំង អ៊ែ។ ម៉ិលគីសាឌែក ឡាក់ ក្រាគ់ រ៉ាម៉ះ ប‌៉្រ័ះ ឡាក់ តីស ហ៊្លត។ ១៩ សាដាច់ ម៉ិលគីសាឌែក អ៊ែ ផា «អឺ ប‌៉្រ័ះ ឡាក់ តីស ហ៊្លត ឡាក់ ប៉ាំងកើត តេះ ប៉្លៃង អីស អន់ សារ ដាគ់ កា អាប់រ៉ាម អា ពិ»។ ២០ កេះណោះ អ៊ែ ផា «ពិ ពិន ប៉ានេ ប‌៉្រ័ះ ឡាក់ តីស ហ៊្លត ខង អ៊ែ មប តាម៉ឺរ ទិណោ័ះ អន់ កា អីស ទី ទ្រង អីស»។ វគ័ អាប់រ៉ាម កា អ្យក់ រ៉ាស អំប៉ាស ឡាក់ អ៊ែ អ្យក់ ឡឹង ពូ ណោះ អញ់ជឹត ចានែក អន់ កា ម៉ិលគីសាឌែក ម៉ោញ ចានែក។ ២១ កេះណោះ សាដាច់ មឿង សូដុំ រ៉ះ កា វគ័ អាប់រ៉ាម ផា «ប៉រ់ អីស ជឹន ដឹង ប៉ាសុន ណោះ អន់ កា អាញ់ រ៉ាស អំប៉ាស ទិណោ័ះ អ្យក់ កា អីស ពិ»។ ២២ វគ័ អាប់រ៉ាម តើល សាដាច់ មឿង សូដុំ ផា «អាញ់ ម៉ត់ កេះ លូ ប‌៉្រ័ះ ប៊កកាតយ័ ឡាក់ តីស ហ៊្លត ឡាក់ ប៉ាំងកើត តេះ ប៉្លៃង ផា ២៣ យ‌៉័ះ ព្រៀយ ម៉ោញ តាំងហារ័ លើ កាស៊ែ កឺប ម៉ោញ កាស៊ែ កា អាញ់ ចឹង អូ អ្យក់ អុះ កាណាគ័ ញ៉ា ឡាក់ រ៉ាស អំប៉ាស អីស ណោះ អន់ទៀ អីស ចឹង ផា "ញឹន ហង ប៉្រគ័ អន់ កា អាប់រ៉ាម កើត ប‌៉្រ័ះ ប៉ាត្រង័"។ ២៤ អាញ់ អូ ប៉ិច កា កាណាគ័ ញ៉ា អុះ អាញ់ ប៉រ់ ដឹង សាណា សាណឹត ឡាក់ កាំឡាំង ញឹន សា ទិ កេះ ណោះ លូ ចានែក មួត បក់ ឡាំ តាកូះ អន់ឌូ លូ អាញ់ ណោះ។ អន់ អានើរ អេសាកុល លូ ម៉ាមរេ អ្យក់ ពិ ចានែក អន់ឌែ»។

១៥

សារ ប‌៉្រ័ះ ប៊កកាតយ័ សាញ៉ា រែវ ពុត លូ វគ័ អាប់រ៉ាម

១ រ៉ាវ៉ាច់ ឡឹង សារ ណោះ កេះ វគ័ អាប់រ៉ាម ប៉ប័ ប‌៉្រ័ះ ប៊កកាតយ័ តាំបាង ឡាកោ កា អ៊ែ លូ រ៉ះ ផា «អឺ អាប់រ៉ាម អីស ជែ អ្យូគ។ អាញ់ ឡាក់ ខៃល ប៉ងកាន់ អីស អីស ចឹង ទី សារ ដាគ់ អៀង កាខាក់»។ ២ វគ័ អាប់រ៉ាម កា តើល ផា «អឺ ប‌៉្រ័ះ ប៊កកាតយ័ យ‌៉័ះ អីស អន់ កាណាគ័ ញ៉ា កា អាញ់ កា អូ ទី ខា អុះ ខង អាញ់ ចឹង តោ័ ហង គន ម៉ោញ ដូវ កា អាញ់ អូ ទី ដេល។ ប៉ាណូស បក់ ចឹង អ្យក់ ប៉ាដក់ អាញ់ ណោះ ឃឺ អ៊ែលីស៊ើរ ឡឹង មឿង ដាម៉ះ តោ ៣ ខង អីស អូ អន់ អាញ់ ទី គន ភឿ អ្យក់ ប៉ាដក់ អាញ់ អា ទី ដឹង ទុច អ្វៃ ពឹង ហី អាញ់ អា ហង ចឹង អ្យក់ ប៉ាដក់ អាញ់»។ ៤ ហះកា ប‌៉្រ័ះ ប៊កកាតយ័ រ៉ះ កា វគ័ អាប់រ៉ាម ផា «អូ ត្រគ់ អ៊ែលីស៊ើរ អុះ ឃឺ គន អីស ទៅ ចឹង អ្យក់ ប៉ាដក់ អីស ណោះ»។ ៥ កេះណោះ ប‌៉្រ័ះ ប៊កកាតយ័ ជៀក វគ័ អាប់រ៉ាម ឡាច់ ប៉ាគ់ ឡីង អ៊ែ ផា «អីស ង៉ើយ ហៃ ពឹង ប៉្លៃង តោ ហគ់ អីស យ៉ាប សំឡង់ តោ ទិ ញ៉ា អូ ?» អ៊ែ រ៉ះ ណាវ្គ ផា «ផូង័ វ៉ាច់ អីស ចឹង អៀង ឡាក់ កា សំឡង់ តោ ហង»។ ៦ វគ័ អាប់រ៉ាម កា សឿ សារ ប‌៉្រ័ះ ប៊កកាតយ័ រ៉ះ កា អ៊ែ ណោះ។ ញន កា អ៊ែ សឿ ប‌៉្រ័ះ ផា អ៊ែ ប៉ាណូស ដាគ់ ត្រង់។

៧ ឡៃង ឡឹង ណោះ ប‌៉្រ័ះ រ៉ះ កា អ៊ែ ណាវ្គ ផា «អាញ់ ប‌៉្រ័ះ ប៊កកាតយ័ ឡាក់ ទី ប៉ាណាំ អីស ឡាច់ ឡឹង មឿង អ៊ុរ ប៉ាថេត បាប៊ីឡូន ពែ ភឿ មប ប៉ាថេត អា អន់ អីស ប៉្រគ័ តាំងឡា»។ ៨ វគ័ អាប់រ៉ាម តើល ផា «អឺ ប‌៉្រ័ះ ប៊កកាតយ័ នីចម័ អាញ់ ចឹង អ្លុ អន់តគ់ ផា ប៉ាថេត អា ចឹង ទី កា អាញ់ ?» ៩ ប‌៉្រ័ះ ប៊កកាតយ័ រ៉ះ កា វគ័ អាប់រ៉ាម ផា «ហគ់ អីស អ្យក់ រ៉ក់ យ៉ង់ ម៉ោញ អាញុ ប៉ៃង សាណាំ ប៉ារ់ពេ យ៉ង់ ម៉ោញ អាញុ ប៉ៃង សាណាំ លូ ចៀម ទោល ម៉ោញ អាញុ ប៉ៃង សាណាំ អន់តើប ដោច ម៉ោញ លូ អន់តើប រ៉ាក់ សាណាង័ ប៉ាញ័ សាតង័ ម៉ោញ អន់ កា អាញ់»។ ១០ វគ័ អាប់រ៉ាម អ្យក់ កាណាគ័ ទិណោ័ះ អន់ កា ប‌៉្រ័ះ។ រ៉ក់ ប៉ារ់ពេ លូ ចៀម ណោះ អ៊ែ ច្រះ ទងតិគ័ កេះណោះ អន់ ហះ សានែង គួប អ៊ែ ទៅ ណោះ ហង ហះកា អន់តើប អ៊ែ អូ ច្រះ អុះ។ ១១ ផាឌី ទី ម៉ីត ជឹរ ឡើះ ប៉ិច សា កាណាគ័ អ៊ែ ណោះ ហះកា វគ័ អាប់រ៉ាម ទ្រុះ។ ១២ ប៉ាគ់ ដារ់ ចិរៗ ក្យាម័ ចឹង ម៉ុត កេះ វគ័ អាប់រ៉ាម តៃប ហ្លាក់ អ៊ែ អំប៉ោ អ្យូគ កាខាក់ ខង អ៊ែ ប៉ប័ ទី ដឹង ម៉ាម៉ាំង រ៉ាំងអ៊ត ជុំ អ៊ែ។ ១៣ កេះណោះ ប‌៉្រ័ះ ប៊កកាតយ័ កាប លូ វគ័ អាប់រ៉ាម ផា «អាញ់ រ៉ះ អន់ អីស អ្លុ អន់តគ់ ផូង័ វ៉ាច់ អីស អន់ឌែ ចឹង ឡាំ អ្វៃ ប៉ាគ់ ប៉ាថេត អន់ទៀគ ឡាក់ អូ ត្រគ់ ប៉ាថេត អន់ឌែ តាំងឡា។ អន់ឌែ ចឹង កេះ ទុច ពូ ប៉ាសុន ពឹង ប៉ាថេត ណោះ ចឹង ជិះ ចគ័ អន់ឌែ។ ១៤ ប៉ាគ់ ទឹល ៤០០ សាណាំ កេះ អាញ់ ចឹង ចៃគ ថូត ពូ បក់ អ្យក់ ផូង័ វ៉ាច់ អីស ប៉្រគ័ ទុច។ កេះណោះ ផូង័ វ៉ាច់ អីស អន់ឌែ ចឹង ឡាច់ ឡឹង ប៉ាថេត ពូ ណោះ លូ អ្យក់ សឹត ទឹប រ៉ាស អំប៉ាស តុត អៀង ដេល។ ១៥ កាប៉ាច់ អីស ចឹង ទី អាញុ រ៉ីស ទុញ អ្វៃ សាណុក សាវ៉ាក ទឹល តោ័ អ្វៃ អន់ឌូ លូ វគ័ យ៉ាគ់ អីស។ ១៦ ប៉ាគ់ ទឹល រ៉ាំងហាវ ទី ប៉្វាន់ ទៀ ផូង័ វ៉ាច់ អីស អន់ឌែ ចឹង សឹត ប៉ាគ់ ប៉ាថេត អីស អ្វៃ អា ណាវ្គ ខង កិញអៀ អា សុនសាត អាម៉ូរី ប៉្រគ័ អ៊ក បើ តាន័ អៀង បើ ទឹល ដារ់ ចៃគ ថូត អន់ឌែ ដេល»។

១៧ ប៉ាគ់ ទឹល ដារ់ ម៉ុត ប៉្លៃង ម៉ាំង កេះ ផាឌី វគ័ អាប់រ៉ាម ប៉ប័ កាណាគ័ ចៃគ ង៉ារ អុញ លូ អំប៉្យិត អុញ កាបង កីត ចាក ហះ អន់តិគ័ អ្យាំ ណោះ។ ១៨ ដារ់ ណោះ ប‌៉្រ័ះ ប៊កកាតយ័ សាញ៉ា រែវ ពុត លូ វគ័ អាប់រ៉ាម ទឹប រ៉ះ ផា «អាញ់ ចឹង មប ប៉ាថេត អា អន់ កា ផូង័ វ៉ាច់ អីស អ្យក់ ឡឹង ទៀក ទ្រូង ហះ គួយ ប៉ាថេត អ៊ីស៊ីប ទឹល ប៉ាគ់ តាំងលេ អឺប៉្រាត ១៩ ទឹប ស្រុក តេះ សុនសាត គែន សុនសាត កេនិស៊ីត សុនសាត កាត់ម៉ូនី ២០ លូ ស្រុក តេះ សុនសាត ហេត សុនសាត ពែរិស៊ីត សុនសាត រែផៃម ២១ លូ ស្រុក តេះ សុនសាត អាម៉ូរី សុនសាត កាណាន សុនសាត គើកាស៊ី លូ សុនសាត យេប៊ូស»។

១៦

សារ វគ័ អាប់រ៉ាម លូ ហាការ ប៉ាំងកើត គន

១ សារ៉ាយ កាម៉ាញ់ អាប់រ៉ាម អ៊ែ អូ ទី គន អុះ ហះកា អ៊ែ ទី ទុច អង់កាន់ ម៉ោញ ដូវ សិច ហាការ សុនសាត អ៊ីស៊ីប។ ២ យ៉ាគ់ សារ៉ាយ រ៉ះ កា វគ័ អាប់រ៉ាម ផា «ហៃ ប‌៉្រ័ះ ប៊កកាតយ័ អូ អន់ អាញ់ ទី គន នីអៀ។ ទឹល នីណោ័ះ អីស ឡាំ តៃប លូ អង់កាន់ ទុច អាញ់ ណោះ ពិ អ្លុ ផៃគ អ៊ែ ចឹង ទី គន អាញ់ ចឹង អ្យក់ គន ណោះ ប៉្រគ័ គន អាញ់»។ វគ័ អាប់រ៉ាម កា ភម ពួយ កាម៉ាញ់ អ៊ែ ដេល។ ៣ ឡៃង ឡឹង វគ័ អាប់រ៉ាម អ្វៃ កាណុង ប៉ាថេត កាណាន ទី អញ់ជឹត សាណាំ កេះ យ៉ាគ់ សារ៉ាយ ប៉្រើ វគ័ អាប់រ៉ាម អ្យក់ ទុច អ៊ែ ហាការ ប៉្រគ័ កាម៉ាញ់ ក្យង់។ ៤ វគ័ អាប់រ៉ាម កា ឡាំ តៃប លូ ហាការ តាទឹច ឡៃង ឡឹង ណោះ ហាការ កា គៀម ហង។ ហាការ អ្លុ អន់តគ់ កា ឡាកោ អ៊ែ គៀម កេះ កា ប៉ាំងខូយ លូ ម៉ៃគ តាំងឡា អ៊ែ យ៉ាគ់ សារ៉ាយ។ ៥ យ៉ាគ់ សារ៉ាយ កាប កា វគ័ អាប់រ៉ាម ផា «ញន អីស អា ហង បះ ហាការ ប៉្រគ័ បាប អាញ់។ ហៃ អាញ់ អន់ ហាការ ប៉្រគ័ កាម៉ាញ់ អីស ហះកា ឡឹង អ៊ែ ឡាកោ គៀម អ៊ែ ប៉ាំងខូយ កា អាញ់ កេះ។ អន់ ប‌៉្រ័ះ ប៊កកាតយ័ តាត់ស៊ិន សារ ពិន អា ពិ»។ ៦ កេះណោះ វគ័ អាប់រ៉ាម តើល យ៉ាគ់ សារ៉ាយ ផា «អង់កាន់ ទុច អីស ណោះ អ៊ែ អ្វៃ កាន់តេ័ះ អីស កេះ នីចម័ អីស ប៉ិច ប៉្រគ័ កា អ៊ែ ភឿ ចឹង ដាគ់ ណោះ អីស ប៉្រគ័ ពិ»។ យ៉ាគ់ សារ៉ាយ កា ប៉្រគ័ បាប ហាការ កាខាក់ ទឹល ហាការ សាតាក់ ឡាច់ ឡឹង អ៊ែ។

៧ ផះ ណោះ ប‌៉្រ័ះ ប៊កកាតយ័ * ប៉ប័ ហាការ អ្វៃ ពឹង ស៊្រែ តីស ក្យាម័ កល់ ទៀក រទ្រង ឡាំ ប៉ាគ់ ស៊្រែ តីស ស៊ុរ។ ៨ ប‌៉្រ័ះ ប៊កកាតយ័ តាំបាង ឡាកោ ឡាក់ កា ប៉ាណូស † អំប៉ញ់ ផា «ហាការ ទុច សារ៉ាយ អីស ពឹះ ឡឹង ចំ ? ប៉ាគ់ ចំ អីស ចឹង ឃឹត ឡាំ ណោះ ហះ ?» ហាការ តើល ផា «អាញ់ សាតាក់ ឡាច់ ឡឹង ម៉ៃគ តាំងឡា អាញ់ យ៉ាគ់ សារ៉ាយ»។ ៩ ប‌៉្រ័ះ ប៊កកាតយ័ ផា «ហាការ អីស វ៉ីល សឹត ប៉ាគ់ ម៉ៃគ តាំងឡា អីស ទៅ ពិ លូ អ្វៃ រ៉ាប់ សឿ អ៊ែ ណោះ ហង»។ ១០ អ៊ែ រ៉ះ កា ហាការ ណាវ្គ ផា «អាញ់ ចឹង ប៉្រគ័ អន់ ផូង័ វ៉ាច់ អីស កើត អៀង កាខាក់ អូ ទី ពឿ ដាម័ យ៉ាប អុះ។ ១១ កិញអៀ អា អីស គៀម កេះ អីស ចឹង អ្វៃ ហាអុញ កើត គន កាម៉ាក័។ អីស ត្រគ់ អន់ សិច គន ណោះ ផា អ៊ីសាម៉ាអ៊ែល ‡ ខង អាញ់ កាតាំង អីស អង់ហ្យាំង ផះ អីស ទី សារ ឡាំបាក ពែ។ ១២ គន ណោះ ពៀប ឡាក់ កា កាណាគ័ ព្រី។ តី អ៊ែ ចឹង ពីត ពូ វ៉ីវ៉ាច័ ពូ ចឹង ពីត អ៊ែ និះទៅ ដេល អ៊ែ ចឹង អូ ចៃ អ្វៃ អន់ឌូ លូ អុះ ម៉ី អ៊ែ»។ ១៣ ហាការ កា អន់ សិច ប‌៉្រ័ះ ឡាក់ កាកាប លូ អ៊ែ ណោះ ផា «ប‌៉្រ័ះ ហៃ អាញ់»។ អ៊ែ ផា «អាញ់ ប៉ប័ កេះ ប‌៉្រ័ះ ឡាក់ ហៃ អាញ់»។ ១៤ ខ អា ហង បះ ពូ អន់ សិច កល់ ទៀក ណោះ ផា ទៀក ឡាហាយ រយ § កល់ ទៀក អា អ្វៃ ហះ អន់តិគ័ អំពុន ស្រុក កាដេះ លូ ស្រុក បិរ៉ិត។

១៥ ហាការ កា ទី គន កាម៉ាក័ ម៉ោញ លូ វគ័ អាប់រ៉ាម វគ័ អាប់រ៉ាម អន់ សិច គន ណោះ ផា អ៊ីសាម៉ាអ៊ែល។ ១៦ ផះ រ៉ាំងវ៉ាង ហាការ ទី គន លូ វគ័ អាប់រ៉ាម ណោះ អាប់រ៉ាម អាញុ អ៊ែ ៨៦ សាណាំ កេះ។

១៧

សារ ប‌៉្រ័ះ ប៊កកាតយ័ ប៉្រើ វគ័ អាប់រ៉ាម កាសិត អង់ការ

១ ប៉ាគ់ វគ័ អាប់រ៉ាម អាញុ ៩៩ សាណាំ ប‌៉្រ័ះ ប៊កកាតយ័ តាំបាង ឡាកោ អន់ អ៊ែ ប៉ប័ លូ រ៉ះ កា អ៊ែ ផា «អាញ់ អា ហង ឡាក់ ប‌៉្រ័ះ ទី អំរ៉ាញ អឺញ ហ៊្លត ឡឹង ពូ។ អីស ត្រគ់ សឿ អាញ់ លូ ជែ ប៉្រគ័ សារ បឺគ អ៊ក ២ បះ អាញ់ ចឹង សាញ៉ា រែវ ពុត លូ អីស លូ ចឹង ប៉្រគ័ អន់ ផូង័ វ៉ាច់ អីស កើត រ៉ាល អៀង កាខាក់»។ ៣ កេះណោះ អាប់រ៉ាម ជន តាកុល មូប កល់ ទឹះ តេះ។ ប‌៉្រ័ះ ប៊កកាតយ័ រ៉ះ កា អ៊ែ ផា ៤ «ហៃ អាញ់ ចឹង សាញ៉ា រែវ ពុត លូ អីស នីអៀ ឃឺ អីស ចឹង ប៉្រគ័ វគ័ ពូ អៀង សុនសាត។ ៥ ពូ អូ អើ ហង សិច អីស អាប់រ៉ាម ពូ ចឹង អើ ផា អាប៉្រាហាំ * ឡគ ខង អាញ់ ចឹង អន់ អីស ប៉្រគ័ វគ័ ពូ អៀង សុនសាត។ ៦ អាញ់ ចឹង ប៉្រគ័ អន់ អីស ទី គន សោ អៀង កាខាក់ អាញ់ ចឹង ប៉្រគ័ អន់ ទី សុនសាត អៀង កើត ឡាច់ ឡឹង ផូង័ វ៉ាច់ អីស។ កាណុង ផូង័ វ៉ាច់ អីស ចឹង កើត សាដាច់ អៀង ដេល។ ៧ អាញ់ ចឹង សាញ៉ា រែវ ពុត លូ អីស ទឹប ផូង័ វ៉ាច់ អីស ឡាក់ ចឹង កើត អន់តីគ ទៀ។ សារ សាញ៉ា រែវ ពុត អា ចឹង អ្វៃ លើយ គ្រឹប រ៉ាំងហាវ អាញ់ ចឹង ប៉្រគ័ ប‌៉្រ័ះ រ៉ាំងហៃ អីស លូ ប‌៉្រ័ះ រ៉ាំងហៃ ផូង័ វ៉ាច់ អីស អន់តីគ ទៀ និះទៅ ដេល។ ៨ អាញ់ ចឹង មប ប៉ាថេត កាណាន អា អន់ កា អីស លូ ផូង័ វ៉ាច់ អីស លើយ។ កិញអៀ អីស អ្វៃ អង់រ៉ាម័ ទឹល រ៉ាំងហាវ អន់តីគ ផូង័ វ៉ាច់ អីស ចឹង ប៉្រគ័ តាំងឡា ប៉ាថេត អា លើយ។ អាញ់ ចឹង ប៉្រគ័ ប‌៉្រ័ះ រ៉ាំងហៃ អន់ឌែ»។

៩ ប‌៉្រ័ះ ប៊កកាតយ័ រ៉ះ កា វគ័ អាប៉្រាហាំ ណាវ្គ ផា «កាប៉ាច់ អីស ត្រគ់ ប៉្រគ័ ពួយ សារ អាញ់ សាញ៉ា រែវ ពុត លូ អីស អា លើយ ទឹល គន សោ អីស រ៉ាំងហាវ អន់តីគ ទៀ។ ១០ អន់ដីស ត្រគ់ ប៉្រគ័ ពួយ សារ អាញ់ សាញ៉ា រែវ ពុត លូ អន់ដីស លូ ផូង័ វ៉ាច់ អីស កើត រ៉ាំងហាវ អន់តីគ ទៀ មួត កាម៉ាក័ ទិឌូ កាណុង កាំឡាំង អីស ត្រគ់ កាសិត អង់ការ ម៉ូះ ឡោ។ ១១ អន់ដីស កាសិត អង់ការ ភឿ ប៉្រគ័ អន់ អន់ហ្នាល់ សារ អាញ់ សាញ៉ា រែវ ពុត លូ អន់ដីស។ ១២ ទិ គន កាម៉ាក័ កើត កាណុង ហី អីស ទី តាំងហាម ដារ់ កេះ គន អីស ទៅ កាតាម គន ទុច កាតាម ត្រគ់ កាសិត អង់ការ។ ទុច តាច់ ឡឹង សុនសាត អន់ទៀគ ត្រគ់ កាសិត អង់ការ និះទៅ ដេល។ ប៉្រគ័ នីអៀ លើយ គ្រឹប រ៉ាំងហាវ។ ១៣ កាម៉ាក័ ទិឌូ យ‌៉័ះ គន កើត កាណុង ហី អីស កាតាម លើ ទុច តាច់ ឡឹង ពូ កាតាម ពូ ត្រគ់ កាសិត អង់ការ និះទៅ ដេល ម៉ាគ់ សារ អាញ់ សាញ៉ា រែវ ពុត ចឹង អ្វៃ ពឹង ឡាកោ អន់ដីស លើយ។ ១៤ ផា កាម៉ាក័ អ៊ែ ចំ អូ កាសិត អង់ការ អន់ដីស ត្រគ់ តាំងហ្យិត ឡាច់ ឡឹង កាំឡាំង អន់ដីស ខង អ៊ែ អូ ចៃ ប៉្រគ័ ពួយ សារ អាញ់ សាញ៉ា រែវ ពុត លូ អីស អា»។

១៥ កេះណោះ ប‌៉្រ័ះ ប៊កកាតយ័ រ៉ះ កា វគ័ អាប៉្រាហាំ ណាវ្គ ផា «កាប៉ាច់ សារ៉ាយ កាម៉ាញ់ អីស អូ ត្រគ់ អើ សិច អ៊ែ សារ៉ាយ ណាវ្គ អុះ ឃឺ ត្រគ់ អើ សិច ផា សារ៉ា ឡគ។ ១៦ អាញ់ ចឹង អន់ សារ ដាគ់ កា អ៊ែ អាញ់ ចឹង អន់ អន់ដីស ទី គន ម៉ោញ អាញ់ ចឹង អន់ សារ ដាគ់ កា សារ៉ា តាទឹច អ៊ែ ចឹង ប៉្រគ័ យ៉ាគ់ ពូ អៀង សុនសាត។ កាណុង ផូង័ វ៉ាច់ អ៊ែ ចឹង កើត សាដាច់ អៀង ដេល»។ ១៧ វគ័ អាប៉្រាហាំ ជន តាកុល មូប កល់ ទឹះ តេះ អ៊ែ កាកីក លូ កាគឹន កាណុង ពុត ផា «ប៉ាណូស ក្រាគ់ អាញុ ១០០ សាណាំ កេះ ឡាក់ កា អាញ់ អា អ្លុ ទី គន ដេល ប ? សារ៉ា កា អាញុ ៩០ សាណាំ កេះ ដេល អ៊ែ ចឹង អ្លុ អ្វៃ ហាអុញ ប ?» ១៨ វគ័ អាប៉្រាហាំ ប៉រ់ ហះ ប‌៉្រ័ះ ប៊កកាតយ័ ផា «ប៉រ់ ដឹង អីស រ៉ាំងហៃ អ៊ីសាម៉ាអ៊ែល បគ័ កេះ»។ ១៩ ហះកា ប‌៉្រ័ះ ប៊កកាតយ័ រ៉ះ កា វគ័ អាប៉្រាហាំ ផា «អូ អុះ ! សារ៉ា កាម៉ាញ់ អីស ចឹង ទី គន កាម៉ាក័ ម៉ោញ លូ អីស តាទឹច។ អីស ត្រគ់ អន់ សិច គន ណោះ ផា អ៊ីសាក់។ អាញ់ ចឹង សាញ៉ា រែវ ពុត លូ អ៊ែ លើយ ទឹល គន សោ ផូង័ វ៉ាច់ អ៊ែ រ៉ាំងហាវ អន់តីគ។ ២០ កាប៉ាច់ អ៊ីសាម៉ាអ៊ែល ណោះ អាញ់ ភម ដេល ឡាក់ អីស ផា ណោះ។ ហៃ អាញ់ ចឹង អន់ សារ ដាគ់ កា អ៊ែ អាញ់ ចឹង ប៉្រគ័ អន់ អ៊ែ ទី គន អៀង។ ផូង័ វ៉ាច់ អ៊ែ កា ចឹង កើត អៀង កាខាក់។ អ៊ែ ចឹង ទី គន ១២ ដូវ អន់ឌែ ចឹង ប៉្រគ័ ក្រាគ់ ស្រុក ក្រាគ់ មឿង។ អាញ់ ចឹង ប៉្រគ័ អន់ ទី សុនសាត ម៉ោញ ឡាក់ អៀង កាខាក់ កើត ឡាច់ ឡឹង អ៊ែ និះទៅ ដេល។ ២១ ហះកា អាញ់ ចឹង សាញ៉ា រែវ ពុត លូ អ៊ីសាក់ ឡាក់ គន សារ៉ា ចឹង ទី លូ អីស កាណុង ខៃ អា សាណាំ អន់តីគ ទៀ»។

២២ ឡៃង ឡឹង ប‌៉្រ័ះ ប៊កកាតយ័ រ៉ះ សារ កេះ ទិ កេះ អ៊ែ ចាក ឡាច់ ឡឹង វគ័ អាប៉្រាហាំ ហង។ ២៣ ដារ់ ណោះ ទៅ ហង វគ័ អាប៉្រាហាំ ប៉ាណាំ គន អ៊ែ អ៊ីសាម៉ាអ៊ែល លូ មួត បក់ កើត ពឹង ហី អ៊ែ ទឹប មួត ទុច អ៊ែ។ ទិ មួត កាម៉ាក័ បក់ អ្វៃ អន់ឌូ លូ អ៊ែ កា ពឹះ កាសិត អង់ការ ទិឌូ ដេល អន់ ត្រគ់ ពួយ ប៉ានឹរ ប‌៉្រ័ះ រ៉ះ កា អ៊ែ ណោះ ហង។ ២៤ ផះ រ៉ាំងវ៉ាង វគ័ អាប៉្រាហាំ កាសិត អង់ការ ណោះ អ៊ែ អាញុ ៩៩ សាណាំ កេះ។ ២៥ ផះ គន អ៊ែ អ៊ីសាម៉ាអ៊ែល កាសិត អង់ការ ណោះ អ៊ែ ទី អាញុ ១៣ សាណាំ កេះ។ ២៦ វគ័ អាប៉្រាហាំ លូ គន អ៊ែ អ៊ីសាម៉ាអ៊ែល អន់ឌែ កាសិត អង់ការ ម៉ោញ ដារ់ ណោះ ហង។ ២៧ ទិ មួត កាម៉ាក័ បក់ អ្វៃ ពឹង ហី អ៊ែ យ‌៉័ះ គន កើត កាណុង ហី កាតាម លើ ទុច តាច់ ឡឹង សុនសាត អន់ទៀគ កាតាម កា កាសិត អង់ការ ឡាក់ កា អ៊ែ ដេល។

១៨

សារ ប‌៉្រ័ះ ប៊កកាតយ័ សាញ៉ា ផា វគ័ អាប៉្រាហាំ ចឹង ទី គន លូ យ៉ាគ់ សារ៉ា

១ អន់តីគ ឡឹង ណោះ ផះ ដារ់ ប៉ង់ ប៉្លៃង តុ កាខាក់ វគ័ អាប៉្រាហាំ អ៊ែ អ្វៃ ហះ អំប៉ារ រ៉ាណើះ ហះ សានែង តើម ជ្រី វគ័ ម៉ាមរេ។ ផះ ណោះ ប‌៉្រ័ះ ប៊កកាតយ័ កា តាំបាង ឡាកោ អន់ អ៊ែ ប៉ប័។ ២ អ៊ែ ហៃ ប៉ប័ កាម៉ាក័ ប៉ៃង ដូវ អន់តាវ ប៉ាគ់ ម៉ាត់។ អ៊ែ កា ឡាច់ ឡឹង អំប៉ារ រ៉ាណើះ តាយ៉ិប ឡាំ ហាប់ លូ ជន តាកុល មូប កល់ ទឹះ តេះ។ ៣ កេះណោះ អ៊ែ ផា «អឺ ពឹ តាំងឡា ផា អីស ប៉ិច ចៃ កា អាញ់ អីស ជែ ចាក ទ្រួង អាញ់ អា យ‌៉័ះ អាញ់ ប៉ាណូស អូ គឹត អូ ខា ប៉រ់ អីស អ្វៃ រ៉ាឡូវ ហះ អា ហិ។ ៤ កូម័ អន់ ពូ អ្យក់ ទៀក រ៉ាវ ជុង ហិ ប៉រ់ អន់ដីស អ្វៃ រ៉ាឡូវ ហះ កានឺប អ៊្លង អា ហង។ ៥ ញន កា អន់ដីស ពឹះ ទឹល ប៉ាគ់ ចារ អាញ់ កេះ កូម័ អាញ់ ចឹង អ្យក់ សាណា បាប៊ត បាប៊ែត អន់ កា អន់ដីស សា ហិ ម៉ាគ់ អន់ដីស ទី សាងុំ ចាក ណាវ្គ»។ អន់ឌែ តើល ផា «អឺះ ប៉្រគ័ ឡាក់ កា អីស ផា ណោះ ពិ»។ ៦ វគ័ អាប៉្រាហាំ ប៉ាន់តាន ម៉ុត កាណុង រ៉ាណើះ រ៉ះ លូ កាម៉ាញ់ អ៊ែ យ៉ាគ់ សារ៉ា ផា «អីស អ្យក់ តាប៉ុង ដាគ់ ប៉ៃង កាអ្លី ប៉្រគ័ ណុំ ប៉ាំង អន់ ស៊្រសៗ ប៊ែត ហោគ»។ ៧ កេះណោះ វគ័ អាប៉្រាហាំ សាតាក់ ឡាំ ប៉ាគ់ ចារ រ៉ក់ អ្យក់ គន រ៉ក់ ម៉ោញ កាតុ ដាគ់ តីស តង់ អន់ កា ទុច ពុះ ប៉្រគ័ សាអ៊្លង ស៊្រសៗ។ ៨ វគ័ អាប៉្រាហាំ អ្យក់ ទៀក តុះ រ៉ក់ អន់ កា អន់ឌែ អៃត លូ ទៀក តុះ រ៉ក់ អ្យូគ សា អន់ឌូ លូ សាអ៊្លង ពូ ប៉្រគ័ ណោះ។ អ៊ែ តាំងឡា អ្វៃ អន់តាវ អង់រ៉ើង ហះ តើម អ៊្លង ហៃ អន់ឌែ សា។

៩ កេះណោះ អន់ឌែ អំប៉ញ់ វគ័ អាប៉្រាហាំ ផា «ប៉ាគ់ ចំ កាម៉ាញ់ អីស សារ៉ា អ៊ែ អ្វៃ ?» វគ័ អាប៉្រាហាំ តើល ផា «អ៊ែ អ្វៃ កាណុង រ៉ាណើះ ណោះ»។ ១០ អំហ៊្មយ ម៉ោញ ដូវ រ៉ះ ផា «សាណាំ អន់តីគ ខៃ អា ទៅ អាញ់ ចឹង ឡាំ ប៉ាគ់ ចារ អីស អា ណាវ្គ ផះ ណោះ សារ៉ា ចឹង ទី គន កាម៉ាក័ ម៉ោញ ហង»។ យ៉ាគ់ សារ៉ា អ្វៃ សាំយ៉ាំង គែង អង់កក់ អន់ឌែ ហះ អំប៉ារ។ ១១ វគ័ អាប៉្រាហាំ លូ យ៉ាគ់ សារ៉ា អន់ឌែ ក្រាគ់ ខាក់ កេះ យ៉ាគ់ សារ៉ា កាយ អាញុ ទី គន កេះ ដេល។ ១២ ណោះ ហង បះ យ៉ាគ់ សារ៉ា អ៊ែ កាកីក កាប កាណុង ពុត ផា «អាញ់ ក្រាគ់ ប៉ុប អា កេះ អ្វៃ ទី គន ណាវ្គ ប ? ក្លោ អាញ់ កា ក្រាគ់ ខាក់ កេះ ដេល អា»។ ១៣ ប‌៉្រ័ះ ប៊កកាតយ័ អំប៉ញ់ វគ័ អាប៉្រាហាំ ផា «ញ៉ា ត្រគ់ សារ៉ា កាកីក នីណោ័ះ លូ ផា "អាញ់ ក្រាគ់ ប៉ុប អា កេះ នីចម័ ចឹង អ្លុ ទី គន ?" ១៤ អូ ទី ង៉ារ ញ៉ា អាញ់ ចឹង អូ អ្លុ ប៉្រគ័ អុះ គ្រឹប ង៉ារ អាញ់ អ្លុ ប៉្រគ័ ទិ។ ប៉ាគ់ ទឹល ដារ់ កាំឡត់ សាណាំ អន់តីគ ខៃ អា ទៅ អាញ់ ចឹង ឡាំ ប៉ាគ់ អា ណាវ្គ សារ៉ា ចឹង ទី គន កាម៉ាក័ ម៉ោញ តាទឹច ហង»។ ១៥ យ៉ាគ់ សារ៉ា តើល ផា «ចំ ទី អាញ់ កាកីក ? អូ ទី កាកីក អុះ»។ អ៊ែ ផា នីណោ័ះ ញន កា អ៊ែ អ្យូគ យ៉ឹប ហះកា ប‌៉្រ័ះ តើល អ៊ែ ផា «អីស កាកីក តាទឹច»។

១៦ កេះណោះ កាម៉ាក័ ប៉ៃង ដូវ អន់ឌែ អ្យូវ ចាក ឡាច់ ឡឹង ចារ ណោះ លូ ហៃ ជឹរ គែង មឿង សូដុំ។ វគ័ អាប៉្រាហាំ កា ចាក ពួយ អន់ឌូ ដេល ភឿ ជឹន អន់ឌែ ចាក។ ១៧ ប‌៉្រ័ះ ប៊កកាតយ័ កាប កាណុង ពុត ផា «នីចម័ អាញ់ ចឹង អោន អូ អន់ អាប៉្រាហាំ អ្លុ ប ង៉ារ អាញ់ ចឹង ប៉្រគ័ អា ? ១៨ អាប៉្រាហាំ ចឹង ទី គន សោ អៀង កាខាក់ ម៉ោញ សុនសាត ឡាក់ អំរ៉ាញ កេង ទិ សុនសាត អ្វៃ ពឹង អង់កក់ តេះ អា ចឹង ទី សារ ដាគ់ ញន អ៊ែ ហង ១៩ ខង អាញ់ រ៉ើស អ្យក់ អ៊ែ ភឿ អន់តគ់ ប៉ាតោ កា គន សោ រ៉ាំងហាវ អន់តីគ អន់ អន់ឌែ សឿ អាញ់ ទឹប អ្វៃ ដាគ់ ត្រង់ លូ តាត់ស៊ិន សារ អន់ ត្រង់។ ទឹល នីណោ័ះ អាញ់ ចឹង អន់ កា អាប៉្រាហាំ ពួយ សារ អាញ់ សាញ៉ា»។ ២០ កេះណោះ ប‌៉្រ័ះ ប៊កកាតយ័ រ៉ះ កា វគ័ អាប៉្រាហាំ ផា «អាញ់ កាតាំង លៅ សារ ពូ ច្រោម មឿង សូដុំ លូ កូម៉ូរ៉ា ណោះ យ៉ឹប ខាក់ លូ ប៉ាណូស អ្វៃ ពឹង មឿង ណោះ ប៉្រគ័ យច អៀង កាខាក់ ដេល។ ២១ ណោះ ហង បះ អាញ់ ជឹរ ហៃ អា ខង អាញ់ ប៉ិច អ្លុ អន់តគ់ ផា សារ អន់ឌែ ប៉្រគ័ អូ ដាគ់ ណោះ ត្រគ់ ឡាក់ កា អាញ់ កាតាំង លៅ តាទឹច ប ? ផា តាទឹច លើ អូ តាទឹច អាញ់ ចឹង ប៉ប័ ហង»។

២២ កេះណោះ កាម៉ាក័ ពៀរ ដូវ អន់ឌែ ចាក អន់ គែង មឿង សូដុំ ហះកា ប‌៉្រ័ះ ប៊កកាតយ័ អ្វៃ លូ វគ័ អាប៉្រាហាំ ហះ ណោះ ទៅ ហង។ ២៣ វគ័ អាប៉្រាហាំ ឡាំ អ្វៃ ក្យាម័ អ៊ែ លូ អំប៉ញ់ ផា «អីស ចឹង ថាំឡាយ ប៉ាណូស ដាគ់ ត្រង់ អន់ឌូ លូ ប៉ាណូស អូ ដាគ់ ដេល ប ? ២៤ កាណុង មឿង ណោះ ផា ទី ប៉ាណូស ដាគ់ ត្រង់ ៥០ ដូវ នីចម័ អីស ចឹង ថាំឡាយ មឿង ណោះ ដេល ប ? អីស អូ តាប៉ាប ប ញន កា ប៉ាណូស ដាគ់ ៥០ ដូវ អ្វៃ កាណុង មឿង ណោះ ? ២៥ ផា អីស ប៉្រគ័ នីណោ័ះ អូ ដាគ់ អុះ ប៉រ់ អីស ជែ ប៉ាន់តោ័ ប៉ាណូស ដាគ់ ត្រង់ អន់ឌូ លូ ប៉ាណូស អូ ដាគ់ ណោះ។ ផា ប៉្រគ័ នីណោ័ះ ប៉ាណូស ដាគ់ លូ ប៉ាណូស អូ ដាគ់ ចឹង ទី សារ និះទៅ ហង។ ផា អីស ប៉្រគ័ នីណោ័ះ អូ ត្រគ់ អុះ អីស ឡាក់ ប‌៉្រ័ះ កាប សារ ទឹប អង់កក់ តេះ អីស ត្រគ់ កាប សារ អា អន់ ត្រគ់ តាទឹច»។ ២៦ ប‌៉្រ័ះ ប៊កកាតយ័ កា តើល ផា «ផា អាញ់ ប៉ប័ ទី ប៉ាណូស ដាគ់ ត្រង់ ៥០ ដូវ កាណុង មឿង សូដុំ ណោះ អាញ់ ចឹង តាប៉ាប ទឹប មឿង ណោះ ញន កា អន់ឌែ»។

២៧ កេះណោះ វគ័ អាប៉្រាហាំ កាប ណាវ្គ «ប៉រ់ អីស ជែ អ្យក់ យ៉ូ អាញ់ ខង អាញ់ ប៉ាណូស អូ តាឡា អូ តាឡយ * ខឹន ប៉ាគែក លូ អីស នីអៀ។ ២៨ កាណុង មឿង ណោះ ផា ទី ប៉ាណូស ដាគ់ ត្រង់ ដឹង ៤៥ ដូវ អូ ទឹល ៥០ ដូវ អីស ចឹង ថាំឡាយ ដេល ប ?» ប‌៉្រ័ះ ប៊កកាតយ័ ផា «ផា អាញ់ ប៉ប័ ទី ប៉ាណូស ដាគ់ ត្រង់ ៤៥ ដូវ អ្វៃ ពឹង មឿង ណោះ អាញ់ អូ ថាំឡាយ អុះ»។ ២៩ កេះណោះ វគ័ អាប៉្រាហាំ អំប៉ញ់ ណាវ្គ «ផា ទី ប៉ាណូស ដាគ់ ត្រង់ ដឹង ៤០ ដូវ អ្វៃ ពឹង មឿង ណោះ នីចម័ អីស ចឹង ថាំឡាយ ដេល ប ?» ប‌៉្រ័ះ ប៊កកាតយ័ តើល ផា «ផា ទី ប៉ាណូស ដាគ់ ត្រង់ ៤០ ដូវ អាញ់ អូ ថាំឡាយ អុះ»។ ៣០ វគ័ អាប៉្រាហាំ កាប ផា «អាញ់ ប៉រ់ ឡោម ឡា អីស ជែ អឺក កា អាញ់ ឃឺ អ៊ែ កាណុង មឿង ណោះ ទី ប៉ាណូស ដាគ់ ត្រង់ ដឹង ៣០ ដូវ តាម ហៃ»។ ប‌៉្រ័ះ ផា «ផា ទី ប៉ាណូស ដាគ់ ត្រង់ ដឹង ៣០ ដូវ កា អាញ់ អូ ថាំឡាយ អុះ»។ ៣១ កេះណោះ វគ័ អាប៉្រាហាំ ផា ណាវ្គ «ប‌៉្រ័ះ ប៊កកាតយ័ ជែ អ្យក់ យ៉ូ អាញ់ ខង អាញ់ ខឹន ប៉ាគែក លូ អីស។ កាណុង មឿង ណោះ ឃឺ អ៊ែ ចឹង ទី ប៉ាណូស ដាគ់ ត្រង់ ដឹង ២០ ដូវ តាម ហៃ»។ ប‌៉្រ័ះ ប៊កកាតយ័ តើល ផា «ផា ទី ប៉ាណូស ដាគ់ ត្រង់ ដឹង ២០ ដូវ កា អាញ់ អូ ថាំឡាយ អុះ»។ ៣២ វគ័ អាប៉្រាហាំ ផា ណាវ្គ «ប៉រ់ អីស ជែ អឺក កា អាញ់ អាញ់ ប៉រ់ ឡោម ឡា អីស ម៉ោញ ទង ណាវ្គ។ ពឹង មឿង ណោះ ឃឺ អ៊ែ ទី ប៉ាណូស ដាគ់ ត្រង់ ដឹង ១០ ដូវ តាម ហៃ ?» ប‌៉្រ័ះ ប៊កកាតយ័ ផា «ផា ទី ដឹង ១០ ដូវ កា អាញ់ អូ ថាំឡាយ អុះ»។ ៣៣ ប‌៉្រ័ះ ប៊កកាតយ័ កាកាប លូ វគ័ អាប៉្រាហាំ កេះ ទិ កេះ ចាក ឡាច់ កា អ៊ែ ហង។ វគ័ អាប៉្រាហាំ កា វ៉ីល សឹត ប៉ាគ់ រ៉ាណើះ អ៊ែ ទៅ ណាវ្គ។

១៩

សារ ប‌៉្រ័ះ ប៊កកាតយ័ ថាំឡាយ មឿង សូដុំ

១ ប៉ាគ់ កាង៉ាច ប៊យ ប‌៉្រ័ះ ពៀរ ដូវ ណោះ ឡាំ ទឹល មឿង សូដុំ ត្រគ់ ផះ ឡត អ្វៃ ហះ អំប៉ារ ទ្រួក មឿង ចារ ពូ លួម។ សាគ់ អ៊ែ ប៉ប័ ប៊យ ប‌៉្រ័ះ អ៊ែ តាយ៉ិប ឡាំ ហាប់ លូ ជន តាកុល មូប កល់ ទឹះ តេះ ២ លូ កាប ផា «ម៉ៃគ តាំងឡា ពឹ តាំងឡា ចុ អន់ដីស ម៉ុត រ៉ាឡូវ រ៉ាវ ជុង តៃប ពឹង ហី អាញ់ ម៉ោញ ម៉ាំង អា ហិ ប៉ាគ់ កាំលឺ តាយ៉ាង័ អន់ដីស ចាក ឡាំ ណាវ្គ»។ ប៊យ ប‌៉្រ័ះ តើល ផា «អូ អុះ ម៉ាំង អា ញឹន តៃប រតេះ រឡាន មឿង អា កា ដាគ់ ហង»។ ៣ ញន កា ឡត ឡោម ជៀក កាខាក់ ប៊យ ប‌៉្រ័ះ កា ម៉ុត ពឹង ហី អ៊ែ តាទឹច ហង។ អ៊ែ ប៉្រើ ពូ ប៉្រគ័ សាណា សាណឹត លូ ពុះ ណុំ ប៉ាំង ឡាតាំង អន់ កា អន់ឌែ សា។ ៤ អន់ឌែ បើ តាន័ តៃប អុះ ផាឌី កាម៉ាក័ អ្វៃ ពឹង មឿង សូដុំ ណោះ ទឹប ក្រាគ់ ទឹប សាស្វា ទិឌូ ប៉ាណាំ គួប វ៉ិង ជុំ ហី ឡត។ ៥ កេះណោះ អន់ឌែ អំប៉ញ់ ឡត ផា «ចំ មួត អំហ៊្មយ ម៉ុត អ្វៃ ពឹង ហី អីស ផះ កាង៉ាច ពែ ? អីស ប៉្រើ អន់ឌែ ឡាច់ ប៉ាគ់ អា ញឹន ចឹង ទម តៃប លូ អន់ឌែ»។ ៦ ឡត កា ឡាច់ ឡឹង ហី កាត្រើគ អំប៉ារ ឡាំ ប៉ាគ់ ចារ អន់ឌែ។ ៧ កេះណោះ ឡត រ៉ះ ផា «អឺ អុះ ម៉ី អន់ដីស ជែ ប៉្រគ័ សារ អូ ដាគ់ នីអៀ។ ៨ អាញ់ ប៉រ់ ឡោម ឡា អន់ដីស ជែ ប៉្រគ័ កា កាម៉ាក័ ពៀរ ដូវ អា ខង អន់ឌែ អ្វៃ ពឹង ហី អាញ់។ ហៃ អាញ់ ទី គន អង់កាន់ ពៀរ ដូវ បើ ទី តៃប លូ កាម៉ាក័ ពឿ អុះ អាញ់ ចឹង ប៉្រើ អន់ឌែ ឡាច់ ប៉ាគ់ អា អន់ អន់ដីស តៃប តាម ពុត ពិ»។ ៩ ហះកា អន់ឌែ តើល ផា «អីស ឡាច់ ពិ»។ អន់ឌែ កាប លូ គួប អន់ឌែ ផា «ហៃ ឡត អា អ៊ែ អំហ៊្មយ ម៉ុត អ្វៃ ពឹង ស្រុក ពិន កិញអៀ អ៊ែ ប៉ិច ប៉្រគ័ ក្រាគ់ តាត់ស៊ិន សារ។ អឺ ផា នីណោ័ះ ញឹន ចឹង ប៉្រគ័ កា អីស អន់ ក្វា ឡឹង មួត ពៀរ ដូវ ណោះ ឡូត»។ អន់ឌែ តាឡក័ ឡត តុត ពុត កេះណោះ ម៉ុត ចឹង ត្រុត បើក អំប៉ារ ១០ ហះកា ប៊យ ប‌៉្រ័ះ ទុង តី ឡត អ្យក់ ម៉ុត កាណុង ហី កេះណោះ កាត្រើគ អំប៉ារ ណាវ្គ។ ១១ កេះណោះ ប៊យ ប‌៉្រ័ះ តាគ់ ម៉ាម៉ាំង ម៉ាត់ មួត អ្វៃ ហះ អំប៉ារ ណោះ ទិឌូ ទឹប មួត តាតាម័ ទឹប មួត ក្រាគ់ តាំងកង់ អន់ឌែ រ៉ាប៉ត់ ណាំង ទ្រង ម៉ុត អូ ប៉ប័ ហង។

១២ ប៊យ ប‌៉្រ័ះ អំប៉ញ់ ឡត ផា «ទី ពឿ អន់ដា ណាវ្គ អ្វៃ អន់ឌូ លូ អីស ? ផា អីស ទី អង់ ទី គន សោ លូ គួប អីស ពឿ អន់ដា អ្វៃ ពឹង មឿង អា អីស ប៉ាណាំ អន់ឌែ ឡាច់ ឡឹង មឿង អា ពិ។ ១៣ ប‌៉្រ័ះ ប៊កកាតយ័ ប៉្រើ ញឹន ជឹរ ថាំឡាយ មឿង អា ខង អ៊ែ កាតាំង សារ អូ ដាគ់ ម៉ះ ប៉ាណូស កាណុង មឿង អា អៀង ខាក់ កេះ»។ ១៤ កេះណោះ ឡត ឡាំ រ៉ះ លូ កាម៉ាក័ ឡាក់ ចឹង ទី គន អ៊ែ ណោះ ផា «អន់ដីស អ្យូវ ចាក ឡាច់ ឡឹង ចារ អា ពិ ខង ប‌៉្រ័ះ ប៊កកាតយ័ ចឹង ថាំឡាយ អ្លាត ហង មឿង អា»។ ហះកា អន់ឌែ អូ សឿ អុះ សាម៉គ័ កា ឡត កាប រ៉ល់ ដោច។

១៥ ប៉ាគ់ តារ រ៉ីង សារ៉ីង ប៊យ ប‌៉្រ័ះ ប៉ាំងខំ ឡត ផា «អីស អ្យូវ ជៀក កាម៉ាញ់ លូ គន អីស ពៀរ ដូវ អា ចាក ឡាច់ ឡឹង ចារ អា ឡគ ម៉ាគ់ ដាគ់ អន់ដីស អូ តោ័ ប៉ាគ់ ញឹន ចឹង ថាំឡាយ មឿង អា»។ ១៦ ហះកា ឡត អ្វៃ ប៉ាំងក្រូ ប៉ាំងក្រាន់ ប៊យ ប‌៉្រ័ះ រ៉ុប តី អ៊ែ លូ តី កាម៉ាញ់ តី គន អង់កាន់ ពៀរ ដូវ ទុង ឡាច់ អ្លាត គែង ឡីង មឿង ខង ប‌៉្រ័ះ ប៊កកាតយ័ តាប៉ាប កា ឡត ប៉ិច កា អ៊ែ អ្វៃ រ៉ីស។ ១៧ ប៉ាគ់ អន់ឌែ រ៉ាវ៉ាច់ គែង ឡីង មឿង កេះ ប៊យ ប‌៉្រ័ះ ផា «អន់ដីស សាតាក់ អន់ រ៉ាវ៉ាច់ ឡាកោ ជែ កាលែង ហៃ គែង ប៉ាអច់ លូ ជែ តាវ រ៉ាឡូវ រក្លូះ ប៉ានឹម អា។ សាតាក់ ឡាំ អ្វៃ ប៉ាគ់ ប៉ានឹម តោ ម៉ាគ់ រ៉ាវ៉ាច់ ឡាកោ»។ ១៨ ហះកា ឡត តើល ប៊យ ប‌៉្រ័ះ ផា «អឺ ពឹ តាំងឡា ប៉រ់ អីស សាំយ៉ាំង ប៉ានឹរ អាញ់ ហិ។ ១៩ ហៃ កិញអៀ អីស តង័ អាញ់ អៀង កាខាក់ កេះ យ‌៉័ះ អាញ់ ប៉ាណូស អូ គឹត អូ ខា ញន កា អីស តាប៉ាប តាប៉ុន អន់ អាញ់ អ្វៃ រ៉ីស ហះកា អាញ់ សាតាក់ ឡាំ ប៉ាគ់ ប៉ានឹម តោ អូ តាន័ អុះ។ សារ អន់ដីស ចឹង ប៉្រគ័ អា ចឹង តាន័ អាញ់ ប៉្រគ័ អន់ អាញ់ តោ័ តាទឹច ហង។ ២០ ហៃ តោ ទី ស្រុក ថិ ម៉ោញ ក្យាម័ រអា។ អន់ អាញ់ សាតាក់ ម៉ុត អ្វៃ ពឹង ស្រុក ណោះ ពិ ម៉ាគ់ ចឹង រ៉ាវ៉ាច់ ឡាកោ ដាគ់ អូ តោ័។ ជែ ថាំឡាយ ស្រុក ណោះ ខង អ៊ែ ថិ»។ ២១ ប៊យ ប‌៉្រ័ះ តើល ផា «កិញអៀ អាញ់ ប៉្រគ័ ពួយ ប៉ានឹរ អីស ម៉ោញ ទង ណាវ្គ កាតាម ស្រុក អីស ផា ណោះ អាញ់ អូ ថាំឡាយ អុះ។ ២២ ហគ់ សាតាក់ ឡាំ អ្វៃ ប៉ាគ់ ស្រុក ណោះ ប៉្រាល់ៗ ពិ។ ផះ អីស បើ ទឹល ប៉ាគ់ ណោះ អាញ់ អូ ប៉្រគ័ ញ៉ា អុះ»។ ណោះ ហង បះ ពូ អន់ សិច ស្រុក ណោះ សូអា *។

២៣ ប៉ាគ់ ឡត ឡាំ ទឹល ម៉ុត ស្រុក សូអា ដារ់ ឡាច់ កេះ។ ២៤ កេះណោះ ប‌៉្រ័ះ ប៊កកាតយ័ ប៉ាឡិ ជឹរ អុញ ចាយ ណាយ កាទីរ ឡឹង ប៉្លៃង អន់ សា មឿង សូដុំ លូ មឿង កូម៉ូរ៉ា ទិ ប៉្យើះ។ ២៥ អ៊ែ ថាំឡាយ មឿង ទិ ពៀរ ណោះ ទឹប ប៉ាណូស អ្វៃ ពឹង មឿង ណោះ។ កាណាគ័ ហ៊ន ពឹង ក្លូះ ប៉ានឹម ណោះ កា ត្រគ់ អុញ សា ទិ ដេល។ ២៦ កាប៉ាច់ កាម៉ាញ់ ឡត អ៊ែ កាលែង ហៃ គែង អង់កក់ កា កេះ អំហ្មោ ប៉ោ័ះ ឡូត។

២៧ វគ័ អាប៉្រាហាំ ទ្រង អា អ្យូវ ឡឹង តៃប កាំលឺ ផុងម៉ាំង ឡាំ ប៉ាគ់ ចារ អ៊ែ អ្វៃ រ៉ះ សារ លូ ប‌៉្រ័ះ ប៊កកាតយ័ ពែ។ ២៨ អ៊ែ ហៃ ជឹរ គែង មឿង សូដុំ លូ មឿង កូម៉ូរ៉ា ទឹប ព្រី ស៊្រែ រក្លូះ ប៉ានឹម ណោះ អ៊ែ ប៉ប័ អ្យី អុញ ឡាច់ ឡឹង តេះ ចុកៗ ឡាក់ កា ពូ សុះ ម៉ីរ។ ២៩ ផះ ប‌៉្រ័ះ ប៊កកាតយ័ ថាំឡាយ មឿង ពឹង ក្លូះ ប៉ានឹម ណោះ អ៊ែ កាចាំង កា វគ័ អាប៉្រាហាំ ណោះ ហង បះ អ៊ែ ប៉្រើ ឡត ឡាច់ អន់ រ៉ាវ៉ាច់ ឡឹង កាន ចុនចៃ អន់ទ្រួល អ៊ែ ចឹង ថាំឡាយ មឿង ណោះ។

…

២១

សារ វគ័ អាប៉្រាហាំ លូ យ៉ាគ់ សារ៉ា ទី គន

១ ប‌៉្រ័ះ ប៊កកាតយ័ ប៉្រគ័ អន់ យ៉ាគ់ សារ៉ា ទី គន ឡាក់ កា អ៊ែ រ៉ះ សាញ៉ា លូ អន់ឌែ ផះ អន់ទ្រួល ពែ តាទឹច។ ២ យ៉ាគ់ សារ៉ា ឡាកោ គៀម លូ អ្វៃ ហាអុញ ត្រគ់ ពឹង ខៃ ប‌៉្រ័ះ កាំឡត់ ពែ ហង សារ៉ា លូ អាប៉្រាហាំ ទី គន កាម៉ាក័ ម៉ោញ ប៉ាគ់ អន់ឌែ ក្រាគ់ កេះ។ ៣ វគ័ អាប៉្រាហាំ អ៊ែ អន់ សិច គន អន់ឌែ ណោះ ផា អ៊ីសាក់ *។ ៤ អ៊ីសាក់ កើត ទី តាំងហាម ដារ់ កេះ វគ័ អាប៉្រាហាំ កាសិត អង់ការ គន អ៊ែ ណោះ ឡាក់ កា ប‌៉្រ័ះ ប៊កកាតយ័ រ៉ះ កា អ៊ែ ពែ ហង។ ៥ ផះ អ៊ីសាក់ កើត ណោះ វគ័ អាប៉្រាហាំ អាញុ ១០០ សាណាំ កេះ។ ៦ យ៉ាគ់ សារ៉ា កាប ផា «ប‌៉្រ័ះ ប៊កកាតយ័ ប៉្រគ័ អន់ អាញ់ កាកីក ហោក រ៉គ់ ផា ពូ អ្លុ អន់តគ់ កា អាញ់ ទី គន ពូ ចឹង កាកីក ឡាក់ កា អាញ់ ដេល។ ៧ ផះ អន់ទ្រួល ពែ អូ ទី ពឿ អ្លុ រ៉ះ កា អាប៉្រាហាំ ផា "ទី ដារ់ ម៉ោញ សារ៉ា ចឹង តាម៉ម់ គន អុះ" ហះកា កិញអៀ អា អាញ់ ទី គន ប៉ាគ់ ញឹន ក្រាគ់ កេះ»។

សារ វគ័ អាប៉្រាហាំ តាំងហ្យិត ឡាច់ ហាការ លូ អ៊ីសាម៉ាអ៊ែល

៨ ប៉ាគ់ អ៊ីសាក់ តីស បគ័ អ្លាត ម៉ម់ កេះ វគ័ អាប៉្រាហាំ ទ្រៀម អៃត សា តុត កានឹត កានោរ កាខាក់ ឡូត។ ៩ ផះ ណោះ យ៉ាគ់ សារ៉ា អ៊ែ ប៉ប័ គន ហាការ ឡាក់ សុនសាត អ៊ីស៊ីប ទី លូ វគ័ អាប៉្រាហាំ ណោះ ផះ អ្វៃ កាកីក រ៉ល់។ ១០ កេះណោះ អ៊ែ រ៉ះ លូ វគ័ អាប៉្រាហាំ ផា «អីស តាំងហ្យិត ឡាច់ អង់កាន់ ទុច អា លូ គន អ៊ែ ណោះ ពិ ជែ អន់ គន ទុច អា អ្យក់ ប៉ាដក់ ប៉ាជៀ អន់ឌូ លូ គន អាញ់ អ៊ីសាក់»។ ១១ សារ អា ប៉្រគ័ អន់ កា វគ័ អាប៉្រាហាំ អុក ពុត ពៀក ខាក់ ខង អ៊ីសាម៉ាអ៊ែល ណោះ កា គន អ៊ែ និះទៅ ដេល។ ១២ ហះកា ប‌៉្រ័ះ ប៊កកាតយ័ រ៉ះ កា វគ័ អាប៉្រាហាំ ផា «ជែ អុក ពុត ពៀក ញន កា សាស្វា លូ អង់កាន់ ទុច អីស ណោះ អីស ត្រគ់ ប៉្រគ័ ពួយ គ្រឹប សារ សារ៉ា រ៉ះ កា អីស ណោះ ពិ ខង ទី ដឹង គន សោ អ៊ីសាក់ អាញ់ ចឹង សាញ៉ា រែវ ពុត។ ១៣ កាប៉ាច់ គន ទុច អីស ណោះ អាញ់ ចឹង ប៉្រគ័ អន់ គន សោ អ៊ែ កើត ប៉ាថេត ម៉ោញ ខង អ៊ែ គន អីស និះទៅ ដេល»។

១៤ ប៉ាគ់ តាយ៉ាង័ វគ័ អាប៉្រាហាំ អ្យូវ ឡឹង កាំលឺ ផុងម៉ាំង អ្យក់ សាណា សាណឹត លូ ស្រោ អង់ការ ចៃគ ទៀក ប៉ាញ័ អន់ ហាការ គ្វី កេះណោះ ជឹន ហាការ លូ គន អ៊ែ ចាក។ ហាការ កា ចាក ឡាំ អ្វៃ វ៉ីវ៉ាច័ ពឹង ស៊្រែ តីស ក្យាម័ ស្រុក បៀសេបា។ ១៥ ប៉ាគ់ ទិ ទៀក ឡឹង ស្រោ អង់ការ ណោះ កេះ ហាការ អ្លាត គន អ៊ែ ហះ កានឺប តើម អ៊្លង ថិ។ ១៦ កេះណោះ អ៊ែ ឡាំ អង់អ្វៃ ប៉ាគ់ ចាំងហាយ្គ ខា ទិ សាងុំ កាំ ស្រាគ់ ឡិ ខង អ៊ែ ឃឹត ផា «អាញ់ អូ ប៉ិច ប៉ប័ គន អាញ់ តោ័ ហះ ម៉ាត់ អាញ់ អុះ»។ ទឹល នីណោ័ះ អ៊ែ អ្វៃ ញ៉ាំ អង់ហ្យាំង ដឹង អ៊ែ។ ១៧ ប‌៉្រ័ះ ប៊កកាតយ័ កាតាំង ប៉ានឹរ គន ហាការ អង់ហ្យាំង ញ៉ាំ ដេល អ៊ែ† អើ ឡឹង ប៉្លៃង អំប៉ញ់ ហាការ ផា «អឺ ហាការ អីស ទី សារ ញ៉ា ? អីស ជែ អ្យូគ អាញ់‡ កាតាំង កេះ គន អីស អង់ហ្យាំង ញ៉ាំ ណោះ។ ១៨ អ្យូវ ឡាំ ប៉ោក ប៉ាឡោម គន អីស ណោះ ពិ ខង អាញ់ ចឹង ប៉្រគ័ អន់ គន សោ អ៊ែ កើត ម៉ោញ ប៉ាថេត តីស»។ ១៩ កេះណោះ ប‌៉្រ័ះ ប៊កកាតយ័ ប៉្រគ័ អន់ ហាការ ប៉ប័ ទៀក អន់ដូង័។ ហាការ កា អោះ ទៀក ប៉ាញ័ ស្រោ អង់ការ ឡាំ ជឹន អន់ កា គន អ៊ែ អៃត។ ២០ ប‌៉្រ័ះ ប៊កកាតយ័ រ៉ាំងហៃ រ៉ាំងខ្យា គន ហាការ ណោះ។ អ៊ែ អ្វៃ ពឹង ស៊្រែ តីស ណោះ ទឹល អ៊ែ តីស អ៊ែ កើត ប៉ាណូស ផាន អ្លុ ប៉ាញ់ អ្យាំ។ ២១ អ៊ីសាម៉ាអ៊ែល អ្វៃ ពឹង ស៊្រែ តីស ព្រី ប៉ារ៉ាន។ មើគ អ៊ែ ឡាំ ណាំង អង់កាន់ សុនសាត អ៊ីស៊ីប ម៉ោញ ដូវ អន់ កា អ៊ែ ទី។

…

២២

សារ ប‌៉្រ័ះ ប៊កកាតយ័ សាគ់ ពុត វគ័ អាប៉្រាហាំ

១ អន់តីគ ឡឹង ណោះ ប‌៉្រ័ះ ប៊កកាតយ័ សាគ់ ពុត វគ័ អាប៉្រាហាំ។ ប‌៉្រ័ះ អើ អ៊ែ ផា «អឺ អាប៉្រាហាំ»។ អ៊ែ តើល ផា «ញ៉ា ប‌៉្រ័ះ ប៊កកាតយ័ ?» ២ ប‌៉្រ័ះ រ៉ះ កា អ៊ែ ផា «អ្យក់ គន អីស អ៊ីសាក់ ឡាក់ គន អីស ប៉ិច ចៃ ដឹង ម៉ោញ ណោះ ជៀក អ៊ែ ឡាំ ប៉ាគ់ ស្រុក ម៉ូរីយ៉ា។ ទឹល ប៉ាគ់ ណោះ កេះ អីស ពុះ អ៊ែ រ៉ាម៉ះ អាញ់ ពឹង ប៉ានឹម អាញ់ ចឹង តាំបាង រ៉ះ កា អីស»។ ៣ វគ័ អាប៉្រាហាំ អ្យូវ ឡឹង កាំលឺ ផុងម៉ាំង រ៉ាន់ដាប់ ឃឿង ខង លូ ប៉ះ រ៉ាម៉េះ សាំរ៉ាប់ អ្យក់ ឡាំ ប៉ាកូះ កេះណោះ កត់ ប៉ាទុក ពឹង លៀ។ អ៊ែ ជៀក ទុច ពៀរ ដូវ លូ គន អ៊ែ អ៊ីសាក់។ ចាក ឡាំ កា អន់ឌែ ប៉ាគ់ ចារ ប‌៉្រ័ះ ប៉្រើ អ៊ែ ឡាំ ណោះ។ ៤ ប៉ាគ់ អន់ឌែ ចាក ទី ប៉ៃង ដារ់ កេះ វគ័ អាប៉្រាហាំ ហៃ ប៉ប័ ចារ ណោះ ឡឹង ចាំងហាយ្គ។ ៥ វគ័ អាប៉្រាហាំ រ៉ះ កា ទុច អ៊ែ ពៀរ ដូវ ផា «អន់ដីស អ្វៃ ក្យាគ់ លៀ ហះ អា ហង ហោគ។ អាញ់ លូ អ៊ីសាក់ ញឹន ចឹង ហាវ ពុះ កាណាគ័ រ៉ាម៉ះ ប‌៉្រ័ះ ប៊កកាតយ័ ពឹង ប៉ានឹម តោ កេះណោះ ញឹន ចឹង សឹត ប៉ាគ់ អា ណាវ្គ»។ ៦ វគ័ អាប៉្រាហាំ អ្យក់ រ៉ាម៉េះ អន់ កា អ៊ីសាក់ គយ កាប៉ាច់ អ៊ែ ចឹក អុញ លូ សាំង។ កេះណោះ ចាក ឡាំ កា អន់ឌែ ហង។ ៧ កេះណោះ អ៊ីសាក់ អើ ពឹ អ៊ែ ផា «ពឹ !» «ញ៉ា គន ?» អ៊ីសាក់ អំប៉ញ់ ផា «ពិន ទី អុញ ទី រ៉ាម៉េះ កេះ ចំ គន ចៀម ពិន ចឹង ពុះ រ៉ាម៉ះ ប‌៉្រ័ះ ?» ៨ វគ័ អាប៉្រាហាំ តើល ផា «គន ចៀម ណោះ ប‌៉្រ័ះ ប៊កកាតយ័ ទៅ ចឹង អន់ កា ពិន»។ កេះណោះ ចាក ឡាំ កា អន់ឌែ ណាវ្គ។

៩ ប៉ាគ់ ទឹល ចារ ប‌៉្រ័ះ ប៊កកាតយ័ តាំបាង រ៉ះ កា អ៊ែ កេះ វគ័ អាប៉្រាហាំ កា ប៉្រគ័ ចារ ពុះ កាណាគ័ រ៉ាម៉ះ ប‌៉្រ័ះ លូ អ្យក់ រ៉ាម៉េះ តគ័ អំប៉ាំង កេះណោះ រ៉ុប អ៊ីសាក់ កត់ ជុង តី ចៃគ អំប៉ាំង រ៉ាម៉េះ ពឹង ចារ ណោះ ហង។ ១០ កេះណោះ វគ័ អាប៉្រាហាំ ដះ សាំង ចឹង ប៉ាន់តោ័ គន អ៊ែ ពុះ រ៉ាម៉ះ ប‌៉្រ័ះ ១១ ហះកា ប‌៉្រ័ះ ប៊កកាតយ័ * អើ ឡឹង ប៉្លៃង ផា «អាប៉្រាហាំ អឺ អាប៉្រាហាំ !» អ៊ែ តើល ផា «ញ៉ា ប‌៉្រ័ះ ប៊កកាតយ័ ?» ១២ កេះណោះ ប‌៉្រ័ះ រ៉ះ កា អ៊ែ ផា «អីស ជែ ប៉ាន់តោ័ ហង គន អីស ណោះ អូ អន់ អីស ប៉្រគ័ នីចម័ កា អ៊ែ អុះ។ កិញអៀ អា អាញ់ អ្លុ កេះ កា អីស រ៉ាប់ សឿ អាញ់ តាទឹច យ‌៉័ះ គន អីស ប៉ិច ចៃ ដឹង ម៉ោញ ដូវ កា អីស អូ ខាត អូ តាមៀន អន់ កា អាញ់ ដេល»។ ១៣ វគ័ អាប៉្រាហាំ កាលែង ហៃ ប៉ប័ ចៀម ទោល ម៉ោញ ទួម អង់គែ ពឹង ប៉ោម សាលៀ អ៊ែ ឡាំ អ្យក់ ពុះ រ៉ាម៉ះ ប‌៉្រ័ះ ប៊កកាតយ័ តាង គន អ៊ែ ឡគ។ ១៤ វគ័ អាប៉្រាហាំ អន់ សិច ចារ ណោះ ផា យ៉ះវេះ យិរ៉េះ †។ ណោះ ហង បះ រ៉ប់ ដារ់ អា ពូ ផា «ពឹង ប៉ានឹម ប‌៉្រ័ះ ប៊កកាតយ័ អ៊ែ ចឹង មប អន់ កាណាគ័ ពិន តងកាន»។

១៥ កេះណោះ ប‌៉្រ័ះ ប៊កកាតយ័ អើ វគ័ អាប៉្រាហាំ ឡឹង ប៉្លៃង ណាវ្គ ផា ១៦ «អាញ់ ប៉រ់ រ៉ះ កា អីស ខង អីស អូ ប៉ាគែក លូ អូ ខាត អូ តាមៀន អន់ គន អីស កា អាញ់ ទឹល នីណោ័ះ អាញ់ ចឹង អ្យក់ សិច អាញ់ ទៅ ម៉ត់ លូ អីស។ ១៧ អាញ់ ចឹង អន់ សារ ដាគ់ កា អីស អៀង អាញ់ ចឹង ប៉្រគ័ អន់ ផូង័ វ៉ាច់ អីស កើត រ៉ាល អៀង ឡាក់ កា សំឡង់ ពឹង ប៉្លៃង លូ ឡាក់ កា តេះ ឡាពុក ពឹង ហាង សាឡីគ សាឡាយ។ មួត តាម៉ឺរ ចឹង អូ ដាម័ ផូង័ វ៉ាច់ អីស អុះ។ ១៨ គ្រឹប សុនសាត អ្វៃ ពឹង អង់កក់ តេះ ចឹង ប៉រ់ សារ ដាគ់ ឡឹង អាញ់ ឡាក់ កា អាញ់ ចឹង អន់ កា ផូង័ វ៉ាច់ អីស ខង អីស សឿ លូ ប៉្រគ័ ពួយ ប៉ានឹរ អាញ់»។

១៩ កេះណោះ វគ័ អាប៉្រាហាំ សឹត ប៉ាគ់ ចារ ទុច អ៊ែ ណាវ្គ កេះណោះ ជៀក គួប សឹត ប៉ាគ់ ស្រុក បៀសេបា ទៅ។ វគ័ អាប៉្រាហាំ កា អ្វៃ ពឹង ស្រុក បៀសេបា ណោះ ហង។

…

២៥

សារ កាណើត អេសាវ លូ យ៉ាកុប

១៩ អា ហង សារ គន សោ អ៊ីសាក់ ឡាក់ គន វគ័ អាប៉្រាហាំ។ ២០ ប៉ាគ់ អ៊ីសាក់ អាញុ ៤០ សាណាំ អ៊ែ ទី រេបិកា ប៉្រគ័ កាម៉ាញ់។ រេបិកា អុះ ឡាបាន់ គន បេធូអ៊ែល សុនសាត អារ៉ាម។ បេធូអ៊ែល អ្វៃ ប៉ាគ់ ប៉ាថេត អារ៉ាម ហះ តាវ៉ាង័ តាំងលេ ពៀរ *។ ២១ កាម៉ាញ់ អ៊ីសាក់ អ៊ែ អង់កាន់ អូ អ្លុ ទី គន។ អ៊ីសាក់ កា ម៉ន់ ឡោម ឡា ប‌៉្រ័ះ ប៊កកាតយ័ ប៉រ់ អន់ កាម៉ាញ់ ទី គន។ ប‌៉្រ័ះ ប៊កកាតយ័ អន់ ឡាក់ កា អ៊ែ ប៉រ់ តាទឹច រេបិកា កា ឡាកោ គៀម ហង។ ២២ កាណុង វ៉ាច់ អ៊ែ ទី គន ពៀរ អន់ឌែ សាំប៉ត់ កាន់តើស គួប កាខាក់ ណោះ ហង បះ រេបិកា កាប ផា «កាណាគ័ ញ៉ា កើត កាណុង វ៉ាច់ អាញ់ អា ?» អ៊ែ កា អំប៉ញ់ លូ ប‌៉្រ័ះ ប៊កកាតយ័ ។ ២៣ ប‌៉្រ័ះ ប៊កកាតយ័ រ៉ះ កា អ៊ែ ផា «កាណុង វ៉ាច់ អីស ណោះ ទី ប៉ាថេត ពៀរ។ សុនសាត ពៀរ ចឹង កើត ឡាច់ ឡឹង អីស អន់ឌែ ចឹង កើត តាម៉ឺរ លូ គួប សោប។ សុនសាត ម៉ោញ ចឹង កេង ឡឹង សុនសាត ម៉ោញ ណាវ្គ គន ឡោងទ្រៀ ចឹង កេះ ទុច អុះ»។

២៤ ប៉ាគ់ គ្រឹប ខៃ អ្វៃ ហាអុញ អ៊ែ ទី គន ម៉ាត់ ប៉្វាន់ តាទឹច។ ២៥ គន កើត អន់ទ្រួល អង់ការ អ៊ែ កាហ្រី ហ៊ន សក់ ប៉ាញ័ ឡាកោ ឡាក់ កា សក់ អ្យាំ អន់ឌែ អន់ សិច ផា អេសាវ †។ ២៦ កេះណោះ អុះ អ៊ែ ឡាច់ ពួយ និះទៅ ដេល តី ក្វារ់ កាន់ទឺល ជុង ម៉ី អ៊ែ អន់ឌែ អន់ សិច ផា យ៉ាកុប ‡។ ផះ រេបិកា ទី គន ណោះ អ៊ីសាក់ អាញុ ៦០ សាណាំ កេះ។

២៧ គន ពៀរ ដូវ ណោះ ប៉ាគ់ អន់ឌែ តីស កេះ អេសាវ កើត ប៉ាណូស ផាន អ្វៃ ដឹង ពឹង ព្រី ណាំង ប៉ាញ់ អ្យាំ សៃម។ កាប៉ាច់ យ៉ាកុប អ្វៃ ដឹង ពឹង រ៉ាណើះ អូ សូវ កាកាប។ ២៨ អ៊ីសាក់ ប៉ិច កា អេសាវ ខាក់ ខង អ៊ែ ប៉ិច សា អ្យាំ សៃម អេសាវ ប៉ាញ់ ណោះ។ កាប៉ាច់ រេបិកា ប៉ិច កា យ៉ាកុប។

សារ អេសាវ ប្រូ ប៉ាដក់ ប៉ាជៀ ម៉ះ អ៊ែ

២៩ អន់តីគ ឡឹង ណោះ យ៉ាកុប ផះ អ្វៃ ប៉្រគ័ សាអ៊្លង អេសាវ អ៊ែ សឹត ឡឹង ព្រី ក្លេ័ះ ឡាយ៉ិត ខាក់។ ៣០ អេសាវ កា ប៉រ់ ហះ យ៉ាកុប ផា «អន់ អាញ់ សា ណើ សាអ៊្លង សាន់ឌែក កាហ្រី អីស ណោះ អាញ់ ឡាយ៉ិត ខាក់»។ ខ អា ហង បះ ពូ អើ អ៊ែ ផា អេដំ §។ ៣១ ហះកា យ៉ាកុប តើល ផា «អីស តូរ័ លូ ប៉ាដក់ ប៉ាជៀ កាប៉ាច់ អីស * ណោះ ហិ អន់ កា អាញ់ កិញអៀ ហង»។ ៣២ អេសាវ តើល ផា «អាញ់ ឡាយ៉ិត ប៊ែត ចឹង តោ័ កេះ អា ប៉ាដក់ ប៉ាជៀ ណោះ ទី ខា ញ៉ា សាំរ៉ាប់ អាញ់ ?» ៣៣ យ៉ាកុប ផា «ទឹល នីណោ័ះ ហគ់ អីស ម៉ត់ អន់ កា អាញ់ ហិ»។ អេសាវ កា ម៉ត់ តូរ័ ប៉ាដក់ ប៉ាជៀ អ៊ែ អន់ កា យ៉ាកុប តាទឹច ហង។ ៣៤ កេះណោះ យ៉ាកុប អ្យក់ ណុំ ប៉ាំង លូ សាអ៊្លង សាន់ឌែក កាហ្រី អន់ កា អ៊ែ សា អៃត អេសាវ សា កេះៗ កា ចាក ឡាច់ ឡូត។ នីអៀ ហង អ៊ែ បឺង៉ាយ ប៉ាដក់ ប៉ាជៀ ចានែក គន ឡោងទ្រៀ ម៉ះ អ៊ែ។

…

២៧

សារ វគ័ អ៊ីសាក់ ប៉រ់ សារ ដាគ់ អន់ កា យ៉ាកុប

១ ប៉ាគ់ វគ័ អ៊ីសាក់ ក្រាគ់ ខាក់ កេះ ម៉ាត់ អ៊ែ កា ម៉ាម៉ាំង ហៃ អូ ប៉ប័ កេះ ដេល អ៊ែ អើ អេសាវ ឡាក់ គន ឡោងទ្រៀ ផា «អឺ គន»។ អេសាវ តើល ផា «ញ៉ា ពឹ ?» ២ អ៊ែ កា រ៉ះ ផា «អាញ់ ក្រាគ់ ខាក់ កេះ អូ អ្លុ កា ចឹង តោ័ ដារ់ ចំ។ ៣ ទឹល នីណោ័ះ អីស អ្យក់ ស្រាគ់ អ្យក់ ទឹងគង ឡាំ ប៉ាញ់ អ្យាំ ប៉ាគ់ ព្រី តោ រិញ។ ៤ កេះណោះ ប៉្រគ័ សាអ៊្លង ប៉ាអាំៗ ឡាក់ កា អាញ់ បាត់ សា អ្យក់ អន់ កា អាញ់ សា ម៉ាគ់ អាញ់ ចឹង ប៉រ់ សារ ដាគ់ ឡឹង ប‌៉្រ័ះ អន់ កា អីស អន់ទ្រួល អាញ់ ចឹង តោ័»។

៥ ផះ វគ័ អ៊ីសាក់ រ៉ះ លូ អេសាវ ណោះ យ៉ាគ់ រេបិកា សាំយ៉ាំង អន់តុង ដេល។ ប៉ាគ់ អេសាវ ឡាំ ប៉ាគ់ ព្រី ណាំង ប៉ាញ់ អ្យាំ កេះ ៦ យ៉ាគ់ រេបិកា រ៉ះ លូ យ៉ាកុប ផា «គន អាញ់ កាតាំង ពឹ អីស រ៉ះ លូ ម៉ី អីស ផា ៧ "ហគ់ អីស ឡាំ ប៉ាគ់ ព្រី ណាំង ប៉ាញ់ អ្យាំ ប៉្រគ័ សាអ៊្លង ប៉ាអាំៗ អន់ កា អាញ់ សា ម៉ាគ់ អាញ់ ចឹង ប៉រ់ សារ ដាគ់ អន់ កា អីស ហះ ម៉ាត់ ប‌៉្រ័ះ ប៊កកាតយ័ អន់ទ្រួល អាញ់ ចឹង តោ័"។ ៨ ទឹល នីណោ័ះ អីស សាំយ៉ាំង អាញ់ ចឹង ប៉្រើ អីស ប៉្រគ័ ហោគ។ ៩ ហគ់ អីស ឡាំ អ្យក់ គន ប៉ារ់ពេ តីស តង់ៗ ពៀរ កាតុ អាញ់ ចឹង ប៉្រគ័ សាអ៊្លង ប៉ាអាំៗ ឡាក់ កា ពឹ អីស បាត់ សា។ ១០ កេះណោះ អីស អ្យក់ សាអ៊្លង ឡាំ ជឹន អន់ កា អ៊ែ សា ម៉ាគ់ អ៊ែ ចឹង ប៉រ់ សារ ដាគ់ អន់ កា អីស អន់ទ្រួល អ៊ែ ចឹង តោ័»។ ១១ ហះកា យ៉ាកុប តើល មើគ ផា «អេសាវ អ៊ែ ទី ហ៊ន សាសក់ ប៉ាញ័ ឡាកោ អាញ់ អូ ទី សាសក់ ឡាក់ កា អ៊ែ អុះ។ ១២ ផា ពឹ សាពច ឡាកោ អាញ់ អ៊ែ អ្លុ អន់តគ់ កា អាញ់ ប៉ាង៉ល់ អ៊ែ អ៊ែ ចឹង ប៉ាស្យាប អាញ់ អូ ត្រគ់ ទី សារ ដាគ់ អុះ»។ ១៣ មើគ អ៊ែ ផា «អឺ គន ផា អ៊ែ ប៉ាស្យាប អីស អន់ ឡិ ពឹង អាញ់ ពិ អីស ក្រាន័ កា សាំយ៉ាំង អាញ់ បគ័ ហង។ ហគ់ អីស ឡាំ អ្យក់ គន ប៉ារ់ពេ ពិ»។ ១៤ យ៉ាកុប កា ឡាំ អ្យក់ គន ប៉ារ់ពេ តាទឹច មើគ អ៊ែ កា ប៉្រគ័ សាអ៊្លង ប៉ាអាំៗ ឡាក់ កា ពឹ អ៊ែ បាត់ សា។ ១៥ កេះណោះ យ៉ាគ់ រេបិកា អ្យក់ ខោ អាវ អេសាវ រ៉ាន់ដាប់ ពឹង ហី បក់ ដាគ់ៗ ឡឹង ពូ អន់ កា យ៉ាកុប ពៀត កាស៊ប។ ១៦ កេះណោះ ណាវ្គ អ្យក់ អង់ការ ប៉ារ់ពេ អ៊ែ ប៉្រគ័ សាអ៊្លង ណោះ លម ពឹង តី ពឹង អង់កូ យ៉ាកុប ពឹង ចារ អូ ទី សាសក់។ ១៧ អ៊ែ កា អ្យក់ ណុំ ប៉ាំង លូ សាអ៊្លង ប៉ាអាំៗ អ៊ែ ប៉្រគ័ ណោះ អន់ កា យ៉ាកុប។

១៨ យ៉ាកុប កា ឡាំ ជឹន កា ពឹ អ៊ែ លូ អើ «ពឹ !» វគ័ អ៊ីសាក់ តើល ផា «ញ៉ា គន ពឿ អីស ណោះ ?» ១៩ យ៉ាកុប តើល ផា «អាញ់ អេសាវ ឡាក់ គន ឡោងទ្រៀ អីស អាញ់ ប៉្រគ័ ឡាក់ កា អីស រ៉ះ ពែ ហង។ ហគ់ អីស អ្យូវ សា សាអ៊្លង អ្យាំ អាញ់ ប៉ាញ់ ឡឹង ព្រី អា ហិ កេះណោះ អីស ប៉រ់ សារ ដាគ់ អន់ កា អាញ់»។ ២០ វគ័ អ៊ីសាក់ អំប៉ញ់ ផា «ញ៉ា ត្រគ់ អីស ឡាំ ណាំង ប៉ាញ់ អ្យាំ ប៉្រាល់ ទី ខាក់ ហះ ?» អ៊ែ តើល ផា «ខង ប‌៉្រ័ះ ប៊កកាតយ័ ឡាក់ ប‌៉្រ័ះ អីស តង័ អាញ់»។ ២១ កេះណោះ វគ័ អ៊ីសាក់ ផា «អីស អ្វៃ ក្យាម័ៗ ប៉ាគ់ អា ប៊ែត អាញ់ ចឹង សាពច ភឿ អន់ អ្លុ អន់តគ់ ផា អេសាវ តាទឹច ញ៉ា អូ»។ ២២ យ៉ាកុប កា ម៉ុត ក្យាម័ ពឹ អ៊ែ តាទឹច វគ័ អ៊ីសាក់ កា សាពច លូ កាប កាណុង ពុត ផា «ប៉ានឹរ ឃឺ ប៉ានឹរ យ៉ាកុប ហះកា តី ឃឺ តី អេសាវ»។ ២៣ ណោះ ហង បះ វគ័ អ៊ីសាក់ អូ អ្លុ អន់តគ់ កា យ៉ាកុប អុះ ខង តី អ៊ែ ទី សាសក់ ឡាក់ កា តី អេសាវ ដេល ហះកា ផះ ចឹង អន់ សារ ដាគ់ ២៤ អ៊ែ អំប៉ញ់ ប៉ាឡាក់ ផា «អីស អា គន អាញ់ អេសាវ តាទឹច ប ?» យ៉ាកុប តើល ផា «អឺះ អាញ់ តាទឹច ហង»។ ២៥ វគ័ អ៊ីសាក់ ផា «អ្យក់ សាអ៊្លង អ្យាំ អីស ប៉ាញ់ ណោះ អន់ កា អាញ់ សា ហិ កេះណោះ អាញ់ ចឹង ប៉រ់ សារ ដាគ់ អន់ កា អីស»។ យ៉ាកុប កា អ្យក់ សាអ៊្លង អន់ កា ពឹ អ៊ែ សា លូ ត្រឹង តាពែ ប៉្លៃ អង់កាច អន់ កា អ៊ែ អៃត ដេល។ ២៦ កេះណោះ វគ័ អ៊ីសាក់ ផា កា យ៉ាកុប «អឺ គន អ្វៃ ក្យាម័ ពឹ ប៉ាគ់ អា។ ហគ់ អីស ចុំ អាញ់ ហិ *»។ ២៧ យ៉ាកុប កា អ្វៃ ក្យាម័ លូ ចុំ វគ័ អ៊ីសាក់ កា អន់ហ្នាល់ កាម៉ឹល ខោ អាវ អេសាវ កា ប៉រ់ សារ ដាគ់ អន់ កា យ៉ាកុប ឡាក់ កា អា៖

«កាម៉ឹល គន ឡាក់ កា កាម៉ឹល សាណា ពឹង ម៉ីរ

ឡាក់ ប‌៉្រ័ះ ប៊កកាតយ័ អន់ ទី ប៉្លៃ អៀង។

២៨ អន់ ប‌៉្រ័ះ ប៊កកាតយ័ អន់ ទៀក ងម ឡឹង ប៉្លៃង កា គន

លូ មប សាណា ដាគ់ៗ ឡឹង តេះ អៀង

ឡាក់ កា ប៉ូ ពៀ លូ តាពែ ប៉្លៃ អង់កាច អន់ កា គន ដេល។

២៩ អន់ សុនសាត អន់ទៀគៗ កេះ ទុច អីស

អន់ ទី ប៉ាសុន អៀង ជន តាកុល សាំប‌៉័ះ អីស។

អន់ អីស ប៉្រគ័ តាំងឡា អំប៉ាំង អុះ ម៉ី អីស

លូ អន់ អន់ឌែ ជន តាកុល សាំប‌៉័ះ អីស។

ពឿ ត័ះ ប៉ាស្យាប អីស អន់ ប‌៉្រ័ះ ប៊កកាតយ័ ប៉ាស្យាប អ៊ែ និះទៅ ដេល

ពឿ អន់ សារ ដាគ់ កា អីស អន់ អ៊ែ ទី សារ ដាគ់ ដេល»។

៣០ ប៉ាគ់ វគ័ អ៊ីសាក់ ប៉រ់ សារ ដាគ់ កា យ៉ាកុប កេះៗ យ៉ាកុប ឡាច់ ឡឹង ចារ ពឹ អ៊ែ ណោះ ប៊ែត ចឹង អូ តាន័ រ៉ាវ៉ាច់ ផាឌី អេសាវ ទឹល សឹត ឡឹង ណាំង ប៉ាញ់ អ្យាំ ឡឹង ព្រី។ ៣១ កេះណោះ អ៊ែ ប៉្រគ័ សាអ៊្លង ប៉ាអាំៗ ឡាំ ជឹន អន់ កា ពឹ អ៊ែ ដេល។ អ៊ែ អើ ផា «ពឹ ហគ់ អីស អ្យូវ សា សាអ៊្លង អ្យាំ អាញ់ ប៉ាញ់ អា ហិ កេះណោះ អីស ប៉រ់ សារ ដាគ់ អន់ កា អាញ់»។ ៣២ វគ័ អ៊ីសាក់ អំប៉ញ់ ផា «ពឿ អីស ណោះ ?» អ៊ែ តើល «អាញ់ អេសាវ ឡាក់ គន ឡោងទ្រៀ អីស»។ ៣៣ វគ័ អ៊ីសាក់ កា រ៉ារ៉ៃត ឡាកោ ប៉ាំងឡៃ ប៉្រយ លូ អំប៉ញ់ ផា «ពឿ អន់ សាអ៊្លង កា អាញ់ សា អំពែ ពែ ផះ អីស បើ សឹត ? ពឿ អ៊ែ ណោះ ? អាញ់ សា កេះៗ អាញ់ ប៉រ់ សារ ដាគ់ អន់ កា អ៊ែ កេះ។ អ៊ែ ចឹង ទី សារ ដាគ់ លើយ ហង»។ ៣៤ អេសាវ កាតាំង ពឹ អ៊ែ រ៉ះ នីណោ័ះ អ៊ែ អង់ហ្យាំង ឡុង ម៉ៃៗ ខង អ៊ែ អីគ ពុត ខាក់។ អ៊ែ ឡោម ផា «ពឹ អីស ប៉រ់ សារ ដាគ់ អន់ កា អាញ់ ណើ ដេល»។ ៣៥ វគ័ អ៊ីសាក់ តើល ផា «អូ ទី កេះ ! អុះ អីស ប៉ាញ៉ា ព្លូង អន់តុង អ្យក់ សារ ដាគ់ អាញ់ ឃឹត ចឹង អន់ កា អីស ណោះ ទិ កា អ៊ែ កេះ»។ ៣៦ កេះណោះ អេសាវ ផា «ត្រគ់ កេះ ពូ អន់ សិច អ៊ែ យ៉ាកុប † ខង អ៊ែ តាប៉ីត ឡឹង អាញ់ ពៀរ ទង ហះ អា ហង។ ប៉ាន់ដា ពែ តាប៉ីត ប៉ាដក់ ប៉ាជៀ ចានែក អាញ់ កិញអៀ អា តាប៉ីត សារ ដាគ់ ឡឹង អាញ់ ណាវ្គ។ ពឹ អីស អូ ទី គម សារ ដាគ់ សាំរ៉ាប់ កា អាញ់ អន់ដា ប ?» ៣៧ វគ័ អ៊ីសាក់ រ៉ះ កា អេសាវ ផា «អាញ់ អន់ អ៊ែ ប៉្រគ័ តាំងឡា អីស កេះ លូ អុះ ម៉ី អ៊ែ ទិឌូ ចឹង កេះ ទុច អ៊ែ។ អាញ់ កា អន់ ប៉ូ ពៀ លូ តាពែ ប៉្លៃ អង់កាច អន់ អៀង កា អ៊ែ ដេល។ ទឹល នីណោ័ះ អាញ់ អូ ទី ញ៉ា ចឹង អន់ កា អីស ណាវ្គ អុះ»។ ៣៨ អេសាវ អំប៉ញ់ ពឹ អ៊ែ ណាវ្គ ផា «ពឹ អីស ទី សារ ដាគ់ ដឹង ណោះ ហង ប ? អីស ប៉រ់ សារ ដាគ់ ដឹង ម៉ោញ អន់ កា អាញ់ ណើ វ៉គ»។ កេះណោះ អេសាវ កា អង់ហ្យាំង ញ៉ាំ។ ៣៩ វគ័ អ៊ីសាក់ រ៉ះ កា អេសាវ ណាវ្គ ផា៖

«អីស ចឹង អ្វៃ ពឹង តេះ អូ ដាគ់ សាណា

លូ អូ ទី ទៀក ងម ឡិ ឡឹង ប៉្លៃង ហង

៤០ អីស ចឹង ណាំង សា លូ ដាវ។

អីស ចឹង កេះ ទុច អុះ អីស

ហះកា ដារ់ ចំ អីស ខំ ចាក ឡាច់ អន់ រ៉ាវ៉ាច់

អីស ចឹង ទី ឡាច់ ឡឹង អ៊ែ តាទឹច»។

៤១ អេសាវ កាគឹម កា យ៉ាកុប ខាក់ ខង យ៉ាកុប ទី សារ ដាគ់។ អ៊ែ កាប ម៉ោញ ដូវ ផា «អ្វៃ បាប៊ែត ណាវ្គ ពឹ ចឹង តោ័ ហង ប៉ាគ់ រ៉ាវ៉ាច់ តប់ ពឹ កេះ អាញ់ ចឹង ប៉ាន់តោ័ អ្លាត យ៉ាកុប»។ ៤២ ហះកា ពូ កាតាំង កេះណោះ ឡាំ រ៉ះ កា យ៉ាគ់ រេបិកា ឡឹង សារ អេសាវ កាប ណោះ។ អ៊ែ កា ប៉្រើ ពូ ឡាំ អើ យ៉ាកុប អ៊ែ កា រ៉ះ ផា «ហៃ ម៉ី អីស អេសាវ ឃឹត ចឹង ប៉ាន់តោ័ អីស។ ៤៣ អឺ គន កិញអៀ អា អីស សាំយ៉ាំង អាញ់ អីស ឡាំ អ្វៃ លូ ម៉ី អាញ់ ឡាបាន់ ប៉ាគ់ ស្រុក ហារ៉ាន់ តោ ពិ។ ៤៤ អីស ត្រគ់ ឡាំ អ្វៃ លូ អ៊ែ ហិ ទឹល ម៉ី អីស ស្វាស អឺក។ ៤៥ ដារ់ ចំ ម៉ី អីស ស្វាស អឺក លូ ពឹល ទិ សារ អីស ប៉្រគ័ កា អ៊ែ ណោះ អាញ់ ចឹង ប៉្រើ ពូ ឡាំ រ៉ះ កា អីស ណាវ្គ។ អាញ់ អូ ប៉ិច ហ៊្យង អន់ដីស ពៀរ ដូវ ដារ់ ដឹង ម៉ោញ អុះ»។

សារ វគ័ អ៊ីសាក់ ប៉្រើ យ៉ាកុប ឡាំ អ្វៃ អន់ឌូ លូ ឡាបាន់

៤៦ កេះណោះ យ៉ាគ់ រេបិកា រ៉ះ លូ វគ័ អ៊ីសាក់ ផា «អាញ់ អូ ណីស ខាក់ កា កាម៉ាញ់ អេសាវ សុនសាត ហេត។ ផា យ៉ាកុប ទី អង់កាន់ សុនសាត ហេត រស្រុក អា ដេល អាញ់ អ្វៃ រ៉ីស ប៉្រគ័ ញ៉ា ណាវ្គ ?»។

២៨

១ វគ័ អ៊ីសាក់ អើ យ៉ាកុប ឡាំ ប៉ាគ់ អ៊ែ លូ ប៉រ់ សារ ដាគ់ ឡឹង ប‌៉្រ័ះ កា អ៊ែ កេះណោះ អន់តគ់ រ៉ះ ផា «អូ អន់ អីស ទី កាម៉ាញ់ ពឹង ប៉ាថេត កាណាន អា អុះ។ ២ ហគ់ អីស ឡាំ អ្វៃ ប៉ាគ់ ហី វគ័ បេធូអ៊ែល គែង មើគ អីស ប៉ាគ់ ប៉ាថេត អារ៉ាម ហះ តាវ៉ាង័ តាំងលេ ពៀរ កេះណោះ ណាំង ទី កាម៉ាញ់ ពឹង គន សោ ឡាបាន់ វ៉ា អីស ទៅ *។ ៣ អន់ ប‌៉្រ័ះ ប៊កកាតយ័ ឡាក់ ទី អំរ៉ាញ អឺញ តីស ឡឹង ពូ អន់ សារ ដាគ់ កា អីស លូ អន់ អីស ទី គន សោ អៀង កើត អៀង ផូង័ ដេល។ ៤ អន់ ប‌៉្រ័ះ ប៊កកាតយ័ អន់ សារ ដាគ់ កា អីស លូ ផូង័ វ៉ាច់ អីស ឡាក់ កា អ៊ែ អន់ កា វគ័ អីស អាប៉្រាហាំ ផះ អន់ទ្រួល ពែ ដេល ភឿ អន់ ប៉ាថេត អីស អ្វៃ អង់រ៉ាម័ អា ទី កា អីស ឃឺ ប៉ាថេត អា ហង ឡាក់ ប‌៉្រ័ះ ប៊កកាតយ័ មប អន់ កា វគ័ អីស អាប៉្រាហាំ»។ ៥ កេះណោះ វគ័ អ៊ីសាក់ ប៉្រើ យ៉ាកុប ឡាំ ប៉ាគ់ ប៉ាថេត អារ៉ាម ហះ តាវ៉ាង័ តាំងលេ ពៀរ អ្វៃ ប៉ាគ់ ហី ឡាបាន់ ឡាក់ គន វគ័ បេធូអ៊ែល សុនសាត អារ៉ាម។ ឡាបាន់ ណោះ ម៉ី កាម៉ាក័ យ៉ាគ់ រេបិកា ឡាក់ មើគ យ៉ាកុប លូ អេសាវ។

…

សារ យ៉ាកុប អំប៉ោ ប៉ប័ ជុង កឺង ហាវ ពឹង ប៉្លៃង

១០ កេះណោះ យ៉ាកុប ឡាច់ ឡឹង ស្រុក បៀសេបា ឡាំ ប៉ាគ់ ស្រុក ហារ៉ាន់។ ១១ ប៉ាគ់ អ៊ែ ទឹល ចារ ម៉ោញ ដារ់ ម៉ុត កេះ អ៊ែ រ៉ាឡូវ ដំ ហះ ណោះ ហង អ្យក់ អំហ្មោ ម៉ោញ ខើយ្គ កល់ តៃប ហ្លាក់ កា អ៊ែ។ ១២ អ៊ែ អំប៉ោ ប៉ប័ ជុង កឺង ម៉ោញ តគ័ ឡឹង តេះ ទឹល ប៉្លៃង លូ ប៉ប័ ប៊យ ប‌៉្រ័ះ ប៉ាណាំ គួប ជឹរ ហាវ ៗ ទ្រង ជុង កឺង ណោះ។ ១៣ ផះ ណោះ អ៊ែ ប៉ប័ ប‌៉្រ័ះ ប៊កកាតយ័ អ្វៃ ហះ សានែង អ៊ែ ដេល លូ រ៉ះ ផា «អាញ់ អា ប‌៉្រ័ះ ប៊កកាតយ័ ឡាក់ ប‌៉្រ័ះ អាប៉្រាហាំ វគ័ អីស លូ ប‌៉្រ័ះ អ៊ីសាក់ ដេល។ អាញ់ ចឹង មប ប៉ាថេត កាណាន កា អីស លូ ផូង័ វ៉ាច់ អីស ឡាក់ ប៉ាថេត អីស ផះ អ្វៃ តៃប អា។ ១៤ ផូង័ វ៉ាច់ អីស ចឹង ទី ចំលួន អៀង វ៉ឹច លូ កាបក់ តេះ តេះ អីស កា តីស ឡាឡីគ ឡាឡាយ ឡឹង គែង ដារ់ ឡាច់ ទឹល គែង ដារ់ ម៉ុត។ គ្រឹប ខាប់ខួ អ្វៃ ពឹង អង់កក់ តេះ ចឹង ទី សារ ដាគ់ ញន អីស លូ ផូង័ វ៉ាច់ អីស។ ១៥ ហៃ អាញ់ អ្វៃ អន់ឌូ លូ អីស លូ រ៉ាំងហៃ អីស គ្រឹប ចារ អីស ចាក អាញ់ ចឹង ប៉ាណាំ អីស សឹត ប៉ាគ់ ប៉ាថេត អា ណាវ្គ។ អាញ់ អូ អ្លាត អីស អុះ ឃឺ អាញ់ ចឹង ប៉្រគ័ ទិ សារ អាញ់ រ៉ះ កា អីស អា»។ ១៦ កេះណោះ យ៉ាកុប កា សាទឹរ ព្រឺត លូ កាប កាណុង ពុត ផា «ចារ អា ចាបះ កា ទី ប‌៉្រ័ះ ប៊កកាតយ័ អ្វៃ តាទឹច ហង ហះកា អាញ់ អូ អ្លុ អន់តគ់»។ ១៧ អ៊ែ អ្យូគ លូ កាប ផា «ចារ អា ត្រគ់ អ្យូគ តាទឹច ឡាក់ កា ហី ប‌៉្រ័ះ ប៊កកាតយ័ លូ អំប៉ារ ទ្រង ហាវ ពឹង ប៉្លៃង តាទឹច ហង»។

១៨ យ៉ាកុប កា អ្យូវ ឡឹង កាំលឺ ផុងម៉ាំង លូ អ្យក់ អំហ្មោ អ៊ែ ខើយ្គ កល់ ណោះ តាគ់ អន់តាវ ភឿ ចាណាំ ចារ ប‌៉្រ័ះ តាំបាង ឡាកោ កា អ៊ែ កេះណោះ ស្រោច អំហ្មោ ណោះ លូ សាងី។ ១៩ យ៉ាកុប អន់ សិច ចារ ណោះ ផា បេតអ៊ែល † ផះ សើគ ពែ ពូ អន់ សិច ចារ ណោះ ផា លូស។ ២០ កេះណោះ យ៉ាកុប បន់ ផា «អឺ ប‌៉្រ័ះ ប៊កកាតយ័ ផា អីស អ្វៃ អន់ឌូ លូ អាញ់ តាទឹច លូ រ៉ាំងហៃ អាញ់ ចាក រទ្រង លូ អន់ សាណា សាណឹត កា អាញ់ សា ទឹប អន់ ខោ អាវ កា អាញ់ កាស៊ប ពៀត ២១ លូ អន់ អាញ់ សឹត ប៉ាគ់ ហី ពឹ អាញ់ ណាវ្គ ទឹប ទី កាន សាណុក សាវ៉ាក ណោះ អាញ់ ចឹង អ្យិល កូត័ សាំប‌៉័ះ អីស លូ អ្យក់ អីស ប៉្រគ័ ប‌៉្រ័ះ អាញ់ ទៅ តាទឹច។ ២២ អំហ្មោ អាញ់ តាគ់ អន់តាវ អា ចឹង កេះ ចារ ប៉ានេ អីស។ កាណាគ័ ញ៉ា កាតាម ឡាក់ អីស អន់ កា អាញ់ កាណាគ័ អញ់ជឹត កាតុ អាញ់ ចឹង អ្យក់ ឡាច់ ម៉ោញ ទៀន អន់ កា អីស ទៅ»។

២៩

សារ យ៉ាកុប ទី កាម៉ាញ់

១ យ៉ាកុប ចាក ទឹល ប៉ាគ់ ប៉ាថេត ពូ គែង ដារ់ ឡាច់។ ២ ផាឌី អ៊ែ ប៉ប័ ទី ទៀក អន់ដូង័ ម៉ោញ ពឹង ស៊្រែ លូ ប៉ប័ ប៉ារ់ពេ លូ ចៀម ប៉ៃង តាប៉ល់ អ្វៃ រ៉ាឡូវ ហះ ណោះ ដេល ខង ពូ ឃើយ អន់ អន់ឌែ អៃត ទៀក អន់ដូង័ ណោះ ហះកា អំហ្មោ កាត្រើគ ពឹរ អន់ដូង័ ណោះ តីស ខាក់។ ៣ ប៉ាគ់ ចៀម អន់ឌែ ពឹះ តុំ ទិ កេះ មួត រង ចៀម ចឹង បើក កល់ អន់ដូង័ អោះ ទៀក អន់ ចៀម អៃត កេះណោះ អន់ឌែ កាត្រើគ ណាវ្គ។ ៤ យ៉ាកុប អំប៉ញ់ អន់ឌែ ផា «អុះ ម៉ី តេះ ចំ អន់ដីស អា ?» អន់ឌែ តើល ផា «ញឹន តេះ ហារ៉ាន់»។ ៥ អ៊ែ អំប៉ញ់ ណាវ្គ ផា «អន់ដីស អន់ហ្នាល់ ញ៉ា អូ វ៉ា ឡាបាន់ សោ វគ័ ណាហ៊រ ?» អន់ឌែ ផា «ញឹន អន់ហ្នាល់ ដេល»។ ៦ កេះណោះ យ៉ាកុប អំប៉ញ់ ណាវ្គ ផា «នីចម័ អ៊ែ ដាគ់ ឡាកោ ប៉ាំងឡៃ ដេល ប ?» អន់ឌែ ផា «អ៊ែ អ្វៃ ដាគ់ ដេល។ ញ៉ា តោ ! គន អ៊ែ រ៉ាជែល ផះ គៀរ ចៀម តោ»។ ៧ យ៉ាកុប ផា «ញ៉ា ត្រគ់ អន់ដីស រិញ កា ប៉ាតុំ អ្យក់ សឹត ចៀម ឡគ ? ហៃ ដារ់ អ្វៃ ចាំងហីគ ស៊្រែល តោ បើ តាន័ ម៉ាំង អុះ អន់ អន់ឌែ អៃត ទៀក កេះណោះ អន់ សា សាម៉ោង ណាវ្គ ពិ»។ ៨ មួត រង ចៀម តើល ផា «អូ ត្រគ់ អន់ អន់ឌែ អៃត អន់ទ្រួល អុះ ក្យាគ់ ទិ តាប៉ល់ ចៀម ពឹះ តុំ ហិ ផះ ណោះ ញឹន ចឹង បើក កល់ អន់ដូង័ អោះ ទៀក អន់ កា អន់ឌែ អៃត»។

៩ ផះ យ៉ាកុប អ្វៃ កាកាប លូ មួត រង ចៀម ណោះ ណាង រ៉ាជែល កា ពឹះ ទឹល ដេល ទឹប គៀរ ចៀម ពឹ អ៊ែ ម៉ោញ តាប៉ល់ ខង អ៊ែ កា ប៉ាណូស រង ចៀម និះទៅ ដេល។ ១០ ផះ យ៉ាកុប ប៉ប័ ណាង រ៉ាជែល គន វ៉ា អ៊ែ ឡាបាន់ លូ តាប៉ល់ ចៀម អ៊ែ កា ឡាំ បើក កល់ អន់ដូង័ ឡូត អោះ ទៀក អន់ កា ចៀម ឡាបាន់ អៃត។ ១១ យ៉ាកុប ចុំ ណាង រ៉ាជែល អ៊ែ ហោក ឡាច់ ទៀក ម៉ាត់។ ១២ យ៉ាកុប រ៉ះ កា ណាង រ៉ាជែល ផា «អាញ់ អុះ ម៉ី លូ ឡាបាន់ អាញ់ គន រេបិកា»។ ណោះ ណាង បះ រ៉ាជែល កា សាតាក់ ឡាំ រ៉ះ កា ពឹ អ៊ែ។

១៣ សាគ់ ឡាបាន់ កាតាំង គន អ៊ែ ផា មន អ៊ែ យ៉ាកុប គន យ៉ាគ់ រេបិកា ពឹះ ទឹល អ៊ែ កា ប៉ាន់តាន ឡាំ ហាប់ ទឹប គ្វែត ចុំ កេះណោះ ជៀក ម៉ុត ពឹង ហី។ យ៉ាកុប កា រ៉ះ សារ ទិណោ័ះ អន់ កា ឡាបាន់ សាំយ៉ាំង។ ១៤ កេះណោះ ឡាបាន់ ផា «អីស អា អុះ មន អាញ់ តាទឹច ហង»។ យ៉ាកុប អ្វៃ លូ ឡាបាន់ ទុញ ទី ម៉ោញ ខៃ កេះ។

១៥-១៧ ឡាបាន់ អ៊ែ ទី គន អង់កាន់ ពៀរ ដូវ គន ឡោងទ្រៀ សិច លេអា គន ស្រុច សិច រ៉ាជែល។ ណាង លេអា ម៉ាត់ អ៊ែ ឡាយ៉ាម័ កាប៉ាច់ ណាង រ៉ាជែល អ៊ែ ឡាយ៉ាម័ ថិ ហ្រាងៗ។ ទី ដារ់ ម៉ោញ ឡាបាន់ កាកាប លូ យ៉ាកុប ផា «អីស ផូង័ វ៉ាច់ អាញ់ តាទឹច ហង ហះកា អីស អូ ត្រគ់ ប៉្រគ័ ង៉ារ អន់ កា អាញ់ តាដោះ អូ អ្យក់ ខា នីអៀ អុះ។ ប៉រ់ អីស រ៉ះ កា អាញ់ ពិ អីស ប៉ិច កាណាគ័ ញ៉ា ?» ១៨ ហះកា យ៉ាកុប ប៉ិច កា រ៉ាជែល ណោះ ហង អ៊ែ តើល ផា «អាញ់ ចឹង ប៉្រគ័ ង៉ារ អន់ កា អីស តាំប៉ើះ សាណាំ ហិ អីស អន់ អាញ់ ទី រ៉ាជែល ពិ ណោះ អាញ់ ប៉ិច *»។ ១៩ កេះណោះ ឡាបាន់ ផា «ទឹល នីណោ័ះ អីស អ្វៃ លូ អាញ់ ពិ។ អាញ់ អន់ គន ណោះ កា អីស ដាគ់ ហ៊្លត អន់ កា កាម៉ាក័ អន់ទៀគ»។

២០ យ៉ាកុប អ្វៃ ប៉្រគ័ ង៉ារ កា ឡាបាន់ ទុញ តាំប៉ើះ សាណាំ ភឿ ទី ណាង រ៉ាជែល។ ញន កា អ៊ែ ប៉ិច កា រ៉ាជែល តាឡាម័ ទុញ តាំប៉ើះ សាណាំ ណោះ វ៉ឹច លូ តាម័ ត្រោ ដារ់។ ២១ កេះណោះ យ៉ាកុប រ៉ះ លូ ឡាបាន់ ផា «អាញ់ ប៉្រគ័ ង៉ារ ទី តាំប៉ើះ សាណាំ ឡាក់ កា ពិន កាំឡត់ ពែ កេះ អីស អន់ អាញ់ ទី កាម៉ាញ់ ឡគ ពិ»។ ២២ ឡាបាន់ កា ជៀក កាំឡាំង ស្រុក ទិឌូ ពឹះ ប៉ាគ់ ហី អ៊ែ កេះណោះ អៃត ប៉ាញ់សង់ អន់ឌែ។ ២៣-៣០ ហះកា ប៉ាគ់ កាម៉ាំង ឡាបាន់ ប៉្រើ លេអា ឡាំ ប៉ាគ់ កាណុង យ៉ាកុប។ យ៉ាកុប សាម៉គ័ កា រ៉ាជែល អ៊ែ កា ម៉ុត តៃប លូ លេអា ហង។ ប៉ាគ់ តារ កាំលឺ យ៉ាកុប ប៉ប័ លេអា តៃប អន់ឌូ លូ អ៊ែ។ យ៉ាកុប កាប កា ឡាបាន់ ផា «ញ៉ា ត្រគ់ អីស ប៉្រគ័ នីអៀ ? អាញ់ ប៉្រគ័ ង៉ារ អន់ កា អីស ភឿ ប៉ិច ទី រ៉ាជែល។ ញ៉ា ត្រគ់ អីស ប៉ាង៉ល់ អាញ់ នីអៀ ?» ឡាបាន់ តើល ផា «ពឹង ស្រុក ញឹន អា អូ ទី ពឿ អន់ អុះ ទី ក្លោ អន់ទ្រួល ឡឹង ម៉ី អុះ។ ហគ់ អីស អ្វៃ តាគ់ អង់គ្រឹប ដារ់ ប៉ាញ់សង់ អា អន់ ទី តាំប៉ើះ ដារ់ ហិ កេះណោះ អាញ់ ចឹង អន់ អុះ អ៊ែ ណោះ ណាវ្គ។ ហះកា អីស ត្រគ់ ប៉្រគ័ ង៉ារ អន់ កា អាញ់ តាំប៉ើះ សាណាំ ណាវ្គ»។ យ៉ាកុប កា ប៉្រគ័ ពួយ ប៉ានឹរ ឡាបាន់ អ៊ែ អ្វៃ តាគ់ អង់គ្រឹប ដារ់ ប៉ាញ់សង់ លូ ណាង លេអា ទី តាំប៉ើះ ដារ់ កេះណោះ ឡាបាន់ អន់ ណាង រ៉ាជែល កា យ៉ាកុប ហង។ យ៉ាកុប តៃប លូ រ៉ាជែល ដេល អ៊ែ ប៉ិច កា រ៉ាជែល ហ៊្លត ឡឹង ប៉ិច កា លេអា។ ឡាបាន់ ប៉្រើ ទុច អ៊ែ សិច ស៊ីលប៉ា ឡាំ ប៉្រគ័ ទុច លេអា ឡគ។ អ៊ែ អន់ ទុច អ៊ែ សិច ប៊ីលហា ឡាំ ប៉្រគ័ ទុច រ៉ាជែល ដេល។ ឡៃង ឡឹង ទី រ៉ាជែល យ៉ាកុប ប៉្រគ័ ង៉ារ កា ឡាបាន់ តាំប៉ើះ សាណាំ ណាវ្គ។

សារ យ៉ាកុប លូ កាម៉ាញ់ អ៊ែ ទី គន

៣១ ប‌៉្រ័ះ ប៊កកាតយ័ អ្លុ អន់តគ់ កា យ៉ាកុប អូ សូវ ប៉ិច កា លេអា អុះ ទឹល នីណោ័ះ ប‌៉្រ័ះ អន់ លេអា ទី គន។ កាប៉ាច់ រ៉ាជែល កេះ អង់កាន់ អូ អ្លុ ទី គន។ ៣២ លេអា គៀម កេះណោះ អ្វៃ ហាអុញ កើត គន កាម៉ាក័ ម៉ោញ។ អ៊ែ អន់ សិច ផា រូបេន † ខង អ៊ែ កាប ផា «ប‌៉្រ័ះ ប៊កកាតយ័ រ៉ាំងហៃ អាញ់ ផះ អាញ់ អ្វៃ ថុក ពុត ថុក ពៀក កិញអៀ អា ក្លោ អាញ់ ចឹង ប៉ិច កា អាញ់ ហង»។ ៣៣ ឡៃង ឡឹង ណោះ អ៊ែ គៀម ណាវ្គ អ្វៃ ហាអុញ កើត គន កាម៉ាក័ ម៉ោញ ណាវ្គ។ អ៊ែ ផា «ប‌៉្រ័ះ ប៊កកាតយ័ អ្លុ អន់តគ់ ផា ក្លោ អាញ់ អូ សូវ ប៉ិច កា អាញ់ អុះ ណោះ ហង បះ អ៊ែ អន់ គន កាម៉ាក័ កា អាញ់ ម៉ោញ ណាវ្គ»។ អ៊ែ អន់ សិច ផា ស៊ីមៀន ‡។ ៣៤ ឡៃង ឡឹង ណោះ អ៊ែ អ្វៃ ហាអុញ កើត គន កាម៉ាក័ ណាវ្គ។ អ៊ែ កាប ផា «ម៉ោញ ទង អា ក្លោ អាញ់ ចឹង វ៉ឹន កា អាញ់ តាទឹច ហង ខង អាញ់ ទី ប៉ាំងកើត គន កាម៉ាក័ ប៉ៃង ដូវ កេះ»។ ញន ខ អា ហង បះ អ៊ែ អន់ សិច គន ណោះ ផា លេវី §។ ៣៥ អ៊ែ អ្វៃ ហាអុញ កើត គន កាម៉ាក័ ម៉ោញ ណាវ្គ។ អ៊ែ កាប ផា «អាញ់ ប៉រ់ ប៉ានេ ប‌៉្រ័ះ ប៊កកាតយ័ »។ ខ អា ហង បះ អ៊ែ អន់ សិច គន ណោះ ផា យូដា *។ ឡៃង ឡឹង ណោះ អ៊ែ អូ ទី គន ហង។

៣០

១ រ៉ាជែល សាណីង កា ម៉ី អ៊ែ លេអា ញន កា អ៊ែ អូ ទី គន។ អ៊ែ កាប កា យ៉ាកុប ផា «អន់ អាញ់ ទី គន ណើ ផា អាញ់ អូ ទី គន អាញ់ ចឹង តោ័ ហង»។ ២ យ៉ាកុប កាប អឺក កា រ៉ាជែល ផា «អាញ់ អូ ត្រគ់ ប‌៉្រ័ះ ប៊កកាតយ័ អុះ អាញ់ អា ប‌៉្រ័ះ អូ ប៉្រគ័ អន់ អីស ទី គន ណោះ»។ ៣ កេះណោះ រ៉ាជែល កាប ផា «អា ប៊ីលហា ទុច អាញ់ ហគ់ អីស តៃប លូ អ៊ែ ពិ ផា អ៊ែ ទី គន អាញ់ ចឹង អ្យក់ រង ប៉្រគ័ គន អាញ់ តាំងឡា ឡូត»។ ៤ រ៉ាជែល អន់ ប៊ីលហា កា យ៉ាកុប ប៉្រគ័ កាម៉ាញ់ ក្យង់ យ៉ាកុប កា តៃប លូ ប៊ីលហា តាទឹច ហង។ ៥ ឡៃង ឡឹង ណោះ ប៊ីលហា កា គៀម អ្វៃ ហាអុញ កើត គន កាម៉ាក័ ម៉ោញ តាទឹច។ ៦ រ៉ាជែល កាប ផា «ប‌៉្រ័ះ ប៊កកាតយ័ តាត់ស៊ិន អន់ កា អាញ់ លូ កាតាំង អាញ់ ម៉ន់ អ៊ែ កា អន់ គន កាម៉ាក័ កា អាញ់ ម៉ោញ ដេល»។ ខ អា ហង បះ អ៊ែ អន់ សិច គន ណោះ ផា ដាន់ *។ ៧ ឡៃង ឡឹង ណោះ ប៊ីលហា ទុច រ៉ាជែល អ៊ែ ទី គន កាម៉ាក័ ម៉ោញ ណាវ្គ។ ៨ កេះណោះ រ៉ាជែល ផា «អាញ់ ប៉ាលួង លូ ម៉ី កេង ខាក់ កិញអៀ អា សាណ័ះ ទ្រង អាញ់ កេះ»។ អ៊ែ អន់ សិច គន ណោះ ផា ណាប់ថាលី †។

៩ លេអា អ្លុ អន់តគ់ កា ឡាកោ អ៊ែ អូ អ្លុ ទី គន កេះ កា ប៉្រើ ទុច អ៊ែ ស៊ីលប៉ា ប៉្រគ័ កាម៉ាញ់ ក្យង់ យ៉ាកុប ដេល។ ១០ ស៊ីលប៉ា ទុច លេអា ណោះ អ៊ែ អ្វៃ ហាអុញ កើត គន កាម៉ាក័ ម៉ោញ តាទឹច។ ១១ លេអា កាប ផា «ប៊ុន កេះ !» អ៊ែ អន់ សិច គន ណោះ ផា កាត ‡។ ១២ ឡៃង ឡឹង ណោះ ស៊ីលប៉ា ទុច លេអា អ៊ែ អ្វៃ ហាអុញ កើត គន កាម៉ាក័ ម៉ោញ ណាវ្គ។ ១៣ លេអា កាប ណាវ្គ ផា «អាញ់ ទី កាន សាណុក សាវ៉ាក ខាក់ កិញអៀ អា អង់កាន់ ទិឌូ ចឹង ផា អាញ់ ទី កាន សាណុក សាវ៉ាក តាទឹច ហង»។ អ៊ែ អន់ សិច គន ណោះ ផា អាស៊ើរ §។

១៤ ប៉ាគ់ ទឹល ថុន ច្រូត័ ពៀ សាឡី រូបេន ឡាំ ប៉ាគ់ ម៉ីរ អ្លេះ ប៉្លៃ សាអ្យាគ់ អ្យក់ សឹត អន់ កា មើគ អ៊ែ លេអា។ រ៉ាជែល ផា កា លេអា «អីស ជែក ប៉្លៃ សាអ្យាគ់ គន អីស អ្លេះ ណោះ អន់ កា អាញ់ ណើ»។ ១៥ លេអា តើល ផា «អីស អ្យក់ ក្លោ អាញ់ កេះ បើ ខាក់ ប ? ញ៉ា ត្រគ់ អីស ប៉ិច អ្យក់ ប៉្លៃ សាអ្យាគ់ គន អាញ់ ណាវ្គ ?» រ៉ាជែល តើល ផា «ទឹល នីណោ័ះ ម៉ាំង អា អន់ អ៊ែ តៃប លូ អីស ពិ ខា ប៉្លៃ សាអ្យាគ់ គន អីស ណោះ»។ ១៦ ប៉ាគ់ កាង៉ាច លេអា ប៉ប័ យ៉ាកុប សឹត ឡឹង ម៉ីរ អ៊ែ តាយ៉ិប ឡាំ ហាប់ លូ រ៉ះ ផា «ម៉ាំង អា អីស ត្រគ់ តៃប លូ អាញ់ ហង ខង អាញ់ ច្វាល់ អីស លូ ប៉្លៃ សាអ្យាគ់ គន អាញ់ កេះ»។ យ៉ាកុប កា តៃប លូ អ៊ែ តាទឹច ហង។ ១៧ ប‌៉្រ័ះ ប៊កកាតយ័ សាំយ៉ាំង លេអា ម៉ន់ លូ ប៉្រគ័ អន់ អ៊ែ គៀម អ្វៃ ហាអុញ កើត គន កាម៉ាក័ ម៉ោញ ណាវ្គ ឃឺ គន លេអា ទី ប៉ាតាម័។ ១៨ លេអា កាប ផា «ប‌៉្រ័ះ ប៊កកាតយ័ អន់ ខា កា អាញ់ ខង អាញ់ ទី អន់ ទុច អាញ់ កា ក្លោ អាញ់ កេះ»។ លេអា អន់ សិច គន អ៊ែ ណោះ អ៊ីសាខារ *។ ១៩ ឡៃង ឡឹង ណោះ លេអា អ្វៃ ហាអុញ កើត គន កាម៉ាក័ ម៉ោញ ណាវ្គ ឃឺ គន ទី ត្រោ។ ២០ លេអា ផា «ប‌៉្រ័ះ ប៊កកាតយ័ អន់ កាណាគ័ កា អាញ់ ដាគ់ ខាក់ ម៉ោញ ទង អា ក្លោ អាញ់ ចឹង អ្យិល កូត័ កា អាញ់ តាទឹច ហង ខង អាញ់ ទី គន កាម៉ាក័ ត្រោ ដូវ ហះ អា ហង»។ លេអា អន់ សិច គន ណោះ សេប៊ូលុន †។ ២១ ឡៃង ឡឹង ណោះ អ៊ែ អ្វៃ ហាអុញ កើត គន អង់កាន់ ម៉ោញ ដេល អ៊ែ អន់ សិច ផា ឌីណា។

២២ ប‌៉្រ័ះ ប៊កកាតយ័ កា អូ ពឹល រ៉ាជែល អុះ ប‌៉្រ័ះ សាំយ៉ាំង អ៊ែ ម៉ន់ លូ អន់ អ៊ែ ទី គន និះទៅ ដេល។ ២៣ រ៉ាជែល កា គៀម អ្វៃ ហាអុញ កើត គន កាម៉ាក័ ម៉ោញ កេះណោះ អ៊ែ ផា «ប‌៉្រ័ះ ប៊កកាតយ័ អូ អន់ អាញ់ ទី សារ តាយួស កេះ ពូ ចឹង អូ កាប ញគ័ កា អាញ់ ហង»។ ២៤ អ៊ែ អន់ សិច គន ណោះ ផា យូស៊ែប ‡ លូ កាប ផា «អន់ ប‌៉្រ័ះ ប៊កកាតយ័ អន់ អាញ់ ទី គន កាម៉ាក័ ម៉ោញ ណាវ្គ»។

…

[ឡៃង ឡឹង ណោះ យ៉ាកុប ឡាច់ ឡឹង ហី ឡាបាន់ អន់ឌូ លូ គន កាម៉ាញ់ អ៊ែ សឹត ប៉ាគ់ ស្រុក អ៊ែ ទៅ។]

៣២

សារ យ៉ាកុប ជឹន កាណាគ័ អន់ កា អេសាវ

១ យ៉ាកុប ចាក ឡាំ ប៉ាគ់ ម៉ាត់ ណាវ្គ ផាឌី ប៉ាត័ះ មួត ប៊យ ប‌៉្រ័ះ ឡាំ ប៉ាគ់ ចារ អ៊ែ។ ២ ផះ អ៊ែ ប៉ប័ មួត ប៊យ ប‌៉្រ័ះ យ៉ាកុប កាប ផា «អា ហង ចារ មួត តាហាន ប‌៉្រ័ះ ប៊កកាតយ័ តាទឹច»។ អ៊ែ អន់ សិច ចារ ណោះ ផា ម៉ាហាណៃម *។

៣ កេះណោះ យ៉ាកុប ប៉្រើ មួត ទុច អ៊ែ ឡាំ អន់ទ្រួល ប៉ាគ់ ម៉ី អ៊ែ អេសាវ អ្វៃ ប៉ាគ់ ប៉ានឹម សៀរ ពឹង ប៉ាថេត អេដំ។ ៤ អ៊ែ អន់តគ់ រ៉ះ កា ទុច បក់ ឡាំ អន់ទ្រួល ណោះ ផា «អន់ដីស ត្រគ់ រ៉ះ កា ពឹ តាំងឡា អាញ់ អេសាវ នីអៀ "យ៉ាកុប អ៊ែ អ្វៃ លូ វ៉ា ឡាបាន់ លើយ ទឹល កិញអៀ។ ៥ អ៊ែ ទី រ៉ក់ លៀ ចៀម លូ ទី ទុច កាម៉ាក័ ទុច អង់កាន់ អៀង អ៊ែ ប៉្រើ ញឹន ឡាំ រ៉ះ កា អីស អន់ អ្លុ អន់តគ់ ភឿ ប៉រ់ ឡោម អន់ ពឹ តាំងឡា តាប៉ាប តាប៉ុន កា អ៊ែ"»។

៦ ប៉ាគ់ មួត ទុច រ៉ះ កា អេសាវ កេះ អន់ឌែ សឹត រ៉ះ លូ យ៉ាកុប ណាវ្គ «ញឹន ទឹល ប៉ាគ់ អេសាវ ម៉ី អីស កេះ អ៊ែ ផះ ចាក ឡាំ ប៉ាគ់ អា លូ ទី កាំឡាំង ៤០០ ដូវ ឡាំ អន់ឌូ ដេល»។ ៧ ផះ ណោះ យ៉ាកុប កា អ្យូគ លូ អុក ពុត ពៀក ខាក់ អ៊ែ ជែក កាំឡាំង អ៊ែ ពៀរ តាប៉ល់ លូ ជែក ចៀម រ៉ក់ អូត ពៀរ តាប៉ល់ ដេល ៨ ខង អ៊ែ ឃឹត ផា ផា អេសាវ ឡាំ ប្ល‌៉័ះ លូ អន់ឌែ ម៉ោញ តាប៉ល់ ម៉ោញ តាប៉ល់ ណាវ្គ ចឹង សាតាក់ រ៉ាវ៉ាច់។

៩ កេះណោះ យ៉ាកុប ម៉ន់ ផា «អឺ ប‌៉្រ័ះ ប៊កកាតយ័  អីស ប‌៉្រ័ះ វគ័ អាប៉្រាហាំ លូ ប‌៉្រ័ះ អ៊ីសាក់ ពឹ អាញ់ ដេល។ អីស រ៉ះ កា អាញ់ ពែ ផា "ហគ់ អីស សឹត ប៉ាគ់ ស្រុក អ្វៃ លូ អុះ ម៉ី អីស ទៅ អាញ់ ចឹង អន់ អីស ទី កាន សាណុក សាវ៉ាក"។ ១០ យ‌៉័ះ អាញ់ អា ប៉ាណូស អូ គឹត អូ ខា កា អីស តាំបាង សារ ដាគ់ ត្រង់ លូ ប៉ិច ចៃ កា អាញ់ អាញ់ អូ ឃឺ ចឹង ទី សារ ដាគ់ អា អុះ។ ផះ អាញ់ ឃ្លង ទៀក ទ្រូង យដាន់ ពែ អាញ់ ទី ដឹង អ៊្លង កាទូង ម៉ោញ។ កិញអៀ អា អាញ់ ទី កាំឡាំង លូ កាណាគ័ រង អៀង ទឹល ពៀរ តាប៉ល់ កេះ។ ១១ ប៉រ់ អីស តាប៉ាប តាប៉ុន កា អាញ់ ណើ អន់ រ៉ាវ៉ាច់ ឡឹង តី ម៉ី អាញ់ អេសាវ ខង អាញ់ អ្យូគ កា អ៊ែ ចឹង ឡាំ ប៉ាន់តោ័ អាញ់ លូ គន កាម៉ាញ់ អាញ់ ១២ ហះកា អីស ផា ចឹង អន់ អាញ់ ទី កាន សាណុក សាវ៉ាក លូ ប៉្រគ័ អន់ ផូង័ វ៉ាច់ អាញ់ ទី ចំលួន អៀង ឡាក់ កា តេះ ឡាពុក រហាង សាឡីគ សាឡាយ អូ ដាម័ យ៉ាប»។

១៣ ម៉ាំង ណោះ យ៉ាកុប អ្វៃ ហះ ចារ ណោះ ហង។ កេះណោះ អ៊ែ អ្យក់ កាណាគ័ ម៉ោញ ចំលួន ម៉ះ អ៊ែ ភឿ ជឹន អន់ កា ម៉ី អ៊ែ អេសាវ។ ១៤ ប៉ារ់ពេ យ៉ង់ ២០០ កល់ ប៉ារ់ពេ ទោល ២០ កល់ ចៀម យ៉ង់ ២០០ កល់ ចៀម ទោល ២០ កល់ ១៥ អូត យ៉ង់ ៣០ កល់ ទឹប គន អ្វៃ ម៉ម់ ដេល រ៉ក់ យ៉ង់ ៤០ កល់ លូ រ៉ក់ ទោល ១០ កល់ លៀ យ៉ង់ ២០ កល់ លៀ ទោល ១០ កល់។ ១៦ កេះណោះ អ៊ែ មប កាណាគ័ ទិណោ័ះ អន់ កា ទុច អ៊ែ តាម តាប៉ល់ ចាំងហាយ្គៗ ឡឹង គួប កេះណោះ អ៊ែ រ៉ះ កា មួត ទុច ផា «ហគ់ អន់ដីស ចាក អន់ទ្រួល ឡឹង អាញ់ លូ អន់ កាណាគ័ អា អ្វៃ ចាំងហាយ្គៗ ឡឹង គួប អ៊ែ»។ ១៧ កេះណោះ អ៊ែ អន់តគ់ រ៉ះ កា ទុច បក់ ចាក អន់ទ្រួល ឡឹង ពូ ផា «ផា ម៉ី អាញ់ អេសាវ ប៉ប័ អីស លូ អំប៉ញ់ ផា "ប៉ាគ់ ចំ អីស ចឹង ឡាំ ? ពឿ ពឹ តាំងឡា អីស ? កាណាគ័ ពឿ អីស គៀរ អា ?" ១៨ អីស ត្រគ់ រ៉ះ ផា "កាណាគ័ ទិ អា ឃឺ កាណាគ័ យ៉ាកុប។ អ៊ែ ប៉្រើ ញឹន ឡាំ ជឹន កាណាគ័ ទិ អា អន់ កា អីស ឡាក់ ពឹ តាំងឡា។ កាប៉ាច់ អ៊ែ តាំងឡា ឡាំ ពួយ អន់តីគ ឡឹង ញឹន"»។ ១៩ យ៉ាកុប អន់តគ់ រ៉ះ កា បក់ ចាក ទី ពៀរ ទី ប៉ៃង លូ មួត គៀរ រ៉ក់ ចៀម ប៉ារ់ពេ និះទៅៗ។ អ៊ែ អន់តគ់ រ៉ះ ផា «ផា អន់ដីស ប៉ប័ អេសាវ អន់ដីស រ៉ះ នីអៀ ២០ ឃឺ អន់ដីស ត្រគ់ ផា "យ៉ាកុប អ៊ែ ឡាំ ពួយ អន់តីគ ឡឹង ញឹន"»។ យ៉ាកុប ប៉្រគ័ នីអៀ ខង អ៊ែ ឃឹត ផា «កាណាគ័ អាញ់ អន់ ឡាំ អន់ទ្រួល អា ចឹង ប៉្រគ័ អន់ កា អេសាវ ដាគ់ ពុត ហង តាម ហៃ។ អ្លុ ផៃគ ប៉ាគ់ អ៊ែ ប៉ប័ អាញ់ ទៀ អ៊ែ ចឹង ដាគ់ កា អាញ់ តាទឹច»។ ២១ ពូ កា គៀរ កាណាគ័ អ៊ែ អន់ ទិណោ័ះ ចាក អន់ទ្រួល តាទឹច ហង ហះកា ម៉ាំង ណោះ អ៊ែ តាំងឡា អ្វៃ ហះ រ៉ាណើះ ណោះ ហង។

សារ ប‌៉្រ័ះ ឡាំ ទម លូ យ៉ាកុប

២២ ម៉ាំង ណោះ ទៅ អ៊ែ ប៉្រើ កាម៉ាញ់ អ៊ែ ទិ ពៀរ លូ ទុច អង់កាន់ ពៀរ ទឹប គន អ៊ែ ១១ ដូវ ឃ្លង ទ្រូង ទៀក យ៉ាបុក ហះ ចារ ទៀក ដាល។ ២៣ ប៉ាគ់ គន កាម៉ាញ់ អ៊ែ ឃ្លង ទៀក រ៉ាវ៉ាច់ ទិ កេះ អ៊ែ ប៉្រើ ពូ ប៉ាំងឃ្លង កាណាគ័ ទិណោ័ះ ដេល។ ២៤ យ៉ាកុប អ្វៃ ម៉ោញ ដូវ អ៊ែ ផាឌី ទី កាម៉ាក័ ម៉ោញ ដូវ ឡាំ ទម លូ អ៊ែ លើយ ទឹល តារ។ ២៥ កាម៉ាក័ ណោះ ហៃ ចឹង អូ ដាម័ យ៉ាកុប អ៊ែ កា ពីត សាំងគៀង យ៉ាកុប យ៉ាកុប កា ខ្លេះ សាំងគៀង ផះ អន់ឌែ ទម គួប អន់ឌែ ណោះ ហង។ ២៦ កេះណោះ កាម៉ាក័ ណោះ កាប ផា «បគ័ ហង អ្លាត អាញ់ ឡគ ខង តារ កេះ»។ យ៉ាកុប តើល ផា «អាញ់ អូ អន់ ចាក អុះ អីស អន់ សារ ដាគ់ កា អាញ់ ហិ»។ ២៧ កាម៉ាក័ ណោះ អំប៉ញ់ ផា «ញ៉ា សិច អីស ?» អ៊ែ តើល ផា «អាញ់ សិច យ៉ាកុប»។ ២៨ កាម៉ាក័ ណោះ កាប ណាវ្គ ផា «ពូ អូ អើ ហង សិច អីស យ៉ាកុប ពូ ចឹង អើ ផា អ៊ីស្រាអ៊ែល † ឡគ ខង អីស ប៉ាលួង ប៉ាណាំង លូ ប‌៉្រ័ះ ប៉ាលួង ប៉ាណាំង លូ ប៉ាណូស កា ទី ទ្រង អីស ដេល»។ ២៩ កេះណោះ យ៉ាកុប អំប៉ញ់ អ៊ែ ផា «ញ៉ា សិច អីស ? ប៉រ់ អីស រ៉ះ សិច អន់ អាញ់ អ្លុ ដេល»។ កាម៉ាក័ ណោះ តើល ផា «ខ ញ៉ា បះ អីស ប៉ិច អ្លុ សិច អាញ់ ?» កេះណោះ អ៊ែ អន់ សារ ដាគ់ កា យ៉ាកុប ហះ ណោះ ហង។ ៣០ យ៉ាកុប អន់ សិច ចារ ណោះ ផា ប៉ានីអ៊ែល ‡ អ៊ែ កាប ផា «ខង អាញ់ ទី ប៉ប័ ប‌៉្រ័ះ ប៊កកាតយ័ ម៉ាត់ អាញ់ តាំងឡា ហះកា អាញ់ អ្វៃ រ៉ីស អូ តោ័»។ ៣១ ផះ យ៉ាកុប ចាក ឃ្លង ចារ ប៉ានីអ៊ែល ណោះ ដារ់ ឡាច់ កេះ អ៊ែ ចាក ប៉ឺងកឺចៗ ខង អ៊ែ ខ្លេះ សាំងគៀង។ ៣២ ញន សារ អា ហង បះ ទឹល រ៉ប់ ដារ់ អា គន សោ អ៊ីស្រាអ៊ែល អូ សា ប៉ាំងឡៃ ប៉ាឡគ់ ហះ សាំងគៀង ខង ប‌៉្រ័ះ ប៊កកាតយ័ ពីត សាំងគៀង យ៉ាកុប។

៣៣

សារ យ៉ាកុប ប៉ាត័ះ អេសាវ

១ យ៉ាកុប តាង៉ើន ហៃ ប៉ាគ់ ម៉ាត់ ផាឌី ប៉ប័ អេសាវ ចាក អន់ឌូ លូ ប៉ាណូស អៀង ៤០០ ដូវ ណោះ។ យ៉ាកុប កា ជែក គន អន់ កា លេអា អន់ កា រ៉ាជែល លូ អន់ កា ទុច អង់កាន់ ទិ ពៀរ ដូវ និះទៅ ដេល។ ២ អ៊ែ អន់ ទុច អង់កាន់ ពៀរ ដូវ លូ គន អន់ឌែ ចាក អន់ទ្រួល កេះណោះ លេអា លូ គន អ៊ែ រ៉ាជែល លូ គន អ៊ែ យូស៊ែប ចាក អន់តីគ ឡឹង ពូ។ ៣ កាប៉ាច់ យ៉ាកុប តាំងឡា អ៊ែ ចាក អន់ទ្រួល ឡឹង ពូ លូ ជន តាកុល មូប កល់ ទឹះ តេះ សាំប‌៉័ះ តាំប៉ើះ ទង លើយ ប៊ែត ចឹង ទឹល ប៉ាគ់ អេសាវ។ ៤ ហះកា ប៉ាគ់ អេសាវ ប៉ប័ យ៉ាកុប អ៊ែ តាយ៉ិប ឡាំ ហាប់ ឡូត លូ គ្វែត ចុំ អន់ឌែ ហោក ឡាច់ ទៀក ម៉ាត់ ទិ អន់ឌែ ពៀរ ដូវ។ ៥ ប៉ាគ់ អេសាវ ង៉ើយ ហៃ ប៉ប័ មួត អង់កាន់ លូ មួត សាស្វា អ៊ែ អំប៉ញ់ ផា «ពឿ អ្វៃ អន់ឌូ លូ អីស អា ?» យ៉ាកុប ផា «មួត អា ឃឺ គន កាម៉ាញ់ អាញ់ ឡាក់ ប‌៉្រ័ះ ប៊កកាតយ័ អន់ ញន អ៊ែ តាប៉ាប កា អាញ់»។ ៦ មួត ទុច អង់កាន់ ពៀរ ដូវ លូ គន អន់ឌែ កា ម៉ុត អន់ឌូ ដេល កេះណោះ ជន តាកុល សាំប‌៉័ះ អេសាវ។ ៧ កេះណោះ លេអា លូ គន អ៊ែ ម៉ុត ជន តាកុល សាំប‌៉័ះ។ ប៉ាគ់ អន់តីគ រ៉ាជែល លូ គន អ៊ែ យូស៊ែប អន់ឌែ ម៉ុត ជន តាកុល សាំប‌៉័ះ អេសាវ និះទៅ ដេល។

៨ កេះណោះ អេសាវ អំប៉ញ់ លូ យ៉ាកុប ផា «អីស ចឹង ប៉្រគ័ ញ៉ា បះ អីស អ្យក់ ឡាំ កាណាគ័ អៀងៗ ឡាក់ អាញ់ ប៉ប័ ពែ ?» យ៉ាកុប តើល ផា «អឺ ពឹ តាំងឡា អាញ់ អ្យក់ ឡាំ អន់ កា អីស ភឿ ប៉រ់ អន់ អីស តាប៉ាប តាប៉ុន កា អាញ់ ណើ»។ ៩ អេសាវ តើល ផា «អឺ អុះ អាញ់ កា ទី អៀង កេះ ដេល រង កា អីស ទៅ ហះ ណោះ ហង កាណាគ័ អីស ណោះ»។ ១០ យ៉ាកុប តើល ផា «អូ ត្រគ់ អុះ នីណោ័ះ ផា ពឹ តាំងឡា តាប៉ាប តាប៉ុន កា អាញ់ តាទឹច ប៉រ់ អីស អ្យក់ សារ ដាគ់ លូ កាណាគ័ អាញ់ អន់ កា អីស អា។ ប៊ុន កេះ អាញ់ ទី ប៉ប័ អីស ឡាក់ កា អាញ់ ប៉ប័ ប‌៉្រ័ះ ប៊កកាតយ័ ដេល ខង អីស ដាគ់ អូ អឺក កា អាញ់ កេះ។ ១១ ទឹល នីណោ័ះ ប៉រ់ ពឹ តាំងឡា អ្យក់ សារ ដាគ់ លូ កាណាគ័ អាញ់ អន់ អា ពិ ខង ប‌៉្រ័ះ ប៊កកាតយ័ អន់ កាណាគ័ កា អាញ់ អៀង គ្រឹប កេះ»។ ញន កា យ៉ាកុប ប៉ាំងខំ តាឡាម័ បះ អេសាវ ចៃ អ្យក់។

១២ កេះណោះ អេសាវ ផា «ពិ ពិន ចាក អាញ់ ចឹង ចាក អន់ឌូ លូ អីស ដេល»។ ១៣ យ៉ាកុប តើល ផា «អឺ ពឹ តាំងឡា អីស អ្លុ អន់តគ់ កេះ ពិន ចាក លូ មួត សាស្វា អូ ប៉្រាល់ អុះ អាញ់ ទី ចៀម លូ រ៉ក់ អន់ដា គន កាសៃគ ផា ពិន ប៉ាំងខំ អន់ឌែ ចាក ប៉្រាល់ យ‌៉័ះ ម៉ោញ ដារ់ កាតាម ចាបះ កា ចឹង ទី កាន ខូច័ ខាច តាទឹច ឡូត។ ១៤ ទឹល នីណោ័ះ អីស ចាក អន់ទ្រួល កា ពិន ពិ អាញ់ ចឹង ចាក ចោង មួត សាស្វា អន់ឌូ លូ ចៀម លូ រ៉ក់ ឡាំ ពួយ អន់តីគ ទឹល ប៉ាគ់ ចារ អីស ប៉ានឹម សៀរ តោ ដេល»។ ១៥ អេសាវ កាប ផា «ទឹល នីណោ័ះ អាញ់ ចឹង ប៉្រើ កាំឡាំង អាញ់ អន់ដា អន់ ចាក អន់ឌូ លូ អីស ដេល»។ យ៉ាកុប តើល ផា «អូ អុះ ដឹង ពឹ តាំងឡា ដាគ់ កា អាញ់ បគ័ កេះ»។ ១៦ ដារ់ ណោះ ហង អេសាវ កា វ៉ីល សឹត ប៉ាគ់ ប៉ានឹម សៀរ ទៅ។ ១៧ ហះកា យ៉ាកុប វ៉ីល ឡាំ អ្វៃ ប៉ាគ់ ព្រី ស៊ុកូត។ ទឹល ប៉ាគ់ ណោះ កេះ អ៊ែ កា ប៉្រគ័ ហី អ្វៃ លូ ប៉្រគ័ អន់ទ្រួង កា ចៀម លូ រ៉ក់ អ៊ែ ដេល។ ខ អា ហង បះ អ៊ែ អន់ សិច ចារ ណោះ ផា ស៊ុកូត *។

…

៣៧

សារ យូស៊ែប លូ ម៉ីៗ អ៊ែ

១ យ៉ាកុប អ្វៃ ពឹង ប៉ាថេត កាណាន ឡាក់ ប៉ាថេត ពឹ អ៊ែ អ្វៃ អង់រ៉ាម័ ពែ។ ២ អា ហង សារ គន សោ យ៉ាកុប។ ផះ យូស៊ែប អ្វៃ សាស្វា អាញុ ១៧ សាណាំ ពែ អ៊ែ រង ចៀម រង ប៉ារ់ពេ អន់ឌូ លូ មួត ម៉ី អ៊ែ។ អ៊ែ ឃើយ តង័ គន កាម៉ាញ់ ក្យង់ ពឹ អ៊ែ សិច ប៊ីលហា លូ ស៊ីលប៉ា ដេល។ ដារ់ ម៉ោញ យូស៊ែប រ៉ះ កា ពឹ អ៊ែ ឡឹង សារ អូ ដាគ់ មួត ម៉ី អ៊ែ។ ៣ វគ័ យ៉ាកុប ប៉ិច កា យូស៊ែប លឺន ឡឹង គន អន់ទៀគៗ ខង គន អ៊ែ យូស៊ែប អា កើត ប៉ាគ់ អ៊ែ ឡាកោ ក្រាគ់ កេះ។ អ៊ែ កាត់ អាវ ដាគ់ ឡាយ៉ាម័ ម៉ោញ អន់ កា យូស៊ែប ពៀត។ ៤ មួត ម៉ី អ៊ែ ប៉ប័ ពឹ អន់ឌែ ប៉ិច កា យូស៊ែប លឺន ឡឹង ប៉ិច កា អន់ឌែ ណោះ ហង បះ អន់ឌែ អូ ណីស លូ កាប អូ ដាគ់ ប៉ានឹរ កា យូស៊ែប។

៥ ឡៃង ឡឹង ណោះ យូស៊ែប អំប៉ោ កេះណោះ រ៉ះ សារ អ៊ែ អំប៉ោ ណោះ កា មួត ម៉ី អ៊ែ ហ៊ែង ណោះ ហង អន់ឌែ អូ ណីស កា អ៊ែ ណាវ្គ។ ៦ អ៊ែ រ៉ះ កា អន់ឌែ ផា «ប៉រ់ អន់ដីស សាំយ៉ាំង អាញ់ ចឹង រ៉ះ សារ អាញ់ អំប៉ោ។ ៧ អាញ់ អំប៉ោ ប៉ប័ ពិន ទិឌូ ផះ អ្វៃ កត់ ពៀ ពឹង ម៉ីរ ហះកា ចាណគ់ ពៀ អាញ់ អ្យូវ អន់តាវ តាគឹង។ ចាណគ់ ពៀ អន់ដីស ឡាំ អ្វៃ វ៉ិង ជុំ ចាណគ់ ពៀ អាញ់ លូ សាំប‌៉័ះ ចាណគ់ ពៀ អាញ់»។ ៨ មួត ម៉ី អ៊ែ តើល ផា «នីចម័ ពុត អីស ណោះ ឃឹត ចឹង ប៉្រគ័ សាដាច់ អ្វៃ អំប៉ាំង ញឹន ប ?» អន់ឌែ អូ ណីស កា អ៊ែ ក្វា ឡឹង អន់ទ្រួល ណាវ្គ ញន កា អ៊ែ រ៉ះ សារ អំប៉ោ ណោះ។

៩ ឡៃង ឡឹង ណោះ យូស៊ែប អំប៉ោ ណាវ្គ កេះណោះ រ៉ះ លូ មួត ម៉ី អ៊ែ ផា «អាញ់ អំប៉ោ ណាវ្គ ប៉ប័ ដារ់ ខៃ លូ សំឡង់ ទិ ១១ ពឹះ សាំប‌៉័ះ អាញ់»។ ១០ កេះណោះ អ៊ែ ឡាំ រ៉ះ សារ អំប៉ោ ណោះ កា ពឹ អ៊ែ ណាវ្គ ពឹ អ៊ែ កាប កា អ៊ែ «ញ៉ា ត្រគ់ អីស អំប៉ោ នីណោ័ះ ? មើគ ពឹ លូ មួត ម៉ី អីស ញឹន អា ចឹង ជន តាកុល សាំប‌៉័ះ អីស ហង ប ?»។ ១១ មួត ម៉ី អ៊ែ សាណីង កា យូស៊ែប ខាក់ ហះកា ពឹ អ៊ែ គម សារ ណោះ កាណុង ពុត។

១២ ឡៃង ឡឹង ណោះ មួត ម៉ី យូស៊ែប ប៉ាណាំ គួប ឡាំ រង ចៀម ពឹ អន់ឌែ ប៉ាគ់ ស្រុក ស៊ីគែម។ ១៣ វគ័ យ៉ាកុប រ៉ះ លូ យូស៊ែប ផា «គន មួត ម៉ី អីស អន់ឌែ អ្វៃ រង ចៀម ប៉ាគ់ ស្រុក ស៊ីគែម តោ អាញ់ ប៉ិច ប៉្រើ អីស ឡាំ ហៃៗ អន់ឌែ»។ យូស៊ែប តើល ផា «អឺះ ពឹ អាញ់ ចឹង ឡាំ»។ ១៤ វគ័ យ៉ាកុប កាប ណាវ្គ ផា «ឡាំ ហៃ មួត ម៉ី អីស លូ តាប៉ល់ ចៀម ណោះ អន់ឌែ អ្វៃ ដាគ់ ញ៉ា អូ ? កេះណោះ សឹត រ៉ះ កា អាញ់ ណាវ្គ»។ យូស៊ែប ចាក ឡាច់ ឡឹង ក្លូះ ប៉ានឹម ហេប្រូន។ ប៉ាគ់ ទឹល ស្រុក ស៊ីគែម ១៥ អ៊ែ ចាក សឹត ចាក ឡាំ ណាំង ម៉ី អ៊ែ ពឹង ស៊្រែ។ ទី កាម៉ាក័ ម៉ោញ ដូវ ប៉ប័ យូស៊ែប អ៊ែ កា អំប៉ញ់ ផា «ញ៉ា អីស ចាក ណាំង មន ?» ១៦ អ៊ែ តើល ផា «អាញ់ ឡាំ ណាំង មួត ម៉ី អាញ់ ក្លឹញ។ អីស ប៉ប័ ញ៉ា អូ ប៉ាគ់ ចំ អន់ឌែ រង ចៀម ណោះ ? អីស រ៉ះ កា អាញ់ ណើ»។ ១៧ ប៉ាណូស ណោះ តើល ផា «អន់ឌែ ឡាច់ ឡឹង ចារ អា កេះ អាញ់ កាតាំង អន់ឌែ ផា "ពិ ពិន ឡាំ ប៉ាគ់ ស្រុក ដូថាន តោ ឡគ"»។ យូស៊ែប កា ឡាំ ពួយ ប៉ប័ អន់ឌែ ប៉ាគ់ ស្រុក ដូថាន តាទឹច។ ១៨-១៩ អន់ឌែ ប៉ប័ យូស៊ែប ឡឹង ចាំងហាយ្គ។ ផះ អ៊ែ បើ តាន័ ទឹល អន់ឌែ រ៉ះ លូ គួប ផា «ហៃ តោ ! ម៉ៃគ អំប៉ោ ពឹះ ទឹល កេះ»។ អន់ឌែ ឃឹត ចឹង ប៉ាន់តោ័ អ្លាត អ៊ែ។ ២០ អន់ឌែ ផា «ពិ ពិន ប៉ាន់តោ័ អ្លាត ប៉ាឡិ ពឹង ឡូះ ទៀក កិញអៀ ហង កេះណោះ រ៉ះ ផា កាណាគ័ កាប់ សា អ៊ែ កេះ។ ចាំ ហៃ សារ អ៊ែ អំប៉ោ ណោះ ចឹង កើត នីចម័ ណាវ្គ ?» ២១ រូបេន កាតាំង អន់ឌែ កាប នីណោ័ះ អ៊ែ ប៉ិច តង័ យូស៊ែប អន់ រ៉ាវ៉ាច់ ឡឹង តី អន់ឌែ អ៊ែ ផា «ញ៉ា ចឹង ប៉ាន់តោ័ កា អ៊ែ ណោះ ?» ២២ រូបេន ផា ណាវ្គ «ជែ ប៉ាន់តោ័ អ៊ែ ក្រាន័ កា ប៉ាឡិ អ្លាត កាណុង ឡូះ ពឹង ស៊្រែ តីស អា បគ័ កេះ»។ អ៊ែ ផា នីណោ័ះ ខង អ៊ែ ឃឹត តង័ យូស៊ែប អន់ រ៉ាវ៉ាច់ កេះណោះ អ្យក់ សឹត ជឹន កា ពឹ អ៊ែ ណាវ្គ។ ២៣ ប៉ាគ់ យូស៊ែប ទឹល ប៉ាគ់ អន់ឌែ កេះ អន់ឌែ រ៉ុប រ៉ីស អាវ យូស៊ែប ពៀត ដាគ់ៗ ណោះ ២៤ លូ ប៉ាឡិ អ៊ែ កាណុង ឡូះ។ ហះកា ឡូះ ណោះ អូ ទី ទៀក អុះ ស្វាត់ កេះ។

២៥ កេះណោះ អន់ឌែ អង់អ្វៃ សា សាណា ផាឌី ប៉ប័ ប៉ាណូស ចាក ប្រូ ម៉ោញ ក្រុំ ជិះ អូត ពឹះ ឡឹង ស្រុក កាឡាត។ អន់ឌែ ប៉ាទុក ឃឿង បោផូវ លូ ចារ័ អ៊្លង បោផូវ ឡាំ ប្រូ ប៉ាគ់ ប៉ាថេត អ៊ីស៊ីប។ ២៦ យូដា រ៉ះ លូ អុះ ម៉ី អ៊ែ ផា «ផា ពិន ប៉ាន់តោ័ អ្លាត អុះ ពិន អា លូ អោន សារ អូ ដាគ់ អា អូ ទី ខា អុះ។ ២៧ ពិ ពិន ប្រូ អ៊ែ កា មួត តោ ជែ ប៉ាន់តោ័ ខង អ៊ែ កា អុះ ពិន ដេល»។ អន់ឌែ កា ប៉្រគ័ ពួយ ប៉ានឹរ អ៊ែ តាទឹច ហង។ ២៨ ប៉ាគ់ ប៉ាណូស ចាក ប្រូ ណោះ ពឹះ ទឹល កេះ ម៉ី យូស៊ែប អ្យក់ ឡាច់ យូស៊ែប ឡឹង ឡូះ ប្រូ អន់ កា មួត ណោះ ខា ប៉្រាក់ ពៀរ ខាំ។ មួត ណោះ អ្យក់ យូស៊ែប ឡាំ ប្រូ ប៉ាគ់ ប៉ាថេត អ៊ីស៊ីប ណាវ្គ។

២៩ ប៉ាគ់ រូបេន សឹត ទឹល ប៉ាគ់ ចារ អន់ឌែ អ្វៃ អំពែ ហៃ កាណុង ឡូះ អូ ប៉ប័ យូស៊ែប កេះ អ៊ែ អុក ពុត ហ៊ែក ខោ អាវ អ៊ែ ទៅ។ ៣០ កេះណោះ អ៊ែ ឡាំ រ៉ះ មួត អុះៗ អ៊ែ ផា «យូស៊ែប កាណុង ឡូះ ណោះ ហ៊្យង កេះ។ នីចម័ អាញ់ ចឹង ប៉្រគ័ អា ?» ៣១ អន់ឌែ កា ប៉ាន់តោ័ ប៉ារ់ពេ ទោល ម៉ោញ កេះណោះ អ្យក់ អាវ យូស៊ែប ប៉ាពុល ពឹង ផាម ប៉ារ់ពេ។ ៣២ កេះណោះ ជឹន អាវ ណោះ ប៉ាគ់ ពឹ អន់ឌែ លូ រ៉ះ ផា «ពឹ ! ញឹន ប៉ប័ អាវ អា ប៉ាគ់ តោ អីស ហៃៗ ត្រគ់ ញ៉ា អូ អាវ គន អីស»។ ៣៣ វគ័ យ៉ាកុប កា អន់ហ្នាល់ អាវ ណោះ ទឹប កាប ផា «អាវ គន អាញ់ តាទឹច ហង អា ចាបះ កា កាណាគ័ កាប់ សា អ៊ែ កេះ។ យូស៊ែប តោ័ កា កាណាគ័ ព្រី កាប់ សា តាទឹច ហង»។ ៣៤ វគ័ យ៉ាកុប កា ហ៊ែក ខោ អាវ អ៊ែ ទៅ លូ អ្យក់ កាប៉ោ អន់តុក លូ អ្វៃ ឡាងត រ៉ាំបីស ទុញ ដារ់។ ៣៥ គន សោ អ៊ែ ទឹប កាម៉ាក័ ទឹប អង់កាន់ ប៉ាណាំ គួប ឡាំ ប៉ាឡោម អ៊ែ ហះកា អ៊ែ អូ ចៃ អុះ។ អ៊ែ ញ៉ាំ សោក លូ កាប ផា «អាញ់ ចឹង អ្វៃ ឡាងត លើយ ទឹល ដារ់ អាញ់ តោ័ ពួយ គន អាញ់ និះទៅ ដេល»។ ៣៦ កាប៉ាច់ យូស៊ែប មួត ចាក ប្រូ អ្យក់ ឡាំ ប្រូ អ៊ែ ប៉ាគ់ ប៉ាថេត អ៊ីស៊ីប ឃឺ ប្រូ អន់ កា ប៉ូទីផារ ឡាក់ ម៉ៃគ តាហាន ប៉ងកាន់ សាដាច់ អ៊ីស៊ីប។

៣៨

សារ យូដា លូ តាម៉ារ

១ ផះ រ៉ាំងវ៉ាង ណោះ យូដា ឡាច់ ឡឹង អុះ ម៉ី អ៊ែ ឡាំ អ្វៃ អន់ឌូ លូ ប៉ាណូស ម៉ោញ ដូវ សិច ហ៊ីរ៉ា ប៉ាគ់ ស្រុក អាឌូឡាំ។ ២ អ្វៃ ពឹង ស្រុក ណោះ អ៊ែ ប៉ប័ អង់កាន់ រ៉ូះ សុនសាត កាណាន គន ស៊ូអា អ៊ែ កា ទី អង់កាន់ ណោះ។ ៣ កាម៉ាញ់ អ៊ែ ណោះ កា ឡាកោ គៀម អ្វៃ ហាអុញ កើត គន កាម៉ាក័ ម៉ោញ យូដា អន់ សិច ផា អឺរ។ ៤ ឡៃង ឡឹង ណោះ អ៊ែ គៀម ណាវ្គ អ្វៃ ហាអុញ កើត គន កាម៉ាក័ ម៉ោញ ណាវ្គ អ៊ែ អន់ សិច ផា អូណាន់។ ៥ ឡៃង ឡឹង ណោះ អ៊ែ គៀម ម៉ោញ ទង ណាវ្គ អ្វៃ ហាអុញ កើត គន កាម៉ាក័ ណាវ្គ អ៊ែ អន់ សិច ផា សេឡា។ ផះ អ៊ែ អ្វៃ ហាអុញ ណោះ យូដា អ្វៃ ពឹង ស្រុក កេស៊ីប។

៦ ទុញ សាណាំ ឡឹង ណោះ យូដា ឡាំ កាណង័ លូ អង់កាន់ ម៉ោញ ដូវ សិច តាម៉ារ អន់ កា គន អ៊ែ អឺរ ទី។ ៧ អឺរ អ៊ែ ឡាក់ ប៉ាណូស អូ ដាគ់ យច ពុត ប‌៉្រ័ះ ប៊កកាតយ័ អុះ។ ទឹល នីណោ័ះ ប‌៉្រ័ះ តាគ់ អន់តោ័ អ៊ែ។ ៨ ឡៃង ឡឹង ណោះ យូដា ប៉្រើ គន អ៊ែ អូណាន់ ផា «អីស អ្យក់ កា អីស ណាវ្គ អៃ អីស ណោះ ហោគ ម៉ាគ់ តូ ផូង័ វ៉ាច់ អន់ កា ម៉ី អីស តាម តាឡាប័ ឃើយ គុន ពិន»។ ៩ អូណាន់ អ៊ែ អ្លុ អន់តគ់ ផា គន ចឹង កើត ណោះ អូ ទី សិច ផូង័ វ៉ាច់ អ៊ែ អុះ។ ទឹល នីណោ័ះ រ៉ប់ អ៊ែ តៃប លូ អៃ អ៊ែ ណោះ អ៊ែ ប៉ាឡាច់ អ្លាត ទៀក គែង ឡីង ប៉ាគ់ តេះ ខង អ៊ែ អូ ចៃ តូ ផូង័ វ៉ាច់ អន់ កា ម៉ី អ៊ែ។ ១០ អ៊ែ ប៉្រគ័ នីណោ័ះ យច ពុត ប‌៉្រ័ះ ប៊កកាតយ័ អុះ។ ទឹល នីណោ័ះ ប‌៉្រ័ះ កា តាគ់ អន់តោ័ អ៊ែ និះទៅ ដេល។ ១១ ឡៃង ឡឹង ណោះ ណាវ្គ យូដា រ៉ះ លូ ម៉ាយ អ៊ែ តាម៉ារ ផា «អីស អ្វៃ អន់ត្រោ័ នីអៀ ហង។ ហះកា អីស សឹត អ្វៃ ប៉ាគ់ ហី ពឹ អីស តោ ហិ។ កូម័ គន អាញ់ សេឡា ប៉ាញ័ តាម័ ហិ ផះ ណោះ អាញ់ ចឹង អន់ អ៊ែ ទី អីស ណាវ្គ»។ អ៊ែ កាប នីណោ័ះ ខង អ៊ែ អ្យូគ កា គន អា ចឹង តោ័ ឡាក់ កា ម៉ី អ៊ែ ដេល។ តាម៉ារ កា សឹត អ្វៃ លូ ពឹ អ៊ែ ទៅ តាទឹច។

១២ ទុញ សាណាំ ឡឹង ណោះ កាម៉ាញ់ យូដា ឡាក់ គន ស៊ូអា ណោះ អ៊ែ តោ័។ ប៉ាគ់ យូដា ប៉ាញ់សះ អន់ត្រោ័ កេះ អ៊ែ កា ឡាំ ប៉ាគ់ ស្រុក ធីមណា អន់ឌូ លូ គួប អ៊ែ វគ័ ហ៊ីរ៉ា ភឿ ឡាំ ហៃ មួត កាត់ សក់ ចៀម អ៊ែ។ ១៣ ពូ ឡាំ រ៉ះ លូ តាម៉ារ ផា «ពឹ អន់ហ្នី អីស ឡាំ កាត់ សក់ ចៀម ប៉ាគ់ ស្រុក ធីមណា»។ ១៤ តាម៉ារ អ៊ែ អ្លុ អន់តគ់ ផា សេឡា ប៉ាញ័ តាម័ កេះ ហះកា យូដា អូ ឡាំ អ្យក់ អ៊ែ អន់ កា សេឡា ប៉្រគ័ កាម៉ាញ់។ ទឹល នីណោ័ះ អ៊ែ កា រ៉ីស អ្លាត អញ់ជុ អាវ អន់ត្រោ័ អ៊ែ ណោះ អ្យក់ អញ់ជុ អាវ អន់ទៀគ ណាវ្គ លូ អ្យក់ កាណាត់ មុង តល័ សាក្លុំ ម៉ូះ ម៉ាត់ អូ អន់ ពូ អន់ហ្នាល់។ កេះណោះ ឡាំ អ្វៃ ហះ អំប៉ារ ទ្រួក ម៉ុត ពឹង ស្រុក អេនែម រទ្រង ឡាំ ប៉ាគ់ ធីមណា។ ១៥ ផះ យូដា ប៉ប័ តាម៉ារ អង់អ្វៃ ហះ ទ្រង អ៊ែ សាម៉គ័ កា អង់កាន់ ម៉ាលេង។ អ៊ែ អូ អន់ហ្នាល់ អុះ ខង តាម៉ារ កាត្រើគ ម៉ូះ ម៉ាត់ លូ កាណាត់ មុង។ ១៦ អ៊ែ កាលែង គែង តាម៉ារ លូ ជៀក ផា «ពិ តៃប លូ អាញ់»។ អ៊ែ អូ អ្លុ អន់តគ់ អុះ កា ម៉ាយ អ៊ែ ទៅ។ តាម៉ារ ផា «ផា តៃប លូ អីស ញ៉ា អីស ចឹង អន់ កា អាញ់ ?» ១៧ អ៊ែ តើល ផា «អាញ់ ចឹង ប៉ាហ្យើ គន ប៉ារ់ពេ ម៉ោញ អន់ កា អីស»។ តាម៉ារ តើល «អឺះ ចៃ ឡគ ហះកា អីស ត្រគ់ ប៉ាក់ កាណាគ័ ញ៉ា ម៉ោញ អន់ទ្រួល ហិ សំ អាញ់ ចឹង ទី គន ប៉ារ់ពេ ណោះ»។ ១៨-១៩ អ៊ែ តើល ផា «អីស ប៉ិច កា អាញ់ ប៉ាក់ លូ កាណាគ័ ញ៉ា ?» តាម៉ារ តើល ផា «អីស មប ត្រា ទឹប កាស៊ែ អ៊ែ ណោះ លូ អ៊្លង កាទូង អីស ចឹក ណោះ អន់ កា អាញ់»។ យូដា កា មប កាណាគ័ ទិណោ័ះ អន់ កា តាម៉ារ តាទឹច កេះណោះ អ៊ែ តៃប លូ តាម៉ារ។ កេះណោះ តាម៉ារ សឹត ប៉ាគ់ ហី រ៉ីស អ្លាត កាណាត់ មុង ឡឹង ម៉ូះ ម៉ាត់ អ៊ែ អ្យក់ អន់តុក អញ់ជុ អាវ អន់ត្រោ័ អ៊ែ ទៅ ណាវ្គ។ ឡៃង ឡឹង ណោះ តាម៉ារ កា ឡាកោ គៀម លូ អ៊ែ ហង។

២០ យូដា កា ប៉ាហ្យើ គន ប៉ារ់ពេ ពឹង គួប អ៊ែ ហ៊ីរ៉ា អន់ កា តាម៉ារ ភឿ ហ្វាយ សឹត កាណាគ័ អ៊ែ ប៉ាក់ ណោះ ហះកា គួប អ៊ែ ណាំង អង់កាន់ ណោះ ហះ ចំ កា អូ ប៉ប័ អុះ។ ២១ អ៊ែ អំប៉ញ់ លូ កាំឡាំង ស្រុក ណោះ ផា «អង់កាន់ ម៉ាលេង បក់ អ្វៃ ហះ ទ្រង ម៉ុត ពឹង ស្រុក អេនែម ណោះ ពែ អ៊ែ អ្វៃ ប៉ាគ់ ចំ ?» ពូ តើល ផា «ពឹង ស្រុក អា អូ ទី អង់កាន់ ម៉ាលេង អុះ»។ ២២ កេះណោះ អ៊ែ សឹត ប៉ាគ់ យូដា ណាវ្គ លូ រ៉ះ ផា «អាញ់ ណាំង អង់កាន់ ណោះ អូ ប៉ប័ អុះ។ កាំឡាំង ស្រុក ណោះ រ៉ះ កា អាញ់ ផា កាណុង ស្រុក អន់ឌែ អូ ឃើយ ទី អង់កាន់ ម៉ាលេង អុះ»។ ២៣ យូដា តើល ផា «ទឹល អីស ណាំង អូ ប៉ប័ នីចម័ ចឹង ប៉្រគ័ ? អន់ កា អ៊ែ រ៉ាន់ដាប់ ហះ ណោះ ហង កាណាគ័ អាញ់ ណោះ។ អាញ់ ប៉ាហ្យើ គន ប៉ារ់ពេ កេះ ដេល ទឹល ណាំង អ៊ែ អូ ប៉ប័ ជែ អំប៉ញ់ ណាវ្គ ហង អន់ទៀ តាយួស កា កាំឡាំង ស្រុក»។

២៤ ប៉ៃង ខៃ ឡឹង ណោះ ពូ ឡាំ រ៉ះ កា យូដា ផា «ម៉ាយ អីស តាម៉ារ អ៊ែ ប៉្រគ័ លូ កាម៉ាក័ កិញអៀ អ៊ែ ឡាកោ គៀម កេះ»។ យូដា តើល ផា «អូស ឡាច់ អ៊ែ ប៉ាគ់ ឡីង កេះណោះ ពុះ អ៊ែ ទឹប រ៉ីស ណោះ ហង ពិ»។ ២៥ ផះ ពូ ជៀក តាម៉ារ ឡាច់ ប៉ាគ់ ឡីង អ៊ែ ប៉្រើ ពូ ឡាំ រ៉ះ លូ យូដា ផា «អាញ់ គៀម លូ តាំងឡា កាណាគ័ ទិ អា ហង។ ហគ់ អីស ហៃៗ ត្រា ទឹប កាស៊ែ អា លូ អ៊្លង កាទូង អា កាណាគ័ ពឿ អា ?» ២៦ យូដា កា អន់ហ្នាល់ កាណាគ័ អ៊ែ ណោះ លូ កាប ផា «អ៊ែ ដាគ់ ត្រង់ តាទឹច ហះកា អាញ់ ប៉្រគ័ យច ខង អាញ់ អូ ទី ឡាំ អ្យក់ អ៊ែ អន់ កា គន អាញ់ សេឡា ប៉្រគ័ កាម៉ាញ់»។ គឹត ណោះ ហង យូដា អូ តៃប កេះ លូ តាម៉ារ ណោះ។

២៧ ប៉ាគ់ ក្យាម័ ចឹង អ្វៃ ហាអុញ ពូ អ្លុ អន់តគ់ ផា កាណុង វ៉ាច់ តាម៉ារ ណោះ ទី គន ម៉ាត់ ប៉្វាន់។ ២៨ ប៉ាគ់ អ៊ែ អ្វៃ ហាអុញ ទី គន ម៉ោញ ឡាច់ តី អន់ទ្រួល យ៉ាគ់ប៊យ កា អ្យក់ ព្រៀយ កាហ្រី កត់ តី សាស្វា ណោះ លូ កាប ផា «សាស្វា អា កើត អន់ទ្រួល»។ ២៩ ហះកា សាស្វា ណោះ អ្យក់ ម៉ុត តី កាណុង វ៉ាច់ ណាវ្គ កេះណោះ ម៉ី អ៊ែ កា ឡាច់ អ៊ែ ណាវ្គ។ យ៉ាគ់ប៊យ ផា កា សាស្វា ណោះ «អីស អា តាប៉ីត ឡាច់ អន់ទ្រួល»។ អន់ឌែ អន់ សិច គន ណោះ ផា ពែរេះ *។ ៣០ កេះណោះ អុះ អ៊ែ ឡាច់ អ៊ែ ណាវ្គ ទឹប ទី ព្រៀយ កាហ្រី ពឹង តី អ៊ែ ណោះ ហង។ អន់ឌែ អន់ សិច គន ណោះ ផា សេរ៉ះ †។

៣៩

សារ យូស៊ែប អ្វៃ ប៉ាគ់ ហី ប៉ូទីផារ

១ មួត ចាក ប្រូ ប៉ាណាំ យូស៊ែប ឡាំ ប៉ាគ់ ប៉ាថេត អ៊ីស៊ីប កេះណោះ ប្រូ អន់ កា សុនសាត អ៊ីស៊ីប សិច ប៉ូទីផារ ឡាក់ ម៉ៃគ តាហាន ប៉ងកាន់ សាដាច់ អ៊ីស៊ីប។ ២ ផះ យូស៊ែប អ្វៃ ប៉ាគ់ ហី ពឹ តាំងឡា អ៊ែ ឡាក់ សុនសាត អ៊ីស៊ីប ប‌៉្រ័ះ ប៊កកាតយ័ កា អ្វៃ រ៉ាំងហៃ យូស៊ែប ដេល។ ង៉ារ ញ៉ា ឡាក់ អ៊ែ ប៉្រគ័ ស៊ុត កា ដាគ់ ទិណោ័ះ។ ៣ ពឹ តាំងឡា យូស៊ែប ប៉ប័ ផា គ្រឹប ង៉ារ អ៊ែ ប៉្រគ័ ប‌៉្រ័ះ ប៊កកាតយ័ ប៉្រគ័ អន់ ដាគ់ ទិណោ័ះ ញន កា ប‌៉្រ័ះ អ្វៃ អន់ឌូ លូ អ៊ែ។ ៤ យូស៊ែប ត្រគ់ ពុត ប៉ូទីផារ ខាក់ អ៊ែ កា អន់ យូស៊ែប ប៉្រគ័ ទុច កានឹង រ៉ាំងហៃ ហី ក្រាន លូ រ៉ាស អំប៉ាស ម៉ះ អ៊ែ ទិណោ័ះ។ ៥ គឹត អ៊ែ អន់ យូស៊ែប រ៉ាំងហៃ ហី ក្រាន លូ រ៉ាស អំប៉ាស អ៊ែ ទិណោ័ះ ប‌៉្រ័ះ ប៊កកាតយ័ អន់ សារ ដាគ់ កា ខាប់ខួ ប៉ូទីផារ ញន កា យូស៊ែប កាណាគ័ អ៊ែ ស៊ុត កា ដាគ់ ទឹប ពឹង ហី ទឹប ប៉ាគ់ ម៉ីរ។ ៦ អ៊ែ មប ទិ កាណាគ័ ញ៉ា ឡាក់ អ៊ែ ទី អន់ កា យូស៊ែប រ៉ាំងហៃ អ៊ែ តាំងឡា អូ វ៉ឹនវ៉ាយ ឡឹង កាន ញ៉ា ណាវ្គ អុះ ហ្វាស ឡឹង កាន សង់ សា អ៊ែ ទៅ។

យូស៊ែប ឡាកោ អ៊ែ ដាគ់ ឡាយ៉ាម័ ខាក់។ ៧ ប៉ាគ់ អ៊ែ អ្វៃ ពឹង ហី ណោះ ទុញ កេះ កាម៉ាញ់ ប៉ូទីផារ ហៃ អ៊ែ លើយ លូ ប៉ិច កា អ៊ែ ខាក់ កាម៉ាញ់ ប៉ូទីផារ ជៀក អ៊ែ ផា «ចុ តៃប លូ អាញ់»។ ៨ ហះកា យូស៊ែប អូ ចៃ អុះ លូ តើល ផា «ពឹ តាំងឡា អាញ់ អ៊ែ មប ទិ កាណាគ័ ញ៉ា ឡាក់ អ៊ែ ទី អន់ អាញ់ រ៉ាំងហៃ។ អ៊ែ តាំងឡា អូ វ៉ឹនវ៉ាយ ឡឹង ង៉ារ ញ៉ា ណាវ្គ អុះ កាណុង ហី ក្រាន អា។ ៩ កាណុង ហី អា អូ ទី ពឿ តីស ឡឹង អាញ់ អុះ។ ទិ កាណាគ័ ពឹង ហី អ៊ែ មប អន់ កា អាញ់ យរ ហះកា អ៊ែ អូ ទី មប អីស អន់ កា អាញ់ អុះ ខង អីស កាម៉ាញ់ អ៊ែ។ ទឹល នីណោ័ះ សារ អូ ដាគ់ នែវ អា អាញ់ អូ ចៃ ប៉្រគ័ អុះ ផា ប៉្រគ័ នែវ អា ចឹង យច ពុត ប‌៉្រ័ះ ប៊កកាតយ័ ដេល»។ ១០ អង់កាន់ ណោះ ប៉ាឡោម យូស៊ែប ជៀក តៃប លូ អ៊ែ រ៉ប់ ដារ់ ហះកា យូស៊ែប អូ ចៃ តៃប លូ អ៊ែ អុះ លូ អូ ចៃ អ្វៃ ក្យាម័ អ៊ែ ដេល។

១១ ប៉ាគ់ ដារ់ អន់តីគ យូស៊ែប ម៉ុត ប៉្រគ័ ង៉ារ កាណុង ហី។ ផះ អ៊ែ អ្វៃ ប៉្រគ័ ង៉ារ ណោះ អូ ទី ប៉ាណូស ពឿ អ្វៃ កាណុង ហី ណោះ អុះ ទី ដឹង កាម៉ាញ់ ប៉ូទីផារ។ ១២ អ៊ែ កា រ៉ុប ទុង អញ់ស៊ែង យូស៊ែប អន់តុក លូ ជៀក ផា «ចុ តៃប លូ អាញ់»។ យូស៊ែប សាំប៉ត់ តារ៉ីស អ្លាត អញ់ស៊ែង សាតាក់ ឡាច់ ប៉ាគ់ ឡីង។ ១៣ អង់កាន់ ណោះ ហៃ កា យូស៊ែប សាតាក់ ឡាច់ ប៉ាគ់ ឡីង លូ អ្លាត អញ់ស៊ែង អ្វៃ ពឹង តី អ៊ែ នីណោ័ះ។ ១៤ អ៊ែ កា អង់ហ្យាំង ស៊្រែក អើ មួត ទុច លូ រ៉ះ ផា «អន់ដីស ហៃ អា ក្លោ អាញ់ តាច់ សុនសាត ហេព្រឺ អា ប៉្រគ័ ទុច កិញអៀ អ៊ែ ប៉ិច បឺង៉ាយ ពិន។ អ៊ែ ឃឹត ចឹង ម៉ុត ទម អាញ់ ហះកា អាញ់ អង់ហ្យាំង តុត ពុត។ ១៥ អ៊ែ កាតាំង អាញ់ អង់ហ្យាំង អើ ពូ អ៊ែ សាតាក់ ឡាច់ ប៉ាគ់ ឡីង អ្លាត អញ់ស៊ែង ពឹង ចារ អាញ់»។ ១៦ អ៊ែ រ៉ាន់ដាប់ អញ់ស៊ែង យូស៊ែប ណោះ ពឹង ចារ អ៊ែ លើយ ទឹល ក្លោ សឹត ប៉ាគ់ ហី។ ១៧ អ៊ែ រ៉ះ សារ ទៅ កា ក្លោ អ៊ែ ផា «ទុច សុនសាត ហេព្រឺ ឡាក់ អីស តាច់ ណោះ អ៊ែ ម៉ុត ចឹង ទម អាញ់។ ១៨ អ៊ែ កាតាំង អាញ់ អង់ហ្យាំង អើ ពូ តុត ពុត អ៊ែ សាតាក់ ឡាច់ ប៉ាគ់ ឡីង អ្លាត អញ់ស៊ែង ពឹង ចារ អាញ់»។ ១៩ ប៉ូទីផារ អ៊ែ កាតាំង កាម៉ាញ់ អ៊ែ រ៉ះ ផា «ទុច អីស ប៉្រគ័ នែវ អា កា អាញ់» អ៊ែ អឺក ខាក់។ ២០ អ៊ែ ប៉្រើ ពូ រ៉ុប យូស៊ែប ចៃគ ពឹង ខុក ចារ ពូ គ្រន មួត ថូត បក់ ប៉្រគ័ យច លូ សាដាច់។

សារ យូស៊ែប អ្វៃ ត្រគ់ ខុក

ផះ យូស៊ែប ត្រគ់ ខុក ២១ ប‌៉្រ័ះ ប៊កកាតយ័ កា អ្វៃ រ៉ាំងហៃ អ៊ែ ដេល លូ តាំបាង ផា អ៊ែ អូ អ្លាត ប៉ិច កា យូស៊ែប អុះ។ អ៊ែ ប៉្រគ័ អន់ ម៉ៃគ រ៉ាំងហៃ ខុក ប៉ាញ័ ពុត កា យូស៊ែប។ ២២ ទឹល នីណោ័ះ ម៉ៃគ រ៉ាំងហៃ ខុក ប៉្រើ យូស៊ែប រ៉ាំងហៃ មួត ថូត លូ ង៉ារ កាណុង ខុក ទិណោ័ះ។ ២៣ ម៉ៃគ រ៉ាំងហៃ ខុក អូ វ៉ឹនវ៉ាយ ឡឹង កានង៉ាន ញ៉ា ឡាក់ អ៊ែ មប អន់ កា យូស៊ែប ប៉្រគ័ ណោះ អុះ ខង ប‌៉្រ័ះ ប៊កកាតយ័ អ្វៃ អន់ឌូ លូ យូស៊ែប។ គ្រឹប កានង៉ាន ញ៉ា ឡាក់ យូស៊ែប ប៉្រគ័ ប‌៉្រ័ះ ប៉្រគ័ អន់ ដាគ់ ទិណោ័ះ។

៤០

១ ឡៃង ឡឹង ណោះ ទី ប៉ាណូស ពៀរ ដូវ ប៉្រគ័ ង៉ារ កា សាដាច់ អ៊ីស៊ីប អន់ឌែ ប៉្រគ័ យច ពុត សាដាច់។ ម៉ោញ ដូវ ម៉ៃគ មួត អន់ទឺប ចក តាពែ អន់ កា សាដាច់ ម៉ោញ ដូវ ណាវ្គ ម៉ៃគ មួត ប៉្រគ័ ណុំ ប៉ាំង អន់ កា សាដាច់។ ២ សាដាច់ អឺក ខាក់ កា មួត ពៀរ ដូវ ណោះ។ ៣ អ៊ែ ប៉្រើ ពូ រ៉ុប អន់ឌែ ចៃគ ពឹង ខុក ឡាក់ ខុក ម៉ៃគ តាហាន ប៉ងកាន់ សាដាច់ រ៉ាំងហៃ។ យូស៊ែប កា អ្វៃ កាណុង ខុក ណោះ ដេល។ ៤ ម៉ៃគ តាហាន ប៉ងកាន់ សាដាច់ មប មួត ពៀរ ដូវ ណោះ អន់ កា យូស៊ែប រ៉ាំងហៃ។ ឡៃង ឡឹង អន់ឌែ អ្វៃ កាណុង ខុក ទុញ ដារ់ កេះ ៥ មួត ពៀរ ដូវ ណោះ អន់ឌែ អំប៉ោ ទិ អន់ឌែ ពៀរ ដូវ កាណុង ម៉ោញ ម៉ាំង ណោះ ហង ហះកា អំប៉ោ តាងៗ ឡឹង គួប ប៉ាណោ កា តាង ឡឹង គួប ដេល។

៦ ប៉ាគ់ តារ កាំលឺ យូស៊ែប ឡាំ ប៉ាគ់ ចារ អន់ឌែ ប៉ប័ អន់ឌែ អ្វៃ សាំងអយ។ ៧ យូស៊ែប អំប៉ញ់ អន់ឌែ ផា «ដារ់ អា ញ៉ា ត្រគ់ អន់ដីស អ្វៃ សាំងអយ នីអៀ ?»។ ៨ អន់ឌែ តើល ផា «ម៉ាំង ពែ ញឹន អំប៉ោ ហះកា អ្វៃ ពឹង ខុក អា អូ ទី ពឿ ចឹង អ្លុ រ៉ះ សារ អំប៉ោ អា ទី ប៉ាណោ នីចម័ អុះ»។ យូស៊ែប រ៉ះ កា អន់ឌែ ផា «ទី ដឹង ប‌៉្រ័ះ ប៊កកាតយ័ ចឹង អ្លុ រ៉ះ ឡឹង ប៉ាណោ សារ អំប៉ោ ណោះ។ ប៉រ់ អន់ដីស រ៉ះ ហៃ កា អាញ់ នីចម័ អន់ដីស អំប៉ោ ណោះ ?» ៩ ប៉ាណូស បក់ អន់ទឺប ចក តាពែ កា សាដាច់ អ៊ែ រ៉ះ កា យូស៊ែប ផា «អាញ់ អំប៉ោ ប៉ប័ តើម អង់កាច ម៉ោញ តើម ហះ ង៉ីរ អាញ់។ ១០ តើម ប៉្លៃ អង់កាច ណោះ ទី តាំងកង់ ប៉ៃង កេះណោះ ចាត់ ឡាំបុង ទី ប៉ាកាវ ប៉្លៃ ទុំ ឡូត។ ១១ អាញ់ ចឹក ចក សាដាច់ កេះណោះ អាញ់ អ្លេះ ប៉្លៃ អង់កាច ទុំ រ៉ូត័ ចៃគ ពឹង ចក អន់ទឺប អន់ កា សាដាច់»។ ១២ យូស៊ែប រ៉ះ កា អ៊ែ ផា «សារ អីស អំប៉ោ ណោះ ប៉ាណោ អ៊ែ នីអៀ ទី តាំងកង់ ប៉ៃង ណោះ ប៉ៃង ដារ់ ដេល។ ១៣ អ្វៃ ប៉ៃង ដារ់ ណាវ្គ ឃឺ សាដាច់ ចឹង តោះ ឡាច់ អីស អន់ ប៉្រគ័ ង៉ារ អន់ទឺប ចក តាពែ អន់ កា អ៊ែ ណាវ្គ ឡាក់ កា អីស ឃើយ ប៉្រគ័ ផះ អន់ទ្រួល ពែ ទៅ ហង។ ១៤ ហះកា ប៉ាគ់ អីស អ្វៃ ដាគ់ សាណុក សាវ៉ាក កេះ អីស ជែ ពឹល អាញ់ ដេល អ៊ែ។ ប៉រ់ អីស រ៉ះ លូ សាដាច់ អន់ អ៊ែ អ្លុ ឡឹង សារ អាញ់ ត្រគ់ ខុក អា អន់ អ៊ែ តោះ ឡាច់ អាញ់ ឡឹង ខុក អា ណើ ១៥ ខង ពូ រ៉ុប អាញ់ ឡឹង ស្រុក អាញ់ អ្យក់ ឡាំ ប៉ាគ់ ប៉ាថេត អ៊ីស៊ីប អា។ អាញ់ អ្វៃ ប៉ាគ់ ប៉ាថេត អ៊ីស៊ីប អា កា អូ ទី ប៉្រគ័ យច ញ៉ា ដេល ពូ រ៉ុប ចៃគ ខុក អាញ់ អា»។

១៦ ប៉ាណូស បក់ ប៉្រគ័ ណុំ ប៉ាំង អន់ កា សាដាច់ ណោះ កាតាំង យូស៊ែប រ៉ះ ប៉ាណោ សារ អំប៉ោ កា ប៉ាណូស បក់ អន់ទឺប ចក តាពែ កា សាដាច់ ណោះ ដាគ់ លូ ត្រគ់ ពុត។ អ៊ែ កា រ៉ះ ឡឹង សារ អ៊ែ អំប៉ោ កា យូស៊ែប ដេល អ៊ែ ផា «កាប៉ាច់ អាញ់ អំប៉ោ តល័ ណុំ ប៉ាំង ប៉ៃង តាដង់ ពឹង កល់ អាញ់។ ១៧ ពឹង តាដង់ ទ្រង អំប៉ាំង ឡឹង ពូ ទី ណុំ គ្រឹប នែវ ឡាក់ ណុំ សាដាច់ អ៊ីស៊ីប ឃើយ សា ហះកា ទី សៃម ឡាំ ចោះ សា ណុំ ពឹង តាដង់ អំប៉ាំង កល់ អាញ់ ណោះ»។ ១៨ យូស៊ែប រ៉ះ កា អ៊ែ ផា «សារ អីស អំប៉ោ ណោះ ប៉ាណោ អ៊ែ នីអៀ តាដង់ ប៉ៃង ណោះ ប៉ៃង ដារ់ ដេល។ ១៩ អ្វៃ ប៉ៃង ដារ់ ណាវ្គ សាដាច់ ចឹង តោះ ឡាច់ អីស ប៉្រើ ពូ កាសិត អ្លាត កល់ កេះណោះ កត់ អន់ទល ឡាកោ អីស ពឹង ក្យង់ អ៊្លង សៃម ចឹង ឡាំ ចោះ សា ប៉ាំងឡៃ អីស»។

២០ ប៉ៃង ដារ់ ឡឹង ណោះ ត្រគ់ ដារ់ ពូ អៃត សា ប៊ុន កាណើត សាដាច់ អ៊ីស៊ីប សាដាច់ អើ មួត ប៉្រគ័ កាន លូ អ៊ែ។ អ៊ែ កា ប៉្រើ ពូ ឡាំ តោះ ឡាច់ ម៉ៃគ មួត អន់ទឺប ចក តាពែ លូ ម៉ៃគ មួត ប៉្រគ័ ណុំ ប៉ាំង អន់ អ្វៃ ហះ ង៉ីរ មួត ប៉្រគ័ កាន ណោះ។ ២១ អ៊ែ ប៉្រើ ប៉ាណូស បក់ អន់ទឺប ចក តាពែ ណោះ អន់ អ៊ែ ប៉្រគ័ ង៉ារ អន់ទឺប ចក តាពែ តៃល ទៅ ណាវ្គ។ ២២ ហះកា សាដាច់ ប៉្រើ ពូ អ្យក់ ប៉ាណូស បក់ ប៉្រគ័ ណុំ ប៉ាំង ណោះ កត់ អន់ទល ឡាកោ ពឹង ក្យង់ អ៊្លង ត្រគ់ ឡាក់ កា ប៉ានឹរ យូស៊ែប រ៉ះ តាទឹច។ ២៣ កាប៉ាច់ ប៉ាណូស បក់ អន់ទឺប ចក តាពែ កា សាដាច់ ណោះ អ៊ែ អូ កាចាំង កា យូស៊ែប អុះ អ៊ែ ពឹល ខ្លឹប ឡូត។

៤១

សារ សាដាច់ អ៊ីស៊ីប អំប៉ោ

១ ពៀរ សាណាំ ឡឹង ណោះ ណាវ្គ សាដាច់ អ៊ីស៊ីប អ៊ែ អំប៉ោ អន់តាវ ហះ ហាង តាំងលេ នីល។ ២ អ៊ែ ប៉ប័ រ៉ក់ យ៉ង់ តាំប៉ើះ កល់ ដាគ់ តីស តង់ ឡាច់ ឡឹង ទៀក តាំងលេ អ្វៃ សា សាម៉ោង រហាង។ ៣ កេះណោះ អ៊ែ ប៉ប័ រ៉ក់ យ៉ង់ តាំប៉ើះ កល់ ណាវ្គ រ៉ាំងកៃគ ខាក់ អ្វៃ ដឹង កាន់តីង លូ អង់ការ ឡាច់ ឡឹង ទៀក តាំងលេ អ្វៃ រហាង ក្យាម័ រ៉ក់ តង់ៗ ណោះ ដេល។ ៤ ហះកា រ៉ក់ យ៉ង់ រ៉ាំងកៃគ ណោះ ឡាវ៉ាន័ រ៉ក់ ដាគ់ តីស តង់ ណោះ ទិ ប្លី កេះណោះ សាដាច់ សាទឹរ។ ៥ កេះណោះ អ៊ែ ហ្លាក់ ណាវ្គ អ៊ែ អំប៉ោ ប៉ប័ ពៀ ម៉ោញ តើម ទី ប៉ាយ៉ក័ តាំប៉ើះ ដាគ់ ឡាកោ រ៉ាយ៉ូគ័។ ៦ កេះណោះ ទី ពៀ តាំប៉ើះ ប៉ាយ៉ក័ ណាវ្គ ឡាច់ ឡឹង តើម ណោះ ដេល។ ប៉ាយ៉ក័ ណោះ កាសៃង កាខាក់ អ្វៃ ដឹង អញ់ជែប ដោះ ញន កា ត្រគ់ ខ្យាល តុ។ ៧ ប៉ាយ៉ក័ ពៀ កាសៃង ណោះ ឡាវ៉ាន័ ប៉ាយ៉ក័ ពៀ ដាគ់ ឡាកោ រ៉ាយ៉ូគ័ ណោះ ទិ ប្លី ឡូត កេះណោះ អ៊ែ សាទឹរ លូ ឃឹត ផា «អូ អាញ់ អំប៉ោ ឡា»។ ៨ ប៉ាគ់ តារ កាំលឺ សាដាច់ អ៊ែ ទី កាន វ៉ឹនវ៉ាយ កាណុង ពុត ខាក់ អ៊ែ កា ប៉្រើ ពូ ឡាំ អ្យក់ មួត គ្រូ ហ្យាំង សាឡាច់ ទិឌូ អ្វៃ ពឹង ប៉ាថេត អ៊ីស៊ីប អន់ ពឹះ ប៉ាគ់ ចារ អ៊ែ។ កេះណោះ អ៊ែ រ៉ះ សារ អ៊ែ អំប៉ោ កា មួត ណោះ ហះកា អូ ទី ពឿ អ្លុ រ៉ះ ប៉ាណោ អ៊ែ អំប៉ោ ណោះ អុះ។

៩ កេះណោះ ម៉ៃគ មួត អន់ទឺប ចក តាពែ រ៉ះ លូ សាដាច់ ផា «ដារ់ អា អាញ់ ប៉រ់ ឡាប់ ញម សារ អាញ់ ប៉្រគ័ យច ពែ។ ១០ ផះ អីស អឺក កា មួត ទុច អីស ពែ លូ អីស ប៉្រើ ពូ រ៉ុប ញឹន ពៀរ ដូវ ចៃគ ពឹង ខុក ប៉ាគ់ ចារ ម៉ៃគ តាហាន ប៉ងកាន់ អីស តោ ពែ ១១ ញឹន ពៀរ ដូវ អំប៉ោ ដឹង ម៉ោញ ម៉ាំង ណោះ ហង ហះកា ញឹន អំប៉ោ តាងៗ ឡឹង គួប ប៉ាណោ ណោះ កា តាងៗ ឡឹង គួប ដេល។ ១២ កាណុង ខុក ណោះ ទី តាតាម័ សុនសាត ហេព្រឺ ម៉ោញ ដូវ អ៊ែ កេះ ទុច ម៉ៃគ តាហាន បក់ ប៉ងកាន់ អីស។ ញឹន រ៉ះ សារ អំប៉ោ កា អ៊ែ កេះណោះ អ៊ែ រ៉ះ ប៉ាណោ ញឹន អំប៉ោ ណោះ តាងៗ ឡឹង គួប។ ១៣ ឡៃង ឡឹង ណោះ ទី សារ កើត ពឹះ ត្រគ់ ឡាក់ កា អ៊ែ រ៉ះ តាទឹច។ កាប៉ាច់ អាញ់ អីស អន់ ប៉្រគ័ ង៉ារ តៃល ទៅ ណាវ្គ។ កាប៉ាច់ ប៉ាណូស ប៉្រគ័ ណុំ ប៉ាំង អីស ប៉្រើ ពូ កត់ អន់ទល ពឹង ក្យង់ អ៊្លង»។

១៤ សាដាច់ កាតាំង នីណោ័ះ កា ប៉្រើ ពូ ឡាំ អ្យក់ យូស៊ែប ពូ កា តោះ ឡាច់ យូស៊ែប ឡឹង ខុក ស៊្រសៗ។ អ៊ែ កា ប៉្លេះ ខោ អាវ លូ កូរ័ សក់ ពុក កេះណោះ ឡាំ ប៉ាគ់ ចារ សាដាច់។ ១៥ សាដាច់ អ៊ីស៊ីប រ៉ះ កា យូស៊ែប ផា «ម៉ាំង ពែ អាញ់ អំប៉ោ ហះកា អូ ទី ពឿ អ្លុ រ៉ះ ប៉ាណោ អាញ់ អំប៉ោ ណោះ អុះ។ ហះកា អាញ់ កាតាំង ពូ រ៉ះ ផា អីស អ្លុ រ៉ះ ឡឹង ប៉ាណោ ពូ អំប៉ោ»។ ១៦ យូស៊ែប តើល សាដាច់ ផា «អូ ត្រគ់ អាញ់ អុះ អ្លុ រ៉ះ ឡឹង ប៉ាណោ សារ អំប៉ោ ណោះ ទី ដឹង ប‌៉្រ័ះ ប៊កកាតយ័ ចឹង អ្លុ រ៉ះ ប៉ាណោ ណោះ អន់ កា អីស ម៉ាគ់ អីស ចឹង អ្វៃ សាណុក»។ ១៧ កេះណោះ សាដាច់ រ៉ះ កា យូស៊ែប ផា «អាញ់ អំប៉ោ អាញ់ អន់តាវ ហះ ហាង តាំងលេ នីល។ ១៨ អាញ់ ប៉ប័ រ៉ក់ យ៉ង់ តាំប៉ើះ កាតុ ដាគ់ តីស តង់ ឡាច់ ឡឹង ទៀក តាំងលេ អ្វៃ សា សាម៉ោង រហាង។ ១៩ កេះណោះ ទី រ៉ក់ យ៉ង់ តាំប៉ើះ កាតុ ណាវ្គ រ៉ាំងកៃគ អ៊ក កាលក អ្វៃ ដឹង កាន់តីង លូ អង់ការ ឡាច់ ឡឹង ទៀក តាំងលេ អ្វៃ រហាង ដេល។ ពឹង ប៉ាថេត អ៊ីស៊ីប អា អាញ់ អូ ឃើយ ប៉ប័ ទី រ៉ក់ អ៊ក នីណោ័ះ អុះ។ ២០ រ៉ក់ រ៉ាំងកៃគ អ៊ក អ្វៃ ដឹង កាន់តីង លូ អង់ការ ណោះ ឡាវ៉ាន័ សា រ៉ក់ តីស តង់ ណោះ ទិ ប្លី ឡូត។ ២១ យ‌៉័ះ រ៉ក់ រ៉ាំងកៃគ ឡាវ៉ាន័ សា រ៉ក់ តីស តង់ ទិ កាណុង វ៉ាច់ កាតាម ហះកា អន់ឌែ អូ ទី តីស តង់ អុះ អ្វៃ កា រ៉ាំងកៃគ និះទៅ ណោះ ហង។ កេះណោះ អាញ់ កា សាទឹរ។ ២២ កេះណោះ អាញ់ ហ្លាក់ ណាវ្គ អំប៉ោ ប៉ប័ ពៀ ម៉ោញ តើម ទី ប៉ាយ៉ក័ តាំប៉ើះ ដាគ់ ឡាកោ រ៉ាយ៉ូគ័។ ២៣ កេះណោះ អាញ់ ប៉ប័ ពៀ តាំប៉ើះ ប៉ាយ៉ក័ ឡាច់ ឡឹង តើម ណោះ ដេល កាសៃង ខាក់ អ្វៃ ដឹង អញ់ជែប ដោះ ញន កា ត្រគ់ ខ្យាល តុ។ ២៤ ពៀ កាសៃង ណោះ ឡាវ៉ាន័ ពៀ ដាគ់ ឡាកោ រ៉ាយ៉ូគ័ ណោះ ទិ។ អាញ់ រ៉ះ សារ អាញ់ អំប៉ោ អា កា មួត គ្រូ ដេល ហះកា អូ ទី ពឿ អ្លុ រ៉ះ ប៉ាណោ ណោះ កា អាញ់ អុះ»។

២៥ យូស៊ែប រ៉ះ កា សាដាច់ ផា «សារ អីស អំប៉ោ ទិ ពៀរ ណោះ ប៉ាណោ និះទៅ ឃឺ ប‌៉្រ័ះ ប៊កកាតយ័ តាំបាង អន់ អីស អ្លុ ឡឹង ង៉ារ ឡាក់ អ៊ែ ចឹង ប៉្រគ័។ ២៦ រ៉ក់ យ៉ង់ ដាគ់ តីស តង់ តាំប៉ើះ កាតុ ណោះ ឃឺ តាំប៉ើះ សាណាំ។ ពៀ ដាគ់ ឡាកោ រ៉ាយ៉ូគ័ តាំប៉ើះ ប៉ាយ៉ក័ ណោះ កា តាំប៉ើះ សាណាំ ដេល។ សារ អំប៉ោ ទិ ពៀរ អា ទី ប៉ាណោ ដឹង ម៉ោញ ណោះ ហង។ ២៧ រ៉ក់ យ៉ង់ រ៉ាំងកៃគ អ្វៃ ដឹង កាន់តីង លូ អង់ការ តាំប៉ើះ កាតុ ណោះ ឃឺ តាំប៉ើះ សាណាំ ដេល។ ប៉ាយ៉ក័ ពៀ កាសៃង ដឹង អញ់ជែប ដោះ តាំប៉ើះ ប៉ាយ៉ក័ ណោះ ឃឺ ចឹង កើត ឡាយ៉ិត តាំប៉ើះ សាណាំ ដេល។ ២៨ សារ អា ហង អាញ់ រ៉ះ កា អីស អំពែ ពែ ប‌៉្រ័ះ ប៊កកាតយ័ តាំបាង ង៉ារ អ៊ែ ទ្រៀម ចឹង ប៉្រគ័ ហង។ ២៩ កាណុង រ៉ាំងវ៉ាង តាំប៉ើះ សាណាំ ពឹង ប៉ាថេត អ៊ីស៊ីប អា ចឹង ទី ពៀ ភែ សាណា សាណឹត អៀង កាខាក់ ឡូត។ ៣០ ឡៃង ឡឹង ណោះ ចឹង កើត ឡាយ៉ិត ប៉្រគ័ អន់ កា ប៉ាសុន ពឹង ប៉ាថេត អ៊ីស៊ីប អា ចឹង ពឹល កា អន់ឌែ ឃើយ ទី ពៀ ភែ អៀង កាខាក់ ពែ ញន កា ឡាយ៉ិត តាគ្រួប ទឹប ប៉ាថេត។ ៣១ ញន កា ឡាយ៉ិត ឡាំងវ៉ាញ់ តាឡាម័ ប៉ាសុន ចឹង ពឹល ហង កា អន់ឌែ តាឡាប័ ឃើយ ទី ពៀ ភែ អៀង ផះ រ៉ាំងវ៉ាង អន់ទ្រួល ពែ។ ៣២ អីស អំប៉ោ ពៀរ ទង នីអៀ ចាបះ កា ប‌៉្រ័ះ ប៊កកាតយ័ ចឹង ប៉្រគ័ សារ អា តាទឹច លូ អ៊ែ ឃឹត ចឹង ប៉្រគ័ ស៊្រសៗ គែង ម៉ាត់ អា ហង។ ៣៣ ទឹល នីណោ័ះ អីស ត្រគ់ ណាំង ប៉ាណូស ម៉ោញ ដូវ ឡាក់ ហ្យាំង សាឡាច់ អីស អន់ អ៊ែ ប៉្រគ័ តីស រ៉ាំងហៃ ប៉ាថេត អ៊ីស៊ីប អា ពិ។ ៣៤ ប៉រ់ អីស ប៉្រើ មួត ប៉្រគ័ កាន រ៉ាតីស អន់ទៀគៗ រ៉ាំងហៃ ប៉ាថេត អ៊ីស៊ីប អា ឡិង អ្យក់ ពៀ ភែ ឡឹង ប៉ាសុន។ ផា អន់ឌែ ទី តាម័ រែវ ត្រគ់ អ្យក់ ឡាច់ ម៉ោញ រែវ គម រ៉ាន់ដាប់ កាណុង រ៉ាំងវ៉ាង តាំប៉ើះ សាណាំ ឡាក់ ទី ពៀ ភែ អៀង គែង ម៉ាត់ អា ទៀ។ * ៣៥ អីស ត្រគ់ ប៉្រើ អន់ឌែ ប៉ាតុំ រ៉ាន់ដាប់ ពៀ ភែ រ៉ាំងវ៉ាង តាំប៉ើះ សាណាំ អា ចៃគ ពឹង ហី ពៀ តាម ស្រុក តាម មឿង អន់ទៀគៗ លូ ញ៉ាម ពៀ ភែ ណោះ។ ៣៦ ពៀ ភែ ណោះ គម សាំរ៉ាប់ រ៉ាំងវ៉ាង តាំប៉ើះ សាណាំ ប៉ាថេត អ៊ីស៊ីប ចឹង កើត ឡាយ៉ិត ទៀ ភឿ ជែ អន់ ប៉ាសុន តោ័ កា ឡាយ៉ិត»។

៣៧ សារ យូស៊ែប រ៉ះ ណោះ កា ត្រគ់ ពុត សាដាច់ ខាក់ មួត ប៉្រគ័ កាន ទិណោ័ះ កា ត្រគ់ ពុត អន់ឌែ ដេល។ ៣៨ សាដាច់ រ៉ះ កា មួត ប៉្រគ័ កាន ទិណោ័ះ ផា «អាញ់ អូ អ្លុ ចឹង ណាំង ប៉ាណូស ពឿ ចឹង ត្រគ់ ឡាក់ កា ប៉ាណូស អា អុះ។ អ៊ែ ទី ប៉ាង៉ាត័ ប៉ាលឹង ប‌៉្រ័ះ អ្វៃ ពឹង អ៊ែ»។ ៣៩ សាដាច់ រ៉ះ កា យូស៊ែប ផា «ប‌៉្រ័ះ តាំបាង សារ អា អន់ កា អីស អ្លុ កេះ ទឹល នីណោ័ះ អូ ទី ប៉ាណូស ពឿ ចឹង ហ្យាំង សាឡាច់ ក្វា ឡឹង អីស ណាវ្គ អុះ។ ៤០ ទឹល នីណោ័ះ អាញ់ ចឹង ប៉្រើ អីស ហង រ៉ាំងហៃ ប៉ាថេត អ៊ីស៊ីប អា † ប៉ាសុន អាញ់ ទិ អា ចឹង ប៉្រគ័ ពួយ ប៉ានឹរ អីស ឡគ។ អាញ់ ចឹង តីស ឡឹង អីស ដឹង ពឹង ចារ សាដាច់ អា ហង»។ ៤១ សាដាច់ អ៊ីស៊ីប រ៉ះ កា យូស៊ែប ណាវ្គ «កិញអៀ អា អាញ់ ប៉្រើ អីស រ៉ាំងហៃ ប៉ាថេត អ៊ីស៊ីប ទិ អា ហង»។

សារ យូស៊ែប ប៉្រគ័ តីស ពឹង ប៉ាថេត អ៊ីស៊ីប

៤២ កេះណោះ សាដាច់ ហ្វាត់ ឡាច់ អញ់ចិន ត្រា សាដាច់ ឡឹង តី អ៊ែ ចៃគ ពឹង តី យូស៊ែប។ អ៊ែ អ្យក់ អាវ ដាគ់ៗ អន់ យូស៊ែប ពៀត លូ អ្យក់ កាស៊ែ ស៊យ ម៉ាស ម៉ោញ កាស៊ែ អន់ យូស៊ែប ប៉ាក័ ដេល។ ៤៣ សាដាច់ កា អន់ យូស៊ែប ជិះ រ៉ាតេ័ះ សាដាច់ អន់តីគ ឡឹង អ៊ែ លូ ប៉្រើ ពូ ចាក អន់ទ្រួល ប៉ាគ់ ម៉ាត់ លូ ឡុង រ៉ះ ផា «ជន តាកុល សាំប‌៉័ះ យូស៊ែប !» សាដាច់ ប៉្រើ យូស៊ែប រ៉ាំងហៃ ទឹប ប៉ាថេត អ៊ីស៊ីប។ ៤៤ សាដាច់ អ៊ីស៊ីប រ៉ះ កា យូស៊ែប ណាវ្គ ផា «យ‌៉័ះ អាញ់ សាដាច់ កាតាម ហះកា កានង៉ាន ញ៉ា ពឹង ប៉ាថេត អ៊ីស៊ីប អា ផា អូ កាតាំង ប៉ានឹរ អីស ប៉្រើ អូ ទី ពឿ ខឹន ប៉្រគ័ អុះ»។ ៤៥ សាដាច់ ចៃគ សិច យូស៊ែប ផា សាប់ណាត់ផានៀ ឡគ។ កេះណោះ ណាវ្គ អ៊ែ ឡាំ កាណង័ យូស៊ែប ប៉ាគ់ អង់កាន់ សិច អាសិណាត់ គន វគ័ ប៉ូទីផេរ៉ា ឡាក់ ក្រាគ់ រ៉ាម៉ះ ប‌៉្រ័ះ អ្វៃ ប៉ាគ់ មឿង អូន អន់ កា យូស៊ែប ទី។ យូស៊ែប ប៉្រគ័ កាន ហ៊ែង តីស ៗ ពឹង ប៉ាថេត អ៊ីស៊ីប។ ៤៦ ផះ សាដាច់ ប៉្រើ យូស៊ែប រ៉ាំងហៃ ប៉ាថេត អ៊ីស៊ីប ណោះ អ៊ែ អាញុ ៣០ សាណាំ កេះ។ អ៊ែ ឡាច់ ឡឹង ចារ សាដាច់ ចាក ប៉ាញ័ ទឹប ប៉ាថេត អ៊ីស៊ីប។

៤៧ កាណុង រ៉ាំងវ៉ាង តាំប៉ើះ សាណាំ ណោះ តេះ ពឹង ប៉ាថេត អ៊ីស៊ីប ដាគ់ សាណា កាខាក់។ ៤៨ រ៉ាំងវ៉ាង តាំប៉ើះ សាណាំ ណោះ យូស៊ែប ប៉្រើ ពូ ចាក ប៉ាតុំ ពៀ ភែ ពឹង ប៉ាថេត អ៊ីស៊ីប ឡឹង ម៉ីរ អ្យក់ រ៉ាន់ដាប់ ពឹង ហី ពៀ តាម មឿង អន់ទៀគៗ។ ៤៩ យូស៊ែប ចាក ប៉ាតុំ ពៀ ភែ ទី អៀង កាខាក់ ឡាក់ កា តេះ ឡាពុក រហាង សាឡីគ សាឡាយ និះ ពូ អូ ដាម័ យ៉ាប កេះ ខង អៀង តាឡាម័ យ៉ាប អូ អ្លុ ប៉្រគ័ ទិ អុះ។

៥០ ផះ បើ តាន័ ទឹល សាណាំ កើត ឡាយ៉ិត យូស៊ែប លូ អាសិណាត់ អន់ឌែ ទី គន កាម៉ាក័ ពៀរ ដូវ។ អាសិណាត់ ណោះ គន វគ័ ប៉ូទីផេរ៉ា ឡាក់ ក្រាគ់ រ៉ាម៉ះ ប‌៉្រ័ះ អ្វៃ ប៉ាគ់ មឿង អូន។ ៥១ យូស៊ែប ចៃគ សិច គន ឡោងទ្រៀ អ៊ែ ណោះ ផា ម៉ាណាសេ ‡ ខង អ៊ែ ផា «ប‌៉្រ័ះ ប៊កកាតយ័ ប៉្រគ័ អន់ កា អាញ់ ពឹល សារ ឡាំបាក ទិណោ័ះ ផះ អាញ់ អ្វៃ ប៉ាគ់ ហី ពឹ អាញ់ ពែ»។ ៥២ កេះណោះ អ៊ែ ចៃគ សិច គន អ៊ែ ម៉ោញ ណាវ្គ ផា អេប៉្រាអ៊ីម § ខង អ៊ែ ផា «ប‌៉្រ័ះ ប៊កកាតយ័ អន់ អាញ់ ទី គន សោ ពឹង ប៉ាថេត អ៊ីស៊ីប អា ឡាក់ អាញ់ ឃើយ ទី កាន ថុក ញ៉ាក ពែ»។

៥៣ ប៉ាគ់ ប៉ាថេត អ៊ីស៊ីប ទី ពៀ ភែ អៀង គ្រឹប តាំប៉ើះ សាណាំ កេះ ៥៤ កា កើត ឡាយ៉ិត ឡាំងវ៉ាញ់ តាំប៉ើះ សាណាំ ត្រគ់ ឡាក់ កា យូស៊ែប រ៉ះ តាទឹច។ ផះ រ៉ាំងវ៉ាង ណោះ កើត ឡាយ៉ិត គ្រឹប ប៉ាថេត ហះកា ពឹង ប៉ាថេត អ៊ីស៊ីប អ្វៃ ទី ពៀ ភែ ឡាក់ ពូ រ៉ាន់ដាប់ កេះៗ។ ៥៥ ប៉ាគ់ ប៉ាសុន ប៉ាថេត អ៊ីស៊ីប ឡាយ៉ិត អន់ឌែ កា ប៉ាណាំ គួប ឡាំ ប៉រ់ សាប្យាំង ប៉ាគ់ សាដាច់។ កេះណោះ សាដាច់ រ៉ះ កា អន់ឌែ ផា «អន់ដីស ឡាំ ប៉រ់ ប៉ាគ់ យូស៊ែប តោ ពិ ផា អ៊ែ ប៉្រើ អន់ដីស ប៉្រគ័ ញ៉ា ត្រគ់ ប៉្រគ័ ពួយ អ៊ែ ណោះ ហង»។ ៥៦ ឡាយ៉ិត ឡាំងវ៉ាញ់ ណោះ កា កើត ប៉ាញ័ ទឹប ប៉ាថេត អ៊ីស៊ីប។ យូស៊ែប កា បើក ហី ពៀ គ្រឹប មឿង កេះណោះ អ៊ែ ប្រូ ពៀ ភែ អន់ កា ពូ ញន ប៉ាសុន អ៊ីស៊ីប ឡាយ៉ិត ទិឌូ។ ៥៧ កាយ ឡឹង ណោះ ណាវ្គ ប៉ាណូស គ្រឹប ប៉ាថេត ប៉ាណាំ គួប ឡាំ ប៉ាគ់ ប៉ាថេត អ៊ីស៊ីប ភឿ ប៉រ់ តាច់ ពៀ ភែ ឡឹង យូស៊ែប ខង កើត ឡាយ៉ិត ឡាំងវ៉ាញ់ ហ៊ែង យ៉ឹប ៗ គ្រឹប ប៉ាថេត អ្វៃ ពឹង អង់កក់ តេះ អា។

៤២

សារ ម៉ី យូស៊ែប ឡាំ ប៉ាគ់ ប៉ាថេត អ៊ីស៊ីប ណាំង តាច់ ពៀ

១ ផះ ណោះ វគ័ យ៉ាកុប កាតាំង លៅ ផា ទី ពៀ ប៉ាគ់ ប៉ាថេត អ៊ីស៊ីប។ អ៊ែ កាប លូ គន អ៊ែ ផា «ញ៉ា ត្រគ់ អន់ដីស អ្វៃ ហៃ ម៉ាត់ គួប សោប នីអៀ ?» ២ កេះណោះ អ៊ែ រ៉ះ ផា «អាញ់ កាតាំង លៅ ពូ ផា ប៉ាគ់ ប៉ាថេត អ៊ីស៊ីប ទី ពៀ អៀង ទឹល នីណោ័ះ អន់ដីស ប៉ាណាំ គួប ឡាំ ប៉ាគ់ ប៉ាថេត អ៊ីស៊ីប ណាំង តាច់ សាប្យាំង ពិ ម៉ាគ់ ពិន អ្វៃ រ៉ីស ជែ អន់ តោ័ កា ឡាយ៉ិត អា»។ ៣ ម៉ីៗ យូស៊ែប ទិ អញ់ជឹត ដូវ កា ប៉ាណាំ គួប ឡាំ ណាំង តាច់ ពៀ ប៉ាគ់ ប៉ាថេត អ៊ីស៊ីប ៤ ហះកា វគ័ យ៉ាកុប អូ ប៉្រើ បេនយ៉ាមីន ឡាក់ អុះ យូស៊ែប ឡាំ អន់ឌូ លូ ម៉ីៗ អ៊ែ អុះ ខង អ្យូគ កា ទី កាន ខូច័ ខាច ត្រគ់ អ៊ែ។ ៥ គន វគ័ យ៉ាកុប កា ប៉ាណាំ គួប ឡាំ តាច់ ពៀ ឡាក់ កា ពូ ដេល ខង ប៉ាគ់ ប៉ាថេត កាណាន កា ឡាយ៉ិត ដេល។

៦ ផះ រ៉ាំងវ៉ាង ណោះ យូស៊ែប ប៉្រគ័ តីស ពឹង ប៉ាថេត អ៊ីស៊ីប អ៊ែ ហង តាំងឡា ប្រូ ពៀ អន់ កា ប៉ាណូស ទឹប អង់កក់ តេះ។ ម៉ីៗ អ៊ែ ប៉ាណាំ គួប ម៉ុត សាំប‌៉័ះ អ៊ែ កុប កល់ ទឹះ តេះ។ ៧ សាគ់ យូស៊ែប ប៉ប័ មួត ម៉ី អ៊ែ អន់ហ្នាល់ ឡូត ហះកា អ៊ែ តាគ់ អំប៉្រគ័ អូ អន់ហ្នាល់ ឡាក់ កា ពូ អន់ទៀគ។ អ៊ែ កាប កានឹតៗ អំប៉ញ់ ផា «អន់ដីស ពឹះ ឡឹង ចំ ?» មួត ម៉ី អ៊ែ តើល ផា «ញឹន ពឹះ ឡឹង ប៉ាថេត កាណាន ឡាំ ណាំង តាច់ សាប្យាំង»។ ៨ យូស៊ែប អន់ហ្នាល់ មួត ម៉ី អ៊ែ ហះកា អន់ឌែ អូ អន់ហ្នាល់ អ៊ែ អុះ។ ៩ ផះ យូស៊ែប ប៉ប័ មួត ម៉ី អ៊ែ ជន តាកុល សាំប‌៉័ះ អ៊ែ នីណោ័ះ អ៊ែ កា កាចាំង ឡឹង សារ អ៊ែ អំប៉ោ ពែ។ កេះណោះ អ៊ែ កាប ផា «អន់ដីស អា ឡាក់ មួត សឺប កាន។ អន់ដីស ពឹះ ប៉ាគ់ ប៉ាថេត អា ឃឺ អន់ដីស ប៉ិច ណាំង ហៃ ចារ ចំ ឡាក់ អូ ទី ប៉ាណូស ញ៉ាម»។ ១០ មួត ម៉ី អ៊ែ តើល ផា «អូ អុះ ពឹ តាំងឡា។ ញឹន ពឹះ ប៉ាគ់ អា ឃឺ ណាំង តាច់ សាប្យាំង តាទឹច។ ១១ ញឹន ទិឌូ អា អុះ ម៉ី ម៉ោញ ពឹ ណោះ ហង ញឹន អា ឃឺ ប៉ាណូស ត្រង់ អូ ត្រគ់ ប៉ាណូស សឺប កាន អុះ»។ ១២ យូស៊ែប តើល ផា «អូ អុះ ! អន់ដីស ពឹះ ប៉ាគ់ អា ឃឺ ប៉ិច ណាំង ហៃ ចារ ចំ ឡាក់ អូ ទី ប៉ាណូស ញ៉ាម»។ ១៣ អន់ឌែ តើល ណាវ្គ ផា «ញឹន អា ទី អុះ ម៉ី ១២ ដូវ ពឹ ដឹង ម៉ោញ អ្វៃ ប៉ាគ់ ប៉ាថេត កាណាន តោ អុះ ស្រុច ញឹន អ្វៃ លូ ពឹ ញឹន ហះកា អុះ ញឹន ម៉ោញ ណាវ្គ អ៊ែ តោ័ កេះ»។ ១៤ កេះណោះ យូស៊ែប កាប ផា «ញ៉ា អូ ហៃ ត្រគ់ ឡាក់ កា អាញ់ ផា អន់ដីស អា ឃឺ ប៉ាណូស សឺប កាន តាទឹច។ ១៥ អាញ់ ចឹង សាគ់ ហៃ លួង ពុត អន់ដីស ហិ។ អាញ់ ម៉ត់ អើ សិច សាដាច់ អ៊ីស៊ីប ផា អន់ដីស ចឹង អូ ទី ចាក ឡាច់ ឡឹង ចារ អា អុះ ផា អុះ ស្រុច អន់ដីស អូ ឡាំ ប៉ាគ់ អា។ ១៦ ហគ់ ប៉្រើ កាំឡាំង អន់ដីស ម៉ោញ ដូវ ឡាំ អ្យក់ អុះ ស្រុច អន់ដីស ណោះ ពឹះ ប៉ាគ់ អា កាប៉ាច់ បក់ អ្វៃ ហះ អា រ៉ុប ចៃគ ពឹង ខុក ហិ។ ប៉្រគ័ នីអៀ ភឿ ចឹង អ្លុ អន់តគ់ ផា ប៉ានឹរ អន់ដីស កាប ណោះ ត្រគ់ តាទឹច ប។ អាញ់ ម៉ត់ ផា ផា អូ ត្រគ់ ឡាក់ កា អន់ដីស កាប ឃឺ អន់ដីស មួត ចាក សឺប កាន តាទឹច ហង»។ ១៧ កេះណោះ យូស៊ែប ប៉្រើ ពូ រ៉ុប គ្រន មួត ម៉ីៗ អ៊ែ កាណុង ខុក ប៉ៃង ដារ់។

១៨ ប៉ាគ់ ទឹល ប៉ៃង ដារ់ កេះ យូស៊ែប រ៉ះ កា ម៉ីៗ អ៊ែ ផា «អាញ់ ឡាក់ ប៉ាណូស អ្យិល កូត័ កា ប‌៉្រ័ះ។ ផា អន់ដីស ប៉ិច អ្វៃ រ៉ីស ត្រគ់ ប៉្រគ័ នីអៀ៖ ១៩ ផា អន់ដីស ឡាក់ ប៉ាណូស ត្រង់ អូ ព្លូង តាទឹច ត្រគ់ អន់ អុះ ម៉ី អន់ដីស ម៉ោញ ដូវ អ្វៃ កាណុង ខុក អា ហិ សល់ ឡឹង ណោះ សឹត ប៉ាគ់ ស្រុក អន់ដីស ទៅ ជឹន ពៀ ភែ អន់ កា កាំឡាំង ហី ក្រាន ផះ អ្វៃ ក្យាគ់ អូ ទី សាណា សា តោ ពិ។ ២០ កេះណោះ អន់ដីស ត្រគ់ អ្យក់ ឡាំ អុះ ស្រុច អន់ដីស ណោះ ឡាំ ប៉ាគ់ អាញ់ អា ម៉ាគ់ អាញ់ ចឹង ប៉ប័ លូ អ្លុ អន់តគ់ ផា ត្រគ់ ឡាក់ កា អន់ដីស រ៉ះ តាទឹច។ ផា អន់ដីស ត្រង់ អូ ព្លូង ណោះ ដាគ់ អន់ដីស ចឹង អូ តោ័»។ អន់ឌែ កា ភម ប៉្រគ័ ពួយ ២១ ទឹប កាកាប លូ គួប សោប ផា «ប៉ប័ ប ពិន ទី ប៉្រគ័ បាប អុះ ពិន។ ពិន ប៉ប័ ដេល អ៊ែ ទី សារ ឡាំបាក ផះ អ៊ែ អ្វៃ ឡោម ពិន ពែ ហះកា ពិន អូ ចៃ សាំយ៉ាំង អ៊ែ អុះ។ ញន សារ ណោះ ហង បះ ពិន ទី សារ ឡាំបាក ដេល»។ ២២ រូបេន តើល ផា «អាញ់ រ៉ះ កេះ កា អន់ដីស ផា "ជែ ប៉្រគ័ បាប កា អុះ ពិន" ហះកា អន់ដីស អូ សឿ អុះ។ កិញអៀ អា ពិន ទី ថូត ញន កា ពិន ប៉ាន់តោ័ អុះ ពិន»។ ២៣ អន់ឌែ សាម៉គ័ កា យូស៊ែប អូ អ្លុ សាំយ៉ាំង អុះ សារ អន់ឌែ កាប ណោះ ខង ផះ យូស៊ែប កាប លូ អន់ឌែ អ៊ែ កាប សុនសាត អ៊ីស៊ីប ទី ប៉ាណូស រ៉ះ ប៉ាតាង។ ២៤ យូស៊ែប ចាក ឡាច់ ឡឹង ចារ អន់ឌែ បាប៊ែត ភឿ ឡាំ ញ៉ាំ ជែ អន់ ពូ ប៉ប័ កេះណោះ សឹត កាកាប លូ អន់ឌែ ណាវ្គ។ កេះណោះ អ៊ែ ប៉្រើ ពូ អ្យក់ ស៊ីមៀន ចៃគ ពឹង ខុក ហះ ម៉ាត់ អន់ឌែ ណោះ ហង។

…

[អន់ឌែ កា សឹត ប៉ាគ់ ប៉ាថេត កាណាន។]

៤៣

សារ ម៉ី យូស៊ែប ឡាំ ប៉ាគ់ ប៉ាថេត អ៊ីស៊ីប ម៉ោញ ទង ណាវ្គ

១ ពឹង ប៉ាថេត កាណាន កើត ឡាយ៉ិត ឡាំងវ៉ាញ់ ហ៊ែង ខាក់ ៗ។ ២ ពៀ អន់ឌែ តាច់ ឡឹង ប៉ាថេត អ៊ីស៊ីប ណោះ កា សង់ ទិ កេះ ទឹល នីណោ័ះ វគ័ យ៉ាកុប រ៉ះ លូ គន អ៊ែ ផា «អឺ គន អន់ដីស ប៉ាណាំ គួប ឡាំ តាច់ ពៀ ប៉ាគ់ ប៉ាថេត អ៊ីស៊ីប ណាវ្គ ពិ»។ ៣ យូដា តើល ពឹ អ៊ែ ផា «ម៉ៃគ ណាំផា ប៉ាថេត អ៊ីស៊ីប ណោះ រ៉ះ កា ញឹន ចាបះ កាខាក់ អ៊ែ កាប ផា "ផា អុះ អន់ដីស អូ ឡាំ អន់ឌូ អន់ដីស ជែ ពឹះ អន់ អាញ់ ប៉ប័ អន់ដីស ណាវ្គ ដៃ"។ ៤ ផា ពឹ អន់ អុះ ញឹន ឡាំ អន់ឌូ ណោះ ញឹន ចឹង ចៃ ឡាំ តាច់ សាប្យាំង ៥ ហះកា ផា ពឹ អូ អន់ អ៊ែ ឡាំ ញឹន កា អូ ឡាំ ដេល ខង វគ័ ណោះ រ៉ះ កា ញឹន ផា "ផា អុះ អន់ដីស អូ ឡាំ អន់ឌូ អន់ដីស ជែ ពឹះ អន់ អាញ់ ប៉ប័ អន់ដីស ណាវ្គ ដៃ"» ៦ វគ័ យ៉ាកុប កាប ផា «ញ៉ា គន ប៉្រគ័ បាប អាញ់ នីអៀ ? ញ៉ា ត្រគ់ រ៉ះ លូ វគ័ ណោះ ផា ទី អុះ ម៉ោញ ណាវ្គ ?» ៧ អន់ឌែ តើល ណាវ្គ ផា «វគ័ ណោះ អំប៉ញ់ ចាជៀក ឡាលៀក លូ ញឹន អំប៉ញ់ ឡឹង សារ អុះ ម៉ី ម៉ៃគ ពឹ អ៊ែ ផា "ពឹ អន់ដីស អ្វៃ រ៉ីស ប ? អន់ដីស ទី អុះ ដេល ប ?" ញឹន កា រ៉ះ ពួយ ប៉ានឹរ អ៊ែ អំប៉ញ់ ណោះ ហង ញឹន អូ អ្លុ អន់តគ់ កា អ៊ែ ចឹង ប៉្រើ ញឹន អ្យក់ ពឹះ អុះ ញឹន ឡាំ ប៉ាគ់ ប៉ាថេត អ៊ីស៊ីប នីអៀ អុះ»។ ៨ យូដា ឡោម វគ័ យ៉ាកុប ផា «អឺ ពឹ អាញ់ ប៉រ់ ហះ អីស អន់ អុះ ញឹន ឡាំ អន់ឌូ លូ អាញ់ ពិ ម៉ាគ់ ញឹន ចឹង ឡាំ ម៉ាគ់ ពិន ទិឌូ អ្វៃ រ៉ីស អូ តោ័។ ៩ អាញ់ ចឹង រ៉ាំងហៃ អ៊ែ អាញ់ ឡាប់ ទិណោ័ះ។ ផានែវ អាញ់ អូ អ្យក់ សឹត អ៊ែ អន់ ពឹ ប៉ប័ អ៊ែ ណាវ្គ អាញ់ ចឹង ទី ថូត ឡុច រ៉ាំងហាវ។ ១០ ផា ញឹន អូ ប៉ាហ្រើយ្គ ដារ់ នីអៀ ញឹន សឹត ឡាំ ពៀរ ទង កេះ ប៉ុប អា»។

១១ វគ័ យ៉ាកុប កា កាប លូ អន់ឌែ ផា «ផា នីណោ័ះ អន់ដីស ប៉ាណាំ គួប ឡាំ ពិ អ្យក់ ឃឿង ដាគ់ៗ ឡឹង ស្រុក ពិន អា ទ្រុង អន់ កា វគ័ ណោះ ណើ។ អ្យក់ ឡាក់ កា ចារ័ អ៊្លង បោផូវ បាប៊ែត ទៀក សុត បាប៊ែត លូ ឃឿង បោផូវ អន់ដា អ្យក់ ការ័ អ៊្លង ឡាក់ ពូ ឃើយ សា។ … ១៣ ហគ់ ទ្រុង អុះ អន់ដីស អា កាតាម ឡាំ តាំបាង កា វគ័ ណោះ ពិ»។ ១៤ កេះណោះ អ៊ែ ផា «អន់ ប‌៉្រ័ះ ប៊កកាតយ័ ឡាក់ ទី អំរ៉ាញ ហ៊្លត ឡឹង ពូ ប៉្រគ័ អន់ កា វគ័ ណោះ ទី ពុត ដាគ់ តាប៉ាប តាប៉ុន កា គន អាញ់ ទិឌូ ទឹប អន់ ស៊ីមៀន លូ បេនយ៉ាមីន សឹត អន់ឌូ លូ អុះ ម៉ី អន់ឌែ ដេល។ កាប៉ាច់ អាញ់ ផា គន អាញ់ ត្រគ់ ហ៊្យង កា ហ៊្យង ហះ ណោះ ហង ពិ»។

១៥ មួត គន យ៉ាកុប កា អ្យក់ ឡាំ កាណាគ័ លូ លៀន ពៀរ ចានែក លូ ទ្រុង ឡាំ ទឹប អុះ អន់ឌែ បេនយ៉ាមីន ឡាំ ប៉ាគ់ ប៉ាថេត អ៊ីស៊ីប ម៉ុត ប៉ាគ់ ចារ យូស៊ែប ណាវ្គ។ ១៦ សាគ់ យូស៊ែប ប៉ប័ អុះ អ៊ែ បេនយ៉ាមីន ឡាំ អន់ឌូ លូ មួត ម៉ីៗ អ៊ែ រ៉ះ លូ ម៉ៃគ ទុច អ៊ែ ផា «អីស ជៀក មួត អា អ្វៃ ពឹង ហី អាញ់ ពិ កេះណោះ អីស កោះ ប៉ារ់ពេ ប៉្រគ័ សាអ៊្លង ខង អន់ឌែ ចឹង សា សាណា អន់ឌូ លូ អាញ់ កាដារ់ ប៉ង់ ទៀ»។ ១៧ ទុច អ៊ែ ណោះ ជៀក មួត ម៉ី អ៊ែ ម៉ុត អ្វៃ ពឹង ហី តាទឹច កេះណោះ ប៉្រគ័ ពួយ ឡាក់ កា អ៊ែ ប៉្រើ ណោះ ហង។

…

៤៥

យូស៊ែប រ៉ះ សិច អ៊ែ អន់ កា អុះ ម៉ី អ៊ែ អន់ហ្នាល់

១ យូស៊ែប អូ ដាម័ កាតត់ ពុត កេះ ហះ ម៉ាត់ មួត អ៊ីស៊ីប អ៊ែ កា ប៉្រើ ពូ ឡាច់ ឡឹង ហី ទិឌូ។ ផះ អ៊ែ រ៉ះ សិច អ៊ែ អន់ កា អុះ ម៉ី អ៊ែ អន់ហ្នាល់ ណោះ អូ ទី ពូ អន់ទៀគ អ្វៃ អន់ឌូ អុះ។ ២ យូស៊ែប កា អង់ហ្យាំង ញ៉ាំ តុត ពុត កាតាំង ទឹល ប៉ាគ់ មួត សុនសាត អ៊ីស៊ីប លូ កាតាំង លៅ ទឹល ប៉ាគ់ ហី សាដាច់ ដេល។ ៣ កេះណោះ អ៊ែ រ៉ះ លូ អុះ ម៉ី អ៊ែ ផា «អាញ់ អា ហង យូស៊ែប។ នីចម័ ពឹ ពិន អ្វៃ រ៉ីស ដេល ប ?» ហះកា អុះ ម៉ី អ៊ែ អូ អ្លុ តើល អុះ អន់ឌែ កាខរ់ ណូស ខង ប៉ប័ អ៊ែ ញ៉ាំ អង់ហ្យាំង នីណោ័ះ។ ៤ យូស៊ែប រ៉ះ កា អន់ឌែ ផា «ប៉រ់ អន់ដីស ម៉ុត អ្វៃ ក្យាម័ អាញ់ អា»។ អន់ឌែ កា ម៉ុត អ្វៃ ក្យាម័ យូស៊ែប កេះណោះ អ៊ែ រ៉ះ ផា «អាញ់ អា ហង យូស៊ែប អុះ អន់ដីស ឡាក់ អន់ដីស ប្រូ អន់ កា ពូ អ្យក់ ឡាំ ប៉ាគ់ ប៉ាថេត អ៊ីស៊ីប អា។ ៥ កិញអៀ អន់ដីស ជែ អ្យូគ ជែ ឃឹត ហង កា អន់ដីស ប្រូ អាញ់ ណោះ ខង ប‌៉្រ័ះ ប៊កកាតយ័ ប៉្រើ អាញ់ ឡាំ ប៉ាគ់ អា ភឿ អន់ រ៉ាំងហៃ អាញុ ប៉ាណូស អន់ អ្វៃ រ៉ីស។ ៦ អន់ដីស ហៃ កើត ឡាយ៉ិត ពឹង ប៉ាថេត អា ពៀរ សាណាំ កេះ អ្វៃ ប៉ាតាម័ សាណាំ ណាវ្គ ចឹង ឡាយ៉ិត អូ ទី ប៉ាណូស ពឿ ចឹង អ្លុ សាមូល តប់ ច្រូត័ កាច់ អុះ។ ៧ ប‌៉្រ័ះ ប៊កកាតយ័ ប៉្រើ អាញ់ ឡាំ ប៉ាគ់ អា អន់ទ្រួល ឡឹង អន់ដីស ភឿ អន់ អន់ដីស អ្វៃ រ៉ីស ម៉ាគ់ ទី គន ទី សោ អន់ អៀង ប៉ាគ់ ម៉ាត់ ប៉ាគ់ ង៉ីរ ទៀ ណាវ្គ។ ៨ ទឹល នីណោ័ះ អូ ត្រគ់ អន់ដីស អុះ ប៉្រគ័ កា អាញ់ ឃឺ ប‌៉្រ័ះ ប៊កកាតយ័ ឡាក់ ប៉្រើ អាញ់ ឡាំ ប៉ាគ់ អា។ អ៊ែ ប៉្រើ អាញ់ ប៉្រគ័ ពឹ អ្វៃ ពឹង ហី សាដាច់ អ៊ីស៊ីប លូ អន់ អាញ់ រ៉ាំងហៃ ទិ ប៉ាថេត អ៊ីស៊ីប។ ៩ ហគ់ អន់ដីស ប៉ាន់តាន សឹត ប៉ាគ់ ពឹ ពិន ណាវ្គ ពិ កេះណោះ រ៉ះ កា អ៊ែ ផា "គន អីស យូស៊ែប អន់តគ់ រ៉ះ ផា ប‌៉្រ័ះ ប៊កកាតយ័ ប៉្រើ អ៊ែ ប៉្រគ័ តីស រ៉ាំងហៃ ប៉ាថេត អ៊ីស៊ីប ទិណោ័ះ កេះ។ ទឹល នីណោ័ះ អ៊ែ ប៉្រើ អីស ឡាំ ប៉ាគ់ អ៊ែ ស៊្រសៗ ជែ ប៉ាំងក្រូ។ ១០ ពឹ ចឹង អ្វៃ ពឹង ព្រី កូស៊ែន ក្យាម័ ហះ សានែង គន។ ប៉រ់ អ្យក់ ឡាំ ទឹប គន សោ ទឹប ចៀម រ៉ក់ លូ កាណាគ័ ញ៉ាៗ ឡាក់ ពឹ ទី ទិណោ័ះ ដេល ១១ ខង កើត ឡាយ៉ិត អា អ្វៃ ប៉ាតាម័ សាណាំ ណាវ្គ។ ទឹល នីណោ័ះ គន ចឹង តង័ ពឹ អូ អន់ ពឹ លូ គន សោ ទឹប កាណាគ័ ពឹ រង ទិណោ័ះ ឡាយ៉ិត ឡាំងវ៉ាញ់ អុះ"»។

…

សារ វគ័ យ៉ាកុប ឡាំ ប៉ាគ់ ប៉ាថេត អ៊ីស៊ីប ដេល

២៥ អន់ឌែ កា ឡាច់ ឡឹង ប៉ាថេត អ៊ីស៊ីប វ៉ីល សឹត ប៉ាគ់ ពឹ អន់ឌែ វគ័ យ៉ាកុប អ្វៃ ប៉ាគ់ ប៉ាថេត កាណាន ណាវ្គ។ ២៦ អន់ឌែ រ៉ះ លូ វគ័ យ៉ាកុប ផា «ពឹ ! យូស៊ែប អ្វៃ រ៉ីស អូ តោ័ អុះ។ អ៊ែ ហង ប៉្រគ័ តីស អ្វៃ រ៉ាំងហៃ ពឹង ប៉ាថេត អ៊ីស៊ីប ណោះ»។ សារ អា ប៉្រគ័ អន់ វគ័ យ៉ាកុប អូ អ្លុ ឃឹត នីចម័ អុះ ហះកា អ៊ែ អូ សឿ អុះ។ ២៧ អន់ឌែ កា រ៉ះ ណាវ្គ ពួយ ប៉ានឹរ យូស៊ែប អន់តគ់ កា អន់ឌែ។ ប៉ាគ់ វគ័ យ៉ាកុប ប៉ប័ រ៉ាតេ័ះ យូស៊ែប អន់ សឹត ភឿ ប៉ាទុក អ៊ែ ឡាំ ប៉ាគ់ ប៉ាថេត អ៊ីស៊ីប ណោះ អ៊ែ កា ហោក ឡូត។ ២៨ កេះណោះ អ៊ែ ផា «បគ័ ហង អាញ់ សឿ កេះ គន អាញ់ យូស៊ែប អ្វៃ រ៉ីស តាទឹច អ្យូ។ អាញ់ ចឹង ឡាំ ប៉ាគ់ ណោះ ស៊្រសៗ អន់ ប៉ប័ ម៉ូះ ម៉ាត់ អ៊ែ អន់ទ្រួល ឡឹង អាញ់ ចឹង តោ័»។

៤៦

១ វគ័ យ៉ាកុប ចាក ឡាំ ប៉ាគ់ ប៉ាថេត អ៊ីស៊ីប អ្យក់ ឡាំ ទិ កាណាគ័ ញ៉ា ឡាក់ អ៊ែ ទី។ ប៉ាគ់ ទឹល ស្រុក បៀសេបា អ៊ែ ពុះ កាណាគ័ រ៉ាម៉ះ ប‌៉្រ័ះ ប៊កកាតយ័ ឡាក់ ប‌៉្រ័ះ ពឹ អ៊ែ អ៊ីសាក់។ ២ ប៉ាគ់ កាម៉ាំង វគ័ យ៉ាកុប តៃប អ៊ែ ប៉ប័ ប‌៉្រ័ះ ប៊កកាតយ័ តាំបាង ឡាកោ ទឹប កាកាប លូ អ៊ែ ផា «យ៉ាកុប ! អឺ យ៉ាកុប !» យ៉ាកុប តើល ផា «ញ៉ា ប‌៉្រ័ះ ប៊កកាតយ័ ?»។ ៣ ប‌៉្រ័ះ រ៉ះ កា អ៊ែ ផា «អាញ់ ឡាក់ ប‌៉្រ័ះ ប៊កកាតយ័ ឡាក់ ប‌៉្រ័ះ ពឹ អីស។ ជែ អ្យូគ កា ឡាំ ប៉ាគ់ ប៉ាថេត អ៊ីស៊ីប ណោះ ខង ប៉ាគ់ ប៉ាថេត ណោះ ហង អាញ់ ចឹង ប៉្រគ័ អន់ ផូង័ វ៉ាច់ អីស កើត រ៉ាល ចឹង កេះ ប៉ាថេត ម៉ោញ តុត តីស ឡូត។ ៤ អាញ់ ចឹង ឡាំ អន់ឌូ លូ អីស ប៉ាគ់ ប៉ាថេត អ៊ីស៊ីប ណោះ ដេល លូ រ៉ាំងហៃ អីស។ ប៉ាគ់ ទឹល សាណាំ ត្រគ់ សឹត កេះ អាញ់ ចឹង ប៉ាណាំ គន សោ អីស សឹត ប៉ាគ់ ស្រុក អីស ទៅ ណាវ្គ។ ប៉ាគ់ អីស តោ័ ទៀ យូស៊ែប ចឹង តាគ់ សាំងអ្យឹប ម៉ាត់ អីស»។ ៥ យ៉ាកុប ចាក ឡាច់ ឡឹង ស្រុក បៀសេបា គន វគ័ យ៉ាកុប កា ប៉ាណាំ អ៊ែ លូ គន កាម៉ាញ់ អន់ឌែ ហាវ ជិះ រ៉ាតេ័ះ ឡាក់ សាដាច់ អ៊ីស៊ីប អន់ សាំរ៉ាប់ ឡាំ អ្យក់ អន់ឌែ ណោះ។ ៦ អន់ឌែ អ្យក់ ឡាំ ទិ កាណាគ័ ញ៉ា ឡាក់ អន់ឌែ ទី ពឹង ប៉ាថេត កាណាន។ វគ័ យ៉ាកុប ឡាំ ប៉ាគ់ ប៉ាថេត អ៊ីស៊ីប ណោះ អ៊ែ កា ប៉ាណាំ ទិ គន សោ ដេល។ ៧ អ៊ែ កា ប៉ាណាំ គន កាម៉ាក័ គន អង់កាន់ ទឹប សោ កាម៉ាក័ សោ អង់កាន់ លូ ផូង័ វ៉ាច់ អ៊ែ ទិណោ័ះ កា ចាក អន់ឌូ ឡាំ ប៉ាគ់ ប៉ាថេត អ៊ីស៊ីប ដេល។

…

២៦ ប៉ាណូស បក់ ឡាំ ប៉ាគ់ ប៉ាថេត អ៊ីស៊ីប អន់ឌូ លូ វគ័ យ៉ាកុប ណោះ ទី ៦៦ ដូវ ម៉ាយ អ៊ែ អូ ទី យ៉ាប អុះ។ ២៧ ផា យ៉ាប ទឹប គន យូស៊ែប ពៀរ ដូវ ឡាក់ កើត ពឹង ប៉ាថេត អ៊ីស៊ីប ចំលួន កាំឡាំង វគ័ យ៉ាកុប ទិណោ័ះ ឡាក់ ទី អ្វៃ ពឹង ប៉ាថេត អ៊ីស៊ីប ទី ៧០ ដូវ *។

២៨ វគ័ យ៉ាកុប ប៉្រើ យូដា ឡាំ ប៉ាគ់ យូស៊ែប អន់ទ្រួល ភឿ អំប៉ញ់ ទ្រង ឡាំ ប៉ាគ់ ព្រី កូស៊ែន។ ប៉ាគ់ កាំឡាំង យ៉ាកុប ឡាំ ទឹល ព្រី កូស៊ែន កេះ ២៩ យូស៊ែប កា ចៃគ រ៉ាតេ័ះ អ៊ែ ឡាំ ប៉ាគ់ ព្រី កូស៊ែន ណោះ ដេល ភឿ ឡាំ ហាប់ ពឹ អ៊ែ វគ័ យ៉ាកុប។ សាគ់ ទឹល អ៊ែ កា គ្វែត ពឹ អ៊ែ តុត ទុញ អ៊ែ ហោក ឡាច់ ទៀក ម៉ាត់។ ៣០ វគ័ យ៉ាកុប កា កាប លូ យូស៊ែប ផា «កិញអៀ អា យ‌៉័ះ អាញ់ តោ័ កា ដាគ់ ហង ខង អាញ់ ទី ប៉ប័ ម៉ាត់ គន អាញ់ កេះ អីស អ្វៃ រ៉ីស តាទឹច»។ ៣១ យូស៊ែប រ៉ះ កា មួត ម៉ីៗ លូ ពឹ អ៊ែ ផា «អាញ់ ចឹង ឡាំ រ៉ះ លូ សាដាច់ អ៊ីស៊ីប ផា "អុះ ម៉ី លូ ខាប់ខួ ពឹ អាញ់ ពឹះ ឡឹង ប៉ាថេត កាណាន អ្វៃ ប៉ាគ់ អាញ់ អា កេះ។ ៣២ អន់ឌែ ណោះ ឃឺ មួត រង កាណាគ័ អន់ឌែ កា អ្យក់ ឡាំ ទិ ទឹប តាប៉ល់ ចៀម តាប៉ល់ រ៉ក់ លូ កាណាគ័ ញ៉ា ឡាក់ អន់ឌែ ទី"។ ៣៣ ផា សាដាច់ អ៊ីស៊ីប អើ អន់ដីស កេះណោះ អំប៉ញ់ ផា "អន់ដីស ឃើយ ណាំង សា ញ៉ា ?" ៣៤ អន់ដីស ត្រគ់ តើល ផា "ឡឹង ញឹន អ្វៃ សាស្វា ទឹល រ៉ប់ ដារ់ អា ញឹន ឃើយ ដឹង រង កាណាគ័ ឡាក់ វគ័ យ៉ាគ់ ញឹន សើគ ពែ ដេល"។ ផា អន់ដីស តើល នីណោ័ះ ណោះ ចឹង ទី អ្វៃ ពឹង ព្រី កូស៊ែន អា ខង សុនសាត អ៊ីស៊ីប អូ ណីស អុះ កា មួត រង ចៀម»។

៤៧

១ យូស៊ែប ឡាំ រ៉ះ លូ សាដាច់ អ៊ីស៊ីប ផា «មួត ម៉ី លូ ពឹ អាញ់ អន់ឌែ ឡាំ ឡឹង ប៉ាថេត កាណាន អ្យក់ ពឹះ ទិ ទឹប កាណាគ័ ញ៉ា ឡាក់ អន់ឌែ ទី តាប៉ល់ ចៀម តាប៉ល់ រ៉ក់។ កិញអៀ អា អន់ឌែ អ្វៃ ប៉ាគ់ ព្រី កូស៊ែន តោ»។ ២ យូស៊ែប កា ប៉ាណាំ ម៉ី អ៊ែ ប៉ាតាម័ ដូវ ឡាំ ប៉ាគ់ សាដាច់ អ៊ីស៊ីប។ ៣ សាដាច់ អ៊ីស៊ីប អំប៉ញ់ ម៉ី យូស៊ែប ផា «អន់ដីស ណាំង សា ប៉្រគ័ ង៉ារ ញ៉ា ?» អន់ឌែ តើល ផា «ញឹន រង ចៀម ឡាក់ កា វគ័ យ៉ាគ់ ញឹន ពែ ដេល»។ ៤ អន់ឌែ រ៉ះ លូ សាដាច់ អ៊ីស៊ីប ណាវ្គ ផា «បះ ញឹន ឡាំ អ្វៃ ប៉ាគ់ ប៉ាថេត អា ញន កា ប៉ាថេត កាណាន កើត ឡាយ៉ិត យ៉ឹប ចៀម ញឹន អូ ទី សាម៉ោង សា អុះ។ ទឹល នីណោ័ះ ប៉រ់ អីស តាប៉ាប តាប៉ុន កា ញឹន ណើ អន់ អ្វៃ ប៉ាគ់ ព្រី កូស៊ែន ណោះ អង់រ៉ាម័»។ ៥ សាដាច់ រ៉ះ កា យូស៊ែប ផា «អុះ ម៉ី លូ ពឹ អីស អន់ឌែ ពឹះ ប៉ាគ់ អីស អា កេះ។ ៦ ប៉ាថេត អ៊ីស៊ីប ទិ អា ស៊ុត កា អីស កេះ រ៉ាំងហៃ ទឹល នីណោ័ះ អន់ អុះ ម៉ី លូ ពឹ អីស អន់ឌែ អ្វៃ ពឹង ព្រី ចំ ឡាក់ ដាគ់ ហ៊្លត ឡឹង ពូ ពិ។ ហគ់ អន់ អន់ឌែ ឡាំ អ្វៃ ប៉ាគ់ ព្រី កូស៊ែន តោ ពិ។ ទិ អុះ ម៉ី អីស ណោះ ផា អីស ប៉ប័ ពឿ អន់ដា ដាគ់ សាឡាច់ អីស ប៉្រើ អន់ឌែ រង ចៀម អាញ់ ណើ»។

៧ យូស៊ែប កា ប៉ាណាំ ពឹ អ៊ែ ឡាំ ប៉ាគ់ សាដាច់ អ៊ីស៊ីប ដេល។ វគ័ យ៉ាកុប កាប លូ សាដាច់ ផា «អន់ ប‌៉្រ័ះ ប៊កកាតយ័ អន់ សារ ដាគ់ កា អីស»។ ៨ សាដាច់ អំប៉ញ់ វគ័ យ៉ាកុប ផា «អីស អាញុ ប៉ុប ចំ កេះ វគ័ ?» ៩ វគ័ យ៉ាកុប តើល ផា «អាញ់ អាញុ ១៣០ សាណាំ កេះ ទឹប រ៉ើ ចារ អ្វៃ អៀង ចារ កេះ ទឹប ទី សារ ឡាំបាក អៀង ដេល។ អាញុ អាញ់ អូ អ្លឹង អុះ អាញ់ អូ រ៉ីស ទុញ ឡាក់ កា វគ័ យ៉ាគ់ អាញ់ សើគ ពែ ទី អាញុ អ្លឹង អ្វៃ ពឹង អង់កក់ តេះ អា»។ ១០ កេះណោះ វគ័ យ៉ាកុប ប៉រ់ សារ ដាគ់ អន់ កា សាដាច់ អ៊ែ កា ចាក ឡាច់ ឡឹង ចារ ណោះ ហង។ ១១ យូស៊ែប អន់ ចារ កា អុះ ម៉ី លូ ពឹ អ៊ែ ប៉្រគ័ ស្រុក អ្វៃ ក្យាម័ មឿង រ៉ាមសេ ឡាក់ តេះ ដាគ់ ហ៊្លត ឡឹង ពូ ពឹង ប៉ាថេត អ៊ីស៊ីប ត្រគ់ ឡាក់ កា សាដាច់ ប៉្រើ ណោះ ហង។ ១២ យូស៊ែប កា អន់ សាប្យាំង កា ពឹ អ៊ែ លូ អុះ ម៉ី ហី ក្រាន ទិណោ័ះ តាម ចំលួន គន សោ អន់ឌែ ណោះ ហង។

…

២៧ មួត អ៊ីស្រាអ៊ែល អ្វៃ ប៉ាគ់ ប៉ាថេត អ៊ីស៊ីប ណោះ ប៉្រគ័ ស្រុក ប៉ាគ់ ព្រី កូស៊ែន ចារ ណោះ កា កើត ចារ អន់ឌែ ទៅ ហង។ ឡៃង ឡឹង ណោះ អន់ឌែ កើត គន សោ តុត អៀង។ ២៨ វគ័ យ៉ាកុប អ្វៃ ពឹង ប៉ាថេត អ៊ីស៊ីប ទី ១៧ សាណាំ អាញុ អ៊ែ ទិណោ័ះ ទី ១៤៧ សាណាំ។ ២៩ ប៉ាគ់ វគ័ យ៉ាកុប ក្យាម័ ចឹង តោ័ កេះ អ៊ែ អើ គន អ៊ែ យូស៊ែប ឡាំ ប៉ាគ់ ចារ អ៊ែ កេះណោះ អន់តគ់ រ៉ះ ផា «អឺ គន ផា អីស ប៉ិច ចៃ កា ពឹ តាទឹច ហគ់ អីស ចៃគ តី កាន់តេ័ះ ព្លូ អាញ់ អា * លូ ម៉ត់ ផា អីស ចឹង ដាគ់ ត្រង់ លូ តាប៉ាប តាប៉ុន កា អាញ់ លូ អីស ចឹង អូ តប់ ប៉ាទ្រូ អាញ់ ពឹង ប៉ាថេត អ៊ីស៊ីប អា អុះ។ ៣០ ប៉ាគ់ អាញ់ តោ័ អីស អន់ អាញ់ អ្វៃ ប៉ាគ់ ចារ វគ័ យ៉ាគ់ អាញ់។ អីស ត្រគ់ អ្យក់ ឡាច់ ប៉ាទ្រូ អាញ់ ឡឹង ប៉ាថេត អ៊ីស៊ីប អា សឹត តប់ ប៉ាគ់ រ៉ូង័ ចារ តប់ ប៉ាទ្រូ វគ័ យ៉ាគ់ ពិន តោ ហោគ»។ យូស៊ែប តើល ផា «អឺះ ពឹ អាញ់ ចឹង ប៉្រគ័ ពួយ ប៉ានឹរ អីស រ៉ះ អា»។ ៣១ កេះណោះ វគ័ យ៉ាកុប កាប ណាវ្គ ផា «គន ហគ់ អីស ម៉ត់ លូ អាញ់»។ យូស៊ែប កា ម៉ត់ លូ អ៊ែ តាទឹច។ វគ័ យ៉ាកុប កា មូប កល់ ប៉ានេ ប‌៉្រ័ះ ហះ គ្រេ ចារ អ៊ែ តៃប។

៤៨

សារ វគ័ យ៉ាកុប ប៉រ់ សារ ដាគ់ អន់ កា ម៉ាណាសេ លូ អេប៉្រាអ៊ីម

១ ឡៃង ឡឹង ណោះ ពូ ឡាំ រ៉ះ កា យូស៊ែប ផា «ពឹ អីស អីគ»។ យូស៊ែប កា ឡាំ ហៃ ពឹ អ៊ែ ទ្រុង ឡាំ ទឹប គន កាម៉ាក័ អ៊ែ ពៀរ ដូវ សិច ម៉ាណាសេ លូ អេប៉្រាអ៊ីម ឡាំ អន់ឌូ ដេល។ ២ ពូ រ៉ះ កា វគ័ យ៉ាកុប ផា «គន អីស យូស៊ែប ឡាំ ហៃ អីស»។ អ៊ែ កា ខំ រ៉ូល័ អ្យូវ អង់អ្វៃ។ ៣ យ៉ាកុប រ៉ះ កា យូស៊ែប ផា «ប‌៉្រ័ះ ប៊កកាតយ័ ឡាក់ ទី អំរ៉ាញ អឺញ តីស ហ៊្លត ឡឹង ពូ អ៊ែ តាំបាង ឡាកោ អន់ អាញ់ ប៉ប័ ប៉ាគ់ ស្រុក លូស ពឹង ប៉ាថេត កាណាន ពែ កេះណោះ អន់ សារ ដាគ់ កា អាញ់។ ៤ អ៊ែ រ៉ះ ផា "អាញ់ ចឹង ប៉្រគ័ អន់ អីស ទី គន សោ អៀង កើត សុនសាត អៀង ដេល អាញ់ ចឹង មប ប៉ាថេត កាណាន អា អន់ កា ផូង័ វ៉ាច់ អីស ប៉្រគ័ ប៉ាថេត អន់ឌែ លើយ"។ ៥ កិញអៀ អា គន អីស អេប៉្រាអ៊ីម លូ ម៉ាណាសេ ពៀរ ដូវ អា អន់ឌែ កើត ពឹង ប៉ាថេត អ៊ីស៊ីប អន់ទ្រួល ឡឹង អាញ់ បើ ទឹល ប៉ាគ់ អា។ ត្រគ់ យ៉ាប ផា គន អាញ់ ឡាក់ កា រូបេន លូ ស៊ីមៀន ដេល។ ៦ ប៉ាគ់ គន អីស ចឹង កើត លឺក អន់តីគ ទៀ ណាវ្គ ណោះ អីស ផា គន អីស។ គន អីស ចឹង កើត អន់តីគ ទៀ អន់ឌែ ចឹង ទី ប៉ាដក់ ប៉ាជៀ តេះ តាម រួម អន់ឌូ លូ អេប៉្រាអ៊ីម លូ ម៉ាណាសេ។ ៧ ផះ អាញ់ សឹត ឡឹង ចារ តាវ៉ាង័ តាំងលេ ពៀរ រ៉ាជែល មើគ អីស អ៊ែ តោ័ ក្យាម័ ស្រុក អេប៉្រាតា ពឹង ប៉ាថេត កាណាន អាញ់ ឡាងត រ៉ាំបីស កាខាក់ កា អ៊ែ។ អាញ់ តប់ ប៉ាទ្រូ មើគ អីស រទ្រង ឡាំ ប៉ាគ់ ស្រុក អេប៉្រាតា»។ កិញអៀ ពូ អើ ស្រុក បេតាលេហិម ណោះ ហង។

៨-១០ ផះ រ៉ាំងវ៉ាង ណោះ វគ័ យ៉ាកុប ក្រាគ់ កេះ ម៉ាត់ អ៊ែ កា អូ សូវ តាតារ ហៃ កាណាគ័ ញ៉ា កា អូ សូវ ប៉ប័ អុះ។ អ៊ែ ប៉ាញ់ចាក័ ហៃ គន កាម៉ាក័ យូស៊ែប លូ អំប៉ញ់ ផា «ពឿ មួត ពៀរ ដូវ អា ?» យូស៊ែប តើល ផា «អន់ឌែ អា គន អាញ់ កើត ប៉ាគ់ អា ឡាក់ ប‌៉្រ័ះ ប៊កកាតយ័ អន់ កា អាញ់»។ វគ័ យ៉ាកុប កាប ផា «អីស ប៉្រើ អន់ឌែ ម៉ុត អ្វៃ ក្យាម័ អាញ់ អា អាញ់ ចឹង ប៉រ់ សារ ដាគ់ ឡឹង ប‌៉្រ័ះ អន់ កា អន់ឌែ»។ យូស៊ែប កា ប៉ាណាំ គន អ៊ែ ម៉ុត អ្វៃ ក្យាម័ ពឹ អ៊ែ យ៉ាកុប កា គ្វែត ចុំ សោ អ៊ែ។ ១១ កេះណោះ យ៉ាកុប កាប លូ យូស៊ែប ផា «ផះ ណោះ ពែ អាញ់ អូ ទី ម៉ឹង ផា ចឹង ប៉ប័ ម៉ាត់ គន អាញ់ អុះ ហះកា កិញអៀ អា ប‌៉្រ័ះ ប៊កកាតយ័ អន់ អាញ់ ប៉ប័ ទឹប គន អីស ដេល»។ ១២ យូស៊ែប អ្យក់ ឡាច់ គន អ៊ែ ឡឹង សានែង ជុង ពឹ អ៊ែ កេះណោះ ជន តាកុល មូប កល់ ទឹះ តេះ។ ១៣ កេះណោះ យូស៊ែប កា ប៉ាណាំ គន អ៊ែ ទិ ពៀរ ម៉ុត អ្វៃ ក្យាម័ ពឹ អ៊ែ ណាវ្គ។ តី សាម៉ា យូស៊ែប ចឹក អេប៉្រាអ៊ីម អន់ អ្វៃ គែង សាំងអ្យោ វគ័ យ៉ាកុប តី សាំងអ្យោ ចឹក ម៉ាណាសេ អន់ អ្វៃ គែង សាម៉ា យ៉ាកុប។ ១៤ កេះណោះ វគ័ យ៉ាកុប កា ប៉ាខាត់ តី អ៊ែ តី សាម៉ា សាប៉ាគ់ ពឹង កល់ អេប៉្រាអ៊ីម ឡាក់ អុះ តី សាំងអ្យោ សាប៉ាគ់ ពឹង កល់ ម៉ាណាសេ ឡាក់ ម៉ី *។ ១៥ កេះណោះ អ៊ែ ប៉រ់ សារ ដាគ់ អន់ កា អន់ឌែ ផា៖

«អឺ ប‌៉្រ័ះ ប៊កកាតយ័ ឡាក់ វគ័ អាប៉្រាហាំ លូ ពឹ អាញ់ អ៊ីសាក់ រ៉ាប់ សឿ

អីស រ៉ាំងហៃ អាញ់ ឡឹង កើត លើយ ទឹល រ៉ប់ ដារ់ អា។

១៦ អីស តង័ អាញ់ គ្រឹប សារ អូ ដាគ់។

កិញអៀ ប៉រ់ អីស អន់ សារ ដាគ់ កា សាស្វា ពៀរ ដូវ អា

ភឿ ប៉្រគ័ អន់ ពូ កាចាំង សិច អាញ់

លូ សិច វគ័ អាប៉្រាហាំ លូ សិច ពឹ អាញ់ អ៊ីសាក់។

អន់ អន់ឌែ កើត អៀង កាខាក់ អ្វៃ ពឹង អង់កក់ តេះ អា»។

១៧ យូស៊ែប ប៉ប័ ពឹ អ៊ែ សាប៉ាគ់ តី សាម៉ា ពឹង កល់ អេប៉្រាអ៊ីម នីណោ័ះ អូ ត្រគ់ ពុត អ៊ែ អុះ អ៊ែ អ្យក់ ឡាច់ តី ពឹ អ៊ែ ឡឹង កល់ អេប៉្រាអ៊ីម ចឹង ចៃគ ពឹង កល់ ម៉ាណាសេ។ ១៨ យូស៊ែប រ៉ះ កា ពឹ អ៊ែ ផា «អូ ត្រគ់ នីអៀ អុះ ពឹ ម៉ី អ៊ែ អ្វៃ គែង អា ប៉រ់ អីស សាប៉ាគ់ តី សាម៉ា ពឹង កល់ អ៊ែ គែង អា» ១៩ ហះកា វគ័ យ៉ាកុប ប៉ាគែក ផា «ពឹ អ្លុ កេះ កា ម៉ាណាសេ ឡាក់ ម៉ី គន។ អ៊ែ កា ចឹង ទី សុនសាត ម៉ោញ កើត ឡាច់ ឡឹង អ៊ែ ដេល។ ហះកា អុះ អ៊ែ ចឹង កើត សុនសាត ម៉ោញ ឡាក់ អៀង ហ៊្លត ឡឹង អ៊ែ ណាវ្គ ឃឺ ផូង័ វ៉ាច់ អេប៉្រាអ៊ីម ចឹង កើត សុនសាត អៀង ហង»។ ២០ ដារ់ ណោះ អ៊ែ ប៉រ់ សារ ដាគ់ អន់ កា សាស្វា ពៀរ ដូវ ណោះ ផា៖

«សុនសាត អ៊ីស្រាអ៊ែល ចឹង យរ សិច អន់ដីស ប៉រ់ សារ ដាគ់ អន់ កា គួប សោប ផា៖

អន់ ប‌៉្រ័ះ ប៊កកាតយ័ អន់ សារ ដាគ់ កា អីស អៀង ឡាក់ កា អេប៉្រាអ៊ីម លូ ម៉ាណាសេ ដេល»។

វគ័ យ៉ាកុប អើ សិច អេប៉្រាអ៊ីម អន់ទ្រួល ឡឹង ម៉ាណាសេ។

២១ យ៉ាកុប រ៉ះ កា យូស៊ែប ផា «ហៃ អាញ់ ក្យាម័ ចឹង តោ័ កេះ ហះកា ប‌៉្រ័ះ ប៊កកាតយ័ អ្វៃ អន់ឌូ លូ រ៉ាំងហៃ អន់ដីស ទិឌូ ដេល។ អ៊ែ ចឹង ប៉ាណាំ អន់ដីស សឹត ប៉ាគ់ ប៉ាថេត វគ័ យ៉ាគ់ អន់ដីស ទៅ ណាវ្គ ដេល។ ២២ អាញ់ ចឹង អន់ តេះ កា អីស ម៉ោញ ចានែក ណាវ្គ ហ៊្លត ឡឹង អុះ ម៉ី អីស ឃឺ ប៉ានឹម ស៊ីគែម ឡាក់ អាញ់ អ្យក់ ឡឹង សុនសាត អាម៉ូរី លូ ដាវ លូ ស្រាគ់ ឡាកោ អាញ់ តាំងឡា»។

៤៩

សារ វគ័ យ៉ាកុប ប៉រ់ សារ ដាគ់ អន់ កា គន សោ អ៊ែ

១ កេះណោះ វគ័ យ៉ាកុប អើ គន អ៊ែ ទិណោ័ះ លូ រ៉ះ ផា «ហគ់ អន់ដីស ពឹះ ប៉ាតុំ គួប សោប ទិឌូ អាញ់ ចឹង រ៉ះ អន់ កា អន់ដីស អ្លុ ឡឹង សារ ឡាក់ ចឹង ត្រគ់ កើត ពឹះ ពឹង គន សោ អន់ដីស ប៉ាគ់ យ៉ាង័ តោ ទៀ។

២ អឺ គន យ៉ាកុប ហគ់ អន់ដីស ពឹះ ប៉ាតុំ គួប

កេះណោះ សាំយ៉ាំង អាញ់ ឡាក់ ពឹ ពិ។

៣ អឺ រូបេន អីស ឡាក់ គន គុល អាញ់ ឡាក់ កើត អន់ទ្រួល ឡឹង ពូ

ផះ អាញ់ អ្វៃ រ៉ាំងហាវ ទី សាងុំ សើគ ពែ។

អីស ឡាក់ ប៉ាណូស ហ្យាំង សាឡាច់ លូ ទី អំរ៉ាញ ហ៊្លត ឡឹង ពូ។

៤ អីស ឡាក់ កា ទៀក ហូរ័ អូ អ្លុ តាវ

ទឹល នីណោ័ះ អីស ចឹង អូ ទី ប៉្រគ័ ម៉ៃគ ពូ អុះ

ខង អីស អន់តុង តៃប លូ កាម៉ាញ់ ក្យង់ អាញ់

ណោះ ហង អីស ប៉្រគ័ យច លូ អាញ់។

៥ កាប៉ាច់ ស៊ីមៀន លូ លេវី

អន់ឌែ អុះ ម៉ី ប៉ាណាំ គួប ប៉្រគ័ សារ ប៉ាអ្យប់ ខូយ កាខាក់។

៦ អាញ់ អូ រែវ ពុត ប៉្រគ័ សារ អូ ដាគ់ លូ អន់ឌែ អុះ

អាញ់ កា អូ ចៃ ម៉ុត លួម អន់ឌូ លូ អន់ឌែ ដេល

ខង ផា អន់ឌែ អឺក អន់ឌែ ប៉ាន់តោ័ ប៉ាណូស

ផា អន់ឌែ ហោក រ៉គ់ អន់ឌែ កោះ រ៉ាណាញ់ ជួន រ៉ក់។

៧ អាញ់ ប៉ាស្យាប កា សារ អន់ឌែ អឺក ណោះ

ខង អន់ឌែ ប៉ាអ្យប់ ខូយ យ៉ឹប។

អាញ់ ចឹង អន់ គន សោ អន់ឌែ ពៀរ ដូវ ណោះ ក្លះ ឡឹង អុះ ម៉ី អន់ឌែ

លូ អាញ់ ចឹង អូ អន់ ចារ កា អន់ឌែ កាណុង ផូង័ វ៉ាច់ យ៉ាកុប»។

៨ កេះណោះ អ៊ែ ផា៖

«អឺ យូដា អុះ ម៉ី អីស ចឹង ប៉ានេ តាគ់ អំប៉ោក អីស

អីស ចឹង ទី អំរ៉ាញ អឺញ

ទី ទ្រង អីស លូ មួត តាម៉ឺរ

អុះ ម៉ី អីស អន់ឌែ ចឹង ជន តាកុល សាំប‌៉័ះ អីស ដេល។

៩ អឺ យូដា អីស ឡាក់ កា ប៊ក ផះ ប៉ាញ័ តាម័ សឹត ឡឹង កាប់ សា អ្យាំ

អីស ឡាក់ កា ប៊ក តីស ប៊ក ក្រាគ់

អ៊ែ តៃប កាតាម ប៉្វាន័ កាតាម

អូ ទី ពឿ ខឹន រ៉ោ អ៊ែ អុះ។

១០ ផូង័ វ៉ាច់ យូដា ចឹង ប៉្រគ័ សាដាច់ លើយ

អូ ទី ហ៊្យង អុះ

និះ ទឹល គន សោ ម៉ោញ ដូវ ណាវ្គ ចឹង ហាវ ប៉្រគ័ សាដាច់

ប៉ាសុន ទិឌូ កា ចឹង ម៉ុត គែង អ៊ែ។

១១ តេះ អ៊ែ ចឹង ដាគ់ សាណា ខាក់

ណោះ ហង បះ អ៊ែ ចឹង កត់ លៀ ពឹង តើម អង់កាច។

តាពែ ប៉្លៃ អង់កាច អ៊ែ ចឹង ហូរ័ ឡាក់ កា ទៀក

ណោះ ហង បះ អ៊ែ ចឹង ប៉ីស ខោ អាវ លូ ទៀក តាពែ។

១២ ម៉ាត់ អ៊ែ ម៉ូ ក្វា ឡឹង តាពែ ប៉្លៃ អង់កាច

សាណាញ់ អ៊ែ បាក ក្វា ឡឹង ទៀក តុះ រ៉ក់។

១៣ កាប៉ាច់ សេប៊ូលុន អ៊ែ ចឹង អ្វៃ រហាង សាឡីគ សាឡាយ

អ៊ែ ចឹង ទី ចារ ដាគ់ សាំរ៉ាប់ កត់ កាំប៉ាន់។

គួយ ព្រី ទៀក សេប៊ូលុន តីស កាខាក់ ទឹល មឿង ស៊ីដូន។

១៤ កាប៉ាច់ អ៊ីសាខារ វ៉ឹច លូ លៀ តីស សាងុំ តៃប ទឹប កាប៉ោ ពៀរ ពឹង អង់កក់ *។

១៥ អ៊ីសាខារ ឃឹត ផា ចារ អ៊ែ រ៉ាឡូវ ណោះ ដាគ់ ខាក់

ផា អ្វៃ ពឹង ស្រុក ណោះ ឃឺ ដាគ់ សាណុក ដេល។

ទឹល នីណោ័ះ អ៊ែ មូប ឡាកោ អន់ ពូ ចៃគ ងង ប៉ាទុក កាណាគ័

លូ អន់ ពូ យរ អ៊ែ ឡាក់ កា ទុច។

១៦ កាប៉ាច់ ដាន់ អ៊ែ ចឹង រ៉ាំងហៃ ប៉ាសុន អ៊ែ ទៅ

ឡាក់ កា ផូង័ វ៉ាច់ អ៊ីស្រាអ៊ែល អន់ទៀគៗ រ៉ាំងហៃ ប៉ាសុន អន់ឌែ ដេល។

១៧ ដាន់ អ៊ែ វ៉ឹច លូ ពិះ ចាក រទ្រង

ឡាក់ កា ពិះ ប្លក់កាង ក្យាគ់ ចោះ ជុង សេះ

ប៉្រគ័ អន់ កា បក់ ជិះ សេះ ឡិ កាតាង។

១៨ អឺ ប‌៉្រ័ះ ប៊កកាតយ័  អាញ់ ម៉ឹង អីស ហង ចឹង តង័ អន់ ញឹន រ៉ីស។

១៩ កាប៉ាច់ កាត តាហាន ពូ អន់ទៀគ ចឹង ឡាំ តាកូះ ប្ល‌៉័ះ លូ កាំឡាំង អ៊ែ

ហះកា អ៊ែ ចឹង ម៉ុត តាកូះ លូ តាហាន ណោះ ទ្រង អង់កក់ ពូ។

២០ កាប៉ាច់ អាស៊ើរ តេះ អ៊ែ ដាគ់ សាណា ខាក់

អ៊ែ ចឹង ប៉្រគ័ សាណា ប៉ាអាំៗ អន់ កា សាដាច់។

២១ កាប៉ាច់ ណាប់ថាលី អ៊ែ ឡាក់ កា ជ្វេ យ៉ង់ សាតាក់ ប៉ាប៉្លង់ តាម ពុត ប៉ិច

កេះណោះ ប៉ាំងកើត គន ដាគ់ ឡាយ៉ាម័។

២២ កាប៉ាច់ យូស៊ែប ពៀប ឡាក់ កា ចាណាត់ តើម អ៊្លង ចាត់ ហះ ហាង ទៀក

តាំងកង់ អ៊ែ ចាំងហីគ ឡឹង ប៉ាន់ទៀយ មឿង។ †

២៣ មួត តាម៉ឺរ ប៉ាណាំ គួប ណាំង សារ លូ យូស៊ែប

អន់ឌែ ប៉ាញ់ អ៊ែ លូ ស្រាគ់។

២៤ ហះកា ស្រាគ់ យូស៊ែប រ៉ាក់ កេង

តី អ៊ែ កា តាំរ៉ាល់ ប៉្រាល់ ដេល

ខង ប‌៉្រ័ះ អាញ់ ឡាក់ ទី អំរ៉ាញ អឺញ តង័ អ៊ែ

ប‌៉្រ័ះ ប៊កកាតយ័ អ៊ែ រ៉ាំងហៃ រង លូ ប៉ងកាន់ សុនសាត អ៊ីស្រាអ៊ែល តាទឹច។

២៥ អន់ ប‌៉្រ័ះ អាញ់ តង័ អីស

ប៉រ់ ប‌៉្រ័ះ ឡាក់ ទី អំរ៉ាញ អឺញ ហ៊្លត ឡឹង ពូ អន់ សារ ដាគ់ កា អីស

លូ អន់ ទៀក បី ឡឹង ប៉្លៃង

លូ អន់ ទី ទៀក អន់ដូង័ ទៀក ទ្រូង។

អន់ អីស ទី គន សោ អៀង

លូ ទី កាណាគ័ រង អៀង ដេល។

២៦ សារ ដាគ់ អាញ់ ប៉រ់ អន់ កា អីស អា អន់ ដាគ់ តីស លឺន ឡឹង ប៉ានឹម ‡

លូ ចាំងហីគ ក្វា ឡឹង កល់ ប៉ានឹម ឡាក់ អ្វៃ លើយ។

អន់ សារ ដាគ់ ទិ អា ទី ទិ កា យូស៊ែប

ឡាក់ ប‌៉្រ័ះ ប៊កកាតយ័ រ៉ើស អន់ ប៉្រគ័ ម៉ៃគ អុះ ម៉ី អ៊ែ។

២៧ បេនយ៉ាមីន អ៊ែ ខូយ តាកេះ

ឡាក់ កា សូ ព្រី ណាំង កាប់ សា អ្យាំ រ៉ប់ កាំលឺ

លូ អ្យក់ សឹត ជែក អន់ កា គួប សា ប៉ាគ់ កាង៉ាច»។

២៨ យ៉ាកុប ប៉រ់ សារ ដាគ់ ឡឹង ប‌៉្រ័ះ ប៊កកាតយ័ អន់ កា គន អ៊ែ ទិ ១២ ដូវ ឡាក់ កា អន់ឌែ ចឹង ត្រគ់ ទី។ អន់ឌែ អា ហង ឡាក់ ផូង័ វ៉ាច់ អ៊ីស្រាអ៊ែល ១២ ផូង័ ណោះ។

សារ វគ័ យ៉ាកុប តោ័

២៩ កេះណោះ វគ័ យ៉ាកុប អន់តគ់ រ៉ះ កា គន អ៊ែ ណាវ្គ ផា «អាញ់ ចឹង តោ័ ពួយ វគ័ យ៉ាគ់ អាញ់ ហង។ អន់ដីស ត្រគ់ តប់ អាញ់ ពឹង រ៉ូង័ ហះ សានែង អន់ឌែ ប៉ាគ់ ម៉ីរ វគ័ អេប៉្រូន សុនសាត ហេត តោ។ ៣០ ត្រគ់ តប់ ប៉ាទ្រូ អាញ់ ពឹង ម៉ីរ ប៉ាគ់ ស្រុក ម៉ាកពេឡា ក្យាម័ ចារ វគ័ ម៉ាមរេ ពឹង ប៉ាថេត កាណាន ឡាក់ ម៉ីរ វគ័ អាប៉្រាហាំ តាច់ ឡឹង វគ័ អេប៉្រូន សាំរ៉ាប់ ចារ តប់ ប៉ាទ្រូ។ ៣១ ពឹង ចារ ណោះ ហង ពូ តប់ វគ័ អាប៉្រាហាំ លូ កាម៉ាញ់ អ៊ែ យ៉ាគ់ សារ៉ា ទឹប ពឹ អាញ់ អ៊ីសាក់ លូ មើគ អាញ់ រេបិកា។ អាញ់ កា តប់ លេអា ហះ ចារ ណោះ ដេល។ ៣២ ម៉ីរ លូ រ៉ូង័ ណោះ វគ័ អាប៉្រាហាំ តាច់ ឡឹង សុនសាត ហេត»។ ៣៣ វគ័ យ៉ាកុប អន់តគ់ រ៉ះ កា គន ទិ កេះ អ៊ែ តៃប ពឹង គ្រេ ណាវ្គ កេះណោះ កាតាច់ កាស៊ែ តាំងហើម តោ័ ពួយ វគ័ យ៉ាគ់ អ៊ែ ហង។

៥០

១ យូស៊ែប ញ៉ាំ គ្វែត ចុំ ពឹ អ៊ែ លូ ហូរ័ ទៀក ម៉ាត់ ត្រគ់ ម៉ូះ ម៉ាត់ ពឹ អ៊ែ។ ២ កេះណោះ យូស៊ែប ប៉្រើ មួត ម៉ូអ្យា អ៊ែ ចាឡប់ អន់ហ៊្នង ប៉ាទ្រូ ពឹ អ៊ែ ជែ អន់ អោម។ មួត ម៉ូអ្យា កា ប៉ាណាំ គួប ចាឡប់ អន់ហ៊្នង ប៉ាទ្រូ វគ័ យ៉ាកុប តាទឹច។ ៣ អន់ឌែ អ្វៃ ប៉្រគ័ ង៉ារ អន់ហ៊្នង ប៉ាទ្រូ ណោះ ទុញ ៤០ ដារ់។ សុនសាត អ៊ីស៊ីប ប៉ាណាំ គួប អ្វៃ ឃឹត រ៉ាំបីស កា ប៉ាទ្រូ វគ័ យ៉ាកុប ណោះ ទុញ ៧០ ដារ់។ ៤ ទឹល គ្រឹប ដារ់ ពូ អ្វៃ ឃឹត រ៉ាំបីស កេះ យូស៊ែប រ៉ះ កា មួត បក់ អ្វៃ ប៉្រគ័ កាន លូ សាដាច់ ផា «អឺ អុះ ម៉ី ផា អន់ដីស តាប៉ាប តាប៉ុន កា អាញ់ តាទឹច ប៉រ់ អន់ដីស រ៉ះ ប៉ានឹរ អាញ់ អា កា សាដាច់ ណើ។ ៥ ផះ ពឹ អាញ់ អ្វៃ រ៉ីស ពែ អ៊ែ រ៉ះ ផា "អាញ់ ក្យាម័ ចឹង តោ័ កេះ គន។ ប៉រ់ អីស ម៉ត់ ផា ចឹង ឡាំ តប់ ប៉ាទ្រូ អាញ់ ប៉ាគ់ ប៉ាថេត កាណាន តោ កាណុង រ៉ូង័ ឡាក់ អាញ់ ទី ទ្រៀម កេះៗ"។ ទឹល នីណោ័ះ អាញ់ ប៉រ់ ឡាំ តប់ ប៉ាទ្រូ ពឹ អាញ់ អា ហិ។ កេះ តប់ អាញ់ ចឹង សឹត ប៉ាគ់ អា ណាវ្គ»។ ៦ សាដាច់ តើល ផា «ឡាំ តប់ ប៉ាទ្រូ ពឹ អីស ណោះ ពិ ប៉្រគ័ ឡាក់ កា អ៊ែ ប៉្រើ អីស ម៉ត់ ណោះ ហង»។

៧ ផះ យូស៊ែប ឡាំ តប់ ពឹ អ៊ែ ណោះ មួត អ្វៃ ប៉្រគ័ កាន ពឹង ចារ សាដាច់ ទឹប មួត ក្រាគ់ មួត រ៉ាតីស ពឹង ប៉ាថេត អ៊ីស៊ីប កា ឡាំ អន់ឌូ ដេល។ ៨ ហី ក្រាន យូស៊ែប លូ ហី ក្រាន ពឹ អ៊ែ ទិឌូ លូ អុះ ម៉ី អ៊ែ ណោះ កា ឡាំ អន់ឌូ ដេល អ្លាត ដឹង គន សោ លូ តាប៉ល់ ចៀម លូ តាប៉ល់ រ៉ក់ អ្វៃ ពឹង ស្រុក កូស៊ែន ណោះ។ ៩ ទី រ៉ាតេ័ះ លូ ទី មួត តាហាន ជិះ សេះ លូ ទី ប៉ាណូស អៀង កាគឹក កាគួរ ឡាំ អន់ឌូ លូ យូស៊ែប ណោះ។ ១០ ប៉ាគ់ ទឹល ស្រុក អាថាត់ ចារ ពូ ប៉្រះ ពៀ គែង ដារ់ ឡាច់ ទៀក ទ្រូង យដាន់ អន់ឌែ ញ៉ាំ អង់ហ្យាំង រ៉ាវ៉ើក ថើក កាខាក់។ យូស៊ែប អ្វៃ ញ៉ាំ សោក កា ពឹ អ៊ែ ហះ ណោះ ទុញ តាំប៉ើះ ដារ់។ ១១ សុនសាត កាណាន បក់ អ្វៃ ពឹង ស្រុក ណោះ អន់ឌែ ប៉ប័ ពូ អង់ហ្យាំង ញ៉ាំ កាខាក់ កា ប៉ាទ្រូ យ៉ាកុប ពឹង ចារ ប៉្រះ ពៀ ណោះ។ អន់ឌែ កា កាប ផា «យើយ សុនសាត អ៊ីស៊ីប ទី កាន ចុនចៃ ខាក់ អ៊ិះ» ញន ខ ណោះ ហង បះ ពូ អន់ សិច ចារ គែង ដារ់ ឡាច់ ទៀក ទ្រូង យដាន់ ណោះ ផា អេបិល មីសារ៉ៃម *។ ១២ គន សោ វគ័ យ៉ាកុប អន់ឌែ ប៉ាណាំ គួប ប៉្រគ័ ពួយ ប៉ានឹរ ពឹ អន់ឌែ អន់តគ់ រ៉ះ ពែ ហង។ ១៣ អន់ឌែ កា អ្យក់ សឹត ប៉ាទ្រូ ពឹ អន់ឌែ ប៉ាគ់ ប៉ាថេត កាណាន កេះណោះ តប់ កាណុង រ៉ូង័ ពឹង ម៉ីរ ប៉ាគ់ ស្រុក ម៉ាកពេឡា ក្យាម័ ចារ ម៉ាមរេ ឡាក់ ម៉ីរ វគ័ អាប៉្រាហាំ តាច់ ឡឹង វគ័ អេប៉្រូន សុនសាត ហេត សាំរ៉ាប់ ចារ តប់ ប៉ាទ្រូ ណោះ ហង។ ១៤ ឡៃង ឡឹង តប់ ប៉ាទ្រូ កេះៗ យូស៊ែប លូ អុះ ម៉ី អ៊ែ លូ កាំឡាំង ឡាក់ ឡាំ តប់ ប៉ាទ្រូ ពឹ អ៊ែ ណោះ កា សឹត ប៉ាគ់ ប៉ាថេត អ៊ីស៊ីប ណាវ្គ។

សារ យូស៊ែប តោ័

១៥ ម៉ីៗ យូស៊ែប ហៃ កា ពឹ អន់ឌែ តោ័ កេះ អន់ឌែ កា កាប លូ គួប ផា «ចាបះ កា យូស៊ែប ចឹង អឺក កា ពិន លូ អ៊ែ ចឹង តូ គ្រឹប សារ អូ ដាគ់ ឡាក់ ពិន ប៉្រគ័ កា អ៊ែ ពែ ហង តាម ហៃ»។ ១៦ ទឹល នីណោ័ះ ម៉ីៗ យូស៊ែប អន់ឌែ ប៉្រើ ពូ ឡាំ រ៉ះ កា យូស៊ែប នីអៀ «ផះ ពឹ ពិន បើ តោ័ ពែ អ៊ែ អន់តគ់ រ៉ះ ផា ១៧ "អ្យគ័ អន់ដីស រ៉ះ ប៉ានឹរ អាញ់ ផា កា យូស៊ែប 'អឺ គន អីស ជែ អ្យក់ យ៉ូ សារ អូ ដាគ់ លូ បាប ឡាក់ ម៉ីៗ អីស ប៉្រគ័ កា អីស ណោះ' "។ ញឹន ប៉្រគ័ អូ ដាគ់ កា អីស កេង តាទឹច ហះកា កិញអៀ អា ប៉រ់ អីស តាប៉ាប តាប៉ុន កា ញឹន ណើ ខង ញឹន ឡាក់ ទុច ប‌៉្រ័ះ ប៊កកាតយ័ ឡាក់ ពឹ ពិន ឃើយ អ្យិល កូត័ ណោះ ដេល»។ យូស៊ែប កាតាំង ពូ រ៉ះ នីណោ័ះ អ៊ែ កា ញ៉ាំ។ ១៨ កេះណោះ ម៉ីៗ យូស៊ែប អន់ឌែ ឡាំ ឡាកោ អន់ឌែ ទៅ ឡគ ប៉ាគ់ យូស៊ែប ណោះ អន់ឌែ ប៉ាណាំ គួប ជន តាកុល សាំប‌៉័ះ ហះ ជុង យូស៊ែប លូ កាប ផា «ញឹន ចឹង ប៉្រគ័ ទុច អីស កាតាម អុះ»។ ១៩ យូស៊ែប រ៉ះ កា អន់ឌែ ផា «ជែ អ្យូគ អាញ់ អូ ចៃគ ថូត អន់ដីស តាង ប‌៉្រ័ះ ប៊កកាតយ័ អុះ។ ២០ អន់ដីស ប៉ាណាំ គួប ឃឹត ប៉្រគ័ អូ ដាគ់ កា អាញ់ ផះ អន់ទ្រួល ពែ ហះកា ប‌៉្រ័ះ ប៊កកាតយ័ ប៉្រគ័ អន់ សារ អូ ដាគ់ ណោះ កើត ដាគ់ កេះ ឡាក់ កា ពិន ទី ប៉ប័ ដារ់ អា ហង។ ប‌៉្រ័ះ ប៊កកាតយ័ ទី តង័ ប៉ាណូស អៀង អន់ អ្វៃ រ៉ីស»។ ២១ យូស៊ែប កាប ប៉ាឡោម ពុត ពៀក មួត ម៉ីៗ អ៊ែ ដាគ់ៗ ប៉ាឡឹងៗ អ៊ែ ផា «កិញអៀ អា អន់ដីស ជែ អ្យូគ អាញ់ ចឹង តង័ សិម អន់ដីស លូ គន សោ អន់ដីស ដេល»។

២២ យូស៊ែប លូ គន សោ ពឹ អ៊ែ អន់ឌែ អ្វៃ ពឹង ប៉ាថេត អ៊ីស៊ីប ណោះ ហង។ យូស៊ែប អ្វៃ រ៉ីស ទី ១១០ សាណាំ។ ២៣ យូស៊ែប តាន័ ប៉ប័ សោ អ៊ែ គន អេប៉្រាអ៊ីម លូ តាន័ ប៉ប័ សោ ចិច អ៊ែ ឃឺ គន ម៉ាគីរ ឡាក់ សោ ម៉ាណាសេ លូ ទី ពៅ ពឹង ព្លូ អ៊ែ ដេល។ ២៤ យូស៊ែប រ៉ះ លូ អុះ ម៉ី អ៊ែ ផា «អាញ់ ក្យាម័ ចឹង តោ័ ហង ហះកា ប‌៉្រ័ះ ប៊កកាតយ័ ចឹង ជឹរ តង័ អន់ដីស ណាវ្គ ទឹប អ៊ែ ចឹង ប៉ាណាំ អន់ដីស ឡាច់ ឡឹង ប៉ាថេត អ៊ីស៊ីប អា សឹត ប៉ាគ់ ប៉ាថេត កាណាន ឡាក់ ប‌៉្រ័ះ ប៊កកាតយ័ ម៉ត់ ចឹង អន់ កា វគ័ អាប៉្រាហាំ លូ អ៊ីសាក់ លូ យ៉ាកុប»។ ២៥ កេះណោះ យូស៊ែប រ៉ះ កា គន សោ យ៉ាកុប ផា «ហគ់ អន់ដីស ម៉ត់ លូ អាញ់។ ប៉ាគ់ ប‌៉្រ័ះ ប៊កកាតយ័ ជឹរ តង័ អន់ដីស ទៀ អន់ដីស ត្រគ់ អ្យក់ ឡាច់ កាន់តីង ប៉ាទ្រូ អាញ់ ឡឹង ប៉ាថេត អា អ្យក់ សឹត អន់ឌូ លូ អន់ដីស ដេល»។ ២៦ យូស៊ែប តោ័ ណោះ អ៊ែ អាញុ ១១០ សាណាំ។ ពូ ចាឡប់ អន់ហ៊្នង ចៃគ កាណុង ឡោង កេះណោះ គម រ៉ាន់ដាប់ ពឹង ប៉ាថេត អ៊ីស៊ីប ណោះ ហង។

* ១:២៦ ១:២៦ អាញ់ ពៀគ គុល «ពិន»។

* ២:១៥ ២:១៥ អាដាំ ទី ណី ផា «ប៉ាណូស»។

† ២:២៣ ២:២៣ អង់កាន់ ពៀគ ហេព្រឺ អន់ កា អង់កាន់ វ៉ឹច លូ ពៀគ កាម៉ាក័ ដេល។

* ៣:២០ ៣:២០ អេវ៉ា វ៉ឹច លូ ពៀគ ហេព្រឺ ឡាក់ ទី ណី ផា «អន់ រ៉ីស»។

* ៤:១ ៤:១ កាអ៊ីន វ៉ឹច លូ ពៀគ ហេព្រឺ ឡាក់ ទី ណី ផា «ទី»។

† ៤:៤ ៤:៤ គុន តាឡាប័ ឃើយ សុនសាត ពូ ឃឺ ពូ អ្យក់ ប៉ុង ដាគ់ ខាក់ ពុះ រ៉ាម៉ះ ប‌៉្រ័ះ។

‡ ៤:១៦ ៤:១៦ ណូត ទី ណី ផា «ចាក ឡង់លែ»។

§ ៤:២៥ ៤:២៥ សេត វ៉ឹច លូ ពៀក ហេព្រឺ ឡាក់ ទី ណី ផា «ចៃគ» លើ «អន់»។

* ៥:២ ៥:២ «ប៉ាណូស» ពៀគ គុល «អាដាំ»។

† ៥:២៩ ៥:២៩ ណូអេ វ៉ឹច លូ ពៀគ ហេព្រឺ ឡាក់ ទី ណី ផា «រ៉ាឡូវ»។

* ៦:២ ៦:២ មួត ប‌៉្រ័ះ ប៊កកាតយ័ ទី ប៉ាំងកើត ពៀគ គុល «មួត គន កាម៉ាក័ ប‌៉្រ័ះ ប៊កកាតយ័»។ បក់ អន់ដា ផា មួត អា ឃឺ ប៊យ ប‌៉្រ័ះ បក់ អន់ដា ណាវ្គ ផា គន សោ ផូង័ វ៉ាច់ វគ័ សេត។

* ៩:៦ ៩:៦ ពៀគ គុល «ប៉ាណូស បក់ តាគ់ អង់ឡាច់ ផាម ពូ ពូ ចឹង តាគ់ អង់ឡាច់ ផាម អ៊ែ»។

* ១១:៩ ១១:៩ បាប៊ីឡូន ពៀគ គុល «បាបិល» ទី ណី ផា «ក្លះ អន់ តាងៗ»។

† ១១:២៧ ១១:២៧ ថេរ៉ា ឡាក់ ផូង័ វ៉ាច់ វគ័ សិម។

* ១៦:៧ ១៦:៧ ប‌៉្រ័ះ ប៊កកាតយ័ ពៀគ គុល «ប៊យ ប‌៉្រ័ះ ប៊កកាតយ័ »។ ខ ៩ កា និះទៅ ដេល។

† ១៦:៨ ១៦:៨ ប‌៉្រ័ះ ប៊កកាតយ័ តាំបាង ឡាកោ ឡាក់ កា ប៉ាណូស ពៀគ គុល «អ៊ែ»។

‡ ១៦:១១ ១៦:១១ អ៊ីសាម៉ាអ៊ែល ទី ណី ផា «ប‌៉្រ័ះ កាតាំង»។

§ ១៦:១៤ ១៦:១៤ ទៀក ឡាហាយ រយ ទី ណី ផា «ទៀក ម៉ះ ប‌៉្រ័ះ រ៉ីស ឡាក់ ហៃ អាញ់»។

* ១៧:៥ ១៧:៥ អាប៉្រាហាំ វ៉ឹច លូ ពៀគ ហេព្រឺ ឡាក់ ទី ណី ផា «ពឹ អៀង សុនសាត»។

* ១៨:២៧ ១៨:២៧ ប៉ាណូស អូ តាឡា អូ តាឡយ ពៀក គុល «តេះ អំហ្មូវ»។

* ១៩:២២ ១៩:២២ សូអា ទី ណី ផា «ថិ»។

* ២១:៣ ២១:៣ អ៊ីសាក់ ទី ណី ផា «អ៊ែ កាកីក»។

† ២១:១៧ ២១:១៧ អ៊ែ ពៀគ គុល «ប៊យ ប‌៉្រ័ះ»។

‡ ២១:១៧ ២១:១៧ អាញ់ ពៀគ គុល «ប‌៉្រ័ះ ប៊កកាតយ័»។

* ២២:១១ ២២:១១ ប‌៉្រ័ះ ប៊កកាតយ័ ពៀក គុល «ប៊យ ប‌៉្រ័ះ ប៊កកាតយ័ »។ ខ ១៥ កា និះទៅ ដេល។

† ២២:១៤ ២២:១៤ យ៉ះវេះ យិរ៉េះ ទី ណី ផា «ប‌៉្រ័ះ ប៊កកាតយ័ ចឹង មប អន់»។

* ២៥:២០ ២៥:២០ តាំងលេ ពៀរ អា ម៉ោញ សិច អឺប៉្រាត ម៉ោញ សិច ហ៊ីដេគែល។

† ២៥:២៥ ២៥:២៥ អេសាវ ទី ណី ផា «សាសក់»។

‡ ២៥:២៦ ២៥:២៦ យ៉ាកុប ទី ណី ផា «អ៊ែ ក្វារ់ កាន់ទឺល ជុង» លើ «អ៊ែ តាំព្លូង»។

§ ២៥:៣០ ២៥:៣០ អេដំ ទី ណី ផា «កាហ្រី»។

* ២៥:៣១ ២៥:៣១ គុន សុនសាត ពូ គន ឡោងទ្រៀ ត្រគ់ ទី ចានែក ប៉ាដក់ ប៉ាជៀ អៀង ឡឹង ពូ។

* ២៧:២៦ ២៧:២៦ គុន តាឡាប័ ឃើយ សុនសាត ពូ ឃឺ អន់ឌែ ឃើយ ចុំ មើគ ពឹ អុះ ម៉ី។

† ២៧:៣៦ ២៧:៣៦ យ៉ាកុប ទី ណី ផា «អ៊ែ ក្វារ់ កាន់ទឺល ជុង» លើ «អ៊ែ តាំព្លូង»។

* ២៨:២ ២៨:២ គុន តាឡាប័ ឃើយ សុនសាត ពូ អ្លុ ទី អុះ ម៉ី ម៉ោញ យ៉ាគ់ ប៉្រគ័ កាម៉ាញ់។

† ២៨:១៩ ២៨:១៩ បេតអ៊ែល ទី ណី ផា «ហី ប‌៉្រ័ះ»។

* ២៩:១៨ ២៩:១៨ គុន តាឡាប័ ឃើយ សុនសាត ពូ អ្លុ ទី អុះ ម៉ី ម៉ោញ យ៉ាគ់ ប៉្រគ័ កាម៉ាញ់។

† ២៩:៣២ ២៩:៣២ រូបេន ទី ណី ផា «ហៃ គន អា»។ សិច អា វ៉ឹច លូ ពៀគ ហេព្រឺ ឡាក់ ទី ណី ផា «អ៊ែ ប៉ប័ អាញ់ ថុក ញ៉ាក»។

‡ ២៩:៣៣ ២៩:៣៣ ស៊ីមៀន ទី ណី ផា «កាតាំង»។

§ ២៩:៣៤ ២៩:៣៤ លេវី វ៉ឹច លូ ពៀគ ហេព្រឺ ឡាក់ ទី ណី ផា «វ៉ឹន»។

* ២៩:៣៥ ២៩:៣៥ យូដា វ៉ឹច លូ ពៀគ ហេព្រឺ ឡាក់ ទី ណី ផា «ប៉ានេ»។

* ៣០:៦ ៣០:៦ ដាន់ ទី ណី ផា «តាត់ស៊ិន»។

† ៣០:៨ ៣០:៨ ណាប់ថាលី ទី ណី ផា «សារ ប៉ាលួង ម៉ះ អាញ់»។

‡ ៣០:១១ ៣០:១១ កាត ទី ណី ផា «ប៊ុន»។

§ ៣០:១៣ ៣០:១៣ អាស៊ើរ ទី ណី ផា «សាណុក សាវ៉ាក»។

* ៣០:១៨ ៣០:១៨ អ៊ីសាខារ វ៉ឹច លូ ពៀគ ហេព្រឺ ឡាក់ ទី ណី ផា «ខា» លើ «ច្វាល់»។

† ៣០:២០ ៣០:២០ សេប៊ូលុន ទី ណី ផា «អ្យិល កូត័»។

‡ ៣០:២៤ ៣០:២៤ យូស៊ែប ទី ណី ផា «អន់ អ៊ែ ធែម»។

* ៣២:២ ៣២:២ ម៉ាហាណៃម ទី ណី ផា «ចារ រ៉ាណើះ ពៀរ ចារ»។

† ៣២:២៨ ៣២:២៨ អ៊ីស្រាអ៊ែល ទី ណី ផា «អ៊ែ ប៉ាលួង លូ ប‌៉្រ័ះ»។

‡ ៣២:៣០ ៣២:៣០ ប៉ានីអ៊ែល ទី ណី ផា «ម៉ាត់ ប‌៉្រ័ះ»។

* ៣៣:១៧ ៣៣:១៧ ស៊ុកូត ទី ណី ផា «អន់ទ្រួង»។

* ៣៨:២៩ ៣៨:២៩ ពែរេះ ទី ណី ផា «ឡាច់»។

† ៣៨:៣០ ៣៨:៣០ សេរ៉ះ ទី ណី ផា «កាហ្រី»។

* ៤១:៣៤ ៤១:៣៤ ឃ្លៀ អា ពិន ព្រែ នីអៀ កា ត្រគ់ ដេល៖ អីស ត្រគ់ កះ ប៉ាថេត អា អន់ កេះ ប៉ាតាម័ ខេត ម៉ាគ់ ដាគ់ ឡាម៉គ់ គម រ៉ាន់ដាប់ ពៀ ភែ កាណុង រ៉ាំងវ៉ាង តាំប៉ើះ សាណាំ ឡាក់ ទី ពៀ ភែ អៀង គែង ម៉ាត់ អា ទៀ។

† ៤១:៤០ ៤១:៤០ ប៉ាថេត អ៊ីស៊ីប អា ពៀក គុល «ហី អាញ់»។

‡ ៤១:៥១ ៤១:៥១ ម៉ាណាសេ វ៉ឹច លូ ពៀគ ហេព្រឺ ឡាក់ ទី ណី ផា «ពឹល»។

§ ៤១:៥២ ៤១:៥២ អេប៉្រាអ៊ីម វ៉ឹច លូ ពៀគ ហេព្រឺ ឡាក់ ទី ណី ផា «ប៉្លៃ ពៀរ ទង» ឃឺ «ទី គន ពៀរ»។

* ៤៦:២៧ ៤៦:២៧ ចំលួន ៧០ ដូវ យ៉ាប ទឹប យូស៊ែប លូ យ៉ាកុប អ៊ែ ទៅ។

* ៤៧:២៩ ៤៧:២៩ គុន តាឡាប័ ឃើយ សុនសាត អ៊ីស្រាអ៊ែល ឃឺ ផះ ពូ ម៉ត់ ពូ ឃើយ ចៃគ តី កាន់តេ័ះ ព្លូ។

* ៤៨:១៤ ៤៨:១៤ គុន សុនសាត អន់ឌែ ឃឺ តី សាម៉ា សាំខាន់ ហ៊្លត ឡឹង តី សាំងអ្យោ។

* ៤៩:១៤ ៤៩:១៤ ទឹប កាប៉ោ ពៀរ ពឹង អង់កក់ ពិន ព្រែ នីអៀ កា ត្រគ់ ដេល៖ កាណុង អន់ទ្រួង ពៀរ តាល់។

† ៤៩:២២ ៤៩:២២ ខ អា ពិន ព្រែ នីអៀ កា ត្រគ់ ដេល៖ កាប៉ាច់ យូស៊ែប ពៀប ឡាក់ កា លៀ ព្រី អ្វៃ ហះ ហាង ទៀក គន អ៊ែ ចាក ពឹង ប៉ានឹម។

‡ ៤៩:២៦ ៤៩:២៦ លឺន ឡឹង ប៉ានឹម ពិន ព្រែ នីអៀ កា ត្រគ់ ដេល៖ លឺន ឡឹង សារ ដាគ់ ម៉ះ វគ័ យ៉ាគ់ អាញ់។

* ៥០:១១ ៥០:១១ អេបិល មីសារ៉ៃម ទី ណី ផា «មួត អ៊ីស៊ីប ញ៉ាំ សោក»។

សារ ឡាច់

១

២

៣

៤

៥

៦

៧

៨

៩

១០

១១

១២

១៣

១៤

១៥

១៦

១៧

១៩

២០

២៤

២៥

២៦

២៧

២៨

៣១

៣២

៣៣

៣៤

៣៩

៤០

សារ សុនសាត អ៊ីស្រាអ៊ែល ឡាច់ ឡឹង ប៉ាថេត អ៊ីស៊ីប

(និក្ខមនំ)

សារ អន់តគ់ រ៉ះ

ពឹង សារ ឡាច់ ពូ រ៉ះ ឡឹង សារ ប‌៉្រ័ះ ប៊កកាតយ័ តង័ សុនសាត អ៊ីស្រាអ៊ែល ឡាក់ ប៉ាសុន អ៊ែ។ ប‌៉្រ័ះ ប៊កកាតយ័ ប៉្រគ័ អន់ អន់ឌែ អន់ហ្នាល់ អ៊ែ ញន កា អ៊ែ តង័ អន់ឌែ អន់ រ៉ាវ៉ាច់ ឡឹង កេះ ទុច ពឹង ប៉ាថេត អ៊ីស៊ីប (ប៉រ់ ហៃ ២០:២)។ កេះណោះ អ៊ែ អន់ ចាបាប់ អញ់ជឹត ខ កា សុនសាត អ៊ីស្រាអ៊ែល ទឹប ចាបាប់ អន់ទៀគៗ ណាវ្គ ម៉ាគ់ អន់ឌែ ចឹង អ្លុ អ្វៃ កោប គុន ប៉ាសុន ប‌៉្រ័ះ ឡាក់ រ៉ាវ៉ាច់ ឡឹង កេះ ទុច កេះ។ ប‌៉្រ័ះ ប៊កកាតយ័ ឡាក់ ទី ពុត តាប៉ាប តាប៉ុន តង័ សុនសាត អ៊ីស្រាអ៊ែល អ៊ែ ប៉ិច កា អន់ឌែ តាំបាង សារ ប៉ិច ចៃ កា អ៊ែ ញន កា ប៉្រគ័ ពួយ ចាបាប់ ទិ អា។

ពឹង សារ ឡាច់ ទី រ៉ះ សារ ឡាក់ កា អា៖

ប៉ាសុន អ៊ីស្រាអ៊ែល អ្វៃ ប៉ាគ់ ប៉ាថេត អ៊ីស៊ីប កើត ចំលួន អៀង ហះកា អន់ឌែ កេះ ទុច មួត អ៊ីស៊ីប (១:១-២២)។

ប‌៉្រ័ះ ប៊កកាតយ័ រ៉ើស វគ័ ម៉ូសេ លូ ប៉្រើ អ៊ែ ឡាំ តង័ ប៉ាសុន អ៊ីស្រាអ៊ែល ឡាច់ ឡឹង ប៉ាថេត អ៊ីស៊ីប (២:១-១៥:២១)។

ប‌៉្រ័ះ ប៊កកាតយ័ ប៉ាណាំ ប៉ាសុន អ៊ីស្រាអ៊ែល ចាក ពឹង ស៊្រែ តីស លើយ ទឹល ប៉ាគ់ ប៉ានឹម ស៊ីណាយ (១៥:២២-១៨:២៧)។

ប‌៉្រ័ះ ប៊កកាតយ័ សាញ៉ា រែវ ពុត លូ ប៉ាសុន អ៊ីស្រាអ៊ែល ឃឺ ប‌៉្រ័ះ អ្យក់ អន់ឌែ ប៉្រគ័ ប៉ាសុន អ៊ែ តាំងឡា អន់ឌែ កា ត្រគ់ អ្យិល កូត័ សាំប‌៉័ះ ប៉ានេ អ៊ែ ឡាក់ ប‌៉្រ័ះ អន់ឌែ ទឹប ប៉្រគ័ ពួយ ចាបាប់ អ៊ែ (១៩:១-២៤:១៨)។

ប‌៉្រ័ះ ប៊កកាតយ័ ប៉្រើ ប៉ាសុន អ៊ីស្រាអ៊ែល ប៉្រគ័ ចារ រ៉ាម៉ះ អ៊ែ (២៥:១-៣១:១៨)។

សុនសាត អ៊ីស្រាអ៊ែល ប៉្រគ័ សារ យច ឃឺ អន់ឌែ សាំប‌៉័ះ ហ៊ូប រ៉ក់ ប‌៉្រ័ះ ប៊កកាតយ័ កា ចៃគ ថូត អន់ឌែ (៣២:១-៣៤:៣៥)។

សុនសាត អ៊ីស្រាអ៊ែល ប៉្រគ័ ចារ រ៉ាម៉ះ ប‌៉្រ័ះ (៣៥:១-៤០:៣៨)។

បក់ អន់ដា ឃឹត ផា សារ អា កើត ពឹះ ឃឺ អ៊ែ ១២៦០ សាណាំ អន់ទ្រួល ឡឹង សាណាំ យីស៊ូ កើត ប៉ាណូស បក់ អន់ដា ណាវ្គ ឃឹត ផា ឃឺ អ៊ែ ១៤៥០ សាណាំ អន់ទ្រួល ឡឹង យីស៊ូ។ សារ ពូ ច្រាគ់ ពឹង សារ ឡាច់ អា តង័ អន់តគ់ ប៉ាតោ កា ប៉ាណូស ពិន អន់ អន់ហ្នាល់ ប‌៉្រ័ះ ប៊កកាតយ័ ហ៊ែង ឡាក់ កាខាក់ លូ អន់ អ្លុ ឡឹង ផិនកាន អ៊ែ ដេល ឃឺ ប‌៉្រ័ះ ប៊កកាតយ័ តង័ សុនសាត ម៉ោញ អន់ រ៉ាវ៉ាច់ ឡឹង កេះ ទុច ភឿ អន់ អន់ឌែ កេះ ប៉ាសុន អ៊ែ។ ហះកា អន់តីគ ឡឹង សារ ឡាច់ អា ប‌៉្រ័ះ ប៉្រើ យីស៊ូ ជឹរ ភឿ តង័ ប៉ាណូស គ្រឹប សុនសាត រ៉ាវ៉ាច់ ឡឹង សារ យច លូ រ៉ាវ៉ាច់ ឡឹង សារ តោ័ ភឿ អន់ អន់ឌែ កេះ ប៉ាសុន អ៊ែ ដេល។

១

សារ សុនសាត អ៊ីស្រាអ៊ែល កេះ ទុច

១ អា ហង គន វគ័ យ៉ាកុប ឡាក់ ម៉ុត អ្វៃ ពឹង ប៉ាថេត អ៊ីស៊ីប អន់ឌូ លូ អ៊ែ ទឹប ខាប់ខួ អន់ឌែ ទី សិច ឡាក់ កា នីអៀ៖ ២ រូបេន ស៊ីមៀន លេវី យូដា ៣ អ៊ីសាខារ សេប៊ូលុន បេនយ៉ាមីន ៤ ដាន់ ណាប់ថាលី កាត លូ អាស៊ើរ។ ៥ គន សោ វគ័ យ៉ាកុប ទិណោ័ះ ទី ៧០ ដូវ ទឹប យូស៊ែប ឡាក់ អ្វៃ ពឹង ប៉ាថេត អ៊ីស៊ីប អន់ទ្រួល កេះ។

៦ ឡៃង ឡឹង រ៉ាំងហាវ យូស៊ែប លូ អុះ ម៉ី អ៊ែ តោ័ ទិ កេះ ៧ សុនសាត អ៊ីស្រាអ៊ែល កើត រ៉ាល ហ៊ែង អៀង កាខាក់ អន់ឌែ អ្វៃ ប៉ាញ័ ទឹប ប៉ាថេត អ៊ីស៊ីប។

៨ ឡៃង ឡឹង ណោះ ទី សាដាច់ ណាវ ម៉ោញ ដូវ ណាវ្គ អ្វៃ រ៉ាំងហៃ ពឹង ប៉ាថេត អ៊ីស៊ីប អ៊ែ អូ អន់ហ្នាល់ យូស៊ែប អុះ។ ៩ សាដាច់ អ៊ីស៊ីប រ៉ះ កា ប៉ាសុន អ៊ែ ផា «កិញអៀ អា អន់ដីស ហៃៗ សុនសាត អ៊ីស្រាអ៊ែល ទី កាំឡាំង អៀង តាឡាម័ កេះ។ ១០ ទឹល នីណោ័ះ ពិ ពិន ប៉ាញ៉ា កា អន់ឌែ ភឿ ជែ អន់ កើត រ៉ាល ហ៊ែង អៀង ណាវ្គ។ ផា ពិន អូ ប៉្រគ័ នីណោ័ះ ផា ប៉ាថេត ពិន អា កើត សាំងខាម ទៀ ចាបះ កា អន់ឌែ ចឹង ម៉ុត ពុត អន់ឌូ លូ មួត តាម៉ឺរ តាកូះ ប្ល‌៉័ះ លូ ពិន កេះណោះ ប៉ាណាំ គួប ឡាច់ ឡឹង ប៉ាថេត ពិន អា»។ ១១ ទឹល នីណោ័ះ សុនសាត អ៊ីស៊ីប ប៉្រើ កាំឡាំង អន់ឌែ ប៉្រគ័ ម៉ៃគ រ៉ាំងហៃ សុនសាត អ៊ីស្រាអ៊ែល ភឿ ប៉ាំងខំ អន់ ប៉្រគ័ ង៉ារ ក្លេ័ះ ក្លាំង។ សុនសាត អ៊ីស្រាអ៊ែល ប៉្រគ័ មឿង ពិថុំ លូ មឿង រ៉ាមសេ អន់ កា សាដាច់ អ៊ីស៊ីប សាំរ៉ាប់ ចៃគ រ៉ាន់ដាប់ ភែ លូ រ៉ាស អំប៉ាស។ ១២ ពូ ប៉្រគ័ បាប សុនសាត អ៊ីស្រាអ៊ែល ប៉ុប ចំ អ៊ីស្រាអ៊ែល កា កើត ហ៊ែង អៀង កាខាក់ ដេល អ្វៃ ប៉ាញ័ ទឹប ប៉ាថេត ប៉្រគ័ អន់ កា សុនសាត អ៊ីស៊ីប អ្យូគ លូ អូ ណីស កា អ៊ីស្រាអ៊ែល។ ១៣ ណោះ ហង បះ អន់ឌែ យរ អ៊ីស្រាអ៊ែល ប៉្រគ័ ង៉ារ ហ៊ែង ក្លេ័ះ ហ៊ែង ក្លាំង។ ១៤ អន់ឌែ ប៉្រគ័ អន់ កា អ៊ីស្រាអ៊ែល ថុក ញ៉ាក ឡាំបាក កាខាក់ លូ យរ ប៉្រគ័ អិត លូ យរ ប៉្រគ័ ង៉ារ ក្លេ័ះ ក្លាំង គ្រឹប នែវ ទឹប ប៉ាគ់ ម៉ីរ ប៉ាគ់ ស៊្រែ។

១៥ សាដាច់ អ៊ីស៊ីប ប៉្រើ មួត យ៉ាគ់ប៊យ សុនសាត ហេព្រឺ * ពៀរ ដូវ ម៉ោញ សិច ស៊ីប៉្រា ម៉ោញ ណាវ្គ សិច ពូអា ផា ១៦ «ដារ់ ចំ អន់ដីស ប៉្រគ័ យ៉ាគ់ប៊យ កា មួត សុនសាត ហេព្រឺ អន់ដីស ត្រគ់ ប៉ានិត ហៃ គន ណោះ ផា គន កាម៉ាក័ ត្រគ់ ប៉ាន់តោ័ អ្លាត ផា គន អង់កាន់ គម អន់ អ៊ែ អ្វៃ រ៉ីស ពិ»។ ១៧ ហះកា មួត យ៉ាគ់ប៊យ ណោះ អូ ប៉្រគ័ ពួយ សារ សាដាច់ ប៉្រើ ណោះ អុះ ខង អន់ឌែ អ្យិល កូត័ អ្យូគ កា ប‌៉្រ័ះ ប៊កកាតយ័។ អន់ឌែ គម អន់ គន កាម៉ាក័ អ្វៃ រ៉ីស និះទៅ ដេល។ ១៨ សាដាច់ អ៊ីស៊ីប អ្លុ អន់តគ់ អ៊ែ កា អើ មួត យ៉ាគ់ប៊យ ណោះ កេះណោះ អំប៉ញ់ ផា «ខ ញ៉ា បះ អន់ដីស ប៉្រគ័ នីអៀ ? ញ៉ា ត្រគ់ គម អន់ គន កាម៉ាក័ អ្វៃ រ៉ីស នីណោ័ះ ?» ១៩ អន់ឌែ រ៉ះ កា សាដាច់ ផា «អង់កាន់ សុនសាត ហេព្រឺ អូ ត្រគ់ ឡាក់ កា អង់កាន់ សុនសាត អ៊ីស៊ីប អុះ។ អង់កាន់ អន់ឌែ ណោះ អ្វៃ ហះ អុញ ឡាម៉គ់ ខាក់ យ៉ាគ់ប៊យ ឡាំ បើ តាន័ ទឹល អន់ឌែ រ៉ាវ៉ាច់ កេះ»។ ២០-២១ ទឹល នីណោ័ះ ប‌៉្រ័ះ ប៊កកាតយ័ អន់ សារ ដាគ់ កា មួត យ៉ាគ់ប៊យ ណោះ។ ញន កា អន់ឌែ អ្យិល កូត័ អ្យូគ កា អ៊ែ អ៊ែ កា អន់ អន់ឌែ ទី គន ដេល អ៊ែ កា ប៉្រគ័ អន់ សុនសាត ហេព្រឺ កើត ហ៊ែង អៀង ៗ ទឹប ទី សាងុំ កាខាក់។ ២២ ឡៃង ឡឹង ណោះ សាដាច់ ប៉្រើ ប៉ាសុន អ៊ីស៊ីប ផា «អន់ដីស ត្រគ់ អ្យក់ គន កាម៉ាក័ សុនសាត ហេព្រឺ បក់ អង់ក័ះ កើត ទិណោ័ះ វ៉ឹត អ្លាត ពឹង ទៀក តាំងលេ នីល គម ដឹង គន អង់កាន់ អន់ អ្វៃ រ៉ីស»។

២

សារ កាណើត ម៉ូសេ

១ រ៉ាំងវ៉ាង ណោះ ទី កាម៉ាក័ ម៉ោញ ដូវ កាណុង ផូង័ លេវី អ៊ែ ទី កាម៉ាញ់ កាណុង ផូង័ លេវី និះទៅ ដេល *។ ២ ឡៃង ឡឹង ណោះ កាម៉ាញ់ អ៊ែ ឡាកោ គៀម អ្វៃ ហាអុញ កើត គន កាម៉ាក័ ម៉ោញ គន ណោះ ដាគ់ តីស តង់ ឡាយ៉ាម័ ខាក់ អ៊ែ អោន ទី ប៉ៃង ខៃ។ ៣ ឡៃង ឡឹង ណោះ អ៊ែ ហៃ កា អោន គន ណោះ អូ អ្លុ ប៉្រគ័ សាគឹម ហង អ៊ែ កា អ្យក់ ពុង ពូ តាញ លូ តើម ទ្រែង កេះណោះ អ្យក់ ចារ័ ឡាប ប៉ាសឹរ ជែ អន់ ទៀក ម៉ុត កេះណោះ តាគ់ អន់តៃប គន អន់ឌែ កាណុង ពុង ណោះ ឡាំ ប៉ាឡង់ ពឹង ទៀក តាំងលេ នីល រគុំ ទ្រែង។ ៤ ម៉ី អង់កាន់ សាស្វា ណោះ តាវ ហៃ ឡឹង ចាំងហាយ្គ ប៉ិច កា អ្លុ អន់តគ់ ផា ចឹង ទី សារ ញ៉ា កើត ពឹះ។ ៥ ផះ ណោះ គន អង់កាន់ សាដាច់ អ៊ីស៊ីប ជឹរ ហុំ ប៉ាគ់ ទៀក តាំងលេ ទុច អ៊ែ ប៉ាណាំ គួប ចាចាក រហាង តាំងលេ។ ផាឌី គន អង់កាន់ សាដាច់ ប៉ប័ ពុង ហះ គុំ ទ្រែង អ៊ែ ប៉្រើ ទុច អ៊ែ ឡាំ អ្យក់។ ៦ កេះណោះ អ៊ែ បើក ហៃ ប៉ប័ គន សាស្វា ណោះ ផះ ញ៉ាំ អ៊ែ ទី ពុត តាប៉ាប តាប៉ុន ខាក់ លូ កាប ផា «សាស្វា អា ឃឺ គន មួត ហេព្រឺ ហង»។ ៧ ម៉ី គន សាស្វា ណោះ ឡាំ អំប៉ញ់ លូ គន អង់កាន់ សាដាច់ ណោះ ផា «អីស ប៉ិច ប កា អាញ់ ចឹង ណាំង ប៉ាណូស សុនសាត ហេព្រឺ តាម៉ម់ សាស្វា អា កា អីស ?» ៨ គន អង់កាន់ សាដាច់ ណោះ តើល ផា «អីស ឡាំ ពិ»។ ម៉ី សាស្វា ណោះ កា ឡាំ អ្យក់ មើគ សាស្វា ណោះ ទៅ ហង។ ៩ គន អង់កាន់ សាដាច់ ណោះ រ៉ះ កា អ៊ែ ផា «ហគ់ អីស តាម៉ម់ សាស្វា អា កា អាញ់ អាញ់ ចឹង ច្វាល់ អីស លូ លៀន»។ មើគ សាស្វា ណោះ អ្យក់ តាម៉ម់ ប៉ាគ់ ហី អ៊ែ ទៅ។ ១០ ប៉ាគ់ គន សាស្វា ណោះ តីស ប៊ែត កេះ អ៊ែ ឡាំ ជឹន ប៉ាគ់ គន អង់កាន់ សាដាច់ ទៅ។ គន អង់កាន់ សាដាច់ អ្យក់ អ៊ែ ប៉្រគ័ គន អ៊ែ តាំងឡា ឡូត លូ អន់ សិច ផា ម៉ូសេ † ទឹប កាប ផា «សាស្វា អាញ់ ទូញ ឡឹង ទៀក»។

សារ ម៉ូសេ សាតាក់ ឡាច់ ឡឹង ប៉ាថេត អ៊ីស៊ីប

១១ ប៉ាគ់ ម៉ូសេ តីស ប៉ាញ័ តាម័ កេះ អ៊ែ ឡាំ ចាចាក ប៉ាគ់ អុះ ម៉ី ផូង័ វ៉ាច់ អ៊ែ អ៊ីស្រាអ៊ែល។ អ៊ែ ប៉ប័ ពូ ប៉្រគ័ ង៉ារ ក្លេ័ះ ក្លាំង ខាក់ លូ ប៉ប័ សុនសាត អ៊ីស៊ីប ម៉ោញ ដូវ ពីត សុនសាត ហេព្រឺ ឡាក់ អុះ ម៉ី អ៊ែ។ ១២ អ៊ែ កាលែង ហៃ សាំងអ្យោ សាម៉ា អូ ប៉ប័ ប៉ាណូស ពឿ ហៃ អ៊ែ អុះ អ៊ែ កា តាឡូះ កាមៃ ប៉ាន់តោ័ សុនសាត អ៊ីស៊ីប ណោះ កេះណោះ តប់ កាណុង តេះ ឡាពុក។ ១៣ ប៉ាគ់ ដារ់ អន់តីគ ឡឹង ណោះ ណាវ្គ អ៊ែ ឡាច់ ចាចាក ណាវ្គ ប៉ប័ មួត សុនសាត ហេព្រឺ ពៀរ ដូវ ផះ តាប៉ុញ ពីត គួប សោប។ អ៊ែ អំប៉ញ់ បក់ ប៉្រគ័ យច «ញ៉ា ត្រគ់ តាប៉ុញ ពីត អុះ ម៉ី ទៅ នីអៀ ?» ១៤ ប៉ាណូស ណោះ តើល ផា «ពឿ ប៉្រើ អីស ប៉្រគ័ ម៉ៃគ ញឹន លូ អន់ អីស ឡាំ តាត់ស៊ិន សារ កា ញឹន ? នីចម័ អីស ឃឹត ចឹង ប៉ាន់តោ័ អាញ់ ឡាក់ កា អីស ប៉ាន់តោ័ សុនសាត អ៊ីស៊ីប ពែ ប ?» ម៉ូសេ កាខរ់ ណូស អ្យូគ ខាក់ លូ ឃឹត ផា «សារ អា ចាបះ កា ពូ អ្លុ ទិ កេះ តាម ហៃ»។ ១៥ សារ អា កា អ្លុ ទឹល ប៉ាគ់ សាដាច់ អ៊ីស៊ីប ដេល ទឹល នីណោ័ះ អ៊ែ ឃឹត ណាំង ទ្រង ចឹង ប៉ាន់តោ័ អ្លាត ម៉ូសេ ហះកា ម៉ូសេ អ្លុ អន់តគ់ អ៊ែ កា សាតាក់ ឡាច់ ឡឹង ចារ សាដាច់ ណោះ។

អ៊ែ ឡាំ អ្វៃ ប៉ាគ់ ប៉ាថេត ម៉ាឌៀន។ អ៊ែ អង់អ្វៃ ហះ សានែង ទៀក អន់ដូង័។ ១៦ កាណុង ប៉ាថេត ម៉ាឌៀន ណោះ ទី ក្រាគ់ រ៉ាម៉ះ ប‌៉្រ័ះ ម៉ោញ ដូវ អ៊ែ ទី គន អង់កាន់ តាំប៉ើះ ដូវ។ គន អង់កាន់ អ៊ែ ណោះ ប៉ាណាំ គួប ឡាំ អោះ ទៀក តូះ ពឹង រ៉ាពួង អន់ កា តាប៉ល់ ចៀម ពឹ អន់ឌែ អៃត ១៧ ហះកា ទី មួត រង ចៀម ពូ អន់ទៀគ ណាវ្គ ទ្រុះ ឡាច់ អន់ឌែ អូ អន់ អោះ ទៀក អុះ ម៉ូសេ អ្យូវ ឡាំ តង័ មួត អង់កាន់ លូ អោះ ទៀក អន់ កា ចៀម អន់ឌែ អៃត។ ១៨ កេះណោះ មួត អង់កាន់ ណោះ សឹត ប៉ាគ់ ហី។ វគ័ យេត្រូ ‡ ពឹ អន់ឌែ អំប៉ញ់ ផា «ញ៉ា ត្រគ់ អន់ដីស សឹត ស៊្រស ដារ់ អា ?» ១៩ អន់ឌែ តើល ផា «ខង ទី កាម៉ាក័ សុនសាត អ៊ីស៊ីប ម៉ោញ ដូវ អ៊ែ តង័ ញឹន អន់ រ៉ាវ៉ាច់ ឡឹង មួត រង ចៀម ពូ អន់ទៀគ ទឹប អ៊ែ អោះ ទៀក អន់ កា ចៀម ពិន អៃត ដេល»។ ២០ ពឹ អន់ឌែ អំប៉ញ់ ផា «កាម៉ាក័ ណោះ អ្វៃ ប៉ាគ់ ចំ ? ញ៉ា ត្រគ់ អន់ដីស អ្លាត អ៊ែ នីណោ័ះ ? ហគ់ អន់ដីស ឡាំ ជៀក អ៊ែ ឡាំ សា សាណា លូ ពិន ប៉ាគ់ អា រិញ»។ ២១ ម៉ូសេ កា អ្វៃ អន់ឌូ លូ វគ័ យេត្រូ ណោះ ហង ឡៃង ឡឹង ណោះ អ៊ែ អន់ ម៉ូសេ ទី គន អង់កាន់ អ៊ែ សិច ស៊ិប៉ុរ៉ា។ ២២ ឡៃង ឡឹង ណោះ កាម៉ាញ់ ម៉ូសេ គៀម អ្វៃ ហាអុញ កើត គន កាម៉ាក័ ម៉ោញ អ៊ែ អន់ សិច ផា គើសម § ទឹប កាប ផា «អាញ់ ឡាក់ ប៉ាណូស អំហ៊្មយ អ្វៃ ពឹង ស្រុក ពូ អង់រ៉ាម័»។

២៣ ប៉ាគ់ ទុញ សាណាំ ឡឹង ណោះ សាដាច់ អ៊ីស៊ីប កា តោ័ ហង។ គន សោ អ៊ីស្រាអ៊ែល ឡាក់ កេះ ទុច អ៊ីស៊ីប អ្វៃ ថុក ញ៉ាក លូ តាំងអឹះ កាខាក់។ អន់ឌែ កា ប៉ាណាំ គួប ម៉ន់ ឡោម ឡា ប‌៉្រ័ះ ប៊កកាតយ័។ សារ អន់ឌែ ម៉ន់ កា ថុក ញ៉ាក ណោះ កាតាំង ទឹល ប៉ាគ់ ប‌៉្រ័ះ។ ២៤ ប‌៉្រ័ះ ប៊កកាតយ័ កាតាំង អន់ឌែ តាំងអឹះ អ៊ែ កា កាចាំង កា សារ អ៊ែ សាញ៉ា រែវ ពុត លូ វគ័ អាប៉្រាហាំ លូ អ៊ីសាក់ លូ យ៉ាកុប *។ ២៥ អ៊ែ ប៉ប័ គន សោ អ៊ីស្រាអ៊ែល ទី សារ ឡាំបាក អ៊ែ កា រ៉ាំបីស កា អន់ឌែ ហង។

៣

សារ ប‌៉្រ័ះ ប៊កកាតយ័ ប៉្រើ វគ័ ម៉ូសេ ឡាំ ប៉ាណាំ សុនសាត អ៊ីស្រាអ៊ែល

១ ផះ វគ័ ម៉ូសេ អ្វៃ រង ចៀម ពឹ អន់ហ្នី អ៊ែ វគ័ យេត្រូ ឡាក់ ក្រាគ់ រ៉ាម៉ះ ប‌៉្រ័ះ កាណុង ប៉ាថេត ម៉ាឌៀន អ៊ែ គៀរ ចៀម ណោះ ឡាំ គែង ដារ់ ម៉ុត ស៊្រែ តីស  អ៊ែ ចាក លើយ ទឹល ប៉ានឹម ស៊ីណាយ * ឃឺ ប៉ានឹម ប‌៉្រ័ះ ប៊កកាតយ័។ ២ ហះ ចារ ណោះ ប‌៉្រ័ះ ប៊កកាតយ័ † តាំបាង ឡាកោ កាណុង ប៉ោម អន់ វគ័ ម៉ូសេ ប៉ប័ ឡាក់ កា អំប៉្យិត អុញ។ អ៊ែ ប៉ប័ អំប៉្យិត អុញ កីត កាណុង ប៉ោម ហះកា ប៉ោម ណោះ អុញ អូ សា អុះ។ ៣ វគ័ ម៉ូសេ ឃឹត កាណុង ពុត ផា «អាញ់ ចឹង ម៉ុត ហៃៗ អុញ នីចម័ ណោះ ? ខ ញ៉ា បះ ប៉ោម ណោះ អុញ អូ សា ?» ៤ ប‌៉្រ័ះ ប៊កកាតយ័ ប៉ប័ វគ័ ម៉ូសេ ម៉ុត ក្យាម័ នីណោ័ះ អ៊ែ អើ ម៉ូសេ ឡឹង ប៉ោម ណោះ ផា «អឺ ម៉ូសេ ! ម៉ូសេ !» ម៉ូសេ តើល «ញ៉ា ?» ៥ ប‌៉្រ័ះ ប៊កកាតយ័ រ៉ះ កា អ៊ែ ផា «អីស ជែ ម៉ុត ក្យាម័ ចារ អា ! អីស តាឡេះ ឡាច់ កឺប អីស ណោះ ពិ ខង ចារ អីស តាវ ណោះ ឃឺ ចារ ប‌៉្រ័ះ»។ ៦ ប‌៉្រ័ះ រ៉ះ ណាវ្គ ផា «អាញ់ ប‌៉្រ័ះ ឡាក់ ពឹ អីស ឃើយ អ្យិល កូត័ លូ ប‌៉្រ័ះ អាប៉្រាហាំ អ៊ីសាក់ លូ យ៉ាកុប»។ វគ័ ម៉ូសេ ប៉ឹត ម៉ាត់ ខង អ៊ែ អូ ខឹន ហៃ ប‌៉្រ័ះ ប៊កកាតយ័ អុះ។

៧ កេះណោះ ប‌៉្រ័ះ ប៊កកាតយ័ រ៉ះ ណាវ្គ ផា «អាញ់ ប៉ប័ ប៉ាសុន អាញ់ អ្វៃ ប៉ាគ់ ប៉ាថេត អ៊ីស៊ីប តោ ទី សារ ឡាំបាក ខាក់ លូ អាញ់ កាតាំង អន់ឌែ តាំងអឹះ ញន កា មួត អ៊ីស៊ីប ប៉្រគ័ បាប អន់ឌែ យ៉ឹប។ អាញ់ រ៉ាំបីស ដេល កា អន់ឌែ ទី សារ ឡាំបាក ណោះ។ ៨ ទឹល នីណោ័ះ អាញ់ ជឹរ ភឿ ឡាំ តង័ អន់ឌែ អន់ រ៉ាវ៉ាច់ ឡឹង តី មួត សុនសាត អ៊ីស៊ីប។ អាញ់ ចឹង ប៉ាណាំ អន់ឌែ ឡាច់ ឡឹង ប៉ាថេត អ៊ីស៊ីប ណោះ ឡាំ អ្វៃ ប៉ាគ់ ប៉ាថេត តីស លូ ដាគ់ សាណា ខាក់ ទី ទៀក សុត លូ ទៀក តុះ រ៉ក់ អៀង ឃឺ ប៉ាគ់ ប៉ាថេត មួត សុនសាត កាណាន សុនសាត ហេត សុនសាត អាម៉ូរី សុនសាត ពែរិស៊ីត សុនសាត ហេវី លូ សុនសាត យេប៊ូស។ ៩ កិញអៀ អា អន់ឌែ តាំងអឹះ ណោះ អាញ់ កាតាំង កេះ។ អាញ់ ប៉ប័ ដេល សុនសាត អ៊ីស៊ីប ប៉្រគ័ បាប ជិះ ចគ័ អន់ឌែ ណោះ។ ១០ កិញអៀ អា អាញ់ ប៉្រើ អីស ឡាំ កាប កា សាដាច់ អ៊ីស៊ីប។ ហគ់ អីស ឡាំ ប៉ាណាំ ប៉ាសុន អាញ់ អ៊ីស្រាអ៊ែល អន់ ឡាច់ ឡឹង ប៉ាថេត អ៊ីស៊ីប ណោះ ពិ»។

១១ ហះកា វគ័ ម៉ូសេ តើល ប‌៉្រ័ះ ប៊កកាតយ័ ផា «ហៃ អាញ់ ប៉ាសុន ដោច ដាច នីចម័ អាញ់ ចឹង អ្លុ ឡាំ កាប កា សាដាច់ អ៊ីស៊ីប លូ ប៉ាណាំ ប៉ាសុន អ៊ីស្រាអ៊ែល អន់ ឡាច់ ឡឹង ប៉ាថេត អ៊ីស៊ីប ណោះ ?» ១២ ប‌៉្រ័ះ ប៊កកាតយ័ រ៉ះ ផា «អាញ់ ចឹង អ្វៃ អន់ឌូ លូ អីស។ អីស ចឹង អ្លុ អន់តគ់ ផា អាញ់ ប៉្រើ អីស តាទឹច នីអៀ ដារ់ ចំ អីស ប៉ាណាំ សុនសាត អ៊ីស្រាអ៊ែល ឡាច់ រ៉ាវ៉ាច់ ឡឹង ប៉ាថេត អ៊ីស៊ីប កេះ អន់ដីស ចឹង ឡាំ សាំប‌៉័ះ ប៉ានេ អាញ់ ហះ ប៉ានឹម អា»។

១៣ ហះកា វគ័ ម៉ូសេ តើល ប‌៉្រ័ះ ប៊កកាតយ័ ផា «ផានែវ អាញ់ ឡាំ រ៉ះ កា សុនសាត អ៊ីស្រាអ៊ែល ផា "ប‌៉្រ័ះ វគ័ យ៉ាគ់ អន់ដីស អ៊ែ ប៉្រើ អាញ់ ឡាំ រ៉ះ កា អន់ដីស" ផា អន់ឌែ អំប៉ញ់ អាញ់ ផា "ញ៉ា សិច ប‌៉្រ័ះ ណោះ ?" អាញ់ ចឹង ត្រគ់ រ៉ះ កា អន់ឌែ នីចម័ ?» ១៤ ប‌៉្រ័ះ ប៊កកាតយ័ រ៉ះ កា វគ័ ម៉ូសេ ផា «អាញ់ អ្វៃ រ៉ីស លើយ។ អីស ត្រគ់ រ៉ះ កា អន់ឌែ ផា "ប‌៉្រ័ះ ឡាក់ អ្វៃ រ៉ីស លើយ ប៉្រើ អាញ់ ឡាំ ប៉ាគ់ អា"»។ ១៥ ប‌៉្រ័ះ ប៊កកាតយ័ រ៉ះ ប៉ាឡាក់ កា វគ័ ម៉ូសេ ណាវ្គ ផា «អីស ត្រគ់ រ៉ះ កា អន់ឌែ នីអៀ "ប‌៉្រ័ះ ប៊កកាតយ័ ‡ ឡាក់ ប‌៉្រ័ះ វគ័ អន់ដីស អាប៉្រាហាំ អ៊ីសាក់ យ៉ាកុប អ៊ែ ប៉្រើ អាញ់ ឡាំ រ៉ះ កា អន់ដីស"។ អា ហង សិច អាញ់ ភឿ អន់ ប៉ាណូស គ្រឹប រ៉ាំងហាវ កាចាំង កា អាញ់ លើយ។ ១៦ ហគ់ អីស ឡាំ អើ ប៉ាតុំ មួត ក្រាគ់ៗ កាណុង សុនសាត អ៊ីស្រាអ៊ែល កេះណោះ រ៉ះ ផា "ប‌៉្រ័ះ ប៊កកាតយ័ ឡាក់ ប‌៉្រ័ះ វគ័ អន់ដីស អាប៉្រាហាំ អ៊ីសាក់ យ៉ាកុប អ៊ែ តាំបាង ឡាកោ អន់ អាញ់ ប៉ប័។ អ៊ែ រ៉ះ ផា អ៊ែ រ៉ាំបីស កា អន់ដីស ញន សុនសាត អ៊ីស៊ីប ប៉្រគ័ បាប អន់ដីស។ ១៧ អ៊ែ ចឹង ប៉ាណាំ អន់ដីស ឡាច់ ឡឹង ប៉ាថេត អ៊ីស៊ីប អា ឡាក់ ចារ ថុក ញ៉ាក ប៉ាកម៉ង កេះណោះ ប៉ាណាំ អន់ដីស ឡាំ អ្វៃ ប៉ាគ់ ប៉ាថេត សុនសាត កាណាន សុនសាត ហេត សុនសាត អាម៉ូរី សុនសាត ពែរិស៊ីត សុនសាត ហេវី លូ សុនសាត យេប៊ូស ឡាក់ ប៉ាថេត ទី សាណា អៀង ខាក់"។ ១៨ អន់ឌែ ចឹង សាំយ៉ាំង ប៉ានឹរ អីស កេះណោះ អីស លូ មួត ក្រាគ់ តាំងកង់ សុនសាត អ៊ីស្រាអ៊ែល ត្រគ់ ឡាំ រ៉ះ កា សាដាច់ អ៊ីស៊ីប ផា "ប‌៉្រ័ះ ប៊កកាតយ័ ឡាក់ សុនសាត ហេព្រឺ ញឹន ឃើយ អ្យិល កូត័ អ៊ែ ឡាំ រ៉ះ កា ញឹន។ កិញអៀ អា ញឹន ប៉រ់ ឡាំ ប៉ាគ់ ស៊្រែ តីស ចាំងហាយ្គ ខា ប៉ៃង ដារ់ ចាក ភឿ ចឹង ពុះ កាណាគ័ រ៉ាម៉ះ អ៊ែ"។ ១៩ ហះកា អាញ់ អ្លុ អន់តគ់ ផា សាដាច់ អ៊ីស៊ីប អ៊ែ អូ អន់ អន់ដីស ឡាច់ អុះ ទី ដឹង អាញ់ ចឹង ប៉ាំងខំ អ៊ែ លូ អំរ៉ាញ អឺញ អាញ់ ណោះ អ៊ែ ចឹង អន់ អន់ដីស ឡាច់។ ២០ ទឹល នីណោ័ះ អាញ់ ចឹង តាំបាង សារ អំរ៉ាញ អឺញ គ្រឹប នែវ ពីត ប៉ាថេត អ៊ីស៊ីប កេះណោះ សាដាច់ អ៊ីស៊ីប ចឹង អន់ អន់ដីស ឡាច់ ឡឹង ប៉ាថេត អ៊ែ ហង។ ២១ អាញ់ ចឹង ប៉្រគ័ អន់ សុនសាត អ៊ីស៊ីប អ្យូគ កា អន់ដីស។ ប៉ាគ់ អន់ដីស ឡាច់ ឡឹង ប៉ាថេត អ៊ីស៊ីប ណោះ ទៀ អន់ដីស អូ ឡាច់ តី តាដោះ អុះ។ ២២ មួត អង់កាន់ អ៊ីស្រាអ៊ែល ចឹង ប៉រ់ រ៉ាស អំប៉ាស ម៉ាស ប៉្រាក់ លូ ខោ អាវ ឡឹង មួត អង់កាន់ អ៊ីស៊ីប ឡាក់ អ្វៃ រសានែង។ អន់ឌែ ចឹង អន់ កាណាគ័ ទិណោ័ះ កា អន់ដីស កេះណោះ ត្រគ់ អន់ គន សោ អន់ដីស ទ្រុង កាណាគ័ ទិណោ័ះ។ សារ អា វ៉ឹច លូ អន់ដីស រ៉ាត អ្យក់ គ្រឹប កាណាគ័ ម៉ះ អន់ឌែ»។

៤

១ វគ័ ម៉ូសេ តើល ផា «ឃឺ អ៊ែ សុនសាត អ៊ីស្រាអ៊ែល អូ សឿ លូ អូ ចៃ សាំយ៉ាំង អាញ់ អុះ តាម ហៃ។ អន់ឌែ ចឹង តើល ផា "ប‌៉្រ័ះ ប៊កកាតយ័ អូ ទី តាំបាង អន់ អីស ប៉ប័ អ៊ែ អុះ"»។ ២ ប‌៉្រ័ះ ប៊កកាតយ័ អំប៉ញ់ វគ័ ម៉ូសេ ផា «ញ៉ា អីស ចឹក ពឹង តី អីស ណោះ ?» អ៊ែ តើល ផា «អាញ់ ចឹក អ៊្លង កាទូង»។ ៣ ប‌៉្រ័ះ ប៊កកាតយ័ ផា «អីស វ៉ឹត ហៃ ពឹង តេះ ណោះ»។ វគ័ ម៉ូសេ កា វ៉ឹត អ្លាត អ៊្លង កាទូង ពឹង តេះ តាទឹច។ ផាឌី អ៊្លង កាទូង ណោះ កា កេះ ពិះ វគ័ ម៉ូសេ ប៉្លង់ ឡាច់ ឡឹង ចារ ពិះ ណោះ។ ៤ ប‌៉្រ័ះ ប៊កកាតយ័ រ៉ះ កា អ៊ែ ផា «អីស រ៉ុប ក្យាំង អ៊ែ ណោះ រិញ»។ វគ័ ម៉ូសេ កា រ៉ុប ក្យាំង អ៊ែ តាទឹច ពិះ ណោះ កា កេះ អ៊្លង កាទូង ទៅ។ ៥ ប‌៉្រ័ះ រ៉ះ កា អ៊ែ ណាវ្គ ផា «ប៉្រគ័ នីអៀ ម៉ាគ់ គន សោ អ៊ីស្រាអ៊ែល ចឹង សឿ ផា អាញ់ ឡាក់ ប‌៉្រ័ះ វគ័ អន់ឌែ អាប៉្រាហាំ អ៊ីសាក់ លូ យ៉ាកុប តាំបាង ឡាកោ អន់ អីស ប៉ប័ តាទឹច»។ ៦ ប‌៉្រ័ះ ប៊កកាតយ័ រ៉ះ ណាវ្គ ផា «ហគ់ អីស តាម៉ុត តី កាណុង អាវ ពឹង អន់តើះ»។ វគ័ ម៉ូសេ កា តាម៉ុត តាទឹច ប៉ាគ់ អ៊ែ អ្យក់ ឡាច់ តី ឡឹង អន់តើះ ប៉ប័ តី អ៊ែ ត្រគ់ រ៉ោះ បាក វ៉ឹច លូ កាប៉ាស។ ៧ ប‌៉្រ័ះ ប៊កកាតយ័ រ៉ះ ណាវ្គ ផា «ហគ់ អីស តាម៉ុត តី ពឹង អាវ អីស ម៉ោញ ទង ណាវ្គ»។ វគ័ ម៉ូសេ កា តាម៉ុត ណាវ្គ ប៉ាគ់ អ៊ែ អ្យក់ ឡាច់ តី ផាឌី ដាគ់ ណាវ្គ។ ៨ ប‌៉្រ័ះ ប៊កកាតយ័ រ៉ះ ផា «ផា អន់ឌែ អូ សឿ សារ អ៊្លង កាទូង អា អន់ឌែ សឿ សារ ចឹង តាំបាង បក់ អន់តីគ អា។ ៩ ផា អន់ឌែ អូ សឿ សារ អីស តាំបាង ទិ ពៀរ អា លូ អូ សាំយ៉ាំង សារ អីស រ៉ះ អីស ឡាំ វ៉ាល់ អ្យក់ ទៀក តាំងលេ នីល កេះណោះ តូះ ពឹង តេះ គោក ទៀក អីស តូះ ណោះ ចឹង កេះ ផាម»។

១០ វគ័ ម៉ូសេ តើល ប‌៉្រ័ះ ប៊កកាតយ័ ផា «អឺ ប‌៉្រ័ះ តាំងឡា អាញ់ ឡឹង សើគ ឡឹង ពែ ទឹល ដារ់ អីស កាកាប លូ អាញ់ អា អាញ់ ឡាក់ ប៉ាណូស អូ សូវ ទី ប៉ានឹរ ពឹរ កាង អុះ ខង អាញ់ ប៉ាណូស កាង័ ពឹរ កាង័ កាង។ ទឹល កិញអៀ អា កា អ្វៃ និះទៅ ណោះ ហង»។ ១១ ប‌៉្រ័ះ ប៊កកាតយ័ អំប៉ញ់ វគ័ ម៉ូសេ ផា «ពឿ ប៉ាំងកើត ពឹរ ប៉ាណូស ? ពឿ ប៉្រគ័ អន់ កា ប៉ាណូស កាំឡូ លើ ក្លឹក លើ តាតារ ម៉ាត់ លើ ម៉ាម៉ាំង ម៉ាត់ ? ញ៉ា អូ ត្រគ់ អាញ់ ប ? ១២ ហគ់ ចាក ឡាំ ពិ ប៉ាគ់ អីស កាកាប លូ ពូ ទៀ អាញ់ ចឹង តង័ អីស កាប លូ អាញ់ ចឹង រ៉ះ កា អីស ឡឹង សារ ត្រគ់ កាប»។

១៣ ហះកា វគ័ ម៉ូសេ តើល ផា «អឺ ប‌៉្រ័ះ តាំងឡា អីស ប៉្រើ ពូ អន់ទៀគ ឡាំ ណោះ ពិ»។ ១៤ ផះ ណោះ ប‌៉្រ័ះ ប៊កកាតយ័ អឺក កា វគ័ ម៉ូសេ ខាក់ លូ កាប ផា «អីស ទី ម៉ី កាម៉ាក័ ម៉ោញ ដូវ សិច អារ៉ុន ឡាក់ មួត លេវី។ អាញ់ អ្លុ អន់តគ់ ផា អ៊ែ ឃឺ ប៉ាណូស ទី ប៉ានឹរ ពឹរ កាង ខាក់ អ៊ែ ផះ ចាក ឡាំ ណាំង អីស កេះ។ ប៉ាគ់ អ៊ែ ប៉ប័ អីស ទៀ អ៊ែ ចឹង ហោក ខាក់ ឡូត។ ១៥ អីស រ៉ះ អន់ អ៊ែ កាប ប៉ាតាង អីស សារ ញ៉ា ឡាក់ អីស ចឹង កាប ណោះ។ អាញ់ ចឹង តង័ អន់ដីស កាប ដេល លូ ចឹង រ៉ះ សារ ញ៉ា ឡាក់ អន់ដីស ត្រគ់ ប៉្រគ័ ដេល។ ១៦ អ៊ែ ចឹង កាកាប លូ ពូ ប៉ាតាង អីស អ៊ែ ឡាក់ ប៉ាណូស ចឹង អ្យក់ សារ ឡឹង អីស រ៉ះ កា ពូ អីស វ៉ឹច លូ ប‌៉្រ័ះ រ៉ះ កា អ៊ែ ហង។ ១៧ ហគ់ ចឹក ឡាំ អ៊្លង កាទូង អា ពិ ភឿ សាំរ៉ាប់ តាំបាង សារ អំរ៉ាញ អឺញ កេង ខាក់»។

សារ វគ័ ម៉ូសេ សឹត ប៉ាគ់ ប៉ាថេត អ៊ីស៊ីប ណាវ្គ

១៨ វគ័ ម៉ូសេ កា សឹត ប៉ាគ់ ពឹ អន់ហ្នី អ៊ែ លូ រ៉ះ ផា «អាញ់ ប៉រ់ សឹត ប៉ាគ់ អុះ ម៉ី អាញ់ អ្វៃ ប៉ាគ់ ប៉ាថេត អ៊ីស៊ីប តោ ណាវ្គ ភឿ ប៉ិច អ្លុ អន់តគ់ ផា អន់ឌែ អ្វៃ រ៉ីស ដេល ប»។ វគ័ យេត្រូ រ៉ះ កា ម៉ូសេ ផា «សឹត ពិ គន ចាក ដាគ់ ចាក ប៉ាឡឹង»។

១៩ ផះ វគ័ ម៉ូសេ អ្វៃ ពឹង ប៉ាថេត ម៉ាឌៀន ប‌៉្រ័ះ ប៊កកាតយ័ រ៉ះ កា អ៊ែ ផា «អ្យគ័ អីស សឹត ប៉ាគ់ ប៉ាថេត អ៊ីស៊ីប តោ ណាវ្គ ពិ ខង មួត បក់ ប៉ិច ប៉ាន់តោ័ អីស ពែ តោ័ ទិ កេះ»។

២០ វគ័ ម៉ូសេ អន់ គន កាម៉ាញ់ អ៊ែ ជិះ លៀ អន់ឌែ សឹត ប៉ាគ់ ប៉ាថេត អ៊ីស៊ីប ណាវ្គ។ អ៊ែ កា ចឹក សឹត ទឹប អ៊្លង កាទូង ឡាក់ ប‌៉្រ័ះ ប៊កកាតយ័ អន់ សារ អំរ៉ាញ អឺញ កា អ៊ែ ណោះ ហង។ ២១ ប‌៉្រ័ះ ប៊កកាតយ័ រ៉ះ កា វគ័ ម៉ូសេ ផា «ប៉ាគ់ អីស សឹត ទឹល ប៉ាថេត អ៊ីស៊ីប កេះ អីស ត្រគ់ តាំបាង សារ អំរ៉ាញ អឺញ កេង ខាក់ ឡាក់ អាញ់ អន់ កា អីស អា អន់ កា សាដាច់ អ៊ីស៊ីប ប៉ប័។ ហះកា អាញ់ ចឹង ប៉្រគ័ អន់ សាដាច់ អ៊ីស៊ីប កាង័ កល់ កាខាក់។ អ៊ែ ចឹង អូ អន់ ប៉ាសុន អ៊ីស្រាអ៊ែល ឡាច់ ឡឹង ប៉ាថេត អ៊ីស៊ីប អុះ។ ២២ អីស ត្រគ់ រ៉ះ កា សាដាច់ អ៊ីស៊ីប ផា នីអៀ "ប‌៉្រ័ះ ប៊កកាតយ័ រ៉ះ ផា ប៉ាសុន អ៊ីស្រាអ៊ែល ឡាក់ កា គន ឡោងទ្រៀ អ៊ែ។ ២៣ អ៊ែ ប៉្រើ អីស អន់ គន អ៊ែ ចាក ឡាច់ ភឿ អន់ អន់ឌែ សាំប‌៉័ះ ប៉ានេ អ៊ែ។ ហះកា អីស អូ អន់ អន់ឌែ ឡាច់ ទឹល នីណោ័ះ អ៊ែ ចឹង ប៉ាន់តោ័ គន ឡោងទ្រៀ អីស"»។

២៤ ផះ អន់ឌែ រ៉ាឡូវ ដំ ប៉ាគ់ ចារ ម៉ោញ ប‌៉្រ័ះ ប៊កកាតយ័ ម៉ុត ក្យាម័ វគ័ ម៉ូសេ ភឿ ចឹង ប៉ាន់តោ័ អ៊ែ។ ២៥-២៦ កេះណោះ ស៊ិប៉ុរ៉ា អ្យក់ សាំង ពូ ប៉្រគ័ លូ អំហ្មោ កាសិត អង់ការ កា គន អ៊ែ ប៉ឹត ពឹង ជុង អ៊ែ។ អ៊ែ កាប ផា «ញន កា ផាម អា អីស ក្លោ អាញ់ តាទឹច ហង»។ អ៊ែ កាប នីអៀ ញន កា អ៊ែ កាសិត អង់ការ កា គន អ៊ែ។ កេះណោះ ប‌៉្រ័ះ ប៊កកាតយ័ ឡាច់ ឡឹង ចារ វគ័ ម៉ូសេ អ៊ែ អូ ជៀ ប៉ាន់តោ័ ហង។

២៧ ប‌៉្រ័ះ ប៊កកាតយ័ រ៉ះ កា វគ័ អារ៉ុន ផា «ហគ់ អីស ឡាំ តាកាន ម៉ូសេ ប៉ាគ់ ស៊្រែ តីស តោ»។ អ៊ែ កា ឡាំ តាកាន វគ័ ម៉ូសេ តាទឹច ផាឌី ប៉ាត័ះ គួប ហះ ប៉ានឹម ប‌៉្រ័ះ ប៊កកាតយ័។ អន់ឌែ កា គ្វែត ចុំ គួប សោប។ ២៨ វគ័ ម៉ូសេ រ៉ះ កា វគ័ អារ៉ុន គ្រឹប សារ ឡាក់ ប‌៉្រ័ះ ប៊កកាតយ័ ប៉្រើ អ៊ែ ឡាំ រ៉ះ កា ពូ លូ រ៉ះ ឡឹង សារ អំរ៉ាញ អឺញ ឡាក់ ប‌៉្រ័ះ ប៉្រើ អ៊ែ ប៉្រគ័ ដេល។ ២៩ កេះណោះ វគ័ ម៉ូសេ លូ វគ័ អារ៉ុន ឡាំ អើ ប៉ាតុំ មួត ក្រាគ់ តាំងកង់ សុនសាត អ៊ីស្រាអ៊ែល ទិណោ័ះ។ ៣០ វគ័ អារ៉ុន រ៉ះ ទិ សារ ឡាក់ ប‌៉្រ័ះ ប៊កកាតយ័ រ៉ះ កា វគ័ ម៉ូសេ ណោះ ហង ទឹប អ៊ែ តាំបាង សារ អំរ៉ាញ អឺញ អន់ កា មួត ប៉ាសុន ប៉ប័ ដេល។ ៣១ សុនសាត អ៊ីស្រាអ៊ែល កា សឿ សារ ណោះ។ ផះ អន់ឌែ កាតាំង ផា ប‌៉្រ័ះ ប៊កកាតយ័ រ៉ាំបីស កា អន់ឌែ ទី សារ ឡាំបាក ណោះ អន់ឌែ ប៉ាណាំ គួប កុប កល់ សាំប‌៉័ះ ប‌៉្រ័ះ ប៊កកាតយ័។

៥

សារ ម៉ូសេ លូ អារ៉ុន ឡាំ ប៉ាគ់ ចារ សាដាច់ អ៊ីស៊ីប

១ កេះណោះ វគ័ អារ៉ុន លូ វគ័ ម៉ូសេ ឡាំ រ៉ះ កា សាដាច់ អ៊ីស៊ីប ផា «ប‌៉្រ័ះ ប៊កកាតយ័ ឡាក់ ប‌៉្រ័ះ សុនសាត អ៊ីស្រាអ៊ែល អ៊ែ រ៉ះ ផា នីអៀ "អីស ត្រគ់ អន់ ប៉ាសុន អាញ់ ឡាំ អៃត សា រ៉ាម៉ះ អាញ់ ប៉ាគ់ ស៊្រែ តីស "»។ ២ សាដាច់ អ៊ីស៊ីប តើល ផា «ពឿ ប‌៉្រ័ះ ប៊កកាតយ័ ណោះ បះ អាញ់ ចឹង ត្រគ់ ប៉្រគ័ ពួយ អ៊ែ លូ ចឹង អន់ អ៊ីស្រាអ៊ែល ចាក ឡាច់ ? អាញ់ អូ អន់ហ្នាល់ អ៊ែ អុះ អាញ់ កា អូ អន់ អ៊ីស្រាអ៊ែល ចាក ឡាច់ ដេល»។ ៣ អន់ឌែ តើល សាដាច់ អ៊ីស៊ីប ផា «ប‌៉្រ័ះ ប៊កកាតយ័ ឡាក់ ប‌៉្រ័ះ សុនសាត ហេព្រឺ ឡាំ រ៉ះ កា ញឹន។ កិញអៀ អា ប៉រ់ អីស អន់ ញឹន ឡាំ ប៉ាគ់ ស៊្រែ តីស ចាំងហាយ្គ ខា ប៉ៃង ដារ់ ចាក ភឿ ឡាំ ពុះ កាណាគ័ រ៉ាម៉ះ ប‌៉្រ័ះ ញឹន។ ផា ញឹន អូ ឡាំ អ៊ែ ចឹង ប៉ាន់តោ័ ញឹន លូ សារ អីគ ព្លុ លើ កា ប៉ាន់តោ័ លូ ដាវ»។ ៤ សាដាច់ អ៊ីស៊ីប កាប កា អន់ឌែ ផា «អឺ ម៉ូសេ លូ អារ៉ុន ញ៉ា ត្រគ់ អន់ដីស ប៉ាណាំ ប៉ាសុន អ៊ីស្រាអ៊ែល អូ អន់ ប៉្រគ័ ង៉ារ នីអៀ ? ហគ់ ប៉ាណាំ គួប សឹត ប៉្រគ័ ង៉ារ ណាវ្គ ពិ»។ ៥ សាដាច់ កាប ណាវ្គ ផា «កិញអៀ អា ប៉ាសុន អ៊ីស្រាអ៊ែល អ្វៃ ពឹង ប៉ាថេត អ៊ីស៊ីប ទី អៀង ខាក់ ហះកា អន់ដីស ពៀរ ដូវ ប៉ិច អន់ អន់ឌែ អ្លាត ប៉្រគ័ ង៉ារ នីអៀ»។

សារ សាដាច់ ប៉្រើ អ៊ីស្រាអ៊ែល ប៉្រគ័ អិត អ៊ែ អូ អន់ ឡានង ពៀ

៦ ដារ់ ណោះ ទៅ ហង សាដាច់ រ៉ះ លូ ម៉ៃគ រ៉ាំងហៃ ប៉ាសុន លូ កល់ ក្រុំ ផា ៧ «ជែ អន់ ហង ឡានង ពៀ កា អន់ឌែ ប៉្រគ័ អិត ឡាក់ កា អន់ទ្រួល ពែ ត្រគ់ អន់ អន់ឌែ ចាក ណាំង ឡានង ពៀ អន់ឌែ ទៅ ឡគ។ * ៨ ហះកា ត្រគ់ ប៉ាំងខំ អន់ឌែ ប៉្រគ័ អិត អន់ គ្រឹប ចំលួន ឡាក់ កា អន់ទ្រួល ពែ ទៅ ហង ជែ ប៉ាំងគ្លឹះ ចំលួន ខង អន់ឌែ ប៉ាណូស កាជីល ខ អា ហង បះ អន់ឌែ ប៉រ់ ឡាច់ ឡាំ ពុះ កាណាគ័ រ៉ាម៉ះ ប‌៉្រ័ះ អន់ឌែ។ ៩ ត្រគ់ អន់ ង៉ារ កា អន់ឌែ ប៉្រគ័ ក្លេ័ះ ក្លាំង ក្វា ឡឹង អន់ទ្រួល ពែ ណាវ្គ ភឿ ជែ អន់ អន់ឌែ ទី រ៉ាឡូវ ម៉ាគ់ ដាគ់ អន់ឌែ អូ ឃឹត ឡឹង សារ ព្លូង អា»។

១០ ម៉ៃគ រ៉ាំងហៃ ប៉ាសុន លូ កល់ ក្រុំ ឡាំ រ៉ះ កា ប៉ាសុន ផា «កិញអៀ អា សាដាច់ រ៉ះ ផា អូ អន់ ហង ឡានង ពៀ កា អន់ដីស។ ១១ អន់ដីស ត្រគ់ ចាក ណាំង ឡានង ពៀ អន់ដីស ទៅ ឡគ ប៉ាគ់ ចារ ចំ ឡាក់ ទី ឡានង ពៀ ហះកា អិត អន់ គ្រឹប ចំលួន ឡាក់ កា អន់ទ្រួល ពែ ទៅ ហង»។ ១២ ទឹល នីណោ័ះ ប៉ាសុន អ៊ីស្រាអ៊ែល ទិឌូ ឡាច់ ចាក ណាំង ប៉ាតុំ ឡានង ពៀ គ្រឹប ចារ កាណុង ប៉ាថេត អ៊ីស៊ីប ភឿ អ្យក់ ប៉្រគ័ អិត។ ១៣ មួត រ៉ាំងហៃ ប៉ាសុន កាប ប៉ាំងខំ ផា «ង៉ារ ឡាក់ អន់ដីស ត្រគ់ ប៉្រគ័ កាណុង ម៉ោញ ដារ់ អន់ដីស ត្រគ់ ប៉្រគ័ អន់ គ្រឹប ចំលួន ឡាក់ កា ផះ រ៉ាំងវ៉ាង ទី ឡានង ពៀ ពែ ដេល»។ ១៤ មួត រ៉ាំងហៃ ប៉ាសុន ណោះ អន់ឌែ ពីត កល់ ក្រុំ មួត អ៊ីស្រាអ៊ែល ឡាក់ អន់ឌែ ប៉្រើ រ៉ាំងហៃ ពូ ប៉្រគ័ ង៉ារ លូ កាប ផា «ញ៉ា ត្រគ់ រ៉ាំងវ៉ាង ពៀរ ប៉ៃង ដារ់ អា អន់ដីស ប៉្រគ័ អិត អូ គ្រឹប ចំលួន ឡាក់ កា ផះ អន់ទ្រួល ពែ ?»។

១៥ ឡៃង ឡឹង ណោះ មួត កល់ ក្រុំ សុនសាត អ៊ីស្រាអ៊ែល ប៉ាណាំ គួប ឡាំ ប៉ាគែក លូ សាដាច់ អ៊ីស៊ីប ផា «ញ៉ា ត្រគ់ អីស ប៉្រគ័ កា ញឹន នីអៀ ? ១៦ ពូ អូ ទី អន់ ឡានង ពៀ កា ញឹន អុះ ហះកា ពូ ប៉្រើ ញឹន ប៉្រគ័ អិត អន់ គ្រឹប ចំលួន ទឹប ពីត ញឹន ដេល។ ប៉ាសុន អីស ប៉្រគ័ នីអៀ យច កេះ»។ ១៧ សាដាច់ អ៊ីស៊ីប តើល ផា «អន់ដីស ទិឌូ អា ស៊ុត កា ប៉ាណូស កាជីល កាជីល តាទឹច អន់ដីស អា។ ខ អា ហង បះ អន់ដីស ប៉រ់ ឡាច់ ឡាំ ពុះ កាណាគ័ រ៉ាម៉ះ ប‌៉្រ័ះ ប៊កកាតយ័ ។ ១៨ កិញអៀ អន់ដីស ប៉ាណាំ គួប សឹត ប៉្រគ័ ង៉ារ ណាវ្គ ពិ។ អាញ់ អូ អន់ ឡានង ពៀ កា អន់ដីស អុះ ហះកា អន់ដីស ត្រគ់ ប៉្រគ័ អិត អន់ គ្រឹប ចំលួន ឡាក់ កា អន់ទ្រួល ពែ ទៅ ហង»។ ១៩ ផះ មួត កល់ ក្រុំ អ៊ីស្រាអ៊ែល កាតាំង សាដាច់ រ៉ះ នីណោ័ះ អន់ឌែ អ្លុ អន់តគ់ ផា អន់ឌែ ទី សារ ឡាំបាក ខាក់ ហង។

២០ ប៉ាគ់ អន់ឌែ ឡាច់ ឡឹង ចារ សាដាច់ កេះ អន់ឌែ ប៉ាត័ះ វគ័ ម៉ូសេ លូ វគ័ អារ៉ុន ឡាក់ ផះ អ្វៃ ក្យាគ់ អន់ឌែ ដេល។ ២១ អន់ឌែ កាប កា វគ័ ម៉ូសេ លូ វគ័ អារ៉ុន ផា «អន់ ប‌៉្រ័ះ ប៊កកាតយ័ ចៃគ ថូត អន់ដីស ពៀរ ដូវ អា ពិ ខង អន់ដីស ប៉្រគ័ អន់ កា សាដាច់ អ៊ីស៊ីប លូ មួត រ៉ាតីស ទិណោ័ះ អូ ណីស កា ញឹន។ អន់ដីស អា ហង អន់ ដាវ កា អន់ឌែ ប៉ាន់តោ័ ញឹន»។

សារ ប‌៉្រ័ះ សាញ៉ា ផា ចឹង តង័ ប៉ាសុន អ៊ីស្រាអ៊ែល

២២ វគ័ ម៉ូសេ វ៉ីល សឹត ឡាំ ម៉ន់ អើ ប‌៉្រ័ះ ប៊កកាតយ័ ណាវ្គ ផា «អឺ ប‌៉្រ័ះ ឡាក់ តាំងឡា ញ៉ា ត្រគ់ អីស ប៉្រគ័ បាប ប៉ាសុន នីអៀ ? អីស ប៉្រើ អាញ់ ឡាំ ប៉្រគ័ ញ៉ា ? ២៣ ឡឹង អីស ប៉្រើ អាញ់ ឡាំ រ៉ះ កា សាដាច់ អ៊ីស៊ីប ពួយ ប៉ានឹរ អីស ពែ អ៊ែ ប៉្រគ័ បាប ប៉ាសុន អីស កាខាក់ ហះកា អីស អូ ទី តង័ ញឹន អុះ»។

៦

១ ប‌៉្រ័ះ ប៊កកាតយ័ រ៉ះ កា វគ័ ម៉ូសេ ផា «កិញអៀ អា អីស ចឹង ប៉ប័ សារ អាញ់ ចឹង ប៉្រគ័ កា សាដាច់ អ៊ីស៊ីប។ ញន កា សារ អំរ៉ាញ អឺញ អាញ់ អ៊ែ ចឹង អន់ អ៊ីស្រាអ៊ែល ចាក ឡាច់ ទឹប អ៊ែ ចឹង ទ្រុះ ឡាច់ អន់ដីស ឡឹង ប៉ាថេត អ៊ីស៊ីប អា»។

២ កេះណោះ អ៊ែ រ៉ះ កា វគ័ ម៉ូសេ ណាវ្គ ផា «អាញ់ ប‌៉្រ័ះ ប៊កកាតយ័ ។ ៣ អាញ់ តាំបាង ឡាកោ អន់ កា អាប៉្រាហាំ អ៊ីសាក់ លូ យ៉ាកុប ប៉ប័ ពែ អន់ឌែ អើ សិច អាញ់ ផា ប‌៉្រ័ះ ទី អំរ៉ាញ អឺញ ហ៊្លត ហះកា អាញ់ អូ រ៉ះ អន់ អន់ឌែ អន់ហ្នាល់ សិច អាញ់ តាទឹច * អុះ។ ៤ អាញ់ ទី សាញ៉ា រែវ ពុត លូ អន់ឌែ ផា ចឹង មប ប៉ាថេត កាណាន ឡាក់ អន់ឌែ អ្វៃ អង់រ៉ាម័ ណោះ ពែ អន់ កា អន់ឌែ។ ៥ អាញ់ កាតាំង សុនសាត អ៊ីស្រាអ៊ែល តាំងអឹះ ញន កា សុនសាត អ៊ីស៊ីប អ្យក់ អន់ឌែ ប៉្រគ័ ទុច អាញ់ កា កាចាំង កា សារ អាញ់ សាញ៉ា ពែ ដេល។ ៦ ទឹល នីណោ័ះ ហគ់ អីស ឡាំ រ៉ះ កា អន់ឌែ ផា "អាញ់ ប‌៉្រ័ះ ប៊កកាតយ័ ។ អាញ់ ចឹង តោះ ឡើយ អន់ដីស អន់ រ៉ាវ៉ាច់ ឡឹង ង៉ារ ឡាំបាក ឡាក់ មួត អ៊ីស៊ីប ប៉ាំងខំ ប៉្រើ ប៉្រគ័ ណោះ។ អាញ់ ចឹង តង័ អន់ រ៉ាវ៉ាច់ ឡឹង កេះ ទុច អ៊ីស៊ីប។ អាញ់ ចឹង ហ្វាយ អន់ដីស លូ សារ អំរ៉ាញ អឺញ អាញ់ ទឹប ចៃគ ថូត សុនសាត អ៊ីស៊ីប តិម ខាក់។ ៧ អាញ់ ចឹង អ្យក់ អន់ដីស ប៉្រគ័ ប៉ាសុន អាញ់ ទឹប អាញ់ ចឹង ប៉្រគ័ ប‌៉្រ័ះ អន់ដីស ដេល។ អាញ់ ចឹង តោះ ឡើយ អន់ដីស អន់ រ៉ាវ៉ាច់ ឡឹង ង៉ារ ឡាំបាក ឡាក់ មួត អ៊ីស៊ីប ប៉ាំងខំ ប៉្រើ ប៉្រគ័ ណោះ។ ដារ់ ណោះ អន់ដីស ចឹង អ្លុ អន់តគ់ ផា អាញ់ ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស ហង។ ៨ កេះណោះ អាញ់ ចឹង ប៉ាណាំ អន់ដីស ឡាំ អ្វៃ ប៉ាគ់ ប៉ាថេត ឡាក់ អាញ់ ម៉ត់ ចឹង អន់ កា អាប៉្រាហាំ អ៊ីសាក់ លូ យ៉ាកុប ឃឺ អាញ់ ចឹង អន់ ប៉ាថេត ណោះ កា អន់ដីស ប៉្រគ័ ប៉ាដក់។ អាញ់ ប‌៉្រ័ះ ប៊កកាតយ័ "»។

៩ វគ័ ម៉ូសេ ឡាំ រ៉ះ កា មួត អ៊ីស្រាអ៊ែល ឡាក់ កា ប៉ានឹរ ប‌៉្រ័ះ រ៉ះ ណោះ ហង ហះកា អន់ឌែ អូ សឿ អ៊ែ អុះ ខង អន់ឌែ អុក ពុត ញន អន់ឌែ កេះ ទុច មួត អ៊ីស៊ីប ឡាំបាក ខាក់ កេះ។

១០ ឡៃង ឡឹង ណោះ ប‌៉្រ័ះ ប៊កកាតយ័ រ៉ះ កា វគ័ ម៉ូសេ ណាវ្គ ផា ១១ «ហគ់ អីស ឡាំ រ៉ះ កា សាដាច់ អ៊ីស៊ីប ផា "អីស ត្រគ់ អន់ សុនសាត អ៊ីស្រាអ៊ែល ឡាច់ ឡឹង ប៉ាថេត អ៊ីស៊ីប អា ពិ"»។ ១២ វគ័ ម៉ូសេ តើល ប‌៉្រ័ះ ប៊កកាតយ័ ផា «ញ៉ាង កា អ៊ីស្រាអ៊ែល អូ សាំយ៉ាំង អូ សឿ កេះ សាឡង់ កា សាដាច់ ឡគ ចឹង ចៃ សាំយ៉ាំង ប៉ាណូស អូ ទី ប៉ានឹរ ពឹរ កាង ឡាក់ កា អាញ់ អា»។ ១៣ កេះណោះ ប‌៉្រ័ះ ប៊កកាតយ័ ប៉្រើ វគ័ ម៉ូសេ លូ វគ័ អារ៉ុន ឡាំ រ៉ះ កា ប៉ាសុន អ៊ីស្រាអ៊ែល លូ រ៉ះ កា សាដាច់ ភឿ អន់ មួត អ៊ីស្រាអ៊ែល ឡាច់ ឡឹង ប៉ាថេត អ៊ីស៊ីប។

…

៧

សារ ប‌៉្រ័ះ ប៉្រើ វគ័ ម៉ូសេ លូ វគ័ អារ៉ុន ឡាំ ប៉ាគ់ សាដាច់ អ៊ីស៊ីប

១ កេះណោះ ប‌៉្រ័ះ ប៊កកាតយ័ រ៉ះ កា វគ័ ម៉ូសេ ផា «ហៃ អាញ់ ចឹង ប៉្រគ័ អន់ អីស វ៉ឹច លូ ប‌៉្រ័ះ អ្វៃ ហះ ង៉ីរ សាដាច់ អ៊ីស៊ីប។ ម៉ី អីស អារ៉ុន ចឹង រ៉ះ សារ ប៉ាតាង អីស ឡាក់ កា រ៉ាគឹយ ប‌៉្រ័ះ ។ ២ អីស ត្រគ់ រ៉ះ កា អារ៉ុន ទិ សារ អាញ់ អន់តគ់ រ៉ះ កា អីស អា ហង អន់ អ៊ែ ឡាំ រ៉ះ កា សាដាច់ ភឿ អន់ អ៊ីស្រាអ៊ែល ឡាច់ ឡឹង ប៉ាថេត អ៊ីស៊ីប។ ៣ កាប៉ាច់ អាញ់ ចឹង ប៉្រគ័ អន់ សាដាច់ កាង័ កល់។ យ‌៉័ះ អាញ់ តាំបាង សារ អំរ៉ាញ អឺញ អៀង នែវ ពឹង ប៉ាថេត អ៊ីស៊ីប អា កាតាម ៤ សាដាច់ អ៊ីស៊ីប អ៊ែ ចឹង អូ ចៃ សាំយ៉ាំង អន់ដីស អុះ។ ទឹល នីណោ័ះ អាញ់ ចឹង ពីត ប៉ាថេត អ៊ីស៊ីប លូ ចៃគ ថូត អន់ឌែ តិម ខាក់ ឡូត កេះណោះ ប៉ាណាំ ប៉ាសុន អាញ់ អ៊ីស្រាអ៊ែល អន់ ឡាច់ ឡឹង ប៉ាថេត អ៊ីស៊ីប វ៉ឹច លូ មួត តាហាន ចាក ប៉ិន តាប៉ល់ ៗ។ ៥ ប៉ាគ់ អាញ់ ពីត ប៉ាថេត អ៊ីស៊ីប លូ ប៉ាណាំ អ៊ីស្រាអ៊ែល ឡាច់ កេះណោះ ប៉ាសុន អ៊ីស៊ីប ចឹង អ្លុ អន់តគ់ ផា អាញ់ ប‌៉្រ័ះ ប៊កកាតយ័ តាទឹច»។ ៦ វគ័ ម៉ូសេ លូ វគ័ អារ៉ុន ប៉្រគ័ ពួយ ទិ សារ ប‌៉្រ័ះ ប៊កកាតយ័ អន់តគ់ រ៉ះ ណោះ ហង។

៧ ផះ រ៉ាំងវ៉ាង អន់ឌែ ឡាំ កាប កា សាដាច់ អ៊ីស៊ីប ណោះ អាញុ វគ័ ម៉ូសេ ៨០ សាណាំ កេះ អាញុ វគ័ អារ៉ុន កា ៨៣ សាណាំ កេះ ដេល។

សារ អ៊្លង កាទូង កេះ ពិះ

៨ ប‌៉្រ័ះ ប៊កកាតយ័ រ៉ះ កា វគ័ ម៉ូសេ លូ វគ័ អារ៉ុន ផា ៩ «ផា សាដាច់ អ៊ីស៊ីប ប៉្រើ អន់ដីស តាំបាង សារ អំរ៉ាញ អឺញ អីស ត្រគ់ ប៉្រើ អារ៉ុន វ៉ឹត អ៊្លង កាទូង ណោះ ហះ ង៉ីរ សាដាច់។ អ៊្លង កាទូង ចឹង កេះ ពិះ ហង»។ ១០ វគ័ ម៉ូសេ លូ វគ័ អារ៉ុន កា ឡាំ ប៉ាគ់ ចារ សាដាច់ អ៊ីស៊ីប លូ ប៉្រគ័ ពួយ គ្រឹប សារ ប‌៉្រ័ះ ប៊កកាតយ័ ប៉្រើ អន់ឌែ ប៉្រគ័ ណោះ ហង។ វគ័ អារ៉ុន កា ហឹរ អ៊្លង កាទូង ហះ ង៉ីរ សាដាច់ លូ មួត រ៉ាតីស អ៊្លង កាទូង ណោះ កា កេះ ពិះ តាទឹច។ ១១ ហះកា សាដាច់ អើ មួត គ្រូ អំហ្ម សុនសាត អ៊ីស៊ីប ប៉្រើ អន់ឌែ ប៉្រគ័ លូ គ្រូ គុន អន់ឌែ អន់ អ៊្លង កាទូង កេះ ពិះ និះទៅ ដេល។ ១២ អន់ឌែ កា ហឹរ អ៊្លង កាទូង ម៉ះ អន់ឌែ អ៊្លង កាទូង ណោះ កា កេះ ពិះ តាទឹច ហះកា អ៊្លង កាទូង វគ័ អារ៉ុន ឡាវ៉ាន័ អ៊្លង កាទូង អន់ឌែ ទិ។ ១៣ ហះកា សាដាច់ កាង័ កល់ ខាក់ ឡាក់ កា ប‌៉្រ័ះ ប៊កកាតយ័ រ៉ះ ណោះ ហង អ៊ែ អូ ចៃ សាំយ៉ាំង វគ័ ម៉ូសេ លូ វគ័ អារ៉ុន អុះ។

សារ ទៀក កេះ ផាម

១៤ កេះណោះ ប‌៉្រ័ះ ប៊កកាតយ័ រ៉ះ កា វគ័ ម៉ូសេ ផា «សាដាច់ កាង័ កល់ ខាក់ អ៊ែ អូ អន់ ប៉ាសុន អាញ់ ឡាច់ អុះ។ ១៥ ទឹល នីណោ័ះ កាំលឺ ទៀ ផះ សាដាច់ ឡាំ ប៉ាគ់ ហាង តាំងលេ នីល អីស ត្រគ់ ឡាំ តាកាន អ៊ែ ប៉ាគ់ ចារ ណោះ ដេល។ អីស ចឹក ឡាំ ទឹប អ៊្លង កាទូង ឡាក់ អ្លុ កេះ ពិះ ណោះ ហង។ ១៦ អីស ត្រគ់ រ៉ះ កា សាដាច់ ផា "ប‌៉្រ័ះ ប៊កកាតយ័ ឡាក់ ប‌៉្រ័ះ សុនសាត ហេព្រឺ អ៊ែ ប៉្រើ អាញ់ ឡាំ រ៉ះ កា អីស។ អ៊ែ ផា អីស ត្រគ់ អន់ ប៉ាសុន អ៊ែ ឡាច់ ឡាំ សាំប‌៉័ះ ប៉ានេ អ៊ែ ប៉ាគ់ ស៊្រែ តីស តោ។ ហះកា ទឹល កិញអៀ អា អីស អូ សាំយ៉ាំង អុះ។ ១៧ អ៊ែ រ៉ះ ផា នីអៀ ម៉ោញ ទង អា ណាវ្គ អីស ចឹង អន់ហ្នាល់ ផា អ៊ែ ប‌៉្រ័ះ ប៊កកាតយ័ តាទឹច ហង។ អាញ់ ចឹង ពីត ទៀក តាំងលេ នីល លូ អ៊្លង កាទូង អាញ់ ចឹក អា កេះណោះ ទៀក តាំងលេ នីល អា ចឹង កេះ ផាម ហង។ ១៨ កា ឡាក់ អ្វៃ កាណុង ទៀក អា ត្រគ់ តោ័ ទិ ទៀក តាំងលេ ចឹង បោ អោម សុនសាត អ៊ីស៊ីប ចឹង ខាអឺម អៃត ហង ទៀក អា"»។

១៩ ប‌៉្រ័ះ ប៊កកាតយ័ ប៉្រើ វគ័ ម៉ូសេ រ៉ះ កា វគ័ អារ៉ុន ផា «ហគ់ អីស អ្យក់ អ៊្លង កាទូង យ៉ើរ អំប៉ាំង ទៀក តាំងលេ តាំងលោ័ លូ ទៀក ទ្រូង ពឹង ប៉ាថេត អ៊ីស៊ីប អា រិញ ភឿ អន់ ទៀក ទិណោ័ះ កេះ ផាម យ‌៉័ះ ទៀក កាណុង ព្រឺយ កាណុង រ៉ាពួង កា កេះ ផាម និះទៅ ដេល» ២០ វគ័ ម៉ូសេ លូ វគ័ អារ៉ុន កា ប៉្រគ័ ពួយ គ្រឹប សារ ប‌៉្រ័ះ ប៊កកាតយ័ ប៉្រើ អន់ឌែ ប៉្រគ័ ណោះ ហង។ វគ័ អារ៉ុន កា យ៉ើរ ពីត ទៀក តាំងលេ នីល លូ អ៊្លង កាទូង ហះ ម៉ាត់ សាដាច់ លូ មួត រ៉ាតីស ផាឌី ទៀក តាំងលេ នីល ណោះ កា កេះ ផាម តាទឹច។ ២១ កា ឡាក់ អ្វៃ កាណុង ទៀក តាំងលេ នីល ណោះ តោ័ ទិ ទៀក តាំងលេ កើត បោ អោម សុនសាត អ៊ីស៊ីប ខាអឺម អូ ចៃ អៃត ទៀក ណោះ កេះ។ ទិ ទៀក កាណុង ប៉ាថេត អ៊ីស៊ីប កា កេះ ផាម ដោះ។ ២២ ហះកា មួត គ្រូ អំហ្ម សុនសាត អ៊ីស៊ីប ណោះ អន់ឌែ ប៉្រគ័ លូ គ្រូ គុន អន់ឌែ អ្លុ និះទៅ ដេល។ ញន ខ អា ហង បះ សាដាច់ កាង័ កល់ អ៊ែ អូ ចៃ សាំយ៉ាំង វគ័ ម៉ូសេ លូ វគ័ អារ៉ុន ត្រគ់ ឡាក់ កា ប‌៉្រ័ះ ប៊កកាតយ័ រ៉ះ ពែ ហង។ ២៣ អ៊ែ សឹត ម៉ុត អ្វៃ ពឹង ហី អ៊ែ ណាវ្គ អ៊ែ អូ ឃឹត ឡឹង សារ ទិណោ័ះ អុះ។ ២៤ ប៉ាសុន អ៊ីស៊ីប ទិឌូ សីរ ទៀក អន់ដូង័ រហាង តាំងលេ នីល ភឿ អ្យក់ ទៀក ដាគ់ អៃត ខង ទៀក តាំងលេ នីល ណោះ អន់ឌែ អូ អ្លុ អៃត កេះ។

សារ កឹត អៀង ឡាច់ ចាក ពឹង ប៉ាថេត អ៊ីស៊ីប

២៥ តាំប៉ើះ ដារ់ ឡឹង ប‌៉្រ័ះ ប៊កកាតយ័ ពីត ទៀក តាំងលេ នីល

៨

១ អ៊ែ រ៉ះ កា វគ័ ម៉ូសេ ផា «ហគ់ អីស ឡាំ រ៉ះ កា សាដាច់ អ៊ីស៊ីប ផា "ប‌៉្រ័ះ ប៊កកាតយ័ ប៉្រើ អីស អន់ ប៉ាសុន អ៊ែ ឡាច់ ចាក ឡាំ សាំប‌៉័ះ ប៉ានេ អ៊ែ ឡគ។ ២ ផា អីស អូ អន់ អ៊ែ ចឹង ប៉្រើ កឹត អៀង ឡាំ អ្វៃ ពឹង ប៉ាថេត អ៊ីស៊ីប អា ប៉្រគ័ អន់ កា អន់ដីស គៀម គូន។ ៣ កឹត ចឹង កើត អៀង ប៉ាញ័ តាំងលេ នីល លូ ចឹង ប៉្លង់ ម៉ុត កាណុង ហី ទឹប ចឹង ប៉្លង់ ហាវ ពឹង គ្រេ អីស តៃប។ កឹត ណោះ ចឹង ប៉្លង់ ម៉ុត កាណុង ហី មួត រ៉ាតីស ដេល លូ កាណុង ហី មួត ប៉ាសុន អីស ទឹប ចឹង ម៉ុត ពឹង អំហ្មូវ អុញ ចារ ប៉្រគ័ សាណា លូ ចឹង ម៉ុត អ្វៃ កាណុង កាបឺង ពូ ឡាយ តាប៉ុង កា អីស ដេល។ ៤ កេះណោះ អន់ឌែ ចឹង ប៉្លង់ ហាវ ពឹង ឡាកោ អីស លូ ពឹង ឡាកោ មួត រ៉ាតីស ទឹប ពឹង ឡាកោ មួត ប៉ាសុន អីស ដេល»។

៥ ប‌៉្រ័ះ ប៊កកាតយ័ រ៉ះ កា វគ័ ម៉ូសេ ណាវ្គ ផា «ហគ់ អីស ប៉្រើ អារ៉ុន យ៉ើរ អ៊្លង កាទូង អំប៉ាំង ទៀក តាំងលេ ទៀក ទ្រូង លូ ទៀក តាំងលោ័ ម៉ាគ់ កឹត ហាវ ចាក ប៉ាញ័ ទឹប ប៉ាថេត អ៊ីស៊ីប អា»។ ៦ វគ័ អារ៉ុន កា យ៉ើរ តី អំប៉ាំង ទៀក ពឹង ប៉ាថេត អ៊ីស៊ីប ផាឌី ទី កឹត ឡាច់ ចាក ប៉ាញ័ ទឹប ប៉ាថេត អ៊ីស៊ីប តាទឹច។ ៧ ហះកា គ្រូ អំហ្ម សុនសាត អ៊ីស៊ីប អន់ឌែ អ្លុ ប៉្រគ័ លូ គ្រូ គុន អន់ឌែ អន់ ឡាច់ កឹត ចាក ពឹង ប៉ាថេត អ៊ីស៊ីប និះទៅ ដេល។

៨ កេះណោះ សាដាច់ អើ វគ័ ម៉ូសេ លូ វគ័ អារ៉ុន ទឹប រ៉ះ ផា «ហគ់ អន់ដីស ឡោម ប‌៉្រ័ះ ប៊កកាតយ័ អន់ អ៊ែ អ្យក់ ឡាច់ កឹត ឡឹង ប៉ាថេត អាញ់ អា អាញ់ ចឹង អន់ ប៉ាសុន អ៊ែ ឡាច់ ឡាំ ពុះ កាណាគ័ រ៉ាម៉ះ អ៊ែ»។ ៩ វគ័ ម៉ូសេ តើល សាដាច់ ផា «ប៉រ់ អីស កាំឡត់ ដារ់ កា អាញ់ ពិ ដារ់ ចំ អាញ់ ចឹង ត្រគ់ ឡោម ប‌៉្រ័ះ ប៊កកាតយ័ សាំរ៉ាប់ កា អីស លូ មួត រ៉ាតីស ទឹប ប៉ាសុន អីស ភឿ អន់ អ៊ែ អ្យក់ ឡាច់ កឹត ឡឹង ហី អន់ដីស អន់ អ្វៃ សល់ ដឹង ពឹង តាំងលេ»។ ១០ សាដាច់ តើល ផា «ដារ់ តាយ៉ាង័»។ វគ័ ម៉ូសេ តើល ផា «អឺះ អាញ់ ចឹង ប៉្រគ័ ពួយ អីស ប៉្រើ ម៉ាគ់ អីស ចឹង អ្លុ អន់តគ់ ផា អូ ទី ប‌៉្រ័ះ ចំ ឡាក់ កា ប‌៉្រ័ះ ប៊កកាតយ័ ឡាក់ ប‌៉្រ័ះ ញឹន អា អុះ។ ១១ កឹត ចឹង ឡាច់ ឡឹង ឡាកោ អីស លូ ឡឹង ហី អន់ដីស លូ ឡឹង មួត រ៉ាតីស ទឹប ប៉ាសុន អីស ចឹង អ្វៃ សល់ ដឹង ពឹង តាំងលេ»។ ១២ វគ័ ម៉ូសេ លូ វគ័ អារ៉ុន កា ចាក ឡាច់ ឡឹង ចារ សាដាច់ កេះណោះ ម៉ូសេ ម៉ន់ ឡោម ប‌៉្រ័ះ ប៊កកាតយ័ ឡឹង សារ កឹត ឡាក់ អ៊ែ ប៉្រើ ឡាំ ប៉្រគ័ អន់ សាដាច់ អ៊ីស៊ីប គៀម គូន ពែ។ ១៣ ប‌៉្រ័ះ ប៊កកាតយ័ កា ប៉្រគ័ ពួយ សារ វគ័ ម៉ូសេ ឡោម ណោះ កឹត អ្វៃ កាណុង ហី ពឹង ស្រុក លូ ប៉ាគ់ ម៉ីរ តោ័ ទិ។ ១៤ ពូ ចាក ប៉ាតុំ កឹត តោ័ ណោះ ពូក ប៉ិន ប៉ានូក បោ អោម ប៉ាញ័ ទឹប ប៉ាថេត។ ១៥ ប៉ាគ់ ប៉ប័ កឹត តោ័ ទិ កេះ សាដាច់ កាង័ កល់ អូ ចៃ សាំយ៉ាំង វគ័ ម៉ូសេ លូ វគ័ អារ៉ុន អុះ ត្រគ់ ឡាក់ កា ប‌៉្រ័ះ ប៊កកាតយ័ រ៉ះ ពែ ហង។

សារ តាកាច់ កើត អៀង ពឹង ប៉ាថេត អ៊ីស៊ីប

១៦ ឡៃង ឡឹង ណោះ ប‌៉្រ័ះ ប៊កកាតយ័ រ៉ះ កា វគ័ ម៉ូសេ ផា «ហគ់ អីស ប៉្រើ អារ៉ុន យ៉ើរ អ៊្លង កាទូង អ៊ែ ពីត តេះ ភឿ អន់ កើត តាកាច់ អៀង ប៉ាញ័ ទឹប ប៉ាថេត អ៊ីស៊ីប»។ ១៧ អន់ឌែ កា ប៉្រគ័ ពួយ ប៉ានឹរ ប‌៉្រ័ះ អន់តគ់ រ៉ះ វគ័ អារ៉ុន កា យ៉ើរ អ៊្លង កាទូង ពីត តេះ កាបក់ តេះ កា កេះ តាកាច់ ប៉ាញ័ ទឹប ប៉ាថេត អ៊ីស៊ីប ចាក អ្យោម ប៉ាណូស លូ កាណាគ័។ ១៨ មួត គ្រូ អំហ្ម ប៉្រគ័ លូ គ្រូ គុន អន់ឌែ ប៉ាំងកើត តាកាច់ និះទៅ ដេល ហះកា អន់ឌែ ប៉្រគ័ អូ កើត អុះ។ តាកាច់ ណោះ អ្យោម ប៉ាណូស លូ កាណាគ័។ ១៩ កេះណោះ មួត គ្រូ អំហ្ម រ៉ះ លូ សាដាច់ ផា «សារ អា កើត ឡាច់ ឡឹង ប‌៉្រ័ះ តាទឹច»។ ហះកា សាដាច់ កាង័ កល់ ខាក់ អូ ចៃ សាំយ៉ាំង វគ័ ម៉ូសេ លូ វគ័ អារ៉ុន អុះ ត្រគ់ ឡាក់ កា ប‌៉្រ័ះ ប៊កកាតយ័ រ៉ះ ពែ ហង។

សារ ស្វ្រៃ កើត អៀង ពឹង ប៉ាថេត អ៊ីស៊ីប

២០ ឡៃង ឡឹង ណោះ ប‌៉្រ័ះ ប៊កកាតយ័ រ៉ះ លូ វគ័ ម៉ូសេ ផា «កាំលឺ តាយ៉ាង័ អីស អ្យូវ ឡឹង កាំលឺ ផុងម៉ាំង ឡាំ តាកាន សាដាច់ ផះ អ៊ែ ជឹរ ប៉ាគ់ ទៀក តាំងលេ។ កេះណោះ អីស រ៉ះ កា អ៊ែ ផា "ប‌៉្រ័ះ ប៊កកាតយ័ ប៉្រើ អីស អន់ ប៉ាសុន អ៊ែ ឡាច់ ឡឹង ប៉ាថេត អ៊ីស៊ីប ឡាំ សាំប‌៉័ះ ប៉ានេ អ៊ែ។ ២១ ផា អីស អូ អន់ ប៉ាសុន អ៊ែ ឡាច់ អ៊ែ ចឹង ប៉្រើ អន់ ទី ស្វ្រៃ អៀង ឡាំ កាប់ អីស លូ មួត រ៉ាតីស លូ ប៉ាសុន អីស ដេល។ កាណុង ហី សុនសាត អ៊ីស៊ីប ទិឌូ ចឹង ទី ស្វ្រៃ អៀង ព្រុងៗ ពឹង តេះ ស៊ុត ដឹង កា ស្វ្រៃ ដេល។ ២២ ហះកា ដារ់ ណោះ អ៊ែ ចឹង ប៉្រគ័ អន់ ស្រុក កូស៊ែន ឡាក់ ចារ សុនសាត អ៊ីស្រាអ៊ែល អ្វៃ ណោះ យច ឡឹង ចារ អន់ទៀគ ពឹង ប៉ាថេត អ៊ីស៊ីប ឃឺ អ៊ែ អូ អន់ ទី ស្វ្រៃ អុះ ភឿ អន់ អីស អ្លុ អន់តគ់ ផា អ៊ែ ឡាក់ ប‌៉្រ័ះ ប៊កកាតយ័ អ្វៃ ពឹង ចារ ណោះ *។ ២៣ អ៊ែ អូ អន់ ប៉ាសុន អ៊ែ ទី កាន ខូច័ ខាច អន់ឌូ លូ ប៉ាសុន អីស ណោះ អុះ សារ អា ដារ់ តាយ៉ាង័ កើត ហង»។ ២៤ ប‌៉្រ័ះ ប៊កកាតយ័ ប៉្រគ័ ពួយ សារ អ៊ែ រ៉ះ អ៊ែ ប៉្រើ ស្វ្រៃ អៀង ព្រុងៗ ប៉ារ់ ម៉ុត កាណុង ហី សាដាច់ លូ ហី មួត រ៉ាតីស។ ស្វ្រៃ ទិណោ័ះ កា ម៉ុត តាគ់ ប៉ាណាប អ្វៃ ប៉ាញ័ ទឹប ប៉ាថេត អ៊ីស៊ីប។

២៥ ផះ ណោះ សាដាច់ អើ វគ័ ម៉ូសេ លូ វគ័ អារ៉ុន លូ រ៉ះ ផា «ហគ់ អន់ដីស ពុះ កាណាគ័ រ៉ាម៉ះ ប‌៉្រ័ះ អន់ដីស ពឹង ប៉ាថេត អា ហង ពិ»។ ២៦ ហះកា វគ័ ម៉ូសេ តើល សាដាច់ ផា «ប៉្រគ័ នីណោ័ះ អូ ត្រគ់ អុះ ខង ញឹន ចឹង អ្យក់ កាណាគ័ ពុះ រ៉ាម៉ះ ប‌៉្រ័ះ ប៊កកាតយ័  ណោះ ចឹង ប៉្រគ័ អន់ សុនសាត អ៊ីស៊ីប ខាអឺម ខាក់។ ផា អន់ឌែ ប៉ប័ ញឹន ប៉្រគ័ នីណោ័ះ ចាបះ កា អន់ឌែ ចឹង អ្យក់ អំហ្មោ ហឹរ ញឹន អន់ តោ័ ឡូត។ ២៧ ញឹន ត្រគ់ ឡាំ ប៉ាគ់ ស៊្រែ តីស តោ ចាំងហាយ្គ ខា ប៉ៃង ដារ់ ចាក ភឿ ចឹង ពុះ កាណាគ័ រ៉ាម៉ះ ប‌៉្រ័ះ ប៊កកាតយ័ ឡាក់ ប‌៉្រ័ះ ញឹន ប៉្រគ័ ពួយ សារ អ៊ែ រ៉ះ កា ញឹន»។ ២៨ សាដាច់ តើល ផា «អាញ់ ចឹង អន់ អន់ដីស ចាក ឡាំ ពុះ កាណាគ័ រ៉ាម៉ះ កា ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស ប៉ាគ់ ស៊្រែ តីស តោ ហះកា អន់ដីស ជែ ចាក ចាំងហាយ្គ តាឡាម័។ អន់ដីស ម៉ន់ ឡោម ប‌៉្រ័ះ អន់ដីស ណោះ អន់ កា អាញ់ ណើ ហោគ»។ ២៩ វគ័ ម៉ូសេ តើល ផា «ប៉ាគ់ ញឹន ចាក ឡាច់ ឡឹង ចារ អីស អា ទៀ អាញ់ ចឹង ម៉ន់ ឡោម ប‌៉្រ័ះ ប៊កកាតយ័ ។ តាយ៉ាង័ ស្វ្រៃ ចឹង ប៉ារ់ ឡាច់ ឡឹង ចារ អីស លូ មួត រ៉ាតីស លូ ឡឹង ចារ ប៉ាសុន អីស ដេល។ ហះកា អីស ជែ កាប ប៉ាង៉ល់ ញឹន ណាវ្គ ហង លូ អីស ជែ កាឡីស កា ប៉ាសុន ញឹន ចាក ឡាំ ប៉ាគ់ ស៊្រែ តីស ភឿ ពុះ កាណាគ័ រ៉ាម៉ះ ប‌៉្រ័ះ ប៊កកាតយ័ »។ ៣០ វគ័ ម៉ូសេ កា ចាក ឡាច់ ឡឹង ចារ សាដាច់ កេះណោះ អ៊ែ ម៉ន់ ឡោម ប‌៉្រ័ះ ប៊កកាតយ័។ ៣១ ប‌៉្រ័ះ ប៊កកាតយ័ កា ប៉្រគ័ ពួយ សារ វគ័ ម៉ូសេ ម៉ន់ ឡោម ណោះ អ៊ែ តាគ់ អង់ហ៊្យង ស្វ្រៃ ឡឹង ចារ សាដាច់ លូ ចារ មួត រ៉ាតីស លូ ចារ ប៉ាសុន អន់ ទិ អូ ទី គម អន់ អ្វៃ សល់ លូ ម៉ោញ អុះ។ ៣២ ហះកា សាដាច់ អ្វៃ កា កាង័ កល់ និះទៅ ម៉ោញ ទង ណាវ្គ អូ អន់ អ៊ីស្រាអ៊ែល ចាក ឡាច់ ឡឹង ប៉ាថេត អ៊ីស៊ីប អុះ។

៩

សារ កាណាគ័ សុនសាត អ៊ីស៊ីប រង តោ័ ទិ

១ ឡៃង ឡឹង ណោះ ប‌៉្រ័ះ ប៊កកាតយ័ រ៉ះ កា វគ័ ម៉ូសេ ផា «ហគ់ អីស ឡាំ រ៉ះ កា សាដាច់ ផា "ប‌៉្រ័ះ ប៊កកាតយ័ ឡាក់ ប‌៉្រ័ះ សុនសាត ហេព្រឺ អ៊ែ ប៉្រើ អីស អន់ ប៉ាសុន អ៊ែ ឡាច់ ឡាំ សាំប‌៉័ះ ប៉ានេ អ៊ែ។ ២ ផា អីស អូ សឿ សារ អ៊ែ រ៉ះ លូ អូ អន់ ប៉ាសុន អ៊ែ ចាក ឡាច់ ណាវ្គ ៣ ណោះ ប‌៉្រ័ះ ប៊កកាតយ័ ចឹង ប៉្រគ័ អន់ កាណាគ័ អីស រង ឡាក់ កា សេះ រ៉ក់ លៀ អូត ចៀម ប៉ារ់ពេ ឡាក់ អ្វៃ ប៉ាគ់ ព្រី ប៉ាគ់ អ្យិត ត្រគ់ ប៉ាញុ ត្រគ់ រ៉ាំបល់ តុត យ៉ឹប ឡូត។ ៤ ហះកា ប‌៉្រ័ះ ប៊កកាតយ័ ចឹង ប៉្រគ័ អន់ កាណាគ័ អ៊ីស៊ីប លូ កាណាគ័ អ៊ីស្រាអ៊ែល យច ឡឹង គួប សោប ឃឺ កាណាគ័ អ៊ីស្រាអ៊ែល ចឹង អូ តោ័ អុះ ឡាក់ កា កាណាគ័ អ៊ីស៊ីប។ ៥ ប‌៉្រ័ះ ប៊កកាតយ័ កាំឡត់ ផា ដារ់ តាយ៉ាង័ ទៀ ហង អ៊ែ ចឹង ប៉្រគ័ សារ អា ពឹង ប៉ាថេត អ៊ីស៊ីប"»។

៦ ប៉ាគ់ ទឹល ដារ់ តាយ៉ាង័ ប‌៉្រ័ះ ប៊កកាតយ័ កា ប៉្រគ័ តាទឹច អ៊ែ ប៉្រគ័ អន់ កាណាគ័ សុនសាត អ៊ីស៊ីប រង ត្រគ់ ប៉ាញុ រ៉ាំបល់ តោ័ ទិ ហះកា កាណាគ័ សុនសាត អ៊ីស្រាអ៊ែល រង ម៉ោញ កាតុ កា អូ ទី តោ័ អុះ។ ៧ សាដាច់ ប៉្រើ ពូ ឡាំ សឺប ហៃ កាណាគ័ សុនសាត អ៊ីស្រាអ៊ែល រង តោ័ ដេល ប ពូ កា ប៉ប័ ម៉ោញ កាតុ កា អូ តោ័ អុះ។ យ‌៉័ះ នីណោ័ះ កាតាម អ៊ែ អ្វៃ កា កាង័ កល់ អូ អន់ សុនសាត អ៊ីស្រាអ៊ែល ឡាច់ អុះ។

សារ សុនសាត អ៊ីស៊ីប កើត អេះ អោម

៨ កេះណោះ ប‌៉្រ័ះ ប៊កកាតយ័ រ៉ះ កា វគ័ ម៉ូសេ លូ វគ័ អារ៉ុន ផា «ហគ់ អន់ដីស កោច អំហ្មូវ ម៉ោញ កាំប៉ង់ អន់ កា ម៉ូសេ ចី ហាវ ពឹង ប៉្លៃង ហះ ម៉ាត់ សាដាច់។ ៩ អំហ្មូវ ណោះ ចឹង កើត កាបក់ ឡាអ៊ង ចឹង តាប៉ើះ ប៉ាញ័ ទឹប ប៉ាថេត អ៊ីស៊ីប ប៉្រគ័ អន់ ប៉ាណូស លូ កាណាគ័ ពូ រង កើត អេះ អោម ទិឌូ»។ ១០ វគ័ ម៉ូសេ លូ វគ័ អារ៉ុន កា កោច អំហ្មូវ កេះណោះ អន់ឌែ ឡាំ ប៉ាគ់ ចារ សាដាច់ ម៉ូសេ កា ចី អំហ្មូវ ពឹង ប៉្លៃង ប៉្រគ័ អន់ ប៉ាណូស លូ កាណាគ័ ពូ រង កើត អេះ អោម តាទឹច។ ១១ មួត គ្រូ អំហ្ម អន់ឌែ អូ អ្លុ អ្វៃ ក្យាម័ វគ័ ម៉ូសេ អុះ ខង អន់ឌែ កា កើត អេះ អោម ឡាក់ កា សុនសាត អ៊ីស៊ីប និះទៅ ដេល។ ១២ ហះកា ប‌៉្រ័ះ ប៊កកាតយ័ ប៉្រគ័ អន់ កា សាដាច់ កាង័ កល់ កាខាក់ លូ អូ ចៃ សាំយ៉ាំង វគ័ ម៉ូសេ លូ វគ័ អារ៉ុន អុះ ត្រគ់ ឡាក់ កា ប‌៉្រ័ះ ប៊កកាតយ័ រ៉ះ ពែ ហង។

សារ ម៉ារៀល ឡិ ពឹង ប៉ាថេត អ៊ីស៊ីប

១៣ ឡៃង ឡឹង ណោះ ប‌៉្រ័ះ ប៊កកាតយ័ រ៉ះ លូ វគ័ ម៉ូសេ ណាវ្គ ផា «ដារ់ តាយ៉ាង័ អីស អ្យូវ ឡឹង កាំលឺ ផុងម៉ាំង ឡាំ រ៉ះ លូ សាដាច់ ផា "ប‌៉្រ័ះ ប៊កកាតយ័ ឡាក់ ប‌៉្រ័ះ សុនសាត ហេព្រឺ អ៊ែ រ៉ះ ផា 'អីស ត្រគ់ អន់ ប៉ាសុន អាញ់ ឡាំ សាំប‌៉័ះ ប៉ានេ អាញ់។ ១៤ ម៉ោញ ទង អា អាញ់ ចឹង ប៉្រគ័ អន់ អីស លូ មួត រ៉ាតីស ទឹប ប៉ាសុន អីស អន់ ទី សារ ឡាំបាក គ្រឹប នែវ ភឿ អន់ អីស អ្លុ អន់តគ់ ផា អាញ់ អា កេង ហ៊្លត ពឹង អង់កក់ តេះ អា អូ ទី កាណាគ័ ញ៉ា ចឹង ប៉ាន់ដឹប លូ អាញ់ ទី អុះ។ ១៥ ផា អាញ់ ចៃ ប៉្រើ ប៉ាញុ រ៉ាំបល់ សា អីស លូ ប៉ាសុន អីស ណោះ អន់ដីស តោ័ ទិ ប្លី ឡូត។ ១៦ ហះកា អាញ់ គម អីស អន់ អ្វៃ រ៉ីស ភឿ ចឹង តាំបាង សារ អំរ៉ាញ អឺញ អាញ់ អន់ អីស ប៉ប័ ម៉ាគ់ ពូ ចឹង រ៉ះ សិច អាញ់ លៅ លែង ប៉ាញ័ ទឹប អង់កក់ តេះ។ ១៧ អីស អា អ្វៃ កា តីស ពុត ខឹន ប៉ាសាំង លូ ប៉ាសុន អាញ់ ឃឺ អីស អូ អន់ អន់ឌែ ចាក ឡាច់។ ១៨ ទឹល នីណោ័ះ ដារ់ តាយ៉ាង័ ទៀ ដារ់ ប៉ុប អា ទៅ អាញ់ ចឹង ប៉្រគ័ អន់ ប៉្លៃ ម៉ារៀល តីសៗ ឡិ ពឹង ប៉ាថេត អា ឡូត។ ឡឹង ប៉ាថេត អ៊ីស៊ីប កើត ទឹល រ៉ប់ ដារ់ អា ពូ អូ ឃើយ ប៉ប័ អុះ ឡាក់ កា ម៉ោញ ទង អា។ ១៩ កិញអៀ អា ហគ់ រ៉ះ កា ពូ ប៉្រើ អ្យក់ សឹត កាណាគ័ ញ៉ា ឡាក់ ពូ រង ប៉ាគ់ ព្រី ប៉ាគ់ អ្យិត អ្យក់ សឹត អន់ ប៉ាគ់ ហី។ ផា កាណាគ័ លើ កា ប៉ាណូស អ្វៃ ប៉ាគ់ ព្រី ប៉ាគ់ អ្យិត អូ ទី ចារ ម៉ុត កាន់ទឹង ប៉ាគ់ ប៉្លៃ ម៉ារៀល ឡិ ទៀ ចឹង ប៉្រគ័ អន់ កា អន់ឌែ តោ័' "»។

២០ មួត រ៉ាតីស បក់ អន់ដា អ្យូគ កា ប៉ានឹរ ប‌៉្រ័ះ ប៊កកាតយ័  អន់ឌែ ប៉្រើ មួត ទុច អ្យក់ សឹត កាណាគ័ អន់ឌែ រង ម៉ុត ទិ កាណុង ហី។ ២១ កាប៉ាច់ មួត បក់ អូ សឿ អូ រ៉ាប់ ប៉ានឹរ ប‌៉្រ័ះ ប៊កកាតយ័ រ៉ះ អន់ឌែ អ្លាត មួត ទុច លូ កាណាគ័ អន់ឌែ រង ប៉ាគ់ ព្រី ប៉ាគ់ អ្យិត ណោះ ហង។

២២ កេះណោះ ប‌៉្រ័ះ ប៊កកាតយ័ រ៉ះ កា វគ័ ម៉ូសេ ផា «ហគ់ អីស លឺក តី សាំប្លោ ពឹង ប៉្លៃង ម៉ាគ់ ប៉្លៃ ម៉ារៀល ចឹង ឡិ ត្រគ់ ប៉ាណូស ត្រគ់ កាណាគ័ ពូ រង លូ ត្រគ់ សាណា ពូ តប់ ប៉ាញ័ ទឹប ប៉ាថេត អ៊ីស៊ីប អា»។ ២៣ វគ័ ម៉ូសេ កា លឺក អ៊្លង កាទូង សាំប្លោ ពឹង ប៉្លៃង ប‌៉្រ័ះ ប៊កកាតយ័ កា ប៉្រគ័ អន់ ទី សាលៀស តេះតរ់ តះ ពឹង តេះ។ កេះណោះ អ៊ែ ប៉ាឡិ ជឹរ ប៉្លៃ ម៉ារៀល ពឹង ប៉ាថេត អ៊ីស៊ីប ឡូត។ ២៤ ប៉្លៃ ម៉ារៀល តីសៗ ឡិ ពឹង ប៉ាថេត អ៊ីស៊ីប អន់ឌូ លូ សាលៀស តេះតរ់ តុត ថាំង។ ឡឹង កើត ប៉ាសុន អ៊ីស៊ីប ពូ អូ ឃើយ ប៉ប័ ទី នីអៀ អុះ។ ២៥ ប៉្លៃ ម៉ារៀល ឡិ ណោះ ប៉ាញ័ ប៉ាថេត អ៊ីស៊ីប ត្រគ់ ប៉ាណូស ត្រគ់ កាណាគ័ ពូ រង បក់ អ្វៃ ប៉ាគ់ ព្រី ប៉ាគ់ អ្យិត លូ ថាំឡាយ សាណា ពូ តប់ ប៉ាគ់ ម៉ីរ ទិ ប្លី ទឹប តាគ់ អំប៉ាក់ តើម អ៊្លង ដេល។ ២៦ ទី ដឹង ពឹង ស្រុក កូស៊ែន ឡាក់ ស្រុក សុនសាត អ៊ីស្រាអ៊ែល អ្វៃ អូ ទី ប៉្លៃ ម៉ារៀល ឡិ អុះ។

២៧ កេះណោះ សាដាច់ អើ វគ័ ម៉ូសេ លូ វគ័ អារ៉ុន លូ រ៉ះ ផា «លឺក អា អាញ់ ប៉្រគ័ យច តាទឹច ហង ទី ដឹង ប‌៉្រ័ះ ប៊កកាតយ័ ដាគ់ អាញ់ លូ ប៉ាសុន អាញ់ ឡាក់ ប៉ាណូស អូ ដាគ់។ ២៨ ហគ់ អីស ឡោម ប‌៉្រ័ះ ប៊កកាតយ័  អន់ តេះតរ់ លូ ប៉្លៃ ម៉ារៀល ឡិ ដឹង គឹត អា បគ័ ហង អាញ់ ចឹង អន់ អន់ដីស ឡាច់ ឡឹង ប៉ាថេត អ៊ីស៊ីប អា តាទឹច ហង អន់ដីស ចឹង អូ អ្វៃ ហង ពឹង ប៉ាថេត អា ណាវ្គ»។ ២៩ វគ័ ម៉ូសេ តើល ផា «ប៉ាគ់ អាញ់ ចាក ឡាច់ ឡឹង មឿង អា កេះ អាញ់ ចឹង លឺក តី ម៉ន់ ឡោម ប‌៉្រ័ះ ប៊កកាតយ័  តេះតរ់ ចឹង ស្វាស ប៉្លៃ ម៉ារៀល កា អូ ឡិ ហង ម៉ាគ់ អីស ចឹង អ្លុ អន់តគ់ ផា អង់កក់ តេះ អា ឃឺ ម៉ះ ប‌៉្រ័ះ ប៊កកាតយ័ ។ ៣០ ហះកា អាញ់ អ្លុ អន់តគ់ ផា អីស លូ មួត រ៉ាតីស អន់ដីស បើ អ្យូគ កា ប‌៉្រ័ះ ប៊កកាតយ័ អុះ»។

៣១ ផះ រ៉ាំងវ៉ាង ប៉្លៃ ម៉ារៀល ឡិ ណោះ តើម តាមៃ ផះ ប៉ាកាវ ពៀ សាឡី ឡាក់ ស៊្រស ឡឹង ពូ ផះ រក។ ៣២ កាប៉ាច់ ពៀ សាឡី ឡាក់ ក្រូ អូ ទី រ៉ាយ រ៉ាំ អុះ ខង បើ តាន័ រក។

៣៣ កេះណោះ វគ័ ម៉ូសេ ឡាច់ ឡឹង ចារ សាដាច់ ចាក ឡាំ គែង ឡីង មឿង លឺក តី ម៉ន់ ឡោម ប‌៉្រ័ះ ប៊កកាតយ័ ។ បី លូ តេះតរ់ កា ស្វាស ប៉្លៃ ម៉ារៀល កា អូ ឡិ ហង។ ៣៤ សាដាច់ ហៃ កា តេះតរ់ លូ បី ស្វាស កេះ ប៉្លៃ ម៉ារៀល កា អូ ឡិ កេះ អ៊ែ លូ មួត រ៉ាតីស អន់ឌែ កាង័ កល់ លូ ប៉្រគ័ យច ណាវ្គ។ ៣៥ អ៊ែ កាង័ កល់ អូ អន់ សុនសាត អ៊ីស្រាអ៊ែល ចាក ឡាច់ ឡឹង ប៉ាថេត អ៊ីស៊ីប អុះ ត្រគ់ ឡាក់ កា ប‌៉្រ័ះ ប៊កកាតយ័ រ៉ះ កា វគ័ ម៉ូសេ ពែ ហង។

១០

សារ ឡៃប កើត អៀង ពឹង ប៉ាថេត អ៊ីស៊ីប

១ ឡៃង ឡឹង ណោះ ប‌៉្រ័ះ ប៊កកាតយ័ រ៉ះ កា វគ័ ម៉ូសេ ផា «ហគ់ អីស ម៉ុត ពឹង ចារ សាដាច់ ខង អាញ់ ប៉្រគ័ អន់ កា អ៊ែ លូ មួត រ៉ាតីស កាង័ កល់ ម៉ាគ់ អាញ់ ចឹង ប៉្រគ័ សារ អំរ៉ាញ អឺញ កេង ខាក់ អន់ កា អន់ឌែ ប៉ប័ ២ ម៉ាគ់ អន់ដីស ចឹង អ្លុ រ៉ះ កា គន សោ អ៊ីស្រាអ៊ែល រ៉ាំងហាវ អន់តីគ ទៀ អាញ់ ប៉្រគ័ កា សុនសាត អ៊ីស៊ីប នីចម័ លូ អាញ់ តាំបាង សារ អំរ៉ាញ អឺញ កេង ខាក់ នីចម័ អន់ដា កា អន់ឌែ។ ណោះ ហង បះ អន់ដីស ចឹង អ្លុ អន់តគ់ ផា អាញ់ អា ហង ប‌៉្រ័ះ ប៊កកាតយ័ »។ ៣ វគ័ ម៉ូសេ លូ វគ័ អារ៉ុន ម៉ុត ពឹង ចារ សាដាច់ កេះណោះ រ៉ះ ផា «ប‌៉្រ័ះ ប៊កកាតយ័ ឡាក់ ប‌៉្រ័ះ សុនសាត ហេព្រឺ អ៊ែ ផា នីអៀ "ដារ់ ចំ អីស ចឹង ចៃ រ៉ាប់ សឿ អាញ់ ? ហគ់ អីស អន់ ប៉ាសុន អាញ់ ឡាច់ ឡាំ សាំប‌៉័ះ ប៉ានេ អាញ់ ពិ។ ៤ ផា អីស អូ អន់ ប៉ាសុន អាញ់ ឡាច់ ដារ់ តាយ៉ាង័ ទៀ អាញ់ ចឹង ប៉្រើ ឡៃប អៀង កាខាក់ ម៉ុត អ្វៃ ពឹង ប៉ាថេត អីស អា។ ៥ អន់ឌែ ចឹង ឡើះ ប៉ាញ័ ទឹប ប៉ាថេត សាគឹម អូ ប៉ប័ អង់កក់ តេះ អន់ឌែ ចឹង សា សាណា ពូ តប់ ឡាក់ អ្វៃ សល់ ឡឹង ប៉្លៃ ម៉ារៀល ថាំឡាយ ពែ លូ អន់ឌែ ចឹង សា ហ្លា លូ ប៉្លៃ អ៊្លង ឡាក់ ហ៊ន ពឹង ម៉ីរ ពឹង ស៊្រែ អន់ ទិ ឡូត។ ៦ អន់ឌែ ចឹង ម៉ុត ប៉ាញ័ ហី អីស លូ ហី មួត រ៉ាតីស ទឹប ហី ប៉ាសុន អីស ដេល។ ឡឹង វគ័ យ៉ាគ់ អីស សើគ ពែ ទឹល រ៉ប់ ដារ់ អា អូ ទី ពឿ ឃើយ ប៉ប័ សារ នែវ អា អុះ"»។ កេះណោះ វគ័ ម៉ូសេ ចាក ឡាច់ ឡឹង ចារ សាដាច់។

៧ មួត រ៉ាតីស រ៉ះ កា សាដាច់ ផា «នីចម័ ចឹង អន់ ប៉ាណូស អា ប៉្រគ័ អន់ ពិន ទី សារ ឡាំបាក នីអៀ លើយ ហង ប ? អីស អន់ អន់ឌែ ចាក ឡាំ សាំប‌៉័ះ ប៉ានេ ប‌៉្រ័ះ ប៊កកាតយ័ ឡាក់ ប‌៉្រ័ះ អន់ឌែ ទៅ ពិ។ អីស អូ ប៉ប័ ប ប៉ាថេត អ៊ីស៊ីប ផះ ទី សារ ឡាំបាក តាគ្រួប ទឹប ប៉ាថេត អា»។ ៨ ពូ ជៀក វគ័ ម៉ូសេ លូ វគ័ អារ៉ុន ឡាំ កាកាប លូ សាដាច់ ណាវ្គ សាដាច់ រ៉ះ កា អន់ឌែ ផា «អន់ដីស ប៉ាណាំ គួប ឡាំ សាំប‌៉័ះ ប៉ានេ ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស កាតាម ហះកា ពឿ អន់ដា ចឹង ត្រគ់ ឡាំ ណោះ ?» ៩ វគ័ ម៉ូសេ តើល ផា «ត្រគ់ ឡាំ ទិឌូ ញឹន ហង ទឹប កាម៉ាក័ ទឹប អង់កាន់ ទឹប សាស្វា ទឹប ក្រាគ់ ទឹប តាប៉ល់ ប៉ារ់ពេ តាប៉ល់ ចៀម តាប៉ល់ រ៉ក់ ខង ញឹន ចឹង អៃត សា រ៉ាម៉ះ ប‌៉្រ័ះ ប៊កកាតយ័ »។ ១០ សាដាច់ តើល ផា «អាញ់ អូ អន់ អុះ អន់ដីស ឡាំ ទិឌូ ទឹប អង់កាន់ លូ សាស្វា ណោះ ខង អន់ដីស ទី ពុត អូ ដាគ់។ * ១១ អន់ ដឹង មួត កាម៉ាក័ៗ ឡាំ សាំប‌៉័ះ ប៉ានេ ប‌៉្រ័ះ ប៊កកាតយ័ ណោះ បគ័ ហង តាលួម កា អន់ដីស ប៉រ់ នីអៀ»។ កេះណោះ ពូ តាំងហ្យិត ឡាច់ អន់ឌែ ឡឹង ចារ សាដាច់។

១២ កេះណោះ ប‌៉្រ័ះ ប៊កកាតយ័ រ៉ះ កា វគ័ ម៉ូសេ ផា «ហគ់ អីស លឺក តី សាំប្លោ ប៉ាថេត អ៊ីស៊ីប ភឿ អន់ ឡៃប ពឹះ អ្វៃ ប៉ាញ័ ទឹប ប៉ាថេត អា ម៉ាគ់ អន់ឌែ សា ទិ សាណា ញ៉ា ឡាក់ អ្វៃ សល់ ឡឹង ប៉្លៃ ម៉ារៀល ថាំឡាយ ពែ»។ ១៣ វគ័ ម៉ូសេ កា លឺក អ៊្លង កាទូង សាំប្លោ ប៉ាថេត អ៊ីស៊ីប ប‌៉្រ័ះ ប៊កកាតយ័ ប៉្រគ័ អន់ ទី ខ្យាល ពឹះ ឡឹង ដារ់ ឡាច់ ប៉ឹ ម៉ុត ពឹង ប៉ាថេត អ៊ីស៊ីប ទុញ ម៉ោញ ដារ់ ម៉ោញ ម៉ាំង។ ប៉ាគ់ កាំលឺ តាយ៉ាង័ ខ្យាល ប៉ឹ ប៉ាណាំ ពឹះ ទឹប ឡៃប ឡូត។ ១៤ ទី ឡៃប អៀង កាខាក់ ប៉ារ់ ម៉ុត អ្វៃ ប៉ាញ័ ទឹប ប៉ាថេត អ៊ីស៊ីប។ ឡឹង សើគ ឡឹង ពែ ពូ អូ ឃើយ ប៉ប័ អុះ ប៉ាគ់ ម៉ាត់ ទៀ ណាវ្គ កា អូ ទី ឡៃប អៀង ប៉ុប អា ដេល។ ១៥ ឡៃប ឡើះ ប៉ាញ័ ទឹប តេះ ប៉្រគ័ អន់ ម៉ាម៉ាំង ទឹប ប៉ាថេត អ៊ីស៊ីប អន់ឌែ សា ទិ សាណា លូ ប៉្លៃ អ៊្លង ឡាក់ អ្វៃ សល់ ឡឹង ប៉្លៃ ម៉ារៀល ថាំឡាយ ពែ។ ហ្លា អ្យិត ហ្លា អ៊្លង ពឹង ប៉ាថេត អ៊ីស៊ីប អន់ឌែ សា ទិ អូ ទី សល់ អុះ។ ១៦ សាដាច់ កា ប៉ាន់តាន អើ វគ័ ម៉ូសេ លូ វគ័ អារ៉ុន ទឹប កាប ផា «អាញ់ ប៉្រគ័ យច លូ ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស ទឹប ប៉្រគ័ យច លូ អន់ដីស ដេល។ ១៧ កិញអៀ អា ប៉រ់ អីស ជែ អ្យក់ យ៉ូ សារ អាញ់ ប៉្រគ័ យច ម៉ោញ ទង អា ណាវ្គ ប៉រ់ អន់ដីស ម៉ន់ ឡោម ប‌៉្រ័ះ ប៊កកាតយ័ អន់ អ៊ែ អ្យក់ ឡាច់ សារ ឡៃប ថាំឡាយ អា ឡឹង ចារ អាញ់»។ ១៨ វគ័ ម៉ូសេ ចាក ឡាច់ ឡឹង ចារ សាដាច់ កេះណោះ ម៉ន់ ឡោម ប‌៉្រ័ះ ប៊កកាតយ័ ។ ១៩ ប‌៉្រ័ះ ប៊កកាតយ័ កា ប៉្រគ័ អន់ ទី ខ្យាល តីស ពឹះ ឡឹង ដារ់ ម៉ុត ត្រុត អន់ គែង ទៀក តាំងលេ តីស ស៊ូប ទិ ប្លី ឡៃប ម៉ោញ កាតុ កា អូ អ្វៃ សល់ ពឹង ប៉ាថេត អ៊ីស៊ីប អុះ។ ២០ ហះកា ប‌៉្រ័ះ ប៊កកាតយ័ ប៉្រគ័ អន់ កា សាដាច់ កាង័ កល់ អូ អន់ ប៉ាសុន អ៊ីស្រាអ៊ែល ឡាច់ ឡឹង ប៉ាថេត អ៊ីស៊ីប អុះ។

សារ កើត ទី ម៉ាម៉ាំង ពឹង ប៉ាថេត អ៊ីស៊ីប

២១ ឡៃង ឡឹង ណោះ ប‌៉្រ័ះ ប៊កកាតយ័ រ៉ះ កា វគ័ ម៉ូសេ ផា «ហគ់ លឺក ហាវ តី ពឹង ប៉្លៃង ម៉ាគ់ ចឹង ទី ម៉ាម៉ាំង ពឹង ប៉ាថេត អ៊ីស៊ីប អា ឃឺ ម៉ាម៉ាំង ក្លិង ហៃ កាណាគ័ ញ៉ា កា អូ ប៉ប័ អុះ»។ ២២ វគ័ ម៉ូសេ កា លឺក ហាវ តី ពឹង ប៉្លៃង កា កើត ទី ម៉ាម៉ាំង ប៉ាញ័ ទឹប ប៉ាថេត អ៊ីស៊ីប ឃឺ ម៉ាម៉ាំង ក្លិង ទុញ ប៉ៃង ដារ់។ ២៣ កាណុង រ៉ាំងវ៉ាង ប៉ៃង ដារ់ ណោះ សុនសាត អ៊ីស៊ីប ហៃ គួប សោប អូ ប៉ប័ អុះ លូ អូ ទី ពឿ អ្លុ ឡាច់ ឡឹង ហី ទី ដេល ហះកា ចារ សុនសាត អ៊ីស្រាអ៊ែល អ្វៃ ទី តាតារ។ ២៤ កេះណោះ សាដាច់ អើ វគ័ ម៉ូសេ លូ រ៉ះ ផា «ហគ់ ប៉ាណាំ គួប អន់ដីស ឡាំ សាំប‌៉័ះ ប៉ានេ ប‌៉្រ័ះ ប៊កកាតយ័ ពិ។ អន់ដីស អ្យក់ ឡាំ ទឹប អង់កាន់ លូ សាស្វា កា ទី ដេល ហះកា តាប៉ល់ ចៀម លូ រ៉ក់ ម៉ះ អន់ដីស ត្រគ់ អ្លាត ពឹង ប៉ាថេត អា ហង»។ ២៥ វគ័ ម៉ូសេ តើល ផា «ញឹន ត្រគ់ អ្យក់ ឡាំ ទឹប កាណាគ័ ទិណោ័ះ ហង ខង ញឹន ចឹង ពុះ រ៉ាម៉ះ ប‌៉្រ័ះ ប៊កកាតយ័ អន់ដា អន់ដា ញឹន ចឹង ពុះ អ្លាត ទិ អន់ កា ប‌៉្រ័ះ ញឹន។ ២៦ ញឹន ត្រគ់ អ្យក់ ឡាំ កាណាគ័ ទិណោ័ះ ហង យ‌៉័ះ ម៉ោញ កាតុ កា អូ អ្លាត អុះ ខង ញឹន ចឹង ពុះ កាណាគ័ ណោះ រ៉ាម៉ះ ប‌៉្រ័ះ ប៊កកាតយ័ អន់ដា។ ហះកា ញឹន បើ អ្លុ អន់តគ់ ផា ចឹង ត្រគ់ ពុះ កាណាគ័ បក់ អ៊ែ ចំ រ៉ាម៉ះ ប‌៉្រ័ះ អុះ ទឹល ប៉ាគ់ ណោះ ទៀ ញឹន ចឹង អ្លុ»។ ២៧ ហះកា ប‌៉្រ័ះ ប៊កកាតយ័ ប៉្រគ័ អន់ កា សាដាច់ កាង័ កល់ អូ អន់ សុនសាត អ៊ីស្រាអ៊ែល ចាក ឡាច់ ឡឹង ប៉ាថេត អ៊ីស៊ីប អុះ។ ២៨ សាដាច់ កាប កា វគ័ ម៉ូសេ ផា «ចាក ឡាច់ ឡឹង អាញ់ ពិ ! ជែ វ៉ីល អន់ អាញ់ ប៉ប័ ម៉ាត់ អីស ណាវ្គ ដៃ ! ផា ដារ់ ចំ អីស វ៉ីល សឹត អន់ អាញ់ ប៉ប័ ម៉ាត់ អីស ណាវ្គ អីស ចឹង តោ័ ហង»។ ២៩ វគ័ ម៉ូសេ តើល ផា «អីស រ៉ះ អា ត្រគ់ ហង អាញ់ អូ វ៉ីល ហៃ អីស ណាវ្គ អុះ»។

១១

១ ហះកា ផះ អន់ទ្រួល ពែ ប‌៉្រ័ះ ប៊កកាតយ័ ទី រ៉ះ កា វគ័ ម៉ូសេ ផា «ម៉ោញ ទង អា អាញ់ ចឹង ប៉្រគ័ អន់ សាដាច់ លូ ប៉ាសុន អ៊ីស៊ីប ចឹង កើត សារ ចុនចៃ ខាក់។ ហ៊ូត អា អ៊ែ ចឹង អន់ អន់ដីស ចាក ឡាច់ ឡឹង ប៉ាថេត អ៊ីស៊ីប អា តាទឹច ហង។ អូ ត្រគ់ ដឹង ចឹង អន់ អន់ដីស ចាក ឡាច់ ដោច អុះ ឃឺ អ៊ែ ចឹង ទ្រុះ តាំងហ្យិត ឡូត។ ២ អ្យគ័ អីស រ៉ះ កា គន សោ អ៊ីស្រាអ៊ែល ទឹប កាម៉ាក័ ទឹប អង់កាន់ ប៉្រើ អន់ឌែ ប៉រ់ កាណាគ័ ម៉ាស កាណាគ័ ប៉្រាក់ ឡឹង សុនសាត អ៊ីស៊ីប ឡាក់ អ្វៃ ក្យាម័ អន់ឌូ លូ អន់ឌែ»។ ៣ ប‌៉្រ័ះ ប៊កកាតយ័ ប៉្រគ័ អន់ កា មួត សុនសាត អ៊ីស៊ីប ប៉ិច ចៃ កា មួត អ៊ីស្រាអ៊ែល។ កាប៉ាច់ វគ័ ម៉ូសេ មួត ប៉ាសុន លូ មួត រ៉ាតីស អ៊ីស៊ីប អ្យិល កូត័ កា អ៊ែ ខាក់ ដេល។ ៤ វគ័ ម៉ូសេ រ៉ះ កា សាដាច់ ផា «ប‌៉្រ័ះ ប៊កកាតយ័ រ៉ះ ផា ប៉ាគ់ ទឹល ទងតិគ័ ម៉ាំង អ៊ែ ចឹង ចាក តាត់ ប៉ាថេត អ៊ីស៊ីប អា។ ៥ គន ឡោងទ្រៀ សុនសាត អ៊ីស៊ីប ត្រគ់ តោ័ ទិ អ្យក់ ឡឹង គន កាម៉ាក័ ឡោងទ្រៀ សាដាច់ ឡាក់ អ្វៃ រ៉ាំងហៃ ប៉ាថេត អន់ ទឹល គន កាម៉ាក័ ឡោងទ្រៀ ទុច អង់កាន់ បក់ ប៉េះ ពៀ លូ គន ទោល ឡោងទ្រៀ កាណាគ័ ពូ រង ដេល។ ៦ កាណុង ប៉ាថេត អ៊ីស៊ីប ចឹង កាតាំង ដឹង ពូ អង់ហ្យាំង ញ៉ាំ។ ឡឹង សើគ ឡឹង ពែ ពូ អូ ឃើយ កាតាំង នែវ អា អុះ ប៉ាគ់ ម៉ាត់ ទៀ កា អូ ទី នែវ អា ណាវ្គ ដេល។ ៧ ហះកា កាណុង សុនសាត អ៊ីស្រាអ៊ែល អូ ទី កាតាំង ប៉ានឹរ ញ៉ា អុះ យ‌៉័ះ សូ កា អូ ក្វាល់ សាំ។ ណោះ ហង បះ អន់ដីស ចឹង អ្លុ អន់តគ់ ផា ប‌៉្រ័ះ ប៊កកាតយ័ ប៉្រគ័ អន់ សុនសាត អ៊ីស្រាអ៊ែល យច ឡឹង សុនសាត អ៊ីស៊ីប។

៨ «ផះ ណោះ ទិ មួត រ៉ាតីស អន់ឌែ ចឹង ឡាំ ជន តាកុល សាំប‌៉័ះ អាញ់។ កេះណោះ អន់ឌែ ចឹង រ៉ះ កា អាញ់ ផា "ហគ់ អីស លូ ប៉ាសុន អីស អន់ដីស ចាក ឡាំ ពិ"។ ផះ ណោះ អាញ់ ចឹង ចាក ហង»។ វគ័ ម៉ូសេ ចាក ឡាច់ ឡឹង ចារ សាដាច់ ទឹប ប៉ិច អឺក ៩ ត្រគ់ ឡាក់ កា ប‌៉្រ័ះ ប៊កកាតយ័ រ៉ះ កា វគ័ ម៉ូសេ ពែ ហង ផា «សាដាច់ ចឹង អូ សាំយ៉ាំង អីស អុះ ម៉ាគ់ អាញ់ ចឹង តាំបាង សារ អំរ៉ាញ អឺញ កេង ខាក់ ហ៊ែង អៀង ៗ ពឹង ប៉ាថេត អ៊ីស៊ីប អា»។ ១០ វគ័ ម៉ូសេ លូ វគ័ អារ៉ុន តាំបាង សារ អំរ៉ាញ អឺញ កេង ខាក់ អា ហះ ម៉ាត់ សាដាច់ ហះកា ប‌៉្រ័ះ ប៊កកាតយ័ ប៉្រគ័ អន់ សាដាច់ កាង័ កល់ អូ អន់ គន សោ អ៊ីស្រាអ៊ែល ឡាច់ ឡឹង ប៉ាថេត អ៊ីស៊ីប អុះ។

១២

សារ ប៉្រគ័ ប៊ុន ទ្រួង

១ ប‌៉្រ័ះ ប៊កកាតយ័ រ៉ះ កា វគ័ ម៉ូសេ លូ វគ័ អារ៉ុន ពឹង ប៉ាថេត អ៊ីស៊ីប ផា ២ «អន់ដីស ត្រគ់ យ៉ាប ខៃ អា ឃឺ ខៃ ទី ម៉ោញ តើម សាណាំ សាំរ៉ាប់ អន់ដីស។ ៣ ហគ់ អន់ដីស រ៉ះ កា មួត អ៊ីស្រាអ៊ែល កាណុង ខៃ អា ប៉ាគ់ ដារ់ ទី ១០ ទៀ កាណុង ម៉ោញ ហី លើ ម៉ោញ ខាប់ខួ ត្រគ់ អ្យក់ គន ប៉ារ់ពេ លើ គន ចៀម ម៉ោញ សាំរ៉ាប់ អន់ឌែ។ ៤ ផា ខាប់ខួ ចំ ប៊ែត ដូវ តាឡាម័ សា ចៀម អូ អ្លុ ប៉្រគ័ ទិ ដឹង អន់ឌែ ត្រគ់ អន់ អន់ឌែ ម៉ុត អន់ឌូ លូ ខាប់ខួ ពូ ឡាក់ អ្វៃ ហី ក្យាម័ គួប សោប កេះណោះ ត្រគ់ យ៉ាប ចំលួន ប៉ាណូស ឡាក់ ចឹង ត្រគ់ សា ចៀម ម៉ោញ អន់ ទិ។ ៥ អន់ឌែ ត្រគ់ អ្យក់ គន ចៀម ទោល លើ គន ប៉ារ់ពេ ទោល ឡាក់ ដាគ់ កាខាក់ តីស តង់ អូ ទី ឡាកា ឡាកាច់ អេះ អោម ញ៉ា អុះ ឡាក់ ទី អាញុ ម៉ោញ សាណាំ។ ៦ ត្រគ់ គម គន ចៀម ណោះ អន់ ទឹល ដារ់ ទី ១៤ កាណុង ខៃ អា ប៉ាគ់ ដារ់ ម៉ុត ម៉ាំង យ៉ោម សាយ៉ោម កេះ មួត អ៊ីស្រាអ៊ែល ត្រគ់ សាក អង់កូ ចៀម។ ៧ កេះណោះ អ្យក់ ផាម ឡាប ពឹង អ៊្លង អ៊ប អំប៉ារ ទិ ពៀរ ប៊ែង លូ គែង អំប៉ាំង អន់ដា ពឹង ហី អន់ឌែ អ្វៃ សា ចៀម ណោះ។ ៨ ចៀម ណោះ អន់ឌែ ត្រគ់ តាអាំង អន់ សឹន កេះណោះ សា ម៉ាំង ណោះ ហង។ ត្រគ់ សា លូ ណុំ ប៉ាំង ឡាតាំង លូ សាណា តាំង។ ៩ ចៀម ណោះ ជែ អន់ អន់ឌែ សា អន់ទ្រិះ ត្រគ់ តាអាំង ទឹប កាតុ នីណោ័ះ ហង អូ ឡះ អូ រ៉ាឡៃ អុះ លូ ជែ សា សាន់តុក។ ១០ ត្រគ់ សា អន់ ទិ ម៉ាំង ទៅ ឡូត ផា សា អូ ទិ ត្រគ់ ប៉ាតុំ ពុះ អ្លាត ទិ ពឹង អុញ ជែ អន់ សល់ កាណាគ័ ញ៉ា ទឹល ដារ់ តាយ៉ាង័ អុះ។ ១១ ប៉ាគ់ សា ទៀ ត្រគ់ ប៉្រគ័ នីអៀ ត្រគ់ រឹត សាំងគៀង លូ ជិះ កឺប ចឹក អ៊្លង ពឹង តី លូ សា អន់ ប៉្រាល់ៗ ខង អា ឃឺ ប៊ុន ទ្រួង កោះ ចៀម រ៉ាម៉ះ ប‌៉្រ័ះ ប៊កកាតយ័ ។

១២ «ម៉ាំង ណោះ អាញ់ ចឹង ចាក តាត់ ប៉ាថេត អ៊ីស៊ីប លូ ប៉ាន់តោ័ ទិ គន កាម៉ាក័ ឡោងទ្រៀ សុនសាត អ៊ីស៊ីប ទឹប គន ប៉ាណូស ទឹប គន កាណាគ័ អន់ឌែ រង។ អាញ់ ហង ប‌៉្រ័ះ ប៊កកាតយ័  អាញ់ ចឹង ចៃគ ថូត មួត ប‌៉្រ័ះ អន់ឌែ។ ១៣ ហះកា ផាម ឡាក់ អន់ដីស ឡាប ពឹង អ៊្លង អ៊ប អំប៉ារ ហី ណោះ ចឹង ប៉្រគ័ សាញ៉ា អន់ អ្លុ អន់តគ់ ផា អន់ដីស អ្វៃ កាណុង ហី ណោះ។ ផះ អាញ់ ចាក ប៉ាន់តោ័ គន ឡោងទ្រៀ មួត អ៊ីស៊ីប ហី ចំ អាញ់ ប៉ប័ ទី ផាម ហី ណោះ អាញ់ ចឹង ចាក ទ្រួង ម៉ាគ់ អន់ដីស ចឹង រ៉ាវ៉ាច់ ឡឹង សារ តោ័ អា។ ១៤ អន់ដីស ត្រគ់ អ្យក់ ដារ់ អា ប៉្រគ័ ប៊ុន កាចាំង ឡឹង សារ ឡាក់ កើត ពឹះ ពឹង ប៉ាថេត អ៊ីស៊ីប ភឿ អន់ អន់ដីស ប៉ានេ អាញ់។ សារ អា អន់ដីស ត្រគ់ ប៉្រគ័ លើយ រ៉ប់ សាណាំ គ្រឹប រ៉ាំងហាវ អូ ត្រគ់ អ្លាត អុះ។

១៥ «កាណុង រ៉ាំងវ៉ាង តាំប៉ើះ ដារ់ អន់ដីស ត្រគ់ សា ដឹង ណុំ ប៉ាំង ឡាតាំង ឡឹង ដារ់ ទី ម៉ោញ អន់ដីស ត្រគ់ អ្យក់ ឡាច់ ពុះ សាំរ៉ាប់ ប៉្រគ័ ណុំ ប៉ាំង ឡឹង ហី អន់ដីស កោ័ះ អ្លាត អន់ ទិ។ ពឿ សា ណុំ ប៉ាំង កាពុល ឡឹង ដារ់ ទី ម៉ោញ ទឹល ដារ់ ទី តាំប៉ើះ ប៉ាណូស ណោះ ត្រគ់ តាំងហ្យិត ឡាច់ ឡឹង សុនសាត អ៊ីស្រាអ៊ែល។ ១៦ កាណុង ដារ់ ទី ម៉ោញ លូ ដារ់ ទី តាំប៉ើះ អន់ដីស ត្រគ់ ប៉ាតុំ គួប សោប លួម ប៉ានេ អាញ់ រ៉ាំងវ៉ាង ពៀរ ដារ់ ណោះ អន់ដីស អូ ត្រគ់ ប៉្រគ័ ង៉ារ ញ៉ា អុះ ប៉្រគ័ ដឹង សាណា សា បគ័ កេះ។ ១៧ អន់ដីស ត្រគ់ ប៉្រគ័ ប៊ុន ណុំ ប៉ាំង ឡាតាំង អា លើយ ខង ដារ់ អា ហង អាញ់ ប៉ាណាំ អន់ដីស ឡាច់ ឡឹង ប៉ាថេត អ៊ីស៊ីប ចាក ប៉ិន តាប៉ល់។ អន់ដីស ត្រគ់ អ្យក់ ដារ់ អា ប៉្រគ័ ចាបាប់ សាំរ៉ាប់ អន់ដីស ត្រគ់ ប៉្រគ័ លើយ អូ អ្លាត អុះ។ ១៨ កាណុង ខៃ ១ អ្យក់ ឡឹង កាង៉ាច ដារ់ ទី ១៤ ទឹល កាង៉ាច ដារ់ ទី ២១ អន់ដីស ត្រគ់ សា ដឹង ណុំ ប៉ាំង ឡាតាំង ជែ សា ណុំ ប៉ាំង កាពុល។ ១៩ កាណុង រ៉ាំងវ៉ាង តាំប៉ើះ ដារ់ ណោះ អូ អន់ ទី ពុះ សាំរ៉ាប់ ប៉្រគ័ ណុំ ប៉ាំង អ្វៃ កាណុង ហី អន់ដីស អុះ។ ពឿ សា ណុំ ប៉ាំង ចៃគ ពុះ អន់ដីស ត្រគ់ តាំងហ្យិត ឡាច់ ឡឹង សុនសាត អ៊ីស្រាអ៊ែល អូ ផា កា មួត អំហ៊្មយ អូ ផា កា ប៉ាណូស ស្រុក ទៅ អុះ។ ២០ អន់ដីស អ្វៃ ប៉ាគ់ ចារ ចំ កាតាម ជែ សា ណុំ ប៉ាំង ចៃគ ពុះ ត្រគ់ សា ដឹង ណុំ ប៉ាំង អូ ចៃគ ពុះ ណោះ ហង»។

២១ កេះណោះ វគ័ ម៉ូសេ អើ មួត ក្រាគ់ តាំងកង់ សុនសាត អ៊ីស្រាអ៊ែល លូ រ៉ះ ផា «ហគ់ ឡាំ អ្យក់ គន ចៀម សាំរ៉ាប់ ខាប់ខួ អន់ដីស ប៉ាន់តោ័ ប៉្រគ័ ប៊ុន ទ្រួង។ ២២ អន់ដីស ត្រគ់ អ្យក់ តាំងកង់ អ្យិត ម៉ោញ រ៉ាំងអ៊្យែ ឡុក ពឹង ផាម ចៀម ឡាក់ ចៃគ ពឹង គូម កេះណោះ ឡាប ពឹង អ៊្លង អ៊ប អំប៉ារ ហី ទិ ពៀរ ប៊ែង លូ គែង អំប៉ាំង ដេល។ អន់ដីស ត្រគ់ អ្វៃ កាណុង ហី ណោះ លើយ ទឹល កាំលឺ អូ អន់ ពឿ ឡាច់ ប៉ាគ់ ឡីង អុះ។ ២៣ ប៉ាគ់ ប‌៉្រ័ះ ប៊កកាតយ័ ចាក ប៉ាន់តោ័ គន ឡោងទ្រៀ សុនសាត អ៊ីស៊ីប ទៀ ផា អ៊ែ ហៃ ប៉ប័ ផាម ឡាប ពឹង អ៊្លង អ៊ប អំប៉ារ ហី ទិ ពៀរ ប៊ែង លូ គែង អំប៉ាំង អ៊ែ ចឹង ចាក ទ្រួង ហី អន់ដីស អ្វៃ ណោះ អ៊ែ អូ អន់ ប៊យ បក់ ចាក ថាំឡាយ ម៉ុត ប៉ាន់តោ័ អន់ដីស អុះ។ ២៤ អន់ដីស លូ គន សោ អន់ដីស ត្រគ់ ប៉្រគ័ ពួយ សារ អា លើយ។ ២៥ ប៉ាគ់ អន់ដីស ម៉ុត ពឹង ប៉ាថេត ឡាក់ ប‌៉្រ័ះ ប៊កកាតយ័ សាញ៉ា ផា អន់ កា អន់ដីស ពែ អន់ដីស ត្រគ់ ប៉្រគ័ ប៊ុន អា ណាវ្គ។ ២៦ ផា គន សោ អន់ដីស អំប៉ញ់ ផា "ញ៉ា ត្រគ់ ពូ ប៉្រគ័ ប៊ុន អា ?" ២៧ អន់ដីស ត្រគ់ រ៉ះ កា អន់ឌែ ផា "អា ប៊ុន ទ្រួង កោះ ចៀម រ៉ាម៉ះ ប‌៉្រ័ះ ប៊កកាតយ័ ។ ផះ ពិន អ្វៃ ប៉ាគ់ ប៉ាថេត អ៊ីស៊ីប ពែ អ៊ែ ប៉ាន់តោ័ សុនសាត អ៊ីស៊ីប ហះកា ហី សុនសាត ពិន អ៊ែ ទ្រួង អូ ប៉ាន់តោ័ អុះ គម អន់ ពិន អ្វៃ រ៉ីស"»។ ណោះ ហង បះ កាំឡាំង ប៉ាណាំ គួប មូប កល់ សាំប‌៉័ះ ប៉ានេ ប‌៉្រ័ះ ប៊កកាតយ័។

២៨ សុនសាត អ៊ីស្រាអ៊ែល កា ប៉ាណាំ គួប ប៉្រគ័ ពួយ ទិ សារ ប‌៉្រ័ះ ប៊កកាតយ័ អន់តគ់ រ៉ះ ពឹង វគ័ ម៉ូសេ លូ វគ័ អារ៉ុន ណោះ តាទឹច ហង។

សារ សុនសាត អ៊ីស្រាអ៊ែល ចាក ឡាច់ ឡឹង ប៉ាថេត អ៊ីស៊ីប

២៩ ប៉ាគ់ ទឹល ទងតិគ័ ម៉ាំង ប‌៉្រ័ះ ប៊កកាតយ័ ចាក ប៉ាន់តោ័ គន ឡោងទ្រៀ មួត សុនសាត អ៊ីស៊ីប ទិណោ័ះ ឡឹង គន ឡោងទ្រៀ សាដាច់ ឡាក់ អ្វៃ រ៉ាំងហៃ ប៉ាថេត ទឹល គន មួត ត្រគ់ ខុក ទឹប គន កាណាគ័ ពូ រង ដេល។ ៣០ ម៉ាំង ណោះ សាដាច់ លូ មួត រ៉ាតីស លូ សុនសាត អ៊ីស៊ីប អ្យូវ អង់ហ្យាំង ញ៉ាំ រ៉ាវ៉ើក ថើក ទិឌូ យឹង ទឹប ប៉ាថេត អ៊ីស៊ីប ខង គ្រឹប ហី ទី ប៉ាណូស តោ័។ ៣១ សាដាច់ កា អើ វគ័ ម៉ូសេ លូ វគ័ អារ៉ុន ទឹប កាម៉ាំង ណោះ ហង កេះណោះ រ៉ះ ផា «អន់ដីស ប៉ាណាំ សុនសាត អ៊ីស្រាអ៊ែល ឡាច់ ឡឹង ប៉ាថេត អាញ់ អា កិញអៀ ហង រិញ ! លូ ប៉ាណាំ គួប អន់ដីស ឡាំ សាំប‌៉័ះ ប៉ានេ ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស ឡាក់ កា អន់ដីស ប៉រ់ ពែ ពិ។ ៣២ អ្យក់ ឡាំ ទឹប ប៉ារ់ពេ ទឹប ចៀម ទឹប រ៉ក់ ឡាក់ អន់ដីស ប៉រ់ ពែ ហង ពិ កេះណោះ អីស ប៉រ់ សារ ដាគ់ កា អាញ់ ណើ»។

៣៣ មួត សុនសាត អ៊ីស៊ីប សាម៉គ័ កា អន់ឌែ ចឹង តោ័ ទិឌូ ណោះ ហង បះ អន់ឌែ ប៉ាំងខំ អន់ មួត អ៊ីស្រាអ៊ែល ចាក ឡាច់ ឡឹង ប៉ាថេត អ៊ីស៊ីប ស៊្រសៗ។ ៣៤ ខ អា ហង បះ សុនសាត អ៊ីស្រាអ៊ែល អ្យក់ តាប៉ុង ប៉្រគ័ ណុំ ប៉ាំង ត្រាំ កេះ ហះកា បើ តាន័ ចៃគ ពុះ កាតូត័ ទឹប កាបឺង ពឹង អាវ កេះណោះ គយ ចាក ឡូត។ ៣៥ សុនសាត អ៊ីស្រាអ៊ែល កា ប៉្រគ័ ពួយ សារ វគ័ ម៉ូសេ អន់តគ់ រ៉ះ កា អន់ឌែ ឃឺ ប៉រ់ ម៉ាស ប៉្រាក់ លូ ខោ អាវ ឡឹង មួត អ៊ីស៊ីប ឡាក់ អ្វៃ ហី ក្យាម័ លូ អន់ឌែ។ ៣៦ ប‌៉្រ័ះ ប៊កកាតយ័ ប៉្រគ័ អន់ មួត សុនសាត អ៊ីស៊ីប ដាគ់ ពុត កា សុនសាត អ៊ីស្រាអ៊ែល លូ អន់ កាណាគ័ ញ៉ា ឡាក់ អ៊ីស្រាអ៊ែល ប៉រ់ ឡឹង អន់ឌែ។ ណោះ ហង បះ វ៉ឹច លូ សុនសាត អ៊ីស្រាអ៊ែល រ៉ាត អ្យក់ ទិ រ៉ាស អំប៉ាស មួត សុនសាត អ៊ីស៊ីប។

៣៧ កាំឡាំង សុនសាត អ៊ីស្រាអ៊ែល ចាក ឡាច់ ឡឹង មឿង រ៉ាមសេ ឡាំ ប៉ាគ់ ស្រុក ស៊ុកូត ណោះ ឃឺ អ៊ែ ត្រោ ស៊ែន ដូវ មួត សាស្វា មួត អង់កាន់ អូ យ៉ាប សាំ។ ៣៨ ទី ប៉ាសុន អន់ទៀគ ណាវ្គ តុត អៀង ដេល ចាក អន់ឌូ លូ អន់ឌែ តាប៉ល់ ប៉ារ់ពេ តាប៉ល់ ចៀម តាប៉ល់ រ៉ក់ កា អៀង និះទៅ ដេល។ ៣៩ អន់ឌែ ប៉្រគ័ ណុំ ប៉ាំង ឡាតាំង លូ តាប៉ុង បើ តាន័ ចៃគ ពុះ ឡាក់ អន់ឌែ អ្យក់ ឡឹង ប៉ាថេត អ៊ីស៊ីប ពែ ហង ខង មួត សុនសាត អ៊ីស៊ីប ទ្រុះ អន់ឌែ អន់ ឡាច់ ស៊្រសៗ អូ តាន័ ទ្រៀម សាប្យាំង សាំរ៉ាប់ សា រទ្រង អុះ។

៤០ សុនសាត អ៊ីស្រាអ៊ែល អ្វៃ ពឹង ប៉ាថេត អ៊ីស៊ីប * ទុញ ៤៣០ សាណាំ។ ៤១ រ៉ាវ៉ាច់ ឡឹង ៤៣០ សាណាំ កេះ ប៉ាគ់ ទឹល ដារ់ កាំឡត់ ប៉ាសុន ប‌៉្រ័ះ ប៊កកាតយ័ ទិឌូ ប៉ាណាំ គួប ឡាច់ ឡឹង ប៉ាថេត អ៊ីស៊ីប ប៉ិន តាប៉ល់ ៗ។ ៤២ ម៉ាំង ណោះ ហង ប‌៉្រ័ះ ប៊កកាតយ័ ញ៉ាម អន់ឌែ លូ ប៉ាណាំ អន់ឌែ ឡាច់ ឡឹង ប៉ាថេត អ៊ីស៊ីប ណោះ ហង បះ រ៉ប់ សាណាំ ម៉ាំង ណោះ សុនសាត អ៊ីស្រាអ៊ែល ទិឌូ ត្រគ់ កាចាំង គ្រឹប រ៉ាំងហាវ លើយ លូ ប៉ានេ ប‌៉្រ័ះ។

ចាបាប់ ប៊ុន ទ្រួង

៤៣ ប‌៉្រ័ះ ប៊កកាតយ័ រ៉ះ កា វគ័ ម៉ូសេ លូ វគ័ អារ៉ុន ផា «ប៊ុន ទ្រួង អា ត្រគ់ ប៉្រគ័ នីអៀ មួត អំហ៊្មយ ឡឹង ប៉ាថេត អន់ទៀគ ត្រគ់ កំ អូ អន់ ម៉ុត សា សាណា ប៊ុន អា អុះ។ ៤៤ ហះកា មួត ទុច អន់ដីស ឡាក់ សុនសាត អន់ទៀគ ណោះ អន់ឌែ សា សាណា ប៊ុន អា ទី និះទៅ ដេល ផា អន់ដីស កាសិត អង់ការ កា អន់ឌែ កេះ។ ៤៥ សុនសាត អន់ទៀគ ឡាក់ អ្វៃ អង់រ៉ាម័ លូ អន់ដីស លើ មួត អំហ៊្មយ ឡឹង ប៉ាថេត អន់ទៀគ ឡាក់ អ្វៃ ប៉្រគ័ គូលី អន់ដីស ត្រគ់ កំ អូ អន់ សា សាណា ប៊ុន អា អុះ។ ៤៦ អន់ដីស ត្រគ់ អ្វៃ សា ចៀម កាណុង ហី អូ អន់ អ្យក់ ឡាច់ ប៉ាំងឡៃ ចៀម ណោះ គែង ឡីង អុះ លូ ជែ គុ តាគ់ អំប៉ាក់ កាន់តីង ចៀម ណោះ ដៃ។ ៤៧ ប៉ាសុន អ៊ីស្រាអ៊ែល ទិឌូ ត្រគ់ ប៉្រគ័ ប៊ុន អា។ ៤៨ ផា មួត អំហ៊្មយ ឡឹង ប៉ាថេត អន់ទៀគ អ្វៃ អន់ឌូ លូ អន់ដីស ផា អន់ឌែ ប៉ិច ម៉ុត ប៉្រគ័ ប៊ុន ទ្រួង រ៉ាម៉ះ ប‌៉្រ័ះ ប៊កកាតយ័ អន់ឌូ លូ អន់ដីស ដេល ត្រគ់ ប៉្រើ មួត កាម៉ាក័ៗ អន់ឌែ ណោះ កាសិត អង់ការ កាហិ។ កេះណោះ អន់ឌែ ចឹង ទី ម៉ុត ប៉្រគ័ ប៊ុន ឡាក់ កា តាំងឡា ស្រុក ដេល។ បក់ អ៊ែ ចំ អូ កាសិត អង់ការ អូ អន់ ម៉ុត សា សាណា ប៊ុន ទ្រួង អា អុះ។ ៤៩ ទី ចាបាប់ ដឹង ម៉ោញ សាំរ៉ាប់ កា សុនសាត អ៊ីស្រាអ៊ែល លូ មួត អំហ៊្មយ ឡឹង ប៉ាថេត អន់ទៀគ ឡាក់ អ្វៃ អន់ឌូ លូ អន់ដីស»។

៥០ សុនសាត អ៊ីស្រាអ៊ែល ទិឌូ ប៉្រគ័ ពួយ សារ ប‌៉្រ័ះ ប៊កកាតយ័ អន់តគ់ រ៉ះ ពឹង វគ័ ម៉ូសេ លូ វគ័ អារ៉ុន។ ៥១ ពឹង ដារ់ ណោះ ហង ប‌៉្រ័ះ ប៊កកាតយ័ ប៉ាណាំ សុនសាត អ៊ីស្រាអ៊ែល ឡាច់ ឡឹង ប៉ាថេត អ៊ីស៊ីប ប៉ិន តាប៉ល់។

១៣

…

សារ សុនសាត អ៊ីស្រាអ៊ែល ឃ្លង តាំងលេ តីស

១៧ ផះ សាដាច់ អ៊ីស៊ីប អន់ ប៉ាសុន អ៊ីស្រាអ៊ែល ឡាច់ ឡឹង ប៉ាថេត អ៊ីស៊ីប ណោះ ប‌៉្រ័ះ ប៊កកាតយ័ អូ ទី ប៉ាណាំ ទ្រង អន់ឌែ ឡាំ តាត់ ប៉ាថេត ភីលីសាទីន អុះ យ‌៉័ះ ទ្រង ណោះ ក្យាម័ កាតាម ខង អ៊ែ អ្លុ អន់តគ់ ផា ចឹង ទី ពូ តាកូះ លូ អន់ឌែ ប៉្រគ័ អន់ អន់ឌែ ចឹង ទី ពុត ពៀក ប៉ិច វ៉ីល សឹត ប៉ាគ់ អ៊ីស៊ីប ណាវ្គ។ ១៨ ញន ខ អា ហង បះ ប‌៉្រ័ះ ប៊កកាតយ័ ប៉ាណាំ អន់ឌែ ចាក យ៉្វារ តាត់ ស៊្រែ តីស អន់ ឡាំ ប៉ាគ់ ទៀក តាំងលេ តីស ស៊ូប។ សុនសាត អ៊ីស្រាអ៊ែល ឡាច់ ឡឹង ប៉ាថេត អ៊ីស៊ីប ណោះ ចឹក ឃឿង តាកូះ ប្ល‌៉័ះ ដេល។ ១៩ កាន់តីង ប៉ាទ្រូ យូស៊ែប កា វគ័ ម៉ូសេ អ្យក់ សឹត ដេល ខង យូស៊ែប រ៉ះ កា គន សោ អ៊ីស្រាអ៊ែល សើគ ពែ ផា «ប៉រ់ អន់ដីស ម៉ត់ លូ អាញ់ ខង ប‌៉្រ័ះ ប៊កកាតយ័ ចឹង ជឹរ តង័ អន់ដីស ហង ប៉ាគ់ អន់ដីស ឡាច់ ឡឹង អា ទៀ អន់ដីស អ្យក់ សឹត ទឹប កាន់តីង អាញ់ ណើ»។ ២០ សុនសាត អ៊ីស្រាអ៊ែល ចាក ឡឹង ស្រុក ស៊ុកូត ឡាំ ប៉្រគ័ រ៉ាណើះ អ្វៃ ត្រង់ ហះ ស្រុក អេថាម ក្យាម័ ហះ អន់ទ្រឹល ស៊្រែ តីស។ ២១ ផះ កាដារ់ ប‌៉្រ័ះ ប៊កកាតយ័ ប៉ាណាំ ទ្រង អន់ឌែ លូ កាម៉ល់ ប៉ាគ់ កាម៉ាំង អ៊ែ ប៉ាណាំ ទ្រង លូ អុញ តាគ់ តាតារ អន់ឌែ នីណោ័ះ ហង បះ កាដារ់ កា ចាក កាម៉ាំង កា ចាក។ ២២ ផះ កាដារ់ កាម៉ល់ អូ ក្លះ ឡឹង អន់ឌែ អុះ ទឹល កាម៉ាំង ទី អុញ អ្វៃ ប៉ាគ់ ម៉ាត់ អន់ឌែ លើយ។

១៤

១ ប‌៉្រ័ះ ប៊កកាតយ័ រ៉ះ កា វគ័ ម៉ូសេ ផា ២ «ហគ់ អីស រ៉ះ កា ប៉ាសុន អ៊ីស្រាអ៊ែល អន់ វ៉ីល ប៉្រគ័ រ៉ាណើះ ហះ សានែង ចារ ពីហាហ៊ីរ៉ុត ហះ អន់តិគ័ ចារ មីកដូល លូ តាំងលេ តីស។ អន់ដីស ត្រគ់ ប៉្រគ័ រ៉ាណើះ អ្វៃ រហាង តាំងលេ តីស ត្រង់ ហះ ង៉ីរ ចារ បាលសេផុន។ ៣ ណោះ ហង បះ សាដាច់ អ៊ីស៊ីប ចឹង ឃឹត ផា "មួត អ៊ីស្រាអ៊ែល ហ្យើត វ៉ឹល វ៉ើង រចារ អា ហង អន់ឌែ ចាក អូ រ៉ាវ៉ាច់ ឡឹង ស៊្រែ តីស ណោះ អុះ"។ ៤ អាញ់ ចឹង ប៉្រគ័ អន់ កា សាដាច់ កាង័ កល់ កេះណោះ អ៊ែ ចឹង តាយ៉ិប ពួយ អន់ដីស ហះកា អាញ់ ចឹង តាកូះ លូ អ៊ែ លូ តាហាន អ៊ែ ទិណោ័ះ ចឹង ទី ទ្រង អាញ់ ម៉ាគ់ សុនសាត អ៊ីស៊ីប ចឹង អ្លុ អន់តគ់ ផា អាញ់ ឡាក់ ប‌៉្រ័ះ ប៊កកាតយ័ តាទឹច ហង»។ សុនសាត អ៊ីស្រាអ៊ែល ប៉្រគ័ ពួយ ប៉ានឹរ ប‌៉្រ័ះ ណោះ ហង។

៥ ទី ពូ ឡាំ រ៉ះ កា សាដាច់ ផា សុនសាត អ៊ីស្រាអ៊ែល ប៉ាណាំ គួប ឡាច់ ចាក ទិ កេះ កេះណោះ សាដាច់ លូ មួត រ៉ាតីស ប៉ាង៉ាច់ អូ អន់ អ៊ីស្រាអ៊ែល ចាក ឡាច់ ណាវ្គ។ អន់ឌែ កា កាប ផា «ញ៉ា ត្រគ់ ពិន អន់ អ៊ីស្រាអ៊ែល ឡាច់ ចាក នីអៀ ? ទី ពឿ ចឹង ប៉្រគ័ ទុច ពិន ណាវ្គ ?» ៦ សាដាច់ ប៉្រើ ពូ ចៃគ រ៉ាតេ័ះ តាកូះ កា អ៊ែ កេះណោះ ជៀក តាហាន ឡាំ អន់ឌូ ដេល។ ៧ រ៉ាតេ័ះ តាកូះ ពឹង ប៉ាថេត អ៊ីស៊ីប សាដាច់ អ្យក់ ឡាំ ទិ រ៉ាតេ័ះ កាចាប័ៗ ទី ៦០០ កល់ ទឹប ទី ម៉ៃគ តាហាន ជិះ ដេល។ ៨ ប‌៉្រ័ះ ប៊កកាតយ័ ប៉្រគ័ អន់ កា សាដាច់ អ៊ីស៊ីប កាង័ កល់ លូ តាយ៉ិប ពួយ សុនសាត អ៊ីស្រាអ៊ែល។ ហះកា សុនសាត អ៊ីស្រាអ៊ែល ឡាច់ ឡឹង ប៉ាថេត អ៊ីស៊ីប ទឹប ទី ពុត ខឹន។ ៩ ទិ តាហាន ពឹង ប៉ាថេត អ៊ីស៊ីប ទឹប តាហាន ជិះ សេះ លូ តាហាន ជិះ រ៉ាតេ័ះ លូ តាហាន ចាក ជុង ប៉ាណាំ គួប តាយ៉ិប ពួយ សុនសាត អ៊ីស្រាអ៊ែល ផាឌី តាន័ ហះ ចារ ពីហាហ៊ីរ៉ុត ត្រង់ ហះ ម៉ាត់ ចារ បាលសេផុន ឡាក់ ចារ អន់ឌែ ប៉្រគ័ រ៉ាណើះ អ្វៃ រហាង តាំងលេ តីស ស៊ូប ណោះ ហង។

១០ ផះ អន់ឌែ ប៉ប័ កាំឡាំង សាដាច់ ឡាំ ក្យាម័ តាយ៉ិប ពួយ ទ្រង ប៉ាអច់ សុនសាត អ៊ីស្រាអ៊ែល អ្យូគ កាខរ់ ណូស ខាក់ អន់ឌែ អង់ហ្យាំង ណាំង ប‌៉្រ័ះ ប៊កកាតយ័ ។ ១១ អន់ឌែ កាប កា វគ័ ម៉ូសេ ផា «នីចម័ ប៉ាគ់ ប៉ាថេត អ៊ីស៊ីប អូ ទី ចារ តប់ ប៉ាទ្រូ ប បះ អីស ប៉ាណាំ ញឹន អន់ ឡាំ តោ័ ពឹង ស៊្រែ តីស នីអៀ ? ខ ញ៉ា បះ អីស ប៉ាណាំ ញឹន ឡាច់ ឡឹង ប៉ាថេត អ៊ីស៊ីប ? ១២ ផះ អ្វៃ ប៉ាគ់ ប៉ាថេត អ៊ីស៊ីប ពែ ញឹន រ៉ះ កា អីស ផា "អន់ ញឹន អ្វៃ ប៉្រគ័ ទុច សុនសាត អ៊ីស៊ីប ហះ អា ហង ពិ"។ ផា ញឹន អ្វៃ ប៉្រគ័ ទុច ពូ ដាគ់ ហ៊្លត ឡឹង ឡាំ តោ័ ពឹង ស៊្រែ តីស នែវ អា»។ ១៣ វគ័ ម៉ូសេ តើល អន់ឌែ ផា «អន់ដីស ជែ អ្យូគ ជែ សាតាក់ ! ក្យាគ់ ហៃ ដារ់ អា ហង អន់ដីស ចឹង ប៉ប័ ប‌៉្រ័ះ ប៊កកាតយ័ តង័ អន់ដីស។ សុនសាត អ៊ីស៊ីប ឡាក់ អន់ដីស ប៉ប័ ដារ់ អា បាប៊ែត ណាវ្គ អន់ដីស ចឹង អូ ប៉ប័ អន់ឌែ លើយ ហង។ ១៤ អន់ដីស អ្វៃ គ្រឺយ ពិ ខង ប‌៉្រ័ះ ប៊កកាតយ័ ចឹង តាកូះ ប៉ាតាង អន់ដីស»។

១៥ ប‌៉្រ័ះ ប៊កកាតយ័ រ៉ះ កា វគ័ ម៉ូសេ ផា «ញ៉ា ត្រគ់ អង់ហ្យាំង ណាំង អាញ់ នីអៀ ? ហគ់ រ៉ះ កា គន សោ អ៊ីស្រាអ៊ែល រ៉ើ រ៉ាណើះ ចាក ប៉ាគ់ ម៉ាត់ ណាវ្គ។ ១៦ ហគ់ អីស លឺក អ៊្លង កាទូង អីស ណោះ ពឹង ចាំងហីគ លូ សាំប្លោ គែង តាំងលេ តីស អន់ ទៀក ខ្លាក ឡាច់ ឡឹង គួប អ៊ែ ភឿ អន់ គន សោ អ៊ីស្រាអ៊ែល ចាក ទ្រង ឡាអារ ទៀក។ ១៧ អាញ់ ចឹង ប៉្រគ័ អន់ សុនសាត អ៊ីស៊ីប កាង័ កល់ ម៉ាគ់ អន់ឌែ ចឹង ម៉ុត តាយ៉ិប ពួយ អន់ដីស អាញ់ ចឹង តាកូះ លូ សាដាច់ អ៊ីស៊ីប លូ តាហាន ជិះ សេះ ជិះ រ៉ាតេ័ះ លូ តាហាន ចាក ជុង អ៊ែ ចឹង ចាយ័ ទ្រង អាញ់។ ១៨ ផះ ណោះ សុនសាត អ៊ីស៊ីប ចឹង អ្លុ អន់តគ់ ផា អាញ់ ឡាក់ ប‌៉្រ័ះ ប៊កកាតយ័ តាទឹច ហង»។ ១៩ ប៊យ ប‌៉្រ័ះ ប៊កកាតយ័ ឡាក់ អ្វៃ គែង ម៉ាត់ មួត អ៊ីស្រាអ៊ែល ពែ ឡាំ អ្វៃ គែង អង់កក់ អន់ឌែ ឡគ កាម៉ល់ ឡាក់ ប៉ាណាំ ទ្រង ពែ កា អ្វៃ គែង អង់កក់ ដេល។ ២០ អ៊ែ អ្វៃ ហះ អន់តិគ័ អំពុន តាហាន អ៊ីស៊ីប លូ តាហាន អ៊ីស្រាអ៊ែល។ ប៉ាគ់ កាម៉ាំង កាម៉ល់ ណោះ ប៉្រគ័ អន់ ម៉ាម៉ាំង គែង មួត តាហាន អ៊ីស៊ីប ហះកា គែង មួត តាហាន អ៊ីស្រាអ៊ែល កាម៉ល់ ប៉្រគ័ អន់ តាតារ។ ខ ណោះ ហង បះ មួត តាហាន ទិ ពៀរ ប៊ែង អូ ទី ម៉ុត ក្យាម័ គួប សោប អុះ។ *

២១ កេះណោះ វគ័ ម៉ូសេ លឺក តី សាំប្លោ ទៀក តាំងលេ តីស ប‌៉្រ័ះ ប៊កកាតយ័ កា ប៉្រគ័ អន់ ទី ខ្យាល តីស ពឹះ ឡឹង ដារ់ ឡាច់ តឹ ត្រុត ទៀក តាំងលេ តីស ទឹល តារ លូ ប៉្រគ័ អន់ ទៀក ខ្លាក ឡាច់ ឡឹង គួប អ៊ែ លូ ស្វាត់ ក្រើង។ ២២ កេះណោះ សុនសាត អ៊ីស្រាអ៊ែល ប៉ាណាំ គួប ចាក ទ្រង ឡាអារ ទៀក ស្វាត់ ណោះ ហង លូ ទី ទៀក តាំងលេ តីស អ្វៃ គែង សាំងអ្យោ គែង សាម៉ា អន់ឌែ ឡាក់ កា រ៉ាំប៊ង។ ២៣ តាហាន អ៊ីស៊ីប ទិណោ័ះ ទឹប រ៉ាតេ័ះ ទឹប សេះ ម៉ះ សាដាច់ កា តាយ៉ិប ម៉ុត ពួយ អ៊ីស្រាអ៊ែល ទឹល ប៉ាគ់ អន់តិគ័ ទៀក តាំងលេ តីស ដេល។ ២៤ ប៉ាគ់ ក្យាម័ ប៉ាតារ ប‌៉្រ័ះ ប៊កកាតយ័ ឡាក់ អ្វៃ ពឹង អុញ លូ ពឹង កាម៉ល់ អ៊ែ ហៃ គែង តាហាន អ៊ីស៊ីប លូ ប៉្រគ័ អន់ កា អន់ឌែ ទី សារ វ៉ឹនវ៉ាយ កាដុក កាដុល។ ២៥ អ៊ែ ប៉្រគ័ អន់ កា រ៉ាតេ័ះ តាកូះ តាប៉្លុច កុង អូ អ្លុ ចាក។ តាហាន អ៊ីស៊ីប កា អង់ហ្យាំង ផា «ពិ ពិន សាតាក់ ឡាច់ អន់ ចាំងហាយ្គ ឡឹង សុនសាត អ៊ីស្រាអ៊ែល អា ខង ប‌៉្រ័ះ ប៊កកាតយ័ អ្វៃ អន់ឌូ លូ អន់ឌែ តាកូះ លូ ពិន»។

២៦ ប‌៉្រ័ះ ប៊កកាតយ័ រ៉ះ កា វគ័ ម៉ូសេ ផា «អីស លឺក តី សាំប្លោ គែង ទៀក តាំងលេ តីស ណាវ្គ ពិ ភឿ អន់ ទៀក កាត្រោប តាហាន អ៊ីស៊ីប ទឹប រ៉ាតេ័ះ ទឹប សេះ ឡូត»។ ២៧ វគ័ ម៉ូសេ កា លឺក តី សាំប្លោ គែង ទៀក តាំងលេ តីស ប៉ាគ់ ទឹល ដារ់ ឡាច់ ទៀក តាំងលេ តីស ហូរ័ សឹត ចារ ទៅ ណាវ្គ។ តាហាន អ៊ីស៊ីប ប៉ាណាំ គួប សាតាក់ ឡាច់ ហះកា អន់ឌែ សាតាក់ អូ រ៉ាវ៉ាច់ អុះ។ ប‌៉្រ័ះ ប៊កកាតយ័ អន់ អន់ឌែ តោ័ ឡង់ ពឹង អន់តិគ័ ទៀក ណោះ ហង។ ២៨ ទៀក តាំងលេ តីស កា ហូរ័ កាត្រោប តាហាន អ៊ីស៊ីប ទិ ទឹប រ៉ាតេ័ះ ទឹប សេះ លូ តាហាន សាដាច់ ឡាក់ តាយ៉ិប ពួយ សុនសាត អ៊ីស្រាអ៊ែល ណោះ អន់ឌែ តោ័ ទិ អូ ទី ពឿ សាតាក់ រ៉ាវ៉ាច់ អុះ។ ២៩ កាប៉ាច់ មួត អ៊ីស្រាអ៊ែល ចាក ទ្រង ឡាអារ ទៀក ស្វាត់ ណោះ ដាគ់ សាំបាយ លូ ទី ទៀក តាំងលេ តីស អ្វៃ គែង សាំងអ្យោ គែង សាម៉ា អន់ឌែ ឡាក់ កា រ៉ាំប៊ង។ ៣០ ដារ់ ណោះ ប‌៉្រ័ះ ប៊កកាតយ័ តង័ សុនសាត អ៊ីស្រាអ៊ែល អន់ រ៉ាវ៉ាច់ ឡឹង តី មួត អ៊ីស៊ីប។ សុនសាត អ៊ីស្រាអ៊ែល ប៉ប័ ប៉ាទ្រូ តាហាន អ៊ីស៊ីប រហាង តាំងលេ។ ៣១ សុនសាត អ៊ីស្រាអ៊ែល ប៉ប័ សារ អំរ៉ាញ អឺញ កេង ខាក់ ម៉ះ ប‌៉្រ័ះ ប៊កកាតយ័ ប៉ាន់តោ័ សុនសាត អ៊ីស៊ីប។ ខ អា ហង បះ ប៉ាសុន អ៊ីស្រាអ៊ែល អ្យូគ កា អ៊ែ ខាក់។ អន់ឌែ សឿ ប‌៉្រ័ះ លូ សឿ វគ័ ម៉ូសេ ឡាក់ ប៉ាណូស ប៉្រគ័ ង៉ារ ប‌៉្រ័ះ ដេល។

១៥

…

សារ ប‌៉្រ័ះ ប៉្រគ័ អន់ ទៀក តាំង កេះ ដាគ់ ណាវ្គ

២២ កេះណោះ វគ័ ម៉ូសេ ប៉ាណាំ សុនសាត អ៊ីស្រាអ៊ែល ឡាច់ ឡឹង ទៀក តាំងលេ តីស ស៊ូប ឡាំ ប៉ាគ់ ស៊្រែ តីស ស៊ុរ។ អន់ឌែ ចាក ពឹង ស៊្រែ តីស ណោះ ទិ ប៉ៃង ដារ់ ហះកា អូ ទី ប៉ប័ ទៀក អុះ។ ២៣ ប៉ាគ់ ទឹល ព្រី ម៉ារ៉ា កេះ អន់ឌែ ប៉ប័ ទៀក ហះកា ទៀក ណោះ អូ អ្លុ អៃត អុះ ខង អ៊ែ តាំង។ ខ ណោះ ហង បះ ពូ អន់ សិច ចារ ណោះ ផា ម៉ារ៉ា *។ ២៤ មួត ប៉ាសុន កាប កា វគ័ ម៉ូសេ រ៉ាបឹក រ៉ាចប់ ផា «កាណាគ័ ញ៉ា ពិន ចឹង អៃត អា ?» ២៥ វគ័ ម៉ូសេ កា ម៉ន់ ឡោម ប‌៉្រ័ះ ប៊កកាតយ័  ប‌៉្រ័ះ កា តាំបាង អ៊្លង ម៉ោញ នែវ កា អ៊ែ វគ័ ម៉ូសេ អ្យក់ អ៊្លង ណោះ ហឹរ ពឹង ទៀក។ កេះណោះ អន់ឌែ អ្យក់ អៃត ទៀក ណោះ ដាគ់ អូ តាំង ហង។

ហះ ចារ ណោះ ប‌៉្រ័ះ ប៊កកាតយ័ អន់ ចាបាប់ កា សុនសាត អ៊ីស្រាអ៊ែល លូ សាគ់ លួង ពុត អន់ឌែ ដេល។ ២៦ អ៊ែ រ៉ះ កា អន់ឌែ ផា «ផា អន់ដីស អ្យក់ ពុត ចៃគ រ៉ាប់ សឿ អាញ់ ឡាក់ ប‌៉្រ័ះ អន់ដីស លូ ប៉្រគ័ សារ ដាគ់ ត្រង់ ឡាក់ ត្រគ់ ពុត អាញ់ ទឹប ប៉្រគ័ ពួយ ចាបាប់ ទិ អា ណោះ អាញ់ ចឹង អូ ប៉្រគ័ អន់ អន់ដីស កើត អីគ ព្លុ ឡាក់ កា អាញ់ ប៉្រគ័ កា សុនសាត អ៊ីស៊ីប ពែ ណោះ អុះ ខង អាញ់ អា ហង ប‌៉្រ័ះ ប៊កកាតយ័ ឡាក់ តាគ់ អន់ដាគ់ អន់ដីស អា»។

២៧ កេះណោះ សុនសាត អ៊ីស្រាអ៊ែល ចាក ទឹល ប៉ាគ់ ព្រី អេលីម ហះ ចារ ណោះ ទី កល់ ទៀក ១២ ចារ ទឹប ទី តើម កាជៀង ៧០ តើម ដេល អន់ឌែ ប៉្រគ័ រ៉ាណើះ ហះ សានែង ហាង ទៀក ណោះ ហង។

១៦

សារ ប‌៉្រ័ះ អន់ ណុំ ម៉ាណា

១ ប៉ាសុន អ៊ីស្រាអ៊ែល ទិឌូ ចាក ឡាច់ ឡឹង ព្រី អេលីម ឡាំ ទឹល ប៉ាគ់ ស៊្រែ តីស ស៊ិន ហះ អន់តិគ័ អំពុន ព្រី អេលីម លូ ប៉ានឹម ស៊ីណាយ។ អន់ឌែ ទឹល ហះ ចារ ណោះ ដារ់ ទី ១៥ ខៃ ២ ឡៃង ឡឹង អន់ឌែ ឡាច់ ឡឹង ប៉ាថេត អ៊ីស៊ីប។ ២ ផះ ប៉ាសុន អ៊ីស្រាអ៊ែល ទិឌូ អ្វៃ ពឹង ស៊្រែ តីស ណោះ អន់ឌែ ប៉ាណាំ គួប កាប រ៉ាបឹក រ៉ាចប់ កា វគ័ ម៉ូសេ លូ វគ័ អារ៉ុន។ ៣ អន់ឌែ កាប ផា «ផះ ញឹន អ្វៃ ប៉ាគ់ ប៉ាថេត អ៊ីស៊ីប ពែ ញឹន ឃើយ អង់អ្វៃ ជុំ កគ័ ឡាក់ ទី រ៉ាឡា អ្យាំ លូ ទី សាណា សា ផីគ។ ផា ប‌៉្រ័ះ ប៊កកាតយ័ ប៉ាន់តោ័ ញឹន ពឹង ប៉ាថេត អ៊ីស៊ីប ពែ ណោះ ដាគ់ ហ៊្លត ឡឹង អន់ អន់ដីស ពៀរ ដូវ ប៉ាណាំ ញឹន ទិឌូ ឡាំ តោ័ កា ឡាយ៉ិត ពឹង ស៊្រែ តីស អា»។

៤ កេះណោះ ប‌៉្រ័ះ ប៊កកាតយ័ រ៉ះ កា វគ័ ម៉ូសេ ផា «អាញ់ ចឹង អន់ សាណា ឡឹង ប៉្លៃង កា អន់ដីស សា ហ្រុង ព្រុកៗ ឡាក់ កា ប៉្លៃង បី។ ប៉ាសុន ទិឌូ ត្រគ់ ឡាំ ទូញ សាណា ណោះ រ៉ប់ ដារ់ សាំពុះ ហ្លោះ សា កាណុង ម៉ោញ ដារ់។ ប៉្រគ័ នែវ អា ឃឺ អាញ់ ចឹង សាគ់ លួង ពុត អន់ឌែ ភឿ ប៉ិច អ្លុ អន់តគ់ ផា អន់ឌែ ចឹង ប៉្រគ័ ពួយ ញ៉ា អូ ចាបាប់ អាញ់ អា។ ៥ ប៉ាគ់ ទឹល ដារ់ ទី ត្រោ ណោះ ត្រគ់ អន់ អន់ឌែ ទូញ សាំរ៉ាប់ ពៀរ ដារ់ ភឿ គម សា ដារ់ ទី តាំប៉ើះ»។ ៦ វគ័ ម៉ូសេ លូ វគ័ អារ៉ុន រ៉ះ កា ប៉ាសុន អ៊ីស្រាអ៊ែល ផា «ង៉ាច អា អន់ដីស ចឹង អ្លុ កាខាក់ ផា ប‌៉្រ័ះ ប៊កកាតយ័ ឡាក់ ប៉ាណាំ អន់ដីស ឡាច់ ឡឹង ប៉ាថេត អ៊ីស៊ីប ណោះ ពែ ហង។ ៧ ប៉ាគ់ កាំលឺ តាយ៉ាង័ ទៀ អន់ដីស ចឹង ប៉ប័ តាតារ ក្លាគ់ ប‌៉្រ័ះ ប៊កកាតយ័  ខង អ៊ែ កាតាំង អន់ដីស កាប រ៉ាបឹក រ៉ាចប់ កា អ៊ែ។ អូ ត្រគ់ ញឹន អុះ ប៉ាណាំ អន់ដីស អា ញ៉ា ត្រគ់ អន់ដីស កាប រ៉ាបឹក រ៉ាចប់ កា ញឹន នីអៀ ?» ៨ វគ័ ម៉ូសេ រ៉ះ ណាវ្គ ផា «ខង ប‌៉្រ័ះ ប៊កកាតយ័ កាតាំង អន់ដីស កាប រ៉ាបឹក រ៉ាចប់ កា អ៊ែ ង៉ាច អា អ៊ែ ចឹង អន់ សាណា ខាច កា អន់ដីស សា ប៉ាគ់ កាំលឺ តាយ៉ាង័ អ៊ែ ចឹង អន់ ណុំ ប៉ាំង កា អន់ដីស សា ផីគ ដេល។ ញឹន ពៀរ ដូវ អា ប៉ាណូស នីចម័ បះ អន់ដីស កាប កា ញឹន នីអៀ ? អន់ដីស កាប រ៉ាបឹក រ៉ាចប់ ណោះ អូ ត្រគ់ កា ញឹន អុះ ឃឺ អន់ដីស កាប កា ប‌៉្រ័ះ ប៊កកាតយ័ »។

៩ កេះណោះ វគ័ ម៉ូសេ រ៉ះ កា វគ័ អារ៉ុន ផា «ហគ់ អីស ប៉្រើ សុនសាត អ៊ីស្រាអ៊ែល ឡាំ អ្វៃ ហះ ង៉ីរ ប‌៉្រ័ះ ប៊កកាតយ័ រិញ ខង អ៊ែ កាតាំង អន់ឌែ កាប រ៉ាបឹក រ៉ាចប់ កា អ៊ែ នីណោ័ះ»។ ១០ ផះ វគ័ អារ៉ុន អ្វៃ កាកាប លូ សុនសាត អ៊ីស្រាអ៊ែល អន់ឌែ កាលែង ហៃ គែង ស៊្រែ តីស ផាឌី ប៉ប័ តាតារ ក្លាគ់ ប‌៉្រ័ះ ប៊កកាតយ័ ឡាច់ ពឹង កាម៉ល់។ ១១ ប‌៉្រ័ះ ប៊កកាតយ័ រ៉ះ កា វគ័ ម៉ូសេ ផា ១២ «អាញ់ កាតាំង មួត អ៊ីស្រាអ៊ែល កាប រ៉ាបឹក រ៉ាចប់ កេះ។ ហគ់ អីស រ៉ះ កា អន់ឌែ នីអៀ "ផះ កាង៉ាច ម៉ាំង យ៉ោម សាយ៉ោម អន់ដីស ចឹង សា សាណា ខាច ប៉ាគ់ កាំលឺ អន់ដីស ចឹង ទី ណុំ ប៉ាំង សា ផីគ ណោះ ហង បះ អន់ដីស ចឹង អ្លុ អន់តគ់ ផា អាញ់ ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស តាទឹច"»។

១៣ ប៉ាគ់ កាង៉ាច ទី សៃម ព្រោច ប៉ារ់ ឡាំ ឡើះ ជុំ រ៉ាណើះ ប៉ាគ់ កាំលឺ ទី ទៀក ងម ឡិ ជឹរ ជុំ រ៉ាណើះ ដេល។ ១៤ ប៉ាគ់ សាអ្យាំង ទៀក ងម កេះ ទី តីល រ៉ាហឺញៗ ឡាក់ កា ប៉្លៃ ម៉ារៀល ប៉ាញ័ ទឹប ស៊្រែ តីស។ ១៥ ប៉ាគ់ មួត អ៊ីស្រាអ៊ែល ប៉ប័ នីណោ័ះ ម៉ោញ អំប៉ញ់ ម៉ោញ ផា «កាណាគ័ ញ៉ា អា ?» ខង អន់ឌែ អូ អន់ហ្នាល់ កា កាណាគ័ ញ៉ា អុះ។ វគ័ ម៉ូសេ រ៉ះ កា អន់ឌែ ផា «អា ហង សាណា ប‌៉្រ័ះ ប៊កកាតយ័ អន់ កា អន់ដីស សា។ ១៦ ប‌៉្រ័ះ ប៊កកាតយ័ ប៉្រើ អន់ដីស ទូញ សាណា អា ប៉ុប ចំ ក្យិប ផីគ សា ត្រគ់ ទូញ ប៉ុប ណោះ ហង តាម ចំលួន ប៉ាណូស កាណុង ខាប់ខួ ម៉ោញ ដូវ ឃឺ ម៉ោញ កាអ្លី ថិ»។ ១៧ សុនសាត អ៊ីស្រាអ៊ែល កា ប៉្រគ័ ពួយ ប៉ានឹរ អ៊ែ ប៉្រើ ណោះ ហង បក់ អន់ដា ទូញ អៀង បក់ អន់ដា ទូញ ប៊ែត។ ១៨ កេះណោះ អន់ឌែ វ៉ាល់ ណុំ ណោះ បក់ ទូញ អៀង កា អូ ទី អៀង ឡឹង ពូ អុះ បក់ ទូញ ប៊ែត កា អូ ខ្វះ និះទៅ ដេល ម៉ោញ ដូវ ៗ ទី បគ័ ហ្លោះ សា ណោះ ហង។ ១៩ វគ័ ម៉ូសេ រ៉ះ កា អន់ឌែ ផា «អូ អន់ ពឿ គម ណុំ អា ទឹល កាំលឺ តាយ៉ាង័ អុះ»។ ២០ ហះកា បក់ អន់ដា អូ សឿ វគ័ ម៉ូសេ រ៉ះ ណោះ អុះ អន់ឌែ គម ណុំ ណោះ ទឹល កាំលឺ តាយ៉ាង័។ ណុំ ណោះ ទិ ហ្រាយ សា កើត អោម ឡូត វគ័ ម៉ូសេ អឺក កា អន់ឌែ ខាក់។ ២១ ឡៃង ឡឹង ណោះ រ៉ប់ កាំលឺ អន់ឌែ កា ទូញ ណុំ ណោះ បគ័ ហ្លោះ សា ឡគ។ ប៉ាគ់ ដារ់ ឡាច់ តុ កេះ ណុំ អ្វៃ សល់ ពូ អូ ទូញ ណោះ កា ហ្លច់ ទិ ហង។

២២ ប៉ាគ់ ទឹល ដារ់ ទី ត្រោ អន់ឌែ ទូញ ណុំ កាណុង ម៉ោញ ដូវ ពៀរ កាអ្លី ថិ ឃឺ សាំរ៉ាប់ ដារ់ ទី តាំប៉ើះ។ ទិ ម៉ៃគ ណាំផា មួត ប៉ាសុន អន់ឌែ ឡាំ រ៉ះ កា វគ័ ម៉ូសេ។ ២៣ វគ័ ម៉ូសេ រ៉ះ កា អន់ឌែ ផា «ប‌៉្រ័ះ ប៊កកាតយ័ ប៉្រើ នីណោ័ះ តាទឹច ខង ដារ់ តាយ៉ាង័ ទៀ ឃឺ ដារ់ រ៉ាឡូវ ឡាក់ ដារ់ ដាគ់ សាំរ៉ាប់ ប៉ានេ ប‌៉្រ័ះ។ សាណា ចំ ប៉ិច ពុះ អន់ដីស ពុះ ពិ សាណា ចំ ប៉ិច សាន់តុក កា សាន់តុក ពិ សាណា បក់ សល់ ត្រគ់ គម សាំរ៉ាប់ អន់ដីស សា តាយ៉ាង័»។ ២៤ អន់ឌែ កា គម សាណា ណោះ ទឹល តាយ៉ាង័ ពួយ ប៉ានឹរ វគ័ ម៉ូសេ រ៉ះ ហះកា ណុំ ណោះ ដាគ់ អូ អោម អូ ហ្លច់ អូ ទី ហ្រាយ សា អុះ។ ២៥ ប៉ាគ់ ទឹល ដារ់ តាយ៉ាង័ វគ័ ម៉ូសេ រ៉ះ ផា «ដារ់ អា អន់ដីស សា សាណា សល់ អា ហង ខង ដារ់ អា ឃឺ ដារ់ រ៉ាឡូវ សាំរ៉ាប់ ប៉ានេ ប‌៉្រ័ះ ប៊កកាតយ័ ។ ដារ់ អា គែង ឡីង កាណាគ័ ញ៉ា កា អូ ទី អុះ ឡាក់ អន់ដីស ចឹង ត្រគ់ ទូញ។ ២៦ អន់ដីស ត្រគ់ ទូញ ណុំ អា ដឹង រ៉ាំងវ៉ាង ត្រោ ដារ់ ប៉ាគ់ ទឹល ដារ់ ទី តាំប៉ើះ អូ ទី កាណាគ័ ញ៉ា ចឹង ទូញ អុះ ខង ដារ់ រ៉ាឡូវ»។ ២៧ យ‌៉័ះ វគ័ ម៉ូសេ រ៉ះ នីចម័ កាតាម កាណុង ដារ់ ទី តាំប៉ើះ ណោះ ទី ប៉ាណូស អន់ដា ឡាច់ ឡឹង រ៉ាណើះ ចាក ណាំង ទូញ ណុំ ដេល ហះកា អន់ឌែ ណាំង ទូញ អូ ទី អុះ។ ២៨ ប‌៉្រ័ះ ប៊កកាតយ័ អំប៉ញ់ វគ័ ម៉ូសេ ផា «ដារ់ ចំ អន់ដីស ចឹង រ៉ាប់ សឿ លូ ចៃ ប៉្រគ័ ពួយ ចាបាប់ អាញ់ អា ? ២៩ អន់ដីស ត្រគ់ អ្លុ អន់តគ់ ផា អាញ់ ឡាក់ ប‌៉្រ័ះ ប៊កកាតយ័ អន់ ដារ់ រ៉ាឡូវ កា អន់ដីស។ ញន ខ អា ហង បះ ពឹង ដារ់ ទី ត្រោ អាញ់ អន់ សាណា កា អន់ដីស ខា ពៀរ ដារ់។ ពឹង ដារ់ ទី តាំប៉ើះ អន់ដីស ទិឌូ ត្រគ់ អ្វៃ ដឹង ពឹង ចារ រ៉ាណើះ អូ អន់ ពឿ ឡាច់ គែង ឡីង អុះ»។ ៣០ ខ អា ហង បះ ប៉ាសុន ទិឌូ អ្វៃ រ៉ាឡូវ ពឹង ដារ់ ទី តាំប៉ើះ។

៣១ គន សោ អ៊ីស្រាអ៊ែល អន់ សិច សាណា ណោះ ផា ណុំ ម៉ាណា *។ ណុំ ម៉ាណា អា បាក ត្រង័ អ៊ែ វ៉ឹច លូ តីល ឡាង៉ា ប៉ាអាំ អាម វ៉ឹច លូ ណុំ ពូ ប៉្រគ័ លូ ទៀក សុត។ ៣២ វគ័ ម៉ូសេ រ៉ះ ផា «ប‌៉្រ័ះ ប៊កកាតយ័ ប៉្រើ អន់ដីស អ្យក់ ណុំ ម៉ាណា ចៃគ អន់ ប៉ាញ័ ម៉ោញ កាអ្លី ថិ កេះណោះ គម រ៉ាន់ដាប់ សាំរ៉ាប់ តាំបាង អន់ កា គន សោ អ៊ីស្រាអ៊ែល រ៉ាំងហាវ អន់តីគ ប៉ប័ ដេល ឃឺ សាណា ឡាក់ អ៊ែ អន់ កា អន់ដីស សា ពឹង ស៊្រែ តីស អា ផះ រ៉ាំងវ៉ាង អ៊ែ ប៉ាណាំ អន់ដីស ឡាច់ ឡឹង ប៉ាថេត អ៊ីស៊ីប»។ ៣៣ វគ័ ម៉ូសេ រ៉ះ កា វគ័ អារ៉ុន ផា «ហគ់ អីស អ្យក់ ណុំ ម៉ាណា ម៉ោញ កាអ្លី ណោះ ចៃគ ពឹង ព្រឺយ ថិ កេះណោះ គម រ៉ាន់ដាប់ ហះ ចារ ប‌៉្រ័ះ ប៊កកាតយ័ លើយ គ្រឹប រ៉ាំងហាវ»។ ៣៤ អ៊ែ ប៉្រគ័ ពួយ ប៉ានឹរ ប‌៉្រ័ះ ប៊កកាតយ័ រ៉ះ កា វគ័ ម៉ូសេ តាទឹច វគ័ អារ៉ុន អ្យក់ ណុំ ម៉ាណា ចៃគ ហះ ហ៊ីប ចារ ប‌៉្រ័ះ ប៊កកាតយ័ សាញ៉ា រែវ ពុត †។ ៣៥ សុនសាត អ៊ីស្រាអ៊ែល សា ណុំ ម៉ាណា ណោះ ទិ ៤០ សាណាំ លើយ ទឹល អន់ឌែ ចាក ទឹល ប៉ាគ់ ស្រុក ម៉ោញ ទី ប៉ាណូស អ្វៃ ឃឺ ប៉ាគ់ គួយ ប៉ាថេត កាណាន។ ៣៦ កាអ្លី សាំរ៉ាប់ វ៉ាល់ ណុំ ម៉ាណា ណោះ សិច អូម៊ែរ។ ១០ អូម៊ែរ សាម៉ើ លូ ម៉ោញ អេផា ‡។

១៧

សារ ទៀក ឡាច់ ឡឹង អំហ្មោ

១ មួត អ៊ីស្រាអ៊ែល អន់ឌែ ប៉្រគ័ ពួយ ប៉ានឹរ ប‌៉្រ័ះ ប៊កកាតយ័ ប៉្រើ អន់ឌែ រ៉ើ រ៉ាណើះ ចាក ឡាច់ ឡឹង ស៊្រែ តីស ស៊ិន ឡាំ ប៉ាគ់ ចារ អន់ទៀគ ណាវ្គ ទឹល ប៉ាគ់ ព្រី រេផិឌីម អន់ឌែ ប៉្រគ័ រ៉ាណើះ អ្វៃ ហះ ណោះ ហង ហះកា ចារ ណោះ អូ ទី ទៀក អន់ឌែ ចឹង អៃត អុះ។ ២ អន់ឌែ កា ណាំង សារ តាប៉ុញ លូ វគ័ ម៉ូសេ ទឹប កាប ផា «អន់ដីស ត្រគ់ អន់ ទៀក កា ញឹន អៃត»។ វគ័ ម៉ូសេ តើល ផា «ខ ញ៉ា បះ អន់ដីស ណាំង សារ តាប៉ុញ លូ អាញ់ ? ញ៉ា ត្រគ់ អន់ដីស ប៉ិច សាគ់ លួង ប‌៉្រ័ះ ប៊កកាតយ័ នីអៀ ?» ៣ អ្វៃ ហះ ចារ ណោះ មួត ប៉ាសុន ហ៊្រែង ទៀក ខាក់ អន់ឌែ កាប រ៉ាបឹក រ៉ាចប់ កា វគ័ ម៉ូសេ ផា «ខ ញ៉ា បះ អីស ប៉ាណាំ ញឹន ឡាច់ ឡឹង ប៉ាថេត អ៊ីស៊ីប ទឹប គន សោ លូ កាណាគ័ ញឹន រង អន់ ឡាំ តោ័ កា អូ ទី ទៀក អៃត នីអៀ ?» ៤ កេះណោះ វគ័ ម៉ូសេ ម៉ន់ ឡោម ប‌៉្រ័ះ ប៊កកាតយ័ ផា «អាញ់ ចឹង ប៉្រគ័ នីចម័ កា មួត ប៉ាសុន អា ? អន់ទៀ ចាបះ កា អន់ឌែ ចឹង អ្យក់ អំហ្មោ ហឹរ ប៉ាន់តោ័ អាញ់ ហង»។ ៥ ប‌៉្រ័ះ ប៊កកាតយ័ រ៉ះ កា វគ័ ម៉ូសេ ផា «ហគ់ អីស ចាក ឡាំ ប៉ាគ់ ម៉ាត់ មួត ប៉ាសុន ណោះ ពិ ជៀក ទឹប មួត ក្រាគ់ តាំងកង់ អ៊ីស្រាអ៊ែល អន់ដា លូ ចឹក ឡាំ ទឹប អ៊្លង កាទូង អីស ពីត តាំងលេ នីល ពែ ដេល។ ៦ អីស ចាក ទឹល ប៉ាគ់ ប៉ានឹម ស៊ីណាយ ពិ ហះ ណោះ អាញ់ ចឹង អន់តាវ ហះ ង៉ីរ អីស អំប៉ាំង អំហ្មោ។ កេះណោះ អីស ចោះ អំហ្មោ ណោះ ម៉ាគ់ ចឹង ទី ទៀក ហូរ័ ឡាច់ ឡឹង អំហ្មោ អន់ កា ប៉ាសុន អៃត ហង»។ វគ័ ម៉ូសេ កា ប៉្រគ័ ហះ ម៉ាត់ មួត ក្រាគ់ តាំងកង់ អ៊ីស្រាអ៊ែល តាទឹច។ ៧ កេះណោះ វគ័ ម៉ូសេ អន់ សិច ចារ ណោះ ផា ម៉ាសា * លូ មេរីបា † ខង គន សោ អ៊ីស្រាអ៊ែល ណាំង សារ តាប៉ុញ លូ អ៊ែ ទឹប សាគ់ លួង ប‌៉្រ័ះ ប៊កកាតយ័ លូ កាប ផា «ប‌៉្រ័ះ អ្វៃ អន់ឌូ លូ ពិន តាទឹច ប ?»។

សារ សុនសាត អ៊ីស្រាអ៊ែល តាកូះ លូ សុនសាត អាម៉ាឡេក

៨ ឡៃង ឡឹង ណោះ ទី សុនសាត អាម៉ាឡេក ប៉ាណាំ គួប ឡាំ តាកូះ លូ សុនសាត អ៊ីស្រាអ៊ែល អ្វៃ ពឹង ព្រី រេផិឌីម ណោះ។ ៩ វគ័ ម៉ូសេ រ៉ះ កា យូស្វេ ផា «ហគ់ អីស រ៉ើស អ្យក់ ប៉ាណូស ម៉ោញ ចំលួន កេះណោះ ឡាំ តាកូះ លូ មួត អាម៉ាឡេក ណោះ ពិ កាប៉ាច់ អាញ់ តាយ៉ាង័ ទៀ អាញ់ ចឹង ហាវ អន់តាវ ពឹង កល់ ប៉ានឹម លូ ចឹក អ៊្លង កាទូង ម៉ះ ប‌៉្រ័ះ ប៊កកាតយ័»។ ១០ យូស្វេ កា ឡាំ តាកូះ លូ សុនសាត អាម៉ាឡេក ប៉្រគ័ ពួយ វគ័ ម៉ូសេ រ៉ះ តាទឹច។ កាប៉ាច់ វគ័ ម៉ូសេ លូ វគ័ អារ៉ុន លូ វគ័ ហ៊ើរ អន់ឌែ ហាវ ពឹង កល់ ប៉ានឹម។ ១១ ផះ វគ័ ម៉ូសេ លឺក តី ពឹង ចាំងហីគ មួត អ៊ីស្រាអ៊ែល ទី សាងុំ លឺន ឡឹង សុនសាត អាម៉ាឡេក ហះកា ផះ វគ័ ម៉ូសេ ប៉ាឡិ ជឹរ តី មួត សុនសាត អាម៉ាឡេក ទី សាងុំ លឺន ឡឹង អន់ឌែ ឡគ។ ១២ ញន កា តី វគ័ ម៉ូសេ ឡាកាញ័ កេះ វគ័ អារ៉ុន លូ វគ័ ហ៊ើរ អ្យក់ អំហ្មោ អន់ កា វគ័ ម៉ូសេ អង់អ្វៃ អន់ឌែ តាប៉ោង តី វគ័ ម៉ូសេ ម៉ោញ ដូវ ម៉ោញ ប៊ែង ប៉្រគ័ អន់ កា វគ័ ម៉ូសេ ដាម័ លឺក តី លើយ ទឹល ដារ់ ម៉ុត។ ១៣ អន់ឌែ តាកូះ ណោះ កា ទី ទ្រង យូស្វេ ហង ទឹប អ៊ែ ប៉ាន់តោ័ តាហាន សុនសាត អាម៉ាឡេក ណោះ លូ ដាវ។

១៤ ឡៃង ឡឹង ណោះ ប‌៉្រ័ះ ប៊កកាតយ័ រ៉ះ កា វគ័ ម៉ូសេ ផា «ហគ់ អីស ច្រាគ់ សារ ទិ អា គម កាណុង ផាប់ ម៉ាគ់ កាចាំង ដាគ់ អូ ពឹល។ កេះណោះ អីស រ៉ះ កា យូស្វេ ផា អាញ់ ចឹង ឡុំ អ្លាត សុនសាត អាម៉ាឡេក អន់ ទិ ប៉្យើះ ឡឹង អង់កក់ តេះ អា ឡូត អូ អន់ ពឿ កាចាំង ឡឹង សិច អន់ឌែ ណាវ្គ អុះ»។ ១៥ ហះ ចារ ណោះ វគ័ ម៉ូសេ ប៉្រគ័ ចារ ម៉ោញ សាំរ៉ាប់ ពុះ កាណាគ័ រ៉ាម៉ះ ប‌៉្រ័ះ កេះណោះ អន់ សិច ផា យ៉ះវេះ និស៊ី ‡។ ១៦ កេះណោះ អ៊ែ កាប ផា «ញន កា សុនសាត អាម៉ាឡេក ខឹន លឺក តី ប៉ាសាំង លូ អំរ៉ាញ ប‌៉្រ័ះ ប៊កកាតយ័ បះ ប‌៉្រ័ះ ចឹង តាកូះ លូ អន់ឌែ លើយ»។§

…

១៩

សារ សុនសាត អ៊ីស្រាអ៊ែល ចាក ទឹល ប៉ានឹម ស៊ីណាយ

១ ឡៃង ឡឹង សុនសាត អ៊ីស្រាអ៊ែល ឡាច់ ឡឹង ប៉ាថេត អ៊ីស៊ីប អន់ឌែ ចាក ទឹល ប៉ាគ់ ស៊្រែ ស៊ីណាយ ពឹង ដារ់ ទី ១ ខៃ ៣ អា ហង។ ២ អន់ឌែ ឡាច់ ឡឹង ព្រី រេផិឌីម ចាក ទឹល ស៊្រែ ស៊ីណាយ កេះ អន់ឌែ ប៉្រគ័ រ៉ាណើះ អ្វៃ ត្រង់ ប៉ានឹម ស៊ីណាយ ណោះ ហង។ ៣ វគ័ ម៉ូសេ ហាវ ប៉ាគ់ ចារ ប‌៉្រ័ះ ប៊កកាតយ័ ប‌៉្រ័ះ អើ អ៊ែ ឡឹង ប៉ានឹម លូ រ៉ះ ផា «អីស ត្រគ់ រ៉ះ កា សុនសាត អ៊ីស្រាអ៊ែល ឡាក់ គន សោ យ៉ាកុប ណោះ នីអៀ ៤ "ម៉ាត់ អន់ដីស តាំងឡា ប៉ប័ កេះ សារ អាញ់ ប៉្រគ័ កា សុនសាត អ៊ីស៊ីប កេះណោះ អាញ់ ប៉ាណាំ អន់ដីស ឡាំ ប៉ាគ់ ចារ អាញ់ អា ឡាក់ កា ក្លាង ប៉ោម គ្វី គន អ៊ែ ពឹង អង់កក់។ ៥ ទឹល នីណោ័ះ ផា អន់ដីស សាំយ៉ាំង ប៉ានឹរ អាញ់ លូ សឿ សារ អាញ់ សាញ៉ា រែវ ពុត លូ អន់ដីស ណោះ អន់ដីស ចឹង កេះ ប៉ាសុន អាញ់ តាទឹច ទី ខា ក្វា ឡឹង សុនសាត អន់ទៀគៗ។ យ‌៉័ះ អង់កក់ តេះ អា ម៉ះ អាញ់ កាតាម ៦ កា អន់ដីស ចឹង ប៉្រគ័ ក្រាគ់ រ៉ាម៉ះ អាញ់ ឡាក់ អាញ់ ចឹង រ៉ាំងហៃ រ៉ាំងខ្យា ឃឺ អន់ដីស ចឹង ប៉្រគ័ សុនសាត ដាគ់ កាខាក់ សាំរ៉ាប់ កា អាញ់"។ សារ អា ហង អីស ត្រគ់ រ៉ះ កា សុនសាត អ៊ីស្រាអ៊ែល ណោះ»។

៧ កេះណោះ វគ័ ម៉ូសេ សឹត ប៉ាគ់ សុនសាត អ៊ីស្រាអ៊ែល ណាវ្គ លូ អើ មួត ក្រាគ់ តាំងកង់ អ៊ីស្រាអ៊ែល ទិឌូ ពឹះ ប៉ាតុំ គួប កេះណោះ អ៊ែ រ៉ះ ទិ សារ ប‌៉្រ័ះ ប៊កកាតយ័ រ៉ះ កា អ៊ែ ណោះ ហង។ ៨ មួត ប៉ាសុន ទិឌូ កា តើល ផា «ញឹន ចឹង ប៉្រគ័ ពួយ គ្រឹប សារ ប‌៉្រ័ះ ប៊កកាតយ័ រ៉ះ»។ កេះណោះ វគ័ ម៉ូសេ ឡាំ រ៉ះ លូ ប‌៉្រ័ះ ប៊កកាតយ័ ណាវ្គ សារ មួត ប៉ាសុន កាប ណោះ ហង។ ៩ ប‌៉្រ័ះ ប៊កកាតយ័ រ៉ះ កា វគ័ ម៉ូសេ ផា «អាញ់ ចឹង ឡាំ កាប លូ អីស អាញ់ ចឹង អ្វៃ កាណុង កាម៉ល់ តុត កាពុល ភឿ អន់ មួត ប៉ាសុន កាតាំង ផះ អាញ់ កាកាប លូ អីស ម៉ាគ់ អន់ឌែ ចឹង សឿ អីស លើយ»។

ប៉ាគ់ វគ័ ម៉ូសេ រ៉ះ កា ប‌៉្រ័ះ ប៊កកាតយ័ ឡឹង សារ មួត ប៉ាសុន កាប កេះ ១០ ប‌៉្រ័ះ រ៉ះ កា អ៊ែ ផា «ហគ់ អីស សឹត ប៉ាគ់ មួត ប៉ាសុន ណាវ្គ ពិ កេះណោះ អីស ប៉្រគ័ អន់ អន់ឌែ ដាគ់ សាំរ៉ាប់ កា អាញ់ កាណុង ដារ់ អា លូ ដារ់ តាយ៉ាង័ លូ ប៉្រើ អន់ឌែ ប៉ីស ខោ អាវ អន់ ដាគ់ ដេល។ ១១ កេះណោះ អីស ប៉្រើ អន់ឌែ ទ្រៀម ឡាកោ អន់ កេះ សាំរ៉ាប់ ដារ់ តាយ៉ាង័ តោ ខង ដារ់ ណោះ អាញ់ ចឹង ជឹរ ពឹង ប៉ានឹម ស៊ីណាយ ផះ ប៉ាសុន ទិឌូ អ្វៃ ហៃ។ ១២ អីស ត្រគ់ អ្យក់ អំហ្មោ តគ័ គួយ ជុំ ប៉ានឹម លូ រ៉ះ កា អន់ឌែ អន់ ឡាវ៉ាំង ឡាកោ ជែ អន់ ហាវ ពឹង ប៉ានឹម លូ ជែ ឡាំ ចគ័ ជុង ប៉ានឹម ដេល។ ផា ពឿ ឡាំ ចគ័ ប៉ានឹម ប៉ាណូស ណោះ ត្រគ់ ប៉ាន់តោ័ ឡូត។ ១៣ អូ ផា កា ប៉ាណូស អូ ផា កា កាណាគ័ ញ៉ា កាតាម អូ អន់ អ្វៃ រ៉ីស អុះ ត្រគ់ ប៉ាន់តោ័ ទិ។ ប៉ាណូស ណោះ អូ អន់ ពឿ ឡាំ រ៉ុប អ្យក់ អុះ អីស ត្រគ់ ហឹរ លូ អំហ្មោ លើ ប៉ាញ់ លូ ស្រាគ់។ ប៉ាគ់ កាតាំង ខ្លោម សាណៃង កេះ ត្រគ់ អន់ អន់ឌែ ឡាំ ក្យាម័ ប៉ានឹម»។ ១៤ វគ័ ម៉ូសេ ជឹរ ឡឹង ប៉ានឹម សឹត ប៉ាគ់ មួត ប៉ាសុន ណាវ្គ អ៊ែ ប៉្រគ័ អន់ អន់ឌែ ដាគ់ សាំរ៉ាប់ កា ប‌៉្រ័ះ លូ ប៉្រើ អន់ឌែ ប៉ីស ខោ អាវ អន់ ដាគ់ ដេល។ ១៥ កេះណោះ វគ័ ម៉ូសេ រ៉ះ កា ប៉ាសុន ផា «អន់ដីស ត្រគ់ ទ្រៀម ឡាកោ សាំរ៉ាប់ ដារ់ តាយ៉ាង័ តោ លូ អូ អន់ ពឿ តៃប លូ អង់កាន់ អុះ»។

១៦ ទឹល កាំលឺ ដារ់ កាំឡត់ កេះ ពឹង ប៉ានឹម កា ទី តើម បី ម៉ាម៉ាំង ម៉ាមត ទឹប ទី កាំឡាត លូ កាតាំង តេះតរ់ លូ កាតាំង ខ្លោម សាណៃង ដេល។ មួត ប៉ាសុន អ្វៃ កាណុង ចារ រ៉ាណើះ អ្យូគ រ៉ារ៉ៃត ឡាកោ កាខាក់។ ១៧ កេះណោះ វគ័ ម៉ូសេ ប៉ាណាំ ប៉ាសុន ឡាច់ ឡឹង ចារ រ៉ាណើះ ឡាំ ប៉ាគ់ ចារ ប‌៉្រ័ះ ប៊កកាតយ័ អន់ឌែ អ្វៃ ហះ ជុង ប៉ានឹម។ ១៨ អ្យី អុញ ប៉ាញ័ ទឹប ប៉ានឹម ស៊ីណាយ ខង ប‌៉្រ័ះ ប៊កកាតយ័ ជឹរ ពឹង ប៉ានឹម អ្វៃ កាណុង អុញ។ អ្យី ឡាច់ ឡឹង ប៉ានឹម ណោះ ឡាក់ កា អ្យី អុញ ពូ សុះ ម៉ីរ ប៉ានឹម ណោះ រ៉ារ៉ៃត ខាក់។ ១៩ ផះ វគ័ ម៉ូសេ កាកាប លូ ប‌៉្រ័ះ ប៊កកាតយ័ ណោះ ប៉ានឹរ សាណៃង ហ៊ែង ថាំង ៗ។ ពូ កា កាតាំង ប៉ានឹរ ប‌៉្រ័ះ តើល វគ័ ម៉ូសេ។ ២០ ប‌៉្រ័ះ ប៊កកាតយ័ ជឹរ អ្វៃ ពឹង កល់ ប៉ានឹម ស៊ីណាយ លូ អើ វគ័ ម៉ូសេ វគ័ ម៉ូសេ កា ហាវ ពឹង ប៉ានឹម ណាវ្គ។ ២១ កេះណោះ ប‌៉្រ័ះ ប៊កកាតយ័ រ៉ះ កា វគ័ ម៉ូសេ ផា «ហគ់ អីស ជឹរ ទឹប ប៉ាសុន ជែ អន់ អន់ឌែ ម៉ុត ឃ្លង គួយ ញន កា ប៉ិច ប៉ប័ អាញ់ អ្យូគ អន់ឌែ តោ័ អៀង ដូវ។ ២២ យ‌៉័ះ មួត ក្រាគ់ រ៉ាម៉ះ អាញ់ ឡាក់ ឃើយ ម៉ុត ក្យាម័ អាញ់ កេះ កាតាម ត្រគ់ ប៉្រគ័ អន់ អន់ឌែ ដាគ់ កាខាក់ និះទៅ ដេល អ្យូគ អាញ់ ពីត អន់ឌែ តោ័»។ ២៣ វគ័ ម៉ូសេ តើល ផា «ប៉ាសុន អូ ខឹន ហាវ ពឹង ប៉ានឹម ស៊ីណាយ អា អុះ ខង អីស ប៉្រើ ញឹន តគ័ គួយ ជុំ ប៉ានឹម អា កេះ ប៉្រគ័ អន់ អ្លុ អន់តគ់ ផា ប៉ានឹម អា ឡាក់ ចារ ប‌៉្រ័ះ»។ ២៤ កេះណោះ ប‌៉្រ័ះ ប៊កកាតយ័ រ៉ះ កា វគ័ ម៉ូសេ ណាវ្គ ផា «អ្យគ័ អីស សឹត ឡគ ពិ កេះណោះ ជៀក អារ៉ុន ឡាំ អន់ឌូ លូ អីស ប៉ាគ់ អា ដេល ហះកា មួត ក្រាគ់ រ៉ាម៉ះ អាញ់ លូ មួត ប៉ាសុន អូ អន់ អន់ឌែ ម៉ុត ហាវ ប៉ាគ់ ចារ អាញ់ អុះ អ្យូគ អាញ់ ចឹង ប៉ាន់តោ័ អន់ឌែ»។ ២៥ កេះណោះ វគ័ ម៉ូសេ កា ជឹរ ប៉ាគ់ មួត ប៉ាសុន ណាវ្គ លូ រ៉ះ កា អន់ឌែ។

២០

សារ ប‌៉្រ័ះ អន់ ចាបាប់ ១០ ខ

១ កេះណោះ ប‌៉្រ័ះ ប៊កកាតយ័ កាកាប លូ គន សោ អ៊ីស្រាអ៊ែល ផា ២ «អាញ់ អា ហង ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស។ អាញ់ ហង ប៉ាណាំ អន់ដីស ឡាច់ ឡឹង ប៉ាថេត អ៊ីស៊ីប ឡាក់ ចារ អន់ដីស អ្វៃ ប៉្រគ័ ទុច ពែ។ ៣ ទឹល នីណោ័ះ អូ អន់ អន់ដីស សឿ ប‌៉្រ័ះ អន់ទៀគ ណាវ្គ ហ្វាស ឡឹង អាញ់ អុះ។

៤ «អូ អន់ អន់ដីស ប៉្រគ័ ហ៊ូប កាណាគ័ ញ៉ា ឡាក់ អ្វៃ ពឹង ប៉្លៃង លូ ពឹង តេះ លូ កាណុង ទៀក ប៉្រគ័ ហ៊ូប ប‌៉្រ័ះ សាំរ៉ាប់ អន់ដីស អុះ ៥ លូ អូ អន់ អន់ដីស សាំប‌៉័ះ សៃន ហ៊ូប ប‌៉្រ័ះ ទិណោ័ះ អុះ ខង អាញ់ ក្យាគ់ អូ អន់ អន់ដីស ប៉ិច កា ប‌៉្រ័ះ អន់ទៀគ អុះ។ ពឿ អូ ណីស កា អាញ់ អាញ់ ចឹង ចៃគ ថូត ប៉ាណូស ណោះ ឡឹង ពឹ ទឹល គន សោ ប៉្វាន់ រ៉ាំងហាវ ឡូត ៦ ហះកា អាញ់ ចឹង តាំបាង សារ អាញ់ ប៉ិច ចៃ កា ប៉ាណូស បក់ ប៉ិច កា អាញ់ លូ ចៃ ប៉្រគ័ ពួយ សារ អាញ់ ប៉្រើ ទឹល ញ៉ាង រ៉ាពូ រ៉ាំងហាវ ឡូត។

៧ «អាញ់ អូ អន់ អន់ដីស អើ សិច អាញ់ ឡាក់ ប‌៉្រ័ះ អន់ដីស កាណុង សារ អូ ទី ខា អុះ ខង អាញ់ ចឹង ចៃគ ថូត បក់ អើ សិច អាញ់ ម៉ាឡាំ ម៉ាឡយ នីណោ័ះ។

៨ «អន់ដីស ត្រគ់ កាចាំង ឡឹង ដារ់ រ៉ាឡូវ ត្រគ់ ឃឹត ផា ដារ់ ណោះ ឡាក់ ដារ់ សាំរ៉ាប់ ប៉ានេ អាញ់។ ៩ ង៉ារ ញ៉ា ឡាក់ អន់ដីស ត្រគ់ ប៉្រគ័ ណោះ អន់ដីស ត្រគ់ ប៉្រគ័ ដឹង កាណុង រ៉ាំងវ៉ាង ត្រោ ដារ់ ណោះ ហង ១០ ហះកា កាណុង ដារ់ ទី តាំប៉ើះ ឃឺ ដារ់ រ៉ាឡូវ សាំរ៉ាប់ ប៉ានេ អាញ់ ឡាក់ ប‌៉្រ័ះ អន់ដីស។ ទឹល នីណោ័ះ កាណុង ដារ់ ណោះ អន់ដីស លូ គន សោ អន់ដីស ទឹប កាម៉ាក័ ទឹប អង់កាន់ លូ ទុច អន់ដីស ទឹប កាម៉ាក័ ទឹប អង់កាន់ លូ អំហ៊្មយ ឡាក់ អ្វៃ ពឹង ស្រុក អន់ដីស អន់ដីស ត្រគ់ រ៉ាឡូវ ទិឌូ អូ អន់ ប៉្រគ័ ង៉ារ ញ៉ា អុះ។ កាណាគ័ អន់ដីស រង កា ត្រគ់ រ៉ាឡូវ និះទៅ ដេល ១១ ខង អាញ់ ប៉ាំងកើត តេះ ប៉្លៃង ទឹប ទៀក សាឡីគ សាឡាយ លូ កាណាគ័ គ្រឹប នែវ អ្វៃ ពឹង អង់កក់ តេះ អា ដឹង រ៉ាំងវ៉ាង ត្រោ ដារ់ ប៉ាគ់ ទឹល ដារ់ ទី តាំប៉ើះ អាញ់ រ៉ាឡូវ។ ខ អា ហង បះ អាញ់ ផា ដារ់ ទី តាំប៉ើះ ឃឺ ដារ់ ដាគ់ សាំរ៉ាប់ រ៉ាឡូវ ប៉ានេ អាញ់។ *

១២ «អន់ដីស ត្រគ់ អ្យិល កូត័ មើគ ពឹ ម៉ាគ់ អន់ដីស ទី អាញុ រ៉ីស ទុញ អ្វៃ ពឹង ប៉ាថេត ឡាក់ អាញ់ ចឹង អន់ កា អន់ដីស។

១៣ «អូ អន់ ប៉ាន់តោ័ ប៉ាណូស អុះ។

១៤ «អូ អន់ រ៉ាលង កល់ កាម៉ាញ់ លើ ក្លោ អុះ។

១៥ «អូ អន់ អន់តុង រ៉ាត ម៉ះ ពូ អុះ។

១៦ «អូ អន់ ព្លូង ប៉្លាច័ ប៉្រគ័ អន់ កា ពូ ត្រគ់ ថូត អុះ។

១៧ «អូ អន់ ប៉ិច កា ហី ពូ លើ ប៉ិច កា ទុច ពូ លើ កា ប៉ិច កា រ៉ក់ លៀ លូ កាណាគ័ ញ៉ា ឡាក់ ម៉ះ ពូ អុះ លូ ជែ ប៉ិច កា កាម៉ាញ់ ពូ ដៃ»។

១៨ ប៉ាសុន ទិឌូ កាតាំង តេះតរ់ លូ កាតាំង ប៉ានឹរ សាណៃង ទឹប ប៉ប័ កាំឡាត លូ ប៉ប័ អ្យី អុញ ឡាច់ ឡឹង ប៉ានឹម អន់ឌែ អ្យូគ រ៉ារ៉ៃត ឡាកោ កេះណោះ អន់ឌែ ឡាំ អន់តាវ ហៃ ឡឹង ចាំងហាយ្គ។ ១៩ កេះណោះ អន់ឌែ រ៉ះ កា វគ័ ម៉ូសេ ផា «ប៉រ់ អីស រ៉ះ កា ញឹន ឡគ ញឹន ចឹង សាំយ៉ាំង អីស ហះកា អីស ជែ អន់ ប‌៉្រ័ះ ប៊កកាតយ័ កាកាប លូ ញឹន អ្យូគ ផៃគ ញឹន ចឹង តោ័»។ ២០ ហះកា វគ័ ម៉ូសេ រ៉ះ កា អន់ឌែ ផា «ជែ អ្យូគ ! ប‌៉្រ័ះ ប៊កកាតយ័ ជឹរ នែវ អា ភឿ សាគ់ លួង ពុត អន់ដីស លូ អន់ អន់ដីស អ្យិល កូត័ អ្យូគ កា អ៊ែ ភឿ អូ អន់ អន់ដីស ប៉្រគ័ យច លូ អ៊ែ»។ ២១ មួត ប៉ាសុន អន់ឌែ អន់តាវ ឡឹង ចាំងហាយ្គ ហះកា វគ័ ម៉ូសេ ម៉ុត ក្យាម័ កាម៉ល់ កាពុល ឡាក់ ចារ ប‌៉្រ័ះ ប៊កកាតយ័ អ្វៃ។

…

២៤

សារ តាគ់ អង់កេះ សារ សាញ៉ា រែវ ពុត

១ ប‌៉្រ័ះ ប៊កកាតយ័ រ៉ះ កា វគ័ ម៉ូសេ ណាវ្គ ផា «ហគ់ អីស ជៀក អារ៉ុន លូ គន អ៊ែ ណាដាប លូ អាប៊ីហ៊ូ ទឹប ក្រាគ់ តាំងកង់ សុនសាត អ៊ីស្រាអ៊ែល ចំលួន ៧០ ដូវ ហាវ ពឹង ប៉ានឹម ឡាំ ប៉ាគ់ ចារ អាញ់ កេះណោះ អន់ដីស ជន តាកុល សាំប‌៉័ះ អាញ់ ឡឹង ចាំងហាយ្គ ប៊ែត។ ២ ទី ដឹង អីស ម៉ោញ ដូវ អីស ម៉ុត ក្យាម័ អាញ់ ពូ អន់ទៀគ ម៉ុត អូ ទី អុះ។ មួត ប៉ាសុន អូ ត្រគ់ ហាវ អុះ ពឹង ប៉ានឹម អន់ឌូ លូ អីស»។

៣ កេះណោះ វគ័ ម៉ូសេ ឡាំ រ៉ះ ទិ សារ លូ ចាបាប់ ប‌៉្រ័ះ ប៊កកាតយ័ រ៉ះ កា អ៊ែ ណោះ ហង អន់ កា មួត ប៉ាសុន សាំយ៉ាំង ប៉ាសុន ទិឌូ តើល ផា «ទិ សារ ប‌៉្រ័ះ រ៉ះ ណោះ ញឹន ចឹង ប៉្រគ័ ពួយ»។ ៤ វគ័ ម៉ូសេ ច្រាគ់ គម ទិ សារ ប‌៉្រ័ះ ប៊កកាតយ័ រ៉ះ កា អ៊ែ។ ប៉ាគ់ តាយ៉ាង័ អ៊ែ អ្យូវ ឡឹង កាំលឺ ផុងម៉ាំង ឡាំ ប៉្រគ័ ចារ សាំរ៉ាប់ ពុះ កាណាគ័ រ៉ាម៉ះ ប‌៉្រ័ះ ហះ ជុង ប៉ានឹម កេះណោះ តាគ់ អន់តាវ អំហ្មោ ១២ កាតុ ភឿ ប៉ាតាង ផូង័ វ៉ាច់ អ៊ីស្រាអ៊ែល ទិ ១២ ផូង័។ ៥ កេះណោះ វគ័ ម៉ូសេ ប៉្រើ មួត តាតាម័ អ៊ីស្រាអ៊ែល កោះ រ៉ក់ ទោល រ៉ក់ អន់ដា អន់ឌែ ពុះ អ្លាត សាំរ៉ាប់ រ៉ាម៉ះ ប‌៉្រ័ះ អន់ដា អន់ឌែ ពុះ រ៉ាម៉ះ សាំរ៉ាប់ សា អន់ឌូ លូ គួប សោប។ ៦ វគ័ ម៉ូសេ អ្យក់ ផាម រ៉ក់ ទងតិគ័ ចៃគ ពឹង កាប៊ែ អ្យក់ ទងតិគ័ ណាវ្គ ស្រោច ពឹង ចារ រ៉ាម៉ះ ប‌៉្រ័ះ។ ៧ កេះណោះ អ៊ែ អ្យក់ ផាប់ សាញ៉ា រែវ ពុត អ៊ែ ច្រាគ់ ពែ អាន អន់ កា មួត ប៉ាសុន សាំយ៉ាំង។ អន់ឌែ តើល ផា «ទិ សារ ប‌៉្រ័ះ ប៊កកាតយ័ រ៉ះ ណោះ ញឹន ចឹង ប៉្រគ័ ពួយ លូ រ៉ាប់ សឿ អ៊ែ ដេល»។ ៨ វគ័ ម៉ូសេ អ្យក់ ផាម អ៊ែ ចៃគ ពឹង កាប៊ែ ប៉ាប៉្រះ ពឹង មួត ប៉ាសុន លូ កាប ផា «ផាម អា តាគ់ អង់កេះ សារ សាញ៉ា រែវ ពុត ឡាក់ ប‌៉្រ័ះ ប៊កកាតយ័ ប៉្រគ័ លូ អន់ដីស ពួយ ប៉ានឹរ អ៊ែ រ៉ះ អា»។

៩ កេះណោះ វគ័ ម៉ូសេ លូ វគ័ អារ៉ុន ទឹប ណាដាប លូ អាប៊ីហ៊ូ ទឹប មួត ក្រាគ់ តាំងកង់ អ៊ីស្រាអ៊ែល ៧០ ដូវ អន់ឌែ ហាវ ពឹង ប៉ានឹម។ ១០ អន់ឌែ ប៉ប័ ប‌៉្រ័ះ សុនសាត អ៊ីស្រាអ៊ែល។ ចារ អ៊ែ ចគ័ ណោះ ប៉្រគ័ លូ តាយ៉ាល័ ឡាយ៉ាម័ ខៀវ សាង វ៉ឹច លូ ប៉្លៃង តាំង។ ១១ ហះកា ប‌៉្រ័ះ ប៊កកាតយ័ អូ ពីត អូ ប៉ាន់តោ័ អុះ មួត ក្រាគ់ តាំងកង់ សុនសាត អ៊ីស្រាអ៊ែល ណោះ។ អន់ឌែ ទិឌូ ប៉ប័ ប‌៉្រ័ះ ប៊កកាតយ័ កេះណោះ អន់ឌែ អៃត សា។

១២ ឡៃង ឡឹង ណោះ ប‌៉្រ័ះ ប៊កកាតយ័ រ៉ះ កា វគ័ ម៉ូសេ ផា «ហគ់ អីស ហាវ ពឹង ប៉ានឹម ឡាំ ប៉ាគ់ ចារ អាញ់ កេះណោះ អីស អ្វៃ ក្យាគ់ ហះ អា ហិ អាញ់ ចឹង អន់ អំហ្មោ ឡាត កា អីស។ ពឹង អំហ្មោ ឡាត ណោះ អាញ់ ច្រាគ់ កេះ ចាបាប់ លូ សារ អន់តគ់ ប៉ាតោ ឡាក់ ចឹង ត្រគ់ អ្យក់ ប៉ាំងហៀន ប៉ាសុន»។ ១៣-១៤ កេះណោះ វគ័ ម៉ូសេ រ៉ះ កា មួត ក្រាគ់ តាំងកង់ ផា «អ្យគ័ អន់ដីស អ្វៃ ក្យាគ់ ហះ អា ហិ ទឹល ញឹន សឹត ប៉ាគ់ អន់ដីស អា ណាវ្គ។ អារ៉ុន លូ ហ៊ើរ កា អ្វៃ អន់ឌូ លូ អន់ដីស ហះ អា ដេល ផា ពឿ ទី សារ ញ៉ា ត្រគ់ តាត់ស៊ិន ប៉្រើ អ៊ែ ឡាំ រ៉ះ កា មួត ពៀរ ដូវ អា ឡគ»។ កេះណោះ អ៊ែ ចាក អន់ឌូ លូ យូស្វេ ឡាក់ តង័ ង៉ារ អ៊ែ។ អ៊ែ កា ហាវ ពឹង ប៉ានឹម ប‌៉្រ័ះ ប៊កកាតយ័។ ១៥ ផះ វគ័ ម៉ូសេ ហាវ ពឹង ប៉ានឹម គឹត អន់តិគ័ ផាឌី ទី កាម៉ល់ ពឹះ កាត្រោប កាន់ទឹង កល់ ប៉ានឹម ឡូត ១៦ លូ ទី តាតារ ក្លាគ់ ប‌៉្រ័ះ ប៊កកាតយ័ អ្វៃ ពឹង ប៉ានឹម ស៊ីណាយ។ កាម៉ល់ កាត្រោប កាន់ទឹង ប៉ានឹម ណោះ ទុញ ត្រោ ដារ់។ ប៉ាគ់ ទឹល ដារ់ ទី តាំប៉ើះ ប‌៉្រ័ះ ប៊កកាតយ័ អើ វគ័ ម៉ូសេ ឡឹង កាម៉ល់។ ១៧ មួត សុនសាត អ៊ីស្រាអ៊ែល ប៉ប័ តាតារ ក្លាគ់ ប‌៉្រ័ះ ប៊កកាតយ័ អ្វៃ ពឹង ប៉ានឹម ណោះ ឡាក់ កា អុញ សា កល់ ប៉ានឹម។ ១៨ វគ័ ម៉ូសេ ហាវ ណាវ្គ ម៉ុត កាណុង កាម៉ល់ អ៊ែ អ្វៃ ពឹង ប៉ានឹម ណោះ ទុញ ៤០ ម៉ាំង ៤០ ដារ់។

២៥

សារ ប‌៉្រ័ះ ប៉្រើ វគ័ ម៉ូសេ ប៉្រគ័ ចារ រ៉ាម៉ះ ប‌៉្រ័ះ លូ ហ៊ីប សារ សាញ៉ា រែវ ពុត

១ ប‌៉្រ័ះ ប៊កកាតយ័ រ៉ះ លូ វគ័ ម៉ូសេ ផា ២ «ហគ់ រ៉ះ កា សុនសាត អ៊ីស្រាអ៊ែល ប៉្រើ អន់ឌែ ឡិង កាណាគ័ សាំរ៉ាប់ កា អាញ់។ ត្រគ់ អ្យក់ កាណាគ័ ឡឹង បក់ ចំ ឡាក់ ប៉ិច អន់ កា អាញ់ ទិ ពុត ទិ ពៀក។ ៣ កាណាគ័ ឡាក់ អីស ត្រគ់ អ្យក់ ឡឹង អន់ឌែ ណោះ ឃឺ៖ ម៉ាស ប៉្រាក់ សាប៉ាន័ ៤ កាណាត់ នែវ ខៀវ នែវ ណាំអ៊ិត នែវ កាហ្រី កាណាត់ បាក ឡាក់ គឹត ខា ទឹប កាណាត់ ប៉្រគ័ លូ សក់ ប៉ារ់ពេ ៥ អង់ការ ចៀម ឡុក ចារ័ នែវ កាហ្រី អង់ការ កា ប៉ាសោត លូ អ៊្លង សាំងឡាញ់ ៦ ប៉ុង សាំរ៉ាប់ សុះ តាគៀង ឃឿង បោផូវ សាំរ៉ាប់ ឡាយ លូ សាងី ភឿ ជ្រោ ពឹង ក្រាគ់ រ៉ាម៉ះ ប‌៉្រ័ះ លូ តាំងហ៊ុម សាំរ៉ាប់ សុះ ៧ តាយ៉ាល័ ចាយ រ៉ាំង លូ តាយ៉ាល័ អន់ទៀគៗ សាំរ៉ាប់ ប៉ាតឹត ពឹង អាវ ក្រាគ់ រ៉ាម៉ះ ប‌៉្រ័ះ លូ ប៉ាតឹត ពឹង កាណាគ័ ពឹង កាន់តើះ ក្រាគ់ រ៉ាម៉ះ ប‌៉្រ័ះ។ ៨ កេះណោះ ប៉្រើ អន់ឌែ ប៉្រគ័ ចារ រ៉ាម៉ះ ប‌៉្រ័ះ ម៉ាគ់ អាញ់ ចឹង អ្វៃ ពឹង អន់តិគ័ អន់ឌែ។ ៩ អន់ឌែ ត្រគ់ ប៉្រគ័ រ៉ាណើះ សាំរ៉ាប់ ចារ ម៉ុត រ៉ាម៉ះ អាញ់ លូ ឃឿង ខង ទិណោ័ះ ពួយ អាញ់ តាំបាង កា អីស។

១០ «អន់ឌែ ត្រគ់ ប៉្រគ័ ហ៊ីប លូ អ៊្លង សាំងឡាញ់ អំពុ អ្លឹង ពៀរ ហាត់ ទងតិគ័ អំពុ កាន័ ម៉ោញ ហាត់ ទងតិគ័ ចាំងហីគ ម៉ោញ ហាត់ ទងតិគ័។ ១១ ត្រគ់ ប៉្រះ ចារ័ ម៉ាស ង៉ាតៗ ពឹង ហ៊ីប ណោះ ទឹប គែង កាណុង ទឹប គែង ឡីង កេះណោះ ត្រគ់ អ៊ប តារ់ ហ៊ីប លូ ម៉ាស អន់ ជុំ ដេល។ ១២ ត្រគ់ ប៉្រគ័ គង ម៉ាស ប៉្វាន់ ចៃគ ប៉ាតឹត ពឹង ជួច គែង កាន់តេ័ះ ហ៊ីប ទិ ប៉្វាន់ ជួច។ ១៣ កេះណោះ ត្រគ់ អ្យក់ អ៊្លង សាំងឡាញ់ ប៉្រគ័ អ៊្លង តាណូង័ ត្រគ់ ប៉្រះ ចារ័ ម៉ាស និះទៅ ដេល។ ១៤ ត្រគ់ ស្រូ អ៊្លង តាណូង័ ពឹង គង ឡាក់ ប៉ាតឹត ពឹង ហ៊ីប ណោះ ទិ ពៀរ ប៊ែង ភឿ តូង័ ហ៊ីប ណោះ។ ១៥ អ៊្លង តាណូង័ ត្រគ់ ចៃគ ពឹង គង ហ៊ីប ណោះ លើយ អូ ត្រគ់ អ្យក់ ឡាច់ អុះ។ ១៦ ត្រគ់ ចៃគ សារ ឡាក់ អាញ់ ចឹង ច្រាគ់ រ៉ះ ឡាក់ អាញ់ ចឹង អន់ កា អីស ពឹង ហ៊ីប អា។

១៧ «ត្រគ់ ប៉្រគ័ កល់ កាត្រោប ហ៊ីប * លូ ម៉ាស ង៉ាតៗ អំពុ អ្លឹង ពៀរ ហាត់ ទងតិគ័ លូ អំពុ កាន័ ម៉ោញ ហាត់ ទងតិគ័។ ១៨ ត្រគ់ អ្យក់ ម៉ាស ប៉្រគ័ ហ៊ូប ចេរូប៊ីន ពៀរ ចៃគ ពឹង ឡាណុច កល់ កាត្រោប ហ៊ីប ទិ ពៀរ ប៊ែង។ ១៩ ត្រគ់ ប៉ាតឹត ហ៊ូប ចេរូប៊ីន ទិ ពៀរ ពឹង ឡាណុច កល់ កាត្រោប ហ៊ីប ណោះ ហង។ ២០ ត្រគ់ ចៃគ ចេរូប៊ីន ទិ ពៀរ ណោះ អន់ ង៉ីរ គួប អ៊ែ ទឹប អន់ ម៉ាត់ ហៃ កល់ កាត្រោប ហ៊ីប ទឹប ប៉ាហ្យាង កាហ្លាប អំប៉ាំង កល់ កាត្រោប ហ៊ីប ណោះ ដេល។ ២១ ត្រគ់ ចៃគ សារ អាញ់ ចឹង ច្រាគ់ រ៉ះ ឡាក់ អាញ់ ចឹង អន់ កា អីស ណោះ ពឹង ហ៊ីប កេះណោះ អ្យក់ កល់ ហ៊ីប កាត្រោប។ ២២ ហះ ណោះ ហង អាញ់ ចឹង ឡាំ កាប លូ អីស ហះ អន់តិគ័ ហ៊ូប ចេរូប៊ីន ទិ ពៀរ ឡាក់ អ្វៃ ពឹង ហ៊ីប សារ សាញ៉ា រែវ ពុត។ អាញ់ ចឹង រ៉ះ កា អីស គ្រឹប សារ ឡាក់ ត្រគ់ ប៉្រើ ប៉ាសុន អ៊ីស្រាអ៊ែល»។

…

២៦

៣១ «ត្រគ់ តាញ កាណាត់ សាំរ៉ាប់ ប៉ិង កាណុង លូ ព្រៀយ បាក ឡាក់ គឹត ខា ឡាយ លូ ព្រៀយ នែវ ខៀវ នែវ ណាំអ៊ិត លូ នែវ កាហ្រី។ កាណាត់ អា ត្រគ់ ប៉្រើ ពូ ជឹង ហ៊ូប ចេរូប៊ីន អន់ ដាគ់ ឡាយ៉ាម័។ ៣២ ត្រគ់ សាំប៉ាក័ កាណាត់ អា ពឹង អញ់ជុង ប៉្វាន់ ប៉្រគ័ លូ អ៊្លង សាំងឡាញ់។ អញ់ជុង ណោះ ត្រគ់ ប៉្រះ លូ ចារ័ ម៉ាស កេះណោះ តាគ់ អន់តាវ ពឹង ជុងតាង ប៉្វាន់ ប៉្រគ័ លូ ប៉្រាក់។ កាប៉ាច់ អង់វ៉ាក័ កា ត្រគ់ ប៉្រគ័ លូ ម៉ាស ដេល។ ៣៣ ត្រគ់ អ្យក់ កាណាត់ សាំប៉ាក័ ពឹង អង់វ៉ាក័ ទិណោ័ះ កេះណោះ អ្យក់ ហ៊ីប សារ សាញ៉ា រែវ ពុត ចៃគ ពឹង កាណុង ពូ ប៉ិង លូ កាណាត់ អា។ កាណាត់ អា ប៉ិង កាណុង ដាគ់ អន់ តាង ឡឹង កាណុង ដាគ់ កាខាក់ »។

…

២៧

១ «ត្រគ់ ប៉្រគ័ អន់ហ្នឹង រ៉ាម៉ះ ប‌៉្រ័ះ លូ អ៊្លង សាំងឡាញ់ អំពុ អ្លឹង ប៉ាតាម័ ហាត់ អំពុ កាន័ ប៉ាតាម័ ហាត់ ប៉្វាន់ ជួច សាម៉ើ ទៅ ចាំងហីគ ប៉ៃង ហាត់។ ២ ត្រគ់ ប៉្រគ័ អង់គែ អន់ហ្នឹង រ៉ាម៉ះ ប‌៉្រ័ះ ទិ ប៉្វាន់ ជួច ណោះ កេះណោះ ត្រគ់ ប៉្រះ លូ ចារ័ សាប៉ាន័»។

…

២៨

១ «ត្រគ់ អើ អារ៉ុន ឡាក់ ម៉ី អីស ទឹប គន កាម៉ាក័ អ៊ែ ណាដាប អាប៊ីហ៊ូ អេឡាសារ លូ អ៊ីថាម៉ារ ឡឹង កាំឡាំង ប៉ាសុន អ៊ីស្រាអ៊ែល អន់ ម៉ុត អ្វៃ ក្យាម័ អីស ភឿ ប៉្រគ័ ក្រាគ់ រ៉ាម៉ះ ប‌៉្រ័ះ »។

…

៣១

សារ សុនសាត អ៊ីស្រាអ៊ែល ប៉្រគ័ ហ៊ូប ប‌៉្រ័ះ

១៨ ប៉ាគ់ ប‌៉្រ័ះ ប៊កកាតយ័ កាកាប លូ វគ័ ម៉ូសេ ពឹង ប៉ានឹម ស៊ីណាយ ណោះ កេះ ទិ កេះ អ៊ែ អន់ អំហ្មោ ឡាត កា វគ័ ម៉ូសេ ពៀរ កាតុ ឡាក់ អ៊ែ ច្រាគ់ ចាបាប់ ពឹង អំហ្មោ ណោះ អ៊ែ ទៅ។

៣២

១ មួត ប៉ាសុន ហៃ កា អូ ប៉ប័ វគ័ ម៉ូសេ ជឹរ នីណោ័ះ អន់ឌែ ប៉ាណាំ គួប ឡាំ កាកាប លូ វគ័ អារ៉ុន ផា «ប៉រ់ អីស ប៉្រគ័ ហ៊ូប ប‌៉្រ័ះ សាំរ៉ាប់ ប៉ាណាំ ញឹន ពិ ខង ញឹន អូ អ្លុ អន់តគ់ ផា វគ័ ម៉ូសេ ឡាក់ ប៉ាណាំ ពិន ឡាច់ ឡឹង ប៉ាថេត អ៊ីស៊ីប ពែ អ៊ែ ទី សារ ញ៉ា កើត ពឹះ អុះ»។ ២ វគ័ អារ៉ុន រ៉ះ កា អន់ឌែ ផា «ហគ់ អន់ដីស ព្រិច អ្យក់ កាជន ម៉ាស ឡឹង តោរ គន កាម៉ាញ់ ប៉ាតុំ អន់ ទិ ប៉ាគ់ អាញ់ ពិ»។ ៣ មួត ប៉ាសុន អ៊ីស្រាអ៊ែល ទិឌូ ព្រិច ឡាច់ កាជន ម៉ាស ឡឹង តោរ ឡាំ ជឹន អន់ កា វគ័ អារ៉ុន។ ៤ វគ័ អារ៉ុន អ្យក់ កាជន ម៉ាស អន់ឌែ អន់ ណោះ តូះ ប៉្រគ័ ហ៊ូប គន រ៉ក់ ម៉ោញ។ កេះណោះ អន់ឌែ ឡុង ផា «អឺ អ៊ីស្រាអ៊ែល អា ហង ប‌៉្រ័ះ ឡាក់ ប៉ាណាំ ពិន ឡាច់ ឡឹង ប៉ាថេត អ៊ីស៊ីប ពែ»។ ៥ វគ័ អារ៉ុន ប៉ប័ នីណោ័ះ កេះ អ៊ែ កា ប៉្រគ័ ចារ រ៉ាម៉ះ ម៉ោញ ហះ ម៉ាត់ ហ៊ូប រ៉ក់ កេះណោះ រ៉ះ ផា ដារ់ តាយ៉ាង័ ទៀ ចឹង ប៉្រគ័ ប៊ុន រ៉ាម៉ះ ប‌៉្រ័ះ ប៊កកាតយ័ ។ ៦ ប៉ាគ់ ដារ់ តាយ៉ាង័ មួត ប៉ាសុន អ្យូវ ឡឹង កាំលឺ ផុងម៉ាំង ប៉ាណាំ គួប ពុះ អ្លាត កាណាគ័ សាំរ៉ាប់ រ៉ាម៉ះ ហ៊ូប រ៉ក់ ណោះ លូ ពុះ កាណាគ័ សា អន់ឌូ លូ គួប សោប ដេល។ កេះណោះ មួត ប៉ាសុន អន់ឌែ ប៉ាណាំ គួប អ្វៃ អៃត សា លូ កាតាប័ រ៉ល់ អង់គុន អន់ឌែ ប្លាល។

៧ ប‌៉្រ័ះ ប៊កកាតយ័ រ៉ះ កា វគ័ ម៉ូសេ ផា «ហគ់ អីស សឹត ឡគ ពិ ខង ប៉ាសុន ឡាក់ អីស ប៉ាណាំ ឡាច់ ឡឹង ប៉ាថេត អ៊ីស៊ីប ណោះ អន់ឌែ ប៉្រគ័ យច កាខាក់ កេះ។ ៨ អន់ឌែ ឡាម៉គ់ ពឹល ឡឹង សារ ឡាក់ អាញ់ តាំបាង កា អន់ឌែ ពែ កេះ។ អន់ឌែ តូះ ប៉្រគ័ ហ៊ូប គន រ៉ក់ ម៉ោញ កេះណោះ ជន តាកុល សាំប‌៉័ះ លូ ពុះ កាណាគ័ រ៉ាម៉ះ ហ៊ូប រ៉ក់ ណោះ ដេល។ អន់ឌែ កាប ផា "អឺ អ៊ីស្រាអ៊ែល អា ហង ប‌៉្រ័ះ ឡាក់ ប៉ាណាំ អន់ដីស ឡាច់ ឡឹង ប៉ាថេត អ៊ីស៊ីប"»។ ៩ កេះណោះ ប‌៉្រ័ះ ប៊កកាតយ័ រ៉ះ កា វគ័ ម៉ូសេ ណាវ្គ ផា «អាញ់ អ្លុ អន់តគ់ ដេល កា ប៉ាសុន អា ស៊ុត កា ប៉ាណូស កាង័ កល់។ ១០ កិញអៀ អា អាញ់ ចឹង ថាំឡាយ អ្លាត មួត ប៉ាសុន អា អន់ ទិ ប៉្យើះ ប៉ុប ពុត អាញ់ អឺក ឡូត ជែ ប៉ាំងក្រូ អាញ់ ហង។ កេះណោះ អាញ់ ចឹង ប៉្រគ័ អន់ សុនសាត ម៉ោញ ឡាក់ អៀង កាខាក់ អន់ កើត ឡាច់ ឡឹង អីស ឡគ»។ ១១ ហះកា វគ័ ម៉ូសេ ឡោម ប‌៉្រ័ះ ប៊កកាតយ័ ឡាក់ ប‌៉្រ័ះ អ៊ែ ផា «អឺ ប‌៉្រ័ះ ប៊កកាតយ័  ញ៉ា ត្រគ់ អីស អឺក ខាក់ កា ប៉ាសុន ឡាក់ អីស ប៉ាណាំ ឡាច់ ឡឹង ប៉ាថេត អ៊ីស៊ីប លូ សារ អំរ៉ាញ អឺញ កេង ខាក់ នីអៀ ? ១២ ប៉រ់ អីស ជែ អឺក ហង កា អន់ឌែ ណោះ លូ រ៉ើ ពុត ឡាក់ អីស ឃឹត ចឹង ប៉្រគ័ អន់ ប៉ាសុន អីស រ៉ាយ រ៉ាំ ណោះ ពិ។ ជែ អន់ សុនសាត អ៊ីស៊ីប កាប ផា អីស ប៉ាណាំ សុនសាត អ៊ីស្រាអ៊ែល ឡាច់ ឡឹង ប៉ាថេត អន់ឌែ ញន កា អីស ទី ពុត អូ ដាគ់ ប៉ិច ប៉ាន់តោ័ ប៉ាសុន រប៉ានឹម លូ ប៉ិច ថាំឡាយ អ្លាត ប៉ាសុន អន់ ទិ ប៉្យើះ ឡឹង អង់កក់ តេះ។ ១៣ ប៉រ់ អីស កាចាំង ឡឹង សារ អីស ម៉ត់ អ្យក់ សិច អីស ទៅ សាញ៉ា លូ វគ័ អាប៉្រាហាំ អ៊ីសាក់ លូ យ៉ាកុប ឡាក់ មួត ទុច អីស។ អីស ផា ចឹង ប៉្រគ័ អន់ គន សោ ផូង័ វ៉ាច់ អន់ឌែ ទី ចំលួន អៀង ឡាក់ កា សំឡង់ ពឹង ប៉្លៃង។ អីស ផា ចឹង មប អន់ ប៉ាថេត ឡាក់ អីស សាញ៉ា ណោះ អន់ កា ផូង័ វ៉ាច់ អន់ឌែ អន់ឌែ ចឹង អ្យក់ ប៉ាថេត ណោះ ប៉្រគ័ ប៉ាដក់ ប៉ាជៀ អន់ឌែ លើយ»។ ១៤ ប‌៉្រ័ះ ប៊កកាតយ័ កា រ៉ើ ពុត អូ ជៀ ប៉ាន់តោ័ ប៉ាសុន អ៊ែ ហង។

១៥ កេះណោះ វគ័ ម៉ូសេ ជឹរ ឡឹង ប៉ានឹម ចឹក សឹត អំហ្មោ ឡាត ពៀរ ឡាក់ ទី ច្រាគ់ សារ សាញ៉ា រែវ ពុត ។ ពឹង អំហ្មោ ណោះ ទី សត់ត្រា ទិ ពៀរ ប៊ែង។ ១៦ អំហ្មោ ឡាត អា ឃឺ ប‌៉្រ័ះ ប៊កកាតយ័ ទៅ ឡាក់ ប៉្រគ័ អ៊ែ កា ច្រាគ់ សត់ត្រា ពឹង អំហ្មោ ណោះ អ៊ែ ទៅ ដេល។ ១៧ ផះ យូស្វេ កាតាំង ប៉ានឹរ មួត ប៉ាសុន ឡុង តាំងហើ អ៊ែ រ៉ះ លូ វគ័ ម៉ូសេ ផា «កាតាំង ប៉ានឹរ ពូ តាកូះ លូ គួប សោប ប៉ាគ់ ចារ រ៉ាណើះ»។ ១៨ វគ័ ម៉ូសេ តើល ផា «អូ ត្រគ់ ប៉ានឹរ ពូ អង់ហ្យាំង ឡុង តាំងហើ កា ពូ សាណ័ះ លើ ប៉ានឹរ ពូ អង់ហ្យាំង រ៉ាវ៉ើក ថើក កា ពូ អូ សាណ័ះ ណោះ អុះ អាញ់ កាតាំង អាញ់ ឃឺ ប៉ានឹរ ពូ យ៉ិល»។ ១៩ ប៉ាគ់ អន់ឌែ ក្យាម័ ចឹង ទឹល រ៉ាណើះ កេះ វគ័ ម៉ូសេ ប៉ប័ ហ៊ូប គន រ៉ក់ លូ ប៉ប័ មួត ប៉ាសុន ផះ កាតាប័ រ៉ល់។ វគ័ ម៉ូសេ អឺក ខាក់ អ៊ែ សាន់តាគ់ អ្លាត អំហ្មោ ឡាត អ៊ែ ចឹក ណោះ ហះ ជុង ប៉ានឹម អន់ ប៉ាទុះ។ ២០ វគ័ ម៉ូសេ អ្យក់ ហ៊ូប រ៉ក់ ពូ ប៉្រគ័ ណោះ ពុះ ពឹង អុញ កេះណោះ គស អន់ ហាច់ កេះ តាប៉ុង អ៊ែ អ្យក់ តាប៉ុង ណោះ ចៃគ ពឹង ទៀក អន់ កា សុនសាត អ៊ីស្រាអ៊ែល អៃត។

២១ កេះណោះ អ៊ែ ឡាំ អំប៉ញ់ លូ វគ័ អារ៉ុន ផា «មួត ប៉ាសុន អា ប៉្រគ័ នីចម័ កា អីស បះ អីស ណាំផា អន់ អន់ឌែ ប៉្រគ័ យច យ៉ឹប ខាក់ នីអៀ ?» ២២ វគ័ អារ៉ុន តើល ផា «ពឹ តាំងឡា អីស ជែ អឺក អីស កា អ្លុ អន់តគ់ កេះ មួត ប៉ាសុន អា អន់ឌែ ប៉ិច ដឹង ប៉្រគ័ សារ អូ ដាគ់។ ២៣ អន់ឌែ ប៉ាណាំ គួប ឡាំ រ៉ះ លូ អាញ់ ផា "ប៉រ់ អីស ប៉្រគ័ ហ៊ូប ប‌៉្រ័ះ សាំរ៉ាប់ ប៉ាណាំ ញឹន ពិ ខង ញឹន អូ អ្លុ អន់តគ់ ផា វគ័ ម៉ូសេ ឡាក់ ប៉ាណាំ ពិន ឡាច់ ឡឹង ប៉ាថេត អ៊ីស៊ីប ពែ អ៊ែ ទី សារ ញ៉ា កើត ពឹះ អុះ"។ ២៤ កេះណោះ អាញ់ កា រ៉ះ កា អន់ឌែ ផា "ពឿ ទី ម៉ាស អ្យក់ ឡាំ ជឹន អន់ កា អាញ់"។ អន់ឌែ កា ព្រិច អ្យក់ កាជន ម៉ាស ឡាំ ជឹន កា អាញ់ តាទឹច អាញ់ អ្យក់ ម៉ាស ណោះ ប៉ាឡិ ទិ ពឹង អុញ ផាឌី កេះ ហ៊ូប គន រ៉ក់ អា ហង»។

២៥ វគ័ ម៉ូសេ ហៃ កា វគ័ អារ៉ុន ទឹមវ៉ៃរ អន់ ប៉ាសុន ប៉្រគ័ តាម ពុត ប៉ិច ឡាក់ ប៉្រគ័ អន់ មួត តាម៉ឺរ បឺង៉ាយ។ ២៦ ទឹល នីណោ័ះ អ៊ែ ឡាំ អន់តាវ ហះ អំប៉ារ ទ្រួក ម៉ុត ពឹង ចារ រ៉ាណើះ កេះណោះ កាប ផា «ពឿ ប៉ិច កា ប‌៉្រ័ះ ប៊កកាតយ័  ប៉ាណូស ណោះ ឡាំ អ្វៃ គែង អាញ់»។ មួត គន សោ លេវី ទិឌូ ប៉ាណាំ គួប ឡាំ អ្វៃ ជុំ វគ័ ម៉ូសេ។ ២៧ កេះណោះ វគ័ ម៉ូសេ រ៉ះ កា អន់ឌែ ផា «ប‌៉្រ័ះ ប៊កកាតយ័ ឡាក់ ប‌៉្រ័ះ សុនសាត អ៊ីស្រាអ៊ែល អ៊ែ រ៉ះ ផា នីអៀ អន់ដីស ត្រគ់ ចោ ដាវ ដូវ ម៉ោញ ៗ ចាក សឹត ចាក ឡាំ ឡឹង អំប៉ារ អា ឡាំ ប៉ាគ់ តោ កេះណោះ កោះ ប៉ាន់តោ័ អុះ ម៉ី គួប សោប លូ កាំឡាំង ឡាក់ អ្វៃ រសានែង អន់ដីស ពិ»។ ២៨ គន សោ លេវី ប៉ាណាំ គួប ប៉្រគ័ ពួយ ប៉ានឹរ វគ័ ម៉ូសេ រ៉ះ។ ដារ់ ណោះ សុនសាត អ៊ីស្រាអ៊ែល មួត កាម៉ាក័ តោ័ ទិ ៣០០០ ដូវ។ ២៩ កេះណោះ វគ័ ម៉ូសេ រ៉ះ ផា «ដារ់ អា ប‌៉្រ័ះ ប៊កកាតយ័ រ៉ើស អន់ដីស ប៉្រគ័ ង៉ារ អ៊ែ កេះ ខង អន់ដីស អូ ប៉ាគែក ឡឹង សារ កោះ ប៉ាន់តោ័ អុះ ម៉ី ទៅ អ៊ែ កា អន់ សារ ដាគ់ កា អន់ដីស កាណុង ដារ់ អា»។

៣០ ប៉ាគ់ ដារ់ តាយ៉ាង័ វគ័ ម៉ូសេ រ៉ះ កា ប៉ាសុន ផា «អន់ដីស ប៉្រគ័ យច កាខាក់ កេះ។ កិញអៀ អា អាញ់ ត្រគ់ ហាវ ពឹង ប៉ានឹម ឡាំ ប៉ាគ់ ចារ ប‌៉្រ័ះ ប៊កកាតយ័ ម៉ោញ ទង ណាវ្គ ឃឺ អាញ់ ចឹង ប៉រ់ ឡោម ជែ អន់ អ៊ែ អ្យក់ យ៉ូ សារ អន់ដីស ប៉្រគ័ យច ណោះ»។ ៣១ កេះណោះ វគ័ ម៉ូសេ កា ហាវ ពឹង ប៉ានឹម ឡាំ ប៉ាគ់ ចារ ប‌៉្រ័ះ ប៊កកាតយ័ ណាវ្គ លូ រ៉ះ ផា «អឺ ប‌៉្រ័ះ ប៊កកាតយ័ ប៉ាសុន អា ប៉្រគ័ យច យ៉ឹប ខាក់ អន់ឌែ អ្យក់ ម៉ាស តូះ ប៉្រគ័ ហ៊ូប ប‌៉្រ័ះ សាំរ៉ាប់ អន់ឌែ ទៅ។ ៣២ ប៉រ់ អីស តាប៉ាប តាប៉ុន ជែ អ្យក់ យ៉ូ សារ អន់ឌែ ប៉្រគ័ យច ណោះ។ ផា អូ នីណោ័ះ ប៉រ់ អីស អ៊្យូត ឡាច់ សិច អាញ់ ឡឹង ផាប់ ចារ អីស ច្រាគ់ សិច ប៉ាសុន អីស»។ ៣៣ ប‌៉្រ័ះ ប៊កកាតយ័ រ៉ះ កា វគ័ ម៉ូសេ ផា «ពឿ ប៉្រគ័ យច ប៉ិច តាប៉ុញ លូ អាញ់ អាញ់ ចឹង អ៊្យូត ឡាច់ សិច អ៊ែ ណោះ ឡឹង ផាប់ អាញ់ ឡូត។ ៣៤ ហគ់ អីស ចាក កិញអៀ ហង ពិ ប៉ាណាំ ប៉ាសុន ឡាំ ប៉ាគ់ ចារ ឡាក់ អាញ់ រ៉ះ កា អីស ណោះ ប៊យ អាញ់ ចឹង ចាក អន់ទ្រួល ប៉ាណាំ ទ្រង កា អីស។ ហះកា ប៉ាគ់ ទឹល ដារ់ ចៃគ ថូត ទៀ ណោះ អាញ់ ចឹង ចៃគ ថូត អន់ឌែ ញន កា សារ យច ឡាក់ អន់ឌែ ប៉្រគ័ ណោះ»។ ៣៥ កេះណោះ ប‌៉្រ័ះ ប៊កកាតយ័ ប៉្រគ័ អន់ ប៉ាសុន អីគ ប៉ាណាប ខង អន់ឌែ ប៉្រើ វគ័ អារ៉ុន ប៉្រគ័ ហ៊ូប គន រ៉ក់។

៣៣

សារ វគ័ ម៉ូសេ ឡោម ប‌៉្រ័ះ សាំរ៉ាប់ កា ប៉ាសុន អ៊ីស្រាអ៊ែល

១ ឡៃង ឡឹង ណោះ ប‌៉្រ័ះ ប៊កកាតយ័ រ៉ះ កា វគ័ ម៉ូសេ ផា «ហគ់ អីស លូ មួត ប៉ាសុន ឡាក់ អីស ប៉ាណាំ ឡាច់ ឡឹង ប៉ាថេត អ៊ីស៊ីប ណោះ អន់ដីស ឡាច់ ឡឹង ចារ អា ពិ។ កេះណោះ អន់ដីស ឡាំ ប៉ាគ់ ប៉ាថេត ឡាក់ អាញ់ ម៉ត់ លូ អាប៉្រាហាំ អ៊ីសាក់ លូ យ៉ាកុប ពែ អាញ់ ផា ចឹង មប ប៉ាថេត ណោះ អន់ កា ផូង័ វ៉ាច់ អន់ឌែ។ ២ អាញ់ ចឹង ប៉្រើ ប៊យ អាញ់ ចាក អន់ទ្រួល ភឿ ប៉ាណាំ ទ្រង កា អីស លូ អាញ់ ចឹង ទ្រុះ ឡាច់ សុនសាត កាណាន សុនសាត អាម៉ូរី សុនសាត ហេត សុនសាត ពែរិស៊ីត សុនសាត ហេវី លូ សុនសាត យេប៊ូស។ ៣ កេះណោះ អន់ដីស ចឹង ម៉ុត អ្វៃ ពឹង ប៉ាថេត ឡាក់ ដាគ់ សាណា ខាក់ ទឹប ទី ទៀក សុត លូ ទៀក តុះ រ៉ក់ អៀង កាខាក់ ហះកា អាញ់ អូ អ្វៃ អន់ឌូ លូ អន់ដីស អុះ អន់ទៀ អាញ់ ប៉្រគ័ អន់ អន់ដីស តោ័ ទិ រទ្រង ខង អន់ដីស ឡាក់ ប៉ាសុន កាង័ កល់»។

៤-៥ ប‌៉្រ័ះ ប៊កកាតយ័ រ៉ះ កា វគ័ ម៉ូសេ ផា «ហគ់ អីស រ៉ះ កា សុនសាត អ៊ីស្រាអ៊ែល ណោះ នីអៀ អន់ដីស ឡាក់ ប៉ាសុន កាង័ កល់ ផា អាញ់ អ្វៃ អន់ឌូ លូ អន់ដីស ម៉ោញ ទ្រុ កាតាម អាញ់ ចឹង ថាំឡាយ អ្លាត អន់ដីស អន់ ទិ ប៉្យើះ។ ហគ់ តាឡេះ ឡាច់ ឃឿង ម៉ាស ប៉្រាក់ លូ រ៉ីស អ្លាត ខោ អាវ ដាគ់ ឡាយ៉ាម័ ឡឹង ឡាកោ អន់ដីស កិញអៀ ហង ពិ កេះណោះ អាញ់ ចឹង ឃឹត ត្រគ់ ប៉្រគ័ នីចម័ កា អន់ដីស អា»។ ផះ ប៉ាសុន កាតាំង ប៉ានឹរ ប‌៉្រ័ះ ផា នីណោ័ះ អន់ឌែ អុក ពុត ខាក់ លូ អូ ទី បក់ ពឿ ទ្រុង ឃឿង ម៉ាស ប៉្រាក់ លើ កាស៊ប ពៀត ខោ អាវ ដាគ់ ឡាយ៉ាម័ ណាវ្គ អុះ។ ៦ ឡៃង ឡឹង អន់ឌែ ឡាច់ ឡឹង ប៉ានឹម ស៊ីណាយ ប៉ាសុន អ៊ីស្រាអ៊ែល អ្លាត អូ ទ្រុង ឃឿង ម៉ាស ប៉្រាក់ ណាវ្គ ហង។

៧ រ៉ប់ ប៉ាសុន អ៊ីស្រាអ៊ែល ប៉្រគ័ រ៉ាណើះ វគ័ ម៉ូសេ កា ប៉្រគ័ រ៉ាណើះ ម៉ោញ គែង ឡីង ចាំងហាយ្គ ឡឹង មួត ប៉ាសុន ប៊ែត ចារ អា អ៊ែ អើ ផា រ៉ាណើះ កាកាប លូ ប‌៉្រ័ះ។ ផា ពឿ ប៉ិច ឡាំ ម៉ន់ ឡោម ប‌៉្រ័ះ ប៊កកាតយ័ ត្រគ់ ឡាច់ គែង ឡីង ឡាំ ប៉ាគ់ រ៉ាណើះ កាកាប លូ ប‌៉្រ័ះ តោ។ ៨ រ៉ប់ វគ័ ម៉ូសេ ឡាំ ប៉ាគ់ រ៉ាណើះ កាកាប លូ ប‌៉្រ័ះ មួត ប៉ាសុន ទិឌូ អន់តាវ ហៃ ឡឹង អំប៉ារ រ៉ាណើះ អន់ឌែ ទៅ សាលយ ហៃ វគ័ ម៉ូសេ ទឹល អ៊ែ ម៉ុត កាណុង រ៉ាណើះ កាកាប លូ ប‌៉្រ័ះ។ ៩ ប៉ាគ់ វគ័ ម៉ូសេ ម៉ុត កាណុង រ៉ាណើះ កាកាប លូ ប‌៉្រ័ះ កេះ កាម៉ល់ កា ជឹរ អ្វៃ ហះ អំប៉ារ រ៉ាណើះ កេះណោះ ប‌៉្រ័ះ ប៊កកាតយ័ កាកាប លូ វគ័ ម៉ូសេ។ ១០ ផះ ប៉ាសុន ទិឌូ ប៉ប័ កាម៉ល់ ជឹរ អ្វៃ ហះ អំប៉ារ រ៉ាណើះ កាកាប លូ ប‌៉្រ័ះ អន់ឌែ កា ជន តាកុល សាំប‌៉័ះ ប‌៉្រ័ះ អ្វៃ ឡឹង អំប៉ារ រ៉ាណើះ អន់ឌែ ទៅ។ ១១ ប‌៉្រ័ះ ប៊កកាតយ័ ឃើយ កាកាប លូ វគ័ ម៉ូសេ ហះ ង៉ីរ ឡាក់ កា ចាង័ អ្វៃ រ៉ះ សារ លូ គួប សោប។ កេះណោះ វគ័ ម៉ូសេ សឹត ប៉ាគ់ រ៉ាណើះ អ៊ែ ទៅ ណាវ្គ។ កាប៉ាច់ យូស្វេ គន វគ័ នូន ឡាក់ តាតាម័ តង័ ង៉ារ វគ័ ម៉ូសេ អ៊ែ អូ ទី ឡាច់ ឡឹង រ៉ាណើះ កាកាប លូ ប‌៉្រ័ះ ណោះ អុះ។

១២ កេះណោះ វគ័ ម៉ូសេ តើល ប‌៉្រ័ះ ប៊កកាតយ័ ផា «ហៃ អីស ប៉្រើ អាញ់ ប៉ាណាំ ប៉ាសុន ឡាំ ប៉ាគ់ ប៉ាថេត អីស សាញ៉ា ណោះ។ អីស រ៉ះ ផា អីស អន់ហ្នាល់ អាញ់ ឡាក់ ខាក់ លូ ត្រគ់ ពុត អីស ដេល ហះកា អីស អូ ទី រ៉ះ អន់ អាញ់ អ្លុ អន់តគ់ ពឿ អីស ចឹង ប៉្រើ ឡាំ អន់ឌូ លូ អាញ់ ណោះ។ ១៣ កិញអៀ អា ផា អាញ់ អា ត្រគ់ ពុត អីស តាទឹច ប៉រ់ អីស រ៉ះ សារ អីស ឃឹត ចឹង ប៉្រគ័ ណោះ កា អាញ់ ណើ ភឿ អន់ អាញ់ អន់ហ្នាល់ អីស លូ អន់ ត្រគ់ ពុត អីស តាទឹច។ អីស កាចាំង ប មួត ប៉ាសុន អា ឡាក់ ប៉ាសុន អីស ?» ១៤ កេះណោះ ប‌៉្រ័ះ ប៊កកាតយ័ រ៉ះ ផា «អាញ់ ចឹង ឡាំ អន់ឌូ លូ អីស លូ អន់ អីស អ្វៃ សាណុក សាវ៉ាក ហង»។ ១៥ វគ័ ម៉ូសេ តើល ផា «ផា អីស អូ ឡាំ អន់ឌូ លូ ញឹន អីស ជែ អន់ ញឹន ឡាច់ ឡឹង ចារ អា។ ១៦ នីចម័ ពូ ចឹង អ្លុ អន់តគ់ ផា អាញ់ លូ ប៉ាសុន អីស អា ត្រគ់ ពុត អីស តាទឹច ? ទឹល នីណោ័ះ ទី ដឹង កា អីស ឡាំ អន់ឌូ លូ ញឹន ដេល ពូ ចឹង ប៉ប័ អាញ់ លូ ប៉ាសុន អីស អា យច ឡឹង សុនសាត អន់ទៀគៗ ទិណោ័ះ ឡាក់ អ្វៃ ពឹង អង់កក់ តេះ អា»។ ១៧ កេះណោះ ប‌៉្រ័ះ ប៊កកាតយ័ រ៉ះ កា វគ័ ម៉ូសេ ផា «អាញ់ ចឹង ប៉្រគ័ ពួយ សារ អីស ប៉រ់ ណោះ ខង អីស ឡាក់ ប៉ាណូស ត្រគ់ ពុត អាញ់ ទឹប អាញ់ អន់ហ្នាល់ អីស ឡាក់ ដេល»។

១៨ កេះណោះ វគ័ ម៉ូសេ កាប ណាវ្គ ផា «ប៉រ់ អីស តាំបាង តាតារ ក្លាគ់ អីស ណោះ អន់ អាញ់ ប៉ប័ ណើ»។ ១៩ កេះណោះ ប‌៉្រ័ះ ប៊កកាតយ័ រ៉ះ ផា «អាញ់ ចឹង តាំបាង សារ ដាគ់ ត្រង់ ម៉ះ អាញ់ ទិណោ័ះ ហះ ម៉ាត់ អីស លូ ចឹង រ៉ះ សិច អាញ់ ឡាក់ ប‌៉្រ័ះ ប៊កកាតយ័ ហះ ម៉ាត់ អីស ដេល។ អាញ់ ចឹង ដាគ់ ពុត កា ប៉ាណូស ចំ ឡាក់ អាញ់ ប៉ិច ដាគ់ ពុត អាញ់ ចឹង ទី ពុត តាប៉ាប តាប៉ុន កា ប៉ាណូស បក់ អ៊ែ ចំ ឡាក់ អាញ់ ប៉ិច តាប៉ាប តាប៉ុន ដេល។ ២០ ហះកា អាញ់ អូ អន់ អីស ប៉ប័ ម៉ូះ ម៉ាត់ អាញ់ អុះ ខង អូ ទី ប៉ាណូស ពឿ ប៉ប័ ម៉ូះ ម៉ាត់ អាញ់ កេះណោះ អ្វៃ រ៉ីស ណាវ្គ អុះ។ ២១ អីស ចឹង តាវ ក្យាម័ អាញ់ អំប៉ាំង អំហ្មោ ហះ ចារ ណោះ។ ២២ ប៉ាគ់ តាតារ ក្លាគ់ ម៉ះ អាញ់ ឃ្លង ទ្រង ណោះ ទៀ អាញ់ ចឹង អោន អីស កាណុង ត្រោម អំហ្មោ កេះណោះ អាញ់ ចឹង កាន់ទឹង អីស លូ តី លើយ ទឹល អាញ់ ឃ្លង អីស រ៉ាវ៉ាច់។ ២៣ កេះណោះ អាញ់ ចឹង អ្យក់ ឡាច់ តី អាញ់ អីស ចឹង ប៉ប័ អង់កក់ អាញ់ ខង អូ ទី ពឿ ហៃ ប៉ប័ ម៉ូះ ម៉ាត់ អាញ់ អុះ»។

៣៤

១ កេះណោះ ប‌៉្រ័ះ ប៊កកាតយ័ រ៉ះ កា វគ័ ម៉ូសេ ផា «ហគ់ អីស ផាត ប៉្រគ័ អំហ្មោ ឡាត ពៀរ ប៉ក់ ឡាក់ កា អំហ្មោ ឡាត អន់ទ្រួល ពែ ហង អាញ់ ចឹង ច្រាគ់ ទិ សារ ឡាក់ អាញ់ ច្រាគ់ ពឹង អំហ្មោ ឡាត ឡាក់ អីស តាគ់ ប៉ាទុះ អន់ទ្រួល ពែ ទៅ ហង។ ២ អ្យគ័ អីស ទ្រៀម ឡាកោ អ្យូវ ឡឹង កាំលឺ ឡាំ ប៉ាគ់ ប៉ានឹម ស៊ីណាយ កេះណោះ អ្វៃ ក្យាគ់ អាញ់ ពឹង កល់ ប៉ានឹម ណោះ ហង។ ៣ អូ អន់ ពឿ ហាវ អន់ឌូ លូ អីស អុះ លូ អូ អន់ ពឿ អ្វៃ ពឹង ប៉ានឹម អា ដេល យ‌៉័ះ ប៉ារ់ពេ ចៀម លូ រ៉ក់ កាតាម កា អូ អន់ ឡាំ សា សាម៉ោង រជុង ប៉ានឹម អា ដេល»។ ៤ កេះណោះ វគ័ ម៉ូសេ កា ផាត ប៉្រគ័ អំហ្មោ ឡាត ពៀរ ប៉ក់ ឡាក់ កា អំហ្មោ ឡាត អន់ទ្រួល ពែ ទៅ ហង។ អ៊ែ អ្យូវ ឡឹង កាំលឺ ផុងម៉ាំង ឡាំ ប៉ាគ់ ប៉ានឹម ស៊ីណាយ ឡាក់ កា ប‌៉្រ័ះ ប៊កកាតយ័ ប៉្រើ លូ ចឹក ឡាំ ទឹប អំហ្មោ ឡាត ពៀរ ប៉ក់ ណោះ ដេល។

៥ កេះណោះ ប‌៉្រ័ះ ប៊កកាតយ័ អ្វៃ ពឹង កាម៉ល់ ជឹរ អ្វៃ ហះ សានែង វគ័ ម៉ូសេ លូ រ៉ះ សិច អ៊ែ ដេល។ ៦ កេះណោះ ប‌៉្រ័ះ ប៊កកាតយ័ ចាក ទ្រួង ម៉ាត់ វគ័ ម៉ូសេ លូ រ៉ះ ផា «អាញ់ អា ហង ប‌៉្រ័ះ ប៊កកាតយ័  ឡាក់ ប‌៉្រ័ះ ទី ពុត តាប៉ាប តាប៉ុន លូ ទី ពុត ប៉ិច ចៃ។ អាញ់ ទី ពុត អត់ សាំរ៉ាញ័ លូ ទី ពុត ដាគ់ ត្រង់ លើយ។ ៧ អាញ់ ចឹង តាំបាង សារ អាញ់ ប៉ិច ចៃ កា បក់ សឿ អាញ់ លើយ ទឹល ញ៉ាង រ៉ាពូ រ៉ាំងហាវ លូ អាញ់ អូ អ្យក់ យ៉ូ សារ យច លូ សារ អូ ដាគ់ ឡាក់ អន់ឌែ ប៉្រគ័។ ហះកា ប៉ាណូស បក់ ប៉្រគ័ យច ប៉ាសាំង លូ អាញ់ អាញ់ ចឹង ចៃគ ថូត ប៉ាណូស ណោះ ឡឹង ពឹ ទឹល គន សោ ប៉ៃង ប៉្វាន់ រ៉ាំងហាវ ឡូត»។ ៨ វគ័ ម៉ូសេ កា ប៉ាន់តាន ជន តាកុល សាំប‌៉័ះ ប‌៉្រ័ះ ប៊កកាតយ័ មូប កល់ ទឹះ តេះ។ ៩ កេះណោះ វគ័ ម៉ូសេ កាប ផា «អឺ ប‌៉្រ័ះ ប៊កកាតយ័ ផា អីស ប៉ាញ័ ពុត កា អាញ់ តាទឹច ប៉រ់ អីស ឡាំ អន់ឌូ លូ ញឹន ដេល យ‌៉័ះ ប៉ាសុន អា ឡាក់ ប៉ាណូស កាង័ កល់ កាតាម។ ប៉រ់ អីស ជែ អ្យក់ យ៉ូ សារ យច លូ សារ អូ ដាគ់ ឡាក់ ញឹន ប៉្រគ័ ណោះ ប៉រ់ អីស អ្យក់ ញឹន ប៉្រគ័ ប៉ាសុន អីស ពិ»។

សារ អ៊ីស្រាអ៊ែល ត្រគ់ ប៉្រគ័ កា សុនសាត អន់ទៀគ

១០ កេះណោះ ប‌៉្រ័ះ ប៊កកាតយ័ រ៉ះ កា វគ័ ម៉ូសេ ផា «កិញអៀ អា អាញ់ ចឹង សាញ៉ា រែវ ពុត លូ អន់ដីស ទឹប អាញ់ ចឹង តាំបាង សារ អំរ៉ាញ អឺញ កេង ខាក់ អន់ សុនសាត អ៊ីស្រាអ៊ែល ប៉ប័ ឡាក់ សារ អំរ៉ាញ អឺញ កេង ខាក់ ឡឹង សើគ ឡឹង ពែ ពូ អូ ឃើយ ប៉ប័ ទី ពឹង អង់កក់ តេះ អា។ សុនសាត អន់ទៀគៗ ឡាក់ អ្វៃ រសានែង អន់ដីស ពូ ចឹង អ្យូគ ខាក់ ប៉ប័ សារ អាញ់ ប៉្រើ អន់ដីស ប៉្រគ័ ណោះ។ ១១ អន់ដីស ត្រគ់ អ្យក់ ពុត ចៃគ លូ ប៉្រគ័ ពួយ សារ អាញ់ អន់តគ់ រ៉ះ កា អីស ដារ់ អា។ អាញ់ ចឹង ទ្រុះ ឡាច់ សុនសាត អាម៉ូរី សុនសាត កាណាន សុនសាត ហេត សុនសាត ពែរិស៊ីត សុនសាត ហេវី លូ សុនសាត យេប៊ូស អន់ អន់ឌែ ឡាច់ ឡឹង ម៉ាត់ អន់ដីស។ ១២ អន់ដីស ត្រគ់ ឡាវ៉ាំង ជែ សាញ៉ា ប៉្រគ័ គួប លូ មួត សុនសាត កាណុង ប៉ាថេត ឡាក់ អន់ដីស ចឹង ម៉ុត អ្វៃ ណោះ អ្យូគ ត្រគ់ សាទួង ពូ។ ១៣ ហះកា អន់ដីស ត្រគ់ តាគ់ អំព្លូក ចារ អន់ឌែ រ៉ាម៉ះ ប‌៉្រ័ះ អន់ឌែ។ ហ៊ូប ប‌៉្រ័ះ អន់ឌែ ប៉្រគ័ លូ អំហ្មោ អន់ដីស ត្រគ់ កាមៃ តាគ់ ប៉ាទុះ លូ ហ៊ូប ប‌៉្រ័ះ អន់ឌែ ប៉្រគ័ លូ អ៊្លង ត្រគ់ កាល់ តាគ់ អំព្លូក ដេល។ ១៤ អូ អន់ អន់ដីស សាំប‌៉័ះ ប៉ានេ ប‌៉្រ័ះ អន់ទៀគ ណាវ្គ អុះ ខង អាញ់ ឡាក់ ប‌៉្រ័ះ ក្យាគ់ កាខាក់ អូ អន់ អន់ដីស ប៉ិច កា ប‌៉្រ័ះ អន់ទៀគ អុះ។ ១៥ ជែ សាញ៉ា ប៉្រគ័ គួប លូ មួត សុនសាត កាណុង ប៉ាថេត ណោះ អ្យូគ ផាហៃគ ប៉ាគ់ អន់ឌែ ពុះ កាណាគ័ រ៉ាម៉ះ ប‌៉្រ័ះ អន់ឌែ ទៀ អន់ឌែ ចឹង ជៀក អន់ដីស ម៉ុត សា សាណា ណោះ អន់ឌូ លូ អន់ឌែ ដេល។ ១៦ ម៉ោញ ណាវ្គ ផា គន កាម៉ាក័ អន់ដីស ទី គន អង់កាន់ អន់ឌែ ប៉ាគ់ អង់កាន់ ណោះ ឡាំ ពុះ កាណាគ័ រ៉ាម៉ះ ប‌៉្រ័ះ អន់ឌែ ទៀ អ៊ែ ចឹង ប៉្រគ័ អន់ កា គន កាម៉ាក័ អន់ដីស ចឹង ទី ពុត អូ ត្រង់ លូ អាញ់ ដេល។

១៧ «ជែ អ្យក់ ម៉ាស ប៉្រាក់ សាប៉ាន័ តូះ ប៉្រគ័ ហ៊ូប ប‌៉្រ័ះ សាំរ៉ាប់ អន់ដីស ដៃ។

១៨ «ប៉ាគ់ ទឹល ខៃ ១ ដារ់ កាំឡត់ អន់ដីស ត្រគ់ ប៉្រគ័ ប៊ុន ណុំ ប៉ាំង ឡាតាំង។ អន់ដីស ត្រគ់ សា ណុំ ប៉ាំង អូ ចៃគ ពុះ ណោះ ចំលួន តាំប៉ើះ ដារ់ ឡាក់ កា អាញ់ អន់តគ់ រ៉ះ កា អន់ដីស ណោះ ហង ខង កាណុង ខៃ ១ ណោះ ហង អាញ់ ប៉ាណាំ អន់ដីស ឡាច់ ឡឹង ប៉ាថេត អ៊ីស៊ីប ពែ។

១៩ «មួត កាម៉ាក័ ឡាក់ គន ឡោងទ្រៀ ទិឌូ ឃឺ ម៉ះ អាញ់ យ‌៉័ះ គន ចៀម គន រ៉ក់ គន ទោល កាណាគ័ រង ទិណោ័ះ ឡាក់ កើត ប៉ាន់ដា កា ម៉ះ សាន់ទួ អាញ់ ដេល។ ២០ ផា គន លៀ ទោល កើត ប៉ាន់ដា អន់ដីស ត្រគ់ ហ្វាយ អ៊ែ លូ គន ចៀម ផា អន់ដីស អូ ចៃ ហ្វាយ ត្រគ់ កាមៃ អន់ ប៉ាក់ អង់កូ គន លៀ ណោះ។ គន កាម៉ាក័ អន់ដីស បក់ ឡោងទ្រៀ កា អន់ដីស ត្រគ់ ហ្វាយ និះទៅ ដេល។

«អន់ដីស អូ ត្រគ់ ម៉ុត ប៉ាគ់ ង៉ីរ អាញ់ តី តាដោះ ណោះ អុះ។

២១ «អន់ដីស ត្រគ់ ប៉្រគ័ ង៉ារ ដឹង រ៉ាំងវ៉ាង ត្រោ ដារ់ ហះកា ប៉ាគ់ ទឹល ដារ់ ទី តាំប៉ើះ អន់ដីស ត្រគ់ រ៉ាឡូវ។ យ‌៉័ះ ថុន ជីក ថុន ករ់ លើ ថុន ច្រូត័ ថុន កាច់ កាតាម កា អន់ដីស ត្រគ់ រ៉ាឡូវ និះទៅ ដេល។

២២ «ប៉ាគ់ ប៉ាន់ដា ច្រូត័ កាច់ ពៀ អន់ដីស ត្រគ់ ប៉្រគ័ ប៊ុន ច្រូត័ * លូ ទៀន ពៀ ឡាក់ ច្រូត័ អន់ទ្រួល អន់ កា អាញ់។ កេះណោះ ប៉្រគ័ ប៊ុន ប៉ាតុំ សាណា ក្យង់ សាណាំ។ ២៣ កាណុង ម៉ោញ សាណាំ មួត កាម៉ាក័ ទិឌូ ត្រគ់ ឡាំ តាំបាង ឡាកោ ហះ ម៉ាត់ អាញ់ ឡាក់ ប‌៉្រ័ះ ប៊កកាតយ័ ឡាក់ ប‌៉្រ័ះ សុនសាត អ៊ីស្រាអ៊ែល អន់ ទី ប៉ៃង ទង។ ២៤ យ‌៉័ះ អន់ដីស ចាក ឡាំ តាំបាង ឡាកោ ហះ ម៉ាត់ អាញ់ ប៉ៃង ទង កាណុង ម៉ោញ សាណាំ កាតាម កា អូ ទី ពឿ ចឹង រ៉ាត អ្យក់ តេះ អន់ដីស អុះ ខង អាញ់ ចឹង ទ្រុះ ឡាច់ សុនសាត អន់ទៀគ ឡឹង ម៉ាត់ អន់ដីស ទៀ លូ ចឹង ប៉ារ៉ាយ្គ តាគ់ អន់តីស ប៉ាថេត អន់ដីស។

២៥ «អូ អន់ អ្យក់ ណុំ ប៉ាំង ចៃគ ពុះ ទៀន អន់ឌូ លូ កាណាគ័ ពុះ រ៉ាម៉ះ អាញ់ អុះ។ រ៉ាឡា អ្យាំ ឡាក់ រ៉ាម៉ះ ប‌៉្រ័ះ ប៉្រគ័ ប៊ុន ទ្រួង ណោះ ជែ គម អន់ ទឹល កាំលឺ។ ២៦ អន់ដីស ត្រគ់ អ្យក់ សាណា សាណឹត ឡាក់ អ្យក់ អន់ទ្រួល ឡាក់ ដាគ់ កាខាក់ ទៀន អន់ កាណុង ចារ រ៉ាម៉ះ អាញ់ ឡាក់ ប‌៉្រ័ះ អន់ដីស ដេល។

«ជែ សាន់តុក គន ប៉ារ់ពេ លូ ទៀក តុះ ម៉ៃគ អ៊ែ»។

២៧ កេះណោះ ប‌៉្រ័ះ ប៊កកាតយ័ រ៉ះ កា វគ័ ម៉ូសេ ណាវ្គ ផា «ហគ់ អីស ច្រាគ់ គម ប៉ានឹរ អាញ់ រ៉ះ ទិ អា ខង ប៉ានឹរ ទិ អា ឡាក់ ប៉ានឹរ អាញ់ ទី សាញ៉ា រែវ ពុត លូ អីស លូ ប៉ាសុន អ៊ីស្រាអ៊ែល ដេល»។ ២៨ វគ័ ម៉ូសេ អ្វៃ ពឹង ប៉ានឹម លូ ប‌៉្រ័ះ ប៊កកាតយ័ ទុញ ៤០ ម៉ាំង ៤០ ដារ់ អ៊ែ អូ ទី សា សាណា ញ៉ា អុះ យ‌៉័ះ ទៀក កា អ៊ែ អូ អៃត សាំ។ ប៉ានឹរ ប‌៉្រ័ះ សាញ៉ា រែវ ពុត លូ ប៉ានឹរ ប៉្រើ ទិ ១០ ខ អ៊ែ ច្រាគ់ ទិ ពឹង អំហ្មោ ឡាត ណោះ ហង។

២៩ កេះណោះ វគ័ ម៉ូសេ ជឹរ ឡឹង ប៉ានឹម ចឹក សឹត ទឹប អំហ្មោ ឡាត ទិ ពៀរ ឡាក់ អ៊ែ ច្រាគ់ ប៉ានឹរ ប‌៉្រ័ះ សាញ៉ា រែវ ពុត ណោះ ហង។ ផះ អ៊ែ ជឹរ ឡឹង ប៉ានឹម ណោះ អ៊ែ អូ អ្លុ អន់តគ់ អុះ កា ម៉ូះ ម៉ាត់ អ៊ែ ឡាច់ តាតារ ញន កា អ៊ែ កាកាប លូ ប‌៉្រ័ះ ប៊កកាតយ័។ ៣០ វគ័ អារ៉ុន លូ មួត សុនសាត អ៊ីស្រាអ៊ែល ប៉ប័ ម៉ូះ ម៉ាត់ វគ័ ម៉ូសេ ឡាច់ តាតារ នីណោ័ះ អន់ឌែ អូ ខឹន ឡាំ ក្យាម័ វគ័ ម៉ូសេ អុះ។ ៣១ ប៉ាគ់ វគ័ ម៉ូសេ អើ អន់ឌែ វគ័ អារ៉ុន លូ ម៉ៃគ ណាំផា មួត ប៉ាសុន អន់ឌែ ខឹន ឡាំ ក្យាម័ វគ័ ម៉ូសេ កេះណោះ វគ័ ម៉ូសេ កាកាប លូ អន់ឌែ។ ៣២ កេះណោះ មួត ប៉ាសុន អ៊ីស្រាអ៊ែល ទិឌូ ប៉ាណាំ គួប ឡាំ ក្យាម័ វគ័ ម៉ូសេ ដេល។ វគ័ ម៉ូសេ រ៉ះ ទិ សារ ប‌៉្រ័ះ ប៊កកាតយ័ អន់តគ់ រ៉ះ កា អ៊ែ ពឹង ប៉ានឹម ស៊ីណាយ អន់ កា ប៉ាសុន សាំយ៉ាំង។ ៣៣ ប៉ាគ់ វគ័ ម៉ូសេ រ៉ះ សារ កេះៗ អ៊ែ អ្យក់ អញ់ស៊ែង តល័ សាក្លុំ ម៉ូះ ម៉ាត់។ ៣៤ រ៉ប់ អ៊ែ ម៉ុត រ៉ះ សារ លូ ប‌៉្រ័ះ ប៊កកាតយ័  អ៊ែ អ្យក់ ឡាច់ អញ់ស៊ែង អ៊ែ តល័ សាក្លុំ ម៉ូះ ម៉ាត់ ណោះ ទឹល កេះ រ៉ះ សារ។ ប៉ាគ់ អ៊ែ ឡាច់ គែង ឡីង ណាវ្គ អ៊ែ រ៉ះ សារ តាងៗ ណាវ្គ កា សុនសាត អ៊ីស្រាអ៊ែល ទិ សារ ឡាក់ ប‌៉្រ័ះ អន់តគ់ រ៉ះ កា អ៊ែ ណោះ ហង។ ៣៥ សុនសាត អ៊ីស្រាអ៊ែល ប៉ប័ ម៉ូះ ម៉ាត់ វគ័ ម៉ូសេ ឡាច់ តាតារ។ កេះណោះ អ៊ែ អ្យក់ អញ់ស៊ែង តល័ សាក្លុំ ម៉ូះ ម៉ាត់ លើយ ទឹល ដារ់ អ៊ែ ម៉ុត រ៉ះ សារ លូ ប‌៉្រ័ះ ប៊កកាតយ័ ណាវ្គ។

…

៣៩

សារ ប៉ាសុន អ៊ីស្រាអ៊ែល តាគ់ អង់កេះ ង៉ារ

៤២ សុនសាត អ៊ីស្រាអ៊ែល ប៉្រគ័ ឃឿង ខង សាំរ៉ាប់ ចារ រ៉ាម៉ះ ប‌៉្រ័ះ កេះ ទិ កេះ ត្រគ់ ពួយ ទិ សារ ប‌៉្រ័ះ ប៊កកាតយ័ ប៉្រើ វគ័ ម៉ូសេ ណោះ ហង។ ៤៣ វគ័ ម៉ូសេ ប៉ានិត ហៃ ង៉ារ ទិណោ័ះ ប៉ប័ ផា អន់ឌែ ប៉្រគ័ ឡាក់ កា ប‌៉្រ័ះ ប៊កកាតយ័ ប៉្រើ អ៊ែ តាទឹច។ វគ័ ម៉ូសេ កា ប៉រ់ សារ ដាគ់ អន់ កា អន់ឌែ។

៤០

…

សារ វគ័ ម៉ូសេ ប៉្រគ័ ចារ រ៉ាម៉ះ ប‌៉្រ័ះ

១៧ ឡៃង ឡឹង ប៉ាសុន អ៊ីស្រាអ៊ែល ឡាច់ ឡឹង ប៉ាថេត អ៊ីស៊ីប ប៉ាគ់ ទឹល សាណាំ អន់តីគ កាណុង ខៃ ១ ដារ់ ទី ១ អន់ឌែ ប៉្រគ័ ចារ សាំរ៉ាប់ ម៉ុត រ៉ាម៉ះ ប‌៉្រ័ះ ប៊កកាតយ័។ ១៨ វគ័ ម៉ូសេ ប៉្រើ ពូ ប៉្រគ័ ចារ សាំរ៉ាប់ ម៉ុត រ៉ាម៉ះ ប‌៉្រ័ះ ប៊កកាតយ័ ណោះ ពូ ចៃគ ជុងតាង ប៉្រាក់ លូ ចៃគ អញ់ជុង អ៊្លង កេះណោះ ចៃគ កានួង លូ ចៃគ ច្រើយ។ ១៩ កេះណោះ ពូ ឡាង កាណាត់ ប៉ិង ជុំ ចារ រ៉ាម៉ះ ប‌៉្រ័ះ ប៊កកាតយ័ ណោះ លូ អ្យក់ អង់ការ កាត្រើគ ប៉្រគ័ អន់តល័ ឡាក់ កា ប‌៉្រ័ះ រ៉ះ កា វគ័ ម៉ូសេ ណោះ ហង។ ២០ វគ័ ម៉ូសេ អ្យក់ អំហ្មោ ឡាត ឡាក់ ទី ច្រាគ់ ប៉ានឹរ ប‌៉្រ័ះ ចៃគ កាណុង ហ៊ីប សារ សាញ៉ា រែវ ពុត  កេះណោះ អ្យក់ កល់ កាត្រើគ លូ ស្រូ អ៊្លង តាណូង័ ២១ កេះណោះ ពូ អ្យក់ ហ៊ីប ចៃគ កាណុង ចារ រ៉ាម៉ះ ប‌៉្រ័ះ លូ អ្យក់ កាណាត់ ប៉ិង កាន់ទឹង ចារ ហ៊ីប ណោះ ឡាក់ កា ប‌៉្រ័ះ ប៊កកាតយ័ អន់តគ់ រ៉ះ កា វគ័ ម៉ូសេ ណោះ ហង។ ២២ ពូ ចៃគ គ្រេ សាំរ៉ាប់ ចៃគ ឃឿង ខង គែង សាម៉ា កាណុង ចារ រ៉ាម៉ះ ប‌៉្រ័ះ ប៊កកាតយ័ ត្រង់ ហះ ចារ ពូ ប៉ិង កាណាត់។ ២៣ ពូ ទ្រៀម ណុំ ប៉ាំង សាំរ៉ាប់ ទៀន ហះ ម៉ាត់ ប‌៉្រ័ះ ប៊កកាតយ័ ចៃគ ពឹង គ្រេ ឡាក់ កា ប‌៉្រ័ះ ប៊កកាតយ័ រ៉ះ កា វគ័ ម៉ូសេ។ ២៤ ពូ អន់ ចារ ចៃគ តាគៀង គែង សាំងអ្យោ កាណុង ចារ រ៉ាម៉ះ ប‌៉្រ័ះ ប៊កកាតយ័ អន់ គែង ង៉ីរ ចារ ពូ ចៃគ គ្រេ ណោះ។ ២៥ ពូ ទ្រៀម តាគៀង ទិណោ័ះ ហះ ម៉ាត់ ប‌៉្រ័ះ ប៊កកាតយ័ ឡាក់ កា ប‌៉្រ័ះ ប៊កកាតយ័ រ៉ះ កា វគ័ ម៉ូសេ ណោះ ហង។ ២៦ ពូ អ្យក់ អន់ហ្នឹង ប៉្រគ័ លូ ម៉ាស ចៃគ កាណុង ចារ រ៉ាម៉ះ ប‌៉្រ័ះ ប៊កកាតយ័ ត្រង់ កាណាត់ ពូ ប៉ិង។ ២៧ ពូ សុះ តាំងហ៊ុម ពឹង អន់ហ្នឹង ម៉ាស ណោះ ឡាក់ កា ប‌៉្រ័ះ ប៊កកាតយ័ រ៉ះ កា វគ័ ម៉ូសេ។ ២៨ ពូ ប៉ិង កាណាត់ ហះ អំប៉ារ ទ្រង ម៉ុត កាណុង ចារ រ៉ាម៉ះ ប‌៉្រ័ះ ប៊កកាតយ័។ ២៩ ពូ ចៃគ អន់ហ្នឹង សាំរ៉ាប់ ចៃគ កាណាគ័ ពូ ពុះ រ៉ាម៉ះ ប‌៉្រ័ះ ប៊កកាតយ័ ក្យាម័ អំប៉ារ ម៉ុត កាណុង ចារ រ៉ាម៉ះ ប‌៉្រ័ះ។ វគ័ ម៉ូសេ ពុះ អ្លាត កាណាគ័ អន់ឌូ លូ តាប៉ុង ពឹង អន់ហ្នឹង ណោះ ឡាក់ កា ប‌៉្រ័ះ ប៊កកាតយ័ រ៉ះ កា អ៊ែ។ ៣០-៣១ ពូ ចៃគ កាប៊ែ ហះ អន់តិគ័ អំពុន ចារ រ៉ាម៉ះ ប‌៉្រ័ះ ប៊កកាតយ័ លូ អន់ហ្នឹង រ៉ាម៉ះ។ កេះណោះ ចៃគ ទៀក ប៉ាញ័ កាប៊ែ ណោះ សាំរ៉ាប់ វគ័ ម៉ូសេ លូ វគ័ អារ៉ុន លូ គន កាម៉ាក័ អ៊ែ យរ រ៉ាវ តី រ៉ាវ ជុង។ ៣២ ប៉ាគ់ អន់ឌែ ចឹង ម៉ុត កាណុង ចារ រ៉ាម៉ះ ប‌៉្រ័ះ ប៊កកាតយ័ លើ កា ម៉ុត ក្យាម័ អន់ហ្នឹង រ៉ាម៉ះ អន់ឌែ ត្រគ់ រ៉ាវ ជុង តី អន់ទ្រួល ហិ ឡាក់ កា ប‌៉្រ័ះ ប៊កកាតយ័ រ៉ះ កា វគ័ ម៉ូសេ ណោះ ហង។ ៣៣ វគ័ ម៉ូសេ ប៉្រើ ពូ ប៉្រគ័ រ៉ាំប៊ង ជុំ ឡាន ចារ រ៉ាម៉ះ ប‌៉្រ័ះ ប៊កកាតយ័ លូ អន់ហ្នឹង រ៉ាម៉ះ កេះណោះ ប៉ិង កាណាត់ ហះ អំប៉ារ ម៉ុត កាណុង ឡាន ចារ ណោះ។ ចារ ណោះ វគ័ ម៉ូសេ ប៉្រគ័ កេះ ទិ កេះ។

៣៤ ឡៃង ឡឹង ណោះ ទី កាម៉ល់ ពឹះ កាត្រោប កាន់ទឹង ចារ រ៉ាម៉ះ ប‌៉្រ័ះ លូ ទី តាតារ ក្លាគ់ ប‌៉្រ័ះ ប៊កកាតយ័ ប៉ាញ័ ទឹប កាណុង ចារ រ៉ាម៉ះ ប‌៉្រ័ះ ដេល។ ៣៥ វគ័ ម៉ូសេ អូ អ្លុ ម៉ុត អុះ កាណុង ចារ ណោះ ខង ទី កាម៉ល់ ពឹះ កាត្រោប កាន់ទឹង ចារ ណោះ ទឹប ទី តាតារ ក្លាគ់ ប‌៉្រ័ះ ប៊កកាតយ័ ប៉ាញ័ ទឹប កាណុង ចារ រ៉ាម៉ះ ប‌៉្រ័ះ ដេល។ ៣៦ ផះ រ៉ាំងវ៉ាង អន់ឌែ ចាក ណោះ រ៉ប់ កាម៉ល់ ឡាច់ ចាក ឡឹង ចារ រ៉ាម៉ះ ប‌៉្រ័ះ សុនសាត អ៊ីស្រាអ៊ែល កា ប៉ាណាំ គួប រ៉ើ រ៉ាណើះ ចាក ពួយ ដេល។ ៣៧ ផា កាម៉ល់ អូ ឡាច់ ចាក ឡឹង ចារ រ៉ាម៉ះ ប‌៉្រ័ះ ណោះ សុនសាត អ៊ីស្រាអ៊ែល កា អូ ចាក ដេល ឃឺ អន់ឌែ អ្វៃ ក្យាគ់ ដារ់ កាម៉ល់ ចឹង ឡាច់ ចាក។ ៣៨ គ្រឹប ចារ អន់ឌែ អ្វៃ ផះ កាដារ់ សុនសាត អ៊ីស្រាអ៊ែល ប៉ប័ កាម៉ល់ ម៉ះ ប‌៉្រ័ះ ប៊កកាតយ័ អ្វៃ កាត្រោប ចារ រ៉ាម៉ះ ប‌៉្រ័ះ ណោះ ផះ កាម៉ាំង ប៉ប័ អុញ អ្វៃ ពឹង កាណុង កាម៉ល់ ណោះ។

* ១:១៥ ១:១៥ សុនសាត ហេព្រឺ ឃឺ មួត អ៊ីស្រាអ៊ែល ណោះ ហង។

* ២:១ ២:១ គុន តាឡាប័ ឃើយ សុនសាត ពូ អ្លុ ទី អង់កាន់ ផូង័ ទៅ ប៉្រគ័ កាម៉ាញ់។

† ២:១០ ២:១០ ម៉ូសេ វ៉ឹច លូ ពៀក ហេព្រឺ ឡាក់ ទី ណី ផា «ទូញ ឡាច់»។

‡ ២:១៨ ២:១៨ យេត្រូ ពៀគ គុល «រេហួល»។ ប៉ាណូស អា ទី សិច ពៀរ រេហួល លូ យេត្រូ។

§ ២:២២ ២:២២ គើសម វ៉ឹច លូ ពៀគ ហេព្រឺ ឡាក់ ទី ណី ផា «អំហ៊្មយ»។

* ២:២៤ ២:២៤ ប៉រ់ ហៃ កាណើត អង់កក់ តេះ (លោកុប្បត្តិ) ១២:១-៣; ១៥:១២-២១; ២៦:១-៥; ២៨:១០-១៥; ៣៥:៩-១៥។

* ៣:១ ៣:១ ប៉ានឹម ស៊ីណាយ ពៀគ គុល «ប៉ានឹម ហោរែប»។

† ៣:២ ៣:២ ប‌៉្រ័ះ ប៊កកាតយ័ ពៀគ គុល «ប៊យ ប‌៉្រ័ះ ប៊កកាតយ័ »។

‡ ៣:១៥ ៣:១៥ ប‌៉្រ័ះ ប៊កកាតយ័ ពៀក គុល «យ៉ះវេះ» លើ «យេហូវ៉ា»។ សិច អា វ៉ឹច លូ ពៀក ហេព្រឺ ឡាក់ ទី ណី ផា «អាញ់ អ្វៃ រ៉ីស»។

* ៥:៧ ៥:៧ រ៉ាំងវ៉ាង ណោះ ពូ ប៉្រគ័ អិត ពូ ឃើយ អ្យក់ ឡានង ពៀ ឡាយ លូ តេះ ភឿ ប៉្រគ័ អន់ អិត កាង័ កាចាប័។

* ៦:៣ ៦:៣ សិច អាញ់ តាទឹច ពៀគ គុល «សិច អាញ់ យ៉ះវេះ»។

* ៨:២២ ៨:២២ ចារ ណោះ ពិន ព្រែ ផា ប៉ាថេត អា លើ អង់កក់ តេះ អា កា ត្រគ់ ដេល។

* ១០:១០ ១០:១០ ខ អា ពិន ព្រែ នីអៀ កា ត្រគ់ ដេល៖ សាដាច់ តើល ផា «ផា អាញ់ អន់ អន់ដីស ឡាំ ទិឌូ ទឹប អង់កាន់ លូ សាស្វា ប‌៉្រ័ះ ប៊កកាតយ័ អ្វៃ អន់ឌូ លូ អន់ដីស តាទឹច ហះកា អន់ដីស ទី ពុត អូ ដាគ់»។

* ១២:៤០ ១២:៤០ អ្វៃ ពឹង ប៉ាថេត អ៊ីស៊ីប ហ្លា ពូ ច្រាគ់ លូ តី ម៉ោញ ចំលួន ផា៖ អ្វៃ ពឹង ប៉ាថេត អ៊ីស៊ីប លូ អ្វៃ ពឹង ប៉ាថេត កាណាន ។

* ១៤:២០ ១៤:២០ ខ អា ពៀគ គុល អូ សាឡះ អុះ។

* ១៥:២៣ ១៥:២៣ ម៉ារ៉ា ទី ណី ផា «តាំង»។

* ១៦:៣១ ១៦:៣១ ម៉ាណា ទី ណី ផា «កាណាគ័ ញ៉ា អា ?»។

† ១៦:៣៤ ១៦:៣៤ ហ៊ីប ចារ ប‌៉្រ័ះ ប៊កកាតយ័ សាញ៉ា រែវ ពុត ប៉រ់ ហៃ ២៥:១០-២២។

‡ ១៦:៣៦ ១៦:៣៦ ម៉ោញ អេផា សាម៉ើ លូ ថុង ២៣ លិត។

* ១៧:៧ ១៧:៧ ម៉ាសា ទី ណី ផា «សាគ់ លួង»។

† ១៧:៧ ១៧:៧ មេរីបា ទី ណី ផា «តាប៉ុញ»។

‡ ១៧:១៥ ១៧:១៥ យ៉ះវេះ និស៊ី ទី ណី ផា «ប‌៉្រ័ះ ប៊កកាតយ័ អន់ អាញ់ តាកូះ លូ ពូ ទី ទ្រង អាញ់»។

§ ១៧:១៦ ១៧:១៦ ខ អា ពៀគ គុល អូ សាឡះ អុះ។

* ២០:១១ ២០:១១ ប៉រ់ ហៃ កាណើត អង់កក់ តេះ (លោកុប្បត្តិ) ២:៣។

* ២៥:១៧ ២៥:១៧ កល់ កាត្រោប ហ៊ីប ទី ណី ម៉ោញ ណាវ្គ ឃឺ «ចារ សាំរ៉ាប់ ហ្វាយ អន់ រ៉ាវ៉ាច់ ឡឹង សារ យច»។

* ៣៤:២២ ៣៤:២២ ប៊ុន ច្រូត័ ពិន ព្រែ នីអៀ កា ត្រគ់ ដេល៖ ប៊ុន ដារ់ ទី ៥០ ។

ចាបាប់ មួត លេវី

១

១៦

១៩

២៣

ចាបាប់ មួត លេវី

(លេវីវិន័យ)

សារ អន់តគ់ រ៉ះ

លេវី ឡាក់ គន វគ័ យ៉ាកុប កាណុង មួត គន កាម៉ាក័ អ៊ែ ទិ ១២ ដូវ។ កាំឡាំង កាណុង ផូង័ លេវី អន់ឌែ ប៉្រគ័ ង៉ារ អន់ទៀគៗ ពឹង ចារ រ៉ាម៉ះ ប‌៉្រ័ះ។ ពឹង ចាបាប់ មួត លេវី ពូ ច្រាគ់ ចាបាប់ លូ ឡាបៀប តាងៗ សាំរ៉ាប់ ប៉្រគ័ ង៉ារ ទិណោ័ះ។ កេះណោះ ណាវ្គ ប‌៉្រ័ះ ប៊កកាតយ័ រ៉ះ កា វគ័ ម៉ូសេ ឡឹង ចាបាប់ អន់ទៀគៗ ណាវ្គ អន់ កា សុនសាត អ៊ីស្រាអ៊ែល ប៉្រគ័ ពួយ ទឹប អ៊ែ សាញ៉ា អន់ឌូ ដេល «ពឿ ប៉្រគ័ ពួយ សារ ឡាក់ ទី ច្រាគ់ កាណុង ចាបាប់ បក់ ណោះ ចឹង ទី អាញុ រ៉ីស ញន កា អ៊ែ ប៉្រគ័ ពួយ ណោះ ហង» (១៨:៥)។ ប៉ាតុំ សារ ទិណោ័ះ ប‌៉្រ័ះ ប៊កកាតយ័ រ៉ះ អន់ សុនសាត អ៊ីស្រាអ៊ែល ហ្លង់ ឡឹង ឡាបៀប ឡាក់ ត្រគ់ ប៉្រគ័ ពួយ ភឿ ជែ អន់ ទី សារ ញ៉ា ប៉្រគ័ អន់ កា ប៉ាសុន អ៊ែ យច លូ អ៊ែ។

សារ កាណុង ចាបាប់ មួត លេវី ឃឺ នីអៀ៖

ឡាបៀប ប៉្រគ័ ង៉ារ ពុះ កាណាគ័ រ៉ាម៉ះ ប‌៉្រ័ះ (១:១-៧:៣៨)

ឡាបៀប អ្វៃ កោប មួត ក្រាគ់ រ៉ាម៉ះ ប‌៉្រ័ះ (៨:១-១០:២០)

កាំឡាំង ប៉ាសុន ប‌៉្រ័ះ ប៊កកាតយ័ អូ ត្រគ់ ប៉្រគ័ អន់ ឡាកោ ទី សារ បឺគ អ៊ក អុះ (១១:១-១៥:៣៣)

ឡាបៀប ប៉្រគ័ ប៊ុន ហ្វាយ អន់ រ៉ាវ៉ាច់ ឡឹង សារ យច (១៦:១-៣៤)

ឡាបៀប អ្វៃ កោប មួត ប៉ាសុន ប‌៉្រ័ះ ទិឌូ (១៧:១-២៧:៣៤)។

ញន កា ប‌៉្រ័ះ ប៊កកាតយ័ ដាគ់ ត្រង់ កាខាក់ បះ អ៊ែ ប៉ិច ប៉្រគ័ អន់ ប៉ាសុន អ៊ែ ដាគ់ ត្រង់ កាខាក់ ឡាក់ កា អ៊ែ ដេល (ប៉រ់ ហៃ ១៩:២) ភឿ អន់ អន់ឌែ រ៉ះ ឡឹង សារ ប៉ិច ចៃ លូ អាញុ រ៉ីស ឡាក់ ឡាច់ ឡឹង អ៊ែ។ កាណុង ចាបាប់ មួត លេវី ចាបាប់ ឡាក់ សាំខាន់ ឡឹង ពូ ឃឺ នីអៀ៖ ត្រគ់ ប៉ិច ចៃ កា អុះ ម៉ី ឡីង គែង ឡាក់ កា ប៉ិច ចៃ កា ឡាកោ អន់ដីស ទៅ (ប៉រ់ ហៃ ១៩:១៨ លូ ម៉ាថាយ ២២:៣៩)។

១

ចាបាប់ ពុះ អ្លាត កាណាគ័ រ៉ាម៉ះ

១ ប‌៉្រ័ះ ប៊កកាតយ័ អើ វគ័ ម៉ូសេ ឡឹង កាណុង ចារ រ៉ាម៉ះ ប‌៉្រ័ះ លូ រ៉ះ កា អ៊ែ ផា ២ «ហគ់ អីស រ៉ះ កា សុនសាត អ៊ីស្រាអ៊ែល នីអៀ៖ ផា កាណុង កាំឡាំង អន់ដីស អា ផា ទី ពឿ ប៉ិច អ្យក់ កាណាគ័ ពុះ រ៉ាម៉ះ ប‌៉្រ័ះ កាណាគ័ អន់ដីស ត្រគ់ អន់ ណោះ អ្យក់ រ៉ក់ កាតាម ចៀម កាតាម ប៉ារ់ពេ កាតាម។

៣ «ផា អ៊ែ អ្យក់ រ៉ក់ ពុះ អ្លាត អន់ កា ប‌៉្រ័ះ អ៊ែ ត្រគ់ អ្យក់ រ៉ក់ ទោល ម៉ោញ ឡាក់ ដាគ់ អូ ទី ឡាកា ឡាកាច់ អេះ អោម ហះ ចំ អុះ អ៊ែ ត្រគ់ អ្យក់ កាណាគ័ អ៊ែ អន់ កា ប‌៉្រ័ះ ណោះ ឡាំ តាំបាង ហះ អំប៉ារ ចារ រ៉ាម៉ះ ប‌៉្រ័ះ ម៉ាគ់ ត្រគ់ ពុត ប‌៉្រ័ះ ប៊កកាតយ័ ។ ៤ តាំងឡា បក់ រ៉ាម៉ះ ត្រគ់ សាប៉ាគ់ ពឹង កល់ រ៉ក់ ឡាក់ ត្រគ់ ពុះ អ្លាត ណោះ ម៉ាគ់ ប‌៉្រ័ះ ប៊កកាតយ័ ចឹង អ្យក់ កាណាគ័ អ៊ែ រ៉ាម៉ះ ណោះ លូ ចឹង តង័ អ៊ែ អន់ រ៉ាវ៉ាច់ ឡឹង សារ យច។ ៥ អ៊ែ ត្រគ់ ប៉ាន់តោ័ រ៉ក់ ណោះ ហះ ម៉ាត់ ប‌៉្រ័ះ ប៊កកាតយ័  កេះណោះ មួត គន សោ អារ៉ុន ឡាក់ ក្រាគ់ រ៉ាម៉ះ ប‌៉្រ័ះ ត្រគ់ អ្យក់ ផាម រ៉ក់ ណោះ ស្រោច ជុំ អន់ហ្នឹង ឡាក់ អន់ ហះ អំប៉ារ ចារ រ៉ាម៉ះ ប‌៉្រ័ះ។ ៦ រ៉ក់ ណោះ អន់ឌែ ត្រគ់ សាទៀរ ឡាច់ អង់ការ លូ ឡះ រ៉ាឡៃ ប៉ាំងឡៃ កាតុៗ។ ៧ គន សោ អារ៉ុន ឡាក់ មួត ក្រាគ់ រ៉ាម៉ះ ប‌៉្រ័ះ អន់ឌែ ត្រគ់ អ្យក់ រ៉ាម៉េះ ចៃគ ពឹង អន់ហ្នឹង លូ អ្យក់ អុញ ប៉ាកូះ ៨ កេះណោះ អ្យក់ រ៉ាឡា អ្យក់ កល់ លូ ប៉ុង ចៃគ ពឹង អុញ ពឹង អន់ហ្នឹង ណោះ ដេល។ ៩ ហះកា វ៉ាច់ ពុង លូ ជុង រ៉ក់ ទិណោ័ះ ត្រគ់ រ៉ាវ លូ ទៀក កេះណោះ អន់ កា ក្រាគ់ រ៉ាម៉ះ ប‌៉្រ័ះ ពុះ ពឹង អន់ហ្នឹង ទិណោ័ះ ហង ឃឺ កាណាគ័ រ៉ាម៉ះ សាំរ៉ាប់ អន់ បោ ប៉ុង បោ រ៉ិញ ទឹល ប‌៉្រ័ះ ប៊កកាតយ័ »។*

…

១៦

ចាបាប់ រ៉ះ ឡឹង ប៊ុន ហ្វាយ អន់ រ៉ាវ៉ាច់ ឡឹង សារ យច

១ ប‌៉្រ័ះ ប៊កកាតយ័ កា កាប លូ វគ័ ម៉ូសេ ឡៃង ឡឹង គន អារ៉ុន ពៀរ ដូវ តោ័ ញន កា អន់ឌែ ម៉ុត ប៉ាគ់ ចារ ប‌៉្រ័ះ ប៊កកាតយ័ យច ខ។ ២ ប‌៉្រ័ះ ប៊កកាតយ័ រ៉ះ លូ វគ័ ម៉ូសេ ផា «ហគ់ រ៉ះ កា ម៉ី អីស អារ៉ុន ជែ អន់ ហង អ៊ែ ម៉ុត លើយៗ ពឹង កាណុង ដាគ់ កាខាក់  ឃឺ ពឹង កាណុង ពូ ប៉ិង លូ កាណាត់ ហះ ចារ កល់ ហ៊ីប សារ សាញ៉ា រែវ ពុត  អន់ទៀ អ្យូគ កា អ៊ែ តោ័ ខង អាញ់ ចឹង អ្វៃ កាណុង កាម៉ល់ អំប៉ាំង ហ៊ីប ណោះ។ ៣ ផា អារ៉ុន ម៉ុត ប៉ាគ់ កាណុង ដាគ់ កាខាក់ អ៊ែ ត្រគ់ ប៉្រគ័ នីអៀ៖ អ៊ែ ត្រគ់ អ្យក់ រ៉ក់ ទោល ផះ ប៉ាញ័ តាម័ ម៉ោញ កាតុ ភឿ ពុះ រ៉ាម៉ះ ប‌៉្រ័ះ សាំរ៉ាប់ អន់ រ៉ាវ៉ាច់ ឡឹង សារ យច លូ ចៀម ទោល ម៉ោញ កាតុ សាំរ៉ាប់ ពុះ អ្លាត អន់ កា ប‌៉្រ័ះ។ ៤ អ៊ែ ត្រគ់ ពៀត អាវ អ្លឹង ប៉្រគ័ លូ តាមៃ អ៊ែ ត្រគ់ កាស៊ប ខោ អ្លេះ ប៉្រគ័ លូ តាមៃ អ៊ែ ត្រគ់ ចៃគ ម៉ាអ៊ែវ ប៉្រគ័ លូ តាមៃ អ៊ែ ត្រគ់ អំប៉ន់ អញ់ស៊ែង ប៉្រគ័ លូ តាមៃ ដេល ឃឺ ត្រគ់ កាស៊ប ពៀត ខោ អាវ នែវ អា សាំរ៉ាប់ ម៉ុត រ៉ាម៉ះ ប‌៉្រ័ះ។ អន់ទ្រួល ចឹង កាស៊ប ពៀត ខោ អាវ ទិ អា អ៊ែ ត្រគ់ ហុំ ហិ។ ៥ អ៊ែ ត្រគ់ អ្យក់ ប៉ារ់ពេ ទោល ពៀរ កាតុ ឡឹង សុនសាត អ៊ីស្រាអ៊ែល សាំរ៉ាប់ រ៉ាម៉ះ ប‌៉្រ័ះ ភឿ អន់ ពូ រ៉ាវ៉ាច់ ឡឹង សារ យច លូ អ្យក់ ចៀម ទោល ម៉ោញ កាតុ សាំរ៉ាប់ ពុះ អ្លាត ដេល។

៦ «អារ៉ុន ត្រគ់ អ្យក់ រ៉ក់ ទោល ណោះ រ៉ាម៉ះ ប‌៉្រ័ះ ភឿ ហ្វាយ ឡាកោ អ៊ែ អន់ រ៉ាវ៉ាច់ ឡឹង សារ យច លូ ហ្វាយ ខាប់ខួ ហី ក្រាន អ៊ែ ដេល។ ៧ កេះណោះ អ៊ែ ត្រគ់ អ្យក់ ឡាំ ប៉ារ់ពេ ទោល ពៀរ កាតុ អន់ ហះ ម៉ាត់ ប‌៉្រ័ះ ប៊កកាតយ័ ត្រង់ ហះ អំប៉ារ ចារ រ៉ាម៉ះ ប‌៉្រ័ះ។ ៨ អ៊ែ ត្រគ់ រ៉ុប កាប៉ាច់ រ៉ើស អ្យក់ ប៉ារ់ពេ ទោល ពៀរ កាតុ ណោះ ម៉ោញ អន់ កា ប‌៉្រ័ះ ប៊កកាតយ័  ម៉ោញ ណាវ្គ អន់ កា អាសាស៊ែល *។ ៩ កេះ រ៉ុប កាប៉ាច់ កេះ អារ៉ុន ត្រគ់ អ្យក់ ប៉ារ់ពេ ឡាក់ សាំរ៉ាប់ កា ប‌៉្រ័ះ ប៊កកាតយ័ ណោះ ពុះ រ៉ាម៉ះ ភឿ អន់ ពូ រ៉ាវ៉ាច់ ឡឹង សារ យច។ ១០ ហះកា កាប៉ាច់ ប៉ារ់ពេ ឡាក់ ត្រគ់ អន់ កា អាសាស៊ែល ណោះ កា អ្យក់ ពឹះ អន់ ហះ ម៉ាត់ ប‌៉្រ័ះ ប៊កកាតយ័ ដេល ភឿ ហ្វាយ ប៉ាសុន អន់ រ៉ាវ៉ាច់ ឡឹង សារ យច កេះណោះ ប៉្រើ ពូ ឡាំ ឡើយ ប៉ាគ់ ស៊្រែ តីស អន់ កា អាសាស៊ែល។

១១ «អារ៉ុន ត្រគ់ អន់ រ៉ក់ ទោល ណោះ សាំរ៉ាប់ ហ្វាយ ឡាកោ អ៊ែ អន់ រ៉ាវ៉ាច់ ឡឹង សារ យច លូ ហ្វាយ ខាប់ខួ ហី ក្រាន អ៊ែ ដេល។ អ៊ែ ត្រគ់ ច្រាគ័ អង់កូ រ៉ក់ ទោល ណោះ សាំរ៉ាប់ ហ្វាយ ឡាកោ អ៊ែ អន់ រ៉ាវ៉ាច់ ឡឹង សារ យច។ ១២ អ៊ែ ត្រគ់ អ្យក់ ខាល់ សាំរ៉ាប់ ចៃគ ង៉ារ អុញ កេះណោះ អ្យក់ ង៉ារ អុញ ឡឹង អន់ហ្នឹង ឡាក់ អ្វៃ ហះ ម៉ាត់ ប‌៉្រ័ះ ប៊កកាតយ័ ចៃគ ប៉ាញ័ ខាល់ លូ អ្យក់ តាំងហ៊ុម ឡាក់ គ្លែ ហាច់ កេះ ពៀរ ចាប់ អ្យក់ ម៉ុត គែង កាណុង ចារ ពូ ប៉ិង លូ កាណាត់ ១៣ កេះណោះ ប៉ាច្រើយ ពឹង ង៉ារ អុញ ហះ ម៉ាត់ ប‌៉្រ័ះ ប៊កកាតយ័ ភឿ អន់ អ្យី តាំងហ៊ុម ណោះ ហុយ ហាវ កាន់ទឹង កល់ ហ៊ីប ឡាក់ ចារ ប‌៉្រ័ះ អ្វៃ អ្យូគ អ៊ែ ប៉ប័ ប‌៉្រ័ះ ប៉្រគ័ អន់ អ៊ែ តោ័ ឡូត។ ១៤ អ៊ែ ត្រគ់ អ្យក់ ផាម រ៉ក់ ទោល ណោះ កេះណោះ ឡុក រ៉ាំងអ្យា តី ពឹង ផាម រ៉ាន់ថាត់ អំប៉ាំង កល់ ហ៊ីប គែង ដារ់ ឡាច់។ អ៊ែ ត្រគ់ ឡុក រ៉ាំងអ្យា តី ពឹង ផាម រ៉ាន់ថាត់ អំប៉ាំង កល់ ហ៊ីប ណោះ ចំលួន តាំប៉ើះ ទង។

១៥ «អ៊ែ ត្រគ់ ច្រាគ័ អង់កូ ប៉ារ់ពេ ទោល ភឿ ហ្វាយ មួត ប៉ាសុន អន់ រ៉ាវ៉ាច់ ឡឹង សារ យច កេះណោះ អ្យក់ ម៉ុត ផាម ណោះ គែង កាណុង ចារ ពូ ប៉ិង លូ កាណាត់។ អ៊ែ ត្រគ់ រ៉ាន់ថាត់ ផាម ប៉ារ់ពេ ណោះ អំប៉ាំង កល់ ហ៊ីប លូ គែង ង៉ីរ កល់ ហ៊ីប ឡាក់ អ៊ែ រ៉ាន់ថាត់ ផាម រ៉ក់ ទោល ពែ ដេល។ ១៦ អ៊ែ ប៉្រគ័ នីណោ័ះ ភឿ តាគ់ អន់ដាគ់ ចារ ប‌៉្រ័ះ អ្វៃ អន់ ដាគ់ ភឿ អន់ រ៉ាវ៉ាច់ ឡឹង សារ បឺគ អ៊ក មួត សុនសាត អ៊ីស្រាអ៊ែល ទឹប សារ អូ ដាគ់ លូ សារ យច អន់ឌែ ទិណោ័ះ ឡាក់ ប៉្រគ័ អន់ ចារ ណោះ កើត អូ ដាគ់ ដេល។ អ៊ែ ត្រគ់ រ៉ាន់ថាត់ ផាម នែវ អា ពឹង ចារ រ៉ាម៉ះ ប‌៉្រ័ះ ទិណោ័ះ ឡាក់ អ្វៃ ហះ អន់តិគ័ អន់ឌែ ឡាក់ ប៉ាណូស ប៉្រគ័ យច។ ១៧ ឡឹង អ៊ែ ម៉ុត ពឹង កាណុង ដាគ់ កាខាក់ ភឿ ហ្វាយ ឡាកោ អ៊ែ ទៅ ទឹប ខាប់ខួ ហី ក្រាន អ៊ែ លូ ប៉ាសុន អ៊ីស្រាអ៊ែល ទិឌូ លើយ ទឹល អ៊ែ ឡាច់ ឡឹង ចារ ណោះ អូ អន់ ទី ពឿ ម៉ោញ ដូវ អ្វៃ កាណុង ចារ រ៉ាម៉ះ ប‌៉្រ័ះ ណោះ អុះ។ ១៨ កេះណោះ អ៊ែ ត្រគ់ ឡាច់ ឡាំ គែង ង៉ីរ អន់ហ្នឹង ឡាក់ អ្វៃ ហះ ម៉ាត់ ប‌៉្រ័ះ ប៊កកាតយ័ កេះណោះ តាគ់ អន់ដាគ់ អន់ហ្នឹង អន់ ដាគ់។ អ៊ែ ត្រគ់ អ្យក់ ផាម រ៉ក់ ទោល លូ ផាម ប៉ារ់ពេ ទោល ឡាប ពឹង អង់គែ អន់ហ្នឹង ទិ ប៉្វាន់ ណោះ ហង។ ១៩ អ៊ែ ត្រគ់ ឡុក រ៉ាំងអ្យា តី ពឹង ផាម កេះណោះ រ៉ាន់ថាត់ ផាម ពឹង អន់ហ្នឹង តាំប៉ើះ ទង។ ប៉្រគ័ នីណោ័ះ ភឿ តាគ់ អន់ដាគ់ អន់ហ្នឹង អន់ រ៉ាវ៉ាច់ ឡឹង សារ បឺគ អ៊ក មួត ប៉ាសុន អ៊ីស្រាអ៊ែល។

២០ «ប៉ាគ់ អ៊ែ តាគ់ អន់ដាគ់ ចារ ប‌៉្រ័ះ អ្វៃ លូ ចារ រ៉ាម៉ះ ប‌៉្រ័ះ លូ អន់ហ្នឹង កេះៗ អារ៉ុន ត្រគ់ អ្យក់ ប៉ារ់ពេ ទោល ទឹប រ៉ីស ណោះ ពែ។ ២១ តី អ៊ែ ទិ ពៀរ ត្រគ់ សាប៉ាគ់ ពឹង កល់ ប៉ារ់ពេ ឡាក់ អ្វៃ រ៉ីស ណោះ លូ ឡាប់ ញម សារ យច ទឹប សារ បឺគ អ៊ក លូ សារ អូ ដាគ់ មួត សុនសាត អ៊ីស្រាអ៊ែល ទិណោ័ះ អន់ អ្វៃ ទិ ពឹង កល់ ប៉ារ់ពេ ណោះ កេះណោះ ប៉្រើ កាម៉ាក័ ម៉ោញ ដូវ ឡាក់ អ៊ែ រ៉ើស កេះៗ អន់ ទ្រុះ ប៉ារ់ពេ ណោះ ឡាំ ប៉ាគ់ ស៊្រែ តីស។ ២២ ប៉ារ់ពេ ណោះ ចឹង ប៉ាទុក ទិ សារ យច មួត សុនសាត អ៊ីស្រាអ៊ែល ពឹង ឡាកោ អ៊ែ អ្យក់ ឡាំ ប៉ាគ់ ចារ ឡាង៉ាន់ កេះណោះ អន់ អ៊ែ ឡើយ អ្លាត ពឹង ស៊្រែ តីស។

២៣ «កេះណោះ អារ៉ុន ត្រគ់ ម៉ុត កាណុង ចារ រ៉ាម៉ះ ប‌៉្រ័ះ ណាវ្គ។ ខោ អាវ ពូ ប៉្រគ័ លូ តាមៃ ឡាក់ អ៊ែ កាស៊ប ពៀត សាំរ៉ាប់ ម៉ុត រ៉ាម៉ះ ប‌៉្រ័ះ ណោះ ត្រគ់ រ៉ីស អន់ កាណុង ចារ រ៉ាម៉ះ ប‌៉្រ័ះ ណោះ ហង។ ២៤ អ៊ែ ត្រគ់ ហុំ កាណុង ចារ រ៉ាម៉ះ ប‌៉្រ័ះ ណោះ ហង កេះណោះ កាស៊ប ពៀត ខោ អាវ អ៊ែ ទៅ ឡាក់ ឃើយ កាស៊ប ពៀត រ៉ប់ ដារ់ ពែ ណាវ្គ។ កេះណោះ ឡាច់ ប៉ាគ់ ឡីង អ្យក់ កាណាគ័ ម៉ះ អ៊ែ លូ កាណាគ័ ម៉ះ មួត ប៉ាសុន ពុះ អ្លាត អន់ កា ប‌៉្រ័ះ ភឿ ហ្វាយ ឡាកោ អ៊ែ លូ ឡាកោ មួត ប៉ាសុន អន់ រ៉ាវ៉ាច់ ឡឹង សារ យច។ ២៥ កាប៉ាច់ ប៉ុង ប៉ារ់ពេ លូ រ៉ក់ អ៊ែ រ៉ាម៉ះ ប‌៉្រ័ះ ពែ ត្រគ់ ពុះ ពឹង អន់ហ្នឹង ដេល។ ២៦ កាម៉ាក័ បក់ ទ្រុះ ប៉ារ់ពេ ឡាំ ប៉ាគ់ ស៊្រែ តីស ណោះ អ៊ែ ត្រគ់ ប៉ីស ខោ អាវ លូ ហុំ អន់ ដាគ់ និះទៅ ដេល កេះណោះ អ៊ែ ចឹង ទី ម៉ុត កាណុង ចារ រ៉ាណើះ ណាវ្គ។ ២៧ កាប៉ាច់ រ៉ក់ ទោល លូ ប៉ារ់ពេ ទោល ផាម អ៊ែ អ្យក់ ម៉ុត គែង កាណុង ចារ ប‌៉្រ័ះ អ្វៃ ពែ សាំរ៉ាប់ ហ្វាយ ឡាកោ អន់ រ៉ាវ៉ាច់ ឡឹង សារ យច ណោះ ហះកា ឡាកោ អ៊ែ ត្រគ់ អ្យក់ អ្លាត គែង ឡីង ចារ រ៉ាណើះ។ កាប៉ាច់ អង់ការ លូ ប៉ាំងឡៃ លូ វ៉ាច់ ពុង ត្រគ់ អ្យក់ ឡាច់ គែង ឡីង ចារ រ៉ាណើះ ដេល កេះណោះ ពុះ ទិណោ័ះ ពឹង អុញ។ ២៨ ប៉ាណូស បក់ ពុះ ណោះ អ៊ែ ត្រគ់ ប៉ីស ខោ អាវ លូ ហុំ អន់ ដាគ់ និះទៅ ដេល កេះណោះ អ៊ែ ចឹង ទី ម៉ុត កាណុង ចារ រ៉ាណើះ ណាវ្គ។

២៩ «អា ហង ចាបាប់ ឡាក់ អន់ដីស ត្រគ់ ប៉្រគ័ ពួយ លើយ អូ អន់ តូរ័ អុះ។ សារ ទិ អា ត្រគ់ ប៉្រគ័ ពឹង ដារ់ ទី ១០ ខៃ ៧ ពឹង ដារ់ ណោះ អន់ដីស ត្រគ់ កំ អូ សា សាណា ញ៉ា លូ អូ ប៉្រគ័ ង៉ារ ញ៉ា អុះ យ‌៉័ះ អន់ដីស ឡាក់ តាំងឡា ស្រុក យ‌៉័ះ មួត អំហ៊្មយ ឡឹង ប៉ាថេត អន់ទៀគ ឡាក់ អ្វៃ អន់ឌូ លូ អន់ដីស កាតាម ៣០ ខង ដារ់ ណោះ ពូ រ៉ាម៉ះ ប‌៉្រ័ះ ហ្វាយ អន់ដីស ឡឹង សារ យច ភឿ អន់ អន់ដីស ដាគ់ រ៉ាវ៉ាច់ ឡឹង សារ បឺគ អ៊ក ផះ ណោះ អន់ដីស ចឹង ដាគ់ អូ ទី សារ យច ហះ ម៉ាត់ ប‌៉្រ័ះ ប៊កកាតយ័ ។ ៣១ ដារ់ ណោះ ឃឺ ដារ់ រ៉ាឡូវ ឡាក់ ដារ់ អន់ដីស ត្រគ់ រ៉ាឡូវ លូ កំ អូ សា សាណា ញ៉ា។ អា ហង ចាបាប់ ឡាក់ អន់ដីស ត្រគ់ ប៉្រគ័ ពួយ លើយ អូ អន់ តូរ័ អុះ។ ៣២ ប៉ាណូស បក់ ពូ ចឹង រ៉ើស ជ្រោ សាងី អន់ ប៉្រគ័ ក្រាគ់ រ៉ាម៉ះ ប‌៉្រ័ះ ប៉ាតាង ពឹ អ៊ែ ក្រាគ់ រ៉ាម៉ះ ប‌៉្រ័ះ ណោះ ត្រគ់ ហ្វាយ ពូ អន់ រ៉ាវ៉ាច់ ឡឹង សារ យច លូ កាស៊ប ពៀត ខោ អាវ ប៉្រគ័ លូ តាមៃ ឃឺ កាស៊ប ពៀត សាំរ៉ាប់ ប៉្រគ័ ង៉ារ រ៉ាម៉ះ ប‌៉្រ័ះ។ ៣៣ អ៊ែ ត្រគ់ រ៉ាម៉ះ ប‌៉្រ័ះ ភឿ តាគ់ អន់ដាគ់ ចារ ប‌៉្រ័ះ អ្វៃ លូ ចារ រ៉ាម៉ះ ប‌៉្រ័ះ ទិណោ័ះ ទឹប អន់ហ្នឹង អន់ ដាគ់ លូ ហ្វាយ មួត ក្រាគ់ រ៉ាម៉ះ ប‌៉្រ័ះ លូ មួត ប៉ាសុន ទិឌូ អន់ រ៉ាវ៉ាច់ ឡឹង សារ យច។ ៣៤ ចាបាប់ អា ហង សាំរ៉ាប់ កា អន់ដីស ត្រគ់ ប៉្រគ័ ពួយ លើយ ម៉ោញ សាណាំ ម៉ោញ ទង អូ អន់ តូរ័ អុះ ភឿ អន់ សុនសាត អ៊ីស្រាអ៊ែល រ៉ាវ៉ាច់ ឡឹង សារ យច ទិណោ័ះ»។

វគ័ ម៉ូសេ កា ប៉្រគ័ ពួយ ប៉ានឹរ ប‌៉្រ័ះ ប៊កកាតយ័ អន់តគ់ រ៉ះ កា អ៊ែ ណោះ ហង។

…

១៩

ចាបាប់ ប៉្រគ័ ពួយ ប‌៉្រ័ះ ឡាក់ ដាគ់ ត្រង់

១ ប‌៉្រ័ះ ប៊កកាតយ័ រ៉ះ កា វគ័ ម៉ូសេ ផា ២ «ហគ់ រ៉ះ កា មួត ប៉ាសុន អ៊ីស្រាអ៊ែល ទិឌូ នីអៀ៖ ហគ់ អន់ដីស ប៉ិនពែង ពុត ពៀក អន់ ដាគ់ ត្រង់ ខង អាញ់ ឡាក់ ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស អាញ់ ដាគ់ ត្រង់។ ៣ អន់ដីស ទិឌូ ត្រគ់ អ្យិល កូត័ កា មើគ ពឹ អន់ដីស ទៅ លូ ត្រគ់ រ៉ាឡូវ ពួយ ដារ់ អាញ់ ប៉្រើ អន់ដីស រ៉ាឡូវ ដេល។ អាញ់ ឡាក់ ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស។

៤ «អន់ដីស ជែ សឿ ប‌៉្រ័ះ អន់ទៀគ លូ ជែ ប៉្រគ័ ហ៊ូប ប‌៉្រ័ះ សាំរ៉ាប់ កា អន់ដីស ដេល។ អាញ់ អា ឡាក់ ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស។

៥ «ដារ់ ចំ អន់ដីស ពុះ កាណាគ័ រ៉ាម៉ះ អាញ់ សាំរ៉ាប់ សា អន់ឌូ លូ គួប សោប ត្រគ់ រ៉ាម៉ះ នែវ ឡាបៀប អាញ់ ប៉ាញ័ ពុត។ ៦ ត្រគ់ សា រ៉ាឡា អ្យាំ រ៉ាម៉ះ អាញ់ ណោះ ពឹង ដារ់ រ៉ាម៉ះ លូ ដារ់ តាយ៉ាង័ ផា អ្វៃ សល់ ទឹល ដារ់ តាយ៉ាង័ តោ ត្រគ់ ពុះ អ្លាត ទិ ពឹង អុញ។ ៧ ផា សា រ៉ាឡា អ្យាំ ណោះ ទឹល ដារ់ តាយ៉ាង័ តោ អូ ដាគ់ អុះ លូ អាញ់ អូ ប៉ាញ័ ពុត កា កាណាគ័ រ៉ាម៉ះ ណោះ ចឹង កើត អូ ទី ខា ឡគ។ ៨ ពឿ សា រ៉ាឡា អ្យាំ ណោះ ទឹល ដារ់ តាយ៉ាង័ តោ ប៉ាណូស ណោះ ចឹង ត្រគ់ ថូត ខង អ៊ែ បឺង៉ាយ កាណាគ័ អ៊ែ រ៉ាម៉ះ អាញ់។ ប៉ាណូស បក់ ប៉្រគ័ នីណោ័ះ ត្រគ់ តាំងហ្យិត ឡាច់ ឡឹង សុនសាត អ៊ែ ទៅ។

៩ «ផា ដារ់ ចំ អន់ដីស ច្រូត័ ពៀ ពឹង ម៉ីរ ជែ ច្រូត័ ទឹល អន់ទ្រឹល លូ ជែ ទូញ ប៉ាយ៉ក័ ពៀ ឡាក់ ឡិ ហ្រុង ណោះ ដេល ១០ លូ ជែ អ្លេះ ប៉្លៃ អង់កាច ឡាក់ អ្វៃ សល់ ពឹង ម៉ីរ អន់ដីស ណោះ លូ ជែ ទូញ ប៉្លៃ អង់កាច ឡាក់ ហ្រុង ពឹង តេះ ណោះ ដេល ឃឺ អ្លាត អន់ កា មួត ថុក ញ៉ាក លូ អំហ៊្មយ ទូញ សា អន់ឌែ ឡគ។ អាញ់ ឡាក់ ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស។

១១ «អន់ដីស ជែ អន់តុង ជែ ប៉ាលុ ជែ ប៉ាង៉ល់ អ្យក់ រ៉ាស អំប៉ាស ម៉ះ ពូ លូ ជែ កាប ព្លូង កា គួប សោប ១២ លូ ជែ ម៉ត់ ប៉ាឡម័ អើ សិច អាញ់ ផា ប៉្រគ័ នីណោ័ះ អន់ដីស បឺង៉ាយ អាញ់ ឡាក់ ប‌៉្រ័ះ អន់ដីស ហង។ អាញ់ ឡាក់ ប‌៉្រ័ះ ប៊កកាតយ័ ។

១៣ «ជែ ជិះ ចគ័ អុះ ម៉ី ឡីង គែង ជែ អន់តុង រ៉ាត រ៉ាស អំប៉ាស ពូ។ ផា អន់ដីស ច្វាល់ ពូ ប៉្រគ័ គូលី ត្រគ់ អន់ លៀន ឡូត ជែ ផា "កូម័ អន់ ដារ់ តាយ៉ាង័"។ ១៤ ជែ ត័ះ កាប បឺគ កា ប៉ាណូស ក្លឹក លូ ជែ អ្យក់ កាណាគ័ ញ៉ា អន់ ហះ ង៉ីរ ប៉ាណូស ម៉ាម៉ាំង ម៉ាត់ ប៉្រគ័ អន់ កា អ៊ែ សាលឹម ប៉ក់។ ត្រគ់ អ្យិល កូត័ អ្យូគ កា អាញ់ ឡាក់ ប‌៉្រ័ះ អន់ដីស។ អាញ់ ឡាក់ ប‌៉្រ័ះ ប៊កកាតយ័ ។

១៥ «ផះ តាត់ស៊ិន សារ អន់ដីស ជែ កាប សារ អូ ត្រង់ លូ ជែ រ៉ើស ម៉ាត់ ប៉ាណូស ថិ លើ ប៉ាណូស តីស។ ហះកា ត្រគ់ តាត់ស៊ិន សារ កា អុះ ម៉ី ឡីង គែង អន់ ដាគ់ ត្រង់។ ១៦ ជែ ចាចាក កាប ពោ គួប សោប កាណុង មួត ប៉ាសុន អន់ដីស លូ ជែ ច្រោម ពូ អន់ទៀគ ប៉្រគ័ អន់ ពូ ទី ថូត ត្រគ់ តោ័។ អាញ់ ឡាក់ ប‌៉្រ័ះ ប៊កកាតយ័ ។

១៧ «ជែ ទី ពុត អូ ណីស កា អុះ ម៉ី អន់ដីស ទៅ ហះកា ត្រគ់ អន់តគ់ ប៉ាតោ កា កាំឡាំង អន់ដីស ប៉្រគ័ នីណោ័ះ អន់ដីស ចឹង អូ រែវ ពុត អន់ឌូ លូ ពូ បក់ ប៉្រគ័ សារ យច។ ១៨ ជែ តូ ពូ លូ ជែ កាគឹម កា សុនសាត អន់ដីស ទៅ ដេល។ ត្រគ់ ប៉ិច ចៃ កា អុះ ម៉ី ឡីង គែង ឡាក់ កា ប៉ិច ចៃ កា ឡាកោ អន់ដីស ទៅ។ អាញ់ ឡាក់ ប‌៉្រ័ះ ប៊កកាតយ័ »។

…

២៣

ចាបាប់ ដារ់ ប៊ុន អន់ទៀគៗ

១ ប‌៉្រ័ះ ប៊កកាតយ័ រ៉ះ កា វគ័ ម៉ូសេ ផា ២ «ហគ់ រ៉ះ កា ប៉ាសុន អ៊ីស្រាអ៊ែល នីអៀ៖ អាញ់ កាំឡត់ ដារ់ អន់ទៀគៗ ឡាក់ អីស ត្រគ់ រ៉ះ ប៉្រើ ប៉ាសុន ប៉ាតុំ គួប សោប ភឿ ប៉ានេ សាំប‌៉័ះ អាញ់ ឃឺ នីអៀ៖

៣ «អន់ដីស ត្រគ់ ប៉្រគ័ ង៉ារ ដឹង ត្រោ ដារ់ ហះកា ប៉ាគ់ ទឹល ដារ់ ទី តាំប៉ើះ ឃឺ ដារ់ រ៉ាឡូវ សាំរ៉ាប់ អន់ដីស ប៉ាតុំ គួប សោប ប៉ានេ សាំប‌៉័ះ ប‌៉្រ័ះ ប៊កកាតយ័  អូ អន់ អន់ដីស ប៉្រគ័ ង៉ារ ញ៉ា អុះ គ្រឹប ចារ អន់ដីស អ្វៃ ហះ ចំ កាតាម ខង ដារ់ រ៉ាឡូវ ណោះ សាំរ៉ាប់ ប‌៉្រ័ះ ប៊កកាតយ័។

៤ «ដារ់ សាំខាន់ៗ ម៉ះ ប‌៉្រ័ះ ប៊កកាតយ័ ឡាក់ អន់ដីស ត្រគ់ កាំឡត់ ប៉ាតុំ គួប សោប ប៉ានេ សាំប‌៉័ះ អ៊ែ ឃឺ នីអៀ៖

៥ «ពឹង ដារ់ ទី ១៤ ខៃ ១ ឡឹង ដារ់ ម៉ុត ទឹល កាំលឺ ណោះ ឃឺ ប៊ុន ទ្រួង ម៉ះ ប‌៉្រ័ះ ប៊កកាតយ័ ។ ៦ ប៉ាគ់ ទឹល ដារ់ ទី ១៥ កាណុង ខៃ ណោះ ទៅ ឃឺ ប៊ុន ណុំ ប៉ាំង ឡាតាំង សាំរ៉ាប់ ប៉ានេ ប‌៉្រ័ះ ប៊កកាតយ័ ។ អន់ដីស ត្រគ់ សា ណុំ ប៉ាំង អូ ចៃគ ពុះ ណោះ ចំលួន តាំប៉ើះ ដារ់។ ៧ ពឹង ដារ់ ទី ម៉ោញ អន់ដីស ត្រគ់ ប៉ាតុំ គួប សោប ប៉ានេ សាំប‌៉័ះ ប‌៉្រ័ះ ប៊កកាតយ័ អន់ដីស អូ ត្រគ់ ប៉្រគ័ ង៉ារ ញ៉ា អុះ ពឹង ដារ់ ណោះ។ ៨ អន់ដីស ត្រគ់ អ្យក់ កាណាគ័ ពុះ រ៉ាម៉ះ ប‌៉្រ័ះ ប៊កកាតយ័ ចំលួន តាំប៉ើះ ដារ់។ ប៉ាគ់ ទឹល ដារ់ ទី តាំប៉ើះ អន់ដីស ត្រគ់ ប៉ាតុំ គួប សោប ប៉ានេ សាំប‌៉័ះ ប‌៉្រ័ះ ប៊កកាតយ័ ឃឺ អូ ត្រគ់ ប៉្រគ័ ង៉ារ ញ៉ា អុះ ពឹង ដារ់ ណោះ»។

៩ ប‌៉្រ័ះ ប៊កកាតយ័ រ៉ះ កា វគ័ ម៉ូសេ ផា ១០ «ហគ់ រ៉ះ កា ប៉ាសុន អ៊ីស្រាអ៊ែល នីអៀ៖ ប៉ាគ់ អន់ដីស ម៉ុត ពឹង ប៉ាថេត ឡាក់ អាញ់ មប អន់ កា អន់ដីស ទៀ រ៉ប់ សាណាំ ប៉ាគ់ អន់ដីស ច្រូត័ ពៀ អន់ដីស ត្រគ់ អ្យក់ ចាណគ់ ពៀ ឡាក់ ច្រូត័ អន់ទ្រួល ឡឹង ពូ ពឹះ ជឹន កា ក្រាគ់ រ៉ាម៉ះ ប‌៉្រ័ះ ។ ១១ ឡៃង ឡឹង ដារ់ រ៉ាឡូវ មួត ក្រាគ់ រ៉ាម៉ះ ប‌៉្រ័ះ ត្រគ់ លឺក ចាណគ់ ពៀ ណោះ មប កា ប‌៉្រ័ះ ប៊កកាតយ័ ភឿ អន់ អន់ដីស ត្រគ់ ពុត អ៊ែ។ ១២ ដារ់ អន់ដីស លឺក ចាណគ់ ពៀ មប កា ប‌៉្រ័ះ អន់ដីស ត្រគ់ អ្យក់ គន ចៀម ទោល ម៉ោញ កាតុ អាញុ ម៉ោញ សាណាំ ឡាក់ អូ ទី ឡាកា ឡាកាច់ អេះ អោម ហះ ចំ អុះ ពុះ អ្លាត សាំរ៉ាប់ រ៉ាម៉ះ ប‌៉្រ័ះ ប៊កកាតយ័ ។ ១៣ កេះណោះ អ្យក់ តាប៉ុង ពៀរ កាឡូ ឡាយ អន់ឌូ លូ សាងី ពុះ អន់ឌូ លូ គន ចៀម សាំរ៉ាប់ រ៉ាម៉ះ ប‌៉្រ័ះ ប៊កកាតយ័ ណោះ ដេល ឡាក់ កាណាគ័ ពុះ បោ ប៉ុង បោ រ៉ិញ ត្រគ់ ពុត ប‌៉្រ័ះ ប៊កកាតយ័។ ត្រគ់ អ្យក់ តាពែ ប៉្លៃ អង់កាច ម៉ោញ លិត សាំរ៉ាប់ ស្រោច អន់ហ្នឹង ដេល។ ១៤ អន់ដីស ជែ សា ណុំ ញ៉ា ឡាក់ ប៉្រគ័ លូ ពៀ ណាវ ផា អន់ដីស បើ អ្យក់ រ៉ាម៉ះ ប‌៉្រ័ះ ប៊កកាតយ័ អន់ទ្រួល ហិ។ អា ហង ឃឺ ចាបាប់ ឡាក់ អន់ដីស ត្រគ់ ប៉្រគ័ ពួយ លើយ អូ តូរ័ អុះ អន់ គ្រឹប រ៉ាំងហាវ លូ គ្រឹប ចារ អន់ដីស អ្វៃ។

១៥-១៦ «ឡៃង ឡឹង ដារ់ រ៉ាឡូវ ណោះ ឃឺ អ្យក់ ឡឹង ដារ់ អន់ដីស លឺក ចាណគ់ ពៀ មប កា ប‌៉្រ័ះ ប៊កកាតយ័ អន់ដីស ត្រគ់ យ៉ាប ដារ់ អន់ ទី ៥០ ដារ់ សាម៉ើ លូ តាំប៉ើះ អាទិត។ ប៉ាគ់ ទឹល ដារ់ អន់តីគ ឡឹង ដារ់ រ៉ាឡូវ ពឹង អាទិត ទី តាំប៉ើះ ណោះ ដារ់ ណោះ អន់ដីស ត្រគ់ អ្យក់ ពៀ ណាវ ពឹះ ទៀន អន់ កា ប‌៉្រ័ះ ប៊កកាតយ័ ។ ១៧ អន់ដីស ត្រគ់ អ្យក់ ណុំ ប៉ាំង ឡឹង ហី អន់ដីស ពៀរ កាតុ ឡាក់ ប៉្រគ័ លូ តាប៉ុង ពៀរ កាឡូ ពឹះ លឺក មប កា ប‌៉្រ័ះ ប៊កកាតយ័។ ណុំ ប៉ាំង ឡាក់ ប៉្រគ័ អន់ទ្រួល ឡឹង ពូ ណោះ ត្រគ់ ចៃគ ពុះ សាំរ៉ាប់ អន់ កា ប‌៉្រ័ះ ប៊កកាតយ័ ។ ១៨ អន់ដីស ត្រគ់ អ្យក់ គន ចៀម តាំប៉ើះ កាតុ អាញុ ម៉ោញ សាណាំ ឡាក់ អូ ទី ឡាកា ឡាកាច់ អេះ អោម ហះ ចំ អុះ លូ រ៉ក់ ប៉ាញ័ តាម័ ម៉ោញ កាតុ លូ ចៀម ទោល ពៀរ កាតុ អន់ឌូ លូ ណុំ ប៉ាំង ណោះ ពឹះ រ៉ាម៉ះ ប‌៉្រ័ះ ប៊កកាតយ័  ឃឺ កាណាគ័ ពុះ អ្លាត ទិ ទឹប អ្យក់ តាប៉ុង លូ អ្យក់ តាពែ ប៉្លៃ អង់កាច សាំរ៉ាប់ ស្រោច អន់ហ្នឹង ដេល។ កាណាគ័ ពុះ រ៉ាម៉ះ ប‌៉្រ័ះ ទិណោ័ះ សាំរ៉ាប់ បោ ប៉ុង បោ រ៉ិញ ត្រគ់ ពុត ប‌៉្រ័ះ ប៊កកាតយ័ ។ ១៩ អន់ដីស ត្រគ់ អ្យក់ គន ប៉ារ់ពេ ទោល ម៉ោញ សាំរ៉ាប់ ពុះ រ៉ាម៉ះ ប‌៉្រ័ះ ភឿ អន់ អន់ដីស រ៉ាវ៉ាច់ ឡឹង សារ យច។ កេះណោះ អ្យក់ គន ចៀម ទោល ពៀរ កាតុ អាញុ ម៉ោញ សាណាំ ពុះ រ៉ាម៉ះ ប‌៉្រ័ះ សាំរ៉ាប់ សា អន់ឌូ លូ គួប សោប ដេល។ ២០ ក្រាគ់ រ៉ាម៉ះ ប‌៉្រ័ះ ត្រគ់ លឺក គន ចៀម ពៀរ កាតុ ណោះ អន់ឌូ លូ ណុំ ប៉ាំង ឡាក់ ប៉្រគ័ អន់ទ្រួល ឡឹង ពូ ឃឺ កាណាគ័ លឺក រ៉ាម៉ះ ប‌៉្រ័ះ ប៊កកាតយ័ ។ កាណាគ័ រ៉ាម៉ះ ទិណោ័ះ ឃឺ សាំរ៉ាប់ ប‌៉្រ័ះ ប៊កកាតយ័  កេះណោះ មួត ក្រាគ់ រ៉ាម៉ះ ប‌៉្រ័ះ ចឹង ទី សា។ ២១ ដារ់ ណោះ អន់ដីស ត្រគ់ ប៉ាតុំ គួប សោប ប៉ានេ សាំប‌៉័ះ ប‌៉្រ័ះ ប៊កកាតយ័ អន់ដីស អូ ត្រគ់ ប៉្រគ័ ង៉ារ ញ៉ា អុះ។ អា ហង ឃឺ ចាបាប់ ឡាក់ អន់ដីស ត្រគ់ ប៉្រគ័ ពួយ លើយ អូ តូរ័ អុះ អន់ គ្រឹប រ៉ាំងហាវ លូ គ្រឹប ចារ អន់ដីស អ្វៃ។

២២ «ផា ដារ់ ចំ អន់ដីស ច្រូត័ ពៀ ពឹង ម៉ីរ ជែ ច្រូត័ ទឹល អន់ទ្រឹល លូ ជែ ទូញ ប៉ាយ៉ក័ ពៀ ហ្រុង ឡិ ពឹង ម៉ីរ ណោះ។ ត្រគ់ អ្លាត អន់ កា មួត ថុក ញ៉ាក លូ មួត អំហ៊្មយ ឡឹង ប៉ាថេត អន់ទៀគ ទូញ អន់ឌែ ឡគ។

«អាញ់ ឃឺ ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស»។

២៣ ប‌៉្រ័ះ ប៊កកាតយ័ រ៉ះ កា វគ័ ម៉ូសេ ផា ២៤ «ហគ់ រ៉ះ កា ប៉ាសុន អ៊ីស្រាអ៊ែល នីអៀ៖ ពឹង ដារ់ ទី ១ ខៃ ៧ ឃឺ ដារ់ រ៉ាឡូវ អន់ដីស ត្រគ់ ប៉្រគ័ ប៊ុន កាចាំង លូ ខ្លោម សាណៃង លូ ប៉ាតុំ គួប សោប ប៉ានេ សាំប‌៉័ះ ប‌៉្រ័ះ ប៊កកាតយ័។ ២៥ អន់ដីស អូ ត្រគ់ ប៉្រគ័ ង៉ារ ញ៉ា អុះ ឃឺ ត្រគ់ ពុះ កាណាគ័ រ៉ាម៉ះ ប‌៉្រ័ះ ប៊កកាតយ័ »។

២៦ ប‌៉្រ័ះ ប៊កកាតយ័ រ៉ះ កា វគ័ ម៉ូសេ ផា ២៧ «ពឹង ដារ់ ទី ១០ ខៃ ៧ ឃឺ ដារ់ ប៊ុន ហ្វាយ អន់ រ៉ាវ៉ាច់ ឡឹង សារ យច អន់ដីស ត្រគ់ ប៉ាតុំ គួប សោប ប៉ានេ សាំប‌៉័ះ ប‌៉្រ័ះ ប៊កកាតយ័។ ត្រគ់ កំ អូ សា សាណា ញ៉ា លូ អ្យក់ កាណាគ័ ពុះ រ៉ាម៉ះ ប‌៉្រ័ះ ប៊កកាតយ័ ។ ២៨ ពឹង ដារ់ ណោះ អន់ដីស អូ ត្រគ់ ប៉្រគ័ ង៉ារ ញ៉ា អុះ ខង ដារ់ ណោះ សាំរ៉ាប់ ហ្វាយ ឡាកោ អន់ រ៉ាវ៉ាច់ ឡឹង សារ យច ហះ ម៉ាត់ ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស។ ២៩ ពឹង ដារ់ ណោះ បក់ ពឿ សា សាណា អូ ចៃ កំ ឡាក់ កា ពូ ត្រគ់ តាំងហ្យិត ឡាច់ ឡឹង កាំឡាំង សុនសាត អ៊ែ ទៅ។ ៣០ បក់ ចំ ប៉្រគ័ ង៉ារ ពឹង ដារ់ ណោះ អាញ់ ចឹង ប៉ាន់តោ័ អ្លាត អ៊ែ ឡឹង កាំឡាំង សុនសាត អ៊ែ ណោះ។ ៣១ អន់ដីស អូ ត្រគ់ ប៉្រគ័ ង៉ារ ញ៉ា អុះ អា ហង ឃឺ ចាបាប់ ឡាក់ អន់ដីស ត្រគ់ ប៉្រគ័ ពួយ លើយ គ្រឹប រ៉ាំងហាវ លូ គ្រឹប ចារ អន់ដីស អ្វៃ។ ៣២ ដារ់ ទី ១០ ណោះ ឃឺ ដារ់ អន់ដីស ត្រគ់ រ៉ាឡូវ លូ កំ អូ សា សាណា ញ៉ា ដេល។ ហះកា អន់ដីស ត្រគ់ រ៉ាឡូវ អ្យក់ ឡឹង កាង៉ាច ដារ់ ទី ៩ លើយ ទឹល កាង៉ាច ដារ់ ទី ១០»។

៣៣ ប‌៉្រ័ះ ប៊កកាតយ័ រ៉ះ កា វគ័ ម៉ូសេ ផា ៣៤ «ហគ់ រ៉ះ កា ប៉ាសុន អ៊ីស្រាអ៊ែល នីអៀ៖ ពឹង ដារ់ ទី ១៥ កាណុង ខៃ ៧ ឃឺ ដារ់ ប៊ុន រ៉ាណើះ សាំរ៉ាប់ ប៉ានេ សាំប‌៉័ះ ប‌៉្រ័ះ ប៊កកាតយ័ ចំលួន តាំប៉ើះ ដារ់។ ៣៥ ពឹង ដារ់ ទី ម៉ោញ អន់ដីស ត្រគ់ ប៉ាតុំ គួប សោប ប៉ានេ សាំប‌៉័ះ ប‌៉្រ័ះ ប៊កកាតយ័។ អន់ដីស អូ ត្រគ់ ប៉្រគ័ ង៉ារ ញ៉ា អុះ។ ៣៦ អន់ដីស ត្រគ់ ពុះ កាណាគ័ រ៉ាម៉ះ ប‌៉្រ័ះ ប៊កកាតយ័ ចំលួន តាំប៉ើះ ដារ់។ ពឹង ដារ់ ទី តាំងហាម ត្រគ់ ប៉ាតុំ គួប សោប ប៉ានេ សាំប‌៉័ះ ប‌៉្រ័ះ ប៊កកាតយ័ លូ ពុះ កាណាគ័ រ៉ាម៉ះ អ៊ែ។ ដារ់ ណោះ ឃឺ ដារ់ តាគ់ អង់កេះ ប៊ុន អន់ដីស អូ ត្រគ់ ប៉្រគ័ ង៉ារ ញ៉ា អុះ។

៣៧ «អា ឡាក់ ដារ់ សាំខាន់ៗ ម៉ះ ប‌៉្រ័ះ ប៊កកាតយ័ ឡាក់ ដារ់ អន់ដីស ត្រគ់ ប៉ាតុំ គួប សោប ប៉ានេ សាំប‌៉័ះ អ៊ែ ភឿ ពុះ កាណាគ័ រ៉ាម៉ះ ប‌៉្រ័ះ ប៊កកាតយ័  ឃឺ ពុះ អ្លាត កាណាគ័ ទិ មប តាប៉ុង លូ កាណាគ័ រ៉ាម៉ះ ប‌៉្រ័ះ ភឿ សា អន់ឌូ លូ គួប សោប លូ អ្យក់ តាពែ ស្រោច អន់ហ្នឹង។ ត្រគ់ អន់ កាណាគ័ ម៉ោញៗ ណោះ តាម ដារ់ កាំឡត់។ ៣៨ ប៊ុន ទិ អា ឃឺ ត្រគ់ ប៉្រគ័ តាង ឡឹង ដារ់ ប‌៉្រ័ះ ប៊កកាតយ័ ប៉្រើ រ៉ាឡូវ រ៉ប់ អាទិត។ កាណាគ័ រ៉ាម៉ះ ទិ អា កា តាង ឡឹង កាណាគ័ រ៉ាម៉ះ អន់ទៀគៗ ឡាក់ អន់ដីស ឃើយ អន់ តាង ឡឹង កាណាគ័ អន់ដីស បន់ លូ តាង ឡឹង កាណាគ័ អន់ដីស មប កា ប‌៉្រ័ះ ប៊កកាតយ័ តាម ពុត ប៉ិច។

៣៩ «ពឹង ដារ់ ទី ១៥ កាណុង ខៃ ៧ ប៉ាគ់ អន់ដីស ប៉ាតុំ ពៀ ភែ សាណា សាណឹត កេះ ទិ កេះ ត្រគ់ ប៉្រគ័ ប៊ុន កា ប‌៉្រ័ះ ប៊កកាតយ័ ចំលួន តាំប៉ើះ ដារ់។ ដារ់ ទី ម៉ោញ លូ ដារ់ ទី តាំងហាម ឃឺ ដារ់ រ៉ាឡូវ។ ៤០ ពឹង ដារ់ ទី ម៉ោញ អន់ដីស ត្រគ់ អ្យក់ ប៉្លៃ អ៊្លង ដាគ់ៗ តាំងកង់ រ៉ាសៃ លូ តាំងកង់ អ្យិត ដាគ់ តាឌុក ទឹប ហ្លា អ៊្លង ឡាក់ ហ៊ន រហាង ទៀក សាំរ៉ាប់ ប៉្រគ័ រ៉ាណើះ កេះណោះ ប៉្រគ័ ប៊ុន អន់ រ៉គ់ សើម ចំលួន តាំប៉ើះ ដារ់ ហះ ម៉ាត់ ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស។ ៤១ រ៉ប់ សាណាំ ត្រគ់ ប៉្រគ័ ប៊ុន ម៉ះ ប‌៉្រ័ះ ប៊កកាតយ័ ចំលួន តាំប៉ើះ ដារ់ ចាបាប់ អា អន់ដីស ត្រគ់ ប៉្រគ័ ពួយ លើយ គ្រឹប រ៉ាំងហាវ។ ប៊ុន អា ត្រគ់ ប៉្រគ័ ពឹង ខៃ ៧។ ៤២ អន់ដីស ទិឌូ ត្រគ់ អ្វៃ កាណុង រ៉ាណើះ ចំលួន តាំប៉ើះ ដារ់ តាំងឡា ស្រុក ទិឌូ កាណុង ប៉ាថេត អ៊ីស្រាអ៊ែល គ្រឹប ស្រុក ត្រគ់ អ្វៃ កាណុង រ៉ាណើះ ៤៣ ភឿ អន់ គន សោ អន់ដីស អ្លុ អន់តគ់ ផា ផះ ប‌៉្រ័ះ ប៊កកាតយ័ ប៉ាណាំ សុនសាត អ៊ីស្រាអ៊ែល ឡាច់ ឡឹង ប៉ាថេត អ៊ីស៊ីប អ៊ែ អន់ អន់ឌែ អ្វៃ កាណុង រ៉ាណើះ។

«អាញ់ ឃឺ ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស»។

៤៤ វគ័ ម៉ូសេ កា រ៉ះ កា សុនសាត អ៊ីស្រាអ៊ែល ឡឹង ឡាបៀប ត្រគ់ ប៉្រគ័ ប៊ុន សាំខាន់ៗ ទិ អា សាំរ៉ាប់ ប៉ានេ សាំប‌៉័ះ ប‌៉្រ័ះ ប៊កកាតយ័ ។

…

* ១:៩ ១:៩ ប‌៉្រ័ះ ប៊កកាតយ័ អូ សា ប៉ាំងឡៃ កាណាគ័ ពូ រ៉ាម៉ះ ណោះ អុះ។ ប៉រ់ ហៃ ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ៥០:១២-១៥។

* ១៦:៨ ១៦:៨ សិច អាសាស៊ែល អា ពិន អូ អ្លុ ចាបះ អុះ បក់ អន់ដា ឃឹត ផា អាសាស៊ែល ឡាក់ សិច ប‌៉្រ័ះ បឺគ ឡាក់ អ្វៃ រស៊្រែ តីស បក់ អន់ដា ឃឹត ផា សិច ចារ ប៉ានឹម ច្រាំង ជ្រុ ពឹង ស៊្រែ តីស។

ចំលួន ប៉ាសុន

១១

១៣

១៤

២០

២១

២២

២៣

២៤

២៧

សារ យ៉ាប ចំលួន ប៉ាសុន

(ជន​គណនា)

សារ អន់តគ់ រ៉ះ

សារ អា ពូ អន់ សិច ផា សារ យ៉ាប ចំលួន ប៉ាសុន ឡាច់ ឡឹង ពូ ច្រាគ់ សារ ពូ យ៉ាប ចំលួន ប៉ាសុន កាណុង ផូង័ អ៊ីស្រាអ៊ែល ម៉ោញៗ។ ហះកា ពឹង សារ យ៉ាប ចំលួន ប៉ាសុន អា ពូ អូ រ៉ះ ឡឹង សារ យ៉ាប ចំលួន ប៉ាសុន លើយ អុះ ឃឺ រ៉ះ ឡឹង សារ សុនសាត អ៊ីស្រាអ៊ែល អ្វៃ ពឹង ស៊្រែ តីស ដេល។ ឡៃង ឡឹង ប‌៉្រ័ះ ប៊កកាតយ័ អន់ ចាបាប់ កា វគ័ ម៉ូសេ ហះ ប៉ានឹម ស៊ីណាយ កេះ សារ ទិ អា កើត ពឹះ៖

ពូ យ៉ាប ចំលួន ប៉ាសុន (១:១-៤:៤៩)។

ប‌៉្រ័ះ អន់ ចាបាប់ អន់ទៀគៗ ណាវ្គ កេះណោះ សុនសាត អ៊ីស្រាអ៊ែល ចាក ឡាច់ ឡឹង ប៉ានឹម ស៊ីណាយ (៥:១-១០:១០)។

សុនសាត អ៊ីស្រាអ៊ែល ចាក ឡាំ ប៉ាគ់ កាដេះ បារណា ឡាក់ ទ្រង ឡាំ ប៉ាគ់ ព្រី ទៀក ឡាក់ ប‌៉្រ័ះ ប៊កកាតយ័ សាញ៉ា ហះកា អន់ឌែ អូ ខឹន ម៉ុត អុះ។ ទឹល នីណោ័ះ អន់ឌែ កា វ៉ីល ចាក អ្វៃ ពឹង ស៊្រែ តីស ទុញ ៤០ សាណាំ (១០:១១-២១:៣៥)។

សុនសាត អ៊ីស្រាអ៊ែល ចាក ទឹល ប៉ាគ់ ប៉ាថេត ម៉ូអាប់ កេះណោះ សារ អន់ទៀគៗ កើត ពឹះ ពឹង អន់ឌែ ផះ អ្វៃ ពឹង ប៉ាថេត ម៉ូអាប់ ណោះ (២២:១-៣៦:១៣)។

សារ យ៉ាប ចំលួន ប៉ាសុន អា រ៉ះ ឡឹង សារ តូ ឡឹង សារ ឡាច់ លូ ចាបាប់ មួត លេវី ទឹប រ៉ះ អន់ អ្លុ អន់តគ់ ផា ប៉ាសុន ប‌៉្រ័ះ ប៊កកាតយ័ ក្រាន័ កា ប៉ាណូស ដោច ដាច។ ផះ អន់ដា អន់ឌែ អ្លុ ម៉ឹង ប‌៉្រ័ះ ប៊កកាតយ័ ផះ អន់ដា ណាវ្គ អន់ឌែ កា ទី ពុត អូ សឿ ដេល អន់ដា អន់ឌែ ទី សាងុំ អន់ដា អូ ថូន អន់ដា ហោក រ៉គ់ អន់ដា តាយួស ម៉ូះ ម៉ាត់។ ពឹង សារ អា ពិន អ្លុ អន់តគ់ ផា ប‌៉្រ័ះ ប៊កកាតយ័ ទី ពុត ដាគ់ កា ប៉ាសុន អ៊ែ លើយ ហះកា ផា អន់ឌែ ប៉្រគ័ យច អ៊ែ តាគ់ អញ់ចាល អន់ឌែ ដេល។ ប‌៉្រ័ះ តាំបាង អន់ ពូ ប៉ប័ ផា អ៊ែ ឡាក់ ប‌៉្រ័ះ ដាគ់ ត្រង់ កាខាក់។ កាប៉ាច់ វគ័ ម៉ូសេ ង៉ារ អ៊ែ ថុក ឡាំបាក ខាក់ ឃឺ អ៊ែ ប៉្រគ័ កាណង័ កា ប‌៉្រ័ះ ប៊កកាតយ័ អ៊ែ អ្យក់ សារ ប‌៉្រ័ះ ឡាំ រ៉ះ កា ប៉ាសុន ឡាក់ អ្លុ ដឹង ប៉ាសាំង។ វគ័ ម៉ូសេ ខំ ប៉ងកាន់ ប៉ាសុន អា ឡាក់ ទី ពុត អូ ត្រង់ អ៊ែ ឌុ ម៉ន់ ឡោម ប‌៉្រ័ះ ឡាក់ ដាគ់ កាខាក់ ប៉្រើ ប‌៉្រ័ះ តាប៉ាប តាប៉ុន កា ពូ។

[សុនសាត អ៊ីស្រាអ៊ែល ចាក ឡាច់ ឡឹង ប៉ានឹម ស៊ីណាយ ចាក ឡឹង ចារ ម៉ោញ អន់ ប៉ាគ់ ចារ ម៉ោញ ណាវ្គ។]

១១

សារ មួត អ៊ីស្រាអ៊ែល កាប រ៉ាបឹក រ៉ាចប់

១ មួត ប៉ាសុន អ៊ីស្រាអ៊ែល អន់ឌែ កាប រ៉ាបឹក រ៉ាចប់ ញន កា សារ ឡាំបាក កាតាំង ទឹល ប៉ាគ់ ប‌៉្រ័ះ ប៊កកាតយ័ ។ ផះ អ៊ែ កាតាំង មួត ប៉ាសុន កាប រ៉ាបឹក រ៉ាចប់ នីណោ័ះ អ៊ែ អឺក ខាក់។ អ៊ែ ប៉្រគ័ អន់ ទី អុញ សា ថាំឡាយ ចារ រ៉ាណើះ រសានែង។ ២ មួត ប៉ាសុន អន់ឌែ អង់ហ្យាំង អើ វគ័ ម៉ូសេ ម៉ូសេ កា ម៉ន់ ឡោម ប‌៉្រ័ះ ប៊កកាតយ័  អុញ ណោះ កា ប៉ាត់ រ៉ាង៉ាប់ ឡូត។ ៣ អន់ឌែ អន់ សិច ចារ ណោះ ផា តាបេរ៉ា * ខង អុញ ប‌៉្រ័ះ ប៊កកាតយ័ សា ថាំឡាយ ពឹង ចារ អន់ឌែ។

៤ កាប៉ាច់ មួត សុនសាត អន់ទៀគ ឡាក់ អ្វៃ អន់ឌូ លូ សុនសាត អ៊ីស្រាអ៊ែល អន់ឌែ កា កាចាំង ប៉ិច កា ទី សាណា ប៉ាអាំៗ មួត អ៊ីស្រាអ៊ែល អន់ឌែ កា ញ៉ាំ ឡូត ពួយ ពូ ដេល លូ កាប ផា «នីចម័ ចឹង ទី សាណា ខាច កា ពិន ចឹង សា ? ៥ ពិន កាចាំង កា កា ប៉ាគ់ ប៉ាថេត អ៊ីស៊ីប ឡាក់ ពិន សា អូ ទី ឡាច់ លៀន លូ កាចាំង កា ប៉្យា លូ កាចាម័ គ្រឹប នែវ ដេល។ ៦ កិញអៀ អា ពិន អូ ត្រូះ ខង អូ ទី សាណា ញ៉ា អុះ ទី ដឹង ណុំ ម៉ាណា អា ហង អ្វៃ ហះ ម៉ាត់ ពិន អា»។

៧ ណុំ ម៉ាណា ណោះ ត្រង័ អ៊ែ ឡាក់ កា តីល ឡាង៉ា ហះកា បាក។ ៨ មួត ប៉ាសុន ទូញ ណុំ ម៉ាណា ណោះ អ្យក់ គ្លែ ពឹង តាប៉ាល់ កេះណោះ សាន់តុក លើ ប៉្រគ័ ណុំ ឡាតាំង ណុំ ម៉ាណា ប៉ាអាំ ឡាក់ កា ណុំ រ៉ាំងអ្វាល់ លូ ប៉ុង។ ៩ ផះ កាម៉ាំង ទៀក ងម ឡិ ពឹង ចារ រ៉ាណើះ ណោះ ណុំ ម៉ាណា កា ហ្រុង អន់ឌូ ដេល។ †

១០ វគ័ ម៉ូសេ កាតាំង មួត ប៉ាសុន អង់ហ្យាំង ញ៉ាំ ហះ អំប៉ារ រ៉ាណើះ ពឿ រ៉ាណើះ អ៊ែ ទិឌូ។ ប‌៉្រ័ះ ប៊កកាតយ័ អឺក កា អន់ឌែ ខាក់ វគ័ ម៉ូសេ កា យច ពុត ដេល។ ១១ វគ័ ម៉ូសេ កា អំប៉ញ់ លូ ប‌៉្រ័ះ ប៊កកាតយ័ ផា «ញ៉ា ត្រគ់ អីស ប៉្រគ័ អន់ អាញ់ ថុក ពុត នីអៀ ? ខ ញ៉ា បះ អីស អូ តាប៉ាប កា អាញ់ ? ញ៉ា ត្រគ់ អីស មប មួត ប៉ាសុន ទិ អា អន់ កា អាញ់ រ៉ាំងហៃ ? ១២ ញ៉ា អាញ់ ប ប៉ាំងកើត មួត ប៉ាសុន ទិ អា ? ញ៉ា អាញ់ ហង ប មើគ ពឹ អន់ឌែ អា បះ អីស ប៉្រើ អាញ់ រ៉ាំងហៃ រ៉ាំងខ្យា អន់ឌែ ឡាក់ កា មើគ តាម៉ម់ គន លើយ ទឹល ប៉ាថេត ឡាក់ អីស ម៉ត់ លូ វគ័ យ៉ាគ់ ញឹន ពែ ផា ចឹង មប ប៉ាថេត អន់ កា អន់ឌែ ណោះ ? ១៣ អាញ់ ចឹង ឡាំ ណាំង សាណា ខាច ឡឹង ចំ ចឹង ទី អន់ កា មួត ប៉ាសុន ទិ អា សា ? អន់ឌែ កា ញ៉ាំ ជុំ អាញ់ លូ កាប ផា "អីស ណាំង សាណា ខាច អន់ កា ញឹន សា ពិ"។ ១៤ អាញ់ អូ អ្លុ អុះ រ៉ាំងហៃ ប៉ាសុន ទិ អា ដឹង អាញ់ ខង សារ អា ឡាំបាក តាឡាម័ សាំរ៉ាប់ អាញ់។ ១៥ ផា អីស ប៉្រគ័ កា អាញ់ នីអៀ ហគ់ ប៉ាន់តោ័ អាញ់ ឡូត ពិ ជែ អន់ អាញ់ ទី សារ ឡាំបាក នែវ អា ផា អីស តាប៉ាប កា អាញ់»។

សារ វគ័ ម៉ូសេ រ៉ើស មួត ម៉ៃគ ណាំផា

១៦ ប‌៉្រ័ះ ប៊កកាតយ័ រ៉ះ កា វគ័ ម៉ូសេ ផា «ហគ់ អីស ប៉ាតុំ មួត ក្រាគ់ តាំងកង់ កាណុង សុនសាត អ៊ីស្រាអ៊ែល ឡាក់ អីស អន់ហ្នាល់ ផា ម៉ៃគ ណាំផា មួត ប៉ាសុន តាទឹច អន់ ទី ៧០ ដូវ ប៉្រើ អន់ឌែ ឡាំ ប៉ាគ់ ចារ រ៉ាម៉ះ ប‌៉្រ័ះ លូ អន់តាវ ហះ ចារ ណោះ អន់ឌូ លូ អីស។ ១៧ អាញ់ ចឹង ជឹរ កាកាប លូ អីស កេះណោះ អាញ់ ចឹង អ្យក់ ប៉ាង៉ាត័ ប៉ាលឹង អាញ់ ឡាក់ អ្វៃ កាណុង អីស អន់ដា អន់ អ្វៃ ពឹង អន់ឌែ ភឿ អន់ អន់ឌែ តង័ ង៉ារ ឡាំបាក រ៉ាំងហៃ រ៉ាំងខ្យា មួត ប៉ាសុន អន់ឌូ លូ អីស ដេល ជែ អន់ ទី សារ ឡាំបាក ម៉ោញ ដូវ អីស។ ១៨ ហគ់ រ៉ះ កា មួត ប៉ាសុន ផា "អ្យគ័ អន់ដីស ទ្រៀម ឡាកោ អន់ ដាគ់ សាំរ៉ាប់ ដារ់ តាយ៉ាង័ ម៉ាគ់ អន់ដីស ចឹង ទី សាណា ខាច សា ហង ខង អន់ដីស ញ៉ាំ កាតាំង ទឹល ប‌៉្រ័ះ ប៊កកាតយ័ កេះ អន់ដីស ផា 'ពឿ ចឹង អន់ សាណា ខាច កា ពិន សា ? ផះ ពិន អ្វៃ ប៉ាគ់ ប៉ាថេត អ៊ីស៊ីប ពែ ដាគ់ រ៉គ់ ហ៊្លត'។ ទឹល នីណោ័ះ ប‌៉្រ័ះ ប៊កកាតយ័ ចឹង អន់ សាណា ខាច កា អន់ដីស សា ហង។ ១៩ អន់ដីស ចឹង សា សាណា ខាច ណោះ អូ ត្រគ់ ដឹង ម៉ោញ ដារ់ ពៀរ ដារ់ តាម័ ដារ់ ១០ ដារ់ ២០ ដារ់ ណោះ អុះ ២០ ឃឺ អន់ដីស ចឹង សា លើយ ទឹល ម៉ោញ ខៃ តុត ផីគ តុត យ៉ឺម កាខាក់ ទឹល ឡាច់ ហាក់ ឡាច់ តាលន ឡូត ខង អន់ដីស អ្លាត ប‌៉្រ័ះ ប៊កកាតយ័ ឡាក់ អ្វៃ អន់ឌូ លូ អន់ដីស ទឹប ញ៉ាំ ហះ ម៉ាត់ អ៊ែ លូ កាប ផា 'ញ៉ា ត្រគ់ ពិន ប៉ាណាំ គួប ឡាច់ ឡឹង ប៉ាថេត អ៊ីស៊ីប នីអៀ ?' "»។

២១ វគ័ ម៉ូសេ តើល ផា «មួត កាំឡាំង ប៉ាសុន ឡាក់ អ្វៃ អន់ឌូ លូ អាញ់ ទី ត្រោ ស៊ែន ដូវ កាគ់ ដឹង កាម៉ាក័ ផា អីស អន់ សាណា ខាច កា អន់ឌែ សា ប៉ាញ័ ម៉ោញ ខៃ នីចម័ ចឹង ហ្លោះ ? ២២ យ‌៉័ះ កោះ តាប៉ល់ ចៀម កោះ តាប៉ល់ រ៉ក់ អន់ កា អន់ឌែ សា កា អូ ហ្លោះ អុះ យ‌៉័ះ ត្រេះ ជៀល អ្យក់ កា ឡឹង ទៀក សាឡីគ សាឡាយ ទិ អន់ កា អន់ឌែ សា កា អូ ហ្លោះ ដេល»។ ២៣ ប‌៉្រ័ះ ប៊កកាតយ័ តើល វគ័ ម៉ូសេ ផា «ញ៉ា អំរ៉ាញ អាញ់ អា អូ អ្លុ ប៉្រគ័ សារ អា ប ? បាប៊ែត ណាវ្គ អីស ចឹង ប៉ប័ ផា ប៉ានឹរ អាញ់ កាប អា កើត តាទឹច ញ៉ា អូ»។

២៤ វគ័ ម៉ូសេ កា ចាក ឡាច់ ឡឹង ចារ រ៉ាម៉ះ ប‌៉្រ័ះ កេះណោះ ឡាំ រ៉ះ ប៉ានឹរ ប‌៉្រ័ះ ណោះ កា មួត ប៉ាសុន។ អ៊ែ ប៉ាតុំ មួត ម៉ៃគ ណាំផា កាណុង សុនសាត អ៊ីស្រាអ៊ែល ណោះ ទី ៧០ ដូវ កេះណោះ ប៉ាណាំ អន់ឌែ ពឹះ អន់តាវ ជុំ ចារ រ៉ាម៉ះ ប‌៉្រ័ះ។ ២៥ ប‌៉្រ័ះ ប៊កកាតយ័ ជឹរ អ្វៃ កាណុង កាម៉ល់ កេះណោះ កាកាប លូ វគ័ ម៉ូសេ។ អ៊ែ អ្យក់ ឡាច់ ប៉ាង៉ាត័ ប៉ាលឹង អ៊ែ អន់ដា ឡឹង វគ័ ម៉ូសេ អន់ ពឹង មួត ម៉ៃគ ណាំផា ៧០ ដូវ ណោះ។ ផះ ប៉ាង៉ាត័ ប៉ាលឹង ប‌៉្រ័ះ ជឹរ អ្វៃ ពឹង អន់ឌែ ណោះ អន់ឌែ កាកាប ឡាក់ កា រ៉ាគឹយ ប‌៉្រ័ះ ឡូត ហះកា អន់ឌែ កាកាប នែវ អា ដឹង ម៉ោញ ទង ណោះ ហង។

២៦ ទី មួត ម៉ៃគ ណាំផា ពៀរ ដូវ ម៉ោញ ដូវ សិច អ៊ែលដាត ម៉ោញ ដូវ មីដាត អន់ឌែ ឡាក់ កាំឡាំង ណោះ ដេល ហះកា អន់ឌែ អូ ឡាំ ប៉ាគ់ ចារ រ៉ាម៉ះ ប‌៉្រ័ះ អុះ អន់ឌែ អ្វៃ ប៉ាគ់ ចារ រ៉ាណើះ ទៅ។ ប៉ាង៉ាត័ ប៉ាលឹង ប‌៉្រ័ះ កា ម៉ុត អ្វៃ ពឹង អន់ឌែ ដេល អន់ឌែ កា កាកាប ឡាក់ កា រ៉ាគឹយ ប‌៉្រ័ះ ប៉ាគ់ ចារ រ៉ាណើះ ណោះ ហង។ ២៧ ទី តាតាម័ ម៉ោញ ដូវ សាតាក់ ឡាំ រ៉ះ កា វគ័ ម៉ូសេ ផា «វគ័ អ៊ែលដាត លូ វគ័ មីដាត ផះ អ្វៃ កាកាប ឡាក់ កា រ៉ាគឹយ ប‌៉្រ័ះ ប៉ាគ់ ចារ រ៉ាណើះ តោ»។ ២៨ ផះ ណោះ យូស្វេ ឡាក់ តង័ ង៉ារ វគ័ ម៉ូសេ ឡឹង អ៊ែ អ្វៃ តាតាម័ អ៊ែ កាប ផា «អឺ ពឹ តាំងឡា អីស ឡាំ ទឹប អន់ឌែ រិញ»។ ២៩ ហះកា វគ័ ម៉ូសេ តើល ផា «ញ៉ា អីស សាណីង តាង អាញ់ ប ? អាញ់ ប៉ិច អន់ មួត ប៉ាសុន ប‌៉្រ័ះ ប៊កកាតយ័ ទិឌូ អ្លុ ប៉្រគ័ រ៉ាគឹយ ប‌៉្រ័ះ ដេល។ អន់ ប‌៉្រ័ះ ប៊កកាតយ័ អន់ ប៉ាង៉ាត័ ប៉ាលឹង អ៊ែ អ្វៃ ពឹង អន់ឌែ ទិឌូ ពិ»។ ៣០ កេះណោះ វគ័ ម៉ូសេ លូ មួត ម៉ៃគ ណាំផា សុនសាត អ៊ីស្រាអ៊ែល កា សឹត ប៉ាគ់ ចារ រ៉ាណើះ ណាវ្គ។

សារ ប‌៉្រ័ះ អន់ សៃម ព្រោច

៣១ កេះណោះ ប‌៉្រ័ះ ប៊កកាតយ័ ប៉្រគ័ អន់ ទី ខ្យាល ប៉ឹ ប៉ាណាំ ពឹះ សៃម ព្រោច ឡឹង ទៀក សាឡីគ សាឡាយ ឡិ ប៉ាញ័ ទឹប ចារ រណោះ ជុំ រ៉ាណើះ។ អំពុ តីស ចារ ព្រោច ឡិ ណោះ ចាំងហាយ្គ ខា ម៉ោញ ដារ់ ចាក លូ ពូក អំប៉ាំង គួប អ៊ែ កាពុល ពៀរ ហាត់ ‡។ ៣២ មួត ប៉ាសុន ទិឌូ កា អ្យូវ រ៉ុប សៃម ព្រោច ណោះ ម៉ោញ ដារ់ ម៉ោញ ម៉ាំង ទឹល ដារ់ តាយ៉ាង័ ម៉ោញ ដារ់ ណាវ្គ កាណុង ម៉ោញ ដូវ រ៉ុប ព្រោច អ្យាង ប៊ែត ទី ១០ កាប៉ោ អន់ឌែ តាគ័ ព្រោច ណោះ ជុំ រ៉ាណើះ។ ៣៣ ផះ អន់ឌែ អ្វៃ សា រ៉ាឡា ព្រោច ណោះ បើ តាន័ ទិ ប‌៉្រ័ះ ប៊កកាតយ័ អឺក ខាក់ អ៊ែ ប៉្រគ័ អន់ អន់ឌែ អីគ ព្លុ តោ័ ឡូត។ ៣៤ ពូ អន់ សិច ចារ ណោះ ផា គីប៉្រូត ហាតាវ៉ា § ខង ហះ ចារ ណោះ ពូ តប់ ប៉ាទ្រូ មួត បក់ ទី ពុត ប៉ិច កាខាក់ កា សាណា ខាច ពែ។ ៣៥ កេះណោះ មួត ប៉ាសុន អន់ឌែ ចាក ឡាច់ ឡឹង ចារ គីប៉្រូត ហាតាវ៉ា ឡាំ ប៉ាគ់ ចារ ហាសិរ៉ូត អន់ឌែ កា ប៉្រគ័ រ៉ាណើះ ហះ ណោះ ហង។

…

១៣

សារ វគ័ ម៉ូសេ ប៉្រើ ពូ ឡាំ ហៃ ប៉ាថេត កាណាន

១ ប‌៉្រ័ះ ប៊កកាតយ័ រ៉ះ កា វគ័ ម៉ូសេ ផា ២ «ហគ់ អីស ប៉្រើ ពូ ឡាំ ហៃ ប៉ាថេត កាណាន ឡាក់ អាញ់ មប អន់ កា ប៉ាសុន អ៊ីស្រាអ៊ែល ណោះ ពិ ត្រគ់ អ្យក់ កាណុង ម៉ោញ ផូង័ ម៉ោញ ដូវ ត្រគ់ អ្យក់ ប៉ាណូស បក់ ប៉្រគ័ ម៉ៃគ ណាំផា ពូ»។ ៣ វគ័ ម៉ូសេ កា ប៉្រើ ពូ ឡាំ ឡឹង ស៊្រែ តីស ប៉ារ៉ាន ពួយ ឡាក់ កា ប‌៉្រ័ះ ប៊កកាតយ័ ប៉្រើ ណោះ ហង មួត កាម៉ាក័ បក់ ឡាំ ណោះ ស៊ុត កា ម៉ៃគ ណាំផា សុនសាត អ៊ីស្រាអ៊ែល។ ៤ សិច អន់ឌែ ណោះ ទី ឡាក់ កា អា៖

ឡឹង ផូង័ រូបេន សិច សាមួ ឡាក់ គន វគ័ សាគើរ

៥ ឡឹង ផូង័ ស៊ីមៀន សិច សាផាត ឡាក់ គន វគ័ ហូរី

៦ ឡឹង ផូង័ យូដា សិច កាលែប ឡាក់ គន វគ័ យេភូនេ

៧ ឡឹង ផូង័ អ៊ីសាខារ សិច យីកាល់ ឡាក់ គន វគ័ យូស៊ែប

៨ ឡឹង ផូង័ អេប៉្រាអ៊ីម សិច ហូសេ ឡាក់ គន វគ័ នូន

៩ ឡឹង ផូង័ បេនយ៉ាមីន សិច ប៉ាល់ធី ឡាក់ គន វគ័ រ៉ាភូ

១០ ឡឹង ផូង័ សេប៊ូលុន សិច កាឌៀល ឡាក់ គន វគ័ ស៊ូឌី

១១ ឡឹង ផូង័ ម៉ាណាសេ ឡាក់ គន សោ វគ័ យូស៊ែប សិច កាឌី ឡាក់ គន វគ័ ស៊ូស៊ី

១២ ឡឹង ផូង័ ដាន់ សិច អាមៀល ឡាក់ គន វគ័ កេម៉ាលី

១៣ ឡឹង ផូង័ អាស៊ើរ សិច សេធើរ ឡាក់ គន វគ័ មីគែល

១៤ ឡឹង ផូង័ ណាប់ថាលី សិច ណាប៊ី ឡាក់ គន វគ័ វ៉ុបស៊ី

១៥ ឡឹង ផូង័ កាត សិច កេអួល ឡាក់ គន វគ័ ម៉ាគី។

១៦ អា ហង សិច មួត បក់ វគ័ ម៉ូសេ ប៉្រើ ឡាំ ហៃ ប៉ាថេត ណោះ។ គន វគ័ នូន សិច ហូសេ ហះកា វគ័ ម៉ូសេ អន់ សិច ផា យូស្វេ ឡគ។

១៧ វគ័ ម៉ូសេ ប៉្រើ អន់ឌែ ឡាំ ហៃ ប៉ាថេត កេះណោះ អន់តគ់ រ៉ះ ផា «ហគ់ ប៉ាណាំ គួប អន់ដីស ចាក ឡឹង ស៊្រែ ណេកិប អា ចាក ហាវ ទ្រង ព្រី ប៉ានឹម តោ។ ១៨ ហគ់ ហៃៗ នីចម័ ប៉ាថេត ណោះ ដាគ់ ដេល ប ? ប៉ាណូស អ្វៃ កាណុង ណោះ សាងុំ ញ៉ា អូ សាងុំ ? អន់ឌែ ណោះ ទី កាំឡាំង អៀង ដូវ ញ៉ា ប៊ែត ដូវ ? ១៩ ប៉ាថេត អន់ឌែ អ្វៃ ណោះ ដាគ់ ញ៉ា អូ ដាគ់ ? គ្រឹប ចារ អន់ឌែ អ្វៃ ណោះ ស្រុក ដោច ញ៉ា មឿង តីស ឡាក់ ទី ប៉ាន់ទៀយ កាចាប័ ? ២០ តេះ កាណុង ប៉ាថេត ណោះ ដាគ់ សាណា ញ៉ា អូ ដាគ់ ? ទី តើម អ៊្លង ញ៉ា អូ ទី ? អន់ដីស ត្រគ់ ទី ពុត ខឹន លូ អ្យក់ សឹត សាណា ឡឹង ប៉ាថេត ណោះ»។ ផះ រ៉ាំងវ៉ាង ណោះ ត្រគ់ ពឹង ថុន ប៉្លៃ អង់កាច ទុំ។

២១ អន់ឌែ កា ចាក ឡាំ ហៃ ប៉ាថេត ណោះ ឡឹង ស៊្រែ តីស ស៊ីន លើយ ទឹល ស្រុក រេហូប ឡាក់ អ្វៃ ក្យាម័ ចារ ឡេបូ ហាម៉ាត់។ ២២ អន់ឌែ ឡាំ ប៉ាគ់ ស៊្រែ ណេកិប ចាក ឡាំ ទឹល ប៉ាគ់ មឿង ហេប្រូន អ្វៃ ពឹង មឿង ណោះ ទី គន សោ វគ័ អាណាក់ * អន់ដា ទី សិច ឡាក់ កា អាហ៊ីម៉ាន សេសាយ លូ តាល់ម៉ាយ។ ពូ ប៉្រគ័ មឿង ហេប្រូន ណោះ អន់ទ្រួល ឡឹង ប៉្រគ័ មឿង សូអាន ពឹង ប៉ាថេត អ៊ីស៊ីប តាំប៉ើះ សាណាំ។ ២៣ អន់ឌែ ចាក ទឹល ប៉ាគ់ តាចាង័ អេសាកុល។ ហះ ចារ ណោះ អន់ឌែ កាសិត តាំងកង់ ប៉្លៃ អង់កាច ម៉ោញ រ៉ាំប៉ឹល អន់ កា គួប អន់ឌែ ពៀរ ដូវ តូង័ អន់ឌែ កា អ្លេះ ប៉្លៃ ទទឹម លូ ប៉្លៃ ហ្រា អន់ដា ដេល។ ២៤ ពូ អន់ សិច ចារ ណោះ ផា អេសាកុល † ខង ហះ ចារ ណោះ សុនសាត អ៊ីស្រាអ៊ែល អន់ឌែ កាសិត តាំងកង់ ប៉្លៃ អង់កាច ម៉ោញ រ៉ាំប៉ឹល។

២៥ អន់ឌែ ឡាំ ហៃ ប៉ាថេត ណោះ ទុញ ៤០ ដារ់ កេះ អន់ឌែ កា សឹត ហង។ ២៦ ទឹល ប៉ាគ់ ចារ រ៉ាណើះ កេះ អន់ឌែ កា ឡាំ ប៉ាគ់ វគ័ ម៉ូសេ លូ វគ័ អារ៉ុន ទឹប ប៉ាសុន អ៊ីស្រាអ៊ែល ទិឌូ ឡាក់ អ្វៃ ពឹង ចារ កាដេះ កាណុង ស៊្រែ តីស ប៉ារ៉ាន ណោះ ហង កេះណោះ រ៉ះ សារ អន់ឌែ ឡាំ ហៃ ប៉ាថេត ណោះ កា វគ័ ម៉ូសេ លូ វគ័ អារ៉ុន ទឹប កា ប៉ាសុន អ៊ីស្រាអ៊ែល ទិឌូ លូ តាំបាង ប៉្លៃ ឡាក់ អន់ឌែ អ្លេះ អ្យក់ សឹត ឡឹង ណោះ ដេល។ ២៧ អន់ឌែ រ៉ះ កា វគ័ ម៉ូសេ នីអៀ «ញឹន ឡាំ ទឹល ប៉ាគ់ ប៉ាថេត ឡាក់ អីស ប៉្រើ ឡាំ ហៃ ពែ កេះ ពឹង ប៉ាថេត ណោះ ទី ទៀក តុះ រ៉ក់ លូ ទៀក សុត អៀង តាទឹច ហង អីស ហៃ ប៉្លៃ ញឹន អ្លេះ អ្យក់ សឹត អា។ ២៨ ហះកា ប៉ាណូស បក់ អ្វៃ ពឹង ប៉ាថេត ណោះ ស៊ុត កា ប៉ាណូស សាងុំ កេង ខាក់ មឿង អន់ឌែ កា តីស ទឹប ទី ប៉ាន់ទៀយ កាចាប័។ ញឹន ប៉ប័ គន សោ វគ័ អាណាក់ អន់ឌែ អ្វៃ ពឹង ណោះ ដេល។ ២៩ សុនសាត អាម៉ាឡេក អ្វៃ ពឹង ស៊្រែ ណេកិប។ សុនសាត ហេត សុនសាត យេប៊ូស លូ សុនសាត អាម៉ូរី អន់ឌែ អ្វៃ ពឹង ព្រី ប៉ានឹម។ កាប៉ាច់ សុនសាត កាណាន អន់ឌែ អ្វៃ រហាង ទៀក សាឡីគ សាឡាយ លូ រហាង ទៀក ទ្រូង យដាន់»។

៣០ មួត ប៉ាសុន ប៉ាណាំ គួប ណាំង សារ លូ វគ័ ម៉ូសេ ហះកា កាលែប ទឹប អន់ឌែ ផា «អ្វៃ រ៉ាង៉ាប់» លូ កាប ផា «ពិ ពិន ឡាំ តាប៉ីត អ្យក់ ប៉ាថេត ណោះ ខង ចឹង ទី ទ្រង ពិន ឡូត»។ ៣១ ហះកា មួត បក់ ឡាំ ហៃ ប៉ាថេត អន់ឌូ លូ អ៊ែ ណោះ កាប ផា «ពិន ចឹង ឡាំ តាកូះ លូ អន់ឌែ អូ ដាម័ អុះ ខង អន់ឌែ សាងុំ កេង ឡឹង ពិន»។ ៣២ អន់ឌែ រ៉ះ ផា ប៉ាថេត អន់ឌែ ឡាំ ហៃ ណោះ អូ ដាគ់ អុះ លូ រ៉ះ កា ប៉ាសុន អ៊ីស្រាអ៊ែល ផា «ប៉ាថេត ញឹន ឡាំ ហៃ ណោះ ឃឺ ប៉ាថេត ថាំឡាយ មួត ប៉ាសុន។ ញឹន ប៉ប័ ប៉ាណូស អ្វៃ ពឹង ប៉ាថេត ណោះ ស៊ុត កា តីស ចាំងហីគ។ ៣៣ ញឹន ប៉ប័ ប៉ាណូស រ៉ាតីស ឃឺ គន សោ វគ័ អាណាក់។ ផះ ញឹន ហៃ អន់ឌែ ញឹន ពៀប ឡាក់ កា ឡៃប អន់ឌែ កា កាប ដេល ផា "អន់ដីស ឡាក់ កា ឡៃប"»។

១៤

សារ មួត ប៉ាសុន អូ ចៃ ម៉ុត ពឹង ប៉ាថេត កាណាន

១ កេះណោះ មួត ប៉ាសុន អ៊ីស្រាអ៊ែល អង់ហ្យាំង ឡុង ម៉ាំង ណោះ អន់ឌែ កា ញ៉ាំ ទិឌូ។ ២ អន់ឌែ កាប រ៉ាបឹក រ៉ាចប់ អឺក កា វគ័ ម៉ូសេ លូ វគ័ អារ៉ុន អន់ឌែ ទិឌូ កាប ផា «ផា អន់ ញឹន តោ័ ប៉ាគ់ ប៉ាថេត អ៊ីស៊ីប លើ តោ័ ពឹង ស៊្រែ តីស អា ណោះ ដាគ់ ហ៊្លត។ ៣ ញ៉ា ត្រគ់ ប‌៉្រ័ះ ប៊កកាតយ័ ប៉ាណាំ ញឹន ឡាំ ប៉ាគ់ ប៉ាថេត អា អន់ ញឹន តោ័ ញន កា ត្រគ់ ដាវ នីអៀ លូ អន់ គន កាម៉ាញ់ ញឹន ត្រគ់ តី ពូ ដេល ? នីចម័ ផា ពិន វ៉ីល សឹត ប៉ាគ់ ប៉ាថេត អ៊ីស៊ីប ណាវ្គ ញ៉ា អូ ដាគ់ ប ?» ៤ អន់ឌែ កា កាប លូ គួប ផា «ពិ ពិន រ៉ើស ប៉ាណូស ម៉ោញ ដូវ អន់ អ៊ែ ប៉្រគ័ ម៉ៃគ ណាំផា កេះណោះ ប៉ាណាំ ពិន វ៉ីល សឹត ប៉ាគ់ ប៉ាថេត អ៊ីស៊ីប ណាវ្គ»។

៥ វគ័ ម៉ូសេ លូ វគ័ អារ៉ុន ជន តាកុល មូប កល់ ទឹះ តេះ ហះ ម៉ាត់ មួត ប៉ាសុន អ៊ីស្រាអ៊ែល ទិឌូ។ ៦ កាណុង កាំឡាំង អន់ឌែ បក់ ឡាំ ហៃ ប៉ាថេត កាណាន ណោះ ពែ យូស្វេ គន វគ័ នូន លូ កាលែប គន វគ័ យេភូនេ អន់ឌែ កា ហ៊ែក អាវ អន់ឌែ ទៅ ៧ លូ រ៉ះ កា ប៉ាសុន អ៊ីស្រាអ៊ែល ទិឌូ ផា «ប៉ាថេត ញឹន ឡាំ ហៃ ណោះ ឃឺ ប៉ាថេត ដាគ់ កាខាក់។ ៨ ផា ប‌៉្រ័ះ ប៊កកាតយ័ ប៉ាញ័ ពុត កា ពិន អ៊ែ ចឹង ប៉ាណាំ ពិន ម៉ុត កាណុង ប៉ាថេត ណោះ ទឹប អ៊ែ ចឹង មប ប៉ាថេត ឡាក់ ទី ទៀក តុះ រ៉ក់ លូ ទៀក សុត អៀង ណោះ អន់ កា ពិន តាទឹច ហង។ ៩ ជែ អ្លុ ដឹង កា តាប៉ុញ អូ ណីស កា ប‌៉្រ័ះ ប៊កកាតយ័ ។ ជែ អ្យូគ កា ប៉ាណូស កាណុង ប៉ាថេត ណោះ ខង សាអ៊្លង ពិន កេះ អន់ឌែ ណោះ អូ ទី កាណាគ័ ញ៉ា ចឹង ប៉ងកាន់ អន់ឌែ អុះ។ ប‌៉្រ័ះ ប៊កកាតយ័ អ្វៃ អន់ឌូ លូ ពិន កេះ ជែ អ្យូគ ហង កា អន់ឌែ ណោះ»។

១០ ផះ ណោះ មួត ប៉ាសុន ទិឌូ ឃឹត ចឹង អ្យក់ អំហ្មោ ហឹរ ប៉ាន់តោ័ អន់ឌែ ហះកា ប‌៉្រ័ះ ប៊កកាតយ័ តាំបាង តាតារ ក្លាគ់ អ៊ែ ពឹង ចារ រ៉ាម៉ះ អន់ កា ប៉ាសុន អ៊ីស្រាអ៊ែល ទិឌូ ប៉ប័។ ១១ ប‌៉្រ័ះ ប៊កកាតយ័ កាប លូ វគ័ ម៉ូសេ ផា «ប៉ាសុន អា បឺង៉ាយ អាញ់ ទឹល ដារ់ ចំ ណាវ្គ ? អាញ់ តាំបាង សារ អំរ៉ាញ អឺញ កេង ខាក់ អៀង ទង កេះ អន់ អន់ឌែ ប៉ប័ ហះកា អន់ឌែ អ្វៃ កា អូ ចៃ សឿ អាញ់ ទឹល ដារ់ ចំ ណាវ្គ ? ១២ ទឹល នីណោ័ះ អាញ់ ចឹង ប៉ាន់តោ័ អន់ឌែ លូ ប៉ាញុ រ៉ាំបល់ តីស ទឹប អាញ់ ចឹង អ្យក់ សឹត ប៉ាដក់ ប៉ាជៀ ឡឹង អន់ឌែ ហង។ កេះណោះ អាញ់ ចឹង ប៉្រគ័ អន់ ទី ប៉ាសុន អៀង កើត ឡាច់ ឡឹង អីស ឡាក់ សាងុំ កេង ខាក់ ហ៊្លត ឡឹង អន់ឌែ អា»។

១៣ ហះកា វគ័ ម៉ូសេ រ៉ះ កា ប‌៉្រ័ះ ប៊កកាតយ័ ផា «ផា អីស ប៉្រគ័ នីណោ័ះ ប៉ាសុន អ៊ីស៊ីប ចឹង អ្លុ អន់តគ់ ខង អីស ប៉ាណាំ ប៉ាសុន អា ឡាច់ ឡឹង ប៉ាថេត អន់ឌែ ណោះ ពែ ញន កា អំរ៉ាញ អឺញ កេង ខាក់ ម៉ះ អីស។ ១៤ ពូ កា ចឹង រ៉ះ តូៗ ទឹល ប៉ាណូស កាណុង ប៉ាថេត អា ពូ កាតាំង លៅ កេះ ផា អីស អ្វៃ អន់ឌូ លូ មួត ប៉ាសុន អា។ ពូ កា កាតាំង ដេល ផា មួត ប៉ាសុន អា ប៉ប័ អីស ម៉ាត់ អន់ឌែ តាំងឡា ទឹប ប៉ប័ អីស ម៉ាច់ កេះ កាម៉ល់ អ្វៃ អំប៉ាំង អន់ឌែ លូ ប៉ាណាំ ទ្រង អន់ឌែ រ៉ប់ ដារ់ ផះ កាម៉ាំង ប៉ប័ អីស ម៉ាច់ កេះ អុញ ប៉ាណាំ ទ្រង អន់ឌែ ដេល។ ១៥ ផា អីស ប៉ាន់តោ័ ប៉ាសុន អា អន់ តោ័ ទិ នែវ អា មួត សុនសាត អន់ទៀគ បក់ កាតាំង លៅ ឡឹង សារ អីស អា អន់ឌែ ចឹង កាប ផា ១៦ "ញន កា អ៊ែ អូ អ្លុ ប៉ាណាំ ប៉ាសុន ណោះ ម៉ុត កាណុង ប៉ាថេត ឡាក់ អ៊ែ ម៉ត់ ផា ចឹង មប កា អន់ឌែ ណោះ ពែ ណោះ ហង បះ អ៊ែ ប៉ាន់តោ័ អន់ឌែ ពឹង ស៊្រែ តីស ឡគ"។ ១៧ កិញអៀ អា អាញ់ ប៉រ់ ឡោម ឡា អីស អន់ តាំបាង សារ អំរ៉ាញ អឺញ កេង ខាក់ ម៉ះ អីស ឡាក់ កា អីស រ៉ះ ផា ១៨ "អាញ់ ទី ពុត អត់ សាំរ៉ាញ័ លូ ទី ពុត ប៉ិច ចៃ លើយ។ អាញ់ អូ អ្យក់ យ៉ូ សារ យច លូ សារ អូ ដាគ់ ឡាក់ អន់ឌែ ប៉្រគ័ ហះកា បក់ ប៉្រគ័ យច ប៉ាសាំង លូ អាញ់ អាញ់ ចឹង ចៃគ ថូត ប៉ាណូស ណោះ ឡឹង ពឹ ទឹល គន សោ ប៉ៃង ប៉្វាន់ រ៉ាំងហាវ ឡូត"*។ ១៩ ប៉រ់ អីស ជែ អ្យក់ យ៉ូ សារ យច មួត ប៉ាសុន អា ពួយ ឡាក់ កា ពុត អីស ប៉ិច ចៃ ណោះ ហង ឡាក់ កា អីស អូ អ្យក់ យ៉ូ សារ អន់ឌែ ប៉្រគ័ យច ឡឹង ប៉ាថេត អ៊ីស៊ីប ទឹល ប៉ាគ់ ចារ អា ដេល»។

សារ ប‌៉្រ័ះ ចៃគ ថូត មួត ប៉ាសុន

២០ ប‌៉្រ័ះ ប៊កកាតយ័ តើល ផា «អាញ់ ចឹង អូ អ្យក់ យ៉ូ សារ អន់ឌែ យច ណោះ ពួយ ប៉ានឹរ អីស កេះ។ ២១ ហះកា អាញ់ ឡាក់ ប‌៉្រ័ះ ទី អាញុ អ្វៃ រ៉ីស លើយ លូ ទី សារ អំរ៉ាញ អឺញ ប៉ាញ័ ទឹប អង់កក់ តេះ អាញ់ ប៉រ់ រ៉ះ តាទឹច ផា ២២ មួត អា ប៉ប័ កេះ សារ អំរ៉ាញ អឺញ អាញ់ លូ ប៉ប័ ទិ សារ កេង ខាក់ ឡាក់ អាញ់ ប៉្រគ័ កាណុង ប៉ាថេត អ៊ីស៊ីប ពែ លូ ពឹង ស៊្រែ តីស អា ហះកា អន់ឌែ ប៉្រគ័ យច លូ អាញ់ អញ់ជឹត ទង កេះ។ ២៣ ទឹល នីណោ័ះ អន់ឌែ ចឹង អូ ទី ប៉ប័ ប៉ាថេត ឡាក់ អាញ់ ម៉ត់ លូ វគ័ យ៉ាគ់ អន់ឌែ ពែ ផា អាញ់ ចឹង មប អន់ កា អន់ឌែ ណោះ។ ទិ បក់ បឺង៉ាយ អាញ់ នីអៀ អន់ឌែ ចឹង អូ ទី ប៉ប័ ប៉ាថេត ណោះ អុះ។ ២៤ ហះកា កាលែប ឡាក់ ប៉្រគ័ ង៉ារ កា អាញ់ ណោះ អាញ់ ចឹង ប៉ាណាំ អ៊ែ ម៉ុត កាណុង ប៉ាថេត ឡាក់ អ៊ែ ឡាំ ហៃ ណោះ។ ផូង័ វ៉ាច់ អ៊ែ ចឹង ទី ប៉ាថេត ណោះ ប៉្រគ័ ប៉ាដក់ ប៉ាជៀ ខង អ៊ែ ទី ពុត តាង ឡឹង ពូ ទឹប អ៊ែ ប៉្រគ័ ពួយ ប៉ានឹរ អាញ់ ទិណោ័ះ។ ២៥ ហៃ សុនសាត អាម៉ាឡេក លូ សុនសាត កាណាន អ្វៃ ពឹង ស៊្រែ រជុង ប៉ានឹម ណោះ ទឹល នីណោ័ះ ដារ់ តាយ៉ាង័ ទៀ អន់ដីស ត្រគ់ វ៉ីល សឹត ប៉ាគ់ ស៊្រែ តីស ចាក ទ្រង តាំងលេ តីស ស៊ូប ណាវ្គ ពិ»។

២៦ ប‌៉្រ័ះ ប៊កកាតយ័ រ៉ះ កា វគ័ ម៉ូសេ លូ វគ័ អារ៉ុន ផា ២៧ «អាញ់ កាតាំង កេះ ប៉ានឹរ ប៉ាសុន អ៊ីស្រាអ៊ែល កាប រ៉ាបឹក រ៉ាចប់ អឺក កា អាញ់ ណោះ។ មួត ប៉ាសុន អូ ដាគ់ អា ចឹង កាប នីអៀ ទឹល ដារ់ ចំ ណាវ្គ ? ២៨ ហគ់ រ៉ះ កា អន់ឌែ ផា "អាញ់ ឡាក់ ប‌៉្រ័ះ ទី អាញុ អ្វៃ រ៉ីស លើយ ប៉រ់ រ៉ះ ផា អាញ់ ចឹង ប៉្រគ័ កា អន់ដីស តាទឹច ពួយ ប៉ានឹរ អាញ់ កាតាំង អន់ដីស កាប ណោះ ហង។ ២៩ អន់ដីស ចឹង តោ័ អ្លាត កាន់តីង ពឹង ស៊្រែ តីស អា ហង ឃឺ ទិ ប៉ាណូស ឡាក់ ពូ ទី ច្រាគ់ សិច កាណុង ផាប់ អ្យក់ ឡឹង អាញុ ២០ សាណាំ អន់ ហាវ ឃឺ ប៉ាណូស បក់ កាប រ៉ាបឹក រ៉ាចប់ អឺក កា អាញ់ ណោះ។ ៣០ អន់ដីស ទិឌូ ចឹង អូ ទី ម៉ុត កាណុង ប៉ាថេត ឡាក់ អាញ់ ម៉ត់ ផា ចឹង អន់ កា អន់ដីស ម៉ុត អ្វៃ ណោះ អុះ ទី ដឹង កាលែប គន វគ័ យេភូនេ លូ យូស្វេ គន វគ័ នូន ណោះ ហង ចឹង ទី ម៉ុត។ ៣១ កាប៉ាច់ គន អន់ដីស ឡាក់ អន់ដីស ផា អន់ឌែ ចឹង ត្រគ់ តី មួត តាម៉ឺរ ណោះ អាញ់ ចឹង ប៉ាណាំ អន់ឌែ ម៉ុត កាណុង ប៉ាថេត ណោះ។ អន់ឌែ ចឹង ទី តាទឹច ប៉ាថេត ឡាក់ អន់ដីស អូ ចៃ អ្វៃ ណោះ។ ៣២ កាប៉ាច់ អន់ដីស ត្រគ់ តោ័ ទិ ពឹង ស៊្រែ តីស អា ហង។ ៣៣ គន សោ អន់ដីស ចឹង ចាក អ្វៃ ប៉ាញ័ ទឹប ស៊្រែ តីស អា ហង ទុញ ៤០ សាណាំ ទឹប អន់ឌែ ចឹង ទី សារ ឡាំបាក ញន កា អន់ដីស អូ ត្រង់ កា ប‌៉្រ័ះ លើយ ទឹល អន់ដីស តោ័ ទិ ពឹង ស៊្រែ តីស អា។ ៣៤ អន់ដីស ឡាំ ហៃ ប៉ាថេត កាណាន ណោះ ពែ ទុញ ៤០ ដារ់ ទឹល នីណោ័ះ អន់ដីស ត្រគ់ ទី សារ ឡាំបាក ពួយ សារ អន់ដីស ប៉្រគ័ យច ណោះ ទុញ ៤០ សាណាំ ដេល ឃឺ ម៉ោញ សាណាំ សាំរ៉ាប់ ម៉ោញ ដារ់។ ផះ ណោះ អន់ដីស ចឹង អ្លុ អន់តគ់ ផា ផះ អាញ់ អឺក កា អន់ដីស ចឹង ទី សារ ឡាំបាក នីចម័"។ ៣៥ អាញ់ ឃឺ ប‌៉្រ័ះ ប៊កកាតយ័  អាញ់ ផា នីចម័ ឃឺ អាញ់ ចឹង ប៉្រគ័ នីណោ័ះ ហង កា ប៉ាសុន អូ ដាគ់ អា ឡាក់ ប៉ាណាំ គួប តាប៉ុញ លូ អាញ់។ អន់ឌែ ចឹង តោ័ ទិឌូ ពឹង ស៊្រែ តីស អា ហង»។

៣៦ ទិ មួត បក់ វគ័ ម៉ូសេ ប៉្រើ ឡាំ ហៃ ប៉ាថេត កាណាន ណោះ លូ វ៉ីល សឹត រ៉ះ ផា ប៉ាថេត ណោះ អូ ដាគ់ អុះ ប៉្រគ័ អន់ មួត ប៉ាសុន ទិឌូ កាប រ៉ាបឹក រ៉ាចប់ អឺក កា វគ័ ម៉ូសេ ៣៧ អន់ឌែ ណោះ ហង តោ័ ហះ ម៉ាត់ ប‌៉្រ័ះ ប៊កកាតយ័ ញន កា អ៊ែ ពីត។ ៣៨ កាណុង កាំឡាំង អន់ឌែ បក់ ឡាំ ហៃ ប៉ាថេត កាណាន ណោះ ទី ដឹង យូស្វេ គន វគ័ នូន លូ កាលែប គន វគ័ យេភូនេ ដោច អ្វៃ រ៉ីស។

៣៩ វគ័ ម៉ូសេ កា រ៉ះ សារ ទិ អា កា សុនសាត អ៊ីស្រាអ៊ែល ទិឌូ កេះណោះ អន់ឌែ ញ៉ាំ សោក ខាក់។ ៤០ អន់ឌែ អ្យូវ ឡឹង កាំលឺ ផុងម៉ាំង ទ្រៀម ចឹង ហាវ ពឹង ប៉ានឹម លូ កាប ផា «ហៃ ញឹន ចឹង ហាវ ឡាំ ប៉ាគ់ ចារ ប‌៉្រ័ះ ប៊កកាតយ័ សាញ៉ា ខង ញឹន ប៉្រគ័ យច ពែ តាទឹច»។ ៤១ ហះកា វគ័ ម៉ូសេ កាប ផា «ញ៉ា ត្រគ់ អន់ដីស ឌឺ អូ ប៉្រគ័ ពួយ ប៉ានឹរ ប‌៉្រ័ះ ប៊កកាតយ័ នីអៀ ? អន់ដីស ប៉្រគ័ នីអៀ អូ កើត អុះ។ ៤២ ជែ ហាវ ពឹង ប៉ានឹម អន់ទៀ មួត តាម៉ឺរ ប៉ាន់តោ័ អន់ដីស ខង ប‌៉្រ័ះ ប៊កកាតយ័ អូ អ្វៃ អន់ឌូ លូ អន់ដីស អុះ។ ៤៣ សុនសាត អាម៉ាឡេក លូ សុនសាត កាណាន អ្វៃ ប៉ាគ់ ម៉ាត់ អន់ដីស តោ កេះ អន់ដីស ចឹង តោ័ ត្រគ់ ដាវ អន់ឌែ តាទឹច ហង ខង ប‌៉្រ័ះ ប៊កកាតយ័ អូ អ្វៃ អន់ឌូ លូ អន់ដីស អុះ ញន កា អន់ដីស អ្លាត សឿ អ៊ែ កេះ»។ ៤៤ ហះកា មួត ប៉ាសុន ខំ ហាវ ពឹង ប៉ានឹម ទឹប ទី ពុត អ្វាត់ អេង ហះកា ហ៊ីប សារ សាញ៉ា រែវ ពុត ម៉ះ ប‌៉្រ័ះ ប៊កកាតយ័ លូ វគ័ ម៉ូសេ អូ ឡាច់ ឡឹង ចារ រ៉ាណើះ អុះ។ ៤៥ មួត សុនសាត អាម៉ាឡេក លូ សុនសាត កាណាន ឡាក់ អ្វៃ ពឹង ព្រី ប៉ានឹម ណោះ កា ប៉ាណាំ គួប ជឹរ ប៉ាន់តោ័ អន់ឌែ លូ តាយ៉ិប លើយ ទឹល ប៉ាគ់ តេះ ហោម៉ា។

…

[កេះណោះ ប៉ាសុន អ៊ីស្រាអ៊ែល ចាក ឡង់លែ ពឹង ស៊្រែ តីស ទុញ សាណាំ។]

២០

សារ មួត អ៊ីស្រាអ៊ែល ណាំង សារ លូ ប‌៉្រ័ះ អ្វៃ ប៉ាគ់ ទៀក មេរីបា

១ ពឹង ខៃ ទី ១ មួត សុនសាត អ៊ីស្រាអ៊ែល ទិណោ័ះ ចាក ឡាំ ប៉ាគ់ ស៊្រែ តីស ស៊ីន អន់ឌែ កា ប៉ាណាំ គួប ប៉្រគ័ រ៉ាណើះ ហះ ចារ កាដេះ។ ផះ ណោះ យ៉ាគ់ ម៉ារៀម តោ័ អន់ឌែ កា តប់ ប៉ាទ្រូ អ៊ែ ហះ ណោះ។

២ ហះ ចារ ណោះ អូ ទី ទៀក អៃត អុះ អន់ឌែ កា ប៉ាតុំ គួប ឡាំ អឺក កា វគ័ ម៉ូសេ លូ វគ័ អារ៉ុន។ ៣ មួត ប៉ាសុន កាប កា វគ័ ម៉ូសេ ផា «ផា ញឹន តោ័ អន់ឌូ លូ អុះ ម៉ី ញឹន ឡាក់ តោ័ ហះ ម៉ាត់ ប‌៉្រ័ះ ប៊កកាតយ័ ណោះ ពែ ដាគ់ ហ៊្លត។ * ៤ ញ៉ា ត្រគ់ អន់ដីស ប៉ាណាំ ប៉ាសុន ប‌៉្រ័ះ ប៊កកាតយ័ អន់ ឡាំ តោ័ ពឹង ស៊្រែ តីស ទឹប តាប៉ល់ រ៉ក់ តាប៉ល់ ចៀម តាប៉ល់ ប៉ារ់ពេ ញឹន នីអៀ ? ៥ ញ៉ា ត្រគ់ អន់ដីស ប៉ាណាំ ញឹន ឡាច់ ឡឹង ប៉ាថេត អ៊ីស៊ីប ឡាំ អ្វៃ ពឹង ចារ អូ ដាគ់ នីអៀ ? ចារ អា អូ ត្រគ់ ចារ ញឹន អ្លុ សាមូល តប់ អុះ ទឹប អូ ទី តើម ហ្រា អូ ទី តើម អង់កាច លូ អូ ទី តើម ទទឹម ដេល យ‌៉័ះ ទៀក អៃត កា អូ ទី ដេល»។ ៦ វគ័ ម៉ូសេ លូ វគ័ អារ៉ុន កា ចាក ឡាច់ ឡឹង កាំឡាំង ឡាំ ប៉ាគ់ អំប៉ារ ចារ រ៉ាម៉ះ ប‌៉្រ័ះ។ អន់ឌែ ជន តាកុល មូប កល់ ទឹះ តេះ ប‌៉្រ័ះ ប៊កកាតយ័ កា តាំបាង តាតារ ក្លាគ់ អន់ កា អន់ឌែ ប៉ប័។ ៧ ប‌៉្រ័ះ ប៊កកាតយ័ រ៉ះ កា វគ័ ម៉ូសេ ផា ៨ «ហគ់ អីស អ្យក់ អ៊្លង កាទូង កេះណោះ អីស លូ ម៉ី អីស អារ៉ុន ឡាំ ប៉ាតុំ មួត ប៉ាសុន អន់ អ្វៃ តុំ គួប។ ត្រគ់ ប៉្រើ អំហ្មោ តាទៀរ ហះ ម៉ាត់ អន់ឌែ អន់ ឡាច់ ទៀក ម៉ាគ់ ចឹង ទី ទៀក ហូរ័ ឡាច់ ឡឹង អំហ្មោ។ អីស ត្រគ់ ប៉្រគ័ អន់ ទី ទៀក ហូរ័ ឡាច់ ឡឹង អំហ្មោ ណោះ សាំរ៉ាប់ កា ប៉ាសុន លូ តាប៉ល់ រ៉ក់ តាប៉ល់ ចៀម អៃត»។ ៩ វគ័ ម៉ូសេ កា អ្យក់ អ៊្លង កាទូង ឡាក់ អ្វៃ ហះ ម៉ាត់ ប‌៉្រ័ះ ប៊កកាតយ័ ឡាក់ កា ប‌៉្រ័ះ ប៉្រើ ណោះ ហង។ ១០ កេះណោះ វគ័ ម៉ូសេ លូ វគ័ អារ៉ុន ប៉ាតុំ មួត ប៉ាសុន អន់ អ្វៃ ហះ អំហ្មោ តាទៀរ លូ កាប ផា «អឺ មួត ឌុ តាប៉ុញ អូ ណីស កា ប‌៉្រ័ះ ហគ់ សាំយ៉ាំង ពិ នីចម័ ញឹន ចឹង អ្លុ ញ៉ា អូ ប៉្រគ័ អន់ ទី ទៀក ហូរ័ ឡាច់ ឡឹង អំហ្មោ តាទៀរ អា អន់ កា អន់ដីស អៃត ?» ១១ វគ័ ម៉ូសេ កា អ្យក់ អ៊្លង កាទូង ពីត អំហ្មោ ពៀរ ទង ផាឌី កា ទី ទៀក ហូរ័ ឡាច់ ឡឹង អំហ្មោ តាទៀរ តុត អៀង ឡូត។ មួត ប៉ាសុន លូ តាប៉ល់ រ៉ក់ តាប៉ល់ ចៀម កា អៃត ទៀក ណោះ ហង។ ១២ ហះកា ប‌៉្រ័ះ ប៊កកាតយ័ រ៉ះ កា វគ័ ម៉ូសេ លូ វគ័ អារ៉ុន ផា «ញន អន់ដីស ពៀរ ដូវ អូ សឿ អាញ់ លូ អន់ដីស អូ ទី តាំបាង សារ ដាគ់ ត្រង់ ម៉ះ អាញ់ អន់ កា ប៉ាសុន អ៊ីស្រាអ៊ែល អន់ហ្នាល់ ទឹល នីណោ័ះ អន់ដីស ចឹង អូ ទី ប៉ាណាំ ប៉ាសុន អា ម៉ុត កាណុង ប៉ាថេត ឡាក់ អាញ់ មប អន់ កា អន់ឌែ ណោះ អុះ»។ ១៣ ទៀក ណោះ ពូ អន់ សិច ផា មេរីបា † ហះ ចារ ណោះ ហង ប៉ាសុន អ៊ីស្រាអ៊ែល ណាំង សារ លូ ប‌៉្រ័ះ ប៊កកាតយ័  ហះកា ប‌៉្រ័ះ តាំបាង សារ ដាគ់ ត្រង់ ម៉ះ អ៊ែ អន់ កា អន់ឌែ ប៉ប័។

…

សារ វគ័ អារ៉ុន តោ័

២២ មួត សុនសាត អ៊ីស្រាអ៊ែល ទិណោ័ះ ចាក ឡាច់ ឡឹង ចារ កាដេះ ឡាំ ទឹល ប៉ាគ់ ប៉ានឹម ហោ។ ២៣ ផះ ណោះ ប‌៉្រ័ះ ប៊កកាតយ័ កាប លូ វគ័ ម៉ូសេ លូ វគ័ អារ៉ុន ប៉ាគ់ ប៉ានឹម ហោ ហះ គួយ ប៉ាថេត អេដំ ផា ២៤ «ប៊ែត ណាវ្គ អារ៉ុន ចឹង តោ័ ពួយ វគ័ យ៉ាគ់ អ៊ែ ហង។ អ៊ែ ចឹង អូ ទី ម៉ុត អ្វៃ កាណុង ប៉ាថេត ឡាក់ អាញ់ មប អន់ កា សុនសាត អ៊ីស្រាអ៊ែល អុះ ខង អន់ដីស ទិ ពៀរ ដូវ អូ រ៉ាប់ អូ សឿ ប៉ានឹរ អាញ់ ប៉ាគ់ ទៀក មេរីបា។ ២៥ ហគ់ ប៉ាណាំ អារ៉ុន លូ អេឡាសារ ឡាក់ គន កាម៉ាក័ អ៊ែ ហាវ ពឹង ប៉ានឹម ហោ។ ២៦ ប៉ាគ់ ទឹល ប៉ាគ់ ណោះ អីស រ៉ីស ឡាច់ ខោ អាវ ម៉ៃគ ក្រាគ់ រ៉ាម៉ះ ប‌៉្រ័ះ ឡឹង ឡាកោ អារ៉ុន តាគ់ អំពៀត ពឹង ឡាកោ អេឡាសារ ឡាក់ គន អ៊ែ ឡគ។ ប៉ាគ់ ណោះ ហង អារ៉ុន ចឹង តោ័»។ ២៧ វគ័ ម៉ូសេ ប៉្រគ័ ពួយ ប៉ានឹរ ប‌៉្រ័ះ ប៊កកាតយ័ ប៉្រើ អ៊ែ។ អន់ឌែ ប៉ាណាំ គួប ហាវ ពឹង ប៉ានឹម ហោ ហះ ម៉ាត់ មួត ប៉ាសុន ទិណោ័ះ។ ២៨ វគ័ ម៉ូសេ កា រ៉ីស ឡាច់ ខោ អាវ ឡឹង ឡាកោ វគ័ អារ៉ុន តាគ់ អំពៀត ពឹង ឡាកោ អេឡាសារ ឡគ។ កេះណោះ វគ័ អារ៉ុន កា តោ័ ពឹង កល់ ប៉ានឹម ណោះ។ កាប៉ាច់ វគ័ ម៉ូសេ លូ អេឡាសារ កា ជឹរ ឡឹង ប៉ានឹម។ ២៩ ប៉ាគ់ មួត ប៉ាសុន អ៊ីស្រាអ៊ែល អ្លុ អន់តគ់ ផា វគ័ អារ៉ុន តោ័ កេះ អន់ឌែ កា ញ៉ាំ សោក កា អ៊ែ ទុញ ៣០ ដារ់។

២១

…

សារ ពិះ ចោះ មួត អ៊ីស្រាអ៊ែល

៤ កេះណោះ ប៉ាសុន អ៊ីស្រាអ៊ែល ចាក ឡាច់ ឡឹង ប៉ានឹម ហោ ចាក ទ្រង ទៀក តាំងលេ តីស ស៊ូប ភឿ ចាក យ៉្វារ ប៉ាថេត អេដំ។ ផះ ចាក រទ្រង ណោះ មួត ប៉ាសុន អូ ដាគ់ ពុត អុះ ៥ ទឹប អន់ឌែ កាប អឺក កា ប‌៉្រ័ះ ប៊កកាតយ័ លូ កា វគ័ ម៉ូសេ ផា «ញ៉ា ត្រគ់ អន់ដីស ប៉ាណាំ ញឹន ឡាច់ ឡឹង ប៉ាថេត អ៊ីស៊ីប ឡាំ តោ័ ពឹង ស៊្រែ តីស នីអៀ ? ខង ហះ ចារ អា អូ ទី សាណា សា អូ ទី ទៀក អៃត អុះ ញឹន ស្រាប់ ខាក់ កេះ ដេល សា ណុំ ម៉ាណា អូ ប៉ាអាំ អា»។ ៦ ប‌៉្រ័ះ ប៊កកាតយ័ កា ប៉្រគ័ អន់ ទី ពិះ អុញ ឡាំ ចោះ អន់ឌែ ប៉្រគ័ អន់ កា អន់ឌែ តោ័ អៀង ដូវ។ ៧ មួត ប៉ាសុន ជៀក គួប ឡាំ រ៉ះ កា វគ័ ម៉ូសេ ផា «ញឹន យច កេះ ខង ញឹន កាប អឺក កា ប‌៉្រ័ះ ប៊កកាតយ័ លូ កាប អឺក កា អីស ដេល។ ទឹល នីណោ័ះ ប៉រ់ អីស ម៉ន់ ឡោម ប‌៉្រ័ះ ប៊កកាតយ័ អន់ អ៊ែ ទ្រុះ ឡាច់ ពិះ ទិ អា ឡឹង ញឹន ណើ»។ វគ័ ម៉ូសេ កា ម៉ន់ ឡោម ប‌៉្រ័ះ ប៊កកាតយ័ អន់ កា អន់ឌែ។ ៨ ប‌៉្រ័ះ ប៊កកាតយ័ រ៉ះ កា វគ័ ម៉ូសេ ផា «ហគ់ អីស ប៉្រគ័ ហ៊ូប ពិះ អុញ ម៉ោញ កេះណោះ អ្យក់ អ៊្លង ម៉ោញ សាន់ទ្រឹប អន់ទល ពិះ ណោះ។ ប៉ាណូស ចំ ពិះ ចោះ ផា អ៊ែ ង៉ើយ ហៃ ហ៊ូប ពិះ ណោះ អ៊ែ ចឹង អ្វៃ រ៉ីស អូ តោ័ អុះ»។ ៩ វគ័ ម៉ូសេ កា អ្យក់ សាប៉ាន័ ប៉្រគ័ ហ៊ូប ពិះ ម៉ោញ កេះណោះ អន់ទល ពឹង អ៊្លង ផា ប៉ាណូស ចំ ពិះ ចោះ អ៊ែ ក្រាន័ កា ង៉ើយ ហៃ ហ៊ូប ពិះ សាប៉ាន័ ណោះ អ៊ែ ចឹង អ្វៃ រ៉ីស អូ តោ័ អុះ។

…

២២

សារ សាដាច់ ប៉ាឡាក់ ប៉្រើ បាឡាម ឡាំ ប៉ាគ់ អ៊ែ

១ សុនសាត អ៊ីស្រាអ៊ែល កា ចាក ឡាច់ ឡឹង ចារ ណោះ ឡាំ ប៉្រគ័ រ៉ាណើះ ពឹង តេះ សុនសាត ម៉ូអាប់ ប៊ែង អា ទៀក ទ្រូង យដាន់ ត្រង់ មឿង យេរីខូ ឡាក់ អ្វៃ ហាង តោ។ ២ ទី សាដាច់ ម៉ោញ ដូវ សិច បាឡាក់ គន វគ័ ស៊ីបពរ ឡាក់ រ៉ាំងហៃ ប៉ាថេត ម៉ូអាប់ អ៊ែ អ្លុ អន់តគ់ ទិ សារ ឡាក់ សុនសាត អ៊ីស្រាអ៊ែល ប៉្រគ័ កា សុនសាត អាម៉ូរី ពែ។ ៣ ណោះ ហង សុនសាត ម៉ូអាប់ កា អ្យូគ រ៉ារ៉ៃត ឡាកោ កាខាក់ កា សុនសាត អ៊ីស្រាអ៊ែល ញន កា អន់ឌែ ទី ចំលួន អៀង។ ៤ ផះ ណោះ សុនសាត ម៉ូអាប់ កា ឡាំ រ៉ះ កា មួត ក្រាគ់ តាំងកង់ សុនសាត ម៉ាឌៀន ផា «មួត ណោះ ចាបះ កា ចឹង អ្យក់ ទិ កាណាគ័ ញ៉ាៗ ឡាក់ ពិន ទី ពៀប ឡាក់ កា រ៉ក់ សា សាម៉ោង ពឹង ម៉ីរ ទិ ប្លី ឡូត»។ ៥ សាដាច់ បាឡាក់ កា ប៉្រើ ពូ ឡាំ រ៉ះ កា វគ័ បាឡាម គន វគ័ បេអ៊រ អ្វៃ ប៉ាគ់ ស្រុក ពេថោរ ឡាក់ អ្វៃ រហាង តាំងលេ ឡាក់ ស្រុក កាណើត អ៊ែ លូ រ៉ះ ផា «ទី សុនសាត ម៉ោញ ឡាក់ ឡាច់ ឡឹង ប៉ាថេត អ៊ីស៊ីប អន់ឌែ ពឹះ អ្វៃ ប៉ាញ័ តេះ ទឹប ប៉្រគ័ រ៉ាណើះ ក្យាម័ អាញ់។ ៦ ទឹល នីណោ័ះ ប៉រ់ អីស ឡាំ ប៉ាគ់ ប៉ាថេត អាញ់ កិញអៀ ហង ម៉ាគ់ អីស ប៉ាស្យាប សុនសាត អា កា អាញ់ ខង អន់ឌែ កេង ក្វា ឡឹង កាំឡាំង អាញ់ កាខាក់។ ផា អីស ប៉ាស្យាប អន់ឌែ ណោះ ឃឺ អ៊ែ អាញ់ ចឹង តាកូះ លូ អន់ឌែ ទី ទ្រង អាញ់ ឡូត លូ ចឹង តាំងហ្យិត ឡាច់ អន់ឌែ ឡឹង ប៉ាថេត អា ទី ដេល ខង អាញ់ អ្លុ អន់តគ់ ផា ផា អីស អន់ សារ ដាគ់ កា បក់ ចំ បក់ ណោះ ចឹង ទី សារ ដាគ់ ហះកា ផា អីស ប៉ាស្យាប កា បក់ ចំ បក់ ណោះ កា ចឹង ត្រគ់ សារ ប៉ាស្យាប តាទឹច ឡូត»។

៧ មួត ក្រាគ់ តាំងកង់ សុនសាត ម៉ូអាប់ លូ មួត ក្រាគ់ តាំងកង់ សុនសាត ម៉ាឌៀន អន់ឌែ កា ប៉ាណាំ គួប ឡាច់ ចាក ទឹប ទ្រុង លៀន សាំរ៉ាប់ ច្វាល់ គ្រូ អំហ្ម ដេល។ អន់ឌែ កា ឡាំ ទឹល ប៉ាគ់ ហី វគ័ បាឡាម លូ រ៉ះ ពួយ ប៉ានឹរ សាដាច់ បាឡាក់ រ៉ះ កា អន់ឌែ ពែ។ ៨ កេះណោះ វគ័ បាឡាម តើល ផា «ប៉រ់ អន់ដីស ទិឌូ ដំ ហះ អា ម៉ោញ ម៉ាំង ហិ កេះ ណោះ អាញ់ ចឹង រ៉ះ កា អន់ដីស ពួយ សារ ប‌៉្រ័ះ ប៊កកាតយ័ ចឹង រ៉ះ កា អាញ់»។ ទឹល នីណោ័ះ មួត ម៉ៃគ ណាំផា សុនសាត ម៉ូអាប់ កា តៃប ពឹង ហី វគ័ បាឡាម ណោះ ហង។ ៩ ម៉ាំង ណោះ ប‌៉្រ័ះ ប៊កកាតយ័ ជឹរ អំប៉ញ់ វគ័ បាឡាម ផា «ពឿ អ្វៃ ពឹង ហី អីស អា ?» ១០ វគ័ បាឡាម តើល ប‌៉្រ័ះ ប៊កកាតយ័ ផា «បាឡាក់ គន វគ័ ស៊ីបពរ ឡាក់ សាដាច់ សុនសាត ម៉ូអាប់ អ៊ែ ប៉្រើ អន់ឌែ ឡាំ រ៉ះ កា អាញ់ ផា ១១ "ទី សុនសាត ម៉ោញ ឡាច់ ឡឹង ប៉ាថេត អ៊ីស៊ីប ពឹះ អ្វៃ ប៉ាញ័ តេះ , កិញអៀ ប៉រ់ អីស ឡាំ ប៉ាស្យាប សុនសាត ណោះ កា អាញ់ ឃឺ អ៊ែ អាញ់ ចឹង តាកូះ លូ អន់ឌែ ទី ទ្រង អាញ់ ទឹប តាំងហ្យិត ឡាច់ អន់ឌែ ដេល"»។ ១២ ប‌៉្រ័ះ ប៊កកាតយ័ រ៉ះ កា វគ័ បាឡាម ផា «ជែ ឡាំ ពួយ អន់ឌែ ដៃ កា អូ ត្រគ់ ប៉ាស្យាប កា សុនសាត ណោះ ដេល ខង អាញ់ អន់ សារ ដាគ់ កា អន់ឌែ កេះ»។ ១៣ ប៉ាគ់ កាំលឺ វគ័ បាឡាម កា អ្យូវ រ៉ះ កា មួត ម៉ៃគ ណាំផា ឡាក់ សាដាច់ បាឡាក់ ប៉្រើ ឡាំ ណោះ ផា «ប៉រ់ អន់ដីស សឹត ប៉ាគ់ ស្រុក តេះ អន់ដីស ទៅ ពិ ខង ប‌៉្រ័ះ ប៊កកាតយ័ អូ អន់ អាញ់ ឡាំ ពួយ អន់ដីស អុះ»។ ១៤ មួត ម៉ៃគ ណាំផា សុនសាត ម៉ូអាប់ កា អ្យូវ ប៉ាណាំ គួប សឹត រ៉ះ កា សាដាច់ បាឡាក់ ផា «វគ័ បាឡាម អូ ចៃ ឡាំ ពួយ ញឹន អុះ»។

១៥ កេះណោះ សាដាច់ បាឡាក់ កា ប៉្រើ មួត ម៉ៃគ ណាំផា អៀង ឡឹង មួត អន់ទ្រួល ឡាក់ ប៉្រគ័ កាន តីស ក្វា ឡឹង អន់ទ្រួល ឡាំ ម៉ោញ ទង ណាវ្គ។ ១៦ អន់ឌែ កា ឡាំ ទឹល ប៉ាគ់ ហី វគ័ បាឡាម លូ រ៉ះ ផា «សាដាច់ បាឡាក់ គន វគ័ ស៊ីបពរ អ៊ែ រ៉ះ ផា "ប៉រ់ អីស ឡាំ ប៉ាគ់ ហី អាញ់ ជែ អន់ ទី សារ ញ៉ា ប៉ាំងខើក អីស អូ អន់ ឡាំ ដៃ ១៧ ខង អាញ់ ចឹង អន់ រ៉ាំងវ៉ាន័ កា អីស អៀង លូ ផា អីស ប៉ិច ប៉្រើ អាញ់ ប៉្រគ័ ញ៉ា កាតាម កា អាញ់ ចឹង ប៉្រគ័ ពួយ ទិណោ័ះ ឡូត។ ទឹល នីណោ័ះ ប៉រ់ អីស ឡាំ ប៉ាស្យាប សុនសាត ណោះ កា អាញ់ ណើ"»។ ១៨ ហះកា វគ័ បាឡាម តើល អន់ឌែ ផា «យ‌៉័ះ សាដាច់ បាឡាក់ អន់ ម៉ាស លូ ប៉្រាក់ ម៉ោញ ហី អ៊ែ កាតាម កា អាញ់ អូ ប៉្រគ័ យច ឡឹង ប៉ានឹរ ប‌៉្រ័ះ ប៊កកាតយ័ ឡាក់ ប‌៉្រ័ះ អាញ់ រ៉ះ ណោះ អុះ យ‌៉័ះ ង៉ារ ថិ លើ តីស កាតាម»។ ១៩ ទឹល នីណោ័ះ ប៉រ់ អន់ដីស ទិឌូ ដំ ហះ អា ម៉ោញ ម៉ាំង ពិ ម៉ាគ់ អាញ់ ចឹង អ្លុ អន់តគ់ ផា ប‌៉្រ័ះ ប៊កកាតយ័ ចឹង រ៉ះ កា អាញ់ នីចម័ ណាវ្គ»។ ២០ ប៉ាគ់ កាម៉ាំង ប‌៉្រ័ះ ប៊កកាតយ័ ជឹរ កាប លូ វគ័ បាឡាម ផា «ញន កា អន់ឌែ ឡាំ អ្យក់ អីស នីអៀ ទឹល នីណោ័ះ ហគ់ ឡាំ អន់ឌូ លូ អន់ឌែ ពិ។ ហះកា អីស ត្រគ់ ប៉្រគ័ ពួយ ដឹង សារ ញ៉ា ឡាក់ អាញ់ ចឹង ប៉្រើ អីស ប៉្រគ័»។

២១ វគ័ បាឡាម កា អ្យូវ ឡឹង កាំលឺ អ៊ែ អ្យក់ អាន ចៃគ ពឹង អង់កក់ លៀ យ៉ង់ កេះណោះ ចាក ឡាច់ ពួយ មួត ម៉ៃគ ណាំផា សុនសាត ម៉ូអាប់។ ២២ ផះ ណោះ ប‌៉្រ័ះ ប៊កកាតយ័ កា អឺក កាខាក់ ញន កា វគ័ បាឡាម ឡាច់ ចាក ពួយ អន់ឌែ ណោះ។ ផះ វគ័ បាឡាម អ្វៃ ជិះ លៀ ទឹប ទី ទុច ពៀរ ដូវ ចាក អន់ឌូ លូ អ៊ែ ដេល ប៊យ ប‌៉្រ័ះ ប៊កកាតយ័ កា អន់តាវ ពឹង អន់តិគ័ ទ្រង វគ័ បាឡាម ភឿ ប៉ាសាំង លូ អ៊ែ។ ២៣ លៀ កា ប៉ប័ ប៊យ ប‌៉្រ័ះ ប៊កកាតយ័ អ្វៃ អន់តាវ ពឹង អន់តិគ័ ទ្រង ទឹប ចឹក ដាវ ពឹង តី អ៊ែ ដេល លៀ កា វ៉េះ ម៉ុត ពឹង ម៉ីរ, វគ័ បាឡាម កា ពីត លៀ អន់ ចាក ពឹង ទ្រង ទៅ ណាវ្គ។ ២៤ កេះ ណោះ ប៊យ ប‌៉្រ័ះ ប៊កកាតយ័ កា អន់តាវ ពឹង អន់តិគ័ ទ្រង ពឹង ម៉ីរ ប៉្លៃ កាច អង់កាច, ទ្រង ណោះ អង់អ្យាគ័ ខង ទី រ៉ាំប៊ង ទិ ពៀរ ប៊ែង។ ២៥ លៀ កា ប៉ប័ ប៊យ ប‌៉្រ័ះ ប៊កកាតយ័ ណាវ្គ អ៊ែ កា វ៉េះ ទឹះ រ៉ាំប៊ង ណោះ ប៉្រគ័ អន់ ជុង វគ័ បាឡាម កាតត់ ពឹង រ៉ាំប៊ង។ បាឡាម កា ពីត អ៊ែ ម៉ោញ ទង ណាវ្គ។ ២៦ ប៊យ ប‌៉្រ័ះ ប៊កកាតយ័ កា ចាក ប៉ាគ់ ង៉ីរ ប៊ែត អន់តាវ ត្រង់ ចារ អង់អ្យាគ័ ឡាក់ អូ ទី ទ្រង ចឹង វ៉េះ គែង សាម៉ា គែង សាំងអ្យោ អុះ។ ២៧ លៀ កា ប៉ប័ ប៊យ ប‌៉្រ័ះ ប៊កកាតយ័ ណោះ អ៊ែ កា ជន តាកុល ទឹះ តេះ ទឹប វគ័ បាឡាម អ្វៃ ពឹង អង់កក់ អ៊ែ ដេល, វគ័ បាឡាម កា អឺក ខាក់ កា ពីត លៀ លូ អ៊្លង កាទូង។ ២៨ ប‌៉្រ័ះ ប៊កកាតយ័ កា ប៉្រគ័ អន់ លៀ អ្លុ កាប អ៊ែ កា កាប កា វគ័ បាឡាម ផា «អាញ់ ប៉្រគ័ កា អីស នីចម័ បះ អីស ពីត អាញ់ ទឹល ប៉ៃង ទង នីអៀ ហះ ?» ២៩ វគ័ បាឡាម តើល លៀ ផា «ញន កា អីស អូ ចៃ ប៉្រគ័ ពួយ អាញ់ ប៉្រគ័ អន់ អាញ់ តាយួស កា ពូ ! ផា អាញ់ ចឹក ដាវ អាញ់ ចឹង ប៉ាន់តោ័ អ្លាត អីស ឡូត !»។ ៣០ លៀ ណោះ តើល ផា «អាញ់ ឡាក់ លៀ អីស ឡាក់ អីស ឃើយ ជិះ រ៉ប់ អីស ចាក លើយ ទឹល រ៉ប់ ដារ់ អា, ញ៉ា អាញ់ ឃើយ ប៉្រគ័ កា អីស នីអៀ ប ?»។ បាឡាម តើល ផា «អូ អុះ !»។

៣១ ផះ ណោះ ប‌៉្រ័ះ ប៊កកាតយ័ តាំបាង អន់ វគ័ បាឡាម ប៉ប័ ប៊យ ប‌៉្រ័ះ ប៊កកាតយ័ ឡាក់ អន់តាវ ពឹង ទ្រង ទឹប ចឹក ដាវ ពឹង តី, វគ័ បាឡាម កា ជន តាកុល មូប កល់ ទឹះ តេះ។ ៣២ ប៊យ ប‌៉្រ័ះ ប៊កកាតយ័ កា អំប៉ញ់ លូ វគ័ បាឡាម ផា «ញ៉ា ត្រគ់ អីស ពីត សាប៉្វាត័ លៀ អីស ទឹល ប៉ៃង ទង នីអៀ ? អាញ់ ឡាច់ ប៉ាសាំង លូ អីស ខង អីស ទី ពុត អូ ត្រង់ កា អាញ់។ ៣៣ លៀ អីស ប៉ប័ អាញ់ អ៊ែ កា វ៉េះ ឡាច់ ឡឹង អាញ់ ទឹល ប៉ៃង ទង ហះ អា កេះ។ ផា អ៊ែ អូ វ៉េះ ឡាច់ ឡឹង អាញ់ ចាបះ កា អាញ់ ប៉ាន់តោ័ អីស កេះ ហះកា អន់ លៀ អីស អ្វៃ រ៉ីស»។ ៣៤ វគ័ បាឡាម កា តើល ប៊យ ប‌៉្រ័ះ ប៊កកាតយ័ ផា «អាញ់ ប៉្រគ័ សារ យច កេះ ខង អាញ់ អូ អ្លុ អន់តគ់ កា អីស អ្វៃ ពឹង ទ្រង ប៉ាសាំង លូ អាញ់, ផា ង៉ារ ឡាក់ អាញ់ ចឹង ប៉្រគ័ អា អូ ត្រគ់ ពុត ពៀក អីស ទឹល នីណោ័ះ អាញ់ ចឹង វ៉ីល សឹត កិញអៀ ហង»។ ៣៥ ហះកា ប៊យ ប‌៉្រ័ះ ប៊កកាតយ័ តើល វគ័ បាឡាម ផា «ហគ់ ឡាំ អន់ឌូ លូ អន់ឌែ ណោះ ពិ ហះកា អីស ត្រគ់ កាប ដឹង សារ ញ៉ា ឡាក់ អាញ់ ចឹង រ៉ះ កា អីស ណោះ ហង»។ វគ័ បាឡាម កា ឡាំ អន់ឌូ លូ មួត ម៉ៃគ ណាំផា សាដាច់ បាឡាក់។

៣៦ ផះ សាដាច់ បាឡាក់ អ្លុ អន់តគ់ ផា វគ័ បាឡាម ក្យាម័ ចឹង ទឹល កេះ អ៊ែ កា ឡាំ ហាប់ វគ័ បាឡាម ប៉ាគ់ មឿង ម៉ោញ ពឹង ប៉ាថេត ម៉ូអាប់ ឡាក់ អ្វៃ រហាង ទៀក ទ្រូង អាណូន ឡាក់ គួយ ចាំងហាយ្គ កាខាក់។ ៣៧ សាដាច់ បាឡាក់ កាប លូ វគ័ បាឡាម ផា «អាញ់ ប៉្រើ ពូ ឡាំ រ៉ះ កា អីស ពែ ញ៉ា ត្រគ់ អីស អូ ចៃ ឡាំ ប៉ាគ់ ចារ អាញ់ ? ញ៉ា អាញ់ អូ ទី រ៉ាំងវ៉ាន័ ចឹង អន់ កា អីស ប ?» ៣៨ វគ័ បាឡាម តើល ផា «ហៃ អាញ់ ឡាំ ទឹល ប៉ាគ់ ចារ អីស កេះ ហះកា កិញអៀ អា អាញ់ អូ កាប ពួយ ពុត អាញ់ ទៅ អុះ ខង សារ ញ៉ា ឡាក់ ប‌៉្រ័ះ ចឹង រ៉ះ កា អាញ់ ឃឺ សារ ណោះ ហង ឡាក់ អាញ់ ចឹង រ៉ះ»។ ៣៩ វគ័ បាឡាម កា ឡាំ អន់ឌូ លូ សាដាច់ បាឡាក់ ទឹល ប៉ាគ់ មឿង គៀរយ៉ាត់ ហ៊ូសូត ៤០ សាដាច់ បាឡាក់ កា អ្យក់ រ៉ក់ លូ ចៀម ពុះ រ៉ាម៉ះ ប‌៉្រ័ះ ទឹប អ្យក់ ប៉ាំងឡៃ អន់ដា ជែក អន់ កា វគ័ បាឡាម លូ កា មួត ម៉ៃគ ណាំផា ឡាក់ អ្វៃ អន់ឌូ លូ អ៊ែ ដេល។

៤១ ប៉ាគ់ កាំលឺ សាដាច់ បាឡាក់ កា ប៉ាណាំ វគ័ បាឡាម ហាវ ពឹង ប៉ានឹម ឡាក់ ចារ ពូ រ៉ាម៉ះ ប‌៉្រ័ះ បាល។ ពឹង ចារ ណោះ អ៊ែ កា ហៃ ជឹរ ប៉ប័ មួត សុនសាត អ៊ីស្រាអ៊ែល អន់ដា។

២៣

សារ បាឡាម អន់ទួង

១ វគ័ បាឡាម រ៉ះ កា សាដាច់ បាឡាក់ ផា «ហគ់ អីស ប៉្រគ័ អន់ហ្នឹង តាំប៉ើះ ហះ ចារ អា ភឿ ពុះ កាណាគ័ រ៉ាម៉ះ ប‌៉្រ័ះ លូ អ្យក់ រ៉ក់ ទោល តាំប៉ើះ កា​តុ លូ ចៀម ទោល តាំប៉ើះ កាតុ ដេល»។ ២ សាដាច់ បាឡាក់ កា ប៉្រគ័ ពួយ ប៉ានឹរ វគ័ បាឡាម រ៉ះ ណោះ ហង។ សាដាច់ បាឡាក់ លូ វគ័ បាឡាម កា ពុះ រ៉ក់ ម៉ោញ លូ ចៀម ម៉ោញ គ្រឹប អន់ហ្នឹង ទិណោ័ះ ភឿ រ៉ាម៉ះ ប‌៉្រ័ះ ៣ កេះណោះ វគ័ បាឡាម រ៉ះ កា សាដាច់ បាឡាក់ ផា «ហគ់ អីស អ្វៃ អន់តាវ ក្យាម័ កាណាគ័ អីស ពុះ រ៉ាម៉ះ ប‌៉្រ័ះ អា ហង ហោគ, អាញ់ ចឹង ចាក ឡាំ ប៉ាគ់ ម៉ាត់ ណាវ្គ អ្លុ ផាហៃគ ប‌៉្រ័ះ ប៊កកាតយ័ ចឹង ជឹរ កាកាប លូ អាញ់។ សារ ញ៉ា ប‌៉្រ័ះ រ៉ះ កា អាញ់ ណោះ អាញ់ ចឹង សឹត រ៉ះ កា អីស»។ កេះ ណោះ អ៊ែ កា ហាវ ពឹង ប៉ានឹម ៤ ប‌៉្រ័ះ ប៊កកាតយ័ កា ជឹរ ប៉ាគ់ វគ័ បាឡាម វគ័ បាឡាម កា រ៉ះ ផា «អាញ់ ប៉្រគ័ អន់ហ្នឹង តាំប៉ើះ ចារ ពឹង អន់ហ្នឹង ម៉ោញៗ អាញ់ ពុះ រ៉ក់ ទោល ម៉ោញ លូ ចៀម ទោល ម៉ោញ ដេល»។ ៥ ប‌៉្រ័ះ ប៊កកាតយ័ កា អន់តគ់ ប៉ានឹរ អ៊ែ ពឹង វគ័ បាឡាម លូ កាប ផា «ហគ់ សឹត ប៉ាគ់ សាដាច់ បាឡាក់ ទៅ ពិ លូ រ៉ះ នីអៀ»។ ៦ វគ័ បាឡាម កា វ៉ីល សឹត ប៉ាគ់ សាដាច់ បាឡាក់ ប៉ប័ អ៊ែ អ្វៃ អន់តាវ ក្យាម័ កាណាគ័ អ៊ែ ពុះ រ៉ាម៉ះ ប‌៉្រ័ះ ទឹប ទី មួត ប៉្រគ័ កាន រ៉ាតីស ឡាក់ ម៉ៃគ ណាំផា សុនសាត ម៉ូអាប់ អ្វៃ អន់ឌូ ដេល។ ៧ កេះណោះ វគ័ បាឡាម កាប នីអៀ ផា «បាឡាក់ ឡាក់ សាដាច់ សុនសាត ម៉ូអាប់ អ៊ែ ប៉ាណាំ អាញ់ ឡឹង ប៉ាថេត អារ៉ាម ឃឺ ឡឹង ប៉ានឹម គែង ដារ់ ឡាច់ ទឹប រ៉ះ ផា "ហគ់ ឡាំ ប៉ាស្យាប កា គន សោ យ៉ាកុប អន់ កា អាញ់ ហគ់ ប៉ាសាំង លូ សុនសាត អ៊ីស្រាអ៊ែល ពិ"។ ៨ នីចម័ អាញ់ ចឹង អ្លុ ប៉ាស្យាប កា មួត ឡាក់ ប‌៉្រ័ះ ប៊កកាតយ័ អូ ប៉ាស្យាប ? នីចម័ អាញ់ ចឹង អ្លុ ប៉ាសាំង លូ មួត ឡាក់ ប‌៉្រ័ះ ប៊កកាតយ័ អូ ប៉ាសាំង ? ៩ ឡឹង អំហ្មោ តីស ចាំងហីគ អាញ់ ប៉ប័ អន់ឌែ ឡឹង កល់ ប៉ានឹម អាញ់ ហៃ ប៉ប័ អន់ឌែ, ប៉ាសុន អា អ្វៃ តាង ឡឹង ពូ អន់ឌែ អូ ឃឹត ផា ឡាកោ អន់ឌែ ឡាក់ កា សុនសាត អន់ទៀគៗ ណោះ អុះ។ ១០ ពឿ អ្លុ យ៉ាប គន សោ យ៉ាកុប ឡាក់ ទី ចំលួន អៀង ឡាក់ កា តេះ ឡា​ពុក ? ពឿ ដាម័ យ៉ាប ចំលួន សុនសាត អ៊ីស្រាអ៊ែល ឡាក់ អៀង កាខាក់ ណោះ ? ដាគ់ អន់ អាញ់ តោ័ ឡាក់ កា ប៉ាណូស ដាគ់ ត្រង់ អា ពិ, ដាគ់ ប៉ាឡុច អាញុ អាញ់ អន់ ឡាក់ កា អន់ឌែ ដេល !»។

១១ សាដាច់ បាឡាក់ កាប កា វគ័ បាឡាម ផា «ញ៉ា ត្រគ់ អីស ប៉្រគ័ កា អាញ់ នីណោ័ះ ? អាញ់ ប៉្រើ អីស ឡាំ ប៉ាស្យាប កា មួត តាម៉ឺរ អាញ់ ហះកា អីស ហ៊ែង អន់ សារ ដាគ់ កា អន់ឌែ ឡគ !» ១២ វគ័ បាឡាម តើល អ៊ែ ផា «អាញ់ ត្រគ់ រ៉ះ ដឹង សារ ញ៉ា ឡាក់ ប‌៉្រ័ះ ប៊កកាតយ័ ប៉្រើ អាញ់ រ៉ះ ណោះ ហង !»។

១៣ សាដាច់ បាឡាក់ រ៉ះ ណាវ្គ ផា «ចុ ឡាំ ពួយ អាញ់ ប៉ាគ់ ចារ ម៉ោញ ណាវ្គ ម៉ាគ់ អីស ចឹង ប៉ប័ អន់ឌែ ហះកា អីស ប៉ប័ អន់ឌែ ចំលួន ប៊ែត ដោច អូ ប៉ប័ ទិណោ័ះ អុះ។ ប៉ាគ់ ចារ ណោះ អីស ត្រគ់ ប៉ាស្យាប អន់ឌែ កា អាញ់»។ ១៤ សាដាច់ បាឡាក់ កា ប៉ាណាំ វគ័ បាឡាម ឡាំ ប៉ាគ់ ស៊្រែ សូភីម ពឹង កល់ ប៉ានឹម ពិសាកា។ អ្វៃ ប៉ាគ់ ណោះ អ៊ែ កា ប៉្រគ័ អន់ហ្នឹង តាំប៉ើះ សាំរ៉ាប់ រ៉ាម៉ះ ប‌៉្រ័ះ, ពឹង អន់ហ្នឹង ម៉ោញៗ អ៊ែ ពុះ រ៉ក់ ទោល ម៉ោញ លូ ចៀម ទោល ម៉ោញ ដេល។ ១៥ វគ័ បាឡាម រ៉ះ លូ សាដាច់ បាឡាក់ ផា «អ្យគ័ អីស អ្វៃ ហះ អា ក្យាម័ ចារ ពុះ កាណាគ័ រ៉ាម៉ះ ប‌៉្រ័ះ ក្យាគ់ អាញ់ ឡាំ កាកាប លូ ប‌៉្រ័ះ ប៊កកាតយ័ ប៉ាគ់ តោ»។ ១៦ ប‌៉្រ័ះ ប៊កកាតយ័ ជឹរ ប៉ាគ់ វគ័ បាឡាម ទឹប រ៉ះ ឡឹង សារ ឡាក់ វគ័ បាឡាម ត្រគ់ កាប, កេះ ណោះ អ៊ែ ផា «ហគ់ សឹត ប៉ាគ់ សាដាច់ បាឡាក់ ទៅ ពិ អីស ត្រគ់ រ៉ះ នីណោ័ះ ហង»។ ១៧ វគ័ បាឡាម កា វ៉ីល សឹត ប៉ាគ់ សាដាច់ បាឡាក់ ប៉ប័ អ៊ែ អ្វៃ អន់តាវ ក្យាម័ កាណាគ័ អ៊ែ ពុះ រ៉ាម៉ះ ប‌៉្រ័ះ ទឹប ទី មួត ប៉្រគ័ កាន រ៉ាតីស ឡាក់ ម៉ៃគ ណាំផា សុនសាត ម៉ូអាប់ អ្វៃ អន់ឌូ ដេល។ សាដាច់ បាឡាក់ អំប៉ញ់ វគ័ បាឡាម ផា «ប‌៉្រ័ះ ប៊កកាតយ័ អ៊ែ រ៉ះ នីចម័ ?» ១៨ វគ័ បាឡាម កាប ផា «អឺ បាឡាក់ អ្យូវ លូ សាំយ៉ាំង ពិ, អឺ គន វគ័ ស៊ីបពរ ហគ់ សាំយ៉ាំង អ្យក់ ពុត ចៃគ ឡឹង សារ ឡាក់ អាញ់ ចឹង រ៉ះ។ ១៩ ប‌៉្រ័ះ ប៊កកាតយ័ អូ ត្រគ់ ឡាក់ កា ប៉ាណូស អុះ អ៊ែ អូ អ្លុ កាប ព្លូង អុះ, អ៊ែ កា អូ អ្លុ រ៉ើ ពុត ឡាក់ កា ប៉ាណូស ដេល។ សារ ញ៉ា ឡាក់ ប‌៉្រ័ះ ប៊កកាតយ័ រ៉ះ កេះ ញ៉ា អ៊ែ ចឹង អូ ប៉្រគ័ ពួយ ប ? ប‌៉្រ័ះ ប៊កកាតយ័ អ៊ែ កាប កេះ ញ៉ា អ៊ែ ចឹង អូ តាគ់ អង់កេះ សារ ណោះ ប ? ២០ អាញ់ កាតាំង ប៉ានឹរ ប‌៉្រ័ះ ប៉្រើ អាញ់ អន់ សារ ដាគ់ កា ប៉ាសុន អា, ផា ប‌៉្រ័ះ អន់ សារ ដាគ់ កេះ អាញ់ អូ អ្លុ ប៉ាស្យាប អុះ។ ២១ ប‌៉្រ័ះ ប៊កកាតយ័ អ៊ែ អូ ប៉ប័ សារ ញ៉ា អូ ដាគ់ ពឹង គន សោ វគ័ យ៉ាកុប អុះ កា អូ ប៉ប័ ពុត អ៊ក កាលក ពឹង គន សោ អ៊ីស្រាអ៊ែល ដេល។ ប‌៉្រ័ះ ប៊កកាតយ័ ឡាក់ ប‌៉្រ័ះ អន់ឌែ អ៊ែ អ្វៃ អន់ឌូ លូ អន់ឌែ ទឹប អន់ឌែ កាប ម៉ៃៗ ផា អ៊ែ ឡាក់ សាដាច់ អន់ឌែ។ ២២ ប‌៉្រ័ះ ប៊កកាតយ័ ប៉ាណាំ អន់ឌែ ឡាច់ ឡឹង ប៉ាថេត អ៊ីស៊ីប ពែ អ៊ែ ពៀប ឡាក់ កា ម៉ៃន។ ២៣ អូ ទី គ្រូ អំហ្ម ចំ អ្លុ ប៉ាឡាប គន សោ យ៉ាកុប អុះ លូ អូ ទី ពឿ អ្លុ ប៉ាស្យាប កា សុនសាត អ៊ីស្រាអ៊ែល ដេល។ ប៉ាគ់ ទឹល កាំឡត់ ទៀ ពូ ចឹង រ៉ះ ឡឹង សារ យ៉ាកុប លូ ឡឹង សារ អ៊ីស្រាអ៊ែល ផា "យើយ ញ៉ា ប‌៉្រ័ះ ប៉្រគ័ នីអៀ អ៊ិះ"។ ២៤ ហៃ ប៉ាសុន អា អ្យូវ ឡាក់ កា ក្លា យ៉ង់ លូ អន់តាវ ឡាក់ កា ក្លា ទោល អន់ឌែ អូ តៃប អុះ ផា បើ ទី កាប់ សា អ្យាំ លូ អៃត ផាម កាណាគ័ អន់ឌែ កាប់ ណោះ»។

២៥ សាដាច់ បាឡាក់ កាប កា វគ័ បាឡាម ផា «ផា អូ ប៉ាស្យាប កា អន់ឌែ ណោះ កា ជែ អន់ សារ ដាគ់ កា អន់ឌែ ដេល» ២៦ ហះកា វគ័ បាឡាម ផា «ញ៉ា អាញ់ អូ រ៉ះ កា អីស ប ផា គ្រឹប សារ ឡាក់ ប‌៉្រ័ះ ប៊កកាតយ័ ប៉្រើ ណោះ អាញ់ ចឹង ប៉្រគ័ ពួយ ?» ២៧ សាដាច់ បាឡាក់ រ៉ះ កា វគ័ បាឡាម ណាវ្គ ផា «ចុ ឡាំ, អាញ់ ចឹង ប៉ាណាំ អីស ឡាំ ប៉ាគ់ ចារ ម៉ោញ ណាវ្គ ឃឺ អ៊ែ ប‌៉្រ័ះ ចឹង អន់ អីស ប៉ាស្យាប មួត អន់ឌែ ប៉ាគ់ ចារ ណោះ កា អាញ់»។ ២៨ សាដាច់ បាឡាក់ កា ប៉ាណាំ វគ័ បាឡាម ហាវ ពឹង កល់ ប៉ានឹម ពេអ៊រ ឡាក់ ចារ ហៃ ប៉ប័ ស៊្រែ តីស។ ២៩ វគ័ បាឡាម រ៉ះ កា សាដាច់ បាឡាក់ ផា «ហគ់ អីស ប៉្រគ័ អន់ហ្នឹង តាំប៉ើះ ចារ ហះ អា លូ ទ្រៀម រ៉ក់ តាំប៉ើះ កាតុ លូ ចៀម តាំប៉ើះ កាតុ អន់ កា អាញ់ ណាវ្គ»។ ៣០ សាដាច់ បាឡាក់ កា ប៉្រគ័ ពួយ ឡាក់ កា វគ័ បាឡាម រ៉ះ ទឹប ពុះ រ៉ក់ ទោល លូ ចៀម ទោល ពឹង អន់ហ្នឹង ម៉ោញៗ ភឿ រ៉ាម៉ះ ប‌៉្រ័ះ។

២៤

១ វគ័ បាឡាម អ្លុ អន់តគ់ ផា ប‌៉្រ័ះ ប៊កកាតយ័ ប៉ាញ័ ពុត អន់ សារ ដាគ់ កា សុនសាត អ៊ីស្រាអ៊ែល, ណោះ ហង បះ អ៊ែ អូ ឡាំ អំប៉ញ់ លូ ប‌៉្រ័ះ ឡាក់ កា អន់ទ្រួលៗ អុះ ហះកា អ៊ែ អន់ ង៉ីរ គែង ស៊្រែ តីស។ ២ អ៊ែ កា ប៉ាញ់ចាក័ ហៃ ចារ សុនសាត អ៊ីស្រាអ៊ែល ប៉្រគ័ រ៉ាណើះ អ្វៃ ប៉ិន ផូង័ ពឿ ផូង័ អ៊ែ។ ប៉ាង៉ាត័ ប៉ាលឹង ប‌៉្រ័ះ ប៊កកាតយ័ កា ម៉ុត ពឹង វគ័ បាឡាម ៣ អ៊ែ កាប នីអៀ ផា «អា ឃឺ ប៉ានឹរ វគ័ បាឡាម គន វគ័ បេអ៊រ ឃឺ ប៉ានឹរ បក់ ប‌៉្រ័ះ ប៉្រគ័ អន់ អ្លុ ហៃ ប៉ប័ ៤ ឡាក់ ប៉ានឹរ បក់ កាតាំង ប៉ានឹរ ប‌៉្រ័ះ ប៊កកាតយ័ អាញ់ ប៉ប័ សារ តាំបាង ឡឹង ប‌៉្រ័ះ ឡាក់ តីស ហ៊្លត លូ អាញ់ ប៉ក់ ទឹប កាដាប, ប‌៉្រ័ះ កា ប៉្រគ័ អន់ អាញ់ ហៃ ប៉ប័ ៥ អឺ គន សោ យ៉ាកុប រ៉ាណើះ អន់ដីស ឡាយ៉ាម័ ខាក់, អឺ សុនសាត អ៊ីស្រាអ៊ែល ចារ អន់ដីស អ្វៃ កា ដាគ់ ឡាយ៉ាម័ ដេល ៦ រ៉ាណើះ អន់ដីស តីស អ្លឹង ពៀប ឡាក់ កា ក្លូះ ប៉ានឹម លូ ឡាក់ កា សួន រហាង តាំងលេ, ឡាក់ កា តើម អ៊្លង ចាំងហីគ ឡាក់ ប‌៉្រ័ះ ប៊កកាតយ័ តាំងឡា តប់, ឡាក់ កា តើម កាញូង រហាង ទៀក ៧ ចឹង ទី ទៀក ព្លៀយ ឡាច់ ឡឹង ព្រឺយ អន់ឌែ, តីល អន់ឌែ តប់ ចឹង ហ៊ន ដាគ់ ទី ប៉្លៃ ប៉ាកាវ ញន កា ទី ទៀក អៀង, សាដាច់ អន់ឌែ ចឹង តីស ទឹប ទី អំរ៉ាញ ហ៊្លត ឡឹង សាដាច់ អាកាក់ សារ រ៉ាំងហៃ រ៉ាំងខ្យា ម៉ះ សាដាច់ អន់ឌែ ណោះ ចឹង ទី អំរ៉ាញ ខាក់ ទឹប លៅ លែង សិច។ ៨ ប‌៉្រ័ះ ឡាក់ ប៉ាណាំ អន់ឌែ ឡាច់ ឡឹង ប៉ាថេត អ៊ីស៊ីប ពែ អ៊ែ ពៀប ឡាក់ កា ម៉ៃន អ៊ែ ចឹង ថាំឡាយ សុនសាត អន់ទៀគៗ ឡាក់ តាម៉ឺរ អ៊ែ ទឹប ប៉ាន់តោ័ មួត តាម៉ឺរ ប៉ាញ់ លូ ស្រាគ់ លូ តាគ់ អំប៉ាក់ កាន់តីង ដេល។ ៩ អន់ឌែ កាដាប លូ តៃប ឡាក់ កា ក្លា, ពឿ ចឹង ខឹន រ៉ោ អន់ឌែ ? ពឿ អន់ សារ ដាគ់ កា សុនសាត អ៊ីស្រាអ៊ែល បក់ ណោះ ចឹង ទី សារ ដាគ់ ដេល ហះកា បក់ ពឿ ប៉ាស្យាប កា អន់ឌែ ណោះ សារ ប៉ាស្យាប ចឹង សឹត ប៉ាគ់ ពូ ទៅ»។

១០ ផះ ណោះ សាដាច់ បាឡាក់ តាប៉ះ តី ញន អ៊ែ អឺក កា វគ័ បាឡាម កាខាក់ ទឹប កាប ផា «អាញ់ ប៉្រើ អីស ឡាំ ភឿ ប៉ាស្យាប កា តាម៉ឺរ អាញ់ ហះកា កិញអៀ អា អីស ហ៊ែង អន់ សារ ដាគ់ កា អន់ឌែ លើយ ទឹល ប៉ៃង ទង ហះ អា កេះ។ ១១ កិញអៀ អីស សឹត ប៉ាគ់ ហី អីស ទៅ ពិ អាញ់ ផា ចឹង អន់ រ៉ាំងវ៉ាន័ កា អីស ហះកា ប‌៉្រ័ះ ប៊កកាតយ័ អ៊ែ ទឹប អូ អន់ អីស ទី រ៉ាំងវ៉ាន័ ណោះ អុះ» ១២ វគ័ បាឡាម តើល សាដាច់ បាឡាក់ ណាវ្គ ផា «អាញ់ រ៉ះ កេះ កា មួត បក់ អីស ប៉្រើ ឡាំ រ៉ះ កា អាញ់ ណោះ ពែ, អាញ់ រ៉ះ ផា ១៣ "យ‌៉័ះ សាដាច់ បាឡាក់ អន់ ម៉ាស លូ ប៉្រាក់ ម៉ោញ ហី អ៊ែ កាតាម កា អាញ់ អូ ប៉្រគ័ យច ឡឹង ប៉ានឹរ ប‌៉្រ័ះ ប៊កកាតយ័ ឡាក់ ប‌៉្រ័ះ អាញ់ រ៉ះ ណោះ អុះ, យ‌៉័ះ ង៉ារ ដាគ់ លើ អូ ដាគ់ កាតាម។ សារ ញ៉ា ប‌៉្រ័ះ ប៊កកាតយ័ រ៉ះ កា អាញ់ ឃឺ សារ ណោះ ហង អាញ់ ចឹង រ៉ះ"។ ១៤ កិញអៀ អា អន់ទ្រួល ឡឹង អាញ់ សឹត ប៉ាគ់ ស្រុក តេះ អាញ់ ទៅ អាញ់ ចឹង រ៉ះ កា អីស ឡឹង សារ ឡាក់ សុនសាត អ៊ីស្រាអ៊ែល ចឹង ប៉្រគ័ កា សុនសាត អីស ប៉ាគ់ ម៉ាត់ ទៀ»។

១៥ វគ័ បាឡាម កាប ម៉ោញ ទង ណាវ្គ ផា «អា ឃឺ ប៉ានឹរ វគ័ បាឡាម គន វគ័ បេអ៊រ ឃឺ ប៉ានឹរ បក់ ប‌៉្រ័ះ ប៉្រគ័ អន់ អ្លុ ហៃ ប៉ប័ ១៦ ឡាក់ ប៉ានឹរ បក់ កាតាំង ប៉ានឹរ ប‌៉្រ័ះ ប៊កកាតយ័, ទឹប អ្លុ ហ្លង់ ឡឹង សារ អ៊ែ, អាញ់ ប៉ប័ សារ តាំបាង ឡឹង ប‌៉្រ័ះ ឡាក់ តីស ហ៊្លត លូ អាញ់ ប៉ក់ ទឹប កាដាប, ប‌៉្រ័ះ កា ប៉្រគ័ អន់ អាញ់ ហៃ ប៉ប័ ១៧ អាញ់ ប៉ប័ កាម៉ាក័ ម៉ោញ ដូវ ហះកា អូ ត្រគ់ កិញអៀ អុះ, អាញ់ ប៉ាញ់ចាក័ ហៃ កាម៉ាក័ ណោះ ហះកា អូ ត្រគ់ អ្វៃ ក្យាម័ ដេល, ចឹង ទី សំឡង់ ម៉ោញ ឡាច់ ឡឹង ផូង័ វ៉ាច់ យ៉ាកុប ឃឺ ចឹង ទី សាដាច់ ម៉ោញ ដូវ ចឹក អ៊្លង កាទូង ឡាច់ ឡឹង សុនសាត អ៊ីស្រាអ៊ែល, សាដាច់ ណោះ ចឹង ពីត កល់ យ៉ាំង សុនសាត ម៉ូអាប់ អន់ ប៉ាទុះ លូ ចឹង ពីត ទិ គន សោ វគ័ សេត *។ ១៨ ព្រី ទៀក អេដំ ចឹង កេះ ព្រី ទៀក សុនសាត អ៊ីស្រាអ៊ែល លូ ព្រី ទៀក សៀរ ឡាក់ តាម៉ឺរ អន់ឌែ កា ចឹង កេះ ព្រី ទៀក អ៊ីស្រាអ៊ែល ដេល ឃឺ សាណ័ះ ទ្រង សុនសាត អ៊ីស្រាអ៊ែល ទិណោ័ះ។ ១៩ ចឹង ទី បក់ រ៉ាំងហៃ រ៉ាំងខ្យា ម៉ោញ ដូវ កើត ឡាច់ ឡឹង ផូង័ វ៉ាច់ យ៉ាកុប, បក់ ណោះ ចឹង ថាំឡាយ ទិ មួត ឡាក់ អ្វៃ សល់ ពឹង មឿង ណោះ»។ ២០ កេះ ណោះ វគ័ បាឡាម អ៊ែ ហៃ ប៊ែង សុនសាត អាម៉ាឡេក លូ កាប ផា «អាម៉ាឡេក ឡាក់ សុនសាត ម៉ោញ តីស ឡឹង ពូ ហះកា ប៉ាគ់ អន់តីគ អន់ឌែ ចឹង តោ័ រ៉ាយ តោ័ រ៉ុង»។ ២១ អ៊ែ កា ហៃ ប៊ែង សុនសាត គែន ណាវ្គ លូ កាប ផា «ចារ អន់ដីស អ្វៃ កាចាប័ ខាក់ ពៀប ឡាក់ កា សៃម ប៉្រគ័ សំប៉ូវ ពឹង គឺប អំហ្មោ ២២ ហះកា សុនសាត គែន ចឹង រ៉ាយ រ៉ាំ ទិ ប៉ាគ់ សុនសាត អាស៊ើ អ្យក់ ប៉្រគ័ ទុច»។ ២៣ វគ័ បាឡាម កាប ណាវ្គ ផា «ប៉ាគ់ ប‌៉្រ័ះ ប៊កកាតយ័ ប៉្រគ័ សារ ទិ អា ទៀ ទី ពឿ ចឹង អ្វៃ រ៉ីស ? ២៤ ហះកា ចឹង ទី តាហាន ជិះ កាំប៉ាន់ ឡាច់ ឡឹង ប៉ាថេត គីទីម អន់ឌែ ចឹង ប៉្រគ័ កា សុនសាត អាស៊ើ ទឹប សុនសាត ហេបើរ ដេល ហះកា អន់ឌែ ចឹង ត្រគ់ តោ័ រ៉ាយ តោ័ រ៉ុង និះទៅ ដេល»។ ២៥ កេះ ណោះ វគ័ បាឡាម កា អ្យូវ សឹត ប៉ាគ់ ស្រុក អ៊ែ ទៅ ណាវ្គ កាប៉ាច់ សាដាច់ បាឡាក់ អ៊ែ កា សឹត ប៉ាគ់ មឿង អ៊ែ និះទៅ ដេល។

២៧

សារ វគ័ ម៉ូសេ រ៉ើស យូស្វេ អន់ រ៉ាំងហៃ ប៉ាតាង អ៊ែ

១២ ប‌៉្រ័ះ ប៊កកាតយ័ រ៉ះ កា វគ័ ម៉ូសេ ផា «ហគ់ អីស ហាវ ពឹង ប៉ានឹម អាបារីម អា កេះណោះ ហៃ គែង ប៉ាថេត ឡាក់ អាញ់ ចឹង មប អន់ កា សុនសាត អ៊ីស្រាអ៊ែល។ ១៣ ប៉ាគ់ អីស ហៃ ប៉ប័ ប៉ាថេត អា កេះ អីស ចឹង តោ័ ពួយ វគ័ យ៉ាគ់ អីស ហង ឡាក់ កា ម៉ី អីស អារ៉ុន ដេល ១៤ ខង អន់ដីស ពៀរ ដូវ អូ ប៉្រគ័ ពួយ ប៉ានឹរ អាញ់ ផះ មួត ប៉ាសុន ប៉ាណាំ គួប តាប៉ុញ លូ អាញ់ ពឹង ស៊្រែ តីស ស៊ីន អន់ដីស កា អូ ទី តាំបាង សារ អាញ់ ដាគ់ ត្រង់ អន់ កា អន់ឌែ ប៉ប័»។ សារ អា កើត ពឹះ ប៉ាគ់ មេរីបា ចារ មួត ប៉ាសុន តាប៉ុញ ឡឹង សារ អូ ទី ទៀក ផះ អ្វៃ ប៉ាគ់ ចារ កាដេះ ពឹង ស៊្រែ តីស ស៊ីន ពែ។

១៥ វគ័ ម៉ូសេ តើល ប‌៉្រ័ះ ប៊កកាតយ័ ផា ១៦ «ទឹល នីណោ័ះ ប៉រ់ ប‌៉្រ័ះ ប៊កកាតយ័ ឡាក់ តាំងឡា កាស៊ែ តាំងហើម ប៉ាណូស ទិឌូ ប៉រ់ អីស តាប៉ាប តាប៉ុន ប៉្រើ ប៉ាណូស ម៉ោញ ដូវ ប៉្រគ័ ម៉ៃគ ណាំផា សុនសាត អ៊ីស្រាអ៊ែល អា ណើ។ ១៧ ប៉ាណូស ណោះ ចឹង ប៉ាណាំ មួត ប៉ាសុន ឡាំ តាកូះ លូ ចឹង ប៉ាណាំ អន់ឌែ សឹត ណាវ្គ ភឿ ជែ អន់ ប៉ាសុន អីស ពៀប ឡាក់ កា តាប៉ល់ ចៀម អូ ទី តាំងឡា រង»។

១៨ ប‌៉្រ័ះ ប៊កកាតយ័ រ៉ះ កា វគ័ ម៉ូសេ ផា «ហគ់ អីស ឡាំ អ្យក់ យូស្វេ គន វគ័ នូន អន់ ពឹះ ប៉ាគ់ អា អ៊ែ ឡាក់ ប៉ាណូស ទី ប៉ាង៉ាត័ ប៉ាលឹង អាញ់ អ្វៃ អន់ឌូ កេះណោះ អីស ម៉ន់ សាប៉ាគ់ ពឹង អ៊ែ ពិ។ ១៩ ហគ់ ប៉ាណាំ អ៊ែ ឡាំ អន់តាវ ហះ ង៉ីរ អេឡាសារ ឡាក់ ក្រាគ់ រ៉ាម៉ះ ប‌៉្រ័ះ លូ ហះ ង៉ីរ មួត ប៉ាសុន ទិឌូ កេះណោះ រ៉ះ ប៉្រើ អ៊ែ ប៉្រគ័ ម៉ៃគ ណាំផា ហះ ម៉ាត់ មួត ប៉ាសុន ទិឌូ។ ២០ ហគ់ អន់ សារ អំរ៉ាញ អឺញ អីស អន់ដា កា អ៊ែ ណើ ភឿ អន់ ប៉ាសុន អ៊ីស្រាអ៊ែល ទិឌូ រ៉ាប់ សឿ អ៊ែ ដេល។ ២១ ប៉ាគ់ ដារ់ ចំ យូស្វេ ប៉ិច អំប៉ញ់ លូ អាញ់ អ៊ែ ត្រគ់ អន់តាវ ហះ ង៉ីរ អេឡាសារ ឡាក់ ក្រាគ់ រ៉ាម៉ះ ប‌៉្រ័ះ ផះ ណោះ អេឡាសារ ត្រគ់ អ្យក់ យូរីម * ម៉ាគ់ ចឹង អ្លុ អាញ់ ចឹង តើល នីចម័ ណោះ។ កេះណោះ យូស្វេ លូ មួត ប៉ាសុន អ៊ីស្រាអ៊ែល ទិឌូ ចឹង ចាក ឡាំ តាកូះ លើ វ៉ីល សឹត ពួយ ប៉ានឹរ អេឡាសារ ប៉្រើ»។

២២ វគ័ ម៉ូសេ កា ប៉្រគ័ ពួយ ប៉ានឹរ ប‌៉្រ័ះ ប៊កកាតយ័ អន់តគ់ រ៉ះ កា អ៊ែ។ អ៊ែ ប៉ាណាំ យូស្វេ ឡាំ អន់តាវ ហះ ង៉ីរ អេឡាសារ ឡាក់ ក្រាគ់ រ៉ាម៉ះ ប‌៉្រ័ះ លូ ហះ ង៉ីរ មួត ប៉ាសុន ទិឌូ។ ២៣ អ៊ែ ម៉ន់ សាប៉ាគ់ ពឹង យូស្វេ ភឿ មប ង៉ារ អន់ ត្រគ់ ឡាក់ កា ប៉ានឹរ ប‌៉្រ័ះ ប៊កកាតយ័ អន់តគ់ រ៉ះ ពឹង អ៊ែ ណោះ ហង។

…

* ១១:៣ ១១:៣ តាបេរ៉ា ទី ណី ផា «អុញ សា»។

† ១១:៩ ១១:៧-៩ ប៉រ់ ហៃ សារ ឡាច់ (និក្ខមនំ) ១៦:១-៣៦។

‡ ១១:៣១ ១១:៣១ ពូក អំប៉ាំង គួប អ៊ែ កាពុល ពៀរ ហាត់ ពិន ព្រែ នីអៀ កា ត្រគ់ ដេល៖ ប៉ារ់ ចាំងហីគ ឡឹង តេះ ពៀរ ហាត់ ។

§ ១១:៣៤ ១១:៣៤ គីប៉្រូត ហាតាវ៉ា ទី ណី ផា «រ៉ូង័ តប់ ប៉ាទ្រូ មួត ប៉ិច សា កាខាក់»។

* ១៣:២២ ១៣:២២ ពូ សឿ ផា វគ័ អាណាក់ ឃឺ ប៉ាណូស រ៉ាតីស កាខាក់ ឡាក់ កា ប៉ាណូស រ៉ាតីស សើគ ពែ។ ប៉រ់ ហៃ កាណើត អង់កក់ តេះ (លោកុប្បត្តិ) ៦:៤។

† ១៣:២៤ ១៣:២៤ អេសាកុល ទី ណី ផា «រ៉ាំប៉ឹល»។

* ១៤:១៨ ១៤:១៨ ប៉រ់ ហៃ សារ ឡាច់ (និក្ខមនំ) ៣៤:៦-៧។

* ២០:៣ ២០:៣ ប៉រ់ ហៃ ១៦:១-៣៥។

† ២០:១៣ ២០:១៣ មេរីបា ទី ណី ផា «ណាំង សារ»។

* ២៤:១៧ ២៤:១៧ វគ័ សេត

* ២៧:២១ ២៧:២១ យូរីម អា ឃឺ អំហ្មោ ថិ ឡាក់ ពូ យរ ផះ ពូ ប៉ិច កា អ្លុ អន់តគ់ ប‌៉្រ័ះ ប៊កកាតយ័ ចឹង ប៉្រើ ពូ ប៉្រគ័ ញ៉ា។

សារ អន់ ចាបាប់ លឺក ទី ពៀរ

១

២

៣

៦

១៨

២៨

៣០

៣១

៣៤

សារ អន់ ចាបាប់ លឺក ទី ពៀរ

(ចោទិយ​កថា)

សារ អន់តគ់ រ៉ះ

ពឹង សារ យ៉ាប ចំលួន ប៉ាសុន ពូ ច្រាគ់ រ៉ះ ឡឹង សារ សុនសាត អ៊ីស្រាអ៊ែល ឡាំ ក្យាម័ ចឹង ទឹល ព្រី ទៀក ប‌៉្រ័ះ សាញ៉ា។ កេះណោះ ណាវ្គ ពឹង សារ អន់ ចាបាប់ លឺក ទី ពៀរ អា ពូ ច្រាគ់ រ៉ះ ឡឹង សារ វគ័ ម៉ូសេ រ៉ះ កា ប៉ាសុន អ៊ីស្រាអ៊ែល អន់ទ្រួល អន់ឌែ ចឹង ម៉ុត ប៉ាថេត ណោះ។ វគ័ ម៉ូសេ រ៉ះ តាគ់ កាចាំង ឡឹង សារ កេង ខាក់ ឡាក់ ប‌៉្រ័ះ ប៊កកាតយ័ ប៉្រគ័ ភឿ តាំបាង ឡឹង ពុត ប៉ិច ចៃ ដាគ់ ត្រង់ កា ប៉ាសុន អ៊ែ។ ប‌៉្រ័ះ សាញ៉ា រែវ ពុត លូ មួត ប៉ាសុន ទឹប អ៊ែ ប៉ាណាំ ប៉ាសុន ចាក ពឹង ស៊្រែ តីស ទុញ ៤០ សាណាំ ទឹប ប៉ងកាន់ អន់ឌែ អន់ រ៉ាវ៉ាច់ ឡឹង តី មួត តាម៉ឺរ លូ អន់ ចាបាប់ កា អន់ឌែ ប៉្រគ័ ពួយ។ ពឹង សារ អន់ ចាបាប់ លឺក ទី ពៀរ អូ ត្រគ់ ដឹង តាគ់ កាចាំង ឡឹង ចាបាប់ ប‌៉្រ័ះ ប៊កកាតយ័ ឡាក់ ពូ ច្រាគ់ ពឹង ផាប់ ចាបាប់ ប‌៉្រ័ះ ឡឹង អន់ទ្រួល ណោះ អុះ ហះកា សារ វគ័ ម៉ូសេ រ៉ះ ឃឺ ប៉្រើ ប៉ាសុន អ៊ីស្រាអ៊ែល កាចាំង កា ប‌៉្រ័ះ ប៊កកាតយ័ ឡាក់ ទី ពុត ដាគ់ ត្រង់ លូ កាប ប៉ាំងហោក អន់ឌែ ប៉្រើ អ្វៃ កោប អន់ តឹត ក្យាម័ អន់ឌូ លូ ប‌៉្រ័ះ ផា «អឺ មួត អ៊ីស្រាអ៊ែល ហគ់ សាំយ៉ាំង ពិ ! ទី ដឹង ប‌៉្រ័ះ ប៊កកាតយ័ ម៉ោញ ដូវ អា ហង ប‌៉្រ័ះ តាទឹច។ ត្រគ់ ប៉ិច ចៃ កា ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស ទិ ពុត ទិ ពៀក ទឹប ប៉ាង៉ាត័ ប៉ាលឹង ទឹប ឡាកោ ប៉ាំងឡៃ» (៦:៤-៥)។

ពឹង សារ អន់ ចាបាប់ លឺក ទី ពៀរ ទី សារ ឡាក់ កា អា៖

វគ័ ម៉ូសេ តាគ់ កាចាំង ប៉ាសុន ឡឹង សារ ប‌៉្រ័ះ ប៊កកាតយ័ តង័ អន់ឌែ (១:១-៤:៤៣)។

វគ័ ម៉ូសេ រ៉ះ សារ ចាបាប់ ឡាក់ អន់ឌែ ត្រគ់ ប៉្រគ័ ពួយ (៤:៤៤-២៨:៦៨)។

វគ័ ម៉ូសេ ប៉្រើ ប៉ាសុន ប៉្រគ័ ពួយ សារ សាញ៉ា រែវ ពុត (២៩:១-៣០:២០)។

វគ័ ម៉ូសេ អន់តគ់ ប៉ាតោ កា ប៉ាសុន ណាវ្គ កេះណោះ អ៊ែ តោ័ (៣១:១-៣៤:១២)។

សារ អន់ ចាបាប់ លឺក ទី ពៀរ អា តាគ់ កាចាំង បក់ អាន សើគ ពែ លូ បក់ អាន រ៉ប់ ដារ់ អា ប៉ាណូស ប៉ិច កា ទី សារ សាណុក សាវ៉ាក តាទឹច ពូ ចឹង ទី ដេល ផា ពូ ចៃ សាំយ៉ាំង ប៉ានឹរ ប‌៉្រ័ះ ប៊កកាតយ័ តាទឹច។

១

សារ វគ័ ម៉ូសេ តាគ់ កាចាំង ប៉ាសុន ឡឹង សារ ប‌៉្រ័ះ ប៉ាណាំ អន់ឌែ

១ សារ ទិ អា ឃឺ សារ វគ័ ម៉ូសេ អន់តគ់ រ៉ះ កា សុនសាត អ៊ីស្រាអ៊ែល ទិឌូ ផះ អ្វៃ គែង ដារ់ ឡាច់ ទៀក ទ្រូង យដាន់ ពឹង ស៊្រែ តីស អារ៉ាបា អ្វៃ ត្រង់ ហះ ស៊ូប អ្វៃ ហះ អន់តិគ័ ប៉ារ៉ាន តូភែល ឡាបាន់ ហាសិរ៉ូត លូ ឌីសាហាប។ ២ ឡឹង ប៉ានឹម ស៊ីណាយ * ចាក ទ្រង ប៉ានឹម សៀរ ឡាំ ទឹល ប៉ាគ់ កាដេះ បារណា ចាំងហាយ្គ ទ្រង ចាក ខា ១១ ដារ់។ ៣ ពឹង សាណាំ ទី ៤០ ខៃ ១១ ដារ់ ទី ១ វគ័ ម៉ូសេ រ៉ះ កា សុនសាត អ៊ីស្រាអ៊ែល ទិ សារ ឡាក់ ប‌៉្រ័ះ ប៊កកាតយ័ ប៉្រើ អ៊ែ រ៉ះ កា ពូ ណោះ ហង។ ៤ ឃឺ អន់តីគ ឡឹង អន់ឌែ តាកូះ លូ ស៊ីហុន ឡាក់ សាដាច់ សុនសាត អាម៉ូរី អ្វៃ ពឹង មឿង ហេសាបូន លូ អុក ឡាក់ សាដាច់ ប៉ាថេត បាសាន អ្វៃ ពឹង មឿង អាសាថារ៉ូត លូ មឿង អេទ្រី។ ៥ ផះ អ្វៃ គែង ដារ់ ឡាច់ ទៀក ទ្រូង យដាន់ កាណុង ប៉ាថេត ម៉ូអាប់ វគ័ ម៉ូសេ អ៊ែ ប៉ាំងហៀន ចាបាប់ ប‌៉្រ័ះ ឡាក់ កា អា៖

៦ «ប‌៉្រ័ះ ប៊កកាតយ័ ឡាក់ ប‌៉្រ័ះ ពិន អ៊ែ រ៉ះ កា ពិន ផះ អ្វៃ ប៉ាគ់ ប៉ានឹម ស៊ីណាយ ពែ ផា "អន់ដីស អ្វៃ ហះ ប៉ានឹម អា ទុញ កេះ។ ៧ ទឹល នីណោ័ះ ហគ់ ប៉ាណាំ គួប ចាក ឡាំ ប៉ាគ់ ម៉ាត់ តោ ណាវ្គ ឡាំ ប៉ាគ់ ព្រី ប៉ានឹម ឡាក់ ចារ សុនសាត អាម៉ូរី អ្វៃ លូ គ្រឹប ចារ ជុំ ណោះ ឃឺ ស៊្រែ តីស អារ៉ាបា ព្រី ប៉ានឹម ចារ តាប៉ង់ ស៊្រែ តីស ណេកិប ស្រុក តេះ រហាង ទៀក សាឡីគ សាឡាយ ស្រុក តេះ សុនសាត កាណាន លូ ប៉ាថេត ឡេបាណូន លើយ ទឹល តាំងលេ អឺប៉្រាត។ ៨ ហៃ អាញ់ មប ប៉ាថេត ណោះ អន់ កា អន់ដីស កេះ ទឹល នីណោ័ះ ហគ់ ឡាំ ម៉ុត អ្យក់ ប៉ាថេត ណោះ ពិ ឃឺ ប៉ាថេត ឡាក់ អាញ់ ទី ម៉ត់ ផា ចឹង មប អន់ កា វគ័ អន់ដីស អាប៉្រាហាំ អ៊ីសាក់ លូ យ៉ាកុប ទឹប កា ផូង័ វ៉ាច់ ឡាក់ កើត រ៉ាំងហាវ អន់តីគ ដេល"។

៩ «ផះ រ៉ាំងវ៉ាង ណោះ អាញ់ រ៉ះ កា អន់ដីស ផា "អាញ់ ម៉ោញ ដូវ អាញ់ អូ អ្លុ រ៉ាំងហៃ អន់ដីស ទី អុះ។ ១០ ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស ប៉្រគ័ អន់ អន់ដីស កើត ចំលួន អៀង ហៃ រ៉ប់ ដារ់ អា អន់ដីស ទី កាំឡាំង អៀង ឡាក់ កា សំឡង់ ពឹង ប៉្លៃង។ ១១ អន់ ប‌៉្រ័ះ ប៊កកាតយ័ ឡាក់ ប‌៉្រ័ះ វគ័ យ៉ាគ់ អន់ដីស ប៉្រគ័ អន់ ទី ចំលួន អៀង ១០០០ ទង ណាវ្គ អន់ ប‌៉្រ័ះ អន់ សារ ដាគ់ កា អន់ដីស ឡាក់ កា អ៊ែ សាញ៉ា លូ អន់ដីស កេះ។ ១២ ហះកា អាញ់ រ៉ាំងហៃ អន់ដីស ឡាំបាក កាខាក់ អាញ់ ម៉ោញ ដូវ អាញ់ អូ អ្លុ អុះ តាត់ស៊ិន សារ ញន កា អន់ដីស តាប៉ុញ តាប៉ាក់ លើយ។ ១៣ ទឹល នីណោ័ះ ហគ់ រ៉ើស ប៉ាណូស បក់ ហ្យាំង សាឡាច់ លូ ហ្លង់ សារ ទឹប លៅ សិច ផា អន់ឌែ ឃឺ ប៉ាណូស ដាគ់ កាណុង ផូង័ អន់ដីស រ៉ប់ ផូង័ ម៉ាគ់ អាញ់ ចឹង ប៉្រើ អន់ឌែ ប៉្រគ័ ម៉ៃគ ណាំផា អន់ដីស"។ ១៤ ផះ ណោះ អន់ដីស តើល អាញ់ ផា "សារ អីស ប៉រ់ ណោះ ដាគ់ ខាក់"។ ១៥ អាញ់ កា រ៉ើស មួត ម៉ៃគ ណាំផា ឡឹង ផូង័ វ៉ាច់ អន់ដីស ទិណោ័ះ ឃឺ ប៉ាណូស ឡាក់ ហ្យាំង សាឡាច់ លូ លៅ សិច ផា អន់ឌែ ឃឺ ប៉ាណូស ដាគ់ អាញ់ កា ប៉្រើ អន់ឌែ រ៉ាំងហៃ ផូង័ វ៉ាច់ អន់ដីស ឃឺ អន់ដា ប៉្រគ័ ម៉ៃគ ណាំផា កាំឡាំង ១០០០ ដូវ អន់ដា ប៉្រគ័ ម៉ៃគ ណាំផា កាំឡាំង ១០០ ដូវ អន់ដា ប៉្រគ័ ម៉ៃគ ណាំផា កាំឡាំង ៥០ ដូវ អន់ដា ណាវ្គ ប៉្រគ័ ម៉ៃគ ណាំផា កាំឡាំង ១០ ដូវ។ ១៦ ផះ រ៉ាំងវ៉ាង ណោះ អាញ់ កា អន់តគ់ កា មួត បក់ តាត់ស៊ិន សារ កា អន់ដីស ផា "ហគ់ ខំ សាំយ៉ាំង សារ អុះ ម៉ី អន់ដីស កាខាក់ ពិ។ កេះណោះ តាត់ស៊ិន សារ កា អុះ ម៉ី អន់ដីស លូ កា មួត អំហ៊្មយ បក់ អ្វៃ លូ អន់ដីស អន់ ដាគ់ ត្រង់។ ១៧ ផះ តាត់ស៊ិន សារ អន់ដីស អូ ត្រគ់ រ៉ើស ម៉ាត់ បក់ ពឿ អុះ ត្រគ់ សាំយ៉ាំង មួត ប៉ាសុន ដោច ដាច ឡាក់ កា សាំយ៉ាំង មួត ប៉្រគ័ កាន រ៉ាតីស ដេល អូ ត្រគ់ អ្យូគ កា បក់ ពឿ អុះ ខង សារ តាត់ស៊ិន ណោះ ស៊ុត កា ប‌៉្រ័ះ ប៊កកាតយ័។ ផា សារ ចំ ញ៉ាក តាឡាម័ សាំរ៉ាប់ អន់ដីស អ្យគ័ ជឹន ប៉ាគ់ អាញ់ ពិ អាញ់ ចឹង តាត់ស៊ិន កា អន់ដីស"។ ១៨ ផះ រ៉ាំងវ៉ាង ណោះ អាញ់ រ៉ះ កា អន់ដីស ឡឹង សារ ទិណោ័ះ ឡាក់ អន់ដីស ចឹង ត្រគ់ ប៉្រគ័ ពួយ។

១៩ «កេះណោះ ពិន ចាក ឡាច់ ឡឹង ប៉ានឹម ស៊ីណាយ ចាក តាត់ ស៊្រែ តីស អា ឡាក់ ស៊្រែ តីស ខាក់ ឃឺ ត្រគ់ អ្យូគ ឡាក់ កា អន់ដីស ប៉ប័ កេះ។ ពិន ចាក ឡាំ ប៉ាគ់ ព្រី ប៉ានឹម មួត សុនសាត អាម៉ូរី ឡាក់ កា ប‌៉្រ័ះ ប៊កកាតយ័ ឡាក់ ប‌៉្រ័ះ ពិន អ៊ែ ប៉្រើ លើយ ទឹល ចារ កាដេះ បារណា។ ២០ ផះ ណោះ អាញ់ រ៉ះ កា អន់ដីស ផា "អន់ដីស ទឹល កេះ ប៉ាគ់ ព្រី ប៉ានឹម មួត សុនសាត អាម៉ូរី ឡាក់ ប‌៉្រ័ះ ប៊កកាតយ័ ឡាក់ ប‌៉្រ័ះ ពិន អន់ កា ពិន។ ២១ ហៃ ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស មប ប៉ាថេត អា អន់ កា អន់ដីស កេះ។ ទឹល នីណោ័ះ ហគ់ ម៉ុត អ្យក់ ពិ ឡាក់ កា ប‌៉្រ័ះ ប៊កកាតយ័ ឡាក់ ប‌៉្រ័ះ វគ័ យ៉ាគ់ អន់ដីស រ៉ះ ពែ។ ជែ អ្យូគ ជែ ញ៉ា ហង"។ ២២ ផះ ណោះ អន់ដីស ម៉ុត ក្យាម័ អាញ់ កេះណោះ រ៉ះ ផា "ហគ់ អីស ប៉្រើ ប៉ាណូស បក់ អន់ដា ឡាំ អន់ទ្រួល ឡឹង ពិន ភឿ ហៃ ប៉ាថេត ណោះ កេះណោះ សឹត រ៉ះ កា ពិន ឡឹង ទ្រង ឡាក់ ពិន ចឹង ត្រគ់ ចាក លូ មឿង ឡាក់ ចឹង ត្រគ់ ម៉ុត អ្វៃ ណោះ"។ ២៣ អាញ់ ឃឹត ផា សារ ណោះ ដាគ់ អាញ់ កា ប៉្រើ ប៉ាណូស ១២ ដូវ កាណុង កាំឡាំង អន់ដីស ឃឺ កាណុង ម៉ោញ ផូង័ ម៉ោញ ដូវ អន់ ឡាំ។ ២៤ អន់ឌែ ណោះ កា ឡាច់ ចាក ឡាំ ប៉ាគ់ ព្រី ប៉ានឹម លើយ ទឹល ប៉ាគ់ តាចាង័ អេសាកុល ទឹប ចាក ហៃ។ ២៥ អន់ឌែ កា អ្យក់ សឹត ប៉្លៃ អ៊្លង ឡឹង ប៉ាថេត ណោះ តាំបាង អន់ កា ពិន ហៃ លូ រ៉ះ កា ពិន ផា "ប៉ាថេត ឡាក់ ប‌៉្រ័ះ ប៊កកាតយ័ ឡាក់ ប‌៉្រ័ះ ពិន មប អន់ កា ពិន ណោះ ដាគ់ ខាក់"។ ២៦ ហះកា អន់ដីស អូ ចៃ ឡាំ ប៉ាគ់ ប៉ាថេត ណោះ អុះ ទឹប អន់ដីស កាប អឺក កា ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស ញន កា អ៊ែ ប៉្រើ អន់ដីស ឡាំ។ ២៧ អន់ដីស កាប រ៉ាបឹក រ៉ាចប់ កាណុង រ៉ាណើះ អន់ដីស ទៅ ផា "ប‌៉្រ័ះ ប៊កកាតយ័ អូ ណីស កា ពិន បះ អ៊ែ ប៉ាណាំ ពិន ឡាច់ ឡឹង ប៉ាថេត អ៊ីស៊ីប ភឿ មប ពិន អន់ កា មួត សុនសាត អាម៉ូរី ប៉ាន់តោ័។ ២៨ ញ៉ា ត្រគ់ អីស ប៉្រើ ញឹន ឡាំ ប៉ាគ់ ចារ ណោះ ? ញឹន អូ ទី ពុត ប៉ិច ឡាំ ប៉ាគ់ ប៉ាថេត ណោះ អុះ ខង អុះ ម៉ី ញឹន រ៉ះ កា ញឹន ផា 'មួត ប៉ាសុន អ្វៃ កាណុង ប៉ាថេត ណោះ សាងុំ ខាក់ ឡាកោ អន់ឌែ កា រ៉ាតីស ក្វា ឡឹង ពិន។ មឿង អន់ឌែ ណោះ ឃឺ មឿង តីសៗ លូ ទី ប៉ាន់ទៀយ ចាំងហីគ ទឹះ ប៉្លៃង កាម៉ល់។ ញឹន កា ប៉ប័ គន សោ អាណាក់ † អ្វៃ កាណុង ប៉ាថេត ណោះ ដេល' "។ ២៩ កេះណោះ អាញ់ រ៉ះ កា អន់ដីស ផា "ជែ កាខរ់ ណូស ជែ អ្យូគ កា អន់ឌែ ណោះ។ ៣០ ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស អ៊ែ ចាក អន់ទ្រួល ឡឹង អន់ដីស អ៊ែ ចឹង តាកូះ តាង អន់ដីស ឡាក់ កា អ៊ែ តាកូះ អន់ កា អន់ដីស ប៉ប័ ប៉ាគ់ ប៉ាថេត អ៊ីស៊ីប ពែ ដេល។ ៣១ ឡៃង ឡឹង ណោះ ណាវ្គ ផះ អ្វៃ ពឹង ស៊្រែ តីស លូ ផះ អន់ដីស ចាក រទ្រង លើយ ទឹល ប៉ាគ់ ចារ អា អន់ដីស កា ទី ប៉ប័ កេះ ដេល ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស អ៊ែ ពៅ អន់ដីស ឡាក់ កា ពឹ ពៅ គន"។ ៣២ ហះកា នីចម័ កាតាម អ្វៃ កា អន់ដីស អូ ចៃ ម៉ឹង ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស ណោះ អុះ ៣៣ យ‌៉័ះ អ៊ែ ចាក អន់ទ្រួល ភឿ ណាំង ចារ អន់ កា អន់ដីស ប៉្រគ័ រ៉ាណើះ ផះ កាម៉ាំង ប‌៉្រ័ះ ម៉ាច់ កេះ អុញ តាគ់ តាតារ ទ្រង អន់ កា អន់ដីស ចាក ផះ កាដារ់ អ៊ែ ម៉ាច់ កេះ កាម៉ល់ ភឿ ប៉ាណាំ ទ្រង អន់ដីស ចាក ដេល។

៣៤ «ផះ អ៊ែ កាតាំង ប៉ានឹរ អន់ដីស កាប រ៉ាបឹក រ៉ាចប់ ប‌៉្រ័ះ ប៊កកាតយ័ អឺក លូ ម៉ត់ ផា ៣៥ "កាណុង កាំឡាំង ប៉ាណូស អូ ដាគ់ រ៉ាំងហាវ អា អូ ទី ពឿ ចឹង ទី ប៉ប័ ប៉ាថេត ដាគ់ ឡាក់ អាញ់ ម៉ត់ ផា ចឹង មប អន់ កា វគ័ យ៉ាគ់ អន់ដីស ណោះ ពែ អុះ ៣៦ ទី ដឹង កាលែប គន វគ័ យេភូនេ ណោះ ហង ចឹង ទី ប៉ប័ អាញ់ ចឹង មប អន់ ប៉ាថេត ឡាក់ អ៊ែ ចាក តាត់ ណោះ អន់ កា អ៊ែ លូ កា គន សោ អ៊ែ ខង អ៊ែ ប៉្រគ័ ពួយ ប៉ានឹរ អាញ់ គ្រឹប នែវ"។ ៣៧ ញន កា អន់ដីស បះ ប‌៉្រ័ះ ប៊កកាតយ័ អឺក កា អាញ់ ដេល អ៊ែ កាប ផា "យ‌៉័ះ អីស កា អូ ទី ម៉ុត កាណុង ប៉ាថេត ណោះ ដេល ៣៨ ឃឺ យូស្វេ គន វគ័ នូន ឡាក់ ប៉្រគ័ ង៉ារ កា អីស អ៊ែ ចឹង ម៉ុត កាណុង ប៉ាថេត ណោះ។ ទឹល នីណោ័ះ ហគ់ ប៉្រគ័ អន់ អ៊ែ ទី ពុត ខឹន ខង អ៊ែ ចឹង ប៉្រគ័ អន់ កា សុនសាត អ៊ីស្រាអ៊ែល ទី ម៉ុត កាណុង ប៉ាថេត ឡាក់ ប៉ាដក់ ប៉ាជៀ ម៉ះ អន់ឌែ។ ៣៩ កាប៉ាច់ គន ថិ អន់ដីស ឡាក់ បើ អ្លុ អន់ហ្នាល់ សារ យច ត្រគ់ ឡាក់ អន់ដីស កាប ផា អន់ឌែ ចឹង ត្រគ់ តី មួត តាម៉ឺរ ណោះ ឃឺ អន់ឌែ ណោះ ហង ចឹង ម៉ុត កាណុង ប៉ាថេត ណោះ អាញ់ ចឹង មប ប៉ាថេត ណោះ កា អន់ឌែ។ អន់ឌែ ចឹង ម៉ុត អ្យក់ ប៉ាថេត ណោះ។ ៤០ ហះកា កិញអៀ អា ហគ់ អន់ដីស វ៉ីល សឹត អ្វៃ ប៉ាគ់ ស៊្រែ តីស រទ្រង ឡាំ ប៉ាគ់ ទៀក តាំងលេ តីស ស៊ូប តោ ណាវ្គ ពិ"។ ៤១ ផះ ណោះ អន់ដីស តើល អាញ់ ផា "ញឹន ប៉្រគ័ យច ពុត ប‌៉្រ័ះ ប៊កកាតយ័ កេះ ទឹល នីណោ័ះ ញឹន ចឹង ឡាំ តាកូះ អ្យក់ ប៉ាថេត ណោះ ពួយ ប៉ានឹរ ប‌៉្រ័ះ ប៊កកាតយ័ ឡាក់ ប‌៉្រ័ះ ពិន ប៉្រើ ណោះ ហង"។ ផះ ណោះ អន់ដីស ចឹក ឃឿង តាកូះ គ្រឹប ដូវ ខង អន់ដីស ឃឹត ផា អូ ក្រូ អុះ ចឹង តាកូះ អ្យក់ ព្រី ប៉ានឹម ណោះ។ ៤២ ប‌៉្រ័ះ ប៊កកាតយ័ រ៉ះ កា អាញ់ ផា "ហគ់ រ៉ះ កា អន់ឌែ ជែ អន់ អន់ឌែ ឡាំ តាកូះ អ្យក់ ប៉ាថេត ណោះ អ្យូគ អន់ឌែ អូ ដាម័ មួត តាម៉ឺរ ខង អាញ់ អូ អ្វៃ អន់ឌូ លូ អន់ឌែ អុះ"។ ៤៣ អាញ់ រ៉ះ កា អន់ដីស ហះកា អន់ដីស អូ សាំយ៉ាំង អុះ ទឹប អូ ចៃ ប៉្រគ័ ពួយ សារ ប‌៉្រ័ះ ប៊កកាតយ័ រ៉ះ ណោះ កេះណោះ អន់ដីស ប៉ាណាំ គួប ឡាំ ប៉ាគ់ ព្រី ប៉ានឹម ទឹប ទី ពុត អ្វាត់ អេង។ ៤៤ កេះណោះ សុនសាត អាម៉ូរី ឡាក់ អ្វៃ ពឹង ប៉ានឹម ណោះ កា ឡាំ តាកូះ លូ អន់ដីស អន់ឌែ កា តាយ៉ិប អន់ដីស ឡាក់ កា សុត លើយ ទឹល ស្រុក ហោម៉ា ទឹប ប៉ាន់តោ័ អន់ដីស ពឹង ព្រី សៀរ។ ៤៥ អន់ដីស កា វ៉ីល សឹត ញ៉ាំ សោក ហះ ម៉ាត់ ប‌៉្រ័ះ ប៊កកាតយ័  ហះកា អ៊ែ អូ សាំយ៉ាំង អន់ដីស អុះ។ ៤៦ ទឹល នីណោ័ះ អន់ដីស កា អ្វៃ ត្រង់ ហះ ចារ កាដេះ ណោះ ទុញ ដារ់។

២

១ «កេះណោះ ពិន កា វ៉ីល សឹត ចាក ពឹង ស៊្រែ តីស ចាក ទ្រង តាំងលេ តីស ស៊ូប ឡាក់ កា ប‌៉្រ័ះ ប៊កកាតយ័ រ៉ះ។ ពិន កា ចាក សឹត ចាក ឡាំ ពឹង ព្រី ប៉ានឹម សៀរ ទុញ ដារ់។ ២ កេះណោះ ប‌៉្រ័ះ ប៊កកាតយ័ រ៉ះ កា អាញ់ ផា ៣ "អន់ដីស ចាក រប៉ានឹម អា ទុញ ដារ់ កេះ ទឹល នីណោ័ះ ហគ់ អន់ដីស ចាក ឡាំ គែង ជើង តោ ពិ។ ៤ ហគ់ រ៉ះ កា មួត ប៉ាសុន ផា 'អន់ដីស ប៊ែត ចឹង ចាក តាត់ ប៉ាថេត គន សោ អេសាវ ឡាក់ អុះ ម៉ី អន់ដីស ទៅ ឡាក់ អ្វៃ ពឹង ព្រី ប៉ានឹម សៀរ។ អន់ឌែ ចឹង អ្យូគ កា អន់ដីស ហះកា ត្រគ់ ឡាវ៉ាំង ឡាកោ កាខាក់ ដៃ។ ៥ ជែ តាកូះ លូ អន់ឌែ អាញ់ អូ អន់ ប៉ាថេត អន់ឌែ ណោះ កា អន់ដីស អុះ យ‌៉័ះ តុ តាំប៉ាង ជុង កា អាញ់ អូ អន់ ដេល ខង អាញ់ អន់ ព្រី ប៉ានឹម សៀរ កា អេសាវ កេះ។ ៦ សាណា សាណឹត អន់ឌែ អន់ដីស ត្រគ់ តាច់ លូ លៀន យ‌៉័ះ ទៀក អៃត កា ត្រគ់ តាច់ ឡឹង អន់ឌែ ដេល ៧ ខង អាញ់ ឡាក់ ប‌៉្រ័ះ អន់ដីស អន់ សារ ដាគ់ កា អន់ដីស កេះ គ្រឹប ង៉ារ អន់ដីស ប៉្រគ័។ អាញ់ ពួយ រ៉ាំងហៃ រ៉ាំងខ្យា អន់ដីស ផះ រ៉ាំងវ៉ាង អន់ដីស ចាក ពឹង ស៊្រែ តីស កាខាក់ អា។ អាញ់ ឡាក់ ប‌៉្រ័ះ អន់ដីស អ្វៃ អន់ឌូ លូ អន់ដីស ទុញ ៤០ សាណាំ កេះ អន់ដីស អូ អឹត កា កាណាគ័ ញ៉ា អុះ' "។

៨ «ពិន កា ចាក យ៉្វារ ប៉ាថេត គន សោ អេសាវ ឡាក់ អុះ ម៉ី ពិន ឡាក់ អ្វៃ ពឹង ព្រី ប៉ានឹម សៀរ។ ពិន កា ចាក រទ្រង ឡាក់ ឡាច់ ឡឹង ស៊្រែ តីស អារ៉ាបា ស្រុក អេឡាត លូ ស្រុក អេសៀន គេបើ ដេល។ កេះណោះ ពិន កា តូរ័ ទ្រង ចាក ឃឺ ឡាច់ ចាក ពួយ ទ្រង តាត់ ស៊្រែ តីស កាណុង ប៉ាថេត ម៉ូអាប់។ ៩ ប‌៉្រ័ះ ប៊កកាតយ័ រ៉ះ កា អាញ់ ផា "ជែ តាកូះ លូ សុនសាត ម៉ូអាប់ ណោះ អូ អន់ តាប៉ុញ លូ អន់ឌែ អុះ ខង អាញ់ អូ ទី មប ប៉ាថេត ណោះ អន់ កា អន់ដីស ប៉្រគ័ ប៉ាដក់ ប៉ាជៀ អុះ ខង អាញ់ មប អន់ មឿង អារ លូ ព្រី ទៀក ទិណោ័ះ អន់ កា គន សោ ឡត * រ៉ាំងហៃ ប៉្រគ័ ប៉ាដក់ ប៉ាជៀ អន់ឌែ កេះ"»។

១០ សើគ ពែ សុនសាត អេម អ្វៃ កាណុង ប៉ាថេត ណោះ អន់ឌែ ឡាក់ សុនសាត សាងុំ កេង ខាក់ លូ ទី កាំឡាំង អៀង ទឹប ឡាកោ អន់ឌែ តីស ចាំងហីគ ឡាក់ កា គន សោ អាណាក់ ដេល។ ១១ សុនសាត ណោះ ពូ អើ ផា សុនសាត រែផៃម ឡាក់ កា គន សោ អាណាក់ ដេល ហះកា សុនសាត ម៉ូអាប់ អើ អន់ឌែ ណោះ ផា សុនសាត អេម។ ១២ សើគ ពែ សុនសាត ហូរី អ្វៃ ពឹង ព្រី ប៉ានឹម សៀរ ណោះ ហះកា គន សោ អេសាវ ទ្រុះ ឡាច់ អន់ឌែ ឡឹង ចារ ណោះ ទឹប ប៉ាន់តោ័ អន់ឌែ កេះណោះ ម៉ុត អ្វៃ អន់ឌែ ឡគ ពឹង ចារ ណោះ ឡាក់ កា សារ សុនសាត អ៊ីស្រាអ៊ែល ដេល ប៉ាគ់ អន់តីគ អន់ឌែ ម៉ុត អ្វៃ ពឹង ប៉ាថេត ឡាក់ ប‌៉្រ័ះ ប៊កកាតយ័ អន់។

១៣ «កេះណោះ ប‌៉្រ័ះ រ៉ះ ផា "កិញអៀ អា ហគ់ ប៉ាណាំ គួប ចាក ឃ្លង តាចាង័ សេរេត"។ ពិន កា ចាក ឃ្លង តាចាង័ សេរេត តាទឹច។ ១៤ ឡឹង ដារ់ ពិន ចាក ឡឹង ចារ កាដេះ បារណា ទឹល ដារ់ ពិន ចាក ឃ្លង តាចាង័ សេរេត អា ឃឺ ទុញ ៣៨ សាណាំ កេះ និះ ទឹល ប៉ាណូស រ៉ាំងហាវ អន់ទ្រួល បក់ អ្លុ ឡាំ តាកូះ ពែ តោ័ ទិ កេះ ឡាក់ កា ប‌៉្រ័ះ ប៊កកាតយ័ ម៉ត់ ពែ ហង។ ១៥ ប‌៉្រ័ះ ប៊កកាតយ័ ប៉្រគ័ កា អន់ឌែ លើយ ទឹល អន់ឌែ តោ័ ទិ ឡឹង កាំឡាំង សុនសាត អ៊ីស្រាអ៊ែល កេះ និះ អូ ទី អ្វៃ សល់ ពឿ ម៉ោញ ដូវ អុះ។

១៦ «ប៉ាគ់ ប៉ាណូស រ៉ាំងហាវ អន់ទ្រួល បក់ អ្លុ ឡាំ តាកូះ ពែ តោ័ ទិ ឡឹង កាំឡាំង សុនសាត អ៊ីស្រាអ៊ែល កេះ ១៧ ប‌៉្រ័ះ ប៊កកាតយ័ រ៉ះ កា អាញ់ ផា ១៨ "ដារ់ អា អន់ដីស ត្រគ់ ចាក ឡាច់ ឡឹង ប៉ាថេត ម៉ូអាប់ ឃ្លង គួយ ក្យាម័ មឿង អារ។ ១៩ ទឹល នីណោ័ះ ប៉ាគ់ ចាក ទឹល ប៉ាគ់ ប៉ាថេត អាម៉ូន ជែ ប៉្រគ័ តាគ់ ប៉ាណាប អន់ឌែ កា អូ អន់ តាកូះ លូ អន់ឌែ ដេល អាញ់ អូ អន់ ប៉ាថេត សុនសាត អាម៉ូន ណោះ កា អន់ដីស អ្យក់ ប៉្រគ័ ប៉ាដក់ ប៉ាជៀ អុះ ខង អាញ់ មប អន់ ប៉ាថេត ណោះ កា គន សោ ឡត † រ៉ាំងហៃ ប៉្រគ័ ប៉ាដក់ ប៉ាជៀ អន់ឌែ កេះ"»។

២០ ប៉ាថេត ណោះ ពូ អើ ផា ប៉ាថេត សុនសាត រែផៃម ខង សើគ ពែ អន់ឌែ អ្វៃ កាណុង ប៉ាថេត ណោះ។ សុនសាត អាម៉ូន អើ អន់ឌែ ផា សុនសាត សាំស៊ូមីម ឡគ។ ២១ អន់ឌែ ឡាក់ សុនសាត សាងុំ កេង ខាក់ លូ ទី កាំឡាំង អៀង ទឹប ឡាកោ អន់ឌែ កា តីស ចាំងហីគ ឡាក់ កា គន សោ អាណាក់ ដេល។ ប‌៉្រ័ះ ប៊កកាតយ័ ថាំឡាយ អន់ឌែ ហះ ម៉ាត់ សុនសាត អាម៉ូន។ សុនសាត អាម៉ូន ទ្រុះ ឡាច់ អន់ឌែ ឡឹង ប៉ាថេត ណោះ កេះណោះ សុនសាត អាម៉ូន ម៉ុត អ្វៃ អន់ឌែ ឡគ ២២ ឡាក់ កា ប‌៉្រ័ះ ប៉្រគ័ អន់ កា គន សោ អេសាវ អ្វៃ ពឹង ព្រី ប៉ានឹម សៀរ ណោះ ដេល ផះ អ៊ែ ថាំឡាយ សុនសាត ហូរី អន់ ឡាច់ ឡឹង ម៉ាត់ អន់ឌែ កេះណោះ អន់ឌែ ទ្រុះ ឡាច់ សុនសាត ណោះ ម៉ុត អ្វៃ អន់ឌែ ឡគ ពឹង ព្រី ប៉ានឹម ណោះ លើយ ទឹល រ៉ប់ ដារ់ អា ដេល។ ២៣ កាប៉ាច់ សុនសាត អាវីម សើគ ពែ អ្វៃ ប៉ិន ស្រុក ៗ លើយ ទឹល មឿង កាសា។ ហះកា សុនសាត កាប់ថោរ ឡាច់ ឡឹង ប៉ាថេត កាប់ថោរ ឡាំ ថាំឡាយ អន់ឌែ ទឹប អ្យក់ ស្រុក អន់ឌែ។

២៤ «កេះណោះ ប‌៉្រ័ះ រ៉ះ ផា "ហគ់ ប៉ាណាំ គួប ចាក ឃ្លង ទ្រូង ទៀក អាណូន។ ហៃ អាញ់ មប សាដាច់ ស៊ីហុន ឡាក់ សាដាច់ សុនសាត អាម៉ូរី អ្វៃ ប៉ាគ់ មឿង ហេសាបូន ទឹប តេះ អន់ឌែ ទិណោ័ះ ពឹង តី អន់ដីស កេះ។ ហគ់ ទ្រៀម តាហាន ឡាំ តាកូះ លូ អន់ឌែ ណោះ កិញអៀ ហង កេះណោះ ម៉ុត អ្យក់ ប៉ាថេត ណោះ ពិ។ ២៥ ឡឹង ដារ់ អា ហង អាញ់ ចឹង ប៉្រគ័ អន់ ទិ សុនសាត ឡាក់ អ្វៃ កាន់តេ័ះ ប៉្លៃង គ្រឹប ចារ អ្យូគ រ៉ារ៉ៃត កា អន់ដីស។ ញន កា ពូ កាតាំង ពូ រ៉ះ ឡឹង សារ អន់ដីស ពូ ចឹង អ្យូគ រ៉ារ៉ៃត ឡាកោ លូ ទី សារ ថុក ពុត ពៀក ញន កា អន់ដីស"។

២៦ «កេះណោះ អាញ់ ប៉្រើ ប៉ាណូស ឡឹង ស៊្រែ តីស កាដេម៉ូត ឡាំ រ៉ះ ប៉ាគ់ សាដាច់ ស៊ីហុន ឡាក់ សាដាច់ មឿង ហេសាបូន ភឿ រ៉ះ កា អ៊ែ អន់ ដាគ់ ប៉ាឡឹង ឃឺ អាញ់ ប៉្រើ ពូ រ៉ះ ផា ២៧ "អន់ ញឹន ចាក តាត់ ប៉ាថេត អីស ណើ ញឹន ក្រាន័ កា ចាក រទ្រង លួង តីស ដោច ញឹន អូ កាលែង សាម៉ា លើ សាំងអ្យោ អុះ។ ២៨ សាណា លូ ទៀក អន់ដីស អន់ កា ញឹន អៃត សា ប៉រ់ អន់ដីស ប្រូ កា ញឹន ពិ ប៉រ់ ហះ អន់ដីស អន់ ដឹង ញឹន ចាក តាត់ ប៉ាថេត អីស អា ២៩ ទឹល ញឹន ឃ្លង ទៀក ទ្រូង យដាន់ រ៉ាវ៉ាច់ ចាក ម៉ុត កាណុង ប៉ាថេត ឡាក់ ប‌៉្រ័ះ ប៊កកាតយ័ ឡាក់ ប‌៉្រ័ះ ញឹន អ៊ែ អន់ កា ញឹន។ ប៉រ់ អីស អន់ ទ្រង កា ញឹន ឡាក់ កា មួត គន សោ អេសាវ ឡាក់ អ្វៃ ពឹង ព្រី ប៉ានឹម សៀរ លូ មួត សុនសាត ម៉ូអាប់ ឡាក់ អ្វៃ ពឹង មឿង អារ អន់ ទ្រង កា ញឹន ដេល"។ ៣០ ហះកា សាដាច់ ស៊ីហុន ឡាក់ សាដាច់ មឿង ហេសាបូន អ៊ែ អូ អន់ ពិន ចាក តាត់ ប៉ាថេត អ៊ែ អុះ ខង ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស ប៉្រគ័ អន់ កា សាដាច់ ណោះ កាង័ កល់ ភឿ មប អន់ឌែ ណោះ ពឹង តី អន់ដីស ឡាក់ កា អន់ដីស ប៉ប័ កាណុង ដារ់ អា កេះ។ ៣១ ប‌៉្រ័ះ ប៊កកាតយ័ រ៉ះ កា អាញ់ ផា "ហៃ អាញ់ មប សាដាច់ ស៊ីហុន លូ ប៉ាថេត អ៊ែ ពឹង តី អីស កិញអៀ ហង។ ទឹល នីណោ័ះ ហគ់ តាប៉ីត អ្យក់ ប៉ាថេត ណោះ កិញអៀ ហង ពិ"។ ៣២ សាដាច់ ស៊ីហុន លូ ប៉ាសុន អ៊ែ ទិឌូ កា ឡាំ តាកូះ លូ ពិន ត្រង់ ហះ ព្រី យ៉ាហះ។ ៣៣ ប‌៉្រ័ះ ប៊កកាតយ័ ឡាក់ ប‌៉្រ័ះ ពិន មប សាដាច់ ណោះ ពឹង តី ពិន។ ពិន កា ប៉ាន់តោ័ សាដាច់ ស៊ីហុន លូ គន សោ អ៊ែ ទឹប តាហាន លូ ប៉ាសុន អ៊ែ ទិណោ័ះ។ ៣៤ រ៉ាំងវ៉ាង ណោះ ពិន តាប៉ីត អ្យក់ មឿង សាដាច់ ស៊ីហុន ទិណោ័ះ ទឹប ប៉ាន់តោ័ អន់ឌែ គ្រឹប មឿង ទឹប កាម៉ាក័ ទឹប អង់កាន់ ទឹប សាស្វា ម៉ោញ ដូវ កា អូ គម អន់ អ្វៃ សល់ អុះ។ ៣៥ ពិន អ្យក់ ដឹង រ៉ក់ ប៉ារ់ពេ ចៀម លូ រ៉ាស អំប៉ាស ឡឹង មឿង អន់ទៀគៗ ឡាក់ ពិន តាប៉ីត អ្យក់ ណោះ ហង។ ៣៦ អ្យក់ ឡឹង មឿង អារ៉ូអ៊ើរ ឡាក់ អ្វៃ រហាង ទ្រូង ទៀក អាណូន លូ មឿង ឡាក់ អ្វៃ រក្លូះ ប៉ានឹម លើយ ទឹល ព្រី ប៉ានឹម កាឡាត មឿង ទិណោ័ះ អូ ដាម័ ពិន អុះ ខង ប‌៉្រ័ះ ប៊កកាតយ័ ឡាក់ ប‌៉្រ័ះ ពិន មប មឿង ទិណោ័ះ អន់ កា ពិន កេះ។ ៣៧ ទី ដឹង ប៉ាថេត គន សោ អាម៉ូន ណោះ ហង ឡាក់ អន់ដីស អូ ទី ម៉ុត ក្យាម័ អុះ ឃឺ ស្រុក ឡាក់ អ្វៃ រហាង ទ្រូង ទៀក យ៉ាបុក លូ មឿង អន់ទៀគៗ ឡាក់ អ្វៃ រព្រី ប៉ានឹម ឃឺ ចារ ឡាក់ ប‌៉្រ័ះ ប៊កកាតយ័ ឡាក់ ប‌៉្រ័ះ ពិន ទឹប អូ អន់ ណោះ ហង។

៣

១ «កេះណោះ ពិន កា តះ គែង ទ្រង ឡាំ ប៉ាគ់ ប៉ាថេត បាសាន។ អុក ឡាក់ សាដាច់ ប៉ាថេត បាសាន លូ ប៉ាសុន អ៊ែ ទិឌូ កា ឡាំ តាកូះ លូ ពិន ត្រង់ ហះ មឿង អេទ្រី។ ២ ប‌៉្រ័ះ ប៊កកាតយ័ រ៉ះ កា អាញ់ ផា "ជែ អ្យូគ កា អ៊ែ ណោះ ខង អាញ់ មប អ៊ែ ណោះ លូ ប៉ាសុន ទិណោ័ះ ទឹប ប៉ាថេត អន់ឌែ ណោះ ពឹង តី អីស កេះ។ អន់ដីស ចឹង ប៉្រគ័ កា អន់ឌែ ឡាក់ កា អន់ដីស ប៉្រគ័ កា ស៊ីហុន ឡាក់ សាដាច់ សុនសាត អាម៉ូរី អ្វៃ ពឹង មឿង ហេសាបូន ពែ ដេល"។ ៣ ប‌៉្រ័ះ ប៊កកាតយ័ ឡាក់ ប‌៉្រ័ះ ពិន កា មប អុក ឡាក់ សាដាច់ ប៉ាថេត បាសាន ណោះ លូ ប៉ាសុន អ៊ែ ទិណោ័ះ ពឹង តី ពិន ដេល។ កេះណោះ ពិន កា ប៉ាន់តោ័ អន់ឌែ ទិ ម៉ោញ ដូវ កា អូ អ្វៃ សល់ អុះ។ ៤-៥ រ៉ាំងវ៉ាង ណោះ ពិន តាប៉ីត អ្យក់ ទិ មឿង ទិ ស្រុក ម៉ះ សាដាច់ អុក។ អូ ទី មឿង លើ ស្រុក អ៊ែ ចំ ឡាក់ ពិន តាប៉ីត អ្យក់ អូ ទី ណោះ អុះ ឃឺ ទី ៦០ ស្រុក ឡាក់ អ្វៃ ពឹង ព្រី ទៀក អាកុប កាណុង ប៉ាថេត បាសាន ឡាក់ សាដាច់ អុក រ៉ាំងហៃ យ៉ាប ដឹង ស្រុក ឡាក់ ទី ប៉ាន់ទៀយ ចាំងហីគៗ លូ ទី អំប៉ារ ប៉ាសយ់។ កាយ ឡឹង ណោះ ទី ស្រុក អៀង ណាវ្គ ឡាក់ អូ ទី ប៉ាន់ទៀយ ដេល។ ៦ ពិន ប៉ាន់តោ័ អន់ឌែ ឡាក់ កា ពិន ប៉្រគ័ កា សាដាច់ ស៊ីហុន អ្វៃ ពឹង មឿង ហេសាបូន ដេល ឃឺ ពិន ប៉ាន់តោ័ ប៉ាណូស កាណុង ស្រុក ទិណោ័ះ ទឹប កាម៉ាក័ ទឹប អង់កាន់ លូ មួត សាស្វា។ ៧ ហះកា ពិន អ្យក់ រ៉ក់ ប៉ារ់ពេ ចៀម លូ រ៉ាស អំប៉ាស ទិណោ័ះ ឡាក់ ទី កាណុង ស្រុក។ ៨ រ៉ាំងវ៉ាង ណោះ ពិន តាប៉ីត អ្យក់ ប៉ាថេត គែង ដារ់ ឡាច់ ទៀក ទ្រូង យដាន់ ឡឹង សាដាច់ ពៀរ ដូវ ឡាក់ សាដាច់ សុនសាត អាម៉ូរី អ្យក់ ឡឹង ទ្រូង ទៀក អាណូន លើយ ទឹល ប៉ានឹម ហ៊ើម៉ូន»។

៩ ប៉ានឹម ហ៊ើម៉ូន ណោះ មួត មឿង ស៊ីដូន អើ ផា ប៉ានឹម ស៊ីរៀន ហះកា សុនសាត អាម៉ូរី អើ ផា ប៉ានឹម សេនៀរ។

១០ «ពិន តាប៉ីត អ្យក់ ទី ទិ មឿង ទិ ស្រុក រចារ ព្រី គោក លូ ព្រី ប៉ានឹម កាឡាត ទិណោ័ះ លូ ប៉ាថេត បាសាន ទិណោ័ះ លើយ ទឹល សាល់កា លូ អេទ្រី ឡាក់ មឿង ម៉ះ សាដាច់ អុក កាណុង ប៉ាថេត បាសាន»។

១១ ទី ដឹង អុក ឡាក់ សាដាច់ ប៉ាថេត បាសាន ហង ឡាក់ អ្វៃ សល់ ឡឹង សុនសាត រែផៃម ពែ។ គ្រេ* អ៊ែ ពូ ប៉្រគ័ លូ ប៉ាសយ់ ពូ អន់ ពឹង មឿង រ៉ាបាត ឡាក់ មឿង មួត សុនសាត អាម៉ូន គ្រេ ណោះ អ្លឹង អញ់សឹន ហាត់ អំពុ តីស ប៉្វាន់ ហាត់ ផា វ៉ាស លូ ហាត់ ប៉ាណូស។

១២ «រ៉ាំងវ៉ាង ណោះ ពិន តាប៉ីត អ្យក់ ប៉ាថេត ណោះ។ អាញ់ មប ព្រី ទៀក ណោះ អ្យក់ ឡឹង មឿង អារ៉ូអ៊ើរ ឡាក់ អ្វៃ រហាង ទ្រូង ទៀក អាណូន ទឹប ចារ ព្រី ប៉ានឹម កាឡាត ទងតិគ័ លូ មឿង ទិណោ័ះ ឡាក់ អ្វៃ ពឹង ចារ ណោះ អន់ កា ផូង័ រូបេន លូ ផូង័ កាត។ ១៣ កាប៉ាច់ ផូង័ ម៉ាណាសេ ឡាក់ ពូ កះ អ្យក់ ទងតិគ័ អាញ់ អន់ ព្រី ប៉ានឹម កាឡាត ឡាក់ អ្វៃ សល់ លូ ប៉ាថេត បាសាន ឡាក់ ប៉ាថេត សាដាច់ អុក ទិណោ័ះ អន់ កា អន់ឌែ»។

…

៦

សារ ប៉ិច ចៃ កា ប‌៉្រ័ះ

១ វគ័ ម៉ូសេ រ៉ះ កា អន់ឌែ ណាវ្គ ផា «អា ចាបាប់ ឡាក់ ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស អ៊ែ ប៉្រើ អាញ់ ប៉ាំងហៀន អន់ដីស ភឿ អន់ អន់ដីស ប៉្រគ័ ពួយ ប៉ាគ់ អ្វៃ ពឹង ប៉ាថេត ឡាក់ អន់ដីស ចឹង ម៉ុត អ្យក់ ណោះ។ ២ អន់ដីស ត្រគ់ អ្យិល កូត័ អ្យូគ កា ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស លូ ប៉្រគ័ ពួយ គ្រឹប ចាបាប់ អ៊ែ ឡាក់ អាញ់ ប៉្រើ លូ រ៉ះ កា អន់ដីស អា អន់ ឡុច អាញុ អន់ដីស លូ គន សោ អន់ដីស ភឿ អន់ អន់ដីស ទី អាញុ រ៉ីស ទុញ។ ៣ អឺ អ៊ីស្រាអ៊ែល ហគ់ សាំយ៉ាំង ចាបាប់ ប‌៉្រ័ះ កេះណោះ ប៉្រគ័ ពួយ ពិ ភឿ អន់ អន់ដីស ទី សារ សាណុក សាវ៉ាក លូ អន់ កើត ចំលួន អៀង កាខាក់ អ្វៃ ពឹង ប៉ាថេត ឡាក់ ទី ទៀក តោះ រ៉ក់ លូ ទៀក សុត អៀង ឡាក់ កា ប‌៉្រ័ះ ប៊កកាតយ័ ឡាក់ ប‌៉្រ័ះ វគ័ យ៉ាគ់ អន់ដីស សាញ៉ា លូ អន់ដីស។

៤ «អឺ មួត អ៊ីស្រាអ៊ែល ហគ់ សាំយ៉ាំង ពិ ! ទី ដឹង ប‌៉្រ័ះ ប៊កកាតយ័ ម៉ោញ ដូវ អា ហង ប‌៉្រ័ះ តាទឹច។ ៥ ត្រគ់ ប៉ិច ចៃ កា ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស ទិ ពុត ទិ ពៀក ទឹប ប៉ាង៉ាត័ ប៉ាលឹង ទឹប ឡាកោ ប៉ាំងឡៃ។ ៦ ត្រគ់ អន់ ប៉ានឹរ ប‌៉្រ័ះ ឡាក់ អាញ់ រ៉ះ កា អន់ដីស ដារ់ អា អ្វៃ កាណុង ពុត អន់ដីស លើយ ពិ។ ៧ ហគ់ ខំ ប៉ាំងហៀន ប៉ានឹរ ប‌៉្រ័ះ អា កា គន សោ អន់ដីស ឃឺ ត្រគ់ រ៉ះ អន់ អន់ឌែ សាំយ៉ាំង ផះ អ្វៃ ពឹង ហី កាតាម ផះ ចាក រទ្រង កាតាម ផះ ម៉ុត តៃប កាតាម ផះ អ្យូវ ឡឹង តៃប កាតាម។ ៨ ត្រគ់ ច្រាគ់ ប៉ានឹរ ប‌៉្រ័ះ អា កត់ ពឹង តី អន់ដីស ប៉្រគ័ សាញ៉ា តាគ់ កាចាំង លូ កត់ ពឹង កល់ យ៉ាំង អន់ដីស ដេល។ ៩ ហគ់ ច្រាគ់ ពឹង អំប៉ារ ហី អន់ដីស លូ ពឹង អំប៉ារ មឿង អន់ដីស ដេល។

១០ «ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស អ៊ែ ចឹង ប៉ាណាំ អន់ដីស ម៉ុត កាណុង ប៉ាថេត ឡាក់ អ៊ែ ម៉ត់ លូ អាប៉្រាហាំ អ៊ីសាក់ លូ យ៉ាកុប ឡាក់ វគ័ អន់ដីស ប‌៉្រ័ះ ផា ចឹង អន់ កា អន់ដីស។ ប៉ាថេត ណោះ ទី មឿង តីសៗ ដាគ់ៗ ឡាក់ មឿង អន់ដីស អូ ទី ប៉្រគ័ ១១ ទឹប ទី ហី កាណុង ហី ណោះ ទី រ៉ាស អៀង គ្រឹប នែវ ឡាក់ រ៉ាស អំប៉ាស អន់ដីស អូ ទី ណាំង លូ ទី ឡូះ ទៀក ឡាក់ អន់ដីស អូ ទី សីរ លូ ទី ម៉ីរ ប៉្លៃ អង់កាច លូ ម៉ីរ តើម អូលេវ ឡាក់ អន់ដីស អូ ទី តប់ ម៉ាគ់ អន់ដីស ចឹង ទី សា ផីគ។ ១២ ហះកា ត្រគ់ ឡាវ៉ាំង ឡាកោ ណើ អន់ទៀ អន់ដីស ពឹល ប‌៉្រ័ះ ប៊កកាតយ័ ឡាក់ ប៉ាណាំ អន់ដីស ឡាច់ ឡឹង ប៉ាថេត អ៊ីស៊ីប ឡាក់ ប៉ាថេត អន់ដីស អ្វៃ ប៉្រគ័ ទុច ពូ ពែ។ ១៣ ហគ់ អ្យិល កូត័ អ្យូគ កា ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស ទឹប សាំប‌៉័ះ ប៉ានេ អ៊ែ។ ផា អន់ដីស ម៉ត់ ត្រគ់ អើ ដឹង សិច អ៊ែ ណោះ ហង។ * ១៤ អូ អន់ អន់ដីស សឿ ប‌៉្រ័ះ អន់ទៀគៗ ឡាក់ ប‌៉្រ័ះ សុនសាត អន់ទៀគ ឡាក់ អ្វៃ ជុំ អន់ដីស ណោះ អុះ ១៥ ខង ប‌៉្រ័ះ ប៊កកាតយ័ ឡាក់ អ្វៃ ហះ អន់តិគ័ អន់ដីស អ៊ែ ក្យាគ់ អន់ដីស លូ ប‌៉្រ័ះ អន់ទៀគ។ ផា ប៉្រគ័ នីណោ័ះ ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស អ៊ែ ចឹង អឺក កា អន់ដីស កាខាក់ ឡូត កេះណោះ អ៊ែ ចឹង ប៉ាន់តោ័ អន់ដីស អន់ ទិ ឡឹង អង់កក់ តេះ អា។ ១៦ អូ អន់ សាគ់ លួង ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស ឡាក់ កា អន់ដីស ឃើយ សាគ់ លួង អ៊ែ ផះ អ្វៃ ហះ ព្រី ម៉ាសា ពែ អុះ។ ១៧ ហះកា ត្រគ់ ប៉្រគ័ ពួយ សារ ប‌៉្រ័ះ ប៊កកាតយ័ ប៉្រើ ណោះ អន់ កាខាក់ ទឹប ប៉្រគ័ ពួយ ចាបាប់ ឡាក់ អ៊ែ រ៉ះ។ ១៨ ត្រគ់ ប៉្រគ័ ង៉ារ ដាគ់ ត្រង់ ហះ ម៉ាត់ ប‌៉្រ័ះ ប៊កកាតយ័ ភឿ អន់ ទី សារ សាណុក សាវ៉ាក លូ អន់ ទី ម៉ុត អ្យក់ ប៉ាថេត ដាគ់ ឡាក់ អ៊ែ ម៉ត់ លូ វគ័ អន់ដីស។ ១៩ អ៊ែ ចឹង ទ្រុះ ឡាច់ តាម៉ឺរ ហះ ម៉ាត់ អន់ដីស អន់ ទិ ឡាក់ កា អ៊ែ សាញ៉ា ពែ ហង។

២០ «ប៉ាគ់ យ៉ាង័ តោ ទៀ ផា គន អន់ដីស អំប៉ញ់ ផា "ចាបាប់ ទិ អា ឡាក់ ប‌៉្រ័ះ ប៊កកាតយ័ ឡាក់ ប‌៉្រ័ះ ពិន រ៉ះ កា ពិន ពែ ទី រ៉ាឡា នីចម័ ?" ២១ អន់ដីស ត្រគ់ រ៉ះ កា គន អន់ដីស ផា "សើគ ពែ សុនសាត ពិន អ្វៃ ប៉្រគ័ ទុច សាដាច់ អ៊ីស៊ីប ពឹង ប៉ាថេត អ៊ីស៊ីប ហះកា ប‌៉្រ័ះ ប៊កកាតយ័ ប៉ាណាំ អន់ឌែ ឡាច់ ឡឹង ប៉ាថេត ណោះ ញន កា សារ អំរ៉ាញ អឺញ អ៊ែ។ ២២ អ៊ែ តាំបាង សារ អំរ៉ាញ អឺញ កេង ខាក់ លូ ប៉្រគ័ អន់ ទី សារ ឡាំបាក កាខាក់ ពឹង សុនសាត អ៊ីស៊ីប ទឹប សាដាច់ លូ ហី ក្រាន អ៊ែ អន់ សុនសាត ពិន ប៉ប័។ ២៣ អ៊ែ កា ប៉ាណាំ អន់ឌែ ឡាច់ ឡឹង ប៉ាថេត ណោះ ឡាំ អ្វៃ ពឹង ប៉ាថេត ឡាក់ អ៊ែ ម៉ត់ លូ វគ័ ពិន ផា ចឹង អន់ ប៉ាថេត អា កា អន់ឌែ។ ២៤ កេះណោះ ប‌៉្រ័ះ ប៊កកាតយ័ ប៉្រើ ពិន ប៉្រគ័ ពួយ ចាបាប់ ទិ អា ទឹប អ្យិល កូត័ អ្យូគ កា អ៊ែ ឡាក់ ប‌៉្រ័ះ ពិន ភឿ អន់ ពិន ទី សារ សាណុក សាវ៉ាក រ៉ប់ ដារ់ លូ អន់ អ៊ែ រ៉ាំងហៃ រ៉ាំងខ្យា ពិន អន់ អ្វៃ រ៉ីស ឡាក់ កា អ៊ែ រ៉ាំងហៃ រ៉ាំងខ្យា រ៉ប់ ដារ់ អា ហង។ ២៥ ពិន ត្រគ់ ខំ ប៉្រគ័ ពួយ ចាបាប់ ទិ អា ឡាក់ កា ប‌៉្រ័ះ ប៊កកាតយ័ ប៉្រើ ភឿ អន់ ពិន ដាគ់ ត្រង់ លូ ត្រគ់ ពុត អ៊ែ ឡាក់ ប‌៉្រ័ះ ពិន"»។

…

១៨

សារ ចឹង ទី រ៉ាគឹយ ប‌៉្រ័ះ វ៉ឹច លូ វគ័ ម៉ូសេ

១៥ វគ័ ម៉ូសេ រ៉ះ កា អន់ឌែ ណាវ្គ ផា «ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស អ៊ែ ចឹង ប៉្រគ័ អន់ ទី រ៉ាគឹយ ប‌៉្រ័ះ កើត ឡាច់ ឡឹង អុះ ម៉ី អន់ដីស។ រ៉ាគឹយ ប‌៉្រ័ះ ណោះ ចឹង វ៉ឹច លូ អាញ់។ អន់ដីស ត្រគ់ ប៉ាណាំ គួប សាំយ៉ាំង រ៉ាគឹយ ប‌៉្រ័ះ ណោះ ពិ ១៦ ខង ផះ ដារ់ អន់ដីស អ្វៃ ប៉ាតុំ គួប សោប ហះ ប៉ានឹម ស៊ីណាយ ណោះ ពែ អន់ដីស ប៉រ់ ឡឹង ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស ឃឺ អន់ដីស កាប ផា "ជែ អន់ ញឹន កាតាំង ប៉ានឹរ ប‌៉្រ័ះ ប៊កកាតយ័ ឡាក់ ប‌៉្រ័ះ ពិន នែវ អា ណាវ្គ លូ ជែ អន់ ញឹន ប៉ប័ អុញ តីស អា ដេល អន់ទៀ ញឹន តោ័"។ ១៧ ផះ ណោះ ប‌៉្រ័ះ ប៊កកាតយ័ រ៉ះ លូ អាញ់ ផា "សារ អន់ឌែ កាកាប ណោះ ត្រគ់ តាទឹច ហង។ ១៨ អាញ់ ចឹង ប៉្រគ័ អន់ ទី រ៉ាគឹយ ប‌៉្រ័ះ កើត ឡាច់ ឡឹង អុះ ម៉ី អន់ឌែ សាំរ៉ាប់ កា អន់ឌែ អន់ ឡាក់ កា អីស កេះណោះ អាញ់ ចឹង ចៃគ ប៉ានឹរ អាញ់ ពឹង ពឹរ រ៉ាគឹយ ប‌៉្រ័ះ ណោះ អ៊ែ ណោះ ចឹង រ៉ះ កា ពូ គ្រឹប សារ អាញ់ ចឹង ប៉្រើ ណោះ ហង។ ១៩ ផា ពឿ អូ ចៃ សាំយ៉ាំង សារ អាញ់ ប៉្រើ អ៊ែ រ៉ះ ណោះ អាញ់ ចឹង ចៃគ ថូត ពូ ឡូត។ ២០ ហះកា រ៉ាគឹយ ប‌៉្រ័ះ ចំ រ៉ះ សារ ញ៉ា តាម ពុត អ៊ែ ទៅ ហះកា អ៊ែ ផា រ៉ះ ឡឹង សារ អាញ់ ឡាក់ សារ អាញ់ អូ ទី ប៉្រើ អ៊ែ កាប អ៊ែ ចឹង ត្រគ់ តោ័។ រ៉ាគឹយ ប‌៉្រ័ះ ចំ រ៉ះ ឡឹង សារ ប‌៉្រ័ះ អន់ទៀគ រ៉ាគឹយ ប‌៉្រ័ះ ណោះ ចឹង ត្រគ់ តោ័ ដេល"។ ២១ ផា អន់ដីស ចឹង អំប៉ញ់ ផា "ប៉្រគ័ នីចម័ អន់ ញឹន អ្លុ អន់តគ់ ផា សារ ញ៉ា ឡាក់ អូ ត្រគ់ ឡាច់ ឡឹង ប‌៉្រ័ះ ប៊កកាតយ័  ?" ២២ ផា រ៉ាគឹយ ប‌៉្រ័ះ ចំ ផា អ៊ែ រ៉ះ សារ ឡឹង ប‌៉្រ័ះ ប៊កកាតយ័ ហះកា អូ ប៉ប័ ទី សារ ញ៉ា កើត ពឹះ ឡាក់ កា សារ អ៊ែ រ៉ះ ណោះ សារ ណោះ អូ ត្រគ់ ឡាច់ ឡឹង ប៉ានឹរ ប‌៉្រ័ះ ប៊កកាតយ័ អុះ ឃឺ រ៉ាគឹយ ប‌៉្រ័ះ ណោះ អ៊ែ កាប តាម ពុត អ៊ែ ទៅ។ ទឹល នីណោ័ះ អន់ដីស ជែ អ្យូគ កា អ៊ែ ដៃ»។

…

២៨

សារ ដាគ់ ញន កា ប៉្រគ័ ពួយ ចាបាប់

១ វគ័ ម៉ូសេ រ៉ះ កា អន់ឌែ ណាវ្គ ផា «ផា អន់ដីស ខំ សាំយ៉ាំង អ្យក់ ពុត ចៃគ រ៉ាប់ សឿ ប៉ានឹរ ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស ទឹប ប៉្រគ័ ពួយ ទិ សារ អ៊ែ ប៉្រើ ឡាក់ កា អាញ់ រ៉ះ កា អន់ដីស កាណុង ដារ់ អា ណោះ ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស អ៊ែ ចឹង ប៉្រគ័ អន់ អន់ដីស កើត សុនសាត ម៉ោញ ឡាក់ អំរ៉ាញ អឺញ ហ៊្លត ឡឹង សុនសាត អន់ទៀគៗ ទិណោ័ះ ពឹង អង់កក់ តេះ អា។ ២ ផា អន់ដីស ប៉្រគ័ ពួយ ប៉ានឹរ ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស អ៊ែ ចឹង អន់ សារ ដាគ់ កា អន់ដីស គ្រឹប នែវ ៣ ឃឺ ប‌៉្រ័ះ ប៊កកាតយ័ ចឹង អន់ សារ ដាគ់ កា អន់ដីស ផះ អន់ដីស អ្វៃ ពឹង មឿង លូ ផះ អន់ដីស អ្វៃ ពឹង ម៉ីរ ពឹង ស៊្រែ កា អ៊ែ ចឹង អន់ សារ ដាគ់ និះទៅ ដេល។ ៤ ប‌៉្រ័ះ ប៊កកាតយ័ ចឹង អន់ សារ ដាគ់ កា អន់ដីស អន់ អន់ដីស ទី គន សោ អៀង លូ ចឹង ប៉្រគ័ អន់ តេះ អន់ដីស កើត ទី សាណា អៀង។ តាប៉ល់ រ៉ក់ តាប៉ល់ ចៀម អន់ដីស កា ចឹង កើត អៀង និះទៅ ដេល។ ៥ ប‌៉្រ័ះ ប៊កកាតយ័ ចឹង អន់ សារ ដាគ់ កា អន់ដីស អន់ អន់ដីស ទី ប៉្លៃ អ៊្លង ប៉ាញ័ កាអ្លី លូ ទី តាប៉ុង ប៉ាញ័ កាបឺង។ ៦ អ៊ែ ចឹង អន់ សារ ដាគ់ កា អន់ដីស រ៉ប់ អន់ដីស ចាក លូ រ៉ប់ អន់ដីស សឹត។

៧ «ប‌៉្រ័ះ ប៊កកាតយ័ ចឹង ប៉្រគ័ អន់ កា មួត តាម៉ឺរ បក់ ឡាំ តាកូះ លូ អន់ដីស អន់ អន់ឌែ អូ ដាម័ អន់ដីស។ អន់ឌែ ចឹង ឡាំ តាកូះ លូ អន់ដីស ដឹង ម៉ោញ ទ្រង ហះកា អន់ឌែ ចឹង សាតាក់ ឡាច់ ឡឹង អន់ដីស ទី តាំប៉ើះ ទ្រង។ ៨ ប‌៉្រ័ះ ប៊កកាតយ័ ចឹង អន់ សារ ដាគ់ កា អន់ដីស អន់ អន់ដីស ទី ពៀ អៀង ប៉ាញ័ រម លូ ង៉ារ ញ៉ា ឡាក់ អន់ដីស ប៉្រគ័ អ៊ែ ចឹង អន់ សារ ដាគ់ លើយ។ ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស ចឹង អន់ សារ ដាគ់ កា អន់ដីស ពឹង ប៉ាថេត ឡាក់ អ៊ែ អន់ កា អន់ដីស។ ៩ ផា អន់ដីស ប៉្រគ័ ពួយ សារ ប‌៉្រ័ះ ប៊កកាតយ័ ប៉្រើ លូ អ្វៃ កោប ដាគ់ ពួយ អ៊ែ រ៉ះ ណោះ ប‌៉្រ័ះ ប៊កកាតយ័ ចឹង ប៉្រគ័ អន់ អន់ដីស កេះ ប៉ាសុន ដាគ់ សាំរ៉ាប់ កា អ៊ែ តាទឹច ឡាក់ កា អ៊ែ ម៉ត់ លូ អន់ដីស ពែ ហង។ ១០ គ្រឹប សុនសាត អ្វៃ ពឹង អង់កក់ តេះ ចឹង ប៉ប័ ផា អន់ដីស ឡាក់ ប៉ាសុន ប‌៉្រ័ះ ប៊កកាតយ័  ពូ កា ចឹង អ្យិល កូត័ អ្យូគ កា អន់ដីស។ ១១ ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស ចឹង ប៉្រគ័ អន់ គន សោ ផូង័ វ៉ាច់ អន់ដីស កើត អៀង លូ ចឹង ប៉្រគ័ អន់ តាប៉ល់ រ៉ក់ តាប៉ល់ ចៀម អន់ដីស កើត អៀង លូ ចឹង ប៉្រគ័ អន់ អន់ដីស ទី សាណា អៀង ផះ អ្វៃ ពឹង ប៉ាថេត ឡាក់ ប‌៉្រ័ះ ប៊កកាតយ័ ម៉ត់ លូ វគ័ អន់ដីស ផា ចឹង មប អន់ កា អន់ដីស។ ១២ ប‌៉្រ័ះ ប៊កកាតយ័ ចឹង ប៉្រគ័ អន់ ទី ទៀក បី ឡឹង ប៉្លៃង ប៉ាញ័ ទឹប ប៉ាថេត អន់ដីស ពួយ ថុន សាណាំ ភឿ អន់ សារ ដាគ់ កា អន់ដីស គ្រឹប ង៉ារ អន់ដីស ប៉្រគ័។ អន់ដីស ចឹង អន់ រ៉ាស អំប៉ាស កា ពូ បុល អៀង ហះកា អន់ដីស អូ បុល ឡឹង ពូ អុះ។ ១៣ ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស ចឹង អន់ អន់ដីស ប៉្រគ័ ម៉ៃគ ពូ អូ អន់ អន់ដីស ប៉្រគ័ ទុច ពូ អុះ។ អន់ដីស ចឹង អ្វៃ អំប៉ាំង ពូ លើយ អន់ដីស អូ អ្វៃ កាន់តេ័ះ ពូ អុះ។ ហះកា អន់ដីស ត្រគ់ សាំយ៉ាំង ប៉ានឹរ ប‌៉្រ័ះ លូ ប៉្រគ័ ពួយ ទិ សារ អ៊ែ ប៉្រើ ឡាក់ កា អាញ់ រ៉ះ កា អន់ដីស កាណុង ដារ់ អា។ ១៤ ត្រគ់ អ្យក់ ពុត ចៃគ រ៉ាប់ សឿ ប៉ានឹរ ប‌៉្រ័ះ ឡាក់ អាញ់ អន់តគ់ រ៉ះ កា អន់ដីស កាណុង ដារ់ អា អូ អន់ អន់ដីស អ្យិល កូត័ សាំប‌៉័ះ ប៉ានេ ប‌៉្រ័ះ អន់ទៀគ ណោះ អុះ។

សារ ប៉ាស្យាប ញន កា ប៉្រគ័ យច ចាបាប់

១៥ «ហះកា ផា អន់ដីស អូ សាំយ៉ាំង ប៉ានឹរ ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស ផា អន់ដីស អូ អ្យក់ ពុត ចៃគ ប៉្រគ័ ពួយ សារ អ៊ែ ប៉្រើ លូ ទិ ចាបាប់ ឡាក់ អាញ់ រ៉ះ កា អន់ដីស កាណុង ដារ់ អា ណោះ ប‌៉្រ័ះ ចឹង ប៉ាស្យាប អន់ដីស នីអៀ៖ ១៦ អ៊ែ ចឹង ប៉ាស្យាប អន់ដីស ផះ អន់ដីស អ្វៃ កាណុង មឿង ផះ អន់ដីស អ្វៃ ពឹង ម៉ីរ ពឹង ស៊្រែ។ ១៧ ប‌៉្រ័ះ ចឹង ប៉ាស្យាប អន់ដីស ឃឺ អន់ដីស ចឹង អូ ទី ប៉្លៃ អ៊្លង ចៃគ ពឹង កាអ្លី លូ អន់ដីស អូ ទី តាប៉ុង ចៃគ ពឹង កាបឺង។ ១៨ អ៊ែ ចឹង ប៉ាស្យាប អន់ដីស ណាវ្គ ឃឺ អន់ដីស ចឹង អូ ទី គន សោ តេះ អន់ដីស កា ចឹង អូ ដាគ់ សាណា តាប៉ល់ រ៉ក់ តាប៉ល់ ចៀម អន់ដីស កា ចឹង អូ កើត អូ រ៉ាល ដេល។ ១៩ អ៊ែ ចឹង ប៉ាស្យាប អន់ដីស រ៉ប់ អន់ដីស ចាក លូ រ៉ប់ អន់ដីស សឹត។ ២០ ប‌៉្រ័ះ ប៊កកាតយ័ ចឹង អន់ សារ ថុក ញ៉ាក លូ សារ ចុនចៃ កើត ពឹះ ពឹង អន់ដីស។ គ្រឹប ង៉ារ ញ៉ា ឡាក់ អន់ដីស ប៉្រគ័ ចឹង ត្រគ់ ថាំឡាយ អ្លាត លើយ ទឹល អន់ដីស តោ័ រ៉ាយ តោ័ រ៉ុង ទិ ញន កា សារ អូ ដាគ់ ឡាក់ អន់ដីស អ្លាត សឿ អ៊ែ។ ២១ ប‌៉្រ័ះ ប៊កកាតយ័ ចឹង ប៉្រគ័ អន់ ទី ប៉ាញុ រ៉ាំបល់ ត្រគ់ អន់ដីស លើយ ទឹល អន់ដីស រ៉ុង រ៉ាយ ទិ ឡូត ឡឹង ប៉ាថេត ឡាក់ អន់ដីស ចឹង ម៉ុត អ្វៃ ណោះ។ ២២ ប‌៉្រ័ះ ប៊កកាតយ័ ចឹង ប៉្រគ័ អន់ អន់ដីស កើត អីគ ព្លុ រ៉ាំងអា រ៉ាំងអ៊ង ព្លុ តុ ព្លុ រ៉ាឡច់ រ៉ាឡាក លូ ព្លុ គ្រឹន រ៉ារ៉ៃត។ ប៉្លៃង ចឹង កើត ប៉្រាំង អូ បី ពៀ អន់ដីស ចឹង កាសៃង លូ រ៉ាំបល់ ចឹង សុះ។ សារ ថុក ឡាំបាក ទិ អា ចឹង កើត ពឹង អន់ដីស លើយ ទឹល អន់ដីស តោ័។ ២៣ ប៉្លៃង ចឹង តុ ឡាក់ កា អុញ តេះ ចឹង កាង័ ឡាក់ កា អំហ្មោ។ ២៤ ប‌៉្រ័ះ ប៊កកាតយ័ ចឹង ប៉្រគ័ អន់ ទី កាបក់ តេះ លូ តេះ ឡាពុក ឡឹង ប៉្លៃង ហ្រុង ពឹង ប៉ាថេត អន់ដីស ប៉ាតាង ទៀក បី លើយ ទឹល អន់ដីស តោ័ ឡូត។

២៥ «ប‌៉្រ័ះ ប៊កកាតយ័ ចឹង ប៉្រគ័ អន់ អន់ដីស អូ ដាម័ មួត តាម៉ឺរ។ អន់ដីស ចឹង ឡាំ តាកូះ លូ មួត តាម៉ឺរ ចាក ដឹង ម៉ោញ ទ្រង ហះកា អន់ដីស ចឹង សាតាក់ ឡាច់ តាំប៉ើះ ទ្រង។ ទិ ប៉ាថេត ពឹង អង់កក់ តេះ អា ចឹង កាតាំង លៅ ឡឹង សារ អន់ដីស ផះ ណោះ ពូ ចឹង អ្យូគ។ ២៦ ប៉ាទ្រូ អន់ដីស ចឹង កេះ សាណា ម៉ីត លូ សាណា កាណាគ័ ព្រី អូ ទី ពឿ ចឹង ឡាំ ទ្រុះ អន់ឌែ អុះ។

២៧ «ប‌៉្រ័ះ ប៊កកាតយ័ ចឹង ប៉្រគ័ អន់ អន់ដីស កើត អេះ អោម ឡាក់ កា អ៊ែ ឃើយ ប៉្រគ័ កា ប៉ាសុន អ៊ីស៊ីប ពែ ដេល អ៊ែ ចឹង ប៉្រគ័ កា អន់ដីស អន់ អេះ ក្លន័ លូ កើត អេះ កើត តាំពួច អន់ដីស ចឹង ច័ះ អូ អ្លុ ប៉្រគ័ ព្រេះ អុះ។ ២៨ ប‌៉្រ័ះ ប៊កកាតយ័ ចឹង ប៉្រគ័ អន់ អន់ដីស កើត អន់ទ្រុយ លូ ចឹង ប៉្រគ័ អន់ អន់ដីស ម៉ាម៉ាំង ម៉ាត់ ហៃ កាណាគ័ ញ៉ា អូ ប៉ប័។ ២៩ ផះ កាដារ់ ប៉ង់ អន់ដីស ចឹង ចាក រ៉ាប៉ត់ ឡាក់ កា ប៉ាណូស ម៉ាម៉ាំង ម៉ាត់។ គ្រឹប ង៉ារ អន់ដីស ចឹង ប៉្រគ័ អូ ជៀ ប៉្រគ័ ដេល។ ពូ ចឹង ជិះ ចគ័ អន់ដីស រ៉ប់ ដារ់ ពូ ចឹង អ្យក់ រ៉ាស អំប៉ាស អន់ដីស លើយៗ អូ ទី ពឿ តង័ អន់ដីស អុះ។ ៣០ ផា អន់ដីស ទី ម៉ើត ចឹង ទី កាម៉ាក័ ម៉ោញ ណាវ្គ ឡាំ ទម អ៊ែ។ ផា អន់ដីស ប៉្រគ័ ហី អន់ដីស ចឹង អូ ទី អ្វៃ អុះ ពឹង ហី ណោះ។ ផា អន់ដីស តប់ ប៉្លៃ អង់កាច អន់ដីស ចឹង អូ ទី សា អុះ ប៉្លៃ ណោះ។ ៣១ ពូ ចឹង ប៉ាន់តោ័ រ៉ក់ អន់ដីស ហះ ម៉ាត់ អន់ដីស ហះកា អន់ដីស អូ ទី សា រ៉ាឡា អ៊ែ អុះ។ ពូ ចឹង អ្យក់ លៀ អន់ដីស ហះ ម៉ាត់ អន់ដីស ពូ អូ ជឹន កា អន់ដីស ណាវ្គ អុះ។ ពូ ចឹង មប តាប៉ល់ ចៀម អន់ដីស អន់ កា មួត តាម៉ឺរ អន់ដីស ហះកា អូ ទី ពឿ ចឹង ឡាំ តង័ អន់ដីស អុះ។ ៣២ ពូ ចឹង ប្រូ គន កាម៉ាក័ គន អង់កាន់ អន់ដីស អន់ កា សុនសាត អន់ទៀគ ហះ ម៉ាត់ អន់ដីស។ រ៉ប់ ដារ់ អន់ដីស ចឹង ក្យាគ់ ហៃ អន់ឌែ វ៉ីល សឹត ទឹល អីគ ហាង ម៉ាត់ ហះកា អន់ដីស ចឹង អូ អ្លុ ប៉្រគ័ នីចម័ អុះ។ ៣៣ សុនសាត អន់ទៀគ ឡាក់ អន់ដីស អូ អន់ហ្នាល់ ចឹង សា ថាំឡាយ សាណា ឡាក់ ហ៊ន ពឹង តេះ អន់ដីស អន់ ទិ ឃឺ សាណា ឡាក់ អន់ដីស ខំ ប៉្រគ័ ទិណោ័ះ។ ពូ ចឹង ជិះ ចគ័ ប៉្រគ័ បាប អន់ដីស លើយៗ រ៉ប់ ដារ់។ ៣៤ ទិ សារ អន់ដីស ចឹង ប៉ប័ ចឹង ប៉្រគ័ អន់ អន់ដីស កើត អន់ទ្រុយ។ ៣៥ ប‌៉្រ័ះ ប៊កកាតយ័ ចឹង ពីត អន់ដីស ពឹង តាកុល លូ ពឹង ជុង អន់ កើត អេះ សា រ៉ីគ ឡឹង តាំប៉ាង ជុង ទឹល តាប៉ាង កល់ ឃឺ អន់ដីស ចឹង ច័ះ អូ អ្លុ ប៉្រគ័ ព្រេះ អុះ។

៣៦ «ប‌៉្រ័ះ ប៊កកាតយ័ ចឹង អ្យក់ ឡាំ អន់ដីស ទឹប សាដាច់ ឡាក់ អន់ដីស រ៉ើស ប៉្រើ រ៉ាំងហៃ អន់ដីស ឡាំ អ្វៃ ប៉ាគ់ ប៉ាថេត ម៉ោញ ណាវ្គ ឡាក់ អន់ដីស លូ វគ័ យ៉ាគ់ អន់ដីស អូ អន់ហ្នាល់។ អ្វៃ ពឹង ប៉ាថេត ណោះ អន់ដីស ចឹង ប៉ានេ សាំប‌៉័ះ ប‌៉្រ័ះ សុនសាត អន់ទៀគ ឡាក់ ប‌៉្រ័ះ ពូ ប៉្រគ័ លូ អ៊្លង លូ អំហ្មោ។ ៣៧ ផះ អន់ដីស អ្វៃ លូ សុនសាត អន់ទៀគ ឡាក់ ប‌៉្រ័ះ ប៊កកាតយ័ ប៉ាណាំ អន់ អន់ដីស អ្វៃ ណោះ ពូ ទិឌូ ចឹង ញម កា សារ អន់ដីស កេះណោះ ចឹង កាប ពៀប លូ កាប ស្វាគ់ អន់ដីស ហង។ ៣៨ អន់ដីស ចឹង អ្យក់ តីល ពៀ តុត អៀង ឡាំ សាមូល តប់ ពឹង ម៉ីរ ហះកា ប៉ាគ់ អន់ដីស ច្រូត័ កាច់ ទៀ ចឹង ទី ពៀ ប៊ែត ខង ទិ កា ឡៃប សា ថាំឡាយ។ ៣៩ អន់ដីស តប់ ប៉្លៃ អង់កាច លូ រ៉ាំងហៃ ហះកា អន់ដីស អូ ទី អ្លេះ ប៉្លៃ លូ អូ ទី អៃត តាពែ ប៉្លៃ អង់កាច អុះ ខង ទិ កា អន់ទ្រុង សា។ ៤០ អន់ដីស ទី តើម អូលេវ ប៉ាញ័ ស្រុក ហះកា អន់ដីស អូ ទី អ្យក់ សាងី ឡាប ពឹង ឡាកោ អុះ ខង អង់រម អ៊ែ ចឹង ហ្រុង ទិ។ ៤១ អន់ដីស ទី គន កាម៉ាក័ គន អង់កាន់ ហះកា អន់ឌែ អូ អ្វៃ អន់ឌូ លូ អន់ដីស អុះ ខង មួត តាម៉ឺរ ចឹង រ៉ុប អន់ឌែ អ្យក់ ប៉្រគ័ ទុច។ ៤២ ទិ តើម អ៊្លង លូ សាណា ឡាក់ កើត ឡឹង តេះ អន់ដីស ទិណោ័ះ ចឹង កេះ សាណា ឡៃប ឡគ។ ៤៣ ប៉ាណូស ឡឹង ប៉ាថេត អន់ទៀគ ឡាក់ អ្វៃ អន់ឌូ លូ អន់ដីស អន់ឌែ ចឹង ទី អំរ៉ាញ ហ៊ែង ខាក់ ហះកា អន់ដីស ហ៊ែង ចឹង អ្វៃ កាន់តេ័ះ អំរ៉ាញ អន់ឌែ ហង។ ៤៤ អន់ឌែ ចឹង អន់ រ៉ាស អំប៉ាស កា អន់ដីស បុល អូ ត្រគ់ អន់ដីស ចឹង អន់ រ៉ាស អំប៉ាស កា អន់ឌែ បុល អុះ។ អន់ឌែ ចឹង ប៉្រគ័ ម៉ៃគ អន់ដីស កាប៉ាច់ អន់ដីស ចឹង ប៉្រគ័ ទុច អន់ឌែ។

៤៥ «សារ ប‌៉្រ័ះ ប៉ាស្យាប ទិ អា ចឹង កើត ពឹង អន់ដីស លូ អ្វៃ ពឹង អន់ដីស លើយ ទឹល អន់ដីស តោ័ ខង អន់ដីស អូ សាំយ៉ាំង ប៉ានឹរ ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស លូ អន់ដីស អូ ប៉្រគ័ ពួយ សារ អ៊ែ ប៉្រើ លូ ចាបាប់ ឡាក់ អ៊ែ រ៉ះ កា អន់ដីស។ ៤៦ ពូ ចឹង ប៉ប័ អន់ដីស លូ ផូង័ អន់ដីស ទី សារ នីណោ័ះ ពូ ចឹង អ្លុ អន់តគ់ ផា ប‌៉្រ័ះ ចៃគ ថូត អន់ដីស តាទឹច ហង ទឹប ពូ ចឹង ញម កាខាក់។

៤៧ «ផះ ទី សាណា អៀង ផា អន់ដីស អូ ហោក កា ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស លូ អូ ប៉ានេ សាំប‌៉័ះ អ៊ែ ៤៨ ណោះ អន់ដីស ចឹង ប៉្រគ័ ទុច មួត តាម៉ឺរ ឡាក់ ប‌៉្រ័ះ ប៊កកាតយ័ ចឹង អន់ ឡាំ តាកូះ លូ អន់ដីស ឃឺ អន់ដីស ចឹង ប៉្រគ័ ទុច ពូ ទឹប ឡាយ៉ិត ឡាំងវ៉ាញ់ ទឹប អ្វៃ សាឡុន ឡាកោ តាដោះ ទឹប អូ ទី កាណាគ័ ញ៉ា ទិណោ័ះ។ ពូ ចឹង ប៉ាំងខំ ប៉ាន់ដាំ អន់ អន់ដីស ប៉្រគ័ ង៉ារ ក្លេ័ះ ក្លាំង លើយ ទឹល អន់ដីស តោ័។ ៤៩ ប‌៉្រ័ះ ប៊កកាតយ័ ចឹង អ្យក់ សុនសាត ម៉ោញ ឡឹង ឡាណុច តេះ ឡាណុច ប៉្លៃង ប៉្រើ ឡាំ ពីត អន់ដីស។ សុនសាត ណោះ ចឹង ពឹះ ទឹល ឡាក់ កា ក្លាង អ៊ក ឡាំ ប៉ះ អន់ដីស អូ អ្លុ កាប សុនសាត ណោះ អុះ។ ៥០ សុនសាត ណោះ ខូយ ប៉ាអ្យប់ ខាក់ អន់ឌែ អូ អ្យិល កូត័ កា ក្រាគ់ តាំងកង់ អុះ កា អូ ទី ពុត តាប៉ាប តាប៉ុន កា មួត សាស្វា ដេល។ ៥១ អន់ឌែ ចឹង សា ចៀម សា រ៉ក់ លូ សា សាណា ឡាក់ កើត ឡឹង តេះ អន់ដីស អន់ ទិ ឡូត។ ពៀ ភែ តាពែ ប៉្លៃ អង់កាច សាងី គន ចៀម គន រ៉ក់ កា អន់ឌែ អូ គម អន់ កា អន់ដីស អុះ។ កេះណោះ អន់ឌែ ចឹង ប៉្រគ័ អន់ អន់ដីស តោ័។ ៥២ អន់ឌែ ចឹង វ៉ិង ទិ មឿង អន់ដីស អ្វៃ អន់ឌែ ចឹង តាគ់ អំព្លូក ប៉ាន់ទៀយ មឿង ឡាក់ ចាំងហីគ លូ កាចាប័ កាណុង ប៉ាថេត អន់ដីស ឃឺ ប៉ាន់ទៀយ ឡាក់ អន់ដីស ម៉ឹង។ អន់ឌែ ចឹង វ៉ិង អន់ដីស គ្រឹប ចារ កាណុង ប៉ាថេត ឡាក់ ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស អន់ កា អន់ដីស។ ៥៣ ផះ រ៉ាំងវ៉ាង មួត តាម៉ឺរ វ៉ិង ណោះ អន់ដីស ចឹង ឡាំបាក ខាក់ និះ ចឹង សា គន ទៅ ឃឺ គន កាម៉ាក័ គន អង់កាន់ ឡាក់ ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស អន់។ ៥៤ កាណុង កាំឡាំង អន់ដីស បក់ ឃើយ ដាគ់ សីម ឡឹង ពូ លូ ទី ពុត តាប៉ាប តាប៉ុន អ៊ែ ចឹង កើត ឡន័ ម៉ាត់ កា អុះ ម៉ី លូ កា កាម៉ាញ់ ឡាក់ ប៉ិច លូ កា គន ឡាក់ អ្វៃ សល់ ៥៥ ញន កា អ្យូគ កា ពូ តាប៉ីត សា គន អ៊ែ ឡាក់ អ៊ែ គម សាំរ៉ាប់ សា អ៊ែ ទៅ ខង ផះ រ៉ាំងវ៉ាង មួត តាម៉ឺរ វ៉ិង ទិ មឿង អន់ដីស អ្វៃ អន់ដីស ចឹង ថុក ឡាំបាក ខាក់ អូ ទី កាណាគ័ ញ៉ា ចឹង សា អុះ។ ៥៦ កាណុង កាំឡាំង អន់ដីស អង់កាន់ បក់ ដាគ់ សីម ឡឹង ពូ លូ ទី ពុត តាប៉ាប តាប៉ុន យ‌៉័ះ តេះ កា អូ ឃើយ ថាត់ សាំ ហះកា អ៊ែ ចឹង កើត ឡន័ ម៉ាត់ កា ក្លោ ឡាក់ អ៊ែ ប៉ិច ចៃ លូ កា គន កាម៉ាក័ គន អង់កាន់ ឡាកោ ទៅ ៥៧ ញន កា អូ ទី កាណាគ័ ញ៉ា សា តាឡាម័ អង់កាន់ ណោះ អ៊ែ ចឹង ទី ពុត ប៉ិច អ្យក់ ស៊ក ឡាក់ អង់ក័ះ ឡាច់ ឡឹង វ៉ាច់ អ៊ែ ទៅ ទឹប គន អង់ក័ះ កើត ណោះ ដេល ប៉្រគ័ សាណា សា អន់តុង ដឹង អ៊ែ ខង ផះ រ៉ាំងវ៉ាង មួត តាម៉ឺរ វ៉ិង ទិ មឿង កាណុង ប៉ាថេត អន់ដីស អ្វៃ ណោះ អន់ដីស ចឹង ថុក ឡាំបាក កាខាក់។

៥៨ «ផា អន់ដីស អូ អ្យក់ ពុត ចៃគ ប៉្រគ័ ពួយ ចាបាប់ ឡាក់ ទី ច្រាគ់ រ៉ះ កាណុង ផាប់ ប៉ានឹរ ប‌៉្រ័ះ អា ភឿ អន់ អន់ដីស អ្យិល កូត័ អ្យូគ កា ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស ឡាក់ អំរ៉ាញ អឺញ ឡាក់ ត្រគ់ ញម ៥៩ ណោះ ប‌៉្រ័ះ ប៊កកាតយ័ ចឹង ប៉្រគ័ អន់ អន់ដីស លូ គន សោ អន់ដីស កើត អេះ អោម លូ កើត អីគ ព្លុ យ៉ឹប ក្លាំង យ‌៉័ះ អន់ដីស ចឹង ប៉្រគ័ នីចម័ កា អូ អ្លុ ប៉្រគ័ ដាគ់ អុះ។ ៦០ ប‌៉្រ័ះ ប៊កកាតយ័ ចឹង ប៉្រគ័ អន់ អីគ ព្លុ អន់ទៀគៗ ឡាក់ កា កើត ពឹង ប៉ាសុន អ៊ីស៊ីប ឡាក់ ប៉្រគ័ អន់ អន់ដីស អ្យូគ ណោះ ពែ ចឹង កើត ពឹង អន់ដីស ដេល។ អីគ ព្លុ ទិណោ័ះ ចឹង អ្វៃ ពឹង អន់ដីស លើយ។ ៦១ ប‌៉្រ័ះ ប៊កកាតយ័ ចឹង ប៉្រគ័ អន់ អីគ ព្លុ ប៉ាញុ រ៉ាំបល់ គ្រឹប នែវ យ‌៉័ះ អូ ទី ច្រាគ់ រ៉ះ កាណុង ផាប់ ចាបាប់ ប‌៉្រ័ះ អា កាតាម ចឹង កើត ពឹង អន់ដីស លើយ ទឹល អន់ដីស តោ័។ ៦២ យ‌៉័ះ អន់ដីស ទី ចំលួន អៀង ឡាក់ កា សំឡង់ ពឹង ប៉្លៃង កាតាម កា ចឹង កើត សុនសាត ប៊ែត ឡគ ខង អន់ដីស អូ សាំយ៉ាំង ប៉ានឹរ ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស។ ៦៣ ប‌៉្រ័ះ ប៊កកាតយ័ ប៉ាញ័ ពុត ប៉្រគ័ អន់ អន់ដីស កើត ចំលួន អៀង នីចម័ អ៊ែ កា ប៉ាញ័ ពុត ចឹង ថាំឡាយ លូ ពីត អន់ដីស អន់ រ៉ុង រ៉ាយ នីណោ័ះ ដេល។ អ៊ែ ចឹង អ្យក់ ឡាច់ អន់ដីស ឡឹង ប៉ាថេត ឡាក់ អន់ដីស ម៉ុត អ្វៃ ណោះ។

៦៤ «ប‌៉្រ័ះ ប៊កកាតយ័ ចឹង តាគ់ តាប៉្រះ តាប៉្រោង អន់ដីស អន់ អ្វៃ ប៉ាគ់ សុនសាត អន់ទៀគៗ ឡឹង ឡាណុច ប៉្លៃង ម៉ោញ ប៊ែង ទឹល ឡាណុច ប៉្លៃង ម៉ោញ ប៊ែង ណាវ្គ។ អ្វៃ ប៉ាគ់ ណោះ អន់ដីស ចឹង សាំប‌៉័ះ ប៉ានេ ប‌៉្រ័ះ សុនសាត អន់ទៀគ ឡាក់ អន់ដីស លូ វគ័ យ៉ាគ់ អន់ដីស អូ អន់ហ្នាល់ ឡាក់ ប‌៉្រ័ះ ពូ ប៉្រគ័ លូ អ៊្លង លូ អំហ្មោ។ ៦៥ អ្វៃ អន់ឌូ លូ សុនសាត អន់ទៀគ ណោះ អន់ដីស ចឹង អូ ទី សារ សាណុក សាវ៉ាក អុះ ជុង អន់ដីស កា អូ អ្លុ រ៉ាឡូវ ដេល។ អ្វៃ ហះ ចារ ណោះ ប‌៉្រ័ះ ប៊កកាតយ័ ចឹង ប៉្រគ័ អន់ ពុត អន់ដីស អ្យូគ រ៉ារ៉ៃត លូ ប៉្រគ័ អន់ អន់ដីស ទិ សារ ម៉ឹង ទឹប ប៉្រគ័ អន់ ម៉ាត់ អន់ដីស ព្រឹងៗ។ ៦៦ អាញុ អន់ដីស ពៀប ឡាក់ កា ព្រៀយ ដឹង ម៉ោញ តាំងហារ័ អន់ដីស ចឹង អ្យូគ ទឹប កាម៉ាំង ទឹប កាដារ់ អាញុ អន់ដីស កា អូ ម៉ឹង ចឹង រ៉ីស ណាវ្គ អុះ។ ៦៧ សារ ឡាក់ ម៉ាត់ អន់ដីស ទៅ ចឹង ប៉ប័ ចឹង ប៉្រគ័ អន់ អន់ដីស អ្យូគ។ ផះ កាំលឺ អន់ដីស ចឹង កាប ផា "ញ៉ា ត្រគ់ ក្រូ ម៉ាំង" ផះ កាម៉ាំង ចឹង កាប ផា "ញ៉ា ត្រគ់ ក្រូ តារ"។ ៦៨ ប‌៉្រ័ះ ប៊កកាតយ័ ចឹង ប៉ាទុក អន់ដីស លូ កាំប៉ាន់ ប៉ាណាំ អន់ដីស សឹត ប៉ាគ់ ប៉ាថេត អ៊ីស៊ីប ណាវ្គ អន់ដីស ចឹង សឹត ប៉ាគ់ ប៉ាថេត ឡាក់ អាញ់ រ៉ះ កា អន់ដីស ពែ ផា អន់ដីស ចឹង អូ ទី ប៉ប័ ប៉ាថេត ណោះ ណាវ្គ ហង។ អ្វៃ ពឹង ប៉ាថេត ណោះ អន់ដីស ចឹង ខំ ប្រូ ឡាកោ អន់ កា មួត តាម៉ឺរ ភឿ អ្យក់ ប៉្រគ័ ទុច កាម៉ាក័ ទុច អង់កាន់ ហះកា អូ ទី ពឿ តាច់ អន់ដីស អុះ»។

…

៣០

សារ ប‌៉្រ័ះ ចឹង តាប៉ាប តាប៉ុន

១ «ផា ដារ់ ចំ សារ ទិ អា កើត ពឹង អន់ដីស ទឹប សារ ដាគ់ ទឹប សារ ប៉ាស្យាប ឡាក់ អាញ់ រ៉ះ កា អន់ដីស អា ផះ ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស តាំងហ្យិត ឡាច់ អន់ដីស អន់ ឡាំ អ្វៃ ពឹង អន់តិគ័ សុនសាត អន់ទៀគ ផះ ណោះ អន់ដីស ចឹង កាចាំង ឡឹង សារ ទិណោ័ះ កាណុង ពុត។ ២ ផា អន់ដីស វ៉ីល ប៉ាគ់ ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស ទឹប គន ទឹប សោ កេះណោះ ប៉ាណាំ គួប រ៉ាប់ សឿ ប៉ានឹរ ប‌៉្រ័ះ ទិ ពុត ទិ ពៀក ត្រគ់ ពួយ ទិ សារ អាញ់ រ៉ះ កា អន់ដីស កាណុង ដារ់ អា ៣ ណោះ ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស អ៊ែ ចឹង តាប៉ាប តាប៉ុន កា អន់ដីស លូ អ្យក់ អន់ដីស ឡាច់ ឡឹង កេះ ទុច ពូ កេះណោះ ប៉ាតុំ អ្យក់ សឹត អន់ដីស ឡឹង សុនសាត អន់ទៀគ ឡាក់ អ៊ែ តាំងហ្យិត ឡាច់ អន់ដីស អន់ ឡាំ អ្វៃ ណោះ។ ៤ យ‌៉័ះ ពូ គៀរ អន់ដីស ឡាំ ទឹល ឡាណុច ប៉្លៃង កាតាម កា ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស អ៊ែ ចឹង ឡាំ ប៉ាតុំ អន់ដីស អ្យក់ សឹត ណាវ្គ ដេល។ ៥ ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស អ៊ែ ចឹង ប៉ាណាំ អន់ដីស សឹត អ្យក់ ប៉ាថេត ឡាក់ វគ័ យ៉ាគ់ អន់ដីស រ៉ាំងហៃ ផះ អន់ទ្រួល ពែ។ កេះណោះ អ៊ែ ចឹង អន់ អន់ដីស ទី សារ ហោក រ៉គ់ លូ អន់ កើត ទី ចំលួន អៀង ក្វា ឡឹង វគ័ យ៉ាគ់ អន់ដីស ពែ ណាវ្គ។ ៦ ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស អ៊ែ ចឹង ប៉ាណាំ អន់ដីស លូ ផូង័ វ៉ាច់ អន់ដីស អន់ មប ពុត ពៀក សឿ អ៊ែ * ភឿ អន់ អន់ដីស ប៉ិច កា ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស អន់ ទិ ពុត ទិ ពៀក ម៉ាគ់ អន់ដីស ចឹង ទី អាញុ រ៉ីស។ ៧ ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស អ៊ែ ចឹង ប៉្រគ័ អន់ សារ អ៊ែ ប៉ាស្យាប អន់ដីស ទិណោ័ះ អន់ ត្រគ់ មួត តាម៉ឺរ ឡាក់ ប៉្រគ័ បាប អន់ដីស ពែ។ ៨ អន់ដីស កា ចឹង សាំយ៉ាំង ប៉ានឹរ ប‌៉្រ័ះ ប៊កកាតយ័ ណាវ្គ ទឹប ប៉្រគ័ ពួយ គ្រឹប សារ អ៊ែ ប៉្រើ ឡាក់ កា អាញ់ រ៉ះ កាណុង ដារ់ អា។ ៩ ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស អ៊ែ ចឹង ប៉្រគ័ អន់ គ្រឹប ង៉ារ ឡាក់ អន់ដីស ប៉្រគ័ កើត អៀង។ អ៊ែ ចឹង ប៉្រគ័ អន់ អន់ដីស ទី គន សោ អៀង តាប៉ល់ ចៀម លូ រ៉ក់ អន់ដីស កា ចឹង កើត ចំលួន អៀង តេះ អន់ដីស កា ចឹង កើត សាណា អៀង ដេល ខង ប‌៉្រ័ះ ប៊កកាតយ័ ប៉ាញ័ ពុត ប៉្រគ័ អន់ អន់ដីស សាណុក សាវ៉ាក ឡាក់ កា វគ័ យ៉ាគ់ អន់ដីស ពែ ដេល។ ១០ សារ អា ចឹង កើត ពឹះ ផះ ដារ់ ចំ អន់ដីស សាំយ៉ាំង ប៉ានឹរ ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស លូ ប៉្រគ័ ពួយ គ្រឹប សារ អ៊ែ ប៉្រើ ឡាក់ ច្រាគ់ រ៉ះ កាណុង ផាប់ ចាបាប់ ប‌៉្រ័ះ អា ឃឺ ផះ ដារ់ ចំ អន់ដីស វ៉ីល ប៉ាគ់ ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស ទិ ពុត ទិ ពៀក។

១១ «សារ ឡាក់ អាញ់ រ៉ះ កា អន់ដីស កាណុង ដារ់ អា អូ ផូត តាឡាម័ ឡាក់ អន់ដីស ចឹង អូ អ្លុ ប៉្រគ័ ពួយ ណោះ អុះ លូ អូ អ្វៃ ចាំងហាយ្គ ឡឹង អន់ដីស ដេល។ ១២ សារ អា អូ ត្រគ់ អ្វៃ ពឹង ប៉្លៃង អុះ បះ ចឹង ប៉្រគ័ អន់ អន់ដីស កាប ផា "ពឿ ចឹង ហាវ ពឹង ប៉្លៃង អ្យក់ ប៉ានឹរ ប‌៉្រ័ះ រ៉ះ កា ញឹន ម៉ាគ់ ញឹន ចឹង ប៉្រគ័ ពួយ ?" ១៣ សារ អា កា អូ ត្រគ់ អ្វៃ ហាង តោ ទៀក សាឡីគ សាឡាយ ដេល បះ ចឹង ប៉្រគ័ អន់ អន់ដីស កាប ផា "ពឿ ចឹង ឃ្លង ទៀក សាឡីគ សាឡាយ ហាង តោ អ្យក់ ប៉ានឹរ ប‌៉្រ័ះ រ៉ះ កា ញឹន ម៉ាគ់ ញឹន ចឹង ប៉្រគ័ ពួយ ?" ១៤ ហះកា ប៉ានឹរ ប‌៉្រ័ះ អា អ្វៃ ហះ សានែង អន់ដីស អ្វៃ កាណុង ពឹរ អន់ដីស លូ អ្វៃ ពឹង ពុត អន់ដីស ភឿ អន់ អន់ដីស អ្លុ ប៉្រគ័ ពួយ។

១៥ «ហៃ ដារ់ អា អាញ់ អន់ អន់ដីស រ៉ើស សារ រ៉ីស ញ៉ា សារ តោ័ សារ ដាគ់ ញ៉ា សារ អ៊ក សារ ចំ អន់ដីស ចឹង អ្យក់។ ១៦ អាញ់ ប៉្រើ អន់ដីស កាណុង ដារ់ អា អន់ អន់ដីស ប៉ិច កា ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស ទឹប អ្វៃ កោប អន់ ដាគ់ ពួយ អ៊ែ ទឹប ប៉្រគ័ ពួយ ទិ ចាបាប់ អ៊ែ លូ សារ អន់តគ់ ប៉ាតោ ប៉្រោ ទឹប ប៉្រគ័ នីអៀ អន់ដីស ចឹង ទី អាញុ អ្វៃ រ៉ីស លូ ចឹង កើត ទី ចំលួន អៀង កេះណោះ ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស ចឹង អន់ សារ ដាគ់ កា អន់ដីស កាណុង ប៉ាថេត ឡាក់ អន់ដីស ចឹង ម៉ុត អ្យក់ ណោះ។ ១៧ ហះកា ផា អន់ដីស អ្លាត សឿ អ៊ែ លូ អូ ចៃ សាំយ៉ាំង ប៉ានឹរ អ៊ែ ទឹប មប ឡាកោ ឡាំ សឿ សាំប‌៉័ះ ប៉ានេ ប‌៉្រ័ះ អន់ទៀគ ១៨ អាញ់ រ៉ះ កា អន់ដីស កាណុង ដារ់ អា អន់ អ្លុ អន់តគ់ ផា អន់ដីស ចឹង តោ័ រ៉ាយ តោ័ រ៉ុង តាទឹច ហង ឃឺ អន់ដីស ចឹង អូ ទី អាញុ អ្វៃ រ៉ីស ទុញ អ្វៃ ពឹង ប៉ាថេត ឡាក់ អន់ដីស ឃ្លង ទៀក ទ្រូង យដាន់ ចឹង ម៉ុត អ្យក់ ណោះ អុះ។ ១៩ ហៃ ដារ់ អា អាញ់ អើ តេះ អើ ប៉្លៃង ប៉្រគ័ ផាញ៉ាន ហៃ អន់ដីស ឃឺ អាញ់ អន់ អន់ដីស រ៉ើស អ្យក់ អាញុ អ្វៃ រ៉ីស លើ សារ តោ័ សារ ដាគ់ លើ សារ ប៉ាស្យាប។ ហគ់ រ៉ើស អ្យក់ អាញុ រ៉ីស ពិ ភឿ អន់ អន់ដីស លូ ផូង័ វ៉ាច់ អន់ដីស អ្វៃ រ៉ីស។ ២០ ហគ់ ប៉ិច កា ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស ហគ់ សាំយ៉ាំង ប៉ានឹរ អ៊ែ លូ ម៉ឹង អ៊ែ ពិ ខង អ៊ែ ហង ឡាក់ តាំងឡា អាញុ អន់ដីស ឡាក់ អន់ អន់ដីស អ្វៃ រ៉ីស ទុញ លូ អន់ អន់ដីស អ្វៃ ពឹង ប៉ាថេត ឡាក់ អ៊ែម៉ត់ ចឹង អន់ កា អាប៉្រាហាំ លូ អ៊ីសាក់ លូ យ៉ាកុប ឡាក់ វគ័ អន់ដីស»។

៣១

សារ យូស្វេ ចឹង រ៉ាំងហៃ ប៉ាតាង វគ័ ម៉ូសេ

១ វគ័ ម៉ូសេ រ៉ះ សារ ទិ អា កា ប៉ាសុន អ៊ីស្រាអ៊ែល ទិឌូ។ ២ កេះណោះ អ៊ែ រ៉ះ ណាវ្គ ផា «ដារ់ អា អាញ់ អាញុ ១២០ សាណាំ កេះ អាញ់ អូ អ្លុ ណាំផា អន់ដីស ណាវ្គ អុះ។ ប‌៉្រ័ះ ប៊កកាតយ័ រ៉ះ កា អាញ់ ផា អាញ់ អូ ត្រគ់ ឃ្លង ទៀក ទ្រូង យដាន់ អា ដេល។ ៣ ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស អ៊ែ ចឹង ចាក អន់ទ្រួល ប៉ាណាំ ទ្រង អន់ដីស អ៊ែ ចឹង ថាំឡាយ សុនសាត អន់ទៀគ អន់ ឡាច់ ឡឹង ម៉ាត់ អន់ដីស ភឿ អន់ អន់ដីស តាប៉ីត អ្យក់ ប៉ាថេត ណោះ ឡឹង អន់ឌែ។ យូស្វេ អា ចឹង ប៉្រគ័ ម៉ៃគ ណាំផា អន់ដីស ឃ្លង ឡាំ ឡាក់ កា ប‌៉្រ័ះ ប៊កកាតយ័ រ៉ះ។ ៤ ប‌៉្រ័ះ ប៊កកាតយ័ ចឹង ថាំឡាយ សុនសាត ទិណោ័ះ ឡាក់ កា អ៊ែ ថាំឡាយ ស៊ីហុន លូ អុក ឡាក់ សាដាច់ សុនសាត អាម៉ូរី លូ ថាំឡាយ ប៉ាថេត អន់ឌែ។ ៥ ប‌៉្រ័ះ ប៊កកាតយ័ ចឹង មប សុនសាត ទិណោ័ះ ពឹង តី អន់ដីស ទឹល នីណោ័ះ អន់ដីស ត្រគ់ ប៉្រគ័ កា អន់ឌែ ពួយ សារ ឡាក់ អាញ់ ប៉្រើ អន់ដីស កាណុង ដារ់ អា ហង ពិ។ ៦ ទឹល នីណោ័ះ ហគ់ ទី ពុត ខឹន ជែ អ្យូគ ជែ កាខរ់ ណូស កា អន់ឌែ ណោះ ខង ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស អ៊ែ ចឹង ឡាំ អន់ឌូ លូ អន់ដីស អ៊ែ អូ អ្លាត អន់ដីស អុះ»។

៧ វគ័ ម៉ូសេ អើ យូស្វេ ពឹះ កេះណោះ រ៉ះ កា អ៊ែ ហះ ម៉ាត់ ប៉ាសុន អ៊ីស្រាអ៊ែល ទិឌូ ផា «ហគ់ ទី ពុត ខឹន ខង អីស ចឹង ប៉ាណាំ មួត ប៉ាសុន អា ម៉ុត ពឹង ប៉ាថេត ឡាក់ ប‌៉្រ័ះ ប៊កកាតយ័ ម៉ត់ លូ វគ័ យ៉ាគ់ ពិន ផា ចឹង អន់ កា អន់ឌែ។ អីស ត្រគ់ អ្យក់ ព្រី ទៀក ណោះ ជែក អន់ កា អន់ឌែ ឡាក់ កា ប៉ាដក់ ប៉ាជៀ។ ៨ ប‌៉្រ័ះ ប៊កកាតយ័ ចឹង ចាក អន់ទ្រួល ប៉ាគ់ ម៉ាត់ អីស អ៊ែ ចឹង អ្វៃ អន់ឌូ លូ អីស អ៊ែ អូ អ្លាត អីស អុះ។ ទឹល នីណោ័ះ ជែ អ្យូគ ជែ កាខរ់ ណូស ដៃ»។

សារ ត្រគ់ អាន ចាបាប់ អន់ កា ប៉ាសុន សាំយ៉ាំង

៩ វគ័ ម៉ូសេ កា ច្រាគ់ ចាបាប់ អា មប អន់ កា មួត ក្រាគ់ រ៉ាម៉ះ ប‌៉្រ័ះ ឃឺ គន សោ វគ័ លេវី ឡាក់ មួត តូង័ ហ៊ីប សារ សាញ៉ា រែវ ពុត ម៉ះ ប‌៉្រ័ះ ប៊កកាតយ័  អ៊ែ កា មប អន់ កា មួត ក្រាគ់ តាំងកង់ សុនសាត អ៊ីស្រាអ៊ែល ទិឌូ ដេល។ ១០ អ៊ែ រ៉ះ កា អន់ឌែ ផា «តាំប៉ើះ សាណាំ ម៉ោញ ទង ឃឺ ទឹល សាណាំ ឡាក់ ត្រគ់ អ្លាត ដោះ សារ ពូ ទួម ផះ រ៉ាំងវ៉ាង ប៊ុន រ៉ាណើះ ១១ ផះ មួត ប៉ាសុន អ៊ីស្រាអ៊ែល ទិឌូ ប៉ាណាំ គួប សាំប‌៉័ះ ប៉ានេ ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស ហះ ចារ ឡាក់ អ៊ែ ចឹង រ៉ើស អន់ដីស ត្រគ់ អាន ចាបាប់ អា ហះ ម៉ាត់ សុនសាត អ៊ីស្រាអ៊ែល ទិឌូ ភឿ អន់ អន់ឌែ កាតាំង ដេល។ ១២ ត្រគ់ ប៉ាតុំ មួត ប៉ាសុន ទឹប កាម៉ាក័ ទឹប អង់កាន់ លូ មួត សាស្វា ទឹប សុនសាត អន់ទៀគ ឡាក់ អ្វៃ កាណុង មឿង អន់ដីស ទិណោ័ះ ភឿ អន់ អន់ឌែ សាំយ៉ាំង ម៉ាគ់ ចឹង អ្លុ អ្យិល កូត័ អ្យូគ កា ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស ទឹប អ្យក់ ពុត ចៃគ ប៉្រគ័ ពួយ ទិ សារ កាណុង ចាបាប់ អា។ ១៣ កាប៉ាច់ គន សោ អន់ឌែ ឡាក់ អូ អន់ហ្នាល់ ចាបាប់ អា កា ចឹង កាតាំង ដេល កេះណោះ ហៀន អ្យិល កូត័ អ្យូគ កា ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស ផះ អន់ដីស អ្វៃ ពឹង ប៉ាថេត ឡាក់ អន់ដីស ត្រគ់ ឃ្លង ទៀក ទ្រូង យដាន់ ម៉ុត អ្យក់ ណោះ»។

…

៣៤

សារ វគ័ ម៉ូសេ តោ័

១ វគ័ ម៉ូសេ ឡាច់ ឡឹង ស៊្រែ តាប៉ង់ ប៉ាថេត ម៉ូអាប់ ឡាំ ប៉ាគ់ ប៉ានឹម នេបូ ហាវ ពឹង កល់ ប៉ានឹម ឡាក់ ពូ អើ ផា ពិសាកា ត្រង់ មឿង យេរីខូ។ កេះណោះ ប‌៉្រ័ះ ប៊កកាតយ័ តាំបាង អន់ អ៊ែ ប៉ប័ ព្រី ទៀក ឃឺ ព្រី ប៉ានឹម កាឡាត លើយ ទឹល មឿង ដាន់ ២ ទឹប ព្រី ទៀក ណាប់ថាលី ទិណោ័ះ ព្រី ទៀក អេប៉្រាអ៊ីម ព្រី ទៀក ម៉ាណាសេ លូ ព្រី ទៀក យូដា ទិណោ័ះ លើយ ទឹល សាឡីគ សាឡាយ គែង ដារ់ ម៉ុត ៣ ទឹប ព្រី ស៊្រែ ណេកិប លូ ចារ រទៀក ទ្រូង យដាន់ ទឹប មឿង យេរីខូ ឡាក់ ពូ អើ ផា មឿង តើម រ៉ាសៃ លើយ ទឹល ស្រុក សូអា។ ៤ ប‌៉្រ័ះ ប៊កកាតយ័ រ៉ះ កា វគ័ ម៉ូសេ ផា «ប៉ាថេត អា ហង អាញ់ ម៉ត់ លូ អាប៉្រាហាំ អ៊ីសាក់ លូ យ៉ាកុប ផា ចឹង មប អន់ កា ផូង័ វ៉ាច់ អន់ឌែ។ អាញ់ តាំបាង អន់ ម៉ាត់ អីស ទៅ ប៉ប័ ប៉ាថេត អា ហះកា អីស អូ ទី ម៉ុត អ្វៃ អុះ»។ ៥ វគ័ ម៉ូសេ ឡាក់ ប៉ាណូស ប៉្រគ័ ង៉ារ កា ប‌៉្រ័ះ ប៊កកាតយ័  អ៊ែ កា តោ័ ហះ ចារ ណោះ ឃឺ កាណុង ប៉ាថេត ម៉ូអាប់ ត្រគ់ ពួយ ប៉ានឹរ ប‌៉្រ័ះ ប៊កកាតយ័ រ៉ះ ណោះ ហង។ ៦ ប‌៉្រ័ះ ប៊កកាតយ័ តប់ ប៉ាទ្រូ អ៊ែ ពឹង ក្លូះ ប៉ានឹម ពឹង ប៉ាថេត ម៉ូអាប់ ត្រង់ មឿង បេតពេអរ ហះកា អូ ទី ពឿ អ្លុ អន់ហ្នាល់ ចារ តប់ អ៊ែ អុះ លើយ ទឹល រ៉ប់ ដារ់ អា។ ៧ ផះ រ៉ាំងវ៉ាង វគ័ ម៉ូសេ តោ័ ណោះ អ៊ែ អាញុ ១២០ សាណាំ កេះ ហះកា ម៉ាត់ អូ ម៉ាម៉ាំង អុះ ឡាកោ អ៊ែ កា អ្វៃ ទី សាងុំ ដេល។ ៨ សុនសាត អ៊ីស្រាអ៊ែល ប៉ាណាំ គួប អ្វៃ ញ៉ាំ សោក រ៉ាំបីស កា វគ័ ម៉ូសេ ទុញ ៣០ ដារ់ អ្វៃ ហះ ស៊្រែ តាប៉ង់ ប៉ាថេត ម៉ូអាប់។ ៩ កាប៉ាច់ យូស្វេ គន វគ័ នូន អ៊ែ ទី ពុត ហ្យាំង សាឡាច់ ខង វគ័ ម៉ូសេ ម៉ន់ សាប៉ាគ់ អ៊ែ។ ទឹល នីណោ័ះ សុនសាត អ៊ីស្រាអ៊ែល ប៉ាណាំ គួប រ៉ាប់ សឿ យូស្វេ ទឹប ប៉្រគ័ ពួយ សារ ប‌៉្រ័ះ ប៊កកាតយ័ រ៉ះ កា វគ័ ម៉ូសេ ពែ។

១០ កាណុង សុនសាត អ៊ីស្រាអ៊ែល អូ ឃើយ ទី រ៉ាគឹយ ប‌៉្រ័ះ អ៊ែ ចំ ឡាក់ កា វគ័ ម៉ូសេ អា អុះ ឡាក់ ទី ប‌៉្រ័ះ ប៊កកាតយ័ រ៉ះ សារ ហះ ង៉ីរ អ៊ែ ឡូត។ ១១ កា អូ ទី ពឿ ឡាក់ កា វគ័ ម៉ូសេ ឡាក់ ទី តាំបាង សារ អំរ៉ាញ អឺញ កេង ខាក់ ឡាក់ កា ប‌៉្រ័ះ ប៊កកាតយ័ ប៉្រើ អ៊ែ តាំបាង ពឹង ប៉ាថេត អ៊ីស៊ីប ប៉ាសាំង លូ សាដាច់ អ៊ីស៊ីប ទឹប ប៉ាសាំង លូ មួត ប៉្រគ័ កាន កា សាដាច់ ទឹប ប៉ាសុន អ៊ីស៊ីប ទិឌូ។ ១២ កា អូ ទី ពឿ អ្លុ តាំបាង សារ អំរ៉ាញ អឺញ កេង ខាក់ ឡាក់ ត្រគ់ អ្យូគ ត្រគ់ ញម ហះ ង៉ីរ សុនសាត អ៊ីស្រាអ៊ែល ទិឌូ ឡាក់ កា វគ័ ម៉ូសេ អា ដេល។

* ១:២ ១:២ ប៉ានឹម ស៊ីណាយ ពៀគ គុល «ហោរែប»។

† ១:២៨ ១:២៨ ពូ សឿ ផា វគ័ អាណាក់ ឃឺ ប៉ាណូស រ៉ាតីស កាខាក់ ឡាក់ កា ប៉ាណូស រ៉ាតីស សើគ ពែ។ ប៉រ់ ហៃ កាណើត អង់កក់ តេះ (លោកុប្បត្តិ) ៦:៤។

* ២:៩ ២:៩ សុនសាត ម៉ូអាប់ ឃឺ គន សោ វគ័ ឡត ឡាក់ មន វគ័ អាប៉្រាហាំ។

† ២:១៩ ២:១៩ សុនសាត អាម៉ូន ឃឺ គន សោ វគ័ ឡត ឡាក់ កា សុនសាត ម៉ូអាប់ ដេល។

* ៣:១១ ៣:១១ គ្រេ ពិន ព្រែ ផា ឡោង កា ត្រគ់ ដេល។

* ៦:១៣ ៦:១៣ ឃ្លៀ អា ពិន ព្រែ នីអៀ កា ត្រគ់ ដេល៖ អន់ដីស ត្រគ់ សាញ៉ា ផា ចឹង ប៉ានេ ដឹង អ៊ែ ហង។

* ៣០:៦ ៣០:៦ មប ពុត ពៀក សឿ អ៊ែ ពៀគ គុល «កាសិត អង់ការ ពុត»។

យូស្វេ

១

៣

៦

១១

២៤

សារ យូស្វេ

សារ អន់តគ់ រ៉ះ

ពឹង សារ យូស្វេ អា រ៉ះ ឡឹង សារ អ៊ែ ប៉្រគ័ ម៉ៃគ ណាំផា សុនសាត អ៊ីស្រាអ៊ែល ឡាំ តាកូះ តាប៉ីត អ្យក់ ប៉ាថេត កាណាន ឡាក់ ប៉ាថេត ប‌៉្រ័ះ សាញ៉ា ចឹង អន់ កា អន់ឌែ លូ សារ អ៊ែ ជែក ព្រី ទៀក កា សុនសាត អ៊ីស្រាអ៊ែល តាម ផូង័។ ពិន ជែក សារ យូស្វេ អន់ ប៉ៃង សារ ឃឺ នីអៀ៖

សារ ឡាំ តាកូះ តាប៉ីត អ្យក់ ប៉ាថេត កាណាន (១:១-១២:២៤)។

សារ ជែក ព្រី ទៀក (១៣:១-២១:៤៥)។

សារ យូស្វេ អន់តគ់ ប៉ាតោ កា សុនសាត អ៊ីស្រាអ៊ែល ផះ អ៊ែ ក្រាគ់ ខាក់ កេះ ក្យាម័ ចឹង តោ័ (២២:១-២៤:៣៣)។

ប‌៉្រ័ះ ប៊កកាតយ័ អន់ ព្រី ទៀក ប៉ាថេត កាណាន កា ប៉ាសុន អ៊ីស្រាអ៊ែល នីអៀ ភឿ តាគ់ អង់កេះ ពួយ សារ អ៊ែ សាញ៉ា លូ វគ័ អន់ឌែ សើគ ពែ។ សារ តាប៉ីត អ្យក់ ប៉ាថេត កាណាន សាំខាន់ ខាក់ ឡាក់ កា សារ ឡាច់ ឡឹង ប៉ាថេត អ៊ីស៊ីប ដេល ឃឺ ប‌៉្រ័ះ ប៊កកាតយ័ តង័ ប៉ាសុន អ៊ែ តាប៉ីត អ្យក់ ព្រី ទៀក ឡាក់ កា អ៊ែ តង័ អន់ឌែ អន់ រ៉ាវ៉ាច់ ឡឹង តី សាដាច់ អ៊ីស៊ីប ពែ ដេល។ សារ ជែក ព្រី ទៀក អន់ កា ផូង័ ម៉ោញៗ ប‌៉្រ័ះ ប៊កកាតយ័ តាំបាង ពុត អ៊ែ ប៉ិច អន់ សុនសាត អ៊ីស្រាអ៊ែល ទិឌូ ទី ចានែក ប៉ាដក់ ប៉ាជៀ ម៉ះ អន់ឌែ ទៅ ភឿ ណាំង សា សិម ឡាកោ។ សារ យូស្វេ តាគ់ កាចាំង ពិន ឡឹង ពុត ប‌៉្រ័ះ ប៊កកាតយ័ ដាគ់ ត្រង់ លូ សារ អ៊ែ សាញ៉ា ទឹប អ៊ែ ប៉ិច កា ប៉ាសុន អ៊ែ តាំបាង ពុត ពៀក ដាគ់ ត្រង់ កា អ៊ែ និះទៅ ដេល។ ហះកា ផា សុនសាត អ៊ីស្រាអ៊ែល អ្វៃ អន់ឌូ លូ សុនសាត អន់ទៀគ ចាបះ កា ចឹង កើត សារ អូ ដាគ់ ឡាក់ ប៉្រគ័ អន់ កា អន់ឌែ អ្លាត សឿ ប‌៉្រ័ះ ប៊កកាតយ័ ទឹប សាំប‌៉័ះ ប៉ានេ ប‌៉្រ័ះ អន់ទៀគ ឡគ។ ខ អា ហង បះ យូស្វេ អើ ប៉ាសុន ពឹះ ប៉ាតុំ គួប ហះ តេះ ស៊ីគែម (ប៉រ់ ហៃ ២៤:១-២៨) ភឿ ប៉្រើ អន់ឌែ សាញ៉ា ប៉ាឡាក់ ណាវ្គ ផា ចឹង ប៉្រគ័ ពួយ សារ ប‌៉្រ័ះ ប៊កកាតយ័ សាញ៉ា រែវ ពុត លូ វគ័ អន់ឌែ ពែ ឃឺ មួត ប៉ាសុន ត្រគ់ អ្យិល កូត័ កា ប‌៉្រ័ះ តាំងឡា ដឹង ម៉ោញ អ៊ែ ណោះ ហង។

១

សារ ប‌៉្រ័ះ ប៉្រើ យូស្វេ ប៉ាណាំ ប៉ាសុន អ៊ីស្រាអ៊ែល

១ ឡៃង ឡឹង វគ័ ម៉ូសេ តោ័ ប‌៉្រ័ះ ប៊កកាតយ័ រ៉ះ លូ គន វគ័ នូន សិច យូស្វេ ឡាក់ ប៉ាណូស តង័ ប៉្រគ័ ង៉ារ កា វគ័ ម៉ូសេ ណោះ ផា ២ «ម៉ូសេ ឡាក់ ទុច អាញ់ អ៊ែ តោ័ កេះ កិញអៀ អា ហគ់ អីស ប៉ាណាំ មួត ប៉ាសុន អ៊ីស្រាអ៊ែល ឃ្លង ទ្រូង ទៀក យដាន់ ម៉ុត ពឹង ប៉ាថេត ឡាក់ អាញ់ ចឹង មប អន់ កា អន់ដីស។ ៣ អន់ដីស យ៉ាក ជុង ឡាំ ប៉ាគ់ ចារ ចំ អាញ់ ចឹង មប ចារ ណោះ កា អន់ដីស ឡូត ឡាក់ កា អាញ់ សាញ៉ា លូ ម៉ូសេ ពែ ហង។ ៤ គួយ តេះ អន់ដីស ណោះ តីស កាខាក់ អ្យក់ ឡឹង ស៊្រែ តីស អន់ ឡាំ លើយ ទឹល ប៉ាគ់ ប៉ានឹម ឡេបាណូន លូ អ្យក់ ឡឹង តាំងលេ អឺប៉្រាត អន់ ឡាំ លើយ ទឹល ប៉ាគ់ សាឡីគ សាឡាយ មេឌីតេរ៉ានេ គែង ដារ់ ម៉ុត ឃឺ តេះ មួត សុនសាត ហេត ទិណោ័ះ។ ៥ អូ ទី បក់ ពឿ ចឹង ដាម័ តាកូះ លូ អីស អុះ ខង អាញ់ ចឹង អ្វៃ អន់ឌូ លូ អីស ឡុច អាញុ អីស ឡាក់ កា អាញ់ អ្វៃ អន់ឌូ លូ ម៉ូសេ ពែ ដេល អាញ់ អូ អ្លាត អីស អុះ។ ៦ ហគ់ អន់ អីស ទី ពុត ខឹន ខង អីស ត្រគ់ ប៉ាណាំ ប៉ាសុន អា ម៉ុត កាណុង ប៉ាថេត ឡាក់ អាញ់ ចឹង អន់ កា អន់ឌែ ប៉្រគ័ ប៉ាដក់ ប៉ាជៀ ឡាក់ អាញ់ ម៉ត់ លូ វគ័ យ៉ាគ់ អន់ឌែ សើគ ពែ។ ៧ ទឹល នីណោ័ះ ហគ់ អន់ ខឹន កាខាក់ ពិ ទឹប អ្យក់ ពុត ចៃគ ប៉្រគ័ ពួយ ចាបាប់ ទិណោ័ះ ឡាក់ ម៉ូសេ ប៉្រើ អីស ប៉្រគ័ ពួយ អូ អន់ យច ឡឹង ចាបាប់ អ៊ែ រ៉ះ ណោះ អុះ ម៉ាគ់ គ្រឹប ង៉ារ ញ៉ា ឡាក់ អីស ប៉្រគ័ ចឹង កើត ហង។ ៨ អីស ត្រគ់ អាន ផាប់ ចាបាប់ អន់ កា ពូ លើយៗ អូ អ្លាត អុះ។ អីស ត្រគ់ កាចាំង ទឹប កាម៉ាំង ទឹប កាដារ់។ ផា អីស ប៉្រគ័ ពួយ ទិ សារ ញ៉ា ឡាក់ ទី ច្រាគ់ កាណុង ផាប់ ចាបាប់ ប‌៉្រ័ះ គ្រឹប ង៉ារ ញ៉ា ឡាក់ អីស ប៉្រគ័ ចឹង ដាគ់ ទិណោ័ះ។ ៩ អាញ់ រ៉ះ កា អីស កេះ ផា "អ្យគ័ ខឹន ពិ លូ ជែ អ្យូគ ជែ ហ្យឹក កា ញ៉ា" ខង អាញ់ ឡាក់ ប‌៉្រ័ះ អីស ចឹង អ្វៃ អន់ឌូ លូ អីស គ្រឹប ចារ ឡាក់ អីស ឡាំ»។

១០ កេះណោះ យូស្វេ ប៉្រើ មួត ម៉ៃគ ណាំផា ១១ «ហគ់ អន់ដីស ចាក គ្រឹប រ៉ាណើះ រ៉ះ កា ប៉ាសុន ផា "ហគ់ រ៉ាន់ដាប់ សាប្យាំង រ៉ាំងតយ័ ពិ ខង អ្វៃ ប៉ៃង ដារ់ ណាវ្គ អន់ដីស ចឹង ឃ្លង ទៀក ទ្រូង យដាន់ ហង ម៉ាគ់ ឡាំ រ៉ុប អ្យក់ តេះ ឡាក់ ប‌៉្រ័ះ ប៊កកាតយ័ ចឹង អន់ កា អន់ដីស ណោះ"»។

១២ កេះណោះ យូស្វេ រ៉ះ លូ ផូង័ រូបេន លូ ផូង័ កាត លូ ផូង័ ម៉ាណាសេ ឡាក់ ពូ កះ អ្យក់ ទងតិគ័ ណោះ ផា ១៣ «ហគ់ កាចាំង ឡឹង ប៉ានឹរ វគ័ ម៉ូសេ ឡាក់ ទុច ប‌៉្រ័ះ ប៊កកាតយ័ អ៊ែ រ៉ះ កា អន់ដីស ពែ ផា "ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស អន់ តេះ អា កា អន់ដីស កេះ ម៉ាគ់ អ្វៃ សាណុក សាវ៉ាក"។ ១៤ គន កាម៉ាញ់ លូ កាណាគ័ អន់ដីស រង កា ចឹង អ្វៃ ពឹង តេះ ឡាក់ វគ័ ម៉ូសេ មប អន់ កា អន់ដីស អ្វៃ គែង អា ទៀក ទ្រូង យដាន់ អា ហង។ ហះកា អន់ដីស អា ឡាក់ តាហាន អ្លុ តាកូះ កេង ខាក់ ត្រគ់ ចឹក ដាវ ចឹក តាប៉ាក័ ចាក អន់ទ្រួល មួត អុះ ម៉ី អន់ដីស ម៉ាគ់ តង័ អន់ឌែ ១៥ លើយ ទឹល ប‌៉្រ័ះ ប៊កកាតយ័ អន់ កា មួត អុះ ម៉ី អន់ដីស អ្វៃ សាណុក សាវ៉ាក ឡាក់ កា អន់ដីស ដេល ទឹប រ៉ុប អ្យក់ តេះ ឡាក់ ចារ ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស ចឹង អន់ កា អន់ឌែ។ កេះណោះ អន់ដីស ត្រគ់ វ៉ីល សឹត រ៉ាំងហៃ តេះ ឡាក់ វគ័ ម៉ូសេ មប អន់ កា អន់ដីស គែង អា ទ្រូង យដាន់ អា ហង»។ ១៦ អន់ឌែ តើល ប៉ានឹរ យូស្វេ ផា «ញឹន ចឹង ប៉្រគ័ ពួយ ប៉ានឹរ អីស ទិ សារ ញ៉ា ឡាក់ អីស រ៉ះ យ‌៉័ះ អីស ប៉្រើ ញឹន ឡាំ ប៉ាគ់ ចំ កាតាម ញឹន ចឹង ឡាំ ដេល។ ១៧ ញឹន ចឹង ប៉្រគ័ ពួយ ប៉ានឹរ អីស ឡាក់ កា ញឹន ប៉្រគ័ ពួយ ប៉ានឹរ វគ័ ម៉ូសេ ពែ ដេល។ អន់ ប‌៉្រ័ះ ប៊កកាតយ័ អ្វៃ អន់ឌូ លូ អីស ឡាក់ កា អ៊ែ អ្វៃ អន់ឌូ លូ វគ័ ម៉ូសេ ពែ ហង។ ១៨ ផា ទី បក់ ពឿ កាណុង កាំឡាំង ញឹន អា អូ ប៉្រគ័ ពួយ ប៉ានឹរ អីស លើ ប៉ាសាំង លូ ប៉ានឹរ អីស បក់ ណោះ ត្រគ់ ថូត ប៉ាន់តោ័ អ៊ែ ឡូត។ ហះកា កាប៉ាច់ អីស អន់ អីស ទី ពុត ខឹន ពិ»។

…

៣

សារ មួត អ៊ីស្រាអ៊ែល ឃ្លង ទៀក ទ្រូង យដាន់

១ ប៉ាគ់ ដារ់ តាយ៉ាង័ យូស្វេ អ្យូវ ឡឹង កាំលឺ ផុងម៉ាំង ចាក ឡាច់ ឡឹង ព្រី ស៊ីទីម អន់ឌូ លូ មួត សុនសាត អ៊ីស្រាអ៊ែល។ ប៉ាគ់ ក្យាម័ ចឹង ទឹល ទ្រូង យដាន់ កេះ អន់ឌែ អ្វៃ រ៉ាឡូវ ហះ ណោះ ហិ អន់ទ្រួល ចឹង ឃ្លង ប៉ាគ់ ហាង តោ។ ២ ប៉ៃង ដារ់ ឡឹង ណោះ មួត ម៉ៃគ ណាំផា ចាក រ៉ប់ រ៉ាណើះ ៣ ទឹប អន់តគ់ រ៉ះ កា ប៉ាសុន ផា «ប៉ាគ់ អន់ដីស ប៉ប័ មួត ក្រាគ់ រ៉ាម៉ះ ប‌៉្រ័ះ តូង័ ហ៊ីប សារ សាញ៉ា រែវ ពុត  អន់ដីស ត្រគ់ ឡាច់ ឡឹង អា ចាក ពួយ អន់ឌែ ឡូត។ ៤ មួត តូង័ ហ៊ីប ណោះ ចឹង ប៉ាណាំ ទ្រង អន់ដីស ចាក ខង អន់ដីស អូ ឃើយ ចាក ទ្រង ណោះ ហះកា ត្រគ់ ចាក ចាំងហាយ្គ ឡឹង ហ៊ីប ២០០០ ហាត់»។ ៥ កេះណោះ យូស្វេ រ៉ះ កា មួត ប៉ាសុន ផា «ហគ់ ប៉្រគ័ អន់ ឡាកោ ដាគ់ សាំរ៉ាប់ ប‌៉្រ័ះ ប៊កកាតយ័  ខង ប៉ាគ់ តាយ៉ាង័ ទៀ អ៊ែ ចឹង តាំបាង សារ អំរ៉ាញ អឺញ ហះ ម៉ាត់ អន់ដីស»។ ៦ កេះណោះ យូស្វេ រ៉ះ កា មួត ក្រាគ់ រ៉ាម៉ះ ប‌៉្រ័ះ ផា «ហគ់ អន់ដីស តូង័ ហ៊ីប សារ សាញ៉ា រែវ ពុត ចាក ឡាំ អន់ទ្រួល ឡឹង មួត ប៉ាសុន»។ អន់ឌែ កា តូង័ ឡាំ អន់ទ្រួល ប៉ាសុន តាទឹច។

៧ កេះណោះ ប‌៉្រ័ះ ប៊កកាតយ័ រ៉ះ កា យូស្វេ ផា «ដារ់ អា អាញ់ ចឹង អន់ សារ អំរ៉ាញ អឺញ កា អីស ហះ ម៉ាត់ ប៉ាសុន អ៊ីស្រាអ៊ែល ទិឌូ ម៉ាគ់ អន់ឌែ ចឹង អ្លុ អន់តគ់ ផា អាញ់ អ្វៃ អន់ឌូ លូ អីស ឡាក់ កា អាញ់ អ្វៃ អន់ឌូ លូ ម៉ូសេ ពែ ដេល។ ៨ ហគ់ អីស រ៉ះ កា មួត ក្រាគ់ រ៉ាម៉ះ ប‌៉្រ័ះ ឡាក់ តូង័ ហ៊ីប សារ សាញ៉ា រែវ ពុត ណោះ ផា "ប៉ាគ់ អន់ដីស ចាក ទឹល ទ្រូង ទៀក យដាន់ កេះ អន់ដីស ត្រគ់ អ្វៃ តាវ ពឹង ទៀក ណោះ ហង"»។ ៩ កេះណោះ យូស្វេ ឡាំ រ៉ះ កា មួត ប៉ាសុន ផា «ចុ អន់ដីស ឡាំ ប៉ាគ់ អា ម៉ាគ់ សាំយ៉ាំង ប៉ានឹរ ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស»។ ១០ យូស្វេ រ៉ះ ណាវ្គ ផា «អន់ដីស ចឹង ប៉ប័ សារ កេង ខាក់ ឡាក់ ចឹង ប៉្រគ័ អន់ អន់ដីស អ្លុ អន់តគ់ ផា ប‌៉្រ័ះ ប៊កកាតយ័ ឡាក់ ទី អាញុ រ៉ីស អ្វៃ អន់ឌូ លូ អន់ដីស អ៊ែ ចឹង តាំងហ្យិត ឡាច់ សុនសាត កាណាន សុនសាត ហេត សុនសាត ហេវី សុនសាត ពែរិស៊ីត សុនសាត គើកាស៊ី សុនសាត អាម៉ូរី លូ សុនសាត យេប៊ូស ឡាច់ ឡឹង ម៉ាត់ អន់ដីស ឡូត។ … ១៣ ផះ មួត ក្រាគ់ រ៉ាម៉ះ ប‌៉្រ័ះ តូង័ ហ៊ីប សារ សាញ៉ា រែវ ពុត ម៉ះ ប‌៉្រ័ះ ឡាក់ តាំងឡា អង់កក់ តេះ ប៉ាគ់ អន់ឌែ យ៉ាក ជុង ចគ័ ពឹង ទៀក យដាន់ ណោះ ទៀក ចឹង អូ ហូរ័ ឡូត អ្វៃ ដឹង ម៉ោញ ចារ»។

១៤-១៥ ផះ ណោះ ត្រគ់ ផះ ថុន កាច់ ទៀក យដាន់ តីស ប៉ាញ័ ហាង ក្រាក់។ ផះ មួត ប៉ាសុន ប៉ាណាំ គួប ចាក ឡាច់ ឡឹង រ៉ាណើះ ចឹង ឃ្លង ទ្រូង ទៀក យដាន់ មួត ក្រាគ់ រ៉ាម៉ះ ប‌៉្រ័ះ តូង័ ហ៊ីប សារ សាញ៉ា រែវ ពុត ចាក អន់ទ្រួល ប៉ាគ់ ម៉ាត់ មួត ប៉ាសុន។ ប៉ាគ់ អន់ឌែ ចាក ទឹល ប៉ាគ់ ទ្រូង យដាន់ ផះ អន់ឌែ យ៉ាក ជុង ចគ័ ពឹង ទៀក ហះ ហាង ១៦ ទៀក បក់ ហូរ័ ឡឹង អំប៉ាំង កា អូ ហូរ័ ហង អ្វៃ ម៉ោញ ចារ វ៉ៃលៗ ទៀក ណោះ អ្វៃ ប៉ាគ់ តេះ អាដាំ ក្យាម័ តេះ សារ៉ាថាន ចាំងហាយ្គ ឡឹង ចារ អន់ឌែ អ្វៃ។ ទៀក ឡាក់ ហូរ័ ឡាំ ប៉ាគ់ តាំងលោ័ អារ៉ាបា ឃឺ តាំងលោ័ ប៉្រៃ ណោះ កា ស្វាត់ ឡូត ដេល។ មួត ប៉ាសុន កា ប៉ាណាំ គួប ឃ្លង ទ្រូង ទៀក យដាន់ ចឹង ឡាំ ប៉ាគ់ មឿង យេរីខូ។ ១៧ ផះ មួត ប៉ាសុន អ៊ីស្រាអ៊ែល ចាក ពឹង ទ្រូង យដាន់ ឡាក់ ស្វាត់ ណោះ មួត ក្រាគ់ រ៉ាម៉ះ ប‌៉្រ័ះ ឡាក់ តូង័ ហ៊ីប សារ សាញ៉ា រែវ ពុត អន់ឌែ អ្វៃ ពឹង ទ្រូង ទៀក យដាន់ លើយ ទឹល មួត ប៉ាសុន ឃ្លង រ៉ាវ៉ាច់ ទិ។

…

៦

សារ មួត អ៊ីស្រាអ៊ែល តាប៉ីត អ្យក់ មឿង យេរីខូ

១ ផះ ណោះ ពូ កាត្រើគ អំប៉ារ មឿង យេរីខូ ក្លិប ខង ពូ អ្យូគ កា មួត អ៊ីស្រាអ៊ែល។ អូ ទី បក់ ពឿ ម៉ុត ឡាច់ អុះ។ ២ ប‌៉្រ័ះ ប៊កកាតយ័ រ៉ះ លូ យូស្វេ ផា «ហៃ អាញ់ មប មឿង យេរីខូ អា អន់ ពឹង តី អីស កេះ ទឹប សាដាច់ ទឹប តាហាន ឡាក់ កេង ខាក់។ ៣ អីស លូ តាហាន អីស ត្រគ់ ចាក តារ័ ជុំ មឿង យេរីខូ អា ម៉ោញ ដារ់ ម៉ោញ ទង ជុំ។ ត្រគ់ ចាក នីណោ័ះ អន់ ទី ត្រោ ដារ់។ ៤ ត្រគ់ ប៉្រើ ក្រាគ់ រ៉ាម៉ះ ប‌៉្រ័ះ តាំប៉ើះ ដូវ ចឹក សាណៃង ចាក ប៉ាណាំ មួត ក្រាគ់ រ៉ាម៉ះ ប‌៉្រ័ះ តូង័ ហ៊ីប សារ សាញ៉ា រែវ ពុត ។ ប៉ាគ់ ទឹល ដារ់ ទី តាំប៉ើះ កេះ អន់ដីស ត្រគ់ ចាក តារ័ ជុំ មឿង តាំប៉ើះ ទង ជុំ កេះណោះ ប៉្រើ ក្រាគ់ រ៉ាម៉ះ ប‌៉្រ័ះ ខ្លោម សាណៃង។ ៥ ប៉ាគ់ អន់ដីស កាតាំង មួត ក្រាគ់ រ៉ាម៉ះ ប‌៉្រ័ះ ខ្លោម សាណៃង ទុញៗ អន់ដីស ទិឌូ ត្រគ់ តាំងហើ ម៉ៃៗ ប៉ាន់ទៀយ ចឹង ប៉ាក់ ព្លូក ទិ ហង កេះណោះ តាហាន ត្រគ់ តាឡូះ ម៉ុត កាណុង មឿង ឡូត»។

៦ យូស្វេ កា អើ ក្រាគ់ រ៉ាម៉ះ ប‌៉្រ័ះ លូ អន់តគ់ រ៉ះ កា អន់ឌែ ផា «ហគ់ អន់ដីស តូង័ ហ៊ីប សារ សាញ៉ា រែវ ពុត លូ ប៉្រើ កាំឡាំង អន់ដីស តាំប៉ើះ ដូវ ណាវ្គ ចឹក សាណៃង ដូវ ម៉ោញ ៗ ចាក ប៉ាណាំ មួត តូង័ ហ៊ីប សារ សាញ៉ា រែវ ពុត»។ ៧ កេះណោះ អ៊ែ រ៉ះ កា មួត តាហាន ផា «ហគ់ ចាក តារ័ ជុំ មឿង លូ ប៉្រើ តាហាន ចឹក ដាវ ចឹក តាប៉ាក័ អន់ដា ចាក ឡាំ អន់ទ្រួល ប៉ាគ់ ម៉ាត់ មួត តូង័ ហ៊ីប សារ សាញ៉ា រែវ ពុត ម៉ះ ប‌៉្រ័ះ»។

៨ ប៉ាសុន ទិឌូ កា ភម ប៉្រគ័ ពួយ ប៉ានឹរ យូស្វេ រ៉ះ ណោះ។ មួត ក្រាគ់ រ៉ាម៉ះ ប‌៉្រ័ះ តាំប៉ើះ ដូវ ឡាក់ ចឹក សាណៃង ចាក ឡាំ អន់ទ្រួល ទឹប ខ្លោម សាណៃង កេះណោះ មួត តូង័ ហ៊ីប សារ សាញ៉ា រែវ ពុត ចាក ពួយ អន់ឌែ ដេល។ ៩ ទី តាហាន ចឹក ដាវ ចឹក តាប៉ាក័ ម៉ោញ ក្រុំ ឡាំ អន់ទ្រួល គែង ម៉ាត់ មួត ក្រាគ់ រ៉ាម៉ះ ប‌៉្រ័ះ ឡាក់ ផះ ខ្លោម សាណៃង លើយ ហះកា ទី តាហាន ម៉ោញ ក្រុំ ណាវ្គ ចាក អន់តីគ ដេល។ ១០ កេះណោះ យូស្វេ អន់តគ់ រ៉ះ កា ប៉ាសុន ផា «អន់ដីស ជែ តាំងហើ លូ ជែ កាកាប អន់ ពូ កាតាំង ប៉ានឹរ អន់ដីស លើយ ទឹល ដារ់ អាញ់ ប៉្រើ អន់ដីស តាំងហើ ផះ ណោះ អន់ដីស តាំងហើ ពិ»។ ១១ យូស្វេ កា ប៉្រើ មួត តូង័ ហ៊ីប សារ សាញ៉ា រែវ ពុត ម៉ះ ប‌៉្រ័ះ ប៊កកាតយ័ ចាក តារ័ ជុំ មឿង ម៉ោញ ទង ជុំ កេះណោះ អន់ឌែ វ៉ីល សឹត ដំ ប៉ាគ់ រ៉ាណើះ ណាវ្គ។ ១២ ប៉ាគ់ ដារ់ តាយ៉ាង័ យូស្វេ កា អ្យូវ ឡឹង កាំលឺ ផុងម៉ាំង។ មួត ក្រាគ់ រ៉ាម៉ះ ប‌៉្រ័ះ កា ប៉ាណាំ គួប តូង័ ហ៊ីប សារ សាញ៉ា រែវ ពុត ម៉ះ ប‌៉្រ័ះ ម៉ោញ ទង ណាវ្គ។ ១៣ ក្រាគ់ រ៉ាម៉ះ ប‌៉្រ័ះ តាំប៉ើះ ដូវ បក់ ខ្លោម សាណៃង កា ចាក ឡាំ អន់ទ្រួល កា មួត តូង័ ហ៊ីប ទឹប ខ្លោម អន់ដើរ ចាក អន់ដើរ។ ហះកា ទី តាហាន ចឹក ដាវ ចឹក តាប៉ាក័ ឡាំ អន់ទ្រួល លូ ទី តាហាន ចាក អន់តីគ ដេល។ ១៤ ដារ់ ទី ពៀរ ណោះ អន់ឌែ ចាក តារ័ ជុំ មឿង ម៉ោញ ទង ជុំ និះទៅ ដេល កេះណោះ វ៉ីល សឹត ប៉ាគ់ រ៉ាណើះ ណាវ្គ។ អន់ឌែ ចាក នីណោ័ះ គ្រឹប ត្រោ ដារ់។

១៥ ប៉ាគ់ ទឹល ដារ់ ទី តាំប៉ើះ អន់ឌែ អ្យូវ ឡឹង កាំលឺ ផុងម៉ាំង តារ័ ជុំ មឿង យេរីខូ ឡាក់ កា អន់ឌែ ឃើយ តារ័ ណោះ ហង ហះកា ដារ់ ណោះ អន់ឌែ តារ័ ចំលួន តាំប៉ើះ ទង ជុំ។ ១៦ ប៉ាគ់ ចាក គ្រឹប តាំប៉ើះ ទង ជុំ កេះ មួត ក្រាគ់ រ៉ាម៉ះ ប‌៉្រ័ះ កា ខ្លោម សាណៃង ផះ ណោះ យូស្វេ ប៉្រើ ប៉ាសុន ផា «ហគ់ តាំងហើ ពិ ខង ប‌៉្រ័ះ ប៊កកាតយ័ មប អន់ កា ពិន កេះ មឿង អា។ ១៧ ហគ់ ថាំឡាយ មឿង អា លូ កាណាគ័ ញ៉ាៗ ទិណោ័ះ កាណុង មឿង អា ភឿ មប អន់ កា ប‌៉្រ័ះ ប៊កកាតយ័  ហះកា ត្រគ់ គម ណាង រ៉ាហាប់ ឡាក់ អង់កាន់ ម៉ាលេង លូ កាំឡាំង ហី ក្រាន អ៊ែ អន់ អ្វៃ រ៉ីស ខង អ៊ែ អោន កាម៉ាក័ ពៀរ ដូវ ឡាក់ ឡាំ សឺប កាន ណោះ ពែ។ ១៨ កាប៉ាច់ អន់ដីស ជែ អ្យក់ កាណាគ័ ញ៉ា កា អន់ដីស ទៅ អ្យូគ ផៃគ អន់ដីស តោ័ រ៉ាយ តោ័ រ៉ុង ទឹប ប៉្រគ័ អន់ ប៉ាសុន ទិឌូ តោ័ ដេល។ ១៩ ហះកា កាណាគ័ ពូ ប៉្រគ័ លូ ម៉ាស ប៉្រាក់ សាប៉ាន័ លូ ប៉ាសយ់ ត្រគ់ មប អន់ កា ប‌៉្រ័ះ ត្រគ់ អ្យក់ កាណាគ័ ទិណោ័ះ ឡាំ អន់ ប៉ាគ់ ចារ រ៉ាម៉ះ ប‌៉្រ័ះ»។ ២០ ប៉ាសុន កា តាំងហើ ម៉ៃៗ មួត ក្រាគ់ រ៉ាម៉ះ ប‌៉្រ័ះ កា ខ្លោម សាណៃង។ ផះ ប៉ាសុន កាតាំង ប៉ានឹរ សាណៃង មួត ក្រាគ់ រ៉ាម៉ះ ប‌៉្រ័ះ ខ្លោម អន់ឌែ កា ប៉ាណាំ គួប តាំងហើ ម៉ៃៗ ខាក់។ ផះ ណោះ ប៉ាន់ទៀយ មឿង យេរីខូ កា ប៉ាក់ ព្លូក មួត តាហាន កា តាឡូះ ឡាំ ប៉ាគ់ ង៉ីរ ពឿ ង៉ីរ អ៊ែ ឡាំ តាប៉ីត អ្យក់ មឿង ណោះ។ ២១ មួត អ៊ីស្រាអ៊ែល ថាំឡាយ អ្លាត ប៉ាណូស លូ កាណាគ័ ឡាក់ អ្វៃ ពឹង មឿង ណោះ អន់ ទិ ភឿ មប អន់ កា ប‌៉្រ័ះ ប៊កកាតយ័។ អន់ឌែ កោះ ប៉ាន់តោ័ ប៉ាណូស ពឹង មឿង ណោះ ទឹប កាម៉ាក័ ទឹប អង់កាន់ ទឹប ក្រាគ់ ទឹប សាស្វា។ កាប៉ាច់ រ៉ក់ ចៀម លៀ អន់ឌែ កោះ ប៉ាន់តោ័ លូ ដាវ ដេល។

២២ យូស្វេ រ៉ះ លូ កាម៉ាក័ ពៀរ ដូវ ឡាក់ សឺប កាន ណោះ ផា «ហគ់ ឡាំ ប៉ាគ់ ហី ណាង រ៉ាហាប់ ណោះ លូ ប៉ាណាំ អ៊ែ ឡាំ ប៉ាគ់ អា ទឹប ខាប់ខួ ហី ក្រាន អ៊ែ ទិណោ័ះ ឡាក់ កា អន់ដីស ម៉ត់ លូ អ៊ែ ពែ ហង»។ ២៣ កាម៉ាក័ ពៀរ ដូវ ឡាក់ សឺប កាន ណោះ កា ឡាំ ប៉ាគ់ ហី ណាង រ៉ាហាប់ លូ ប៉ាណាំ អ៊ែ ឡាច់ ឡឹង ណោះ ទឹប ពឹ មើគ អុះ ម៉ី អ៊ែ លូ បក់ អ្វៃ អន់ឌូ លូ អ៊ែ ទិឌូ អន់ រ៉ាវ៉ាច់ ឡឹង សារ តោ័ ឡាំ អ្វៃ ក្យាម័ ចារ រ៉ាណើះ អ៊ីស្រាអ៊ែល។ ២៤ កាប៉ាច់ មឿង យេរីខូ ណោះ មួត អ៊ីស្រាអ៊ែល សុះ ថាំឡាយ ទឹប កាណាគ័ ទិណោ័ះ ឡាក់ ទី កាណុង មឿង ណោះ គម ដឹង កាណាគ័ ឡាក់ កា ម៉ាស ប៉្រាក់ សាប៉ាន័ ប៉ាសយ់ អ្យក់ ប៉ាតុំ ឡាំ អន់ ប៉ាគ់ ចារ រ៉ាម៉ះ ប‌៉្រ័ះ។ ២៥ យូស្វេ កា គម ណាង រ៉ាហាប់ ឡាក់ អង់កាន់ ម៉ាលេង លូ ខាប់ខួ ពឹ មើគ អុះ ម៉ី ហី ក្រាន អ៊ែ អន់ អ្វៃ រ៉ីស ញន កា អ៊ែ អោន កាម៉ាក័ ពៀរ ដូវ ឡាក់ យូស្វេ ប៉្រើ ឡាំ សឺប កាន ពឹង មឿង យេរីខូ។ អ៊ែ កា អ្វៃ អន់ឌូ លូ ប៉ាសុន អ៊ីស្រាអ៊ែល ដេល លើយ ទឹល រ៉ប់ ដារ់ អា។

២៦ ផះ ណោះ យូស្វេ ប៉ាស្យាប ផា «បក់ ពឿ ប៉ាំងកើត មឿង យេរីខូ អា ណាវ្គ លូ ប៉្រគ័ ប៉ាន់ទៀយ មឿង យេរីខូ អា អន់ គន តាម័ ឡោងទ្រៀ អ៊ែ តោ័។ ផា អ៊ែ ខឹន ប៉្រគ័ អំប៉ារ មឿង អា អន់ គន ស្រុច អ៊ែ តោ័ ដេល»។ ២៧ ប‌៉្រ័ះ ប៊កកាតយ័ កា អ្វៃ អន់ឌូ លូ យូស្វេ យូស្វេ កា លៅ លែង សិច ប៉ាញ័ ទឹប ប៉ាថេត ណោះ។

…

១១

២៣ វគ័ យូស្វេ តាប៉ីត អ្យក់ ប៉ាថេត ទិណោ័ះ ឡាក់ កា ប‌៉្រ័ះ ប៊កកាតយ័ រ៉ះ លូ វគ័ ម៉ូសេ។ វគ័ យូស្វេ អ្យក់ តេះ ទិណោ័ះ ជែក អន់ កា សុនសាត អ៊ីស្រាអ៊ែល ប៉្រគ័ ប៉ាដក់ ប៉ាជៀ តាម ផូង័ វ៉ាច់ ពឿ ផូង័ វ៉ាច់ អ៊ែ។ ឡៃង ឡឹង ណោះ ប៉ាថេត ណោះ ទី សារ សាណុក សាវ៉ាក អូ ទី សារ តាកូះ ណាវ្គ ហង។

…

២៤

សារ សាញ៉ា រែវ ពុត អ្វៃ ប៉ាគ់ ស្រុក ស៊ីគែម

១ យូស្វេ អើ ប៉ាតុំ ផូង័ វ៉ាច់ អ៊ីស្រាអ៊ែល ទិណោ័ះ ឡាំ ប៉ាតុំ គួប ប៉ាគ់ ស្រុក ស៊ីគែម លូ អើ មួត ក្រាគ់ តាំងកង់ លូ មួត ម៉ៃគ រ៉ាំងហៃ ក្រុំ ទិណោ័ះ ដេល អន់ អន់ឌែ អ្វៃ ហះ ម៉ាត់ ប‌៉្រ័ះ ប៊កកាតយ័។ ២ កេះណោះ យូស្វេ រ៉ះ កា ប៉ាសុន ទិឌូ ផា «ប‌៉្រ័ះ ប៊កកាតយ័ ឡាក់ ប‌៉្រ័ះ សុនសាត អ៊ីស្រាអ៊ែល រ៉ះ ផា "ផះ សើគ ពែ វគ័ អន់ដីស ថេរ៉ា ឡាក់ ពឹ អាប៉្រាហាំ លូ ណាហ៊រ អន់ឌែ អ្វៃ ហាង តោ តាំងលេ អឺប៉្រាត អន់ឌែ កា សាំប‌៉័ះ ប៉ានេ ប‌៉្រ័ះ អន់ទៀគ ដេល។ ៣ អាញ់ ប៉ាណាំ អាប៉្រាហាំ ឡាក់ វគ័ អន់ដីស ឃ្លង តាំងលេ អឺប៉្រាត អន់ ចាក ឡាំ ប៉ាគ់ ប៉ាថេត កាណាន អា លូ ប៉ាណាំ អ៊ែ ចាក ប៉ាញ័ ទឹប ប៉ាថេត អាញ់ កា ប៉្រគ័ អន់ គន សោ អ៊ែ រ៉ាល ហ៊ែង អៀង ទឹប អាញ់ អន់ អ៊ែ ទី គន សិច អ៊ីសាក់។ ៤ អាញ់ អន់ អ៊ីសាក់ ទី គន សិច យ៉ាកុប លូ អេសាវ ដេល លូ មប អន់ អេសាវ រ៉ាំងហៃ ព្រី ប៉ានឹម សៀរ កាប៉ាច់ យ៉ាកុប លូ គន អ៊ែ ទិណោ័ះ ឡាំ អ្វៃ ប៉ាគ់ ប៉ាថេត អ៊ីស៊ីប។ ៥ ឡៃង ឡឹង ណោះ អាញ់ កា ប៉្រើ ម៉ូសេ លូ អារ៉ុន ឡាំ កាកាប លូ សាដាច់ អ៊ីស៊ីប អាញ់ កា ប៉្រគ័ អន់ សុនសាត អ៊ីស៊ីប ទី សារ ថុក ប៉ាណាប ឡាំបាក កាខាក់ កេះណោះ អាញ់ ប៉ាណាំ វគ័ យ៉ាគ់ អន់ដីស ឡាច់ ឡឹង ប៉ាថេត ណោះ។ ៦ ប៉ាគ់ អាញ់ ប៉ាណាំ វគ័ យ៉ាគ់ អន់ដីស ឡាច់ ឡឹង ប៉ាថេត អ៊ីស៊ីប កេះ អន់ឌែ កា ចាក ទឹល ប៉ាគ់ ហាង តាំងលេ តីស ស៊ូប ផាឌី កា តាហាន អ៊ីស៊ីប តាយ៉ិប ពួយ ជិះ សេះ ជិះ រ៉ាតេ័ះ។ ៧ វគ័ យ៉ាគ់ អន់ដីស ឡោម អើ អាញ់ អាញ់ កា ប៉្រគ័ អន់ ទី កាម៉ល់ ម៉ាម៉ាំង ម៉ាមត អ្វៃ ពឹង អន់តិគ័ វគ័ យ៉ាគ់ អន់ដីស លូ សុនសាត អ៊ីស៊ីប កេះណោះ អាញ់ ប៉្រគ័ អន់ ទៀក តាំងលេ តឹ សុនសាត អ៊ីស៊ីប ឡង់ តោ័ ទិ អន់ដីស ទិឌូ កា អ្លុ ដេល សារ អាញ់ ប៉្រគ័ ណោះ។ អន់តីគ ឡឹង ណោះ ប៉ាសុន អន់ដីស ទិឌូ កា អ្វៃ ពឹង ស៊្រែ តីស ទុញ សាណាំ ខាក់។ ៨ ឡៃង ឡឹង ណោះ អាញ់ ប៉ាណាំ អន់ដីស ចាក ឡាំ ទឹល ប៉ាគ់ ប៉ាថេត សុនសាត អាម៉ូរី ឡាក់ អ្វៃ គែង ដារ់ ឡាច់ ទ្រូង យដាន់។ សុនសាត អាម៉ូរី កា តាកូះ លូ អន់ដីស ហះកា អាញ់ មប អន់ឌែ កា អន់ដីស។ អន់ដីស កា តាប៉ីត អ្យក់ តេះ អន់ឌែ ណោះ ទឹប អាញ់ ថាំឡាយ អន់ឌែ អន់ ហ៊្យង ឡឹង ម៉ាត់ អន់ដីស។ ៩ កេះណោះ សាដាច់ បាឡាក់ គន វគ័ ស៊ីបពរ ឡាក់ រ៉ាំងហៃ ប៉ាថេត ម៉ូអាប់ ប៉ាសាំង លូ សុនសាត អ៊ីស្រាអ៊ែល អ៊ែ កា ប៉្រើ ពូ ឡាំ រ៉ះ កា វគ័ បាឡាម គន វគ័ បេអ៊រ ម៉ាគ់ ចឹង ប៉ាស្យាប អន់ដីស។ ១០ ហះកា អាញ់ អូ ប៉្រគ័ ពួយ ប៉ានឹរ បាឡាម អុះ អ៊ែ កា ប៉ាង៉ាច់ កាប ដាគ់ កា អន់ដីស អាញ់ កា តង័ អន់ដីស អន់ រ៉ាវ៉ាច់ ឡឹង តី សាដាច់ បាឡាក់។ ១១ អន់ដីស កា ឃ្លង ទ្រូង យដាន់ ឡាំ ទឹល ប៉ាគ់ មឿង យេរីខូ។ មួត មឿង យេរីខូ ណោះ ប៉ាណាំ គួប តាកូះ លូ អន់ដីស កេះណោះ មួត សុនសាត អាម៉ូរី លូ មួត សុនសាត ពែរិស៊ីត សុនសាត កាណាន សុនសាត ហេត សុនសាត គើកាស៊ី សុនសាត ហេវី សុនសាត យេប៊ូស កា ឡាំ តាកូះ ដេល ហះកា អាញ់ មប អន់ឌែ កា អន់ដីស។ ១២ អាញ់ ប៉្រគ័ អន់ កា ពូ កាដើត ឡាក់ កា អ៊ង តាយ៉ិប សោច នែវ អា ហង អាញ់ ទ្រុះ ឡាច់ សាដាច់ សុនសាត អាម៉ូរី ទិ ពៀរ ដូវ អន់ ឡាច់ ឡឹង ម៉ាត់ អន់ដីស ណោះ ហង បះ ចាយ័ ទ្រង អន់ដីស អូ ត្រគ់ ញន កា ដាវ លើ ស្រាគ់ អន់ដីស អុះ។ ១៣ អាញ់ កា មប ប៉ាថេត អា អន់ កា អន់ដីស ឡាក់ អន់ដីស អូ ក្លេ័ះ ម៉ូស អូ ក្លេ័ះ កាល់ អុះ អន់ដីស ទី ស្រុក ទី មឿង អ្វៃ ឡាក់ អូ ក្លេ័ះ ប៉្រគ័ កា ទី ប៉្លៃ អង់កាច សា លូ ប៉្លៃ អូលេវ ឡាក់ អន់ដីស អូ ទី តប់"»។

១៤ យូស្វេ រ៉ះ ណាវ្គ ផា «ទឹល នីណោ័ះ ហគ់ អ្យិល កូត័ អ្យូគ កា ប‌៉្រ័ះ ប៊កកាតយ័ លូ សាំប‌៉័ះ ប៉ានេ អ៊ែ ទិ ពុត ទិ ពៀក ញន ពុត ដាគ់ ត្រង់ ហគ់ អ្លាត ពិ ប‌៉្រ័ះ អន់ទៀគ ឡាក់ វគ័ យ៉ាគ់ អន់ដីស ឃើយ សាំប‌៉័ះ ប៉ានេ ផះ អ្វៃ ហាង តោ តាំងលេ អឺប៉្រាត លូ ប៉ាគ់ ប៉ាថេត អ៊ីស៊ីប ពែ ហគ់ អន់ដីស ប៉ាណាំ គួប សាំប‌៉័ះ ប៉ានេ ប‌៉្រ័ះ ប៊កកាតយ័ ។ ១៥ ហះកា ផា អន់ដីស អូ ចៃ សាំប‌៉័ះ ប៉ានេ ប‌៉្រ័ះ ប៊កកាតយ័  ហគ់ អន់ដីស ណាំង ប‌៉្រ័ះ ចំ ឡាក់ ត្រគ់ ពុត អន់ដីស ពឹង ដារ់ អា ហង ពិ ទី ប‌៉្រ័ះ ឡាក់ វគ័ យ៉ាគ់ អន់ដីស ឃើយ សាំប‌៉័ះ ប៉ានេ ផះ អ្វៃ ហាង តោ តាំងលេ អឺប៉្រាត ពែ លើ ប‌៉្រ័ះ សុនសាត អាម៉ូរី ឡាក់ អ្វៃ ពឹង ប៉ាថេត ឡាក់ អន់ដីស ផះ អ្វៃ អា ហះកា កាប៉ាច់ អាញ់ លូ ហី ក្រាន អាញ់ ញឹន ចឹង សាំប‌៉័ះ ប៉ានេ ប‌៉្រ័ះ ប៊កកាតយ័ »។

១៦ ប៉ាសុន ទិឌូ តើល ផា «ញឹន អូ អ្លាត ប‌៉្រ័ះ ប៊កកាតយ័ ភឿ សាំប‌៉័ះ ប៉ានេ ប‌៉្រ័ះ អន់ទៀគ អុះ ១៧ ខង ទី ដឹង ប‌៉្រ័ះ ប៊កកាតយ័ អា ហង ឡាក់ ប‌៉្រ័ះ ពិន អ៊ែ ហង ប៉ាណាំ វគ័ យ៉ាគ់ ពិន ឡាច់ ឡឹង ប៉ាថេត អ៊ីស៊ីប ឡាក់ ពិន ឃើយ ប៉្រគ័ ទុច អ៊ែ កា តាំបាង សារ អំរ៉ាញ អឺញ អន់ ពិន ប៉ប័ ម៉ាត់ ពិន តាំងឡា ទឹប អ៊ែ ប៉ងកាន់ រ៉ាំងហៃ ពិន រទ្រង ផះ ពិន ចាក តាត់ ព្រី ទៀក សុនសាត អន់ទៀគៗ។ ១៨ អ៊ែ កា តាំងហ្យិត សុនសាត អន់ទៀគ ឡាច់ ចាំងហាយ្គ ឡឹង ម៉ាត់ ពិន ឡាក់ កា សុនសាត អាម៉ូរី ឡាក់ អ្វៃ ពឹង ប៉ាថេត អា ពែ ទឹល នីណោ័ះ ញឹន ចឹង សាំប‌៉័ះ ប៉ានេ អ៊ែ ដេល ខង អ៊ែ ឡាក់ ប‌៉្រ័ះ ពិន»។ ១៩ យូស្វេ រ៉ះ កា ប៉ាសុន ផា «ជែ រិញ កាប ផា ចឹង សាំប‌៉័ះ ប៉ានេ ប‌៉្រ័ះ ប៊កកាតយ័  អន់ដីស អូ អ្លុ សាំប‌៉័ះ ប៉ានេ ប‌៉្រ័ះ ប៊កកាតយ័ អុះ ខង អ៊ែ ដាគ់ ត្រង់ កាខាក់ អ៊ែ កា អូ ចៃ កា អន់ដីស សាំប‌៉័ះ ប៉ានេ ប‌៉្រ័ះ អន់ទៀគ ណាវ្គ អុះ អ៊ែ អូ អ្លាត ដោះ អុះ សារ យច លូ សារ ញ៉ា ឡាក់ អន់ដីស ប៉ាសាំង លូ អ៊ែ។ ២០ ផា អន់ដីស អ្លាត អូ សឿ អ៊ែ កេះណោះ សាំប‌៉័ះ ប៉ានេ ប‌៉្រ័ះ អន់ទៀគ ប‌៉្រ័ះ ប៊កកាតយ័ ចឹង ថាំឡាយ អន់ដីស ឡូត យ‌៉័ះ អ៊ែ ឃើយ អន់ សារ ដាគ់ កា អន់ដីស កាតាម»។ ២១ ប៉ាសុន តើល យូស្វេ ផា «អូ អុះ ញឹន ចឹង សាំប‌៉័ះ ប៉ានេ ដឹង ប‌៉្រ័ះ ប៊កកាតយ័ ណោះ ហង»។ ២២ យូស្វេ រ៉ះ កា ប៉ាសុន ណាវ្គ ផា «អន់ដីស ផា ចឹង សាំប‌៉័ះ ប៉ានេ ប‌៉្រ័ះ ប៊កកាតយ័  ទឹល នីណោ័ះ ប៉ាគ់ អន់តីគ ទៀ ជែ ប៉ាគែក ផា អូ កាប ដៃ»។ អន់ឌែ កា តើល ផា «ណោះ ហង ញឹន អូ ប៉ាគែក អុះ»។ ២៣ យូស្វេ រ៉ះ ណាវ្គ ផា «ទឹល នីណោ័ះ ហគ់ អន់ដីស អ្លាត ទិ ប‌៉្រ័ះ អន់ទៀគ ពិ កេះណោះ ខំ សឿ ប‌៉្រ័ះ ប៊កកាតយ័ ឡាក់ ប‌៉្រ័ះ សុនសាត អ៊ីស្រាអ៊ែល ពិន ទិ ពុត ទិ ពៀក»។ ២៤ ប៉ាសុន តើល ផា «ញឹន ចឹង សាំប‌៉័ះ ប៉ានេ ប‌៉្រ័ះ ប៊កកាតយ័ ឡាក់ ប‌៉្រ័ះ ពិន ទឹប ចឹង ប៉្រគ័ ពួយ ប៉ានឹរ អ៊ែ រ៉ះ ឡូត»។ ២៥ ដារ់ ណោះ ហង យូស្វេ កា ប៉ាណាំ ប៉ាសុន សាញ៉ា រែវ ពុត លូ ប‌៉្រ័ះ ប៊កកាតយ័ ពឹង ស្រុក ស៊ីគែម ទឹប អ៊ែ អន់ ចាបាប់ ប៉ិច កា ពូ ប៉្រគ័ ពួយ។ ២៦ យូស្វេ កា ច្រាគ់ សារ ទិណោ័ះ កាណុង ផាប់ ចាបាប់ ប‌៉្រ័ះ ទឹប អ្យក់ អំហ្មោ តាគ់ អន់តាវ ហះ កានឺប តើម ជ្រី ឡាក់ ក្យាម័ ចារ រ៉ាម៉ះ ប‌៉្រ័ះ ប៊កកាតយ័ ។ ២៧ យូស្វេ រ៉ះ កា ប៉ាសុន ផា «ហៃ អំហ្មោ អា ហង ឡាក់ ប៉្រគ័ ផាញ៉ាន កា អន់ដីស ខង អំហ្មោ អា កាតាំង ប៉ានឹរ ប‌៉្រ័ះ រ៉ះ កា ពិន គ្រឹប សារ អន់ទៀគៗ អន់ទៀ អន់ដីស ប៉្រគ័ អូ ត្រង់ លូ ប‌៉្រ័ះ»។ ២៨ កេះណោះ យូស្វេ អន់ ប៉ាសុន សឹត ប៉ាគ់ ព្រី ទៀក ចានែក ប៉ាដក់ ប៉ាជៀ ទ្រង ពឿ ទ្រង អ៊ែ។

…

មួត ម៉ៃគ ណាំផា

២

៦

៧

៨

១៣

១៤

១៥

១៦

សារ មួត ម៉ៃគ ណាំផា

សារ អន់តគ់ រ៉ះ

ពឹង សារ មួត ម៉ៃគ ណាំផា ពូ រ៉ះ ឡឹង សារ អន់ទៀគៗ ឡាក់ កើត ទី ពឹង ប៉ាថេត អ៊ីស្រាអ៊ែល អ្យក់ ឡឹង រ៉ាំងវ៉ាង អន់ឌែ ម៉ុត អ្យក់ ព្រី ទៀក លើយ ទឹល រ៉ាំងវ៉ាង ទី សាដាច់ រ៉ាំងហៃ រ៉ាំងខ្យា ឃឺ ផះ រ៉ាំងវ៉ាង សុនសាត អ៊ីស្រាអ៊ែល ទី សារ ប៉ាណាប អៀង នែវ លូ អូ ទី ឡាបៀប។ មួត ម៉ៃគ ណាំផា អន់ឌែ ទី អំរ៉ាញ ឡឹង ប‌៉្រ័ះ ប៊កកាតយ័ ភឿ រ៉ាំងហៃ ប៉ាសុន អ៊ីស្រាអ៊ែល លូ តង័ ផូង័ អន់ឌែ អន់ រ៉ាវ៉ាច់ ឡឹង តី មួត តាម៉ឺរ។

ពឹង សារ មួត ម៉ៃគ ណាំផា ទី សារ ឡាក់ កា អា៖

សារ អ៊ីស្រាអ៊ែល អូ ជៀ តាំងហ្យិត ឡាច់ សុនសាត អន់ទៀគ ឡឹង ប៉ាថេត។ (១:១-២:១០)

សារ ប‌៉្រ័ះ ប៊កកាតយ័ រ៉ើស ម៉ៃគ ណាំផា តាងៗ អន់ តង័ ប៉ាសុន អ៊ែ។ (២:១១-១៦:៣១)

សារ សុនសាត អ៊ីស្រាអ៊ែល ប៉្រគ័ វ៉ីវ៉ាច័ អន់ទ្រួល ឡឹង បើ ទី សាដាច់ រ៉ាំងហៃ។ (១៧:១-២១:២៥)

សារ មួត ម៉ៃគ ណាំផា ប៉្រគ័ អន់ ពិន អ្លុ អន់តគ់ ផា សារ សាណុក លើ សារ ថុក ឡាំបាក ឡាក់ កើត ទី ពឹង សុនសាត អ៊ីស្រាអ៊ែល ស៊ុត កា សារ អន់ឌែ ប៉្រគ័ ពួយ ប‌៉្រ័ះ ប៊កកាតយ័។ ផា ដារ់ ចំ អន់ឌែ អ្លាត អូ សឿ ប‌៉្រ័ះ ប៊កកាតយ័ សុនសាត អន់ទៀគ ឡាក់ អ្វៃ ជុំ អន់ឌែ ពូ ជិះ ចគ័ ប៉្រគ័ បាប អន់ឌែ ហះកា ផា អន់ឌែ ប៉ិនពែង ពុត ពៀក សឿ អ៊ែ ទឹប ឡោម ប៉្រើ អ៊ែ តង័ អ៊ែ កា តង័ អន់ឌែ អន់ រ៉ាវ៉ាច់ ឡឹង តី មួត តាម៉ឺរ តាទឹច។ លើយៗ សុនសាត អ៊ីស្រាអ៊ែល ទី ពុត ប៉ិច សាំប‌៉័ះ ប៉ានេ ប‌៉្រ័ះ សុនសាត អន់ទៀគ ប៉្រគ័ នែវ អា ប៉្រគ័ អន់ អន់ឌែ ទី សារ ថុក ឡាំបាក លើយៗ (ប៉រ់ ហៃ ២:១១-១៩)។ ផា ប‌៉្រ័ះ ប៊កកាតយ័ អូ តង័ អន់ឌែ ត្រគ់ តោ័ តាទឹច ហង។ សារ អា រ៉ះ អន់ ពិន អ្លុ អន់តគ់ ផា ប៉ាសុន ប‌៉្រ័ះ ប៊កកាតយ័ ផា អន់ឌែ អូ ទី ឡាបៀប អន់ឌែ អ្វៃ អូ សាណុក សាវ៉ាក អុះ ឃឺ អន់ឌែ ចឹង ទី សារ ចុនចៃ លើយ។ ប៉ាណូស ម៉ោញៗ អូ ត្រគ់ ប៉្រគ័ តាម ពុត ឡាកោ តាំងឡា ឃឹត ណោះ អុះ។

២

សារ សុនសាត អ៊ីស្រាអ៊ែល ប៉្រគ័ យច លូ ប‌៉្រ័ះ ប៊កកាតយ័

៦ វគ័ យូស្វេ ប៉្រើ ប៉ាសុន ចាក ឡាច់ ឡឹង ចារ ណោះ សុនសាត អ៊ីស្រាអ៊ែល កា ប៉ាណាំ គួប សឹត អ្វៃ ប៉ាគ់ ព្រី ទៀក ចានែក ប៉ាដក់ ប៉ាជៀ ទ្រង ពឿ ទ្រង អ៊ែ។ ៧ អន់ឌែ សាំប‌៉័ះ ប៉ានេ ប‌៉្រ័ះ ប៊កកាតយ័ ផះ វគ័ យូស្វេ អ្វៃ រ៉ីស។ អន់តីគ ឡឹង អ៊ែ តោ័ ណោះ ផះ រ៉ាំងវ៉ាង ក្រាគ់ តាំងកង់ អ្វៃ រ៉ីស ប៉ាសុន កា អ្វៃ សាំប‌៉័ះ ប៉ានេ ប‌៉្រ័ះ និះទៅ ដេល។ មួត ក្រាគ់ តាំងកង់ ណោះ ហង ឃឺ មួត បក់ ឃើយ ប៉ប័ សារ អំរ៉ាញ អឺញ កេង ខាក់ ឡាក់ ប‌៉្រ័ះ ប៊កកាតយ័ ប៉្រគ័ អន់ កា សុនសាត អ៊ីស្រាអ៊ែល ពែ។ ៨ វគ័ យូស្វេ គន វគ័ នូន ឡាក់ ប៉ាណូស ប៉្រគ័ ង៉ារ ប‌៉្រ័ះ ប៊កកាតយ័ អ៊ែ តោ័ ផះ អាញុ ១១០ សាណាំ។ ៩ ពូ តប់ ប៉ាទ្រូ អ៊ែ ពឹង តេះ ប៉ាដក់ ចានែក អ៊ែ ប៉ាគ់ តេះ ធីមណាត ហេរេះ ពឹង ព្រី ប៉ានឹម ផូង័ អេប៉្រាអ៊ីម គែង ជើង ប៉ានឹម កាអះ។ ១០ ប៉ាសុន អ៊ីស្រាអ៊ែល រ៉ាំងហាវ ណោះ កា តោ័ ពួយ វគ័ យ៉ាគ់ អន់ឌែ ពែ ដេល។ ទី ប៉ាណូស រ៉ាំងហាវ អន់តីគ ណាវ្គ កើត ពឹះ អន់ឌែ ទិណោ័ះ អូ អន់ហ្នាល់ ប‌៉្រ័ះ ប៊កកាតយ័ កា អូ អ្លុ អន់តគ់ ឡឹង ង៉ារ អ៊ែ ប៉្រគ័ អន់ កា មួត អ៊ីស្រាអ៊ែល ពែ អុះ។

១១ សុនសាត អ៊ីស្រាអ៊ែល ប៉្រគ័ យច លូ ប‌៉្រ័ះ ប៊កកាតយ័  អន់ឌែ ប៉ាណាំ គួប សាំប‌៉័ះ ប៉ានេ ហ៊ូប ប‌៉្រ័ះ បាល ១២ អន់ឌែ អ្លាត ប‌៉្រ័ះ ប៊កកាតយ័ ឡាក់ ប‌៉្រ័ះ វគ័ យ៉ាគ់ អន់ឌែ ឡាក់ ប៉ាណាំ វគ័ យ៉ាគ់ អន់ឌែ ឡាច់ ឡឹង ប៉ាថេត អ៊ីស៊ីប ពែ។ អន់ឌែ អ្យិល កូត័ កា ប‌៉្រ័ះ អន់ទៀគ ឡគ ឡាក់ ប‌៉្រ័ះ សុនសាត អន់ទៀគៗ ឡាក់ អ្វៃ ជុំ អន់ឌែ ណោះ។ អន់ឌែ ជន តាកុល សាំប‌៉័ះ ប‌៉្រ័ះ ទិណោ័ះ ប៉្រគ័ អន់ ប‌៉្រ័ះ ប៊កកាតយ័ អឺក កា អន់ឌែ កាខាក់។ ១៣ អន់ឌែ អ្លាត ប‌៉្រ័ះ ប៊កកាតយ័  សាំប‌៉័ះ ប៉ានេ ប‌៉្រ័ះ បាល លូ ប‌៉្រ័ះ អាសាថារ៉ូត * ឡគ។ ១៤ ប‌៉្រ័ះ ប៊កកាតយ័ អឺក កា សុនសាត អ៊ីស្រាអ៊ែល កាខាក់ កា មប អន់ឌែ ពឹង តី មួត ថាំឡាយ ឡាក់ រ៉ាត អ្យក់ រ៉ាស អំប៉ាស គឹត ខា ម៉ះ អន់ឌែ ប‌៉្រ័ះ មប អន់ឌែ អន់ កា មួត តាម៉ឺរ ឡាក់ អ្វៃ ជុំ អន់ឌែ អន់ឌែ កា អូ ដាម័ មួត តាម៉ឺរ អុះ។ ១៥ រ៉ប់ អន់ឌែ ឡាំ តាកូះ ប‌៉្រ័ះ ប៊កកាតយ័ ប៉្រគ័ អន់ អន់ឌែ តាកូះ អូ ដាម័ តាម៉ឺរ លើយ ឡាក់ កា អ៊ែ រ៉ះ កេះៗ ឡាក់ កា អ៊ែម៉ត់ ដេល ណោះ ហង បះ អន់ឌែ ប៉ាណាប ឡាំបាក កាខាក់ ឡូត។

១៦ ផះ រ៉ាំងវ៉ាង ណោះ ប‌៉្រ័ះ ប៊កកាតយ័ រ៉ើស ប៉ាណូស ម៉ោញ ដូវ ប៉្រើ ប៉្រគ័ ម៉ៃគ ណាំផា ភឿ តង័ អន់ឌែ អន់ រ៉ាវ៉ាច់ ឡឹង តី មួត ថាំឡាយ។ ១៧ ហះកា អន់ឌែ អូ សាំយ៉ាំង ប៉ានឹរ ម៉ៃគ ណាំផា អន់ឌែ ណោះ អុះ អន់ឌែ ប៉្រគ័ យច លូ ប‌៉្រ័ះ ប៊កកាតយ័ ពៀប ឡាក់ កា កាម៉ាញ់ រ៉ាលង កល់ ក្លោ អន់ឌែ ប៉ិច កា ប‌៉្រ័ះ អន់ទៀគ ទឹប ជន តាកុល សាំប‌៉័ះ។ អន់ឌែ ឡាម៉គ់ ខាក់ អ្លាត សារ វគ័ យ៉ាគ់ អន់ឌែ អន់ឌែ អូ ប៉្រគ័ ពួយ ប‌៉្រ័ះ ប៊កកាតយ័ ឡាក់ កា វគ័ យ៉ាគ់ អន់ឌែ អុះ។ ១៨ ផះ ប‌៉្រ័ះ ប៊កកាតយ័ រ៉ើស ម៉ៃគ ណាំផា អន់ កា អន់ឌែ ណោះ ប‌៉្រ័ះ ប៊កកាតយ័ កា អ្វៃ អន់ឌូ លូ ម៉ៃគ ណាំផា ណោះ លើយ ឡុច អាញុ លូ តង័ អន់ឌែ អន់ រ៉ាវ៉ាច់ ឡឹង តី មួត តាម៉ឺរ ញន កា ប‌៉្រ័ះ ប៊កកាតយ័ តាប៉ាប កា អន់ឌែ ផះ អ៊ែ កាតាំង អន់ឌែ ញ៉ាំ តាំងអឹះ ញន កា មួត តាម៉ឺរ ប៉្រគ័ បាប អន់ឌែ។ ១៩ ប៉ាគ់ ម៉ៃគ ណាំផា អន់ឌែ តោ័ កេះ អន់ឌែ កា ប៉ាណាំ គួប ប៉្រគ័ យច ក្វា ឡឹង ពឹ មើគ អន់ឌែ ពែ សាំ។ អន់ឌែ អ្យិល កូត័ ជន តាកុល សាំប‌៉័ះ ប៉ានេ ប‌៉្រ័ះ អន់ទៀគ ណាវ្គ អន់ឌែ កាង័ កល់ អូ អ្លាត សារ អន់ឌែ ប៉្រគ័ យច ណោះ អុះ។ ២០ ផះ ណោះ ប‌៉្រ័ះ ប៊កកាតយ័ អឺក កា សុនសាត អ៊ីស្រាអ៊ែល កាខាក់ ឡូត លូ កាប ផា «ញន កា សុនសាត អា អ្លាត សារ សាញ៉ា រែវ ពុត ឡាក់ អាញ់ អន់តគ់ រ៉ះ កា វគ័ យ៉ាគ់ អន់ឌែ ពែ លូ អូ សាំយ៉ាំង ប៉ានឹរ អាញ់ អុះ ២១ ទឹល នីណោ័ះ គឹត អៀ គែង ម៉ាត់ អាញ់ ចឹង អូ ទ្រុះ សុនសាត បក់ អ៊ែ ចំ ម៉ោញ កាណុង សុនសាត ទិណោ័ះ ឡាក់ យូស្វេ បើ តាន័ ទ្រុះ ពែ។ † ២២ អាញ់ ចឹង អន់ សុនសាត ទិណោ័ះ ណាំង សារ ហៃ លួង ម៉ាគ់ អ្លុ អន់តគ់ ផា មួត សុនសាត អ៊ីស្រាអ៊ែល អ្វៃ ចាក ពួយ ទ្រង អាញ់ ឡាក់ កា វគ័ យ៉ាគ់ អន់ឌែ ដេល ប»។ ២៣ ប‌៉្រ័ះ ប៊កកាតយ័ គម សុនសាត ទិណោ័ះ អន់ អ្វៃ ពឹង ប៉ាថេត ណោះ ភឿ ចឹង សាគ់ ហៃ លួង សុនសាត អ៊ីស្រាអ៊ែល ប៉ិច កា អ្លុ អន់តគ់ ផា អន់ឌែ ចឹង ប៉្រគ័ ពួយ អ៊ែ ឡាក់ កា វគ័ យ៉ាគ់ អន់ឌែ ប៉្រគ័ ពួយ អ៊ែ សើគ ពែ ដេល ប ខ ណោះ ហង បះ អ៊ែ អូ អន់ យូស្វេ ទ្រុះ ឡាច់ ពូ ស៊្រសៗ អុះ។

…

៦

សារ សុនសាត ម៉ាឌៀន ប៉្រគ័ បាប មួត អ៊ីស្រាអ៊ែល

១ សុនសាត អ៊ីស្រាអ៊ែល ប៉ាណាំ គួប ប៉្រគ័ សារ អូ ដាគ់ ម៉ោញ ទង ណាវ្គ ឡាក់ យច ពុត ប‌៉្រ័ះ ប៊កកាតយ័  ញន ណោះ ហង បះ ប‌៉្រ័ះ ប៊កកាតយ័ មប អន់ឌែ ពឹង តី សុនសាត ម៉ាឌៀន ទុញ ទិ តាំប៉ើះ សាណាំ។ ២ សុនសាត ម៉ាឌៀន ជិះ ចគ័ ប៉្រគ័ បាប សុនសាត អ៊ីស្រាអ៊ែល តិម ពុត តិម ចៃ។ សុនសាត អ៊ីស្រាអ៊ែល កា ណាំង រ៉ូង័ ប៉ានឹម លូ ក្លូះ ជុង ប៉ានឹម ប៉្រគ័ ចារ អ្វៃ ភឿ អោន ឡាកោ ឡឹង សុនសាត ម៉ាឌៀន។ ៣ រ៉ប់ ថុន សុនសាត អ៊ីស្រាអ៊ែល សាមូល សុនសាត ម៉ាឌៀន លូ សុនសាត អាម៉ាឡេក ទឹប មួត ប៉ាណូស ពឹះ ឡឹង ដារ់ ឡាច់ កា ពឹះ ថាំឡាយ។ ៤ អន់ឌែ ប៉្រើ តាហាន ឡាំ អ្វៃ ក្យាម័ សុនសាត អ៊ីស្រាអ៊ែល កេះណោះ ថាំឡាយ អ្លាត កាណាគ័ សុនសាត អ៊ីស្រាអ៊ែល តប់ ទឹល មឿង កាសា។ អន់ឌែ អូ ទី គម កាណាគ័ ញ៉ា កា សុនសាត អ៊ីស្រាអ៊ែល សា អុះ យ‌៉័ះ ចៀម រ៉ក់ លូ លៀ កាតាម កា អូ អន់ សល់ អុះ។ ៥ អន់ឌែ ពឹះ ណោះ អ្យក់ ឡាំ ទឹប កាណាគ័ រង លូ រ៉ាណើះ ដេល កាំឡាំង អន់ឌែ អៀង ខាក់ ប៉ុប កា អំហ្មោច ទឹប ប៉ាណូស ទឹប អូត ទី ចំលួន អៀង កាខាក់ យ៉ាប អូ ទិ អន់ឌែ ពឹះ ថាំឡាយ ប៉ាថេត អ៊ីស្រាអ៊ែល។ ៦ ញន កា សុនសាត ម៉ាឌៀន ណោះ សុនសាត អ៊ីស្រាអ៊ែល កើត ថុក ញ៉ាក កាខាក់ អន់ឌែ កា ម៉ន់ ឡោម អើ ប‌៉្រ័ះ ប៊កកាតយ័ ប៉្រើ តង័ អន់ឌែ។

៧ ផះ សុនសាត អ៊ីស្រាអ៊ែល ម៉ន់ ឡោម ប‌៉្រ័ះ ប៊កកាតយ័ ប៉្រើ តង័ អន់ឌែ អន់ រ៉ាវ៉ាច់ ឡឹង តី មួត សុនសាត ម៉ាឌៀន ៨ ប‌៉្រ័ះ ប៊កកាតយ័ កា ប៉្រើ រ៉ាគឹយ អ៊ែ ម៉ោញ ដូវ ពឹះ រ៉ះ កា អន់ឌែ ផា «ប‌៉្រ័ះ ប៊កកាតយ័ ឡាក់ ប‌៉្រ័ះ សុនសាត អ៊ីស្រាអ៊ែល អ៊ែ រ៉ះ ផា "អាញ់ ប៉ាណាំ អន់ដីស ឡាច់ ឡឹង ប៉ាថេត អ៊ីស៊ីប ចារ អន់ដីស ប៉្រគ័ ទុច ពែ។ ៩ អាញ់ កា តង័ អន់ដីស អន់ រ៉ាវ៉ាច់ ឡឹង តី មួត សុនសាត អ៊ីស៊ីប លូ មួត បក់ ជិះ ចគ័ ប៉្រគ័ បាប អន់ដីស ពែ។ អាញ់ តាំងហ្យិត ពូ ឡាច់ ឡឹង ម៉ាត់ អន់ដីស ទឹប មប ព្រី ទៀក ស្រុក តេះ ពូ អន់ កា អន់ដីស ដេល។ ១០ អាញ់ រ៉ះ កា អន់ដីស កេះ 'អាញ់ ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស ជែ អ្យិល កូត័ អ្យូគ កា ប‌៉្រ័ះ សុនសាត អាម៉ូរី កាណុង ប៉ាថេត ឡាក់ អន់ដីស អ្វៃ ណោះ' ហះកា អន់ដីស ទិឌូ អូ សាំយ៉ាំង អាញ់ អុះ"»។

សារ ប‌៉្រ័ះ ប៊កកាតយ័ រ៉ើស អ្យក់ គេឌៀន

១១ ផះ រ៉ាំងវ៉ាង ណោះ ប‌៉្រ័ះ ប៊កកាតយ័ * ឡាំ ប៉ាគ់ តេះ អូប៉្រា អ្វៃ ហះ តើម ជ្រី វគ័ យ៉ូអះ ឡាក់ ផូង័ វ៉ាច់ អាបៀស៊ើរ។ ផះ ណោះ គេឌៀន គន វគ័ យ៉ូអះ ផះ អ្វៃ ប៉្រះ ពៀ កាណុង ឡូះ រ៉ូត័ ប៉្លៃ អង់កាច ភឿ ជែ អន់ សុនសាត ម៉ាឌៀន ប៉ប័។ ១២ ប‌៉្រ័ះ ប៊កកាតយ័ កា តាំបាង ឡាកោ ឡាក់ កា ប៉ាណូស † អន់ គេឌៀន ប៉ប័ លូ កាប ផា «អឺ បក់ កេង ខាក់ ប‌៉្រ័ះ ប៊កកាតយ័ អ្វៃ អន់ឌូ លូ អីស កេះ»។ ១៣ គេឌៀន តើល ផា «ផា ប‌៉្រ័ះ ប៊កកាតយ័ អ្វៃ អន់ឌូ លូ ញឹន តាទឹច ខ ញ៉ា បះ សារ ថុក ឡាំបាក កើត ពឹះ ពឹង ញឹន នីអៀ ? ចំ សារ អំរ៉ាញ អឺញ កេង ខាក់ ឡាក់ វគ័ យ៉ាគ់ ញឹន រ៉ះ ផា ប‌៉្រ័ះ ប៊កកាតយ័ ប៉ាណាំ អន់ឌែ ឡាច់ ឡឹង ប៉ាថេត អ៊ីស៊ីប សើគ ពែ ណោះ ? ហះកា កិញអៀ អា ប‌៉្រ័ះ ប៊កកាតយ័ អ្លាត ញឹន មប អន់ កា សុនសាត ម៉ាឌៀន»។ ១៤ ប‌៉្រ័ះ ប៊កកាតយ័ កាលែង ហៃ គែង អ៊ែ កេះណោះ រ៉ះ ផា «ហគ់ ឡាំ តង័ អ៊ីស្រាអ៊ែល អន់ រ៉ាវ៉ាច់ ឡឹង តី សុនសាត អន់ទៀគ ញន កា សាងុំ អីស ទៅ ហៃ អាញ់ ប៉្រើ អីស ឡាំ កេះ»។ ១៥ គេឌៀន តើល ផា «អឺ ពឹ តាំងឡា ប៉្រគ័ នីចម័ អាញ់ ចឹង អ្លុ តង័ អ៊ីស្រាអ៊ែល ? ខង កាណុង ផូង័ ម៉ាណាសេ វ៉ាច់ ញឹន អូ កាឡោះ ឡឹង ពូ ពឹង វ៉ាច់ ញឹន អាញ់ កា ប៉ាណូស អូ កាឡោះ ឡឹង ពូ ដេល»។ ១៦ ប‌៉្រ័ះ ប៊កកាតយ័ រ៉ះ កា អ៊ែ ណាវ្គ ផា «អាញ់ ចឹង អ្វៃ អន់ឌូ លូ អីស ម៉ាគ់ អីស ចឹង តាកូះ លូ សុនសាត ម៉ាឌៀន ចាយ័ ទ្រង អីស ឡាក់ កា អីស ពីត លូ ប៉ាណូស ដឹង ម៉ោញ ដូវ»។ ១៧ គេឌៀន អ៊ែ តើល ផា «ផា អីស ប៉ាញ័ ពុត កា អាញ់ តាទឹច ប៉រ់ អីស តាំបាង សារ អំរ៉ាញ អឺញ អន់ អាញ់ អ្លុ អន់តគ់ ផា អីស ប‌៉្រ័ះ ប៊កកាតយ័ អ្វៃ កាប លូ អាញ់ តាទឹច។ ១៨ អ្យគ័ អីស អ្វៃ ហះ អា ហង ជែ ឡាំ ប៉ាគ់ ចំ ហោគ ក្យាគ់ អាញ់ ចឹង សឹត អ្យក់ កាណាគ័ រ៉ាម៉ះ អីស ហិ»។ ប‌៉្រ័ះ ប៊កកាតយ័ តើល ផា «អាញ់ ចឹង ក្យាគ់ ហះ អា ហង ទឹល អីស ពឹះ ណាវ្គ»។

១៩ គេឌៀន ឡាំ អ្យក់ គន ប៉ារ់ពេ ម៉ោញ ពុះ ប៉្រគ័ សាអ៊្លង លូ អ្យក់ តាប៉ុង ម៉ោញ កាអ្លី ប៉្រគ័ ណុំ ប៉ាំង អូ ចៃគ ពុះ។ អ៊ែ អោះ ដឹង ប៉ាំងឡៃ ចៃគ ពឹង គ្រៀង កេះណោះ អោះ ទៀក សាអ៊្លង ចៃគ ពឹង គូម កេះណោះ អ្យក់ ឡាំ អន់ កា ប‌៉្រ័ះ ប៊កកាតយ័ អ្វៃ ហះ តើម ជ្រី។ ២០ ប‌៉្រ័ះ ប៊កកាតយ័ កាប លូ អ៊ែ ផា «ចៃគ ប៉ាំងឡៃ លូ ណុំ ប៉ាំង អំប៉ាំង អំហ្មោ ណោះ ពិ កេះណោះ តូះ ទៀក សាអ៊្លង អំប៉ាំង ណោះ ដេល»។ គេឌៀន កា ប៉្រគ័ ពួយ។ ២១ ប‌៉្រ័ះ ប៊កកាតយ័ អ្យក់ អ៊្លង កាទូង អ៊ែ ចឹក តាគ់ កាន់តើស ពឹង សាអ៊្លង លូ ណុំ ប៉ាំង ផាឌី ទី អុញ កីត ឡាច់ ឡឹង អំហ្មោ សា ប៉ាំងឡៃ លូ ណុំ ប៉ាំង ទិ ប្លី កេះណោះ ប‌៉្រ័ះ ប៊កកាតយ័ កា ហ៊្យង តាតិង។ ២២ ផះ ណោះ គេឌៀន កា អ្លុ អន់តគ់ ផា ប‌៉្រ័ះ ប៊កកាតយ័ តាទឹច។ អ៊ែ កាកាប ផា «យើយ តោ័ ហង ប‌៉្រ័ះ តាំងឡា ខង អាញ់ ប៉ប័ អីស‡ ប៉ាន់តិង ហះ ម៉ាត់»។ ២៣ ប‌៉្រ័ះ ប៊កកាតយ័ រ៉ះ កា អ៊ែ ផា «ជែ អ្យូគ ហង អ្វៃ គ្រឺយ ពិ អីស អូ តោ័ អុះ»។ ២៤ កេះណោះ គេឌៀន អ៊ែ ពូក អំហ្មោ ប៉្រគ័ អន់ហ្នឹង ម៉ោញ រ៉ាម៉ះ ប‌៉្រ័ះ ប៊កកាតយ័ ហះ ចារ ណោះ លូ អន់ សិច ផា យ៉ះវេះ សាឡឹម §។ អន់ហ្នឹង ណោះ អ្វៃ លើយ ទឹល រ៉ប់ ដារ់ អា ពឹង តេះ អូប៉្រា ឡាក់ តេះ ផូង័ វ៉ាច់ អាបៀស៊ើរ។

សារ គេឌៀន យ៉ះ អន់ហ្នឹង ប‌៉្រ័ះ បាល

២៥ ម៉ាំង ណោះ ទៅ ប‌៉្រ័ះ ប៊កកាតយ័ រ៉ះ កា គេឌៀន ផា «ហគ់ អ្យក់ រ៉ក់ ទោល ពឹ អីស ឡាក់ រ៉ក់ ទី ពៀរ ឡាក់ ទី អាញុ តាំប៉ើះ សាណាំ។ កេះណោះ យ៉ះ អ្លាត អន់ហ្នឹង ពឹ អីស សាំរ៉ាប់ រ៉ាម៉ះ ប‌៉្រ័ះ បាល ទឹប កាល់ អ្លាត អ៊្លង ពូ ប៉្រគ័ ហ៊ូប ប‌៉្រ័ះ អាសេរ៉ា អ្វៃ ក្យាម័ ហះ ណោះ ដេល។ ២៦ កេះណោះ ណាវ្គ ហគ់ ប៉្រគ័ អន់ហ្នឹង ម៉ោញ ឃឺ សាំរ៉ាប់ រ៉ាម៉ះ អាញ់ ឡាក់ ប‌៉្រ័ះ អីស អ្វៃ ពឹង កល់ ប៉ានឹម ណោះ កេះណោះ អ្យក់ រ៉ក់ ទោល ទី ពៀរ ណោះ ពុះ អ្លាត ទិ ភឿ រ៉ាម៉ះ អាញ់ អ្យក់ អ៊្លង ហ៊ូប ប‌៉្រ័ះ អាសេរ៉ា ឡាក់ អីស កាល់ អ្លាត ណោះ អ្យក់ ប៉្រគ័ រ៉ាម៉េះ»។ ២៧ គេឌៀន កា ប៉ាណាំ ទុច អ៊ែ អញ់ជឹត ដូវ ឡាំ ប៉្រគ័ ពួយ សារ ឡាក់ ប‌៉្រ័ះ ប៊កកាតយ័ រ៉ះ កា អ៊ែ ហះកា ញន កា អ៊ែ អ្យូគ កា អុះ ម៉ី អ៊ែ លូ កាំឡាំង ស្រុក តេះ អ៊ែ អូ ខឹន ប៉្រគ័ កាដារ់ អុះ អ៊ែ កា ប៉្រគ័ កាម៉ាំង។

២៨ ប៉ាគ់ តារ កាំលឺ មួត ស្រុក តេះ ប៉ប័ អន់ហ្នឹង ប‌៉្រ័ះ បាល តាយ៉ះ លូ អ៊្លង ហ៊ូប ប‌៉្រ័ះ អាសេរ៉ា ឡាក់ អ្វៃ ក្យាម័ ហះ ណោះ កា ពូ កាល់ អ្លាត ដេល ទឹប ប៉ប័ រ៉ក់ ទោល ទី ពៀរ ឡាក់ ពូ ពុះ រ៉ាម៉ះ អ្វៃ អំប៉ាំង អន់ហ្នឹង អង់ក័ះ ប៉្រគ័ ណាវៗ។ ២៩ អន់ឌែ អំប៉ញ់ លូ គួប សោប សឹត ឡាំ ផា «ពឿ ប៉្រគ័ អា ?» ប៉ាគ់ អន់ឌែ សឺប អំប៉ញ់ ទី ពូ រ៉ះ ផា «គេឌៀន គន វគ័ យ៉ូអះ ប៉្រគ័ អា»។ ៣០ មួត ស្រុក តេះ ឡាំ កាប កា វគ័ យ៉ូអះ ផា «ហគ់ អើ គន អីស ឡាច់ ប៉ាគ់ អា អ៊ែ ត្រគ់ តោ័ ហង ខង អ៊ែ យ៉ះ អន់ហ្នឹង ប‌៉្រ័ះ បាល ទឹប កាល់ អ្លាត អ៊្លង ហ៊ូប ប‌៉្រ័ះ អាសេរ៉ា ឡាក់ អ្វៃ ក្យាម័ ហះ ណោះ ដេល»។ ៣១ វគ័ យ៉ូអះ កា តើល មួត បក់ កាប កា អ៊ែ ណោះ ផា «ញ៉ា អុះ ម៉ី ប ឡាក់ ត្រគ់ ប៉ាគែក ប៉ាតាង ប‌៉្រ័ះ បាល ? ញ៉ា អុះ ម៉ី ប ឡាក់ ត្រគ់ តង័ ប‌៉្រ័ះ បាល ? ពឿ ប៉ាគែក ប៉ាតាង ប‌៉្រ័ះ បាល បក់ ណោះ ចឹង តោ័ អន់ទ្រួល ឡឹង ប៉្លៃង បើ តារ។ * ផា ប‌៉្រ័ះ បាល ឡាក់ ប‌៉្រ័ះ តាទឹច អន់ អ៊ែ ប៉ាគែក អ៊ែ ទៅ ខង ពូ យ៉ះ អន់ហ្នឹង អ៊ែ»។ ៣២ គឹត ណោះ ហង ពឹ អ៊ែ អើ គេឌៀន ផា យេរូបាល † លូ កាប ផា «អន់ ប‌៉្រ័ះ បាល ប៉ាគែក លូ អ៊ែ ពិ ខង អ៊ែ យ៉ះ អន់ហ្នឹង ណោះ»។

សារ គេឌៀន អើ ប៉ាសុន អ៊ីស្រាអ៊ែល ឡាំ តាកូះ

៣៣ ផះ រ៉ាំងវ៉ាង ណោះ សុនសាត ម៉ាឌៀន ទិណោ័ះ ទឹប សុនសាត អាម៉ាឡេក លូ មួត អ្វៃ គែង ដារ់ ឡាច់ កា ប៉ាតុំ គួប ឃ្លង ទៀក ទ្រូង យដាន់ កេះណោះ ប៉្រគ័ រ៉ាណើះ អ្វៃ ហះ ក្លូះ ប៉ានឹម យេសារៀល។ ៣៤ ហះកា ប៉ាង៉ាត័ ប៉ាលឹង ប‌៉្រ័ះ ប៊កកាតយ័ អ្វៃ អន់ឌូ លូ គេឌៀន អ៊ែ កា ខ្លោម សាណៃង ភឿ អើ ប៉ាសុន កាណុង ផូង័ វ៉ាច់ អាបៀស៊ើរ អន់ ឡាំ ប៉ាគ់ អ៊ែ។ ៣៥ អ៊ែ ប៉្រើ ពូ ឡាំ រ៉ះ កា ផូង័ វ៉ាច់ ម៉ាណាសេ ទិឌូ ភឿ អើ អន់ឌែ ឡាំ ប៉ាគ់ ចារ អ៊ែ។ អ៊ែ កា ប៉្រើ ពូ ឡាំ រ៉ះ កា ផូង័ វ៉ាច់ អាស៊ើរ សេប៊ូលុន លូ ណាប់ថាលី ដេល អន់ឌែ កា ប៉ាណាំ គួប ឡាំ ប៉ាគ់ ចារ អ៊ែ ដេល។

៣៦ ផះ ណោះ គេឌៀន កា កាប លូ ប‌៉្រ័ះ ប៊កកាតយ័ ណាវ្គ ផា «អីស រ៉ះ ផា អីស ចឹង តង័ អ៊ីស្រាអ៊ែល ញន កា អាញ់។ ៣៧ ទឹល នីណោ័ះ អាញ់ ប៉រ់ អ្យក់ អង់ការ ចៀម ត្រាក័ ពឹង អន់តិគ័ ចារ ប៉្រះ ពៀ។ ផា ទៀក ងម ទួម ពឹង សក់ អង់ការ ចៀម ហះកា តេះ ជុំ ណោះ សាអ្យាំង ណោះ អាញ់ ចឹង អ្លុ អន់តគ់ ផា អីស ចឹង តង័ អ៊ីស្រាអ៊ែល ញន អាញ់ ឡាក់ កា អីស រ៉ះ តាទឹច»។ ៣៨ ប‌៉្រ័ះ ប៊កកាតយ័ កា ប៉្រគ័ អន់ កើត នីណោ័ះ តាទឹច។ តារ កាំលឺ គេឌៀន កា ម៉ាច់ សក់ អង់ការ ចៀម ទី ទៀក ងម ប៉ាញ័ គូម។ ៣៩ គេឌៀន កា កាប លូ ប‌៉្រ័ះ ប៊កកាតយ័ ផា «អឺ ប‌៉្រ័ះ ប៊កកាតយ័ ជែ អឺក កា អាញ់។ អាញ់ ប៉រ់ ដឹង ម៉ោញ ទង អា ហង ប៉រ់ អីស តាប៉ាប អន់ កា អាញ់ សាគ់ លួង ម៉ោញ ទង អា ណាវ្គ អន់ សក់ អង់ការ ចៀម សាអ្យាំង ហះកា តេះ ជុំ អា សប់ ទៀក ងម»។ ៤០ ម៉ាំង ណោះ ប‌៉្រ័ះ ប៊កកាតយ័ កា ប៉្រគ័ ពួយ ឡាក់ កា គេឌៀន ប៉រ់ ណោះ ហង សក់ អង់ការ ចៀម កា សាអ្យាំង តេះ ជុំ ណោះ សប់ ទៀក ងម តាទឹច។

៧

សារ ប‌៉្រ័ះ រ៉ើស អ្យក់ តាហាន អន់ កា គេឌៀន ដឹង ៣០០ ដូវ

១ គេឌៀន ឡាក់ ពូ អន់ សិច ផា យេរូបាល អ៊ែ អ្យូវ ឡឹង កាំលឺ ចាក លូ មួត តាហាន អន់ឌែ ឡាំ អ្វៃ ក្យាម័ កល់ ទៀក ហារ៉ុត។ កាប៉ាច់ តាហាន មួត សុនសាត ម៉ាឌៀន អ្វៃ គែង ជើង ចារ មួត តាហាន អ៊ីស្រាអ៊ែល ត្រង់ ក្លូះ ប៉ានឹម ម៉ូរេ។ ២ ប‌៉្រ័ះ ប៊កកាតយ័ រ៉ះ កា គេឌៀន ផា «តាហាន អីស អៀង តាឡាម័ អាញ់ ចឹង ប៉្រគ័ អន់ អន់ឌែ អូ ដាម័ មួត សុនសាត ម៉ាឌៀន អុះ អ្យូគ សុនសាត អ៊ីស្រាអ៊ែល អ្វាត់ អេង ផា អន់ឌែ ចាយ័ ញន កា ឡាកោ អន់ឌែ ទៅ។ ៣ ទឹល នីណោ័ះ អីស រ៉ះ កា ក្រុំ តាហាន ទិណោ័ះ ផា "ពឿ អ្យូគ តាឡាម័ បក់ ណោះ ត្រគ់ ជឹរ ឡឹង ប៉ានឹម កាឡាត អា សឹត ពិ"»។ ផះ ណោះ មួត តាហាន ២២.០០០ ដូវ ប៉ាណាំ គួប វ៉ីល សឹត អ្វៃ ដឹង ១០.០០០ ដូវ ដោច។

៤ ប‌៉្រ័ះ ប៊កកាតយ័ រ៉ះ កា គេឌៀន ណាវ្គ ផា «មួត តាហាន អីស អ្វៃ កា អៀង តាឡាម័ ដេល។ ហគ់ ប៉ាណាំ អន់ឌែ ជឹរ ប៉ាគ់ ទៀក ប៉ាគ់ ណោះ អាញ់ ចឹង រ៉ើស តាហាន អន់ កា អីស។ អាញ់ ចឹង រ៉ះ អន់ អ្លុ អន់តគ់ ផា បក់ អ៊ែ ចំ ត្រគ់ ឡាំ អន់ឌូ លូ អីស បក់ អ៊ែ ចំ អូ ត្រគ់ ឡាំ»។ ៥ គេឌៀន ប៉ាណាំ មួត តាហាន ជឹរ ប៉ាគ់ ទៀក ប‌៉្រ័ះ ប៊កកាតយ័ កា រ៉ះ កា អ៊ែ ផា «តាហាន បក់ ចំ ជន តាកុល អៃត ទៀក ឡាក់ កា សូ បក់ ណោះ ត្រគ់ អន់ អ្វៃ ម៉ោញ ចារ»។ ៦ ផះ ណោះ ទី ដឹង ប៉ាណូស ៣០០ ដូវ អៃត ទៀក អំប៉ង់ លូ តី កាយ ឡឹង ណោះ អន់ឌែ ទិឌូ អៃត ទៀក ជន តាកុល។ ៧ ប‌៉្រ័ះ ប៊កកាតយ័ រ៉ះ កា គេឌៀន ផា «អាញ់ ចឹង តង័ អ៊ីស្រាអ៊ែល ញន កា ប៉ាណូស ៣០០ ដូវ ឡាក់ អៃត ទៀក អំប៉ង់ លូ តី អា។ អាញ់ ចឹង មប សុនសាត ម៉ាឌៀន អន់ កា អីស ហះកា បក់ អៃត ទៀក ជន តាកុល ណោះ ត្រគ់ ប៉្រើ អន់ឌែ សឹត ប៉ាគ់ ហី ពិ»។ ៨ ទឹល នីណោ័ះ គេឌៀន ប៉្រើ ពូ សឹត ប៉ាគ់ ហី អ៊ែ គម ដឹង តាហាន ៣០០ ដូវ លូ អ្យក់ ដឹង សាប្យាំង លូ សាណៃង កា អន់ឌែ។ កាប៉ាច់ ចារ តាហាន មួត សុនសាត ម៉ាឌៀន អ្វៃ គែង អន់តេ័ះ ពឹង ក្លូះ ប៉ានឹម។

៩ ម៉ាំង ណោះ ប‌៉្រ័ះ ប៊កកាតយ័ រ៉ះ កា គេឌៀន ផា «ហគ់ ជឹរ ឡាំ តាកូះ លូ មួត តាម៉ឺរ ពិ ខង អាញ់ មប អន់ឌែ អន់ កា អន់ដីស កេះ។ ១០ ផា អីស អូ ខឹន ជឹរ ឡាំ តាកូះ លូ មួត តាម៉ឺរ ហគ់ ជៀក ពូរ៉ា ឡាក់ ទុច អីស ជឹរ ឡាំ ហៃ អន់ទ្រួល ពិ ១១ ម៉ាគ់ អីស ចឹង កាតាំង សារ ពូ កាកាប លូ គួប ពូ ហង ផះ ណោះ អីស ចឹង ទី ពុត ខឹន តាកូះ លូ មួត តាម៉ឺរ»។ អ៊ែ កា ឡាំ អន់ឌូ លូ ពូរ៉ា ឡាក់ ទុច អ៊ែ លើយ ទឹល ប៉ាគ់ ចារ មួត តាម៉ឺរ ញ៉ាម។ ១២ សុនសាត ម៉ាឌៀន សុនសាត អាម៉ាឡេក លូ មួត ពឹះ ឡឹង ដារ់ ឡាច់ ទិណោ័ះ អ្វៃ ប៉ាញ័ ព្រី ពឹង ក្លូះ ហះ ចារ តាប៉ង់ ប៉ាគ់ ជុង ប៉ានឹម កាំឡាំង អន់ឌែ អៀង ប៉ុប កា អំហ្មោច អូត អន់ឌែ អៀង អូ ដាម័ យ៉ាប ប៉ុប កា តេះ ឡាពុក រហាង សាឡីគ សាឡាយ។ ១៣ ផះ គេឌៀន ឡាំ ទឹល ចារ ណោះ អ៊ែ កាតាំង សុនសាត ម៉ាឌៀន ម៉ោញ ដូវ រ៉ះ សារ អំប៉ោ លូ គួប ចាង័ អ៊ែ ផា «អាញ់ អំប៉ោ ប៉ប័ ណុំ ប៉ាំង តាហ្វាល់ ម៉ុត ពឹង កាណុង ចារ តាហាន ពិន អា។ ណុំ ណោះ កា តាហ្វាល់ ក្លាគ់ រ៉ាណើះ ប៉្រគ័ អន់ រ៉ាណើះ ពិន ប៉ាក់»។ ១៤ គួប ចាង័ អ៊ែ កា រ៉ះ ផា «សារ ណោះ ឃឺ ដាវ គេឌៀន គន វគ័ យ៉ូអះ ឡាក់ សុនសាត អ៊ីស្រាអ៊ែល ហង ណោះ ប‌៉្រ័ះ ប៊កកាតយ័ មប សុនសាត ម៉ាឌៀន ពិន លូ តាហាន ទិណោ័ះ អន់ កា អ៊ែ កេះ»។ ១៥ ផះ គេឌៀន កាតាំង អន់ឌែ រ៉ះ ឡឹង ប៉ាណោ អំប៉ោ ណោះ អ៊ែ កា សាំប‌៉័ះ ប‌៉្រ័ះ ប៊កកាតយ័ កេះណោះ អ៊ែ វ៉ីល សឹត ឡាំ ប៉ាគ់ ចារ មួត តាហាន សុនសាត អ៊ីស្រាអ៊ែល ណាវ្គ ផះ ណោះ អ៊ែ រ៉ះ ផា «ហគ់ ប៉ាណាំ គួប អ្យូវ ពិ ប‌៉្រ័ះ ប៊កកាតយ័ មប តាហាន ម៉ាឌៀន អន់ កា អន់ដីស កេះ»។

១៦ គេឌៀន កា កះ តាហាន ៣០០ ដូវ ទី ប៉ៃង កង អ៊ែ ជែក សាណៃង លូ អុញ កាបង លូ កគ័ កាអ៊ល សាំរ៉ាប់ កាត្រោប អុញ កាបង ណោះ គ្រឹប ម៉ាត់ ទិឌូ អន់ឌែ។ ១៧ កេះណោះ គេឌៀន រ៉ះ កា អន់ឌែ ផា «ហគ់ អន់ដីស ហៃ អាញ់ ប៉ាគ់ អាញ់ ឡាំ ទឹល ចារ តាហាន ពូ ទៀ ផា អាញ់ ប៉្រគ័ នីចម័ អន់ដីស កា ប៉ាណាំ គួប ប៉្រគ័ ពួយ នីណោ័ះ ដេល។ ១៨ ប៉ាគ់ អាញ់ លូ មួត បក់ អ្វៃ អន់ឌូ លូ អាញ់ ខ្លោម សាណៃង អន់ដីស ទិឌូ ឡាក់ អ្វៃ ជុំ ចារ តាហាន កា ខ្លោម ដេល កេះណោះ តាំងហើ ផា "ប៉ានេ ប‌៉្រ័ះ ប៊កកាតយ័  ! ប៉ានេ គេឌៀន !"»។

សារ គេឌៀន តាកូះ លូ សុនសាត ម៉ាឌៀន

១៩ ប៉ាគ់ ទឹល អន់តិគ័ ម៉ាំង កេះ មង ពូ អង់ក័ះ តូរ័ ប៉ាណូស ញ៉ាម ណាវ គេឌៀន លូ តាហាន ១០០ ដូវ ឡាក់ អ្វៃ អន់ឌូ លូ អ៊ែ កា ឡាំ ទឹល ប៉ាគ់ ចារ តាហាន ម៉ាឌៀន ញ៉ាម ណោះ កា ប៉ាណាំ គួប ខ្លោម សាណៃង លូ ប៉្រះ អ្លាត កគ័ កាអ៊ល ឡាក់ អន់ឌែ ចឹក ណោះ ដេល។ ២០ តាហាន ទិ ប៉ៃង កង ខ្លោម សាណៃង លូ ប៉្រះ កគ័ កាអ៊ល អញ់ស្រំ គួប សោប អន់ឌែ ចឹក អុញ កាបង គែង តី សាំងអ្យោ គែង សាម៉ា ចឹក សាណៃង សាំរ៉ាប់ ខ្លោម ទឹប តាំងហើ ផា «ពិ ពិន តាកូះ អន់ កា ប‌៉្រ័ះ ប៊កកាតយ័ លូ អន់ កា គេឌៀន»។ ២១ អន់ឌែ អ្វៃ ចារ ពឿ ចារ អ៊ែ វ៉ិង ជុំ ចារ តាហាន ម៉ាឌៀន ហះកា តាហាន ទិណោ័ះ ឡាក់ អ្វៃ កាណុង ចារ រ៉ាណើះ កា ប៉ាណាំ គួប សាតាក់ តាប៉្រះ តាប៉្រោង ទឹប អង់ហ្យាំង រ៉ាវ៉ើក ថើក កា អន់ឌែ។ ២២ ផះ តាហាន ទិ ៣០០ ដូវ ខ្លោម សាណៃង ប‌៉្រ័ះ ប៊កកាតយ័ កា ប៉្រគ័ អន់ សុនសាត ម៉ាឌៀន វ៉ឹនវ៉ាយ កោះ ប៉ាន់តោ័ គួប អន់ឌែ ទៅ លូ សាតាក់ តាប៉្រះ តាប៉្រោង លើយ ទឹល ប៉ាគ់ ស្រុក តេះ បេតស៊ីតា រទ្រង ឡាំ ប៉ាគ់ ស្រុក តេះ សេរេរ៉ា លើយ ទឹល ប៉ាគ់ គួយ ហះ ស្រុក តេះ អេបិល មេហូឡា ឡាក់ អ្វៃ ក្យាម័ ស្រុក តេះ តាបាត់។ ២៣ គេឌៀន ប៉្រើ ពូ ឡាំ រ៉ះ កា សុនសាត អ៊ីស្រាអ៊ែល ឡាក់ ផូង័ វ៉ាច់ ណាប់ថាលី ផូង័ វ៉ាច់ អាស៊ើរ លូ ផូង័ វ៉ាច់ ម៉ាណាសេ ទិណោ័ះ អន់ ប៉ាតុំ គួប ពឹះ តាយ៉ិប សុនសាត ម៉ាឌៀន។ ២៤ អ៊ែ កា ប៉្រើ ពូ ឡាំ រ៉ះ កា មួត ស្រុក តេះ ប៉ានឹម អេប៉្រាអ៊ីម ទិណោ័ះ ផា «ហគ់ ប៉ាណាំ គួប ជឹរ វ៉ាត់ ទ្រង មួត ម៉ាឌៀន រហាង ទ្រូង ទៀក ទិណោ័ះ ឡាក់ ចារ ពូ ឃ្លង លើយ អន់ ទឹល ប៉ាគ់ បេតបារ៉ា លូ ទៀក ទ្រូង យដាន់»។ ផូង័ វ៉ាច់ អេប៉្រាអ៊ីម ទិណោ័ះ កា ប៉ាណាំ គួប ឡាំ ក្រាប់ រហាង ទៀក ទិណោ័ះ លើយ ទឹល ប៉ាគ់ បេតបារ៉ា លូ ទៀក ទ្រូង យដាន់ តាទឹច។ * ២៥ អន់ឌែ កា រ៉ុប ម៉ៃគ ណាំផា មួត សុនសាត ម៉ាឌៀន ទិ ពៀរ ដូវ ឃឺ អូរិប លូ សៀប។ ពូ ប៉ាន់តោ័ អូរិប ហះ ចារ អំហ្មោ ពូ កា អន់ សិច ចារ ណោះ ផា អំហ្មោ អូរិប។ កេះណោះ ពូ ប៉ាន់តោ័ សៀប ហះ ចារ ឡូះ រ៉ូត័ ប៉្លៃ អង់កាច ពូ កា អន់ សិច ចារ ណោះ ផា ឡូះ រ៉ូត័ ប៉្លៃ អង់កាច សៀប។ កេះណោះ អន់ឌែ តាយ៉ិប សុនសាត ម៉ាឌៀន ណាវ្គ។ ពូ កា អ្យក់ កល់ អូរិប លូ សៀប ជឹន កា គេឌៀន អ្វៃ ប៉ាគ់ ហាង តោ ទ្រូង យដាន់។

៨

សារ គេឌៀន រ៉ុប សាដាច់ សេបះ លូ សាលមូណា

១ ផូង័ វ៉ាច់ អេប៉្រាអ៊ីម កាប កា គេឌៀន ផា «ខ ញ៉ា បះ អីស ប៉្រគ័ កា ញឹន នីអៀ ? ផះ អីស ឡាំ តាកូះ លូ សុនសាត ម៉ាឌៀន ញ៉ា ត្រគ់ អីស អូ អើ ញឹន ឡាំ អន់ឌូ ?» អន់ឌែ កាប អឺក កា គេឌៀន កាខាក់។ ២ គេឌៀន កា តើល អន់ឌែ ផា «សារ អុះ ម៉ី ប៉្រគ័ អា ដាគ់ កាខាក់ ក្វា ឡឹង សារ អាញ់ ចាយ័ សាំ។ អឺ ផូង័ វ៉ាច់ អេប៉្រាអ៊ីម យ‌៉័ះ អន់ដីស តាកូះ តុ សិត តុ ង៉ិត កាតាម កា ដាគ់ ហ៊្លត ឡឹង សារ តាកូះ ផូង័ វ៉ាច់ អាបៀស៊ើរ អាញ់ សាំ។ ៣ ប‌៉្រ័ះ ប៊កកាតយ័ មប អូរិប លូ សៀប ឡាក់ ម៉ៃគ ណាំផា សុនសាត ម៉ាឌៀន ពឹង តី អុះ ម៉ី កេះ អាញ់ ប៉្រគ័ អូ សាម៉ើ លូ សារ អុះ ម៉ី ប៉្រគ័ ណោះ អុះ»។ ប៉ាគ់ កាតាំង គេឌៀន កាប នីណោ័ះ អន់ឌែ កា អូ អឺក ហង។

៤ ផះ អន់ទ្រួល ពែ គេឌៀន លូ តាហាន ៣០០ ដូវ ឡាំ ទឹល ប៉ាគ់ ហាង ទៀក ទ្រូង យដាន់ អន់ឌែ កា ឃ្លង ឡាំ ប៉ាគ់ ហាង តោ។ យ‌៉័ះ អន់ឌែ ក្លេ័ះ នីចម័ កាតាម កា អន់ឌែ អ្វៃ កា តាយ៉ិប ពួយ មួត តាម៉ឺរ ណោះ ដេល។ ៥ ប៉ាគ់ អន់ឌែ ឡាំ ទឹល មឿង ស៊ុកូត គេឌៀន កាកាប លូ មួត មឿង ណោះ ផា «ប៉រ់ អន់ដីស អន់ ណុំ ប៉ាំង កា មួត តាហាន ចាក ពួយ អាញ់ អា ណើ ខង អន់ឌែ ក្លេ័ះ ទឹប ឡាយ៉ិត ឡក់ កេះ ញឹន ផះ តាយ៉ិប សេបះ លូ សាលមូណា ឡាក់ សាដាច់ សុនសាត ម៉ាឌៀន»។ ៦ ហះកា ម៉ៃគ ណាំផា មឿង ស៊ុកូត ណោះ តើល អ៊ែ ផា «ញ៉ា អីស រ៉ុប សាដាច់ សេបះ លូ សាលមូណា ទី កេះ ប បះ ញឹន ត្រគ់ អ្យក់ សាណា អន់ កា តាហាន អីស សា ?» ៧ គេឌៀន តើល អន់ឌែ ផា «ប៉ាគ់ ប‌៉្រ័ះ ប៊កកាតយ័ មប សេបា លូ សាលមូណា ពឹង តី អាញ់ កេះ អាញ់ ចឹង វ៉ីល សឹត អ្យក់ សាលៀ ពីត សាប៉្វាត័ អន់ដីស ឡូត»។ ៨ គេឌៀន កា ឡាច់ ឡឹង មឿង ណោះ ឡាំ ប៉ាគ់ មឿង ប៉ានីអ៊ែល អ៊ែ កា ប៉រ់ សាណា ឡឹង មួត មឿង ណោះ ឡាក់ កា អ៊ែ ប៉រ់ ឡឹង មួត មឿង ស៊ុកូត អំពែ ដេល ហះកា អន់ឌែ តើល ឡាក់ កា មួត មឿង ស៊ុកូត ទៅ ដេល។ ៩ គេឌៀន កាប កា មួត មឿង ប៉ានីអ៊ែល ផា «ប៉ាគ់ អាញ់ តាកូះ ចាយ័ ទ្រង អាញ់ កេះ អាញ់ ចឹង សឹត ថាំឡាយ អ្លាត ហី ចាំងហីគ ឡាក់ ចារ អន់ដីស អ្វៃ ញ៉ាម អា»។

១០ កាប៉ាច់ សាដាច់ សេបះ លូ សាដាច់ សាលមូណា កា សាតាក់ ទឹល ប៉ាគ់ ព្រី កើកូរ អន់ឌូ លូ មួត តាហាន អន់ឌែ ១៥.០០០ ដូវ ឡាក់ អ្វៃ សល់ ឡឹង មួត តាហាន ឡាក់ ពឹះ ឡឹង ដារ់ ឡាច់ ហះកា តោ័ ទិ ១២០.០០០ ដូវ កេះ។ ១១ គេឌៀន កា ចាក ពួយ ទ្រង មួត ប្រូ ប្រី ទ្រង ណោះ គែង ដារ់ ឡាច់ តេះ ណូបះ លូ តេះ យ៉ុកបិហា កេះណោះ ម៉ុត តាកូះ លូ មួត តាម៉ឺរ ឡាក់ អន់ឌែ សាម៉គ័ ផា អន់ឌែ រ៉ាវ៉ាច់ ឡាកោ កេះ។ ១២ សេបះ លូ សាលមូណា ឡាក់ សាដាច់ សុនសាត ម៉ាឌៀន អន់ឌែ សាតាក់ អោន ហះកា គេឌៀន តាយ៉ិប រ៉ុប សាដាច់ ណោះ ទី ទិ ពៀរ ដូវ ទឹប តាកូះ លូ តាហាន សាដាច់ ណោះ ចាយ័ ទ្រង អ៊ែ ដេល។

១៣ គេឌៀន គន វគ័ យ៉ូអះ សឹត ឡឹង តាកូះ ចាក ទ្រង ប៉ានឹម ហេរេះ។ ១៤ ផះ ណោះ គេឌៀន រ៉ុប តាតាម័ ម៉ោញ ដូវ ឡឹង មឿង ស៊ុកូត ភឿ អ្យក់ ឡាំ អំប៉ញ់ ទឹប ប៉្រើ អ៊ែ ច្រាគ់ សិច ម៉ៃគ ណាំផា លូ ក្រាគ់ តាំងកង់ ឡាក់ អ្វៃ ពឹង មឿង ណោះ ទី ចំលួន ៧៧ ដូវ។ ១៥ កេះណោះ គេឌៀន ឡាំ ប៉ាគ់ មឿង ស៊ុកូត លូ កាប កា មួត អ្វៃ ពឹង មឿង ណោះ ផា «អា ហង សាដាច់ ឡាក់ អន់ដីស កាប កា អាញ់ ទឹប បឺង៉ាយ ផា "ញ៉ា អីស រ៉ុប សាដាច់ សេបះ លូ សាលមូណា ទី កេះ ប បះ ញឹន ត្រគ់ អ្យក់ សាណា អន់ កា មួត តាហាន អីស ឡាក់ ឡាយ៉ិត ក្លេ័ះ ណោះ ?"» ១៦ គេឌៀន រ៉ុប មួត ក្រាគ់ តាំងកង់ អ្វៃ ពឹង មឿង ណោះ កេះណោះ អ្យក់ សាលៀ ពីត សាប៉្វាត័ អន់ឌែ ណោះ។ ១៧ អ៊ែ កា ថាំឡាយ ហី ចាំងហីគ សាំរ៉ាប់ ញ៉ាម ពឹង មឿង ប៉ានីអ៊ែល ទឹប ប៉ាន់តោ័ មួត កាម៉ាក័ អ្វៃ ពឹង មឿង ណោះ ដេល។

១៨ កេះណោះ គេឌៀន អំប៉ញ់ លូ សាដាច់ សេបះ លូ សាដាច់ សាលមូណា ផា «ប៉ាណូស ឡាក់ អន់ដីស ប៉ាន់តោ័ ប៉ាគ់ ប៉ានឹម តាបោរ ពែ ប៉ាណូស នីចម័ អន់ឌែ ណោះ ?» អន់ឌែ រ៉ះ ផា «មួត ណោះ ម៉ូះ ម៉ាត់ ឡាក់ កា អីស ដេល អន់ឌែ ឡាក់ កា គន សាដាច់»។ ១៩ គេឌៀន កាប ផា «អន់ឌែ ឡាក់ អុះ ម៉ី ម៉ោញ ម៉ៃគ លូ អាញ់។ សារ អាញ់ រ៉ះ អា កា តាទឹច ហង ឡាក់ កា ប‌៉្រ័ះ ប៊កកាតយ័ អ្វៃ រ៉ីស ដេល ផា អន់ដីស អូ ប៉ាន់តោ័ មួត ណោះ ពែ អាញ់ កា អូ ប៉ាន់តោ័ អន់ដីស ដេល»។ ២០ កេះណោះ គេឌៀន កា ប៉្រើ យេធើរ ឡាក់ គន ឡោងទ្រៀ អ៊ែ ផា «ហគ់ ប៉ាន់តោ័ អ្លាត មួត អា ពិ»។ ហះកា គន អ៊ែ អូ ខឹន ហ្វាត់ ដាវ អុះ ខង អ៊ែ អ្វៃ សាស្វា។ ២១ សាដាច់ សេបះ លូ សាដាច់ សាលមូណា កាប លូ គេឌៀន ផា «អីស ប៉ាន់តោ័ ញឹន លូ តី អីស តាំងឡា ពិ ផា អីស កេង»។ ផះ ណោះ គេឌៀន កា អ្យូវ ប៉ាន់តោ័ សាដាច់ ណោះ ឡូត កេះណោះ តាឡេះ អ្យក់ ម៉ៃគ សាស៊យ ម៉ាស ឡឹង អង់កូ អូត អន់ឌែ ណោះ ដេល។

សារ គេឌៀន ប៉្រគ័ ហ៊ូប ប‌៉្រ័ះ

២២ ឡៃង ឡឹង ណោះ សុនសាត អ៊ីស្រាអ៊ែល កា កាប លូ គេឌៀន ផា «ប៉រ់ អីស តាប៉ាប តាប៉ុន រ៉ាំងហៃ រ៉ាំងខ្យា ញឹន លើយ អន់ ទឹល គន សោ អីស ខង អីស តង័ ញឹន អន់ រ៉ាវ៉ាច់ ឡឹង តី មួត ម៉ាឌៀន»។ ២៣ គេឌៀន កា តើល អន់ឌែ ផា «អូ អុះ អាញ់ អូ រ៉ាំងហៃ រ៉ាំងខ្យា អន់ដីស អុះ យ‌៉័ះ គន អាញ់ កា អូ រ៉ាំងហៃ រ៉ាំងខ្យា អន់ដីស ដេល ឃឺ ប‌៉្រ័ះ ប៊កកាតយ័ ឡាក់ រ៉ាំងហៃ រ៉ាំងខ្យា អន់ដីស ទិឌូ»។ ២៤ គេឌៀន កា រ៉ះ លូ អន់ឌែ ណាវ្គ ផា «អាញ់ ទី សារ ម៉ោញ ប៉រ់ ឡឹង អន់ដីស ប៉រ់ អន់ដីស ទិឌូ អន់ កាជន ម៉ាស ឡាក់ អន់ដីស អ្យក់ ឡឹង មួត តាម៉ឺរ ណោះ អន់ កា អាញ់ ឡគ ពិ»។ សុនសាត ម៉ាឌៀន ទិណោ័ះ ទី កាជន ម៉ាស ញន កា អន់ឌែ គន សោ វគ័ អ៊ីសាម៉ាអ៊ែល។ ២៥ សុនសាត អ៊ីស្រាអ៊ែល តើល ផា «ញឹន ចឹង អន់ ទឹប ពុត ហោក រ៉គ់»។ អន់ឌែ កា រ៉ីស អាវ ម៉ោញ ត្រាក័ ពឹង តេះ អន់ឌែ កា អ្យក់ កាជន ពឿ កាជន អ៊ែ ឡាក់ កា អន់ឌែ អ្យក់ ឡឹង មួត តាម៉ឺរ ចៃគ ពឹង អាវ ណោះ។ ២៦ កាជន ម៉ាស ទិណោ័ះ ឡាក់ គេឌៀន ប៉រ់ ឡឹង ពូ ណោះ ទី ២០ កាឡូ។ អ៊ែ កា ទី ឃឿង ខង សាស៊យ ម៉ាស លូ អាវ នែវ កាហ្រី ណាំអ៊ិត ម៉ះ សាដាច់ សុនសាត ម៉ាឌៀន ទឹប ម៉ៃគ សាស៊យ ម៉ាស ពូ ចៃគ ពឹង អង់កូ អូត ដេល។ ២៧ គេឌៀន អ្យក់ ម៉ាស ទិណោ័ះ តូះ ប៉្រគ័ ហ៊ូប ប‌៉្រ័ះ ម៉ោញ កាតុ កេះណោះ អ៊ែ អន់ ពឹង ស្រុក តេះ អូប៉្រា ឡាក់ ស្រុក អ៊ែ កើត ណោះ ហង បះ សុនសាត អ៊ីស្រាអ៊ែល ប៉ាណាំ គួប ប៉្រគ័ យច លូ ប‌៉្រ័ះ ប៊កកាតយ័ ពៀប ឡាក់ កា កាម៉ាញ់ រ៉ាលង កល់ ក្លោ ញន កា អន់ឌែ ប៉ិច ហ៊ូប ប‌៉្រ័ះ ណោះ។ ហ៊ូប ប‌៉្រ័ះ ណោះ ពៀប ឡាក់ កា សាទួង ត្រគ់ គេឌៀន លូ ខាប់ខួ អ៊ែ ដេល។

សារ គេឌៀន តោ័

២៨ គឹត ឡឹង គេឌៀន តាកូះ លូ សុនសាត ម៉ាឌៀន ចាយ័ ទ្រង អ៊ែ អន់ឌែ អូ ខឹន ប៉ាសាំង លូ សុនសាត អ៊ីស្រាអ៊ែល អុះ។ ផះ រ៉ាំងហាវ គេឌៀន ណោះ ប៉ាថេត ណោះ កា ទី សារ សាណុក សាវ៉ាក ទុញ ៤០ សាណាំ។

២៩ យេរូបាល* គន វគ័ យ៉ូអះ កា អ្វៃ ពឹង ហី អ៊ែ ទៅ ណាវ្គ។ ៣០ អ៊ែ កា ទី គន កាម៉ាក័ ទិណោ័ះ ៧០ ដូវ ញន កា អ៊ែ ទី កាម៉ាញ់ អៀង។ ៣១ អ៊ែ កា ទី មួត អង់កាន់ អន់ទៀគ ណាវ្គ អង់កាន់ អ៊ែ ម៉ោញ ដូវ ឡាក់ អ្វៃ ប៉ាគ់ មឿង ស៊ីគែម អ៊ែ កា ទី គន កាម៉ាក័ ម៉ោញ ដេល គេឌៀន អន់ សិច ផា អាប៊ីម៉ាឡេក។ ៣២ គេឌៀន គន វគ័ យ៉ូអះ អ៊ែ អ្វៃ រ៉ីស ទុញ ទឹប ទី សារ សាណុក សាវ៉ាក អន់តីគ ឡឹង ណោះ អ៊ែ កា តោ័ ហង។ ពូ អ្យក់ អ៊ែ តប់ ពឹង រ៉ូង័ អន់ឌូ លូ វគ័ យ៉ូអះ ឡាក់ ប៉ាទ្រូ ពឹ អ៊ែ ប៉ាគ់ អូប៉្រា ពឹង តេះ ផូង័ វ៉ាច់ អាបៀស៊ើរ។ ៣៣ អន់តីគ ឡឹង គេឌៀន តោ័ កេះ សុនសាត អ៊ីស្រាអ៊ែល ប៉ាណាំ គួប ប៉្រគ័ យច លូ ប‌៉្រ័ះ ប៊កកាតយ័ ម៉ោញ ទង ណាវ្គ អន់ឌែ អ្យិល កូត័ កា ប‌៉្រ័ះ បាល ទឹប អ្យក់ ប‌៉្រ័ះ បាល បេរីត ប៉្រគ័ ប‌៉្រ័ះ អន់ឌែ។ ៣៤ អន់ឌែ អូ កាចាំង កា ប‌៉្រ័ះ ប៊កកាតយ័ ឡាក់ ប‌៉្រ័ះ អន់ឌែ ឡាក់ តង័ អន់ឌែ អន់ រ៉ាវ៉ាច់ ឡឹង តាម៉ឺរ ឡាក់ អ្វៃ ជុំ អន់ឌែ ណោះ។ ៣៥ អន់ឌែ អូ កាចាំង តោរ កា ខាប់ខួ យេរូបាល អើ ផា គេឌៀន ឡឹង សារ ដាគ់ ទិណោ័ះ ឡាក់ អ៊ែ ប៉្រគ័ អន់ កា សុនសាត អ៊ីស្រាអ៊ែល អុះ។

…

១៣

សារ កាណើត សាំសុន

១ សុនសាត អ៊ីស្រាអ៊ែល ប៉្រគ័ យច ពុត ប‌៉្រ័ះ ប៊កកាតយ័ ប៉ាឡក់ ណាវ្គ ញន ណោះ ហង បះ ប‌៉្រ័ះ ប៊កកាតយ័ មប អន់ឌែ ពឹង តី មួត សុនសាត ភីលីសាទីន ទុញ ៤០ សាណាំ។ ២ ផះ រ៉ាំងវ៉ាង ណោះ ពឹង តេះ សូរ៉ះ ទី កាម៉ាក័ សិច ម៉ាណូអា ពឹង ផូង័ វ៉ាច់ ដាន់ កាម៉ាញ់ អ៊ែ ឡាក់ អង់កាន់ អូ អ្លុ ទី គន អុះ។ ៣ ប‌៉្រ័ះ ប៊កកាតយ័ តាំបាង ឡាកោ ឡាក់ កា ប៉ាណូស * អន់ អង់កាន់ ណោះ ប៉ប័ កេះណោះ កាប ផា «អឺ ណាង អីស ឡាក់ អង់កាន់ អូ អ្លុ ទី គន អុះ ហះកា អីស ចឹង ឡាកោ គៀម អ្វៃ ហាអុញ ទី គន កាម៉ាក័។ ៤ អ្យក់ ឡឹង ដារ់ អា ត្រគ់ ឡាវ៉ាំង ជែ អៃត តាពែ លូ ជែ សា សាណា ញ៉ា ឡាក់ ចាបាប់ អូ អន់ សា ដេល † ៥ ខង អីស ឡាកោ គៀម កេះ ចឹង អ្វៃ ហាអុញ ទី គន កាម៉ាក័ ហះកា អីស អូ ត្រគ់ កូរ័ កល់ លូ កាត់ សក់ អ៊ែ អុះ ខង អ៊ែ ចឹង ប៉្រគ័ ណាសារីត ‡ សាំរ៉ាប់ ប‌៉្រ័ះ ប៊កកាតយ័ ឡឹង អ្វៃ កាណុង វ៉ាច់ មើគ អ៊ែ គន ណោះ ចឹង តង័ សុនសាត អ៊ីស្រាអ៊ែល អន់ រ៉ាវ៉ាច់ ឡឹង តី មួត សុនសាត ភីលីសាទីន»។ ៦ អង់កាន់ ណោះ កា ឡាំ រ៉ះ លូ ក្លោ អ៊ែ ផា «ទី បក់ រ៉ះ ប៉ាតាង ប‌៉្រ័ះ ប៊កកាតយ័ ម៉ោញ ដូវ ពឹះ ប៉ាគ់ ចារ អាញ់ ត្រង័ ទ្រៀយ អ៊ែ ឡាក់ កា ប៊យ ប‌៉្រ័ះ ប៊កកាតយ័ ប៉្រគ័ អន់ អាញ់ កាខរ់ ណូស កាខាក់។ អាញ់ កា អូ ទី អំប៉ញ់ លូ អ៊ែ អុះ ផា អ៊ែ ពឹះ ឡឹង ចំ អ៊ែ ណោះ កា អូ រ៉ះ អន់ អាញ់ អន់ហ្នាល់ សិច អ៊ែ ដេល។ ៧ អ៊ែ រ៉ះ កា អាញ់ ផា អាញ់ គៀម កេះ ប៉ាគ់ អ្វៃ ហាអុញ ចឹង ទី គន កាម៉ាក័ អ៊ែ អូ អន់ អាញ់ អៃត តាពែ អុះ លូ អូ អន់ អាញ់ សា សាណា ញ៉ា ឡាក់ ចាបាប់ អូ អន់ សា ដេល ញន កា គន ណោះ ត្រគ់ ប៉្រគ័ ណាសារីត សាំរ៉ាប់ ប‌៉្រ័ះ ប៊កកាតយ័ ឡឹង អ្វៃ កាណុង វ៉ាច់ អាញ់ លើយ ទឹល ឡុច អាញុ អ៊ែ»។

៨ កេះណោះ វគ័ ម៉ាណូអា ម៉ន់ អើ ប‌៉្រ័ះ ប៊កកាតយ័ ផា «អឺ ប‌៉្រ័ះ តាំងឡា ប៉រ់ អីស តាប៉ាប តាប៉ុន ប៉្រើ ទុច អីស ឡាក់ ពឹះ ប៉ាគ់ ចារ ញឹន ពែ ពឹះ ម៉ោញ ទង ណាវ្គ ភឿ អន់ អ៊ែ អន់តគ់ ឡឹង ឡាបៀប ត្រគ់ រ៉ាំងហៃ គន បក់ ចឹង កើត ណោះ»។ ៩ ប‌៉្រ័ះ ប៊កកាតយ័ សាំយ៉ាំង សារ វគ័ ម៉ាណូអា ម៉ន់ ណោះ កេះណោះ អ៊ែ § ជឹរ ពឹះ ប៉ាគ់ ចារ អង់កាន់ ណោះ ម៉ោញ ទង ណាវ្គ ផះ អ៊ែ អ្វៃ ប៉ាគ់ ម៉ីរ ផះ ណោះ ក្លោ អ៊ែ វគ័ ម៉ាណូអា អូ ទី អ្វៃ អន់ឌូ អុះ។ ១០ អ៊ែ ប៉ាន់តាន សាតាក់ ឡាំ រ៉ះ កា ក្លោ អ៊ែ ផា «តោ ហង កាម៉ាក័ បក់ ពឹះ ប៉ាគ់ ចារ អាញ់ ដារ់ ណោះ ពែ អ៊ែ តាំបាង អន់ អាញ់ ប៉ប័ ម៉ោញ ទង ណាវ្គ កេះ»។ ១១ វគ័ ម៉ាណូអា កា អ្យូវ ចាក ពួយ កាម៉ាញ់ អ៊ែ ឡាំ ប៉ាគ់ ចារ កាម៉ាក័ ណោះ ឡូត កេះណោះ អំប៉ញ់ ផា «ញ៉ា អីស ហង ប កាប លូ កាម៉ាញ់ អាញ់ ពែ ?» ប‌៉្រ័ះ កា តើល ផា «អឺះ អាញ់ ហង»។ ១២ វគ័ ម៉ាណូអា អំប៉ញ់ ណាវ្គ ផា «ផា សារ ណោះ កើត ពឹះ ឡាក់ កា ប៉ានឹរ អីស ផា តាទឹច គន ណោះ ចឹង ត្រគ់ ប៉្រគ័ ពួយ ចាបាប់ ញ៉ា អន់ដា ? អ៊ែ ចឹង ត្រគ់ ប៉្រគ័ ង៉ារ ញ៉ា អន់ដា ?» ១៣ ប‌៉្រ័ះ ប៊កកាតយ័ * តើល វគ័ ម៉ាណូអា ណាវ្គ ផា «កាម៉ាញ់ អីស ត្រគ់ កំ ទិ កាណាគ័ ញ៉ា ឡាក់ កា អាញ់ រ៉ះ ពែ។ ១៤ អ៊ែ អូ ត្រគ់ សា សាណា ញ៉ា ឡាក់ ប៉្រគ័ លូ ប៉្លៃ អង់កាច អុះ កា អូ ត្រគ់ អៃត តាពែ ញ៉ា អុះ កា អូ ត្រគ់ សា សាណា ញ៉ា ឡាក់ ចាបាប់ អូ អន់ សា ដេល។ កាម៉ាញ់ អីស ត្រគ់ ប៉្រគ័ ពួយ ប៉ានឹរ អាញ់ រ៉ះ ទិណោ័ះ»។ ១៥ វគ័ ម៉ាណូអា កាប លូ ប‌៉្រ័ះ ប៊កកាតយ័ ផា «អ្យគ័ អីស អ្វៃ ក្យាគ់ ហះ អា ប៊ែត ហោគ ញឹន ចឹង ឡាំ អ្យក់ គន ប៉ារ់ពេ ម៉ោញ ប៉្រគ័ សាអ៊្លង អន់ កា អីស សា»។ ១៦ ប‌៉្រ័ះ ប៊កកាតយ័ តើល ផា «យ‌៉័ះ អាញ់ អ្វៃ ក្យាគ់ ហះ អា កា អាញ់ អូ សា សាណា អន់ដីស ប៉្រគ័ ណោះ អុះ។ ហះកា ផា អីស ចៃ អ្យក់ ប៉ារ់ពេ ណោះ ពុះ អ្លាត ទិ សាំរ៉ាប់ រ៉ាម៉ះ ប‌៉្រ័ះ ប៊កកាតយ័ ឡគ ពិ»។ វគ័ ម៉ាណូអា អូ អ្លុ អន់តគ់ កា ប‌៉្រ័ះ ប៊កកាតយ័ អុះ។ ១៧ អ៊ែ អំប៉ញ់ ផា «ពឿ សិច អីស ? អីស រ៉ះ ហៃ អន់ ញឹន អ្លុ សិច អីស ភឿ ម៉ាគ់ ញឹន ប៉ានេ អីស ប៉ាគ់ សារ ណោះ កើត ពឹះ ឡាក់ កា ប៉ានឹរ អីស កាប»។ ១៨ ប‌៉្រ័ះ ប៊កកាតយ័ តើល ផា «ញ៉ា អីស ប៉ិច កា អ្លុ សិច អាញ់ នីអៀ ? សិច អាញ់ អា រ៉គ់ កេង ខាក់»។ ១៩ ទឹល នីណោ័ះ វគ័ ម៉ាណូអា កា អ្យក់ គន ប៉ារ់ពេ លូ តាប៉ុង ឡាក់ ត្រគ់ រ៉ាម៉ះ អន់ឌូ ពុះ អ្លាត ពឹង អំហ្មោ រ៉ាម៉ះ អន់ កា ប‌៉្រ័ះ ប៊កកាតយ័ ។ ផះ វគ័ ម៉ាណូអា លូ កាម៉ាញ់ អ្វៃ ហៃ ផាឌី កា ទី សារ អំរ៉ាញ អឺញ។ ២០ ផះ អុញ កីត ពឹង អន់ហ្នឹង ប៉្រគ័ លូ អំហ្មោ ណោះ អំប៉្យិត អុញ កា កីត ហាវ ទឹល ប៉្លៃង ប‌៉្រ័ះ ប៊កកាតយ័ កា ហាវ ពួយ អំប៉្យិត អុញ ណោះ ដេល។ ផះ វគ័ ម៉ាណូអា លូ កាម៉ាញ់ អ៊ែ ប៉ប័ នីណោ័ះ អន់ឌែ សាំប‌៉័ះ កុប កល់ ទឹះ តេះ។ ២១ ប៉ាគ់ អន់ឌែ ហៃ ប‌៉្រ័ះ ប៊កកាតយ័ អូ ប៉ប័ កេះ វគ័ ម៉ាណូអា កា អ្លុ អន់តគ់ ផា ប‌៉្រ័ះ ប៊កកាតយ័ តាទឹច។ ២២ អ៊ែ កា កាប លូ កាម៉ាញ់ អ៊ែ ផា «ពិន ចាបះ កា តោ័ ហង ខង ពិន ប៉ប័ ប‌៉្រ័ះ ប៊កកាតយ័»។ ២៣ កាម៉ាញ់ អ៊ែ តើល ផា «ផា ប‌៉្រ័ះ ប៊កកាតយ័ ប៉ិច កា ពិន តោ័ តាទឹច អ៊ែ អូ អ្យក់ កាណាគ័ លូ តាប៉ុង ពិន រ៉ាម៉ះ អា អុះ កា អូ តាំបាង សារ អំរ៉ាញ អឺញ ទិណោ័ះ អន់ ពិន ប៉ប័ ទឹប អូ រ៉ះ ឡឹង សារ ញ៉ា ឡាក់ ពិន កាតាំង ទិណោ័ះ ដេល»។

២៤ កាម៉ាញ់ វគ័ ម៉ាណូអា កា អ្វៃ ហាអុញ កើត គន កាម៉ាក័ អ៊ែ អន់ សិច ផា សាំសុន។ ប៉ាគ់ គន ណោះ តីស កេះ ប‌៉្រ័ះ ប៊កកាតយ័ កា អន់ សារ ដាគ់ កា អ៊ែ។

សារ សាំសុន ទី កាម៉ាញ់

២៥ ផះ សាំសុន អ្វៃ ប៉ាគ់ តេះ ម៉ាហានេ ដាន់ ពឹង តាវ៉ាង័ តេះ សូរ៉ះ លូ តេះ អ៊ែសាថោល ប៉ាង៉ាត័ ប៉ាលឹង ប‌៉្រ័ះ ប៊កកាតយ័ កា ប៉្រគ័ ង៉ារ ពឹង ឡាកោ អ៊ែ។

១៤

១ សាំសុន កា ឡាំ ប៉ាគ់ តេះ ធីមណា ផះ អ្វៃ ប៉ាគ់ ណោះ អ៊ែ ប៉ប័ អង់កាន់ រ៉ូះ សុនសាត ភីលីសាទីន ម៉ោញ ដូវ។ ២ ប៉ាគ់ សឹត ទឹល ហី កេះ អ៊ែ កា រ៉ះ លូ មើគ ពឹ អ៊ែ ផា «អាញ់ ប៉ិច កា អង់កាន់ រ៉ូះ សុនសាត ភីលីសាទីន ម៉ោញ ដូវ អ្វៃ ប៉ាគ់ តេះ ធីមណា អន់ដីស ឡាំ អំប៉ញ់ អង់កាន់ ណោះ កា អាញ់ ណើ ខង អាញ់ ប៉ិច ទី អង់កាន់ ណោះ»។ ៣ ហះកា ពឹ មើគ កាប កា អ៊ែ ផា «កាណុង អុះ ម៉ី សុនសាត ពិន អា ញ៉ា អូ ទី អង់កាន់ រ៉ូះ ប បះ គន ប៉ិច ទី អង់កាន់ សុនសាត ភីលីសាទីន ឡាក់ សុនសាត អន់ទៀគ នីអៀ ?» ហះកា សាំសុន កាប លូ ពឹ អ៊ែ ផា «អីស ឡាំ អំប៉ញ់ អង់កាន់ ណោះ ពិ ខង អាញ់ ប៉ិច ដឹង កា អង់កាន់ ម៉ោញ ដូវ ណោះ ហង»។ ៤ ពឹ មើគ សាំសុន អូ អ្លុ អន់តគ់ អុះ ផា ប‌៉្រ័ះ ប៊កកាតយ័ ប៉្រគ័ អន់ សាំសុន ទី ពុត នីណោ័ះ ភឿ ណាំង សារ លូ សុនសាត ភីលីសាទីន ខង ផះ រ៉ាំងហាវ ណោះ សុនសាត ភីលីសាទីន ប៉្រគ័ ម៉ៃគ រ៉ាំងហៃ សុនសាត អ៊ីស្រាអ៊ែល។

៥ ឡៃង ឡឹង ណោះ សាំសុន ចាក ឡាំ ប៉ាគ់ តេះ ធីមណា អន់ឌូ លូ ពឹ មើគ អ៊ែ។ ប៉ាគ់ ទឹល ម៉ីរ ប៉្លៃ អង់កាច ក្យាម័ តេះ ធីមណា ផាឌី ទី ក្លា ផះ ប៉ាញ័ តាម័ ម៉ោញ ក្រាញ័ តាឡូះ កា សាំសុន។ ៦ ផាឌី ប៊ែត ឡឹង ណោះ ប៉ាង៉ាត័ ប៉ាលឹង ប‌៉្រ័ះ ប៊កកាតយ័ កា ម៉ុត ពឹង សាំសុន ប៉្រគ័ អន់ អ៊ែ ទី សាងុំ រ៉ុប វ៉ាក ពឹរ ប៉ាន់តោ័ ក្លា ណោះ ឡាក់ កា ពូ វ៉ាក ពឹរ គន ប៉ារ់ពេ ហះកា ពឹង តី អ៊ែ អូ ទី ចឹក ញ៉ា អុះ។ សារ ណោះ អ៊ែ អូ ទី រ៉ះ លូ ពឹ មើគ អ៊ែ អុះ។ ៧ កេះណោះ សាំសុន កា ចាក ឡាំ ណាវ្គ ទឹល ប៉ាគ់ តេះ ធីមណា អ៊ែ កា កាប លូ អង់កាន់ រ៉ូះ ភីលីសាទីន ណោះ អ៊ែ ប៉ាញ័ ពុត កា អង់កាន់ ណោះ ខាក់។

៨ ទុញ ដារ់ ឡឹង ណោះ ប៊ែត អ៊ែ កា ឡាំ ប៉ាគ់ តេះ ធីមណា ណាវ្គ ភឿ ចឹង ឡាំ ប៉ាញ់សង់ លូ អង់កាន់ ណោះ។ ផះ ចាក រទ្រង ណោះ អ៊ែ កា វ៉េះ ម៉ុត ហៃ កាម៉ាប់ ក្លា អ៊ែ ប៉ាន់តោ័ ពែ ផាឌី ប៉ប័ គ្រត ប៉្រគ័ ហី កាណុង កាម៉ាប់ ក្លា ណោះ ផះ ឡាកោ។ ៩ អ៊ែ កា ពួត អ្យក់ ម៉ល់ គ្រត ណោះ អន់ដា ចឹក ចាក អន់ដើរ សា អន់ដើរ។ ប៉ាគ់ អ៊ែ ទឹល ប៉ាគ់ ចារ ពឹ មើគ កេះ អ៊ែ កា អន់ កា អន់ឌែ សា ដេល ហះកា អូ ទី រ៉ះ ផា អ៊ែ អ្យក់ គ្រត កាណុង កាម៉ាប់ ក្លា ណោះ អុះ។ ១០ ពឹ សាំសុន កា ឡាំ ប៉ាគ់ ហី គែង អង់កាន់។ សាំសុន កា ទ្រៀម អៃត សា ហះ ណោះ គុន ពូ ប៉ាញ់សង់ ណោះ ហង។ ១១ ប៉ាគ់ សុនសាត ភីលីសាទីន ប៉ប័ អ៊ែ អន់ឌែ កា រ៉ើស មួត តាតាម័ ៣០ ដូវ អន់ ពឹះ អង់រ៉ើង អ៊ែ។ ១២ សាំសុន កា កាប លូ មួត តាតាម័ ណោះ ផា «អាញ់ ទី សារ ម៉ោញ ប៉ិច វ៉ាម លូ អន់ដីស ទិឌូ ផា អន់ដីស រ៉ះ ត្រគ់ កាណុង តាំប៉ើះ ដារ់ រ៉ាំងវ៉ាង ដារ់ ប៉ាញ់សង់ អាញ់ អា អាញ់ ចឹង អន់ ខោ អាវ ៣០ ប្ល‌៉័ះ កា អន់ដីស។ ១៣ ផា រ៉ះ អូ ត្រគ់ អន់ដីស ទិឌូ ត្រគ់ អន់ ខោ អាវ កា អាញ់ ៣០ ប្ល‌៉័ះ និះទៅ ដេល»។ អន់ឌែ តើល ផា «ហគ់ អីស វ៉ាម អន់ កា ញឹន សាំយ៉ាំង ពិ»។ ១៤ សាំសុន កា វ៉ាម ផា៖

«ទី សាណា ឡាច់ ឡឹង បក់ ម៉ាម

ទី កាណាគ័ អាម ឡាច់ ឡឹង បក់ កេង

កាណាគ័ ញ៉ា ណោះ ប៉ឹះ ?»។

មួត តាតាម័ កា ណាំង ទ្រង ចឹង រ៉ះ ទិ ប៉ៃង ដារ់ កេះ អ្វៃ កា អូ អ្លុ ដេល។ ១៥ ប៉ាគ់ ទឹល ដារ់ ទី ប៉្វាន់ * អន់ឌែ កា ឡាំ កាប ប៉ាំងអ្យូគ កាម៉ាញ់ សាំសុន ផា «ហគ់ ឡាំ ប៉ាឡោម ក្លោ អីស ប៉្រើ រ៉ះ ឡឹង សារ អ៊ែ វ៉ាម ណោះ កេះណោះ ពឹះ រ៉ះ កា ញឹន អន់ អ្លុ អន់តគ់។ ផា អីស អូ ប៉្រគ័ ពួយ សារ ញឹន ប៉្រើ អា ញឹន ចឹង សុះ អីស ទឹប ខាប់ខួ ហី ក្រាន អីស អន់ តោ័ ទិឌូ ឡូត។ អន់ដីស អើ ញឹន ពឹះ ភឿ រ៉ាត អ្យក់ រ៉ាស ឡឹង ញឹន ប ?» ១៦ កាម៉ាញ់ សាំសុន កា ញ៉ាំ ហះ ម៉ាត់ ក្លោ អ៊ែ លូ កាប ផា «អីស អូ ណីស អូ ប៉ិច កា អាញ់ អុះ បះ អីស វ៉ាម អន់ កា សុនសាត អាញ់ ហះកា អីស អូ ទី រ៉ះ ឡឹង សារ វ៉ាម ណោះ អន់ កា អាញ់ អ្លុ អុះ»។ សាំសុន តើល កាម៉ាញ់ អ៊ែ ផា «យ‌៉័ះ ពឹ មើគ អាញ់ កា អាញ់ អូ រ៉ះ អុះ ខ ញ៉ា បះ អាញ់ ចឹង ត្រគ់ រ៉ះ កា អីស ?» ១៧ កាម៉ាញ់ អ៊ែ កា ញ៉ាំ ឡោម ហះ ម៉ាត់ អ៊ែ រ៉ាំងវ៉ាង តាំប៉ើះ ដារ់ ណោះ។ ញន កា កាម៉ាញ់ អ៊ែ ឡោម តាឡាម័ សាំសុន កា រ៉ះ ឡឹង សារ វ៉ាម ណោះ។ កាម៉ាញ់ អ៊ែ កា ប៉ាន់តាន ឡាំ រ៉ះ ឡឹង សារ វ៉ាម ណោះ កា សុនសាត អ៊ែ។ ១៨ ប៉ាគ់ កាង៉ាច ដារ់ ទី តាំប៉ើះ ដារ់ ក្យាម័ ចឹង ម៉ុត កេះ មួត បក់ អ្វៃ ពឹង ស្រុក ណោះ កា ប៉ាណាំ គួប ពឹះ រ៉ះ ផា «អូ ទី ញ៉ា អាម ឡឹង ទៀក គ្រត អុះ កា អូ ទី ញ៉ា កេង ឡឹង ក្លា ដេល»។ សាំសុន កា តើល អន់ឌែ ផា «ផា អន់ដីស អូ ទី ថៃ ណា លូ រ៉ក់ យ៉ង់ អាញ់ សារ អាញ់ វ៉ាម ណោះ អន់ដីស អូ អ្លុ រ៉ះ អុះ»។ ១៩ ផះ ណោះ ប៉ាង៉ាត័ ប៉ាលឹង ប‌៉្រ័ះ ប៊កកាតយ័ កា ម៉ុត ពឹង សាំសុន ប៉្រគ័ អន់ អ៊ែ ទី សាងុំ កេង ខាក់ អ៊ែ កា ឡាំ ប៉ាគ់ មឿង អាសាកាឡូន ប៉ាន់តោ័ សុនសាត ភីលីសាទីន ពឹង មឿង ណោះ ទី ៣០ ដូវ កេះណោះ អ្យក់ ខោ អាវ មួត ណោះ ជែក អន់ កា មួត បក់ រ៉ះ សារ អ៊ែ វ៉ាម ណោះ។ កេះណោះ សាំសុន ហ៊ែង ប៉ិច អឺក កាខាក់ កា សឹត ប៉ាគ់ ហី ពឹ មើគ អ៊ែ ណាវ្គ។ ២០ ពូ កា អន់ កាម៉ាញ់ អ៊ែ កា កាម៉ាក័ ម៉ោញ ដូវ បក់ អង់រ៉ើង ផះ ប៉ាញ់សង់ សាំសុន ពែ។

១៥

សារ សាំសុន ពីត មួត ភីលីសាទីន

១ អន់តីគ ឡឹង ណោះ ប៉ាគ់ ទឹល ថុន ពូ ច្រូត័ ពៀ កេះ សាំសុន កា ឡាំ ឡាងត កាម៉ាញ់ អ៊ែ កា អ្យក់ ឡាំ គន ប៉ារ់ពេ អន់ កា កាម៉ាញ់ អ៊ែ ដេល។ អ៊ែ ឃឹត ចឹង ម៉ុត ពឹង កាណុង កាម៉ាញ់ ហះកា ពឹ អន់ហ្នី អ៊ែ អូ អន់ អុះ។ ២ ពឹ អន់ហ្នី កាប លូ អ៊ែ ផា «អាញ់ សាម៉គ័ កា អីស អូ ប៉ិច កា អ៊ែ កេះ បះ អាញ់ អន់ កា កាម៉ាក័ បក់ អង់រ៉ើង អីស ពែ ឡគ។ ហះកា អុះ អ៊ែ ឡាយ៉ាម័ ឡឹង ម៉ី អ៊ែ សាំ។ ញ៉ា អីស ប៉ិច ដេល ប ? ផា អីស ប៉ិច អ្យក់ អ៊ែ ប៉ាតាង ម៉ី អ៊ែ កា ទី ដេល»។ ៣ សាំសុន កាប អឺក ផា «ម៉ោញ ទង អា ផា អាញ់ ប៉្រគ័ បាប មួត ភីលីសាទីន អា អាញ់ អូ យច អុះ»។

៤ កេះណោះ អ៊ែ កា ឡាំ រ៉ុប សូ ព្រី ៣០០ កាតុ។ អ៊ែ កា កត់ ក្យាំង សូ ព្រី អន់ ទួម គួប អ៊ែ ពៀរ កាតុ ៗ កេះណោះ អ្យក់ អុញ កាបង កត់ ពឹង ក្យាំង សូ។ ៥ កេះណោះ អ៊ែ សុះ អុញ កាបង ឡើយ សូ ព្រី អន់ សាតាក់ ពឹង ម៉ីរ មួត ភីលីសាទីន ប៉្រគ័ អន់ អុញ សា ចាណគ់ ពៀ ពូ ច្រូត័ កេះៗ លូ សា ពៀ បើ តាន័ ច្រូត័ ទឹប សា ម៉ីរ តើម អូលេវ ដេល។ ៦ សុនសាត ភីលីសាទីន អំប៉ញ់ គួប សោប ផា «ពឿ ប៉្រគ័ នីអៀ ?» ទី ពូ រ៉ះ ផា «សាំសុន អ៊ែ ប៉្រគ័ នែវ អា ញន កា ពឹ អន់ហ្នី អ៊ែ ប៉ាំងកាប័ អន់ កាម៉ាញ់ អ៊ែ កា កាម៉ាក័ បក់ អង់រ៉ើង អ៊ែ»។ សុនសាត ភីលីសាទីន កា ប៉ាណាំ គួប ឡាំ សុះ ប៉ាន់តោ័ អង់កាន់ ណោះ លូ ពឹ អ៊ែ ទឹប រ៉ីស។ ៧ សាំសុន កាប កាគឹម កា អន់ឌែ ផា «អន់ដីស ប៉្រគ័ កា អាញ់ នីអៀ អាញ់ អូ អ្លាត តាដោះ អុះ អាញ់ ចឹង ប៉្រគ័ តូ កា អន់ដីស ណាវ្គ»។ ៨ អ៊ែ កា ប៉ាន់តោ័ ពូ អៀង កាខាក់ កេះណោះ អ៊ែ សាតាក់ អោន ឡាកោ កាណុង ឡូះ ហះ ប៉ានឹម អេតាំ។

៩ សុនសាត ភីលីសាទីន កា ប៉ាណាំ គួប ឡាំ អ្វៃ ពឹង ព្រី ទៀក ស្រុក តេះ ផូង័ យូដា កេះណោះ វ៉ិង ទឹល ស្រុក តេះ លេហ៊ី។ ១០ មួត យូដា កា អំប៉ញ់ អន់ឌែ ផា «ញ៉ា ត្រគ់ អន់ដីស ពឹះ តាកូះ លូ ញឹន នីអៀ ?» អន់ឌែ តើល ផា «ញឹន ពឹះ អា ភឿ ចឹង រ៉ុប សាំសុន កេះណោះ ប៉្រគ័ កា អ៊ែ ឡាក់ កា អ៊ែ ប៉្រគ័ កា ញឹន ដេល»។ ១១ ទឹល នីណោ័ះ មួត យូដា ៣០០០ ដូវ កា ប៉ាណាំ គួប ឡាំ ប៉ាគ់ ឡូះ ហះ ប៉ានឹម អេតាំ កេះណោះ កាប លូ សាំសុន ផា «អីស អូ អ្លុ អន់តគ់ ប ផា សុនសាត ភីលីសាទីន ឡាក់ តាំងឡា រ៉ាំងហៃ ពិន ? ញ៉ា ត្រគ់ អីស ប៉្រគ័ កា ញឹន នីអៀ ?» សាំសុន តើល ផា «អាញ់ ប៉្រគ័ កា អន់ឌែ ឡាក់ កា អន់ឌែ ប៉្រគ័ កា អាញ់ ពែ ដេល»។ ១២ មួត យូដា កាប ណាវ្គ ផា «ញឹន ពឹះ អា ភឿ ចឹង រ៉ុប ចគ់ អីស អ្យក់ ឡាំ មប អន់ កា សុនសាត ភីលីសាទីន»។ សាំសុន កាប លូ អន់ឌែ ផា «ទឹល នីណោ័ះ ហគ់ អន់ដីស ម៉ត់ លូ អាញ់ ផា អន់ដីស អូ ប៉ាន់តោ័ អាញ់ អន់ដីស ទៅ អុះ»។ ១៣ អន់ឌែ កា តើល ផា «អូ អុះ ញឹន អូ ឃឹត ចឹង ប៉ាន់តោ័ អីស អុះ ញឹន ក្រាន័ កា ចគ់ អីស មប អន់ កា សុនសាត ភីលីសាទីន ដោច»។ អន់ឌែ កា អ្យក់ កាស៊ែ សាន់ត្រាន័ ណាវៗ ពៀរ កាស៊ែ ចគ់ អ៊ែ កេះៗ អន់ឌែ កា អ្យក់ ឡាច់ អ៊ែ ឡឹង ឡូះ ណោះ។

១៤ ប៉ាគ់ អ៊ែ ទឹល ស្រុក តេះ លេហ៊ី សុនសាត ភីលីសាទីន ប៉ប័ អ៊ែ អន់ឌែ កា តាំងហើ ឡូត។ ផាឌី ប៉ាង៉ាត័ ប៉ាលឹង ប‌៉្រ័ះ ប៊កកាតយ័ កា ម៉ុត ពឹង សាំសុន កាស៊ែ សាន់ត្រាន័ ពូ ចគ់ ពឹង តី អ៊ែ កា តាប៉្លុច ឡាម៉គ់ ឡាម៉ាយ ឡាក់ កាស៊ែ ព្រៀយ ត្រគ់ អុញ។ ១៥ សាំសុន កា ប៉ប័ អន់តីង កាង លៀ ម៉ោញ ឡៃង ពូ ប៉ាន់តោ័ ណាវៗ អ៊ែ កា ទូញ កាមៃ ប៉ាន់តោ័ ប៉ាណូស ១០០០ ដូវ។ ១៦ កេះណោះ អ៊ែ កាប ផា៖

«ញន កា អន់តីង កាង លៀ

បះ អាញ់ ពីត ប៉ាន់តោ័ ប៉ាណូស ១០០០ ដូវ

ញន កា អន់តីង កាង លៀ អា

ទី ប៉ានូក ប៉ាទ្រូ ពូក អំប៉ាំង គួប អ៊ែ»។

១៧ ប៉ាគ់ អ៊ែ កាប កេះៗ អ៊ែ កា វ៉ឹត ហឹរ អន់តីង កាង ណោះ។ ញន ខ ណោះ ហង បះ ពូ អើ ចារ ណោះ ផា រ៉ាម៉ាត់ លេហ៊ី *។

១៨ ប៊ែត ឡឹង ណោះ អ៊ែ ហ៊្រែង ទៀក ខាក់ អ៊ែ កា ម៉ន់ ឡោម ប‌៉្រ័ះ ប៊កកាតយ័ ផា «អឺ ប‌៉្រ័ះ តាំងឡា អីស ហង ឡាក់ អន់ អាញ់ ចាយ័ កាខាក់ កេះ អា ហះកា នីចម័ កិញអៀ អា អីស ចឹង អន់ អាញ់ តោ័ កា ហ៊្រែង ទៀក ប ? កេះណោះ សុនសាត អន់ទៀគ ទិណោ័ះ ចឹង អ្យក់ ប៉ាទ្រូ អាញ់ ប៉្រគ័ តាម ពុត អន់ឌែ»។ ១៩ ផះ ណោះ ប‌៉្រ័ះ ប៊កកាតយ័ ប៉្រគ័ អន់ អំហ្មោ ប៉ាទុះ ហូរ័ ឡាច់ ទៀក ក្យាម័ តេះ លេហ៊ី ណោះ។ សាំសុន កា អៃត ទៀក ណោះ កេះណោះ អ៊ែ កា ទី សាងុំ ណាវ្គ លូ ទី ពុត ហោក រ៉គ់ ដេល។ ញន ណោះ បះ ពូ អើ កល់ ទៀក ណោះ ផា អេនហាកូរេ † កល់ ទៀក ក្យាម័ តេះ លេហ៊ី ណោះ អ្វៃ លើយ ទឹល រ៉ប់ ដារ់ អា។ ២០ ផះ រ៉ាំងវ៉ាង សុនសាត ភីលីសាទីន រ៉ាំងហៃ អ៊ីស្រាអ៊ែល ផះ ណោះ សាំសុន កា ប៉្រគ័ ម៉ៃគ ណាំផា សុនសាត អ៊ីស្រាអ៊ែល ទុញ ២០ សាណាំ។

១៦

សារ សាំសុន ប៉ិច កា ដេលីឡា

១ អន់តីគ ឡឹង ណោះ សាំសុន ឡាំ ប៉ាគ់ មឿង កាសា ទឹល ប៉ាគ់ ណោះ អ៊ែ ប៉ប័ អង់កាន់ ម៉ាលេង ម៉ោញ ដូវ អ៊ែ កា ម៉ុត កាណុង ចារ អង់កាន់ ណោះ។ ២ កា ទី ពូ រ៉ះ កា មួត មឿង កាសា ផា «សាំសុន ពឹះ ប៉ាគ់ អា កេះ»។ អន់ឌែ កា ប៉្រើ កាំឡាំង ញ៉ាម លូ ក្រាប់ ហះ អំប៉ារ ទ្រួក មឿង ណោះ ម៉ោញ ម៉ាំង តារ ទឹប កាកាប លូ គួប អន់ឌែ ផា «ក្យាគ់ តារ ហិ ពិន ប៉ាន់តោ័ អ៊ែ»។ ៣ ហះកា សាំសុន តៃប ហះ ណោះ អូ តាន័ តារ អុះ។ ប៉ាគ់ អន់តិគ័ ម៉ាំង អ៊ែ កា អ្យូវ ទុង រ៉ាន់ដះ អំប៉ារ ទ្រួក ណោះ លូ អញ់ជុង អំប៉ារ ណោះ ទិ ពៀរ ដេល កា លឺក តី ពឹង កាពែង អ្យក់ ចៃគ ពឹង កល់ ប៉ានឹម ត្រង់ មឿង ហេប្រូន។

៤ អន់តីគ ឡឹង ណោះ អ៊ែ កា ប៉ិច កា អង់កាន់ ម៉ោញ ដូវ ណាវ្គ សិច ដេលីឡា អ្វៃ ហះ តាចាង័ សូរេក។ ៥ ផះ ណោះ មួត ម៉ៃគ ណាំផា សុនសាត ភីលីសាទីន ប៉ាណាំ គួប ឡាំ កាប លូ ដេលីឡា ផា «ហគ់ ប៉ាឡោម សាំសុន ភឿ អន់ អ្លុ អន់តគ់ ផា ខ ញ៉ា បះ អ៊ែ ទី សាងុំ កេង ខាក់ នីណោ័ះ ? ប៉្រគ័ នីចម័ ញឹន ចឹង ដាម័ អ៊ែ ម៉ាគ់ ញឹន ចឹង រ៉ុប ចគ់ អ៊ែ ទី ? កេះណោះ ញឹន ទិឌូ ចឹង អន់ ប៉្រាក់ កា អីស ម៉ោញ ដូវ ១២ កាឡូ»*។

៦ ឡៃង ឡឹង ណោះ ដេលីឡា កា អំប៉ញ់ លូ សាំសុន ផា «ប៉រ់ អីស រ៉ះ ហៃ កា អាញ់ ណើ ខ ញ៉ា បះ អីស ទី សាងុំ កេង ខាក់ នីអៀ ? ប៉្រគ័ នីចម័ ចឹង រ៉ុប កត់ អីស ទួម ?» ៧ សាំសុន រ៉ះ កា អ៊ែ ផា «ផា ពូ អ្យក់ កាស៊ែ តាមៃ អ្វៃ សាត់ៗ បើ តាន័ ក្រោះ ទី តាំប៉ើះ អន់ហ្នារ័ កត់ អាញ់ ណោះ អាញ់ ចឹង អូ ទី សាងុំ ឡាក់ កា ពូ អន់ទៀគ ដេល»។ ៨ ទឹល នីណោ័ះ មួត ម៉ៃគ ណាំផា សុនសាត ភីលីសាទីន កា អ្យក់ កាស៊ែ តាមៃ អ្វៃ សាត់ បើ តាន័ ក្រោះ ទី តាំប៉ើះ អន់ហ្នារ័ ឡាំ អន់ កា ដេលីឡា។ ផះ សាំសុន តៃប ហ្លាក់ ដេលីឡា កា អ្យក់ កាស៊ែ ណោះ កត់ អ៊ែ។ ៩ ហះកា ដេលីឡា ប៉្រើ ពូ ក្រាប់ កាណុង ហី កេះៗ កេះណោះ អ៊ែ អើ ផា «អឺ សាំសុន មួត ភីលីសាទីន ពឹះ រ៉ុប អីស»។ អ៊ែ កា សាំប៉ត់ កាតាច់ កាស៊ែ ណោះ ឡាម៉គ់ ឡាម៉ាយ ឡាក់ កា កាស៊ែ ព្រៀយ កាន់តើស អុញ ណោះ ហង អូ ទី ពឿ អ្លុ អន់តគ់ ផា ខ ញ៉ា អ៊ែ ទី សាងុំ នីណោ័ះ។

១០ កេះណោះ ដេលីឡា កា កាប លូ សាំសុន ផា «អីស អ្លុ ប៉ាង៉ល់ លូ កាប តាំព្លូង កា អាញ់។ កិញអៀ អា អីស រ៉ះ ហៃ កា អាញ់ តាទឹច ប៉្រគ័ នីចម័ កត់ អីស ចឹង ទួម ?» ១១ សាំសុន កា រ៉ះ កា អ៊ែ ផា «ផា ពូ អ្យក់ កាស៊ែ ប៉្រាត័ ណាវៗ បើ តាន័ យរ កត់ អាញ់ ណោះ អាញ់ ចឹង អូ ទី សាងុំ ឡាក់ កា ពូ អន់ទៀគ ដេល»។ ១២ ដេលីឡា កា អ្យក់ កាស៊ែ ប៉្រាត័ ណាវៗ កេះណោះ កត់ ចគ់ សាំសុន កេះៗ អ៊ែ អើ ផា «អឺ សាំសុន មួត ភីលីសាទីន ពឹះ រ៉ុប អីស»។ ផះ ណោះ កា ទី ប៉ាណូស ក្រាប់ កាណុង ហី កេះ ដេល។ ហះកា សាំសុន សាំប៉ត់ កាតាច់ កាស៊ែ ប៉្រាត័ ពូ កត់ ពឹង តី អ៊ែ ឡាក់ កា ពូ ព្រិច កាស៊ែ ព្រៀយ។

១៣ ដេលីឡា កាប លូ សាំសុន ផា «ឡឹង គុល ទឹល កិញអៀ អីស ប៉ាង៉ល់ លូ កាប តាំព្លូង កា អាញ់ កាខាក់។ កិញអៀ អា ប៉រ់ អីស រ៉ះ ហៃ កា អាញ់ តាទឹច ប៉្រគ័ នីចម័ កត់ អីស ចឹង ទួម ?» សាំសុន តើល ផា «ផា អីស គល សក់ អាញ់ អន់ ទី តាំប៉ើះ កានល តាញ អន់ឌូ លូ ព្រៀយ ពឹង ខោង ណោះ អាញ់ ចឹង អូ ទី សាងុំ ឡាក់ កា ប៉ាណូស អន់ទៀគៗ ដេល»។ ១៤ ដេលីឡា កា ប៉្រគ័ អន់ សាំសុន តៃប ហ្លាក់ កេះណោះ គល សក់ អ៊ែ អន់ ទួម លូ ព្រៀយ ពូ តាញ ពឹង ខោង កេះណោះ ស្រូ ប៉ាន់ហ្នាក់ កត់ កាតត់ អន់ឌូ លូ ប៉ាសា ណាវ្គ កេះៗ អើ ផា «សាំសុន មួត ភីលីសាទីន ពឹះ រ៉ុប អីស កេះ»។ សាំសុន កា សាទឹរ រ៉ាន់ដះ សក់ ពូ គល អន់ឌូ លូ ព្រៀយ ពឹង ខោង តាប៉្លុច ទិ។

១៥ ដេលីឡា កាប លូ សាំសុន ផា «អីស ផា អីស ប៉ិច កា អាញ់ ហះកា ពុត អីស តាង ឡឹង អាញ់ នីអៀ ? ហៃ អីស តាំព្លូង កា អាញ់ ប៉ៃង ទង ហះ អា កេះ ហះកា អីស អូ ចៃ រ៉ះ អុះ អន់ អាញ់ អ្លុ អន់តគ់ ផា ខ ញ៉ា បះ អីស ទី សាងុំ»។ ១៦ ញន កា ដេលីឡា កាប ញ៉ាញ៉ម់ ញ៉ាញ៉ាច់ តៃល ទៅ ៗ ផូត សាំសុន អូ អត់ សាំរ៉ាញ័ កេះ សិន ដាគ់ តោ័ ១៧ អ៊ែ កា រ៉ះ កា ដេលីឡា តាទឹច ហង អ៊ែ កាប ផា «សក់ អាញ់ អូ ត្រគ់ កូរ័ លើ កាត់ អុះ ខង ប‌៉្រ័ះ ប៊កកាតយ័ រ៉ើស អ្យក់ អាញ់ អន់ ប៉្រគ័ ណាសារីត ឡឹង អ្វៃ កាណុង វ៉ាច់ មើគ ពែ កេះ ផា អាញ់ កូរ័ ឡាច់ អាញ់ ចឹង អូ ទី សាងុំ ហង ឡាក់ កា ប៉ាណូស អន់ទៀគ ដេល»។ ១៨ ដេលីឡា អ្លុ អន់តគ់ ផា សាំសុន រ៉ះ កា អ៊ែ តាទឹច កេះ អ៊ែ កា ប៉្រើ ពូ ឡាំ រ៉ះ កា ម៉ៃគ ណាំផា សុនសាត ភីលីសាទីន «ហគ់ អន់ដីស ពឹះ ពិ ម៉ោញ ទង អា អ៊ែ រ៉ះ តាទឹច កេះ»។ មួត ម៉ៃគ ណាំផា កា ប៉ាណាំ គួប ឡាំ ប៉ាគ់ ហី ដេលីឡា ទ្រុង ឡាំ លៀន។ ១៩ ដេលីឡា អន់ សាំសុន តៃប កើល កល់ ពឹង ព្លូ អ៊ែ ទឹល ហ្លាក់ កេះណោះ អើ ប៉ាណូស ម៉ោញ ដូវ ប៉្រើ កូរ័ សក់ អ៊ែ ចាក់ ទិ តាំប៉ើះ ចាណគ់។ សាគ់ ឡឹង ណោះ អ៊ែ កា អូ ទី សាងុំ កេះ។ ផះ ណោះ ដេលីឡា កា ប៉្រគ័ បាប កា អ៊ែ កាខាក់។ ២០ ដេលីឡា កា អើ សាំសុន ផា «សាំសុន មួត ភីលីសាទីន ពឹះ រ៉ុប អីស»។ សាំសុន សាទឹរ ឡឹង តៃប អ៊ែ ឃឹត ផា ចឹង រ៉ាវ៉ាច់ ឡាកោ ឡាក់ កា អន់ទ្រួល ពែ ដេល ខង អ៊ែ អូ អ្លុ អន់តគ់ ផា ប‌៉្រ័ះ ប៊កកាតយ័ ឡាច់ ឡឹង អ៊ែ ណោះ អុះ។ ២១ មួត ភីលីសាទីន កា រ៉ុប សាំសុន កេះណោះ ខ្វិក ឡាច់ តីល ម៉ាត់ អ៊ែ ទិ ពៀរ។ អន់ឌែ អ្យក់ ឡាំ អ៊ែ ប៉ាគ់ មឿង កាសា ប៉ាគ់ ទឹល កេះ អ្យក់ ច្រ្វាល់ សាប៉ាន័ កត់ អ៊ែ កេះណោះ ចៃគ ពឹង ខុក លូ ប៉ាំងខំ ប៉្រើ ប៉ាតារ័ តាប៉ាល់ អំហ្មោ។ ២២ ហះកា អន់តីគ ឡឹង ពូ កូរ័ សក់ អ៊ែ កា ហ៊ន ណាវ្គ។

សារ សាំសុន តោ័

២៣ មួត ម៉ៃគ ណាំផា សុនសាត ភីលីសាទីន កា អើ គួប អន់ឌែ ភឿ ចឹង ប៉្រគ័ ប៊ុន រ៉គ់ ហោក កា អន់ឌែ ចាយ័ ទឹប សៃន ប‌៉្រ័ះ ដាកុន ឡាក់ ប‌៉្រ័ះ អន់ឌែ ដេល។ អន់ឌែ ប៉ាណាំ គួប ចាជែ ផា «ប‌៉្រ័ះ ពិន មប សាំសុន ឡាក់ តាម៉ឺរ ពិន ពឹង តី ពិន កេះ»។ ២៤ ប៉ាគ់ ប៉ប័ ហ៊ូប ប‌៉្រ័ះ អន់ឌែ កេះ មួត ប៉ាសុន កា ប៉ាណាំ គួប ប៉ានេ តាំប៉ោក លូ កាប ផា «ប‌៉្រ័ះ ពិន មប តាម៉ឺរ ពឹង តី ពិន កេះ បក់ ថាំឡាយ ស្រុក តេះ ពិន លូ ប៉ាន់តោ័ ប៉ាសុន ពិន អៀង ដូវ ដេល»។ ២៥ ផះ អន់ឌែ អ្វៃ ហោក រ៉គ់ កាខាក់ ណោះ អន់ឌែ កាប ផា «ហគ់ ឡាំ អ្យក់ សាំសុន ពឹះ ប៉ាគ់ អា ប៉្រើ អ៊ែ កាតាប័ អន់ ពិន ហៃ»។ អន់ឌែ កា ទុង សាំសុន ឡាច់ ឡឹង ខុក ភឿ កាតាប័ អន់ កា អន់ឌែ ហៃ។ អន់ឌែ អន់ សាំសុន អ្វៃ ហះ តាវ៉ាង័ អញ់ជុង អន់តិគ័ រ៉ោង រ៉ាម៉ះ។ ២៦ សាំសុន កាប លូ តាតាម័ ទុង អ៊ែ ផា «ប៉រ់ អីស អន់ អាញ់ សាប៉ាគ់ អញ់ជុង រ៉ោង រ៉ាម៉ះ ណើ ម៉ាគ់ អាញ់ អង់អ៊េន ពឹង អញ់ជុង ណោះ»។ ២៧ ផះ ណោះ ទី ប៉ាណូស ទឹប កាម៉ាក័ ទឹប អង់កាន់ អ្វៃ ប៉ាញ័ រ៉ោង រ៉ាម៉ះ។ មួត ម៉ៃគ ណាំផា សុនសាត ភីលីសាទីន ទិណោ័ះ កា អ្វៃ ហះ ណោះ ដេល កា ទី ប៉ាណូស ៣០០០ ដូវ ណាវ្គ អ្វៃ ពឹង ចាំងហីគ អំប៉ាំង សាំសុន ភឿ ហៃ សាំសុន កាតាប័។ ២៨ សាំសុន កា ម៉ន់ ឡោម ប‌៉្រ័ះ ប៊កកាតយ័ ផា «អឺ ប‌៉្រ័ះ ឡាក់ តាំងឡា ជែ ពឹល អាញ់ ប៉រ់ តាប៉ាប អន់ អាញ់ ទី សាងុំ ម៉ោញ ទង អា ណាវ្គ ពិ ម៉ោញ ទង កាប្លេះ ម៉ាត់ អន់ អាញ់ ប៉្រគ័ កា មួត ភីលីសាទីន អន់ តោ័ ទិ ឡូត ឡាក់ កា អន់ឌែ ខ្វិក ម៉ាត់ អាញ់ ទិ ពៀរ ពែ ដេល»។ ២៩ កេះណោះ សាំសុន កា រ៉ាប៉ត់ ចឹក អញ់ជុង រ៉ោង រ៉ាម៉ះ អន់តិគ័ ទិ ពៀរ អ៊ែ ត្រាគ័ តី សាម៉ា អ៊ែ ពឹង អញ់ជុង ម៉ោញ លូ តី សាំងអ្យោ ត្រាគ័ ពឹង អញ់ជុង ម៉ោញ ណាវ្គ។ ៣០ កេះណោះ សាំសុន កាប ម៉ៃៗ ផា «អន់ អាញ់ តោ័ អន់ឌូ លូ មួត ភីលីសាទីន ពិ»។ អ៊ែ កា ត្រុត អញ់ជុង ណោះ តុត ពុត អ៊ែ រ៉ោង រ៉ាម៉ះ កា ប៉ាក់ គ្លឹម ម៉ៃគ ណាំផា លូ មួត សុនសាត ភីលីសាទីន ឡាក់ អ្វៃ ហះ ណោះ ទិឌូ។ ប៉ាណូស បក់ តោ័ អន់ឌូ លូ អ៊ែ ហះ ណោះ អៀង ឡឹង ប៉ាណូស អ៊ែ ប៉ាន់តោ័ ផះ អ៊ែ អ្វៃ រ៉ីស ពែ ណាវ្គ។ ៣១ កេះណោះ អុះ ម៉ី លូ ផូង័ វ៉ាច់ អ៊ែ ទិណោ័ះ កា ប៉ាណាំ គួប ឡាំ តូង័ ប៉ាទ្រូ សាំសុន អ្យក់ សឹត តប់ អន់ឌូ លូ ប៉ាទ្រូ ពឹ អ៊ែ វគ័ ម៉ាណូអា ឡាក់ ពូ តប់ ហះ តាវ៉ាង័ តេះ សូរ៉ះ លូ តេះ អ៊ែសាថោល។ សាំសុន រ៉ាំងហៃ សុនសាត អ៊ីស្រាអ៊ែល ទុញ ២០ សាណាំ ផះ រ៉ាំងវ៉ាង អ៊ែ អ្វៃ រ៉ីស ពែ។

…

* ២:១៣ ២:១៣ ប‌៉្រ័ះ បាល លូ ប‌៉្រ័ះ អាសាថារ៉ូត ឃឺ ប‌៉្រ័ះ សុនសាត កាណាន។ ប‌៉្រ័ះ បាល ឡាក់ កាម៉ាក័ ប‌៉្រ័ះ អាសាថារ៉ូត ឡាក់ អង់កាន់។ ពូ សឿ ផា ផា ប៉្រគ័ លូ អង់កាន់ ម៉ាលេង ហះ ម៉ាត់ ប‌៉្រ័ះ បាល លូ ប‌៉្រ័ះ អាសាថារ៉ូត អន់ឌែ ចឹង ប៉្រគ័ អន់ ដាគ់ ពៀ។

† ២:២១ ២:២១ ផះ អន់ទ្រួល ពែ វគ័ យូស្វេ ប៉ាណាំ សុនសាត អ៊ីស្រាអ៊ែល ឡាំ តាប៉ីត អ្យក់ ព្រី ទៀក ម៉ះ សុនសាត អន់ទៀគ ហះកា អន់ឌែ ទ្រុះ ឡាច់ ពូ បើ តាន័ ទិ។ ប៉រ់ ហៃ យូស្វេ ១៣:១-៧។

* ៦:១១ ៦:១១ ប‌៉្រ័ះ ប៊កកាតយ័ ពៀគ គុល «ប៊យ ប‌៉្រ័ះ ប៊កកាតយ័ »។ ខ ២០ ២១ លូ ២២ កា និះទៅ ដេល។

† ៦:១២ ៦:១២ ប‌៉្រ័ះ ប៊កកាតយ័ កា តាំបាង ឡាកោ ឡាក់ កា ប៉ាណូស ពៀគ គុល «ប៊យ ប‌៉្រ័ះ ប៊កកាតយ័ កា តាំបាង ឡាកោ»។

‡ ៦:២២ ៦:២២ អីសពៀគ គុល «ប៊យ ប‌៉្រ័ះ ប៊កកាតយ័ »។

§ ៦:២៤ ៦:២៤ យ៉ះវេះ សាឡឹម ទី ណី ផា «ប‌៉្រ័ះ ប៊កកាតយ័ អន់ សារ សាណុក សាវ៉ាក»។

* ៦:៣១ ៦:៣១ អ៊ែ កាប នីអៀ ឃឺ ប៉ិច ផា បក់ ពឿ ប៉ាន់តោ័ គន អ៊ែ អ៊ែ ចឹង ប៉ាន់តោ័ តូ បក់ ណោះ ដេល។

† ៦:៣២ ៦:៣២ យេរូបាល ទី ណី ផា «អន់ ប‌៉្រ័ះ បាល ប៉ាគែក»។

* ៧:២៤ ៧:២៤ ខ អា ពិន ព្រែ នីអៀ កា ត្រគ់ ដេល៖ អ៊ែ កា ប៉្រើ ពូ ឡាំ រ៉ះ កា ពូ ប៉ាគ់ ស្រុក តេះ ប៉ានឹម អេប៉្រាអ៊ីម ទិណោ័ះ ផា «ហគ់ ប៉ាណាំ គួប ជឹរ ឡាំ ញ៉ាម ចារ ទៀក អន់ដូង័ ទិណោ័ះ លើយ អន់ ទឹល ប៉ាគ់ បេតបារ៉ា លូ ទៀក ទ្រូង យដាន់»។ ផូង័ វ៉ាច់ អេប៉្រាអ៊ីម ទិណោ័ះ កា ប៉ាណាំ គួប ឡាំ ក្រាប់ ហះ ចារ ទៀក អន់ដូង័ ទិណោ័ះ លើយ ទឹល ប៉ាគ់ បេតបារ៉ា លូ ទៀក ទ្រូង យដាន់ តាទឹច។

* ៨:២៩ ៨:២៩ យេរូបាល ឃឺ គេឌៀន ណោះ ហង។

* ១៣:៣ ១៣:៣ ប‌៉្រ័ះ ប៊កកាតយ័ តាំបាង ឡាកោ ឡាក់ កា ប៉ាណូស ពៀគ គុល «ប៊យ ប‌៉្រ័ះ ប៊កកាតយ័ តាំបាង ឡាកោ»។

† ១៣:៤ ១៣:៤ ប៉រ់ ហៃ ចាបាប់ មួត លេវី (លេវីវិន័យ) ១១:១-៤៧លូ សារ អន់ ចាបាប់ លឺក ទី ពៀរ (ចោទិយ​កថា) ១៤:៣-២១។

‡ ១៣:៥ ១៣:៥ សិច ណាសារីត ឃឺ ប៉ាណូស ឡាក់ ប‌៉្រ័ះ ប៊កកាតយ័ ប៉្រើ ប៉្រគ័ ង៉ារ ម៉ោញ។ ផះ ពូ ប៉្រគ័ ង៉ារ ណោះ ពូ អូ អៃត តាពែ លូ អូ កាត់ សក់ អុះ។ ប៉រ់ ហៃ ចំលួន ប៉ាសុន (ជន​គណនា) ៦:១-២១។

§ ១៣:៩ ១៣:៩ អ៊ែ ពៀគ គុល «ប៊យ ប‌៉្រ័ះ ប៊កកាតយ័»។

* ១៣:១៣ ១៣:១៣ ប‌៉្រ័ះ ប៊កកាតយ័ ពៀគ គុល «ប៊យ ប‌៉្រ័ះ ប៊កកាតយ័ »។ ខ ១៥ ១៦ ១៨ ២០ លូ ២១ កា និះទៅ ដេល។

* ១៤:១៥ ១៤:១៥ ដារ់ ទី ប៉្វាន់ ហ្លា ពូ ច្រាគ់ លូ តី ម៉ោញ ចំលួន ផា៖ ដារ់ ទី តាំប៉ើះ ។

* ១៥:១៧ ១៥:១៧ រ៉ាម៉ាត់ លេហ៊ី ទី ណី ផា «ប៉ានឹម កាន់តីង កាង»។

† ១៥:១៩ ១៥:១៩ អេនហាកូរេ ទី ណី ផា «កល់ ទៀក ម៉ះ បក់ ម៉ន់»។

* ១៦:៥ ១៦:៥ ម៉ៃគ ណាំផា ណោះ ទី ប៉ាតាម័ ដូវ ទឹល នីណោ័ះ អន់ឌែ សាញ៉ា ចឹង អន់ ប៉្រាក់ កា ដេលីឡា ៦០ កាឡូ។

រូត

១

២

៣

៤

សារ រូត

សារ អន់តគ់ រ៉ះ

ពឹង សារ រូត ពូ រ៉ះ ឡឹង សារ ឡាក់ កើត ពឹះ ផះ រ៉ាំងហាវ មួត ម៉ៃគ ណាំផា (ប៉រ់ ហៃ ១:១) ប៉ិច រ៉ះ ឡឹង សារ អង់កាន់ ម៉ោញ ដូវ សិច រូត ឡាក់ សុនសាត អន់ទៀគ ឡាក់ ម៉ុត អ្វៃ អន់ឌូ លូ មួត ប៉ាសុន ប‌៉្រ័ះ ប៊កកាតយ័។ រូត អ៊ែ ប៉ិច ចៃ ដាគ់ ត្រង់ កា ខាប់ខួ ហី ក្រាន ក្លោ អ៊ែ ឡាក់ សុនសាត អ៊ីស្រាអ៊ែល លូ អ៊ែ ប៉ិច ចៃ ដាគ់ ត្រង់ កា ប‌៉្រ័ះ សុនសាត អ៊ីស្រាអ៊ែល ដេល។ អន់តីគ ឡឹង ក្លោ រូត តោ័ ប‌៉្រ័ះ ប៊កកាតយ័ តង័ អ៊ែ លូ មើគ អន់ហ្នី អ៊ែ អន់ រ៉ាវ៉ាច់ ឡឹង សារ ថុក ញ៉ាក ឡាយ៉ិត ឡាំងវ៉ាញ់ ទឹប ប៉្រគ័ អន់ អ៊ែ ទី សាណា អៀង កេះណោះ ប‌៉្រ័ះ អន់ អ៊ែ ទី ក្លោ ណាវ លូ អន់ អ៊ែ ទី សារ សាណុក សាវ៉ាក ញន កា អ៊ែ ទី ពុត ប៉ិច ចៃ ដាគ់ ត្រង់។ សារ អា ឡាក់ សារ ដាគ់ កាខាក់ ភឿ អន់តគ់ ប៉ាតោ កា ពិន ឡឹង សារ ប៉ិច ចៃ ដាគ់ ត្រង់ កា ប៉ាណូស ប៉ារ៉គ់ ប៉ាណូស ទឹប សារ ម៉ឹង ប‌៉្រ័ះ ប៊កកាតយ័។ កាណើត គន កាម៉ាក័ រូត ឡាក់ សារ សាំខាន់ ពឹង សារ អា ខង ប៉ាគ់ អន់តីគ គន រូត កេះ វគ័ សាដាច់ ដាវីត។ ខ អា ហង បះ រូត ទី សិច ពឹង សារ ពូ ច្រាគ់ សិច មួត វគ័ យ៉ាគ់ យីស៊ូ (ប៉រ់ ហៃ ម៉ាថាយ ១:៥)។

ពឹង សារ រូត ទី សារ ឡាក់ កា អា៖

សារ រូត សឹត ពួយ មើគ អន់ហ្នី អ៊ែ ប៉ាគ់ ប៉ាថេត អ៊ីស្រាអ៊ែល។ (១:១-២២)

សារ រូត ណាំង សា ពឹង ម៉ីរ បូអុះ។ (២:១-២៣)

សារ រូត ឡាំ ប៉ាគ់ ចារ បូអុះ ផះ កាម៉ាំង។ (៣:១-១៨)

សារ បូអុះ ទី រូត លូ សារ គន សោ អន់ឌែ។ (៤:១-២២)

១

សារ ក្លោ លូ គន ណាអូមី តោ័

១ ផះ រ៉ាំងវ៉ាង មួត ម៉ៃគ ណាំផា បក់ ប‌៉្រ័ះ ប៉្រើ តង័ សុនសាត អ៊ីស្រាអ៊ែល ផះ អន់ឌែ រ៉ាំងហៃ ផះ ណោះ ទី សារ ឡាយ៉ិត ឡាំងវ៉ាញ់ កាខាក់ កាណុង ប៉ាថេត ណោះ។ ទី កាម៉ាក័ ម៉ោញ ដូវ អ្វៃ ប៉ាគ់ តេះ បេតាលេហិម ប៉ាគ់ ព្រី ទៀក ផូង័ យូដា អ៊ែ កា ប៉ាណាំ កាម៉ាញ់ អ៊ែ លូ គន កាម៉ាក័ អ៊ែ ពៀរ ដូវ ឡាំ អ្វៃ អង់រ៉ាម័ ប៉ាគ់ ប៉ាថេត ម៉ូអាប់។ ២ សិច អ៊ែ ណោះ អេលីម៉ាឡេក កាម៉ាញ់ អ៊ែ សិច ណាអូមី លូ គន អ៊ែ ពៀរ ដូវ សិច ម៉ាឡូន លូ គីលីយ៉ូន។ អន់ឌែ កា ឡាច់ ឡឹង តេះ អេប៉្រាតា ឡាក់ ពូ អើ ផា បេតាលេហិម ពឹង ព្រី ទៀក ផូង័ យូដា។ អន់ឌែ ឡាំ ទឹល ប៉ាគ់ ប៉ាថេត ម៉ូអាប់ កា អ្វៃ ប៉ាគ់ ណោះ។ ៣ អន់តីគ ឡឹង ណោះ អេលីម៉ាឡេក ឡាក់ ក្លោ ណាអូមី កា តោ័ ហង អ្វៃ ដឹង ណាអូមី លូ គន អ៊ែ ពៀរ ដូវ។ ៤ គន អ៊ែ ពៀរ ដូវ ណោះ កា ទី កាម៉ាញ់ សុនសាត ម៉ូអាប់ សិច កាម៉ាញ់ អន់ឌែ ម៉ោញ ដូវ សិច អ៊ែ អ៊រប៉ា លូ ម៉ោញ ដូវ ណាវ្គ សិច អ៊ែ រូត។ អន់ឌែ អ្វៃ កាណុង ប៉ាថេត ណោះ ឃឺ អ៊ែ ទុញ ១2០ សាណាំ។ ៥ ផះ រ៉ាំងវ៉ាង ណោះ ម៉ាឡូន លូ គីលីយ៉ូន កា តោ័ ដេល ណាអូមី កា អ្វៃ ដឹង ម៉ោញ ដូវ អ៊ែ ក្លោ កា អូ ទី គន កា អូ ទី។

សារ ណាអូមី លូ រូត សឹត ប៉ាគ់ តេះ បេតាលេហិម

៦ ផះ ណាអូមី អ្វៃ ពឹង ប៉ាថេត ម៉ូអាប់ ណោះ អ៊ែ កាតាំង ពូ រ៉ះ ផា ប‌៉្រ័ះ ប៊កកាតយ័ អន់ សារ ដាគ់ កា ប៉ាសុន អ៊ែ ឃឺ អន់ឌែ ទី សាណា សា អៀង កេះ។ ទឹល នីណោ័ះ អ៊ែ ទ្រៀម ឡាកោ ចឹង ចាក សឹត អន់ឌូ លូ ម៉ាយ អ៊ែ ទិ ពៀរ ដូវ។ ៧ កេះណោះ ណាអូមី លូ ម៉ាយ អ៊ែ ចាក ឡាច់ ឡឹង ប៉ាថេត ម៉ូអាប់ សឹត ប៉ាគ់ ព្រី ទៀក ផូង័ យូដា ណាវ្គ។ ៨ ហះកា ប៉ាគ់ គឹត អន់តិគ័ ទ្រង កេះ ណាអូមី រ៉ះ កា ម៉ាយ អ៊ែ ផា «អន់ដីស សឹត ប៉ាគ់ ហី ពឹ មើគ អន់ដីស ទៅ ពិ។ អន់ ប‌៉្រ័ះ ប៊កកាតយ័ អន់ សារ ដាគ់ កា អន់ដីស ឡាក់ កា អន់ដីស ប៉្រគ័ ដាគ់ កា គន អាញ់ ណោះ ពែ លូ ប៉្រគ័ ដាគ់ កា អាញ់ ដេល។ ៩ អន់ ប‌៉្រ័ះ ប៊កកាតយ័ អន់ អន់ដីស ទី ក្លោ ណាវ្គ ពិ ម៉ាគ់ ចឹង ទី សារ សាណុក សាវ៉ាក»។ កេះណោះ ណាអូមី កា គ្វែត ចុំ ម៉ាយ អ៊ែ ទិ ពៀរ ដូវ។ អន់ឌែ ទិ ប៉ៃង ដូវ កា ញ៉ាំ រ៉ាវ៉ើក ថើក។ ១០ ហះកា ម៉ាយ ណាអូមី តើល ផា «អូ អុះ ញឹន ចឹង ឡាំ អន់ឌូ លូ អីស ដេល ញឹន ចឹង ឡាំ អ្វៃ លូ សុនសាត អីស ដេល»។ ១១ ហះកា ណាអូមី ប៉ាគែក លូ អន់ឌែ ផា «អន់ដីស ពៀរ ដូវ អា សឹត ប៉ាគ់ ពឹ មើគ អន់ដីស ពិ។ ញ៉ា ត្រគ់ ប៉ិច ចាក ពួយ អាញ់ ? អាញ់ ក្រាគ់ កេះ អូ អ្លុ ទី គន ចឹង ធែម ថាអុះ អន់ កា អន់ដីស ណាវ្គ អុះ។ ១២ សឹត ឡគ ពិ អាញ់ ក្រាគ់ ឡក់ កេះ អូ អ្លុ ទី ក្លោ អុះ។ ផា អាញ់ ទី ក្លោ ម៉ាំង អា កេះណោះ ទី គន កាម៉ាក័ ១៣ ញ៉ា អន់ដីស ចឹង ក្យាគ់ ទឹល អន់ឌែ តីស ប ? ញ៉ា អន់ដីស ចឹង អ្វៃ តាដោះ អូ ទី ក្លោ លើយ នីអៀ ហង ប ? អូ ត្រគ់ អុះ ប៉្រគ័ នីណោ័ះ។ អាញ់ អុក ពុត ខាក់ ញន កា អន់ដីស ទឹប ប‌៉្រ័ះ ប៊កកាតយ័ អឺក កា អាញ់ កេះ»។ ១៤ ផះ ណោះ អន់ឌែ កា អង់ហ្យាំង ញ៉ាំ ម៉ោញ ទង ណាវ្គ រ៉ាវ៉ើក ថើក កា អន់ឌែ។ កេះណោះ អ៊រប៉ា កា ចុំ មើគ អន់ហ្នី អ៊ែ កា ចាក ឡាច់ ឡូត ហះកា រូត អ្វៃ ខំ ចាក ពួយ មើគ អន់ហ្នី អ៊ែ លើយ។ ១៥ ណាអូមី រ៉ះ កា រូត ផា «ហៃ តោ អៃ អីស អ៊រប៉ា ចាក សឹត ប៉ាគ់ សុនសាត អ៊ែ ទៅ លូ ឡាំ សាំប‌៉័ះ ប‌៉្រ័ះ អ៊ែ ទៅ ណាវ្គ កេះ។ ហគ់ អីស ឡាំ ពួយ អ៊ែ ពិ»។ ១៦ ហះកា រូត តើល អ៊ែ ផា «អីស ជែ ប៉ាំងខំ ហង អាញ់ ឡាច់ ឡឹង អីស។ ផា អីស ឡាំ ប៉ាគ់ ចំ កា អាញ់ ចឹង ឡាំ ពួយ អីស ដេល ផា អីស អ្វៃ ប៉ាគ់ ចំ កា អាញ់ ចឹង អ្វៃ ពួយ ប៉ាគ់ ណោះ ដេល សុនសាត អីស កា សុនសាត អាញ់ ដេល ប‌៉្រ័ះ អីស កា ប‌៉្រ័ះ អាញ់ ដេល។ ១៧ ផា អីស តោ័ ហះ ចំ កា អាញ់ តោ័ ហះ ណោះ ដេល អាញ់ ប៉ិច កា ពូ តប់ អាញ់ ហះ ណោះ ដេល ទី ដឹង សារ តោ័ ហង អ្លុ ប៉ាក្លះ អាញ់ ឡឹង អីស។ ផា អាញ់ ឡាច់ ឡឹង អីស អន់ ប‌៉្រ័ះ ប៊កកាតយ័ ចៃគ ថូត អាញ់ នីចម័ កាតាម»។ ១៨ ណាអូមី ហៃ កា ម៉ាយ អ៊ែ រូត ប៉ិច ពួយ អ៊ែ ខាក់ អ៊ែ កា អ្វៃ តាតិង។

១៩ ណាអូមី លូ រូត កា ចាក ទឹល ប៉ាគ់ តេះ បេតាលេហិម។ ផះ អន់ឌែ ទឹល ប៉ាគ់ ណោះ មួត ស្រុក តេះ ណោះ កា ញម កាខាក់ មួត អង់កាន់ កាកាប លូ គួប អន់ឌែ ផា «យើយ ណាអូមី ប អា ?» ២០ ណាអូមី តើល ផា «ជែ អើ ហង សិច អាញ់ ណាអូមី * ត្រគ់ អើ ផា ម៉ារ៉ា † ឡគ ខង ប‌៉្រ័ះ ឡាក់ ទី អំរ៉ាញ អឺញ ប៉្រគ័ អន់ អាញ់ អុក ពុត ខាក់ ប៉ុប អា។ ២១ អាញ់ ចាក ឡាច់ ឡឹង អា ពែ អាញ់ ទី គន ទី ក្លោ ហះកា ប‌៉្រ័ះ ប៊កកាតយ័ អន់ អាញ់ សឹត ប៉ាគ់ អា តាដោះ តាឌែល។ ជែ អើ ហង សិច អាញ់ ណាអូមី ខង ប‌៉្រ័ះ ប៊កកាតយ័ ប៉ាសាំង លូ អាញ់ កេះ។ ប‌៉្រ័ះ ឡាក់ ទី អំរ៉ាញ អឺញ ប៉្រគ័ អន់ អាញ់ ថុក ប៉ាណាប ខាក់»។

២២ នីអៀ ហង ណាអូមី សឹត ប៉ាគ់ ស្រុក អ៊ែ តាំងឡា ទឹប អ្យក់ សឹត ម៉ាយ អ៊ែ រូត សុនសាត ម៉ូអាប់ ឡាំ អន់ឌូ លូ អ៊ែ ដេល។ អន់ឌែ សឹត ទឹល ប៉ាគ់ បេតាលេហិម ត្រគ់ ផះ ថុន កាច់ ថុន ច្រូត័។

២

សារ រូត ប៉ាត័ះ បូអុះ

១ ណាអូមី ទី ថាអុះ ថាមន គែង ក្លោ អ៊ែ អេលីម៉ាឡេក។ កាម៉ាក័ ណោះ សិច បូអុះ អ៊ែ ឡាក់ ប៉ាណូស កានឹត កានោរ។ ២ កាប៉ាច់ រូត ឡាក់ សុនសាត ម៉ូអាប់ អ៊ែ រ៉ះ លូ មើគ អន់ហ្នី អ៊ែ ណាអូមី ផា «អាញ់ ប៉រ់ ហះ អីស អន់ អាញ់ ចាក ទូញ ពៀ ពូ ហ្រុង ពឹង ម៉ីរ អ្យូគ ផៃគ ពូ ចឹង តាប៉ាប តាប៉ុន អន់ អាញ់ ទូញ ពួយ ប៉ាអច់ ពូ»។* ណាអូមី តើល ផា «ឡាំ ពិ គន»។ ៣ រូត កា ចាក ឡាំ ទូញ ពៀ ពូ ហ្រុង ពួយ ប៉ាអច់ មួត ច្រូត័ ពឹង ម៉ីរ។ ម៉ីរ រូត អ្វៃ ទូញ ណោះ ផាឌី ត្រគ់ ពឹង ម៉ីរ បូអុះ ឡាក់ អុះ មន វគ័ អេលីម៉ាឡេក។ ៤ បៀត ឡឹង ណោះ បូអុះ កា ពឹះ ឡឹង បេតាលេហិម អ៊ែ កាប លូ មួត បក់ ច្រូត័ ណោះ ផា «អន់ ប‌៉្រ័ះ ប៊កកាតយ័ អ្វៃ អន់ឌូ លូ អន់ដីស»។ អន់ឌែ កា តើល ផា «អន់ ប‌៉្រ័ះ ប៊កកាតយ័ អន់ សារ ដាគ់ កា អីស ដេល»។ ៥ កេះណោះ បូអុះ កា អំប៉ញ់ លូ ទុច អ៊ែ បក់ រ៉ាំងហៃ មួត ច្រូត័ ណោះ ផា «គន ពឿ អង់កាន់ ណោះ ?» ៦ បក់ ណោះ តើល ផា «អ៊ែ សុនសាត ម៉ូអាប់ ឡាក់ ពឹះ អន់ឌូ លូ ណាអូមី។ ៧ អ៊ែ កាប លូ អាញ់ កេះ ប៉រ់ ទូញ តាតិប ពៀ ឡាក់ ហ្រុង ឡឹង តី មួត ច្រូត័។ អ៊ែ កា ទូញ ឡឹង កាំលឺ ពែ កេះ ទឹល កិញអៀ អា ហះកា អ៊ែ រ៉ាឡូវ ពឹង ប៉ើក ដឹង ម៉ោញ ទ្រុ ដោច»។

៨ កេះណោះ បូអុះ កា រ៉ះ លូ រូត ផា «ប៉រ់ អីស សាំយ៉ាំង អាញ់ ចឹង រ៉ះ កា អីស ជែ ឡាំ ទូញ ហង ពៀ ហ្រុង ពឹង ម៉ីរ ពូ អន់ទៀគ ហោគ ទឹប ជែ ចាក ចាំងហាយ្គ ឡឹង ម៉ីរ អា ដេល។ ប៉រ់ អីស អ្វៃ អន់ឌូ លូ មួត ទុច អង់កាន់ អាញ់ អា ហង ពិ។ ៩ អីស ហៃ ហោគ ផា ប៉ប័ ពូ ចាក ប៉ាគ់ ចំ អីស ឡាំ ពួយ ហោគ។ អាញ់ រ៉ះ លូ មួត កាម៉ាក័ អូ អន់ កាន់តើស អីស អុះ។ ផា អីស ហ៊្រែង ទៀក អីស ឡាំ អៃត ពឹង ព្រឺយ មួត ទុច អាញ់ អោះ ណោះ ហោគ»។ ១០ ផះ ណោះ រូត កា សាំប‌៉័ះ កុប កល់ ទឹះ តេះ កេះណោះ រ៉ះ កា បូអុះ ផា «ញ៉ា ត្រគ់ អីស តាប៉ាប តាប៉ុន កា អាញ់ ឡាក់ សុនសាត អន់ទៀគ នីអៀ ?» ១១ បូអុះ តើល ផា «អាញ់ កាតាំង ពូ រ៉ះ ផា អីស ប៉្រគ័ ដាគ់ ខាក់ កា មើគ អន់ហ្នី អីស ឡៃង ឡឹង ក្លោ អីស តោ័ ណោះ។ ទឹប អីស អ្លាត មើគ ពឹ លូ ស្រុក តេះ អីស ទៅ កេះណោះ ឡាំ អ្វៃ ប៉ាគ់ សុនសាត ឡាក់ អីស អូ ឃើយ អ្វៃ ឡឹង សើគ ឡឹង ពែ។ ១២ អន់ ប‌៉្រ័ះ ប៊កកាតយ័ អន់ សារ ដាគ់ កា អីស ញន កា អីស ប៉ាណូស ដាគ់ ត្រង់ លូ អន់ ប‌៉្រ័ះ សុនសាត អ៊ីស្រាអ៊ែល អន់ កាណាគ័ ដាគ់ កា អីស ញន កា អីស ឡាំ ប៉ាគ់ អា អ្វៃ កាន់តេ័ះ ប‌៉្រ័ះ ឡាក់ កា គន អ្យិរ ឡាំ អ្វៃ កាន់តេ័ះ កាហ្លាប ម៉ៃគ អ៊ែ»។ ១៣ កេះណោះ រូត តើល ផា «ពឹ តាំងឡា អីស ដាគ់ ពុត កា អាញ់ ខាក់ យ‌៉័ះ អាញ់ ឡាក់ អង់កាន់ អូ គឹត អូ ខា ហ៊្លត ឡឹង អង់កាន់ ទុច អីស កាតាម ហះកា អីស កាប ដាគ់ កាប រ៉គ់ លូ ប៉ាំងហោក ពុត អាញ់ ដេល»។

១៤ ប៉ាគ់ ទឹល មង សា សាណា កេះ បូអុះ រ៉ះ លូ រូត ផា «ចុ ពឹះ ប៉ាគ់ អា សា ណុំ ប៉ាំង តាគ់ លូ សាអ៊្លង»។ កេះណោះ រូត ឡាំ អង់អ្វៃ លូ មួត បក់ ច្រូត័ ពៀ ណោះ បូអុះ កា អន់ទឺប ភែ សាន់តុក កា អ៊ែ ដេល រូត កា សា ទឹល ផីគ ទឹប គម សាណា ឡាក់ អ្វៃ សល់ ណោះ ដេល។ ១៥ កេះណោះ រូត កា ឡាំ ទូញ ពៀ ណាវ្គ ផះ ណោះ បូអុះ រ៉ះ លូ មួត ទុច អ៊ែ ផា «អន់ អ៊ែ ទូញ ពៀ បក់ បើ តាន័ ចគ់ ណោះ ណើ ជែ ទឹប អ៊ែ ដៃ។ ១៦ អន់ដីស ប៉ាឡិ ប៉ាយ៉ក័ ពៀ ឡឹង ចាណគ់ អន់ដា អន់ អ៊ែ ទូញ ណើ ជែ កាប កា អ៊ែ ដៃ»។

១៧ រូត កា ទូញ ពៀ ទឹល កាង៉ាច កេះណោះ ប៉្រះ ពៀ ណោះ ទី ម៉ោញ រែវ។ ១៨ រូត កា គ្វី សឹត ពៀ តាំបាង អន់ មើគ អន់ហ្នី អ៊ែ ប៉ប័ លូ អ្យក់ សឹត សាណា ឡាក់ សល់ អន់ កា មើគ អន់ហ្នី ដេល។ ១៩ ណាអូមី អំប៉ញ់ អ៊ែ ផា «ដារ់ អា អីស ឡាំ ទូញ ពៀ ប៉ាគ់ ចំ ? ពឹង ម៉ីរ ពឿ ? អន់ ប‌៉្រ័ះ ប៊កកាតយ័ អន់ សារ ដាគ់ កា បក់ តាប៉ាប តាប៉ុន កា អីស»។ រូត កា តើល ផា «អាញ់ ឡាំ ទូញ ពឹង ម៉ីរ កាម៉ាក័ ម៉ោញ ដូវ សិច អ៊ែ បូអុះ»។ ២០ ណាអូមី កាប ហះ ម៉ាត់ រូត ផា «អន់ ប‌៉្រ័ះ ប៊កកាតយ័ អន់ សារ ដាគ់ កា បូអុះ។ ប‌៉្រ័ះ តាប៉ាប តាប៉ុន កា ប៉ាណូស រ៉ីស លូ ប៉ាណូស តោ័ † ដេល»។ ណាអូមី រ៉ះ ណាវ្គ ផា «កាម៉ាក័ ណោះ អ៊ែ ផូង័ វ៉ាច់ ក្យាម័ លូ ពិន ទឹប អ៊ែ ទី ចាបាប់ តង័ ពិន ដេល»។ ២១ រូត សុនសាត ម៉ូអាប់ អ៊ែ តើល ផា «បូអុះ រ៉ះ លូ អាញ់ អន់ អាញ់ ទូញ ពៀ លូ មួត ទុច អ៊ែ ទឹល ពៀ ណោះ ហាវ»។ ២២ ណាអូមី រ៉ះ កា ម៉ាយ អ៊ែ ផា «ត្រគ់ ហង អីស ឡាំ ទូញ ពៀ ប៉ាគ់ ម៉ីរ បូអុះ លូ ទុច អង់កាន់ អ៊ែ ណោះ។ ផា អីស ឡាំ ទូញ ប៉ាគ់ ម៉ីរ ពូ អន់ទៀគ អ្យូគ ផៃគ ពូ ចឹង ប៉្រគ័ បាប អីស»។ ២៣ ណោះ ហង បះ រូត ទូញ ពៀ លូ មួត ទុច អង់កាន់ បូអុះ លើយ ទឹល ពៀ ណោះ ច្រូត័ ទិ។ រូត កា អ្វៃ អន់ឌូ លូ មើគ អន់ហ្នី អ៊ែ តូ ណាវ្គ។

៣

សារ រូត ឡាំ ប៉ាគ់ ចារ បូអុះ កាម៉ាំង

១ ប៉ាគ់ ពូ ច្រូត័ កេះ ណាអូមី រ៉ះ លូ រូត ផា «អឺ គន អាញ់ ចឹង ណាំង អន់ ក្លោ កា អីស ម៉ាគ់ អីស ចឹង សាណុក សាវ៉ាក។ ២ បូអុះ បក់ អីស ឃើយ ឡាំ ទូញ ពៀ លូ មួត ទុច អង់កាន់ អ៊ែ ណោះ អ៊ែ កា ផូង័ វ៉ាច់ ក្យាម័ លូ ពិន ដេល។ ម៉ាំង អា អ៊ែ ឡាំ ប៉្រះ ពៀ ប៉ាគ់ ចារ ប៉្រះ ពៀ។ ៣ ហគ់ អីស ឡាំ ហុំ លូ ឡាប ទៀក បោផូវ កេះណោះ ពៀត អាវ គ្រឹន ឡាំ ប៉ាគ់ ចារ អ៊ែ ប៉្រះ ពៀ ណោះ ហះកា ជែ តាំបាង ឡាកោ អន់ អ៊ែ ប៉ប័ ដៃ ក្យាគ់ អ៊ែ អៃត សា កេះ ហិ។ ៤ ប៉ាគ់ អ៊ែ ឡាំ តៃប អីស ត្រគ់ ហៃ ចារ អ៊ែ តៃប ណោះ។ ទឹល អ៊ែ តៃប ហ្លាក់ កេះ អីស ឡាំ បើក អង់យ៉ាគ័ គែង ជុង អ៊ែ កេះណោះ ម៉ុត តៃប ហះ ជុង អ៊ែ ណោះ ហង អីស ត្រគ់ ចាំ ហៃ នីចម័ អ៊ែ ចឹង រ៉ះ កា អីស»។ ៥ រូត តើល ផា «អាញ់ ចឹង ប៉្រគ័ ពួយ ទិ ប៉ានឹរ អីស រ៉ះ អា ហង»។

៦ កេះណោះ រូត កា ឡាំ ប៉ាគ់ ចារ ប៉្រះ ពៀ លូ ប៉្រគ័ ពួយ គ្រឹប សារ មើគ អន់ហ្នី អ៊ែ អន់តគ់ រ៉ះ កា អ៊ែ ណោះ ហង។ ៧ បូអុះ អៃត សា កេះ ទិ កេះ ផះ ណោះ ពុត ពៀក អ៊ែ ហោក រ៉គ់ ខាក់ កេះណោះ អ៊ែ ឡាំ តៃប ប៉ាគ់ ប៉ានូក ពៀ។ រូត កា មច ឡាំ បើក អង់យ៉ាគ័ គែង ជុង អ៊ែ កេះណោះ តៃប ហះ ណោះ ហង។ ៨ ទឹល ទងតិគ័ ម៉ាំង កេះ បូអុះ សាទឹរ ប្លើក អ៊ែ ប៉ប័ អង់កាន់ តៃប ហះ ជុង អ៊ែ។ ៩ អ៊ែ អំប៉ញ់ ផា «ពឿ អា ?» រូត តើល ផា «អាញ់ សិច រូត។ អឺ ពឹ តាំងឡា ប៉រ់ អីស គ្រុំ អាញ់ លូ កាហ្លាប អីស ពិ * ខង អីស ទី ចាបាប់ តង័ ញឹន ដេល †»។ ១០ បូអុះ តើល ផា «អន់ ប‌៉្រ័ះ ប៊កកាតយ័ អន់ សារ ដាគ់ កា អីស។ អីស ប៉្រគ័ នែវ អា ឃឺ អីស តាំបាង ពុត ដាគ់ ត្រង់ ហ៊្លត ឡឹង អន់ទ្រួល ពែ ណាវ្គ ខង អីស អូ ឡាំ ណាំង តាតាម័ សាស្វា យ‌៉័ះ ប‌៉្រ័ះ ប៉ាត្រង័ លើ ថុក អ្យក់ ប៉្រគ័ ក្លោ អីស អុះ។ ១១ កិញអៀ អា អីស ជែ ហ្យឹក ហង សារ អីស ប៉រ់ អា អាញ់ ចឹង ប៉្រគ័ ពួយ ពុត អីស ដេល ខង ទិ ប៉ាសុន ពឹង ស្រុក អា ពូ ប៉ប័ អីស ឡាក់ កា អង់កាន់ ដាគ់ កានឹត កានោរ»។ ១២ បូអុះ រ៉ះ ណាវ្គ ផា «ត្រគ់ ឡាក់ កា អីស ផា ណោះ ហង អាញ់ ផូង័ វ៉ាច់ ក្យាម័ លូ ក្លោ អីស ទឹប ទី ចាបាប់ តង័ អីស តាទឹច ហះកា ទី កាម៉ាក័ ម៉ោញ ដូវ ណាវ្គ ផូង័ វ៉ាច់ ក្យាម័ លូ ក្លោ អីស ហ៊្លត ឡឹង អាញ់ ណាវ្គ។ ១៣ ម៉ាំង អា អីស តៃប ហះ អា ហង ពិ។ ប៉ាគ់ តារ កាំលឺ តាយ៉ាង័ អាញ់ ចឹង ឡាំ អំប៉ញ់ លួង អ៊ែ។ ផា អ៊ែ ចៃ កា ដាគ់ ហង ហះកា ផា អ៊ែ អូ ចៃ អាញ់ សាញ៉ា ផា ចឹង ទី អីស លូ រ៉ាំងហៃ រ៉ាំងខ្យា អីស សារ អាញ់ រ៉ះ កា អីស តាទឹច ឡាក់ កា ប‌៉្រ័ះ ប៊កកាតយ័ អ្វៃ រ៉ីស ដេល។ ប៉រ់ អីស តៃប ហះ អា ហង ម៉ាំង អា លើយ ទឹល តារ»។

១៤ រូត កា តៃប ហះ ជុង បូអុះ ទឹល តារ។ អ៊ែ អ្យូវ ឡឹង ផុងម៉ាំង ជែ អន់ ពូ ប៉ប័ ញន កា បូអុះ អូ អន់ ពឿ អ្លុ កា រូត តៃប ហះ ណោះ អុះ។ ១៥ បូអុះ រ៉ះ កា រូត ផា «រ៉ីស អញ់ស៊ែង អីស ពិ»។ រូត កា រ៉ីស អញ់ស៊ែង អ៊ែ។ បូអុះ កា កោច អន់ ពៀ ប៉ាញ័ អញ់ស៊ែង កេះណោះ លឺក អន់ ពឹង កាពែង អ៊ែ រូត កា គ្វី សឹត ប៉ាគ់ ស្រុក ‡។

១៦ ប៉ាគ់ ទឹល ហី មើគ អន់ហ្នី អ៊ែ អំប៉ញ់ ផា «នីចម័ គន សារ ម៉ាំង ពែ ណោះ ?» រូត កា រ៉ះ លូ មើគ អន់ហ្នី អ៊ែ ទិ សារ បូអុះ កាប លូ អ៊ែ។ ១៧ អ៊ែ រ៉ះ ណាវ្គ «បូអុះ អូ អន់ អាញ់ សឹត ប៉ាគ់ អា តី តាដោះ អុះ ហៃ អា ពៀ អ៊ែ អន់ កា អាញ់»។ ១៨ ណាអូមី រ៉ះ កា អ៊ែ ផា «អីស ក្យាគ់ ហៃ សារ អា ចឹង កើត នីចម័ ខង បូអុះ អូ អ្វៃ គ្រឺយ អុះ ដារ់ អា អ៊ែ ចឹង តាគ់ អង់កេះ សារ អា ហង»។

៤

សារ បូអុះ ហ្វាយ តេះ អេលីម៉ាឡេក

១ កេះណោះ បូអុះ ឡាំ អង់អ្វៃ ប៉ាគ់ អំប៉ារ ទ្រួក ផាឌី ប៉ប័ កាម៉ាក័ ឡាក់ ផូង័ វ៉ាច់ ក្យាម័ លូ អេលីម៉ាឡេក កា ពឹះ ទឹល ប៉ាគ់ ណោះ កាម៉ាក័ ណោះ ហង បក់ បូអុះ រ៉ះ លូ រូត ពែ។ ផះ បូអុះ ប៉ប័ កាម៉ាក័ ណោះ អ៊ែ អើ ផា «អឺ ម៉ី ចុ ពឹះ អង់អ្វៃ ប៉ាគ់ អា បៀត ហៃ»។ អ៊ែ កា ឡាំ អង់អ្វៃ ប៉ាគ់ ណោះ តាទឹច ២ កេះណោះ បូអុះ ឡាំ រ៉ះ លូ មួត ក្រាគ់ តាំងកង់ កាណុង ស្រុក ណោះ ទី ១០ ដូវ ឡាំ អង់អ្វៃ ហះ ណោះ ដេល។ ៣ កេះណោះ បូអុះ រ៉ះ លូ កាម៉ាក័ ណោះ ផា «អាញ់ ប៉រ់ កាកាប ឡឹង តេះ ប៉ាដក់ ប៉ាជៀ ឡាក់ ម៉ី ពិន អេលីម៉ាឡេក ប្រូ ពែ កិញអៀ អា ណាអូមី សឹត ឡឹង ប៉ាថេត ម៉ូអាប់ កេះ អ៊ែ ប៉ិច កា ផូង័ វ៉ាច់ ក្លោ អ៊ែ ម៉ោញ ដូវ ហ្វាយ តេះ ណោះ ណាវ្គ។ * ៤ អាញ់ ប៉រ់ រ៉ះ លូ អីស អន់ អីស ហ្វាយ ពិ តេះ ណោះ ហះ ម៉ាត់ មួត ក្រាគ់ តាំងកង់ ទិឌូ អា អន់ អន់ឌែ កាតាំង ដេល។ ហះកា ផា អីស អូ ចៃ ប៉រ់ អីស រ៉ះ អន់ អាញ់ អ្លុ ដេល ខង អីស ឡាក់ អុះ ម៉ី ក្យាម័ ឡឹង ពូ ឡៃង ឡឹង អីស អាញ់ អា ហង»។ អ៊ែ តើល ផា «អាញ់ ចឹង ហ្វាយ ដេល»។ ៥ បូអុះ រ៉ះ ផា «ផា អីស ហ្វាយ អ្យក់ តេះ ណោះ ប៉រ់ អីស អ្យក់ ទឹប រូត សុនសាត ម៉ូអាប់ ប៉្រគ័ កាម៉ាញ់ អីស ម៉ាគ់ អីស ចឹង ប៉ាំងកើត គន † តេះ ណោះ ចឹង ត្រគ់ ប៉ាដក់ ប៉ាជៀ កា គន ណោះ ម៉ាគ់ ដាគ់ អូ ហ៊្យង សិច ម៉ី ពិន ឡាក់ តោ័ ណោះ ឃឺ តេះ ណោះ ឡាក់ តេះ អ៊ែ ហង»។ ៦ កាម៉ាក័ ណោះ តើល ផា «ផា នីណោ័ះ អាញ់ អូ ចៃ ហ្វាយ ហង ផា ប៉្រគ័ នីណោ័ះ ប៉ាដក់ ប៉ាជៀ អាញ់ លូ សិច អាញ់ ចឹង ហ៊្យង ហង។ ហគ់ ហ្វាយ អ្យក់ កា អីស ឡគ ពិ អាញ់ អូ ហ្វាយ អុះ»។

៧ ផះ សើគ ពែ សុនសាត អ៊ីស្រាអ៊ែល ផា ពូ តាច់ រ៉ាស អំប៉ាស លូ មប កាណាគ័ ញ៉ា កាតាម ពូ ឃើយ តាឡេះ កឺប អន់ទឺប អន់ កា ប៉ាណូស ម៉ោញ ដូវ ណាវ្គ ឃឺ ប៉្រគ័ សាញ៉ា ផា សារ ណោះ ពូ ភម លូ គួប កេះ។ ៨ ទឹល នីណោ័ះ ផះ កាម៉ាក័ ណោះ រ៉ះ ផា «ហគ់ ហ្វាយ អ្យក់ កា អីស ពិ» អ៊ែ កា តាឡេះ ឡាច់ កឺប អន់ទឺប អន់ កា បូអុះ ឡូត។ ៩ បូអុះ កា រ៉ះ លូ មួត ក្រាគ់ តាំងកង់ លូ មួត ប៉ាសុន អ្វៃ រសានែង ណោះ ផា «ដារ់ អា ប៉រ់ អន់ដីស ប៉្រគ័ ផាញ៉ាន កា អាញ់។ អាញ់ ចឹង ហ្វាយ កាណាគ័ ញ៉ា ៗ ឡាក់ ម៉ះ អេលីម៉ាឡេក លូ ម៉ះ គន អ៊ែ គីលីយ៉ូន ទឹប ម៉ាឡូន ហង។ ១០ អាញ់ ចឹង អ្យក់ ទឹប រូត សុនសាត ម៉ូអាប់ ឡាក់ កាម៉ាញ់ ម៉ាឡូន ពែ អាញ់ ចឹង ទី កា អាញ់ ឡគ ភឿ តូ ផូង័ ម៉ាគ់ អន់ ប៉ាដក់ ប៉ាជៀ ម៉ាឡូន អ្វៃ លើយ ប៉្រគ័ នីណោ័ះ ម៉ាគ់ សិច អ៊ែ ដាគ់ អូ ហ៊្យង ឡឹង ផូង័ ពិន។ អន់ដីស ទិឌូ ប៉្រគ័ ផាញ៉ាន កា អាញ់ ដារ់ អា»។ ១១ មួត ក្រាគ់ តាំងកង់ លូ មួត ប៉ាសុន អ្វៃ រសានែង ណោះ ទិឌូ កា តើល ផា «ញឹន ទិឌូ ប៉្រគ័ ផាញ៉ាន កា អីស កេះ។ អន់ ប‌៉្រ័ះ ប៊កកាតយ័ អន់ គន សោ អៀង កា អង់កាន់ បក់ ចឹង អ្វៃ លូ អីស អន់ អ៊ែ ឡាក់ កា យ៉ាគ់ រ៉ាជែល លូ យ៉ាគ់ លេអា ‡ ដេល ឡាក់ ប៉ាំងកើត សុនសាត អ៊ីស្រាអ៊ែល ពែ។ អន់ អីស ប‌៉្រ័ះ ប៉ាត្រង័ លូ លៅ លែង សិច ពឹង តេះ បេតាលេហិម។ ១២ អន់ ប‌៉្រ័ះ ប៊កកាតយ័ ប៉្រគ័ អន់ អន់ដីស ទី គន សោ ឡាក់ កា គន សោ វគ័ ពែរេះ § គន យ៉ាគ់ តាម៉ារ លូ វគ័ យូដា ដេល»។

សារ បូអុះ លូ រូត ប៉ាំងកើត គន

១៣ កេះណោះ បូអុះ កា ទី រូត ហង។ ឡៃង ឡឹង ណោះ ប‌៉្រ័ះ ប៊កកាតយ័ អន់ រូត ឡាកោ គៀម អ្វៃ ហាអុញ កើត គន កាម៉ាក័។ ១៤ មួត អង់កាន់ អ្វៃ ពឹង តេះ បេតាលេហិម កាប លូ ណាអូមី ផា «ប៉ានេ ប‌៉្រ័ះ ប៊កកាតយ័ ខង អ៊ែ អន់ សោ កាម៉ាក័ កា អីស ម៉ោញ ដូវ សាំរ៉ាប់ រ៉ាំងហៃ រ៉ាំងខ្យា អីស។ អន់ សោ អីស ណោះ លៅ លែង សិច ប៉ាញ័ ទឹប ប៉ាថេត អ៊ីស្រាអ៊ែល។ ១៥ សោ អីស អា ចឹង ប៉្រគ័ អន់ អីស សាណុក សាវ៉ាក លូ ចឹង រ៉ាំងហៃ រ៉ាំងខ្យា ប៉ាគ់ អីស ក្រាគ់ ទៀ។ សាស្វា អា កើត ឡឹង ម៉ាយ អីស បក់ ប៉ិច ចៃ កា អីស ខាក់។ ណាង អា ដាគ់ ហ៊្លត ឡឹង គន កាម៉ាក័ តាំប៉ើះ ដូវ សាំ»។ ១៦ ណាអូមី កា អ្យក់ ពៅ សោ អ៊ែ លូ រ៉ាំងហៃ លើយៗ។ ១៧ មួត អង់កាន់ អ្វៃ រសានែង ណោះ អន់ឌែ កាប ផា «ណាអូមី ទី សោ * កាម៉ាក័ ម៉ោញ ដូវ កេះ»។ អន់ឌែ កា អន់ សិច ផា អូបេត។ អូបេត អា ហង ឡាក់ ពឹ វគ័ យេសាយ ឡាក់ ពឹ សាដាច់ ដាវីត។

១៨ អា ហង សារ ផូង័ វ៉ាច់ ពែរេះ៖ ពែរេះ គន អ៊ែ ហេស្រុន ១៩ ហេស្រុន គន អ៊ែ រ៉ាម រ៉ាម គន អ៊ែ អាមីណាដាប់ ២០ អាមីណាដាប់ គន អ៊ែ ណាសូន ណាសូន គន អ៊ែ សាល់ម៉ូន ២១ សាល់ម៉ូន គន អ៊ែ បូអុះ បូអុះ គន អ៊ែ អូបេត ២២ អូបេត គន អ៊ែ យេសាយ យេសាយ គន អ៊ែ សាដាច់ ដាវីត។

* ១:២០ ១:២០ ណាអូមី ទី ណី ផា «អាម» លើ «ដាគ់ ពុត»។

† ១:២០ ១:២០ ម៉ារ៉ា ទី ណី ផា «តាំង» លើ «អុក ពុត»។

* ២:២ ២:២ តាម ចាបាប់ ប‌៉្រ័ះ ផះ ពូ ច្រូត័ ពូ ត្រគ់ អន់ មួត ថុក ញ៉ាក មួត អង់កាន់ អន់ត្រោ័ លូ មួត អំហ៊្មយ ឡឹង ប៉ាថេត អន់ទៀគ ពួយ គែង ប៉ាអច់ ទូញ ពៀ ឡាក់ ហ្រុង ម៉ាគ់ អន់ឌែ ទី សាណា សា។ ប៉រ់ ហៃ ចាបាប់ មួត លេវី (លេវីវិន័យ) ១៩:៩-១០; ២៣:២២លូ សារ អន់ ចាបាប់ លឺក ទី ពៀរ (ចោទិយ​កថា) ២៤:១៩

† ២:២០ ២:២០ ប‌៉្រ័ះ តាប៉ាប តាប៉ុន កា … ប៉ាណូស តោ័ ណាអូមី កាប នីអៀ ឃឺ អ៊ែ ឃឹត ឡឹង ក្លោ អ៊ែ លូ គន អ៊ែ ពៀរ ដូវ ឡាក់ តោ័ ពែ។

* ៣:៩ ៣:៩ ប៉រ់ អីស គ្រុំ អាញ់ លូ កាហ្លាប អីស ពិ អ៊ែ កាប ប៉ាញ់ជ្វៀរ ឃឺ អ៊ែ ប៉ិច កា បូអុះ ទី អ៊ែ។

† ៣:៩ ៣:៩ តាម ចាបាប់ សុនសាត អ៊ីស្រាអ៊ែល ផា ក្លោ តោ័ អូ ទី គន ណោះ អុះ ម៉ី ផូង័ វ៉ាច់ បក់ តោ័ ណោះ ត្រគ់ ទី កាម៉ាញ់ អ៊ែ ណាវ្គ។ ប៉រ់ ហៃ សារ អន់ ចាបាប់ លឺក ទី ពៀរ (ចោទិយ​កថា) ២៥:៥-១០។

‡ ៣:១៥ ៣:១៥ រូត កា គ្វី សឹត ប៉ាគ់ ស្រុក ហ្លា ពូ ច្រាគ់ លូ តី ម៉ោញ ចំលួន ច្រាគ់ ផា បូអុះ កា សឹត ប៉ាគ់ ស្រុក ។

* ៤:៣ ៤:៣ ផា ប៉ិច កា ហ្លង់ ឡឹង ចាបាប់ មួត អ៊ីស្រាអ៊ែល ឡាក់ រ៉ះ ឡឹង សារ ប្រូ តេះ ប៉រ់ ហៃ ចាបាប់ មួត លេវី (លេវីវិន័យ) ២៥:២៣-២៨។

† ៤:៥ ៤:៥ តាម គុន តាឡាប័ ឃើយ សុនសាត អ៊ីស្រាអ៊ែល គន ណោះ ពូ ចឹង ផា គន ម៉ាឡូន ឡគ។ ប៉រ់ ហៃ សារ អន់ ចាបាប់ លឺក ទី ពៀរ (ចោទិយ​កថា) ២៥:៥-១០។

‡ ៤:១១ ៤:១១ យ៉ាគ់ រ៉ាជែល លូ យ៉ាគ់ លេអា អន់ឌែ ពៀរ ដូវ ឃឺ កាម៉ាញ់ វគ័ យ៉ាកុប។ សុនសាត អ៊ីស្រាអ៊ែល ឡាក់ គន សោ វគ័ យ៉ាកុប ណោះ ហង។ ប៉រ់ ហៃ កាណើត អង់កក់ តេះ (លោកុប្បត្តិ) ២៩:៣១-៣០:២៤។

§ ៤:១២ ៤:១២ មួត តេះ បេតាលេហិម ឡាក់ ផូង័ វ៉ាច់ វគ័ ពែរេះ ឃឺ ផូង័ វ៉ាច់ តីស សាំខាន់។

* ៤:១៧ ៤:១៧ សោពៀគ គុល «គន»។

១ សាំយូអ៊ែល

១

២

៣

៨

៩

១០

១១

១៣

១៥

១៦

១៧

១៨

២៤

២៨

៣១

សារ សាំយូអ៊ែល ទី ១

សារ អន់តគ់ រ៉ះ

ពូ អ្យក់ សិច វគ័ សាំយូអ៊ែល ច្រាគ់ សិច សារ អា លូ ពឹង សារ តូ ឡឹង អា។ វគ័ សាំយូអ៊ែល ឡាក់ រ៉ាគឹយ ប‌៉្រ័ះ ទឹប អ៊ែ ប៉្រគ័ ម៉ៃគ ណាំផា ប៉ាគ់ អន់តីគ ឡឹង ពូ កាណុង មួត ម៉ៃគ ណាំផា ឡាក់ ប‌៉្រ័ះ ប៊កកាតយ័ អន់ កា សុនសាត អ៊ីស្រាអ៊ែល ផះ រ៉ាំងវ៉ាង ប៉ាសុន អ៊ែ បើ តាន័ ទី សាដាច់។

ពឹង សារ សាំយូអ៊ែល ទី ១ អា ទី សារ ឡាក់ កា អា៖

សារ កាណើត វគ័ សាំយូអ៊ែល លូ សារ ប‌៉្រ័ះ ប៉្រើ អ៊ែ ប៉្រគ័ រ៉ាគឹយ ប‌៉្រ័ះ។ (១:១-៧:១៧)

សុនសាត អ៊ីស្រាអ៊ែល អូ ប៉ិច កា ឡាបៀប ឡឹង អន់ទ្រួល ឡាក់ ប‌៉្រ័ះ ប៊កកាតយ័ រ៉ើស មួត ម៉ៃគ ណាំផា កាណុង រ៉ាំងវ៉ាង អន់ឌែ ទី សារ ថុក ឡាំបាក ទឹល នីណោ័ះ អន់ឌែ ប៉ិច កា ទី សាដាច់ ឡាក់ កា ប៉ាថេត អន់ទៀគៗ។ យ‌៉័ះ វគ័ សាំយូអ៊ែល អូ ប៉ាញ័ ពុត កា សារ មួត ប៉ាសុន ប៉រ់ ណោះ កាតាម អ៊ែ កា ប៉្រើ សូល ប៉្រគ័ សាដាច់ ទី ម៉ោញ ប៉្រើ រ៉ាំងហៃ សុនសាត អ៊ីស្រាអ៊ែល ត្រគ់ ពួយ សារ ប‌៉្រ័ះ ប៊កកាតយ័ ប៉្រើ។ (៨:១-១០:២៧)

អន់តីគ ឡឹង ណោះ ញន កា សាដាច់ សូល អូ ប៉្រគ័ ពួយ ប‌៉្រ័ះ ប៊កកាតយ័ ប‌៉្រ័ះ កា អ្លាត អូ ចៃ តង័ សូល ហង។ (១១:១-១៥:៣៥)

ប‌៉្រ័ះ កា រ៉ើស ដាវីត ឡគ ភឿ ចឹង ប៉្រើ ប៉្រគ័ សាដាច់ រ៉ាំងហៃ សុនសាត អ៊ីស្រាអ៊ែល ប៉ាតាង សាដាច់ សូល។ សាគ់ ប៉ាន់ដា ដាវីត អ្វៃ ប៉្រគ័ ង៉ារ កា សាដាច់ សូល។ ឡៃង ឡឹង ណោះ អ៊ែ កេះ ម៉ៃគ តាហាន ប៉ាគ់ អន់តីគ អ៊ែ សាតាក់ ឡាច់ អ្វៃ ចាំងហាយ្គ ឡឹង សាដាច់ សូល ខង សាដាច់ សូល ប៉ិច ប៉ាន់តោ័ អ៊ែ។ (១៦:១-៣០:៣១)

ប៉ាគ់ ឡុច សាដាច់ សូល លូ គន អ៊ែ តោ័ ផះ រ៉ាំងវ៉ាង អ៊ីស្រាអ៊ែល តាកូះ លូ សុនសាត ភីលីសាទីន។ (៣១:១-១៣)

ពឹង សារ សាំយូអ៊ែល ទី ១ អា រ៉ះ តាគ់ កាចាំង ពិន អន់ អ្លុ អន់តគ់ ផា ទី ដឹង ប‌៉្រ័ះ ប៊កកាតយ័ ហង ឡាក់ សាដាច់ តាទឹច រ៉ាំងហៃ ប៉ាសុន អ៊ែ។ ប៉ាណូស បក់ អ្លុ រ៉ាំងហៃ ប៉ាសុន ប‌៉្រ័ះ ឃឺ បក់ រ៉ាប់ សឿ អ៊ែ លូ ចៃ ប៉្រគ័ ពួយ អ៊ែ។

១

សារ កាណើត សាំយូអ៊ែល

១ ទី កាម៉ាក័ ម៉ោញ ដូវ សិច អ៊ែ អ៊ែលកាណា អ៊ែ អ្វៃ ពឹង តេះ រ៉ាម៉ា ព្រី ប៉ានឹម អេប៉្រាអ៊ីម អ៊ែ គន វគ័ យេរ៉ូហាំ សោ វគ័ អេលីហ៊ូ សោ ចិច វគ័ ថូហ៊ូ សោ ចាំង វគ័ ស៊ូប កាណុង ផូង័ អេប៉្រាអ៊ីម។ ២ កាម៉ាក័ ណោះ ទី កាម៉ាញ់ ពៀរ ម៉ោញ សិច ហាណា ម៉ោញ ណាវ្គ សិច ពែនីណា។ ពែនីណា ទី គន អៀង ហះកា ហាណា អូ ទី គន អុះ។ ៣ រ៉ប់ សាណាំ អ៊ែលកាណា ពឹះ ឡឹង ស្រុក អ៊ែ ឡាំ ប៉ាគ់ មឿង ស៊ីឡូ ភឿ សាំប‌៉័ះ ប៉ានេ ប‌៉្រ័ះ ប៊កកាតយ័ ឡាក់ ប‌៉្រ័ះ តេះ ប‌៉្រ័ះ ប៉្លៃង ទឹប ពុះ កាណាគ័ រ៉ាម៉ះ ប‌៉្រ័ះ ដេល។ ផះ រ៉ាំងវ៉ាង ណោះ គន កាម៉ាក័ វគ័ អេលី ទិ ពៀរ ដូវ ហូបនី លូ ភីនេហះ ប៉្រគ័ ក្រាគ់ រ៉ាម៉ះ ប‌៉្រ័ះ ប៊កកាតយ័ ពឹង មឿង ស៊ីឡូ។

៤ ពឹង ដារ់ អ៊ែ រ៉ាម៉ះ ប‌៉្រ័ះ អ៊ែលកាណា ឃើយ អ្យក់ ប៉ាំងឡៃ អន់ កា កាម៉ាញ់ អ៊ែ ពែនីណា លូ គន កាម៉ាក័ គន អង់កាន់ អ៊ែ ម៉ោញ ដូវ ម៉ោញ ចានែក។ ៥ កាប៉ាច់ កា ហាណា អ៊ែ អន់ ពៀរ ចានែក ញន កា អ៊ែ ប៉ិច កា ហាណា ហ៊្លត ឡឹង ពែនីណា យ‌៉័ះ ប‌៉្រ័ះ ប៊កកាតយ័ ប៉្រគ័ អន់ ហាណា អូ ទី គន កាតាម។ ៦ ពែនីណា សាណីង អ៊ែ ឌុ ប៉្រគ័ អន់ ហាណា អីគ ពុត អ៊ែ ប៉្រគ័ អន់ កា ហាណា តាយួស ញន កា ប‌៉្រ័ះ ប៊កកាតយ័ ប៉្រគ័ អន់ ហាណា អូ អ្លុ ទី គន។ ៧ ពែនីណា ប៉្រគ័ នែវ ណោះ រ៉ប់ សាណាំ។ រ៉ប់ ហាណា ឡាំ ប៉ាគ់ ចារ រ៉ាម៉ះ ប‌៉្រ័ះ ប៊កកាតយ័ ប៉ាគ់ មឿង ស៊ីឡូ ពែនីណា ប៉្រគ័ កា ហាណា នីណោ័ះ លើយៗ។ ហាណា កា ញ៉ាំ លូ អូ ចៃ សា សាណា ញ៉ា អុះ។ ៨ ផះ ណោះ អ៊ែលកាណា កា អំប៉ញ់ អ៊ែ ផា «ហាណា ញ៉ា ត្រគ់ អីស ញ៉ាំ លូ អូ សា សាណា នីអៀ ? ខ ញ៉ា បះ អីស អុក ពុត? ញ៉ា អីស ឃឹត ផា អាញ់ អូ សាម៉ើ លូ គន អញ់ជឹត ដូវ ណោះ ប ?»។

៩ កេះ ពូ អៃត សា កេះៗ ហាណា កា អ្យូវ ឡាំ ម៉ន់ អើ ប‌៉្រ័ះ។ ផះ ណោះ វគ័ អេលី ឡាក់ ក្រាគ់ រ៉ាម៉ះ ប‌៉្រ័ះ កា អង់អ្វៃ ពឹង គ្រេ ហះ អំប៉ារ ចារ រ៉ាម៉ះ ប‌៉្រ័ះ ប៊កកាតយ័ ។ ១០ ហាណា អុក ពុត ខាក់ កា ម៉ន់ ឡោម ប‌៉្រ័ះ ប៊កកាតយ័ ទឹប ញ៉ាំ ហូរ័ ទៀក ម៉ូះ ទៀក ម៉ាត់។ ១១ អ៊ែ ម៉ន់ ឡោម ប‌៉្រ័ះ ប៊កកាតយ័ ផា «អឺ ប‌៉្រ័ះ ប៊កកាតយ័ ឡាក់ ប‌៉្រ័ះ តេះ ប‌៉្រ័ះ ប៉្លៃង ប៉រ់ អីស ហៃ អាញ់ ណើ អាញ់ អុក ពុត ខាក់ ប៉រ់ អីស តាប៉ាប ជែ អ្លាត អាញ់ ឡាក់ ទុច អីស ដៃ។ ផា អីស តាប៉ាប អន់ អាញ់ ទី គន កាម៉ាក័ ម៉ោញ អាញ់ ចឹង មប គន ណោះ អន់ កា អីស ភឿ អន់ ប៉្រគ័ ង៉ារ កា អីស ឡុច អាញុ អ៊ែ សក់ អ៊ែ ចឹង អូ កូរ័ លើ កាត់ អុះ *»។

១២ ហាណា ម៉ន់ ឡោម ប‌៉្រ័ះ ប៊កកាតយ័ ទុញៗ ផះ ណោះ វគ័ អេលី ចាំ ហៃ ពឹរ អ៊ែ។ ១៣ ហាណា ម៉ន់ អូ កាតាំង តេះ អុះ ប៉ប័ ដឹង យ៉ើល អន់តង់ ពឹរ ដោច។ ណោះ ហង បះ វគ័ អេលី សាម៉គ័ កា ហាណា ប៉ាញឹល តាពែ ១៤ អ៊ែ កាប កា ហាណា ផា «ញ៉ា ត្រគ់ អីស អ្វៃ ប៉ាញឹល នែវ អា ? អ្យគ័ អ្លាត អៃត ពិ»។ ១៥ ហាណា តើល ផា «អូ អុះ ពឹ តាំងឡា អាញ់ អូ ទី អៃត តាពែ អុះ អាញ់ អ្វៃ ហះ អា ភឿ រ៉ះ លូ ប‌៉្រ័ះ ប៊កកាតយ័ ឡឹង សារ អាញ់ អុក ពុត។ ១៦ ជែ ឃឹត ផា អាញ់ ឡាក់ អង់កាន់ អូ ដាគ់ អាញ់ ម៉ន់ ឡោម ប‌៉្រ័ះ ប៊កកាតយ័ តុត ទុញ នីអៀ ញន កា អាញ់ អុក ពុត លូ ទី សារ ប៉ាណាប ប៉ាបប៉ុន អៀង ឡក់ កេះ»។ ១៧ វគ័ អេលី កាប លូ អ៊ែ ផា «ហគ់ អន់ អីស ចាក ដាគ់ ចាក ប៉ាឡឹង អន់ ប‌៉្រ័ះ សុនសាត ពិន អន់ សារ ដាគ់ កា អីស ឡាក់ កា អីស ប៉រ់ ឡឹង អ៊ែ ណោះ ហង»។ ១៨ ហាណា កាប ផា «អាញ់ ប៉ានេ កា អីស ទី ពុត ដាគ់ កា អាញ់»។ កេះណោះ ហាណា ចាក ឡាច់ ឡឹង ណោះ លូ សា សាណា ទឹប រ៉គ់ រែ។

១៩ អ៊ែលកាណា លូ ខាប់ខួ អ៊ែ អ្យូវ ឡឹង កាំលឺ ផុងម៉ាំង ឡាំ សាំប‌៉័ះ ប៉ានេ ប‌៉្រ័ះ ប៊កកាតយ័  កេះណោះ អន់ឌែ សឹត ប៉ាគ់ ហី អន់ឌែ ប៉ាគ់ តេះ រ៉ាម៉ា។ អ៊ែលកាណា កា តៃប លូ កាម៉ាញ់ អ៊ែ ហាណា ប‌៉្រ័ះ ប៊កកាតយ័ កា កាចាំង ឡឹង សារ ហាណា ម៉ន់ ឡោម។

២០ រ៉ាំងវ៉ាង សាណាំ ណោះ ហាណា កា ឡាកោ គៀម ប៉ាគ់ គ្រឹប ខៃ អ៊ែ អ្វៃ ហាអុញ ទី គន កាម៉ាក័ អ៊ែ អន់ សិច ផា សាំយូអ៊ែល † ទឹប កាប ផា «អាញ់ ម៉ន់ ប៉រ់ លូ ប‌៉្រ័ះ ប៊កកាតយ័ »។ ២១ ឡៃង ឡឹង ណោះ អ៊ែលកាណា លូ ខាប់ខួ អ៊ែ ទិឌូ អន់ឌែ អ្យក់ កាណាគ័ ឡាំ រ៉ាម៉ះ ប‌៉្រ័ះ ប៊កកាតយ័ ឡាក់ ឃើយ ប៉្រគ័ រ៉ប់ សាណាំ ទឹប ពុះ កាណាគ័ ឡាក់ កា អ៊ែ សាញ៉ា ចឹង រ៉ាម៉ះ កា ប‌៉្រ័ះ ដេល។ ២២ ហះកា ហាណា អូ ឡាំ អន់ឌូ លូ ក្លោ អ៊ែ អុះ អ៊ែ រ៉ះ កា ក្លោ អ៊ែ ផា «ក្យាគ់ គន អាញ់ អ្លាត ម៉ម់ ហិ ណោះ អាញ់ ចឹង ឡាំ មប អ៊ែ អន់ កា ប‌៉្រ័ះ ប៊កកាតយ័  អាញ់ ចឹង អន់ អ៊ែ អ្វៃ ហះ ណោះ លើយ ហង»។ ២៣ ក្លោ អ៊ែ តើល ផា «ហគ់ ប៉្រគ័ ពួយ ឡាក់ កា អីស ឃឹត ផា ដាគ់ ពិ អីស អ្វៃ អន់ឌូ លូ គន ទឹល អ៊ែ អ្លាត ម៉ម់។ អន់ ប‌៉្រ័ះ ប៊កកាតយ័ ប៉្រគ័ ពួយ ប៉ានឹរ អ៊ែ សាញ៉ា ណោះ ហង»។ ហាណា កា អ្វៃ ក្យាគ់ ហី លូ តាម៉ម់ គន អ៊ែ លើយ ទឹល គន អ៊ែ អ្លាត ម៉ម់។ ២៤ ប៉ាគ់ គន អ៊ែ អ្លាត ម៉ម់ កេះ អ៊ែ កា អ្យក់ គន ឡាំ ប៉ាគ់ ចារ រ៉ាម៉ះ ប‌៉្រ័ះ ប៊កកាតយ័ ប៉ាគ់ មឿង ស៊ីឡូ ទឹប អ្យក់ រ៉ក់ ទោល ម៉ោញ កាតុ អាញុ ប៉ៃង សាណាំ តាប៉ុង ម៉ោញ កាអ្លី លូ តាពែ ប៉្លៃ អង់កាច ម៉ោញ ស្រោ អង់ការ។ ផះ ណោះ សាំយូអ៊ែល អ្វៃ សាស្វា ឡក់។ ២៥ អន់ឌែ កោះ រ៉ក់ កេះណោះ ប៉ាណាំ សាស្វា សាំយូអ៊ែល ឡាំ អ្វៃ លូ វគ័ អេលី។ ២៦ ហាណា កាប ផា «ពឹ តាំងឡា អាញ់ អា ហង អង់កាន់ បក់ អន់តាវ ម៉ន់ ឡោម ប‌៉្រ័ះ ប៊កកាតយ័ ហះ អា ក្យាម័ អីស ផះ អន់ទ្រួល ពែ។ សារ អា ត្រគ់ តាទឹច ឡាក់ កា អីស អ្វៃ រ៉ីស ដេល។ ២៧ អាញ់ ខំ ឡោម ប៉រ់ ហះ ប‌៉្រ័ះ ប៊កកាតយ័ អន់ អាញ់ ទី គន អ៊ែ កា អន់ អាញ់ ទី គន តាទឹច ពួយ ប៉ានឹរ អាញ់ ប៉រ់ ពែ ហង។ ២៨ កិញអៀ អា អាញ់ អ្យក់ គន មប កា ប‌៉្រ័ះ ប៊កកាតយ័ ម៉ាគ់ ប៉្រគ័ ង៉ារ កា ប‌៉្រ័ះ ឡុច អាញុ អ៊ែ»។ កេះណោះ សាំយូអ៊ែល កា សាំប‌៉័ះ ប៉ានេ ប‌៉្រ័ះ ប៊កកាតយ័ ហះ ណោះ ហង។

២

…

សារ គន វគ័ អេលី ប៉្រគ័ អូ ដាគ់

១១ កេះណោះ វគ័ អ៊ែលកាណា កា សឹត ប៉ាគ់ ហី អ៊ែ ទៅ ប៉ាគ់ តេះ រ៉ាម៉ា ណាវ្គ ហះកា សាស្វា សាំយូអ៊ែល អ្វៃ ប៉្រគ័ ង៉ារ ប‌៉្រ័ះ ប៊កកាតយ័ អន់ឌូ លូ វគ័ អេលី ឡាក់ ក្រាគ់ រ៉ាម៉ះ ប‌៉្រ័ះ ។

១២ គន កាម៉ាក័ វគ័ អេលី ឡាក់ ប៉ាណូស អូ ដាគ់ កាខាក់ អន់ឌែ អូ អ្យិល កូត័ កា ប‌៉្រ័ះ ប៊កកាតយ័ អុះ។ ១៣ យ‌៉័ះ អន់ឌែ ឡាក់ ក្រាគ់ រ៉ាម៉ះ ប‌៉្រ័ះ កាតាម អន់ឌែ ប៉្រគ័ អូ ដាគ់ កា មួត ប៉ាសុន លើយៗ រ៉ប់ ពូ អ្យក់ កាណាគ័ រ៉ាម៉ះ ប‌៉្រ័ះ ក្រាគ់ រ៉ាម៉ះ ប‌៉្រ័ះ ប៉្រើ ទុច អន់ឌែ ម៉ុត ផះ ពូ សាន់តុក ប៉ាំងឡៃ សាអ៊្លង ណោះ ដេល លូ ចឹក បួង រ៉ាណះ ទី សាណាញ់ ប៉ៃង។ ១៤ ទុច ណោះ កា អ្យក់ បួង រ៉ាណះ តាល់ ប៉ាំងឡៃ សាអ៊្លង ពូ សាន់តុក កាណុង កគ័ ប៉ាំងឡៃ សាអ៊្លង ឡាក់ ទួម ពឹង បួង រ៉ាណះ ណោះ ក្រាគ់ រ៉ាម៉ះ ប‌៉្រ័ះ អ្យក់ កា អ៊ែ តាំងឡា ទិណោ័ះ អន់ឌែ ប៉្រគ័ នីណោ័ះ លើយៗ កា សុនសាត អ៊ីស្រាអ៊ែល បក់ ពឹះ រ៉ាម៉ះ ប‌៉្រ័ះ ប៉ាគ់ មឿង ស៊ីឡូ។ ១៥ ម៉ោញ ណាវ្គ អន់ទ្រួល ឡឹង ពូ ពុះ អ្លាត ប៉ុង * ទុច ក្រាគ់ រ៉ាម៉ះ ប‌៉្រ័ះ ពឹះ កាប លូ បក់ ពឹះ រ៉ាម៉ះ ណោះ ផា «ប៉ឹះ អន់ ប៉ាំងឡៃ កា ក្រាគ់ រ៉ាម៉ះ ប‌៉្រ័ះ តាទៀង អ៊ែ អូ អ្យក់ ប៉ាំងឡៃ សាន់តុក ឡឹង អីស អុះ អ៊ែ អ្យក់ ដឹង ប៉ាំងឡៃ អន់ទ្រិះ»។ ១៦ ផា បក់ ណោះ កាប ផា «កូម័ ពុះ ប៉ុង អន់ទ្រួល ហិ កេះណោះ អ្យក់ តាម ពុត ពិ» ក្រាគ់ រ៉ាម៉ះ ប‌៉្រ័ះ កាប ផា «អូ អុះ ត្រគ់ អន់ កា អាញ់ កិញអៀ ហង ផា អូ នីណោ័ះ អាញ់ ចឹង រ៉ាត អ្យក់ ឡូត»។ ១៧ សារ អូ ដាគ់ គន វគ័ អេលី ប៉្រគ័ ណោះ យច ពុត ប‌៉្រ័ះ ប៊កកាតយ័ កាខាក់ ឡូត ខង អន់ឌែ បឺង៉ាយ កាណាគ័ ពូ រ៉ាម៉ះ ប‌៉្រ័ះ ប៊កកាតយ័ ។

១៨ កាប៉ាច់ សាស្វា សាំយូអ៊ែល ប៉្រគ័ ង៉ារ ប‌៉្រ័ះ ប៊កកាតយ័  អ៊ែ កា ពៀត អាវ អ្លឹង ឡាក់ កា មួត ក្រាគ់ រ៉ាម៉ះ ដេល។ ១៩ មើគ អ៊ែ ជឹង អាវ ថិ ម៉ោញ អ្យក់ ឡាំ អន់ កា អ៊ែ រ៉ប់ សាណាំ ផះ អ៊ែ ពឹះ អន់ឌូ លូ ក្លោ អ៊ែ ភឿ រ៉ាម៉ះ ប‌៉្រ័ះ។ ២០ វគ័ អេលី ប៉រ់ សារ ដាគ់ កា អ៊ែលកាណា លូ កាម៉ាញ់ អ៊ែ ហាណា ផា «អន់ ប‌៉្រ័ះ ប៊កកាតយ័ អន់ អីស ទី គន ណាវ្គ លូ អង់កាន់ អា ប៉ាតាង គន បក់ កាម៉ាញ់ អីស មប កា ប‌៉្រ័ះ ប៊កកាតយ័ »។ កេះណោះ អន់ឌែ កា សឹត ប៉ាគ់ ហី ណាវ្គ។ ២១ ប‌៉្រ័ះ ប៊កកាតយ័ កា អន់ សារ ដាគ់ កា ហាណា អ៊ែ កា ឡាកោ គៀម ទី គន លើយ ហង គន កាម៉ាក័ អ៊ែ ប៉ៃង ដូវ លូ គន អង់កាន់ ពៀរ ដូវ។ សាស្វា សាំយូអ៊ែល កា ហ៊ែង តីស ហះ ម៉ាត់ ប‌៉្រ័ះ ប៊កកាតយ័ ។

២២ កាប៉ាច់ វគ័ អេលី អ៊ែ ក្រាគ់ ឡក់ កេះ អ៊ែ កាតាំង ពូ រ៉ះ សារ អៀង ខ ឡឹង គន អ៊ែ ទិ ពៀរ ប៉្រគ័ អូ ដាគ់ កា សុនសាត អ៊ីស្រាអ៊ែល ទិណោ័ះ ទឹប អន់ឌែ តៃប លូ អង់កាន់ ឡាក់ ប៉្រគ័ ង៉ារ ហះ អំប៉ារ ចារ រ៉ាម៉ះ ប‌៉្រ័ះ។ ២៣ វគ័ អេលី កាប កា គន អ៊ែ ផា «ញ៉ា ត្រគ់ អន់ដីស ប៉្រគ័ នីអៀ ? អាញ់ កាតាំង មួត ប៉ាសុន ទិឌូ រ៉ះ ឡឹង សារ អូ ដាគ់ ឡាក់ អន់ដីស ប៉្រគ័។ ២៤ គន អូ ត្រគ់ ប៉្រគ័ នែវ ណោះ អុះ សារ ឡាក់ អាញ់ កាតាំង មួត ប៉ាសុន ប‌៉្រ័ះ ប៊កកាតយ័ រ៉ះ ឡឹង សារ អន់ដីស ប៉្រគ័ ណោះ អ៊ែ អូ ដាគ់ យ៉ឹប។ ២៥ ផា ប៉ាណូស ម៉ោញ ដូវ ប៉្រគ័ អូ ដាគ់ កា ប៉ាណូស ម៉ោញ ដូវ ណាវ្គ ប‌៉្រ័ះ ប៊កកាតយ័ ចឹង រ៉ះកះ ប៉ារម ហះកា ផា ប៉ាណូស ប៉្រគ័ យច លូ ប‌៉្រ័ះ ប៊កកាតយ័  អូ ទី ពឿ ចឹង រ៉ះកះ ប៉ារម កា អ៊ែ អុះ» ហះកា គន វគ័ អេលី ទិ ពៀរ អូ សាំយ៉ាំង អ៊ែ អុះ ខង ប‌៉្រ័ះ ប៊កកាតយ័ ឃឹត ចឹង ប៉ាន់តោ័ អ្លាត អន់ឌែ កេះ។

២៦ កាប៉ាច់ សាស្វា សាំយូអ៊ែល កា ហ៊ែង តីស ទឹប ប៉ាញ័ ពុត ប‌៉្រ័ះ ប៊កកាតយ័ ហ៊ែង ខាក់ លូ ប៉ាញ័ ពុត ប៉ាណូស អន់ទៀគៗ ណាវ្គ ដេល។

…

៣

សារ ប‌៉្រ័ះ ប៊កកាតយ័ អើ សាំយូអ៊ែល

១ សាស្វា សាំយូអ៊ែល ប៉្រគ័ ង៉ារ ប‌៉្រ័ះ ប៊កកាតយ័ អន់ឌូ លូ វគ័ អេលី។ ផះ រ៉ាំងវ៉ាង ណោះ ប‌៉្រ័ះ ប៊កកាតយ័ អូ ង៉ាយ ចឹង កាប លូ ប៉ាណូស អុះ កា អូ សូវ តាំបាង ឡាកោ អន់ ពូ ប៉ប័ ដេល។ ២ រ៉ាំងវ៉ាង ណោះ ម៉ាត់ វគ័ អេលី កា ចឹង ម៉ាម៉ាំង ហៃ អូ សូវ ប៉ប័ កេះ។ ផះ វគ័ អេលី តៃប ពឹង កាណុង អ៊ែ ទៅ ៣ តាគៀង ពូ សុះ ពឹង កាណុង ដាគ់ បើ ប៉ាត់ អុះ សាស្វា សាំយូអ៊ែល តៃប ពឹង ចារ រ៉ាម៉ះ ប‌៉្រ័ះ ប៊កកាតយ័ ក្យាម័ ចារ ពូ ចៃគ ហ៊ីប សារ សាញ៉ា រែវ ពុត ។ ៤ ផាឌី ប‌៉្រ័ះ ប៊កកាតយ័ អើ សាំយូអ៊ែល អ៊ែ កា តើល ផា «ញ៉ា ?» ៥ កេះណោះ អ៊ែ សាតាក់ ឡាំ ប៉ាគ់ ចារ វគ័ អេលី អ៊ែ អំប៉ញ់ ផា «អើ អាញ់ ទី កាន ញ៉ា ?» វគ័ អេលី តើល ផា «អាញ់ អូ ទី អើ អីស អុះ អីស ឡាំ តៃប ណាវ្គ ពិ»។ សាំយូអ៊ែល កា ឡាំ តៃប ណាវ្គ។

៦ ប‌៉្រ័ះ ប៊កកាតយ័ កា អើ សាំយូអ៊ែល ម៉ោញ ទង ណាវ្គ សាំយូអ៊ែល កា អ្យូវ ឡាំ ប៉ាគ់ ចារ វគ័ អេលី លូ អំប៉ញ់ ផា «អីស អើ អាញ់ ទី កាន ញ៉ា ?» វគ័ អេលី តើល ផា «អាញ់ អូ ទី អើ អីស អុះ ឡាំ តៃប ណាវ្គ ពិ សោ»។ ៧ សាំយូអ៊ែល អូ អន់ហ្នាល់ ប៉ានឹរ ប‌៉្រ័ះ ប៊កកាតយ័ អុះ ខង ប‌៉្រ័ះ ប៊កកាតយ័ បើ កាកាប លូ អ៊ែ។

៨ ប‌៉្រ័ះ ប៊កកាតយ័ អើ សាំយូអ៊ែល លឺក ទី ប៉ៃង។ សាំយូអ៊ែល កា អ្យូវ ឡាំ ប៉ាគ់ ចារ វគ័ អេលី លូ អំប៉ញ់ ផា «អីស អើ អាញ់ ទី កាន ញ៉ា ?» វគ័ អេលី កា អ្លុ អន់តគ់ ផា ប‌៉្រ័ះ ប៊កកាតយ័ ហង អើ សាំយូអ៊ែល ៩ ទឹល នីណោ័ះ វគ័ អេលី រ៉ះ កា សាំយូអ៊ែល ផា «ឡាំ តៃប ណាវ្គ ពិ។ ផា កាតាំង ប៉ានឹរ ពូ អើ ម៉ោញ ទង ណាវ្គ អីស ត្រគ់ កាប ផា "អឺ ប‌៉្រ័ះ ប៊កកាតយ័  ប៉រ់ អីស រ៉ះ កា អាញ់ ពិ អាញ់ ឡាក់ ទុច អីស ក្យាគ់ សាំយ៉ាំង អីស កេះ"»។ កេះណោះ សាំយូអ៊ែល កា ឡាំ តៃប ប៉ាគ់ ចារ ទៅ ណាវ្គ។ ១០ ផះ ណោះ ប‌៉្រ័ះ ប៊កកាតយ័ កា ជឹរ អន់តាវ ក្យាម័ ហះ ណោះ អ៊ែ អើ ឡាក់ កា អ៊ែ អើ អន់ទ្រួល ពែ ដេល «សាំយូអ៊ែល សាំយូអ៊ែល !» សាំយូអ៊ែល តើល ផា «ប៉រ់ អីស រ៉ះ កា អាញ់ ពិ អាញ់ ឡាក់ ទុច អីស ក្យាគ់ សាំយ៉ាំង អីស កេះ»។ ១១ ប‌៉្រ័ះ ប៊កកាតយ័ រ៉ះ កា អ៊ែ ផា «ហៃ អាញ់ ចឹង ប៉្រគ័ អន់ ទី សារ ប៉ាណាប ម៉ោញ កើត ពឹះ ពឹង ប៉ាថេត អ៊ីស្រាអ៊ែល។ ពឿ កាតាំង សារ អា បក់ ណោះ ចឹង កាខរ់ ណូស ខាក់។ ១២ ប៉ាគ់ ដារ់ អន់តីគ អាញ់ ចឹង ប៉្រគ័ កា ខាប់ខួ អេលី អន់ ត្រគ់ ពួយ គ្រឹប សារ អាញ់ រ៉ះ កា អ៊ែ ពែ ឡឹង គុល ទឹល ឡុច។ * ១៣ អាញ់ រ៉ះ កា អ៊ែ ផា អាញ់ ចឹង ចៃគ ថូត ខាប់ខួ អ៊ែ លើយ ញន កា សារ គន អ៊ែ ទិ ពៀរ ប៉្រគ័ យច ណោះ ខង អ៊ែ អ្លុ អន់តគ់ ផា គន អ៊ែ បឺង៉ាយ អាញ់ ហះកា អ៊ែ អូ ប៉្រគ័ តាគ់ អញ់ចាល អន់ឌែ អុះ។ ១៤ ញន ណោះ ហង បះ អាញ់ ម៉ត់ លូ ខាប់ខួ អ៊ែ ផា អាញ់ អូ អ្លាត ដោះ សារ អន់ឌែ ប៉្រគ័ យច ណោះ អុះ យ‌៉័ះ អន់ឌែ ពុះ កាណាគ័ ញ៉ា រ៉ាម៉ះ អាញ់ កាតាម»។

១៥ សាំយូអ៊ែល កា តៃប ទឹល តារ ប៉ាគ់ តារ កាំលឺ អ៊ែ កា បើក អំប៉ារ ចារ រ៉ាម៉ះ ប‌៉្រ័ះ ប៊កកាតយ័ ។ សាំយូអ៊ែល អូ ខឹន រ៉ះ កា វគ័ អេលី ឡឹង សារ ប‌៉្រ័ះ ប៊កកាតយ័ អន់ អ៊ែ កាតាំង លូ ប៉ប័ ណោះ អុះ។ ១៦ វគ័ អេលី អើ សាំយូអ៊ែល ផា «អឺ សោ»។ សាំយូអ៊ែល តើល ផា «ញ៉ា ?» ១៧ វគ័ អេលី អំប៉ញ់ ផា «ប‌៉្រ័ះ ប៊កកាតយ័ រ៉ះ សារ ញ៉ា អន់ដា កា អីស ? អីស ជែ អោន សារ ញ៉ា កា អាញ់ ដៃ។ ផា អីស អោន សារ ញ៉ា ឡាក់ ប‌៉្រ័ះ ប៊កកាតយ័ រ៉ះ ណោះ អន់ ប‌៉្រ័ះ ប៊កកាតយ័ ចៃគ ថូត អីស ក្លាំង ខាក់»។ ១៨ សាំយូអ៊ែល កា រ៉ះ កា វគ័ អេលី ឡឹង សារ ប‌៉្រ័ះ ប៊កកាតយ័ រ៉ះ កា អ៊ែ ទិណោ័ះ អូ ទី អោន សារ ញ៉ា អុះ។ វគ័ អេលី កាប ផា «អ៊ែ ឡាក់ ប‌៉្រ័ះ ប៊កកាតយ័  អន់ អ៊ែ ប៉្រគ័ ឡាក់ កា ពុត អ៊ែ ប៉ិច ពិ»។

១៩ សាំយូអ៊ែល កា ហ៊ែង តីស ៗ ប‌៉្រ័ះ ប៊កកាតយ័ កា អ្វៃ អន់ឌូ លូ អ៊ែ ទិ សារ អ៊ែ រ៉ះ ប‌៉្រ័ះ កា ប៉្រគ័ អន់ កើត ពឹះ តាទឹច។ ២០ ពឹង ប៉ាថេត អ៊ីស្រាអ៊ែល ទិណោ័ះ ឡឹង មឿង ដាន់ លើយ ទឹល មឿង បៀសេបា ប៉ាសុន ទិឌូ ឃឹត ផា សាំយូអ៊ែល ឡាក់ រ៉ាគឹយប‌៉្រ័ះ ប៊កកាតយ័ តាទឹច។ ២១ ប‌៉្រ័ះ ប៊កកាតយ័ តាំបាង ឡាកោ អន់ សាំយូអ៊ែល ប៉ប័ លើយៗ ប៉ាគ់ មឿង ស៊ីឡូ។ អ្វៃ ប៉ាគ់ មឿង ណោះ ប‌៉្រ័ះ ឃើយ រ៉ះ អន់ សាំយូអ៊ែល សាំយ៉ាំង សាំយូអ៊ែល កា រ៉ះ តូ កា ប៉ាសុន អ៊ីស្រាអ៊ែល ទិឌូ។

…

៨

សារ ប៉ាសុន អ៊ីស្រាអ៊ែល ប៉រ់ ប៉ិច កា ទី សាដាច់

១ ប៉ាគ់ វគ័ សាំយូអ៊ែល ក្រាគ់ កេះ អ៊ែ ប៉្រើ គន កាម៉ាក័ អ៊ែ ពៀរ ដូវ រ៉ាំងហៃ សុនសាត អ៊ីស្រាអ៊ែល។ ២ គន ឡោងទ្រៀ អ៊ែ សិច យូអ៊ែល លូ គន ទី ពៀរ សិច អាប៊ីយ៉ា។ អន់ឌែ ទិ ពៀរ ដូវ រ៉ាំងហៃ ពឹង មឿង បៀសេបា។ ៣ ហះកា គន វគ័ សាំយូអ៊ែល អូ ប៉្រគ័ ពួយ អ៊ែ អុះ។ អន់ឌែ ខ្វាម ប៉ិច ដឹង កា ទី លៀន លូ អ្យក់ លៀន ពូ ច្វាល់ តាត់ស៊ិន សារ អូ ត្រង់។ ៤ មួត ក្រាគ់ តាំងកង់ សុនសាត អ៊ីស្រាអ៊ែល ទិឌូ កា លួម គួប សោប ឡាំ កាកាប លូ វគ័ សាំយូអ៊ែល អ្វៃ ប៉ាគ់ តេះ រ៉ាម៉ា។ ៥ ក្រាគ់ តាំងកង់ ទិណោ័ះ រ៉ះ លូ អ៊ែ ផា «កិញអៀ អា អីស ក្រាគ់ កេះ គន អីស កា អូ ប៉្រគ័ ពួយ អីស ដេល។ ទឹល នីណោ័ះ ប៉រ់ អីស រ៉ើស ប៉ាណូស ម៉ោញ ដូវ ប៉្រើ ប៉្រគ័ សាដាច់ រ៉ាំងហៃ ញឹន ឡាក់ កា សុនសាត អន់ទៀគ ដេល»។ ៦ ផះ កាតាំង មួត ក្រាគ់ តាំងកង់ ផា «ប៉រ់ អន់ ទី សាដាច់ ម៉ោញ ដូវ រ៉ាំងហៃ ញឹន» វគ័ សាំយូអ៊ែល អុក ពុត ខាក់ អ៊ែ កា ម៉ន់ ឡោម ប‌៉្រ័ះ ប៊កកាតយ័ ។ ៧ ប‌៉្រ័ះ ប៊កកាតយ័ រ៉ះ កា អ៊ែ ផា «ហគ់ សាំយ៉ាំង ប៉ានឹរ ប៉ាសុន ប៉រ់ ណោះ ពិ។ អូ ត្រគ់ អន់ឌែ អ្លាត អីស អុះ អន់ឌែ អ្លាត អាញ់ អន់ឌែ អូ ប៉ិច អន់ អាញ់ ប៉្រគ័ សាដាច់ រ៉ាំងហៃ អន់ឌែ ណាវ្គ អុះ។ ៨ ឡឹង ដារ់ អាញ់ ប៉ាណាំ អន់ឌែ ឡាច់ ឡឹង ប៉ាថេត អ៊ីស៊ីប លើយ ទឹល កិញអៀ អា អន់ឌែ អ្លាត អាញ់ ភឿ សាំប‌៉័ះ ប៉ានេ ប‌៉្រ័ះ អន់ទៀគ ណាវ្គ។ អន់ឌែ ប៉្រគ័ កា អីស ឡាក់ កា អន់ឌែ តាឡាប័ ប៉្រគ័ កា អាញ់ ដេល។ ៩ ទឹល នីណោ័ះ ហគ់ សាំយ៉ាំង ប៉ានឹរ អន់ឌែ ពិ ហះកា ត្រគ់ រ៉ះ កា អន់ឌែ អន់ទ្រួល អន់ អន់ឌែ អ្លុ អន់តគ់ សាដាច់ ឡាក់ ចឹង រ៉ាំងហៃ អន់ឌែ ណោះ ចឹង ប៉្រគ័ កា អន់ឌែ នីចម័ អន់ដា»។

១០ វគ័ សាំយូអ៊ែល អ្យក់ ប៉ានឹរ ប‌៉្រ័ះ ប៊កកាតយ័ ឡាំ រ៉ះ កា ប៉ាសុន ឡាក់ ប៉រ់ ខំៗ ប៉ិច កា ទី សាដាច់ ណោះ ផា ១១ «សាដាច់ ឡាក់ ចឹង រ៉ាំងហៃ អន់ដីស ណោះ អ៊ែ ចឹង ប៉្រគ័ នីអៀ អ៊ែ ចឹង អ្យក់ គន កាម៉ាក័ អន់ដីស ប៉្រគ័ តាហាន បក់ អន់ដា ប៉្រគ័ តាហាន ជិះ រ៉ាតេ័ះ បក់ អន់ដា ប៉្រគ័ តាហាន ជិះ សេះ បក់ អន់ដា ណាវ្គ សាតាក់ អន់ទ្រួល គែង ង៉ីរ រ៉ាតេ័ះ អ៊ែ។ ១២ អ៊ែ ចឹង ប៉្រើ ពូ ប៉្រគ័ ម៉ៃគ រ៉ាំងហៃ តាហាន ១០០០ ដូវ ម៉ៃគ រ៉ាំងហៃ តាហាន ៥០ ដូវ។ អ៊ែ ចឹង ប៉្រើ បក់ អន់ដា ឡាំ ប៉្រគ័ ម៉ីរ កាច់ ច្រូត័ អន់ កា អ៊ែ បក់ អន់ដា ណាវ្គ ប៉្រគ័ ឃឿង ខង តាកូះ ប្ល‌៉័ះ លូ រ៉ាតេ័ះ អន់ កា អ៊ែ។ ១៣ អ៊ែ ចឹង ប៉្រើ គន អង់កាន់ អន់ដីស ប៉្រគ័ ឃឿង បោផូវ ប៉្រគ័ សាណា លូ ប៉្រគ័ ណុំ។ ១៤ អ៊ែ ចឹង អ្យក់ ម៉ីរ អន់ដីស ទឹប អ្យក់ តើម ប៉្លៃ អង់កាច លូ តើម អូលេវ ឃឺ ម៉ីរ ចំ ឡាក់ ដាគ់ មប អន់ កា មួត ប៉្រគ័ កាន កា អ៊ែ។ ១៥ អ៊ែ ចឹង អ្យក់ ពៀ លូ ប៉្លៃ អង់កាច ឡឹង ម៉ីរ អន់ដីស អញ់ជឹត ចានែក អ្យក់ ម៉ោញ ចានែក អន់ កា មួត ប៉្រគ័ កាន កា អ៊ែ ដេល។ ១៦ អ៊ែ ចឹង អ្យក់ ទុច កាម៉ាក័ ទុច អង់កាន់ ទឹប មួត តាតាម័ បក់ ទី សាងុំ ឡឹង ពូ ទឹប អ្យក់ លៀ អន់ដីស អន់ ប៉្រគ័ ង៉ារ កា អ៊ែ។ ១៧ ប៉ារ់ពេ លូ ចៀម អន់ដីស អញ់ជឹត កាតុ អ៊ែ ចឹង អ្យក់ ម៉ោញ កាតុ។ អន់ដីស ទិឌូ ចឹង កេះ ទុច អ៊ែ ហង។ ១៨ ដារ់ ណោះ អន់ដីស ចឹង ម៉ន់ ឡោម ប‌៉្រ័ះ ប៊កកាតយ័ ញន កា សាដាច់ អន់ដីស រ៉ើស ណោះ ហះកា ដារ់ ណោះ ប‌៉្រ័ះ អូ សាំយ៉ាំង អន់ដីស អុះ»។

១៩ ហះកា ប៉ាសុន អូ សាំយ៉ាំង ប៉ានឹរ វគ័ សាំយូអ៊ែល អុះ។ អន់ឌែ ប៉ាគែក ផា «អូ អុះ ! ញឹន ប៉ិច កា ទី សាដាច់ រ៉ាំងហៃ ញឹន ២០ ភឿ អន់ ញឹន ទី សាដាច់ ឡាក់ កា សុនសាត អន់ទៀគ ដេល។ សាដាច់ ណោះ អ៊ែ ចឹង រ៉ាំងហៃ ពិន លូ ប៉ាណាំ ពិន ឡាំ តាកូះ ប្ល‌៉័ះ»។ ២១ ប៉ាគ់ ប៉ាសុន រ៉ះ កា វគ័ សាំយូអ៊ែល កេះៗ អ៊ែ ឡាំ រ៉ះ លូ ប‌៉្រ័ះ ប៊កកាតយ័ ។ ២២ ប‌៉្រ័ះ ប៊កកាតយ័ រ៉ះ កា វគ័ សាំយូអ៊ែល ផា «ហគ់ សាំយ៉ាំង ប៉ានឹរ អន់ឌែ លូ រ៉ើស ម៉ោញ ដូវ ប៉្រើ ប៉្រគ័ សាដាច់ រ៉ាំងហៃ អន់ឌែ ពិ»។ កេះណោះ វគ័ សាំយូអ៊ែល រ៉ះ លូ ប៉ាសុន អ៊ីស្រាអ៊ែល ផា «ហគ់ ប៉ាណាំ គួប សឹត ប៉ាគ់ ស្រុក ពឿ ស្រុក អ៊ែ ណាវ្គ ពិ»។

៩

សារ វគ័ សាំយូអ៊ែល ប៉្រើ សូល ប៉្រគ័ សាដាច់

១ កាណុង ផូង័ វ៉ាច់ បេនយ៉ាមីន ទី កាម៉ាក័ ម៉ោញ ដូវ សិច គិះ គន វគ័ អាបៀល សោ វគ័ សេរោ សោ ចិច វគ័ បេកូរ៉ាត សោ ចាំង វគ័ អាភីយ៉ា។ វគ័ គិះ ឡាក់ ប៉ាណូស ប‌៉្រ័ះ ប៉ាត្រង័។ ២ អ៊ែ ទី គន កាម៉ាក័ ម៉ោញ សិច អ៊ែ សូល។ សូល ណោះ ឡាកោ អ៊ែ ដាគ់ ឡាយ៉ាម័ កាខាក់។ កាណុង កាំឡាំង សុនសាត អ៊ីស្រាអ៊ែល អូ ទី ពឿ ដាគ់ ឡាយ៉ាម័ ឡាក់ កា អ៊ែ អុះ ឡាកោ អ៊ែ កា ចាំងហីគ ឡឹង ពូ ទិណោ័ះ ពូ គឹត កាពែង អ៊ែ ដោច។

…

១០

១ វគ័ សាំយូអ៊ែល កា អ្យក់ សាងី ពឹង ចាយ ជ្រោ ពឹង កល់ សូល កេះណោះ អ៊ែ ចុំ សូល ទឹប កាប ផា «ប‌៉្រ័ះ ប៊កកាតយ័ រ៉ើស អ្យក់ អីស ប៉្រើ រ៉ាំងហៃ ប៉ាសុន អ៊ែ»។

…

១១

១៤ កេះណោះ វគ័ សាំយូអ៊ែល រ៉ះ កា ប៉ាសុន ទិណោ័ះ ផា «ពិ ពិន ប៉ាណាំ គួប ឡាំ ប៉ាគ់ មឿង គីលកាល ភឿ ហាប់ សាដាច់ ណាវ»។ ១៥ ទឹល នីណោ័ះ ប៉ាសុន ទិណោ័ះ កា ប៉ាណាំ គួប ឡាំ ប៉ាគ់ មឿង គីលកាល។ ប៉ាគ់ ណោះ អន់ឌែ កា អ្យក់ សូល ប៉្រើ ប៉្រគ័ សាដាច់ ហះ ម៉ាត់ ប‌៉្រ័ះ ប៊កកាតយ័  កេះណោះ អន់ឌែ ពុះ កាណាគ័ រ៉ាម៉ះ ភឿ សា អន់ឌូ លូ គួប សោប ហះ ម៉ាត់ ប‌៉្រ័ះ ប៊កកាតយ័ ។ សាដាច់ សូល លូ ប៉ាសុន អ៊ីស្រាអ៊ែល ទិណោ័ះ កា ទី ពុត ហោក រ៉គ់ កាខាក់។

…

១៣

សារ សាដាច់ សូល ឡាំ តាកូះ លូ សុនសាត ភីលីសាទីន

២ សាដាច់ សូល រ៉ើស តាហាន កាណុង កាំឡាំង ប៉ាសុន អ៊ីស្រាអ៊ែល ចំលួន ៣០០០ ដូវ អ៊ែ អ្យក់ ២០០០ ដូវ អ្វៃ អន់ឌូ លូ អ៊ែ ហះ ស្រុក មីកម៉ះ ពឹង ព្រី ប៉ានឹម ក្យាម័ មឿង បេតអ៊ែល ១០០០ ដូវ ណាវ្គ អ៊ែ ប៉្រើ អ្វៃ អន់ឌូ លូ គន អ៊ែ យ៉ូណាថាន អ្វៃ ប៉ាគ់ ស្រុក គីបៀ ពឹង ព្រី ទៀក ផូង័ បេនយ៉ាមីន។ កាប៉ាច់ ប៉ាសុន ឡាក់ អ្វៃ សល់ សាដាច់ សូល ប៉្រើ អន់ឌែ សឹត ប៉ាគ់ ហី ពឿ ហី អ៊ែ ណាវ្គ។ ៣ យ៉ូណាថាន កា ឡាំ ថាំឡាយ ខាយ តាហាន សុនសាត ភីលីសាទីន ប៉ាគ់ ស្រុក គីបៀ សុនសាត ភីលីសាទីន កា កាតាំង សារ អា។ ផះ ណោះ សាដាច់ សូល ប៉្រើ ពូ ខ្លោម សាណៃង ប៉ាញ័ ទឹប ប៉ាថេត លូ កាប ផា «អឺ សុនសាត អ៊ីស្រាអ៊ែល ហគ់ សាំយ៉ាំង ពិ ទឹប ឡាំ តាកូះ កិញអៀ ហង»។ ៤ សុនសាត អ៊ីស្រាអ៊ែល ទិឌូ កាតាំង ពូ រ៉ះ ផា សាដាច់ សូល ថាំឡាយ ខាយ តាហាន សុនសាត ភីលីសាទីន ប៉្រគ័ អន់ សុនសាត ភីលីសាទីន អឺក កា សុនសាត អ៊ីស្រាអ៊ែល ខាក់។ ផះ ណោះ ប៉ាសុន កា ប៉ាណាំ គួប ឡាំ អ្វៃ ជុំ សាដាច់ សូល ប៉ាគ់ មឿង គីលកាល។ ៥ សុនសាត ភីលីសាទីន ប៉ាតុំ តាហាន ឡាំ តាកូះ តូ លូ សុនសាត អ៊ីស្រាអ៊ែល។ អន់ឌែ ទី រ៉ាតេ័ះ តាកូះ ចំលួន ៣០.០០០* កល់ ទី តាហាន ជិះ សេះ ៦០០០ ដូវ លូ កាំឡាំង តាហាន ចាក ជុង អៀង កាខាក់ ឡាក់ កា តេះ ឡាពុក រហាង សាឡីគ សាឡាយ។ អន់ឌែ ប៉ាណាំ គួប ប៉្រគ័ រ៉ាណើះ ប៉ាគ់ ស្រុក មីកម៉ះ គែង ដារ់ ឡាច់ ស្រុក បេតអាវេន។ ៦ ប៉ាគ់ សុនសាត អ៊ីស្រាអ៊ែល អ្លុ អន់តគ់ ផា អន់ឌែ ចឹង អូ ដាម័ ពូ កេះ ខង តាម៉ឺរ អៀង ហ៊្លត ឡឹង អន់ឌែ ទឹល នីណោ័ះ កា ប៉ាណាំ គួប សាតាក់ អោន ពឹង រ៉ូង័ ប៉ានឹម ពឹង អ្យិត ប៉ោម លូ ពឹង ឡូះ ទឹប ពឹង កានឺប អំហ្មោ លូ ឡូះ សាំរ៉ាប់ គម ទៀក។ ៧ ទី ប៉ាសុន អន់ដា ឃ្លង ទៀក ទ្រូង យដាន់ សាតាក់ ឡាំ ប៉ាគ់ ព្រី ទៀក ផូង័ កាត លូ ប៉ាគ់ ព្រី ប៉ានឹម កាឡាត។ ហះកា សាដាច់ សូល អ៊ែ អ្វៃ ប៉ាគ់ មឿង គីលកាល ណោះ ហង កាំឡាំង តាហាន បក់ អ្វៃ អន់ឌូ លូ អ៊ែ អ្យូគ រ៉ារ៉ៃត កាខរ់ ណូស កាខាក់។

៨ សាដាច់ សូល អ្វៃ ក្យាគ់ វគ័ សាំយូអ៊ែល តាំប៉ើះ ដារ់ ហះកា អូ ប៉ប័ អ៊ែ ពឹះ ប៉ាគ់ មឿង គីលកាល ឡាក់ កា ទី កាំឡត់ ណោះ អុះ។ មួត តាហាន កា សាតាក់ តាប៉្រះ តាប៉្រោង ឡាកោ ពឿ ឡាកោ អ៊ែ។ ៩ សាដាច់ សូល កាប ផា «ហគ់ អ្យក់ កាណាគ័ ពុះ អ្លាត សាំរ៉ាប់ រ៉ាម៉ះ ប‌៉្រ័ះ លូ កាណាគ័ ពុះ រ៉ាម៉ះ សា អន់ឌូ លូ គួប»។ អ៊ែ កា ពុះ អ្លាត កាណាគ័ រ៉ាម៉ះ ណោះ ហង។ ១០ ប៉ាគ់ អ៊ែ ពុះ រ៉ាម៉ះ កេះៗ វគ័ សាំយូអ៊ែល កា ពឹះ ទឹល។ សាដាច់ សូល ឡាច់ ហាប់ អ៊ែ។ ១១ វគ័ សាំយូអ៊ែល អំប៉ញ់ ផា «អីស ប៉្រគ័ ញ៉ា ណោះ ?» សាដាច់ សូល តើល ផា «ញន កា អាញ់ ប៉ប័ មួត តាហាន សាតាក់ តាប៉្រះ តាប៉្រោង អីស កា អូ ប៉ប័ ពឹះ ឡាក់ កា សារ អីស កាំឡត់ ណោះ ដេល ទឹប អាញ់ ប៉ប័ មួត ភីលីសាទីន ប៉ាណាំ គួប ឡាំ ប៉ាគ់ ស្រុក មីកម៉ះ កេះ ១២ អាញ់ ឃឹត ផា ចាបះ កា មួត ភីលីសាទីន ចឹង ជឹរ ពឹះ តាកូះ លូ អាញ់ ប៉ាគ់ អា ផះ ណោះ អាញ់ បើ ម៉ន់ ឡោម ប‌៉្រ័ះ ប៊កកាតយ័  ទឹល នីណោ័ះ អាញ់ ប៉ាន់តាន ពុះ កាណាគ័ រ៉ាម៉ះ»។ ១៣ វគ័ សាំយូអ៊ែល តើល សាដាច់ សូល ផា «អីស ឌឺ ង៉ល់ កេះ អីស ប៉្រគ័ សារ អា។ អីស អូ ប៉្រគ័ ពួយ ប៉ានឹរ ប‌៉្រ័ះ ប៊កកាតយ័ ឡាក់ ប‌៉្រ័ះ អីស ប៉្រើ ពែ អុះ។ ផា អីស ប៉្រគ័ ពួយ ចាបះ កា ប‌៉្រ័ះ ប៊កកាតយ័ អន់ អីស លូ គន សោ អីស រ៉ាំងហៃ សុនសាត អ៊ីស្រាអ៊ែល លើយ។ ១៤ កិញអៀ អា សារ អីស រ៉ាំងហៃ អូ អ្វៃ លើយ អុះ។ ប‌៉្រ័ះ ប៊កកាតយ័ ណាំង ប៉ាណូស ចំ ឡាក់ ត្រគ់ ពុត អ៊ែ កេះណោះ ប៉្រើ ប៉្រគ័ ម៉ៃគ ណាំផា ប៉ាសុន អ៊ែ ខង អីស អូ ប៉្រគ័ ពួយ ប៉ានឹរ ប‌៉្រ័ះ ប៊កកាតយ័ ប៉្រើ អុះ»។ ១៥ វគ័ សាំយូអ៊ែល កា ចាក ឡាច់ ឡឹង មឿង គីលកាល។

…

១៥

សារ សាដាច់ សូល ឡាំ តាកូះ លូ សុនសាត អាម៉ាឡេក

១ ផះ ណោះ វគ័ សាំយូអ៊ែល កាប លូ សាដាច់ សូល ផា «ប‌៉្រ័ះ ប៊កកាតយ័ ប៉្រើ អាញ់ ពឹះ ជ្រោ សាងី ពឹង អីស ពែ ភឿ ប៉្រើ ប៉្រគ័ សាដាច់ សុនសាត អ៊ីស្រាអ៊ែល ឡាក់ ប៉ាសុន អ៊ែ។ ទឹល នីណោ័ះ ហគ់ អីស សាំយ៉ាំង សារ ប‌៉្រ័ះ ប៊កកាតយ័ រ៉ះ ពិ។ ២ ប‌៉្រ័ះ ប៊កកាតយ័ ឡាក់ ប‌៉្រ័ះ តេះ ប‌៉្រ័ះ ប៉្លៃង រ៉ះ ផា "អាញ់ ប៉ិច ចៃគ ថូត សុនសាត អាម៉ាឡេក ឡាក់ ប៉្រគ័ បាប សុនសាត អ៊ីស្រាអ៊ែល ផះ អន់ឌែ ចាក ឡាច់ ឡឹង ប៉ាថេត អ៊ីស៊ីប ពែ។ * ៣ កិញអៀ អា ហគ់ ឡាំ តាកូះ លូ សុនសាត អាម៉ាឡេក ពិ។ ត្រគ់ ថាំឡាយ កាណាគ័ អន់ឌែ ទិណោ័ះ ភឿ មប អន់ កា អាញ់ ជែ អន់ សល់ លូ ជែ តាប៉ាប តាប៉ុន ត្រគ់ ប៉ាន់តោ័ អ្លាត អន់ឌែ ទឹប កាម៉ាក័ ទឹប អង់កាន់ ទឹប សាស្វា គន ឡន់ គន ពែត ទឹប រ៉ក់ លូ ចៀម ទឹប អូត លូ លៀ ទិណោ័ះ ដេល"»។

៤ សាដាច់ សូល កា ប៉ាតុំ តាហាន ប៉ាគ់ តេះ ថេលែម តាហាន ១០.០០០ ដូវ ឡឹង ផូង័ យូដា ២០០.០០០ ដូវ ឡឹង ផូង័ វ៉ាច់ អ៊ីស្រាអ៊ែល អន់ទៀគ ណាវ្គ។ ៥ ប៉ាគ់ សាដាច់ សូល ឡាំ ទឹល ប៉ាគ់ មឿង សុនសាត អាម៉ាឡេក អ៊ែ ប៉្រើ តាហាន ក្រាប់ រក្លូះ ប៉ានឹម។ ៦ កេះណោះ សាដាច់ សូល កាប លូ សុនសាត គែន ផា «ហគ់ ឡាច់ ឡឹង មួត អាម៉ាឡេក ម៉ាគ់ ញឹន អូ ថាំឡាយ អន់ដីស អន់ឌូ លូ អន់ឌែ ខង អន់ដីស ប៉្រគ័ ដាគ់ កា ប៉ាសុន អ៊ីស្រាអ៊ែល ផះ អន់ឌែ ឡាច់ ឡឹង ប៉ាថេត អ៊ីស៊ីប ពែ»។ សុនសាត គែន កា ឡាច់ ឡឹង សុនសាត អាម៉ាឡេក ឡូត។ ៧ សាដាច់ សូល តាកូះ លូ មួត អាម៉ាឡេក អ្យក់ ឡឹង ព្រី ហាវីឡា លើយ ទឹល ប៉ាគ់ ស៊្រែ តីស ស៊ុរ គែង ដារ់ ឡាច់ ប៉ាថេត អ៊ីស៊ីប។ ៨ អ៊ែ កោះ ប៉ាន់តោ័ ប៉ាសុន ទិណោ័ះ មប អន់ កា ប‌៉្រ័ះ ប៊កកាតយ័ ហះកា រ៉ុប អាកាក់ ឡាក់ សាដាច់ មួត អាម៉ាឡេក ទឹប រ៉ីស ៩ សាដាច់ សូល លូ តាហាន អ៊ែ អូ ប៉ាន់តោ័ សាដាច់ អាកាក់ អុះ ទឹប រ៉ក់ លូ ចៀម ឡាក់ ដាគ់ៗ អន់ឌែ អូ ចៃ ថាំឡាយ ពួយ ប៉ានឹរ ប‌៉្រ័ះ ប៊កកាតយ័ ដេល។ អន់ឌែ ថាំឡាយ ដឹង កាណាគ័ ញ៉ា ឡាក់ អូ ទី ខា លូ កាណាគ័ អូ ដាគ់ ដោច។

សារ ប‌៉្រ័ះ ប៊កកាតយ័ អ្លាត សាដាច់ សូល

១០ ប‌៉្រ័ះ ប៊កកាតយ័ កាប លូ វគ័ សាំយូអ៊ែល ផា ១១ «អាញ់ ថុច កា ប៉្រើ សូល ប៉្រគ័ សាដាច់ ខង អ៊ែ ឡាច់ ឡឹង អាញ់ អូ ប៉្រគ័ ពួយ ប៉ានឹរ អាញ់ កេះ»។ វគ័ សាំយូអ៊ែល ប៉ិច អឺក ខាក់ អ៊ែ កា ម៉ន់ ឡោម ប‌៉្រ័ះ ប៊កកាតយ័ ឡឹង កាម៉ាំង ទឹល តារ។ ១២ អ៊ែ អ្យូវ ឡឹង កាំលឺ ផុងម៉ាំង ភឿ ឡាំ ប៉ាគ់ ចារ សាដាច់ សូល ហះកា ពូ រ៉ះ កា អ៊ែ ផា «សាដាច់ សូល ឡាំ ប៉ាគ់ តេះ កាមែល កេះ អ៊ែ ប៉ាន់តាវ អញ់ជុង កា អ៊ែ ទៅ ភឿ ច្រាគ់ រ៉ះ ឡឹង សារ អ៊ែ ចាយ័ ទ្រង អ៊ែ លូ សុនសាត អាម៉ាឡេក ណោះ កេះណោះ អ៊ែ ចាក ឡាំ ប៉ាគ់ មឿង គីលកាល ណាវ្គ»។ ១៣ ប៉ាគ់ វគ័ សាំយូអ៊ែល ប៉ាត័ះ សាដាច់ សូល សូល កាប ផា «អន់ ប‌៉្រ័ះ ប៊កកាតយ័ អន់ សារ ដាគ់ កា អីស។ អាញ់ ប៉្រគ័ ពួយ ប៉ានឹរ ប‌៉្រ័ះ ប៊កកាតយ័ កេះ»។ ១៤ វគ័ សាំយូអ៊ែល អំប៉ញ់ ផា «ផា នីណោ័ះ ញ៉ា អាញ់ កាតាំង ប៉ានឹរ ចៀម លូ រ៉ក់ នីអៀ ?» ១៥ សាដាច់ សូល កាប ផា «មួត តាហាន អ្យក់ កាណាគ័ ណោះ ឡឹង មឿង សុនសាត អាម៉ាឡេក។ អន់ឌែ គម ចៀម លូ រ៉ក់ ឡាក់ ដាគ់ៗ អា សាំរ៉ាប់ រ៉ាម៉ះ ប‌៉្រ័ះ ប៊កកាតយ័ ឡាក់ ប‌៉្រ័ះ អីស † ហះកា កាណាគ័ ញ៉ា តាង ឡឹង ណោះ ណាវ្គ ញឹន ថាំឡាយ មប កា ប‌៉្រ័ះ ប៊កកាតយ័ ទិណោ័ះ កេះ»។ ១៦ វគ័ សាំយូអ៊ែល តើល ផា «បគ័ កេះ កិញអៀ អា អាញ់ ប៉រ់ រ៉ះ សារ ប‌៉្រ័ះ ប៊កកាតយ័ រ៉ះ កា អាញ់ ម៉ាំង ពែ»។ សាដាច់ សូល កាប ផា «ប៉រ់ អីស រ៉ះ ហៃ»។ ១៧ វគ័ សាំយូអ៊ែល រ៉ះ ផា «អន់ទ្រួល ពែ អីស ឃឹត ផា ឡាកោ អីស ឡាក់ ប៉ាណូស អូ កាឡោះ ហះកា កិញអៀ អា អីស កេះ ប៉ាណូស ណាំផា ផូង័ វ៉ាច់ សុនសាត អ៊ីស្រាអ៊ែល ទិណោ័ះ កេះ ខង ប‌៉្រ័ះ ប៊កកាតយ័ រ៉ើស អ្យក់ អីស ប៉្រើ ប៉្រគ័ សាដាច់ សុនសាត អ៊ីស្រាអ៊ែល។ ១៨ ប‌៉្រ័ះ ប៊កកាតយ័ ប៉្រើ អីស ឡាំ តាកូះ ទឹប កាប ផា "ហគ់ ឡាំ ថាំឡាយ សុនសាត អាម៉ាឡេក ឡាក់ ប៉ាណូស យច ហគ់ ប៉ាន់តោ័ អន់ឌែ អន់ ទិ ប្លី ឡូត"។ ១៩ ខ ញ៉ា បះ អីស អូ ប៉្រគ័ ពួយ ប៉ានឹរ ប‌៉្រ័ះ ប៊កកាតយ័  ? ញ៉ា ត្រគ់ អីស អ្យក់ កាណាគ័ ពូ លូ ប៉្រគ័ សារ អូ ដាគ់ យច ពុត ប‌៉្រ័ះ ប៊កកាតយ័ នីអៀ ?» ២០ សាដាច់ សូល តើល កា វគ័ សាំយូអ៊ែល ផា «អាញ់ ប៉្រគ័ ពួយ ប៉ានឹរ ប‌៉្រ័ះ ប៊កកាតយ័ កេះ អាញ់ ឡាំ តាកូះ ឡាក់ កា ប‌៉្រ័ះ ប៊កកាតយ័ ប៉្រើ កេះ។ អាញ់ រ៉ុប អាកាក់ ឡាក់ សាដាច់ សុនសាត អាម៉ាឡេក អ្យក់ សឹត អាញ់ កា ប៉ាន់តោ័ សុនសាត អាម៉ាឡេក ទិណោ័ះ មប កា ប‌៉្រ័ះ ប៊កកាតយ័ ដេល។ ២១ មួត តាហាន រ៉ុប អ្យក់ រ៉ក់ លូ ចៀម ឡាក់ ដាគ់ ឡឹង ពូ ឡឹង កាណាគ័ ញ៉ា ឡាក់ ត្រគ់ ថាំឡាយ ភឿ រ៉ាម៉ះ ប‌៉្រ័ះ ប៊កកាតយ័ ឡាក់ ប‌៉្រ័ះ អីស អ្វៃ ប៉ាគ់ មឿង អា»។ ២២ វគ័ សាំយូអ៊ែល តើល ផា៖

«ញ៉ា ប‌៉្រ័ះ ប៊កកាតយ័ ប៉ិច កា កាណាគ័ រ៉ាម៉ះ

ក្វា ឡឹង សាំយ៉ាំង ប៉ានឹរ អ៊ែ ប ?

រ៉ាប់ សឿ ប‌៉្រ័ះ ដាគ់ ក្វា ឡឹង រ៉ាម៉ះ

សាំយ៉ាំង ប៉ានឹរ អ៊ែ ដាគ់ ក្វា ឡឹង ទៀន ប៉ុង ចៀម ដេល

២៣ ហះកា សារ ប៉ាសាំង លូ ប‌៉្រ័ះ អូ ដាគ់ ឡាក់ កា សារ គ្រូ ស៊ល

ពុត ឌឺ អូ ដាគ់ ឡាក់ កា ប៉ានេ សាំប‌៉័ះ ហ៊ូប ប‌៉្រ័ះ ដេល។

អីស អ្លាត ប៉ានឹរ ប‌៉្រ័ះ ប៊កកាតយ័

អ៊ែ កា អ្លាត អីស អូ អន់ ប៉្រគ័ សាដាច់ ណាវ្គ ដេល»។

២៤ សាដាច់ សូល កាប លូ វគ័ សាំយូអ៊ែល ផា «អាញ់ ប៉្រគ័ សារ យច អាញ់ អូ ប៉្រគ័ ពួយ សារ ប‌៉្រ័ះ ប៊កកាតយ័ ប៉្រើ អាញ់ កា ប៉្រគ័ យច លូ ប៉ានឹរ អីស ដេល ខង អាញ់ អ្យូគ កា មួត តាហាន អាញ់ កា ប៉្រគ័ ពួយ អន់ឌែ។ ២៥ កិញអៀ អា អាញ់ ប៉រ់ ឡោម អីស ជែ អ្យក់ យ៉ូ សារ យច អាញ់។ ប៉រ់ អីស សឹត អន់ឌូ លូ អាញ់ ភឿ អន់ អាញ់ ឡាំ ជន តាកុល សាំប‌៉័ះ ប‌៉្រ័ះ ប៊កកាតយ័ »។ ២៦ វគ័ សាំយូអ៊ែល តើល ផា «អាញ់ អូ សឹត អន់ឌូ លូ អីស អុះ ខង អីស អ្លាត ប៉ានឹរ ប‌៉្រ័ះ ប៊កកាតយ័  អ៊ែ កា អ្លាត អីស អូ អន់ ប៉្រគ័ សាដាច់ សុនសាត អ៊ីស្រាអ៊ែល ណាវ្គ ដេល»។ ២៧ ផះ វគ័ សាំយូអ៊ែល វ៉ីស អង់កក់ ចឹង ចាក ឡាច់ សាដាច់ សូល រ៉ុប ទុង ឡាណុច អាវ តីស អ៊ែ ទឹល កាតាច់ ឡូត។ ២៨ វគ័ សាំយូអ៊ែល រ៉ះ កា អ៊ែ ផា «ដារ់ អា ប‌៉្រ័ះ ប៊កកាតយ័ អ្យក់ សារ រ៉ាំងហៃ រ៉ាំងខ្យា កាតាច់ ឡាច់ ឡឹង អីស អូ អន់ រ៉ាំងហៃ សុនសាត អ៊ីស្រាអ៊ែល ណាវ្គ កេះ អ៊ែ មប សារ រ៉ាំងហៃ អា អន់ កា កាម៉ាក័ ម៉ោញ ដូវ ណាវ្គ ឡាក់ ដាគ់ ឡឹង អីស។ ២៩ ប‌៉្រ័ះ សុនសាត អ៊ីស្រាអ៊ែល ឡាក់ អ្វៃ លើយ អ៊ែ អូ អ្លុ តាំព្លូង ទឹប អូ រ៉ើ ពុត ឡាក់ កា ប៉ាណូស អុះ»។ ៣០ សាដាច់ សូល កាប ណាវ្គ ផា «អាញ់ ប៉្រគ័ សារ យច កិញអៀ អា អាញ់ ប៉រ់ ឡោម អីស ហៃ កា អាញ់ ណើ ជែ អន់ អាញ់ តាយួស កា ក្រាគ់ តាំងកង់ ទឹប ប៉ាសុន អ៊ីស្រាអ៊ែល ទិឌូ។ ប៉រ់ អីស សឹត អន់ឌូ លូ អាញ់ អាញ់ ចឹង ជន តាកុល សាំប‌៉័ះ ប‌៉្រ័ះ ប៊កកាតយ័ ឡាក់ ប‌៉្រ័ះ អីស»។ ៣១ វគ័ សាំយូអ៊ែល កា ភម សឹត អន់ឌូ ហះកា អ៊ែ ចាក ពួយ ប៉ាអច់ សាដាច់ សូល។ ប៉ាគ់ សឹត ទឹល កេះ សូល ជន តាកុល សាំប‌៉័ះ ប‌៉្រ័ះ ប៊កកាតយ័ ។

៣២ កេះណោះ វគ័ សាំយូអ៊ែល កាប ផា «ហគ់ អ្យក់ អាកាក់ ឡាក់ សាដាច់ សុនសាត អាម៉ាឡេក ប៉ាគ់ អា»។ សាដាច់ អាកាក់ កា ម៉ុត ក្យាម័ វគ័ សាំយូអ៊ែល អ៊ែ ហោក រ៉គ់ ខង សាម៉គ័ ផា ចឹង រ៉ាវ៉ាច់ ឡឹង តោ័។ ៣៣ វគ័ សាំយូអ៊ែល កាប ផា «អីស ប៉្រគ័ អន់ គន ពូ ហ៊្យង ឡឹង មើគ ពូ នីចម័ មើគ អីស ចឹង ហ៊្យង គន អ៊ែ នីណោ័ះ ដេល»។ កេះណោះ វគ័ សាំយូអ៊ែល កា ប៉ាន់តោ័ សាដាច់ អាកាក់ លូ កោះ ចាចោះ ហះ ម៉ាត់ ប‌៉្រ័ះ ប៊កកាតយ័ ពឹង មឿង គីលកាល។

៣៤ កេះណោះ វគ័ សាំយូអ៊ែល ឡាំ ប៉ាគ់ តេះ រ៉ាម៉ា កាប៉ាច់ សាដាច់ សូល កា សឹត ប៉ាគ់ ហី ប៉ាគ់ ស្រុក គីបៀ។ ៣៥ វគ័ សាំយូអ៊ែល អូ ឡាំ ច្វាគ់ សាដាច់ សូល ណាវ្គ អុះ លើយ ទឹល ដារ់ អ៊ែ តោ័ ហះកា អ៊ែ កាចាំង រ៉ាំបីស កា សាដាច់ សូល ខាក់។ កាប៉ាច់ ប‌៉្រ័ះ ប៊កកាតយ័ ថុច កា ប៉្រើ សូល ប៉្រគ័ សាដាច់ សុនសាត អ៊ីស្រាអ៊ែល។

១៦

សារ ប‌៉្រ័ះ រ៉ើស ដាវីត ប៉្រើ ប៉្រគ័ សាដាច់

១ ប‌៉្រ័ះ ប៊កកាតយ័ កាប លូ វគ័ សាំយូអ៊ែល ផា «អីស អ្វៃ រ៉ាំបីស កា សូល ទឹល ដារ់ ចំ ណាវ្គ ? អាញ់ អ្លាត អ៊ែ អូ អន់ ប៉្រគ័ សាដាច់ សុនសាត អ៊ីស្រាអ៊ែល កេះ។ ហគ់ អ្យក់ អង់គែ ចៃគ សាងី អន់ ប៉ាញ័ កេះណោះ ចាក ឡាំ ពិ។ អាញ់ ប៉្រើ អីស ឡាំ ប៉ាគ់ ហី វគ័ យេសាយ ប៉ាគ់ តេះ បេតាលេហិម ខង កាណុង កាំឡាំង គន កាម៉ាក័ អ៊ែ អាញ់ រ៉ើស អ្យក់ ម៉ោញ ដូវ ប៉្រើ ប៉្រគ័ សាដាច់»។ ២ វគ័ សាំយូអ៊ែល កាប ផា «អាញ់ អូ ខឹន ឡាំ អុះ។ ផា សូល អ្លុ អន់តគ់ ចាបះ កា អ៊ែ ប៉ាន់តោ័ អាញ់ ឡូត»។ ប‌៉្រ័ះ ប៊កកាតយ័ កាប ផា «ហគ់ ទុង ឡាំ រ៉ក់ ប៉ាញ័ សាតង័ ម៉ោញ រ៉ះ លូ ពូ ផា "អាញ់ ពឹះ រ៉ាម៉ះ ប‌៉្រ័ះ ប៊កកាតយ័ "។ ៣ កេះណោះ ជៀក យេសាយ ឡាំ រ៉ាម៉ះ អន់ឌូ ដេល។ ប៉ាគ់ ណោះ អាញ់ ចឹង រ៉ះ អន់ អីស អ្លុ ឡឹង ង៉ារ អីស ត្រគ់ ប៉្រគ័។ អីស ត្រគ់ អ្យក់ សាងី ជ្រោ ពឹង កល់ បក់ អាញ់ ចឹង រ៉ះ កា អីស»។

៤ វគ័ សាំយូអ៊ែល កា ប៉្រគ័ ពួយ ប៉ានឹរ ប‌៉្រ័ះ ប៊កកាតយ័  អ៊ែ ឡាំ ប៉ាគ់ តេះ បេតាលេហិម។ មួត ក្រាគ់ តាំងកង់ ទិឌូ កាណុង ស្រុក ណោះ ឡាំ ហាប់ អ៊ែ ទឹប កាខរ់ ណូស អ្យូគ រ៉ារ៉ៃត ពូ អំប៉ញ់ អ៊ែ ផា «អីស ពឹះ ប៉ាគ់ អា ទី សារ ញ៉ា ?» ៥ វគ័ សាំយូអ៊ែល តើល ផា «អាញ់ ពឹះ រ៉ាម៉ះ ប‌៉្រ័ះ ប៊កកាតយ័ ។ ទឹល នីណោ័ះ ប៉រ់ អន់ដីស ទិឌូ ពឹះ សៃន រ៉ាវ ឡាកោ អន់ ដាគ់ កេះណោះ ពឹះ រ៉ាម៉ះ ប‌៉្រ័ះ អន់ឌូ លូ អាញ់»។ វគ័ សាំយូអ៊ែល កា ប៉ាណាំ វគ័ យេសាយ លូ គន កាម៉ាក័ៗ អ៊ែ អន់ សៃន រ៉ាវ ឡាកោ អន់ ដាគ់ ទឹប ជៀក អន់ឌែ ម៉ុត រ៉ាម៉ះ ប‌៉្រ័ះ អន់ឌូ លូ អ៊ែ ដេល។

៦ ផះ វគ័ យេសាយ លូ គន កាម៉ាក័ អ៊ែ ឡាំ ទឹល វគ័ សាំយូអ៊ែល កា ប៉ប័ អេលៀប ទឹប ឃឹត កាណុង ពុត ផា «ចាបះ កា បក់ អា ហង ឡាក់ ប‌៉្រ័ះ ប៊កកាតយ័ រ៉ើស»។ ៧ ហះកា ប‌៉្រ័ះ ប៊កកាតយ័ រ៉ះ កា អ៊ែ ផា «ជែ ហៃ កា ឡាកោ អ៊ែ ដាគ់ ឡាយ៉ាម័ លូ តីស ចាំងហីគ។ អាញ់ អូ រ៉ើស អ៊ែ អុះ អាញ់ អូ ហៃ ឡាក់ កា ប៉ាណូស ពឹង អង់កក់ តេះ អុះ ពូ ហៃ ដឹង ឡាកោ អំប៉ាំង អា ដោច អាញ់ ហៃ តាំ ពុត ពៀក តោ»។ ៨ វគ័ យេសាយ អើ អាប៊ីណាដាប់ ប៉្រើ ចាក ហះ ង៉ីរ វគ័ សាំយូអ៊ែល វគ័ សាំយូអ៊ែល កាប ផា «ប‌៉្រ័ះ ប៊កកាតយ័ អូ រ៉ើស អ្យក់ បក់ អា អុះ»។ ៩ វគ័ យេសាយ ប៉្រើ សាំម៉ា ចាក ហះ ង៉ីរ វគ័ សាំយូអ៊ែល វគ័ សាំយូអ៊ែល កាប ផា «ប‌៉្រ័ះ ប៊កកាតយ័ កា អូ រ៉ើស អ្យក់ បក់ អា ដេល»។ ១០ វគ័ យេសាយ កា ប៉្រើ គន កាម៉ាក័ អ៊ែ តាំប៉ើះ ដូវ ចាក ហះ ង៉ីរ វគ័ សាំយូអ៊ែល ហះកា អ៊ែ កាប លូ វគ័ យេសាយ ផា «កាណុង កាំឡាំង ទិ អា ប‌៉្រ័ះ ប៊កកាតយ័ អូ ទី រ៉ើស អ្យក់ បក់ ចំ អុះ»។ ១១ កេះណោះ វគ័ សាំយូអ៊ែល អំប៉ញ់ លូ វគ័ យេសាយ ផា «ញ៉ា អីស ទី គន ដឹង អា ហង ប ?» វគ័ យេសាយ តើល ផា «អូ អុះ ! អ្វៃ គន ស្រុច ម៉ោញ ដូវ ណាវ្គ ឡាក់ អ្វៃ ក្យាគ់ ចៀម»។ វគ័ សាំយូអ៊ែល កាប លូ វគ័ យេសាយ ផា «ហគ់ ប៉្រើ ពូ ឡាំ អើ អ៊ែ ពឹះ ប៉ាគ់ អា រិញ។ ផា អ៊ែ បើ ទឹល ពិន អូ សា សាណា អា អុះ»។ ១២ វគ័ យេសាយ កា ប៉្រើ ពូ ឡាំ រ៉ះ កា គន ស្រុច អ៊ែ ណោះ សិច ដាវីត។ អ៊ែ ណោះ ដាគ់ បាក ទុំៗ ទឹប ត្រគ់ ត្រង័ ឡាយ៉ាម័ ខាក់ ម៉ាត់ អ៊ែ ដាគ់ សាងៗ។ ប‌៉្រ័ះ ប៊កកាតយ័ កាប ផា «បក់ អា ហង ហគ់ ជ្រោ សាងី ពឹង អ៊ែ ពិ !» ១៣ វគ័ សាំយូអ៊ែល កា អ្យក់ អង់គែ ចៃគ សាងី ណោះ ជ្រោ ពឹង កល់ ដាវីត ហះ ម៉ាត់ មួត ម៉ីៗ អ៊ែ។ ឡឹង ដារ់ ណោះ ប៉ាង៉ាត័ ប៉ាលឹង ប‌៉្រ័ះ ប៊កកាតយ័ ម៉ុត អ្វៃ ពឹង អ៊ែ ឡូត។ កេះណោះ វគ័ សាំយូអ៊ែល កា សឹត ប៉ាគ់ តេះ រ៉ាម៉ា ណាវ្គ។

…

១៧

សារ ដាវីត តាកូះ លូ កូលីយ៉ាត

១ ផះ រ៉ាំងវ៉ាង ណោះ មួត ភីលីសាទីន ប៉ាតុំ កាំឡាំង តាហាន ភឿ ចឹង តាកូះ។ អន់ឌែ ប៉ាតុំ គួប ប៉ាគ់ តេះ សូកូ ឡាក់ ស្រុក ផូង័ យូដា កេះណោះ ឡាំ ប៉្រគ័ រ៉ាណើះ ប៉ាគ់ អេផេះ ដាមីម អ្វៃ ហះ អន់តិគ័ តេះ សូកូ លូ តេះ អាសេកា។ ២ សាដាច់ សូល លូ តាហាន អ៊ីស្រាអ៊ែល កា ប៉ាតុំ គួប និះទៅ ដេល កេះណោះ ប៉្រគ័ រ៉ាណើះ អ្វៃ ក្យាម័ តាចាង័ អេឡា តគ័ កាំឡាំង ភឿ តាកូះ លូ មួត ភីលីសាទីន។ ៣ មួត ភីលីសាទីន អន់ឌែ អ្វៃ ពឹង ប៉ានឹម ម៉ោញ មួត អ៊ីស្រាអ៊ែល អន់ឌែ អ្វៃ ពឹង ប៉ានឹម ម៉ោញ ណាវ្គ ទី ក្លូះ ប៉ានឹម ហះ អន់តិគ័។ ៤ ទី តាហាន កេង ម៉ោញ ដូវ ឡាច់ ឡឹង ចារ រ៉ាណើះ ភីលីសាទីន អ៊ែ ណោះ សិច កូលីយ៉ាត ឡឹង មឿង កាត ឡាកោ អ៊ែ ចាំងហីគ ប៉ៃង មិត។ ៥ អ៊ែ តល័ មួក ប៉្រគ័ លូ សាប៉ាន័ លូ ពៀត អាវ សាំរ៉ាប់ តាកូះ ឡាក់ ប៉្រគ័ លូ សាប៉ាន័ ដេល អាវ ណោះ ក្លាំង ៥៧ កាឡូ។ ៦ អ៊ែ ទី ស្រោ ជុង ប៉្រគ័ លូ សាប៉ាន័។ អ៊ែ កា ប៉ាក័ ដាវ សាប៉ាន័ គែង អង់កក់ ដេល។ ៧ ទង តាប៉ាក័ អ៊ែ តីស តុ ប៉្វេះ ប៉្លៃ តាប៉ាក័ អ៊ែ ប៉្រគ័ លូ ប៉ាសយ់ ក្លាំង ៧ កាឡូ។ ទី តាហាន ម៉ោញ ដូវ ចឹក ខៃល អ្វៃ គែង ង៉ីរ អ៊ែ។ ៨ កូលីយ៉ាត អន់តាវ លូ កាប ម៉ៃៗ កា តាហាន អ៊ីស្រាអ៊ែល ផា «កា ញ៉ា អន់ដីស តគ័ តាហាន ចឹង តាកូះ នីអៀ ? អាញ់ តាកូះ ប៉ាតាង សុនសាត ភីលីសាទីន អន់ដីស ឡាក់ ទុច សូល។ ហគ់ រ៉ើស កាំឡាំង អន់ដីស ម៉ោញ ដូវ ឡាច់ ពឹះ តាកូះ លូ អាញ់។ ៩ ផានែវ អ៊ែ ប៉ាន់តោ័ អាញ់ ចាយ័ ទ្រង អ៊ែ ណោះ កាំឡាំង ញឹន ចឹង ប៉្រគ័ ទុច អន់ដីស។ ផានែវ អាញ់ ប៉ាន់តោ័ អ៊ែ ចាយ័ ទ្រង អាញ់ អន់ដីស ទិឌូ ចឹង កេះ ទុច ញឹន»។ ១០ តាហាន ភីលីសាទីន ណោះ កាប ណាវ្គ ផា «ដារ់ អា អាញ់ ណាគ់ តាហាន អ៊ីស្រាអ៊ែល។ ហគ់ អន់ ម៉ោញ ដូវ ឡាច់ តាកូះ លូ អាញ់ ហៃ !» ១១ ផះ សាដាច់ សូល លូ តាហាន អ៊ីស្រាអ៊ែល ទិឌូ កាតាំង ប៉ានឹរ តាហាន ភីលីសាទីន ណោះ អន់ឌែ កាខរ់ ណូស អ្យូគ កាខាក់។

១២ ទី តាតាម័ សិច ដាវីត អ៊ែ ណោះ គន វគ័ យេសាយ ឡឹង ផូង័ អេប៉្រាតា ឡាក់ អ្វៃ ប៉ាគ់ ស្រុក បេតាលេហិម ឡាក់ ស្រុក ផូង័ យូដា។ វគ័ យេសាយ ទី គន កាម៉ាក័ តាំងហាម ដូវ។ ផះ រ៉ាំងហាវ សូល ប៉្រគ័ សាដាច់ យេសាយ អ៊ែ ក្រាគ់ កេះ។ ១៣ គន កាម៉ាក័ វគ័ យេសាយ មួត ម៉ី ពូ ប៉ៃង ដូវ អេលៀប អាប៊ីណាដាប់ លូ សាំម៉ា អន់ឌែ ឡាំ តាកូះ អន់ឌូ លូ សាដាច់ សូល។ ១៤ ដាវីត អ៊ែ ឡាក់ គន ស្រុច។ ប៉ាគ់ ម៉ីៗ ប៉ៃង ដូវ ឡាំ អន់ឌូ លូ សាដាច់ សូល កេះ ១៥ ដាវីត ចាក សឹត ចាក ឡាំ ឡឹង ចារ សាដាច់ សូល តាកូះ លូ ប៉ាគ់ ហី ភឿ រង ចៀម កា ពឹ អ៊ែ។ ១៦ កូលីយ៉ាត សុនសាត ភីលីសាទីន ណោះ អ៊ែ ឡាច់ ពឹះ កាប ប៉ាំងអ្យូគ តាហាន អ៊ីស្រាអ៊ែល រ៉ប់ កាំលឺ រ៉ប់ ង៉ាច ទិ ៤០ ដារ់។

១៧ ផះ ណោះ វគ័ យេសាយ កាប លូ គន អ៊ែ ដាវីត ផា «ហគ់ អ្យក់ ភែ សាន់តុក ម៉ោញ រែវ លូ ណុំ ប៉ាំង អញ់ជឹត កាតុ អា ឡាំ ជឹន កា ម៉ីៗ អីស ប៉ាគ់ ចារ តាហាន តោ រិញ។ ១៨ ហគ់ អ្យក់ ឡាំ ណុំ ទៀក តុះ អញ់ជឹត លឹប អា ជឹន កា ម៉ៃគ ណាំផា តាហាន អន់ឌែ ដេល ទឹប អំប៉ញ់ មួត ម៉ី អីស ណើ អន់ឌែ ដាគ់ ឡាកោ ដេល ប លូ អ្យក់ កាណាគ័ ញ៉ា ពឹង ឡាកោ អន់ឌែ ភឿ អ្លុ អន់តគ់ ផា អន់ឌែ អ្វៃ ដាគ់ តាទឹច»។

១៩ សាដាច់ សូល លូ ម៉ី ដាវីត ប៉ៃង ដូវ ណោះ ទឹប តាហាន អ៊ីស្រាអ៊ែល ទិណោ័ះ អ្វៃ ក្យាម័ តាចាង័ អេឡា ផះ ចឹង តាកូះ លូ មួត ភីលីសាទីន។ ២០ ដាវីត អ្យូវ ឡឹង ផុងម៉ាំង មប តាប៉ល់ ចៀម កា បក់ រ៉ាំងហៃ ម៉ោញ ដូវ ណាវ្គ កេះណោះ អ្យក់ សាប្យាំង រ៉ាំងតយ័ កា ចាក ពួយ ប៉ានឹរ ពឹ អ៊ែ វគ័ យេសាយ។ ដាវីត ឡាំ ទឹល ចារ តាហាន ផះ ណោះ មួត តាហាន តគ័ កាំឡាំង ភឿ ចឹង តាកូះ ទឹប តាំងហើ ម៉ៃៗ។ ២១ តាហាន អ៊ីស្រាអ៊ែល លូ តាហាន ភីលីសាទីន អន់ឌែ ផះ តគ័ កាំឡាំង ហះ ង៉ីរ គួប សោប ភឿ ចឹង តាកូះ។ ២២ ដាវីត អន់ កាណាគ័ អ៊ែ កា បក់ រ៉ាំងហៃ ឃឿង ខង កេះណោះ អ៊ែ ឡាំ ប៉ាគ់ កាំឡាំង តាហាន ឡាក់ អ្វៃ គែង ង៉ីរ ទឹប អំប៉ញ់ លូ មួត ម៉ីៗ អ៊ែ ឡូត។ ២៣ ដាវីត ផះ កាកាប លូ មួត ម៉ីៗ អ៊ែ ផាឌី កូលីយ៉ាត ឡាក់ តាហាន ភីលីសាទីន បក់ កេង ឡឹង ពូ ឡាច់ គែង ង៉ីរ តាហាន អ៊ែ ទៅ ទឹប កាប ម៉ៃៗ តៃល ទៅ ៗ ដាវីត កាតាំង សារ អ៊ែ កាប ណោះ។ ២៤ ប៉ាគ់ ប៉ប័ កូលីយ៉ាត ឡាច់ ពឹះ តាហាន អ៊ីស្រាអ៊ែល ប៉ាណាំ គួប សាតាក់ អោន កា អ៊ែ ខង អន់ឌែ អ្យូគ កាខាក់។ ២៥ តាហាន អ៊ីស្រាអ៊ែល កា កាប លូ គួប ផា «អីស ប៉ប័ ប៉ាណូស ណោះ ប ? អ៊ែ ពឹះ កាប ណាគ់ ពិន។ ពឿ ខឹន ប៉ាន់តោ័ អ៊ែ បក់ ណោះ សាដាច់ ចឹង អន់ រ៉ាស អំប៉ាស ទឹប អន់ បក់ ណោះ ទី គន អង់កាន់ អ៊ែ លូ អន់ រ៉ាវ៉ាច់ ឡឹង ស៊ង រ៉ាបៃ ទឹប ខាប់ខួ»។ ២៦ ដាវីត អំប៉ញ់ លូ បក់ អ្វៃ ក្យាម័ អ៊ែ «សាដាច់ ចឹង អន់ កាណាគ័ ញ៉ា កា បក់ ប៉ាន់តោ័ សុនសាត ភីលីសាទីន ណោះ ម៉ាគ់ ជែ អន់ អ៊ីស្រាអ៊ែល តាយួស កា ពូ ? សុនសាត ភីលីសាទីន ឡាក់ អូ កាសិត អង់ការ ពឿ អ៊ែ ណោះ បះ អ៊ែ ខឹន កាប ណាគ់ តាហាន ប‌៉្រ័ះ ប៊កកាតយ័ ឡាក់ ប‌៉្រ័ះ អ្វៃ លើយ ?» ២៧ បក់ ណោះ រ៉ះ ពួយ ប៉ានឹរ សាដាច់ រ៉ះ ផា ចឹង អន់ កា បក់ ពឿ ខឹន ប៉ាន់តោ័ សុនសាត ភីលីសាទីន ណោះ។

២៨ អេលៀប ឡាក់ ម៉ី កាតាំង ដាវីត កាប លូ តាហាន នីណោ័ះ អ៊ែ អឺក កា ដាវីត ខាក់ អ៊ែ កាប ផា «ខ ញ៉ា អីស ពឹះ ប៉ាគ់ អា ? អីស អន់ ពឿ ហៃ ចៀម បាប៊ត បាប៊ែត ណោះ ប៉ាគ់ ស៊្រែ តោ ? អាញ់ អ្លុ កេះ អីស តីស ពុត លូ អូ ដាគ់ ខាក់ អីស ពឹះ ប៉ាគ់ អា ប៉ិច ដឹង ហៃ ពូ តាកូះ គួប សោប»។ ២៩ ដាវីត តើល ផា «អាញ់ ប៉្រគ័ យច នីចម័ ? អាញ់ ក្រាន័ កា អំប៉ញ់ ពូ ដោច»។ ៣០ ដាវីត កា ឡាច់ ឡឹង ម៉ី អ៊ែ ឡាំ អំប៉ញ់ តាហាន ម៉ោញ ដូវ ណាវ្គ សារ ទៅ ណោះ ហង។ មួត តាហាន កា រ៉ះ ប៉ាឡាក់ ឡឹង សារ ទៅ ណោះ ហង។

៣១ ប៉ាគ់ កាំឡាំង តាហាន ទិឌូ កាតាំង សារ ដាវីត កាប ណោះ អន់ឌែ កា រ៉ះ កា សាដាច់ សូល សូល កា ប៉្រើ ពូ រ៉ះ កា ដាវីត ប៉្រើ ឡាំ ប៉ាគ់ ចារ អ៊ែ។ ៣២ ដាវីត រ៉ះ កា សាដាច់ សូល ផា «អឺ ពឹ តាំងឡា ជែ អន់ ពឿ អ្យូគ កា សុនសាត ភីលីសាទីន ណោះ។ អាញ់ ចឹង ឡាំ តាកូះ លូ អ៊ែ»។ ៣៣ សាដាច់ សូល រ៉ះ កា ដាវីត ផា «អីស អូ ដាម័ សុនសាត ភីលីសាទីន ណោះ អុះ អីស អ្វៃ សាស្វា ឡក់ អ៊ែ ណោះ ឡាក់ ប៉ាណូស អ្លុ តាកូះ កេង ខាក់ ឡឹង អ្វៃ សាស្វា ឡូត»។ ៣៤ ដាវីត រ៉ះ លូ សាដាច់ សូល ផា «អាញ់ ឃើយ រង ចៀម ពឹ អាញ់ ផះ ទី ក្លា លើ សាគោ ពឹះ កាប់ អ្យក់ គន ចៀម ឡឹង តាប៉ល់ ចៀម ៣៥ អាញ់ កា តាយ៉ិប ពួយ ឡូត អាញ់ ពីត រ៉ាត អ្យក់ ឡាច់ គន ចៀម ឡឹង ពឹរ កាណាគ័ ណោះ។ ផា អ៊ែ តាឡូះ ចឹង កាប់ អាញ់ អាញ់ រ៉ុប សក់ ពុក អ៊ែ ពីត ប៉ាន់តោ័ អ៊ែ ឡូត។ ៣៦ សុនសាត ភីលីសាទីន ឡាក់ អូ កាសិត អង់ការ អា អ៊ែ ចឹង តោ័ ឡាក់ កា ក្លា លូ សាគោ ឡាក់ អាញ់ ប៉ាន់តោ័ ណោះ ដេល ខង អ៊ែ កាប ណាគ់ តាហាន ប‌៉្រ័ះ ប៊កកាតយ័ ឡាក់ អ្វៃ រ៉ីស លើយ»។ ៣៧ ដាវីត កាប ណាវ្គ ផា «ប‌៉្រ័ះ ប៊កកាតយ័ ឃើយ តង័ អាញ់ អន់ រ៉ាវ៉ាច់ ឡឹង អង់ហ្យះ ក្លា លូ សាគោ អ៊ែ កា ចឹង តង័ អាញ់ អន់ រ៉ាវ៉ាច់ ឡឹង សុនសាត ភីលីសាទីន អា ដេល»។ សាដាច់ សូល កាតាំង នីណោ័ះ អ៊ែ កាប លូ ដាវីត ផា «ឡាំ ពិ ! អន់ ប‌៉្រ័ះ ប៊កកាតយ័ អ្វៃ អន់ឌូ លូ អីស»។

៣៨ សាដាច់ សូល អ្យក់ ឃឿង តាកូះ ម៉ះ អ៊ែ អន់ កា ដាវីត អ្យក់ មួក សាប៉ាន័ តាគ់ អន់តល័ ពឹង កល់ ដាវីត លូ អ្យក់ អាវ សាំរ៉ាប់ តាកូះ តាគ់ អំពៀត ពឹង ឡាកោ ដាវីត ដេល។ ៣៩ ដាវីត អ្យក់ ដាវ សូល ប៉ាក័ ពឹង កាពែង កេះណោះ ចាក សាគ់ លួង ខង អ៊ែ អូ ឃើយ ពៀត ឃឿង តាកូះ ណោះ អុះ។ ដាវីត រ៉ះ លូ សាដាច់ សូល ផា «អាញ់ ពៀត ឃឿង ខង អា អូ ដាម័ យ៉ាក អុះ ខង អាញ់ អូ ឃើយ ពៀត ឡក់»។ ដាវីត កា តាឡេះ អ្លាត ឃឿង ខង ទិណោ័ះ។

៤០ កេះណោះ អ៊ែ អ្យក់ អ៊្លង ឡាក់ អ៊ែ ឃើយ ចឹក លូ ទូញ អំហ្មោ ជៀលៗ ប៉ាតាម័ កាតុ ឡឹង តាចាង័ អ្យក់ ចៃគ ពឹង កាទុង ឡាក់ អ៊ែ ប៉ាក័ ទឹប កាណាគ័ វ៉ឹត អំហ្មោ ចាក ឡាំ ក្យាម័ ប៉ាគ់ ម៉ាត់ សុនសាត ភីលីសាទីន ណោះ។ ៤១ កាប៉ាច់ សុនសាត ភីលីសាទីន ណោះ អ៊ែ កា ឡាំ ក្យាម័ ដាវីត ដេល ទឹប ទី ប៉ាណូស ចឹក ខៃល ចាក គែង ង៉ីរ អ៊ែ ដេល។ ៤២ ប៉ាគ់ សុនសាត ភីលីសាទីន ប៉ប័ ដាវីត អ៊ែ បឺង៉ាយ ខង ប៉ប័ ដាវីត អ្វៃ សាស្វា មែង អ៊ែ បាក ទុំ ម៉ូះ ម៉ាត់ អ៊ែ កា ដាគ់ ឡាយ៉ាម័ ដេល។ ៤៣ សុនសាត ភីលីសាទីន ណោះ កាប កា ដាវីត ផា «ញ៉ា អាញ់ អា សូ ប បះ អីស ចឹក អ៊្លង ពឹះ ពីត អាញ់ នីអៀ ?» អ៊ែ កា អើ ប‌៉្រ័ះ អ៊ែ ប៉ាស្យាប កា ដាវីត។ ៤៤ អ៊ែ កាប កា ដាវីត ណាវ្គ «ពឹះ ប៉ាគ់ អា ពិ ! អាញ់ ចឹង អ្យក់ ប៉ាំងឡៃ អីស អន់ កា ម៉ីត លូ កាណាគ័ ព្រី សា»។ ៤៥ ដាវីត តើល ផា «អីស ចឹក ដាវ ចឹក តាប៉ាក័ ពឹះ តាកូះ លូ អាញ់ កាប៉ាច់ អាញ់ ពឹះ តាកូះ លូ អីស ញន កា ប‌៉្រ័ះ ប៊កកាតយ័ ឡាក់ ប‌៉្រ័ះ តេះ ប‌៉្រ័ះ ប៉្លៃង ឡាក់ ប‌៉្រ័ះ តាហាន អ៊ីស្រាអ៊ែល ឡាក់ អីស កាប ណាគ់ អា។ ៤៦ ដារ់ អា ប‌៉្រ័ះ ប៊កកាតយ័ ចឹង មប អីស កា អាញ់ អាញ់ ចឹង ប៉ាន់តោ័ អីស ទឹប កាសិត អង់កូ។ ដារ់ អា អាញ់ ចឹង អន់ ប៉ាទ្រូ តាហាន ភីលីសាទីន កា ម៉ីត លូ កាណាគ័ ព្រី សា ដេល។ ប៉ាណូស ទិឌូ អ្វៃ ពឹង អង់កក់ តេះ ចឹង អ្លុ អន់តគ់ ផា ទី ប‌៉្រ័ះ រ៉ាំងហៃ សុនសាត អ៊ីស្រាអ៊ែល តាទឹច ហង។ ៤៧ កាំឡាំង ទិឌូ អ្វៃ ហះ អា ចឹង អ្លុ អន់តគ់ ផា ប‌៉្រ័ះ ប៊កកាតយ័ ប៉្រគ័ អន់ ញឹន សាណ័ះ អូ ត្រគ់ ញន កា ដាវ លើ តាប៉ាក័ អុះ ខង ប‌៉្រ័ះ ប៊កកាតយ័ តាកូះ តាង ញឹន អ៊ែ ចឹង មប អន់ដីស កា ញឹន»។ ៤៨ ផះ ណោះ សុនសាត ភីលីសាទីន ម៉ុត ប៉ាគ់ ចារ ដាវីត ដាវីត កា តាឡូះ ឡាំ តាកូះ លូ អ៊ែ។ ៤៩ ដាវីត ពួត កាទុង អ្យក់ អំហ្មោ ម៉ោញ កាតុ ចៃគ ពឹង កាណាគ័ វ៉ឹត អំហ្មោ ណោះ កេះណោះ វ៉ី ត្រគ់ ពឹង កល់ យ៉ាំង សុនសាត ភីលីសាទីន។ សុនសាត ភីលីសាទីន ណោះ កា ប៉ាទុះ កល់ យ៉ាំង ប៉ក់ គ្រួប តាគ្រួប ឡូត។

៥០ សាណ័ះ ទ្រង ដាវីត លូ សុនសាត ភីលីសាទីន ញន កា អំហ្មោ ម៉ោញ កាតុ។ អ៊ែ ប៉ាន់តោ័ សុនសាត ភីលីសាទីន ណោះ អូ ចឹក ដាវ អុះ។ ៥១ កេះណោះ ដាវីត តាឡូះ ម៉ុត តាវ ហះ សានែង សុនសាត ភីលីសាទីន ណោះ អ៊ែ កា ហ្វាត់ ដាវ វគ័ ណោះ ឡឹង អង់លប ប៉ាន់តោ័ កាសិត អង់កូ កាតាច់ ប៉ុត។ ប៉ាគ់ មួត តាហាន ភីលីសាទីន ប៉ប័ តាហាន អន់ឌែ បក់ កេង ឡឹង ពូ តោ័ កេះ អន់ឌែ សាតាក់ ទិ ប៉្យើះ។ ៥២ តាហាន អ៊ីស្រាអ៊ែល លូ តាហាន យូដា កា អ្យូវ ទិឌូ តាំងហើ តាយ៉ិប ពួយ មួត ភីលីសាទីន លើយ ទឹល ប៉ាគ់ មឿង កាត លូ អំប៉ារ ទ្រួក មឿង អេក្រូន។ ប៉ាទ្រូ មួត ភីលីសាទីន ប៉ក់ តោ័ រ៉ាតក ប៉ក រទ្រង ឡាំ ប៉ាគ់ មឿង សារ៉ៃម លើយ ទឹល មឿង កាត លូ មឿង អេក្រូន។ ៥៣ ឡៃង ឡឹង តាយ៉ិប ពួយ មួត ភីលីសាទីន កេះៗ តាហាន អ៊ីស្រាអ៊ែល វ៉ីល សឹត អ្យក់ រ៉ាស ពឹង ចារ រ៉ាណើះ មួត ភីលីសាទីន។ ៥៤ ដាវីត អ្យក់ កល់ សុនសាត ភីលីសាទីន ណោះ ឡាំ ប៉ាគ់ មឿង យេរូសាឡឹម ទឹប អ្យក់ ឃឿង តាកូះ ម៉ះ វគ័ ណោះ ឡាំ ចៃគ ពឹង រ៉ាណើះ អ៊ែ។

៥៥ ប៉ាគ់ សាដាច់ សូល ប៉ប័ ដាវីត ឡាំ តាកូះ លូ សុនសាត ភីលីសាទីន អ៊ែ កា អំប៉ញ់ វគ័ អាប់នើរ ឡាក់ ម៉ៃគ តាហាន ផា «អាប់នើរ ! មន ណោះ គន ពឿ អ៊ែ ណោះ ?» វគ័ អាប់នើរ កា តើល ផា «អឺ សាដាច់ អាញ់ អូ អ្លុ អុះ»។ ៥៦ សាដាច់ សូល ប៉្រើ ផា «អ្យគ័ អីស សាគ់ អំប៉ញ់ ហៃ មន ណោះ អ៊ែ គន ពឿ ណោះ ?» ៥៧ ប៉ាគ់ ដាវីត សឹត ឡឹង ប៉ាន់តោ័ សុនសាត ភីលីសាទីន វគ័ អាប់នើរ ប៉ាណាំ អ៊ែ ម៉ុត ឡាំ ប៉ាគ់ ចារ សាដាច់ សូល ផះ ណោះ ដាវីត ចឹក ឡាំ កល់ សុនសាត ភីលីសាទីន ណោះ ដេល។ ៥៨ សាដាច់ សូល កា អំប៉ញ់ ផា «អឺ មន ! អីស គន ពឿ អីស អា ?» ដាវីត តើល ផា «អឺ ពឹ តាំងឡា អាញ់ គន យេសាយ អ្វៃ ប៉ាគ់ ស្រុក បេតាលេហិម»។

១៨

…

សារ សាដាច់ សូល សាណីង កា ដាវីត

៦ ឡៃង ឡឹង ដាវីត ប៉ាន់តោ័ សុនសាត ភីលីសាទីន កាំឡាំង តាហាន កា សឹត ឡឹង តាកូះ ប្ល‌៉័ះ ផះ ណោះ មួត អង់កាន់ អ្វៃ គ្រឹប មឿង កាណុង ប៉ាថេត អ៊ីស្រាអ៊ែល ឡាច់ ឡាំ ហាប់ សាដាច់ សូល ទឹប ចាជែ លូ កាតាប័ ទឹប តាប៉ះ សាគឹរ អន់ទែង ព្រួក អ៊ត កាណី អន់ឌែ ចាជែ អញ់ស៊ែ រ៉គ់ រែ កាខាក់។ ៧ មួត អង់កាន់ ទិណោ័ះ ចាជែ តើល គួប សោប រ៉គ់ សើម ខាក់ ផា៖

«សាដាច់ សូល ប៉ាន់តោ័ យ៉ាប រ៉ាពូ ដូវ

ដាវីត ប៉ាន់តោ័ យ៉ាប មឺន ដូវ»។

៨ ប៉ានឹរ ពូ ចាជែ អា ប៉្រគ័ អន់ សាដាច់ សូល ប៉ិច អឺក កាខាក់ អ៊ែ កាប ផា «ពូ ប៉ានេ ដាវីត ផា ប៉ាន់តោ័ យ៉ាប មឺន ដូវ ហះកា អាញ់ ដឹង យ៉ាប រ៉ាពូ ដូវ ឃឺ អ៊ែ ដាវីត ចឹង ហាវ ប៉្រគ័ សាដាច់ ប៉ាតាង អាញ់ តាម ហៃ»។ ៩ សាគ់ ឡឹង ដារ់ ណោះ សាដាច់ សូល សាណីង កា ដាវីត កាខាក់។

១០ ប៉ាគ់ តាយ៉ាង័ ដាវីត ផះ អន់ទែង ព្រួក អន់ កា សាដាច់ សូល ឡាក់ កា រ៉ប់ ដារ់ ផះ ណោះ ប‌៉្រ័ះ ប៊កកាតយ័ ប៉្រគ័ អន់ ប‌៉្រ័ះ បឺគ ម៉ុត ពឹង សាដាច់ សូល អ៊ែ កា កាប ឡាក់ កា ប៉ាណូស អន់ទ្រុយ ពឹង ហី ផះ ណោះ អ៊ែ ចឹក តាប៉ាក័ ១១ ផាឌី អ៊ែ ស្រាង តាប៉ាក័ ប៉ិច ត្រគ់ ដាវីត ញន ឃឹត ផា «អាញ់ ចឹង ស្រាង ដាវីត អន់ ក្លាច់ ទួម ពឹង ប៉ាណីរ ឡូត»។ ហះកា ដាវីត វ៉េះ រ៉ាវ៉ាច់ ពៀរ ទង។

…

២៤

សារ ដាវីត តាប៉ាប អូ ប៉ាន់តោ័ សាដាច់ សូល

១ ប៉ាគ់ សាដាច់ សូល សឹត ឡឹង តាកូះ លូ មួត ភីលីសាទីន ពូ រ៉ះ កា អ៊ែ ផា «ដាវីត អ្វៃ ប៉ាគ់ ស៊្រែ តីស អេនគេឌី»។ ២ កេះណោះ អ៊ែ ប៉ាណាំ តាហាន ៣០០០ ដូវ ឡាក់ កេង ឡឹង ពូ កាណុង កាំឡាំង តាហាន អ៊ីស្រាអ៊ែល ទិណោ័ះ ឡាំ ណាំង ដាវីត លូ មួត កាំឡាំង ដាវីត ឡាក់ អ្វៃ ប៉ាគ់ ប៉ានឹម ប៉ារ់ពេ ព្រី។ ៣ សាដាច់ សូល ចាក ឡាំ ទឹល អន់ទ្រួង ចៀម ក្យាម័ ចារ ណោះ ទី រ៉ូង័ ប៉ានឹម ម៉ោញ អ៊ែ កា ម៉ុត អីគ វ៉ាច់ កាណុង រ៉ូង័ ណោះ។ ហះកា ដាវីត លូ គួប អ៊ែ អោន ពឹង រ៉ូង័ ណោះ ដេល ដឹង កា ប៉ាគ់ ជ្រុ។ ៤ មួត បក់ អ្វៃ អន់ឌូ លូ ដាវីត រ៉ះ កា អ៊ែ ផា «អា ហង ដារ់ ឡាក់ ប‌៉្រ័ះ ប៊កកាតយ័ រ៉ះ កា អីស ផា អ៊ែ ចឹង មប តាម៉ឺរ ពឹង តី អីស អន់ អីស ប៉្រគ័ កា អ៊ែ តាម ពុត អីស ប៉ិច ប៉្រគ័»។ ដាវីត កា មច ឡាំ កាសិត ឡាណុច អាវ សូល។ ៥ ប៉ាគ់ អ៊ែ កាសិត ឡាណុច អាវ កេះ អ៊ែ អ្វះ ឡាកោ កាខាក់។ ៦ អ៊ែ រ៉ះ លូ មួត អ្វៃ អន់ឌូ លូ អ៊ែ ផា «អន់ ប‌៉្រ័ះ ប៊កកាតយ័ ទឹប អាញ់ ជែ អន់ អាញ់ ប៉ាន់តោ័ ពឹ តាំងឡា អាញ់ ឡាក់ ប‌៉្រ័ះ រ៉ើស ប៉្រើ ប៉្រគ័ សាដាច់ អាញ់ អូ ប៉្រគ័ កា សាដាច់ ឡាក់ ប‌៉្រ័ះ ប៊កកាតយ័ រ៉ើស អា អុះ»។ ៧ ញន កា ប៉ានឹរ ដាវីត កាប ណោះ អ៊ែ ទឹប មួត ណោះ អូ អន់ អន់ឌែ ប៉ាន់តោ័ សាដាច់ សូល អុះ។ សូល កា ឡាច់ ឡឹង រ៉ូង័ ប៉ានឹម ចាក ឡាំ ប៉ាគ់ ង៉ីរ ណាវ្គ។

៨ ប៊ែត ឡឹង ណោះ ដាវីត កា ឡាច់ ឡឹង រ៉ូង័ ប៉ានឹម ណោះ កា អើ គែង អង់កក់ សាដាច់ សូល «អឺ ពឹ តាំងឡា !» សាដាច់ សូល កាលែង គែង អង់កក់ ដាវីត កា កុប កល់ ទឹះ តេះ សាំប‌៉័ះ អ៊ែ។ ៩ អ៊ែ រ៉ះ កា សាដាច់ សូល ផា «ខ ញ៉ា បះ អីស សាំយ៉ាំង ប៉ានឹរ ពូ រ៉ះ កា អីស ផា អាញ់ ប៉ិច ប៉ាន់តោ័ អីស នីអៀ ? ១០ អីស ប៉ប័ កេះ ដារ់ អា ប‌៉្រ័ះ ប៊កកាតយ័ មប អីស ពឹង តី អាញ់ ផះ អីស អ្វៃ កាណុង រ៉ូង័ ប៉ានឹម អា។ ពូ ប៉្រើ អាញ់ ប៉ាន់តោ័ អីស ហះកា អាញ់ អូ ប៉្រគ័ ពួយ អុះ។ អាញ់ កាប ផា "អាញ់ អូ ប៉្រគ័ កា ពឹ តាំងឡា អាញ់ អុះ ខង ប‌៉្រ័ះ ប៊កកាតយ័ រ៉ើស អ៊ែ ប៉្រើ ប៉្រគ័ សាដាច់ កេះ"។ ១១ អឺ ពឹ ប៉រ់ អីស ហៃ គែង អា ឡាណុច អាវ អីស អាញ់ ចឹក អា។ អាញ់ ក្រាន័ កា កាសិត ឡាណុច អាវ អីស ដោច ហះកា អាញ់ អូ ប៉ាន់តោ័ អីស អុះ។ ទឹល នីណោ័ះ អីស អ្លុ ចាបះ កេះ ផា អាញ់ អូ ទី ពុត អូ ណីស ប៉ិច ប៉ាន់តោ័ លើ ប៉ាសាំង លូ អីស អុះ។ យ‌៉័ះ អីស តាយ៉ិប ពួយ ប៉ិច ប៉ាន់តោ័ អាញ់ កាតាម កា អាញ់ អូ ប៉្រគ័ យច លូ អីស ដេល។ ១២ អន់ ប‌៉្រ័ះ ប៊កកាតយ័ តាត់ស៊ិន សារ កា ពិន ពៀរ ដូវ ពិ។ អន់ ប‌៉្រ័ះ តូ អីស ប៉ាតាង អាញ់។ កាប៉ាច់ អាញ់ អូ ប៉្រគ័ កា អីស អុះ។ ១៣ ឡាក់ កា ពូ ឃើយ អន់តគ់ ប៉ាតោ ឡឹង សើគ ពែ ផា "ប៉ាណូស អូ ដាគ់ ប៉្រគ័ ដឹង សារ អូ ដាគ់"។ កាប៉ាច់ អាញ់ អូ ប៉្រគ័ កា អីស អុះ។ ១៤ អីស ជែ តាយ៉ិប ពួយ អាញ់ ហង ខង អាញ់ ឡាក់ កា សូ តោ័ លើ ឡាក់ កា សី សូ។ ១៥ អន់ ប‌៉្រ័ះ ប៊កកាតយ័ តាត់ស៊ិន សារ កា ពិន ពៀរ ដូវ ពិ។ អន់ ប‌៉្រ័ះ ហៃ ប៉ប័ សារ អាញ់ ទឹប តង័ អាញ់ អន់ រ៉ាវ៉ាច់ ឡឹង តី អីស ដេល»។

១៦ ប៉ាគ់ ដាវីត រ៉ះ សារ ទិណោ័ះ កេះ សាដាច់ សូល កាប ផា «អឺ គន ! ប៉ានឹរ អីស តាទឹច ប កាប អា ?» អ៊ែ កា ញ៉ាំ ម៉ៃៗ ខាក់ ឡូត ១៧ ទឹប កាប ផា «អីស ឡាក់ ប៉ាណូស ដាគ់ ត្រង់ ក្វា ឡឹង អាញ់ ខង អីស ប៉្រគ័ ដាគ់ កា អាញ់ ហះកា អាញ់ ប៉្រគ័ អូ ដាគ់ កា អីស។ ១៨ ដារ់ អា អីស តាំបាង ពុត ដាគ់ កា អាញ់ តាទឹច ខង ប‌៉្រ័ះ ប៊កកាតយ័ មប អាញ់ ពឹង តី អីស ហះកា អីស អូ ប៉ាន់តោ័ អាញ់ អុះ។ ១៩ អាញ់ ឃើយ ប៉ប័ ផានែវ ពូ ប៉ាត័ះ តាម៉ឺរ កេះ ពូ អូ អន់ អ៊ែ អ្វៃ រ៉ីស អុះ។ ទឹល នីណោ័ះ អន់ ប‌៉្រ័ះ ប៊កកាតយ័ អន់ សារ ដាគ់ កា អីស ញន កា អីស ប៉្រគ័ ដាគ់ កា អាញ់ ពឹង ដារ់ អា។ ២០ អាញ់ ឃឹត ផា ប៉ាគ់ ម៉ាត់ ទៀ អីស ចឹង ហាវ ប៉្រគ័ សាដាច់ អីស កា ចឹង រ៉ាំងហៃ រ៉ាំងខ្យា ប៉ាថេត អ៊ីស្រាអ៊ែល លើយ។ ២១ ទឹល នីណោ័ះ អន់ អីស ម៉ត់ ហះ ម៉ាត់ ប‌៉្រ័ះ ប៊កកាតយ័ កិញអៀ ហង ពិ ផា អីស ចឹង អូ ថាំឡាយ ផូង័ វ៉ាច់ អាញ់ រ៉ាំងហាវ អន់តីគ ទៀ អុះ ទឹប អូ ប៉្រគ័ អន់ សិច អាញ់ ហ៊្យង ដេល»។ ២២ ដាវីត កា ម៉ត់ លូ សាដាច់ សូល។ កេះណោះ សាដាច់ សូល សឹត ប៉ាគ់ ហី ណាវ្គ កាប៉ាច់ ដាវីត លូ មួត បក់ អ្វៃ លូ អ៊ែ កា វ៉ីល សឹត ប៉ាគ់ ចារ អោន ណាវ្គ។

…

២៨

សារ សាដាច់ សូល ឡាំ អំប៉ញ់ ប៉ាជូ អ្លុ អើ ប៉ាទ្រូ

៣ រ៉ាំងវ៉ាង ណោះ វគ័ សាំយូអ៊ែល តោ័ កេះ ប៉ាសុន អ៊ីស្រាអ៊ែល ទិណោ័ះ ប៉ាណាំ គួប ញ៉ាំ សោក ពូ កា តប់ អ៊ែ ប៉ាគ់ តេះ រ៉ាម៉ា ឡាក់ ស្រុក អ៊ែ ទៅ។ ផះ អន់ទ្រួល ពែ សាដាច់ សូល តាំងហ្យិត ឡាច់ គ្រូ អំហ្ម លូ គ្រូ អ្លុ អើ ប៉ាទ្រូ ឡឹង ប៉ាថេត អ៊ីស្រាអ៊ែល។ ៤ ផះ ណោះ សុនសាត ភីលីសាទីន ប៉ាតុំ តាហាន ហះ មឿង ស៊ូនែម។ សាដាច់ សូល កា ប៉ាតុំ កាំឡាំង តាហាន អ៊ីស្រាអ៊ែល ទិណោ័ះ អ្វៃ ហះ ប៉ានឹម គីលបោ។ ៥ ប៉ាគ់ សាដាច់ សូល ប៉ប័ កាំឡាំង តាហាន ភីលីសាទីន អ៊ែ អ្យូគ កាខរ់ ណូស កាខាក់ ឡូត។ ៦ កេះណោះ អ៊ែ អំប៉ញ់ ប‌៉្រ័ះ ប៊កកាតយ័  ហះកា ប‌៉្រ័ះ អូ តើល អ៊ែ អុះ យ‌៉័ះ អំប៉ោ លើ យូរីម * លើ ពឹង មួត រ៉ាគឹយ ប‌៉្រ័ះ កាតាម កា ប‌៉្រ័ះ អូ រ៉ះ ដេល។ ៧ ទឹល នីណោ័ះ សាដាច់ សូល រ៉ះ កា មួត ប៉្រគ័ កាន កា អ៊ែ ផា «ហគ់ ឡាំ ណាំង អង់កាន់ បក់ អ្លុ អើ ប៉ាទ្រូ ម៉ាគ់ អាញ់ ចឹង ឡាំ អំប៉ញ់ អ៊ែ ឡឹង សារ អា»។ មួត ប៉្រគ័ កាន កា អ៊ែ រ៉ះ ផា «ប៉ាគ់ មឿង អេនដោរ ទី អង់កាន់ ម៉ោញ ដូវ អ្លុ អើ ប៉ាទ្រូ»។

៨ សាដាច់ សូល កា កាស៊ប ពៀត ខោ អាវ ឡាក់ កា ប៉ាសុន ដោច ដាច កេះណោះ ឡាំ អន់ឌូ លូ គួប អ៊ែ ពៀរ ដូវ។ អ៊ែ ឡាំ ទឹល ប៉ាគ់ ហី អង់កាន់ ណោះ ផះ កាម៉ាំង អ៊ែ កាប លូ អង់កាន់ ណោះ ផា «អាញ់ ប៉ិច កា អីស អើ ប៉ាទ្រូ ម៉ោញ ដូវ កា អាញ់»។ ៩ អង់កាន់ ណោះ តើល ផា «អីស អូ អ្លុ អន់តគ់ ប ? សាដាច់ សូល តាំងហ្យិត ឡាច់ គ្រូ អំហ្ម លូ គ្រូ អើ ប៉ាទ្រូ អូ អន់ ទី កាណុង ប៉ាថេត អា អុះ។ ខ ញ៉ា បះ អីស ប៉ិច ប៉្រគ័ សាទួង កា អាញ់ នីអៀ ? អីស ប៉ិច កា អាញ់ តោ័ ប ?» ១០ សាដាច់ សូល ម៉ត់ អើ ប‌៉្រ័ះ ប៊កកាតយ័ ផា «អាញ់ រ៉ះ កា អីស តាទឹច ឡាក់ កា ប‌៉្រ័ះ ប៊កកាតយ័ អ្វៃ រ៉ីស ដេល អីស អូ ទី ថូត ញ៉ា ញន កា សារ អា អុះ»។ ១១ អង់កាន់ ណោះ អំប៉ញ់ ផា «អីស ប៉ិច កា អាញ់ អើ ប៉ាង៉ាត័ ពឿ ?» សាដាច់ សូល តើល ផា «អាញ់ ប៉ិច កា អីស អើ វគ័ សាំយូអ៊ែល»។ ១២ ប៉ាគ់ អង់កាន់ ណោះ ប៉ប័ វគ័ សាំយូអ៊ែល អ៊ែ អង់ហ្យាំង ម៉ៃៗ ផា «ខ ញ៉ា បះ អីស តាំព្លូង កា អាញ់ នីអៀ ? អីស ហង សាដាច់ សូល !» ១៣ ហះកា សាដាច់ សូល កាប ផា «ជែ អ្យូគ ហង ! អីស រ៉ះ ហៃ កា អាញ់ អីស ប៉ប័ ញ៉ា ?» អង់កាន់ ណោះ រ៉ះ ផា «អាញ់ ប៉ប័ ប៉ាទ្រូ ផះ អ្យូវ ឡាច់ ឡឹង តេះ»។ ១៤ សាដាច់ សូល អំប៉ញ់ ផា «នីចម័ ត្រង័ អ៊ែ ណោះ ?» អង់កាន់ ណោះ តើល ផា «កាម៉ាក័ ក្រាគ់ ម៉ោញ ដូវ អ៊ែ ពៀត អាវ តីស អ៊ែ ផះ ហាវ ប៉ាគ់ អា»។ ផះ ណោះ សូល អ្លុ អន់តគ់ ផា វគ័ សាំយូអ៊ែល កេះ អ៊ែ កា កុប កល់ ទឹះ តេះ សាំប‌៉័ះ វគ័ សាំយូអ៊ែល។ ១៥ វគ័ សាំយូអ៊ែល អំប៉ញ់ ផា «ខ ញ៉ា បះ អីស អើ តាគ់ អង់ខើក អាញ់ នីអៀ ?» សាដាច់ សូល តើល ផា «អាញ់ ទី សារ តីស ខាក់ ខង មួត ភីលីសាទីន ប៉ាណាំ គួប ពឹះ តាកូះ លូ អាញ់។ ប‌៉្រ័ះ ប៊កកាតយ័ កា អ្លាត អាញ់ កេះ អ៊ែ អូ តើល អាញ់ អុះ យ‌៉័ះ ពឹង រ៉ាគឹយ ប‌៉្រ័ះ លើ អំប៉ោ កាតាម កា អ៊ែ អូ រ៉ះ ដេល។ ញន ណោះ ហង បះ អាញ់ អើ អីស ពឹះ ភឿ រ៉ះ កា អាញ់ ត្រគ់ ប៉្រគ័ នីចម័ អន់ដា»។ ១៦ វគ័ សាំយូអ៊ែល តើល ផា «ខ ញ៉ា បះ អីស ខំ អ្វៃ អំប៉ញ់ អាញ់ នីអៀ ? ប‌៉្រ័ះ ប៊កកាតយ័ អ្លាត អីស កេះ អ៊ែ កេះ តាម៉ឺរ លូ អីស ឡគ។ ១៧ ប‌៉្រ័ះ ប៊កកាតយ័ ប៉្រគ័ កា អីស ត្រគ់ ពួយ ប៉ានឹរ អាញ់ រ៉ះ កា អីស ពែ ហង អ៊ែ អូ អន់ អីស ប៉្រគ័ សាដាច់ កេះ អ៊ែ មប ប៉ាថេត អន់ កា ដាវីត រ៉ាំងហៃ ឡគ ១៨ ខង អីស អូ ប៉្រគ័ ពួយ ប៉ានឹរ អ៊ែ លូ អូ ថាំឡាយ សុនសាត អាម៉ាឡេក ពួយ ពុត អ៊ែ អឺក កា អន់ឌែ ណោះ អុះ។ ញន ណោះ ហង បះ ពឹង ដារ់ អា ប‌៉្រ័ះ ប៊កកាតយ័ ប៉្រគ័ កា អីស នីអៀ។ ១៩ ម៉ោញ ណាវ្គ ប‌៉្រ័ះ ប៊កកាតយ័ ចឹង មប អីស ទឹប មួត អ៊ីស្រាអ៊ែល កា សុនសាត ភីលីសាទីន។ ប៉ាគ់ តាយ៉ាង័ ទៀ អីស លូ គន កាម៉ាក័ អីស ចឹង ឡាំ អ្វៃ អន់ឌូ លូ អាញ់ ប៉ាគ់ ចារ ប៉ាទ្រូ ប‌៉្រ័ះ ប៊កកាតយ័ កា ចឹង មប តាហាន អ៊ីស្រាអ៊ែល កា មួត ភីលីសាទីន ដេល»។

២០ ផាឌី សាដាច់ សូល ប៉ក់ គ្រួប ពឹង តេះ ញន កា ប៉ានឹរ សាំយូអ៊ែល រ៉ះ ណោះ ប៉្រគ័ អន់ អ៊ែ កាខរ់ ណូស ខាក់។ ផះ ណោះ អ៊ែ ទិ សាងុំ ខង អ៊ែ អូ សា សាណា ញ៉ា ម៉ោញ ដារ់ ម៉ោញ ម៉ាំង កេះ។ ២១ អង់កាន់ ណោះ កា ឡាំ ក្យាម័ សាដាច់ សូល អ៊ែ កា ប៉ប័ សូល កាខរ់ ណូស កាខាក់ អ៊ែ កា រ៉ះ ផា «អឺ ពឹ តាំងឡា អាញ់ សាំយ៉ាំង ប៉ានឹរ អីស កេះ។ អាញ់ កា សាឡាគ់ ឡាកោ ប៉្រគ័ ពួយ ប៉ានឹរ អីស ប៉្រើ។ ២២ កិញអៀ អា ប៉រ់ អីស សាំយ៉ាំង ប៉ានឹរ អាញ់ អាញ់ ចឹង ប៉្រគ័ សាណា អន់ កា អីស សា ហិ ម៉ាគ់ ចឹង ទី សាងុំ ចាក ប៉ាគ់ ម៉ាត់ ណាវ្គ»។ ២៣ សាដាច់ សូល កា ប៉ាគែក អូ ចៃ សា សាណា អុះ ហះកា ញន កា អង់កាន់ លូ បក់ ប៉្រគ័ កាន កា អ៊ែ ណោះ កាប ប៉ាឡោម តាឡាម័ អ៊ែ កា ភម។ អ៊ែ កា អ្យូវ ឡឹង តេះ អង់អ្វៃ ពឹង គ្រេ។ ២៤ អង់កាន់ ណោះ ទី គន រ៉ក់ តីស តង់ ម៉ោញ ពឹង អង់រឺម ហី អ៊ែ កា ប៉ាន់តាន កោះ ប៉្រគ័ សាអ៊្លង លូ អ្យក់ តាប៉ុង ម៉ាន ប៉្រគ័ ណុំ ប៉ាំង អូ ចៃគ ពុះ។ ២៥ កេះណោះ អ៊ែ អោះ សាណា អន់ កា សាដាច់ សូល លូ មួត ប៉្រគ័ កាន កា អ៊ែ។ អន់ឌែ កា សា សាណា ទិឌូ កេះៗ កា អ្យូវ ចាក ឡាំ ណាវ្គ ម៉ាំង ណោះ ទៅ។

…

៣១

សារ សាដាច់ សូល តោ័

១ តាហាន ភីលីសាទីន តាកូះ លូ តាហាន អ៊ីស្រាអ៊ែល។ តាហាន អ៊ីស្រាអ៊ែល សាតាក់ តាប៉្រះ តាប៉្រោង គែង ង៉ីរ មួត ភីលីសាទីន ផះ ណោះ តាហាន អ៊ីស្រាអ៊ែល អៀង ដូវ តោ័ ពឹង ប៉ានឹម គីលបោ។ ២ មួត ភីលីសាទីន តាយ៉ិប ពួយ សាដាច់ សូល លូ គន អ៊ែ តិបៗ អន់ឌែ កា ប៉ាន់តោ័ យ៉ូណាថាន អាប៊ីណាដាប់ លូ ម៉ាល់គីស៊ូអា ឡាក់ គន សាដាច់ សូល។ ៣ ផះ ណោះ ពូ តាកូះ កេង ខាក់ ក្យាម័ សាដាច់ សូល តាហាន បក់ ចឹក ស្រាគ់ ប៉ាញ់ សាដាច់ សូល ឡាកា ជ្រុ ខាក់។ ៤ កេះណោះ អ៊ែ រ៉ះ លូ តាហាន បក់ ចឹក ឃឿង តាកូះ ផា «ហគ់ ហ្វាត់ ដាវ អីស ច្រាគ័ ប៉ាន់តោ័ អាញ់ ពិ ខង អាញ់ អូ ចៃ តោ័ ញន កា សុនសាត អន់ទៀគ ណោះ អុះ អន់ទៀ អន់ឌែ តាគ់ ប៉ាណាប អាញ់»។ ហះកា តាហាន ណោះ អូ ខឹន ប៉ាន់តោ័ អ៊ែ អុះ ខង អ៊ែ កាខរ់ ណូស អ្យូគ កាខាក់។ ទឹល នីណោ័ះ សាដាច់ សូល កា ហ្វាត់ ដាវ តាគ់ អំប៉ក់ ឡាកោ អ៊ែ អំប៉ាំង ម៉ូះ ដាវ។ ៥ ប៉ាគ់ តាហាន ចឹក ឃឿង តាកូះ ប៉ប័ សាដាច់ សូល តោ័ កេះ អ៊ែ កា ហ្វាត់ ដាវ តាគ់ អំប៉ក់ ឡាកោ អំប៉ាំង ម៉ូះ ដាវ តោ័ អន់ឌូ លូ សាដាច់ ដេល។ ៦ សាដាច់ សូល លូ គន កាម៉ាក័ អ៊ែ ប៉ៃង ដូវ ទឹប តាហាន ឡាក់ ចឹក ឃឿង តាកូះ លូ តាហាន អ៊ែ ទិណោ័ះ កា តោ័ អន់ឌូ កាណុង ម៉ោញ ដារ់ ណោះ ហង។ ៧ ផះ ប៉ាសុន អ៊ីស្រាអ៊ែល ឡាក់ អ្វៃ គែង តោ ក្លូះ ប៉ានឹម លូ ប៉ាសុន អ៊ីស្រាអ៊ែល អ្វៃ ហាង តោ ទៀក ទ្រូង យដាន់ អ្លុ អន់តគ់ ផា តាហាន អ៊ីស្រាអ៊ែល សាតាក់ កេះ សាដាច់ សូល លូ គន កាម៉ាក័ អ៊ែ កា តោ័ ទិ កេះ អន់ឌែ ទិឌូ កា សាតាក់ ឡាច់ ឡឹង មឿង ទិណោ័ះ ឡូត។ តាហាន ភីលីសាទីន កា ឡាំ អ្វៃ ប៉ាញ័ ទឹប មឿង ណោះ គ្រឹប ចារ។

…

* ១:១១ ១:១១ បក់ ប៉្រគ័ ង៉ារ កា ប‌៉្រ័ះ ទឹប អូ កាត់ សក់ ពូ អើ ផា ណាសារីត។ ប៉រ់ ហៃ ចំលួន ប៉ាសុន (ជន​គណនា) ៦:១-២១។

† ១:២០ ១:២០ សាំយូអ៊ែល វ៉ឹច លូ ពៀគ ហេព្រឺ ឡាក់ ទី ណី ផា «ប‌៉្រ័ះ កាតាំង»។

* ២:១៥ ២:១៥ ពួយ ចាបាប់ ប‌៉្រ័ះ អូ ទី ពឿ ខឹន សា ប៉ុង កាណាគ័ ពូ រ៉ាម៉ះ ប‌៉្រ័ះ អុះ។ ប៉រ់ ហៃ ចាបាប់ មួត លេវី (លេវីវិន័យ) ៣:១៦-១៧; ចំលួន ប៉ាសុន (ជន​គណនា) ១៨:១៧។

* ៣:១២ ៣:១២ អន់ទ្រួល ពែ រ៉ាគឹយ ប‌៉្រ័ះ រ៉ះ កា វគ័ អេលី ផា គន សោ អ៊ែ ចឹង តោ័ ទិ។ ប៉រ់ ហៃ ២:២៧-៣៦។

* ១៣:៥ ១៣:៥ ៣០.០០០ ហ្លា ពូ ច្រាគ់ ព្រែ សុនសាត ក្រិក លូ ស៊ីរី ផា៖ ៣០០០។

* ១៥:២ ១៥:២ ប៉រ់ ហៃ សារ ឡាច់ (និក្ខមនំ) ១៧:៨-១៣; សារ អន់ ចាបាប់ លឺក ទី ពៀរ (ចោទិយ​កថា) ២៥:១៧-១៩។

† ១៥:១៥ ១៥:១៥ អន់ឌែ ឃឹត ចឹង ពុះ កាណាគ័ រ៉ាម៉ះ ប‌៉្រ័ះ ភឿ សា អន់ឌូ លូ គួប សោប។

* ២៨:៦ ២៨:៦ យូរីម អា ឃឺ អំហ្មោ ថិ ឡាក់ ពូ យរ ផះ ពូ ប៉ិច កា អ្លុ អន់តគ់ ប‌៉្រ័ះ ប៊កកាតយ័ ចឹង ប៉្រើ ពូ ប៉្រគ័ ញ៉ា។

២ សាំយូអ៊ែល

៥

៦

៧

៨

៩

១១

១២

២៤

សារ សាំយូអ៊ែល ទី ២

សារ អន់តគ់ រ៉ះ

ពឹង សារ សាំយូអ៊ែល ទី ២ ពូ រ៉ះ ឡឹង សារ សាដាច់ ដាវីត រ៉ាំងហៃ រ៉ាំងខ្យា។ ប‌៉្រ័ះ ប៊កកាតយ័ តង័ សាដាច់ ដាវីត រ៉ាំងហៃ រ៉ាំងខ្យា ប៉ាថេត អន់ អ្វៃ ដាគ់ លូ អ៊ែ តាគ់ អន់តីស ព្រី ទៀក សុនសាត អ៊ីស្រាអ៊ែល អន់ កើត ប៉ាថេត តីស ម៉ោញ។

ពឹង សារ សាំយូអ៊ែល ទី ២ ទី សារ ឡាក់ កា អា៖

សាដាច់ ដាវីត អុក ពុត ពៀក ខាក់ ផះ អ៊ែ កាតាំង ពូ រ៉ះ ផា សាដាច់ សូល លូ យ៉ូណាថាន ឡាក់ គន សូល តោ័។ ឡៃង ឡឹង ណោះ សាដាច់ ដាវីត រ៉ាំងហៃ ផូង័ យូដា ឡាក់ អ្វៃ គែង តាបូង។ (១:១-៤:១២)

អន់តីគ ឡឹង ណោះ ណាវ្គ ផូង័ អ៊ីស្រាអ៊ែល អន់ទៀគៗ ឡាក់ អ្វៃ គែង ជើង កា ប៉្រើ សាដាច់ ដាវីត រ៉ាំងហៃ អន់ឌែ ដេល។ សាដាច់ ដាវីត កា រ៉ាំងហៃ ប៉ាថេត ហ៊ែង ដាគ់ ៗ។ (៥:១-១០:១៩)

សាដាច់ ដាវីត ប៉្រគ័ សារ យច ប‌៉្រ័ះ កា ប៉្រគ័ អន់ សារ អូ ដាគ់ អៀង កើត ពឹះ ពឹង អ៊ែ លូ ពឹង ខាប់ខួ អ៊ែ ដេល។ (១១:១-២០:២៦)

ទី សារ អន់ទៀគៗ ណាវ្គ ឡាក់ កើត ផះ រ៉ាំងវ៉ាង ដាវីត ប៉្រគ័ សាដាច់។ (២១:១-២៤:២៥)

ពឹង សារ សាំយូអ៊ែល ទី ២ រ៉ះ អន់ ពិន អ្លុ ឡឹង សារ ដាវីត លៅ លែង សិច លូ សារ អ៊ែ ទី អំរ៉ាញ អឺញ កេង ខាក់ ហះកា អ៊ែ កា ប៉ាណូស ដេល ផះ អន់ដា អ៊ែ ប៉្រគ័ យច ឡាក់ កា ពូ ដេល ទឹប ទី សារ ថុក ឡាំបាក អន់ទៀគៗ ឡាក់ កើត ទី ពឹង ខាប់ខួ អ៊ែ។ ផះ ទី សារ ប៉ាណាប ដាវីត ម៉ឹង ប‌៉្រ័ះ ប៊កកាតយ័។ ផះ អ៊ែ ប៉្រគ័ យច អ៊ែ ឡាប់ ញម សារ អ៊ែ យច ហះ ម៉ាត់ ប‌៉្រ័ះ ប៊កកាតយ័ ដេល។

ប៉ាគ់ រ៉ាំងហាវ អន់តីគ កាខាក់ អ៊ែ ផះ ទី មួត តាម៉ឺរ ឡាំ ប៉្រគ័ បាប សុនសាត អ៊ីស្រាអ៊ែល ពូ រ៉ះ ឡឹង សារ សាដាច់ ដាវីត ឡាក់ សាដាច់ ប៉ាណាំ ប៉្រគ័ ដាគ់ ឡាក់ ប‌៉្រ័ះ ប៊កកាតយ័ អន់ ភឿ តង័ ប៉ាសុន អ៊ែ។ សុនសាត អ៊ីស្រាអ៊ែល កាចាំង លើយ ប៉ានឹរ ប‌៉្រ័ះ ប៊កកាតយ័ សាញ៉ា លូ សាដាច់ ដាវីត រ៉ះ ពឹង វគ័ ណាថាន ផា ចឹង ទី សាដាច់ ម៉ោញ ដូវ ឡាក់ ផូង័ សាដាច់ ដាវីត ឡាក់ ចឹង រ៉ាំងហៃ រ៉ាំងខ្យា សុនសាត អ៊ីស្រាអ៊ែល លើយ (ប៉រ់ ហៃ ៧:៤-១៦)។ ខ អា ហង បះ ពឹង ផាប់ ប៉ានឹរ ប‌៉្រ័ះ សាញ៉ា រែវ ពុត ណាវ មួត ប៉ាសុន អន់ដា អើ យីស៊ូ ផា ផូង័ វ៉ាច់ សាដាច់ ដាវីត (ប៉រ់ ហៃ ម៉ាថាយ ២០:២៩-៣៤; ២១:៩)។

៥

សារ ពូ ប៉្រើ ដាវីត ប៉្រគ័ សាដាច់ រ៉ាំងហៃ ប៉ាថេត អ៊ីស្រាអ៊ែល

១ ផះ រ៉ាំងវ៉ាង ណោះ ផូង័ វ៉ាច់ អ៊ីស្រាអ៊ែល ទិណោ័ះ ប៉ាណាំ គួប ឡាំ ប៉ាគ់ ចារ សាដាច់ ដាវីត អ្វៃ ប៉ាគ់ មឿង ហេប្រូន លូ រ៉ះ ផា «ញឹន ផូង័ វ៉ាច់ អន់ឌូ លូ អីស ដេល។ ២ ផះ រ៉ាំងវ៉ាង សាដាច់ សូល រ៉ាំងហៃ ញឹន អីស ហង ឃើយ ប៉ាណាំ ញឹន ឡាំ តាកូះ។ ផះ អន់ទ្រួល ពែ ប‌៉្រ័ះ ប៊កកាតយ័ រ៉ះ កា អីស ផា "អីស ចឹង រ៉ាំងហៃ សុនសាត អ៊ីស្រាអ៊ែល ឡាក់ ប៉ាសុន អាញ់ ឡាក់ កា ពូ រង ចៀម អីស ចឹង ប៉្រគ័ ម៉ៃគ ណាំផា អន់ឌែ"»។ ៣ អា សារ មួត ក្រាគ់ តាំងកង់ ពឹះ រ៉ះ លូ សាដាច់ ដាវីត ប៉ាគ់ មឿង ហេប្រូន។ សាដាច់ ដាវីត កា សាញ៉ា រែវ ពុត លូ ក្រាគ់ តាំងកង់ ទិណោ័ះ ហះ ម៉ាត់ ប‌៉្រ័ះ ប៊កកាតយ័ ពឹង មឿង ហេប្រូន កេះណោះ អន់ឌែ ជ្រោ សាងី ពឹង កល់ ដាវីត ប៉្រើ ប៉្រគ័ សាដាច់ សុនសាត អ៊ីស្រាអ៊ែល។ ៤ ផះ ដាវីត ហាវ ប៉្រគ័ សាដាច់ អ៊ែ អាញុ ៣០ សាណាំ អ៊ែ រ៉ាំងហៃ ទុញ ៤០ សាណាំ។ ៥ អ៊ែ រ៉ាំងហៃ ផូង័ វ៉ាច់ យូដា ប៉ាគ់ មឿង ហេប្រូន ៧ សាណាំ ៦ ខៃ ហះកា ប៉ាគ់ មឿង យេរូសាឡឹម អ៊ែ រ៉ាំងហៃ មួត យូដា លូ មួត អ៊ីស្រាអ៊ែល ទិឌូ ៣៣ សាណាំ។

៦ សាដាច់ ដាវីត កា ប៉ាណាំ តាហាន ឡាំ តាកូះ លូ សុនសាត យេប៊ូស ភឿ អ្យក់ មឿង យេរូសាឡឹម។ ផះ ណោះ សុនសាត យេប៊ូស កាប បឺង៉ាយ សាដាច់ ដាវីត ផា «អីស ម៉ុត ពឹង មឿង អា អូ ទី អុះ យ‌៉័ះ ប៉ាណូស កាជក កាជែល ប៊្លែល ម៉ាត់ ត្រុត ឡាច់ អីស កា ទី ដេល»។ អន់ឌែ កាប នីណោ័ះ ញន អន់ឌែ ឃឹត ផា សាដាច់ ដាវីត តាប៉ីត អ្យក់ មឿង ណោះ អូ ដាម័ អុះ។ ៧ ហះកា សាដាច់ ដាវីត តាប៉ីត អ្យក់ ខាយ តាហាន ពឹង ប៉ានឹម ស៊ីយ៉ូន ឡៃង ឡឹង ណោះ ពូ អើ ចារ ណោះ ផា «ស្រុក តេះ សាដាច់ ដាវីត»។ ៨ ផះ ណោះ សាដាច់ ដាវីត កាប ផា «ផានែវ បក់ ពឿ ចឹង តាកូះ លូ មួត យេប៊ូស ត្រគ់ ហាវ ពួយ ទ្រង ទៀក ជ្រៀយ កេះណោះ តាកូះ លូ មួត កាជក កាជែល ប៊្លែល ម៉ាត់ ឡាក់ អូ ណីស កា អាញ់ *»។ ញន ណោះ ហង បះ ពូ កាប ផា «មួត កាជក កាជែល ប៊្លែល ម៉ាត់ អូ ទី ម៉ុត ពឹង ហី សាដាច់ អុះ»។ ៩ សាដាច់ ដាវីត អ្វៃ ហះ ខាយ តាហាន ពឹង ប៉ានឹម ស៊ីយ៉ូន ណោះ ហង បះ អ៊ែ អើ ចារ ណោះ ផា «ស្រុក តេះ សាដាច់ ដាវីត»។ អន់តីគ ឡឹង ណោះ អ៊ែ ប៉្រគ័ មឿង ណោះ ហ៊ែង តីស ឡឹង ចារ ពូ តគ័ អំហ្មោ ប៉្រគ័ ប៉ាន់ទៀយ លើយ ទឹល ហី អ៊ែ។ ១០ សាដាច់ ដាវីត ទី អំរ៉ាញ ហ៊ែង កេង ៗ ខង ប‌៉្រ័ះ ប៊កកាតយ័ ឡាក់ ប‌៉្រ័ះ តេះ ប‌៉្រ័ះ ប៉្លៃង អ្វៃ អន់ឌូ លូ អ៊ែ។

១១ ហ៊ីរ៉ាម ឡាក់ សាដាច់ មឿង ទីរ៉ូះ ប៉្រើ ពូ ឡាំ រ៉ះ កា សាដាច់ ដាវីត ទឹប ប៉្រើ ពូ ប៉ាទុក ឡាំ អ៊្លង កាញូង លូ ប៉្រើ រ៉ាគឹយ ប៉្រគ័ ហី រ៉ាគឹយ ផាត អំហ្មោ ភឿ ប៉្រគ័ ហី អន់ កា សាដាច់ ដាវីត។ ១២ សាដាច់ ដាវីត អ្លុ អន់តគ់ ផា ប‌៉្រ័ះ ប៊កកាតយ័ អន់ អ៊ែ ប៉្រគ័ សាដាច់ រ៉ាំងហៃ ប៉ាថេត អ៊ីស្រាអ៊ែល ទឹប ទី អំរ៉ាញ អឺញ កេង ខាក់ ញន កា ប‌៉្រ័ះ ហៃ កា សុនសាត អ៊ីស្រាអ៊ែល ឡាក់ ប៉ាសុន អ៊ែ។

១៣ ប៉ាគ់ អ៊ែ ឡាច់ ឡឹង មឿង ហេប្រូន ឡាំ អ្វៃ ប៉ាគ់ មឿង យេរូសាឡឹម សាដាច់ ដាវីត ទី កាម៉ាញ់ ធែម ណាវ្គ ទឹប ទី មួត អង់កាន់ អន់ទៀគ ដេល អ៊ែ កា ទី គន កាម៉ាក័ គន អង់កាន់ អៀង ដេល។ ១៤ អា ហង សិច គន អ៊ែ ឡាក់ កើត ពឹង មឿង យេរូសាឡឹម៖ ទី សាមួ សូបាប់ ណាថាន សាឡូម៉ូន ១៥ យីបហារ អេលីសួ នេផេក យ៉ាភៀ ១៦ អេលីសាម៉ា អេលៀដា លូ អេលីផាលេត។

សារ សាដាច់ ដាវីត តាកូះ លូ សុនសាត ភីលីសាទីន

១៧ ប៉ាគ់ សុនសាត ភីលីសាទីន កាតាំង លៅ ផា ពូ ប៉្រើ ដាវីត ប៉្រគ័ សាដាច់ សុនសាត អ៊ីស្រាអ៊ែល ផះ ណោះ អន់ឌែ ប៉ាណាំ គួប ឡាំ តាកូះ លូ អ៊ែ។ ហះកា អ៊ែ អ្លុ អន់តគ់ ឡឹង សារ ណោះ អ៊ែ កា ឡាំ អ្វៃ ប៉ាគ់ ខាយ តាហាន។ ១៨ ប៉ាគ់ មួត ភីលីសាទីន ពឹះ ទឹល អន់ឌែ កា អ្វៃ ប៉ាញ័ ទឹប ក្លូះ ប៉ានឹម រែផៃម។ ១៩ ផះ ណោះ សាដាច់ ដាវីត អំប៉ញ់ ប‌៉្រ័ះ ប៊កកាតយ័ ផា «ញ៉ា អាញ់ ត្រគ់ ឡាំ តាកូះ លូ សុនសាត ភីលីសាទីន ញ៉ា អូ ? ញ៉ា អីស ចឹង មប អន់ឌែ កា អាញ់ ប ?» ប‌៉្រ័ះ ប៊កកាតយ័ រ៉ះ ផា «ឡាំ ពិ អាញ់ ចឹង មប អន់ឌែ កា អីស ហង»។ ២០ ផះ ណោះ ដាវីត កា ឡាំ ប៉ាគ់ បាលពេរ៉ាស៊ីម ប៉ាគ់ ចារ ណោះ អ៊ែ តាកូះ សាណ័ះ ទ្រង អ៊ែ។ កេះណោះ អ៊ែ កាប ផា «ប‌៉្រ័ះ ប៊កកាតយ័ ថាំឡាយ តាម៉ឺរ ឡាក់ កា ទៀក ប៉ាទុះ ប៉ានឹត»។ ញន ខ អា ហង បះ ពូ អើ ចារ ណោះ ផា បាលពេរ៉ាស៊ីម †។ ២១ ផះ តាហាន ភីលីសាទីន សាតាក់ តាប៉្រះ តាប៉្រោង អន់ឌែ អ្លាត ហ៊ូប ប‌៉្រ័ះ ហះ ចារ ណោះ។ សាដាច់ ដាវីត លូ តាហាន អ៊ែ អ្យក់ ហ៊ូប ប‌៉្រ័ះ ទិណោ័ះ។

២២ អន់តីគ ឡឹង ណោះ សុនសាត ភីលីសាទីន ប៉ាណាំ គួប ឡាំ អ្វៃ ប៉ាញ័ ទឹប ក្លូះ ប៉ានឹម រែផៃម ម៉ោញ ទង ណាវ្គ។ ២៣ សាដាច់ ដាវីត កា អំប៉ញ់ ប‌៉្រ័ះ ប៊កកាតយ័  ប‌៉្រ័ះ កា រ៉ះ ផា «ជែ ឡាំ តាកូះ លូ អន់ឌែ ទ្រង ង៉ីរ។ ហគ់ ចាក តារ័ គែង អង់កក់ តាកូះ លូ អន់ឌែ ហះ តើម អ៊្លង តីសៗ ណោះ ហង។ ២៤ ប៉ាគ់ អីស កាតាំង រ៉ាយ៉ាគ់ ពឹង ក្យង់ អ៊្លង ហគ់ តាឡូះ ឡាំ ពិ ខង ផះ ណោះ ហង អាញ់ ចាក អន់ទ្រួល ភឿ តាកូះ លូ តាហាន ភីលីសាទីន»។ ២៥ សាដាច់ ដាវីត ប៉្រគ័ ពួយ ប៉ានឹរ ប‌៉្រ័ះ ប៊កកាតយ័  អ៊ែ តាកូះ សាណ័ះ ទ្រង អ៊ែ អន់ឌែ តាយ៉ិប ពួយ មួត ភីលីសាទីន ឡឹង មឿង កេបា លើយ ទឹល មឿង កេស៊ើរ។

៦

សារ ពូ អ្យក់ ហ៊ីប សារ សាញ៉ា រែវ ពុត ម៉ុត ពឹង មឿង យេរូសាឡឹម

១ ឡៃង ឡឹង ណោះ សាដាច់ ដាវីត កា ប៉ាតុំ តាហាន បក់ កេង ខាក់ ម៉ោញ ទង ណាវ្គ ឃឺ អ៊ែ ៣០.០០០ ដូវ។ ២ សាដាច់ ដាវីត លូ តាហាន អ៊ែ កា ចាក ទឹល តេះ បាលេ ឡាក់ ស្រុក ផូង័ យូដា ភឿ អ្យក់ ហ៊ីប សារ សាញ៉ា រែវ ពុត ឡឹង ចារ ណោះ។ ហ៊ីប ណោះ ពូ អន់ សិច ផា ហ៊ីប ម៉ះ ប‌៉្រ័ះ តេះ ប‌៉្រ័ះ ប៉្លៃង ដេល ខង អ៊ែ អ្វៃ អំប៉ាំង មួត ចេរូប៊ីន។ ៣ ពូ អ្យក់ ឡាច់ ហ៊ីប ប‌៉្រ័ះ ប៊កកាតយ័ ឡឹង ហី វគ័ អាប៊ីណាដាប់ ឡាក់ អ្វៃ ពឹង ប៉ានឹម ប៉ាទុក ពឹង រ៉ាតេ័ះ ណាវ។ អ៊ុសា លូ អាហ៊ីយ៉ូ គន វគ័ អាប៊ីណាដាប់ ទុង រ៉ក់ រ៉ាតេ័ះ ៤ ឡាក់ ពូ ប៉ាទុក ហ៊ីប ប‌៉្រ័ះ ប៊កកាតយ័ ណោះ អាហ៊ីយ៉ូ កា ចាក គែង ង៉ីរ។ ៥ សាដាច់ ដាវីត លូ ប៉ាសុន អ៊ីស្រាអ៊ែល ទិណោ័ះ រ៉គ់ សើម កាខាក់ ហះ ម៉ាត់ ប‌៉្រ័ះ ប៊កកាតយ័  អន់ឌែ ប៉ាណាំ គួប ចាជែ អញ់ស៊ែ ទឹប អន់ទែង ព្រួក អ៊ត កាណី តាប៉ះ សាគឹរ តាប៉ះ សារ។ ៦ ប៉ាគ់ ទឹល ចារ ប៉្រះ ពៀ វគ័ ណាកុន អ៊ុសា តាឡូះ ឡាំ ត្រាគ័ ហ៊ីប ប‌៉្រ័ះ ប៊កកាតយ័ ខង រ៉ក់ តាហ៊្រច ជុង ចឹង ប៉្រគ័ អន់ ហ៊ីប ណោះ ឡិ។ ៧ ផះ ណោះ ប‌៉្រ័ះ ប៊កកាតយ័ អ៊ែ អឺក កា អ៊ុសា អ៊ែ ប៉ាន់តោ័ អ៊ុសា ញន កា សារ យច អ៊ែ ណោះ។ អ៊ុសា តោ័ ហះ សានែង ហ៊ីប ប‌៉្រ័ះ ប៊កកាតយ័។

៨ សាដាច់ ដាវីត ប៉ិច អឺក ខាក់ ញន កា ប‌៉្រ័ះ ប៊កកាតយ័ ប៉្រគ័ កា អ៊ុសា នីអៀ។ ញន ណោះ ហង បះ ពូ អន់ សិច ចារ ណោះ ផា ពែរេះ អ៊ុសា * លើយ ទឹល រ៉ប់ ដារ់ អា។ ៩ ផះ ណោះ សាដាច់ ដាវីត អ្យូគ កា ប‌៉្រ័ះ ប៊កកាតយ័  អ៊ែ កាប ផា «អាញ់ អូ ខឹន អ្យក់ ហ៊ីប ប‌៉្រ័ះ ប៊កកាតយ័ ម៉ុត ក្យាម័ អាញ់ អុះ»។ ១០ ទឹល នីណោ័ះ អ៊ែ អូ ប៉ិច អ្យក់ ហ៊ីប ប‌៉្រ័ះ ប៊កកាតយ័ ម៉ុត ពឹង ស្រុក តេះ សាដាច់ ដាវីត ហង ហះកា អ៊ែ ប៉្រើ ពូ អ្យក់ ហ៊ីប ណោះ រ៉ាន់ដាប់ ប៉ាគ់ ហី អូបេតអេដំ ឡាក់ ប៉ាណូស ឡឹង មឿង កាត។ ១១ ហ៊ីប ប‌៉្រ័ះ ប៊កកាតយ័ អ្វៃ ប៉ាគ់ ហី អូបេតអេដំ ទុញ ប៉ៃង ខៃ។ ប‌៉្រ័ះ ប៊កកាតយ័ អន់ សារ ដាគ់ កា អូបេតអេដំ លូ ហី ក្រាន អ៊ែ ទិណោ័ះ។

១២ ពូ រ៉ះ កា សាដាច់ ដាវីត ផា «ប‌៉្រ័ះ ប៊កកាតយ័ អន់ សារ ដាគ់ កា ហី ក្រាន អូបេតអេដំ ទឹប កាណាគ័ ញ៉ាៗ ឡាក់ អ៊ែ ទី ញន កា ហ៊ីប ប‌៉្រ័ះ ប៊កកាតយ័»។ សាដាច់ ដាវីត កា ឡាំ ប៉ាគ់ ហី វគ័ អូបេតអេដំ ភឿ អ្យក់ ហ៊ីប ណោះ ម៉ុត ពឹង ស្រុក តេះ សាដាច់ ដាវីត ទឹប ទី ពូ ចាក អន់ឌូ រ៉គ់ សើម ដេល។ ១៣ ផះ មួត បក់ តូង័ ហ៊ីប ប‌៉្រ័ះ ប៊កកាតយ័ យ៉ាក ទី ត្រោ ទង យ៉ាក សាដាច់ ដាវីត អ្យក់ រ៉ក់ ទោល ម៉ោញ កាតុ លូ គន រ៉ក់ តង់ៗ ម៉ោញ កាតុ រ៉ាម៉ះ ប‌៉្រ័ះ។ ១៤ សាដាច់ ដាវីត កាតាប័ ប៉ាប៉្លង់ ហះ ម៉ាត់ ប‌៉្រ័ះ ប៊កកាតយ័ ទិ ពុត ទិ ពៀក ទឹប ពៀត អាវ បាក ប៉្រគ័ លូ តាមៃ។ ១៥ សាដាច់ ដាវីត លូ ប៉ាសុន អ៊ីស្រាអ៊ែល ទិណោ័ះ ចាក ឡាំ ជឹន ហ៊ីប ប‌៉្រ័ះ ប៊កកាតយ័ ប៉ាគ់ មឿង យេរូសាឡឹម អន់ឌែ តាំងហើ ម៉ៃៗ លូ ខ្លោម សាណៃង។ ១៦ ផះ ហ៊ីប ប‌៉្រ័ះ ប៊កកាតយ័ ម៉ុត ពឹង ស្រុក តេះ សាដាច់ ដាវីត កេះ មីកាល គន អង់កាន់ សាដាច់ សូល សាម៉ង័ ហៃ ឡឹង រ៉ាំបោះ ប៉ប័ សាដាច់ ដាវីត កាតាប័ ប៉ាប៉្លង់ ហះ ម៉ាត់ ប‌៉្រ័ះ ប៊កកាតយ័  ផះ ណោះ អ៊ែ បឺង៉ាយ សាដាច់ ដាវីត ខាក់។ ១៧ ប៉ាគ់ អ្យក់ ហ៊ីប ប‌៉្រ័ះ ប៊កកាតយ័ ទឹល កេះ ពូ ចៃគ ពឹង រ៉ាណើះ ឡាក់ សាដាច់ ដាវីត ប៉្រគ័ សាំរ៉ាប់ រ៉ាន់ដាប់ ហ៊ីប ណោះ។ អ៊ែ ពុះ អ្លាត កាណាគ័ រ៉ាម៉ះ លូ ពុះ កាណាគ័ រ៉ាម៉ះ សាំរ៉ាប់ សា អន់ឌូ លូ គួប សោប ហោក រ៉គ់ កា ប‌៉្រ័ះ ប៊កកាតយ័ ។ ១៨ កេះ អ៊ែ ពុះ កាណាគ័ រ៉ាម៉ះ កេះៗ សាដាច់ ដាវីត កា ប៉រ់ ឡឹង ប‌៉្រ័ះ ប៊កកាតយ័ ឡាក់ ប‌៉្រ័ះ តេះ ប‌៉្រ័ះ ប៉្លៃង អន់ សារ ដាគ់ កា ប៉ាសុន ទិឌូ។ ១៩ សាដាច់ ដាវីត អន់ សាណា កា ប៉ាសុន អ៊ីស្រាអ៊ែល ទិណោ័ះ ទឹប កាម៉ាក័ ទឹប អង់កាន់ ឃឺ ម៉ោញ ដូវ ៗ ទី ណុំ ប៉ាំង ម៉ោញ កាតុ លូ ប៉ាំងឡៃ រ៉ក់ ម៉ោញ រ៉ាឡា លូ ណុំ ពូ ប៉្រគ័ លូ ប៉្លៃ កាច អង់កាច ម៉ោញ កាតុ។ កេះណោះ ប៉ាសុន អ៊ីស្រាអ៊ែល ទិណោ័ះ ប៉ាណាំ គួប សឹត ប៉ាគ់ ហី ពឿ ហី អ៊ែ។

២០ សាដាច់ ដាវីត កា សឹត ប៉ាគ់ ហី អ៊ែ ទៅ ដេល ភឿ ប៉រ់ សារ ដាគ់ កា ហី ក្រាន អ៊ែ។ មីកាល កា ឡាំ ប៉ាគ់ ចារ អ៊ែ ទឹប កាប ប៉ាឡៃវ ផា «ដារ់ អា សាដាច់ សុនសាត អ៊ីស្រាអ៊ែល ប៉្រគ័ អន់ ឡាកោ លៅ លែង ខាក់ ខង អីស អ្វៃ ឡាកោ ដោះ ឡាក់ កា ប៉ាណូស អូ គឹត អូ ខា ហះ ម៉ាត់ មួត ទុច អង់កាន់ ឡាក់ ថិ ឡឹង ពូ»។ ២១ សាដាច់ ដាវីត តើល មីកាល ផា «អាញ់ ប៉្រគ័ នីណោ័ះ ហះ ម៉ាត់ ប‌៉្រ័ះ ប៊កកាតយ័ ឡាក់ រ៉ើស អាញ់ ប៉្រើ រ៉ាំងហៃ សុនសាត អ៊ីស្រាអ៊ែល ឡាក់ ប៉ាសុន អ៊ែ ប៉ាតាង ពឹ អីស លូ មួត ហី ក្រាន ពឹ អីស។ អាញ់ រ៉គ់ សើម ហះ ម៉ាត់ ប‌៉្រ័ះ ប៊កកាតយ័ ។ ២២ អាញ់ ចឹង ប៉្រគ័ កា ឡាកោ ច្រាប័ ក្វា ឡឹង អា ណាវ្គ សាំ។ យ‌៉័ះ យច ម៉ាត់ អីស កាតាម ហះកា មួត ទុច អង់កាន់ ឡាក់ អីស កាប ណោះ អន់ឌែ ប៉ានេ អាញ់ ខាក់»។ ២៣ ញន កា មីកាល កាប កា សាដាច់ ដាវីត នីអៀ បះ អ៊ែ អូ ទី គន លើយ ឡុច អាញុ។

៧

សារ ប‌៉្រ័ះ ប៊កកាតយ័ សាញ៉ា លូ សាដាច់ ដាវីត

១ ប៉ាគ់ សាដាច់ ដាវីត ទី ហី សាដាច់ អ្វៃ ដាគ់ រ៉គ់ កេះ ឡៃង ឡឹង ប‌៉្រ័ះ ប៊កកាតយ័ អន់ សារ សាណុក សាវ៉ាក រ៉ាវ៉ាច់ ឡឹង តាម៉ឺរ គ្រឹប ចារ ២ អ៊ែ កាប លូ រ៉ាគឹយ ប‌៉្រ័ះ សិច ណាថាន ផា «អីស ឃឹត ហៃ អាញ់ អ្វៃ កាណុង ហី ប៉្រគ័ លូ អ៊្លង កាញូង ហះកា ហ៊ីប ប‌៉្រ័ះ ប៊កកាតយ័ អ្វៃ កាណុង រ៉ាណើះ»។ ៣ វគ័ ណាថាន រ៉ះ កា អ៊ែ ផា «ង៉ារ ញ៉ា ឡាក់ ពុត អីស ប៉ិច ប៉្រគ័ អ្យគ័ ប៉្រគ័ ពិ ខង ប‌៉្រ័ះ ប៊កកាតយ័ អ្វៃ អន់ឌូ លូ អីស កេះ»។

៤ ហះកា ម៉ាំង ណោះ ហង ប‌៉្រ័ះ ប៊កកាតយ័ កាប លូ វគ័ ណាថាន ផា ៥ «ហគ់ រ៉ះ កា ទុច អាញ់ ដាវីត "ប‌៉្រ័ះ ប៊កកាតយ័ អ៊ែ កាប នីអៀ 'ញ៉ា អីស ចឹង ប៉្រគ័ ហី កា អាញ់ អ្វៃ ប ? ៦ ឡឹង ដារ់ អាញ់ ប៉ាណាំ សុនសាត អ៊ីស្រាអ៊ែល ឡាច់ ឡឹង ប៉ាថេត អ៊ីស៊ីប លើយ ទឹល ដារ់ អា អាញ់ អូ ឃើយ អ្វៃ កាណុង ហី អុះ។ អាញ់ ចាក ឡឹង ចារ ម៉ោញ អន់ ប៉ាគ់ ចារ ម៉ោញ អ្វៃ ដឹង កាណុង រ៉ាណើះ។ ៧ គ្រឹប ចារ អាញ់ ចាក អន់ឌូ លូ សុនសាត អ៊ីស្រាអ៊ែល អាញ់ អូ ឃើយ រ៉ះ កា ម៉ៃគ ណាំផា ឡាក់ អាញ់ ប៉្រើ រ៉ាំងហៃ ប៉ាសុន អ៊ីស្រាអ៊ែល បក់ ចំ ម៉ោញ ប៉្រើ ប៉្រគ័ ហី លូ អ៊្លង កាញូង សាំរ៉ាប់ អាញ់ អុះ' "។ ៨ ទឹល នីណោ័ះ អីស ត្រគ់ រ៉ះ កា ដាវីត ឡាក់ ទុច អាញ់ ផា "ប‌៉្រ័ះ ប៊កកាតយ័ ឡាក់ ប‌៉្រ័ះ តេះ ប‌៉្រ័ះ ប៉្លៃង អ៊ែ រ៉ះ នីអៀ 'ផះ អីស អ្វៃ រង ចៀម អាញ់ អ្យក់ អីស ឡឹង ស៊្រែ ភឿ ប៉្រើ អីស ប៉្រគ័ ម៉ៃគ ណាំផា សុនសាត អ៊ីស្រាអ៊ែល ឡាក់ ប៉ាសុន អាញ់។ ៩ អាញ់ អ្វៃ អន់ឌូ លូ អីស គ្រឹប ចារ អីស ឡាំ ទឹប អាញ់ ថាំឡាយ តាម៉ឺរ អីស ទិ ឡឹង ង៉ីរ អីស។ អាញ់ ចឹង ប៉្រគ័ អន់ អីស លៅ លែង សិច ឡាក់ កា មួត រ៉ាតីសៗ ពឹង អង់កក់ តេះ អា។ ១០ អាញ់ ចឹង ប៉្រគ័ អន់ អ៊ីស្រាអ៊ែល ឡាក់ ប៉ាសុន អាញ់ អ្វៃ លើយ ពឹង ប៉ាថេត អាញ់ អន់ កា អន់ឌែ អាញ់ ចឹង អន់ អន់ឌែ ប៉្រគ័ ចារ អ្វៃ លើយ អូ ទី ពឿ ពឹះ ប៉ាំងអ្យូគ អុះ។ អូ ទី មួត អូ ដាគ់ ជិះ ចគ់ អន់ឌែ ឡាក់ កា ផះ អន់ទ្រួល ពែ អុះ ១១ ឡាក់ កា ផះ រ៉ាំងវ៉ាង អាញ់ រ៉ើស មួត ម៉ៃគ ណាំផា ប៉្រើ រ៉ាំងហៃ អ៊ីស្រាអ៊ែល ពែ។ អាញ់ អន់ អីស ទី សារ សាណុក សាវ៉ាក រ៉ាវ៉ាច់ ឡឹង តាម៉ឺរ ទិណោ័ះ។ ម៉ោញ ណាវ្គ អាញ់ រ៉ះ កា អីស ផា ចឹង ប៉ោក ហាវ ផូង័ វ៉ាច់ អីស ហង។ ១២ ដារ់ ចំ អីស ឡុច អាញុ តោ័ ពួយ វគ័ យ៉ាគ់ អីស កេះ អាញ់ ចឹង អន់ គន អីស ទៅ ហាវ ប៉្រគ័ សាដាច់ តាង អីស ណាវ្គ លូ អាញ់ ចឹង ប៉្រគ័ អន់ អ៊ែ ទី អំរ៉ាញ កេង ខាក់។ ១៣ គន អីស ហង ចឹង ប៉្រគ័ រ៉ោង រ៉ាម៉ះ សាំរ៉ាប់ កា អាញ់ លូ អាញ់ ចឹង ប៉្រគ័ អន់ អ៊ែ រ៉ាំងហៃ លើយ។ ១៤ អាញ់ ចឹង ប៉្រគ័ ពឹ អ៊ែ អ៊ែ កា ចឹង ប៉្រគ័ គន អាញ់ ដេល។ ផានែវ អ៊ែ ប៉្រគ័ ញ៉ា យច អាញ់ ចឹង សាប៉្វាត័ តាគ់ អញ់ចាល អ៊ែ ឡាក់ កា ប៉ាណូស ពឹង អង់កក់ តេះ សាប៉្វាត័ តាគ់ អញ់ចាល គន អន់ឌែ។ ១៥ ហះកា អាញ់ អូ អ្លាត ប៉ិច ចៃ កា អ៊ែ អុះ ឡាក់ កា អាញ់ អ្លាត ប៉ិច ចៃ កា សូល ឡាក់ អាញ់ អ្យក់ ឡាច់ ឡឹង ម៉ាត់ អីស។ ១៦ ផូង័ វ៉ាច់ អីស ចឹង អ្វៃ រ៉ាំងហៃ អ៊ីស្រាអ៊ែល ហះ ម៉ាត់ អាញ់ លើយ អូ ឡុច អុះ' "»។ ១៧ វគ័ ណាថាន រ៉ះ កា សាដាច់ ដាវីត ឡឹង សារ ប‌៉្រ័ះ ប៊កកាតយ័ តាំបាង លូ រ៉ះ កា អ៊ែ ណោះ ហង។

១៨ សាដាច់ ដាវីត កា ម៉ុត អង់អ្វៃ ហះ ម៉ាត់ ប‌៉្រ័ះ ប៊កកាតយ័ លូ កាប ផា «អឺ ប‌៉្រ័ះ ប៊កកាតយ័ ឡាក់ តាំងឡា អាញ់ លូ ផូង័ វ៉ាច់ អាញ់ ប៉ាណូស នីចម័ បះ អីស ដាគ់ កា អាញ់ លើយ ទឹល រ៉ប់ ដារ់ អា ? ១៩ អឺ ប‌៉្រ័ះ ប៊កកាតយ័ ឡាក់ តាំងឡា អីស ឃឹត ផា កាន ប៉្រគ័ ដាគ់ កា អាញ់ អា ថិ ប សាំរ៉ាប់ អីស បះ អីស សាញ៉ា លូ អាញ់ ទឹប ទឹល គន សោ អាញ់ អ្វៃ រ៉ាំងហាវ អន់តីគ ទៀ ដេល ? ញ៉ា អីស ឃើយ ប៉្រគ័ នីអៀ ហង ប លូ ប៉ាណូស ? ២០ អឺ ប‌៉្រ័ះ ប៊កកាតយ័ ឡាក់ តាំងឡា សារ ញ៉ា អាញ់ ចឹង រ៉ះ កា អីស ? ខង អីស អន់ហ្នាល់ អាញ់ ខាក់ កេះ។ ២១ អីស ប៉្រគ័ ង៉ារ តីស អា អន់ អាញ់ ប៉ប័ ត្រគ់ ពួយ ប៉ានឹរ អីស សាញ៉ា លូ ពុត អីស ដាគ់ ត្រង់។ ២២ អឺ ប‌៉្រ័ះ ប៊កកាតយ័ ឡាក់ តាំងឡា អីស តីស ខាក់ អូ ទី ប‌៉្រ័ះ ចំ សាម៉ើ លូ អីស អុះ។ ទី ដឹង អីស ហង ប‌៉្រ័ះ តាទឹច ឡាក់ ញឹន ឃើយ កាតាំង ឡឹង ម៉ោហ ពែ។ ២៣ អ្វៃ ពឹង អង់កក់ តេះ អា អូ ទី សុនសាត ចំ ឡាក់ កា សុនសាត អ៊ីស្រាអ៊ែល អុះ ឃឺ អីស តង័ ញឹន អ្យក់ ប៉្រគ័ ប៉ាសុន អីស ភឿ អន់ អីស លៅ លែង សិច។ អីស តាំបាង សារ អំរ៉ាញ កេង ខាក់ ត្រគ់ អ្យូគ អន់ ប៉ាសុន អីស ប៉ប័ ឃឺ ប៉ាសុន ឡាក់ អីស ហ្វាយ ឡាច់ ឡឹង ប៉ាថេត អ៊ីស៊ីប ឃឺ អន់ រ៉ាវ៉ាច់ ឡឹង សុនសាត អន់ទៀគ លូ ប‌៉្រ័ះ អន់ឌែ ដេល។ ២៤ អឺ ប‌៉្រ័ះ ប៊កកាតយ័  អីស រ៉ើស សុនសាត អ៊ីស្រាអ៊ែល ភឿ អន់ ញឹន ប៉្រគ័ ប៉ាសុន អីស លើយ អីស កា កេះ ប‌៉្រ័ះ ញឹន ដេល។ ២៥ កិញអៀ អា អឺ ប‌៉្រ័ះ ប៊កកាតយ័  ប៉រ់ អីស អន់ សារ ឡាក់ អីស សាញ៉ា លូ អាញ់ ទឹប គន សោ អាញ់ អ្វៃ លើយ ប៉រ់ អីស ប៉្រគ័ ពួយ ប៉ានឹរ អីស ណោះ ហង។ ២៦ អន់ អីស លៅ លែង សិច លើយ ទឹប អន់ ពូ កាប ផា "ប‌៉្រ័ះ ប៊កកាតយ័ ឡាក់ ប‌៉្រ័ះ តេះ ប‌៉្រ័ះ ប៉្លៃង អ៊ែ ហង ប‌៉្រ័ះ រ៉ាំងហៃ សុនសាត អ៊ីស្រាអ៊ែល"។ អន់ ផូង័ វ៉ាច់ អាញ់ អ្វៃ ហះ ម៉ាត់ អីស លើយ។ ២៧ អឺ ប‌៉្រ័ះ ប៊កកាតយ័ ឡាក់ ប‌៉្រ័ះ តេះ ប‌៉្រ័ះ ប៉្លៃង ឡាក់ ប‌៉្រ័ះ សុនសាត អ៊ីស្រាអ៊ែល អីស ប៉្រគ័ អន់ អាញ់ អ្លុ អន់តគ់ កេះ ឡឹង កាន អីស ចឹង ប៉ោក ហាវ ផូង័ វ៉ាច់ អាញ់។ ខ អា ហង បះ អាញ់ ទី ពុត ខឹន ម៉ន់ ប៉រ់ ហះ អីស នីអៀ។ ២៨ កិញអៀ អា អឺ ប‌៉្រ័ះ ប៊កកាតយ័ ឡាក់ តាំងឡា អីស ឡាក់ ប‌៉្រ័ះ តាទឹច ប៉ានឹរ អីស ស៊ុត កា ដាគ់ ត្រង់ តាទឹច អីស សាញ៉ា ចឹង ប៉្រគ័ ដាគ់ កា អាញ់ នីអៀ។ ២៩ ទឹល នីណោ័ះ ប៉រ់ អីស អន់ សារ ដាគ់ កា ផូង័ វ៉ាច់ អាញ់ ភឿ អន់ អន់ឌែ អ្វៃ ហះ ម៉ាត់ អីស លើយ។ អឺ ប‌៉្រ័ះ ប៊កកាតយ័ ឡាក់ តាំងឡា ប៉រ់ អន់ សារ ដាគ់ កា ផូង័ វ៉ាច់ អាញ់ ត្រគ់ ពួយ ប៉ានឹរ អីស អា ម៉ាគ់ អន់ឌែ ចឹង ទី សារ ដាគ់ លើយ»។

៨

សារ សាដាច់ ដាវីត តាកូះ សាណ័ះ ទ្រង អ៊ែ

១ អន់តីគ ឡឹង ណោះ សាដាច់ ដាវីត តាកូះ លូ សុនសាត ភីលីសាទីន សាណ័ះ ទ្រង អ៊ែ អ៊ែ តាប៉ីត អ្យក់ មឿង តីស ឡឹង ពូ ឡឹង តី សុនសាត ភីលីសាទីន ដេល អន់ឌែ អូ ខឹន កា អ៊ែ ណាវ្គ។

២ អ៊ែ កា តាកូះ លូ សុនសាត ម៉ូអាប់ កា សាណ័ះ ទ្រង អ៊ែ ដេល អ៊ែ ប៉ាំងខំ ប៉្រើ អន់ឌែ តៃប ពឹង តេះ កេះណោះ ជែក ប៉ៃង តាប៉ល់ ពៀរ តាប៉ល់ អ្យក់ ឡាំ ប៉ាន់តោ័ លូ ម៉ោញ តាប៉ល់ អន់ អ្វៃ រ៉ីស។ សុនសាត ម៉ូអាប់ កា មប ឡាកោ អន់ សាដាច់ ដាវីត រ៉ាំងហៃ ទឹប ស៊ង រ៉ាបៃ កា អ៊ែ ដេល។

៣ ផះ ហាដាដេស៊ើរ គន សាដាច់ រេហូប ឡាក់ សាដាច់ មឿង សូបា ចាក ឡាំ ភឿ តាប៉ីត អ្យក់ សឹត ព្រី ទៀក ក្យាម័ តាំងលេ អឺប៉្រាត ផះ ណោះ សាដាច់ ដាវីត កា តាកូះ លូ តាហាន អ៊ែ កា សាណ័ះ ទ្រង សាដាច់ ដាវីត ដេល។ ៤ សាដាច់ ដាវីត រ៉ុប តាហាន សាដាច់ ហាដាដេស៊ើរ បក់ ជិះ សេះ ១៧០០ ដូវ លូ តាហាន ចាក ជុង ២០.០០០ ដូវ។ អ៊ែ កា កាសិត រ៉ាត់ ជួន សេះ ទិណោ័ះ គម ដឹង ១០០ កាតុ។ ៥ ផះ ណោះ សុនសាត ស៊ីរី អ្វៃ ពឹង មឿង ដាម៉ះ ប៉ាណាំ គួប ឡាំ តង័ សាដាច់ ហាដាដេស៊ើរ សាដាច់ ដាវីត កា តាកូះ សាណ័ះ ទ្រង អ៊ែ ដេល ទឹប អ៊ែ ប៉ាន់តោ័ សុនសាត ស៊ីរី ណោះ ២២.០០០ ដូវ។ ៦ សុនសាត ស៊ីរី កា មប ឡាកោ អន់ សាដាច់ ដាវីត រ៉ាំងហៃ លូ ស៊ង រ៉ាបៃ កា អ៊ែ ដេល។ សាដាច់ ដាវីត កា ប៉្រើ មួត តាហាន រ៉ាំងហៃ ពឹង មឿង ដាម៉ះ លូ ស្រុក តេះ សុនសាត ស៊ីរី អន់ទៀគៗ។ ប‌៉្រ័ះ ប៊កកាតយ័ តង័ សាដាច់ ដាវីត គ្រឹប សារ។ ៧ សាដាច់ ដាវីត អ្យក់ ខៃល ម៉ាស ឡឹង មួត បក់ ប៉្រគ័ កាន រ៉ាតីស លូ សាដាច់ ហាដាដេស៊ើរ អ្យក់ ឡាំ រ៉ាន់ដាប់ ប៉ាគ់ មឿង យេរូសាឡឹម។ ៨ សាដាច់ ដាវីត អ្យក់ សាប៉ាន័ អៀង ខាក់ ឡឹង មឿង បេថះ លូ មឿង បេរ៉ូថាយ ឡាក់ មឿង សាដាច់ ហាដាដេស៊ើរ រ៉ាំងហៃ។

៩ ប៉ាគ់ ថូអ៊ី ឡាក់ សាដាច់ មឿង ហាម៉ាត អ្លុ អន់តគ់ ផា សាដាច់ ដាវីត តាកូះ លូ សាដាច់ ហាដាដេស៊ើរ សាណ័ះ ទ្រង អ៊ែ កេះ ១០ សាដាច់ ថូអ៊ី ហោក រ៉គ់ ខង សាដាច់ ហាដាដេស៊ើរ ឃើយ ឡាំ តាកូះ លូ អ៊ែ ដេល។ អ៊ែ កា ប៉្រើ យ៉ូរ៉ាម ឡាក់ គន កាម៉ាក័ អ៊ែ ឡាំ ប៉ាគ់ ចារ សាដាច់ ដាវីត ភឿ អំប៉ញ់ សាដាច់ ដាវីត អ៊ែ ដាគ់ ឡាកោ ប៉ាំងឡៃ ដេល ប។ យ៉ូរ៉ាម កា ហោក រ៉គ់ អន់ឌូ លូ សាដាច់ ដាវីត ញន កា សាដាច់ ដាវីត តាកូះ លូ សាដាច់ ហាដាដេស៊ើរ ទឹប សាណ័ះ ទ្រង អ៊ែ។ យ៉ូរ៉ាម កា អ្យក់ ឃឿង ខង ប៉្រគ័ លូ ម៉ាស ប៉្រាក់ លូ សាប៉ាន័ ឡាំ មប អន់ កា សាដាច់ ដាវីត។ ១១ សាដាច់ ដាវីត កា អ្យក់ ឃឿង ខង ទិណោ័ះ ឡាំ មប កា ប‌៉្រ័ះ ប៊កកាតយ័ ឡាក់ កា អ៊ែ មប ម៉ាស ប៉្រាក់ ឡាក់ អ៊ែ អ្យក់ ឡឹង សុនសាត ទិណោ័ះ ឡាក់ អ៊ែ តាកូះ សាណ័ះ ពែ ១២ ឃឺ សុនសាត ស៊ីរី * សុនសាត ម៉ូអាប់ សុនសាត អាម៉ូន សុនសាត ភីលីសាទីន សុនសាត អាម៉ាឡេក លូ រ៉ាស អំប៉ាស អ៊ែ អ្យក់ ឡឹង ហាដាដេស៊ើរ គន សាដាច់ រេហូប ឡាក់ សាដាច់ មឿង សូបា។

១៣ ប៉ាគ់ សាដាច់ ដាវីត សឹត ឡឹង តាកូះ លូ សុនសាត ស៊ីរី អ៊ែ ឡាំ តាកូះ លូ សុនសាត អេដំ ប៉ាន់តោ័ អន់ឌែ ១៨.០០០ ដូវ ប៉ាគ់ ក្លូះ ប៉ានឹម កាន់ហ្នាច។ សារ ណោះ ប៉្រគ័ អន់ អ៊ែ ហ៊ែង លៅ លែង សិច ធែម ណាវ្គ។ ១៤ សុនសាត អេដំ កា មប ឡាកោ អន់ សាដាច់ ដាវីត រ៉ាំងហៃ អ៊ែ កា ប៉្រើ តាហាន រ៉ាំងហៃ ពឹង ប៉ាថេត អេដំ ទិណោ័ះ។ ប‌៉្រ័ះ ប៊កកាតយ័ តង័ សាដាច់ ដាវីត គ្រឹប សារ។

សារ មួត ប៉្រគ័ កាន កា សាដាច់ ដាវីត

១៥ ដាវីត ប៉្រគ័ សាដាច់ រ៉ាំងហៃ ប៉ាថេត អ៊ីស្រាអ៊ែល ទិណោ័ះ ទឹប តាត់ស៊ិន សារ ដាគ់ ត្រង់។ ១៦ យ៉ូអាប់ គន យ៉ាគ់ សេរូយ៉ា ប៉្រគ័ ម៉ៃគ ណាំផា តាហាន។ យេហូសាផាត គន វគ័ អាហ៊ីលូត អ៊ែ ច្រាគ់ រ៉ាន់ដាប់ សារ សាដាច់។ ១៧ សាដុក គន វគ័ អាហ៊ីទូប លូ អាហ៊ីម៉ាឡេក គន វគ័ អាបៀថារ ប៉្រគ័ ក្រាគ់ រ៉ាម៉ះ ប‌៉្រ័ះ ។ សេរ៉ាយ៉ា ច្រាគ់ សត់ត្រា កា សាដាច់។ ១៨ បេណាយ៉ា គន វគ័ យេហូយ៉ាដា ប៉្រគ័ ម៉ៃគ ណាំផា ក្រុំ កេរេធីម លូ ក្រុំ ពេលេធីម †។ កាប៉ាច់ គន កាម៉ាក័ សាដាច់ ដាវីត ទិណោ័ះ ប៉្រគ័ ក្រាគ់ រ៉ាម៉ះ ប‌៉្រ័ះ ‡។

៩

សារ សាដាច់ ដាវីត ដាគ់ ពុត កា មេភីបូស៊ែត

១ រ៉ាំងវ៉ាង ណោះ សាដាច់ ដាវីត អំប៉ញ់ ផា «ញ៉ា អ្វៃ ទី ដេល ប គន សោ សូល អ្វៃ រ៉ីស? អាញ់ ប៉ិច ប៉្រគ័ ដាគ់ កា អ៊ែ ញន កាចាំង តោរ កា យ៉ូណាថាន»។ ២ ទី ទុច សាដាច់ សូល ម៉ោញ ដូវ សិច ស៊ីបា។ ពូ រ៉ះ កា អ៊ែ ប៉្រើ ឡាំ ប៉ាគ់ ចារ សាដាច់ ដាវីត សាដាច់ ដាវីត កា អំប៉ញ់ ផា «ញ៉ា អីស ហង ប សិច ស៊ីបា ?» អ៊ែ តើល ផា «អឺះ ពឹ តាំងឡា អាញ់ អា ហង»។ ៣ សាដាច់ ដាវីត កា អំប៉ញ់ ណាវ្គ ផា «ញ៉ា ផូង័ វ៉ាច់ សាដាច់ សូល ទី បក់ ពឿ អ្វៃ រ៉ីស ដេល ប ? អាញ់ ប៉ិច ប៉្រគ័ ដាគ់ កា អ៊ែ កាខាក់»។ ស៊ីបា តើល ផា «អ្វៃ ម៉ោញ ដូវ គន កាម៉ាក័ យ៉ូណាថាន សិច អ៊ែ មេភីបូស៊ែត អ៊ែ រ៉ាំងវែន ជុង ទិ ពៀរ»។ ៤ សាដាច់ ដាវីត អំប៉ញ់ ណាវ្គ ផា «អ៊ែ អ្វៃ ប៉ាគ់ ចំ ?» ស៊ីបា រ៉ះ ផា «អ៊ែ អ្វៃ ប៉ាគ់ ហី ម៉ាគៀរ គន វគ័ អាមៀល ប៉ាគ់ មឿង ឡូដេបារ»។ ៥ កេះណោះ សាដាច់ ដាវីត ប៉្រើ ពូ ឡាំ អ្យក់ មេភីបូស៊ែត ឡឹង ហី ម៉ាគៀរ អ្វៃ ប៉ាគ់ មឿង ឡូដេបារ។ ៦ កេះណោះ មេភីបូស៊ែត គន យ៉ូណាថាន សោ សាដាច់ សូល ឡាំ ប៉ាគ់ ចារ សាដាច់ ដាវីត អ៊ែ កា កុប កល់ ទឹះ តេះ សាំប‌៉័ះ សាដាច់ ដាវីត។ កេះណោះ សាដាច់ ដាវីត អំប៉ញ់ អ៊ែ ផា «អីស ហង ប សិច មេភីបូស៊ែត ?» អ៊ែ តើល ផា «អឺះ ពឹ តាំងឡា អាញ់ អា ហង»។ ៧ សាដាច់ ដាវីត កាប ផា «ជែ អ្យូគ ហង អាញ់ ចឹង ប៉្រគ័ ដាគ់ ខង អាញ់ កាចាំង កា ពឹ អីស យ៉ូណាថាន។ អាញ់ ចឹង មប តេះ ម៉ះ សាដាច់ សូល ឡាក់ វគ័ អីស អន់ ទិ កា អីស ទឹប អីស ចឹង សា សាណា អន់ឌូ លូ អាញ់ រ៉ប់ ដារ់»។ ៨ មេភីបូស៊ែត កា សាំប‌៉័ះ សាដាច់ ដាវីត ទឹប កាប ផា «អាញ់ ប៉ាណូស នីចម័ បះ អីស ដាគ់ ពុត កា អាញ់ នីអៀ ? អាញ់ ពៀប ឡាក់ កា សូ តោ័»។

៩ កេះណោះ សាដាច់ ដាវីត អើ ស៊ីបា ឡាក់ ទុច សាដាច់ សូល លូ រ៉ះ ផា «អាញ់ មប ប៉ាដក់ ប៉ាជៀ សាដាច់ សូល លូ ប៉ាដក់ ប៉ាជៀ ផូង័ វ៉ាច់ អ៊ែ ទិណោ័ះ អន់ កា សោ អ៊ែ។ ១០ ហគ់ អីស ទឹប គន សោ អីស លូ ទុច អីស ប៉ាណាំ គួប ប៉្រគ័ ម៉ីរ ជែក ពៀ ភែ អន់ កា មេភីបូស៊ែត ម៉ាគ់ អ៊ែ ទី សាណា សា។ ហះកា មេភីបូស៊ែត ចឹង សា សាណា អន់ឌូ លូ អាញ់ រ៉ប់ ដារ់ លើយ»។ ស៊ីបា ទី គន កាម៉ាក័ ១៥ ដូវ លូ ទុច អ៊ែ ២០ ដូវ។ ១១ ស៊ីបា រ៉ះ កា សាដាច់ ផា «អឺះ ពឹ តាំងឡា អាញ់ ចឹង ប៉្រគ័ ពួយ ប៉ានឹរ អីស ទិណោ័ះ»។ មេភីបូស៊ែត កា សា សាណា អន់ឌូ លូ សាដាច់ ដាវីត រ៉ប់ ដារ់ ឡាក់ កា គន សោ សាដាច់។ ១២ មេភីបូស៊ែត ទី គន កាម៉ាក័ ម៉ោញ ដូវ សិច អ៊ែ មីកា។ ហី ក្រាន ស៊ីបា ទិណោ័ះ កា កេះ ទុច មេភីបូស៊ែត។ ១៣ ញន កា មេភីបូស៊ែត សា សាណា អន់ឌូ អូ សាដាច់ ដាវីត រ៉ប់ ដារ់ អ៊ែ កា អ្វៃ ពឹង មឿង យេរូសាឡឹម។ អ៊ែ ណោះ រ៉ាំងវែន ជុង ទិ ពៀរ។

…

១១

សារ សាដាច់ ដាវីត តៃប លូ បាតសេបា

១ ម៉ោញ សាណាំ ឡឹង ណោះ ឃឺ ត្រគ់ ថុន ឡាក់ សាដាច់ ទិណោ័ះ ឃើយ ឡាំ តាកូះ ផះ ណោះ សាដាច់ ដាវីត ប៉្រើ យ៉ូអាប់ ទឹប តាហាន អ៊ីស្រាអ៊ែល ទិណោ័ះ ឡាំ តាកូះ លូ សុនសាត អាម៉ូន។ អន់ឌែ កា វ៉ិង ជុំ មឿង រ៉ាបាត ហះកា សាដាច់ ដាវីត អ្វៃ ប៉ាគ់ មឿង យេរូសាឡឹម។

២ ប៉ាគ់ ដារ់ អន់តីគ ផះ កាង៉ាច កេះ សាដាច់ ដាវីត អ្យូវ ឡឹង តៃប ផះ ណោះ អ៊ែ ហាវ ពឹង អន់តល័ ហី។ អ៊ែ ហៃ ប៉ប័ អង់កាន់ ម៉ោញ ដូវ ផះ អ្វៃ ហុំ អង់កាន់ ណោះ ឡាយ៉ាម័ ខាក់។ ៣ អ៊ែ ប៉្រើ ពូ ឡាំ អំប៉ញ់ ឡឹង អង់កាន់ ណោះ ផះ ណោះ ទី ប៉ាណូស ម៉ោញ រ៉ះ ផា «សិច អ៊ែ បាតសេបា គន វគ័ អេលៀម ក្លោ អ៊ែ អ៊ូរី ឡាក់ សុនសាត ហេត»។ ៤ សាដាច់ ដាវីត ប៉្រើ ពូ ឡាំ អ្យក់ អង់កាន់ ណោះ ឡាំ ប៉ាគ់ ចារ អ៊ែ អ៊ែ កា តៃប លូ អង់កាន់ ណោះ កេះណោះ អង់កាន់ ណោះ សឹត ប៉ាគ់ ហី អ៊ែ ទៅ ណាវ្គ។ ផះ សាដាច់ ដាវីត តៃប លូ អ៊ែ អ៊ែ អង់ក័ះ សៃន រ៉ាវ ឡាកោ ឡៃង ឡឹង ជឹរ អញ់ជុ។ ៥ បាតសេបា កា ឡាកោ គៀម អ៊ែ ប៉្រើ ពូ ឡាំ រ៉ះ កា សាដាច់ ដាវីត ផា «អាញ់ ឡាកោ គៀម កេះ»។

៦ កេះណោះ សាដាច់ ដាវីត ប៉្រើ ពូ ឡាំ រ៉ះ កា យ៉ូអាប់ ផា «ហគ់ ប៉្រើ អ៊ូរី សុនសាត ហេត ពឹះ ប៉ាគ់ អាញ់»។ យ៉ូអាប់ កា ប៉្រើ អ៊ូរី ឡាំ ប៉ាគ់ ចារ សាដាច់ ដាវីត។ ៧ ប៉ាគ់ អ៊ូរី ឡាំ ទឹល កេះ សាដាច់ ដាវីត អំប៉ញ់ ឡឹង សារ យ៉ូអាប់ លូ ឡឹង កាំឡាំង តាហាន ទឹប សារ តាកូះ ណោះ នីចម័ អន់ដា។ ៨ កេះណោះ ដាវីត កាប លូ អ៊ូរី ផា «ហគ់ អីស សឹត ប៉ាគ់ ហី អ្វៃ អន់ឌូ លូ ខាប់ខួ អីស ពិ»។ អ៊ូរី ចាក ឡាច់ ឡឹង ហី សាដាច់ កេះណោះ សាដាច់ កា ប៉្រើ ពូ អ្យក់ កាណាគ័ ឡាំ ជឹន អន់តីគ។ ៩ ហះកា អ៊ូរី អ៊ែ អូ សឹត ប៉ាគ់ ហី អ៊ែ ទៅ អុះ ឃឺ អ៊ែ តៃប លូ មួត ញ៉ាម ហី ហះ អំប៉ារ ហី សាដាច់។ ១០ ពូ រ៉ះ កា សាដាច់ ដាវីត ផា «អ៊ូរី អូ សឹត ប៉ាគ់ ហី អ៊ែ អុះ»។ ដាវីត កា អំប៉ញ់ អ៊ូរី ផា «អីស អង់ក័ះ សឹត ឡឹង ចាំងហាយ្គ ញ៉ា ត្រគ់ អីស អូ សឹត ប៉ាគ់ ហី អីស ?» ១១ អ៊ូរី កា តើល អ៊ែ ផា «ហ៊ីប ប‌៉្រ័ះ ប៊កកាតយ័ លូ តាហាន អ៊ីស្រាអ៊ែល ទឹប តាហាន យូដា ទឹប យ៉ូអាប់ ឡាក់ ម៉ៃគ តាំងឡា អាញ់ កា តៃប ពឹង រ៉ាណើះ ដេល។ ទឹល នីណោ័ះ ផា អាញ់ អ្វៃ ប៉ាគ់ ហី អៃត សា លូ តៃប ក្រក់ កាម៉ាញ់ នីចម័ ចឹង ត្រគ់ ? អាញ់ រ៉ះ តាទឹច ឡាក់ កា អីស អ្វៃ រ៉ីស ដេល អាញ់ អូ ប៉្រគ័ នីណោ័ះ អុះ»។ ១២ ទឹល នីណោ័ះ ដាវីត កាប ផា «ដារ់ អា អីស អ្វៃ ហះ អា ហង ពិ ប៉ាគ់ កាំលឺ ទៀ អាញ់ ប៉្រើ អីស សឹត»។ អ៊ូរី កា អ្វៃ ហះ មឿង យេរូសាឡឹម ណោះ ហង។ ១៣ ប៉ាគ់ កាង៉ាច សាដាច់ ដាវីត អើ អ៊ែ អៃត សា ទឹប ប៉ាំងខំ អ៊ែ អៃត តាពែ អន់ ប៉ាញឹល ឡូត។ ប៉ាគ់ កាម៉ាំង អ៊ូរី កា ឡាំ តៃប អន់ឌូ លូ មួត ញ៉ាម អំប៉ារ ហី ទៅ ណាវ្គ អ៊ែ អូ សឹត ប៉ាគ់ ហី អ៊ែ ទៅ អុះ។

១៤ តារ កាំលឺ សាដាច់ ដាវីត ច្រាគ់ សត់ត្រា ប៉ាហ្យើ កា យ៉ូអាប់ ពឹង អ៊ូរី។ ១៥ កាណុង សត់ត្រា ណោះ អ៊ែ ច្រាគ់ ផា «ប៉្រើ អ៊ូរី អ្វៃ ប៉ាគ់ ង៉ីរ ត្រង់ ហះ ចារ ពូ តាកូះ កេះណោះ ប៉្រើ កាំឡាំង តាហាន ឡាច់ អន់ អ៊ែ អ្វៃ ដូវ អ៊ែ ហះ ណោះ ម៉ាគ់ តាម៉ឺរ ប៉ាន់តោ័ អ៊ែ»។ ១៦ យ៉ូអាប់ កា តារ័ ហៃ មឿង អន់ឌែ វ៉ិង ណោះ កេះណោះ ប៉្រើ អ៊ូរី អ្វៃ ហះ ចារ ឡាក់ អ៊ែ អ្លុ អន់តគ់ ផា ទី តាម៉ឺរ កេង ខាក់។ ១៧ មួត តាហាន ពឹង មឿង ណោះ កា ឡាច់ ឡាំ តាកូះ លូ តាហាន យ៉ូអាប់។ អន់ឌែ កា ប៉ាន់តោ័ តាហាន សាដាច់ ដាវីត អន់ដា អ៊ូរី សុនសាត ហេត កា តោ័ ហះ ណោះ ដេល។

១៨ កេះណោះ យ៉ូអាប់ ប៉្រើ ពូ ឡាំ រ៉ះ កា សាដាច់ ដាវីត ឡឹង សារ តាកូះ ទិណោ័ះ ១៩ អ៊ែ កាប លូ បក់ ឡាំ ណោះ ផា «ប៉ាគ់ អីស រ៉ះ ឡឹង សារ តាកូះ ទិណោ័ះ កេះ ទិ កេះ ២០ ផានែវ សាដាច់ អឺក លូ កាប ផា "ខ ញ៉ា បះ អន់ដីស ម៉ុត តាកូះ ក្យាម័ ទ្រួក មឿង ? ញ៉ា អន់ដីស អូ អ្លុ ប កា តាម៉ឺរ ចឹង ប៉ាញ់ ជឹរ ឡឹង ទ្រួក ? ២១ ញ៉ា អន់ដីស អូ អ្លុ ប អាប៊ីម៉ាឡេក គន វគ័ យេរូបាល * តោ័ ប៉ាគ់ មឿង ថេបេះ ពែ ញន កា អង់កាន់ ម៉ោញ ដូវ ប៉ាឡិ ជឹរ អំហ្មោ តីស ឡឹង ទ្រួក ត្រគ់ ពឹង អ៊ែ ?† ទឹល នីណោ័ះ ខ ញ៉ា បះ អន់ដីស ម៉ុត ឡាំ ក្យាម័ ទ្រួក មឿង នីណោ័ះ ?" អីស ត្រគ់ រ៉ះ កា អ៊ែ ផា "អ៊ូរី សុនសាត ហេត កា តោ័ ដេល"»។

២២ បក់ ណោះ កា ឡាំ រ៉ះ កា សាដាច់ ដាវីត ឡឹង សារ ទិណោ័ះ ឡាក់ កា យ៉ូអាប់ អន់តគ់ រ៉ះ ណោះ ហង។ ២៣ បក់ ណោះ រ៉ះ កា សាដាច់ ដាវីត ផា «មួត តាម៉ឺរ អន់ឌែ កេង ក្វា ឡឹង ញឹន អន់ឌែ ឡាច់ ពឹះ តាកូះ លូ ញឹន ប៉ាគ់ ឡីង។ ប៉ាគ់ អន់តីគ ញឹន តាយ៉ិប ទ្រុះ អន់ឌែ ណាវ្គ លើយ ទឹល ប៉ាគ់ អំប៉ារ ទ្រួក មឿង។ ២៤ ហះកា ផះ ណោះ មួត តាម៉ឺរ ប៉ាញ់ ជឹរ ឡឹង ទ្រួក តាម៉ង់ ប៉ាគ់ ញឹន ប៉្រគ័ អន់ កា តាហាន អន់ដា តោ័។ អ៊ូរី សុនសាត ហេត ណោះ កា តោ័ ដេល»។ ២៥ សាដាច់ ដាវីត រ៉ះ កា បក់ ពឹះ រ៉ះ ណោះ ផា «ហគ់ អីស សឹត កាប ប៉ាឡោម ពុត យ៉ូអាប់ នីអៀ "ជែ អុក ពុត ញន កា សារ ណោះ ខង ផះ តាកូះ តាហាន ចឹង តោ័ អន់ដា។ ហគ់ ខំ តាកូះ អន់ កាខាក់ ក្វា ឡឹង អា ណាវ្គ ទឹប ថាំឡាយ មឿង ណោះ អន់ ទិ ឡូត"»។

២៦ ប៉ាគ់ បាតសេបា អ្លុ អន់តគ់ ផា ក្លោ អ៊ែ តោ័ កេះ អ៊ែ កា ញ៉ាំ សោក កា ក្លោ អ៊ែ។ ២៧ ប៉ាគ់ គ្រឹប ម៉ាំង ប៉ាទ្រូ កេះ សាដាច់ ដាវីត ប៉្រើ ពូ ឡាំ អ្យក់ បាតសេបា ពឹះ អ្វៃ ប៉ាគ់ ហី អ៊ែ អ៊ែ កា ទី បាតសេបា ឡៃង ឡឹង ណោះ បាតសេបា អ្វៃ ហាអុញ កើត គន កាម៉ាក័ លូ សាដាច់ ដាវីត។ ហះកា សារ សាដាច់ ដាវីត ប៉្រគ័ ណោះ យច ពុត ប‌៉្រ័ះ ប៊កកាតយ័ ខាក់។

១២

សារ វគ័ ណាថាន កាប កា សាដាច់ ដាវីត

១ ឡៃង ឡឹង ណោះ ប‌៉្រ័ះ ប៊កកាតយ័ ប៉្រើ រ៉ាគឹយ ប‌៉្រ័ះ សិច ណាថាន ឡាំ កាប កា សាដាច់ ដាវីត។ អ៊ែ រ៉ះ ផា «ពឹង ស្រុក ម៉ោញ ទី ប៉ាណូស ពៀរ ដូវ ម៉ោញ ដូវ ប‌៉្រ័ះ ប៉ាត្រង័ ម៉ោញ ដូវ ណាវ្គ ថុក ញ៉ាក ខាក់។ ២ បក់ ប‌៉្រ័ះ ប៉ាត្រង័ ណោះ ទី រ៉ក់ លូ ចៀម អៀង កាខាក់។ ៣ កាប៉ាច់ បក់ ថុក ញ៉ាក ទី គន ចៀម យ៉ង់ ដឹង ម៉ោញ ឡក់ ឡាក់ អ៊ែ តាច់ រង អន់ អ្វៃ អន់ឌូ លូ គន អ៊ែ លូ អន់ សា សាណា ពឹង អង់គៀន អ៊ែ ទៅ ទឹប អន់ អៃត ទៀក ពឹង ចក អន់ឌូ លូ អ៊ែ ដេល លូ អ៊ែ តៃប ក្រក់ គន ចៀម ណោះ។ អ៊ែ ប៉ិច កា គន ចៀម ណោះ ឡាក់ កា គន អង់កាន់ អ៊ែ ដេល។ ៤ ដារ់ ម៉ោញ ទី អំហ៊្មយ ពឹះ ឡឹង ចាំងហាយ្គ ឡាំ ប៉ាគ់ ហី បក់ ប‌៉្រ័ះ ប៉ាត្រង័ ណោះ ហះកា បក់ ប‌៉្រ័ះ ប៉ាត្រង័ ណោះ អ៊ែ ហ្វាច ខាក់ អ្យក់ ចៀម លើ រ៉ក់ ម៉ះ អ៊ែ ពុះ ប៉្រគ័ សាណា អន់ កា អំហ៊្មយ អ៊ែ អ្យក់ គន ចៀម បក់ ថុក ញ៉ាក ណោះ ពុះ ប៉្រគ័ សាណា អន់ កា អំហ៊្មយ ណោះ»។ ៥ សាដាច់ ដាវីត អឺក ខាក់ កា បក់ ប៉ាត្រង័ ណោះ អ៊ែ កាប លូ វគ័ ណាថាន ផា «អាញ់ រ៉ះ តាទឹច ឡាក់ កា ប‌៉្រ័ះ ប៊កកាតយ័ អ្វៃ រ៉ីស ដេល ប៉ាណូស ប៉្រគ័ យច នែវ ណោះ ត្រគ់ តោ័ ហង។ ៦ អ៊ែ ត្រគ់ ស៊ង គន ចៀម ណោះ ម៉ោញ ស៊ង ប៉្វាន់ ខង អ៊ែ ប៉្រគ័ នែវ ណោះ អូ ទី ពុត តាប៉ាប តាប៉ុន ឡក់»។ ៧ វគ័ ណាថាន កាប កា សាដាច់ ដាវីត ផា «ប៉ាណូស ណោះ ឃឺ អីស អា ហង ! ប‌៉្រ័ះ ប៊កកាតយ័ ឡាក់ ប‌៉្រ័ះ សុនសាត អ៊ីស្រាអ៊ែល កាប ផា "អាញ់ រ៉ើស អីស ប៉្រើ ប៉្រគ័ សាដាច់ សុនសាត អ៊ីស្រាអ៊ែល កេះ អាញ់ កា តង័ អីស អន់ រ៉ាវ៉ាច់ ឡឹង តី សូល ដេល។ ៨ អាញ់ មប ហី សាដាច់ លូ កាម៉ាញ់ សូល ទិណោ័ះ កា អីស កេះ។ អាញ់ កា អន់ អីស រ៉ាំងហៃ សុនសាត អ៊ីស្រាអ៊ែល លូ មួត យូដា ដេល។ ផានែវ អីស បើ សាណិ ពុត អាញ់ ចឹង ធែម ហ៊្លត ឡឹង អា ណាវ្គ។ ៩ ខ ញ៉ា បះ អីស បឺង៉ាយ ប៉ានឹរ អាញ់ នីអៀ ទឹប ប៉្រគ័ សារ ឡាក់ យច ពុត អាញ់ ? អីស មប អ៊ូរី សុនសាត ហេត អន់ កា សុនសាត អាម៉ូន ប៉ាន់តោ័ កេះណោះ អ្យក់ កាម៉ាញ់ អ៊ែ ទី កា អីស ឡគ។ ១០ ទឹល នីណោ័ះ ខាប់ខួ អីស ចឹង ទី សារ ចុនចៃ លើយៗ ខង អីស បឺង៉ាយ អាញ់ លូ អ្យក់ កាម៉ាញ់ អ៊ូរី ប៉្រគ័ កាម៉ាញ់ អីស"។ ១១ ប‌៉្រ័ះ ប៊កកាតយ័ កាប ផា "អាញ់ ចឹង ប៉្រគ័ អន់ អីស ទី សារ អូ ដាគ់ កើត ឡាច់ ឡឹង បក់ អ្វៃ ពឹង ហី ក្រាន អីស ទៅ។ អាញ់ ចឹង អ្យក់ មួត កាម៉ាញ់ អីស មប អន់ កា ប៉ាណូស ឡាក់ ក្យាម័ អីស។ អ៊ែ ចឹង តៃប លូ កាម៉ាញ់ អីស ពឹង ចារ តាតារ ឡូត។ ១២ អីស ប៉្រគ័ សារ អូ ដាគ់ ណោះ ពឹង ចារ ម៉ាម៉ាំង ចារ សាគឹម កាប៉ាច់ អាញ់ ចឹង ប៉្រគ័ សារ ណោះ កា អីស ពឹង ចារ តាតារ អន់ សុនសាត អ៊ីស្រាអ៊ែល ទិឌូ ប៉ប័"»។

១៣ សាដាច់ ដាវីត កាប លូ វគ័ ណាថាន ផា «អាញ់ ប៉្រគ័ យច ពុត ប‌៉្រ័ះ ប៊កកាតយ័ កេះ»។ វគ័ ណាថាន កាប ផា «ប‌៉្រ័ះ ប៊កកាតយ័ អូ អ្យក់ យ៉ូ អីស អីស កា អូ តោ័ អុះ។ ១៤ ហះកា ញន កា អីស ប៉្រគ័ សារ យច តីស បឺង៉ាយ ប‌៉្រ័ះ ប៊កកាតយ័ កាខាក់ បះ គន អីស ឡាក់ អង់ក័ះ កើត ណោះ ត្រគ់ តោ័ តាទឹច ហង»។ ១៥ កេះណោះ វគ័ ណាថាន កា សឹត ប៉ាគ់ ហី អ៊ែ ទៅ។

ឡៃង ឡឹង ណោះ ប‌៉្រ័ះ ប៊កកាតយ័ ប៉្រគ័ អន់ គន ឡាក់ កាម៉ាញ់ អ៊ូរី ប៉ាំងកើត លូ សាដាច់ ដាវីត ណោះ កើត អីគ ព្លុ។ ១៦ សាដាច់ ដាវីត ម៉ន់ ឡោម ប‌៉្រ័ះ ប៊កកាតយ័ កា គន អ៊ែ ណោះ លូ កំ អូ សា សាណា ទឹប អ៊ែ តៃប ពឹង តេះ ទឹល តារ។ ១៧ មួត ក្រាគ់ តាំងកង់ កាណុង ហី សាដាច់ ឡោម ប៉្រើ អ៊ែ អ្យូវ ឡឹង តេះ ហះកា អ៊ែ អូ ចៃ អុះ លូ អូ ចៃ សា សាណា អន់ឌូ អូ អន់ឌែ ដេល។ ១៨ ប៉ាគ់ ទឹល តាំប៉ើះ ដារ់ គន អ៊ែ ណោះ កា តោ័។ មួត ប៉្រគ័ កាន កា អ៊ែ អូ ខឹន រ៉ះ សារ ណោះ កា អ៊ែ អុះ ខង អន់ឌែ កាកាប លូ គួប អន់ឌែ ផា «ផះ គន អ៊ែ អ្វៃ រ៉ីស ពិន កាប លូ អ៊ែ ញ៉ាង កា អ៊ែ អូ សាំយ៉ាំង ពិន សាំ សាឡង់ កា គន អ៊ែ តោ័ ទឹល នីណោ័ះ ពិន ត្រគ់ រ៉ះ នីចម័ ភឿ ជែ អន់ អ៊ែ ប៉្រគ័ កា ឡាកោ អ៊ែ ទៅ»។ ១៩ ប៉ាគ់ សាដាច់ ដាវីត ហៃ ប៉ប័ មួត ប៉្រគ័ កាន កាប កាហៀច គួប អន់ឌែ អ៊ែ ឃឹត ផា គន អ៊ែ តោ័ កេះ អ៊ែ កា អំប៉ញ់ អន់ឌែ ផា «គន អាញ់ តោ័ កេះ ប ?» អន់ឌែ តើល ផា «អឺះ គន អីស ណោះ តោ័ កេះ»។ ២០ កេះណោះ សាដាច់ ដាវីត កា អ្យូវ ឡឹង តេះ ឡាំ ហុំ ឡាប សាប៊ូ បោផូវ ទឹប ផ្លេះ ខោ អាវ កេះណោះ ម៉ុត ពឹង ចារ រ៉ាម៉ះ ប‌៉្រ័ះ ប៊កកាតយ័ ភឿ សាំប‌៉័ះ ប‌៉្រ័ះ។ ប៉ាគ់ សឹត ឡឹង ណោះ អ៊ែ ប៉្រើ ពូ អ្យក់ សាណា កា អ៊ែ សា។ ២១ មួត ប៉្រគ័ កាន កា អំប៉ញ់ អ៊ែ ផា «ខ ញ៉ា អីស ប៉្រគ័ នីអៀ ? ផះ គន អីស អ្វៃ រ៉ីស អីស ញ៉ាំ សោក ទឹប កំ អូ សា សាណា។ ហះកា ប៉ាគ់ គន អីស តោ័ អីស សា សាណា ឡគ»។ ២២ សាដាច់ ដាវីត តើល ផា «ផះ គន អាញ់ អ្វៃ រ៉ីស អាញ់ ញ៉ាំ សោក កំ អូ សា សាណា សាម៉គ័ ផា ប‌៉្រ័ះ ប៊កកាតយ័ ចឹង តាប៉ាប តាប៉ុន កា អាញ់ លូ អន់ គន អ្វៃ រ៉ីស។ ២៣ កិញអៀ អា គន អាញ់ តោ័ កេះ អាញ់ ចឹង កំ កា សាណា ប៉្រគ័ ញ៉ា ណាវ្គ ? អាញ់ អូ អ្លុ ប៉្រគ័ អន់ អ៊ែ រ៉ីស សឹត ណាវ្គ អុះ។ អាញ់ ចឹង ឡាំ ប៉ាគ់ ចារ អ៊ែ អូ ត្រគ់ អ៊ែ អុះ សឹត ប៉ាគ់ ចារ អាញ់»។

២៤ សាដាច់ ដាវីត កា អ្វៃ អង់រ៉ើង កាម៉ាញ់ អ៊ែ បាតសេបា កេះណោះ អ៊ែ តៃប លូ កាម៉ាញ់ អ៊ែ។ បាតសេបា កា ទី គន កាម៉ាក័ អន់ សិច ផា សាឡូម៉ូន។ ប‌៉្រ័ះ ប៊កកាតយ័ ប៉ិច កា សាឡូម៉ូន ខាក់។ ២៥ ប‌៉្រ័ះ ប៉្រើ វគ័ ណាថាន ឡាំ រ៉ះ កា សាដាច់ ដាវីត ឡឹង សារ ណោះ។ អ៊ែ កា អន់ សិច ផា យេឌីឌីយ៉ា * ញន កា ប៉ានឹរ ប‌៉្រ័ះ ប៊កកាតយ័ ណោះ។

…

២៤

សារ សាដាច់ ដាវីត ច្រាគ់ ចំលួន ប៉ាសុន

១ ឡៃង ឡឹង ណោះ ប‌៉្រ័ះ ប៊កកាតយ័ អឺក កា សុនសាត អ៊ីស្រាអ៊ែល ណាវ្គ។ អ៊ែ អន់ សាដាច់ ដាវីត ប៉្រគ័ យច លូ អន់ឌែ លូ ប៉្រើ ច្រាគ់ ចំលួន ប៉ាសុន អ៊ីស្រាអ៊ែល លូ ប៉ាសុន យូដា។ ២ ផះ ណោះ សាដាច់ ដាវីត ប៉្រើ វគ័ យ៉ូអាប់ ឡាក់ ម៉ៃគ ណាំផា តាហាន ឡាក់ អ្វៃ លូ អ៊ែ អ៊ែ កាប ផា «ហគ់ អីស ចាក គ្រឹប ចារ ផូង័ វ៉ាច់ សុនសាត អ៊ីស្រាអ៊ែល ទិណោ័ះ ឃឺ ឡឹង មឿង ដាន់ លើយ ទឹល មឿង បៀសេបា ភឿ ច្រាគ់ ចំលួន ប៉ាសុន ខង អាញ់ ប៉ិច កា អ្លុ អន់តគ់ ផា ទី ចំលួន ប៉ុប ចំ»។ ៣ វគ័ យ៉ូអាប់ កាប លូ សាដាច់ ផា «អឺ ពឹ តាំងឡា អន់ ប‌៉្រ័ះ ប៊កកាតយ័ ឡាក់ ប‌៉្រ័ះ អីស អន់ ធែម ចំលួន ប៉ាសុន អន់ អៀង ឡឹង អា ណាវ្គ ម៉ោញ រ៉ាយ៉ាំង ទង ទឹប អន់ អីស តាំងឡា ហៃ ប៉ប័ ដេល។ ហះកា ខ ញ៉ា បះ អីស ប៉ិច កា ច្រាគ់ ចំលួន ប៉ាសុន នីអៀ ?» ៤ ញន កា សាដាច់ ប៉ាំងខំ តាឡាម័ វគ័ យ៉ូអាប់ លូ ម៉ៃគ តាហាន អន់ទៀគៗ អន់ឌែ អូ ខឹន ប៉ាគែក អុះ។ អន់ឌែ ប៉ាណាំ គួប ឡាច់ ឡឹង ចារ សាដាច់ ភឿ ឡាំ ច្រាគ់ ចំលួន ប៉ាសុន អ៊ីស្រាអ៊ែល។ ៥ អន់ឌែ ឃ្លង ទៀក ទ្រូង យដាន់ អន់ឌែ កា ប៉ាន់ដា ច្រាគ់ ចំលួន ប៉ាសុន ប៉ាគ់ មឿង អារ៉ូអ៊ើរ លូ ប៉ាគ់ មឿង ឡាក់ អ្វៃ ហះ អន់តិគ័ ក្លូះ ប៉ានឹម ពឹង ព្រី ទៀក ផូង័ កាត ក្យាម័ តេះ យ៉ាស៊ើរ។ ៦ កេះណោះ អន់ឌែ ឡាំ ទឹល ប៉ាគ់ ព្រី ប៉ានឹម កាឡាត លូ មឿង កាដេះ ពឹង ព្រី ទៀក សុនសាត ហេត កេះណោះ ឡាំ ប៉ាគ់ មឿង អ៊ីយ៉ូន លូ ស្រុក តេះ ក្យាម័ មឿង ស៊ីដូន។ ៧ អន់ឌែ កា ចាក ឡាំ ទឹល ទ្រួក មឿង ទីរ៉ូះ លូ មឿង សុនសាត ហេវី លូ សុនសាត កាណាន អន់ទៀគៗ ណាវ្គ កេះណោះ ចាក ឡាំ លើយ ប៉ាគ់ មឿង បៀសេបា ឡាក់ អ្វៃ ពឹង ព្រី ទៀក ផូង័ យូដា គែង តាបូង។ ៨ ឡៃង ឡឹង អន់ឌែ ច្រាគ់ ចំលួន ប៉ាសុន គ្រឹប ស្រុក កេះ អន់ឌែ កា វ៉ីល សឹត ប៉ាគ់ មឿង យេរូសាឡឹម ណាវ្គ។ អន់ឌែ ប៉្រគ័ ង៉ារ ណោះ ទុញ ៩ ខៃ ២០ ដារ់។ ៩ វគ័ យ៉ូអាប់ រ៉ះ ចំលួន ប៉ាសុន កា សាដាច់។ អ៊ីស្រាអ៊ែល ទី ៨០០.០០០ ដូវ ឡាក់ អ្លុ តាកូះ យូដា កា ទី ៥០០.០០០ ដូវ។

១០ ឡៃង ឡឹង ច្រាគ់ ចំលួន ប៉ាសុន សាដាច់ ដាវីត អ្វះ ឡាកោ ខាក់ កេះណោះ រ៉ះ លូ ប‌៉្រ័ះ ប៊កកាតយ័ ផា «អឺ ប‌៉្រ័ះ ប៊កកាតយ័  អាញ់ យច ខាក់ កេះ កិញអៀ អា ប៉រ់ អីស ជែ អ្យក់ យ៉ូ សារ យច អាញ់។ អាញ់ ប៉្រគ័ ឡាក់ កា ប៉ាណូស អូ ហ្លង់ អូ ហ្លី»។ ១១ ប៉ាគ់ កាំលឺ ដារ់ តាយ៉ាង័ ផះ សាដាច់ ដាវីត អ្យូវ ឡឹង តៃប ប‌៉្រ័ះ ប៊កកាតយ័ ប៉្រើ រ៉ាគឹយ អ៊ែ សិច កាត បក់ ឃើយ រ៉ះ ប៉ានឹរ ប‌៉្រ័ះ កា សាដាច់ ដាវីត ១២ ប‌៉្រ័ះ កាប ផា «ហគ់ ឡាំ រ៉ះ កា សាដាច់ ដាវីត "ប‌៉្រ័ះ ប៊កកាតយ័ អ៊ែ រ៉ះ ផា នីអៀ 'អាញ់ ចឹង ចៃគ ថូត អីស ហគ់ អីស រ៉ើស សារ ញ៉ា អាញ់ ចឹង ប៉្រគ័ កា អីស អាញ់ ចឹង ប៉្រគ័ កា អីស ឡាក់ កា អីស រ៉ើស ណោះ ហង' "»។ ១៣ ទឹល នីណោ័ះ វគ័ កាត ឡាំ រ៉ះ កា សាដាច់ ដាវីត ផា «អីស ប៉ិច កា សារ នែវ ចំ ប៉ិច កា ឡាយ៉ិត ឡាំងវ៉ាញ់ តាំប៉ើះ សាណាំ ទឹប ប៉ាថេត លើ ប៉ិច សាតាក់ កា មួត តាម៉ឺរ ទិ ប៉ៃង ខៃ លើ ប៉ិច អន់ ប៉ាញុ រ៉ាំបល់ កើត ទឹប ប៉ាថេត ទិ ប៉ៃង ដារ់ ? ហគ់ ឃឹត ហៃ ពិ អាញ់ ចឹង អ្យក់ ប៉ានឹរ អីស ឡាំ រ៉ះ កា ប‌៉្រ័ះ ប៊កកាតយ័ ឡាក់ ប៉្រើ អាញ់ ពឹះ អា»។ ១៤ សាដាច់ ដាវីត កាប លូ វគ័ កាត ផា «អាញ់ ថុក ពុត ខាក់។ អន់ ពិន ត្រគ់ តី ប‌៉្រ័ះ ប៊កកាតយ័ ណោះ ដាគ់ ហ៊្លត ឡឹង ត្រគ់ តី ប៉ាណូស ខង ប‌៉្រ័ះ តាប៉ាប តាប៉ុន ខាក់»។

១៥ ប‌៉្រ័ះ ប៊កកាតយ័ កា ប៉្រគ័ អន់ ទី ប៉ាញុ រ៉ាំបល់ កើត ពឹះ ពឹង ប៉ាថេត អ៊ីស្រាអ៊ែល ឡឹង កាំលឺ ណោះ លើយ ទឹល ដារ់ កាំឡត់។ គ្រឹប ចារ ឡឹង មឿង ដាន់ លើយ ទឹល មឿង បៀសេបា ប៉ាសុន តោ័ អៀង ខាក់ ៧០.០០០ ដូវ។ ១៦ ផះ ប៊យ ប‌៉្រ័ះ ចឹង ថាំឡាយ មឿង យេរូសាឡឹម ប‌៉្រ័ះ ប៊កកាតយ័ កា រ៉ើ ពុត អូ ចៃ ចៃគ ថូត មឿង ណោះ អុះ។ អ៊ែ កាប លូ ប៊យ អ៊ែ ផះ ចឹង ថាំឡាយ ប៉ាសុន ណោះ ផា «ដឹង ណោះ បគ័ កេះ ជែ ប៉ាន់តោ័ ពូ ហង !» ផះ ណោះ ប៊យ ប‌៉្រ័ះ ប៊កកាតយ័ អ្វៃ ក្យាម័ ចារ ពូ ប៉្រះ ពៀ វគ័ អារ៉ោណា ឡាក់ សុនសាត យេប៊ូស។ ១៧ ប៉ាគ់ សាដាច់ ដាវីត ប៉ប័ ប៊យ ប‌៉្រ័ះ ផះ ប៉ាន់តោ័ ប៉ាសុន អ៊ែ កា កាប លូ ប‌៉្រ័ះ ប៊កកាតយ័ ផា «អាញ់ អា ហង ប៉្រគ័ យច អាញ់ ប៉្រគ័ អូ ដាគ់។ កាប៉ាច់ ប៉ាសុន អា អន់ឌែ អូ ទី ប៉្រគ័ យច ញ៉ា អុះ។ ហគ់ អន់ អីស ចៃគ ថូត អាញ់ លូ មួត ហី ក្រាន អាញ់ ឡគ»។

១៨ ពឹង ដារ់ ណោះ ទៅ វគ័ កាត ឡាំ រ៉ះ លូ សាដាច់ ដាវីត ផា «អ្យគ័ ឡាំ ប៉ាគ់ ចារ ប៉្រះ ពៀ វគ័ អារ៉ោណា ឡាក់ សុនសាត យេប៊ូស កេះណោះ ប៉្រគ័ អន់ហ្នឹង រ៉ាម៉ះ ប‌៉្រ័ះ ប៊កកាតយ័ ប៉ាគ់ ណោះ ពិ»។ ១៩ សាដាច់ ដាវីត កា ឡាំ ពួយ ប៉ានឹរ វគ័ កាត ឡាក់ កា ប‌៉្រ័ះ ប៊កកាតយ័ ប៉្រើ ណោះ ហង។ ២០ ប៉ាគ់ វគ័ អារ៉ោណា ប៉ប័ សាដាច់ ដាវីត លូ មួត ប៉្រគ័ កាន កា សាដាច់ អ៊ែ កា ឡាំ កុប កល់ ទឹះ តេះ សាំប‌៉័ះ សាដាច់។ ២១ វគ័ អារ៉ោណា អំប៉ញ់ ផា «អឺ ពឹ តាំងឡា អីស ពឹះ ប៉ាគ់ ហី អាញ់ ទី សារ ញ៉ា ?» សាដាច់ ដាវីត តើល ផា «អាញ់ ពឹះ តាច់ ចារ អីស ប៉្រះ ពៀ ប៉្រគ័ អន់ហ្នឹង រ៉ាម៉ះ ប‌៉្រ័ះ ប៊កកាតយ័ ភឿ អន់ ប៉ាសុន រ៉ាវ៉ាច់ ឡឹង សារ ចុនចៃ»។ ២២ វគ័ អារ៉ោណា តើល សាដាច់ ដាវីត ផា «អឺ ពឹ តាំងឡា កាណាគ័ ញ៉ា អីស ប៉ិច អ្យក់ ពិ តាម ពុត អីស អ្យក់ រ៉ក់ ពុះ អ្លាត សាំរ៉ាប់ រ៉ាម៉ះ ប‌៉្រ័ះ អ្យក់ អ៊្លង រ៉ាស លូ អ៊្លង ឡាក់ រ៉ក់ អូស ប៉្លៃន ពៀ ម៉ាគ់ ប៉្រគ័ រ៉ាម៉េះ។ ២៣ អឺ សាដាច់ អាញ់ អន់ កាណាគ័ ទិ អា កា អីស»។ វគ័ អារ៉ោណា កាប ណាវ្គ ផា «អន់ ប‌៉្រ័ះ ប៊កកាតយ័ ឡាក់ ប‌៉្រ័ះ អីស ដាគ់ ពុត កា អីស»។ ២៤ ហះកា សាដាច់ កាប លូ វគ័ អារ៉ោណា ផា «អូ អុះ អាញ់ ប៉ិច តាច់ កាណាគ័ អីស អន់ ត្រគ់ ខា។ អាញ់ អូ ចៃ អុះ អ្យក់ កាណាគ័ រ៉ាម៉ះ ប‌៉្រ័ះ ប៊កកាតយ័ ឡាក់ ពូ អន់ កា អាញ់ តាដោះ ណោះ»។ សាដាច់ ដាវីត តាច់ ចារ ប៉្រះ ពៀ លូ រ៉ក់ ណោះ ខា ប៉្រាក់ ទងតិគ័ កាឡូ។ ២៥ អ៊ែ កា ប៉្រគ័ អន់ហ្នឹង រ៉ាម៉ះ ប‌៉្រ័ះ ប៊កកាតយ័ ហះ ណោះ ហង កេះណោះ ពុះ អ្លាត កាណាគ័ រ៉ាម៉ះ លូ ពុះ កាណាគ័ រ៉ាម៉ះ សាំរ៉ាប់ សា អន់ឌូ។ ប‌៉្រ័ះ ប៊កកាតយ័ កា សាំយ៉ាំង សារ អ៊ែ ឡោម អន់ កា ប៉ាថេត ណោះ អ៊ីស្រាអ៊ែល កា រ៉ាវ៉ាច់ ឡឹង សារ ចុនចៃ។

* ៥:៨ ៥:៨ ឡាក់ អូ ណីស កា អាញ់ ហ្លា ពូ ច្រាគ់ លូ តី ម៉ោញ ចំលួន ផា៖ ឡាក់ អាញ់ អូ ណីស ។

† ៥:២០ ៥:២០ បាលពេរ៉ាស៊ីម ទី ណី ផា «ប‌៉្រ័ះ តាំងឡា ថាំឡាយ»។

* ៦:៨ ៦:៨ ពែរេះ អ៊ុសា ទី ណី ផា «ប៉្រគ័ កា អ៊ុសា»។

* ៨:១២ ៨:១២ សុនសាត ស៊ីរី ហ្លា ពូ ច្រាគ់ លូ តី ម៉ោញ ចំលួន ផា៖ សុនសាត អេដំ ។

† ៨:១៨ ៨:១៨ ក្រុំ កេរេធីម លូ ក្រុំ ពេលេធីម ឡាក់ សុនសាត អន់ទៀគ ឡាក់ ប៉្រគ័ តាហាន អន់ឌូ លូ សុនសាត អ៊ីស្រាអ៊ែល អន់ឌែ កា ក្រុំ ញ៉ាម សាដាច់ ដាវីត។

‡ ៨:១៨ ៨:១៨ ប៉្រគ័ ក្រាគ់ រ៉ាម៉ះ ប‌៉្រ័ះ ហ្លា ពូ ច្រាគ់ ព្រែ សុនសាត ក្រិក ផា៖ ក្រុំ ពឹកសា រ៉ាតីស ។ ប៉រ់ ហៃ សារ ម៉ាមន (របា​ក្សត្រ) ទី ១ ១៨:១៧។

* ១១:២១ ១១:២១ យេរូបាល ពូ ឡាប័ អើ ផា គេឌៀន។

† ១១:២១ ១១:២១ ប៉រ់ ហៃ សារ មួត ម៉ៃគ ណាំផា ៩:៥០-៥៤។

* ១២:២៥ ១២:២៥ យេឌីឌីយ៉ា ទី ណី ផា «បក់ ប‌៉្រ័ះ ប៊កកាតយ័ ប៉ិច ចៃ»។

សារ មួត សាដាច់ ទី ១

១

២

៣

៦

៧

៨

៩

១០

១១

១២

១៦

១៧

១៨

១៩

២១

សារ មួត សាដាច់ ទី ១

(ពង្សាវតារ​ក្សត្រ)

សារ អន់តគ់ រ៉ះ

ពឹង សារ មួត សាដាច់ ទី ១ ពូ ច្រាគ់ រ៉ះ ឡឹង សារ សុនសាត អ៊ីស្រាអ៊ែល រ៉ះ តូ ឡឹង សារ សាំយូអ៊ែល ទី ២ ។ សាគ់ ប៉ាន់ដា ពូ រ៉ះ សារ សាដាច់ សាឡូម៉ូន រ៉ាំងហៃ រ៉ាំងខ្យា កេះណោះ រ៉ះ សារ មួត បក់ ប៉្រគ័ សាដាច់ តូ ឡឹង អ៊ែ លូ សារ ប៉ាថេត អ៊ីស្រាអ៊ែល ក្លះ គួប សោប កេះ ពៀរ ប៉ាថេត។

ពឹង សារ មួត សាដាច់ ទី ១ ទី សារ ឡាក់ កា អា៖

ប៉ាគ់ សាដាច់ ដាវីត ក្រាគ់ អូ អ្លុ រ៉ាំងហៃ សុនសាត អ៊ីស្រាអ៊ែល កេះ គន អ៊ែ ពៀរ ដូវ តាប៉ីត គួប ប៉ិច ប៉្រគ័ សាដាច់ តាង ពឹ អន់ឌែ (១:១-២:១២)។

ប៉ាគ់ អន់តីគ ទី កា សាឡូម៉ូន ប៉្រគ័ សាដាច់។ ង៉ារ សាំខាន់ ផះ សាឡូម៉ូន ប៉្រគ័ សាដាច់ ឃឺ ប៉្រគ័ រ៉ោង រ៉ាម៉ះ លូ ប៉្រគ័ ហី សាដាច់ ពឹង មឿង យេរូសាឡឹម។ ហះកា ប៉ាគ់ អន់តីគ សាឡូម៉ូន អ្លាត សឿ ប‌៉្រ័ះ ប៊កកាតយ័ អ៊ែ សាំប‌៉័ះ ប៉ានេ សឿ ប‌៉្រ័ះ អន់ទៀគ ឡគ (២:១៣-១១:៤៣)។

ឡៃង ឡឹង ណោះ ប‌៉្រ័ះ ប៊កកាតយ័ ប៉្រគ័ អន់ អ៊ីស្រាអ៊ែល ក្លះ គួប កើត ពៀរ ប៉ាថេត។ ផូង័ បក់ អ្វៃ គែង ជើង អន់ឌែ អូ ចៃ ម៉ុត គែង គន សោ សាដាច់ ដាវីត អុះ ទឹល នីណោ័ះ អន់ឌែ កា ប៉្រើ ប៉ាណូស ម៉ោញ ដូវ ណាវ្គ ប៉្រគ័ សាដាច់ រ៉ាំងហៃ អន់ឌែ ពូ អើ ប៉ាថេត អន់ឌែ ណោះ ផា ប៉ាថេត អ៊ីស្រាអ៊ែល។ កាប៉ាច់ ផូង័ ពៀរ ណាវ្គ ផូង័ យូដា លូ ផូង័ បេនយ៉ាមីន អន់ឌែ អ្វៃ ដាគ់ ត្រង់ កា គន សោ សាដាច់ ដាវីត ពូ អើ ប៉ាថេត អន់ឌែ ផា ប៉ាថេត យូដា។ (១២:១-១៤:២០)

ប៉ាថេត ទិ ពៀរ អា អ្វៃ ក្យាម័ គួប សោប ទុញ ២០០ សាណាំ អន់ដា ប៉្រគ័ គួប លូ គួប សោប អន់ដា តាកូះ លូ គួប (១៤:២១-២២:៥៣)។

សារ សាំខាន់ ពឹង សារ មួត សាដាច់ ទី ១ អា ពូ ប៉ិច រ៉ះ ឡឹង សាដាច់ បក់ ចំ អន់ដា ឡាក់ ប៉ិច ចៃ ដាគ់ ត្រង់ កា ប‌៉្រ័ះ ប៊កកាតយ័។ ផា សាដាច់ ដាគ់ ត្រង់ ប៉ិច ចៃ កា ប‌៉្រ័ះ ប៊កកាតយ័ ពឹង ប៉ាថេត កា ទី សារ សាណុក សាវ៉ាក កើត រ៉ាល អៀង ដេល។ ហះកា ផា សាដាច់ អ្លាត សឿ ប‌៉្រ័ះ ប៊កកាតយ័ សាំប‌៉័ះ ប៉ានេ សឿ ប‌៉្រ័ះ អន់ទៀគ ពឹង ប៉ាថេត កា ទី សារ ថុក ឡាំបាក ដេល។ ផះ រ៉ាំងវ៉ាង ណោះ ប‌៉្រ័ះ ប៊កកាតយ័ ប៉្រើ រ៉ាគឹយ អ៊ែ សិច អេលីយ៉ា ឡាំ រ៉ះ តាគ់ កាចាំង សាដាច់ ឡឹង សារ ឡាក់ ត្រគ់ ប៉្រគ័ ពួយ ចាបាប់ ប‌៉្រ័ះ។

១

សារ គន សាដាច់ ដាវីត ហាវ ប៉្រគ័ សាដាច់ ប៉ាតាង អ៊ែ

១ ផះ សាដាច់ ដាវីត ក្រាគ់ ឡក់ កេះ យ‌៉័ះ ពូ អ្យក់ អង់យ៉ាគ័ តាគ់ អញ់សូវ អ៊ែ កាតាម កា អ្វៃ គ្រឹន ដេល។ ២ ផះ ណោះ មួត ប៉្រគ័ កាន រ៉ាតីស រ៉ះ កា អ៊ែ ផា «អីស អន់ ញឹន ណាំង អង់កាន់ រ៉ូះ ភឿ អ្វៃ តាគ់ អង់រ៉ើង លូ រ៉ាំងហៃ អីស ទឹប អ៊ែ តៃប ក្រក់ អីស ម៉ាគ់ អីស អូ គ្រឹន»។ ៣ អន់ឌែ កា ចាក ណាំង អង់កាន់ ប៉ាញ័ ទឹប ប៉ាថេត អ៊ីស្រាអ៊ែល ប៉ប័ អង់កាន់ ដាគ់ ឡាយ៉ាម័ ម៉ោញ ដូវ សិច អ៊ែ អាប៊ីសាក អ៊ែ អ្វៃ ពឹង មឿង ស៊ូនែម កេះណោះ អន់ឌែ អ្យក់ អ៊ែ ឡាំ ប៉ាគ់ សាដាច់។ ៤ ណាង អា ដាគ់ ឡាយ៉ាម័ ខាក់ អ៊ែ អ្វៃ តាគ់ អង់រ៉ើង លូ រ៉ាំងហៃ សាដាច់ ហះកា សាដាច់ អូ ប៉្រគ័ លូ អ៊ែ អុះ។

៥ ផះ ណោះ អាដូនីយ៉ា ឡាក់ គន សាដាច់ ដាវីត លូ យ៉ាគ់ ហាគីត អ៊ែ តាំប៉ោក ឡាកោ អ៊ែ ផា «អាញ់ ចឹង ប៉្រគ័ សាដាច់»។ កេះណោះ អ៊ែ អ្យក់ រ៉ាតេ័ះ លូ សេះ អៀង ទឹប ទី តាហាន ៥០ ដូវ ចាក ឡាំ អន់ទ្រួល។ ៦ ឡឹង កើត អ៊ែ ពឹ អ៊ែ អូ ឃើយ កាប អឺក កា អ៊ែ ផា «ញ៉ា អីស ប៉្រគ័ នែវ អា ហះ ?» អាដូនីយ៉ា អា អ៊ែ ដាគ់ ឡាយ៉ាម័ ខាក់។ កាណុង គន សាដាច់ ដាវីត ឡៃង ឡឹង អាប់សាឡុំ ឃឺ អាដូនីយ៉ា អា ហង។ ៧ អ៊ែ ឡាំ ពឹកសា លូ យ៉ូអាប់ ឡាក់ គន យ៉ាគ់ សេរូយ៉ា ទឹប ក្រាគ់ រ៉ាម៉ះ ប‌៉្រ័ះ ម៉ោញ ដូវ សិច អ៊ែ អាបៀថារ។ អន់ឌែ ពៀរ ដូវ ណោះ ភម ពុត លូ អាដូនីយ៉ា។ ៨ ហះកា ក្រាគ់ រ៉ាម៉ះ ប‌៉្រ័ះ សិច សាដុក លូ បេណាយ៉ា ឡាក់ គន វគ័ យេហូយ៉ាដា ទឹប វគ័ ណាថាន ឡាក់ រ៉ាគឹយ ប‌៉្រ័ះ ទឹប ស៊ីម៉ៃ ទឹប រេអ៊ី លូ មួត តាហាន សាដាច់ ដាវីត ឡាក់ កេង ខាក់ អន់ឌែ អូ ម៉ុត អន់ឌូ លូ អាដូនីយ៉ា អុះ។

៩ ឡៃង ឡឹង ណោះ អាដូនីយ៉ា ទ្រៀម សារ អៃត សា ប៉ាគ់ ចារ អំហ្មោ សូហេលែត ក្យាម័ កល់ ទៀក រូគែល ទឹប ពុះ ចៀម ពុះ រ៉ក់ តីស តង់ រ៉ាម៉ះ ប‌៉្រ័ះ ប៊កកាតយ័។ អ៊ែ កា រ៉ះ កា មួត អុះ ម៉ី អ៊ែ ទិឌូ ទឹប មួត ផូង័ យូដា ឡាក់ ប៉្រគ័ កាន រ៉ាតីស កា សាដាច់។ ១០ ហះកា អ៊ែ អូ រ៉ះ លូ វគ័ ណាថាន ឡាក់ រ៉ាគឹយ ប‌៉្រ័ះ លូ បេណាយ៉ា លូ តាហាន ឡាក់ កេង ខាក់ អ៊ែ កា អូ រ៉ះ លូ អុះ អ៊ែ សាឡូម៉ូន ណោះ ដេល។

១១ ផះ ណោះ វគ័ ណាថាន ឡាំ អំប៉ញ់ លូ យ៉ាគ់ បាតសេបា ឡាក់ មើគ សាឡូម៉ូន ផា «អីស អូ កាតាំង ពូ រ៉ះ ប ? អាដូនីយ៉ា គន យ៉ាគ់ ហាគីត អ៊ែ តាគ់ អំប៉ោក ឡាកោ អ៊ែ ទៅ អន់ កេះ សាដាច់ ហះកា សាដាច់ ដាវីត ឡាក់ ពឹ តាំងឡា ពិន អ៊ែ អូ អ្លុ អុះ។ ១២ កិញអៀ អា អាញ់ ប៉រ់ អន់តគ់ រ៉ះ កា អីស ម៉ាគ់ ពូ អូ ប៉ាន់តោ័ អីស លូ គន អីស សាឡូម៉ូន។ ១៣ ហគ់ អីស ឡាំ រ៉ះ លូ សាដាច់ ដាវីត រិញ អីស កាប នីអៀ "អឺ ពឹ តាំងឡា អីស ម៉ត់ លូ អាញ់ ពែ ផា សាឡូម៉ូន ឡាក់ គន ពិន ចឹង ហាវ ប៉្រគ័ សាដាច់ លូ អង់អ្វៃ ពឹង គ្រេ សាដាច់ ប៉ាតាង អីស។ ហះកា កិញអៀ អា ញ៉ា ត្រគ់ អាដូនីយ៉ា ហាវ ប៉្រគ័ សាដាច់ ឡគ ?"» ១៤ វគ័ ណាថាន កា រ៉ះ ណាវ្គ ផា «ផះ អីស អ្វៃ រ៉ះ លូ សាដាច់ ដាវីត អន់ទៀ អាញ់ ចឹង ឡាំ ពួយ អីស ដេល ម៉ាគ់ អាញ់ ចឹង រ៉ះ ប៉ាឡក់ ណាវ្គ ទិ សារ ញ៉ា ឡាក់ អីស ផះ អ្វៃ រ៉ះ ណោះ»។

១៥ យ៉ាគ់ បាតសេបា កា ឡាំ កាកាប លូ សាដាច់ ដាវីត ពឹង កាណុង អ៊ែ។ ផះ ណោះ សាដាច់ ដាវីត កា ក្រាគ់ ឡក់ កេះ ណាង អាប៊ីសាក ឡឹង មឿង ស៊ូនែម ផះ អ្វៃ រ៉ាំងហៃ អ៊ែ។ ១៦ យ៉ាគ់ បាតសេបា ជន តាកុល សាំប‌៉័ះ សាដាច់ ដាវីត កេះណោះ សាដាច់ ដាវីត អំប៉ញ់ អ៊ែ ផា «អីស ទី សារ ញ៉ា ?» ១៧ អ៊ែ តើល ផា «អឺ ពឹ តាំងឡា អីស ម៉ត់ លូ អាញ់ ពែ ហះ ម៉ាត់ ប‌៉្រ័ះ ប៊កកាតយ័ ឡាក់ ប‌៉្រ័ះ អីស ផា សាឡូម៉ូន ឡាក់ គន ពិន ចឹង ហាវ ប៉្រគ័ សាដាច់ ប៉ាតាង អីស អ៊ែ ហង ចឹង អង់អ្វៃ ពឹង គ្រេ សាដាច់ ម៉ះ អីស។ ១៨ ហះកា កិញអៀ អា ញ៉ា ត្រគ់ អាដូនីយ៉ា ឡគ ហាវ ប៉្រគ័ សាដាច់ ? ញ៉ា អីស អូ អ្លុ ប ? ១៩ អាដូនីយ៉ា ពុះ រ៉ក់ តីស តង់ លូ ចៀម តុត អៀង រ៉ាម៉ះ ប‌៉្រ័ះ។ អ៊ែ កា រ៉ះ កា គន កាម៉ាក័ អីស ទិណោ័ះ ប៉្រើ ឡាំ អៃត ឡាំ សា អន់ឌូ លូ អ៊ែ ទឹប រ៉ះ លូ អាបៀថារ ឡាក់ ក្រាគ់ រ៉ាម៉ះ ប‌៉្រ័ះ លូ យ៉ូអាប់ ឡាក់ ម៉ៃគ តាហាន ហះកា អ៊ែ អូ រ៉ះ អុះ លូ សាឡូម៉ូន ឡាក់ ដាគ់ ត្រង់ លូ អីស។ ២០ អឺ សាដាច់ ឡាក់ ពឹ តាំងឡា អាញ់ កិញអៀ អា ប៉ាសុន អ៊ីស្រាអ៊ែល ទិឌូ អ្វៃ ក្យាគ់ ដឹង អីស ចឹង រ៉ះ កា ញឹន ពឿ ចឹង ត្រគ់ ប៉្រគ័ សាដាច់ ប៉ាតាង អីស។ ២១ ផា អីស អូ ប៉្រគ័ នីណោ័ះ ប៉ាគ់ អីស ពូយ ទៀ ណោះ ពូ ចឹង ផា កា អាញ់ លូ គន អាញ់ សាឡូម៉ូន ឡាក់ ប៉ាណូស ថូត តាទឹច ហង»។

២២ ផះ យ៉ាគ់ បាតសេបា អ្វៃ កាកាប លូ សាដាច់ ផាឌី វគ័ ណាថាន ឡាំ ទឹល ប៉ាគ់ ណោះ ដេល។ ២៣ ពូ ឡាំ រ៉ះ លូ សាដាច់ ផា «វគ័ ណាថាន ឡាក់ រ៉ាគឹយ ប‌៉្រ័ះ ពឹះ ទឹល ប៉ាគ់ អា កេះ»។ វគ័ ណាថាន កា ម៉ុត ប៉ាគ់ ចារ សាដាច់ លូ ជន តាកុល កុប កល់ ទឹះ តេះ។ ២៤ កេះណោះ អ៊ែ អំប៉ញ់ ផា «អឺ សាដាច់ ញ៉ា អីស ប ប៉្រើ អាដូនីយ៉ា ហាវ ប៉្រគ័ សាដាច់ ប៉ាតាង អីស លូ អន់ អ៊ែ អ្វៃ ពឹង គ្រេ សាដាច់ ម៉ះ អីស ? ២៥ ខង ដារ់ អា អាដូនីយ៉ា ឡាំ ប៉ាគ់ អំហ្មោ សូហេលែត ទឹប ពុះ រ៉ក់ តីស តង លូ ចៀម តុត អៀង រ៉ាម៉ះ ប‌៉្រ័ះ។ អ៊ែ ជៀក ឡាំ គន អីស ទិណោ័ះ ទឹប មួត ម៉ៃគ តាហាន លូ វគ័ អាបៀថារ ឡាក់ ក្រាគ់ រ៉ាម៉ះ ប‌៉្រ័ះ ឡាំ អន់ឌូ ដេល។ កិញអៀ អា អន់ឌែ ផះ អៃត សា រ៉គ់ សើម អន់ឌូ លូ អាដូនីយ៉ា ទឹប ស៊្រែក តាំងហើ ផា "អន់ សាដាច់ អាដូនីយ៉ា ទី អាញុ រ៉ីស ទុញ"។ ២៦ ហះកា អាដូនីយ៉ា អូ រ៉ះ អុះ កា អាញ់ ឡាក់ ទុច អីស លូ វគ័ សាដុក ឡាក់ ក្រាគ់ រ៉ាម៉ះ ប‌៉្រ័ះ ទឹប បេណាយ៉ា ឡាក់ គន វគ័ យេហូយ៉ាដា។ អ៊ែ កា អូ រ៉ះ កា គន អីស សាឡូម៉ូន ដេល។ ២៧ អឺ ពឹ តាំងឡា ញ៉ា អីស ប ប៉្រើ គន អីស អាដូនីយ៉ា ហាវ ប៉្រគ័ សាដាច់ ប៉ាតាង អីស ? អ្យូគ ផៃគ អីស អូ អន់ ញឹន អ្លុ ត័ះ ?»។

២៨ កេះណោះ សាដាច់ ដាវីត រ៉ះ ផា «អន់ បាតសេបា ម៉ុត ប៉ាគ់ អា ហៃ»។ បាតសេបា កា ម៉ុត អ្វៃ ប៉ាគ់ ចារ សាដាច់ ណាវ្គ។ ២៩-៣០ សាដាច់ កា ម៉ត់ លូ អ៊ែ ផា «ដារ់ អា អាញ់ ចឹង ប៉ោក ហាវ សាឡូម៉ូន ឡាក់ គន អីស អន់ ប៉្រគ័ សាដាច់ ប៉ាតាង អាញ់ អ៊ែ ហង ចឹង អង់អ្វៃ ពឹង គ្រេ សាដាច់ អាញ់ ឡាក់ កា អាញ់ ម៉ត់ លូ អីស ពែ ហះ ម៉ាត់ ប‌៉្រ័ះ ប៊កកាតយ័ ឡាក់ ប‌៉្រ័ះ សុនសាត អ៊ីស្រាអ៊ែល។ សារ អាញ់ រ៉ះ កា អីស អា តាទឹច ហង ឡាក់ កា ប‌៉្រ័ះ ប៊កកាតយ័ អ្វៃ រ៉ីស អ៊ែ តង័ អាញ់ អន់ រ៉ាវ៉ាច់ ឡឹង សារ ប៉ាណាប គ្រឹប នែវ»។ ៣១ កេះណោះ បាតសេបា ជន តាកុល កុប កល់ ទឹះ តេះ សាំប‌៉័ះ សាដាច់ ដាវីត ទឹប កាប ផា «អន់ ពឹ តាំងឡា ឡាក់ សាដាច់ អាញ់ ទី អាញុ រ៉ីស លើយ»។

៣២ កេះណោះ សាដាច់ ដាវីត រ៉ះ ផា «ហគ់ ឡាំ រ៉ះ កា វគ័ សាដុក ឡាក់ ក្រាគ់ រ៉ាម៉ះ ប‌៉្រ័ះ លូ វគ័ ណាថាន ឡាក់ រ៉ាគឹយ ប‌៉្រ័ះ ទឹប បេណាយ៉ា គន វគ័ យេហូយ៉ាដា ម៉ុត ប៉ាគ់ អា»។ អន់ឌែ កា ម៉ុត ប៉ាគ់ ចារ សាដាច់។ ៣៣ អ៊ែ ប៉្រើ អន់ឌែ ផា «អ្យគ័ អន់ដីស ឡាំ រ៉ះ ប៉ាតុំ មួត ប៉្រគ័ កាន កា អាញ់ លូ អន់ សាឡូម៉ូន ឡាក់ គន អាញ់ ហាវ ជិះ លៀ អាញ់ កេះណោះ ប៉ាណាំ អ៊ែ ឡាំ ប៉ាគ់ កល់ ទៀក គីហុន។ ៣៤ ប៉ាគ់ ចារ ណោះ វគ័ សាដុក លូ វគ័ ណាថាន ចឹង ជ្រោ សាងី ពឹង កល់ សាឡូម៉ូន ប៉្រើ អ៊ែ ប៉្រគ័ សាដាច់ សុនសាត អ៊ីស្រាអ៊ែល កេះណោះ ខ្លោម សាណៃង លូ តាំងហើ ផា "អន់ សាដាច់ សាឡូម៉ូន ទី អាញុ រ៉ីស ទុញ"។ ៣៥ កេះណោះ ជឹន សាឡូម៉ូន ម៉ុត ប៉ាគ់ ហី សាដាច់។ អ៊ែ ចឹង អង់អ្វៃ ពឹង គ្រេ សាដាច់ ម៉ះ អាញ់ អ៊ែ ហង ចឹង ហាវ ប៉្រគ័ សាដាច់ ប៉ាតាង អាញ់។ អាញ់ ប៉្រើ អ៊ែ ប៉្រគ័ ម៉ៃគ ណាំផា ប៉ាសុន អ៊ីស្រាអ៊ែល លូ ប៉ាសុន យូដា»។ ៣៦ បេណាយ៉ា តើល ផា «អឺ ពឹ តាំងឡា ញឹន ចឹង ប៉្រគ័ ពួយ ប៉ានឹរ អីស ហង។ អន់ ប‌៉្រ័ះ ប៊កកាតយ័ ឡាក់ ប‌៉្រ័ះ អីស ប៉្រគ័ អន់ សារ អា កើត ពឹះ ឡាក់ កា អីស ផា ណោះ ហង ពិ។ ៣៧ អន់ ប‌៉្រ័ះ ប៊កកាតយ័ អ្វៃ អន់ឌូ លូ សាឡូម៉ូន ឡាក់ កា អ៊ែ អ្វៃ អន់ឌូ លូ អីស អា ដេល។ អន់ សារ រ៉ាំងហៃ ម៉ះ សាដាច់ សាឡូម៉ូន ដាគ់ ហ៊្លត ឡឹង សារ រ៉ាំងហៃ ម៉ះ អីស ណាវ្គ»។

៣៨ វគ័ សាដុក លូ វគ័ ណាថាន លូ បេណាយ៉ា ទឹប មួត កេរេធីម លូ មួត ពេលេធីម * ឡាំ ជឹន សាដាច់ សាឡូម៉ូន ហាវ ជិះ លៀ សាដាច់ ដាវីត ទឹប ជឹន អ៊ែ ឡាំ ប៉ាគ់ កល់ ទៀក គីហុន។ ៣៩ វគ័ សាដុក ឡាក់ ក្រាគ់ រ៉ាម៉ះ ប‌៉្រ័ះ កា អ្យក់ អង់គែ ឡាក់ ចៃគ សាងី កេះៗ ឡឹង ចារ រ៉ាម៉ះ ប‌៉្រ័ះ កេះណោះ ជ្រោ ពឹង សាឡូម៉ូន ប៉្រើ ប៉្រគ័ សាដាច់។ កេះណោះ ពូ ខ្លោម សាណៃង មួត ប៉ាសុន ទិឌូ កា តាំងហើ ម៉ៃៗ ផា «អន់ សាដាច់ សាឡូម៉ូន ទី អាញុ រ៉ីស ទុញ»។ ៤០ កេះណោះ ប៉ាសុន ទិឌូ ចាក ពួយ សាដាច់ សឹត ប៉ាគ់ មឿង យេរូសាឡឹម ទឹប ខ្លោម ច្យាប័ ខ្លោម ប៉ី ហោក រ៉គ់ កាខាក់ អរ់ៗ សោៗ ទឹល រ៉ាយ៉ាគ់ តេះ ប៉្លៃង។

៤១ ផះ អាដូនីយ៉ា លូ មួត អំហ៊្មយ ឡាក់ អ្វៃ អន់ឌូ លូ អ៊ែ ផះ អន់ឌែ អៃត សា ប៊ែត ចឹង កេះៗ ផាឌី កាតាំង យឹង អរ់ៗ សោៗ។ ប៉ាគ់ វគ័ យ៉ូអាប់ កាតាំង សាណៃង អ៊ែ កា អំប៉ញ់ ផា «ញ៉ា ត្រគ់ ទី សាណៃង តេះ កាណុង មឿង នីណោ័ះ ហះ ?» ៤២ អ៊ែ ផះ អ្វៃ កាកាប ឡឹង សារ ណោះ ផាឌី យ៉ូណាថាន គន វគ័ អាបៀថារ កា ឡាំ ទឹល ប៉ាគ់ ណោះ។ អាដូនីយ៉ា កាប ផា «ចុ ពឹះ ប៉ាគ់ អា ឃឺ អ៊ែ អីស ពឹះ រ៉ះ សារ ដាគ់ ហង ខង អីស ប៉ាណូស កានឹត កានោរ»។ ៤៣ យ៉ូណាថាន កា តើល ផា «អូ ត្រគ់ ឡាក់ កា អីស ផា ណោះ អុះ សាដាច់ ដាវីត ឡាក់ ពឹ តាំងឡា ពិន ប៉្រើ សាឡូម៉ូន ប៉្រគ័ សាដាច់ កេះ។ ៤៤ អ៊ែ ប៉្រើ វគ័ សាដុក ឡាក់ ក្រាគ់ រ៉ាម៉ះ ប‌៉្រ័ះ លូ វគ័ ណាថាន ឡាក់ រ៉ាគឹយ ប‌៉្រ័ះ ទឹប បេណាយ៉ា គន វគ័ យេហូយ៉ាដា ទឹប មួត កេរេធីម លូ មួត ពេលេធីម អន់ឌែ ណោះ ហង ប៉ោក ហាវ សាឡូម៉ូន អន់ ជិះ លៀ សាដាច់ ដាវីត។ ៤៥ វគ័ សាដុក លូ វគ័ ណាថាន ជ្រោ សាងី ពឹង សាឡូម៉ូន ប៉ាគ់ ចារ កល់ ទៀក គីហុន ប៉្រើ ប៉្រគ័ សាដាច់។ កេះណោះ អន់ឌែ សឹត ឡឹង ណោះ ទឹប ហោក រ៉គ់ អរ់ៗ សោៗ ប៉ាញ័ ទឹប មឿង ឡាក់ កា អន់ដីស កាតាំង អា ហង។ ៤៦ កិញអៀ អា សាឡូម៉ូន អង់អ្វៃ ពឹង គ្រេ សាដាច់ កេះ។ ៤៧ មួត បក់ ប៉្រគ័ កាន រ៉ាតីស កា សាដាច់ កា ប៉ាណាំ គួប ឡាំ កាកាប លូ សាដាច់ ដាវីត ទឹប ប៉រ់ សារ ដាគ់ ឡឹង ប‌៉្រ័ះ ប៊កកាតយ័ អន់ឌែ កាប ផា "អន់ ប‌៉្រ័ះ ប៊កកាតយ័ ឡាក់ ប‌៉្រ័ះ អីស អន់ សាឡូម៉ូន លៅ លែង សិច ហ៊្លត ឡឹង អីស។ អន់ សារ រ៉ាំងហៃ ម៉ះ សាដាច់ សាឡូម៉ូន ដាគ់ ហ៊្លត ឡឹង សារ រ៉ាំងហៃ ម៉ះ អីស"។ ផះ ណោះ សាដាច់ ដាវីត អ្វៃ ពឹង គ្រេ ជន តាកុល សាំប‌៉័ះ ប‌៉្រ័ះ ប៊កកាតយ័ ៤៨ ទឹប កាប ផា "ប៉ានេ ប‌៉្រ័ះ ប៊កកាតយ័ ឡាក់ ប‌៉្រ័ះ សុនសាត អ៊ីស្រាអ៊ែល អ៊ែ អន់ គន អាញ់ អង់អ្វៃ ពឹង គ្រេ សាដាច់ ប៉ាតាង អាញ់ ទឹប អន់ ម៉ាត់ អាញ់ តាន័ ប៉ប័"»។

៤៩ ផះ កាតាំង សារ ណោះ កេះ មួត អំហ៊្មយ ទិឌូ ឡាក់ អ្វៃ អន់ឌូ លូ អាដូនីយ៉ា កា អ្យូគ រ៉ារ៉ៃត ខាក់ ទឹប ប៉ាន់តាន សាតាក់ ទ្រង ពឿ ទ្រង អ៊ែ។ ៥០ អាដូនីយ៉ា អ្យូគ កា សាដាច់ សាឡូម៉ូន កាខាក់ អ៊ែ សាតាក់ ឡាំ ក្វារ់ អង់គែ អន់ហ្នឹង រ៉ាម៉ះ ប‌៉្រ័ះ †។ ៥១ ទី ពូ ឡាំ រ៉ះ កា សាដាច់ សាឡូម៉ូន ផា «អាដូនីយ៉ា អ្យូគ កា អីស ខាក់។ អ៊ែ កា ឡាំ ក្វារ់ អង់គែ អន់ហ្នឹង រ៉ាម៉ះ ប‌៉្រ័ះ ទឹប រ៉ះ ផា "អន់ សាដាច់ សាឡូម៉ូន ម៉ត់ លូ អាញ់ កាណុង ដារ់ អា ផា អូ ប៉ាន់តោ័ អាញ់"»។ ៥២ សាដាច់ សាឡូម៉ូន រ៉ះ ផា «ផានែវ អ៊ែ ដាគ់ ត្រង់ តាទឹច សក់ ម៉ោញ កាស៊ែ ឡឹង កល់ អ៊ែ កា អូ ហ្រុង អុះ។ ហះកា ផា អ៊ែ ប៉្រគ័ អូ ត្រង់ ណោះ អ៊ែ ចឹង តោ័ តាទឹច ហង»។ ៥៣ សាដាច់ សាឡូម៉ូន កា ប៉្រើ ពូ ឡាំ អ្យក់ អាដូនីយ៉ា អន់ ឡាច់ ឡឹង ចារ រ៉ាម៉ះ ប‌៉្រ័ះ។ កេះណោះ អាដូនីយ៉ា ឡាំ សាំប‌៉័ះ សាដាច់ សាឡូម៉ូន សាដាច់ សាឡូម៉ូន កា រ៉ះ ផា «ហគ់ សឹត ប៉ាគ់ ហី អីស តោ ពិ»។

២

សារ សាដាច់ ដាវីត អន់តគ់ ប៉ាតោ កា សាឡូម៉ូន អន់ទ្រួល អ៊ែ ចឹង តោ័

១ ក្យាម័ ដារ់ សាដាច់ ដាវីត ចឹង តោ័ កេះ អ៊ែ អន់តគ់ ប៉ាតោ កា គន អ៊ែ សាឡូម៉ូន ផា ២ «អាញ់ ក្យាម័ ចឹង តោ័ ឡក់ កេះ ហគ់ ទី ពុត ខឹន អន់ ត្រគ់ គុន កាម៉ាក័។ ៣ ត្រគ់ សាំយ៉ាំង ប៉ានឹរ ប‌៉្រ័ះ ប៊កកាតយ័ ទឹប អ្វៃ កោប អន់ ដាគ់ ពួយ អ៊ែ លូ ប៉្រគ័ ពួយ ចាបាប់ លូ សារ អន់តគ់ ប៉ាតោ ប៉្រោ ទឹប ឡាក់ ទី ច្រាគ់ រ៉ះ កាណុង ផាប់ ចាបាប់ ឡាក់ ប‌៉្រ័ះ អន់ កា វគ័ ម៉ូសេ ពែ ម៉ាគ់ គ្រឹប ង៉ារ អីស ប៉្រគ័ ចឹង ដាគ់ ទិណោ័ះ ៤ លូ សារ ប‌៉្រ័ះ ប៊កកាតយ័ រ៉ះ កា អាញ់ ចឹង កើត ពឹះ តាទឹច ឃឺ ប‌៉្រ័ះ រ៉ះ ផា "ផា គន សោ អីស អ្យក់ ពុត ចៃគ លូ ប៉្រគ័ ពួយ អាញ់ អន់ ដាគ់ ត្រង់ ទិ ពុត ទិ ពៀក អន់ឌែ ចឹង ប៉្រគ័ សាដាច់ រ៉ាំងហៃ ប៉ាថេត អ៊ីស្រាអ៊ែល លើយ"»។

…

១០ ឡៃង ឡឹង ណោះ សាដាច់ ដាវីត តោ័ ពួយ វគ័ យ៉ាគ់ អ៊ែ កេះណោះ ពូ តប់ ប៉ាទ្រូ អ៊ែ ប៉ាគ់ ចារ ម៉ោញ កាណុង មឿង យេរូសាឡឹម ឡាក់ ពូ អើ ផា ស្រុក តេះ សាដាច់ ដាវីត។ ១១ ផះ អ៊ែ អ្វៃ រ៉ីស ពែ អ៊ែ រ៉ាំងហៃ សុនសាត អ៊ីស្រាអ៊ែល ទុញ ៤០ សាណាំ។ ៧ សាណាំ អ៊ែ អ្វៃ ប៉ាគ់ មឿង ហេប្រូន ៣៣ សាណាំ អ៊ែ អ្វៃ ប៉ាគ់ មឿង យេរូសាឡឹម។ ១២ គន អ៊ែ សាឡូម៉ូន កា ហាវ ប៉្រគ័ សាដាច់ ប៉ាតាង ពឹ អ៊ែ។ សាឡូម៉ូន កា រ៉ាំងហៃ ប៉ាថេត ទឹប ទី អំរ៉ាញ អឺញ កេង ខាក់។

…

៣

សារ សាដាច់ សាឡូម៉ូន ប៉រ់ សារ ហ្យាំង សាឡាច់ ឡឹង ប‌៉្រ័ះ

១ សាដាច់ សាឡូម៉ូន អ្យក់ គន សាដាច់ ប៉ាថេត អ៊ីស៊ីប ប៉្រគ័ កាម៉ាញ់ អ៊ែ ភឿ ប៉្រគ័ គួប លូ សាដាច់ អ៊ីស៊ីប។ អ៊ែ កា អ្យក់ កាម៉ាញ់ ឡាំ ប៉ាគ់ ស្រុក តេះ សាដាច់ ដាវីត អ្វៃ លើយ ទឹល អ៊ែ កេះ ប៉្រគ័ ហី អ៊ែ ទៅ លូ កេះ ប៉្រគ័ រ៉ោង រ៉ាម៉ះ ប‌៉្រ័ះ ប៊កកាតយ័ លូ ប៉ាន់ទៀយ ជុំ មឿង យេរូសាឡឹម។

២ ផះ ណោះ មួត ប៉ាសុន ឃើយ ពុះ កាណាគ័ រ៉ាម៉ះ ប‌៉្រ័ះ ពឹង ចារ ប៉ាឌួល អន់ទៀគៗ ខង ផះ ណោះ ពូ បើ តាន័ ប៉្រគ័ រ៉ោង រ៉ាម៉ះ សាំរ៉ាប់ ចារ ប៉ានេ ប‌៉្រ័ះ ប៊កកាតយ័ អុះ។ ៣ សាដាច់ សាឡូម៉ូន ប៉ិច ចៃ កា ប‌៉្រ័ះ ប៊កកាតយ័ ខាក់ ទឹប អ៊ែ ប៉្រគ័ ពួយ ប៉ានឹរ ពឹ អ៊ែ អន់តគ់ ប៉ាតោ ហះកា អ៊ែ ឡាំ ប៉ាគ់ ចារ ប៉ាឌួល លើយៗ ភឿ ពុះ កាណាគ័ រ៉ាម៉ះ ប‌៉្រ័ះ ប៊កកាតយ័ លូ សុះ តាំងហ៊ុម។

៤ សាដាច់ សាឡូម៉ូន កា ឡាំ ប៉ាគ់ មឿង គីបៀន ចឹង ពុះ កាណាគ័ រ៉ាម៉ះ ប‌៉្រ័ះ ខង ប៉ាគ់ ណោះ ទី ចារ ប៉ាឌួល ឡាក់ សាំខាន់ ខាក់ សាំរ៉ាប់ រ៉ាម៉ះ ប‌៉្រ័ះ។ សាដាច់ សាឡូម៉ូន ពុះ កាណាគ័ រ៉ាម៉ះ ប‌៉្រ័ះ ១០០០ កាតុ ពុះ អ្លាត ទិណោ័ះ ពឹង អន់ហ្នឹង ប៉ាគ់ ចារ ណោះ។ ៥ ផះ អ៊ែ អ្វៃ ប៉ាគ់ មឿង គីបៀន ណោះ ប‌៉្រ័ះ ប៊កកាតយ័ រ៉ះ លូ អ៊ែ កាណុង សារ អំប៉ោ ផះ កាម៉ាំង។ ប‌៉្រ័ះ ប៊កកាតយ័ រ៉ះ ផា «ផា អីស ប៉ិច កា កាណាគ័ ញ៉ា ហគ់ ប៉រ់ ពិ ណោះ អាញ់ ចឹង អន់»។ ៦ សាដាច់ សាឡូម៉ូន តើល ផា «អីស តាំបាង ពុត ប៉ិច ចៃ កា ពឹ អាញ់ សាដាច់ ដាវីត ពែ ខង អ៊ែ ប៉្រគ័ សារ ដាគ់ លូ ទី ពុត ដាគ់ ត្រង់ ហះ ម៉ាត់ អីស។ អីស កា អ្វៃ តាំបាង ពុត ប៉ិច ចៃ កា អ៊ែ លើយ បះ អីស អន់ អាញ់ ឡាក់ គន អ៊ែ ប៉្រគ័ សាដាច់ ប៉ាតាង អ៊ែ ឡាក់ កា រ៉ប់ ដារ់ អា។ ៧ អឺ ប‌៉្រ័ះ ប៊កកាតយ័ ឡាក់ ប‌៉្រ័ះ អាញ់ អីស អន់ អាញ់ ហាវ ប៉្រគ័ សាដាច់ ប៉ាតាង ពឹ អាញ់ ហះកា អាញ់ អ្វៃ សាស្វា បើ អ្លុ រ៉ាំងហៃ អុះ។ ៨ ប៉ាសុន ឡាក់ អីស ទី រ៉ើស ឡាក់ អាញ់ ត្រគ់ ណាំផា អា អន់ឌែ អៀង ខាក់ អូ ដាម័ យ៉ាប អុះ។ ៩ ញន ណោះ ហង ប៉រ់ អីស អន់ ពុត ហ្យាំង សាឡាច់ កា អាញ់ ម៉ាគ់ អាញ់ រ៉ាំងហៃ ប៉ាសុន អីស ទឹប អន់ អាញ់ អ្លុ ឃឹត ចាជ្រែប ឡឹង សារ យច សារ ត្រគ់។ ផា អីស អូ អន់ សារ ហ្យាំង សាឡាច់ អូ ទី ពឿ ចឹង អ្លុ រ៉ាំងហៃ ប៉ាសុន អីស ឡាក់ អៀង ខាក់ អា អុះ»។

១០ ត្រគ់ ពុត ប‌៉្រ័ះ ប៊កកាតយ័ ខាក់ សារ សាដាច់ សាឡូម៉ូន ប៉រ់ ឡឹង អ៊ែ ណោះ។ ១១ អ៊ែ រ៉ះ កា សាឡូម៉ូន ផា «អីស អូ ប៉រ់ អន់ ទី អាញុ រ៉ីស ទុញ លូ រ៉ាស អំប៉ាស អន់ អៀង ខាក់ លូ អីស អូ ប៉រ់ អន់ តាម៉ឺរ អីស អន់ តោ័ រ៉ាយ តោ័ រ៉ុង អុះ ហះកា អីស ប៉រ់ សារ ហ្យាំង សាឡាច់ ម៉ាគ់ អ្លុ ឃឹត ចាជ្រែប ឡឹង សារ ដាគ់ ត្រគ់។ ១២ ទឹល នីណោ័ះ អាញ់ ចឹង ប៉្រគ័ ពួយ សារ អីស ប៉រ់ ណោះ ហង អាញ់ ចឹង អន់ អីស ហ្យាំង សាឡាច់ ទឹប ទី ពុត អ្លុ ហ្លង់ អូ ទី បក់ ពឿ ចឹង សាម៉ើ លូ អីស អុះ យ‌៉័ះ ឡឹង សើគ ពែ កាតាម យ‌៉័ះ ប៉ាគ់ ម៉ាត់ ទៀ កាតាម។ ១៣ ក្វា ឡឹង ណោះ ណាវ្គ អាញ់ ចឹង អន់ កា អីស កាណាគ័ ញ៉ាៗ ឡាក់ អីស អូ ប៉រ់ ឡឹង អាញ់។ អាញ់ ចឹង អន់ អីស កេះ ប‌៉្រ័ះ ប៉ាត្រង័ ទី រ៉ាស អំប៉ាស អៀង ខាក់ លូ ប៉្រគ័ អន់ អីស លៅ លែង សិច។ ពឹង រ៉ាំងហាវ អីស អូ ទី សាដាច់ ចំ ចឹង សាម៉ើ លូ អីស អុះ។ ១៤ ម៉ោញ ណាវ្គ ផា អីស ចាក ពួយ ទ្រង អាញ់ ទឹប ប៉្រគ័ ពួយ ចាបាប់ លូ ប៉ានឹរ អាញ់ ប៉្រើ ឡាក់ កា ពឹ អីស សាដាច់ ដាវីត ពែ ណោះ អាញ់ ចឹង អន់ អីស ទី អាញុ រ៉ីស ទុញ»។

១៥ កេះណោះ សាដាច់ សាឡូម៉ូន កា សាទឹរ ឡឹង តៃប ទឹប អ្លុ អន់តគ់ ផា ប‌៉្រ័ះ ប៊កកាតយ័ រ៉ះ កា អ៊ែ កាណុង សារ អំប៉ោ។ កេះណោះ អ៊ែ សឹត ប៉ាគ់ មឿង យេរូសាឡឹម ទឹប ឡាំ អ្វៃ ក្យាម័ ហ៊ីប សារ សាញ៉ា រែវ ពុត ឡាក់ ហ៊ីប ប‌៉្រ័ះ ប៊កកាតយ័ ផះ ណោះ អ៊ែ សាំប‌៉័ះ ប‌៉្រ័ះ។ អ៊ែ កា ពុះ អ្លាត កាណាគ័ រ៉ាម៉ះ ប‌៉្រ័ះ លូ ពុះ កាណាគ័ សាំរ៉ាប់ រ៉ាម៉ះ អៃត សា លូ មួត ប៉្រគ័ កាន រ៉ាតីសៗ ទិណោ័ះ។

១៦ ឡៃង ឡឹង ណោះ ទី អង់កាន់ ម៉ាលេង ពៀរ ដូវ ឡាំ ប៉ាគ់ ចារ សាដាច់ សាឡូម៉ូន ប៉្រើ អ៊ែ តាត់ស៊ិន សារ។ ១៧ អង់កាន់ ម៉ោញ ដូវ រ៉ះ ផា «អឺ ពឹ តាំងឡា អាញ់ លូ អង់កាន់ អា ញឹន អ្វៃ ម៉ោញ ហី។ ផះ អ៊ែ អ្វៃ ពឹង ហី អន់ឌូ អាញ់ អ្វៃ ហាអុញ។ ១៨ គន អាញ់ កើត ប៉ៃង ដារ់ កេះ អ៊ែ កា អ្វៃ ហាអុញ និះទៅ ដេល។ អ្វៃ ពឹង ហី ណោះ អូ ទី ពឿ អុះ ទី ដឹង ញឹន ពៀរ ដូវ។ ១៩ ប៉ាគ់ កាម៉ាំង គន អ៊ែ ណោះ តោ័ ញន កា អ៊ែ តៃប កាតត់។ ២០ ប៉ាគ់ ទងតិគ័ ម៉ាំង ផះ អាញ់ តៃប ហ្លាក់ អ៊ែ ឡាំ ប៉ោក អ្យក់ គន អាញ់ កា អ៊ែ កេះណោះ អ្យក់ គន អ៊ែ ឡាក់ តោ័ ណោះ អន់ ហះ ង៉ីរ អាញ់ ឡគ។ ២១ ប៉ាគ់ តារ កាំលឺ អាញ់ សាទឹរ ឡឹង តៃប។ ផះ ចឹង តាម៉ម់ គន អាញ់ ណោះ អាញ់ ប៉ប័ សាស្វា ណោះ តោ័។ អាញ់ ហៃ ប៉ាញ់ចាក័ កាខាក់ កា អ្លុ អន់តគ់ ផា អូ ត្រគ់ គន អាញ់ អុះ»។ ២២ ផះ ណោះ អង់កាន់ ម៉ោញ ណាវ្គ ណោះ ប៉ាគែក ផា «អូ ត្រគ់ គន អាញ់ អុះ ! គន អាញ់ អ្វៃ រ៉ីស គន អីស ហង បក់ តោ័ អា !» ហះកា អង់កាន់ ណោះ តើល ផា «អូ អុះ ! បក់ រ៉ីស ឃឺ គន អាញ់ បក់ តោ័ ណោះ គន អីស !» នែវ អា ហង មួត អង់កាន់ ពៀរ ដូវ ប៉ាគែក គួប សោប ហះ ង៉ីរ សាដាច់ សាឡូម៉ូន។ ២៣ សាដាច់ សាឡូម៉ូន កាប ផា «អន់ដីស ពៀរ ដូវ អា ម៉ោញ ដូវ រ៉ះ ផា "គន អាញ់ អ្វៃ រ៉ីស គន អីស តោ័" ម៉ោញ ដូវ ផា "អូ ត្រគ់ អុះ គន អាញ់ ហង អ្វៃ រ៉ីស អា គន អីស តោ័ ណោះ"»។ ២៤ អ៊ែ កា ប៉្រើ ពូ ផា «ប៉ឹះ អ្យក់ ដាវ កា អាញ់ ប៉ាគ់ អា ហៃ»។ ពូ កា អ្យក់ ដាវ តាទឹច។ ២៥ អ៊ែ កា រ៉ះ ណាវ្គ ផា «ហគ់ ច្រះ សាស្វា បក់ អ្វៃ រ៉ីស អា អន់ ទី ពៀរ ចានែក កេះណោះ អន់ ម៉ោញ ដូវ ទងតិគ័ ម៉ោញ ដូវ ទងតិគ័ ពិ»។ ២៦ មើគ សាស្វា បក់ អ្វៃ រ៉ីស ណោះ អ៊ែ ឡិ ណូស ស្រូគ កាខាក់ ឡូត អ៊ែ កា តើល សាដាច់ ផា «អឺ ពឹ តាំងឡា អាញ់ ប៉រ់ ឡោម ឡា អីស ជែ ប៉ាន់តោ័ ហង គន សាស្វា អា។ អន់ កា អ៊ែ ពិ»។ កាប៉ាច់ អង់កាន់ ម៉ោញ ណាវ្គ ណោះ តើល ផា «ហគ់ ច្រះ ពិ អីស ប៉្រគ័ នីណោ័ះ ដាគ់ ហង អាញ់ កា អូ ទី អ៊ែ កា អូ ទី ដេល»។ ២៧ ទឹល នីណោ័ះ សាដាច់ រ៉ះ ផា «ហគ់ អន់ គន សាស្វា បក់ អ្វៃ រ៉ីស អា កា អង់កាន់ បក់ រ៉ះ អន់ទ្រួល ណោះ ពិ ជែ ប៉ាន់តោ័ ហង សាស្វា អា ខង អង់កាន់ អា ហង មើគ អ៊ែ តាទឹច»។ ២៨ មួត ប៉ាសុន អ៊ីស្រាអ៊ែល ទិឌូ កាតាំង លៅ ឡឹង សារ សាដាច់ សាឡូម៉ូន តាត់ស៊ិន សារ ណោះ អន់ឌែ ទិឌូ កា អ្យិល កូត័ អ្យូគ កា សាដាច់ សាឡូម៉ូន ខង អន់ឌែ អ្លុ អន់តគ់ ផា សាដាច់ សាឡូម៉ូន អ្លុ តាត់ស៊ិន សារ ណោះ ដាគ់ ត្រគ់ ញន កា ប‌៉្រ័ះ ប៊កកាតយ័ អន់ សារ ហ្យាំង សាឡាច់ កា អ៊ែ។

…

៦

សារ សាដាច់ សាឡូម៉ូន ប៉្រគ័ រ៉ោង រ៉ាម៉ះ

១ សាដាច់ សាឡូម៉ូន ប៉្រគ័ រ៉ោង រ៉ាម៉ះ ផះ រ៉ាំងវ៉ាង សាណាំ ៤៨០ ឡៃង ឡឹង ប៉ាសុន អ៊ីស្រាអ៊ែល ឡាច់ ឡឹង ប៉ាថេត អ៊ីស៊ីប ពឹង សាណាំ ទី ៤ ផះ សាដាច់ សាឡូម៉ូន រ៉ាំងហៃ សុនសាត អ៊ីស្រាអ៊ែល។ ត្រគ់ ផះ ខៃ ២ អ៊ែ ប៉ាន់ដា ប៉្រគ័ រ៉ោង រ៉ាម៉ះ ប‌៉្រ័ះ ប៊កកាតយ័ ។ ២ រ៉ោង រ៉ាម៉ះ ឡាក់ សាដាច់ សាឡូម៉ូន ប៉្រគ័ កា ប‌៉្រ័ះ ប៊កកាតយ័ ណោះ អំពុ អ្លឹង ៦០ ហាត់ អំពុ តីស ២០ ហាត់ ចាំងហីគ ៣០ ហាត់។ ៣ ហប់ រ៉ោង រ៉ាម៉ះ ណោះ អំពុ អ្លឹង ១០ ហាត់ អំពុ តីស ២០ ហាត់ សាម៉ើ លូ អំពុ តីស រ៉ោង រ៉ាម៉ះ ណោះ ហង។ ៤ អ៊ែ ប៉្រើ ពូ ប៉្រគ័ រ៉ាំបោះ ទឹប ប៉្រគ័ ច្រើយ ដេល។ ៥ អ៊ែ ប៉្រើ ពូ ប៉្រគ័ កាណុង ថិៗ ជុំ ប៉ាណីរ គែង ឡីង រ៉ោង រ៉ាម៉ះ ណោះ ដេល។ ៦ កាណុង ថិៗ ណោះ ទី ប៉ៃង តាល់ តាល់ គែង កាន់តេ័ះ អំពុ តីស ៥ ហាត់ តាល់ អន់តិគ័ អំពុ តីស ៦ ហាត់ តាល់ គែង អំប៉ាំង អំពុ តីស ៧ ហាត់។ ប៉ាណីរ គែង ឡីង រ៉ោង រ៉ាម៉ះ អូ សាម៉ើ អុះ ពូ ប៉្រគ័ នីណោ័ះ ភឿ ចៃគ អំប៉ង់ ជែ អន់ បោះ ប៉ាណីរ។ ៧ ពូ ប៉្រគ័ រ៉ោង រ៉ាម៉ះ ណោះ ប៉្រគ័ លូ អំហ្មោ ពូ ផាត អន់ទ្រួល កេះ ញន ណោះ ហង បះ ផះ ពូ ប៉្រគ័ រ៉ោង ណោះ អូ កាតាំង រ៉ាយ៉ាគ់ ប៉ាសយ់ លើ ឃឿង ខង ញ៉ា ពឹង រ៉ោង រ៉ាម៉ះ ណោះ អុះ។ ៨ ទី អំប៉ារ ម៉ុត ពឹង តាល់ ទី ពៀរ គែង សាម៉ា រ៉ោង រ៉ាម៉ះ ទឹប ទី ជុង កឺង ហាវ ពឹង តាល់ ទី ពៀរ កេះណោះ ហាវ ពឹង តាល់ ទី ប៉ៃង ណាវ្គ។ ៩ សាដាច់ សាឡូម៉ូន ប៉្រគ័ ប៉ាណីរ រ៉ោង រ៉ាម៉ះ កេះ ទិ កេះ។ កេះណោះ អ៊ែ ប៉្រើ ពូ ប៉្រគ័ អន់តល័ ទឹប ម៉ាល់ ទឹប ប៉្រោក ប៉្រគ័ លូ អ៊្លង កាញូង។ ១០ កាណុង ថិៗ ពូ ប៉្រគ័ ជុំ ណោះ ពែ កាណុង ម៉ោញៗ ចាំងហីគ ៥ ហាត់ កាណុង ទិណោ័ះ ទី អំប៉ង់ ប៉្រគ័ លូ អ៊្លង កាញូង ទឹះ លូ ប៉ាណីរ រ៉ោង រ៉ាម៉ះ។

១១ ផះ ណោះ ប‌៉្រ័ះ ប៊កកាតយ័ រ៉ះ លូ សាដាច់ សាឡូម៉ូន ផា ១២ «អីស ផះ ប៉្រគ័ រ៉ោង រ៉ាម៉ះ កា អាញ់ ដាគ់ ហង ផា អីស ប៉្រគ័ ពួយ ចាបាប់ លូ សារ អន់តគ់ ប៉ាតោ ប៉្រោ ទឹប ឡាក់ អាញ់ រ៉ះ ណោះ អាញ់ ចឹង ប៉្រគ័ ដាគ់ កា អីស ឡាក់ កា អាញ់ សាញ៉ា លូ ពឹ អីស សាដាច់ ដាវីត ពែ។ ១៣ អាញ់ ចឹង អ្វៃ លូ សុនសាត អ៊ីស្រាអ៊ែល ទឹប អូ អ្លាត អន់ឌែ ឡាក់ ប៉ាសុន អាញ់ អុះ»។

១៤ សាដាច់ សាឡូម៉ូន ប៉្រគ័ រ៉ោង កេះ ប៉ាណីរ លូ អន់តល័ ១៥ កេះណោះ អ៊ែ កា ប៉្រើ ពូ ប៉្រគ័ ប៉ាណីរ គែង កាណុង រ៉ោង រ៉ាម៉ះ លូ ប៉ាតាគ់ អ៊្លង កាញូង ប៉ាញ័ ទឹប ណោះ ឡឹង តេះ ទឹល អន់តល័ ពូ កា ប៉្រគ័ រ៉ានែ លូ អ៊្លង កាទៀង។ ១៦-១៧ គែង កាណុង រ៉ោង រ៉ាម៉ះ អ៊ែ ប៉្រើ ពូ ប៉្រគ័ កាណុង ពៀរ។ ប៉ាតាគ់ ពូ ប៉ិង ប៉្រគ័ លូ អ៊្លង កាញូង ឡឹង តេះ ទឹល អន់តល័។ កាណុង គែង ម៉ាត់ អំពុ អ្លឹង ៤០ ហាត់។ កាណុង គែង អំពុត អំពុ អ្លឹង ២០ ហាត់ កាណុង ណោះ ហង ពូ អើ ផា កាណុង ដាគ់ កាខាក់។ ១៨ ពឹង ប៉ាណីរ ពូ ប៉ិង លូ អ៊្លង កាញូង ណោះ ពូ ផាត ប៉្រគ័ ហ៊ូប គៀត លូ ហ៊ូប ប៉ាកាវ ឡាក។ ប៉ាណីរ គែង កាណុង ប៉្រគ័ លូ អ៊្លង កាញូង ប៉ាញ័ ទឹប ណោះ អូ អន់ ប៉ប័ ប៉ាណីរ ប៉្រគ័ លូ អំហ្មោ ណោះ អុះ។ ១៩ អ៊ែ ប៉្រើ ពូ ប៉្រគ័ កាណុង ដាគ់ កាខាក់ សាំរ៉ាប់ ចៃគ ហ៊ីប សារ សាញ៉ា រែវ ពុត ឡាក់ ហ៊ីប ម៉ះ ប‌៉្រ័ះ ប៊កកាតយ័ ។ ២០ កាណុង ដាគ់ កាខាក់ ណោះ អំពុ អ្លឹង ២០ ហាត់ អំពុ តីស ២០ ហាត់ ចាំងហីគ ២០ ហាត់ និះទៅ ដេល។ ពូ កា ប៉្រះ ចារ័ ម៉ាស ង៉ាតៗ ប៉ាញ័ ទឹប ណោះ។ អន់ហ្នឹង ពូ ប៉្រគ័ លូ អ៊្លង កាញូង កា ប៉្រះ ចារ័ ម៉ាស និះទៅ ដេល។ ២១ សាដាច់ សាឡូម៉ូន កា ប៉្រើ ពូ ប៉្រះ ចារ័ ម៉ាស ង៉ាតៗ ប៉ាញ័ ទឹប កាណុង ណោះ ទឹប អ្យក់ ច្រ្វាល់ ម៉ាស កត់ ហះ ទ្រង ម៉ុត ២២ កេះណោះ ពូ ប៉្រះ ចារ័ ម៉ាស ប៉ាញ័ ទឹប គែង កាណុង រ៉ោង រ៉ាម៉ះ ណោះ អន់ហ្នឹង កា ប៉្រះ ចារ័ ម៉ាស ដេល។

២៣ ពឹង កាណុង ដាគ់ កាខាក់ ណោះ សាដាច់ សាឡូម៉ូន កា ប៉្រើ ពូ ប៉្រគ័ ហ៊ូប ចេរូប៊ីន ពៀរ កាតុ លូ អ៊្លង ប៉ុង * ចាំងហីគ ១០ ហាត់។ ២៤ កាហ្លាប ចេរូប៊ីន ម៉ោញ ប៊ែង ៥ ហាត់ ម៉ោញ ប៊ែង ៥ ហាត់ ទិ ពៀរ ប៊ែង ណោះ ១០ ហាត់។ ២៥ ចេរូប៊ីន ទិ ពៀរ កាតុ ណោះ ត្រង័ ទ្រៀយ និះទៅ តីស ថិ កា និះទៅ ដេល។ ២៦ ចេរូប៊ីន ទី ម៉ោញ ចាំងហីគ ១០ ហាត់ ទី ពៀរ កា សាម៉ើ ទៅ ដេល។ ២៧ សាដាច់ សាឡូម៉ូន កា ប៉្រើ ពូ ចៃគ ហ៊ូប ចេរូប៊ីន ទិ ពៀរ ពឹង កាណុង ដាគ់ កាខាក់ ចេរូប៊ីន ទិ ពៀរ កា ប៉ាហ្យាង កាហ្លាប ឃឺ ឡាណុច កាហ្លាប ចេរូប៊ីន ទី ម៉ោញ ឡាង ទឹះ លូ ប៉ាណីរ ម៉ោញ ប៊ែង កាហ្លាប ចេរូប៊ីន ទី ពៀរ កា ទឹះ លូ ប៉ាណីរ ម៉ោញ ប៊ែង ណាវ្គ។ កាហ្លាប ម៉ោញ ប៊ែង ណាវ្គ កា ទឹះ លូ កាហ្លាប គួប អន់ឌែ ត្រង់ ហះ អន់តិគ័ កាណុង ដាគ់ កាខាក់។ ២៨ សាដាច់ សាឡូម៉ូន កា ប៉្រើ ពូ ប៉្រះ ចារ័ ម៉ាស ពឹង ហ៊ូប ចេរូប៊ីន ទិ ពៀរ ណោះ ដេល។

២៩ ពឹង ប៉ាណីរ រ៉ោង រ៉ាម៉ះ ណោះ សាដាច់ សាឡូម៉ូន ប៉្រើ ពូ ផាត ប៉្រគ័ ហ៊ូប ចេរូប៊ីន លូ ហ៊ូប តើម រ៉ាសៃ ទឹប ផាត ប៉្រគ័ ហ៊ូប ប៉ាកាវ ឡាក ពឹង កាណុង ដាគ់ លូ កាណុង ដាគ់ កាខាក់។ ៣០ ប៉ាតាគ់ រ៉ានែ រ៉ោង រ៉ាម៉ះ ណោះ ពូ ប៉្រះ ចារ័ ម៉ាស ទឹប ពឹង កាណុង ដាគ់ លូ កាណុង ដាគ់ កាខាក់។ ៣១ ទ្រង ម៉ុត ពឹង កាណុង ដាគ់ កាខាក់ ណោះ សាដាច់ សាឡូម៉ូន ប៉្រើ ពូ ប៉្រគ័ អំប៉ារ ពៀរ ប៉ក់ លូ អ៊្លង ប៉ុង អ៊្លង អ៊ប អំប៉ារ ណោះ ទី ប៉ាតាម័ កាតុ។ ៣២ អំប៉ារ ណោះ ពូ ប៉្រគ័ លូ អ៊្លង ប៉ុង សាដាច់ សាឡូម៉ូន កា ប៉្រើ ពូ ផាត ប៉្រគ័ ហ៊ូប ចេរូប៊ីន លូ តើម រ៉ាសៃ ទឹប ហ៊ូប ប៉ាកាវ ឡាក ពឹង អំប៉ារ ណោះ កេះណោះ ប៉្រះ ចារ័ ម៉ាស ពឹង អំប៉ារ ទឹប ពឹង ហ៊ូប ចេរូប៊ីន លូ ហ៊ូប តើម រ៉ាសៃ។ ៣៣ អំប៉ារ រ៉ោង រ៉ាម៉ះ ណោះ សាដាច់ សាឡូម៉ូន ប៉្រើ ពូ ប៉្រគ័ អ៊្លង អ៊ប អំប៉ារ លូ អ៊្លង ប៉ុង។ អ៊្លង អ៊ប អំប៉ារ ណោះ ទី ប៉្វាន់ កាតុ។ ៣៤ ទី អំប៉ារ ពៀរ ពូ ប៉្រគ័ លូ អ៊្លង កាទៀង អំប៉ារ ម៉ោញៗ ទី ពៀរ ប៉ាហាក ទឹប អ្លុ សាគុត ទិ ពៀរ ដេល។ ៣៥ ពឹង អំប៉ារ ទិ ពៀរ ប៉ក់ ណោះ សាដាច់ សាឡូម៉ូន ប៉្រើ ពូ ផាត ប៉្រគ័ ហ៊ូប ចេរូប៊ីន លូ ហ៊ូប តើម រ៉ាសៃ ទឹប ផាត ប៉្រគ័ ហ៊ូប ប៉ាកាវ ឡាក ទឹប ប៉្រះ ចារ័ ម៉ាស អន់ ត្រគ់ លូ ហ៊ូប ទិណោ័ះ។ ៣៦ កេះណោះ សាដាច់ សាឡូម៉ូន ប៉្រើ ពូ ប៉្រគ័ ឡាន រ៉ោង រ៉ាម៉ះ ពូ ប៉្រគ័ រ៉ាំប៊ង លូ អំហ្មោ ពូ ផាត ប៉ៃង តាល់ លូ អ៊្លង កាញូង ម៉ោញ តាល់។

៣៧ ផះ សាណាំ ទី ៤ ខៃ ២ ផះ រ៉ាំងហាវ សាដាច់ សាឡូម៉ូន រ៉ាំងហៃ ប៉ាថេត ពូ ចៃគ អំហ្មោ ទ្រង កាន់តេ័ះ រ៉ោង រ៉ាម៉ះ ប‌៉្រ័ះ ប៊កកាតយ័ ។ ៣៨ ផះ សាណាំ ទី ១១ ខៃ ៨ ពូ ប៉្រគ័ រ៉ោង រ៉ាម៉ះ កេះ ទិណោ័ះ ពួយ ផិនកាន សាដាច់ សាឡូម៉ូន ណោះ ហង។ ពូ ប៉្រគ័ រ៉ោង រ៉ាម៉ះ ណោះ ទុញ តាំប៉ើះ សាណាំ។

៧

…

សារ ពូ តូង័ ហ៊ីប សារ សាញ៉ា រែវ ពុត ម៉ុត ពឹង រ៉ោង រ៉ាម៉ះ

៥១ សាដាច់ សាឡូម៉ូន ប៉្រគ័ រ៉ោង រ៉ាម៉ះ ប‌៉្រ័ះ ប៊កកាតយ័ កេះ ទិ កេះ។ កេះណោះ អ៊ែ អញ់ជូន ម៉ុត កាណាគ័ ឡាក់ កា ម៉ាស ប៉្រាក់ លូ ឃឿង ខង អន់ទៀគៗ ឡាក់ ពឹ អ៊ែ សាដាច់ ដាវីត មប កា ប‌៉្រ័ះ ប៊កកាតយ័ អ៊ែ អន់ កាណាគ័ ទិណោ័ះ កាណុង ចារ រ៉ាន់ដាប់ រ៉ាស អំប៉ាស ពឹង រ៉ោង រ៉ាម៉ះ ប‌៉្រ័ះ ប៊កកាតយ័ ណោះ ហង។

៨

១-២ ផះ ខៃ ៧ ប៉ាសុន អ៊ីស្រាអ៊ែល ឡាំ ប៉ាគ់ មឿង យេរូសាឡឹម ភឿ ប៉្រគ័ ប៊ុន រ៉ាណើះ។ ផះ ណោះ សាដាច់ សាឡូម៉ូន អើ ប៉ាតុំ មួត ក្រាគ់ ណាំផា ផូង័ លូ ក្រាគ់ ហី ទិណោ័ះ ម៉ាគ់ ចឹង តូង័ ហ៊ីប សារ សាញ៉ា រែវ ពុត ឡឹង ស្រុក តេះ សាដាច់ ដាវីត ឡាក់ អ្វៃ ពឹង ប៉ានឹម ស៊ីយ៉ូន អ្យក់ ម៉ុត ពឹង រ៉ោង រ៉ាម៉ះ ។ ៣ ប៉ាគ់ មួត ក្រាគ់ តាំងកង់ ឡាំ ទឹល កេះ មួត ក្រាគ់ រ៉ាម៉ះ ប‌៉្រ័ះ កា តូង័ ហ៊ីប ណោះ។ ៤ មួត ក្រាគ់ រ៉ាម៉ះ ប‌៉្រ័ះ ទឹប មួត លេវី កា តូង័ ហ៊ីប ប‌៉្រ័ះ ប៊កកាតយ័ លូ តូង័ រ៉ាណើះ ឡាក់ ចារ ពូ រ៉ាម៉ះ ប‌៉្រ័ះ ពែ ទឹប ឃឿង ខង សាំរ៉ាប់ ប៉្រគ័ ង៉ារ ប‌៉្រ័ះ ទិណោ័ះ ឡាក់ អ្វៃ ពឹង រ៉ាណើះ ណោះ ពែ កា អ្យក់ ឡាំ ទិណោ័ះ។ ៥ សាដាច់ សាឡូម៉ូន លូ ប៉ាសុន អ៊ីស្រាអ៊ែល ទិឌូ ឡាក់ ប៉ាតុំ គួប ហះ ម៉ាត់ សាដាច់ អន់ឌែ អន់តាវ ហះ ចារ ហ៊ីប ណោះ។ អន់ឌែ អ្យក់ ចៀម លូ រ៉ក់ អៀង ខាក់ អូ ដាម័ យ៉ាប ភឿ ពុះ រ៉ាម៉ះ ប‌៉្រ័ះ។ ៦ កេះណោះ មួត ក្រាគ់ រ៉ាម៉ះ ប‌៉្រ័ះ កា អ្យក់ ម៉ុត ហ៊ីប សារ សាញ៉ា រែវ ពុត ពឹង កាណុង ដាគ់ កាខាក់ អន់ កាន់តេ័ះ កាហ្លាប ចេរូប៊ីន។ ៧ ចេរូប៊ីន ទិ ពៀរ ប៉ាហ្យាង កាហ្លាប អំប៉ាំង ចារ ពូ ចៃគ ហ៊ីប ភឿ កាន់ទឹង ហ៊ីប លូ អ៊្លង តាណូង័ ណោះ។ ៨ ញន កា អ៊្លង តាណូង័ ណោះ អ្លឹង តាឡាម័ ក្លាច់ គែង កាណុង ដាគ់ ពូ កា ហៃ ប៉ប័ ដេល ហះកា ឡឹង ឡីង ពូ ហៃ អូ ប៉ប័ អុះ។ អ៊្លង ណោះ អ្វៃ ស្រូ ពឹង ហ៊ីប លើយ ទឹល រ៉ប់ ដារ់ អា។ ៩ កាណុង ហ៊ីប ណោះ ទី ដឹង អំហ្មោ ឡាត ពៀរ ឡាក់ វគ័ ម៉ូសេ ចៃគ ពឹង ណោះ ផះ អ្វៃ ប៉ាគ់ ប៉ានឹម ស៊ីណាយ * ផះ ប‌៉្រ័ះ ប៊កកាតយ័ សាញ៉ា រែវ ពុត លូ ប៉ាសុន អ៊ីស្រាអ៊ែល ឡៃង ឡឹង អន់ឌែ ឡាច់ ឡឹង ប៉ាថេត អ៊ីស៊ីប។ ១០ ផះ ក្រាគ់ រ៉ាម៉ះ ប‌៉្រ័ះ ឡាច់ ឡឹង កាណុង ដាគ់ ផាឌី ទី កាម៉ល់ ប៉ាញ័ ពឹង រ៉ោង រ៉ាម៉ះ ប‌៉្រ័ះ ប៊កកាតយ័ ។ ១១ ញន កាម៉ល់ ណោះ បះ មួត ក្រាគ់ រ៉ាម៉ះ អូ អ្លុ ម៉ុត ប៉្រគ័ ង៉ារ រ៉ាម៉ះ ប‌៉្រ័ះ ណាវ្គ អុះ ខង តាតារ ក្លាគ់ ប‌៉្រ័ះ ប៊កកាតយ័ ប៉ាញ័ ទឹប រ៉ោង រ៉ាម៉ះ។

១២ ផះ ណោះ សាដាច់ សាឡូម៉ូន ម៉ន់ ផា «អឺ ប‌៉្រ័ះ ប៊កកាតយ័  អីស រ៉ះ ផា អីស ចឹង អ្វៃ ពឹង កាម៉ល់ ឡាក់ ម៉ូ ម៉ិត។ ១៣ អាញ់ ប៉្រគ័ រ៉ោង រ៉ាម៉ះ ឡាក់ ដាគ់ កាខាក់ អា អន់ កា អីស អ្វៃ ពឹង អា លើយ»។

១៤ កេះណោះ សាដាច់ សាឡូម៉ូន កាលែង ហៃ គែង ប៉ាសុន អ៊ីស្រាអ៊ែល ទិឌូ ឡាក់ អន់តាវ ហះ ណោះ ទឹប ប៉រ់ សារ ដាគ់ កា ពូ ទិឌូ។ ១៥ អ៊ែ កាប ផា «ប៉ានេ ប‌៉្រ័ះ ប៊កកាតយ័ ឡាក់ ប‌៉្រ័ះ សុនសាត អ៊ីស្រាអ៊ែល អ៊ែ តាំបាង សារ អំរ៉ាញ អឺញ ភឿ តាគ់ អង់កេះ សារ អ៊ែ សាញ៉ា លូ ពឹ អាញ់ សាដាច់ ដាវីត ១៦ ផះ ណោះ ពែ ប‌៉្រ័ះ រ៉ះ ផា "ឡៃង ឡឹង ដារ់ អាញ់ ប៉ាណាំ អ៊ីស្រាអ៊ែល ឡាក់ ប៉ាសុន អាញ់ ឡាច់ ឡឹង ប៉ាថេត អ៊ីស៊ីប ពែ អាញ់ បើ រ៉ើស មឿង ចំ កាណុង ព្រី ទៀក ផូង័ វ៉ាច់ អន់ឌែ អ្វៃ អា អុះ ម៉ាគ់ អន់ឌែ ប៉្រគ័ រ៉ោង រ៉ាម៉ះ សាំរ៉ាប់ ចារ ប៉ានេ អាញ់ ហះកា អាញ់ រ៉ើស ដាវីត ប៉្រើ ប៉្រគ័ ម៉ៃគ រ៉ាំងហៃ អ៊ីស្រាអ៊ែល ឡាក់ ប៉ាសុន អាញ់"។ ១៧ សាដាច់ ដាវីត ឡាក់ ពឹ អាញ់ ឃឹត ចឹង ប៉្រគ័ រ៉ោង រ៉ាម៉ះ សាំរ៉ាប់ ចារ ប៉ានេ ប‌៉្រ័ះ ប៊កកាតយ័ ឡាក់ ប‌៉្រ័ះ សុនសាត អ៊ីស្រាអ៊ែល ១៨ ហះកា ប‌៉្រ័ះ ប៊កកាតយ័ រ៉ះ កា ពឹ អាញ់ ផា "អីស ប៉ិច ប៉្រគ័ រ៉ោង រ៉ាម៉ះ សាំរ៉ាប់ ចារ ប៉ានេ អាញ់ ណោះ ដាគ់ កាខាក់ ហង ១៩ ហះកា អូ ត្រគ់ អីស អុះ ឡាក់ ចឹង ប៉្រគ័ រ៉ោង រ៉ាម៉ះ ណោះ។ គន អីស ទៅ ណោះ ហង ចឹង ប៉្រគ័ រ៉ោង រ៉ាម៉ះ សាំរ៉ាប់ ចារ ប៉ានេ អាញ់"។ ២០ កិញអៀ អា ប‌៉្រ័ះ ប៊កកាតយ័ តាគ់ អង់កេះ សារ អ៊ែ សាញ៉ា ណោះ ពែ អ៊ែ អន់ អាញ់ ហាវ ប៉្រគ័ សាដាច់ ប៉ាតាង ពឹ អាញ់ សាដាច់ ដាវីត អាញ់ រ៉ាំងហៃ សុនសាត អ៊ីស្រាអ៊ែល ត្រគ់ ពួយ សារ អ៊ែ សាញ៉ា ពែ ហង អាញ់ កា ប៉្រគ័ រ៉ោង រ៉ាម៉ះ អា សាំរ៉ាប់ ចារ ប៉ានេ ប‌៉្រ័ះ ប៊កកាតយ័ ឡាក់ ប‌៉្រ័ះ សុនសាត អ៊ីស្រាអ៊ែល។ ២១ អាញ់ ប៉្រគ័ ចារ ម៉ោញ សាំរ៉ាប់ កា ហ៊ីប សារ សាញ៉ា រែវ ពុត ពឹង ហ៊ីប ណោះ ហង វគ័ ម៉ូសេ ចៃគ អំហ្មោ ឡាត ពៀរ ឡាក់ ប‌៉្រ័ះ ប៊កកាតយ័ ច្រាគ់ គម សារ សាញ៉ា រែវ ពុត ឡាក់ អ៊ែ សាញ៉ា លូ វគ័ យ៉ាគ់ ពិន ផះ អ៊ែ ប៉ាណាំ អន់ឌែ ឡាច់ ឡឹង ប៉ាថេត អ៊ីស៊ីប ពែ»។

សារ សាដាច់ សាឡូម៉ូន ម៉ន់ អើ ប‌៉្រ័ះ

២២ កេះណោះ សាដាច់ សាឡូម៉ូន លូ ប៉ាសុន អ៊ីស្រាអ៊ែល ទិឌូ កា អន់តាវ ហះ ង៉ីរ អន់ហ្នឹង រ៉ាម៉ះ ប‌៉្រ័ះ ប៊កកាតយ័  អ៊ែ កា លឺក តី ពឹង ចាំងហីគ ទឹប ម៉ន់ ផា ២៣ «អឺ ប‌៉្រ័ះ ប៊កកាតយ័ ឡាក់ ប‌៉្រ័ះ សុនសាត អ៊ីស្រាអ៊ែល អូ ទី ប‌៉្រ័ះ ចំ ឡាក់ កា អីស អុះ យ‌៉័ះ អ្វៃ ពឹង ប៉្លៃង លើ ពឹង តេះ កាតាម អីស ប៉្រគ័ ពួយ សារ អីស សាញ៉ា រែវ ពុត ទឹប អីស តាំបាង ពុត ប៉ិច ចៃ កា ទុច អីស ឡាក់ រ៉ាប់ សឿ អីស ទិ ពុត ទិ ពៀក។ ២៤ អីស ប៉្រគ័ ពួយ ប៉ានឹរ អីស សាញ៉ា លូ សាដាច់ ដាវីត ឡាក់ ពឹ អាញ់។ ដារ់ អា អីស តាគ់ អង់កេះ សារ អីស សាញ៉ា ញន សារ អំរ៉ាញ អឺញ អីស។ ២៥ អឺ ប‌៉្រ័ះ ប៊កកាតយ័ ឡាក់ ប‌៉្រ័ះ សុនសាត អ៊ីស្រាអ៊ែល កិញអៀ អា ប៉រ់ អីស ប៉្រគ័ ពួយ សារ អីស សាញ៉ា លូ សាដាច់ ដាវីត ពែ ឃឺ នីអៀ៖ ផា ផូង័ វ៉ាច់ អ៊ែ អ្យក់ ពុត ចៃគ រ៉ាប់ សឿ អីស ឡាក់ កា អ៊ែ ដេល អន់ឌែ ចឹង រ៉ាំងហៃ សុនសាត អ៊ីស្រាអ៊ែល ហះ ម៉ាត់ អីស លើយ។ ២៦ អឺ ប‌៉្រ័ះ ប៊កកាតយ័ ឡាក់ ប‌៉្រ័ះ សុនសាត អ៊ីស្រាអ៊ែល ប៉រ់ អីស តាគ់ អង់កេះ សារ អីស សាញ៉ា លូ សាដាច់ ដាវីត ណោះ ពែ ពិ។

២៧ «អឺ ប‌៉្រ័ះ ប៊កកាតយ័  ញ៉ា អីស ចឹង អ្លុ អ្វៃ ពឹង អង់កក់ តេះ អា ប ? ប៉្លៃង តីស ទឹប ចាំងហីគ ខាក់ ហះកា អីស អ្វៃ កា អូ បគ័ អុះ អំរ៉ាគ់ កា រ៉ោង រ៉ាម៉ះ ឡាក់ អាញ់ ប៉្រគ័ អា ថិ ឡក់ ហ៊ែង ខាក់ អីស អ្វៃ អូ បគ័។ ២៨ ហះកា ប៉រ់ អីស សាំយ៉ាំង ប៉ានឹរ អាញ់ ម៉ន់ ឡោម អីស កាណុង ដារ់ អា អន់ អីស តាប៉ាប តាប៉ុន កា អាញ់ ណើ។ ២៩ ប៉រ់ អីស ហៃ គែង រ៉ោង រ៉ាម៉ះ អា ទឹប កាម៉ាំង ទឹប កាដារ់ ខង អីស រ៉ះ ផា ចារ អា ហង សាំរ៉ាប់ ប៉ានេ អីស។ ផះ ចំ អាញ់ ម៉ន់ អើ អីស ហៃ គែង រ៉ោង រ៉ាម៉ះ អា ប៉រ់ អីស សាំយ៉ាំង អាញ់ ណើ។ ៣០ ប៉រ់ អីស សាំយ៉ាំង សារ អាញ់ លូ ប៉ាសុន អ៊ីស្រាអ៊ែល ម៉ន់ ផះ អ្វៃ ហៃ គែង រ៉ោង រ៉ាម៉ះ អា។ ប៉រ់ អីស សាំយ៉ាំង ឡឹង ប៉្លៃង ឡាក់ ចារ អីស អ្វៃ កេះណោះ ជែ អ្យក់ យ៉ូ សារ ញឹន យច។

៣១ «ផា ទី បក់ ពឿ ប៉្រគ័ យច លូ ពូ លូ ផា ពូ ប៉្រើ អ៊ែ ម៉ត់ កេះណោះ អ៊ែ ឡាំ ម៉ត់ ហះ ង៉ីរ អន់ហ្នឹង ប៉ាគ់ ចារ រ៉ោង រ៉ាម៉ះ អា † ៣២ ប៉រ់ អីស សាំយ៉ាំង ឡឹង ប៉្លៃង ទឹប អីស តាត់ស៊ិន សារ កា អន់ឌែ ពៀរ ដូវ កេះណោះ អីស ចៃគ ថូត បក់ ប៉្រគ័ យច អន់ ត្រគ់ លូ សារ យច ឡាក់ អ៊ែ ប៉្រគ័ ណោះ ហង។ ប៉រ់ អីស អន់ សារ ដាគ់ កា បក់ ដាគ់ ត្រង់ ពួយ សារ ដាគ់ ឡាក់ អ៊ែ ប៉្រគ័ ណោះ ដេល។

៣៣ «ផា សុនសាត អ៊ីស្រាអ៊ែល ឡាក់ ប៉ាសុន អីស អន់ឌែ តាកូះ លូ តាម៉ឺរ អូ ដាម័ ញន កា អន់ឌែ ប៉្រគ័ យច ប៉ាសាំង លូ អីស ហះកា ផា អន់ឌែ ប៉ិនពែង ពុត ពៀក ម៉ន់ ឡោម អីស ទឹប ប៉ានេ អីស ពឹង រ៉ោង រ៉ាម៉ះ ៣៤ ទឹល នីណោ័ះ ប៉រ់ អីស សាំយ៉ាំង ឡឹង ប៉្លៃង ទឹប ជែ អ្យក់ យ៉ូ សារ យច សុនសាត អ៊ីស្រាអ៊ែល ឡាក់ ប៉ាសុន អីស ទឹប ប៉ាណាំ អន់ឌែ អន់ សឹត អ្វៃ ពឹង ប៉ាថេត អា ឡាក់ អីស អន់ កា វគ័ យ៉ាគ់ អន់ឌែ ពែ។

៣៥ «ផា ប៉្លៃង ប៉ាដាំង អូ បី ញន កា ប៉ាសុន ប៉្រគ័ សារ យច លូ អីស ហះកា ផា អន់ឌែ ម៉ន់ អើ អីស ទឹប ហៃ គែង រ៉ោង រ៉ាម៉ះ អា លូ ប៉ានេ អីស លូ អ្លាត សារ អន់ឌែ ប៉្រគ័ យច លូ អីស ៣៦ ប៉រ់ អីស សាំយ៉ាំង ឡឹង ប៉្លៃង ទឹប ជែ អ្យក់ យ៉ូ សារ យច សុនសាត អ៊ីស្រាអ៊ែល ឡាក់ ប៉ាសុន អីស។ ប៉រ់ អីស ប៉ាំងហៀន អន់ឌែ អន់ អ្លុ ប៉្រគ័ សារ ដាគ់ ត្រង់ ឡាក់ អន់ឌែ ត្រគ់ ប៉្រគ័ ទឹប អន់ ជឹរ ទៀក បី ពឹង ប៉ាថេត ឡាក់ អីស អន់ កា អន់ឌែ ប៉្រគ័ ប៉ាដក់ ប៉ាជៀ។

៣៧ «ផា ទី សារ ឡាយ៉ិត ឡាំងវ៉ាញ់ លូ សារ អីគ ព្លុ ប៉ាញុ រ៉ាំបល់ ទឹប ពៀ កាសៃង ភែ ប៉ារ់មោ័ ទឹប ឡៃប លូ អន់ទ្រុង សា ទឹប ទី តាម៉ឺរ វ៉ិង មឿង លូ ទី សារ ប៉ាណាប អៀង នែវ កាតាម ៣៨ ផា ទី បក់ ពឿ កាណុង កាំឡាំង ប៉ាសុន អ៊ីស្រាអ៊ែល ម៉ន់ ឡោម ឡា អីស ញន កា អ៊ែ ថុក ពុត ពៀក ផា អ៊ែ លឺក តី គែង រ៉ោង រ៉ាម៉ះ អា ៣៩ ប៉រ់ អីស សាំយ៉ាំង ឡឹង ប៉្លៃង ឡាក់ ចារ អីស អ្វៃ ទឹប អីស ជែ អ្យក់ យ៉ូ សារ យច អន់ឌែ ហង។ ប៉រ់ អីស ប៉្រគ័ កា ពូ ម៉ោញ ដូវ ៗ ពួយ សារ ពូ ប៉្រគ័ លូ ពួយ សារ ញ៉ា ឡាក់ អីស ប៉ប័ កាណុង ពុត ពូ ខង ទី ដឹង អីស ហង អ្លុ អន់ហ្នាល់ ពុត ប៉ាណូស។ ៤០ ប៉្រគ័ នីណោ័ះ ម៉ាគ់ អន់ឌែ អ្យិល កូត័ អ្យូគ កា អីស ឡុច អាញុ ផះ អន់ឌែ អ្វៃ ពឹង ប៉ាថេត អា ឡាក់ អីស អន់ កា វគ័ យ៉ាគ់ អន់ឌែ ពែ។

៤១ «ម៉ោញ ណាវ្គ ផា អំហ៊្មយ ឡាក់ អូ ត្រគ់ ប៉ាសុន អ៊ីស្រាអ៊ែល អុះ អ៊ែ ពឹះ ឡឹង ប៉ាថេត ចាំងហាយ្គ ភឿ ប៉ានេ អីស ៤២ (ខង ពូ ចឹង កាតាំង លៅ សិច អីស ទឹប សារ អំរ៉ាញ អឺញ កេង ខាក់ ម៉ះ អីស) ផា អ៊ែ ម៉ន់ ឡោម អីស ទឹប ហៃ គែង រ៉ោង រ៉ាម៉ះ អា ៤៣ ប៉រ់ អីស សាំយ៉ាំង ឡឹង ប៉្លៃង ពិ ទឹប អន់ ទិ សារ ញ៉ា ឡាក់ អ៊ែ ប៉រ់ ឡឹង អីស ម៉ាគ់ ប៉ាណូស គ្រឹប សុនសាត ពឹង អង់កក់ តេះ អា អន់ហ្នាល់ លូ អ្យិល កូត័ អ្យូគ កា អីស ឡាក់ កា ប៉ាសុន អីស អ៊ីស្រាអ៊ែល ដេល លូ ពូ ចឹង អ្លុ អន់តគ់ ផា រ៉ោង រ៉ាម៉ះ ឡាក់ អាញ់ ប៉្រគ័ អា ឡាក់ ចារ ប៉ានេ អីស តាទឹច ហង។

៤៤ «ផា ប៉ាសុន អីស ឡាំ តាកូះ លូ មួត តាម៉ឺរ ប៉ាគ់ ចារ ចំ អីស ប៉្រើ អន់ឌែ ឡាំ ណោះ ផា អន់ឌែ ម៉ន់ ឡោម អីស ហៃ គែង មឿង អា ឡាក់ ចារ អីស រ៉ើស លូ ហៃ គែង រ៉ោង រ៉ាម៉ះ អា ឡាក់ អាញ់ ប៉្រគ័ សាំរ៉ាប់ ប៉ានេ អីស ៤៥ ប៉រ់ អីស សាំយ៉ាំង ឡឹង ប៉្លៃង សារ អន់ឌែ ម៉ន់ ឡោម ឡា អីស ទឹប ប៉្រគ័ អន់ ចាយ័ ទ្រង អន់ឌែ។

៤៦ «ផះ ចំ សុនសាត អ៊ីស្រាអ៊ែល ប៉្រគ័ យច លូ អីស (ខង អូ ទី បក់ ពឿ ចឹង អូ ប៉្រគ័ យច អុះ) ផះ ណោះ អីស ចឹង អឺក កា អន់ឌែ ហង ទឹប មប អន់ឌែ កា តាម៉ឺរ តាម៉ឺរ កា ចឹង គៀរ ឡាំ អន់ឌែ អន់ ប៉្រគ័ ទុច ប៉ាគ់ ប៉ាថេត ពូ យ‌៉័ះ ចាំងហាយ្គ លើ ក្យាម័ កាតាម។ ៤៧ ផះ អន់ឌែ អ្វៃ ប៉្រគ័ ទុច ពឹង ប៉ាថេត មួត តាម៉ឺរ ណោះ ផា អន់ឌែ ប៉ិនពែង ពុត ពៀក លូ ម៉ន់ ឡោម ឡា អីស ផា "ញឹន ប៉្រគ័ យច កេះ ញឹន ប៉្រគ័ វ៉ីវ៉ាច័" ៤៨ ផា អន់ឌែ ប៉ិនពែង ទិ ពុត ទិ ពៀក ទឹប ម៉ន់ អើ អីស ហៃ គែង ប៉ាថេត ឡាក់ អីស អន់ កា វគ័ យ៉ាគ់ អន់ឌែ លូ គែង មឿង ឡាក់ អីស រ៉ើស លូ គែង រ៉ោង រ៉ាម៉ះ ឡាក់ អាញ់ ប៉្រគ័ សាំរ៉ាប់ ចារ ប៉ានេ អីស ៤៩ ប៉រ់ អីស សាំយ៉ាំង ឡឹង ប៉្លៃង ឡាក់ ចារ អីស អ្វៃ ទិ សារ ឡាក់ អន់ឌែ ម៉ន់ ឡោម ឡា ណោះ ទឹប តង័ អន់ឌែ ណើ។ ៥០ អីស ជែ អ្យក់ យ៉ូ សារ ប៉ាសុន អីស ប៉្រគ័ យច លូ អីស លូ ទិ សារ អន់ឌែ ប៉្រគ័ អូ ដាគ់ ប៉ាសាំង លូ អីស ណោះ ប៉រ់ អីស ប៉្រគ័ អន់ មួត តាម៉ឺរ អន់ឌែ ទី ពុត តាប៉ាប តាប៉ុន កា អន់ឌែ ឡគ ៥១ ខង អន់ឌែ ប៉ាសុន អីស ទៅ ឡាក់ អីស ប៉ាណាំ ឡាច់ ឡឹង ប៉ាថេត អ៊ីស៊ីប ឡាក់ ចារ វគ័ យ៉ាគ់ អន់ឌែ ប៉្រគ័ ទុច តុត ប៉ាណាប ផះ សើគ ពែ។

៥២ «ប៉រ់ អីស ហៃ កា អាញ់ ឡាក់ ទុច អីស ទឹប សុនសាត អ៊ីស្រាអ៊ែល ឡាក់ ប៉ាសុន អីស លូ សាំយ៉ាំង សារ ឡាក់ ញឹន ប៉រ់ ឡោម ឡា អីស ផះ ចំ ញឹន ម៉ន់ ៥៣ ខង អីស កះ ឡាច់ ញឹន ឡឹង សុនសាត អន់ទៀគៗ ពឹង អង់កក់ តេះ ម៉ាគ់ អន់ ញឹន កេះ ប៉ាសុន អីស ឡាក់ កា អីស រ៉ះ លូ វគ័ ម៉ូសេ កេះ ផះ អីស ប៉ាណាំ វគ័ យ៉ាគ់ ញឹន ឡាច់ ឡឹង ប៉ាថេត អ៊ីស៊ីប ពែ»។

៥៤ ប៉ាគ់ សាដាច់ សាឡូម៉ូន ម៉ន់ ឡោម ប‌៉្រ័ះ ប៊កកាតយ័ កេះ ទិ កេះ អ៊ែ កា អ្យូវ ឡាច់ ឡឹង ចារ អ៊ែ ជន តាកុល លូ លឺក តី ពឹង ប៉្លៃង ហះ ង៉ីរ អន់ហ្នឹង រ៉ាម៉ះ ប‌៉្រ័ះ។ ៥៥ កេះណោះ អ៊ែ ប៉រ់ សារ ដាគ់ កា សុនសាត អ៊ីស្រាអ៊ែល ទិឌូ ឡាក់ ប៉ាតុំ គួប ទឹប អ៊ែ កាប ទិ ពុត ផា ៥៦ «ប៉ានេ ប‌៉្រ័ះ ប៊កកាតយ័ ឡាក់ អន់ សុនសាត អ៊ីស្រាអ៊ែល ទី សារ សាណុក សាវ៉ាក ឡាក់ កា អ៊ែ សាញ៉ា ពែ ហង។ អ៊ែ អូ ពឹល សារ ញ៉ា ឡាក់ អ៊ែ សាញ៉ា លូ វគ័ ម៉ូសេ ពែ អុះ។ ៥៧ អន់ ប‌៉្រ័ះ ប៊កកាតយ័ ឡាក់ ប‌៉្រ័ះ ពិន អ្វៃ អន់ឌូ លូ ពិន ឡាក់ កា អ៊ែ អ្វៃ អន់ឌូ លូ វគ័ យ៉ាគ់ ពិន ពែ ដេល ជែ អន់ អ៊ែ អ្លាត ពិន។ ៥៨ អន់ ប‌៉្រ័ះ ប៊កកាតយ័ ប៉្រគ័ អន់ ពិន ទី ពុត ប៉ិច ចៃ កា អ៊ែ ម៉ាគ់ ពិន អ្លុ ប៉្រគ័ ពួយ ពុត អ៊ែ ទឹប អន់ ពិន អ្លុ ប៉្រគ័ ពួយ ចាបាប់ អ៊ែ លូ សារ អន់តគ់ ប៉ាតោ ប៉្រោ ទឹប ទិណោ័ះ ឡាក់ អ៊ែ ប៉្រើ វគ័ យ៉ាគ់ ពិន ពែ ដេល។ ៥៩ អន់ ប‌៉្រ័ះ ប៊កកាតយ័ កាចាំង ទឹប កាដារ់ ទឹប កាម៉ាំង កា សារ អាញ់ ម៉ន់ ឡោម ឡា អា ទឹប អន់ អ៊ែ តាប៉ាប តាប៉ុន កា អាញ់ ឡាក់ ទុច អ៊ែ លូ ប៉ាសុន អ៊ីស្រាអ៊ែល ពួយ សារ ពិន តងកាន រ៉ប់ ដារ់ ៦០ ម៉ាគ់ គ្រឹប សុនសាត ឡាក់ អ្វៃ ពឹង អង់កក់ តេះ អា ចឹង អ្លុ អន់តគ់ ផា ទី ដឹង ប‌៉្រ័ះ ប៊កកាតយ័ ហង ឡាក់ ប‌៉្រ័ះ តាទឹច អូ ទី ប‌៉្រ័ះ អន់ទៀគ ណាវ្គ អុះ។ ៦១ ហគ់ អន់ ពុត អន់ដីស ដាគ់ ត្រង់ ហះ ម៉ាត់ ប‌៉្រ័ះ ប៊កកាតយ័ លូ ប៉្រគ័ ពួយ ចាបាប់ លូ សារ អន់តគ់ ប៉ាតោ ម៉ះ អ៊ែ ឡាក់ កា អន់ដីស ប៉្រគ័ រ៉ប់ ដារ់ អា ហង»។

៦២ កេះណោះ សាដាច់ សាឡូម៉ូន លូ ប៉ាសុន អ៊ីស្រាអ៊ែល ទិឌូ កា ពុះ កាណាគ័ រ៉ាម៉ះ ប‌៉្រ័ះ ប៊កកាតយ័ ។ ៦៣ កាណាគ័ ឡាក់ សាដាច់ សាឡូម៉ូន ពុះ រ៉ាម៉ះ ប‌៉្រ័ះ សាំរ៉ាប់ សា អន់ឌូ លូ គួប សោប ណោះ ឃឺ រ៉ក់ ២២.០០០ កាតុ លូ ចៀម ១២០.០០០ កាតុ។ នែវ អា ហង សាដាច់ សាឡូម៉ូន លូ ប៉ាសុន អ៊ីស្រាអ៊ែល ទិឌូ អៃត សា ហាវ រ៉ោង រ៉ាម៉ះ ប‌៉្រ័ះ ប៊កកាតយ័ ណោះ។ ៦៤ ដារ់ ណោះ សាដាច់ សាឡូម៉ូន ប៉្រគ័ អន់ ចារ ពឹង អន់តិគ័ ឡាន រ៉ោង រ៉ាម៉ះ ណោះ កើត ដាគ់ សាំរ៉ាប់ រ៉ាម៉ះ ប‌៉្រ័ះ កេះណោះ ពុះ អ្លាត កាណាគ័ រ៉ាម៉ះ ប‌៉្រ័ះ ទឹប តាប៉ុង លូ ប៉ុង កាណាគ័ ឡាក់ ពូ ពុះ សា អន់ឌូ លូ គួប សោប ណោះ ខង អន់ហ្នឹង សាប៉ាន័ រ៉ាម៉ះ ប‌៉្រ័ះ ណោះ ថិ តាឡាម័ អូ បគ័ ចឹង ចៃគ កាណាគ័ ពូ រ៉ាម៉ះ ទិណោ័ះ អុះ។

៦៥ ផះ ណោះ សាដាច់ សាឡូម៉ូន លូ ប៉ាសុន អ៊ីស្រាអ៊ែល ទិឌូ កា ប៉្រគ័ ប៊ុន រ៉ាណើះ ឃឺ មួត បក់ ពឹះ ឡឹង គួយ ហះ តេះ ហាម៉ាត់ លើយ ទឹល ទៀក ទ្រូង ហះ គួយ ប៉ាថេត អ៊ីស៊ីប ឡាំ ប៉ាតុំ គួប តុត អៀង លួម ហះ ម៉ាត់ ប‌៉្រ័ះ ប៊កកាតយ័ ឡាក់ ប‌៉្រ័ះ ពិន អន់ឌែ អៃត សា ណោះ ទុញ តាំប៉ើះ ដារ់។ ៦៦ ប៉ាគ់ ដារ់ ទី តាំងហាម សាដាច់ សាឡូម៉ូន ប៉្រើ ប៉ាសុន សឹត ប៉ាគ់ ហី ពឿ ហី អ៊ែ។ អន់ឌែ កា ប៉រ់ សារ ដាគ់ អន់ កា សាដាច់ កេះណោះ ចាក សឹត ទឹប ទី ពុត ហោក រ៉គ់ ខាក់ ញន កា ប‌៉្រ័ះ ប៊កកាតយ័ ដាគ់ ពុត កា សាដាច់ ដាវីត លូ កា ប៉ាសុន អ៊ីស្រាអ៊ែល ទិឌូ។

៩

សារ ប‌៉្រ័ះ ប៊កកាតយ័ តាំបាង ឡាកោ អន់ កា សាដាច់ សាឡូម៉ូន ប៉ប័

១ ប៉ាគ់ សាដាច់ សាឡូម៉ូន ប៉្រគ័ រ៉ោង រ៉ាម៉ះ ប‌៉្រ័ះ ប៊កកាតយ័ លូ ហី សាដាច់ លូ ទិ ហី អន់ទៀគៗ ទឹប ប៉ាន់ទៀយ ឡាក់ អ៊ែ ប៉ិច ប៉្រគ័ ណោះ កេះ ទិ កេះ ២ ប‌៉្រ័ះ ប៊កកាតយ័ តាំបាង ឡាកោ អន់ សាដាច់ សាឡូម៉ូន ប៉ប័ លឺក ទី ពៀរ ឡាក់ កា អ៊ែ តាំបាង ឡាកោ ប៉ាគ់ មឿង គីបៀន ពែ ដេល។ ៣ ប‌៉្រ័ះ ប៊កកាតយ័ រ៉ះ កា អ៊ែ ផា «អាញ់ កាតាំង សារ អីស ម៉ន់ ឡោម អាញ់ ពែ រ៉ោង រ៉ាម៉ះ ឡាក់ អីស ប៉្រគ័ អា អាញ់ ប៉្រគ័ អន់ ដាគ់ សាំរ៉ាប់ អាញ់ កេះ អាញ់ ចឹង អន់ ពូ ប៉ានេ អាញ់ ហះ ចារ អា លើយ អាញ់ ចឹង រ៉ាំងហៃ ទឹប ពុត ប៉ិច ចៃ កា ចារ អា លើយ ដេល។ ៤ កាប៉ាច់ អីស ទៅ ផា អីស ប៉្រគ័ ពួយ អាញ់ អន់ ដាគ់ ត្រង់ ឡាក់ កា ពឹ អីស សាដាច់ ដាវីត ទឹប ប៉្រគ័ ពួយ ទិ សារ ញ៉ា ឡាក់ អាញ់ ប៉្រើ អីស លូ ប៉្រគ័ ពួយ ចាបាប់ អាញ់ ៥ ណោះ អាញ់ ចឹង ប៉្រគ័ អន់ ផូង័ វ៉ាច់ អីស រ៉ាំងហៃ រ៉ាំងខ្យា លើយ ឡាក់ កា អាញ់ សាញ៉ា លូ ពឹ អីស ដាវីត ពែ "កាណុង ផូង័ វ៉ាច់ អីស ចឹង ទី បក់ ប៉្រគ័ សាដាច់ សុនសាត អ៊ីស្រាអ៊ែល លើយ"។ ៦ ហះកា ផា អីស លូ ផូង័ វ៉ាច់ អីស ប៉ាង៉ាច់ ពុត ឡាច់ ឡឹង អាញ់ ទឹប អូ សាំយ៉ាំង ប៉ានឹរ អាញ់ ប៉្រើ អន់ដីស លើ ផា អន់ដីស សាំប‌៉័ះ ប៉ានេ ប‌៉្រ័ះ អន់ទៀគ ណាវ្គ ៧ អាញ់ ចឹង តាំងហ្យិត ឡាច់ សុនសាត អ៊ីស្រាអ៊ែល ឡឹង ប៉ាថេត ឡាក់ អាញ់ អន់ កា អន់ឌែ ពែ ទឹប ចឹង អ្លាត រ៉ោង រ៉ាម៉ះ ឡាក់ អាញ់ ប៉្រគ័ អន់ ដាគ់ សាំរ៉ាប់ ចារ ប៉ានេ អាញ់ ទឹប អូ រ៉ាំងហៃ ហង។ គ្រឹប សុនសាត ពូ ចឹង បឺង៉ាយ លូ កាប ប៉ាឡៃវ កា សុនសាត អ៊ីស្រាអ៊ែល ហង។ ៨ រ៉ោង រ៉ាម៉ះ អា ចឹង ប៉ាក់ ព្លូក ទិ ទិ បក់ ពឿ ចាក ទ្រួង ពូ ចឹង ញម ខាក់ ទឹប កាប ផា "យើយ ខ ញ៉ា ប‌៉្រ័ះ ប៊កកាតយ័ ប៉្រគ័ កា ប៉ាថេត អា លូ ប៉្រគ័ កា រ៉ោង រ៉ាម៉ះ អា កេះ នីអៀ ឡគ ?" ៩ ពូ ចឹង តើល ផា "ញន សុនសាត អ៊ីស្រាអ៊ែល អ្លាត អូ សឿ ប‌៉្រ័ះ ប៊កកាតយ័ ឡាក់ ប‌៉្រ័ះ អន់ឌែ ឡាក់ ប៉ាណាំ វគ័ យ៉ាគ់ អន់ឌែ ឡាច់ ឡឹង ប៉ាថេត អ៊ីស៊ីប កិញអៀ អា អន់ឌែ ឡាំ សាំប‌៉័ះ ប៉ានេ ប‌៉្រ័ះ អន់ទៀគ ខ ណោះ ហង បះ ប‌៉្រ័ះ ប៊កកាតយ័ ប៉្រគ័ អន់ អន់ឌែ ទី សារ ចុនចៃ ទិ អា"»។

…

១០

សារ សាដាច់ អង់កាន់ ឡឹង ប៉ាថេត សេបា ឡាំ ច្វាគ់ សាដាច់ សាឡូម៉ូន

១ សាដាច់ សាឡូម៉ូន កា លៅ លែង សិច ញន កា ប‌៉្រ័ះ ប៊កកាតយ័ អន់ សារ ដាគ់ កា អ៊ែ។ សារ សាដាច់ សាឡូម៉ូន ណោះ កាតាំង លៅ ទឹល ប៉ាគ់ សាដាច់ អង់កាន់ ប៉ាគ់ ប៉ាថេត សេបា អ៊ែ កា ឡាំ ប៉ាគ់ ចារ សាដាច់ សាឡូម៉ូន ភឿ ប៉ិច សាគ់ លួង អ៊ែ លូ អំប៉ញ់ សារ ញ៉ាកៗ។ ២ អ៊ែ ឡាំ ទឹល ប៉ាគ់ មឿង យេរូសាឡឹម អន់ឌូ លូ មួត ប៉្រគ័ កាន កា អ៊ែ អៀង ដូវ ទឹប ទី អូត អៀង ប៉ាទុក ឃឿង បោផូវ លូ ម៉ាស អៀង ខាក់ ទឹប តាយ៉ាល័ ដេល។ ប៉ាគ់ អ៊ែ ឡាំ ទឹល ចារ សាដាច់ សាឡូម៉ូន អ៊ែ អំប៉ញ់ គ្រឹប សារ ឡាក់ អ៊ែ ឃឹត កាណុង ពុត។ ៣ សាដាច់ សាឡូម៉ូន តើល សារ អ៊ែ អំប៉ញ់ ទិណោ័ះ អូ ទី សារ ញ៉ា សាដាច់ សាឡូម៉ូន អូ អ្លុ តើល អុះ។ ៤ ផះ សាដាច់ អង់កាន់ កាតាំង សារ អ៊ែ តើល ណោះ ហ្យាំង សាឡាច់ ខាក់ ទឹប ប៉ប័ ហី សាដាច់ សាឡូម៉ូន ប៉្រគ័ ណោះ ៥ លូ សាណា ឡាក់ សាឡូម៉ូន សា រ៉ប់ ដារ់ អន់ឌូ លូ មួត ប៉្រគ័ កាន រ៉ាតីស ទឹប ប៉ប័ មួត ប៉្រគ័ ង៉ារ កា អ៊ែ លូ ខោ អាវ ដាគ់ ឡាយ៉ាម័ ពូ កាស៊ប ពៀត ដេល ទឹប មួត អន់ទឺប ចក តាពែ ទឹប អ៊ែ ប៉ប័ កាណាគ័ សាឡូម៉ូន ពុះ អ្លាត សាំរ៉ាប់ រ៉ាម៉ះ ប‌៉្រ័ះ ប៉ាគ់ ចារ រ៉ោង រ៉ាម៉ះ  អ៊ែ កា ញម ខាក់ ឡូត។

៦ សាដាច់ អង់កាន់ រ៉ះ លូ សាដាច់ សាឡូម៉ូន ផា «សារ ញ៉ា ឡាក់ អាញ់ កាតាំង ឡឹង ពូ ពឹង ប៉ាថេត អាញ់ ទៅ ឡឹង សារ អីស ហ្យាំង សាឡាច់ ត្រគ់ តាទឹច។ ៧ ផះ អាញ់ កាតាំង ឡឹង ពូ អាញ់ អូ សឿ អុះ ហះកា កិញអៀ អា អាញ់ ប៉ប័ ម៉ាត់ អាញ់ ទៅ ទិ សារ ឡាក់ ពូ រ៉ះ ណោះ។ សារ ឡាក់ អាញ់ កាតាំង លៅ ណោះ ក្រាន័ កា ពូ រ៉ះ គឹត អន់តិគ័ ដោច។ អីស ហ្យាំង សាឡាច់ លូ ប‌៉្រ័ះ ប៉ាត្រង័ ហ៊្លត ឡឹង សារ អាញ់ កាតាំង ណោះ ណាវ្គ។ ៨ មួត ទុច * លូ មួត រ៉ាតីស ឡាក់ អ្វៃ ប៉្រគ័ កាន កា អីស កា សាណុក សាវ៉ាក ទិឌូ ខង រ៉ប់ ដារ់ អន់ឌែ សាំយ៉ាំង ប៉ានឹរ អីស ឡាក់ ហ្យាំង សាឡាច់។ ៩ ប៉ានេ ប‌៉្រ័ះ ប៊កកាតយ័ ឡាក់ ប‌៉្រ័ះ អីស អ៊ែ ដាគ់ ពុត កា អីស ទឹប រ៉ើស អីស ប៉្រើ ហាវ ប៉្រគ័ សាដាច់ រ៉ាំងហៃ សុនសាត អ៊ីស្រាអ៊ែល។ ប‌៉្រ័ះ ប៊កកាតយ័ ប៉ិច ចៃ កា សុនសាត អ៊ីស្រាអ៊ែល ណោះ ហង បះ អ៊ែ រ៉ើស អីស ប៉្រើ ប៉្រគ័ សាដាច់ ម៉ាគ់ អីស រ៉ាំងហៃ លូ តាត់ស៊ិន សារ អន់ ដាគ់ ត្រង់»។ ១០ កេះណោះ អ៊ែ អន់ ម៉ាស កា សាដាច់ សាឡូម៉ូន ៤០០០ កាឡូ ទឹប ឃឿង បោផូវ ទឹប តាយ៉ាល័ អៀង ខាក់។ ឡៃង ឡឹង ណោះ អូ ទី ពឿ អ្យក់ ឡាំ ឃឿង បោផូវ អៀង សាម៉ើ លូ កាណាគ័ ឡាក់ សាដាច់ អង់កាន់ ឡឹង ប៉ាថេត សេបា អន់ កា សាដាច់ សាឡូម៉ូន ណោះ អុះ។

១១ ផះ ណោះ កាំប៉ាន់ ហ៊ីរ៉ាម ឡាក់ សាដាច់ មឿង ទីរ៉ូះ ប៉ាទុក ម៉ាស លូ អ៊្លង តាំងហ៊ុម ទឹប តាយ៉ាល័ អៀង ខាក់ ពឹះ ឡឹង ប៉ាថេត អូភៀរ ដេល។ ១២ សាដាច់ សាឡូម៉ូន កា ប៉្រើ ពូ អ្យក់ អ៊្លង តាំងហ៊ុម ណោះ ប៉្រគ័ ប៉្វារ័ ហាវ ពឹង រ៉ោង រ៉ាម៉ះ ប‌៉្រ័ះ ប៊កកាតយ័ ទឹប ប៉្រគ័ ប៉្វារ័ ហាវ ពឹង ហី សាដាច់។ អ៊ែ កា ប៉្រើ ពូ ប៉្រគ័ ព្រួក លូ កាណី សាំរ៉ាប់ អ៊ត អន់ទែង អន់ឌូ លូ មួត ចាជែ អញ់ស៊ែ។ ឡឹង ដារ់ ណោះ លើយ ទឹល រ៉ប់ ដារ់ អា អូ ទី ពឿ អ្យក់ ម៉ុត អ៊្លង តាំងហ៊ុម អៀង ខាក់ ម៉ុត ពឹង ប៉ាថេត អ៊ីស្រាអ៊ែល សាម៉ើ លូ អ៊្លង តាំងហ៊ុម ឡាក់ សាដាច់ ហ៊ីរ៉ាម អន់ ណោះ អុះ។

១៣ សាដាច់ សាឡូម៉ូន ដាគ់ ពុត អន់ កាណាគ័ អៀង កា សាដាច់ អង់កាន់ ឡឹង ប៉ាថេត សេបា ហ៊្លត ឡឹង ណោះ ណាវ្គ អ៊ែ អន់ កាណាគ័ ញ៉ា ឡាក់ សាដាច់ អង់កាន់ ប៉ិច ដេល។

កេះណោះ សាដាច់ អង់កាន់ សឹត ប៉ាគ់ ប៉ាថេត អ៊ែ ទៅ អន់ឌូ លូ មួត ប៉្រគ័ កាន។

សារ សាដាច់ សាឡូម៉ូន ប៉ាត្រង័ កាខាក់

១៤ កាណុង ម៉ោញ សាណាំ ៗ សាដាច់ សាឡូម៉ូន ទី ម៉ាស ឡឹង ពូ ២៣.០០០ កាឡូ។ ១៥ ហ៊្លត ឡឹង ណោះ ណាវ្គ ទី ម៉ាស ឡឹង មួត តាច់ តូរ័ លូ មួត ប្រូ ប្រី ស៊ង រ៉ាបៃ ទឹប ឡឹង សាដាច់ ប៉ាថេត អារ៉ាប់ លូ មួត រ៉ាំងហៃ មឿង អន់ទៀគៗ ណាវ្គ ដេល។ ១៦ សាដាច់ សាឡូម៉ូន កា ប៉្រើ ពូ តាង ម៉ាស ក្លប់ ពឹង ខៃល តីស ២០០ កាតុ ពឹង ខៃល ម៉ោញៗ ទី ម៉ាស ត្រោ កាឡូ។ ១៧ អ៊ែ កា ប៉្រើ ពូ ប៉្រគ័ ខៃល ថិៗ ៣០០ កាតុ និះទៅ ដេល ពឹង ខៃល ម៉ោញ ទី ម៉ាស ម៉ោញ កាឡូ ទងតិគ័។ អ៊ែ កា អ្យក់ ខៃល ឡាំ អន់ ប៉ាគ់ ហី សាដាច់ ឡាក់ ពូ អើ ផា ហី ព្រី ឡេបាណូន។ ១៨ អ៊ែ កា ប៉្រើ ពូ ប៉្រគ័ គ្រេ សាដាច់ លូ ព្លុក ប៉្រះ លូ ចារ័ ម៉ាស ង៉ាតៗ។ ១៩ គ្រេ សាដាច់ ណោះ ចៃគ ពឹង ចារ ចាំងហីគ ទី កឺង ហាវ ត្រោ រ៉ាំងឡាក់ ហាវ ពឹង គ្រេ ណោះ ចារ អង់អ៊េន ណោះ វ៉ឹល ទឹប ទី ចារ ទឺរ តី ទិ ពៀរ ប៊ែង ទឹប ទី ហ៊ូប ក្លា អ្វៃ សានែង ចារ ទឺរ តី ទិ ពៀរ ប៊ែង ណោះ ដេល ២០ ទឹប ទី ហ៊ូប ក្លា ១២ កាតុ ចៃគ ពឹង កឺង ពឹង រ៉ាំងឡាក់ ម៉ោញៗ ទី ក្លា ពៀរ កាតុ ម៉ោញ ប៊ែង ម៉ោញ កាតុ។ អូ ឃើយ ទី ប៉ាថេត ចំ ទី គ្រេ សាដាច់ នែវ អា អុះ។ ២១ កាប៉ាច់ ពៀង ឡាក់ សាដាច់ សាឡូម៉ូន យរ ទិណោ័ះ ពូ ប៉្រគ័ លូ ម៉ាស ទឹប ឃឿង ខង ញ៉ាៗ ពឹង ហី ព្រី ឡេបាណូន ណោះ ពូ ប៉្រគ័ លូ ម៉ាស ទិណោ័ះ ដេល អូ ទី កាណាគ័ ញ៉ា ពូ ប៉្រគ័ លូ ប៉្រាក់ អុះ ខង ផះ រ៉ាំងហាវ សាដាច់ សាឡូម៉ូន ណោះ ប៉្រាក់ អូ គឹត ខា អុះ។ ២២ សាដាច់ សាឡូម៉ូន ទី កាំប៉ាន់ អៀង សាំរ៉ាប់ ជិះ ពឹង ទៀក សាឡីគ សាឡាយ ភឿ ឡាម៉គ់ ឡាំ តាច់ តូរ័ ប៉ាគ់ ប៉ាថេត ចាំងហាយ្គ អន់ឌូ លូ កាំប៉ាន់ សាដាច់ ហ៊ីរ៉ាម។ ប៉ៃង សាណាំ ម៉ោញ ទង កាំប៉ាន់ ណោះ ប៉ាទុក សឹត ទឹប កាណាគ័ គឹត ខា ឡាក់ កា ម៉ាស ប៉្រាក់ ព្លុក តក័ លូ ព្រៀក។

២៣ សាដាច់ សាឡូម៉ូន ប‌៉្រ័ះ ប៉ាត្រង័ កេង ខាក់ ទឹប អ៊ែ ហ្យាំង សាឡាច់ ក្វា ឡឹង ពូ អូ ទី សាដាច់ ចំ ពឹង អង់កក់ តេះ អា សាម៉ើ លូ អ៊ែ អុះ។ ២៤ ប៉ាណូស គ្រឹប ប៉ាថេត ពឹង អង់កក់ តេះ អា ពូ ប៉ិច ឡាំ ប៉ាគ់ ចារ អ៊ែ ខង ពូ ប៉ិច សាំយ៉ាំង ប៉ានឹរ ហ្យាំង សាឡាច់ ឡាក់ ប‌៉្រ័ះ អន់ កា អ៊ែ។ ២៥ ទិ បក់ ឡាំ សាំយ៉ាំង អ៊ែ ណោះ ពូ អ្យក់ ឡាំ កាណាគ័ អន់ កា សាដាច់ សាឡូម៉ូន ឡាក់ កា កាណាគ័ ពូ ប៉្រគ័ លូ ម៉ាស លូ ប៉្រាក់ ទឹប ខោ អាវ លូ ឃឿង តាកូះ ឃឿង បោផូវ ទឹប សេះ លូ លៀ។ រ៉ប់ សាណាំ ពូ អន់ កាណាគ័ នីអៀ ហង។

២៦ សាដាច់ សាឡូម៉ូន ទ្រៀម រ៉ាតេ័ះ តាកូះ ទឹប តាហាន ជិះ សេះ រ៉ាតេ័ះ តាកូះ ទិណោ័ះ ទី ១៤០០ តាហាន ជិះ សេះ ទី ១២.០០០ ដូវ បក់ អន់ដា អ៊ែ អន់ អ្វៃ អន់ឌូ លូ អ៊ែ ពឹង មឿង យេរូសាឡឹម បក់ អន់ដា ណាវ្គ អ៊ែ អន់ អ្វៃ ពឹង មឿង អន់ទៀគៗ។ ២៧ ផះ ណោះ ទី ប៉្រាក់ អៀង ខាក់ ពឹង មឿង យេរូសាឡឹម ប៉ុប កា អំហ្មោ ញន កា សាដាច់ សាឡូម៉ូន។ កា ទី អ៊្លង កាញូង អៀង ឡាក់ កា អ៊្លង ហ្រោល ពូ កាល់ ប៉ាគ់ ជុង ប៉ានឹម ដេល។ ២៨ មួត តាច់ តូរ័ អន់ឌែ តាច់ សេះ ឡឹង ប៉ាថេត អ៊ីស៊ីប លូ ឡឹង ប៉ាថេត គីលីគៀ អន់ កា សាដាច់ សាឡូម៉ូន។ ២៩ រ៉ាតេ័ះ តាច់ ឡឹង ប៉ាថេត អ៊ីស៊ីប ម៉ោញ កាតុ ខា អ៊ែ ប៉្រាក់ ត្រោ កាឡូ សេះ ម៉ោញ កល់ ខា អ៊ែ ប៉្រាក់ ម៉ោញ កាឡូ ទងតិគ័។ សាដាច់ សាឡូម៉ូន កា ប៉្រើ មួត ប្រូ ប្រី អ្យក់ សេះ លូ រ៉ាតេ័ះ ឡាំ ប្រូ កា សាដាច់ សុនសាត ហេត លូ សាដាច់ ប៉ាថេត ស៊ីរី។

១១

សារ សាដាច់ សាឡូម៉ូន ប៉ានេ សាំប‌៉័ះ ប‌៉្រ័ះ អន់ទៀគ

១ សាដាច់ សាឡូម៉ូន ប៉ិច កា អង់កាន់ សុនសាត អន់ទៀគៗ អៀង ដូវ ណាវ្គ កាយ ឡឹង កាម៉ាញ់ អ៊ែ គន សាដាច់ អ៊ីស៊ីប។ អង់កាន់ ទិណោ័ះ សុនសាត ម៉ូអាប់ សុនសាត អាម៉ូន សុនសាត អេដំ សុនសាត ស៊ីដូន លូ សុនសាត ហេត។ ២ សុនសាត ទិណោ័ះ ហង ប‌៉្រ័ះ ប៊កកាតយ័ ទឹប អូ អន់ មួត អ៊ីស្រាអ៊ែល អ្យក់ ប៉្រគ័ កាម៉ាញ់ អុះ កា អូ អន់ ពូ ទី សុនសាត អ៊ីស្រាអ៊ែល ដេល ខង ពូ ចឹង ប៉ាឡោម ពុត ពៀក អន់ឌែ ជៀក ឡាំ សាំប‌៉័ះ ប‌៉្រ័ះ ពូ ហង * ហះកា សាដាច់ សាឡូម៉ូន វ៉ឹន កា អង់កាន់ ទិណោ័ះ កាខាក់។ ៣ កាម៉ាញ់ សាដាច់ សាឡូម៉ូន ទិណោ័ះ ទី ៧០០ ដូវ ឡាក់ ស៊ុត កា គន សាដាច់ ទិណោ័ះ ទឹប ទី មួត អង់កាន់ ៣០០ ដូវ ណាវ្គ។ កាម៉ាញ់ អ៊ែ ទិណោ័ះ ហង ប៉ាឡោម ពុត អ៊ែ ឡាច់ ឡឹង ប‌៉្រ័ះ ប៊កកាតយ័។ ៤ ប៉ាគ់ សាដាច់ សាឡូម៉ូន ក្រាគ់ កេះ កាម៉ាញ់ អ៊ែ ប៉ាឡោម ពុត អ៊ែ ជៀក ឡាំ សាំប‌៉័ះ ប‌៉្រ័ះ អន់ទៀគ។ សាដាច់ សាឡូម៉ូន អូ ប៉ិច កា ប‌៉្រ័ះ ប៊កកាតយ័ ទិ ពុត ទិ ពៀក ឡាក់ ពឹ អ៊ែ សាដាច់ ដាវីត អុះ។ ៥ សាដាច់ សាឡូម៉ូន កា សាំប‌៉័ះ ប៉ានេ ប‌៉្រ័ះ អាសាថារ៉ូត ឡាក់ ប‌៉្រ័ះ សុនសាត ស៊ីដូន លូ ប‌៉្រ័ះ មីលកូម ឡាក់ បឺគ អ៊ក ខាក់ ឡាក់ ប‌៉្រ័ះ សុនសាត អាម៉ូន។ ៦ សាដាច់ សាឡូម៉ូន កា ប៉្រគ័ យច ពុត ប‌៉្រ័ះ ប៊កកាតយ័ ខាក់ លូ អូ ប៉្រគ័ ពួយ ប៉ានឹរ ប‌៉្រ័ះ គ្រឹប នែវ ឡាក់ កា ពឹ អ៊ែ សាដាច់ ដាវីត ពែ អុះ។ ៧ ផះ ណោះ សាដាច់ សាឡូម៉ូន កា ប៉្រគ័ អន់ហ្នឹង ពឹង ចារ ប៉ាឌួល គែង ដារ់ ឡាច់ មឿង យេរូសាឡឹម សាំរ៉ាប់ សាំប‌៉័ះ ប៉ានេ ប‌៉្រ័ះ កេម៉ូះ ឡាក់ បឺគ អ៊ក កាខាក់ ឡាក់ ប‌៉្រ័ះ សុនសាត ម៉ូអាប់ លូ ប‌៉្រ័ះ ម៉ូឡុក ឡាក់ បឺគ អ៊ក ខាក់ ដេល ឡាក់ ប‌៉្រ័ះ សុនសាត អាម៉ូន។ ៨ អ៊ែ កា ប៉្រគ័ ចារ សាំប‌៉័ះ ប៉ានេ អៀង ចារ ណាវ្គ អន់ កា កាម៉ាញ់ អ៊ែ សុនសាត អន់ទៀគ ទិណោ័ះ ភឿ អន់ អន់ឌែ សុះ តាំងហ៊ុម លូ ពុះ កាណាគ័ រ៉ាម៉ះ ប‌៉្រ័ះ អន់ឌែ។

៩ ប‌៉្រ័ះ ប៊កកាតយ័ អឺក កាខាក់ កា សាដាច់ សាឡូម៉ូន ខង អ៊ែ ឡាច់ ឡឹង ប‌៉្រ័ះ ប៊កកាតយ័ ឡាក់ ប‌៉្រ័ះ សុនសាត អ៊ីស្រាអ៊ែល ឡាក់ តាំបាង ឡាកោ អន់ កា អ៊ែ ប៉ប័ ពៀរ ទង ពែ ១០ ទឹប កាប ផា «អីស ជែ សាំប‌៉័ះ ប៉ានេ ប‌៉្រ័ះ អន់ទៀគ ដៃ»។ ហះកា សាដាច់ សាឡូម៉ូន អូ ចៃ ប៉្រគ័ ពួយ ប៉ានឹរ ប‌៉្រ័ះ ប៊កកាតយ័ អុះ។ ១១ ទឹល នីណោ័ះ ប‌៉្រ័ះ ប៊កកាតយ័ រ៉ះ ផា «ញន កា អីស ប៉្រគ័ នែវ អា អីស អូ ប៉្រគ័ ពួយ សារ អាញ់ សាញ៉ា រែវ ពុត ទឹប អូ ប៉្រគ័ ពួយ ចាបាប់ ឡាក់ អាញ់ ប៉្រើ អីស ណោះ អាញ់ ចឹង អ្យក់ ឡាច់ សារ អីស រ៉ាំងហៃ ប៉ាថេត អ៊ីស្រាអ៊ែល ឡឹង អីស កេះណោះ អន់ កា បក់ ប៉្រគ័ ង៉ារ កា អីស រ៉ាំងហៃ ឡគ។ ១២ ហះកា ញន កា អាញ់ ហៃ កា ពឹ អីស សាដាច់ ដាវីត អាញ់ អូ អ្យក់ ឡាច់ សារ រ៉ាំងហៃ ផះ រ៉ាំងហាវ អីស អា អុះ។ អាញ់ ចឹង អ្យក់ ឡាច់ សារ រ៉ាំងហៃ ឡឹង គន អីស ទៀ។ ១៣ អាញ់ កា អូ អ្យក់ ឡាច់ សារ រ៉ាំងហៃ អន់ ទិ ឡូត អុះ ហះកា អាញ់ អន់ អ៊ែ អ្វៃ រ៉ាំងហៃ ម៉ោញ ផូង័ ញន កា អាញ់ ហៃ កា សាដាច់ ដាវីត លូ មឿង យេរូសាឡឹម ឡាក់ មឿង អាញ់ រ៉ើស អ្យក់»។

…

២៦ ផះ ណោះ ទី ប៉ាណូស ម៉ោញ ដូវ ប៉ាសាំង លូ សាដាច់ សាឡូម៉ូន។ អ៊ែ ណោះ សិច យេរ៉ូបោម គន វគ័ នេបាត ឡាក់ ផូង័ អេប៉្រាអ៊ីម អ្វៃ ពឹង តេះ សេរេដា មើគ អ៊ែ សិច សេរូអា ឡាក់ អង់កាន់ អន់ត្រោ័។ សារ ណោះ នីអៀ៖ ផះ អន់ទ្រួល ពែ យេរ៉ូបោម ប៉្រគ័ កាន អន់ឌូ លូ សាដាច់ សាឡូម៉ូន។ ២៧ ផះ សាដាច់ សាឡូម៉ូន ប៉្រើ ពូ តគ័ អំហ្មោ ត្រាគ័ ប៉ាន់ទៀយ ប៉ាគ់ មឿង យេរូសាឡឹម លូ ប៉ាយ៉ាម័ ប៉ាន់ទៀយ ឡាក់ ប៉ាក់ ព្លូក ប៉ាគ់ ស្រុក តេះ សាដាច់ ដាវីត ឡាក់ ពឹ អ៊ែ ២៨ អ៊ែ ប៉ប័ ផា យេរ៉ូបោម ឡាក់ ប៉ាណូស ត្រះ ត្រាំង ហ្យាំង សាឡាច់ ទឹល នីណោ័ះ អ៊ែ ប៉្រើ រ៉ាំងហៃ មួត គូលី ឡឹង ផូង័ វ៉ាច់ វគ័ យូស៊ែប។ ២៩ រ៉ាំងវ៉ាង ណោះ យេរ៉ូបោម ផះ ចាក ឡាច់ ឡឹង មឿង យេរូសាឡឹម។ ផះ ណោះ រ៉ាគឹយ ប‌៉្រ័ះ ឡឹង មឿង ស៊ីឡូ សិច អាហ៊ីយ៉ា ឡាំ ណាំង យេរ៉ូបោម ប៉ប័ អ៊ែ ប៉ាគ់ ទ្រង។ អន់ឌែ ពៀរ ដូវ អ្វៃ ចាំងហាយ្គ ឡឹង ពូ ប៉ាគ់ ស៊្រែ។ វគ័ អាហ៊ីយ៉ា ពៀត អាវ ណាវ។ ៣០ អ៊ែ រ៉ីស ឡាច់ អាវ ណាវ ណោះ ហ៊ែក អន់ ទី ១២ សាំរែក។ ៣១ កេះណោះ អ៊ែ រ៉ះ កា យេរ៉ូបោម ផា «ហគ់ អ្យក់ ១០ សាំរែក អា ពិ ខង ប‌៉្រ័ះ ប៊កកាតយ័ ឡាក់ ប‌៉្រ័ះ សុនសាត អ៊ីស្រាអ៊ែល រ៉ះ ផា "អាញ់ ចឹង អ្យក់ ឡាច់ អ៊ីស្រាអ៊ែល ១០ ផូង័ ឡឹង សាដាច់ សាឡូម៉ូន មប អន់ កា អីស ៣២ ហះកា អាញ់ ចឹង គម អន់ កា សាឡូម៉ូន ម៉ោញ ផូង័ † ញន កា អាញ់ ហៃ កា ដាវីត ឡាក់ ពឹ អ៊ែ ទឹប ហៃ កា មឿង យេរូសាឡឹម ឡាក់ អាញ់ រ៉ើស ឡឹង ផូង័ វ៉ាច់ អ៊ីស្រាអ៊ែល។ ៣៣ អាញ់ ប៉្រគ័ នីអៀ ញន កា អ៊ែ អ្លាត អាញ់ ទឹប សាំប‌៉័ះ ប៉ានេ ប‌៉្រ័ះ អាសាថារ៉ូត ឡាក់ ប‌៉្រ័ះ សុនសាត ស៊ីដូន លូ ប‌៉្រ័ះ កេម៉ូះ ឡាក់ ប‌៉្រ័ះ ម៉ូអាប់ ទឹប ប‌៉្រ័ះ មីលកូម ឡាក់ ប‌៉្រ័ះ សុនសាត អាម៉ូន។ អ៊ែ អូ អ្វៃ កោប អន់ ដាគ់ ហះ ម៉ាត់ អាញ់ លូ អូ ប៉្រគ័ ពួយ ចាបាប់ ឡាក់ កា ពឹ អ៊ែ សាដាច់ ដាវីត អុះ។ ៣៤ ហះកា អាញ់ អូ អ្យក់ ឡាច់ សារ រ៉ាំងហៃ ឡឹង សាឡូម៉ូន តាំងឡា អុះ អាញ់ ចឹង អន់ អ៊ែ រ៉ាំងហៃ ឡុច អាញុ អ៊ែ ញន កា ហៃ កា ដាវីត ឡាក់ ទុច អាញ់ ឡាក់ អាញ់ រ៉ើស ខង អ៊ែ ប៉្រគ័ ពួយ ចាបាប់ អាញ់។ ៣៥ អាញ់ ចឹង អ្យក់ ឡាច់ សារ រ៉ាំងហៃ ឡឹង គន សាឡូម៉ូន ឡគ កេះណោះ មប ១០ ផូង័ អន់ កា អីស រ៉ាំងហៃ។ ៣៦ កាប៉ាច់ គន សាឡូម៉ូន អាញ់ ចឹង គម ម៉ោញ ផូង័ អន់ កា អ៊ែ រ៉ាំងហៃ ម៉ាគ់ ដាវីត តូ ផូង័ វ៉ាច់ លើយ ហះ ម៉ាត់ អាញ់ អ្វៃ កាណុង មឿង យេរូសាឡឹម ឡាក់ អាញ់ រ៉ើស សាំរ៉ាប់ ចារ ប៉ានេ អាញ់។ ៣៧ កាប៉ាច់ អីស អាញ់ ចឹង អន់ អីស ប៉្រគ័ សាដាច់ រ៉ាំងហៃ គ្រឹប ចារ តាម ពុត អីស ប៉ិច។ អីស កា ចឹង ហាវ ប៉្រគ័ សាដាច់ អ៊ីស្រាអ៊ែល។ ៣៨ ផា អីស សាំយ៉ាំង ពួយ ប៉ានឹរ អាញ់ ប៉្រើ លូ អ្វៃ កោប អន់ ដាគ់ ត្រង់ ហះ ម៉ាត់ អាញ់ ទឹប ប៉្រគ័ ពួយ ចាបាប់ អាញ់ ឡាក់ កា ដាវីត ប៉្រគ័ ណោះ ពែ អាញ់ ចឹង អ្វៃ អន់ឌូ លូ អីស អាញ់ ចឹង ប៉្រគ័ អន់ ផូង័ វ៉ាច់ អីស រ៉ាំងហៃ រ៉ាំងខ្យា លើយ ឡាក់ កា អាញ់ អន់ កា ដាវីត អាញ់ កា ចឹង មប សុនសាត អ៊ីស្រាអ៊ែល កា អីស ដេល។ ៣៩ កាប៉ាច់ គន សោ ដាវីត អាញ់ ចឹង ប៉្រគ័ អន់ អន់ឌែ ប៉ាណាប ញន កា សារ សាឡូម៉ូន យច អា ហះកា អូ ត្រគ់ ប៉្រគ័ អន់ ប៉ាណាប លើយ អុះ"»។

៤០ ផះ សាដាច់ សាឡូម៉ូន អ្លុ ឡឹង សារ អា អ៊ែ ប៉ិច ប៉ាន់តោ័ យេរ៉ូបោម ហះកា យេរ៉ូបោម សាតាក់ ឡាំ ម៉ឹង ស៊ីសាក់ ឡាក់ សាដាច់ អ៊ីស៊ីប អ៊ែ អ្វៃ ពឹង ប៉ាថេត អ៊ីស៊ីប លើយ ទឹល សាដាច់ សាឡូម៉ូន តោ័។

៤១ សារ អន់ទៀគៗ ណាវ្គ រ៉ះ ឡឹង សាដាច់ សាឡូម៉ូន ទឹប ង៉ារ អ៊ែ ប៉្រគ័ លូ សារ អ៊ែ ហ្យាំង សាឡាច់ ពូ ច្រាគ់ គម ពឹង ផាប់ «ង៉ារ សាដាច់ សាឡូម៉ូន»។ ៤២ សាដាច់ សាឡូម៉ូន រ៉ាំងហៃ ប៉ាសុន អ៊ីស្រាអ៊ែល ពឹង មឿង យេរូសាឡឹម ទុញ ៤០ សាណាំ។ ៤៣ ប៉ាគ់ សាដាច់ សាឡូម៉ូន តោ័ ពួយ វគ័ យ៉ាគ់ អ៊ែ កេះ ពូ តប់ អ៊ែ ប៉ាគ់ ស្រុក តេះ សាដាច់ ដាវីត ឡាក់ ពឹ អ៊ែ។ រេហូបោម ឡាក់ គន អ៊ែ កា ហាវ ប៉្រគ័ សាដាច់ ប៉ាតាង អ៊ែ។

១២

សារ អ៊ីស្រាអ៊ែល ក្លះ កេះ ពៀរ ប៉ាថេត

១ រេហូបោម ឡាំ ប៉ាគ់ មឿង ស៊ីគែម ខង ប៉ាសុន អ៊ីស្រាអ៊ែល ទិឌូ ឡាំ អ្វៃ ប៉ាតុំ គួប ប៉ាគ់ មឿង ណោះ ម៉ាគ់ ចឹង តាគ់ អំប៉ោក អ៊ែ ប៉្រើ ប៉្រគ័ សាដាច់។ ២ ផះ ណោះ យេរ៉ូបោម គន វគ័ នេបាត អ៊ែ អ្វៃ ប៉ាគ់ ប៉ាថេត អ៊ីស៊ីប ញន កា អ៊ែ សាតាក់ អោន ឡឹង សាដាច់ សាឡូម៉ូន ពែ។ ប៉ាគ់ អ៊ែ កាតាំង លៅ ផា សាដាច់ សាឡូម៉ូន តោ័ កេះ អ៊ែ កា សឹត ឡឹង ប៉ាថេត អ៊ីស៊ីប។ ៣ ផះ ណោះ ពូ ឡាំ រ៉ះ កា យេរ៉ូបោម អន់ ម៉ុត អន់ឌូ ដេល។ យេរ៉ូបោម លូ ប៉ាសុន អ៊ីស្រាអ៊ែល ទិឌូ កា ពឹះ ប៉ាតុំ គួប កេះណោះ ពូ រ៉ះ កា សាដាច់ រេហូបោម ផា ៤ «ពឹ អីស ប៉ាំងខំ ញឹន ប៉្រគ័ ង៉ារ ក្លេ័ះ ក្លាំង ខាក់។ កិញអៀ អា ប៉រ់ អីស អន់ ញឹន ប៉្រគ័ ង៉ារ ឡាម៉គ់ បៀត ពិ ម៉ាគ់ ញឹន ចឹង ប៉្រគ័ ពួយ ពុត អីស»។ ៥ អ៊ែ តើល ផា «ហគ់ អន់ដីស សឹត ពិ ក្យាគ់ ប៉ៃង ដារ់ កេះណោះ ឡាំ ប៉ាគ់ អា ណាវ្គ»។ ប៉ាសុន កា ប៉ាណាំ គួប ឡាច់ ឡឹង ចារ ណោះ។

៦ សាដាច់ រេហូបោម កា ឡាំ ពឹកសា លូ មួត ក្រាគ់ តាំងកង់ ឡាក់ ក្រុំ ពឹកសា អន់ឌូ លូ ពឹ អ៊ែ សាដាច់ សាឡូម៉ូន ពែ។ អ៊ែ អំប៉ញ់ អន់ឌែ ផា «តាម អន់ដីស ឃឹត នីចម័ អាញ់ ត្រគ់ តើល ប៉ាសុន អា ?» ៧ មួត ក្រាគ់ តាំងកង់ តើល ផា «ផា អីស ប៉្រគ័ ពួយ ពុត ប៉ាសុន ដឹង ម៉ោញ ដារ់ លូ កាប ដាគ់ ប៉ានឹរ កា អន់ឌែ ណោះ អន់ឌែ ចឹង ប៉្រគ័ ពួយ ពុត អីស លើយ»។ ៨ ហះកា សាដាច់ រេហូបោម អូ វ៉ឹនវ៉ាយ កា ប៉ានឹរ អន់ឌែ រ៉ះ ណោះ អុះ អ៊ែ ឡាំ អំប៉ញ់ លូ មួត តាតាម័ សានឺរ លូ អ៊ែ បក់ ឃើយ រ៉ាំពង លូ អ៊ែ។ ៩ អ៊ែ កាប ផា «ប៉ាសុន រ៉ះ កា អាញ់ ផា "ពឹ អីស ប៉ាំងខំ ញឹន ប៉្រគ័ ង៉ារ ក្លេ័ះ ក្លាំង ខាក់ ប៉រ់ អីស អន់ ញឹន ប៉្រគ័ ង៉ារ ឡាម៉គ់ បៀត"។ តាម អន់ដីស ឃឹត អាញ់ ត្រគ់ តើល នីចម័ កា ប៉ាសុន អា ?» ១០ មួត តាតាម័ តើល ផា «ប៉ាសុន អា រ៉ះ ផា "ពឹ អីស ប៉្រើ ញឹន ប៉្រគ័ ង៉ារ ក្លេ័ះ ក្លាំង ខាក់ អីស អន់ ញឹន ប៉្រគ័ ង៉ារ ឡាម៉គ់ បៀត ឡគ" អីស ត្រគ់ រ៉ះ កា អន់ឌែ ផា "សាឌែង តី អាញ់ តីស ឡឹង ព្លូ ពឹ អាញ់។ ១១ ពឹ អាញ់ ប៉្រើ អន់ដីស ប៉្រគ័ ង៉ារ ក្លេ័ះ ក្លាំង ខាក់ ហះកា អាញ់ ចឹង ប៉្រើ អន់ដីស ប៉្រគ័ ង៉ារ ក្លេ័ះ ក្លាំង ក្វា ឡឹង ណោះ ណាវ្គ។ ពឹ អាញ់ ពីត ប៉ាញ់ចាល អន់ដីស លូ ប៉្រាត័ ហះកា អាញ់ ចឹង ប៉ាញ់ចាល អន់ដីស លូ កាត្វាយ័ *"»។

១២ ប៉ៃង ដារ់ ឡឹង ណោះ ណាវ្គ យេរ៉ូបោម លូ ប៉ាសុន ទិឌូ ឡាំ ប៉ាគ់ ចារ សាដាច់ រេហូបោម ឡាក់ អ៊ែ កាចះ ផា «ប៉ៃង ដារ់ ត្រគ់ ពឹះ ប៉ាគ់ អាញ់ ណាវ្គ»។ ១៣ ផះ ណោះ សាដាច់ រេហូបោម កាប អូ ដាគ់ ប៉ានឹរ លូ ប៉ាសុន អ៊ែ អូ សាំយ៉ាំង ប៉ានឹរ មួត ក្រាគ់ តាំងកង់ រ៉ះ កា អ៊ែ អុះ។ ១៤ អ៊ែ រ៉ះ កា ប៉ាសុន ពួយ ប៉ានឹរ មួត តាតាម័ ផា «ពឹ អាញ់ ប៉្រើ អន់ដីស ប៉្រគ័ ង៉ារ ក្លេ័ះ ក្លាំង ខាក់ ហះកា អាញ់ ចឹង ប៉្រើ អន់ អន់ដីស ប៉្រគ័ ង៉ារ ក្លេ័ះ ក្លាំង ក្វា ឡឹង ណោះ ណាវ្គ។ ពឹ អាញ់ ពីត ប៉ាញ់ចាល អន់ដីស លូ ប៉្រាត័ ហះកា អាញ់ ចឹង ប៉ាញ់ចាល អន់ដីស លូ កាត្វាយ័»។ ១៥ សាដាច់ រេហូបោម អូ ចៃ ប៉្រគ័ ពួយ ប៉ានឹរ ប៉ាសុន ប៉រ់ ណោះ អុះ សារ អា កើត ពឹះ ពួយ ផិនកាន ប‌៉្រ័ះ ប៊កកាតយ័ ភឿ តាគ់ អង់កេះ សារ អ៊ែ រ៉ះ កា យេរ៉ូបោម ពឹង វគ័ អាហ៊ីយ៉ា ឡាក់ រ៉ាគឹយ ប‌៉្រ័ះ ឡឹង មឿង ស៊ីឡូ ពែ។

១៦ ប៉ាគ់ ប៉ាសុន អ៊ីស្រាអ៊ែល ទិឌូ ប៉ប័ ផា សាដាច់ អូ សាំយ៉ាំង ពួយ ប៉ានឹរ អន់ឌែ ប៉រ់ ណោះ អន់ឌែ តើល អ៊ែ ផា «ញឹន អូ ទួម ញ៉ា លូ សាដាច់ ដាវីត អុះ ញឹន អូ ទី ចានែក ប៉ាដក់ ប៉ាជៀ ញ៉ា អន់ឌូ លូ គន វគ័ យេសាយ។ អឺ ប៉ាសុន អ៊ីស្រាអ៊ែល ពិ ពិន សឹត ប៉ាគ់ ហី ពឿ ហី អ៊ែ ពិ។ អឺ សោ វគ័ ដាវីត ហគ់ រ៉ាំងហៃ ផូង័ វ៉ាច់ អីស ទៅ ពិ»។ ប៉ាសុន អ៊ីស្រាអ៊ែល កា សឹត ប៉ាគ់ ហី អន់ឌែ ទៅ ហង។ ១៧ កាប៉ាច់ សាដាច់ រេហូបោម រ៉ាំងហៃ ប៉ាសុន អ៊ីស្រាអ៊ែល ឡាក់ អ្វៃ ពឹង មឿង លូ ស្រុក តេះ ផូង័ យូដា។ ១៨ អ៊ែ កា ប៉្រើ អាដូរ៉ាម ឡាក់ រ៉ាំងហៃ មួត បក់ ពូ ប៉ាំងខំ ប៉្រើ ប៉្រគ័ ង៉ារ ណោះ។ អាដូរ៉ាម កា ឡាំ កាកាប លូ មួត អ៊ីស្រាអ៊ែល ហះកា អន់ឌែ ទិឌូ ហឹរ ប៉ាន់តោ័ អ៊ែ លូ អំហ្មោ។ កាប៉ាច់ សាដាច់ រេហូបោម ប៉ាន់តាន ជិះ រ៉ាតេ័ះ សាតាក់ សឹត ប៉ាគ់ មឿង យេរូសាឡឹម។ ១៩ នីអៀ ហង ប៉ាសុន អ៊ីស្រាអ៊ែល ១០ ផូង័ ប៉ាសាំង លូ គន សោ សាដាច់ ដាវីត លើយ ទឹល រ៉ប់ ដារ់ អា។ ២០ ផះ ណោះ ប៉ាសុន អ៊ីស្រាអ៊ែល កា កាតាំង ផា យេរ៉ូបោម វ៉ីល សឹត កេះ អន់ឌែ ប៉្រើ កាំឡាំង អន់ឌែ ឡាំ រ៉ះ លូ អ៊ែ ប៉្រើ ឡាំ ប៉ាគ់ ចារ អន់ឌែ លួម អន់ឌែ ចឹង ប៉្រើ អ៊ែ ហាវ ប៉្រគ័ សាដាច់ សុនសាត អ៊ីស្រាអ៊ែល ទិឌូ។ ទី ដឹង ផូង័ វ៉ាច់ យូដា ហង អ្វៃ ពួយ គន សោ សាដាច់ ដាវីត។

២១ ប៉ាគ់ សាដាច់ រេហូបោម សឹត ទឹល ប៉ាគ់ មឿង យេរូសាឡឹម អ៊ែ កា ប៉ាតុំ តាហាន ឡឹង ផូង័ វ៉ាច់ យូដា លូ ផូង័ វ៉ាច់ បេនយ៉ាមីន ទិណោ័ះ ទី ចំលួន ១៨០.០០០ ដូវ ឡាក់ អ្លុ តាកូះ កេង ខាក់។ អន់ឌែ ប៉ាណាំ គួប ឡាំ តាកូះ លូ ប៉ាសុន អ៊ីស្រាអ៊ែល ម៉ាគ់ ចឹង រ៉ាត អ្យក់ ប៉ាថេត អ៊ីស្រាអ៊ែល អន់ កា រេហូបោម គន សាដាច់ សាឡូម៉ូន។ ២២ ហះកា ប‌៉្រ័ះ ប៊កកាតយ័ រ៉ះ លូ វគ័ សេម៉ាយ៉ា បក់ រ៉ះ ប៉ាតាង ប‌៉្រ័ះ ផា ២៣ «ហគ់ រ៉ះ លូ រេហូបោម គន សាដាច់ សាឡូម៉ូន ឡាក់ សាដាច់ យូដា ទឹប រ៉ះ កា ប៉ាសុន ឡឹង ផូង័ យូដា លូ ផូង័ បេនយ៉ាមីន ទឹប មួត អន់ទៀគ ឡាក់ អ្វៃ អន់ឌូ លូ អន់ឌែ ផា ២៤ "ប‌៉្រ័ះ ប៊កកាតយ័ រ៉ះ ផា 'ជែ ឡាំ តាកូះ លូ មួត ប៉ាសុន អ៊ីស្រាអ៊ែល ខង អន់ឌែ ណោះ អុះ ម៉ី អន់ដីស ទៅ ហគ់ វ៉ីល សឹត ប៉ាគ់ ហី ពឿ ហី អ៊ែ ពិ ខង សារ អា អាញ់ ហង ប៉្រគ័ អន់ កើត នែវ អា' "»។ អន់ឌែ កា សាំយ៉ាំង ប៉ានឹរ ប‌៉្រ័ះ ប៊កកាតយ័  អន់ឌែ កា វ៉ីល សឹត ប៉ាគ់ ហី អន់ឌែ ពួយ ប៉ានឹរ ប‌៉្រ័ះ ប៊កកាតយ័ ។

២៥ សាដាច់ យេរ៉ូបោម ប៉្រគ័ ប៉ាន់ទៀយ មឿង ស៊ីគែម ពឹង ព្រី ប៉ានឹម អេប៉្រាអ៊ីម អ៊ែ កា អ្វៃ ពឹង មឿង ណោះ។ ឡៃង ឡឹង ណោះ អ៊ែ ឡាច់ ឡឹង មឿង ស៊ីគែម ឡាំ ប៉្រគ័ ប៉ាន់ទៀយ មឿង ពេនួល ណាវ្គ។ ២៦ ហះកា អ៊ែ ឃឹត កាណុង ពុត ផា «ប៉ាថេត អ៊ីស្រាអ៊ែល អា ចឹង ទី កា ផូង័ វ៉ាច់ សាដាច់ ដាវីត ណាវ្គ តាម ហៃ។ ២៧ ផា មួត ប៉ាសុន អា ឡាំ ពុះ កាណាគ័ រ៉ាម៉ះ ប‌៉្រ័ះ ពឹង រ៉ោង រ៉ាម៉ះ ប៉ាគ់ មឿង យេរូសាឡឹម ណោះ ពុត អន់ឌែ ចឹង កាចាំង កា រេហូបោម ឡាក់ សាដាច់ យូដា ផះ ណោះ អន់ឌែ ចឹង ប៉ាន់តោ័ អាញ់ លូ វ៉ីល សឹត ប៉ាគ់ រេហូបោម ហង»។ ២៨ សាដាច់ យេរ៉ូបោម កា ពឹកសា លូ មួត ប៉្រគ័ កាន កេះណោះ អ៊ែ ប៉្រើ ពូ អ្យក់ ម៉ាស តូះ ប៉្រគ័ ហ៊ូប រ៉ក់ ពៀរ កាតុ កេះណោះ រ៉ះ កា ប៉ាសុន ផា «អឺ អ៊ីស្រាអ៊ែល បគ័ កេះ អន់ដីស ជែ ឡាំ ហង ប៉ាគ់ មឿង យេរូសាឡឹម ណោះ។ អា ហង ប‌៉្រ័ះ ឡាក់ ប៉ាណាំ វគ័ យ៉ាគ់ អន់ដីស ឡាច់ ឡឹង ប៉ាថេត អ៊ីស៊ីប ពែ»។ ២៩ អ៊ែ អន់ ហ៊ូប រ៉ក់ ម៉ោញ កាតុ ប៉ាគ់ មឿង បេតអ៊ែល ម៉ោញ កាតុ ណាវ្គ អន់ ប៉ាគ់ មឿង ដាន់។ ៣០ អ៊ែ កា ប៉ាណាំ ប៉ាសុន ប៉្រគ័ សារ យច ញន កា ហ៊ូប រ៉ក់ ណោះ។ ប៉ាសុន កា ប៉ាណាំ គួប ឡាំ ប៉ាគ់ មឿង ដាន់ ភឿ ជន តាកុល សាំប‌៉័ះ ហ៊ូប រ៉ក់ ណោះ។ ៣១ សាដាច់ យេរ៉ូបោម កា ប៉្រគ័ រ៉ោង រ៉ាម៉ះ ពឹង ចារ ប៉ាឌួល អន់ទៀគៗ កេះណោះ អ៊ែ រ៉ើស ប៉ាណូស ប៉្រើ ប៉្រគ័ ក្រាគ់ រ៉ាម៉ះ ប‌៉្រ័ះ ឡាក់ អូ ត្រគ់ ផូង័ វ៉ាច់ លេវី †។ ៣២ អ៊ែ កា ប៉្រើ ពូ ប៉្រគ័ ប៊ុន ត្រគ់ ពឹង ដារ់ ទី ១៥ ខៃ ៨ ឡាក់ កា ពូ ប៉្រគ័ ប៊ុន ពឹង ប៉ាថេត យូដា ដេល ផះ ណោះ អ៊ែ ពុះ កាណាគ័ រ៉ាម៉ះ ប‌៉្រ័ះ ពឹង អន់ហ្នឹង។ អ៊ែ កា ប៉្រគ័ នែវ អា ដេល ប៉ាគ់ មឿង បេតអ៊ែល អ៊ែ កា ពុះ កាណាគ័ រ៉ាម៉ះ ហ៊ូប រ៉ក់ ឡាក់ ពូ ប៉្រគ័ ណោះ។ អ៊ែ កា ប៉្រើ មួត ក្រាគ់ រ៉ាម៉ះ ឡាក់ អ៊ែ រ៉ើស ណោះ ប៉្រើ ប៉្រគ័ ង៉ារ ប៉ាគ់ រ៉ោង រ៉ាម៉ះ ពឹង ចារ ប៉ាឌួល ទិណោ័ះ។ ៣៣ ប៉ាគ់ ដារ់ ទី ១៥ ខៃ ៨ ឡាក់ ដារ់ អ៊ែ កាំឡត់ អ៊ែ ទៅ ណោះ អ៊ែ ជៀក ប៉ាសុន អ៊ីស្រាអ៊ែល ប៉្រគ័ ប៊ុន អន់ឌូ លូ អ៊ែ ប៉ាគ់ មឿង បេតអ៊ែល។ ផះ ណោះ អ៊ែ ហាវ ប៉ាគ់ អន់ហ្នឹង ឡាក់ អ៊ែ ប៉្រគ័ ណោះ អ៊ែ កា សុះ តាំងហ៊ុម ពឹង អន់ហ្នឹង ណោះ ហង។

…

១៦

សារ សាដាច់ អាហាប់ រ៉ាំងហៃ ប៉ាថេត អ៊ីស្រាអ៊ែល

២៩ ផះ សាណាំ ទី ៣៨ រ៉ាំងវ៉ាង សាដាច់ អេសា រ៉ាំងហៃ ប៉ាថេត យូដា អាហាប់ គន សាដាច់ អំរី ហាវ ប៉្រគ័ សាដាច់ អ៊ីស្រាអ៊ែល។ អ៊ែ រ៉ាំងហៃ ទុញ ២២ សាណាំ ពឹង មឿង សាម៉ារី។ ៣០ សាដាច់ អាហាប់ ប៉្រគ័ យច ពុត ប‌៉្រ័ះ ប៊កកាតយ័ ក្វា ឡឹង សាដាច់ អន់ទ្រួលៗ ពែ ណាវ្គ។ ៣១ អូ ត្រគ់ ដឹង កា អ៊ែ ប៉្រគ័ សារ យច ពួយ សាដាច់ យេរ៉ូបោម ណោះ អុះ ទឹប អ៊ែ ទី កាម៉ាញ់ សិច យេសិបិល គន អង់កាន់ សាដាច់ អេតបាល ឡាក់ សាដាច់ មឿង ស៊ីដូន ទឹប អ៊ែ សាំប‌៉័ះ ប៉ានេ ប‌៉្រ័ះ បាល ដេល ៣២ លូ អ៊ែ ប៉្រគ័ រ៉ោង រ៉ាម៉ះ កា ប‌៉្រ័ះ បាល ពឹង មឿង សាម៉ារី លូ ប៉្រគ័ អន់ហ្នឹង រ៉ាម៉ះ ប‌៉្រ័ះ បាល ដេល។ ៣៣ អ៊ែ កា ប៉្រគ័ ហ៊ូប ប‌៉្រ័ះ អាសេរ៉ា។ អ៊ែ ប៉្រគ័ សារ អូ ដាគ់ ក្វា ឡឹង សាដាច់ អ៊ីស្រាអ៊ែល អន់ទ្រួលៗ សាំ ប៉្រគ័ អន់ ប‌៉្រ័ះ ប៊កកាតយ័ អឺក ខាក់។

៣៤ ផះ រ៉ាំងវ៉ាង ណោះ វគ័ ហ៊ីអ៊ែល ឡឹង មឿង បេតអ៊ែល ប៉្រគ័ មឿង យេរីខូ ណាវ្គ។ ផះ អ៊ែ ប៉្រគ័ ប៉ាន់ទៀយ មឿង អាប៊ីរ៉ាម គន ឡោងទ្រៀ អ៊ែ កា តោ័។ ផះ អ៊ែ ប៉ោក ចៃគ អំប៉ារ មឿង ណោះ សេគូប គន ស្រុច អ៊ែ កា តោ័ ដេល ត្រគ់ ឡាក់ កា យូស្វេ គន វគ័ នូន រ៉ះ ពួយ ប៉ានឹរ ប‌៉្រ័ះ ប៊កកាតយ័ ពែ ហង។ *

១៧

សារ វគ័ អេលីយ៉ា រ៉ះ ផា ប៉្លៃង ចឹង អូ បី

១ វគ័ អេលីយ៉ា ឡឹង តេះ ធេសាប៊ី ពឹង ព្រី ប៉ានឹម កាឡាត អ៊ែ រ៉ះ លូ សាដាច់ អាហាប់ ផា «អាញ់ ឡាក់ ប៉្រគ័ ង៉ារ កា ប‌៉្រ័ះ ប៊កកាតយ័ អាញ់ រ៉ះ កា អីស តាទឹច ឡាក់ កា ប‌៉្រ័ះ ប៊កកាតយ័ ឡាក់ ប‌៉្រ័ះ សុនសាត អ៊ីស្រាអ៊ែល អ្វៃ រ៉ីស ដេល៖ គឹត អា ប៉ាគ់ ម៉ាត់ ទៀ ចឹង អូ ទី ទៀក ងម លូ ទៀក បី អុះ ផា អាញ់ អូ ប៉រ់»។

២ កេះណោះ ប‌៉្រ័ះ ប៊កកាតយ័ រ៉ះ លូ វគ័ អេលីយ៉ា ផា ៣ «ហគ់ ចាក ឡាច់ ឡឹង អា ឡាំ គែង ដារ់ ឡាច់ កេះណោះ ឡាំ អោន ឡាកោ ប៉ាគ់ តាចាង័ កេរីត គែង ដារ់ ឡាច់ ទៀក ទ្រូង យដាន់។ ៤ អីស ចឹង អៃត ទៀក តាចាង័ អាញ់ ចឹង ប៉្រើ សាំងអៀក ចោះ សាំងកង់ សាណា អ្យក់ ឡាំ អន់ កា អីស អ្វៃ ប៉ាគ់ ណោះ» ៥ អ៊ែ កា ចាក ឡាច់ ឡឹង ចារ ណោះ ពួយ ប៉ានឹរ ប‌៉្រ័ះ ប៊កកាតយ័  អ៊ែ កា អ្វៃ ក្យាម័ តាចាង័ កេរីត គែង ដារ់ ឡាច់ ទ្រូង យដាន់។ ៦ សាំងអៀក កា ចោះ សាំងកង់ ឡាំ ណុំ ប៉ាំង លូ ប៉ាំងឡៃ អន់ កា អ៊ែ រ៉ប់ អំលឺ រ៉ប់ ង៉ាច អន់ កា អ៊ែ សា អ៊ែ កា អៃត ទៀក តាចាង័ ណោះ ហង។ ៧ អន់តីគ ឡឹង ណោះ តាចាង័ កា ស្វាត់ ដេល ខង ប៉្លៃង អូ ទី បី អុះ ពឹង ប៉ាថេត ណោះ។

សារ វគ័ អេលីយ៉ា ឡាំ អ្វៃ ប៉ាគ់ ហី អង់កាន់ អន់ត្រោ័

៨ ផះ ណោះ ប‌៉្រ័ះ ប៊កកាតយ័ រ៉ះ លូ វគ័ អេលីយ៉ា ផា ៩ «ហគ់ ឡាំ អ្វៃ ប៉ាគ់ តេះ សារិបតា ឡាក់ តេះ សុនសាត ស៊ីដូន អាញ់ ចឹង ប៉្រើ អង់កាន់ អន់ត្រោ័ ម៉ោញ ដូវ អន់ សាណា កា អីស សា»។ ១០ អ៊ែ កា ចាក ឡាំ ប៉ាគ់ តេះ សារិបតា។ ប៉ាគ់ ទឹល អំប៉ារ ទ្រួក កេះ អ៊ែ កា ប៉ប័ អង់កាន់ អន់ត្រោ័ ផះ អ្វៃ ណាំង រ៉ាម៉េះ។ អ៊ែ កា អើ អង់កាន់ ណោះ លូ រ៉ះ ផា «ប៉រ់ អីស ឡាំ អ្យក់ ទៀក បាប៊ែត អន់ កា អាញ់ អៃត ហៃ»។ ១១ អង់កាន់ ណោះ ផះ ចឹង ឡាំ អ្យក់ ទៀក ហះកា វគ័ អេលីយ៉ា អើ អ៊ែ ផា «ប៉រ់ អីស អ្យក់ ទឹប ណុំ ប៉ាំង អន់ កា អាញ់ សា ម៉ោញ នឹរ ណើ»។ ១២ អង់កាន់ ណោះ តើល ផា «អាញ់ រ៉ះ កា អីស តាទឹច ឡាក់ កា ប‌៉្រ័ះ ប៊កកាតយ័ ឡាក់ ប‌៉្រ័ះ អីស អ្វៃ រ៉ីស ដេល៖ អាញ់ អូ ទី ណុំ ប៉ាំង អុះ ទី ដឹង តាប៉ុង ម៉ោញ កាំប៉ង់ ឡាក់ អ្វៃ សល់ កាណុង ព្រឺយ លូ ប៉ុង បៀត កាណុង ព្រឺយ យ៉ាំង។ ណោះ ហង អាញ់ ណាំង រ៉ាម៉េះ អា ភឿ ចឹង ពុះ ណុំ ប៉ាំង ម៉ាគ់ អាញ់ លូ គន អាញ់ សា ប៉ាគ់ ញឹន សា ទិ កេះ ញឹន ចឹង តោ័ ហង»។ ១៣ ហះកា វគ័ អេលីយ៉ា រ៉ះ កា អង់កាន់ ណោះ ផា «ជែ អ្យូគ ហង ! ហគ់ ឡាំ ប៉្រគ័ ឡាក់ កា អីស រ៉ះ ណោះ ហង ពិ ហះកា អីស ត្រគ់ ពុះ ឡាំ ជឹន កា អាញ់ ម៉ោញ កាតុ ថិ អន់ អាញ់ សា អន់ទ្រួល ហិ កេះណោះ ពុះ កា អីស លូ គន អីស ១៤ ខង ប‌៉្រ័ះ ប៊កកាតយ័ ឡាក់ ប‌៉្រ័ះ សុនសាត អ៊ីស្រាអ៊ែល អ៊ែ រ៉ះ ផា តាប៉ុង ពឹង ព្រឺយ អីស ណោះ អូ អ្លុ ទិ អុះ លូ ប៉ុង ឡាក់ អ្វៃ កាណុង ព្រឺយ យ៉ាំង អីស ណោះ កា អូ អ្លុ ទិ ដេល លើយ ទឹល ដារ់ ប‌៉្រ័ះ ប៊កកាតយ័ ប៉្រគ័ អន់ ប៉្លៃង បី ណាវ្គ»។ ១៥ ទឹល នីណោ័ះ អង់កាន់ ណោះ កា សឹត ប៉្រគ័ ពួយ ប៉ានឹរ វគ័ អេលីយ៉ា រ៉ះ ណោះ ហង។ អន់ឌែ កា ទី សាណា សា ទុញ ដារ់ ទឹប អ៊ែ លូ គន អ៊ែ ទឹប វគ័ អេលីយ៉ា។ ១៦ តាប៉ុង អ៊ែ កា អូ អ្លុ ទិ ឡឹង ព្រឺយ ប៉ុង កា អូ អ្លុ ទិ ឡឹង ព្រឺយ យ៉ាំង ដេល ត្រគ់ ឡាក់ កា វគ័ អេលីយ៉ា រ៉ះ ពួយ ប៉ានឹរ ប‌៉្រ័ះ ប៊កកាតយ័ ណោះ ហង។

១៧ ឡៃង ឡឹង ណោះ គន កាម៉ាក័ អង់កាន់ អន់ត្រោ័ ណោះ ព្លុ ហ៊ែង ក្លាំង ៗ ទឹល កាតាច់ កាស៊ែ តាំងហើម។ ១៨ អង់កាន់ អន់ត្រោ័ ណោះ រ៉ះ កា វគ័ អេលីយ៉ា ផា «អឺ បក់ រ៉ះ ប៉ាតាង ប‌៉្រ័ះ ប៊កកាតយ័ សារ ញ៉ា អាញ់ ទី លូ អីស បះ អីស ឡាំ អ្វៃ ពឹង ហី អាញ់ ភឿ តាគ់ កាចាំង កា សារ អាញ់ យច លូ ប៉្រគ័ អន់ គន អាញ់ តោ័»។ ១៩ វគ័ អេលីយ៉ា តើល ផា «ប៉ឹះ មប គន អីស កា អាញ់ ពិ»។ វគ័ អេលីយ៉ា អ្យក់ សាស្វា ណោះ ឡឹង តី មើគ អ៊ែ ពៅ ហាវ ពឹង កាណុង អ៊ែ អ្វៃ កេះណោះ តាគ់ អន់តៃប សាស្វា ពឹង គ្រេ អ៊ែ តៃប។ ២០ កេះណោះ វគ័ អេលីយ៉ា ម៉ន់ ឡោម ប‌៉្រ័ះ ផា «អឺ ប‌៉្រ័ះ ប៊កកាតយ័ ឡាក់ ប‌៉្រ័ះ អាញ់ អង់កាន់ អន់ត្រោ័ អា ហាប់ អាញ់ អន់ អ្វៃ ពឹង ហី អ៊ែ។ ញ៉ា ត្រគ់ អីស ប៉្រគ័ អន់ អ៊ែ អុក ពុត នីអៀ ? ញ៉ា អីស ប៉្រគ័ អន់ គន អ៊ែ តោ័ ?» ២១ អ៊ែ តៃប ត្រ្វាត់ អំប៉ាំង សាស្វា ណោះ ប៉ៃង ទង ទឹប ម៉ន់ ឡោម ប‌៉្រ័ះ ប៊កកាតយ័ ផា «អឺ ប‌៉្រ័ះ ប៊កកាតយ័ ឡាក់ ប‌៉្រ័ះ អាញ់ ប៉រ់ អន់ សាស្វា អា រ៉ីស សឹត ពិ» ២២ ប‌៉្រ័ះ ប៊កកាតយ័ កា សាំយ៉ាំង ពួយ សារ វគ័ អេលីយ៉ា ម៉ន់ ឡោម ណោះ សាស្វា ណោះ កា ហ្រក់ សឹត ទឹប ហ្លង់ ប៉ាណូស។ ២៣ វគ័ អេលីយ៉ា កា ពៅ ជឹរ សាស្វា ណោះ អន់ កា មើគ អ៊ែ លូ កាប ផា «ហៃ គន អីស អា រ៉ីស សឹត កេះ»។ ២៤ អង់កាន់ ណោះ កាប លូ វគ័ អេលីយ៉ា ផា «កិញអៀ អា អាញ់ អ្លុ អន់តគ់ ផា អីស ឡាក់ ប៉ាណូស រ៉ះ ប៉ាតាង ប‌៉្រ័ះ ប៊កកាតយ័ ទិ សារ ឡាក់ អីស រ៉ះ ឃឺ ប៉ានឹរ ប‌៉្រ័ះ តាទឹច ហង»។

១៨

សារ វគ័ អេលីយ៉ា កាប កា សាដាច់ អាហាប់

១ ទុញ ដារ់ ឡឹង ណោះ ពឹង សាណាំ ទី ប៉ៃង ផះ ប៉្លៃង ប៉ាដាំង ណោះ ប‌៉្រ័ះ ប៊កកាតយ័ រ៉ះ លូ វគ័ អេលីយ៉ា ផា «ហគ់ ឡាំ រ៉ះ កា សាដាច់ អាហាប់ កេះណោះ អាញ់ ចឹង អន់ ទៀក បី ពឹង ប៉ាថេត អា»។ ២ វគ័ អេលីយ៉ា កា ឡាំ ប៉ាគ់ ចារ សាដាច់ អាហាប់។

ផះ ណោះ ទី សារ ឡាយ៉ិត ឡាំងវ៉ាញ់ ខាក់ ពឹង មឿង សាម៉ារី។ ៣ សាដាច់ អាហាប់ កា ប៉្រើ ពូ ឡាំ អ្យក់ វគ័ អូបាឌៀ ឡាក់ រ៉ាំងហៃ ហី សាដាច់ អ៊ែ ឡាក់ ប៉ាណូស អ្យិល កូត័ កា ប‌៉្រ័ះ ប៊កកាតយ័ ខាក់។ ៤ ផះ យេសិបិល ប៉ាន់តោ័ មួត រ៉ាគឹយប‌៉្រ័ះ ប៊កកាតយ័ ពែ វគ័ អូបាឌៀ ឡាំ អោន មួត រ៉ាគឹយ ប‌៉្រ័ះ ១០០ ដូវ ពឹង រ៉ូង័ ប៉ានឹម ពៀរ ចារ កាណុង ម៉ោញ ចារ ៥០ ដូវ ទឹប អ៊ែ ទ្រុង ឡាំ សាណា លូ ទៀក អៃត អន់ កា អន់ឌែ ដេល។ ៥ សាដាច់ អាហាប់ រ៉ះ កា វគ័ អូបាឌៀ ផា «អ្យគ័ អីស ឡាំ ណាំង ចារ កល់ ទៀក លូ ចារ ទី ទ្រូង ទៀក អ្លុ ផាហៃគ ទី សាម៉ោង អន់ កា សេះ លូ លៀ សា ម៉ាគ់ អ្វៃ រ៉ីស ដាគ់ អូ តោ័»។ ៦ កេះណោះ អន់ឌែ ក្លះ ទ្រង ចាក ទ្រង ពឿ ទ្រង អ៊ែ។

៧ វគ័ អូបាឌៀ ផះ ចាក ផាឌី ប៉ាត័ះ វគ័ អេលីយ៉ា។ វគ័ អូបាឌៀ កា អន់ហ្នាល់ អ៊ែ លូ ជន តាកុល កុប កល់ ទឹះ តេះ ទឹប កាប ផា «អឺ ពឹ តាំងឡា អីស ហង ប វគ័ អេលីយ៉ា ?» ៨ វគ័ អេលីយ៉ា តើល ផា «អឺះ អាញ់ ហង ! ហគ់ ឡាំ រ៉ះ កា ពឹ តាំងឡា អីស ផា អាញ់ ពឹះ ទឹល កេះ»។ ៩ វគ័ អូបាឌៀ តើល ផា «អាញ់ ប៉្រគ័ យច សារ ញ៉ា បះ អីស មប អាញ់ កា សាដាច់ អាហាប់ អន់ អ៊ែ ប៉ាន់តោ័ ? ១០ អាញ់ រ៉ះ កា អីស តាទឹច ឡាក់ កា ប‌៉្រ័ះ ប៊កកាតយ័ ឡាក់ ប‌៉្រ័ះ អីស អ៊ែ អ្វៃ រ៉ីស ដេល៖ សាដាច់ អាហាប់ ប៉្រើ ពូ ចាក ណាំង អីស គ្រឹប ប៉ាថេត។ ផានែវ ពូ ផា អូ ប៉ប័ អុះ អ៊ែ ប៉្រើ ពូ ម៉ត់ ផា អូ ប៉ប័ តាទឹច។ ១១ កិញអៀ អា អីស ប៉្រើ អាញ់ ឡាំ រ៉ះ លូ ពឹ តាំងឡា ផា អីស ពឹះ ទឹល កេះ ១២ ហះកា ផះ អាញ់ ចាក ឡាច់ ឡឹង អីស ប៉ាង៉ាត័ ប៉ាលឹង ប‌៉្រ័ះ ចឹង ពឹះ ប៉ោក ឡាច់ អីស ឡាំ ប៉ាគ់ ចារ អន់ទៀគ ណាវ្គ ចារ ឡាក់ អាញ់ អូ អ្លុ។ ប៉ាគ់ សាដាច់ អាហាប់ ណាំង អីស អូ ប៉ប័ ឡាក់ កា អាញ់ រ៉ះ លូ អ៊ែ ណោះ ចាបះ កា អ៊ែ ចឹង ប៉ាន់តោ័ អ្លាត អាញ់ ហង យ‌៉័ះ អាញ់ ឃើយ អ្យិល កូត័ កា ប‌៉្រ័ះ ប៊កកាតយ័ ឡឹង អ្វៃ សាស្វា កាតាម។ ១៣ អូ ទី ពឿ រ៉ះ កា អីស ត័ះ ឡឹង សារ អាញ់ តង័ រ៉ាគឹយ ប‌៉្រ័ះ ប៊កកាតយ័ ផះ រ៉ាំងវ៉ាង យេសិបិល ប៉ាន់តោ័ អន់ឌែ ពែ អាញ់ អោន អន់ឌែ ណោះ ពែ ទី ១០០ ដូវ ពឹង រ៉ូង័ ប៉ានឹម ទី ពៀរ ចារ ម៉ោញ ចារ ៥០ ដូវ ទឹប អន់ សាណា លូ ទៀក កា អន់ឌែ អៃត ដេល។ ១៤ ហះកា កិញអៀ អា អីស ប៉្រើ អាញ់ ឡាំ រ៉ះ លូ សាដាច់ អាហាប់ ផា អីស ពឹះ ទឹល ប៉ាគ់ អា កេះ សាដាច់ អាហាប់ ចឹង ប៉ាន់តោ័ អាញ់ តាទឹច ហង»។ ១៥ វគ័ អេលីយ៉ា តើល ផា «អាញ់ រ៉ះ កា អីស តាទឹច ឡាក់ កា ប‌៉្រ័ះ តេះ ប‌៉្រ័ះ ប៉្លៃង ឡាក់ ប‌៉្រ័ះ អាញ់ សាំប‌៉័ះ ប៉ានេ អ៊ែ អ្វៃ រ៉ីស ដេល៖ ដារ់ អា អាញ់ ចឹង ឡាំ តាំបាង ម៉ូះ ម៉ាត់ កា សាដាច់ អាហាប់»។

១៦ ទឹល នីណោ័ះ វគ័ អូបាឌៀ កា ឡាំ រ៉ះ កា សាដាច់ អាហាប់ កេះណោះ សាដាច់ អាហាប់ ឡាំ ប៉ាគ់ ចារ វគ័ អេលីយ៉ា។ ១៧ ផះ សាដាច់ អាហាប់ ប៉ប័ វគ័ អេលីយ៉ា អ៊ែ កាប ផា «អីស អា ហង ប៉្រគ័ អន់ ប៉ាសុន អ៊ីស្រាអ៊ែល ថុក ឡាំបាក !» ១៨ វគ័ អេលីយ៉ា តើល ផា «អាញ់ អូ ទី ប៉្រគ័ អន់ ប៉ាសុន អ៊ីស្រាអ៊ែល ថុក ឡាំបាក អុះ អីស លូ អុះ ម៉ី ផូង័ វ៉ាច់ អីស ហង ប៉្រគ័ អន់ កើត សារ ឡាំបាក អា ខង អន់ដីស អ្លាត អូ រ៉ាប់ អូ សឿ ប៉ានឹរ ប‌៉្រ័ះ ប៊កកាតយ័  កាប៉ាច់ អីស កា សាំប‌៉័ះ ប៉ានេ ប‌៉្រ័ះ បាល ឡគ។ ១៩ កិញអៀ អា ហគ់ អើ ប៉ាតុំ មួត ប៉ាសុន អ៊ីស្រាអ៊ែល ទិឌូ ប៉្រើ ឡាំ ប៉ាគ់ ចារ អាញ់ ប៉ាគ់ ប៉ានឹម កាមែល ទឹប មួត រ៉ាគឹយ ប‌៉្រ័ះ បាល ទិ ៤៥០ ដូវ ទឹប រ៉ាគឹយ ប‌៉្រ័ះ អាសេរ៉ា ៤០០ ដូវ ឡាក់ ឃើយ សា សាណា អន់ឌូ លូ យេសិបិល ត្រគ់ ប៉្រើ ពឹះ ទិឌូ ដេល»។

សារ វគ័ អេលីយ៉ា ប៉ាល័ លូ មួត រ៉ាគឹយ ប‌៉្រ័ះ បាល

២០ សាដាច់ អាហាប់ ប៉្រើ ពូ ឡាំ រ៉ះ កា ប៉ាសុន អ៊ីស្រាអ៊ែល ទិឌូ ប៉្រើ ប៉ាតុំ គួប ទឹប ប៉្រើ មួត រ៉ាគឹយ ប‌៉្រ័ះ បាល ប៉ាតុំ គួប ពឹង ប៉ានឹម កាមែល។ ២១ វគ័ អេលីយ៉ា រ៉ះ កា ប៉ាសុន អ៊ីស្រាអ៊ែល ទិឌូ ផា «អន់ដីស អ្វៃ វ៉ឹល វ៉ើង កា ញ៉ា ណាវ្គ ? ផា ប‌៉្រ័ះ ប៊កកាតយ័ ឡាក់ ប‌៉្រ័ះ តាទឹច ហគ់ ប៉្រគ័ ពួយ អ៊ែ ហះកា ផា ប‌៉្រ័ះ បាល ឡាក់ ប‌៉្រ័ះ តាទឹច ហគ់ ពួយ អ៊ែ ពិ !» ហះកា ប៉ាសុន ទិឌូ អ្វៃ រ៉ាង៉ាប់ អូ តើល អុះ។ ២២ វគ័ អេលីយ៉ា កាប ណាវ្គ ផា «កាណុង រ៉ាគឹយ ប‌៉្រ័ះ ប៊កកាតយ័ អ្វៃ សល់ ដឹង ម៉ោញ ដូវ អាញ់ អា ហង ហះកា មួត រ៉ាគឹយ ប‌៉្រ័ះ បាល ទី ៤៥០ ដូវ។ ២៣ ហគ់ អ្យក់ ឡាំ រ៉ក់ ទោល ពៀរ កាតុ កេះណោះ អន់ អន់ឌែ រ៉ើស អ្យក់ កា អន់ឌែ ម៉ោញ កាតុ កេះណោះ កោះ រ៉ាឡៃ ចៃគ ពឹង ប៉ានូក រ៉ាម៉េះ ហះកា ជែ ប៉ាកូះ អុញ។ កាប៉ាច់ អាញ់ ចឹង អ្យក់ រ៉ក់ ម៉ោញ កាតុ ចៃគ ពឹង ប៉ានូក រ៉ាម៉េះ អូ ប៉ាកូះ អុញ និះទៅ ដេល។ ២៤ កេះណោះ ប៉្រើ រ៉ាគឹយ ប‌៉្រ័ះ បាល ម៉ន់ អើ ប‌៉្រ័ះ អន់ឌែ ហះកា អាញ់ ម៉ន់ អើ ប‌៉្រ័ះ ប៊កកាតយ័ ដេល។ ចាំ ហៃ ប‌៉្រ័ះ ចំ ចឹង ប៉្រគ័ ពួយ អន់ អុញ សា ប‌៉្រ័ះ ណោះ ហង ឡាក់ ប‌៉្រ័ះ តាទឹច»។ ប៉ាសុន ទិឌូ តើល ផា «អឺះ ដាគ់ ហង»។ ២៥ វគ័ អេលីយ៉ា រ៉ះ កា មួត រ៉ាគឹយ ប‌៉្រ័ះ បាល ផា «ហគ់ រ៉ើស អ្យក់ រ៉ក់ ទោល ម៉ោញ កាតុ សាំរ៉ាប់ កា អន់ដីស កេះណោះ កោះ ចៃគ ពឹង រ៉ាម៉េះ ហះកា ជែ ប៉ាកូះ អុញ។ ហគ់ អន់ដីស ម៉ន់ អើ ប‌៉្រ័ះ អន់ដីស អន់ទ្រួល ឡឹង អាញ់ ពិ ខង អន់ដីស អៀង ដូវ»។ ២៦ អន់ឌែ កា អ្យក់ រ៉ក់ ទោល ម៉ោញ កាតុ កោះ រ៉ាឡៃ ចៃគ ពឹង ប៉ានូក រ៉ាម៉េះ កេះណោះ ម៉ន់ ឡោម ប‌៉្រ័ះ បាល ឡឹង កាំលឺ ទឹល ដារ់ ប៉ង់ «អឺ ប‌៉្រ័ះ បាល ប៉រ់ អីស ប៉្រគ័ អន់ ទី អុញ កា ញឹន ណើ !» ហះកា អូ កាតាំង ប៉ានឹរ ញ៉ា តើល អុះ។ អន់ឌែ កាតាប័ តារ័ ជុំ អន់ហ្នឹង ឡាក់ អន់ឌែ ប៉្រគ័ ណោះ។ ២៧ ប៉ាគ់ ទឹល ដារ់ ប៉ង់ វគ័ អេលីយ៉ា កាប ប៉ាឡៃវ កា អន់ឌែ ផា «ហគ់ អន់ដីស ខំ ស៊្រែក អន់ ម៉ៃៗ ប‌៉្រ័ះ បាល ឡាក់ ប‌៉្រ័ះ តាទឹច ហង អ្យូគ ផាហៃគ អ៊ែ ផះ ឃឹត ចាជ្រែប លើ ផោត លើ អ្យូគ ផាហៃគ អ៊ែ ផះ ចាក លើ ផះ តៃប ហ្លាក់ ត័ះ ទឹល នីណោ័ះ រ៉ោ អន់ អ៊ែ សាទឹរ ពិ»។ ២៨ អន់ឌែ ស៊្រែក លូ ឡោម ឡា ហ៊ែង ម៉ៃៗ ទឹប អ្យក់ ដាវ លើ សាំង រែក ឡាកោ ប៉ាំងឡៃ ពួយ គុន តាឡាប័ ឃើយ អន់ឌែ ទឹល ផាម ហូរ័ ប៉ាញ័ ឡាកោ។ ២៩ ប៉ាគ់ ទឹល ដារ់ សិ អន់ឌែ កា អ្វៃ ស៊្រែក អើ ប‌៉្រ័ះ បាល លើយ ទឹល កាង៉ាច មង ពូ ឃើយ ទៀន សាណា កា ប‌៉្រ័ះ ប៊កកាតយ័ *។ ហះកា អូ កាតាំង ប៉ានឹរ តើល លូ អូ ទី សារ ញ៉ា កើត ពឹះ អុះ។

៣០ កេះណោះ វគ័ អេលីយ៉ា រ៉ះ កា ប៉ាសុន ទិឌូ ផា «ចុ ម៉ុត អន់ ក្យាម័ អាញ់ !» ប៉ាសុន ទិឌូ កា ម៉ុត ក្យាម័ អ៊ែ។ វគ័ អេលីយ៉ា កា ប៉ាយ៉ាម័ អន់ហ្នឹង សាំរ៉ាប់ រ៉ាម៉ះ ប‌៉្រ័ះ ប៊កកាតយ័ ឡាក់ ពូ ថាំឡាយ អ្លាត ពែ។ ៣១ អ៊ែ អ្យក់ អំហ្មោ ១២ កាតុ ពួយ ចំលួន ផូង័ វ៉ាច់ គន សោ វគ័ យ៉ាកុប។ វគ័ យ៉ាកុប អា ហង ឡាក់ ប‌៉្រ័ះ ប៊កកាតយ័ តូរ័ សិច ផា អ៊ីស្រាអ៊ែល។ ៣២ វគ័ អេលីយ៉ា អ្យក់ អំហ្មោ ១២ កាតុ ណោះ ប៉្រគ័ អន់ហ្នឹង រ៉ាម៉ះ ប‌៉្រ័ះ ប៊កកាតយ័ ទឹប សីរ ឡូះ ជុំ ណោះ ម៉ាគ់ អ្លុ តូះ ទៀក ឃឺ អ៊ែ ក្យិប ១៥ លិត។ ៣៣ អ៊ែ កា ពូក រ៉ាម៉េះ ចៃគ ពឹង អន់ហ្នឹង កេះណោះ អ្យក់ រ៉ក់ កោះ រ៉ាឡៃ ចៃគ ពឹង រ៉ាម៉េះ ណោះ។ ៣៤ អ៊ែ រ៉ះ ផា «ហគ់ អោះ ទៀក អន់ ទី ប៉្វាន់ ព្រឺយ តូះ ពឹង កាណាគ័ រ៉ាម៉ះ ប‌៉្រ័ះ លូ ពឹង រ៉ាម៉េះ ណោះ»។ ពូ កា ប៉្រគ័ ពួយ ប៉ានឹរ អ៊ែ រ៉ះ។ កេះណោះ អ៊ែ រ៉ះ ណាវ្គ ផា «ហគ់ អោះ ទៀក ម៉ោញ ទង ណាវ្គ»។ ពូ កា ប៉្រគ័ ពួយ ប៉ានឹរ អ៊ែ រ៉ះ លឺក ទី ពៀរ។ កេះណោះ អ៊ែ រ៉ះ ណាវ្គ ផា «ហគ់ អោះ ទៀក ម៉ោញ ទង ណាវ្គ»។ ពូ កា ប៉្រគ័ ពួយ ប៉ានឹរ អ៊ែ លឺក ទី ប៉ៃង។ ៣៥ ទៀក ហូរ័ ប៉ាញ័ ទឹប អន់ហ្នឹង ណោះ ពឹង ឡូះ ឡាក់ អ៊ែ សីរ ណោះ ប៉ាញ័ កា ទៀក ដេល។

៣៦ ប៉ាគ់ កាង៉ាច ផះ មង ពូ ឃើយ ទៀន សាណា កា ប‌៉្រ័ះ ប៊កកាតយ័ វគ័ អេលីយ៉ា ម៉ុត ក្យាម័ អន់ហ្នឹង លូ កាប ផា «អឺ ប‌៉្រ័ះ ប៊កកាតយ័ ឡាក់ ប‌៉្រ័ះ អាប៉្រាហាំ អ៊ីសាក់ លូ អ៊ីស្រាអ៊ែល ដារ់ អា ប៉រ់ អីស តាំបាង អន់ កា ប៉ាសុន អ្លុ អន់តគ់ ផា អីស ឡាក់ ប‌៉្រ័ះ សុនសាត អ៊ីស្រាអ៊ែល តាទឹច លូ អ្លុ អន់តគ់ ផា អាញ់ ឡាក់ ទុច អីស លូ អាញ់ ប៉្រគ័ សារ អំរ៉ាញ អឺញ អា ឃឺ ឡាច់ ឡឹង អីស។ ៣៧ អឺ ប‌៉្រ័ះ ប៊កកាតយ័  ប៉រ់ អីស តាប៉ាប តាប៉ុន សាំយ៉ាំង អាញ់ ណើ ប៉រ់ អីស ប៉្រគ័ អន់ ទី អុញ ភឿ អន់ ប៉ាសុន ទិ អា អ្លុ អន់តគ់ ផា អីស ឡាក់ ប‌៉្រ័ះ តាទឹច លូ អីស ប៉្រគ័ អន់ អន់ឌែ ប៉ិនពែង ពុត ពៀក វ៉ីល ប៉ាគ់ អីស ណាវ្គ»។ ៣៨ ផាឌី ប‌៉្រ័ះ ប៊កកាតយ័ កា ប៉ាឡិ ជឹរ អុញ អន់ សា កាណាគ័ វគ័ អេលីយ៉ា រ៉ាម៉ះ ណោះ ទឹប រ៉ាម៉េះ ទឹប អំហ្មោ ទឹប តេះ ទៀក ឡាក់ ពូ តូះ ណោះ កា ស្វាត់ ក្រោះ ដេល។ ៣៩ ផះ មួត ប៉ាសុន ប៉ប័ សារ ទិណោ័ះ អន់ឌែ កា ប៉ាណាំ គួប កុប កល់ ទឹះ តេះ ឡូត ទឹប កាប ផា «ប‌៉្រ័ះ ប៊កកាតយ័ ហង ឡាក់ ប‌៉្រ័ះ តាទឹច !» ៤០ វគ័ អេលីយ៉ា រ៉ះ កា ពូ ផា «ហគ់ រ៉ុប ចគ់ មួត រ៉ាគឹយ ប‌៉្រ័ះ បាល ជែ អន់ ទី ម៉ោញ ដូវ សាតាក់ រ៉ាវ៉ាច់ ដៃ !» ប៉ាសុន កា ប៉ាណាំ គួប រ៉ុប មួត រ៉ាគឹយ ប‌៉្រ័ះ បាល តាទឹច ហង។ កេះណោះ វគ័ អេលីយ៉ា ប៉្រើ ពូ អ្យក់ ឡាំ ប៉ាគ់ ទ្រូង ទៀក គីសុន កេះណោះ អ៊ែ ប៉ាន់តោ័ អ្លាត រ៉ាគឹយ ប‌៉្រ័ះ បាល ទិណោ័ះ។

៤១ វគ័ អេលីយ៉ា ឡាំ រ៉ះ លូ សាដាច់ អាហាប់ ផា «ហគ់ អីស សឹត សា សាណា អៃត ទៀក ពិ ខង អាញ់ កាតាំង យឹង បី តីស ចឹង ទឹល កេះ»។ ៤២ កេះណោះ សាដាច់ អាហាប់ កា សឹត សា សាណា អៃត ទៀក ឡូត។ ហះកា វគ័ អេលីយ៉ា ហាវ ពឹង កល់ ប៉ានឹម កាមែល កេះណោះ ជន តាកុល កុប កល់ ហះ តាវ៉ាង័ តាកុល។ ៤៣ អ៊ែ រ៉ះ កា ទុច អ៊ែ ផា «ហគ់ ហាវ បៀត ហៃ គែង ទៀក សាឡីគ សាឡាយ»។ ទុច អ៊ែ ណោះ អ្យូវ ហៃ កេះណោះ រ៉ះ ផា «អាញ់ អូ ប៉ប័ ញ៉ា អុះ»។ វគ័ អេលីយ៉ា ប៉្រើ ទុច អ្យូវ ហៃ អន់ តាំប៉ើះ ទង។ ៤៤ ប៉ាគ់ ទុច អ៊ែ អ្យូវ ហៃ លឺក ទី តាំប៉ើះ អ៊ែ រ៉ះ លូ វគ័ អេលីយ៉ា ផា «អាញ់ ប៉ប័ កាម៉ល់ ថិ តុ អំប៉ាំង តី ហាវ ឡឹង ទៀក សាឡីគ សាឡាយ»។ វគ័ អេលីយ៉ា រ៉ះ ផា «ហគ់ ឡាំ រ៉ះ កា សាដាច់ អាហាប់ ពិ ប៉្រើ អ៊ែ ជិះ រ៉ាតេ័ះ ជឹរ ឡឹង ប៉ានឹម ស៊្រសៗ ជែ អន់ ត្រគ់ ទៀក បី»។ ៤៥ ផះ ណោះ តើម បី ហ៊ែង តីស ៗ ទឹប ទី បី ខ្យាល វ៉ាល ពុត សាដាច់ អាហាប់ ជិះ រ៉ាតេ័ះ សេះ ឡាំ ប៉ាគ់ មឿង យេសារៀល។ ៤៦ វគ័ អេលីយ៉ា កា កត់ អាវ ពឹង សាំងគៀង ផះ ណោះ សារ អំរ៉ាញ អឺញ ប‌៉្រ័ះ ប៊កកាតយ័ ម៉ុត ពឹង អ៊ែ អ៊ែ កា សាតាក់ ហះ ង៉ីរ រ៉ាតេ័ះ សាដាច់ អាហាប់ លើយ ទឹល ប៉ាគ់ អំប៉ារ ទ្រួក មឿង យេសារៀល។

១៩

សារ វគ័ អេលីយ៉ា សាតាក់ ឡឹង យ៉ាគ់ យេសិបិល

១ សាដាច់ អាហាប់ រ៉ះ លូ កាម៉ាញ់ អ៊ែ យេសិបិល ទិ សារ ឡាក់ វគ័ អេលីយ៉ា ប៉្រគ័ លូ សារ អ៊ែ ប៉ាន់តោ័ មួត រ៉ាគឹយ ប‌៉្រ័ះ បាល ទិណោ័ះ លូ ដាវ។ ២ យ៉ាគ់ យេសិបិល កា ប៉្រើ ពូ ឡាំ រ៉ះ លូ វគ័ អេលីយ៉ា ផា «ប៉ាគ់ ដារ់ តាយ៉ាង័ មង ប៉ុប អា ទៅ ផា អាញ់ អូ ប៉ាន់តោ័ អីស ឡាក់ កា អីស ប៉ាន់តោ័ រ៉ាគឹយ ប‌៉្រ័ះ បាល ពែ អន់ ប‌៉្រ័ះ ពឹង អង់កក់ តេះ អា ទិណោ័ះ ចៃគ ថូត អាញ់ អន់ ក្លាំង កាខាក់ ឡូត»។ ៣ វគ័ អេលីយ៉ា អ្យូគ កាខរ់ ណូស ខាក់ អ៊ែ សាតាក់ ឡាំ ប៉ាគ់ មឿង បៀសេបា ពឹង ប៉ាថេត យូដា ភឿ អន់ រ៉ាវ៉ាច់ ឡាកោ អ៊ែ កា ប៉្រើ ទុច អ៊ែ អ្វៃ ហះ ណោះ ហង។ ៤ កាប៉ាច់ អ៊ែ ចាក ឡាំ ប៉ាគ់ ស៊្រែ តីស ទិ ម៉ោញ ដារ់ ឡាំ អង់អ្វៃ ហះ កានឺប តើម អ៊្លង កេះណោះ ម៉ន់ ឡោម ប‌៉្រ័ះ ប៉ិច កា តោ័ ទឹប កាប ផា «អឺ ប‌៉្រ័ះ ប៊កកាតយ័  អាញ់ អូ ដាម័ អត់ កេះ កិញអៀ អា ប៉រ់ អីស អ្យក់ ឡាច់ អាញុ អាញ់ ខង អាញ់ ប៉ិច កា តោ័ ឡាក់ កា វគ័ យ៉ាគ់ អាញ់ ដេល»។ ៥ កេះណោះ អ៊ែ តៃប ហ្លាក់ ហះ កានឺប តើម អ៊្លង។ ផាឌី ទី ប៊យ ប‌៉្រ័ះ ម៉ោញ ដូវ ពឹះ រ៉ោ អ៊ែ ផា «ហគ់ អ្យូវ សា សាណា ពិ»។ ៦ វគ័ អេលីយ៉ា កាលែង ហៃ ប៉ប័ ណុំ ប៉ាំង ផះ អ្វៃ តាទៀង ពឹង អំហ្មោ តុ លូ ទៀក ពឹង ព្រឺយ អ៊ែ កា សា លូ អៃត ទៀក កេះណោះ អ៊ែ តៃប ហ្លាក់ ណាវ្គ។ ៧ ផះ ណោះ ប៊យ ប‌៉្រ័ះ ប៊កកាតយ័ ជឹរ រ៉ោ អ៊ែ ម៉ោញ ទង ណាវ្គ ទឹប កាប ផា «ហគ់ អ្យូវ សា សាណា ខង អីស ត្រគ់ ចាក ចាំងហាយ្គ»។ ៨ អ៊ែ កា អ្យូវ សា ណុំ ប៉ាំង លូ អៃត ទៀក។ ញន កា សាណា ណោះ អ៊ែ ទី សាងុំ ចាក ៤០ ម៉ាំង ៤០ ដារ់ លើយ ទឹល ប៉ាគ់ ប៉ានឹម ស៊ីណាយ * ឡាក់ ចារ ប‌៉្រ័ះ ប៊កកាតយ័។

៩ ប៉ាគ់ ទឹល ប៉ានឹម ស៊ីណាយ កេះ វគ័ អេលីយ៉ា ម៉ុត ដំ ពឹង រ៉ូង័ អំហ្មោ។ ផះ ណោះ ប‌៉្រ័ះ ប៊កកាតយ័ កាប លូ អ៊ែ ផា «អឺ អេលីយ៉ា អីស ឡាំ ប៉ាគ់ អា ប៉្រគ័ ញ៉ា ?» ១០ អ៊ែ តើល ផា «អឺ ប‌៉្រ័ះ ប៊កកាតយ័ ឡាក់ ប‌៉្រ័ះ តេះ ប‌៉្រ័ះ ប៉្លៃង អាញ់ ប៉្រគ័ ង៉ារ កា អីស ទិ ពុត ទិ ពៀក។ ហះកា ប៉ាសុន អ៊ីស្រាអ៊ែល ទិឌូ អ្លាត ប៉្រគ័ ពួយ សារ អីស សាញ៉ា រែវ ពុត  ទឹប អន់ឌែ ថាំឡាយ អន់ហ្នឹង រ៉ាម៉ះ អីស លូ ប៉ាន់តោ័ អ្លាត រ៉ាគឹយ អីស ទិណោ័ះ លូ ដាវ អ្វៃ សល់ ដឹង ម៉ោញ ដូវ អាញ់ កិញអៀ អា ពូ ណាំង ប៉ាន់តោ័ អាញ់ ណាវ្គ»។ ១១ ប‌៉្រ័ះ ប៊កកាតយ័ តើល ផា «ហគ់ ឡាច់ ប៉ាគ់ ឡីង កេះណោះ តាវ ពឹង ប៉ានឹម ហះ ម៉ាត់ អាញ់។ បៀត ណាវ្គ អាញ់ ចឹង ចាក ទ្រួង»។ កេះណោះ កា ទី ខ្យាល តីស កាខាក់ ប៉្រគ័ អន់ រ៉ាយ៉ាគ់ ប៉ាញ័ ប៉ានឹម ទឹប ប៉្រគ័ អន់ អំហ្មោ ប៉ាទុះ ហះ ម៉ាត់ ប‌៉្រ័ះ ប៊កកាតយ័  ហះកា អ៊ែ អូ អ្វៃ ពឹង ខ្យាល ណោះ អុះ។ ប៉ាគ់ ស្វាស ខ្យាល កេះ កា ទី រ៉ារ៉ៃត តេះ ណាវ្គ ហះកា ប‌៉្រ័ះ កា អូ អ្វៃ ពឹង តេះ រ៉ារ៉ៃត ណោះ ដេល។ ១២ ឡៃង ឡឹង រ៉ារ៉ៃត តេះ កា ទី អុញ ហះកា ប‌៉្រ័ះ ប៊កកាតយ័ អូ អ្វៃ ពឹង អុញ ណោះ ដេល។ ឡៃង ឡឹង អុញ កាតាំង ប៉ានឹរ កាប ប៉ាឡឹងៗ †។ ១៣ ផះ វគ័ អេលីយ៉ា កាតាំង ប៉ានឹរ ណោះ អ៊ែ កា អ្យក់ អាវ តីស សាក្លុំ ម៉ាត់ កេះណោះ ឡាច់ ឡាំ អន់តាវ ហះ អំប៉ារ រ៉ូង័ អំហ្មោ អ៊ែ កាតាំង ប៉ានឹរ ប‌៉្រ័ះ អំប៉ញ់ អ៊ែ ផា «អឺ អេលីយ៉ា អីស ឡាំ ប៉ាគ់ អា ប៉្រគ័ ញ៉ា ?» ១៤ អ៊ែ តើល ផា «អឺ ប‌៉្រ័ះ ប៊កកាតយ័ ឡាក់ ប‌៉្រ័ះ តេះ ប‌៉្រ័ះ ប៉្លៃង អាញ់ ប៉្រគ័ ង៉ារ កា អីស ទិ ពុត ទិ ពៀក។ ហះកា ប៉ាសុន អ៊ីស្រាអ៊ែល ទិឌូ អ្លាត ប៉្រគ័ ពួយ សារ អីស សាញ៉ា រែវ ពុត ទឹប អន់ឌែ ថាំឡាយ អន់ហ្នឹង រ៉ាម៉ះ អីស លូ ប៉ាន់តោ័ អ្លាត រ៉ាគឹយ អីស ទិណោ័ះ លូ ដាវ អ្វៃ សល់ ដឹង ម៉ោញ ដូវ អាញ់ កិញអៀ អា ពូ ណាំង ប៉ាន់តោ័ អាញ់ ណាវ្គ»។ ១៥ ប‌៉្រ័ះ ប៊កកាតយ័ រ៉ះ ផា «ហគ់ សឹត ទ្រង ទៅ កេះណោះ ឡាំ ប៉ាគ់ ស៊្រែ តីស ក្យាម័ មឿង ដាម៉ះ។ ប៉ាគ់ ឡាំ ទឹល ប៉ាគ់ ណោះ កេះ អីស ត្រគ់ ជ្រោ សាងី ពឹង ហាស៊ែល ប៉្រើ អ៊ែ ប៉្រគ័ សាដាច់ ពឹង ប៉ាថេត ស៊ីរី។ ១៦ ឡៃង ឡឹង ណោះ អីស ត្រគ់ ជ្រោ សាងី ពឹង យេហ៊ូ គន នឹមស៊ី ប៉្រើ អ៊ែ ប៉្រគ័ សាដាច់ ប៉ាថេត អ៊ីស្រាអ៊ែល កេះណោះ អីស ត្រគ់ ជ្រោ សាងី ពឹង អេលីសេ គន វគ័ សាផាត ប៉ាគ់ តេះ អេបិល ម៉ាហូឡា ប៉្រើ ប៉្រគ័ រ៉ាគឹយ ប‌៉្រ័ះ ប៉ាតាង អីស។ ១៧ ទឹល នីណោ័ះ ពឿ រ៉ាវ៉ាច់ ឡឹង ប៉្លា ដាវ ហាស៊ែល ណោះ ចឹង ត្រគ់ ប៉្លា ដាវ យេហ៊ូ ពឿ រ៉ាវ៉ាច់ ឡឹង ប៉្លា ដាវ យេហ៊ូ ណោះ ចឹង ត្រគ់ ប៉្លា ដាវ អេលីសេ។ ១៨ ហះកា អាញ់ ចឹង គម ប៉ាណូស ៧០០០ ដូវ ពឹង ប៉ាថេត អ៊ីស្រាអ៊ែល អន់ អ្វៃ រ៉ីស ឃឺ មួត បក់ អូ ជន តាកុល សាំប‌៉័ះ ប‌៉្រ័ះ បាល ទឹប អូ ចុំ ហ៊ូប អ៊ែ ណោះ ដេល»។

១៩ វគ័ អេលីយ៉ា ឡាច់ ឡឹង ណោះ ឡាំ ណាំង អេលីសេ គន វគ័ សាផាត អ៊ែ ប៉ប័ ផះ អ្វៃ ថៃ ម៉ីរ ប៉ាណូស ថៃ ម៉ីរ ទិណោ័ះ ទី ១២ ដូវ វគ័ អេលីសេ អ្វៃ ថៃ អន់តីគ ឡឹង ពូ។ វគ័ អេលីយ៉ា កា ឡាំ ក្យាម័ ទឹប រ៉ីស អាវ តីស តាគ់ អំពៀត អេលីសេ កេះណោះ ចាក ឡាច់។ ២០ វគ័ អេលីសេ កា អ្លាត រ៉ក់ កេះណោះ ប៉ាន់តាន ចាក ពួយ វគ័ អេលីយ៉ា លូ កាប ផា «អាញ់ ប៉រ់ សឹត រ៉ះ លូ ពឹ មើគ អាញ់ បៀត ហិ កេះណោះ អាញ់ ចឹង ឡាំ ពួយ អីស»។ វគ័ អេលីយ៉ា តើល ផា «សឹត ពិ អាញ់ អូ ផា ញ៉ា អុះ»។ ២១ វគ័ អេលីសេ កា ឡាច់ ឡឹង វគ័ អេលីយ៉ា វ៉ីល សឹត ប៉ាគ់ ចារ អ៊ែ ថៃ ម៉ីរ ណាវ្គ។ អ៊ែ អ្យក់ រ៉ក់ ទិ ពៀរ កាតុ កោះ ពុះ រ៉ាម៉ះ ប‌៉្រ័ះ លូ អ្យក់ ហាក ថៃ ប៉្រគ័ រ៉ាម៉េះ តាអាំង ប៉ាំងឡៃ រ៉ក់ កេះណោះ ជែក អន់ កា មួត អ្វៃ រសានែង ណោះ សា។ កេះណោះ អ៊ែ ចាក ពួយ វគ័ អេលីយ៉ា ភឿ ប៉្រគ័ ង៉ារ កា អ៊ែ។

…

២១

សារ ម៉ីរ ប៉្លៃ អង់កាច វគ័ ណាបោត

១ ឡៃង ឡឹង ណោះ ទី កាម៉ាក័ ម៉ោញ ដូវ ឡឹង មឿង យេសារៀល សិច អ៊ែ ណាបោត អ៊ែ ទី ម៉ីរ ប៉្លៃ អង់កាច ក្យាម័ ហី សាដាច់ អាហាប់ ឡាក់ រ៉ាំងហៃ ពឹង មឿង សាម៉ារី។ ២ សាដាច់ អាហាប់ អ៊ែ ប៉រ់ លូ វគ័ ណាបោត ផា «ប៉ឹះ អន់ កា អាញ់ ម៉ីរ ប៉្លៃ អង់កាច អីស អា ម៉ាគ់ អាញ់ តប់ ហ្លា អ្យិត ខង ម៉ីរ អីស អា ក្យាម័ ហី អាញ់។ អាញ់ ចឹង អន់ ម៉ីរ ប៉្លៃ អង់កាច ម៉ោញ ចារ ឡាក់ ដាគ់ ហ៊្លត ឡឹង អា ណាវ្គ លើ ផា អីស ប៉ិច កា លៀន អាញ់ ចឹង អន់ លៀន តាម ខា ម៉ីរ អីស អា»។ ៣ វគ័ ណាបោត តើល សាដាច់ អាហាប់ ផា «អាញ់ អូ អន់ កា អីស អុះ ប៉ាដក់ ប៉ាជៀ ឡឹង វគ័ យ៉ាគ់ អាញ់ អន់ ប‌៉្រ័ះ ប៊កកាតយ័ ចៃគ ថូត អាញ់ ផា អាញ់ អន់ ប៉ាដក់ ប៉ាជៀ អា កា អីស»។* ៤ សាដាច់ អាហាប់ សឹត ប៉ាគ់ ហី អ៊ែ ទឹប អុក ពុត ពៀក ទឹប ប៉ិច អឺក ខាក់ ញន កា សារ វគ័ ណាបោត កាប ផា «អាញ់ អូ អន់ តេះ ប៉ាដក់ ប៉ាជៀ អា កា អីស អុះ»។ កេះណោះ អ៊ែ តៃប វ៉ីស ម៉ាត់ គែង ប៉ាណីរ ទឹប អូ សា សាណា ញ៉ា អុះ។

៥ កាម៉ាញ់ អ៊ែ យេសិបិល កា ម៉ុត ប៉ាគ់ ចារ អ៊ែ លូ អំប៉ញ់ ផា «ញ៉ា ត្រគ់ អីស អុក ពុត ពៀក អូ សា សាណា នីអៀ ?» ៦ អ៊ែ រ៉ះ លូ កាម៉ាញ់ អ៊ែ ផា «អាញ់ ប៉រ់ លូ ណាបោត ឡឹង មឿង យេសារៀល ផា "អីស ប្រូ ម៉ីរ ប៉្លៃ អង់កាច អីស អា អន់ កា អាញ់ លើ ផា អីស អូ ចៃ កា លៀន អាញ់ ចឹង តូរ័ លូ ម៉ីរ ប៉្លៃ អង់កាច ម៉ោញ ចារ ណាវ្គ កាតាម"។ ហះកា អ៊ែ តើល ផា "អាញ់ អូ អន់ ម៉ីរ អា កា អីស អុះ"»។ ៧ កាម៉ាញ់ អ៊ែ កាប ផា «ញ៉ា អីស អូ ត្រគ់ សាដាច់ អ៊ីស្រាអ៊ែល ប ? ហគ់ អ្យូវ សា សាណា ពិ ទឹប ទី ពុត ហោក រ៉គ់ ក្យាគ់ អាញ់ ចឹង ឡាំ អ្យក់ ម៉ីរ ប៉្លៃ អង់កាច វគ័ ណាបោត ណោះ អន់ កា អីស»។

៨ កេះណោះ យេសិបិល ច្រាគ់ សត់ត្រា ចៃគ សិច អាហាប់ ទឹប ប៉ាតឹត ត្រា អ៊ែ ដេល កេះណោះ ប៉ាហ្យើ សត់ត្រា អន់ កា មួត ក្រាគ់ តាំងកង់ លូ មួត ម៉ៃគ ណាំផា ឡាក់ អ្វៃ ពឹង មឿង យេសារៀល អន់ឌូ លូ វគ័ ណាបោត។ ៩ ពឹង សត់ត្រា ណោះ យេសិបិល ច្រាគ់ ផា «ហគ់ រ៉ះ លូ ប៉ាសុន អន់ ប៉ាតុំ គួប កំ អូ សា សាណា ទឹប អន់ វគ័ ណាបោត អង់អ្វៃ ពឹង ចារ ក្រាគ់ បក់ កានឹត ហ៊្លត ឡឹង ពូ ហះ ម៉ាត់ ប៉ាសុន។ ១០ កេះណោះ ប៉្រើ ប៉ាណូស អូ ដាគ់ ពៀរ ដូវ ប៉្រគ័ ផាញ៉ាន ច្រោម ផា អ៊ែ អា ផាម៉ាត ប‌៉្រ័ះ ប៊កកាតយ័ លូ ផាម៉ាត សាដាច់។ កេះណោះ អ្យក់ អ៊ែ ឡាច់ ប៉ាគ់ ឡីង ហឹរ ប៉ាន់តោ័ អ៊ែ លូ អំហ្មោ»។ ១១ មួត ក្រាគ់ តាំងកង់ លូ ម៉ៃគ ណាំផា ឡាក់ អ្វៃ ពឹង មឿង ណោះ កា ប៉្រគ័ ពួយ សារ យេសិបិល ច្រាគ់ កាណុង សត់ត្រា ណោះ។ ១២ អន់ឌែ រ៉ះ ឡឹង សារ កំ អូ សា សាណា ទឹប អន់ វគ័ ណាបោត អង់អ្វៃ ពឹង ចារ ដាគ់ ហះ ម៉ាត់ ប៉ាសុន។ ១៣ មួត ព្លូង ប៉្លាច័ ពៀរ ដូវ កា អ្វៃ អន់ឌូ ហះ ង៉ីរ វគ័ ណាបោត ទឹប ច្រោម អ៊ែ ហះ ម៉ាត់ ប៉ាសុន ផា «វគ័ ណាបោត ផាម៉ាត ប‌៉្រ័ះ លូ ផាម៉ាត សាដាច់»។ ណោះ ហង បះ ប៉ាសុន អ្យក់ អ៊ែ ឡាច់ គែង ឡីង មឿង កេះណោះ ហឹរ ប៉ាន់តោ័ អ៊ែ លូ អំហ្មោ។ ១៤ កេះណោះ អន់ឌែ ប៉្រើ ពូ ឡាំ រ៉ះ លូ យេសិបិល ផា «ញឹន ហឹរ ប៉ាន់តោ័ កេះ វគ័ ណាបោត ណោះ»។ ១៥ ប៉ាគ់ យេសិបិល កាតាំង ផា ពូ ប៉ាន់តោ័ វគ័ ណាបោត កេះ អ៊ែ កា រ៉ះ លូ សាដាច់ អាហាប់ ផា «ហគ់ ឡាំ អ្យក់ ពិ ម៉ីរ ប៉្លៃ អង់កាច ណាបោត ឡាក់ អ៊ែ អូ ចៃ ប្រូ អន់ កា អីស ខង អ៊ែ តោ័ កេះ»។ ១៦ ប៉ាគ់ សាដាច់ អាហាប់ កាតាំង ផា វគ័ ណាបោត តោ័ កេះ អ៊ែ កា ឡាំ អ្យក់ ម៉ីរ ប៉្លៃ អង់កាច វគ័ ណាបោត ណោះ។

១៧ ផះ ណោះ ប‌៉្រ័ះ ប៊កកាតយ័ រ៉ះ លូ វគ័ អេលីយ៉ា ឡាក់ ប៉ាណូស ឡឹង តេះ ធេសាប៊ី ផា ១៨ «ហគ់ អីស ឡាំ កាប កា អាហាប់ ឡាក់ សាដាច់ អ៊ីស្រាអ៊ែល ឡាក់ រ៉ាំងហៃ ពឹង មឿង សាម៉ារី។ កិញអៀ អា អាហាប់ អ្វៃ ពឹង ម៉ីរ ប៉្លៃ អង់កាច ណាបោត ឡាក់ អ៊ែ រ៉ាត អ្យក់ ណោះ។ ១៩ អីស ត្រគ់ រ៉ះ កា អ៊ែ ផា "ខ ញ៉ា អីស ប៉ាន់តោ័ ពូ កេះណោះ រ៉ាត អ្យក់ តេះ ពូ ?" លូ អីស ត្រគ់ រ៉ះ ណាវ្គ ផា "ប‌៉្រ័ះ ប៊កកាតយ័ រ៉ះ ផា 'សូ ឡីត ផាម ណាបោត ប៉ាគ់ ចំ សូ កា ចឹង ឡីត ផាម អីស ប៉ាគ់ ណោះ ដេល' "»។

២០ ផះ សាដាច់ អាហាប់ ប៉ប័ វគ័ អេលីយ៉ា អ៊ែ កាប ផា «អឺ តាម៉ឺរ អីស ណាំង អាញ់ ប៉ប័ កេះ អ៊ិះ ?» វគ័ អេលីយ៉ា តើល ផា «អាញ់ ណាំង អីស ញន កា អីស ទឹមវ៉ៃរ ឡាកោ អន់ ប៉្រគ័ សារ អូ ដាគ់ ឡាក់ យច ពុត ប‌៉្រ័ះ ប៊កកាតយ័ ។ ២១ ទឹល នីណោ័ះ ប‌៉្រ័ះ ប៊កកាតយ័ រ៉ះ ផា "អាញ់ ចឹង ប៉្រគ័ អន់ អីស ទី សារ ចុនចៃ អាញ់ ចឹង ប៉ាន់តោ័ អ្លាត អីស ទឹប ប៉ាន់តោ័ គន កាម៉ាក័ អីស ទិណោ័ះ យ‌៉័ះ ក្រាគ់ លើ សាស្វា កាតាម អន់ ទិ ឡឹង ប៉ាថេត អ៊ីស្រាអ៊ែល។ ២២ អាញ់ ចឹង ប៉្រគ័ កា ផូង័ វ៉ាច់ អីស ឡាក់ កា អាញ់ ប៉្រគ័ កា ផូង័ វ៉ាច់ យេរ៉ូបោម គន នេបាត លូ ឡាក់ កា អាញ់ ប៉្រគ័ កា ផូង័ វ៉ាច់ បាសា គន អាហ៊ីយ៉ា ដេល ខង អីស ប៉្រគ័ អន់ អាញ់ អឺក ទឹប អីស ប៉្រគ័ អន់ ប៉ាសុន អ៊ីស្រាអ៊ែល ប៉្រគ័ សារ យច អៀង ខាក់"។ ២៣ ប‌៉្រ័ះ ប៊កកាតយ័ កា រ៉ះ ឡឹង សារ យេសិបិល ផា "សូ ចឹង ហ៊ែក សា យេសិបិល ប៉ាគ់ ទ្រួក មឿង យេសារៀល"។ ២៤ គន សោ អីស បក់ តោ័ ពឹង មឿង ទិ កា សូ សា បក់ តោ័ ប៉ាគ់ ម៉ីរ ស៊្រែ ទិ កា ម៉ីត ចោះ សា ដេល»។

២៥ អូ ឃើយ ទី បក់ ពឿ ឡាក់ កា សាដាច់ អាហាប់ អុះ ឡាក់ ទឹមវ៉ៃរ ឡាកោ អន់ ប៉្រគ័ សារ អូ ដាគ់ យច ពុត ប‌៉្រ័ះ ប៊កកាតយ័ ញន កាម៉ាញ់ អ៊ែ យេសិបិល ប៉ាញ់សុះ។ ២៦ អ៊ែ ប៉្រគ័ សារ បឺគ អ៊ក ខាក់ ខង អ៊ែ សាំប‌៉័ះ ហ៊ូប ប‌៉្រ័ះ ឡាក់ កា សុនសាត អាម៉ូរី ឃើយ ប៉្រគ័ ដេល ឡាក់ ប‌៉្រ័ះ ប៊កកាតយ័ តាំងហ្យិត ឡាច់ ឡឹង ម៉ាត់ ប៉ាសុន អ៊ីស្រាអ៊ែល ពែ។

…

* ១:៣៨ ១:៣៨ មួត កេរេធីម លូ មួត ពេលេធីម ឡាក់ សុនសាត អន់ទៀគ ឡាក់ ប៉្រគ័ តាហាន អន់ឌូ លូ សុនសាត អ៊ីស្រាអ៊ែល អន់ឌែ កា ក្រុំ ញ៉ាម សាដាច់ ដាវីត។

† ១:៥០ ១:៥០ ផា ពូ ក្វារ់ អង់គែ អន់ហ្នឹង អូ ទី ពឿ ខឹន ប៉្រគ័ ញ៉ា កា អ៊ែ អុះ។

* ៦:២៣ ៦:២៣ អ៊្លង ប៉ុង រ៉ប់ ដារ់ អា ពិន អូ អន់ហ្នាល់ កេះ អ៊្លង អា។

* ៨:៩ ៨:៩ ប៉ានឹម ស៊ីណាយ ពៀគ គុល «ប៉ានឹម ហោរែប»។

† ៨:៣១ ៨:៣១ ប៉រ់ ហៃ សារ ឡាច់ (និក្ខមនំ) ២២:៧-១២។

* ១០:៨ ១០:៨ មួត ទុច ហ្លា ពូ ច្រាគ់ លូ តី ម៉ោញ ចំលួន ផា៖ មួត កាម៉ាញ់ ។

* ១១:២ ១១:២ ប៉រ់ ហៃ សារ អន់ ចាបាប់ លឺក ទី ពៀរ (ចោទិយ​កថា) ៧:៣-៤។

† ១១:៣២ ១១:៣២ តាទឹច អ៊ែ គន សោ សាឡូម៉ូន គម ពៀរ ផូង័ ឃឺ ផូង័ យូដា លូ ផូង័ បេនយ៉ាមីន (ប៉រ់ ហៃ ១២:២១) ហះកា ពឹង សារ អា អូ យ៉ាប ផូង័ យូដា ឡាក់ ផូង័ អ៊ែ ទៅ។

* ១២:១១ ១២:១១ កាត្វាយ័ ពិន ព្រែ នីអៀ កា ត្រគ់ ដេល៖ កាស៊ែ ប៉្លៃ ម៉ាត់ ។ ខ ១៤ កា និះទៅ ដេល។

† ១២:៣១ ១២:៣១ ពួយ ចាបាប់ ប‌៉្រ័ះ ទី ដឹង ផូង័ លេវី ខឹន ប៉្រគ័ ក្រាគ់ រ៉ាម៉ះ ប‌៉្រ័ះ។ ប៉រ់ ហៃ សារ អន់ ចាបាប់ លឺក ទី ពៀរ (ចោទិយ​កថា) ១៨:១-៨។

* ១៦:៣៤ ១៦:៣៤ ប៉រ់ ហៃ យូស្វេ ៦:២៦។

* ១៨:២៩ ១៨:២៩ ពួយ ចាបាប់ ប‌៉្រ័ះ ក្រាគ់ រ៉ាម៉ះ ប‌៉្រ័ះ ត្រគ់ ទៀន សាណា កា ប‌៉្រ័ះ ប៊កកាតយ័ រ៉ប់ អំលឺ លូ រ៉ប់ ង៉ាច ហះកា ប‌៉្រ័ះ ប៊កកាតយ័ អូ សា សាណា ណោះ អុះ។ ប៉រ់ ហៃ ចាបាប់ មួត លេវី (លេវីវិន័យ) ៦:២០-២៣លូ ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ៥០:៨-១៤។

* ១៩:៨ ១៩:៨ ប៉ានឹម ស៊ីណាយ ពៀគ គុល «ប៉ានឹម ហោរែប»។

† ១៩:១២ ១៩:១២ ប៉ានឹរ កាប ប៉ាឡឹងៗ ពិន ព្រែ នីអៀ កា ត្រគ់ ដេល៖ ប៉ានឹរ ថាំង កាប ឡាក់ កា តេះតរ់ ។

* ២១:៣ ២១:៣ តាម ចាបាប់ ប‌៉្រ័ះ សុនសាត អ៊ីស្រាអ៊ែល អូ ខឹន ប្រូ តេះ តាម ឡាក់ ប៉ាដក់ ប៉ាជៀ អន់ឌែ អន់ កា ពូ អន់ទៀគ អុះ។ ប៉រ់ ហៃ ចាបាប់ មួត លេវី (លេវីវិន័យ) ២៥:២៣; ចំលួន ប៉ាសុន (ជន​គណនា) ៣៦:៧។

សារ មួត សាដាច់ ទី ២

២

៤

៥

៦

៧

១៧

១៨

១៩

២១

២២

២៣

២៤

២៥

សារ មួត សាដាច់ ទី ២

(ពង្សាវតារ​ក្សត្រ)

សារ អន់តគ់ រ៉ះ

ពឹង សារ មួត សាដាច់ ទី ២ ពូ រ៉ះ ឡឹង សារ អន់ទៀគៗ ឡាក់ កើត ទី ផះ រ៉ាំងវ៉ាង សាដាច់ ប៉ាថេត យូដា លូ សាដាច់ ប៉ាថេត អ៊ីស្រាអ៊ែល ពូ រ៉ះ តូ ឡឹង សារ មួត សាដាច់ ទី ១ ។

ពឹង សារ មួត សាដាច់ ទី ២ ទី សារ ឡាក់ កា អា៖

សារ ប៉ាថេត អ៊ីស្រាអ៊ែល ឡាក់ សាដាច់ អន់ទៀគៗ រ៉ាំងហៃ ឡាក់ ទី ពុត អូ ដាគ់ អូ ត្រង់ កា ប‌៉្រ័ះ ប៊កកាតយ័ ឡាក់ ប៉្រគ័ អន់ កើត សារ វ៉ឹនវ៉ាយ រ៉ាចក់ រ៉ាចល់ ពឹង ប៉ាថេត លើយ ទឹល អ៊ីស្រាអ៊ែល អូ ទី ប៉ាថេត។ មួត សាដាច់ ប៉ាថេត អ៊ីស្រាអ៊ែល ប៉ាណាំ ប៉ាសុន សាំប‌៉័ះ ប៉ានេ ប‌៉្រ័ះ អន់ទៀគ លូ ប៉្រគ័ សារ អូ ដាគ់ គ្រឹប នែវ។ ទឹប សាដាច់ ទឹប ប៉ាសុន អូ ចៃ ប៉ិនពែង ពុត សឿ ប‌៉្រ័ះ ប៊កកាតយ័ អុះ។ ខ អា ហង បះ ប‌៉្រ័ះ ប៊កកាតយ័ អន់ សាលម៉ានេស៊ើរ ឡាក់ សាដាច់ ប៉ាថេត អាស៊ីរី ឡាំ តាកូះ ប្ល‌៉័ះ អ្យក់ មឿង សាម៉ារី ឡាក់ ចារ សាដាច់ អ្វៃ រ៉ាំងហៃ ពឹង ប៉ាថេត អ៊ីស្រាអ៊ែល។ តាហាន អាស៊ីរី តាប៉ីត អ្យក់ មឿង សាម៉ារី រ៉ាំងវ៉ាង សាណាំ ៧២២ លើ ៧២១ អន់ទ្រួល ឡឹង សាណាំ យីស៊ូ កើត ប៉ាណូស។ កាណុង សារ អា កា ទី រ៉ះ ឡឹង ង៉ារការ អន់ទៀគៗ រ៉ាគឹយ ប‌៉្រ័ះ សិច អេលីសេ ឡាក់ សឹះ វគ័ អេលីយ៉ា ដេល។ (១:១-១៧:៤១)

សារ ប៉ាថេត យូដា ឡាក់ អ្វៃ ទុញ ឃឺ អ៊ែ ១៣០ សាណាំ ណាវ្គ។ ពឹង សាណាំ ៥៨៧ អន់ទ្រួល ឡឹង សាណាំ យីស៊ូ កើត ប៉ាណូស សាដាច់ នេប៊ូកានេសា ឡាក់ សាដាច់ ប៉ាថេត បាប៊ីឡូន ឡាំ តាកូះ អ្យក់ មឿង យេរូសាឡឹម។ តាហាន ប៉ាថេត បាប៊ីឡូន ថាំឡាយ រ៉ោង រ៉ាម៉ះ លូ គៀរ សាដាច់ ទឹប មួត ម៉ៃគ ណាំផា ទឹប មួត ប៉ាសុន ម៉ោញ ចំលួន អ្យក់ ឡាំ ប៉្រគ័ ទុច ប៉ាគ់ ប៉ាថេត បាប៊ីឡូន។ (១៨:១-២៥:៣០)

២

សារ ប‌៉្រ័ះ អ្យក់ ហាវ វគ័ អេលីយ៉ា

១ ផះ ប‌៉្រ័ះ ប៊កកាតយ័ ចឹង ប៉្រគ័ ខ្យាល តាវ៉ាញ់ អ្យក់ ហាវ វគ័ អេលីយ៉ា ពឹង ប៉្លៃង វគ័ អេលីយ៉ា លូ វគ័ អេលីសេ ចាក ឡាច់ ឡឹង មឿង គីលកាល។ ២ វគ័ អេលីយ៉ា រ៉ះ កា វគ័ អេលីសេ ផា «ហគ់ អីស ក្យាគ់ អាញ់ ហះ អា ហោគ ខង ប‌៉្រ័ះ ប៊កកាតយ័ ប៉្រើ អាញ់ ឡាំ ប៉ាគ់ មឿង បេតអ៊ែល»។ វគ័ អេលីសេ តើល ផា «អាញ់ រ៉ះ កា អីស តាទឹច ឡាក់ កា ប‌៉្រ័ះ ប៊កកាតយ័ អ្វៃ រ៉ីស លូ ឡាក់ កា អីស អ្វៃ រ៉ីស អាញ់ អូ ក្លះ ឡឹង អីស អុះ»។ អន់ឌែ ពៀរ ដូវ កា ចាក ឡាំ ប៉ាគ់ មឿង បេតអ៊ែល។ ៣ ទី រ៉ាគឹយ ប‌៉្រ័ះ ម៉ោញ ក្រុំ អ្វៃ ប៉ាគ់ មឿង បេតអ៊ែល ឡាំ រ៉ះ លូ វគ័ អេលីសេ ផា «ញ៉ា អីស អ្លុ ដេល ប ផា ដារ់ អា ប‌៉្រ័ះ ប៊កកាតយ័ ចឹង អ្យក់ ហាវ ណៃឃូ អីស ពឹង ប៉្លៃង ?» អ៊ែ តើល ផា «អាញ់ អ្លុ ដេល អូ រ៉ះ កា ដាគ់ ដេល»។

៤ វគ័ អេលីយ៉ា រ៉ះ កា អ៊ែ ផា «អឺ អេលីសេ ហគ់ ក្យាគ់ អាញ់ ហះ អា ហោគ ខង ប‌៉្រ័ះ ប៊កកាតយ័ ប៉្រើ អាញ់ ឡាំ ប៉ាគ់ មឿង យេរីខូ»។ វគ័ អេលីសេ តើល ផា «អាញ់ រ៉ះ កា អីស តាទឹច ឡាក់ កា ប‌៉្រ័ះ ប៊កកាតយ័ អ្វៃ រ៉ីស លូ ឡាក់ កា អីស អ្វៃ រ៉ីស អាញ់ អូ ក្លះ ឡឹង អីស អុះ»។ អន់ឌែ ពៀរ ដូវ កា ឡាំ ទឹល ប៉ាគ់ មឿង យេរីខូ។ ៥ ទី រ៉ាគឹយ ប‌៉្រ័ះ ម៉ោញ ក្រុំ អ្វៃ ពឹង មឿង យេរីខូ ឡាំ រ៉ះ កា វគ័ អេលីសេ ផា «ញ៉ា អីស អ្លុ ដេល ប ដារ់ អា ប‌៉្រ័ះ ប៊កកាតយ័ ចឹង អ្យក់ ហាវ ណៃឃូ អីស ពឹង ប៉្លៃង ?» អ៊ែ តើល ផា «អាញ់ អ្លុ ដេល អូ រ៉ះ កា ដាគ់ ដេល»។

៦ វគ័ អេលីយ៉ា រ៉ះ កា អ៊ែ ផា «ហគ់ ក្យាគ់ អាញ់ ហះ អា ហោគ ខង ប‌៉្រ័ះ ប៊កកាតយ័ ប៉្រើ អាញ់ ឡាំ ប៉ាគ់ ទៀក ទ្រូង យដាន់»។ វគ័ អេលីសេ តើល អ៊ែ ផា «អាញ់ រ៉ះ កា អីស តាទឹច ឡាក់ កា ប‌៉្រ័ះ ប៊កកាតយ័ អ្វៃ រ៉ីស លូ ឡាក់ កា អីស អ្វៃ រ៉ីស អាញ់ អូ ក្លះ ឡឹង អីស អុះ»។ អន់ឌែ ពៀរ ដូវ កា ចាក ឡាំ ណាវ្គ។ ៧ ទី រ៉ាគឹយ ប‌៉្រ័ះ ៥០ ដូវ ចាក ពួយ អន់តីគ។ អន់ឌែ ពៀរ ដូវ តាវ ហះ ទ្រូង ទៀក យដាន់ មួត រ៉ាគឹយ ប‌៉្រ័ះ កា តាវ ហៃ ឡឹង ចាំងហាយ្គ។ ៨ កេះណោះ វគ័ អេលីយ៉ា តាមួរ អាវ គ្រឹន អ៊ែ ប៉្រះ ទៀក។ ទៀក កា ខ្លាក ឡាច់ ឡឹង គួប អន់ឌែ ពៀរ ដូវ កា ឃ្លង ទ្រូង ទៀក ស្វាត់ ណោះ។ ៩ ប៉ាគ់ អន់ឌែ ពៀរ ដូវ ចាក រ៉ាវ៉ាច់ កេះ វគ័ អេលីយ៉ា រ៉ះ កា វគ័ អេលីសេ ផា «ផា អីស ប៉ិច កា ទី ញ៉ា ឡឹង អាញ់ ប៉រ់ ឡឹង អាញ់ ពិ អន់ទ្រួល ឡឹង ប‌៉្រ័ះ ប៊កកាតយ័ ចឹង អ្យក់ ឡាច់ អាញ់ ឡឹង អីស»។ វគ័ អេលីសេ តើល ផា «អន់ ប៉ាង៉ាត័ ប៉ាលឹង អីស អ្វៃ ពឹង អាញ់ ឡគ អន់ អាញ់ ទី ពៀរ ចានែក ឡាក់ កា គន ឡោងទ្រៀ អ្យក់ ប៉ាដក់ ប៉ាជៀ ពៀរ ចានែក ដេល» ១០ វគ័ អេលីយ៉ា រ៉ះ ផា «សារ អីស ប៉រ់ អា ញ៉ាក ខាក់ ហះកា ប៉ាគ់ ប‌៉្រ័ះ ប៊កកាតយ័ អ្យក់ ឡាច់ អាញ់ ឡឹង អីស អន់ទៀ ផា អីស ហៃ អាញ់ ប៉ប័ ណោះ សារ អីស ប៉រ់ ចឹង ទី ហង។ ផា អីស ហៃ អូ ប៉ប័ ណោះ អូ ទី អុះ»។ ១១ អន់ឌែ កា ចាក អន់ដើរ រ៉ះ សារ អន់ដើរ ផាឌី អន់ឌែ ប៉ប័ រ៉ាតេ័ះ សេះ អុញ ឡាំ ប៉ាក្លះ អន់ឌែ ផះ ណោះ ខ្យាល តាវ៉ាញ់ កា ប៉ោក ហាវ វគ័ អេលីយ៉ា ពឹង ប៉្លៃង។ ១២ ប៉ាគ់ វគ័ អេលីសេ ប៉ប័ សារ ណោះ អ៊ែ កា ស៊្រែក ម៉ៃៗ «អឺ ពឹ តាំងឡា អឺ ពឹ តាំងឡា ហៃ តោ រ៉ាតេ័ះ តាកូះ លូ តាហាន ជិះ សេះ មួត អ៊ីស្រាអ៊ែល»។ វគ័ អេលីសេ សាលយ ហៃ វគ័ អេលីយ៉ា ហាវ ពឹង ប៉្លៃង ទឹល អ៊ែ អូ ប៉ប័ កេះ។ អ៊ែ កា ហ៊ែក អាវ អ៊ែ ទៅ កាតាច់ ប៉ុត ១៣ លូ ទូញ អ្យក់ អាវ គ្រឹន វគ័ អេលីយ៉ា ឡាក់ ឡិ ណោះ កេះណោះ វគ័ អេលីសេ ឡាំ ប៉ាគ់ ទ្រូង ទៀក យដាន់។ ១៤ អ៊ែ កា អ្យក់ អាវ គ្រឹន វគ័ អេលីយ៉ា ឡាំ ប៉្រះ ពឹង ទៀក ទ្រូង យដាន់ ទឹប កាប ផា «អឺ ប‌៉្រ័ះ ប៊កកាតយ័ ឡាក់ ប‌៉្រ័ះ វគ័ អេលីយ៉ា អីស អ្វៃ លូ អាញ់ ដេល ប ?» ផះ អ៊ែ ប៉្រះ អាវ ពឹង ទៀក ណោះ ទៀក កា ខ្លាក ឡាច់ ឡឹង គួប កេះណោះ អ៊ែ ឃ្លង សឹត ណាវ្គ។

១៥ ផះ មួត រ៉ាគឹយ ប‌៉្រ័ះ អ្វៃ តាវ ហាង អា រសានែង មឿង យេរីខូ ប៉ប័ អ៊ែ អន់ឌែ កាប ផា «ប៉ាង៉ាត័ វគ័ អេលីយ៉ា ម៉ុត ពឹង វគ័ អេលីសេ កេះ»។ អន់ឌែ ឡាំ ប៉ាគ់ ចារ វគ័ អេលីសេ ទឹប ជន តាកុល មូប កល់ ទឹះ តេះ ហះ ង៉ីរ អ៊ែ។ ១៦ កេះណោះ អន់ឌែ កាប ផា «កាណុង កាំឡាំង ញឹន អា ទី ៥០ ដូវ ឡាក់ សាងុំ ខាក់ ប៉រ់ អីស អន់ អន់ឌែ ឡាំ ណាំង ណៃឃូ អីស អ្យូគ ផៃគ ប៉ាង៉ាត័ ប៉ាលឹង ប‌៉្រ័ះ ប៊កកាតយ័ ប៉ោក ប៉ាឡិ អ្លាត អ៊ែ ពឹង ប៉ានឹម លើ ពឹង ក្លូះ ចំ អ្លុ អ៊ែ»។ វគ័ អេលីសេ តើល ផា «ជែ ប៉្រើ អន់ឌែ ឡាំ ហោគ»។ ១៧ ហះកា ញន កា អន់ឌែ ឡោម ខំៗ អ៊ែ កា ភម អន់ ពូ ឡាំ ទឹប កាប ផា «ប៉ិច ឡាំ កា ឡាំ ពិ»។ អន់ឌែ កា ប៉្រើ កាំឡាំង អន់ឌែ ៥០ ដូវ ឡាំ ណាំង វគ័ អេលីយ៉ា ទិ ប៉ៃង ដារ់ ហះកា ណាំង អូ ប៉ប័ អុះ។ ១៨ អន់ឌែ កា វ៉ីល សឹត ប៉ាគ់ ចារ វគ័ អេលីសេ អ្វៃ ប៉ាគ់ មឿង យេរីខូ។ វគ័ អេលីសេ រ៉ះ ផា «អាញ់ រ៉ះ កា អន់ដីស កេះ ហះកា អន់ដីស ឡាំ ណាំង អ៊ែ កា ញ៉ា»។

១៩ បក់ អ្វៃ ពឹង មឿង យេរីខូ រ៉ះ លូ វគ័ អេលីសេ ផា «អឺ ពឹ តាំងឡា អីស ប៉ប័ កេះ មឿង អា រ៉គ់ ខាក់ ហះកា ទៀក អូ ដាគ់ អុះ ទឹប តេះ កា អូ ដាគ់ សាណា ដេល»។ ២០ អ៊ែ រ៉ះ ផា «ប៉ឹះ អ្យក់ អង់គៀន ណាវ កា អាញ់ ទឹប ចៃគ ប៉ោ័ះ ពឹង ណោះ»។ ពូ កា ឡាំ អ្យក់ អន់ កា អ៊ែ។ ២១ អ៊ែ កា ចាក ឡាំ ប៉ាគ់ កល់ ទៀក ទឹប តូះ ម៉ុត ប៉ោ័ះ ពឹង ត្រោម ទៀក ទឹប កាប ផា «ប‌៉្រ័ះ ប៊កកាតយ័ រ៉ះ ផា "អាញ់ ប៉្រគ័ អន់ ទៀក អា ដាគ់ តៃល ទៅ កេះ អូ ទី បក់ ពឿ ចឹង តោ័ តេះ កា ចឹង ដាគ់ សាណា ដេល"»។ ២២ ទៀក ណោះ កា ដាគ់ តាទឹច លើយ ទឹល រ៉ប់ ដារ់ អា ត្រគ់ ឡាក់ កា វគ័ អេលីសេ កាប ណោះ ហង។

…

៤

សារ វគ័ អេលីសេ តង័ អង់កាន់ អន់ត្រោ័

១ ទី អង់កាន់ អន់ត្រោ័ ម៉ោញ ដូវ ឡាក់ កាម៉ាញ់ រ៉ាគឹយ ប‌៉្រ័ះ ឡាំ ប៉ាគ់ ចារ វគ័ អេលីសេ ទឹប ឡោម ឡា អ៊ែ ផា «អឺ ពឹ តាំងឡា ក្លោ អាញ់ តោ័ កេះ។ អីស កា អ្លុ អន់តគ់ កេះ អ៊ែ ណោះ អ្យិល កូត័ កា ប‌៉្រ័ះ ប៊កកាតយ័ ខាក់។ កិញអៀ អា តាំងឡា លៀន បក់ ញឹន ទួម អ៊ែ ចឹង រ៉ុប អ្យក់ គន កាម៉ាក័ អាញ់ ទិ ពៀរ ដូវ អ្យក់ ឡាំ ប៉្រគ័ ទុច អ៊ែ»។ ២ វគ័ អេលីសេ តើល អ៊ែ ផា «អីស ប៉ិច កា អាញ់ តង័ អីស នីចម័ ? ហគ់ រ៉ះ កា អាញ់ ហៃ ពឹង ហី អីស ណោះ អីស ទី ញ៉ា អន់ដា ?» អ៊ែ តើល ផា «ពឹង ហី អាញ់ អូ ទី ញ៉ា អុះ ទី ដឹង ចាយ សាងី ថិ ដឹង ម៉ោញ ណោះ ហង»។ ៣ វគ័ អេលីសេ រ៉ះ កា អ៊ែ ផា «ហគ់ ឡាំ អ៊្យឺម ចាយ លូ ព្រឺយ ពូ អ្វៃ តាដោះ ឡឹង មួត អ្វៃ រសានែង អីស ហះកា ត្រគ់ អ៊្យឺម អន់ អៀង។ ៤ កេះណោះ អីស លូ គន អីស ត្រគ់ ម៉ុត ពឹង ហី កាត្រើគ អំប៉ារ កេះណោះ អ្យក់ ចាយ សាងី អីស ទៅ ត្រឹង អន់ គ្រឹប ចាយ ឡាក់ អីស អ៊្យឺម ទិណោ័ះ។ ចាយ ចំ ឡាក់ ប៉ាញ័ កេះ អីស ត្រគ់ អន់ ចារ តាង»។ ៥ អ៊ែ ឡាច់ ឡឹង វគ័ អេលីសេ ប៉ាណាំ គន អ៊ែ ម៉ុត ពឹង ហី ទឹប កាត្រើគ អំប៉ារ។ កេះណោះ អ៊ែ អ្យក់ ចាយ សាងី ត្រឹង ពឹង ចាយ អ៊ែ អ៊្យឺម គន អ៊ែ កា អន់ទឺប ចាយ កា អ៊ែ ម៉ោញ ទង ម៉ោញ កាតុ។ ៦ ប៉ាគ់ ប៉ាញ័ គ្រឹប ចាយ ទិណោ័ះ កេះ អ៊ែ រ៉ះ កា គន អ៊ែ ផា «ប៉ឹះ អន់ទឺប ចាយ កា អាញ់ ម៉ោញ ណាវ្គ»។ គន តើល ផា «ទិ ចាយ កេះ មើគ !» ផះ ណោះ សាងី កា អូ ហូរ័ ណាវ្គ ហង។ ៧ អ៊ែ ឡាំ រ៉ះ សារ ណោះ កា វគ័ អេលីសេ បក់ រ៉ះ ប៉ាតាង ប‌៉្រ័ះ វគ័ អេលីសេ រ៉ះ កា អ៊ែ ផា «ហគ់ អ្យក់ សាងី ណោះ ប្រូ អ្យក់ លៀន ស៊ង កា បក់ អន់ដីស ទួម ណោះ ពិ ហះកា លៀន បក់ អ្វៃ សល់ ណោះ គម តាច់ សាណា សិម គន លូ អីស ទៅ ហោគ»។

សារ វគ័ អេលីសេ តង័ អង់កាន់ ប៉ាគ់ មឿង ស៊ូនែម

៨ ទី ដារ់ ម៉ោញ វគ័ អេលីសេ ចាក តាត់ មឿង ស៊ូនែម។ អ្វៃ ពឹង មឿង ណោះ ទី អង់កាន់ ប‌៉្រ័ះ ប៉ាត្រង័ ម៉ោញ ដូវ អ៊ែ ជៀក វគ័ អេលីសេ ម៉ុត សា សាណា ពឹង ហី អ៊ែ។ ទឹល នីណោ័ះ រ៉ប់ អ៊ែ ចាក តាត់ មឿង ណោះ អ៊ែ កា ម៉ុត សា សាណា ពឹង ហី អង់កាន់ ណោះ លើយ។ ៩ អង់កាន់ ណោះ រ៉ះ លូ ក្លោ អ៊ែ ផា «តាម អាញ់ ឃឹត កាម៉ាក័ បក់ ឃើយ ម៉ុត ហី ពិន អា អ៊ែ ប៉ាណូស ដាគ់ ត្រង់ បក់ រ៉ះ ប៉ាតាង ប‌៉្រ័ះ ប៊កកាតយ័។ ១០ ទឹល នីណោ័ះ ពិ ពិន ប៉្រគ័ កាណុង ថិ ម៉ោញ ពឹង តាល់ គែង អំប៉ាំង សាំរ៉ាប់ កា អ៊ែ ទឹប ប៉្រគ័ គ្រេ តៃប គ្រេ អង់អ្វៃ គ្រេ សាំរ៉ាប់ ច្រាគ់ សត់ត្រា លូ ចារ តាគៀង ម៉ាគ់ ដារ់ ចំ អ៊ែ ឡាំ ប៉ាគ់ អា អ៊ែ ម៉ុត ដំ ពឹង ហី ពិន អា ហង»។

១១ ប៉ាគ់ ដារ់ អន់តីគ វគ័ អេលីសេ ឡាំ ប៉ាគ់ ហី ណោះ អ៊ែ កា តៃប ពឹង កាណុង ណោះ ហង។ ១២ ប៉ាគ់ កាំលឺ អ៊ែ រ៉ះ លូ ទុច អ៊ែ សិច កេហាស៊ី ផា «ហគ់ ឡាំ រ៉ះ កា អង់កាន់ ណោះ ប៉្រើ ហាវ ប៉ាគ់ អា ហៃ»។ ទុច ណោះ កា ឡាំ រ៉ះ លូ អង់កាន់ អង់កាន់ កា ហាវ ប៉ាគ់ ចារ វគ័ អេលីសេ។ ១៣ វគ័ អេលីសេ រ៉ះ កា ទុច អ៊ែ ផា «ហគ់ អីស អំប៉ញ់ លូ អង់កាន់ អា "អីស ហាប់ ញឹន ទឹប រ៉ាំងហៃ ញឹន ដាគ់ៗ ញ៉ា ញឹន ចឹង អន់ កា អីស ? ញ៉ា ប៉ិច ប៉្រើ ញឹន ឡាំ កាប លូ សាដាច់ លើ ម៉ៃគ តាហាន ប៉ាតាង អីស ប ?"» អង់កាន់ តើល ផា «អាញ់ អូ តងកាន កា ញ៉ា អុះ ខង អាញ់ ទី សារ សាណុក សាវ៉ាក លូ ផូង័ វ៉ាច់ អាញ់ ទៅ កេះ»។ ១៤ វគ័ អេលីសេ កា អំប៉ញ់ កេហាស៊ី ផា «ទឹល នីណោ័ះ ពិន ចឹង អន់ ញ៉ា កា អ៊ែ អា ?» កេហាស៊ី តើល ផា «អ៊ែ អា អូ ទី គន កាម៉ាក័ អុះ ក្លោ អ៊ែ កា ក្រាគ់ កេះ ដេល»។ ១៥ វគ័ អេលីសេ រ៉ះ ផា «ហគ់ អើ អ៊ែ ឡាំ ប៉ាគ់ អា ណាវ្គ»។ កេហាស៊ី កា អើ កេះណោះ អង់កាន់ កា ហាវ អន់តាវ ហះ អំប៉ារ។ ១៦ វគ័ អេលីសេ រ៉ះ ផា «ប៉ាគ់ សាណាំ អន់តីគ ពឹង ខៃ អា ទៅ អីស ចឹង ទី គន កាម៉ាក័ ពៅ ហង»។ អង់កាន់ ណោះ តើល ផា «អឺ ពឹ តាំងឡា បក់ រ៉ះ ប៉ាតាង ប‌៉្រ័ះ អីស ជែ តាំព្លូង កា អាញ់ ដៃ»។ ១៧ ឡៃង ឡឹង ណោះ អ៊ែ ឡាកោ គៀម តាទឹច អ៊ែ កា ទី គន ត្រគ់ ពឹង ខៃ ឡាក់ វគ័ អេលីសេ រ៉ះ ណោះ ហង។

១៨ ប៉ាគ់ សាស្វា ណោះ តីស ប៊ែត កេះ អ៊ែ ឡាំ ណាំង ពឹ អ៊ែ ប៉ាគ់ ចារ ពូ ច្រូត័ ពៀ។ ១៩ ផះ ណោះ អ៊ែ ញ៉ាំ អើ ពឹ អ៊ែ ផា «អាញ់ អីគ កល់ អីគ កល់ ខាក់»។ ពឹ អ៊ែ រ៉ះ កា ទុច អ៊ែ ផា «ហគ់ ពៅ ឡាំ ជឹន ប៉ាគ់ មើគ អ៊ែ រិញ»។ ២០ ទុច កា អ្យក់ សាស្វា ណោះ ឡាំ អន់ កា មើគ អ៊ែ។ សាស្វា ណោះ តៃប ពឹង ព្លូ មើគ អ៊ែ លើយ ទឹល ដារ់ ប៉ង់ កេះណោះ អ៊ែ តោ័។ ២១ មើគ សាស្វា ណោះ កា ពៅ ឡាំ អន់តៃប ពឹង កាណុង វគ័ អេលីសេ កេះណោះ កាត្រើគ អំប៉ារ ចាក ឡាច់ ឡាំ ណាំង ក្លោ អ៊ែ ប៉ាគ់ ម៉ីរ។ ២២ អ៊ែ រ៉ះ លូ ក្លោ អ៊ែ ផា «ហគ់ អីស ប៉្រើ ទុច ម៉ោញ ដូវ អ្យក់ លៀ ម៉ោញ អន់ កា អាញ់ ជិះ។ អាញ់ ចឹង ប៉ាន់តាន ឡាំ ប៉ាគ់ ហី រ៉ាគឹយ ប‌៉្រ័ះ កេះណោះ វ៉ីល សឹត ប៉ាគ់ អា ណាវ្គ»។ ២៣ ក្លោ អ៊ែ អំប៉ញ់ ផា «ខ ញ៉ា អីស ប៉ិច ឡាំ ប៉ាគ់ ហី វគ័ ណោះ ដារ់ អា ? ដារ់ អា អូ ត្រគ់ ដារ់ ប៊ុន លើ ដារ់ រ៉ាឡូវ អុះ»។ អ៊ែ តើល ផា «អីស ជែ ហ្យឹក ហង»។ ២៤ អ៊ែ ប៉្រើ ពូ កត់ អាន ពឹង អង់កក់ លៀ កេះណោះ រ៉ះ កា ទុច ផា «ហគ់ បរ ជែ តាវ រទ្រង ដៃ ផា អាញ់ អូ ប៉្រើ តាវ»។ ២៥ អ៊ែ កា ឡាំ ប៉ាគ់ ចារ វគ័ អេលីសេ បក់ រ៉ះ ប៉ាតាង ប‌៉្រ័ះ អ្វៃ ប៉ាគ់ ប៉ានឹម កាមែល។

ផះ វគ័ អេលីសេ ប៉ប័ អង់កាន់ ណោះ ឡឹង ចាំងហាយ្គ អ៊ែ រ៉ះ លូ ទុច អ៊ែ កេហាស៊ី ផា «តោ អង់កាន់ ឡឹង មឿង ស៊ូនែម ហង តោ។ ២៦ ហគ់ ឡាំ ហាប់ អ៊ែ ប៉្រាល់ លូ អំប៉ញ់ ផា "អីស ដាគ់ ឡាកោ ដេល ប ? ក្លោ លូ គន អីស ដាគ់ ឡាកោ ប៉ាំងឡៃ ដេល ប ?"» ទុច កា អំប៉ញ់ ឡាក់ កា អ៊ែ រ៉ះ ណោះ ហង អង់កាន់ តើល ផា «ដាគ់ ដេល»។ ២៧ ប៉ាគ់ អ៊ែ ទឹល ប៉ាគ់ ប៉ានឹម កាមែល ប៉ប័ រ៉ាគឹយ ប‌៉្រ័ះ អ៊ែ កា ជន តាកុល គ្វែត ជុង។ កេហាស៊ី ប៉ិច ទុង ឡាច់ ហះកា រ៉ាគឹយ ប‌៉្រ័ះ កាប ផា «ជែ ទុង ឡាច់ អ៊ែ ខង អ៊ែ អុក ពុត ខាក់ កេះ អា។ ប‌៉្រ័ះ ប៊កកាតយ័ អោន សារ អា អូ អន់ អាញ់ អ្លុ អុះ»។ ២៨ អង់កាន់ កាប ផា «ពឹ តាំងឡា អាញ់ អូ ប៉រ់ គន ឡឹង អីស អុះ អាញ់ រ៉ះ លូ អីស កេះ ផា "អីស ជែ តាំព្លូង អាញ់ ដៃ"»។ ២៩ វគ័ អេលីសេ រ៉ះ កា កេហាស៊ី ផា «ហគ់ កត់ អាវ ពឹង សាំងគៀង កេះណោះ ចាក ឡាំ ពិ។ ផា ប៉ាត័ះ ពូ រទ្រង ជែ អំប៉ញ់ ពូ ដៃ ផា ពូ អំប៉ញ់ អីស កា ជែ តើល ពូ ដេល។ អីស ត្រគ់ អ្យក់ ឡាំ អ៊្លង កាទូង អាញ់ អា តាគ់ កាន់តើស ពឹង ម៉ូះ ម៉ាត់ សាស្វា ណោះ»។ ៣០ ហះកា មើគ សាស្វា ណោះ កាប ផា «អាញ់ រ៉ះ កា អីស តាទឹច ឡាក់ កា ប‌៉្រ័ះ ប៊កកាតយ័ អ្វៃ រ៉ីស លូ ឡាក់ កា អីស អ្វៃ រ៉ីស ដេល អាញ់ អូ ឡាច់ ឡឹង អីស អុះ»។ វគ័ អេលីសេ កា ចាក សឹត អន់ឌូ លូ អ៊ែ។ ៣១ កេហាស៊ី ចាក អន់ទ្រួល ទឹល ប៉ាគ់ ហី ណោះ អ៊ែ អ្យក់ អ៊្លង កាទូង តាគ់ កាន់តើស ពឹង ម៉ូះ ម៉ាត់ សាស្វា ណោះ ហះកា អូ កាតាំង តាំងហើម លូ អូ ប៉ប័ សាំប៉ត់ អុះ។ កេហាស៊ី កា វ៉ីល សឹត ប៉ាគ់ វគ័ អេលីសេ រ៉ះ ផា «សាស្វា ណោះ អូ សាទឹរ អុះ»។

៣២ ផះ វគ័ អេលីសេ ទឹល ប៉ាគ់ ហី អង់កាន់ ណោះ អ៊ែ ប៉ប័ សាស្វា ណោះ តោ័ ពឹង គ្រេ អ៊ែ។ ៣៣ វគ័ អេលីសេ កា ម៉ុត ពឹង កាណុង កេះណោះ កាត្រើគ អំប៉ារ អ្វៃ ដឹង អ៊ែ លូ សាស្វា ណោះ ហង ពឹង កាណុង ណោះ កេះណោះ អ៊ែ ម៉ន់ ឡោម ឡា ប‌៉្រ័ះ ប៊កកាតយ័ ។ ៣៤ កេះណោះ អ៊ែ តៃប ត្រ្វាត់ អំប៉ាំង សាស្វា ណោះ អន់ ពឹរ អ៊ែ ត្រគ់ លូ ពឹរ សាស្វា អន់ ម៉ាត់ អ៊ែ ត្រគ់ លូ ម៉ាត់ សាស្វា តី កា សាប៉ាគ់ ពឹង តី សាស្វា ណោះ ដេល។ ផះ អ៊ែ ប៉្រគ័ នីណោ័ះ ឡាកោ សាស្វា កា រ៉ាតុ ណាវ្គ។ ៣៥ កេះណោះ អ៊ែ អ្យូវ ចាក សឹត ចាក ឡាំ ពឹង កាណុង កេះណោះ អ៊ែ តៃប ត្រ្វាត់ ម៉ោញ ទង ណាវ្គ។ ផះ ណោះ សាស្វា កាញ់សេះ តាំប៉ើះ ទង កេះណោះ រ៉ាល ម៉ាត់ ឡូត។ ៣៦ វគ័ អេលីសេ អើ កេហាស៊ី ពឹះ ប៉ាគ់ អ៊ែ ទឹប រ៉ះ ផា «ហគ់ អើ អង់កាន់ ពឹះ ប៉ាគ់ អា»។ កេហាស៊ី កា អើ អង់កាន់ ណោះ ប៉ាគ់ អ៊ែ ឡាំ ទឹល វគ័ អេលីសេ រ៉ះ ផា «ហគ់ អ្យក់ គន អីស អា ពិ»។ ៣៧ អ៊ែ កា សាំប‌៉័ះ កុប កល់ ទឹះ តេះ ហះ ជុង វគ័ អេលីសេ កេះណោះ អ្យក់ ពៅ គន អ៊ែ ចាក ឡាច់ ឡូត។

សារ សាអ៊្លង ប៉្រគ័ អន់ ពូ ប៉ាញឹល

៣៨ វគ័ អេលីសេ កា ឡាំ ប៉ាគ់ មឿង គីលកាល ណាវ្គ ផះ ណោះ កើត ឡាយ៉ិត ឡាំងវ៉ាញ់ កាខាក់ ទឹប ប៉ាថេត អ៊ីស្រាអ៊ែល។ មួត រ៉ាគឹយ ប‌៉្រ័ះ កា អ្វៃ អន់ឌូ លូ វគ័ អេលីសេ អ៊ែ រ៉ះ កា ទុច អ៊ែ ផា «ហគ់ ប៉្រគ័ សាអ៊្លង ម៉ោញ កគ័ តីស អន់ កា មួត អា ពិ»។ ៣៩ កាណុង កាំឡាំង អន់ឌែ ណោះ ទី ម៉ោញ ដូវ ចាក ឡាច់ ណាំង ហ្លា អ្យិត ប៉ាគ់ ព្រី អ៊ែ ប៉ប័ ប៉្លៃ ប៉ាតោ ព្រី អ៊ែ កា អ្លេះ ប៉្លៃ ណោះ ប៉ាញ័ កាន់ឌុង អាវ អ៊ែ កា អ្យក់ សឹត កេះណោះ កាត់ រ៉ាហឺញ ចៃគ ពឹង កគ័ ហះកា អូ ទី ពឿ អ្លុ អន់ហ្នាល់ ប៉្លៃ ណោះ អុះ។ ៤០ កេះណោះ ពូ កា អោះ អន់ កា មួត ណោះ ទិឌូ អន់ឌែ ហុច សា កេះណោះ រ៉ះ ផា «អឺ ពឹ តាំងឡា សាអ៊្លង អា អូ អ្លុ សា អុះ ប៉ាញឹល»។ ៤១ វគ័ អេលីសេ រ៉ះ ផា «ប៉ឹះ អ្យក់ តាប៉ុង អន់ កា អាញ់» កេះណោះ អ៊ែ ចៃគ តាប៉ុង ណោះ ពឹង កគ័ ទឹប រ៉ះ ផា «ហគ់ អោះ សាអ៊្លង អន់ កា អន់ឌែ សា ទិឌូ ពិ»។ ផះ ណោះ ដាគ់ អូ ប៉ាញឹល ហង។

៤២ ឡៃង ឡឹង ណោះ ទី កាម៉ាក័ ម៉ោញ ដូវ ពឹះ ឡឹង តេះ បាលសាលីសា ទឹប អ្យក់ ណុំ ប៉ាំង ពូ ប៉្រគ័ លូ តាប៉ុង ណាវ ទី ២០ កាតុ ទឹប ភែ សាន់តុក ឡាក់ ច្រូត័ អន់ទ្រួល ឡឹង ពូ ចៃគ ពឹង កាទុង ទ្រុង ឡាំ អន់ កា វគ័ អេលីសេ។ វគ័ អេលីសេ កា រ៉ះ លូ ទុច អ៊ែ ផា «ហគ់ អ្យក់ អន់ កា មួត រ៉ាគឹយ ប‌៉្រ័ះ សា ពិ»។ ៤៣ ហះកា ទុច អ៊ែ តើល ផា «អ្យក់ សាណា អា អន់ កា ប៉ាណូស ម៉ោញ រ៉ាយ៉ាំង ដូវ ចឹង សើយ ដេល ប ?» វគ័ អេលីសេ រ៉ះ ណាវ្គ ផា «ហគ់ អន់ អន់ឌែ សា ពិ ខង ប‌៉្រ័ះ ប៊កកាតយ័ រ៉ះ ផា "អន់ឌែ ចឹង សា ផីគ ទឹប អ្វៃ សល់ ណាវ្គ សាំ"»។ ៤៤ ទុច កា អ្យក់ សាណា ណោះ អន់ កា មួត ណោះ។ អន់ឌែ សា ផីគ ទឹប អ្វៃ សល់ ត្រគ់ ឡាក់ កា ប៉ានឹរ ប‌៉្រ័ះ ប៊កកាតយ័ រ៉ះ ណោះ ហង។

៥

សារ ណាម៉ាន់ ត្រគ់ រ៉ោះ

១ ទី កាម៉ាក័ ម៉ោញ ដូវ សិច ណាម៉ាន់ ឡាក់ ម៉ៃគ រ៉ាំងហៃ តាហាន សាដាច់ ប៉ាថេត ស៊ីរី។ សាដាច់ ត្រគ់ ពុត ខាក់ កា អ៊ែ ណោះ ខង ប‌៉្រ័ះ ប៊កកាតយ័ ប៉្រគ័ អន់ ប៉ាថេត ស៊ីរី សាណ័ះ ទ្រង អន់ឌែ លើយ ញន កា ណាម៉ាន់។ អ៊ែ ឡាក់ តាហាន កេង កាខាក់ ហះកា អ៊ែ ត្រគ់ រ៉ោះ។ ២ ផះ អន់ទ្រួល ពែ តាហាន ស៊ីរី ឡាំ តាកូះ លូ ប៉ាថេត អ៊ីស្រាអ៊ែល ទឹប ទី រ៉ុប អ្យក់ អង់កាន់ រ៉ូះ ម៉ោញ ដូវ អ្យក់ ឡាំ ប៉្រគ័ ទុច។ អង់កាន់ រ៉ូះ ណោះ ប៉្រគ័ ង៉ារ កា កាម៉ាញ់ ណាម៉ាន់។ ៣ អង់កាន់ រ៉ូះ ណោះ អ៊ែ រ៉ះ លូ កាម៉ាញ់ ណាម៉ាន់ ផា «ផា ពឹ តាំងឡា ឡាំ ប៉ាគ់ ចារ រ៉ាគឹយ ប‌៉្រ័ះ អ្វៃ ប៉ាគ់ មឿង សាម៉ារី អ៊ែ ចឹង តាគ់ អន់ដាគ់ រ៉ោះ ពឹ តាំងឡា ឡូត»។ ៤ កេះណោះ ណាម៉ាន់ ឡាំ រ៉ះ កា សាដាច់ ស៊ីរី ឡឹង សារ ទុច អង់កាន់ ឡឹង ប៉ាថេត អ៊ីស្រាអ៊ែល រ៉ះ ណោះ។ ៥ សាដាច់ តើល ផា «ទឹល នីណោ័ះ អីស ឡាំ ប៉ាគ់ មឿង សាម៉ារី ពិ អាញ់ ចឹង ច្រាគ់ សត់ត្រា ប៉ាហ្យើ កា សាដាច់ ប៉ាថេត អ៊ីស្រាអ៊ែល ពឹង អីស»។ ណាម៉ាន់ កា ឡាំ ទឹប ទ្រុង ឡាំ ប៉្រាក់ ៣០០ កាឡូ លូ ម៉ាស ៧០ កាឡូ ទឹប ខោ អាវ ១០ ប្ល‌៉័ះ។ ៦ អ៊ែ អ្យក់ ឡាំ សត់ត្រា ណោះ អន់ កា សាដាច់ អ៊ីស្រាអ៊ែល។ កាណុង សត់ត្រា ណោះ រ៉ះ ផា «អាញ់ ប៉្រើ គន សោ អាញ់ ណាម៉ាន់ អា ឡាំ ប៉ាគ់ ចារ អីស។ អាញ់ ប៉រ់ អីស តាគ់ អន់ដាគ់ រ៉ោះ អ៊ែ ណើ»។ ៧ ផះ សាដាច់ អ៊ីស្រាអ៊ែល អាន សត់ត្រា ណោះ ទិ កេះ អ៊ែ កា ហ៊ែក អាវ អ៊ែ ទៅ ញន កា វ៉ឹនវ៉ាយ ពុត ពៀក កេះណោះ កាប ផា «ញ៉ា អាញ់ អា ប‌៉្រ័ះ ប៊កកាតយ័ ប អ្លុ ប៉ាន់តោ័ កេះណោះ តាគ់ អង់រ៉ីស សឹត ណាវ្គ បះ សាដាច់ ស៊ីរី ប៉្រើ ប៉ាណូស អា ពឹះ ប៉ាគ់ អា ប៉្រើ អាញ់ តាគ់ អន់ដាគ់ រ៉ោះ អ៊ែ អា ? ហៃ អា សាដាច់ ស៊ីរី ណាំង សារ លូ អាញ់ ហង អា»។

៨ ផះ វគ័ អេលីសេ ឡាក់ បក់ រ៉ះ ប៉ាតាង ប‌៉្រ័ះ អ៊ែ កាតាំង សារ សាដាច់ អ៊ីស្រាអ៊ែល ហ៊ែក អាវ អ៊ែ ទៅ ណោះ អ៊ែ ប៉្រើ ពូ ឡាំ រ៉ះ លូ សាដាច់ ផា «ញន ញ៉ា បះ អីស ហ៊ែក អ្លាត អាវ អីស នីអៀ ? ប៉្រើ ណាម៉ាន់ ឡាំ ប៉ាគ់ ចារ អាញ់ ពិ ម៉ាគ់ អ៊ែ ចឹង អ្លុ អន់តគ់ ផា ពឹង ប៉ាថេត អ៊ីស្រាអ៊ែល ទី រ៉ាគឹយ ប‌៉្រ័ះ តាទឹច»។ ៩ ណាម៉ាន់ កា ជិះ រ៉ាតេ័ះ សេះ ឡាំ ប៉ាគ់ ហី វគ័ អេលីសេ។ ១០ វគ័ អេលីសេ ប៉្រើ ពូ ឡាច់ រ៉ះ លូ ណាម៉ាន់ ផា «ហគ់ ឡាំ ហុំ ទៀក ទ្រូង យដាន់ អន់ ទី តាំប៉ើះ ទង ម៉ាគ់ ឡាកោ អីស ចឹង ព្រេះ ដាគ់ តាទឹច ហង»។ ១១ ហះកា ណាម៉ាន់ ប៉ិច អឺក ខាក់ អ៊ែ ចាក ឡាច់ ទឹប កាប ផា «អាញ់ សាម៉គ័ ផា អ៊ែ ចឹង ឡាច់ ប៉ាគ់ ចារ អាញ់ កេះណោះ ម៉ន់ អើ ប‌៉្រ័ះ អ៊ែ អន់ កា អាញ់ លូ វ៉ី តី អំប៉ាំង តាំងហាល ម៉ាគ់ រ៉ោះ អាញ់ ចឹង ព្រេះ ព្យោ័។ ១២ ប៉ាគ់ មឿង ដាម៉ះ ទី ទៀក ទ្រូង ដាគ់ ហ៊្លត ឡឹង ទៀក ពឹង ប៉ាថេត អ៊ីស្រាអ៊ែល ទិណោ័ះ សាំ ឡាក់ កា ទៀក ទ្រូង អាបាណា លូ ទៀក ទ្រូង ផើផើរ។ ញ៉ា ត្រគ់ អូ ប៉្រើ អាញ់ ហុំ ប៉ាគ់ ណោះ ម៉ាគ់ ដាគ់ ព្រេះ ?» ណាម៉ាន់ ចាក ឡាច់ ទឹប ប៉ិច អឺក ខាក់។ ១៣ ហះកា ទុច អ៊ែ រ៉ះ កា អ៊ែ ផា «អឺ ពឹ តាំងឡា ផា រ៉ាគឹយ ប‌៉្រ័ះ ប៉្រើ អីស ប៉្រគ័ សារ ញ៉ាក ប៉ុប ចំ កាតាម ឃឺ អីស ចឹង ខំ ប៉្រគ័ ពួយ ទិណោ័ះ ឡូត។ កិញអៀ អា អ៊ែ ក្រាន័ កា ប៉្រើ អីស ឡាំ ហុំ ម៉ាគ់ ដាគ់ ព្រេះ ញ៉ា ត្រគ់ អីស អូ ប៉្រគ័ ពួយ អ៊ែ ?» ១៤ ទឹល នីណោ័ះ ណាម៉ាន់ កា ឡាំ ប៉ាគ់ ទៀក ទ្រូង យដាន់ កេះណោះ ហុំ គ្រឹប តាំប៉ើះ ទង ឡាក់ កា បក់ រ៉ះ ប៉ាតាង ប‌៉្រ័ះ រ៉ះ ណោះ ហង។ ផះ ណោះ ឡាកោ អ៊ែ កា ដាគ់ ព្រេះ ឡូត ឡាក់ កា ឡាកោ សាស្វា។

១៥ កេះណោះ អ៊ែ លូ គួប អ៊ែ កា វ៉ីល សឹត តាវ ហះ ង៉ីរ វគ័ អេលីសេ លូ រ៉ះ ផា «អាញ់ អ្លុ កេះ ពឹង អង់កក់ តេះ អា អូ ទី ប‌៉្រ័ះ ចំ កាយ ឡឹង ប‌៉្រ័ះ សុនសាត អ៊ីស្រាអ៊ែល។ កិញអៀ អា ហគ់ អ្យក់ ពិ កាណាគ័ អាញ់ អន់ អា»។ ១៦ ហះកា វគ័ អេលីសេ រ៉ះ ផា «អាញ់ រ៉ះ តាទឹច ឡាក់ កា ប‌៉្រ័ះ ប៊កកាតយ័ ឡាក់ អាញ់ អ្យិល កូត័ អ៊ែ អ្វៃ រ៉ីស អាញ់ អូ អ្យក់ កាណាគ័ ញ៉ា ឡឹង អីស អុះ»។ ណាម៉ាន់ អ្វៃ ឡោម ឡា ប៉្រើ អ៊ែ អ្យក់ ហះកា អ៊ែ អូ អ្យក់ អុះ។ ១៧ ណាម៉ាន់ កាប ផា «ផា អីស អូ ចៃ អ្យក់ អន់ អីស តាប៉ាប តាប៉ុន អន់ អាញ់ អ្យក់ តេះ ប៉ាទុក ពឹង អង់កក់ លៀ ទិ ពៀរ អា ខង គឹត អា អន់ ប៉ាគ់ ម៉ាត់ អាញ់ អូ ពុះ កាណាគ័ រ៉ាម៉ះ ប‌៉្រ័ះ អន់ទៀគ កាយ ឡឹង ប‌៉្រ័ះ ប៊កកាតយ័ ណាវ្គ ហង។ * ១៨ ហះកា អាញ់ ប៉រ់ ប‌៉្រ័ះ ប៊កកាតយ័ តាប៉ាប តាប៉ុន កា អាញ់ ណើ ខង រ៉ប់ ពឹ តាំងឡា អាញ់ ម៉ុត ឡាំ សាំប‌៉័ះ ប‌៉្រ័ះ រីម៉ូន ពឹង រ៉ោង រ៉ាម៉ះ អ៊ែ ទឺរ តី ពឹង ការ់កង់ អាញ់ អាញ់ កា ជន តាកុល ពួយ អ៊ែ ដេល ទឹល នីណោ័ះ អន់ ប‌៉្រ័ះ ប៊កកាតយ័ តាប៉ាប តាប៉ុន កា អាញ់ ណើ»។ ១៩ វគ័ អេលីសេ រ៉ះ ផា «ហគ់ ចាក ដាគ់ ប៉ាឡឹង ពិ»។

ប៉ាគ់ ណាម៉ាន់ ចាក ឡាច់ ឡឹង វគ័ អេលីសេ ចាំងហាយ្គ កេះ ២០ កេហាស៊ី ឡាក់ ទុច វគ័ អេលីសេ អ៊ែ ឃឹត កាណុង ពុត អ៊ែ ផា «ពឹ តាំងឡា អាញ់ ប៉ាគែក អូ ចៃ អ្យក់ ខា ឡឹង ណាម៉ាន់ ឡាក់ សុនសាត ស៊ីរី ណោះ អុះ។ អាញ់ ចឹង ប៉្រគ័ នីអៀ តាទឹច ឡាក់ កា ប‌៉្រ័ះ ប៊កកាតយ័ អ្វៃ រ៉ីស អាញ់ ចឹង តាយ៉ិប ពួយ ណាម៉ាន់ ម៉ាគ់ អ្យក់ កាណាគ័ អន់ដា ឡឹង អ៊ែ»។ ២១ កេហាស៊ី កា តាយ៉ិប ពួយ ណាម៉ាន់។ សាគ់ ណាម៉ាន់ ប៉ប័ កេហាស៊ី តាយ៉ិប ពួយ អ៊ែ អ៊ែ កា ប៉ាន់តាន ជឹរ ឡឹង រ៉ាតេ័ះ ឡាំ ហាប់ កេះណោះ អំប៉ញ់ ផា «អីស ទី សារ ញ៉ា ?» ២២ កេហាស៊ី តើល ផា «អូ ទី សារ ញ៉ា អុះ ហះកា ពឹ តាំងឡា អាញ់ ប៉្រើ អាញ់ ឡាំ រ៉ះ លូ អីស ផា "ទី ប៉ាណូស ពៀរ ដូវ ឡាក់ ក្រុំ រ៉ាគឹយ ប‌៉្រ័ះ អង់ក័ះ ពឹះ ឡឹង ព្រី ប៉ានឹម អេប៉្រាអ៊ីម ផះ អ្វៃ ប៉ាគ់ ហី។ អាញ់ ប៉រ់ អីស តាប៉ាប តាប៉ុន អន់ ប៉្រាក់ ៣០ កាឡូ លូ ខោ អាវ ពៀរ ប្ល‌៉័ះ កា អន់ឌែ ណើ"»។ ២៣ ណាម៉ាន់ តើល ផា «ហគ់ អ្យក់ ៦០ កាឡូ ពិ»។ អ៊ែ កា ប៉ាំងខំ កេហាស៊ី អ្យក់ ប៉្រាក់ ៦០ កាឡូ ទឹប ខោ អាវ ពៀរ ប្ល‌៉័ះ ចៃគ ពឹង កាទុង ពៀរ កេះណោះ ប៉្រើ ទុច អ៊ែ ពៀរ ដូវ គយ ចាក អន់ឌូ លូ កេហាស៊ី។ ២៤ ប៉ាគ់ ទឹល ប៉ាគ់ ប៉ានឹម ឡាក់ ចារ វគ័ អេលីសេ អ្វៃ កេហាស៊ី កា អ្យក់ កាណាគ័ ឡឹង តី ទុច ចៃគ កាណុង ហី កេះណោះ រ៉ះ កា ទុច ពៀរ ដូវ ណោះ ប៉្រើ វ៉ីល សឹត។ ២៥ កេះណោះ អ៊ែ ម៉ុត ឡាំ ប៉ាគ់ ចារ វគ័ អេលីសេ ឡាក់ ពឹ តាំងឡា អ៊ែ វគ័ អេលីសេ កា អំប៉ញ់ អ៊ែ ផា «កេហាស៊ី អីស សឹត ឡឹង ចំ ?» អ៊ែ តើល ផា «អាញ់ អូ ទី ឡាំ ប៉ាគ់ ចំ អុះ ពឹ តាំងឡា»។ ២៦ វគ័ អេលីសេ រ៉ះ ផា «ផះ កាម៉ាក័ ណោះ ជឹរ ឡឹង រ៉ាតេ័ះ ឡាំ ហាប់ អីស ណោះ ប៉ាង៉ាត័ អាញ់ អ្វៃ អន់ឌូ លូ អីស ដេល។ កិញអៀ អា ពិន អូ ត្រគ់ អ្យក់ កាណាគ័ ឡឹង ពូ ឡាក់ កា ប៉្រាក់ លូ ខោ អាវ លើ ម៉ីរ ប៉្លៃ អូលេវ ម៉ីរ ប៉្លៃ អង់កាច លើ ចៀម រ៉ក់ លើ ទុច កាម៉ាក័ ទុច អង់កាន់ អុះ។ ២៧ ទឹល នីណោ័ះ រ៉ោះ ណាម៉ាន់ ណោះ ចឹង ត្រគ់ ពឹង អីស លើយ ទឹប គន សោ អីស ដេល»។ ផះ កេហាស៊ី ចាក ឡាច់ ឡឹង វគ័ អេលីសេ កេះ អ៊ែ ត្រគ់ រ៉ោះ ប៉ាញ័ ទឹប ឡាកោ បាក ឡាក់ កា កាប៉ាស។

៦

សារ ប៉្លៃ សូង័ ដោង

១ ឡៃង ឡឹង ណោះ មួត រ៉ាគឹយ ប‌៉្រ័ះ រ៉ះ លូ វគ័ អេលីសេ ផា «ហៃ ចារ ពិន លួម អា អង់អ្យាគ័ ខាក់។ ២ អីស អន់ ញឹន ឡាំ ប៉ាគ់ ទ្រូង យដាន់ ភឿ កាល់ អ៊្លង ដូវ ម៉ោញ ៗ ម៉ាគ់ ញឹន ប៉្រគ័ ហី លួម»។ វគ័ អេលីសេ កា តើល ផា «ឡាំ ពិ»។ ៣ ទី ម៉ោញ ដូវ កាណុង កាំឡាំង អន់ឌែ ណោះ កាប ផា «ប៉រ់ អីស ឡាំ អន់ឌូ លូ ញឹន ណើ»។ វគ័ អេលីសេ តើល ផា «អឺះ អាញ់ ចឹង ឡាំ ដេល»។ ៤ អ៊ែ កា ឡាំ អន់ឌូ លូ អន់ឌែ។ ប៉ាគ់ ឡាំ ទឹល ប៉ាគ់ ទ្រូង យដាន់ អន់ឌែ ប៉ាណាំ គួប កាល់ អ៊្លង។ ៥ ផះ ណោះ ទី ម៉ោញ ដូវ កាណុង កាំឡាំង កាល់ អ៊្លង ណោះ តាហ្វាត់ ឡាច់ ប៉្លៃ សូង័ ឡិ កាណុង ទៀក។ អ៊ែ កាប ផា «អូ រ៉ៃ ពឹ តាំងឡា តោ័ ហង សូង័ អា អាញ់ ប៉រ់ អ៊្យឺម ឡឹង ពូ សាំ»។ ៦ វគ័ អេលីសេ អំប៉ញ់ ផា «សូង័ អីស ណោះ ឡិ ហះ ចំ ?» អ៊ែ តាំបាង ចារ សូង័ ឡិ ណោះ។ វគ័ អេលីសេ កា គុ តាំងកង់ អ៊្លង ម៉ោញ កាតុ ប៉ាឡិ ពឹង ទៀក កេះណោះ សូង័ កា ដោង ឡូត។ ៧ វគ័ អេលីសេ រ៉ះ ផា «ហគ់ អ្យក់ ពិ»។ បក់ ណោះ កា អ្យក់ សូង័ ណោះ ហង។

សារ តាហាន ស៊ីរី ឡាំ ណាំង វគ័ អេលីសេ

៨ ឡៃង ឡឹង ណោះ ផះ សាដាច់ ប៉ាថេត ស៊ីរី តាកូះ លូ សុនសាត អ៊ីស្រាអ៊ែល អ៊ែ ពឹកសា លូ មួត ម៉ៃគ តាហាន អ៊ែ កា រ៉ះ ឡឹង ចារ ចឹង ត្រគ់ ប៉ាតុំ តាហាន។ ៩ ផះ ណោះ វគ័ អេលីសេ ប៉្រើ ពូ ឡាំ រ៉ះ លូ សាដាច់ អ៊ីស្រាអ៊ែល ផា «អ្យគ័ សាំងកៃ ជែ ចាក ឡាំ ប៉ាគ់ ចារ ណោះ ដៃ ខង តាហាន សុនសាត ស៊ីរី អ្វៃ ក្រាប់ ហះ ណោះ កេះ»។ ១០ កេះណោះ សាដាច់ អ៊ីស្រាអ៊ែល កា ប៉្រើ ពូ ឡាំ រ៉ះ អន់ ពូ សាំងកៃ កាខាក់ ប៉ាគ់ ចារ វគ័ អេលីសេ រ៉ះ ណោះ។ សារ នែវ អា កើត ពឹះ អៀង ទង កេះ។ ១១ ញន សារ ណោះ ហង បះ សាដាច់ ស៊ីរី វ៉ឹនវ៉ាយ កាណុង ពុត អ៊ែ កា អើ សឹត មួត ម៉ៃគ តាហាន លូ អំប៉ញ់ ផា «អន់ដីស រ៉ះ ហៃ កា អាញ់ ទី ពឿ កាណុង កាំឡាំង ពិន តង័ គែង សាដាច់ អ៊ីស្រាអ៊ែល ?» ១២ ទី ម៉ោញ ដូវ កាណុង កាំឡាំង អន់ឌែ តើល ផា «អឺ ពឹ តាំងឡា អូ ទី បក់ ពឿ តង័ រ៉ះ កា អ៊ែ ណោះ អុះ ទី ដឹង រ៉ាគឹយ ប‌៉្រ័ះ សិច អេលីសេ ណោះ ហង អ៊ែ រ៉ះ កា សាដាច់ អ៊ីស្រាអ៊ែល ទិ សារ ឡាក់ អីស កាប កាហៀច លូ ញឹន»។ ១៣ សាដាច់ ស៊ីរី កាប ផា «ហគ់ ឡាំ ណាំង ហៃ ប៉ាគ់ ចំ អ៊ែ អ្វៃ អាញ់ ចឹង ប៉្រើ ពូ ឡាំ រ៉ុប អ៊ែ»។ ពូ តើល ផា «អ៊ែ អ្វៃ ប៉ាគ់ មឿង ដូថាន»។ ១៤ សាដាច់ ស៊ីរី ប៉្រើ ឡាំ តាហាន អ៊ែ អៀង កាខាក់ ទឹប តាហាន ជិះ សេះ លូ រ៉ាតេ័ះ តាកូះ។ តាហាន ស៊ីរី ឡាំ ទឹល ប៉ាគ់ ណោះ ទឹប កាម៉ាំង អន់ឌែ កា វ៉ិង ជុំ មឿង ណោះ។

១៥ ប៉ាគ់ តារ កាំលឺ ទុច វគ័ អេលីសេ អ៊ែ អ្យូវ ឡាច់ ប៉ាគ់ ឡីង កា ប៉ប័ មួត តាហាន លូ សេះ ទឹប រ៉ាតេ័ះ តាកូះ វ៉ិង ជុំ មឿង ណោះ។ ទុច ណោះ រ៉ះ ផា «អឺ ពឹ តាំងឡា នីចម័ ពិន ចឹង ប៉្រគ័ អា ហះ ?» ១៦ វគ័ អេលីសេ តើល ផា «អីស ជែ អ្យូគ ហង ខង ទី ពូ អ្វៃ គែង ពិន អៀង ឡឹង អន់ឌែ សាំ»។ ១៧ អ៊ែ ម៉ន់ អើ ប‌៉្រ័ះ ផា «អឺ ប‌៉្រ័ះ ប៊កកាតយ័  ប៉រ់ អីស តាំបាង អន់ កា ទុច អាញ់ ហៃ ប៉ប័»។ ប‌៉្រ័ះ ប៊កកាតយ័ កា តាំបាង អន់ ទុច ណោះ ប៉ប័ តាហាន ប‌៉្រ័ះ អ្វៃ ពឹង ប៉ានឹម អៀង កាខាក់ ទឹប តាហាន ជិះ សេះ ទឹប រ៉ាតេ័ះ សេះ អុញ អ្វៃ ជុំ វគ័ អេលីសេ។ ១៨ មួត តាហាន ស៊ីរី កា ឡាំ ណាំង វគ័ អេលីសេ អ៊ែ កា ម៉ន់ អើ ប‌៉្រ័ះ ប៊កកាតយ័ ផា «ប៉រ់ អីស ប៉្រគ័ អន់ ម៉ាត់ អន់ឌែ ម៉ាម៉ាំង»។ ប‌៉្រ័ះ កា ប៉្រគ័ អន់ ម៉ាត់ មួត តាហាន ស៊ីរី ម៉ាម៉ាំង តាទឹច ឡាក់ កា ប៉ានឹរ វគ័ អេលីសេ ប៉រ់ ណោះ ហង។ ១៩ វគ័ អេលីសេ រ៉ះ កា អន់ឌែ ផា «អន់ដីស អា ចាក យច ទ្រង កេះ អូ ត្រគ់ មឿង អា អុះ ឡាក់ អន់ដីស ត្រគ់ ឡាំ ណោះ។ ចុ ចាក ពួយ អាញ់ អាញ់ ចឹង ប៉ាណាំ អន់ដីស អន់ ប៉ប័ បក់ អន់ដីស ណាំង ណោះ»។ អ៊ែ កា ប៉ាណាំ អន់ឌែ ឡាំ ប៉ាគ់ មឿង សាម៉ារី។ ២០ ប៉ាគ់ អន់ឌែ ម៉ុត កាណុង មឿង សាម៉ារី កេះ វគ័ អេលីសេ កា ម៉ន់ ផា «អឺ ប‌៉្រ័ះ ប៊កកាតយ័  ប៉រ់ អីស ប៉្រគ័ អន់ ម៉ាត់ មួត អា តាតារ ហៃ ប៉ប័ ពិ»។ ប‌៉្រ័ះ ប៊កកាតយ័ កា ប៉្រគ័ អន់ ម៉ាត់ អន់ឌែ តាតារ ហៃ ប៉ប័ ផាឌី អ្លុ អន់តគ់ ផា ឡាកោ អ្វៃ ពឹង អន់តិគ័ មឿង សាម៉ារី។ ២១ ផះ សាដាច់ អ៊ីស្រាអ៊ែល ប៉ប័ តាហាន សុនសាត ស៊ីរី អ៊ែ កា អំប៉ញ់ លូ វគ័ អេលីសេ ផា «អឺ ពឹ តាំងឡា ញ៉ា អីស អន់ អាញ់ ប៉ាន់តោ័ អន់ឌែ ដេល ប ?» ២២ វគ័ អេលីសេ រ៉ះ ផា «ជែ ប៉ាន់តោ័ អន់ឌែ ហង។ ញ៉ា អីស ចឹង ប៉ាន់តោ័ បក់ អីស រ៉ុប ផះ តាកូះ ដេល ប ? ហគ់ អន់ អន់ឌែ សា ណុំ ប៉ាំង លូ អៃត ទៀក កេះណោះ ឡើយ អន់ អន់ឌែ សឹត ប៉ាគ់ ពឹ តាំងឡា អន់ឌែ ពិ»។ ២៣ សាដាច់ អ៊ីស្រាអ៊ែល ប៉ាញ់ចីម អន់ឌែ កេះណោះ ឡើយ អន់ឌែ សឹត ប៉ាគ់ ពឹ តាំងឡា អន់ឌែ ទៅ ណាវ្គ។ គឹត ណោះ តាហាន ស៊ីរី អូ ឡាំ តាកូះ រ៉ាត អ្យក់ គួយ កាណុង ប៉ាថេត អ៊ីស្រាអ៊ែល ណាវ្គ ហង។

សារ តាហាន ស៊ីរី វ៉ិង ជុំ មឿង សាម៉ារី

២៤ ទុញ ឡឹង ណោះ ណាវ្គ បេនហាដាត ឡាក់ សាដាច់ ប៉ាថេត ស៊ីរី ប៉ាតុំ តាហាន ទិណោ័ះ ឡាំ វ៉ិង ជុំ មឿង សាម៉ារី។ ២៥ ទឹល នីណោ័ះ មឿង សាម៉ារី ថុក ប៉ាណាប ទឹប ឡាយ៉ិត ឡាំងវ៉ាញ់ កាខាក់។ តាហាន ស៊ីរី វ៉ិង ជុំ ទុញ កាខាក់ ផះ ណោះ កល់ លៀ ម៉ោញ ខា អ៊ែ ប៉្រាក់ ម៉ោញ កាឡូ សាន់ឌែក ម៉ោញ អំប៉ង់ តី ពៀរ ខា អ៊ែ ប៉្រាក់ ទងតិគ័ ខាំ។ ២៦ ផះ រ៉ាំងវ៉ាង ណោះ សាដាច់ អ៊ីស្រាអ៊ែល ហាវ ពឹង ប៉ាន់ទៀយ ផះ ណោះ អ៊ែ ប៉ាត័ះ អង់កាន់ ម៉ោញ ដូវ រ៉ះ ផា «អឺ ពឹ តាំងឡា ប៉រ់ អីស តង័ អាញ់ ណើ»។ ២៧ ហះកា សាដាច់ តើល ផា «ផា ប‌៉្រ័ះ ប៊កកាតយ័ អូ តង័ អីស ប៉្រគ័ នីចម័ អាញ់ អ្លុ តង័ អីស ? ខង ពៀ កា អាញ់ អូ ទី តាពែ ប៉្លៃ អង់កាច កា អាញ់ អូ ទី ដេល»។ ២៨ សាដាច់ អំប៉ញ់ ណាវ្គ ផា «អីស ទី សារ ញ៉ា ?» អង់កាន់ តើល ផា «ផះ ដារ់ ណោះ ពែ ទី អង់កាន់ ម៉ោញ ដូវ ជៀក អាញ់ ផា "ពិ ពិន អ្យក់ គន អីស សាន់តុក សា ជែក គួប សោប ដារ់ អា ប៉ាគ់ ដារ់ តាយ៉ាង័ ពិន អ្យក់ សា គន អាញ់ ឡគ"។ ២៩ ទឹល នីណោ័ះ ញឹន កា សាន់តុក សា គន អាញ់។ ហះកា ប៉ាគ់ ដារ់ តាយ៉ាង័ អាញ់ រ៉ះ ផា "ពិ អ្យក់ គន អីស ម៉ាគ់ ពិន សាន់តុក សា" ហះកា អង់កាន់ ណោះ អ្យក់ គន អ៊ែ ឡាំ អោន អន់ទ្រួល»។ ៣០ ប៉ាគ់ សាដាច់ កាតាំង សារ អង់កាន់ រ៉ះ ណោះ អ៊ែ កា អុក ពុត ខាក់ ហ៊ែក អាវ អ៊ែ ទៅ ផះ អ៊ែ អ្វៃ ពឹង ប៉ាន់ទៀយ ប៉ាសុន កា ប៉ប័ អ៊ែ អន់តុក កាប៉ោ។ ៣១ អ៊ែ រ៉ះ ផា «ដារ់ អា ផា អាញ់ អូ កាសិត អង់កូ អេលីសេ គន វគ័ សាផាត អន់ ប‌៉្រ័ះ ប៊កកាតយ័ ចៃគ ថូត អាញ់ អន់ ក្លាំង កាខាក់ ឡូត»។

៣២ ផះ ណោះ វគ័ អេលីសេ អ្វៃ ពឹង ហី មួត ក្រាគ់ តាំងកង់ កា អ្វៃ អន់ឌូ លូ អ៊ែ ដេល។ ផះ ណោះ សាដាច់ ប៉្រើ ប៉ាណូស ម៉ោញ ដូវ ឡាំ ប៉ាន់តោ័ វគ័ អេលីសេ ហះកា ប៉ាណូស ណោះ ឡាំ បើ តាន័ ទឹល វគ័ អេលីសេ អ្លុ អន់ទ្រួល អ៊ែ រ៉ះ កា មួត ក្រាគ់ តាំងកង់ ណោះ ផា «ហៃ បក់ ប៉ាន់តោ័ ប៉ាណូស ណោះ អ៊ែ ប៉្រើ ពូ ឡាំ កាសិត អង់កូ អាញ់។ អន់ដីស សាំងកៃ ហោគ ប៉ាគ់ បក់ ណោះ ពឹះ ទឹល ទៀ អន់ អន់ដីស កាត្រើគ អំប៉ារ ជែ អន់ អ៊ែ ម៉ុត ដៃ។ ហះកា ពិន ចឹង កាតាំង រ៉ាយ៉ាគ់ ជុង ពឹ តាំងឡា អ៊ែ ពឹះ ពួយ អន់តីគ»។ ៣៣ ផះ វគ័ អេលីសេ អ្វៃ កាកាប សាដាច់* កា ពឹះ ទឹល លូ កាប ផា «ប‌៉្រ័ះ ប៊កកាតយ័ ប៉្រគ័ អន់ ពិន ប៉ាណាប ប៉ាបប៉ុន នែវ អា ញ៉ា ត្រគ់ ម៉ឹង ប‌៉្រ័ះ ប៊កកាតយ័ ណាវ្គ ?»

៧

១ វគ័ អេលីសេ រ៉ះ ផា «ហគ់ សាំយ៉ាំង ប៉ានឹរ ប‌៉្រ័ះ ប៊កកាតយ័ អ៊ែ រ៉ះ នីអៀ "ប៉ាគ់ ដារ់ តាយ៉ាង័ មង ប៉ុប អា ទៅ ប៉ាគ់ អំប៉ារ ទ្រួក សាម៉ារី តាប៉ុង ម៉ោញ កាអ្លី ខា អ៊ែ ប៉្រាក់ ប៉ៃង ជី លូ ភែ ពៀរ កាអ្លី ខា អ៊ែ ប៉្រាក់ ប៉ៃង ជី ដេល"»។ ២ ម៉ៃគ តាហាន ឡាក់ អ្វៃ អន់ឌូ លូ សាដាច់ តើល ផា «យ‌៉័ះ ប‌៉្រ័ះ ប៊កកាតយ័ បើក អំប៉ារ ប៉្លៃង កាតាម កា សារ ណោះ អូ ទី កើត ពឹះ ដេល»។ វគ័ អេលីសេ រ៉ះ ផា «ក្យាគ់ ហៃ លួង ពិ អីស ចឹង ប៉ប័ ម៉ាត់ អីស ទៅ ហះកា អីស អូ ទី សា សាណា ណោះ អុះ»។

សារ តាហាន ស៊ីរី សាតាក់

៣ អ្វៃ ហះ អំប៉ារ ទ្រួក ណោះ ទី ប៉ាណូស ប៉្វាន់ ដូវ ឡាក់ ត្រគ់ រ៉ោះ អ្វៃ រ៉ះ សារ លូ គួប ផា «ខ ញ៉ា បះ ពិន អង់អ្វៃ ក្យាគ់ ចឹង តោ័ ហះ អា នីអៀ ? ៤ ផា ពិន ម៉ុត កាណុង មឿង ណោះ ពិន ចឹង តោ័ កា ឡាយ៉ិត ផា ពិន អ្វៃ ហះ អា កា ចឹង តោ័ និះទៅ ដេល។ ទឹល នីណោ័ះ ពិ ពិន ម៉ុត អ្វៃ អន់ឌូ លូ តាហាន ស៊ីរី អ្លុ ផៃគ ពូ គម ពិន អន់ អ្វៃ រ៉ីស ផា អន់ឌែ ប៉ាន់តោ័ ពិន កា តោ័ កាតាម»។ ៥ ផះ យ៉ោម សាយ៉ោម អន់ឌែ ប៉ាណាំ គួប ឡាំ ប៉ាគ់ ចារ តាហាន ស៊ីរី។ ផះ អន់ឌែ ឡាំ ក្យាម័ ចឹង ទឹល ចារ តាហាន ស៊ីរី អន់ឌែ ហៃ អូ ប៉ប័ ពឿ ម៉ោញ ដូវ អុះ ៦ ខង ប‌៉្រ័ះ ប៊កកាតយ័ ប៉្រគ័ អន់ តាហាន ស៊ីរី កាតាំង យឹង រ៉ាតេ័ះ តាកូះ លូ សេះ ទឹប តាហាន អៀង កាខាក់ ក្យាម័ ចារ អន់ឌែ។ អន់ឌែ កាប លូ គួប ផា «សាំយ៉ាំង ហៃ ឃឺ អ៊ែ សាដាច់ អ៊ីស្រាអ៊ែល ច្វាល់ តាហាន សាដាច់ ហេត លូ តាហាន សាដាច់ អ៊ីស៊ីប ពឹះ តាកូះ លូ ពិន ហង»។ ៧ ផះ យ៉ោម សាយ៉ោម មួត តាហាន ស៊ីរី ប៉ាណាំ គួប អ្យូវ សាតាក់ អ្លាត សេះ លូ លៀ ទឹប រ៉ាស អំប៉ាស ពឹង រ៉ាណើះ អន់ឌែ សាតាក់ អ្យក់ កា រ៉ាវ៉ាច់ ឡាកោ ដោច។ ៨ ផះ មួត ត្រគ់ រ៉ោះ ប៉្វាន់ ដូវ ណោះ ឡាំ ទឹល ប៉ាគ់ ចារ ណោះ អន់ឌែ កា ម៉ុត កាណុង រ៉ាណើះ ម៉ោញ អៃត សា លូ អ្យក់ ម៉ាស ប៉្រាក់ លូ ខោ អាវ ឡាំ អោន។ កេះណោះ វ៉ីល សឹត ម៉ុត កាណុង រ៉ាណើះ ម៉ោញ ណាវ្គ ទឹប ប៉ាតុំ អ្យក់ កាណាគ័ ញ៉ាៗ ឡាក់ ទី កាណុង ណោះ កា អោន និះទៅ ដេល។

៩ កេះណោះ អន់ឌែ កាប លូ គួប អន់ឌែ ផា «ពិន ប៉្រគ័ នែវ អា អូ ដាគ់ អុះ ខង ដារ់ អា ពិន ត្រគ់ រ៉ះ សារ ដាគ់ អា ផា ពិន អ្វៃ គ្រឺយ លើយ ទឹល តារ អូ រ៉ះ លូ ពូ អុះ ពូ ចឹង ចៃគ ថូត ពិន ហង។ ទឹល នីណោ័ះ ពិ ពិន អ្យក់ សារ ដាគ់ អា ឡាំ រ៉ះ កា ពូ ប៉ាគ់ ហី សាដាច់»។ ១០ កេះណោះ អន់ឌែ កា ឡាំ អើ មួត ញ៉ាម អំប៉ារ ទ្រួក លូ រ៉ះ ផា «ញឹន ឡាំ ប៉ាគ់ ចារ រ៉ាណើះ មួត តាហាន ស៊ីរី ហះកា អូ ប៉ប័ ពឿ លូ អូ កាតាំង ប៉ានឹរ ញ៉ា អុះ។ ញឹន ប៉ប័ ដឹង រ៉ាណើះ លូ លៀ លូ សេះ ឡាក់ ពូ កត់ អ្លាត លូ កាណាគ័ ឡាក់ ពូ អ្លាត ហះ ណោះ ដេល»។ ១១ មួត បក់ ញ៉ាម អំប៉ារ ទ្រួក អើ ឡុង ម៉ៃៗ កា មួត អ្វៃ គែង កាណុង ប៉្រើ រ៉ះ កា មួត អ្វៃ ពឹង ហី សាដាច់ ឡឹង សារ ដាគ់ ណោះ។ ១២ សាដាច់ កា អ្យូវ ទឹប កាម៉ាំង កេះណោះ រ៉ះ កា មួត ប៉្រគ័ កាន រ៉ាតីស ផា «អាញ់ ប៉រ់ រ៉ះ កា អន់ដីស អន់ អ្លុ អន់តគ់ មួត ស៊ីរី ប៉ាញ៉ា កា ពិន ខង អន់ឌែ អ្លុ អន់តគ់ កា ពិន ឡាយ៉ិត ឡាំងវ៉ាញ់ ណោះ ហង បះ អន់ឌែ ឡាច់ ឡឹង រ៉ាណើះ អន់ឌែ ឡាំ អោន ប៉ាគ់ ព្រី ខង អន់ឌែ ឃឹត ផា ប៉ាគ់ ពិន ឡាច់ ឡឹង មឿង អន់ឌែ ចឹង រ៉ុប ពិន ទឹប រ៉ីស កេះណោះ តាប៉ីត អ្យក់ មឿង ឡូត»។ ១៣ ទី បក់ ប៉្រគ័ កាន រ៉ាតីស ម៉ោញ ដូវ រ៉ះ ផា «អីស ប៉្រើ ពូ អ្យក់ សេះ ប៉ាតាម័ កាតុ ឡាក់ អ្វៃ សល់ កាណុង មឿង ឡាំ ហៃ សារ ណោះ។ យ‌៉័ះ អ្វៃ នីអៀ សេះ ទិណោ័ះ ចឹង តោ័ ឡាក់ កា ប៉ាសុន អ៊ីស្រាអ៊ែល បក់ អ្វៃ កាណុង មឿង អា ដេល»។ ១៤ ទឹល នីណោ័ះ សាដាច់ ប៉្រើ ពូ ឡាំ ពួយ តាហាន ស៊ីរី ទឹប រ៉ះ ផា «ហគ់ ឡាំ ហៃ សារ ណោះ ពិ»។ ពូ កា អ្យក់ រ៉ាតេ័ះ តាកូះ ពៀរ ទឹប សេះ ទឹប តាហាន។ ១៥ អន់ឌែ កា ឡាំ ពួយ តាហាន ស៊ីរី លើយ ទឹល ប៉ាគ់ ទ្រូង ទៀក យដាន់ អន់ឌែ ចាក រទ្រង ប៉ប័ ខោ អាវ លូ កាណាគ័ ញ៉ាៗ ឡាក់ តាហាន ស៊ីរី រ៉ីស អ្លាត រ៉ាសាយ្គ ប៉ាយ្គ ខង អន់ឌែ ប៉ាន់តាន សាតាក់ ប៉្រាល់ៗ។ មួត បក់ សាដាច់ ប៉្រើ ឡាំ ណោះ អន់ឌែ កា វ៉ីល សឹត រ៉ះ លូ សាដាច់។ ១៦ ផះ ណោះ មួត ប៉ាសុន ប៉ាណាំ គួប ឡាច់ ឡឹង មឿង ឡាំ អ្យក់ កាណាគ័ ញ៉ាៗ ប៉ាគ់ ចារ តាហាន ស៊ីរី ប៉្រគ័ រ៉ាណើះ។ ទឹល នីណោ័ះ តាប៉ុង ម៉ោញ កាអ្លី ខា អ៊ែ ប៉្រាក់ ប៉ៃង ជី ភែ ពៀរ កាអ្លី ខា អ៊ែ ប៉្រាក់ ប៉ៃង ជី ដេល ត្រគ់ ឡាក់ កា ប៉ានឹរ ប‌៉្រ័ះ ប៊កកាតយ័ រ៉ះ ណោះ ហង។

១៧ ផះ ណោះ សាដាច់ ប៉្រើ ម៉ៃគ តាហាន ឡាក់ អ្វៃ អន់ឌូ លូ អ៊ែ ណោះ ឡាំ ញ៉ាម ហៃ អំប៉ារ ទ្រួក ហះកា មួត ប៉ាសុន តាឡូះ ឡាច់ ចគ័ ត្រគ់ អ៊ែ ទឹល តោ័ ឡូត ត្រគ់ ឡាក់ កា ប៉ានឹរ បក់ រ៉ះ ប៉ាតាង ប‌៉្រ័ះ ផះ សាដាច់ ឡាំ ប៉ាគ់ ចារ អ៊ែ ពែ ហង។ ១៨ សារ អា កើត ពឹះ ឡាក់ កា វគ័ អេលីសេ រ៉ះ ណោះ ហង «ប៉ាគ់ តាយ៉ាង័ មង ប៉ុប អា ទៅ ប៉ាគ់ អំប៉ារ ទ្រួក មឿង សាម៉ារី តាប៉ុង ម៉ោញ កាអ្លី ខា អ៊ែ ប៉្រាក់ ប៉ៃង ជី លូ ភែ ពៀរ កាអ្លី ខា អ៊ែ ប៉្រាក់ ប៉ៃង ជី ដេល»។ ១៩ ហះកា ម៉ៃគ តាហាន តើល ផា «យ‌៉័ះ ប‌៉្រ័ះ ប៊កកាតយ័ បើក អំប៉ារ ប៉្លៃង កាតាម កា សារ អា អូ កើត ពឹះ ដេល»។ វគ័ អេលីសេ តើល ផា «ក្យាគ់ ហៃ ហោគ អីស ចឹង ប៉ប័ ម៉ាត់ អីស ទៅ ហះកា អីស អូ ទី សា អុះ»។ ២០ សារ អា កា កើត ត្រគ់ ពឹង អ៊ែ តាទឹច ខង មួត ប៉ាសុន ចគ័ អ៊ែ ហះ អំប៉ារ ទ្រួក ទឹល តោ័ ឡូត។

…

១៧

សារ សុនសាត អាស៊ីរី ថាំឡាយ ប៉ាថេត អ៊ីស្រាអ៊ែល

១ ផះ សាណាំ ទី ១២ រ៉ាំងវ៉ាង អេហះ ប៉្រគ័ សាដាច់ ប៉ាថេត យូដា ផះ ណោះ ហូសៀ គន វគ័ អេឡា ហាវ ប៉្រគ័ សាដាច់ ប៉ាថេត អ៊ីស្រាអ៊ែល អ្វៃ ពឹង មឿង សាម៉ារី អ៊ែ រ៉ាំងហៃ ទី ៩ សាណាំ។ ២ អ៊ែ ប៉្រគ័ សារ អូ ដាគ់ យច ពុត ប‌៉្រ័ះ ប៊កកាតយ័  ហះកា អូ សាម៉ើ លូ សាដាច់ អ៊ីស្រាអ៊ែល ផះ សើគ ពែ អុះ។ ៣ ផះ ណោះ សាលម៉ានេស៊ើរ សាដាច់ ប៉ាថេត អាស៊ីរី ប៉ាតុំ តាហាន ឡាំ តាកូះ លូ សាដាច់ ហូសៀ។ សាដាច់ ហូសៀ កា ញម ទឹប ស៊ង រ៉ាបៃ កា សាដាច់ អាស៊ីរី។ ៤ ហះកា សាដាច់ អាស៊ីរី អ្លុ អន់តគ់ ផា សាដាច់ ហូសៀ ទី ពុត អូ ត្រង់ កា អ៊ែ ខង សាដាច់ ហូសៀ ប៉្រើ ពូ ឡាំ កាកាប លូ សាដាច់ សូក ឡាក់ សាដាច់ ប៉ាថេត អ៊ីស៊ីប ប៉ិច ប៉រ់ អន់ ពូ តង័ អ៊ែ ទឹប អ៊ែ អូ ស៊ង រ៉ាបៃ កា សាដាច់ អាស៊ីរី ឡាក់ កា រ៉ប់ សាណាំ ណាវ្គ ហង។ ទឹល នីណោ័ះ សាដាច់ ប៉ាថេត អាស៊ីរី ប៉្រើ ពូ រ៉ុប គ្រន អ៊ែ កាណុង ខុក។ ៥ ឡៃង ឡឹង ណោះ សាដាច់ ប៉ាថេត អាស៊ីរី ឡាំ តាកូះ លូ ប៉ាថេត អ៊ីស្រាអ៊ែល ប៉ាញ័ ទឹប ប៉ាថេត លូ វ៉ិង ជុំ មឿង សាម៉ារី ទុញ ប៉ៃង សាណាំ។

៦ ផះ សាណាំ ទី ៩ រ៉ាំងវ៉ាង ហូសៀ រ៉ាំងហៃ អ៊ីស្រាអ៊ែល សាដាច់ ប៉ាថេត អាស៊ីរី តាប៉ីត អ្យក់ មឿង សាម៉ារី ទឹប គៀរ ឡាំ សុនសាត អ៊ីស្រាអ៊ែល ប៉ាគ់ ប៉ាថេត អាស៊ីរី អន់ អន់ឌែ អ្វៃ ពឹង មឿង ហាឡា លូ រហាង ទៀក ទ្រូង ហាបោ ឡាក់ ទៀក ទ្រូង ព្រី កូសាន ទឹប អ្វៃ ពឹង មឿង អន់ទៀគៗ ឡាក់ ចារ សុនសាត មេឌី ដេល។

៧ សារ ណោះ កើត ពឹះ ញន កា សុនសាត អ៊ីស្រាអ៊ែល ប៉្រគ័ យច ពុត ប‌៉្រ័ះ ប៊កកាតយ័ ឡាក់ ប‌៉្រ័ះ អន់ឌែ ឡាក់ ប៉ាណាំ អន់ឌែ ឡាច់ ឡឹង ប៉ាថេត អ៊ីស៊ីប ពែ លូ តោះ ឡើយ អន់ឌែ ឡឹង តី សាដាច់ ប៉ាថេត អ៊ីស៊ីប។ អន់ឌែ កា អ្យិល កូត័ កា ប‌៉្រ័ះ អន់ទៀគ ៨ លូ ប៉្រគ័ ពួយ សារ តាឡាប័ ឃើយ គុន សុនសាត ឡាក់ ប‌៉្រ័ះ ប៊កកាតយ័ ទ្រុះ ឡាច់ ឡឹង ម៉ាត់ អន់ឌែ ទឹប ប៉្រគ័ ពួយ គុន សាដាច់ សុនសាត អ៊ីស្រាអ៊ែល ឡាក់ ប៉្រគ័ សារ យច ណោះ ដេល។ ៩ សុនសាត អ៊ីស្រាអ៊ែល កា អន់តុង ប៉្រគ័ សារ អូ ដាគ់ ប៉ាសាំង លូ ប‌៉្រ័ះ ប៊កកាតយ័ ឡាក់ ប‌៉្រ័ះ អន់ឌែ។ អន់ឌែ ប៉្រគ័ អន់ហ្នឹង ប៉ាគ់ ចារ ប៉ាឌួល គ្រឹប ស្រុក គ្រឹប មឿង ឡឹង ស្រុក តេះ ឡាក់ ថិ ឡឹង ពូ លើយ ទឹល មឿង តីស ឡាក់ ទី ប៉ាន់ទៀយ កាចាប័។ ១០ អន់ឌែ ប៉ាណាំ គួប ប៉្រគ័ អញ់ជុង លូ ប៉្រគ័ ហ៊ូប ប‌៉្រ័ះ អាសេរ៉ា សាំរ៉ាប់ សាំប‌៉័ះ ប៉ានេ ពឹង កល់ ប៉ានឹម ទិណោ័ះ លូ ពឹង កានឺប តើម អ៊្លង ឡាក់ ទី ហ្លា កាសៃគ តាឌុក គ្រឹប ចារ។ ១១ ពឹង ចារ ប៉ាឌួល ទិណោ័ះ សុនសាត អ៊ីស្រាអ៊ែល ប៉ាណាំ គួប សុះ តាំងហ៊ុម ឡាក់ កា សុនសាត អន់ទៀគ ឡាក់ ប‌៉្រ័ះ ប៊កកាតយ័ តាំងហ្យិត ឡាច់ ឡឹង ម៉ាត់ អន់ឌែ។ អន់ឌែ ប៉្រគ័ សារ អូ ដាគ់ ប៉្រគ័ អន់ ប‌៉្រ័ះ ប៊កកាតយ័ ប៉ិច អឺក កាខាក់។ ១២ អន់ឌែ សាំប‌៉័ះ ប៉ានេ ហ៊ូប ប‌៉្រ័ះ ឡាក់ ប‌៉្រ័ះ ប៊កកាតយ័ អូ អន់ អន់ឌែ ប៉្រគ័ ណោះ។ ១៣ ប‌៉្រ័ះ ប៊កកាតយ័ អន់តគ់ ប៉ាតោ កា មួត អ៊ីស្រាអ៊ែល លូ កា មួត យូដា ពឹង រ៉ាគឹយ អ៊ែ ទិណោ័ះ ឡឹង អន់ទ្រួល សារ ណោះ ចឹង កើត ពឹះ អ៊ែ រ៉ះ ផា «ហគ់ អ្លាត ពិ ទិ សារ អូ ដាគ់ កេះណោះ ប៉្រគ័ ពួយ សារ អាញ់ ប៉្រើ លូ ចាបាប់ ទិណោ័ះ ឡាក់ អាញ់ អន់ កា វគ័ យ៉ាគ់ អន់ដីស ពែ ពឹង មួត រ៉ាគឹយ ឡាក់ ប៉្រគ័ ង៉ារ កា អាញ់»។ ១៤ ហះកា អន់ឌែ អូ ចៃ សាំយ៉ាំង អុះ អន់ឌែ កាង័ កល់ ខាក់ ឡាក់ កា វគ័ យ៉ាគ់ អន់ឌែ អូ សឿ ប‌៉្រ័ះ ប៊កកាតយ័ ឡាក់ ប‌៉្រ័ះ អន់ឌែ ពែ ដេល។ ១៥ អន់ឌែ បឺង៉ាយ ចាបាប់ ប‌៉្រ័ះ លូ សារ សាញ៉ា រែវ ពុត ឡាក់ អ៊ែ សាញ៉ា លូ វគ័ យ៉ាគ់ អន់ឌែ ផះ សើគ ពែ អន់ឌែ អូ វ៉ឹនវ៉ាយ កា ប៉ានឹរ ប‌៉្រ័ះ កាប កា អន់ឌែ ណោះ អុះ។ អន់ឌែ ប៉ាណាំ គួប សាំប‌៉័ះ ហ៊ូប ប‌៉្រ័ះ ឡាក់ អូ ទី ខា អន់ឌែ ទឹមវ៉ៃរ ឡាកោ ប៉្រគ័ សារ អូ ទី ខា ដេល។ អន់ឌែ ប៉្រគ័ ពួយ គុន សុនសាត អន់ទៀគ អ្វៃ រសានែង អន់ឌែ ឡាក់ សុនសាត ប‌៉្រ័ះ ប៊កកាតយ័ អូ អន់ ប៉្រគ័ ពួយ ណោះ ហង។ ១៦ អន់ឌែ អ្លាត ទិ សារ ប‌៉្រ័ះ ប៊កកាតយ័ ឡាក់ ប‌៉្រ័ះ អន់ឌែ ប៉្រើ អន់ឌែ ប៉្រគ័ អន់ឌែ ប៉ាណាំ គួប តូះ ហ៊ូប រ៉ក់ ពៀរ កាតុ កេះណោះ ប៉្រគ័ ហ៊ូប ប‌៉្រ័ះ អាសេរ៉ា ទឹប សាំប‌៉័ះ ប៉ានេ សំឡង់ ពឹង ប៉្លៃង ទិណោ័ះ ទឹប សាំប‌៉័ះ ប៉ានេ ប‌៉្រ័ះ បាល ដេល។ ១៧-១៨ អន់ឌែ អ្យក់ គន កាម៉ាក័ គន អង់កាន់ ពុះ រ៉ាម៉ះ ប‌៉្រ័ះ បឺគ ប‌៉្រ័ះ រ៉ឺគ អន់ឌែ កា ប៉្រគ័ គ្រូ ប៉្រគ័ ប៉ាជូ។ អន់ឌែ ទឹមវ៉ៃរ ឡាកោ ប៉្រគ័ អូ ដាគ់ យច ពុត ប‌៉្រ័ះ ប៊កកាតយ័  ញន ណោះ ហង បះ ប‌៉្រ័ះ ប៊កកាតយ័ អឺក កេង ខាក់ កា សុនសាត អ៊ីស្រាអ៊ែល អ៊ែ តាំងហ្យិត ឡាច់ អន់ឌែ អន់ ចាំងហាយ្គ ឡឹង ម៉ាត់ អ៊ែ អ្វៃ សល់ ដឹង ផូង័ វ៉ាច់ យូដា ណោះ ហង។

…

១៨

សារ សាដាច់ ហេសេគៀ រ៉ាំងហៃ ប៉ាថេត យូដា

១ ពឹង សាណាំ ទី ៣ ផះ ហូសៀ គន វគ័ អេឡា ប៉្រគ័ សាដាច់ អ៊ីស្រាអ៊ែល ផះ ណោះ ហេសេគៀ គន សាដាច់ អេហះ កា ហាវ ប៉្រគ័ សាដាច់ ប៉ាថេត យូដា។ ២ ផះ អ៊ែ ហាវ ប៉្រគ័ សាដាច់ អាញុ អ៊ែ ២៥ សាណាំ អ៊ែ រ៉ាំងហៃ ទុញ ២៩ សាណាំ អ្វៃ ពឹង មឿង យេរូសាឡឹម។ មើគ អ៊ែ សិច អាប៊ីយ៉ា គន វគ័ សាការី។ ៣ សាដាច់ ហេសេគៀ ប៉្រគ័ សារ ដាគ់ ត្រគ់ ពុត ប‌៉្រ័ះ ប៊កកាតយ័ ខាក់ ឡាក់ កា វគ័ អ៊ែ សាដាច់ ដាវីត ពែ ដេល។ ៤ អ៊ែ តាគ់ អំប៉ាក់ អន់ហ្នឹង សាំរ៉ាប់ រ៉ាម៉ះ ប‌៉្រ័ះ អន់ទៀគ ប៉ាគ់ ចារ ប៉ាឌួល ទឹប តាគ់ ប៉ាទុះ អញ់ជុង លូ តាឡក័ អ្លាត ហ៊ូប ប‌៉្រ័ះ អាសេរ៉ា។ កេះណោះ អ៊ែ កាមៃ តាគ់ ប៉ាទុះ ហ៊ូប ពិះ សាប៉ាន័ ឡាក់ វគ័ ម៉ូសេ ប៉្រគ័ ផះ សើគ ពែ * ខង រ៉ាំងវ៉ាង ណោះ មួត ប៉ាសុន អ៊ីស្រាអ៊ែល ប៉ាណាំ គួប សុះ តាំងហ៊ុម អន់ កា ហ៊ូប ពិះ ណោះ ឡាក់ ពូ អន់ សិច ផា នេហ៊ូសាថាន់។ ៥ សាដាច់ ហេសេគៀ ម៉ឹង អេង កា ប‌៉្រ័ះ ប៊កកាតយ័ ឡាក់ ប‌៉្រ័ះ សុនសាត អ៊ីស្រាអ៊ែល។ សាដាច់ យូដា ទិណោ័ះ ទឹប សាដាច់ អន់ទ្រួល ទឹប សាដាច់ អន់តីគ អូ ទី បក់ ពឿ ឡាក់ កា អ៊ែ ណោះ អុះ ៦ ខង អ៊ែ ម៉ឹង ប‌៉្រ័ះ ប៊កកាតយ័ ទិ ពុត ទិ ពៀក អូ អ្លាត សឿ អុះ ទឹប អ៊ែ ប៉្រគ័ ពួយ ចាបាប់ ឡាក់ ប‌៉្រ័ះ រ៉ះ ពឹង វគ័ ម៉ូសេ។ ៧ ប‌៉្រ័ះ ប៊កកាតយ័ កា អ្វៃ អន់ឌូ លូ អ៊ែ គ្រឹប ង៉ារ អ៊ែ ប៉្រគ័ កា កើត ទី។ អ៊ែ ប៉ាសាំង អូ ចៃ ប៉្រគ័ ពួយ សាដាច់ អាស៊ីរី។ ៨ អ៊ែ តាកូះ លូ មួត ភីលីសាទីន លើយ ទឹល ប៉ាគ់ មឿង កាសា លូ ចារ អ្វៃ រសានែង ណោះ អ៊ែ តាប៉ីត អ្យក់ ទឹប ស្រុក តេះ ថិៗ ទឹប មឿង តីស ឡាក់ ទី ប៉ាន់ទៀយ កាចាប័។

៩ ផះ សាណាំ ទី ៤ រ៉ាំងវ៉ាង សាដាច់ ហេសេគៀ អ្វៃ រ៉ាំងហៃ ត្រគ់ ពឹង សាណាំ ទី ៧ ផា ឃឹត ឡឹង ហូសៀ ប៉្រគ័ សាដាច់ ប៉ាថេត អ៊ីស្រាអ៊ែល សាលម៉ានេស៊ើរ ឡាក់ សាដាច់ អាស៊ីរី អ៊ែ ប៉ាណាំ តាហាន វ៉ិង ជុំ មឿង សាម៉ារី ១០ ទុញ ប៉ៃង សាណាំ កេះណោះ អ៊ែ រ៉ាត អ្យក់ មឿង ណោះ ពឹង សាណាំ ទី ៦ ផះ សាដាច់ ហេសេគៀ រ៉ាំងហៃ ឃឺ ពឹង សាណាំ ទី ៩ ផះ ហូសៀ ប៉្រគ័ សាដាច់ អ៊ីស្រាអ៊ែល។ ១១ សាដាច់ ប៉ាថេត អាស៊ីរី កា គៀរ ឡាំ សុនសាត អ៊ីស្រាអ៊ែល ប៉ាគ់ ប៉ាថេត អាស៊ីរី អន់ អន់ឌែ អ្វៃ ពឹង មឿង ហាឡា លូ រហាង ទៀក ទ្រូង ហាបោ ឡាក់ ទៀក ទ្រូង ព្រី កូសាន ទឹប អ្វៃ ពឹង មឿង អន់ទៀគៗ ឡាក់ ចារ សុនសាត មេឌី ដេល។ ១២ សារ អា កើត ពឹះ ញន កា សុនសាត អ៊ីស្រាអ៊ែល អូ សាំយ៉ាំង ប៉ានឹរ ប‌៉្រ័ះ ប៊កកាតយ័ ឡាក់ ប‌៉្រ័ះ អន់ឌែ ទឹប អូ ចៃ ប៉្រគ័ ពួយ សារ សាញ៉ា រែវ ពុត ឃឺ ទិ សារ វគ័ ម៉ូសេ ឡាក់ ទុច ប‌៉្រ័ះ ប៊កកាតយ័ ប៉្រើ អន់ឌែ ណោះ ពែ។ អន់ឌែ អូ សាំយ៉ាំង លូ អូ រ៉ាប់ អូ សឿ ឡក់។

១៣ ប៉ាគ់ សាណាំ ទី ១៤ ផះ សាដាច់ ហេសេគៀ អ្វៃ រ៉ាំងហៃ សានហេរីប ឡាក់ សាដាច់ អាស៊ីរី កា ឡាំ តាកូះ អ្យក់ មឿង ឡាក់ ទី ប៉ាន់ទៀយ តីស កាចាប័ ទិណោ័ះ ពឹង ប៉ាថេត យូដា។ ១៤ សាដាច់ ហេសេគៀ កា ប៉្រើ ពូ ឡាំ ប៉ាគ់ មឿង ឡាគិះ ភឿ ប៉រ់ អន់ សាដាច់ អាស៊ីរី តាប៉ាប តាប៉ុន អ៊ែ ផា «អាញ់ ប៉្រគ័ យច កេះ ប៉រ់ អីស ជែ ប៉្រគ័ កា ញឹន ហង អាញ់ ចឹង ឡាប់ អន់ កាណាគ័ ញ៉ា ឡាក់ អីស ប៉រ់»។ ទឹល នីណោ័ះ សាដាច់ អាស៊ីរី កា ប៉្រើ សាដាច់ ហេសេគៀ អន់ ប៉្រាក់ ១០.០០០ កាឡូ លូ ម៉ាស ១០០០ កាឡូ។ ១៥ សាដាច់ ហេសេគៀ កា ប៉ាតុំ ប៉្រាក់ ទិណោ័ះ ឡឹង រ៉ោង រ៉ាម៉ះ ប‌៉្រ័ះ ប៊កកាតយ័ លូ ឡឹង ហី សាដាច់ មប អន់ កា សាដាច់ អាស៊ីរី។ ១៦ ផះ ណោះ សាដាច់ ហេសេគៀ កា ផក់ អ្យក់ ម៉ាស អ៊ែ ប៉ាតឹត ពឹង អំប៉ារ លូ ពឹង អ៊្លង អ៊ប អំប៉ារ ពឹង រ៉ោង រ៉ាម៉ះ ពែ ឡាំ មប អន់ កា សាដាច់ អាស៊ីរី ដេល។ ១៧ យ‌៉័ះ នីណោ័ះ កាតាម សាដាច់ អាស៊ីរី កា ប៉្រើ បក់ ប៉្រគ័ តីស ឡឹង ពូ ប៉ៃង ដូវ ចាក ឡាច់ ឡឹង មឿង ឡាគិះ ឡាំ ប៉ាគ់ សាដាច់ ហេសេគៀ អ្វៃ ពឹង មឿង យេរូសាឡឹម ទឹប អ្យក់ ឡាំ តាហាន អៀង កាខាក់។ អន់ឌែ កា ឡាំ ប៉ាគ់ មឿង យេរូសាឡឹម។ ប៉ាគ់ អន់ឌែ ឡាំ ទឹល ប៉ាគ់ ណោះ កេះ អន់ឌែ អ្វៃ តាវ ក្យាម័ ចាំងវែរ ទៀក ហូរ័ ឡាច់ ឡឹង ស្រះ គែង អំប៉ាំង មឿង ប៉ាគ់ ទ្រង ឡាំ ម៉ីរ បក់ រ៉ាវ សក់ ចៀម ១៨ កេះណោះ អន់ឌែ អើ សាដាច់ យូដា។ ផះ ណោះ អេលៀគីម គន វគ័ ហ៊ីលគីយ៉ា ឡាក់ រ៉ាំងហៃ ង៉ារ ពឹង ហី សាដាច់ ឡាច់ ឡាំ ប៉ាគ់ អន់ឌែ អន់ឌូ លូ សេបណា ឡាក់ ច្រាគ់ សត់ត្រា អន់ កា សាដាច់ ទឹប យ៉ូអា គន វគ័ អេសាប ឡាក់ រ៉ះ សារ ប៉ាតាង សាដាច់។ ១៩ កាណុង មួត សុនសាត អាស៊ីរី បក់ ប៉្រគ័ កាន តីស ណោះ ទី ម៉ោញ ដូវ កាប ផា «ហគ់ ឡាំ រ៉ះ កា ហេសេគៀ នីអៀ "សាដាច់ អាស៊ីរី ឡាក់ សាដាច់ តីស ហ៊្លត អ៊ែ កាប ផា 'អីស ម៉ឹង អេង កា ញ៉ា បះ អីស ទី ពុត ខឹន ខាក់ នីអៀ ? ២០ អីស កាប ផា ទី កាំឡាំង តាកូះ ទឹប ទី តាហាន កេង ខាក់ សាណ័ះ ទ្រង អីស ឡូត ហះកា អីស ក្រាន័ កា កាប ដោច។ ពឿ អីស ម៉ឹង បះ អីស ខឹន ប៉ាសាំង លូ អាញ់ ហះ ? ២១ កិញអៀ អីស ម៉ឹង ប៉ាថេត អ៊ីស៊ីប ប ? ប៉ាថេត ណោះ ពៀប ឡាក់ កា តើម ទ្រែង ប៉ាក់ ផា អីស ម៉ឹង ពូ ណោះ ពូ ចឹង តាល់ តាគ់ តាលុះ អំប៉ាំង តី អីស ឡូត។ សាដាច់ អ៊ីស៊ីប ចឹង តាល់ តាគ់ តាលុះ តី ទិ បក់ ម៉ឹង អ៊ែ ពៀប ឡាក់ កា ពូ ចឹក តើម ទ្រែង ប៉ាក់ ណោះ ដេល។ ២២ ផា អីស រ៉ះ កា អាញ់ ផា អីស ម៉ឹង ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស ហះកា អីស ហង ឡាក់ តាគ់ អំប៉ាក់ អន់ហ្នឹង ប៉ាគ់ ចារ ប៉ាឌួល សាំរ៉ាប់ សាំប‌៉័ះ អ៊ែ ទឹប ប៉្រើ មួត យូដា លូ មួត មឿង យេរូសាឡឹម សាំប‌៉័ះ អ៊ែ ដឹង ហះ ង៉ីរ អន់ហ្នឹង ពឹង មឿង យេរូសាឡឹម អា ហង'។ ២៣ ទឹល នីណោ័ះ ហគ់ អីស ប៉ាល័ លូ សាដាច់ អាស៊ីរី ឡាក់ ពឹ តាំងឡា អាញ់ ណោះ ពិ អ៊ែ ចឹង អន់ សេះ ២០០០ កាតុ ផានែវ អីស ណាំង ប៉ាណូស អ្លុ ជិះ ទី ២០០០ ដូវ។ ២៤ យ‌៉័ះ ក្រុំ តាហាន សាដាច់ អាស៊ីរី ឡាក់ បៀត ឡឹង ពូ ណោះ កា អីស តាកូះ អូ ដាម័ សាំ អីស កា ម៉ឹង តាហាន ជិះ សេះ លូ រ៉ាតេ័ះ តាកូះ ឡឹង ប៉ាថេត អ៊ីស៊ីប ដេល។ ២៥ ញ៉ា អីស ឃឹត ផា អាញ់ ឡាំ ថាំឡាយ ប៉ាថេត អីស អា អាញ់ ប៉្រគ័ យច ពុត ប‌៉្រ័ះ ប៊កកាតយ័ ប ? អូ ត្រគ់ អុះ ប‌៉្រ័ះ ប៊កកាតយ័ ហង រ៉ះ កា អាញ់ ផា 'ហគ់ ឡាំ តាកូះ ថាំឡាយ ប៉ាថេត យូដា ណោះ ពិ' "»។

២៦ ផះ ណោះ អេលៀគីម សេបណា លូ យ៉ូអា រ៉ះ កា បក់ ប៉្រគ័ កាន កា សាដាច់ អាស៊ីរី ណោះ ផា «អឺ ពឹ តាំងឡា ប៉រ់ អីស កាប សុនសាត អារ៉ាម លូ ញឹន ពិ ខង ញឹន អ្លុ ដេល កាប សុនសាត ណោះ អីស ជែ កាប ហង សុនសាត យូដា អ្យូគ ផាហៃគ មួត ប៉ាសុន អ្វៃ រប៉ាន់ទៀយ អ្លុ»។ ២៧ បក់ ប៉្រគ័ កាន តីស ណោះ តើល ផា «ពឹ តាំងឡា អាញ់ ប៉្រើ អាញ់ ពឹះ រ៉ះ សារ អា អូ ត្រគ់ ដឹង កា សាដាច់ អន់ដីស លូ អន់ដីស អុះ ឃឺ អ៊ែ រ៉ះ កា ប៉ាណូស ទិឌូ ឡាក់ អ្វៃ រប៉ាន់ទៀយ អា ដេល។ អន់ឌែ ទិឌូ ចឹង សា អច់ លូ អៃត ទៀក ដោម អន់ឌែ ទៅ ឡាក់ កា អន់ដីស ដេល»។ ២៨ កេះណោះ អ៊ែ អ្យូវ អន់តាវ កាប សុនសាត យូដា ស៊្រែក ម៉ៃៗ ផា «ហគ់ អន់ដីស សាំយ៉ាំង ប៉ានឹរ សាដាច់ អាស៊ីរី ឡាក់ សាដាច់ តីស ហ៊្លត៖ ២៩ "ជែ សឿ ហេសេគៀ តាំព្លូង កា អន់ដីស ដៃ ខង អ៊ែ អូ អ្លុ តង័ អន់ដីស អន់ រ៉ាវ៉ាច់ ឡឹង តី អាញ់ អុះ ៣០ ទឹប ជែ ពួយ ហេសេគៀ ប៉ាណាំ អន់ដីស ម៉ឹង ប‌៉្រ័ះ ប៊កកាតយ័ ដៃ។ ផា អ៊ែ រ៉ះ ផា 'ប‌៉្រ័ះ ប៊កកាតយ័ ចឹង តង័ ពិន ទឹប មឿង អា អូ ទី កា សាដាច់ អាស៊ីរី អុះ' ៣១ ជែ សាំយ៉ាំង អ៊ែ ហង" ខង សាដាច់ អាស៊ីរី រ៉ះ ផា "អន់ដីស សាញ៉ា រែវ ពុត លូ អាញ់ ពិ ទឹប ឡាច់ អ្វៃ គែង អាញ់ ម៉ាគ់ អន់ដីស ចឹង ទី សា ប៉្លៃ អង់កាច លូ ប៉្លៃ ហ្រា អន់ដីស ទៅ ទឹប អៃត ទៀក អន់ដូង័ អន់ដីស ទៅ ដេល។ ៣២ ប៉ាគ់ អាញ់ ឡាំ ទៀ អាញ់ ចឹង អ្យក់ អន់ដីស ឡាំ អន់ឌូ លូ អាញ់ ប៉ាគ់ ប៉ាថេត ម៉ោញ ណាវ្គ វ៉ឹច លូ ប៉ាថេត អន់ដីស ទៅ ឡាក់ ប៉ាថេត ទី ពៀ ប៉ូ អៀង សាំរ៉ាប់ ប៉្រគ័ ណុំ ប៉ាំង លូ ទី តើម ប៉្លៃ អង់កាច អៀង សាំរ៉ាប់ ប៉្រគ័ តាពែ លូ ទី តើម ប៉្លៃ អូលេវ អៀង សាំរ៉ាប់ ប៉្រគ័ សាងី ទឹប ទី ទៀក សុត អៀង ដេល ម៉ាគ់ អន់ដីស ចឹង ទី អាញុ រ៉ីស អូ តោ័ អុះ។ ជែ សាំយ៉ាំង ហង ហេសេគៀ ណោះ ខង អ៊ែ តាំព្លូង កា អន់ដីស ផា ប‌៉្រ័ះ ប៊កកាតយ័ ចឹង តង័ អន់ដីស។ ៣៣ ទី ប‌៉្រ័ះ ចំ អ្វៃ ពឹង អង់កក់ តេះ អា អ្លុ តង័ ប៉ាសុន អ៊ែ អន់ រ៉ាវ៉ាច់ ឡឹង សាដាច់ អាស៊ីរី អា ប ? ៣៤ ប‌៉្រ័ះ មួត មឿង ហាម៉ាត ប‌៉្រ័ះ មួត មឿង អាផាត ប‌៉្រ័ះ មួត មឿង សេផាវែម លូ មឿង ហេណា លូ មឿង អ៊ីវ៉ា អន់ឌែ អ្វៃ ប៉ាគ់ ចំ ? អូ ប៉ប័ អន់ឌែ ឡាំ តង័ ពូ។ ញ៉ា ប‌៉្រ័ះ មឿង សាម៉ារី តង័ អន់ ពូ រ៉ាវ៉ាច់ ឡឹង តី អាញ់ ប ? ៣៥ អូ ទី ប‌៉្រ័ះ ចំ កាណុង ប‌៉្រ័ះ ទិណោ័ះ អ្លុ តង័ ពូ អន់ រ៉ាវ៉ាច់ ឡឹង តី អាញ់ អុះ ទឹល នីណោ័ះ ប‌៉្រ័ះ ប៊កកាតយ័ កា អូ អ្លុ តង័ មួត មឿង យេរូសាឡឹម អន់ រ៉ាវ៉ាច់ ឡឹង តី អាញ់ ដេល"»។

៣៦ មួត ប៉ាសុន អ្វៃ រ៉ាង៉ាប់ អូ តើល ប៉ានឹរ បក់ ប៉្រគ័ កាន កា សាដាច់ អាស៊ីរី ណោះ អុះ ខង សាដាច់ ហេសេគៀ អូ អន់ តើល ប៉ានឹរ បក់ ណោះ អុះ។ ៣៧ អេលៀគីម គន វគ័ ហ៊ីលគីយ៉ា ឡាក់ រ៉ាំងហៃ ង៉ារ ពឹង ហី សាដាច់ លូ សេបណា ឡាក់ ច្រាគ់ សត់ត្រា អន់ កា សាដាច់ ទឹប យ៉ូអា គន វគ័ អេសាប ឡាក់ រ៉ះ សារ ប៉ាតាង សាដាច់ អន់ឌែ ប៉ាណាំ គួប សឹត ប៉ាគ់ ចារ សាដាច់ ហេសេគៀ ទឹប ហ៊ែក ខោ អាវ អន់ឌែ ទៅ លូ រ៉ះ ទិ សារ បក់ ប៉្រគ័ កាន កា សាដាច់ អាស៊ីរី កាប កា អន់ឌែ ណោះ។

១៩

សារ វគ័ អេសាយ រ៉ះ កា សាដាច់ ហេសេគៀ

១ ផះ សាដាច់ ហេសេគៀ កាតាំង សារ ណោះ អ៊ែ កា ហ៊ែក អាវ អ៊ែ ទៅ កេះណោះ អន់តុក កាប៉ោ ម៉ុត ពឹង ចារ រ៉ោង រ៉ាម៉ះ ប‌៉្រ័ះ ប៊កកាតយ័ ។ ២ កេះណោះ អ៊ែ ប៉្រើ អេលៀគីម ឡាក់ រ៉ាំងហៃ ង៉ារ ពឹង ហី សាដាច់ លូ សេបណា ឡាក់ ច្រាគ់ សត់ត្រា កា សាដាច់ ទឹប មួត ក្រាគ់ រ៉ាម៉ះ ប‌៉្រ័ះ ប៉្រើ អន់ឌែ អន់តុក កាប៉ោ ឡាំ ប៉ាគ់ ចារ រ៉ាគឹយ ប‌៉្រ័ះ សិច អេសាយ គន វគ័ អាម៉ូះ។ ៣ អន់ឌែ រ៉ះ កា វគ័ អេសាយ ផា «សាដាច់ ហេសេគៀ អ៊ែ រ៉ះ ផា "ដារ់ អា ពិន អុក ពុត ខាក់ ញន កា ប‌៉្រ័ះ ចៃគ ថូត ពិន កា តាយួស កា ពូ ដេល ពៀប ឡាក់ កា អង់កាន់ ក្យាម័ ចឹង អ្វៃ ហាអុញ ហះកា អូ ទី សាងុំ ចឹង អ្វៃ ហាអុញ អុះ។ ៤ ប‌៉្រ័ះ ប៊កកាតយ័ ឡាក់ ប‌៉្រ័ះ អីស អ៊ែ កាតាំង កេះ តាម ហៃ សារ បក់ រ៉ះ ប៉ាតាង សាដាច់ អាស៊ីរី កាប បឺង៉ាយ កា អ៊ែ ឡាក់ ប‌៉្រ័ះ ទី អាញុ រ៉ីស ឃឺ អ៊ែ ចឹង ចៃគ ថូត អន់ឌែ ញន កា សារ អន់ឌែ កាប បឺង៉ាយ ណោះ។ ទឹល នីណោ័ះ ប៉រ់ អីស ឡោម ឡា ប‌៉្រ័ះ ប៉្រើ អ៊ែ តាប៉ាប តាប៉ុន កា ប៉ាសុន ឡាក់ អ្វៃ សល់ បាប៊ត បាប៊ែត អា ណើ"»។ ៥ ប៉ាគ់ មួត ប៉្រគ័ កាន កា សាដាច់ ហេសេគៀ ណោះ រ៉ះ កេះ ៦ វគ័ អេសាយ រ៉ះ កា អន់ឌែ ផា «អន់ដីស ត្រគ់ រ៉ះ លូ ពឹ តាំងឡា អន់ដីស "ប‌៉្រ័ះ ប៊កកាតយ័ រ៉ះ ផា 'ជែ អ្យូគ ហង កា សារ អីស កាតាំង ណោះ ឡាក់ មួត គន សោ សាដាច់ អាស៊ីរី កាប បឺង៉ាយ អាញ់។ ៧ បៀត ណាវ្គ អាញ់ ចឹង ប៉្រគ័ អន់ សាដាច់ អាស៊ីរី វ៉ឹនវ៉ាយ កាណុង ពុត ញន កា សារ អ៊ែ កាតាំង ពូ រ៉ះ កេះណោះ អ៊ែ ចឹង វ៉ីល សឹត ប៉ាគ់ ប៉ាថេត អ៊ែ ទៅ។ ប៉ាគ់ ណោះ អាញ់ ចឹង ប៉្រគ័ អន់ ពូ កោះ ប៉ាន់តោ័ អ៊ែ លូ ដាវ' "»។

៨ កាប៉ាច់ បក់ ប៉្រគ័ កាន កា សាដាច់ អាស៊ីរី ណោះ អ៊ែ វ៉ីល សឹត ប៉ាគ់ មឿង ឡាគិះ ណាំង ពឹ តាំងឡា អ៊ែ ទឹល ប៉ាគ់ ណោះ អ៊ែ កាតាំង ពូ រ៉ះ ផា សាដាច់ ឡាំ តាកូះ ប៉ាគ់ មឿង លីបណា អ៊ែ កា ឡាំ ប៉ាគ់ មឿង ណោះ ដេល។ ៩ ផះ ណោះ សាដាច់ អាស៊ីរី កាតាំង លៅ ពូ ផា ទីរហាកា ឡាក់ សាដាច់ អេធីយ៉ូពី ប៉ាតុំ តាហាន ចឹង ឡាំ តាកូះ លូ អ៊ែ។ ទឹល នីណោ័ះ អ៊ែ ច្រាគ់ សត់ត្រា កេះណោះ ប៉ាហ្យើ កា សាដាច់ ហេសេគៀ ១០ ឃឺ អ៊ែ រ៉ះ កា សាដាច់ ហេសេគៀ នីអៀ៖

ជែ សឿ ប‌៉្រ័ះ អីស ណោះ អ៊ែ កាប តាំព្លូង កា អីស ផា មឿង យេរូសាឡឹម ណោះ អូ ទី កា អាញ់ អុះ។ ១១ អីស អ្លុ អន់តគ់ កេះ ឡឹង សារ សាដាច់ អាស៊ីរី ផះ សើគ ពែ អន់ឌែ ថាំឡាយ ប៉ាថេត ទិណោ័ះ ញ៉ា អីស សាម៉គ័ ផា ប‌៉្រ័ះ អីស ចឹង តង័ អីស អន់ រ៉ាវ៉ាច់ ដេល ប ? ១២ ផះ រ៉ាំងវ៉ាង វគ័ លូ ពឹ អាញ់ ថាំឡាយ មឿង កូសាន លូ មឿង ហារ៉ាន់ មឿង រេស៊ែប ទឹប គន សោ អេឌែន ឡាក់ ពូ អ្យក់ អន់ អ្វៃ ប៉ាគ់ ព្រី ធេឡាសារ អូ ទី ប‌៉្រ័ះ ចំ តង័ អន់ឌែ អន់ រ៉ាវ៉ាច់ អុះ។ ១៣ កាប៉ាច់ សាដាច់ មឿង ហាម៉ាត សាដាច់ មឿង អាផាត សាដាច់ មឿង សេផាវែម សាដាច់ មឿង ហេណា លូ សាដាច់ មឿង អ៊ីវ៉ា អន់ឌែ កា អូ រ៉ាវ៉ាច់ ឡាកោ ដេល។

សារ សាដាច់ ហេសេគៀ ម៉ន់ អើ ប‌៉្រ័ះ ប៊កកាតយ័

១៤ សាដាច់ ហេសេគៀ អ្យក់ អាន សត់ត្រា ឡឹង តី បក់ ឡាំ ជឹន ប៉ាគ់ អ៊ែ។ កេះណោះ អ៊ែ ឡាំ ប៉ាគ់ ចារ រ៉ោង រ៉ាម៉ះ ទឹប ឡាង តាំបាង សត់ត្រា ណោះ ហះ ម៉ាត់ ប‌៉្រ័ះ ប៊កកាតយ័ ។ ១៥ កេះណោះ អ៊ែ ម៉ន់ ឡោម ប‌៉្រ័ះ ប៊កកាតយ័ ផា «អឺ ប‌៉្រ័ះ ប៊កកាតយ័ ឡាក់ ប‌៉្រ័ះ សុនសាត អ៊ីស្រាអ៊ែល ឡាក់ អ្វៃ អំប៉ាំង មួត ចេរូប៊ីន ទី ដឹង អីស ហង ឡាក់ ប‌៉្រ័ះ រ៉ាំងហៃ គ្រឹប សុនសាត ពឹង អង់កក់ តេះ អា ខង អីស ហង ប៉ាំងកើត តេះ លូ ប៉្លៃង។ ១៦ អឺ ប‌៉្រ័ះ ប៊កកាតយ័  ប៉រ់ អីស សាំយ៉ាំង លូ ហៃ ពិ សារ សាដាច់ សានហេរីប ច្រាគ់ កាប បឺង៉ាយ អីស ឡាក់ ប‌៉្រ័ះ អ្វៃ រ៉ីស។ ១៧ អឺ ប‌៉្រ័ះ ប៊កកាតយ័  មួត សាដាច់ អាស៊ីរី ថាំឡាយ គ្រឹប សុនសាត លូ ប៉ាថេត ពូ ទិណោ័ះ តាទឹច ហង ១៨ ទឹប អន់ឌែ អ្យក់ សុះ ថាំឡាយ ប‌៉្រ័ះ ពូ ទិណោ័ះ ខង ប‌៉្រ័ះ ទិណោ័ះ អូ ត្រគ់ ប‌៉្រ័ះ តាទឹច អុះ ក្រាន័ កា ហ៊ូប ដោច ឡាក់ ប៉ាណូស ប៉្រគ័ លូ អ៊្លង លូ អំហ្មោ ខ ណោះ ហង បះ អន់ឌែ អ្លុ ថាំឡាយ អ្លាត ទិ។ ១៩ កិញអៀ អា អឺ ប‌៉្រ័ះ ប៊កកាតយ័ ឡាក់ ប‌៉្រ័ះ ញឹន ប៉រ់ អីស តង័ ញឹន អន់ រ៉ាវ៉ាច់ ឡឹង តី សាដាច់ សានហេរីប ណើ ម៉ាគ់ ប៉ាណូស គ្រឹប ប៉ាថេត អ្វៃ ពឹង អង់កក់ តេះ អា អ្លុ អន់តគ់ ផា ទី ដឹង អីស ហង ប‌៉្រ័ះ តាទឹច»។

២០ ផះ ណោះ វគ័ អេសាយ ប៉្រើ ពូ ឡាំ រ៉ះ លូ សាដាច់ ហេសេគៀ ផា «ប‌៉្រ័ះ ប៊កកាតយ័ ឡាក់ ប‌៉្រ័ះ សុនសាត អ៊ីស្រាអ៊ែល រ៉ះ ផា "អាញ់ កាតាំង កេះ ទិ សារ ឡាក់ អីស ឡោម ឡា អាញ់ ឡឹង សារ សានហេរីប ឡាក់ សាដាច់ អាស៊ីរី ណោះ"។ ២១ អា ហង ប៉ានឹរ ប‌៉្រ័ះ ប៊កកាតយ័ កាប កា សានហេរីប៖

"មឿង យេរូសាឡឹម ពៀប ឡាក់ កា អង់កាន់ រ៉ូះ

អ៊ែ បឺង៉ាយ អូ ណីស កា អីស

ទឹប តាតះ កល់ គែង អង់កក់ អីស។

២២ អីស ត័ះ ផាម៉ាត កា ពឿ ?

អីស កាប ប៉ាំងអ្យូគ ទឹប បឺង៉ាយ កា ពឿ ?

ឃឺ អីស ប៉ាសាំង លូ អាញ់ ឡាក់ ប‌៉្រ័ះ ដាគ់ ត្រង់

ឡាក់ រ៉ាំងហៃ សុនសាត អ៊ីស្រាអ៊ែល។

២៣ អីស ប៉្រើ ពូ ឡាំ កាប បឺង៉ាយ កា អាញ់

ទឹប អីស កាប ផា អីស ទី រ៉ាតេ័ះ តាកូះ អៀង កាខាក់

អីស ផា អីស ហាវ ពឹង កល់ ប៉ានឹម កេះ

ទឹប ម៉ុត ពឹង អន់តិគ័ ព្រី ឡេបាណូន

ឡាំ កាល់ អ្យក់ អ៊្លង កាញូង ឡាក់ តីស ឡឹង ពូ

លូ អ៊្លង កាទៀង ឡាក់ ដាគ់ ឡឹង ពូ

អីស ផា អីស ឡាំ ប៉ាគ់ អន់តិគ័ ព្រី

ឃឺ ម៉ុត ពឹង ព្រី ក្រង់ ឡាក់ ទី អ៊្លង គឹត ខា កាខាក់។

២៤ អីស ផា អីស សីរ អន់ដូង័

ទឹប អៃត ទៀក ពឹង ប៉ាថេត អន់ទៀគ

អីស ផា ផះ អីស យ៉ាក ជុង ចគ័ ពឹង ទៀក តាំងលេ នីល

ផះ ណោះ តាំងលេ នីល កា ស្វាត់ ឡូត។

២៥ អឺ សានហេរីប អីស អូ អ្លុ អន់តគ់ ប ?

អាញ់ ទ្រៀម សារ អា ឡឹង ទុញ កេះ

កិញអៀ អា អាញ់ តាគ់ អង់កេះ សារ អា ហង

ឃឺ អាញ់ ប៉្រើ អីស ថាំឡាយ អ្លាត មឿង

ឡាក់ ទី ប៉ាន់ទៀយ កាង័ កាចាប័ អន់ កេះ រ៉ាងល។

២៦ មួត ឡាក់ អ្វៃ ពឹង មឿង ណោះ អូ សាងុំ ចឹង តូ ពូ

អន់ឌែ អ្យូគ លូ តាយួស

អន់ឌែ ពៀប ឡាក់ កា អ្យិត ពឹង ម៉ីរ

លើ អ្យិត ឡន់ អង់ក័ះ ហ៊ន ពឹង ស៊្រែ

លើ ឡាក់ កា សាម៉ោង ហ៊ន ពឹង អន់តល័ ហី

ឡាក់ ឡាយ៉ោ អន់ទ្រួល ចឹង តីស។

២៧ អាញ់ អ្លុ គ្រឹប សារ អីស ប៉្រគ័ ទិណោ័ះ

យ‌៉័ះ អីស អង់អ្វៃ លើ អ្យូវ អន់តាវ កាតាម

យ‌៉័ះ អីស ម៉ុត លើ ឡាច់ កាតាម

អាញ់ កា អ្លុ ដេល ផះ អីស កាប អឺក កា អាញ់

២៨ ខង អាញ់ កាតាំង កេះ អីស កាប អឺក កាប ហឺន ពែ

ទឹល នីណោ័ះ អាញ់ ចឹង អ្យក់ កាស៊ែ តោត ម៉ូះ

លូ អ្យក់ ប៉ាសយ់ សាំងកាម័ ពឹរ អីស

ទុង អន់ វ៉ីល សឹត ប៉ាគ់ ស្រុក តេះ អីស ទៅ

ពួយ ទ្រង ឡាក់ អីស ឡាំ ពែ។

២៩ «អឺ ហេសេគៀ អាញ់ ចឹង តាំបាង សារ ម៉ោញ អន់ អីស ប៉ប័ ម៉ាគ់ អីស ហ្លង់ ឃឺ សាណាំ អា អន់ដីស ចឹង សា ប៉ូ ពៀ ហ៊ន អ៊ែ ទៅ ប៉ាគ់ សាណាំ អន់តីគ កា និះទៅ ដេល ហះកា ប៉ាគ់ សាណាំ អន់តីគ តោ អន់ដីស ចឹង សាមូល លូ ច្រូត័ កាច់ អន់ដីស ទៅ លូ តប់ ប៉្លៃ អង់កាច កេះណោះ សា ប៉្លៃ ណោះ ដេល។ ៣០ មួត ប៉ាសុន យូដា បក់ រ៉ាវ៉ាច់ ឡាកោ ឡាក់ អ្វៃ សល់ ពៀប ឡាក់ កា តើម អ៊្លង ចាត់ រ៉ាយ៉ះ តោត ពឹង តេះ ទឹប ទី តាំងកង់ ទី ប៉្លៃ ប៉ាកាវ ៣១ ខង មួត ប៉ាសុន អ្វៃ សល់ ណោះ ចឹង កើត រ៉ាល ឡឹង មឿង យេរូសាឡឹម ឃឺ ទិ បក់ រ៉ាវ៉ាច់ ឡាកោ ណោះ។ ប‌៉្រ័ះ ប៊កកាតយ័ ចឹង ប៉្រគ័ អន់ សារ អា កើត ពឹះ ញន កា អ៊ែ ក្យាគ់ អន់ឌែ កាខាក់។

៣២ «កាប៉ាច់ សាដាច់ អាស៊ីរី ប‌៉្រ័ះ ប៊កកាតយ័ កាប ផា "អ៊ែ អូ ម៉ុត កាណុង មឿង យេរូសាឡឹម អា អុះ ទឹប អូ ប៉ាញ់ ស្រាគ់ លើ ចឹក ខៃល ម៉ុត ក្យាម័ មឿង អា លើ ពូក តេះ អន់ ចាំងហីគ ភឿ ចឹង ម៉ុត តាកូះ ដេល។ ៣៣-៣៤ អន់ឌែ ចឹង វ៉ីល សឹត ពួយ ទ្រង ឡាក់ អន់ឌែ ឡាំ ណោះ ហង ឃឺ អន់ឌែ អូ ម៉ុត កាណុង មឿង អា អុះ។ អាញ់ ចឹង ប៉ងកាន់ មឿង អា ម៉ាគ់ អាញ់ លៅ លែង សិច លូ ញន ហៃ កា ដាវីត ឡាក់ ទុច អាញ់ ណោះ ដេល"។ អា ហង ប៉ានឹរ ប‌៉្រ័ះ ប៊កកាតយ័ »។

៣៥ ម៉ាំង ណោះ ហង ប៊យ ប‌៉្រ័ះ ប៊កកាតយ័ ឡាំ ប៉ាគ់ ចារ តាហាន អាស៊ីរី កេះណោះ ប៉ាន់តោ័ អន់ឌែ ទិ ១៨៥.០០០ ដូវ។ ប៉ាគ់ តារ កាំលឺ មួត មឿង យេរូសាឡឹម អ្យូវ ឡឹង តៃប អន់ឌែ ប៉ប័ ប៉ាទ្រូ ប៉ាញ័ ពឹង ចារ ណោះ។ ៣៦ សានហេរីប ឡាក់ សាដាច់ ប៉ាថេត អាស៊ីរី កា វ៉ីល សឹត អ្វៃ ប៉ាគ់ មឿង នីនីវេ ណាវ្គ។ ៣៧ ផះ អ៊ែ អ្វៃ សាំប‌៉័ះ ប៉ានេ ពឹង រ៉ោង រ៉ាម៉ះ ប‌៉្រ័ះ នីសារ៉ូក ឡាក់ ប‌៉្រ័ះ អ៊ែ ផះ ណោះ អាដ្រាម៉ាឡិក លូ សារេស៊ើរ ឡាក់ គន អ៊ែ ទៅ កោះ ប៉ាន់តោ័ អ៊ែ លូ ដាវ កេះណោះ សាតាក់ ឡាំ ប៉ាគ់ ព្រី អារ៉ារ៉ាត។ ផះ ណោះ អេសាហាដោន ឡាក់ គន អ៊ែ ម៉ោញ ណាវ្គ កា ហាវ ប៉្រគ័ សាដាច់ ប៉ាតាង អ៊ែ។

…

២១

សារ សាដាច់ ម៉ាណាសេ រ៉ាំងហៃ ប៉ាថេត យូដា

១ ម៉ាណាសេ ហាវ ប៉្រគ័ សាដាច់ ផះ អាញុ អ៊ែ ១២ សាណាំ អ៊ែ ប៉្រគ័ សាដាច់ ពឹង មឿង យេរូសាឡឹម ទុញ ៥៥ សាណាំ។ មើគ អ៊ែ សិច ហ៊ែបស៊ីបា។ ២ សាដាច់ ម៉ាណាសេ ប៉្រគ័ សារ អូ ដាគ់ យច ពុត ប‌៉្រ័ះ ប៊កកាតយ័ ។ អ៊ែ ប៉្រគ័ ពួយ សារ បឺគ អ៊ក គុន សុនសាត អន់ទៀគ ឡាក់ ប‌៉្រ័ះ ប៊កកាតយ័ តាំងហ្យិត ឡាច់ ឡឹង សុនសាត អ៊ីស្រាអ៊ែល ពែ។ ៣ អ៊ែ ប៉្រគ័ ចារ រ៉ាម៉ះ ពឹង ចារ ប៉ាឌួល ឡាក់ ពឹ អ៊ែ ហេសេគៀ តាគ់ អំព្លូក ពែ ទឹប អ៊ែ ប៉្រគ័ អន់ហ្នឹង សាំរ៉ាប់ រ៉ាម៉ះ ប‌៉្រ័ះ បាល លូ អ៊ែ ប៉្រគ័ ហ៊ូប ប‌៉្រ័ះ អាសេរ៉ា ឡាក់ កា អាហាប់ ឡាក់ សាដាច់ ប៉ាថេត អ៊ីស្រាអ៊ែល ផះ អន់ទ្រួល ពែ ដេល ទឹប អ៊ែ សាំប‌៉័ះ ប៉ានេ សំឡង់ អ្វៃ ពឹង ប៉្លៃង ទិណោ័ះ។ ៤ អ៊ែ ប៉្រគ័ អន់ហ្នឹង សាំរ៉ាប់ រ៉ាម៉ះ ប‌៉្រ័ះ អន់ទៀគៗ កាណុង រ៉ោង រ៉ាម៉ះ ប‌៉្រ័ះ ប៊កកាតយ័ ។ ផះ អន់ទ្រួល ពែ ប‌៉្រ័ះ ប៊កកាតយ័ រ៉ះ ឡឹង សារ រ៉ោង រ៉ាម៉ះ ណោះ ផា «អាញ់ រ៉ើស មឿង យេរូសាឡឹម សាំរ៉ាប់ ចារ អាញ់ អ្វៃ»។ ៥ សាដាច់ ម៉ាណាសេ ប៉្រគ័ អន់ហ្នឹង សាំរ៉ាប់ រ៉ាម៉ះ សំឡង់ ពឹង រ៉ោង រ៉ាម៉ះ ប‌៉្រ័ះ ប៊កកាតយ័ ពឹង ឡាន ទិ ពៀរ។ ៦ អ៊ែ ពុះ គន អ៊ែ ទៅ រ៉ាម៉ះ ប‌៉្រ័ះ អន់ទៀគ ទឹប ណាំង ប៉ាជូ គ្រូ អ្លុ អន់ទួង លូ គ្រូ អើ ប៉ាទ្រូ។ អ៊ែ កា ប៉្រគ័ សារ អូ ដាគ់ ហ៊ែង អៀង ៗ ឡាក់ យច ពុត ប‌៉្រ័ះ ប៊កកាតយ័ ប៉្រគ័ អន់ ប‌៉្រ័ះ អឺក ខាក់។ ៧ ឡៃង ឡឹង ណោះ ណាវ្គ អ៊ែ អ្យក់ ហ៊ូប ប‌៉្រ័ះ អាសេរ៉ា ឡាក់ ពូ ប៉្រគ័ ណោះ ឡាំ អន់ ពឹង រ៉ោង រ៉ាម៉ះ ឡាក់ ប‌៉្រ័ះ ប៊កកាតយ័ រ៉ះ កេះ កា សាដាច់ ដាវីត លូ គន អ៊ែ សាដាច់ សាឡូម៉ូន ផា «ពូ ចឹង ប៉ានេ អាញ់ លើយ កាណុង រ៉ោង រ៉ាម៉ះ អា លូ ពឹង មឿង យេរូសាឡឹម ឡាក់ អាញ់ រ៉ើស អ្យក់ ឡឹង ផូង័ វ៉ាច់ អ៊ីស្រាអ៊ែល ទិណោ័ះ។ ៨ ផា សុនសាត អ៊ីស្រាអ៊ែល អ្យក់ ពុត ចៃគ ប៉្រគ័ ពួយ ចាបាប់ ទិណោ័ះ ឡាក់ អាញ់ រ៉ះ លូ ម៉ូសេ ឡាក់ ទុច អាញ់ ពែ អាញ់ អូ អន់ ពូ តាំងហ្យិត អន់ដីស ឡាច់ ឡឹង ប៉ាថេត ឡាក់ អាញ់ មប អន់ កា វគ័ យ៉ាគ់ អន់ដីស ណោះ អុះ» ៩ ហះកា អន់ឌែ អូ ចៃ សាំយ៉ាំង អុះ។ សាដាច់ ម៉ាណាសេ ប៉្រគ័ អន់ អន់ឌែ វ៉ឹល វ៉ើង លើយ ទឹល អន់ឌែ ប៉្រគ័ ពួយ សារ អូ ដាគ់ ហ៊្លត ឡឹង សុនសាត អន់ទៀគ ឡាក់ ប‌៉្រ័ះ ប៊កកាតយ័ ថាំឡាយ ហះ ម៉ាត់ ប៉ាសុន អ៊ីស្រាអ៊ែល ពែ សាំ។

១០ ផះ ណោះ ប‌៉្រ័ះ ប៊កកាតយ័ រ៉ះ ពឹង មួត រ៉ាគឹយ ឡាក់ ប៉្រគ័ ង៉ារ កា អ៊ែ ផា ១១ «ម៉ាណាសេ ឡាក់ សាដាច់ យូដា អ៊ែ ប៉្រគ័ សារ បឺគ អ៊ក អៀង ខាក់ លូ ប៉្រគ័ សារ អូ ដាគ់ ក្វា ឡឹង សុនសាត អាម៉ូរី ផះ សើគ ពែ សាំ ទឹប អ៊ែ ប៉ាណាំ ប៉ាសុន យូដា ប៉្រគ័ សារ យច ញន កា ហ៊ូប ប‌៉្រ័ះ ទិណោ័ះ ឡាក់ អ៊ែ ប៉្រគ័។ ១២ ញន សារ ណោះ ហង បះ អាញ់ ឡាក់ ប‌៉្រ័ះ សុនសាត អ៊ីស្រាអ៊ែល រ៉ះ ផា អាញ់ ចឹង ប៉្រគ័ អន់ ទី សារ ចុនចៃ ពឹង មឿង យេរូសាឡឹម លូ ប៉ាថេត យូដា ពឿ កាតាំង សារ អា បក់ ណោះ ចឹង កាខរ់ ណូស ខាក់។ ១៣ អាញ់ ចឹង ថាំឡាយ មឿង យេរូសាឡឹម ឡាក់ កា អាញ់ ថាំឡាយ មឿង សាម៉ារី លូ ប៉ាន់តោ័ ផូង័ វ៉ាច់ សាដាច់ អាហាប់ ពែ ដេល។ អាញ់ ចឹង ប៉្រគ័ អន់ មួត ប៉ាសុន មឿង យេរូសាឡឹម រ៉ាយ រ៉ាំ អន់ ទិ ឡូត ឡាក់ កា ពូ អ៊្យូត អង់គៀន កេះណោះ តាគ្រួប អ្លាត។ ១៤ អាញ់ ចឹង អ្លាត ប៉ាសុន អាញ់ ឡាក់ អ្វៃ សល់ បាប៊ត បាប៊ែត ទឹប ចឹង មប អន់ឌែ អន់ កា តាម៉ឺរ រ៉ុប អ្យក់ ទិឌូ ទិឌៀន ១៥ ខង អន់ឌែ ប៉្រគ័ សារ អូ ដាគ់ ឡាក់ យច ពុត អាញ់ ខាក់ អន់ឌែ ប៉្រគ័ អន់ អាញ់ ប៉ិច អឺក កាខាក់ ឡឹង វគ័ យ៉ាគ់ អន់ឌែ ឡាច់ ឡឹង ប៉ាថេត អ៊ីស៊ីប ពែ លើយ ទឹល រ៉ប់ ដារ់ អា»។

១៦ សាដាច់ ម៉ាណាសេ អូ ត្រគ់ ដឹង ប៉ាណាំ មួត ប៉ាសុន ប៉្រគ័ សារ អូ ដាគ់ យច ពុត ប‌៉្រ័ះ ប៊កកាតយ័ អុះ អ៊ែ កា ប៉ាន់តោ័ ប៉ាណូស ដាគ់ ត្រង់ អៀង ដូវ ដេល ប៉ាញ័ ទឹប មឿង យេរូសាឡឹម ទី ដឹង កា ផាម ដោះ។ ១៧ ង៉ារ អន់ទៀគៗ ណាវ្គ ទឹប សារ យច ឡាក់ សាដាច់ ម៉ាណាសេ ប៉្រគ័ ទិណោ័ះ ទី ច្រាគ់ រ៉ាន់ដាប់ ពឹង ផាប់ «សារ ម៉ាមន សាដាច់ ប៉ាថេត យូដា»។ ១៨ សាដាច់ ម៉ាណាសេ តោ័ ពួយ វគ័ យ៉ាគ់ អ៊ែ ពូ កា អ្យក់ ប៉ាទ្រូ អ៊ែ ឡាំ តប់ ពឹង សួន ក្យាម័ ហី អ៊ែ ទៅ ឡាក់ ពូ អើ ផា សួន អ៊ូសា កេះណោះ អាម៉ូន គន អ៊ែ ហាវ ប៉្រគ័ សាដាច់ ប៉ាតាង អ៊ែ ណាវ្គ។

សារ សាដាច់ អាម៉ូន រ៉ាំងហៃ ប៉ាថេត យូដា

១៩ ផះ អាម៉ូន ហាវ ប៉្រគ័ សាដាច់ អាញុ អ៊ែ ២២ សាណាំ អ៊ែ រ៉ាំងហៃ ពឹង មឿង យេរូសាឡឹម ទី ពៀរ សាណាំ។ មើគ អ៊ែ សិច ម៉ិស៊ូលេម៉េត គន វគ័ ហារុះ ឡឹង តេះ យ៉ុតប៉ា។ ២០ សាដាច់ អាម៉ូន កា ប៉្រគ័ សារ អូ ដាគ់ យច ពុត ប‌៉្រ័ះ ប៊កកាតយ័ ឡាក់ កា ពឹ អ៊ែ ម៉ាណាសេ ពែ ដេល។ ២១ អ៊ែ ប៉្រគ័ សារ អូ ដាគ់ គ្រឹប នែវ លូ សាំប‌៉័ះ ប៉ានេ ហ៊ូប ប‌៉្រ័ះ ឡាក់ កា ពឹ អ៊ែ ដេល។ ២២ សាដាច់ អាម៉ូន អូ វ៉ឹនវ៉ាយ កា ប‌៉្រ័ះ ប៊កកាតយ័ ឡាក់ ប‌៉្រ័ះ វគ័ យ៉ាគ់ អ៊ែ អុះ អ៊ែ អូ ប៉្រគ័ ពួយ ឡក់។ ២៣ មួត ប៉្រគ័ កាន រ៉ាតីសៗ កា សាដាច់ អាម៉ូន អន់ឌែ ភម ពុត លូ គួប សោប ប៉ាន់តោ័ អ្លាត អ៊ែ ពឹង ហី សាដាច់។ ២៤ ប៉ាគ់ អន់ឌែ ប៉ាន់តោ័ សាដាច់ កេះ ប៉ាសុន យូដា កា ប៉ាន់តោ័ អ្លាត ទិ បក់ ប៉ាន់តោ័ អ៊ែ ណោះ កេះណោះ អ្យក់ យ៉ូសៀស គន អាម៉ូន ប៉្រើ ហាវ ប៉្រគ័ សាដាច់ តាង អ៊ែ ណាវ្គ។ ២៥ ទិ សារ អន់ទៀគៗ ណាវ្គ ឡាក់ សាដាច់ អាម៉ូន ប៉្រគ័ ពូ កា ច្រាគ់ ពឹង ផាប់ «សារ ម៉ាមន សាដាច់ ប៉ាថេត យូដា»។ ២៦ ពូ កា តប់ ប៉ាទ្រូ សាដាច់ អាម៉ូន កាណុង រ៉ូង័ ពឹង សួន អ៊ូសា កេះណោះ គន អ៊ែ យ៉ូសៀស ហាវ ប៉្រគ័ សាដាច់ តាំង អ៊ែ ណាវ្គ។

២២

សារ សាដាច់ យ៉ូសៀស ប៉្រើ ពូ ប៉ាយ៉ាម័ រ៉ោង រ៉ាម៉ះ

១ ផះ យ៉ូសៀស ហាវ ប៉្រគ័ សាដាច់ អាញុ អ៊ែ ៨ សាណាំ អ៊ែ រ៉ាំងហៃ ពឹង មឿង យេរូសាឡឹម ៣១ សាណាំ។ មើគ អ៊ែ សិច យេឌីដា គន វគ័ អាដាយ៉ា ឡឹង តេះ បូសាកាត់។ ២ អ៊ែ ប៉្រគ័ សារ ដាគ់ ត្រគ់ ពុត ប‌៉្រ័ះ ប៊កកាតយ័ ខាក់ ឡាក់ កា វគ័ អ៊ែ សាដាច់ ដាវីត អ៊ែ ប៉្រគ័ ពួយ ប‌៉្រ័ះ កាខាក់ អូ អ្លាត អុះ។

៣ ផះ សាដាច់ យ៉ូសៀស រ៉ាំងហៃ ប៉ាថេត ១៨ សាណាំ កេះ អ៊ែ ប៉្រើ សាផាន បក់ ច្រាគ់ សត់ត្រា គន អាសាលៀ សោ វគ័ មិស៊ូឡាម ប៉្រើ ឡាំ ប៉ាគ់ រ៉ោង រ៉ាម៉ះ ប‌៉្រ័ះ ប៊កកាតយ័  អ៊ែ កាប ផា ៤ «ហគ់ ឡាំ រ៉ះ កា វគ័ ហ៊ីលគីយ៉ា ឡាក់ ម៉ៃគ ក្រាគ់ រ៉ាម៉ះ ប‌៉្រ័ះ ប៉្រើ អ៊ែ យ៉ាប លៀន ឡាក់ ប៉ាសុន មប កា ប‌៉្រ័ះ ប៊កកាតយ័ ឡាក់ មួត ញ៉ាម អំប៉ារ រ៉ោង រ៉ាម៉ះ អ្យក់ រ៉ាន់ដាប់។ ៥ ហគ់ មប លៀន ណោះ អន់ កា មួត ម៉ៃគ រ៉ាគឹយ ប៉្រគ័ ហី ម៉ាគ់ អន់ឌែ ច្វាល់ ពូ ប៉ាយ៉ាម័ រ៉ោង រ៉ាម៉ះ ប‌៉្រ័ះ ប៊កកាតយ័ ៦ ឃឺ មួត បក់ អ្លុ សាក អ៊្លង លូ រ៉ាគឹយ តគ័ អំហ្មោ លូ រ៉ាគឹយ ប៉្រគ័ ង៉ារ អន់ទៀគៗ ប៉្រើ អន់ឌែ ឡាំ តាច់ អ៊្លង លូ អំហ្មោ ឡាក់ ពូ ផាត កេះ ម៉ាគ់ ប៉ាយ៉ាម័ រ៉ោង រ៉ាម៉ះ។ ៧ ហះកា ជែ អំប៉ញ់ ហង លៀន ឡាក់ អីស មប អន់ កា អន់ឌែ ណោះ ខង អន់ឌែ ប៉្រគ័ ង៉ារ ដាគ់ ត្រង់ ខាក់»។

៨ ផះ ណោះ វគ័ ហ៊ីលគីយ៉ា រ៉ះ កា សាផាន ផា «អាញ់ ប៉ប័ ផាប់ ចាបាប់ ប‌៉្រ័ះ កាណុង រ៉ោង រ៉ាម៉ះ»។ វគ័ ហ៊ីលគីយ៉ា អន់ ផាប់ ណោះ កា សាផាន អាន។ ៩ កេះណោះ សាផាន កា ឡាំ រ៉ះ កា សាដាច់ ផា «ពូ មប លៀន ឡាក់ រ៉ាន់ដាប់ ពឹង រ៉ោង រ៉ាម៉ះ អន់ កា ម៉ៃគ រ៉ាគឹយ ឡាក់ រ៉ាំងហៃ ង៉ារ ប៉ាយ៉ាម័ រ៉ោង រ៉ាម៉ះ ណោះ កេះ»។ ១០ កេះណោះ សាផាន រ៉ះ លូ សាដាច់ ផា «វគ័ ហ៊ីលគីយ៉ា ឡាក់ ម៉ៃគ ក្រាគ់ រ៉ាម៉ះ ប‌៉្រ័ះ មប ផាប់ អា កា អាញ់»។ កេះណោះ សាផាន អាន អន់ កា សាដាច់ សាំយ៉ាំង។ ១១ ផះ សាដាច់ កាតាំង សារ ទិណោ័ះ ឡាក់ ច្រាគ់ រ៉ះ ពឹង ផាប់ ចាបាប់ ប‌៉្រ័ះ ណោះ អ៊ែ កា ហ៊ែក អាវ អ៊ែ ទៅ ញន កា អ៊ែ ហ្យឹក ខាក់។ ១២ កេះណោះ អ៊ែ កា ប៉្រើ វគ័ ហ៊ីលគីយ៉ា លូ អាហ៊ីកាម គន សាផាន ទឹប អាក់បោរ គន មីកាយ៉ា លូ សាផាន បក់ ច្រាគ់ សត់ត្រា ទឹប អាសាយ៉ា ឡាក់ ប៉្រគ័ ង៉ារ កា សាដាច់ ១៣ «ហគ់ អន់ដីស អំប៉ញ់ ប‌៉្រ័ះ ប៊កកាតយ័ កា អាញ់ ទឹប កា ប៉ាសុន យូដា ទិឌូ ឡឹង សារ ទិណោ័ះ ពឹង ផាប់ ចាបាប់ ប‌៉្រ័ះ អា ឡាក់ ពូ អង់ក័ះ ប៉ប័ ខង ប‌៉្រ័ះ ប៊កកាតយ័ អឺក កា ពិន កាខាក់ នីអៀ ញន កា វគ័ យ៉ាគ់ ពិន ផះ សើគ ពែ អន់ឌែ អូ សាំយ៉ាំង សារ ទិណោ័ះ ឡាក់ ទី ច្រាគ់ រ៉ះ ពឹង ផាប់ អា ទឹប អូ ប៉្រគ័ ពួយ ដេល»។

១៤ ទឹល នីណោ័ះ វគ័ ហ៊ីលគីយ៉ា អាហ៊ីកាម អាក់បោរ សាផាន លូ អាសាយ៉ា ប៉ាណាំ គួប ឡាំ អំប៉ញ់ រ៉ាគឹយ ប‌៉្រ័ះ សិច ហ៊ូលដា កាម៉ាញ់ វគ័ សាលូម គន វគ័ ទីកវ៉ា សោ វគ័ ហារ់ហះ ឡាក់ រ៉ាំងហៃ អាវ ក្រាគ់ រ៉ាម៉ះ ប‌៉្រ័ះ។ យ៉ាគ់ ហ៊ូលដា អ្វៃ ពឹង ស្រុក តេះ ទី ពៀរ ពឹង មឿង យេរូសាឡឹម។ ១៥ អ៊ែ រ៉ះ លូ អន់ឌែ ផា «ប‌៉្រ័ះ ប៊កកាតយ័ ឡាក់ ប‌៉្រ័ះ សុនសាត អ៊ីស្រាអ៊ែល រ៉ះ ផា "ហគ់ រ៉ះ លូ បក់ ប៉្រើ អន់ដីស ណោះ នីអៀ ១៦ 'អាញ់ ចឹង អន់ សារ ចុនចៃ ពឹង ចារ អា លូ ពឹង មួត ប៉ាសុន ដេល ឡាក់ កា ទី ច្រាគ់ រ៉ះ កេះ ពឹង ផាប់ ចាបាប់ ឡាក់ សាដាច់ យូដា អាន ណោះ។ ១៧ អន់ឌែ អ្លាត អាញ់ កេះ ទឹប សុះ តាំងហ៊ុម កា ប‌៉្រ័ះ អន់ទៀគ ណោះ ហង ប៉្រគ័ អន់ អាញ់ ប៉ិច អឺក ខាក់។ ញន កា ហ៊ូប ប‌៉្រ័ះ ឡាក់ អន់ឌែ ប៉្រគ័ លូ តី អន់ឌែ ទៅ ណោះ អាញ់ ចឹង អឺក ខាក់ កា មឿង អា អូ ស្វាស អុះ'។ ១៨ ហះកា អន់ដីស ត្រគ់ សឹត រ៉ះ នីអៀ កា សាដាច់ យូដា ឡាក់ ប៉្រើ អន់ដីស ឡាំ អំប៉ញ់ លូ អាញ់ 'អាញ់ ឡាក់ ប‌៉្រ័ះ ប៊កកាតយ័ ឡាក់ ប‌៉្រ័ះ សុនសាត អ៊ីស្រាអ៊ែល រ៉ះ នីអៀ៖ កាប៉ាច់ ប៉ានឹរ ឡាក់ ច្រាគ់ រ៉ះ ពឹង ផាប់ ឡាក់ អីស កាតាំង ណោះ ១៩ អីស កា ប៉ាន់ថិ ពុត ហះ ម៉ាត់ អាញ់ ផះ អីស កាតាំង អាញ់ កាប ប៉ាសាំង លូ មឿង យេរូសាឡឹម ទឹប កាប ប៉ាសាំង លូ ប៉ាសុន ឡាក់ អ្វៃ ពឹង មឿង អា ផា អន់ឌែ ចឹង តោ័ រ៉ុង តោ័ រ៉ាយ ទឹប សុនសាត អន់ទៀគ ចឹង ត័ះ ប៉ាស្យាប។ ញន កា អីស ហ៊ែក ខោ អាវ អីស ទៅ ទឹប ញ៉ាំ ហះ ម៉ាត់ អាញ់ ទឹល នីណោ័ះ អាញ់ កា សាំយ៉ាំង អីស ដេល។ ២០ ញន ណោះ ហង បះ អីស អូ ប៉ប័ សារ ចុនចៃ ណោះ អីស ចឹង អ្វៃ សាណុក សាវ៉ាក។ អន់តីគ ឡឹង អីស តោ័ ពួយ វគ័ យ៉ាគ់ អីស អាញ់ ចឹង អន់ សារ ចុនចៃ ពឹង មឿង អា' "»។ កេះណោះ អន់ឌែ អ្យក់ សារ ណោះ ឡាំ រ៉ះ លូ សាដាច់។

២៣

សារ សាដាច់ យ៉ូសៀស ថាំឡាយ ចារ រ៉ាម៉ះ ប‌៉្រ័ះ អន់ទៀគ

១ កេះណោះ សាដាច់ យ៉ូសៀស អើ ក្រាគ់ តាំងកង់ អ្វៃ ពឹង ប៉ាថេត យូដា លូ ពឹង មឿង យេរូសាឡឹម ប៉ាតុំ គួប។ ២ កេះណោះ អ៊ែ ឡាំ ប៉ាគ់ រ៉ោង រ៉ាម៉ះ ប‌៉្រ័ះ ប៊កកាតយ័ អន់ឌូ លូ ប៉ាសុន ទិឌូ ឡាក់ អ្វៃ ពឹង ប៉ាថេត យូដា លូ មឿង យេរូសាឡឹម ទឹប ទី មួត ក្រាគ់ រ៉ាម៉ះ ប‌៉្រ័ះ ទឹប មួត រ៉ាគឹយ ប‌៉្រ័ះ លូ ប៉ាសុន ទិណោ័ះ ទឹប មួត ប៉្រគ័ កាន រ៉ាតីស ទឹប ប៉ាសុន ដោច ដាច។ កេះណោះ អ៊ែ អាន គ្រឹប ខ ពឹង ផាប់ សាញ៉ា រែវ ពុត ឡាក់ ពូ ប៉ប័ កាណុង រ៉ោង រ៉ាម៉ះ ប‌៉្រ័ះ ពែ អន់ កា ប៉ាសុន ទិឌូ សាំយ៉ាំង។ ៣ អ៊ែ អ្វៃ អន់តាវ ហះ អញ់ជុង រ៉ោង រ៉ាម៉ះ កេះណោះ សាញ៉ា រែវ ពុត លូ ប‌៉្រ័ះ ប៊កកាតយ័ ផា ចឹង ប៉្រគ័ ពួយ ចាបាប់ ប‌៉្រ័ះ លូ សារ ប‌៉្រ័ះ ប៉្រើ ទិ ពុត ទិ ពៀក ទឹប ប៉្រគ័ ពួយ សារ សាញ៉ា រែវ ពុត ឡាក់ ទី ច្រាគ់ រ៉ះ ពឹង ផាប់ ណោះ ហង។ ប៉ាសុន ទិឌូ សាញ៉ា ផា ចឹង ប៉្រគ័ ពួយ ទិ សារ ណោះ ដេល។

៤ សាដាច់ កា ប៉្រើ វគ័ ហ៊ីលគីយ៉ា ឡាក់ ម៉ៃគ ក្រាគ់ រ៉ាម៉ះ ប‌៉្រ័ះ លូ មួត ក្រាគ់ រ៉ាម៉ះ ឡាក់ អ្វៃ កាន់តេ័ះ អ៊ែ ទឹប មួត ញ៉ាម អំប៉ារ ប៉្រើ អន់ឌែ អ្យក់ ឡាច់ ទិ កាណាគ័ សាំរ៉ាប់ សាំប‌៉័ះ ប៉ានេ ប‌៉្រ័ះ បាល លូ ប‌៉្រ័ះ អាសេរ៉ា ទឹប កាណាគ័ សាំរ៉ាប់ សាំប‌៉័ះ ប៉ានេ សំឡង់ ពឹង ប៉្លៃង អ្យក់ ឡាច់ ទិ ឡឹង រ៉ោង រ៉ាម៉ះ ឡាំ សុះ អ្លាត គែង ឡីង មឿង យេរូសាឡឹម ក្យាម័ តាចាង័ កេដ្រូន កេះណោះ អ្យក់ អំហ្មូវ ណោះ ឡាំ កោ័ះ ប៉ាគ់ មឿង បេតអ៊ែល។ ៥ អ៊ែ តាំងហ្យិត ឡាច់ ទិ មួត ក្រាគ់ រ៉ាម៉ះ ឡាក់ មួត សាដាច់ យូដា អន់ទ្រួលៗ ប៉្រើ អន់ឌែ សុះ តាំងហ៊ុម កា ប‌៉្រ័ះ បាល លូ ពុះ កាណាគ័ រ៉ាម៉ះ ពឹង ចារ ប៉ាឌួល ពឹង មឿង យេរូសាឡឹម លូ ប៉ាញ័ ទឹប ប៉ាថេត យូដា។ អន់ឌែ ណោះ ឃើយ សុះ តាំងហ៊ុម កា ប‌៉្រ័ះ បាល ទឹប ដារ់ ខៃ លូ សំឡង់ ទិណោ័ះ ឡាក់ អ្វៃ ពឹង ប៉្លៃង។ ៦ អ៊ែ កា អ្យក់ ឡាច់ ហ៊ូប ប‌៉្រ័ះ អាសេរ៉ា ឡឹង រ៉ោង រ៉ាម៉ះ ឡាំ សុះ អ្លាត គែង ឡីង មឿង យេរូសាឡឹម ក្យាម័ តាចាង័ កេដ្រូន។ ពូ សុះ កេះណោះ កាមៃ អន់ ហាច់ ហ៊ច អ្យក់ ឡាំ ចី ព្រឹះ ពឹង ចារ ពូ តប់ ប៉ាទ្រូ ប៉ាសុន ដោច ដាច។ ៧ រ៉ាំងហាវ ណោះ កា ទី កាម៉ាក័ ប្រូ ឡាកោ ប៉្រគ័ ប៉ារ៉គ់ កាម៉ាក័ ទៅ អ្វៃ ប៉ាគ់ រ៉ោង រ៉ាម៉ះ ប‌៉្រ័ះ ប៊កកាតយ័ ដេល ណោះ ហង បះ សាដាច់ យ៉ូសៀស យ៉ះ អ្លាត ចារ មួត ណោះ អ្វៃ។ កា ទី មួត អង់កាន់ តាញ ព្រៀយ ប៉្រគ័ អញ់ជុ សាំរ៉ាប់ តាគ់ អន់តុក ហ៊ូប ប‌៉្រ័ះ អាសេរ៉ា។ ៨ កេះណោះ អ៊ែ កា អើ មួត ក្រាគ់ រ៉ាម៉ះ ប‌៉្រ័ះ ទិណោ័ះ ឡឹង មឿង អន់ទៀគៗ កាណុង ប៉ាថេត យូដា។ អ៊ែ ប៉្រគ័ អន់ ចារ រ៉ាម៉ះ ពឹង ចារ ប៉ាឌួល ទិណោ័ះ កេះ សាប ឡឹង មឿង កេបា លើយ ទឹល មឿង បៀសេបា ឡាក់ ចារ មួត ក្រាគ់ រ៉ាម៉ះ ណោះ សុះ តាំងហ៊ុម។ អ៊ែ កា តាគ់ អំព្លូក អន់ហ្នឹង ប៉ាគ់ ចារ ប៉ាឌួល ក្យាម័ អំប៉ារ វគ័ យូស្វេ គែង សាំងអ្យោ អំប៉ារ ទ្រួក តីស ពឹង មឿង ណោះ (វគ័ យូស្វេ ឃឺ ម៉ៃគ ណាំផា មឿង ណោះ)។ ៩ មួត ក្រាគ់ រ៉ាម៉ះ ណោះ អូ ខឹន ហាវ អន់តាវ ហះ អន់ហ្នឹង ចារ រ៉ាម៉ះ ប‌៉្រ័ះ ប៊កកាតយ័ ពឹង មឿង យេរូសាឡឹម ណាវ្គ ហង ហះកា អន់ឌែ សា ណុំ ប៉ាំង ឡាតាំង អន់ឌូ លូ មួត ក្រាគ់ រ៉ាម៉ះ អន់ទៀគ ណាវ្គ ទី ដេល។ ១០ សាដាច់ យ៉ូសៀស កា ប៉្រគ័ អន់ ចារ តូផេត រជុង ប៉ានឹម ហ៊ិនណម កេះ សាប ម៉ាគ់ ជែ អន់ ទី បក់ ពឿ អ្យក់ គន កាម៉ាក័ លើ គន អង់កាន់ ពុះ រ៉ាម៉ះ ប‌៉្រ័ះ ម៉ូឡុក ណាវ្គ ហង។ ១១ អ៊ែ កា អ្យក់ ឡាច់ ហ៊ូប សេះ ទិណោ័ះ ឡាក់ សាដាច់ យូដា អន់ទ្រួលៗ ប៉្រគ័ សាំរ៉ាប់ កា អន់ឌែ សាំប‌៉័ះ ប៉ានេ ដារ់ ហះ អំប៉ារ រ៉ោង រ៉ាម៉ះ។ អ៊ែ កា សុះ អ្លាត រ៉ាតេ័ះ សាំរ៉ាប់ សាំប‌៉័ះ ប៉ានេ ដារ់ ដេល។ ហ៊ូប ទិណោ័ះ អ្វៃ ក្យាម័ កាណុង បក់ ប៉្រគ័ ង៉ារ កា សាដាច់ សិច នេថាន មេឡេក កាណុង ណោះ ពឹង ឡាន រ៉ោង រ៉ាម៉ះ។ ១២ កាប៉ាច់ អន់ហ្នឹង ឡាក់ សាដាច់ អន់ទ្រួលៗ ប៉្រគ័ ពឹង អន់តល័ ត្រង់ កាណុង សាដាច់ អេហះ លូ អន់ហ្នឹង ឡាក់ សាដាច់ ម៉ាណាសេ ប៉្រគ័ ពឹង ឡាន រ៉ោង រ៉ាម៉ះ ពៀរ ចារ ពែ សាដាច់ យ៉ូសៀស យ៉ះ អ្លាត អន់ ទិ កេះណោះ កាមៃ អន់ ប៉ាទុះ អ្យក់ គួក អ្លាត ពឹង តាចាង័ កេដ្រូន។ ១៣ អ៊ែ កា ប៉្រគ័ អន់ សាប ចារ រ៉ាម៉ះ ពឹង ចារ ប៉ាឌួល គែង ដារ់ ឡាច់ មឿង យេរូសាឡឹម លូ គែង តាបូង ប៉ានឹម តើម អូលេវ * ឡាក់ សាដាច់ សាឡូម៉ូន ប៉្រគ័ ពែ សាំរ៉ាប់ ពុះ កាណាគ័ រ៉ាម៉ះ ប‌៉្រ័ះ អាសាថារ៉ូត ឡាក់ ប‌៉្រ័ះ សុនសាត ស៊ីដូន ឡាក់ បឺគ អ៊ក កាខាក់ លូ សាំរ៉ាប់ ប‌៉្រ័ះ កេម៉ូះ ឡាក់ ប‌៉្រ័ះ សុនសាត ម៉ូអាប់ ឡាក់ បឺគ អ៊ក កាខាក់ ដេល លូ សាំរ៉ាប់ ប‌៉្រ័ះ មីលកូម ឡាក់ ប‌៉្រ័ះ សុនសាត អាម៉ូន ឡាក់ អូ ដាគ់ កាខាក់។ ១៤ សាដាច់ យ៉ូសៀស កា កាមៃ តាគ់ ប៉ាទុះ អញ់ជុង លូ តាឡក័ អ្លាត ហ៊ូប ប‌៉្រ័ះ អាសេរ៉ា កេះណោះ អ្យក់ កាន់តីង ប៉ាទ្រូ វ៉ឹត ប៉ាញ័ ទឹប ណោះ។

១៥ កេះណោះ សាដាច់ យ៉ូសៀស ឡាំ ប៉ាគ់ មឿង បេតអ៊ែល ទឹប យ៉ះ អ្លាត អន់ហ្នឹង ឡាក់ សាដាច់ យេរ៉ូបោម ប៉្រគ័ ប៉ាគ់ ចារ ប៉ាឌួល ពែ។ សាដាច់ យេរ៉ូបោម គន វគ័ នេបាត ណោះ ហង ប៉ាណាំ ប៉ាសុន អ៊ីស្រាអ៊ែល ប៉្រគ័ យច សើគ ពែ។ សាដាច់ យ៉ូសៀស សុះ អ្លាត ចារ រ៉ាម៉ះ ពឹង ចារ ប៉ាឌួល លូ អន់ហ្នឹង ណោះ ទឹប កាមៃ អន់ ហាច់ ហ៊ច។ កេះណោះ អ៊ែ សុះ អ្លាត ហ៊ូប ប‌៉្រ័ះ អាសេរ៉ា ណោះ ដេល។ ១៦ ផះ ណោះ អ៊ែ កាលែង ហៃ ប៉ប័ រ៉ូង័ ចារ ពូ តប់ ប៉ាទ្រូ រជុង ប៉ានឹម កេះណោះ អ៊ែ ប៉្រើ ពូ ឡាំ អ្យក់ កាន់តីង ឡឹង រ៉ូង័ ណោះ ឡាំ ពុះ ពឹង អន់ហ្នឹង ភឿ ប៉ិច ប៉្រគ័ អន់ សាប ត្រគ់ ពួយ ប៉ានឹរ ប‌៉្រ័ះ ប៊កកាតយ័ ឡាក់ កា បក់ រ៉ះ ប៉ាតាង ប‌៉្រ័ះ អន់ទួង ផះ សើគ ពែ។ † ១៧ កេះណោះ សាដាច់ យ៉ូសៀស អំប៉ញ់ ផា «ហៃ រ៉ូង័ ពឿ ណោះ ?» មួត មឿង ណោះ តើល ផា «អា ហង រ៉ូង័ ប៉ាទ្រូ រ៉ាគឹយ ប‌៉្រ័ះ ឡាក់ ពឹះ ឡឹង ប៉ាថេត យូដា អ៊ែ ហង អន់ទួង ឡឹង សារ អីស ចឹង ថាំឡាយ អន់ហ្នឹង ប៉ាគ់ មឿង បេតអ៊ែល អា»។ ១៨ សាដាច់ យ៉ូសៀស រ៉ះ ផា «អ្លាត ហះ ណោះ ហង ជែ អន់ ពឿ ឡាំ ទូញ កាន់តីង អ៊ែ ដៃ»។ ទឹល នីណោ័ះ ពូ អូ ទូញ កាន់តីង អ៊ែ អុះ កាប៉ាច់ កាន់តីង ប៉ាទ្រូ រ៉ាគឹយ ប‌៉្រ័ះ ឡឹង ប៉ាថេត អ៊ីស្រាអ៊ែល ឡាក់ តប់ អន់ឌូ ពូ កា អូ ទូញ ដេល។ ១៩ សាដាច់ យ៉ូសៀស កា ថាំឡាយ រ៉ោង រ៉ាម៉ះ ប‌៉្រ័ះ អន់ទៀគ ប៉ាគ់ ចារ ប៉ាឌួល ពឹង មឿង អន់ទៀគៗ ទិណោ័ះ ឡាក់ មួត សាដាច់ អ៊ីស្រាអ៊ែល ប៉្រគ័ ពែ។ រ៉ោង រ៉ាម៉ះ ទិណោ័ះ ប៉្រគ័ អន់ ប‌៉្រ័ះ ប៊កកាតយ័ អឺក ខាក់។ សាដាច់ យ៉ូសៀស ថាំឡាយ អន់ ទិ ឡាក់ កា អ៊ែ ប៉្រគ័ ប៉ាគ់ មឿង បេតអ៊ែល ណោះ ដេល។ ២០ អ៊ែ កា ប៉ាន់តោ័ ទិ ក្រាគ់ រ៉ាម៉ះ អ្វៃ ប៉ាគ់ ចារ ប៉ាឌួល ណោះ ពឹង អន់ហ្នឹង ទឹប ពុះ កាន់តីង ប៉ាទ្រូ ពឹង អន់ហ្នឹង ណោះ ដេល។ កេះណោះ អ៊ែ វ៉ីល សឹត ប៉ាគ់ មឿង យេរូសាឡឹម ណាវ្គ។

២១ កេះណោះ សាដាច់ យ៉ូសៀស រ៉ះ កា ប៉ាសុន ទិឌូ ផា «ហគ់ ប៉្រគ័ ប៊ុន ទ្រួង អន់ កា ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស ឡាក់ កា ច្រាគ់ រ៉ះ ពឹង ផាប់ សាញ៉ា រែវ ពុត»។ ២២ ឡឹង រ៉ាំងហាវ មួត ម៉ៃគ ណាំផា លើយ ទឹល រ៉ាំងហាវ សាដាច់ អ៊ីស្រាអ៊ែល លូ សាដាច់ យូដា ពូ អូ ឃើយ ប៉្រគ័ ប៊ុន ទ្រួង ដាគ់ នែវ អា អុះ។ ២៣ អន់ឌែ ប៉្រគ័ ប៊ុន ទ្រួង កា ប‌៉្រ័ះ ប៊កកាតយ័ កាណុង មឿង យេរូសាឡឹម ត្រគ់ ផះ សាណាំ ទី ១៨ ផះ សាដាច់ យ៉ូសៀស អ្វៃ រ៉ាំងហៃ។

២៤ ម៉ោញ ណាវ្គ សាដាច់ យ៉ូសៀស តាំងហ្យិត ឡាច់ គ្រូ អ្លុ ស៊ល លូ គ្រូ អ្លុ អើ ប៉ាទ្រូ ទឹប អ្យក់ ឡាច់ ហ៊ូប ប‌៉្រ័ះ អន់ទៀគៗ ឡាក់ ទី ពឹង មឿង យេរូសាឡឹម លូ ពឹង ប៉ាថេត យូដា អន់ ទិ ភឿ ប៉្រគ័ ពួយ ទិ សារ ឡាក់ ច្រាគ់ រ៉ះ ពឹង ផាប់ ចាបាប់ ប‌៉្រ័ះ ឡាក់ វគ័ ហ៊ីលគីយ៉ា ប៉ប័ ពឹង រ៉ោង រ៉ាម៉ះ។ ២៥ អន់ទ្រួល ឡឹង អ៊ែ អូ ទី សាដាច់ ចំ វ៉ីល ណាំង ប‌៉្រ័ះ ប៊កកាតយ័ ទិ ពុត ទិ ពៀក ទឹប ប៉ាង៉ាត័ ប៉ាលឹង ទឹប ឡាកោ ប៉ាំងឡៃ ទឹប ប៉្រគ័ ពួយ ចាបាប់ វគ័ ម៉ូសេ ទិណោ័ះ ឡាក់ កា សាដាច់ យ៉ូសៀស អុះ អន់តីគ ឡឹង អ៊ែ កា អូ ទី ដេល។ ២៦ យ‌៉័ះ នីណោ័ះ កាតាម ប‌៉្រ័ះ ប៊កកាតយ័ អ្វៃ អឺក កា មួត ប៉ាថេត យូដា ញន កា សារ អូ ដាគ់ ឡាក់ សាដាច់ ម៉ាណាសេ ប៉្រគ័ យច ពុត ប‌៉្រ័ះ ប៊កកាតយ័ ពែ។ ២៧ ប‌៉្រ័ះ ប៊កកាតយ័ កា រ៉ះ ផា «អាញ់ ចឹង តាំងហ្យិត ឡាច់ មួត ប៉ាសុន យូដា អន់ ចាំងហាយ្គ ឡឹង ម៉ាត់ អាញ់ ឡាក់ កា អាញ់ តាំងហ្យិត ប៉ាសុន អ៊ីស្រាអ៊ែល ពែ ដេល។ អាញ់ ចឹង អ្លាត មឿង យេរូសាឡឹម ឡាក់ មឿង អាញ់ រ៉ើស ទឹប អាញ់ ចឹង អ្លាត រ៉ោង រ៉ាម៉ះ ឡាក់ ចារ អាញ់ ផា ពូ ចឹង ប៉ានេ អាញ់ ហះ ណោះ ហង»។

២៨ សារ អន់ទៀគៗ ណាវ្គ រ៉ះ ឡឹង សាដាច់ យ៉ូសៀស ទឹប ង៉ារ អ៊ែ ប៉្រគ័ ពូ ច្រាគ់ គម ពឹង ផាប់ «សារ ម៉ាមន សាដាច់ ប៉ាថេត យូដា»។ ២៩ ផះ រ៉ាំងហាវ ណោះ នេកោ ឡាក់ សាដាច់ ប៉ាថេត អ៊ីស៊ីប អ្យក់ តាហាន អ៊ែ ឡាំ ប៉ាគ់ តាំងលេ អឺប៉្រាត ចឹង តង័ សាដាច់ អាស៊ីរី។ ផះ ណោះ សាដាច់ យ៉ូសៀស កា អ្យក់ តាហាន ឡាំ សាំងកាត់ ហះ ទ្រូង ចឹង តាកូះ លូ អ៊ែ ហះកា សាគ់ សាដាច់ នេកោ ប៉ប័ កា កោះ ប៉ាន់តោ័ អ្លាត អ៊ែ ហះ មឿង មេគីដោ ឡូត។ ៣០ មួត ម៉ៃគ តាហាន សាដាច់ យ៉ូសៀស កា ប៉ោក ហាវ ប៉ាទ្រូ អ៊ែ ពឹង រ៉ាតេ័ះ អ្យក់ សឹត ប៉ាគ់ មឿង យេរូសាឡឹម កេះណោះ ពូ តប់ ពឹង រ៉ូង័ អ៊ែ ទៅ។ ឡៃង ឡឹង ណោះ ណាវ្គ មួត ប៉ាសុន កា អ្យក់ យ៉ូអាហះ គន សាដាច់ យ៉ូសៀស ប៉្រើ ហាវ ប៉្រគ័ សាដាច់ តាង ពឹ អ៊ែ ណាវ្គ។

…

២៤

សារ សាដាច់ យេហូយ៉ាគីន រ៉ាំងហៃ ប៉ាថេត យូដា

៨ ផះ យេហូយ៉ាគីន ហាវ ប៉្រគ័ សាដាច់ អាញុ អ៊ែ ១៨ សាណាំ អ៊ែ ប៉្រគ័ សាដាច់ ដឹង ៣ ខៃ ពឹង មឿង យេរូសាឡឹម។ មើគ អ៊ែ សិច នេហ៊ូសាថា គន វគ័ អ៊ែលណាថាន ឡឹង មឿង យេរូសាឡឹម។ ៩ សាដាច់ យេហូយ៉ាគីន ប៉្រគ័ សារ អូ ដាគ់ យច ពុត ប‌៉្រ័ះ ប៊កកាតយ័ កាខាក់ ឡាក់ កា ពឹ អ៊ែ ឃើយ ប៉្រគ័ ពែ ដេល។

១០ ផះ ណោះ តាហាន នេប៊ូកានេសា ឡាក់ សាដាច់ បាប៊ីឡូន ឡាំ វ៉ិង ជុំ មឿង យេរូសាឡឹម។ ១១ ផះ តាហាន វ៉ិង ជុំ មឿង យេរូសាឡឹម ណោះ សាដាច់ នេប៊ូកានេសា កា ឡាំ អ៊ែ តាំងឡា ដេល។ ១២ ផះ ណោះ សាដាច់ យេហូយ៉ាគីន ទឹប មើគ អ៊ែ លូ មួត រ៉ាតីស ម៉ៃគ តាហាន លូ មួត ប៉្រគ័ កាន កា សាដាច់ កា ឡាច់ ឡាំ ញម ហះ ង៉ីរ សាដាច់ បាប៊ីឡូន។ សាដាច់ បាប៊ីឡូន រ៉ុប អ្យក់ សាដាច់ យេហូយ៉ាគីន ផះ សាណាំ ទី ៨ ផះ អ៊ែ អ្វៃ រ៉ាំងហៃ។ ១៣ សាដាច់ នេប៊ូកានេសា អ្យក់ ទិ កាណាគ័ ពឹង រ៉ោង រ៉ាម៉ះ លូ រ៉ាស អំប៉ាស ពឹង ហី សាដាច់ ទឹប កាមៃ តាគ់ ប៉ាទុះ អ្យក់ ម៉ាស ឡឹង ឃឿង ខង ឡាក់ សាដាច់ សាឡូម៉ូន ប៉្រគ័ សាំរ៉ាប់ យរ កាណុង រ៉ោង រ៉ាម៉ះ ពែ។ សារ អា កើត ពឹះ ត្រគ់ ពួយ ប៉ានឹរ ប‌៉្រ័ះ ប៊កកាតយ័ ឡាក់ រ៉ះ អន់ទ្រួល កេះ។ ១៤ សាដាច់ នេប៊ូកានេសា កា គៀរ ឡាំ មួត អ្វៃ ពឹង មឿង យេរូសាឡឹម ទិណោ័ះ ឃឺ មួត រ៉ាតីស លូ មួត តាហាន ឡាក់ កេង ខាក់។ មួត ឡាក់ អ៊ែ គៀរ ទិណោ័ះ ទី ចំលួន ម៉ោញ មឺន ដូវ ទឹប មួត រ៉ាគឹយ ប៉្រគ័ ហី លូ រ៉ាគឹយ រស អ្វៃ សល់ ដឹង មួត ថុក ញ៉ាក ដោច អ្វៃ ពឹង មឿង ណោះ។ ១៥ សាដាច់ នេប៊ូកានេសា កា គៀរ ឡាំ សាដាច់ យេហូយ៉ាគីន លូ មើគ អ៊ែ ទឹប មួត កាម៉ាញ់ លូ មួត រ៉ាតីស ទឹប ម៉ៃគ ណាំផា ឡឹង មឿង យេរូសាឡឹម អ្យក់ ឡាំ ប៉្រគ័ ទុច ប៉ាគ់ ប៉ាថេត បាប៊ីឡូន។ ១៦ អ៊ែ កា គៀរ ឡាំ ប៉ាណូស កេង ខាក់ ៧០០០ ដូវ លូ មួត រ៉ាគឹយ ប៉្រគ័ ហី លូ រ៉ាគឹយ រស ១០០០ ដូវ។ មួត ទិណោ័ះ ស៊ុត កា សាងុំ កេង អ្លុ តាកូះ ប្ល‌៉័ះ។ ១៧ កេះណោះ សាដាច់ បាប៊ីឡូន កា អ្យក់ ម៉ាថានៀ ឡាក់ ក្លឹញ សាដាច់ យេហូយ៉ាគីន ប៉្រើ ប៉្រគ័ សាដាច់ ប៉ាតាង អ៊ែ ម៉ាគ់ រ៉ាំងហៃ មួត ឡាក់ អ្វៃ សល់។ សាដាច់ បាប៊ីឡូន កា តូរ័ សិច ម៉ាថានៀ ផា សេដេគៀ ឡគ។

សារ សាដាច់ សេដេគៀ រ៉ាំងហៃ ប៉ាថេត យូដា

១៨ ផះ សេដេគៀ ហាវ ប៉្រគ័ សាដាច់ អាញុ អ៊ែ ២១ សាណាំ។ អ៊ែ រ៉ាំងហៃ ពឹង មឿង យេរូសាឡឹម ទុញ ១១ សាណាំ មើគ អ៊ែ សិច ហាមូថាល គន វគ័ យេរេមៀ ឡឹង តេះ លីបណា។ ១៩ សាដាច់ សេដេគៀ ប៉្រគ័ សារ អូ ដាគ់ យច ពុត ប‌៉្រ័ះ ប៊កកាតយ័ កាខាក់ ឡាក់ កា សាដាច់ យេហូយ៉ាគីម ដេល។ ២០ ប៉ាគ់ អន់តីគ ប‌៉្រ័ះ ប៊កកាតយ័ អឺក ខាក់ កា មួត មឿង យេរូសាឡឹម លូ មួត ប៉ាថេត យូដា បះ អ៊ែ តាំងហ្យិត ឡាច់ អន់ឌែ ឡឹង ម៉ាត់ អ៊ែ។

២៥

១ ផះ ណោះ សាដាច់ សេដេគៀ កា ប៉ាសាំង លូ សាដាច់ បាប៊ីឡូន។ ប៉ាគ់ ទឹល សាណាំ ទី ៩ ផះ រ៉ាំងវ៉ាង សាដាច់ សេដេគៀ រ៉ាំងហៃ ផះ ដារ់ ទី ១០ ខៃ ១០ នេប៊ូកានេសា ឡាក់ សាដាច់ បាប៊ីឡូន អ្យក់ ឡាំ តាហាន អ៊ែ ទិណោ័ះ វ៉ិង ជុំ មឿង យេរូសាឡឹម។ អន់ឌែ កា ពូក តេះ ជុំ មឿង ណោះ។ ២ អន់ឌែ វ៉ិង ជុំ មឿង លើយ ទឹល សាណាំ ទី ១១ ផះ រ៉ាំងវ៉ាង សាដាច់ សេដេគៀ រ៉ាំងហៃ។ ៣ ប៉ាគ់ ទឹល ដារ់ ទី ៩ ខៃ ៤ សាណា ពឹង មឿង យេរូសាឡឹម កា ទិ ប៉ាសុន កា ឡាយ៉ិត ឡាំងវ៉ាញ់ ខាក់។ ៤ ផះ ណោះ តាម៉ឺរ កា តាល់ តាគ់ តាលុះ ប៉ាន់ទៀយ ម៉ោញ ចារ។ យ‌៉័ះ តាហាន បាប៊ីឡូន វ៉ិង ជុំ មឿង កាតាម មួត តាហាន យូដា សាតាក់ ឡាច់ ផះ កាម៉ាំង ទ្រង អំប៉ារ ហះ តាវ៉ាង័ ប៉ាន់ទៀយ ទិ ពៀរ ក្យាម័ សួន សាដាច់ អន់ឌែ កា ចាក ទ្រង ឡាំ ប៉ាគ់ ស៊្រែ អារ៉ាបា។ ៥ តាហាន បាប៊ីឡូន តាយ៉ិប ពួយ តាន័ សាដាច់ សេដេគៀ ពឹង ស៊្រែ ក្យាម័ មឿង យេរីខូ។ ផះ ណោះ មួត តាហាន អ៊ែ សាតាក់ អ្លាត អ៊ែ តាប៉្រះ តាប៉្រោង។ ៦ តាហាន បាប៊ីឡូន រ៉ុប សាដាច់ សេដេគៀ អ្យក់ ឡាំ ប៉ាគ់ សាដាច់ នេប៊ូកានេសា អ្វៃ ប៉ាគ់ មឿង រីបឡា កេះណោះ ពូ តាត់ស៊ិន សារ ចៃគ ថូត អ៊ែ។ ៧ ពូ ប៉ាន់តោ័ គន កាម៉ាក័ អ៊ែ ទិណោ័ះ ហះ ម៉ាត់ អ៊ែ ទៅ។ កេះណោះ ពូ ខ្វិក ឡាច់ ម៉ាត់ អ៊ែ ទឹប កត់ ចគ់ លូ ច្រ្វាល់ សាប៉ាន័ អ្យក់ ឡាំ ប៉ាគ់ មឿង បាប៊ីឡូន។

៨ ដារ់ ទី ៧ ខៃ ៥ កាណុង សាណាំ ទី ១៩ ផះ សាដាច់ នេប៊ូកានេសា អ្វៃ រ៉ាំងហៃ ប៉ាថេត បាប៊ីឡូន វគ័ នេប៊ូសារ៉ាដាន ឡាក់ ម៉ៃគ តាហាន ឡាក់ ប៉្រគ័ កាន កា សាដាច់ បាប៊ីឡូន អ៊ែ ឡាំ ប៉ាគ់ មឿង យេរូសាឡឹម។ ៩ អ៊ែ សុះ ថាំឡាយ រ៉ោង រ៉ាម៉ះ ប‌៉្រ័ះ ប៊កកាតយ័ ទឹប សុះ ហី សាដាច់ លូ ហី ឡាក់ ដាគ់ តីស ពឹង មឿង ទិណោ័ះ។ ១០ តាហាន បាប៊ីឡូន ទិណោ័ះ ឡាក់ អ្វៃ អន់ឌូ លូ ម៉ៃគ តាហាន ណោះ កា តាគ់ អំព្លូក ប៉ាន់ទៀយ ជុំ មឿង យេរូសាឡឹម។ ១១ ប៉ាណូស បក់ អ្វៃ សល់ កាណុង មឿង ណោះ ទឹប មួត បក់ ឡាច់ ញម កា សាដាច់ បាប៊ីឡូន លូ កាំឡាំង ប៉ាសុន ទិឌូ វគ័ នេប៊ូសារ៉ាដាន កា គៀរ ឡាំ អន់ឌែ ប៉ាគ់ ប៉ាថេត បាប៊ីឡូន ទិណោ័ះ។ ១២ ហះកា អ៊ែ អ្លាត បក់ ថុក ញ៉ាក កាខាក់ អន់ អ្វៃ កាណុង ស្រុក តេះ ណោះ ម៉ាគ់ អន់ឌែ ប៉្រគ័ ម៉ីរ លូ រ៉ាំងហៃ តើម ប៉្លៃ អង់កាច។

១៣ មួត បាប៊ីឡូន កាមៃ តាគ់ ប៉ាទុះ អញ់ជុង សាប៉ាន័ រ៉ោង រ៉ាម៉ះ លូ រ៉ាតេ័ះ សាប៉ាន័ ទឹប កាមៃ តាគ់ ប៉ាទុះ អាង តីស ពូ ប៉្រគ័ លូ សាប៉ាន័ ពឹង ឡាន រ៉ោង រ៉ាម៉ះ អន់ឌែ អ្យក់ សឹត សាប៉ាន័ ទិណោ័ះ ប៉ាគ់ មឿង បាប៊ីឡូន។ ១៤ អន់ឌែ អ្យក់ កគ័ អ្យក់ វ៉ាក ចាណាស ខាល់ លូ កាណាគ័ អន់ទៀគៗ ណាវ្គ ឡាក់ ពូ ប៉្រគ័ លូ សាប៉ាន័ សាំរ៉ាប់ យរ កាណុង រ៉ោង រ៉ាម៉ះ ទិណោ័ះ ដេល។ ១៥ កាណាគ័ សាំរ៉ាប់ ចៃគ ង៉ារ អុញ អោ លូ កាណាគ័ ញ៉ាៗ ឡាក់ ពូ ប៉្រគ័ លូ ម៉ាស លូ ប៉្រាក់ កា ម៉ៃគ តាហាន ណោះ អ្យក់ ទិ ដេល។ ១៦ អញ់ជុង ទិ ពៀរ លូ អាង តីស ទឹប រ៉ាតេ័ះ ឡាក់ សាដាច់ សាឡូម៉ូន ប៉្រគ័ សាំរ៉ាប់ យរ កាណុង រ៉ោង រ៉ាម៉ះ កាណាគ័ ទិណោ័ះ ឡាក់ ពូ ប៉្រគ័ លូ សាប៉ាន័ អូ ទី ពឿ ចឹង អ្លុ កា ក្លាំង ប៉ុប ចំ អុះ។ ១៧ អញ់ជុង ម៉ោញៗ ចាំងហីគ ១៨ ហាត់ កល់ អញ់ជុង ពូ ប៉្រគ័ លូ សាប៉ាន័ ណោះ ចាំងហីគ ៣ ហាត់ ណាវ្គ ទឹប ពូ អ្យក់ ច្រ្វាល់ ប៉្រគ័ ម៉ាត់ ច្យិត លូ ប៉្រគ័ ហ៊ូប ប៉្លៃ ទទឹម ជុំ ណោះ កាណាគ័ ទិណោ័ះ កា ប៉្រគ័ លូ សាប៉ាន័។ អញ់ជុង ទិ ពៀរ កា និះទៅ ទី ច្រ្វាល់ ម៉ាត់ ច្យិត ពឹង កល់ អញ់ជុង ដេល។

១៨ ម៉ៃគ តាហាន រ៉ុប វគ័ សេរ៉ាយ៉ា ឡាក់ ម៉ៃគ ក្រាគ់ រ៉ាម៉ះ ប‌៉្រ័ះ ឡាក់ តីស ហ៊្លត លូ សេផានៀ ឡាក់ ម៉ៃគ ក្រាគ់ រ៉ាម៉ះ និះទៅ ដេល លូ មួត ញ៉ាម អំប៉ារ រ៉ោង រ៉ាម៉ះ ទិ ប៉ៃង ដូវ ១៩ ទឹប រ៉ុប ម៉ៃគ តាហាន ម៉ោញ ដូវ ឡឹង មឿង ណោះ លូ រ៉ុប ក្រុំ ពឹកសា លូ សាដាច់ ប៉ាតាម័ ដូវ លូ បក់ ច្រាគ់ សត់ត្រា កា ម៉ៃគ តាហាន ឡាក់ អើ ប៉ាសុន ប៉្រគ័ តាហាន។ វគ័ នេប៊ូសារ៉ាដាន កា រ៉ុប ប៉ាសុន ៦០ ដូវ ណាវ្គ ឡាក់ ផះ អ្វៃ ពឹង មឿង។ ២០ អ៊ែ កា អ្យក់ ឡាំ មួត ណោះ ប៉ាគ់ សាដាច់ បាប៊ីឡូន ឡាក់ អ្វៃ ប៉ាគ់ មឿង រីបឡា។ ២១ សាដាច់ បាប៊ីឡូន កា ប៉ាន់តោ័ ទិ មួត ណោះ ប៉ាគ់ មឿង រីបឡា កាណុង ខេត ហាម៉ាត។ នីអៀ ហង ពូ គៀរ ឡាច់ ប៉ាសុន យូដា ចាំងហាយ្គ ឡឹង ប៉ាថេត អន់ឌែ ទៅ។

សារ វគ័ កេដាលៀ រ៉ាំងហៃ ប៉ាសុន ឡាក់ អ្វៃ សល់

២២ សាដាច់ នេប៊ូកានេសា គម ប៉ាសុន អន់ដា អន់ អ្វៃ ពឹង ខេត យូដា ទឹប អ៊ែ ប៉្រើ កេដាលៀ គន វគ័ អាហ៊ីកាម សោ វគ័ សាផាន ប៉្រើ រ៉ាំងហៃ មួត ប៉ាសុន។ ២៣ កាប៉ាច់ មួត ម៉ៃគ តាហាន លូ មួត តាហាន ឡាក់ អូ ចៃ ញម កា សាដាច់ បាប៊ីឡូន ណោះ ផះ អន់ឌែ កាតាំង ផា សាដាច់ បាប៊ីឡូន អ្យក់ ហាវ វគ័ កេដាលៀ ប៉្រើ ប៉្រគ័ ម៉ៃគ រ៉ាំងហៃ ប៉ាសុន អន់ឌែ កា ប៉ាណាំ គួប ឡាំ កាកាប លូ អ៊ែ ប៉ាគ់ មឿង មីសាប៉ា។ អន់ឌែ ណោះ ទី សិច ឡាក់ កា អា៖ អ៊ីសាម៉ាអ៊ែល គន វគ័ នេថានៀ យ៉ូហាណាន គន វគ័ ការៀ លូ សេរ៉ាយ៉ា គន វគ័ ថាន់ហ៊ូមែត ឡឹង តេះ នេថូផា លូ យ៉ាសានៀ គន បក់ ពឹះ ឡឹង តេះ ម៉ាកាធី។ ២៤ វគ័ កេដាលៀ ម៉ត់ លូ អន់ឌែ ទឹប មួត តាហាន ទិណោ័ះ អ៊ែ កាប ផា «អន់ដីស ជែ អ្យូគ កា មួត បាប៊ីឡូន ហគ់ អ្វៃ កាណុង ប៉ាថេត អា ទឹប ប៉្រគ័ ពួយ សាដាច់ បាប៊ីឡូន ពិ ម៉ាគ់ អន់ដីស ចឹង ទី សារ សាណុក សាវ៉ាក តាទឹច»។ ២៥ ហះកា ប៉ាគ់ ទឹល ខៃ ៧ អ៊ីសាម៉ាអ៊ែល គន វគ័ នេថានៀ សោ វគ័ អេលីសាម៉ា ឡាក់ ផូង័ វ៉ាច់ សាដាច់ ដាវីត ឡាំ អន់ឌូ លូ តាហាន ១០ ដូវ អន់ឌែ ប៉ាន់តោ័ អ្លាត វគ័ កេដាលៀ ទឹប មួត យូដា លូ មួត បាប៊ីឡូន ឡាក់ អ្វៃ អន់ឌូ លូ អ៊ែ ប៉ាគ់ មឿង មីសាប៉ា។ ២៦ ផះ ណោះ សុនសាត អ៊ីស្រាអ៊ែល ទិឌូ ទឹប មួត ប៉ាសុន ទឹប មួត រ៉ាតីស លូ មួត តាហាន កា សាតាក់ ឡាំ ប៉ាគ់ ប៉ាថេត អ៊ីស៊ីប ញន កា អ្យូគ កា មួត បាប៊ីឡូន។

សារ ពូ តោះ ឡើយ យេហូយ៉ាគីន ឡឹង ខុក

២៧ ៣៧ សាណាំ អន់តីគ ឡឹង ពូ រ៉ុប សាដាច់ យេហូយ៉ាគីន ត្រគ់ ពឹង សាណាំ អេវីល មេរ៉ូដាក ហាវ ប៉្រគ័ សាដាច់ ប៉ាថេត បាប៊ីឡូន ផះ ដារ់ ទី ២៧ ខៃ ១២ អ៊ែ តោះ ឡើយ សាដាច់ យេហូយ៉ាគីន ឡឹង ខុក ២៨ ទឹប អ៊ែ ប៉្រគ័ គួប រ៉ាំពង លូ យេហូយ៉ាគីន ទឹប អន់ យេហូយ៉ាគីន អ្វៃ ចារ ដាគ់ៗ ហ៊្លត ឡឹង មួត សាដាច់ អន់ទៀគៗ ឡាក់ អ្វៃ កាន់តេ័ះ អំរ៉ាញ សាដាច់ បាប៊ីឡូន ឡាក់ អ្វៃ ពឹង មឿង បាប៊ីឡូន។ ២៩ យេហូយ៉ាគីន កា អ្លាត ខោ អាវ ពូ ត្រគ់ ខុក ទឹប សង់ សា អន់ឌូ លូ សាដាច់ បាប៊ីឡូន រ៉ប់ ដារ់ លើយ ទឹល ឡុច អាញុ អ៊ែ។ ៣០ សាដាច់ បាប៊ីឡូន ឃើយ អន់ លៀន កា អ៊ែ រ៉ប់ ដារ់ ពួយ អ៊ែ តងកាន ទឹល ឡុច អាញុ អ៊ែ។

* ៥:១៧ ៥:១៧ វគ័ ណាម៉ាន់ ប៉រ់ អ្យក់ តេះ ឡឹង ប៉ាថេត អ៊ីស្រាអ៊ែល ញន កា អ៊ែ សាម៉គ័ ផា ប‌៉្រ័ះ ប៊កកាតយ័ អ្វៃ ដឹង ពឹង ប៉ាថេត ណោះ ហង។

* ៦:៣៣ ៦:៣៣ សាដាច់ ហ្លា ពូ ច្រាគ់ លូ តី ផា៖ បក់ អ៊ែ ប៉្រើ ឡាំ ណោះ ។

* ១៨:៤ ១៨:៤ ប៉រ់ ហៃ ចំលួន ប៉ាសុន (ជន​គណនា) ២១:៤-៩។

* ២៣:១៣ ២៣:១៣ ប៉ានឹម តើម អូលេវ ពិន ព្រែ នីអៀ កា ត្រគ់ ដេល៖ ប៉ានឹម បឺគ អ៊ក ។

† ២៣:១៦ ២៣:១៦ ប៉រ់ ហៃ សារ មួត សាដាច់ (ពង្សាវតារ​ក្សត្រ) ទី ១ ១៣:១-២។

នេហេមៀ

១

២

៤

៦

៨

៩

សារ នេហេមៀ

សារ អន់តគ់ រ៉ះ

វគ័ នេហេមៀ អ្វៃ ពឹង រ៉ាំងហាវ វគ័ អ៊ែសារ៉ា ដេល។ អ៊ែ ឡាក់ ប៉ាណូស សាំខាន់ ប៉្រគ័ កាន កា អាថាស៊ើកសេះ ឡាក់ សាដាច់ តីស ពឹង ប៉ាថេត ពើស៊ី។ សាដាច់ អន់ អ៊ែ សឹត ប៉ាគ់ មឿង យេរូសាឡឹម ភឿ ប៉ាណាំ ប៉ាសុន អ៊ីស្រាអ៊ែល ប៉្រគ័ ទ្រួក មឿង។

សារ នេហេមៀ ទី សារ ឡាក់ កា អា៖

វគ័ នេហេមៀ ប៉រ់ ហះ សាដាច់ អាថាស៊ើកសេះ ប៉ិច សឹត ប៉ាគ់ មឿង យេរូសាឡឹម។ (១:១-២:១០)

ប៉ាគ់ ទឹល កេះ យ‌៉័ះ ទី មួត តាម៉ឺរ ប៉ាសាំង កាតាម កា ទី មួត ប៉ាសុន សុនសាត អ៊ែ ទៅ អៀង តង័ អ៊ែ កាណុង ង៉ារ ប៉្រគ័ ទ្រួក មឿង យេរូសាឡឹម។ (២:១១-៧:៧២)

កេះណោះ អ៊ែ ម៉ុត ប៉្រគ័ ង៉ារ អន់ឌូ លូ វគ័ អ៊ែសារ៉ា កាណុង ង៉ារ ប៉្រគ័ ប៊ុន អន់ទៀគៗ ឡាក់ សាំខាន់។ ផះ ណោះ វគ័ អ៊ែសារ៉ា អាន ផាប់ ចាបាប់ ប‌៉្រ័ះ អន់ ប៉ាសុន សាំយ៉ាំង។ (៨:១-១០:៣៩)

វគ័ នេហេមៀ ប៉ាំងកើត ឡាបៀប ឡាបប ពឹង ប៉ាថេត លូ កា មួត ប៉្រគ័ កាន។ (១១:១-១២:២៦)

វគ័ នេហេមៀ ប៉ាណាំ មួត ប៉ាសុន អៃត សា ខង អន់ឌែ ប៉្រគ័ ទ្រួក កេះ ទិ កេះ។ (១២:២៧-៤៣)

កេះណោះ អ៊ែ អន់តគ់ ប៉ាតោ ពូ ប៉្រើ ប៉្រគ័ ពួយ សង់ខុំ។ (១២:៤៤-១៣:៣១)

ពឹង សារ នេហេមៀ ពិន ប៉ប័ ផា ប‌៉្រ័ះ ប៊កកាតយ័ ទី អំរ៉ាញ អឺញ អ្លុ ប៉្រគ័ អន់ សាដាច់ សុនសាត អន់ទៀគ ប៉្រគ័ ពួយ ពុត អ៊ែ ដេល។ ទឹល នីណោ័ះ បក់ សឿ អ៊ែ ចឹង ទី ពុត ខឹន ប៉្រគ័ ពួយ ប‌៉្រ័ះ លូ ម៉ឹង អ៊ែ គ្រឹប សារ ឡាក់ កា វគ័ នេហេមៀ ដេល។

១

១ អា ឡាក់ ប៉ានឹរ នេហេមៀ គន វគ័ ហាកាលៀ។

សារ វគ័ នេហេមៀ ញ៉ាំ សោក កា មឿង យេរូសាឡឹម

ពឹង ខៃ ៩ សាណាំ ២០ រ៉ាំងវ៉ាង សាដាច់ អាថាស៊ើកសេះ រ៉ាំងហៃ ឃឺ ផះ អាញ់ អ្វៃ ពឹង ហី សាដាច់ ប៉ាគ់ មឿង ស៊ូសាន ២ អុះ អាញ់ សិច ហាណានី លូ បក់ អន់ដា ណាវ្គ ពឹះ ឡឹង ខេត យូដា ឡាំ ប៉ាគ់ ណោះ ដេល។ អាញ់ អំប៉ញ់ អន់ឌែ ឡឹង សារ សុនសាត អ៊ីស្រាអ៊ែល ឡាក់ រ៉ាវ៉ាច់ ឡឹង ប៉្រគ័ ទុច ណោះ ពែ ឡាក់ សឹត ប៉ាគ់ ប៉ាថេត ទៅ ណាវ្គ លូ អំប៉ញ់ ឡឹង សារ មឿង យេរូសាឡឹម ដេល។ ៣ អន់ឌែ រ៉ះ កា អាញ់ ផា «មួត បក់ ពូ អ្យក់ ប៉្រគ័ ទុច ឡាក់ សឹត ប៉ាគ់ ខេត យូដា កេះ អន់ឌែ ទី សារ ប៉ាណាប ប៉ាបប៉ុន លូ តាយួស ខាក់។ កាប៉ាច់ មឿង យេរូសាឡឹម ទ្រួក កា សាដះ ព្លូក អំប៉ារ មឿង កា ពូ សុះ ទិ ដេល»។

៤ ប៉ាគ់ អាញ់ កាតាំង សារ ទិណោ័ះ អាញ់ អង់អ្វៃ ញ៉ាំ សោក ទុញ ដារ់ អាញ់ កា កំ អូ សា សាណា លូ ម៉ន់ អើ ប‌៉្រ័ះ ពឹង ប៉្លៃង ផា ៥ «អឺ ប‌៉្រ័ះ ប៊កកាតយ័ ឡាក់ អ្វៃ ពឹង ប៉្លៃង អីស ប‌៉្រ័ះ តីស កាខាក់ ឡាក់ ត្រគ់ អ្យូគ អ្យិល កូត័ អីស អូ ពឹល អុះ សារ សាញ៉ា រែវ ពុត  អីស កា តាប៉ាប តាប៉ុន លើយ កា បក់ ចំ ឡាក់ ប៉ិច ចៃ កា អីស លូ ប៉្រគ័ ពួយ ប៉ានឹរ អីស ប៉្រើ។ ៦ ប៉រ់ អីស សាំយ៉ាំង លូ ហៃ គែង អាញ់ ឡាក់ ទុច អីស ផះ អាញ់ ម៉ន់ ឡោម អីស ទឹប កាម៉ាំង ទឹប កាដារ់ រ៉ះ ឡឹង សារ មួត ប៉ាសុន អ៊ីស្រាអ៊ែល អាញ់ ឡាប់ ញម សារ យច ប៉ាសុន អ៊ីស្រាអ៊ែល ខង ញឹន ទិឌូ ប៉្រគ័ យច លូ អីស ឡាកោ អាញ់ ទៅ លូ ផូង័ វ៉ាច់ វគ័ យ៉ាគ់ អាញ់ កា ប៉្រគ័ យច ដេល។ ៧ ញឹន ប៉្រគ័ អូ ដាគ់ កាខាក់ ប៉ាសាំង លូ អីស ឃឺ ញឹន អូ ប៉្រគ័ ពួយ ចាបាប់ លូ សារ អន់តគ់ ប៉ាតោ ប៉្រោ ទឹប ទិណោ័ះ ឡាក់ អីស រ៉ះ កា វគ័ ម៉ូសេ ឡាក់ ទុច អីស ពែ។ ៨ ប៉រ់ អីស កាចាំង ឡឹង ប៉ានឹរ ឡាក់ អីស រ៉ះ កា វគ័ ម៉ូសេ "ផា អន់ដីស អូ ត្រង់ កា អាញ់ ណោះ អាញ់ ចឹង ប៉ាក្លះ ប៉ាក្លាយ អន់ដីស អន់ អ្វៃ ពឹង អន់តិគ័ សុនសាត អន់ទៀគ ៩ ហះកា ផា អន់ដីស វ៉ីល ប៉ាគ់ អាញ់ លូ ប៉្រគ័ ពួយ ប៉ានឹរ អាញ់ ប៉្រើ យ‌៉័ះ ពូ អ្យក់ អន់ដីស ឡាំ អ្វៃ ប៉ាគ់ ឡាណុច ប៉្លៃង កាតាម កា អាញ់ ចឹង ប៉ាតុំ លូ ប៉ាណាំ អន់ដីស សឹត ប៉ាគ់ ចារ ទៅ ឡាក់ អាញ់ រ៉ើស សាំរ៉ាប់ ចារ អាញ់ អ្វៃ ដេល"*។ ១០ មួត បក់ សឹត ប៉ាគ់ ខេត យូដា អន់ឌែ ឡាក់ ទុច អីស ឃឺ ប៉ាសុន ឡាក់ អីស ហ្វាយ លូ អំរ៉ាញ អឺញ កេង ខាក់។ ១១ អឺ ប‌៉្រ័ះ ប៊កកាតយ័ ប៉រ់ អីស សាំយ៉ាំង ប៉ានឹរ អាញ់ ម៉ន់ ឡោម លូ ប៉ានឹរ ទុច អីស អន់ទៀគៗ ណាវ្គ ឡាក់ ប៉ិច ប៉្រគ័ ពួយ អ្យិល កូត័ អ្យូគ កា អីស។ អន់ សារ អាញ់ ចឹង ប៉្រគ័ ដារ់ អា កើត ទី លូ អន់ សាដាច់ តាប៉ាប តាប៉ុន កា អាញ់ ណើ»។

ផះ រ៉ាំងវ៉ាង ណោះ អាញ់ ប៉្រគ័ ង៉ារ អន់ទឺប ចក តាពែ កា សាដាច់។

២

សារ វគ័ នេហេមៀ ប៉រ់ ឡាំ ប៉ាគ់ ខេត យូដា

១ ពឹង ខៃ ១ សាណាំ ២០ រ៉ាំងវ៉ាង សាដាច់ អាថាស៊ើកសេះ រ៉ាំងហៃ ផះ អ៊ែ អ្វៃ អៃត សា អាញ់ អ្យក់ តាពែ ប៉្លៃ អង់កាច ត្រឹង អន់ កា អ៊ែ។ អាញ់ អូ ឃើយ ប៉្រគ័ ម៉ូះ ម៉ាត់ សាំងអយ នែវ អា ហះ ម៉ាត់ សាដាច់ អុះ។ ២ សាដាច់ អំប៉ញ់ អាញ់ ផា «អីស អូ ទី អីគ ញ៉ា អុះ ខ ញ៉ា បះ ម៉ូះ ម៉ាត់ អីស សាំងអយ នីអៀ ? អីស អុក ពុត ពៀក ឡឹង សារ ញ៉ា ?» ផះ ណោះ អាញ់ កាខរ់ ណូស អ្យូគ ខាក់។ ៣ អាញ់ រ៉ះ កា សាដាច់ ផា «អន់ អីស ទី អាញុ អ្វៃ លើយ។ នីចម័ ម៉ូះ ម៉ាត់ អាញ់ ចឹង អ្លុ ហោក រ៉គ់ ខង មឿង ឡាក់ ទី រ៉ូង័ ប៉ាទ្រូ វគ័ យ៉ាគ់ អាញ់ តាលៀយ រ៉ាយ រ៉ាំ កេះ កាប៉ាច់ អំប៉ារ ទ្រួក មឿង កា អុញ សា ទិ ដេល»។ ៤ សាដាច់ អំប៉ញ់ អាញ់ ផា «អីស ប៉ិច ប៉រ់ ញ៉ា ឡឹង អាញ់ ?» ផះ ណោះ អាញ់ កា ម៉ន់ ឡោម ប‌៉្រ័ះ ៥ កេះណោះ អាញ់ រ៉ះ កា សាដាច់ ផា «ផានែវ កា ត្រគ់ ពុត អីស ផា អីស តាប៉ាប តាប៉ុន កា អាញ់ តាទឹច អីស អន់ អាញ់ ឡាំ ប៉ាគ់ ខេត យូដា ឃឺ ឡាំ ប៉ាគ់ មឿង ឡាក់ ទី រ៉ូង័ ប៉ាទ្រូ វគ័ យ៉ាគ់ អាញ់ ភឿ អន់ អាញ់ ប៉្រគ័ មឿង ណោះ ណាវ្គ»។ ៦ ផះ ណោះ កាម៉ាញ់ អ៊ែ អ្វៃ ហះ ណោះ ដេល សាដាច់ កា អំប៉ញ់ អាញ់ ណាវ្គ ផា «ទុញ ប៉ុប ចំ អីស ចឹង អ្វៃ ប៉ាគ់ ណោះ ? ខៃ ចំ អីស ចឹង សឹត ប៉ាគ់ អា ណាវ្គ ?» អាញ់ រ៉ះ កា សាដាច់ ឡឹង ខៃ អាញ់ ចឹង សឹត ណាវ្គ ណោះ សាដាច់ កា ភម អន់ អាញ់ ឡាំ។ ៧ កេះណោះ ណាវ្គ អាញ់ រ៉ះ កា សាដាច់ ផា «ផានែវ ត្រគ់ ពុត អីស ប៉រ់ អីស ច្រាគ់ សត់ត្រា ប៉ាហ្យើ ពឹង អាញ់ ម៉ាគ់ អាញ់ អ្យក់ ឡាំ ជឹន កា ម៉ៃគ រ៉ាំងហៃ ខេត អន់ទៀគៗ ឡាក់ អ្វៃ គែង ដារ់ ម៉ុត តាំងលេ អឺប៉្រាត ម៉ាគ់ អន់ឌែ អន់ អាញ់ ឡាំ ទឹល ប៉ាគ់ ខេត យូដា ៨ លូ សត់ត្រា ម៉ោញ ណាវ្គ រ៉ះ កា អេសាប ឡាក់ ម៉ៃគ រ៉ាំងហៃ ព្រី កា អីស ភឿ ម៉ាគ់ អ៊ែ អន់ អ៊្លង កា អាញ់ ប៉្រគ័ អ៊្លង អ៊ប អំប៉ារ ទ្រួក ក្យាម័ ហះ រ៉ោង រ៉ាម៉ះ លូ ប៉្រគ័ ទ្រួក មឿង ទឹប ប៉្រគ័ ហី អាញ់ ចឹង អ្វៃ ដេល»។ សាដាច់ កា ច្រាគ់ សត់ត្រា ពួយ សារ អាញ់ ប៉រ់ ខង ប‌៉្រ័ះ អាញ់ ដាគ់ ពុត កា អាញ់។

៩ សាដាច់ កា ប៉្រើ ម៉ៃគ តាហាន លូ តាហាន ជិះ សេះ ឡាំ ជឹន អាញ់ ដេល។ អាញ់ កា ឡាំ ប៉ាគ់ ចារ មួត ម៉ៃគ រ៉ាំងហៃ ខេត ឡាក់ អ្វៃ គែង ដារ់ ម៉ុត តាំងលេ អឺប៉្រាត អន់ សត់ត្រា ប៉ានឹរ សាដាច់ កា អន់ឌែ។ ១០ ប៉ាគ់ វគ័ សាន់បាឡាត់ ឡឹង តេះ ហូរ៉ូនែម លូ វគ័ ថូប៊ីយ៉ា ឡាក់ សុនសាត អាម៉ូន ឡាក់ ប៉្រគ័ កាន តីស អន់ឌែ អ្លុ សារ ណោះ អន់ឌែ អូ រ៉គ់ ពុត អុះ ខង ប៉ប័ អាញ់ ចឹង ប៉្រគ័ អន់ ទី ខា សាំរ៉ាប់ កា សុនសាត អ៊ីស្រាអ៊ែល។

សារ វគ័ នេហេមៀ ឡាំ ហៃ ទ្រួក មឿង យេរូសាឡឹម

១១ អាញ់ កា ឡាំ ទឹល ប៉ាគ់ មឿង យេរូសាឡឹម អាញ់ អ្វៃ ហះ ណោះ ប៉ៃង ដារ់។ ១២ កេះណោះ អាញ់ អ្យូវ ឡឹង កាម៉ាំង លូ ប៉ាណាំ ពៀរ ប៉ៃង ដូវ ណាវ្គ ឡាំ អន់ឌូ ដេល ហះកា អាញ់ អូ ទី រ៉ះ កា ពឿ អន់ អ្លុ អុះ ឡឹង សារ ប‌៉្រ័ះ អាញ់ ប៉្រគ័ អន់ ពុត អាញ់ ប៉ិច ប៉ាយ៉ាម័ ទ្រួក មឿង យេរូសាឡឹម ណោះ។ ទី ដឹង លៀ អាញ់ ជិះ អូ ទី កាណាគ័ ញ៉ា អន់ទៀគ ណាវ្គ អុះ អ្វៃ អន់ឌូ លូ អាញ់។ ១៣ ម៉ាំង ណោះ អាញ់ ចាក ឡាច់ ឡឹង មឿង ទ្រង អំប៉ារ ក្លូះ ប៉ានឹម បង់ ឡាំ ប៉ាគ់ អន់ដូង័ ណាក លូ ប៉ាគ់ អំប៉ារ ចារ ពូ អ្លាត អំហ្មូវ។ អាញ់ ហៃ ទ្រួក មឿង យេរូសាឡឹម ហះ ចារ ប៉ាក់ រ៉ាយ រ៉ាំ ទឹប អំប៉ារ មឿង ឡាក់ អុញ សា ណោះ ដេល។ ១៤ អាញ់ ឡាំ ក្យាម័ ចឹង ទឹល អំប៉ារ ហះ កល់ ទៀក លូ ស្រះ សាដាច់ ហះកា អូ ទី ទ្រង អន់ លៀ ឡាក់ អាញ់ ជិះ ណោះ ចាក ឡាំ ប៉ាគ់ ង៉ីរ ណាវ្គ អុះ។ ១៥ ទឹល នីណោ័ះ អាញ់ កា ហាវ ទ្រង តាចាង័ ទឹប កាម៉ាំង ភឿ ឡាំ ហៃ ទ្រួក មឿង កេះណោះ អាញ់ សឹត ម៉ុត ទ្រង អំប៉ារ ក្លូះ ប៉ានឹម ណាវ្គ។ ១៦ កាប៉ាច់ មួត ក្រាគ់ រ៉ាំងហៃ មឿង អូ អ្លុ អន់តគ់ កា អាញ់ ឡាំ ប៉ាគ់ ចំ លើ ប៉្រគ័ ញ៉ា អុះ ផះ ណោះ អាញ់ បើ រ៉ះ កា ប៉ាសុន យូដា មួត ក្រាគ់ រ៉ាម៉ះ ប‌៉្រ័ះ  មួត ផូង័ វ៉ាច់ បក់ ប៉្រគ័ កាន តីស មួត ក្រាគ់ រ៉ាំងហៃ លើ មួត ឡាក់ ចឹង ត្រគ់ ប៉្រគ័ ង៉ារ ប៉ាយ៉ាម័ ទ្រួក អន់ អ្លុ ឡឹង ង៉ារ អាញ់ ឃឹត ប៉្រគ័ ណោះ អុះ។

១៧ កេះណោះ អាញ់ កាប លូ អន់ឌែ ផា «អន់ដីស អ្លុ កេះ ពិន ទី សារ ថុក ប៉ាណាប ប៉ុប ចំ មឿង យេរូសាឡឹម អា អ្វៃ កា រ៉ាយ រ៉ាំ អំប៉ារ ទ្រួក មឿង កា អុញ សា ទិ ដេល។ ទឹល នីណោ័ះ ពិ ពិន ប៉ាណាំ គួប ប៉្រគ័ ទ្រួក មឿង យេរូសាឡឹម ណាវ្គ ម៉ាគ់ ដាគ់ ពិន អូ តាយួស ណាវ្គ»។ ១៨ កេះណោះ អាញ់ រ៉ះ អន់ អន់ឌែ អ្លុ អន់តគ់ ឡឹង សារ ប‌៉្រ័ះ អាញ់ ដាគ់ ពុត កា អាញ់ លូ សារ សាដាច់ កាប លូ អាញ់ នីចម័ អន់ដា។ អន់ឌែ កា កាប ផា «ពិ ពិន ប៉ាណាំ គួប ប៉្រគ័»។ ទឹល នីណោ័ះ អន់ឌែ កា ទី ពុត ប៉ិច ប៉្រគ័ ង៉ារ ឡាក់ ដាគ់ កាខាក់ ណោះ។ ១៩ កាប៉ាច់ វគ័ សាន់បាឡាត់ វគ័ ថូប៊ីយ៉ា លូ វគ័ កេស៊ែម ឡាក់ សុនសាត អារ៉ាប់ ផះ អន់ឌែ កាតាំង សារ ណោះ អន់ឌែ កាកីក ប៉ាឡៃវ លូ បឺង៉ាយ ញឹន អន់ឌែ កាប ផា «អន់ដីស ប៉ិច ប៉្រគ័ ញ៉ា ណោះ ? ញ៉ា អន់ដីស ប៉ិច ប៉ាសាំង លូ សាដាច់ ប ?» ២០ អាញ់ តើល អន់ឌែ ផា «ប‌៉្រ័ះ ពឹង ប៉្លៃង ចាបះ កា ចឹង អន់ ញឹន ប៉្រគ័ កើត។ ញឹន ឡាក់ ទុច ប‌៉្រ័ះ ញឹន ចឹង ប៉្រគ័ មឿង អា។ កាប៉ាច់ អន់ដីស អូ ទី ចានែក លូ អូ ទី ចាបាប់ ញ៉ា ពឹង មឿង យេរូសាឡឹម អន់ដីស កា អូ ខឹន ម៉ុត សង់ខុំ ញឹន ដេល»។

…

៤

សារ ពូ ប៉ាសាំង លូ មួត បក់ ប៉្រគ័ ទ្រួក

១ ប៉ាគ់ វគ័ សាន់បាឡាត់ កាតាំង ពូ រ៉ះ ផា ញឹន ប៉្រគ័ ទ្រួក មឿង ណាវ្គ អ៊ែ អឺក កាខាក់ អ៊ែ កាប ប៉ាឡៃវ កា សុនសាត អ៊ីស្រាអ៊ែល ២ ទឹប កាប ហះ ម៉ាត់ គួប អ៊ែ លូ មួត តាហាន មឿង សាម៉ារី ផា «មួត យូដា អូ កាឡោះ អា អន់ឌែ ប៉ាណាំ គួប ប៉្រគ័ ញ៉ា ? អន់ឌែ ឃឹត ចឹង ប៉ាយ៉ាម័ ទ្រួក ដឹង អន់ឌែ ប ? ញ៉ា អន់ឌែ ចឹង រ៉ាម៉ះ ប‌៉្រ័ះ អន់ឌែ ដេល ប ? ញ៉ា អន់ឌែ ចឹង ប៉្រគ័ តាគ់ អង់កេះ កាណុង ម៉ោញ ដារ់ ឡូត ប ? ញ៉ា អន់ឌែ ចឹង ប៉្រគ័ អន់ អំហ្មោ ទិណោ័ះ ឡាច់ ឡឹង ប៉ានូក អំហ្មោ ឡាក់ អុញ សា ទិ កេះណោះ អ្យក់ តគ័ អំប៉ាំង គួប អ៊ែ ណាវ្គ អ្លុ ដេល ប ?» ៣ វគ័ ថូប៊ីយ៉ា សុនសាត អាម៉ូន ឡាក់ អ្វៃ ហះ ណោះ ដេល កា កាប ផា «ហៃ ទ្រួក អន់ឌែ ប៉្រគ័ ណោះ ផា ទី សូ ព្រី ដឹង ម៉ោញ ហាវ អំប៉ាំង ទ្រួក ណោះ កា ប៉ាក់ ឡូត !» ៤ អឺ ប‌៉្រ័ះ ញឹន ហគ់ សាំយ៉ាំង ពិ អន់ឌែ បឺង៉ាយ ញឹន ខាក់។ ប៉រ់ អីស ប៉្រគ័ អន់ អន់ឌែ ទៅ កើត តាយួស ពិ អន់ តាម៉ឺរ រ៉ុប អ្យក់ រ៉ាស អំប៉ាស អន់ឌែ លូ អ្យក់ អន់ឌែ ប៉្រគ័ ទុច។ ៥ អីស ជែ អ្លាត ដោះ កា សារ អន់ឌែ ប៉្រគ័ អូ ដាគ់ ណោះ លូ ជែ តាគ់ អង់ហ៊្យង សារ យច ម៉ះ អន់ឌែ ឡឹង ម៉ាត់ អីស ដេល ខង អន់ឌែ ត័ះ ផាម៉ាត កា ញឹន ឡាក់ ប៉្រគ័ ទ្រួក មឿង អា ណាវ្គ។

៦ ញឹន ប៉ាណាំ គួប ប៉្រគ័ ទ្រួក មឿង ទឹល ជុំ លូ ចាំងហីគ គឹត ទងតិគ័ ខង ប៉ាសុន ខំ ប៉្រគ័ ង៉ារ អា ទិ ពុត ទិ ពៀក។

៧ កាប៉ាច់ វគ័ សាន់បាឡាត់ វគ័ ថូប៊ីយ៉ា ទឹប សុនសាត អារ៉ាប់ សុនសាត អាម៉ូន លូ មួត ខេត អាសាដូត ផះ អន់ឌែ កាតាំង ពូ រ៉ះ ផា ង៉ារ ប៉្រគ័ ប៉ាយ៉ាម័ ទ្រួក មឿង យេរូសាឡឹម ដាគ់ អូ ទី សារ ញ៉ា អុះ ចារ ប៉ាក់ រ៉ាយ រ៉ាំ កា តគ័ អំហ្មោ ប៉ឹត ប៉ាសឹរ ណាវ្គ កេះ អន់ឌែ ប៉ិច អឺក កាខាក់។ ៨ អន់ឌែ កា ប៉ាតុំ តាហាន ចឹង ឡាំ ប៉ាំងអ្យូគ មួត មឿង យេរូសាឡឹម ភឿ ប៉្រគ័ អន់ ញឹន អ្លាត អូ ជៀ ប៉្រគ័។ ៩ ផះ ណោះ ញឹន កា ម៉ន់ ឡោម ប‌៉្រ័ះ ប៊កកាតយ័ កេះណោះ ប៉្រើ កាំឡាំង ញឹន អន់ដា ញ៉ាម លូ ប៉ាទ្រុយ ទឹប កាម៉ាំង ទឹប កាដារ់ ភឿ ប៉ងកាន់ មឿង អ្យូគ ផៃគ ពូ ឡាំ តាកូះ។ ១០ កាប៉ាច់ មួត យូដា អន់ឌែ កាប ផា «មួត បក់ គយ មួត បក់ តូង័ អន់ឌែ ហ៊ែង អូ សាងុំ កេះ ប៉ានូក អំហ្មោ ឡាក់ ប៉ាក់ រ៉ាយ រ៉ាំ ណោះ កា អៀង តាឡាម័ ពិន អូ ដាម័ ប៉្រគ័ ទ្រួក មឿង អន់ កេះ អុះ»។ ១១ ម៉ោញ ណាវ្គ មួត តាម៉ឺរ ញឹន អន់ឌែ កាប ផា «មួត ណោះ អូ អ្លុ អន់តគ់ លូ អូ ប៉ប័ សារ ញ៉ា អុះ ពិន ចឹង មច ម៉ុត ឡាំ ទឹល ប៉ាគ់ អន់តិគ័ កាំឡាំង អន់ឌែ កេះណោះ ប៉ាន់តោ័ អន់ឌែ ម៉ាគ់ អន់ឌែ ចឹង អូ ប៉្រគ័ ង៉ារ អន់ឌែ ណោះ»។ ១២ មួត សុនសាត អ៊ីស្រាអ៊ែល បក់ អ្វៃ ក្យាម័ ចារ មួត តាម៉ឺរ ណោះ អន់ឌែ ប៉ាណាំ គួប ឡាំ រ៉ះ កា ញឹន ទឹល អញ់ជឹត ទង ផា «តាម៉ឺរ ប៉ាណាំ គួប គ្រឹប ចារ ចឹង ឡាំ តាកូះ ប៉ាន់តោ័ ពិន»។ ១៣ ទឹល នីណោ័ះ អាញ់ កា ប៉្រើ ប៉ាសុន ឡាំ តាម ផូង័ ញ៉ាម គែង កាណុង ទ្រួក ប៉ាគ់ ចារ ទ្រួក កាតេ័ះ លូ ប៉ាគ់ តាវ៉ាង័ ទ្រួក បើ កេះ ដេល ទឹប ចឹក ដាវ ចឹក តាប៉ាក័ ចឹក ស្រាគ់។ ១៤ ប៉ាគ់ អាញ់ ចាក ហៃ គ្រឹប ចារ កេះ អាញ់ កា រ៉ះ កា មួត បក់ ប៉្រគ័ កាន តីស មួត ក្រាគ់ រ៉ាំងហៃ មឿង លូ មួត ប៉ាសុន ទិណោ័ះ ផា «ជែ អ្យូគ ហង កា អន់ឌែ ណោះ។ ហគ់ កាចាំង កា ប‌៉្រ័ះ ប៊កកាតយ័ ឡាក់ ប‌៉្រ័ះ តីស ទឹប ត្រគ់ អ្យូគ។ ទឹល នីណោ័ះ ហគ់ ប៉ាណាំ គួប ប៉ងកាន់ អុះ ម៉ី គន កាម៉ាញ់ លូ ហី ក្រាន អន់ដីស ពិ»។

១៥ មួត តាម៉ឺរ កាតាំង ពូ រ៉ះ ផា ញឹន អ្លុ អន់តគ់ ឡឹង សារ អន់ឌែ ឃឹត ចឹង ប៉្រគ័ កា ញឹន ណោះ ប‌៉្រ័ះ ប៊កកាតយ័ កា តាគ់ អង់រ៉ាយ សារ អន់ឌែ ឃឹត ណោះ ញឹន កា សឹត ប៉្រគ័ ទ្រួក មឿង ចារ ពឿ ចារ អ៊ែ ណាវ្គ។ ១៦ សាគ់ ឡឹង ដារ់ ណោះ គួប ញឹន ទងតិគ័ ប៉្រគ័ ង៉ារ ទងតិគ័ ចឹក តាប៉ាក័ ចឹក ខៃល ចឹក ស្រាគ់ លូ ពៀត អាវ ប៉ាសយ់។ មួត ម៉ៃគ ណាំផា តង័ រ៉ាំងហៃ មួត យូដា ទិឌូ ១៧ បក់ ប៉្រគ័ ទ្រួក។ ទិ បក់ តូង័ បក់ គយ តី ម៉ោញ ប៊ែង ប៉្រគ័ ង៉ារ តី ម៉ោញ ប៊ែង ចឹក កាណាគ័ តាកូះ។ ១៨ កាប៉ាច់ បក់ តគ័ អំហ្មោ អន់ឌែ ចោ ដាវ ពឹង សាំងគៀង ប៉្រគ័ ង៉ារ ទឹប ណោះ ហង។ កាប៉ាច់ បក់ ខ្លោម សាណៃង កា អន់តាវ អ្វៃ ក្យាម័ ចារ អាញ់។ ១៩ អាញ់ រ៉ះ កា មួត បក់ ប៉្រគ័ កាន តីស មួត ក្រាគ់ រ៉ាំងហៃ មឿង លូ ប៉ាសុន ទិឌូ ផា «ង៉ារ ពិន អ្វៃ អៀង ខាក់ ខង ទ្រួក អា អ្លឹង ពិន កា អ្វៃ ចាំងហាយ្គ ឡឹង គួប សោប ដេល។ ២០ ទឹល នីណោ័ះ ផា អន់ដីស កាតាំង សាណៃង ប៉ាគ់ ចារ ចំ អ្យគ័ អន់ដីស ឡាំ ប៉ាតុំ គួប ប៉ាគ់ ចារ ណោះ ពិ។ ប‌៉្រ័ះ ពិន ចឹង តាកូះ តាង ពិន ហង»។

២១ ញឹន ប៉្រគ័ ង៉ារ ឃឺ នែវ អា កាំឡាំង ញឹន ទងតិគ័ ចឹក តាប៉ាក័ ឡឹង កាំលឺ ទឹល កាម៉ាំង។ ២២ ផះ ណោះ អាញ់ រ៉ះ លូ មួត ប៉ាសុន ណាវ្គ ផា «ប៉ាគ់ កាម៉ាំង អន់ដីស លូ គួប អន់ដីស ត្រគ់ តៃប កាណុង មឿង យេរូសាឡឹម ម៉ាគ់ ប៉ងកាន់ គួប សោប កាម៉ាំង កាដារ់ ប៉្រគ័ ង៉ារ»។ ២៣ ទឹល នីណោ័ះ អាញ់ លូ អុះ ម៉ី អាញ់ ទឹប ទុច អាញ់ លូ តាហាន ឡាក់ ចាក ពួយ អាញ់ ផះ កាម៉ាំង អូ ទី ពឿ រ៉ីស ឡាច់ ខោ អាវ ឡឹង ឡាកោ អុះ ញឹន កា ចឹក កាណាគ័ តាកូះ ពឹង ឡាកោ លើយ ដេល។

…

៦

សារ ប៉្រគ័ តាគ់ អង់កេះ ទ្រួក មឿង

១៥ ទិ ៥២ ដារ់ ញឹន ប៉្រគ័ ទ្រួក មឿង កេះ ទិណោ័ះ ពឹង ដារ់ ទី ២៥ ខៃ ៦។ ១៦ ប៉ាគ់ មួត តាម៉ឺរ ឡាក់ អ្វៃ ជុំ ញឹន ទិណោ័ះ កាតាំង សារ ណោះ អន់ឌែ កា អ្យូគ ខាក់។ អន់ឌែ តាយួស ខាក់ ខង អន់ឌែ អ្លុ អន់តគ់ ផា ង៉ារ ទិ អា កេះ ទិ កេះ ញន កា ប‌៉្រ័ះ ញឹន តង័។

…

៨

សារ វគ័ អ៊ែសារ៉ា អាន ចាបាប់ ប‌៉្រ័ះ អន់ កា ប៉ាសុន សាំយ៉ាំង

១ ប៉ាគ់ ទឹល ខៃ ៧ សុនសាត អ៊ីស្រាអ៊ែល ឡាក់ អ្វៃ ពឹង មឿង អន់ទៀគៗ អន់ឌែ ពឹះ ប៉ាតុំ គួប ទឹប រែវ ពុត គួប សោប អន់ឌែ អ្វៃ ពឹង អន់តិគ័ ឡាន គែង ង៉ីរ អំប៉ារ មឿង ឡាក់ ពូ អន់ សិច ផា «អំប៉ារ ទៀក»។ អន់ឌែ កា ប៉្រើ វគ័ អ៊ែសារ៉ា ឡាក់ ក្រាគ់ រ៉ាម៉ះ ប‌៉្រ័ះ លូ រ៉ាគឹយ គែង ចាបាប់ ប៉្រើ អ៊ែ អ្យក់ ផាប់ ចាបាប់ វគ័ ម៉ូសេ ឡាក់ ប‌៉្រ័ះ ប៊កកាតយ័ អន់ កា សុនសាត អ៊ីស្រាអ៊ែល។ ២ វគ័ អ៊ែសារ៉ា កា អ្យក់ ចាបាប់ ប‌៉្រ័ះ ឡាំ គែង ង៉ីរ ចារ ពូ លួម ឡាក់ ទី ប៉ាសុន កាម៉ាក័ អង់កាន់ លូ សាស្វាៗ ឡាក់ ចឹង ហ្លង់ ចាបាប់ ដេល។ ដារ់ ណោះ ឡាក់ ដារ់ ទី ១ ពឹង ខៃ ៧ ទៅ។ * ៣ វគ័ អ៊ែសារ៉ា អាន ផាប់ ចាបាប់ ប‌៉្រ័ះ អា សាគ់ ឡឹង កាំលឺ ទឹល ដារ់ ប៉ង់ ប៉ាគ់ អន់តិគ័ ឡាន ហះ ង៉ីរ អំប៉ារ ទៀក អន់ កា ប៉ាសុន សាំយ៉ាំង ឃឺ ប៉ាសុន ទឹប កាម៉ាក័ ទឹប អង់កាន់ លូ សាស្វាៗ ឡាក់ ចឹង ហ្លង់ ដេល។ ប៉ាសុន ទិណោ័ះ អ្យក់ ពុត ចៃគ សាំយ៉ាំង អ៊ែ អាន ចាបាប់ ប‌៉្រ័ះ។ ៤ វគ័ អ៊ែសារ៉ា អន់តាវ ពឹង ចារ ចាំងហីគ ឡាក់ ពូ ប៉្រគ័ លូ អ៊្លង សាំរ៉ាប់ កា ង៉ារ ណោះ ហង។ វគ័ ម៉ាធិធៀ វគ័ សេម៉ា វគ័ អាណាយ៉ា វគ័ អ៊ូរីយ៉ា វគ័ ហ៊ីលគីយ៉ា លូ វគ័ ម៉ាសេយ៉ា អន់តាវ គែង សាម៉ា អ៊ែ។ វគ័ ពេដាយ៉ា វគ័ មីសាអ៊ែល វគ័ ម៉ាល់គៀ វគ័ ហាស៊ូម វគ័ ហាសាបាដាណា វគ័ សាការី លូ វគ័ មិស៊ូឡាម អន់តាវ គែង សាំងអ្យោ អ៊ែ។ ៥ ផះ វគ័ អ៊ែសារ៉ា អាន ផាប់ ប៉ានឹរ ប‌៉្រ័ះ ប៉ាសុន ប៉ប័ ទិឌូ ខង អ៊ែ អន់តាវ ពឹង ចារ ចាំងហីគ ឡឹង ពូ។ ផះ អ៊ែ បើក ផាប់ ប៉ានឹរ ប‌៉្រ័ះ ប៉ាសុន កា អ្យូវ អន់តាវ ទិឌូ។ ៦ កេះណោះ វគ័ អ៊ែសារ៉ា ប៉ានេ ប‌៉្រ័ះ ប៊កកាតយ័ ឡាក់ ប‌៉្រ័ះ តីស ប៉ាសុន ទិឌូ កា លឺក តី ទឹប តើល ផា «អាមែន ! អាមែន !» កេះណោះ អន់ឌែ សាំប‌៉័ះ ប‌៉្រ័ះ ប៊កកាតយ័ មូប កល់ ទឹះ តេះ។ ៧ វគ័ យេសួ វគ័ បានី វគ័ សេរេប៊ីយ៉ា វគ័ យ៉ាមីន វគ័ អាគូប វគ័ សាបិថាយ វគ័ ហូឌៀ វគ័ ម៉ាសេយ៉ា វគ័ កេលីថា វគ័ អាសារៀ វគ័ យ៉ូសាបាត វគ័ ហាណាន លូ វគ័ ពេឡាយ៉ា ឡាក់ មួត ក្រុំ លេវី អន់ឌែ រ៉ះ ចាបាប់ ប‌៉្រ័ះ អន់ ប៉ាសុន ហ្លង់ ប៉ាសុន អ្វៃ ហះ ចារ អន់ឌែ ទៅ។ ៨ ក្រុំ លេវី ណោះ អាន ផាប់ ចាបាប់ ប‌៉្រ័ះ ប៊កកាតយ័ ម៉ោញ ខ ៗ† ទឹប រ៉ះ រ៉ាឡា សារ អន់ឌែ អាន ណោះ អន់ កា ប៉ាសុន ហ្លង់។

៩ ប៉ាគ់ ប៉ាសុន ទិណោ័ះ កាតាំង សារ ពឹង ចាបាប់ ប‌៉្រ័ះ អន់ឌែ កា ញ៉ាំ។ ទឹល នីណោ័ះ វគ័ នេហេមៀ ឡាក់ ម៉ៃគ រ៉ាំងហៃ មឿង លូ វគ័ អ៊ែសារ៉ា ឡាក់ ក្រាគ់ រ៉ាម៉ះ ប‌៉្រ័ះ ទឹប រ៉ាគឹយ គែង ចាបាប់ ប‌៉្រ័ះ លូ ក្រុំ លេវី ឡាក់ ប៉ាំងហៀន ចាបាប់ ប‌៉្រ័ះ អន់ឌែ កាប លូ ប៉ាសុន ទិណោ័ះ ផា «ដារ់ អា ឡាក់ ដារ់ ដាគ់ សាំរ៉ាប់ កា ប‌៉្រ័ះ ប៊កកាតយ័ ឡាក់ ប‌៉្រ័ះ ពិន អូ ត្រគ់ ដារ់ ញ៉ាំ សោក អុះ»។ ១០ អ៊ែ កាប ណាវ្គ ផា «ហគ់ ប៉ាណាំ គួប សឹត សា សាអ៊្លង អៃត តាពែ ឡាក់ ប៉ាអាំៗ លូ ជែក អន់ កា បក់ អូ ទី សាណា សា ណោះ ដេល ខង ដារ់ អា ឡាក់ ដារ់ ដាគ់ សាំរ៉ាប់ កា ប‌៉្រ័ះ ពិន អូ ត្រគ់ អុក ពុត ពៀក អុះ ខង សារ ហោក រ៉គ់ កា ប‌៉្រ័ះ ប៊កកាតយ័ ចឹង ប៉្រគ័ អន់ អន់ដីស ទី ពុត ខឹន»។ ១១ ក្រុំ លេវី កា ប៉ាឡោម ប៉ាសុន លូ កាប ផា «អន់ដីស ជែ ញ៉ាំ ហង ខង ដារ់ អា ឡាក់ ដារ់ ដាគ់ សាំរ៉ាប់ កា ប‌៉្រ័ះ អូ ត្រគ់ អុក ពុត ពៀក អុះ»។ ១២ ទឹល នីណោ័ះ ប៉ាសុន ទិណោ័ះ កា សឹត សា សាណា លូ អៃត តាពែ លូ ជែក អន់ កា បក់ អូ ទី។ អន់ឌែ ហោក រ៉គ់ កាខាក់ ញន កា ហ្លង់ សារ ប‌៉្រ័ះ ឡាក់ ពូ រ៉ះ អន់ កា អន់ឌែ សាំយ៉ាំង។

១៣ ប៉ាគ់ ដារ់ ទី ២ មួត ម៉ៃគ ក្រាគ់ ហី កាណុង កាំឡាំង ប៉ាសុន ទិណោ័ះ ទឹប មួត ក្រាគ់ រ៉ាម៉ះ ប‌៉្រ័ះ លូ ក្រុំ លេវី ប៉ាតុំ គួប អ្វៃ ជុំ វគ័ អ៊ែសារ៉ា ឡាក់ រ៉ាគឹយ គែង ចាបាប់ ប‌៉្រ័ះ ភឿ ហៀន ចាបាប់ ប‌៉្រ័ះ។ ១៤ អន់ឌែ ប៉ប័ សារ ម៉ោញ ពឹង ផាប់ ចាបាប់ ប‌៉្រ័ះ ឡាក់ ប‌៉្រ័ះ ប៊កកាតយ័ អន់ ពឹង វគ័ ម៉ូសេ ទី ច្រាគ់ រ៉ះ ផា ពឹង ដារ់ ប៊ុន ខៃ ទី ៧ សុនសាត អ៊ីស្រាអ៊ែល ត្រគ់ អ្វៃ កាណុង រ៉ាណើះ។ ‡ ១៥ អន់ឌែ ត្រគ់ រ៉ះ សារ អា ពឹង មឿង អន់ទៀគៗ លូ ពឹង មឿង យេរូសាឡឹម ដេល អន់ ប៉ាសុន ទិណោ័ះ អ្លុ អន់តគ់ ឃឺ អន់ឌែ រ៉ះ ផា «ហគ់ ឡាំ ប៉ាគ់ ប៉ានឹម កេះណោះ កោះ តាំងកង់ អូលេវ តាំងកង់ រ៉ាសៃ លូ តាំងកង់ អ៊្លង អន់ទៀគៗ ឡាក់ ទី ហ្លា អៀង អ្យក់ ប៉្រគ័ រ៉ាណើះ ពួយ សារ ឡាក់ ទី ច្រាគ់ រ៉ះ កាណុង ចាបាប់ ប‌៉្រ័ះ»។ ១៦ ទឹល នីណោ័ះ មួត ប៉ាសុន កា ប៉ាណាំ គួប ឡាំ កោះ តាំងកង់ អ៊្លង អ្យក់ ពឹះ ប៉្រគ័ រ៉ាណើះ ពឹង អន់តល័ ហី ពឿ ហី អ៊ែ § លូ ពឹង អន់តិគ័ ឡាន ហី ពឿ ហី អ៊ែ ទឹប ប៉្រគ័ រ៉ាណើះ ប៉ាគ់ អន់តិគ័ ឡាន រ៉ោង រ៉ាម៉ះ ប‌៉្រ័ះ ប៊កកាតយ័ ប៉ាគ់ អន់តិគ័ ឡាន ហះ អំប៉ារ ទៀក លូ អន់តិគ័ ឡាន ហះ អំប៉ារ អេប៉្រាអ៊ីម។ ១៧ កាំឡាំង ប៉ាសុន ទិណោ័ះ ឃឺ មួត បក់ សឹត ឡឹង កេះ ទុច ពូ ពែ អន់ឌែ កា ប៉ាណាំ គួប ប៉្រគ័ រ៉ាណើះ កេះណោះ អ្វៃ កាណុង រ៉ាណើះ ណោះ ហង។ ឡឹង រ៉ាំងហាវ វគ័ យូស្វេ គន វគ័ នូន លើយ ទឹល ដារ់ ណោះ មួត សុនសាត អ៊ីស្រាអ៊ែល អូ ឃើយ ប៉្រគ័ នីណោ័ះ អុះ។ ផះ ណោះ ប៉ាសុន ទី សារ ហោក រ៉គ់ កាខាក់។ ១៨ ផះ ពូ ប៉្រគ័ ប៊ុន ណោះ ឃឺ សាគ់ ឡឹង ដារ់ ប៉ាន់ដា លើយ ទឹល ដារ់ តាគ់ អង់កេះ ប៊ុន អន់ឌែ អាន ផាប់ ចាបាប់ ប‌៉្រ័ះ រ៉ប់ ដារ់។ អន់ឌែ ប៉្រគ័ ប៊ុន ណោះ តាំប៉ើះ ដារ់ ប៉ាគ់ ដារ់ ទី តាំងហាម អន់ឌែ ប៉ាតុំ គួប ណាវ្គ ត្រគ់ ពួយ ចាបាប់ ឡាក់ ច្រាគ់ រ៉ះ ណោះ ហង។

៩

សារ សុនសាត អ៊ីស្រាអ៊ែល ឡាប់ ញម សារ យច

១ ពឹង ដារ់ ទី ២៤ កាណុង ខៃ ណោះ ទៅ សុនសាត អ៊ីស្រាអ៊ែល ប៉ាតុំ គួប កំ អូ សា សាណា លូ អន់តុក កាប៉ោ ប៉ាច្រើយ តេះ ពឹង កល់។ ២ ទិ មួត ផូង័ វ៉ាច់ អ៊ីស្រាអ៊ែល ឡាច់ ឡឹង សុនសាត អន់ទៀគ ទិណោ័ះ កេះណោះ អន់ឌែ ប៉ាណាំ គួប ឡាប់ ញម សារ យច អន់ឌែ ទៅ លូ សារ យច វគ័ យ៉ាគ់ អន់ឌែ។ ៣ អន់ឌែ អ្យូវ អន់តាវ ហះ ចារ ពឿ ចារ អ៊ែ សាំយ៉ាំង ពូ អាន ផាប់ ចាបាប់ ប‌៉្រ័ះ ប៊កកាតយ័ ឡាក់ ប‌៉្រ័ះ អន់ឌែ រ៉ាំងវ៉ាង ប៉ៃង មង កេះណោះ អន់ឌែ ឡាប់ ញម សារ យច លូ សាំប‌៉័ះ ប៉ានេ ប‌៉្រ័ះ ប៊កកាតយ័ ឡាក់ ប‌៉្រ័ះ អន់ឌែ រ៉ាំងវ៉ាង ប៉ៃង មង ណាវ្គ។ ៤ ផះ ណោះ វគ័ យេសួ វគ័ បានី វគ័ កាតមៀល វគ័ សេបានៀ វគ័ ប៊ូនី វគ័ សេរេប៊ីយ៉ា វគ័ បានី លូ វគ័ កេណានី ឡាក់ ក្រុំ លេវី កា ប៉ាណាំ គួប ហាវ ពឹង ចារ ចាំងហីគ ប៊ែត គែង ង៉ីរ កាំឡាំង កេះណោះ អន់ឌែ កាប ម៉ៃៗ ឡោម ប‌៉្រ័ះ ប៊កកាតយ័ ឡាក់ ប‌៉្រ័ះ អន់ឌែ។ ៥ កេះណោះ ក្រុំ លេវី វគ័ យេសួ វគ័ កាតមៀល វគ័ បានី វគ័ ហាសាបនៀ វគ័ សេរេប៊ីយ៉ា វគ័ ហូឌៀ វគ័ សេបានៀ លូ វគ័ ពេថាហ៊ីយ៉ា កាប ផា «ពិ អ្យូវ អន់តាវ ប៉ានេ ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស ឡាក់ អ្វៃ ឡឹង សាគ់ ប៉ាន់ដា កាខាក់ ទឹល ប៉ាគ់ ម៉ាត់ ទៀ លើយ»។

អន់ឌែ កា ម៉ន់ ផា «អឺ ប‌៉្រ័ះ ញឹន ប៉រ់ ប៉ានេ អីស ឡាក់ ប‌៉្រ័ះ ដាគ់ ហ៊្លត ឡឹង កាណាគ័ ញ៉ាៗ ទិណោ័ះ ឡាក់ ពូ ឃើយ ប៉ានេ។ ៦ អឺ ប‌៉្រ័ះ ប៊កកាតយ័  ទី ដឹង អីស ឡាក់ ប‌៉្រ័ះ តាទឹច អីស ប៉ាំងកើត ប៉្លៃង ឡាក់ ចាំងហីគ កាខាក់ លូ កាណាគ័ ញ៉ាៗ ទិណោ័ះ ឡាក់ អ្វៃ ពឹង ប៉្លៃង អីស កា ប៉ាំងកើត តេះ លូ កាណាគ័ ញ៉ាៗ ទិណោ័ះ ពឹង តេះ ទៀក សាឡីគ សាឡាយ លូ កាណាគ័ ញ៉ាៗ អ្វៃ កាណុង ទៀក សាឡីគ សាឡាយ។ អីស កា អន់ អាញុ រ៉ីស កា កាណាគ័ ទិណោ័ះ កាណាគ័ ញ៉ាៗ ឡាក់ អ្វៃ ពឹង ប៉្លៃង ទិណោ័ះ ប៉ាណាំ គួប សាំប‌៉័ះ អីស។ ៧ អឺ ប‌៉្រ័ះ ប៊កកាតយ័  អីស ហង ឡាក់ រ៉ើស វគ័ អាប់រ៉ាម លូ ប៉ាណាំ អ៊ែ ឡាច់ ឡឹង មឿង អ៊ុរ ពឹង ប៉ាថេត បាប៊ីឡូន កេះណោះ អីស អន់ សិច អ៊ែ ផា អាប៉្រាហាំ។ ៨ អីស ប៉ប័ ផា វគ័ អាប៉្រាហាំ ទី ពុត ដាគ់ ត្រង់ កា អីស កេះណោះ សាញ៉ា លូ អ៊ែ ផា ចឹង អន់ ព្រី ទៀក សុនសាត កាណាន សុនសាត ហេត សុនសាត អាម៉ូរី សុនសាត ពែរិស៊ីត សុនសាត យេប៊ូស លូ សុនសាត គើកាស៊ី អន់ កា ផូង័ វ៉ាច់ អ៊ែ។ អីស កា ប៉្រគ័ ពួយ សារ អីស សាញ៉ា ណោះ ខង អីស ដាគ់ ត្រង់ កាខាក់។

៩ «អីស ហៃ ប៉ប័ សារ វគ័ យ៉ាគ់ ញឹន ថុក ប៉ាណាប ប៉ាគ់ ប៉ាថេត អ៊ីស៊ីប ពែ អីស កាតាំង ប៉ានឹរ អន់ឌែ អង់ហ្យាំង អើ អីស ហះ ហាង តាំងលេ តីស ស៊ូប។ ១០ អីស កា តាំបាង សារ អំរ៉ាញ អឺញ ប៉ាសាំង លូ សាដាច់ អ៊ីស៊ីប ទឹប មួត ប៉្រគ័ កាន កា សាដាច់ លូ ប៉ាសុន ពឹង ប៉ាថេត អ៊ីស៊ីប ទិណោ័ះ ខង អីស អ្លុ អន់តគ់ ផា អន់ឌែ ទី ពុត ខូយ តាកេះ ប៉្រគ័ បាប វគ័ យ៉ាគ់ ញឹន នីចម័ អន់ដា។ អីស ប៉្រគ័ អន់ សិច អីស លៅ លែង ទឹល រ៉ប់ ដារ់ អា។ ១១ អីស ប៉្រគ័ អន់ ទៀក តាំងលេ ក្លះ ឡាច់ ឡឹង គួប អ៊ែ ហះ ម៉ាត់ វគ័ យ៉ាគ់ ញឹន អន់ឌែ កា ចាក ទ្រង ឡាអារ ទៀក ស្វាត់ ណោះ ហង ហះកា អីស ប៉ាឡិ ទិ បក់ តាយ៉ិប ពួយ អន់ឌែ ពឹង ទៀក ជ្រុ ឡាក់ កា ពូ ប៉ាឡិ អំហ្មោ ពឹង ទៀក ថាំង។ ១២ កាដារ់ អីស ប៉ាណាំ អន់ឌែ លូ កាម៉ល់ ប៉ាគ់ កាម៉ាំង អីស តាគ់ តាតារ ទ្រង អន់ឌែ ចាក លូ អុញ។ ១៣ អីស ជឹរ ពឹង ប៉ានឹម ស៊ីណាយ កាប លូ អន់ឌែ ឡឹង ប៉្លៃង ទឹប អន់ ចាបាប់ ឡាក់ ដាគ់ ត្រង់ ចាបាប់ ឡាក់ តាទឹច លូ សារ អីស ប៉្រើ អន់ទៀគៗ ណាវ្គ អន់ កា អន់ឌែ។ ១៤ អីស អន់តគ់ ប៉ាតោ អន់ឌែ ឡឹង សារ ដារ់ រ៉ាឡូវ ឡាក់ ដារ់ ដាគ់ សាំរ៉ាប់ កា អីស ទឹប អន់ ចាបាប់ លូ សារ អីស ប៉្រើ អន់ទៀគ ណាវ្គ ពឹង វគ័ ម៉ូសេ ឡាក់ ទុច អីស។ ១៥ ផះ អន់ឌែ ឡាយ៉ិត អីស អន់ សាណា ឡឹង ប៉្លៃង។ ផះ អន់ឌែ ហ៊្រែង ទៀក អីស ប៉្រគ័ អន់ ទៀក ហូរ័ ឡាច់ ឡឹង អំហ្មោ។ អីស ប៉្រើ អន់ឌែ ម៉ុត អ្យក់ ព្រី ទៀក ឡាក់ អីស ម៉ត់ ផា ចឹង អន់ កា អន់ឌែ ពែ។

១៦ «ហះកា វគ័ យ៉ាគ់ ញឹន អន់ឌែ តីស ពុត កាង័ កល់ អូ សាំយ៉ាំង ប៉ានឹរ អីស ប៉្រើ អុះ។ ១៧ អន់ឌែ អូ ចៃ សាំយ៉ាំង ប៉ានឹរ អីស ប៉្រើ អុះ លូ ពឹល ទិ សារ អំរ៉ាញ អឺញ ឡាក់ អីស ប៉្រគ័ ភឿ តង័ អន់ឌែ។ អន់ឌែ កាង័ កល់ លូ ប៉្រើ ប៉ាណូស ម៉ោញ ដូវ ប៉្រគ័ ម៉ៃគ ណាំផា ភឿ ប៉ាណាំ អន់ឌែ សឹត ប៉ាគ់ ចារ អន់ឌែ ប៉្រគ័ ទុច ពឹង ប៉ាថេត អ៊ីស៊ីប ណាវ្គ។ ហះកា អីស ឡាក់ ប‌៉្រ័ះ អូ អ្យក់ យ៉ូ សារ យច ទី ពុត តាប៉ាប តាប៉ុន លូ ទី ពុត ប៉ិច ចៃ អីស ទី ពុត អត់ សាំរ៉ាញ័ អីស អូ អ្លាត អន់ឌែ អុះ។ ១៨ យ‌៉័ះ អន់ឌែ ប៉្រគ័ ហ៊ូប គន រ៉ក់ ម៉ោញ ទឹប កាប ផា "អា ហង ប‌៉្រ័ះ ពិន ឡាក់ ប៉ាណាំ ពិន ឡាច់ ឡឹង ប៉ាថេត អ៊ីស៊ីប" យ‌៉័ះ អន់ឌែ បឺង៉ាយ អីស កាខាក់ នីចម័ កាតាម ១៩ កា អីស អូ អ្លាត អន់ឌែ ពឹង ស៊្រែ តីស អុះ ខង អីស ទី ពុត តាប៉ាប តាប៉ុន កា អន់ឌែ កាខាក់។ ផះ កាដារ់ អីស អ្វៃ កា ប៉ាណាំ អន់ឌែ លូ កាម៉ល់ អូ អ្លាត អុះ ប៉ាគ់ កាម៉ាំង អីស តាគ់ តាតារ ទ្រង អន់ឌែ ចាក លូ អុញ។ ២០ អីស អន់ ប៉ាង៉ាត័ ប៉ាលឹង អីស ឡាក់ ដាគ់ កា អន់ឌែ ភឿ អន់តគ់ ប៉ាតោ អន់ឌែ អីស កា អន់ ណុំ ម៉ាណា កា អន់ឌែ សា លូ អន់ ទៀក កា អន់ឌែ អៃត អូ លន អុះ។ ២១ រ៉ាំងវ៉ាង ៤០ សាណាំ អីស រង អន់ឌែ ពឹង ស៊្រែ តីស អន់ កាណាគ័ ញ៉ា ឡាក់ អន់ឌែ តងកាន អន់ឌែ អូ អឹត កា ញ៉ា អុះ ខោ អាវ អន់ឌែ កាស៊ប ពៀត កា អូ ស្យាត ជុង អន់ឌែ កា អូ ឡា អូ ប៉ុក ដេល។

២២ «អន់តីគ ឡឹង ណោះ អីស មប ប៉ាថេត លូ សុនសាត អន់ទៀគៗ ឡាក់ អ្វៃ រក្យាម័ អន់ កា អន់ឌែ។ អន់ឌែ កា តាប៉ីត អ្យក់ ព្រី ទៀក សាដាច់ ស៊ីហុន ឡាក់ សាដាច់ មឿង ហេសាបូន លូ ព្រី ទៀក សាដាច់ អុក ឡាក់ សាដាច់ ប៉ាថេត បាសាន។ ២៣ អីស កា ប៉្រគ័ អន់ អន់ឌែ ទី គន សោ អៀង ឡាក់ កា សំឡង់ ពឹង ប៉្លៃង កេះណោះ អីស ប៉ាណាំ អន់ឌែ ឡាំ រ៉ុប អ្យក់ ព្រី ទៀក ឡាក់ អីស សាញ៉ា លូ វគ័ យ៉ាគ់ អន់ឌែ ផា ចឹង អន់ កា អន់ឌែ អ្វៃ។ ២៤ អន់ឌែ ឡាក់ គន សោ មួត ណោះ កា ម៉ុត រ៉ុប អ្យក់ ព្រី ទៀក អីស កា ប៉ាំងអ្យូគ សុនសាត កាណាន ឡាក់ អ្វៃ ពឹង ប៉ាថេត ណោះ ហះ ម៉ាត់ អន់ឌែ អីស មប សុនសាត ណោះ ទឹប សាដាច់ ទឹប ប៉ាសុន ពឹង តី អន់ឌែ ភឿ អន់ កា អន់ឌែ ប៉្រគ័ តាម ពុត។ ២៥ អន់ឌែ តាប៉ីត អ្យក់ មឿង ឡាក់ ទី ទ្រួក ដាគ់ កាចាប័ លូ ព្រី ទៀក ឡាក់ ដាគ់ សាណា។ អន់ឌែ រ៉ុប អ្យក់ ហី អៀង ឡាក់ ទី រ៉ាស អំប៉ាស ប៉ាដក់ ប៉ាជៀ គ្រឹប នែវ ទី ទឹប ឡូះ សាំរ៉ាប់ គម ទៀក ម៉ីរ តើម អង់កាច ម៉ីរ តើម អូលេវ លូ តើម អ៊្លង សា ប៉្លៃ គ្រឹប នែវ អៀង កាខាក់។ អន់ឌែ សា ផីគ តីស តង់ ទី ឡាកោ ទី ប៉ាំងឡៃ អ្វៃ រ៉គ់ សើម ញន កា អីស ដាគ់ ពុត ខាក់ កា អន់ឌែ។

២៦ «ហះកា អន់ឌែ ប៉ាណាំ គួប ប៉ាសាំង លូ អីស អន់ឌែ អ្លាត ចាបាប់ អីស លូ ប៉ាន់តោ័ មួត រ៉ាគឹយ ប‌៉្រ័ះ ឡាក់ អន់តគ់ រ៉ះ កា អន់ឌែ ប៉្រើ ប៉ិនពែង ពុត វ៉ីល ប៉ាគ់ អីស ណាវ្គ អន់ឌែ ប៉ាណាំ គួប បឺង៉ាយ អីស កាខាក់។ ២៧ ញន ណោះ ហង បះ អីស មប អន់ឌែ ពឹង តី មួត តាម៉ឺរ មួត តាម៉ឺរ កា ជិះ ចគ័ ប៉្រគ័ បាប អន់ឌែ។ ប៉ាគ់ អន់ឌែ ទី សារ ប៉ាណាប ប៉ាបប៉ុន អន់ឌែ កា ម៉ន់ ឡោម អើ អីស អីស កា សាំយ៉ាំង អន់ឌែ ឡឹង ប៉្លៃង អីស តាប៉ាប កាខាក់ អីស កា ប៉្រគ័ អន់ ទី បក់ តង័ ឡាំ តង័ អន់ឌែ អន់ រ៉ាវ៉ាច់ ឡឹង តី មួត តាម៉ឺរ។ ២៨ ប៉ាគ់ អន់ឌែ អ្វៃ សាណុក សាវ៉ាក កេះ អន់ឌែ កា ប៉្រគ័ សារ អូ ដាគ់ យច ពុត អីស ណាវ្គ អីស កា អ្លាត អន់ឌែ អន់ ពឹង តី មួត តាម៉ឺរ មួត តាម៉ឺរ កា ជិះ ចគ័ ប៉្រគ័ បាប អន់ឌែ។ ផះ ណោះ អន់ឌែ ម៉ន់ ឡោម អីស ណាវ្គ អីស កា សាំយ៉ាំង អន់ឌែ ឡឹង ប៉្លៃង អីស តាប៉ាប កា អន់ឌែ ទឹប តង័ អន់ឌែ អូ អ្លុ កា ញ៉ាង ទង។ ២៩ អីស រ៉ះ កា អន់ឌែ ប៉្រើ ប៉្រគ័ ពួយ ចាបាប់ អីស ណាវ្គ ហះកា អន់ឌែ តីស ពុត អូ សាំយ៉ាំង ប៉ានឹរ អីស ប៉្រើ អុះ។ ចាបាប់ អីស អន់ អាញុ រ៉ីស កា បក់ ចំ ឡាក់ ប៉្រគ័ ពួយ ហះកា អន់ឌែ ប៉្រគ័ យច លូ ចាបាប់ អីស ទិណោ័ះ អន់ឌែ ឌឺ កាង័ កល់ អូ ចៃ សាំយ៉ាំង អុះ។ ៣០ អីស អត់ សាំរ៉ាញ័ កា អន់ឌែ ទុញ សាណាំ ប៉ាង៉ាត័ ប៉ាលឹង អីស កា ប៉្រើ មួត រ៉ាគឹយ ប‌៉្រ័ះ ឡាំ រ៉ះ កា អន់ឌែ ហះកា អន់ឌែ អូ ចៃ សាំយ៉ាំង អុះ។ ទឹល នីណោ័ះ អីស មប អន់ឌែ ពឹង តី សុនសាត ប៉ាថេត អន់ទៀគ។ ៣១ ញន កា អីស តាប៉ាប តាប៉ុន កា អន់ឌែ កាខាក់ បះ អីស អូ ថាំឡាយ អន់ឌែ លូ អូ អ្លាត អន់ឌែ អុះ ខង អីស ឡាក់ ប‌៉្រ័ះ ដាគ់ ពុត តាប៉ាប តាប៉ុន។

៣២ «អឺ ប‌៉្រ័ះ ញឹន អីស ឡាក់ ប‌៉្រ័ះ តីស ទឹប ទី អំរ៉ាញ អឺញ ឡាក់ ញឹន ត្រគ់ អ្យូគ ប‌៉្រ័ះ ឡាក់ ប៉្រគ័ ពួយ សារ សាញ៉ា រែវ ពុត លូ ទី ពុត ប៉ិច ចៃ លើយ។ កិញអៀ អា ប៉រ់ អីស ហៃ ញឹន ផះ ទី សារ ប៉ាណាប កើត ពឹង ញឹន ទឹប សាដាច់ មួត ម៉ៃគ ណាំផា មួត ក្រាគ់ រ៉ាម៉ះ ប‌៉្រ័ះ  មួត រ៉ាគឹយ ប‌៉្រ័ះ មួត វគ័ យ៉ាគ់ ញឹន លូ ប៉ាសុន អីស សាគ់ ឡឹង រ៉ាំងហាវ សាដាច់ ប៉ាថេត អាស៊ីរី ប៉្រគ័ បាប ញឹន ទឹល រ៉ប់ ដារ់ អា។ ៣៣ ទិ សារ ឡាក់ កើត ពឹង ញឹន ណោះ អីស ប៉្រគ័ ដាគ់ ត្រង់ តាទឹច ហះកា ញឹន ប៉្រគ័ សារ យច។ ៣៤ សាដាច់ ញឹន ម៉ៃគ ណាំផា ញឹន ក្រាគ់ រ៉ាម៉ះ ប‌៉្រ័ះ ញឹន លូ វគ័ យ៉ាគ់ ញឹន អន់ឌែ អូ ប៉្រគ័ ពួយ ចាបាប់ អីស លូ អូ អ្យក់ ពុត ចៃគ សាំយ៉ាំង ប៉ានឹរ អីស ប៉្រើ លើ ប៉ានឹរ អីស ទឹប ប៉្រោ អន់ឌែ ដេល។ ៣៥ អន់ឌែ អ្វៃ ពឹង ប៉ាថេត អន់ឌែ ទៅ អីស អន់ អន់ឌែ ទី កាណាគ័ ញ៉ាៗ គ្រឹប នែវ អៀង កាខាក់ ពឹង ព្រី ទៀក តីស ឡាក់ តេះ ដាគ់ សាណា យ‌៉័ះ នីណោ័ះ កាតាម អន់ឌែ អូ អ្យិល កូត័ ប៉្រគ័ ពួយ អីស អុះ លូ អូ ចៃ អ្លាត ប៉្រគ័ សារ អូ ដាគ់ ណោះ ដេល។ ៣៦ ដារ់ អា ញឹន កេះ ទុច ពូ ពឹង ប៉ាថេត ឡាក់ អីស អន់ កា វគ័ យ៉ាគ់ ញឹន ភឿ អន់ អន់ឌែ ទី សាណា សា លូ សារ ដាគ់ គ្រឹប នែវ ដេល។ ហៃ ញឹន កេះ ទុច ពូ កេះ។ ៣៧ ហះកា សាណា ឡាក់ អៀង កាខាក់ ទិ អា កើត សាំរ៉ាប់ កា សាដាច់ អន់ទៀគៗ ឡាក់ អីស អន់ ជិះ ចគ័ ញឹន ញន កា សារ យច ញឹន។ អន់ឌែ យរ ញឹន តាម ពុត ប៉ិច លូ អ្យក់ កាណាគ័ ញឹន រង ញឹន កា ទី សារ ប៉ាណាប ប៉ាបប៉ុន កាខាក់។

៣៨ «ញន កា កើត សារ នីអៀ ញឹន កា ច្រាគ់ សត់ត្រា សាញ៉ា រែវ ពុត។ កាណុង សត់ត្រា អា ទី ប៉ាតឹត ត្រា លូ ច្រាគ់ សិច ម៉ៃគ ណាំផា ញឹន ទឹប ក្រុំ លេវី លូ ក្រាគ់ រ៉ាម៉ះ ប‌៉្រ័ះ»។

…

* ១:៩ ១:៩ ប៉រ់ ហៃ សារ អន់ ចាបាប់ លឺក ទី ពៀរ (ចោទិយ​កថា) ៣០:១-៤។

* ៨:២ ៨:២ ដារ់ ណោះ ឃឺ ដារ់ ពូ ប៉្រគ័ ប៊ុន ខ្លោម សាណៃង។ ប៉រ់ ហៃ ចាបាប់ មួត លេវី (លេវីវិន័យ) ២៣:២៣-២៥។

† ៨:៨ ៨:៨ ម៉ោញ ខ ៗពិន ព្រែ នីអៀ កា ត្រគ់ ដេល៖ លូ ព្រែ ។

‡ ៨:១៤ ៨:១៤ ប៉រ់ ហៃ ចាបាប់ មួត លេវី (លេវីវិន័យ) ២៣:៣៩-៤៣។

§ ៨:១៦ ៨:១៦ ហី ពូ ណោះ អន់តល័ សាម៉ើ ប៉្រគ័ លូ អិត លើ ជៀរ ទឹប ពូ ប៉្រគ័ ជុង កឺង គែង ឡីង សាំរ៉ាប់ ហាវ ពឹង អន់តល័។

ផាប់ អញ់ស៊ែ ប៉ានេ ប‌៉្រ័ះ

១

២

៣

៤

៥

៦

៧

៨

៩

១០

១១

១២

១៣

១៤

១៥

១៦

១៧

១៨

១៩

២០

២១

២២

២៣

២៤

២៥

២៦

២៧

២៨

២៩

៣០

៣១

៣២

៣៣

៣៤

៣៥

៣៦

៣៧

៣៨

៣៩

៤០

៤១

៤២

៤៣

៤៤

៤៥

៤៦

៤៧

៤៨

៤៩

៥០

៥១

៥២

៥៣

៥៤

៥៥

៥៦

៥៧

៥៨

៥៩

៦០

៦១

៦២

៦៣

៦៤

៦៥

៦៦

៦៧

៦៨

៦៩

៧០

៧១

៧២

៧៣

៧៤

៧៥

៧៦

៧៧

៧៨

៧៩

៨០

៨១

៨២

៨៣

៨៤

៨៥

៨៦

៨៧

៨៨

៨៩

៩០

៩១

៩២

៩៣

៩៤

៩៥

៩៦

៩៧

៩៨

៩៩

១០០

១០១

១០២

១០៣

១០៤

១០៥

១០៦

១០៧

១០៨

១០៩

១១០

១១១

១១២

១១៣

១១៤

១១៥

១១៦

១១៧

១១៨

១១៩

១២០

១២១

១២២

១២៣

១២៤

១២៥

១២៦

១២៧

១២៨

១២៩

១៣០

១៣១

១៣២

១៣៣

១៣៤

១៣៥

១៣៦

១៣៧

១៣៨

១៣៩

១៤០

១៤១

១៤២

១៤៣

១៤៤

១៤៥

១៤៦

១៤៧

១៤៨

១៤៩

១៥០

ផាប់ អញ់ស៊ែ ប៉ានេ ប‌៉្រ័ះ

(ទំនុក​តម្កើង)

សារ អន់តគ់ រ៉ះ

ឡឹង សើគ ពែ សុនសាត អ៊ីស្រាអ៊ែល ឌុ ច្រាគ់ អញ់ស៊ែ ពូ ចាជែ លូ អញ់ស៊ែ ពូ យ៉ិល អៀង អញ់ស៊ែ ភឿ ចាជែ យ៉ិល ប៉ានេ ប‌៉្រ័ះ ប៊កកាតយ័ ហោក រ៉គ់ កា អ៊ែ លូ រ៉ះ ឡឹង សារ អន់ឌែ រ៉គ់ សើម លើ សារ អន់ឌែ ថុក ឡាំបាក។ ប៉ាគ់ អន់តីគ ពូ ប៉ាតុំ អញ់ស៊ែ ទិណោ័ះ ច្រាគ់ ប៉្រគ័ ផាប់ ម៉ោញ ពូ អន់ សិច ផា ផាប់ អញ់ស៊ែ ប៉ានេ ប‌៉្រ័ះ ។ ពឹង អញ់ស៊ែ ប៉ានេ ទិ អា មួត ប៉ាសុន តាំបាង ឡឹង សារ អន់ឌែ ម៉ឹង លូ សារ មប អាញុ រ៉ីស ពឹង ប‌៉្រ័ះ ប៊កកាតយ័ ឡាក់ អ្វៃ លើយ ខង អន់ឌែ សឿ ផា ប‌៉្រ័ះ អ្លុ ឡឹង សារ អន់ឌែ ថុក ឡាំបាក សារ អុក ពុត ពៀក លូ សារ ហ្យឹក សារ អ្យូគ ដេល។ កាខាក់ អ៊ែ អន់ឌែ សឿ ផា ប‌៉្រ័ះ សាំយ៉ាំង សារ អន់ឌែ ម៉ន់ ទឹប តង័ ផះ អន់ឌែ អើ ឡោម អ៊ែ។ ពឹង ផាប់ អញ់ស៊ែ អា ពិន ប៉ប័ ផា សុនសាត អ៊ីស្រាអ៊ែល ឌុ ម៉ន់ អើ ប‌៉្រ័ះ ប៊កកាតយ័ លើយៗ។ ឡាក់ កា ផះ មួត តាម៉ឺរ ឡាំ តាកូះ សុនសាត អ៊ីស្រាអ៊ែល អ្យូគ ខាក់ អន់ឌែ ជៀក គួប ម៉ន់ ឡោម ប‌៉្រ័ះ ប៊កកាតយ័ ខង អន់ឌែ សឿ ផា ពុត ប‌៉្រ័ះ ប៊កកាតយ័ ដាគ់ ត្រង់ លើយ លូ សារ អ៊ែ សាញ៉ា អ៊ែ កា អ្យក់ ពុត ចៃគ កាខាក់ កា ប៉ាណូស ថុក ញ៉ាក។ ផះ ពូ សាណុក សាវ៉ាក ផះ រ៉គ់ សើម ផះ ទី សារ ថុក ឡាំបាក លើ កា ផះ ទី សារ តុ កាម៉ាំង ថាំង កាដារ់ យ‌៉័ះ មួត ច្រាគ់ អញ់ស៊ែ ប៉ានេ ប‌៉្រ័ះ អន់ឌែ ទី ពុត ឃឹត នីចម័ កាតាម កា អន់ឌែ ម៉ន់ រ៉ះ កា ប‌៉្រ័ះ ឡឹង សារ ញ៉ាៗ ឡាក់ ទី កាណុង ពុត អន់ឌែ។

ផាប់ អញ់ស៊ែ អា ពូ ច្រាគ់ ទុញ សាណាំ កេះ ហះកា សារ ឡោម ប‌៉្រ័ះ សារ ម៉ន់ លូ សារ ប៉ានេ ប‌៉្រ័ះ អ្វៃ កា ទី ខា លើយ ទឹល រ៉ប់ ដារ់ អា សាំរ៉ាប់ កា មួត សឿ ប‌៉្រ័ះ។

យីស៊ូ លូ មួត សឹះ អ៊ែ សើគ ពែ លូ មួត បក់ សឿ អ៊ែ គ្រឹប រ៉ាំងហាវ អន់ឌែ ឌុ អ្យក់ អញ់ស៊ែ ឡឹង ផាប់ អញ់ស៊ែ ប៉ានេ ប‌៉្រ័ះ អា សាំរ៉ាប់ ចាជែ ប៉ានេ ប‌៉្រ័ះ លូ ម៉ន់ អើ អ៊ែ ខង ប‌៉្រ័ះ ប៊កកាតយ័ តាំងឡា អន់ សារ ទិណោ័ះ កាណុង ពុត ប៉ាសុន អ៊ែ ភឿ អន់ អញ់ស៊ែ ប៉ានេ អ៊ែ ទិ អា អន់ ដាគ់ អូ ត្រគ់ ក្រាន័ កា ប៉ានឹរ ប៉ាណូស ម៉ន់ ណោះ អុះ ឃឺ ប៉ានឹរ ប‌៉្រ័ះ ឡាក់ ទី អាញុ រ៉ីស អ្វៃ លើយ ដេល។

ផាប់ អញ់ស៊ែ ប៉ានេ ប‌៉្រ័ះ អា ពូ ជែក ទី ប៉ាតាម័ ផាប់៖

ផាប់ ទី ម៉ោញ (១-៤១)

ផាប់ ទី ពៀរ (៤២-៧២)

ផាប់ ទី ប៉ៃង (៧៣-៨៩)

ផាប់ ទី ប៉្វាន់ (៩០-១០៦)

ផាប់ ទី ប៉ាតាម័ (១០៧-១៥០)។

១

១ អ៊ែ ចឹង អ្វៃ ដាគ់ សាណុក សាវ៉ាក តាទឹច ហង

បក់ អូ រ៉ាំពង លូ ប៉ាណូស តីស ពុត

អូ ម៉ុត លូ ប៉ាណូស អូ ដាគ់

អូ ក្យាគ់ លូ បក់ បឺង៉ាយ ប‌៉្រ័ះ

២ ហះកា អ៊ែ ប៉ិច កា ចាបាប់ ប‌៉្រ័ះ

ឡាក់ ត្រគ់ តាំ ពុត ម៉ុត តាំ ពៀក

កាដារ់ កាចាំង កាម៉ាំង កា ឃឹត។

៣ អ៊ែ ណោះ ពៀប ឡាក់ កា តើម អ៊្លង

ហ៊ន ហះ ហាង តាំងលេ

ទី ប៉្លៃ ទី ប៉ាកាវ រ៉ប់ ខៃ រ៉ប់ សាណាំ

ហ្លា អូ ឡាយ៉ោ ប៉ាកាវ អូ ហ្រុង

សារ ញ៉ា អ៊ែ ប៉្រគ័ ស៊ុត កា ដាគ់ ទិណោ័ះ។

៤ ហះកា បក់ ឌឺ ង៉ល់ អូ ត្រគ់ នីណោ័ះ អុះ

អ៊ែ ពៀប ឡាក់ កា អញ់ជែប ពៀ តាប៉ើះ កា ខ្យាល។

៥ ប៉ាគ់ ដារ់ ប‌៉្រ័ះ តាត់ស៊ិន សារ ចៃគ ថូត

មួត អូ ដាគ់ អូ រ៉ាវ៉ាច់ ឡាកោ អុះ

បក់ ប៉្រគ័ យច កា អូ អ្វៃ លូ ប៉ាសុន ប‌៉្រ័ះ ដេល

៦ ខង ប‌៉្រ័ះ ចឹង រ៉ាំងហៃ ប៉ាណូស ដាគ់ ត្រង់

ហះកា ប៉ាណូស អូ ដាគ់ ចឹង តោ័ រ៉ាយ តោ័ រ៉ុង ហង។

២

១ ញ៉ា ត្រគ់ សុនសាត អន់ទៀគ ប៉ាណាំ គួប ប៉ាំងកើត សារ តាប៉ុញ តាប៉ាក់ នីអៀ ?

ញ៉ា ត្រគ់ កាំឡាំង ប៉ាសុន ប៉ាណាំ គួប ឃឹត ប៉ាសាំង លូ ប‌៉្រ័ះ នីអៀ អូ ទី ខា អុះ ?

២ មួត សាដាច់ ពឹង អង់កក់ តេះ លូ មួត ម៉ៃគ ណាំផា

អន់ឌែ ប៉ាណាំ គួប ប៉ាសាំង លូ ប‌៉្រ័ះ ប៊កកាតយ័

ទឹប ប៉ាសាំង លូ បក់ ប‌៉្រ័ះ រ៉ើស ប៉្រើ ប៉្រគ័ សាដាច់ ដេល។

៣ អន់ឌែ ផា «ពិ ពិន វ៉ាក ណូះ សាន់ដូះ ច្រ្វាល់

ឡាក់ ប‌៉្រ័ះ កត់ ពិន»។

៤ កាប៉ាច់ ប‌៉្រ័ះ ឡាក់ អ្វៃ ពឹង ប៉្លៃង អ៊ែ កាកីក ប៉ាឡាប

កាប ប៉ាឡៃវ កា ពូ។

៥ កេះណោះ អ៊ែ ចឹង កាប អឺក កា ពូ

លូ ប៉្រគ័ អន់ ពូ អ្យូគ កាខាក់ ទឹប កាប ផា៖

៦ «អាញ់ ប៉្រើ ម៉ោញ ដូវ ប៉្រគ័ សាដាច់ កេះ

ប៉្រើ រ៉ាំងហៃ ពឹង ប៉ានឹម ស៊ីយ៉ូន

ឡាក់ ប៉ានឹម ដាគ់ កាខាក់ ម៉ះ អាញ់»។

៧ អាញ់ ចឹង រ៉ះ ឡឹង ប៉ានឹរ ប‌៉្រ័ះ ប៊កកាតយ័

អ៊ែ កាប លូ អាញ់ ផា៖

«អីស អា ហង គន អាញ់

ដារ់ អា អាញ់ អន់ ពូ អ្លុ អន់តគ់ ផា អីស គន អាញ់ តាទឹច។

៨ ហគ់ ប៉រ់ ឡឹង អាញ់

ម៉ាគ់ អាញ់ ចឹង អន់ សុនសាត ទិណោ័ះ កា អីស ប៉្រគ័ ប៉ាដក់ ប៉ាជៀ

អាញ់ ចឹង មប អង់កក់ តេះ ទិ អា កា អីស ហង។

៩ អីស ចឹង ពីត ប៉ាន់តោ័ អន់ឌែ លូ អ៊្លង កាទូង ប៉ាសយ់

ឡាក់ កា ពូ តាគ់ ប៉ាទុះ កគ័ កាអ៊ល»។

១០ ទឹល នីណោ័ះ អឺ មួត សាដាច់ ទិឌូ

ហគ់ ឃឹត ចាជ្រែប ពិ។

អឺ មួត ម៉ៃគ ណាំផា អ្វៃ ពឹង អង់កក់ តេះ

ហគ់ សាំយ៉ាំង សារ អន់តគ់ ប៉ាតោ អា ពិ។

១១ ហគ់ អ្យិល កូត័ អ្យូគ កា ប‌៉្រ័ះ ប៊កកាតយ័

ហគ់ ហោក រ៉គ់ ទឹប អ្យូគ រ៉ារ៉ៃត

១២ ហគ់ សាំប‌៉័ះ គន ប‌៉្រ័ះ អ្យូគ ផៃគ អ៊ែ អឺក

ណោះ អន់ដីស ចឹង ត្រគ់ តោ័ រ៉ាយ តោ័ រ៉ុង

ខង អ៊ែ ចឹង អឺក ស៊្រសៗ ឡូត

ហះកា ទិ បក់ ម៉ឹង អ៊ែ ចឹង ទី សារ សាណុក សាវ៉ាក ហង។

៣

១ អឺ ប‌៉្រ័ះ ប៊កកាតយ័ មួត តាម៉ឺរ អាញ់ ទី គួប អៀង ខាក់

កាប៉ាច់ ប៉ាណូស បក់ ប៉ាសាំង លូ អាញ់ កា ទី គួប អៀង ដេល

២ ទី ប៉ាណូស អៀង ដូវ កាប កា អាញ់ ផា

ប‌៉្រ័ះ អូ តង័ អ៊ែ អុះ។

៣ កាប៉ាច់ អីស អឺ ប‌៉្រ័ះ ប៊កកាតយ័

អីស ឡាក់ ខៃល ប៉ងកាន់ អាញ់

លូ តាតារ (?)សាំរ៉ាប់ អាញ់

ទឹប អីស ប៉្រគ័ អន់ អាញ់ អ្លុ ង៉ើយ (?) ម៉ាត់ ណាវ្គ ដេល

៤ អាញ់ ស៊្រែក ម៉ៃៗ អើ ប‌៉្រ័ះ ប៊កកាតយ័

អីស កា តើល អាញ់ ឡឹង ប៉ានឹម ឡាក់ ដាគ់ កាខាក់ ម៉ះ អីស។

៥ អាញ់ តៃប ហ្លាក់ កេះ

ហះកា សាទឹរ ណាវ្គ

ខង ប‌៉្រ័ះ ប៊កកាតយ័ តង័ អាញ់។

៦ យ‌៉័ះ ទី ប៉ាណូស អៀង ឡាក់ កា អំហ្មោច ប៉ាសាំង លូ អាញ់ នីចម័ កាតាម

កា អាញ់ អូ អ្យូគ ដេល។

៧ អឺ ប‌៉្រ័ះ ប៊កកាតយ័ ជែ អ្វៃ គ្រឺយ

អឺ ប‌៉្រ័ះ អាញ់ អីស តង័ អាញ់ ណើ

ខង អីស ឃើយ តាប៉ះ គៀង តោរ មួត តាម៉ឺរ អាញ់ ទិណោ័ះ

ទឹប អីស កា តាគ់ អំប៉ាក់ សាណាញ់ ប៉ាណូស អូ ដាគ់ ដេល

៨ អឺ ប‌៉្រ័ះ ប៊កកាតយ័ ទី ដឹង អីស ហង អ្លុ តង័

ប៉រ់ អីស អន់ សារ ដាគ់ កា ប៉ាសុន អីស ណើ។

៤

១ អឺ ប‌៉្រ័ះ ឡាក់ ដាគ់ ត្រង់

ផា អាញ់ ម៉ន់ អើ អីស ប៉រ់ អីស តើល កា អាញ់ ណើ

ផា អាញ់ កើត កាឌី ទី សារ ប៉រ់ អីស តង័ អាញ់ ណើ

ប៉រ់ អីស តាប៉ាប តាប៉ុន កា អាញ់

លូ សាំយ៉ាំង ប៉ានឹរ អាញ់ ឡោម ឡា ណើ។

២ អឺ ប៉ាណូស ទិណោ័ះ

អន់ដីស ចឹង ប៉្រគ័ អន់ អាញ់ តាយួស ម៉ូះ ម៉ាត់ ទឹល ដារ់ ចំ ណាវ្គ ?

ញ៉ា អន់ដីស ប៉ិច ច្រោម សារ អូ ទី ខា

លូ កាប ព្លូង ច្រោម ពូ តាដោះ ទឹល ដារ់ ចំ ណាវ្គ ?

៣ ត្រគ់ អ្លុ អន់តគ់ ផា ប‌៉្រ័ះ ប៊កកាតយ័ កះ ឡាច់ ប៉ាណូស បក់ អ្យិល កូត័ អ្យូគ កា អ៊ែ គម សាំរ៉ាប់ កា អ៊ែ

ប‌៉្រ័ះ ប៊កកាតយ័ ចឹង សាំយ៉ាំង អាញ់ ដារ់ ចំ អាញ់ ម៉ន់ អើ អ៊ែ។

៤ ផា អន់ដីស ឡាម៉គ់ អឺក ជែ ប៉្រគ័ សារ យច ដៃ

ហះកា ត្រគ់ តៃប ឃឹត ចាជ្រែប ពុត ឡាអត់

អន់ អំប៉ាំង ពុត ថាំង អន់ អន់តេ័ះ ពិ។

៥ ហគ់ ពុះ កាណាគ័ រ៉ាម៉ះ ប‌៉្រ័ះ ឡាក់ ត្រគ់ ពុត ប‌៉្រ័ះ

កេះណោះ ម៉ឹង ប‌៉្រ័ះ ប៊កកាតយ័ ពិ។

៦ ទី ប៉ាណូស អៀង ដូវ កាប ផា

«ពឿ អន់ សារ សាណុក សាវ៉ាក កា ញឹន ?

អឺ ប‌៉្រ័ះ ប៊កកាតយ័ អន់ អីស ហៃ ញឹន ណើ

ញន កា ពុត ដាគ់ ម៉ះ អីស។

៧ អីស អន់ សារ ហោគ រ៉គ់ កា អាញ់ អៀង ឡឹង ពូ

ផះ ច្រូត័ ពៀ លូ ប្លេះ ប៉្លៃ អង់កាច កា ទី អៀង ឡឹង ពូ ដេល។

៨ ប៉ាគ់ អាញ់ ម៉ុត តៃប ណោះ

អាញ់ ចឹង តៃប ហ្លាក់ ឡូត។

អឺ ប‌៉្រ័ះ ប៊កកាតយ័ ទី ដឹង អីស ហង ឡាក់ ប៉្រគ័ អន់ អាញ់ អ្វៃ សាណុក សាវ៉ាក។

៥

១ អឺ ប‌៉្រ័ះ ប៊កកាតយ័ ប៉រ់ អីស សាំយ៉ាំង ប៉ានឹរ អាញ់

លូ អីស សាំយ៉ាំង ប៉ានឹរ អាញ់ អង់ហ្យាំង ឡុង កា សារ ថុក ប៉ាណាប អា ណើ។

២ អឺ ប‌៉្រ័ះ ឡាក់ សាដាច់

អាញ់ ប៉រ់ អីស អ្យក់ ពុត ចៃគ សាំយ៉ាំង ប៉ានឹរ អាញ់ តាំងអឹះ ណើ

ខង អាញ់ ម៉ន់ អើ អីស។

៣ អឺ ប‌៉្រ័ះ ប៊កកាតយ័

ប៉ាគ់ កាំលឺ អីស សាំយ៉ាំង ប៉ានឹរ អាញ់

អាញ់ ចឹង រ៉ះ កា អីស

ទឹប អាញ់ ក្យាគ់ អីស ឡឹង កាំលឺ ផុងម៉ាំង។

៤ អីស អូ ត្រគ់ ប‌៉្រ័ះ ចៃ កា សារ អូ ដាគ់ ណោះ អុះ

សារ បឺគ អ៊ក កា អូ អ្លុ អ្វៃ ក្យាម័ អីស ដេល។

៥ អីស អូ ប៉ិច កា ប៉ាណូស ឌឺ ម៉ុត ក្យាម័ អីស អុះ

អីស កា អូ ចៃ កា ប៉ាណូស បក់ ប៉្រគ័ អូ ដាគ់ ដេល។

៦ អីស ចឹង ថាំឡាយ មួត បក់ កាប ព្លូង

ប‌៉្រ័ះ ប៊កកាតយ័ អូ ណីស ខាអឺម កា បក់ កោះ ប៉ាន់តោ័ ពូ

លូ បក់ កាប ប៉ាញ៉ា ប៉្លាច័។

៧ កាប៉ាច់ អាញ់ ទី ម៉ុត កាណុង ហី អីស

ញន កា អីស ដាគ់ ពុត កា អាញ់ កាខាក់

អាញ់ កាដាប សាំប‌៉័ះ ហះ ង៉ីរ អីស កាណុង រ៉ោង រ៉ាម៉ះ ឡាក់ ដាគ់ កាខាក់ ម៉ះ អីស

ទឹប អ្យិល កូត័ អ្យូគ កា អីស។

៨ អឺ ប‌៉្រ័ះ ប៊កកាតយ័ ទី ប៉ាណូស អៀង ប៉ាសាំង លូ អាញ់

ប៉រ់ អីស ប៉ាណាំ អាញ់ អន់ ប៉្រគ័ ពួយ ពុត អីស

ប៉រ់ អីស ប៉្រគ័ ទ្រង អីស អន់ ត្រង់ ហះ ង៉ីរ អាញ់ ណើ។

៩ មួត ទិណោ័ះ ប៉ានឹរ អន់ឌែ អូ ត្រង់ អុះ

អន់ឌែ ឃឹត ដឹង កា ប៉ិច ថាំឡាយ

អំប៉្យិត អន់ឌែ កាប ឡាច់ ដឹង សារ អូ ដាគ់

ឡាក់ កា កាណាគ័ ប៉ាញឹល សាំរ៉ាប់ ប៉ាន់តោ័ ពូ។

១០ អឺ ប‌៉្រ័ះ ប៊កកាតយ័ អីស ចៃគ ថូត អន់ឌែ ពិ

អន់ អន់ឌែ តោ័ រ៉ាយ តោ័ រ៉ុង

ញន កា ផិនកាន អន់ឌែ ទៅ ប៉្រគ័ សារ អូ ដាគ់ អៀង យ៉ាប អូ ទិ

ខង អន់ឌែ ប៉ាសាំង លូ អីស

ទឹល នីណោ័ះ អីស អ្លាត អន់ឌែ ពិ។

១១ កាប៉ាច់ បក់ ម៉ឹង អីស អន់ឌែ ចឹង ទី សារ សាណុក សាវ៉ាក

លូ ចឹង ហោគ រ៉គ់ លើយ

ខង អីស ចឹង ប៉ងកាន់ រ៉ាំងហៃ រ៉ាំងខ្យា អន់ឌែ

ទិ បក់ ប៉ិច កា អីស ចឹង ហោគ រ៉គ់ ញន កា អីស។

១២ អឺ ប‌៉្រ័ះ ប៊កកាតយ័ អីស ចឹង អន់ សារ ដាគ់ កា ប៉ាណូស ដាគ់ ត្រង់

ពុត ដាគ់ ម៉ះ អីស ពៀប ឡាក់ កា ខៃល ប៉ងកាន់ អន់ឌែ។

៦

១ អឺ ប‌៉្រ័ះ ប៊កកាតយ័ យ‌៉័ះ អីស អឺក កា អាញ់ កាតាម

អីស ជែ ចៃគ ថូត អាញ់ ហង

យ‌៉័ះ អីស អុក ពុត កា អាញ់ កាតាម

អីស ជែ ពីត ប៉្រគ័ បាប អាញ់ ដេល។

២ អឺ ប‌៉្រ័ះ ប៊កកាតយ័ ប៉រ់ អីស តាប៉ាប តាប៉ុន កា អាញ់ ណើ

ខង អាញ់ ហ៊ែង ទិ សាងុំ ឡក់ កេះ

អឺ ប‌៉្រ័ះ ប៊កកាតយ័ ប៉រ់ អីស តាគ់ អន់ដាគ់ អាញ់ ណើ

ខង ឡាកោ អាញ់ អា រ៉ារ៉ៃត អ្យឹរៗ។

៣ ពុត ពៀគ អាញ់ កាដុក កាដុល អ៊ល ប៉្លៃ ណូស ខាក់

អីស ចឹង អន់ អាញ់ អ្វៃ នីអៀ ទឹល ដារ់ ចំ ណាវ្គ ?

៤ អឺ ប‌៉្រ័ះ ប៊កកាតយ័ ប៉រ់ អីស ជឹរ តង័ អាញ់ ណើ

លូ អ្យក់ ឡាច់ អាញ់ ញន កា ពុត អីស ដាគ់

៥ ខង ប៉ាគ់ តោ័ កេះ អូ ទី ពឿ អ្លុ កាចាំង កា អីស ណាវ្គ អុះ

កា អូ ឃើយ ទី ពឿ ប៉ានេ អីស កាណុង ចារ ពូ គ្រន ប៉ាង៉ាត័ ប៉ាណូស តោ័ ដេល។

៦ អាញ់ ទិ សាងុំ ញន កា អាញ់ ញ៉ាំ សោក ពឹង ចារ អាញ់ តៃប សប់ សាអ្យប័

ទឹល តារ ទៀក ម៉ាត់ អាញ់ ហូរ័ សប់ កាន់ហ្នើយ្គ

៧ សារ អុក ពុត ពៀក ប៉្រគ័ អន់ ម៉ូះ ម៉ាត់ អាញ់ ស្រក ម៉ាត់

អាញ់ កា កើត ព្រឹងៗ ញន កា មួត តាម៉ឺរ អាញ់។

៨ អឺ បក់ ប៉្រគ័ សារ អូ ដាគ់

ហគ់ ឡាច់ ឡឹង អាញ់ អន់ ចាំងហាយ្គ ពិ

ខង ប‌៉្រ័ះ ប៊កកាតយ័ អ៊ែ សាំយ៉ាំង កាតាំង ប៉ានឹរ អាញ់ ញ៉ាំ សោក កេះ។

៩ ប‌៉្រ័ះ ប៊កកាតយ័ សាំយ៉ាំង ប៉ានឹរ អាញ់ ឡោម កេះ

ប‌៉្រ័ះ ប៊កកាតយ័ អ៊ែ ចឹង អ្យក់ ប៉ានឹរ អាញ់ ម៉ន់ ដេល

១០ អន់ មួត តាម៉ឺរ អាញ់ ទិណោ័ះ តាយួស លូ អ្យូគ រ៉ារ៉ៃត

កេះណោះ អន់ អន់ឌែ ប៉ាណាំ គួប វ៉ីល សឹត ទឹប តាយួស កាខាក់ ឡូត។

៧

១ អឺ ប‌៉្រ័ះ ប៊កកាតយ័ ឡាក់ ប‌៉្រ័ះ អាញ់

អាញ់ ប៉រ់ ម៉ឹង អេង អីស

ប៉រ់ អីស តង័ អាញ់ ណើ

អន់ រ៉ាវ៉ាច់ ឡឹង តី មួត បក់ ប៉ិច ប៉្រគ័ អូ ដាគ់ កា អាញ់

២ អ្យូគ ផៃគ ពូ ហ៊ែក អាញ់ ឡាក់ កា ក្លា កាប់ សាំងកង់ ឡាំ លើយ

លូ អូ ទី ពឿ ចឹង តង័ អុះ។

៣ អឺ ប‌៉្រ័ះ ប៊កកាតយ័ ឡាក់ ប‌៉្រ័ះ អាញ់

ផា អាញ់ ប៉្រគ័ ឡាក់ កា ប៉ានឹរ ពូ កាប

ផា តី អាញ់ ប៉្រគ័ សារ អូ ដាគ់

៤ ផា អាញ់ ប៉្រគ័ សារ អូ ដាគ់ តូ លូ គួប ចាង័ អាញ់

លើ កា ផា អាញ់ រ៉ាត អ្យក់ រ៉ាស អំប៉ាស ពូ អូ ទី ខ អូ ទី សារ ឡឹង មួត បក់ ប៉ាសាំង លូ អាញ់

ផា អាញ់ ប៉្រគ័ នីណោ័ះ តាទឹច

៥ អន់ មួត តាម៉ឺរ តាយ៉ិប ប៉ាន់តោ័ អាញ់ ពិ

អន់ ពូ ចគ័ ប៉្លៃន អាញ់ ពឹង តេះ

លូ អន់ ពូ ប៉្រគ័ អន់ សារ អាញ់ លៅ លែង សិច ហ៊្យង ហ្យើត

ឡាក់ ពូ ប៉ាឡិ ពឹង តេះ ត្រប់ ពិ។

៦ អឺ ប‌៉្រ័ះ ប៊កកាតយ័ ប៉រ់ អីស អឺក កាខាក់

ប៉រ់ អីស អឺក តូ កា មួត តាម៉ឺរ ឡាក់ ប៉្រគ័ សារ ខូយ ប៉ាអ្យប់ ប៉ាសាំង លូ អាញ់

ខង អីស ហង ប៉ាំងកើត ចាបាប់។

៧ អន់ សុនសាត ទិណោ័ះ ប៉ាណាំ គួប ពឹះ អ្វៃ ជុំ អីស

ប៉រ់ អីស រ៉ាំងហៃ រ៉ាំងខ្យា អន់ឌែ ទិឌូ

៨ ប‌៉្រ័ះ ប៊កកាតយ័ ឡាក់ ក្រាគ់ តាត់ស៊ិន សារ កា ប៉ាសុន ទិណោ័ះ

អឺ ប‌៉្រ័ះ ប៊កកាតយ័ ប៉រ់ អីស តាត់ស៊ិន អន់ ត្រង់ កា អាញ់ ណើ

ខង អាញ់ ដាគ់ ត្រង់ ដេល

៩ អន់ សារ អូ ដាគ់ ម៉ះ ប៉ាណូស ង៉ល់ ឌឺ រ៉ាយ រ៉ាំ តាដោះ

ហះកា ប៉្រគ័ អន់ ប៉ាណូស បក់ ដាគ់ ត្រង់ ទី សាងុំ ពិ

អឺ ប‌៉្រ័ះ ឡាក់ ដាគ់ ត្រង់

អីស អ្លុ ហ្លង់ ឡឹង ពុត ពៀក ប៉ាណូស

១០ ប‌៉្រ័ះ ប៊កកាតយ័ ហង ឡាក់ ខៃល ប៉ងកាន់ អាញ់

អីស តង័ បក់ ទី ពុត ដាគ់ ត្រង់។

១១ ប‌៉្រ័ះ ប៊កកាតយ័ ឡាក់ ក្រាគ់ តាត់ស៊ិន សារ ដាគ់ ត្រង់

អីស ប៉ាសាំង លូ សារ អូ ដាគ់ រ៉ប់ ដារ់។

១២ ផា ប៉ាណូស បក់ អូ ដាគ់ អូ ប៉ិនពែង ពុត ពៀគ

ប‌៉្រ័ះ ចឹង ធែង ដាវ រ៉ាយ្គ អ្លាត ស្រាគ់ កេះ ភឿ ប៉ាញ់។

១៣ អីស ទ្រៀម ឃឿង ខង ចឹង ប៉ាន់តោ័ ពូ កេះ

ទឹប អីស ប៉្រគ័ កាំ អុញ ចឹង ប៉ាញ់ ពូ ដេល។

១៤ បក់ ចំ ឃឹត ដឹង ប៉្រគ័ សារ អូ ដាគ់

លូ ឃឹត ឡឹង សារ ប៉ាន់តោ័ ពូ

បក់ ណោះ ចឹង ទី ដឹង សារ ព្លូង ប៉្លាច័

១៥ បក់ ចំ សីរ ឡូះ ហ៊ែង ជ្រុ ៗ

បក់ ណោះ ចាបះ កា ចឹង ឡិ កាណុង ឡូះ ឡាក់ អ៊ែ សីរ ណោះ ឡូត។

១៦ សារ អូ ដាគ់ ឡាក់ អន់ឌែ ប៉្រគ័ ចឹង ឡិ ពឹង កល់ អន់ឌែ ទៅ

សារ អន់ឌែ ខូយ ប៉ាអ្យប់ កា ចឹង ឡិ ពឹង កាន់តីង កល់ អន់ឌែ ទៅ ដេល

១៧ អាញ់ ចឹង ប៉ានេ ប‌៉្រ័ះ ប៊កកាតយ័

ខង អីស ដាគ់ ត្រង់

អាញ់ ចឹង ចាជែ ប៉ានេ តាគ់ អំប៉ោក សិច អីស ឡាក់ ប‌៉្រ័ះ តីស ហ៊្លត។

៨

អញ់ស៊ែ ដាវីត ប៉ាហ្យើ អន់ កា ម៉ៃគ ណាំផា អញ់ស៊ែ សាំរ៉ាប់ ចាជែ លូ គួងទឹង។

១ អឺ ប‌៉្រ័ះ ប៊កកាតយ័ ឡាក់ ប‌៉្រ័ះ តាំងឡា ញឹន

អីស តីស សាន់ត្រាគ័ ដាគ់ សាន់ទ្រឹម សាងុំ កេង ខាក់

អីស លៅ លែង សិច ប៉ាញ័ ទឹប អង់កក់ តេះ

អីស កា អន់ ពូ ប៉ប័ សារ អំរ៉ាញ អឺញ អីស ពឹង ប៉្លៃង ដេល

២ ម៉ាគ់ ប៉ានឹរ ប៉ានេ អីស ឡាច់ ឡឹង ពឹរ សាស្វា ឡន់។

អីស កា ប៉្រគ័ ប៉ាន់ទៀយ តីស កាចាប័

ញន កា មួត តាម៉ឺរ លូ បក់ ប៉ាសាំង លូ អីស

ម៉ាគ់ ប៉ាន់តោ័ អ្លាត អន់ឌែ ឡូត។

៣ ផះ អាញ់ ង៉ើយ ហៃ ពឹង ប៉្លៃង

អាញ់ ប៉ប័ កាណាគ័ អីស ប៉ាំងកើត

អាញ់ ប៉ប័ ខៃ សំឡង់

ឡាក់ អីស អន់ អ្វៃ ពឹង ប៉្លៃង

៤ អាញ់ អូ ហ្លង់ អុះ ខ ញ៉ា បះ អីស ឃឹត កា ប៉ាណូស ញឹន នីអៀ

ខ ញ៉ា បះ អីស អ្យក់ ពុត ចៃគ រ៉ាំងហៃ ញឹន នែវ អា។

៥ អីស ប៉្រគ័ អន់ ប៉ាណូស អ្វៃ កាន់តេ័ះ ប៊យ ប‌៉្រ័ះ * ប៊ែត

អីស អន់ ញឹន ប៉្រគ័ សាដាច់ ពឹង អង់កក់ តេះ

ទឹប ទី អំរ៉ាញ អឺញ លូ លៅ លែង សិច។

៦ អីស អន់ ញឹន រ៉ាំងហៃ កាណាគ័ ញ៉ាៗ ទិណោ័ះ ឡាក់ អីស ប៉ាំងកើត

អីស ប៉្រគ័ អន់ កាណាគ័ ទិណោ័ះ អ្វៃ កាន់តេ័ះ ជុង ញឹន កេះៗ

៧ ទឹប កាណាគ័ ស្រុក ទឹប កាណាគ័ ព្រី គ្រឹប នែវ ទិណោ័ះ

៨ ទឹប សៃម ប៉ារ់ ពឹង ប៉្លៃង ទឹប កា កាណុង ទៀក

លូ កាណាគ័ គ្រឹប នែវ ឡាក់ អ្វៃ កាណុង ទៀក សាឡីគ សាឡាយ។

៩ អឺ ប‌៉្រ័ះ ប៊កកាតយ័ ឡាក់ ប‌៉្រ័ះ តាំងឡា ញឹន

អីស តីស សាន់ត្រាគ័ ដាគ់ សាន់ទ្រឹម សាងុំ កេង ខាក់

អីស លៅ លែង សិច ប៉ាញ័ ទឹប អង់កក់ តេះ។

៩

១ អាញ់ ចឹង ចាជែ ប៉ានេ ប‌៉្រ័ះ ប៊កកាតយ័ អន់ ទិ ពុត

ទឹប អាញ់ ចឹង រ៉ះ សារ កេង ខាក់ ម៉ះ អីស ដេល

២ អាញ់ ចឹង ហោក រ៉គ់ ញន កា អីស

អាញ់ ចឹង ហោគ កាខាក់

អឺ ប‌៉្រ័ះ ឡាក់ តីស ហ៊្លត

អាញ់ ចឹង ចាជែ ប៉ានេ សិច អីស។

៣ មួត តាម៉ឺរ អន់ឌែ សាតាក់ ឡាច់

ទឹប សាឡឹម ប៉ក់ តោ័។

៤ ខង ផះ អីស អ្វៃ ពឹង គ្រេ សាដាច់

អីស តាត់ស៊ិន សារ ដាគ់ ត្រង់ កា អាញ់

ម៉ាគ់ ពូ អ្លុ អន់ហ្នាល់ ផា អាញ់ ឡាក់ ប៉ាណូស ដាគ់ ត្រង់ តាទឹច។

៥ ផះ អីស តាត់ស៊ិន សារ កា សុនសាត អន់ទៀគ

អីស ថាំឡាយ អន់ឌែ អន់ ទិ ឡូត

ទឹប អីស អ៊្យូត ឡាច់ សិច អន់ឌែ លើយ ទឹល រ៉ាប់ ដារ់ អា។

៦ មួត តាម៉ឺរ រ៉ាយ រ៉ាំ ហ៊្យង ហ្យើត លើយ

កាប៉ាច់ មឿង អន់ឌែ កា អីស ថាំឡាយ ទិ ដេល

អូ ទី ពឿ ចឹង កា ចាំង កា អន់ឌែ កេះ។

៧ ហះកា អីស ប៉្រគ័ សាដាច់ លើយ

អីស អង់អ្វៃ ពឹង គ្រេ សាដាច់ ភឿ តាត់ សិត សារ។

៨ ប‌៉្រ័ះ ប៊កកាតយ័ រ៉ាំងហៃ អង់កក់ តេះ ញន សារ ដាគ់ ត្រង់

ទឹប អីស តាត់ស៊ិន សារ ញន សារ តាទឹច។

៩ ប៉រ់ ប‌៉្រ័ះ ប៊កកាតយ័ ប៉្រគ័ ប៉ាន់ទៀយ កាង័ កាចាប័ ប៉ងកាន់ មួត បក់ ពូ ជិះ ចគ័

ឃឺ ប៉ាន់ទៀយ ប៉ងកាន់ ផះ ពូ ទី សារ ចុនចៃ។

១០ អឺ ប‌៉្រ័ះ ប៊កកាតយ័ ទិ បក់ អន់ហ្នាល់ សិច អីស

បក់ ណោះ ចឹង សឿ ម៉ឹង អីស ហង

ខង អីស អូ អ្លាត បក់ ពឿ ឡាក ណាំង អីស ណោះ អុះ។

១១ ហគ់ ប៉ាណាំ គួប ចាជែ ប៉ានេ ប‌៉្រ័ះ ប៊កកាតយ័ ឡាក អ្វៃ ពឹង មឿង ស៊ីយ៉ូន

ហគ់ រ៉ះ កា ប៉ាសុន ទិឌូ ឡឹង កាណាគ័ ញ៉ា ឡាក ប‌៉្រ័ះ ប៉ាំងកើត។

១២ ខង ប‌៉្រ័ះ ចៃគ ថូត បក់ ពឿ ឡាក់ ប៉ាន់តោ័ ប៉ាណូស

ប‌៉្រ័ះ អូ ពឹល ឡឹង សារ ពូ ញ៉ាំ តាំងអឹះ ណោះ អុះ។

១៣ អឺ ប‌៉្រ័ះ ប៊កកាតយ័ អីស តាប៉ាប តាប៉ុន កា អាញ់ ណើ

អីស ហៃ អាញ់ ផះ ទី សារ ថុក ឡាំបាក ញន កា មួត តាម៉ឺរ

ទី ដឹង អីស ហង អ្លុ ប៉ាណាំ អាញ់ អន់ រ៉ាវ៉ាច់ ឡឹង សារ តោ័

១៤ ម៉ាគ់ អាញ់ រ៉ះ គ្រឹប សារ អាញ់ ចាជែ ប៉ានេ អីស

ហះ ម៉ាត់ មួត ប៉ាសុន ពឹង មឿង ស៊ីយ៉ូន

អាញ់ ចឹង ហោក រ៉គ់ កាខាក់ ញន កា សារ អីស តង័ អាញ់។

១៥ មួត សុនសាត អន់ទៀគ អន់ឌែ ចឹង ឡិ កាណុង ឡូះ ឡាក់ អន់ឌែ ទៅ សីរ

ជុង អន់ឌែ ត្រគ់ សាទួង អន់ឌែ ទៅ ប៉្រគ័។

១៦ ប‌៉្រ័ះ ប៊កកាតយ័ តាំបាង អន់ ពូ អន់ហ្នាល់ អ៊ែ

អ៊ែ តាត់ស៊ិន សារ ពូ យច

មួត បក់ អូ ដាគ់ ចឹង ត្រគ់ សាទួង អន់ឌែ ទៅ។

១៧ មួត បក់ អូ ដាគ់ អន់ឌែ ចឹង ឡាំ ប៉ាគ់ ស្រុក ប៉ាទ្រូ ចារ គ្រន ប៉ាង៉ាត័ ប៉ាណូស តោ័

ឃឺ ទិ សុនសាត ចំ ឡាក ពឹល ប‌៉្រ័ះ អន់ឌែ ណាំង សារ តោ័ ឡគ។

១៨ ហះកា ប៉ាណូស បក់ តាបាយ កាសត់ ប‌៉្រ័ះ អូ ពឹល អន់ឌែ អុះ

សារ មួត ថុក ញ៉ាក ម៉ឹង ណោះ កា អូ ហ៊្យង ដេល។

១៩ អឺ ប‌៉្រ័ះ ប៊កកាតយ័ អីស អ្យូវ ពិ

ជែ អន់ ទី ទ្រង ប៉ាណូស ហង

ហគ់ តាត់ស៊ិន សារ កា សុនសាត អន់ទៀគៗ ហះ ម៉ាត់ អីស ពិ។

២០ អឺ ប‌៉្រ័ះ ប៊កកាតយ័ ហគ់ ប៉្រគ័ អន់ អន់ឌែ អ្យូគ ពិ

ប៉រ់ អីស ប៉្រគ័ អន់ មួត ប៉ាសុន ទិណោ័ះ អ្លុ អន់តគ់ ផា អន់ឌែ ក្រាន័ កា ប៉ាណូស ដោច។

១០

១ អឺ ប‌៉្រ័ះ ប៊កកាតយ័ ខ ញ៉ា បះ អីស អ្វៃ ចាំងហាយ្គ ឡឹង អាញ់ ?

ផះ អាញ់ ទី សារ ថុក ប៉ាណាប ខ ញ៉ា បះ អីស អ្វៃ គ្រឺយ នីអៀ ?

២ ប៉ាណូស អូ ដាគ់ អន់ឌែ ប៉្រគ័ បាប មួត បក់ ថុក ញ៉ាក

អន់ឌែ ប៉ាញ៉ា ប៉្លាច័ កា ប៉ាណូស អូ គឹត អូ ខា ប៉្រគ័ អន់ បក់ ថុក ញ៉ាក តោ័

៣ ប៉ាណូស អូ ដាគ់ អន់ឌែ ឌុ កាប អ្វាត់ អេង ឡឹង សារ អន់ឌែ ខ្វាម

ទឹប អន់ឌែ បឺង៉ាយ ប‌៉្រ័ះ ប៊កកាតយ័ ដេល

៤ ប៉ាណូស អូ ដាគ់ អន់ឌែ កាប ខូយ អ្វាត់ អេង

ទឹប អន់ឌែ អូ វ៉ឹនវ៉ាយ កា សារ ញ៉ា អុះ

ខង អន់ឌែ ឃឹត ផា អូ ទី ប‌៉្រ័ះ ប៊កកាតយ័ អុះ

៥ សារ ញ៉ា ឡាក់ អន់ឌែ ប៉្រគ័ ស៊ុត កា អូ ដាគ់ លើយ

អន់ឌែ អូ អ្លុ អុះ កា ប‌៉្រ័ះ ប៊កកាតយ័ ចឹង ចៃគ ថូត អន់ឌែ

ទឹល នីណោ័ះ អន់ឌែ ខំ កាប អូ ដាគ់ កា ពូ លើយ

៦ អន់ឌែ ឃឹត កាណុង ពុត ផា

ញឹន ចឹង អូ ទី សារ ចុនចៃ លូ អូ ថុក ប៉ាណាប អុះ

៧ ពឹរ អន់ឌែ ត័ះ ប៉ាស្យាប កាប បឺង៉ាយ

ទឹប សារ ព្លូង ប៉្លាច័ លូ សារ អូ ដាគ់ គ្រប នែវ អ្វៃ កាណុង អំប៉្យិត អន់ឌែ។

៨ កាម៉ាំង អន់ឌែ ឃើយ អ្វៃ ក្រាប់ ហះ អំប៉ារ ទ្រួក

ចឹង ប៉ាន់តោ័ អន់តុង បក់ ដាគ់ ត្រង់ បក់ ចំ ឡាក់ អូ គឹត អូ ខា

៩ អន់ឌែ អ្វៃ ក្រាប់ ហះ ចារ ឡាង៉ាន់ ឡាក់ កា ប៊ក អ្វៃ កាណុង ប៉ោម

អន់ឌែ ក្យាគ់ ជៀក ប៉ាឡោម មួត បក់ ថុក ញ៉ាក អន់ ត្រគ់ អង់កោ អន់ឌែ

១០ មួត បក់ ថុក ញ៉ាក កា សាឡឹម ប៉ក់ ពឹង តេះ

ទឹប ទី ពឹង តី មួត អូ ដាគ់ កេះ

១១ មួត អូ ដាគ់ អន់ឌែ ឃឹត កាណុង ពុត ផា ប‌៉្រ័ះ ប៊កកាតយ័ អូ ឃឹត ឡឹង សារ ណោះ អុះ

ទឹប កាប ផា ប‌៉្រ័ះ ប៊កកាតយ័ សាំងអ្យឹប ម៉ាត់ អ៊ែ អូ ហៃ អុះ

១២ អឺ ប‌៉្រ័ះ ប៊កកាតយ័ ប៉រ់ អីស ពឹះ រិញ ពិ

ម៉ាគ់ អីស ថាំឡាយ មួត បក់ អូ ដាគ់

ទឹប អីស ជែ ពឹល មួត បក់ ថុក ញ៉ាក

១៣ ខ ញ៉ា បះ មួត អូ ដាគ់ កាប បឺង៉ាយ កា ប‌៉្រ័ះ ប៊កកាតយ័ នីអៀ ?

អន់ឌែ ឃឹត កាណុង ពុត ផា ប‌៉្រ័ះ ប៊កកាតយ័ អូ ចៃគ ថូត អន់ឌែ អុះ

១៤ អឺ ប‌៉្រ័ះ ប៊កកាតយ័ អីស កា ប៉ប័ កេះ ដេល

សារ ថុក ប៉ាណាប លូ សារ ប៉ាណូស បក់ អូ គឹត អូ ខា អីគ ពុត ពៀក

ទឹប អីស ចឹង តង័ អន់ឌែ លើយ

បក់ អូ គឹត អូ ខា កា មប អាញុ រ៉ីស ទិណោ័ះ កា អីស

ទី ដឹង អីស ហង ចឹង ជឹរ តង័ មួត គន កាន់តី

១៥ ប៉រ់ អីស គុ តាគ់ អំប៉ាក់ ពិ តី មួត ខូយ ប៉ាអ្យប់

លូ ចៃគ ថូត អន់ឌែ ភឿ ជែ អន់ ប៉្រគ័ សារ អូ ដាគ់ ណាវ្គ

១៦ ប‌៉្រ័ះ ប៊កកាតយ័ ឡាក់ សាដាច់ អ៊ែ អ្វៃ លើយ ឡឹង អន់ទ្រួល កេះ

សុនសាត អន់ទៀគ ឡាក់ សាំប‌៉័ះ ហ៊ូប ប‌៉្រ័ះ អន់ទៀគ ចឹង អ៊្យូត ឡាច់ ឡឹង អង់កក់ តេះ

១៧ អឺ ប‌៉្រ័ះ ប៊កកាតយ័ អីស អ្លុ ហ្លង់ កេះ ឡឹង ពុត មួត អ្លុ អ្យិល កូត័ កា អីស

ទឹប អីស អ្លុ ប៉ាំងហោក ពុត ពៀក អន់ឌែ ដេល

១៨ អីស ឃើយ សាំយ៉ាំង មួត គន កាន់តី ម៉ន់ អើ លូ មួត បក់ ពូ ជិះ ចគ័

ទឹប អីស តាត់ស៊ិន សារ អន់ ដាគ់ ត្រង់ កា អន់ឌែ

ជែ អន់ ប៉ាណូស អូ ដាគ់ អ្វៃ ពឹង អង់កក់ តេះ អា ជិះ ចគ័ អន់ឌែ លើយ។

១១

១ អាញ់ ម៉ឹង ប‌៉្រ័ះ ប៊កកាតយ័ កេះ

ញ៉ា ត្រគ់ អន់ដីស កាប ផា៖

«ហគ់ សាតាក់ ឡាំ អោន ប៉ាគ់ ប៉ានឹម តោ ពិ ឡាក់ កា សៃម

២ ហៃ ប៉ាណូស បក់ អូ ដាគ់ ផះ អ្វៃ រ៉ាយ្គ ស្រាគ់

លូ តាំ កាំ ក្រាប់ ប៉ាគ់ ចារ ម៉ាម៉ាំង តាម៉ង់ គែង ប៉ាណូស ដាគ់ ត្រង់។

៣ ផានែវ កា សារ តាឡាប័ ឃើយ ម៉ះ ប៉ាសុន ត្រគ់ ថាំឡាយ ទិណោ័ះ កេះ

ប៉ាណូស បក់ ដាគ់ ត្រង់ ចឹង ប៉្រគ័ ញ៉ា កើត ?»

៤ ប‌៉្រ័ះ ប៊កកាតយ័ អ្វៃ ពឹង ហី ឡាក់ ដាគ់ កាខាក់

ទឹប អ្វៃ ពឹង គ្រេ សាដាច់ ពឹង ប៉្លៃង តោ

អ៊ែ ហៃ ប៉ប័ លូ អ្លុ ហ្លង់ ឡឹង សារ ញ៉ាៗ ទិណោ័ះ ឡាក់ ប៉ាណូស ប៉្រគ័។

៥ ប‌៉្រ័ះ ប៊កកាតយ័ ប៉ប័ ពុត ប៉ាណូស ដាគ់ លូ ប៉ាណូស អូ ដាគ់

ហះកា ប‌៉្រ័ះ ប៊កកាតយ័ អូ ណីស កា ពុត ប៉ាណូស ង៉ល់ ឌឺ

លូ សារ អូ ដាគ់ ម៉ះ អន់ឌែ។

៦ ប៉រ់ ប‌៉្រ័ះ ប៊កកាតយ័ ចៃគ ថូត ប៉ាណូស បក់ អូ ដាគ់

លូ តូះ អុញ ចាយ ណាយ កាទីរ ឡឹង ប៉្លៃង ឡាក់ កា បី

លូ អន់ ទី ខ្យាល តុ កាខាក់ ត្រគ់ ពឹង អន់ឌែ ដេល

៧ ខង ប‌៉្រ័ះ ប៊កកាតយ័ ដាគ់ ត្រង់

ណោះ ហង បះ អ៊ែ ប៉ិច កា សារ ដាគ់ ត្រង់។

បក់ ពឿ ទី ពុត ដាគ់ ត្រង់

បក់ ណោះ ហង ចឹង ប៉ប័ ម៉ូះ ម៉ាត់ ប‌៉្រ័ះ ប៊កកាតយ័។

១២

១ អឺ ប‌៉្រ័ះ ប៊កកាតយ័ ប៉រ់ អីស តង័ អាញ់ ណើ

ខង អូ ទី ប៉ាណូស ដាគ់ ត្រង់ កេះ

កិញអៀ ពូ ឃឹត ដឹង កា សារ អូ ដាគ់ ទិណោ័ះ។

២ ពូ ឃឹត ដឹង កា សារ ព្លូង ប៉្លាច័ កា គួប សោប

ប៉ានឹរ ពឹរ កាង ពូ កាប កា អូ ដាគ់ ដេល។

៣ អឺ ប‌៉្រ័ះ ប៊កកាតយ័ ប៉រ់ អីស ប៉្រគ័ អន់ ប៉ានឹរ ពឹរ កាង អន់ឌែ កាកាប អូ ដាគ់ ណោះ អន់ រ៉ាង៉ាប់ រ៉ាអ៊ែត ពិ។

៤ អន់ឌែ កាប ផា ញន កា ប៉ានឹរ ពឹរ កាង ពិន កាប ណោះ ហង

ប៉្រគ័ សារ ញ៉ា កាតាម ចយ័ ទ្រង ពិន

យ៉ះ ពិន កាប នែវ ចំ កា ដាគ់ ដេល

អូ ទី ពឿ ចឹង ទឹប ពិន ទី អុះ។

៥ ប‌៉្រ័ះ ប៊កកាតយ័ កាប ផា អាញ់ ប៉ប័ ពូ ជិះ ចគ័

ទឹប អាញ់ កាតាំង មួត ថុក ញ៉ាក ញ៉ាំ អង់ហ្យាំង

ទឹល នីណោ័ះ អាញ់ ចឹង ជឹរ កិញអៀ ហង

អាញ់ ចឹង តង័ អន់ឌែ អន់ រ៉ាវ៉ាច់ ឡឹង សារ ពូ បឺង៉ាយ។

៦ ប៉ានឹរ ប‌៉្រ័ះ ប៊កកាតយ័ ដាគ់ កាខាក់ ក្វា ឡឹង ប៉្រាក់

ឡាក់ ពូ សុះ កាណុង អុញ តាំប៉ើះ ទង សាំ។

៧ អឺ ប‌៉្រ័ះ ប៊កកាតយ័ ប៉រ់ អីស រ៉ាំងហៃ ញឹន ណើ

លូ តង័ ញឹន អន់ រ៉ាវ៉ាច់ ឡឹង ប៉ាណូស អូ ដាគ់ លើយ។

៨ យ៉ះ ប៉ាណូស អូ ដាគ់ ខំ ប៉្រគ័ សារ អូ ដាគ់ កា ញឹន គ្រប ចារ កាតាម

អីស អ្វៃ រ៉ាំងហៃ ញឹន លើយ។

១៣

១ អឺ ប‌៉្រ័ះ ប៊កកាតយ័ ញ៉ា អីស ពឹល អាញ់ កេះ ប ?

អីស អូ កាលែង ហៃ អាញ់ ទឹល ដារ់ ចំ ណាវ្គ ?

២ អឺ ប‌៉្រ័ះ ប៊កកាតយ័ អីស អន់ អាញ់ អុក ពុត ទឹល ដារ់ ចំ ណាវ្គ ?

ញ៉ា អីស អន់ អាញ់ អ្យូគ ហ្យឹក ទឹប កាដារ់ ទឹប កាម៉ាំង នែវ ហង ប ?

មួត តាម៉ឺរ អាញ់ អន់ឌែ កេង ឡឹង អាញ់ ទឹល ដារ់ ចំ ណាវ្គ ?

៣ អឺ ប‌៉្រ័ះ ប៊កកាតយ័ ឡាក់ ប‌៉្រ័ះ អាញ់

ប៉រ់ អីស ឃឹត ហៃ លូ រ៉ះ កា អាញ់ ណើ

ណោះ អាញ់ ចឹង ទី សាងុំ ម៉ាគ់ ដាគ់ អាញ់ អូ តោ័

៤ អ្យូគ ផៃគ មួត តាម៉ឺរ ចឹង រ៉ះ ផា ចយ័ ទ្រង អន់ឌែ កេះ

ជែ អន់ អន់ឌែ ហោក ញន កា អាញ់ អូ ដាម័ អន់ឌែ ណោះ។

៥ ហះកា អាញ់ ម៉ឹង អេង កា ពុត ដាគ់ ត្រង់ ម៉ះ អីស

ទឹប អាញ់ ហោក រ៉គ់ ញន កា អីស តង័ អាញ់។

៦ អាញ់ ចឹង ចាជែ ប៉ានេ អីស

ខង អីស ដាគ់ (តាប៉ាប តាប៉ុន) កា អាញ់។

១៤

១ ប៉ាណូស បក់ ង៉ល់ អូ ហ្លង់

ពូ ឃឹត កាណុង ពុត ផា អូ ទី ប‌៉្រ័ះ អុះ

អន់ឌែ ទិឌូ ស៊ុត កា អូ ដាគ់ (?)

អន់ឌែ ប៉ាណាំ គួប ប៉្រគ័ សារ អូ ដាគ់ គ្រុប នែវ

អូ ទី ពឿ ម៉ោញ ដូវ ប៉្រគ័ សារ ដាគ់ អុះ។

២ ប‌៉្រ័ះ ប៊កកាតយ័ ហៃ ឡឹង ប៉្លៃង ហៃ ប៉ាណូស ពឹង អង់កក់ តេះ

អ្យូគ ផៃគ ទី ពឿ អន់ដា ទី ពុត ហ្យាំង សាឡាច់ ឃឹត ណាំង ប‌៉្រ័ះ។

៣ ហះកា ប៉ាណូស ទិឌូ ក្លះ ឡាច់ ឡឹង ប‌៉្រ័ះ

ទឹប ប៉ាណាំ គួប ប៉្រគ័ សារ អូ ដាគ់ គ្រប នែវ

អូ ទី ពឿ ប៉្រគ័ សារ ដាគ់ អុះ

យ៉ះ ម៉ោញ ដូវ កា អូ ទី សាំ

៤ ប‌៉្រ័ះ ប៊កកាតយ័ កាប ផា មួត បក់ ប៉្រគ័ សារ អូ ដាគ់ ញ៉ា អន់ឌែ អូ ហ្លង់ ឡគ ប ?

អន់ឌែ ណាំង សា សិម ឡាកោ ប៉ាំងឡៃ ញន សារ ជិះ ចគ័ ប៉ាសុន អាញ់

អន់ឌែ អូ ម៉ន់ អើ អាញ់ អុះ។

៥ អន់ឌែ ណោះ ចឹង អ្យូគ រ៉ារ៉ៃត ខាក់

ខង ប‌៉្រ័ះ ប៊កកាតយ័ អ្វៃ គែង មួត ដាគ់ ត្រង់។

៦ មួត អូ ដាគ់ ប៉្រគ័ អន់ កា មួត ថុក ញ៉ាក អូ ទី សារ ម៉ឹង

ហះកា ប‌៉្រ័ះ ប៉្រគ័ អន់ មួត ថុក ញ៉ាក ទី សារ ម៉ឹង។

៧ អន់ អ៊ីស្រាអ៊ែល ទី សារ ប‌៉្រ័ះ តង័ ឡាច់ ឡឹង មឿង ស៊ីយ៉ូន។

ប៉ាគ់ ដារ់ ប‌៉្រ័ះ ប៊កកាតយ័ ប៉ាណាំ ប៉ាសុន អ៊ែ អន់ រ៉ាវ៉ាច់ ឡឹង កេះ ទុច ណោះ

ផូង័ វ៉ាច់ យ៉ាកុប ឡាក់ ពូ អើ ផា អ៊ីស្រាអ៊ែល ចឹង ទី សារ សាណុក សាវ៉ាក លូ សារ ហោក រ៉ក់ តាទឹច ។

១៥

១ អឺ ប‌៉្រ័ះ ប៊កកាតយ័ ពឿ ចឹង ម៉ុត អ្វៃ កាណុង រ៉ោង រ៉ាម៉ះ អីស

ពឿ ចឹង ហាវ ពឹង ប៉ានឹម ស៊ីយ៉ូន ឡាក់ ចារ ដាគ់ កាខាក់ ម៉ះ អីស ណោះ ?

២ ឃឺ ទី ដឹង បក់ ដាគ់ ត្រង់

ញន កា ប៉្រគ័ ពួយ ប៉ានឹរ អីស លូ កាប សារ តាទឹច លើយ

ឡាច់ ឡឹង ពុត ដាគ់ ត្រង់

បក់ ណោះ ហង ចឹង ទី ម៉ុត អ្វៃ។

៣ ប៉ានឹរ ពឹរ កាង អន់ឌែ អូ កាប ក្លិ ក្លក់

ទឹប អូ ប៉្រគ័ អូ ដាគ់ កា គួប ចាង័ លូ អុះ ម៉ី ឡាក អ្វៃ រសានែង អន់ឌែ អុះ។

៤ អន់ឌែ អូ ប៉្រគ័ គួប លូ មួត បក់ អូ ដាគ់

ឡាក់ អូ ត្រគ់ ពុត ប‌៉្រ័ះ ប៊កកាតយ័ ណោះ អុះ

ហះកា អន់ឌែ ប៉្រគ័ គួប ដឹង បក់ ចំ ឡាក អ្លុ អ្យិល កូត័ កា ប‌៉្រ័ះ ប៊កកាតយ័ ។

ផា អន់ឌែ សាញ៉ា សារ ញ៉ា កាតាម

យ៉ះ អន់ឌែ ត្រគ់ លុប ប៉ុប ចំ កាតាម

កា ខំ ប៉្រគ័ ពួយ ឡាក កា ប៉ានឹរ អន់ឌែ រ៉ះ ណោះ ហង។

៥ ផា អន់ឌែ អន់ លៀន កា ពូ បុល

អន់ឌែ អូ ដក អុះ

លូ អូ ចៃ អ្យក់ លៀន ពូ ច្វាល់ ប៉្រើ អន់ឌែ ចៃគ ថូត បក់ ចំ ឡាក អូ ទី សារ យច ដេល។

បក់ ចំ ប៉្រគ័ សារ ដាគ់

បក់ ណោះ ចឹង ទី សារ សាណុក សាវ៉ាក តាទឹច ហង។

១៦

អញ់ស៊ែ ដាវីត

១ អឺ ប‌៉្រ័ះ តាំងឡា ប៉រ់ អីស ប៉ងកាន់ អាញ់ ណើ

ខង អាញ់ ឡាំ អ្វៃ ម៉ឹង អីស ហង។

២ អឺ ប‌៉្រ័ះ ប៊កកាតយ័

អីស ហង ឡាក់ ប‌៉្រ័ះ តាំងឡា អាញ់

សារ ដាគ់ អាញ់ ទិណោ័ះ ឡាច់ ឡឹង អីស ហង។

៣ ប៉ាសុន អីស ឡាក់ អ្វៃ ពឹង ប៉ាថេត

អន់ឌែ ឃឺ ប៉ាណូស ដាគ់ ខាក់

ឡាក់ ត្រគ់ ពុត អាញ់ ហង។

៤ ហ៊ែង ឡាំបាក តាទឹច

បក់ ប៉ិច ឡាំ ប៉ានេ សាំប‌៉័ះ ប‌៉្រ័ះ អន់ទៀគ

អាញ់ អូ ចៃ ស្រោច ផាម អន់ កា ប‌៉្រ័ះ អន់ឌែ ណោះ អុះ

អាញ់ កា អូ ចៃ ម៉ន់ ប៉ានេ ប‌៉្រ័ះ ណោះ ដេល។

៥ អីស ហង ពៀប ឡាក់ កា ចានែក ប៉ាដក់ ប៉ាជៀ ម៉ះ អាញ់

ស៊ុត កា អីស ហង អន់ អាញ់ ទី សារ ដាគ់

ប៉ាគ់ យ៉ាង័ តោ័ ទៀ អីស ចឹង រ៉ាំងហៃ សារ អាញ់ លើយ ដេល។

៦ អីស អន់ អាញ់ ទី ចារ ដាគ់ រ៉គ់

ប៉ាដក់ ប៉ាជៀ អាញ់ គឹត ខា តាទឹច ហង។

៧ អឺ ប‌៉្រ័ះ ប៊កកាតយ័  អាញ់ ប៉ានេ អីស ហង

ខង អីស រ៉ះ សារ ហ្យាំង សាឡាច់

កាប៉ាច់ ពុត អាញ់ កា រ៉ះ ផះ កាម៉ាំង អន់ សាំងកៃ ដេល។

៨ អឺ ប‌៉្រ័ះ ប៊កកាតយ័  អាញ់ កាចាំង កា អីស អ្វៃ អន់ឌូ លូ អាញ់ លើយ

អីស អ្វៃ គែង សាម៉ា ប៉ងកាន់ អាញ់ អូ អន់ អាញ់ អ្យូគ រ៉ារ៉ៃត អុះ។

៩ ខ អា ហង បះ ពុត អាញ់ ហោក រ៉គ់

ប៉្រគ័ អន់ ឡាកោ ប៉ាំងឡៃ អាញ់ អ្វៃ សាណុក សាវ៉ាក ខាក់

១០ ខង អីស អូ ចាក អ្លាត អាញ់ ពឹង ស្រុក ប៉ាទ្រូ

លូ អូ អន់ ប៉ាណូស ដាគ់ ម៉ះ អីស

ជឹរ អ្វៃ ពឹង ឡូះ ចារ ពូ គ្រន ប៉ាង៉ាត័ ប៉ាណូស តោ័។

១១ អីស តាំបាង អន់ អាញ់ អ្លុ ទ្រង ឡាំ ប៉ាគ់ ចារ ទី អាញុ រ៉ីស

អីស អ្វៃ អន់ឌូ លូ អាញ់ បះ អាញ់ ហោក រ៉គ់ ខាក់

អាញ់ អ្វៃ គែង សាម៉ា អីស ឃឺ សាណុក សាវ៉ាក លើយ។

១៧

១ អឺ ប‌៉្រ័ះ ប៊កកាតយ័ ប៉រ់ អីស សាំយ៉ាំង សារ អាញ់ ប៉រ់ ឡាក់ ដាគ់ ត្រគ់

ប៉រ់ អីស ឃឹត ឡឹង ប៉ានឹរ អាញ់ អង់ហ្យាំង

ប៉រ់ អីស សាំយ៉ាំង ប៉ានឹរ ពឹរ កាង ឡាក់ អាញ់ ម៉ន់ ឡោម អីស

ឡាក់ ឡាច់ ឡឹង ពុត ដាគ់ ត្រង់។

២ ប៉រ់ អីស តាត់ស៊ិន សារ អាញ់ អន់ ត្រង់

ខង អីស ហៃ ប៉ប័ ទិណោ័ះ សារ ញ៉ា ឡាក់ ដាគ់ ត្រគ់។

៣ អីស អ្លុ អន់ហ្នាល់ ពុត អាញ់

ខង អីស សាគ់ លួង ពុត អាញ់ កេះ

យ‌៉័ះ កាម៉ាំង កា អីស ហៃ ហះកា អូ ប៉ប័ សារ អូ ដាគ់ អុះ។

៤ អាញ់ អ្យក់ ពុត ចៃគ ប៉្រគ័ ពួយ ប៉ានឹរ អីស

ទឹប អាញ់ សាំងកៃ ឡាកោ អូ ប៉្រគ័ ពួយ សារ អូ ដាគ់ ឡាក់ កា បក់ អន់ទៀគ ណោះ ដេល។

៥ អាញ់ ប៉្រគ័ ពួយ ប៉ានឹរ អីស លើយ

កាណុង ពុត អាញ់ អូ ឃឹត កា សារ អន់ទៀគ អុះ។

៦ អឺ ប‌៉្រ័ះ ប៊កកាតយ័

អាញ់ ម៉ន់ ឡោម ឡា អីស

ខង អាញ់ ឃឹត ផា អីស ចឹង រ៉ះ កា អាញ់

ប៉រ់ អីស សាំយ៉ាំង ប៉ានឹរ ពឹរ កាង អាញ់ ណើ។

៧ អឺ ប‌៉្រ័ះ ប៊កកាតយ័

អីស ឃើយ តង័ ទិ មួត បក់ ម៉ឹង សារ អំរ៉ាញ អឺញ អីស

អន់ អន់ឌែ រ៉ាវ៉ាច់ ឡឹង សារ ពូ ប៉្រគ័ បាប អន់ឌែ

ទឹល នីណោ័ះ ប៉រ់ អីស តាំប៉ាង ពុត ប៉ិច ចៃ។

៨ 

៩ ប៉រ់ អីស រ៉ាំងហៃ អាញ់ រ៉ាវ៉ាច់ ឡឹង មួត អូ ដាគ់ ឡាក់ ចឹង ប៉ាន់តោ័ អាញ់

អន់ឌែ ណោះ ហង ឡាក់ តាម៉ឺរ អាញ់ ទឹប វ៉ិង ជុំ អាញ់។

១០ ពុត ពៀក អន់ឌែ អូ តាប៉ាប អូ តាប៉ុន អុះ

ប៉ានឹរ ពឹរ កាង អន់ឌែ កាប ដឹង សារ អ្វាត់ អេង។

១១ កិញអៀ អា អន់ឌែ តាយ៉ិប វ៉ាង ជុំ អាញ់

អន់ឌែ ប៉ាញ់ចាក័ ហៃ អាញ់ ចឹង ប៉ាន់តោ័

១២ អន់ឌែ ពៀប ឡាក់ កា ប៊ក ចឹង កាប់ សា

ឡាក់ កា ក្លា ក្រាប់ ចឹង កាប់ អូស។

១៣ អឺ ប‌៉្រ័ះ ប៊កកាតយ័ ប៉រ់ អីស កាន់ទឹង ទ្រង អន់ឌែ

ទឹប ថាំឡាយ សារ អន់ឌែ ប៉្រគ័ ណោះ

ទឹប តង័ អាញ់ អន់ រ៉ាវ៉ាច់ ឡឹង មួត អូ ដាគ់ ណោះ។

១៤ អឺ ប‌៉្រ័ះ ប៊កកាតយ័

ប៉រ់ អីស តង័ អាញ់ អន់ រ៉ាវ៉ាច់ ឡឹង ប៉ាណូស អូ ដាគ់ ពឹង តេះ អា

ញន កា អំរ៉ាញ អឺញ អីស។

ប៉រ់ អីស ចៃគ ថូត អន់ឌែ អន់ ថុក ប៉ាណាប

លើយ ទឹល គន សោ អន់ឌែ។

១៥ កាប៉ាច់ អាញ់ ឃឹត ផា ចឹង ប៉ប័ ម៉ូះ ម៉ាត់ អីស ហង

ខង អាញ់ អូ ទី ប៉្រគ័ យច អុះ

ផះ អាញ់ អ្យូវ ឡឹង តៃប

អាញ់ ហោក រ៉គ់ កាខាក់ ហះ ម៉ាត់ អីស (ខង អីស អ្វៃ អន់ឌូ លូ អាញ់ រឺ អាញ់ ប៉ប័ អីស)។

១៨

អ៊ែ កាប ណាវ្គ ផា៖

១ អឺ ប‌៉្រ័ះ ប៊កកាតយ័ អាញ់ ប៉ិច កា អីស ខាក់

ខង អីស ហង ឡាក់ សាងុំ អាញ់

២ ប‌៉្រ័ះ ប៊កកាតយ័ ឡាក់ កា អំហ្មោ តីស កាខាក់

អីស ហង ឡាក់ ប‌៉្រ័ះ តង័ អាញ់

ខង អីស ឡាក់ ប‌៉្រ័ះ ប៊កកាតយ័ ឃឺ ប‌៉្រ័ះ ម៉ះ អាញ់

ទឹប អីស ឡាក់ អំហ្មោ អាញ់ កាដាប

លូ សាណៃង ទឹប ខៃល តង័ កាន់ទឹង អាញ់

ទឹប អីស ឡាក់ កា ចារ កាង័ កាចាប័ ឡាក់ អាញ់ ម៉ុត អោន (?)

៣ ផះ អាញ់ ម៉ន់ អើ ប‌៉្រ័ះ ប៊កកាតយ័

អ៊ែ តង័ អាញ់ អន់ រ៉ាវ៉ាច់ ឡឹង មួត តាម៉ឺរ អាញ់

ណោះ ហង បះ អាញ់ ប៉រ់ ប៉ានេ អ៊ែ

៤ សារ តោ័ អ្វៃ ជុំ អាញ់

កាប៉ាច់ សារ ចុនចៃ កា ពឹះ ទឹល ដេល

ឡាក់ កា ទៀក ហូរ័ ថាំង

៥ សារ តោ័ វ៉ិង ជុំ អាញ់

ឡាក់ កា ជៀល ពូ ត្រេះ ពឹង អាញ់

៦ ផះ ទី សារ ថុក ឡាំបាក

អាញ់ កា ឡោម ប‌៉្រ័ះ ប៊កកាតយ័ ពឹង រ៉ោង រ៉ាម៉ះ

អ៊ែ ឡាក់ ប‌៉្រ័ះ អាញ់

លូ អ៊ែ កា កាតាំង ប៉ានឹរ អាញ់ អង់ហ្យាំង ឡុង អើ ប៉្រើ អ៊ែ តង័

៧ ផះ ណោះ អង់កក់ តេះ កា រ៉ាន់ថើគ

ប៉ានឹម ទិណោ័ះ កា រ៉ារ៉ៃត

ញន កា ប‌៉្រ័ះ ប៊កកាតយ័ អឺក

៨ ទី អ្យី អុញ ហុយ ឡាច់ ឡឹង ត្រោម ម៉ូះ

លូ ទី អំប៉្យិត អុញ ទឹប ទី ង៉ារ អុញ ឡាច់ ឡឹង ពឹរ ប‌៉្រ័ះ ប៊កកាតយ័ ដេល

៩ ប‌៉្រ័ះ ប៊កកាតយ័ ប៉្រគ័ អន់ ប៉្លៃង សានែង

កេះណោះ ជឹរ ពឹះ ទឹប ទី កាម៉ល់ (ម៉ូ តុត តីស) ម៉ាម៉ាំង ម៉ាមត អ្វៃ អន់តេ័ះ ជុង អ៊ែ

១០ ប‌៉្រ័ះ ប៊កកាតយ័ ជិះ ពឹង ចេរូប៊ីន ប៉ារ់ ឡាំ ពួយ ខ្យាល

ខ្យាល តឹ អ៊ែ (?) ឡាក់ កា សៃម ប៉ារ់

១១ អ៊ែ កាន់ទឹង ឡាកោ លូ ម៉ាម៉ាំង ទឹប ប៉្រគ័ ចារ អ្វៃ លូ (តើម បី ម៉ូ ម៉ិត)

ញន កា កាម៉ល់ ម៉ូ ម៉ិត ណោះ កាពុល ទឹប ទី ទៀក អ្វៃ ជុំ អ៊ែ

១២ ទឹប ទី (កាំឡាត) តេះតរ់ ឡាច់ ឡឹង កាម៉ល់

តាតារ ក្លាគ់ ហះ ម៉ាត់ ប‌៉្រ័ះ ប៊កកាតយ័

ទឹប ទី ប៉្លៃ ម៉ារៀល លូ ង៉ារ អុញ ឡិ ជឹរ ដេល

១៣ កេះណោះ ប‌៉្រ័ះ ប៊កកាតយ័ ប៉្រគ័ អន់ ទី តេះតរ់ ពឹង ប៉្លៃង

(ប‌៉្រ័ះ ឡាក់ តីស ហ៊្លត អ៊ែ ប៉ាឡាច់ ប៉ានឹរ) ឡាក់ ចាំងហីគ

១៤ ប‌៉្រ័ះ ប៊កកាតយ័ ប៉ាញ់ មួត តាម៉ឺរ (លូ សាលៀស)

ម៉ាគ់ អន់ឌែ តាប៉្រះ តាប៉្រោង

ណោះ អន់ឌែ ចឹង អ្យូគ រ៉ារ៉ៃត ឡូត

១៥ អីស កាប ប៉ាំងអ្យូគ លូ ប៉ានឹរ អីស

ខ្យាល ឡាក់ ឡាច់ ឡឹង ត្រោម ម៉ូះ អីស ណោះ

ផះ ណោះ ទៀក សាឡីគ សាឡាយ កា ក្លាច់ ឡាច់ ទឹប អង់កក់ តេះ កា ក្លាច់ ឡាច់ ដេល (??)

១៦ ប‌៉្រ័ះ ប៊កកាតយ័ កា អន់ទឺប តី កា អាញ់ ឡឹង ប៉្លៃង

អ៊ែ រ៉ុប អ្យក់ ឡាច់ អាញ់ ឡឹង ទៀក ជ្រុ

១៧ ប‌៉្រ័ះ ប៊កកាតយ័ តង័ អាញ់ អន់ រ៉ាវ៉ាច់ ឡឹង មួត តាម៉ឺរ ឡាក់ កេង ខាក់

លូ អន់ អាញ់ រ៉ាវ៉ាច់ ឡឹង មួត ឡាក់ អូ ណីស កា អាញ់

ទឹប មួត បក់ សាងុំ ក្វា ឡឹង អាញ់ ដេល

១៨ ផះ អាញ់ ទី សារ ថុក ឡាំបាក

អន់ឌែ ប៉ាណាំ គួប ចឹង ប៉ាន់តោ័ អាញ់

ហះកា ប‌៉្រ័ះ ប៊កកាតយ័ តង័ អាញ់

១៩ អ៊ែ ប៉ាណាំ អាញ់ អន់ រ៉ាវ៉ាច់ ឡឹង សារ តោ័

អ៊ែ តង័ អាញ់ ញន កា អ៊ែ ប៉ិច ចៃ កា អាញ់

២០ ប‌៉្រ័ះ ប៊កកាតយ័ ប៉្រគ័ ដាគ់ កា អាញ់ ត្រគ់ ពួយ សារ អាញ់ ដាគ់ ត្រង់

អ៊ែ អន់ សារ ដាគ់ កា អាញ់ ញន កា អាញ់ អូ ប៉្រគ័ សារ យច

២១ ខង អាញ់ ទី ប៉្រគ័ ពួយ ចាបាប់ អ៊ែ ទិណោ័ះ

ទឹប អាញ់ អូ ឡាច់ ចាំងហាយ្គ ឡឹង ប‌៉្រ័ះ

លូ អូ ប៉្រគ័ សារ អូ ដាគ់ ណោះ អុះ

២២ អាញ់ ប៉្រគ័ ពួយ ចាបាប់ អីស ទិណោ័ះ

អាញ់ អូ ពឹល ចាបាប់ អីស អន់តគ់ រ៉ះ ណោះ អុះ

២៣ ប‌៉្រ័ះ ប៊កកាតយ័ កា អ្លុ អន់តគ់ ផា អាញ់ អូ ទី ប៉្រគ័ ឡាឡិគ័ ឡាឡាគ័

ទឹប អាញ់ អ្លុ សាំងកៃ ឡាកោ អូ អន់ ទី សារ យច ដេល។

២៤ ប‌៉្រ័ះ ប៊កកាតយ័ តាប៉ាប កា អាញ់ ពួយ សារ ដាគ់ ឡាក់ អាញ់ ប៉្រគ័

ញន កា អ៊ែ អ្លុ អន់តគ់ ផា អាញ់ ប៉្រគ័ សារ ដាគ់។

២៥ អឺ ប‌៉្រ័ះ ប៊កកាតយ័

អីស តាំបាង ពុត ដាគ់ ត្រង់ កា បក់ ពឿ ឡាក់ ដាគ់ ត្រង់

អីស តាំបាង ពុត ដាគ់ កា ពឿ ឡាក់ ទី ពុត ដាគ់

២៦ បក់ ពឿ ឡាក់ ទី ពុត ដាគ់ អីស រ៉ះ ផា ដាគ់ ដេល

កាប៉ាច់ បក់ ទី ពុត អូ ត្រង់ អីស រ៉ះ ផា អូ ដាគ់ ដេល

២៧ ខង អីស ហង តង័ បក់ អូ គឹត អូ ខា

ហះកា អីស ប៉្រគ័ អន់ បក់ ពឿ ឡាក់ អ្វាត់ អេង កើត អូ រ៉ាឡា អូ រ៉ាឡយ់ ឡគ

២៨ អឺ ប‌៉្រ័ះ ប៊កកាតយ័ ឡាក់ ប‌៉្រ័ះ អាញ់

អីស ហង ឡាក់ សារ តាតារ

ទឹប អីស តាក់ តាតារ ពឹង ចារ (?) ម៉ាម៉ាំង កា អាញ់

២៩ ប‌៉្រ័ះ ប៊កកាតយ័ អន់ អាញ់ ទី សាងុំ តាកូះ លូ មួត តាម៉ឺរ

ទឹប អន់ អាញ់ ទី សាងុំ ប៉្លង់ រ៉ាវ៉ាច់ ប៉ាន់ទៀយ មឿង អន់ឌែ ណោះ ដេល

៣០ ទ្រង ប‌៉្រ័ះ ប៊កកាតយ័ ដាគ់ កាខាក់

សារ អ៊ែ សាញ៉ា ស៊ុត កា ដាគ់ ត្រង់ ទិណោ័ះ ដេល

អ៊ែ ពៀប ឡាក់ កា ខៃល ប៉ងកាន់ កាន់ទឹង បក់ ពឿ ឡាំ ម៉ឹង អ៊ែ

៣១ ដឹង ប‌៉្រ័ះ ប៊កកាតយ័ ហង ឡាក់ ពឹ តាង ឡា

ទី ដឹង អ៊ែ ហង ឡាក់ អំហ្មោ តីស អាញ់ ចឹង ម៉ុត កាន់ទឹង

៣២ ប‌៉្រ័ះ ប៊កកាតយ័ ប៉្រគ័ អន់ អាញ់ ទី សាងុំ

ទឹប អ៊ែ ប៉្រគ័ អន់ ទ្រង (?) អាញ់ ដាគ់ កាខាក់ ដេល

៣៣ អ៊ែ ប៉្រគ័ អន់ អាញ់ អ្លុ សាតាក់ ប៉្រាល់ ឡាក់ កា ជឹល

លូ អ៊ែ រ៉ាំងហៃ អាញ់ ទី សារ សាណុក សាវ៉ាក (?) ផះ អ្វៃ ពឹង ប៉ានឹម ប៉ាណ័ះ

៣៤ ប‌៉្រ័ះ ប៊កកាតយ័ ប៉ាំងហៀន អាញ់ អន់ អ្លុ តាកូះ ប្ល‌៉័ះ

លូ ប៉្រគ័ អន់ អាញ់ ដាម័ រ៉ាយ្គ ស្រាគ់ សាប៉ាន័ ឡាក់ រ៉ាក់ កាខាក់

៣៥ អឺ ប‌៉្រ័ះ ប៊កកាតយ័ អីស ហង រ៉ាំងហៃ អាញ់

ទឹប អីស តង័ អាញ់ លូ អំរ៉ាញ អឺញ ម៉ះ អីស

លូ អីស ប៉ាំងហោក (?) អាញ់ ញន ពុត អីស ប៉ិច ចៃ

៣៦ អីស ទី តាំបាង កេះ ទ្រង អាញ់ ចាក

ម៉ាគ់ ជែ អន់ ជុង អាញ់ សាលឹម ប៉ក់

៣៧ អាញ់ តាយ៉ិប រ៉ុប មួត តាម៉ឺរ

ប៉ាគ់ ទី កេះ អូ វ៉ីល សឹត អុះ

ឡាំ លើយ ទឹល ទី ថាំឡាយ ទិ ឡូត។ (អាញ់ ចឹង តាយ៉ិប រ៉ុប មួត តាម៉ឺរ អន់ ទី អាញ់ អូ វ៉ីល សឹត អុះ អាញ់ ចឹង ថាំឡាយ អន់ ទិ ឡូត)

៣៨ អាញ់ កោះ ប៉ាន់តោ័ អន់ឌែ អូ អន់ អន់ឌែ រ៉ាវ៉ាច់ ឡាកោ អុះ

អន់ឌែ ប៉ក់ តោ័ ហះ ជុង អាញ់

៣៩ ប‌៉្រ័ះ ប៊កកាតយ័ អន់ អាញ់ ទី សាងុំ តាកូះ ប្ល‌៉័ះ លូ មួត តាម៉ឺរ

ទឹប ទី ទ្រង អាញ់

៤០ ប‌៉្រ័ះ ប៊កកាតយ័ ប៉្រគ័ អន់ មួត តាហាន អន់ឌែ សាតាក់ តាប៉្រះ តាប៉្រោង ហះ ម៉ាត់ អាញ់

ទឹប អីស ប៉្រគ័ អន់ មួត បក់ អូ ណីស កា អាញ់ តោ័ ទិ

៤១ អន់ឌែ អើ ណាំង ពូ តង័

ហះកា អូ ទី ពឿ ចឹង អន់ឌែ អុះ

អន់ឌែ អើ ប‌៉្រ័ះ ប៊កកាតយ័

ហះកា ប‌៉្រ័ះ អូ តើល កា អន់ឌែ អុះ

៤២ អាញ់ ថាំឡាយ អន់ឌែ ហាច់ ឡាក់ កា កាបក់ តេះ តាប៉ើះ កា ខ្យាល

អាញ់ ចគ័ ប៉្លៃន អន់ឌែ ឡាក់ កា ចគ័ តេះ ត្រប់ ពឹង ទ្រង។

៤៣ ប‌៉្រ័ះ ប៊កកាតយ័ តង័ អាញ់ អន់ រ៉ាវ៉ាច់ ឡឹង សារ មួត ប៉ាសុន ប៉ាសាំង

ទឹប អីស ប៉្រើ អាញ់ ប៉្រគ័ ម៉ៃគ ណាំផា សុនសាត អន់ទៀគ

ឡាក់ អាញ់ អូ ឃើយ អន់ហ្នាល់ ឡឹង សើគ ពែ អន់ អ្វៃ អន់តេ័ះ អាញ់។

៤៤ សុនសាត អន់ទៀគ សាំយ៉ាំង ប៉ានឹរ អាញ់

ផះ អាញ់ កាប ម៉ោញ នឹរ អន់ឌែ កា ប៉្រគ័ ពួយ ឡូត។

៤៥ មួត សុនសាត អន់ទៀគ អន់ឌែ អ្យូគ រ៉ារ៉ៃត

ឡាច់ ឡឹង ចារ អន់ឌែ កាដាប (?) ឡូត។

៤៦ ប‌៉្រ័ះ ប៊កកាតយ័ ឡាក់ ទី អាញុ រ៉ីស លើយ

អីស ឡាក់ អំហ្មោ តីស

អាញ់ ប៉ានេ ប‌៉្រ័ះ ប៊កកាតយ័

អីស ហង ឡាក់ បក់ តង័ អាញ់

៤៧ ខង ប‌៉្រ័ះ ប៊កកាតយ័ ហង ប៉្រគ័ អន់ ទី ទ្រង អាញ់ លូ មួត តាម៉ឺរ

ទឹប អីស ប៉្រគ័ អន់ សុនសាត អន់ទៀគ អ្វៃ អន់តេ័ះ អាញ់ ដេល

៤៨ ប‌៉្រ័ះ ប៊កកាតយ័ ហង តង័ អាញ់ អន់ រ៉ាវ៉ាច់ ឡឹង តី មួត តាម៉ឺរ

អឺ ប‌៉្រ័ះ ប៊កកាតយ័ អីស អន់ អាញ់ អ្វៃ សាណុក សាវ៉ាក រ៉ាវ៉ាច់ ឡឹង មួត ចឹង ឡាំ តាកូះ លូ អាញ់

ទឹប អីស រ៉ាំងហៃ អាញ់ អន់ រ៉ាវ៉ាច់ ឡឹង មួត ខូយ ប៉ាអ្យប់។

៤៩ ញន ណោះ ហង បះ អាញ់ ប៉ានេ អីស ហះ ម៉ាត់ សុនសាត អន់ទៀគៗ

អឺ ប‌៉្រ័ះ ប៊កកាតយ័ អាញ់ ចាជែ ប៉ានេ សិច អីស។

៥០ អីស អន់ សារ អំរ៉ាញ អឺញ

ម៉ាគ់ តង័ បក់ អីស ប៉្រើ ប៉្រគ័ សាដាច់

អីស តាំប៉ាង សារ ប៉ិច ចៃ កា បក់ អីស ជ្រោ សាងី

ឃឺ ពឹង សាដាច់ ដាវីត ទឹប គន សោ អ៊ែ ដេល។

១៩

អញ់ស៊ែ ដាវីត ប៉ាហ្យើ អន់ កា ម៉ៃគ ណាំផា អញ់ស៊ែ។

១ ប៉្លៃង តាំបាង ឡឹង សារ តាតារ ក្លាគ់ ប‌៉្រ័ះ ប៊កកាតយ័

កាម៉ល់ តាំបាង ឡឹង ង៉ារ ប‌៉្រ័ះ ប៉ាំងកើត

២ រ៉ប់ ដារ់ តាំបាង អន់ ប៉ាណូស ប៉ប័ សារ តាតារ ក្លាគ់

រ៉ប់ ម៉ាំង ប‌៉្រ័ះ ប៉ិច តាំបាង អន់ កា ប៉ាណូស ប៉ប័ ង៉ារ អ៊ែ ប៉្រគ័។

៣ ហះកា ប៉្លៃង អូ កាប គុន សុនសាត ញ៉ា

លើ កា អូ ទី ប៉ានឹរ រ៉ះ អុះ

លើ កា អូ កាតាំង ញ៉ា ដេល

៤ ហះកា សារ អន់ឌែ រ៉ះ ណោះ ទី ប៉ាញ័ ទឹប អង់កក់ តេះ

លូ ទឹល ប៉ាគ់ ឡាណុច តេះ។

៥ ហះកា ដារ់ ឡាច់ រ៉ប់ ដារ់ ពៀប ឡាក់ កា ក្លោ

ឡាច់ ឡឹង កាណុង ចារ តៃប

ទឹប ហោក រ៉គ់ ចឹង ឡាំ សាតាក់ ប៉ាលួង ប៉ាណាំង

ឡាក់ កា ប៉ាណូស បក់ កេង ខាក់។

៦ ដារ់ ឡាច់ ឡឹង ឡាណុច ប៉្លៃង គែង អំប៉ាំង

ម៉ុត ប៉ាគ់ ឡាណុច ប៉្លៃង គែង អន់តេ័ះ

អូ ទី កាណាគ័ ញ៉ា ចឹង សាគឹម ឡឹង តុ ដារ់ អុះ។

៧ ចាបាប់ ប‌៉្រ័ះ ដាគ់ កាខាក់ ប៉្រគ័ អន់ ពុត អាញ់ ទី សាងុំ ណាវ្គ

សារ ប‌៉្រ័ះ អន់តគ់ ប៉ាតោ ពិន ត្រគ់ ម៉ឹង

ទឹប ប៉្រគ័ អន់ ប៉ាណូស កាតូល័ ង៉ល់ កើត ហ្យាំង សាឡាច់។

៨ សារ ប‌៉្រ័ះ អន់តគ់ រ៉ះ ស៊ុត កា ដាគ់ ត្រគ់ ទិណោ័ះ

ប៉្រគ័ អន់ ពុត ហោក រ៉គ់

សារ អ៊ែ ប៉្រើ កា ដាគ់ កាខាក់ និះទៅ ដេល

ប៉្រគ័ អន់ ខំឃឹត ពុត ពៀក អ្លុ ហ្លង់។

៩ សារ អ្យិល កូត័ អ្យូគ កា ប‌៉្រ័ះ ប៊កកាតយ័ ឡាក់ សារ ដាគ់ កាខាក់

លូ អ្វៃ ឡើយ

ខង ចាបាប់ ប‌៉្រ័ះ ស៊ុត កាដាគ់ ត្រង់ ទិណោ័ះ។

១០ សារ ទិណោ័ះ ដាគ់ ខាក់ ក្វា ឡឹង ម៉ាស សាំ

លូ អាម ក្វា ឡឹង ទៀក សុត ឡាក់ ហូរ័ ឡាច់ ឡឹង ម៉ល់។

១១ សារ ទិណោ័ះ តាគ់ តាតារ ម៉ូះ ម៉ាត់ អាញ់ ឡាក់ ទុច ប‌៉្រ័ះ ប៊កកាតយ័

ញន កា ប៉្រគ័ ពួយ ណោះ ហង បះ អាញ់ ទី សារ ដាគ់ កាខាក់។

១២ អូ ទី បក់ ពឿ អ្លុ អន់ហ្នាល់ សារ យច ឡាកោ ទៅ ឡាក់ អូ ប៉ិច ប៉្រគ័ ណោះ អុះ

អឺ ប‌៉្រ័ះ ប៊កកាតយ័ តង័ អាញ់ ណើ អន់ រ៉ាវ៉ាច់ ឡឹង សារ យច ឡាក់ អាញ់ ហៃ អូ ប៉ប័ ណោះ។

១៣ ប៉រ់ អីស រ៉ាំងហៃ អាញ់ អន់ រ៉ាវ៉ាច់ ឡឹង ពុត អ្វាត់ អេង

ជែ អន់ ពុត អ្វាត់ អេង អា ប៉្រគ័ ម៉ៃគ ណាំផា អាញ់ ដៃ

ណោះ អាញ់ ចឹង ដាគ់ ត្រង់

លូ រ៉ាវ៉ាច់ ឡឹង សារ យច តីស អា។

១៤ អឺ ប‌៉្រ័ះ ប៊កកាតយ័

ប៉រ់ អីស សាំយ៉ាំង ប៉ានឹរ ពឹរ កាង អាញ់ រ៉ះ កា អីស

លូ ពុត ពៀក អាញ់ ឃឹត

ខង អីស ពៀប ឡាក់ កា អំហ្មោ តីស អាញ់ កាន់ទឹង ទឹប អីស តង័ អាញ់។

២០

១ អន់ ប‌៉្រ័ះ រ៉ះ កា អីស ឡឹង សារ ចឹង កើត រ៉ាចក រ៉ាចល់

លូ អន់ ប‌៉្រ័ះ យ៉ាកុប រ៉ាំងហៃ អីស​។

២ អន់ ប‌៉្រ័ះ តង័ អីស ឡឹង រ៉ោង រ៉ាម៉ះ អ៊ែ

លូ អន់ ប‌៉្រ័ះ រ៉ាំងហៃ អីស ឡឹង ប៉ានឹម ស៊ីយ៉ូន។

៣ អន់ ប‌៉្រ័ះ កាចាំង កា កាណាគ័ ឡាក់ អីស មប

ទឹប អន់ ប‌៉្រ័ះ ប៉ាញ័ ពុត កា កាណាគ័ ទិណោ័ះ ដេល។

៤ អន់ ប‌៉្រ័ះ អន់ ទិ សារ ញ៉ា ឡាក់ ពុត អីស ប៉ិច

ទឹប ផិនកាន ញ៉ា ឡាក់ អីស ចឹង ប៉្រគ័ ណោះ អន់ កេះ ទិណោ័ះ ពិ។

៥ ញឹន ហោក រ៉គ់ កាខាក់ ញន កា សាណ័ះ ទ្រង អីស

ទឹប ចឹង ប៉ាន់តាវ ហាវ ថុង (?)

ញន ប‌៉្រ័ះ ប៊កកាតយ័ អន់ គ្រឹប សារ ញ៉ា ឡាក់ អីស ប៉រ់។

៦ កិញអៀ អា អាញ់ អ្លុ ឡាក់ កេះ ផា

ប‌៉្រ័ះ ប៊កកាតយ័ តង័ អីស ឡាក់ បក់ អ៊ែ រ៉ើស ប៉្រើ ប៉្រគ័ សាដាច់

អ៊ែ រ៉ះ កា អីស ឡឹង ប៉្លៃង ឡាក់ ចារ ដាគ់ កាខាក់

លូ អន់ សារ អំរ៉ាញ អឺញ ឡឹង តី សាម៉ា អ៊ែ។

៧ កាប៉ាច់ ពូ បក់ អន់ដា ម៉ឹង កា រ៉ាតេ័ះ សេះ ម៉ះ អន់ឌែ

បក់ អន់ដា ម៉ឹង កា ហាន (?) តាកូះ ប្ល‌៉័ះ

ហះកា កា ប៉ាច ពិន ម៉ឹង អំរ៉ាញ អឺញ ប‌៉្រ័ះ ប៊កកាតយ័ ឡាក់ ប‌៉្រ័ះ ពិន។

៨ អន់ឌែ ចឹង សាតាក់ តាប៉្រះ តាប៉្រោង

ហះកា កាប៉ាច់ ពិន ចឹង អ្វៃ តាវ ម៉ោញ ចារ។

៩ អឺ ប‌៉្រ័ះ ប៊កកាតយ័ តង័ សាដាច់ ញឹន ណើ

ផះ ញឹន អើ ឡោម អីស ប៉រ់ អីស តើល កា ញឹន ណើ។

២១

១ អឺ ប‌៉្រ័ះ ប៊កកាតយ័ អាញ់ ហោក រ៉គ់ ខាក់

ញន សារ អីស ប៉ិច ចៃ ខាក់ (?)

អីស អន់ អាញ់ សាណ័ះ ទ្រង អាញ់ លូ មួត តាម៉ឺរ អាញ់។

២ អីស អន់ គ្រឹប កាណាគ័ ញ៉ា ឡាក់ អាញ់ តងកាន

អីស អូ ប៉ាគែក អុះ សារ ញ៉ា ឡាក អាញ់ ប៉រ់។

៣ អីស ហាប់ អាញ់ លូ អន់ សារ ដាគ់ កា អាញ់

ទឹប អីស អន់ អាញ់ តល័ មួក ម៉ាស។

៤ ផះ អាញ់ ប៉រ់ អន់ ទី អាញុ រ៉ីស

អីស កា អន់ កា អាញ់ ទី អាញុ រ៉ីស ទុញ។

៥ ញន កា អីស តង័ អាញ់ កេះ

ទឹប អីស អន់ អាញ់ ទី សារ លៅ លែង លូ ប‌៉្រ័ះ ប៉ាត្រង័ ដេល។

៦ អីស អន់ អាញ់ ទី សារ ដាគ់ លើយ

ញន កា អីស អ្វៃ អន់ឌូ

ណោះ ហង បះ អាញ់ ទី សារ សាណុក សាវ៉ាក លើយ។

៧ អាញ់ ម៉ឹង អេង កា ប‌៉្រ័ះ ប៊កកាតយ័

ញន កា ពុត អ៊ែ ដាគ់ ត្រង់

សារ អាញ់ រ៉ាំងហៃ រ៉ាំងខ្យា អូ រ៉ាយ រ៉ាំ អុះ។

៨ អឺ សាដាច់ អីស ចឹង រ៉ុប ទិ មួត តាម៉ឺរ ម៉ះ អីស (ញន កា អីស ទី អំរ៉ាញ អឺញ កេង ខាក់ អីស ចឹង រ៉ុប ទិ បក់ អូ ណីស កា អីស)

អីស រ៉ុប ទិ បក់ អូ ណីស កា អីស លូ តី សាម៉ា ឡាក កេង ខាក់។

៩ ប៉ាគ់ ដារ់ អីស ជឹរ ពឹះ

អីស ចឹង ថាំឡាយ អន់ឌែ ឡាក់ កា អុញ សា

ប‌៉្រ័ះ ប៊កកាតយ័ ចឹង ថាំឡាយ អន់ឌែ

ញន កា សារ អ៊ែ អឺក

ទឹប អុញ ចឹង សា ថាំឡាយ អន់ឌែ ទិ ឡូត។

១០ អីស ចឹង ថាំឡាយ ផូង័ វ៉ាច់ អន់ឌែ អន់ ទិ ឡឹង អង់កក់ តេះ អា ឡូត។

១១ អន់ឌែ ឃឹត គួប អន់ឌែ ចឹង ប៉្រគ័ អូ ដាគ់ កា អីស

ហះកា អន់ឌែ ប៉្រគ័ អូ ដាម័ អុះ (អន់ឌែ រែវ ពុត គួប សោប ប៉្រគ័ អូ ដាគ់ កា អីស ហះកា អន់ឌែ ប៉្រគ័ អូ ដាម័ អីស អុះ)

១២ ខង អីស ប៉្រគ័ អន់ អន់ឌែ អូ ដាម័

លូ អីស រ៉ាយ្គ ស្រាគ់ ប៉ាញ់ ត្រគ់ ហះ ម៉ាត់ អន់ឌែ ។

១៣ អឺ ប‌៉្រ័ះ ប៊កកាតយ័ ញឹន ចឹង ប៉ានេ អីស

ញន កា សារ អីស កេង ខាក់

ទឹប ញឹន ចាជែ ប៉ានេ អីស

ញន កា សារ អំរ៉ាញ អឺញ អីស។

២២

អញ់ស៊ែ ដាវីត ប៉ាហ្យើ អន់ កា ម៉ៃគ ណាំផា អញ់ស៊ែ ត្រគ់ ចាជែ ពួយ យុ «ជ្វេ យ៉ង់ ប៉ាប៉្លង់ ផះ ដារ់ ឡាច់»

១ អឺ ប‌៉្រ័ះ ! ប‌៉្រ័ះ អាញ់ វ៉ៃ !

ញ៉ា ត្រគ់ អីស អ្លាត អាញ់ នីអៀ ?

អាញ់ អើ ឡោម អីស លើយៗ

ញ៉ា ត្រគ់ អីស អូ ចៃ តង័ អាញ់ ?

២ អឺ ប‌៉្រ័ះ ឡាក់ តាំងឡា អាញ់

កាដារ់ អាញ់ ណាំង កាម៉ាំង អាញ់ អើ

ហះកា អីស អូ តើល អូ អន់ អាញ់ សាណុក សាវ៉ាក អុះ។

៣ ហះកា អីស ឡាក់ ប‌៉្រ័ះ ដាគ់ ត្រង់ កាខាក់

សុនសាត អ៊ីស្រាអ៊ែល ប៉ានេ តាំប៉ោក ហោក កា អីស ហង។

៤ វគ័ យ៉ាគ់ ញឹន ម៉ឹង អីស

អីស កា តង័ អន់ឌែ ដេល។

៥ អន់ឌែ ម៉ន់ ឡោម អើ អីស

អន់ឌែ កា រ៉ាវ៉ាច់ ឡឹង មួត តាម៉ឺរ

អន់ឌែ មប អាញុ រ៉ីស ពឹង អីស

អន់ឌែ កា អូ អ្វះ ឡាកោ ដេល។

៦ កាប៉ាច់ អាញ់ ពូ ផា អាញ់ អូ ត្រគ់ ប៉ាណូស អុះ

ពូ ផា អាញ់ អា ឡុងឡាំង

កាំឡាំង សួន អៀង ត័ះ ប៉ាស្យាប កាប បឺង៉ាយ អាញ់។

៧ ទិ បក់ ប៉ប័ អាញ់ ពូ កាប ប៉ាឡៃវ កា អាញ់ ទិឌូ

ពូ តាគ់ អង់វ៉ៃគ អន់តង់ ពឹរ ង៉ាង៉ិរ កល់ កា អាញ់។

៨ ពូ កាប ផា «អ៊ែ ម៉ឹង ប‌៉្រ័ះ ប៊កកាតយ័ កេះ

អន់ ប‌៉្រ័ះ តង័ អន់ អ៊ែ រ៉ាវ៉ាច់ ឡាកោ ពិ

ផា ប‌៉្រ័ះ ប៉ិច កា អ៊ែ

អន់ ប‌៉្រ័ះ តង័ អ៊ែ ហៃ»។

៩ អឺ ប‌៉្រ័ះ ប៊កកាតយ័

អីស ហង អ្យក់ ឡាច់ អាញ់ ឡឹង វ៉ាច់ មើគ អាញ់ ពែ

ផះ មើគ អ្វៃ តាម៉ម់ អាញ់

អីស ប៉ាណាំ អាញ់ អន់ ម៉ឹង អីស។

១០ ឡឹង អាញ់ កើត ពែ អីស រង អាញ់

ឡឹង អាញ់ បើ ប៉ប័ តាតារ ដារ់ ពែ

អីស ឡាក់ ប‌៉្រ័ះ រ៉ាំងហៃ អាញ់។

១១ កិញអៀ អា អាញ់ ទី សារ ថុក ឡាំបាក

អូ ទី ពឿ ចឹង តង័ អាញ់ អុះ

អីស ជែ អ្វៃ ចាំងហាយ្គ ឡឹង អាញ់ ដៃ។

១២ ទី មួត តាម៉ឺរ អៀង ដូវ វ៉ិង ជុំ អាញ់

ឡាក់ កា រ៉ក់ តាកេះ ឡឹង ព្រី បាសាន។

១៣ អន់ឌែ កាប អឺក កាប ប៉ាំងអ្យូគ

ឡាក់ កា ប៊ក ក្រាញ័ ចឹង កាប់ សា។

១៤ ឡាកោ អាញ់ ទិ សាងុំ ឡាក់ កា ពូ ជោរ ឡាច់ ទៀក

ពុត ពៀក អាញ់ ឡាក់ កា ជ្រេង ហ្លច់

កាន់តីង កា តាប៉្លុច ឡាច់ ឡឹង គួប។

១៥ តាដក័ អាញ់ ក្រោះ ឡាក់ កា តេះ សាដះ

អំប៉្យិត អាញ់ កា តឹត លូ អង់អើក

អីស អ្លាត អន់ អាញ់ តោ័ ពឹង តេះ។

១៦ ទី មួត អូ ដាគ់ វ៉ិង ជុំ អាញ់ កេះ

ឡាក់ កា តាប៉ល់ សូ តាកេះ

អន់ឌែ ច្រាគ័ តាគ់ តាលុះ ជុង តី អាញ់។

១៧ អាញ់ រ៉ាំងកៃគ តាបាង កាន់តីង ហត់ រ៉ាំងគឹះ

មួត តាម៉ឺរ កា ប៉ាញ់ចាក័ ហៃ អាញ់ ដេល។

១៨ អន់ឌែ អ្យក់ ខោ អាវ អាញ់ ជែក គួប សោប

ទឹប អន់ឌែ រ៉ុប កាប៉ាច់ ភឿ អ្លុ អន់តគ់ ចឹង ទី កា ពឿ។

១៩ អឺ ប‌៉្រ័ះ ប៊កកាតយ័

ជែ អ្វៃ ចាំងហាយ្គ ឡឹង អាញ់

អឺ ប‌៉្រ័ះ ឡាក់ អន់ សាងុំ កា អាញ់

ពឹះ តង័ អាញ់ ស៊្រសៗ ណើ។

២០ អន់ អាញ់ រ៉ាវ៉ាច់ ឡឹង ដាវ ពូ

លូ អន់ រ៉ាវ៉ាច់ ឡឹង កានៀង សូ។

២១ ប៉រ់ អីស តង័ អាញ់ អន់ រ៉ាវ៉ាច់ ឡឹង ពឹរ ប៊ក

លូ អន់ រ៉ាវ៉ាច់ ឡឹង អង់គែ កាប៉ូវ ព្រី។

អូ អីស សាំយ៉ាំង អាញ់ កេះ។

២២ អាញ់ ចឹង រ៉ះ សារ អីស កា អុះ ម៉ី អាញ់

អាញ់ ចឹង ចាជែ ប៉ានេ អីស ពឹង ចារ ពូ លួម។

២៣ កាប៉ាច់ អន់ដីស ឡាក់ អ្យិល កូត័ អ្យូគ កា ប‌៉្រ័ះ ប៊កកាតយ័

ហគ់ ចាជែ ប៉ានេ អ៊ែ ពិ

អឺ ផូង័ វ៉ាច់ យ៉ាកុប ទិឌូ

ហគ់ ប៉ានេ សារ អំរ៉ាញ អឺញ អ៊ែ ពិ

អឺ គន សោ អ៊ីស្រាអ៊ែល ទិឌូ

ហគ់ អ្យូគ រ៉ារ៉ៃត ហះ ម៉ាត់ អ៊ែ ពិ

២៤ ខង ផះ ប៉ាណូស ទី សារ ថុក ឡាំបាក

ប‌៉្រ័ះ អូ បឺង៉ាយ អូ អ្វៃ គ្រឺយ អុះ

អ៊ែ អូ អន់ អង់កក់ កា បក់ ថុក ឡាំបាក

អ៊ែ សាំយ៉ាំង បក់ ម៉ន់ អើ អ៊ែ ដេល។

២៥ ញន កា អ៊ែ តាប៉ាប តាប៉ុន កា អាញ់

បះ អាញ់ ប៉ានេ អ៊ែ ពឹង ចារ កាំឡាំង លួម អៀង ដូវ

កាណាគ័ អាញ់ បន់ ចឹង អន់

អាញ់ អ្យក់ ពុះ រ៉ាម៉ះ ប‌៉្រ័ះ

ហះ ម៉ាត់ កាំឡាំង បក់ អ្យិល កូត័ អ្យូគ កា អ៊ែ។

២៦ អាញ់ ចឹង ជៀក បក់ ថិ ពុត ចឹត យរ

អន់ឌែ ចឹង សា ប៉ាំងឡៃ អន់ឌូ លូ អាញ់ អន់ ផីគ

បក់ អើ ណាំង ប‌៉្រ័ះ ប៊កកាតយ័

អន់ឌែ ចឹង ចាជែ ប៉ានេ អ៊ែ

អ្យគ័ អន់ អន់ដីស ទី អាញុ រ៉ីស ទុញ ពិ។

២៧ ទិ បក់ អ្វៃ ប៉ាគ់ ឡាណុច តេះ ឡាណុច ប៉្លៃង

អន់ឌែ ចឹង កាចាំង កា ប‌៉្រ័ះ ប៊កកាតយ័

អន់ឌែ ចឹង ប៉ិនពែង ពុត ម៉ុត សឿ អ៊ែ

គ្រឹប ផូង័ វ៉ាច់ គ្រឹប សុនសាត អន់ទៀគៗ

ចឹង ជៀក គួប ប៉ានេ សាំប‌៉័ះ ប‌៉្រ័ះ ប៊កកាតយ័

២៨ ខង ប‌៉្រ័ះ ប៊កកាតយ័ ប៉្រគ័ សាដាច់

រ៉ាំងហៃ រ៉ាំងខ្យា គ្រឹប ប៉ាថេត ទិណោ័ះ។

២៩ ទិ មួត ប‌៉្រ័ះ ប៉ាត្រង័ ពឹង អង់កក់ តេះ

អន់ឌែ សា សាណា កេះណោះ សាំប‌៉័ះ ប‌៉្រ័ះ ហង

ទិ បក់ តោ័ តប់ ពឹង តេះ

អន់ឌែ ចឹង ជន តាកុល ហះ ម៉ាត់ អ៊ែ

ឃឺ ទិ បក់ អូ អ្លុ រ៉ាំងហៃ ឡាកោ អន់ អ្វៃ រ៉ីស។

៣០ ប៉ាណូស រ៉ាំងហាវ អន់តីគ ចឹង ប៉្រគ័ ង៉ារ កា ប‌៉្រ័ះ

ពូ ចឹង រ៉ះ សារ អ៊ែ កា គន សោ ពូ។

៣១ យ‌៉័ះ បក់ បើ កើត

អន់ឌែ ចឹង កាតាំង លៅ សារ អ៊ែ ដាគ់ ត្រង់

ខង អ៊ែ តង័ ប៉ាសុន អ៊ែ កេះ។

២៣

អញ់ស៊ែ ដាវីត

១ ប‌៉្រ័ះ ប៊កកាតយ័ ឡាក់ តាំងឡា រង អាញ់ ឡាក់ ចៀម អ៊ែ

ទឹល នីណោ័ះ អាញ់ អូ អឹត កា ញ៉ា អុះ។

២ អ៊ែ អន់ អាញ់ រ៉ាឡូវ ពឹង ចារ សាម៉ោង ឡន់ ម៉ាគ់ ប៉ាអាំ

ប៉ាណាំ អាញ់ ឡាំ ប៉ាគ់ ទៀក ឡាក់ ដាគ់ សាង។

៣ អ៊ែ ប៉្រគ័ អន់ អាញ់ ហើយ ពុត ពៀក

ជៀក អាញ់ ចាក ពួយ ទ្រង ដាគ់

ម៉ាគ់ អ៊ែ លៅ លែង សិច។

៤ អឺ ប‌៉្រ័ះ យ‌៉័ះ អាញ់ ម៉ុត ទ្រង ត្រោម ណាក

ចាក ទ្រង កាប៉ារ ប៊ក កាតាម

កា អាញ់ អូ អ្យូគ កា ញ៉ា ហង

ខង អីស អ្វៃ អន់ឌូ លូ អាញ់ លើយ

ឃើយ ចឹក អ៊្លង ប៉ងកាន់ រ៉ាំងហៃ អាញ់។

៥ អីស ជៀក អាញ់ ម៉ុត ពឹង ហី អីស

កេះណោះ តូះ តាពែ សៃ ពរ អន់ កា អាញ់

អីស ឡាប សាងី ពឹង កល់ អាញ់ ដាគ់ ប៉ាឡឹង

ត្រឹង តាពែ ពឹង ពៀង អាញ់ ប៉ាញ័ លើយ

ភឿ អន់ មួត តាម៉ឺរ ប៉ប័ ផា

អីស ប៉ិច កា អាញ់ តាទឹច។

៦ សារ អីស តាប៉ាប តាប៉ុន លូ ប៉ិច ចៃ

អ្វៃ ពឹង អាញ់ រ៉ប់ ដារ់ លើយ ឡុច អាញុ

អាញ់ ចឹង អ្វៃ ពឹង ហី អីស លើយ។

២៤

១ អង់កក់ តេះ លូ ទិ កាណាគ័ ញ៉ា ឡាក់ អ្វៃ ពឹង អង់កក់ តេះ ស៊ុត កា ម៉ះ ប‌៉្រ័ះ ប៊កកាតយ័ ទិណោ័ះ ប៉ាណូស លូ កាណាគ័ ទី អាញុ រ៉ីស ពឹង អង់កក់ តេះ អា ស៊ុត កា ម៉ះ ប‌៉្រ័ះ ប៊កកាតយ័ ទិណោ័ះ ដេល។ ២ អ៊ែ ហង ប៉ាំងកើត តេះ កោគ លូ ម៉ាន គុល តេះ ពឹង ទៀក ជ្រុ សាឡីគ សាឡាយ ។ ៣ ពឿ ចឹង អ្លុ ហាវ ពឹង ប៉ានឹម ប‌៉្រ័ះ តាំង ឡា ? ពឿ ចឹង ម៉ុត កាណុង រ៉ោង រ៉ាម៉ះ ប‌៉្រ័ះ ។ ៤ ទី ដឹង បក់ ប៉្រគ័ សារ ដាគ់ លូ ពុត ដាគ់ ត្រង់ ទឹប អ៊ែ អូ សាំប‌៉័ះ ហ៊ូប ប‌៉្រ័ះ បឺគ លូ អូ កាប តាំព្លូង កា ពូ ដេល។ ៥ បក់ ណោះ ចឹង ទី សារ ដាគ់ ឡឹង ប‌៉្រ័ះ ប៊កកាតយ័ ទឹប ប‌៉្រ័ះ ឡាក់ តាំង ឡា តង័ អ៊ែ ចឹង រ៉ះ ផា អ៊ែ ឡាក់ ប៉ាណូស ដាគ់ ត្រង់។ ៦ បក់ ណោះ ហង ឡាក់ ប៉ាណូស ណាំង ប‌៉្រ័ះ ប៊កកាតយ័ ឡាក់ ប‌៉្រ័ះ វ៉គ យ៉ាកុប ។ ៧ អឺ បក់ រ៉ាំងហៃ អំប៉ារ ហគ់ បើក អំប៉ារ ពិ ហគ់ បើក អន់ តីស ម៉ាគ់ សាដាច់ ឡាក់ លៅ លែង កាខាក់ ម៉ុត អ្វៃ។ ៨ សាដាច់ ឡាក់ លៅ លែង សិច អា ពឿ អ៊ែ ណោះ? ឃឺ ប‌៉្រ័ះ ប៊កកាតយ័ ឡាក់ ទី សារ អំរ៉ាញ អឺញ កេង ខាក់ អ៊ែ ហង ឡាក់ តាំ ឡា អ្លុ តាកូះ ប៉្លាស ៩ អឺ មួត រ៉ាំងហៃ អំប៉ារ ហគ់ បើក លើយ ពិ ហគ់ បើក អន់ តីស ម៉ាគ់ ប‌៉្រ័ះ ឡាក់ លៅ លែង សិច ម៉ុត អ្វៃ។ ១០ សាដាច់ ឡាក់ លៅ លែង សិច អា ពឿ អ៊ែ ណោះ? ឃឺ ប‌៉្រ័ះ ប៊កកាតយ័ ឡាក់ តាំងឡា ពឹង អង់កក់ តេះ អា អ៊ែ ហង ឡាក់ សាដាច់ លៅ លែង សិច កាខាក់។

២៥

១ អឺ ប‌៉្រ័ះ ប៊កកាតយ័

អាញ់ មប ពុត ពៀក អាញ់ កា អីស។

២ អឺ ប‌៉្រ័ះ ប៊កកាតយ័

អាញ់ ប៉ាហ្យើ អាញុ រ៉ីស អាញ់ ពឹង អីស ហង

ទឹល នីណោ័ះ ជែ អន់ អាញ់ តាយួស ហង

លូ ជែ អន់ មួត តាម៉ឺរ ហោក រ៉គ់ ញន កា ទី ទ្រង អន់ឌែ ណោះ ដេល។

៣ មួត បក់ ម៉ឹង អីស ណោះ អូ អ្វះ ឡាកោ អុះ

ទី ដឹង បក់ ព្លូង ប៉្លាច័ កា ប‌៉្រ័ះ ណោះ ហង ចឹង អ្វះ ឡាកោ។

៤ អឺ ប‌៉្រ័ះ ប៊កកាតយ័ តាំប៉ាង អន់ អាញ់ អ្លុ អន់ហ្នាល់ ឡឹង ទ្រង អីស

លូ អន់តគ់ រ៉ះ កា អាញ់ ឡឹង ចារ អីស អ្វៃ។

៥ អន់ អីស អន់តគ់ ប៉ាតោ កា អាញ់ ឡឹង សារ អ្វៃ កោប អន់ ដាគ់ ត្រង់ ឡាក់ កា ពុត អីស ប៉ិច

ខង អីស ឡាក់ ប‌៉្រ័ះ តង័ អាញ់ រ៉ប់ ដារ់

អាញ់ ម៉ឹង ដឹង អីស ហង។

៦ អឺ ប‌៉្រ័ះ តាំងឡា ឡឹង សើគ ពែ អីស អូ ពឹល តាំប៉ាង ពុត តាប៉ាប តាប៉ុន

លូ ពុត ប៉ិច ចៃ កា អាញ់ អុះ។

៧ អីស ជែ កាចាំង កា សារ យច ឡាក់ អាញ់ ប៉្រគ័ ផះ អ្វៃ សាស្វា សើគ ពែ

អឺ ប‌៉្រ័ះ ប៊កកាតយ័ អីស ទី ពុត តាប៉ាប តាប៉ុន

លូ ដាគ់ ពុត កា អាញ់ ឡើយ។

៨ ញន កា អីស ឡាក់ ប‌៉្រ័ះ ដាគ់ ត្រង់

ណោះ ហង បះ អីស ប៉ាំងហៀន ប៉ាណូស អូ ដាគ់ អន់ អ្លុ ប៉្រគ័ ពួយ ពុត អីស។

៩ អីស ប៉្រគ័ អន់ ប៉ាណូស ថិ ពុត អ្លុ ប៉្រគ័ ពួយ សារ ដាគ់ ម៉ះ អីស

លូ ប៉ាំងហៀន អន់ ពូ អ្លុ អន់ហ្នាល់ ឡឹង ពុត អីស ប៉ិច។

១០ អីស ទី ពុត តាប៉ាប តាប៉ុន កាខាក់ កា បក់ ពឿ ប៉្រគ័ ពួយ សារ សាញ៉ា រែវ ពុត

លូ ប៉្រគ័ ពួយ សារ អីស អន់តគ់ ប៉ាតោ។

១១ អឺ ប‌៉្រ័ះ តាំងឡា អាញ់ ទី សារ យច តីស ខាក់

អីស ជែ អ្យក់ យ៉ូ សារ អាញ់ ប៉្រគ័ យច ណឺ។ ១២  ១៣  ១៤  ១៥  ១៦  ១៧  ១៨  ១៩  ២០  ២១  ២២ 

២៦

១ អឺ ប‌៉្រ័ះ ប៊កកាតយ័ ប៉រ់ ហៃ អាញ់ ណើ

ខង អាញ់ ប៉្រគ័ ពួយ សារ ដាគ់ ត្រង់ ម៉ះ អីស។

២ អឺ ប‌៉្រ័ះ ប៊កកាតយ័ ប៉រ់ អីស ឃឹត ចាជ្រែប លូ ប៉ានឹត ហៃ

ទឹប សាគ់ លួង ពុត ពៀក អាញ់ ពិ ។

៣ អាញ់ កាចាំង កា ពុត តាប៉ាប តាប៉ុន ម៉ះ អីស លើយ

ទឹប អាញ់ ប៉្រគ័ ពួយ សារ តាទឹច អីស ដេល។

៤ អាញ់ អូ ចៃ អង់អ្វៃ អន់ឌូ លូ ប៉ាណូស បក់ ព្លូង ប៉្លាច័

ទឹប អូ ចៃ ប៉្រគ័ គួប លូ ប៉ាណូស បក់ តាគ់ អំប៉្រគ័ ដាគ់ ដេល។

៥ អាញ់ អូ ណីស កា ប៉ាណូស អូ ដាគ់

ទឹប អូ ចៃ ប៉្រគ័ គួប លូ ប៉ាណូស អូ ដាគ់។

៦ អឺ ប‌៉្រ័ះ ប៊កកាតយ័ អាញ់ រ៉ាវ តី ប៉ិច តាំបាង ផា

អាញ់ អូ ទី ប៉្រគ័ យច អុះ

ទឹប ចាក ជុំ ដឹង រ៉ាំងវ៉ាង ចារ រ៉ាម៉ះ អីស។

៧ ទឹប អាញ់ ចាជែ ប៉ានេ កា សារ ដាគ់

លូ សារ អំរ៉ាញ អឺញ កេង ខាក់ ម៉ះ អីស។

៨ អឺ ប‌៉្រ័ះ ប៊កកាតយ័ អាញ់ ប៉ិច ឡាំ អ្វៃ ប៉ាគ់ ចារ អីស

លូ ពឹង ហី អីស ឡាក់ ចារ ដាគ់ លូ លៅ លែង កាខាក់។

៩ ជែ អន់ អាញ់ តោ័ អន់ឌូ លូ មួត បក់ អូ ដាគ់ ដៃ

ទឹប ជែ អ្យក់ ឡាច់ អាញុ រ៉ីស អាញ់ អន់ឌូ លូ មួត ឌុ ប៉ាំងហូរ័ ផាម ពូ ដេល។

១០ អន់ឌែ ឌុ ប៉្រគ័ សារ អូ ដាគ់ គ្រឹប នែវ រ៉ប់ ដារ់

ទឹប អន់ឌែ ឃើយ អ្យក់ លៀន ឡាក់ ពូ ច្វាល់ ប៉្រគ័ សារ អូ ដាគ់ ណោះ ដេល។

១១ ហះកា កាប៉ាច់ អាញ់ ប៉្រគ័ ដឹង សារ ដាគ់ លើយ

ប៉រ់ អីស តាប៉ាប លូ តង័ អាញ់ ណើ។

១២ ទឹប អាញ់ អ្វៃ ដឹង ពឹង ចារ ដាគ់

លូ ប៉ានេ ប‌៉្រ័ះ ប៊កកាតយ័ ហះ ម៉ាត់ កាំឡាំង អៀង ។

២៧

១ ប‌៉្រ័ះ ប៊កកាតយ័ ឡាក់ តាតារ លូ ប‌៉្រ័ះ ឡាក់ តង័ អាញ់

អាញ់ អូ អ្យូគ កា បក់ ពឿ អុះ

ប‌៉្រ័ះ ប៊កកាតយ័ ឡាក់ ចារ អាញ់ មប អាញុ រ៉ីស

អាញ់ កា អូ អ្យូគ កា ពឿ ដេល។

២ ផះ មួត បក់ ប៉្រគ័ អូ ដាគ់

ឃឺ មួត បក់ ប៉្រគ័ យច ចាបាប់ លូ មួត តាម៉ឺរ អាញ់

អន់ឌែ ប៉ាណាំ គួប ម៉ុត ប៉ាគ់ អាញ់ ភឿ ចឹង ប៉ាន់តោ័ អាញ់

ហះកា អន់ឌែ ប៉ក់ ទិឌូ ឡូត។

៣ យ‌៉័ះ ទី មួត តាហាន ពឹះ វ៉ាង អាញ់

កា អាញ់ អូ អ្យូគ ដេល

យ‌៉័ះ ទី ពូ ឡាំ តាកូះ លូ អាញ់ កាតាម

អាញ់ អ្វៃ ម៉ឹង ប‌៉្រ័ះ តាំងឡា លើយ ដេល។

៤ អាញ់ ប៉រ់ ហះ ប‌៉្រ័ះ ប៊កកាតយ័ ដឹង សារ ម៉ោញ

ខង អាញ់ ប៉ិច ដឹង កា សារ ណោះ ហង

ឃឺ អន់ អាញ់ អ្វៃ កាណុង ចារ រ៉ាម៉ះ ប‌៉្រ័ះ ប៊កកាតយ័ រ៉ប់ ដារ់ លើយ ឡុច អាញុ

ភឿ អន់ អាញ់ (អ្យិល កូត័ អ្យូគ) លូ ញម កាខាក់ កា សារ តាតារ ក្លាគ់ ម៉ះ ប‌៉្រ័ះ ប៊កកាតយ័

លូ អាញ់ ចឹង សាំប‌៉័ះ ប៉ានេ អីស កាណុង រ៉ោង រ៉ាម៉ះ ។

៥ ខង ផះ អាញ់ ទី សារ អ្យូគ តុ ឌួន

អីស អន់ អាញ់ អ្វៃ កាណុង ចារ អីស

លូ អីស អោន អាញ់ ពឹង រ៉ាណើះ (រ៉ោង រ៉ាម៉ះ) អីស

លូ អីស ប៉ោក អាញ់ អន់ អ្វៃ ពឹង អំហ្មោ តាទៀរ។

៦ កិញអៀ អា អីស (ប៉្រគ័ អន់) លឺក អាញ់

អន់ ចាំងហីគ ក្វា ឡឹង មួត តាម៉ឺរ ឡាក់ អ្វៃ វ៉ាង ជុំ អាញ់ ណោះ សាំ

អាញ់ ចឹង ពុះ កាណាគ័ រ៉ាម៉ះ កាណុង (រ៉ាណើះ) ចារ អីស

ទឹប កាប ម៉ៃៗ ញន កា អាញ់ ហោក រ៉គ់

អាញ់ ចឹង ចាជែ លូ ចឹង យ៉ិល ប៉ានេ ប‌៉្រ័ះ ប៊កកាតយ័។

៧ អឺ ប‌៉្រ័ះ ប៊កកាតយ័ ប៉រ់ អីស សាំយ៉ាំង ប៉ានឹរ អាញ់ អើ ណាំង អីស

ប៉រ់ អីស តាប៉ាប តាប៉ុន តើល កា អាញ់ ណើ។

៨ អាញ់ កាចាំង កា ប៉ានឹរ អីស រ៉ះ ផា៖

«ហគ់ អើ ណាំង អាញ់ ពិ»

ណោះ អាញ់ តើល ផា «អឺ ប‌៉្រ័ះ ប៊កកាតយ័

អាញ់ អើ ណាំង អីស កេះ»។

៩ ជែ អោន កា (ម៉ូះ ម៉ាត់ អីស អូ អន់) អាញ់ (ប៉ប័)

ជែ អឺក ជែ តាំងហ្យិត ឡាច់ អាញ់ ឡាក់ ប៉្រគ័ ង៉ារ កា អីស

ខង អីស តង័ អាញ់ អីស ជែ អ្លាត អាញ់

អឺ ប‌៉្រ័ះ ឡាក់ តង័ អាញ់

អីស ជែ អ្លាត អាញ់។

១០ យ‌៉័ះ មើគ ពឹ អាញ់ អ្លាត អាញ់ កាតាម

ហះកា ប‌៉្រ័ះ ប៊កកាតយ័ អីស ចឹង អ្យក់ អាញ់ អ្វៃ អន់ឌូ លូ អីស លើយ។

១១ អឺ ប‌៉្រ័ះ ប៊កកាតយ័ ប៉ាំងហៀន អាញ់ អន់ អន់ហ្នាល់ (?) ទ្រង អីស

លូ អន់តគ់ រ៉ះ កា អាញ់ អន់ ចាក ពួយ ទ្រង ដាគ់ ទ្រង ត្រង់

ខង អាញ់ ទី តាម៉ឺរ អៀង។

១២ ជែ មប អន់ អាញ់ ពឹង តី មួត បក់ ប៉ាសាំង លូ អាញ់

ខង ទី ផាញ៉ាន កាប ព្លូង ពឹះ ច្រោម អាញ់

មួត ណោះ កាប ស៊ុត កា ខូយ ប៉ាអ្យប់ ខាក់។

១៣ អាញ់ សឿ ផា ពឹង អង់កក់ តេះ អា

អាញ់ ចឹង ប៉ប័ សារ សាណុក សាវ៉ាក ឡឹង ប‌៉្រ័ះ ប៊កកាតយ័ តាទឹច។

១៤ ហគ់ សឿ ម៉ឹង ប‌៉្រ័ះ ប៊កកាតយ័

ហគ់ អន់ ទី សាងុំ លូ ទី ពុត ខឹន

ហគ់ សឿ ម៉ឹង (អ្វៃ ក្យាគ់) ប‌៉្រ័ះ ប៊កកាតយ័ ពិ។

២៨

១ អឺ ប៊កកាតយ័ អាញ់ ម៉ន់ អើ អីស

ខង អីស ពៀប ឡាក់ កា អំហ្មោ ឡាក់ អាញ់ កាដាប

ប៉រ់ សាំយ៉ាំង ប៉ានឹរ អាញ់ ម៉ន់ ណើ

ផានែវ អីស អ្វៃ គ្រឺយ អូ សាំយ៉ាំង ប៉ានឹរ អាញ់

ណោះ អាញ់ ចឹង ឡិ ពឹង ឡូះ តាទឹច ហង។

២ ផះ អាញ់ ម៉ន់ យ៉ើរ (?) តី គែង ចារ ដាគ់ កាខាក់

ប៉រ់ អីស សាំយ៉ាំង ប៉ានឹរ អាញ់ ឡោម ឡា អីស ណើ។

៣ ជែ អន់ អាញ់ ឡាំ អន់ឌូ លូ មួត ង៉ល់ ឌឺ

លូ មួត ប៉្រគ័ សារ អូ ដាគ់ ឡាក់ កាប ដាគ់ ប៉ានឹរ ពឹរ កាង

ហះកា កាណុង ពុត អន់ឌែ ទី ដឹង សារ ព្លូង ប៉្លាច័។

៤ ហគ់ អីស ចៃគ ថូត អន់ឌែ ណោះ អន់ ត្រគ់ លូ សារ អន់ឌែ ប៉្រគ័ ណោះ ហង ពិ

ឡាក់ កា សារ ព្លូង ប៉្លាច័ លូ សារ ង៉ល់ ឌឺ ណោះ

ទឹប អីស ចៃគ ថូត អន់ឌែ ពួយ សារ តី អន់ឌែ ប៉្រគ័

៥ ខង អន់ឌែ អូ ហ្លង់ ឡឹង ង៉ារការ អីស ប៉្រគ័ ណោះ អុះ

ហគ់ អីស ថាំឡាយ អន់ឌែ ជែ អន់ អ្លុ អ្យូវ។

៦ ប៉រ់ ប៉ានេ ប‌៉្រ័ះ តាំងឡា

ខង អ៊ែ សាំយ៉ាំង សារ ឡាក់ អាញ់ ម៉ន់ ឡោម។

៧ ប‌៉្រ័ះ តាំងឡា ហង ឡាក់ ប៉្រគ័ អន់ អាញ់ ទី សាងុំ

លូ ឡាក់ ខៃល ឡាក់ ប៉ងកាន់ អាញ់

លូ អាញ់ ម៉ឹង កា អ៊ែ (?) ហង ឡាក់ តង័ អាញ់

ពុត អាញ់ ហោគ រ៉គ់ កាខាក់

អាញ់ ចឹង ចាជែ ប៉ានេ អ៊ែ ឡើយ។

៨ ខង អីស ប៉ងកាន់ ប៉ាសុន អីស

ទឹប អីស ឡាក់ ប៉ាន់ទៀយ តង័ សាដាច់ ឡាក់ អីស ទី រ៉ើស។

៩ ប៉រ់ អីស តង័ ប៉ាសុន អីស

លូ អន់ សារ ដាគ់ កា អន់ឌែ ណើ

លូ អីស រ៉ាំងហៃ អន់ឌែ លើយ។

២៩

១ អឺ មួត ប៊យ ឡាក់ អ្វៃ ពឹង ប៉្លៃង

ហគ់ ប៉ាណាំ គួប ប៉ានេ សារ អំរ៉ាញ អឺញ លូ ឡើ លែង (?) ប‌៉្រ័ះ ប៊កកាតយ័ ។

២ ហគ់ ប៉ានេ សារ លៅ លែង លូ សារ អំរ៉ាញ អឺញ ប‌៉្រ័ះ ប៊កកាតយ័

ហគ់ ប៉ាណាំ គួប សាំប‌៉័ះ ប៉ានេ ប‌៉្រ័ះ

ផះ អ៊ែ តាំប៉ាង សារ ដាគ់ ត្រង់ ម៉ះ អ៊ែ។

៣ ប៉ានឹរ ប‌៉្រ័ះ ប៊កកាតយ័ កាតាំង យឹង អំប៉ាំង អង់កក់ ទៀក

ប‌៉្រ័ះ ទី សារ អំរ៉ាញ អឺញ ប៉្រគ័ អន់ ទី តេះតរ់ តេះ អំប៉ាំង អង់កក់ ទៀក ជ្រុ (?)។

៤ ប៉ានឹរ ប‌៉្រ័ះ ប៊កកាតយ័ កេង ដាគ់ ខាក់ លូ អំរ៉ាញ អឺញ ទឹប លៅ លែង ដេល (?)។

៥ ប៉ានឹរ ប‌៉្រ័ះ ប៊កកាតយ័ ប៉្រគ័ អន់ តើម ប៉ាយ៉ាង័ ហ្រាច ពឹង ប៉ានឹម លី បង់ ប៉ាក់ តាប្រូគ។

៦ ប‌៉្រ័ះ ប៉្រគ័ អន់ តើម អ៊្លង ទិណោ័ះ ប៉្លង់ ឡាក់ កា រ៉ក់ ទឹម (?)

អ៊ែ ប៉្រគ័ អន់ ប៉ានឹម លី បង់ លូ ប៉ានឹម ស៊ីរ៉ាន ប៉្លង់ ឡាក់ កា កាប៉ូវ ដេល។

៧ ប៉ានឹរ ប‌៉្រ័ះ ប៉្រគ័ ឡាក់ កា កាំឡាត តាតារ ក្លាគ់ (?)។

៨ ប៉ានឹរ ប‌៉្រ័ះ ប៉្រគ័ អន់ ស៊្រែ តីស រ៉ាន់ថើគ

ទឹប អ៊ែ ប៉្រគ័ អន់ ស៊្រែ តីស កាដេះ រ៉ារ៉ៃត ដេល។

៩ ប៉ានឹរ ប‌៉្រ័ះ ប៉្រគ័ អន់ ជឹល យ៉ង់ ទី គន

លូ ប៉្រគ័ ព្រី អ៊្លង ហ្រុង ហ្លា ទិ។

ផះ ណោះ កាណាគ័ ញ៉ាៗ ស៊្រែក ផា៖

«ប៉ានេ កាខាក់ កា ប‌៉្រ័ះ (?)»។

១០ ប‌៉្រ័ះ ប៊កកាតយ័ រ៉ាំងហៃ ទៀក រ៉ាឡាប

ទឹប អ៊ែ អ្វៃ ប៉្រគ័ សាដាច់ រ៉ាំងហៃ លើយ ។

១១ ប‌៉្រ័ះ ប៊កកាតយ័ អន់ សារ អំរ៉ាញ កេង ខាក់ កា ប៉ាសុន អ៊ែ

លូ អ៊ែ អន់ សារ ដាគ់ លូ សារ សាណុក សាវ៉ាក ដេល។

៣០

១ អឺ ប‌៉្រ័ះ ប៊កកាតយ័ អាញ់ ប៉រ់ ប៉ានេ អីស

ញន កា អីស តង័ អាញ់

ទឹប អីស កា អូ ទឹមវ៉ៃរ អន់ មួត តាម៉ឺរ កាកីក ហោក

ញន កា សាណ័ះ ទ្រង អន់ឌែ។

២ អឺ ប‌៉្រ័ះ ប៊កកាតយ័ ឡាក់ ប‌៉្រ័ះ អាញ់

អាញ់ ប៉រ់ ឡោម ឡា អីស

អន់ អីស តាគ់ អន់ដាគ់ អាញ់ ពិ។

៣ អឺ ប‌៉្រ័ះ ប៊កកាតយ័

អីស ប៉ាណាំ ប៉ាង៉ាត័ អាញ់ អន់ រ៉ាវ៉ាច់ ឡឹង ចារ ប៉ាទ្រូ

ម៉ាគ់ អាញ់ រ៉ាវ៉ាច់ ឡឹង ឡូះ ជ្រុ ឡាក់ ចារ ប៉ាង៉ាត័ ប៉ាទ្រូ ណោះ។

៤ អឺ មួត ប៉ាសុន ប‌៉្រ័ះ ហគ់ ចាជែ ប៉ានេ ប‌៉្រ័ះ

ខង អ៊ែ ដាគ់ ត្រង់ ខាក់។

៥ ខង សារ ប‌៉្រ័ះ អឺក ដឹង ម៉ោញ ទ្រុ ដោច

ហះកា ពុត តាប៉ាប តាប៉ុន ម៉ះ អ៊ែ អ្វៃ លើយ។

ផះ កាម៉ាំង ទៀក ម៉ាត់ ពិន ហូរ័

ហះកា តារ កាំលឺ ពិន ហោក រ៉គ់ ណាវ្គ។

៦ កាប៉ាច់ អាញ់ ផះ អាញ់ ទី សារ សាណុក សាវ៉ាក

អាញ់ ឃឹត កាណុង ពុត ផា អាញ់ អូ សាលឹម (?) ប៉ក់ អុះ។

៧ អឺ ប‌៉្រ័ះ ប៊កកាតយ័

ញន សារ តាប៉ាប តាប៉ុន អីស ប៉្រគ័ អន់ អាញ់ កាង័ កាចាប័ (?)

ឡាក់ កា ប៉ានឹម

ហះកា ផា អីស អូ អ្វៃ អន់ឌូ

អាញ់ អ្យូគ ខាក់។

៨ អឺ ប‌៉្រ័ះ ប៊កកាតយ័ អាញ់ អើ ម៉ន់ អីស

ទឹប ឡោម ឡា អីស ដេល។

៩ ផានែវ អីស អន់ អាញ់ តោ័ ចឹង ទី ខា ញ៉ា ?

លើ ផានែវ អីស អន់ អាញ់ ឡិ កាណុង ឡូះ ចារ ប៉ាទ្រូ ចឹង ទី ខា ញ៉ា ?

ញ៉ា ប៉ាណូស តោ័ អ្លុ ប៉ានេ ប‌៉្រ័ះ ប ?

ញ៉ា អន់ឌែ អ្លុ រ៉ះ ឡឹង ពុត ដាគ់ ត្រង់ ម៉ះ ប‌៉្រ័ះ ប ?

១០ អឺ ប‌៉្រ័ះ តាំងឡា ប៉រ់ អីស តាប៉ាប តាប៉ុន

លូ សាំយ៉ាំង ប៉ានឹរ អាញ់ ម៉ន់ អើ

អឺ ប‌៉្រ័ះ អន់ អីស តង័ អាញ់ ណើ

១១ ប‌៉្រ័ះ ប៊កកាតយ័ ប៉្រគ័ អន់ សារ អាញ់ ញ៉ាំ សោក កេះ សារ ហោក រ៉គ់

ទឹប អីស រ៉ីស អ្លាត អាវ ក្យាគ់ អន់ត្រោ័

កេះណោះ ប៉្រគ័ អន់ អាញ់ ទី សារ ហោក រ៉គ់ ឡគ។

១២ ទឹល នីណោ័ះ អាញ់ ចឹង ចាជែ ប៉ានេ អីស

ខង អីស ប‌៉្រ័ះ អាញ់

អាញ់ ចឹង ចាជែ ប៉ានេ អីស លើយ អូ អ្វៃ តាដោះ អុះ។

៣១

១ អឺ ប‌៉្រ័ះ ប៊កកាតយ័ អាញ់ ប៉រ់ កាដាប (?) ពឹង អីស

លូ ជែ អន់ អាញ់ តាយួស ហង

អឺ ប‌៉្រ័ះ ឡាក់ ដាគ់ ត្រង់

ប៉រ់ អីស តង័ អាញ់ ណើ។

២ ប៉រ់ អីស សាំយ៉ាំង អាញ់

លូ តង័ អាញ់ ស៊្រសៗ

ទឹប ប៉្រគ័ ឡាក់ កា ប៉ាន់ទៀយ កាន់ទឹង អាញ់

ទឹប តង័ អាញ់ ណើ។

៣ ខង អីស ពៀប ឡាក់ កា អំហ្មោ

លូ ប៉ាន់ ទៀយ កាង័ កាចាប័ ឡាក់ អាញ់ កាន់ទឹង

ប៉រ់ អីស ប៉ាណាំ ទ្រង កា អាញ់ ញន កា សិច អីស។

៤ ប៉រ់ អីស រ៉ាំងហៃ អាញ់ អន់ រ៉ាវ៉ាច់ ឡឹង សាទួង ឡាក់ អន់ឌែ ប៉្រគ័ កា អាញ់

ខង ទី ដឹង អីស ហង ឡាក់ អាញ់ ម៉ឹង។

៥ អាញ់ មប ប៉ាង៉ាត័ ប៉ាលឹង អាញ់ កា អីស។

អឺ ប‌៉្រ័ះ តាំងឡា អីស ហង ឡាក់ ដាគ់ ត្រង់

អីស តោះ ឡើយ អាញ់។

៦ អាញ់ មប អាញុ រ៉ីស កា អីស

អាញ់ អូ ណីស កា បក់ សាំប‌៉័ះ ប‌៉្រ័ះ ឡាឡិគ័ ឡាឡាគ័ អូ ទី ខា ណោះ អុះ។

៧ អាញ់ ហោក រ៉គ់ ខាក់ ញន កា អីស ដាគ់ ពុត កា អាញ់

ខង អីស ប៉ប័ សារ ថុក ឡាំបាក ម៉ះ អាញ់

លូ អ្លុ អន់ហ្នាល់ ឡឹង សារ អាញ់ អុក ពុត ដេល។

៨ អីស អូ មប អន់ អាញ់ ពឹង តី មួត តាម៉ឺរ អុះ

ហះកា អីស តង័ អាញ់ រ៉ាវ៉ាច់ ឡឹង សារ អ្យូគ សារ ហ្យឹក។

៩ អឺ ប‌៉្រ័ះ ប៊កកាតយ័

តាប៉ាប តាប៉ុន កា អាញ់ ណើ

ខង អាញ់ ផះ ទី សារ ឡាំបាក

អាញ់ ញ៉ាំ ទឹល ស្វាត់ ទៀក ម៉ាត់

ទឹប ពុត អាញ់ កា អ្យូគ ហ្យឹក ដេល។

១០ អាញ់ អូ ត្រូះ អូ ថូន ខាក់

ញន កា អាញ់ អ្យូគ ហ្យឹក

អាញុ រ៉ីស អាញ់ កា ចឹង ឡុច

ឡាកោ អាញ់ កា អូ សាងុំ

កាន់តីង អាញ់ កា ចឹង ពុក ដេល។

១១ មួត តាម៉ឺរ ទឹប មួត អ្វៃ រសានែង អាញ់

អន់ឌែ កាប ញគ័ អាញ់

យ‌៉័ះ មួត គួប ចាង័ អាញ់ កា អូ ខឹន ឡាំ ក្យាម័ អាញ់ ដេល

ផា អន់ឌែ ប៉ប័ អាញ់ អន់ឌែ ប៉ាណាំ គួប សាតាក់ ឡាច់។

១២ អូ ទី បក់ ពឿ កាចាំង កា អាញ់ អុះ

អាញ់ ពៀប ឡាក ប៉ាណូស តោ័

លូ ឡាក់ កា កគ័ ប៉ាទុះ ឡាក់ ពូ ហឹរ អ្លាត។

១៣ អាញ់ កាតាំង ប៉ាណូស សួន អៀង ពូ កាប ព្លូង ប៉្លាច័ ច្រោម អាញ់

អ្វៃ ជុំ អាញ់ ប៉្រគ័ អន់ អាញ់ អ្យូគ ហ្យឹក ខាក់

អន់ឌែ ប៉ាណាំ គួប ប៉ាសាំង លូ អាញ់

ទឹប ជៀក គួប សោប ចឹង ឡាំ ប៉ាន់តោ័ អាញ់ ដេល។

១៤ អឺ ប‌៉្រ័ះ ប៊កកាតយ័ អាញ់ ប៉រ់ មប អាញុ រ៉ីស អាញ់ កា អីស

អាញ់ ចឹង ផា អីស ហង ឡាក់ ប‌៉្រ័ះ អាញ់។

១៥ អាញុ រ៉ីស អាញ់ ពឹង តី អីស កេះ

ប៉រ់ អីស តង័ អាញ់ អន់ រ៉ាវ៉ាច់ ឡឹង តី មួត តាម៉ឺរ

លូ មួត បក់ អូ ណីស កា អាញ់។

១៦ ប៉រ់ អីស កាលែង ហៃ គែង អាញ់ ឡាក់ ទុច អីស

លូ តង័ អាញ់ ញន ពុត ដាគ់ ត្រង់ ម៉ះ អីស។

១៧ អឺ ប‌៉្រ័ះ ប៊កកាតយ័ អាញ់ ប៉រ់ ឡោម ឡា អីស

ជែ អន់ អាញ់ តាយួស ដៃ

ហះកា ប៉រ់ អីស ប៉្រគ័ អន់ ប៉ាណូស អូ ដាគ់ ណោះ អន់ឌែ តាយួស

ទឹប អន់ អន់ឌែ តោ័ រ៉ុង តោ័ រ៉ាយ ពិ។

១៨ ប៉រ់ អីស ប៉្រគ័ អន់ មួត ឡាក់ កាប ព្លូង ប៉្លាច័ ណោះ កាំឡូ

ញន អន់ឌែ កាប ឌឺ លូ កាប អូ ដាគ់ លូ អូ ណីស កា (?) បក់ ដាគ់ ត្រង់។

១៩ អឺ ប‌៉្រ័ះ ប៊កកាតយ័ ពុត អីស ដាគ់ ត្រង់ ខាក់

អីស គម កា បក់ ពឿ ឡាក់ អ្យិល កូត័ កា អីស

ប៉ាណូស ទិឌូ ពូ អ្លុ អន់តគ់ ផា

អីស តាប៉ាប តាប៉ុន កា ពឿ ឡាំ ម៉ឹង អីស។

២០ អីស អោន អន់ឌែ ពឹង ចារ អីស អន់ រ៉ាវ៉ាច់ ឡឹង សារ ប៉ាណូស អូ ដាគ់

អីស រ៉ាំងហៃ អន់ឌែ ពឹង ចារ អីស

អន់ រ៉ាវ៉ាច់ ឡឹង ប៉ានឹរ ពឹរ កាង មួត តាម៉ឺរ ច្រោម អន់ឌែ។

២១ ប៉ានេ ប‌៉្រ័ះ ប៊កកាតយ័

ខង ផះ ទី តាម៉ឺរ វ៉ិង ជុំ អាញ់

អ៊ែ (?) តាំបាង ពុត ដាគ់ ត្រង់ កាខាក់ កា អាញ់។

២២ ផះ អាញ់ វ៉ឹនវ៉ាយ កាណុង ពុត

អាញ់ សាម៉គ័ កា អីស តាំងហ្យិត អាញ់ អន់ ឡាច់ ឡឹង ម៉ាត់ អីស កេះ

ហះកា ប៉ាគ់ អាញ់ ម៉ន់ ឡោម

អីស កា សាំយ៉ាំង ប៉ានឹរ អាញ់។

២៣ អឺ ប៉ាណូស បក់ ដាគ់ ត្រង់ (?)

ហគ់ ប៉ិច ចៃ កា ប‌៉្រ័ះ ប៊កកាតយ័

ណោះ ប‌៉្រ័ះ ប៊កកាតយ័ ចឹង រ៉ាំងហៃ បក់ ចំ ឡាក់ សឿ

ហះកា ប‌៉្រ័ះ ចឹង ចៃគ ថូត បក់ ពឿ ឡាក់ ង៉ល់ ឌឺ។

២៤ អឺ បក់ ពឿ ឡាក់ ម៉ឹង ប‌៉្រ័ះ ប៊កកាតយ័

ហគ់ ទី សាងុំ លូ ទី ពុត ខឹន ពិ។

៣២

១ ទី សារ សាណុក សាវ៉ាក តាទឹច ហង

បក់ ពឿ ឡាក់ ប‌៉្រ័ះ ប៊កកាតយ័ អូ ឃឹត សារ អ៊ែ យច

ទឹប អ្លាត ដោះ សារ យច អ៊ែ កេះ។

២ សាណុក សាវ៉ាក តាទឹច ហង

បក់ ពឿ ប‌៉្រ័ះ ប៊កកាតយ័ អូ អ្យក់ យ៉ូ សារ យច អ៊ែ

លូ អ៊ែ អូ ទី ប៉្រគ័ សារ ឡិគ័ ឡាគ័ (?)

៣ ផានែវ អាញ់ អូ ឡាប់ ញម សារ អាញ់ យច អុះ

អាញ់ ចឹង ប៉ាណាប ខាក់ ហង

ញន កា អាញ់ ញ៉ាំ អុក (?) រ៉ប់ ដារ់។

៤ ខង ប‌៉្រ័ះ ប៊កកាតយ័ ចឹង ចៃគ ថូត អាញ់ ទឹប កាដារ់ ទឹប កាម៉ាំង

សាងុំ អាញ់ កា អូ ត្រូះ អូ ត្រាន ឡគ កេះ

ឡាក់ កា ទៀក ស្វាត់ ថុន ប៉្រាំង។

៥ អាញ់ ឡាប់ ញម សារ យច កេះ

អាញ់ អូ អោន សារ អាញ់ យច អុះ

អាញ់ រ៉ះ ផា អាញ់ ប៉្រគ័ យច លូ ប‌៉្រ័ះ ប៊កកាតយ័

អ៊ែ កា អូ អ្យក់ យ៉ូ អ្លាត ដោះ សារ យច អាញ់ ដេល។

៦ ញន ណោះ ហង បះ មួត បក់ អ្យិល កូត័ កា ប‌៉្រ័ះ ប៊កកាតយ័

អន់ឌែ ឃើយ ឡោម ឡា អើ ប‌៉្រ័ះ ផះ ដារ់ ចំ ឡាក់ អន់ឌែ តងកាន

យ‌៉័ះ ទី សារ តីស ពៀប ឡាក់ កា ទៀក រ៉ាឡាប ប៉ុប ចំ កាតាម

អន់ឌែ កា រ៉ាវ៉ាច់ ឡាកោ ដេល។

៧ ប‌៉្រ័ះ ប៊កកាតយ័ ពៀប ឡាក់ កា ចារ អាញ់ អោន

ខង អ៊ែ រ៉ាំងហៃ អាញ់ អន់ រ៉ាវ៉ាច់ ឡឹង សារ ចុនចៃ

អ៊ែ អន់ អាញ់ ចាជែ ប៉ានេ អ៊ែ

ខង អ៊ែ ឡាក់ តាំងឡា តង័ អាញ់។

៨ ប‌៉្រ័ះ ប៊កកាតយ័ រ៉ះ ផា អាញ់ ចឹង អន់តគ់ ប៉ាតោ

អីស កា អន់ អ្លុ អន់ហ្នាល់ ទ្រង ឡាក់ អីស ត្រគ់ ចាក

អាញ់ ចឹង តង័ រ៉ះ លូ រ៉ាំងហៃ អីស ដេល។

៩ អីស ជែ ង៉ល់ អូ ហ្លង់ ឡាក់ កា សេះ លើ លៀ

អន់ ពូ ចៃគ ប៉ាសយ់ ពឹង ពឹរ

ម៉ាគ់ ឡាម៉គ់ ញ៉ាក់ លើ ទុង អន់ ប៉្រគ័ ពួយ ពូ។

១០ ប៉ាណូស អូ ដាគ់ ទី សារ ថុក ប៉ាណាប អៀង ខាក់

ហះកា កាប៉ាច់ បក់ សឿ ប‌៉្រ័ះ ប៊កកាតយ័ ប៉ិច ចៃ កា អ៊ែ ខាក់។

១១ អឺ បក់ ដាគ់ ត្រង់

ហគ់ ប៉ាណាំ គួប ហោក រ៉គ់ ពិ

អឺ បក់ ទី ពុត ដាគ់

ហគ់ ចាជែ ប៉ានេ ញន កា ពុត ហោក រ៉គ់ ពិ។

៣៣

១ អឺ បក់ ដាគ់ ត្រង់

ហគ់ ប៉ាណាំ គួប ហោក រ៉គ់ ចាជែ ប៉ានេ កា សារ ញ៉ា ឡាក់ ប‌៉្រ័ះ ប៊កកាតយ័ ទី ប៉្រគ័

ទី ដឹង បក់ ដាគ់ ត្រង់ ណោះ ហង ចឹង អ្យិល កូត័ កា ប‌៉្រ័ះ។

២ ហគ់ ប៉្រគ័ អញ់ស៊ែ ចាជែ ប៉ានេ ប‌៉្រ័ះ ប៊កកាតយ័ លូ គួង ទឹង អន់ រ៉គ់ សើម ពិ។

៣ ហគ់ ចាជែ ប៉ានេ ប‌៉្រ័ះ ប៊កកាតយ័ ប៉្រគ័ យុ ណាវ

ទឹប ចំ គួង អន់ តេះ រ៉គ់

លូ ប៉្រគ័ អញ់ស៊ែ ចាជែ យ៉ិល អន់ ហោក រ៉គ់ ពិ។

៤ ខង ប៉ានឹរ ប‌៉្រ័ះ ប៊កកាតយ័ ដាគ់ ត្រង់ ខាក់

ទឹប អ៊ែ ប៉្រគ័ ពួយ សារ ញ៉ា ឡាក់ អ៊ែ ទី សាញ៉ា។

៥ ខង អ៊ែ ប៉ិច កា សារ ដាគ់ ត្រង់

លូ សារ ប៉ិច ចៃ ពឹង អង់កក់ តេះ អា ញន កា ឡាច់ ឡឹង អ៊ែ ហង (?)។

៦ ប៉្លៃង លូ កាណាគ័ ញ៉ាៗ ទិណោ័ះ កា កើត ឡាច់ ឡឹង ប៉ានឹរ ប‌៉្រ័ះ ប៊កកាតយ័ ណោះ ហង។

៧ ប‌៉្រ័ះ ប៊កកាតយ័ ប៉ាតុំ ទៀក សាឡីគ សាឡាយ លូ ទៀក ជ្រុ ណោះ

អន់ អ្វៃ ម៉ោញ ចារ ៗ តាង ឡឹង គួប។

៨ ហគ់ អន់ ប៉ាណូស លូ កាណាគ័ ញ៉ាៗ ឡាក់ អ្វៃ ពឹង អង់កក់ តេះ អា

អ្យិល កូត័ កា ប‌៉្រ័ះ ប៊កកាតយ័ ពិ។

៩ ខង កាណាគ័ ញ៉ាៗ ទិណោ័ះ កា កើត ពឹះ ឡឹង ប៉ានឹរ ប‌៉្រ័ះ ប៊កកាតយ័ ទិណោ័ះ ហង

សារ ញ៉ា ប‌៉្រ័ះ ប៊កកាតយ័ ប៉្រើ កា កើត ទី នែវ ណោះ ហង។

១០ ប‌៉្រ័ះ ប៊កកាតយ័ ថាំឡាយ ផិនកាន ប៉ាថេត អន់ទៀគៗ

លូ ប៉ាសុន (?) ទិឌូ ដេល។

១១ ហះកា ង៉ារការ លូ ផិនកាន ប‌៉្រ័ះ ប៊កកាតយ័ អ្វៃ លើយ។

១២ ទី សារ សាណុក សាវ៉ាក តាទឹច ហង

ប៉ាថេត ចំ ឡាក់ អ្យិល កូត័ កា ប‌៉្រ័ះ ប៊កកាតយ័ ឡាក់ ប‌៉្រ័ះ អន់ឌែ

ទឹប ហោក រ៉គ់ (?) ពិ

ប៉ាថេត ចំ ឡាក់ ប‌៉្រ័ះ ទី រ៉ើស អន់ កេះ ប៉ាសុន អ៊ែ។

១៣ ប‌៉្រ័ះ ប៊កកាតយ័ ហៃ ឡឹង ប៉្លៃង

អ៊ែ ប៉ប័ ប៉ាណូស ទិណោ័ះ ពឹង អង់កក់ តេះ អា។

១៤ អ៊ែ អង់អ្វៃ ពឹង ចារ សាដាច់

ហៃ ប៉ាណូស ទិណោ័ះ ពឹង អង់កក់ តេះ អា។

១៥ ប‌៉្រ័ះ ប៊កកាតយ័ ហង ប៉ាំងកើត ពុត ពៀក ប៉ាណូស ទិឌូ

ទឹល នីណោ័ះ អ៊ែ ប៉ប័ ទិ សារ ញ៉ា ឡាក់ ពូ ឃឹត ដេល។

១៦ អូ ទី សាដាច់ ចំ សាណ័ះ ញន កា តា ហាន កេង ខាក់ ណោះ អុះ

កា អូ ទី ប៉ាណូស ពឿ សាណ័ះ ញន កា សាងុំ កេង ខាក់ ណោះ ដេល។

១៧ សេះ សាងុំ អូ អ្លុ ប៉្រគ័ អន់ សាណ័ះ អុះ

យ‌៉័ះ អ៊ែ កេង ប៉ុប ចំ កាតាម កា អូ អ្លុ តង័ ពិន អុះ។

១៨ ប‌៉្រ័ះ ប៊កកាតយ័ ពួយ រ៉ាំងហៃ បក់ អ្យិល កូត័

លូ ទិ បក់ ម៉ឹង ពុត តាប៉ាប តាប៉ុន ម៉ះ ប‌៉្រ័ះ។

១៩ ប‌៉្រ័ះ ប៊កកាតយ័ តង័ អន់ឌែ អន់ រ៉ាវ៉ាច់ ឡឹង សារ តោ័

លូ អន់ អន់ឌែ រ៉ាវ៉ាច់ ឡឹង សារ ឡាយ៉ិត ឡាំងវ៉ាញ់។

២០ ពិន ត្រគ់ មប ឡាកោ កា ប‌៉្រ័ះ

ម៉ាគ់ អ៊ែ តង័ លើ រ៉ាំងហៃ ពិន។

២១ ពិន ទី សារ ហោក រ៉គ់ អន់ឌូ លូ ប‌៉្រ័ះ

លូ ម៉ឹង សិច (?) ឡាក់ ដាគ់ ត្រង់ ម៉ះ អ៊ែ។

២២ អឺ ប‌៉្រ័ះ ប៊កកាតយ័

ប៉រ់ អន់ អីស តាំបាង ពុត អីស ប៉ិច ចៃ កា ញឹន ណើ

ខង ញឹន មប អាញុ រ៉ីស ញឹន កា អីស កេះ។

៣៤

១ អាញ់ ចឹង ប៉ានេ ប‌៉្រ័ះ ប៊កកាតយ័ លើយ រ៉ប់ ដារ់

ទឹប អាញ់ ចាជែ ប៉ានេ ប‌៉្រ័ះ អូ រ៉ាឡូវ អុះ។

២ អាញ់ ចឹង តីស ម៉ូះ ញន កា ប‌៉្រ័ះ ប៊កកាតយ័

ហគ់ អន់ បក់ អូ គឹត អូ ខា សាំយ៉ាំង ទឹប ទី សារ ហោក រ៉គ់ ពិ។

៣ តាំប៉ោក ប៉ានេ កា ប‌៉្រ័ះ អន់ឌូ លូ អាញ់ ទឹប អន់ ពិន ប៉ានេ កា សិច ប‌៉្រ័ះ ប៊កកាតយ័ ទិឌូ។ (?)

៤ អាញ់ ឡោម ឡា ប‌៉្រ័ះ ប៊កកាតយ័

អ៊ែ កា ប៉្រគ័ ពួយ តាម ប៉ានឹរ អាញ់ ប៉រ់ ដេល

អ៊ែ តង័ អាញ់ អន់ រ៉ាវ៉ាច់ ឡឹង សារ ហ្យឹក សារ អ្យូគ ទិណោ័ះ ដេល។

៥ បក់ ពឿ ហៃ ប៉ាគ់ ប‌៉្រ័ះ ប៊កកាតយ័

បក់ ណោះ ចឹង ទី សារ ហោក រ៉គ់ លូ អូ អ្វះ ឡាកោ អុះ។

៦ ប៉ាណូស បក់ អូ គឹត អូ ខា ម៉ន់ ឡោម ប‌៉្រ័ះ ប៊កកាតយ័

ណោះ អ៊ែ សាំយ៉ាំង សារ អន់ឌែ ម៉ន់

ទឹប តង័ អន់ឌែ អន់ រ៉ាវ៉ាច់ ឡឹង សារ ថុក ប៉ាណាប។

៧ ប៊យ ប‌៉្រ័ះ ប៊កកាតយ័ រ៉ាំងហៃ រ៉ាំងខ្យា ទិ បក់ អ្យិល កូត័ កា ប‌៉្រ័ះ ប៊កកាតយ័

ទឹប តង័ អន់ឌែ អន់ រ៉ាវ៉ាច់ ឡឹង សារ ចុនចៃ។

៨ ហគ់ សាគ់ លួង ពិ

ម៉ាគ់ អន់ដីស អ្លុ អន់ហ្នាល់ ឡឹង ពុត ប‌៉្រ័ះ ប៊កកាតយ័ ឡាក់ ដាគ់ កាខាក់

ខង បក់ ពឿ ឡាក់ ម៉ឹង ប‌៉្រ័ះ

បក់ ណោះ ទី សារ សាណុក សាវ៉ាក តាទឹច ហង។

៩ អឺ ប៉ាសុន ប‌៉្រ័ះ ប៊កកាតយ័

ហគ់ អ្យិល កូត័ កា អ៊ែ

ខង បក់ ពឿ អ្យិល កូត័ កា អ៊ែ

បក់ ណោះ ចឹង អូ កាសត់ កា ញ៉ា អុះ។

១០ មួត បក់ ប‌៉្រ័ះ ប៉ាត្រង័ កា ចឹង ទី សារ ឡាយ៉ិត ឡាំងវ៉ាញ់ អូ ទី សាណា សា ដេល

ហះកា បក់ ពឿ ឡាក់ ណាង ប‌៉្រ័ះ ប៊កកាតយ័ ណោះ

អ៊ែ អូ កា សត់ កា ញ៉ា អុះ។

១១ អឺ គន សោ ហគ់ សាំយ៉ាំង ប៉ានឹរ អាញ់

អាញ់ ចឹង ប៉ាំងហៀន អន់ដីស អន់ អ្លុ អ្យិល កូត័ កា ប‌៉្រ័ះ ប៊កកាតយ័។

១២ ទី ពឿ ប៉ិច កា អាញុ រ៉ីស អ្លឹង

ទឹប ទី សារ សារ សាណុក សាវ៉ាក ប ?

១៣ ផា ប៉ិច កា ទី អាញុ រ៉ីស ត្រគ់ កាតត់ ពុត លូ អំប៉្យិត

ជែ កាប អូ ដាគ់ លូ ព្លូង ប៉្លាច័។

១៤ ជែ ប៉្រគ័ សារ អូ ដាគ់

កេះណោះ ប៉្រគ័ សារ ដាគ់ ណាវ្គ

ទឹប ណាំង សារ សាណុក សាវ៉ាក អន់ ទិ ពុត។

១៥ ប‌៉្រ័ះ ប៊កកាតយ័ អ្វៃ រ៉ាំងហៃ ប៉ាណូស បក់ ដាគ់ ត្រង់

ទឹប អ៊ែ សាំយ៉ាំង លើយ សារ អន់ឌែ ម៉ន់ អើ។

១៦ ប‌៉្រ័ះ ប៊កកាតយ័ ប៉ាសាំង លូ បក់ ប៉្រគ័ អូ ដាគ់

ប៉ាគ់ អន់ឌែ តោ័ អូ ទី ពឿ កាចាំង កា អន់ឌែ អុះ។

១៧ ប៉ាគ់ ប៉ាណូស បក់ ដាគ់ ត្រង់ ម៉ន់ ឡោម អើ ប‌៉្រ័ះ

អ៊ែ កា សាំយ៉ាំង លូ តង័ អន់ឌែ អន់ រ៉ាវ៉ាច់ ឡឹង សារ ថុក ប៉ាណាប ទិណោ័ះ។

១៨ ប‌៉្រ័ះ ប៊កកាតយ័ អ្វៃ អន់ឌូ លូ បក់ ពឿ ឡាក់ អុក ពុត

ទឹប អ៊ែ តង័ បក់ ពឿ ឡាក់ ទី ពុត អុក អ៊ល។

១៩ ប៉ាណូស បក់ ដាគ់ ត្រង់ កា ចឹង ទី សារ ថុក ប៉ាណាប

ហះកា ប‌៉្រ័ះ ប៊កកាតយ័ ចឹង តង័ អន់ឌែ អន់ រ៉ាវ៉ាច់ ឡឹង សារ ថុក ប៉ាណាប ណោះ។

២០ ប‌៉្រ័ះ ប៊កកាតយ័ រ៉ាំងហៃ អន់ឌែ អន់ ទី សារ សាណុក សាវ៉ាក

លូ អូ អន់ ទី កាន់តីង អន់ឌែ ប៉ាក់ លើ ប៉ាទុះ អុះ។

២១ សារ អូ ដាគ់ ចឹង ប៉ាន់តោ័ ប៉ាណូស បក់ អូ ដាគ់

ប‌៉្រ័ះ ប៊កកាតយ័ ចឹង ចៃគ ថូត ប៉ាណូស បក់ អូ ណីស កា ប៉ាណូស ដាគ់ ត្រង់។

២២ ប‌៉្រ័ះ ប៊កកាតយ័ តង័ ប៉ាសុន អ៊ែ

ទិ បក់ ម៉ឹង អ៊ែ ចឹង រ៉ាវ៉ាច់ ឡឹង ថូត។

៣៥

១ អឺ ប‌៉្រ័ះ ប៊កកាតយ័ ប៉រ់ អីស ប៉ាសាំង លូ បក់ ពឿ ប៉ាសាំង លូ អាញ់

លូ អន់ អីស តាកូះ ប្ល‌៉័ះ លូ បក់ ពឿ តាកូះ ប្ល‌៉័ះ លូ អាញ់។

២ ប៉រ់ អីស អ្យក់ ខៃល ទឹប តីស ទឹប ថិ

ជឹរ ពឹះ តង័ អាញ់ ស៊្រសៗ។

៣ អន់ អីស ស្រាង តាប៉ាក័ លូ ហឹរ ប៉ាថោ

ប៉ាន់តោ័ មួត បក់ តាយ៉ិប ពួយ អាញ់

អន់ អីស ប៉ាឡាក់ អន់ អាញ់ អ្លុ សាឡះ ផា

អីស ហង ប‌៉្រ័ះ ឡាក់ តង័ អាញ់។

៤ អន់ ប៉ាណូស បក់ ចឹង ប៉ាន់តោ័ អាញ់

អន់ អន់ឌែ តាយួស ម៉ូះ ម៉ាត់

អន់ បក់ ឃឹត ចឹង ប៉ាន់តោ័ អាញ់ វ៉ីល សឹត

ទឹប តាយួស កាខាក់។

៥ ប៉ាគ់ ប៊យ ប‌៉្រ័ះ តាំងហ្យិត អន់ឌែ

អន់ អន់ឌែ ពៀប ឡាក់ កា ទុក តាប៉ើះ កា ខ្យាល។

៦ ប៉ាគ់ ប៊យ ប‌៉្រ័ះ តាយ៉ិប ពួយ អន់ឌែ

អន់ ទ្រង អន់ឌែ ម៉ាម៉ាំង ម៉ាមត ទឹប រ៉ាផល់។

៧ មួត ណោះ ប៉្រគ័ សាទួង ប៉ិច កា ត្រគ់ អាញ់

លូ សីរ ឡូះ ប៉ិច កា អាញ់ ឡិ

ម៉ាគ់ ចឹង ទី រ៉ុប អាញ់ ញន អូ ទី សារ ញ៉ា អុះ។

៨ អន់ អន់ឌែ តោ័ រ៉ាយ រ៉ុង ទឹប អូ អ្លុ អន់តគ់

លូ អន់ អន់ឌែ ត្រគ់ សាទួង អន់ឌែ ទៅ

លូ ឡិ ឡូះ ឡាក់ អន់ឌែ សីរ អន់ឌែ ទៅ។

៩ ផះ ណោះ អាញ់ ចឹង ហោក រ៉គ់ កាខាក់

ញន កា ង៉ារ ឡាក់ ប‌៉្រ័ះ តាំងឡា ទី ប៉្រគ័ ដាគ់ កា អាញ់ ណោះ

លូ អាញ់ ចឹង ហោក ខាក់ កា ប‌៉្រ័ះ ប៊កកាតយ័ ទី តង័ អាញ់។

១០ អាញ់ ចឹង រ៉ះ កា ប‌៉្រ័ះ ប៊កកាតយ័ ទិ ពុត ពៀក ផា

«អឺ ប‌៉្រ័ះ តាំងឡា អូ ទី បក់ ពឿ ឡាក់ កា អីស អុះ

អីស ទី តង័ ប៉ាណូស ឡាក់ អូ គឹត អូ ខា

អន់ រ៉ាវ៉ាច់ ឡឹង តី មួត កេង ខាក់

ទឹប អីស តង័ ប៉ាណូស ថុក ញ៉ាក

អន់ រ៉ាវ៉ាច់ ឡឹង សារ ពូ ជិះ ចគ័។

១១ ទី ប៉ាណូស អៀង ខាក់ ប៉ាណាំ គួប ប៉្រគ័ ផាញ៉ាន ប៉ាសាំង លូ អាញ់

ពូ ច្រោម អាញ់ ឡឹង សារ ឡាក់ អាញ់ អូ អ្លុ អុះ។

១២ អន់ឌែ ប៉្រគ័ សារ អូ ដាគ់ ញន កា អាញ់ ប៉្រគ័ សារ ដាគ់ កា អន់ឌែ

អាញ់ ចឹង អ្វៃ ម៉ោញ ដូវ អាញ់ អូ ទី គួប។

១៣ ផះ ពូ អីគ ព្លុ អាញ់ ឃើយ ឡាំ តង័ អង់រ៉ើង

ទឹប ម៉ន់ កំ អូ សា សាណា ប៉ាតាង ពូ លើយៗ។

១៤ អាញ់ ប៉្រគ័ ដាគ់ កា អន់ឌែ

ឡាក់ កា គួប ចាង័ លើ អុះ ម៉ី

អាញ់ អុក ពុត លូ ញ៉ាំ សោក

ឡាក់ កា ញ៉ាំ សោក កា ម៉ៃគ អាញ់ តោ័។

១៥ ហះកា ប៉ាគ់ អាញ់ ទី សារ ថុក ឡាំបាក

អន់ឌែ កាកីក ហោក រ៉គ់ សាំបាយ

អន់ឌែ រែវ ពុត គួប សោប ប៉ាសាំង លូ អាញ់

ទឹប ទី ប៉ាណូស អន់ទៀគ ឡាក់ អាញ់ អូ អ្លុ អន់ហ្នាល់

ពីត អូស អាញ់ លើយ ដេល។

១៦ អន់ឌែ រែវ ពុត លូ ប៉ាណូស អូ ដាគ់ ឡាក់ អ្វៃ ជុំ អាញ់

ទឹប អន់ឌែ រ៉ាំងគែត សាណាញ់ កា អាញ់។

១៧ អឺ ប‌៉្រ័ះ តាំងឡា

ញ៉ា អីស អ្វៃ គ្រឺយ ទឹល ដារ់ ចំ ណាវ្គ ?

អីស តង័ អាញ់ អន់ រ៉ាវ៉ាច់ ឡឹង តី អន់ឌែ រិញ

អីស រ៉ាំងហៃ អាញ់ អន់ រ៉ាវ៉ាច់ ឡឹង តាប៉ល់ ប៊ក ណោះ ណើ។

១៨ អាញ់ ចឹង ហោក រ៉គ់ កា អីស ពឹង ចារ ពូ លួម អៀង ដូវ

អឺ ប‌៉្រ័ះ ប៊កកាតយ័ អាញ់ ចឹង ប៉ានេ អីស ហះ ម៉ាត់ ប៉ាសុន ទិឌូ ដេល។

១៩ អីស ជែ ទឹមវ៉ៃរ អន់ មួត តាម៉ឺរ ហោក រ៉គ់

ញន កា អាញ់ អូ ដាម័ អន់ឌែ

លូ ជែ អន់ មួត ឡាក់ អូ ណីស កា អាញ់

ឡាក់ អូ ទី សារ ញ៉ា សាំងអ្យឹប ម៉ាត់ អាញ់ (?)

២០ ខង អន់ឌែ អូ ចៃ កាប ដាគ់ កាប ប៉ាឡឹង អុះ

អន់ឌែ ឃឹត ដឹង កា ណាំង សារ

ព្លូង ប៉្លាច័ កា ប៉ាណូស បក់ អ្វៃ ពឹង ស្រុក

ឡាក់ ប៉ិច កា សារ សាណុក សាវ៉ាក។

២១ អន់ឌែ ច្រោម អាញ់ ទឹប អន់ឌែ កាកីក ប៉ាំងហ្រល់ កា អាញ់ ផា៖

«ហះៗ ញឹន ប៉ប័ អីស ប៉្រគ័ សារ អូ ដាគ់ កេះ»។

២២ អឺ ប‌៉្រ័ះ តាំងឡា អីស ប៉ប័ ម៉ាត់ អីស ទៅ កេះ

អីស ជែ អ្វៃ គ្រឺយ ហង

អីស ជែ អ្លាត អាញ់ ដៃ។

២៣ អឺ ប‌៉្រ័ះ ប៊កកាតយ័ ឡាក់ តាំងឡា អាញ់

អីស អ្យូវ ឡគ ម៉ាគ់ តាត់ស៊ិន សារ អន់ ត្រង់ កា អាញ់។

២៤ អឺ ប‌៉្រ័ះ ប៊កកាតយ័ ឡាក់ តាំងឡា អាញ់

អីស ហង ឡាក់ ដាគ់ ត្រង់

ប៉រ់ អីស តាត់ស៊ិន សារ អន់ ដាគ់ ត្រង់ កា អាញ់ ណើ

អីស ជែ អន់ អន់ឌែ ហោក រ៉គ់

ញន កា អាញ់ អូ ដាម័ អន់ឌែ ណោះ។

២៥ ជែ អន់ អន់ឌែ ឃឹត កាណុង ពុត ផា

«ពិន ទី ឡាក់ កា ពុត ពិន ប៉ិច (?) កេះ

លូ ជែ អន់ អន់ឌែ រ៉ះ ផា «ពិន ទី ថាំឡាយ អ៊ែ កេះ»។

២៦ អន់ បក់ កាកីក ហោក កា អាញ់ ថុក ប៉ាណាប ណោះ

កេះ តាយួស ម៉ាត់ ទិឌូ

អន់ បក់ ឌឺ អាញ់ អន់ ទី សារ តាយួស

អូ ខឹន ង៉ើយ ម៉ាត់។

២៧ ហះកា បក់ ពឿ ប៉ិច កា អាញ់ ឡាក់ ប៉ាណូស អូ ទី សារ យច

អីស ប៉្រគ័ អន់ អន់ឌែ តាំងហើ ញន ពុត ហោក រ៉គ់

ទឹប អន់ អន់ឌែ កាប ផា «ប៉ានេ ប‌៉្រ័ះ ប៊កកាតយ័ ឡាក់ ប‌៉្រ័ះ តាំងឡា

អន់ ទុច អ៊ែ សាណ័ះ។

២៨ ផះ ណោះ អាញ់ ចឹង រ៉ះ ឡឹង សារ ដាគ់ ត្រង់ ម៉ះ ប‌៉្រ័ះ ប៊កកាតយ័ លើយ

លូ អាញ់ ចឹង ប៉ានេ អីស លើយ រ៉ាប ដារ់។

៣៦

១ អាញ់ កាចាំង កា ប៉ានឹរ មួត ង៉ល់ ឌឺ កាប

ផះ អន់ឌែ កាប ប៉ាសាំង លូ ប‌៉្រ័ះ

ផា អូ ចៃ អ្យិល កូត័ អ្យូគ កា ប‌៉្រ័ះ ប៊កកាតយ័ អុះ។

២ អន់ឌែ អ្វាត់ អេង លូ ប៉ានេ ឡាកោ ទៅ

អូ អន់ហ្នាល់ កា ឡាកោ អន់ឌែ ទី សារ យច អូ ដាគ់ ណោះ អុះ។

៣ អន់ឌែ កាប ស៊ុត កា សារ ព្លូង ប៉្លាច័

អន់ឌែ អូ អន់ហ្នាល់ សារ យច សារ ត្រគ់ ណាវ្គ កេះ។

៤ យ‌៉័ះ អន់ឌែ ផះ អ្វៃ តៃប ពឹង គ្រេ កាតាម

អន់ឌែ កា ឃឹត ដឹង កា ប៉្រគ័ សារ អូ ដាគ់ ដេល

អន់ឌែ ប៉ិច ចាក ពួយ ទ្រង អូ ដាគ់

អន់ឌែ អូ ចៃ អ្លាត សារ អូ ដាគ់ ណោះ អុះ។

៥ អឺ ប‌៉្រ័ះ ប៊កកាតយ័ ពុត អីស តាប៉ាប តាប៉ុន តីស ក្វា ឡឹង ប៉្លៃង

លូ ពុត អីស ដាគ់ ត្រង់ កា ចាំងហីគ ក្វា ឡឹង ប៉្លៃង កាម៉ល់ ដេល។

៦ ពុត អីស ដាគ់ ត្រង់ ឡាក់ កា ប៉ានឹម ចាំងហីគ កាខាក់

ពុត ខំឃឹត អីស ជ្រុ ឡាក់ កា ទៀក សាឡីគ សាឡាយ

អឺ ប‌៉្រ័ះ ប៊កកាតយ័

អីស តង័ ទឹប ប៉ាណូស ទឹប អ្យាំ សៃម។

៧ អឺ ប‌៉្រ័ះ ប៊កកាតយ័

ពុត អីស តាប៉ាប តាប៉ុន ដាគ់ ខាក់ (?)

ប៉ាណូស ទិឌូ ពឹះ កាដាប កាន់តេ័ះ (?) សារ អំរ៉ាញ អឺញ អីស

ឡាក់ កា គន អ្យិរ អ្វៃ កាដាប កាន់តេ័ះ កាហ្លាប ម៉ៃគ អ៊ែ។

៨ ប‌៉្រ័ះ ប៊កកាតយ័ អន់ សាណា សា សល់ តាលៀយ កា ប៉ាណូស ពឹង ហី អ៊ែ

ទឹប អ៊ែ អន់ សារ ហោក រ៉គ់ កា ពូ ឡាក់ កា ទៀក តាំងលេ ហូរ័

៩ ខង ប‌៉្រ័ះ ប៊កកាតយ័ ឡាក់ គុល អាញុ រ៉ីស

ញឹម ប៉ប័ តាតារ ញន កា តាតារ ប‌៉្រ័ះ ប៊កកាតយ័។

១០ ប៉រ់ អីស តាំប៉ាង ពុត ប៉ិច ចៃ ណាវ្គ កា បក់ ពឿ ឡាក អន់ហ្នាល់ អីស

ទឹប តាំប៉ាង ពុត ដាគ់ កា បក់ ពឿ ឡាក់ ដាគ់ ត្រង់។

១១ ជែ អន់ ប៉ាណូស បក់ ខូយ ឌឺ ឡាំ ប៉្រគ័ បាប កា អាញ់

លូ ជែ អន់ បក់ ង៉ល់ អូ ដាគ់ ឡាំ តាំងហ្យិត អាញ់ ដៃ។

១២ ប៉ាណូស បក់ ប៉្រគ័ អូ ដាគ់ ចឹង អូ ដាម័ ពូ អុះ

អន់ឌែ ចឹង ប៉ក់ អូ អ្លុ រ៉ាវ៉ាច់ អុះ។

៣៧

១ ចៃ អន់ អឺក ក្វាច់ លូ បក់ ពឿ ឡាក់ (ជែ អឺក អោន ពឹង វ៉ាច់ ក្វាច់ ពឹង អ៊្យែវ គែវ ពឹង ប៉ាល់អាក កា បក់) ប៉្រគ័ អូ ដាគ់ កា អន់ដីស ដៃ

លូ ជែ សាណីង លូ បក់ ប៉្រគ័ សារ អូ ដាគ់ ដេល

២ ខង អន់ឌែ ចឹង ទី សារ ប៉ាណាប ខាក់ (?)

ឡាក់ កា ហ្លា អ្យិត ឡាយ៉ោ ក្រោះ

លូ ឡាក កា ប៉ាកាវ ហ្យោ ហ្យិត ណោះ ដេល។

៣ ហគ់ ម៉ឹង ប‌៉្រ័ះ ពិ ទឹប ប៉្រគ័ សារ ដាគ់ ណោះ

អីស ចឹង អ្វៃ រ៉ីស ពឹង អង់កក់ តេះ អា ទី សារ សាណុក សាវ៉ាក។

៤ ហគ់ អន់ដីស ណាំង សារ សាណុក សាវ៉ាក ឡឹង ប‌៉្រ័ះ

ណោះ អ៊ែ ចឹង អន់ កា អន់ដីស កាណាគ័ ញ៉ាៗ ឡាក់ អន់ដីស តងកាន។

៥ ហគ់ មប កា ប‌៉្រ័ះ ប៊កកាតយ័ គ្រឹប ង៉ារ ឡាក អីស ប៉្រគ័

លូ មប ទឹប អាញុ រ៉ីស អីស កា អ៊ែ

ណោះ អ៊ែ ចឹង តង័ អីស។

៦ ប‌៉្រ័ះ ប៊កកាតយ័ តាំប៉ាង អន់ ពូ ប៉ប័ សារ ដាគ់ ត្រង់ អីស (?)

ឡាក់ កា តាតារ ដារ់

ទឹប អ៊ែ ចឹង តាំប៉ាង អន់ ពូ ប៉ប័ សារ ដាគ់ អីស

ឡាក់ តាតារ ផះ កា ដារ់ ប៉ង់។

៧ ហគ់ អ្វៃ គ្រឺយ ហះ ម៉ាត់ ប‌៉្រ័ះ ប៊កកាតយ័

ទឹប សឿ អ៊ែ (?) ពិ

លូ ជែ អឺក ក្វាច់ កា បក់ ឌុ ប៉្រគ័ អូ ដាគ់ គ្រឹប នែវ ណោះ ដៃ។

៨ ហគ់ កា តត់ ពុត តុ លូ អ្លាត ពុត អឺក ក្វាច់ ពិ (?)

ខង សារ អឺក ហង ប៉្រគ័ អន់ ទី សារ អូ ដាគ់។

៩ ប‌៉្រ័ះ ប៊កកាតយ័ តាំងហ្យិត ឡាច់ បក់ ពឿ ឡាក់ ប៉្រគ័ សារ អូ ដាគ់

ហះកា បក់ ពឿ ឡាក់ ម៉ឹង ប‌៉្រ័ះ ប៊កកាតយ័ ណោះ ចឹង ទី តេះ ប៉្រគ័ ប៉ាដក់ ប៉ាជៀ។

១០ អ្វៃ បៀត ណាវ្គ ចឹង អូ ទី ប៉ាណូស អូ ដាគ់ ណាវ្គ ហង

យ‌៉័ះ អីស ខំ ចាក ណាំង រចារ ឡាក់ អន់ឌែ ឃើយ អ្វៃ កា អូ ប៉ប័ ដេល។

១១ កាប៉ាច់ ប៉ាណូស បក់ អ្យិល កូត័

អន់ឌែ ចឹង ទី តេះ ប៉្រគ័ ប៉ាដក់ ប៉ាជៀ

លូ ចឹង ទី សារ សាណុក សាវ៉ាក។

១២ កាប៉ាច់ ប៉ាណូស បក់ អូ ដាគ់

អន់ឌែ ឃឹត ដឹង ចឹង ប៉្រគ័ អូ ដាគ់ កា បក់ ដាគ់ ត្រង់

ទឹប រ៉ាំងគែត សាណាញ់ កា បក់ ដាគ់ ត្រង់ ណោះ។

១៣ ហះកា ប‌៉្រ័ះ ប៊កកាតយ័ កាកីក ប៉ាំងហ្រល់ កា ប៉ាណូស អូ ដាគ់

ញន កា អ៊ែ អ្លុ អន់តគ់ ផា ដារ់ ឡាក់ អន់ឌែ ចឹង ប៉ាណាប (?) ណោះ ក្យាម័ ចឹង ទឹល កេះ។

១៤ ប៉ាណូស ឡាក់ អូ ដាគ់ អន់ឌែ ប៉ាណាំ គួប ហ្វាត់ ដាវ

លូ ក្រាគ់ (?) ស្រាគ់ ម៉ាគ់ ចឹង ប៉ាន់តោ័ បក់ ថុក ញ៉ាក

លូ សាក អង់កូ ប៉ាណូស បក់ ដាគ់ ត្រង់។

១៥ ហះកា ដាវ អន់ឌែ ចឹង ច្រាគ័ ប៉្លៃ ណូស អន់ឌែ ទៅ

ស្រាគ់ អន់ឌែ កា ចឹង ប៉ាក់ ទិ ដេល។

១៦ រ៉ាស អំប៉ាស បាប៊ត បាប៊ែត ម៉ះ ប៉ាណូស បក់ ដាគ់ ត្រង់

ដាគ់ ក្វា ឡឹង ប៉ាណូស អូ ដាគ់ (?) ទី រ៉ាស អំប៉ាស អៀង

១៧ ខង ប‌៉្រ័ះ ប៊កកាតយ័ ចឹង តង័ ប៉ាណូស បក់ ដាគ់ ត្រង់

ហះកា អ៊ែ តាគ់ អំប៉ាក់ តី (?) ប៉ាណូស បក់ អូ ដាគ់ ឡគ។

១៨ ប‌៉្រ័ះ ប៊កកាតយ័ រ៉ាំងហៃ ប៉ាណូស បក់ ដាគ់ ត្រង់

លូ រ៉ាំងហៃ តេះ តាម ម៉ះ អន់ឌែ អន់ អ្វៃ លើយ។

១៩ ប៉ាគ់ ដារ់ ទី សារ ថុក ឡាំបាក អន់ឌែ អូ តាយួស អុះ

លូ ប៉ាគ់ ដារ់ ទី សារ ឡាយ៉ិត ឡាំងវ៉ាញ់ អន់ឌែ ចឹង ទី សាណា សា ផីគ។

២០ ហះកា ប៉ាណូស អូ ដាគ់ អន់ឌែ ចឹង តោ័ រ៉ាយ រ៉ុង

ទឹប តាម៉ឺរ ប‌៉្រ័ះ ប៊កកាតយ័ អន់ឌែ ចឹង ហ្លាញ លូ អ្យី អុញ សា (?) ឡាក់ កា ពុង គន ចៀម។

២១ ប៉ាណូស បក់ អូ ដាគ់ បុល កាណាគ័ ពូ

អន់ឌែ អូ ចៃ ស៊ង អុះ

ហះកា ប៉ាណូស បក់ ដាគ់ ត្រង់ អន់ឌែ អូ កាឡីស

ទឹប អន់ កាណាគ័ កា ពូ អន់ទៀគ សាំ។

២២ បក់ ពឿ ប‌៉្រ័ះ ប៊កកាតយ័ អន់ សារ ដាគ់

បក់ ណោះ ចឹង ទី តេះ ប៉្រគ័ ប៉ាដក់ ប៉ាជៀ

កាប៉ាច់ បក់ ប‌៉្រ័ះ ប៊កកាតយ័ ប៉ាស្យាប

បក់ ណោះ ពូ ចឹង តាំងហ្យិត អ្លាត។

២៣ ប‌៉្រ័ះ ប៊កកាតយ័ ប៉្រគ័ អន់ ជុង អន់ឌែ យ៉ាក កា ដាគ់

ទឹប អ៊ែ ហោក រ៉គ់ (?) កា ង៉ារ ឡាក់ អន់ឌែ ប៉្រគ័ ណោះ ដេល។

២៤ ផានែវ បក់ ណោះ តាព្លៀស ជុង

កា អ៊ែ អូ ប៉ក់ ដេល

ខង ប‌៉្រ័ះ ប៊កកាតយ័ ចឹក កាចាប័ (?) តី អ៊ែ។

២៥ ឡឹង អាញ់ អ្វៃ សាស្វា លើយ ទឹល អាញ់ ក្រាគ់

អាញ់ អូ ឃើយ ប៉ប័ ប‌៉្រ័ះ ប៊កកាតយ័ អ្លាត ប៉ាណូស ដាគ់ ត្រង់ អុះ

កា អូ ឃើយ ប៉ប័ គន សោ អន់ឌែ ប៉រ់ កាណាគ័ ពូ ដេល។

២៦ ប៉ាណូស បក់ ដាគ់ ត្រង់ អ៊ែ ទី ពុត តាប៉ាប តាប៉ុន

ទឹប អ្លុ អន់ កាណាគ័ កា ពូ អន់ទៀគ បុល ទ

គន សោ អន់ឌែ ចឹង ទី សារ ដាគ់។

២៧ ហគ់ យ៉្វារ ឡឹង សារ អូ ដាគ់

កេះណោះ ប៉្រគ័ ដឹង សារ ដាគ់

ប៉្រគ័ នីណោ័ះ អីស ចឹង អ្វៃ រ៉ីស លើយ។ (?)

២៨ ញន កា ប‌៉្រ័ះ ប៊កកាតយ័ ប៉ិច កា សារ ដាគ់

ណោះ ហង អ៊ែ រ៉ាំងហៃ ទិ បក់ ពឿ ឡាក់ សឿ អ៊ែ

ប‌៉្រ័ះ ប៊កកាតយ័ អូ អ្លាត អន់ឌែ អុះ

ហះកា ផូង័ វ៉ាច់ ប៉ាណូស បក់ អូ ដាគ់ អន់ឌែ ចឹង តោ័ រ៉ាយ រ៉ុង ទិ។

២៩ ប៉ាណូស បក់ ដាគ់ ត្រង់ ចឹង ទី តេះ ប៉្រគ័ ប៉ាដក់ ប៉ាជៀ

លូ អន់ឌែ ចឹង អ្វៃ ពឹង តេះ (?) លើយ។

៣០ ប៉ានឹរ ពឹរ កាង ប៉ាណូស បក់ ដាគ់

អន់ឌែ កាប ហ្យាំង សាឡាច់

ទឹប អំប៉្យិត អន់ឌែ កាប ឡាច់ ស៊ុត កា ដាគ់ (?) ទិណោ័ះ ដេល។

៣១ ចាបាប់ ប‌៉្រ័ះ ប៊កកាតយ័ អ្វៃ ទួម (?) ពឹង ពុត អន់ឌែ លើយ

អន់ឌែ អូ ចាក ឡាច់ ឡឹង ប៉ានឹរ (?) ប‌៉្រ័ះ អុះ។

៣២ ប៉ាណូស បក់ អូ ដាគ់ ពួយ (?) ហៃ បក់ ដាគ់ ត្រង់

ទឹប ណាំង ទ្រង ចឹង ប៉ាន់តោ័ អ្លាត អ៊ែ។

៣៣ ហះកា ប‌៉្រ័ះ ប៊កកាតយ័ អូ អន់ បក់ ដាគ់ ត្រង់ ទី ពឹង តី ប៉ាណូស បក់ អូ ដាគ់ ណោះ អុះ។

៣៤ ហគ់ ម៉ឹង ប‌៉្រ័ះ ប៊កកាតយ័ លូ ប៉្រគ័ ពួយ អ៊ែ

ណោះ ប‌៉្រ័ះ ចឹង តាំប៉ោក ហាវ អីស អន់ រ៉ាំងហៃ តេះ ណោះ ប៉្រគ័ ប៉ាដក់ ប៉ាជៀ

កេះណោះ (?) អីស ចឹង ប៉ប័ ប៉ាណូស បក់ អូ ដាគ់ ណោះ តោ័ រ៉ាយ រ៉ុង (?)។

៣៥ អាញ់ ឃើយ ប៉ប័ ប៉ាណូស បក់ អូ ដាគ់ ប៉្រគ័ បាប កេង ខាក់ (?) កា ប៉ាណូស បក់ ដាគ់ ត្រង់

ពៀប ឡាក់ កា តើម អ៊្លង ចាត់ តាំងកង់ អៀង។

៣៦ ហះកា ឡៃង ឡឹង ណោះ អ៊ែ ចឹង រ៉ាំ រ៉ាយ ហ៊្យង ហ្យើត

អាញ់ ខំ ណាំង អូ ប៉ប័ អុះ។

៣៧ ហគ់ អីស ហៃ ប៉ាណូស ឡាក់ ដាគ់ ត្រង់ ឡាក់ ទី ដឹង ពុត ដាគ់

អន់ឌែ ចឹង ទី ដឹង សារ សាណុក សាវ៉ាក លើយ។

៣៨ ហះកា ប៉ាណូស បក់ ទី សារ យច

អន់ឌែ ចឹង តោ័ រ៉ាយ រ៉ុង ហ៊្យង ហ្យើត ទិ។

៣៩ ប‌៉្រ័ះ ប៊កកាតយ័ ចឹង តង័ ប៉ាណូស បក់ ដាគ់ ត្រង់

អ៊ែ ពៀប ឡាក់ កា ប៉ាន់ទៀយ ប៉ងកាន់ អន់ឌែ ប៉ាគ់ ដារ់ អន់ឌែ ទី ចុនចៃ។

៤០ ប‌៉្រ័ះ ប៊កកាតយ័ តង័ អន់ឌែ អន់ រ៉ាវ៉ាច់ ឡឹង តី មួត អូ ដាគ់

អ៊ែ តង័ អន់ឌែ ញន កា អន់ឌែ ឡាំ (?) អ្វៃ កាន់តេ័ះ សារ អំរ៉ាញ អឺញ ម៉ះ ប‌៉្រ័ះ។

៣៨

១ អឺ ប‌៉្រ័ះ ប៊កកាតយ័

យ៉ះ អីស អូ ប៉ាញ័ ពុត កា អាញ់ កាតាម

ប៉រ់ អីស ជែ ចៃគ ថូត អាញ់ ដៃ

យ៉ះ អីស អឺក កា អាញ់ កាតាម

អីស ជែ ប៉្រគ័ អន់ អាញ់ ប៉ាណាប ហោគ

២ ខង អីស ប៉្រគ័ អន់ អាញ់ អីគ ប៉ាណាប

ពៀប ឡាក់ កា ត្រគ់ កាំ អីស

ទឹប អីស ពីត ប៉ាញ់ចាល អាញ់។

៣ ញន កា សារ អីស អឺក អាញ់ អីគ ប៉ាញ័ ទឹប ឡាកោ

ញន សារ យច អាញ់ កាន់តីង អាញ់ ទិណោ័ះ ពុក ទិ

៤ ខង សារ យច អាញ់ ប៉ាញ័ ក្លាច់ កល់

សារ អា ហង ក្លាំង ខាក់ ពឹង អាញ់ (?)។

៥ ឡាកា ឡាកាច់ ម៉ះ អាញ់ កេះ អេះ អោម ទឹប បោ អោម

ញន កា ខំឃឹត អូ ហ្លង់ អូ ហ្លី ណោះ ហង។

៦ អាញ់ អីគ ចុក (?) ខាក់ ទឹល (?) អាញ់ គុង អង់កក់

ទឹប អាញ់ ទី សារ ប៉ាណាប ឡឹង កាដារ់ លើយ ទឹល កា ង៉ាច។

៧ ឡាកោ អាញ់ តុ ខាក់ ឡាក់ ពូ ហុរ លូ អុញ

ទឹប ឡាកោ កា ឡាកា ប៉ាញ័ ទិ ណោះ (?)។

៨ អាញ់ អូ ទ្រុះ អូ ត្រាន លូ ទិ សាងុំ

ទឹប អាញ់ ញ៉ាំ កាគ្រៀច ញន កា អីគ ប៉ាណាប តាឡាម័។

៩ អឺ ប‌៉្រ័ះ តាំងឡា

អីស អ្លុ អន់តគ់ កេះ ឡឹង ពុត អាញ់ ប៉ិច

ខង អីស សាំយ៉ាំង លូ កាតាំង អាញ់ ញ៉ាំ។

១០ ប៉្លៃ ណូស អាញ់ អ្យូវ រ៉ារ៉ៃត

សាងុំ អាញ់ កា អូ ត្រូះ

ម៉ាត់ អាញ់ កា ម៉ាម៉ាំង កេះ ដេល។

១១ គួប ចាង័ លូ មួត អ្វៃ រសានែង អាញ់ អូ ចៃ ឡាំ ក្យាម័ អាញ់ កេះ

ញន កា អូ ចៃ កា អាញ់ អេះ អោម

យ‌៉័ះ ខាប់ខួ អាញ់ កា អ្វៃ ចាំងហាយ្គ ឡឹង អាញ់ ដេល។

១២ មួត បក់ ប៉ិច ប៉ាន់តោ័ អាញ់ អន់ឌែ ប៉ាណាំ គួប កត់ (?) សាទួង កា អាញ់

អន់ឌែ ព្លូង ប៉្លាច័ ប៉ិច កា អាញ់ ប៉ាណាប (?)

អន់ឌែ ខំ ណាំង សារ ប៉ាញ៉ា ប៉ាសាំង លូ អាញ់

ទឹប កាដារ់ ទឹប កាម៉ាំង។

១៣ ហះកា អាញ់ ប៉្រគ័ ឡាក់ កា អូ កាតាំង

ឡាក់ កា ប៉ាណូស ក្លឹក ក្លំ

ទឹប អាញ់ តាគ់ អំប៉្រគ័ អូ អ្លុ កាប

ឡាក់ កា ប៉ាណូស កាំឡូ។

១៤ អាញ់ ប៉្រគ័ ឡាក់ កា អូ កាតាំង

លូ អូ អ្លុ កាប អុះ។

១៥ អឺ ប‌៉្រ័ះ តាំងឡា

អាញ់ ប៉រ់ មប អាញុ រ៉ីស អាញ់ កា អីស

អឺ ប‌៉្រ័ះ ប៊កកាតយ័

ទី ដឹង អីស ហង ចឹង អ្លុ តើល ប៉ាតាង អាញ់។

១៦ អីស ជែ អន់ តាម៉ឺរ ហោក រ៉គ់

ញន កា អាញ់ ថុក ឡាំបាក

លូ ជែ អន់ អន់ឌែ អ្វាត់ អេង

ញន កា អាញ់ សាលឹម ប៉ក់ ណោះ អុះ (?)

១៧ ខង អាញ់ បៀត ចឹង ប៉ក់ កេះ

ទឹប កា អាញ់ ទី សារ អីគ លើយ ដេល។

១៨ អាញ់ ប៉រ់ ឡាប់ ញម សារ យច (?) អាញ់

អាញ់ អ្វះ ឡាកោ ខាក់ អាញ់ ប៉្រគ័ សារ យច។

១៩ ហះកា មួត តាម៉ឺរ អាញ់ អន់ឌែ អ្វៃ ដាគ់ ឡាកោ លូ ទី សាងុំ

ទិ មួត បក់ អូ ណីស កា អាញ់ ឡាក់ អូ ទី សារ ញ៉ា ណោះ

អន់ឌែ ទី កាំឡាំង អៀង ខាក់។

២០ មួត បក់ ប៉្រគ័ សារ អូ ដាគ់ អន់ឌែ ប៉្រគ័ អូ ដាគ់ កា អាញ់

អន់ឌែ ប៉ាណាំ គួប ច្រោម អាញ់ ញន កា អាញ់ ខំ ប៉្រគ័ ដាគ់ កា អន់ឌែ។

២១ អឺ ប‌៉្រ័ះ តាំងឡា អីស ជែ អ្លាត អាញ់ ដៃ

អឺ ប‌៉្រ័ះ អាញ់ អីស ជែ ចាក ចាំងហាយ្គ ឡឹង អាញ់ ដៃ។

២២ អឺ ប‌៉្រ័ះ តាំងឡា ឡាក់ តង័ អាញ់

ប៉រ់ អីស ជឹរ តង័ អាញ់ រិញ។

៣៩

១ អាញ់ ឃឹត ផា អាញ់ ត្រគ់ សាំងកៃ អន់ កាខាក់

ឡឹង ប៉ានឹរ ពឹរ កាង អាញ់ ត្រគ់ កាប អន់ទៀ អាញ់ យច

ដារ់ ចំ មួត អូ ដាគ់ អ្វៃ ក្យាម័ អាញ់

អាញ់ ចឹង ប៉ាំងអត់ ពឹរ ជែ កាកាប សារ ញ៉ា។

២ អាញ់ ប៉ឹត ពឹរ អ្វៃ គ្រឺយ អូ កាប

យ‌៉័ះ សារ ដាគ់ កាតាម កា អាញ់ អូ កាប ដេល

ទឹល នីណោ័ះ ហ៊ែង ខាក់ ចឹង អីគ ចុក កាខាក់ ហង (?)។

៣ ពុត ពៀក អាញ់ តុ ឡាក់ កា អុញ

ទឹល អាញ់ ឃឹត ណោះ (?) អាញ់ អូ ដាម័ អត់ ទឹប កាប ផា៖

៤ «អឺ ប‌៉្រ័ះ ប៊កកាតយ័

ប៉រ់ អីស រ៉ះ កា អាញ់ ប៉ាគ់ ដារ់ គែង ម៉ាត់ ទៀ ឡឹង អាញុ រ៉ីស អាញ់ (?)

ញ៉ា អាញ់ ចឹង អ្វៃ រ៉ីស ញ៉ាង ដារ់ ណាវ្គ

អាញុ រ៉ីស អាញ់ ចឹង តោ័ នីចម័ ?

៥ ប‌៉្រ័ះ ប៊កកាតយ័ ប៉ាំងកើត អាញ់ ឡាក់ កា ទៀក អ្វៃ ពឹង ហ្លា ត្រាវ (?)

អាញុ អាញ់ អ្លេះ កា​ខាក់ ហះ ម៉ាត់ ប‌៉្រ័ះ តាទឹច ហង

អាញុ រ៉ីស ប៉ាណូស ពៀប ឡាក់ កា ម៉ោញ ទង តាំងហើម ណោះ ហង។

៦ អាញុ ប៉ាណូស ទិឌូ ពៀប ឡាក់ កា កី

កាណាគ័ ញ៉ាៗ ឡាក់ អន់ឌែ ខំ ប៉្រគ័ ស៊ុត កា អូ ខា ទិណោ័ះ

អន់ឌែ ប៉ាតុំ (?) រ៉ាស អំប៉ាស

ហះកា អន់ឌែ អូ អ្លុ ផា រ៉ាស អំប៉ាស ណោះ ចឹង ទី កា ពឿ។

៧ អឺ ប‌៉្រ័ះ តាំងឡា

ផា នីណោ័ះ អន់ អាញ់ ម៉ឹង កាណាគ័ ញ៉ា ?

ទី ដឹង អីស ហង អាញ់ ចឹង ម៉ឹង។

៨ ប៉រ់ អីស តង័ អាញ់ អន់ រ៉ាវ៉ាច់ ឡឹង សារ យច ទិណោ័ះ ឡាក់ (?) ទី ប៉្រគ័

ជែ អន់ ប៉ាណូស បក់ ង៉ល់ កាតូល័ បឺង៉ាយ អាញ់ ដៃ។

៩ អាញ់ អ្វៃ គ្រឺយ អូ កាកាប អុះ

ខង ទី ដឹង ប‌៉្រ័ះ ប៊កកាតយ័ ហង ចឹង ប៉្រគ័ សារ ណោះ។

១០ ជែ ប៉្រគ័ អន់ អាញ់ ប៉ាណាប ហង

ខង អាញ់ ប៊ែត ចឹង តោ័ កេះ ញន កា អីស ពីត អាញ់។

១១ ផា ប‌៉្រ័ះ ប៊កកាតយ័ ពីត ប៉ាញ់ចាល បក់ ពឿ ម៉ោញ ដូវ ឡាក់ ទី ប៉្រគ័ យច

អ៊ែ ប៉្រគ័ អន់ សារ ញ៉ា ឡាក់ បក់ ណោះ ប៉ិច រ៉ាំ រ៉ាយ ទិ ឡាក់ កាញ់ចិរ រ៉េះ ដេល។

ត្រគ់ តាទឹច ហង អាញុ ប៉ាណូស ពៀប ឡាក់ ម៉ោញ ទង តាំងហើម ណោះ ហង។

១២ អឺ ប‌៉្រ័ះ ប៊កកាតយ័ ប៉រ់ អីស សាំយ៉ាំង សារ អាញ់ អើ ម៉ន់ អា

ប៉រ់ អីស វ៉ីស តោរ សាំង យ៉ាំង សារ អាញ់ ញ៉ាំ ណើ

អីស ជែ អ្វៃ គ្រឺយ ញន កា សារ អាញ់ ញ៉ាំ សោក

ខង អាញ់ ពៀប ឡាក់ កា អំហ៊្មយ អ្វៃ រ៉ាឡូវ ដំ ពឹង ហី អីស

ឡាក់ វគ័ យ៉ាគ់ អាញ់ សើគ ពែ ណោះ ហង (?)។

១៣ អឺ ប‌៉្រ័ះ តាំងឡា

ប៉រ់ អីស កាលែង ហៃ គែង អន់ទៀគ

ម៉ាគ់ អាញ់ រ៉គ់ ពុត បៀត អន់ទ្រួល អាញ់ ចឹង តោ័

អ្យង តា ទែង (?) ឡឹង អង់កក់ តេះ អា។

៤០

១ អាញ់ ខំ ក្យាគ់ លូ ម៉ន់ អើ ប‌៉្រ័ះ ប៊កកាតយ័

អ៊ែ កា សាំយ៉ាំង ប៉ានឹរ អាញ់ ដេល។

២ ប‌៉្រ័ះ ប៊កកាតយ័ ទី អ្យក់ ឡាច់ អាញ់ ឡឹង ឡូះ ជ្រុ

លូ ឡាច់ ឡឹង តេះ ត្រប់ ចៃគ ពឹង អំហ្មោ តីស កាង័ កាចាប័

លូ រ៉ាំងហៃ ជុង អាញ់ យ៉ាក ដេល។

៣ ប‌៉្រ័ះ ប៊កកាតយ័ អន់ អាញ់ ចាជែ អញ់ស៊ែ ណាវ ប៉ានេ ប‌៉្រ័ះ ពិន

ម៉ាគ់ ប៉ាណូស សួន អៀង ប៉ប័

កេះណោះ ពូ ចឹង អ្យិល កូត័ ទឹប មប អាញុ រ៉ីស កា ប‌៉្រ័ះ ដេល។

៤ ដាគ់ ហង (?) បក់ ពឿ សឿ ប‌៉្រ័ះ ប៊កកាតយ័

ញន កា អ៊ែ អូ សាំប‌៉័ះ ប‌៉្រ័ះ ឡិគ័ ឡាគ័ ឡាក់ ប‌៉្រ័ះ ព្លូង ប៉្លាច័។

៥ អឺ ប‌៉្រ័ះ តាំងឡា ឡាក់ ប‌៉្រ័ះ អាញ់

អីស ទី តាំប៉ាង សារ អំរ៉ាញ អឺញ អៀង កាខាក់ កា អាញ់

អីស ទី ផិនកាន អៀង កាខាក់ កា អាញ់

អូ ទី បក់ ពឿ ចឹង ប៉ាន់ដឹប លូ អីស អុះ។

៦ ប‌៉្រ័ះ ប៊កកាតយ័ អូ តងកាន កា កាណាគ័ ពុះ រ៉ាម៉ះ អុះ

ហះកា អ៊ែ ប៉ិច កា អាញ់ អ្លុ សាំយ៉ាំង អ៊ែ

ប‌៉្រ័ះ កា អូ តងកាន កា កាណាគ័ ពុះ រ៉ាម៉ះ ហ្វាយ សារ យច ណោះ អុះ។

៧ ទឹល នីណោ័ះ អាញ់ ចឹង កាប ផា៖

«អឺ ប‌៉្រ័ះ តាំងឡា អាញ់ ឡាំ ណាំង អីស

ទឹប ចឹក ផាប់ ប៉ានឹរ អីស ឡាក់ ទី ច្រាគ់ អន់តគ់ រ៉ះ កា អាញ់។

៨ អាញ់ ប៉ិច (?) ប៉្រគ័ ពួយ តាម ពុត អីស

ចាបាប់ អីស កា ទួម (?) កាណុង ពុត អាញ់ លើយ។

៩ អាញ់ រ៉ះ ហះ ម៉ាត់ កាំឡាំង អៀង ឡឹង សារ អីស ដាគ់ ត្រង់

អឺ ប‌៉្រ័ះ តាំងឡា អីស អ្លុ អន់តគ់ ទិ កេះ

ផា អាញ់ រ៉ះ សារ អីស អូ លន អុះ។

១០ អាញ់ អូ អោន សារ អីស ដាគ់ ត្រង់ កាណុង ពុត អាញ់ អុះ

អាញ់ ឃើយ រ៉ះ ឡឹង ពុត អីស ដាគ់ ឡាក់ តង័ អាញ់

លូ អាញ់ អូ អោន ឡឹង សារ ប៉ិច ចៃ លូ សារ តាទឹច ម៉ះ អីស (?) ហះ ម៉ាត់ ប៉ាសុន ទិឌូ អុះ។

១១ អឺ ប‌៉្រ័ះ ប៊កកាតយ័ អីស ចៃ អ្លាត សារ ប៉ិច ចៃ អីស

កា អាញ់ ហោក លូ អាញ់ ប៉រ់ សារ ប៉ិច ចៃ លូ សារ តាទឹច ឡឹង អីស រ៉ាំងហៃ រ៉ាំងខ្យា អាញ់ (?)។

១២ ទី សារ ឡាំបាក អៀង កាខាក់ កើត ពឹះ ពឹង អាញ់

សារ អាញ់ យច កា អៀង ក្វា ឡឹង សក់ ពឹង កល់ អាញ់ សាំ

អ៊ែ ប៉្រគ័ អន់ អាញ់ អូ អ្លុ អង់កើយ ហាវ ម៉ាត់ អុះ ទឹប អ៊ែ អ្វៃ ពួយ ប៉ាំងអ្យូគ អាញ់ (?)

ប៉្រគ័ អន់ ពុត ពៀក អាញ់ អ្យូគ កាខាក់។

១៣ អឺ ប‌៉្រ័ះ ប៊កកាតយ័ ប៉រ់ អីស ហ្វាយ ឡាច់ អាញ់ ណើ

អឺ ប‌៉្រ័ះ ប៊កកាតយ័ ប៉រ់ អីស តង័ អាញ់ រិញ (?) ពិ។

១៤ អន់ មួត បក់ ប៉ិច ប៉ាន់តោ័ អាញ់ អន់ អន់ឌែ តាយួស ទិឌូ

លូ អន់ អីស ប៉្រគ័ អន់ មួត បក់ ហោក រ៉គ់ កា សារ អាញ់ ប៉ាណាប

អន់ អន់ឌែ ថយ ឡាច់ ទឹប តាយួស ម៉ាត់។

១៥ អន់ មួត ឡាក់ កាកីក ហោក កា អាញ់

អន់ អន់ឌែ ទី សារ ចុនចៃ (?) លូ តាយួស ម៉ូះ ម៉ាត់។

១៦ ហះកា កាប៉ាច់ បក់ ណាំង ប‌៉្រ័ះ ប៊កកាតយ័

អន់ អន់ឌែ ទី សារ ហោក រ៉គ់ អន់ឌូ លូ ប‌៉្រ័ះ ប៊កកាតយ័

លូ អន់ មួត ឡាក់ ប៉ិច កា ទី សារ ប‌៉្រ័ះ តង័ ណោះ កាប ប៉ានេ ប‌៉្រ័ះ រ៉ាប ដារ់។

១៧ អាញ់ ឡាក់ ប៉ាណូស ថុក ញ៉ាក

ហះកា ប‌៉្រ័ះ តាំងឡា អ្វៃ ឃឹត កា អាញ់

ប‌៉្រ័ះ ប៊កកាតយ័ តង័ លូ ហ្វាយ អាញ់

អឺ ប‌៉្រ័ះ អាញ់ ប៉រ់ អីស ជឹរ ពឹះ រិញ ជែ ក្រូ ហង។

៤១

១ ទី សារ សាណុក សាវ៉ាក តាទឹច ហង

បក់ ចំ អ្លុ (តង័) ឃឹត កា មួត ថុក ញ៉ាក

ខង ផា ដារ់ ចំ អ៊ែ ទី សារ អូ ដាគ់

ប‌៉្រ័ះ ប៊កកាតយ័ ចឹង តង័ អ៊ែ តាទឹច។

២ ប‌៉្រ័ះ ប៊កកាតយ័ ចឹង រ៉ាំងហៃ រ៉ាំងខ្យា អ៊ែ អន់ ទី អាញុ រ៉ីស

ណោះ អ៊ែ ចឹង ទី សារ សាណុក សាវ៉ាក អ្វៃ ពឹង អង់កក់ តេះ អា

ប‌៉្រ័ះ អូ មប អ៊ែ អន់ ពឹង តី មួត តាម៉ឺរ អុះ។

៣ ប‌៉្រ័ះ ប៊កកាតយ័ ចឹង រ៉ាំងហៃ រ៉ាំងខ្យា អ៊ែ ផះ អ៊ែ អីគ ក្លាំង អូ អ្លុ អ្យូវ

លូ ចឹង តាគ់ អន់ដាគ់ អន់ អ៊ែ ដាគ់ ឡាកោ ប៉ាំងឡៃ ដេល។

៤ អាញ់ កាប ផា៖

«អឺ ប‌៉្រ័ះ ប៊កកាតយ័ ប៉រ់ អីស តាប៉ាប តាប៉ុន កា អាញ់ ណើ

ប៉រ់ អីស តាគ់ អន់ដាគ់ អន់ ដាគ់ ប៉្រាល់ ណាវ្គ

ខង អាញ់ ប៉្រគ័ យច ពុត អីស កេះ»។

៥ មួត តាម៉ឺរ អាញ់ អន់ឌែ កាប អូ ដាគ់ កា អាញ់

អន់ឌែ បន់ ប៉ិច ដឹង កា អាញ់ តោ័

អន់ឌែ កាប ផា ដារ់ ចំ អ៊ែ ចឹង តោ័

ម៉ាគ់ សិច អ៊ែ ហ៊្យង ហ្យើត។

៦ ទិ មួត បក់ ឡាំ ចាចាក រ៉ះ លូ អាញ់

អន់ឌែ ទី ពុត អូ ដាគ់ អុះ

ពុត អន់ឌែ ប៉ិច ប៉ប័ ប៉ិច កាតាំង សារ អូ ដាគ់ ឡឹង អាញ់

កេះណោះ ឡាច់ ចាក រ៉ះ សារ អូ ដាគ់ ណោះ កា ពូ។

៧ មួត បក់ អូ ណីស កា អាញ់ អន់ឌែ កាប កាហៀច លូ គួប សោប

(ណាំង សារ) ប៉ាសាំង លូ អាញ់

អន់ឌែ កាប កា អាញ់ ផា អាញ់ អូ រ៉ាវ៉ាច់ ឡឹង តោ័ អុះ។

៨ អន់ឌែ កាប កា អាញ់ ផា៖

«ប៉ាណូស អា អ៊ែ អីគ ក្លាំង កេះ

ពូ អូ អ្លុ តាគ់ អន់ដាគ់ អុះ

អ៊ែ អូ អ្លុ អ្យូវ ឡឹង ពេល អុះ»។

៩ យ‌៉័ះ ចាង័ អាញ់ គួប អាញ់

ឡាក់ អាញ់ សឿ ម៉ឹង

ឡាក់ ឃើយ សា សាណា អន់ឌូ លូ អាញ់ កាតាម

កា ប៉ាសាំង លូ អាញ់ ដេល។

១០ អឺ ប‌៉្រ័ះ ប៊កកាតយ័ តាប៉ាប តាប៉ុន កា អាញ់

លូ តាគ់ អន់ដាគ់ អាញ់ ណើ

ម៉ាគ់ អាញ់ ចឹង តូ មួត តាម៉ឺរ

អន់ ឃឺ លូ សារ អន់ឌែ ប៉្រគ័ កា អាញ់ ណោះ។

១១ ផា មួត តាម៉ឺរ អូ ដាម័ អាញ់ ណោះ

អាញ់ ចឹង អ្លុ អន់តគ់ ផា អីស ប៉ិច ចៃ កា អាញ់ តាទឹច ហង។

១២ អីស តង័ អាញ់ លូ តាគ់ អន់ដាគ់ អាញ់ អីគ ដាគ់ កេះ

ទឹប អីស អន់ អាញ់ អ្វៃ អន់ឌូ លូ អីស លើយ។

១៣ ប៉រ់ ប៉ានេ ប‌៉្រ័ះ ប៊កកាតយ័ ឡាក់ ប‌៉្រ័ះ សុនសាត អ៊ីស្រាអ៊ែល

ឡឹង គិញអៀ លើយ ទឹល យ៉ាង័ តោ អាមែន។

៤២

១ អឺ ប‌៉្រ័ះ ប៊កកាតយ័ អាញ់ ប៉ិច អ្វៃ អន់ឌូ លូ អីស កាខាក់

ឡាក់ កា ជឹល ណាំង ទ្រូង ទៀក។

២ ពុត អាញ់ ប៉ិច កា ប‌៉្រ័ះ ប៊កកាតយ័

ពៀប ឡាក់ កា ឡាយ៉ិត ប៉ិច កា សាណា សា

ខង ប‌៉្រ័ះ ប៊កកាតយ័ ទី អាញុ រ៉ីស លើយ

ប៉ាគ់ ដារ់ ចំ អាញ់ ចឹង អ្វៃ អន់ឌូ លូ អ៊ែ

ម៉ាគ់ ចឹង សាំប‌៉័ះ អ៊ែ។

៣ រ៉ប់ ដារ់ ទៀក ម៉ាត់ អាញ់ ហូរ័ អូ សាអ្យាំង អុះ (?)

ពូ អំប៉ញ់ លូ អាញ់ ផា៖

«ប‌៉្រ័ះ អីស អ្វៃ ហះ ចំ ?»

៤ អាញ់ កាចាំង កាខាក់ ផះ សើគ ពែ (?)

អាញ់ ឃើយ ណាំផា មួត ប៉ាសុន សួន អៀង

ឡាំ ប៉ាគ់ រ៉ោង រ៉ាម៉ះ ប‌៉្រ័ះ ប៊កកាតយ័

អន់ឌែ ទី ពុត ហោក រ៉គ់ ទឹប ស៊្រែក តាំងហើ លូ ប៉ានេ ប‌៉្រ័ះ។

៥ អាញ់ ឃឹត កាណុង ពុត អាញ់

កា ញ៉ា អាញ់ អ្វៃ ហ្យឹក លូ អ្យូគ តាឡាម័

សាណាង ម៉ឹង កា ប‌៉្រ័ះ ប៊កកាតយ័

ណោះ អាញ់ ចាជែ ប៉ានេ អ៊ែ លើយ

ណោះ អ៊ែ កា តង័ អាញ់ ដេល (?)។

៦ អឺ ប‌៉្រ័ះ ប៊កកាតយ័ អាញ់ ហ្យឹក កាខាក់

ញន ណោះ ហង បះ អាញ់ កាចាំង កា អីស

គ្រឹប ចារ ឡាក់ អាញ់ ឡាំ ប៉ាគ់ ទ្រូង យដាន់

លូ ប៉ានឹម ហ៊ើម៉ូន ទឹប ប៉ានឹម ម៉ីតសា។

៧ ប‌៉្រ័ះ ប៊កកាតយ័ ប៉្រគ័ អន់ សារ វ៉ឹនវ៉ាយ កើត ពឹះ កាណុង ពុត អាញ់

ឡាក់ កា យឹង ទៀក ជ្រៀយ ហូរ័ ឡឹង ប៉ានឹម។

៨ ផះ កាដារ់ ប‌៉្រ័ះ តាំប៉ាង ពុត ប៉ិច ចៃ កា អាញ់

ប៉ាគ់ កាម៉ាំង អាញ់ ចាជែ ប៉ានេ ប‌៉្រ័ះ ប៊កកាតយ័

អាញ់ ចាជែ ណោះ សារ ម៉ន់ អើ។

៩ អាញ់ រ៉ះ កា ប‌៉្រ័ះ ឡាក់ អំហ្មោ អាញ់ ផា៖

«ញ៉ា អីស ពឹល អាញ់ ?

ញន ខ ញ៉ា បះ អាញ់ ទី សារ ថុក ប៉ាណាប

ទឹប មួត តាម៉ឺរ ជិះ ចគ័ នែវ អា ហះ ?»

១០ មួត តាម៉ឺរ ត័ះ ផាម៉ាត អាញ់

សារ ណោះ ប៉្រគ័ អន់ អាញ់ អីគ ពុត ខាក់ ពៀប ឡាក់ ពូ ច្រាគ័ លូ ដាវ (?)

ពូ កាប កា អាញ់ រ៉ប់ ដារ់ ផា៖

«ប‌៉្រ័ះ អីស អ្វៃ ហះ ចំ ?»

១១ ណោះ អាញ់ កាប កាណុង ពុត ផា

ញ៉ា ត្រគ់ អាញ់ ហ្យឹក

ញ៉ា ត្រគ់ អាញ់ អុក នីអៀ ?

អាញ់ ចឹង មប អាញុ រ៉ីស អាញ់ កា ប‌៉្រ័ះ ប៊កកាតយ័

កេះណោះ អាញ់ ចាជែ ប៉ានេ កា អ៊ែ

ខង អ៊ែ ហង តង័ អាញ់ ញន អ៊ែ ឡាក់ ប‌៉្រ័ះ អាញ់។

៤៣

១ អឺ ប‌៉្រ័ះ ប៊កកាតយ័ ប៉រ់ អីស តាត់ស៊ិន សារ កា អាញ់ អន់ ដាគ់ ត្រង់

លូ អន់ អីស តាត់ស៊ិន អន់ ប៉ាសាំង (?) លូ ប៉ាណូស អូ ដាគ់

អន់ អីស តង័ អាញ់ អន់ រ៉ាវ៉ាច់ ឡឹង បក់ ព្លូង ប៉្លាច័។

២ អឺ ប‌៉្រ័ះ ប៊កកាតយ័ ឡាក់ តាំងឡា អាញ់

អីស ហង បក់ រ៉ាំងហៃ អាញ់

កិញអៀ អា ខ ញ៉ា អីស អ្លាត អាញ់ នីអៀ ?

ញ៉ា ត្រគ់ អាញ់ ទី សារ ប៉ាណាប ញន កា មួត តាម៉ឺរ ជិះ ចគ័ នីអៀ ហះ ?

៣ ប៉រ់ អីស អន់ សារ តាតារ លូ សារ តាទឹច ម៉ះ អីស ណាំផា អាញ់

ឡាំ ប៉ាគ់ ប៉ានឹម ឡាក់ ដាគ់ កាខាក់ ឡាក់ ចារ អីស អ្វៃ។

៤ អឺ ប‌៉្រ័ះ ប៊កកាតយ័

ប៉ាគ់ ណោះ ទៀ អាញ់ ចឹង ឡាំ ប៉ាគ់ អន់ហ្នឹង ឡាក់ ចារ អីស អ្វៃ

អាញ់ ចឹង ឡាំ ក្យាម័ អីស ឡាក់ គុល សារ អាញ់ ហោក រ៉គ់

អឺ ប‌៉្រ័ះ តាំងឡា

អាញ់ ចឹង ចាជែ ប៉ានេ អីស

លូ អន់ទែង ព្រួក អូត កាណី។

៥ អាញ់ ឃឹត កាណុង ពុត ផា

ខ ញ៉ា អាញ់ អ្វៃ អ្យូគ

លូ ខ ញ៉ា អាញ់ ចឹង ហ្យឹក

កេះណោះ អាញ់ កាប ផា

ទឹល នីណោ័ះ អាញ់ ចឹង មប អាញុ រ៉ីស អាញ់ កា ប‌៉្រ័ះ

កេះណោះ អាញ់ ចាជែ ប៉ានេ ប‌៉្រ័ះ ប៊កកាតយ័ ផា៖

«អីស ហង បក់ តង័ អាញ់

អីស ហង ឡាក់ ប‌៉្រ័ះ អាញ់»។

៤៤

១ អឺ ប‌៉្រ័ះ ប៊កកាតយ័

ញឹន ឃើយ កាតាំង វ៉គ យ៉ាគ់ ញឹន រ៉ះ គ្រប ង៉ារ ឡាក់ អីស ប៉្រគ័

ផះ រ៉ាំងហាវ អន់ឌែ សើគ ពែ។

២ ញន កា សារ អំរ៉ាញ អឺញ អីស ណោះ ហង

អីស តាំងហ្យិត ឡាច់ សុនសាត អន់ទៀគ ឡឹង ស្រុក តេះ អន់ឌែ ទៅ

កេះណោះ អីស អន់ ប៉ាសុន អីស ឡាំ អ្វៃ ពឹង ណោះ ឡគ

ទឹប អីស ថាំឡាយ អ្លាត សុនសាត អន់ទៀគ

អីស អន់ ប៉ាសុន អីស កើត រ៉ាល ណាវ្គ (?)។

៣ មួត ប៉ាសុន អីស អន់ឌែ រ៉ុប តេះ

អូ ត្រគ់ ញន កា អន់ឌែ តាកូះ អន់ឌែ ទៅ ណោះ អុះ

អន់ឌែ សាណ័ះ អូ ត្រគ់ ញន កា សាងុំ អន់ឌែ ទៅ ណោះ ដេល

ឃឺ ញន សារ អំរ៉ាញ អឺញ ម៉ះ អីស

ខង អីស ប៉ិច ចៃ លូ ប៉ាញ័ ពុត កា អន់ឌែ ខាក់។

៤ អឺ ប‌៉្រ័ះ ប៊កកាតយ័ អីស ហង ឡាក់ សាដាច់ អាញ់

លូ ទី ដឹង អីស ហង ចឹង តង័ មួត ប៉ាសុន អីស អន់ ចយ័ ទ្រង អន់ឌែ។

៥ ញន កា ប‌៉្រ័ះ ប៊កកាតយ័ ហង ញឹន ទី ចយ័ ទ្រង ញឹន ឡឹង មួត តាម៉ឺរ

ញន កា សិច អីស ហង ញឹន ទី ទ្រុះ តាំងហ្យិត មួត តាម៉ឺរ ញឹន។

៦ កាប៉ាច់ អាញ់ កា អូ ម៉ឹង កា ស្រាគ់ អាញ់ ណោះ អុះ

ទឹប អាញ់ អូ ម៉ឹង កា ដាវ ចឹង តង័ អាញ់ ដេល។

៧ ទី ដឹង ប‌៉្រ័ះ ប៊កកាតយ័ ហង តង័ អន់ ញឹន រ៉ាវ៉ាច់ ឡឹង តី មួត តាម៉ឺរ

ទឹប ប៉្រគ័ អន់ មួត បក់ អូ ណីស កា ញឹន អន់ឌែ តាយួស។

៨ អឺ ប‌៉្រ័ះ ប៊កកាតយ័ ញឹន ប៉ានេ កា អីស លើយ

លូ ហោក រ៉គ់ កា អីស រ៉ប់ ដារ់ ដេល។

៩ កិញអៀ អា ប‌៉្រ័ះ ប៊កកាតយ័ អ្លាត ញឹន កេះ

អ៊ែ ប៉្រគ័ អន់ ញឹន តាយួស

អ៊ែ អូ អ្វៃ អន់ឌូ លូ តាហាន ញឹន ណាវ្គ កេះ។

១០ អីស ប៉្រគ័ អន់ ញឹន តាប៉្រះ តាប៉្រោង កា មួត តាម៉ឺរ

ទឹប អន់ឌែ រ៉ាត អ្យក់ រ៉ាស អំប៉ាស ញឹន អ្យក់ កា អន់ឌែ។

១១ ប‌៉្រ័ះ ប៊កកាតយ័ មប ញឹន អន់ កា មួត តាម៉ឺរ

ប៉ិច កា អន់ឌែ ប៉ាន់តោ័ ឡាក់ កា ពូ ប៉ាន់តោ័ ចៀម

ប‌៉្រ័ះ ប៊កកាតយ័ ប៉្រគ័ អន់ ញឹន តាប៉្រះ តាប៉្រោង ឡាំ ប៉ាគ់ ប៉ាថេត អន់ទៀគ។

១២ អីស ប្រូ អ្លាត ញឹន ឡាក់ ទុច អីស អា ជឺច កាខាក់

ឡាក់ កា ញឹន អា អូ ទី ខា ឡគ។

១៣ ប‌៉្រ័ះ ប៊កកាតយ័ អន់ ប៉ាថេត រក្យាម័ បឺង៉ាយ

ប៉ាថេត ឡាក់ អ្វៃ ជុំ ញឹន កាកីក ប៉ាឡៃវ កា ញឹន។

១៤ អីស ប៉្រគ័ អន់ ប៉ាថេត អន់ទៀគ អ្យក់ សារ អា ប៉្រគ័ សារ ប៉ាលោ រ៉ល់

អន់ឌែ ង៉ាង៉េះ (?) កល់ ប៉ាឡៃវ កា ញឹន។

១៥ អាញ់ តាយួស រ៉ប់ ដារ់

អាញ់ តាយួស ខាក់ អូ អ្លុ រ៉ាល ម៉ាត់ អុះ។

១៦ ផះ អាញ់ កាតាំង លៅ មួត តាម៉ឺរ ឡាក់ កាគឹម កា ញឹន

ពូ ប៉ាណាំ គួប ប៉ាំងអាល អាញ់។

១៧  ១៨  ១៩  ២០  ២១  ២២  ២៣  ២៤  ២៥  ២៦ 

៤៥

១ ពុត ពៀក អាញ់ ទី ដឹង សារ រ៉គ់

អាញ់ ប៉្រគ័ អញ់ស៊ែ ប៉ានេ កា សាដាច់

ប៉ានឹរ អាញ់ កា រ៉ា ហាង កាង

អាញ់ កា រ៉ា ប៉ាត់ ឡាក់ កា ចារ័ ប៉ិច ឡាច់ កា ពូ ច្រាគ់។

២ អឺ សាដាច់ អីស ហង ឡាក់ ដាគ់ ក្វា ឡឹង ពូ អន់ទៀគ

ទឹប អីស ដាគ់ ប៉ានឹរ ពឹរ កាង

ញន ណោះ ហង ប‌៉្រ័ះ ប៊កកាតយ័ អន់ សារ ដាគ់ កា អីស លើយ។

៣ អឺ សាដាច់ ឡាក់ លៅ ឡៃង កេង ខាក់

ក្យោ ដាវ ពឹង សាំងគៀង អីស ណោះ

ម៉ាគ់ ដាគ់ កេង ខាក់។

៤ អីស ជិះ រ៉ាតេ័ះ ទឹប ទី សារ អំរ៉ាញ អឺញ

សារ តាទឹច លូ សារ ដាគ់ ត្រង់

ទឹប សាណ័ះ ទ្រង អីស

ញន កា សារ អំរ៉ាញ ស៊ុត ថាំង ម៉ះ អីស។

៥ កាំ អីស សោត ប៉ាញ់ តាលុះ ប៉្លៃ ណូស មួត តាម៉ឺរ

លូ អន់ ប៉ាសុន ពឹង មឿង ណោះ ប៉ក់ ហះ ជុង អីស។

៦ អឺ ប‌៉្រ័ះ ប៊កកាតយ័ គ្រេ សាដាច់ ម៉ះ អីស កា អ្វៃ លើយ

ទឹប អីស រ៉ាំងហៃ ដាគ់ ត្រង់។

៧ អីស ប៉ិច កា សារ ដាគ់ ត្រង់

អូ ណីស កា សារ អូ ដាគ់

ញន ណោះ ហង ប៉ះ ប‌៉្រ័ះ ប៊កកាតយ័ ឡាក់ ប‌៉្រ័ះ អីស

អ៊ែ ជ្រោ សាងី ពឹង អីស ទឹប ពុត ហោក រ៉គ់

លូ ប៉្រើ អីស ប៉្រគ័ តីស ក្វា ឡឹង ពូ អន់ទៀគ។

៨ អាវ អីស កា បោផូវ ចារ័ អ៊្លង តាំងហ៊ុម ឡាក់ ដាគ់ កាខាក់

ទឹប ទី មួត ចំ គួង អ៊ត កាណី ពឹង ហី

ឡាក់ ពូ ចៃគ ព្លូក រ៉ាវ៉េះ ប៉្រគ័ អន់ ពុត អីស រ៉គ់ ខាក់។

៩ មួត អង់កាន់ ឡាក់ ប៉្រគ័ ង៉ារ លូ អីស ស៊ុត កា គន សាដាច់ ប៉ាថេត អន់ទៀគៗ

កាម៉ាញ់ អីស ឡាក់ អ្វៃ គែង សាម៉ា អន់ឌែ ចៃគ ស៊ុត កា ម៉ាស អ្យក់ ឡឹង ប៉ាថេត អូភៀរ។

១០ អឺ មួត កាម៉ាញ់ ប៉រ់ អន់ដីស សាំយ៉ាំង អាញ់

អន់ដីស ជែ កាចាំង កា ប៉ាសុន លូ ផូង័ វ៉ាច់ ម៉ះ អន់ដីស ណោះ ដៃ

១១ ខង សាដាច់ ប៉ាញ័ ពុត លូ ហោក រ៉គ់ កា អន់ដីស ខាក់

ទឹល នីណោ័ះ អន់ដីស កាដាប សាំប‌៉័ះ កា អ៊ែ ពិ

ខង អ៊ែ ឡាក់ ម៉ៃគ តាំងឡា។

១២ ប៉ាសុន អ្វៃ ពឹង មឿង ទីរ៉ូះ ចឹង ទ្រុង ឡាំ កាណាគ័ កា អីស

មួត ប‌៉្រ័ះ ប៉ាត្រង័ ចឹង អន់ សាណា សាណឹត កា អីស ដេល។

១៣ គន សាដាច់ ឡាក់ អ្វៃ ពឹង ហី សាដាច់

អន់ដីស ដាគ់ ឡាយ៉ាម័ ខាក់

អាវ អន់ដីស ពូ តាញ លូ ព្រៀយ ម៉ាស។

១៤ ពូ ប៉ាណាំ អន់ដីស ឡាំ ប៉ាគ់ ចារ សាដាច់

អន់ឌែ ចៃគ អាវ ដាគ់ កាខាក់

ទឹប ទី មួត អង់កាន់ រ៉ូះ ឡាំ អន់ឌូ ដេល។

១៥ អន់ឌែ ឡាំ ប៉ាគ់ ហី សាដាច់

ទឹប ទី មួត ប៉ាសុន តាំងហើ ហោក រ៉គ់ ខាក់ ដេល។

១៦ គន កាម៉ាក័ ចឹង ហាវ ប៉្រគ័ សាដាច់ តូ ឡឹង វគ័ ប៊ក

អ៊ែ ចឹង រ៉ាំងហៃ ប៉ាញ័ ទឹប ប៉ាថេត។

១៧ អាញ់ ចឹង តាគ់ កាចាំង ពូ ឡឹង សិច អីស លើយ

ទឹប ប៉ាសុន ទិឌូ ពូ ចឹង ប៉ានេ កា អីស លើយ ដេល។

៤៦

១ ប‌៉្រ័ះ ប៊កកាតយ័ ហង ឡាក់ អាញ់ ម៉ឹង

អ៊ែ ឡាក់ បក់ កេង ខាក់ ទឹប តង័ អាញ់ ផះ ទី សារ ចុនចៃ

២ ញន ណោះ ហង ពិន អូ អ្យូគ កា ញ៉ា អុះ

យ‌៉័ះ តេះ តាឡៃង ប៉្លៃង តាឡំ ប៉ានឹម តាលៀយ ឡិ ជឹរ ពឹង សាឡីគ សាឡាយ កាតាម។

៣ លើ កាតាំង យឹង ទៀក សាឡីគ សាឡាយ រ៉ាំងក្លាច ទឹប ទី កាំពុះ

លើ យ៉ើល ប៉ានឹម ទិណោ័ះ ញន កា ទៀក រ៉ាំងក្លាច ណោះ កាតាម។

៤ ទី ទៀក តាំងលេ ហូរ័ ម៉ុត ពឹង ចារ ប‌៉្រ័ះ ប៊កកាតយ័ អ្វៃ

ទៀក តាំងលេ ណោះ ប៉្រគ័ អន់ ចារ ណោះ ទី សារ ហោក រ៉គ់ ទឹប ដាគ់ កាខាក់។

៥ ប‌៉្រ័ះ ប៊កកាតយ័ អ្វៃ ពឹង មឿង ណោះ

ទឹល នីណោ័ះ មឿង ណោះ អូ រ៉ារ៉ៃត អុះ

ខង ប‌៉្រ័ះ ប៊កកាតយ័ តង័ ឡឹង ទុញ កេះ។

៦ សុនសាត អន់ទៀគៗ ចឹង អ្យូគ រ៉ារ៉ៃត

មឿង កា ចឹង រ៉ាយ៉ាគ់ (?) អង់កក់ តេះ កា ចឹង រ៉ាយ រ៉ាំ

ញន ប៉ានឹរ ប‌៉្រ័ះ ប៊កកាតយ័ កាប តេះ ឡាក់ កា តេះតរ់។

៧ ប‌៉្រ័ះ ប៊កកាតយ័ ឡាក់ តាំងឡា អង់កក់ តេះ

អ៊ែ អ្វៃ អន់ឌូ លូ ពិន

អ៊ែ ឡាក់ ប‌៉្រ័ះ វគ័ យ៉ាកុប ឡាក់ ពិន ម៉ឹង អេង

អ៊ែ ពៀប ឡាក់ ចារ ពិន កាដាប (?)។

៨ ហគ់ ហៃ ពិ ង៉ារ ឡាក់ ប‌៉្រ័ះ ប៊កកាតយ័ ប៉្រគ័ ពឹង អង់កក់ តេះ អា ឡាក់ ដាគ់ កាខាក់។

៩ ប‌៉្រ័ះ ប៊កកាតយ័ ប៉្រគ័ អន់ សារ តាកូះ ប្ល‌៉័ះ ពឹង អង់កក់ តេះ អា កេះ ទិ កេះ

ទឹប អ៊ែ គុ តាគ់ អំប៉ាក់ ស្រាគ់ លូ តាប៉ាក័

ទឹប សុះ អ្លាត រ៉ាតេ័ះ តាកូះ ទិណោ័ះ ដេល។

១០ ប‌៉្រ័ះ ប៊កកាតយ័ កាប ផា៖

«ហគ់ អ្លាត តាកូះ ពិ

អន់ដីស ត្រគ់ អ្លុ អន់តគ់ ផា អាញ់ អា ហង ឡាក់ ប‌៉្រ័ះ តាំងឡា

រ៉ាំងហៃ ប៉ាសុន ទិឌូ ពឹង អង់កក់ តេះ អា។

១១ ប‌៉្រ័ះ ឡាក់ តាំងឡា តេះ ប៉្លៃង

អ៊ែ អ្វៃ អន់ឌូ លូ ពិន

អ៊ែ ហង ឡាក់ ប‌៉្រ័ះ វគ័ យ៉ាកុប

ឡាក់ ប‌៉្រ័ះ ពិន ម៉ឹង។

៤៧

១ អឺ មួត ប៉ាសុន ទិឌូ

អន់ដីស កាតាប័ ហោក រ៉គ់ ពិ

ទឹប ចាជែ ប៉ានេ (?)

ញន ពុត ហោក រ៉គ់ កាខាក់។

២ ខង ប‌៉្រ័ះ ប៊កកាតយ័ ឡាក់ ប‌៉្រ័ះ តីស កាខាក់

ឃឺ ចឹង (?) ត្រគ់ អ្យិល កូត័ ប‌៉្រ័ះ ប៊កកាតយ័

ឡាក់ សាដាច់ រ៉ាំងហៃ អង់កក់ តេះ។

៣ ប‌៉្រ័ះ ប៊កកាតយ័ ប៉្រគ័ អន់ ពិន ទី អំរ៉ាញ អំប៉ាំង មួត តាម៉ឺរ ទិណោ័ះ

លូ កាណាគ័ ទិណោ័ះ ដេល។

៤ ប‌៉្រ័ះ ប៊កកាតយ័ មប អន់ ព្រី ទៀក កា ពិន ប៉្រគ័ ប៉ាដក់ ប៉ាជៀ

ទឹប ប៉្រគ័ អន់ ពិន តីស ម៉ូះ

ញន កា ពិន កេះ ផូង័ វ៉ាច់ វគ័ យ៉ាកុប

ឡាក់ ប‌៉្រ័ះ ប៊កកាតយ័ ប៉ិច កាខាក់ ។

៥ ប‌៉្រ័ះ ប៊កកាតយ័ ជឹរ ឡាំ ប៉ាគ់ ប៉ានឹម ស៊ីយ៉ូន

ទឹប កាតាំង ប៉ានឹរ អរ់ៗ សោៗ ញន ពុត ហោក រ៉ក់

ទឹប កាតាំង ប៉ានឹរ សាណៃង។

៦ ចាជែ ប៉ានេ កា ប‌៉្រ័ះ ប៊កកាតយ័ ពិ

ចាជែ ប៉ានេ ពិ

ញន កា អ៊ែ ឡាក់ សាដាច់ ពិន

ចាជែ ប៉ានេ កា អ៊ែ ពិ (?)

៧ ខង ប‌៉្រ័ះ ប៊កកាតយ័ ឡាក់ សាដាច់ ពឹង អង់កក់ តេះ ទិណោ័ះ

ចាជែ ប៉ានេ អ៊ែ ពិ។

៨ ប‌៉្រ័ះ ប៊កកាតយ័ អង់អ្វៃ ពឹង គ្រេ សាដាច់

អ៊ែ រ៉ាំងហៃ គ្រឹប សុនសាត ពឹង អង់កក់ តេះ អា។

៩ សាដាច់ ទិណោ័ះ ពឹង អង់កក់ តេះ ប៉ាណាំ គួប ឡាំ ប៉ាតុំ អន់ឌូ លូ ប៉ាសុន ប‌៉្រ័ះ វគ័ អាប៉្រាហាំ

ខង មួត ទិណោ័ះ អន់ឌែ អ្វៃ កាន់តេ័ះ អំរ៉ាញ អឺញ ប‌៉្រ័ះ ប៊កកាតយ័

ខង អ៊ែ ឡាក់ តាំងឡា រ៉ាំងហៃ កាណាគ័ ញ៉ាៗ ទិណោ័ះ។

៤៨

១ ប‌៉្រ័ះ ប៊កកាតយ័ ឡាក់ ប‌៉្រ័ះ តីស កាខាក់

ត្រគ់ ប៉ានេ អ៊ែ ពឹង មឿង ប‌៉្រ័ះ ពិន

លូ ពឹង (?) ប៉ានឹម ឡាក់ ដាគ់ កាខាក់។

២ ប៉ានឹម ប‌៉្រ័ះ ប៊កកាតយ័ ឡាក់ ដាគ់ កាខាក់ ឃឺ ប៉ានឹម ស៊ីយ៉ូន

ឡាក់ មឿង សាដាច់

ញន ណោះ ហង ប៉្រគ័ អន់ ប៉ាណូស ពឹង អង់កក់ តេះ ទី សារ ហោក រ៉គ់។

៣ ពឹង ចារ (?) ណោះ ពូ អ្លុ អន់តគ់ ផា

ប‌៉្រ័ះ ប៊កកាតយ័ ឡាក់ ប៉ាន់ទៀយ ឡាក់ កាង័ កាខាក់។

៤ សាដាច់ ទិណោ័ះ (?) ពឹង អង់កក់ តេះ អា ប៉ាណាំ គួប

តាកូះ លូ មឿង ស៊ីយ៉ូន។

៥ ហះកា ប៉ាគ់ អន់ឌែ ប៉ប័ មឿង ណោះ

អន់ឌែ កា អ្យូគ កាខាក់ ឡូត

៦ ខង អន់ឌែ អ្យូគ រ៉ារ៉ៃត ទឹប អីគ ប៉ាញ័ ឡាកោ

ឡាក់ កា អង់កាន់ អីគ ផះ ចឹង អ្វៃ ហះ អុញ។

៧ ប‌៉្រ័ះ ប៊កកាតយ័ ប៉្រគ័ អន់ អន់ឌែ តាប៉្រះ តាប៉្រោង

ឡាក់ កា ខ្យាល តាវ៉ាញ់ តឹ កាំប៉ាន់ ប៉ាទុះ រ៉ាយ រ៉ាំ។

៨ ពិន ឃើយ កាតាំង លូ ឃើយ ប៉ប័ ម៉ាត់ ពិន ទៅ កេះ

ង៉ារ ឡាក់ ប‌៉្រ័ះ ប៊កកាតយ័ ប៉្រគ័ ទឹប កាណុង មឿង លូ ពឹង អង់កក់ តេះ អា។

៩ អឺ ប‌៉្រ័ះ ប៊កកាតយ័ ផះ ញឹន អ្វៃ កាណុង រ៉ោង រ៉ាម៉ះ

ញឹន ឃឹត ចាជ្រែប កា (?) ពុត អីស តាប៉ាប តាប៉ុន កាខាក់។

១០ អឺ ប‌៉្រ័ះ ប៊កកាតយ័ សិច អីស លៅ លែង ប៉ាញ័ ទឹប អង់កក់ តេះ

ពូ ចឹង ចាជែ ប៉ានេ កា ង៉ារ ការ័ អីស ប៉្រគ័ (?)

លើយ ទឹល ប៉ាគ់ ស្រុក តេះ ឡាក់ ញ៉ក ឡឹង ពូ ដេល។

១១ ហគ់ អន់ ប៉ានឹម ស៊ីយ៉ូន លូ មួត យូដា ហោក រ៉គ់ ពិ

ខង ប‌៉្រ័ះ ប៊កកាតយ័ តាត់ស៊ិន សារ ដាគ់ ត្រង់ ខាក់។

១២ អឺ ប៉ាសុន ប‌៉្រ័ះ ប៊កកាតយ័

ហគ់ ប៉ាណាំ គួប ចាក តារ័ ជុំ ប៉ានឹម ស៊ីយ៉ូន

ទឹប យ៉ាប ហី ពូ ញ៉ាម ពឹង មឿង ណោះ។

១៣ ហគ់ ហៃ ប៉ាន់ទៀយ មឿង

ម៉ាគ់ អន់ដីស រ៉ះ កា គន សោ អន់ដីស រ៉ាំងហាវ អន់តីគ ទៀ

១៤ ខង ប‌៉្រ័ះ ប៊កកាតយ័ អា ហង ឡាក់ ប‌៉្រ័ះ ពិន

អ៊ែ អ្វៃ លើយ ទឹប អ៊ែ ណាំផា ពិន លើយ។

៤៩

១ អឺ ប៉ាណូស (?) ទិឌូ

ហគ់ សាំយ៉ាំង សារ អា (?) ពិ

ប៉ាណូស ទិឌូ ឡាក់ អ្វៃ ពឹង អង់កក់ តេះ

ហគ់ ប៉ាណាំ គួប សាំយ៉ាំង ពិ។

២ ទឹប បក់ តីស ទឹប ថិ

ទឹប បក់ ប‌៉្រ័ះ ប៉ាត្រង័ លូ បក់ ថុក ញ៉ាក

ហគ់ សាំយ៉ាំង ពិ។

៣ ប៉ានឹរ ពឹរ កាង អាញ់ ចឹង កាប អ្លុ ហ្លង់ (?)

លូ អាញ់ ចឹង កាប ឡាច់ (?) ញន ពុត ហ្យាង សាឡាច់។

៤ អាញ់ ចឹង សាំយ៉ាំង សារ អន់តគ់ ប៉ាតោ មួត បក់ ហ្យាង សាឡាច់

អាញ់ ចឹង ចំ គួង រ៉ះ រ៉ាឡៃ (?) ឡឹង សារ ពូ ទួង។

៥ ផះ ទី សារ ចុនចៃ អាញ់ អូ អ្យូគ អុះ

យ‌៉័ះ ទី មួត តាម៉ឺរ ពឹះ វ៉ិង ជុំ មឿង កាតាម។

៦ មួត បក់ អូ ដាគ់ អន់ឌែ អេង កា រ៉ាស អំប៉ាស

ខង រ៉ាស អំប៉ាស អន់ឌែ អៀង កាខាក់។

៧ អូ ទី បក់ ពឿ ចឹង ហ្វាយ អុះ ម៉ី អ៊ែ អុះ

កា អូ ទី បក់ ពឿ ចឹង ហ្វាយ អាញុ រ៉ីស អ៊ែ ទៅ ឡឹង ប‌៉្រ័ះ ប៊កកាតយ័ ដេល

៨ ខង ខា ហ្វាយ អាញុ រ៉ីស ប៉ាណូស ក្លាំង ខាក់

យ‌៉័ះ ពូ ខំ ហ្វាយ ប៉ុប ចំ កាតាម កា អូ គ្រឹប (?) ដេល។

៩ ញ៉ា ប៉ាណូស អ្លុ អ្វៃ រ៉ីស លើយ

លើ យ៉្វារ ឡឹង ឡូះ ចារ ពូ តប់ ប៉ាទ្រូ ប ?

១០ យ‌៉័ះ ប៉ាណូស ហ្យាង សាឡាច់ លើ ប៉ាណូស កាតូល័ ង៉ល់

អន់ឌែ ទិឌូ កា ត្រគ់ តោ័

ទឹប អ្លាត រ៉ាស អំប៉ាស ម៉ះ អន់ឌែ កា ពូ អន់ទៀគ។

១១ ពូ ឃឹត កាណុង ពុត ផា ហី ពូ ចឹង អ្វៃ លើយ

ទឹប ចារ ពូ អ្វៃ កា ចឹង អ្វៃ ដាគ់ លើយ

ឡឹង រ៉ាំងហាវ ម៉ោញ ទឹល រ៉ាំងហាវ ម៉ោញ

ទឹប អន់ឌែ ចៃគ សិច តេះ អន់ឌែ ពួយ សិច អន់ឌែ ទៅ ដេល។

១២ ហះកា ប៉ាណូស ឡាក់ ទី សារ លៅ លែង សិច (?)

អូ អ្លុ យ៉្វារ រ៉ាវ៉ាច់ ឡឹង សារ តោ័ ទី អុះ

ពូ អូ ហ្លង់ ផា (?) ឡាកោ ពូ ចឹង តោ័

ឡាក់ កា អ្យាំ សៃម ណោះ អុះ។

១៣ កាប៉ាច់ បក់ ម៉ឹង អេង ឡាកោ ទៅ

ទឹប សឿ កា (?) ប៉ានឹរ អន់ឌែ ទៅ

ប៉ាគ់ អន់តីគ អន់ឌែ ចឹង កេះ នីអៀ។

១៤ មួត ទិណោ័ះ ពៀប ឡាក់ ចៀម ឡាក់ ពូ ចឹង អ្យក់ ឡាំ ប៉ាន់តោ័

បក់ រង ចៀម រ៉ាំងហៃ ចៀម អ៊ែ នីចម័

ចារ ប៉ាទ្រូ រ៉ាំងហៃ អន់ឌែ នីណោ័ះ ដេល។

ហះកា កាប៉ាច់ មួត ដាគ់ ត្រង់ ចឹង ជិះ ចគ័

ឡាកោ អន់ឌែ ចឹង តោ័ ពឹង ស្រុក ប៉ាទ្រូ។

១៥ ហះកា កាប៉ាច់ អាញ់

ប‌៉្រ័ះ ប៊កកាតយ័ ចឹង តង័ អាញ់ រ៉ាវ៉ាច់ ឡឹង អំរ៉ាញ ចារ ប៉ាទ្រូ (?) តោ័។

១៦ ផា អន់ដីស ប៉ប័ ពឿ ម៉ោញ ដូវ ឡាក់ ទី រ៉ាស អំប៉ាស អៀង

អន់ដីស ជែ ឃឹត ហង។

១៧ ខង ប៉ាគ់ អន់ឌែ តោ័ ទៀ អន់ឌែ អូ អ្លុ អ្យក់ ឡាំ កាណាគ័ ញ៉ា អុះ

អន់ឌែ អូ អ្លុ អ្យក់ ឡាំ រ៉ាស អំប៉ាស ម៉ុត ពឹង ចារ ប៉ាទ្រូ ដេល។

១៨ យ‌៉័ះ អន់ឌែ រ៉ះ ផា ទី សារ សាណុក សាវ៉ាក

អន់ឌែ អ្វៃ រ៉ប់ ដារ់ ទឹប ទី ពូ ប៉ានេ លូ លៅ លែង អន់ឌែ កាតាម

១៩ អន់ឌែ កា ចឹង ឡាំ ប៉ាគ់ ចារ វគ័ យ៉ាគ់ អន់ឌែ ដេល

យ៉្វារ អូ រ៉ាវ៉ាច់ អុះ

ពឹង ចារ ណោះ អន់ឌែ អូ ប៉ប័ តាតារ អុះ។

២០ បក់ ពឿ ប‌៉្រ័ះ ប៉ាត្រង័ លូ លៅ លែង សិច

ហះកា អូ ហ្លង់ សារ ញ៉ា។

អ៊ែ ចឹង តោ័ រ៉ាយ រ៉ាំ

ពៀប ឡាក់ កា សៃម អ្យាំ ណោះ ដេល។

៥០

១ ប‌៉្រ័ះ ប៊កកាតយ័ ឡាក់ ទី អំរ៉ាញ អឺញ អំប៉ាំង កាណាគ័ ញ៉ាៗ ទិណោ័ះ

អ៊ែ អើ ប៉ាណូស ទិណោ័ះ ពឹង អង់កក់ តេះ

កាក់ (?) ឡឹង ដារ់ ឡាច់ លើយ ទឹល គែង ដារ់ ម៉ុត។

២ ប‌៉្រ័ះ ប៊កកាតយ័ តាតារ ក្លាគ់ ឡឹង មឿង ស៊ីយ៉ូន

ឡាក់ មឿង ដាគ់ កាខាក់។

៣ ប‌៉្រ័ះ ពិន អ៊ែ ជឹរ ពឹះ កេះ

អ៊ែ អូ អ្វៃ គ្រឺយ អុះ

លូ ទី អុញ អ្វៃ ហះ ង៉ីរ អ៊ែ

ទឹប ទី ខ្យាល តីស កាខាក់។

៤ ប‌៉្រ័ះ ប៊កកាតយ័ អើ ប៉្លៃង លូ តេះ ប៉្រើ ប៉្រគ័ ផាញ៉ាន

ផះ អ៊ែ តាត់ស៊ិន សារ កា ប៉ាសុន អ៊ែ។

៥ ប‌៉្រ័ះ ប៊កកាតយ័ រ៉ះ ផា៖

«អ្យគ័ ប៉ាតុំ មួត សឿ អន់ ឡាំ ប៉ាគ់ ចារ អាញ់

ឃឺ មួត បក់ រ៉ាម៉ះ អាញ់

ម៉ាគ់ ចឹង សាញ៉ា រែវ ពុត លូ អាញ់»។

៦ ប៉្លៃង ចឹង រ៉ះ ឡឹង សារ ដាគ់ ត្រង់ ម៉ះ ប‌៉្រ័ះ ប៊កកាតយ័

ឡាក់ ចឹង តាត់ស៊ិន សារ។

៧ «អឺ មួត ប៉ាសុន អាញ់

អ្យគ័ សាំយ៉ាំង អាញ់ ចឹង កាប (?)

អឺ អ៊ីស្រាអ៊ែល អាញ់ ចឹង កាប កា អន់ដីស

អាញ់ ឡាក់ ប‌៉្រ័ះ អន់ដីស។

៨ អាញ់ អូ ផា កា អន់ដីស ឡឹង កាណាគ័ រ៉ាម៉ះ

លើ កាណាគ័ ពុះ ទៀន កា អាញ់ រ៉ាប់ ដារ់ លើយ ណោះ អុះ។

៩ អាញ់ អូ តងកាន កា រ៉ក់ ទោល ឡឹង ហី អន់ដីស

លើ កា ប៉ារ់ពេ ទោល ឡឹង អន់ទ្រួង អន់ដីស ដេល

១០ ខង កាណាគ័ ព្រី ទិណោ័ះ សុត កា ម៉ះ អាញ់ ដោះ

ទឹប សៃម អ្យាំ យ៉ាប (?) ស៊ែន កល់ ឡាក់ អ្វៃ ពឹង ប៉ានឹម កា ម៉ះ អាញ់ ដេល។

១១ អាញ់ កា អន់ហ្នាល់ សៃម ទិណោ័ះ អ្វៃ ពឹង ប៉ានឹម

ទឹប សៃម អ្វៃ ពឹង ម៉ីរ ស៊្រែ ឡាក់ កា ម៉ះ អាញ់ ដេល។

១២ ផានែវ អាញ់ ឡាយ៉ិត អាញ់ អូ ប៉រ់ ហះ អន់ដីស ដេល

ខង អង់កក់ តេះ លូ កាណាគ័ ញ៉ាៗ ទិណោ័ះ ស៊ុត កា ម៉ះ អាញ់។

១៣ ញ៉ា អាញ់ ចឹង សា ប៉ាំងឡៃ រ៉ក់ ទោល ណោះ ប ?

ញ៉ា អាញ់ អៃត ផាម ប៉ារ់ពេ ទោល ណោះ ប ?

១៤ សារ ឡាក់ អន់ដីស ត្រគ់ មប កា ប‌៉្រ័ះ ប៊កកាតយ័

ឃឺ ប៉ានឹរ អន់ដីស ប៉ានេ ប‌៉្រ័ះ ប៊កកាតយ័

ទឹប ប៉្រគ័ ពួយ គ្រឹប សារ ញ៉ា ឡាក់ អន់ដីស ទី សាញ៉ា លូ ប‌៉្រ័ះ។

១៥ ផះ សារ ចុនចៃ ហគ់ ម៉ន់ ឡោម អើ អាញ់

ណោះ អាញ់ ចឹង តង័ អន់ដីស

អន់ដីស ចឹង ប៉ានេ អាញ់»។

១៦ ប‌៉្រ័ះ ប៊កកាតយ័ កាប កា ប៉ាណូស អូ ដាគ់ ផា៖

«ខ ញ៉ា បះ អន់ដីស អាន ផាប់ ចាបាប់ អាញ់ ទឹប កាប តៃល ទៅ ?

ផា ទី សាញ៉ា រែវ ពុត លូ អាញ់ នីអៀ។

១៧ ហះកា អូ ចៃ អន់ អាញ់ អន់តគ់ ប៉ាតោ

ទឹប អូ ចៃ អ្យក់ ប៉ានឹរ អាញ់ ដេល។

១៨ ប៉ាគ់ អន់ដីស ប៉ាត័ះ ប៉ាណូស អន់តុង អន់ទួក

អន់ដីស កា ប៉្រគ័ គួប អន់ឌូ លូ ពូ ឡូត

ទឹប អន់ដីស ម៉ុត អន់ឌូ (?) លូ ប៉ាណូស រ៉ាលង កល់ ដេល។

១៩ ពឹរ អីស កាប ស៊ុត កា សារ អូ ដាគ់ អ៊ក កាលក

អំប៉្យិត កាប ឡាច់ ស៊ុត កា សារ ព្លូង ប៉្លាច័។

២០ អន់ដីស ឃឹត ចឹង ច្រោម អុះ ម៉ី អន់ដីស ទៅ លើយ

ទឹប កាប ពោ អុះ ម៉ី ម៉ោញ ម៉ៃគ អន់ដីស សាំ។

២១ អន់ដីស ប៉្រគ័ សារ ទិណោ័ះ ញ៉ា ប៉ិច កា អាញ់ អ្វៃ គ្រឺយ ប ?

អន់ដីស សាម៉គ័ កា អាញ់ ឡាក់ កា អន់ដីស ដេល ប ?

អាញ់ ចឹង ប៉ាំងអាល ទឹប តាំបាង អន់ ប៉ប័ សារ ទិណោ័ះ។

២២ ទិ មួត បក់ តាគ់ អំប៉្រគ័ ពឹល អាញ់

ហគ់ ឃឹត ចាជ្រែប ឡឹង សារ អា ពិ

អ្យូគ ផៃគ អាញ់ ថាំឡាយ អន់ដីស អូ ទី បក់ ពឿ ចឹង តង័ អន់ដីស ទី អុះ។

២៣ បក់ ពឿ តាំប៉ោក អាញ់ ឃឺ បក់ ប៉ានេ អាញ់

ពៀប ឡាក់ កាណាគ័ ពុះ រ៉ាម៉ះ

ណោះ អាញ់ ចឹង តង័ ទិ បក់ ប៉្រគ័ ពួយ ប៉ានឹរ អាញ់។ (បក់ ប៉ានេ តាំប៉ោក ហោគ រ៉គ់ កា អាញ់ ពៀប ឡាក់ កា អន់ឌែ ពុះ កាណាគ័ រ៉ាម៉ះ អាញ់)

៥១

១ អឺ ប‌៉្រ័ះ ប៊កកាតយ័ ប៉រ់ អីស តាប៉ាប តាប៉ុន កា អាញ់ ណើ

ខង អីស ទី ពុត តាប៉ាប តាប៉ុប កាខាក់

លូ ប៉រ់ អីស អ្លាត ដោះ សារ យច អាញ់

ពួយ តាម ពុត អីស តាប៉ាប តាប៉ុន។

២ ប៉រ់ អីស អ្លាត ដោះ សារ អាញ់ ប៉្រគ័ យច

ទឹប ប៉្រគ័ អន់ អាញ់ ដាគ់ ត្រង់ លូ រ៉ាវ៉ាច់ ឡឹង សារ យច។

៣ អាញ់ ឡាប ញម អាញ់ យច កេះ

ខង សារ យច អាញ់ អ្វៃ តឹត ពឹង ពុត អាញ់ លើយ។

៤ អាញ់ ប៉្រគ័ យច ពុត អីស

ឃឺ អាញ់ យច ដឹង លូ អីស ហង

ទឹប អាញ់ ប៉្រគ័ សារ យច តីស កាខាក់ ហះ ម៉ាត់ អីស

យ‌៉័ះ អីស ចៃគ ថូត អាញ់ នីចម័ កាតាម

អីស អ្វៃ ដាគ់ ត្រង់ ដេល អូ យច អុះ។

៥ អាញ់ អូ ដាគ់ ឡឹង កើត អាញ់

ទី សារ យច ឡឹង អ្វៃ កាណុង វ៉ាច់ មើគ អាញ់ កេះ។

៦ ហះកា ប‌៉្រ័ះ ប៊កកាតយ័ ប៉ិច កា សារ តាទឹច អ្វៃ កាណុង ពុត ប៉ាណូស

ប៉រ់ អីស ប៉្រគ័ អន់ ពុត អាញ់ អ្លុ ហ្លង់ ហ្យាំង សាឡាច់ ដេល។

៧ ប៉រ់ អីស អ្យក់ ហ្លា ហ៊ីសុប ប៉្រះ អាញ់ អន់ ដាគ់

អ្វាគ់ អាញ់ ច្រ័ះ ម៉ាគ់ បាក ក្វា ឡឹង កាប៉ាស។

៨ ប៉រ់ រ៉ះ អន់ អាញ់ អ្លុ អន់តគ់ ផា

អីស អូ អ្យក់ យ៉ូ កេះ សារ អាញ់ យច

កេះ ណោះ អាញ់ ចឹង ទី ពុត ហោក រ៉គ់ ណាវ្គ។

៩ អឺ ប‌៉្រ័ះ ប៊កកាតយ័ ជែ ហៃ សារ យច អាញ់

ប៉រ់ អីស អ្លាត ដោះ ទិ សារ អាញ់ ប៉្រគ័ អូ ដាគ់ ណោះ។

១០ អឺ ប‌៉្រ័ះ តាំងឡា ប៉រ់ អីស អន់ អាញ់ ទី ពុត ដាគ់ ត្រង់

ទឹប ប៉្រគ័ អន់ អាញ់ ទី ពុត ណាវ ឡាក់ (?) កាខាក់។

១១ ប៉រ់ អីស ជែ អ្លាត អាញ់ អន់ អ្វៃ ចាំងហាយ្គ ឡឹង អីស

លូ ជែ អ្យក់ ឡាច់ ប៉ាង៉ាត័ ប៉ាឡឹង អីស ដាគ់ កាខាក់ ឡឹង អាញ់ ដៃ។

១២ អីស អន់ អាញ់ ទី ពុត ហោគ រ៉គ់ ញន កា អីស តង័ អាញ់

ទឹប ប៉្រគ័ អន់ អាញ់ ទី ពុត ដាគ់ ញន កា ប៉ាង៉ាត័ អីស។

១៣ អាញ់ ចឹង អន់តគ់ ប៉ាតោ កា បក់ ង៉ល់ អូ ដាគ់

ម៉ាគ់ អន់ហ្នាល់ អីស

ពូ ចឹង ប៉ិនពែង ពុត ពៀក

ជៀក គួប សឿ អីស។

១៤ អឺ ប‌៉្រ័ះ ប៊កកាតយ័ ឡាក់ ប‌៉្រ័ះ តង័ អាញ់

ប៉រ់ អីស តោះ ឡើយ អាញ់ ឡឹង សារ តោ័

ណោះ អាញ់ ចឹង រ៉ះ កា ពូ ឡឹង សារ អីស ដាគ់ ត្រង់។

១៥ អឺ ប‌៉្រ័ះ ប៊កកាតយ័ ប៉រ់ អីស ប៉្រគ័ អន់ ប៉ានឹរ ពឹរ កាង អាញ់ រ៉ាហាង កាង ឡាប៉ាត័ ប៉ានេ អីស។

១៦ ប‌៉្រ័ះ ប៊កកាតយ័ អូ ប៉ិច កា កាណាគ័ អាញ់ ពុះ រ៉ាម៉ះ អុះ

យ‌៉័ះ កាណាគ័ ពុះ ទឹប កាតុ កា អូ ត្រគ់ ពុត អីស ដេល។

១៧ កាណាគ័ ឡាក់ ប‌៉្រ័ះ ប៊កកាតយ័ ប៉ិច កា អាញ់ មប ណោះ

ឃឺ ពុត បឺគ អ៊ក ម៉ះ អាញ់

អីស ហាប់ អ្យក់ ពុត អូ ដាគ់

លូ ពុត អូ អ្វាត់ អេង។

១៨ អឺ ប‌៉្រ័ះ ប៊កកាតយ័

ប៉រ់ អីស តាប៉ាប តាប៉ុន កា មឿង ស៊ីយ៉ូន

លូ ប៉ាយ៉ាម័ ប៉ាន់ទៀយ មឿង យេរូសាឡឹម អន់ ដាគ់ កាចាប័ ណាវ្គ។

១៩ ផះ ណោះ អីស ចឹង ប៉ាញ័ ពុត កា កាណាគ័ ពូ មប ឡាក់ ត្រគ់ ពួយ ចាបាប់ អីស

ឃឺ រ៉ក់ ទោល ឡាក់ ពូ ពុះ ទឹប កាតុ ពឹង អន់ហ្នឹង អីស ណោះ ហង។

៥២

១ អឺ ប៉ាណូស បក់ ឃឹត ផា ឡាកោ អ៊ែ កេង កាខាក់

ខ ញ៉ា ប៉ះ អីស អ្វាត់ អេង កា សារ អូ ដាគ់ នីណោ័ះ ហះ ?

២ រ៉ប់ ដារ់ អីស ឃឹត ដឹង កា ប៉្រគ័ សារ អូ ដាគ់

ប៉ានឹរ ពឹរ កាង អីស កាប កា ពូ សោត ពៀប ឡាក់ កា សាំង នែប

អីស ឌុ កាប ព្លូង ប៉្លាច័ ខាក់។

៣ អីស ប៉ិច កា សារ អូ ដាគ់ ក្វា ឡឹង សារ ដាគ់

ទឹប អីស ឌុ កាប ព្លូង ក្វា ឡឹង កាប សារ តាទឹច។

៤ អឺ ប៉ាណូស បក់ ឃើយ ព្លូង ប៉្លាច័ ប៉ានឹរ ពឹរ កាង

អន់ដីស ឌុ កាប អន់ ពូ អីគ ពុត (?)។

៥ ទឹល នីណោ័ះ ប‌៉្រ័ះ ប៊កកាតយ័ ចឹង ថាំឡាយ អីស លើយ

អ៊ែ ចឹង ដះ ប៉ាឡិ អីស ឡឹង ហី លូ ចឹង តាំងហ្យិត ឡាច់ ឡឹង អង់កក់ តេះ ឡាក់ ពិន អ្វៃ រ៉ប់ ដារ់ អា។ កូម័ ប៊ែត

៦ ប៉ាណូស បក់ ដាគ់ ត្រង់ ចឹង ប៉ប័ ដេល សារ ណោះ ទឹប អ្យូគ ខាក់

អន់ឌែ ចឹង កាកីក ប៉ាឡៃវ លូ កាប ផា៖

៧ «ហៃ បក់ ណោះ អ៊ែ អូ ម៉ឹង ប‌៉្រ័ះ ប៊កកាតយ័ អុះ

អ៊ែ ម៉ឹង កា រ៉ាស អំប៉ាស អ៊ែ អៀង កាខាក់

អ៊ែ សាម៉គ័ ផា ឡាកោ អ៊ែ កេង ខាក់

ញន សារ ប៉ាញ៉ា ប៉្លាច័។

៨ ហះកា កាប៉ាច់ អាញ់ អាញ់ អ្វៃ ដឹង ពឹង រ៉ោង រ៉ាម៉ះ ប‌៉្រ័ះ

ពៀប ឡាក់ តើម អូលេវ ចាត់ ឡាំបុង (?) ឡាញ់ចឺន

ទឹប អាញ់ ម៉ឹង ប‌៉្រ័ះ ប៊កកាតយ័ ឡាក់ ដាគ់ ពុត តាប៉ាប តាប៉ុន លើយ។

៩ អាញ់ ប៉ានេ ប‌៉្រ័ះ ប៊កកាតយ័ លើយ

គ្រឹប ង៉ារ ឡាក់ អ៊ែ ប៉្រគ័ ទឹប អាញ់ រ៉ះ សិច ប‌៉្រ័ះ ប៊កកាតយ័ ហះ ម៉ាត់ ប៉ាណូស ដាគ់ ត្រង់ (?)។

៥៣

១ ប៉ាណូស បក់ កាតូល័ ង៉ល់

អន់ឌែ ឃឹត កាណុង ពុត ផា អូ ទី ប‌៉្រ័ះ ប៊កកាតយ័ អុះ។

អន់ឌែ ប៉ាណាំ គួប ប៉្រគ័ សារ អូ ដាគ់ កាខាក់

អូ ទី បក់ ពឿ ប៉្រគ័ សារ ដាគ់ អុះ។

២ ប‌៉្រ័ះ ប៊កកាតយ័ ហៃ ឡឹង ប៉្លៃង

អ្យូគ ផៃគ ប៉ប័ បក់ ពឿ ហ្យាំង សាឡាច់ ណាំង ប‌៉្រ័ះ ប៊កកាតយ័។

៣ ប៉ាណូស ទិឌូ ហ្យើត ឡាច់ ឡឹង ប‌៉្រ័ះ

អូ ទី បក់ ពឿ ដាគ់ ត្រង់ អុះ

យ‌៉័ះ ម៉ោញ ដូវ កា ទី សាំ។

៤ ប‌៉្រ័ះ ប៊កកាតយ័ កាប ណាវ្គ ផា៖

«ញ៉ា មួត បក់ ប៉្រគ័ អូ ដាគ់ ទិណោ័ះ អន់ឌែ អូ ហ្លង់ ឡគ ប ?

អន់ឌែ ណាំង សា សិម ឡាកោ សា កល់ ប៉ាសុន អាញ់

ទឹប អន់ឌែ អូ ទី សាំប‌៉័ះ ប៉ានេ អាញ់ អុះ»។

៥ យ‌៉័ះ អន់ឌែ ឃឹត ផា អូ ទី សារ ញ៉ា ចឹង ត្រគ់ អ្យូគ អុះ

ហះកា អន់ឌែ អ្យូគ កាខាក់

ញន កា ប‌៉្រ័ះ ប៊កកាតយ័ ប៉្រគ័ អន់ មួត បក់ ចឹង ឡាំ តាកូះ លូ អន់ដីស (?) តោ័ រ៉ាយ កាន់តីង

អន់ឌែ ចឹង តាយួស ញន កា ប‌៉្រ័ះ អ្លាត (?) អន់ឌែ កេះ។

៦ អឺ ប‌៉្រ័ះ ប៊កកាតយ័ ជឹរ ពឹះ ពឹង មឿង ស៊ីយ៉ូន តង័ សុនសាត អ៊ីស្រាអ៊ែល។

ផះ ប‌៉្រ័ះ ប៊កកាតយ័ តង័ ប៉ាសុន អ៊ែ អន់ រ៉ាវ៉ាច់ ឡឹង កេះ ទុច

ណោះ គន សោ វគ័ យ៉ាកុប ចឹង ទី សារ ហោក រ៉គ់ កាខាក់។

៥៤

អញ់ស៊ែ ដាវីត ឡាក់ អ៊ែ ចាជែ រ៉ាំងវ៉ាង មួត ស៊ីប ឡាំ រ៉ះ កា សាដាច់ សូល ផា «ដាវីត អោន ឡាកោ ប៉ាគ់ ចារ ញឹន»។

១ អឺ ប‌៉្រ័ះ ប៊កកាតយ័ ឡាក់ ទី អំរ៉ាញ អឺញ

ប៉រ់ អីស តង័ អាញ់ ណើ

អាញ់ ប៉្រើ អីស តាត់ស៊ិន សារ កា អាញ់ អន់ ត្រង់

ខង អីស សុតថាំង សាំងឡាង័ អឺញ។

២ អឺ ប‌៉្រ័ះ ប៊កកាតយ័

ប៉រ់ អីស សាំយ៉ាំង អ្យក់ ពុត ចៃគ

ឡឹង សារ អាញ់ ប៉រ់

ឡឹង ប៉ានឹរ អាញ់ ឡោម

៣ ខង បក់ អ្វាត់ អេង ប៉ាណាំ គួប ប៉ាសាំង លូ អាញ់

បក់ ខូយ ប៉ាអ្យប់ កា ប៉ិច ប៉ាន់តោ័ អាញ់ ឡូត

មួត ណោះ អូ វ៉ឹនវ៉ាយ កា អីស អុះ។

កូម័ ប៊ែត

៤ ហះកា ដឹង អីស ហង ចឹង តង័

លូ ប៉ងកាន់ អាញ់ អន់ អ្វៃ រ៉ីស។

៥ មួត តាម៉ឺរ អាញ់ ក្រាប់ ចឹង ប៉្រគ័ បាប

អីស ប៉ាឡាប អន់ អន់ឌែ តោ័ ច្រិ

ប៉ាឡិ សារ អូ ដាគ់ ពឹង អន់ឌែ ទៅ។

៦ ញន កា ពុត ហោក រ៉គ់

អាញ់ អ្យក់ កាណាគ័ ពុះ រ៉ាម៉ះ អីស

អឺ ប‌៉្រ័ះ ប៊កកាតយ័  អាញ់ ចឹង ប៉ានេ អីស ហង

ខង អីស ដាគ់ ត្រង់ តាទឹច។

៧ អីស តង័ អាញ់ អន់ រ៉ាវ៉ាច់ ឡឹង សារ តុ កាម៉ាំង ថាំង កាដារ់ ទិណោ័ះ កេះ

អាញ់ កា ប៉ប័ មួត តាម៉ឺរ អូ ដាម័ អាញ់ កេះ ដេល។

៥៥

១ អឺ ប‌៉្រ័ះ តេះ ប‌៉្រ័ះ ប៉្លៃង ប៉រ់ អីស សាំយ៉ាំង កាខាក់ ប៉ានឹរ អាញ់ ម៉ន់ ឡោម អីស

អីស ជែ អង់អ្វាត់ អោន កា អាញ់ ផះ អីស កាតាំង អាញ់ ឡោម អីស។

២ ប៉រ់ អីស តាប៉ាប តាប៉ុន សាំយ៉ាំង លូ តើល កា អាញ់ ណើ

ខង អាញ់ ទី សារ វ៉ឹនវ៉ាយ លូ អុក ពុត ពៀក ខាក់។

៣ ខង អាញ់ កាតាំង ប៉ានឹរ មួត តាម៉ឺរ លូ មួត បក់ ង៉ល់

អន់ឌែ ប៉ាណាំ គួប ប៉្រគ័ បាប អាញ់ លូ ប៉្រគ័ អន់ អាញ់ ថុក ឡាំបាក

អន់ឌែ អឺក ប៉ាសាំង លូ អាញ់។

៤ អាញ់ អ្យូគ កាខាក់

អាញ់ រ៉ារ៉ៃត ឡាកោ អ្យូគ កា តោ័។

៥ អាញ់ កាខរ់ ណូស អ្យូគ កាខាក់

តូះ គ្រឹន ហាវ សក់ កល់

កាណុង ពុត អាញ់ ទី ដឹង សារ អ្យូគ។

៦ អាញ់ ឃឹត ផា ផា អាញ់ ទី កាហ្លាប ឡាក់ កា សៃម

អាញ់ ចឹង ប៉ារ់ ឡាំ ណាំង ចារ អ្វៃ ឡាក់ ដាគ់ សាណុក សាវ៉ាក។

៧ អាញ់ ចឹង ប៉ារ់ ឡាំង តុត ចាំងហាយ្គ

អាញ់ ចឹង អ្វៃ អោន ប៉ាគ់ ស៊្រែ តីស ។

៨ អាញ់ ចឹង សាតាក់ តុត ប៉្រាល់

ប៉ារ់ តុត ប៉ាន់តាន អន់ រ៉ាវ៉ាច់ (?) ឡឹង ខ្យាល តីស។

៩ អឺ ប‌៉្រ័ះ តាំងឡា ប៉រ់ អីស ប៉្រគ័ អន់ មួត តាម៉ឺរ អាញ់ ណោះ អន់ឌែ កាប អូ ត្រគ់ លូ គួប សោប

ខង កាណុង មឿង អាញ់ ប៉ប័ ដឹង សារ ខូយ ប៉ាអ្យប់ លូ សារ តាប៉ុញ តាប៉ាក់ លូ គួប។

១០ ពូ ប៉្រគ័ សារ អូ ដាគ់ ណោះ ទឹប កាម៉ាំង ទឹប កាដារ់

ជុំ ប៉ាន់ទៀយ មឿង កាណុង មឿង កា ទី ដឹង សារ អូ ដាគ់

លូ ប៉ាណូស ង៉ល់ អូ សាឡាច់។

១១ ពឹង អន់តិគ័ មឿង កា ទី ដឹង សារ ពូ ប៉្រគ័ អូ ដាគ់ កា គួប សោប

រតាឡាត កា ទី ដឹង សារ ពូ ជិះ ចគ័ លូ សារ ប៉ាលុ ប៉ាង៉ល់។

១២ មួត បក់ ប៉្រគ័ អន់ អាញ់ តាយួស អូ ត្រគ់ មួត តាម៉ឺរ អាញ់ អុះ

ផា តាម៉ឺរ អាញ់ ប៉្រគ័ ណោះ ឃឺ អាញ់ (អូ តូ. អូ តើល. អូ អឺក. កា អន់ឌែ អុះ) ចឹង ដាម័ អត់

បក់ ប៉ាសាំង លូ អាញ់ កា អូ ត្រគ់ មួត បក់ អូ ណីស កា អាញ់ ដេល

ផា មួត បក់ អូ ណីស កា អាញ់ ប៉្រគ័ ណោះ ឃឺ អាញ់ ចឹង ប៉្លាច័ ឡាកោ អន់ រ៉ាវ៉ាច់ ឡឹង អន់ឌែ ឡូត។

១៣ ឃឺ គួប ទៅ មួត បក់ ឃើយ អ្វៃ អន់ឌូ លូ អាញ់ ឡាក់ គួប ចាង័ អាញ់ ទៅ ឡាក់ ដាគ់ កា គួប សោប ណោះ ហង។

១៤ ញឹន ឡាប័ ដាគ់ កា គួប សោប ញឹន តាឡាប័ ឡាំ សាំប‌៉័ះ ប៉ានេ ប‌៉្រ័ះ ប៊កកាតយ័ អន់ឌូ លូ គួប កាណុង រ៉ោង រ៉ាម៉ះ អីស។

១៥ អន់ តោ័ ស៊្រសៗ មួត តាម៉ឺរ អាញ់ ណោះ

អន់ អន់ឌែ ឡិ ទឹប រ៉ីស ណោះ ហង កាណុង ឡូះ ចារ ពូ គ្រន ប៉ាង៉ាត័ ប៉ាណូស តោ័ ណោះ

ខង ពុត ពៀក អន់ឌែ ទី ដឹង សារ អូ ដាគ់ គ្រឹប នែវ។

១៦ កាប៉ាច់ អាញ់ ម៉ន់ ឡោម ប‌៉្រ័ះ ប៊កកាតយ័ កេះ

អ៊ែ ចឹង តង័ អាញ់។

១៧ អាញ់ ម៉ន់ លូ អង់ហ្យាំង ណាំង អើ ប‌៉្រ័ះ

ទឹប កាំលឺ ទឹប កាដារ់ ប៉ង់ ទឹប កាង៉ាច

ណោះ អ៊ែ ចឹង សាំយ៉ាំង ប៉ានឹរ អាញ់ ឡូត។

១៨ យ‌៉័ះ ទី មួត តាម៉ឺរ អៀង ដូវ ជៀក គួប ឡាំ តាកូះ លូ អាញ់ កាតាម

កា ប‌៉្រ័ះ តង័ អាញ់ អន់ រ៉ាវ៉ាច់ ឡឹង តី អន់ឌែ

ទឹប អន់ អាញ់ សាណុក សាវ៉ាក ដេល។

១៩ ប‌៉្រ័ះ ប៊កកាតយ័ ឡាក់ រ៉ាំងហៃ រ៉ាំងខ្យា លើយ ឡឹង សើគ ពែ

ប៉រ់ អីស សាំយ៉ាំង ប៉ានឹរ អាញ់ ណើ

អីស ថាំឡាយ អ្លាត អន់ឌែ ពិ

អន់ឌែ អូ ចៃ ប៉ិនពែង ពុត ពៀក អុះ

លូ អូ អ្យិល កូត័ អ្យូគ កា ប‌៉្រ័ះ ប៊កកាតយ័ ដេល។

២០ មួត ណោះ ឌុ អូ ត្រង់ កា គួប ចាង័ លូ អូ ប៉្រគ័ ពួយ សារ ឡាក់ អន់ឌែ ទី សាញ៉ា កេះ ដេល។

២១ ប៉ានឹរ ពឹរ កាង អន់ឌែ កាប រ៉គ់ ខាក់

ហះកា ពុត អន់ឌែ ខូយ ប៉ាអ្យប់ ឃឹត ដឹង កា សារ តាកូះ

អន់ឌែ កាប ដាគ់ រ៉ះប៉័ះ រ៉ះ រ៉ើច

ហះកា ប៉ានឹរ ណោះ ពៀប ឡាក់ កា ប្ល៉ា ដាវ។

២២ ហគ់ មប សារ អីស កា ប‌៉្រ័ះ ប៊កកាតយ័ ពិ

ណោះ អ៊ែ ចឹង តង័ អីស

អ៊ែ អូ ឃើយ អ្លាត ប៉ាណូស បក់ ដាគ់ ត្រង់ អន់ អូ ដាម័ ពូ លើយ ណោះ អុះ។

២៣ អឺ ប‌៉្រ័ះ ប៊កកាតយ័ អីស ប៉្រគ័ អន់ អន់ឌែ ឡិ ពឹង ឡូះ ជ្រុ ពិ

ខង មួត ណោះ ស៊ុត កា ប៉ាណូស ប៉ាន់តោ័ ពូ លូ ប៉ាលុ ពូ

អីស ជែ អន់ អន់ឌែ អ្វៃ រ៉ីស ទុញ ដៃ

កាប៉ាច់ អាញ់ ចឹង ម៉ឹង អីស ហង ។

៥៦

១ អឺ ប‌៉្រ័ះ ប៊កកាតយ័ អីស តាប៉ាប តាប៉ុន កា អាញ់ ណើ

ខង ទី ប៉ាណូស ប៉ិច ប៉ាន់តោ័ អាញ់

ពូ ប៉ាណាំ គួប ឡាំ តាកូះ លូ ប៉្រគ័ បាប អាញ់ រ៉ប់ ដារ់។

២ មួត តាម៉ឺរ ប៉ិច ប៉ាន់តោ័ អាញ់ រ៉ប់ ដារ់

អន់ឌែ ណោះ ខូយ ប៉ាអ្យប់ ខាក់

អន់ឌែ ទី គួប អៀង ដូវ ឡាំ តាកូះ លូ អាញ់។

៣ ផា ដារ់ ចំ អាញ់ អ្យូគ

អាញ់ ចឹង ម៉ឹង អីស ហង។

៤ អាញ់ ចឹង ប៉ានេ ប៉ានឹរ ប‌៉្រ័ះ ប៊កកាតយ័ ឡាក់ សាញ៉ា អាញ់ ចឹង ម៉ឹង ប‌៉្រ័ះ

អាញ់ អូ អ្យូគ កា ញ៉ា អុះ

ប៉ាណូស ឡាក់ អ្លុ តោ័ នីចម័ ពូ ចឹង អ្លុ ប៉្រគ័ កា អាញ់។

៥ អន់ឌែ កាប ផាម៉ាត កា អាញ់ រ៉ប់ អំលឺ រ៉ប់ ង៉ាច ប៉្រគ័ អន់ អាញ់ អីគ ពុត ខាក់

ពុត ពៀក អន់ឌែ ឃឹត ដឹង ប៉ិច ប៉្រគ័ បាប អាញ់ លើយ។

៦ អន់ឌែ ពឹកសា លូ គួប សោប

អន់ឌែ ចាំ ហៃ អាញ់ លូ ក្រាប់ រ៉ប់ ទ្រង អាញ់ ចាក

ម៉ាគ់ ចឹង ទី ប៉ាន់តោ័ អាញ់។

៧ អឺ ប‌៉្រ័ះ ប៊កកាតយ័ អន់ អីស ចៃគ ថូត អន់ឌែ ពួយ សារ អន់ឌែ ប៉្រគ័ អូ ដាគ់ ណោះ ហង ពិ

ប៉រ់ អីស អឺក កាប កា មួត ប៉ាសុន ណោះ។

៨ អីស អ្លុ អន់តគ់ ទិ កេះ ឡឹង សារ អាញ់ ថុក ឡាំបាក នីចម័ អន់ដា ណោះ

ប៉រ់ អីស អន់តាង័ ទៀក ម៉ាត់ អាញ់ ចៃគ ពឹង ចាយ

លូ យ៉ាប ទៀក ម៉ាត់ តាំងហាត់ ណោះ ច្រាគ់ ពឹង ផាប់ អីស កេះ ដេល។

៩ ដារ់ អាញ់ អង់ហ្យាំង ណាំង អីស មួត តាម៉ឺរ អាញ់ អន់ឌែ ចឹង សាតាក់ ឡាច់ ឡូត

ខង អាញ់ អ្លុ អន់តគ់ ផា អីស អ្វៃ គែង អាញ់។

១០ អាញ់ ប៉ានេ ប៉ានឹរ ប‌៉្រ័ះ ប៊កកាតយ័ ឡាក់ ទី សាញ៉ា

អាញ់ ប៉ានេ ប៉ានឹរ ប‌៉្រ័ះ ឡាក់ តាំងឡា។

១១ អាញ់ ម៉ឹង ប‌៉្រ័ះ ប៊កកាតយ័

អាញ់ ចឹង អូ អ្យូគ កា ញ៉ា អុះ

ប៉ាណូស ឡាក់ អ្លុ តោ័ នីចម័ ពូ ចឹង អ្លុ ប៉្រគ័ កា អាញ់។

១២ អឺ ប‌៉្រ័ះ ប៊កកាតយ័ អាញ់ ចឹង អន់ កាណាគ័ ពួយ សារ អាញ់ បាបន់ រ៉ះ កា អីស ពែ ហង

អាញ់ ចឹង ពុះ កាណាគ័ រ៉ាម៉ះ ហោក រ៉គ់ កា អីស

១៣ ខង អីស តង័ អាញ់ អន់ រ៉ាវ៉ាច់ ឡឹង តោ័

លូ អូ អន់ ជុង អាញ់ សាលឹម ប៉ក់ ដេល

ម៉ាគ់ អាញ់ អ្លុ ចាក ហះ ម៉ាត់ អីស ពឹង តាតារ

ឡាក់ តាគ់ តាតារ ប៉ាណូស ទិឌូ។

៥៧

១ ប៉រ់ តាប៉ាប តាប៉ុន កា អាញ់

អឺ ប‌៉្រ័ះ ប៊កកាតយ័

តាប៉ាប តាប៉ុន កា អាញ់ ណើ

ខង អាញ់ ម៉ឹង អីស កេះ

អាញ់ ម៉ុត អោន កាណុង កាហ្លាប អីស ឡាក់ ទី អំរ៉ាញ អឺញ អាញ់ ចឹង អ្វៃ លើយ

ទឹល រ៉ាវ៉ាច់ ឡឹង សារ ថុក ឡាំបាក ទិ អា។

២ អាញ់ ចឹង អើ ណាំង ប‌៉្រ័ះ ឡាក់ ទី អំរ៉ាញ អឺញ កេង ខាក់

ឃឺ ប‌៉្រ័ះ ឡាក់ អន់ កាណាគ័ ញ៉ា ឡាក់ អាញ់ តងកាន។

៣ (ដារ់ ចំ ពូ ប៉ិច ប៉ាន់តោ័ អាញ់ លូ ពូ ប៉្រគ័ បាប អាញ់ ណោះ អីស ចឹង តង័ អាញ់ ឡឹង ប៉្លៃង លូ ចឹង តាំបាង ពុត អីស តាប៉ាប តាប៉ុន លូ សារ អីស ដាគ់ តាទឹច)។

ប៉រ់ អីស តង័ អាញ់ ឡឹង ប៉្លៃង

លូ អីស ប៉ាន់តោ័ ទិ មួត បក់ ប៉្រគ័ អូ ដាគ់ កា អាញ់

ប៉រ់ ប‌៉្រ័ះ ប៊កកាតយ័ តាំបាង ពុត តាប៉ាប តាប៉ុន

លូ ពុត អីស ដាគ់ ត្រង់។

៤ មួត តាម៉ឺរ ប៉ាណាំ គួប វ៉ាង ជុំ អាញ់

មួត ណោះ ពៀប ឡាក់ កា ប៊ក ក្លា ចឹង កាប់ សា ប៉ាណូស

សាណាញ់ អន់ឌែ ពៀប ឡាក់ កា តាប៉ាក័ ឡាក់ កា កាំ

អំប៉្យិត អន់ឌែ ពៀប ឡាក់ កា ដាវ សោត កាខាក់។

៥ អឺ ប‌៉្រ័ះ ប៊កកាតយ័ ប៉រ់ អីស តាំបាង សារ អំរ៉ាញ អឺញ កេង ខាក់ ពឹង ប៉្លៃង

លូ អន់ តាតារ ក្លាគ់ អីស ណោះ តាតារ ប៉ាញ័ ទឹប អង់កក់ តេះ។

៦ មួត តាម៉ឺរ ប៉្រគ័ សាទួង ប៉ិច កា ត្រគ់ អាញ់

ម៉ាគ់ អន់ឌែ ចឹង ទី រ៉ុប ប៉្រគ័ អន់ អាញ់ អុក ពុត ខាក់

អន់ឌែ សីរ ឡូះ ប៉ាគ់ ម៉ាត់ អាញ់ ប៉ិច កា អាញ់ ឡិ

ហះកា ឡិ អន់ឌែ ទៅ កាណុង ឡូះ ណោះ។

៧ អាញ់ ម៉ឹង អីស ហង

អឺ ប‌៉្រ័ះ ប៊កកាតយ័ អាញ់ ម៉ឹង អីស តាទឹច គ្រឹប សារ

អាញ់ ចឹង ប៉្រគ័ អញ់ស៊ែ លូ យ៉ិល ប៉ានេ អីស។

៨ (អឺ អាញ់ ហគ់ លៅ លែង សិច (អំរ៉ាញ អឺញ) ណាវ្គ ពិ)

អឺ ប៉ាង៉ាត័ អាញ់ ហគ់ សាទឹរ ឡគ ពិ

អឺ ព្រួក អឺ គួងទឹង ម៉ះ អាញ់

ហគ់ តេះ ពិ

កាប៉ាច់ អាញ់ កា ចឹង អ្យូវ ឡឹង កាំលឺ ផុងម៉ាំង ដេល។

៩ អឺ ប‌៉្រ័ះ តាំងឡា អាញ់ ចឹង ប៉ានេ អីស ពឹង អន់តិគ័ មួត ប៉ាសុន

លូ អាញ់ ចឹង យ៉ិល ប៉ានេ អីស ពឹង អន់តិគ័ សុនសាត អន់ទៀគៗ។

១០ ខង ពុត អីស តាប៉ាប តាប៉ុន ណោះ ចាំងហីគ ទឹល ប៉្លៃង

ពុត អីស ដាគ់ ត្រង់ កា ទឹល ប៉្លៃង ដេល។

១១ អឺ ប‌៉្រ័ះ ប៊កកាតយ័ ប៉រ់ អីស តាំបាង សារ អំរ៉ាញ អឺញ កេង ខាក់ ពឹង ប៉្លៃង

លូ អន់ តាតារ ក្លាគ់ អីស ណោះ តាតារ ប៉ាញ័ ទឹប អង់កក់ តេះ ដេល។

៥៨

១ អឺ មួត អុងកាន បក់ តាត់ស៊ិន សារ

ផះ អន់ដីស តាត់ស៊ិន សារ កា ពូ

ញ៉ា អន់ដីស កាប ត្រង់ តាទឹច ប ?

ញ៉ា អន់ដីស កាប សារ កា ពូ អន់ ដាគ់ ត្រង់ តាទឹច ប ?

២ អូ អុះ តាទឹច អ៊ែ អន់ដីស កាប អូ ត្រង់ អុះ

ខង ពុត ប៉ិច ប៉្រគ័ សារ អូ ដាគ់

អន់ដីស កា ប៉្រគ័ អន់ ទី សារ ខូយ ប៉ាអ្យប់ អៀង ពឹង អង់កក់ តេះ អា។

៣ ប៉ាណូស បក់ អូ ដាគ់ ទី ពុត អូ ត្រង់ ឡឹង អ៊ែ អ្វៃ កាណុង វ៉ាច់ មើគ អ៊ែ ពែ កេះ

អ៊ែ អូ ហ្លង់ លូ អ្លុ ព្លូង ឡឹង សាគ់ អ៊ែ កើត ពែ ដេល។

៤ ប៉ានឹរ អ៊ែ ពៀប ឡាក់ កា ចារ័ ពិះ

អ៊ែ តាគ់ អំប៉្រគ័ អូ អ្លុ អូ កាតាំង

ឡាក់ កា ពិះ បក់ កាង ក្លឹក

៥ ឡាក់ អូ ចៃ សាំយ៉ាំង ប៉ានឹរ គ្រូ សិច អាយ ឡាំ ប៉ាយ

យ‌៉័ះ គ្រូ ណោះ អ្លុ ម៉ន់ គុន គ្រូ កាតាម។

៦ អឺ ប‌៉្រ័ះ ប៊កកាតយ័ ប៉រ់ អីស គុ តាគ់ អំប៉ាក់ សាណាញ់ អន់ឌែ

លូ គុ តាគ់ អំប៉ាក់ កានៀង មួត ក្លា ទិណោ័ះ ពិ។

៧ អន់ អន់ឌែ ណោះ ហ៊្យង ហ្យើត រ៉ាយ រ៉ាំ ឡាក់ កា ទៀក ហូរ័

អន់ អន់ឌែ ក្លាប ទឹះ តេះ ឡាក់ កា អ្យិត ពូ ចាក ចគ័។

៨ អន់ អន់ឌែ ចាក ឡាឡរ ឡាក់ កា ឡុង ឡាំង

កេះណោះ តោ័ ក្រោះ អន់ អន់ឌែ ពៀប ឡាក់ កា គន ឡន់ តោ័ កាណុង វ៉ាច់

បើ តាន័ ប៉ប័ តាតារ ញន កា មើគ ប៉ាឡិ វ៉ាច់។

៩ អីស ចឹង ប៉្រគ័ អន់ ប៉ាណូស បក់ អូ ដាគ់ តោ័ រ៉ាយ រ៉ុង

ពៀប ឡាក់ កា អ្យិត សាលៀ អង់ក័ះ ទុះ បើ កាចាប័ រ៉ាយ៉ះ តាប៉ើះ កា ខ្យាល អញ់តាញ័ វ៉ាញ់

យ‌៉័ះ អ្យិត ណោះ អ្វៃ សាត់ កាតាម ក្រោះ កាតាម។

១០ កាប៉ាច់ ប៉ាណូស បក់ ដាគ់ ត្រង់ អន់ឌែ ចឹង ហោក រ៉គ់

ញន កា ប៉ប័ ប‌៉្រ័ះ ប៊កកាតយ័ ប៉្រគ័ តូ កា ពូ ប៉ាតាង អន់ឌែ

លូ អន់ឌែ ចឹង ចាក់ ចគ័ ផាម ប៉ាណូស អូ ដាគ់។

១១ ផះ ណោះ ប៉ាណូស ទិឌូ ចឹង កាប ផា៖

«ត្រគ់ តាទឹច ហង ប៉ាណូស ដាគ់ ត្រង់ ចឹង ទី រ៉ាំងវ៉ាន័

ទី ប‌៉្រ័ះ ដឹង ម៉ោញ តាទឹច ឡាក់ តាត់ស៊ិន សារ កា ប៉ាណូស ពឹង អង់កក់ តេះ»។

៥៩

១ អឺ ប‌៉្រ័ះ ឡាក់ តាំងឡា អាញ់

ប៉រ់ អីស តង័ អាញ់ អន់ រ៉ាវ៉ាច់ ឡឹង មួត តាម៉ឺរ

លូ ប៉ងកាន់ អាញ់ អន់ រ៉ាវ៉ាច់ ឡឹង តី មួត បក់ ប៉ិច ប៉្រគ័ បាប អាញ់។

២ ប៉រ់ អីស តង័ អាញ់ អន់ រ៉ាវ៉ាច់ ឡឹង តី មួត បក់ ប៉្រគ័ អូ ដាគ់

លូ តង័ អាញ់ អាញ់ អន់ រ៉ាវ៉ាច់ ឡឹង មួត បក់ ប៉ិច ប៉ាន់តោ័ ពូ។

៣ អឺ ប‌៉្រ័ះ ប៊កកាតយ័ អីស ហៃ ពូ ប៉ាណាំ គួប ក្រាប់ ប៉ាន់តោ័ អាញ់

មួត បក់ ទី អំរ៉ាញ អឺញ អន់ឌែ លួម គួប សោប ជៀក ប៉ាសាំង លូ អាញ់ ដេល

យ‌៉័ះ អាញ់ អូ ប៉្រគ័ យច ចាបាប់ លើ អូ ទី សារ យច កាតាម។

៤ អឺ ប‌៉្រ័ះ ប៉រ់ អីស អ្យូវ ឡាំ តង័ អាញ់ លូ ហៃ អាញ់ ណើ

យ‌៉័ះ អាញ់ អូ ទី យច សារ ញ៉ា កាតាម

កា ពូ ប៉ាន់តាន ទ្រៀម ឡាកោ ចឹង ប៉ាសាំង លូ អាញ់ ដេល។

៥ អឺ ប‌៉្រ័ះ តេះ ប‌៉្រ័ះ ប៉្លៃង ឡាក់ ប‌៉្រ័ះ ប៉ាណូស ពឹង អង់កក់ តេះ

អីស ឡាក់ ប‌៉្រ័ះ សុនសាត អ៊ីស្រាអ៊ែល

ប៉រ់ អីស អ្យូវ ឡាំ ចៃគ ថូត សុនសាត អន់ទៀគ ណោះ ពិ

អីស ជែ តាប៉ាប តាប៉ុន ដៃ កា មួត ឡាក់ អូ ដាគ់ អូ ត្រង់ ណោះ។

៦ អន់ឌែ សឹត រ៉ប់ ង៉ាច

អន់ឌែ ប៉ាណាំ គួប ឡាង៉ា ឡាក់ កា សូ

លូ ចាក តារ័ ជុំ មឿង។

៧ ពឹរ អន់ឌែ កាប ដឹង សារ អូ ដាគ់ ប៉ានឹរ

អន់ឌែ កាប ពៀប ឡាក់ កា ដាវ

ខង អន់ឌែ ឃឹត ផា អូ ទី ពឿ កាតាំង អុះ អន់ឌែ កាប ណោះ។

៨ កាប៉ាច់ អីស អឺ ប‌៉្រ័ះ ប៊កកាតយ័

អីស ចឹង កាកីក ប៉ាឡៃវ កា អន់ឌែ

លូ អីស ចឹង កាប ប៉ាឡៃវ កា សុនសាត អន់ទៀគ ទិណោ័ះ ដេល។

៩ ញន កា អន់ឌែ ទី សាងុំ កេង ខាក់

បះ អាញ់ ម៉ឹង អីស

ខង អីស ឡាក់ ប៉ាន់ទៀយ កាង័ កាចាប័ ប៉ងកាន់ អាញ់។

១០ ប‌៉្រ័ះ អាញ់ ឡាក់ ទី ពុត តាប៉ាប តាប៉ុន

អីស ចឹង ឡាំង តង័ អាញ់ លូ ចឹង ប៉្រគ័ អន់ អាញ់ ហោក រ៉គ់

ញន កា ប៉ប័ មួត តាម៉ឺរ អូ ដាម័ អាញ់។

១១ អឺ ប‌៉្រ័ះ ប៊កកាតយ័ ឡាក់ ខៃល ប៉ងកាន់ អាញ់

អីស ជែ ប៉ាន់តោ័ អន់ឌែ ដៃ អ្យូគ ផៃគ មួត ប៉ាសុន អាញ់ អន់ឌែ ពឹល ឡឹង សារ ចាយ័ ទ្រង អីស

ហះកា ប៉រ់ អីស ឡាយូះ ឡាយ៉ាក័ តាឡក័ ប៉ាឡិ អន់ឌែ ញន កា (លូ) អំរ៉ាញ អឺញ អីស។

១២ អីស ប៉្រគ័ អន់ អន់ឌែ ទី ថូត ញន កា សារ អន់ឌែ អ្វាត់ អេង

ញន កា ប៉ានឹរ អន់ឌែ កាប ណោះ ស៊ុត ដឹង កា សារ យច

លូ សារ អន់ឌែ ត័ះ ប៉ាស្យាប លូ កាប ព្លូង។

(ផះ អន់ឌែ កាកាប ប៉ានឹរ អន់ឌែ កាប ណោះ ស៊ុត ដឹង កា សារ យច ទឹល នីណោ័ះ អន់ អន់ឌែ ទី ថូត ញន កា ពុត អន់ឌែ អ្វាត់ អេង ខង អន់ឌែ ឃឹត ដឹង ត័ះ ប៉ាស្យាប លូ កាប ព្លូង)។

១៣ ប៉រ់ អីស ថាំឡាយ អន់ឌែ អន់ តោ័ រ៉ាយ តោ័ រ៉ុង ស៊្រសៗ

ប៉រ់ អីស ថាំឡាយ អន់ឌែ អន់ តោ័ ទិ ជែ អន់ សល់

ផះ ណោះ ប៉ាណូស ទិឌូ ចឹង អ្លុ អន់តគ់ ផា អីស រ៉ាំងហៃ ឡឹង ប៉ាថេត អ៊ីស្រាអ៊ែល

លើយ ទឹល ប៉ាថេត ប៉ាគ់ ឡាណុច តេះ ដេល។

១៤ អន់ឌែ សឹត រ៉ប់ កាង៉ាច

អន់ឌែ ប៉ាណាំ គួប ឡាង៉ា ឡាក់ កា សូ

លូ ចាក តារ័ ជុំ មឿង។

(អន់ អន់ឌែ សឹត ឡាង៉ា ឡាក់ កា សូ រ៉ប់ កាង៉ាច លូ អន់ អន់ឌែ ចាក តារ័ ជុំ មឿង ពិ)។

១៥ អន់ឌែ ចាក សឹត ចាក ឡាំ ណាំង សាណា សា

ហះកា អន់ឌែ ក្រាញ័ ញន កា សា អូ ផីគ។

(អន់ឌែ ចាក សឹត ចាក ឡាំ ណាំង សាណា សា ផា អន់ឌែ សា អូ ផីគ អន់ អន់ឌែ អ្វៃ ទឹល តារ)។

១៦ កាប៉ាច់ អាញ់ ចឹង ប៉្រគ័ អញ់ស៊ែ ប៉ានេ សារ អំរ៉ាញ អឺញ អីស

ផះ កាំលឺ ផុងម៉ាំង អាញ់ ចឹង រ៉ះ ឡឹង សារ អីស ទី ពុត តាប៉ាប តាប៉ុន

ខង អីស ឡាក់ ប៉ាន់ទៀយ ប៉ងកាន់ អាញ់

លូ ចារ អាញ់ ម៉ុត អ្វៃ ផះ អាញ់ ទី សារ ថុក ឡាំបាក។

១៧ អឺ ប‌៉្រ័ះ ឡាក់ ប៉្រគ័ អន់ អាញ់ ទី សាងុំ

អាញ់ ចឹង ប៉្រគ័ អញ់ស៊ែ ប៉ានេ អីស

ខង អីស ឡាក់ ប៉ាន់ទៀយ ប៉ងកាន់ អាញ់

ទឹប អីស ទី ពុត តាប៉ាប តាប៉ុន កា អាញ់។

៦០

១ អឺ ប‌៉្រ័ះ ប៊កកាតយ័ អីស អ្លាត ញឹន

អីស ប៉្រគ័ អន់ តាហាន ញឹន អូ ដាម័ ពូ

យ‌៉័ះ អីស អឺក កា ញឹន កាតាម

អឺ ប‌៉្រ័ះ ប៉រ់ អីស តង័ ញឹន ណើ

អន់ ចាយ័ ទ្រង ញឹន ឡាក់ កា អន់ទ្រួល ពែ ទៅ។

២ អីស ប៉្រគ័ អន់ តេះ រ៉ារ៉ៃត លូ សាដះ

កិញអៀ អា ប៉រ់ អីស ប៉ាសឹរ អន់ តឹត ណាវ្គ ពិ

ខង អង់កក់ តេះ ផះ អ្វៃ យ៉ើល។

(អីស ប៉្រគ័ អន់ ប៉ាណូស ពឹង ប៉ាថេត ទី សារ រ៉ាចក រ៉ាចល់ លូ ក្លះ ឡឹង គួប សោប គើញ អៀ អា ប៉រ់ អីស ប៉្រគ័ អន់ ត្រគ់ លូ គួប សោប ណាវ្គ ពិ ខង ពឹង ប៉ាថេត អា ផះ កើត សុងខាម)។

៣ អីស ប៉្រគ័ អន់ មួត ប៉ាសុន អីស ទី សារ ថុក ឡាំបាក កាខាក់ អីស ចៃគ ថូត ញឹន យ៉ឹប ខាក់ ប៊ែត ចឹង អូ ហ្លង់ ប៉ាណូស (កើត អន់ទ្រុយ)។ ៤ ហះកា អីស ប៉្រគ័ អន់ អ្លុ អន់តគ់ ផា ចឹង ចាយ័ ទ្រង អន់ឌែ (សាតាក់ រ៉ាវ៉ាច់ ឡឹង តី មួត តាម៉ឺរ) ។ ៥ ប៉រ់ អីស តើល កា ញឹន ណើ ប៉រ់ ឡាំ តង័ ញឹន លូ អំរ៉ាញ អឺញ អីស ភឿ អន់ ប៉ាសុន ដាគ់ ត្រង់ អីស ឡាក់ អីស ប៉ិច ចៃ អន់ឌែ រ៉ាវ៉ាច់ ឡឹង សារ តោ័ ។ ៦ អីស ទី រ៉ះ កេះ ពឹង ចារ អីស ឡាក់ ចារ ដាគ់ កាខាក់ អីស ផា អាញ់ ចឹង ចាយ័ ទ្រង អាញ់ អាញ់ ចឹង កះ ជែក តេះ ព្រី ស៊ីគែម អាញ់ ចឹង វ៉ាស ក្លូះ ប៉ានឹម ស៊ូកូត ជែក អន់ កា ប៉ាសុន អាញ់ ។ ៧ កាឡាត ឡាក់ ព្រី ទៀក តេះ អាញ់ ម៉ាណាសេ កា ព្រី ទៀក អាញ់ ដេល អេប្រ៉ាអីុម ពៀប ឡាក់ កា មួក ប៉ាសយ់ អាញ់ យូដា ឡាក់ អ៊្លង កាទូង សាដាច់ ម៉ះ អាញ់ ។ ៨ ព្រី ទៀក តេះ ម៉ូអាប់ ចារ អាញ់ រ៉ាវ ជុង អាញ់ ហឹរ អ្លាត កើប ពឹង ព្រី ទៀក អេដំ ភឿ រ៉ះ ប៉ាឡាក់ ផា អាញ់ ឡាក់ តាំងឡា ព្រី ទៀក អា អាញ់ ចឹង រ៉ះ ផា អាញ់ ចឹង ប៉ាសាំង លូ ប៉ាថេត ភីលីសាទីន ។ ៩ ពឿ ចឹង អ្លុ ប៉ាណាំ អាញ់ ម៉ុត ពឹង មឿង ឡាក់ (ទី អំរ៉ាញ អឺញ) កេង ខាក់ ពឿ ចឹង ប៉ាណាំ អាញ់ ម៉ុត ពឹង ខេត អេដំ (ប៉ាថេត)។ ១០ អឺ ប‌៉្រ័ះ តេះ ប‌៉្រ័ះ ប៉្លៃង ទី ដឹង អីស ហង ឡាក់ អ្លុ ប៉ាណាំ អាញ់ ហះកា អីស អ្លាត ញឹន កេះ លូ អីស អ្លាត អូ ចាក អន់ឌូ លូ តាហាន ញឹន ដេល ។ ១១ ប៉រ់ អីស តង័ ញឹន អន់ ប៉ាសាំង តូ លូ មួត តាម៉ឺរ ខង សារ តង័ ម៉ះ ប៉ាណូស អូ ទី ខា ញ៉ា អុះ ។ ១២ ផា ប‌៉្រ័ះ តេះ ប‌៉្រ័ះ ប៉្លៃង អ្វៃ អន់ឌូ លូ ញឹន ណោះ ចឹង ចាយ័ ទ្រង ញឹន ខង អីស ចឹង ប៉្រគ័ អន់ មួត តាម៉ឺរ អូ ដាម័ ញឹន ។

៦១

១ អឺ ប‌៉្រ័ះ ប៊កកាតយ័ ប៉រ់ អីស សាំយ៉ាំង ប៉ានឹរ អាញ់ អង់ហ្យាំង អើ អីស

ប៉រ់ អីស សាំយ៉ាំង កាខាក់ ណើ សារ អាញ់ ម៉ន់។

២ ផះ អាញ់ អ្វៃ ប៉ាគ់ ចារ ចាំងហាយ្គ កាខាក់

ទឹប អូ ទី សារ ម៉ឹង

អាញ់ អង់ហ្យាំង អើ អីស

ប៉រ់ អីស ប៉ាណាំ អាញ់ ឡាំ ប៉ាគ់ អំហ្មោ តាទៀរ

ឡាក់ អាញ់ ឡាំ អូ អ្លុ ប៉្រគ័ ទឹល អុះ

៣ ខង អីស ឡាក់ ចារ អាញ់ ម៉ុត អ្វៃ

លូ ហី ញ៉ាម ឡាក់ កាង័ កាចាប័

សាំរ៉ាប់ អន់ រ៉ាវ៉ាច់ ឡឹង មួត តាម៉ឺរ។

៤ អាញ់ ប៉ិច អ្វៃ ពឹង ចារ ពូ រ៉ាម៉ះ អីស លើយ

លូ អាញ់ ចឹង អ្វៃ កាន់តេ័ះ អំរ៉ាញ អឺញ អីស។

៥ អឺ ប‌៉្រ័ះ ប៊កកាតយ័ អីស កាតាំង លើយ កេះ សារ អាញ់ ម៉ន់ ឡោម អីស

ទឹប អីស អន់ ប៉ាដក់ ប៉ាជៀ កា អាញ់ ឡាក់ អីស គម

សាំរ៉ាប់ អន់ កា មួត បក់ អ្យិល កូត័ អ្យូគ កា អីស។

៦ ប៉រ់ អីស អន់ អាញុ អ្លឹង កា អាញ់ ឡាក់ សាដាច់

អន់ អាញ់ ទី អាញុ អ្វៃ រ៉ីស ទុញ អៀង រ៉ាំងហាវ តូ ណាវ្គ។

៧ អន់ អាញ់ អ្វៃ រ៉ាំងហៃ រ៉ាំងខ្យា ហះ ង៉ីរ អីស លើយ

អឺ ប‌៉្រ័ះ ប៉រ់ អីស រ៉ាំងហៃ រ៉ាំងខ្យា អាញ់ លូ ពុត អីស តាប៉ាប តាប៉ុន ប៉ិច ចៃ។

៨ អាញ់ ចឹង ប៉្រគ័ អញ់ស៊ែ (យ៉ិល) ប៉ានេ អីស លើយៗ រ៉ប់ ដារ់

ភឿ អន់ ត្រគ់ លូ សារ អាញ់ សាញ៉ា លូ អីស។

៦២

អញ់ស៊ែ ដាវីត សាំរ៉ាប់ វគ័ យេឌូធូន ឡាក់ ម៉ៃគ ណាំផា អញ់ស៊ែ។

១ ទី ដឹង អ្វៃ អន់ឌូ លូ ប‌៉្រ័ះ ប៊កកាតយ័ ហង

ពុត អាញ់ ដាគ់ សាំបាយ

ខង អ៊ែ ចឹង តង័ អាញ់។

២ ទី ដឹង ប‌៉្រ័ះ ឡាក់ អំហ្មោ តាទៀរ អ៊ែ អ្លុ តង័ អាញ់

អ៊ែ ពៀប ឡាក់ កា ប៉ាន់ទៀយ កាចាប័ កាង័

អាញ់ អូ អ្យូគ កា ញ៉ា អុះ។

៣ អឺ មួត អូ ដាគ់

អន់ដីស ក្យាគ់ ប៉ាន់តោ័ អាញ់

ទឹល ដារ់ ចំ ណាវ្គ ?

ញ៉ា ត្រគ់ អន់ដីស ប៉ិច ប៉្រគ័ កា អាញ់

ឡាក់ កា ពូ តាគ់ អំព្លូក ទ្រួក រ៉ោះ

ឡាក់ កា កោះ រ៉ាំប៊ង ក្យាម័ ចឹង ព្លូក ដេល ?

៤ អន់ដីស ប៉ិច ដឹង កា ប៉ាឡិ អាញ់ ឡឹង ចារ កានឹត

អន់ដីស ឃឹត ដឹង កា កាប ព្លូង ប៉្លាច័

ពឹរ អន់ដីស ប៉ាតាគ់ កាប ដាគ់ កាប ប៉ាឡឹង

ហះកា កាណុង ពុត អន់ដីស ត័ះ ប៉ាស្យាប កា អាញ់។

កូម័ ប៊ែត

៥ អឺ ពុត ពៀក អាញ់

ប‌៉្រ័ះ ប៊កកាតយ័ ប៉្រគ័ អន់ ទី សារ ម៉ឹង

ដឹង ហះ ម៉ាត់ អ៊ែ ពុត អាញ់ ដាគ់ សាំបាយ។

៦ ទី ដឹង ប‌៉្រ័ះ ឡាក់ អំហ្មោ តាទៀរ អ៊ែ អ្លុ តង័ អាញ់

អ៊ែ ពៀប ឡាក់ កា ប៉ាន់ទៀយ កាចាប័ កាង័

អាញ់ អូ អ្យូគ កា ញ៉ា អុះ។

៧ ប‌៉្រ័ះ ប៊កកាតយ័ ហង ចឹង តង័ អាញ់

ញន កា អ៊ែ អន់ អាញ់ លៅ លែង សិច

ឡាច់ ម៉ាត់ ពឹង កាំឡាំង។

អ៊ែ ឡាក់ អំហ្មោ តាទៀរ កាង័ កាចាប័

អ៊ែ ឡាប័ ប៉ងកាន់ អាញ់ ដាគ់ៗ។

៨ អឺ កាំឡាំង ពិន

ហគ់ ម៉ឹង ប‌៉្រ័ះ រ៉ប់ ដារ់ រ៉ប់ មង

ពិ ពិន រ៉ះ កា អ៊ែ ទិ សារ ឡឹង ពុត ឡូត

ខង អ៊ែ ប៉ងកាន់ ពិន ដាគ់ៗ

កូម័ ប៊ែត

៩ ប៉ាណូស ទិឌូ ពៀប ឡាក់ កា ខ្យាល

យ‌៉័ះ បក់ ប៉្រគ័ តីស លើ ប៉ាណូស ដោច ដាច

កា អូ ទី ខា ញ៉ា អុះ

ផា ទិត ប៉ាណូស ទិឌូ ពឹង កាឡូ

ពូ ជឺច ឡឹង ខ្យាល សាំ។

១០ ជែ ម៉ឹង កា សារ ប៉ុន ពូ

ជែ អ្វាត់ កា ចឹង រ៉ាត អ្យក់ ម៉ះ ពូ ដេល

យ‌៉័ះ អីស ទី រ៉ាស អំប៉ាស កាតាម

ជែ អេង កា កាណាគ័ ណោះ ដៃ។

១១ ទី ពៀរ សារ អាញ់ កាតាំង ប‌៉្រ័ះ រ៉ះ៖

អំរ៉ាញ អឺញ ឃឺ ម៉ះ ប‌៉្រ័ះ ប៊កកាតយ័

១២ ប‌៉្រ័ះ កា ប៉ិច ចៃ កា ពិន លើយៗ ដេល។

អ៊ែ ចឹង អន់ សារ កា ពូ ពួយ សារ ពូ ប៉្រគ័ ណោះ ហង។

៦៣

១ អឺ ប‌៉្រ័ះ អីស ហង ឡាក់ ប‌៉្រ័ះ អាញ់ តាទឹច

អាញ់ ណាំង អីស អាញ់ ប៉ិច អ្វៃ ហះ សានែង អីស ខាក់

អាញ់ ប៉ិច អ្វៃ ទឹះ អន់ឌូ លូ អីស

ពៀប ឡាក់ កា តេះ ក្រោះ សាដះ តងកាន ទៀក។

២ ភឿ អន់ អាញ់ ប៉ប័ សារ អំរ៉ាញ អឺញ លូ ប៉ប័ តាតារ ក្លាគ់ ម៉ះ អីស

ឡាក់ កា អាញ់ ប៉ប័ ពឹង ចារ ពូ រ៉ាម៉ះ អីស ពែ ដេល។

៣ ខង ពុត អីស តាប៉ាប តាប៉ុន ណោះ ដាគ់ ហ៊្លត ឡឹង អាញុ រ៉ីស សាំ

អាញ់ ចឹង ប៉ានេ អីស ឡាក់ អំរ៉ាញ អឺញ។

៤ អាញ់ ចឹង ហោក រ៉គ់ កា អីស លើយ ឡុច អាញុ អាញ់

លូ អាញ់ ចឹង លឺក តី សាំប‌៉័ះ ប៉ានេ សិច អីស។

៥ អាញ់ ចឹង ហោក រ៉គ់ លូ សាណុក សាវ៉ាក

ទឹប អាញ់ ចឹង ប៉្រគ័ អញ់ស៊ែ ប៉ានេ អីស។

៦ ផះ អាញ់ ម៉ុត តៃប អាញ់ កាចាំង កា អីស

អាញ់ ឃឹត ចាជ្រែប ឡឹង សារ អីស ម៉ោញ ម៉ាំង តារ។

៧ ខង អីស ឡាក់ ប‌៉្រ័ះ តង័ អាញ់ អាញ់ ចឹង ប៉្រគ័ អញ់ស៊ែ ហោក រ៉គ់

ខង អាញ់ អ្វៃ ពឹង កី អំរ៉ាញ អឺញ ម៉ះ អីស។

៨ ពុត ពៀក អាញ់ អ្វៃ អន់ឌូ លូ អីស លើយ

អីស ត្រាគ័ អាញ់ លូ អំរ៉ាញ អឺញ អីស។

៩ កាប៉ាច់ ទិ មួត បក់ ណាំង ប៉ាន់តោ័ អាញ់

អន់ អន់ឌែ ឡិ ពឹង ឡូះ ជ្រុ ពិ។

១០ អន់ អន់ឌែ តោ័ កា ត្រគ់ ដាវ ពូ

អន់ អន់ឌែ កេះ សាណា សូ ព្រី។

១១ ផះ ណោះ អាញ់ ឡាក់ សាដាច់ ចឹង ទី អំរ៉ាញ អឺញ (?) ញន កា ប‌៉្រ័ះ

ពឿ ម៉ត់ អើ ប‌៉្រ័ះ បក់ ណោះ ចឹង ប៉ានេ អីស

កាប៉ាច់ បក់ ឌុ កាប ព្លូង ចឹង អ្វៃ រ៉ាង៉ាប់ អូ កាកាប។

៦៤

១ អឺ ប‌៉្រ័ះ ប៉រ់ អីស សាំយ៉ាំង ប៉ានឹរ អាញ់ ញ៉ាំ រ៉ះ កា អីស

អាញ់ អ្យូគ ខាក់ កា មួត តាម៉ឺរ

ប៉រ់ អីស ប៉ងកាន់ អន់ អាញ់ អ្វៃ រ៉ីស ណើ។

២ ប៉រ់ អីស ប៉ងកាន់ អាញ់ អន់ រ៉ាវ៉ាច់ ឡឹង មួត ឡាក់ ឃឹត ចឹង ប៉្រគ័ អូ ដាគ់

លូ អន់ អាញ់ រ៉ាវ៉ាច់ ឡឹង តី មួត ង៉ល់។

៣ ប៉ានឹរ អន់ឌែ ពៀប ឡាក់ កា ដាវ សោត ខាក់

ប៉ានឹរ អន់ឌែ កាប អូ ដាគ់ ពៀប ឡាក់ កា ពូ ស្រាង តាប៉ាក័។

៤ អន់ឌែ ប៉ាន់តោ័ អន់តុង ប៉ាណូស ដាគ់ ត្រង់

អូ អន់ ពូ អ្លុ អន់តគ់

អន់ឌែ អូ អ្យូគ កា ញ៉ា អុះ។

៥ អន់ឌែ កាប ប៉ាំងហោក (ប៉ាញ់សុះ) ពុត គួប សោប

ប៉្រើ ប៉្រគ័ សារ អូ ដាគ់

លូ ពឹកសា គួប សោប ឡឹង សារ ប៉្រគ័ សាទួង កា ពូ អូ អន់ ពូ អ្លុ អន់តគ់

ម៉ាគ់ ចឹង ទី រ៉ុប ពូ ទឹប អន់ឌែ កាប ផា អូ ទី ពឿ ចឹង ប៉ប័ អុះ។

៦ អន់ឌែ ប៉ាណាំ គួប ប៉ាំងកើត សារ អូ ដាគ់

ទឹប កាប ផា «កិញអៀ អា ពិន ទ្រៀម ផិនកាន ម៉ះ ពិន កេះៗ ទឹប ដាគ់ ខាក់»

អូ ទី ពឿ អ្លុ ប៉ប័ ខំឃឹត កាណុង ពុត ប៉ាណូស អុះ។

៧ ហះកា ប‌៉្រ័ះ ចឹង ប៉ាន់តោ័ អន់ឌែ អូ អន់ អ្លុ អន់តគ់ អុះ

អន់ឌែ កា ឡាកា ប៉ក់ (តោ័)។

៨ ប៉ានឹរ អន់ឌែ កាប ប៉្រគ័ អន់ អន់ឌែ តោ័

បក់ ប៉ប័ អន់ឌែ ពូ ចឹង ង៉ាង៉ិរ កល់។

៩ ប៉ាណូស ទិឌូ ពូ ចឹង អ្យិល កូត័ អ្យូគ កា ប‌៉្រ័ះ

លូ ពូ ចឹង រ៉ះ ឡឹង ង៉ារ អ៊ែ

ពូ អ្លុ ហ្លង់ ឡឹង ង៉ារ ប‌៉្រ័ះ ទី ប៉្រគ័។

១០ អន់ ប៉ាណូស បក់ ដាគ់ ត្រង់ អន់ ទី សារ ហោក រ៉គ់

ញន កា ប‌៉្រ័ះ អន់ ពូ ប៉ាណាំ គួប ម៉ុត អ្វៃ អន់ឌូ លូ អីស

អន់ មួត បក់ ទី ពុត ត្រង់ ប៉ានេ អីស។

៦៥

១ អឺ ប‌៉្រ័ះ ញឹន ត្រគ់ ប៉ានេ អីស ពឹង មឿង ស៊ីយ៉ូន

ញឹន ចឹង អន់ កាណាគ័ កា អីស ពួយ ប៉ានឹរ ញឹន ទី សាញ៉ា លូ អីស។

២ អឺ ប‌៉្រ័ះ ឡាក់ ចៃ សាំយ៉ាំង ប៉ានឹរ ប៉ាណូស ម៉ន់ ឡោម អីស

ប៉ាណូស ទិឌូ ចឹង ឡាំ ណាំង អីស។

៣ អាញ់ យច កេង ខាក់

ទី ដឹង អីស ហង អ្លុ អូ អ្យក់ យ៉ូ សារ ញឹន ប៉្រគ័ យច។

៤ សាណុក សាវ៉ាក តាទឹច ហង ទិ មួត បក់ អីស រ៉ើស អ្យក់

លូ ជៀក ម៉ុត អ្វៃ ពឹង ចារ រ៉ាម៉ះ អីស។

ញឹន ចឹង សាណិ ពុត ញន កា អ្វៃ ពឹង ហី អីស

ញឹន ទី សារ ដាគ់ សាណុក សាវ៉ាក

ឃឺ អ្វៃ ពឹង រ៉ោង រ៉ាម៉ះ ឡាក់ ដាគ់ កាខាក់ ម៉ះ អីស។

៥ អឺ ប‌៉្រ័ះ ឡាក់ តង័ ញឹន

អីស ដាគ់ ត្រង់ តាទឹច

អីស តើល ញឹន អីស តាំបាង អំរ៉ាញ អឺញ ឡាក់ ត្រគ់ អ្យូគ ខាក់

ប៉ាសុន អន់ទៀគៗ ឡាក់ អ្វៃ ចាំងហាយ្គ ប៉ាគ់ ឡាណុច តេះ

លូ អ្វៃ ប៉ាគ់ ឡាណុច សាឡីគ សាឡាយ

ពូ ចឹង ប៉ាណាំ គួប មប អាញុ រ៉ីស ពូ ពឹង អីស។

៦ អីស ប៉្រគ័ អន់ ប៉ានឹម ទិណោ័ះ កាង័ កាចាប័ ញន កា អំរ៉ាញ អឺញ អីស

ខង អីស ទី អំរ៉ាញ អឺញ។

៧ រ៉ាំងក្លាច ទៀក សាឡីគ សាឡាយ យឹង គឹកៗ

អីស ប៉្រគ័ អន់ ស្វាស រ៉ាអ៊ែត

យឹង ប៉ានឹរ មួត ប៉ាសុន អៀង ដូវ កាកាប អរ់ៗ សោៗ

អីស ប៉្រគ័ អន់ អ្វៃ រ៉ាង៉ាប់ ដេល។

៨ កាប៉ាច់ មួត បក់ អ្វៃ ចាំងហាយ្គ ប៉ាគ់ ឡាណុច តេះ

ពូ ចឹង អ្យូគ ញន កា ប៉ប័ សារ កេង ខាក់

ឡាក់ អីស ប៉្រគ័ អន់ ចាណាំ អន់ហ្នាល់

អីស ប៉្រគ័ អន់ ប៉ាសុន ឡាក់ អ្វៃ គែង ដារ់ ឡាច់ លូ អ្វៃ គែង ដារ់ ម៉ុត

ពូ ចឹង ទី សារ ហោក រ៉គ់ កាខាក់។

៩ អីស រ៉ាំងហៃ អង់កក់ តេះ ទឹប ប៉្រគ័ អន់ ទី ទៀក អៀង ពឹង តេះ

តាចាង័ ទ្រូង កា ទី ទៀក ដេល

កេះណោះ អីស អន់ ពៀ កា ប៉ាណូស ទិឌូ

អីស ទ្រៀម ឡាក់ កា អា។

១០ អីស ជ្រោ ម៉ីរ ណា អីស ប៉្រគ័ អន់ តេះ ដាគ់ សាម៉ើ សាំរ៉ាប់ តប់ សាណា

អីស ប៉្រគ័ អន់ ទៀក បី ទួម ទៀក ឡក់ ពឹង ព្រី ស៊្រែ

លូ ប៉្រគ័ អន់ តីល កាណាគ័ គ្រឹប នែវ ហ៊ន។

១១ ថុន ច្រូត័ កាច់ អីស អន់ ពៀ ឡាក់ កាណាគ័ អីស

ញន កា ពុត អីស ដាគ់ កាខាក់

អីស ឡាំ ប៉ាគ់ ចារ ចំ ចារ ណោះ កា ទី សាណា អៀង ខាក់។

១២ កាប៉ាច់ ពឹង ស៊្រែ តីស កា ទី សាម៉ោង អៀង កាខាក់ ដេល

លូ ពឹង ប៉ានឹម អន់ទៀគៗ កា ទី សារ ហោក រ៉គ់ ដេល។

១៣ ពឹង ស៊្រែ កា ទី តាប៉ល់ ចៀម ប៉ាញ័ ស៊្រែ

រជុង (ក្លូះ) ប៉ានឹម កា ទី ពៀ អៀង

ទិ កាណាគ័ ញ៉ាៗ រណោះ កា ហោក រ៉គ់ ខាក់ ទឹប ចាជែ ដេល។

៦៦

១ អឺ ប៉ាណូស ទិឌូ ឡាក់ អ្វៃ ពឹង អង់កក់ តេះ

ហគ់ កាប ម៉ៃៗ ប៉ានេ ប‌៉្រ័ះ ពិ។

២ ហគ់ (យ៉ិល) ប៉្រគ័ អញ់ស៊ែ ប៉ានេ អ៊ែ ឡាក់ លៅ លែង សិច

ហគ់ ប៉ាណាំ គួប ប៉ានេ សារ អំរ៉ាញ អឺញ (តាតារ ក្លាគ់) អ៊ែ។

៣ ហគ់ រ៉ះ កា អ៊ែ ផា៖

«អឺ ប‌៉្រ័ះ ង៉ារ អីស ប៉្រគ័ ណោះ ត្រគ់ អ្យូគ ខាក់

មួត តាម៉ឺរ អីស កាដាប សាំប‌៉័ះ អីស

ញន កា អន់ឌែ ប៉ប័ អំរ៉ាញ អឺញ អីស កេង ខាក់។

៤ ប៉ាណូស ទិឌូ អ្វៃ ពឹង អង់កក់ តេះ

ពូ ចឹង កាដាប សាំប‌៉័ះ អីស លូ ចឹង ប៉្រគ័ អញ់ស៊ែ ប៉ានេ អីស

ពូ ចឹង យ៉ិល ប៉ានេ សិច អីស ឡាក់ លៅ លែង»។

៥ ហគ់ ប៉ាណាំ គួប ឃឹត ហៃ ឡឹង ង៉ារ ប‌៉្រ័ះ ទិណោ័ះ

ង៉ារ ឡាក់ អ៊ែ ប៉្រគ័ កា ប៉ាណូស ណោះ ត្រគ់ អ្យូគ ខាក់។

៦ អ៊ែ ប៉្រគ័ អន់ ទៀក សាឡីគ សាឡាយ ស្វាត់ ឡាក់ កា តេះ គោក

ភឿ អន់ មួត ប៉ាសុន អ៊ែ ចាក ឃ្លង

ញន កា អំរ៉ាញ អឺញ អ៊ែ កេង ខាក់

ពិន កា ហោក រ៉គ់ ខាក់។

៧ អ៊ែ រ៉ាំងហៃ រ៉ាំងខ្យា លើយ ញន កា អំរ៉ាញ អឺញ

អ៊ែ ហៃ គ្រឹប សុនសាត (ប៉ាថេត)

ភឿ ជែ អន់ ពូ ប៉ាណាំ គួប អ្លុ ប៉ាសាំង។

៨ អឺ ប៉ាសុន ទិឌូ ហគ់ ប៉ាណាំ គួប ប៉ានេ ប‌៉្រ័ះ ពិន

លូ កាប ម៉ៃៗ ប៉ានេ អ៊ែ។

៩ អ៊ែ អន់ ពិន ទី អាញុ រ៉ីស

លូ អ៊ែ អូ អន់ ពិន រ៉ាផល់ ជុង ប៉ក់ អុះ។

១០ អឺ ប‌៉្រ័ះ អីស សាគ់ លួង ពុត ញឹន កេះ

អីស សាគ់ ហៃ ញឹន ឡាក់ កា ពូ សុះ សាគ់ ហៃ ប៉្រាក់ ដេល។

១១ អីស អន់ ញឹន ទី សារ ថុក ឡាំបាក

អីស ប៉្រគ័ អន់ ញឹន ប៉ាណាប ប៉ាបប៉ុន អៀង ទង ដេល។

១២ អីស អន់ តាម៉ឺរ ជិះ ចគ័ កល់ (ប៉្រគ័ បាប) ញឹន

ញឹន កា ចាក ឃ្លង អុញ ឃ្លង ទៀក

ហះកា អីស ប៉ាណាំ ញឹន អន់ ចាក រ៉ាវ៉ាច់

លូ អីស អន់ សាណា កា ញឹន អៀង កាខាក់។

១៣ អាញ់ ម៉ុត ពឹង ហី (ចារ) អីស

ទឹប អ្យក់ កាណាគ័ ពុះ រ៉ាម៉ះ អីស ឡាក់ កា អាញ់ ទី សាញ៉ា

១៤ ត្រគ់ ពួយ សារ អាញ់ រ៉ះ កា អីស

ផះ អាញ់ ទី សារ ថុក ឡាំបាក ពែ។

១៥ អាញ់ អ្យក់ កាណាគ័ ដាគ់ តីស តង់

ឃឺ ប៉ារ់ពេ ទោល រ៉ក់ ទោល ចៀម ទោល ពុះ រ៉ាម៉ះ អីស

កាណាគ័ អាញ់ ពុះ អា កា បោ ប៉ុង បោ រ៉ិញ ទឹល ប៉ាគ់ អីស ដេល។

១៦ អឺ មួត បក់ អ្យិល កូត័ អ្យូគ កា ប‌៉្រ័ះ

ចុ ពឹះ ប៉ាគ់ អា សាំយ៉ាំង អាញ់ ចឹង រ៉ះ ឡឹង ង៉ារ ឡាក់ ប‌៉្រ័ះ ប៉្រគ័ ពឹង (តង័) អាញ់។

១៧ អាញ់ កាប ម៉ៃៗ ឡោម (អង់ហ្យាំង អើ) អ៊ែ

ទឹប កាប ប៉ានេ អ៊ែ ដេល។

១៨ ផា កាណុង ពុត អាញ់ ទី សារ អូ ដាគ់

ប‌៉្រ័ះ តាំងឡា អូ ចៃ សាំយ៉ាំង អាញ់ អុះ។

១៩ ហះកា ប‌៉្រ័ះ តាំងឡា សាំយ៉ាំង ប៉ានឹរ អាញ់

ទឹប អ៊ែ អ្យក់ ពុត ចៃគ សាំយ៉ាំង សារ អាញ់ ម៉ន់។

២០ អាញ់ ប៉ានេ អីស ខង អីស ចៃ សាំយ៉ាំង សារ អាញ់ ម៉ន់ ឡោម

អីស ទឹប អីស តាប៉ាប តាប៉ុន ដាគ់ កា អាញ់ លើយ ដេល។

៦៧

អញ់ស៊ែ អា ប៉ាហ្យើ កា ម៉ៃគ ណាំផា អញ់ស៊ែ សាំរ៉ាប់ ចាជែ លូ ព្រួក

១ អឺ ប‌៉្រ័ះ ប៊កកាតយ័

ប៉រ់ អីស តាប៉ាប តាប៉ុន កា ញឹន

ជឹន អន់ សារ សាណុក សាវ៉ាក ណើ

ប៉រ់ អីស ហៃ ញឹន ញន កា ពុត ដាគ់

កូម័ ប៊ែត

២ ម៉ាគ់ ប៉ាណូស ពឹង អង់កក់ តេះ អន់ហ្នាល់ សារ អីស ដាគ់

គ្រឹប សុនសាត អន់ឌែ ចឹង អន់ហ្នាល់ សារ អីស តង័។

៣ អឺ ប‌៉្រ័ះ ប៊កកាតយ័

អន់ ពូ ប៉ានេ អីស ណើ

ប៉្រើ ប៉ាណូស គ្រឹប សុនសាត ប៉ានេ អីស ដេល។

៤ អន់ សុនសាត អន់ទៀគ ចាជែ ហោក រ៉គ់ កា អីស

ខង អីស តាត់ស៊ិន សារ កា ប៉ាណូស ទិឌូ អន់ ដាគ់ ត្រង់

ទឹប តង័ ប៉ាណាំ គ្រឹប សុនសាត ពឹង អង់កក់ តេះ។

កូម័ ប៊ែត

៥ អឺ ប‌៉្រ័ះ ប៊កកាតយ័

អន់ ពូ ប៉ានេ អីស ណើ

ប៉្រើ ប៉ាណូស គ្រឹប សុនសាត ប៉ានេ អីស ដេល។

៦ អន់ តេះ ញឹន អា ដាគ់ សាណា

ប៉រ់ អីស ឡាក់ ប‌៉្រ័ះ ញឹន អន់ សារ ដាគ់ កា ញឹន ណើ។

៧ ប៉រ់ អីស អន់ សារ ដាគ់

ម៉ាគ់ ប៉ាណូស ទិឌូ អ្យិល កូត័ អ្យូគ កា អីស

ទឹល ឡាណុច តេះ ឡាណុច ប៉្លៃង។

៦៨

១ ផះ អីស អ្យូវ អន់តាវ មួត តាម៉ឺរ អីស កា សាតាក់

កាប៉ាច់ មួត បក់ អូ ណីស កា អីស

កា ចឹង ប៉ាណាំ គួប សាតាក់ ឡាច់ ឡឹង ង៉ីរ អីស ដេល។

២ អីស ចឹង ប៉្រគ័ អន់ អន់ឌែ ហ៊្យង ហ្យើត

ឡាក់ កា អ្យី អុញ តាប៉ើះ កា ខ្យាល

កាប៉ាច់ ប៉ាណូស អូ ដាគ់ កា ចឹង ហ៊្យង ហ្យើត ឡឹង ង៉ីរ អីស

ឡាក់ កា ជ្រេង ហ្លច់ ត្រគ់ អុញ។

៣ ហះកា ប៉ាណូស បក់ ដាគ់ ត្រង់

អីស អន់ អន់ឌែ ហោក រ៉គ់ ឡគ

អន់ឌែ ចឹង ហោក ខាក់ ហះ ម៉ាត់ ប‌៉្រ័ះ តាំងឡា

អន់ឌែ ហោក រ៉គ់ កាខាក់។

៤ ហគ់ ចាជែ ប៉ានេ ប‌៉្រ័ះ តាំងឡា

ហគ់ (យ៉ិល) ចាជែ ប៉ានេ សិច អ៊ែ

ហគ់ (សាកះ) ប៉្រគ័ ទ្រង អន់ កា អ៊ែ ជិះ សេះ ចាក តាត់ ស៊្រែ តីស

សិច អ៊ែ ប‌៉្រ័ះ ប៊កកាតយ័

ហគ់ ប៉ាណាំ គួប ហោក រ៉គ់ (កាខាក់)

កាតាប័ ប៉ាប៉្លង់ ហះ ម៉ាត់ អ៊ែ ពិ។

៥ ប‌៉្រ័ះ តាំងឡា ឡាក់ អ្វៃ ពឹង ហី (ចារ) ដាគ់ កាខាក់

អ៊ែ ឡាក់ ពឹ មួត គន កាន់តី

លូ ក្រាគ់ តាត់ស៊ិន សារ កា មួត អង់កាន់ អន់ត្រោ័។

៦ ប៉ាណូស បក់ អ្វៃ ម៉ោញ ដូវ ប‌៉្រ័ះ តាំងឡា ប៉្រគ័ អន់ អ៊ែ ទី ខាប់ខួ (ហី ក្រាន)

បក់ ត្រគ់ ខុក អ៊ែ ប៉្រគ័ អន់ រ៉ាវ៉ាច់ ឡឹង ត្រគ់ ខុក

លូ អន់ អន់ឌែ អ្វៃ សាណុក សាវ៉ាក

កាប៉ាច់ មួត បក់ ប៉ាសាំង (កាង័ កល់)

អន់ឌែ ចឹង អ្វៃ ប៉ាគ់ ចារ តេះ ក្រោះ តេះ សាដះ ឡគ។

៧ អឺ ប‌៉្រ័ះ តាំងឡា ផះ អីស ចាក អន់ទ្រួល ប៉ាណាំ ប៉ាសុន អីស ចាក

ផះ អីស ចាក ពឹង ស៊្រែ តីស ពែ

៨ ផះ ណោះ តេះ កា រ៉ារ៉ៃត

ប៉្លៃង កា បី តីស ហះ ម៉ាត់ អីស

ឡាក់ ប‌៉្រ័ះ សុនសាត អ៊ីស្រាអ៊ែល

ឡាក់ កា ប៉ានឹម ស៊ីណាយ រ៉ារ៉ៃត ហះ ម៉ាត់ អីស ពែ ដេល។

៩ អឺ ប‌៉្រ័ះ តាំងឡា អីស អន់ ទៀក បី អៀង ខាក់

ពឹង ព្រី ទៀក អីស ឡាក់ តេះ ក្រោះ សាដះ

ភឿ អន់ ប៉ាសុន អីស អ្វៃ រ៉ីស។

១០ ប៉ាសុន អីស ទី អ្វៃ ពឹង ព្រី ទៀក ណោះ

ញន កា ពុត អីស ដាគ់ កា អន់ឌែ

ឡាក់ មួត ថុក ញ៉ាក តាបាយ កាសត់។

១១ ផះ ប‌៉្រ័ះ ប៊កកាតយ័ ប៉្រើ ទី មួត អង់កាន់ អៀង ដូវ

ពៀប ឡាក់ កា តាហាន អៀង ម៉ោញ តាប៉ល់ អន់ឌែ ប៉ាណាំ គួប ចាក រ៉ះ ផា៖

១២ មួត សាដាច់ អន់ទៀគៗ (ឡាក់ ប៉ាណាំ មួត តាហាន) អន់ឌែ អូ ដាម័ អុះ

កា សាតាក់ អន់ឌូ លូ មួត តាហាន។

កាប៉ាច់ មួត អង់កាន់ ឡាក់ អ្វៃ ប៉ាគ់ ហី

ប៉ាណាំ គួប ជែក កាណាគ័ ឡាក់ អន់ឌែ ទី អ្យក់ ឡឹង ពូ។

១៣ កាប៉ាច់ អន់ដីស ញ៉ា ត្រគ់ អន់ដីស អ្វៃ រ៉ាឡូវ កាណុង រ៉ាណើះ នីអៀ ឡគ

ហៃ យ‌៉័ះ អន់តើប រ៉ាក់ សាណាង័

កាហ្លាប អ៊ែ ប៊ូក ឡាក់ កា ប៉្រាក់

សក់ អ៊ែ កាម៉ឹត ឡាក់ កា ម៉ាស ដេល។

១៤ ប‌៉្រ័ះ ឡាក់ ទី អំរ៉ាញ អឺញ កេង ខាក់

ផះ អ៊ែ ប៉្រគ័ អន់ មួត សាដាច់ អន់ទៀគៗ សាតាក់ ទិ

ផះ ណោះ កា ទី ប៉្លៃ ម៉ារៀល ឡិ ពឹង ប៉ានឹម សាល់ម៉ូន ដេល។

១៥ ប៉ានឹម បាសាន ឡាក់ ប៉ានឹម ចារ រ៉ាម៉ះ ប‌៉្រ័ះ

ពឹង ប៉ានឹម បាសាន ទី កល់ ប៉ានឹម អៀង។

១៦ អឺ ប៉ានឹម ឡាក់ ទី កល់ អៀង

ញ៉ា ត្រគ់ សាណីង កា ប៉ានឹម ឡាក់ ប‌៉្រ័ះ តាំងឡា ប៉ាញ័ ពុត ចឹង (អ្យក់ ប៉្រគ័ ចារ) អ្វៃ នីអៀ ឡគ ?

តាទឹច ហង ប‌៉្រ័ះ ប៊កកាតយ័ ចឹង អ្វៃ ពឹង ប៉ានឹម អា លើយ។

១៧ តាហាន ជិះ សេះ ម៉ះ ប‌៉្រ័ះ តាំងឡា ទី ចំលួន អៀង

អូ អ្លុ កា ញ៉ាង លៀន ញ៉ាង កោត។

អីស អ្វៃ អន់ឌូ លូ អន់ឌែ ពឹង ប៉ានឹម ស៊ីណាយ ឡាក់ ចារ ពូ រ៉ាម៉ះ អីស។

១៨ អីស ហាវ ពឹង ចារ ចាំងហីគ

ទឹប រ៉ុប មួត ថូត អ្យក់ ហាវ អន់ឌូ ដេល

អីស ហាប់ អ្យក់ កាណាគ័ អន់ទៀគៗ ឡឹង ប៉ាណូស

យ‌៉័ះ ប៉ាណូស បក់ ប៉ាសាំង លូ អីស កាតាម

កា អីស ហាប់ អ្យក់ ឡឹង អន់ឌែ ដេល

ភឿ អន់ ប‌៉្រ័ះ ប៊កកាតយ័ អ្វៃ អន់ឌូ លូ អន់ឌែ។

១៩ ប៉រ់ ប៉ានេ ប‌៉្រ័ះ ប៊កកាតយ័ រ៉ប់ ដារ់

ខង អីស តង័ ញឹន អន់ រ៉ាវ៉ាច់ ឡឹង សារ ឡាំបាក។

២០ ប‌៉្រ័ះ តាំងឡា ឡាក់ ប‌៉្រ័ះ តង័ ញឹន

ប‌៉្រ័ះ ប៊កកាតយ័ អ្លុ តង័ ញឹន អន់ រ៉ាវ៉ាច់ ឡឹង សារ តោ័។

២១ មួត តាម៉ឺរ គម សក់ អ្លឹង ភឿ ឡាំ តាកូះ លូ មួត បក់ សឿ ប‌៉្រ័ះ

ហះកា ប‌៉្រ័ះ តាំងឡា ចឹង កាមៃ កល់ មួត បក់ ប៉្រគ័ អូ ដាគ់ ណោះ។

២២ ប‌៉្រ័ះ តាំងឡា កាប ផា៖

អាញ់ ចឹង ប៉ាណាំ ពូ (អន់ឌែ) សឹត ឡឹង ប៉ានឹម បាសាន

អាញ់ ចឹង ប៉ាណាំ ពូ (អន់ឌែ) ឡាច់ ឡឹង ឡាអារ ទៀក សាឡីគ សាឡាយ។

២៣ ភឿ អន់ អន់ដីស ចាក ចគ័ ផាម ពូ (អន់ឌែ)

សូ កា ចឹង ឡីត ផាម មួត តាម៉ឺរ ណោះ ដេល។

២៤ អឺ ប‌៉្រ័ះ តាំងឡា ប៉ាណូស ប៉ប័ ឡាបៀប អីស ដាម័ ពូ

ឡាបៀប ប‌៉្រ័ះ តាំងឡា ដាម័ ពូ ឡាក់ សាដាច់

អាញ់ ឡាក់ ចាក ម៉ុត កាណុង ចារ ពូ រ៉ាម៉ះ ប‌៉្រ័ះ។

២៥ មួត ចាជែ ចាក អន់ទ្រួល

មួត ចំ គួង ចាក អន់តីគ

មួត អង់កាន់ រ៉ូះ ឡាក់ តាប៉ះ សារ ចាក ពឹង អន់តិគ័។

២៦ ហគ់ ប៉ានេ ប‌៉្រ័ះ ប៊កកាតយ័ ពឹង ចារ លួម គួប សោប ពិ

អឺ មួត បក់ ផូង័ វ៉ាច់ អ៊ីស្រាអ៊ែល ហគ់ ប៉ាណាំ គួប ប៉ានេ អ៊ែ។

២៧ អ្យក់ ឡឹង ផូង័ វ៉ាច់ បេនយ៉ាមីន ឡាក់ អុះ ស្រុច ពូ

កេះណោះ ម៉ៃគ បក់ រ៉ាំងហៃ ផូង័ វ៉ាច់ យូដា ឡាក់ ទី ខោ អាវ ដាគ់ ឡាយ៉ាម័

កេះណោះ ណាវ្គ ម៉ៃគ រ៉ាំងហៃ ផូង័ វ៉ាច់ សេប៊ូលុន

លូ ផូង័ វ៉ាច់ ណាប់ថាលី។

២៨ ប‌៉្រ័ះ តាំងឡា ប៉ាញ័ ពុត អន់ អីស (អន់ដីស) ទី សាងុំ កេង ខាក់

អឺ ប‌៉្រ័ះ តាំងឡា ប៉រ់ អីស តាំបាង សារ អំរ៉ាញ អឺញ ម៉ះ អីស

ឡាក់ កា អីស ឌុ តង័ ញឹន ពែ ដេល។

២៩ ឡឹង រ៉ោង រ៉ាម៉ះ អីស ពឹង មឿង យេរូសាឡឹម

ឡាក់ ចារ មួត សាដាច់ អន់ទៀគៗ អន់ឌែ អ្យក់ កាណាគ័ មប អន់ កា អីស។

៣០ ប៉រ់ អីស កាប ប៉ាំងអ្យូគ កា ប៉ាណូស អ្វៃ ពឹង ប៉ាថេត អ៊ីស៊ីប

អន់ឌែ ពៀប ឡាក់ កា អ្យាំ សៃម អ្វៃ រគុំ ត្រាង

អន់ឌែ ឡាក់ ម៉ៃគ ណាំផា ប៉ាថេត អន់ទៀគៗ

អន់ឌែ ពៀប ឡាក់ កា តាប៉ល់ រ៉ក់ ទោល ផះ តីស តូក័

លូ ឡាក់ កា គន រ៉ក់។

អន់ឌែ ចឹង ពឹះ មូប កល់ សាំប‌៉័ះ អីស

ទឹប អ្យក់ លៀន មប អន់ កា អីស។

ប៉រ់ អីស ប៉្រគ័ អន់ សុនសាត ឡាក់ ចៃ តាកូះ ណោះ

តោ័ រ៉ាយ តោ័ រ៉ុង ទិ ពិ។

៣១ សុនសាត (ប៉ាថេត) អ៊ីស៊ីប ចឹង ប៉្រើ កាំឡាំង អន់ឌែ ឡាំ ប៉ាគ់ សុនសាត (ប៉ាថេត) អេធីយ៉ូពី

ភឿ ជៀក គួប សោប សឿ ប‌៉្រ័ះ ប៊កកាតយ័។

៣២ អឺ ទិ ប៉ាថេត ឡាក់ អ្វៃ ពឹង អង់កក់ តេះ

ហគ់ ចាជែ ប៉ានេ ប‌៉្រ័ះ ប៊កកាតយ័

ហគ់ ចំ គួង ប៉ានេ អ៊ែ ពិ។

៣៣ ប‌៉្រ័ះ ឡាក់ ហាវ អ្វៃ ពឹង (ប៉្លៃង ពឹង តាល់ ឡាក់) ចាំងហីគ កាខាក់ អំប៉ាំង ប៉្លៃង

អ៊ែ អ្វៃ លើយ ឡឹង សើគ ពែ

ប៉ានឹរ អ៊ែ កាប តេះ ខាក់ ប៉ុប សាលៀស ប៉ុប តេះតរ់។

៣៤ ហគ់ ចាក រ៉ះ ផា ប‌៉្រ័ះ តាំងឡា ទី អំរ៉ាញ អឺញ កេង ខាក់

អ៊ែ រ៉ាំងហៃ រ៉ាំងខ្យា សុនសាត អ៊ីស្រាអ៊ែល ដាគ់ កេង ខាក់

ពឹង ប៉្លៃង កា ទី អំរ៉ាញ អឺញ អ៊ែ ដេល។

៣៥ អឺ ប‌៉្រ័ះ ប៊កកាតយ័ ពឹង ចារ ពូ រ៉ាម៉ះ អីស ត្រគ់ អ្យូគ កា អីស ខាក់

អីស ឡាក់ ប‌៉្រ័ះ សុនសាត អ៊ីស្រាអ៊ែល

អីស អន់ ប៉ាសុន អីស ទី សាងុំ លូ ទី អំរ៉ាញ អាញ់

ប៉រ់ ប៉ានេ អីស។

៦៩

១ អឺ ប‌៉្រ័ះ តាំងឡា

ប៉រ់ អីស តង័ អាញ់ ណើ

ខង ទៀក ហាវ ទឹល ម៉ូះ អាញ់ កេះ។

២ អាញ់ ហ្លោប ពឹង តេះ ត្រប់ ហ៊ែង ជ្រុ

អូ ទី កាណាគ័ ញ៉ា អាញ់ ចឹង ក្វារ់ អុះ

អាញ់ កា ក្រាំ កាណុង ទៀក ជ្រុ

ទៀក កា ហូរ័ ត្រុត អាញ់។

៣ អាញ់ អូ ទី សាងុំ អើ ពូ តង័ អុះ

ខង អាញ់ អើ ពូ និះ ក្រោះ តាដក័ កេះ

អឺ ប‌៉្រ័ះ ឡាក់ តាំងឡា

អាញ់ សាណាង ហៃ អីស និះ អីគ ហាង ម៉ាត់។

៤ មួត បក់ អូ ណីស កា អាញ់ តាដោះ

អន់ឌែ ទី កាំឡាំង អៀង ក្វា ឡឹង សក់ កល់ អាញ់ សាំ

មួត បក់ ប៉ិច ប៉ាន់តោ័ អាញ់ អន់ឌែ សាងុំ កេង ខាក់

អន់ឌែ រ៉ុប អាញ់ ប៉ាំងខំ ប៉្រើ អាញ់ ស៊ង កាណាគ័ កា អន់ឌែ

កាណាគ័ ឡាក់ អាញ់ អូ ទី អ្យក់ ឡក់។

៥ អឺ ប‌៉្រ័ះ តាំងឡា

អីស អ្លុ កេះ កា អាញ់ ប៉្រគ័ សារ អន់ទ្រុយ

កាប៉ាច់ សារ អាញ់ ប៉្រគ័ យច

កា អូ សាគឹម ឡឹង អីស ដេល។

៦ អឺ ប‌៉្រ័ះ ប៊កកាតយ័ ឡាក់ ប‌៉្រ័ះ តាំងឡា តេះ ប៉្លៃង (កាណាគ័ ញ៉ាៗ ទិណោ័ះ)

ជែ អន់ មួត បក់ ម៉ឹង មប អាញុ រ៉ីស ពឹង អីស តាយួស ញន កា អាញ់

អឺ ប‌៉្រ័ះ សុនសាត អ៊ីស្រាអ៊ែល

ជែ អន់ មួត បក់ សឿ ណាំង អីស តាយួស ម៉ូះ ម៉ាត់ ញន កា អាញ់។

៧ អាញ់ ដាម័ អត់ អន់ ពូ ត័ះ បឺង៉ាយ លូ អាញ់

តាយួស ម៉ូះ ម៉ាត់ ញន កា អាញ់ ហៃ កា អីស។

៨ អុះ ម៉ី ផូង័ វ៉ាច់ អាញ់ អន់ឌែ ហៃ អាញ់ អា

ឡាក់ កា ពូ អន់ទៀគ កេះ អុះ ម៉ី ម៉ោញ មើគ លូ អាញ់

អន់ឌែ ហៃ អាញ់ ឡាក់ កា ប៉ាណូស ឡឹង ប៉ាថេត អន់ទៀគ។

៩ ញន កា អាញ់ ប៉ិច កា ហី (ចារ រ៉ាម៉ះ) អីស បះ ពូ ប៉ាន់តោ័ អាញ់

ទិ សារ ពូ កាប ស្វាគ់ អូ ដាគ់ កា អីស ណោះ ឡិ ទិ ពឹង អាញ់ ឡគ។

១០ ផះ អាញ់ ញ៉ាំ សោក អុក ពុត ពៀក លូ កំ អូ សា សាណា

សារ ណោះ ហ៊ែង កា ប៉្រគ័ អន់ ពូ បឺង៉ាយ ត័ះ កា អាញ់ សាំ។

១១ ផះ អាញ់ អន់តុក កាប៉ោ ញន កា អុក ពុត ពៀក

អន់ឌែ អ្យក់ សារ អាញ់ ប៉្រគ័ ណោះ អន់ឌែ កាប ប៉ាលោ រ៉ល់ លូ គួប សោប។

១២ អន់ឌែ កាប ពោ អាញ់ ពឹង ចារ កាំឡាំង អៀង

មួត បក់ ហាន កា តាពែ អន់ឌែ ចាជែ អញ់ស៊ែ កាប ប៉ាឡៃវ កា អាញ់។

១៣ អឺ ប‌៉្រ័ះ ប៊កកាតយ័ អាញ់ ម៉ន់ ឡោម អីស

កិញអៀ អា ត្រគ់ ពុត អីស ហង

អឺ ប‌៉្រ័ះ តាំងឡា ញន កា អីស ទី ពុត តាប៉ាប តាប៉ុន កេង ខាក់

អីស ចឹង តង័ អាញ់ តាទឹច ហង ប៉រ់ តើល កា អាញ់ ណើ។

១៤ ប៉រ់ អីស តង័ អាញ់ អន់ រ៉ាវ៉ាច់ ឡឹង តេះ ត្រប់ អា

ជែ អន់ អាញ់ ហ្លោប ហ៊ែង ជ្រុ អន់ អាញ់ រ៉ាវ៉ាច់ ឡឹង តី មួត បក់ អូ ណីស កា អាញ់

អីស អ្យក់ ឡាច់ (លូ អន់ អាញ់ រ៉ាវ៉ាច់) ឡឹង ទៀក ជ្រុ អា ដេល។

១៥ ជែ អន់ ទៀក ហូរ័ ប៉ាឡង់ អាញ់ ជែ អន់ ទៀក ជ្រុ អា អ្យឹប តាម៉ុត អាញ់ កាណុង ជ្រុ

លូ ជែ អន់ អាញ់ អ្វៃ កាណុង ឡូះ ជ្រុ អា (គ្រន អាញ់) ដេល។

១៦ អឺ ប‌៉្រ័ះ ប៊កកាតយ័ តើល កា អាញ់ ណើ

ខង អីស ដាគ់ ពុត លូ តាប៉ាប តាប៉ុន

ប៉រ់ អីស (កាលែង) ហៃ អាញ់ ពួយ ពុត អីស តាប៉ាប តាប៉ុន កេង ខាក់ ណោះ ហង។

១៧ ជែ អង់អ្វាត័ អោន កា អាញ់ ឡាក់ បក់ ប៉្រគ័ ង៉ារ កា អីស

ប៉រ់ អីស តើល កា អាញ់ ស៊្រសៗ ណើ

ខង អាញ់ ផះ ទី សារ ឡាំបាក ខាក់។

១៨ ប៉រ់ អីស ឡាំ ក្យាម័ អាញ់ លូ ហ្វាយ អាញុ រ៉ីស អាញ់

ប៉រ់ អីស តង័ អាញ់ អន់ រ៉ាវ៉ាច់ ឡឹង តី មួត តាម៉ឺរ ដេល។

១៩ ខង អីស អ្លុ កេះ កា ពូ ត័ះ ប៉ាស្យាប កាប បឺង៉ាយ កា អាញ់

ទឹប អាញ់ តាយួស កា ពូ លូ អូ ទី កិត តាយ៉ូស

អីស ប៉ប័ កេះ ដេល ទិ មួត បក់ ប៉ាសាំង លូ អាញ់ ណោះ។

២០ សារ ពូ ត័ះ ប៉ាស្យាប កាប បឺង៉ាយ កា អាញ់ ណោះ

ប៉្រគ័ អន់ អាញ់ អីគ ពុត ពៀក ខាក់

អាញ់ ម៉ឹង ផា (សាម៉គ័ កា) ពូ ចឹង តាប៉ាប កា អាញ់

ហះកា អូ ទី ពឿ តាប៉ាប អុះ

អាញ់ ម៉ឹង ផា (សាម៉គ័ កា) ចឹង ទី ពូ ឡាំ អ្វៃ រ៉ាតុ អង់រ៉ើង អាញ់

ហះកា អូ ទី ប៉ប័ ពឿ ម៉ោញ ដូវ អុះ។

២១ ពូ ចៃគ អន់ហ្នាំ ប៉ាញឹល ពឹង ពរ សាអ៊្លង អាញ់

ផះ អាញ់ ហ៊្រែង ទៀក ពូ អ្យក់ ទៀក អ្យូគ អន់ កា អាញ់ អៃត។

២២ អន់ សារ អន់ឌែ សារ អៃត លូ សារ អន់ឌែ សៃន ប‌៉្រ័ះ បឺគ ណោះ កេះ សារ ចុនចៃ ពឹង អន់ឌែ

ពៀប ឡាក់ កា អន់ឌែ ត្រគ់ សាទួង (ប៉្លា)។

២៣ អន់ ម៉ាត់ អន់ឌែ កើត ម៉ាម៉ាំង ហៃ ញ៉ា កា អូ ប៉ប័

លូ អន់ អង់កក់ អន់ឌែ គុង លើយ។

២៤ ប៉រ់ អីស ចៃគ ថូត អន់ឌែ តុត ក្លាំង

ទឹប អីស ពីត អន់ឌែ ជែ តាប៉ាប។

២៥ អន់ ស្រុក ចារ អន់ឌែ ឡាំងវ៉ាគ់ រ៉ាអ៊ែត

លូ ជែ អន់ ទី ប៉ាណូស ពឿ អ្វៃ ពឹង ហី អន់ឌែ ណាវ្គ ដេល។

២៦ ខង អន់ឌែ ប៉្រគ័ បាប មួត បក់ អីស ចៃគ ថូត កេះៗ

អន់ឌែ ប៉្រគ័ អន់ កា មួត បក់ អីស ពីត អន់ ឡាកា ណោះ ហ៊ែង អីគ (ពុត) ធែម ណាវ្គ។

២៧ ប៉រ់ អីស ច្រាគ់ គម ទិ សារ អន់ឌែ ប៉្រគ័ យច អីស

ជែ អ្លាត ដោះ កា អន់ឌែ ដៃ (ចៃគ ថូត អន់ឌែ ធែម ណាវ្គ អីស ជែ ដាគ់ កា អន់ឌែ)។

២៨ ប៉រ់ អីស អ៊្យូត ឡាច់ សិច អន់ឌែ ឡឹង ផាប់ អាញុ រ៉ីស ពិ

ជែ ច្រាគ់ សិច អន់ឌែ អន់ឌូ លូ ប៉ាណូស បក់ ដាគ់ ត្រង់។

២៩ កាប៉ាច់ អាញ់ ថុក ញ៉ាក លូ អុក ពុត ពៀក ខាក់

អឺ ប‌៉្រ័ះ តាំងឡា ប៉រ់ អីស តង័ អាញ់ លូ ប៉ោក អាញ់ អន់ អ្វៃ ពឹង (ចាំងហីគ) គោក ឡគ។

៣០ អាញ់ ចឹង ចាជែ ប៉ានេ (សិច អីស ឡាក់) ប‌៉្រ័ះ តាំងឡា

ទឹប អ្យិល កូត័ អ្យូគ កា អីស

អាញ់ ចឹង រ៉ះ ឡឹង សារ អំរ៉ាញ អឺញ កេង ខាក់ ម៉ះ អីស

ទឹប អាញ់ ចឹង ប៉ានេ។

៣១ សារ ប៉ានេ នែវ អា ត្រគ់ ពុត ប‌៉្រ័ះ ប៊កកាតយ័

ដាគ់ ហ៊្លត ឡឹង មប អន់ រ៉ក់ ទោល លើ រ៉ក់ តីស តូក័ (ទឹប អង់គែ ទឹប អញ់ជប) ណោះ សាំ។

៣២ មួត បក់ ថុក ញ៉ាក ផះ អន់ឌែ ប៉ប័ អីស តង័ អាញ់ នីអៀ

អន់ឌែ ចឹង ហោក រ៉គ់ ខាក់។

អឺ មួត បក់ សឿ ប‌៉្រ័ះ តាំងឡា

អន់ អន់ដីស ទី អាញុ រ៉ីស ទុញ ពិ។

៣៣ ខង ប‌៉្រ័ះ ប៊កកាតយ័ អីស សាំយ៉ាំង ប៉ានឹរ ប៉ាណូស បក់ ថុក ញ៉ាក

ផះ ពូ រ៉ុប ប៉ាសុន អីស ចៃគ ខុក អីស អូ ពឹល អន់ឌែ អុះ។

៣៤ ហគ់ អន់ តេះ ប៉្លៃង លូ ទៀក សាឡីគ សាឡាយ

ទឹប កាណាគ័ ញ៉ាៗ ឡាក់ អ្វៃ កាណុង ទៀក ប៉ានេ អីស ដេល។

៣៥ ខង ប‌៉្រ័ះ តាំងឡា ចឹង តង័ មឿង ស៊ីយ៉ូន

លូ ចឹង ប៉្រគ័ មឿង អៀង ណាវ្គ ពឹង ប៉ាថេត យូដា

ប៉ាសុន បក់ ចឹង អ្វៃ ពឹង ប៉ាថេត ណោះ

អន់ឌែ ចឹង រ៉ុប អ្យក់ តេះ ចារ ប៉្រគ័ សាន់ទួ ម៉ះ អន់ឌែ ម៉ោញ ទង ណាវ្គ។

៣៦ ផូង័ វ៉ាច់ បក់ ប៉្រគ័ ង៉ារ កា អីស អន់ឌែ ចឹង ទី ព្រី ទៀក ប៉្រគ័ ប៉ាដក់ ប៉ាជៀ

មួត បក់ ប៉ិច កា អីស អន់ឌែ ចឹង ប៉្រគ័ ស្រុក ចារ អ្វៃ ពឹង ប៉ាថេត ណោះ ដេល។

៧០

១ អឺ ប‌៉្រ័ះ តាំងឡា ប៉រ់ អីស ឡាំ តង័ អាញ់ ណើ

អឺ ប‌៉្រ័ះ ប៉រ់ អីស ឡាំ តង័ អាញ់ ស៊្រសៗ។

២ ទិ មួត បក់ ប៉ិច ប៉ាន់តោ័ អាញ់ អន់ អន់ឌែ តាយួស

ទិ មួត បក់ ប៉ិច ប៉្រគ័ អន់ អាញ់ ទី សារ ថុក ឡាំបាក

អន់ អន់ឌែ ឡាច់ ចាំងហាយ្គ ឡឹង ម៉ូះ ម៉ាត់ អាញ់។

៣ មួត បក់ កាកីក ប៉ាឡៃវ កា អាញ់ ណោះ

អន់ អន់ឌែ អូ ដាម័ អាញ់ ទឹប តាយួស។

៤ កាប៉ាច់ មួត បក់ សឿ អីស

អន់ អន់ឌែ ទី សារ ហោក រ៉គ់ អន់ឌូ លូ អីស

ទិ មួត បក់ ប៉ិច កា សារ អីស តង័

អន់ អន់ឌែ ប៉ិច កាប លើយៗ ផា ប៉ានេ ប‌៉្រ័ះ តាំងឡា។

៥ អឺ ប‌៉្រ័ះ តាំងឡា ប៉រ់ អីស តាប៉ាប តាប៉ុន កា អាញ់ ណើ

អាញ់ ឡាក់ ប៉ាណូស ថុក ញ៉ាក តាបាយ កាសត់ ឡាយ៉ិត ឡាំងវ៉ាញ់

ខង អីស ហង ឡាក់ ឌុ តង័ អាញ់ អន់ រ៉ាវ៉ាច់

អឺ ប‌៉្រ័ះ តាំងឡា ប៉រ់ អីស ពឹះ ស៊្រសៗ ជែ ប៉ាំងក្រូ។

៧១

១ អឺ ប‌៉្រ័ះ តាំងឡា អាញ់ ប៉រ់ មប អាញុ រ៉ីស ពឹង អីស ហង

ប៉រ់ អីស រ៉ាំងហៃ អាញ់ ណើ ជែ អន់ អាញ់ តាយួស។

២ ញន កា អីស ទី ពុត ដាគ់ ត្រង់

ប៉រ់ អីស តង័ អាញ់ អន់ អ្វៃ សាណុក សាវ៉ាក

ប៉រ់ អីស សាំយ៉ាំង សារ អាញ់ រ៉ះ កា អីស

ប៉រ់ អីស តង័ អាញ់ ណើ។

៣ ប៉រ់ អីស ប៉្រគ័ ឡាក់ កា អំហ្មោ តាទៀរ សាំរ៉ាប់ កា អាញ់ ម៉ុត អ្វៃ កាន់ទឹង

អីស ប៉្រើ អាញ់ ឡាំ ណាំង អំហ្មោ តាទៀរ អា លើយ

ភឿ អន់ រ៉ាវ៉ាច់ ឡឹង តោ័

ខង អីស ឡាក់ អំហ្មោ តាទៀរ តាទឹច លូ ប៉ាន់ទៀយ ឡាក់ កាង័ កាចាប័ ប៉ងកាន់ អាញ់។

៤ អឺ ប‌៉្រ័ះ ឡាក់ តាំងឡា អាញ់ ប៉រ់ អីស តង័ អាញ់ អន់ រ៉ាវ៉ាច់ ឡឹង តី ប៉ាណូស អូ ដាគ់

លូ អន់ រ៉ាវ៉ាច់ ឡឹង តី ប៉ាណូស ឡាក់ ខូយ ប៉ាអ្យប់ ឌុ ប៉ាន់តោ័ ពូ។

៥ អឺ ប‌៉្រ័ះ តាំងឡា ទី ដឹង អីស ហង ឡាក់ អាញ់ ត្រគ់ ម៉ឹង

អាញ់ មប អាញុ រ៉ីស ពឹង អីស ឡឹង អាញ់ អ្វៃ សាស្វា ពែ កេះ។

៦ អាញ់ ម៉ឹង អីស ឡឹង អ្វៃ កាណុង វ៉ាច់ មើគ ពែ កេះ (អីស ហង ឡាក់ រ៉ាំងហៃ អាញ់ ឡឹង អ្វៃ កាណុង វ៉ាច់ មើគ)

ឃឺ អីស ហង ឡាក់ អ្យក់ ឡាច់ អាញ់ ឡឹង វ៉ាច់ មើគ អាញ់ ចឹង ប៉ានេ អីស លើយ។

៧ ប៉ាណូស សួន អៀង ពូ ឃឹត ផា អីស ត័ះ ប៉ាស្យាប កា អាញ់

ហះកា តាទឹច អ៊ែ ឃឺ អីស ឡាក់ ចារ កាង័ កាចាប័ (ដាគ់ សាគឹម) សាំរ៉ាប់ កា អាញ់ អ្វៃ។

៨ អន់ អាញ់ កាប ប៉ានេ អីស លើយ

អាញ់ ប៉ិច ប៉ានេ សារ អំរ៉ាញ អឺញ អីស រ៉ប់ ដារ់។

៩ អីស ជែ សាឡាគ់ អ្លាត អាញ់ ប៉ាគ់ អាញ់ ក្រាគ់ ទៀ

លូ ជែ អ្លាត អាញ់ ប៉ាគ់ អាញ់ អូ ទី សាងុំ ទៀ ដេល។

១០ ខង មួត តាម៉ឺរ អាញ់ អន់ឌែ ផះ ពឹកសា គួប សោប ប៉ាសាំង លូ អាញ់

មួត បក់ ប៉ិច ប៉ាន់តោ័ អាញ់ អន់ឌែ កាប ផា៖

១១ «ប‌៉្រ័ះ អ្លាត អ៊ែ កេះ

ពិ ពិន តាយ៉ិប រ៉ុប អ៊ែ

ខង អូ ទី ពឿ ចឹង តង័ អ៊ែ អុះ»។

១២ អឺ ប‌៉្រ័ះ ជែ អ្វៃ ចាំងហាយ្គ ឡឹង អាញ់ ដៃ

អឺ ប‌៉្រ័ះ ប៉រ់ អីស ឡាំ តង័ អាញ់ ណើ ស៊្រសៗ។

១៣ ទិ មួត បក់ ច្រោម (ប៉្រគ័ យច លូ) អាញ់

អន់ អន់ឌែ តាយួស លូ តោ័ ទិ ពិ

កាប៉ាច់ មួត បក់ ប៉ិច កា អាញ់ ថុក ឡាំបាក ណោះ

ជែ អន់ អន់ឌែ ទី ម៉ូះ ម៉ាត់ អ្វៃ ពឹង កាំឡាំង។

១៤ កាប៉ាច់ អាញ់ អ្វៃ ទី សារ ម៉ឹង លើយ

អាញ់ ចឹង ប៉ានេ អីស ប៉ានេ កេះ ប៉ានេ ណាវ្គ។

១៥ រ៉ប់ ដារ់ អាញ់ ចឹង រ៉ះ ឡឹង សារ អីស ដាគ់ លូ សារ អីស តង័

ឡាក់ អៀង កាខាក់ អូ ដាម័ យ៉ាប។

១៦ អឺ ប‌៉្រ័ះ ញន កា អីស តង័ អាញ់ ចឹង ម៉ុត ពឹង (ហី) ចារ អីស

អាញ់ ចឹង រ៉ះ ដឹង សារ អីស ដាគ់ ណោះ ហង។

១៧ អឺ ប‌៉្រ័ះ តាំងឡា អីស អន់តគ់ ប៉ាតោ កា អាញ់ ឡឹង អាញ់ អ្វៃ សាស្វា ទឹល កិញអៀ អា

អាញ់ អ្វៃ កា រ៉ះ ឡឹង សារ កេង ខាក់ ឡាក់ អីស ប៉្រគ័។

១៨ អឺ ប‌៉្រ័ះ តាំងឡា កិញអៀ អា អាញ់ ក្រាគ់ សាកូ កល់ កេះ

អីស ជែ អ្លាត អាញ់ ដៃ

ម៉ាគ់ អាញ់ ចឹង រ៉ះ ឡឹង សារ អំរ៉ាញ អឺញ ម៉ះ អីស កា ប៉ាណូស ពឹង រ៉ាំងហាវ អា

លូ អាញ់ ចឹង រ៉ះ ឡឹង សារ អីស សុតថាំង សាំងឡាង័ អឺញ កា ប៉ាណូស ប៉ាគ់ រ៉ាំងហាវ អន់តីគ ទៀ ដេល។

១៩ អឺ ប‌៉្រ័ះ ពុត អីស ដាគ់ ត្រង់ ណោះ (កេង) អង់ហីគ កាខាក់

ខង អីស ប៉្រគ័ (សារ អំរ៉ាញ អឺញ) ង៉ារ កេង ខាក់ អៀង ទង

អឺ ប‌៉្រ័ះ អូ ទី ពឿ ចឹង សាម៉ើ លូ អីស អុះ។

២០ អីស ប៉្រគ័ អន់ ញឹន តាបាយ កាសត់ លូ ទី សារ ថុក ឡាំបាក អៀង ទង កេះ

ហះកា អីស ប៉្រគ័ អន់ ញឹន ទី អាញុ រ៉ីស ណាវ

លូ អីស ប៉ាណាំ អាញ់ ឡាច់ ឡឹង ឡូះ ជ្រុ ឡគ។

២១ អីស ចឹង ប៉្រគ័ អន់ អាញ់ លៅ លែង សិច ហ៊ែង ខាក់

លូ ទី ម៉ូះ ម៉ាត់ ពឹង កាំឡាំង

លូ អីស ចឹង តង័ អាញ់ អន់ អ្វៃ សាណុក សាវ៉ាក ណាវ្គ។

២២ អឺ ប‌៉្រ័ះ អាញ់ អាញ់ ចឹង អន់ទែង ព្រួក ចាជែ ប៉ានេ អីស

ខង អីស ដាគ់ ត្រង់

អឺ ប‌៉្រ័ះ ឡាក់ ដាគ់ ត្រង់ កាខាក់ ឡាក់ ប‌៉្រ័ះ សុនសាត អ៊ីស្រាអ៊ែល

អាញ់ ចឹង យ៉ិល ប៉ានេ អីស ទឹប អន់ទែង ព្រួក ដេល។

២៣ អាញ់ ចឹង ប៉្រគ័ អញ់ស៊ែ ប៉ានេ អីស

អាញ់ ចឹង កាប ម៉ៃៗ ខង អាញ់ ហោក រ៉គ់

អាញ់ ចឹង ប៉្រគ័ អញ់ស៊ែ ទិ ពុត ទិ ពៀក

ខង អីស តង័ អាញ់ អន់ អ្វៃ រ៉ីស។

២៤ អាញ់ ចឹង រ៉ះ រ៉ប់ ដារ់ សារ អីស ដាគ់ កា អាញ់

ខង ទិ មួត បក់ ប៉ិច អន់ អាញ់ ថុក ប៉ាណាប ពែ

អន់ឌែ តាយួស កេះ និះ អូ ខឹន ង៉ើយ ម៉ាត់។

៧២

១ អឺ ប‌៉្រ័ះ ប៉រ់ អីស អន់ អាញ់ អ្លុ ឃឹត ចាជ្រែប ឡាក់ កា អីស

លូ អីស អន់ គន កាម៉ាក័ អាញ់ ដាគ់ ត្រង់ ឡាក់ កា អីស ដេល។

២ ភឿ អន់ អាញ់ អ្លុ រ៉ាំងហៃ ប៉ាសុន អីស

ញន កា ពុត អាញ់ ដាគ់ ត្រង់

លូ រ៉ាំងហៃ មួត ថុក ញ៉ាក ញន កា សារ ដាគ់ ត្រង់។

៣ អន់ ប៉ានឹម ទិណោ័ះ ទឹប តីស ទឹប ថិ

(កើត ទី សាណា អៀង) អន់ សារ សាណុក សាវ៉ាក កា ប៉ាសុន

ទឹប ប៉្រគ័ អន់ អន់ឌែ អន់ហ្នាល់ សារ ដាគ់ ត្រង់ ដេល។

៤ អន់ អាញ់ អ្លុ តាត់ស៊ិន សារ អន់ ដាគ់ ត្រង់ កា មួត ប៉ាសុន បក់ ថុក ញ៉ាក

ប៉រ់ អីស តង័ មួត ថុក ញ៉ាក តាបាយ កាសត់

ប៉រ់ អីស ពីត ប៉ាន់តោ័ មួត បក់ ជិះ ចគ័ ប៉្រគ័ បាប ពូ។

៥ ដារ់ ចំ អ្វៃ ទី តាតារ ដារ់ តាតារ ខៃ

អន់ អាញ់ (អ៊ែ) ទី អាញុ រ៉ីស ទុញ លើយ។

៦ ប៉រ់ អីស (អ៊ែ) អន់ សារ ដាគ់ កា ប៉ាសុន

ឡាក់ កា ទៀក បី ឡិ ពឹង ម៉ីរ ពឹង ណា

លូ ឡាក់ កា ទៀក បី ជ្រោ ពឹង អង់កក់ តេះ ដេល។

៧ រ៉ាំងវ៉ាង អាញ់ (គន កាម៉ាក័) រ៉ាំងហៃ រ៉ាំងខ្យា មួត ប៉ាសុន

អន់ ទី សារ (ប៉ាណូស) ដាគ់ ត្រង់ អៀង

លូ អន់ ទី សារ សាណុក សាវ៉ាក កាខាក់ ដេល លើយ ទឹល អូ ទី ខៃ។

៨ អន់ សារ អាញ់ (អ៊ែ អីស) រ៉ាំងហៃ រ៉ាំងខ្យា ទី អំរ៉ាញ អឺញ ឡឹង ទៀក សាឡីគ សាឡាយ អា

អន់ ទឹល សាឡីគ សាឡាយ ម៉ោញ ណាវ្គ លូ ឡឹង តាំងលេ អឺប៉្រាត អា អន់ ទឹល ស្រុក ញ៉ក ប៉ាគ់ ឡាណុច តេះ។

៩ ប៉ាសុន ឡាក់ អ្វៃ ប៉ាគ់ ស៊្រែ តីស អន់ឌែ ចឹង ប៉ាណាំ គួប សាំប‌៉័ះ ប៉ានេ អាញ់ (អ៊ែ)

មួត តាម៉ឺរ អាញ់ (អ៊ែ) អន់ឌែ ចឹង អូ ដាម័ អាញ់

លូ អូ ខឹន ង៉ើយ ម៉ាត់ អន់ឌែ ចឹង កាដាប លិត តេះ។

១០ មួត សាដាច់ អ្វៃ ប៉ាគ់ ប៉ាថេត (ខេត) តាស៊ិះ លូ អ្វៃ ប៉ាគ់ តាក្វាល់ អន់ទៀគៗ

ចឹង អ្យក់ កាណាគ័ ពឹះ អន់ កា អាញ់

មួត សាដាច់ ឡាក់ អ្វៃ ប៉ាគ់ ប៉ាថេត សាបា លូ ប៉ាគ់ ប៉ាថេត សេបា

អន់ឌែ ចឹង អ្យក់ កាណាគ័ ពឹះ អន់ ដេល។

១១ សាដាច់ ទិណោ័ះ អន់ឌែ ចឹង កាដាប សាំប‌៉័ះ អាញ់ (អ៊ែ)

ទិ ប៉ាថេត (ខេត) ចឹង ម៉ុត គែង អាញ់ (អ៊ែ) ដេល។

១២ ខង អីស (អ៊ែ) ចឹង តង័ មួត តាបាយ កាសត់

ផះ អន់ឌែ ឡោម អីស (អ៊ែ) លូ អីស ចឹង តង័ មួត ថុក ឡាំបាក ឡាក់ អូ ទី ពឿ តង័ ណោះ ដេល។

១៣ អាញ់ (អ៊ែ) តាប៉ាប តាប៉ុន កា ប៉ាណូស ច្រាប័

លូ កា ប៉ាណូស ថុក ញ៉ាក ឡាយ៉ិត ឡាំងវ៉ាញ់

អាញ់ (អ៊ែ) កា ចឹង តង័ ប៉ាណូស តាបាយ កាសត់ អន់ ទី អាញុ រ៉ីស។

១៤ អាញ់ (អ៊ែ) តង័ ពូ អន់ រ៉ាវ៉ាច់ ឡឹង ប៉ាណូស ខូយ ប៉ាអ្យប់ លូ សារ ពូ ជិះ ចគ័

កាប៉ាច់ អាញុ រ៉ីស ពូ ទី ខា ខាក់ (សាំរ៉ាប់ អាញ់ លើ អ៊ែ) ហះ ម៉ាត់ អីស។

១៥ អន់ អាញ់ (អ៊ែ លើ អីស) ទី អាញុ រ៉ីស ទុញ

ពូ ចឹង អ្យក់ ម៉ាស ឡឹង ប៉ាថេត សាបា ពឹះ អន់ កា អាញ់ (អ៊ែ លើ អីស)

ពូ ចឹង ម៉ន់ ឡោម ប‌៉្រ័ះ អន់ កា អាញ់ (អ៊ែ លើ អីស) សាដាច់ លើយៗ

លូ ពូ ចឹង អន់ សារ ដាគ់ កា (អ៊ែ អីស អាញ់) សាដាច់ រ៉ប់ ដារ់។

១៦ ពឹង ប៉ាថេត អា អន់ ទី ពៀ ភែ អៀង ពឹង ប៉ានឹម

អន់ ទី សាណា អៀង ឡាក់ កា ពឹង ប៉ាថេត លី បង់ ដេល ពឹង មឿង

អន់ ទី ប៉ាសុន អៀង ឡាក់ កា សាម៉ោង ពឹង ស៊្រែ។

១៧ អន់ សិច សាដាច់ (អីស អ៊ែ) លៅ លែង លើយ

អន់ សិច អីស (អ៊ែ អាញ់) អ្វៃ លើយ ឡាក់ កា ដារ់។

អន់ ប៉ាណូស ទិឌូ អើ សិច សាដាច់ (អ៊ែ អីស អាញ់) អន់ សារ ដាគ់ កា គួប សោប

គ្រឹប សុនសាត ចឹង កាប ផា សាដាច់ (អីស) ទី សារ ដាគ់។

១៨ ប៉រ់ ប៉ានេ ប‌៉្រ័ះ ប៊កកាតយ័ ឡាក់ ប‌៉្រ័ះ សុនសាត អ៊ីស្រាអ៊ែល

ខង ទី ដឹង អីស ហង ឡាក់ អ្លុ តាំបាង (ប៉្រគ័) សារ កេង ខាក់ ទិ អា។

១៩ អន់ សិច អីស ឡាក់ លៅ លែង អ្វៃ លើយ

អន់ អង់កក់ តេះ ទិ អា ប៉ាញ័ ដឹង កា សារ ដាគ់ (អំរ៉ាញ អឺញ តាតារ ក្លាគ់) ម៉ះ អីស អាមែន។

២០ សារ សាដាច់ ដាវីត ម៉ន់ ឡុច គឹត អា កេះ អ៊ែ គន វគ័ អេសាយ។

៧៣

១ តាទឹច ហង ប‌៉្រ័ះ ដាគ់ ពុត ខាក់ កា សុនសាត អ៊ីស្រាអ៊ែល

លូ កា ប៉ាណូស បក់ ទី ពុត ដាគ់ ត្រង់។

២ កាប៉ាច់ អាញ់ ប៊ែត ចឹង តាព្លៀស ជុង

អ្វៃ បាប៊ែត ណាវ្គ ចាបះ កា អាញ់ តាព្លៀស បក់ តាទឹច ឡូត។

៣ ខង អាញ់ ទី ពុត សាណីង កា ប៉ាណូស បក់ ទី ពុត អ្វាត់ អេង

ញន កា អាញ់ ប៉ប័ មួត បក់ អូ ដាគ់ ណោះ អន់ឌែ ទី សារ សាណុក សាវ៉ាក។

៤ កាណុង ម៉ោញ រ៉ាំងហាវ អន់ឌែ ឡាក់ កា អូ ទី សារ ញ៉ា វ៉ឹនវ៉ាយ (ថុក ប៉ាណាប) អុះ

ឃឺ អន់ឌែ ដាគ់ ឡាកោ ប៉ាំងឡៃ ប្រាន។

៥ អន់ឌែ អូ អន់ហ្នាល់ សារ ថុក ពុត ពៀក ឡាក់ កា ពូ អន់ទៀគ អុះ

លូ អូ ឃើយ ទី សារ ថុក ប៉ាណាប ឡាក់ ប៉ាណូស អន់ទៀគ ដេល។

៦ សារ អន់ឌែ អ្វាត់ អេង ពៀប ឡាក់ កា អន់ឌែ ទី សាក់ (ប៉្រគ័ កាន តីស)

ពុត អន់ឌែ ខូយ ប៉ាអ្យប់ ពៀប ឡាក់ អន់ឌែ ពៀត អាវ។

៧ ម៉ូះ ម៉ាត់ ពុត ពៀក អន់ឌែ ឃឹត ដឹង សារ អូ ដាគ់

ខំ ឃឹត អូ ដាគ់ ម៉ះ អន់ឌែ ប៉្រគ័ អន់ ពូ ប៉ប័ ឡាក់ ខាក់ ដេល។

៨ អន់ឌែ កាកីក ប៉ាឡៃវ លូ កាប អូ ដាគ់ ប៉ានឹរ

ទឹប កាប តីស ប៉ានឹរ ឡឹង សារ អន់ឌែ ជិះ ចគ័ ពូ។

៩ ពឹរ អន់ឌែ កាប បឺង៉ាយ ប‌៉្រ័ះ

អំប៉្យិត អន់ឌែ តាម ប៉ិច កាប កា ប៉ាណូស អ្វៃ ពឹង អង់កក់ តេះ។

១០ ខ ណោះ ហង យ‌៉័ះ ប៉ាសុន ប‌៉្រ័ះ កា (សឿ ម៉ុត) ពួយ អន់ឌែ

ទឹប ចៃ សាំយ៉ាំង ប៉ានឹរ អន់ឌែ ពៀប ឡាក់ កា ពូ ប៉ិច អៃត ទៀក។

១១ អន់ឌែ កាប ផា ប‌៉្រ័ះ អូ ប៉ប័ សារ ញ៉ា អុះ

ប‌៉្រ័ះ ឡាក់ តីស ហ៊្លត ឡឹង ពូ អ៊ែ អូ អ្លុ សារ ញ៉ា អុះ។ (អន់ឌែ អំប៉ញ់ ផា ប៉្រគ័ នីចម័ អន់ ប‌៉្រ័ះ ប៉ប័ ឡឹង សារ ញ៉ា ប‌៉្រ័ះ ឡាក់ អ្វៃ ពឹង ចាំងហីគ កាខាក់ ញ៉ា អ៊ែ ហ្យាំង សាឡាច់ ដេល ប)។

១២ អា ហង ប៉ាណូស អូ ដាគ់ អន់ឌែ អ្វៃ សាណុក សាវ៉ាក លើយ

លូ ទី រ៉ាស អំប៉ាស ហ៊ែង អៀង។

១៣ កាប៉ាច់ អាញ់ ខំ ប៉ិនពែង ពុត អន់ ដាគ់ ត្រង់

លូ យ៉ិរ អូ ចៃ ប៉្រគ័ សារ យច

ហះកា អូ ទី ខា ញ៉ា អុះ។

១៤ ខង អាញ់ ទី សារ ថុក ឡាំបាក រ៉ប់ ដារ់

លូ ពូ ពីត ប៉្រគ័ បាប រ៉ប់ អំលឺ។

១៥ ផា អាញ់ ប៉្រគ័ ឡាក់ កា ពូ ដេល

អាញ់ អូ ត្រង់ កា អុះ ម៉ី ផូង័ វ៉ាច់ អាញ់ ឡាក់ កា គន សោ អីស ហង។

១៦ ផះ អាញ់ ឃឹត ចាជ្រែប ប៉ិច កា ហ្លង់ ឡឹង សារ អា

ហះកា ញ៉ាក ហ្លង់ ខាក់។

១៧ ប៉ាគ់ អាញ់ ម៉ុត ពឹង ចារ រ៉ាម៉ះ ប‌៉្រ័ះ ទឹប ឃឹត ចាជ្រែប

ណោះ អាញ់ ហ្លង់ ផា ប៉ាគ់ យ៉ាង័ តោ ទៀ ប៉ាណូស បក់ អូ ដាគ់ ពូ ចឹង កើត នីចម័។

១៨ តាទឹច អ៊ែ ប‌៉្រ័ះ អន់ ពូ អន់តាវ ហះ ចារ ច្រាំង ឡាក់ តាហ៊្រច

អីស ប៉្រគ័ អន់ ពូ ឡិ កាណុង ចារ តោ័។

១៩ ម៉ោញ ទង កាប្លេះ ម៉ាត់ ដោច ពូ ចឹង តោ័ ឡូត

ពូ ចឹង តោ័ រ៉ាយ តោ័ រ៉ុង ទិ ប៉្យើះ

សារ អា ត្រគ់ អ្យូគ ខាក់។

២០ (សារ អា ឡាក់ កា ផះ អំប៉ោ កេះណោះ សាទឹរ អឺ ប‌៉្រ័ះ ប៉ាគ់ អីស អ្យូវ ឡឹង តៃប ណោះ អីស ចឹង ប៉ាន់តោ័ (ថាំឡាយ) ពូ ដេល)។

អឺ ប‌៉្រ័ះ ប៉ាគ់ អីស អ្យូវ ឡឹង តៃប ណោះ

អីស ចឹង ប៉ាន់តោ័ (ថាំឡាយ) ពូ អន់ តោ័ ទិ ឡាក់ កា សារ អំប៉ោ។

២១ ផះ អាញ់ ទី សារ អីគ ពុត

លូ ផះ អាញ់ ទី សារ ប៉្រគ័ អន់ អីគ ណូស

២២ ផះ ណោះ អាញ់ អូ ហ្លង់ អូ ហ្លី អូ អ្លុ សារ ញ៉ា អុះ

អាញ់ ពៀប ឡាក់ កា អ្យាំ សៃម ផះ អ្វៃ ហះ ង៉ីរ អីស ដេល។

២៣ ហះកា អាញ់ អ្វៃ អន់ឌូ លូ អីស លើយ

អីស កា ចឹក តី អាញ់ ដេល។

២៤ អីស ប៉ាណាំ អាញ់ អន់ ប៉្រគ័ ពួយ ពុត អីស

ប៉ាគ់ អន់តីគ អីស ចឹង អ្យក់ អាញ់ អន់ អ្វៃ ពឹង ចារ អំរ៉ាញ អឺញ ម៉ះ អីស។

២៥ អ្វៃ ពឹង ប៉្លៃង អាញ់ អូ ម៉ឹង ពឿ អុះ កាយ ឡឹង អីស

អ្វៃ ពឹង តេះ ផា អីស អ្វៃ អន់ឌូ លូ អាញ់

អាញ់ កា អូ ប៉ិច កា កាណាគ័ ណាវ្គ ដេល។

២៦ កាប៉ាច់ ឡាកោ ប៉ាំងឡៃ អាញ់ កា អូ ទី សាងុំ

ពុត ពៀក អាញ់ កា អូ សូវ ហ្លង់ កេះ ដេល

ហះកា អីស ហង ឡាក់ អាញ់ ម៉ឹង អេង

លូ តាំងឡា ឡាក់ អន់ អាញុ រ៉ីស កា អាញ់ លើយ។

២៧ ទិ បក់ ឡាច់ ចាំងហាយ្គ ឡឹង អីស ពូ ចឹង ខូច័ ខាច

លូ អីស ចឹង ប៉្រគ័ អន់ មួត បក់ អូ ត្រង់ កា អីស ពូ ចឹង តោ័ ទិ។

២៨ កាប៉ាច់ អាញ់ ទី សារ សាណុក សាវ៉ាក ខាក់

ផះ អាញ់ អ្វៃ អន់ឌូ លូ អីស

អឺ ប‌៉្រ័ះ អាញ់ ចឹង មប អាញុ រ៉ីស ពឹង អីស ហង

អាញ់ ចឹង រ៉ះ ឡឹង ង៉ារ អីស ប៉្រគ័ ទិណោ័ះ។

៧៤

១ អឺ ប‌៉្រ័ះ ញ៉ា ត្រគ់ អីស អ្លាត ញឹន លើយ នីអៀ ?

ញ៉ា ត្រគ់ អីស អឺក កា ញឹន ឡាក់ ប៉ាសុន អីស ទៅ នីអៀ ?

២ ជែ ពឹល ប៉ាសុន ឡាក់ អីស រ៉ើស អ្យក់ ឡឹង សើគ ពែ

ឃឺ ប៉ាសុន ឡាក់ អីស ហ្វាយ អ្យក់ ប៉្រគ័ ផូង័ វ៉ាច់ អីស ទៅ

លូ ជែ ពឹល ប៉ានឹម ស៊ីយ៉ូន ឡាក់ ចារ អីស អ្វៃ ណោះ ដេល។

៣ ប៉រ់ អីស ចាក ឡាំ ប៉ាគ់ ចារ ឡាក់ ប៉ាទុះ ប៉ាក់ រ៉ាយ រ៉ាំ ទិ

កាណាគ័ ញ៉ាៗ ពឹង ចារ រ៉ាម៉ះ ប‌៉្រ័ះ កា មួត តាម៉ឺរ ថាំឡាយ ទិ ដេល។

៤ មួត បក់ ប៉ាសាំង លូ អីស អន់ឌែ ប៉ាណាំ គួប តាំងហើ ពឹង ចារ អីស អ្វៃ

កេះណោះ អន់ឌែ កត់ យ៉ើរ កាណាត់ ពឹង ចារ ណោះ

ភឿ ប៉្រគ័ សាញ៉ា ផា អន់ឌែ សាណ័ះ កេះ។

៥ អន់ឌែ ណោះ ពៀប ឡាក់ កា មួត ម៉ូស ព្រី

យ៉ើរ សូង័ ចឹង កាល់ អ៊្លង។

៦ អន់ឌែ អ្យក់ ប៉ាថោ អ្យក់ តាពុះ

កាមៃ តាគ់ អំប៉ាក់ តាគ់ ប៉ាទុះ ទិ ប៉្យើះ

ហ៊ូប ពូ ប៉្រគ័ លូ កាណាគ័ ញ៉ា ឡាក់ ពូ ច្រាគ់។

៧ អន់ឌែ សុះ ចារ ពូ រ៉ាម៉ះ អីស

លូ តាគ់ អំព្លូក ចារ អីស អ្វៃ

ទឹប អន់ឌែ កាប សាតោះ។

៨ អន់ឌែ ឃឹត លូ គួប ទឹប កាប ផា៖

«ពិ ពិន ថាំឡាយ សុនសាត អា អន់ ទិ

កេះណោះ សុះ អ្លាត ទិ ចារ អន់ឌែ រ៉ាម៉ះ ប‌៉្រ័ះ ពឹង ប៉ាថេត (ខេត) អា»។

៩ ញឹន ចឹង អូ ប៉ប័ កាណាគ័ ញ៉ា

ឡាក់ ប៉្រគ័ សាញ៉ា អន់ អ្លុ អន់ហ្នាល់ ផា កាណាគ័ ម៉ះ សុនសាត ញឹន ណាវ្គ ហង

កា អូ ទី រ៉ាគឹយ ប‌៉្រ័ះ ណាវ្គ ដេល កាណុង កាំឡាំង ញឹន

អូ ទី ពឿ អ្លុ អន់តគ់ ផា ញឹន ចឹង អ្វៃ នីអៀ ទុញ ប៉ុប ចំ ណោះ អុះ។

១០ អឺ ប‌៉្រ័ះ ប៊កកាតយ័ អន់ មួត ប៉ក់ ប៉ាសាំង កាប ស្វាគ់ កា អីស ទឹល ដារ់ ចំ ?

ញ៉ា ចឹង អន់ មួត តាម៉ឺរ បឺង៉ាយ អីស លើយ នីអៀ ហង ប ?

១១ ញ៉ា ត្រគ់ អីស អូ ចៃ ឡាំ តង័ ញឹន ?

ញ៉ា ត្រគ់ អីស ចគ់ តី ក្រក់ អន់តើះ អ្វៃ គ្រឺយ នីអៀ ឡគ ?

ប៉រ់ អីស ឡាំ ថាំឡាយ អន់ឌែ រិញ។

១២ អឺ ប‌៉្រ័ះ អីស ឡាក់ សាដាច់ អាញ់ ឡឹង សើគ ពែ កេះ

អីស កា តង័ ញឹន អៀង ទង កេះ ដេល ពឹង ប៉ាថេត អា។

១៣ អីស ខ្លាក ទៀក សាឡីគ សាឡាយ លូ អំរ៉ាញ អឺញ អីស

ទឹប អីស កាមៃ កល់ ណាក ទិណោ័ះ ឡាក់ អ្វៃ កាណុង ទៀក។

១៤ អីស កាមៃ កល់ ការ់ពឺ ប៉ាទុះ ហាច់ តាប៉ាច់

កេះណោះ ហឹរ ការ់ពឺ ពឹង ស៊្រែ តីស អន់ កា កាណាគ័ អន់ទៀគ សា។

១៥ អីស ប៉្រគ័ អន់ ទី ទៀក ឡាច់ ពឹង កល់ ទៀក អន់ទៀគៗ

លូ អីស ប៉្រគ័ អន់ ទៀក តាំងលេ ឡាក់ អូ អ្លុ ស្វាត់ កើត ស្វាត់ ក្រោះ ឡគ។

១៦ អីស ឡាក់ តាំងឡា ប៉ាំងកើត កាដារ់

លូ កាម៉ាំង អីស ប៉ាំងកើត ខៃ លូ ដារ់។

១៧ អីស ប៉្រគ័ គួយ អំពុន តេះ លូ ទៀក

អីស កា ប៉ាំងកើត ថុន ប៉្រាំង លូ ថុន បី ដេល។

១៨ អឺ ប‌៉្រ័ះ ជែ ពឹល ដៃ កា មួត តាម៉ឺរ កាប ស្វាគ់ កា អីស

សុនសាត អូ ហ្លង់ អូ ហ្លី ណោះ អន់ឌែ បឺង៉ាយ ត័ះ កា អីស។

១៩ អីស ជែ មប អាញុ រ៉ីស មួត ប៉ាសុន អីស ឡាក់ ផះ ទិ សារ ម៉ឹង អា ពឹង តី មួត តាម៉ឺរ ឡាក់ ខូយ ប៉ាអ្យប់

អីស ជែ ពឹល ដៃ ត្រគ់ កាចាំង លើយ កា ប៉ាសុន អីស ឡាក់ ថុក ញ៉ាក។

២០ អន់ អីស កាចាំង ឡឹង សារ អីស សាញ៉ា រែវ ពុត លូ ញឹន

ខង មួត បក់ ពូ ប៉្រគ័ បាប អន់ឌែ ប៉ាណាំ គួប សាតាក់ អោន អ្វៃ គ្រឹប ចារ ពឹង អង់កក់ តេះ អា

ញន កា មួត ខូយ ប៉ាអ្យប់ ប៉្រគ័ បាប អន់ឌែ។

២១ អីស ជែ អន់ មួត បក់ ពូ ជិះ ចគ័ ណោះ តាយួស ម៉ូះ ម៉ាត់ ណាវ្គ ដៃ

ហះកា ត្រគ់ អន់ មួត បក់ ថុក ញ៉ាក ឡាយ៉ិត ឡាំងវ៉ាញ់ ប៉ិច ប៉ានេ អីស។

២២ អឺ ប‌៉្រ័ះ ប៉រ់ អីស អ្យូវ ប៉ងកាន់ សិច អីស (ប៉្រគ័ កា ពូ ពិ)

ជែ ពឹល កា សារ ឡាក់ មួត អូ ហ្លង់ អូ ហ្លី អន់ឌែ កាប ស្វាគ់ កា អីស រ៉ប់ ដារ់។

២៣ ជែ ពឹល ឡឹង ប៉ានឹរ មួត តាម៉ឺរ អីស

អន់ឌែ តាំងហើ កាប ប៉ាសាំង លូ អីស លើយ អូ រ៉ាឡូវ។

៧៥

១ អឺ ប‌៉្រ័ះ តាំងឡា ញឹន ប៉ានេ អីស

ញឹន ប៉ានេ កា អីស ឡាក់ អ្វៃ ក្យាម័ ញឹន

លូ ញឹន រ៉ះ ឡឹង ង៉ារ កេង ខាក់ ម៉ះ អីស។

២ អីស កាប ផា «ប៉ាគ់ ទឹល ដារ់ អាញ់ កាំឡត់ កេះ

អាញ់ ចឹង តាត់ស៊ិន សារ អន់ ដាគ់ ត្រង់។

៣ អង់កក់ តេះ លូ កាណាគ័ ញ៉ាៗ ឡាក់ អ្វៃ ពឹង អង់កក់ តេះ ត្រគ់ រ៉ាយ រ៉ាំ ហ៊្យង ហ្យើត ទិ

ហះកា អាញ់ ចឹង ប៉្រគ័ អន់ តេះ អ្វៃ កាង័ កាចាប័ ។

រ៉ាឡូវ បែត

៤ អាញ់ រ៉ះ កា មួត បក់ អ្វាត់ អេង ផា៖

"ជែ អ្វាត់ អេង ដៃ"

លូ រ៉ះ កា មួត បក់ អូ ដាគ់ ផា៖

"ជែ ខូយ តាឡាម័ (ប៉ានេ ឡាកោ ទៅ) ដៃ។

៥ ជែ ខូយ តាឡាម័

លូ ជែ កាប ហឺន ហង"»។

៦ ខង បក់ តាត់ស៊ិន សារ អូ ត្រគ់ ពឹះ ឡឹង ដារ់ ឡាច់ ឡឹង ដារ់ ម៉ុត

លើ កា ពឹះ ឡឹង គែង ជុង គែង តាបូង ណោះ អុះ។

៧ ឃឺ ប‌៉្រ័ះ តាំងឡា ហង ឡាក់ តាងឡា តាត់ស៊ិន សារ

អ៊ែ ចៃគ ថូត បក់ អា លូ អូ ចៃគ ថូត បក់ ណោះ។

៨ ប‌៉្រ័ះ ចឹក ពៀង ម៉ោញ ឃឺ ពៀង ឡាក់ អ៊ែ ចឹក ពឹង តី សាម៉ា អ៊ែ ចិ សារ អូ ដាគ់

ផះ ប‌៉្រ័ះ តូះ សារ អឺក ណោះ ពឹង តេះ

ប៉ាណូស អូ ដាគ់ ទិណោ័ះ ត្រគ់ ថូត ឡូត យ៉ិរ អូ រ៉ាវ៉ាច់ អុះ។

៩ កាប៉ាច់ អាញ់ ចឹង រ៉ះ ឡឹង សារ អា លើយ

អាញ់ ចឹង ប៉្រគ័ អញ់ស៊ែ ប៉ានេ ប‌៉្រ័ះ យ៉ាកុប។

១០ អីស (អាញ់) ចឹង ថាំឡាយ អ្លាត សារ អ្វាត់ អេង ម៉ះ ប៉ាណូស ង៉ល់

ហះកា អីស ចឹង ប៉្រគ័ អន់ ប៉ាណូស បក់ ដាគ់ ត្រង់ (ទី អំរ៉ាញ អឺញ) ចឹង លៅ លែង សិច (តីស ម៉ូះ)។

៧៦

១ ពឹង ខេត យូដា ពូ ទិឌូ អន់ហ្នាល់ ប‌៉្រ័ះ តាំងឡា កេះ

ពឹង ប៉ាថេត អ៊ីស្រាអ៊ែល សិច អីស លៅ លែង ខាក់។

២ ចារ ពូ រ៉ាម៉ះ អីស ពឹង មឿង យេរូសាឡឹម

ហី អីស អ្វៃ ពឹង មឿង ស៊ីយ៉ូន។

៣ ហះ ចារ ណោះ ហង អីស ថាំឡាយ ទិ ឃឿង ពូ តាកូះ

ទី ឡាក់ កា ស្រាគ់ ដាវ ខៃល លូ ឃឿង អន់ទៀគៗ ណាវ្គ។

៤ អឺ ប‌៉្រ័ះ អីស តាតារ ក្លាគ់ កេង ខាក់ ក្វា ឡឹង ប៉ានឹម រ៉ាំ ពៀ ណាវ្គ សាំ

ផះ អីស សឹត ឡឹង តាកូះ ឡាក់ ទី ទ្រង អីស ពែ ត្រគ់ អ្យូគ តាទឹច។

៥ អីស អ្យក់ ឡាច់ ឃឿង តាកូះ ឡឹង តី មួត បក់ អ្លុ តាកូះ កេង ខាក់

ណោះ អន់ឌែ តៃប ហ្លាក់ អូ អ្លុ សារ ញ៉ា អុះ

មួត តាហាន ឡាក់ អ្លុ តាកូះ កេង ខាក់ ណោះ

អន់ឌែ អូ ទី សាងុំ ចឹង តាកូះ ណាវ្គ អុះ។

៦ អឺ ប‌៉្រ័ះ យ៉ាកុប ផះ អីស កាប ប៉ាំងអ្យូគ មួត តាហាន ជិះ សេះ លូ សេះ

កា អូ អ្លុ សាំប៉ត់ ឡូត។

៧ អឺ ប‌៉្រ័ះ ទី ដឹង អីស ហង ឡាក់ ពូ ត្រគ់ អ្យូគ កាខាក់

ផះ អីស អឺក ទី ពឿ ចឹង ខឹន តាវ ហះ ង៉ីរ អីស។

៨ អីស កាប ឡឹង ប៉្លៃង ផះ អីស តាត់ស៊ិន សារ កា ពូ

ប៉ាណូស ពឹង អង់កក់ តេះ កា អ្យូគ អ្វៃ រ៉ាង៉ាប់ រ៉ាអ៊ែត។

៩ ផះ អីស អ្យូវ អន់តាវ តាត់ស៊ិន សារ

ភឿ តង័ ប៉ាណូស បក់ ដាគ់ សីម ឡាក់ អ្វៃ ពឹង អង់កក់ តេះ អា។

គម ប៊ែត

១០ អីស ប៉្រគ័ អន់ ប៉ាណូស អឺក កើត សារ ពូ ប៉ានេ អីស ឡគ

កាប៉ាច់ មួត បក់ អ្វៃ សល់ ឡឹង តាកូះ ប្ល‌៉័ះ

ពូ ចឹង ប៉ាណាំង គួប សាំប‌៉័ះ ប៉ានេ អីស។

១១ ហគ់ អន់ កាណាគ័ កា ប‌៉្រ័ះ តាំងឡា ឡាក់ ប‌៉្រ័ះ អន់ដីស

កាណាគ័ ញ៉ា ឡាក់ អន់ដីស សាញ៉ា ផា ចឹង អន់ កា អ៊ែ

អឺ មួត បក់ អ្វៃ ជុំ អ៊ែ

អ្យគ័ អន់ដីស អ្យក់ កាណាគ័ មប អន់ កា ប‌៉្រ័ះ ឡាក់ ត្រគ់ អ្យូគ ខាក់ ណោះ ពិ។

១២ ប‌៉្រ័ះ ចឹង ថាំឡាយ សារ អ្វាត់ អេង មួត សាដាច់ អន់ទៀគៗ

លូ ប៉្រគ័ អន់ មួត សាដាច់ អ្វៃ ពឹង អង់កក់ តេះ អា អ្យូគ កា អ៊ែ។

៧៧

១ អាញ់ កា កាប រ៉ះ កា ប‌៉្រ័ះ តាំងឡា

អាញ់ កាប ម៉ៃៗ ឡោម អ៊ែ

អាញ់ រ៉ះ កា ប‌៉្រ័ះ តាំងឡា អ៊ែ កា សាំយ៉ាំង ប៉ានឹរ អាញ់។

២ ដារ់ អាញ់ ទី សារ (ចុនចៃ) ថុក ឡាំបាក

អាញ់ កា ម៉ន់ អើ ប‌៉្រ័ះ តាំងឡា

ផះ កាម៉ាំង អាញ់ ឡោម សាំប‌៉័ះ ប‌៉្រ័ះ លើយ

អាញ់ អូ ប៉ិច អន់ ប៉ាណូស ពឿ តង័ អាញ់ អុះ។

៣ ផះ អាញ់ កាចាំង កា ប‌៉្រ័ះ តាំងឡា

អាញ់ កា អង់ហ្យាំង តាំងអឹះ

ផះ អាញ់ ឃឹត ចាជ្រែប

អាញ់ កា អូ ទី សារ ម៉ឹង (កា អុក ពុត ពៀក) ដេល។

៤ អឺ ប‌៉្រ័ះ តាំងឡា អីស ប៉្រគ័ អន់ អាញ់ តៃប អូ ហ្លាក់ អុះ

កាណុង ពុត អាញ់ កា ទី សារ វ៉ឹនវ៉ាយ ខាក់ អូ អ្លុ ចឹង កាប នីចម័។

៥ អាញ់ ឃឹត ចាជ្រែប ឡឹង សារ ផះ អន់ទ្រួល ពែ

ឃឺ ផះ រ៉ាំងហាវ ពូ (ដារ់ ខៃ សាណាំ ឡឹង) សើគ ពែ ឡាក់ ទុញ ខាក់ កេះ។

៦ អាញ់ ឃឹត ចាជ្រែប ទៅៗ ម៉ោញ ម៉ាំង តារ

អាញ់ ឃឹត ចាជ្រែប កាខាក់ ភឿ ប៉ិច កា អ្លុ ហ្លង់។

៧ ញ៉ា ប‌៉្រ័ះ តាំងឡា ចឹង អ្លាត អាញ់ លើយ ហង ប ?

ញ៉ា អីស អូ ប៉ិច កា អាញ់ កេះ ប ? (ចៃ តង័ អាញ់ ណាវ្គ ប?)។

៨ ញ៉ា អីស អូ តាប៉ាប តាប៉ុន កា អាញ់ កេះ ប ?

ញ៉ា អីស អ្វៃ គ្រឺយ អូ កាកាប លូ អាញ់ លើយ ហង ប ?

៩ ញ៉ា ប‌៉្រ័ះ តាំងឡា ពឹល ប៉្រគ័ ដាគ់ កា អាញ់ កេះ ប ?

ផះ អីស អឺក ញ៉ា អីស អូ តាប៉ាប តាប៉ុន កេះ ប ?

គម ប៊ែត

១០ អាញ់ ឃឹត ណាវ្គ ផា អាញ់ ទី សារ ថុក ប៉ាណាប នីអៀ ញន កា ប‌៉្រ័ះ ឡាក់ ទី អំរ៉ាញ អឺញ កេង ខាក់

អ៊ែ អ្លាត អូ តង័ អាញ់ កេះ។

១១ អឺ ប‌៉្រ័ះ តាំងឡា អាញ់ កាចាំង (ឃឹត) ឡឹង ង៉ារ អីស ប៉្រគ័

ខង អាញ់ អ្វៃ កាចាំង កា ង៉ារ កេង ខាក់ ឡាក់ អីស ប៉្រគ័ ផះ សើគ ពែ។

១២ អាញ់ ឃឹត ឡឹង ង៉ារ ឡាក់ អីស ប៉្រគ័ ទិណោ័ះ

ទឹប ឃឹត ចាជ្រែប ឡឹង ង៉ារ ឡាក់ កេង កាខាក់ ឡាក់ អីស ប៉្រគ័ គ្រឹប នែវ។

១៣ អឺ ប‌៉្រ័ះ ទ្រង អីស ឡាក់ ទ្រង ដាគ់ ត្រង់ កាខាក់

អូ ទី ប‌៉្រ័ះ ចំ ចឹង តីស កាខាក់ ឡាក់ កា អីស អុះ។

១៤ ទី ដឹង អីស ហង អ្លុ ប៉្រគ័ ង៉ារ កេង ខាក់

អីស តាំបាង សារ អំរ៉ាញ អឺញ ម៉ះ អីស អន់ សុនសាត អន់ទៀគៗ ប៉ប័។

១៥ អីស ហ្វាយ ប៉ាសុន អីស លូ អំរ៉ាញ អឺញ ម៉ះ អីស

ឃឺ អីស តង័ ផូង័ វ៉ាច់ យ៉ាកុប លូ ផូង័ វ៉ាច់ យូស៊ែប។

គម ប៊ែត

១៦ អឺ ប‌៉្រ័ះ តាំងឡា ទៀក សាឡីគ សាឡាយ ទិណោ័ះ កា ប៉ប័ អីស

ផះ ទៀក សាឡីគ សាឡាយ ប៉ប័ អីស ទៀក កា រ៉ាំងក្លាច កាខាក់

យ‌៉័ះ កាណុង ឡាអារ ទៀក កា រ៉ារ៉ៃត ខាក់ ដេល។

១៧ ទី ទៀក បី ឡឹង ប៉្លៃង ឡាក់ កា ទៀក ជ្រៀយ ហូរ័

លូ ទី សាលៀស តេះតរ់ ថាំង កាខាក់ លូ កាំឡាត តាតារ ក្លាគ់ ប៉ាញ័ ទឹប ប៉្លៃង។

១៨ ផះ តេះតរ់ គ្រឹមៗ

កាំឡាត ម៉ះ អីស កា តាតារ ក្លាគ់ ពឹង អង់កក់ តេះ

ប៉្រគ័ អន់ តេះ រ៉ារ៉ៃត។

១៩ អីស ចាក ឃ្លង ទៀក សាឡីគ សាឡាយ

អីស ចាក តាត់ ពឹង ទៀក សាឡីគ សាឡាយ តីស

អូ ទី ពឿ ប៉ប័ តៃល ជុង អីស អុះ។ ២០ អីស ប៉្រើ ម៉ូសេ លូ អើរ៉ុន ប៉ាណាំ មួត ប៉ាសុន អីស

ឡាក់ កា បក់ រង ចៀម ប៉ាណាំ ចៀម ដេល។

៧៨

១ អឺ មួត ប៉ាសុន ហគ់ សាំយ៉ាំង សារ អាញ់ អន់តគ់ ប៉ាតោ កា អន់ដីស

ហគ់ សាំយ៉ាំង អ្យក់ ពុត ចៃគ កាខាក់ សារ អាញ់ រ៉ះ កា អន់ដីស អា។

២ អាញ់ ចឹង រ៉ះ កា អន់ដីស ឡឹង សារ ញ៉ា ឡាក់ អាញ់ អ្លុ ឡឹង សើគ ពែ

អាញ់ ចឹង រ៉ះ រ៉ាឡៃ កា អន់ដីស ឡឹង ណី សារ ឡាក់ អោន សាគឹម ពឹង រ៉ាំងហាវ ពូ សើគ ពែ។

៣ សារ ញ៉ា ឡាក់ ពិន ឃើយ កាតាំង សារ ញ៉ា ឡាក់ ពិន អ្លុ កេះ

សារ ញ៉ា ឡាក់ វគ័ យ៉ាគ់ ពិន ឃើយ រ៉ះ តូៗ គួប។

៤ អាញ់ ចឹង រ៉ះ កា គន សោ អាញ់ ដេល អូ អោន អុះ

លូ ចឹង រ៉ះ ឡឹង សារ អំរ៉ាញ អឺញ ម៉ះ ប‌៉្រ័ះ

លូ ឡឹង ង៉ារ កេង ខាក់ ឡាក់ ប‌៉្រ័ះ ប៉្រគ័

ភឿ អន់ គន សោ រ៉ាំងហាវ អន់តីគ ប៉ានេ ប‌៉្រ័ះ។

៥ ប‌៉្រ័ះ អន់ សារ អន់តគ់ ប៉ាតោ កា គន សោ យ៉ាកុប ប‌៉្រ័ះ អន់ ចាបាប់ កា ផូង័ វ៉ាច់ អ៊ីស្រាអ៊ែល

ប‌៉្រ័ះ ប៉្រើ វគ័ ពិន ប៉ាំងហៀន សារ ទិ អា អន់ គន សោ អ្លុ។

៦ ភឿ អន់ ប៉ាណូស រ៉ាំងហាវ អន់តីគ អ្លុ ដេល

លូ អន់ គន សោ ឡាក់ ចឹង កើត ណាវ្គ អន់ឌែ ប៉ាំងហៀន តូៗ គួប លើយ។

៧ ប៉្រគ័ នីអៀ ម៉ាគ់ អន់ឌែ ចឹង មប អាញុ រ៉ីស ពឹង ប‌៉្រ័ះ តាំងឡា

លូ អូ ពឹល ឡឹង ង៉ារ ម៉ះ ប‌៉្រ័ះ ទឹប អន់ឌែ ចឹង ប៉្រគ័ ពួយ ចាបាប់ ប‌៉្រ័ះ។

៨ ភឿ ជែ អន់ អន់ឌែ ប៉្រគ័ ឡាក់ កា មួត វគ័ សើគ ពែ

ទី ពុត ខូយ ប៉ាអ្យប់ ប៉ាសាំង លូ ប‌៉្រ័ះ

ទឹប ទី ពុត អូ ដាគ់ អូ ត្រង់ កា ប‌៉្រ័ះ។

៩ កាប៉ាច់ ផូង័ វ៉ាច់ អេប៉្រាអ៊ីម អន់ឌែ ឡាក់ តាហាន ចឹក ស្រាគ់

លូ អ្លុ ប៉ាញ់ ស្រាគ់ ខាក់

ហះកា អន់ឌែ តាកូះ អូ ដាម័ ពូ អុះ។

១០ ញន កា អន់ឌែ អូ ប៉្រគ័ ពួយ សារ ប‌៉្រ័ះ សាញ៉ា រែវ ពុត

លូ អូ ចៃ ប៉្រគ័ ពួយ ចាបាប់ ប‌៉្រ័ះ។

១១ អន់ឌែ ពឹល ទិ ឡឹង ង៉ារ កេង ខាក់ ឡាក់ ប‌៉្រ័ះ ប៉្រគ័

លូ ពឹល ឡឹង សារ កេង ខាក់ ឡាក់ ប‌៉្រ័ះ តាំបាង អន់ អន់ឌែ ប៉ប័ ណោះ ដេល។

១២ ផះ អ្វៃ ពឹង ចារ (ស៊្រែ លើ ព្រី) សូអាន ពឹង ប៉ាថេត អ៊ីស៊ីប ពែ

ប‌៉្រ័ះ តាំបាង សារ អំរ៉ាញ អឺញ កេង ខាក់ អន់ មួត វគ័ អន់ឌែ ប៉ប័។

១៣ ប‌៉្រ័ះ (អីស) ខ្លាក ទៀក សាឡីគ សាឡាយ ប៉្រគ័ ទ្រង អន់ អន់ឌែ ចាក ឃ្លង

លូ ប៉្រគ័ អន់ ទៀក តាវ ម៉ោញ ចារ គែង សាំងអ្យោ គែង សាម៉ា ឡាក់ កា រ៉ាំប៊ង។

១៤ កាដារ់ អីស (អ៊ែ) ប៉ាណាំ ទ្រង អន់ឌែ លូ កាម៉ល់

កាម៉ាំង អីស (អ៊ែ) ប៉ាណាំ អន់ឌែ លូ អុញ។

១៥ អីស តាគ់ សាដះ អំហ្មោ គូល ពឹង ស៊្រែ តីស

ភឿ ប៉្រគ័ អន់ ទី ទៀក អៀង ឡាច់ ឡឹង ត្រោម តេះ អន់ កា អន់ឌែ អៃត។

១៦ អីស ប៉្រគ័ អន់ ទី ទៀក ហូរ័ ឡាច់ ឡឹង អំហ្មោ

ឡាក់ កា ទៀក តាំងលេ។

១៧ យ‌៉័ះ នីណោ័ះ កាតាម អន់ឌែ អ្វៃ កា ប៉្រគ័ សារ យច លើយៗ ឡាក់ យច ពុត អីស

ផះ អ្វៃ ពឹង ស៊្រែ តីស ពែ អន់ឌែ ប៉ាសាំង លូ ប‌៉្រ័ះ ឡាក់ តីស កាខាក់។

១៨ អន់ឌែ ខឹន សាគ់ លួង ប‌៉្រ័ះ តាំងឡា

អន់ឌែ ប៉្រើ ប‌៉្រ័ះ អន់ សាណា តាម ពុត អន់ឌែ ប៉ិច។

១៩ អន់ឌែ កាប ប៉ាសាំង លូ ប‌៉្រ័ះ តាំងឡា ផា៖

ញ៉ា ប‌៉្រ័ះ តាំងឡា អ្លុ ប អន់ សាណា កា ពិន អៃត សា អ្វៃ ពឹង ស៊្រែ តីស អា ?

២០ អ៊ែ ពីត អំហ្មោ អន់ ឡាច់ ទៀក អៀង ឡាក់ កា ទៀក ជ្រៀយ តាទឹច ហង

ហះកា ញ៉ា អ៊ែ អ្លុ ដេល ប អន់ ណុំ ប៉ាំង លូ អន់ រ៉ាឡា អ្យាំ កា ប៉ាសុន អ៊ែ សា ?

២១ ផះ ប‌៉្រ័ះ កាតាំង ពូ កាប នីណោ័ះ

អ៊ែ អឺក ខាក់ លូ អូ ដាគ់ ពុត កា ផូង័ វ៉ាច់ យ៉ាកុប

អ៊ែ អឺក កា សុនសាត អ៊ីស្រាអ៊ែល។

២២ ខង អន់ឌែ អូ សឿ ប‌៉្រ័ះ

លូ អូ មប អាញុ រ៉ីស កា អ៊ែ ឡាក់ ប‌៉្រ័ះ អ្លុ តង័ អន់ឌែ។

២៣ យ‌៉័ះ នីណោ័ះ កាតាម ប‌៉្រ័ះ ប៉្រើ កាម៉ល់

លូ អ៊ែ បើក អំប៉ារ ប៉្លៃង

២៤ លូ អន់ ណុំ ម៉ាណា ឡិ ឡឹង ប៉្លៃង ឡាក់ ទៀក បី

សាំរ៉ាប់ អន់ កា អន់ឌែ សា

ឃឺ អ៊ែ អន់ ពៀ (សាណា) ឡឹង ប៉្លៃង កា អន់ឌែ។

២៥ អន់ឌែ ទី សា សាណា ម៉ះ មួត ប៊យ ប‌៉្រ័ះ

ប‌៉្រ័ះ អន់ អន់ឌែ សា ផីគ ទិឌូ។

២៦ ពឹង ប៉្លៃង ប‌៉្រ័ះ ប៉្រគ័ អន់ ទី ខ្យាល ពឹះ ឡឹង ដារ់ ឡាច់

លូ អ៊ែ ប៉្រគ័ អន់ ទី ខ្យាល ពឹះ ឡឹង គែង តាបូង ដេល។

២៧ អ៊ែ ប៉្រគ័ អន់ ទី សាណា ខាច អៀង កាខាក់

ឡាក់ កា កាបក់ តេះ ហ្រុង ឡឹង ប៉្លៃង

ឃឺ អ៊ែ អន់ សៃម ព្រោច អៀង កាខាក់

ឡាក់ កា តេះ ឡាពុក រហាង សាឡីគ សាឡាយ

២៨ អន់ ឡិ ពឹង អន់តិគ័ ចារ អន់ឌែ ប៉្រគ័ រ៉ាណើះ

ជុំ ចារ អន់ឌែ អ្វៃ។

២៩ អន់ឌែ កា សា តុត ផីគ តុត ស្រាប់ ឡូត

ខង ប‌៉្រ័ះ អន់ ពួយ ពុត អន់ឌែ ប៉ិច។

៣០ ហះកា យ‌៉័ះ អន់ឌែ ទី សាណា សា ប៉ាញ័ ពឹរ កាតាម

អ្វៃ កា បើ ត្រគ់ ពុត អន់ឌែ អុះ។

៣១ ខ ណោះ ហង បះ ប‌៉្រ័ះ អឺក លូ ប៉ាន់តោ័ មួត បក់ កេង ឡឹង ពូ

ទឹប មួត តាតាម័ ឡាក់ ផះ ទី សាងុំ កាណុង សុនសាត អ៊ីស្រាអ៊ែល ណោះ ដេល។

៣២ យ‌៉័ះ នីណោ័ះ កាតាម អន់ឌែ អ្វៃ កា ប៉្រគ័ យច និះទៅ ដេល

អន់ឌែ អូ សឿ ប‌៉្រ័ះ ឡាក់ តាំបាង សារ កេង ណោះ អុះ។

៣៣ ទឹល នីណោ័ះ ប‌៉្រ័ះ កា ប៉ាន់តោ័ អន់ឌែ

លូ អន់ អន់ឌែ តោ័ ប៉ាណាប ប៉ាបប៉ុន ខាក់។

៣៤ ផះ អន់ឌែ ប៉ប័ ប‌៉្រ័ះ ប៉ាន់តោ័ អន់ឌែ នីណោ័ះ

កាំឡាំង អន់ឌែ បក់ អន់ដា កា ប៉ិនពែង ពុត ពៀក សឿ ប‌៉្រ័ះ ឡគ។

៣៥ អន់ឌែ កាចាំង ផា ប‌៉្រ័ះ ឡាក់ អំហ្មោ តាទៀរ ម៉ះ អន់ឌែ

លូ អ្លុ អន់តគ់ ផា ប‌៉្រ័ះ ឡាក់ តីស កាខាក់ ប៉ងកាន់ អន់ឌែ។

៣៦ ហះកា តាទឹច អ៊ែ ឃឺ អន់ឌែ ប៉ិច ប៉ាង៉ល់ ប‌៉្រ័ះ

ទិ សារ ញ៉ា ឡាក់ អន់ឌែ កាប ស៊ុត កា ព្លូង ទិណោ័ះ។

៣៧ ខង ពុត អន់ឌែ អូ ត្រង់ កា ប‌៉្រ័ះ អុះ

ទឹប អូ ត្រង់ លូ សារ ប‌៉្រ័ះ សាញ៉ា រែវ ពុត ពែ ដេល។

៣៨ ហះកា ប‌៉្រ័ះ ទី ពុត តាប៉ាប តាប៉ុន លើយ

លូ អូ អ្យក់ យ៉ូ សារ អន់ឌែ យច

ឃឺ ប‌៉្រ័ះ អូ ប៉ាន់តោ័ អន់ឌែ អុះ អៀង ទង កេះ

ប‌៉្រ័ះ កាតត់ ពុត អូ អឺក លូ អត់ សាំរ៉ាញ័ កា អន់ឌែ។

៣៩ ប‌៉្រ័ះ អ្លុ អន់តគ់ ផា អន់ឌែ ក្រាន័ កា ប៉ាណូស ដោច ដាច

អាញុ រ៉ីស អន់ឌែ ពៀប ឡាក់ ខ្យាល តាំងហើម ឡាច់ តាប៉ើះ លើយ អូ អ្លុ វ៉ីល សឹត អុះ។

៤០ អៀង ទង កេះ អន់ឌែ ប៉ាសាំង លូ ប‌៉្រ័ះ ផះ អន់ឌែ អ្វៃ ពឹង ស៊្រែ តីស

ទឹប ប៉្រគ័ អន់ ប‌៉្រ័ះ អុក ពុត ពៀក អ្វៃ ពឹង ស៊្រែ សាអ្យាំង ក្រោះ ណោះ។

៤១ អន់ឌែ សាគ់ លួង ប‌៉្រ័ះ លើយៗ

អន់ឌែ ប៉្រគ័ អន់ ប‌៉្រ័ះ សុនសាត អ៊ីស្រាអ៊ែល ឡាក់ ដាគ់ ត្រង់ យច ពុត។

៤២ អន់ឌែ អូ កាចាំង ឡឹង សារ អំរ៉ាញ ម៉ះ ប‌៉្រ័ះ អុះ

លូ អូ កាចាំង ឡឹង ដារ់ ប‌៉្រ័ះ តង័ អន់ឌែ អន់ រ៉ាវ៉ាច់ ឡឹង តី មួត តាម៉ឺរ ពែ ដេល។

៤៣ អន់ឌែ អូ កាចាំង ឡឹង សារ អំរ៉ាញ អឺញ កេង ខាក់ ឡាក់ ប‌៉្រ័ះ ប៉្រគ័ ពឹង ប៉ាថេត អ៊ីស៊ីប

លូ អូ កាចាំង ឡឹង សារ អំរ៉ាញ អឺញ កេង ខាក់ អន់ទៀគៗ ឡាក់ ប‌៉្រ័ះ ប៉្រគ័ ពឹង ចារ សូអាន ពែ ដេល។

៤៤ ប‌៉្រ័ះ ប៉្រគ័ អន់ ទៀក ទ្រូង លូ ទៀក តាំងលេ នីល ពឹង ប៉ាថេត អ៊ីស៊ីប កេះ

ផាម ប៉្រគ័ អន់ សុនសាត អ៊ីស៊ីប អូ អ្លុ អៃត។

៤៥ ប‌៉្រ័ះ ប៉្រគ័ អន់ ទី ប៊ស អៀង កាខាក់ ឡាំ កាប់ សុនសាត អ៊ីស៊ីប

លូ ប៉្រគ័ អន់ ទី កឹត អៀង កាខាក់ ឡាំ ថាំឡាយ កាណាគ័ ញ៉ាៗ ទិ (?)។

៤៦ ប‌៉្រ័ះ ប៉្រគ័ អន់ ទី កាក្រៃល លូ ឡៃប

ឡាំ សា ថាំឡាយ ប៉ូ ពៀ លូ កាណាគ័ អន់ឌែ តប់។

៤៧ ប‌៉្រ័ះ ប៉្រគ័ អន់ ឡិ ប៉្លៃ ម៉ារៀល អៀង ឡិ ថាំឡាយ តើម អង់កាច ពឹង ម៉ីរ អន់ឌែ

លូ ប៉្រគ័ អន់ ទី ទៀក ងម ឡាអត់ កាខាក់ ប៉្រគ័ អន់ តោ័ កាណាគ័ អន់ឌែ តប់។

៤៨ តាប៉ល់ រ៉ក់ អន់ឌែ តោ័ កា ត្រគ់ ប៉្លៃ ម៉ារៀល

តាប៉ល់ ចៀម តោ័ កា សាលៀស តះ។

៤៩ ប‌៉្រ័ះ អឺក ខាក់ កា សុនសាត អ៊ីស៊ីប

ប‌៉្រ័ះ ចៃគ ថូត អន់ឌែ ថុក ឡាំបាក កាខាក់

ប‌៉្រ័ះ ប៉្រើ មួត ប៊យ អ៊ែ ឡាំ ប៉ាន់តោ័ អន់ឌែ។

៥០ ប‌៉្រ័ះ ប៉្រគ័ ពួយ ពុត អ៊ែ អឺក

អ៊ែ អូ តាប៉ាប កា សុនសាត ណោះ អុះ

ប‌៉្រ័ះ ប៉្រើ ប៉ាញុ រ៉ាំបល់ ឡាំ សា អន់ឌែ។

៥១ ប‌៉្រ័ះ ប៉ាន់តោ័ ទិ គន ឡោងទ្រៀ មួត សុនសាត អ៊ីស៊ីប

ឃឺ គន ឡាក់ កើត អន់ទ្រួល ឡឹង ពូ កាណុង ផូង័ វ៉ាច់ វគ័ ហាំ។

៥២ ប‌៉្រ័ះ ប៉ាណាំ ប៉ាសុន អ៊ែ ឡាច់ ឡឹង ប៉ាថេត អ៊ីស៊ីប ណោះ

ឡាក់ កា តាប៉ល់ ចៀម ឡាច់ ឡឹង អន់ទ្រួង

ប‌៉្រ័ះ ប៉ាណាំ អន់ឌែ ពឹង ស៊្រែ តីស ឡាក់ កា ពូ រង តាប៉ល់ ចៀម។

៥៣ ប‌៉្រ័ះ ប៉ាណាំ អន់ឌែ ចាក ដាគ់ សាណុក សាវ៉ាក អូ ទី អ្យូគ កា ញ៉ា អុះ

ហះកា មួត តាម៉ឺរ អន់ឌែ ឡង់ ពឹង ទៀក សាឡីគ សាឡាយ តោ័ ទិ។

៥៤ ប‌៉្រ័ះ ប៉ាណាំ អន់ឌែ ឡាំ ប៉ាគ់ ព្រី ទៀក ឡាក់ ដាគ់

ឃឺ ឡាំ ប៉ាគ់ ប៉ានឹម ឡាក់ អ៊ែ តាកូះ អ្យក់ លូ អំរ៉ាញ អឺញ ម៉ះ អ៊ែ។

៥៥ ប‌៉្រ័ះ ទ្រុះ ឡាច់ សុនសាត អន់ទៀគ ហះ ម៉ាត់ អន់ឌែ

លូ ជែក ព្រី ទៀក ណោះ អន់ កា អន់ឌែ ប៉្រគ័ ប៉ាដក់ ប៉ាជៀ

ប‌៉្រ័ះ អន់ ផូង័ វ៉ាច់ អ៊ីស្រាអ៊ែល អ្វៃ ពឹង ចារ សុនសាត អន់ទៀគ ណោះ។

៥៦ ហះកា អន់ឌែ សាគ់ លួង ប‌៉្រ័ះ ឡាក់ តីស កាខាក់

អន់ឌែ ប៉ាសាំង លូ ប‌៉្រ័ះ ទឹប អូ ចៃ ប៉្រគ័ ពួយ សារ អ៊ែ អន់តគ់ ប៉ាតោ អុះ។

៥៧ អន់ឌែ អ្លាត សឿ ប‌៉្រ័ះ លូ អូ ត្រង់ កា ប‌៉្រ័ះ ឡាក់ កា មួត វគ័ អន់ឌែ ពែ ដេល

អន់ឌែ ទី ពុត អូ ត្រង់ កាកិ កាកោក ពៀប ឡាក់ កា កាន់ឌៀវ កោគ។

៥៨ អន់ឌែ ប៉្រគ័ យច លូ ប‌៉្រ័ះ

ខង អន់ឌែ ឡាំ សាំប‌៉័ះ ប៉ានេ ហ៊ូប ប‌៉្រ័ះ បឺគ ពឹង ចារ ពូ រ៉ាម៉ះ ប‌៉្រ័ះ ម៉ះ សុនសាត អន់ទៀគ ពឹង ប៉ានឹម អន់ឌែ ប៉្រគ័ យច ពុត ប‌៉្រ័ះ ខាក់។

៥៩ ប‌៉្រ័ះ ប៉ប័ អន់ឌែ ប៉្រគ័ នីណោ័ះ អ៊ែ អឺក ខាក់

លូ អូ វ៉ឹនវ៉ាយ លូ សុនសាត អ៊ីស្រាអ៊ែល ណាវ្គ អុះ។

៦០ ប‌៉្រ័ះ អ្លាត ហី អ៊ែ ពឹង ចារ ស៊ីឡូ

អ៊ែ អ្លាត រ៉ាណើះ ឡាក់ អ៊ែ ឃើយ អ្វៃ អន់ឌូ លូ ប៉ាណូស។

៦១ ប‌៉្រ័ះ ទឹមវ៉ៃរ អន់ មួត តាម៉ឺរ រ៉ុប អ្យក់ ហ៊ីប សារ សាញ៉ា រែវ ពុត

ឡាក់ ប៉ាតាង សារ អំរ៉ាញ អឺញ លូ សារ តាតារ ក្លាគ់ អ៊ែ។

៦២ ប‌៉្រ័ះ ទឹមវ៉ៃរ អន់ មួត តាម៉ឺរ ប៉ាន់តោ័ ប៉ាសុន អ៊ែ លូ ដាវ

ខង អ៊ែ អឺក ខាក់ កា មួត ប៉ាសុន អ៊ែ ណោះ។

៦៣ មួត តាតាម័ តោ័ ទិ ញន កា តាកូះ ប្ល‌៉័ះ អូ ទី អ្វៃ សល់ មួត តាតាម័

ភឿ ចឹង ប៉រ់ ទី មួត អង់កាន់ រ៉ូះ ប៉្រគ័ កាម៉ាញ់ អុះ។

៦៤ មួត ក្រាគ់ រ៉ាម៉ះ ប‌៉្រ័ះ ទិ តោ័ កា ត្រគ់ ដាវ មួត តាម៉ឺរ

កាប៉ាច់ កាម៉ាញ់ អន់ឌែ អូ អ្លុ ញ៉ាំ សោក អុះ។

៦៥ ផះ ណោះ ប‌៉្រ័ះ អ្យូវ អន់តាវ ឡាក់ កា ពូ អ្យូវ ឡឹង តៃប

លើ ឡាក់ កា បក់ អ្លុ តាកូះ កេង ខាក់ អង់ក័ះ ស្វាស ប៉ាញឹល តាពែ។

៦៦ អ៊ែ ពីត មួត តាម៉ឺរ ទ្រង អង់កក់ ប៉្រគ័ អន់ មួត តាម៉ឺរ តាយួស លើយ

ញន កា អូ ដាម័ អ៊ែ។

៦៧ ប‌៉្រ័ះ អូ វ៉ឹនវ៉ាយ លូ ផូង័ វ៉ាច់ យូស៊ែប អុះ

អ៊ែ កា អូ រ៉ើស អ្យក់ ផូង័ វ៉ាច់ អេប៉្រាអ៊ីម ដេល។

៦៨ ហះកា ប‌៉្រ័ះ រ៉ើស អ្យក់ ផូង័ វ៉ាច់ យូដា ឡគ

អ៊ែ ប៉ាញ័ ពុត កា ប៉ានឹម ស៊ីយ៉ូន។

៦៩ ហះ ចារ ណោះ ប‌៉្រ័ះ ប៉្រគ័ ចារ ដាគ់ កាខាក់ ទឹប ចាំងហីគ ឡាក់ ប៉្លៃង សាំរ៉ាប់ កា ពូ រ៉ាម៉ះ អ៊ែ

ប‌៉្រ័ះ ប៉្រគ័ អន់ ចារ ពូ រ៉ាម៉ះ អ៊ែ ណោះ កាង័ កាចាប័ លើយ ឡាក់ កា អង់កក់ តេះ។

៧០ ប‌៉្រ័ះ រ៉ើស អ្យក់ ដាវីត ឡាក់ បក់ រង ចៀម

ប៉្រើ ប៉្រគ័ ង៉ារ កា អ៊ែ លូ ប៉្រើ ប៉្រគ័ សាដាច់។

៧១ ប‌៉្រ័ះ អ្យក់ សាដាច់ ឡឹង តាប៉ល់ ចៀម ភឿ ប៉្រើ រង រ៉ាំងហៃ ផូង័ វ៉ាច់ យ៉ាកុប

ឃឺ សុនសាត អ៊ីស្រាអ៊ែល ឡាក់ ប៉ាសុន អ៊ែ តាំងឡា។

៧២ សាដាច់ ដាវីត រ៉ាំងហៃ សុនសាត ញន កា ពុត ដាគ់ ត្រង់

ទឹប អ្លុ កាខាក់ ប៉ាណាំ មួត ប៉ាសុន។

៧៩

១ អឺ ប‌៉្រ័ះ ប៊កកាតយ័

សុនសាត អន់ទៀគ ពឹះ ម៉ុត រ៉ាត អ្យក់ កេះ ព្រី ទៀក ឡាក់ ប៉ាដក់ ប៉ាជៀ ម៉ះ អីស

អន់ឌែ ប៉្រគ័ អន់ រ៉ោង រ៉ាម៉ះ អីស ឡាក់ ដាគ់ កាខាក់

កើត ទី សារ បឺគ អ៊ក ខាក់ ទឹប អន់ឌែ ថាំឡាយ មឿង យេរូសាឡឹម។

២ អន់ឌែ អ្យក់ ប៉ាទ្រូ មួត ប៉្រគ័ ង៉ារ កា អីស អន់ កា ម៉ីត សា

ទឹប អន់ឌែ មប មួត សឿ អន់ កា កាណាគ័ ព្រី សា ដេល។

៣ អន់ឌែ ប៉ាំងហូរ័ ផាម មួត ប៉ាសុន អីស ប៉ាញ័ ទឹប មឿង យេរូសាឡឹម

ហូរ័ ឡាក់ កា ទៀក លូ អូ ទី បក់ ពឿ តប់ ប៉ាទ្រូ មួត ប៉ាសុន ណោះ អុះ។

៤ ប៉ាថេត មួត អ្វៃ រក្យាម័ ប៉ាណាំ គួប ត័ះ ផាម៉ាត កា ញឹន

មួត អ្វៃ ជុំ ញឹន អន់ឌែ កាប ប៉ាឡៃវ លូ កាប ប៉ាលោ រ៉ល់ ដេល។

៥ អឺ ប‌៉្រ័ះ ប៊កកាតយ័

អីស អឺក កា ញឹន ទឹល ដារ់ ចំ ណាវ្គ ញ៉ា អីស អឺក កា ញឹន លើយ ប ?

ញន កា អីស ក្យាគ់ ញឹន

ពុត អីស តុ ឡាក់ កា អុញ ឡូត ប ?

៦ អីស ត្រគ់ អឺក កា សុនសាត អន់ទៀគ ឡាក់ អូ អន់ហ្នាល់ អីស

លើ ប៉ាថេត ចំ ឡាក់ អូ ការ៉ុប សាំប‌៉័ះ កា អីស។

៧ ខង អន់ឌែ ប៉ាន់តោ័ ផូង័ វ៉ាច់ វគ័ យ៉ាកុប

ទឹប ថាំឡាយ ស្រុក តេះ អ៊ែ ដេល។

៨ ជែ ចៃគ ថូត ញឹន ញន កា សារ វគ័ យ៉ាគ់ ញឹន ប៉្រគ័ យច ណោះ ដៃ

ហះកា អីស ត្រគ់ តាំបាង សារ អីស តាប៉ាប តាប៉ុន កា ញឹន ស៊្រសៗ ណើ

ខង ញឹន ផះ ទី សារ ថុក ញ៉ាក។

៩ អឺ ប‌៉្រ័ះ តាំងឡា ឡាក់ ប‌៉្រ័ះ តង័ ញឹន

ប៉រ់ អីស ជឹរ តង័ ញឹន ណើ

ញន កា សារ អំរ៉ាញ អឺញ ម៉ះ អីស

ប៉រ់ អីស អ្លាត ដោះ សារ ញឹន ប៉្រគ័ យច ញន កា ហៃ កា សិច អីស។

១០ ញ៉ា ត្រគ់ អន់ សុនសាត អន់ទៀគ កាប ផា៖

«ប‌៉្រ័ះ អន់ឌែ អ្វៃ ប៉ាគ់ ចំ ?»

អឺ ប‌៉្រ័ះ ប៊កកាតយ័

ប៉រ់ អីស ប៉្រគ័ អន់ សុនសាត អន់ទៀគ ទិណោ័ះ អ្លុ អន់តគ់ ផា អីស ហង ចឹង ចៃគ ថូត អន់ឌែ

ញន កា អន់ឌែ ប៉ាំងហូរ័ ផាម មួត បក់ ប៉្រគ័ ង៉ារ កា អីស។

១១ ប៉រ់ អីស សាំយ៉ាំង លូ តង័ មួត ថូត ញ៉ាំ តាំងអឹះ កា ពូ ប៉ាន់តោ័។

១២ អឺ ប‌៉្រ័ះ ប៊កកាតយ័

មួត បក់ អ្វៃ រក្យាម័ ញឹន កាប បឺង៉ាយ អីស ប៉្រគ័ អន់ អីស តាយួស ម៉ូះ ម៉ាត់

អន់ឌែ កាប កា អីស ម៉ោញ ទង ប៉រ់ អីស តូ អន់ឌែ អន់ ទី តាំប៉ើះ ទង ពិ។

១៣ កាប៉ាច់ ញឹន ឡាក់ ប៉ាសុន អីស ពៀប ឡាក់ គន ចៀម ម៉ះ អីស

ញឹន ចឹង ប៉ាណាំ គួប ប៉ានេ អីស លើយ ឡឹង រ៉ាំងហាវ អា លើយ ទឹល រ៉ាំងហាវ អន់តីគ ទៀ។

៨០

១ អឺ ប‌៉្រ័ះ ប៊កកាតយ័ ឡាក់ តាំងឡា រ៉ាំងហៃ អ៊ីស្រាអ៊ែល

ប៉រ់ អីស សាំយ៉ាំង ញឹន ណើ

អីស ប៉ាណាំ ផូង័ វ៉ាច់ យូស៊ែប ឡាក់ កា បក់ រ៉ាំងហៃ ចៀម ប៉ាណាំ ចៀម អ៊ែ។

អឺ ប‌៉្រ័ះ ប៊កកាតយ័ ឡាក់ អ្វៃ អំប៉ាំង ចេរូប៊ីន

ប៉រ់ អីស តាំប៉ាង សារ អំរ៉ាញ អឺញ ម៉ះ អីស។

២ អឺ ប‌៉្រ័ះ ប៊កកាតយ័

ប៉រ់ អីស តាំប៉ាង សារ អំរ៉ាញ អឺញ កា ផូង័ វ៉ាច់ អេប៉្រាអ៊ីម បេនយ៉ាមីន លូ ម៉ាណាសេ

អន់ អន់ឌែ ប៉ប័ ទឹប អីស ជឹរ តង័ ញឹន ណើ។

៣ អឺ ប‌៉្រ័ះ ប៊កកាតយ័ ប៉រ់

អីស ប៉ាណាំ ញឹន សឹត ប៉ាគ់ អីស លូ ប៉រ់ អីស ហៃ ញឹន

ទឹប ពុត តាប៉ាប តាប៉ុន ណោះ ញឹន ចឹង ទី អាញុ អ្វៃ រ៉ីស

៤ អឺ ប‌៉្រ័ះ ប៊កកាតយ័ ឡាក់ តាំងឡា អង់កក់ តេះ

អីស អ្វៃ អឺក កា ប៉ាសុន អីស ទឹល ដារ់ ចំ ណាវ្គ ?

៥ អីស ប៉្រគ័ អន់ ញឹន អុក ពុត ពៀក លើយៗ

ទឹប ញឹន ញ៉ាំ ទឹល ទិ ទៀក ម៉ាត់។

៦ អីស ប៉្រគ័ អន់ កា សុនសាត អន់ទៀគ តាប៉ីត អ្យក់ ព្រី ទៀក ញឹន

ទឹប អន់ឌែ ប៉ាឡៃវ កា ញឹន ដេល។

៧ អឺ ប‌៉្រ័ះ ប៊កកាតយ័ ឡាក់ តាំងឡា តេះ ប៉្លៃង

ប៉រ់ អីស ប៉ាណាំ ញឹន សឹត ប៉ាគ់ អីស ណាវ្គ

លូ អីស ហៃ ញឹន ញន ពុត តាប៉ាប តាប៉ុន ណោះ ញឹន ចឹង ទី អាញុ រ៉ីស។

៨ ផះ អីស ប៉ាណាំ វគ័ យ៉ាគ់ ញឹន ឡាច់ ឡឹង ប៉ាថេត អ៊ីស៊ីប ពែ

ពៀប ឡាក់ កា អីស តូគ តើម អង់កាច ម៉ោញ តើម

ទឹប អីស តាំងហ្យិត ឡាច់ សុនសាត អន់ទៀគ ឡឹង ព្រី ទៀក

កេះណោះ អីស អ្យក់ តើម អង់កាច ណោះ តប់ ប៉ាតាង អន់ឌែ ឡគ។

៩ ប‌៉្រ័ះ ប៊កកាតយ័ កា សាកះ ចារ ណោះ ដាគ់ ខាក់

តើម អង់កាច កា ចាត់ រ៉ាយ៉ះ សាក្លះ តាំងកង់ ប៉ាញ័ ទឹប ចារ ណោះ (ប៉ាថេត)។

១០ កី កានឺប តើម អង់កាច ណោះ កាន់ទឹង កល់ ប៉ានឹម ទិណោ័ះ

តាំងកង់ អ៊ែ កា កាត្រោប អំប៉ាំង តើម កាញូង ឡាក់ ចាំងហីគ ខាក់ ដេល។

១១ តើម អង់កាច ណោះ កា ចាត់ តាំងកង់ លើយ ទឹល សាឡីគ សាឡាយ

លូ ចាត់ ឡាំបុង ឡន់ លើយ ទឹល តាំងលេ អឺប៉្រាត។

១២ ញ៉ា ត្រគ់ ប‌៉្រ័ះ ប៊កកាតយ័ តាគ់ អំប៉ាក់ រ៉ាំប៊ង ម៉ីរ ប៉្លៃ អង់កាច ណោះ

ប៉្រគ័ អន់ បក់ ចាក តាត់ ទ្រង ណោះ ប៉ាណាំ គួប ប៉្លេះ ថាំឡាយ នីអៀ ?

១៣ សាគែ ព្រី កា សា ថាំឡាយ ប៉្លៃ អង់កាច ណោះ

សៃម អ្យាំ អន់ទៀគៗ កា សា តើម អង់កាច អា ដេល។

១៤ អឺ ប‌៉្រ័ះ ប៊កកាតយ័ ឡាក់ តាំងឡា តេះ ប៉្លៃង

ប៉រ់ អីស វ៉ីល សឹត គែង ញឹន លូ ហៃ ញឹន ឡឹង ប៉្លៃង

ប៉រ់ ជឹរ តង័ ញឹន ពៀប ឡាក់ កា អីស រ៉ាំងហៃ ម៉ីរ ប៉្លៃ អង់កាច។

១៥ ប៉រ់ អីស រ៉ាំងហៃ ញឹន ឡាក់ កា អីស រ៉ាំងហៃ ប៉្លៃ អង់កាច

អីស តប់ អីស ទៅ ឃឺ ញឹន អា ហង ឡាក់ អង់កាច អីស ប៉្រគ័ អន់ ដាគ់ កេង ខាក់។

១៦ អន់ មួត តាម៉ឺរ ឡាក់ សុះ ថាំឡាយ ម៉ីរ ប៉្លៃ អង់កាច អា

អន់ឌែ តោ័ រង តោ័ រ៉ាយ ប៉ាគ់ ដារ់ អីស ថាំឡាយ អន់ឌែ ទៀ។

១៧ ប៉រ់ អីស សាប៉ាគ់ ពឹង ប៉ាណូស ឡាក់ អ្វៃ គែង សាម៉ា អីស

ឃឺ គន ឡាក់ អីស ផះ អ្វៃ រ៉ាំងហៃ (ប៉្រគ័ អន់ ទី សាងុំ )។

១៨ ញឹន អូ តូរ័ ពុត ឡាច់ ឡឹង អីស ណាវ្គ ហង

ប៉រ់ អីស ប៉្រគ័ អន់ ញឹន ទី អាញុ អ្វៃ រ៉ីស ម៉ាគ់ អ្លុ ប៉ានេ អីស។

១៩ អឺ ប‌៉្រ័ះ ប៊កកាតយ័ ឡាក់ តាំងឡា តេះ ប៉្លៃង

ប៉រ់ អីស ប៉ាណាំ ញឹន វ៉ីល សឹត ប៉ាគ់ ចារ អីស

ទឹប អីស ហៃ គែង ញឹន ញន ពុត អីស ដាគ់ លូ តាប៉ាប តាប៉ុន

ណោះ ញឹន ចឹង ទី អាញុ រ៉ីស។

៨១

១ ហគ់ ចាជែ ប៉ានេ ប‌៉្រ័ះ ប៊កកាតយ័ ញន ពុត ហោក រ៉គ់

ខង អ៊ែ ហង ឡាក់ សាងុំ ពិន

ហគ់ ចាជែ ប៉ានេ ប‌៉្រ័ះ វគ័ យ៉ាកុប។

២ ហគ់ ប៉ាណាំ គួប ចំ គួង អន់ទួង សាគឹរ

អន់ទែង ព្រួក អូត កាណី ទឹប ចាជែ អន់ រ៉គ់ ពិ។

៣ ហគ់ ខ្លោម សាណៃង ផះ ខៃ កើត លូ ប៉ាគ់ ខៃ ប៉ារ់ម៉ី

ខង ផះ ណោះ ត្រគ់ ដារ់ ពិន ម៉ុត ប៊ុន។

៤ ខង ចាបាប់ សាំរ៉ាប់ កា សុនសាត អ៊ីស្រាអ៊ែល

ឃឺ ចាបាប់ ប‌៉្រ័ះ វគ័ យ៉ាកុប។

៥ ខង ចាបាប់ ប‌៉្រ័ះ អន់តគ់ រ៉ះ កា ផូង័ វ៉ាច់ វគ័ យូស៊ែប

ផះ ប‌៉្រ័ះ ប៊កកាតយ័ ប៉ាន់តោ័ ប៉ាថេត អ៊ីស៊ីប

អាញ់ កាតាំង ប៉ានឹរ ឡាក់ អាញ់ អូ ឃើយ អន់ហ្នាល់ អ៊ែ កាប ផា៖

៦ «អាញ់ អ្យក់ ឡាច់ កេះ កាណាគ័ ក្លាំង ឡឹង កាពែង អន់ដីស

តី អន់ដីស កា រ៉ាវ៉ាច់ ឡឹង សារ ក្លេះ ក្លាំង កេះ ដេល។

៧ ផះ ទី សារ ថុក ឡាំបាក អន់ដីស កា អង់ហ្យាំង អើ អាញ់

អាញ់ កា តង័ អន់ដីស

អាញ់ កាប លូ អន់ដីស ឡឹង ខ្យាល តាវ៉ាញ់

ទឹប អាញ់ សាក លួង ពុត អន់ដីស ផះ អ្វៃ ប៉ាគ់ ទៀក មេរីបា។

៨ អឺ ប៉ាសុន អាញ់ ហគ់ សាំយ៉ាំង សារ អាញ់ រ៉ះ តាគ់ កាចាំង កា អន់ដីស

អឺ អ៊ីស្រាអ៊ែល ហគ់ សាំយ៉ាំង ប៉ានឹរ អាញ់។

៩ អូ អន់ អន់ដីស សឿ ប‌៉្រ័ះ អន់ទៀគ អុះ

លូ ជែ សាំប‌៉័ះ អ្យិល កូត័ កា ប‌៉្រ័ះ សុនសាត អន់ទៀគ ណោះ ដេល

១០ ខង អាញ់ ឡាក់ ប‌៉្រ័ះ តាំងឡា អន់ដីស ឡាក់ ប៉ាណាំ អន់ដីស ឡាច់ ឡឹង ប៉ាថេត អ៊ីស៊ីប

ហគ់ អន់ ទី ពុត ពៀក ដាគ់ ឡាហោង ពិ

ណោះ អាញ់ ចឹង អន់ សារ ដាគ់ កា អន់ដីស។

១១ ហះកា មួត ប៉ាសុន អាញ់ អូ ប៉្រគ័ ពួយ ប៉ានឹរ អាញ់ អុះ

សុនសាត អ៊ីស្រាអ៊ែល អូ ចៃ ប៉្រគ័ ពួយ អាញ់ អុះ។

១២ ទឹល នីណោ័ះ អាញ់ កា អន់ អន់ឌែ ប៉្រគ័ ពួយ តាម ពុត អូ ដាគ់ ម៉ះ អន់ឌែ

(អន់ឌែ កា ប៉ាណាំ គួប ប៉្រគ័ តាម ពុត ប៉ិច)។

១៣ ផា ប៉ាសុន អាញ់ សាំយ៉ាំង ប៉ានឹរ អាញ់

ផា សុនសាត អ៊ីស្រាអ៊ែល ប៉្រគ័ ពួយ ប៉ានឹរ អាញ់

១៤ អាញ់ ចឹង ថាំឡាយ អ្លាត តាម៉ឺរ អន់ឌែ អន់ សាតាក់ រិញ

ទឹប អាញ់ យ៉ើរ តី ប៉ាសាំង លូ មួត តាម៉ឺរ អូ ក្រូ អុះ។

១៥ ទិ បក់ អូ ណីស កា អាញ់ ចឹង ប៉ាណាំ គួប ម៉ុត គែង អាញ់

ផះ ណោះ អ៊ីស្រាអ៊ែល ចឹង ទី សារ សាណុក សាវ៉ាក លើយ។

១៦ ប‌៉្រ័ះ ប៊កកាតយ័ ចឹង ប៉្រគ័ អន់ ភែ ពៀ ម៉ះ អន់ឌែ អន់ ដាគ់ កាខាក់

អន់ អន់ឌែ សង់ សា ទឹប អន់ ទៀក សុត អៀង កាខាក់ ដេល។

៨២

១ ប‌៉្រ័ះ ប៊កកាតយ័ អ្វៃ ពឹង ចារ មួត ប៉ាសុន អ៊ែ

ទឹប អ៊ែ តាត់ស៊ិន សារ ហះ ម៉ាត់ ប‌៉្រ័ះ អន់ទៀគៗ។

២ អន់ដីស ចឹង តាត់ស៊ិន សារ អូ ត្រង់

អន់ ត្រគ់ ទ្រង ប៉ាណូស អូ ដាគ់ នែវ អា ទឹល ដារ់ ចំ ណាវ្គ ?

៣ អ្យគ័ តាត់ស៊ិន សារ អន់ ត្រង់ កា ប៉ាណូស ឡាក់ ប៉ាសុន ដោច ដាច

កា មួត គន កាន់ តី កា មួត តាបាយ កាសត់ ឡាយ៉ិត ឡាំងវ៉ាញ់

លូ កា បក់ ថុក ញ៉ាក ដេល។

៤ ហគ់ តង័ ប៉ាណូស បក់ ប៉ាសុន ដោច ដាច ប៉ាណូស ថុក ញ៉ាក

ត្រគ់ តង័ អន់ អន់ឌែ រ៉ាវ៉ាច់ ឡឹង ប៉ាណូស អូ ដាគ់។

៥ អន់ដីស អូ អ្លុ អូ ហ្លង់ ញ៉ា អុះ

អន់ដីស អ្វៃ កាណុង សារ ម៉ាម៉ាំង

អន់ដីស អ្លាត សារ ដាគ់ ត្រង់ ឡាក់ គុល សារ ពឹង អង់កក់ តេះ។

៦ អាញ់ រ៉ះ កេះ កា អន់ដីស ផា៖

អន់ដីស ទិឌូ ស៊ុត កា គន ប‌៉្រ័ះ ឡាក់ ទី សារ អំរ៉ាញ អឺញ កាខាក់។

៧ ហះកា អន់ដីស ចឹង តោ័ ឡាក់ កា ពូ ដេល

លូ ចឹង ឡុច អាញុ ឡាក់ កា បក់ ប៉្រគ័ កាន រ៉ាតីស ដេល។

៨ អឺ ប‌៉្រ័ះ ប៊កកាតយ័ អីស ជឹរ តាត់ស៊ិន សារ ប៉ាណូស ពឹង អង់កក់ តេះ អា ពិ

ខង ប៉ាណូស គ្រឹប សុនសាត អន់ឌែ ឡាក់ ប៉ាសុន អីស។

៨៣

១ អឺ ប‌៉្រ័ះ ប៊កកាតយ័ អីស ជែ អ្វៃ គ្រឺយ

ឡាក់ អូ ឃឹត កា ញ៉ា ណោះ ដៃ។

២ ខង តាម៉ឺរ អីស អន់ឌែ ផះ អ្វៃ ប៉្រគ័ អូ ដាគ់ កា អីស

មួត បក់ អូ ណីស កា អីស អន់ឌែ ប៉ាណាំ គួប ប៉ាសាំង លូ អីស។

៣ អន់ឌែ ទ្រៀម ផិនកាន ចឹង ប៉ាសាំង លូ ប៉ាសុន អីស

លូ មួត ឡាក់ អ្វៃ កាន់តេ័ះ សារ រ៉ាំងហៃ រ៉ាំងខ្យា អីស។

៤ អន់ឌែ កាប ផា ពិ ពិន ប៉ាណាំ គួប ប៉ាន់តោ័ អន់ឌែ អន់ តោ័ រង តោ័ រ៉ាយ ទិ

ម៉ាគ់ ជែ អន់ ទី សិច សុនសាត អ៊ីស្រាអ៊ែល ណាវ្គ ហង។

៥ អន់ឌែ ពឹកសា រែវ ពុត គួប សោប កេះ

អន់ឌែ សាញ៉ា លូ គួប ផា ចឹង ប៉ាសាំង លូ ប‌៉្រ័ះ ប៊កកាតយ័។

៦ អន់ឌែ ណោះ សុនសាត អេដំ សុនសាត អ៊ីសាម៉ាអ៊ែល

សុនសាត ម៉ូអាប់ សុនសាត ហាការេន។

៧ សុនសាត កេបាល សុនសាត អាំម៉ូន

សុនសាត អាម៉ាឡេក សុនសាត ភីលីសាទីន ទឹប មួត មឿង ទីរ៉ូះ។

៨ យ៉ះ សុនសាត អាស៊ីរី កា ម៉ុត អន់ឌូ ដេល

អន់ឌែ ម៉ុត អន់ឌូ លូ ផូង័ វ៉ាច់ វគ័ ឡត។

៩ ប៉រ់ អីស ប៉្រគ័ កា អន់ឌែ ឡាក់ កា អីស ប៉្រគ័ កា សុនសាត ម៉ាឌៀន

ទឹប វគ័ ស៊ីសេរ៉ា លូ សាដាច់ យ៉ាប៊ីន ប៉ាគ់ ទ្រូង ទៀក គីសូន ពែ ដេល។

១០ អីស ប៉ាន់តោ័ អន់ឌែ ប៉ាគ់ អេនដោរ

ប៉ាទ្រូ អន់ឌែ ណោះ កា កេះ ជី។

១១ ប៉រ់ អីស ចៃគ ថូត មួត បក់ ណាំផា អន់ឌែ ឡាក់ កា អីស ចៃគ ថូត សាដាច់ អូរិប លូ សាដាច់ សៀប

ទឹប ម៉ៃគ ណាំផា អន់ឌែ ឡាក់ កា អីស ចៃគ ថូត សេបា លូ សាលមូណា ដេល។

១២ ខង អន់ឌែ កាប ផា៖

«ញឹន ចឹង ប៉ាណាំ គួប ឡាំ តាកូះ តាប៉ីត អ្យក់ ព្រី ទៀក ប‌៉្រ័ះ ប៊កកាតយ័»។

១៣ អឺ ប‌៉្រ័ះ ប៊កកាតយ័ ឡាក់ ប‌៉្រ័ះ អាញ់

ប៉រ់ អីស ប៉្រគ័ អន់ អន់ឌែ កេះ ឡាក់ កាបក់ តេះ ខ្យាល ប៉ោក

លើ ឡាក់ កា ឡានង ពៀ តាប៉ើះ កា ខ្យាល។

១៤ អន់ អីស ប៉្រគ័ ថាំង ឡាក់ កា អុញ សា ព្រី

លើ សា ប៉ានឹម ឡូត។

១៥ ប៉រ់ អីស ប៉្រគ័ អន់ ទី ខ្យាល តីស តឹ អន់ឌែ

លូ ប៉្រគ័ អន់ ទី ខ្យាល តាវ៉ាញ់ តីស អន់ អន់ឌែ អ្យូគ រ៉ារ៉ៃត ដេល។

១៦ អឺ ប‌៉្រ័ះ ប៊កកាតយ័

ប៉រ់ អីស ប៉្រគ័ អន់ អន់ឌែ តាយួស

ម៉ាគ់ អន់ឌែ ណាំង អីស

១៧ អីស ប៉្រគ័ អន់ អន់ឌែ តាយួស

ទឹប អ្យូគ លើយ ទឹល តោ័។

១៨ ម៉ាគ់ អន់ អន់ឌែ អ្លុ អន់តគ់ ផា

ទី ដឹង ប‌៉្រ័ះ ប៊កកាតយ័ ហង ឡាក់ តីស កាខាក់ ពឹង អង់កក់ តេះ អា។

៨៤

១ អឺ ប‌៉្រ័ះ តេះ ប‌៉្រ័ះ ប៉្លៃង

អាញ់ ប៉ិច កា រ៉ោង រ៉ាម៉ះ អីស ណោះ ខាក់។

២ ពុត ពៀក អាញ់ ប៉ិច ខាក់ ម៉ុត ពឹង រ៉ោង រ៉ាម៉ះ អីស ណោះ

ទឹប ចាជែ ប៉ានេ ប‌៉្រ័ះ ឡាក់ ទី អាញុ រ៉ីស

អន់ ទិ ពុត ទិ ពៀក ទឹប ឡាកោ ប៉ាំងឡៃ ដេល។

៣ អឺ ប‌៉្រ័ះ តេះ ប‌៉្រ័ះ ប៉្លៃង

អីស ហង ឡាក់ តាំងឡា ឡាក់ សាដាច់ អាញ់

យ‌៉័ះ ចាប លើ សាំព្លែត កា ណាំង ចារ ប៉្រគ័ សំប៉ូវ កា គន អ៊ែ

ហះ ចារ រ៉ាម៉ះ អីស ណោះ ដេល។

៤ សាណុក សាវ៉ាក តាទឹច ហង បក់ ចំ ឡាក់ អ្វៃ អន់ឌូ លូ ប‌៉្រ័ះ ប៊កកាតយ័

ទឹប ពូ ចាជែ ប៉ានេ ប‌៉្រ័ះ ប៊កកាតយ័ លើយ។

៥ បក់ ពឿ ម៉ឹង ប‌៉្រ័ះ ប៊កកាតយ័ បក់ ណោះ ចឹង ទី សារ សាណុក សាវ៉ាក

ខង អន់ឌែ ផះ ចាក ឡាំ ប៉ាគ់ ចារ ប‌៉្រ័ះ ប៊កកាតយ័

ទឹប ទី ពុត ដាគ់ ត្រង់។

៦ ផា នែវ អន់ឌែ ត្រគ់ ទី សារ ញ៉ាំ សោក

ផះ ណោះ ប‌៉្រ័ះ ប៊កកាតយ័ ប៉្រគ័ អន់ ទី សារ ដាគ់

ពៀប ឡាក់ ទៀក តីស ថុន បី ដេល។

៧ ផះ ណោះ អន់ឌែ ហោគ រ៉គ់ លើយ

ទឹល អន់ឌែ ឡាំ ក្យាម័ ប‌៉្រ័ះ ប៊កកាតយ័ ប៉ាគ់ ប៉ានឹម ស៊ីយ៉ូន។

៨ អឺ ប‌៉្រ័ះ តេះ ប‌៉្រ័ះ ប៉្លៃង

ប៉រ់ អីស សាំយ៉ាំង សារ អាញ់ ម៉ន់ ឡោម

អឺ ប‌៉្រ័ះ វ៉គ យ៉ាកុប

ប៉រ់ អីស សាំយ៉ាំង ប៉ានឹរ អាញ់ ណើ។

៩ អឺ ប‌៉្រ័ះ ប៊កកាតយ័

អីស ពៀប ឡាក់ កា ខៃល កាន់ទឹង ញឹន

ប៉រ់ អីស ហៃ សាដាច់ ឡាក់ ទី រ៉ើស កេះ។

១០ ម៉ោញ ដារ់ អ្វៃ ពឹង រ៉ោង រ៉ាម៉ះ

ដាគ់ ក្វា ឡឹង អ្វៃ ប៉ាគ់ ចារ អន់ទៀគ ម៉ោញ រ៉ាពូ សាណាំ។

១១ ខង ប‌៉្រ័ះ ប៊កកាតយ័ ឡាក់ ខៃល កាន់ទឹង ញឹន

លូ ឡាក់ តាតារ ក្លាគ់ ពឹង ញឹន

អ៊ែ តាប៉ាប លូ អន់ សារ លៅ លែង

ទឹប អន់ សារ សាណុក សាវ៉ាក កា បក់ ពឿ អ្វៃ កោប ដាគ់ ត្រង់។

១២ អឺ ប‌៉្រ័ះ តេះ ប‌៉្រ័ះ ប៉្លៃង

បក់ ចំ ម៉ឹង សឿ អីស

បក់ ណោះ ចឹង ទី សារ សាណុក សាវ៉ាក តាទឹច ហង។

៨៥

១ អឺ ប‌៉្រ័ះ ប៊កកាតយ័

អីស ប៉ាញ័ ពុត ខាក់ កា ព្រី ទៀក អីស

អីស កា ប៉ាណាំ គន សោ វគ័ យ៉ាកុប អន់ រ៉ាវ៉ាច់ ឡឹង ប៉្រគ័ ទុច ពូ។

២ អីស ទី អ្លាត ដោះ សារ អន់ឌែ ប៉្រគ័ យច

អីស កា អូ អ្យក់ យ៉ូ សារ យច ណោះ ដេល។

៣ ប‌៉្រ័ះ ប៊កកាតយ័ អ្លាត អូ អឺក កា អាញ់

អ៊ែ កា ដាគ់ ពុត កា អាញ់ ដេល។

៤ អឺ ប‌៉្រ័ះ ប៊កកាតយ័ ឡាក់ តាំងឡា តង័ ញឹន

ប៉រ់ អីស ជែ រ៉ាប ជែ រ៉ូ ញឹន ហង។

៥ ញ៉ា អីស អឺក កា ញឹន លើយ ប ?

ញ៉ា អីស ចឹង អឺក កា ញឹន លើយ ទឹល ទុញ ឡូត ប ?

៦ ញ៉ា អីស អូ អន់ ញឹន ទី អាញុ រ៉ីស

ម៉ាគ់ ញឹន ឡាក់ ប៉ាសុន អីស ទី សារ ហោគ រ៉គ់ អន់ឌូ លូ អីស ប ?

៧ អឺ ប‌៉្រ័ះ ប៊កកាតយ័

ប៉រ់ អីស តាំប៉ាង ពុត តាប៉ាប តាប៉ុន កា ញឹន

លូ អីស តង័ ញឹន ណើ។

៨ អាញ់ ចឹង សាំយ៉ាំង ប៉ានឹរ អីស រ៉ះ

ខង អីស កាប ផា ចឹង អន់ សារ សាណុក សាវ៉ាក កា ប៉ាសុន អីស ឡាក់ សឿ អីស

អ្យក់ កា អន់ឌែ អូ វ៉ីល ប៉្រគ័ សារ ង៉ល់ អន់ទ្រុយ ឡាក់ កា អន់ឌែ ឃើយ ប៉្រគ័ ពែ។

៩ តាទឹច ហង ប‌៉្រ័ះ ប៊កកាតយ័ តង័ បក់ ពឿ ឡាក់ អ្យិល កូត័ អ្យូគ កា អ៊ែ

អ៊ែ ចឹង តង័ ស៊្រសៗ

សារ អំរ៉ាញ អឺញ ម៉ះ អ៊ែ ចឹង អ្វៃ លើយ ពឹង ព្រី ទៀក ពិន អា។

១០ ប‌៉្រ័ះ ប៊កកាតយ័ ចឹង តាំប៉ាង ពុត អ៊ែ តាប៉ាប តាប៉ុន លូ ពុត ដាគ់ ត្រង់ កា ពិន

ម៉ាគ់ ពិន អ្លុ ឡឹង សារ ដាគ់ ត្រង់ លូ សារ សាណុក សាវ៉ាក ម៉ះ អ៊ែ។

១១ ផះ ណោះ សារ តាទឹច ចឹង ឡាច់ ឡឹង តេះ

លូ សារ ដាគ់ ត្រង់ កា សាម៉ង័ ជឹរ ឡឹង ប៉្លៃង ដេល។

១២ ប‌៉្រ័ះ ប៊កកាតយ័ ទៅ ចឹង អន់ សារ សាណុក សាវ៉ាក កា ពិន

ព្រី ទៀក ពិន ចឹង កើត សាណា សាណឹត។

១៣ សារ ដាគ់ ត្រង់ អ្វៃ ហះ ម៉ាត់ ប‌៉្រ័ះ ប៊កកាតយ័

ភឿ ទ្រៀម ទ្រង កា អ៊ែ ចឹង ចាក។

៨៦

១ អឺ ប‌៉្រ័ះ ប៊កកាតយ័

ប៉រ់ អីស សាំយ៉ាំង ប៉ានឹរ អាញ់

ទឹប អីស តើល កា អាញ់ ណើ

ខង អាញ់ ឡាក់ ប៉ាណូស អូ គឹត អូ ខា ឡក់

២ ប៉រ់ អីស រ៉ាំងហៃ អាញ់ ណើ

ខង អាញ់ ទី ពុត ដាគ់ ត្រង់ ហះ ម៉ាត់ អីស

អឺ ប‌៉្រ័ះ អាញ់ ប៉រ់ អីស តង័ បក់ ប៉្រគ័ ង៉ារ កា អីស

ឡាក់ ទី មប អាញុ កា អីស។

៣ អឺ ប‌៉្រ័ះ ប៊កកាតយ័ ប៉រ់ អីស តាប៉ាប កា អាញ់ ណើ

ខង អាញ់ ឡោម ឡា អីស រ៉ាប ដារ់។

៤ ប៉រ់ អីស ប៉្រគ័ អន់ អាញ់ ឡាក់ បក់ ប៉្រគ័ ង៉ារ កា អីស អន់ ទី សារ ហោក រ៉គ់

អឺ ប‌៉្រ័ះ ប៊កកាតយ័ ពុត ពៀក អាញ់ ឃឹត ចឹង ណាំង អីស។

៥ អឺ ប‌៉្រ័ះ ប៊កកាតយ័

ទី ដឹង អីស ហង ដាគ់ ពុត

ទឹប អ្លាត ដោះ កា ញឹន

អីស ទី ពុត តាប៉ាប តាប៉ុន កាខាក់ កា បក់ ចំ ម៉ន់ ឡោម អីស។

៦ អឺ ប‌៉្រ័ះ ប៊កកាតយ័

ប៉រ់ អីស សាំយ៉ាំង ប៉ានឹរ អាញ់ ម៉ន់ អើ

ទឹប ប៉រ់ អីស អ្យក់ ពុត ចៃគ កា សារ អាញ់ ឡោម ឡា អីស ណើ។

៧ ផះ ទី សារ ចុនចៃ អាញ់ ឡោម ឡា អីស

អីស កា តើល ដេល។

៨ អឺ ប‌៉្រ័ះ ប៊កកាតយ័

ប‌៉្រ័ះ អន់ទៀគ អូ ត្រគ់ ឡាក់ កា អីស អា អុះ

ទឹប អូ ទី ប‌៉្រ័ះ ចំ ទី សារ អំរ៉ាញ អឺញ ឡាក់ កា អីស ដេល។

៩ អឺ ប‌៉្រ័ះ ប៊កកាតយ័ ប៉ាណូស គ្រឹប សុនសាត ឡាក់ អីស ប៉ាំងកើត

អន់ឌែ កា ប៉ាណាំ គួប សាំប‌៉័ះ ប៉ានេ អីស លូ ចឹង ប៉ានេ សារ តាតារ ក្លាគ់ ម៉ះ អីស។

១០ ខង អីស ហង ឡាក់ ប‌៉្រ័ះ តីស កាខាក់

អីស ប៉្រគ័ សារ អំរ៉ាញ អឺញ

ទី ដឹង អីស ហង ឡាក់ តាំងឡា។

១១ អឺ ប‌៉្រ័ះ ប៊កកាតយ័

ប៉រ់ អីស អន់តគ់ ប៉ាតោ កា អាញ់ អន់ អ្លុ ប៉្រគ័ ពួយ សារ តាទឹច ម៉ះ អីស

ទឹប ប៉រ់ អីស អន់ អាញ់ ទី ពុត ដាគ់ ត្រង់ អ្លុ អ្យិល កូត័ កា អីស ដេល។

១២ អឺ ប‌៉្រ័ះ ប៊កកាតយ័ ឡាក់ ប‌៉្រ័ះ អាញ់

អាញ់ ប៉ានេ អីស ទិ ពុត ទិ ពៀក

លូ ចឹង ប៉ានេ កា សារ អំរ៉ាញ អឺញ ម៉ះ អីស លើយ។

១៣  ១៤  ១៥  ១៦  ១៧ 

៨៧

១ ប‌៉្រ័ះ ប៊កកាតយ័ ប៉្រគ័ មឿង យេរូសាឡឹម ពឹង ប៉ានឹម ឡាក់ ដាគ់ កាខាក់។

២ ប‌៉្រ័ះ ប៊កកាតយ័ ប៉ិច កា អំប៉ារ មឿង ស៊ីយ៉ូន

ក្វា ឡឹង ចារ អន់ទៀគៗ ពឹង ព្រី ទៀក វគ័ យ៉ាកុប។

៣ អឺ មឿង ប‌៉្រ័ះ ប៊កកាតយ័

ពូ លៅ លែង កា អីស។

៤ ទិ បក់ ឡាក់ អន់ហ្នាល់ អាញ់

ទី បក់ អន់ដា កើត ប៉ាគ់ អ៊ីស៊ីប

បក់ អន់ដា កើត ប៉ាគ់ បាប៊ីឡូន អន់ដា ប៉ាគ់ ភីលីសាទីន

បក់ អន់ដា ណាវ្គ កើត ប៉ាគ់ មឿង ទីរ៉ូះ បក់ អន់ដា ប៉ាគ់ មឿង អេធីយ៉ូពី

៥ ហះកា កាប៉ាច់ មឿង ស៊ីយ៉ូន ពូ កាប ផា៖

«ញឹន ទិឌូ អា កើត ពឹង ស៊ីយ៉ូន

ខង ប‌៉្រ័ះ ឡាក់ តីស កាខាក់ ប៉្រគ័ អន់ មឿង អា កាង័ កាចាប័។

៦ ប‌៉្រ័ះ ប៊កកាតយ័ យ៉ាប ចំលួន ប៉ាសុន ទិ ណោ័ះ ច្រាគ់ ពឹង ផាប់

អ៊ែ រ៉ះ ផា «មឿង ស៊ីយ៉ូន ឡាក់ មឿង កាណើត មួត ប៉ាសុន ទិឌូ»។

៧ ផះ ណោះ មួត ចាជែ លូ មួត បក់ កាតាប័

អន់ឌែ កាប ផា «មឿង ស៊ីយ៉ូន ឡាក់ គុល សារ ដាគ់ ម៉ះ ពិន»។

៨៨

១ អឺ ប‌៉្រ័ះ ប៊កកាតយ័ ឡាក់ ប‌៉្រ័ះ តង័ អាញ់

អាញ់ ម៉ន់ អើ អីស ទឹប កាម៉ាំង ទឹប កាដារ់។

២ អន់ សារ អាញ់ ម៉ន់ អើ កាតាំង ទឹល ប៉ាគ់ អីស

ប៉រ់ អីស សាំយ៉ាំង ណើ។

៣ ពុត ពៀក អាញ់ ថុក ប៉ាណាប ខាក់

សារ តោ័ កា ឡាំ ក្យាម័ ចឹង ទឹល អាញ់ កេះ។

៤ ពូ ឃឹត ផា អាញ់ អា ឡាក់ ប៉ាណូស អ្វៃ ពឹង កាំឡាំង មួត ឡាក់ ត្រគ់ តោ័

លើ កា ប៉ាណូស ឡាក់ អូ ទី សាងុំ ដេល។

៥ ពូ (?) អ្លាត អាញ់ ពឹង ចារ់ ប៉ាទ្រូ

អាញ់ តៃប ពឹង ចារ ណោះ ឡាក់ ប៉ាទ្រូ

អូ ទី ពឿ កា ចាំង អូ ទី ពឿ តង័។

៦ ប‌៉្រ័ះ ប៊កកាតយ័ អ្លាត អាញ់ ពឹង ឡូះ ជ្រុ

លូ ម៉ាម៉ាំង ឡាក់ ចារ ប៉ាទ្រូ។

៧ សារ អីស អឺក ពៀប ឡាក់ កា កាណាគ័ តត់ ពឹង អាញ់

លូ ឡាក់ កា ទៀក រ៉ាំងក្លាយ ក្លាគ់ អំប៉ាំង អាញ់។

៨ ប‌៉្រ័ះ ប៊កកាតយ័ ប៉្រគ័ ប៉ាណូស ឡាក់ អន់ហ្នាល់ អាញ់ អន់ ឡាច់ ចាំងហាយ្គ ឡឹង អាញ់

ទឹប ប៉្រគ័ អន់ មួត ទិណោ័ះ អូ ណីស កា អាញ់

ហះកា អាញ់ យ៉្វារ ឡឹង តោ័ សារ អា អូ រ៉ាវ៉ាច់ អុះ។

៩ ម៉ាត់ អាញ់ កើត ព្រឹងៗ ញន កា អាញ់ ថុក ឡាំបាក តាឡាម័

អឺ ប‌៉្រ័ះ ប៊កកាតយ័ អាញ់ ឡោម ឡា អីស រ៉ាប ដារ់ រ៉ាប ម៉ាំង ទឹប លឺក តី។

១០ ញ៉ា ប‌៉្រ័ះ ប៊កកាតយ័ ប៉្រគ័ សារ អំរ៉ាញ សាំរ៉ាប់ កា ប៉ាណូស តោ័ ដេល ប ?

ញ៉ា ប៉ាណូស ឡាក់ តោ័ អ្លុ អ្យូវ ប៉ានេ អីស ដេល ប ?

១១ ញ៉ា ប៉ាណូស ឡាក់ តោ័ លូ ប៉ាណូស ឡុច អាញុ កេះ

អ្លុ រ៉ះ ឡឹង សារ អីស ប៉ិច ចៃ លូ សារ អីស ដាគ់ ពុត ដេល ប ?

១២ ញ៉ា មួត បក់ អ្វៃ កាណុង ចារ ម៉ាម៉ាំង អ្លុ ប៉ប័ សារ អំរ៉ាញ អឺញ អីស ប ?

ញ៉ា ប៉ាណូស បក់ ពូ អ្លាត កេះ ចឹង អ្លុ អន់ហ្នាល់ សារ ដាគ់ ត្រង់ ម៉ះ អីស ប ?

១៣ អឺ ប‌៉្រ័ះ ប៊កកាតយ័ អាញ់ ម៉ន់ ឡោម ឡា អីស

ប៉ិច កា អីស តង័ រ៉ប់ ដារ់ អាញ់ ម៉ន់ អឺ អីស។

១៤ អឺ ប‌៉្រ័ះ ប៊កកាតយ័ ញ៉ា អីស អ្លាត អាញ់ នីអៀ ?

ញ៉ា ត្រគ់ អីស អោន ម៉ូះ ម៉ាត់ កា អាញ់ ហះ ?

១៥ អាញ់ ទី សារ ថុក ប៉ាណាប ប៊ែត ចឹង តោ័ ឡឹង សាស្វា ពែ កេះ

ញ៉ា អីស ប៉្រគ័ អន់ អាញ់ អ្យូគ កាខាក់ អូ ទី សារ ម៉ឹង ?

១៦ សារ អីស អឺក កេង ខាក់ កា អាញ់

អីស ប៉្រគ័ អន់ អាញ់ អ្យូគ កាខាក់។

១៧ សារ ទិណោ័ះ វ៉ិង ជុំ អាញ់ រ៉ាប់ ដារ់

ពៀប ឡាក់ កា ទៀក រ៉ាឡាប។

១៨ អីស ប៉្រគ័ អន់ កា គួប ចាង័ អាញ់ ចាក ឡាច់ ចាំងហាយ្គ ឡឹង អាញ់។

៨៩

១ អាញ់ ចឹង ចាជែ ប៉ានេ ប‌៉្រ័ះ ប៊កកាតយ័ ឡាក់ ទី ពុត ប៉ិច ចៃ

លូ តាប៉ាប តាប៉ុន លើយ

លូ អាញ់ ចឹង រ៉ះ ឡឹង ពុត ដាគ់ ត្រង់ ម៉ះ អ៊ែ លើយ រ៉ប់ រ៉ាំងហាវ។

២ អាញ់ អ្លុ អន់តគ់ ផា ពុត ប៉ិច ចៃ ម៉ះ អីស អ្វៃ លើយ

លើ ពុត ដាគ់ ត្រង់ ម៉ះ អីស កា អ្វៃ លើយ និះ កា ប៉្លៃង។

៣ អីស រ៉ះ ផា អីស សាញ៉ា រែវ ពុត លូ បក់ ឡាក់ អីស រ៉ើស

អីស ម៉ត់ លូ សាដាច់ ដាវីត ឡាក់ ទុច អីស៖

៤ «អាញ់ ចឹង ប៉្រគ័ អន់ ផូង័ វ៉ាច់ អីស ហាវ ប៉្រគ័ សាដាច់ លើយ

លូ អាញ់ ចឹង រ៉ាំងហៃ សារ រ៉ាំងហៃ រ៉ាំងខ្យា ម៉ះ អីស លើយ»។

៥ អឺ ប‌៉្រ័ះ ប៊កកាតយ័ អីស ប៉្រគ័ (?) អន់ ប៉្លៃង ប៉ានេ សារ អំរ៉ាញ ម៉ះ អីស

លូ ក្រុំ ហៀន សារ អីស កា ប៉ានេ សារ ដាគ់ ត្រង់ ម៉ះ អីស ដេល។

៦ អ្វៃ ពឹង ប៉្លៃង អូ ទី ពឿ ចឹង សាម៉ើ លូ ប៊កកាតយ័

យ៉ះ ប៊យ អ៊ែ កា អូ សាម៉ើ លូ អ៊ែ ដេល។

៧ ទិ មួត ឡាក់ ដាគ់ ត្រង់ ផះ អ្វៃ ប៉ាតុំ គួប ហៀន សារ ប‌៉្រ័ះ

អន់ឌែ អ្យូគ កា ប‌៉្រ័ះ មួត ប៊យ ប‌៉្រ័ះ កា អ្យូគ ខាក់ ដេល។

៨ អឺ ប‌៉្រ័ះ ប៊កកាតយ័ ឡាក់ ប‌៉្រ័ះ តេះ ប‌៉្រ័ះ ប៉្លៃង

អូ ទី ពឿ ទី សារ អំរ៉ាញ កេង ខាក់ ឡាក់ កា អីស អុះ

អីស ទី ពុត ដាគ់ ត្រង់ ខាក់។

៩ ផះ ទៀក សាឡីគ សាឡាយ រ៉ាំងក្លាច

អីស ទឹប អន់ អ្វៃ រ៉ាង៉ាប់។

១០ អីស ចគ័ ប៉ាន់តោ័ សាដាច់ ណាក

ទឹប អីស ថាំឡាយ មួត តាម៉ឺរ ឡាក់ កេង ខាក់ លូ អំរ៉ាញ អឺញ អីស។

១១ ប៉្លៃង លូ តេះ ឡាក់ ម៉ះ អីស

កាណាគ័ ញ៉ាៗ ទិណោ័ះ ពឹង អង់កក់ តេះ កា អីស ប៉ាំងកើត ដេល។

១២ អីស កា ប៉ាំងកើត គែង ជើង លូ គែង តាបូង

ប៉ានឹម តាបោ លូ ប៉ានឹម ហ៊ើម៉ូន កា ប៉ានេ អីស ដេល។

១៣ អីស ទី សារ អំរ៉ាញ អឺញ កេង ខាក់។

១៤ អីស រ៉ាំងហៃ លូ ពុត ដាគ់ ត្រង់

សារ ញ៉ាៗ អីស ប៉្រគ័ ស៊ុត កា តាំប៉ាង ពុត តាប៉ាប តាប៉ុន លូ ពុត ដាគ់ ត្រង់ ម៉ះ អីស។

១៥ អឺ ប‌៉្រ័ះ ប៊កកាតយ័

បក់ ពឿ សាំប‌៉័ះ ប៉ានេ អីស ទឹប អ្វៃ កោប ពួយ ពុត តាប៉ាប តាប៉ុន

បក់ ណោះ ទី សារ សាណុក សាវ៉ាក ហង។

១៦ រ៉ប់ ដារ់ អន់ឌែ ហោក រ៉គ់ ញន កា អីស

ទឹប អន់ឌែ តីស ម៉ូះ ញន កា សារ ដាគ់ ត្រង់ ម៉ះ អីស។

១៧ ខង អីស អន់ អន់ឌែ ទី សារ អំរ៉ាញ អឺញ កេង ខាក់

ញន សារ តាប៉ាប តាប៉ុន ម៉ះ អីស។

១៨ ខង ប‌៉្រ័ះ ប៊កកាតយ័ ឡាក់ ខៃល

លូ ប‌៉្រ័ះ ម៉ះ សុនសាត អ៊ីស្រាអ៊ែល ដាគ់ ត្រង់ ទឹប អ៊ែ ឡាក់ សាដាច់ ដេល។

១៩ ផះ ណោះ អីស កាប លូ បក់ ដាគ់ ត្រង់ ផា៖

«អាញ់ ចឹង អន់ ប៉ាណូស ម៉ោញ ដូវ ឡាក់ កេង ខាក់

ម៉ាគ់ តង័ បក់ អាញ់ រ៉ើស ណោះ (?) ឡឹង មួត ប៉ាសុន។

២០ អាញ់ អ្យក់ ប៉្រើ ដាវីត ប៉្រគ័ ង៉ារ កា អាញ់

អាញ់ កា ជ្រោ សាងី ឡាក់ ដាគ់ កាខាក់ ពឹង អ៊ែ។

២១ អាញ់ ចឹង អន់ សាងុំ អាញ់ កា អ៊ែ

សារ អំរ៉ាញ អឺញ អាញ់ ចឹង ប៉្រគ័ អន់ អ៊ែ កេង ខាក់។

២២ តាម៉ឺរ អូ ដាម័ អ៊ែ អុះ

ប៉ាណូស អូ ដាគ់ កា អូ អ្លុ ប៉្រគ័ អន់ អ៊ែ តាយួស ដេល។

២៣ អាញ់ ចឹង ថាំឡាយ អ្លាត តាម៉ឺរ

លូ មួត បក់ អូ ណីស កា អ៊ែ ដេល។

២៤ អាញ់ ចឹង តាំបាង ពុត ដាគ់ ត្រង់ លូ ពុត តាប៉ាប តាប៉ុន លើយ

ញន កា សិច អាញ់ (??)។

២៥ អាញ់ ចឹង អន់ អ៊ែ រ៉ាំងហៃ ឡឹង សាឡីគ សាឡាយ គែង កាន់តេ័ះ លើយ

ទឹល តាំង លេ ហោរែប គែង អំប៉ាំង។

២៦ ផះ ណោះ ដាវីត ចឹង អើ អាញ់ ផា៖

"អីស ហង ឡាក់ ពឹ អាញ់ លូ ប‌៉្រ័ះ អាញ់ ឡាក់ រ៉ាំងហៃ អាញ់ ទឹប តង័ អាញ់ ដេល"។

២៧ ហះកា អាញ់ ចឹង អើ ដាវីត ផា គន ឡោងទ្រៀ អាញ់

អ៊ែ ឡាក់ សាដាច់ តីស ក្វា ឡឹង ពូ ពឹង អង់កក់ តេះ អា។

២៨ អាញ់ ចឹង តាំបាង ពុត តាប៉ាប តាប៉ុន កា អ៊ែ លើយ

ទឹប អាញ់ អូ អ្លាត សារ សាញ៉ា រែវ ពុត ឡាក់ អាញ់ ទី សាញ៉ា កេះ

អាញ់ អូ រ៉ើ ពុត អុះ។

២៩ អាញ់ ចឹង ប៉្រគ័ អន់ ផូង័ វ៉ាច់ អ៊ែ អ្វៃ លើយ

ទឹប សារ អ៊ែ រ៉ាំងហៃ កា ចឹង អ្វៃ លើយ ឡាក់ កា ប៉្លៃង ដេល។

៣០ ផានែវ គន សោ ដាវីត អ្លាត អូ ប៉្រគ័ ពួយ ចាបាប់ អាញ់

លូ អ្លាត អូ ប៉្រគ័ ពួយ ប៉ានឹរ អាញ់ អន់តគ់ រ៉ះ

៣១ ផា អន់ឌែ អូ អ្យក់ សារ អាញ់ អន់តគ់ ប៉ាតោ

លើ សារ អាញ់ ប៉្រើ

៣២ អាញ់ ចឹង ពីត សាប៉្វាត់ អន់ឌែ លូ រ៉ាំងកេ័ះ

លូ អាញ់ ចឹង អន់ អន់ឌែ ថុក ឡាំបាក ញន សារ អូ ដាគ់ ម៉ះ អន់ឌែ។

៣៣ ហះកា អាញ់ អ្វៃ តាំបាង ពុត តាប៉ាប តាប៉ុន កា សាដាច់ ដាវីត

លូ ពុត ប៉ិច ចៃ កា អ៊ែ លើយ។

៣៤ អាញ់ អូ អ្លាត សារ សាញ៉ា រែវ ពុត ឡាក់ អាញ់ ទី សាញ៉ា លូ អន់ឌែ ណោះ

សារ ញ៉ា ឡាក់ អាញ់ កាប កេះៗ អាញ់ អូ តូរ័ អុះ

៣៥ អាញ់ ទី សាញ៉ា លូ ដាវីត កេះ អាញ់ អូ តាំព្លូង អុះ

ខង អាញ់ ឡាក់ បក់ ដាគ់ ត្រង់។

៣៦ ផូង័ វ៉ាច់ អ៊ែ ចឹង អ្វៃ លើយ

សារ រ៉ាំងហៃ ម៉ះ អ៊ែ កា អ្វៃ លើយ ឡាក់ កា ដារ់ ដេល

៣៧ ឡាក់ កា ខៃ អ្វៃ លើយ ប៉្រគ័ ផាញ៉ាន»។

៣៨ ហះកា កិញអៀ អា អីស អូ ចៃ កា អ៊ែ

អីស ចឹង អ្លាត អ៊ែ អីស អឺក កា បក់ ឡាក់ អីស ជ្រោ លូ សាងី ពែ។

៣៩ អីស អ្លាត សារ សាញ៉ា រែ ពុត លូ បក់ អីស រ៉ើស

ទឹប អីស ប៉ាឡិ អ្លាត មួក សាដាច់ ឡឹង កល់ ពូ ពឹង តេះ។

៤០ ប‌៉្រ័ះ ប៊កកាតយ័ កា ប៉្រគ័ អន់ ប៉ាន់ទៀយ ទិណោ័ះ ប៉ាក់ ប៉ាទុះ

លូ ប៉្រគ័ អន់ ចារ ពូ តាកូះ ប្ល‌៉័ះ កា រ៉ាយ រ៉ាំ ទិ។

៤១ មួត បក់ ចាក ទ្រង ណោះ កា ប៉ាណាំ គួប អន់តុង លូ រ៉ាត អ្យក់ កាណាគ័ ញ៉ាៗ ឡាក់ សាដាច់ ទី

ទឹប ប៉ាថេត រក្យាម័ ណោះ កាកីក ប៉ាឡៃវ កា អ៊ែ ដេល។

៤២ អីស ប៉្រគ័ អន់ មួត តាម៉ឺរ ទី សាងុំ

លូ ហោក រ៉គ់ កាខាក់។

៤៣ ប‌៉្រ័ះ ប៊កកាតយ័ ប៉្រគ័ អន់ ឃឿង តាកូះ ម៉ះ សាដាច់ អូ ទី ខា កេះ

ខង អីស អូ តង័ អ៊ែ អុះ។

៤៤ ប‌៉្រ័ះ ប៊កកាតយ័ អ្យក់ ឡាច់ សារ អំរ៉ាញ អឺញ ឡឹង សាដាច់

លូ តាគ់ អំព្លូក គ្រេ សាដាច់ ដេល។

៤៥ ប‌៉្រ័ះ ប៊កកាតយ័ ប៉្រគ័ អន់ សាដាច់ ទី អាញុ អ្លេះ

ទឹប អ៊ែ ប៉្រគ័ អន់ សាដាច់ តាយួស កាខាក់។

៤៦ អឺ ប‌៉្រ័ះ ប៊កកាតយ័

ញ៉ា ត្រគ់ អីស អ្វៃ គ្រឺយ នីអៀ ?

អីស អ្វៃ អឺក ទឹល ដារ់ ចំ ណាវ្គ ?

៤៧ អីស អ្លុ អន់តគ់ កេះ កា អាញុ អាញ់ អ្លេះ ឡគ

អីស ប៉ាំងកើត ប៉ាណូស ភឿ អន់ រ៉ាយ រ៉ាំ ទៀ ត័ះ ?

៤៨ អូ ទី បក់ ពឿ ចឹង រ៉ីស លើយ អូ អន់ហ្នាល់ សារ តោ័ ណោះ អុះ

លូ អូ ទី ពឿ ប៉្រគ័ អន់ ឡាកោ អ៊ែ រ៉ាវ៉ាច់ ឡឹង ចារ ប៉ាទ្រូ ណោះ ដេល។

៤៩ អឺ ប‌៉្រ័ះ ប៊កកាតយ័

ចំ សារ អីស ឃើយ តាំបាង ពុត តាប៉ាប តាប៉ុន ផះ សើគ ពែៗ ?

សារ អីស ទី សាញ៉ា លូ សាដាច់ ដាវីត ណោះ ពែ អ្វៃ ប៉ាគ់ ចំ ?

៥០ អឺ ប‌៉្រ័ះ ប៊កកាតយ័

ជែ ពឹល អាញ់ ឡាក់ ទុច អីស ផះ ទី សារ ចុនចៃ

អីស ត្រគ់ កាចាំង ផា ប៉ាសុន ទិ អា ទិ កា អាញ់ ហង ត្រគ់ រ៉ាំងហៃ។

៥១ អឺ ប‌៉្រ័ះ ប៊កកាតយ័

មួត តាម៉ឺរ អន់ឌែ ប៉្រគ័ អន់ អាញ់ ឡាក់ សាដាច់ ឡាក់ អីស ជ្រោ សាងី តាយួស ម៉ូះ ម៉ាត់

យ‌៉័ះ អាញ់ ឡាំ ប៉ាគ់ ចំ កាតាម អន់ឌែ ឡាំ ពួយ ប៉្រគ័ អន់ អាញ់ តាយួស លើយ។

៥២ អាញ់ ប៉រ់ ប៉ានេ ប‌៉្រ័ះ ប៊កកាតយ័ លើយ អាមែន។

៩០

១ អឺ ប‌៉្រ័ះ ប៊កកាតយ័

អីស ហង ឡាក់ ចារ ញឹន ម៉ុត កាដាប រ៉ប់ រ៉ាំងហាវ។

២ អន់ទ្រួល ឡឹង ប៉ានឹម លើ អង់កក់ តេះ

ទឹប កាណាគ័ ញ៉ាៗ ពឹង អង់កក់ តេះ បើ ទី អីស កើត កេះ។

៣ ប‌៉្រ័ះ ប៊កកាតយ័ ប៉ាំងកើត ប៉ាណូស លូ កា បក់ តេះ

កេះណោះ អ៊ែ កាប ផា «អឺ ប៉ាណូស អ្យគ័ កេះ តេះ ទៅ ណាវ្គ ពិ»។

៤ ម៉ោញ រ៉ាពូ សាណាំ កាប៉ាច់ (?) ប‌៉្រ័ះ ប៊កកាតយ័ ឡាក់ កា ម៉ោញ ដារ់ ដោច

ញ៉ាង សាណាំ ឡាក់ ទុញ (?) ណោះ ឡាក់ កា ដារ់ សើគ ដោច។

៥ ប‌៉្រ័ះ ប៊កកាតយ័ អ្យក់ ឡាច់ អាញុ ប៉ាណូស

ពៀប ឡាក់ តៃប ហ្លាក់ (?) ម៉ោញ ទ្រុ ដោច

អាញុ ប៉ាណូស ពៀប ឡាក់ កា អ្យិត ណោះ ហង។

៦ ផះ កាំលឺ អ៊ែ ប៉ាកាវ

ប៉ាគ់ កាង៉ាច អ៊ែ ឡាយ៉ោ ក្រោះ ណាវ្គ។

៧ ញឹន ចឹង ត្រគ់ តោ័ តាទឹច ហង

ខង អីស អឺក

ញន កា អីស អឺក កេង ខាក់

ប៉្រគ័ អន់ ញឹន អ្យូគ រ៉ារ៉ៃត។

៨ អីស អ្យក់ សារ ញឹន យច រ៉ះ តាំប៉ាង ហះ ម៉ាត់ អីស

ទិ សារ យច ឡាក់ ញឹន ប៉្រគ័ អន់តុង ពែ

កា អីស ប៉ប័ ដេល ញន កា តាតារ ម៉ះ អីស។

៩ ញន កា អីស ចៃគ ថូត ញឹន កេះ

សារ ញឹន អ្វៃ កោប ហ៊ែង ប៉ាណាប ៗ

អាញុ ញឹន ត្រគ់ ឡុច កេះ ដេល

ឡាក់ កា តាំងហើម ដឹង ម៉ោញ ទង។

១០ អាញុ ញឹន អ្វៃ ដឹង ៧០ សាណាំ ហង

ផា នែវ បក់ ចំ ដាគ់ ឡាកោ ទី ៨០ សាណាំ

ហះកា ផះ រ៉ាំងវ៉ាង អ្វៃ រ៉ីស ទឹប ប៉ាណាប ខាក់ ហង

លូ អាញុ ញឹន កា ចឹង ឡាំ ពួយ យ៉ាគ់ វគ័ លើយ ហង។

១១ ពឿ ចឹង អ្លុ អន់ហ្នាល់ ពុត ប‌៉្រ័ះ កេង ប៉ុប ចំ ?

ពឿ ចឹង អ្លុ អន់ហ្នាល់ ពុត ប‌៉្រ័ះ អឺក ណោះ

ម៉ាគ់ ចឹង អ្យិល កូត័ ប៉្រគ័ ពួយ អន់ ដាគ់។

១២ ប៉រ់ អន់ អីស រ៉ះ អន់ ញឹន អ្លុ អាញុ ញឹន ទី ប៉ុប ចំ

ម៉ាគ់ អ្លុ អន់ តគ់ លូ ហ្លង់ ឡាក់ ខាក់។

១៣ អឺ ប‌៉្រ័ះ ប៊កកាតយ័

ប៉រ់ អីស ជឹរ ពឹះ ពិ អីស អ្វៃ ប៉ាំងក្រូ ទឹល ដារ់ ចំ ណាវ្គ ?

ប៉រ់ អីស តាប៉ាប តាប៉ុន កា ញឹន ឡាក់ ទុច អីស។

១៤ ប៉រ់ អីស តាំប៉ាង ពុត តាប៉ាប តាប៉ុន កា ញឹន រ៉ប់ កាំលឺ

ម៉ាគ់ ញឹន ហោក រ៉គ់ លើយ ឡុច អាញុ។

១៥ អីស ប៉្រគ័ កា ញឹន អុក ពុត ទុញ សាណាំ

លូ ញឹន ទី សារ ថុក ប៉ាណាប កា ទុញ សាណាំ ដេល

ប៉រ់ អីស អន់ ញឹន ទី សារ ហោក រ៉គ់ នីណោ័ះ ដេល។

១៦ ប៉រ់ អីស តាំប៉ាង អន់ ញឹន ប៉ប័ ង៉ារ អីស ប៉្រគ័

លូ តាំបាង អន់ គន សោ ញឹន ប៉ប័ សារ កេង ខាក់ ម៉ះ អីស ដេល។

១៧ ប៉រ់ ប‌៉្រ័ះ ប៊កកាតយ័ ឡាក់ ប‌៉្រ័ះ ញឹន តាំប៉ាង ពុត ប៉ិច ចៃ កា ញឹន

លូ តង័ ង៉ារការ ញឹន ទិណោ័ះ ប៉្រគ័ អន់ ដាគ់ លើយ។

៩១

១ បក់ ពឿ អ្វៃ កាន់តេ័ះ សារ រ៉ាំងហៃ រ៉ាំងខ្យា ម៉ះ ប‌៉្រ័ះ ឡាក់ តីស កាខាក់

បក់ ណោះ ចឹង អ្វៃ ពឹង ចារ អំរ៉ាញ អឺញ ម៉ះ ប‌៉្រ័ះ លើយ។

២ អាញ់ ចឹង រ៉ះ កា ប‌៉្រ័ះ ប៊កកាតយ័ ផា អីស ហង ឡាក់ អាញ់ ម៉ឹង

លើ ប៉ាន់ទៀយ ឡាក់ ប៉ងកាន់ អាញ់

ខង អីស ប‌៉្រ័ះ អាញ់

អាញ់ ចឹង មប អាញុ រ៉ីស អាញ់ ពឹង អីស។

៣ ប‌៉្រ័ះ ប៊កកាតយ័ តង័ អីស អន់ រ៉ាវ៉ាច់ ឡឹង ផាញ៉ាត

លូ ប៉ាញុ រ៉ាំបល់ គ្រឹប នែវ។

៤ អ៊ែ ចឹង ប៉ងកាន់ អីស

អីស ចឹង អ្វៃ កាន់តេ័ះ សារ អំរ៉ាញ អឺញ ម៉ះ ប‌៉្រ័ះ

ពុត ដាគ់ ម៉ះ ប‌៉្រ័ះ ពៀប ឡាក់ កា ខៃល

លូ ឡាក់ កា អាវ ប៉ាសយ់ (?)។

៥ ផះ កាម៉ាំង កា អីស អូ អ្យូគ កា សារ ខូច័ ខាច ឡាក់ ត្រគ់ អ្យូគ ណោះ អុះ

ផះ កាដារ់ កា អូ អ្យូគ កា កាំ ឡាក់ ពូ ប៉ាញ់ ណោះ ដេល។

៦ អីស កា អូ អ្យូគ កា សារ ខូច័ ខាច ចឹង កើត ពឹះ

ផះ កាម៉ាំង យ‌៉័ះ កាដារ់ ប៉ង កា អីស អូ អ្យូគ កា សារ ញ៉ា ដេល។

៧ យ‌៉័ះ ទី ប៉ាណូស ម៉ោញ រ៉ាពូ ដូវ ប៉ក់ តោ័ ក្យាម័ អីស កាតាម

លើ ទី ប៉ាណូស ម៉ោញ មឺន ដូវ តោ័ គែង សាម៉ា អីស កាតាម

ហះកា សារ ណោះ អូ កើត ពឹះ ពឹង អីស ដេល។

៨ អីស ចឹង ប៉ប័ ប៉ាណូស អូ ដាគ់

អ៊ែ ចឹង ត្រគ់ ថូត នីចម័។

៩ ប‌៉្រ័ះ ប៊កកាតយ័ ឡាក់ ចារ អីស ម៉ុត កាដាប

អីស កា ចឹង ឡាំ អ្វៃ កាន់តេ័ះ សារ អំរ៉ាញ អឺញ កេង ខាក់។

១០ ខ ណោះ ហង បះ ចឹង អូ ទី សារ អូ ដាគ់ កើត ពឹង អីស អុះ

លើ អូ ទី សារ អីគ ព្លុ តុ ឌួន ចឹង កើត ពឹះ ប៉ាគ់ ចារ អីស ដេល។

១១ ខង ប‌៉្រ័ះ ប៊កកាតយ័ ចឹង ប៉្រើ ប៊យ អ៊ែ ឡាំ ប៉ងកាន់ អីស គ្រឹប ចារ ឡាក់ អីស ឡាំ។

១២ ប៊យ ប‌៉្រ័ះ ចឹង ហាប់ តាប៉ោង អីស លូ តី អ៊ែ

អ្យូគ ផាហៃគ ជុង អីស កាន់តើស អំហ្មោ។

១៣ យ‌៉័ះ អីស ចាក ចគ័ ប៊ក លើ ណាក

លូ អីស ចគ័ ប៉្លៃន ក្លា ប៉ាញ័ តាម័ កាតាម

១៤ ប‌៉្រ័ះ ប៊កកាតយ័ កាប ផា៖

«ញន កា អ៊ែ អ្វៃ កាចាប័ លូ អាញ់ ណោះ

អាញ់ ចឹង តង័ លូ រ៉ាំងហៃ អ៊ែ

ញន កា អ៊ែ អ្លុ អន់តគ់ ផា អាញ់ ឡាក់ ប‌៉្រ័ះ អ៊ែ។

១៥ អ៊ែ ចឹង ម៉ន់ អើ អាញ់

អាញ់ កា ចឹង តើល ដេល

ផះ អ៊ែ ទី សារ ចុនចៃ អាញ់ កា អ្វៃ អន់ឌូ លូ អ៊ែ

ទឹប តង័ លូ ប៉ានេ អ៊ែ ដេល (ប៉្រគ័ អន់ តីស ម៉ូះ រឺ ប៉ាំងហោក ពុត ពៀក)។

១៦ អាញ់ ចឹង អន់ អ៊ែ ទី អាញុ រ៉ីស ទុញ

លូ អន់ អ៊ែ អ្លុ អន់តគ់ ផា អាញ់ អា ហង ឡាក់ បក់ តង័ តាទឹច។

៩២

១ អឺ ប‌៉្រ័ះ ប៊កកាតយ័

ដាគ់ ខាក់ ហង អាញ់ ចាជែ ប៉ានេ អីស

អញ់ស៊ែ ចាជែ ប៉ានេ សិច ប‌៉្រ័ះ ឡាក់ តីស កាខាក់។

២ អាញ់ ចឹង រ៉ះ ឡឹង ពុត តាប៉ាប តាប៉ុន លូ ពុត ដាគ់ ម៉ះ អីស

អាញ់ រ៉ះ ឡឹង កាំលឺ លើយ ទឹល កាម៉ាំង។

៣ អាញ់ ចឹង អន់ទែង ព្រួក អត់ កាណី កាស៊ែ អញ់ជឹត ពួយ យុ។

៤ អឺ ប‌៉្រ័ះ ប៊កកាតយ័ គ្រឹប ង៉ារ ឡាក់ អីស ប៉្រគ័ អាញ់ ហោក រ៉គ់ ខាក់

ទឹប អាញ់ ហោក កា តី អីស ប៉្រគ័ គ្រឹប នែវ ដេល។

៥ អឺ ប‌៉្រ័ះ ប៊កកាតយ័ ង៉ារ ឡាក់ អីស ប៉្រគ័ ណោះ ដាគ់ ខាក់

លូ ពុត ឃឹត ម៉ះ អីស កា ជ្រុ ខាក់ ដេល។

៦ ប៉ាណូស ង៉ល់ កាតូល័ ពូ អូ ហ្លង់

លូ បក់ អូ ឃឹត ចាជ្រែប កា អូ អ្លុ ដេល។

៧ ប៉ាណូស អូ ដាគ់ អន់ឌែ ចឹង រ៉ាល ឡាក់ កា អ្យិត

ហះកា អន់ឌែ ចឹង រ៉ាយ រ៉ុង លើយ ហង។

៨ ហះកា កាប៉ាច់ អីស ប‌៉្រ័ះ ប៊កកាតយ័

អីស ឡាក់ ប‌៉្រ័ះ តីស កាខាក់ ទឹប អ្វៃ លើយ។

៩ អឺ ប‌៉្រ័ះ ប៊កកាតយ័ មួត តាម៉ឺរ អន់ឌែ ចឹង រ៉ាយ រ៉ាំ

លូ មួត ប៉្រគ័ សារ អូ ដាគ់ កា ចឹង តាប៉្រះ តាប៉្រោង។

១០ ប‌៉្រ័ះ ប៊កកាតយ័ ប៉្រគ័ អន់ អាញ់ សាងុំ ឡាក់ កា រ៉ាវ៉េះ

ទឹប អីស ជ្រោ សាងី ពឹង អាញ់។

១១ អាញ់ ប៉ប័ មួត តាម៉ឺរ អន់ឌែ អូ ដាម័

លូ អាញ់ កាតាំង ប៉ានឹរ អន់ឌែ ញ៉ាំ កាគ្រៀច ដេល។

១២ ប៉ាណូស ដាគ់ ត្រង់ ចឹង តីស ឡាំ ឡាក់ កា តើម អ៊្លង

លូ ចឹង តីស ទឹប កាង័ ឡាក់ តើម កាញូង (?) ប៉ាគ់ ព្រី ឡេបាណូន។

១៣ មួត អន់ឌែ ពៀប ឡាក់ កា តើម អ៊្លង ហ៊ន កាណុង (?) រ៉ោង រ៉ាម៉ះ

ទឹប តីស ឡាំ គែង ម៉ាត់ (?) កាណុង រ៉ោង រ៉ាម៉ះ ។

១៤ យ‌៉័ះ អន់ឌែ ក្រាគ់ ខាក់ ឡគ កេះ កាតាម

កា អន់ឌែ អ្លុ ទី គន ដេល

ពៀប ឡាក់ កា តើម អ៊្លង

ទឹប ចាត់ ហ្លា កាសៃគ ឡាញ់ចឺន លើយ។

១៥ សារ ទិ អា ប៉ិច រ៉ះ អន់ អ្លុ អន់តគ់ ផា

ប‌៉្រ័ះ ប៊កកាតយ័ ពៀប ឡាក់ កា អំហ្មោ តាទៀរ ម៉ះ អាញ់

ប‌៉្រ័ះ ប៊កកាតយ័ ដាគ់ ត្រង់ លើយ អូ ទី តូរ័ អុះ។

៩៣

១ ប‌៉្រ័ះ ប៊កកាតយ័ ឡាក់ សាដាច់ ទឹប ទី អំរ៉ាញ អឺញ កេង ខាក់ លូ លៅ លែង

អ៊ែ ប៉្រគ័ អន់ អង់កក់ តេះ អា កាង័ កាចាប័ អូ អ្លុ យ៉ើល អុះ។

២ គ្រេ សាដាច់ ម៉ះ អីស អ្វៃ កាចាប័ លើយ ឡឹង ម៉ោហ

កាប៉ាច់ អីស កា អ្វៃ អន់ទ្រួល ឡឹង តេះ ប៉្លៃង សាំ។

៣ អឺ ប‌៉្រ័ះ ប៊កកាតយ័ ទៀក សាឡីគ សាឡាយ រ៉ាំងក្លាច តីសៗ យឹង គឹកៗ។

៤ ហះកា អ្វៃ ពឹង ប៉្លៃង តោ អីស ទី អំរ៉ាញ អឺញ កេង ខាក់

ក្វា ឡឹង ទៀក សាឡីគ សាឡាយ ឡាក់ តីស លូ រ៉ាំងក្លាច ឡាក់ យឹង គឹកៗ តោ ណាវ្គ។

៥ អឺ ប‌៉្រ័ះ ប៊កកាតយ័

ចាបាប់ អីស ស៊ុត កា ដាគ់ ត្រគ់ ទិណោ័ះ

ចារ អីស ឡាក់ ចារ ដាគ់ កាខាក់ ទឹប អ្វៃ លើយ ដេល ទឹល រ៉ប់ ដារ់ អា។

៩៤

១ អឺ ប‌៉្រ័ះ ប៊កកាតយ័ ឡាក់ ឡាក់ តាំងឡា តូ ពូ

ខង សារ ឡាក់ តូ ពូ សុត កា អីស

ប៉រ់ អីស តាំបាង សារ អំរ៉ាញ កេង ខាក់ ម៉ះ អីស។

២ អឺ ប‌៉្រ័ះ ឡាក់ តាំងឡា តាត់ស៊ិន សារ កា ប៉ាណូស ពឹង អង់កក់ តេះ

ប៉រ់ អន់ អីស អ្យូវ (?) ឡាំ ចៃគ ថូត ប៉ាណូស ហឺន ឌឺ

អន់ ត្រគ់ លូ សារ អន់ឌែ ប៉្រគ័។

៣ អឺ ប‌៉្រ័ះ ប៊កកាតយ័

អីស អន់ ប៉ាណូស អ្វាត់ អេង តាំប៉ោក ឡាកោ (?) ទឹល ដារ់ ចំ ណាវ្គ ?

៤ មួត អូ ដាគ់ អន់ឌែ កាប អ្វាត់ អេង

លូ តីស ពុត ខាក់។

៥ អឺ ប‌៉្រ័ះ ប៊កកាតយ័

អន់ឌែ ជិះ ចគ័ ប៉្រគ័ បាប លូ បឺង៉ាយ ប៉ាសុន អីស។

៦ អន់ឌែ កា ប៉ាន់តោ័ មួត អង់កាន់ អន់ត្រោ័

លូ ប៉ាន់តោ័ មួត គន កាន់តី ទឹប មួត អំហ៊្មយ ដេល។

៧ ទឹប អន់ឌែ កាប ផា ប‌៉្រ័ះ ប៊កកាតយ័ ឡាក់ ប‌៉្រ័ះ យ៉ាកុប

អ៊ែ អូ ប៉ប័ លូ អូ វ៉ឹនវ៉ាយ អុះ។

៨ អឺ ប៉ាណូស ឡាក់ អូ ហ្លង់ អូ ហ្លី

ហគ់ សាំងកៃ ឡាកោ

អឺ ប៉ាណូស ឡាក់ ង៉ល់ អន់ទ្រុយ (?)

ដារ់ ចំ អន់ដីស ចឹង ឃឹត ចាជ្រែប ?

៩ ប‌៉្រ័ះ ឡាក់ ប៉ាំងកើត តោរ លូ ប៉ាំងកើត ម៉ាត់ ប៉ាណូស

ញ៉ា អ៊ែ អូ ប៉ប័ លើ អូ កាតាំង ប ?

១០ ប‌៉្រ័ះ ប៊កកាតយ័ ឡាក់ តាំងឡា ពីត ប៉ាញ់ចាល ប៉ាណូស គ្រឹប សុនសាត

ញ៉ា ប‌៉្រ័ះ អូ ប៉ាញ់​ចាល អន់ដីស ប ?

ប‌៉្រ័ះ ហង ឡាក់ ប៉្រគ័ អន់ ប៉ាណូស អ្លុ ហ្លង់។

១១ ប‌៉្រ័ះ ប៊កកាតយ័ អ្លុ កាណុង ពុត ប៉ាណូស ឃឹត

អ៊ែ ប៉ប័ ផា ពុត ប៉ាណូស អូ ទី ខា ញ៉ា អុះ។

១២ អឺ ប‌៉្រ័ះ ប៊កកាតយ័

បក់ ពឿ ទី អីស តាគ់ កាចាំង ទឹប អន់តគ់ ប៉ាតោ លូ ចាបាប់ ម៉ះ អីស

បក់ ណោះ ទី សារ សាណុក សាវ៉ាក ហង។

១៣ ផះ ទី សារ ចុនចៃ ប‌៉្រ័ះ ប៊កកាតយ័ ប៉្រគ័ អន់ ពុត អ៊ែ រ៉ាឡូវ

ហះកា ប៉ាណូស អូ ដាគ់ ទី ឡូះ ជ្រុ គម តប់ អន់ឌែ។

១៤ ខង ប‌៉្រ័ះ ប៊កកាតយ័ អូ អ្លាត ប៉ាសុន អ៊ែ អុះ

លូ អូ អ្លាត បក់ ពឿ ឡាក់ ចាក ពួយ អ៊ែ ដេល។

១៥ ផះ ណោះ បក់ តាត់ស៊ិន សារ អ៊ែ តាត់ស៊ិន ដាគ់ ត្រង់

កាប៉ាច់ បក់ ទី ពុត ដាគ់ អ៊ែ ចាក ពួយ សារ ដាគ់ ត្រង់។

១៦ ទី ពឿ ចឹង ប៉ងកាន់ អាញ់ ឡឹង មួត បក់ អូ ដាគ់

លូ តាវ អន់ឌូ លូ អាញ់ ប៉ាសាំង លូ អន់ឌែ ណោះ ?

១៧ ផានែវ ប‌៉្រ័ះ ប៊កកាតយ័ អូ តង័ អាញ់ អុះ

ណោះ អាញ់ ចឹង តោ័ រ៉ាយ រ៉ាំ ស៊្រសៗ ហង។

១៨ អឺ ប‌៉្រ័ះ ប៊កកាតយ័ ផះ ចំ អាញ់ កាប ផា៖

«អាញ់ សាលឹម ប៉ក់ កេះ

ផះ ណោះ អីស តាំប៉ាង ពុត តាប៉ាប តាប៉ុន តង័ អាញ់ ដេល»។

១៩ ផះ ចំ អាញ់ ទី សារ វ៉ឹនវ៉ាយ កាណុង ពុត

ប‌៉្រ័ះ ប៊កកាតយ័ ប៉ាឡោម ពុត ពៀក អាញ់ អន់ ហោក រ៉គ់។

២០ មួត ម៉ៃគ ឡាក់ តាត់ស៊ិន សារ អូ ត្រង់

អន់ឌែ អ្យក់ ចាបាប់ ជិះ ចគ័ ប៉ាសុន ប ?

២១ អន់ឌែ ប៉ាណាំ គួប ប៉្រគ័ អូ ដាគ់ កា ប៉ាណូស ដាគ់ ត្រង់

លូ ចៃគ ថូត ប៉ាន់តោ័ អ្លាត។

២២ ហះកា ប‌៉្រ័ះ ប៊កកាតយ័ ប៉ាន់ទៀយ ឡាក់ អាញ់ កាន់ទឹង

ប‌៉្រ័ះ អាញ់ ឡាក់ អំហ្មោ អាញ់ ចឹង កាដាប។

២៣ ប‌៉្រ័ះ ប៊កកាតយ័ តូ កា ពូ ឃឺ ពួយ សារ យច ឡាក់ ពូ ប៉្រគ័

ទឹប អ៊ែ ប៉្រគ័ អន់ ពូ ប៉ាណាប ញន កា សារ ពូ ប៉្រគ័ ណោះ ហង

ប‌៉្រ័ះ ប៊កកាតយ័ ឡាក់ ប‌៉្រ័ះ អាញ់ អន់ ពូ តោ័ រ៉ុង តោ័ រ៉ាយ។

៩៥

១ ចុះ ពិន ប៉ានេ កា ប‌៉្រ័ះ ប៊កកាតយ័

អ៊ែ ពៀប ឡាក់ កា អំហ្មោ ទឹប ឡាក់ កា បក់ តង័ ពិន។

២ ពិន ម៉ុត ឡាំ ប៉ាគ់ ប‌៉្រ័ះ ប៊កកាតយ័ ពិ

ទឹប ហោក រ៉គ់ លូ ចាជែ យ៉ិល។

៣ ខង ប‌៉្រ័ះ ប៊កកាតយ័ ឡាក់ សាដាច់

លូ តីស ហ៊្លត ឡឹង ប‌៉្រ័ះ អន់ទៀគៗ។

៤ ប‌៉្រ័ះ ប៊កកាតយ័ រ៉ាំងហៃ កាណាគ័ ញ៉ាៗ ទិណោ័ះ

កាក់ ឡឹង អង់កក់ តេះ ទឹប ប៉ានឹម ចាំងហីគ។

៥ សាឡីគ សាឡាយ លូ អង់កក់ តេះ កា ម៉ះ ប‌៉្រ័ះ ប៊កកាតយ័

ខង អ៊ែ ឡាក់ តាំងឡា ប៉ាំងកើត។

៦ ពិ ពិន ប៉ាណាំ គួប កុប កល់ សាំប‌៉័ះ កា ប‌៉្រ័ះ ប៊កកាតយ័

ខង អ៊ែ ឡាក់ តាំងឡា ប៉ាំងកើត ពិន។

៧ ខង ប‌៉្រ័ះ ប៊កកាតយ័ ឡាក់ ប‌៉្រ័ះ ពិន

ពិន ឡាក់ ប៉ាសុន អ៊ែ

អ៊ែ រ៉ាំងហៃ ពិន ឡាក់ ពូ រ៉ាំងហៃ ចៀម

ដារ់ អា ហង ពិន កាតាំង ប៉ានឹរ អ៊ែ។

៨ អន់ដីស ជែ កាង័ កល់ ឡាក់ កា អន់ដីស ប៉ាសាំង ប៉ាគ់ មេរីបា

លើ ឡាក់ កា សាគ់ លួង ប‌៉្រ័ះ ប៉ាគ់ ស៊្រែ តីស ម៉ាសា ពែ។

៩ វគ័ យ៉ាក អន់ដីស អន់ឌែ សាគ់ លួង អាញ់

យ‌៉័ះ អន់ឌែ ប៉ប័ ង៉ារ អំរ៉ាញ អឺញ ឡាក់ អាញ់ ប៉្រគ័ កាតាម។

១០ រ៉ាំងវ៉ាង ៤០ សាណាំ ប៉ាណូស ផះ រ៉ាំងហាវ ណោះ ប៉្រគ័ អន់ អាញ់ ស្រាប់ ខាក់

ណោះ ហង អាញ់ កាប ផា៖

«ពុត ប៉ាសុន អា វ៉ឹល វ៉ើង

អន់ឌែ អូ អ្លុ ទ្រង អាញ់ អុះ»។

១១ អាញ់ អឺក ខាក់ ទឹប កាប ផា៖

«អូ អន់ អន់ឌែ ម៉ុត រ៉ាឡូវ អន់ឌូ លូ អាញ់ ឡូត»។

៩៦

១ ហគ់ ចាជែ អញ់ស៊ែ ណាវ ប៉ានេ កា ប‌៉្រ័ះ ប៊កកាតយ័

អន់ ប៉ាណូស អ្វៃ ពឹង អង់កក់ តេះ ចាជែ ប៉ានេ កា ប‌៉្រ័ះ ប៊កកាតយ័ ពិ។

២ ចាជែ ប៉ានេ កា ប‌៉្រ័ះ ប៊កកាតយ័ ទឹប សាំប‌៉័ះ កា អ៊ែ

លូ សារ ឡាក់ អ៊ែ តង័ ពិន លើយ រ៉ប់ ដារ់។

៣ ហគ់ រ៉ះ សារ អំរ៉ាញ អឺញ ប‌៉្រ័ះ កា ប៉ាណូស ទិឌូ

គ្រឹប ប៉ាថេត ពឹង អង់កក់ តេះ អា។

៤ ខង ប‌៉្រ័ះ ប៊កកាតយ័ តីស កាខាក់

ពិន ត្រគ់ ប៉ានេ លូ អ្យិល កូត័ កា អ៊ែ ក្វា កា ប‌៉្រ័ះ អន់ទៀគ។

៥ ខង ប‌៉្រ័ះ អន់ទៀគ ទិណោ័ះ ស៊ុត កា អូ ទី ខា

ហះកា កាប៉ាច់ ប‌៉្រ័ះ ប៊កកាតយ័ អ៊ែ ប៉ាំងកើត ប៉្លៃង។

៦ ទី តាតារ ក្លាគ់ ឡាច់ ឡឹង ម៉ូះ ម៉ាត់ ប‌៉្រ័ះ ប៊កកាតយ័

ពឹង កាណុង ដាគ់ ម៉ះ អ៊ែ កា ទី ដឹង សារ អំរ៉ាញ អឺញ។

៧ គ្រឹប សុនសាត ត្រគ់ ប៉ានេ កា ប‌៉្រ័ះ ប៊កកាតយ័

លូ សារ អំរ៉ាញ អឺញ ម៉ះ អ៊ែ។

៨ ហគ់ ប៉ានេ កា ប‌៉្រ័ះ ប៊កកាតយ័ លូ សារ ដាគ់ ម៉ះ អ៊ែ

ទឹប អ្យក់ ឡាំ កាណាគ័ ប៉ាគ់ រ៉ោង រ៉ាម៉ះ មប កា អ៊ែ។

៩ ហគ់ សាំប‌៉័ះ ប៉ានេ កា ប‌៉្រ័ះ ប៊កកាតយ័

ទឹប អញ់សើម ឡាកោ លូ កាណាគ័ ដាគ់ ឡាយ៉ាម័។

អឺ ប៉ាណូស ពឹង អង់កក់ តេះ

ហគ់ អ្យូគ រ៉ារ៉ៃត កា ប‌៉្រ័ះ ប៊កកាតយ័ ពិ។

១០ ហគ់ រ៉ះ កា ប៉ាណូស គ្រឹប សុនសាត ផា៖

«ប‌៉្រ័ះ ប៊កកាតយ័ រ៉ាំងហៃ អង់កក់ តេះ អា កាង័ កាខាក់ អូ យ៉ើល អុះ» ទឹប តាត់ សិន សារ ដាគ់ ត្រង់ កា ប៉ាណូស ទិឌូ ។

១១ ហគ់ អន់ តេះ ប៉្លៃង ទី សារ ហោក រ៉គ់ ទឹប សាឡីគ សាឡាយ លូ កាណាគ័ ញ៉ា ៗ អ្វៃ កាណុង ណោះ អន់ អន់ឌែ តេះ ម៉ៃ ៗ ពិ ។ ១២ ហគ់ អន់ ម៉ីរ ស៊្រែ លូ កាណាគ័ ញ៉ា ៗ ពឹង ណោះ ទី សារ ហោក រ៉គ់ ពិ ទឹប ព្រី ទៀក កា ហោក រ៉គ់ ហះ ម៉ាត់ ប‌៉្រ័ះ ប៊កកាតយ័ ដេល ។ ១៣ ខង ប‌៉្រ័ះ ប៊កកាតយ័ ជឹរ ពឹះ កេះ ។ អ៊ែ ពឹះ ម៉ាគ់ ចឹង តាត់ សារ ពឹង អង់កក់ តេះ អ៊ែ តាត់ សិន សារ កា ប៉ាណូស ទិឌូ ដាគ់ ត្រង់ ខាក់ ។

៩៧

១ អើ ប‌៉្រ័ះ ប៊កកាតយ័ ឡាក់ តាំងឡា រ៉ាំងហៃ អង់កក់ តេះ

លូ អន់ ប៉ាណូស ពឹង អង់កក់ តេះ ទី សារ ហោក រ៉គ់

ទឹប មួត អ្វៃ ពឹង តាក្វាល់ សាឡីគ សាឡាយ កា ហោក រ៉គ់ ដេល។

២ ទី ប៉្លៃង កាម៉ល់ ម៉ាម៉ាំង ម៉ាមត អ្វៃ ជុំ ប‌៉្រ័ះ ប៊កកាតយ័

អ៊ែ កា អ្វៃ រ៉ាំងហៃ ដាគ់ ត្រង់ ដេល។

៣ ទី អុញ អ្វៃ គែង ម៉ាត់ ប‌៉្រ័ះ ប៊កកាតយ័

ថាំឡាយ មួត តាម៉ឺរ ម៉ះ អ៊ែ។

៤ ប‌៉្រ័ះ ប៊កកាតយ័ ប៉្រគ័ កាំឡាត តាតារ ក្លាគ់ ពឹង អង់កក់ តេះ

ប៉ាណូស ពឹង អង់កក់ តេះ កា អ្យូគ រ៉ារ៉ៃត។

៥ ប៉ានឹម ទិណោ័ះ ចឹង រ៉ាយ រ៉ាំ ឡាក់ កា ជ្រេង ហះ ម៉ាត់ ប‌៉្រ័ះ ប៊កកាតយ័

ខង ប‌៉្រ័ះ ឡាក់ តាំងឡា តេះ ប៉្លៃង។

៦ ប៉្លៃង កា រ៉ះ ឡឹង សារ ដាគ់ ត្រង់ ប‌៉្រ័ះ ប៊កកាតយ័

លូ គ្រុប សុនសាត កា ប៉ប័ សារ អំរ៉ាញ អឺញ ម៉ះ អ៊ែ ដេល។

៧ ប៉រ់ បក់ ឃើយ សាំប‌៉័ះ កា ហ៊ូប ប‌៉្រ័ះ អន់ អន់ដីស តាយួស ពិ

អឺ ប‌៉្រ័ះ អន់ទៀគ សាំប‌៉័ះ ពិ កា ប‌៉្រ័ះ ប៊កកាតយ័។

៨ អឺ ប‌៉្រ័ះ ប៊កកាតយ័ មឿង ស៊ីយ៉ូន កាតាំង កេះ ទឹប ទី សារ ហោក រ៉គ់

លូ គន អង់កាន់ សុនសាត យូដា ហោក រ៉គ់ ដេល។

៩ អឺ ប‌៉្រ័ះ ប៊កកាតយ័

ទី ដឹង អីស ហង ឡាក់ តីស កាខាក់ ពឹង អង់កក់ តេះ អា

ខង អីស ហង ដាគ់ ក្វា ឡឹង ប‌៉្រ័ះ អន់ទៀគ។

១០ អឺ បក់ ប៉ិច កា ប‌៉្រ័ះ ប៊កកាតយ័

ហគ់ អូ ណីស កា សារ អូ ដាគ់ ពិ

ប‌៉្រ័ះ ប៊កកាតយ័ ចឹង រ៉ាំងហៃ ប៉ាង៉ាត័ ប៉ាឡឹង អន់ដីស ឡាក់ ដាគ់ ត្រង់

លូ តង័ អន់ រ៉ាវ៉ាច់ ឡឹង តី មួត អូ ដាគ់។

១១ ទី សារ តាតារ ពឹង មួត ឡាក់ ដាគ់ ត្រង់

លូ សារ ហោក រ៉គ់ ពឹង មួត ទី ពុត ដាគ់។

១២ អឺ មួត បក់ ដាគ់ ត្រង់ ហគ់ ហោក ពិ

លូ ប៉ានេ កា សារ ដាគ់ ប‌៉្រ័ះ ប៊កកាតយ័ ពិ។

៩៨

១ ហគ់ ចាជែ អញ់ស៊ែ ណាវ ប៉ានេ កា ប‌៉្រ័ះ ប៊កកាតយ័

ញន កា អ៊ែ ប៉្រគ័ សារ ដាគ់ កេង ខាក់

ទឹប សារ អំរ៉ាញ តី សាម៉ា អ៊ែ ឡាក់ ដាគ់ ខាក់

ញន ណោះ ហង សាណ័ះ ទ្រង អ៊ែ។

២ ប‌៉្រ័ះ ប៊កកាតយ័ តាំបាង សារ អ៊ែ តង័

អន់ គ្រឹប សុនសាត ប៉ប័ សារ ដាគ់ ត្រង់ ម៉ះ អ៊ែ។

៣ ប‌៉្រ័ះ ប៊កកាតយ័ តាំបាង ពុត តាប៉ាប តាប៉ុន លូ ពុត ដាគ់ ត្រង់ ម៉ះ អ៊ែ កា សុនសាត អ៊ីស្រាអ៊ែល

លូ លើយ ទឹល ឡាណុច តេះ កា ប៉ប័ សារ អ៊ែ តង័

ខង អ៊ែ ឡាក់ ប‌៉្រ័ះ ពិន។

៤ អឺ ប៉ាណូស ពឹង អង់កក់ តេះ

ហគ់ ចាជែ ប៉ានេ ម៉ៃៗ កា ប‌៉្រ័ះ ប៊កកាតយ័ ញន ពុត ហោក រ៉គ់ ពិ។

៥ ហគ់ ចាជែ ប៉ានេ កា ប‌៉្រ័ះ ប៊កកាតយ័

ពួយ យុ គួង អន់ រ៉គ់ កាខាក់ ឡូត។

៦ ហគ់ ចាជែ ប៉ានេ កា ប៉្រះ ប៊កកាតយ័ ទឹប ខ្លោម ប៉ី លូ ខ្លោម សាណៃង

ទឹប ចាជែ ម៉ៃៗ កា ប‌៉្រ័ះ

ខង អ៊ែ ឡាក់ សាដាច់ ពិន។

៧ អន់ សាឡីគ សាឡាយ លូ កាណាគ័ ញ៉ា អ្វៃ កាណុង សាឡីគ សាឡាយ ណោះ

ទឹប អង់កក់ តេះ លូ កាណាគ័ ញ៉ា ឡាក់ អ្វៃ ពឹង អង់កក់ តេះ អ្យគ័ ប៉្រគ័ អញ់ស៊ែ អន់ ហោក រ៉គ់។

៨ ទឹប តាំងលេ លូ ប៉ានឹម ទិណោ័ះ

អ្យគ័ ហោក រ៉គ់ លូ ប៉ានេ កា ប‌៉្រ័ះ។

៩ ខង ប‌៉្រ័ះ ប៊កកាតយ័ ចឹង ជឹរ តាត់ស៊ិន សារ ពឹង អង់កក់ តេះ លូ ដាគ់ ត្រង់។

៩៩

១ ប‌៉្រ័ះ ប៊កកាតយ័ រ៉ាំងហៃ ប៉ាណូស គ្រឹប សុនសាត លូ អន់ ប៉ាណូស ទិឌូ អ្យូគ រ៉ារ៉ៃត

ខង អ៊ែ អ្វៃ អំប៉ាំង ចេរូប៊ីន ទឹប អង់កក់ តេះ កា រ៉ារ៉ៃត និះ ទៅ ដេល។

២ ប‌៉្រ័ះ ប៊កកាតយ័ ឡាក់ តីស កាខាក់ អ្វៃ ពឹង មឿង ស៊ីយ៉ូន

អ៊ែ តីស ក្វា ឡឹង ប៉ាណូស ទិណោ័ះ។

៣ ប៉ាណូស ទិឌូ ត្រគ់ ប៉ានេ កា ប‌៉្រ័ះ ប៊កកាតយ័ ឡាក់ ប‌៉្រ័ះ តីស កាខាក់

លូ ត្រគ់ អ្យូគ ទឹប អ្យិល កូត័ ខង អ៊ែ ឡាក់ ប‌៉្រ័ះ ដាគ់ ត្រង់។

៤ ប‌៉្រ័ះ ប៊កកាតយ័ ឡាក់ សាដាច់ ទឹប អ៊ែ ប៉ិច កា សារ ដាគ់ ត្រង់

អ៊ែ កា ប៉្រគ័ អន់ ទី សារ ដាគ់ លូ សារ ត្រង់ កាណុង ផូង័ វ៉ាច់ វគ័ យ៉ាកុប។

៥ អ្យគ័ ប៉ានេ កា ប‌៉្រ័ះ ប៊កកាតយ័ ឡាក់ ប‌៉្រ័ះ ពិន

លូ សាំប‌៉័ះ ប៉ានេ ហះ ជុង អ៊ែ

ខង អ៊ែ ឡាក់ ដាគ់ ត្រង់។

៦ ខង វគ័ ម៉ូសេ លូ វគ័ អារ៉ុន ឡាក់ ក្រាគ់ រ៉ាម៉ះ ប‌៉្រ័ះ

ទឹប សាំយូអ៊ែល អន់ឌែ កា ម៉ន់ អើ សិច ប‌៉្រ័ះ ប៊កកាតយ័

ប‌៉្រ័ះ កា ភម ដេល។

៧ ប‌៉្រ័ះ ប៊កកាតយ័ កាកាប លូ អន់ឌែ កាណុង កាម៉ល់

អន់ឌែ កា គម រ៉ាន់ដាប់ គ្រឹប សារ លូ ចាបាប់ ឡាក់ ប‌៉្រ័ះ អន់ ណោះ ហង។

៨ អឺ ប‌៉្រ័ះ ប៊កកាតយ័ ឡាក់ ប‌៉្រ័ះ ញឹន

អីស រ៉ះ កា ប៉ាសុន អីស កេះ

យ‌៉័ះ អីស ចៃគ ថូត អន់ឌែ ញន កា សារ យច អន់ឌែ កាតាម

ហះកា អីស ឃើយ អូ អ្យក់ យ៉ូ សារ យច អន់ឌែ លើយ កេះ ។

៩ អ្យគ័ ប៉ានេ កា ប‌៉្រ័ះ ប៊កកាតយ័ ឡាក់ ប‌៉្រ័ះ ពិន

លូ សាំប‌៉័ះ កា អ៊ែ គែង ប៉ានឹម ស៊ីយ៉ូន

ខង អ៊ែ ប‌៉្រ័ះ ដាគ់ ត្រង់។

១០០

១ អឺ ប៉ាណូស ពឹង អង់កក់ តេះ ទិឌូ

ហគ់ ប៉ានេ ម៉ៃៗ កា ប‌៉្រ័ះ ប៊កកាតយ័។

២ ហគ់ ប៉្រគ័ ង៉ារ កា ប‌៉្រ័ះ ប៊កកាតយ័ ញន ពុត ហោក រ៉គ់

លូ ឡាំ ប៉ាគ់ អ៊ែ ទឹប ប៉្រគ័ អញ់ស៊ែ ប៉ានេ អ៊ែ អន់ ហោក រ៉គ់។

៣ អន់ ពិន អ្លុ អន់តគ់ ផា ប‌៉្រ័ះ ប៊កកាតយ័ ឡាក់ ប‌៉្រ័ះ តាទឹច

ខង អ៊ែ ប៉ាំងកើត ពិន

ពិន កា កេះ ប៉ាសុន អ៊ែ

លូ អ៊ែ រ៉ាំងហៃ ពិន ។

៤ ម៉ុត ពិ ទ្រង អំប៉ារ អ៊ែ ទឹប ពុត ហោក រ៉គ់

លូ ម៉ុត ពឹង រ៉ោង រ៉ាម៉ះ ទឹប ចាជែ អញ់ស៊ែ ប៉ានេ

ទឹប ប៉ានេ ហោក រ៉គ់ កា អ៊ែ

លូ ប៉ានេ តាំប៉ោក កា សិច អ៊ែ។

៥ ខង អ៊ែ ឡាក់ ដាគ់ កាខាក់

អ៊ែ កា ប៉ិច ចៃ លើយ អូ អ្លុ ឡុច អុះ

ទឹប សារ ដាគ់ ត្រង់ គ្រឹប រ៉ាំងហាវ ។

១០១

១ អាញ់ ចឹង ចាជែ ប៉ានេ អីស

ញន កា សារ ប៉ិច ចៃ លូ សារ ដាគ់ ត្រង់ ម៉ះ អីស

អឺ ប‌៉្រ័ះ ប៊កកាតយ័ អាញ់ ចាជែ ប៉ានេ អីស។

២ អាញ់ ចឹង ប៉្រគ័ ពួយ គ្រឹប សារ ដាគ់ ត្រង់ ម៉ះ អីស

ដារ់ ចំ អីស ឡាំ ប៉ាគ់ ចារ អាញ់ ?

អាញ់ ចឹង អ្វៃ ពឹង ហី ទឹប ប៉្រគ័ សារ ដាគ់ ត្រង់។

៣ អាញ់ អូ ចៃ កា សារ អូ ដាគ់ អ្វៃ ហះ ម៉ាត់ អុះ

ទឹប អាញ់ កា អូ ចៃ ប៉ានឹរ ពឹរ កាង បក់ ចំ ឡាក់ កាប អូ ត្រង់ កា ប‌៉្រ័ះ ប៊កកាតយ័ ដេល

ឃឺ អាញ់ អូ ចៃ កា ចឹង ទួម លូ សារ អូ ដាគ់ ណោះ ដេល។

៤ អាញ់ អូ គម អន់ ប៉ាណូស អូ ត្រង់ អ្វៃ ក្យាម័ អាញ់ អុះ

ទឹប អាញ់ អូ ចៃ កា សារ ញ៉ា ឡាក់ អូ ដាគ់ ណោះ ដេល។

៥ អាញ់ ចឹង ទឹប បក់ ពឿ ឡាក់ កាប អូ ដាគ់ លូ កាប ពោ មួត អ្វៃ រសានែង

លូ អាញ់ អូ ហៃ កា ពឿ ឡាក់ ទី ពុត អ្វាត់ អេង ណោះ ដេល។

៦ អាញ់ ចឹង ណាំង បក់ ពឿ ទី ពុត ដាគ់ ត្រង់ ឡាក់ អ្វៃ កាណុង ប៉ាថេត អា

អាញ់ ចឹង អន់ អ៊ែ អ្វៃ អន់ឌូ លូ អាញ់

លូ បក់ ពឿ ប៉្រគ័ ពួយ សារ ដាគ់

អាញ់ ចឹង ប៉្រើ អ៊ែ ប៉្រគ័ ង៉ារ កា អាញ់។

៧ កាប៉ាច់ មួត ប៉ាញ៉ា ប៉្លាច័

កា អាញ់ អូ អន់ អ្វៃ ពឹង ហី អាញ់

ទឹប មួត បក់ កាប តាំព្លូង

កា អាញ់ អូ អន់ អ្វៃ ក្យាម័ ដេល។

៨ រ៉ប់ ដារ់ អាញ់ តាំងហ្យិត មួត ឡាក់ អូ ដាគ់ ឡាច់ ឡឹង ស្រុក តេះ អា

អន់ អន់ឌែ អ្វៃ ចាំងហាយ្គ

ប៉ាណូស បក់ ប៉្រគ័ អូ ដាគ់ អន់ ឡាច់ ឡឹង ប៉ាថេត ឡាក់ ប‌៉្រ័ះ ប៊កកាតយ័ អា។

១០២

១ អឺ ប‌៉្រ័ះ ប៊កកាតយ័

ប៉រ់ អន់ អីស សាំយ៉ាំង សារ អាញ់ ម៉ន់ ឡោម អីស

លូ ប៉រ់ អីស តាប៉ាប តាប៉ុន អ្យក់ សារ អាញ់ ម៉ន់ ឡោម អីស ណើ។

២ ប៉ាគ់ ដារ់ អាញ់ ទី សារ ចុនចៃ

ប៉រ់ អីស ជែ អោន ម៉ាត់ អង់ អ្វាត់ ឡាកោ ហង

លូ ផះ អាញ់ អើ ឡោម អីស ប៉រ់ អីស សាំយ៉ាំង អាញ់ ណើ

លូ ប៉រ់ អីស តើល រ៉ិញ កា អាញ់ ណើ ។

៣ អាញុ រ៉ីស អាញ់ ចឹង ហ៊្យង ហ្យើត ឡាក់ កា អ្យី អុញ

ឡាកោ អាញ់ តុ ឡាក់ កា ង៉ារ អុញ ដេល។

៤ អាញ់ ថុក ពុត ឡាក់ កា អ្យិត ក្រោះ

យ៉ះ សា សាញ៉ា កា អូ ប៉ាអាំ សាំ។

៥ អាញ់ អ្វៃ ដឹង អង់ការ លូ កាន់តីង

ខង អាញ់ ញ៉ាំ លូ អុក លើយ។

៦ អាញ់ ពៀប ឡាក់ កា សៃម សាំងអៀក អ្វៃ ពឹង ស៊្រែ តីស

លើ ឡាក់ កា សៃម តាក់ ទុយ អ្វៃ ពឹង ចារ ឡាង៉ាន់ ។

៧ អាញ់ អ្វៃ ក្យាគ់ ឡាក់ កា សៃម ចាប អ្វៃ ពឹង អន់ទល ហី អូ ទី គួប។

៨ រ៉ប់ ដារ់ មួត តាម៉ឺរ អន់ឌែ ប៉ាណាំ គួប បឺង៉ាយ លូ កាប អូ ដាគ់

ទឹប ត័ះ ប៉ាស្យាប កា អាញ់។

៩ អាញ់ សា សាណា ទឹប អុក ពុត ពៀក លូ ឡាច់ ទៀក ម៉ាត់។

១០ ញន កា ប‌៉្រ័ះ ប៊កកាតយ័ អឺក កា អាញ់ ខាក់

លូ កា ប៉ោក ហាវ អាញ់ កេះ ណោះ ហឹរ អ្លាត ណាវ្គ។

១១ អាញុ រ៉ីស អាញ់ ចឹង ហ៊្យង ពៀប ឡាក់ កា កី ផះ កាង៉ាច

លើ ពៀប ឡាក់ ហ្លា អ្យិត ក្រោះ ដេល។

១២ អឺ ប‌៉្រ័ះ ប៊កកាតយ័ កាប៉ាច់ អីស អីស រ៉ាំង ហៃ លើយ

ពូ ចឹង រ៉ះ តាគ់ កាចាំង កា សារ អីស លើយ ទឹល រ៉ាំងហាវ អន់តីគ។

១៣ ញន កា ប‌៉្រ័ះ ប៊កកាតយ័ តាប៉ាប តាប៉ុន កា មឿង យេរូសាឡឹម

អ៊ែ ចឹង អ្យូវ ហង

ខង ទឹល ដារ់ អ៊ែ តាប៉ាប តាប៉ុន កា មឿង អា កេះ។

១៤ ញឹន ឡាក់ មួត ប៉្រគ័ ង៉ារ កា ប‌៉្រ័ះ ប៊កកាតយ័

ញឹន ប៉ិច កា អំហ្មោ ពឹង មឿង អា ខាក់

យ‌៉័ះ ម៉ះ អ៊ែ សល់ លើ ប៉ាទុះ ប៉ាក់ ពឹង មឿង អា

កា ញឹន អ្វៃ ប៉ិច ចៃ ដេល។

១៥ ប៉ាណូស គ្រឹប សុនសាត ទិឌូ ត្រគ់ អ្យិល កូត័ កា ប‌៉្រ័ះ ប៊កកាតយ័

ទឹប សាដាច់ ទិណោ័ះ កា ត្រគ់ អ្យិល កូត័ កា សារ អំរ៉ាញ អឺញ ម៉ះ ប‌៉្រ័ះ ដេល។

១៦ ផះ ប‌៉្រ័ះ ប៊កកាតយ័ ប៉្រគ័ មឿង យេរូសាឡឹម

ប‌៉្រ័ះ ប៊កកាតយ័ ប៉ិច តាំបាង សារ អំរ៉ាញ អឺញ អន់ ពូ ប៉ប័។

១៧ ប‌៉្រ័ះ ប៊កកាតយ័ ហៃ ជឹរ ប៉ាណូស ថុក ប៉ាណាប

អ៊ែ អូ អ្វៃ គ្រឺយ អុះ

ញន កា សារ អន់ឌែ អើ ម៉ន់ ឡោម ឡា ណោះ។

១៨ អ្យគ័ ច្រាគ័ គម សារ ទិ អា អន់ ប៉ាណូស រ៉ាំងហាវ អន់តីគ អ្លុ អន់តគ់

ម៉ាគ់ ប៉ាសុន កើត អន់តីគ ប៉ាណាំ គួប ប៉ានេ កា ប‌៉្រ័ះ ប៊កកាតយ័។

១៩ ខង ប‌៉្រ័ះ ប៊កកាតយ័ ហៃ ប៉ប័ ចារ ដាគ់ ចាំងហីគ ណោះ ឡឹង ប៉្លៃង

កេះណោះ ឃឹត ចាជ្រែប កា អង់កក់ តេះ។

២០ ប‌៉្រ័ះ ប៊កកាតយ័ អ៊ែ ក្យាគ់ សាំយ៉ាំង សារ មួត ត្រគ់ ខុក ញ៉ាំ តាំង អឺស

លូ ចឹង តោះ ឡើយ មួត បក់ ពូ ចឹង ប៉ាន់តោ័។

២១ ផះ ណោះ ពូ រ៉ះ ឡឹង សិច ប‌៉្រ័ះ ប៊កកាតយ័ ពឹង មឿង ស៊ីយ៉ូន

លូ ពូ ប៉ានេ ប‌៉្រ័ះ ប៊កកាតយ័ ពឹង មឿង យេរូសាឡឹម។

២២ ប៉ាគ់ ប៉ាណូស គ្រឹប សុនសាត លូ ប៉ាថេត ទិណោ័ះ ប៉ាតុំ គួប ម៉ាគ់ ប៉ានេ កា ប‌៉្រ័ះ ប៊កកាតយ័ ។

២៣ ផះ អាញ់ អ្វៃ ទី សាងុំ ប‌៉្រ័ះ ប៊កកាតយ័ កា ប៉្រគ័ អន់ អាញ់ អូ ត្រូះ

លូ អ៊ែ ប៉្រគ័ តាគ់ អ្លេះ អាញុ អាញ់ កេះ។

២៤ ណោះ ហង ប៉ះ អាញ់ ឡោម ឡា ប‌៉្រ័ះ ប៊កកាតយ័ ផា៖

អឺ ប‌៉្រ័ះ ប៊កកាតយ័ អាញ់

អីស អ្វៃ គ្រឹប រ៉ាំងហាវ

ប៉រ់ អីស ជែ អ្យក់ ឡាច់ អាញុ រ៉ីស ផះ អាញ់ បើ តាន័ ក្រាគ់ ដៃ ។

២៥ ប‌៉្រ័ះ ប៊កកាតយ័ ទី ប៉ាំងកើត អង់កក់ តេះ ឡឹង ទុញ កេះ

លូ ប៉្លៃង កា ប៉ាដក់ ប៉ាជៀ ឡាក់ តី អ៊ែ ប៉ាំងកើត ដេល។

២៦ តេះ លូ ប៉្លៃង ចឹង ហ៊្យង ហ្យើត

ហះកា កាប៉ាច់ ប‌៉្រ័ះ ប៊កកាតយ័ ចឹង អ្វៃ លើយ

តេះ លូ ប៉្លៃង ចឹង សាន់ដាប់ សាត ឡាក់ កា ខោ អាវ

ប‌៉្រ័ះ ប៊កកាតយ័ ចឹង តូរ័ អ៊ែ ឡាក់ កា ពូ តូរ័ ខោ អាវ

កេះណោះ តេះ ប៉្លៃង ចឹង ហ៊្យង ហង។

២៧ កាប៉ាច់ ប‌៉្រ័ះ ប៊កកាតយ័ អ៊ែ អ្វៃ និះទៅ

អាញុ ប‌៉្រ័ះ អូ អ្លុ ឡុច អុះ។

២៨ គន សោ ញឹន ឡាក់ ប៉្រគ័ ង៉ារ កា អីស ចឹង អ្វៃ កោប ទី សារ សាណុក សាវ៉ាក

ទឹប ប‌៉្រ័ះ ចឹង រ៉ាំងហៃ គន សោ ញឹន លើយ។

១០៣

១ អាញ់ ចឹង ប៉ានេ កា ប៉្រះ ប៊កកាតយ័

ទឹប ប៉ាង៉ាត័ លូ ពុត ពៀក ប៉ានេ កា អ៊ែ ដាគ់ កាខាក់ ។

២ អាញ់ ប៉រ់ ប៉ានេ កា ប‌៉្រ័ះ ប៊កកាតយ័

អាញ់ អូ ពឹល គ្រឹប ង៉ារ ញ៉ា ឡាក់ ប‌៉្រ័ះ ប៊កកាតយ័ ប៉្រគ័ ញន កា ពុត ដាគ់ ណោះ អុះ។

៣ ប‌៉្រ័ះ ប៊កកាតយ័ កា អូ អ្យក់ យ៉ូ សារ យច អាញ់ ប៉្រគ័ គ្រឹប នែវ

ទឹប ប‌៉្រ័ះ ប៊កកាតយ័ កា ប៉្រគ័ តាគ់ អន់ដាគ់ សារ អីគ ព្លូក អាញ់ ដេល។

៤ ប‌៉្រ័ះ ប៊កកាតយ័ តង័ អាញ់ រ៉ាវ៉ាច់ ឡឹង ឡូះ ប៉ាទ្រូ តោ័

ទឹប អ៊ែ តាំប៉ាង ពុត អ៊ែ តាប៉ាប តាប៉ុន អៀង ខាក់ កេះ។

៥ ប‌៉្រ័ះ ប៊កកាតយ័ អន់ អាញ់ អ្វៃ កោប ទី សារ សាណុក សាវ៉ាក

ទឹប អ៊ែ អន់ អាញ់ ទី សាងុំ ណាវ្គ ឡាក់ សៃម ម៉ីត។

៦ ប‌៉្រ័ះ ប៊កកាតយ័ អ៊ែ ប៉្រគ័ សារ ដាគ់

លូ អ៊ែ តាត់ស៊ិន សារ ត្រង់ កា បក់ ពូ ជិះ ចគ័ ណោះ ដេល។

៧ ប‌៉្រ័ះ ប៊កកាតយ័ អ៊ែ តាំបាង កា វគ័ ម៉ូសេ

លូ ប៉ាសុន អ៊ីស្រាអ៊ែល អ្លុ អន់តគ់ ឡឹង ផិនកាន ម៉ះ អ៊ែ ទិណោ័ះ។

៨ ប‌៉្រ័ះ ប៊កកាតយ័ ទី សារ តាប៉ាប តាប៉ុន

ទឹប អ៊ែ អត់ សាំរ៉ាញ់ លូ ទី ពុត ដាគ់ កាខាក់។

៩ ប‌៉្រ័ះ ប៊កកាតយ័ អ៊ែ អូ ប៉ាំងអាល កា ពិន

លូ អ៊ែ អូ អឺក កា ពិន លើយ ដេល។

១០ ប‌៉្រ័ះ ប៊កកាតយ័ អូ ចៃគ ថូត អន់ ត្រគ់ លូ សារ យច ពិន ប៉្រគ័ ណោះ អុះ

ទឹប អ៊ែ អូ អន់ ពិន ទី ថូត អន់ ត្រគ់ លូ សារ អូ ដាគ់ ពិន ប៉្រគ័ ណោះ ដេល។

១១ ប៉្លៃង ចាំងហីគ ឡឹង តេះ ប៉ុប ចំ

ពុត តាប៉ាប តាប៉ុន ម៉ះ ប‌៉្រ័ះ កា បក់ ពឿ អ្យិល កូត័ កា ប‌៉្រ័ះ ប៊កកាតយ័ កា និះទៅ ដេល។

១២ ដារ់ ឡាច់ ចាំងហាយ្គ ឡឹង ដារ់ ម៉ុត ប៉ុប ចំ

ប‌៉្រ័ះ ប៊កកាតយ័ កា អ្យក់ ឡាច់ សារ យច ម៉ះ ពិន អន់ ចាំងហាយ្គ ឡឹង ពិន កា និះទៅ ដេល។

១៣ ពឹ តាប៉ាប តាប៉ុន កា គន អ៊ែ នីចម័

ប‌៉្រ័ះ ប៊កកាតយ័ ចឹង តាប៉ាប តាប៉ុន កា បក់ ចំ ឡាក់ អ្យិល កូត័ កា អ៊ែ និះទៅ ដេល។

១៤ ខង ប‌៉្រ័ះ ប៊កកាតយ័ អ្លុ អន់តគ់ ផា ប៉ាណូស កើត ពឹះ ឡឹង ចំ ?

ប‌៉្រ័ះ ប៊កកាតយ័ អូ ពឹល អុះ ប៉ាណូស ពិន កើត ពឹះ ឡឹង កាបក់ តេះ។

១៥ អាញុ រ៉ីស ប៉ាណូស ពៀប ឡាក់ កា អ្យិត

លើ ឡាក់ កា ប៉ាកាវ ពឹង ស៊្រែ។

១៦ ប៉ាគ់ ទី ខ្យាល តឹ អ៊ែ ចឹង រ៉ុង រ៉ាយ ទិ ឡូត

អូ ប៉ប័ ញ៉ា អុះ។

១៧ ហះកា ពុត តាប៉ាប តាប៉ុន ម៉ះ ប‌៉្រ័ះ ប៊កកាតយ័ កា អ្វៃ លើយ

កា បក់ ឡាក់ អ្យិល កូត័ កា អ៊ែ ទឹប គន សោ អន់ឌែ ចឹង ទី សារ ដាគ់ ត្រង់ លើយ ដេល។

១៨ ផានែវ អន់ឌែ ប៉្រគ័ ពួយ សារ សាញ៉ា រែវ ពុត ម៉ះ ប‌៉្រ័ះ ប៊កកាតយ័

ទឹប ប៉្រគ័ ពួយ សារ អ៊ែ ប៉្រើ ចៃ អន់ ពឹល។

១៩ ប‌៉្រ័ះ ប៊កកាតយ័ ប៉្រគ័ ចារ គ្រេ សាដាច់ ពឹង ប៉្លៃង

លូ អ៊ែ រ៉ាំងហៃ កាណាគ័ ញ៉ាៗ ទិណោ័ះ។

២០ អឺ ប៊យ ប‌៉្រ័ះ ប៊កកាតយ័ ឡាក់ កេង កាខាក់

អ្យគ័ អន់ដីស ប៉ាណាំ គួប ប៉្រគ័ ពួយ លូ ប៉ានេ កា អ៊ែ

ទឹប សាំយ៉ាំង លូ ប៉្រគ័ ពួយ ប៉ានឹរ អ៊ែ រ៉ះ ពិ។

២១ អន់ដីស ទិឌូ ឡាក់ តាហាន ប‌៉្រ័ះ ប៊កកាតយ័

អ្យគ័ ប៉ាណាំ គួប ប៉ានេ អ៊ែ អន់ ត្រគ់ ពួយ ពុត អ៊ែ លើយ ពិ។

២២ អឺ កាណាគ័ ឡាក់ ប‌៉្រ័ះ ប៉ាំងកើត យ‌៉័ះ អ្វៃ ប៉ាគ់ ចំ កាតាម

កា អន់ដីស អ្វៃ កាន់តេ័ះ សារ អំរ៉ាញ អឺញ ម៉ះ អ៊ែ ដេល

លូ ប៉ាណាំ គួប ប៉ានេ កា ប‌៉្រ័ះ ប៊កកាតយ័ ពិ។

១០៤

១ អាញ់ ប៉ានេ កា ប‌៉្រ័ះ ប៊កកាតយ័ ឡាក់ ប‌៉្រ័ះ អាញ់

អឺ ប‌៉្រ័ះ ប៊កកាតយ័ ឡាក់ ប‌៉្រ័ះ អាញ់

អីស ហង តីស កាខាក់

អ្វៃ ជុំ អីស ទី ដឹង តាតារ ក្លាគ់ កាំឡាគ់។

២ ប‌៉្រ័ះ ប៊កកាតយ័ អ្យក់ តាតារ កាត្រោប ពឹង អ៊ែ ឡាក់ កា ពៀត អាវ តីស

លូ អ៊ែ ឡាង ប៉្លៃង ឡាក់ កា ឡាង តង ដោច។

៣ ប‌៉្រ័ះ ប៊កកាតយ័ ប៉្រគ័ ហី ចាំងហីគ ហ្វាស ឡឹង ប៉្លៃង សាំ

លូ អ៊ែ អ្យក់ កាម៉ល់ ប៉្រគ័ រ៉ាតេ័ះ ទឹប ជិះ អំប៉ាំង ឡាក់ កា ជិះ ពឹង កាហ្លាប សៃម។

៤ ប‌៉្រ័ះ ប៊កកាតយ័ ប៉្រើ ខ្យាល ឡាំ រ៉ះ ប៉ានឹរ អ៊ែ

លូ ប៉្រើ កាំឡាត ប៉្រគ័ ង៉ារ កា អ៊ែ។

៥ ប‌៉្រ័ះ ប៊កកាតយ័ ប៉្រគ័ អន់ អង់កក់ តេះ អា កាចាប័ អូ រ៉ាយ៉ះ (?) អូ យ៉ើល អុះ។

៦ សាគ់ ប៉ាន់ដា កាខាក់ ប‌៉្រ័ះ ប៊កកាតយ័ ប៉្រគ័ អន់ ទៀក សាឡីគ សាឡាយ អ្វៃ ប៉ាញ័ អង់កក់ តេះ

ទៀក ណោះ កា ប៉ាញ័ ទឹប កល់ ប៉ានឹម ដេល។

៧ ហះកា ផះ ដារ់ ប‌៉្រ័ះ កាប ប៉ាំង អ្យូវ លូ កាតាំង តេះតរ់

ទៀក ណោះ កា ប៉ាន់តាន ហូរ័ ឡាច់ រ៉ាអ៊ែត។

៨ ទៀក អន់ដា អ្វៃ ពឹង កល់ ប៉ានឹម

ទៀក អន់ដា ណាវ្គ អ្វៃ រជុង ប៉ានឹម ពួយ តាម ប៉ានឹរ ប‌៉្រ័ះ ប៉្រើ។

៩ ប‌៉្រ័ះ ប៊កកាតយ័ កា ជែក គួយ

ភឿ ជែ អន់ ទៀក ហូរ័ រ៉ាឡាប អង់កក់ តេះ ម៉ោញ តង ណាវ្គ។

១០ ប‌៉្រ័ះ ប៊កកាតយ័ ប៉្រគ័ អន់ កល់ ទៀក ឡាច់ ពួយ ជុង ប៉ានឹម

១១ អ្យាំ សៃម ទិណោ័ះ ប៉ាណាំ គួប ឡាំ អៃត ទៀក ណោះ

ទឹប លៀ កា អៃត និះទៅ ដេល ទឹល ផីគ ម៉ាគ់ អូ ហ៊្រែង។

១២ សៃម ប៉ារ់ ទិណោ័ះ ឡាំ ប៉្រគ័ សំប៉ូវ រសានែង ហាង ទៀក ណោះ

ទឹប ប៉ាណាំ គួប តេះ ហោក រ៉គ់។

១៣ ប‌៉្រ័ះ ប៊កកាតយ័ ជ្រោ ជឹរ ទៀក ឡឹង ប៉្លៃង ពឹង ប៉ានឹម

កេះណោះ អង់កក់ តេះ ទិណោ័ះ កា ទី ទៀក ប៉ាញ័ ព្លៀយ។

១៤ ប‌៉្រ័ះ ប៊កកាតយ័ ប៉្រគ័ អន់ អ្យិត ហ៊ន សាំរ៉ាប់ សាម៉ោង អ្យាំ សៃម

ទឹប ប‌៉្រ័ះ ប៊កកាតយ័ ប៉្រគ័ អន់ ទី កាណាគ័ គ្រឹប នែវ សាំរ៉ាប់ កា ប៉ាណូស

ប៉្រគ័ អន់ ប៉ាណូស ទី សាណា សា ដេល។

១៥ ទឹប ទី តាពែ ប៉្លៃ អង់កាច សាំរ៉ាប់ អៃត ម៉ាគ់ រ៉គ់ សើម

លូ ទី សាងី សាំរ៉ាប់ ឡាប ម៉ូះ ម៉ាត់ អន់ ដាគ់ ឡាយ៉ាម័

ទឹប ទី សាណា សា អន់ ទី សាងុំ។

១៦ ហៃ តើម អ៊្លង ឡាក់ ប‌៉្រ័ះ តប់

ឃឺ តើម តាត្រោ ពឹង ព្រី ទៀក ឡេបាណូន

ទឹប ទី គ្រឹប នែវ ដេល។

១៧ សៃម គក លូ សៃម អន់ទៀគ កា ប៉ាណាំ គួប ប៉្រគ័ សំប៉ូវ ពឹង អ៊្លង ណោះ ដេល។

១៨ ហះកា ប៉ានឹម ឡាក់ ចាំងហីគ ណោះ ហង ចារ ប៉ារ់ពេ ព្រី អ្វៃ

លូ រ៉ូង័ អំហ្មោ ណោះ ចារ ឡាក់ តាប៉ាយ អោន។

១៩ ប‌៉្រ័ះ ប៊កកាតយ័ ប៉ាំងកើត ខៃ សាំរ៉ាប់ អន់ហ្នាល់ ថុន

ទឹប អ៊ែ ប៉ាំងកើត ដារ់ សាំរ៉ាប់ អន់ហ្នាល់ មង អ៊ែ ឡិ ដេល។

២០ ប‌៉្រ័ះ ប៊កកាតយ័ ប៉្រគ័ អន់ ម៉ាម៉ាំង ពូ អើ ផា កាម៉ាំង

ផះ ណោះ ហង សាណា ព្រី ប៉ាណាំ គួប ណាំង សា។

២១ ប៊ក ទោល ក្រាញ័ ណាំង សាណា សា

ប៉រ់ ឡឹង ប‌៉្រ័ះ ប៊កកាតយ័។

២២ ប៉ាគ់ ដារ់ ឡាច់ កេះ អន់ឌែ ប៉ាណាំ គួប វ៉ីល សឹត តៃប កាណុង រ៉ូង័ ណាវ្គ។

២៣ ផះ ណោះ ប៉ាណូស ប៉ាណាំ គួប ឡាច់ ឡឹង ហី

ឡាំ ប៉្រគ័ ង៉ារ ង៉ីរ ពឿ ង៉ីរ អ៊ែ លើយ ទឹល កា ង៉ាច។

២៤ អឺ ប‌៉្រ័ះ ប៊កកាតយ័

ង៉ារ អីស ប៉្រគ័ អៀង កាខាក់

អីស ប៉្រគ័ ង៉ារ ទិណោ័ះ ញន សារ អីស ហ្យាង សាឡាច់

អង់កក់ តេះ អា ទី កាណាគ័ ញ៉ាៗ គ្រឹប នែវ ញន កា អីស ប៉ាំងកើត។

២៥ ទៀក សាឡីគ សាឡាយ តីស កាខាក់

ឡុច ម៉ាត់ ហៃ អ្វៃ កាណុង ណោះ ទី កាណាគ័ គ្រឹប នែវ ទឹប តីស ទឹប ថិ

អូ ទី បក់ ពឿ យ៉ាប កាណាគ័ ណោះ គ្រឹប អុះ។

២៦ ពូ ជិះ កាំប៉ាន់ ពឹង ទៀក សាឡីគ សាឡាយ

ផះ ណោះ កាណាគ័ តីស ឡាក់ ប‌៉្រ័ះ ប៊កកាតយ័ ប៉ាំងកើត កា ឡាំ រ៉ល់ ដេល។

២៧ សៃម អ្យាំ ទិណោ័ះ ម៉ឹង ដឹង កា ប‌៉្រ័ះ ប៊កកាតយ័ អន់ សាណា សាណឹត រ៉ប់ ដារ់ ឡាក់ អន់ឌែ តងកាន។

២៨ ផះ ប‌៉្រ័ះ ប៊កកាតយ័ អន់ សាណា កា អន់ឌែ

អន់ឌែ កា អ្យក់

ផះ អ៊ែ យ៉ើរ តី អន់ សាណា

អន់ឌែ កា សា ដេល។

២៩ ហះកា ផានែវ ប‌៉្រ័ះ ប៊កកាតយ័ អូ វ៉ឹនវ៉ាយ

ផះ ណោះ អន់ឌែ ចឹង អ្យូវ រ៉ារ៉ៃត

លូ ផានែវ អ៊ែ អ្យក់ ឡាច់ ខ្យាល តាំងហើម

អន់ឌែ ចឹង តោ័ វ៉ីល សឹត កើត តេះ ណាវ្គ។

៣០ ផះ ដារ់ ចំ ប‌៉្រ័ះ ប៊កកាតយ័ អន់ ខ្យាល តាំងហើម

សៃម ទិណោ័ះ កា កើត ផះ អ៊ែ ប៉្រគ័ អង់កក់ តេះ ណាវ។

៣១ ប៉រ់ អន់ អីស លៅ លែង សិច លើយ

លូ ប៉រ់ អីស ហោក រ៉គ់ ញន កាណាគ័ អីស ប៉ាំងកើត។

៣២ ផះ ប‌៉្រ័ះ ប៊កកាតយ័ ហៃ គែង អង់កក់ តេះ

ផះ ណោះ អង់កក់ តេះ អ្យូគ រ៉ារ៉ៃត

លូ ផះ អ៊ែ កាន់តើស ត្រគ់ ប៉ានឹម

ផះ ណោះ កា កើត អ្យី អុញ។

៣៣ អាញ់ ចឹង ចាជែ ប៉ានេ ប‌៉្រ័ះ ឡុច អាញុ អាញ់

លូ អាញ់ ចឹង ប៉្រគ័ អញ់ស៊ែ យ៉ិល កា ប‌៉្រ័ះ ប៊កកាតយ័ ផះ អាញ់ អ្វៃ រ៉ីស។

៣៤ ប៉រ់ អន់ អញ់ស៊ែ ម៉ះ អាញ់ អន់ ត្រគ់ ពុត ប‌៉្រ័ះ ប៊កកាតយ័

ទឹប អន់ អាញ់ ទី សារ រ៉គ់ ញន កា អ៊ែ។

៣៥ ប៉រ់ អន់ ប៉ាណូស ទី សារ យច ឡាច់ ឡឹង អង់កក់ តេះ

កេះណោះ ជែ អន់ ទី ប៉ាណូស អូ ដាគ់ ណាវ្គ ហង

លូ អាញ់ ប៉រ់ ប៉ានេ កា ប‌៉្រ័ះ ប៊កកាតយ័ ហាលេលូយ៉ា។

១០៥

១ ប៉រ់ ប៉ានេ កា ប‌៉្រ័ះ ប៊កកាតយ័ លូ អើ ម៉ន់ អ៊ែ

ទឹប រ៉ះ កា ប៉ាសុន ឡឹង ង៉ារ ឡាក អ៊ែ ប៉្រគ័ ពែ។

២ ហគ់ ចាជែ ប៉ានេ កា ប‌៉្រ័ះ ប៊កកាតយ័

ទឹប យ៉ិល ប៉ាន់ដឹប កា សារ អំរ៉ាញ អឺញ ឡាក់ អ៊ែ ប៉្រគ័។

៣ ហគ់ តីស ម៉ូះ ពិ

ខង អន់ដីស ឡាក់ ប៉ាសុន ដាគ់ ម៉ះ អ៊ែ

អឺ មួត ឡាក់ ចាក ពួយ ប‌៉្រ័ះ ប៊កកាតយ័

ហគ់ ហោក រ៉គ់ ពិ។

៤ ហគ់ ណាំង ប‌៉្រ័ះ ប៊កកាតយ័ ពួយ សារ អំរ៉ាញ អឺញ អ៊ែ

លូ អើ ណាំង សិច អ៊ែ លើយ ពិ។

៥ ហគ់ ឃឹត កាចាំង កា ង៉ារ ដាគ់ អន់ទៀគៗ ឡាក់ ប‌៉្រ័ះ ប៊កកាតយ័ ប៉្រគ័

លូ ឃឹត ឡឹង ចាបាប់ ឡាក់ ឡាច់ ឡឹង ពឹរ អ៊ែ

ទឹប ឃឹត ឡឹង សារ អ៊ែ ចឹង តាត់ស៊ិន ណោះ ដេល។

៦ អន់ដីស អា ផូង័ វ៉ាច់ វគ័ អាប៉្រាហាំ ឡាក់ បក់ ប៉្រគ័ ង៉ារ កា ប‌៉្រ័ះ ប៊កកាតយ័

ទឹប អន់ដីស កា គន សោ វគ័ យ៉ាកុប ឡាក់ ប‌៉្រ័ះ ប៊កកាតយ័ រ៉ើស។

៧ ទី ដឹង ប‌៉្រ័ះ ប៊កកាតយ័ ហង ឡាក់ ប‌៉្រ័ះ ពិន

ខង អ៊ែ រ៉ាំងហៃ អង់កក់ តេះ ទិណោ័ះ។

៨ ប‌៉្រ័ះ ប៊កកាតយ័ អ្វៃ កាចាំង កា សារ អ៊ែ សាញ៉ា រែវ ពុត លើយ

អ៊ែ អូ ពឹល អុះ សារ អ៊ែ សាញ៉ា ទឹល រ៉ាំងហាវ អន់តីគ ឡូត។

៩ ប‌៉្រ័ះ ប៊កកាតយ័ កាចាំង កា សារ អ៊ែ សាញ៉ា រែវ ពុត លូ វគ័ អាប៉្រាហាំ

ទឹប សារ អ៊ែ ម៉ត់ លូ វគ័ អ៊ីសាក់ ដេល។

១០ ប‌៉្រ័ះ ប៊កកាតយ័ រ៉ះ ប៉ាឡាក់ សារ សាញ៉ា រែវ ពុត អា

អន់ឌូ លូ វគ័ យ៉ាកុប លូ ប៉ាសុន អ៊ីស្រាអ៊ែល ដេល។

១១ ប‌៉្រ័ះ ប៊កកាតយ័ រ៉ះ ផា អាញ់ ចឹង មប តេះ កាណាន អន់ កា អន់ដីស ប៉្រគ័ ប៉ាដក់ ប៉ាជៀ។

១២ ផះ ណោះ សុនសាត អ៊ីស្រាអ៊ែល ដឹង បៀត ដូវ ដោច ម៉ុត អ្វៃ កាណុង តេះ កាណាន ណោះ។

១៣ អន់ឌែ ចាក ឡឹង ប៉ាថេត ម៉ោញ អន់ ប៉ាគ់ ប៉ាថេត ម៉ោញ

លូ អន់ឌែ ឡាច់ ឡឹង សុនសាត អន់ឌែ ទៅ ឡាំ ប៉ាគ់ សុនសាត ពូ អន់ទៀគ។

១៤ ហះកា ប‌៉្រ័ះ ប៊កកាតយ័ អូ អន់ ពឿ ជិះ ចគ័ អន់ឌែ អុះ

អ៊ែ រ៉ាំងហៃ អន់ឌែ លូ កាប កា សាដាច់ ទិណោ័ះ ដេល។

១៥ អ៊ែ កាប ផា «ជែ កាន់តើស បក់ ពឿ ឡាក់ អាញ់ ជ្រោ សាងី ណោះ ដៃ

លូ ជែ ប៉្រគ័ អូ ដាគ់ កា រ៉ាគឹយ អាញ់ ណោះ ដេល។

១៦ ប‌៉្រ័ះ ប៊កកាតយ័ ប៉្រគ័ អន់ កើត ឡាយ៉ិត ឡាំងវ៉ាញ់ ពឹង ប៉ាថេត ណោះ

លូ អ៊ែ ប៉្រគ័ អន់ អន់ឌែ កាសត់ កា សាណា សា ខាក់ ដេល។

១៧ ប‌៉្រ័ះ ប៊កកាតយ័ អន់ ឡាំ កាម៉ាក័ ម៉ោញ ដូវ ប៉្រើ ឡាំ អន់ទ្រួល

សិច អ៊ែ យូស៊ែប ឡាក់ អន់ឌែ ប្រូ អន់ ប៉្រគ័ ទុច ពូ។

១៨ ពូ ចៃគ ណូះ ពឹង ជុង លូ កត់ ច្រ្វាល់ ពឹង អង់កូ អ៊ែ ដេល

១៩ ទី សារ កើត ពឹះ ត្រគ់ ពួយ ប៉ានឹរ ឡាក់ អ៊ែ រ៉ះ ផះ អន់ទ្រួល

ទឹប ប៉ានឹរ ប‌៉្រ័ះ កា រ៉ះ ប៉ាឡាក់ ផា អ៊ែ ឡាក់ ប៉ាណូស ដាគ់ ត្រង់។

២០ សាដាច់ ប៉ាថេត អ៊ីស៊ីប ឡាក់ តាំងឡា រ៉ាំងហៃ ពឹង ប៉ាថេត ណោះ

កា ប៉្រើ ពូ ដោះ ឡើយ យូស៊ែប។

២១ កេះណោះ សាដាច់ ប៉្រើ អ៊ែ រ៉ាំងហៃ ពឹង ហី សាដាច់

ទឹប រ៉ាស អំប៉ាស ទិណោ័ះ ដេល។

២២ សាដាច់ ប៉្រើ អ៊ែ រ៉ាំងហៃ ទឹប មួត រ៉ាតីស

លូ អន់តគ់ ប៉ាតោ មួត ក្រាគ់ តាំងកង់ ឡាក់ ហ្យាង សាឡាច់។

២៣ ផះ ណោះ ប៉ាសុន អ៊ីស្រាអ៊ែល អ្វៃ ពឹង ប៉ាថេត អ៊ីស៊ីប

លូ យ៉ាកុប កា អ្វៃ ពឹង ណោះ ដេល។

២៤ ប‌៉្រ័ះ ប៊កកាតយ័ ប៉្រគ័ អន់ ប៉ាសុន កើត រ៉ាល ហ៊ែង អៀង

ទឹប កេង ឡឹង ពូ សាំ។

២៥ ប‌៉្រ័ះ ប៊កកាតយ័ ប៉្រគ័ អន់ ប៉ាសុន អ៊ីស៊ីប អូ ណីស កា ប៉ាសុន អ៊ីស្រាអ៊ែល

អន់ឌែ ប៉្រគ័ អូ ដាគ់ គ្រឹប នែវ កា ប៉ាសុន ប‌៉្រ័ះ។

២៦ ប‌៉្រ័ះ ប៊កកាតយ័ ប៉្រើ ឡាំ វគ័ ម៉ូសេ ឡាក់ បក់ ប៉្រគ័ ង៉ារ កា អ៊ែ

ទឹប ប៉្រើ ឡាំ វគ័ អារ៉ុន ឡាក់ អ៊ែ រ៉ើស ប៉្រើ ឡាំ ប៉្រគ័ ង៉ារ កា អ៊ែ ដេល។

២៧ អន់ឌែ ពៀរ ដូវ ណោះ កា តាំប៉ាង សារ អំរ៉ាញ អឺញ ម៉ះ ប‌៉្រ័ះ ប៊កកាតយ័ អៀង នែវ ពឹង ប៉ាថេត អ៊ីស៊ីប។

២៨ ប‌៉្រ័ះ ប៊កកាតយ័ ប៉្រគ័ អន់ កើត ម៉ាម៉ាំង ពឹង ប៉ាថេត អ៊ីស៊ីប

ផះ ណោះ អូ ទី ពឿ ចឹង ប៉ាសាំង លូ ប៉ានឹរ ប‌៉្រ័ះ អុះ។

២៩ ប‌៉្រ័ះ ប៊កកាតយ័ ប៉្រគ័ អន់ ទៀក កេះ ផាម

ទឹប អ៊ែ ប៉្រគ័ អន់ កា ទិណោ័ះ ពឹង ទៀក កា តោ័ ទិ។

៣០ កេះណោះ ប‌៉្រ័ះ ប៊កកាតយ័ ប៉្រគ័ អន់ ទី កឹត ប៉ាញ័ ទឹប ប៉ាថេត ណោះ លើយ ទឹល ប៉ាគ់ កាណុង សាដាច់។

៣១ ផះ ប‌៉្រ័ះ ប៊កកាតយ័ កាប ផះ ណោះ ទី រយ ឡាក់ ទី ចារ ប៉ិន តាប៉ល់ ៗ

ទឹប ទី តាកាច់ អ្វៃ ប៉ាញ័ ទឹប ប៉ាថេត អន់ឌែ ដេល។

៣២ កេះណោះ ប‌៉្រ័ះ ប៊កកាតយ័ ប៉្រគ័ អន់ ទី ប៉្លៃ ម៉ារៀល ឡិ ប៉ាតាង បី

ទឹប ទី តេះតរ់ លូ អុញ សា ស្រុក តេះ អន់ឌែ ដេល។

៣៣ ប‌៉្រ័ះ ប៊កកាតយ័ ថាំឡាយ ម៉ីរ ប៉្លៃ អង់កាច លូ សាណា ពូ តប់ អន់ទៀគៗ

ទឹប អ៊ែ តាគ់ អំប៉ាក់ តើម អ៊្លង ទិណោ័ះ ដេល។

៣៤ ផះ ប‌៉្រ័ះ ប៊កកាតយ័ កាកាប

ផះ ណោះ កា ទី ឡៃប អៀង អូ ដាម័ យ៉ាប ឡូត។

៣៥ ឡៃប ណោះ កា សា ថាំឡាយ សាណា ឡាក់ ពូ តប់ ពឹង ម៉ីរ ពឹង ស៊្រែ ទិណោ័ះ។

៣៦ ឡៃង ឡឹង ណោះ ប‌៉្រ័ះ ប៊កកាតយ័ កា ប៉ាន់តោ័ គន ឡោងទ្រៀ អន់ឌែ។

៣៧ កេះណោះ ប‌៉្រ័ះ ប៊កកាតយ័ កា ប៉ាណាំ ប៉ាសុន អ៊ីស្រាអ៊ែល ឡាច់ ឡឹង ប៉ាថេត អ៊ីស៊ីប

ទឹប អ្យក់ ឡាំ ម៉ាស ប៉្រាក់ អន់ឌែ ដេល។

៣៨ ផះ អន់ឌែ ចាក ឡាច់

ផះ ណោះ ប៉ាសុន អ៊ីស៊ីប កា ហោក រ៉គ់ ខាក់

ខង អន់ឌែ អ្យូគ កា ប៉ាសុន អ៊ីស្រាអ៊ែល។

៣៩ ប‌៉្រ័ះ ប៊កកាតយ័ ប៉្រគ័ អន់ ទី កាម៉ល់ កាន់ទឹង អំប៉ាំង អន់ឌែ

ទឹប អ៊ែ ប៉្រគ័ ទី អុញ តាគ់ តាតារ ផះ អន់ឌែ ចាក កាម៉ាំង។

៤០ អន់ឌែ ប៉រ់ សាណា

ប‌៉្រ័ះ ប៊កកាតយ័ កា អន់ សៃម ព្រោច លូ អ៊ែ អន់ សាណា ឡឹង ប៉្លៃង។

៤១ ប‌៉្រ័ះ ប៊កកាតយ័ តាគ់ ប៉ាទុះ អំហ្មោ អន់ ទី ទៀក ឡាច់ ឡឹង អំហ្មោ

ពៀប ឡាក់ កា តាំងលេ ហូរ័ ពឹង តេះ សាអ្យាំង។

៤២ ប‌៉្រ័ះ ប៊កកាតយ័ កា កាចាំង កា ប៉ានឹរ អ៊ែ ម៉ត់ លូ វគ័ អាប៉្រាហាំ ឡាក់ បក់ ប៉្រគ័ ង៉ារ កា អ៊ែ។

៤៣ ប‌៉្រ័ះ ប៊កកាតយ័ កា ប៉ាណាំ មួត ប៉ាសុន អ៊ែ ឡាច់

ទឹប ទី ពុត ហោគ រ៉គ់ ទឹប ប៉្រគ័ អញ់ស៊ែ អន់ដើរ។

៤៤ ប‌៉្រ័ះ ប៊កកាតយ័ កា អ្យក់ ព្រី ទៀក សុនសាត អន់ទៀគ អន់ កា អន់ឌែ

ទឹប ទី សាណា សាណឹត ឡាក់ ពូ តប់។

៤៥ ម៉ាគ់ អន់ អន់ឌែ ប៉្រគ័ ពួយ សារ ប‌៉្រ័ះ ប៊កកាតយ័ អន់តគ់ ប៉ាតោ

លូ ប៉្រគ័ ពួយ ចាបាប់ ប‌៉្រ័ះ ដេល។

១០៦

១ ហាលេលូយ៉ា អ្យគ័ ប៉ានេ កា ប‌៉្រ័ះ ប៊កកាតយ័

ខង អ៊ែ ដាគ់ ខាក់ លូ អ៊ែ ទី ពុត តាប៉ាប តាប៉ុន លើយ ដេល។

២ អូ ទី ពឿ អ្លុ រ៉ះ ឡឹង សារ អំរ៉ាញ អឺញ ម៉ះ ប‌៉្រ័ះ ប៊កកាតយ័ កេង ប៉ប័ ចំ អុះ

ទឹប អូ ទី ពឿ អ្លុ រ៉ះ ឡឹង សារ ដាគ់ ម៉ះ ប‌៉្រ័ះ ប៊កកាតយ័ ម៉ាគ់ ប៉ានេ កា អ៊ែ ដេល។

៣ ពឿ ប៉្រគ័ សារ ដាគ់ លូ សារ ត្រង់ លើយ

បក់ ណោះ ចឹង ទី សារ ហោក រ៉គ់ ហង។

៤ អឺ ប‌៉្រ័ះ ប៊កកាតយ័

ដារ់ ចំ អីស ត្រគ់ ពុត កា មួត ប៉ាសុន

លូ ជែ ពឹល អាញ់ ដេល

លូ ប៉ាគ់ ដារ់ អីស តង័ អន់ឌែ

កា អីស តង័ អាញ់ ដេល

៥ ម៉ាគ់ អាញ់ ប៉ប័ សារ ហោក រ៉គ់ ម៉ះ ប៉ាសុន ឡាក់ អីស រ៉ើស

លូ អន់ អាញ់ ហោក អន់ឌូ លូ ប៉ាសុន អីស

ទឹប អន់ អាញ់ តីស ម៉ូះ អន់ឌូ លូ មួត ប៉ាសុន អីស ដេល។

៦ ញឹន ទី ប៉្រគ័ សារ យច ឡាក់ កា វគ័ យ៉ាគ់ ប៉្រគ័ សារ អូ ដាគ់ ណោះ ដេល។

៧ ផះ អ្វៃ ពឹង ប៉ាថេត អ៊ីស៊ីប វគ័ យ៉ាគ់ ញឹន

អន់ឌែ អូ ហ្លង់ ឡឹង សារ អំរ៉ាញ អឺញ ម៉ះ ប‌៉្រ័ះ ប៊កកាតយ័ អុះ

អន់ឌែ ពឹល គ្រឹប ង៉ារការ ឡាក់ ប‌៉្រ័ះ ប៊កកាតយ័ តាប៉ាប តាប៉ុន កា អន់ឌែ

ទឹប អន់ឌែ ប៉ាសាំង លូ ប‌៉្រ័ះ ប៊កកាតយ័ ផះ អ្វៃ ប៉ាគ់ តាំងលេ តីស ស៊ូប ពែ។

៨ យ‌៉័ះ នីណោ័ះ កាតាម ប‌៉្រ័ះ ប៊កកាតយ័ កា អ្វៃ តង័ អន់ឌែ

ញន កា ឃឹត កា សិច អ៊ែ ម៉ាគ់ តាំបាង សារ អំរ៉ាញ អឺញ កេង ខាក់ ម៉ះ អ៊ែ។

៩ ប‌៉្រ័ះ ប៊កកាតយ័ កាប កា តាំងលេ តីស ស៊ូប

ផះ ណោះ តាំងលេ កា កាតាច់ ហះ អន់តិគ័

អ៊ែ កា ប៉្រើ មួត ប៉ាសុន ចាក ពឹង ឡាអារ ទៀក ឡាក់ ស្វាត់ ណោះ។

១០ ប‌៉្រ័ះ ប៊កកាតយ័ តង័ អន់ឌែ អន់ រ៉ាវ៉ាច់ ឡឹង តី មួត អូ ណីស កា អន់ឌែ

លូ អ៊ែ តោះ ឡើយ អន់ឌែ អន់ រ៉ាវ៉ាច់ ឡឹង តី មួត តាម៉ឺរ។

១១ ទៀក កា ហូរ័ កាត្រោប ពឹង មួត តាម៉ឺរ

លូ អូ ទី ពឿ រ៉ាវ៉ាច់ ឡាកោ អុះ។

១២ ផះ ណោះ មួត វគ័ យ៉ាគ់ ញឹន កា ប៉ាណាំ គួប សោប សឿ កា ប‌៉្រ័ះ ប៊កកាតយ័

ទឹប ប៉ាណាំ គួប សោប ប៉ានេ ប‌៉្រ័ះ ដេល។

១៣ ហះកា ឡៃង ឡឹង ណោះ អន់ឌែ រិញ ពឹល ង៉ារការ ឡាក់ ប‌៉្រ័ះ ប៊កកាតយ័ ប៉្រគ័

អន់ឌែ អូ ក្យាគ់ អន់ ប‌៉្រ័ះ ប៊កកាតយ័ តាគ់ អង់កេះ ផិនកាន អ៊ែ អុះ។

១៤ ផះ អ្វៃ ពឹង ស៊្រែ តីស អន់ឌែ ទី ពុត ខ្វាម លូ ប៉ាណាំ គួប សាគ់ លួង ប‌៉្រ័ះ ប៊កកាតយ័

ផះ អន់ឌែ អ្វៃ ពឹង ស៊្រែ តីស ក្រោះ សាអ្យាំង ពែ។

១៥ ប‌៉្រ័ះ កា អន់ សាណា ពួយ សារ អន់ឌែ ប៉រ់

ប‌៉្រ័ះ អន់ អន់ឌែ សា ផីគ លើយ ទឹល អន់ឌែ ស្រាប់។

១៦ ផះ អ្វៃ ពឹង រ៉ាណើះ អន់ឌែ សាណីង កា វគ័ ម៉ូសេ លូ វគ័ អើរ៉ុន ឡាក់ មួត ប៉្រគ័ ង៉ារ កា ប‌៉្រ័ះ ប៊កកាតយ័ ឡាក់ ដាគ់ ត្រង់។

១៧ ផះ ណោះ តេះ កា សាដះ ឡាវ៉ាន័ វគ័ ដាថាន លូ អាប៊ីរ៉ាម ទឹប គួប អ៊ែ ដេល។

១៨ ឡៃង ឡឹង ណោះ ប‌៉្រ័ះ ប៊កកាតយ័ អន់ ជឹរ អុញ សា ទិ មួត អន់ឌែ ឡាក់ ប៉ាណូស អូ ដាគ់ អូ សល់ អុះ។

១៩ អន់តីគ ឡឹង ណោះ ណាវ្គ អន់ឌែ កា ប៉្រគ័ ហ៊ូប រ៉ក់ ម៉ោញ កាតុ ពឹង ប៉ានឹម ហោរែប

កេះណោះ ប៉ាណាំ គួប សាំប‌៉័ះ កា សាប៉ាន័ ណោះ។

២០ មួត អន់ឌែ អ្យក់ កាណាគ័ ឡាក់ សា អ្យិត សាំប‌៉័ះ ប៉ាតាង ប‌៉្រ័ះ ប៊កកាតយ័ ឡាក់ ទី សារ អំរ៉ាញ អឺញ ឡគ។

២១ អន់ឌែ ពឹល ផា ប‌៉្រ័ះ ប៊កកាតយ័ តង័ អន់ឌែ ញន សារ អំរ៉ាញ អឺញ កេង ខាក់ ពឹង ប៉ាថេត អ៊ីស៊ីប ពែ។

២២ ឃឺ សារ អំរ៉ាញ អឺញ កេង ខាក់ ពឹង ស្រុក តេះ គន សោ វគ័ ហាំ

លូ ឃឺ អន់ អ្យូគ ខាក់ ផះ អ្វៃ ប៉ាគ់ តាំងលេ តីស ស៊ូប។

២៣ ប‌៉្រ័ះ ប៊កកាតយ័ កាប ផា ចឹង ថាំឡាយ ទិ ប៉ាសុន

ហះកា វគ័ ម៉ូសេ ឡាក់ ប‌៉្រ័ះ រ៉ើស ទឹប អូ អន់ ថាំឡាយ មួត ប៉ាសុន ញន កា អ៊ែ អឺក ណោះ អុះ។

២៤ ឡៃង ឡឹង ណោះ មួត អន់ឌែ អូ ចៃ ម៉ុត ពឹង ស្រុក តេះ ឡាក់ ទី សាណា សល់ តាលៀយ

អន់ឌែ អូ ចៃ សាំយ៉ាំង ប៉ានឹរ ប‌៉្រ័ះ ប៊កកាតយ័ អុះ។

២៥ មួត អន់ឌែ ឃើយ ង៉ាញ ផះ អ្វៃ ពឹង រ៉ាណើះ

អន់ឌែ អូ ចៃ សាំយ៉ាំង ពួយ ប៉ានឹរ ប‌៉្រ័ះ ប៊កកាតយ័ អុះ។

២៦ ទឹល នីណោ័ះ ប‌៉្រ័ះ ប៊កកាតយ័ រ៉ះ ផា អ៊ែ ចឹង ប៉្រគ័ អន់ អន់ឌែ ប៉ក់ តោ័ ពឹង ស៊្រែ តីស។

២៧ ទឹប ប‌៉្រ័ះ ប៊កកាតយ័ ប៉្រគ័ អន់ គន សោ អន់ឌែ តាប៉្រះ តាប៉្រោង អ្វៃ ប៉ាញ័ គ្រឹប ចារ ពឹង ប៉ាថេត អន់ទៀគៗ

ទឹប អន់ឌែ តោ័ រ៉ុង រ៉ាយ ពឹង ប៉ាថេត ពូ។

២៨ ផះ អ្វៃ ប៉ាគ់ ចារ ពេអ៊រ អន់ឌែ ប៉ាណាំ គួប សាំប‌៉័ះ កា ប‌៉្រ័ះ បាល

ទឹប សា សាណា ពូ សៃន កា ប‌៉្រ័ះ ឡាក់ អូ ទី អាញុ រ៉ីស ដេល។

២៩ អន់ឌែ ប៉្រគ័ អន់ ប‌៉្រ័ះ ប៊កកាតយ័ អឺក ខាក់ ញន ណោះ ហង

ទី សារ កើត អូ ដាគ់ ពឹង កាំឡាំង អន់ឌែ។

៣០ ផះ ណោះ វគ័ ភីនេហះ អ្យូវ តាត់ស៊ិន សារ

ផះ ណោះ ប៉ាញុ រ៉ាំបល់ កា ដាគ់ អូ កើត ហង។

៣១ ញន កា សារ ណោះ ប‌៉្រ័ះ ប៊កកាតយ័ ប៉្រគ័ អន់ វគ័ ភីនេហះ ដាគ់ ត្រង់ លើយ ទឹល រ៉ប់ ដារ់ អា។

៣២ ឡៃង ឡឹង ណោះ ផះ អ្វៃ ប៉ាគ់ កល់ ទៀក មេរីបា

អន់ឌែ ប៉ាណាំ គួប ប៉្រគ័ សារ អូ ដាគ់ ប៉្រគ័ អន់ ប‌៉្រ័ះ ប៊កកាតយ័ អឺក

ផះ ណោះ វគ័ ម៉ូសេ ទី សារ យច ញន កា អន់ឌែ។

៣៣ អន់ឌែ ប៉្រគ័ អន់ វគ័ ម៉ូសេ អឺក

ញន ណោះ ហង ប៉្រគ័ អន់ អ៊ែ កាប សារ ញ៉ា អូ ឃឹត។

៣៤ អន់ឌែ អូ ប៉ាន់តោ័ សុនសាត អន់ទៀគ ឡាក់ កា ប‌៉្រ័ះ ប៊កកាតយ័ ប៉្រើ ណោះ អុះ។

៣៥ ទឹប អន់ឌែ ទី ក្លោ កាម៉ាញ់ អ្វៃ ឡុក ឡាយ លូ សុនសាត អន់ទៀគ

លូ អន់ឌែ ប៉្រគ័ ពួយ សុនសាត ទិណោ័ះ។

៣៦ អន់ឌែ សាំប‌៉័ះ កា ហ៊ូប ប‌៉្រ័ះ បឺគ ឡាក់ ប‌៉្រ័ះ សុនសាត អន់ទៀគ

សារ ណោះ ហង ពៀប ឡាក់ កា សាទួង ប៉្រគ័ អន់ អន់ឌែ រ៉ាយ រ៉ាំ។

៣៧ អន់ឌែ អ្យក់ គន កាម៉ាក័ គន អង់កាន់ ប៉្រគ័ កាណាគ័ រ៉ាម៉ះ កា ប‌៉្រ័ះ បឺគ។

៣៨ អន់ឌែ ប៉ាន់តោ័ គន កាម៉ាក័ គន អង់កាន់ អន់ឌែ ឡាក់ អូ ទី សារ យច ឡគ

អ្យក់ ឡាំ ប៉្រគ័ កាណាគ័ រ៉ាម៉ះ ប‌៉្រ័ះ បឺគ ឡាក់ ប‌៉្រ័ះ សុនសាត កាណាន

ញន កា សារ អន់ឌែ ប៉ាន់តោ័ ប៉្រគ័ អន់ ស្រុក តេះ អន់ឌែ កើត អូ ដាគ់។

៣៩ សារ ឡាក់ អន់ឌែ ប៉្រគ័ ផះ ណោះ ប៉្រគ័ អន់ អន់ឌែ ហ៊ែង អូ ដាគ់

ញន កា អន់ឌែ ប៉្រគ័ លូ អង់កាន់ លូ កាម៉ាក័ ឡិគ័ ឡាគ័។

៤០ ប‌៉្រ័ះ ប៊កកាតយ័ អឺក ខាក់ កា អន់ឌែ

ខង អន់ឌែ ប៉្រគ័ យច ពុត ប‌៉្រ័ះ។

៤១ ប‌៉្រ័ះ ប៊កកាតយ័ មប អន់ឌែ ពឹង តី សុនសាត អន់ទៀគៗ

លូ អ៊ែ អន់ មួត តាម៉ឺរ អន់ឌែ រ៉ាំងហៃ ពឹង អន់ឌែ។

៤២ មួត តាម៉ឺរ ជិះ ចគ័ អន់ឌែ ទឹប ប៉ាំងខំ អ្វៃ កាន់តេ័ះ ពូ សាំ។

៤៣ ប‌៉្រ័ះ ប៊កកាតយ័ តង័ អន់ឌែ អៀង ទង កេះ

ហះកា អន់ឌែ អ្វៃ កា ប៉ាសាំង លូ ប‌៉្រ័ះ ប៊កកាតយ័ លូ ប៉្រគ័ យច ហ៊ែង ខាក់ ណាវ្គ។

៤៤ ប‌៉្រ័ះ ប៊កកាតយ័ កាតាំង សារ អន់ឌែ ញ៉ាំ ឡោម

ផះ ណោះ ប‌៉្រ័ះ ប៊កកាតយ័ ទី ពុត តាប៉ាប តាប៉ុប កា អន់ឌែ ឡាក់ ទី សារ ថុក ឡាំ បាក។

៤៥ ប‌៉្រ័ះ ប៊កកាតយ័ កាចាំង រ៉ាំបីស កា សារ សាញ៉ា រែវ ពុត ម៉ះ អ៊ែ

ណោះ ហង អ៊ែ តូរ័ ពុត ខង អ៊ែ ទី ពុត ប៉ិច ចៃ កា ខាក់ កា អន់ឌែ។

៤៦ ប‌៉្រ័ះ ប៊កកាតយ័ ប៉្រគ័ អន់ មួត ឡាក់ រ៉ុប អ្យក់ អន់ឌែ ឡាំ ប៉្រគ័ ទុច ណោះ ទី ពុត តាប៉ាប តាប៉ុន ខាក់។

៤៧ អឺ ប‌៉្រ័ះ ប៊កកាតយ័ ឡាក់ ប‌៉្រ័ះ ញឹន

ប៉រ់ អីស តង័ ញឹន ណើ

លូ ប៉រ់ អីស ប៉ាណាំ ញឹន ឡាច់ រ៉ាវ៉ាច់ ឡឹង សុនសាត អន់ទៀគ

លូ ប៉ាតុំ អន់ អ្វៃ ម៉ោញ ចារ

ម៉ាគ់ ញឹន ប៉ានេ កា អីស ឡាក់ បក់ ដាគ់ ត្រង់។

៤៨ ប៉ានេ កា ប‌៉្រ័ះ ប៊កកាតយ័ ឡាក់ ប‌៉្រ័ះ សុនសាត អ៊ីស្រាអ៊ែល

ឡឹង គុល ទឹល រ៉ប់ ដារ់ អា លូ លើយ ទឹល ប៉ាគ់ ម៉ាត់ ទៀ ណាវ្គ

ទឹប អន់ ប៉ាសុន កាប ទិឌូ ផា អាមែន ហាលេលូយ៉ា។

១០៧

១ ប៉ានេ កា ប‌៉្រ័ះ ប៊កកាតយ័ លើយ

ខង អ៊ែ ដាគ់ ពុត លូ តាប៉ាប តាប៉ុន។

២ ប៉ាណូស បក់ ប‌៉្រ័ះ ប៊កកាតយ័ ហ្វាយ ឃឺ អ៊ែ ហ្វាយ ឡឹង តី មួត តាម៉ឺរ

អន់ដីស ត្រគ់ រ៉ះ ឡឹង សារ ដាគ់ លូ ប៉ានេ កា អ៊ែ ដេល។

៣ ប‌៉្រ័ះ ប៊កកាតយ័ ប៉ាតុំ អន់ដីស ឡឹង ប៉ាថេត អន់ទៀគៗ

គែង ដារ់ ឡាច់ គែង ដារ់ ម៉ុត លូ គែង ជើង គែង តាបូង ដេល។

៤ បក់ អន់ដា វ៉ឹល វ៉ើង ពឹង ស៊្រែ តីស

ណាំង ស្រុក តេះ អ្វៃ កា អូ ទី អុះ។

៥ អន់ឌែ ឡាយ៉ិត លូ ហ៊្រែង

អូ ទី សារ ម៉ឹង ដេល។

៦ ប៉ាគ់ ទី សារ ចុនចៃ ផះ ណោះ អន់ឌែ ណាំង ប‌៉្រ័ះ ប៊កកាតយ័

អ៊ែ កា តង័ អន់ឌែ អន់ រ៉ាវ៉ាច់ ឡឹង សារ ថុក ឡាំបាក។

៧ ប‌៉្រ័ះ ប៊កកាតយ័ ប៉ាណាំ អន់ឌែ ឡាំ ប៉ាគ់ មឿង ម៉ោញ ណាវ្គ

ប៉្រើ អន់ឌែ អ្វៃ ពឹង ណោះ។

៨ មួត ទិណោ័ះ អន់ឌែ ត្រគ់ ប៉ានេ កា ប‌៉្រ័ះ ប៊កកាតយ័ ឡាក់ ទី ពុត តាប៉ាប តាប៉ុន

ទឹប អ៊ែ ប៉្រគ័ សារ អំរ៉ាញ អឺញ កា ប៉ាណូស ទិឌូ ពឹង អង់កក់ តេះ។

៩ ខង ប‌៉្រ័ះ ប៊កកាតយ័ ប៉្រគ័ អន់ ទី ទៀក អន់ កា អន់ឌែ អៃត

ទឹប អន់ សាណា កា អន់ឌែ សា ដេល។

១០ បក់ អន់ដា ណាវ្គ អ្វៃ ពឹង ចារ ម៉ាម៉ាំង លូ អ្វៃ កាន់តេ័ះ អំរ៉ាញ សារ តោ័

ពៀប ឡាក់ កា ត្រគ់ ខុក លូ ឡាក់ កា ពូ កត់ លូ ច្រ្វាល់ ប៉ាណាប កាខាក់។

១១ ខង អន់ឌែ ប៉ាសាំង លូ ប៉ានឹរ ប‌៉្រ័ះ ប៊កកាតយ័

ទឹប បឺង៉ាយ សារ អន់តគ់ ប៉ាតោ ម៉ះ ប‌៉្រ័ះ ឡាក់ តីស កាខាក់។

១២ ប‌៉្រ័ះ ប៊កកាតយ័ ប៉្រគ័ អន់ អន់ឌែ ទី សារ ប៉ាណាប

ម៉ាគ់ អន់ឌែ ឡាប៉ាត័ ពុត

ផះ អន់ឌែ ស្រក ពុត ហះកា អូ ទី ពឿ តង័ អន់ឌែ អុះ។

១៣ ផះ ទី សារ ចុនចៃ អន់ឌែ ម៉ន់ ឡោម ប‌៉្រ័ះ ប៊កកាតយ័

អ៊ែ កា តង័ អន់ឌែ រ៉ាវ៉ាច់ ឡឹង ថុក ឡាំបាក ណោះ ដេល។

១៤ ប‌៉្រ័ះ ប៊កកាតយ័ ប៉ាណាំ អន់ឌែ ឡាច់ ឡឹង សារ ម៉ាម៉ាំង លូ អ្វៃ កាន់តេ័ះ សារ តោ័

ទឹប អ៊ែ ពៀប ឡាក់ តាគ់ កាតាច់ ច្រ្វាល់ ឡឹង តី អន់ឌែ ដេល។

១៥ អន់ឌែ ត្រគ់ ប៉ានេ កា ប‌៉្រ័ះ ប៊កកាតយ័

ខង អ៊ែ តាប៉ាប តាប៉ុន ទឹប អ៊ែ អន់ កាណាគ័ អ៊ែ ប៉ាំងកើត លូ តី អ៊ែ អំរ៉ាញ កា ប៉ាណូស ពឹង អង់កក់ តេះ អា។

១៦ ខង ប‌៉្រ័ះ ប៊កកាតយ័ ទី តាគ់ ប៉ាទុះ អំប៉ារ ឡាក់ ពូ ប៉្រគ័ លូ សាប៉ាន័

ទឹប តាគ់ អំប៉ាក់ គន កាចេ ពូ ប៉្រគ័ លូ ប៉ាសយ់ ដេល។

១៧ បក់ អន់ដា ង៉ល់ អូ ហ្លង់ ញន កា សារ យច លូ សារ អូ ដាគ់ អន់ឌែ ប៉្រគ័

ណោះ ហង ប៉្រគ័ អន់ឌែ ថុក ឡាំបាក កាខាក់។

១៨ អន់ឌែ សា សាណា កា អូ ប៉ាអាំ ហង

ខង អន់ឌែ អ្វៃ ក្យាម័ សារ តោ័។

១៩ ផះ ណោះ អន់ឌែ ម៉ន់ ឡោម ប‌៉្រ័ះ ប៊កកាតយ័

អ៊ែ កា តង័ អន់ឌែ អន់ រ៉ាវ៉ាច់ ឡឹង សារ ថុក ឡាំបាក ។

២០ ផះ ប‌៉្រ័ះ ប៊កកាតយ័ កាប អន់ឌែ កា ដាគ់ ឡូត

លូ អ៊ែ កា តង័ អន់ឌែ រ៉ាវ៉ាច់ ឡឹង ឡូះ ប៉ាទ្រូ។

២១ មួត អន់ឌែ ណោះ ត្រគ់ ប៉ានេ កា ប‌៉្រ័ះ ប៊កកាតយ័

ខង អ៊ែ តាប៉ាប តាប៉ុន ទឹប ប៉្រគ័ សារ អំរ៉ាញ លូ តី អ៊ែ កា ប៉ាណូស ទិណោ័ះ។

២២ អន់ឌែ ត្រគ់ ពុះ កាណាគ័ រ៉ាម៉ះ កា ប‌៉្រ័ះ ប៊កកាតយ័

ទឹប ចាជែ ប៉ានេ កា អ៊ែ ប៉្រគ័ អន់ រ៉គ់ សើម។

២៣ មួត ណាំង សា ពឹង ទៀក តីស

លូ មួត ឡាក់ ជិះ កាំប៉ាន់ ពឹង សាឡីគ សាឡាយ

២៤ អន់ឌែ ប៉ប័ សារ អំរ៉ាញ ប‌៉្រ័ះ ប៊កកាតយ័ ប៉្រគ័ អន់ ទី កាណាគ័ កាណុង ទៀក ជ្រុ ណោះ។

២៥ ប‌៉្រ័ះ ប៊កកាតយ័ កាប ផា ណោះ កា ទី ខ្យាល តឹ ទៀក កា រ៉ាំងក្លាច តីសៗ ឡូត។

២៦ ផះ ណោះ ទៀក កា ប៉ោក ហាវ កាំប៉ាន់ ពឹង ចាំងហីគ

កេះណោះ កា ឡិ ជឹរ អន់តេ័ះ ណាវ្គ

មួត ជិះ កាំ ប៉ាន់ កា ប៉ាណាប ខាក់ អូ ទី សារ ម៉ឹង។

២៧ អន់ឌែ វ៉ឹល វ៉ើង ចាក ឡាក់ កា ពូ ប៉ាញឹល

ផះ ណោះ អន់ឌែ អូ អ្លុ ចឹង ប៉្រគ័ នីចម័ ហង។

២៨ ផះ ទី សារ ថុក ប៉ាណាប អន់ឌែ អើ ណាំង ប‌៉្រ័ះ ប៊កកាតយ័

ផះ ណោះ ប‌៉្រ័ះ កា តង័ អន់ រ៉ាវ៉ាច់ ឡឹង សារ ប៉ាណាប ។

២៩ ប‌៉្រ័ះ ប៊កកាតយ័ ទឹប ខ្យាល អន់ អ្វៃ រ៉ាង៉ាប់

ផះ ណោះ ទៀក កា ដាគ់ ឡូត។

៣០ អន់ឌែ ហោក រ៉គ់ ញន កា ប៉ប័ ទៀក រ៉ាំងក្លាច ស្វាស រ៉ាង៉ាប់។

៣១ អន់ឌែ ត្រគ់ ប៉ានេ កា ប‌៉្រ័ះ ប៊កកាតយ័ ឡាក់ ទី តាំបាង ពុត តាប៉ាប តាប៉ុន លូ សារ អំរ៉ាញ អឺញ កា អន់ឌែ ។

៣២ មួត ប៉ាសុន លូ មួត ក្រាគ់ តាំងកង់ ត្រគ់ ប៉ានេ កា ប‌៉្រ័ះ ប៊កកាតយ័ ផះ អ្វៃ ប៉ាតុំ គួប

។

៣៣ ប‌៉្រ័ះ ប៊កកាតយ័ ប៉្រគ័ អន់ តាំងលេ ស្វាត់ ក្រោះ សាអ្យាំង កេះ ឡាក់ ស៊្រែ តីស

លូ ប៉្រគ័ អន់ កល់ ទៀក កា ស្វាត់ ក្រោះ និះទៅ ដេល។

៣៤ ប‌៉្រ័ះ ប៉្រគ័ អន់ តេះ ដាគ់ កេះ តេះ អូ ដាគ់ ប៉្រៃ ឡាក់ កា ប៉ោ័ះ

ញន កា សារ អូ ដាគ់ មួត ប៉ាសុន។

៣៥ ប‌៉្រ័ះ ប៊កកាតយ័ ប៉្រគ័ អន់ ស៊្រែ តីស កេះ តាំងលោ័

លូ ប៉្រគ័ អន់ តេះ ក្រោះ សាអ្យាំង កេះ កល់ ទៀក ឡគ

៣៦ ប‌៉្រ័ះ ប៊កកាតយ័ កា ប៉ាណាំ មួត បក់ ហ៊្រែង ឡាំ អ្វៃ ប៉ាគ់ ចារ ណោះ។

៣៧ អន់ឌែ កា សាមូល លូ តប់ តើម ប៉្លៃ អង់កាច

ទឹប ទី ប៉្លៃ ប៉ាកាវ អៀង ខាក់ ដេល។

៣៨ ប‌៉្រ័ះ ប៊កកាតយ័ កា អន់ សារ ដាគ់ កា អន់ឌែ កើត ទី ចំលួន អៀង ខាក់

ប‌៉្រ័ះ អូ អន់ កាណាគ័ អន់ឌែ រង ហ៊្យង ហ្យើត ដេល។

៣៩ ផា កាំឡាំង អន់ឌែ ស្រក លូ ត្រគ់ តាយួស ម៉ូះ ម៉ាត់

ញន កា តាម៉ឺរ ជិះ ចគ័ ប៉្រគ័ អន់ អីគ ប៉ាណាប។

៤០ ផះ ណោះ ប‌៉្រ័ះ ប៊កកាតយ័ ប៉្រគ័ អន់ មួត បក់ ជិះ ចគ័ អន់ឌែ សាតាក់ តាប៉្រះ តាប៉្រោង ពឹង ស៊្រែ តីស ទឹប អូ អ្លុ ទ្រង សឹត។

៤១ ហះកា ប‌៉្រ័ះ តង័ ប៉ាណូស តាបាយ កាសត់ ឡាច់ ឡឹង ចារ ថុក ឡាំបាក

ទឹប ប‌៉្រ័ះ ប៉្រគ័ អន់ អន់ឌែ ទី គន សោ រ៉ាល អៀង។

៤២ ផះ ណោះ ប៉ាណូស បក់ ដាគ់ ត្រង់ ចឹង ហោក រ៉គ់

ហះកា មួត បក់ អូ ដាគ់ ចឹង ហ៊្យង ប៉ានឹរ ពឹរ កាង។

៤៣ បក់ ពឿ ហ្យាំង សាឡាច់ ត្រគ់ កាចាំង ឡឹង សារ អា

ទឹប ឃឹត ចាជ្រែប ឡឹង សារ អ៊ែ តាប៉ាប តាប៉ុន។

១០៨

១ អឺ ប‌៉្រ័ះ ប៊កកាតយ័ អាញ់ ទ្រៀម ពុត ពៀក កេះ អាញ់ ចឹង ចាជែ ប៉ានេ កា អីស ទិ ពុត ពៀក ឡូត ។ ២ អឺ មួត អន់ទែង ព្រួក អត់ កាណី ហគ់ អ្យូវ ឡឹង តៃប ពិ ខង អាញ់ កា អ្យូវ ឡឹង តៃប ដេល ។ ៣ អឺ ប‌៉្រ័ះ ប៊កកាតយ័ អាញ់ ចឹង ប៉ានេ កា អីស ហះ ម៉ាត់ មួត ប៉ាសុន ទឹប ចាជែ ប៉ានេ កា អីស ហះ ម៉ាត់ ប៉ាថេត អន់ទៀគ ៗ ដេល ។ ៤ ខង ពុត តាប៉ាប តាប៉ុន ម៉ះ អីស លូ ពុត ដាគ់ ត្រង់ ម៉ះ តីស សាម៉ើ លូ ប៉្លៃង លើ ប៉្លៃង កាម៉ល់ តោ ដេល។ ៥ អឺ ប‌៉្រ័ះ ប៊កកាតយ័ អន់ ពូ ប៉ានេ កា អីស ទឹល ប៉ាគ់ ឡាណុច ប៉្លៃង លូ អន់ ពូ លៅ លែង សិច អីស ប៉ាញ័ ទឹប អង់ តេះ អា ដេល ។ ៦ ប៉រ់ អីស តង័ ញឹន ញន សារ អំរ៉ាញ អឺញ ម៉ះ អីស ទឹប អីស ប៉្រគ័ អន់ ញឹន រ៉ា វ៉ាច់ ញន កា តី សាម៉ា អីស ដេល ។ ៧ ប‌៉្រ័ះ ប៊កកាតយ័ កាប ឡឹង ចារ ដាគ់ ផា អាញ់ ចឹង សាណ័ះ ទ្រង អាញ់ ទឹប អាញ់ ចឹង ជែក តេះ សី គែម ទឹប អាញ់ ចឹង វ៉ាយ ព្រី ប៉ានឹម ស៊ូ កូត កា ប៉ាសុន អាញ់ ដេល ។ ៨ កាឡាត លូ ម៉ាណាសេ ឡាក់ ព្រី ទៀក អាញ់ កេះ ទឹប ខេត អេប្រ៉ាអិម ពៀប ឡាក់ មួក ប៉ងកាន់ កល់ អាញ់ ដេល លូ យូដា ឡាក់ មួត ប៉្រគ័ ចាបាប់ កា អាញ់ ដេល ។ ៩ ព្រី ទៀក ម៉ូ អាប ឡាក់ ចារ អាញ់ រ៉ាវ ជុង ទឹប ញឹន ហឹរ គឺប ពឹង ព្រី ទៀគអេដុំ សារ ណោះ ប៉ិច រ៉ះ ផា អាញ់ ហង ឡាក់ តាំងឡា ព្រី ទៀក ណោះ ។ អាញ់ ចឹង កាប ម៉ៃ ៗ តាកូះ លូ មួត ប៉ាឡាសាទីន ។ ១០ ពឿ ចឹង ប៉ាណាំ អាញ់ ឡាំ ប៉ាគ់ មឿង អេដុម ។ ១១ អឺ ប‌៉្រ័ះ ប៊កកាតយ័ ទី ដឹង អីស ហង ប៉ាណាំ អាញ់ អ្លុ ។ ហះកា អីស អ្លាត អាញ់ កេះ ទឹប អីស អ្លាត អូ អ្វៃ អន់ឌូ លូ តាហានអាញ់ ដេល ។ ១២ លូ ប៉រ់ អីស តង័ ញឹន ឡឹង សារ ប៉ា សាំង លូ តាម៉ឺរ ខង ផា សារ តង័ ឡាច់ ឡឹង ប៉ាណូស ណោះ អូ ទី ខា អុះ ។ ១៣ ផា នែវ ប‌៉្រ័ះ ប៊កកាតយ័ អ្វៃ អន់ឌូ លូ ញឹន ណោះ ញឹន ចឹង សាណ័ះ ខង អ៊ែ ទី សារ អំរ៉ាញ អឺញ ។

១០៩

១ អឺ ប‌៉្រ័ះ ប៊កកាតយ័ អាញ់ ប៉ានេ កា អីស កាខាក់ លូ ប៉រ់ អីស ចៃ អ្វៃ គ្រឺយ ហង ។ ២ ខង ប៉ាណូស បក់ អូ ដាគ់ ប៉ាញ៉ា ប៉្លាច័ ទឹប អន់ឌែ ប៉ាណាំ គួប កាប អូ ដាគ់ ប៉ាសាំង លូ អាញ់ ដេល ។ ៣ អន់ឌែ កាប អូ ណីស កា អាញ់ ទឹប កាប អឺក កា អាញ់ ឡាក់ អូ ទី យច ញ៉ា ឡក់ ។ ៤ អាញ់ ប៉ិច ចៃ កា អន់ឌែ ខាក់ អន់ឌែ ឃឹត ដឹង ច្រោម អាញ់ ហះកា អាញ់ ម៉ន់ ឡោម ប‌៉្រ័ះ កា អន់ឌែ សាំ។ ៥ អន់ឌែ ប៉្រគ័ សារ អូ ដាគ់ កា អាញ់ ញន កា អាញ់ ប៉្រគ័ សារ ដាគ់ កា អន់ឌែ អន់ឌែ អូ ណីស កា អាញ់ ញន កា អាញ់ ប៉ិច ចៃ កា អន់ឌែ ។ ៦ ប៉រ់ អីស ប៉្រើ ប៉ាណូស អូ ដាគ់ ប៉ាសាំង លូ អន់ឌែ ទឹប អីស ប៉្រើ ប៉្រ័ះ បឺគ សាតាំង អ្វៃ គែង សាម៉ា អ៊ែ ។ ៧ ប៉ាគ់ តាត់ សិន សារ អន់ បក់ ណោះ ទី ថូត ទឹប អីស ប៉្រគ័ អន់ សារ អ៊ែ អើ ម៉ន់ កេះ សារ យច ។ ៨ ចៃ អន់ បក់ ណោះ អ្វៃ រ៉ីស ទុញ ដៃ លូ អីស ប៉្រើ ប៉ាណូស ម៉ោញ ដូវ ណាវ្គ ហាវ រ៉ាង ហៃ តាង អ៊ែ ។ ៩ អីស ប៉្រគ័ អន់ គន សោ អន់ឌែ កេះ គន កាន់តី លូ អីស ប៉្រគ័ អន់ កា កាម៉ាញ់ អន់ឌែ កេះ អង់ កាន់ ត្រោ ។ ១០ ប៉រ់ អីស ប៉្រគ័ អន់ គន បក់ ណោះ កេះ ប៉ាណូស អូ កា ឡោះ លូ កេះ ប៉ាណូស ប៉រ់ ដឹង កាណាគ័ ពូ ទឹប អីស ប៉្រគ័ អន់ ពូ តាំង ហ្យិត ឡាច់ គន បក់ ណោះ ឡឹង ចារ អន់ឌែ អ្វៃ ។ ១១ ប៉រ់ អីស ប៉្រគ័ អន់ តាំងឡា អន់ឌែ ទួម ណោះ រ៉ុប អ្យក់ កាណាគ័ ញ៉ា ឡាក់ អន់ឌែ ទី ទឹប អន់ ប៉ាណូស ពឹះ ឡឹង ប៉ាថេត អន់ទៀគ រ៉ាត់ អ្យក់ កាណាគ័ អន់ឌែ ណាំង ទី ដេល ។ ១២ ចៃ អន់ បក់ ពឿ ប៉្រគ័ ដាគ់ លូ តាប៉ាប តាប៉ុន កា គន អ៊ែ ឡាក់ កេះ គន កាន់តី ណោះ ដៃ ។ ១៣ ប៉ាគ់ រ៉ាំងហាវ អន់តីគ ទៀ ប៉រ់ អីស ប៉្រគ័ អន់ ផូង័ អ៊ែ ដាច់ វ៉ាច់ អ៊ែ ទិ ។ ១៤ ប៉្រ័ះ ប៊កកាតយ័ ចៃ ពឹល សារ អូ ដាគ់ ម៉ះ វគ័ យ៉ាក អន់ឌែ ប៉្រគ័ លូ ចៃ អ្លាត ដោះ សារ យច ម៉ះ មើគ អន់ឌែ ប៉្រគ័ ដៃ ។ ១៥ ចៃ អន់ ប៉្រ័ះ ប៊កកាតយ័ ពឹល សារ អូ ដាគ់ ម៉ះ អន់ឌែ លូ ទឹល អន់ឌែ តោ័ ចៃ អន់ ពូ កា ចាំង កា អន់ឌែ ដេល ។ ១៦ ខង អន់ឌែ អូ ឃឹត ចឹង តាំបាង ពុត តាប៉ាប តាប៉ុន កា ពូ អុះ ទឹប អន់ឌែ ជិះ ចគ័ ប៉្រគ័ បាប ប៉ាណូស ថុក ឡាំបាក លូ ប៉ាណូស អូ គឹត អូ ខា ដេល ។ ១៧ អន់ឌែ ឌុ ប៉ា សាប ពូ ទឹល នីណោ័ះ អន់ អន់ឌែ ត្រគ់ សារ ណោះ ពិ អន់ឌែ អូ ចៃ កា សារ ដាគ់ អុះ ទឹល នីណោ័ះ ចៃ អន់ បក់ ពឿ ប៉្រគ័ សារ ដាគ់ កា អន់ឌែ ណោះ ដេល ។ ១៨ អន់ សារ អន់ឌែ ប៉ា សាប ត្រគ់ ពឹង អន់ឌែ ទៅ ពៀប ឡាក់ កា ពៀត អាវ កាត្រោប ពឹង ឡាកោ អន់ឌែ លូ អន់ សារ ណោះ ម៉ុត ពឹង អន់ឌែ ពៀប ឡាក កា ទៀក លើ ឡាក់ ប៉ុង ម៉ុត កាណុង អន់តីង ដេល ។ ១៩ អន់ សារ អ៊ែ ប៉ា សាប ណោះ ត្រគ់ ពឹង អ៊ែ ទៅ ពៀប ឡាក់ កា ខោ អាវ ពូ ពៀត ពឹង ឡាកោ លូ ពៀប ឡាក់ ម៉ាអ៊ែវ រឹត ពឹង សាំងគៀង ។ ២០ បក់ ច្រោម អាញ់ លូ បក់ កាប អូ ដាគ់ ទឹប មួត បក់ ប៉ាសាំង លូ អាញ់ អន់ អន់ឌែ ទី ថូត នីអៀ ហង ។ ២១ អឺ ប៉្រ័ះ ប៊កកាតយ័ ញន កា ហៃ កា សិច អីស ប៉រ់ អីស តង័ អាញ់ អន់ រ៉ាវ៉ាច់ ញន កា ពុត អីស តាប៉ាប តាប៉ុន ។ ២២ ខង អាញ់ ឡាក់ ប៉ាណូស ថុក ឡាំបាក លូ តាបាយ កា សត់ ខាក់ ទឹប កាណុង ពុត អាញ់ ពៀប ឡាក់ កា ឡាកា ។ ២៣ ឡាកោ អាញ់ ចឹង ហ៊្យង ហ្យើត ឡាក់ កា កាកី ហ៊្យង ប៉ាគ់ កាង៉ាចទឹប ពូ ចឹង តាំង ហ្យិត អាញ់ ឡាក កា ពូ ទ្រុះ ឡៃប ។ ២៤ តាកុល អាញ់ កា រ៉ារ៉ៃត ញន កា កំ អូ សា សាណា ទុញ តាឡាម័ ទឹប ឡាកោ កា រ៉ាំងកៃគ ដេល ។ ២៥ ប៉ាគ់ ពូ ប៉ប័ អាញ់ ពូ កាកីក ប៉ាឡៃវ ទឹប ង៉ាង៉ិរ កល់។ ២៦ អឺ ប៉្រ័ះ ប៊កកាតយ័ ឡាក់ ប៉្រ័ះ អាញ់ ប៉រ់ អីស តង័ អាញ់ ញន ពុត តាប៉ាប តាប៉ុន ម៉ះ អីស ។ ២៧ ម៉ាគ់ ពូ អ្លុ អន់តគ់ ផា អីស តង័ អាញ់ លូ សារ អំរ៉ាញ អឺញ ម៉ះ អីស ។ ២៨ យ៉័ះ ពូ ប៉ា សាប កា អាញ់ ប៉្រ័ះ ប៊កកាតយ័ កា អន់ សារ ដាគ់ កា អាញ់ ដេល ផា នែវ ពូ ប៉្រគ័ អូ ដាគ់ កា អាញ់ ណោះ ពូ ចឹង តាយួស ម៉ាត់ ហះកា អាញ់ ឡាក់ ទុច អីស ចឹង ហោក រ៉គ់ ។ ២៩ អន់ មួត តាម៉ឺរ តាយួស ម៉ាត់ លើយ ទឹល ប៉ាគ់ យ៉ាំង តោ ទៀ ៣០ អាញ់ ចឹង ប៉ានេ កា ប៉្រ័ះ ប៊កកាតយ័ ទិ ពុត ទិ ពៀក លូ ចាជែ ប៉ានេ កា អ៊ែ ហះ ម៉ាត់ ប៉ាសុន ទិឌូ ដេល ។ ៣១ ខង ប៉្រ័ះ ប៊កកាតយ័ បង់ កាន បក់ តាបាយ កាសត់ ម៉ាគ់ តង័ អន់ឌែ រ៉ាវ៉ាច់ ឡឹង តី បក់ ចឹង ចៃគ អន់ឌែ ។

១១០

អញ់ស៊ែ ដាវីត

១ ប‌៉្រ័ះ ប៊កកាតយ័ កាប លូ ពឹ តាំងឡា អាញ់ ផា៖

«ហគ់ អ្វៃ ពឹង ចារ អំរ៉ាញ គែង សាម៉ា អាញ់

ក្យាគ់ អាញ់ ចឹង ពីត តាម៉ឺរ អីស

អន់ អ្វៃ កាន់តេ័ះ តាំប៉ាង ជុង អីស»។

២ ប‌៉្រ័ះ ប៊កកាតយ័ ចឹង អន់ អីស ទី អំរ៉ាញ អឺញ

រ៉ាំងហៃ រ៉ាំងខ្យា ឡឹង ប៉ានឹម ស៊ីយ៉ូន លើយ។

យ‌៉័ះ មួត តាម៉ឺរ ទិណោ័ះ អ្វៃ ជុំ អីស កាតាម

កា ចឹង ទី ទ្រង អីស ដេល។

៣ ប៉ាគ់ ដារ់ អីស ប៉ាណាំ តាហាន ឡាំ តាកូះ ទៀ

មួត ប៉ាសុន អីស ចឹង ម៉ុត គែង អីស ញន កា ពុត អន់ឌែ ទៅ ប៉ិច

មួត តាតាម័ៗ ចឹង ពឹះ ប៉ាគ់ អីស ពឹង ប៉ានឹម ប‌៉្រ័ះ

អន់ឌែ ណោះ អៀង ឡាក់ កា ទៀក ងម ផះ កាំលឺ។

៤ ប‌៉្រ័ះ ប៊កកាតយ័ ម៉ត់ លូ អីស

អ៊ែ អូ រ៉ើ ពុត អុះ

«អីស ឡាក់ ក្រាគ់ រ៉ាម៉ះ ប‌៉្រ័ះ លើយ

ពួយ គុន ឡាបៀប សាដាច់ ម៉ិលគីសាឌែក * សើគ ពែ ដេល»។

៥ អឺ ប‌៉្រ័ះ តាំងឡា បក់ អ្វៃ គែង សាម៉ា អីស ណោះ

អ៊ែ ចឹង ថាំឡាយ ទិ មួត សាដាច់ ឡាក់ ប៉ាសាំង លូ អីស

ប៉ាគ់ ដារ់ អ៊ែ អឺក កា ពូ ទៀ។

៦ អ៊ែ ចឹង តាត់ស៊ិន សារ ចៃគ ថូត ប៉ាណូស គ្រឹប សុនសាត

ម៉ាគ់ ចឹង ទី ប៉ាទ្រូ គ្រឹប ចារ

អ៊ែ ចឹង ថាំឡាយ មួត ម៉ៃគ ណាំផា ពូ

គ្រឹប ប៉ាថេត ពឹង អង់កក់ តេះ អា។

៧ អ៊ែ ចឹង អៃត ទៀក តាចាង័ រទ្រង អ៊ែ ចាក

ម៉ាគ់ ទី សាងុំ ណាវ្គ ទឹប ហោក រ៉គ់ កា ទី ទ្រង អ៊ែ។

១១១

១ ហគ់ ប៉ានេ កា ប‌៉្រ័ះ ប៊កកាតយ័ ពិ

កាប៉ាច់ អាញ់ កា ចឹង ប៉ានេ កា ប‌៉្រ័ះ ប៊កកាតយ័ អន់ ទិ ពុត ទិ ពៀក

ហះ ម៉ាត់ មួត ប៉ាសុន ឡាក់ ដាគ់ ត្រង់។

២ កាណាគ័ ញ៉ា ឡាក់ ប‌៉្រ័ះ ប៊កកាតយ័ ប៉្រគ័ ស៊ុត កា ដាគ់ ទិណោ័ះ ហង

កាប៉ាច់ បក់ ប៉ិច កា កាណាគ័ ណោះ ត្រគ់ ឃឹត អន់ កាខាក់។

៣ កាណាគ័ ញ៉ា ឡាក់ អ៊ែ ប៉្រគ័ ស៊ុត កា ដាគ់ ទិណោ័ះ ហង

ទឹប សារ ដាគ់ ត្រង់ ម៉ះ អ៊ែ កា អ្វៃ លើយ។

៤ ប‌៉្រ័ះ ប៊កកាតយ័ ប៉ិច កា ពិន ឃឹត ចាជ្រែប ឡឹង សារ អំរ៉ាញ អឺញ ម៉ះ អ៊ែ

ទឹប អ៊ែ ទី សារ តាប៉ាប តាប៉ុន កា ពិន។

៥ ប‌៉្រ័ះ ប៊កកាតយ័ អន់ សាណា សា កា បក់ អ្យិល កូត័ កា អ៊ែ

ទឹប អ៊ែ អូ ពឹល ឡឹង សារ សាញ៉ា រែវ ពុត អុះ។

៦ ប‌៉្រ័ះ ប៊កកាតយ័ តាំបាង សារ អំរ៉ាញ អឺញ កា ប៉ាសុន ប៉ប័ អ៊ែ

ផះ អ៊ែ មប តេះ អ្យក់ ឡឹង សុនសាត អន់ទៀគ កា អន់ឌែ ប៉្រគ័ ប៉ាដក់ ប៉ាជៀ។

៧ សារ ញ៉ា ឡាក់ ប‌៉្រ័ះ ប៊កកាតយ័ ប៉្រគ័ ស៊ុត កា ដាគ់ តាទឹច

លូ សារ ញ៉ា ឡាក់ អ៊ែ អន់តគ់ រ៉ះ កា ត្រគ់ សឿ ដេល។

៨ អ៊ែ ប៉្រើ កាណាគ័ ទិណោ័ះ កា អ្វៃ លើយ

ញន កា ប៉ានឹរ អ៊ែ អន់តគ់ រ៉ះ ស៊ុត ដាគ់ ត្រង់ ទិណោ័ះ។

៩ ប‌៉្រ័ះ ប៊កកាតយ័ តង័ ប៉ាសុន អ៊ែ អន់ រ៉ាវ៉ាច់ ឡឹង ថូត

ទឹប អ៊ែ ប៉្រគ័ សារ សាញ៉ា រែវ ពុត លូ ប៉ាសុន អ៊ែ លើយ

សិច កា ដាគ់ ឃឺ អន់ អ្យិល កូត័ ដេល។

១០ សារ អ្យិល កូត័ កា ប‌៉្រ័ះ ប៊កកាតយ័ ឡាក់ គុល សារ ហ្យាង សាឡាច់

បក់ ពឿ ប៉ិច កា សារ ហ្យាង សាឡាច់ បក់ ណោះ អ្លុ អន់ហ្នាល់ ត្រគ់ អ្លុ អន់ហ្នាល់ យច

ណោះ ប‌៉្រ័ះ ប៊កកាតយ័ ប៉ានេ កា អ៊ែ លើយ។

១១២

១ ហគ់ ប៉ានេ កា ប៉្រ័ះ ប៊កកាតយ័ ពិ ខង បក់ ពឿ អ្យិល កូត័ កា អ៊ែ ទឹប ប៉ាញ័ ពុត លូ ប៉្រគ័ ពួយ ទិ សារ ឡាក់ អ៊ែ ប៉្រើ ណោះ ចឹង ទី សារ សាណុក សាវ៉ាក តាទឹច ហង ។ ២ ទឹប គន ចោ អ៊ែ ចឹង ទី អំរ៉ាញ អ្វៃ ពឹង អង់ កក់ តេះ អា ខង បក់ ពឿ ឡាក់ ដាគ់ ត្រង់ បក់ ណោះ ប៉្រ័ះ ចឹង អន់ សារ ដាគ់ កា អ៊ែ តាទឹច ហង ។ ៣ បក់ ណោះ ទី រ៉ាស អំប៉ាស អៀង ពឹង ហី អ៊ែ ណោះ ។ ៤ បក់ ដាគ់ ត្រង់ ចឹង ប៉្រគ័ តាគ់ តាតារ កា បក់ អ្វៃ ពឹង ចារ ម៉ាម៉ាំង ញន កា ពុត ដាគ់ លូ អ្លុ តាប៉ាប តាប៉ុន កា ពូ ។ ៥ បក់ ពឿ អូ កាឡីស អន់ រ៉ាស អំប៉ាស កា ពូ បុល ទឹប ណាំង សា ញន ពុត ដាគ់ ត្រង់ បក់ ណោះ ប៉្រគ័ សារ ដាគ់ តាទឹច ហង ។ ៦ បក់ ចំ ដាគ់ ត្រង់ បក់ ណោះ ចឹង ទី សារ សាណុក សាវ៉ាក លើយ លូ ពូ ចឹង តាគ់ កា ចាំង កា សិច អ៊ែ លើយ ដេល។ ៧ ប៉ាណូស បក់ ដាគ់ ត្រង់ អូ អ្យូគ កា ពឿ ប៉្រគ័ សារ អូ ដាគ់ អុះ លូ អ៊ែ ចឹង ទី ពុត ម៉ឹង អេង កា ប៉្រ័ះប៊កកាតយ័ ហ៊ែង កាខាក់ ឡូត ។ ៨ ពុត ពៀក អ៊ែ អ្យូគ ហ្យឹក កា ញ៉ា អុះ លើយ ទឹល អ៊ែ ប៉ប័ មួត តាម៉ឺរ អូ ដាម័ អ៊ែ ។ ៩ ទឹប អ៊ែ អូ កា ឡីស អន់ កាណាគ័ បក់ ថុក ញ៉ា ពុត ដាគ់ ម៉ះ អ៊ែ កា ចឹង អ្វៃ លើយ លូ ពូ ចឹង ឡើ ឡែង សិច អ៊ែ ដេល ។ ១០ ប៉ាណូស បក់ អូ ដាគ់ ប៉ប័ អ៊ែ ពូ សាណីង លូ រ៉ាំងគែត សាណាញ់ ឡៃង ឡឹង ណោះ សាប ពុត ម៉ាឡាំ ម៉ាឡយ ។

១១៣

១ អើ មួត ប៉្រគ័ ង៉ារ កា ប៉្រ័ះ ប៊កកាតយ័ ហគ់ ប៉ាណាំ គួប ប៉ានេ កា អ៊ែ ។ ២ ហគ់ ប៉ានេ កា ប៉្រ័ះ ប៊កកាតយ័ ឡឹង ដារ់ អា លើយ ទឹល ប៉ាគ់ ម៉ាត់ ទៀ ។ ៣ អន់ដីស ត្រគ់ ប៉ានេ កា អ៊ែ ឡឹង ដារ់ ឡាច់ លើយ ទឹល ដារ់ ម៉ុត ។ ៤ ប៉្រ័ះ ប៊កកាតយ័ អ្វៃ អន់ឌូ លូ ប៉ាណូស គ្រុប សុនសាត លូ សារ អំរ៉ាញ អឺញ ដាគ់ ក្វា ឡឹង ប៉្លៃង សាំ ។ ៥ ពឿ ចឹង សាម៉ើ លូ ប៉្រ័ះ ប៊កកាតយ័ ឡាក់ ប៉្រ័ះ ពិន ខងអ៊ែ អ្វៃ ពឹង ចារ ចាង់ហីគ្គ កាខាក់។ ៦ ប៉្រ័ះ ប៊កកាតយ័ ហៃ ប៉ប័ តេះ លូ ប៉្លៃង ឡាក់ អ្វៃ កាន់តេ័ះ អ៊ែ ។ ៧ ប៉្រ័ះ ប៊កកាតយ័ ប៉ោក ហាវ ប៉ាណូស ថុក ញ៉ាក លូ ប៉ាណូស តា ប៉ាយ កា សត់ ឡាច់ ឡឹង អង់ កក់ តេះ ។ ៨ ម៉ាគ់ អន់ឌែ ទី អំរ៉ាញ រ៉ាំង ហៃ មួត ប៉ាសុន អន់ឌូ លូ មួត ប៉្រគ័ កាន រ៉ាតីស ។ ៩ ប៉្រ័ះ ប៊កកាតយ័ ប៉្រគ័ អន់ អង់ កាន់ ឡាក់ អូ ទី គន ប៉្រគ័ អន់ ទី គន ម៉ាគ់ អ៊ែ អ្វៃ ហោក រ៉គ់ អន់ឌូ លូ គន អ៊ែ ហាលេលូ យ៉ា ។

១១៤

១ ផះ ប៉ាសុន អីស្រាអ៊ែល ឡាច់ ឡឹង ប៉ាថេត អីសីប លើ ផះ គន សោ យ៉ាកុប ឡាច់ ឡឹង ប៉ាថេត អន់ទៀគ ។ ២ សុនសាត យូដា កើត ដាគ់ ត្រង់ សាំរ៉ាប់ កា ប៉្រ័ះ ប៊កកាតយ័ ទឹប អីស្រាអ៊ែល កា តេះ ប៉ាសុន ប៉្រ័ះ ដេល ។ ៣ ផះ ទៀក សាឡីគ សាឡាយ លូ ទ្រូង យដាន់ ប៉ប័ សារ អន់ឌែ ណោះ អ៊ែ កា អូ ហូរ័ ហង ។ ៤ ប៉ានឹម តីស ទិណោ័ះ កា ប៉្លង់ ឡាក់ កា ប៉ារ់ពេ ទោល ទឹប ប៉ានឹម ថិ កា ប៉ាណាំ គួប ហោក រ៉គ់ ឡាក់ ចៀម ដេល ។ ៥ អឺ សាឡីគ សាឡាយ លូ ទ្រូង យដាន់ ខ ញ៉ា អន់ដីស ហូរ័ ហាវ តាំង ហាវ នីអៀ ? ។ ៦ អឺ មួត ប៉ានឹម តីស ៗ ខ ញ៉ា អន់ដីស ប៉ាណាំ គួប ប៉ា ប៉្លង់ ឡាក់ កា ប៉ារ់ពេ ទោល កា ប៉ាច ប៉ានឹម ថិ ៗ កា និះទៅ ខ ញ៉ា អន់ដីស ប៉ាណាំ គួប ប៉ាប៉្លង់ ឡាក់ កា ចៀម ។ ៧ អឺ អង់ កក់ តេះ អីស កា ត្រគ់ អ្យូគ រ៉ា រ៉ៃត ហះ ម៉ាត់ ប៉្រ័ះ ប៊កកាតយ័ លើ ប៉្រ័ះ ម៉ះ យ៉ាកុប ។ ៨ ខង ប៉្រ័ះ ប៉្រគ័ អន់ អំហ្មោ កេះ ទៀក តាំង លៅ លើ អន់ដា ណាវ្គ ប៉្រគ័ អន់ កេះ កល់ ទៀក ។

១១៥

១ អឺ ប៉្រ័ះ ប៊កកាតយ័ ញឹន អា អូ ឃឺ ពូ ចឹង ប៉ានេ អុះ ខង ទី ដឹង អីស ហង ពូ ត្រគ់ ប៉ានេ ខង អីស ទី ពុត ដាគ់ លូ ពុត តាប៉ាប តាប៉ុន ។ ២ ខ ញ៉ា ប៉ះ សុនសាត អន់ទៀគ កាប ផា ហះ ចំ ប៉្រ័ះ អន់ដីស អ្វៃ ? ។ ៣ កាប៉ាច់ ប៉្រ័ះ ម៉ះ ញឹន អ៊ែ អ្វៃ ពឹង ប៉្លៃង អ៊ែ ប៉ិច ប៉្រគ័ ង៉ារ ញ៉ា តាម ពុត អ៊ែ ប៉ិច ។ ៤ កាប៉ាច់ ប៉្រ័ះ អន់ទៀគ ពូ ប៉្រគ័ លូ ម៉ាស លូ ប៉្រាក់ ខង ប៉ាណូស ប៉្រគ័ លូ តី អន់ឌែ ទៅ ។ ៥ ហ៊ូប ណោះ ទី ពឹរ ហះកា អូ អ្លុ កាប ទី ម៉ាត់ ហះកា ហៃ អូ ប៉ប័ ។ ៦ ទី តោរ ហះកា អូ អ្លុ សាំយ៉ាំង ទី ម៉ូះ ហះកា អូ អ្លុ បោ ។ ៧ ទី តី ហះកា អូ អ្លុ សា ប៉ាក់ លូ ទី ជុង ហះកា អូ អ្លុ ចាក ទឹប ទី គង តាដក័ ហះកា អូ ទី ប៉ានឹរ តេះ អុះ ។ ៨ បក់ សឿ កា ហ៊ូប ណោះ អន់ឌែ កេះ ឡាក់ កា ហ៊ូប ណោះ ដេល ។ ៩ អឺ ប៉ាសុន អីស្រាអ៊ែល ហគ់ ម៉ឹង កា ប៉្រ័ះ ប៊កកាតយ័ ពិ ខង អ៊ែ ចឹង តង័ អន់ដីស ។ ១០ អឺ គន សោ វគ័ អើរ៉ុន ហគ់ ម៉ឹង កា ប៉្រ័ះ ប៊កកាតយ័ ណោះ ប៉្រ័ះ ប៊កកាតយ័ ចឹង តង័ រ៉ាំងហៃ អន់ដីស ។ ១១ អឺ មួត ឡាក់ អ្យិល កូត័ កា ប៉្រ័ះ ប៊កកាតយ័ ហគ់ ម៉ឹង កា អ៊ែ ពិ ខង អ៊ែ ចឹង តង័ រ៉ាំងហៃ អន់ដីស ហង ។ ១២ ប៉្រ័ះ ប៊កកាតយ័ អូ ពឹល ពិន អុះ អ៊ែ ចឹង អន់ សារ ដាគ់ កា ពិន ឡាក់ កា អ៊ែ អន់ សារ ដាគ់ កា គន សោ អីស្រាអ៊ែល លូ គន សោ វគ័ អើរ៉ុន ។ ១៣ ប៉្រ័ះ ប៊កកាតយ័ អន់ សារ ដាគ់ កា ប៉ាណូស ទិឌូ ទឹប បក់ កានឹត កានោរ លូ ប៉ាណូស ដោច ដាច ឡាក់ អ្យិល កូត័ កា អ៊ែ ។ ១៤ ប៉្រ័ះ ប៊កកាតយ័ អន់ សារ ដាគ់ កា អន់ដីស ហ៊ែង អៀង ទឹប កា អន់ដីស ទឹប កា គន សោ អន់ដីស ដេល ។ ១៥ អន់ដីស ទី សារ ដាគ់ ឡឹង ប៉្រ័ះ ប៊កកាតយ័ ឡាក់ ទី ប៉ាំងកើត ប៉្លៃង លូ តេះ ។ ១៦ ប៉្លៃង ឡាក់ ចារ ប៉្រ័ះ ប៊កកាតយ័ កាប៉ាច់ តេះ អ៊ែ មប អន់ កា ប៉ាណូស ទិឌូ ពឹង អង់កក់ តេះ អា។ ១៧ ប៉ាណូស តោ័ កេះ អូ អ្លុ ប៉ានេ កា ប៉្រ័ះ អុះ ទឹប ប៉ាណូស ឡាក់ អ្វៃ ប៉ាគ់ ចារ ប៉ាទ្រូ កា អូ អ្លុ ប៉ានេ កា ប៉្រ័ះ ដេល។ ១៨ ហះកា កាប៉ាច់ ពិន ពិន ប៉ានេ កា ប៉្រ័ះ ប៊កកាតយ័ លើ ពិ ហាលេ លូយ៉ា ។

១១៦

១ អាញ់ កា ប៉្រ័ះ ប៊កកាតយ័ ខង អ៊ែ កា សាំយ៉ាំង ប៉ានឹរ អាញ់ ម៉ុន ឡោម ។ ២ លើយ ឡុច អាញុ អាញ់ អ៊ែ សាំយ៉ាំង សារ អាញ់ អឺ ម៉ុន ។ ៣ សារ អីគ ប៉ាណាប លូ សារ ហ្យឹក ទឹប សារ តោ័ គ្វែត រឹត អាញ់ ប៉្រគ័ អន់ អាញ់ ថុក ប៉ាណាប ខាក់ ។ ៤ ផះ ណោះ អាញ់ ប៉រ់ ឡោម ប៉្រ័ះ អាញ់ កាប ផា អឺ ប៉្រ័ះ ប៊កកាតយ័ អាញ់ ប៉រ់ ឡោម ឡា អីស អន់ អីស តង័ អាញ់ ទី អាញុ រ៉ីស ណើ ។ ៥ អីស ឃើយ ដាគ់ ពុត កា អាញ់ ទឹប តាប៉ាប តាប៉ុន ញន ពុត ដាគ់ ត្រង់ ។ ៦ អីស រ៉ាំងហៃ ប៉ាណូស អូ គឹត អូ ខា លូ អូ ទ្រូះ អូ ត្រាន ណោះ ហង អីស តង័ អាញ់។ ៧ អាញ់ អូ វ៉ុន វ៉ាយ កា ញ៉ា កេះ ខង ប៉្រ័ះ តង័ អាញ់ អន់ ទី សារ សាណុក សាវ៉ាក កេះ ។ ៨ ប៉្រ័ះ ប៊កកាតយ័ តង័ អាញ់ អន់ រ៉ា វ៉ាច់ ឡឹង សារ តោ័ លូ អ្យូត័ ទៀក ម៉ាត់ ទឹប អ៊ែ រ៉ាំង ហៃ ជុង អាញ់ ចៃ អន់ អាញ់ សាឡឹម ប៉ក ដេល ។ ៩ អាញ់ ចឹង ឡាំ ប៉ាគ់ ង៉ីរ ប៉្រ័ះ ប៊កកាតយ័ ផះ អាញ់ អ្វៃ ពឹង ចារ ប៉ាណូស អ្វៃ កោប រ៉ប់ ដារ់ អា ។ ១០ អាញ់ កា អ្វៃ សឿ លើយ ដេល យ៉ះ អាញ់ កាប ផា អាញ់ ថុក ប៉ាណាប កា​តាម ។ ១១ ផះ អាញ់ ទី សារ ជុន ចៃ ណោះ អាញ់ កាប ផា អ្លុ ម៉ឹង កា ប៉ាណូស ពឿ អុះ ។ ១២ អាញ់ ចឹង អ្យក់ កាណាគ័ ចឹង អន់ កា ប៉្រ័ះ ប៊កកាតយ័ ? ញន កា ពុត អ៊ែ ដាគ់ កា អាញ់ ។ ១៣ ទី ដឹង អាញ់ អ្យក់ ពៀង មប កា អ៊ែ ខង អ៊ែ តង័ អាញ់ ១៤ អាញ់ ចឹង មប កាណាគ័ កា ប៉្រ័ះ ឡាក់ កា អាញ់ សាញ៉ា លូ មួត ប៉ាសុន ណោះ ហង ។ ១៥ សារ មួត ដាគ់ ត្រង់ តោ័ សារ ណោះ ហង ឡាក់ សារ ដាគ់ ហះ ម៉ាត់ ប៉្រ័ះ ប៊កកាតយ័ ។ ១៦ អឺ ប៉្រ័ះ ប៊កកាតយ័ អាញ់ ឡាក់ ទុច អីស ឡាក់ កា ម៉ើគ អាញ់ ផះ សើគ ពែ ដេល ។ ១៧ អាញ់ ចឹង ពុះ មប កាណាគ័ រ៉ាម៉ះ អីស ម៉ាគ់ អាញ់ ប៉ានេ កា អីស ។ ១៨ អាញ់ ចឹង មប កាណាគ័ រ៉ាម៉ះ ប៉្រ័ះ ឡាក់ កា អាញ់ សាញ៉ា ហះ ម៉ាត់ មួត ប៉ាសុន ទិឌូ ណោះ ហង ។ ១៩ ឃឺ កាណុង រ៉ោង រ៉ាម៉ះ ពឹង មឿង យេរូសាឡឹម ។ហាលេ លូយ៉ា

១១៧

១ អឺ ប៉ាណូស គ្រប់ ប៉ាថេត ហគ់ ប៉ានេ កា ប៉្រ័ះ ប៊កកាតយ័ លូ អឺ ប៉ាណូស ទិឌូ ពឹង អង់កក់ តេះ ហគ់ ចាជែ ប៉ានេ កា ប៉្រ័ះ ពិ ។ ២ ខង ប៉្រ័ះ ប៊កកាតយ័ ទី ពុត តាប៉ាប តាប៉ុន កា ពិន កាខាក់ ទឹប អ៊ែ ទី ពុត ដាគ់ ត្រង់ កា ពិន លើយ ដេល ហាលេ លូយ៉ា ។

១១៨

១ ហគ់ ប៉ានេ កា ប៉្រ័ះ ប៊កកាតយ័ ខង អ៊ែ ទី ពុត ដាគ់ លូ តាប៉ាប តាប៉ុន កា ពិន លើយ ។ ២ អន់ ប៉ាសុន អីស្រាអ៊ែល កាប ផា ប៉្រ័ះ ប៊កកាតយ័ ទី ពុត តាប៉ាប តាប៉ុន លើយ អូ អ្លុ ឡុច អុះ ។ ៣ គន សោ វគ័ អារ៉ុន កា ត្រគ់ កាប ផា ប៉្រ័ះ ប៊កកាតយ័ ទី ពុត តាប៉ាប តាប៉ុន ទី ពុត តាប៉ុន កា ពិន លើយ ដេល ។ ៤ ទឹប បក់ ឡាក់ អ្យិល កូត័ កា ប៉្រ័ះ ប៊កកាតយ័ កា ត្រគ់ កាប ផា អ៊ែ ទី ពុត តាប៉ាប តាប៉ុន លើយ អូ អ្លុ ឡុច អុះ ៥ ផះ ទី សារ ចុនចៃ អាញ់ អឺ មន ឡោម ប៉្រ័ះ ប៊កកាតយ័ អ៊ែ កា តើល ទឹប អន់ អាញ់ ទី សារ សាណុក សាវ៉ាក ។ ៦ ប៉្រ័ះ ប៊កកាតយ័ អ្វៃ គែង អាញ់ ទឹល នីណោ័ះ អាញ់ អូ អ្យូគ កា ញ៉ា អុះ ខង អូ ទី បក់ ពឿ ចឹង ប៉្រគ័ កា អាញ់ អុះ ។ ៧ ញន កា ប៉្រ័ះ អ្វៃ គែង អាញ់ ទឹប តង័ អាញ់ ផះ ណោះ មួត តាម៉ឺរ អូ ដាម័ អាញ់ អុះ ។ ៨ អាញ់ មប អាញុ រ៉ីស កា ប៉្រ័ះ ណោះ ដាគ់ ក្វា ឡឹង អាញ់ ម៉ឹង កា ប៉ាណូស ។ ៩ អាញ់ មប អាញុ រ៉ីស កាប៉្រ័ះ ប៊កកាតយ័ ណោះ ដាគ់ ក្វា ឡឹង អាញ់ ម៉ឹង កា សាដាច់។ ១០ ប៉ាថេត ទិណោ័ះ អន់ឌែ វ៉ិងជុំ អាញ់ ហះកា អាញ់ ថាំឡាយ អន់ឌែ ទិ ប្លី ញន កា អាញ់ ទី ប៉្រ័ះ ប៊កកាតយ័ អ្វៃ អន់ឌូ ។ ១១ អន់ឌែ កា វ៉ិង ជុំ អាញ់ គ្រប ចារ់ ហះកា ញន កា ប៉្រ័ះ ប៊កកាតយ័ អាញ់ ថាំឡាយ អន់ឌែ ទិ ប្លី ដេល ។ ១២ អន់ឌែ វ៉ិង អាញ់ ឡាក់ កា សុត ហះកា ញន កា ប៉្រ័ះ ប៊កកាតយ័ អន់ឌែ តោ័ រ៉ា ង៉ាប់ ឡាក់ អុញ សា ប៉ោម សា លៀ ប៉ាត់ រ៉ាអ៊ែត ។ ១៣ ពូ តាឡក័ អាញ់ ប៉ិច កា អាញ់ ប៉ក ហះកា ប៉្រ័ះ ប៊កតយ័ អាញ់ ។ ១៤ ពុត អាញ់ ម៉ឹង កា ប៉្រ័ះ ប៊កកាតយ័ ទឹប អាញ់ ចាជែ ប៉ានេ កា អ៊ែ កេះណោះ អ៊ែ តង័ អាញ់ ។ ១៥ ពឹង រ៉ាណើះ ប៉ាណូស ដាគ់ ត្រង់ ចឹង ទី សារ តាំងហើ ហោក រ៉គ់ ញន កា ទី សាណ័ះ ប៉្រ័ះ ប៊កកាតយ័ កា តាំង សារ អំរ៉ាញ អឺញ កា ខាក់ ។ ១៦ ប៉្រ័ះ ប៊កកាតយ័ យ៉ើរ តី សាម៉ា តាំង ប៉ាំង សារ អំរ៉ាញ អឺញ កេង កាខាក់ ។ ១៧ អាញ់ អ្វៃ រ៉ីស អូ តោ័ អុះ លូ អាញ់ ចឹង រ៉ះ ឡឹង ង៉ារ ការ័ អ៊ែ ប៉្រគ័ ។ ១៨ ប៉្រ័ះ ប៊កកាតយ័ ពីត ប៉ាញ់ ចាល អាញ់ ហះកា អូ អន់ អាញ់ តោ័ អុះ ។ ១៩ អឺ មួត ញ៉ាម អំប៉ារ ហគ់ បើក អំប៉ារ កា អាញ់ ចឹង ម៉ុត ឡាំ សាំប៉័ះ ប៉ានេ កា ប៉្រ័ះ ប៊កកាតយ័ ពិ ។ ២០ អា ហង អំប៉ារ ឡាំ ប៉ាគ់ ប៉្រ័ះ ប៊កកាតយ័ ទី ដឹង ប៉ាណូស ដាគ់ ត្រង់ ហង អ្លុ ឡាំ ប៉ាគ់ អំប៉ារ ណោះ ។ ២១ អាញ់ ចឹង ប៉ានេ កា ប៉្រ័ះ ប៊កកាតយ័ ញន កា អ៊ែ តង័ អាញ់ កេះ ។ ២២ អំហ្មោ ឡាក់ រ៉ាគឹយ ប៉្រគ័ ហី ហឹរ អ្លាត ណោះ អ៊ែ កេះ អំហ្មោ ដាគ់ កា ខាក់ ។ ២៣ ប៉្រ័ះ ប៊កកាតយ័ តាកអង កេះ សារ ឡាក់ ដាគ់ កេង ខាក់ ហះ ម៉ាត់ ពិន ។ ២៤ អា ដារ់ ឡាក់ ប៉្រ័ះ ប៊កកាតយ័ ប៉ាំង កើត ទឹល នីណោ័ះ ពិន កា ហោក រ៉គ់ ខាក់ ។ ២៥ អឺ ប៉្រ័ះ ប៊កកាតយ័ ប៉រ់ អីស តង័ ញឹន អន់ ញឹន សាណ័ះ ។ ២៦ ហោក រ៉គ់កា ប៉្រ័ះ ប៊កកាតយ័ ឡាក់ ពឹះ ញន សារ អំរ៉ាញ អឺញ ប៉រ់ អន់ ទី សារ ដាគ់ ពឹង ហី ក្រាន ប៉្រ័ះ ។ ២៧ ប៉្រ័ះ ប៊កកាតយ័ ឡាក់ ប៉្រ័ះ អ៊ែ កា ប៉្រគ័ អន់ ទី តាតារ ពឹង ពិន ហគ់ កត់ កាណាគ័ រ៉ាម៉ះ ប៉្រ័ះ ពឹង អន់ហ្នឹង ។ ២៨ ប៉្រ័ះ ប៊កកាតយ័ ឡាក់ ប៉្រ័ះ អាញ់ ទឹល នីណោ័ះ អាញ់ ចឹង ប៉ានេ កា អ៊ែ លូ អាញ់ ចឹង ហោក រ៉គ់ ដេល។ ២៩ ហគ់ ប៉ានេ កា ប៉្រ័ះ ប៊កកាតយ័ ខង អ៊ែ ទី ពុត ដាគ់ លូ តាប៉ាប តាប៉ុន កា ពូ ឡើយ ។

១១៩

១ បក់ ពឿ ទី ពុត ដាគ់ ត្រង់ ញន ប៉្រគ័ ពួយ ចាបាប់ ប‌៉្រ័ះ

បក់ ណោះ ទី សារ សាណុក សាវ៉ាក តាទឹច ហង។

២ បក់ ពឿ ប៉្រគ័ ពួយ សារ អន់តគ់ ប៉ាតោ ម៉ះ ប‌៉្រ័ះ ប៊កកាតយ័

បក់ ណោះ ចឹង ទី សារ សាណុក សាវ៉ាក តាទឹច ហង។

៣ មួត ណោះ អូ ទី ប៉្រគ័ សារ អូ ដាគ់ អុះ

ឃឺ អន់ឌែ ប៉្រគ័ ពួយ ប‌៉្រ័ះ ប៊កកាតយ័ លើយ។

៤ ប‌៉្រ័ះ ប៊កកាតយ័ អន់តគ់ រ៉ះ អន់ ញឹន ប៉្រគ័ ពួយ ប៉ានឹរ អ៊ែ។

៥ អន់ អីស តង័ អាញ់ ម៉ាគ់ អ្លុ ប៉្រគ័ ពួយ ចាបាប់ អីស។

៦ ទឹល នីណោ័ះ ដារ់ ចំ អាញ់ កាចាំង កា សារ ប‌៉្រ័ះ ប៊កកាតយ័ ប៉្រើ អាញ់

ណោះ អាញ់ អូ តាយួស អុះ។

៧ អាញ់ ប៉រ់ ប៉ានេ ប‌៉្រ័ះ ប៊កកាតយ័ ញន ពុត ដាគ់ ត្រង់

ទឹប ឃឹត ចាជ្រែប ឡឹង ចាបាប់ ឡាក់ ដាគ់ កាខាក់ ម៉ះ ប‌៉្រ័ះ ប៊កកាតយ័ ទី ប៉្រើ អាញ់ ប៉្រគ័។

៨ អាញ់ ប៉ិច ប៉្រគ័ ពួយ ចាបាប់ អីស

ប៉រ់ អីស ជែ អ្លាត អាញ់ ដៃ។

៩ មួត តាតាម័ ចឹង ប៉្រគ័ នីចម័ ម៉ាគ់ ចឹង សាំងកៃ ឡាកោ អន់ ដាគ់ កាខាក់ ?

ទី ដឹង ប៉្រគ័ ពួយ ប៉ានឹរ ប‌៉្រ័ះ ប៊កកាតយ័ ណោះ ហង។

១០ 

អឺ ប‌៉្រ័ះ ប៊កកាតយ័ អីស ជែ អន់ អាញ់ ឡាច់ ចាំងហាយ្គ ឡឹង សារ អីស ប៉្រើ អាញ់ ដៃ ខង អាញ់ ណាំង អីស ទិ ពុត ពៀក។

១១ អាញ់ កូម័ រ៉ាន់ដាប់ ប៉ានឹរ ប‌៉្រ័ះ ប៊កកាតយ័ កាណុង ពុត អាញ់

អន់ទៀ អ្យូវ អាញ់ ប៉្រគ័ យច លូ ពុត អ៊ែ។

១២ អឺ ប‌៉្រ័ះ ប៊កកាតយ័ អាញ់ ប៉រ់ ប៉ានេ កា អីស

ទឹប ប៉រ់ អន់ អីស ប៉ាំងហៀន អន់ អាញ់ អ្លុ ឡឹង ចាបាប់ អីស ទិណោ័ះ។

១៣ អាញ់ រ៉ះ ឡឹង ចាបាប់ អីស ទិណោ័ះ

ឡាក់ អីស ទី ប៉្រើ អាញ់ រ៉ះ។

១៤ អាញ់ កា ហោក រ៉គ់ ចឹង ប៉្រគ័ ពួយ ទិ សារ អីស អន់តគ់ រ៉ះ

ឡាក់ កា អាញ់ ហោក កា ទី រ៉ាស អំប៉ាស អៀង កាខាក់។

១៥ អាញ់ ចឹង ឃឹត អន់ កាខាក់ ឡឹង ចាបាប់ អីស

លូ សារ អីស អន់តគ់ រ៉ះ។

១៦ ត្រគ់ ពុត អាញ់ ខាក់ ឡឹង ចាបាប់ អីស ណោះ

អាញ់ អូ ពឹល ឡឹង ប៉ានឹរ អីស ណោះ អុះ។

១៧ ប៉រ់ អន់ អីស តាប៉ាប តាប៉ុន កា អាញ់ ឡាក់ ទុច អីស

ម៉ាគ់ អាញ់ ទី អាញុ រ៉ីស លូ ប៉្រគ័ ពួយ ប៉ានឹរ អីស។

១៨ ប៉រ់ អន់ អីស ប៉្រគ័ អន់ ម៉ាត់ អាញ់ អ្លុ ប៉ប័ សារ ដាគ់

លូ ចាបាប់ កេង ខាក់ ម៉ះ អីស។

១៩ អាញ់ ក្រាន័ កា អ្វៃ អង់រ៉ាម័ ពឹង អង់កក់ តេះ អា ដោច

ជែ អន់ អីស អោន សារ ញ៉ា ឡាក់ អីស ប៉ិច ប៉្រើ អាញ់ ណោះ ដៃ។

២០ ពុត អាញ់ អ្វៃ ឃឹត ដឹង កា ចាបាប់ អីស គ្រឹប នែវ

លូ រ៉ាប់ ដារ់ រ៉ាប់ ម៉ាំង។

២១ ប‌៉្រ័ះ ប៊កកាតយ័ កាប កា ប៉ាណូស បក់ អ្វាត់ អេង ឡាក់ ចឹង ត្រគ់ ទី សារ ប៉ាស្យាប

ទឹប កាតាច់ ឡាច់ ចាំងហាយ្គ ឡឹង ប‌៉្រ័ះ ប៊កកាតយ័។

២២ ខង អាញ់ ប៉្រគ័ ពួយ ទិ សារ អីស អន់តគ់ រ៉ះ កេះ

ទឹល នីណោ័ះ ជែ អន់ អន់ឌែ បឺង៉ាយ អាញ់ ហង។

២៣ យ‌៉័ះ មួត ម៉ៃគ ណាំផា ប៉ាណាំ គួប ប៉ាសាំង លូ អាញ់ កាតាម

ហះកា អាញ់ ឡាក់ ទុច អីស អាញ់ អ្វៃ ឃឹត កា ចាបាប់ ម៉ះ អីស លើយ។

២៤ អាញ់ ប៉ាញ័ ពុត កា សារ អីស អន់តគ់ ប៉ាតោ ខាក់

ខង សារ អីស អន់តគ់ ប៉ាតោ តង័ ពុត អាញ់ ខាក់។

២៥ អាញ់ សាឡឹម ប៉ក់ ពឹង តេះ ត្រប់

ប៉រ់ អន់ អីស ទុង អាញ់ អន់ រ៉ាវ៉ាច់ ទឹប អន់ អាញ់ អ្វៃ កោប ត្រគ់ ពួយ ប៉ានឹរ អីស ណើ។

២៦ អាញ់ រ៉ះ ឡឹង សារ អាញ់ អ្វៃ កោប

ប‌៉្រ័ះ ប៊កកាតយ័ កា អន់តគ់ រ៉ះ អាញ់

ទឹប អាញ់ ប៉រ់ អន់ អ៊ែ ប៉ាំងហៀន អាញ់ ឡឹង ចាបាប់ អ៊ែ អន់ អាញ់ អ្លុ ខាក់។

២៧ អន់ អីស អន់ អាញ់ អ្លុ ហ្លង់ ឡឹង សារ អីស អន់តគ់ រ៉ះ ណោះ

ម៉ាគ់ អាញ់ ឃឹត ចាជ្រែប ឡឹង សារ អំរ៉ាញ អឺញ ម៉ះ អីស។

២៨ អាញ់ អុក ពុត ខាក់ អន់ អីស ប៉ាំងហោក ពុត អាញ់ ពិ

ឡាក់ កា អីស ទី សាញ៉ា ពែ ហង។

២៩ អន់ អីស ប៉ាណាំ អាញ់ ឡាច់ ចាំងហាយ្គ ឡឹង សារ អូ ដាគ់

ទឹប អីស តង័ អាញ់ អន់ អ្លុ ប៉្រគ័ ពួយ ចាបាប់ អីស ទិណោ័ះ។

៣០ អាញ់ ចឹង ប៉្រគ័ ពួយ ប៉ានឹរ អីស

លូ ចាបាប់ អីស អន់តគ់ រ៉ះ ទិណោ័ះ ដេល។

៣១ អឺ ប‌៉្រ័ះ ប៊កកាតយ័ អាញ់ ចឹង ប៉្រគ័ ពួយ គ្រឹប ប៉ានឹរ អីស អន់តគ់ រ៉ះ ណោះ ហង

អីស ជែ ប៉្រគ័ អន់ អាញ់ តាយួស ដៃ។

៣២ ពុត អាញ់ ហោក រ៉គ់ ប៉្រគ័ ពួយ ចាបាប់ អីស

ខង អីស ប៉្រគ័ អន់ ពុត ពៀក អាញ់ ហ្លង់។

៣៣ អឺ ប‌៉្រ័ះ ប៊កកាតយ័

ប៉រ់ អន់ អីស ប៉ាំងហៀន អាញ់ អន់ អ្លុ អន់ហ្នាល់ ចាបាប់ អីស

ម៉ាគ់ អាញ់ អ្លុ ប៉្រគ័ ពួយ លើយ ទឹល ឡុច។

៣៤ ប៉រ់ អន់ អីស អន់ សារ ហ្យាង សាឡាច់ កា អាញ់

ម៉ាគ់ អាញ់ អ្លុ ប៉្រគ័ ពួយ ចាបាប់ អីស អន់ ទិ ពុត ពៀក។

៣៥ ប៉រ់ អន់ អីស តាំបាង អន់ អាញ់ ចាក ពួយ ទ្រង អីស

ខង អាញ់ ប៉ាញ័ ពុត កា សារ អីស ប៉្រើ ណោះ ខាក់។

៣៦ អន់ អីស ប៉្រគ័ ង៉ារ កាណុង ពុត អាញ់

អន់ អាញ់ អ្លុ ប៉្រគ័ ពួយ សារ អន់តគ់ ប៉ាតោ ម៉ះ អីស

ជែ អន់ សារ ទី កាំឡៃ កា អាញ់ ទៅ អុះ។

៣៧ អន់ អីស ប៉្រគ័ ង៉ារ កាណុង ពុត អាញ់

អន់ អាញ់ អ្លុ សាំងកៃ ឡឹង សារ ញ៉ា ឡាក់ អូ ទី ខា

កេះណោះ អន់ អាញ់ អ្លុ អ្វៃ កោប ពួយ ពុត អីស។

៣៨ អន់ អីស ប៉្រគ័ ឡាក់ ប៉ានឹរ អីស សាញ៉ា លូ អាញ់ ឡាក់ ទុច អីស

ឡាក់ កា អីស ទី សាញ៉ា លូ បក់ អ្យិល កូត័ កា អីស ដេល។

៣៩ ជែ អន់ សារ តាយួស លូ សារ អ្យូគ អ្វៃ ពឹង អាញ់

ខង ចាបាប់ អីស ស៊ុត កា ដាគ់ ទិ ណោះ។

៤០ អាញ់ ឃឹត ប៉ិច ប៉្រគ័ ពួយ ចាបាប់ អីស

លូ អន់ អីស តង័ អាញ់ អ្លុ អ្វៃ កោប ពួយ សារ ដាគ់ ម៉ះ អីស។

៤១ អឺ ប‌៉្រ័ះ ប៊កកាតយ័ អន់ អីស តាំបាង ពុត តាប៉ាប តាប៉ុន ម៉ះ អីស កា អាញ់

ប៉រ់ អន់ អីស តង័ អាញ់ ពួយ សារ អីស ទី សាញ៉ា ណោះ ហង។

៤២ អន់ អីស តង័ អាញ់ អ្លុ តើល កា បក់ បឺង៉ាយ កា អាញ់

ញន កា អាញ់ សឿ កា ប៉ានឹរ អីស។

៤៣ ជែ អន់ អាញ់ កាប យច ឡឹង សារ តាទឹច

ខង អាញ់ ម៉ឹង កា ចាបាប់ អីស ណោះ ហង។

៤៤ អាញ់ ម៉ឹង កា ចាបាប់ អីស អន់ ប៉ាគ់ ម៉ាត់ លើយ

៤៥ អាញ់ ចឹង អ្វៃ កោប ទឹប ពុត ហោក រ៉គ់

ញន កា អាញ់ ខំ សាំយ៉ាំង ពួយ ប៉ានឹរ អីស អន់តគ់ រ៉ះ។

៤៦ អាញ់ ចឹង រ៉ះ កា មួត សាដាច់ ទិ ប៉ានឹរ អីស អន់តគ់ រ៉ះ កា អាញ់

អាញ់ អូ ទី តាយួស អុះ។

៤៧ អាញ់ ប៉ាញ័ ពុត លូ ហោក រ៉គ់ កា សារ អីស ប៉្រើ ណោះ ខាក់

៤៨ អាញ់ យ៉ើរ តី ហោក រ៉គ់ កា សារ អីស ប៉្រើ ណោះ

ញន កា អាញ់ ប៉ិច កា សារ អា ខាក់

ទឹប អាញ់ ចឹង ឃឹត ចាជ្រែប ឡឹង ចាបាប់ អីស ណោះ ដេល។

៤៩ ហគ់ អីស កាចាំង សារ អីស សាញ៉ា លូ អាញ់

ខង អីស ហង ប៉្រគ័ អន់ អាញ់ ទី សារ ម៉ឹង។

៥០ ផះ អាញ់ ទី សារ ឡាំបាក

ប៉ានឹរ អីស ហង ប៉្រគ័ អន់ អាញ់ ទី សារ ហោក រ៉គ់

ញន កា ប៉ានឹរ អីស ប៉្រគ័ អន់ អាញ់ ទី អាញុ រ៉ីស។

៥១ ប៉ាណូស បក់ អ្វាត់ អេង អន់ឌែ បឺង៉ាយ អាញ់

ហះកា អាញ់ អូ អ្លាត ប៉ានឹរ អីស អុះ។

៥២ អឺ ប‌៉្រ័ះ ប៊កកាតយ័ អាញ់ កាចាំង កា ចាបាប់ អីស ផះ សើគ ពែ

ទឹប អ៊ែ ប៉្រគ័ អន់ ពុត អាញ់ ទី សារ ហោក រ៉គ់។

៥៣ ផះ អាញ់ ប៉ប័ ប៉ាណូស បក់ អូ ដាគ់ អូ ចៃ ប៉្រគ័ ពួយ ចាបាប់ អីស

ផះ ណោះ ពុត អាញ់ ប៉ិច អឺក ខាក់។

៥៤ ចាបាប់ អីស ហង អាញ់ ប៉្រគ័ អញ់ស៊ែ ចាជែ ប៉ានេ អីស គ្រឹប ចារ

ផះ អាញ់ អ្វៃ ពឹង អង់កក់ តេះ អា។

៥៥ អឺ ប‌៉្រ័ះ ប៊កកាតយ័ ផះ កាម៉ាំង អាញ់ កា ចាំង កា អីស

កេះណោះ អាញ់ ប៉្រគ័ ពួយ ចាបាប់ អីស ឡូត។

៥៦ អាញ់ ទី សារ សាណុក សាវ៉ាក

ញន កា អាញ់ ប៉្រគ័ ពួយ ប៉ានឹរ អីស អន់តគ់ រ៉ះ។

៥៧ អឺ ប‌៉្រ័ះ ប៊កកាតយ័ អាញ់ ប៉ិច រ៉ះ ផា សារ ប៉្រគ័ ពួយ ប៉ានឹរ អីស

ពៀប ឡាក់ កា ទី ប៉ាដក់ ប៉ាជៀ ដេល។

៥៨ អឺ ប‌៉្រ័ះ ប៊កកាតយ័ អាញ់ ឡោម ឡា អីស ទិ ពុត ទិ ពៀក

ប៉រ់ អន់ អីស តាប៉ាប តាប៉ុន កា អាញ់ ពួយ សារ អីស ទី សាញ៉ា ណោះ ពិ។

៥៩ អាញ់ អ្វៃ ឃឹត កា ង៉ារ អាញ់ ប៉្រគ័

ផះ ណោះ អាញ់ កាចាំង កា ប៉ានឹរ អីស អន់តគ់ រ៉ះ។

៦០ អាញ់ ប៉ាន់តាន ប៉្រគ័ ពួយ ប៉ានឹរ អីស អន់តគ់ រ៉ះ ណោះ

អូ អ្វៃ ក្រូ អុះ។

៦១ ប៉ាណូស បក់ អូ ដាគ់ អន់ឌែ ប៉្រគ័ អន់ អាញ់ ត្រគ់ សាទួង

ហះកា អាញ់ អូ ពឹល ចាបាប់ អីស អុះ។

៦២ ផះ ទងតិគ័ ម៉ាំង អាញ់ អ្យូវ ប៉ានេ អីស

ញន កា ចាបាប់ អីស ដាគ់ កាខាក់។

៦៣ អាញ់ ប៉្រគ័ លូ ប៉ាណូស ឡាក់ អ្យិល កូត័

លូ ប៉្រគ័ ពួយ ចាបាប់ អីស។

៦៤ អឺ ប‌៉្រ័ះ ប៊កកាតយ័ ពឹង អង់កក់ តេះ អា ញន សារ ប៉ិច ចៃ អីស

ហគ់ អន់ អីស ប៉ាំងហៀន អន់ អាញ់ អ្លុ ឡឹង ចាបាប់ អីស អន់ ខាក់។

៦៥ អឺ ប‌៉្រ័ះ ប៊កកាតយ័ អន់ អីស តាប៉ាប តាប៉ុន កា អាញ់ ឡាក់ ទុច អីស

ឡាក់ កា ប៉ានឹរ អីស ទី រ៉ះ ណោះ ពិ។

៦៦ អន់ អីស ប៉ាំងហៀន អាញ់ អ្លុ អន់ហ្នាល់ យច ត្រគ់ លូ ហ្យាង សាឡាច់

ខង អាញ់ ម៉ឹង កា ប៉ានឹរ អីស អន់តគ់ រ៉ះ ណោះ ហង។

៦៧ ផះ អន់ទ្រួល អាញ់ ពៀប ឡាក់ កា ប៉ាណូស ហ្យើត ទ្រង ទឹប ប៉ាណាប ដេល

ហះកា កិញអៀ អា អាញ់ ប៉្រគ័ ពួយ ប៉ានឹរ អីស កេះ។

៦៨ អីស ទី ពុត ដាគ់ ត្រង់

អន់ អីស ប៉ាំងហៀន អាញ់ អន់ អ្លុ ហ៊ែង ខាក់ ឡឹង ចាបាប់ អីស។

៦៩ ប៉ាណូស បក់ អ្វាត់ អេង អន់ឌែ កាប តាំព្លូង កា សិច អាញ់ ប៉ិច បឺង៉ាយ អាញ់

ហះកា អាញ់ ចឹង ប៉្រគ័ ពួយ សារ អីស អន់តគ់ ប៉ាតោ លើយ។

៧០ ពុត ពៀក អន់ឌែ កាង័ ខាក់

ហះកា កាប៉ាច់ អាញ់ ប៉ាញ័ ពុត កា ចាបាប់ អីស ខាក់។

៧១ សារ ប៉ាណាប នែវ អា កា ទី ខា ដេល

ញន សារ ណោះ ហង អាញ់ ចឹង ប៉្រគ័ ពួយ ចាបាប់ អីស។

៧២ កាប៉ាច់ អាញ់ យ‌៉័ះ ម៉ាស ប៉្រាក់ អៀង ប៉ុប ចំ កាតាម

កា អូ សាម៉ើ លូ ចាបាប់ អីស អុះ។

៧៣ ប‌៉្រ័ះ ប៊កកាតយ័ ទី ប៉ាំងកើត អាញ់ កេះ ទឹប អន់ អាញ់ ទី សាងុំ

ទឹល នីណោ័ះ ប៉រ់ អន់ អីស ប៉្រគ័ អន់ អាញ់ ទី សារ ហ្យាង សាឡាច់

ភឿ ហៀន ប៉្រគ័ ពួយ សារ អីស អន់តគ់ រ៉ះ។

៧៤ ផះ មួត បក់ អ្យិល កូត័ កា ប‌៉្រ័ះ ប៊កកាតយ័ ប៉ប័ អាញ់

អន់ឌែ ហោគ រ៉គ់ ខាក់ ញន កា អន់ឌែ ប៉ប័ អាញ់ ម៉ឹង កា ប៉ានឹរ អីស។

៧៥ អឺ ប‌៉្រ័ះ ប៊កកាតយ័ សារ ញ៉ា ឡាក់ អីស ឃឹត ស៊ុត កា ដាគ់ ត្រគ់ ទិណោ័ះ

យ‌៉័ះ អីស ចៃគ ថូត អាញ់ កា ត្រគ់ ដេល។

៧៦ អន់ អីស ប៉ាំងហោក ពុត ពៀក អាញ់

ញន សារ តាប៉ាប តាប៉ុន ម៉ះ អីស

ឡាក់ កា សារ អីស ទី សាញ៉ា លូ អាញ់ ឡាក់ ទុច អីស ហង ពិ។

៧៧ អឺ ប‌៉្រ័ះ ប៊កកាតយ័ ញន កា ចាបាប់ អីស ហង អាញ់ ទី សារ ហោក រ៉គ់

ទឹល នីណោ័ះ អន់ សារ តាប៉ាប តាប៉ុន ណោះ អាញ់ ចឹង ទី អាញុ រ៉ីស។

៧៨ អន់ ប៉ាណូស បក់ អ្វាត់ អេង អន់ឌែ តាយួស

ខង អន់ឌែ កាប ព្លូង ប៉្លាច័ កា អាញ់

ហះកា កាប៉ាច់ អាញ់ ឃឹត ដឹង កា សារ អីស អន់តគ់ ប៉ាតោ។

៧៩ អន់ ប៉ាណូស បក់ អ្យិល កូត័ កា ប‌៉្រ័ះ ប៊កកាតយ័ ពឹះ ណាំង អាញ់ ពិ

ម៉ាគ់ អន់ឌែ សាំយ៉ាំង ប៉ានឹរ អីស អន់តគ់ រ៉ះ។

៨០ អន់ អីស តង័ អាញ់ អន់ អ្លុ ប៉្រគ័ ពួយ ចាបាប់ អីស

ម៉ាគ់ ជែ អន់ អាញ់ តាយួស។

៨១ អាញ់ ផះ អ្វៃ ក្យាគ់ ហៃ សារ អីស តង័ អាញ់

លូ អាញ់ ក្យាគ់ សាំយ៉ាំង ប៉ានឹរ អីស អន់តគ់ រ៉ះ។

៨២ ទឹប អាញ់ ខំ អ្វៃ ក្យាគ់ ហៃ ប៉ានឹរ អីស សាញ៉ា

អាញ់ រ៉ះ ផា «ញ៉ា ដារ់ ចំ ប‌៉្រ័ះ ប៊កកាតយ័ ចឹង ប៉ាំងហោក ពុត ពៀក អាញ់ ?»

៨៣ អាញ់ អា អូ ទី បក់ ពឿ ចឹង កាកាប រ៉ល់ អុះ

ហះកា អាញ់ អូ ពឹល ចាបាប់ អីស ណោះ ដេល។

៨៤ ញ៉ា អាញ់ ឡាក់ ទុច អីស ត្រគ់ ក្យាគ់ ទឹល ដារ់ ចំ ណាវ្គ

ចឹង ប៉ប័ អីស ចៃគ ថូត មួត បក់ អូ ណីស កា អាញ់ ?

៨៥ ប៉ាណូស បក់ អ្វាត់ អេង អន់ឌែ អូ ប៉្រគ័ ពួយ ចាបាប់ អីស អុះ

អន់ឌែ ជៀក គួប សីរ ឡូះ ម៉ាគ់ អាញ់ ឡិ។

៨៦ សារ អីស ប៉្រើ ស៊ុត កា ដាគ់ តាទឹច ទិណោ័ះ

អន់ អីស តង័ អាញ់ ណើ

ខង ពូ អូ ណីស កា អាញ់ អូ ទី សារ ញ៉ា អុះ។

៨៧ អ្វៃ បៀត ណាវ្គ អន់ឌែ ចឹង ប៉ាន់តោ័ អ្លាត អាញ់

ហះកា អាញ់ អូ អ្លាត ប៉ានឹរ អីស អន់តគ់ រ៉ះ អុះ។

៨៨ អន់ អីស ប៉្រគ័ អន់ អាញ់ ទី អាញុ រ៉ីស ញន សារ តាប៉ាប តាប៉ុន ម៉ះ អីស

ហះកា អាញ់ ចឹង ប៉្រគ័ ពួយ អីស អន់តគ់ រ៉ះ ណោះ ហង។

៨៩ អឺ ប‌៉្រ័ះ ប៊កកាតយ័

ប៉ានឹរ អីស អ្វៃ លើយ គ្រឹប រ៉ាំងហាវ ពឹង ប៉្លៃង តោ។

៩០ សារ ដាគ់ ត្រង់ ម៉ះ ប‌៉្រ័ះ ប៊កកាតយ័ អ្វៃ លើយ គ្រឹប រ៉ាំងហាវ

ប‌៉្រ័ះ ប៊កកាតយ័ ប៉ាំងកើត អង់កក់ តេះ

កេះណោះ អង់កក់ តេះ កា អ្វៃ លើយ ដេល។

៩១ កាណាគ័ ញ៉ាៗ ទិណោ័ះ កា អ្វៃ ទឹល រ៉ប់ ដារ់ អា ពួយ ចាបាប់ អីស

ខង កាណាគ័ ទិណោ័ះ ប៉្រគ័ ង៉ារ កា អីស។

៩២ ផានែវ អាញ់ អូ ហោក រ៉គ់ កា ចាបាប់ អីស អុះ

ឃឺ អ៊ែ អាញ់ ចឹង ប៉ាណាប ទឹប តោ័ រ៉ាយ រ៉ុង ហង។

៩៣ អាញ់ អូ ពឹល ចាបាប់ អីស អុះ

ខង អីស ហង តង័ អន់ អាញ់ ទី អាញុ រ៉ីស

ញន កា ប៉ានឹរ អីស អន់តគ់ រ៉ះ ណោះ ហង។

៩៤ ឡាកោ អាញ់ ឡាក់ ម៉ះ អីស

ប៉រ់ អន់ អីស តង័ អាញ់ ណើ

ខង អាញ់ ខំ ប៉្រគ័ ពួយ ប៉ានឹរ អីស អន់តគ់ រ៉ះ កេះ។

៩៥ ប៉ាណូស បក់ អូ ដាគ់ អន់ឌែ ក្រាប់ ចឹង ប៉ាន់តោ័ អាញ់

ហះកា អាញ់ កាចាំង កា សារ អីស អន់តគ់ រ៉ះ ណោះ ហង។

៩៦ អាញ់ ប៉ប័ កាណាគ័ ញ៉ា កា ដាគ់ កាខាក់ ហះកា អ្លុ ឡុច ដេល

ហះកា សារ អីស អន់តគ់ ប៉ាតោ ដាគ់ កាខាក់ អូ អ្លុ រ៉ះ អុះ។

៩៧ អាញ់ ប៉ិច កា ចាបាប់ អីស ខាក់

ទឹប អាញ់ ឃឹត កា ចាបាប់ អីស ណោះ រ៉ប់ ដារ់ រ៉ប់ ម៉ាំង។

៩៨ សារ អីស ប៉្រើ ណោះ ហង ប៉្រគ័ អន់ អាញ់ ទី សារ ហ្យាង សាឡាច់ ក្វា ឡឹង មួត តាម៉ឺរ

ខង ចាបាប់ អីស អ្វៃ ពឹង ពុត អាញ់ លើយ។

៩៩ អាញ់ អ្លុ ហ្លង់ ក្វា ឡឹង ណៃឃូ ឃើយ ប៉ាំងហៀន អាញ់ សាំ

ខង អាញ់ ប៉្រគ័ ពួយ ប៉ានឹរ អីស អន់តគ់ រ៉ះ។

១០០ អាញ់ អ្លុ ហ្លង់ ក្វា ឡឹង មួត កា ក្រាគ់

ខង អាញ់ ប៉្រគ័ ពួយ សារ អីស អន់ រ៉ះ។

១០១ អាញ់ យ៉្វារ ចាំងហាយ្គ ឡឹង សារ អូ ដាគ់ ទិណោ័ះ

ញន ប៉ិច ប៉្រគ័ ពួយ ប៉ានឹរ អីស។

១០២ អាញ់ អូ ប៉ាគែក ឡឹង សារ អីស អន់តគ់ រ៉ះ ណោះ អុះ

ខង អីស អន់ កា អាញ់ កេះ។

១០៣ ប៉ានឹរ អីស ពៀប ឡាក់ កា សាណា សា ប៉ាអាំ កាខាក់ សាំរ៉ាប់ អាញ់

ទឹប អាម ក្វា ទៀក សុត ណាវ្គ។

១០៤ សារ អីស អន់តគ់ ប៉ាតោ ប៉្រគ័ អន់ អាញ់ ហ្យាំង សាឡាច់

ញន ណោះ ហង អាញ់ អូ ណីស កា សារ អូ ដាគ់។

១០៥ ប៉ានឹរ អីស ពៀប ឡាក់ តា គៀង សាំរ៉ាប់ សូល ជុង អាញ់

ទឹប តាគ់ តាតារ ទ្រង អាញ់ ចាក ដេល។

១០៦ អាញ់ ប៉រ់ ម៉ត់

អាញ់ ចឹង ប៉្រគ័ ពួយ ចាបាប់ ឡាក់ អីស ប៉្រើ អាញ់ ប៉្រគ័ ណោះ ហង។

១០៧ អឺ ប‌៉្រ័ះ ប៊កកាតយ័ អាញ់ ប៉ាណាប ខាក់

ប៉រ់ អន់ អីស តាប៉ាប តាប៉ុន អន់ អាញ់ ទី អាញុ រ៉ីស ពួយ ប៉ានឹរ អីស។

១០៨ អឺ ប‌៉្រ័ះ ប៊កកាតយ័

ប៉រ់ អន់ អីស អ្យក់ ពិ សារ អាញ់ អើ ឡោម ឡា ពៀប ឡាក់ កា កាណាគ័ រ៉ាម៉ះ

ទឹប អន់ អីស ប៉ាំងហៀន អាញ់ អន់ អ្លុ អន់ហ្នាល់ ឡឹង ចាបាប់ អីស។

១០៩ ឡាកោ អាញ់ អា ទី សារ តោ័ លើយ

ហះកា អាញ់ អូ ពឹល ឡឹង ចាបាប់ អីស អុះ។

១១០ មួត បក់ អូ ដាគ់ ប៉្រគ័ សាទួង កា អាញ់

ហះកា អាញ់ អូ ពឹល ឡឹង សារ អីស អន់តគ់ រ៉ះ ណោះ អុះ។

១១១ សារ អីស អន់តគ់ រ៉ះ ណោះ ពៀប ឡាក់ កា ប៉ាដក់ ប៉ាជៀ អ្វៃ លើយ

ខង សារ អីស អន់តគ់ រ៉ះ អា ប៉្រគ័ អន់ ពុត អាញ់ ហោក រ៉គ់ ខាក់។

១១២ ពុត អាញ់ ប៉ិច ប៉្រគ័ ពួយ ចាបាប់ អីស លើយ ទឹល ឡុច។

១១៣ អាញ់ អូ ណីស កា ប៉ាណូស បក់ ទី ពុត ពៀរ

ហះកា អាញ់ ប៉ិច កា ចាបាប់ អីស ខាក់។

១១៤ ប‌៉្រ័ះ ប៊កកាតយ័ ហង ឡាក់ ចារ អាញ់ កាដាប លូ ឡាក់ កា ខៃល ប៉ងកាន់ អាញ់

ទឹប អាញ់ ម៉ឹង កា ប៉ានឹរ អ៊ែ ហង។

១១៥ អឺ ប៉ាណូស បក់ អូ ដាគ់

ហគ់ ចាក ឡាច់ អន់ ចាំងហាយ្គ ឡឹង អាញ់ ពិ

ណោះ អាញ់ ចឹង ប៉្រគ័ ពួយ សារ ប‌៉្រ័ះ ប៉្រើ។

១១៦ អឺ ប‌៉្រ័ះ ប៊កកាតយ័

ប៉រ់ អន់ អីស តង័ អាញ់ ពួយ ប៉ានឹរ អីស ទី សាញ៉ា

ណោះ អាញ់ ចឹង ទី អាញុ រ៉ីស ភឿ ជែ អន់ អាញ់ ទី សារ អ្វះ ឡាកោ។

១១៧ អីស ហង អាញ់ ម៉ឹង អេង ចឹង អន់ សារ សាណុក សាវ៉ាក

ណោះ ពុត អាញ់ ចឹង ហោក ប៉្រគ័ ពួយ ចាបាប់ អីស។

១១៨ អីស អូ ចៃ កា ប៉ាណូស ឡាក់ ឡាច់ ចាំងហាយ្គ ឡឹង ចាបាប់ អីស

ខង សារ ឡាក អន់ឌែ ប៉្រគ័ ស៊ុត កា ព្លូង ទិណោ័ះ។

១១៩ ប‌៉្រ័ះ ប៊កកាតយ័ ប៉្រគ័ អន់ ប៉ាណូស បក់ អូ ដាគ់ ពឹង អង់កក់ តេះ អា ហ៊្យង ទិ

ឡាក់ កា ពូ សាប៉ូះ ហ្លា អ្យិត

ញន ណោះ ហង អាញ់ ប៉ិច សារ អីស អន់តគ់ រ៉ះ ណោះ។

១២០ អាញ់ រ៉ារ៉ៃត ឡាកោ ញន កា អ្យូគ កា អីស

ទឹប អ្យូគ កា អីស ចឹង តាត់ស៊ិន សារ ដេល។

១២១ អាញ់ ប៉្រគ័ សារ ដាគ់ ត្រង់ ខាក់

អីស ជែ អន់ អាញ់ ទី ពឹង តី ប៉ាណូស បក់ អូ ដាគ់ ឡាក់ ឃើយ ជិះ ចគ័ អាញ់ អុះ។

១២២ ប៉រ់ អន់ អីស ឡាប់ អាញ់ ឡាក់ ទុច អីស អន់ ទី សារ សាណុក សាវ៉ាក

អីស ជែ អន់ ប៉ាណូស បក់ អូ ដាគ់ ជិះ ចក អាញ់ ដៃ។

១២៣ អាញ់ អ្វៃ ក្យាគ់ អីស ឡាំ តង័ អាញ់

ទឹប អាញ់ អ្វៃ ក្យាគ់ សារ អីស សាញ៉ា ឡាក់ ដាគ់ ត្រង់ ណោះ ដេល។

១២៤ អន់ អីស ប៉្រគ័ លូ អាញ់ ឡាក់ ទុច អីស ញន ពុត តាប៉ាប តាប៉ុន

លូ អន់ អីស ប៉ាំងហៀន អាញ់ អន់ អ្លុ ឡឹង ចាបាប់ អីស ដេល។

១២៥ អាញ់ ឡាក់ ទុច អីស អន់ អីស អន់ សារ ហ្យាង សាឡាច់ កា អាញ់ ណើ

ម៉ាគ់ អាញ់ ហ្លង់ ឡឹង សារ អីស អន់តគ់ ប៉ាតោ។

១២៦ អឺ ប‌៉្រ័ះ ប៊កកាតយ័ ទឹល ដារ់ អីស តាគ់ អង់កេះ ង៉ារ អីស កេះ

ខង អន់ឌែ ប៉្រគ័ យច ចាបាប់ អីស កេះ។

១២៧ ញន ណោះ ហង អាញ់ ប៉ិច ខាក់ កា សារ អីស ប៉្រើ ណោះ

ក្វា ឡឹង ប៉ិច កា ម៉ាស ឡាក់ ដាគ់ កាខាក់ ណោះ សាំ។

១២៨ អាញ់ ឃឹត ផា សារ អីស អន់តគ់ រ៉ះ ណោះ ស៊ុត កា ដាគ់ ទិណោ័ះ កេះ

ហះកា អាញ់ អូ ណីស កា សារ អូ ដាគ់ គ្រឹប នែវ។

១២៩ សារ អីស អន់តគ់ ប៉ាតោ ដាគ់ ខាក់

ញន ណោះ ហង អាញ់ ខំ ប៉្រគ័ ពួយ។

១៣០ សារ អីស អន់តគ់ ប៉ាតោ ណោះ ប៉្រគ័ អន់ ប៉ាណូស អូ ហ្លង់ អ្លុ កាឌី សារ។

១៣១ អាញ់ ប៉ិច អ្លុ សារ អីស ប៉្រើ

ណោះ ហង អាញ់ ប៉ិច សាំយ៉ាំង ប៉ានឹរ អីស ទិ ពុត ពៀក។

១៣២ អន់ អីស កាលែង ហៃ គែង អាញ់ ទឹប តាប៉ាប តាប៉ុន កា អាញ់ ណើ

ឡាក់ កា អីស ឃើយ តាប៉ាប តាប៉ុន កា បក់ ប៉ិច កា អីស។

១៣៣ អន់ អីស ប៉្រគ័ អន់ ជុង អាញ់ ចាក ពឹង ទ្រង ដាគ់ ឡាក់ កា ប៉ានឹរ អីស ទី សាញ៉ា

លូ ជែ អន់ អាញ់ ទី សារ អូ ដាគ់ ដៃ។

១៣៤ ប៉រ់ អន់ អីស តង័ អាញ់ អន់ រ៉ាវ៉ាច់ ឡឹង សារ ពូ ជិះ ចគ័

ម៉ាគ់ អាញ់ អ្លុ ប៉្រគ័ ពួយ ប៉ានឹរ អីស។

១៣៥ អន់ អីស តាំបាង ពុត ប៉ិច ចៃ លូ ពុត តាប៉ាប តាប៉ុន កា អាញ់ ឡាក់ ទុច អីស

លូ អន់ អីស ប៉ាំងហៀន អាញ់ អន់ អ្លុ ឡឹង ចាបាប់ អីស។

១៣៦ ទៀក ម៉ាត់ អាញ់ ឡាច់ ហូរ័ ឡាក់ កា ទ្រូង ទៀក

ញន កា ប៉ប័ ពូ អូ ប៉្រគ័ ពួយ ចាបាប់ អីស។

១៣៧ អឺ ប‌៉្រ័ះ ប៊កកាតយ័ អីស ដាគ់ ត្រង់

ចាបាប់ អីស ស៊ុត កា ដាគ់ ទិណោ័ះ ដេល។

១៣៨ អីស អន់ សារ អីស អន់តគ់ ប៉ាតោ ដាគ់

លូ ត្រង់ កាខាក់។

១៣៩ អាញ់ អីគ ពុត ខាក់

ញន កា អាញ់ ប៉ប័ ពូ អូ សាំយ៉ាំង ប៉ានឹរ អីស។

១៤០ សារ អីស ទី សាញ៉ា អីស តាគ់ អង់កេះ តាទឹច

ទឹល នីណោ័ះ អាញ់ ឡាក់ ទុច អីស អាញ់ ប៉ិច កា ប៉ានឹរ អា ខាក់។

១៤១ អាញ់ ឡាក់ ប៉ាណូស អូ គឹត អូ ខា ទឹប ពូ បឺង៉ាយ សាំ

ហះកា អាញ់ អូ ពឹល សារ អីស អន់តគ់ ប៉ាតោ ណោះ អុះ។

១៤២ សារ ដាគ់ ត្រង់ ម៉ះ ប‌៉្រ័ះ ប៊កកាតយ័ អ្វៃ លើយ

ចាបាប់ អ៊ែ កា តាទឹច ដេល។

១៤៣ សារ ថុក ឡាំបាក កើត ពឹះ ពឹង អាញ់

ហះកា យ‌៉័ះ នីចម័ កាតាម អាញ់ អ្វៃ ហោក រ៉គ់ កា សារ អីស ប៉្រើ ណោះ ហង។

១៤៤ សារ អីស អន់តគ់ រ៉ះ ស៊ុត កា ដាគ់ ទិណោ័ះ

ប៉រ់ អីស អន់ សារ ហ្យាង សាឡាច់ កា អាញ់

ណោះ អាញ់ ចឹង ទី អាញុ អ្វៃ រ៉ីស។

១៤៥ អឺ ប‌៉្រ័ះ ប៊កកាតយ័ អាញ់ ប៉រ់ ឡោម អីស អន់ ទិ ពុត ទិ ពៀក

អន់ អីស តើល កា អាញ់ ណើ

ម៉ាគ់ អាញ់ អ្លុ ប៉្រគ័ ពួយ ចាបាប់ អីស។

១៤៦ អាញ់ ឡោម អីស អន់ តង័ អាញ់ អ្លុ ប៉្រគ័ ពួយ សារ អីស អន់តគ់ ប៉ាតោ ពិ។

១៤៧ 

១៤៨ អាញ់ ឃឹត ចាជ្រែប ឡឹង សារ អីស ទី សាញ៉ា ឡឹង កាម៉ាំង ទឹល ដារ់។

១៤៩ អន់ អីស សាំយ៉ាំង ប៉ានឹរ អាញ់ ឡោម អីស ញន ពុត អីស តាប៉ាប តាប៉ុន

អឺ ប‌៉្រ័ះ ប៊កកាតយ័

អន់ អីស តង័ អាញ់ អ្លុ អ្វៃ កោប ពួយ ចាបាប់ អីស។

១៥០ ទិ មួត បក់ ពួយ ប៉្រគ័ សារ អូ ដាគ់ កា អាញ់

អន់ឌែ ឡាំ ក្យាម័ ចឹង ទឹល ប៉ាគ់ ចារ អាញ់ កេះ

ញន កា អន់ឌែ អូ ចៃ ប៉្រគ័ ពួយ ចាបាប់ អីស ណោះ ហង។

១៥១ អឺ ប‌៉្រ័ះ ប៊កកាតយ័ អីស អ្វៃ ក្យាម័ អាញ់ កេះ

គ្រឹប សារ ឡាក់ អីស ប៉្រើ ស៊ុត កា ដាគ់ តាទឹច ទិណោ័ះ ហង។

១៥២ ឡឹង ទុញ សើគ ពែ កេះ

អាញ់ ឃឹត ផា សារ អីស អន់តគ់ ប៉ាតោ កា អ្វៃ លើយ ទឹល រ៉ប់ ដារ់ អា។

១៥៣ អន់ អីស ហៃ ឡាំ សារ ថុក ប៉ាណាប អាញ់ អា

លូ ប៉រ់ អន់ អីស តង័ អាញ់ ណើ

ខង អាញ់ អូ ពឹល កា ចាបាប់ ណោះ អុះ។

១៥៤ អន់ អីស តាត់ស៊ិន សារ កា អាញ់ អន់ ដាគ់ ត្រង់

ទឹប ហ្វាយ អាញ់ អន់ រ៉ាវ៉ាច់

ណោះ អាញ់ ចឹង ទី អាញុ រ៉ីស ឡាក់ កា សារ អីស ទី សាញ៉ា ណោះ ហង។

១៥៥ ប៉ាណូស បក់ អូ ដាគ់ អ៊ែ អូ ទី សារ ប‌៉្រ័ះ តង័

ខង អន់ឌែ អូ ចៃ កា ចាបាប់ ប‌៉្រ័ះ អុះ។

១៥៦ អឺ ប‌៉្រ័ះ ប៊កកាតយ័ អីស ទី សារ តាប៉ាប តាប៉ុន ខាក់

ទឹប ប៉រ់ អន់ អីស អន់ អាញ់ ទី អាញុ រ៉ីស ឡាក់ កា ប៉ានឹរ អីស រ៉ះ ណោះ ហង។

១៥៧ កាំឡាំង មួត បក់ អូ ណីស កា អាញ់ អៀង ខាក់

ហះកា អាញ់ អូ អ្លាត ប៉ានឹរ អីស អន់តគ់ ប៉ាតោ ណោះ អុះ។

១៥៨ ផា អាញ់ ប៉ប័ ពូ ប៉ាសាំង លូ អីស ណោះ យច ពុត អាញ់ ខាក់

ខង អន់ឌែ អូ ប៉្រគ័ ពួយ ប៉ានឹរ អីស អុះ។

១៥៩ អឺ ប‌៉្រ័ះ ប៊កកាតយ័

អីស អ្លុ កេះ ផា អាញ់ ប៉ិច ចៃ កា ចាបាប់ អីស អា ខាក់

លូ ប៉រ់ អន់ អីស អន់ អាញ់ ទី អាញុ រ៉ីស ញន កា ពុត ប៉ិច ម៉ះ អីស ណោះ ហង។

១៦០ ប៉ានឹរ អីស ទិណោ័ះ កា តាទឹច

ទឹប ចាបាប់ អីស កា ដាគ់ ដេល

លូ អ្វៃ លើយ ទឹល រ៉ប់ ដារ់ អា។

១៦១ មួត ម៉ៃគ ណាំផា អូ ណីស កា អាញ់ អូ ទី សារ អូ ទី កាឌី

ហះកា កាប៉ាច់ អាញ់ អ្វៃ អ្យិល កូត័ កា ប៉ានឹរ អីស។

១៦២ អាញ់ ហោក រ៉គ់ កា ប៉ានឹរ អីស ទី សាញ៉ា

ឡាក់ ពូ ហោក រ៉គ់ កា ប៉ប័ កាណាគ័ គឹត ខា។

១៦៣ អាញ់ អូ ណីស កា សារ ព្លូង ប៉្លាច័

ហះកា អាញ់ ប៉ិច កា ចាបាប់ អីស ខាក់។

១៦៤ អាញ់ ប៉ានេ កា អីស ម៉ោញ ដារ់ តាំប៉ើះ ទង

ញន កា ចាបាប់ អីស ដាគ់ ត្រង់។

១៦៥ បក់ ពឿ ប៉ិច កា ចាបាប់ អីស បក់ ណោះ ចឹង ទី សារ សាណុក សាវ៉ាក

ទឹប អូ ទី សារ ញ៉ា ចឹង ប៉្រគ័ អន់ អ៊ែ សាឡឹម ប៉ក់ អុះ។

១៦៦ អឺ ប‌៉្រ័ះ ប៊កកាតយ័ អាញ់ ម៉ឹង កា អីស ហង តង័ អាញ់

ណោះ ហង អាញ់ ពួយ ប៉ានឹរ អីស អន់តគ់ រ៉ះ។

១៦៧ អាញ់ ប៉្រគ័ ពួយ ប៉ានឹរ អីស

ទឹប អាញ់ ប៉ិច ចៃ កា ប៉ានឹរ អីស ខាក់។

១៦៨ អាញ់ ប៉្រគ័ ពួយ ទិ សារ អីស អន់តគ់ ប៉ាតោ

ខង គ្រឹប សារ ញ៉ា ឡាក់ អាញ់ ប៉្រគ័ អីស ប៉ប័ ទិ ណោះ កេះ។

១៦៩ អឺ ប‌៉្រ័ះ ប៊កកាតយ័ អន់ សារ អាញ់ អើ ម៉ន់ កាតាំង ទឹល ប៉ាគ់ អីស

ទឹប អីស អន់ អាញ់ ទី សារ ហ្យាង សាឡាច់ ឡាក់ ប៉ានឹរ អីស ទី សាញ៉ា។

១៧០ អន់ សារ អាញ់ ប៉រ់ ឡោម ឡា អា កាតាំង ទឹល ប៉ាគ់ អីស

ទឹប ប៉រ់ អន់ អីស តង័ អាញ់ ពួយ សារ អីស ទី សាញ៉ា ពែ ហង។

១៧១ អាញ់ ចឹង ចាជែ ប៉ានេ កា អីស អូ លន ពឹរ អុះ

ខង អីស ប៉ាំងហៀន អាញ់ អន់ អ្លុ ឡឹង ចាបាប់ អីស។

១៧២ អាញ់ ចឹង ចាជែ ប៉ានេ កា ប៉ានឹរ អីស ទី សាញ៉ា

ខង សារ អីស ប៉្រើ ស៊ុត កា ដាគ់ ទិណោ័ះ។

១៧៣ ប៉រ់ អន់ អីស តាំប៉ាង សារ អំរ៉ាញ អឺញ អីស តង័ អាញ់

ខង អាញ់ ប៉ិច ប៉្រគ័ ពួយ សារ អីស អន់តគ់ ប៉ាតោ ហង។

១៧៤ អឺ ប‌៉្រ័ះ ប៊កកាតយ័ អាញ់ ប៉ិច កា ប៉ប័ អីស តង័ អាញ់ ខាក់

ទឹប អាញ់ ប៉ាញ័ ពុត កា ចាបាប់ អីស ដេល។

១៧៥ អន់ អាញ់ អ្វៃ កោប អ្លុ ចាជែ ប៉ានេ អីស

ទឹប អន់ អីស ប៉ាំងហោក អាញ់ លូ ប៉ានឹរ អីស

១៧៦ អាញ់ អ្វៃ វ៉ឹល វ៉ើង ឡាក់ កា ចៀម ហ៊្យង ហ្យើត

អន់ អីស ជឹរ ណាំង អាញ់ ឡាក់ ទុច អីស

ខង អាញ់ អូ ពឹល ឡឹង ប៉ានឹរ អីស អុះ។

១២០

១ ដារ់ ចំ ទី សារ ចុនចៃ អាញ់ អើ ណាំង ប‌៉្រ័ះ

អ៊ែ កា តង័ អាញ់ ដេល។

២ អឺ ប‌៉្រ័ះ ប៊កកាតយ័ ប៉រ់ អន់ អីស តង័ អាញ់

អន់ រ៉ាវ៉ាច់ ឡឹង ប៉ាណូស បក់ ប៉ាញ៉ា ប៉្លាច័។

៣ ប៉ាណូស បក់ កាប ប៉ាញ៉ា ប៉្លាច័ នីណោ័ះ ចឹង ទី ញ៉ា អន់ដា ?

៤ ឃឺ ចឹង ត្រគ់ កាំ លូ អុញ ង៉ារ បក់ អ្លុ តាកូះ ប្ល‌៉័ះ ណោះ ហង។

៥ អាញ់ អ្វៃ អន់ឌូ លូ ស្រុក តេះ ប៉ាណូស ខូយ តាកេះ

លូ ង៉ល់ ឌឺ ញ៉ាក ខាក់។

៦ អាញ់ អ្វៃ អន់ឌូ លូ ប៉ាណូស អូ ចៃ សារ សាណុក សាវ៉ាក ទុញ សាណាំ កេះ។

៧ ផះ អាញ់ រ៉ះ ឡឹង សារ សាណុក សាវ៉ាក

អន់ឌែ រ៉ះ ឡឹង សារ តាកូះ ប្ល‌៉័ះ។

១២១

១ អាញ់ កាលែង ហៃ គែង ប៉ានឹម

ញ៉ា ទី ពឿ ចឹង ពឹះ តង័ អាញ់ ដេល ប ?

២ ឃឺ ទី ដឹង ប‌៉្រ័ះ ប៊កកាតយ័ ឡាក់ ប៉ាំងកើត តេះ លូ ប៉្លៃង

ណោះ ហង ចឹង ជឹរ តង័ អាញ់។

៣ ប‌៉្រ័ះ ប៊កកាតយ័ អូ អន់ ជុង អីស ប៉ក់ រ៉ាផល់

ឃឺ អ៊ែ ចឹង រ៉ាំងហៃ អីស អន់ កាខាក់ អ៊ែ អូ ម៉ាឡាំ ម៉ាឡយ អុះ។

៤ ប‌៉្រ័ះ ប៊កកាតយ័ រ៉ាំងហៃ រ៉ាំងខ្យា សុនសាត អ៊ីស្រាអ៊ែល

អ៊ែ អូ កាកី អូ តៃប អុះ។

៥ ប‌៉្រ័ះ ប៊កកាតយ័ កា រ៉ាំងហៃ អីស ទឹប អ៊ែ អ្វៃ អន់ឌូ គែង សាម៉ា អីស

អ៊ែ អន់ អីស កាន់ទឹង អ៊ែ។

៦ ផះ កាដារ់ ដារ់ កា អូ តុ ពឹង អីស អុះ

ប៉ាគ់ កាម៉ាំង ខៃ កា អូ ប៉្រគ័ ប៉ាណាប អីស ដេល។

៧ ប‌៉្រ័ះ ប៊កកាតយ័ កា រ៉ាំងហៃ រ៉ាំងខ្យា អីស

ជែ អន់ សារ អូ ដាគ់ កើត ពឹះ ពឹង អីស អុះ។

៨ ប‌៉្រ័ះ រ៉ាំងហៃ រ៉ាំងខ្យា អីស ផះ អីស ចាក ឡាច់ លើយ ទឹល អីស វ៉ីល សឹត

កាក់ ឡឹង កិញអៀ អា លើយ ប៉ាគ់ ដារ់ អន់តីគ ទៀ។ (គែ​កេះៗ)

១២២

១ អាញ់ ហោក រ៉គ់ ខាក់ ផា ពូ រ៉ះ ផា៖

«ពិ ពិន ប៉ាណាំ គួប ឡាំ ប៉ាគ់ រ៉ោង រ៉ាម៉ះ »។

២ អឺ មួត អ្វៃ ពឹង មឿង យេរូសាឡឹម

ញឹន ម៉ុត ក្យាម័ ចឹង ទឹល អំប៉ារ មឿង អន់ដីស កេះ។

៣ អឺ មួត អ្វៃ ពឹង មឿង យេរូសាឡឹម

មឿង អន់ដីស ដាគ់ ខាក់

ទឹប ទី ប៉ាន់ទៀយ កាង័ កាចាប័ ជុំ តារ័ ដេល។

៤ ផូង័ វ៉ាច់ ឡាច់ ឡឹង ប‌៉្រ័ះ ប៊កកាតយ័ រ៉ើស ប៉ាណាំ គួប ឡាំ ប៉ាគ់ អា

ម៉ាគ់ ចឹង ចាជែ ប៉ានេ ប‌៉្រ័ះ ប៊កកាតយ័

ពួយ ចាបាប់ ប‌៉្រ័ះ អន់ កា សុនសាត អ៊ីស្រាអ៊ែល។

៥ ខង ប៉ាគ់ ណោះ ទី គ្រេ ចារ សាដាច់ ដាវីត តាត់ស៊ិន សារ ដាគ់ ត្រង់ កា ប៉ាសុន។

៦ ហគ់ ម៉ន់ កា មឿង យេរូសាឡឹម អន់ ទី សារ សាណុក សាវ៉ាក

លូ ប៉រ់ អន់ មួត ប៉ិច ចៃ កា មឿង អា កេះ ប‌៉្រ័ះ ប៉ាត្រង័ ពិ។

៧ ប៉រ់ អន់ បក់ អ្វៃ កាណុង មឿង ទី ប៉ាន់ទៀយ អា ទី សារ ហោក រ៉គ់ លូ សារ សាណុក សាវ៉ាក។

៨ ញន ហៃ កា អុះ ម៉ី ផូង័ វ៉ាច់ អាញ់ ណោះ

អាញ់ រ៉ះ ផា «ប៉រ់ អន់ ទី សារ សាណុក សាវ៉ាក ពឹង មឿង យេរូសាឡឹម អា»។

៩ ញន កា រ៉ោង រ៉ាម៉ះ ប‌៉្រ័ះ ពិន ណោះ ហង

អាញ់ ប៉រ់ ឡោម ប‌៉្រ័ះ អន់ ទី សារ ហោក រ៉គ់ លូ សារ ដាគ់ លើយ។

១២៣

១ អឺ ប‌៉្រ័ះ ប៊កកាតយ័ ឡាក់ អ្វៃ ពឹង ប៉្លៃង តោ

អាញ់ អង់កើយ ហាវ ម៉ាត់ ណាំង អីស។

២ ញឹន ហៃ ហាវ ប‌៉្រ័ះ តាំងឡា ញឹន

ទឹប ក្យាគ់ ម៉ឹង ប‌៉្រ័ះ ប៊កកាតយ័ ចឹង តាប៉ាប តាប៉ុន

ឡាក់ កា ទុច ក្យាគ់ ហៃ ពឹ តាំងឡា អ៊ែ

លូ ឡាក់ កា ទុច អង់កាន់ ក្យាគ់ ហៃ ម៉ៃគ តាំងឡា អ៊ែ។

៣ អឺ ប‌៉្រ័ះ ប៊កកាតយ័ ប៉រ់ អន់ អីស តាប៉ាប តាប៉ុន កា ញឹន ណើ

ខង ទី ពូ បឺង៉ាយ កា ញឹន ខាក់។

៤ ញឹន អូ ដាម័ អត់ កា សារ ពូ បឺង៉ាយ ញឹន

លូ មួត ង៉ល់ ឌឺ កាប ផាម៉ាត កា ញឹន ណោះ អុះ។ (គែ កេះៗ)

១២៤

១ ផានែវ ប‌៉្រ័ះ ប៊កកាតយ័ អូ អ្វៃ គែង ពិន អុះ

អន់ សុនសាត អ៊ីស្រាអ៊ែល រ៉ះ ពិ ផា

២ ផានែវ ប‌៉្រ័ះ ប៊កកាតយ័ អូ អ្វៃ គែង ពិន អុះ

ណោះ មួត តាម៉ឺរ ចឹង អ្យូវ តាកូះ លូ ពិន ឡូត។

៣ ប៉ាគ់ អន់ឌែ ទី កាំឡាំង អៀង ឡឹង ពិន

អន់ឌែ ចឹង ប៉្រគ័ កា ពិន ទិឌូ អា

ពៀប ឡាក់ កា អន់ឌែ ឡាវ៉ាន័ ពិន ឡូត។

៤ ពិន ចឹង កេះ ពៀប ឡាក់ កា ពិន ឡង់ ទៀក សាឡីគ សាឡាយ

ទៀក ចឹង ប៉ាន់ ដោង ពិន ប៉ាគ់ ចារ ជ្រុ។

៥ ទឹប ចឹង ទី ទៀក កា តិរ អន់ ពិន ឡប់ ឡូត ដេល។

៦ ហះកា អាញ់ ប៉ានេ កា ប‌៉្រ័ះ ប៊កកាតយ័

អ៊ែ អូ មប អន់ ពិន ទី ពឹង តី តាម៉ឺរ ពិន ហ៊ែក សា ណោះ អុះ។

៧ ពិន រ៉ាវ៉ាច់ ឡឹង អន់ឌែ ឡាក់ សៃម រ៉ាវ៉ាច់ ឡឹង សាទួង បក់ ម៉ាន។

៨ សារ ប‌៉្រ័ះ តង័ ពិន ញន កា ពិន ម៉ឹង កា សិច ប‌៉្រ័ះ ប៊កកាតយ័

ឡាក់ ប‌៉្រ័ះ ប៉ាំងកើត តេះ លូ ប៉្លៃង។ (គែ កេះៗ)

១២៥

១ បក់ ពឿ សឿ កា ប‌៉្រ័ះ ប៊កកាតយ័

បក់ ណោះ ពៀប ឡាក់ កា ប៉ានឹម ស៊ីយ៉ូន

ឡាក់ អូ យ៉ើល អូ រ៉ាយ៉ាគ់ អ្វៃ លើយ។

២ ឡាក់ កា ប៉ានឹម អន់ទៀគៗ អ្វៃ វ៉ិង ជុំ មឿង យេរូសាឡឹម និះទៅ ដេល

ប‌៉្រ័ះ ប៊កកាតយ័ អ្វៃ រ៉ាំងហៃ ជុំ ពិន លើយ ទឹល ប៉ាគ់ ម៉ាត់ ទៀ។

៣ ខង ប៉ាណូស បក់ អូ ដាគ់ អូ អ្លុ រ៉ាំងហៃ ព្រី ទៀក ប៉ាណូស បក់ ដាគ់ ត្រង់ អុះ

ទឹល នីណោ័ះ មួត បក់ ដាគ់ ត្រង់ អូ ប៉ិច ចឹង ឡាំ ប៉្រគ័ សារ អូ ដាគ់ ណោះ ដេល។

៤ អឺ ប‌៉្រ័ះ ប៊កកាតយ័

ប៉រ់ អន់ អីស ប៉្រគ័ សារ ដាគ់ កា បក់ ដាគ់ ត្រង់។

៥ ហះកា កាប៉ាច់ បក់ ចាក ទ្រង អូ ដាគ់

អន់ ប‌៉្រ័ះ តាំងហ្យិត ឡាច់ អន់ឌែ អន់ឌូ លូ ប៉ាណូស បក់ ប៉្រគ័ អូ ដាគ់

លូ អន់ អ៊ីស្រាអ៊ែល ទី សារ សាណុក សាវ៉ាក។ (គែ កេះៗ)

១២៦

១ ផះ ប‌៉្រ័ះ ប៊កកាតយ័ ប៉ាណាំ សឹត មួត កេះ ទុច ឡាំ ប៉ាគ់ មឿង យេរូសាឡឹម

ពិន ទិឌូ អា ឡាក់ កា អំប៉ោ។

២ ផះ ណោះ ញឹន ហោក រ៉គ់ លើយ ទឹប ញឹន ចាជែ ហោក រ៉គ់ ខាក់

ផះ ណោះ មួត ប៉ាថេត អន់ទៀគ រ៉ះ ផា៖

«ប‌៉្រ័ះ ប៊កកាតយ័ ប៉្រគ័ សារ អំរ៉ាញ កេង ខាក់ កា ញឹន»។

៣ ប‌៉្រ័ះ ប៊កកាតយ័ កា ប៉្រគ័ សារ អំរ៉ាញ អឺញ កេង ខាក់ កា ពិន

ញន ណោះ ហង ពិន ទី សារ ហោក រ៉គ់។

៤ អឺ ប‌៉្រ័ះ ប៊កកាតយ័ ប៉រ់ អន់ អីស អន់ ញឹន ឡាច់ ឡឹង សារ កេះ ទុច

លូ អន់ ញឹន ទី សារ រ៉គ់ ឡាក់ កា ទ្រូង ទៀក ស្វាត់ កេះ ណោះ អ៊ែ ហូរ័ ណាវ្គ។

៥ បក់ ពឿ ព្រឹះ តីល ពៀ ទឹប ឡាច់ ទៀក ម៉ាត់

បក់ ណោះ ចឹង ច្រូត័ កាច ញន សារ ហោក រ៉គ់។

៦ បក់ ពឿ ចឹក ឡាំ តីល ពឿ ទឹប ញ៉ាំ សោក

បក់ ណោះ ចឹង វ៉ីល សិត ទឹប ទី សារ ហោក រ៉គ់។ (គែ កេះៗ)

១២៧

១ ផានែវ ប‌៉្រ័ះ ប៊កកាតយ័ អូ ប៉្រគ័ ហី ណោះ អុះ

បក់ ប៉្រគ័ ហី ខំ អ្វៃ ប៉្រគ័ កា អូ ទី ខា ញ៉ា ដេល

ផានែវ ប‌៉្រ័ះ ប៊កកាតយ័ អូ រ៉ាំងហៃ មឿង ណោះ អុះ

បក់ ញ៉ាម មឿង ណោះ ខំ ញ៉ាម កា អូ ទី ខា ដេល។

២ អន់ដីស អ្យូវ ឡឹង កាំលឺ ផុងម៉ាំង ខំ ណាំង សា សិម ឡាកោ ប៉ាំងឡៃ

ទឹប ឡាំបាក លើយ ទឹល ជ្រុ ម៉ាំង

ហះកា អូ ទី ខា ញ៉ា អុះ

ខង ប‌៉្រ័ះ ប៊កកាតយ័ អន់ សាណា កា បក់ ពឿ ឡាក់ អ៊ែ ប៉ិច ចៃ

ផះ អន់ឌែ អ្វៃ តៃប ហ្លាក់

៣ គន សោ ឡាក់ ប៉ាដក់ ប៉ាជៀ ឡាក់ ប‌៉្រ័ះ អន់

ទឹប សារ ដាគ់ ឡាច់ ឡឹង ប‌៉្រ័ះ ប៊កកាតយ័ ដេល។

៤ គន កាម៉ាក័ ឡាក់ កើត ផះ ពឹ អ្វៃ រ៉ាំងហាវ

ពៀប ឡាក់ កា កាំ មួត បក់ តាកូះ ប្ល‌៉័ះ ណោះ ដេល។

៥ បក់ ពឿ ទី គន កាម៉ាក័ អៀង ឡាក់ ទី កាំ ប៉ាញ័ អង់គង

បក់ ណោះ ទី សារ សាណុក សាវ៉ាក តាទឹច ហង

ខង ផានែវ អ៊ែ ទី សារ តាប៉ុញ តាប៉ាក់ លូ ពូ ហះ អំប៉ារ មឿង

ណោះ អ៊ែ ទី តាយួស អុះ។ (គែ កេះៗ)

១២៨

១ បក់ ពឿ អ្យិល កូត័ កា ប៉្រ័ះ ប៊កកាតយ័ លូ ប៉្រគ័ ពួយ ប៉្រ័ះ បក់ ណោះ ចឹង ទី សារ សាណុក សាវ៉ាក តាទឹច ហង ។ ២ ណោះ អន់ដីស ចឹង ទី សាណា សា ឡឹង ង៉ារ ឡាក់ អន់ដីស ប៉្រគ័ លូ អន់ដីស ចឹង ទី សារ រ៉គ់ លូ សាណុក សាវ៉ាក ដេល ។ ៣ កាម៉ាញ់ អន់ដីស អ្វៃ ពឹង ហី អ៊ែ ពៀប ឡាក់ តើម អង់ កាច ទី ប៉្លៃ អៀង កាប៉ាច់ គន កាម៉ាក័ អន់ដីស អន់ឌែ ពៀក ឡាក់ ប៉្លៃ អូលេវ ពូ ចៃគ ពឹង គ្រេ ។ ៤ មួត បក់ អ្យិល កូត័ កាប៉្រ័ះ អន់ឌែ ចឹង ទី សារ ដាគ់ នីណោ័ះ ហង ។ ៥ ប៉រ់ ប៉្រ័ះ ប៊កកាតយ័ អន់ សារ ដាគ់ លូ សារ សាវ៉ាក កា មួត អ្វៃ ពឹង ប៉ានឹម សីយ៉ូន លូ មួត អ្វៃ ពឹង មឿង យេរូសាឡឹម រ៉ាប់ ដារ់ លើយ ឡុច អាញុ អន់ឌែ ។ ៦ អន់ដីស ចឹង ប៉ប័ សោ អន់ដីស លូ ទី សារ សាវ៉ាក ដេល ។

១២៩

១ មួត សុនសាត អីស្រាអ៊ែល ឌុ កាប ផា ពូ ប៉្រគ័ បាប ញឹន ឡឹង ញឹន អ្វៃ សាស្វា អៀង ទង កេះ ។ ២ ពូ ប៉្រគ័ បាប អៀង ទង ខាក់ កេះ ហះកា ពូ អូ ដាម័ ញឹន អុះ ។ ៣ ពូ ប៉្រគ័ តាក់ ឡាកា អង់កក់ ញឹន អ្លឹង ពៀប ឡាក កា ពូ ថៃ ម៉ីរ ។ ៤ ហះកា ប៉្រ័ះ ប៊កកាតយ័ ឡាក់ ដាគ់ ត្រង់ អ៊ែ ហង ដោះ ឡើយ ញឹន រ៉ាវ៉ាច់ ឡឹង តី ប៉ាណូស អូ ដាគ់ ។ ៥ ប៉រ់ មួត បក់ ប៉្រគ័ អូ ដាគ់ ត្រគ់ ឡាច់ អន់ ចាំងហាយ្គ ម៉ាគ់ អន់ឌែ តាយួស ម៉ូស ម៉ាត់។ ៦ អន់ឌែ ត្រគ់ កេះ ឡាក់ ហ្លា អ្យិត កេះណោះ តោ័ ក្រោះ ទិ អន់ទ្រួល កា អ៊ែ តីស ។ ៧ យ៉ះ ពូ ច្រូត័ អ្យក់ អ្យិត កេះណោះ អ្យក់ អាញ់ ចាប់ អូ ប៉ាញ័ តាំ ប៉ង់ តី ទឹប អូ អ្លុ ចឹង ចក ប៉្រគ័ ចាណគ់ ។ ៨ ទឹប អូ ទី ពឿ ចាក ទ្រង ណោះ លូ កាប ផា ប៉រ់ ប៉្រ័ះ អន់ សារ ដាគ់ កា អន់ឌែ ណោះ អុះ ។

១៣០

១ អឺ ប៉្រ័ះ ប៊កកាតយ័ អាញ់ អើ ឡោម ឡា អីស ឡឹង ឡូវ ជ្រុ ។ ២ អឺ ប៉្រ័ះ ប៊កកាតយ័ ប៉រ់ អីស សាំយ៉ាំង ប៉ានឹរ អាញ់ អើ ឡោម អីស ណើ ។ ៣ អឺ ប៉្រ័ះ ប៊កកាតយ័ ផានែវ អីស យ៉ាប សារ យច ញឹន អូ ទី បក់ ពឿ ចឹង រ៉ា វ៉ាច់ ឡាកោ អុះ ។ ៤ ហះកា ញន កា អីស ទី ពុត តាប៉ាប តាប៉ុន អីស អូ អ្យក់ យ៉ូ សារ យច ញឹន អុះ ។ ៥ អឺ ប៉្រ័ះ ប៊កកាតយ័ ញឹន ម៉ឹង កា អីស ទិណោ័ះ ទឹប ម៉ឹង កា ប៉ានឹរ ពឹរ កាង អីស រ៉ះ កា ញឹន ណោះ ដេល ។ ៦ ញឹន អ្វៃ ក្យាគ់ ម៉ឹង អីស ក្វា ឡឹង មួត ញ៉ាម ក្យាគ់ តារ នីណោ័ះ ហង ញឹន ក្យាគ់ ម៉ឹង ប៉្រ័ះ ប៊កកាតយ័ ។ ៧ អឺ អី ស្រាអ៊ែល អ្យគ័ ម៉ឹង កា ប៉្រ័ះ ប៊កកាតយ័ ខង អ៊ែ ទី ពុត តាប៉ាប តាប៉ុន លូ អ៊ែ ប៉ិច តង័ អន់ដីស លើយ ដេល ។ ៨ អ៊ែ ហ្វាយ អី ស្រាអ៊ែល អន់ រ៉ា វ៉ាច់ ឡឹង សារ អូ ដាគ់ ទិណោ័ះ ។

១៣១

១ អឺ ប៉្រ័ះ ប៊កកាតយ័ អាញ់ អូ ទី អ្វាត់ អេង លើ អូ ខូយ ប៉ាអ្យប់ ទឹប អូ ឃើយ ទី ពុត ប៉ិច ក្វា ឡឹង ឡាកោ ប៉្រគ័ ទី ណោះ អុះ ។ ២ ទឹប ពុត ពៀក អាញ់ អ្វៃ គ្រឺយ លូ ប៉ាញ័ ពុត ឡាក់ កា សាស្វា ប៉ាញ័ ពុត កា អ្វៃ ពឹង អន់តើះ មើគ ម៉ះ អន់ឌែ ឃឺ អាញ់ ប៉ាញ័ ឡាក់ សាស្វា ណោះ ដេល។ ៣ អឺ អី ស្រាអ៊ែល អ្យគ័ ម៉ឹង អេង កា ប៉្រ័ះ ប៊កកាតយ័ កាក់ ឡឹង ដារ់ អា លើយ ទឹល ប៉ាគ់ ម៉ាត់ ទៀ ។

១៣២

១ អឺ ប៉្រ័ះ ប៊កកាតយ័ ប៉រ់ អីស កា សាដាច់ ដាវីត ឡាក់ ទី សារ ថុក ប៉ាណាប កា ខាក់ ណោះ ពែ ។ ២ សាដាច់ ដាវីត អ៊ែ ម៉ត់ លូ ប៉្រ័ះ វគ័ យ៉ាកុប ឡាក់ ទី អំរ៉ាញ អឺញ កេង ខាក់ ផា ។ ៣ អាញ់ អូ ម៉ុត ពឹង ហី លើ ហាវ តៃប ពឹង គ្រេ អាញ់ អុះ ។ ៤ អាញ់ ចឹង អូ តៃប លូ អូ សង់ អូ សា អុះ ។ ៥ លើយ ទឹល អាញ់ ណាំង ចារ សាំរ៉ាប់ សាំ ប៉័ះ ប៉ានេ កា ប៉្រ័ះ ប៊កកាតយ័ ឡាក់ ប៉្រ័ះ វគ័ យ៉ាកុប ឡាក់ អំរ៉ាញ អឺញ កេង ខាក់ ។ ៦ ផះ ញឹន អ្វៃ ប៉ាគ់ តេះ បេតាលេហិម ញឹន កា តាំង ពូ រ៉ះ សារ ហីប់ សារ សាញ៉ា រែវ ពុត ញឹន កា ឡាំ ណាំង ប៉ប័ ប៉ាគ់ ព្រី យ៉ា អើ ។ ៧ ញឹន រ៉ះ ផា ពិ ពិន ម៉ុត ប៉ាគ់ ចារ ប៉្រ័ះ ប៊កកាតយ័ ទឹប សាំ ប៉័ះ ប៉ានេ ហះ ជុង អ៊ែ ។ ៨ អឺ ប៉្រ័ះ ប៊កកាតយ័ ប៉រ់ អីស ម៉ុត រ៉ាឡូវ ពឹង ហីប សារ សាញ៉ា រែវ ពុត ទឹប សារ អំរ៉ាញ អឺញ ម៉ះ អីស ។ ៩ លូ អន់ មួត ក្រាគ់ រ៉ា ម៉ះ ប៉្រគ័ សារ ដាគ់ ត្រង់ លើយ ឡូត ។ ១០ ញន កា ហៃ កា ដាវីត ឡាក ទុច អីស ប៉រ់ អីស ចៃ អ្លាត បក់ ពឿ ឡាក់ អីស ជ្រោ សាងី ប៉្រើ ប៉្រគ័ សាដាច់ កេះ ។ ១១ ប៉្រ័ះ កកាតយ័ ម៉ត់ លូ សាដាច់ ដាវីត ផា ចឹង ប៉្រើ ផូង័ វ៉ាច់ សាដាច់ ដាវីត ហាវ ប៉្រគ័ សាដាច់ តូ ប៉ាគ់ ម៉ាត់ អ៊ែ អូ រ៉ើ អុះ ។ ១២ ផា នែវ គន អីស ប៉្រគ័ ពួយ សារ អាញ់ សាញ៉ា រែវ ពុត លូ ប៉្រគ័ ពួយ សារ អាញ់ អន់តគ់ រ៉ះ ណោះ ផូង័ វ៉ាច់ អន់ឌែ ចឹង ហាវ ប៉្រគ័ សាដាច់ លើយ ដេល ។ ១៣ ប៉្រ័ះ ប៊កកាតយ័ រ៉ើស មឿង សីយ៉ូន ខង អ៊ែ អ្វៃ ពឹង ណោះ ។ ១៤ អ៊ែ កាប ផា អាញ់ ចឹង អ្វៃ ពឹង អា លើយ លូ ប៉ាញ័ ពុត កា ចារ អា ខាក់ ។ ១៥ អាញ់ ចឹង អន់ សារ ដាគ់ កា មឿង អា អន់ ទី កាណាគ័ ញ៉ា ៗ គ្រប នែវ ម៉ាគ់ មួត ថុក ញ៉ាក ទី កា សាណា សា សល់ តា លៀយ ដេល ។ ១៦ អាញ់ ចឹង តង័ មឿង អា ពឹង មួត ក្រាក់ រ៉ាម៉ះ ទឹប អាញ់ ប៉្រើ មួត ប៉ាសុន តាំងហើ ហោក រ៉គ់ ។ ១៧ ពឹង ចារ អា អាញ់ ប៉្រគ័ អន់ ទី សាដាច់ ឡាក់ ទី សារ អំរ៉ាញ អឺញ ម៉ោញ ដូវ ឡាក់ កើត ឡាច់ ឡឹង ផូង័ វ៉ាច់ សាដាច់ ដាវីត ម៉ាគ់ ប៉ាតាង អ៊ែ ឡាក់ អាញ់ ទី ជ្រោ សា ង៉ី ។ ១៨ អាញ់ ចឹង ប៉្រគ័ អន់ មួត តាម៉ឺរ អន់ឌែ តាយួស ម៉ូះ ម៉ាត់ កា ខាក់ ឡូត កេះណោះ អាញ់ ចឹង ប៉្រើ អ៊ែ រ៉ាំង ហៃ រ៉ាំង ខ្យា ។

១៣៣

១  ២  ៣ 

១៣៤

១  ២  ៣ 

១៣៥

១  ២  ៣  ៤  ៥  ៦  ៧  ៨  ៩  ១០  ១១  ១២  ១៣  ១៤  ១៥  ១៦  ១៧  ១៨  ១៩  ២០  ២១ 

១៣៦

១  ២  ៣  ៤  ៥  ៦  ៧  ៨  ៩  ១០  ១១  ១២  ១៣  ១៤  ១៥  ១៦  ១៧  ១៨  ១៩  ២០  ២១  ២២  ២៣  ២៤  ២៥  ២៦ 

១៣៧

១  ២  ៣  ៤  ៥  ៦  ៧  ៨  ៩ 

១៣៨

១  ២  ៣  ៤  ៥  ៦  ៧  ៨ 

១៣៩

១  ២  ៣  ៤  ៥  ៦  ៧  ៨  ៩  ១០  ១១  ១២  ១៣  ១៤  ១៥  ១៦  ១៧  ១៨  ១៩  ២០  ២១  ២២  ២៣  ២៤ 

១៤០

១  ២  ៣  ៤  ៥  ៦  ៧  ៨  ៩  ១០  ១១  ១២  ១៣ 

១៤១

១  ២  ៣  ៤  ៥  ៦  ៧  ៨  ៩  ១០ 

១៤២

១  ២  ៣  ៤  ៥  ៦  ៧ 

១៤៣

១  ២  ៣  ៤  ៥  ៦  ៧  ៨  ៩  ១០  ១១  ១២ 

១៤៤

១  ២  ៣  ៤  ៥  ៦  ៧  ៨  ៩  ១០  ១១  ១២  ១៣  ១៤  ១៥ 

១៤៥

១  ២  ៣  ៤  ៥  ៦  ៧  ៨  ៩  ១០  ១១  ១២  ១៣  ១៤  ១៥  ១៦  ១៧  ១៨  ១៩  ២០  ២១ 

១៤៦

១  ២  ៣  ៤  ៥  ៦  ៧  ៨  ៩  ១០ 

១៤៧

១  ២  ៣  ៤  ៥  ៦  ៧  ៨  ៩  ១០  ១១  ១២  ១៣  ១៤  ១៥  ១៦  ១៧  ១៨  ១៩  ២០ 

១៤៨

១  ២  ៣  ៤  ៥  ៦  ៧  ៨  ៩  ១០  ១១  ១២  ១៣  ១៤ 

១៤៩

១  ២  ៣  ៤  ៥  ៦  ៧  ៨  ៩ 

* ៨:៥ ៨:៥ ប៊យ ប‌៉្រ័ះ ពិន ព្រែ នីអៀ កា ត្រគ់ ដេល៖ អីស។

* ១១០:៤ ១១០:៤ ម៉ិលគីសាឌែក អា ប៉្រគ័ សាដាច់ ទឹប ប៉្រគ័ ក្រាគ់ រ៉ាម៉ះ ប‌៉្រ័ះ អូ ត្រគ់ ឡាក់ កា ក្រាគ់ រ៉ាម៉ះ ប‌៉្រ័ះ សុនសាត អ៊ីស្រាអ៊ែល អុះ។ ប៉រ់ ហៃ កាណើត អង់កក់ តេះ (លោកុប្បត្តិ) ១៤:១៨-២០។

សារ អន់តគ់ ប៉ាតោ

១

២

៣

៤

៧

៨

១០

១១

១២

១៣

១៤

១៥

១៦

១៧

១៨

១៩

២០

២១

២២

២៣

២៤

២៥

២៦

២៧

២៨

២៩

៣០

៣១

សារ អន់តគ់ ប៉ាតោ

(សុភាសិត)

សារ អន់តគ់ រ៉ះ

ពឹង សារ អន់តគ់ ប៉ាតោ ពូ ប៉ាតុំ សារ អន់តគ់ ប៉ាតោ លូ សារ ប៉ាំងហៀន អន់ទៀគៗ ឡាក់ ឡាច់ ឡឹង មួត អ្លុ ហ្លង់ ហ្យាំង សាឡាច់។ សារ អន់តគ់ ប៉ាតោ ទិ អា ភឿ ប៉្រគ័ អន់ ប៉ាណូស ហ្យាំង សាឡាច់ អ្លុ អ្វៃ កោប ដាគ់ ត្រង់ រ៉ប់ ដារ់។ សារ ប៉ាំងហៀន អា សួន អៀង ឡាច់ ឡឹង សាឡូម៉ូន ឡាក់ សាដាច់ ប៉ាថេត អ៊ីស្រាអ៊ែល អ៊ែ ឡាក់ ប៉ាណូស អ្លុ ហ្លង់ ហ្យាំង សាឡាច់ កាខាក់ (ប៉រ់ ហៃ សារ មួត សាដាច់ (ពង្សាវតារ​ក្សត្រ) ទី ១ ៣:៣-១៤; ៤:២៩-៣៤)។

សារ អន់តគ់ ប៉ាតោ អា ទី សារ ឡាក់ កា អា៖

សារ ប៉ាំងហៀន ឡឹង ពុត អ្លុ ហ្លង់ ហ្យាំង សាឡាច់។ ពឹង សារ អា ពូ រ៉ះ ឡឹង សារ ហ្យាំង សាឡាច់ ឡាក់ ពូ ប៉ាន់ដឹប លូ អង់កាន់ ម៉ោញ ដូវ សារ ឌឺ ង៉ល់ កា ប៉ាន់ដឹប លូ អង់កាន់ ម៉ោញ ដូវ ណាវ្គ ដេល។ សារ ហ្យាំង សាឡាច់ ឡាច់ ឡឹង ប‌៉្រ័ះ ប៊កកាតយ័ ឃឺ ឡាច់ ឡឹង ពុត អ្យិល កូត័ អ្យូគ កា ប‌៉្រ័ះ ប៊កកាតយ័។ (១:១-៩:១៨)

សារ សាដាច់ សាឡូម៉ូន អន់តគ់ ប៉ាតោ។ (១០:១-២២:១៦)

សារ អន់តគ់ ប៉ាតោ ឡាច់ ឡឹង មួត អ្លុ ហ្លង់ ហ្យាំង សាឡាច់។ (២២:១៧-២៤:៣៤)

សារ សាដាច់ សាឡូម៉ូន អន់តគ់ ប៉ាតោ អន់ទៀគ ណាវ្គ។ (២៥:១-២៩:២៧)

សារ អន់តគ់ ប៉ាតោ ឡាច់ ឡឹង វគ័ អាគើរ។ (៣០:១-៣៣)

សារ អន់តគ់ ប៉ាតោ ឡាច់ ឡឹង សាដាច់ លេមយួល។ (៣១:១-៩)

សារ កាម៉ាញ់ ត្រះ ត្រាំង ហ្យាំង សាឡាច់។ (៣១:១០-៣១)

សារ អន់តគ់ ប៉ាតោ អូ រ៉ះ ឡឹង សារ សុនសាត អ៊ីស្រាអ៊ែល អ្វៃ កោប ឡាក់ កា ពឹង សារ អន់ទៀគៗ ពឹង ផាប់ ប៉ានឹរ ប‌៉្រ័ះ សារ សាញ៉ា រែវ ពុត សាន់ដាប់ អា អុះ ឃឺ ទី ដឹង សារ អន់តគ់ ប៉ាតោ លូ សារ តាគ់ កាចាំង ប៉ាណូស ម៉ោញ ដូវ ៗ អន់ អ្លុ អ្វៃ កោប ដាគ់ ត្រង់ ត្រគ់ ពួយ ពុត ប‌៉្រ័ះ ប៊កកាតយ័ លូ ត្រគ់ ពួយ សារ ដាគ់ ត្រង់ ឡាក់ ប៉្រគ័ អន់ ទី សារ សាណុក សាវ៉ាក។ កាប៉ាច់ ប៉ាណូស អូ ដាគ់ ប៉ាណូស កាតូល័ ង៉ល់ អូ ហ្លង់ អូ ហ្លី ឃឺ ប៉្រគ័ អន់ ឡាកោ ទី សារ ឡាំបាក អៀង នែវ។

១

១ អា សារ អន់តគ់ ប៉ាតោ ឡឹង សាឡូម៉ូន ឡាក់ សាដាច់ ប៉ាថេត អ៊ីស្រាអ៊ែល អ៊ែ គន ដាវីត។

២ សារ អន់តគ់ ប៉ាតោ ទិ អា

ប៉្រគ័ អន់ ប៉ាណូស ត្រះ ត្រាំង ហ្យាំង សាឡាច់

អ្លុ ហ្លង់ សារ កាឌី អៀង នែវ

៣ ទឹប ប៉ាំងហៀន អន់ ពូ ទី ពុត ឃឹត

ដាគ់ ត្រង់ ហ្លង់ ត្រគ់ អ្លុ កាប សារ

៤ លូ អន់ បក់ អូ ហ្លង់ អ្លុ ឃឹត ចាជ្រែប

ទឹប អន់ មួត តាតាម័ អ្លុ សាំងកៃ ឡាកោ។

៥ អន់ បក់ ត្រះ ត្រាំង ហ្យាំង សាឡាច់ សាំយ៉ាំង

ណោះ អ៊ែ ចឹង អ្លុ ហ្លង់ ហ៊ែង អៀង

ម៉ាគ់ ចឹង ប៉ាណាំ អ៊ែ ប៉្រគ័ សារ ដាគ់

៦ ភឿ អន់ ហ្លង់ សារ អន់តគ់ ប៉ាតោ ទិណោ័ះ

ទឹប ហ្លង់ សារ ប៉ាន់ដឹប សារ ប៉ាវ៉ាម

ឡាក់ ឡាច់ ឡឹង ពឹរ មួត ហ្យាំង សាឡាច់។

៧ ពុត អ្លុ ហ្លង់ កើត ឡាច់ ឡឹង ពុត អ្យិល កូត័ អ្យូគ កា ប‌៉្រ័ះ ប៊កកាតយ័

ហះកា ប៉ាណូស កាតូល័ ង៉ល់ បឺង៉ាយ សារ ហ្យាំង សាឡាច់ លូ សារ អន់តគ់ ប៉ាតោ។

សារ ជែ អន់ ម៉ុត អន់ឌូ លូ ប៉ាណូស អូ ដាគ់

៨ អឺ គន ហគ់ សាំយ៉ាំង សារ ពឹ រ៉ះ

ជែ អ្លាត សារ មើគ អន់តគ់ ប៉ាតោ

៩ ខង សារ មើគ ពឹ អន់តគ់ ប៉ាតោ

ពៀប ឡាក់ កា កាស៊ែ ស៊យ ប៉្រាក់

ឡាក់ កា មួក សាដាច់ តល័ ពឹង កល់។

១០ អឺ គន ផា ទី ប៉ាណូស អូ ដាគ់ ជៀក អីស

ជែ ឡាំ ពួយ ពូ ដៃ។

១១ ផា ពូ ជៀក អីស ផា៖

«ចុ ឡាំ ពួយ ញឹន

ម៉ាគ់ ពិន ក្រាប់ ហះ ទ្រង

ភឿ ប៉ាន់តោ័ ប៉ាណូស តាដោះ

ឡាក់ អូ ទី សារ យច។

១២ ពិន ចឹង ប៉ាន់តោ័ អ្លាត អន់ឌែ ស៊្រស

ពិន ប៉្រគ័ អន់ ពូ ជឹរ ពឹង ស្រុក ប៉ាទ្រូ ឡូត។

១៣ កេះណោះ ពិន ចឹង អ្យក់ កាណាគ័ គឹត ខា ទិណោ័ះ

ចៃគ ពឹង ហី ពិន អន់ ប៉ាញ័។

១៤ ចុ ម៉ុត អន់ឌូ លូ ញឹន

ម៉ាគ់ ពិន ចឹង ជែក កាណាគ័ កា គួប សោប»។

១៥ អឺ គន អីស ជែ ឡាំ ពួយ ពូ ដៃ

ត្រគ់ ចាក ឡាច់ អន់ ចាំងហាយ្គ ឡឹង ពូ

១៦ ខង ពូ ប៉ាន់តាន ឡាំ ប៉្រគ័ អូ ដាគ់

សាតាក់ ឡាំ ប៉ាន់តោ័ ប៉ាណូស។

១៧ ផា ប៉្រគ័ សាទួង អន់ សៃម ប៉ប័

ឃឺ អូ ទី ខា ញ៉ា អុះ

១៨ កាប៉ាច់ មួត ណោះ ប៉្រគ័ សាទួង ក្វិគ័ អង់កូ អន់ឌែ ទៅ

ឡាក់ កា ប៉ាន់តោ័ ឡាកោ តាំងឡា ឡូត។

១៩ ទិ បក់ ណាំង សា អន់តុង រ៉ាត រ៉ាស អំប៉ាស ពូ

ឃឺ ត្រគ់ តោ័ នែវ អា ហង។

សារ ប៉ាន់ដឹប ឡឹង សារ ហ្យាំង សាឡាច់ ពៀប ឡាក់ កា អង់កាន់ អើ ពូ

២០ ទី អង់កាន់ សិច ហ្យាំង សាឡាច់

អ៊ែ កាប ស៊្រែក រទ្រង

លូ តាគ់ អន់តេះ ប៉ានឹរ រតាឡាត

២១ ទឹប អើ ពូ រចារ សោៗ អរ់ៗ

លូ រ៉ះ កា ពូ រអំប៉ារ មឿង ផា៖

២២ «អឺ ប៉ាណូស អូ ហ្លង់ អូ ហ្លី

អន់ដីស ប៉ិច អ្វៃ អូ ហ្លង់ ទឹល ដារ់ ចំ ណាវ្គ ?

អឺ ប៉ាណូស កាតូល័ ង៉ល់

អន់ដីស បឺង៉ាយ អាញ់ ទឹល ដារ់ ចំ ណាវ្គ ?

អន់ដីស ចឹង អូ ណីស កា សារ អ្លុ ហ្លង់ ទុញ ប៉ុប ចំ ?

២៣ ហគ់ ប៉ិនពែង ពុត ពៀក ពួយ សារ អាញ់ អន់តគ់ ប៉ាតោ

អាញ់ ចឹង ប៉្រគ័ អន់ អន់ដីស កើត ហ្យាំង សាឡាច់ ឡាក់ កា អាញ់ ដេល

ម៉ាគ់ អន់ដីស ហ្លង់ ឡឹង ប៉ានឹរ អាញ់ កាប។

២៤ អាញ់ អើ អន់ដីស ហះកា អន់ដីស អូ ចៃ សាំយ៉ាំង

អាញ់ ប៉ោយ តី កា អន់ដីស ហះកា អន់ដីស អ្វៃ គ្រឺយ

២៥ អន់ដីស អូ វ៉ឹនវ៉ាយ កា សារ អាញ់ អន់តគ់ ប៉ាតោ

ផះ អាញ់ កាប អន់ដីស អន់ អង់កក់ កា អាញ់

២៦ ទឹល នីណោ័ះ ដារ់ ចំ អន់ដីស ទី សារ ចុនចៃ

អាញ់ ចឹង កាកីក ប៉ាឡៃវ

ដារ់ ចំ អន់ដីស ទី សារ អ្យូគ

អាញ់ ចឹង កាប ប៉ាដើក ប៉ាញ់ចើរ។

២៧ ដារ់ ចំ បី ខ្យាល វ៉ាល ពុត ប៉្រគ័ អន់ អន់ដីស អ្យូគ

លូ ខ្យាល អញ់តាញ័ វ៉ាញ់ ថាំឡាយ អន់ដីស

ផះ អន់ដីស ទី សារ ថុក ឡាំបាក ប៉ាណាប ប៉ាបប៉ុន

២៨ ផះ ណោះ អន់ដីស ចឹង អង់ហ្យាំង ឡោម អាញ់

ហះកា អាញ់ អូ តង័ អុះ

អន់ដីស ចឹង ខំ ណាំង អាញ់

ហះកា ណាំង អូ ប៉ប័ អុះ

២៩ ខង អន់ដីស អូ ណីស កា សារ អ្លុ ហ្លង់

លូ អូ ចៃ អ្យិល កូត័ អ្យូគ កា ប‌៉្រ័ះ ប៊កកាតយ័

៣០ អន់ដីស អូ វ៉ឹនវ៉ាយ កា សារ អាញ់ រ៉ះ

លូ បឺង៉ាយ សារ អាញ់ អន់តគ់ ប៉ាតោ ដេល។

៣១ ទឹល នីណោ័ះ អន់ដីស ចឹង ទី ថូត
ត្រគ់ ពួយ សារ អន់ដីស ប៉្រគ័

ផិនកាន អន់ដីស ឃឹត ចឹង ប៉្រគ័ កា ពូ
ចឹង ត្រគ់ ពឹង អន់ដីស ទៅ

៣២ ខង ពុត ហឺន បក់ អូ ហ្លង់ ចឹង ប៉្រគ័ អន់ ឡាកោ តោ័

ប៉ាណូស កាតូល័ ង៉ល់ ចឹង ថាំឡាយ ឡាកោ ទៅ

ញន កា អូ វ៉ឹនវ៉ាយ កា សារ ញ៉ា ឡក់

៣៣ ហះកា បក់ សាំយ៉ាំង អាញ់

ពូ អ្វៃ សាណុក សាវ៉ាក ហោក រ៉គ់

អូ អ្យូគ កា សារ ឡាំបាក អុះ»។

២

សារ ហ្យាំង សាឡាច់ ចឹង ប៉ងកាន់ អីស

១ អឺ គន ហគ់ កាចាំង ឡឹង សារ ពឹ អន់តគ់ ប៉ាតោ

ជែ ពឹល សារ អាញ់ រ៉ះ កា អីស ដៃ។

២ ហគ់ សាំយ៉ាំង សារ ហ្យាំង សាឡាច់

លូ ឃឹត ចាជ្រែប អន់ ហ្លង់។

៣ ត្រគ់ ម៉ន់ ប៉រ់ អន់ អន់ហ្នាល់ សារ យច ត្រគ់

ហគ់ ឡោម ឡា អន់ ទី សារ អ្លុ ហ្លង់។

៤ ហគ់ ណាំង សារ ហ្យាំង សាឡាច់ ឡាក់ កា ពូ ណាំង ប៉្រាក់

ឡាក់ កា សីរ តេះ ណាំង ម៉ាស ពូ តប់ អោន។

៥ ប៉្រគ័ នីអៀ អីស ចឹង អ្លុ អ្យិល កូត័ អ្យូគ កា ប‌៉្រ័ះ ប៊កកាតយ័

លូ ចឹង អ្លុ អន់ហ្នាល់ ពុត អ៊ែ ដេល

៦ ខង ប‌៉្រ័ះ ប៊កកាតយ័ អន់ សារ ហ្យាំង សាឡាច់

សារ អ្លុ ហ្លង់ ឡាច់ ឡឹង ពឹរ អ៊ែ ហង។

៧ ប‌៉្រ័ះ តង័ ប៉ាណូស ដាគ់ ត្រង់

ទឹប ប៉្រគ័ ខៃល ប៉ងកាន់ ទិ បក់ អ្វៃ កោប ត្រគ់ ពួយ ពុត អ៊ែ។

៨ អ៊ែ ចឹង តង័ ទិ បក់ តាត់ស៊ិន សារ អន់ ត្រគ់

លូ រ៉ាំងហៃ រ៉ាំងខ្យា បក់ ប៉ិច ចៃ កា អ៊ែ លើយ។

៩ ផា គន សាំយ៉ាំង ពឹ តាទឹច

អីស ចឹង អ្លុ ឡឹង សារ ដាគ់ ត្រង់ ហ្លង់ អ្លុ កាប សារ

លូ អន់ហ្នាល់ ទ្រង ឡាក់ ត្រគ់

១០ ខង សារ ហ្យាំង សាឡាច់ ចឹង ប៉ាណាំ ពុត ពៀក

អីស ចឹង ហោក រ៉គ់ ញន កា អ្លុ ហ្លង់។

១១ សារ សាំងកៃ ឡាកោ ចឹង រ៉ាំងហៃ អីស

សារ អ្លុ ហ្លង់ ចឹង ប៉ងកាន់ អីស ដេល

១២ អូ អន់ សឿ បក់ កាប ព្លូង ប៉្លាច័

ម៉ាគ់ រ៉ាវ៉ាច់ ឡឹង ប៉ាណូស ប៉្រគ័ អូ ដាគ់

១៣ ឡាក់ អ្លាត ទ្រង ដាគ់ ត្រង់

ភឿ ចាក ពឹង ចារ ម៉ាម៉ាំង ឡគ។

១៤ មួត ណោះ ហោក រ៉គ់ កា ប៉្រគ័ សារ អូ ដាគ់

អន់ឌែ ប៉ាញ័ ពុត ដឹង កា សារ បឺគ អ៊ក។

១៥ សារ អន់ឌែ ប៉្រគ័ ស៊ុត កា អូ ត្រង់

ទ្រង អន់ឌែ ចាក ស៊ុត កា វ៉ៃង វ៉ៃគ ដេល។

១៦ ផា គន សាំយ៉ាំង ពឹ តាទឹច

អីស ចឹង អូ សឿ អង់កាន់ អន់ទៀគ

ឡាក់ ជៀក អីស ញន ប៉ានឹរ អ៊ែ ដាគ់ រ៉គ់

១៧ ឃឺ អង់កាន់ ឡាក់ អ្លាត ក្លោ អ៊ែ កេះ

លូ អូ ប៉្រគ័ ពួយ សារ អ៊ែ សាញ៉ា ហះ ម៉ាត់ ប‌៉្រ័ះ។

១៨ ផា អីស ម៉ុត ពឹង ហី អ៊ែ អីស ចឹង តោ័

អ៊ែ ចឹង ប៉្រគ័ អន់ អីស ឡាំ ប៉ាគ់ ស្រុក ប៉ាទ្រូ។

១៩ ពឿ ឡាំ ប៉ាគ់ អង់កាន់ ណោះ អូ អ្លុ សឹត អុះ

ឃឺ អ៊ែ ចឹង តោ័ អូ អ្វៃ រ៉ីស ណាវ្គ ហង។

២០ ទឹល នីណោ័ះ អ្វៃ កោប គុន ប៉ាណូស ដាគ់

ជែ អ្លាត ទ្រង ដាគ់ ត្រង់ ដៃ

២១ ខង ប៉ាណូស ដាគ់ ត្រង់ ចឹង អ្វៃ ពឹង ប៉ាថេត អា

បក់ អូ ទី យច កា ចឹង អ្វៃ លើយ។

២២ ហះកា ប៉ាណូស អូ ដាគ់ ប‌៉្រ័ះ ចឹង អ្យក់ ឡាច់ ឡឹង ប៉ាថេត

បក់ អូ ត្រង់ អ៊ែ ចឹង តាំងហ្យិត ឡាច់ ដេល។

៣

…

សារ ហ្យាំង សាឡាច់ ប៉្រគ័ អន់ ទី សារ សាណុក សាវ៉ាក

៥ អីស ត្រគ់ អេង កា ប‌៉្រ័ះ ប៊កកាតយ័

ទិ ពុត ទឹប ប៉ាង៉ាត័ ប៉ាលឹង

ជែ ម៉ឹង ពុត អ្លុ ហ្លង់ អីស ទៅ។

៦ គ្រឹប សារ ទិណោ័ះ អីស ត្រគ់ កាចាំង កា អ៊ែ

ម៉ាគ់ អ៊ែ ចឹង ប៉ាន់ត្រង់ ទ្រង កា អីស។

៧ ជែ កាប ផា ឡាកោ ហ្យាំង សាឡាច់

ចាក ឡាច់ ឡឹង សារ យច សិល

ត្រគ់ អ្យិល កូត័ អ្យូគ កា ប‌៉្រ័ះ ប៊កកាតយ័

៨ ផា ប៉្រគ័ នីអៀ ពៀប ឡាក់ កា អន់ហ្នាំ ពួ ឡាកោ ប៉ាំងឡៃ

អីស អ្វៃ ដាគ់ ប៉្រាល់ ទី សាងុំ លើយ។

…

១១ អឺ គន ជែ បឺង៉ាយ សារ ប‌៉្រ័ះ អន់តគ់ ប៉ាតោ

ជែ អុក ពុត ពៀក កា សារ ប‌៉្រ័ះ កាប កា អីស

១២ ខង ប‌៉្រ័ះ អន់តគ់ ប៉ាតោ កា បក់ ចំ ឡាក់ អ៊ែ ប៉ិច ចៃ

ឡាក់ កា ពឹ អន់តគ់ ប៉ាតោ កា គន ឡាក់ អ៊ែ ប៉ិច ចៃ ដេល។

១៣ បក់ ចំ ខំ ប៉ិច កា ទី ពុត ហ្យាំង សាឡាច់

បក់ ចំ ហៀន អន់ អ្លុ អន់ហ្នាល់ សារ យច ត្រគ់

បក់ ណោះ ទី សារ សាណុក សាវ៉ាក ហង

១៤ ខង ពុត ហ្យាំង សាឡាច់ ទី ខា ក្វា ឡឹង ប៉្រាក់

លូ ដាគ់ ហ៊្លត ឡឹង ម៉ាស សាំ

១៥ ទឹប គឹត ខា ហ៊្លត ឡឹង កាណាគ័ ញ៉ា អីស ប៉ិច

តាទឹច អ៊ែ អូ ទី ញ៉ា ចឹង សាម៉ើ លូ សារ ហ្យាំង សាឡាច់។

១៦ ពុត ហ្យាំង សាឡាច់ ចឹង ប៉្រគ័ អន់ កេះ ប‌៉្រ័ះ ប៉ាត្រង័

តង័ អីស អន់ លៅ លែង សិច ទី ម៉ូះ ម៉ាត់

ប៉ាង៉ាត័ អីស ចឹង អ្វៃ រ៉ីស ទុញ។

១៧ សារ ហ្យាំង សាឡាច់ ប៉ាណាំ ចាក ទ្រង ដាគ់

អន់ សាំបាក់ សាំបន់ សាណុក សាវ៉ាក លើយ។

១៨ សារ ហ្យាំង សាឡាច់ ពៀប ឡាក់ តើម អ៊្លង

អន់ អាញុ រ៉ីស កា បក់ អ្លេះ ប៉្លៃ សា

ពឿ ទី ពុត ហ្យាំង សាឡាច់ លើយ

បក់ ណោះ ដាគ់ សាំបាយ ហង។

១៩ ប‌៉្រ័ះ ប៊កកាតយ័ ប៉ាំងកើត អង់កក់ តេះ ញន ពុត ហ្យាំង សាឡាច់

កាប៉ាច់ ប៉្លៃង អ៊ែ ឡាង ញន កា អ៊ែ អ្លុ ឃឹត ដេល។

២០ ប‌៉្រ័ះ ប៉្រគ័ អន់ ទៀក ប៉្លោហ ឡាច់ ឡឹង តេះ

កេះណោះ ប៉្រគ័ អន់ ប៉្លៃង បី ញន កា អ៊ែ អ្លុ ហ្លង់។

២១ អឺ គន អន់ អីស អ្លុ អន់ហ្នាល់ សារ យច ត្រគ់

ហគ់ សាំងកៃ ឡាកោ លើយ ជែ ពឹល

២២ ខង សារ ណោះ ចឹង ប៉្រគ័ អន់ ទី អាញុ រ៉ីស

អីស កា ចឹង កេះ ប៉ាណូស កានឹត កានោរ

២៣ ម៉ាគ់ អីស ចឹង អ្វៃ សាណុក សាវ៉ាក

ចាក ប៉ាគ់ ចំ កា អូ សាលឹម ប៉ក់ អុះ។

២៤ អីស ចឹង តៃប ហារ់ អន់តារ័ ឡុច

អូ អ្យូគ កា ញ៉ា អុះ។

២៥ អីស ចឹង អូ អ្យូគ កា ទី សារ ចុនចៃ

ឃឺ អូ វ៉ឹនវ៉ាយ ឡឹង សារ រ៉ាយ រ៉ាំ

ឡាក់ ចឹង កើត ពឹង មួត អូ ដាគ់

២៦ ខង ប‌៉្រ័ះ ប៊កកាតយ័ ចឹង ប៉ងកាន់ អីស

អូ អន់ ទី សារ ញ៉ា អុះ។

…

៤

សារ ពឹ អន់តគ់ ប៉ាតោ គន អ៊ែ

១ អឺ គន ទិឌូ ហគ់ សាំយ៉ាំង សារ ពឹ អន់តគ់

ហគ់ អ្យក់ ពុត ចៃគ ម៉ាគ់ អ្លុ ហ្លង់ សារ កាឌី

២ ខង អាញ់ ប៉ាំងហៀន អន់ដីស ឡឹង សារ ដាគ់

ជែ ពឹល សារ អាញ់ អន់តគ់ ប៉ាតោ ដៃ។

៣ ផះ អាញ់ អ្វៃ សាស្វា អ្វៃ អន់ឌូ លូ ពឹ អាញ់

មើគ អាញ់ ប៉ិច កា អាញ់ កាខាក់ ដេល

ឡាក់ គន អ៊ែ ដឹង ម៉ោញ

៤ ពឹ អាញ់ ប៉ាំងហៀន អាញ់ ផា៖

«ហគ់ កាចាំង ប៉ានឹរ ពឹ

គម កាណុង ពុត លើយ

ត្រគ់ ប៉្រគ័ ពួយ សារ អាញ់ ប៉្រើ

ម៉ាគ់ ចឹង ទី អាញុ រ៉ីស។

៥ ជែ ពឹល ជែ អ្លាត សារ អាញ់ អន់តគ់

ហគ់ ខំ ណាំង សារ ហ្យាំង សាឡាច់ លូ សារ អ្លុ ហ្លង់។

៦ ជែ ពឹល សារ ហ្យាំង សាឡាច់ ដៃ

ណោះ ចឹង ប៉ងកាន់ អីស

ហគ់ ប៉ិច កា សារ ហ្យាំង សាឡាច់

ម៉ាគ់ ចឹង រ៉ាំងហៃ រ៉ាំងខ្យា អីស»។

…

៧

សារ អន់តគ់ ប៉ាតោ ជែ អន់ ឡាំ ប៉ាគ់ អង់កាន់ ប្លាល

១ អឺ គន ហគ់ ប៉្រគ័ ពួយ សារ ពឹ អន់តគ់ ប៉ាតោ

ជែ ពឹល សារ អាញ់ ប៉្រើ អីស ដៃ។

២ ត្រគ់ ប៉្រគ័ ពួយ សារ អាញ់ ប៉្រើ ម៉ាគ់ ទី អាញុ រ៉ីស

ហគ់ រ៉ាំងហៃ សារ ពឹ អន់តគ់ ប៉ាតោ

ឡាក់ កា រ៉ាំងហៃ តីល ម៉ាត់ អីស ដេល។

៣ ហគ់ គម ប៉ានឹរ អាញ់ កាណុង ពុត អីស លើយ

ពៀប ឡាក់ កា ចៃគ អញ់ចិន ពឹង តី ដេល។

៤ ត្រគ់ ឃឹត ផា សារ ហ្យាំង សាឡាច់ ពៀប ឡាក់ កា ម៉ី អង់កាន់

សារ អ្លុ ហ្លង់ ត្រគ់ ឃឹត ពៀប ឡាក់ កា ចាង័ អីស។

៥ ប៉្រគ័ នីអៀ គន ចឹង យ៉្វារ រ៉ាវ៉ាច់ ឡឹង អង់កាន់ អន់ទៀគ

ឡាក់ ជៀក អីស ញន ប៉ានឹរ អ៊ែ ដាគ់ រ៉គ់។

៦ អាញ់ ហៃ ឡឹង រ៉ាំបោះ ហី

ប៉ិច កា ប៉ប័ ប៉ាគ់ ឡីង។

៧ អាញ់ ហៃ មួត តាតាម័ ឡាក់ អូ ហ្លង់ សារ កាឌី

ផាឌី ប៉ប័ តាតាម័ ម៉ោញ ដូវ អូ ហ្យាំង អូ សាឡាច់ ឡក់។

៨ អ៊ែ ផះ ចាក រទ្រង ចារ អង់កាន់ ប្លាល អ្វៃ

ហៃ អ៊ែ ចាក ឡាំ ប៉ាគ់ ហី អង់កាន់ ណោះ

៩ ផះ កាង៉ាច ដារ់ ម៉ុត ម៉ាំង យ៉ោម សាយ៉ោម កេះ។

១០ អង់កាន់ ឡាច់ ឡាំ ប៉ាគ់ អ៊ែ

ទឹប អន់តុក អញ់ជុ ពៀត អាវ គុន អង់កាន់ សូរ៉ាយ

ពុត អ៊ែ ព្លូង ប៉្លាច័ កា ពូ ខាក់។

១១ អង់កាន់ ណោះ កាង័ កល់ ខាក់ ចាចាក លើយ

អ៊ែ អូ អ្លុ អ្វៃ ពឹង ហី អុះ។

១២ អង់កាន់ ណោះ ចាក ណាំង កាម៉ាក័

អន់ដា រទ្រង អន់ដា រតាឡាត

លូ គ្រឹប រចារ អន់ទៀគៗ។

១៣ អង់កាន់ ណោះ រ៉ុប គ្វែត ចុំ តាតាម័ ណោះ

លូ កាប ទឹប ត្រាង័ ម៉ាត់ ផា៖

១៤ «ដារ់ អា អាញ់ ទី ប៉ាំងឡៃ កាណាគ័ អាញ់ រ៉ាម៉ះ ប‌៉្រ័ះ

ខង អាញ់ អ្លាត ប៉ាណន់ កេះ។

១៥ ខ អា ហង បះ អាញ់ ឡាំ ហាប់ អីស

អាញ់ ប៉ិច អន់ហ្នាល់ អីស ឡឹង ទុញ កេះ

កិញអៀ អា អាញ់ ប៉ប័ អីស តាទឹច កេះ។

១៦ ពឹង គ្រេ អាញ់ តៃប អាញ់ ត្រាក័ កាណាត់ ឡេះ ដាគ់ ឡាយ៉ាម័

ទឹប ទី អង់យ៉ាគ័ ដាគ់ ឡាយ៉ាម័ នែវ កាហ្រី តាច់ ឡឹង ប៉ាថេត អ៊ីស៊ីប។

១៧ ពឹង គ្រេ អាញ់ តៃប អាញ់ ព្រឹះ ទៀក បោផូវ

លូ ឡាប ចារ័ បោផូវ អន់ទៀគៗ។

១៨ ចុ ឡាំ ប៉ាគ់ ហី អាញ់ ម៉ាគ់ ពិន រ៉គ់

ពិន ប៉្រគ័ ម៉ើត ទឹល តារ។

១៩ ក្លោ អាញ់ អូ អ្វៃ ពឹង ហី អុះ

អ៊ែ ចាក អំហ៊្មយ ប៉ាគ់ ស្រុក ចាំងហាយ្គ កេះ។

២០ អ៊ែ ទ្រុង ឡាំ លៀន ប៉ាញ័ កាទុង ដេល

ប៉ាគ់ ខៃ ប៉ារ់ម៉ី ទៀ អ៊ែ ចឹង សឹត ប៉ាគ់ ហី»។

២១ អ៊ែ កាប ប៉ាឡោម ពុត កាម៉ាក័ ណោះ អន់ ប៉ិច កា អ៊ែ

ញន កា ប៉ានឹរ អ៊ែ ដាគ់ រ៉គ់។

២២ ផាឌី កាម៉ាក័ ណោះ ឡាំ ពួយ អ៊ែ ឡូត

ឡាក់ កា រ៉ក់ ពូ ទុង អ្យក់ ឡាំ ប៉ាន់តោ័

លើ ឡាក់ កា ជ្វេ ត្រគ់ ប៉្លា

២៣ តាលុះ វ៉ាច់ អ៊ែ ឡូត។

កាម៉ាក័ ណោះ ពៀប ឡាក់ កា សៃម ប៉ារ់ ឡើះ ពឹង សាទួង

អ៊ែ អូ អ្លុ អន់តគ់ កា ចឹង ត្រគ់ តោ័ អុះ។

២៤ កិញអៀ អា អឺ គន ហគ់ សាំយ៉ាំង ពឹ

លូ អ្យក់ ពុត ចៃគ ឡឹង សារ អាញ់ អន់តគ់ ប៉ាតោ ពិ។

២៥ ជែ អន់ ពុត អីស វ៉ឹន លូ អង់កាន់ នែវ ណោះ ដៃ

លូ ជែ ប៉្រគ័ ពួយ អ៊ែ ដេល

២៦ ខង អង់កាន់ ណោះ ប៉្រគ័ អន់ ពូ ខូច័ ខាច អៀង ដូវ

កាម៉ាក័ តោ័ ញន កា អ៊ែ ណោះ អៀង ខាក់ អូ អ្លុ យ៉ាប។

២៧ មួត បក់ ម៉ុត កាណុង ហី អ៊ែ

ចាបះ កា ចឹង តោ័ ហង

ឃឺ ចឹង ឡាំ ប៉ាគ់ ស្រុក ប៉ាទ្រូ តាទឹច។

៨

សារ ហ្យាំង សាឡាច់ រ៉ះ កា ប៉ាណូស

១ ទី អង់កាន់ សិច ហ្យាំង សាឡាច់

អ៊ែ អើ ប៉ិច កា ពិន សាំយ៉ាំង

បក់ អ្លុ ហ្លង់ កា រ៉ះ ម៉ៃៗ ដេល។

២ ហ្យាំង សាឡាច់ អ្វៃ ពឹង ចារ ប៉ាឌួល

ហះ សានែង ទ្រង លូ ហះ សាឡះ។

៣ អ៊ែ អ្វៃ ហះ សានែង អំប៉ារ មឿង

ទឹប កាប ម៉ៃៗ ផា៖

៤ «អឺ កាំឡាំង ទិឌូ អាញ់ អើ អន់ដីស

អាញ់ ប៉ិច កាកាប លូ ប៉ាណូស គ្រឹប ដូវ។

៥ អឺ ប៉ាណូស អូ អ្លុ អន់ហ្នាល់ សារ យច ត្រគ់

ហគ់ ឃឹត ចាជ្រែប

អឺ ប៉ាណូស អូ ហ្យាំង អូ សាឡាច់

ហគ់ ហៀន អន់ អ្លុ ហ្លង់ ពិ។

៦ ហគ់ សាំយ៉ាំង កាខាក់ ពិ

អាញ់ ចឹង រ៉ះ សារ គឹត ខា

លូ អន់តគ់ ប៉ាតោ ឡឹង សារ ដាគ់ ត្រង់

៧ ខង អាញ់ រ៉ះ ដឹង សារ តាទឹច

អាញ់ អូ ប៉ិច កាប សារ បឺគ អ៊ក អុះ។

៨ សារ ញ៉ាៗ ឡាក់ អាញ់ រ៉ះ ស៊ុត កា ដាគ់ ត្រង់

អូ ទី សារ ញ៉ា ព្លូង ប៉ាង៉ល់ អុះ។

៩ បក់ ហ្យាំង សាឡាច់ ចឹង ផា ប៉ានឹរ អាញ់ ដាគ់ ត្រង់

បក់ ហ្លង់ ចឹង ផា អាញ់ កាប ត្រគ់ តាទឹច។

១០ ត្រគ់ ឃឹត ផា សារ អាញ់ អន់តគ់ ប៉ាតោ ដាគ់ ហ៊្លត ឡឹង លៀន

ហៀន អ្លុ ហ្លង់ ដាគ់ ហ៊្លត ឡឹង ម៉ាស ង៉ាតៗ។

១១ សារ ហ្យាំង សាឡាច់ គឹត ខា ក្វា ឡឹង តាយ៉ាល័

អូ ទី កាណាគ័ ញ៉ា សាម៉ើ លូ សារ ហ្យាំង សាឡាច់ អុះ។

១២ អាញ់ សិច ហ្យាំង សាឡាច់

សារ អ្លុ ហ្លង់ កា អ្វៃ ពឹង ពុត ពៀក អាញ់ កេះ

ទឹប ទី សារ ឃឹត ចាជ្រែប លូ សារ សាំងកៃ ឡាកោ ដេល។

១៣ បក់ អ្យិល កូត័ អ្យូគ កា ប‌៉្រ័ះ ប៊កកាតយ័

អូ ណីស អុះ កា សារ អូ ដាគ់

អាញ់ អូ ណីស ដេល កា សារ អ្វាត់ អេង

សារ ហឺន ង៉ល់ សារ អូ ដាគ់

លូ សារ កាប ព្លូង ប៉ាង៉ល់ ពូ។

១៤ អាញ់ អន់ ពូ ទី សាងុំ ទឹប អ្លុ សាំងកៃ ឡាកោ

លូ ប៉្រោ ពូ អន់ កើត ហ្យាំង សាឡាច់

១៥ សាដាច់ ទិឌូ រ៉ាំងហៃ ប៉ាថេត ញន កា អាញ់

មួត ប៉្រគ័ ម៉ៃគ រ៉ាំងហៃ ប៉ាសុន ទិឌូ

ពូ ប៉ាំងកើត ចាបាប់ ដាគ់ ត្រង់ ញន កា អាញ់ ដេល។

១៦ ទិ មួត តាត់ស៊ិន សារ ដាគ់ ត្រង់

ហ្លង់ សារ កាឌី ញន កា អាញ់ ដេល។

១៧ ពឿ ប៉ិច កា អាញ់

អាញ់ ប៉ិច កា អ៊ែ ដេល

ពឿ ខំ ណាំង អាញ់

បក់ ណោះ ចឹង ប៉ប័ អាញ់ ដេល។

១៨ អាញ់ ប៉្រគ័ អន់ ពូ កានឹត កានោរ លូ ប‌៉្រ័ះ ប៉ាត្រង័

ដាគ់ ត្រង់ ទឹប ទី រ៉ាស អំប៉ាស ឡាក់ អ្វៃ លើយ។

១៩ កាណាគ័ ញ៉ា ឡាក់ កើត ឡាច់ ឡឹង អាញ់

គឹត ខា ក្វា ឡឹង ម៉ាស ទៀក អញ់ជឹត

កាណាគ័ ញ៉ា ឡាក់ អាញ់ អន់

ទី ខា ក្វា ឡឹង ប៉្រាក់ ឡាក់ ដាគ់ កាខាក់ ដេល។

២០ អាញ់ ចាក ពួយ ទ្រង ឡាក់ ដាគ់ ត្រង់

អាញ់ តាត់ស៊ិន សារ អន់ ត្រគ់ ដេល។

២១ អាញ់ ចឹង អន់ ប៉ាដក់ ប៉ាជៀ ដាគ់ កាខាក់ កា បក់ ប៉ិច កា អាញ់

អ៊ែ ចឹង ទី រ៉ាស អំប៉ាស តុត អៀង ប៉ាញ័ ហី អ៊ែ។

២២ ប‌៉្រ័ះ ប៊កកាតយ័ ប៉ាំងកើត អាញ់ ឡឹង សាគ់ ប៉ាន់ដា ពែ កេះ

អន់ទ្រួល ឡឹង អ៊ែ ប៉ាំងកើត កាណាគ័ ញ៉ាៗ។

២៣ ប‌៉្រ័ះ ប៉្រគ័ អន់ អាញ់ អ្វៃ ឡឹង សាគ់ ប៉ាន់ដា កាខាក់ ពែ កេះ

អន់ទ្រួល ឡឹង កាណើត តេះ ប៉្លៃង។

២៤ ផះ អាញ់ កើត ណោះ បើ តាន័ ទី ទៀក ជ្រុ

លូ បើ ទី ទៀក ទ្រូង ដេល។

២៥ អ៊ែ ប៉ាំងកើត អាញ់ អន់ទ្រួល ឡឹង អ៊ែ ម៉ាន ប៉ានឹម

២៦ ផះ ណោះ អ៊ែ បើ ប៉ាំងកើត អង់កក់ តេះ

លូ បើ ទី ម៉ីរ ស៊្រែ ដេល។

២៧ ផះ ប‌៉្រ័ះ ឡាង ទុង ប៉្លៃង

លូ រែក ជុង ប៉្លៃង ពឹង អង់កក់ ទៀក សាឡីគ សាឡាយ

អាញ់ កា អ្វៃ ហះ ណោះ ដេល។

២៨ ផះ អ៊ែ ចៃគ កាម៉ល់ ពឹង ប៉្លៃង

លូ ផះ ទៀក ថាំង ឡាច់ ឡឹង ត្រោម តេះ

២៩ ផះ អ៊ែ កាំឡត់ គួយ ទៀក សាឡីគ សាឡាយ ជែ អន់ ព្លៀយ

លូ ផះ អ៊ែ ប៉្រគ័ អញ់ជុង អង់កក់ តេះ

៣០ ផះ រ៉ាំងវ៉ាង ណោះ អាញ់ អ្វៃ ប៉្រគ័ ង៉ារ អន់ឌូ លូ អ៊ែ

ឡាក់ កា រ៉ាគឹយ អ្លុ កាខាក់។

អាញ់ ត្រគ់ ពុត ប‌៉្រ័ះ រ៉ប់ ដារ់

ទឹប ហោក រ៉គ់ ហះ ម៉ាត់ អ៊ែ លើយៗ ដេល។

៣១ អាញ់ ហោក រ៉គ់ កា អង់កក់ តេះ អ៊ែ ប៉ាំងកើត

លូ ហោក រ៉គ់ កា ប៉ាណូស ដេល។

៣២ អឺ ប៉ាណូស ហគ់ សាំយ៉ាំង ពិ

ពឿ ប៉្រគ័ ពួយ សារ អាញ់ អន់តគ់ រ៉ះ

បក់ ណោះ ទី សារ សាណុក សាវ៉ាក ហង។

៣៣ ហគ់ សាំយ៉ាំង កាខាក់ សារ អាញ់ អន់តគ់ ប៉ាតោ

ម៉ាគ់ អន់ដីស ចឹង កេះ ប៉ាណូស ហ្យាំង សាឡាច់

ជែ ប៉ាគែក អូ ចៃ សាំយ៉ាំង ដៃ។

៣៤ ពឿ សាំយ៉ាំង អាញ់ លូ អ្វៃ ក្យាគ់ ហះ អំប៉ារ ហី អាញ់ រ៉ប់ ដារ់

បក់ ណោះ ទី សារ សាណុក សាវ៉ាក តាទឹច ហង។

៣៥ ពឿ ណាំង អាញ់ ប៉ប័

បក់ ណោះ ទី អាញុ រ៉ីស

លូ ត្រគ់ ពុត ប‌៉្រ័ះ ប៊កកាតយ័ ដេល។

៣៦ ពឿ អូ ណាំង អាញ់

បក់ ណោះ ប៉្រគ័ បាប ឡាកោ ទៅ

ពឿ អូ ណីស កា អាញ់

បក់ ណោះ ប៉ិច កា តោ័ ហង»។

…

១០

សារ អន់តគ់ ប៉ាតោ ឡឹង សាដាច់ សាឡូម៉ូន

១ អា សារ អន់តគ់ ប៉ាតោ ឡឹង សាដាច់ សាឡូម៉ូន។

គន ហ្យាំង សាឡាច់ ពឹ ហោក រ៉គ់

គន ប៉្រគ័ ឌឺ ង៉ល់ មើគ ថុក ពុត ពៀក។

…

៤ បក់ កាជីល សាអ្យាំង

បក់ ត្រាំង ចាជូស។

…

១២ ពុត អូ ណីស ប៉ាញ់សុះ សារ តាប៉ុញ តាប៉ាក់ តាទឹច

ពុត ប៉ិច កាត្រោប កាន់ទឹង ទិ សារ យច ឡគ។

…

១៩ បក់ កាប អៀង កា យច ពុត ពូ លើយៗ

បក់ ឃើយ កាតត់ ពឹរ កាង កា ហ្យាំង សាឡាច់។

…

១១

១ ប‌៉្រ័ះ ប៊កកាតយ័ អូ ណីស កា បក់ ប៉ាឡម័ កាឡូ

បក់ ប្រូ ដាគ់ ត្រង់ ត្រគ់ ពុត អ៊ែ ហង។

…

២២ អង់កាន់ ឡាយ៉ាម័ ហះកា អូ អ្លុ ឃឹត

ពៀប ឡាក់ កា កាជន ម៉ាស ចៃគ ពឹង ម៉ូះ សាគែ។

…

១២

១៦ ប៉ាណូស ង៉ល់ ឡាម៉គ់ អឺក អង់ហ្យាំង

បក់ ហ្យាំង សាឡាច់ អ្លុ កាតត់ ពុត។

…

១៨ បក់ កាប ឡាឡិគ័ ឡាឡាគ័ ឡាក់ កា ច្រាគ័ ពូ លូ សាំង

បក់ ហ្យាំង សាឡាច់ ប៉ានឹរ អ៊ែ ឡាក់ កា អន់ហ្នាំ ព្រេះ។

…

១៣

២០ បក់ ប៉្រគ័ គួប លូ ប៉ាណូស ង៉ល់ ឌឺ ទី សារ ឡាំបាក

បក់ ចាក លូ ប៉ាណូស ហ្យាំង សាឡាច់ កើត សាឡាច់ ដេល។

…

១៤

១៣ សារ កាកីក រ៉ល់ កាន់ទឹង ពុត ញ៉ាំ សោក

សារ ហោក រ៉គ់ កា អ្លុ កើត អុក ពុត ដេល។

…

២៧ សារ អ្យូគ កា ប‌៉្រ័ះ ឡាក់ ទៀក អន់ អាញុ រ៉ីស

ម៉ាគ់ អីស អូ តោ័ កា ត្រគ់ អង់កោ។

…

១៥

២៥ ប‌៉្រ័ះ ចឹង តាគ់ អំព្លូក ហី បក់ ខូយ តាកេះ

តេះ អង់កាន់ អន់ត្រោ័ ប‌៉្រ័ះ ចឹង រ៉ាំងហៃ

…

១៦

១៨ អ្វាត់ អេង ប៉្រគ័ អន់ ចុនចៃ

ហៃ បក់ ហឺន ចឹង ត្រគ់ ប៉ាឡិ ហង។

…

១៧

៣ ពូ សាគ់ ហៃ ម៉ាស ប៉្រាក់ ពូ សុះ លូ អុញ

បក់ សាគ់ ពុត ប៉ាណូស ឃឺ ប‌៉្រ័ះ ប៊កកាតយ័ ។

…

១៨

៨ សាណា ប៉ាអាំ ម៉ុត កាណុង វ៉ាច់

កាប៉ាច់ សារ កាប ពោ ម៉ុត ពឹង ពុត។

…

១៩

២ បក់ អូ អ្លុ សារ កាឌី អូ ទី ខំឃឹត

រិញ កា ប៉្រគ័ ឡាម៉គ់ កា កាប

សារ អ៊ែ ប៉្រគ័ អូ កើត អុះ។

…

២០

៤ ថុន សាមូល អ៊ែ អ្វៃ វ៉ីវ៉ាច័

ថុន កាច់ អ៊ែ អូ ទី ញ៉ា អុះ។

…

២១

១៣ ពឿ ប៉ឹត តោរ កា មួត ថុក ញ៉ាក អើ

អ៊ែ ប៉្រើ ពូ តង័ កា ពូ អូ សាំយ៉ាំង ដេល។

…

២២

១៣ បក់ កាជីល ឌុ កាប ផា «ប៉ាគ់ ឡីង ទី ប៊ក

អ្យូគ កា អ៊ែ កាប់ សា អាញ់ ហះ ទ្រង»។

…

សារ អន់តគ់ ប៉ាតោ ឡាច់ ឡឹង មួត អ្លុ ហ្លង់ ហ្យាំង សាឡាច់

…

២៣

៤ ជែ អន់ ក្លេ័ះ តាឡាម័ ញន កា ប៉ិច កា ប៉ាត្រង័

ត្រគ់ ហ្លង់ សារ ម៉ាគ់ អូ ទី ពុត ខ្វាម

៥ ជែ ប៉ាញ់ចាក័ ហៃ រ៉ាស អំប៉ាស

ខង សាគ់ អីស ប៉ប័ កាណាគ័ ទិណោ័ះ

អ៊ែ ចឹង តាប៉ើះ ហ៊្យង ឡូត

ឡាក់ កា ក្លាង អ៊ក ប៉ារ់ ហាវ ពឹង ប៉្លៃង។

…

៩ ជែ រ៉ះ កា បក់ ង៉ូង៉ោ

ជែ ប៉្រោ កា បក់ ង៉ល់ ឌឺ

អន់ទៀ អ៊ែ បឺង៉ាយ ប៉ានឹរ អីស។

…

១៣ ជែ កាជីល អន់តគ់ ប៉ាតោ គន

ជែ លន ប៉ាញ់ចាល ម៉ាគ់ អ៊ែ អូ តោ័។

…

២៩ ពឿ ថុក ឡាំបាក ?

ពឿ អុក ពុត ?

ពឿ តាប៉ុញ តាប៉ាក់ ?

ពឿ កាប រ៉ាបឹក រ៉ាចប់ ?

ពឿ ឡាកា ទឹប អូ អ្លុ អន់តគ់ ?

ពឿ កាហ្រី ម៉ាត់ ?

៣០ ឃឺ មួត បក់ វ៉ឹន កា តាពែ

លូ មួត បក់ ប៉ិច កា តាពែ ថាំង ណោះ ហង។

៣១ ជែ ណាំង តាពែ ដៃ

យ‌៉័ះ ហៃ ដាគ់ ឡាយ៉ាម័ ពឹង ពៀង

យ‌៉័ះ ឡាវ៉ាន័ ប៉ាអាំ ខាក់ កាតាម

៣២ ប៉ាគ់ អន់តីគ ចឹង ប៉្រគ័ អន់ អីស អីគ ប៉ាណាប

ពៀប ឡាក់ កា ពិះ ចោះ

ឡាក់ ទី ចារ័ អឺញ កាខាក់។

៣៣ ម៉ាត់ អីស ចឹង ប៉ប័ កាណាគ័ តាង ខាក់

ពឹរ អីស ចឹង កាប ឡាឡិគ័ ឡាឡាគ័ ដេល

៣៤ អីស ពៀប ឡាក់ កា តៃប ពឹង អន់តិគ័ ទៀក សាឡីគ សាឡាយ

លូ ឡាក់ កា តៃប ពឹង ក្យង់ ទង សាំងយ៉ូវ កាំប៉ាន់។

៣៥ អីស ចឹង ផា «ពូ ពីត អាញ់

ហះកា អាញ់ អូ អីគ អុះ

ពូ កាមៃ អាញ់

ហះកា អាញ់ អូ អ្លុ អន់តគ់ ដេល។

សាគ់ អាញ់ ស្វាស ប៉ាញឹល កេះ

អាញ់ ចឹង ឡាំ ណាំង អៃត តាពែ ណាវ្គ»។

២៤

…

១១ អ្យគ័ តង័ មួត បក់ ពូ ទុង អ្យក់ ឡាំ ប៉ាន់តោ័

ម៉ាគ់ អន់ឌែ អ្វៃ រ៉ីស។

១២ អីស ជែ កាប ផា «សារ អា អូ ត្រគ់ លូ អាញ់ អុះ»

ខង ប‌៉្រ័ះ អ្លុ អន់ហ្នាល់ ពុត ប៉ាណូស ទិឌូ

អ៊ែ ហៃ ប៉ប័ ទិ សារ កាណុង ពុត អីស កេះ

អ៊ែ ស៊ង កា ពូ ពួយ សារ ពូ ប៉្រគ័ ណោះ ដេល។

…

២៥

សារ អន់តគ់ ប៉ាតោ អន់ទៀគ ណាវ្គ ឡឹង សាដាច់ សាឡូម៉ូន

…

២៨ បក់ ចំ អូ អ្លុ កាតត់ ពុត ពៀក

ពៀប ឡាក់ កា មឿង អូ ទី ទ្រួក ប៉ងកាន់។

២៦

…

១៧ ជែ ចគ័ សូ ពឹង ក្យាំង

ជែ ត្រាំង ចាចក់ ឡក់ សារ ពូ។

…

២០ ទិ រ៉ាម៉េះ អុញ រ៉ាង៉ាប

អូ កាប ក្លិក្លគ់ រ៉គ់ អូ តាប៉ុញ។

…

២៧

១៧ សាំង កាយ៉ាំង សាំង

ប៉ាណូស កា រស ប៉ាណូស។

…

២៨

៩ ពឿ អូ ចៃ ប៉្រគ័ ពួយ ចាបាប់ ប‌៉្រ័ះ

យ‌៉័ះ អ៊ែ ម៉ន់ កា ប‌៉្រ័ះ ខាអឺម ដេល។

…

២៩

២៣ បក់ អ្វាត់ អេង ចឹង ត្រគ់ ប៉ាឡិ

បក់ ថិ ពុត ចឹង លៅ លែង សិច។

…

៣០

សារ អន់តគ់ ប៉ាតោ ឡឹង វគ័ អាគើរ

…

៥ គ្រឹប ប៉ានឹរ ប‌៉្រ័ះ ប៊កកាតយ័ ត្រគ់ ម៉ឹង

អ៊ែ កាង័ កាចាប័ ឡាក់ កា ខៃល

ប៉ងកាន់ ទិ បក់ ឡាំ អោន ប៉ាគ់ អ៊ែ។

៦ ជែ តាម៉ុត សារ អន់ទៀគ ប៉ាន់ធែម អន់ឌូ លូ ប៉ានឹរ ប‌៉្រ័ះ

អ្យូគ ផៃគ អ៊ែ កាប កា អីស

ពូ ចឹង អ្លុ អន់តគ់ កា អីស កាប ព្លូង។

…

៣១

សារ កាម៉ាញ់ ដាគ់ កានឹត កានោរ

១០ អង់កាន់ ដាគ់ កានឹត កានោរ គ្រឹប នែវ

អូ ង៉ាយ ណាំង ទី អុះ

ខង អ៊ែ គឹត ខា ក្វា ឡឹង តាយ៉ាល័

១១ ក្លោ អ៊ែ ម៉ឹង អ៊ែ ដាគ់ៗ

ម៉ាគ់ អ៊ែ អូ អឹត កា កាណាគ័ ញ៉ា អុះ

១២ អ៊ែ ប៉្រគ័ អន់ ក្លោ អ៊ែ អ្វៃ សាណុក សាវ៉ាក លើយ ឡុច អាញុ

អូ ប៉្រគ័ អន់ ទី សារ ញ៉ា អុះ

១៣ អ៊ែ ខំ ណាំង តាមៃ លូ សក់ ចៀម

អ្យក់ រ៉ាង៉ាស តាញ ញន កា ពុត ប៉ិច។

១៤ អ៊ែ អ្យក់ សាណា ឡឹង ស្រុក ចាំងហាយ្គ

ឡាក់ កា កាំប៉ាន់ ប៉ាទុក រ៉ាស អំប៉ាស។

១៥ អ៊ែ អ្យូវ ឡឹង តៃប ឡឹង កាំលឺ ផុងម៉ាំង

អ៊ែ ត្រាំង ប៉្រគ័ ពរ សាអ៊្លង កា គន លូ ក្លោ

ទឹប ប៉្រើ មួត ទុច ប៉្រគ័ ង៉ារ ពឿ ង៉ារ អ៊ែ។

១៦ អ៊ែ ឡាំ ហៃ ម៉ីរ ភឿ តាច់

រ៉ាវ៉ាច់ ណោះ អ៊ែ ឡាំ តប់ តើម អង់កាច។

១៧ តី អ៊ែ សាងុំ ខាក់

ដាគ់ អូ កាជីល អុះ។

១៨ អ៊ែ ប៉ប័ ង៉ារ អ៊ែ ប៉្រគ័ ណោះ ទី កាំឡៃ

ហៃ អ៊ែ សុះ តាគៀង ប៉្រគ័ ង៉ារ ទឹប កាម៉ាំង ដេល។

១៩ អ៊ែ តាំពឹក កាប៉ាស កេះណោះ លន លូ តី

អ៊ែ វ៉ី ទ្រយ តក់ ព្រៀយ។

២០ អ៊ែ អន់ កាណាគ័ កា មួត ថុក ញ៉ាក

ចាក ឡាំ តង័ មួត តាបាយ កាសត់។

២១ កាំឡាំង ហី អ៊ែ ទី ខោ អាវ ដាគ់ រ៉ាតុ

អូ អ្យូគ កា ថុន គ្រឹន អុះ

២២ អ៊ែ តាញ អង់យ៉ាគ័ កា អ៊ែ ទៅ

ខោ អាវ អ៊ែ ដាគ់ ឡាយ៉ាម័ នែវ កាហ្រី ស៊ីវៗ។

២៣ ក្លោ អ៊ែ ទី ម៉ូះ ទី ម៉ាត់

ប៉្រគ័ ក្រាគ់ ប៉្រគ័ តាំងកង់ អន់ឌូ លូ ពូ។

២៤ អង់កាន់ ណោះ តាញ អញ់ស៊ែង សាំរ៉ាប់ ប្រូ

លូ ជឹង ម៉ាអ៊ែវ សាំរ៉ាប់ មួត តាច់ តូរ័។

២៥ អ៊ែ ប៉្រគ័ ង៉ារ កានឹត

ផា ឃឹត ឡឹង ដារ់ គែង ម៉ាត់

អ៊ែ អូ ហ្យឹក កា សារ ញ៉ា អុះ។

២៦ ប៉ានឹរ អ៊ែ អន់តគ់ ប៉ាតោ ពូ ស៊ុត កា ហ្យាំង សាឡាច់

ឡាច់ ឡឹង ពុត អ៊ែ ដាគ់ តាប៉ាប តាប៉ុន។

២៧ អ៊ែ ហៃ គ្រឹប ង៉ារ កាណុង ហី

តី អ៊ែ អូ កាជីល អុះ។

២៨ គន អ៊ែ ការ៉ុប ប៉ានេ អ៊ែ ទិឌូ

លូ ក្លោ អ៊ែ ប៉ានេ អ៊ែ ផា៖

២៩ «ទី អង់កាន់ អៀង ដូវ ឡាក់ ដាគ់ កាខាក់

ហះកា អីស អា ដាគ់ ហ៊្លត ឡឹង ពូ ណាវ្គ»។

៣០ ជែ សឿ អង់កាន់ ឡាក់ ក្រាន័ កា កាប រ៉គ់ៗ ដៃ

ហៃ ម៉ូះ ម៉ាត់ ដាគ់ ឡាយ៉ាម័ កា អូ អ្វៃ លើយ ដេល

អង់កាន់ នែវ ចំ ពូ ត្រគ់ ប៉ានេ ?

ទី ដឹង អង់កាន់ អ្យិល កូត័ អ្យូគ កា ប‌៉្រ័ះ។

៣១ អ៊ែ ត្រគ់ ទី ខា ឡឹង ង៉ារ អ៊ែ ប៉្រគ័

អ្យគ័ ប៉ានេ អ៊ែ ប៉ាញ័ ទឹប មឿង ពិ។

អេសាយ

៦

៧

៨

៩

១០

១១

៤០

៥២

៥៣

អេសាយ

សារ អន់តគ់ រ៉ះ

វគ័ អេសាយ ឃឺ រ៉ាគឹយ ប‌៉្រ័ះ លៅ លែង សិច ខាក់។ សិច «អេសាយ» កាប សុនសាត ហេព្រឺ ទី ណី ផា «ប‌៉្រ័ះ ប៊កកាតយ័ តង័»។ សិច អេសាយ អា ឡាក់ កា ប៉ិច រ៉ះ លងៗ ឡឹង សារ ពឹង ផាប់ អេសាយ អា ទិណោ័ះ ដេល។ ហះកា អ៊ែ រ៉ះ កា សុនសាត អ៊ីស្រាអ៊ែល ប៉្រើ ប៉ិនពែង ពុត ពៀក សឿ ម៉ឹង ប‌៉្រ័ះ ប៊កកាតយ័ ម៉ាគ់ ប‌៉្រ័ះ ចឹង តង័។

ពិន ជែក សារ ពឹង អេសាយ អន់ ប៉ៃង សារ ពួយ សារ សុនសាត អ៊ីស្រាអ៊ែល អ្វៃ កោប ប៉ៃង រ៉ាំងហាវ ឃឺ នីអៀ៖

១-៣៩ រ៉ះ ឡឹង សារ ឡាក់ កើត ពឹះ ឡឹង សាណាំ ៧៤០ ទឹល សាណាំ ៧០០ អន់ទ្រួល ឡឹង យីស៊ូ កើត ប៉ាណូស។ វគ័ អេសាយ រ៉ះ ប៉ានឹរ ប‌៉្រ័ះ ពឹង មឿង យេរូសាឡឹម ផះ រ៉ាំងវ៉ាង ទី សារ វ៉ឹនវ៉ាយ លូ សារ ថុក ឡាំបាក កាខាក់។ ផះ ណោះ ប៉ាថេត អ៊ីស៊ីប ឡាក់ ទី អំរ៉ាញ អឺញ កេង ខាក់ ឡឹង អន់ទ្រួល ពែ ផះ ថយ ជឹរ កាប៉ាច់ ប៉ាថេត អាស៊ីរី ទី អំរ៉ាញ អឺញ ហ៊ែង កេង កាខាក់ ឡគ។ ពឹង សាណាំ ៧៣៥ អន់ទ្រួល ឡឹង យីស៊ូ កើត ប៉ាណូស ឃឺ ផះ រ៉ាំងវ៉ាង សាដាច់ អេហះ អ្វៃ រ៉ាំងហៃ ពឹង មឿង យេរូសាឡឹម ប៉ាថេត ស៊ីរី លូ ប៉ាថេត អ៊ីស្រាអ៊ែល អន់ឌែ រែវ ពុត គួប សោប ប៉ាសាំង លូ ប៉ាថេត យូដា ភឿ ប៉ាំងខំ ប៉ាថេត យូដា អន់ ម៉ុត គែង អន់ឌែ ម៉ាគ់ ប៉ាសាំង តូ លូ សុនសាត អាស៊ីរី ឡាក់ ប៉្រគ័ បាប អន់ឌែ។ ពឹង សាណាំ ៧២២-៧២១ ប៉ាថេត អ៊ីស្រាអ៊ែល ត្រគ់ រ៉ាយ រ៉ាំ ញន កា តាហាន អាស៊ីរី ប្ល‌៉័ះ អ្យក់ មឿង សាម៉ារី លូ គៀរ មួត ប៉ាសុន អ្យក់ ប៉្រគ័ ទុច។ ពឹង សាណាំ ៧០១ តាហាន អាស៊ីរី វ៉ិង ជុំ មឿង យេរូសាឡឹម លូ អ្យក់ តេះ យូដា ម៉ោញ ទង បាប៊ែត ៗ។ ផះ ណោះ វគ័ អេសាយ រ៉ះ កាខាក់ កា ពូ ឡឹង ប៉ានឹរ ប‌៉្រ័ះ ប៊កកាតយ័។ អ៊ែ កាប ប៉ាំងអាល កា មួត យូដា ផា ប‌៉្រ័ះ ប៊កកាតយ័ អន់ សុនសាត អាស៊ីរី ឡាំ ប៉្រគ័ បាប សុនសាត អ៊ីស្រាអ៊ែល ភឿ ចៃគ ថូត អន់ឌែ ញន កា អន់ឌែ អ្លាត សឿ អ៊ែ។ អ៊ែ កា កាប ឡឹង សារ មួត ម៉ៃគ រ៉ាំងហៃ ឡាក់ ឃឹត ណាំង ទ្រង តង័ ប៉ាថេត ម៉ឹង សាងុំ ប៉ាណូស ហះកា អូ ម៉ឹង អំរ៉ាញ អឺញ ប‌៉្រ័ះ ប៊កកាតយ័។ អ៊ែ កាប ប៉ាសាំង លូ មួត ម៉ៃគ ណាំផា ឡាក់ ជិះ ចគ័ ប៉្រគ័ បាប ប៉ាសុន ដោច ដាច ទឹប ប៉ាសាំង លូ មួត បក់ ប៉្រគ័ ម៉ៃគ រ៉ាំងហៃ សង់ខុំ ឡាក់ ប៉ាលុ មួត បក់ ថុក ញ៉ាក ដេល។ ហះកា ផះ ទី សារ ថុក ឡាំបាក កើត ពឹះ ប៉ានឹរ ប‌៉្រ័ះ ឡាក់ អ៊ែ រ៉ះ ណោះ ឃឺ កាប ប៉ាំងហោក ពុត ពៀក មួត ប៉ាសុន ជែ អន់ អ្យូគ កាខរ់ ណូស លូ ជែ អន់ ថុក ពុត។ យ‌៉័ះ អន់ឌែ ទី សារ ញ៉ា កាតាម វគ័ អេសាយ រ៉ះ ប៉្រើ ប៉ាសុន អ៊ីស្រាអ៊ែល ប៉ិនពែង ពុត ពៀក សឿ ម៉ឹង ប‌៉្រ័ះ ប៊កកាតយ័ លូ សឿ ប៉ានឹរ ប‌៉្រ័ះ សាញ៉ា។ អ៊ែ អន់តគ់ ប៉ាតោ ប៉្រើ ប៉ាសុន ប៉្រគ័ សារ ដាគ់ អន់ទៀគៗ អន់ ត្រគ់ ពួយ សារ អន់ឌែ សឿ។ កាណុង សារ អា ទី សារ ឡាក់ កា អា ដេល៖

ប៉ានឹរ ប‌៉្រ័ះ កាប ឡឹង សារ ប៉ាថេត យូដា លូ ប៉ាថេត អ៊ីស្រាអ៊ែល។ (១-១២; ២៨-៣៣)

ប៉ានឹរ ប‌៉្រ័ះ កាប ឡឹង សារ ប៉ាថេត អន់ទៀគៗ ឡាក់ កា បាប៊ីឡូន ភីលីសាទីន ម៉ូអាប់ លូ ប៉ាថេត អន់ទៀគៗ ណាវ្គ។ (១៣-២៣)

សារ ឡាក់ ចឹង កើត ពឹះ ប៉ាគ់ អន់តីគ ទៀ អង់កក់ តេះ ចឹង ឡុច។ (២៤-២៧; ៣៤-៣៥)

សារ ផះ រ៉ាំងវ៉ាង សាដាច់ ហេសេគៀ ឡាក់ សារ ពូ ច្រាគ់ ពឹង សារ មួត សាដាច់ ទី ២ ដេល។ (៣៦-៣៩)

៤០-៥៥ រ៉ះ ឡឹង សារ សុនសាត អ៊ីស្រាអ៊ែល ចឹង សឹត ឡឹង ប៉ាថេត បាប៊ីឡូន ឡាក់ ប៉ាថេត អំរ៉ាញ កាខាក់ រ៉ាំងហៃ ប៉ាថេត អៀង ណាវ្គ ឡាក់ សុនសាត អាស៊ីរី រ៉ាំងហៃ ផះ អន់ទ្រួល ពែ។ តាហាន បាប៊ីឡូន តាកូះ ប្ល‌៉័ះ អ្យក់ មឿង យេរូសាឡឹម ពឹង សាណាំ ៥៨៧ អន់ទ្រួល ឡឹង សាណាំ យីស៊ូ កើត ប៉ាណូស កេះណោះ អន់ឌែ គៀរ មួត ប៉ាសុន អ្យក់ ប៉្រគ័ ទុច។ ផះ ណោះ ប៉ាសុន បក់ កេះ ទុច ពូ អន់ឌែ ឃឹត ផា ប‌៉្រ័ះ ប៊កកាតយ័ អ្លាត អន់ឌែ កេះ។ កាណុង សារ អា វគ័ អេសាយ រ៉ះ ផា ប‌៉្រ័ះ ប៊កកាតយ័ ចឹង ប៉្រើ ស៊ីរុះ ឡាក់ សាដាច់ ប៉ាថេត ពើស៊ី តង័ សុនសាត អ៊ីស្រាអ៊ែល ទឹប អន់ អន់ឌែ សឹត អ្វៃ ប៉ាគ់ ប៉ាថេត អន់ឌែ ទៅ ណាវ្គ។ ប‌៉្រ័ះ តង័ សុនសាត អ៊ីស្រាអ៊ែល នីអៀ ឃឺ អ៊ែ ប៉ិច រ៉ះ អន់ ប៉ាសុន អ៊ែ អ្លុ អន់តគ់ ផា អ៊ែ ឡាក់ ប‌៉្រ័ះ ប៉ាំងកើត អង់កក់ តេះ អា ប៉ានឹរ អ៊ែ រ៉ះ លូ ង៉ារ ញ៉ា ឡាក់ អ៊ែ ទ្រៀម កេះៗ ចឹង កើត តាទឹច ឡូត។ កាប៉ាច់ ប‌៉្រ័ះ សុនសាត អន់ទៀគ ស៊ុត កា អូ ទី ខា ខង អូ អ្លុ ប៉្រគ័ ញ៉ា អុះ។ កាណុង ប៉ានឹរ ប‌៉្រ័ះ ឡាក់ អន់ សារ ម៉ឹង អា ទី អញ់ស៊ែ យ៉ិល ប៉្វាន់ អញ់ស៊ែ រ៉ះ ឡឹង សារ «បក់ ប៉្រគ័ ង៉ារ កា ប‌៉្រ័ះ ប៊កកាតយ័» (៤២:១-៤; ៤៩:១-៦; ៥០:៤-៩; ៥២:១៣-៥៣:១២) ឡាក់ ពូ ឃឹត ផា រ៉ះ អន់ទ្រួល ឡឹង សារ យីស៊ូ (ប៉រ់ ហៃ ង៉ារ មួត រ៉ះ ប៉ាតាង យីស៊ូ (កិច្ច​ការ) ៨:៣០-៣៥)។

៥៦-៦៦ រ៉ះ ឡឹង សារ សុនសាត អ៊ីស្រាអ៊ែល ឡាក់ ផះ វ៉ីល សឹត អ្វៃ ប៉ាគ់ ប៉ាថេត អន់ឌែ ទៅ។ អន់ឌែ អ្វៃ កោប ថុក ឡាំបាក ខាក់ កើត ឡាយ៉ិត ឡាំងវ៉ាញ់ មឿង កា រ៉ាយ រ៉ាំ បើ តាន័ ប៉្រគ័ ណាវ្គ លូ ទី មួត តាម៉ឺរ ឡាក់ អ្វៃ ជុំ អន់ឌែ ណាំង សារ។ កាប៉ាច់ មួត បក់ ដាគ់ ត្រង់ កា ប‌៉្រ័ះ ប៊កកាតយ័ កា ទី ចំលួន ប៊ែត ដូវ។ ហះកា វគ័ អេសាយ រ៉ះ ផា ប៉ាង៉ាត័ ប៉ាលឹង ប‌៉្រ័ះ ប៊កកាតយ័ ប៉្រើ អ៊ែ ឡាំ រ៉ះ សារ ដាគ់ កា មួត ថុក ញ៉ាក (ប៉រ់ ហៃ ៦១:១-២)។ ប៉ាគ់ អន់តីគ យីស៊ូ រ៉ះ ផា អ៊ែ ជឹរ ប៉្រគ័ ង៉ារ ពឹង អង់កក់ តេះ ឡាក់ កា វគ័ អេសាយ រ៉ះ តាទឹច (ប៉រ់ ហៃ លូកា ៤:១៦-២១)។

៦

សារ ប‌៉្រ័ះ ប៊កកាតយ័ ប៉្រើ វគ័ អេសាយ រ៉ះ សារ ប៉ាតាង អ៊ែ

១ ផះ សាណាំ សាដាច់ អូសៀ តោ័ ពែ អាញ់ ប៉ប័ ប‌៉្រ័ះ ឡាក់ តាំងឡា អង់អ្វៃ ពឹង គ្រេ សាដាច់ ពឹង ចារ ចាំងហីគ ឡាណុច អាវ អ៊ែ តាប៉ើះ ប៉ាញ័ រ៉ោង រ៉ាម៉ះ ។ ២ អំប៉ាំង អ៊ែ ទី មួត សេរ៉ាភីម អន់ឌែ គ្រឹប ដូវ ទី កាហ្លាប ត្រោ កាហ្លាប ពៀរ សាំរ៉ាប់ កាន់ទឹង ម៉ូះ ម៉ាត់ កាហ្លាប ពៀរ សាំរ៉ាប់ កាន់ទឹង ជុង កាហ្លាប ពៀរ ណាវ្គ សាំរ៉ាប់ ប៉ារ់។ ៣ មួត សេរ៉ាភីម ណោះ អន់ឌែ កាកាប លូ គួប សោប ម៉ោញ តើល ម៉ោញ ផា៖

«ប‌៉្រ័ះ ដាគ់ ត្រង់ កាខាក់ ដាគ់ ត្រង់ កាខាក់ ដាគ់ ត្រង់ កាខាក់

ឃឺ ប‌៉្រ័ះ ប៊កកាតយ័ ឡាក់ ប‌៉្រ័ះ តេះ ប‌៉្រ័ះ ប៉្លៃង

អង់កក់ តេះ ទិ អា ប៉ាញ័ ដឹង កា សារ តាតារ ក្លាគ់ ម៉ះ អ៊ែ»។

៤ ប៉ានឹរ សេរ៉ាភីម កាប ប៉្រគ័ អន់ រ៉ាន់ថើគ អញ់ជុង រ៉ោង រ៉ាម៉ះ ទឹប ទី អ្យី អុញ ប៉ាញ័ ទឹប រ៉ោង ដេល។ ៥ ផះ ណោះ អាញ់ កាប ផា «តោ័ ហង អាញ់ ចាបះ កា ត្រគ់ តោ័ តាទឹច ហង ខង អាញ់ ឡាក់ ប៉ាណូស កាប អូ ដាគ់ ទឹប អាញ់ អ្វៃ ពឹង អន់តិគ័ កាំឡាំង ឡាក់ ឌុ កាប អូ ដាគ់ ដេល ហះកា អាញ់ ប៉ប័ សាដាច់ ឃឺ ប‌៉្រ័ះ ប៊កកាតយ័ ឡាក់ ប‌៉្រ័ះ តេះ ប‌៉្រ័ះ ប៉្លៃង»។ ៦ ផះ ណោះ ទី សេរ៉ាភីម ម៉ោញ ដូវ ប៉ារ់ ឡាំ ប៉ាគ់ អាញ់ ទឹប ចឹក ចាណាស សាគែប ង៉ារ អុញ អ្យក់ ឡឹង អន់ហ្នឹង ចារ ពូ ពុះ កាណាគ័ រ៉ាម៉ះ ប‌៉្រ័ះ។ ៧ កេះណោះ អ៊ែ តាគ់ កាន់តើស ពឹរ អាញ់ លូ ង៉ារ អុញ ទឹប កាប ផា «សារ អីស កាប អូ ដាគ់ លូ សារ អីស យច ប‌៉្រ័ះ ប៊កកាតយ័ អូ អ្យក់ យ៉ូ ហង ញន កា ង៉ារ អុញ អា កាន់តើស ពឹរ អីស កេះ»។

៨ កេះណោះ ណាវ្គ អាញ់ កាតាំង ប៉ានឹរ ប‌៉្រ័ះ ប៊កកាតយ័ កាប ផា «អាញ់ ចឹង ប៉្រើ ពឿ ឡាំ ? ពឿ ចឹង ឡាំ រ៉ះ សារ ញឹន ?» ផះ ណោះ អាញ់ តើល ផា «អាញ់ អ្វៃ ហះ អា កេះ អីស ប៉្រើ អាញ់ ពិ»។ ៩ កេះណោះ អ៊ែ កាប ផា «ឡាំ ពិ អ្យគ័ រ៉ះ កា ប៉ាសុន អា ផា៖

"យ‌៉័ះ អន់ដីស ខំ សាំយ៉ាំង

កា អន់ដីស អូ ហ្លង់ អុះ

យ‌៉័ះ អន់ដីស ខំ ហៃ

កា អន់ដីស អូ ប៉ប័ ដេល"។

១០ ហគ់ ប៉្រគ័ អន់ តោរ អន់ឌែ ក្លឹក សាំយ៉ាំង សារ ញ៉ា កា អូ កាតាំង

ហគ់ ប៉្រគ័ អន់ ម៉ាត់ អន់ឌែ ម៉ាម៉ាំង ហៃ កាណាគ័ ញ៉ា កា អូ ប៉ប័

លូ ជែ អន់ ពុត អន់ឌែ អ្លុ ហ្លង់

អ្យូគ ផៃគ អន់ឌែ ប៉ិនពែង ពុត ពៀក

ម៉ាគ់ អាញ់ ចឹង តាគ់ អន់ដាគ់ អន់ឌែ»។

១១ អាញ់ អំប៉ញ់ ផា «អឺ ប‌៉្រ័ះ ប៊កកាតយ័ អាញ់ ត្រគ់ រ៉ះ នីអៀ ទឹល ដារ់ ចំ ?» អ៊ែ តើល ផា៖

«លើយ ទឹល ទិ មឿង ពឹង ប៉ាថេត អា រ៉ាយ រ៉ាំ

អូ ទី ប៉ាណូស អ្វៃ ពឹង មឿង អ្វៃ ពឹង ហី

លើយ ទឹល ប៉ាថេត អា ឡាំងវ៉ាគ់ រ៉ាអ៊ែត

១២ លើយ ទឹល អាញ់ តាំងហ្យិត ឡាច់ ប៉ាណូស អន់ ចាំងហាយ្គ។

ពឹង ប៉ាថេត អា ចឹង ទី តេះ អៀង ចារ ឡាក់ អូ ទី ប៉ាណូស អ្វៃ រ៉ាអ៊ែត។

១៣ យ‌៉័ះ ទី ប៉ាណូស អ្វៃ សល់ ប៊ែត ដូវ កាតាម

កា អុញ ចឹង សា អន់ឌែ ដេល

ឡាក់ កា តើម កាអៀល លើ តើម ជ្រី

ពូ កាល់ អ្លាត អ្វៃ ដឹង គុល

ហះកា ចឹង ទី ចាណាត់ ឡាក់ ដាគ់ សាំរ៉ាប់ ប‌៉្រ័ះ

ចាត់ ឡឹង គុល ណោះ ដេល»។

៧

សារ វគ័ អេសាយ ឡាំ រ៉ះ ប៉ានឹរ ប‌៉្រ័ះ កា សាដាច់ អេហះ

១ ឡៃង ឡឹង ណោះ អេហះ ប៉្រគ័ សាដាច់ យូដា អ៊ែ គន សាដាច់ យ៉ូថាម សោ សាដាច់ អូសៀ ផះ ណោះ កើត សារ តាកូះ ប្ល‌៉័ះ។ រេស៊ីន ឡាក់ សាដាច់ ប៉ាថេត ស៊ីរី លូ គន វគ័ រេម៉ាលៀ សិច ពេកា ឡាក់ សាដាច់ ប៉ាថេត អ៊ីស្រាអ៊ែល អន់ឌែ ប៉ាណាំ មួត តាហាន ឡាំ តាកូះ ចឹង អ្យក់ មឿង យេរូសាឡឹម ហះកា អូ ទី អ្យក់ អុះ។ ២ ផះ ណោះ ទី ពូ ឡាំ រ៉ះ កា សាដាច់ អេហះ ឡាក់ ផូង័ វ៉ាច់ សាដាច់ ដាវីត ផា «សុនសាត ស៊ីរី រែវ ពុត ម៉ុត តាកូះ អន់ឌូ លូ ផូង័ អេប៉្រាអ៊ីម *»។ សារ ពូ រ៉ះ អា ប៉្រគ័ អន់ សាដាច់ អេហះ លូ មួត ប៉ាសុន កាខរ់ ណូស អ្យូគ រ៉ារ៉ៃត ឡាក់ កា តើម អ៊្លង យ៉ើល កា ខ្យាល។

៣ ផះ ណោះ ប‌៉្រ័ះ ប៊កកាតយ័ រ៉ះ កា វគ័ អេសាយ ផា «ហគ់ អីស ជៀក គន អីស សិច សាអា យ៉ាស៊ូប † ឡាំ តាកាន សាដាច់ អេហះ ក្យាម័ ចាំងវែរ ទៀក ហូរ័ ឡាច់ ឡឹង ស្រះ គែង អំប៉ាំង មឿង ប៉ាគ់ ទ្រង ឡាំ ម៉ីរ បក់ រ៉ាវ សក់ ចៀម។ ៤ ត្រគ់ រ៉ះ កា សាដាច់ ផា "ហគ់ សាំយ៉ាំង កាខាក់ អីស ជែ វ៉ឹនវ៉ាយ ជែ អ្យូគ កា សាដាច់ រេស៊ីន លូ សុនសាត ស៊ីរី លូ គន រេម៉ាលៀ ឡាក់ អឺក កា អន់ដីស ណោះ ខង សាដាច់ ពៀរ ដូវ ណោះ ពៀប ឡាក់ កា អញ់តោច អុញ ឡាច់ អ្យី ក្យាម័ ចឹង ប៉ាត់ កេះ។ ៥ សាដាច់ ប៉ាថេត ស៊ីរី លូ មួត ផូង័ អេប៉្រាអ៊ីម ទឹប គន រេម៉ាលៀ អន់ឌែ ឃឹត ប៉ាសាំង លូ អីស អន់ឌែ កាប ផា ៦ 'ពិ ពិន ឡាំ តាកូះ លូ ប៉ាថេត យូដា ពិន ចឹង ប៉្រគ័ អន់ អន់ឌែ អ្យូគ កាខាក់ ទឹប តាឡូះ ម៉ុត តាកូះ លូ អន់ឌែ ទឹល អន់ឌែ ញម កា ពិន កេះណោះ ពិន ប៉្រើ គន តាបៀល ប៉្រគ័ សាដាច់ ពឹង ប៉ាថេត ណោះ'។ ៧ ហះកា ប‌៉្រ័ះ ប៊កកាតយ័ រ៉ះ ផា៖

'សារ អា អន់ឌែ អូ ជៀ ប៉្រគ័ អុះ

សារ អា កា ចឹង អូ កើត ដេល។

៨-៩ អំរ៉ាញ អឺញ ប៉ាថេត ស៊ីរី អ្វៃ ពឹង មឿង ដាម៉ះ

តាំងឡា មឿង ដាម៉ះ ឃឺ ដឹង សាដាច់ រេស៊ីន ណោះ ហង

អំរ៉ាញ អឺញ ផូង័ អេប៉្រាអ៊ីម អ្វៃ ពឹង មឿង សាម៉ារី

តាំងឡា មឿង សាម៉ារី ឃឺ ដឹង គន រេម៉ាលៀ ណោះ ហង។

កាណុង រ៉ាំងវ៉ាង ៦៥ សាណាំ ណាវ្គ

មួត ប៉ាសុន អេប៉្រាអ៊ីម ចឹង រ៉ាយ រ៉ាំ

អូ ទី ផូង័ វ៉ាច់ ណាវ្គ ហង។

ផា អន់ដីស អូ ម៉ឹង អេង ប‌៉្រ័ះ

ឃឺ អន់ដីស អូ អ្លុ អ្វៃ អុះ' "»។

១០ ប‌៉្រ័ះ ប៊កកាតយ័ ប៉្រើ វគ័ អេសាយ ឡាំ រ៉ះ កា សាដាច់ អេហះ ម៉ោញ ទង ណាវ្គ ផា ១១ «ហគ់ អីស ប៉រ់ ឡឹង ប‌៉្រ័ះ ប៊កកាតយ័ ឡាក់ ប‌៉្រ័ះ អីស ពិ អន់ អ៊ែ តាំបាង សារ ញ៉ា ម៉ោញ ឡាក់ ចឹង ប៉្រគ័ អន់ អីស ចាណាំ អន់ហ្នាល់ យ‌៉័ះ សារ ណោះ អ្វៃ ពឹង ប៉្លៃង កាតាម លើ អ្វៃ កាន់តេ័ះ តេះ កាតាម ម៉ាគ់ អ្លុ អន់តគ់ ផា អ៊ែ អ្វៃ អន់ឌូ លូ អីស តាទឹច»។ ១២ ហះកា សាដាច់ អេហះ តើល ផា «អាញ់ អូ ចៃ ប៉រ់ សារ ញ៉ា អុះ លូ អូ ចៃ សាគ់ លួង ប‌៉្រ័ះ ប៊កកាតយ័ ដេល»។ ១៣ ផះ ណោះ វគ័ អេសាយ កាប ផា «អឺ ផូង័ វ៉ាច់ សាដាច់ ដាវីត ប៉រ់ អីស សាំយ៉ាំង អាញ់ ហិ អូ ត្រគ់ ដឹង កា អីស ប៉្រគ័ អន់ កា ប៉ាណូស អុក ពុត ពៀក អុះ ទឹប អីស ប៉្រគ័ អន់ កា ប‌៉្រ័ះ អាញ់ អុក ពុត ដេល ញន កា អីស កាប នីអៀ។ ១៤ ទឹល នីណោ័ះ ប‌៉្រ័ះ ប៊កកាតយ័ អ៊ែ តាំងឡា ចឹង តាំបាង សារ ម៉ោញ ប៉្រគ័ អន់ អន់ដីស ចាណាំ អន់ហ្នាល់។ ហៃ អង់កាន់ រ៉ូះ ឡាកោ គៀម ចឹង អ្វៃ ហាអុញ កើត គន កាម៉ាក័ ម៉ោញ លូ អន់ សិច ផា អេម៉ាញូអ៊ែល ‡។ ១៥ ប៉ាគ់ គន អ៊ែ ណោះ តីស ប៊ែត អ្លុ ចៃ កា សារ ដាគ់ លូ អូ ចៃ កា សារ អូ ដាគ់ កេះ អ៊ែ ចឹង សា ដឹង ទៀក តុះ រ៉ក់ អ្យូគ លូ ទៀក សុត។ ១៦ ហះកា អន់ទ្រួល ឡឹង គន អ៊ែ ណោះ ចឹង អ្លុ អូ ចៃ កា សារ អូ ដាគ់ លូ ចៃ កា សារ ដាគ់ ប៉ាថេត មួត សាដាច់ ពៀរ ដូវ ឡាក់ ប៉ាំងអ្យូគ អីស ពូ ចឹង អ្លាត ឡាង៉ាន់ រ៉ាអ៊ែត អូ ទី ប៉ាណូស អ្វៃ។ ១៧ ប‌៉្រ័ះ ប៊កកាតយ័ ចឹង ប៉្រគ័ អន់ ទី សារ ចុនចៃ កើត ពឹង អីស លូ ពឹង ប៉ាសុន អីស ទឹប ពឹង ផូង័ វ៉ាច់ ពឹ អីស ញន កា សាដាច់ សុនសាត អាស៊ីរី។ ឡឹង ដារ់ ផូង័ វ៉ាច់ អេប៉្រាអ៊ីម ក្លះ ឡាច់ ឡឹង ផូង័ យូដា ពែ អូ ឃើយ ទី សារ នែវ អា អុះ។

១៨ រ៉ាំងវ៉ាង ណោះ ប‌៉្រ័ះ ប៊កកាតយ័ ចឹង អើ តាប៉ល់ រយ

ឡាក់ អ្វៃ ចាំងហាយ្គ ប៉ាគ់ តាំងលេ នីល ប៉ាគ់ ប៉ាថេត អ៊ីស៊ីប

លូ តាប៉ល់ សុត ឡាក់ អ្វៃ ប៉ាគ់ ប៉ាថេត អាស៊ីរី

១៩ អន់ ពឹះ កោប រច្រាំង ប៉ានឹម រតាវ៉ាង័ អំហ្មោ សាដះ

ទឹប ពឹង កាំពោត ព្រី លូ ពឹង ព្រី ស៊្រែ ទិណោ័ះ ដេល។

២០ រ៉ាំងវ៉ាង ណោះ ប‌៉្រ័ះ ប៊កកាតយ័ ចឹង ច្វាល់ សាំង នែប

ឡឹង ប៉ាថេត ពូ ឡាក់ អ្វៃ ហាង តោ តាំងលេ អឺប៉្រាត

សាដាច់ ប៉ាថេត អាស៊ីរី ចឹង ពឹះ កូរ័ សក់ កល់ កូរ័ សក់ ព្លូ

លូ កូរ័ សក់ ពុក មួត ប៉ាសុន អា អន់ ទិ ដេល។

២១ រ៉ាំងវ៉ាង ណោះ ម៉ោញ ដូវ ចឹង រង រ៉ក់ យ៉ង់ ដឹង ម៉ោញ

លូ ប៉ារ់ពេ យ៉ង់ ដឹង ពៀរ។

២២ ហះកា កាណាគ័ ណោះ ចឹង ទី ទៀក តុះ អៀង

បះ អ៊ែ ចឹង សា ទៀក តុះ អ្យូគ

ខង មួត ប៉ាសុន ឡាក់ អ្វៃ សល់ ពឹង ប៉ាថេត

អន់ឌែ ទិឌូ ចឹង សា ដឹង ទៀក តុះ អ្យូគ លូ ទៀក សុត។

២៣ ផះ រ៉ាំងវ៉ាង ណោះ គ្រឹប ម៉ីរ

ផះ អន់ទ្រួល ពែ ពូ តប់ តើម អង់កាច ១០០០ តើម

ឡាក់ ទី ខា ប៉្រាក់ ១១ កាឡូ

ហះកា ពឹង ម៉ីរ ទិណោ័ះ ចឹង ទី ស៊ុត ដឹង កា អ្យិត លូ សាលៀ ឡគ។

២៤ ពឹង ប៉ាថេត ណោះ ចឹង កេះ ចារ ពូ ចាក ពៀល ឡគ

ខង ចារ ណោះ ទី ស៊ុត ដឹង កា អ្យិត លូ សាលៀ។

២៥ កាប៉ាច់ ពឹង ប៉ានឹម ឡាក់ ចារ ពូ ឃើយ សាត់ បាំង សាមូល

ហះកា អូ ទី ពឿ ចឹង ខឹន ឡាំ ណាវ្គ អុះ

ខង ពូ អ្យូគ កា សាលៀ លូ អ្យិត តាឡាម័

ចារ ណោះ ពូ ចឹង ឡើយ អ្លាត រ៉ក់ លូ ចៀម

អន់ ចាក ណាំង សា សាម៉ោង ឡគ»។

៨

សារ វគ័ អេសាយ អន់ទួង រ៉ះ ឡឹង សុនសាត អាស៊ីរី ចឹង ឡាំ តាកូះ

១ ប‌៉្រ័ះ ប៊កកាតយ័ រ៉ះ កា អាញ់ ផា «ហគ់ អ្យក់ ប៉ាតាគ់ តីស កេះណោះ ច្រាគ់ សត់ត្រា ពឹង ប៉ាតាគ់ ណោះ រ៉ះ ផា "សាំរ៉ាប់ ម៉ាហេសាឡាល ហាសាបះ *"។ ២ ផះ ណោះ អីស ត្រគ់ អើ អ៊ូរី ឡាក់ ក្រាគ់ រ៉ាម៉ះ ប‌៉្រ័ះ លូ សាការី ឡាក់ គន វគ័ យេបេរេគៀ ភឿ ប៉្រគ័ ផាញ៉ាន ដាគ់ ត្រង់ កា សារ អីស ច្រាគ់ ណោះ»។

៣ ឡៃង ឡឹង ណោះ កាម៉ាញ់ អាញ់ ឡាកោ គៀម អ្វៃ ហាអុញ កើត គន កាម៉ាក័។ ប‌៉្រ័ះ ប៊កកាតយ័ រ៉ះ កា អាញ់ ផា «អីស អន់ សិច គន អីស អា ម៉ាហេសាឡាល ហាសាបះ ៤ ខង អន់ទ្រួល ឡឹង គន អា អ្លុ អើ មើគ ពឹ ឃឺ ទី ពូ ចឹង តាប៉ីត អ្យក់ រ៉ាស អំប៉ាស ពឹង មឿង ដាម៉ះ លូ ពឹង មឿង សាម៉ារី អ្យក់ អន់ ហះ ង៉ីរ សាដាច់ ប៉ាថេត អាស៊ីរី កេះ»។

៥ ប‌៉្រ័ះ ប៊កកាតយ័ រ៉ះ កា អាញ់ ណាវ្គ ផា ៦ «ប៉ាសុន អា បឺង៉ាយ ទៀក ទ្រូង ស៊ីឡូអះ ឡាក់ ហូរ័ ពឺកៗ ហះកា ប៉ាញ័ ពុត កា សាដាច់ រេស៊ីន លូ កា គន រេម៉ាលៀ ឡគ ៧ ទឹល នីណោ័ះ អាញ់ ចឹង ប៉្រគ័ អន់ សាដាច់ អាស៊ីរី លូ មួត តាហាន អ៊ែ ឡាំ តាកូះ ពៀប ឡាក់ កា ទៀក តាំងលេ តីស ហូរ័ ថាំង ព្លៀយ ហាង រ៉ាឡាប ថាំឡាយ។ ៨ ទៀក តាំងលេ អា ចឹង ហូរ័ រ៉ាឡាប ពឹង ប៉ាថេត យូដា ជ្រុ គឹត អង់កូ។ អឺ អេម៉ាញូអ៊ែល ទៀក អា ចឹង រ៉ាឡាប ប៉ាញ័ ទឹប ស្រុក ចារ អីស ហង»។

សារ ប‌៉្រ័ះ ចឹង តង័ សុនសាត អ៊ីស្រាអ៊ែល

៩ អឺ មួត សុនសាត អន់ទៀគ ហគ់ អ្យូគ រ៉ារ៉ៃត ពិ

ខង អន់ដីស ចឹង ត្រគ់ តោ័ រ៉ាយ តោ័ រ៉ុង ហង។

អឺ ទិ មួត ឡឹង ប៉ាថេត ចាំងហាយ្គ

ហគ់ សាំយ៉ាំង កាខាក់ ពិ

អន់ដីស ទ្រៀម ឡាកោ ចឹង ឡាំ តាកូះ

ហះកា អន់ដីស ចឹង តោ័ រ៉ាយ តោ័ រ៉ុង តាទឹច ឡូត

តាទឹច ហង អន់ដីស ទ្រៀម ឡាកោ ឡាំ តាកូះ

ហះកា អន់ដីស ចឹង តោ័ រ៉ាយ តោ័ រ៉ុង។

១០ អន់ដីស ពឹកសា លូ គួប ឃឹត ចឹង ប៉្រគ័ សារ កេង ខាក់

ហះកា សារ ទិណោ័ះ ចឹង ហ៊្យង អូ កើត អុះ

អន់ដីស ចឹង ប៉្រើ ពូ ប៉្រគ័

ហះកា សារ អន់ដីស ប៉្រើ ណោះ អូ កើត ដេល

ខង ប‌៉្រ័ះ ប៊កកាតយ័ អ្វៃ អន់ឌូ លូ ញឹន កេះ។

១១ ប‌៉្រ័ះ ប៊កកាតយ័ អន់ អំរ៉ាញ អឺញ អ៊ែ អ្វៃ អន់ឌូ លូ អាញ់ អ៊ែ ទឹប អូ អន់ អាញ់ ប៉្រគ័ ពួយ មួត ប៉ាសុន អា អុះ អ៊ែ កា រ៉ះ កា អាញ់ ផា ១២ «សារ ញ៉ា ឡាក់ ប៉ាសុន អា កាប ផា សារ ប៉ាសាំង អន់ដីស ជែ ឃឹត ផា សារ ប៉ាសាំង លូ ជែ អ្យូគ កា សារ ញ៉ា ឡាក់ ពូ អ្យូគ ណោះ ជែ កាខរ់ ណូស ដៃ។ ១៣ អន់ដីស ត្រគ់ អ្លុ អន់តគ់ ផា ទី ដឹង អាញ់ ឡាក់ ប‌៉្រ័ះ តេះ ប‌៉្រ័ះ ប៉្លៃង ណោះ ហង ឡាក់ អន់ដីស ត្រគ់ អ្យិល កូត័ ញន កា អាញ់ ដាគ់ ត្រង់ កាខាក់ អន់ដីស ត្រគ់ អ្យូគ ដឹង កា អាញ់ ណោះ ហង។ ១៤ ផះ ណោះ អាញ់ តាំងឡា ចឹង ប៉ងកាន់ អន់ដីស ហះកា អាញ់ ពៀប ឡាក់ កា អំហ្មោ ឡាក់ ប៉្រគ័ អន់ សុនសាត អ៊ីស្រាអ៊ែល ទិ ពៀរ ប៉ាថេត ចឹង សាលឹម ប៉ក់ លូ ឡាក់ កា សាទួង អង់វ៉ិគ័ សាំរ៉ាប់ កា មួត បក់ អ្វៃ ពឹង មឿង យេរូសាឡឹម ដេល។ ១៥ ប៉ាណូស អៀង ដូវ ចឹង សាលឹម អំហ្មោ អា ប៉ក់ ប៉ាក់ ជុង ប៉ាក់ តី អន់ឌែ ចឹង ត្រគ់ សាទួង អា កេះណោះ ពូ ចឹង រ៉ុប អ្យក់»។

១៦ ត្រគ់ ច្រាគ់ រ៉ាន់ដាប់ សារ អាញ់ រ៉ះ អា។ សារ អាញ់ អន់តគ់ ប៉ាតោ អា មួត សឹះ អាញ់ ត្រគ់ កាចាំង លើយ។ ១៧ អាញ់ សាណាង ប‌៉្រ័ះ ប៊កកាតយ័ ឡាក់ អន់ អង់កក់ កា គន សោ យ៉ាកុប អាញ់ ម៉ឹង អ៊ែ ហង។ ១៨ ពឹង ប៉ាថេត អ៊ីស្រាអ៊ែល អាញ់ លូ គន ឡាក់ ប‌៉្រ័ះ ប៊កកាតយ័ អន់ កា អាញ់ ញឹន ឡាក់ សារ ប៉្រគ័ អន់ ពូ ចាណាំ អន់ហ្នាល់ ពឹះ ឡឹង ប‌៉្រ័ះ ប៊កកាតយ័ ឡាក់ ប‌៉្រ័ះ តេះ ប‌៉្រ័ះ ប៉្លៃង ឡាក់ អ្វៃ ពឹង ប៉ានឹម ស៊ីយ៉ូន។ ១៩ ផា ទី ពូ រ៉ះ កា អន់ដីស ផា «ហគ់ ឡាំ ណាំង គ្រូ អ្លុ អើ ប៉ាង៉ាត័ អ្លុ ស៊ល អ្លុ ប៉្លាស» អាញ់ ចឹង តើល ផា «អន់ដីស ត្រគ់ អំប៉ញ់ ប‌៉្រ័ះ ពិន ទៅ ឡគ ជែ អំប៉ញ់ ប៉ាទ្រូ អន់ កា បក់ អ្វៃ រ៉ីស។ ២០ ហគ់ បើក ផាប់ ប៉ានឹរ ប‌៉្រ័ះ ហៃ សារ អន់តគ់ ប៉ាតោ លូ សារ អ៊ែ រ៉ះ ពិ»។ ផា ពូ កាប យច អូ ត្រគ់ លូ ប៉ានឹរ ប‌៉្រ័ះ អា ណោះ ចឹង អូ ទី ដារ់ ឡាច់ តាគ់ តាតារ ពូ អុះ។ ២១ ពូ ចឹង ចាក សឹត ចាក ឡាំ ពឹង ប៉ាថេត ទឹប ទី សារ ឡាំបាក ថុក ញ៉ាក ទឹប ឡាយ៉ិត ខាក់។ ផះ ពូ ឡាយ៉ិត ឃឺ ពូ ចឹង អឺក ខាក់ លូ ត័ះ ប៉ាស្យាប កា សាដាច់ លូ កា ប‌៉្រ័ះ ពូ ទៅ ទឹប ង៉ើយ ហៃ ពឹង ប៉្លៃង ដេល ២២ កេះណោះ កុប កល់ ហៃ ពឹង តេះ ប៉ប័ ដឹង សារ ថុក ញ៉ាក លូ សារ ម៉ាម៉ាំង ម៉ាមត។ ពូ ចឹង វ៉ឹល វ៉ើង ពឹង ចារ ម៉ាម៉ាំង រ៉ាំងអ៊ត។

៩

១ ហះកា ចឹង អូ ទី សារ ម៉ាម៉ាំង ណាវ្គ អុះ ពឹង ស្រុក តេះ ឡាក់ ទី សារ ថុក ញ៉ាក អា។ ផះ អន់ទ្រួល ពែ ប‌៉្រ័ះ ប៊កកាតយ័ ប៉្រគ័ អន់ ពូ បឺង៉ាយ ស្រុក តេះ សេប៊ូលុន លូ ស្រុក តេះ ណាប់ថាលី ហះកា គែង ម៉ាត់ ទៀ អ៊ែ ចឹង ប៉្រគ័ អន់ ចារ អ្វៃ រហាង តាំងលោ័ កាលីឡេ លូ ចារ ហាង តោ ទៀក ទ្រូង យដាន់ ឃឺ ចារ ឡាក់ សុនសាត អន់ទៀគ អ្វៃ អន់ កើត រ៉គ់ សើម ដាគ់ ឡាយ៉ាម័ ឡគ។

២ ប៉ាសុន ឡាក់ ចាក ពឹង សារ ម៉ាម៉ាំង

ពូ ប៉ប័ តាតារ ក្លាគ់

កាប៉ាច់ មួត បក់ អ្វៃ កាន់តេ័ះ អំរ៉ាញ អឺញ សារ តោ័

កា ទី តាតារ ម៉ោញ តាគ់ តាតារ ពឹង អន់ឌែ ដេល។

៣ អឺ ប‌៉្រ័ះ ប៊កកាតយ័

អីស ប៉្រគ័ អន់ ប៉ាសុន អា កើត អៀង

លូ អន់ អន់ឌែ ហោក កាខាក់។

អន់ឌែ ចឹង ហោក រ៉គ់ ហះ ង៉ីរ អីស

ឡាក់ កា ពូ ហោក រ៉គ់ រ៉ាំងវ៉ាង ថុន ច្រូត័

លើ ឡាក់ កា ផះ ពូ ជែក រ៉ាស អំប៉ាស

ឡាក់ ពូ តាប៉ីត អ្យក់

៤ ខង អីស តាគ់ អំប៉ាក់ អ៊្លង តាណូង័

អ៊្លង រ៉ីក ឡាក់ មួត តាម៉ឺរ ចៃគ ពឹង កាពែង អន់ឌែ

អីស តង័ អន់ឌែ អន់ រ៉ាវ៉ាច់ ឡឹង មួត តាម៉ឺរ ជិះ ចគ័

ឡាក់ កា អីស តង័ វគ័ យ៉ាគ់ អន់ឌែ សើគ ពែ

អន់ រ៉ាវ៉ាច់ ឡឹង សុនសាត ម៉ាឌៀន ពែ ដេល។ *

៥ កឺប ឡាក់ មួត តាម៉ឺរ ជិះ ឡាំ តាកូះ

លូ ខោ អាវ អន់ឌែ កាស៊ប ពៀត ឡាក់ សប់ ផាម ណោះ

ចឹង ត្រគ់ សុះ អន់ អុញ សា ទិ អូ អន់ សល់ អុះ

៦ ខង ទី គន ម៉ោញ កើត សាំរ៉ាប់ កា ពិន

ប‌៉្រ័ះ អន់ គន កាម៉ាក័ ម៉ោញ កា ពិន កេះ

គន ណោះ ចឹង រ៉ាំងហៃ រ៉ាំងខ្យា

លូ ពូ ចឹង អន់ សិច ផា រ៉ាគឹយ ហ្យាំង សាឡាច់

ប‌៉្រ័ះ ឡាក់ អំរ៉ាញ អឺញ

ពឹ ឡាក់ ទី អាញុ អ្វៃ រ៉ីស លើយ

លូ តាំងឡា សារ សាណុក សាវ៉ាក។

៧ គន ណោះ ចឹង ទី សារ អំរ៉ាញ អឺញ កេង ខាក់

អ៊ែ ចឹង ប៉្រគ័ អន់ សារ សាណុក សាវ៉ាក អ្វៃ លើយ

អ៊ែ ចឹង អង់អ្វៃ ពឹង គ្រេ សាដាច់ ម៉ះ ដាវីត

អ៊ែ ចឹង រ៉ាំងហៃ ប៉ាថេត អ៊ែ អន់ អ្វៃ ដាគ់ លើយ

ញន កា អ៊ែ ទី សារ ដាគ់ សារ ត្រង់

អ្យក់ ឡឹង កិញអៀ អា លើយ

ខង ប‌៉្រ័ះ ប៊កកាតយ័ ឡាក់ ប‌៉្រ័ះ តេះ ប‌៉្រ័ះ ប៉្លៃង

អ៊ែ តាគ់ អង់កេះ សារ អា នីអៀ ហង

ញន កា អ៊ែ ក្យាគ់ ពិន កាខាក់។

…

១០

សារ ប‌៉្រ័ះ ប៊កកាតយ័ ចឹង ចៃគ ថូត សាដាច់ សុនសាត អាស៊ីរី

៥ ប‌៉្រ័ះ ប៊កកាតយ័ រ៉ះ ផា៖

«សុនសាត អាស៊ីរី ត្រគ់ ទី សារ ថុក ឡាំបាក ហង

អាញ់ ចឹង យរ អន់ឌែ

ពៀប ឡាក់ កា អាញ់ អ្យក់ អ៊្លង ពីត ពូ

ភឿ ប៉្រគ័ ពួយ ពុត អាញ់ អឺក។

៦ អាញ់ ចឹង ប៉្រើ សុនសាត អាស៊ីរី ឡាំ ប៉្រគ័ បាប សុនសាត ឡាក់ ឌឺ អូ រ៉ាប់ អូ សឿ

អាញ់ ចឹង ប៉ាណាំ អន់ឌែ ឡាំ តាកូះ លូ ប៉ាសុន ឡាក់ ប៉្រគ័ អន់ អាញ់ អឺក

អន់ឌែ ចឹង រ៉ាត អ្យក់ រ៉ាស អំប៉ាស

កេះណោះ ជិះ ចគ័ សុនសាត ណោះ

ឡាក់ កា ពូ ចាក ចគ័ តេះ ត្រប់ រទ្រង។

៧ ហះកា អន់ឌែ អូ ឃឹត កា ផិនកាន អាញ់ ណោះ អុះ

អន់ឌែ ឃឹត កា ផិនកាន អន់ឌែ ទៅ ឡគ

ឃឺ អន់ឌែ ឃឹត ដឹង កា ថាំឡាយ

លូ ប៉ាន់តោ័ ពូ អៀង សុនសាត

៨ ឡាក់ កា សាដាច់ អាស៊ីរី កាប ផា

"ម៉ៃគ តាហាន អាញ់ ទី អំរ៉ាញ អឺញ សាម៉ើ លូ សាដាច់ អន់ទៀគៗ។

៩ អាញ់ ប៉្រគ័ កា មឿង កាល់ណូ

ឡាក់ កា ប៉្រគ័ កា មឿង កាកេមិះ

លូ ឡាក់ កា អាញ់ ប៉្រគ័ កា មឿង ហាម៉ាត

មឿង អាផាត មឿង សាម៉ារី

លូ មឿង ដាម៉ះ និះទៅ ដេល។

១០ កេះណោះ អាញ់ តាកូះ លូ ប៉ាថេត អៀង

ទឹប ទី ទ្រង អាញ់ ដេល

ប៉ាថេត ទិណោ័ះ អ្យិល កូត័ សាំប‌៉័ះ ហ៊ូប ប‌៉្រ័ះ អន់ទៀគៗ

ឡាក់ ទី ហ៊ូប តីស ឡឹង ហ៊ូប ពឹង មឿង យេរូសាឡឹម

លូ ពឹង មឿង សាម៉ារី។

១១ អាញ់ ប៉្រគ័ កា មឿង សាម៉ារី

លូ កា ហ៊ូប ប‌៉្រ័ះ ម៉ះ អន់ឌែ នីចម័

អាញ់ កា ចឹង ប៉្រគ័ កា មឿង យេរូសាឡឹម

លូ កា ហ៊ូប ប‌៉្រ័ះ ម៉ះ អន់ឌែ នីណោ័ះ ដេល"»។

១២ ហះកា ប៉ាគ់ ប‌៉្រ័ះ ប៊កកាតយ័ តាគ់ អញ់ចាល មួត មឿង យេរូសាឡឹម កេះ អ៊ែ ចឹង ចៃគ ថូត សាដាច់ អាស៊ីរី ញន កា អ៊ែ កាប អ្វាត់ អេង កាខាក់ ទឹប ទី ពុត ខូយ ប៉ាអ្យប់ តាឡាម័។

…

១១

សារ ចាណាត់ ចាត់ ឡឹង គុល វគ័ យេសាយ

១ ចឹង ទី ចាណាត់ ម៉ោញ ចាត់ ឡឹង គុល វគ័ យេសាយ *

លូ តើម ម៉ោញ ឡាក់ ចាត់ ឡឹង រ៉ាយ៉ះ អ៊ែ ចឹង ទី ប៉្លៃ។

២ ប៉ាង៉ាត័ ប៉ាលឹង ប‌៉្រ័ះ ប៊កកាតយ័ ចឹង ម៉ុត អ្វៃ ពឹង បក់ ណោះ

ឃឺ ប៉ាង៉ាត័ ប៉ាលឹង ឡាក់ អន់ ពុត ហ្យាំង សាឡាច់

អ្លុ ឃឹត ចាជ្រែប

ប៉ាង៉ាត័ ប៉ាលឹង ឡាក់ អន់ សារ អ្លុ ហ្លង់ លូ អំរ៉ាញ អឺញ

ប៉ាង៉ាត័ ប៉ាលឹង ឡាក់ ប៉្រគ័ អន់ អន់ហ្នាល់ ប‌៉្រ័ះ ប៊កកាតយ័

លូ អ្យិល កូត័ អ្យូគ កា អ៊ែ។

៣ អ៊ែ ចឹង ហោក រ៉គ់

ញន កា អ្យិល កូត័ អ្យូគ កា ប‌៉្រ័ះ ប៊កកាតយ័ ។

អ៊ែ អូ តាត់ស៊ិន សារ គុន ប៉ាណូស អុះ

លើ ញន កា ម៉ាត់ ហៃ ប៉ប័

លូ កាតាំង ពូ រ៉ះ ណោះ អុះ

៤ អ៊ែ ចឹង តាត់ស៊ិន សារ អន់ ត្រង់ កា មួត ថុក ញ៉ាក

អ៊ែ តាត់ស៊ិន សារ កា មួត បក់ ដាគ់ សីម អន់ ត្រគ់

អ៊ែ ពីត សាប៉្វាត័ ប៉ាណូស អ្វៃ ពឹង អង់កក់ តេះ អា លូ ប៉ានឹរ អ៊ែ កាប

ពៀប ឡាក់ កា អ៊្លង

អ៊ែ ចឹង ប៉ាន់តោ័ ប៉ាណូស អូ ដាគ់ លូ ខ្យាល ឡាច់ ឡឹង ពឹរ អ៊ែ។

៥ អ៊ែ អ្យក់ សារ ដាគ់ ត្រង់ ប៉្រគ័ ម៉ាអ៊ែវ។

៦ ផះ រ៉ាំងវ៉ាង ណោះ សូ ព្រី ចឹង អ្វៃ អន់ឌូ លូ គន ចៀម

ប៊ក ចឹង តៃប អន់ឌូ លូ គន ប៉ារ់ពេ

គន រ៉ក់ ដាគ់ តង់ លូ ក្លា ចឹង អ្វៃ អន់ឌូ លូ គួប ដេល

សាស្វា ថិ ចឹង រង កាណាគ័ ទិណោ័ះ។

៧ រ៉ក់ យ៉ង់ លូ សាគោ ចឹង សា សាម៉ោង អន់ឌូ លូ គួប

គន អន់ឌែ កា ចឹង តៃប អន់ឌូ លូ គួប ដេល

ក្លា ចឹង អ្លុ សា ឡានង ពៀ ឡាក់ កា រ៉ក់។

៨ មួត សាស្វា ថិ ចឹង អ្វៃ សាមយ ហះ ត្រោម ពិះ ប្លក់កាង

អន់ឌែ ចឹង ពួត ត្រោម ពិះ វ៉ាក។

៩ ប៉ាសុន ចឹង អ្លាត ប៉្រគ័ បាប ពូ

អន់ឌែ អូ ប៉ាន់តោ័ គួប សោប ពឹង ប៉ានឹម ស៊ីយ៉ូន ឡាក់ ចារ ប‌៉្រ័ះ

ខង ប៉ាណូស ទិឌូ ចឹង អន់ហ្នាល់ ប‌៉្រ័ះ ប៊កកាតយ័

អ៊ែ ចឹង លៅ លែង សិច ប៉ាញ័ ទឹប ប៉ាថេត អា

ឡាក់ កា ទៀក អ្វៃ ប៉ាញ័ សាឡីគ សាឡាយ ដេល។

…

៤០

សារ ប‌៉្រ័ះ ប៊កកាតយ័ រ៉ាំងហៃ ប៉ាសុន អ៊ែ លូ អំរ៉ាញ អឺញ អ៊ែ

១ ប‌៉្រ័ះ អន់ដីស អ៊ែ រ៉ះ ផា៖

«ហគ់ កាប ប៉ាឡោម ប៉ាសុន អាញ់ ឡាក់ ទី សារ ថុក ញ៉ាក។

២ ហគ់ កាប ដាគ់ ប៉ាឡឹង កា មួត មឿង យេរូសាឡឹម

លូ រ៉ះ កា អន់ឌែ ផា

ដារ់ ពូ ប៉ាំងខំ អន់ឌែ ប៉្រគ័ ង៉ារ ក្លេ័ះ ក្លាំង ណោះ ពែ រ៉ាវ៉ាច់ កេះៗ

ប‌៉្រ័ះ អូ អ្យក់ យ៉ូ សារ អូ ដាគ់ ម៉ះ អន់ឌែ កេះ

ប‌៉្រ័ះ ប៊កកាតយ័ ចៃគ ថូត អន់ឌែ ញន កា សារ យច កេះៗ

អន់ឌែ ទី ថូត ថុក ញ៉ាក ណោះ ម៉ោញ កើត ពៀរ»។

៣ អាញ់ កាតាំង ប៉ានឹរ ប៉ាណូស ម៉ោញ ដូវ កាប ម៉ៃៗ ផា៖

«ហគ់ ប៉្រគ័ ទ្រង ពឹង ស៊្រែ តីស ភឿ ហាប់ ប‌៉្រ័ះ ប៊កកាតយ័

ហគ់ តាម៉ង់ ទ្រង អន់ កា ប‌៉្រ័ះ ពិន។

៤ ពូ ចឹង ឡុំ ទិ ក្លូះ ប៉ានឹម អន់ ប៉ាញ័ សាម៉ើ

លូ តាគ់ កាតេ័ះ ទិ ប៉ានឹម អន់ សាម៉ើ

ពូ ចឹង ប៉ាន់ត្រង់ ទ្រង វ៉ៃង អន់ ត្រង់

លូ ឡុំ ទ្រង ហ្លូគ ដាល អន់ សាម៉ើ។

៥ ប‌៉្រ័ះ ប៊កកាតយ័ កា ចឹង តាំបាង សារ អំរ៉ាញ អឺញ កេង ខាក់

អន់ ប៉ាណូស ទិឌូ ប៉ប័ អញ់ស្រំ

ខង ប‌៉្រ័ះ ប៊កកាតយ័ រ៉ះ កេះ»។

៦ អាញ់ កាតាំង ប៉ានឹរ ផះ កាប ផា៖

«ហគ់ រ៉ះ ពិ»។

អាញ់ អំប៉ញ់ ផា៖

«ប៉្រើ អាញ់ រ៉ះ សារ ញ៉ា ?»

«ប៉ាណូស ទិឌូ ពៀប ឡាក់ កា អ្យិត

សារ ដាគ់ ឡាយ៉ាម័ ម៉ះ អន់ឌែ ពៀប ឡាក់ កា ប៉ាកាវ

៧ ផះ ត្រគ់ ខ្យាល ឡាច់ ឡឹង ពឹរ ប‌៉្រ័ះ ប៊កកាតយ័

អ្យិត កា ឡាយ៉ោ ក្រោះ

ប៉ាកាវ កា ហ្រុង ដេល

កាប៉ាច់ មួត ប៉ាសុន អា

ពៀប ឡាក់ កា អ្យិត ដេល។

៨ អ្យិត កា ឡាយ៉ោ ក្រោះ

ប៉ាកាវ កា ហ្រុង ដេល

ហះកា ប៉ានឹរ ប‌៉្រ័ះ ពិន ចឹង អ្វៃ លើយ»។

៩ អឺ មួត ប៉ានឹម ស៊ីយ៉ូន ឡាក់ រ៉ះ សារ ដាគ់

ហគ់ ហាវ ពឹង ប៉ានឹម ចាំងហីគ ពិ

អឺ មួត មឿង យេរូសាឡឹម ឡាក់ រ៉ះ សារ ដាគ់

ហគ់ កាប ម៉ៃៗ ជែ អ្យូគ

ហគ់ រ៉ះ រ៉ប់ មឿង រ៉ប់ ស្រុក ពឹង ប៉ាថេត យូដា ផា

«ហៃ តោ ប‌៉្រ័ះ អន់ដីស»។

១០ ហៃ តោ ប‌៉្រ័ះ ប៊កកាតយ័ ជឹរ ពឹះ ទឹប ទី អំរ៉ាញ អឺញ

អ៊ែ ចឹង រ៉ាំងហៃ រ៉ាំងខ្យា ញន កា អំរ៉ាញ អឺញ អ៊ែ។

អ៊ែ ចឹង អ្យក់ ទិ មួត បក់ អ៊ែ តង័ អន់ រ៉ាវ៉ាច់ ឡឹង កេះ ទុច ពូ អន់ ឡាំ អន់ឌូ ដេល

ពូ ប៉ាណាំ គួប ចាក គែង ម៉ាត់ អ៊ែ

អន់ឌែ ហង ឡាក់ រ៉ាំងវ៉ាន័ សាំរ៉ាប់ ប‌៉្រ័ះ។

១១ អ៊ែ ចឹង រ៉ាំងហៃ ប៉ាសុន អ៊ែ

ឡាក់ កា ពូ រង ចៀម ដេល

អ៊ែ ចឹង ប៉ាតុំ គន ចៀម

កេះណោះ ប៉ោក ពៅ ពឹង អន់តើះ

លូ ប៉ាណាំ ម៉ៃគ ចៀម ឡាក់ ទី គន កាសៃគ

ចាក ពឺក ចាក ប៉ាឡឹង ដេល។

១២ ពឿ អ្លុ វ៉ាល់ ទៀក សាឡីគ សាឡាយ កាំប៉ង់ លូ តី អន់ ទិ

លូ អ្លុ វ៉ាស ប៉្លៃង លូ សាទៀ តី ?

ពឿ ដាម័ វ៉ាល់ កាសាច់ ពឹង អង់កក់ តេះ ទិណោ័ះ

លូ អ្យក់ ប៉ានឹម ទិណោ័ះ ទិត ពឹង កាឡូ ?

១៣ ពឿ អ្លុ ប៉ាណាំ ប៉ាង៉ាត័ ប៉ាលឹង ប‌៉្រ័ះ ប៊កកាតយ័  ?

ពឿ អ្លុ អន់តគ់ រ៉ះ កា ប‌៉្រ័ះ ?

១៤ ប‌៉្រ័ះ តងកាន អំប៉ញ់ ពឿ ?

ពឿ ប៉ាំងហៀន អន់ អ៊ែ អ្លុ ហ្លង់ ?

ពឿ អន់តគ់ ប៉ាតោ អន់ អ៊ែ អ្លុ ប៉្រគ័ សារ ដាគ់ ត្រង់ ?

ពឿ រ៉ះ កា អ៊ែ អន់ កើត ហ្យាំង សាឡាច់ ?

១៥ ហៃ សុនសាត ទិណោ័ះ ពៀប ឡាក់ កា ទៀក បី ម៉ោញ ប៉ាឡាង

តាំងហាត់ ពឹង ព្រឺយ ប៉្លាគ់

ខា ឡាកោ អន់ឌែ ណោះ កា សាម៉ើ លូ កាបក់ តេះ ដេល

ទិ តាក្វាល់ ពឹង ទៀក ពៀប ឡាក់ កា កាបក់ តេះ តាប៉ើះ កា ខ្យាល។

១៦ អ្យាំ សៃម ពឹង ព្រី ប៉ាថេត ឡេបាណូន ណោះ អូ សើយ

សាំរ៉ាប់ ពុះ រ៉ាម៉ះ ប‌៉្រ័ះ

ព្រី អ៊្លង ពឹង ប៉ាថេត ណោះ កា អូ សើយ

សាំរ៉ាប់ ប៉្រគ័ រ៉ាម៉េះ ពុះ កាណាគ័ ណោះ ដេល។

១៧ សាំរ៉ាប់ កា ប‌៉្រ័ះ គ្រឹប សុនសាត អូ ទី ខា អុះ

អ៊ែ ឃឹត ផា អន់ឌែ អូ គឹត ឡក់។

១៨ ទឹល នីណោ័ះ អន់ដីស ចឹង ប៉ាន់ដឹប ប‌៉្រ័ះ ប៊កកាតយ័ លូ ប‌៉្រ័ះ ចំ ?

អន់ដីស ចឹង អ្យក់ កាណាគ័ ញ៉ា ពឹះ ប៉ាតាង អ៊ែ ?

១៩ អន់ដីស ចឹង ប៉ាន់ដឹប អ៊ែ លូ ហ៊ូប ប‌៉្រ័ះ ប ?

អូ អុះ ឃឺ ប៉ាណូស ដោច ឡាក់ ប៉្រគ័ ហ៊ូប ប‌៉្រ័ះ ទិណោ័ះ

រ៉ាគឹយ ម៉ោញ ដូវ តូះ ហ៊ូប ណោះ

កេះណោះ រ៉ាគឹយ ម៉ោញ ណាវ្គ ប៉្រះ ចារ័ ម៉ាស

ទឹប ប៉្រគ័ កាស៊ែ ស៊យ ប៉្រាក់ តាំប៉ាក័ ដេល។

២០ កាប៉ាច់ មួត ថុក ញ៉ាក អូ ទី ម៉ាស អូ ទី ប៉្រាក់

ពូ អ្យក់ អ៊្លង សារ

កេះណោះ ប៉្រើ រ៉ាគឹយ ប៉្រគ័ ហ៊ូប ប‌៉្រ័ះ

កេះណោះ ត្រាគ័ ហ៊ូប ណោះ ជែ អន់ ប៉ក់។

២១ ញ៉ា អន់ដីស អូ អ្លុ អន់តគ់ ប ?

ញ៉ា អន់ដីស អូ កាតាំង ប ?

ញ៉ា ពូ អូ រ៉ះ កា អន់ដីស ប ឡឹង សើគ ពែ ?

ញ៉ា អន់ដីស អូ ហ្លង់ ឡឹង សារ កាណើត តេះ ប៉្លៃង ប ?

២២ ប‌៉្រ័ះ អ្វៃ អំប៉ាំង ប៉្លៃង

អ៊ែ ហៃ ប៉ប័ ប៉ាណូស អ្វៃ ពឹង តេះ ឡាក់ កា អំហ្មោច

អ៊ែ ឡាង ប៉្លៃង ឡាក់ កា ពូ ឡាង កាណាត់ ម៉ោញ ប្ល‌៉័ះ

អ៊ែ ប៉្រគ័ ប៉្លៃង សាំរ៉ាប់ ចារ អ្វៃ ឡាក់ កា ពូ ប៉្រគ័ រ៉ាណើះ។

២៣ អ៊ែ ប៉្រគ័ អន់ ម៉ៃគ ណាំផា ទិឌូ កើត ប៉ាសុន ដោច ដាច

អ៊ែ ប៉្រគ័ អន់ មួត បក់ ទី អំរ៉ាញ អឺញ ពឹង អង់កក់ តេះ

កើត អូ ទី ខា ដេល។

២៤ មួត ទិណោ័ះ ពៀប ឡាក់ កា តើម អ៊្លង អង់ក័ះ ហ៊ន

អង់ក័ះ តោត រ៉ាយ៉ះ ពឹង តេះ

ប៉ាគ់ ត្រគ់ ខ្យាល ប‌៉្រ័ះ ប៊កកាតយ័

អន់ឌែ កា ឡាយ៉ោ ក្រោះ ឡូត

កេះណោះ តាប៉ើះ កា ខ្យាល ឡាក់ កា កាបក់ ឡានង ពៀ។

២៥ ប‌៉្រ័ះ ឡាក់ ដាគ់ ត្រង់ អ៊ែ កាប ផា៖

«អន់ដីស ចឹង ប៉ាន់ដឹប អាញ់ លូ ពឿ ?

ទី ពឿ ចឹង សាម៉ើ លូ អាញ់ ?»

២៦ ហគ់ ង៉ើយ ហៃ ពឹង ប៉្លៃង លូ ចាជ្រែប ឃឹត ពិ !

ពឿ ប៉ាំងកើត សំឡង់ ទិណោ័ះ ?

ឃឺ ប‌៉្រ័ះ ប៊កកាតយ័ ឡាក់ ប៉្រើ សំឡង់ ទិណោ័ះ

ឡាច់ ប៉ាតុំ គួប ប៉ិន តាប៉ល់

អ៊ែ អើ សំឡង់ ម៉ោញៗ តាម សិច

ញន កា អំរ៉ាញ អឺញ កេង ខាក់ ម៉ះ អ៊ែ

អូ ទី សំឡង់ អ៊ែ ចំ អូ ចៃ ឡាច់ អុះ។

២៧ អឺ គន សោ យ៉ាកុប អឺ ប៉ាសុន អ៊ីស្រាអ៊ែល

ញ៉ា ត្រគ់ អន់ដីស ឌុ កាប ផា៖

«ប‌៉្រ័ះ ប៊កកាតយ័ អូ ហ្លង់ អុះ ឡឹង សារ ពិន ថុក ឡាំបាក»

លូ កាប ផា «ប‌៉្រ័ះ ពិន អូ វ៉ឹនវ៉ាយ

អូ ចៃ តាត់ស៊ិន សារ អន់ ត្រង់ កា ពិន អុះ» ?

២៨ ញ៉ា អីស អូ អ្លុ អន់តគ់ ?

ញ៉ា អីស អូ កាតាំង ប ?

ប‌៉្រ័ះ ប៊កកាតយ័ ឡាក់ ប‌៉្រ័ះ អ្វៃ លើយ

អ៊ែ ប៉ាំងកើត តេះ ទិ អា

អ៊ែ អូ អ្លុ ក្លេ័ះ អូ អ្លុ ទិ សាងុំ អុះ

កាប៉ាច់ ពុត អ្លុ ហ្លង់ ម៉ះ អ៊ែ

កា អូ ទី ពឿ អ្លុ អន់ហ្នាល់ ដេល។

២៩ អ៊ែ អន់ សាងុំ កា បក់ អូ ត្រូះ អូ ត្រាន

លូ អន់ អំរ៉ាញ កា បក់ ក្លេ័ះ អូ ទី សាងុំ។

៣០ យ‌៉័ះ មួត តាតាម័ កា ក្លេ័ះ

លូ ទិ សាងុំ ប៉ក់ ឡូត

៣១ កាប៉ាច់ បក់ ម៉ឹង ប‌៉្រ័ះ ប៊កកាតយ័

អន់ឌែ ចឹង ទី សាងុំ ណាវ លើយ

ពៀប ឡាក់ កា ក្លាង អ៊ក ប៉ារ់ ឡាំ លើយ

អន់ឌែ ចឹង សាតាក់ អូ អ្លុ ក្លេ័ះ

លូ ចាក អូ អ្លុ ទិ សាងុំ ដេល។

…

៥២

សារ ប‌៉្រ័ះ ចឹង តង័ ប៉ាសុន អ៊ែ

១ អឺ មួត ប៉ានឹម ស៊ីយ៉ូន ហគ់ សាទឹរ ឡាកោ

ហគ់ អ្យូវ តាំបាង សាងុំ អន់ដីស ពិ

អឺ មួត យេរូសាឡឹម ឡាក់ មឿង ប‌៉្រ័ះ

ហគ់ សាណើម ឡាកោ លូ ខោ អាវ ដាគ់ ឡាយ៉ាម័ ពិ

ខង សុនសាត អន់ទៀគ លូ មួត អូ ដាគ់

អន់ឌែ ចឹង អូ ម៉ុត តាកូះ ពឹង មឿង អន់ដីស ណាវ្គ ហង។

២ អឺ មួត មឿង យេរូសាឡឹម

ហគ់ អ្យូវ ឡាច់ ឡឹង ចារ ទី កាបក់ តេះ

ហគ់ ឡាំ អង់អ្វៃ ពឹង ចារ អន់ដីស ទៅ ឡគ

អឺ មួត ប៉ានឹម ស៊ីយ៉ូន ឡាក់ ពូ រ៉ុប ប៉្រគ័ ទុច

ហគ់ រ៉ីស អន់ដីស ទៅ ពិ ច្រ្វាល់ ពូ កត់ អង់កូ អន់ដីស ណោះ។

៣ ខង ប‌៉្រ័ះ ប៊កកាតយ័ កាប ផា «អាញ់ ប្រូ អន់ដីស អន់ កា ពូ អ្យក់ ប៉្រគ័ ទុច អាញ់ អូ អ្យក់ លៀន ឡឹង ពូ អុះ អាញ់ ចឹង ហ្វាយ អ្យក់ សឹត ណាវ្គ កា អូ អន់ លៀន កា ពូ ដេល»។ ៤ ប‌៉្រ័ះ ប៊កកាតយ័ កាប ផា «សើគ ពែ ប៉ាសុន អាញ់ អន់ឌែ ឡាំ អ្វៃ ប៉ាគ់ ប៉ាថេត អ៊ីស៊ីប ប៉ាគ់ អន់តីគ សុនសាត អាស៊ីរី ប៉្រគ័ បាប អន់ឌែ កាខាក់ ណាវ្គ។ ៥ កិញអៀ អា ទី សារ ញ៉ា ឡគ ?» អា ឡាក់ ប៉ានឹរ ប‌៉្រ័ះ ប៊កកាតយ័ «ពូ អ្យក់ ប៉ាសុន អាញ់ អូ អន់ លៀន កា អាញ់។ មួត ម៉ៃគ ណាំផា ពូ អន់ឌែ កាប តីស ប៉ានឹរ ខាក់ ពូ កាប បឺង៉ាយ អាញ់ រ៉ប់ ដារ់។ ៦ ទឹល នីណោ័ះ ប៉ាគ់ ដារ់ ណោះ ទៀ ប៉ាសុន អាញ់ ចឹង អន់ហ្នាល់ អាញ់។ អន់ឌែ ចឹង អ្លុ អន់តគ់ ផា អាញ់ អា ហង ឡាក់ កាប ផា "អាញ់ ពឹះ ទឹល កេះ"»។

៧ ហៃ ពូ ចាក រ៉ះ សារ ដាគ់ ពឹង ប៉ានឹម តោ ដាគ់ ខាក់ អ៊ិះ !

ឃឺ អន់ឌែ រ៉ះ ឡឹង សារ សាណុក សាវ៉ាក

លូ សារ រ៉គ់ រែ លូ សារ ប‌៉្រ័ះ តង័

ឃឺ អន់ឌែ រ៉ះ កា មួត មឿង ស៊ីយ៉ូន ផា៖

«ប‌៉្រ័ះ អន់ដីស អ៊ែ រ៉ាំងហៃ រ៉ាំងខ្យា កេះ»។

៨ ហគ់ សាំយ៉ាំង ប៉ានឹរ មួត ញ៉ាម មឿង អន់ឌែ តាំងហើ ទិឌូ

អន់ឌែ ចាជែ អញ់ស៊ែ រ៉គ់ រែ

ខង អន់ឌែ ប៉ប័ ប‌៉្រ័ះ ប៊កកាតយ័

អ៊ែ សឹត ក្យាម័ ប៉ាគ់ មឿង ស៊ីយ៉ូន កេះ។

៩ អឺ មឿង យេរូសាឡឹម ឡាក់ ប៉ាទុះ ប៉ាក់ រ៉ាយ រ៉ាំ

ហគ់ ចាជែ ម៉ៃៗ ពិ

ខង ប‌៉្រ័ះ ប៊កកាតយ័ កាប ប៉ាឡោម ប៉ាសុន អ៊ែ ឡាក់ ទី សារ ថុក ញ៉ាក

អ៊ែ តង័ មឿង យេរូសាឡឹម កេះ។

១០ ប‌៉្រ័ះ ប៊កកាតយ័ តាំបាង សារ អំរ៉ាញ អឺញ អ៊ែ ឡាក់ ដាគ់ កាខាក់

អន់ កា ប៉ាណូស គ្រឹប សុនសាត ប៉ប័

យ‌៉័ះ ពូ អ្វៃ ប៉ាគ់ ឡាណុច តេះ ប៉្លៃង

អន់ឌែ ចឹង ប៉ប័ ប‌៉្រ័ះ ប៊កកាតយ័ តង័ ពិន។

១១ ហគ់ ជៀក គួប ចាក ឡាច់ ឡឹង ចារ អា ពិ

លូ ជែ សាប៉ាគ់ កាណាគ័ ញ៉ា ឡាក់ អូ ដាគ់ ដៃ។

អន់ដីស ឡាក់ ចឹក ឃឿង ម៉ះ ប‌៉្រ័ះ ប៊កកាតយ័ *

ហគ់ ចាក ឡាច់ ឡឹង មឿង បាប៊ីឡូន អា

កេះណោះ សៃន រ៉ាវ ឡាកោ អន់ ដាគ់។

១២ អន់ដីស ចឹង ចាក ឡាច់ អូ សាតាក់ អុះ

លូ អូ ទី ពឿ តាយ៉ិប ពួយ ដេល

ខង ប‌៉្រ័ះ ប៊កកាតយ័ ឡាក់ ប‌៉្រ័ះ សុនសាត អ៊ីស្រាអ៊ែល

អ៊ែ ចឹង អ្វៃ គែង ម៉ាត់ ភឿ ប៉ាណាំ អន់ដីស

លូ អ្វៃ គែង ប៉ាអច់ ភឿ ប៉ងកាន់ អន់ដីស។

សារ បក់ ប៉្រគ័ ង៉ារ កា ប‌៉្រ័ះ ចឹង អីគ ប៉ាណាប

១៣ ប‌៉្រ័ះ ប៊កកាតយ័ កាប ផា៖

«ហៃ បក់ ប៉្រគ័ ង៉ារ កា អាញ់

អ៊ែ ចឹង តាគ់ អង់កេះ ង៉ារ អ៊ែ ហង

អ៊ែ ចឹង លៅ លែង សិច ខាក់

លូ ពូ ចឹង ប៉ានេ អ៊ែ កាខាក់ ដេល។

១៤ ផះ កាំឡាំង អៀង ហៃ អ៊ែ

ពូ កាតាច់ យច ឡូត

ខង ពូ ប៉ប័ ម៉ូះ ម៉ាត់ កើត អ៊ក កាខាក់

ត្រង័ ទ្រៀយ អ៊ែ អូ ត្រគ់ ឡាក់ កា ត្រង័ ប៉ាណូស ដេល។

១៥ ទី ប៉ាណូស អៀង សុនសាត ចឹង ប៉ប័ អ៊ែ ពូ ញម ខាក់ †

ទី សាដាច់ អៀង ដូវ ចឹង អ្វៃ រ៉ាង៉ាប់ រ៉ាអ៊ែត

ខង អន់ឌែ ចឹង ប៉ប័ អ៊ែ អីគ ប៉ាណាប កាខាក់ ‡។

ទិ មួត ឡាក់ ពូ បើ តាន័ រ៉ះ សារ ណោះ អន់ឌែ ចឹង ប៉ប័។

ទិ មួត បក់ បើ ឃើយ កាតាំង ណោះ អន់ឌែ ចឹង ហ្លង់»។

៥៣

១ អូ ទី ពឿ សឿ អុះ សារ ឡាក់ ញឹន រ៉ះ អា។

ប‌៉្រ័ះ ប៊កកាតយ័ តាំបាង សារ អំរ៉ាញ អឺញ អន់ កា ពឿ ប៉ប័ ?

២ បក់ ប៉្រគ័ ង៉ារ កា ប‌៉្រ័ះ ប៊កកាតយ័ ណោះ

ពៀប ឡាក់ កា ចាណាត់ អ៊្លង អង់ក័ះ ចាត់ ឡាក់ ប‌៉្រ័ះ ផះ រ៉ាំងហៃ

លូ ឡាក់ កា សាណា អ្យិត ហ៊ន ពឹង តេះ ក្រោះ សាដះ។

ពិន ហៃ អ៊ែ ឡាក់ កា ប៉ាណូស អូ គឹត អូ ខា

ញន កា អ៊ែ អូ លៅ លែង សិច អុះ

ត្រង័ ទ្រៀយ អ៊ែ កា អូ ដាគ់ អូ ឡាយ៉ាម័

ឡាក់ ចឹង ប៉្រគ័ អន់ ត្រគ់ ពុត ពិន ណោះ ដេល។

៣ អ៊ែ ឡាក់ ប៉ាណូស ពូ បឺង៉ាយ

លូ ពូ អ្លាត អូ ប៉្រគ័ គួប លូ អ៊ែ អុះ

អ៊ែ ទី ដឹង សារ អីគ ប៉ាណាប

លូ ឃើយ ទី សារ ថុក ឡាំបាក

អ៊ែ ឡាក់ ប៉ាណូស ពូ បឺង៉ាយ

ពូ ប៉ឹត ម៉ាត់ អូ ខឹន ហៃ អ៊ែ អុះ

ពិន កា អូ រ៉ាប់ អ៊ែ ដេល។

៤ អ៊ែ ទី សារ ថុក ឡាំបាក ទិណោ័ះ ប៉ាតាង ពិន

អ៊ែ អ្យក់ សារ អីគ ប៉ាណាប ម៉ះ ពិន ទិណោ័ះ ពឹង អ៊ែ

ហះកា ពិន សាម៉គ័ កា ប‌៉្រ័ះ ប៊កកាតយ័ ចៃគ ថូត អ៊ែ

ទឹប ពីត អ៊ែ លូ សារ អីគ ព្លុ ប៉ាញុ រ៉ាំបល់។

៥ ហះកា ពូ ច្រាគ័ អ៊ែ ញន កា សារ ពិន ប៉្រគ័ យច ចាបាប់

ពូ កាមៃ អ៊ែ ញន កា សារ ពិន ប៉្រគ័ អូ ដាគ់

ពូ ពីត សាប៉្វាត័ អ៊ែ ភឿ អន់ ពិន ទី សារ សាណុក សាវ៉ាក

ញន កា តាំងហាល ឡាកា អ៊ែ បះ ពិន កា ដាគ់ ព្រេះ។

៦ ពិន ទិឌូ ហ្យើត ឡាក់ កា ចៀម ក្លះ ឡាច់ ឡឹង តាប៉ល់

ពិន ម៉ោញ ដូវ ៗ ចាក ពួយ ទ្រង ឡាកោ ទៅ

ហះកា ប‌៉្រ័ះ ប៊កកាតយ័ អ្យក់ សារ អូ ដាគ់ ម៉ះ ពិន ទិណោ័ះ

ចៃគ ពឹង អ៊ែ ឡគ។

៧ ពូ ពីត ប៉្រគ័ បាប អ៊ែ

ហះកា អ៊ែ អូ តើល ពូ អុះ

ឡាក់ កា ចៀម ពូ ទុង អ្យក់ ឡាំ ប៉ាន់តោ័

អ៊ែ អូ កាកាប អុះ

ឡាក់ កា គន ចៀម អ្វៃ គ្រឺយ ហះ ង៉ីរ បក់ កាត់ សក់ អ៊ែ។

៨ ពូ រ៉ុប អ៊ែ អ្យក់ ឡាំ អន់ ពូ ចៃគ ថូត

កេះណោះ អ្យក់ ឡាំ ប៉ាន់តោ័

អូ ទី ពឿ ឃឹត ឡឹង ផូង័ វ៉ាច់ អ៊ែ អុះ

ខង ពូ អ្យក់ ឡាច់ អ៊ែ ឡឹង កាំឡាំង ប៉ាណូស ឡាក់ អ្វៃ រ៉ីស

ពូ ពីត អ៊ែ ញន កា សារ យច ម៉ះ សុនសាត អាញ់។

៩ យ‌៉័ះ អ៊ែ អូ ប៉្រគ័ សារ ខូយ ប៉ាអ្យប់

យ‌៉័ះ អ៊ែ អូ កាប ព្លូង ប៉្លាច័ ឡាច់ ឡឹង ពឹរ អ៊ែ កាតាម

កា ពូ តប់ ប៉ាទ្រូ អ៊ែ អន់ឌូ លូ ប៉ាទ្រូ ប៉ាណូស បក់ អូ ដាគ់

លូ កាណុង រ៉ូង័ ប៉ានឹម បក់ ប‌៉្រ័ះ ប៉ាត្រង័។

១០ ប‌៉្រ័ះ ប៊កកាតយ័ ទី ផិនកាន ចឹង កាមៃ បក់ ប៉្រគ័ ង៉ារ កា អ៊ែ ណោះ

ទឹប អន់ អ៊ែ ទី សារ អីគ ប៉ាណាប កាខាក់

អ៊ែ មប ឡាកោ ប៉្រគ័ កាណាគ័ រ៉ាម៉ះ ប‌៉្រ័ះ

សាំរ៉ាប់ ហ្វាយ ពូ ឡាក់ ទី សារ យច

ប‌៉្រ័ះ ចឹង ប៉្រគ័ អន់ អ៊ែ ទី ផូង័ វ៉ាច់

ប‌៉្រ័ះ ចឹង ប៉្រគ័ អន់ អ៊ែ ទី អាញុ អ្វៃ រ៉ីស ទុញ

ផិនកាន ប‌៉្រ័ះ ប៊កកាតយ័ ប៉ិច ប៉្រគ័ ណោះ

ចឹង តាគ់ អង់កេះ ញន កា អ៊ែ។

១១ «ឡៃង ឡឹង អ៊ែ ទី សារ ថុក ពុត កាខាក់ កេះ

បក់ ប៉្រគ័ ង៉ារ កា អាញ់ អ៊ែ ចឹង ប៉ប័ ខា ឡឹង សារ អ៊ែ ថុក ប៉ាណាប ណោះ

ម៉ាគ់ អ៊ែ ប៉ាញ័ ពុត ឡគ។

បក់ ប៉្រគ័ ង៉ារ កា អាញ់ អ៊ែ ដាគ់ ត្រង់

អ៊ែ កា ចឹង ប៉្រគ័ អន់ ប៉ាណូស អៀង ដូវ ដាគ់ ត្រង់ ដេល

ញន កា សារ ហ្យាំង សាឡាច់

លូ អ៊ែ ចឹង អ្យក់ សារ ពូ ប៉្រគ័ យច អន់ ពឹង អ៊ែ។

១២ ខ អា ហង បះ អាញ់ មប អន់ អ៊ែ រ៉ាំងហៃ ប៉ាណូស អៀង ដូវ

អ៊ែ ចឹង ជែក រ៉ាស អំប៉ាស អន់ឌូ លូ មួត បក់ អំរ៉ាញ អឺញ

ខង អ៊ែ សាឡាគ់ អ្លាត ឡាកោ លើយ ទឹល តោ័

ទឹប ពូ ផា កា អ៊ែ ឡាក់ ប៉ាណូស ប៉្រគ័ យច ចាបាប់។

អ៊ែ អ្យក់ សារ យច ម៉ះ ប៉ាណូស អៀង ដូវ អន់ ទិ ពឹង ឡាកោ អ៊ែ

ទឹប ឡោម ឡា អាញ់ ប៉ាតាង ប៉ាណូស ឡាក់ ប៉្រគ័ យច ចាបាប់ ដេល»។

…

* ៧:២ ៧:២ ផូង័ អេប៉្រាអ៊ីម កាប ឡឹង ផូង័ អ៊ីស្រាអ៊ែល ទិ ១០ ឡាក់ ប៉ាសាំង លូ ផូង័ យូដា ខង ផូង័ អេប៉្រាអ៊ីម ឡាក់ ផូង័ តីស ឡឹង ពូ។

† ៧:៣ ៧:៣ សាអា យ៉ាស៊ូប ទី ណី ផា «មួត បក់ អ្វៃ សល់ ចឹង សឹត»។

‡ ៧:១៤ ៧:១៤ អេម៉ាញូអ៊ែល ទី ណី ផា «ប‌៉្រ័ះ ប៊កកាតយ័ អ្វៃ អន់ឌូ លូ ពិន»។

* ៨:១ ៨:១ ម៉ាហេសាឡាល ហាសាបះ ទី ណី ផា «ប៉ាន់តាន ឡាំ តាប៉ីត អ្យក់ រ៉ាស អំប៉ាស ពូ ប៉្រាល់ៗ»។

* ៩:៤ ៩:៤ ប៉រ់ ហៃ សារ មួត ម៉ៃគ ណាំផា ៧:១-២៥។

* ១១:១ ១១:១ វគ័ យេសាយ ឡាក់ ពឹ សាដាច់ ដាវីត។ សារ អា កាប ប៉ាញ់ជ្វៀរ ឡឹង ផូង័ វ៉ាច់ សាដាច់ ដាវីត ម៉ោញ ដូវ ឡាក់ ចឹង តង័ សុនសាត អ៊ីស្រាអ៊ែល។

* ៥២:១១ ៥២:១១ ឃឿង ម៉ះ ប‌៉្រ័ះ ប៊កកាតយ័ ឃឺ ឃឿង ខង ឡឹង រ៉ោង រ៉ាម៉ះ ប‌៉្រ័ះ ឡាក់ សុនសាត បាប៊ីឡូន អ្យក់ កា អន់ឌែ ពែ។ ឡៃង ឡឹង ណោះ សុនសាត អ៊ីស្រាអ៊ែល អ្យក់ សឹត ប៉ាគ់ ប៉ាថេត អ៊ីស្រាអ៊ែល ណាវ្គ។

† ៥២:១៥ ៥២:១៥ ទី ប៉ាណូស អៀង សុនសាត ចឹង ប៉ប័ អ៊ែ ពូ ញម ខាក់ ពិន ព្រែ នីអៀ កា ត្រគ់ ដេល៖ អ៊ែ ចឹង ព្រឹះ ទៀក ពឹង ប៉ាណូស អៀង សុនសាត ។

‡ ៥២:១៥ ៥២:១៥ អ៊ែ អីគ ប៉ាណាប កាខាក់ ពិន ព្រែ នីអៀ កា ត្រគ់ ដេល៖ សារ អំរ៉ាញ អឺញ អ៊ែ កេង ខាក់ ។

យេរេមៀ

យេរេមៀ

សារ អន់តគ់ រ៉ះ

វគ័ យេរេមៀ ឡាក់ រ៉ាគឹយ ប‌៉្រ័ះ ឡាក់ ប៉្រគ័ ង៉ារ កា ប‌៉្រ័ះ ប៊កកាតយ័ ដឹង ម៉ោញ ដូវ អ៊ែ អូ ទី គួប អុះ ខង ពឹង រ៉ាំងហាវ អ៊ែ ពូ ប៉ាសាំង លូ អ៊ែ ប៊ែត ចឹង ទិឌូ។ ហះកា អ៊ែ ខំ ប៉្រគ័ ង៉ារ កា ប‌៉្រ័ះ ប៊កកាតយ័ ញន ពុត ដាគ់ ត្រង់ លើយ ទឹល ឡុច។ ប‌៉្រ័ះ ប៊កកាតយ័ ប៉្រើ វគ័ យេរេមៀ រ៉ះ ប៉ានឹរ អ៊ែ កា មួត មឿង យេរូសាឡឹម ឡឹង រ៉ាំងវ៉ាង សាណាំ ៦២៦ អន់ទ្រួល សាណាំ យីស៊ូ កើត ប៉ាណូស ផះ រ៉ាំងវ៉ាង សាដាច់ យ៉ូសៀស រ៉ាំងហៃ ប៉ាថេត យូដា។ អ៊ែ ប៉្រគ័ ង៉ារ កា ប‌៉្រ័ះ ប៊កកាតយ័ ទុញ ៤០ សាណាំ សល់ ផះ រ៉ាំងវ៉ាង ប៉ាថេត យូដា ទី សារ ថុក ឡាំបាក ខាក់។ ពឹង សាណាំ ៥៩៧ នេប៊ូកានេសា ឡាក់ សាដាច់ ប៉ាថេត បាប៊ីឡូន ប៉ាណាំ តាហាន តាកូះ អ្យក់ មឿង យេរូសាឡឹម លូ គៀរ អ្យក់ ប៉ាសុន ម៉ោញ ចំលួន អ្យក់ ប៉្រគ័ ទុច ទឹប រ៉ុប សាដាច់ ឡាំ អន់ឌូ ដេល ឃឺ សាដាច់ យេហូយ៉ាគីន ឡាក់ សោ សាដាច់ យ៉ូសៀស។ ពូ កា អ្យក់ សេដេគៀ ឡាក់ ក្លឹញ យេហូយ៉ាគីន ប៉្រើ ប៉្រគ័ សាដាច់ ប៉ាតាង ញន កា ពូ ឃឹត ផា អ៊ែ អូ ប៉ាសាំង លូ សាដាច់ បាប៊ីឡូន អុះ។ ហះកា ប៉ាគ់ អន់តីគ សាដាច់ សេដេគៀ ប៉ាសាំង ដេល។ ទឹល នីណោ័ះ សាដាច់ នេប៊ូកានេសា ប៉្រើ តាហាន អន់ ឡាំ វ៉ិង ជុំ មឿង យេរូសាឡឹម ទុញ ម៉ោញ សាណាំ អ៊ែ កា អ្យក់ មឿង យេរូសាឡឹម ពឹង ខៃ ៧ សាណាំ ៥៨៧ អន់ទ្រួល ឡឹង សាណាំ យីស៊ូ កើត ប៉ាណូស។ តាហាន បាប៊ីឡូន ថាំឡាយ រ៉ោង រ៉ាម៉ះ ប‌៉្រ័ះ លូ រ៉ុប សាដាច់ ទឹប គៀរ អ្យក់ ប៉ាសុន ម៉ោញ ចំលួន អ្យក់ ប៉្រគ័ ទុច។ សាដាច់ បាប៊ីឡូន ប៉្រើ វគ័ កេដាលៀ ប៉្រគ័ ម៉ៃគ រ៉ាំងហៃ ប៉ាសុន ឡាក់ អ្វៃ សល់ ឡឹង ពូ គៀរ ហះកា អូ ទុញ ប៉ុប ចំ ពូ កា ប៉ាន់តោ័ អ៊ែ។ ទឹល នីណោ័ះ ប៉ាសុន យូដា កា សាតាក់ ឡាំ អ្វៃ ប៉ាគ់ ប៉ាថេត អ៊ីស៊ីប ទឹប ប៉ាំងខំ វគ័ យេរេមៀ ប៉្រើ ឡាំ អន់ឌូ ដេល អ៊ែ កា តោ័ ប៉ាគ់ ប៉ាថេត ពូ ណោះ ហង។

វគ័ យេរេមៀ ឡាក់ កា រ៉ាគឹយ ប‌៉្រ័ះ អន់ទៀគៗ ដេល អ៊ែ ឃឹត ផា សារ ថុក ឡាំបាក ឡាក់ កើត ពឹង សុនសាត អ៊ីស្រាអ៊ែល ឃឺ សារ ប‌៉្រ័ះ ប៊កកាតយ័ ពីត ប៉ាញ់ចាល ប៉ាសុន ឡាក់ ប៉ាណាំ គួប ប៉្រគ័ អូ ត្រង់ កា អ៊ែ។ ប៉ាគ់ អន់តីគ វគ័ យេរេមៀ រ៉ះ ផា ប៉ាសុន ត្រគ់ ប៉ិនពែង ពុត សឿ ប‌៉្រ័ះ ប៊កកាតយ័ ណាវ្គ ភឿ អន់ រ៉ាវ៉ាច់ ឡឹង សារ ចុនចៃ។ អ៊ែ ផា ពូ ត្រគ់ អ្លាត ជែ ឡាំ ណាំង សុនសាត អ៊ីស៊ីប ប៉្រើ តង័ ហះកា ត្រគ់ ឡាប់ ញម កា សាដាច់ បាប៊ីឡូន។ ផះ ណោះ ពូ ឃឹត ផា អ៊ែ អូ ត្រង់ កា សុនសាត អ៊ែ ទៅ ពូ កា ប៉ាណាំ គួប ប៉្រគ័ បាប អ៊ែ។ អ៊ែ អុក ពុត ប៉ុប ចំ អ៊ែ កា ប៉ិច កា សុនសាត អ៊ែ ទៅ ប៉ុប ណោះ ដេល។ អ៊ែ ទី សារ ប៉ាណាប នែវ អា ញន កា រ៉ះ ឡឹង សារ ប‌៉្រ័ះ ប៊កកាតយ័ ចៃគ ថូត ប៉ាសុន អ៊ែ ឡាក់ អូ ត្រង់ ណោះ ហះកា វគ័ យេរេមៀ អ្វៃ កា ប៉ិច ចៃ កា មួត ប៉ាសុន ដេល។ ខ អា ហង ផះ អន់ដា អ៊ែ កាប បឹក រ៉ាំបឹក កា ប‌៉្រ័ះ ប៊កកាតយ័ (ប៉រ់ ហៃ ១១:១៨-១២:៦; ១៥:១០-២១; ១៧:១៤-១៨; ១៨:១៨-២៣; ២០:៧-១៨)។ យ‌៉័ះ អ៊ែ អ្លុ អន់តគ់ ផា ប៉ាសុន ឡាក់ អូ ត្រង់ កា ប‌៉្រ័ះ ប៊កកាតយ័ ត្រគ់ តោ័ កាតាម អ៊ែ ឃឹត ផា អន់តីគ ទៀ ប‌៉្រ័ះ ប៊កកាតយ័ ចឹង តង័ អន់ឌែ ញន កា សារ សាញ៉ា រែវ ពុត ណាវ (ប៉រ់ ហៃ ៣១:៣១-៣៤)។ ខ អា ហង ប៉្រគ័ អន់ អ៊ែ សឿ ផា ប‌៉្រ័ះ ប៊កកាតយ័ ចឹង តង័ ប៉ាសុន អ៊ែ តាទឹច ឡាក់ ប៉្រគ័ អន់ ទី សារ ម៉ឹង (ប៉រ់ ហៃ ៣២:១-៤៤)។

យេរេមៀ ទី សារ ឡាក់ កា អា៖

សារ ប‌៉្រ័ះ ប៊កកាតយ័ រ៉ើស អ្យក់ យេរេមៀ ប៉្រើ រ៉ះ សារ ប៉ាតាង អ៊ែ។ (១:១-១៩)

ប៉ានឹរ ប‌៉្រ័ះ ឡាក់ វគ័ យេរេមៀ រ៉ះ កា ពូ ឡឹង សារ មួត យូដា។ (២:១-២៥:៣៨) កាណុង សារ ទិ អា អ៊ែ តាំបាង ហ៊ូប អៀង អន់ ពូ ហៃ ម៉ាគ់ ពូ ឡាម៉គ់ ហ្លង់។ ហ៊ូប ណោះ ទី ឡាក់ កា ម៉ាអ៊ែវ ពុក (១៣:១-១៤) រ៉ាគឹយ ម៉ាន តេះ កាអ៊ល (១៨:១-១៧) លូ អ៊ែង ប៉ាទុះ (១៩:១-១៥)។

សារ អន់ទៀគៗ ឡាក់ កើត ពឹង ឡាកោ វគ័ យេរេមៀ។ (២៦:១-៤៥:៥)

សារ ឡាក់ ចឹង កើត ពឹង សុនសាត អន់ទៀគៗ។ (៤៦:១-៥១:៦៤)

សារ មឿង យេរូសាឡឹម រ៉ាយ រ៉ាំ។ (៥២:១-៣៤)

ប៉ាគ់ ឡុច វគ័ យេរេមៀ រ៉ះ ឡឹង សារ សាដាច់ បាប៊ីឡូន អូ អ្យក់ យ៉ូ សាដាច់ យេហូយ៉ាគីន ឡាក់ ពូ រ៉ុប អ្យក់ ឡាំ ប៉ាគ់ ប៉ាថេត បាប៊ីឡូន ពែ។ ទឹល នីណោ័ះ ប៉ាគ់ ចឹង ឡុច សារ យេរេមៀ ប៉្រគ័ អន់ សុនសាត អ៊ីស្រាអ៊ែល ទី សារ ម៉ឹង។

ប៉ាគ់ អន់តីគ យីស៊ូ រ៉ះ ប៉ាឡាក់ ឡឹង សារ យេរេមៀ រ៉ះ ដេល។ ពឹង ម៉ាំង ពូ រ៉ុប អ៊ែ ឡាំ ជឹន អន់ ពូ ប៉ាន់តោ័ អ៊ែ សា សាណា អន់ឌូ លូ មួត សឹះ អ៊ែ កា រ៉ះ ឡឹង សារ សាញ៉ា រែវ ពុត ណាវ ឡាក់ អ៊ែ ប៉្រគ័ លូ ផាម អ៊ែ ទៅ ឃឺ សារ សាញ៉ា រែវ ពុត ឡាក់ វគ័ យេរេមៀ ទី រ៉ះ កេះ (ប៉រ់ ហៃ លូកា ២២:២០; ១ កូរិនថូះ ១១:២៥)។

៣១

សារ ប‌៉្រ័ះ ចឹង ប៉្រគ័ សារ សាញ៉ា រែវ ពុត ណាវ

៣១ ប‌៉្រ័ះ ប៊កកាតយ័ កាប ផា «ប៉ាគ់ យ៉ាង័ តោ ទៀ អាញ់ ចឹង សាញ៉ា រែវ ពុត ណាវ លូ ប៉ាសុន អ៊ីស្រាអ៊ែល លូ ប៉ាសុន យូដា។ ៣២ សារ សាញ៉ា រែវ ពុត ណាវ អា អូ ត្រគ់ ឡាក់ កា សារ អាញ់ សាញ៉ា រែវ ពុត លូ វគ័ យ៉ាគ់ អន់ឌែ ផះ រ៉ាំងវ៉ាង អាញ់ ទុង តី អន់ឌែ ឡាច់ ឡឹង ប៉ាថេត អ៊ីស៊ីប ពែ អុះ។ យ‌៉័ះ អាញ់ ឡាក់ តាំងឡា អន់ឌែ កាតាម កា អន់ឌែ អ្លាត សារ អាញ់ សាញ៉ា រែវ ពុត ណោះ ដេល។ ៣៣ ប៉ាគ់ អន់តីគ ទៀ អាញ់ ចឹង សាញ៉ា រែវ ពុត លូ ប៉ាសុន អ៊ីស្រាអ៊ែល ឃឺ នីអៀ៖ ចាបាប់ អាញ់ ចឹង ចៃគ ពឹង ពុត តាម៉ុត ពឹង ពៀក អន់ឌែ កេះណោះ អាញ់ ចឹង កេះ ប‌៉្រ័ះ អន់ឌែ អន់ឌែ ចឹង កេះ ប៉ាសុន អាញ់ ហង។ ៣៤ ពូ ចឹង អ្លាត អូ ប៉ាំងហៀន គួប សោប លូ អូ រ៉ះ កា អុះ ម៉ី តាំងឡា ផា "ត្រគ់ អន់ហ្នាល់ ប‌៉្រ័ះ ប៊កកាតយ័ " ណាវ្គ ហង ខង ឡឹង បក់ ថិ ឡឹង ពូ ទឹល បក់ តីស ឡឹង ពូ ពូ ចឹង អន់ហ្នាល់ អាញ់ ទិឌូ។ អាញ់ ចឹង អូ អ្យក់ យ៉ូ សារ ពូ ប៉្រគ័ អូ ដាគ់ អាញ់ កា អូ កាចាំង កា សារ យច ពូ ដេល»។ អា ហង ប៉ានឹរ ប‌៉្រ័ះ ប៊កកាតយ័ ។

៣៥ ប‌៉្រ័ះ ប៊កកាតយ័ ឡាក់ ប៉្រើ ដារ់ តាគ់ តាតារ ផះ កាដារ់

លូ អន់ ខៃ លូ សំឡង់ ទិណោ័ះ តាគ់ តាតារ ផះ កាម៉ាំង

អ៊ែ វ៉ឹរ ទៀក សាឡីគ សាឡាយ ម៉ាគ់ រ៉ាំងក្លាច តីសៗ

អ៊ែ ឡាក់ ប‌៉្រ័ះ តេះ ប‌៉្រ័ះ ប៉្លៃង អ៊ែ កាប ផា

៣៦ «ផា ដារ់ ខៃ សំឡង់ ទិណោ័ះ អូ តាតារ កេះ

ណោះ គន សោ អ៊ីស្រាអ៊ែល ចឹង អូ ប៉្រគ័ ប៉ាសុន អាញ់ ណាវ្គ ដេល។

៣៧ ផា ពូ អ្លុ វ៉ាស អំពុ តីស ប៉្លៃង លូ ជ្រុ តេះ

អាញ់ កា ចឹង អ្លុ អ្លាត គន សោ អ៊ីស្រាអ៊ែល

ញន កា សារ អន់ឌែ ប៉្រគ័ អូ ដាគ់ ណោះ ដេល»។

អា ហង ប៉ានឹរ ប‌៉្រ័ះ ប៊កកាតយ័ ។

…

ដានីអ៊ែល

១

២

៣

៤

៥

៦

៧

៩

សារ ដានីអ៊ែល

សារ អន់តគ់ រ៉ះ

ពឹង សារ ដានីអ៊ែល ពូ រ៉ះ សារ មួត តាតាម័ ប៉្វាន់ ដូវ កាណុង ប៉ាសុន ប៉ាថេត យូដា ឡាក់ សាដាច់ នេប៊ូកានេសា គៀរ អ្យក់ ប៉្រគ័ ទុច ប៉ាគ់ ប៉ាថេត បាប៊ីឡូន។ មួត តាតាម័ ប៉្វាន់ ដូវ ណោះ ទី ពុត ប៉ិច ចៃ ដាគ់ ត្រង់ កាខាក់ កា ប‌៉្រ័ះ ប៊កកាតយ័។

ពឹង សារ ដានីអ៊ែល ទី សារ ឡាក់ កា អា៖

សារ មួត យូដា ប៉្រគ័ កាន កា សាដាច់ បាប៊ីឡូន។ យ‌៉័ះ អន់ឌែ អ្យក់ ពុត ចៃគ ប៉្រគ័ កាន ដាគ់ កាខាក់ ពូ ជិះ ចគ័ ប៉្រគ័ បាប អន់ឌែ កាប ប៉ាន់ដឹប គួប ដានីអ៊ែល ប៉ៃង ដូវ ពូ រ៉ុប ហឹរ ពឹង អុញ ទឹប រ៉ីស កាប៉ាច់ ដានីអ៊ែល ពូ រ៉ុប ប៉ាឡិ ពឹង ឡូះ ក្លា។ ហះកា ប‌៉្រ័ះ ប៊កកាតយ័ តង័ អន់ឌែ អន់ រ៉ាវ៉ាច់ ឡាកោ ទឹប ប៉្រគ័ អន់ សាដាច់ ដាគ់ ពុត កា អន់ឌែ។ (១:១-៦:២៨)

សារ កេង ខាក់ ប៉្វាន់ នែវ ឡាក់ ប‌៉្រ័ះ ប៊កកាតយ័ តាំបាង អន់ ដានីអ៊ែល ប៉ប័។ សារ កេង ខាក់ ប៉្វាន់ នែវ ណោះ រ៉ះ ឡឹង សារ សុនសាត អ៊ីស្រាអ៊ែល អ្វៃ កាន់តេ័ះ អំរ៉ាញ អឺញ សាដាច់ សុនសាត អន់ទៀគ លើយ ទឹល ប‌៉្រ័ះ ប៊កកាតយ័ ប៉្រគ័ អន់ អន់ឌែ រ៉ាវ៉ាច់ ឡឹង អំរ៉ាញ អឺញ សាដាច់ អន់ទៀគៗ ណោះ កេះណោះ ប‌៉្រ័ះ រ៉ាំងហៃ រ៉ាំងខ្យា អ៊ែ ទៅ។ (៧:១-១២:១៣)

សារ ដានីអ៊ែល ទី សារ អន់ដា វ៉ឹច លូ សារ ពឹង សារ តាំបាង ពឹង ផាប់ សាញ៉ា រែវ ពុត ណាវ ដេល។ សារ ទិ ពៀរ អា ពូ កាប ប៉ាំងហោក ពុត ពៀក មួត បក់ សឿ ប‌៉្រ័ះ ប៊កកាតយ័ គ្រឹប រ៉ាំងហាវ អន់ ទី ពុត ខឹន គ្រឹប សារ ថុក ឡាំបាក ឡាក់ ចឹង កើត ពឹង អន់ឌែ។

១

សារ ពូ អ្យក់ ដានីអ៊ែល ឡាំ ប៉ាគ់ ប៉ាថេត បាប៊ីឡូន

១ រ៉ាំងវ៉ាង សាណាំ ទី ប៉ៃង ផះ សាដាច់ យេហូយ៉ាគីម រ៉ាំងហៃ ប៉ាថេត យូដា នេប៊ូកានេសា ឡាក់ សាដាច់ ប៉ាថេត បាប៊ីឡូន អ៊ែ ប៉ាណាំ តាហាន ឡាំ តាកូះ វ៉ិង ជុំ មឿង យេរូសាឡឹម។ ២ ប‌៉្រ័ះ ឡាក់ តាំងឡា កា មប សាដាច់ យេហូយ៉ាគីម ទឹប ឃឿង ខង កាណុង រ៉ោង រ៉ាម៉ះ ប‌៉្រ័ះ អន់ កា សាដាច់ នេប៊ូកានេសា។ សាដាច់ នេប៊ូកានេសា កា រ៉ុប សាដាច់ យេហូយ៉ាគីម លូ ប៉ាសុន អ៊ែ អន់ដា អ្យក់ ឡាំ ប៉ាគ់ ប៉ាថេត បាប៊ីឡូន * លូ អ្យក់ ឃឿង ខង អន់ដា ចៃគ ពឹង រ៉ោង រ៉ាម៉ះ ប‌៉្រ័ះ អ៊ែ។ ៣ សាដាច់ នេប៊ូកានេសា ប៉្រើ អាសាផាណះ ឡាក់ ម៉ៃគ រ៉ាំងហៃ មួត ប៉្រគ័ ង៉ារ កា សាដាច់ ឡាំ អ្យក់ មួត តាតាម័ សុនសាត អ៊ីស្រាអ៊ែល បក់ ផូង័ វ៉ាច់ សាដាច់ យេហូយ៉ាគីម លូ គន មួត បក់ ប៉្រគ័ តីស អ្យក់ ឡាំ ប៉ាគ់ អ៊ែ។ ៤ មួត តាតាម័ ណោះ ត្រគ់ អ្យក់ ដឹង បក់ ដាគ់ ឡាយ៉ាម័ កាខាក់ អូ ទី អេះ អោម ហះ ចំ ទឹប ហ្យាំង សាឡាច់ លូ អ្លុ ហ្លង់ អៀង សារ ឡាក់ ចឹង អ្លុ ប៉្រគ័ កាន ពឹង ហី សាដាច់។ អាសាផាណះ កា ត្រគ់ ប៉ាំងហៀន អន់ឌែ អន់ អ្លុ កាប សុនសាត ខាល់ដេ លូ អ្លុ សត់ត្រា សុនសាត ខាល់ដេ ដេល។ ៥ សាដាច់ កា ប៉្រើ ពូ អន់ សាណា លូ តាពែ ប៉្លៃ អង់កាច អន់ កា អន់ឌែ រ៉ប់ ដារ់ ឡាក់ កា សាណា លូ តាពែ អ៊ែ ឃើយ សា អៃត រ៉ប់ ដារ់ ដេល។ អន់ឌែ ត្រគ់ ហៀន ប៉ៃង សាណាំ ហិ អន់ទ្រួល ចឹង អន់ អន់ឌែ ម៉ុត ប៉្រគ័ កាន កា សាដាច់។ ៦ កាណុង កាំឡាំង មួត តាតាម័ ណោះ ទី ផូង័ យូដា អន់ដា ឃឺ ដានីអ៊ែល ហាណានៀ មីសាអ៊ែល លូ អាសារៀ។ ៧ ម៉ៃគ រ៉ាំងហៃ មួត ប៉្រគ័ ង៉ារ កា សាដាច់ អ៊ែ រ៉ើ សិច ណាវ កា មួត ប៉្វាន់ ដូវ ណោះ ឃឺ នីអៀ៖ អ៊ែ តូរ័ សិច ដានីអ៊ែល ផា បេលថិសាសារ ឡគ ហាណានៀ តូរ័ សិច ផា សាដ្រាក់ មីសាអ៊ែល តូរ័ សិច ផា មែសាក់ អាសារៀ តូរ័ សិច ផា អាបេតនេកោ។

៨ ដានីអ៊ែល ឃឹត កាណុង ពុត ផា អ៊ែ អូ សា សាណា លូ អៃត តាពែ ឡាក់ សាដាច់ ឃើយ សា អៃត ណោះ អុះ អ្យូគ ផៃគ អ៊ែ កើត អូ ដាគ់ †។ អ៊ែ កា រ៉ះ កា ម៉ៃគ រ៉ាំងហៃ មួត ប៉្រគ័ ង៉ារ កា សាដាច់ ជែ ប៉ាំងខំ ប៉្រើ អ៊ែ សា សាណា គុន សាដាច់ ណោះ។ ៩ ប‌៉្រ័ះ ប៊កកាតយ័ ប៉្រគ័ អន់ ម៉ៃគ រ៉ាំងហៃ ណោះ ទី ពុត តាប៉ាប តាប៉ុន កា ដានីអ៊ែល។ ១០ ម៉ៃគ រ៉ាំងហៃ ណោះ រ៉ះ កា ដានីអ៊ែល ផា «អាញ់ អ្យូគ ខាក់ កា សាដាច់ ឡាក់ តាំងឡា អាញ់ ខង អ៊ែ ប៉្រើ អាញ់ អន់ សាណា លូ តាពែ កា អន់ដីស សា អៃត ហះកា ផា អ៊ែ ប៉ប័ អន់ដីស រ៉ាំងកៃគ ឡឹង មួត តាតាម័ អន់ទៀគ ឡាក់ សានឺរ លូ អន់ដីស ចាបះ កា អ៊ែ ចឹង ចៃគ ថូត ប៉ាន់តោ័ អាញ់ ហង»។ ១១ ម៉ៃគ ណាំផា ណោះ ប៉្រើ ទុច ម៉ោញ ដូវ រ៉ាំងហៃ ដានីអ៊ែល ហាណានៀ មីសាអ៊ែល លូ អាសារៀ។ ដានីអ៊ែល កាកាប លូ ទុច ណោះ ផា ១២ «ប៉រ់ អីស សាគ់ លួង ញឹន រ៉ាំងវ៉ាង ១០ ដារ់ ពិ។ អីស អន់ ដឹង ទៀក អៃត លូ សាណា ហ្លាអ្យិត កា ញឹន សា បគ័ កេះ។ ១៣ អន់តីគ ឡឹង ណោះ អីស ហៃ ម៉ូះ ម៉ាត់ ញឹន លូ ហៃ ម៉ូះ ម៉ាត់ មួត បក់ សា សាណា គុន សាដាច់ កេះណោះ ប៉្រគ័ កា ញឹន ពួយ ពុត អីស ឃឹត ពិ»។ ១៤ ទុច បក់ រ៉ាំងហៃ អន់ឌែ កា ភម ពួយ ដានីអ៊ែល ប៉រ់ ណោះ ដេល កា សាគ់ លួង អន់ឌែ រ៉ាំងវ៉ាង ១០ ដារ់។ ១៥ ប៉ាគ់ ទឹល ១០ ដារ់ រ៉ាវ៉ាច់ កេះ ម៉ូះ ម៉ាត់ ឡាកោ ប៉ាំងឡៃ មួត តាតាម័ ប៉្វាន់ ដូវ ណោះ ដាគ់ ឡាយ៉ាម័ ក្វា ឡឹង មួត តាតាម័ អន់ទៀគៗ ឡាក់ សា សាណា គុន សាដាច់ ណោះ សាំ។ ១៦ អ្យក់ ឡឹង ដារ់ ណោះ បក់ រ៉ាំងហៃ អន់ឌែ អ៊ែ អូ អ្យក់ សាណា លូ តាពែ គុន សាដាច់ អន់ កា អន់ឌែ ហង ឃឺ អន់ ដឹង សាណា ហ្លាអ្យិត លូ ទៀក ឡគ។ ១៧ ប‌៉្រ័ះ ប៊កកាតយ័ ប៉្រគ័ អន់ មួត តាតាម័ ប៉្វាន់ ដូវ ណោះ អ្លុ សត់ត្រា លូ ត្រះ ត្រាំង ហ្យាំង សាឡាច់ អ្លុ ហ្លង់ គ្រឹប សារ។ កាប៉ាច់ ដានីអ៊ែល អ៊ែ អ្លុ រ៉ះ ឡឹង សារ ញ៉ា ឡាក់ ប‌៉្រ័ះ តាំបាង អន់ ពូ ប៉ប័ ទឹប អ្លុ រ៉ះ ឡឹង ប៉ាណោ សារ ពូ អំប៉ោ ដេល។

១៨ ប៉ាគ់ ទឹល ដារ់ កាំឡត់ កេះ សាដាច់ នេប៊ូកានេសា កា ប៉្រើ ពូ ឡាំ អ្យក់ មួត តាតាម័ ទិណោ័ះ អន់ ពឹះ ប៉ាគ់ អ៊ែ។ ម៉ៃគ រ៉ាំងហៃ មួត ប៉្រគ័ ង៉ារ កា សាដាច់ អ៊ែ កា ឡាំ អ្យក់ មួត តាតាម័ ទិណោ័ះ ម៉ុត ប៉ាគ់ សាដាច់។ ១៩ សាដាច់ កាកាប លូ មួត តាតាម័ ទិណោ័ះ ហះកា កាណុង កាំឡាំង អន់ឌែ ណោះ អូ ប៉ប័ បក់ ចំ អ្លុ សាម៉ើ លូ ដានីអ៊ែល ហាណានៀ មីសាអ៊ែល លូ អាសារៀ ណោះ អុះ។ ទឹល នីណោ័ះ សាដាច់ កា ប៉្រើ អន់ឌែ ប៉្វាន់ ដូវ ប៉្រគ័ កាន កា អ៊ែ ហង។ ២០ ផះ សាដាច់ អំប៉ញ់ អន់ឌែ ឡឹង សារ ញ៉ាៗ ឡាក់ តងកាន ពុត អ្លុ ហ្លង់ កាខាក់ គ្រឹប សារ មួត ប៉្វាន់ ដូវ អ្លុ កេង ខាក់ ក្វា ឡឹង មួត គ្រូ អំហ្ម លូ គ្រូ ឡូ ទិណោ័ះ ឡាក់ អ្វៃ ពឹង ប៉ាថេត អ៊ែ ណោះ អញ់ជឹត ទង ឡូត។ ២១ ដានីអ៊ែល កា អ្វៃ ប៉្រគ័ កាន កា សាដាច់ លើយ ទឹល សាណាំ ទី ម៉ោញ ផះ ស៊ីរុះ ហាវ ប៉្រគ័ សាដាច់។

២

សារ សាដាច់ នេប៊ូកានេសា អំប៉ោ

១ ប៉ាគ់ សាណាំ ទី ពៀរ ផះ សាដាច់ នេប៊ូកានេសា រ៉ាំងហៃ អ៊ែ អំប៉ោ ប៉ប័ សារ ឡាក់ ប៉្រគ័ អន់ អ៊ែ វ៉ឹនវ៉ាយ ពុត ពៀក លូ តៃប អូ ហ្លាក់ អុះ។ ២ អ៊ែ កា អើ មួត គ្រូ អំហ្ម លូ គ្រូ ឡូ គ្រូ អ្លុ អន់ទួង អ្លុ ស៊ល អ្លុ ប៉្លាស អន់ ពឹះ ប៉ាគ់ អ៊ែ ភឿ រ៉ះ ឡឹង ប៉ាណោ សារ អ៊ែ អំប៉ោ ណោះ អន់ឌែ កា ម៉ុត អន់តាវ ហះ ម៉ាត់ សាដាច់។ ៣ សាដាច់ រ៉ះ កា អន់ឌែ ផា «អាញ់ អំប៉ោ ប៉ប័ សារ ឡាក់ ប៉្រគ័ អន់ អាញ់ វ៉ឹនវ៉ាយ កាណុង ពុត ខាក់ ខង អាញ់ ប៉ិច អ្លុ ឡឹង ប៉ាណោ សារ អាញ់ អំប៉ោ ណោះ»។ ៤ មួត គ្រូ ទិណោ័ះ តើល សាដាច់ កាប គុន សុនសាត អារ៉ាម ផា * «អឺ សាដាច់ អន់ អីស ទី អាញុ រ៉ីស លើយ។ ប៉រ់ អីស រ៉ះ កា ញឹន ពិ នីចម័ អីស អំប៉ោ ណោះ ម៉ាគ់ ញឹន ចឹង រ៉ះ ប៉ាណោ ណោះ កា អីស»។ ៥ សាដាច់ រ៉ះ កា អន់ឌែ ផា «អាញ់ ឃឹត កេះ ឃឺ នីអៀ ផា អន់ដីស អូ រ៉ះ កា អាញ់ ទឹប សារ អាញ់ អំប៉ោ ទឹប ប៉ាណោ សារ ណោះ ឃឺ អាញ់ ចឹង កោះ ចាចោះ អន់ដីស លូ ចឹង យ៉ះ ហី អន់ដីស អន់ រ៉ាយ រ៉ាំ ឡូត។ ៦ ហះកា ផា អន់ដីស រ៉ះ កា អាញ់ សារ អាញ់ អំប៉ោ លូ ប៉ាណោ សារ ណោះ អាញ់ ចឹង អន់ កាណាគ័ គឹត ខា លូ អន់ អន់ដីស ប៉្រគ័ តីស ឡូត។ ទឹល នីណោ័ះ ហគ់ អន់ដីស រ៉ះ សារ អាញ់ អំប៉ោ លូ ប៉ាណោ ណោះ ពិ»។ ៧ អន់ឌែ តើល សាដាច់ ណាវ្គ ផា «ប៉រ់ អីស រ៉ះ កា ញឹន ពិ នីចម័ អីស អំប៉ោ ណោះ ម៉ាគ់ ញឹន ចឹង រ៉ះ ប៉ាណោ ណោះ កា អីស»។ ៨ សាដាច់ កាប ផា «អាញ់ អ្លុ កេះ កា អន់ដីស ប៉ិច ប៉ាហ្រើយ្គ ញន កា អាញ់ កាប កានឹតៗ ចឹង ប៉្រគ័ នីអៀ។ ៩ ផា អន់ដីស អូ រ៉ះ សារ អាញ់ អំប៉ោ ណោះ ឃឺ អាញ់ ចឹង ចៃគ ថូត អន់ដីស ឡូត។ ចាបះ កា អន់ដីស រែវ ពុត គួប ចឹង រ៉ះ សារ ឡាឡិគ័ ឡាឡាគ័ ព្លូង កា អាញ់ ភឿ ប៉ិច កា អាញ់ រ៉ើ ពុត។ កិញអៀ អា ត្រគ់ រ៉ះ សារ អាញ់ អំប៉ោ ណោះ ម៉ាគ់ អាញ់ ចឹង អ្លុ អន់តគ់ ផា អន់ដីស អ្លុ ប៉ាណោ ណោះ តាទឹច»។ ១០ មួត គ្រូ ទិណោ័ះ តើល សាដាច់ ផា «អឺ សាដាច់ អ្វៃ ពឹង អង់កក់ តេះ អា អូ ទី ពឿ ចឹង អ្លុ ប៉្រគ័ ពួយ សារ អីស ប៉្រើ អា ទី អុះ។ អូ ទី សាដាច់ ចំ ម៉ោញ យ‌៉័ះ សាដាច់ តីស លូ ទី អំរ៉ាញ អឺញ នីចម័ កាតាម ឃើយ ប៉ាំងខំ មួត គ្រូ អំហ្ម គ្រូ ឡូ លូ គ្រូ អ្លុ ស៊ល អ្លុ ប៉្លាស អន់ ប៉្រគ័ ពួយ ឡាក់ កា អីស ប៉្រើ អា។ ១១ សារ អីស ប៉្រើ អា ញ៉ាក ខាក់ អូ ទី ប៉ាណូស ពឿ ចឹង អ្លុ រ៉ះ កា អីស អុះ ទី ដឹង ប‌៉្រ័ះ ហង ចឹង អ្លុ រ៉ះ ហះកា ប‌៉្រ័ះ អូ អ្វៃ អន់ឌូ លូ ប៉ាណូស អុះ»។ ១២ ផះ សាដាច់ កាតាំង អន់ឌែ កាប នីណោ័ះ អ៊ែ អឺក ខាក់ កា ប៉្រើ ពូ ប៉ាន់តោ័ ទិ មួត គ្រូ ហ្យាំង សាឡាច់ ឡាក់ អ្វៃ ពឹង មឿង បាប៊ីឡូន។ ១៣ ពូ កា រ៉ះ ប៉្រើ ប៉ាន់តោ័ មួត គ្រូ ទិណោ័ះ ពូ កា ណាំង រ៉ុប ដានីអ៊ែល លូ គួប អ៊ែ អ្យក់ ឡាំ ប៉ាន់តោ័ ដេល។

១៤ អារីយ៉ុក ឡាក់ ម៉ៃគ តាហាន ប៉ងកាន់ សាដាច់ អ៊ែ ឡាំ រ៉ុប មួត គ្រូ ពឹង មឿង បាប៊ីឡូន អ្យក់ ឡាំ ប៉ាន់តោ័។ ផះ ណោះ ដានីអ៊ែល កាប លូ អារីយ៉ុក ណោះ កាប ដាគ់ ប៉ាឡឹង ញន ពុត ហ្យាំង សាឡាច់ អ៊ែ សាគ់ អំប៉ញ់ ផា ១៥ «ញ៉ា ត្រគ់ សាដាច់ ប៉្រើ ពូ ប៉្រគ័ កេង កាខាក់ នីអៀ ?» អារីយ៉ុក កា រ៉ះ សារ ណោះ កា ដានីអ៊ែល។ ១៦ កេះណោះ ដានីអ៊ែល កា ឡាំ ប៉ាគ់ ចារ សាដាច់ ភឿ ប៉រ់ ប៉ាហ្រើយ្គ ដារ់ អន់ អ៊ែ ទី រ៉ះ ឡឹង ប៉ាណោ សារ សាដាច់ អំប៉ោ ណោះ។

១៧ កេះណោះ អ៊ែ សឹត ប៉ាគ់ ហី រ៉ះ សារ ណោះ កា ហាណានៀ មីសាអ៊ែល លូ អាសារៀ ឡាក់ គួប អ៊ែ អន់ អ្លុ ដេល។ ១៨ អ៊ែ កា ប៉្រើ អន់ឌែ ម៉ន់ ឡោម ប‌៉្រ័ះ ប៊កកាតយ័ ឡាក់ តាំងឡា ប៉្លៃង ប៉រ់ អន់ អ៊ែ តាប៉ាប តាប៉ុន ប៉្រគ័ អន់ ដានីអ៊ែល អ្លុ ឡឹង សារ អំប៉ោ ឡាក់ អោន សាគឹម អា លូ ជែ អន់ ពូ ប៉ាន់តោ័ អន់ឌែ លូ មួត គ្រូ ហ្យាំង សាឡាច់ អន់ទៀគ ទិណោ័ះ ឡាក់ អ្វៃ ពឹង មឿង បាប៊ីឡូន។ ១៩ ម៉ាំង ណោះ ប‌៉្រ័ះ ប៊កកាតយ័ កា ប៉្រគ័ អន់ ដានីអ៊ែល ហ្លង់ ឡឹង សារ ណោះ ផះ អ៊ែ អំប៉ោ។ ដានីអ៊ែល កា ប៉ានេ ប‌៉្រ័ះ ប៊កកាតយ័ ឡាក់ តាំងឡា ប៉្លៃង។ ២០ អ៊ែ កាប ផា៖

«អឺ ប‌៉្រ័ះ ប៊កកាតយ័ អន់ ពូ ទិឌូ ប៉ានេ អីស លើយ

ខង អីស ហ្យាំង សាឡាច់ លូ ទី អំរ៉ាញ អឺញ

២១ ឃឺ អីស ប៉្រគ័ អន់ ដារ់ ខៃ ថុន សាណាំ តូរ័ លើយ

អីស ប៉ាឡិ សាដាច់ អន់ដា អូ អន់ ប៉្រគ័ សាដាច់

អីស កា អ្យក់ ប៉ាណូស អន់ទៀគ អន់ ហាវ ប៉្រគ័ សាដាច់ ឡគ

អីស អន់ សារ ហ្យាំង សាឡាច់ កា មួត រ៉ាគឹយ

លូ អន់ សារ អ្លុ ហ្លង់ កា មួត អ្លុ ឃឹត ចាជ្រែប។

២២ អីស តាំបាង អន់ អ្លុ ឡឹង សារ អោន សាគឹម

អីស ហ្លង់ ឡឹង សារ ញ៉ា ឡាក់ អ្វៃ ពឹង ចារ ម៉ាម៉ាំង

ខង សារ តាតារ អ្វៃ ពឹង អីស កេះ។

២៣ អឺ ប‌៉្រ័ះ ប៊កកាតយ័ ឡាក់ ប‌៉្រ័ះ វគ័ យ៉ាគ់ អាញ់

អាញ់ ប៉ានេ តាគ់ អំប៉ោក ហោក កា អីស

ខង អីស ប៉្រគ័ អន់ អាញ់ ហ្យាំង សាឡាច់ លូ ទី សាងុំ

អីស តាំបាង អន់ អាញ់ អ្លុ ឡឹង សារ ញ៉ា ឡាក់ ញឹន ប៉រ់ ឡឹង អីស

ទឹប តាំបាង អន់ អ្លុ ឡឹង ប៉ាណោ សារ សាដាច់ អំប៉ោ»។

២៤ ទឹល នីណោ័ះ ដានីអ៊ែល កា ឡាំ រ៉ះ លូ អារីយ៉ុក ឡាក់ សាដាច់ ប៉្រើ ប៉ាន់តោ័ មួត គ្រូ ហ្យាំង សាឡាច់ ពឹង មឿង បាប៊ីឡូន។ អ៊ែ រ៉ះ ផា «ជែ ប៉ាន់តោ័ មួត គ្រូ អ្វៃ ពឹង មឿង បាប៊ីឡូន ហះកា អីស ត្រគ់ ជឹន អាញ់ ម៉ុត ប៉ាគ់ ចារ សាដាច់ ពិ អាញ់ ចឹង រ៉ះ ប៉ាណោ សារ អ៊ែ អំប៉ោ ណោះ អន់ អ៊ែ អ្លុ»។ ២៥ អារីយ៉ុក កា ប៉ាន់តាន ជឹន ដានីអ៊ែល ឡាំ ប៉ាគ់ ចារ សាដាច់ លូ រ៉ះ ផា «អាញ់ ទី ប៉ាណូស ម៉ោញ ដូវ កាណុង កាំឡាំង មួត យូដា ឡាក់ អីស អ្យក់ ពែ អ៊ែ អ្លុ រ៉ះ ឡឹង ប៉ាណោ សារ អំប៉ោ ណោះ កា អីស»។ ២៦ សាដាច់ អំប៉ញ់ លូ ដានីអ៊ែល ឡាក់ ពូ អន់ សិច ផា បេលថិសាសារ ផា «នីចម័ អីស អ្លុ តាទឹច ប រ៉ះ ឡឹង សារ អាញ់ អំប៉ោ ប៉ប័ លូ ប៉ាណោ សារ ណោះ ?» ២៧ ដានីអ៊ែល តើល សាដាច់ ផា «សារ អោន សាគឹម ឡាក់ អីស ប៉ិច អ្លុ ណោះ អូ ទី គ្រូ ហ្យាំង សាឡាច់ លូ គ្រូ អំហ្ម គ្រូ ឡូ គ្រូ អ្លុ អន់ទួង ចំ ចឹង អ្លុ រ៉ះ កា អីស ទី អុះ។ ២៨ ហះកា ទី ប‌៉្រ័ះ ម៉ោញ អ្វៃ ពឹង ប៉្លៃង តោ ឡាក់ តាំបាង អន់ អ្លុ ឡឹង សារ អោន សាគឹម អ៊ែ អន់ អីស អ្លុ ឡឹង សារ ឡាក់ ចឹង កើត ទី គែង ម៉ាត់ ទៀ។ ប៉រ់ អីស សាំយ៉ាំង ឡឹង សារ អីស អំប៉ោ លូ សារ កេង ខាក់ ឡាក់ អីស ប៉ប័ ផះ អីស តៃប ណោះ ពែ ឃឺ នីអៀ៖ ២៩ អឺ សាដាច់ ផះ អីស តៃប ប៉ាង៉ាត័ អីស ប៉ប័ សារ ឡាក់ ចឹង កើត ទី គែង ម៉ាត់ ទៀ។ ប‌៉្រ័ះ ឡាក់ តាំបាង ឡឹង ផិនកាន អោន សាគឹម អ៊ែ ប៉ិច អន់ អីស អ្លុ ឡឹង សារ ឡាក់ ចឹង កើត ទី យ៉ាង័ តោ ទៀ។ ៣០ កាប៉ាច់ អាញ់ ប‌៉្រ័ះ អាញ់ តាំបាង អន់ អាញ់ អ្លុ ឡឹង ផិនកាន អោន សាគឹម អា អូ ត្រគ់ ញន កា អាញ់ ហ្យាំង សាឡាច់ អ្លុ ក្វា ឡឹង ពូ អុះ ឃឺ ប‌៉្រ័ះ អន់ អាញ់ អ្លុ រ៉ះ កា អីស ម៉ាគ់ អីស អ្លុ ឡឹង សារ ប៉ាង៉ាត័ ប៉ាលឹង អីស ប៉ប័ ណោះ។

៣១ «អឺ សាដាច់ អីស អំប៉ោ ប៉ប័ ហ៊ូប ប៉ាណូស ម៉ោញ តុត តីស ឡាក់ តាតារ ក្លាគ់ កេង ខាក់ ហ៊ូប ណោះ តាវ ហះ ង៉ីរ អីស ឃឺ ត្រគ់ អ្យូគ ខាក់។ ៣២ កល់ ហ៊ូប ណោះ ពូ ប៉្រគ័ លូ ម៉ាស ង៉ាតៗ អន់តើះ លូ តី ប៉្រគ័ លូ ប៉្រាក់ វ៉ាច់ លូ ព្លូ ប៉្រគ័ លូ សាប៉ាន័ ៣៣ ជុង ពូ ប៉្រគ័ លូ ប៉ាសយ់ អង់កក់ ជុង ប៉្រគ័ លូ ប៉ាសយ់ ឡាយ លូ តេះ កាអ៊ល។ ៣៤ ផះ អីស អ្វៃ ហៃ ណោះ ផាឌី កា ទី អំហ្មោ តីស ម៉ោញ អំហ្មោ ណោះ ពូ ផាត ឡាច់ ឡឹង ប៉ានឹម ហះកា អូ ត្រគ់ ប៉ាណូស អុះ ផាត ណោះ អំហ្មោ ណោះ ប៉ាហ្វាល់ ត្រគ់ ហ៊ូប ណោះ ពឹង អង់កក់ ជុង ឡាក់ ប៉្រគ័ លូ ប៉ាសយ់ លូ តេះ កាអ៊ល កា ប៉ាទុះ ប៉ាក់ ហាច់ ហ៊ច ទិ។ ៣៥ ផះ ណោះ ប៉ាសយ់ តេះ កាអ៊ល សាប៉ាន័ ប៉្រាក់ លូ ម៉ាស កា ប៉ាក់ ហាច់ ហ៊ច ទិ កេះ កាបក់ ឡាក់ ត្រគ់ តាប៉ើះ កា ខ្យាល ទិ ឡាក់ កា ឡាអ៊ង ពៀ ពឹង ចារ ពូ ប៉្រះ ពៀ ដេល ឃឺ អូ ទី អ្វៃ សល់ កាណាគ័ ញ៉ា អុះ។ កាប៉ាច់ អំហ្មោ ប៉ាហ្វាល់ ត្រគ់ ហ៊ូប ណោះ កា កេះ ប៉ានឹម តុត តីស ប៉ាញ័ អង់កក់ តេះ។

៣៦ «នីអៀ ហង សារ អីស អំប៉ោ ណោះ កិញអៀ អាញ់ ចឹង រ៉ះ អន់ អីស អ្លុ ប៉ាណោ សារ ណោះ។ ៣៧ អឺ សាដាច់ អីស ឡាក់ សាដាច់ តីស ក្វា ឡឹង សាដាច់ អន់ទៀគៗ ខង ប‌៉្រ័ះ ឡាក់ តាំងឡា ប៉្លៃង អ៊ែ អន់ អីស ប៉្រគ័ សាដាច់ រ៉ាំងហៃ រ៉ាំងខ្យា អៀង ប៉ាថេត លូ អន់ អំរ៉ាញ អឺញ លូ អន់ អីស លៅ លែង សិច។ ៣៨ អ៊ែ អន់ ប៉ាណូស អន់ កាណាគ័ ព្រី អន់ សៃម ឡាក់ ប៉ារ់ ពឹង ប៉្លៃង អន់ កា អីស រ៉ាំងហៃ ទិណោ័ះ យ‌៉័ះ អ្វៃ ហះ ចំ កាតាម ឃឺ អីស ហង ឡាក់ កល់ ហ៊ូប ពូ ប៉្រគ័ លូ ម៉ាស ណោះ។ ៣៩ ឡៃង ឡឹង អីស ទៀ ចឹង ទី ប៉ាថេត ម៉ោញ ណាវ្គ រ៉ាំងហៃ រ៉ាំងខ្យា ហះកា អូ កេង ឡាក់ កា អីស អុះ អន់តីគ ឡឹង ណោះ ណាវ្គ ចឹង ទី ប៉ាថេត ទី ប៉ៃង ឃឺ សាប៉ាន័ ប៉ាថេត ណោះ ចឹង រ៉ាំងហៃ ទឹប អង់កក់ តេះ។ ៤០ អន់តីគ ឡឹង ណោះ ណាវ្គ ចឹង ទី ប៉ាថេត ទី ប៉្វាន់ អំរ៉ាញ កេង ខាក់ កាង័ ឡាក់ កា ប៉ាសយ់។ ប៉ាសយ់ តាគ់ អំប៉ាក់ អន់ ខូច័ រ៉ាយ រ៉ាំ កាណាគ័ ញ៉ាៗ ទិណោ័ះ នីចម័ ប៉ាថេត ណោះ ចឹង តាគ់ ប៉ាទុះ ប៉ាថេត អន់ទៀគ អន់ រ៉ាយ រ៉ាំ ទិណោ័ះ នីណោ័ះ ដេល។ ៤១ អីស ប៉ប័ អង់កក់ ជុង លូ រ៉ាំងអ្យា ជុង ពូ ប៉្រគ័ លូ ប៉ាសយ់ អន់ដា លូ តេះ កាអ៊ល អន់ដា ណោះ ឃឺ ប៉ិច រ៉ះ ឡឹង ប៉ាថេត ណោះ ពូ ចឹង ក្លះ គួប សោប ហះកា កាណុង ប៉ាថេត ណោះ ទី ម៉ោញ ចានែក កាង័ ឡាក់ កា ប៉ាសយ់ ខង អីស ប៉ប័ ប៉ាសយ់ ឡាយ លូ តេះ កាអ៊ល។ ៤២ រ៉ាំងអ្យា ជុង ហ៊ូប ណោះ អន់ដា ប៉្រគ័ លូ ប៉ាសយ់ អន់ដា ប៉្រគ័ លូ តេះ កាអ៊ល ឃឺ ប៉ិច រ៉ះ ផា កាណុង ប៉ាថេត ណោះ ចារ អន់ដា ទី អំរ៉ាញ អឺញ កេង ខាក់ ចារ អន់ដា អូ ទី អំរ៉ាញ អឺញ ដេល។ ៤៣ អីស ប៉ប័ ប៉ាសយ់ តឹត អន់ឌូ លូ តេះ កាអ៊ល ណោះ ខង ប៉ាថេត ណោះ ប៉ាតុំ រែវ ពុត លូ គួប ញន កា សាដាច់ ពៀរ ដូវ អន់ គន អន់ឌែ ទី គួប សោប ហះកា អ្វៃ អន់ឌូ លូ គួប សោប អូ ទុញ អុះ ឡាក់ ប៉ាសយ់ អូ ហ្លច់ ឡាយ អន់ឌូ លូ តេះ កាអ៊ល ដេល។ ៤៤-៤៥ ផះ រ៉ាំងវ៉ាង ប៉ាថេត ទិណោ័ះ ប‌៉្រ័ះ ឡាក់ តាំងឡា ប៉្លៃង ចឹង ប៉្រគ័ អន់ ទី ប៉ាថេត ម៉ោញ ណាវ្គ ឡាក់ ចឹង អូ រ៉ាយ រ៉ាំ លូ អូ អ្វៃ កាន់តេ័ះ អំរ៉ាញ អឺញ ប៉ាថេត ចំ អុះ។ ប៉ាថេត អា ចឹង ថាំឡាយ ប៉ាថេត អន់ទៀគៗ ឡាក់ កើត ឡឹង អន់ទ្រួល ពែ អន់ រ៉ាយ រ៉ាំ ទិ ឡាក់ កា អីស ប៉ប័ អំហ្មោ តីស ឡាក់ ពូ ផាត ឡាច់ ឡឹង ប៉ានឹម ប៉ាហ្វាល់ ត្រគ់ តាគ់ អំប៉ាក់ ប៉ាសយ់ សាប៉ាន័ តេះ កាអ៊ល ប៉្រាក់ លូ ម៉ាស ណោះ ដេល។ ហះកា ប៉ាថេត ណោះ ចឹង អ្វៃ លើយ។ ប‌៉្រ័ះ ឡាក់ តីស កាខាក់ អ៊ែ ប៉្រគ័ អន់ អីស អ្លុ ឡឹង សារ ញ៉ា ឡាក់ ចឹង កើត ទី គែង ម៉ាត់ ទៀ។ សារ អីស អំប៉ោ ណោះ ឃឺ សារ តាទឹច ហង ប៉ាណោ កា ត្រគ់ តាទឹច ដេល»។

៤៦ ផះ ណោះ សាដាច់ នេប៊ូកានេសា កា មូប កល់ ទឹះ តេះ សាំប‌៉័ះ ដានីអ៊ែល លូ ប៉្រើ ពូ អ្យក់ កាណាគ័ សាំរ៉ាប់ ពុះ រ៉ាម៉ះ លូ សុះ តាំងហ៊ុម ភឿ ការ៉ុប ដានីអ៊ែល។ ៤៧ សាដាច់ កាកាប លូ ដានីអ៊ែល ផា «ប‌៉្រ័ះ អីស ឃឺ ប‌៉្រ័ះ ឡាក់ តីស ឡឹង ប‌៉្រ័ះ អន់ទៀគៗ អ៊ែ កា តាំងឡា រ៉ាំងហៃ សាដាច់ ទិណោ័ះ ដេល។ ទី ដឹង អ៊ែ ហង អ្លុ តាំបាង សារ អោន សាគឹម ខ អា ហង បះ អីស អ្លុ រ៉ះ សារ អោន សាគឹម អា»។ ៤៨ កេះណោះ សាដាច់ កា ប៉្រើ ដានីអ៊ែល ប៉្រគ័ តីស លូ អន់ កាណាគ័ គឹត ខា អៀង កា អ៊ែ។ សាដាច់ កា ប៉្រើ អ៊ែ រ៉ាំងហៃ ខេត បាប៊ីឡូន ទិណោ័ះ លូ ប៉្រើ ប៉្រគ័ ម៉ៃគ មួត គ្រូ ហ្យាំង សាឡាច់ ពឹង ខេត បាប៊ីឡូន ដេល។ ៤៩ ដានីអ៊ែល ប៉រ់ អន់ សាដាច់ ប៉្រើ សាដ្រាក់ មែសាក់ លូ អាបេតនេកោ អន់ ប៉្រគ័ កាន រ៉ាតីស ពឹង ខេត បាប៊ីឡូន។ កាប៉ាច់ អ៊ែ តាំងឡា អ្វៃ ប៉្រគ័ កាន កាណុង ហី សាដាច់ ណោះ ហង។

៣

សារ សាដាច់ នេប៊ូកានេសា ប៉្រគ័ ហ៊ូប ម៉ាស

១ សាដាច់ នេប៊ូកានេសា ប៉្រើ ពូ ប៉្រគ័ ហ៊ូប ប៉ាណូស ម៉ោញ លូ ម៉ាស ហ៊ូប ណោះ ចាំងហីគ ៦០ ហាត់ តីស ៦ ហាត់។ អ៊ែ តាគ់ អន់តាវ ហ៊ូប ណោះ ប៉ាគ់ ស៊្រែ ឌូរ៉ា ពឹង ខេត បាប៊ីឡូន។ ២ អ៊ែ ប៉្រើ ពូ ឡាំ រ៉ះ កា មួត ម៉ៃគ រ៉ាំងហៃ ខេត ម៉ៃគ រ៉ាំងហៃ មឿង មួត ក្រុំ ពឹកសា មួត រ៉ាំងហៃ រ៉ាស អំប៉ាស លូ មួត ក្រាគ់ តាត់ស៊ិន សារ លូ មួត បក់ ប៉្រគ័ កាន រ៉ាតីស ប៉ាគ់ ខេត អន់ទៀគៗ អន់ ពឹះ ប៉ាតុំ គួប ប៉្រគ័ ប៊ុន ប៉ាគ់ ហ៊ូប អ៊ែ ប៉្រគ័ ណោះ។ ៣ ផះ ណោះ មួត ម៉ៃគ រ៉ាំងហៃ ខេត ម៉ៃគ រ៉ាំងហៃ មឿង មួត ក្រុំ ពឹកសា មួត រ៉ាំងហៃ រ៉ាស អំប៉ាស លូ មួត ក្រាគ់ តាត់ស៊ិន សារ លូ មួត បក់ ប៉្រគ័ កាន រ៉ាតីស ប៉ាគ់ ខេត អន់ទៀគៗ ពឹះ ប៉ាតុំ គួប ភឿ ប៉្រគ័ ប៊ុន សាំប‌៉័ះ ហ៊ូប ណោះ អន់ឌែ អន់តាវ ហះ ង៉ីរ ហ៊ូប ប‌៉្រ័ះ សាដាច់ នេប៊ូកានេសា ប៉្រគ័ ណោះ។ ៤ ទី បក់ រ៉ះ សារ ប៉ាតាង សាដាច់ អ៊ែ កាប ម៉ៃៗ ផា «អឺ មួត ប៉ាសុន ទិឌូ លូ ប៉ាណូស គ្រឹប សុនសាត ហគ់ សាំយ៉ាំង សាដាច់ រ៉ះ ប៉្រើ នីអៀ៖ ៥ ប៉ាគ់ អន់ដីស កាតាំង ប៉ានឹរ សាណៃង ច្យាប័ ព្រួក ត្រូ ប៉ី ទ្រួ លូ ឃឿង រ៉គ់ គ្រឹប នែវ អន់ដីស ត្រគ់ ជន តាកុល មូប កល់ ទឹះ តេះ សាំប‌៉័ះ ហ៊ូប ឡាក់ សាដាច់ នេប៊ូកានេសា ប៉្រគ័ លូ ម៉ាស អា។ ៦ ពឿ អូ ចៃ ជន តាកុល សាំប‌៉័ះ ត្រគ់ រ៉ុប ប៉ាណូស ណោះ ប៉ាឡិ ពឹង ឡ អុញ ឡូត ឡាក់ ផះ កីត កាខាក់»។ ៧ ទឹល នីណោ័ះ ផះ កាតាំង ប៉ានឹរ សាណៃង ច្យាប័ ព្រួក ត្រូ ប៉ី លូ ឃឿង រ៉គ់ គ្រឹប នែវ ប៉ាសុន ទិឌូ លូ ប៉ាណូស គ្រឹប សុនសាត កា ជន តាកុល មូប កល់ ទឹះ តេះ សាំប‌៉័ះ ហ៊ូប ឡាក់ សាដាច់ នេប៊ូកានេសា ប៉្រគ័ លូ ម៉ាស ណោះ។

៨ ផះ ណោះ មួត សុនសាត ខាល់ដេ អន់ដា ម៉ុត ក្យាម័ សាដាច់ ភឿ ច្រោម មួត យូដា។ ៩ អន់ឌែ កាប លូ សាដាច់ នេប៊ូកានេសា ផា «អឺ សាដាច់ អន់ អីស ទី អាញុ រ៉ីស លើយ។ ១០ អីស រ៉ះ ប៉្រើ ប៉ាណូស ទិឌូ ជន តាកុល សាំប‌៉័ះ ហ៊ូប អីស ប៉្រគ័ លូ ម៉ាស អា ផះ ចំ ពូ កាតាំង ប៉ានឹរ សាណៃង ច្យាប័ ព្រួក ត្រូ ប៉ី ទ្រួ លូ ឃឿង រ៉គ់ គ្រឹប នែវ។ ១១ អីស កាប ផា ពឿ អូ ចៃ ជន តាកុល សាំប‌៉័ះ ត្រគ់ រ៉ុប ប៉ាណូស ណោះ ប៉ាឡិ ពឹង ឡ អុញ ឡាក់ ផះ កីត កាខាក់។ ១២ អឺ សាដាច់ ទី មួត យូដា អន់ដា ឡាក់ អីស ប៉្រើ ប៉្រគ័ កាន រ៉ាតីស ពឹង ខេត បាប៊ីឡូន អា ពែ ឃឺ សាដ្រាក់ មែសាក់ លូ អាបេតនេកោ អន់ឌែ អូ ប៉្រគ័ ពួយ សារ អីស ប៉្រើ អុះ។ អន់ឌែ កា អូ សាំប‌៉័ះ ប៉ានេ ប‌៉្រ័ះ អីស អុះ លូ អូ ជន តាកុល សាំប‌៉័ះ ហ៊ូប អីស ប៉្រគ័ អា ដេល»។

១៣ សាគ់ អ៊ែ កាតាំង សារ ណោះ សាដាច់ នេប៊ូកានេសា អឺក ខាក់ អ៊ែ ប៉្រើ ពូ ឡាំ អ្យក់ សាដ្រាក់ មែសាក់ លូ អាបេតនេកោ អន់ ពឹះ ប៉ាគ់ អ៊ែ។ ពូ កា ឡាំ អ្យក់ អន់ឌែ ប៉ៃង ដូវ ណោះ ពឹះ ប៉ាគ់ សាដាច់។ ១៤ សាដាច់ អំប៉ញ់ អន់ឌែ ប៉ៃង ដូវ ណោះ ផា «អឺ សាដ្រាក់ មែសាក់ អាបេតនេកោ ញ៉ា អន់ដីស អូ ចៃ សាំប‌៉័ះ ប៉ានេ ប‌៉្រ័ះ អាញ់ លូ អូ ចៃ ជន តាកុល សាំប‌៉័ះ ហ៊ូប ឡាក់ អាញ់ ប៉្រគ័ អា តាទឹច ប ? ១៥ កិញអៀ អា ហគ់ ទ្រៀម ឡាកោ ពិ ប៉ាគ់ កាតាំង ប៉ានឹរ សាណៃង ច្យាប័ ព្រួក ត្រូ ប៉ី ទ្រួ លូ ឃឿង រ៉គ់ គ្រឹប នែវ អន់ដីស ត្រគ់ ជន តាកុល សាំប‌៉័ះ ហ៊ូប ឡាក់ អាញ់ ប៉្រគ័ អា។ ផា អន់ដីស អូ ចៃ ជន តាកុល សាំប‌៉័ះ ហ៊ូប អា អាញ់ ចឹង ប៉្រើ ពូ រ៉ុប អន់ដីស ប៉ាឡិ ពឹង ឡ អុញ ឡូត ឡាក់ ផះ កីត កាខាក់។ អូ ទី ប‌៉្រ័ះ ចំ ចឹង អ្លុ តង័ អន់ដីស អន់ រ៉ាវ៉ាច់ ឡឹង តី អាញ់ អា ទី អុះ»។ ១៦ ហះកា សាដ្រាក់ មែសាក់ លូ អាបេតនេកោ អន់ឌែ កាប ផា «អឺ សាដាច់ នេប៊ូកានេសា ញឹន អូ តើល អីស ឡឹង សារ អា អុះ។ ១៧ ប‌៉្រ័ះ ឡាក់ ញឹន អ្យិល កូត័ សាំប‌៉័ះ ប៉ានេ ណោះ អ៊ែ អ្លុ តង័ ញឹន ឃឺ អ៊ែ ចឹង តង័ ញឹន អន់ រ៉ាវ៉ាច់ ឡឹង អុញ ឡាក់ កីត កាខាក់ ណោះ លូ ចឹង តង័ ញឹន អន់ រ៉ាវ៉ាច់ ឡឹង តី អីស ដេល។ ១៨ ហះកា ញឹន ប៉រ់ រ៉ះ កា អីស យ‌៉័ះ ប‌៉្រ័ះ អូ តង័ ញឹន កាតាម ញឹន អូ ចៃ សាំប‌៉័ះ ប៉ានេ ប‌៉្រ័ះ អីស អុះ លូ អូ ចៃ ជន តាកុល សាំប‌៉័ះ ហ៊ូប ឡាក់ អីស ប៉្រគ័ លូ ម៉ាស អា ដេល»។

១៩ ផះ ណោះ សាដាច់ នេប៊ូកានេសា អឺក ខាក់ កា សាដ្រាក់ កា មែសាក់ លូ កា អាបេតនេកោ ម៉ូះ ម៉ាត់ អ៊ែ ការ់ញិវ អ៊ែ ប៉្រើ ពូ ប៉ាកូះ អុញ កាណុង ឡ អន់ តុ ថាំង កាខាក់ ក្វា ឡឹង តុ ឡាក់ ពូ ឃើយ ប៉ាកូះ។ ២០ កេះណោះ អ៊ែ ប៉្រើ មួត តាហាន បក់ ទី សាងុំ កេង ខាក់ រ៉ុប កត់ សាដ្រាក់ មែសាក់ លូ អាបេតនេកោ ប៉ោក ហឹរ ពឹង ឡ អុញ ឡាក់ ផះ កីត កាខាក់ ណោះ។ ២១ ពូ កា រ៉ុប កត់ អន់ឌែ ទឹប ខោ អាវ ទឹប អញ់ស៊ែង ណោះ ហង ពូ អូ រ៉ីស អុះ កេះណោះ ប៉ោក ហឹរ ពឹង អុញ ឡាក់ ផះ កីត កាខាក់ ណោះ។ ២២ ញន កា សាដាច់ កាប អឺក ខាក់ ប៉្រើ ពូ ប៉ាកូះ អុញ អន់ តុ ថាំង កាខាក់ ប៉្រគ័ អន់ កា មួត តាហាន តោ័ ផះ អន់ឌែ ប៉ោក ហឹរ សាដ្រាក់ មែសាក់ លូ អាបេតនេកោ ពឹង អុញ ណោះ។ ២៣ ផះ ណោះ សាដ្រាក់ មែសាក់ លូ អាបេតនេកោ អន់ឌែ អ្វៃ កាណុង ឡ អុញ ឡាក់ ផះ កីត កាខាក់ ណោះ ទឹប ពូ កត់ អន់ឌែ ណោះ ហង។

២៤ ផះ ណោះ សាដាច់ នេប៊ូកានេសា កាខរ់ ណូស កាខាក់ អ៊ែ ប៉ាន់តាន អ្យូវ អន់តាវ អំប៉ញ់ លូ មួត បក់ ប៉្រគ័ កាន កា អ៊ែ ផា «ញ៉ា អូ ត្រគ់ មួត ប៉ៃង ដូវ ប អាញ់ ប៉្រើ ពូ រ៉ុប កត់ ហឹរ ពឹង អុញ អា ?» ពូ តើល ផា «អឺះ អន់ឌែ ប៉ៃង ដូវ ណោះ ហង»។ ២៥ អ៊ែ កា កាប ណាវ្គ ផា «ញ៉ា ត្រគ់ អាញ់ ប៉ប័ ទី ប៉ាណូស ប៉្វាន់ ដូវ ទឹប អូ ទី កាស៊ែ ពូ កត់ អន់ឌែ ផះ ចាក កាណុង អុញ ទឹប អូ រ៉ាឡាក នីណោ័ះ ឡគ កាប៉ាច់ បក់ ទី ប៉្វាន់ ត្រង័ ទ្រៀយ អ៊ែ ឡាក់ កា ប៊យ ប‌៉្រ័ះ *»។

២៦ សាដាច់ នេប៊ូកានេសា កា ឡាំ ក្យាម័ អំប៉ារ ឡ អុញ កេះណោះ កាប ផា «អឺ សាដ្រាក់ មែសាក់ លូ អាបេតនេកោ ឡាក់ ប៉្រគ័ ង៉ារ កា ប‌៉្រ័ះ ឡាក់ តីស ហ៊្លត ចុ អន់ដីស ឡាច់ ប៉ាគ់ អា»។ សាដ្រាក់ មែសាក់ លូ អាបេតនេកោ អន់ឌែ កា ឡាច់ ឡឹង អុញ តាទឹច ហង។ ២៧ ផះ ណោះ មួត ម៉ៃគ រ៉ាំងហៃ ខេត ម៉ៃគ រ៉ាំងហៃ មឿង លូ មួត ក្រុំ ពឹកសា អន់ឌែ កា ប៉ាតុំ គួប សោប។ អន់ឌែ ប៉ប័ ផា មួត ប៉ៃង ដូវ ណោះ អូ រ៉ាឡាក អុញ អុះ យ‌៉័ះ សក់ កល់ អន់ឌែ កា អុញ អូ សា សាំ ខោ អាវ អន់ឌែ កា អូ កាប៉្រិញ លូ អូ បោ អ្យី អុញ ដេល។ ២៨ សាដាច់ នេប៊ូកានេសា អ៊ែ កាប ផា «ពិ ពិន ប៉ានេ ប‌៉្រ័ះ សាដ្រាក់ មែសាក់ លូ អាបេតនេកោ ឡាក់ ប៉្រើ ប៊យ អ៊ែ ពឹះ តង័ មួត បក់ ប៉្រគ័ ង៉ារ កា អ៊ែ។ អន់ឌែ ប៉ៃង ដូវ អា សឿ ម៉ឹង ប‌៉្រ័ះ អន់ឌែ កាខាក់ អន់ឌែ អូ ចៃ ប៉្រគ័ ពួយ សារ អាញ់ ប៉្រើ អុះ អន់ឌែ សិន ដាគ់ សាឡាគ់ ឡាកោ តោ័ ភឿ ជែ អន់ សាំប‌៉័ះ ប៉ានេ ប‌៉្រ័ះ អន់ទៀគ កាយ ឡឹង ប‌៉្រ័ះ អន់ឌែ ទៅ»។ ២៩ សាដាច់ នេប៊ូកានេសា អ៊ែ កាប ណាវ្គ ផា «កិញអៀ អា អាញ់ ប៉រ់ រ៉ះ នីអៀ កា ប៉ាណូស ទិឌូ យ‌៉័ះ ពឹះ ឡឹង ប៉ាថេត ចំ កាតាម យ‌៉័ះ សុនសាត ញ៉ា កាតាម ផា អ៊ែ ខឹន កាប បឺង៉ាយ កា ប‌៉្រ័ះ សាដ្រាក់ មែសាក់ លូ អាបេតនេកោ បក់ ណោះ អាញ់ ចឹង ប៉្រើ ពូ កោះ ចាចោះ លូ យ៉ះ អ្លាត ហី អ៊ែ អន់ រ៉ាយ រ៉ាំ ឡូត ខង អូ ទី ប‌៉្រ័ះ ចំ អ្លុ តង័ ប៉ាណូស ឡាក់ កា ប‌៉្រ័ះ អា ទី អុះ»។ ៣០ កេះណោះ សាដាច់ នេប៊ូកានេសា អន់ សាដ្រាក់ មែសាក់ លូ អាបេតនេកោ ប៉្រគ័ កាន ហ៊ែង តីស អ្វៃ ពឹង ខេត បាប៊ីឡូន។

៤

សារ សាដាច់ នេប៊ូកានេសា អំប៉ោ ប៉ប័ តើម អ៊្លង តីស ចាំងហីគ

១ សាដាច់ នេប៊ូកានេសា ច្រាគ់ សត់ត្រា ប៉ាហ្យើ កា ប៉ាសុន អ៊ែ គ្រឹប សុនសាត គ្រឹប ប៉ាថេត ពឹង អង់កក់ តេះ ឃឺ នីអៀ៖

អ្យគ័ អន់ អន់ដីស ទិឌូ ទី សារ សាណុក សាវ៉ាក កាខាក់។

២ អាញ់ ឃឹត ផា ត្រគ់ រ៉ះ កា អន់ដីស អន់ អ្លុ ឡឹង សារ អំរ៉ាញ អឺញ កេង ខាក់ ប‌៉្រ័ះ ឡាក់ តីស ហ៊្លត ប៉្រគ័ ពឹង អាញ់ ពែ។

៣ សារ អំរ៉ាញ អឺញ អ៊ែ ប៉្រគ័ ណោះ កេង កាខាក់

សារ អ៊ែ រ៉ាំងហៃ រ៉ាំងខ្យា កា អ្វៃ លើយ គ្រឹប រ៉ាំងហាវ។

៤ អាញ់ សិច នេប៊ូកានេសា ផះ អ្វៃ សាណុក សាវ៉ាក កាណុង ហី សាដាច់ ៥ អាញ់ អំប៉ោ ប៉ប័ សារ ឡាក់ ប៉្រគ័ អន់ អាញ់ អ្យូគ កាខាក់។ ផះ អាញ់ តៃប ពឹង គ្រេ ប‌៉្រ័ះ តាំបាង អន់ កា អាញ់ ប៉ប័ សារ ឡាក់ ប៉្រគ័ អន់ កា អាញ់ វ៉ឹនវ៉ាយ កាខាក់។ ៦ ទឹល នីណោ័ះ អាញ់ កា ប៉្រើ ពូ ឡាំ រ៉ះ កា មួត គ្រូ ហ្យាំង សាឡាច់ ទិឌូ ឡាក់ អ្វៃ ពឹង ខេត បាប៊ីឡូន អន់ ពឹះ ប៉ាគ់ អាញ់ ភឿ ប៉្រើ អន់ឌែ រ៉ះ ឡឹង ប៉ាណោ សារ អាញ់ អំប៉ោ ណោះ អន់ អាញ់ អ្លុ។ ៧ ផះ ណោះ មួត គ្រូ អំហ្ម គ្រូ ឡូ លូ គ្រូ អ្លុ អន់ទួង អ្លុ ស៊ល អ្លុ ប៉្លាស កា ពឹះ ប៉ាគ់ អាញ់ អាញ់ កា រ៉ះ សារ អាញ់ អំប៉ោ ណោះ កា អន់ឌែ ហះកា អន់ឌែ អូ អ្លុ រ៉ះ ឡឹង ប៉ាណោ សារ អំប៉ោ ណោះ អន់ អាញ់ អ្លុ អុះ។ ៨ ប៉ាគ់ អន់តីគ ដានីអ៊ែល ឡាក់ អាញ់ តូរ័ សិច ផា បេលថិសាសារ ពួយ សិច ប‌៉្រ័ះ អាញ់ អ៊ែ កា ពឹះ ប៉ាគ់ អាញ់ ដេល អ៊ែ ទី ប៉ាង៉ាត័ ប៉ាលឹង ប‌៉្រ័ះ ឡាក់ ដាគ់ ត្រង់ កាខាក់ អ្វៃ អន់ឌូ លូ អ៊ែ។ អាញ់ កា រ៉ះ សារ អាញ់ អំប៉ោ ណោះ កា អ៊ែ នីអៀ ៩ «អឺ បេលថិសាសារ អីស ឡាក់ ម៉ៃគ មួត គ្រូ អាញ់ អ្លុ អន់តគ់ ផា អីស ទី ប៉ាង៉ាត័ ប៉ាលឹង ប‌៉្រ័ះ ដាគ់ ត្រង់ អ្វៃ អន់ឌូ លូ អីស ទឹប អីស អ្លុ ទិ ឡឹង សារ ឡាក់ អោន សាគឹម។ ទឹល នីណោ័ះ ហគ់ អីស រ៉ះ ឡឹង ប៉ាណោ សារ អាញ់ អំប៉ោ ប៉ប័ ណោះ អន់ អាញ់ អ្លុ ណើ។ ១០ ផះ អាញ់ តៃប អាញ់ អំប៉ោ ប៉ប័ ពឹង អន់តិគ័ អង់កក់ តេះ ទី តើម អ៊្លង ម៉ោញ ឡាក់ តីស ចាំងហីគ កាខាក់។ ១១ តើម អ៊្លង ណោះ កា ហ៊ែង តីស ៗ ទឹប ចាំងហីគ ក្យង់ ទឹះ ប៉្លៃង យ‌៉័ះ មួត បក់ អ្វៃ ប៉ាគ់ ឡាណុច តេះ ឡាក់ ចាំងហាយ្គ កាខាក់ កា ប៉ប័ តើម អ៊្លង ណោះ ដេល។ ១២ ហ្លា អ៊្លង ណោះ ដាគ់ សាត់ ឡាញ់ចឺន លូ ទី ប៉្លៃ អៀង កាខាក់ សាំរ៉ាប់ កា ប៉ាណូស ទិឌូ សា កាប៉ាច់ អ្យាំ សៃម កា ឡាំ អ្វៃ ពឹង កានឺប កាន់ទឹង កី សៃម ប៉ារ់ កា ពឹះ ឡើះ ពឹង តាំងកង់ ដេល អ្យាំ សៃម ទិណោ័ះ កា សា ប៉្លៃ អ៊្លង ណោះ ហង។ ១៣ ផះ អាញ់ តៃប អាញ់ អំប៉ោ ប៉ប័ ទី ប៊យ ប‌៉្រ័ះ ម៉ោញ ដូវ ឡាក់ ដាគ់ ត្រង់ ជឹរ ឡឹង ប៉្លៃង។ ១៤ អ៊ែ កាប ស៊្រែក ម៉ៃៗ ផា "ហគ់ កាល់ តើម អ៊្លង អា កេះណោះ កាសិត តាំងកង់ ទឹប ហ៊្រច ហ្លា លូ អ្លេះ ប៉្លៃ ព្រឹះ តាប៉្រះ តាប៉្រោង ទិ ពិ អន់ អ្យាំ សៃម ទិណោ័ះ សាតាក់ ឡឹង កី អ៊ែ លូ សៃម ប៉ារ់ ទិណោ័ះ ប៉ារ់ ឡាច់ ឡឹង ក្យង់ អ៊ែ ដេល។ ១៥ ហះកា ត្រគ់ គម គុល លូ រ៉ាយ៉ះ អន់ អ្វៃ តឹត កាណុង តេះ កេះណោះ អ្យក់ ច្រ្វាល់ ប៉ាសយ់ លូ ច្រ្វាល់ សាប៉ាន័ កត់ អ្លាត អ៊ែ ពឹង អន់តិគ័ ស៊្រែ អន់ សប់ ទៀក ងម លូ អន់ សា សាម៉ោង ឡាក់ កា អ្យាំ សៃម ដេល។ ១៦ អ៊ែ ចឹង អូ ទី ពុត ឡាក់ កា ប៉ាណូស ណាវ្គ ហង អ៊ែ ចឹង ទី ពុត ឡាក់ កា អ្យាំ សៃម ឡគ លើយ ទឹល គ្រឹប តាំប៉ើះ សាណាំ។ ១៧ មួត ប៊យ ប‌៉្រ័ះ ឡាក់ ដាគ់ ត្រង់ ចៃគ ថូត អីស នីអៀ ភឿ អន់ ប៉ាណូស ទិឌូ អ្លុ អន់តគ់ ផា ប‌៉្រ័ះ ឡាក់ តីស ហ៊្លត អ៊ែ រ៉ាំងហៃ រ៉ាំងខ្យា ប៉ាណូស គ្រឹប ប៉ាថេត។ អ៊ែ ប៉្រើ បក់ ពឿ ប៉្រគ័ សាដាច់ កា ទី តាម ពុត អ៊ែ ទៅ លូ អ៊ែ អ្យក់ ប៉ាណូស ដោច ដាច ប៉្រើ ប៉្រគ័ សាដាច់ កា ទី"។ ១៨ សារ អា ហង អាញ់ អំប៉ោ ប៉ប័។ ទឹល នីណោ័ះ អឺ បេលថិសាសារ ហគ់ អីស រ៉ះ ប៉ាណោ ណោះ អន់ អាញ់ អ្លុ ដេល ខង មួត គ្រូ ហ្យាំង សាឡាច់ ទិណោ័ះ កាណុង ប៉ាថេត អាញ់ អា អូ ទី ពឿ អ្លុ រ៉ះ អុះ ឃឺ ទី ដឹង អីស ហង អ្លុ រ៉ះ ខង ទី ប៉ាង៉ាត័ ប៉ាលឹង ប‌៉្រ័ះ ឡាក់ ដាគ់ ត្រង់ អ្វៃ អន់ឌូ លូ អីស»។

១៩ ផះ ណោះ ដានីអ៊ែល ឡាក់ តូរ័ សិច ផា បេលថិសាសារ អ៊ែ កា កាខរ់ ណូស ខង សារ អ៊ែ អ្លុ កាណុង ពុត ណោះ ប៉្រគ័ អន់ អ៊ែ អ្យូគ ខាក់ ហះកា អាញ់ រ៉ះ កា អ៊ែ ផា «អឺ បេលថិសាសារ អីស ជែ អ្យូគ កា សារ អំប៉ោ អា លូ ប៉ាណោ ណោះ»។ បេលថិសាសារ អ៊ែ តើល អាញ់ ផា «អឺ ពឹ តាំងឡា សារ អីស អំប៉ោ លូ ប៉ាណោ ណោះ អន់ ត្រគ់ ពឹង មួត តាម៉ឺរ អីស លូ មួត បក់ អូ ណីស កា អីស។ ២០ តើម អ៊្លង ឡាក់ អីស អំប៉ោ ប៉ប័ តីស ចាំងហីគ ទឹះ ប៉្លៃង មួត បក់ អ្វៃ ប៉ាគ់ ឡាណុច តេះ ឡាក់ ចាំងហាយ្គ កាខាក់ កា ប៉ប័ តើម អ៊្លង ណោះ ដេល ២១ តើម អ៊្លង ណោះ ទី ហ្លា ដាគ់ សាត់ ឡាញ់ចឺន ទី ប៉្លៃ អៀង កាខាក់ សាំរ៉ាប់ កា កាណាគ័ អ្យាំ សៃម អ្វៃ ពឹង អង់កក់ តេះ សា លូ ចារ អ្យាំ សៃម ឡាំ អ្វៃ ពឹង កានឺប កាន់ទឹង កី សៃម ប៉ារ់ កា ពឹះ ឡើះ ពឹង តាំងកង់ ដេល។ ២២ អឺ សាដាច់ តើម អ៊្លង ណោះ ឃឺ អីស ទៅ ហង ឡាក់ សាដាច់ តីស កាខាក់ លូ ទី អំរ៉ាញ អឺញ ខង អីស លៅ លែង សិច ទឹល ប៉្លៃង លូ សារ រ៉ាំងហៃ រ៉ាំងខ្យា អីស ទី អំរ៉ាញ អឺញ លើយ ទឹល ឡាណុច តេះ ដេល។ ២៣ កាប៉ាច់ ប៊យ ឡាក់ ដាគ់ ត្រង់ ឡាក់ អីស ប៉ប័ ជឹរ ឡឹង ប៉្លៃង លូ កាប ផា "ហគ់ កាល់ អ្លាត តើម អ៊្លង អា ពិ ហះកា ត្រគ់ គម គុល លូ រ៉ាយ៉ះ អន់ អ្វៃ តឹត កាណុង តេះ កេះណោះ អ្យក់ ច្រ្វាល់ ប៉ាសយ់ លូ ច្រ្វាល់ សាប៉ាន័ កត់ អ្លាត អ៊ែ ពឹង អន់តិគ័ ស៊្រែ អន់ សប់ ទៀក ងម លូ អន់ សា សាម៉ោង ឡាក់ កា អ្យាំ សៃម អន់ គ្រឹប តាំប៉ើះ សាណាំ" ២៤ អឺ សាដាច់ សារ អីស អំប៉ោ ណោះ ប៉ាណោ អ៊ែ ឃឺ នីអៀ ប‌៉្រ័ះ ឡាក់ តីស ហ៊្លត អន់ សារ ណោះ កើត ពឹង អីស ឃឺ នីអៀ៖ ២៥ ពូ ចឹង តាំងហ្យិត ឡាច់ អីស ឡឹង កាំឡាំង ប៉ាណូស អីស ចឹង ឡាំ អ្វៃ ប៉ាគ់ ព្រី អន់ឌូ លូ អ្យាំ សៃម អីស ចឹង សា សាម៉ោង ឡាក់ កា រ៉ក់ ឡាកោ អីស ចឹង សប់ ទៀក ងម គ្រឹប តាំប៉ើះ សាណាំ ទឹល អីស អ្លុ អន់តគ់ ផា ប‌៉្រ័ះ ឡាក់ តីស ហ៊្លត អ៊ែ រ៉ាំងហៃ រ៉ាំងខ្យា ប៉ាណូស គ្រឹប ប៉ាថេត អ៊ែ ប៉ិច អន់ សារ រ៉ាំងហៃ រ៉ាំងខ្យា កា ពឿ កា ទី តាម ពុត អ៊ែ ទៅ។ ២៦ កាប៉ាច់ សារ ឡាក់ ប៉្រើ គម គុល លូ រ៉ាយ៉ះ ណោះ ឃឺ ទី ណី ផា ពូ ចឹង ប៉្រើ អីស ប៉្រគ័ សាដាច់ ណាវ្គ ប៉ាគ់ អីស អ្លុ អន់តគ់ ផា ប‌៉្រ័ះ ឡាក់ តាំងឡា ប៉្លៃង ទី អំរ៉ាញ អឺញ រ៉ាំងហៃ រ៉ាំងខ្យា។ ២៧ ទឹល នីណោ័ះ អឺ សាដាច់ ប៉រ់ អីស តាប៉ាប តាប៉ុន កា អាញ់ អន់ អាញ់ រ៉ះ សារ កា អីស នីអៀ ប៉រ់ អីស អ្លាត ជែ ប៉្រគ័ សារ យច លូ សារ អូ ដាគ់ ហង។ ហះកា ត្រគ់ ប៉្រគ័ សារ ញ៉ា ឡាក់ ដាគ់ ត្រង់ លូ ទី ពុត តាប៉ាប តាប៉ុន កា មួត តាបាយ កាសត់ ប៉្រគ័ នីអៀ អីស ចឹង ទី សារ សាណុក សាវ៉ាក ប៉ាគ់ ម៉ាត់ ទៀ ណាវ្គ តាម ហៃ»។

២៨ ឡៃង ឡឹង ណោះ សារ ណោះ កា កើត ពឹះ ពឹង អាញ់ តាទឹច។ ២៩ ប៉ាគ់ ទឹល ១២ ខៃ រ៉ាវ៉ាច់ កេះ ផះ អាញ់ ចាក ពឹង អន់តល័ ហី សាដាច់ ពឹង មឿង បាប៊ីឡូន ៣០ ផះ ណោះ អាញ់ កាប ផា «ញន កា អំរ៉ាញ អាញ់ អាញ់ ប៉្រគ័ មឿង តីស បាប៊ីឡូន អា ឡាក់ ចារ អាញ់ អ្វៃ ភឿ ប៉្រគ័ អន់ អាញ់ លៅ លែង សិច»។ ៣១ ផះ អាញ់ កាកាប បើ តាន័ ឡុច អុះ ផាឌី កាតាំង ប៉ានឹរ ឡឹង ប៉្លៃង កាប ផា «អឺ នេប៊ូកានេសា ហគ់ សាំយ៉ាំង សារ អាញ់ រ៉ះ កា អីស អា អីស អូ ទី ប៉្រគ័ សាដាច់ រ៉ាំងហៃ រ៉ាំងខ្យា កេះ។ ៣២ ពូ ចឹង តាំងហ្យិត ឡាច់ អីស ឡឹង កាំឡាំង ប៉ាណូស ប៉្រើ អីស ឡាំ អ្វៃ ប៉ាគ់ ព្រី អន់ឌូ លូ អ្យាំ សៃម អីស ចឹង សា សាម៉ោង ឡាក់ កា រ៉ក់ គ្រឹប តាំប៉ើះ សាណាំ ទឹល អីស អ្លុ អន់តគ់ ផា ប‌៉្រ័ះ ឡាក់ តីស ហ៊្លត អ៊ែ រ៉ាំងហៃ រ៉ាំងខ្យា ប៉ាណូស គ្រឹប ប៉ាថេត អ៊ែ ប៉ិច អន់ សារ រ៉ាំងហៃ រ៉ាំងខ្យា កា ពឿ កា ទី តាម ពុត អ៊ែ ទៅ»។ ៣៣ ផះ ណោះ សារ ណោះ កា កើត ពឹះ ពឹង អាញ់ តាទឹច ពូ កា តាំងហ្យិត ឡាច់ អាញ់ ឡឹង កាំឡាំង អាញ់ សា សាម៉ោង ឡាក់ កា រ៉ក់ ឡាកោ អាញ់ សប់ ទៀក ងម សាអ្យប័ សក់ អាញ់ ហ៊ន អ្លឹង ឡាក់ កា កាហ្លាប ក្លាង អ៊ក អង់ហ្យះ អាញ់ វ៉ឹច លូ អង់ហ្យះ សៃម។

៣៤ ប៉ាគ់ តាំប៉ើះ សាណាំ រ៉ាវ៉ាច់ កេះ អាញ់ ង៉ើយ ហៃ ពឹង ប៉្លៃង អាញ់ កា សាទឹរ ឡាកោ ហង។ អាញ់ កា សាំប‌៉័ះ ប៉ានេ ប‌៉្រ័ះ ឡាក់ តីស ហ៊្លត ឃឺ ប‌៉្រ័ះ ឡាក់ ទី អាញុ រ៉ីស អ្វៃ លើយ។

អំរ៉ាញ អឺញ រ៉ាំងហៃ រ៉ាំងខ្យា ម៉ះ អ៊ែ អ្វៃ លើយ គ្រឹប រ៉ាំងហាវ។

៣៥ ទិ ប៉ាណូស អ្វៃ ពឹង អង់កក់ តេះ កា អូ ទី ខា ញ៉ា ហះ ម៉ាត់ អ៊ែ

ប‌៉្រ័ះ ប៉្រគ័ តាម ពុត អ៊ែ ទៅ កា ប៊យ ប‌៉្រ័ះ អ្វៃ ពឹង ប៉្លៃង

លូ កា ប៉ាណូស អ្វៃ ពឹង អង់កក់ តេះ

អូ ទី ពឿ អ្លុ ទឹប អូ អន់ អ៊ែ ប៉្រគ័ ង៉ារ ណោះ អុះ

លើ ចឹង កាប ផា «ញ៉ា ត្រគ់ អីស ប៉្រគ័ នីអៀ ?»

៣៦ រ៉ាំងវ៉ាង ណោះ ផះ អាញ់ សាទឹរ ឡាកោ ប‌៉្រ័ះ មប សារ ប៉្រគ័ សាដាច់ លូ សារ អំរ៉ាញ អឺញ ទឹប ប៉្រគ័ អន់ ពូ ប៉ានេ ញម កា អាញ់ ណាវ្គ។ មួត ក្រុំ ពឹកសា លូ មួត ប៉្រគ័ កាន រ៉ាតីស អន់ឌែ ឡាំ ណាំង អាញ់ ប៉្រើ អាញ់ សឹត ប៉្រគ័ សាដាច់ ណាវ្គ អាញ់ កា ទី សារ អំរ៉ាញ អឺញ ហ៊ែង ខាក់។ ៣៧ កិញអៀ អា អាញ់ ប៉រ់ ប៉ានេ លូ អ្យិល កូត័ អ្យូគ កា ប‌៉្រ័ះ ឡាក់ តាំងឡា ប៉្លៃង ខង ង៉ារ អ៊ែ ស៊ុត កា ដាគ់ ត្រគ់ សារ អ៊ែ ប៉្រគ័ ទិណោ័ះ កា ដាគ់ ត្រង់ ដេល អ៊ែ អ្លុ ប៉ាឡិ បក់ ទី ពុត តីស អ្វាត់ អេង។

៥

សារ សាដាច់ បេលសាសារ ប៉ប័ តី ច្រាគ់ ពឹង ប៉ាណីរ

១ សាដាច់ បេលសាសារ អ៊ែ អៃត សា គឹតៗ អន់ កា មួត ប៉្រគ័ កាន រ៉ាតីស ចំលួន ១០០០ ដូវ អ៊ែ អៃត តាពែ ហះ ម៉ាត់ កាំឡាំង អៀង ណោះ។ ២ ផះ អ៊ែ អៃត តាពែ អ៊ែ កា ប៉្រើ ពូ អ្យក់ ពៀង ម៉ាស ពៀង ប៉្រាក់ ឡាក់ សាដាច់ នេប៊ូកានេសា ឡាក់ ពឹ អ៊ែ អ្យក់ ឡឹង រ៉ោង រ៉ាម៉ះ ពឹង មឿង យេរូសាឡឹម ពែ អ៊ែ ប៉ិច អ្យក់ ពៀង ទិណោ័ះ ត្រឹង តាពែ កា អ៊ែ ទៅ កា មួត កាម៉ាញ់ អ៊ែ លូ កា មួត អង់កាន់ អ៊ែ ទឹប កា មួត ប៉្រគ័ កាន រ៉ាតីស ទិឌូ។ ៣ ទឹល នីណោ័ះ ពូ កា អ្យក់ ពៀង ម៉ាស ឡាក់ សាដាច់ នេប៊ូកានេសា អ្យក់ ឡឹង រ៉ោង រ៉ាម៉ះ ប‌៉្រ័ះ ប៊កកាតយ័ ពឹង មឿង យេរូសាឡឹម អន់ កា អ៊ែ កេះណោះ ទឹប សាដាច់ ទឹប មួត ប៉្រគ័ កាន រ៉ាតីស ទឹប កាម៉ាញ់ អ៊ែ លូ មួត អង់កាន់ អ៊ែ អន់ឌែ អៃត តាពែ ពឹង ពៀង ណោះ ទិឌូ។ ៤ ផះ អៃត តាពែ អន់ឌែ កា សាំប‌៉័ះ ប៉ានេ ហ៊ូប ប‌៉្រ័ះ ឡាក់ ពូ ប៉្រគ័ លូ ម៉ាស ប៉្រាក់ សាប៉ាន័ ប៉ាសយ់ អ៊្លង លូ អំហ្មោ។ ៥ ផះ ណោះ ផាឌី កា ទី ដឹង តី ប៉ាណូស ឡាច់ ច្រាគ់ សត់ត្រា ពឹង ប៉ាណីរ ហី សាដាច់ ត្រង់ ហះ តាគៀង។ ផះ សាដាច់ ប៉ប័ តី ផះ ច្រាគ់ ណោះ ៦ អ៊ែ កាខរ់ ណូស អ្យូគ រ៉ារ៉ៃត ជុង ឡាកោ អ៊ែ អូ ត្រូះ អូ ត្រាន ម៉ូះ ម៉ាត់ អ៊ែ គក សាឡឺច។ ៧ អ៊ែ អង់ហ្យាំង ស៊្រែក ប៉្រើ ពូ ឡាំ អ្យក់ មួត គ្រូ អំហ្ម លូ មួត គ្រូ អ្លុ អន់ទួង អ្លុ ស៊ល អ្លុ ប៉្លាស ឡាក់ អ្វៃ ពឹង ខេត បាប៊ីឡូន ណោះ អន់ ពឹះ ប៉ាគ់ អ៊ែ។ កេះណោះ អ៊ែ រ៉ះ កា ពូ ផា «ពឿ អ្លុ អាន សត់ត្រា អា លូ រ៉ះ ណី អន់ អាញ់ អ្លុ អាញ់ ចឹង តាគ់ អំពៀត អ៊ែ លូ អាវ នែវ ណាំអ៊ិត លូ តាំប៉ាក័ កាស៊ែ ស៊យ ម៉ាស លូ ចឹង ប៉្រើ អ៊ែ ប៉្រគ័ តីស ទី ប៉ៃង រ៉ាំងហៃ រ៉ាំងខ្យា ពឹង ប៉ាថេត អា»។ ៨ ផះ ណោះ ទិ មួត គ្រូ ហ្យាំង សាឡាច់ កា ម៉ុត កាណុង ចារ ច្រាគ់ សត់ត្រា ណោះ ហះកា អូ ទី ពឿ អ្លុ អាន សត់ត្រា ណោះ អុះ លូ ពូ អូ អ្លុ រ៉ះ ណី កា សាដាច់ ដេល។ ៩ ទឹល នីណោ័ះ សាដាច់ បេលសាសារ ហ៊ែង វ៉ឹនវ៉ាយ ម៉ូះ ម៉ាត់ កា គក សាឡឺច ណាវ្គ មួត ប៉្រគ័ កាន រ៉ាតីស កា អូ អ្លុ ចឹង ឃឹត នីចម័ ដេល។

១០ ផះ មើគ សាដាច់ កាតាំង ប៉ានឹរ សាដាច់ បេលសាសារ លូ ប៉ានឹរ មួត ប៉្រគ័ កាន រ៉ាតីស អ៊ែ កា ម៉ុត ពឹង ចារ ពូ អៃត សា ណោះ លូ កាប ផា «អឺ សាដាច់ អន់ អីស ទី អាញុ អ្វៃ រ៉ីស លើយ។ អីស ជែ វ៉ឹនវ៉ាយ ជែ អ្យូគ រ៉ារ៉ៃត ហង ១១ ខង កាណុង ប៉ាថេត អីស អា ទី ប៉ាណូស ម៉ោញ ដូវ ឡាក់ ទី ប៉ាង៉ាត័ ប៉ាលឹង ប‌៉្រ័ះ ឡាក់ ដាគ់ ត្រង់ អ្វៃ អន់ឌូ លូ អ៊ែ។ ផះ រ៉ាំងហាវ ពឹ អីស ពែ ពូ ប៉ប័ ផា ប៉ាណូស ណោះ អ្លុ ឡឹង សារ អោន សាគឹម ទឹប អ៊ែ ទី ពុត ហ្យាំង សាឡាច់ ឡាក់ កា ប៊យ ប‌៉្រ័ះ ។ ណោះ ហង បះ ពឹ អីស សាដាច់ នេប៊ូកានេសា ប៉្រើ អ៊ែ ប៉្រគ័ ម៉ៃគ មួត គ្រូ អំហ្ម គ្រូ ឡូ មួត គ្រូ អ្លុ អន់ទួង អ្លុ ស៊ល អ្លុ ប៉្លាស ទិណោ័ះ។ ពឹ អីស ហង ប៉្រើ អ៊ែ ប៉្រគ័ ណោះ ១២ ខង ពូ ប៉ប័ ផា ប៉ាណូស ណោះ អ្លុ ហ្លង់ ហ្យាំង សាឡាច់ កេង ខាក់ អ្លុ ឃឹត ចាជ្រែប អ្លុ រ៉ះ ឡឹង ប៉ាណោ សារ អំប៉ោ អ្លុ សារ ប៉ាវ៉ាម លូ អ្លុ តាត់ស៊ិន សារ ញ៉ាក ដេល។ ប៉ាណូស ណោះ សិច ដានីអ៊ែល ឡាក់ ពឹ អីស តូរ័ សិច ណាវ ផា បេលថិសាសារ។ ទឹល នីណោ័ះ ប៉្រើ ពូ ឡាំ អ្យក់ ដានីអ៊ែល ណោះ ពឹះ ប៉ាគ់ អា ពិ អ៊ែ ចឹង រ៉ះ ណី សត់ត្រា អា កា អីស»។ ១៣ ពូ កា ឡាំ អ្យក់ ដានីអ៊ែល ម៉ុត ប៉ាគ់ ចារ សាដាច់។ សាដាច់ កា អំប៉ញ់ ផា «ញ៉ា អីស សិច ដានីអ៊ែល ឡាក់ ពឹ អាញ់ អ្យក់ ឡឹង ប៉ាថេត យូដា តាទឹច ប ? ១៤ អាញ់ កាតាំង ពូ រ៉ះ ផា អីស ទី ប៉ាង៉ាត័ ប៉ាលឹង ប‌៉្រ័ះ អ្វៃ អន់ឌូ ទឹប អីស អ្លុ ឡឹង សារ អោន សាគឹម លូ អ្លុ ហ្លង់ ហ្យាំង សាឡាច់ កេង ខាក់។ ១៥ អំពែ ពូ ឡាំ អ្យក់ មួត គ្រូ ហ្យាំង សាឡាច់ លូ គ្រូ អំហ្ម ពឹះ ប៉ាគ់ អា ភឿ អាន សត់ត្រា អា លូ រ៉ះ ណី អន់ អាញ់ អ្លុ ហះកា មួត ទិណោ័ះ អូ ទី ពឿ អ្លុ រ៉ះ អុះ។ ១៦ ហះកា អាញ់ កាតាំង ពូ រ៉ះ ផា អីស អ្លុ រ៉ះ ឡឹង ណី សារ ឡាក់ អោន សាគឹម លូ អ្លុ តាត់ស៊ិន សារ ញ៉ា ឡាក់ ញ៉ាក ហ្លង់ ដេល។ កិញអៀ អា ផា អីស អ្លុ អាន សត់ត្រា អា លូ រ៉ះ ណី អន់ អាញ់ អ្លុ ដេល អាញ់ ចឹង តាគ់ អំពៀត អីស លូ អាវ នែវ ណាំអ៊ិត លូ តាំប៉ាក័ លូ កាស៊ែ ស៊យ ម៉ាស ទឹប ចឹង ប៉្រើ អីស ប៉្រគ័ តីស ទី ប៉ៃង រ៉ាំងហៃ រ៉ាំងខ្យា ពឹង ប៉ាថេត អា ដេល»។

១៧ ដានីអ៊ែល តើល សាដាច់ ផា «កាណាគ័ អីស ផា ចឹង អន់ ណោះ អីស គម កា អីស តាំងឡា ពិ លើ អន់ កា ពូ អន់ទៀគ កាតាម ហះកា អាញ់ ចឹង អាន សត់ត្រា អា លូ រ៉ះ ណី អន់ អីស អ្លុ បគ័ កេះ។ ១៨ អឺ សាដាច់ ប‌៉្រ័ះ ឡាក់ តីស ហ៊្លត អ៊ែ អន់ ពឹ អីស នេប៊ូកានេសា ប៉្រគ័ សាដាច់ លូ អន់ អំរ៉ាញ អឺញ ទឹប អន់ អ៊ែ លៅ លែង សិច កាខាក់។ ១៩ ញន កា សារ អំរ៉ាញ អឺញ កេង ខាក់ ឡាក់ ប‌៉្រ័ះ អន់ កា អ៊ែ ណោះ ហង បះ ប៉ាសុន ទិឌូ គ្រឹប សុនសាត គ្រឹប ប៉ាថេត អ្យូគ រ៉ារ៉ៃត កា អ៊ែ។ អ៊ែ ប៉ិច ប៉ាន់តោ័ ពឿ កា ទី ប៉ិច គម ពឿ អន់ អ្វៃ រ៉ីស កា ទី អ៊ែ ប៉្រើ ពូ ប៉្រគ័ កាន រ៉ាតីស កា ទី ប៉ិច ប៉ាឡិ អូ អន់ ពូ ប៉្រគ័ តីស កា ទី ដេល តាម ពុត អ៊ែ ទៅ។ ២០ ហះកា ញន កា អ៊ែ អ្វាត់ អេង កាង័ កល់ ខូយ ប៉ាន់តីស ប‌៉្រ័ះ កា ប៉ាឡិ អ៊ែ អូ អន់ ប៉្រគ័ សាដាច់ លូ អូ លៅ លែង សិច ហង។ ២១ ពូ តាំងហ្យិត ឡាច់ អ៊ែ ឡឹង កាំឡាំង ប៉ាណូស ពុត ពៀក អ៊ែ កេះ ឡាក់ កា ពុត អ្យាំ សៃម អ៊ែ ឡាំ អ្វៃ អន់ឌូ លូ អ្យាំ សៃម ប៉ាគ់ ព្រី ដេល អ៊ែ សា សាម៉ោង ឡាក់ កា រ៉ក់ ឡាកោ អ៊ែ សប់ ទៀក ងម សាអ្យប័ លើយ ទឹល អ៊ែ អ្លុ អន់តគ់ ផា ប‌៉្រ័ះ ឡាក់ តីស ហ៊្លត រ៉ាំងហៃ រ៉ាំងខ្យា ប៉ាណូស គ្រឹប ប៉ាថេត អ៊ែ ប៉ិច អន់ ពឿ ប៉្រគ័ សាដាច់ កា ទី តាម ពុត អ៊ែ ទៅ។ ២២ អឺ បេលសាសារ អីស ឡាក់ គន អ៊ែ យ‌៉័ះ អីស អ្លុ សារ ទិណោ័ះ កាតាម អីស អូ ចៃ ប៉ាន់ថិ ពុត ដេល ២៣ ឃឺ អីស ប៉ាសាំង លូ ប‌៉្រ័ះ ឡាក់ តាំងឡា ប៉្លៃង លូ អីស ប៉្រើ ពូ អ្យក់ ពៀង ឡាក់ អ្យក់ ឡឹង រ៉ោង រ៉ាម៉ះ ប‌៉្រ័ះ ត្រឹង តាពែ សាំរ៉ាប់ កា អីស លូ កា មួត ប៉្រគ័ កាន រ៉ាតីស ទឹប កា កាម៉ាញ់ អីស លូ មួត អង់កាន់ អីស។ កេះណោះ អីស សាំប‌៉័ះ ប៉ានេ ហ៊ូប ប‌៉្រ័ះ ឡាក់ ពូ ប៉្រគ័ លូ ម៉ាស ប៉្រាក់ សាប៉ាន័ ប៉ាសយ់ អ៊្លង លូ អំហ្មោ ឃឺ ប‌៉្រ័ះ ឡាក់ អូ អ្លុ ហៃ អូ អ្លុ សាំយ៉ាំង លូ អូ អ្លុ សារ ញ៉ា។ ហះកា អីស អូ ចៃ សាំប‌៉័ះ ប៉ានេ ប‌៉្រ័ះ ឡាក់ តាំងឡា កាស៊ែ តាំងហើម លូ អាញុ រ៉ីស ម៉ះ អីស។ ២៤ ខ អា ហង បះ ប‌៉្រ័ះ ប៉្រើ ដឹង តី ពឹះ ច្រាគ់ សត់ត្រា អា។ ២៥ សារ អា កាប ផា៖

មេណេ មេណេ តេគែល លូ ប៉ាស៊ីន។

២៦ សារ អា ប៉ិច រ៉ះ នីអៀ៖ មេណេ ទី ណី ផា "យ៉ាប" ប៉ិច រ៉ះ ផា ប‌៉្រ័ះ យ៉ាប ចំលួន ដារ់ អីស ប៉្រគ័ សាដាច់ លូ អ៊ែ ប៉្រគ័ អន់ សារ អីស រ៉ាំងហៃ រ៉ាំងខ្យា ឡុច កេះ។ ២៧ តេគែល ទី ណី ផា "ទិត" ប៉ិច រ៉ះ ផា ប‌៉្រ័ះ ទិត អីស ពឹង កាឡូ កេះៗ លូ អ៊ែ ប៉ប័ ផា អីស ជឺច តាឡាម័។ ២៨ ប៉ាស៊ីន ទី ណី ផា "ជែក" ប៉ិច រ៉ះ ផា ប‌៉្រ័ះ ចឹង ជែក ប៉ាថេត អីស អន់ កា សុនសាត មេឌី លូ សុនសាត ពើស៊ី»។

២៩ ផះ ណោះ សាដាច់ បេលសាសារ ប៉្រើ ពូ អ្យក់ ខោ អាវ នែវ ណាំអ៊ិត តាគ់ អំពៀត ដានីអ៊ែល ទឹប តាំប៉ាក័ កាស៊ែ ស៊យ ម៉ាស ដេល កេះណោះ រ៉ះ ផា «អាញ់ ប៉្រើ ដានីអ៊ែល ប៉្រគ័ តីស ទី ប៉ៃង រ៉ាំងហៃ រ៉ាំងខ្យា ពឹង ប៉ាថេត អា ដេល»។ ៣០ ម៉ាំង ណោះ ហង ពូ ប៉ាន់តោ័ បេលសាសារ ឡាក់ សាដាច់ សុនសាត ខាល់ដេ។ ៣១ ពូ កា ប៉្រើ ដារីយុះ ឡាក់ សុនសាត មេឌី ប៉្រគ័ សាដាច់។ ផះ ណោះ អាញុ អ៊ែ ឃឺ អ៊ែ ៦២ សាណាំ។

៦

សារ ពូ ប៉ាឡិ ដានីអ៊ែល ពឹង ឡូះ ក្លា

១ សាដាច់ ដារីយុះ ប៉្រើ ពូ ១២០ ដូវ ប៉្រគ័ ម៉ៃគ រ៉ាំងហៃ ខេត ប៉ាញ័ ទឹប ប៉ាថេត។ ២ សាដាច់ ប៉្រើ ពូ ប៉ៃង ដូវ ប៉្រគ័ ម៉ៃគ តីស ឡឹង ពូ អំប៉ាំង ម៉ៃគ រ៉ាំងហៃ ខេត ទិណោ័ះ។ ម៉ៃគ រ៉ាំងហៃ ខេត ទិណោ័ះ ត្រគ់ ច្រាគ់ រ៉ះ ឡឹង ង៉ារ កា មួត ម៉ៃគ តីស អា ភឿ ជែ អន់ សាដាច់ វ៉ឹនវ៉ាយ ឡឹង សារ ទិណោ័ះ។ មួត ម៉ៃគ តីស ប៉ៃង ដូវ អា ទី ទឹប ដានីអ៊ែល ដេល។ ៣ កាណុង កាំឡាំង ប៉ៃង ដូវ ឡាក់ ប៉្រគ័ ម៉ៃគ តីស លូ មួត ម៉ៃគ រ៉ាំងហៃ ខេត ទិណោ័ះ ឃឺ ដានីអ៊ែល ដាគ់ ហ៊្លត ឡឹង ពូ ខង អ៊ែ អ្លុ ហ្លង់ ហ្យាំង សាឡាច់ ខាក់។ សាដាច់ ប៉ិច ប៉្រើ អ៊ែ ប៉្រគ័ ម៉ៃគ រ៉ាំងហៃ ទឹប ប៉ាថេត ឡូត។ ៤ ផះ ណោះ មួត ប៉្រគ័ កាន តីស អន់ទៀគ ណាវ្គ លូ មួត ម៉ៃគ រ៉ាំងហៃ ខេត ឃឹត ណាំង សារ ញ៉ា ឡាក់ ដានីអ៊ែល ប៉្រគ័ យច កាណុង ង៉ារ អុងកាន អ៊ែ ប៉្រគ័ ណោះ ម៉ាគ់ ចឹង ច្រោម ផា អ៊ែ យច ហះកា អន់ឌែ ណាំង អូ ប៉ប័ សារ ញ៉ា យច អុះ ខង ដានីអ៊ែល ឡាក់ ប៉ាណូស ដាគ់ ត្រង់ អូ ទី ប៉្រគ័ យច សារ ញ៉ា អុះ។ ៥ ទឹល នីណោ័ះ អន់ឌែ ពឹកសា គួប សោប ផា «ពិន ចឹង ណាំង សារ អ៊ែ ប៉្រគ័ យច អូ ប៉ប័ អុះ ទី ដឹង ចាបាប់ ប‌៉្រ័ះ អ៊ែ ចឹង ប៉្រគ័ អន់ អ៊ែ ប៉្រគ័ យច លូ សាដាច់»។

៦ កេះណោះ មួត ប៉្រគ័ កាន តីស លូ មួត ម៉ៃគ រ៉ាំងហៃ ខេត កា ជៀក គួប ឡាំ រ៉ះ លូ សាដាច់ ផា «អឺ សាដាច់ ដារីយុះ អន់ អីស ទី អាញុ អ្វៃ រ៉ីស លើយ។ ៧ មួត ប៉្រគ័ ម៉ៃគ តីស មួត ម៉ៃគ តាហាន មួត ក្រុំ ពឹកសា មួត ម៉ៃគ រ៉ាំងហៃ ខេត រ៉ាំងហៃ មឿង ញឹន ទិឌូ ប៉ិច កា អីស ប៉ាំងកើត ចាបាប់ ម៉ោញ ឃឺ នីអៀ៖ កាណុង រ៉ាំងវ៉ាង ៣០ ដារ់ ផា ពឿ ម៉ន់ ប៉រ់ កាណាគ័ ញ៉ា ឡឹង ប‌៉្រ័ះ ចំ លើ ឡឹង ប៉ាណូស ចំ កាតាម ផា កាយ ឡឹង ពូ ម៉ន់ ប៉រ់ ហះ អីស ប៉ាណូស ណោះ ត្រគ់ រ៉ុប ប៉ាឡិ កាណុង ឡូះ ក្លា។ ៨ អឺ សាដាច់ ហគ់ អីស ច្រាគ់ ចាបាប់ កេះណោះ ប៉ាតឹត ត្រា ម៉ាគ់ កើត ចាបាប់ សុនសាត មេឌី លូ សុនសាត ពើស៊ី ឡាក់ ចាបាប់ ពូ អូ អ្លុ តូរ័ អុះ»។ ៩ សាដាច់ ដារីយុះ កា ប៉ាតឹត ត្រា ពឹង ចាបាប់ ណោះ។

១០ ផះ ដានីអ៊ែល អ្លុ អន់តគ់ ឡឹង ចាបាប់ ណោះ អ៊ែ កា ម៉ុត ពឹង ហី អ៊ែ ទៅ ហាវ ពឹង តាល់ គែង អំប៉ាំង ម៉ុត ពឹង កាណុង ឡាក់ ទី រ៉ាំបោះ អន់ គែង មឿង យេរូសាឡឹម * កេះណោះ អ៊ែ ជន តាកុល ម៉ន់ លូ ប៉ានេ ប‌៉្រ័ះ ប៊កកាតយ័ ឡាក់ កា អ៊ែ ឃើយ ប៉្រគ័ រ៉ប់ ដារ់ ណោះ ហង កាណុង ម៉ោញ ដារ់ ប៉ៃង ទង។ ១១ ផះ ណោះ មួត ប៉្រគ័ ម៉ៃគ តីស ទិណោ័ះ កា ជៀក គួប ឡាំ ប៉ាគ់ ហី ដានីអ៊ែល អន់ឌែ កា ប៉ប័ ដានីអ៊ែល ផះ ម៉ន់ ឡោម ប‌៉្រ័ះ អ៊ែ។ ១២ អន់ឌែ កា ឡាំ ប៉ាគ់ ចារ សាដាច់ លូ អំប៉ញ់ ឡឹង ចាបាប់ ណាវ ណោះ អន់ឌែ ផា «អឺ សាដាច់ ញ៉ា អីស ទី ប៉ាតឹត ត្រា តាទឹច ប ពឹង ចាបាប់ ឡាក់ រ៉ះ ផា កាណុង រ៉ាំងវ៉ាង ៣០ ដារ់ អូ អន់ បក់ ពឿ ម៉ន់ ប៉រ់ កាណាគ័ ញ៉ា ឡឹង ប‌៉្រ័ះ ចំ លើ ឡឹង ប៉ាណូស ចំ កាតាម កាយ ឡឹង ម៉ន់ ប៉រ់ ហះ អីស ? ញ៉ា ប៉ាណូស ណោះ ត្រគ់ រ៉ុប ប៉ាឡិ កាណុង ឡូះ ក្លា តាទឹច ប ?» សាដាច់ តើល ផា «អឺះ នីណោ័ះ តាទឹច ហង ចាបាប់ ណោះ អូ អ្លុ តូរ័ អុះ ឡាក់ កា ចាបាប់ សុនសាត មេឌី លូ សុនសាត ពើស៊ី អន់ទៀគ ណាវ្គ ដេល»។ ១៣ អន់ឌែ រ៉ះ កា សាដាច់ ផា «បក់ សិច ដានីអ៊ែល ឡាក់ ពូ អ្យក់ ឡឹង ប៉ាថេត យូដា ណោះ ពែ អ៊ែ អូ វ៉ឹនវ៉ាយ កា អីស លូ អូ ប៉្រគ័ ពួយ ចាបាប់ អីស ប៉ាំងកើត ណោះ អុះ អ៊ែ អ្វៃ កា ម៉ន់ សាំប‌៉័ះ ប៉ានេ ប‌៉្រ័ះ អ៊ែ ទៅ ម៉ោញ ដារ់ ប៉ៃង ទង»។ ១៤ ផះ សាដាច់ កាតាំង ពូ រ៉ះ នីណោ័ះ អ៊ែ អុក ពុត ពៀក ខាក់ អ៊ែ ប៉ិច អន់ ដានីអ៊ែល រ៉ាវ៉ាច់ ឡាកោ ខាក់ ឡឹង កាំលឺ ទឹល កាង៉ាច អ៊ែ ខំ ណាំង ទ្រង តង័ ដានីអ៊ែល អន់ រ៉ាវ៉ាច់។ ១៥ ហះកា មួត ប៉្រគ័ ម៉ៃគ តីស ទិណោ័ះ កា ជៀក គួប ម៉ុត ប៉ាគ់ សាដាច់ ណាវ្គ លូ រ៉ះ ផា «អឺ សាដាច់ អីស អ្លុ អន់តគ់ កេះ តាម ចាបាប់ សុនសាត មេឌី លូ សុនសាត ពើស៊ី ចាបាប់ ចំ កាតាម ផា សាដាច់ ប៉ាតឹត ត្រា កេះ ឃឺ អូ អ្លុ តូរ័ អុះ»។ ១៦ សាដាច់ កា ប៉្រើ ពូ រ៉ុប ដានីអ៊ែល ប៉ាឡិ កាណុង ឡូះ ក្លា អ៊ែ កាប លូ ដានីអ៊ែល ផា «អន់ ប‌៉្រ័ះ អីស តង័ អីស អន់ រ៉ាវ៉ាច់ ឡឹង ពឹរ ក្លា ពិ ខង អីស ត្រាំង សាំប‌៉័ះ ប៉ានេ កា អ៊ែ»។ ១៧ ពូ កា អ្យក់ អំហ្មោ តីស កាត្រើគ ពឹរ ឡូះ កេះណោះ ប៉ាសឹរ លូ តេះ កាអ៊ល សាដាច់ កា ប៉ាតឹត ត្រា អញ់ចិន ពឹង ចារ ពូ ប៉ាសឹរ ណោះ មួត ប៉្រគ័ កាន អន់ឌូ លូ សាដាច់ កា ប៉ាតឹត ត្រា អញ់ចិន អន់ឌែ ពឹង ចារ ណោះ ដេល ទឹល នីណោ័ះ អូ ទី ពឿ ចឹង ខឹន តង័ ដានីអ៊ែល ទី អុះ។ ១៨ កេះណោះ សាដាច់ កា សឹត ប៉ាគ់ ហី លូ អូ សា សាណា ញ៉ា អុះ លូ អូ អន់ មួត អង់កាន់ អ៊ែ ម៉ុត ក្យាម័ អ៊ែ ដេល។ ម៉ាំង ណោះ អ៊ែ តៃប អូ ហ្លាក់ អុះ។

១៩ សាដាច់ កា អ្យូវ ឡឹង កាំលឺ ផុងម៉ាំង ប៉ាន់តាន ឡាំ ប៉ាគ់ ឡូះ ក្លា។ ២០ ប៉ាគ់ ទឹល ឡូះ កេះ អ៊ែ អើ ដានីអ៊ែល ទឹប កាប ប៉ាក់ អ៊ល ផា «អឺ ដានីអ៊ែល បក់ ប៉្រគ័ ង៉ារ កា ប‌៉្រ័ះ ឡាក់ ទី អាញុ អ្វៃ រ៉ីស នីចម័ ប‌៉្រ័ះ អីស សាំប‌៉័ះ ប៉ានេ លើយៗ ណោះ អ៊ែ តង័ អីស អន់ រ៉ាវ៉ាច់ ឡឹង ពឹរ ក្លា ដេល ប ?» ២១ ដានីអ៊ែល តើល ផា «អឺ សាដាច់ អន់ អីស ទី អាញុ រ៉ីស លើយ។ ២២ ប‌៉្រ័ះ អាញ់ ប៉្រើ ប៊យ អ៊ែ ជឹរ ប៉ឹត ពឹរ ក្លា អូ អន់ កាប់ ខង ប‌៉្រ័ះ អ្លុ អន់តគ់ ផា អាញ់ អូ ទី ប៉្រគ័ យច សារ ញ៉ា លូ អ៊ែ អុះ អាញ់ កា អូ ទី ប៉្រគ័ យច សារ ញ៉ា លូ អីស ដេល»។ ២៣ ផះ ណោះ សាដាច់ ហោក ខាក់ អ៊ែ កា ប៉្រើ ពូ អ្យក់ ឡាច់ ដានីអ៊ែល ឡឹង ឡូះ ពូ កា អ្យក់ ឡាច់ អ៊ែ ប៉ាគ់ ឡីង ពូ ហៃ ឡាកោ អ៊ែ អូ ទី ឡាកា ហះ ចំ អុះ ខង អ៊ែ សឿ ម៉ឹង ប‌៉្រ័ះ អ៊ែ។ ២៤ កេះណោះ សាដាច់ ប៉្រើ ពូ អ្យក់ មួត បក់ ភង ដានីអ៊ែល ពែ រ៉ុប ប៉ាឡិ កាណុង ឡូះ ក្លា ទឹប គន ទឹប កាម៉ាញ់។ សាគ់ ពូ ប៉ាឡិ បើ តាន័ ទឹល ប៉ាអច់ ឡូះ សាំ ផាឌី ក្លា កា តាឡូះ ហាប់ កាប់ សា អន់ឌែ ទិ ប៉្យើះ ឡូត។

២៥ កេះណោះ សាដាច់ ដារីយុះ ច្រាគ់ សត់ត្រា ប៉ាហ្យើ កា ប៉ាសុន អ៊ែ គ្រឹប សុនសាត គ្រឹប ប៉ាថេត ពឹង អង់កក់ តេះ ឃឺ នីអៀ៖

អន់ អន់ដីស ទិឌូ ទី សារ សាណុក សាវ៉ាក កាខាក់ ពិ។

២៦ អាញ់ ប៉រ់ រ៉ះ នីអៀ៖ អន់ ប៉ាណូស ទិឌូ ឡាក់ អ្វៃ គ្រឹប ប៉ាថេត អាញ់ រ៉ាំងហៃ ទិណោ័ះ ត្រគ់ អ្យិល កូត័ អ្យូគ កា ប‌៉្រ័ះ ដានីអ៊ែល។

ខង អ៊ែ ប‌៉្រ័ះ ឡាក់ ទី អាញុ រ៉ីស អ្វៃ លើយ

សារ រ៉ាំងហៃ រ៉ាំងខ្យា អ៊ែ អូ អ្លុ ហ៊្យង អុះ

អំរ៉ាញ អឺញ អ៊ែ អ្វៃ លើយ។

២៧ អ៊ែ តង័ ប៉ាណូស អន់ រ៉ាវ៉ាច់ ឡឹង សារ តោ័

អ៊ែ តាំបាង សារ អំរ៉ាញ អឺញ កេង ខាក់ ពឹង ប៉្លៃង លូ ប៉ាគ់ តេះ

ឃឺ ប‌៉្រ័ះ អា ហង តង័ ដានីអ៊ែល

អន់ រ៉ាវ៉ាច់ ឡឹង ពឹរ ក្លា។

២៨ ដានីអ៊ែល កា ប៉្រគ័ កាន ហ៊ែង តីស ផះ រ៉ាំងវ៉ាង សាដាច់ ដារីយុះ រ៉ាំងហៃ លូ ផះ សាដាច់ ស៊ីរុះ ឡាក់ សុនសាត ពើស៊ី រ៉ាំងហៃ ដេល។

៧

សារ ដានីអ៊ែល អំប៉ោ ប៉ប័ កាណាគ័ តីស ប៉្វាន់ កាតុ

១ កាណុង សាណាំ ប៉ាន់ដា ផះ បេលសាសារ ប៉្រគ័ សាដាច់ ពឹង ប៉ាថេត បាប៊ីឡូន ផះ ដានីអ៊ែល តៃប អ៊ែ អំប៉ោ ប៉ប័ សារ កេង ខាក់ កេះណោះ អ៊ែ ច្រាគ់ គម សារ សាំខាន់ៗ អ៊ែ រ៉ះ នីអៀ៖ ២ ម៉ាំង ពែ អាញ់ អំប៉ោ ប៉ប័ ខ្យាល ពឹះ ឡឹង ដារ់ ឡាច់ ដារ់ ម៉ុត លូ គែង សាំងអ្យោ គែង សាម៉ា ពឹះ ប៉្រគ័ អន់ រ៉ាំងក្លាច ទៀក សាឡីគ សាឡាយ។ ៣ ផះ ណោះ ផាឌី កា ទី កាណាគ័ តីស កាខាក់ ប៉្វាន់ កាតុ តាងៗ ឡឹង គួប ឡាច់ ឡឹង ទៀក សាឡីគ សាឡាយ។ ៤ កាណាគ័ ទី ម៉ោញ ឡាកោ អ៊ែ ឡាក់ កា ក្លា លូ ទី កាហ្លាប ឡាក់ កា កាហ្លាប ក្លាង អ៊ក។ ផះ អាញ់ អ្វៃ ហៃ អាញ់ ប៉ប័ ពូ ទក កាហ្លាប អ៊ែ កេះណោះ ពូ ប៉ោក អ៊ែ អន់ អន់តាវ ជុង ពៀរ ឡាក់ កា ប៉ាណូស ពូ អន់ អ៊ែ ទី ពុត ឡាក់ កា ប៉ាណូស ដេល។ ៥ កាណាគ័ ទី ពៀរ ឡាកោ អ៊ែ ឡាក់ កា សាគោ អ៊ែ អន់តាវ លឺក ជុង ម៉ោញ ប៊ែង ទឹប សា កាន់តីង ហត់ ប៉ៃង ពឹង ពឹរ ទី ពូ រ៉ះ កា អ៊ែ ផា «ហគ់ អ្យូវ អន់តាវ ឡាវ៉ាន័ សា ប៉ាំងឡៃ អន់ អៀង ពិ»។ ៦ កេះណោះ អាញ់ ហៃ ប៉ប័ កាណាគ័ ម៉ោញ ណាវ្គ ឡាកោ អ៊ែ ឡាក់ កា ប៊ក សៃម ពឹង អង់កក់ អ៊ែ ទី កាហ្លាប ប៉្វាន់ វ៉ឹច លូ កាហ្លាប សៃម លូ ទី កល់ ប៉្វាន់ ដេល អ៊ែ ទី អំរ៉ាញ អឺញ រ៉ាំងហៃ រ៉ាំងខ្យា អៀង ប៉ាថេត។ ៧ កេះណោះ ណាវ្គ អាញ់ អំប៉ោ ប៉ប័ កាណាគ័ ទី ប៉្វាន់ ឡាក់ ត្រគ់ អ្យូគ កាខាក់ អ៊ែ សាងុំ កេង ខាក់ សាណាញ់ អ៊ែ ប៉ាសយ់ តីសៗ អ៊ែ ឡាវ៉ាន័ សា លូ ថាំឡាយ អន់ ទិ ទឹប ចគ័ ឡាឡញ់ កាណាគ័ ញ៉ា ឡាក់ អ្វៃ សល់។ កាណាគ័ ណោះ តាង ឡឹង កាណាគ័ បក់ ឡាច់ អន់ទ្រួលៗ។ អ៊ែ ទី អង់គែ អញ់ជឹត។ ៨ ផះ អាញ់ ប៉ាញ់ចាក័ ហៃ អង់គែ ទិណោ័ះ ផាឌី កា ប៉ប័ អង់គែ ម៉ោញ ណាវ្គ ថិ ឡឹង គួប អ៊ែ ហ៊ន ពឹង អន់តិគ័ អង់គែ ទិ អញ់ជឹត ណោះ ដេល។ ពូ ទក ឡាច់ អង់គែ ឡាក់ ហ៊ន អន់ទ្រួល គែង ម៉ាត់ អង់គែ ថិ ណោះ ប៉ៃង កាតុ។ អង់គែ ថិ អា ទី ម៉ាត់ ឡាក់ កា ម៉ាត់ ប៉ាណូស លូ ទី ពឹរ ទឹប កាប ខូយ កាប ហឺន។

៩ ផះ ណោះ អាញ់ អ្វៃ ហៃ ណាវ្គ ប៉ប័ ពូ អ្យក់ គ្រេ អៀង ពឹះ តគ័ កេះណោះ ប‌៉្រ័ះ ឡាក់ ទី អាញុ រ៉ីស ទុញ អ្វៃ ឡឹង សើគ ពែ អ៊ែ អង់អ្វៃ ពឹង គ្រេ ម៉ោញ ខោ អាវ អ៊ែ បាក ឡាក់ កា កាប៉ាស សក់ កល់ អ៊ែ បាក ឡាក់ កា សក់ ចៀម គ្រេ អ៊ែ ស៊ុត កា អំប៉្យិត អុញ កុង គ្រេ អ៊ែ ណោះ ផះ កីត កាខាក់។ ១០ ទី អុញ ហូរ័ ឡាច់ ឡឹង ង៉ីរ គ្រេ អ៊ែ ពៀប ឡាក់ កា ទៀក តាំងលេ លូ ទី ប៉ាណូស អូ អ្លុ កា ញ៉ាង មឺន ញ៉ាង ស៊ែន ដូវ សាំប‌៉័ះ ប៉ានេ អ៊ែ ទី ប៉ាណូស អូ អ្លុ កា ញ៉ាង ឡាន ញ៉ាង កោត ដូវ អ្វៃ អន់តាវ ហះ ម៉ាត់ អ៊ែ។ ផះ ណោះ មួត ក្រាគ់ តាំងកង់ បក់ តាត់ស៊ិន សារ អន់ឌែ កា អង់អ្វៃ លូ បើក ផាប់ តាងៗ។ ១១ អាញ់ ប៉ាញ់ចាក័ ហៃ ខង អង់គែ ថិ ណោះ អ្វៃ កាប ខូយ ហឺន ខាក់។ ផះ អាញ់ ហៃ ផាឌី ប៉ប័ ពូ ប៉ាន់តោ័ កាណាគ័ ទី ប៉្វាន់ កេះណោះ ពូ អ្យក់ ពុះ អ្លាត ពឹង អុញ។ ១២ កាប៉ាច់ កាណាគ័ អន់ទៀគ ណាវ្គ អូ ទី អំរ៉ាញ អឺញ ចឹង រ៉ាំងហៃ រ៉ាំងខ្យា កេះ ហះកា ពូ អន់ អន់ឌែ អ្វៃ រ៉ីស តូ ប៉ាគ់ ម៉ាត់ ណាវ្គ លើយ ទឹល ដារ់ កាំឡត់។

១៣ កេះណោះ អាញ់ អំប៉ោ ប៉ប័ ទី ម៉ោញ ដូវ ឡាក់ កា ប៉ាណូស អ៊ែ ចាក ពឹង កាម៉ល់ អ៊ែ ឡាំ ប៉ាគ់ ប‌៉្រ័ះ ឡាក់ ទី អាញុ រ៉ីស ទុញ អ្វៃ ឡឹង សើគ ពែ ពូ កា ជៀក អ៊ែ ម៉ុត ប៉ាគ់ ប‌៉្រ័ះ។ ១៤ ប‌៉្រ័ះ អន់ អ៊ែ ទី អំរ៉ាញ អឺញ ប៉្រគ័ សាដាច់ រ៉ាំងហៃ រ៉ាំងខ្យា ទឹប លៅ លែង សិច ដេល។ គ្រឹប សុនសាត គ្រឹប ប៉ាថេត ការ៉ុប អ្យិល កូត័ កា អ៊ែ អំរ៉ាញ អឺញ រ៉ាំងហៃ រ៉ាំងខ្យា ម៉ះ អ៊ែ កា អ្វៃ លើយ អូ អ្លុ ហ៊្យង អុះ អ៊ែ ប៉្រគ័ សាដាច់ កា អូ អ្លុ ឡុច ដេល។

១៥ ផះ ណោះ អាញ់ វ៉ឹនវ៉ាយ កាណុង ពុត ខាក់ ខង សារ អាញ់ អំប៉ោ ប៉ប័ ណោះ ប៉្រគ័ អន់ អាញ់ អ្យូគ ខាក់។ ១៦ អាញ់ កា សត់ ម៉ុត ក្យាម័ កាម៉ាក័ ម៉ោញ ដូវ កាណុង កាំឡាំង ឡាក់ អន់តាវ ហះ ង៉ីរ គ្រេ សាដាច់ ណោះ អាញ់ អំប៉ញ់ អ៊ែ ឡឹង សារ អាញ់ ប៉ប័ ណោះ អ៊ែ កា រ៉ះ ណី សារ អាញ់ ប៉ប័ ណោះ ឃឺ នីអៀ ១៧ «កាណាគ័ តីស ប៉្វាន់ កាតុ ណោះ ឃឺ ប៉ាថេត ប៉្វាន់ ឡាក់ ចឹង ទី អំរ៉ាញ អឺញ ពឹង អង់កក់ តេះ។ ១៨ កេះណោះ ប៉ាសុន ប‌៉្រ័ះ ឡាក់ តីស ហ៊្លត ប‌៉្រ័ះ ចឹង អន់ អន់ឌែ រ៉ាំងហៃ រ៉ាំងខ្យា លើយ អូ អ្លុ ឡុច»។

១៩ អាញ់ កា អំប៉ញ់ ណាវ្គ ប៉ិច កា អ្លុ ឡាក់ៗ ឡឹង កាណាគ័ ទី ប៉្វាន់ ឡាក់ តាង ឡឹង កាណាគ័ អន់ទៀគ ឃឺ កាណាគ័ ឡាក់ ត្រគ់ អ្យូគ ខាក់ សាណាញ់ អ៊ែ ប៉ាសយ់ អង់ហ្យះ អ៊ែ សាប៉ាន័ អ៊ែ ថាំឡាយ ឡាវ៉ាន័ សា ទិ លូ ចគ័ ឡាឡញ់ កាណាគ័ ញ៉ា ឡាក់ អ្វៃ សល់។ ២០ អាញ់ ប៉ិច កា អ្លុ ឡឹង សារ អង់គែ អញ់ជឹត ពឹង កល់ អ៊ែ ណោះ ដេល លូ អង់គែ ម៉ោញ ណាវ្គ ឡាក់ ហ៊ន ប៉្រគ័ អន់ អង់គែ ប៉ៃង រ៉ាឡូវ្គ។ អង់គែ ហ៊ន អន់តីគ អា ទី ម៉ាត់ លូ ទី ពឹរ កាប ខូយ ហឺន ខាក់ ហៃ ឡាក់ កា កេង ឡឹង អង់គែ អន់ទៀគ ណាវ្គ។ ២១ អាញ់ ប៉ប័ អង់គែ ណោះ ផះ តាកូះ លូ ប៉ាសុន ប‌៉្រ័ះ ទឹប ទី ទ្រង អ៊ែ ដេល ២២ លើយ ទឹល ដារ់ ប‌៉្រ័ះ ឡាក់ តីស ហ៊្លត ឡាក់ ទី អាញុ រ៉ីស ទុញ អ្វៃ ឡឹង សើគ ពែ អ៊ែ ជឹរ ពឹះ ភឿ តាត់ស៊ិន សារ កា ប៉ាសុន អ៊ែ។ ផះ ណោះ ឃឺ ទឹល ដារ់ កាំឡត់ មួត ប៉ាសុន ប‌៉្រ័ះ ត្រគ់ រ៉ាំងហៃ រ៉ាំងខ្យា កេះ។

២៣ កាម៉ាក័ ណោះ រ៉ះ កា អាញ់ ផា «កាណាគ័ ទី ប៉្វាន់ ណោះ ឃឺ ប៉ាថេត ទី ប៉្វាន់ ឡាក់ ចឹង ទី អំរ៉ាញ អឺញ ពឹង អង់កក់ តេះ ប៉ាថេត ណោះ តាង ឡឹង ប៉ាថេត អន់ទៀគៗ ណាវ្គ ឃឺ ប៉ាថេត ណោះ ចឹង តាប៉ីត អ្យក់ ប៉ាថេត អន់ទៀគៗ ទិណោ័ះ លូ ប៉្រគ័ អន់ រ៉ាយ រ៉ាំ។ ២៤ កាប៉ាច់ អង់គែ អញ់ជឹត ណោះ ឃឺ សាដាច់ អញ់ជឹត ដូវ ឡាក់ ចឹង អ្វៃ រ៉ាំងហៃ រ៉ាំងខ្យា ពឹង ប៉ាថេត ណោះ។ អន់តីគ ឡឹង ណោះ ចឹង ទី សាដាច់ ម៉ោញ ណាវ្គ តាង ឡឹង សាដាច់ អន់ទ្រួល អ៊ែ ចឹង ប៉ាឡិ អ្លាត សាដាច់ អន់ទ្រួល ណោះ ប៉ៃង ដូវ។ ២៥ សាដាច់ ណោះ ចឹង កាប ប៉ាសាំង លូ ប‌៉្រ័ះ ឡាក់ តីស ហ៊្លត សាដាច់ ណោះ ចឹង ជិះ ចគ័ ប៉្រគ័ បាប ប៉ាសុន ប‌៉្រ័ះ ឡាក់ តីស ហ៊្លត លូ ឃឹត ប៉ិច រ៉ើ ដារ់ កាំឡត់ ឡាក់ ត្រគ់ ប៉្រគ័ ប៊ុន លូ ចឹង តូរ័ ចាបាប់ ដេល។ អ៊ែ ចឹង ប៉្រគ័ បាប ប៉ាសុន ប‌៉្រ័ះ កាណុង រ៉ាំងវ៉ាង ប៉ៃង សាណាំ ទងតិគ័ *។ ២៦ ហះកា ប៉ាគ់ ទឹល ដារ់ តាត់ស៊ិន សារ ចៃគ ថូត កេះ ពូ ចឹង អ្យក់ ឡាច់ សារ អំរ៉ាញ អឺញ រ៉ាំងហៃ រ៉ាំងខ្យា ឡឹង សាដាច់ ណោះ លូ ពូ ចឹង ថាំឡាយ អន់ ហ៊្យង ហ្យើត លើយ។ ២៧ ប៉ាសុន ប‌៉្រ័ះ ឡាក់ តីស ហ៊្លត ប‌៉្រ័ះ ចឹង អន់ អន់ឌែ ទី អំរ៉ាញ អឺញ រ៉ាំងហៃ រ៉ាំងខ្យា អៀង ប៉ាថេត ពឹង អង់កក់ តេះ អា អន់ឌែ ចឹង រ៉ាំងហៃ រ៉ាំងខ្យា លើយ។ ទិ មួត ម៉ៃគ ឡាក់ ទី អំរ៉ាញ អឺញ ចឹង ការ៉ុប រ៉ាប់ សឿ មួត ប៉ាសុន ប‌៉្រ័ះ»។ ២៨ សារ អា ឡុច គឹត ណោះ ហង។ អាញ់ អ្យូគ កាខាក់ សារ ឡាក់ អាញ់ ប៉ប័ ណោះ ប៉្រគ័ អន់ អាញ់ យ៉ម់ ម៉ូះ ម៉ាត់ ហះកា សារ ទិ អា អាញ់ គម កាណុង ពុត លើយ។

…

៩

សារ ដានីអ៊ែល ម៉ន់ កា សុនសាត អ៊ីស្រាអ៊ែល

១-២ អាញ់ សិច ដានីអ៊ែល។ ផះ សាណាំ ប៉ាន់ដា ពូ ប៉្រើ ដារីយុះ គន វគ័ អាហាស៊ូរុះ សុនសាត មេឌី ប៉្រើ ប៉្រគ័ សាដាច់ រ៉ាំងហៃ ពឹង ប៉ាថេត សុនសាត ខាល់ដេ ផះ ណោះ អាញ់ អាន ពឹង ផាប់ វគ័ យេរេមៀ ឡាក់ រ៉ាគឹយ ប‌៉្រ័ះ រ៉ះ ផា ប‌៉្រ័ះ ប៊កកាតយ័ រ៉ះ ចំលួន សាណាំ ឡាក់ មឿង យេរូសាឡឹម ត្រគ់ អ្វៃ ឡាំងវ៉ាគ់ រ៉ាអ៊ែត ឃឺ ទុញ ៧០ សាណាំ។ ៣ អាញ់ កា ម៉ន់ ឡោម ប‌៉្រ័ះ ប៊កកាតយ័ ឡាក់ តាំងឡា អាញ់ ទឹប កំ អូ សា សាណា លូ អន់តុក កាប៉ោ អង់អ្វៃ ពឹង អំហ្មូវ។ ៤ អាញ់ ម៉ន់ ឡោម ប‌៉្រ័ះ ប៊កកាតយ័ ឡាក់ ប‌៉្រ័ះ អាញ់ លូ ឡាប់ ញម សារ យច សុនសាត អាញ់ អាញ់ កាប ផា «អឺ ប‌៉្រ័ះ ប៊កកាតយ័ ឡាក់ ប‌៉្រ័ះ តីស ខាក់ ពូ ត្រគ់ អ្យិល កូត័ អ្យូគ កា អីស អីស ប៉្រគ័ ពួយ សារ អីស សាញ៉ា រែវ ពុត ទឹប អីស ដាគ់ ពុត កា បក់ ប៉ិច ចៃ លូ ប៉្រគ័ ពួយ ចាបាប់ អីស។ ៥ ហះកា ញឹន ប៉្រគ័ យច ប៉្រគ័ សារ វ៉ីវ៉ាច័ ប៉្រគ័ អូ ដាគ់ លូ ប៉ាសាំង លូ អីស ទឹប ញឹន អូ ប៉្រគ័ ពួយ ចាបាប់ អីស លូ សារ អីស ប៉្រើ ដេល។ ៦ ញឹន អូ អ្យក់ ពុត ចៃគ សាំយ៉ាំង មួត រ៉ាគឹយ ប‌៉្រ័ះ ឡាក់ ប៉្រគ័ ង៉ារ កា អីស អន់ឌែ រ៉ះ សារ ប៉ាតាង អីស កា មួត សាដាច់ កា មួត ម៉ៃគ ណាំផា លូ កា មួត វគ័ ញឹន ទឹប កា មួត ប៉ាសុន ទិឌូ ឡាក់ អ្វៃ ពឹង ប៉ាថេត ញឹន ដេល។ ៧ អឺ ប‌៉្រ័ះ តាំងឡា ទី ដឹង អីស ហង ដាគ់ ត្រង់ កាប៉ាច់ ញឹន រ៉ប់ ដារ់ អា ទី ដឹង សារ តាយួស ម៉ូះ ម៉ាត់ ទឹប មួត មឿង យេរូសាឡឹម ទឹប មួត ប៉ាថេត យូដា លូ សុនសាត អ៊ីស្រាអ៊ែល ទិឌូ ទឹប បក់ អ្វៃ ក្យាម័ ទឹប បក់ អ្វៃ ចាំងហាយ្គ ឡាក់ អីស តាំងហ្យិត ឡាច់ អន់ ឡាំ អ្វៃ ប៉ាគ់ ប៉ាថេត អន់ទៀគៗ ញន កា ញឹន ប៉្រគ័ អូ ត្រង់ កា អីស។ ៨ អឺ ប‌៉្រ័ះ ប៊កកាតយ័  ញឹន ទិឌូ តាយួស ខាក់ ទឹប សាដាច់ ទឹប មួត ប៉្រគ័ ម៉ៃគ ណាំផា ទឹប មួត វគ័ ញឹន ញន កា ញឹន ប៉្រគ័ យច លូ អីស។ ៩ អឺ ប‌៉្រ័ះ ឡាក់ តាំងឡា ញឹន អីស ឃើយ តាប៉ាប តាប៉ុន លូ អូ អ្យក់ យ៉ូ សារ ញឹន យច យ‌៉័ះ ញឹន ប៉្រគ័ យច ប៉ាសាំង លូ អីស កាតាម។ ១០ ញឹន អូ អ្យក់ ពុត ចៃគ សាំយ៉ាំង ប៉ានឹរ អីស ឡាក់ ប‌៉្រ័ះ ញឹន លូ អូ ប៉្រគ័ ពួយ ចាបាប់ អីស រ៉ះ កា ញឹន ពឹង មួត រ៉ាគឹយ ប‌៉្រ័ះ ឡាក់ ប៉្រគ័ ង៉ារ កា អីស ណោះ។ ១១ សុនសាត អ៊ីស្រាអ៊ែល ទិឌូ ប៉្រគ័ យច ចាបាប់ អីស លូ អូ ចៃ សាំយ៉ាំង ប៉ានឹរ អីស។ ខ អា ហង បះ សារ ប៉ាស្យាប លូ សារ អីស ម៉ត់ អន់ទៀគៗ ត្រគ់ ឡិ ពឹង ញឹន ញន កា ញឹន ប៉្រគ័ យច លូ អីស។ សារ ទិណោ័ះ ទី ច្រាគ់ គម ពឹង ផាប់ ចាបាប់ វគ័ ម៉ូសេ ឡាក់ ប៉្រគ័ ង៉ារ កា អីស។ ១២ អីស ប៉្រគ័ កា ញឹន លូ កា មួត បក់ ប៉្រគ័ ម៉ៃគ រ៉ាំងហៃ ញឹន ត្រគ់ ពួយ ប៉ានឹរ អីស ឃឺ អីស អន់ សារ ចុនចៃ កេង កាខាក់ កើត ពឹង ញឹន។ អ្វៃ កាន់តេ័ះ ប៉្លៃង អា អូ ឃើយ ទី សារ ចុនចៃ ចំ កើត ពឹះ នែវ អា ឡាក់ កា សារ ចុនចៃ កើត ពឹង មឿង យេរូសាឡឹម អុះ។ ១៣ សារ ចុនចៃ ទិណោ័ះ កើត ពឹង ញឹន ឡាក់ កា ទី ច្រាគ់ រ៉ះ ពឹង ផាប់ ចាបាប់ វគ័ ម៉ូសេ តាទឹច ហង ហះកា ញឹន អូ ឡោម ប៉រ់ ឡឹង អីស ឡាក់ ប‌៉្រ័ះ ញឹន ម៉ាគ់ អីស តាប៉ាប តាប៉ុន កា ញឹន អុះ ញឹន កា អូ អ្លាត ប៉្រគ័ សារ យច លូ អូ ទី ពុត ឃឹត ណាំង សារ តាទឹច ដេល។ ១៤ អីស កា អូ អ្លាត ចឹង អន់ សារ ចុនចៃ កើត ពឹង ញឹន អុះ ខង អីស ឡាក់ ប‌៉្រ័ះ ញឹន អីស ដាគ់ ត្រង់ គ្រឹប ង៉ារ ទិណោ័ះ ហះកា ញឹន អូ សាំយ៉ាំង ប៉ានឹរ អីស។ ១៥ អឺ ប‌៉្រ័ះ ឡាក់ តាំងឡា ញឹន សើគ ពែ អីស ប៉ាណាំ ប៉ាសុន អីស ឡាច់ ឡឹង ប៉ាថេត អ៊ីស៊ីប ញន កា អំរ៉ាញ អឺញ អីស លូ អីស ប៉្រគ័ អន់ លៅ លែង សិច ឡាក់ កា រ៉ប់ ដារ់ អា ហះកា ញឹន ប៉្រគ័ យច ញឹន ប៉្រគ័ សារ អូ ដាគ់។ ១៦ អឺ ប‌៉្រ័ះ តាំងឡា សារ ញ៉ា ឡាក់ អីស ប៉្រគ័ ស៊ុត កា ដាគ់ ត្រង់ ទិណោ័ះ ទឹល នីណោ័ះ ប៉រ់ អីស អ្យក់ ឡាច់ សារ អីស អឺក កា មឿង យេរូសាឡឹម ឡាក់ អ្វៃ ពឹង ប៉ានឹម ដាគ់ ម៉ះ អីស ពិ ខង សុនសាត អន់ទៀគ ឡាក់ អ្វៃ ជុំ ញឹន អន់ឌែ កាប បឺង៉ាយ មឿង យេរូសាឡឹម លូ កាប បឺង៉ាយ ប៉ាសុន អីស ញន កា ញឹន ប៉្រគ័ សារ យច មួត វគ័ ញឹន កា ប៉្រគ័ អូ ដាគ់ ដេល។ ១៧ អឺ ប‌៉្រ័ះ ញឹន កិញអៀ អា ប៉រ់ អីស សាំយ៉ាំង សារ អាញ់ ម៉ន់ ឡោម អា។ ប៉រ់ អីស ឃឹត ហៃ កា រ៉ោង រ៉ាម៉ះ អីស ឡាក់ ពូ ថាំឡាយ ណោះ ភឿ ទី ខា សាំរ៉ាប់ អីស ទៅ។ ១៨ អឺ ប‌៉្រ័ះ អាញ់ ប៉រ់ អីស សាំយ៉ាំង អាញ់ លូ អីស ហៃ មឿង ឡាក់ ចារ អីស រ៉ាយ រ៉ាំ ទិ។ ញឹន អូ ម៉ឹង សារ ដាគ់ ត្រង់ ញឹន តាំងឡា អុះ ហះកា ញឹន ម៉ឹង សារ អីស តាប៉ាប តាប៉ុន កាខាក់។ ១៩ អឺ ប‌៉្រ័ះ តាំងឡា ប៉រ់ អីស សាំយ៉ាំង ញឹន ណើ អីស ជែ អ្យក់ យ៉ូ សារ ញឹន ប៉្រគ័ យច អីស ជែ អ្វៃ គ្រឺយ អឺ ប‌៉្រ័ះ អាញ់ ប៉រ់ អីស តង័ ញឹន ស៊្រសៗ ភឿ ទី ខា សាំរ៉ាប់ អីស ទៅ ជែ ប៉ាំងក្រូ ខង មឿង លូ ប៉ាសុន អា ម៉ះ សាន់ទួ អីស»។

២០ ផះ អាញ់ អ្វៃ ម៉ន់ លូ ឡាប់ ញម សារ អាញ់ យច លូ សារ យច សុនសាត អ៊ីស្រាអ៊ែល ទឹប ឡោម ឡា ប‌៉្រ័ះ ប៊កកាតយ័ ឡាក់ ប‌៉្រ័ះ អាញ់ ឡឹង សារ ប៉ានឹម ស៊ីយ៉ូន ឡាក់ ចារ ប‌៉្រ័ះ ២១ ផះ ណោះ ផាឌី កា ប៊យ ប‌៉្រ័ះ សិច កាព្រីយែល ឡាក់ អាញ់ អំប៉ោ ប៉ប័ ផះ រ៉ាំងវ៉ាង អន់ទ្រួល ពែ អ៊ែ ប៉ារ់ តុត ប៉្រាល់ ឡាំ ប៉ាគ់ អាញ់ ត្រគ់ ផះ មង ពូ ត្រគ់ អន់ កាណាគ័ រ៉ាម៉ះ ប‌៉្រ័ះ ផះ កាង៉ាច។ ២២ អ៊ែ រ៉ះ កា អាញ់ ផា «អឺ ដានីអ៊ែល អាញ់ ពឹះ អា ភឿ រ៉ះ កា អីស អន់ ហ្លង់។ ២៣ សាគ់ អីស ប៉ាន់ដា ម៉ន់ ឡោម ប‌៉្រ័ះ ប៊កកាតយ័ អ៊ែ រ៉ះ ឡូត អាញ់ កា ឡាំ រ៉ះ កា អីស ខង អ៊ែ ប៉ាញ័ ពុត កា អីស ខាក់។ ទឹល នីណោ័ះ ហគ់ អីស ឃឹត ចាជ្រែប ឡឹង ប៉ានឹរ អ៊ែ អា ម៉ាគ់ ហ្លង់ ឡឹង ណី សារ ប‌៉្រ័ះ តាំបាង កា យេរេមៀ ណោះ ពែ។ ២៤ ប‌៉្រ័ះ កាំឡត់ តាំប៉ើះ សាណាំ ៧០ ទង សាំរ៉ាប់ កា ប៉ាសុន អីស លូ មឿង ដាគ់ ម៉ះ ប‌៉្រ័ះ ភឿ តាគ់ អង់ហ៊្យង អ្លាត សារ បឺគ អ៊ក អូ អន់ ទី សារ យច លូ អូ អ្យក់ យ៉ូ សារ ពូ ប៉្រគ័ យច ទឹប អន់ ពឹះ សារ ដាគ់ ត្រង់ អន់ អ្វៃ លើយ លូ តាគ់ អង់កេះ ពួយ សារ ប‌៉្រ័ះ តាំបាង អន់ កា រ៉ាគឹយ អ៊ែ លូ ស្រោច ពឹង រ៉ោង រ៉ាម៉ះ ឡាក់ ចារ ដាគ់ កាខាក់។ ២៥ ទឹល នីណោ័ះ ត្រគ់ អ្លុ លូ ហ្លង់ ណី អា ពិ អ្យក់ ឡឹង ដារ់ ប‌៉្រ័ះ ប៊កកាតយ័ កាប ឡឹង សារ ប៉្រគ័ មឿង យេរូសាឡឹម ណាវ្គ លើយ ទឹល ដារ់ ម៉ៃគ ណាំផា ឡាក់ ប‌៉្រ័ះ រ៉ើស ពឹះ ទឹល ទី តាំប៉ើះ សាណាំ តាំប៉ើះ ទង។ អ្វៃ តាំប៉ើះ សាណាំ ៦២ ទង ណាវ្គ ពូ ចឹង ប៉្រគ័ មឿង ទឹប ទ្រង ទឹប ប៉ាន់ទៀយ ណាវ្គ ហះកា រ៉ាំងវ៉ាង ណោះ ថុក ប៉ាណាប កាខាក់។ ២៦ ប៉ាគ់ តាំប៉ើះ សាណាំ ៦២ ទង រ៉ាវ៉ាច់ កេះ ពូ ចឹង ប៉ាន់តោ័ ម៉ៃគ ណាំផា បក់ ប‌៉្រ័ះ រ៉ើស ណោះ អូ ទី ពឿ ប៉ងកាន់ អ៊ែ អុះ។ កេះណោះ ចឹង ទី ម៉ៃគ ណាំផា សុនសាត អន់ទៀគ អ៊ែ ចឹង ប៉ាតុំ មួត តាហាន ឡាំ ថាំឡាយ មឿង លូ រ៉ោង រ៉ាម៉ះ ប‌៉្រ័ះ។ ប៉ាគ់ ឡុច ម៉ៃគ ណាំផា ណោះ ប‌៉្រ័ះ ប៊កកាតយ័ ចឹង ចៃគ ថូត ហះកា អ៊ែ ចឹង តាកូះ ថាំឡាយ លើយ ទឹល អ៊ែ តោ័ ឡាក់ កា ទី រ៉ះ កេះ *។ ២៧ កាណុង រ៉ាំងវ៉ាង តាំប៉ើះ សាណាំ ម៉ៃគ ណាំផា ណោះ ចឹង ប៉្រគ័ សារ សាញ៉ា រែវ ពុត អន់ កេង ខាក់ អន់ឌូ លូ ប៉ាណូស អៀង។ កាណុង រ៉ាំងវ៉ាង ប៉ៃង សាណាំ ទងតិគ័ អ៊ែ អូ អន់ ពូ ពុះ កាណាគ័ រ៉ាម៉ះ ប‌៉្រ័ះ លើ មប កាណាគ័ អន់ទៀគៗ អន់ កា ប‌៉្រ័ះ ណាវ្គ អុះ។ កេះណោះ អ៊ែ ចឹង ចៃគ កាណាគ័ បឺគ អ៊ក កាខាក់ ឡាក់ ថាំឡាយ អ្វៃ ពឹង រ៉ោង រ៉ាម៉ះ ប‌៉្រ័ះ ម៉ោញ ប៊ែង លើយ ទឹល ប‌៉្រ័ះ ថាំឡាយ បក់ ចៃគ កាណាគ័ ណោះ ឡាក់ កា ទី កាំឡត់ កេះ»។

…

* ១:២ ១:២ បាប៊ីឡូន ពៀគ គុល «ស៊ីណើ»។

† ១:៨ ១:៨ ដានីអ៊ែល អូ ចៃ សា សាណា គុន សាដាច់ អ្យូគ ផាហៃគ ប៉ាំងឡៃ លូ តាពែ ណោះ ពូ អ្យក់ សៃន រ៉ាម៉ះ ប‌៉្រ័ះ អន់ទៀគ។ ម៉ោញ ណាវ្គ សាណា ខាច អន់ដា យច ចាបាប់ សុនសាត អ៊ីស្រាអ៊ែល ដេល។

* ២:៤ ២:៤ គឹត អា លើយ ទឹល ៧:២៨ ពូ ច្រាគ់ កាប សុនសាត អារ៉ាម អូ ត្រគ់ កាប សុនសាត ហេព្រឺ អុះ។

* ៣:២៥ ៣:២៥ ប៊យ ប‌៉្រ័ះ ពៀគ គុល «គន ប‌៉្រ័ះ»។

* ៦:១០ ៦:១០ ចារ ដានីអ៊ែល អ្វៃ ណោះ ចាំងហាយ្គ ឡឹង មឿង យេរូសាឡឹម ឃឺ អ៊ែ ៨៧០ កាឡូម៉ិត។ អ៊ែ ម៉ន់ ហៃ គែង មឿង យេរូសាឡឹម ញន កា រ៉ោង រ៉ាម៉ះ ប‌៉្រ័ះ អ្វៃ ប៉ាគ់ ណោះ ពែ។ ប៉រ់ ហៃ សារ មួត សាដាច់ (ពង្សាវតារ​ក្សត្រ) ទី ១ ៨:៤៦-៥១។

* ៧:២៥ ៧:២៥ រ៉ាំងវ៉ាង ប៉ៃង សាណាំ ទងតិគ័ ពៀគ គុល «រ៉ាំងវ៉ាង ម៉ោញ លូ ពៀរ លូ ទងតិគ័»។

* ៩:២៦ ៩:២៦ ប៉ាគ់ ឡុច ម៉ៃគ ណាំផា ណោះ ប‌៉្រ័ះ ប៊កកាតយ័ ចឹង ចៃគ ថូត ហះកា អ៊ែ ចឹង តាកូះ ថាំឡាយ លើយ ទឹល អ៊ែ តោ័ ឡាក់ កា ទី រ៉ះ កេះ ពិន ព្រែ នីអៀ កា ត្រគ់ ដេល៖ ប៉ាគ់ ឡុច មឿង ណោះ ចឹង រ៉ាយ រ៉ាំ ទិ ហង ពូ ចឹង តាកូះ ថាំឡាយ លើយ ទឹល ឡុច ឡាក់ កា ប‌៉្រ័ះ រ៉ះ កេះ ។

ហូសេ

ហូសេ

សារ អន់តគ់ រ៉ះ

ប‌៉្រ័ះ ប៊កកាតយ័ អ្យក់ វគ័ ហូសេ ប៉្រើ ប៉្រគ័ រ៉ាគឹយ អ៊ែ អន់ ឡាំ រ៉ះ ប៉ានឹរ អ៊ែ កា ប៉ាសុន អ៊ីស្រាអ៊ែល ពឹង សាណាំ ៧៥០ អន់ទ្រួល ឡឹង សាណាំ យីស៊ូ កើត ប៉ាណូស។ វគ័ ហូសេ ប៉្រគ័ ង៉ារ កា ប‌៉្រ័ះ ប៊កកាតយ័ ទុញ សាណាំ ក្យាម័ ចឹង ទឹល រ៉ាំងវ៉ាង តាហាន អាស៊ីរី តាកូះ អ្យក់ មឿង សាម៉ារី លូ គៀរ ប៉ាសុន អ្យក់ ប៉្រគ័ ទុច ពឹង សាណាំ ៧២២-៧២១ អន់ទ្រួល ឡឹង សាណាំ យីស៊ូ កើត ប៉ាណូស។

កាណុង រ៉ាំងវ៉ាង ណោះ អន់តីគ ឡឹង សាដាច់ យេរ៉ូបោម ទី ២ រ៉ាំងហៃ ប៉ាថេត អ៊ីស្រាអ៊ែល ហ៊ែង ទី សារ ថុក ឡាំបាក (ប៉រ់ ហៃ សារ មួត សាដាច់ (ពង្សាវតារ​ក្សត្រ) ទី ២ ១៥:៨-២១; ១៧:៥-២៣)។ ឡឹង ឡីង តាហាន ប៉ាថេត អាស៊ីរី ប៉្រគ័ បាប អ៊ីស្រាអ៊ែល ហ៊ែង កេង ៗ កាប៉ាច់ កាណុង ប៉ាថេត ពូ ប៉ាសាំង គួប សោប លើយៗ ដេល ទឹប តាប៉ីត គួប ប៉្រគ័ សាដាច់។ ផះ អន់ទ្រួល ពែ វគ័ អាម៉ុះ ឃើយ រ៉ះ ដេល ឡឹង សារ មួត ម៉ៃគ ណាំផា ជិះ ចគ័ ប៉្រគ័ បាប ប៉ាសុន ហះកា ប៉ាគ់ រ៉ាំងហាវ វគ័ ហូសេ សារ អា ហ៊ែង តាឡាម័ ឡឹង ណោះ ណាវ្គ។ ក្វា ឡឹង ណោះ មួត ប៉ាសុន អ៊ីស្រាអ៊ែល អន់ឌែ អ្លាត សឿ ប‌៉្រ័ះ ប៊កកាតយ័ កេះណោះ ប៉្រគ័ ពួយ សង់ខុំ សុនសាត កាណាន។

វគ័ ហូសេ រ៉ះ ឡឹង សារ ឡាក់ ទី កាណុង ខាប់ខួ ហី ក្រាន អ៊ែ ទៅ សារ អា ប៉ិច រ៉ះ អន់ អ្លុ ឡឹង សារ សុនសាត អ៊ីស្រាអ៊ែល។ កាម៉ាញ់ ហូសេ អូ ត្រង់ កា អ៊ែ ប៉្រគ័ អន់ អ៊ែ អីគ ពុត ឃឺ សារ ម៉ោញ ប៉ិច រ៉ះ ឡឹង ពុត ប‌៉្រ័ះ ប៊កកាតយ័ ឡាក់ សុនសាត អ៊ីស្រាអ៊ែល អ្លាត សឿ ឃឺ អន់ឌែ សឿ ប‌៉្រ័ះ អន់ទៀគ ឡគ។ យ‌៉័ះ សារ តិ តូ អំពុន ប‌៉្រ័ះ ប៊កកាតយ័ លូ ប៉ាសុន អ៊ែ អូ ដាគ់ នែវ អា កាតាម វគ័ ហូសេ រ៉ះ ផា ប៉ាគ់ ឡុច ទៀ ប‌៉្រ័ះ ប៊កកាតយ័ លូ ប៉ាសុន អ៊ែ ចឹង រ៉ះកះ ប៉ារម អន់ ត្រគ់ លូ គួប ណាវ្គ ញន កា ពុត ប‌៉្រ័ះ ប៉ិច ចៃ ឡាក់ កា វគ័ ហូសេ រ៉ះកះ ប៉ារម អន់ ត្រគ់ លូ កាម៉ាញ់ អ៊ែ ណាវ្គ ឡាក់ អូ ត្រង់ កា អ៊ែ ណោះ ដេល។

ពិន ជែក សារ ហូសេ ទី ប៉ៃង សារ៖

សារ កាណុង ខាប់ខួ ហី ក្រាន វគ័ ហូសេ។ (១:១-៣:៥)

សារ ប‌៉្រ័ះ ប៊កកាតយ័ ចឹង ចៃគ ថូត អ៊ីស្រាអ៊ែល ញន កា អន់ឌែ អូ ត្រង់ កា អ៊ែ ឡឹង ទុញ កេះ។ (៤:១-១៣:១៦)

សារ ប‌៉្រ័ះ ប៊កកាតយ័ ប៉ិច ចៃ កា សុនសាត អ៊ីស្រាអ៊ែល អូ រ៉ើ អុះ។ (១៤:១-៩)។

១១

សារ ប‌៉្រ័ះ ប៊កកាតយ័ ប៉ិច កា អ៊ីស្រាអ៊ែល

១ «ផះ អ៊ីស្រាអ៊ែល អ្វៃ សាស្វា ពែ អាញ់ ប៉ិច កា អ៊ែ

អាញ់ កា អើ គន អាញ់ សឹត ឡឹង ប៉ាថេត អ៊ីស៊ីប។

២ មួត រ៉ាគឹយ អាញ់ អើ អន់ឌែ នីចម័

អន់ឌែ កា ឡាច់ ចាំងហាយ្គ ឡឹង អាញ់ នីណោ័ះ ដេល។

អន់ឌែ ប៉ាណាំ គួប ពុះ កាណាគ័ រ៉ាម៉ះ ប‌៉្រ័ះ បាល

លូ សុះ តាំងហ៊ុម កា ហ៊ូប ប‌៉្រ័ះ អន់ទៀគៗ ដេល។

៣ អាញ់ អា ហង ឡាក់ ចឹក តី លូ ប៉ាំងហៀន អេប៉្រាអ៊ីម * អន់ អ្លុ ចាក

ហះកា អន់ឌែ អូ សឿ អុះ កា អាញ់ តាគ់ អន់ដាគ់ អន់ឌែ ពែ។

៤ អាញ់ ប៉ាណាំ អន់ឌែ ញន កា ពុត អាញ់ តាប៉ាប តាប៉ុន

លូ ពុត ប៉ិច ចៃ

ពៀប ឡាក់ កា អាញ់ ប៉ោក ឡាច់ អ៊្លង តាណូង័ ឡឹង កាពែង អន់ឌែ

កេះណោះ អ្យក់ សាណា សិម អន់ឌែ។

៥ អន់ឌែ ចឹង អូ វ៉ីល សឹត ប៉ាគ់ ប៉ាថេត អ៊ីស៊ីប ណាវ្គ អុះ

ហះកា សុនសាត អាស៊ីរី ចឹង ប៉្រគ័ ម៉ៃគ អ្វៃ អំប៉ាំង អន់ឌែ

ខង អន់ឌែ អូ ចៃ វ៉ីល សឹត ប៉ាគ់ អាញ់។

៦ ពូ ចឹង ថាំឡាយ មឿង អន់ឌែ

ទឹប តាគ់ តាលៀយ ប៉ាន់ទៀយ មឿង

លូ ប៉ាន់តោ័ អន់ឌែ

ញន កា អន់ឌែ ពឹកសា ឃឹត ចឹង ប៉្រគ័ អូ ដាគ់។

៧ ប៉ាសុន អាញ់ កាង័ កល់ ខាក់

អន់ឌែ អ្លាត អាញ់ លើយៗ

យ‌៉័ះ អន់ឌែ អើ អាញ់ តង័ កាតាម

អាញ់ អូ តង័ អន់ឌែ អុះ។

៨ អឺ អេប៉្រាអ៊ីម ញ៉ា អាញ់ ចឹង អ្លាត អីស ប ?

អឺ អ៊ីស្រាអ៊ែល ញ៉ា អាញ់ ចឹង មប អីស ពឹង តី មួត តាម៉ឺរ ដេល ប ?

ញ៉ា អាញ់ ត្រគ់ ប៉្រគ័ កា អីស ឡាក់ កា ប៉្រគ័ កា មឿង អាតម៉ា ប ?

ញ៉ា អាញ់ ត្រគ់ ប៉្រគ័ អន់ អីស ឡាក់ កា មឿង សេបោម † ប ?

អូ អុះ អាញ់ អូ កាតាច់ ពុត ពីត ប៉្រគ័ បាប អីស អុះ

អាញ់ តាប៉ាប តាប៉ុន កា អីស ខាក់។

៩ អាញ់ អូ ប៉្រគ័ ពួយ ពុត អាញ់ អឺក កេង ណោះ អុះ

អាញ់ អូ ថាំឡាយ អេប៉្រាអ៊ីម ណាវ្គ អុះ

ខង អាញ់ ឡាក់ ប‌៉្រ័ះ តាំងឡា

អាញ់ អូ ត្រគ់ ប៉ាណូស អុះ

អាញ់ ឡាក់ ប‌៉្រ័ះ ដាគ់ ត្រង់ កាខាក់ ឡាក់ អ្វៃ អន់ឌូ លូ អន់ដីស

អាញ់ អូ ពឹះ ញន កា ពុត អឺក អុះ។

១០ អន់ឌែ ចឹង ចាក ពួយ អាញ់

អាញ់ ចឹង ក្រាញ័ ឡាក់ កា ប៊ក

ផះ ពូ កាតាំង អាញ់ ក្រាញ័ ណោះ

គន សោ អាញ់ ចឹង ឡាច់ ឡឹង ប៉ាថេត គែង ដារ់ ម៉ុត ទឹប អ្យូគ រ៉ារ៉ៃត។

១១ អន់ឌែ ចឹង ឡាច់ ឡឹង ប៉ាថេត អ៊ីស៊ីប

ឡាក់ កា តាប៉ល់ សៃម ទឹប អ្យូគ រ៉ារ៉ៃត

លូ ចឹង ឡាច់ ឡឹង ប៉ាថេត អាស៊ីរី

ឡាក់ កា តាប៉ល់ អន់តើប រ៉ាក់ សាណាង័

អាញ់ ចឹង ប៉ាណាំ អន់ឌែ ឡាំ អ្វៃ ប៉ាគ់ ហី អន់ឌែ ឡគ»

អា ឡាក់ ប៉ានឹរ ប‌៉្រ័ះ ប៊កកាតយ័ ។

…

* ១១:៣ ១១:៣ អេប៉្រាអ៊ីម កាប ឡឹង សុនសាត អ៊ីស្រាអ៊ែល ១០ ផូង័ ឡាក់ អ្វៃ គែង ជើង។

† ១១:៨ ១១:៨ មឿង អាតម៉ា លូ មឿង សេបោម ឃឺ ប‌៉្រ័ះ ថាំឡាយ អន់ឌូ លូ មឿង សូដុំ លូ មឿង កូម៉ូរ៉ា សើគ ពែ។ ប៉រ់ ហៃ សារ អន់ ចាបាប់ លឺក ទី ពៀរ (ចោទិយ​កថា) ២៩:២២។

យូណះ

១

២

៣

៤

សារ យូណះ

សារ អន់តគ់ រ៉ះ

យូណះ អ៊ែ ប៉ាណូស ឡាក់ ប‌៉្រ័ះ ប៊កកាតយ័ រ៉ើស អ្យក់ ប៉្រើ រ៉ះ សារ ប៉ាតាង អ៊ែ ឃឺ អ៊ែ ប៉្រើ យូណះ ឡាំ រ៉ះ ប៉ានឹរ អ៊ែ ប៉ាគ់ មឿង នីនីវេ ឡាក់ មឿង តីស កាខាក់ អ្វៃ ពឹង ប៉ាថេត អាស៊ីរី។ សុនសាត អាស៊ីរី ណោះ អន់ឌែ លៅ លែង សិច ខាក់ ខង អន់ឌែ ទី អំរ៉ាញ អឺញ ហ៊្លត ឡឹង ពូ លូ ខូយ ប៉ាអ្យប់ ខាក់ ដេល។ ទឹល នីណោ័ះ សុនសាត អ៊ីស្រាអ៊ែល អូ ណីស កា សុនសាត អាស៊ីរី សុនសាត អន់ទៀគៗ កា អូ ណីស កា អន់ឌែ ដេល។ ហះកា ប‌៉្រ័ះ ប៊កកាតយ័ ប៉ិច កា សុនសាត អាស៊ីរី ប៉ិនពែង ពុត ពៀក អ្លាត សារ ខូយ ប៉ាអ្យប់ ម៉ាគ់ អ៊ែ ចឹង តាប៉ាប តាប៉ុន លូ អូ អ្យក់ យ៉ូ សារ អន់ឌែ យច។ កាប៉ាច់ យូណះ អូ ចៃ ឡាំ រ៉ះ ប៉ានឹរ ប‌៉្រ័ះ កា មួត មឿង នីនីវេ ណោះ អុះ ឃឺ អ៊ែ ប៉ិច កា ប‌៉្រ័ះ ប៊កកាតយ័ ថាំឡាយ មឿង នីនីវេ ឡូត។

ពឹង សារ យូណះ ទី សារ ឡាក់ កា អា៖

ប‌៉្រ័ះ ប៊កកាតយ័ ប៉្រើ យូណះ ឡំ រ៉ះ កា មួត មឿង នីនីវេ ហះកា អ៊ែ អូ ចៃ ប៉្រគ័ ពួយ អុះ។ (១:១-១៦)

ប‌៉្រ័ះ តង័ យូណះ រ៉ាវ៉ាច់ ឡឹង សារ តោ័ កេះណោះ យូណះ ម៉ន់ ប៉ានេ ប‌៉្រ័ះ ប៊កកាតយ័។ (២:១-១០)

យូណះ ឡាំ រ៉ះ កា មួត មឿង នីនីវេ អន់ឌែ កា ប៉ិនពែង ពុត ពៀក។ (៣:១-១០)

យូណះ អឺក ញន កា ប‌៉្រ័ះ អូ ថាំឡាយ មឿង នីនីវេ។ (៤:១-១១)

១

សារ យូណះ សាតាក់ ឡាច់ ឡឹង ម៉ាត់ ប‌៉្រ័ះ ប៊កកាតយ័

១ ប‌៉្រ័ះ ប៊កកាតយ័ រ៉ះ កា យូណះ គន វគ័ អាមិតៃ ផា ២ «ហគ់ អីស ឡាំ ប៉ាគ់ មឿង តីស នីនីវេ ប៉្រាល់ៗ។ អីស ត្រគ់ រ៉ះ កា អន់ឌែ ផា អាញ់ ចឹង ចៃគ ថូត ខង អាញ់ ប៉ប័ អន់ឌែ ប៉្រគ័ អូ ដាគ់ អៀង ខាក់ កេះ»។ ៣ ហះកា យូណះ សាតាក់ ឡាំ ប៉ាគ់ មឿង តាស៊ិះ អន់ រ៉ាវ៉ាច់ ឡឹង ម៉ាត់ ប‌៉្រ័ះ ប៊កកាតយ័ ។ អ៊ែ ចាក ទឹល ប៉ាគ់ មឿង យ៉ុបប៉ា ប៉ប័ កាំប៉ាន់ ម៉ោញ ផះ ទ្រៀម ចឹង ឡាំ ប៉ាគ់ មឿង តាស៊ិះ។ អ៊ែ អ្យក់ លៀន អន់ ឡាខា ជិះ កាំប៉ាន់ កេះណោះ ម៉ុត ជិះ កាំប៉ាន់ អន់ឌូ លូ ពូ ឡាំ ប៉ាគ់ មឿង តាស៊ិះ ភឿ អន់ រ៉ាវ៉ាច់ ឡឹង ម៉ាត់ ប‌៉្រ័ះ ប៊កកាតយ័ ។

៤ ហះកា ប‌៉្រ័ះ ប៊កកាតយ័ ប៉្រគ័ អន់ ទី ខ្យាល វ៉ាល ពុត តីស កាខាក់ ពឹង សាឡីគ សាឡាយ ទៀក សាឡីគ សាឡាយ រ៉ាំងក្លាច តីសៗ ប៉ឹ កាំប៉ាន់ ប៊ែត ចឹង រ៉ាយ រ៉ាំ។ ៥ មួត តាំងឡា កាំប៉ាន់ អ្យូគ រ៉ារ៉ៃត ទិឌូ បន់ អើ ប‌៉្រ័ះ ពឿ ប‌៉្រ័ះ អ៊ែ។ កេះណោះ អន់ឌែ អ្យក់ រ៉ាស អំប៉ាស សាណា សាណឹត ហឹរ អ្លាត ទិ ពឹង ទៀក សាឡីគ សាឡាយ ភឿ អន់ កាំប៉ាន់ ជឺច។ កាប៉ាច់ យូណះ ជឹរ តៃប ហ្លាក់ គ្រឺយ កាណុង កាំប៉ាន់។ ៦ ម៉ៃគ ណាំផា មួត តាំងឡា កាំប៉ាន់ ឡាំ ប៉ាគ់ ចារ យូណះ កាប ផា «ញ៉ា ត្រគ់ អីស តៃប នីអៀ ? អ្យូវ បន់ អើ ប‌៉្រ័ះ អីស ពិ អ្លុ ផៃគ អ៊ែ ចឹង តាប៉ាប កា ពិន ជែ អន់ ពិន តោ័»។ ៧ ផះ ណោះ មួត តាំងឡា កាំប៉ាន់ លួម គួប ផា «ពិ ពិន រ៉ុប កាប៉ាច់ ភឿ អន់ អ្លុ អន់តគ់ ពឿ ប៉្រគ័ យច បះ សារ អូ ដាគ់ ទឹល ប៉ាគ់ ពិន នែវ អា»។ អន់ឌែ រ៉ុប កាប៉ាច់ ផាឌី ត្រគ់ យូណះ។ ៨ អន់ឌែ អំប៉ញ់ អ៊ែ ផា «អីស ហង ប ប៉ាណាំ សារ អូ ដាគ់ អា ពឹះ ប៉ាគ់ ញឹន ? អីស ប៉្រគ័ ង៉ារ ញ៉ា ? អីស ពឹះ ឡឹង ចំ ? អីស អ្វៃ ស្រុក តេះ ចំ ? អីស សុនសាត ញ៉ា ?» ៩ យូណះ រ៉ះ កា អន់ឌែ ផា «អាញ់ សុនសាត ហេព្រឺ * អាញ់ សឿ ប‌៉្រ័ះ ប៊កកាតយ័ ឡាក់ ប‌៉្រ័ះ តាំងឡា អ្វៃ ពឹង ប៉្លៃង ឡាក់ ប៉ាំងកើត ទៀក សាឡីគ សាឡាយ លូ តេះ គោក»។ ១០ អន់ឌែ អ្យូគ អ្យឹរៗ ញន អន់ឌែ អ្លុ អន់តគ់ ផា អ៊ែ ផះ សាតាក់ ឡាច់ ឡឹង ប‌៉្រ័ះ ប៊កកាតយ័  ខង អ៊ែ រ៉ះ កា អន់ឌែ កេះ អន់ឌែ កា អំប៉ញ់ ផា «ញ៉ា ត្រគ់ អីស ប៉្រគ័ នីអៀ ?»។

១១ ទៀក រ៉ាំងក្លាច ហ៊ែង តីស ៗ។ កេះណោះ អន់ឌែ អំប៉ញ់ យូណះ ផា «ញឹន ត្រគ់ ប៉្រគ័ នីចម័ កា អីស ភឿ អន់ ទៀក សាឡីគ សាឡាយ ដាគ់ និះទៅ ណាវ្គ ?» ១២ យូណះ រ៉ះ កា អន់ឌែ ផា «រ៉ុប អាញ់ ប៉ាឡិ អ្លាត ពឹង ទៀក សាឡីគ សាឡាយ អា ពិ ម៉ាគ់ ទៀក សាឡីគ សាឡាយ ចឹង ដាគ់ អូ រ៉ាំងក្លាច តីស។ អាញ់ អ្លុ អន់តគ់ ផា កើត ខ្យាល តីស អា ញន អាញ់ អា ហង»។ ១៣ កាប៉ាច់ មួត តាំងឡា កាំប៉ាន់ អន់ឌែ ខំ ជែវ កាំប៉ាន់ ឡាំ ប៉ាគ់ ហាង ហះកា អូ ដាម័ អុះ ទៀក សាឡីគ សាឡាយ រ៉ាំងក្លាច ហ៊ែង តីស ៗ តឹ កាំប៉ាន់ អន់ឌែ។ ១៤ អន់ឌែ កា ម៉ន់ ឡោម ប‌៉្រ័ះ ប៊កកាតយ័ ផា «ញឹន ប៉រ់ ឡោម អីស ជែ ចៃគ ថូត ប៉ាន់តោ័ ញឹន ញន កា ញឹន ប៉ាន់តោ័ ប៉ាណូស ម៉ោញ ដូវ អា អូ ទី កាឌី សារ ខង សារ ទិ អា កើត ពឹះ ត្រគ់ ពួយ ពុត អីស ហង»។ ១៥ កេះណោះ អន់ឌែ រ៉ុប យូណះ ប៉ាឡិ អ្លាត ពឹង ទៀក។ ផាឌី ទៀក សាឡីគ សាឡាយ ស្វាស រ៉ាំងក្លាច ឡូត។ ១៦ អន់ឌែ អ្យូគ រ៉ារ៉ៃត កា ប‌៉្រ័ះ ប៊កកាតយ័ ខាក់ អន់ឌែ កា អ្យក់ កាណាគ័ ដាគ់ ពុះ រ៉ាម៉ះ ប‌៉្រ័ះ ប៊កកាតយ័ លូ បន់ ណាវ្គ។

២

សារ យូណះ ម៉ន់ អើ ប‌៉្រ័ះ ផះ អ្វៃ កាណុង វ៉ាច់ កា

១ ផះ ណោះ ប‌៉្រ័ះ ប៊កកាតយ័ ប៉្រើ កា តីស ម៉ោញ ឡាំ ឡាវ៉ាន័ យូណះ។ យូណះ អ្វៃ កាណុង វ៉ាច់ កា ណោះ ប៉ៃង ដារ់ ប៉ៃង ម៉ាំង។

២ ផះ អ៊ែ អ្វៃ កាណុង វ៉ាច់ កា អ៊ែ ម៉ន់ អើ ប‌៉្រ័ះ ប៊កកាតយ័ ឡាក់ ប‌៉្រ័ះ អ៊ែ ផា៖

៣ «អឺ ប‌៉្រ័ះ ប៊កកាតយ័

ផះ អាញ់ ទី សារ ប៉ាណាប ខាក់

អាញ់ ឡោម អីស

អីស កា ពឹះ តង័ អាញ់។

ផះ អាញ់ អ្វៃ ពឹង ចារ ប៉ាទ្រូ

អាញ់ ឡុង ម៉ន់ ឡោម អីស

អីស កា កាតាំង ប៉ានឹរ អាញ់។

៤ អីស ហឹរ អ្លាត អាញ់ កាណុង ឡាអារ ទៀក សាឡីគ សាឡាយ ជ្រុ ខាក់

ទៀក កា អ្វៃ ជុំ អាញ់

អីស ប៉្រគ័ អន់ ទៀក រ៉ាំងក្លាច តីសៗ ប៉ឹ ពឹង អាញ់។

៥ អាញ់ កាប កាណុង ពុត ផា៖

"អីស តាំងហ្យិត ឡាច់ អាញ់ ចាំងហាយ្គ ឡឹង ម៉ាត់ អីស កេះ"

ហះកា អាញ់ ចឹង ហៃ ប៉ប័ ណាវ្គ រ៉ោង រ៉ាម៉ះ អីស ឡាក់ ដាគ់ កាខាក់។

៦ ទៀក ហូរ័ អំប៉ាំង អាញ់ ប៊ែត ចឹង តោ័

ទៀក ជ្រុ អ្វៃ ជុំ អាញ់

ទឹប ទី ក្រាយ្គ ទ្រែម កល់ អាញ់។

៧ អឺ ប‌៉្រ័ះ ប៊កកាតយ័ ឡាក់ ប‌៉្រ័ះ អាញ់

អាញ់ ជឹរ ទឹល ប៉ាគ់ ជុង ប៉ានឹម ទិណោ័ះ

អាញ់ អ្វៃ កាណុង ឡូះ គ្រន ប៉ាទ្រូ លើយ

ហះកា អីស ប៉ាណាំ អាញ់ ឡាច់ ឡឹង ឡូះ ទឹប រ៉ីស

៨ ប៉ាគ់ អាញ់ ប៊ែត ចឹង តោ័

អាញ់ កាចាំង កា អីស

សារ អាញ់ ម៉ន់ កាតាំង ទឹល ប៉ាគ់ អីស

លូ កាតាំង ទឹល ប៉ាគ់ រ៉ោង រ៉ាម៉ះ អីស ឡាក់ ដាគ់ កាខាក់។

៩ ប៉ាណូស បក់ សឿ ហ៊ូប ប‌៉្រ័ះ អូ ទី ខា

អន់ឌែ អ្លាត រ៉ាប់ អីស កេះ។

១០ កាប៉ាច់ អាញ់ ចឹង អ្យក់ កាណាគ័ ដាគ់

ពុះ រ៉ាម៉ះ អីស ទឹប ចាជែ ប៉ានេ អីស។

អាញ់ ចឹង ប៉្រគ័ ពួយ ប៉ានឹរ អាញ់ បន់ ពែ។

ទី ដឹង ប‌៉្រ័ះ ប៊កកាតយ័ អ្លុ តង័ អន់ រ៉ីស»។

១១ កេះណោះ ប‌៉្រ័ះ ប៊កកាតយ័ ប៉្រើ កា តាអុ ឡាច់ យូណះ ប៉ាគ់ ហាង។

៣

សារ យូណះ ឡាំ ប៉ាគ់ មឿង នីនីវេ

១ ឡៃង ឡឹង ណោះ ប‌៉្រ័ះ ប៊កកាតយ័ រ៉ះ កា យូណះ ម៉ោញ ទង ណាវ្គ ផា ២ «ហគ់ អីស ឡាំ ប៉ាគ់ មឿង តីស នីនីវេ ប៉្រាល់ៗ។ អីស ត្រគ់ ចាក រ៉ះ កា អន់ឌែ ពួយ សារ អាញ់ រ៉ះ កា អីស»។ ៣ កេះណោះ យូណះ កា ឡាំ ប៉ាគ់ មឿង នីនីវេ តាទឹច ពួយ ប៉ានឹរ ប‌៉្រ័ះ ប៊កកាតយ័ រ៉ះ។ មឿង នីនីវេ តីស ខាក់ ចាក ប៉ៃង ដារ់ ណោះ ចឹង ប៉ាញ័។ ៤ យូណះ ចាក ម៉ុត ពឹង មឿង នីនីវេ ប៉ាញ័ ម៉ោញ ដារ់។ អ៊ែ ចាក រ៉ះ កា ពូ ផា «អ្វៃ ៤០ ដារ់ ណាវ្គ ប‌៉្រ័ះ ចឹង ថាំឡាយ មឿង នីនីវេ អា ហង»។ ៥ ប៉ាសុន អ្វៃ ពឹង មឿង នីនីវេ កា សឿ ប៉ានឹរ ប‌៉្រ័ះ ប៊កកាតយ័។ ទឹប មួត ប‌៉្រ័ះ ប៉ាត្រង័ ទឹប មួត ថុក ញ៉ាក អន់ឌែ ប៉ាណាំ គួប កំ អូ សា សាណា លូ អន់តុក កាប៉ោ ភឿ តាំបាង ផា អន់ឌែ ឡាប់ ញម សារ យច។

៦ សាដាច់ មឿង នីនីវេ កាតាំង លៅ សារ ណោះ។ អ៊ែ កា ជឹរ ឡឹង គ្រេ ចារ អ៊ែ អង់អ្វៃ ប៉្រគ័ សាដាច់ កេះណោះ អ៊ែ រ៉ីស អ្លាត អាវ សាដាច់ អន់តុក កាប៉ោ ឡគ កេះណោះ ឡាំ អង់អ្វៃ ពឹង អំហ្មូវ។ ៧ អ៊ែ កា ច្រាគ់ សត់ត្រា ប៉ាហ្យើ ប៉្រើ ពូ រ៉ះ កា កាំឡាំង ទិឌូ កាណុង មឿង ផា «សាដាច់ លូ មួត ក្រាគ់ មឿង អូ អន់ ប៉ាណូស ពឿ លូ កាណាគ័ ពូ រង ទឹប តីស ទឹប ថិ ទិណោ័ះ សា សាណា លូ អៃត ទៀក អុះ។ ៨ ប៉ាណូស ទិឌូ ត្រគ់ អន់តុក កាប៉ោ កាណាគ័ ពូ រង ត្រគ់ សាក្លុំ លូ កាប៉ោ ដេល។ អន់ដីស ទិឌូ ត្រគ់ ម៉ន់ ឡោម ប‌៉្រ័ះ ប៊កកាតយ័ ទិ ពុត ទិ ពៀក។ អន់ដីស ត្រគ់ ឡាប់ ញម សារ អន់ដីស ប៉្រគ័ អូ ដាគ់ លូ សារ ខូយ ប៉ាអ្យប់ ដេល។ ៩ អ្លុ ផៃគ ប‌៉្រ័ះ ប៊កកាតយ័ រ៉ើ ពុត អូ អឺក ម៉ាគ់ ដាគ់ ពិន អូ តោ័»។

១០ ប‌៉្រ័ះ ប៊កកាតយ័ ប៉ប័ សារ អន់ឌែ ប៉្រគ័ ទិណោ័ះ ឃឺ អន់ឌែ ទិឌូ ឡាប់ ញម សារ អូ ដាគ់ ម៉ះ អន់ឌែ ហង។ អ៊ែ កា រ៉ើ ពុត អូ ចៃគ ថូត អន់ឌែ ឡាក់ អ៊ែ រ៉ះ លូ អូ ថាំឡាយ អន់ឌែ អុះ។

៤

សារ យូណះ អឺក កា ប‌៉្រ័ះ ប៊កកាតយ័ ទី ពុត តាប៉ាប កា ពូ

១ ហះកា សារ ណោះ អូ ត្រគ់ ពុត យូណះ អុះ អ៊ែ អឺក ខាក់។ ២ យូណះ ម៉ន់ អើ ប‌៉្រ័ះ ប៊កកាតយ័ ផា «អូ ត្រគ់ សារ អា ប អាញ់ ឃឹត ផះ អ្វៃ ប៉ាគ់ ហី ស្រុក អាញ់ ពែ ? ញន សារ អា ហង បះ អាញ់ សាតាក់ ឡាំ ប៉ាគ់ មឿង តាស៊ិះ ខង អាញ់ អ្លុ អន់តគ់ ផា អីស ទី ពុត ដាគ់ ខាក់ ពុត ឡាអត់ អ្លុ តាប៉ាប កា ពូ ទី ពុត ប៉ិច ចៃ កា ពូ ខាក់។ អីស ឃើយ រ៉ើ ពុត អូ ចៃគ ថូត ពូ។ ៣ ទឹល នីណោ័ះ ប៉រ់ អីស ប៉ាន់តោ័ អាញ់ ពិ។ អាញ់ តោ័ ដាគ់ លឺន ឡឹង អ្វៃ រ៉ីស»។ ៤ ប‌៉្រ័ះ ប៊កកាតយ័ កាប កា យូណះ ផា «អីស អឺក នីអៀ ត្រគ់ ហង ប ?»។

៥ កេះណោះ យូណះ ឡាំ ប៉្រគ័ រ៉ាណើះ គែង ដារ់ ឡាច់ មឿង នីនីវេ ភឿ អង់អ្វៃ ក្យាគ់ ហៃ មឿង ណោះ ចឹង កើត នីចម័។ ៦ ប‌៉្រ័ះ ប៊កកាតយ័ ប៉្រគ័ អន់ ទី តើម អ៊្លង ម៉ោញ ហះ ណោះ ឡូត ម៉ាគ់ ឡាអត់ ចារ យូណះ អង់អ្វៃ។ យូណះ ហោក ខាក់ កា ទី តើម អ៊្លង ណោះ។

៧ ប៉ាគ់ ដារ់ តាយ៉ាង័ ឡឹង កាំលឺ ផុងម៉ាំង ប‌៉្រ័ះ ប៊កកាតយ័ ប៉្រើ អន់ទ្រុង ពឹះ សា តើម អ៊្លង អន់ ឡាយ៉ោ តោ័។ ៨ ប៉ាគ់ ដារ់ ឡាច់ កេះ ប‌៉្រ័ះ ប៊កកាតយ័ អន់ ទី ខ្យាល តុ ពឹះ ឡឹង ដារ់ ឡាច់។ ដារ់ តុ ថាំង ត្រគ់ ពឹង កល់ យូណះ ប៉្រគ័ អន់ ទិ សាងុំ។ យូណះ កាប ផា «តោ័ ពិ តោ័ ដាគ់ លឺន ឡឹង អាញ់ អ្វៃ រ៉ីស»។ ៩ ប‌៉្រ័ះ ប៊កកាតយ័ កាប កា យូណះ ផា «អីស អឺក ញន កា តើម អ៊្លង នីអៀ ត្រគ់ ហង ប ?» អ៊ែ តើល ផា «ត្រគ់ ហង អាញ់ អឺក កា សារ អា ទឹល តោ័»។ ១០ កេះណោះ ប‌៉្រ័ះ ប៊កកាតយ័ កាប ផា «អីស អ្វៃ រ៉ាំបីស កា តើម អ៊្លង ណោះ ប ? អីស អូ តប់ អូ ប៉ាំងកើត អ៊ែ អុះ។ តើម អ៊្លង ហ៊ន ម៉ោញ ម៉ាំង ប៉ាគ់ ម៉ោញ ម៉ាំង ណាវ្គ អ៊ែ តោ័។ ១១ អាញ់ រ៉ាំបីស កា មឿង តីស នីនីវេ ដេល ខង ទី ប៉ាណូស អ្វៃ ពឹង ណោះ ១២០.០០០ ដូវ អន់ឌែ អូ អ្លុ អន់តគ់ សារ ដាគ់ លូ អូ អ្លុ អន់តគ់ សារ យច។ កាណាគ័ រង កា អៀង ដេល»។

* ១:៩ ១:៩ សុនសាត ហេព្រឺ ឃឺ មួត អ៊ីស្រាអ៊ែល ណោះ ហង។

មីកា

៤

៥

មីកា

សារ អន់តគ់ រ៉ះ

វគ័ មីកា ឡាក់ រ៉ាគឹយ ប‌៉្រ័ះ អ្វៃ ពឹង រ៉ាំងហាវ វគ័ អេសាយ។ អ៊ែ ប៉្រគ័ ង៉ារ កា ប‌៉្រ័ះ ប៊កកាតយ័ រ៉ាំងវ៉ាង សាណាំ ៧៤០-៧០០ អន់ទ្រួល ឡឹង សាណាំ យីស៊ូ កើត ប៉ាណូស។ វគ័ មីកា ឡាក់ កា វគ័ អេសាយ ដេល អ៊ែ ឡាំ រ៉ះ សារ ប‌៉្រ័ះ កា ប៉ាសុន ពឹង ប៉ាថេត យូដា ផះ រ៉ាំងវ៉ាង អន់ឌែ ទី សារ ថុក ឡាំបាក ញន កា តាហាន អាស៊ីរី ប៉្រគ័ បាប។ វគ័ មីកា រ៉ះ កា កាំឡាំង ផា ព្រី ទៀក អន់ឌែ កាខាក់ អ៊ែ មឿង យេរូសាឡឹម ចឹង ត្រគ់ តី មួត តាម៉ឺរ ឡាក់ កា មឿង សាម៉ារី ពឹង ប៉ាថេត អ៊ីស្រាអ៊ែល ដេល។ អ៊ែ រ៉ះ អន់ អន់ឌែ អ្លុ អន់តគ់ ផា សារ ថុក ឡាំបាក ឡាក់ ចឹង កើត ទី អា ញន កា អន់ឌែ ប៉្រគ័ យច កាខាក់ អ៊ែ មួត ម៉ៃគ ណាំផា ម៉ៃគ រ៉ាំងហៃ លូ មួត ប‌៉្រ័ះ ប៉ាត្រង័ ទឹប មួត ក្រាគ់ រ៉ាម៉ះ ប‌៉្រ័ះ ជិះ ចគ័ ប៉្រគ័ បាប មួត ប៉ាសុន។ អ៊ែ កាប ប៉ាសាំង លូ មួត រ៉ាគឹយ ប‌៉្រ័ះ បក់ កាប ព្លូង ប៉ាង៉ល់ មួត ប៉ាសុន ឡាក់ ប៉្រគ័ អន់ មួត ប៉ាសុន អូ ចៃ ឡាប់ ញម ផា ឡាកោ យច លូ អូ ប៉ិនពែង ពុត ដេល។ អ៊ែ កាប អន់តគ់ ប៉ាតោ កា ប៉ាសុន កាខាក់ ហះកា អ៊ែ រ៉ះ អន់ ពូ អ្លុ អន់តគ់ ផា ប‌៉្រ័ះ ប៊កកាតយ័ ទី ផិនកាន តង័ ប៉ាសុន អ៊ែ ប៉ាគ់ ម៉ាត់ ទៀ ដេល។

ពឹង សារ មីកា អា ប៉ិច កាប ឡឹង សារ សាំខាន់ៗ ពៀរ នែវ ឃឺ នីអៀ៖

ប‌៉្រ័ះ ប៊កកាតយ័ រ៉ះ ផា អ៊ែ ចឹង តាត់ស៊ិន សារ ចៃគ ថូត ប៉ាសុន អ៊ែ ញន កា សារ អន់ឌែ យច។ (១:១-៣:១២; ៦:១-៧:៧)

ប‌៉្រ័ះ ប៊កកាតយ័ សាញ៉ា ផា ចឹង តង័ អន់ឌែ ដេល។ (៤:១-៥:១៤; ៧:៨-២០) អ៊ែ កា សាញ៉ា ផា ចឹង ប៉្រគ័ អន់ ទី សាដាច់ ម៉ោញ ឡាក់ ផូង័ វ៉ាច់ សាដាច់ ដាវីត រ៉ាំងហៃ អន់ឌែ (ប៉រ់ ហៃ ៥:២-៥)។

៤

សារ ពូ ចឹង ហាវ ប៉ានឹម ស៊ីយ៉ូន

១ ប៉ាគ់ អន់តីគ ទៀ

ប‌៉្រ័ះ ប៊កកាតយ័ ចឹង ប៉ោក ហាវ ប៉ានឹម ឡាក់ ទី រ៉ោង រ៉ាម៉ះ អ៊ែ

ភឿ អន់ ប៉ានឹម ណោះ ចាំងហីគ ហ៊្លត ឡឹង ពូ។

អៀង សុនសាត ចឹង ប៉ាណាំ គួប ឡាំ ប៉ាគ់ ប៉ានឹម ណោះ ត្រៃងៗ

២ អៀង សុនសាត ចឹង ពឹះ ទឹល ប៉ានឹម ណោះ ទឹប កាប ផា៖

«ពិ ពិន ជៀក គួប ហាវ ពឹង ប៉ានឹម ប‌៉្រ័ះ ប៊កកាតយ័

ឃឺ ពិន ឡាំ ប៉ាគ់ រ៉ោង រ៉ាម៉ះ ប‌៉្រ័ះ វគ័ យ៉ាកុប។

ប‌៉្រ័ះ ចឹង ប៉ាំងហៀន អន់ ពិន អន់ហ្នាល់ ទ្រង អ៊ែ

ម៉ាគ់ ពិន ចឹង ប៉្រគ័ ពួយ អ៊ែ

ខង សារ អន់តគ់ ប៉ាតោ ឡាច់ ឡឹង ប៉ានឹម ស៊ីយ៉ូន

ប៉ានឹរ ប‌៉្រ័ះ ប៊កកាតយ័ កា ឡាច់ ឡឹង មឿង យេរូសាឡឹម ដេល»។

៣ ប‌៉្រ័ះ ចឹង ប៉្រគ័ ក្រាគ់ តាត់ស៊ិន សារ កា ប៉ាសុន អៀង សុនសាត

អ៊ែ ចឹង កាប សារ កា ប៉ាថេត កេង ខាក់ អ្វៃ ប៉ាគ់ ចាំងហាយ្គ។

ផះ ណោះ អន់ឌែ ចឹង អ្យក់ ដាវ ម៉ះ អន់ឌែ រស ប៉្រគ័ ផាល ហាក ថៃ

លូ អ្យក់ តាប៉ាក័ រស ប៉្រគ័ កាន់ឌៀវ ឡគ។

ប៉ាថេត ម៉ោញៗ ចឹង អ្លាត អូ តាកូះ លូ គួប សោប ហង

ពូ កា អូ ហៀន ឡឹង សារ តាកូះ ប្ល‌៉័ះ ណាវ្គ ដេល។

៤ ប៉ាណូស ទិឌូ ចឹង អ្វៃ កោប ដាគ់ សាណុក សាវ៉ាក

អ្វៃ ពឹង កានឺប តើម អង់កាច លូ តើម ហ្រា អន់ឌែ ទៅ

អូ ទី ពឿ ចឹង ឡាំ ប៉ាំងអ្យូគ អន់ឌែ អុះ

ខង ប‌៉្រ័ះ តេះ ប‌៉្រ័ះ ប៉្លៃង ទី រ៉ះ កេះ។

៥ យ‌៉័ះ គ្រឹប សុនសាត ប៉្រគ័ ពួយ ប‌៉្រ័ះ ពឿ ប‌៉្រ័ះ អ៊ែ កាតាម

ពិន ចឹង ប៉្រគ័ ពួយ ប‌៉្រ័ះ ប៊កកាតយ័ ឡាក់ ប‌៉្រ័ះ ពិន លើយ។

សារ ប‌៉្រ័ះ ចឹង តង័ ប៉ាសុន អ៊ីស្រាអ៊ែល

៦ ប‌៉្រ័ះ ប៊កកាតយ័ កាប ផា

«ដារ់ ណោះ អាញ់ ចឹង ប៉ាតុំ ទិ មួត បក់ រ៉ាំងវែន អូ អ្លុ ចាក

លូ ប៉ាតុំ មួត បក់ តាប៉្រះ តាប៉្រោង

ផះ រ៉ាំងវ៉ាង អាញ់ ចៃគ ថូត ពូ ពែ។

៧ អាញ់ ចឹង ប៉្រគ័ អន់ មួត រ៉ាំងវែន

កេះ ប៉ាសុន ឡាក់ អ្វៃ សល់ ឡឹង អាញ់ ចៃគ ថូត ណោះ ពែ

លូ ចឹង ប៉្រគ័ អន់ មួត បក់ តាប៉្រះ តាប៉្រោង

កើត សុនសាត ឡាក់ កេង ខាក់។

អាញ់ ឡាក់ ប‌៉្រ័ះ ប៊កកាតយ័ អ្វៃ ពឹង ប៉ានឹម ស៊ីយ៉ូន

អាញ់ ចឹង រ៉ាំងហៃ អន់ឌែ លើយ អ្យក់ ឡឹង ដារ់ អាញ់ ប៉ាតុំ អន់ឌែ ទៀ»។

៨ អឺ មឿង យេរូសាឡឹម

អីស ពៀប ឡាក់ កា ហី ចាំងហីគ

ឡាក់ ចារ ប‌៉្រ័ះ អ្វៃ ញ៉ាម ប៉ាសុន អ៊ែ

អីស ចឹង ទី អំរ៉ាញ អឺញ រ៉ាំងហៃ រ៉ាំងខ្យា ពូ

ឡាក់ កា ផះ អន់ទ្រួល ពែ ទៅ។

៩ កិញអៀ អា ញ៉ា ត្រគ់ អីស អង់ហ្យាំង ?

ញ៉ា អីស អូ ទី សាដាច់ ប ?

ញ៉ា ត្រគ់ អីស អីគ ប៉ាណាប ឡាក់ កា អង់កាន់ ផះ អ្វៃ ហាអុញ នីអៀ ?

បក់ តង័ អីស ញ៉ា អ៊ែ តោ័ កេះ ប ?

១០ អឺ មួត មឿង យេរូសាឡឹម

អន់ដីស ចឹង អីគ ប៉ាណាប លូ អង់ហ្យាំង

ឡាក់ កា អង់កាន់ ផះ អ្វៃ ហាអុញ

ខង កិញអៀ អា អន់ដីស ត្រគ់ ចាក ឡាច់ ឡឹង មឿង

ឡាំ អ្វៃ ប៉ាគ់ ម៉ីរ ប៉ាគ់ ស៊្រែ ឡគ

អន់ដីស ចឹង ចាក លើយ ទឹល ប៉ាថេត បាប៊ីឡូន។

ប៉ាគ់ ចារ ណោះ ប‌៉្រ័ះ ប៊កកាតយ័ ចឹង តង័ អន់ដីស

អន់ រ៉ាវ៉ាច់ ឡឹង តី មួត តាម៉ឺរ។

១១ កិញអៀ អា ទី អៀង សុនសាត ប៉ាតុំ គួប ឡាំ អឺក កា អន់ដីស

អន់ឌែ កាប ផា «ពិ ពិន ប៉្រគ័ អន់ មឿង យេរូសាឡឹម អា កើត បឺគ អ៊ក

ពិន ចឹង ហៃ មឿង អា រ៉ាយ រ៉ាំ»។

១២ ហះកា អន់ឌែ អូ អន់ហ្នាល់ ពុត ប‌៉្រ័ះ ប៊កកាតយ័ អុះ

លូ អូ ហ្លង់ ឡឹង ផិនកាន អ៊ែ ដេល

ខង ប‌៉្រ័ះ ប៉ាតុំ អន់ឌែ

ឡាក់ កា ប៉ាតុំ ចាណគ់ ពៀ ភឿ ចគ័ ប៉្លៃន។

១៣ ប‌៉្រ័ះ កាប ផា «អឺ ប៉ាសុន មឿង យេរូសាឡឹម

ហគ់ អ្យូវ ចគ័ ឡាឡញ់ ពូ ពិ

អាញ់ ចឹង តង័ អន់ដីស អន់ ទី សាងុំ កាខាក់

ឡាក់ កា រ៉ក់ ឡាក់ ទី អង់គែ ប៉ាសយ់ អញ់ជប ជុង សាប៉ាន័

អន់ដីស ចឹង ពីត ថាំឡាយ ពូ អៀង សុនសាត

អន់ដីស ចឹង អ្យក់ រ៉ាស អំប៉ាស ឡាក់ អន់ឌែ អ្យក់ ឡឹង ពូ

កេះណោះ សុះ មប អន់ កា អាញ់

អន់ដីស ចឹង អ្យក់ កាណាគ័ អន់ឌែ

ភឿ អន់ កា អាញ់ ឡាក់ តាំងឡា អង់កក់ តេះ»។

១៤ កិញអៀ អា អឺ មួត មឿង យេរូសាឡឹម

ហគ់ ប៉ាតុំ មួត តាហាន ពិ *

មួត តាម៉ឺរ វ៉ិង ជុំ មឿង ពិន កេះ

ពូ អ្យក់ អ៊្លង ពីត មែង ម៉ៃគ រ៉ាំងហៃ សុនសាត អ៊ីស្រាអ៊ែល។

៥

សារ ម៉ៃគ រ៉ាំងហៃ ចឹង ឡាច់ ឡឹង ស្រុក បេតាលេហិម

១ ប‌៉្រ័ះ កាប ផា «អឺ ស្រុក បេតាលេហិម អេប៉្រាតា

កាណុង ផូង័ វ៉ាច់ យូដា អីស ថិ ឡឹង ពូ តាទឹច ហង

ហះកា ចឹង ទី ម៉ោញ ដូវ កើត ឡាច់ ឡឹង អីស

អាញ់ ចឹង ប៉្រើ អ៊ែ ប៉្រគ័ ម៉ៃគ រ៉ាំងហៃ សុនសាត អ៊ីស្រាអ៊ែល

អ៊ែ ណោះ កើត ឡឹង ទុញ សើគ ពែ កេះ»។

២ ប‌៉្រ័ះ ប៊កកាតយ័ ចឹង អ្លាត សុនសាត អ៊ីស្រាអ៊ែល អង់រ៉ាម័ ហិ

លើយ ទឹល ដារ់ អង់កាន់ អ្វៃ ហាអុញ កើត គន

ផះ ណោះ អុះ ម៉ី គន ណោះ ឡាក់ អ្វៃ សល់

អន់ឌែ ចឹង វ៉ីល សឹត អ្វៃ ប៉ាតុំ គួប អន់ឌូ លូ សុនសាត អ៊ីស្រាអ៊ែល ឡគ។

៣ ម៉ៃគ រ៉ាំងហៃ ណោះ ចឹង រង សុនសាត អ៊ីស្រាអ៊ែល ឡាក់ កា រង ចៀម

ញន កា អំរ៉ាញ អឺញ ប‌៉្រ័ះ ប៊កកាតយ័

លូ គុន ឡាក់ ដាគ់ កាខាក់ ម៉ះ ប‌៉្រ័ះ ប៊កកាតយ័ ឡាក់ ប‌៉្រ័ះ អ៊ែ។

សុនសាត អ៊ីស្រាអ៊ែល ចឹង អ្វៃ សាណុក សាវ៉ាក

ខង គឹត អា អន់ ប៉ាគ់ ម៉ាត់

ម៉ៃគ រ៉ាំងហៃ ណោះ ទី អំរ៉ាញ អឺញ ខាក់ លើយ ទឹល ឡាណុច តេះ

៤ ម៉ៃគ រ៉ាំងហៃ ណោះ ហង ឡាក់ អន់ សារ សាណុក សាវ៉ាក កា អន់ឌែ។

…

* ៤:១៤ ៤:១៤ ហគ់ ប៉ាតុំ មួត តាហាន ពិ ពិន ព្រែ នីអៀ កា ត្រគ់ ដេល៖ ហគ់ សាក ប៉ាំងឡៃ អន់ដីស ទៅ ពិ ។

ហាកាយ

១

២

ហាកាយ

សារ អន់តគ់ រ៉ះ

ពឹង សារ អា វគ័ ហាកាយ ច្រាគ់ រ៉ះ ប៉ានឹរ ប‌៉្រ័ះ ភឿ កាប ប៉ាឡោម សុនសាត អ៊ីស្រាអ៊ែល ផះ រ៉ាំងវ៉ាង អន់ឌែ ប៉្រគ័ រ៉ោង រ៉ាម៉ះ ប‌៉្រ័ះ អន់តីគ ឡឹង សឹត ឡឹង ប៉ាថេត បាប៊ីឡូន ឡាក់ អន់ឌែ អ្វៃ ប៉្រគ័ ទុច ពូ ពែ។ វគ័ ហាកាយ រ៉ះ ប៉ានឹរ ប‌៉្រ័ះ ផះ រ៉ាំងវ៉ាង សាណាំ ៥២០ អន់ទ្រួល ឡឹង សាណាំ យីស៊ូ កើត ប៉ាណូស។ អ្យក់ ឡឹង សាណាំ ៥៣៨ សុនសាត អ៊ីស្រាអ៊ែល ប៉ាន់ដា សឹត ប៉ាគ់ ប៉ាថេត អន់ឌែ ទៅ លូ ប៉ាណាំ គួប ប៉្រគ័ រ៉ោង រ៉ាម៉ះ ប‌៉្រ័ះ ពឹង មឿង យេរូសាឡឹម ឡាក់ តាហាន បាប៊ីឡូន ថាំឡាយ រ៉ាំងវ៉ាង សាណាំ ៥៨៧ អន់ទ្រួល ឡឹង សាណាំ យីស៊ូ កើត ប៉ាណូស។ អូ ទុញ ប៉ុប ចំ អន់ឌែ អ្លាត ប៉្រគ័ កេះ ខ អា ហង បះ វគ័ ហាកាយ រ៉ះ ប៉ានឹរ ប‌៉្រ័ះ ភឿ កាប ឡោម ម៉ៃគ ណាំផា មួត ប៉ាសុន ម៉ាគ់ ពូ ប៉្រគ័ រ៉ោង រ៉ាម៉ះ តូ ណាវ្គ។ ទឹល នីណោ័ះ ពឹង សាណាំ ៥២០ សុនសាត អ៊ីស្រាអ៊ែល ប៉ាណាំ គួប ប៉្រគ័ រ៉ោង រ៉ាម៉ះ ណាវ្គ។ វគ័ ហាកាយ រ៉ះ ផា ប៉ាសុន កើត តាបាយ កាសត់ ពឹង ប៉ាថេត កា អូ សូវ ទី ពៀ ភែ សាណា សាណឹត អៀង ញន កា អន់ឌែ អ្លាត រ៉ោង រ៉ាម៉ះ ប‌៉្រ័ះ អន់ ប៉ាក់ តាលៀយ (ប៉រ់ ហៃ ១:១-១៤)។ អ៊ែ រ៉ះ ណាវ្គ ផា រ៉ោង រ៉ាម៉ះ ណាវ អា ចឹង ដាគ់ ឡាយ៉ាម័ ក្វា ឡឹង រ៉ោង រ៉ាម៉ះ ឡាក់ តាហាន បាប៊ីឡូន ថាំឡាយ ពែ សាំ (ប៉រ់ ហៃ ២:១-៩)។ ផា ដារ់ ចំ ប៉ាសុន ប‌៉្រ័ះ ប៊កកាតយ័ ប៉្រគ័ រ៉ោង រ៉ាម៉ះ អា ណាវ្គ ណោះ អន់ឌែ ចឹង ទី ពៀ ភែ សាណា សាណឹត អៀង លូ អ្វៃ សាណុក សាវ៉ាក រ៉គ់ សើម ណាវ្គ ដេល (ប៉រ់ ហៃ ២:១០-១៩)។ កេះណោះ អ៊ែ រ៉ះ លូ វគ័ សូរ៉ូបាបិល ឡាក់ ម៉ៃគ រ៉ាំងហៃ ខេត យូដា ភឿ អន់ អ៊ែ អ្លុ ហ្លង់ ឡឹង សារ កេង ខាក់ ឡាក់ ប‌៉្រ័ះ ប៊កកាតយ័ ចឹង ប៉្រគ័ ប៉ាគ់ ម៉ាត់ ទៀ (ប៉រ់ ហៃ ២:២០-២៣)។

សារ ហាកាយ អា ទី ខា សាំរ៉ាប់ ពិន រ៉ប់ ដារ់ អា ដេល ឃឺ អន់ ពិន ហ្លង់ ផា ប៉្រគ័ ង៉ារ ប‌៉្រ័ះ ប៊កកាតយ័ សាំខាន់ ហ៊្លត ឡឹង ខំ ណាំង ខា ឡាកោ ទៅ។

១

សារ ប‌៉្រ័ះ ប៉្រើ ពូ ប៉្រគ័ រ៉ោង រ៉ាម៉ះ

១ ពឹង សាណាំ ទី ២ ផះ ដារីយុះ * ប៉្រគ័ សាដាច់ ពឹង ដារ់ ទី ១ កាណុង ខៃ ៦ ប‌៉្រ័ះ ប៊កកាតយ័ អន់តគ់ ប៉ានឹរ អ៊ែ ពឹង វគ័ ហាកាយ ឡាក់ រ៉ាគឹយ ប‌៉្រ័ះ ប៉្រើ រ៉ះ កា វគ័ សូរ៉ូបាបិល ឡាក់ ម៉ៃគ ណាំផា ខេត យូដា អ៊ែ ឡាក់ គន វគ័ សាល់ធៀល ទឹប កា វគ័ យេសួ ឡាក់ ម៉ៃគ ក្រាគ់ រ៉ាម៉ះ ប‌៉្រ័ះ អ៊ែ ឡាក់ គន វគ័ យេហូសាដាក ២-៤ «ប‌៉្រ័ះ ប៊កកាតយ័ ឡាក់ ប‌៉្រ័ះ តេះ ប‌៉្រ័ះ ប៉្លៃង អ៊ែ រ៉ះ ផា "ប៉ាសុន អា កាប ផា 'បើ តាន័ ទឹល ដារ់ ប៉្រគ័ រ៉ោង រ៉ាម៉ះ ប‌៉្រ័ះ ប៊កកាតយ័ អុះ'។ ផះ រ៉ោង រ៉ាម៉ះ អាញ់ ប៉ាក់ រ៉ាយ រ៉ាំ នីអៀ ហះកា អន់ដីស អ្វៃ ពឹង ហី ឡាក់ ប៉្រគ័ លូ អ៊្លង ដាគ់ៗ គឹត ខា នីអៀ ញ៉ា ដាគ់ ដេល ប ? ៥ កិញអៀ អា ហគ់ អន់ដីស ឃឹត ចាជ្រែប ហៃ ឡឹង សារ ឡាក់ ផះ កើត ពឹង អន់ដីស អា។ ៦ អន់ដីស សាមូល តីល អៀង ហះកា ច្រូត័ ទី បាប៊ែត អន់ដីស សា សាណា ហះកា អូ ផីគ អន់ដីស អៃត ទៀក ហះកា អ្វៃ កា ហ៊្រែង អន់ដីស កាស៊ប ពៀត ខោ អាវ ហះកា អូ រ៉ាតុ អន់ដីស ប៉្រគ័ គូលី ពូ ហះកា អន់ដីស ឡាក់ កា ចៃគ លៀន ពឹង កាទុង តាលុះ។ ៧ ហគ់ អន់ដីស ឃឹត ចាជ្រែប ហៃ ឡឹង សារ ឡាក់ ផះ កើត ពឹង អន់ដីស អា។ ៨ ហគ់ ប៉ាណាំ គួប ហាវ ពឹង ប៉ានឹម កាល់ សាក អ៊្លង អ្យក់ ប៉្រគ័ រ៉ោង រ៉ាម៉ះ អាញ់ ម៉ាគ់ ត្រគ់ ពុត អាញ់ ទឹប អាញ់ ចឹង លៅ លែង សិច។ ៩ អន់ដីស ម៉ឹង ផា ចឹង ទី អៀង ហះកា ទី បាប៊ែត អន់ដីស អ្យក់ កាណាគ័ អន់ដីស ទី ណោះ ចៃគ ពឹង ហី ហះកា អាញ់ ខ្លោម តាគ់ អង់ហ៊្យង ទិ។ ខ ញ៉ា បះ នីអៀ ? ញន កា រ៉ោង រ៉ាម៉ះ អាញ់ អ្វៃ ប៉ាក់ រ៉ាយ រ៉ាំ នីអៀ អន់ដីស ឃឹត ដឹង កា សារ ប៉្រគ័ ហី សាំរ៉ាប់ កា ឡាកោ អន់ដីស ទៅ។ ១០ ខ អា ហង បះ ប៉្លៃង អូ បី តេះ កា អូ ដាគ់ សាណា ដេល។ ១១ អាញ់ ប៉្រគ័ អន់ ប៉្លៃង ប៉ាដាំង អូ បី ពឹង ប៉ាថេត ទឹប ពឹង ប៉ានឹម ពឹង ម៉ីរ ពៀ ពឹង ម៉ីរ តើម អង់កាច ពឹង ម៉ីរ តើម អូលេវ ពឹង សាណា អន់ទៀគៗ ពឹង ប៉ាណូស ពឹង អ្យាំ សៃម។ ទឹល នីណោ័ះ ទិ ង៉ារ ញ៉ា ឡាក់ ប៉ាណូស ប៉្រគ័ ចឹង អូ កើត លូ អូ ទី ខា ញ៉ា អុះ"»។

១២ វគ័ ហាកាយ ឡាក់ រ៉ាគឹយ ប‌៉្រ័ះ អ៊ែ អ្យក់ ប៉ានឹរ ប‌៉្រ័ះ ប៊កកាតយ័ ឡាំ រ៉ះ កា វគ័ សូរ៉ូបាបិល លូ កា វគ័ យេសួ ឡាក់ ក្រាគ់ រ៉ាម៉ះ ប‌៉្រ័ះ ទឹប កា ប៉ាសុន ឡាក់ សឹត ឡឹង ប៉ាថេត បាប៊ីឡូន ទិណោ័ះ។ អន់ឌែ សាំយ៉ាំង សារ ប‌៉្រ័ះ ប៊កកាតយ័ ឡាក់ ប‌៉្រ័ះ អន់ឌែ កេះណោះ អ្យិល កូត័ អ្យូគ កា ប‌៉្រ័ះ ប៊កកាតយ័ ។ ១៣ ប‌៉្រ័ះ ប៊កកាតយ័ ប៉្រើ វគ័ ហាកាយ ឡាំ រ៉ះ ប៉ានឹរ អ៊ែ កា មួត ប៉ាសុន ផា «អាញ់ អ្វៃ អន់ឌូ លូ អន់ដីស កេះ»។ ១៤ ប‌៉្រ័ះ ប៊កកាតយ័ ប៉្រគ័ អន់ វគ័ សូរ៉ូបាបិល លូ វគ័ យេសួ ទឹប មួត ប៉ាសុន ទិឌូ ទី ពុត ប៉ិច ប៉្រគ័ ពួយ អ៊ែ កាខាក់។ អន់ឌែ កា ប៉ាណាំ គួប ពឹះ ប៉្រគ័ រ៉ោង រ៉ាម៉ះ ប‌៉្រ័ះ ប៊កកាតយ័ ឡាក់ ប‌៉្រ័ះ តេះ ប‌៉្រ័ះ ប៉្លៃង ឡាក់ ប‌៉្រ័ះ អន់ឌែ ១៥ ពឹង ដារ់ ទី ២៤ ខៃ ៦ កាណុង សាណាំ ទី ២ រ៉ាំងវ៉ាង ដារីយុះ ប៉្រគ័ សាដាច់។

២

សារ រ៉ោង រ៉ាម៉ះ ណាវ

១ ពឹង ដារ់ ទី ២១ កាណុង ខៃ ៧ ប‌៉្រ័ះ ប៊កកាតយ័ រ៉ះ កា វគ័ ហាកាយ ឡាក់ រ៉ាគឹយ ប‌៉្រ័ះ ផា ២ «ហគ់ ឡាំ រ៉ះ កា សូរ៉ូបាបិល ឡាក់ ម៉ៃគ រ៉ាំងហៃ ខេត យូដា លូ កា យេសួ ឡាក់ ម៉ៃគ ក្រាគ់ រ៉ាម៉ះ ប‌៉្រ័ះ ទឹប កា ប៉ាសុន ឡាក់ សឹត ឡឹង ប៉ាថេត បាប៊ីឡូន ណោះ ផា ៣ "កាណុង កាំឡាំង អន់ដីស ពឿ អន់ដា ប៉ប័ រ៉ោង រ៉ាម៉ះ សាន់ដាប់ ឡាក់ ដាគ់ ឡាយ៉ាម័ កាខាក់ ណោះ ពែ ? កិញអៀ អា អន់ដីស ប៉ប័ រ៉ោង រ៉ាម៉ះ ណាវ អា ចាបះ កា អន់ដីស ឃឹត ផា រ៉ោង រ៉ាម៉ះ ណាវ អា អូ ដាគ់ អុះ តាម ហៃ។ ៤ កិញអៀ អា អឺ សូរ៉ូបាបិល ហគ់ ទី ពុត ខឹន ពិ ! អឺ យេសួ ហគ់ ទី ពុត ខឹន ពិ ! អឺ ប៉ាសុន ទិឌូ ឡាក់ អ្វៃ កាណុង ខេត យូដា អា ហគ់ ទី ពុត ខឹន ពិ ! ហគ់ ប៉ាណាំ គួប ប៉្រគ័ ង៉ារ ពិ ខង អាញ់ អ្វៃ អន់ឌូ លូ អន់ដីស កេះ។ ៥ ប៉ាង៉ាត័ ប៉ាលឹង អាញ់ អ្វៃ អន់ឌូ លូ អន់ដីស ឡាក់ កា អាញ់ សាញ៉ា ផះ រ៉ាំងវ៉ាង វគ័ យ៉ាគ់ អន់ដីស ចាក ឡាច់ ឡឹង ប៉ាថេត អ៊ីស៊ីប ពែ ទឹល នីណោ័ះ ជែ អ្យូគ កា ញ៉ា ហង"»។ ៦ ប‌៉្រ័ះ ប៊កកាតយ័ ឡាក់ ប‌៉្រ័ះ តេះ ប‌៉្រ័ះ ប៉្លៃង អ៊ែ កាប ផា «ប៊ែត ណាវ្គ អាញ់ ចឹង ប៉្រគ័ អន់ ប៉្លៃង លូ អង់កក់ តេះ ទឹប ទៀក សាឡីគ សាឡាយ លូ តេះ គោក រ៉ាន់ថើគ ម៉ោញ ទង ណាវ្គ។ ៧ អាញ់ ចឹង ប៉្រគ័ អន់ ចារ សុនសាត អន់ទៀគៗ រ៉ាន់ថើគ។ រ៉ាស អំប៉ាស ឡាក់ គឹត ខា ម៉ះ សុនសាត ទិណោ័ះ ចឹង តាប៉ើះ ម៉ុត កាណុង រ៉ោង រ៉ាម៉ះ អាញ់ ម៉ាគ់ អាញ់ ចឹង ប៉្រគ័ អន់ រ៉ោង រ៉ាម៉ះ អា ដាគ់ ឡាយ៉ាម័ កាខាក់។ ៨ ប៉្រាក់ លូ ម៉ាស ទិណោ័ះ ឃឺ ម៉ះ អាញ់។ ៩ រ៉ោង រ៉ាម៉ះ ណាវ អា ចឹង ដាគ់ ឡាយ៉ាម័ ក្វា ឡឹង រ៉ោង រ៉ាម៉ះ សើគ ពែ ណាវ្គ។ ហះ ចារ អា អាញ់ ចឹង អន់ អន់ដីស ទី សារ សាណុក សាវ៉ាក»។ អា ប៉ានឹរ ប‌៉្រ័ះ ប៊កកាតយ័ ឡាក់ ប‌៉្រ័ះ តេះ ប‌៉្រ័ះ ប៉្លៃង។

១០ ពឹង ដារ់ ទី ២៤ ខៃ ៩ កាណុង សាណាំ ទី ២ រ៉ាំងវ៉ាង ដារីយុះ ប៉្រគ័ សាដាច់ ប‌៉្រ័ះ ប៊កកាតយ័ រ៉ះ កា វគ័ ហាកាយ ឡាក់ រ៉ាគឹយ ប‌៉្រ័ះ ផា ១១ «ហគ់ អំប៉ញ់ លូ មួត ក្រាគ់ រ៉ាម៉ះ ប‌៉្រ័ះ ឡឹង សារ ចាបាប់ ១២ "ផា ពូ អ្យក់ ប៉ាំងឡៃ ពូ ពុះ រ៉ាម៉ះ ប‌៉្រ័ះ ប៉ាំងឡៃ ណោះ ដាគ់ កេះ កេះណោះ ពូ អ្យក់ កាន់ឌុង ពឹង ឡាណុច អាវ ផា អាវ ណោះ កាន់តើស ណុំ ប៉ាំង សាអ៊្លង អ្យិត តាពែ ប៉ុង លើ កា សាណា ញ៉ា កាតាម នីចម័ កាណាគ័ ទិណោ័ះ ចឹង កេះ ដាគ់ ដេល ប ?"» មួត ក្រាគ់ រ៉ាម៉ះ ប‌៉្រ័ះ តើល ផា «អូ អុះ !» ១៣ កេះណោះ វគ័ ហាកាយ កា អំប៉ញ់ ណាវ្គ ផា «ផានែវ ទី ប៉ាណូស ម៉ោញ ដូវ អូ ដាគ់ ញន កា អ៊ែ សាប៉ាគ់ ប៉ាទ្រូ កេះណោះ សាប៉ាគ់ កាណាគ័ អន់ទៀគៗ ទិ អា ញ៉ា កាណាគ័ ណោះ ចឹង កេះ អូ ដាគ់ ដេល ប ?» មួត ក្រាគ់ រ៉ាម៉ះ ប‌៉្រ័ះ តើល ផា «កាណាគ័ ទិណោ័ះ ចឹង កើត អូ ដាគ់ តាទឹច»។ ១៤ វគ័ ហាកាយ កាប ណាវ្គ ផា «ប៉ាសុន អា កា និះទៅ ដេល។ ប‌៉្រ័ះ ប៊កកាតយ័ កាប ផា "សុនសាត អា អូ ដាគ់ សាំរ៉ាប់ អាញ់ អុះ ង៉ារ ញ៉ា ឡាក់ អន់ឌែ ប៉្រគ័ លូ កាណាគ័ ញ៉ា អន់ឌែ អ្យក់ ពឹះ អន់ កា អាញ់ កា អូ ដាគ់ និះទៅ ដេល។ ១៥ ទឹល នីណោ័ះ ហគ់ ឃឹត ចាជ្រែប ហៃ អ្យក់ ឡឹង ដារ់ អា អន់ ឡាំ ប៉ាគ់ ម៉ាត់។ អន់ទ្រួល ឡឹង អន់ដីស អ្យក់ អំហ្មោ តគ័ អំប៉ាំង គួប អ៊ែ ភឿ ប៉្រគ័ រ៉ោង រ៉ាម៉ះ អាញ់ ១៦ អន់ដីស ឡាំ ប៉ាគ់ រម ទ្រៀម ចឹង កោច ពៀ ២០ កាថាំង ហះកា ប៉ប័ ទី ដឹង ១០ កាថាំង ដោច។ អន់ដីស ឡាំ ប៉ាគ់ ចារ រ៉ូត័ ប៉្លៃ អង់កាច ភឿ វ៉ាល់ អ្យក់ តាពែ ១០០ លិត ហះកា ប៉ប័ ទី ដឹង ៤០ លិត ដោច។ ១៧ ផះ ណោះ ពែ អាញ់ ប៉្រគ័ អន់ សាណា អន់ដីស តប់ ខូច័ ខាច ពៀ អន់ដីស កាសៃង លូ រ៉ាំបល់ សុះ ទឹប ទី ប៉្លៃ ម៉ារៀល ឡិ ថាំឡាយ ទិ យ‌៉័ះ នែវ អា កាតាម កា អន់ដីស អូ វ៉ីល ប៉ាគ់ អាញ់ ណាវ្គ ដេល។ ១៨ ទឹល នីណោ័ះ ហគ់ ឃឹត ចាជ្រែប ហៃ សារ អន់ដីស អ្យក់ ឡឹង ដារ់ អា ឡាំ ប៉ាគ់ ម៉ាត់។ អ្យក់ ឡឹង ដារ់ ទី ២៤ កាណុង ខៃ ៩ អា ឃឺ ឡឹង ដារ់ អន់ដីស ចៃគ អំហ្មោ ទ្រង កាន់តេ័ះ រ៉ោង រ៉ាម៉ះ អាញ់ កេះៗ ហគ់ ចាជ្រែប ហៃ ពិ។ ១៩ តាំ រម កា អូ ទី សល់ តីល ពៀ អុះ យ‌៉័ះ ម៉ីរ តើម អង់កាច តើម ហ្រា តើម ទទឹម លូ តើម អូលេវ កា បើ ទី ប៉្លៃ ប៉ាកាវ ដេល ហះកា អ្យក់ ឡឹង ដារ់ អា ឡាំ ប៉ាគ់ ម៉ាត់ អាញ់ ចឹង អន់ សារ ដាគ់ កា អន់ដីស ឡគ"»។

សារ ប‌៉្រ័ះ ប៊កកាតយ័ សាញ៉ា លូ វគ័ សូរ៉ូបាបិល

២០ ពឹង ដារ់ ទី ២៤ ណោះ ទៅ ប‌៉្រ័ះ ប៊កកាតយ័ រ៉ះ កា វគ័ ហាកាយ លឺក ទី ពៀរ ផា ២១ «ហគ់ រ៉ះ កា សូរ៉ូបាបិល ឡាក់ ម៉ៃគ រ៉ាំងហៃ ខេត យូដា ផា "អាញ់ ចឹង ប៉្រគ័ អន់ ប៉្លៃង លូ អង់កក់ តេះ រ៉ាន់ថើគ ២២ អាញ់ ចឹង ប៉ាឡិ សាដាច់ ប៉ាថេត អន់ទៀគៗ អាញ់ ចឹង តាគ់ អង់ហ៊្យង អំរ៉ាញ សុនសាត ទិណោ័ះ អាញ់ ចឹង ថាំឡាយ រ៉ាតេ័ះ តាកូះ ណោះ អន់ ទិ ទឹប បក់ ជិះ រ៉ាតេ័ះ ណោះ ដេល អាញ់ ចឹង តាគ់ អំប៉ក់ សេះ ទឹប បក់ ជិះ អន់ឌែ ចឹង កោះ ប៉ាន់តោ័ គួប អន់ឌែ ទៅ។ ២៣ អឺ សូរ៉ូបាបិល ឡាក់ គន វគ័ សាល់ធៀល ប៉ាគ់ ដារ់ ណោះ អាញ់ ចឹង អ្យក់ អីស ប៉្រើ ប៉្រគ័ ង៉ារ កា អាញ់ អាញ់ ចឹង ប៉្រគ័ អន់ អីស ឡាក់ កា អញ់ចិន ត្រា ម៉ះ អាញ់ ទៅ * ខង អាញ់ រ៉ើស អ្យក់ អីស កេះ"»។ អា ប៉ានឹរ ប‌៉្រ័ះ ប៊កកាតយ័ ឡាក់ ប‌៉្រ័ះ តេះ ប‌៉្រ័ះ ប៉្លៃង។

* ១:១ ១:១ ដារីយុះ ឃឺ សុនសាត ពើស៊ី អ៊ែ រ៉ាំងហៃ អៀង សុនសាត អៀង ប៉ាថេត។

* ២:២៣ ២:២៣ អាញ់ ចឹង ប៉្រគ័ អន់ អីស ឡាក់ កា អញ់ចិន ត្រា ម៉ះ អាញ់ ទៅ ទី ណី ផា ប‌៉្រ័ះ ប៊កកាតយ័ ចឹង អន់ វគ័ សូរ៉ូបាបិល ទី អំរ៉ាញ អឺញ ភឿ រ៉ាំងហៃ ប៉ាសុន។

សាការី

សាការី

សារ អន់តគ់ រ៉ះ

វគ័ សាការី ឡាក់ ក្រាគ់ រ៉ាម៉ះ ប‌៉្រ័ះ។ អ៊ែ សឹត ឡឹង ប៉ាថេត បាប៊ីឡូន អន់ឌូ លូ សុនសាត អ៊ីស្រាអ៊ែល អៀង ដូវ ឡាក់ សឹត ប៉ាគ់ ប៉ាថេត អន់ឌែ ទៅ រ៉ាំងវ៉ាង សាណាំ ៥៣៨ អន់ទ្រួល សាណាំ យីស៊ូ កើត ប៉ាណូស។ ផះ រ៉ាំងវ៉ាង ណោះ ប‌៉្រ័ះ ប៊កកាតយ័ ប៉្រើ វគ័ សាការី រ៉ះ សារ ប៉ាតាង អ៊ែ ភឿ ប៉ាំងហោក ពុត ពៀក មួត ប៉ាសុន លូ ប៉្រើ អន់ឌែ ប៉ិនពែង ពុត ពៀក។

ពិន ជែក សារ សាការី អា ពៀរ សារ៖

សារ វគ័ សាការី រ៉ះ ផះ រ៉ាំងវ៉ាង សាណាំ ៥២០-៥១៨ អន់ទ្រួល ឡឹង សាណាំ យីស៊ូ កើត ប៉ាណូស ឃឺ ផះ រ៉ាំងវ៉ាង វគ័ ហាកាយ រ៉ះ ប៉ានឹរ ប‌៉្រ័ះ ដេល។ អ៊ែ រ៉ះ ឡឹង សារ អ៊ែ អំប៉ោ ប៉ប័ សារ កេង ខាក់ លូ រ៉ះ ឡឹង សារ ប៉្រគ័ រ៉ោង រ៉ាម៉ះ ប‌៉្រ័ះ លូ ប៉្រគ័ មឿង យេរូសាឡឹម ណាវ្គ។ ផះ រ៉ាំងវ៉ាង ណោះ ប‌៉្រ័ះ ប៊កកាតយ័ រ៉ើស អ្យក់ ពៀរ ដូវ ប៉្រើ ណាំផា ប៉ាសុន អ៊ែ ឃឺ វគ័ សូរ៉ូបាបិល ឡាក់ ម៉ៃគ រ៉ាំងហៃ ខេត ឡាក់ ផូង័ វ៉ាច់ សាដាច់ ដាវីត លូ វគ័ យេសួ ឡាក់ ម៉ៃគ មួត ក្រាគ់ រ៉ាម៉ះ ប‌៉្រ័ះ។ វគ័ សាការី រ៉ះ សារ កា មួត ពៀរ ដូវ អា អន់ អន់ឌែ ទី ពុត ខឹន។ (១:១-៧:១៤)

វគ័ សាការី រ៉ះ ឡឹង សារ ប‌៉្រ័ះ ប៊កកាតយ័ ចឹង ជឹរ រ៉ាំងហៃ សុនសាត អ៊ីស្រាអ៊ែល ហះកា សុនសាត អន់ទៀគ ឡាក់ ប៉ាណាំ គួប ឡាំ តាកូះ លូ មួត អ៊ីស្រាអ៊ែល ចឹង ត្រគ់ ថូត តោ័ ទិ។ អ៊ែ ផា ចឹង ទី សាដាច់ ដាគ់ សីម ម៉ោញ ដូវ ឡាក់ ចឹង រ៉ាំងហៃ ពឹង មឿង យេរូសាឡឹម ឡាក់ កា តាំងឡា រង តាប៉ល់ ចៀម។ (៨:១-១៤:២១)

ពឹង ផាប់ សារ សាញ៉ា រែវ ពុត ណាវ រ៉ះ អន់ ពិន អ្លុ អន់តគ់ ផា យីស៊ូ ហង បក់ វគ័ សាការី រ៉ះ ណោះ កាខាក់ អ៊ែ ពឹង សារ ពូ រ៉ះ ឡឹង សារ យីស៊ូ តោ័ (ប៉រ់ ហៃ ម៉ាថាយ ២១:៤-៥; ២៦:៣១; ម៉ាកុះ ១៤:២៧; យូហាន ១៩:៣៧)។

៩

សារ សាដាច់ ចឹង ពឹះ តង័ អ៊ីស្រាអ៊ែល

ប‌៉្រ័ះ ប៊កកាតយ័ កាប ផា៖

៩ «អឺ ប៉ាសុន ប៉ានឹម ស៊ីយ៉ូន

ហគ់ ហោក រ៉គ់ កាខាក់ ពិ

អឺ ប៉ាសុន មឿង យេរូសាឡឹម

ហគ់ តាំងហើ ហោក រ៉គ់ ពិ។

ហៃ តោ សាដាច់ អន់ដីស ពឹះ ណាំង អន់ដីស កេះ

អ៊ែ ដាគ់ ត្រង់ ខាក់ ឃឺ ចាយ័ ទ្រង អ៊ែ កេះ

អ៊ែ ថិ ពុត ទឹប ជិះ លៀ

អ៊ែ អ្វៃ ពឹង អង់កក់ គន លៀ។

១០ អាញ់ ចឹង អ្យក់ ឡាច់ រ៉ាតេ័ះ តាកូះ ឡឹង ប៉ាថេត អ៊ីស្រាអ៊ែល *

អាញ់ កា អ្យក់ ឡាច់ តាហាន ជិះ សេះ ឡឹង មឿង យេរូសាឡឹម

សាដាច់ ណោះ ចឹង គុ អ្លាត ស្រាគ់ ជែ អន់ ពូ ឡាំ តាកូះ

អ៊ែ កា រ៉ះ ឡឹង សារ សាណុក សាវ៉ាក កា សុនសាត អន់ទៀគៗ។

អ៊ែ ចឹង រ៉ាំងហៃ ឡឹង សាឡីគ សាឡាយ អា ទឹល សាឡីគ សាឡាយ តោ

អ្យក់ ឡឹង តាំងលេ អឺប៉្រាត លើយ ទឹល ឡាណុច តេះ។

១១ កាប៉ាច់ អន់ដីស ញន កា អាញ់ ហៃ កា សារ សាញ៉ា រែវ ពុត

ឡាក់ អាញ់ សាញ៉ា លូ អន់ដីស ពែ

ទឹប ហៃ កា ផាម ពូ ព្រឹះ ផះ សាញ៉ា លូ អាញ់ ណោះ

អាញ់ តោះ ឡើយ ប៉ាសុន អន់ដីស ឡាក់ ពូ រ៉ុប

អន់ អន់ឌែ រ៉ាវ៉ាច់ ឡឹង ឡូះ ឡាក់ អូ ទី ទៀក។

១២ អឺ មួត ត្រគ់ ខុក ឡាក់ អ្វៃ សាណាង ម៉ឹង អាញ់

ហគ់ ប៉ាណាំ គួប សឹត ប៉ាគ់ មឿង ឡាក់ ទី ប៉ាន់ទៀយ កាចាប័ ឡគ ពិ

ដារ់ អា អាញ់ រ៉ះ កា អន់ដីស អន់ អ្លុ អន់តគ់

កាណាគ័ ញ៉ា ឡាក់ អន់ដីស លុប ពែ

កាណាគ័ អន់ដីស ម៉ោញ អាញ់ ចឹង ស៊ង ពៀរ។

១៣ អាញ់ អ្យក់ យូដា ប៉្រគ័ ឡាក់ កា ស្រាគ់ អាញ់

អាញ់ អ្យក់ អេប៉្រាអ៊ីម ប៉្រគ័ ឡាក់ កា កាំ

អឺ ប៉ានឹម ស៊ីយ៉ូន អាញ់ ចឹង ប៉្រើ គន សោ អីស

ឡាំ ប៉ាន់តោ័ គន សោ មួត ក្រិក

អាញ់ ចឹង យរ អន់ដីស ឡាក់ កា យរ ដាវ ឡាំ តាកូះ»។

១៤ ប‌៉្រ័ះ ប៊កកាតយ័ ចឹង ឡាច់ អ្វៃ អំប៉ាំង អន់ឌែ

កាំ អ៊ែ ពៀប ឡាក់ កា កាំឡាត

ប‌៉្រ័ះ ប៊កកាតយ័ ចឹង ខ្លោម សាណៃង

អ៊ែ ចឹង ចាក អ្វៃ កាណុង ខ្យាល តាវ៉ាញ់ ប៉ឹ ឡឹង គែង តាបូង។

១៥ ប‌៉្រ័ះ ប៊កកាតយ័ ឡាក់ ប‌៉្រ័ះ តេះ ប‌៉្រ័ះ ប៉្លៃង

អ៊ែ ចឹង ប៉ងកាន់ អន់ឌែ

អន់ឌែ ចឹង ថាំឡាយ មួត តាម៉ឺរ

ឡាក់ ហឹរ អន់ឌែ លូ អំហ្មោ

អន់ឌែ ចឹង តាំងហើ ហោក រ៉គ់ ឡាក់ កា បក់ អៃត ប៉ាញឹល

អន់ឌែ ចឹង សប់ ផាម មួត តាម៉ឺរ

ឡាក់ កា អង់គែ អន់ហ្នឹង ផាម កាណាគ័ ពូ រ៉ាម៉ះ ប‌៉្រ័ះ ដេល។

១៦ ដារ់ ណោះ ប‌៉្រ័ះ ប៊កកាតយ័ ឡាក់ ប‌៉្រ័ះ អន់ឌែ

អ៊ែ ចឹង តង័ អន់ឌែ ឡាក់ កា បក់ រង ចៀម តង័ តាប៉ល់ ចៀម

អន់ឌែ ចឹង តាតារ ក្លាគ់ ពឹង ប៉ាថេត អ៊ែ

ឡាក់ កា តាយ៉ាល័ ពូ ចៃគ ពឹង មួក សាដាច់ កាំឡាគ់ រ៉ាប្លិត។

១៧ អន់ឌែ ដាគ់ ឡាយ៉ាម័ ខាក់ អ៊ិះ

ញន កា ទី ពៀ លូ តាពែ ប៉្លៃ អង់កាច ណាវ អៀង

ចឹង ប៉្រគ័ អន់ កា មួត តាតាម័ រ៉ូះ កើត ហ៊ែង អៀង ដេល។

…

* ៩:១០ ៩:១០ ប៉ាថេត អ៊ីស្រាអ៊ែល ពៀគ គុល «អេប៉្រាអ៊ីម»។

ម៉ាឡាគី

១

២

៣

៤

ម៉ាឡាគី

សារ អន់តគ់ រ៉ះ

ពូ ឃឹត ផា វគ័ ម៉ាឡាគី ច្រាគ់ សារ អា ឃឺ អ៊ែ រ៉ាំងវ៉ាង សាណាំ ៤៣០ លើ ៤២០ អន់ទ្រួល ឡឹង សាណាំ យីស៊ូ កើត ប៉ាណូស។ ទុញ សាណាំ អន់តីគ ឡឹង ប៉ាសុន អ៊ីស្រាអ៊ែល សឹត ទឹល ប៉ាគ់ ប៉ាថេត អន់ឌែ ទៅ ណាវ្គ អន់ឌែ អូ អ្យក់ ពុត ចៃគ ប៉្រគ័ ពួយ ប៉ានឹរ ប‌៉្រ័ះ លូ អូ សូវ អ្យិល កូត័ អ្យូគ កា អ៊ែ ដេល។ ឃឺ អ៊ែ ម៉ោញ រ៉ាយ៉ាំង សាណាំ អន់ទ្រួល ឡឹង វគ័ ម៉ាឡាគី រ៉ះ ប៉ានឹរ ប‌៉្រ័ះ អា សុនសាត អ៊ីស្រាអ៊ែល ប៉្រគ័ ពួយ សារ ឡាក់ វគ័ ហាកាយ លូ វគ័ សាការី រ៉ះ អន់ឌែ ប៉ាណាំ គួប ប៉្រគ័ រ៉ោង រ៉ាម៉ះ ប‌៉្រ័ះ ពឹង មឿង យេរូសាឡឹម ណាវ្គ។ ហះកា អ្យក់ ឡឹង រ៉ាំងវ៉ាង ណោះ ប៉ាសុន អ៊ីស្រាអ៊ែល អូ សូវ ប៉្រគ័ ពួយ ប‌៉្រ័ះ អុះ។ ឃឺ ក្រាគ់ រ៉ាម៉ះ ប‌៉្រ័ះ អ្យក់ កាណាគ័ អូ ដាគ់ ពុះ រ៉ាម៉ះ ប‌៉្រ័ះ ប៊កកាតយ័ (១:៦-១៤) ប៉ាសុន កា អន់ កាណាគ័ កា ប‌៉្រ័ះ ទឹប ប៉ាឡម័ ព្លូង ដេល (៣:៦-១១)។ មួត ក្រាគ់ រ៉ាម៉ះ ប‌៉្រ័ះ អូ ប៉្រគ័ ពួយ ចាបាប់ ប‌៉្រ័ះ លូ ប៉្រគ័ អន់ មួត ប៉ាសុន អូ អ្លុ ប៉្រគ័ ពួយ ចាបាប់ ប‌៉្រ័ះ ដេល (២:១-១៦)។ ទឹល នីណោ័ះ វគ័ ម៉ាឡាគី កា អន់តគ់ រ៉ះ កា មួត ក្រាគ់ រ៉ាម៉ះ ប‌៉្រ័ះ លូ កា មួត ប៉ាសុន អន់ ប៉ិនពែង ពុត លូ កាចាំង កា ប‌៉្រ័ះ ប៊កកាតយ័ ឡាក់ ទី ពុត ប៉ិច ចៃ (១:២-៥) លូ អ៊ែ រ៉ះ ផា ប‌៉្រ័ះ ក្យាម័ ចឹង ជឹរ កេះ ភឿ តាត់ស៊ិន សារ ចៃគ ថូត អន់ឌែ ដេល (២:១៧-៣:៥; ៣:១៣-៤:៦)។ វគ័ ម៉ាឡាគី រ៉ះ កា ពូ ផា ប‌៉្រ័ះ ប៊កកាតយ័ ចឹង ប៉្រើ កាម៉ាក័ ម៉ោញ ដូវ ឡាំ ទ្រៀម ទ្រង អន់ កា អ៊ែ (៣:១)។ បក់ ណោះ អ៊ែ រ៉ាគឹយ ប‌៉្រ័ះ ឡាក់ កា វគ័ អេលីយ៉ា ដេល (៤:៥)។ ប៉ាគ់ អន់តីគ វគ័ ម៉ាថាយ លូ វគ័ លូកា រ៉ះ ផា រ៉ាគឹយ ប‌៉្រ័ះ ឡាក់ ទ្រៀម ទ្រង អន់ កា ប‌៉្រ័ះ ប៊កកាតយ័ ឡាក់ វគ័ ម៉ាឡាគី រ៉ះ អា ឃឺ វគ័ យូហាន ឡាក់ ទ្រៀម ប៉ាសុន ហាប់ យីស៊ូ (ប៉រ់ ហៃ ម៉ាថាយ ១៧:១១-១៣; លូកា ១:១៧)។

វគ័ ម៉ាឡាគី កាប អន់តគ់ ប៉ាតោ កា មួត ប៉ាសុន ពឹង រ៉ាំងហាវ អ៊ែ ឡាក់ ពូ អ្លាត អ្យិល កូត័ អ្លាត ប៉្រគ័ ពួយ ប‌៉្រ័ះ ប៊កកាតយ័ ម៉ាគ់ អន់ឌែ ប៉ិនពែង ពុត ពៀក។ សារ អ៊ែ រ៉ះ អា អ្វៃ ទី ខា ទឹល រ៉ប់ ដារ់ អា ដេល ប៉្រគ័ អន់ ពិន រ៉ាប់ សឿ ប‌៉្រ័ះ ប៊កកាតយ័ ទិ ពុត ទិ ពៀក ដេល។

១

១ សារ អា ប៉ានឹរ ប‌៉្រ័ះ ប៊កកាតយ័ រ៉ះ កា សុនសាត អ៊ីស្រាអ៊ែល ពឹង វគ័ ម៉ាឡាគី។

សារ ប‌៉្រ័ះ ប៉ិច កា សុនសាត អ៊ីស្រាអ៊ែល

២ ប‌៉្រ័ះ ប៊កកាតយ័ កាប ផា «អាញ់ ប៉ិច កា អន់ដីស ឡឹង សើគ ពែ កេះ» ហះកា អន់ដីស កាប ផា «ទី សារ ញ៉ា តាំបាង ផា អីស ប៉ិច កា ញឹន ?» ប‌៉្រ័ះ ប៊កកាតយ័ កា តើល ផា «យ‌៉័ះ អេសាវ ម៉ី យ៉ាកុប កាតាម * កា អាញ់ ប៉ិច កា យ៉ាកុប ហ៊្លត ៣ ឃឺ អាញ់ អូ ណីស កា អេសាវ អាញ់ ប៉្រគ័ អន់ ព្រី ប៉ានឹម អ៊ែ ឡាំងវ៉ាគ់ រ៉ាអ៊ែត លូ អន់ សូ ព្រី ពឹះ ប៉ាញ័ ទឹប ប៉ាថេត អ៊ែ»។ ៤ ផា មួត អេដំ កាប ផា «មឿង ពិន រ៉ាយ រ៉ាំ កេះ ហះកា ពិន ចឹង ប៉្រគ័ ណាវ្គ» ណោះ ប‌៉្រ័ះ ប៊កកាតយ័ ឡាក់ ប‌៉្រ័ះ តេះ ប‌៉្រ័ះ ប៉្លៃង អ៊ែ តើល ផា «អន់ អន់ឌែ ប៉្រគ័ ពិ អាញ់ ចឹង ថាំឡាយ មឿង ណោះ ម៉ោញ ទង ណាវ្គ។ ណោះ ហង បះ ពូ ចឹង អើ ផា ព្រី ទៀក មួត ប៉ាណូស អូ ដាគ់ លូ អើ ផា ប៉ាសុន ឡាក់ ប‌៉្រ័ះ អឺក លើយ»។ ៥ អន់ដីស ចឹង ប៉ប័ សារ អា លូ ចឹង កាប ផា «ប‌៉្រ័ះ ប៊កកាតយ័ តាំបាង សារ អំរ៉ាញ អឺញ ហ្វាស គួយ ប៉ាថេត អ៊ីស្រាអ៊ែល សាំ»។

សារ ប‌៉្រ័ះ កាប កា មួត ក្រាគ់ រ៉ាម៉ះ ប‌៉្រ័ះ

៦ ប‌៉្រ័ះ ប៊កកាតយ័ ឡាក់ ប‌៉្រ័ះ តេះ ប‌៉្រ័ះ ប៉្លៃង អ៊ែ កាប ផា «គន ឃើយ ការ៉ុប ពឹ ទុច កា ឃើយ អ្យិល កូត័ អ្យូគ កា ម៉ៃគ តាំងឡា អ៊ែ ដេល។ ផា អាញ់ ពឹ អន់ដីស តាទឹច ញ៉ា អូ ប៉ប័ អន់ដីស ការ៉ុប អាញ់ ឡាក់ ពឹ ? ផា អាញ់ ប‌៉្រ័ះ តាំងឡា តាទឹច ញ៉ា អូ ប៉ប័ អន់ដីស អ្យិល កូត័ អ្យូគ កា អាញ់ ឡាក់ ប‌៉្រ័ះ តាំងឡា ? អឺ ក្រាគ់ រ៉ាម៉ះ ប‌៉្រ័ះ  ឃឺ អន់ដីស បឺង៉ាយ អាញ់ ហះកា អន់ដីស កាប ផា "ចំ ញឹន បឺង៉ាយ អីស ?" ៧ អន់ដីស អ្យក់ សាណា អូ ដាគ់ ចៃគ ពឹង អន់ហ្នឹង រ៉ាម៉ះ អាញ់ ហះកា អន់ដីស កាប ផា "ចំ ញឹន ប៉្រគ័ អន់ សាណា ណោះ អូ ដាគ់ ?" ញន កា អន់ដីស ឃឹត ផា អន់ហ្នឹង អាញ់ អូ គឹត អូ ខា អុះ។ ៨ ផះ អន់ដីស អ្យក់ កាណាគ័ ប៊្លែល ម៉ាត់ ពុះ រ៉ាម៉ះ អាញ់ ញ៉ា អូ ត្រគ់ សារ អូ ដាគ់ ប ? ផះ អន់ដីស អ្យក់ កាណាគ័ ប៉ាក់ ជុង លើ កាណាគ័ អីគ ពុះ រ៉ាម៉ះ អាញ់ ញ៉ា អូ ត្រគ់ សារ អូ ដាគ់ ប ? ផា អន់ដីស អ្យក់ កាណាគ័ នែវ អា អន់ កា ម៉ៃគ តាំងឡា អន់ដីស ញ៉ា ចឹង ត្រគ់ ពុត អ៊ែ ដេល ប ? ញ៉ា អ៊ែ ចឹង ហាប់ អន់ដីស ដេល ប ? ៩ កិញអៀ អា ហគ់ ប៉ាណាំ គួប ម៉ន់ ឡោម អាញ់ ប៉្រើ តាប៉ាប តាប៉ុន កា អន់ដីស។ ផា អន់ដីស អ្វៃ កា អន់ កាណាគ័ អូ ដាគ់ នីអៀ ញ៉ា អន់ដីស សាម៉គ័ ផា អាញ់ ចឹង ហាប់ អន់ដីស ប ? ១០ ដាគ់ ហ៊្លត ប៉្រើ កាំឡាំង អន់ដីស ម៉ោញ ដូវ កាត្រើគ អំប៉ារ រ៉ោង រ៉ាម៉ះ ពិ ភឿ ជែ អន់ ប៉ាកូះ អុញ ឡាក់ អូ ទី ខា ពឹង អន់ហ្នឹង អាញ់ ណាវ្គ។ អាញ់ អូ ប៉ាញ័ ពុត កា អន់ដីស អុះ លូ អាញ់ កា អូ អ្យក់ កាណាគ័ ឡឹង តី អន់ដីស ដេល។ ១១ អ្យក់ ឡឹង ដារ់ ឡាច់ លើយ ទឹល ដារ់ ម៉ុត គ្រឹប សុនសាត ប៉ានេ អាញ់ អ្វៃ គ្រឹប ចារ ពូ ជៀក គួប សុះ តាំងហ៊ុម ទឹប ពុះ កាណាគ័ ដាគ់ រ៉ាម៉ះ អន់ កា អាញ់ ដេល ខង គ្រឹប សុនសាត ប៉ានេ អាញ់។ ១២ ហះកា អន់ដីស បឺង៉ាយ អាញ់ ញន កា អន់ដីស ឃឹត ផា "អន់ហ្នឹង ម៉ះ ប‌៉្រ័ះ តាំងឡា អូ ដាគ់ កេះ អូ ត្រគ់ អ្យក់ សាណា គឹត ខា អន់ ពឹង អន់ហ្នឹង ណោះ អុះ"។ ១៣ អន់ដីស ឃឹត ផា "ង៉ារ អា ប៉្រគ័ អន់ ស្រាប់ ខាក់" ទឹប បឺង៉ាយ អាញ់។ អន់ដីស អ្យក់ កាណាគ័ ឡាក់ រ៉ាត អ្យក់ ឡឹង ពូ កាណាគ័ កាជក លើ កាណាគ័ អីគ រ៉ាម៉ះ អន់ កា អាញ់ ញ៉ា អាញ់ ចឹង អ្យក់ កាណាគ័ ណោះ ឡឹង តី អន់ដីស ត្រគ់ ដេល ប ? ១៤ បក់ ប៉ាង៉ល់ ព្លូង ចាបះ កា ចឹង ថុក ឡាំបាក ហង ខង អ៊ែ គម កាណាគ័ ដាគ់ៗ ឡាក់ កា អ៊ែ បន់ ផា ចឹង អន់ ពែ អ្យក់ កា អ៊ែ ទៅ ឡគ ហះកា អ្យក់ កាណាគ័ អេះ អោម ពុះ រ៉ាម៉ះ អាញ់។ អាញ់ ឡាក់ សាដាច់ តីស គ្រឹប សុនសាត អ្យិល កូត័ អ្យូគ កា អាញ់»។ អា ហង ប៉ានឹរ ប‌៉្រ័ះ ប៊កកាតយ័ ឡាក់ ប‌៉្រ័ះ តេះ ប‌៉្រ័ះ ប៉្លៃង។

២

១-២ ប‌៉្រ័ះ ប៊កកាតយ័ ឡាក់ ប‌៉្រ័ះ តេះ ប‌៉្រ័ះ ប៉្លៃង កាប ណាវ្គ ផា «អឺ មួត ក្រាគ់ រ៉ាម៉ះ ប‌៉្រ័ះ  កិញអៀ អា អាញ់ កាប កា អន់ដីស នីអៀ៖ ផា អន់ដីស អូ ចៃ សាំយ៉ាំង អាញ់ លូ អូ អ្យក់ ពុត ចៃគ ប៉ានេ អ្យិល កូត័ កា អាញ់ អាញ់ ចឹង ប៉្រគ័ អន់ អន់ដីស ទី សារ ចុនចៃ។ ផះ អន់ដីស ប៉រ់ សារ ដាគ់ ឡឹង អាញ់ អាញ់ ចឹង ប៉ាស្យាប អន់ដីស ឡគ។ តាទឹច អ៊ែ អាញ់ ប៉ាស្យាប អន់ដីស កេះ ខង អន់ដីស អូ អ្យក់ ពុត ចៃគ សឿ ប៉ានឹរ អាញ់ ឡក់។ ៣ ហៃ អាញ់ ចឹង ចៃគ ថូត ផូង័ វ៉ាច់ អន់ដីស អាញ់ ចឹង ចី អច់ ពឹង ម៉ូះ ម៉ាត់ អន់ដីស ឃឺ អច់ កាណាគ័ ឡាក់ អន់ដីស ពុះ រ៉ាម៉ះ អាញ់ ពូ ចឹង អ្យក់ ឡាច់ អន់ដីស គែង ឡីង អន់ឌូ លូ អច់ កាណាគ័ ណោះ ដេល។ ៤ ផះ ណោះ អន់ដីស ចឹង អ្លុ អន់តគ់ ផា អាញ់ កាប កា អន់ដីស តាទឹច ភឿ អន់ សារ សាញ៉ា រែវ ពុត ឡាក់ អាញ់ ទី សាញ៉ា លូ ផូង័ វ៉ាច់ លេវី អ្វៃ លើយ។ ៥ សារ សាញ៉ា រែវ ពុត ឡាក់ អាញ់ ទី សាញ៉ា លូ ផូង័ វ៉ាច់ លេវី ណោះ ឃឺ អាញ់ អន់ អាញុ រ៉ីស លូ សារ សាណុក សាវ៉ាក កា អន់ឌែ ភឿ អន់ អន់ឌែ អ្យិល កូត័ កា អាញ់ ទឹប អ្យូគ រ៉ារ៉ៃត ហះ ម៉ាត់ អាញ់។ ៦ សើគ ពែ អន់ឌែ អន់តគ់ ប៉ាតោ ឡឹង សារ តាទឹច ឡាក់ ដាគ់ ត្រគ់ លូ អូ កាប ព្លូង ប៉ាង៉ល់ ពូ អុះ។ អន់ឌែ អ្វៃ អន់ឌូ លូ អាញ់ ទឹប ទី សារ សាណុក សាវ៉ាក លូ អ្វៃ កោប ដាគ់ ត្រង់ ទឹប ប៉ាណាំ ប៉ាណូស អៀង ដូវ អន់ ឡាច់ ឡឹង សារ អូ ដាគ់។ ៧ ប៉ានឹរ ក្រាគ់ រ៉ាម៉ះ ប‌៉្រ័ះ ត្រគ់ ប៉ាំងហៀន ប៉ាសុន អន់ អន់ហ្នាល់ អាញ់ ប៉ាសុន កា ត្រគ់ អ្យក់ ពុត ចៃគ សាំយ៉ាំង សារ អន់តគ់ ប៉ាតោ ឡាក់ ឡាច់ ឡឹង ពឹរ ក្រាគ់ រ៉ាម៉ះ ប‌៉្រ័ះ ដេល ខង អន់ឌែ ឡាក់ កាណង័ រ៉ះ សារ ប៉ាតាង អាញ់ ឡាក់ ប‌៉្រ័ះ តេះ ប‌៉្រ័ះ ប៉្លៃង។ ៨ កាប៉ាច់ អន់ដីស ឡាច់ ឡឹង សារ អា កេះ សារ អន់ដីស ប៉ាំងហៀន ប៉្រគ័ អន់ ប៉ាណូស អៀង ដូវ វ៉ឹល វ៉ើង។ អន់ដីស ប៉្រគ័ យច សារ អាញ់ សាញ៉ា រែវ ពុត លូ ផូង័ វ៉ាច់ លេវី ពែ។ ៩ ទឹល នីណោ័ះ អាញ់ ចឹង ប៉្រគ័ អន់ ប៉ាសុន ទិឌូ បឺង៉ាយ អន់ដីស ខង អន់ដីស អូ ប៉្រគ័ ពួយ សារ អាញ់ រ៉ះ ឃឺ អន់ដីស អន់តគ់ ប៉ាតោ កា ពូ រ៉ើស ម៉ាត់»។

សារ ពូ អ្លាត កាម៉ាញ់ គុល ភឿ ទី កាម៉ាញ់ សុនសាត អន់ទៀគ

១០ ពិន ទិឌូ ទី ពឹ ដឹង ម៉ោញ ឃឺ ប‌៉្រ័ះ ដឹង ម៉ោញ ឡាក់ ប៉ាំងកើត ពិន។ ទឹល នីណោ័ះ ញ៉ា ត្រគ់ ពិន អូ ត្រង់ កា គួប សោប ប៉្រគ័ យច សារ សាញ៉ា រែវ ពុត ឡាក់ ប‌៉្រ័ះ សាញ៉ា លូ វគ័ យ៉ាគ់ ពិន នីអៀ ? ១១ ប៉ាសុន យូដា អូ ត្រង់ កា សារ សាញ៉ា រែវ ពុត អា ពូ ប៉្រគ័ សារ ឡាក់ ត្រគ់ អូ ណីស ពឹង ប៉ាថេត អ៊ីស្រាអ៊ែល លូ ពឹង មឿង យេរូសាឡឹម។ ប៉ាសុន យូដា ប៉្រគ័ អន់ ចារ ប‌៉្រ័ះ ប៊កកាតយ័ អ្វៃ កើត អូ ដាគ់ ឡាក់ ចារ អ៊ែ ប៉ិច ឃឺ ពូ ទី កាម៉ាញ់ ឡាក់ សាំប‌៉័ះ ប៉ានេ ប‌៉្រ័ះ អន់ទៀគ។ ១២ អន់ ប‌៉្រ័ះ ប៊កកាតយ័ អ្យក់ ឡាច់ បក់ ប៉្រគ័ នែវ អា ឡាច់ ឡឹង ផូង័ វ៉ាច់ វគ័ យ៉ាកុប យ‌៉័ះ អ៊ែ អ្យក់ កាណាគ័ រ៉ាម៉ះ ប‌៉្រ័ះ ប៊កកាតយ័ ឡាក់ ប‌៉្រ័ះ តេះ ប‌៉្រ័ះ ប៉្លៃង កាតាម។

១៣ អន់ដីស ប៉្រគ័ សារ ម៉ោញ ណាវ្គ ឃឺ អន់ដីស ញ៉ាំ សោក តាំងហាត់ ទៀក ម៉ាត់ សប់ អន់ហ្នឹង រ៉ាម៉ះ ប‌៉្រ័ះ ប៊កកាតយ័  ខង អ៊ែ អូ វ៉ឹនវ៉ាយ កា កាណាគ័ អន់ដីស អន់ ណោះ អុះ លូ អ៊ែ អូ ប៉ាញ័ ពុត អ្យក់ កាណាគ័ ណោះ ដេល។ ១៤ អន់ដីស អំប៉ញ់ ផា «ខ ញ៉ា បះ អ៊ែ អូ ចៃ អ្យក់ ?» ខង ផះ អន់ដីស អ្វៃ តាតាម័ អន់ដីស ទី កាម៉ាញ់ ហះកា ប‌៉្រ័ះ ប៊កកាតយ័ ប៉្រគ័ ផាញ៉ាន ផា អន់ដីស ប៉្រគ័ អូ ត្រង់ កា កាម៉ាញ់ គុល ណោះ។ យ‌៉័ះ អង់កាន់ ណោះ គួប អន់ដីស កាតាម យ‌៉័ះ អន់ឌែ កាម៉ាញ់ អន់ដីស ត្រគ់ ពួយ សារ សាញ៉ា កាតាម ហះកា អន់ដីស អ្វៃ កា អូ ត្រង់ លូ អ្លាត អន់ឌែ ដេល។ ១៥ បក់ ពឿ ទី ពុត អ្លុ អន់ហ្នាល់ យច ត្រគ់ អ៊ែ អូ ប៉្រគ័ នីអៀ អុះ ខង បក់ ណោះ ប៉ិច កា ទី គន ឡាក់ ប៉្រគ័ ប៉ាសុន ប‌៉្រ័ះ។ ទឹល នីណោ័ះ អន់ដីស ត្រគ់ ខំ អន់ ទី ពុត ដាគ់ ត្រង់ លើយ ជែ រ៉ាលង កល់ កាម៉ាញ់ ឡាក់ ទី គួប សោប ឡឹង អ្វៃ តាតាម័ រ៉ូះ ណោះ ដៃ។ ១៦ ប‌៉្រ័ះ ប៊កកាតយ័ ឡាក់ ប‌៉្រ័ះ សុនសាត អ៊ីស្រាអ៊ែល អ៊ែ កាប ផា «អាញ់ អូ ណីស កា សារ អ្លាត ក្លោ កាម៉ាញ់ ឡាក់ កា អាញ់ អូ ណីស កា សារ ខូយ ប៉ាអ្យប់ ដេល ទឹល នីណោ័ះ អន់ដីស ត្រគ់ ខំ អន់ ទី ពុត ដាគ់ ត្រង់ លើយ ជែ រ៉ាលង កល់ កាម៉ាញ់ ដៃ»។

សារ ប‌៉្រ័ះ តាំងឡា ចឹង ជឹរ ប៉ាញ់ចាល ពូ

១៧ អន់ដីស ប៉្រគ័ អន់ ប‌៉្រ័ះ ប៊កកាតយ័ ស្រាប់ ញន កា ប៉ានឹរ អន់ដីស ហះកា អន់ដីស កាប ផា «នីចម័ ញឹន ប៉្រគ័ អន់ អ៊ែ ស្រាប់ ណោះ ?» ឃឺ អន់ដីស កាប ផា «ពឿ ប៉្រគ័ សារ អូ ដាគ់ បក់ ណោះ ឃឺ ប៉ាណូស ដាគ់ ហះ ម៉ាត់ ប‌៉្រ័ះ ប៊កកាតយ័ ទឹប ត្រគ់ ពុត អ៊ែ កា ប៉ាណូស នែវ អា» លូ អន់ដីស កាប ណាវ្គ ផា «ញ៉ា ប‌៉្រ័ះ ប៊កកាតយ័ អ៊ែ អ្លុ ប តាត់ស៊ិន សារ អន់ ដាគ់ ត្រង់ ?»។

៣

១ ប‌៉្រ័ះ ប៊កកាតយ័ ឡាក់ ប‌៉្រ័ះ តេះ ប‌៉្រ័ះ ប៉្លៃង អ៊ែ កាប ផា «ហៃ អាញ់ ចឹង ប៉្រើ បក់ រ៉ះ ប៉ាតាង អាញ់ ពឹះ អន់ទ្រួល ភឿ ទ្រៀម ទ្រង សាំរ៉ាប់ កា អាញ់។ ម៉ោញ ទ្រុ ឡឹង ណោះ ប‌៉្រ័ះ តាំងឡា ឡាក់ អន់ដីស ណាំង អ៊ែ ចឹង ពឹះ ម៉ុត កាណុង រ៉ោង រ៉ាម៉ះ អ៊ែ។ កាប៉ាច់ បក់ រ៉ះ ឡឹង សារ សាញ៉ា រែវ ពុត ប៉ាតាង អាញ់ បក់ អន់ដីស ប៉ាញ័ ពុត ណោះ អ៊ែ ផះ ពឹះ កេះ»*។ ២ ហះកា ប៉ាគ់ ដារ់ ប‌៉្រ័ះ តាំងឡា ពឹះ ទឹល ទៀ ទី ពឿ ចឹង ដាម័ អត់ ? ប៉ាគ់ ដារ់ ណោះ ទី ពឿ ចឹង អ្លុ អន់តាវ ? ខង អ៊ែ ពៀប ឡាក់ កា អុញ រ៉ាគឹយ ម៉ាស លូ ពៀប ឡាក់ កា សាប៊ូ តុ ពូ ប៉ីស ខោ អាវ។ ៣ អ៊ែ ចឹង ប៉ាញ់ចាល ពូ ឡាក់ កា រ៉ាគឹយ ប៉្រាក់ អ្វៃ រ៉ាំងអ្វាល់ ប៉ាហ្លច់ ប៉្រាក់ អ្យក់ ឡាច់ អច់។ អ៊ែ ចឹង ប៉ាញ់ចាល គន សោ លេវី អន់ កើត ដាគ់ ត្រង់ ឡាក់ កា តាគ់ អន់ដាគ់ ម៉ាស ប៉្រាក់ ម៉ាគ់ អន់ឌែ ចឹង អ្យក់ កាណាគ័ ពឹះ រ៉ាម៉ះ ប‌៉្រ័ះ ប៊កកាតយ័ ញន កា ពុត អន់ឌែ ដាគ់ ត្រង់។ ៤ ផះ ណោះ អ៊ែ ប៉ាញ័ ពុត កា កាណាគ័ មួត ប៉ាសុន យូដា លូ កាណាគ័ មួត មឿង យេរូសាឡឹម អ្យក់ ពឹះ រ៉ាម៉ះ អ៊ែ ឡាក់ កា ផះ សើគ ពែ ដេល។

៥ «អាញ់ ចឹង ឡាំ ប៉ាគ់ អន់ដីស ភឿ តាត់ស៊ិន សារ។ អាញ់ ចឹង ឡាំ ស៊្រសៗ កាប កា មួត គ្រូ ឡូ មួត បក់ រ៉ាលង កល់ ក្លោ កាម៉ាញ់ មួត ម៉ត់ តាំព្លូង មួត អូ អន់ លៀន កា បក់ ប៉្រគ័ គូលី មួត បក់ ជិះ ចគ័ អង់កាន់ អន់ត្រោ័ លូ គន កាន់តី មួត បក់ ប៉្រគ័ បាប អំហ៊្មយ ឡឹង ប៉ាថេត អន់ទៀគ មួត បក់ អូ អ្យិល កូត័ អូ អ្យូគ កា អាញ់។

សារ ពូ អ្យក់ ចានែក ប‌៉្រ័ះ កា ពូ ទៅ

៦ «អាញ់ ឡាក់ ប‌៉្រ័ះ ប៊កកាតយ័ អាញ់ អូ រ៉ើ ពុត អុះ អឺ មួត គន សោ យ៉ាកុប អន់ដីស កា អ្វៃ និះទៅ ដេល។ ៧ អន់ដីស ឡាក់ កា វគ័ អន់ដីស ដេល អ្លាត អូ ប៉្រគ័ ពួយ ចាបាប់ អាញ់ ឃឺ អន់ដីស អូ ចៃ ប៉្រគ័ ពួយ អុះ។ ហគ់ ជៀក គួប វ៉ីល សឿ អាញ់ ម៉ាគ់ អាញ់ ចឹង វ៉ីល ប៉ាគ់ អន់ដីស ដេល ហះកា អន់ដីស កាប ផា "ញឹន ចឹង វ៉ីល នីចម័ ណាវ្គ ?" ៨ ញ៉ា ប៉ាណូស ចឹង ខឹន អ្យក់ ប កាណាគ័ ប‌៉្រ័ះ តាំងឡា ? អន់ដីស អ្យក់ កាណាគ័ អាញ់ កេះ ហះកា អន់ដីស កាប ផា "ចំ ញឹន អ្យក់ កាណាគ័ អីស ?" ឃឺ កាណាគ័ អន់ដីស អញ់ជឹត ចានែក ត្រគ់ អន់ កា អាញ់ ម៉ោញ ចានែក ហះកា អន់ដីស អ្យក់ ចានែក អាញ់ ណោះ កា អន់ដីស ទៅ។ ៩ អន់ដីស ត្រគ់ សារ ប៉ាស្យាប ហង ខង ប៉ាសុន អ៊ីស្រាអ៊ែល ទិឌូ អ្យក់ កាណាគ័ អាញ់។ ១០ ហគ់ អ្យក់ ចានែក អាញ់ ទិណោ័ះ អន់ ពឹង ហី ពៀ ប៉ាគ់ រ៉ោង រ៉ាម៉ះ ម៉ាគ់ ទី សាណា ពឹង ហី អាញ់។ ហគ់ ប៉្រគ័ នីអៀ ភឿ សាគ់ លួង អាញ់ ម៉ាគ់ អន់ដីស ចឹង ប៉ប័ អាញ់ បើក ប៉្លៃង ប៉ាំងហូរ័ សារ ដាគ់ ពឹង អន់ដីស លើយ ទឹល អន់ដីស អូ តងកាន កាណាគ័ ញ៉ា ណាវ្គ។ ១១ អាញ់ ចឹង ទឹប អូ អន់ កាណាគ័ ញ៉ា សា ថាំឡាយ សាណា អន់ដីស តប់ អុះ តើម អង់កាច ពឹង ម៉ីរ អន់ដីស កា ចឹង ទី ប៉្លៃ អៀង ដេល។ ១២ គ្រឹប សុនសាត ចឹង កាប ផា អន់ដីស ទី សារ សាណុក សាវ៉ាក តាទឹច ហង ខង ប៉ាថេត អន់ដីស ចឹង កើត ប៉ាថេត រ៉គ់ សើម កាខាក់»។

សារ ប‌៉្រ័ះ ចឹង តាត់ស៊ិន សារ ប៉ាណូស

១៣ ប‌៉្រ័ះ ប៊កកាតយ័ កាប ផា «អន់ដីស កាប អូ ដាគ់ ប៉ានឹរ ប៉ាសាំង លូ អាញ់ ខាក់ ហះកា អន់ដីស កាប ផា "ញឹន ប៉ាសាំង លូ អីស នីចម័ ?" ១៤ អន់ដីស កាប ផា "ពិន ប៉្រគ័ ង៉ារ កា ប‌៉្រ័ះ ប៊កកាតយ័ ហះកា អូ ទី ខា ញ៉ា អុះ ពិន ប៉្រគ័ ពួយ ប៉ានឹរ អ៊ែ ប៉្រើ ពិន ញ៉ាំ សោក ហះ ម៉ាត់ ប‌៉្រ័ះ តេះ ប‌៉្រ័ះ ប៉្លៃង ហះកា អូ ទី ខា ញ៉ា ដេល។ ១៥ កិញអៀ អា ពិន ផា ប៉ាណូស ហឺន ទី សារ សាណុក សាវ៉ាក លូ ប៉ាណូស បក់ ប៉្រគ័ អូ ដាគ់ កើត ប‌៉្រ័ះ ប៉ាត្រង័ យ‌៉័ះ អន់ឌែ សាគ់ លួង ប‌៉្រ័ះ ប៊កកាតយ័ កាតាម អន់ឌែ អូ ទី ថូត អុះ"»។

១៦ ផះ ណោះ មួត បក់ អ្យិល កូត័ អ្យូគ កា ប‌៉្រ័ះ ប៊កកាតយ័ អន់ឌែ ពឹកសា លូ គួប សោប ប‌៉្រ័ះ ប៊កកាតយ័ កា សាំយ៉ាំង អ្យក់ ពុត ចៃគ ឡឹង សារ អន់ឌែ ពឹកសា ណោះ។ ពូ កា ច្រាគ់ សិច ហះ ម៉ាត់ ប‌៉្រ័ះ ប៊កកាតយ័ ទិ មួត បក់ អ្យិល កូត័ អ្យូគ កា ប‌៉្រ័ះ គម ពឹង ផាប់ ម៉ោញ ភឿ តាគ់ កាចាំង ឡឹង សារ អន់ឌែ ណោះ។ ១៧ ប‌៉្រ័ះ ប៊កកាតយ័ ឡាក់ ប‌៉្រ័ះ តេះ ប‌៉្រ័ះ ប៉្លៃង កាប ផា «ប៉ាគ់ ដារ់ អាញ់ កាំឡត់ សាំរ៉ាប់ តាត់ស៊ិន សារ ទៀ អន់ឌែ ចឹង កេះ ប៉ាសុន ឡាក់ គឹត ខា ខាក់ សាំរ៉ាប់ អាញ់។ អាញ់ ចឹង តាប៉ាប តាប៉ុន កា អន់ឌែ ឡាក់ កា ពឹ តាប៉ាប តាប៉ុន កា គន ឡាក់ រ៉ាប់ សឿ អ៊ែ ដេល។ ១៨ ផះ ណោះ អន់ដីស ចឹង ប៉ប័ ម៉ោញ ទង ណាវ្គ ប៉ាណូស ដាគ់ ត្រង់ លូ ប៉ាណូស អូ ដាគ់ យច គួប អ៊ែ នីចម័ ប៉ាណូស បក់ អ្យិល កូត័ សាំប‌៉័ះ ប៉ានេ អាញ់ លូ ប៉ាណូស បក់ អូ អ្យិល កូត័ អូ សាំប‌៉័ះ ប៉ានេ អាញ់ យច គួប នីចម័

៤

១ ខង ដារ់ អាញ់ តាត់ស៊ិន សារ ក្យាម័ ចឹង ទឹល កេះ។ ដារ់ ណោះ ពៀប ឡាក់ កា អុញ តីស កាខាក់។ ប៉ាណូស ហឺន ប៉ាណូស អូ ដាគ់ ពៀប ឡាក់ កា ឡានង ពៀ។ ដារ់ ណោះ អុញ ចឹង សា ថាំឡាយ អន់ឌែ អន់ ទិ អូ អន់ អ្វៃ សល់ កាណាគ័ ញ៉ា អុះ។ ២ កាប៉ាច់ អន់ដីស ឡាក់ អ្យិល កូត័ អ្យូគ កា អាញ់ សារ ដាគ់ ត្រង់ ម៉ះ អាញ់ ចឹង ឡាច់ ពឹះ ឡាក់ កា ដារ់ ឡាច់ ពឹង អន់ដីស ទឹប ប៉្រគ័ អន់ អន់ដីស ដាគ់ ព្រេះ ដេល។ អន់ដីស ចឹង រ៉ាវ៉ាច់ ឡាកោ ទឹប ប៉ាប៉្លង់ ហោក រ៉គ់ ខាក់ ឡាក់ កា រ៉ក់ ឡាច់ ឡឹង អន់ទ្រួង។ ៣ ពឹង ដារ់ អាញ់ កាំឡត់ ទៀ អន់ដីស ចឹង ចាក ចគ័ ពឹង ប៉ាណូស អូ ដាគ់ ខង អន់ឌែ ពៀប ឡាក់ កា អំហ្មូវ អ្វៃ កាន់តេ័ះ តាំប៉ាង ជុង អន់ដីស»។ អា ឃឺ ប៉ានឹរ ប‌៉្រ័ះ ប៊កកាតយ័ ឡាក់ ប‌៉្រ័ះ តេះ ប‌៉្រ័ះ ប៉្លៃង។

សារ វគ័ អេលីយ៉ា ចឹង ឡាំ អន់ទ្រួល

៤ «ហគ់ កាចាំង កា ចាបាប់ ម៉ូសេ ឡាក់ ប៉្រគ័ ង៉ារ កា អាញ់ ឃឺ ចាបាប់ ឡាក់ អាញ់ អន់ កា សុនសាត អ៊ីស្រាអ៊ែល ទិឌូ ពឹង ប៉ានឹម ស៊ីណាយ *។ ៥ ហៃ អាញ់ ចឹង ប៉្រើ រ៉ាគឹយ អាញ់ សិច អេលីយ៉ា ឡាំ អន់ទ្រួល ឡឹង ដារ់ អាញ់ កាំឡត់ ឡាក់ ដារ់ សាំខាន់ កេង ខាក់ ឡាក់ ត្រគ់ អ្យូគ ណោះ។ ៦ អ៊ែ ចឹង ប៉្រគ័ អន់ ពុត ពឹ ប៉ិច ណាំង គន លូ ប៉្រគ័ អន់ ពុត គន ប៉ិច ណាំង ពឹ។ ទឹល នីណោ័ះ អាញ់ អូ ឡាំ ថាំឡាយ ប៉ាថេត អន់ដីស អន់ រ៉ាយ រ៉ាំ ទិ អុះ»។

* ១:២ ១:២ អេសាវ ឃឺ វគ័ សុនសាត អេដំ យ៉ាកុប ឃឺ វគ័ សុនសាត អ៊ីស្រាអ៊ែល។

* ៣:១ ៣:១ អ៊ែ កាប កល់ កាទុត ភឿ កាប ប៉ាដើក ប៉ាញ់ចើរ កា ពូ តាទឹច អ៊ែ ពូ អូ ណាំង បក់ រ៉ះ ប៉ាតាង ប‌៉្រ័ះ ណោះ អុះ លូ ពូ អូ ប៉ាញ័ ពុត កា អ៊ែ ដេល។

* ៤:៤ ៤:៤ ប៉ានឹម ស៊ីណាយ ពៀគ គុល «ប៉ានឹម ហោរែប»។

ម៉ាថាយ

១

២

៣

៤

៥

៦

៧

៨

៩

១០

១១

១២

១៣

១៤

១៥

១៦

១៧

១៨

១៩

២០

២១

២២

២៣

២៤

២៥

២៦

២៧

២៨

ម៉ាថាយ

ច្រាគ់ សារ ដាគ់ ឡឹង យីស៊ូ

សារ អន់តគ់ រ៉ះ

កាណុង ផាប់ ប៉ានឹរ ប‌៉្រ័ះ ទី ប៉្វាន់ ដូវ ឡាក់ ច្រាគ់ គម សារ ដាគ់ ឡឹង យីស៊ូ ឃឺ ម៉ាថាយ ម៉ាកុះ លូកា លូ យូហាន។ វគ័ ម៉ាថាយ ឡាក់ ច្រាគ់ សារ អា អ៊ែ ឡាក់ ប៉ាណូស អ្យក់ រ៉ាបៃ ឡឹង ពូ អ៊ែ សុនសាត អ៊ីស្រាអ៊ែល ដេល សិច អ៊ែ ប៉ាន់ដា ពែ លេវី។ យីស៊ូ អ្យក់ ម៉ាថាយ ប៉្រគ័ សឹះ ទឹប ប៉្រើ អ៊ែ រ៉ះ សារ ប៉ាតាង អ៊ែ ដេល។ ពូ ឃឹត ផា ម៉ាថាយ ច្រាគ់ សារ អា ឃឺ អ៊ែ សាណាំ ៦០-៦៥ គ.ស.។

សារ វគ័ ម៉ាថាយ ប៉ិច កា ពូ អ្លុ ហ្លង់

វគ័ ម៉ាថាយ ច្រាគ់ សារ ដាគ់ កាណុង ផាប់ អា ភឿ រ៉ះ កា សុនសាត អ៊ីស្រាអ៊ែល អន់ អ្លុ អន់តគ់ ផា បក់ ប‌៉្រ័ះ រ៉ើស ប៉្រើ ប៉្រគ័ សាដាច់ ឡាក់ អន់ឌែ ក្យាគ់ ពែ ឃឺ យីស៊ូ ហង អ៊ែ ជឹរ ពឹះ ត្រគ់ ពួយ ប៉ានឹរ ប‌៉្រ័ះ ប៊កកាតយ័ ទី សាញ៉ា ពែ តាទឹច។ អ៊ែ រ៉ះ ផា យីស៊ូ ជឹរ ពឹះ ពឹង អង់កក់ តេះ អា ភឿ តាគ់ អង់កេះ ទិ ង៉ារ ត្រគ់ ពួយ ប៉ានឹរ ប‌៉្រ័ះ ប៊កកាតយ័ ទី សាញ៉ា សើគ ពែ ហង លូ ត្រគ់ ឡាក់ កា មួត រ៉ាគឹយ ប‌៉្រ័ះ ទី រ៉ះ ពែ ដេល។

វគ័ ម៉ាថាយ ប៉ិច រ៉ះ ប៉ាឡាក់ ណាវ្គ អន់ ហ្លង់ ផា យីស៊ូ ឡាក់ កា វគ័ ម៉ូសេ ដេល ហះកា អ៊ែ ជឹរ ពឹះ ភឿ តង័ អន់ ពិន រ៉ាវ៉ាច់ ឡឹង សារ យច។ អ៊ែ កា ប៉្រគ័ អន់ ពិន ហ្លង់ ឡឹង ចាបាប់ សើគ ពែ ហ៊ែង ខាក់ ធែម ណាវ្គ។ ខ អា ហង បះ អ៊ែ ឌុ អ្យក់ សារ អៀង ឡឹង ផាប់ ប៉ានឹរ ប‌៉្រ័ះ សាញ៉ា សាន់ដាប់ កាប ឡឹង សារ សាញ៉ា រែវ ពុត ឡាក់ សុនសាត អ៊ីស្រាអ៊ែល ចាំ កាខាក់ ច្រាគ់ ពឹង សារ អា ភឿ រ៉ះ ប៉ាឡាក់ ផា យីស៊ូ ជឹរ ពឹះ ភឿ ប៉្រគ័ ពួយ គ្រឹប សារ សាញ៉ា ឡាក់ ទី ច្រាគ់ កាណុង ផាប់ ប៉ានឹរ ប‌៉្រ័ះ សាញ៉ា សាន់ដាប់ ណោះ។

វគ័ ម៉ាថាយ ប៉ិច រ៉ះ អន់ សុនសាត អ៊ីស្រាអ៊ែល ហ្លង់ ផា ក្រុំ សឿ យីស៊ូ គ្រឹប សុនសាត ឃឺ ប៉ាសុន ប‌៉្រ័ះ ប៊កកាតយ័ តាទឹច យ‌៉័ះ សុនសាត អ៊ីស្រាអ៊ែល យ‌៉័ះ សុនសាត អន់ទៀគ កាតាម កាប៉ាច់ សុនសាត អ៊ីស្រាអ៊ែល ឡាក់ អូ ចៃ សឿ យីស៊ូ អន់ឌែ អូ ត្រគ់ ប៉ាសុន ប‌៉្រ័ះ ណាវ្គ អុះ (ប៉រ់ ហៃ ៨:១១-១២ លូ រ៉ូម ១១:១១-១២)។ អ៊ែ អ្យក់ ពុត ចៃគ អន់តគ់ ប៉ាតោ កា មួត បក់ ពូ អើ ផា ក្រុំ ហៀន សារ ប‌៉្រ័ះ ខង ក្រុំ អា ហង ទី សារ អំរ៉ាញ អឺញ ឡឹង យីស៊ូ លូ ប៉្រគ័ ង៉ារ ប‌៉្រ័ះ ពឹង អង់កក់ តេះ រ៉ប់ ដារ់ អា។

បក់ អាន ចាបះ កា ប៉ប័ សារ កាណុង ផាប់ ម៉ះ ម៉ាថាយ រ៉ះ ឡឹង សារ ដាគ់ ផា យីស៊ូ ជឹរ ពឹះ ពឹង អង់កក់ តេះ អា ភឿ ប៉្រគ័ អង់កក់ តេះ ណាវ ម៉ោញ ណាវ្គ ឃឺ «សារ រ៉ាំងហៃ រ៉ាំងខ្យា ម៉ះ ប‌៉្រ័ះ ប៊កកាតយ័» លូ យីស៊ូ អន់តគ់ ប៉ាតោ កា មួត បក់ សឿ អ៊ែ ឡឹង ឡាបៀប អ្វៃ កោប អន់ ត្រគ់ លូ សារ រ៉ាំងហៃ រ៉ាំងខ្យា អា ភឿ អន់ ពូ ប៉ប័ ផា អន់ឌែ ប៉ាណូស ដាគ់ ត្រង់ តាទឹច។ យីស៊ូ កា ប៉្រើ អន់ឌែ រ៉ះ ឡឹង សារ រ៉ាំងហៃ រ៉ាំងខ្យា ម៉ះ ប‌៉្រ័ះ កា ប៉ាណូស ទិឌូ គ្រឹប ចារ លើយ ទឹល អង់កក់ តេះ រ៉ាយ ទិ។

ផិនកាន កាណុង សារ វគ័ ម៉ាថាយ ច្រាគ់

សារ ច្រាគ់ សិច វគ័ យ៉ាគ់ យីស៊ូ លូ សារ អ៊ែ កើត (១:១-២:២៣)

សារ វគ័ យូហាន ឡាក់ ប៉ាំងហុំ ពូ (៣:១-១២)

សារ យីស៊ូ ប៉្រើ យូហាន ប៉ាំងហុំ លូ សារ អ៊ែ អូ ចៃ ប៉្រគ័ ពួយ ប‌៉្រ័ះ បឺគ ប៉ាង៉ល់ (៣:១៣-៤:១១)

យីស៊ូ រ៉ះ សារ ដាគ់ ពឹង ខេត កាលីឡេ (៤:១២-១៨:៣៥)

យីស៊ូ ចាក ឡឹង ខេត កាលីឡេ ឡាំ ប៉ាគ់ មឿង យេរូសាឡឹម (១៩:១-២០:៣៤)

អាទិត អន់តីគ អ្វៃ ពឹង មឿង យេរូសាឡឹម លូ សារ អ៊ែ តោ័ ពឹង អ៊្លង គឹង (២១:១-២៧:៦៦)

យីស៊ូ រ៉ីស សឹត ណាវ្គ លូ តាំបាង ឡាកោ អន់ មួត បក់ សឿ អ៊ែ ប៉ប័ (២៨:១-២០)។

១

សារ យ៉ាគ់ ប៊ក យីស៊ូ

១ អា ហង សារ យ៉ាគ់ ប៊ក យីស៊ូ បក់ ប‌៉្រ័ះ រ៉ើស អន់ ប៉្រគ័ សាដាច់ *។ អ៊ែ ឡាក់ ផូង័ សាដាច់ ដាវីត លូ ផូង័ វ៉ាច់ វគ័ អាប៉្រាហាំ។

២ វគ័ អាប៉្រាហាំ គន អ៊ែ អ៊ីសាក់ អ៊ីសាក់ គន អ៊ែ យ៉ាកុប យ៉ាកុប គន អ៊ែ យូដា លូ អុះ ម៉ី យូដា ១២ ដូវ។ ៣ យូដា លូ តាម៉ារ អន់ឌែ ប៉ាំងកើត ពែរេះ លូ សេរ៉ះ ពែរេះ គន អ៊ែ ហេស្រុន ហេស្រុន គន អ៊ែ រ៉ាម។ ៤ រ៉ាម គន អ៊ែ អាមីណាដាប់ អាមីណាដាប់ គន អ៊ែ ណាសូន ណាសូន គន អ៊ែ សាល់ម៉ូន។ ៥ សាល់ម៉ូន លូ កាម៉ាញ់ អ៊ែ រ៉ាហាប់ ប៉ាំងកើត បូអុះ បូអុះ លូ កាម៉ាញ់ អ៊ែ រូត ប៉ាំងកើត អូបេត អូបេត គន អ៊ែ យេសាយ ៦ យេសាយ គន អ៊ែ សាដាច់ ដាវីត។

សាដាច់ ដាវីត លូ កាម៉ាញ់ អ៊ូរី ប៉ាំងកើត សាដាច់ សាឡូម៉ូន។ ៧ សាឡូម៉ូន គន អ៊ែ សាដាច់ រេហូប៉ោម រេហូប៉ោម គន អ៊ែ សាដាច់ អាប៊ីយ៉ា អាប៊ីយ៉ា គន អ៊ែ សាដាច់ អេសា។ ៨ អេសា គន អ៊ែ សាដាច់ យ៉ូសាផាត យ៉ូសាផាត គន អ៊ែ សាដាច់ យ៉ូរ៉ាម យ៉ូរ៉ាម គន អ៊ែ សាដាច់ អូសៀ។ ៩ អូសៀ គន អ៊ែ សាដាច់ យ៉ូថាម យ៉ូថាម គន អ៊ែ សាដាច់ អេហះ អេហះ គន អ៊ែ សាដាច់ អេសេគៀស។ ១០ អេសេគៀស គន អ៊ែ សាដាច់ ម៉ាណាសេ ម៉ាណាសេ គន អ៊ែ សាដាច់ អាម៉ូន អាម៉ូន គន អ៊ែ សាដាច់ យ៉ូសៀស។ ១១ យ៉ូសៀស គន អ៊ែ សាដាច់ យេហូយ៉ាជិន លូ អុះៗ អ៊ែ ផះ រ៉ាំងវ៉ាង ពូ គៀរ សុនសាត អ៊ីស្រាអ៊ែល អ្យក់ ឡាំ ប៉្រគ័ ទុច ប៉ាគ់ ប៉ាថេត បាប៊ីឡូន។

១២ ផះ រ៉ាំងវ៉ាង ណោះ សាដាច់ យេហូយ៉ាជិន អ៊ែ ទី គន សិច សាល់ធៀល សាល់ធៀល គន អ៊ែ សូរ៉ូបាបិល។ ១៣ សូរ៉ូបាបិល គន អ៊ែ អាប៊ីយូត អាប៊ីយូត គន អ៊ែ អេលៀគីម អេលៀគីម គន អ៊ែ អេសូរ។ ១៤ អេសូរ គន អ៊ែ សាដុក សាដុក គន អ៊ែ អេគីម អេគីម គន អ៊ែ អេលីយូត។ ១៥ អេលីយូត គន អ៊ែ អេឡាសារ អេឡាសារ គន អ៊ែ ម៉ាថាន ម៉ាថាន គន អ៊ែ យ៉ាកុប។ ១៦ យ៉ាកុប គន អ៊ែ យូស៊ែប ក្លោ ម៉ារី។ ម៉ារី ប៉ាំងកើត យីស៊ូ ពូ អើ អ៊ែ ប៉ាណូស បក់ ប‌៉្រ័ះ រ៉ើស អន់ ប៉្រគ័ សាដាច់។

១៧ ឡឹង វគ័ អាប៉្រាហាំ ទឹល សាដាច់ ដាវីត ទី ១៤ រ៉ាំងហាវ។ ឡឹង សាដាច់ ដាវីត ទឹល រ៉ាំងវ៉ាង ពូ គៀរ សុនសាត អ៊ីស្រាអ៊ែល អ្យក់ ប៉្រគ័ ទុច ប៉ាគ់ ប៉ាថេត បាប៊ីឡូន ទី ១៤ រ៉ាំងហាវ។ ឡឹង រ៉ាំងវ៉ាង ណោះ ទឹល រ៉ាំងវ៉ាង យីស៊ូ ទី ១៤ រ៉ាំងហាវ ដេល។

សារ កាណើត យីស៊ូ

១៨ អា ហង សារ កាណើត យីស៊ូ បក់ ប‌៉្រ័ះ រ៉ើស អន់ ប៉្រគ័ សាដាច់។ មើគ អ៊ែ ម៉ារី ណោះ ឃឺ ម៉ើត យូស៊ែប ចឹង ទី ហង ហះកា ម៉ារី ឡាកោ គៀម អន់ទ្រួល ឡឹង បើ តាន័ តៃប អ្វៃ លូ យូស៊ែប។ អ៊ែ គៀម ញន កា អំរ៉ាញ ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់។ ១៩ យូស៊ែប ម៉ើត ម៉ារី ណោះ អ៊ែ ឡាក់ ប៉ាណូស ដាគ់ ត្រង់ អ៊ែ អូ ចៃ ប៉្រគ័ អន់ ម៉ារី តាយួស កា ពូ អុះ អ៊ែ ឃឹត ចឹង អ្លាត អន់តុង ម៉ារី ណោះ។ ២០ អ៊ែ អ្វៃ ឃឹត ឡឹង សារ ណោះ ប៉ាគ់ អ៊ែ តៃប ផាឌី អំប៉ោ ប៉ប័ ប៊យ ប‌៉្រ័ះ ប៊កកាតយ័ រ៉ះ កា អ៊ែ ផា «អឺ យូស៊ែប ផូង័ វ៉ាច់ សាដាច់ ដាវីត ! អីស ជែ អ្យូគ កា ទី ម៉ារី ណោះ គន កាណុង វ៉ាច់ អ៊ែ ណោះ ឃឺ អំរ៉ាញ ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ ប៉្រគ័ អន់ អ៊ែ គៀម ណោះ។ ២១ អ៊ែ ចឹង អ្វៃ ហាអុញ កើត គន កាម៉ាក័ ម៉ោញ អីស ត្រគ់ អន់ សិច ផា យីស៊ូ † ខង អ៊ែ ចឹង តង័ ប៉ាសុន អ៊ែ អន់ រ៉ាវ៉ាច់ ឡឹង ថូត ប៉្រគ័ យច លូ ប‌៉្រ័ះ»។ ២២ សារ អា កើត ពឹះ ភឿ តាគ់ អង់កេះ សារ ប‌៉្រ័ះ ប៊កកាតយ័ ទី រ៉ះ កា រ៉ាគឹយ ប‌៉្រ័ះ ពែ ផា៖

២៣ «ហៃ អង់កាន់ រ៉ូះ បើ តៃប លូ កាម៉ាក័

ចឹង ឡាកោ គៀម លូ អ្វៃ ហាអុញ កើត គន កាម៉ាក័ ម៉ោញ។

ពូ ចឹង អន់ សិច អ៊ែ ផា អេម៉ាញូអ៊ែល»‡។

អេម៉ាញូអ៊ែល ទី ណី ផា «ប‌៉្រ័ះ ប៊កកាតយ័ អ្វៃ អន់ឌូ លូ ពិន»។ ២៤ ប៉ាគ់ យូស៊ែប សាទឹរ អ៊ែ អូ ជៀ អ្លាត ហង អ៊ែ ចឹង ទី ម៉ារី ពួយ ប៉ានឹរ ប៊យ ប‌៉្រ័ះ ប៊កកាតយ័ រ៉ះ កា អ៊ែ ណោះ ណាវ្គ។ ២៥ ហះកា យូស៊ែប អូ ទី តៃប លូ ម៉ារី អុះ អ្វៃ អន់ឌូ លើយ នីណោ័ះ ហង ទឹល ម៉ារី អ្វៃ ហាអុញ កើត គន ណោះ។ យូស៊ែប អន់ សិច ផា យីស៊ូ។

២

១ យីស៊ូ កើត ប៉ាគ់ ស្រុក បេតាលេហិម ពឹង ខេត យូដា។ រ៉ាំងវ៉ាង ណោះ សាដាច់ ហេរត រ៉ាំងហៃ ប៉ាថេត។ ទី មួត ក្រាគ់ អ្លុ អន់ទួង ប៉ាណាំ គួប ពឹះ ឡឹង ប៉ាថេត អន់ទៀគ គែង ដារ់ ឡាច់ ឡាំ ទឹល ប៉ាគ់ មឿង យេរូសាឡឹម។ ២ អន់ឌែ អំប៉ញ់ ផា «សាដាច់ សុនសាត អ៊ីស្រាអ៊ែល អង់ក័ះ កើត ណោះ អ៊ែ អ្វៃ ប៉ាគ់ ចំ ? ញឹន ឡាំ ប៉ាគ់ អា ភឿ កាដាប សាំប‌៉័ះ អ៊ែ ខង ញឹន ប៉ប័ សំឡង់ ម៉ះ អ៊ែ ឡាច់ កេះ»។ ៣ ផះ សាដាច់ ហេរត កាតាំង សារ អា អ៊ែ កាខរ់ ណូស កាខាក់ មួត បក់ អ្វៃ ពឹង មឿង យេរូសាឡឹម កា កាខរ់ ណូស ឡាក់ កា អ៊ែ ដេល។ ៤ កេះណោះ អ៊ែ អើ មួត ម៉ៃគ ក្រាគ់ រ៉ាម៉ះ ប‌៉្រ័ះ លូ មួត ណៃឃូ ប៉ាំងហៀន ចាបាប់ ទិឌូ ភឿ អំប៉ញ់ ឡឹង សាដាច់ ឡាក់ រ៉ាគឹយ ប‌៉្រ័ះ រ៉ះ ពែ * អ៊ែ ចឹង កើត ប៉ាគ់ ចំ។ ៥ អន់ឌែ រ៉ះ លូ សាដាច់ ហេរត ណោះ ផា «សាដាច់ ណោះ ត្រគ់ កើត ប៉ាគ់ ស្រុក បេតាលេហិម ពឹង ខេត យូដា ខង រ៉ាគឹយ ប‌៉្រ័ះ ម៉ោញ ដូវ ទី ច្រាគ់ ពួយ ប៉ានឹរ ប‌៉្រ័ះ ផា៖

៦ "អឺ ស្រុក បេតាលេហិម ខេត យូដា

អីស កានឹត កានោរ ឡាក់ កា មឿង តីស ដេល

ខង ចឹង ទី សាដាច់ ម៉ោញ កើត ឡាច់ ឡឹង អីស

អ៊ែ ណោះ ចឹង រ៉ាំងហៃ អ៊ីស្រាអ៊ែល ឡាក់ ប៉ាសុន អាញ់"»†។

៧ កេះណោះ សាដាច់ ហេរត អើ មួត ក្រាគ់ អ្លុ អន់ទួង ពឹះ ឡឹង ប៉ាថេត អន់ទៀគ ណោះ ឡាអ៊ែត ឡាអ៊ត លូ អំប៉ញ់ ចាជៀក ឡាលៀក ឡឹង សារ សំឡង់ ណោះ ឡាច់ ចាក ទី ញ៉ាង ដារ់ កេះ។ ៨ កេះណោះ អ៊ែ ប៉្រើ មួត ក្រាគ់ ណោះ ឡាំ ប៉ាគ់ ស្រុក បេតាលេហិម ផា «ហគ់ អន់ដីស ប៉ាណាំ គួប ចាក ឡាំ ពិ លូ អំប៉ញ់ ណាំង ចារ សាស្វា កើត ណោះ អន់ អ្លុ ឡាក់ៗ។ ផា អន់ដីស ប៉ប័ កេះ សឹត រ៉ះ កា អាញ់ ណើ អាញ់ ចឹង ឡាំ កាដាប សាំប‌៉័ះ សាដាច់ ណោះ ដេល»។ ៩ អន់ឌែ សាំយ៉ាំង សាដាច់ រ៉ះ កេះៗ កេះណោះ ប៉ាណាំ គួប ឡាច់ ចាក ហង។ ផះ ណោះ អន់ឌែ ប៉ប័ ណាវ្គ សំឡង់ អន់ឌែ ប៉ប័ ផះ អន់ទ្រួល ពែ សំឡង់ ណោះ កា ប៉ាណាំ ទ្រង អន់ឌែ លើយ។ ទឹល ប៉ាគ់ ចារ យីស៊ូ អ្វៃ សំឡង់ ណោះ តាវ ហង។ ១០ ផះ មួត ក្រាគ់ ប៉ប័ សំឡង់ ណោះ អន់ឌែ ហោក ខាក់។ ១១ អន់ឌែ កា ម៉ុត កាណុង ហី ប៉ប័ យីស៊ូ អ្វៃ លូ មើគ អ៊ែ ម៉ារី អន់ឌែ កា កាដាប សាំប‌៉័ះ អ៊ែ កេះណោះ អន់ឌែ អ្យក់ ឃឿង ខង ឡាក់ កា ម៉ាស កាណាគ័ បោផូវ លូ ចារ័ អ៊្លង បោផូវ គឹត កាខាក់ អន់ កា អ៊ែ។ ១២ កេះណោះ អន់ឌែ វ៉ីល សឹត ប៉ាគ់ ប៉ាថេត អន់ឌែ ទៅ ណាវ្គ ចាក ទ្រង អន់ទៀគ ណាវ្គ ខង អន់ឌែ អំប៉ោ ប‌៉្រ័ះ រ៉ះ កា អន់ឌែ អូ អន់ សឹត រ៉ះ កា សាដាច់ ហេរត អុះ។

សារ យូស៊ែប លូ ម៉ារី អ្យក់ យីស៊ូ សាតាក់ រ៉ាវ៉ាច់ ឡឹង សាដាច់ ហេរត

១៣ ប៉ាគ់ មួត ក្រាគ់ ណោះ ឡាច់ ចាក រ៉ាវ៉ាច់ កេះ យូស៊ែប អំប៉ោ ប៉ប័ ប៊យ ប‌៉្រ័ះ ប៊កកាតយ័ រ៉ះ កា អ៊ែ ផា «អីស អ្យូវ ពិ ប៉ាណាំ សាស្វា ថិ អា លូ មើគ អ៊ែ សាតាក់ ឡាំ អ្វៃ ប៉ាគ់ ប៉ាថេត អ៊ីស៊ីប តោ ខង សាដាច់ ហេរត ណាំង ប៉ាន់តោ័ សាស្វា អា។ អន់ដីស អ្វៃ អង់រ៉ាម័ ពឹង ប៉ាថេត ណោះ ហិ ទឹល អាញ់ រ៉ះ ប៉្រើ សឹត ណោះ អន់ដីស សឹត»។ ១៤ យូស៊ែប កា អ្យូវ ប៉ាណាំ សាស្វា ថិ លូ មើគ សាស្វា ណោះ សាតាក់ ឡាំ អ្វៃ ប៉ាគ់ ប៉ាថេត អ៊ីស៊ីប ទឹប កាម៉ាំង ណោះ ទៅ ហង។ ១៥ អន់ឌែ អ្វៃ ពឹង ប៉ាថេត ណោះ លើយ ទឹល សាដាច់ ហេរត តោ័ ភឿ តាគ់ អង់កេះ សារ ប‌៉្រ័ះ ប៊កកាតយ័ ទី រ៉ះ ពឹង រ៉ាគឹយ ប‌៉្រ័ះ ពែ ផា «អាញ់ អើ គន អាញ់ ឡាច់ ឡឹង ប៉ាថេត អ៊ីស៊ីប»‡។

១៦ ប៉ាគ់ សាដាច់ ហេរត អ្លុ អន់តគ់ ផា មួត ក្រាគ់ ណោះ ព្លូង កា អ៊ែ កេះ អ៊ែ កា អឺក ខាក់ ប៉្រើ ពូ ឡាំ ប៉ាគ់ ស្រុក បេតាលេហិម លូ ស្រុក រក្យាម័ ណោះ ចាក ណាំង ប៉ាន់តោ័ គន សាស្វា កាម៉ាក័ៗ អន់ ទិ ឡូត ឡាក់ ទី អាញុ ពៀរ សាណាំ អន់ ជឹរ ឃឹត ឡឹង ផះ ដារ់ សំឡង់ តីស ឡាច់ ឡាក់ កា មួត ក្រាគ់ រ៉ះ កា អ៊ែ ពែ។ ១៧ សារ អា កើត ពឹះ ភឿ តាគ់ អង់កេះ សារ ប‌៉្រ័ះ ប៊កកាតយ័ ទី រ៉ះ កា រ៉ាគឹយ ប‌៉្រ័ះ សិច យេរេមៀ ផា៖

១៨ «ពូ កាតាំង ប៉ានឹរ ប៉ាណូស ម៉ោញ ដូវ អង់ហ្យាំង ញ៉ាំ វ៉ើកៗ ឡឹង ស្រុក រ៉ាម៉ា

ឃឺ រ៉ាជែល ញ៉ាំ កា គន អ៊ែ

ពូ ប៉ាឡោម អ៊ែ ហះកា អ៊ែ អូ សុប

ខង គន អ៊ែ អូ អ្វៃ»§។

១៩ ប៉ាគ់ សាដាច់ ហេរត តោ័ កេះ ប៊យ ប‌៉្រ័ះ ប៊កកាតយ័ រ៉ះ កា យូស៊ែប ប៉ាគ់ ប៉ាថេត អ៊ីស៊ីប កាណុង សារ អំប៉ោ ផា ២០ «អីស ប៉ាណាំ គន សាស្វា អា លូ មើគ អ៊ែ សឹត ប៉ាគ់ ប៉ាថេត អ៊ីស្រាអ៊ែល ណាវ្គ ពិ ខង មួត បក់ ណាំង ប៉ាន់តោ័ អ៊ែ ពែ អន់ឌែ តោ័ ទិ កេះ»។ ២១ យូស៊ែប កា ប៉ាណាំ គន សាស្វា លូ មើគ សាស្វា សឹត ប៉ាគ់ ប៉ាថេត អ៊ីស្រាអ៊ែល ណាវ្គ។ ២២ យូស៊ែប អ្លុ អន់តគ់ ផា សាដាច់ អាខេឡោស អ្វៃ រ៉ាំងហៃ ពឹង ខេត យូដា តាង ពឹ អ៊ែ សាដាច់ ហេរត ទឹល នីណោ័ះ យូស៊ែប អូ ខឹន ឡាំ ប៉ាគ់ ខេត ណោះ អុះ។ អ៊ែ ឡាំ អ្វៃ ប៉ាគ់ ខេត កាលីឡេ ឡគ ខង ប‌៉្រ័ះ រ៉ះ កាណុង សារ អ៊ែ អំប៉ោ។ ២៣ យូស៊ែប អ្វៃ ពឹង ស្រុក ណាសារែត ភឿ តាគ់ អង់កេះ សារ រ៉ាគឹយ ប‌៉្រ័ះ រ៉ះ ផា «ពូ ចឹង អើ គន សាស្វា ណោះ ប៉ាណូស ឡឹង ស្រុក ណាសារែត»។

៣

សារ វគ័ យូហាន ឡាំ ប៉ាំងហុំ ប៉ាណូស

១ ទុញ សាណាំ ឡឹង ណោះ វគ័ យូហាន ឡាក់ ប៉ាំងហុំ ប៉ាណូស អ្វៃ ពឹង ស៊្រែ តីស ខេត យូដា អ៊ែ អន់តគ់ ប៉ាតោ កា ពូ ផា ២ «ហគ់ អន់ដីស ប៉ិនពែង ពុត ពៀក ពិ ខង សារ រ៉ាំងហៃ រ៉ាំងខ្យា ម៉ះ ប‌៉្រ័ះ ប៊កកាតយ័ ក្យាម័ ចឹង ទឹល ហង»។ ៣ យូហាន អា ហង រ៉ាគឹយ ប‌៉្រ័ះ សិច អេសាយ ទី រ៉ះ ពែ ផា៖

«ទី ប៉ានឹរ ប៉ាណូស ម៉ោញ ដូវ កាប ម៉ៃៗ ពឹង ស៊្រែ តីស ផា

"ហគ់ ទ្រៀម ទ្រង ហាប់ ពឹ តាំងឡា ពិន

ហគ់ តាម៉ង់ ទ្រង អន់ កា អ៊ែ"»*។

៤ វគ័ យូហាន កាស៊ប ពៀត ខោ អាវ ពូ ប៉្រគ័ លូ សក់ អូត អ៊ែ ចៃគ ម៉ាអ៊ែវ ប៉្រគ័ លូ អង់ការ សាណា អ៊ែ សា ឡៃប លូ ទៀក គ្រត។ ៥ កាំឡាំង ឡឹង មឿង យេរូសាឡឹម កាំឡាំង ឡឹង ខេត យូដា លូ កាំឡាំង ឡឹង ស្រុក អ្វៃ រទៀក ទ្រូង យដាន់ ទិណោ័ះ ឡាំ ប៉ាគ់ ចារ អ៊ែ ៦ ទឹប ឡាប់ ញម កា ឡាកោ អន់ឌែ ទី សារ យច ណោះ វគ័ យូហាន កា ប៉ាំងហុំ អន់ឌែ ពឹង ទៀក ទ្រូង យដាន់។ ៧ ផះ អ៊ែ ប៉ប័ មួត ផារ៉ាស៊ី លូ មួត សាឌូស៊ី អៀង ដូវ ឡាំ ប៉្រើ អ៊ែ ប៉ាំងហុំ ទៀក អ៊ែ កាប កា ពូ ផា «អឺ មួត ប៉ាញ៉ា ប៉្លាច័ ញ៉ា ត្រគ់ អន់ដីស សាតាក់ ឡាច់ ឡឹង សារ ឡាក់ ចឹង ត្រគ់ ទឹល ហង អា ឃឺ ប‌៉្រ័ះ ប៊កកាតយ័ ចឹង អឺក កា ប៉ាណូស អូ ដាគ់ ? ៨ ហគ់ អន់ដីស ប៉្រគ័ សារ ដាគ់ ម៉ាគ់ ចឹង អ្លុ អន់តគ់ ផា អន់ដីស ទី ប៉ិនពែង ពុត ពៀក តាទឹច។ ៩ ជែ ឃឹត ផា អន់ដីស ចឹង រ៉ាវ៉ាច់ ឡាកោ ញន អន់ដីស ឡាក់ គន សោ វគ័ អាប៉្រាហាំ អាញ់ ប៉រ់ រ៉ះ អន់ អន់ដីស អ្លុ អន់តគ់ ផា ប‌៉្រ័ះ ប៊កកាតយ័ ប៉្រគ័ អន់ អំហ្មោ ទិ អា កេះ គន សោ វគ័ អាប៉្រាហាំ កា អ្លុ និះទៅ ដេល។ ១០ កិញអៀ អា សូង័ អន់ ហះ គុល អ៊្លង កេះ អ៊្លង ចំ ប៉្លៃ អូ ដាគ់ ត្រគ់ កាល់ អ្លាត កេះណោះ ចៃគ ពឹង អុញ។ ១១ អាញ់ ប៉ាំងហុំ អន់ដីស លូ ទៀក ភឿ តាំបាង ផា អន់ដីស ប៉ិនពែង ពុត ពៀក កេះ ហះកា បក់ ពឹះ អន់តីគ ឡឹង អាញ់ ទៀ អ៊ែ ទី អំរ៉ាញ តីស ហ៊្លត ឡឹង អាញ់។ អាញ់ អា យ‌៉័ះ ចឹក កឺប កា អ៊ែ កា អូ ឃឺ សាំ។ អ៊ែ ចឹង ប៉ាំងហុំ អន់ដីស លូ ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ លូ ប៉ាំងហុំ លូ អុញ។ ១២ អ៊ែ ចឹក កាទុំ ចឹង អុំ ពៀ អន់ ទិ អ្យក់ ដឹង ដាគ់ ចៃគ ពឹង រម អញ់ជែប ពៀ អ៊ែ ចឹង តូះ អ្លាត ពឹង អុញ សា អូ អ្លុ ប៉ាត់»។

១៣ ផះ ណោះ យីស៊ូ ឡាច់ ឡឹង ខេត កាលីឡេ ឡាំ ប៉ាគ់ ចារ វគ័ យូហាន អ្វៃ ប៉ាគ់ ទៀក ទ្រូង យដាន់ ភឿ ប៉្រើ យូហាន ប៉ាំងហុំ អ៊ែ។ ១៤ ហះកា យូហាន ប៉ាគែក ផា «អូ អុះ ! ញ៉ា ត្រគ់ អីស ប៉្រើ អាញ់ នីអៀ ឡគ ? អាញ់ ត្រគ់ ប៉្រើ អីស ប៉ាំងហុំ អាញ់»។ ១៥ យីស៊ូ កាប ផា «យ‌៉័ះ នីណោ័ះ កាតាម ប៉រ់ អីស ប៉្រគ័ ម៉ោញ ទង អា ហង ពិ ភឿ អន់ ត្រគ់ ពួយ ពុត ប‌៉្រ័ះ ប៊កកាតយ័ គ្រឹប សារ»។ ណោះ យូហាន កា ចៃ ប៉្រគ័ ហង។ ១៦ ប៉ាគ់ យីស៊ូ ហុំ កេះៗ អ៊ែ កា អ្យូវ ហាវ ឡឹង ទៀក ឡូត ផាឌី ប៉្លៃង តាលុះ ព្វឹង លូ អ៊ែ ប៉ប័ ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ ឡាក់ កា អន់តើប រ៉ាក់ សាណាង័ ជឹរ ឡើះ ពឹង អ៊ែ។ ១៧ កេះណោះ កាតាំង ប៉ានឹរ កាប ឡឹង ប៉្លៃង ផា «អា គន តាម័ អាញ់ ប៉ិច ចៃ កេង អ៊ែ ត្រគ់ ពុត អាញ់ ខាក់»។

៤

សារ សាតាំង សាគ់ លួង យីស៊ូ

១ កេះណោះ ប៉ាង៉ាត័ ប៉ាលឹង ប‌៉្រ័ះ ប៉ាណាំ យីស៊ូ ឡាំ ប៉ាគ់ ស៊្រែ តីស អន់ ម៉ៃគ ប‌៉្រ័ះ បឺគ សាគ់ លួង អ៊ែ។ ២ ឡៃង ឡឹង យីស៊ូ កំ អូ សា សាណា ញ៉ា ៤០ ដារ់ ៤០ ម៉ាំង កេះ អ៊ែ ឡាយ៉ិត ខាក់។ ៣ ណោះ ម៉ៃគ ប‌៉្រ័ះ បឺគ ឡាំ សាគ់ លួង យីស៊ូ អ៊ែ កាប ផា «ផា អីស គន ប‌៉្រ័ះ ប៊កកាតយ័ តាទឹច អីស ប៉្រគ័ ហៃ អន់ អំហ្មោ អា កេះ ណុំ ប៉ាំង»។ ៤ ហះកា យីស៊ូ តើល ផា «កាណុង ផាប់ ប៉ានឹរ ប‌៉្រ័ះ ទី រ៉ះ ផា "ប៉ាណូស អូ រ៉ីស ញន ដឹង កា សាណា អុះ ឃឺ រ៉ីស ញន កា ប៉ានឹរ ប‌៉្រ័ះ ប៊កកាតយ័ ឡាក់ ឡាច់ ឡឹង ពឹរ អ៊ែ ដេល"»*។ ៥ កេះណោះ ម៉ៃគ ប‌៉្រ័ះ បឺគ ប៉ាណាំ អ៊ែ ឡាំ ប៉ាគ់ មឿង យេរូសាឡឹម ឡាក់ ចារ ពូ ប៉ានេ ប‌៉្រ័ះ អន់ អ៊ែ ហាវ អ្វៃ ពឹង អន់តល័ រ៉ោង រ៉ាម៉ះ ។ ៦ កេះណោះ អ៊ែ កាប ផា «ផា អីស គន ប‌៉្រ័ះ ប៊កកាតយ័ តាទឹច អីស ប៉ូះ ហៃ ឡឹង អន់តល័ រ៉ោង រ៉ាម៉ះ អា ខង កាណុង ផាប់ ប៉ានឹរ ប‌៉្រ័ះ ទី រ៉ះ ផា៖

"ប‌៉្រ័ះ ប៊កកាតយ័ ចឹង ប៉្រើ ប៊យ អ៊ែ ឡាំ ហាប់ តាប៉ោង អីស

ជែ អន់ ជុង អីស កាន់តើស អំហ្មោ"»†។

៧ យីស៊ូ តើល អ៊ែ ផា «កាណុង ផាប់ ប៉ានឹរ ប‌៉្រ័ះ ទី រ៉ះ ណាវ្គ ផា "អូ អន់ សាគ់ លួង ប‌៉្រ័ះ ប៊កកាតយ័ ឡាក់ ប‌៉្រ័ះ ម៉ះ អន់ដីស"»‡។ ៨ កេះណោះ ម៉ៃគ ប‌៉្រ័ះ បឺគ ប៉ាណាំ យីស៊ូ ហាវ ពឹង កល់ ប៉ានឹម តុត ចាំងហីគ កេះណោះ សាំប្លោ តាំបាង ទិ ប៉ាថេត ពឹង អង់កក់ តេះ លូ ប៉្រើ យីស៊ូ ហៃ រ៉ាស អំប៉ាស ដាគ់ ឡាយ៉ាម័ ពឹង ប៉ាថេត ទិណោ័ះ។ ៩ អ៊ែ រ៉ះ កា យីស៊ូ ផា «ប៉ាថេត ទិ អា អាញ់ ចឹង មប អន់ កា អីស ផា អីស កាដាប សាំប‌៉័ះ អាញ់»។ ១០ យីស៊ូ តើល ផា «អឺ សាតាំង ! អីស ឡាច់ ពិ ខង កាណុង ផាប់ ប៉ានឹរ ប‌៉្រ័ះ ទី រ៉ះ ផា "អន់ដីស ត្រគ់ កាដាប សាំប‌៉័ះ ប‌៉្រ័ះ ប៊កកាតយ័ ឡាក់ ប‌៉្រ័ះ ម៉ះ អន់ដីស លូ ត្រគ់ រ៉ាប់ សឿ ដឹង ម៉ោញ ដូវ អ៊ែ ណោះ ហង"§»។ ១១ ណោះ ម៉ៃគ ប‌៉្រ័ះ បឺគ កា ឡាច់ ឡឹង អ៊ែ ហង កេះណោះ មួត ប៊យ ប‌៉្រ័ះ ឡាំ រ៉ាំងហៃ អ៊ែ ឡគ។

សារ យីស៊ូ ចាក រ៉ះ សារ ដាគ់ ឡឹង ប‌៉្រ័ះ

១២ ផះ យីស៊ូ កាតាំង លៅ ផា ពូ រ៉ុប វគ័ យូហាន ចៃគ ខុក កេះ អ៊ែ ចាក ឡាច់ ឡឹង ចារ ណោះ ឡាំ អ្វៃ ប៉ាគ់ ខេត កាលីឡេ ណាវ្គ។ ១៣ អ៊ែ ចាក ឡាច់ ឡឹង ស្រុក ណាសារែត ឡាំ អ្វៃ ប៉ាគ់ មឿង កាផានឹម ក្យាម័ ហាង តាំងលោ័ ប៉ាគ់ ចារ សេប៊ូលុន លូ ចារ ណាប់ថាលី ១៤ ភឿ តាគ់ អង់កេះ សារ ឡាក់ រ៉ាគឹយ ប‌៉្រ័ះ អេសាយ ទី រ៉ះ ពែ ផា៖

១៥ «អឺ សេប៊ូលុន លូ ណាប់ថាលី ឡាក់ ចារ អ្វៃ រទ្រង ឡាំ ប៉ាគ់ តាំងលោ័

អឺ ស្រុក រហាង ទៀក ទ្រូង យដាន់

អឺ កាលីឡេ ឡាក់ ចារ សុនសាត អន់ទៀគ អ្វៃ

១៦ ប៉ាសុន បក់ អ្វៃ កាណុង ចារ ម៉ាម៉ាំង

អន់ឌែ ទី ប៉ប័ តាតារ តីស ខាក់

ឡាក់ ឡាច់ តាគ់ តាតារ បក់ អ្វៃ កាណុង ចារ តោ័»*។

១៧ ឡឹង រ៉ាំងវ៉ាង ណោះ ហង យីស៊ូ កា ចាក រ៉ះ ផា «ហគ់ ប៉ិនពែង ពុត ពៀក ពិ ខង សារ រ៉ាំងហៃ រ៉ាំងខ្យា ម៉ះ ប‌៉្រ័ះ ប៊កកាតយ័ ក្យាម័ ចឹង ទឹល ហង»។

១៨ ផះ អ៊ែ ចាក រហាង តាំងលោ័ កាលីឡេ អ៊ែ ប៉ប័ មួត អុះ ម៉ី ពៀរ ដូវ ឃឺ ស៊ីម៉ូន ឡាក់ ពូ អើ ផា ពេត្រុះ លូ អុះ អ៊ែ សិច អន់ត្រេ។ អន់ឌែ អ្វៃ ត្រេះ ជៀល ខង អន់ឌែ ប៉ាណូស ណាំង កា។ ១៩ យីស៊ូ កាប លូ អន់ឌែ ផា «ចុ ចាក ពួយ អាញ់ អាញ់ ចឹង ប៉ាំងហៀន អន់ដីស ចាក ណាំង អើ ប៉ាណូស ឡគ»។ ២០ កាតាំង យីស៊ូ កាប នីណោ័ះ អន់ឌែ អុះ ម៉ី កា សាន់តាគ់ អ្លាត ជៀល ចាក ពួយ យីស៊ូ ឡូត។ ២១ យីស៊ូ ចាក ប៉ាគ់ ម៉ាត់ ណាវ្គ ផាឌី ប៉ាត័ះ មួត អុះ ម៉ី ពៀរ ដូវ ណាវ្គ ឃឺ យ៉ាកុប លូ យូហាន គន វគ័ សេបេដេ។ អន់ឌែ ផះ អ្វៃ ប៉ាយ៉ាម័ ជៀល កាណុង ទូក អន់ឌូ លូ ពឹ អន់ឌែ យីស៊ូ កា ជៀក អន់ឌែ ដេល។ ២២ អន់ឌែ កា អ្លាត ទូក អ្លាត ពឹ អន់ឌែ ឡូត កា ចាក ពួយ យីស៊ូ ដេល។

២៣ យីស៊ូ ចាក ឡាំ គ្រឹប ស្រុក តេះ កាណុង ខេត កាលីឡេ លូ ប៉ាំងហៀន ពូ គ្រឹប រ៉ោង ទឹប រ៉ះ សារ ដាគ់ ឃឺ សារ ប‌៉្រ័ះ រ៉ាំងហៃ រ៉ាំងខ្យា។ អ៊ែ តាគ់ អន់ដាគ់ មួត អីគ ព្លុ គ្រឹប នែវ លូ មួត កាជក កាជែល ប៊្លែល ម៉ាត់ អន់ ដាគ់ ដេល។ ២៤ សិច យីស៊ូ លៅ លែង ប៉ាញ័ ទឹប ខេត ស៊ីរី ដេល ពូ ប៉ាណាំ គួប ឡាំ ជឹន ប៉ាណូស អីគ ព្លុ រ៉ាំងអា រ៉ាំងអ៊ង គ្រឹប នែវ លូ មួត អន់ទ្រុយ លូ ប៉ាណូស ប‌៉្រ័ះ ប៉្រគ័ ទឹប ប៉ាណូស តោ័ ជុង តី ភឿ ប៉្រើ អ៊ែ តាគ់ អន់ដាគ់។ យីស៊ូ កា តាគ់ អន់ដាគ់ អន់ឌែ ទិឌូ។ ២៥ ទី ប៉ាណូស អៀង ដូវ ពឹះ ឡឹង ខេត កាលីឡេ លូ ឡឹង ខេត ដេកាប៉ូល លូ ឡឹង មឿង យេរូសាឡឹម ឡឹង ខេត យូដា លូ ឡឹង ចារ អន់ទៀគ ឃ្លង ទៀក ទ្រូង យដាន់ អន់ឌែ ប៉ាណាំ គួប ចាក ពួយ យីស៊ូ។

៥

សារ យីស៊ូ ប៉ាំងហៀន ពូ ពឹង ប៉ានឹម

១ ផះ យីស៊ូ ប៉ប័ ប៉ាណូស ពឹះ អៀង អ៊ែ កា ហាវ អង់អ្វៃ ពឹង ប៉ានឹម។ កេះណោះ មួត សឹះ កា ប៉ាណាំ គួប ឡាំ ប៉ាគ់ ចារ អ៊ែ ដេល។ ២ កេះណោះ អ៊ែ ប៉ាំងហៀន អន់ឌែ ផា ៣ «ប៉ាណូស ចំ ឃឹត ផា ឡាកោ អ៊ែ តាបាយ កាសត់ តងកាន ប៉ាង៉ាត័ ប៉ាលឹង ប‌៉្រ័ះ តង័ ប៉ាណូស ណោះ ទី កាន សាណុក សាវ៉ាក តាទឹច ហង ខង ប‌៉្រ័ះ រ៉ាំងហៃ រ៉ាំងខ្យា អ៊ែ។ ៤ ពឿ អ្វៃ ញ៉ាំ សោក ប៉ាណូស ណោះ ចឹង ទី កាន សាណុក សាវ៉ាក តាទឹច ហង ខង ប‌៉្រ័ះ ចឹង រ៉ាតុ អង់រ៉ើង អ៊ែ។ ៥ ពឿ ទី ពុត ឡាអត់ ប៉ាណូស ណោះ ចឹង ទី កាន សាណុក សាវ៉ាក ហង ខង ប‌៉្រ័ះ ចឹង អន់ អង់កក់ តេះ អា កា អន់ឌែ ប៉្រគ័ ប៉ាដក់ ប៉ាជៀ។ ៦ ពឿ ប៉ិច កា សារ ដាគ់ ត្រង់ កាខាក់ ប៉ាណូស ណោះ ចឹង ទី កាន សាណុក សាវ៉ាក ហង ខង ប‌៉្រ័ះ ចឹង អន់ សារ ដាគ់ ត្រង់ កា អ៊ែ តាទឹច។ ៧ ប៉ាណូស ចំ ទី ពុត តាប៉ាប តាប៉ុន ប៉ាណូស ណោះ ចឹង ទី កាន សាណុក សាវ៉ាក តាទឹច ហង ខង ប‌៉្រ័ះ ប៊កកាតយ័ ចឹង តាប៉ាប តាប៉ុន កា អ៊ែ ដេល។ ៨ ពឿ ទី ពុត ដាគ់ អូ ទី ពុត បឺគ ប៉ាណូស ណោះ ចឹង ទី កាន សាណុក សាវ៉ាក តាទឹច ហង ខង អន់ឌែ ចឹង ប៉ប័ ប‌៉្រ័ះ ប៊កកាតយ័។ ៩ ពឿ រ៉ះកះ ប៉ារម ពូ អន់ រម គួប សោប ប៉ាណូស ណោះ ចឹង ទី កាន សាណុក សាវ៉ាក តាទឹច ហង ខង ប‌៉្រ័ះ ប៊កកាតយ័ ចឹង អើ ផា គន អ៊ែ។ ១០ ប៉ាណូស ចំ ពូ អូ ណីស លូ ប៉្រគ័ បាប ញន កា ប៉្រគ័ ពួយ សារ ដាគ់ ត្រង់ ម៉ះ ប‌៉្រ័ះ ប៉ាណូស ណោះ ចឹង ទី កាន សាណុក សាវ៉ាក តាទឹច ហង ខង ប‌៉្រ័ះ រ៉ាំងហៃ រ៉ាំងខ្យា អ៊ែ។ ១១ ផះ ពូ ប៉្រគ័ បាប កា អន់ដីស លូ ពូ កាប ញគ័ កា អន់ដីស លូ កាប អូ ដាគ់ គ្រឹប នែវ ញន កា អន់ដីស សឿ អាញ់ ណោះ អន់ដីស ចឹង ទី កាន សាណុក សាវ៉ាក តាទឹច ហង។ ១២ ហគ់ អន់ដីស ហោក រ៉គ់ ពិ ខង ប‌៉្រ័ះ ចឹង អន់ កាណាគ័ ដាគ់ ខាក់ កា អន់ដីស អ្វៃ ពឹង ប៉្លៃង តោ ខង មួត រ៉ាគឹយ ប‌៉្រ័ះ សើគ ពែ កា ពូ អូ ណីស លូ ប៉្រគ័ បាប កា អន់ឌែ និះទៅ ដេល។

១៣ «អន់ដីស ពៀប ឡាក់ កា ប៉ោ័ះ សាំរ៉ាប់ កា ប៉ាណូស ទិឌូ ផា ប៉ោ័ះ កើត សាប អូ ប៉្រៃ កេះ ប៉ោ័ះ ណោះ អូ ទី ខា ហង។ ពូ ចឹង អ្យក់ កាណាគ័ ញ៉ា ប៉្រគ័ អន់ កើត ប៉្រៃ ណាវ្គ ? ទី ដឹង គួក អ្លាត ណោះ ពូ ចឹង ចាក ចគ័ ហង។ ១៤ អន់ដីស ពៀប ឡាក់ កា អុញ សាំរ៉ាប់ តាគ់ តាតារ ប៉ាណូស ពឹង អង់កក់ តេះ។ ផា ពូ ប៉្រគ័ មឿង ពឹង កល់ ប៉ានឹម ពូ អោន អូ សាគឹម អុះ។ ១៥ អូ ទី ពឿ សុះ តាគៀង កេះណោះ អ្យក់ រែវ កាត្រោប អុះ ទី ដឹង ពូ អ្យក់ ចៃគ ពឹង ចារ តាគៀង ភឿ តាគ់ តាតារ ប៉ាណូស អ្វៃ កាណុង ហី ទិឌូ។ ១៦ ទឹល នីណោ័ះ ត្រគ់ អន់ តាតារ អន់ដីស ណោះ តាតារ ហះ ម៉ាត់ ប៉ាណូស ទិឌូ និះទៅ ដេល ភឿ អន់ ពូ ប៉ប័ សារ ដាគ់ ឡាក់ អន់ដីស ប៉្រគ័ ណោះ កេះណោះ ពូ ចឹង ប៉ានេ ប‌៉្រ័ះ ប៊កកាតយ័ ឡាក់ ពឹ អន់ដីស អ្វៃ ពឹង ប៉្លៃង តោ។

១៧ «ជែ ឃឹត ផា អាញ់ ពឹះ អា ចឹង អ៊្យូត អ្លាត ចាបាប់ ប‌៉្រ័ះ លើ អ្លាត ផាប់ មួត រ៉ាគឹយ ប‌៉្រ័ះ។ អូ ត្រគ់ អាញ់ ពឹះ តាគ់ អង់ហ៊្យង អុះ ឃឺ អាញ់ ពឹះ តាគ់ អង់កេះ សារ ចាបាប់ ច្រាគ់ រ៉ះ ទិណោ័ះ។ ១៨ អាញ់ ប៉រ់ រ៉ះ កា អន់ដីស តាទឹច ផា ដារ់ ចំ តេះ បើ តាឡៃង ប៉្លៃង បើ តាឡំ ចាបាប់ កាណុង ផាប់ ប‌៉្រ័ះ តុ សក់ កា អូ ហ៊្យង អុះ។ ឃឺ ចាបាប់ កាណុង ផាប់ ប‌៉្រ័ះ ណោះ ចឹង អ្វៃ លើយ ទឹល សារ ណោះ កេះ ទិ។ ១៩ ពឿ ប៉ិច អ្លាត សារ អន់តគ់ ប៉ាតោ អា យ‌៉័ះ សារ តាថិ ម៉ោញ ខ កាតាម លូ ប៉ាំងហៀន អូ អន់ ពូ ប៉្រគ័ ពួយ អ៊ែ ណោះ ចឹង កេះ ថិ ឡឹង ពូ កាណុង កាំឡាំង ប‌៉្រ័ះ រ៉ាំងហៃ រ៉ាំងខ្យា។ ហះកា ពឿ ចៃ រ៉ាប់ សឿ សារ អន់តគ់ ប៉ាតោ ទិ អា លូ ប៉ាំងហៀន អន់ ពូ ប៉្រគ័ ពួយ អ៊ែ ណោះ ចឹង ប៉្រគ័ តីស កាណុង កាំឡាំង ប‌៉្រ័ះ រ៉ាំងហៃ រ៉ាំងខ្យា។ ២០ អាញ់ ចឹង រ៉ះ អន់ កា អន់ដីស អ្លុ អន់តគ់ ផា អន់ដីស ដាគ់ ត្រង់ ផា អូ លឺន ឡឹង មួត ណៃឃូ ប៉ាំងហៀន ចាបាប់ លូ មួត ផារ៉ាស៊ី ឃឺ ប‌៉្រ័ះ ចឹង អូ រ៉ាំងហៃ រ៉ាំងខ្យា អន់ដីស អុះ។

២១ «អន់ដីស ឃើយ កាតាំង ដេល សារ ពូ រ៉ះ កា វគ័ យ៉ាគ់ អន់ដីស សើគ ពែ ផា "ជែ ប៉ាន់តោ័ ប៉ាណូស * ផា អន់ដីស ប៉ាន់តោ័ ប៉ាណូស អន់ដីស ចឹង ត្រគ់ ថូត ហង"។ ២២ ហះកា អាញ់ ចឹង រ៉ះ ប៉ាឡាក់ កា អន់ដីស ណាវ្គ ផា ពឿ អឺក កា អុះ ម៉ី ប៉ាណូស ណោះ ចឹង ត្រគ់ ថូត ហង។ ពឿ ត័ះ ប៉ាស្យាប កា អុះ ម៉ី ប៉ាណូស ណោះ មួត ក្រាគ់ តាត់ស៊ិន ចឹង ចៃគ ថូត ដេល ពឿ កាប បឺគ កាប អ៊ក កា ពូ ប៉ាណូស ណោះ ចឹង ត្រគ់ ថូត ចៃគ ពឹង ចារ អុញ ហង។ ២៣ ទឹល នីណោ័ះ ប៉ាគ់ អន់ដីស អ្យក់ កាណាគ័ ឡាំ ពុះ រ៉ាម៉ះ ប‌៉្រ័ះ ប៊កកាតយ័ ប៉ាគ់ ទឹល ចារ ណោះ កេះ ផា អន់ដីស កាចាំង កា អុះ ម៉ី អ៊ែ ចំ ទី សារ លូ អន់ដីស ២៤ អន់ដីស ត្រគ់ អ្លាត កាណាគ័ ហះ ណោះ ហិ សឹត ឡាំ រ៉ះកះ ប៉ារម លូ អុះ ម៉ី អន់ដីស អន់ ដាគ់ លូ គួប សោប ហិ កេះណោះ ឡាំ ពុះ រ៉ាម៉ះ ប‌៉្រ័ះ ប៊កកាតយ័ ណាវ្គ។ ២៥ ផា ពូ ជៀក អន់ដីស ឡាំ កាប សារ ប៉ាគ់ ក្រាគ់ តាត់ស៊ិន អន់ដីស ត្រគ់ រ៉ះកះ អន់ ត្រគ់ លូ ពូ ស៊្រសៗ អន់ទៀ ពូ ឡាំ ជឹន អន់ដីស ប៉ាគ់ ក្រាគ់ តាត់ស៊ិន សារ ណោះ ក្រាគ់ ណោះ ចឹង ជឹន ប៉ាគ់ ម៉ៃគ ខុក ម៉ៃគ ខុក ចឹង ចៃគ អន់ដីស កាណុង ខុក ហង។ ២៦ អាញ់ ប៉រ់ រ៉ះ កា អន់ដីស តាទឹច ផា ផា អន់ដីស ស៊ង កា ពូ អូ គ្រឹប ចំលួន អ្វៃ ទួម ដឹង ម៉ោញ ច្យិម កាតាម អន់ដីស ចឹង ឡាច់ ឡឹង ចារ ណោះ អូ ទី អុះ។

២៧ «អន់ដីស ឃើយ កាតាំង កេះ ពូ រ៉ះ ផា "ជែ រ៉ាលង កល់ កាម៉ាញ់ លើ ក្លោ"†។ ២៨ ហះកា អាញ់ ចឹង រ៉ះ កា អន់ដីស ណាវ្គ ផា ពឿ ហៃ អង់កាន់ ទឹប ទី ពុត ប៉ិច តៃប លូ អ៊ែ ប៉ាណូស ណោះ អ៊ែ ទី រ៉ាលង កល់ កាម៉ាញ់ អ៊ែ កាណុង ពុត កេះ។ ២៩ ផា ម៉ាត់ អន់ដីស គែង សាម៉ា ប៉ាណាំ ប៉្រគ័ យច ត្រគ់ ខ្វិក ឡាច់ វ៉ឹត អ្លាត ប៉ាគ់ ចាំងហាយ្គ។ ផា អន់ដីស អូ ទី ម៉ាត់ ម៉ោញ ប៊ែង អា ដាគ់ លឺន ឡឹង ប៉្រគ័ អន់ កា ឡាកោ អន់ដីស ឡិ ពឹង ចារ អុញ។ ៣០ ផា តី អន់ដីស គែង សាម៉ា ប៉ាណាំ ប៉្រគ័ យច ត្រគ់ កាសិត វ៉ឹត អ្លាត ប៉ាគ់ ចាំងហាយ្គ ពិ។ ផា អន់ដីស អូ ទី តី ម៉ោញ ប៊ែង អា ដាគ់ លឺន ឡឹង ប៉្រគ័ អន់ កា ឡាកោ អន់ដីស ឡិ ពឹង ចារ អុញ។

៣១ «ទី សារ ពូ រ៉ះ ម៉ោញ ណាវ្គ ផា "កាម៉ាក័ ពឿ ប៉ិច អ្លាត កាម៉ាញ់ ត្រគ់ ច្រាគ់ សត់ត្រា អន់ កា កាម៉ាញ់ ហិ ណោះ ចឹង ទី អ្លាត"‡។ ៣២ ហះកា អាញ់ ចឹង រ៉ះ កា អន់ដីស ណាវ្គ ផា ផា អង់កាន់ ណោះ អូ ទី រ៉ាលង កល់ ក្លោ អ៊ែ ហះកា ក្លោ អ៊ែ អ្លាត ផា កាម៉ាញ់ អ៊ែ ទី ក្លោ ណាវ្គ កាម៉ាញ់ អ៊ែ ណោះ ចឹង កេះ ប៉ាណូស រ៉ាលង កល់ ហង។ ផា កាម៉ាក័ ចំ ទី អ៊ែ ណាវ្គ កាម៉ាក័ ណោះ ឡាក់ កា តៃប លូ កាម៉ាញ់ ពូ និះទៅ ដេល។

៣៣ «ទី សារ ម៉ោញ ណាវ្គ អន់ដីស ឃើយ កាតាំង ដេល ពូ រ៉ះ កា វគ័ យ៉ាគ់ អន់ដីស សើគ ពែ ផា "ជែ ម៉ត់ ព្លូង ត្រគ់ ប៉្រគ័ ពួយ គ្រឹប សារ ឡាក់ អន់ដីស ទី ម៉ត់ អើ ប‌៉្រ័ះ ប៊កកាតយ័ ប៉្រគ័ ផាញ៉ាន"។ ៣៤ ហះកា អាញ់ រ៉ះ ប៉ាឡាក់ កា អន់ដីស ណាវ្គ ផា អូ អន់ ម៉ត់ អុះ ជែ ម៉ត់ អើ ប៉្លៃង ប៉្រគ័ ផាញ៉ាន ខង ប៉្លៃង ឡាក់ គ្រេ ចារ ប‌៉្រ័ះ ប៊កកាតយ័ អង់អ្វៃ ប៉្រគ័ សាដាច់។ ៣៥ លូ ជែ ម៉ត់ អើ អង់កក់ តេះ ប៉្រគ័ ផាញ៉ាន ខង អង់កក់ តេះ អា កាណើល ជុង ម៉ះ ប‌៉្រ័ះ ប៊កកាតយ័។ ជែ ម៉ត់ អើ មឿង យេរូសាឡឹម ប៉្រគ័ ផាញ៉ាន ខង មឿង ម៉ះ សាដាច់ តីស។ ៣៦ ជែ ម៉ត់ អ្យក់ កល់ អន់ដីស ប៉្រគ័ ផាញ៉ាន ខង អន់ដីស អូ អ្លុ ប៉្រគ័ អន់ សក់ កល់ អន់ដីស កើត បាក លើ ម៉ូ យ‌៉័ះ ម៉ោញ កាស៊ែ កា អន់ដីស អូ អ្លុ អុះ។ ៣៧ ត្រគ់ កាប ផា "តាទឹច" ឃឺ "តាទឹច" ឡូត ផា "អូ" ឃឺ "អូ" ខង ទិ សារ កាប ព្លូង ណោះ ឃឺ ឡាច់ ឡឹង ម៉ៃគ ប‌៉្រ័ះ បឺគ ដោះ។

៣៨ «អន់ដីស ឃើយ កាតាំង ពូ រ៉ះ ផា "ផា ពូ ខ្វិក ម៉ាត់ អន់ដីស ម៉ោញ ប៊ែង អន់ដីស ខ្វិក ម៉ាត់ ពូ ម៉ោញ ប៊ែង និះទៅ ដេល។ ផា ពូ ដាល័ អន់ដីស ប៉ាក់ សាណាញ់ ម៉ោញ អន់ដីស ដាល័ ពូ អន់ ប៉ាក់ សាណាញ់ ម៉ោញ និះទៅ ដេល"§។ ៣៩ ហះកា អាញ់ ចឹង រ៉ះ ប៉ាឡាក់ កា អន់ដីស ណាវ្គ ផា ជែ តូ លូ ប៉ាណូស ខូយ ប៉ាអ្យប់ ផា ពូ តាប៉ះ គៀងតោរ អន់ដីស គែង សាម៉ា ត្រគ់ ង៉ិ អន់ ពូ តាប៉ះ ម៉ោញ ប៊ែង ណាវ្គ ពិ។ ៤០ ផា ទី ពូ ភង អន់ដីស ញន ប៉ិច កា អាវ សាំប៉ាក័ អន់ដីស ត្រគ់ អន់ ពូ អ្យក់ ទឹប អាវ គ្រឹន ដេល។ ៤១ ផា ពូ ប៉ាំងខំ អន់ដីស ចាក គយ ឃឿង ខង អន់ ទី ម៉ោញ កាឡូម៉ិត អន់ដីស ត្រគ់ ចាក លូ ពូ អន់ ទី ពៀរ កាឡូម៉ិត ពិ។ * ៤២ ផា ទី ពូ ប៉ិច ប៉រ់ កាណាគ័ ញ៉ា ឡឹង អន់ដីស អន់ ពិ លូ ជែ កាឡីស កា ពូ ប៉រ់ អ៊្យឺម កាណាគ័ ឡឹង អន់ដីស ណោះ។

៤៣ «អន់ដីស ឃើយ កាតាំង ពូ រ៉ះ ផា "ត្រគ់ ប៉ិច ចៃ កា អុះ ម៉ី ស្រុក តេះ អន់ដីស ទៅ ហះកា ត្រគ់ អូ ណីស កា មួត តាម៉ឺរ អន់ដីស"†។ ៤៤ ហះកា អាញ់ ប៉រ់ រ៉ះ ប៉ាឡាក់ កា អន់ដីស ណាវ្គ ផា ត្រគ់ ប៉ិច ចៃ កា មួត តាម៉ឺរ ម៉ះ អន់ដីស លូ ម៉ន់ ឡោម ប‌៉្រ័ះ ប៊កកាតយ័ អន់ សារ ដាគ់ កា មួត បក់ អូ ណីស អូ រម កា អន់ដីស ណោះ ដេល។ ៤៥ ប៉្រគ័ នីណោ័ះ អន់ដីស ចឹង កេះ គន ម៉ះ ប‌៉្រ័ះ ឡាក់ ពឹ អន់ដីស អ្វៃ ពឹង ប៉្លៃង តោ។ ខង អ៊ែ អន់ ដារ់ ឡាច់ អន់ តាតារ ទឹប ប៉ាណូស ដាគ់ ទឹប កា ប៉ាណូស អូ ដាគ់ លូ អ៊ែ អន់ ទៀក បី ទឹប ប៉ាណូស ត្រង់ ទឹប កា ប៉ាណូស អូ ត្រង់ និះទៅ ដេល។ ៤៦ ផា អន់ដីស ប៉ិច ដឹង កា ប៉ាណូស ចំ ប៉ិច ចៃ កា អន់ដីស ចឹង ទី ខា ញ៉ា ? យ‌៉័ះ មួត អ្យក់ រ៉ាបៃ កា អ្លុ ដេល ប៉្រគ័ នីណោ័ះ។ ៤៧ ផា អន់ដីស ប៉ិច ឌែន ដឹង កា អុះ ម៉ី អន់ដីស ទៅ ចឹង យច ឡឹង ពូ ហះ ចំ ? យ‌៉័ះ សុនសាត អន់ទៀគ អូ សឿ ប‌៉្រ័ះ កា អ្លុ ដេល ប៉្រគ័ នីណោ័ះ។ ៤៨ ទឹល នីណោ័ះ ប‌៉្រ័ះ ឡាក់ ពឹ អន់ដីស អ្វៃ ពឹង ប៉្លៃង តោ អ៊ែ ដាគ់ ត្រង់ នីចម័ អន់ អន់ដីស ដាគ់ ត្រង់ ឡាក់ កា អ៊ែ និះទៅ ដេល។

៦

១ «ជែ ប៉្រគ័ ង៉ារ ដាគ់ ហះ ម៉ាត់ កាំឡាំង អៀង ក្រាន័ កា ប៉ិច កា ពូ ប៉ប័។ ផា ប៉្រគ័ នីណោ័ះ អន់ដីស អូ ទី កាណាគ័ ញ៉ា ឡឹង ប‌៉្រ័ះ ឡាក់ ពឹ អន់ដីស អ្វៃ ពឹង ប៉្លៃង តោ អុះ។

២ «ផា អន់ដីស អន់ កាណាគ័ កា មួត ថុក ញ៉ាក ជែ ឡុង រ៉ះ វ៉ើក រ៉ាវ៉ើក ឡាក់ មួត តាគ់ អំប៉្រគ័ ដាគ់ អន់ឌែ ឃើយ ប៉្រគ័ កាណុង រ៉ោង លូ រទ្រង ភឿ ប៉ិច កា ពូ ប៉ានេ។ អាញ់ រ៉ះ កា អន់ដីស តាទឹច ផា កាយ ឡឹង ណោះ អន់ឌែ ចឹង អូ ទី ខា អុះ។ ៣ ហះកា កាប៉ាច់ អន់ដីស ផា តី គែង សាម៉ា អន់ កាណាគ័ កា មួត ថុក ញ៉ាក ជែ អន់ តី សាំងអ្យោ អ្លុ អន់តគ់ ៤ ម៉ាគ់ សារ អន់ដីស ប៉្រគ័ ណោះ ចឹង ដាគ់ សាគឹម ទី ដឹង ប‌៉្រ័ះ ឡាក់ ពឹ អន់ដីស ចឹង ប៉ប័ សារ អន់ដីស ប៉្រគ័ ណោះ ណោះ អ៊ែ ចឹង អន់ កាណាគ័ គឹត ខា កា អន់ដីស តាទឹច។

៥ «ផា អន់ដីស ម៉ន់ អើ ប‌៉្រ័ះ ជែ ប៉្រគ័ ឡាក់ កា មួត តាគ់ អំប៉្រគ័ ដាគ់ អន់ឌែ ឌុ អន់តាវ ម៉ន់ កាណុង រ៉ោង លូ រទ្រង សាលូង ប៉ិច កា ពូ ប៉ប័។ អាញ់ រ៉ះ កា អន់ដីស តាទឹច ផា កាយ ឡឹង ណោះ អន់ឌែ ចឹង អូ ទី ខា អុះ។ ៦ កាប៉ាច់ អន់ដីស ផា អន់ដីស ម៉ន់ ត្រគ់ ម៉ុត ពឹង កាណុង កាត្រើគ អំប៉ារ កេះណោះ ម៉ន់ អើ ប‌៉្រ័ះ ឡាក់ ពឹ អន់ដីស អ្វៃ ពឹង ចារ សាគឹម។ អ៊ែ ហៃ ប៉ប័ អន់ដីស អ្វៃ ម៉ន់ ពឹង ចារ សាគឹម ណោះ អ៊ែ ចឹង អន់ កាណាគ័ គឹត ខា កា អន់ដីស។

៧ «ផះ អន់ដីស ម៉ន់ ជែ កាប អន់ទែ ទៅ ៗ សារ អូ ទី ខា ឡាក់ មួត សុនសាត អន់ទៀគ ណោះ ខង អន់ឌែ សាម៉គ័ ផា កាប អៀង នីណោ័ះ ប‌៉្រ័ះ អន់ឌែ ចឹង សាំយ៉ាំង។ ៨ ជែ ប៉្រគ័ ឡាក់ កា ពូ ខង ប‌៉្រ័ះ ឡាក់ ពឹ អន់ដីស អ៊ែ អ្លុ ទិ កាណាគ័ ញ៉ា ឡាក់ អន់ដីស តងកាន អន់ទ្រួល ឡឹង អន់ដីស ប៉រ់ កេះ។ ៩ អន់ដីស ត្រគ់ ម៉ន់ អើ ប‌៉្រ័ះ ប៊កកាតយ័ នីអៀ៖

អឺ ពឹ ញឹន ឡាក់ អ្វៃ ពឹង ប៉្លៃង

អន់ ប៉ាណូស ពឹង អង់កក់ តេះ អា អ្យិល កូត័ កា អីស។

១០ ប៉រ់ អីស រ៉ាំងហៃ រ៉ាំងខ្យា ប៉ាណូស ទិឌូ

អន់ ប៉ាណូស ពឹង អង់កក់ តេះ ប៉្រគ័ ពួយ ពុត អីស

ឡាក់ កា ប៊យ អីស ពឹង ប៉្លៃង ដេល។

១១ ប៉រ់ អីស អន់ សាណា ឡាក់ ញឹន តងកាន កាណុង ដារ់ អា។

១២ ប៉រ់ អីស ជែ អ្យក់ យ៉ូ សារ ញឹន យច

ឡាក់ កា ញឹន អូ អ្យក់ យ៉ូ សារ យច ពូ ប៉្រគ័ លូ ញឹន ដេល។

១៣ ជែ អន់ ពូ ប៉ាឡោម ញឹន ប៉្រគ័ យច

ហះកា ប៉រ់ អីស តង័ ញឹន អន់ រ៉ាវ៉ាច់ ឡឹង ម៉ៃគ ប‌៉្រ័ះ បឺគ ណើ។ *

១៤ ផា អន់ដីស អូ អ្យក់ យ៉ូ សារ ពូ ប៉្រគ័ យច លូ អន់ដីស ប‌៉្រ័ះ ឡាក់ ពឹ អន់ដីស អ្វៃ ពឹង ប៉្លៃង តោ អ៊ែ អូ អ្យក់ យ៉ូ សារ អន់ដីស ប៉្រគ័ យច ដេល។ ១៥ ហះកា ផា អន់ដីស អ្យក់ យ៉ូ សារ ពូ ប៉្រគ័ យច លូ អន់ដីស ប‌៉្រ័ះ ឡាក់ ពឹ អន់ដីស អ្វៃ ពឹង ប៉្លៃង តោ អ៊ែ កា អ្យក់ យ៉ូ សារ អន់ដីស ប៉្រគ័ យច ដេល។

១៦ «ផា ដារ់ ចំ អន់ដីស កំ អូ សា សាណា ញ៉ា អន់ដីស ជែ ប៉្រគ័ កា ម៉ូះ ម៉ាត់ សាំងអយ ឡាក់ កា មួត តាគ់ អំប៉្រគ័ ដាគ់។ អន់ឌែ ប៉្រគ័ កា ម៉ូះ ម៉ាត់ នីណោ័ះ ប៉ិច កា ពូ អន់ទៀគ ប៉ប័ លូ អ្លុ អន់តគ់ កា អន់ឌែ កំ អូ សា សាណា។ អាញ់ រ៉ះ កា អន់ដីស តាទឹច ផា កាយ ឡឹង ណោះ អន់ឌែ ចឹង អូ ទី ខា អុះ។ ១៧ កាប៉ាច់ អន់ដីស ផា ដារ់ ចំ អន់ដីស កំ អូ សា សាណា ត្រគ់ ប៉ាច ម៉ាត់ លូ កីគ សក់។ ១៨ ជែ អន់ ពូ អន់ទៀគ អ្លុ អន់តគ់ កា អន់ដីស កំ អូ សា សាណា អន់ ដឹង ប‌៉្រ័ះ ឡាក់ ពឹ អន់ដីស ឡាក់ ពូ ហៃ អូ ប៉ប័ ណោះ ហង ប៉ប័ សារ អន់ដីស ប៉្រគ័ ដាគ់ សាគឹម ណោះ ណោះ អ៊ែ ចឹង អន់ កាណាគ័ គឹត ខា កា អន់ដីស។

១៩ «ជែ ប៉ាតុំ គម រ៉ាស អំប៉ាស សាំរ៉ាប់ កា ឡាកោ ពឹង អង់កក់ តេះ ឡាក់ ចារ កាញ់ចិរ រ៉េះ តេះ ប៉្វាល័ លូ កាចះ សា ឡាក់ ចារ ទី ប៉ាណូស អូ ដាគ់ ច្រះ ប៉ាណីរ ម៉ុត អន់តុង រ៉ាស ណោះ ដេល។ ២០ ប៉ាតុំ រ៉ាស អំប៉ាស គម ពឹង ប៉្លៃង តោ ឡាក់ ចារ ដាគ់ អូ ទី កាញ់ចិរ រ៉េះ តេះ ប៉្វាល័ លូ អូ ទី កាចះ សា អូ ទី ពូ ច្រះ ប៉ាណីរ ម៉ុត អន់តុង រ៉ាស ណោះ ដេល ២១ ខង ផា រ៉ាស អំប៉ាស ម៉ះ អន់ដីស អ្វៃ ប៉ាគ់ ចារ ចំ ពុត ពៀក អន់ដីស កា អ្វៃ ប៉ាគ់ ចារ ណោះ ដេល។

២២ «ម៉ាត់ អន់ដីស ពៀប ឡាក់ កា តាគៀង សាំរ៉ាប់ ឡាកោ ផា ម៉ាត់ អន់ដីស ដាគ់ តាតារ ឡាកោ អន់ដីស កា ដាគ់ និះទៅ ដេល។ ២៣ ហះកា ផា ម៉ាត់ អន់ដីស ម៉ាម៉ាំង ឡាកោ អន់ដីស កា អូ ដាគ់ និះទៅ ដេល។ ទឹល នីណោ័ះ ផា តាតារ សាំរ៉ាប់ ឡាកោ អន់ដីស កើត ម៉ាម៉ាំង រ៉ាំងអ៊ត នីណោ័ះ កេះ ឡាកោ អន់ដីស កា អូ អ្លុ ចឹង កើត នីចម័ ហង។

២៤ «អូ ទី ពឿ អ្លុ ប៉្រគ័ ង៉ារ អន់ កា ពឹ តាំងឡា ពៀរ ដូវ អុះ ខង អ៊ែ ចឹង ប៉ិច កា ម៉ោញ អូ ណីស កា ម៉ោញ ត្រង់ កា ម៉ោញ អូ ត្រង់ កា ម៉ោញ។ អន់ដីស កា និះទៅ ដេល អូ ត្រគ់ អ្លុ ប៉្រគ័ ង៉ារ ប‌៉្រ័ះ ប៊កកាតយ័ អន់ដា ប៉ិច កា រ៉ាស អំប៉ាស អន់ដា ទី អុះ។

២៥ «ខ អា ហង បះ អាញ់ រ៉ះ កា អន់ដីស ជែ វ៉ឹនវ៉ាយ ឡឹង សាណា សាណឹត អៃត សា សាំរ៉ាប់ សិម ឡាកោ ប៉ាំងឡៃ លូ ខោ អាវ សាំរ៉ាប់ កាស៊ប ពៀត។ ញ៉ា អន់ដីស អ្វៃ រ៉ីស សាំរ៉ាប់ ដឹង កា ណាំង សាណា សាណឹត លូ ខោ អាវ ប ? ២៦ ហគ់ អន់ដីស ចាជ្រែប ហៃ សៃម ប៉ារ់ ពឹង ប៉្លៃង តោ អន់ឌែ អូ ទី សាមូល តប់ អូ ទី កាច់ ច្រូត័ ប៉ាតុំ អ្យក់ ចៃគ កាណុង រម អុះ ហះកា ប‌៉្រ័ះ ឡាក់ ពឹ អន់ដីស អ្វៃ ពឹង ប៉្លៃង តោ អ៊ែ សិម អន់ឌែ។ ហះកា អន់ដីស អា គឹត ខា ក្វា ឡឹង សៃម ណោះ ណាវ្គ។ ២៧ យ‌៉័ះ អន់ដីស ខំ វ៉ឹនវ៉ាយ នីចម័ កាតាម កា អូ ទី ពឿ ចឹង អ្លុ ប៉ាន់ធែម អាញុ ឡាកោ ទៅ អន់ អ្លឹង អុះ យ‌៉័ះ តុ សិត កា អូ អ្លុ សាំ។ ២៨ ញ៉ា ត្រគ់ អន់ដីស វ៉ឹនវ៉ាយ ឡឹង ខោ អាវ ? ហគ់ អន់ដីស ចាជ្រែប ហៃ ប៉ាកាវ ពឹង ស៊្រែ តោ អ៊ែ ហ៊ន ដាគ់ នីចម័។ អ៊ែ អូ អ្លុ ប៉្រគ័ ង៉ារ ក្លេ័ះ ក្លាំង លើ តក់ តាញ អុះ។ ២៩ ហះកា អាញ់ ប៉រ់ រ៉ះ កា អន់ដីស ផះ រ៉ាំងវ៉ាង សាឡូម៉ូន ប៉្រគ័ សាដាច់ ពែ អ៊ែ សាណើម ឡាកោ ដាគ់ នីចម័ កាតាម កា អ៊ែ អូ ទី ខោ អាវ ដាគ់ ឡាយ៉ាម័ សាម៉ើ លូ ប៉ាកាវ ម៉ោញ តើម អា អុះ។ ៣០ អឺ ប៉ាណូស សឿ ឡាឡិគ័ ឡាឡាគ័ អន់ដីស ហៃៗ ប៉ាកាវ អា ដារ់ អា អ៊ែ ហ៊ន ពឹង ស៊្រែ ប៉ាគ់ ដារ់ តាយ៉ាង័ ពូ ទក ចៃគ ពឹង អុញ ហះកា ប‌៉្រ័ះ ប៊កកាតយ័ ប៉្រគ័ អន់ អ៊ែ ឡាក ដាគ់ ឡាយ៉ាម័ ប៉ុប អា កេះ។ អន់ដីស ឡាក់ ប៉ាណូស ទី ខា ក្វា ឡឹង ប៉ាកាវ អា ណាវ្គ ចាបះ កា អ៊ែ ចឹង អន់ អន់ដីស ទី ខោ អាវ កាស៊ប ពៀត ដេល។ ៣១ ទឹល នីណោ័ះ អន់ដីស ជែ វ៉ឹនវ៉ាយ ហង ជែ កាប ផា "សាណា ញ៉ា ញឹន ចឹង អៃត សា លូ ខោ អាវ ញ៉ា ចឹង កាស៊ប ពៀត ?" ៣២ ខង សុនសាត អន់ទៀគ អូ សឿ ប‌៉្រ័ះ ខំ ណាំង កាណាគ័ ទិណោ័ះ ប‌៉្រ័ះ ឡាក់ ពឹ អន់ដីស អ្វៃ ពឹង ប៉្លៃង តោ អ៊ែ អ្លុ កេះ កា អន់ដីស តងកាន កាណាគ័ ទិណោ័ះ។ ៣៣ ហគ់ មប ឡាកោ អន់ ប‌៉្រ័ះ រ៉ាំងហៃ រ៉ាំងខ្យា លូ ខំ ប៉្រគ័ ពួយ សារ ដាគ់ ត្រង់ ម៉ះ ប‌៉្រ័ះ ហ៊្លត ឡឹង សារ អន់ទៀគៗ ណោះ អ៊ែ ចឹង អន់ ធែម គ្រឹប កាណាគ័ ញ៉ា ឡាក់ អន់ដីស តងកាន ណោះ។ ៣៤ ជែ វ៉ឹនវ៉ាយ ឡឹង សារ ញ៉ា ឡាក់ ចឹង កើត ទី ដារ់ តាយ៉ាង័ ទៀ សារ ដារ់ តាយ៉ាង័ ក្យាគ់ ឃឹត ដារ់ តាយ៉ាង័ ទៅ ញន ម៉ោញ ដារ់ ៗ ទី សារ ក្យិប កេះ សាំរ៉ាប់ ដារ់ ណោះ ហង។

៧

១ «ជែ ផា កា ពូ ប៉្រគ័ យច ដៃ ភឿ ជែ អន់ ប‌៉្រ័ះ ប៊កកាតយ័ ផា កា អន់ដីស ប៉្រគ័ យច។ ២ ផា អន់ដីស ផា កា ពូ នីចម័ ប‌៉្រ័ះ ប៊កកាតយ័ ចឹង ផា កា អន់ដីស នីណោ័ះ ដេល។ អ៊ែ ចឹង វ៉ាល់ អន់ កា អន់ដីស ឡាក់ កា អន់ដីស វ៉ាល់ អន់ កា ពូ ណោះ ដេល។ * ៣ ញ៉ា ត្រគ់ អន់ដីស ហៃ ប៉ប័ សារ យច ថិ ម៉ះ អុះ ម៉ី ឡាក់ កា កាបក់ តេះ កាណុង ម៉ាត់ ហះកា អន់ដីស អូ ប៉ប័ សារ អន់ដីស ប៉្រគ័ យច តីស ឡាក់ កា តាំពៀក អ៊្លង អ្វៃ ទួម ពឹង ម៉ាត់ អន់ដីស ទៅ។ ៤ ទឹល អ៊្លង អ្វៃ ទួម ពឹង ម៉ាត់ អន់ដីស ញ៉ា ត្រគ់ អន់ដីស កាប លូ អុះ ម៉ី ផា "ពឹះ អន់ អាញ់ ប៉ាតឹត អ្យក់ ឡាច់ កាបក់ តេះ ឡឹង ម៉ាត់ អីស" ? ៥ អឺ ប៉ាណូស តាគ់ អំប៉្រគ័ ហគ់ អ្យក់ ឡាច់ អ៊្លង ឡឹង ម៉ាត់ អន់ដីស ទៅ ហិ ណោះ អន់ដីស ចឹង ហៃ ប៉ប័ សាឡះ លូ អ្លុ ប៉ាតឹត អ្យក់ ឡាច់ កាបក់ តេះ ឡឹង ម៉ាត់ អុះ ម៉ី អន់ដីស។

៦ «ជែ អ្យក់ កាណាគ័ ញ៉ា ឡាក់ ដាគ់ អន់ កា សូ អ្យូគ កា អន់ឌែ ចឹង តាឡូះ កាប់ អន់ដីស ទៅ លូ ជែ វ៉ឹត តាយ៉ាល័ ដាគ់ ឡាយ៉ាម័ គឹត ខា ម៉ះ អន់ដីស ហះ ម៉ាត់ សាគែ អ្យូគ អន់ឌែ ចគ័ ឡូត។

៧ «អន់ដីស ប៉រ់ ណោះ ប‌៉្រ័ះ ប៊កកាតយ័ ចឹង អន់។ អន់ដីស ណាំង ណោះ អន់ដីស ចឹង ប៉ប័។ អន់ដីស កាខគ់ អំប៉ារ ណោះ អ៊ែ ចឹង បើក កា អន់ដីស ឡូត។ ៨ ខង ពឿ ប៉រ់ បក់ ណោះ ចឹង ទី ពឿ ណាំង បក់ ណោះ ចឹង ប៉ប័ លូ ប‌៉្រ័ះ ចឹង បើក អំប៉ារ កា បក់ ចំ កាខគ់ ដេល។ ៩ ទិ កាំឡាំង អន់ដីស អា ផា គន ប៉រ់ ណុំ ប៉ាំង អូ ទី ពឿ ចឹង អ្យក់ អំហ្មោ អន់ កា អ៊ែ អុះ។ ១០ លូ ផា គន ប៉រ់ សាអ៊្លង កា អូ ទី ពឿ ចឹង អ្យក់ ពិះ អ្វៃ រ៉ីស អន់ កា អ៊ែ ដេល។ ១១ តុត អន់ដីស ឡាក់ ប៉ាណូស អូ ដាគ់ អ្លុ អន់ កាណាគ័ ដាគ់ កា គន ហ៊ែង ខាក់ ប‌៉្រ័ះ ឡាក់ ពឹ អន់ដីស អ្វៃ ពឹង ប៉្លៃង តោ អ៊ែ ចឹង អន់ កាណាគ័ ដាគ់ កា បក់ ប៉រ់ ណោះ ត័ះ។

១២ «អន់ដីស ប៉ិច កា ពូ ប៉្រគ័ ដាគ់ លូ អន់ដីស នីចម័ អន់ដីស ត្រគ់ ប៉្រគ័ ដាគ់ កា ពូ នីណោ័ះ ដេល ខង កាណុង ផាប់ ចាបាប់ ប‌៉្រ័ះ លូ ផាប់ មួត រ៉ាគឹយ ប‌៉្រ័ះ ទី រ៉ះ នីណោ័ះ ហង។

១៣ «ហគ់ ម៉ុត ទ្រង អំប៉ារ អង់អ្យាគ័ ពិ ខង អំប៉ារ ម៉ុត ប៉ាគ់ ចារ តោ័ រ៉ាយ តោ័ រ៉ុង ណោះ តីស ឡាហោង ខាក់។ ទ្រង ឡាំ ប៉ាគ់ ចារ ណោះ កា ឡាម៉គ់ ដេល ទី ប៉ាណូស អៀង ម៉ុត ទ្រង អំប៉ារ ណោះ។ ១៤ ហះកា អំប៉ារ ម៉ុត ប៉ាគ់ ចារ ទី អាញុ រ៉ីស អ៊ែ អង់អ្យាគ័ លូ ទ្រង ណោះ ប៉ាណាប ចាក ដេល ទី ប៉ាណូស ប៊ែត ដូវ ណាំង ទ្រង ណោះ ប៉ប័។

១៥ «ត្រគ់ ឡាវ៉ាំង ឡឹង មួត តាគ់ អំប៉្រគ័ រ៉ាគឹយ ប‌៉្រ័ះ ខង អន់ឌែ ចឹង ប៉ាឡម័ ឡាកោ ឡាំ ណាំង អន់ដីស អន់ឌែ តាគ់ អំប៉្រគ័ ដាគ់ សីម ឡាក់ កា ចៀម ហះកា ពុត អន់ឌែ តាកេះ ឡាក់ កា សូ ព្រី។ ១៦ អន់ដីស ចឹង អន់ហ្នាល់ អន់ឌែ ញន សារ អន់ឌែ ចឹង ប៉្រគ័ ឡាក់ កា ពិន អន់ហ្នាល់ តើម អ៊្លង ញន ប៉្លៃ អ៊ែ ដេល។ នីចម័ ពូ ឃើយ ដេល ប អ្លេះ ប៉្លៃ អង់កាច លូ ប៉្លៃ ហ្រា ឡឹង គុំ សាលៀ ? ១៧ តើម អ៊្លង ដាគ់ ប៉្លៃ អ៊ែ កា ដាគ់ និះទៅ ដេល ផា តើម អ៊្លង អូ ដាគ់ ប៉្លៃ អ៊ែ កា អូ ដាគ់ និះទៅ ដេល។ ១៨ តើម អ៊្លង ដាគ់ អូ អ្លុ ប៉ាំងកើត ប៉្លៃ អ៊ក អុះ តើម អ៊្លង អូ ដាគ់ កា អូ អ្លុ ប៉ាំងកើត ប៉្លៃ ដាគ់ និះទៅ ដេល។ ១៩ តើម អ៊្លង ចំ អូ ដាគ់ ប៉្លៃ ពូ ចឹង កាល់ អ្លាត កេះណោះ អ្យក់ ចៃគ ពឹង អុញ។ ២០ មួត តាគ់ អំប៉្រគ័ រ៉ាគឹយ ប‌៉្រ័ះ កា នីណោ័ះ ដេល អន់ដីស ចឹង អន់ហ្នាល់ អន់ឌែ ញន សារ អន់ឌែ ប៉្រគ័។

២១ «មួត បក់ ប‌៉្រ័ះ ចឹង រ៉ាំងហៃ រ៉ាំងខ្យា អូ ត្រគ់ មួត ក្រាន័ កា អើ អាញ់ ផា ពឹ តាំងឡា ម៉ៃគ តាំងឡា ណោះ អុះ ឃឺ មួត បក់ ប៉្រគ័ ពួយ ពុត ពឹ អាញ់ ឡាក់ អ្វៃ ពឹង ប៉្លៃង តោ។ ២២ ប៉ាគ់ ដារ់ ប‌៉្រ័ះ ចឹង តាត់ស៊ិន សារ ទៀ ចឹង ទី ប៉ាណូស អៀង ដូវ ឡោម ឡា អាញ់ ផា "អឺ ពឹ តាំងឡា ផះ ញឹន ប៉្រគ័ រ៉ាគឹយ ប‌៉្រ័ះ លូ ទ្រុះ ឡាច់ ប‌៉្រ័ះ បឺគ ប‌៉្រ័ះ រ៉ឺគ ទឹប ប៉្រគ័ សារ អំរ៉ាញ អឺញ កេង ខាក់ ញ៉ា អូ ត្រគ់ សិច អីស ប ញឹន ឃើយ អើ ណោះ ពែ ?" ២៣ ណោះ អាញ់ ចឹង រ៉ះ កា អន់ឌែ ផា "អឺ មួត ប៉្រគ័ យច ចាបាប់ អន់ដីស ចាក ឡាច់ អន់ ចាំងហាយ្គ ឡឹង អាញ់ ពិ អាញ់ អូ ឃើយ អន់ហ្នាល់ អន់ដីស អុះ"។

២៤ «ពឿ សាំយ៉ាំង ប៉ានឹរ អាញ់ អា កេះណោះ ប៉្រគ័ ពួយ អ៊ែ ណោះ ឡាក់ កា ប៉ាណូស ហ្លង់ សាឡាច់ ប៉្រគ័ ហី អំប៉ាំង អំហ្មោ តាទៀរ។ ២៥ យ‌៉័ះ ប៉្លៃង បី ខ្យាល តីស លូ ទៀក រ៉ាឡាប តឹ ហី ណោះ នីចម័ កាតាម កា ហី ណោះ អូ ព្លូក អុះ ខង អ៊ែ ប៉្រគ័ អំប៉ាំង អំហ្មោ។ ២៦ កាប៉ាច់ បក់ សាំយ៉ាំង ប៉ានឹរ អាញ់ អា ហះកា អ៊ែ អូ ប៉្រគ័ ពួយ អ៊ែ ណោះ ឡាក់ កា ប៉ាណូស អូ ហ្លង់ អូ ហ្លី ប៉្រគ័ ហី ពឹង តេះ ឡាពុក។ ២៧ ប៉ាគ់ ប៉្លៃង បី ខ្យាល តីស លូ ទៀក រ៉ាឡាប តឹ ហី ណោះ អ៊ែ ព្លូក រ៉ាយ រ៉ាំ ឡូត»។

២៨ ប៉ាគ់ យីស៊ូ រ៉ះ សារ អា កេះៗ មួត ប៉ាសុន ញម ខាក់ កា សារ អ៊ែ អន់តគ់ ប៉ាតោ ណោះ ២៩ ខង អ៊ែ ប៉ាំងហៀន ទី អំរ៉ាញ អឺញ អូ ត្រគ់ ឡាក់ កា មួត ណៃឃូ អន់ទៀគ ឃើយ ប៉ាំងហៀន អន់ឌែ អុះ។

៨

សារ យីស៊ូ តាគ់ អន់ដាគ់ ពូ អៀង

១ ប៉ាគ់ យីស៊ូ ជឹរ ឡឹង ប៉ានឹម ទី ប៉ាណូស អៀង កាខាក់ ប៉ាណាំ គួប ចាក ពួយ អ៊ែ។ ២ ផះ ណោះ កា ទី ប៉ាណូស ត្រគ់ រ៉ោះ ម៉ោញ ដូវ ម៉ុត កាដាប សាំប‌៉័ះ អ៊ែ លូ កាប ផា «អឺ ពឹ តាំងឡា អីស ទី អំរ៉ាញ តាគ់ អន់ដាគ់ អាញ់ ផា អីស ចៃ»។ ៣ យីស៊ូ សាប៉ាគ់ អ៊ែ លូ កាប ផា «អាញ់ ចៃ ដេល ហគ់ ព្រេះ ដាគ់ ពិ»។ ផាឌី រ៉ោះ អ៊ែ ណោះ កា ព្រេះ ដាគ់ ឡូត។ ៤ កេះណោះ យីស៊ូ អន់តគ់ រ៉ះ កា អ៊ែ ផា «អីស ត្រគ់ ឡាវ៉ាំង កាខាក់ ជែ រ៉ះ សារ អា អន់ ពូ អ្លុ ដៃ។ ហះកា អីស ត្រគ់ ឡាំ តាំបាង ឡាកោ អន់ ក្រាគ់ រ៉ាម៉ះ ប‌៉្រ័ះ តោ ហៃ លូ អ្យក់ កាណាគ័ ពុះ សៃន ប‌៉្រ័ះ ប៊កកាតយ័ ឡាក់ កា ម៉ូសេ ទី រ៉ះ ភឿ អន់ ពូ អ្លុ អន់តគ់ ផា អីស ដាគ់ ប៉្រាល់ តាទឹច»។

៥ កេះណោះ យីស៊ូ ម៉ុត កាណុង មឿង កាផានឹម ទី ម៉ៃគ តាហាន សុនសាត រ៉ូម ម៉ោញ ដូវ ឡាំ ប៉ាគ់ ចារ អ៊ែ លូ ឡោម ផា ៦ «អឺ ពឹ តាំងឡា ! ទុច អាញ់ អ៊ែ អីគ យ៉ឹប ខាក់ តៃប សាំងអ៊្វែង អ្វៃ ពឹង ហី»។ ៧ យីស៊ូ រ៉ះ កា អ៊ែ ផា «អាញ់ ចឹង ឡាំ តាគ់ អន់ដាគ់ អ៊ែ»។ ៨ ម៉ៃគ តាហាន សុនសាត រ៉ូម ណោះ កាប ផា «អឺ ពឹ តាំងឡា អាញ់ ឡាក់ ប៉ាណូស អូ គឹត អូ ខា អូ ឃឺ ចឹង ជៀក អីស ម៉ុត កាណុង ហី អាញ់ អុះ។ ប៉រ់ ក្រាន័ កា អីស កាប តាគ់ អន់ដាគ់ ឡឹង អា ម៉ោញ នឹរ កា អ៊ែ ដាគ់ ហង។ ៩ អាញ់ អ្លុ អន់តគ់ ខង អាញ់ កា អ្វៃ អន់តេ័ះ ប៉ានឹរ ពូ ដេល កា ទី គន តាហាន អ្វៃ កាន់តេ័ះ ប៉ានឹរ អាញ់ និះទៅ ដេល។ ផា អាញ់ ប៉្រើ តាហាន ម៉ោញ ដូវ ឡាំ ណោះ អ៊ែ ចឹង ឡាំ ផា អាញ់ ប៉្រើ សឹត ណោះ អ៊ែ ចឹង សឹត។ ផា អាញ់ ប៉្រើ ទុច ប៉្រគ័ ង៉ារ ញ៉ា អ៊ែ កា ប៉្រគ័ ពួយ ដេល»។ ១០ ផះ យីស៊ូ កាតាំង អ៊ែ កាប នីណោ័ះ អ៊ែ ញម ខាក់ ខង សុនសាត អន់ទៀគ ណោះ សឿ កាខាក់ កេះណោះ អ៊ែ រ៉ះ កា មួត ចាក ពួយ អ៊ែ ផា «អាញ់ ប៉រ់ រ៉ះ កា អន់ដីស តាទឹច កាណុង សុនសាត អ៊ីស្រាអ៊ែល អា អាញ់ អូ ឃើយ ប៉ប័ ពឿ សឿ កេង ខាក់ ឡាក់ កា អ៊ែ អា អុះ។ ១១ អាញ់ ប៉រ់ រ៉ះ កា អន់ដីស ចឹង ទី សុនសាត អន់ទៀគ អៀង ពឹះ ឡឹង ដារ់ ឡាច់ ឡឹង ដារ់ ម៉ុត ចឹង ហាវ ប៉ាគ់ ចារ ប‌៉្រ័ះ រ៉ាំងហៃ រ៉ាំងខ្យា សង់ សា អន់ឌូ លូ វគ័ អាប៉្រាហាំ វគ័ អ៊ីសាក់ លូ វគ័ យ៉ាកុប។ ១២ ហះកា ប៉ាសុន អ៊ីស្រាអ៊ែល ឡាក់ ត្រគ់ ទី ប‌៉្រ័ះ ប៊កកាតយ័ ចឹង រ៉ាំងហៃ រ៉ាំងខ្យា ណោះ ប‌៉្រ័ះ ចឹង វ៉ឹត អ្លាត អន់ឌែ អន់ អ្វៃ គែង ឡីង ពឹង ចារ ម៉ាម៉ាំង ម៉ាមត កាណុង ចារ ណោះ កាតាំង ដឹង ពូ ញ៉ាំ តាំងអឹះ លូ រ៉ាំងគែត សាណាញ់»។ ១៣ កេះណោះ យីស៊ូ រ៉ះ កា ម៉ៃគ តាហាន សុនសាត រ៉ូម ផា «ហគ់ អីស សឹត ឡគ ពិ អន់ ដាគ់ ឡាក់ កា សារ អីស ម៉ឹង អា ហង»។ ផះ ណោះ ទុច អ៊ែ ណោះ កា ដាគ់ ឡូត។

១៤ កេះណោះ ណាវ្គ យីស៊ូ ឡាំ ប៉ាគ់ ហី ពេត្រុះ ប៉ប័ មើគ អន់ហ្នី ពេត្រុះ ព្លុ គ្រឹន តៃប ពឹង គ្រេ។ ១៥ យីស៊ូ ចឹក តី អ៊ែ ផាឌី ព្លុ ណោះ កា ដាគ់ ព្យោ័ ឡូត អ៊ែ អ្យូវ តាំបាង សាណា សាណឹត អន់ កា យីស៊ូ។ ១៦ ប៉ាគ់ ទឹល កាង៉ាច ទី ពូ ឡាំ ជឹន ប៉ាណូស ប‌៉្រ័ះ ប៉្រគ័ អៀង ដូវ ប៉ាគ់ យីស៊ូ អ៊ែ កា ទ្រុះ ឡាច់ ប‌៉្រ័ះ បឺគ ប‌៉្រ័ះ រ៉ឺគ ឡឹង ប៉ាណូស ប‌៉្រ័ះ ប៉្រគ័ ណោះ ញន ប៉ានឹរ អ៊ែ លូ តាគ់ អន់ដាគ់ មួត អីគ ព្លុ ដាគ់ ទិឌូ ដេល ១៧ ភឿ តាគ់ អង់កេះ សារ រ៉ាគឹយ ប‌៉្រ័ះ សិច អេសាយ ទី ច្រាគ់ រ៉ះ ផា "អ៊ែ អ្យក់ ទឹប សារ អីគ ព្លុ ទឹប កាជក កាជែល ម៉ះ ពិន កា អ៊ែ"*។ ១៨ យីស៊ូ ហៃ កា ទី ប៉ាណូស អៀង ពឹះ គ្លម អ៊ែ ជុំ ណោះ អ៊ែ ប៉្រើ សឹះ អ៊ែ អ្យក់ ទូក ឃ្លង តាំងលោ័ ឡាំ ប៉ាគ់ ហាង តោ ឡគ។

១៩ ផះ ណោះ ទី ណៃឃូ ប៉ាំងហៀន ចាបាប់ ម៉ោញ ដូវ ឡាំ ប៉ាគ់ ចារ យីស៊ូ លូ រ៉ះ ផា «ណៃឃូ ! អាញ់ ចឹង ប៉្រគ័ សឹះ ចាក ពួយ អីស ដេល យ‌៉័ះ អីស ឡាំ ប៉ាគ់ ចំ កាតាម»។ ២០ យីស៊ូ តើល អ៊ែ ផា «សូ ព្រី ទី រ៉ូង័ ម៉ះ អ៊ែ សៃម កា ទី សំប៉ូវ ម៉ះ អ៊ែ ដេល ហះកា ប៉ាណូស អាញ់ អូ ទី ចារ ម៉ុត រ៉ាឡូវ អុះ»។ ២១ ទី សឹះ ម៉ោញ ដូវ ណាវ្គ រ៉ះ កា យីស៊ូ ផា «ពឹ តាំងឡា អីស អន់ អាញ់ សឹត តប់ ប៉ាទ្រូ ពឹ អាញ់ ហិ»។ ២២ ហះកា យីស៊ូ តើល ផា «ចុ ចាក ពួយ អាញ់ ! អន់ ប៉ាណូស តោ័ តប់ គួប អន់ឌែ ទៅ ពិ»។

សារ យីស៊ូ តាគ់ អន់ដាគ់ បី ខ្យាល

២៣ កេះណោះ យីស៊ូ ជឹរ ជិះ ទូក ណាវ្គ មួត សឹះ កា ប៉ាណាំ គួប ឡាំ អន់ឌូ លូ អ៊ែ ដេល។ ២៤ ផាឌី ទី ខ្យាល តីស តាគ់ រ៉ាំងក្លាច ទៀក តាំងលោ័ ម៉ុត ពឹង ទូក ចឹង តាគ់ កាឡាប់ ទូក។ កាប៉ាច់ យីស៊ូ តៃប ហ្លាក់ កា អ៊ែ ស៊ើយ។ ២៥ មួត សឹះ រ៉ោ យីស៊ូ ផា «ពឹ តាំងឡា ប៉រ់ អីស តង័ ណើ ពិន ចឹង តោ័ កិញអៀ ហង អា»។ ២៦ យីស៊ូ កាប ផា «អឺ ប៉ាណូស សឿ ឡាឡិគ័ ឡាឡាគ័ ញ៉ា ត្រគ់ អន់ដីស អ្យូគ តាឡាម័ នីអៀ ?» កេះណោះ អ៊ែ អ្យូវ ទឹប ខ្យាល លូ ទៀក ណោះ ខ្យាល កា ស្វាស ទៀក កា ដាគ់ ថិរ តៃល ទៅ ហង។ ២៧ មួត សឹះ ញម ខាក់ អន់ឌែ កាកាប លូ គួប ផា «អ៊ែ អា ប៉ាណូស នីចម័ បះ ខ្យាល លូ ទៀក រ៉ាប់ អ៊ែ នីអៀ ?»។

សារ យីស៊ូ តាំងហ្យិត ប‌៉្រ័ះ បឺគ ឡាច់ ឡឹង ប៉ាណូស

២៨ ប៉ាគ់ យីស៊ូ លូ មួត សឹះ ទឹល ប៉ាគ់ ហាង ក្យាម័ មឿង កាដារ៉ា កេះ ផាឌី ទី កាម៉ាក័ ប‌៉្រ័ះ ប៉្រគ័ ពៀរ ដូវ ឡាច់ ឡឹង ចារ ពូ តប់ ប៉ាទ្រូ ចាក ឡាំ ប៉ាគ់ ចារ យីស៊ូ។ អន់ឌែ ពៀរ ដូវ ណោះ តាកេះ ខាក់ អូ ទី ពឿ ខឹន ចាក ទ្រួង ចារ ណោះ អុះ។ ២៩ កាម៉ាក័ ប‌៉្រ័ះ ប៉្រគ័ ពៀរ ដូវ ណោះ ស៊្រែក ផា «អឺ គន ប‌៉្រ័ះ ប៊កកាតយ័ ! អីស ទី សារ ញ៉ា លូ ញឹន ? អីស ឡាំ ប៉ាគ់ អា ចឹង ចៃគ ថូត ញឹន អន់ទ្រួល ឡឹង ដារ់ កាំឡត់ ប ?» ៣០ ចាំងហាយ្គ ប៊ែត ឡឹង ចារ អន់ឌែ ណោះ ទី សាគែ ម៉ោញ តាប៉ល់ ផះ ចាក ណាំង សា។ ៣១ ប‌៉្រ័ះ បឺគ ឡោម យីស៊ូ ផា «ផា អីស ទ្រុះ ញឹន ឡឹង ប៉ាណូស អា អីស អន់ ញឹន ម៉ុត អ្វៃ កាណុង តាប៉ល់ សាគែ តោ ឡគ ពិ»។ ៣២ យីស៊ូ តើល ផា «ម៉ុត អ្វៃ ពិ !» ប‌៉្រ័ះ បឺគ កា ឡាច់ ឡឹង កាម៉ាក័ ពៀរ ដូវ ណោះ ម៉ុត កាណុង សាគែ ឡគ។ តាប៉ល់ សាគែ ណោះ កា សាតាក់ ជឹរ ច្រាំង គ្រូគ ឡិ ពឹង ទៀក តាំងលោ័ ឡង់ ទៀក តោ័ ទិ។ ៣៣ មួត រង សាគែ ប៉ាណាំ គួប សាតាក់ ឡាំ រ៉ះ កា កាំឡាំង មឿង លូ រ៉ះ ឡឹង សារ កាម៉ាក័ ពៀរ ដូវ ឡាក់ ប‌៉្រ័ះ ប៉្រគ័ ណោះ។ ៣៤ កាំឡាំង មឿង ទិឌូ កា ប៉ាណាំ គួប ឡាំ ប៉ាគ់ ចារ យីស៊ូ កេះណោះ កាប ឡោម ប៉្រើ យីស៊ូ ចាក ឡាច់ ឡឹង ចារ អន់ឌែ ណោះ។

៩

សារ យីស៊ូ អូ អ្យក់ យ៉ូ សារ យច ប៉ាណូស

១ កេះណោះ យីស៊ូ ជឹរ ជិះ ទូក ឃ្លង សឹត ប៉ាគ់ មឿង ចារ អ៊ែ ឃើយ អ្វៃ ទៅ ណាវ្គ។ ២ ផះ ណោះ ទី ពូ តូង័ ប៉ាណូស តោ័ ជុង តី តៃប ពឹង ត្រិ ឡាំ ណាំង យីស៊ូ។ ផះ អ៊ែ ប៉ប័ អន់ឌែ សឿ អ៊ែ តាទឹច អ៊ែ កាប ផា «អឺ គន ហគ់ អីស ម៉ឹង ពិ ខង សារ អីស ប៉្រគ័ យច លូ ប‌៉្រ័ះ អាញ់ អូ អ្យក់ យ៉ូ អុះ អ្លាត ដោះ កេះ»។ ៣ ណៃឃូ ប៉ាំងហៀន ចាបាប់ បក់ អន់ដា កាតាំង អ៊ែ កាប នីណោ័ះ អន់ឌែ កាប កាណុង ពុត ផា «ប៉ាណូស អា កាប ផាម៉ាត ប‌៉្រ័ះ»*។ ៤ យីស៊ូ កាតាំង ទិ សារ អន់ឌែ កាប កាណុង ពុត ណោះ បះ អ៊ែ កាប ផា «ញ៉ា ត្រគ់ អន់ដីស ទី ពុត អូ ដាគ់ នីអៀ ? ៥ ផា អាញ់ រ៉ះ ផា "អាញ់ អូ អ្យក់ យ៉ូ សារ យច អីស កេះ" លើ កាប ផា "អ្យូវ ចាក ពិ" កាប នីចម័ ឡាម៉គ់ លឺន ? ៦ ហះកា អាញ់ ប៉ិច អន់ អន់ដីស អ្លុ ហ្លង់ ផា ពឹង អង់កក់ តេះ អា ប៉ាណូស អាញ់ អ្លុ អ្លាត ដោះ សារ យច»។ កេះណោះ យីស៊ូ កាលែង ហៃ ប៉ាណូស តោ័ ជុង តី ទឹប កាប ផា «អ្យូវ អ្យក់ ត្រិ អីស ចាក សឹត ប៉ាគ់ ហី អីស ទៅ ពិ»។ ៧ ប៉ាណូស បក់ តោ័ ជុង តី កា អ្យូវ ប៉្រោហ ចាក សឹត ប៉ាគ់ ហី អ៊ែ ទៅ ណាវ្គ។ ៨ ផះ កាំឡាំង អៀង ប៉ប័ សារ អា ពូ ញម ខាក់ លូ ប៉ានេ ប‌៉្រ័ះ ឡាក់ ទី អន់ សារ អំរ៉ាញ អឺញ នែវ អា កា ប៉ាណូស។

សារ មួត ផារ៉ាស៊ី ណាំង សារ លូ យីស៊ូ លូ សឹះ អ៊ែ

៩ ផះ យីស៊ូ ចាក ឡាច់ ឡឹង ចារ ណោះ អ៊ែ ប៉ប័ កាម៉ាក័ ម៉ោញ ដូវ សិច ម៉ាថាយ អង់អ្វៃ ហះ ចារ ពូ ស៊ង រ៉ាបៃ។ យីស៊ូ កាប លូ អ៊ែ ផា «ចុ ឡាំ ពួយ អាញ់»។ ណោះ អ៊ែ កា អ្យូវ ចាក ពួយ យីស៊ូ ឡូត។ ១០ កេះណោះ យីស៊ូ ឡាំ សា សាណា ប៉ាគ់ ហី ម៉ាថាយ។ ទី ប៉ាណូស អ្យក់ រ៉ាបៃ លូ ប៉ាណូស អូ ដាគ់ អៀង ដូវ ពឹះ សា អន់ឌូ លូ អ៊ែ លូ សឹះ អ៊ែ ដេល។ ១១ មួត ផារ៉ាស៊ី ប៉ប័ នីណោ័ះ អន់ឌែ កាប លូ សឹះ យីស៊ូ ផា «ញ៉ា ត្រគ់ ណៃឃូ អន់ដីស សា អន់ឌូ លូ ប៉ាណូស អ្យក់ រ៉ាបៃ លូ ប៉ាណូស អូ ដាគ់ នីអៀ ឡគ ?» ១២ យីស៊ូ កាតាំង អន់ឌែ កាប នីណោ័ះ កា តើល ផា «ប៉ាណូស ដាគ់ ឡាកោ ប៉ាំងឡៃ អ៊ែ អូ តងកាន ម៉ូអ្យា អុះ ទី ដឹង បក់ អីគ ព្លុ តងកាន ម៉ូអ្យា។ ១៣ ហគ់ អន់ដីស ឃឹត ចាជ្រែប ហៃ សារ ប‌៉្រ័ះ រ៉ះ កាណុង ផាប់ រ៉ាន់ដាប់ ប៉ានឹរ អ៊ែ ផា "អាញ់ ប៉ិច កា ប៉ាណូស ទី ពុត តាប៉ាប តាប៉ុន អូ ត្រគ់ អាញ់ ប៉ិច កា កាណាគ័ ពូ ពុះ រ៉ាម៉ះ អុះ"†។ សារ អា ទី ណី នីចម័ ? ឃឺ អាញ់ អូ ត្រគ់ ជឹរ ណាំង ប៉ាណូស ដាគ់ អុះ ឃឺ ជឹរ ណាំង ជៀក មួត អូ ដាគ់ ភឿ អន់ អន់ឌែ ប៉ិនពែង ពុត ពៀក»។

១៤ ឡៃង ឡឹង ណោះ មួត សឹះ វគ័ យូហាន ឡាំ ប៉ាគ់ ចារ យីស៊ូ លូ អំប៉ញ់ ផា «ញឹន លូ មួត ផារ៉ាស៊ី កំ អូ សា សាណា លើយៗ ញ៉ា ត្រគ់ សឹះ អីស អន់ឌែ អូ កំ ?» ១៥ យីស៊ូ តើល អន់ឌែ ផា «ផះ ប៉ាញ់សង់ ក្លោ កាម៉ាញ់ នីចម័ គួប ចាង័ អ៊ែ ចឹង អ្លុ ញ៉ាំ សោក ដេល ប ! ហះកា ចឹង ទី ដារ់ ម៉ោញ ពូ ចឹង រ៉ុប អ្យក់ ឡាច់ ក្លោ ណោះ ដារ់ ណោះ អន់ឌែ ចឹង កំ។ ‡ ១៦ អូ ទី ប៉ាណូស ពឿ អ្យក់ កាណាត់ ណាវ ជឹង ក្លោប ពឹង អាវ រ៉ោះ អុះ ខង កាណាត់ ណាវ ណោះ ចឹង កាប៉្រិញ ប៉្រគ័ អន់ កា អាវ តាហ៊ែក ហ៊ែង យ៉ឹប។ § ១៧ កា អូ ទី បក់ ពឿ អ្យក់ តាពែ ប៉្លៃ អង់កាច បើ ង៉ម់ ចៃគ ពឹង ស្រោ អង់ការ សាន់ដាប់ អុះ។ ផា ប៉្រគ័ នីណោ័ះ ចាបះ កា ស្រោ អង់ការ សាន់ដាប់ ណោះ ចឹង តាហ្រីស តាពែ កា ចឹង សីគ ទិ ឡូត ស្រោ អង់ការ ណោះ កា អូ អ្លុ អ្យក់ ហង។ ផា តាពែ បើ តាន័ ង៉ម់ ពូ ចៃគ ពឹង ស្រោ អង់ការ ណាវ ដេល ណោះ តាពែ កា អ្វៃ ស្រោ អង់ការ កា ដាគ់»។*

សារ យីស៊ូ តាគ់ អង់រ៉ីស សឹត គន ក្រាគ់ ស្រុក

១៨ ផះ យីស៊ូ កាកាប លូ អន់ឌែ ផាឌី ទី ក្រាគ់ ស្រុក ម៉ោញ ដូវ ម៉ុត កាដាប សាំប‌៉័ះ អ៊ែ កេះណោះ រ៉ះ ផា «គន អង់កាន់ អាញ់ អង់ក័ះ កាតាច់ កាស៊ែ តាំងហើម កិញ អៀៗ ប៉រ់ អីស តាប៉ាប តាប៉ុន ឡាំ សាប៉ាគ់ អ៊ែ ណើ ណោះ អ៊ែ ចឹង ទី អាញុ រ៉ីស សឹត ណាវ្គ»។ ១៩ យីស៊ូ កា អ្យូវ ចាក ឡាំ អន់ឌូ លូ អ៊ែ ឡូត មួត សឹះ កា ឡាំ អន់ឌូ ដេល។ ២០ ទី អង់កាន់ ម៉ោញ ដូវ អ៊ែ អីគ ជឹរ អញ់ជុ លើយ ទុញ ១២ សាណាំ កេះ អ៊ែ ចាក ពួយ ទ្រង អង់កក់ ម៉ុត សាប៉ាគ់ ឡាណុច អាវ យីស៊ូ ២១ ញន អ៊ែ ឃឹត កាណុង ពុត «ផា អាញ់ ទី សាប៉ាគ់ ដឹង អាវ អ៊ែ ដាគ់ ហង អីគ អាញ់ អា»។ ២២ យីស៊ូ កាលែង ហៃ គែង អង់កក់ ប៉ប័ អង់កាន់ ណោះ កេះណោះ អ៊ែ ផា «អឺ គន ហគ់ អីស ម៉ឹង ពិ អីស ដាគ់ កេះ ញន កា អីស សឿ»។ អង់កាន់ ណោះ កា ដាគ់ អន់តាន័ ជុង ឡូត។ ២៣ ប៉ាគ់ យីស៊ូ ឡាំ ទឹល ប៉ាគ់ ហី ក្រាគ់ ស្រុក កេះ អ៊ែ ប៉ប័ មួត ខ្លោម ប៉ី ខ្លោម ច្យាប័ លូ ប៉ប័ ប៉ាណូស រ៉ាចក់ រ៉ាចល់ ផះ អ្វៃ អង់រ៉ើង ពឹង ប៉ាទ្រូ †។ ២៤ ណោះ អ៊ែ រ៉ះ កា ពូ ផា «ឡាច់ៗ សាស្វា អា អូ តោ័ អុះ អ៊ែ ក្រាន័ កា តៃប ហ្លាក់ ដោច»។ ហះកា ពូ កាកីក ប៉ាដើក ប៉ាញ់ចើរ កា អ៊ែ។ ២៥ ប៉ាគ់ អ៊ែ ទ្រុះ ឡាច់ ពូ ទិ ប៉ាគ់ ឡីង កេះ អ៊ែ កា ម៉ុត ពឹង កាណុង អ៊ែ ចឹក តី សាស្វា ណោះ សាស្វា ណោះ កា អ្យូវ ឡូត។ ២៦ សារ អា កា លៅ ប៉ាញ័ ទឹប ស្រុក តេះ រណោះ ហង។

សារ យីស៊ូ តាគ់ អន់ដាគ់ ប៉ាណូស ប៊្លែល ម៉ាត់ លូ ប៉ាណូស កាំឡូ

២៧ ផះ យីស៊ូ ចាក ឡាច់ ឡឹង ចារ ណោះ ទី ប៉ាណូស ប៊្លែល ម៉ាត់ ពៀរ ដូវ ចាក ពួយ អ៊ែ លូ ស៊្រែក ផា «អឺ ផូង័ វ៉ាច់ សាដាច់ ដាវីត ប៉រ់ អីស តាប៉ាប តាប៉ុន កា ញឹន ណើ»។ ២៨ ប៉ាគ់ យីស៊ូ សឹត ទឹល ប៉ាគ់ ហី កេះ មួត ប៊្លែល ម៉ាត់ ពៀរ ដូវ ណោះ ឡាំ ប៉ាគ់ ចារ អ៊ែ។ យីស៊ូ អំប៉ញ់ អន់ឌែ ផា «នីចម័ អន់ដីស សឿ ផា អាញ់ អ្លុ ប៉្រគ័ អន់ អន់ដីស តាតារ ម៉ាត់ ប ?» អន់ឌែ តើល ផា «ញឹន សឿ កេះ ពឹ តាំងឡា»។ ២៩ យីស៊ូ សាប៉ាគ់ ម៉ាត់ អន់ឌែ លូ កាប ផា «ហគ់ អន់ ដាគ់ ឡាក់ កា អន់ដីស សឿ អា ហង ពិ»។ ៣០ ម៉ាត់ អន់ឌែ ណោះ កា តាតារ ឡូត។ យីស៊ូ រ៉ះ កា អន់ឌែ កាខាក់ ផា «ត្រគ់ ឡាវ៉ាំង ជែ រ៉ះ អន់ ពូ អ្លុ អន់តគ់ ដៃ ណឺ»។ ៣១ ហះកា កាម៉ាក័ ពៀរ ដូវ ណោះ អន់ឌែ ចាក រ៉ះ អន់ ពូ អ្លុ ប៉ាញ័ ទឹប ស្រុក តេះ រណោះ។

៣២ ឡៃង ឡឹង អន់ឌែ ចាក រ៉ាវ៉ាច់ កេះ ផាឌី ពូ ឡាំ ជឹន ប៉ាណូស ប‌៉្រ័ះ បឺគ ម៉ុត ម៉ោញ ដូវ ប៉ាគ់ យីស៊ូ ប៉ាណូស ណោះ ប‌៉្រ័ះ បឺគ ប៉្រគ័ អន់ អ៊ែ កាំឡូ។ ៣៣ ប៉ាគ់ យីស៊ូ ទ្រុះ ឡាច់ ប‌៉្រ័ះ បឺគ កេះ ប៉ាណូស កាំឡូ កា អ្លុ កាប ឡូត។ កាំឡាំង អៀង ពូ ញម ខាក់ លូ កាប ផា «ពិន អូ ឃើយ ប៉ប័ អុះ សារ កេង ខាក់ នីអៀ កាណុង ប៉ាថេត អ៊ីស្រាអ៊ែល»។ ៣៤ ហះកា មួត ផារ៉ាស៊ី អន់ឌែ កាប ផា «អ៊ែ អ្លុ ទ្រុះ ឡាច់ ប‌៉្រ័ះ បឺគ នីអៀ ញន កា សាដាច់ ប‌៉្រ័ះ បឺគ អន់ សារ អំរ៉ាញ អឺញ កា អ៊ែ ហង»។

៣៥ កេះណោះ យីស៊ូ ចាក ឡាំ ប៉ាគ់ មឿង លូ ប៉ាគ់ ស្រុក អន់ទៀគៗ អ៊ែ ប៉ាំងហៀន ពូ ពឹង រ៉ោង លូ រ៉ះ សារ ដាគ់ ឡឹង ប‌៉្រ័ះ រ៉ាំងហៃ រ៉ាំងខ្យា លូ តាគ់ អន់ដាគ់ ប៉ាណូស អីគ ព្លុ គ្រឹប នែវ លូ ប៉ាណូស កាជក កាជែល ប៊្លែល ម៉ាត់ អន់ ដាគ់ និះទៅ ដេល។ ៣៦ ផះ យីស៊ូ ប៉ប័ កាំឡាំង អៀង អ៊ែ ទី ពុត តាប៉ាប តាប៉ុន កា ពូ ខាក់ ខង ពូ អូ ត្រូះ អូ ថូន អូ ទី ចារ ម៉ឹង ឡាក់ ចៀម អូ ទី តាំងឡា រង។ ៣៧ យីស៊ូ រ៉ះ កា មួត សឹះ ផា «ទី ពៀ អៀង ខាក់ ឡាក់ ត្រគ់ ច្រូត័ ហះកា ប៉ាណូស ច្រូត័ ប៊ែត ដូវ តាឡាម័។ ៣៨ ទឹល នីណោ័ះ ហគ់ អន់ដីស ឡោម ប‌៉្រ័ះ ប៊កកាតយ័ ឡាក់ តាំងឡា ម៉ីរ ម៉ាគ់ អ៊ែ ប៉្រើ ពូ ឡាំ ច្រូត័ ពៀ ពឹង ម៉ីរ អ៊ែ អា»។

១០

សារ យីស៊ូ ប៉្រើ សឹះ អ៊ែ ចាក

១ យីស៊ូ អើ មួត សឹះ ទិ ១២ ដូវ ពឹះ ប៉ាគ់ ចារ អ៊ែ កេះណោះ អ៊ែ អន់ មួត សឹះ ទី អំរ៉ាញ អឺញ អ្លុ ទ្រុះ ឡាច់ ប‌៉្រ័ះ បឺគ លូ អន់ អ្លុ តាគ់ អន់ដាគ់ ប៉ាណូស អីគ ព្លុ គ្រឹប នែវ លូ ប៉ាណូស កាជក កាជែល ប៊្លែល ម៉ាត់ និះទៅ ដេល។ ២ មួត សឹះ ១២ ដូវ ឡាក់ អ៊ែ ប៉្រើ ឡាំ ប៉ាតាង អ៊ែ ណោះ ទី សិច ឡាក់ កា រ៉ះ អា ហង៖ ទី ម៉ោញ ស៊ីម៉ូន ពូ អើ ផា ពេត្រុះ លូ អុះ អ៊ែ សិច អន់ត្រេ យ៉ាកុប លូ អុះ អ៊ែ សិច យូហាន អន់ឌែ អា ឡាក់ គន វគ័ សេបេដេ ៣ ភីលីប លូ បាថូលូមេ ម៉ាថាយ ឡាក់ ប៉ាណូស អ្យក់ រ៉ាបៃ លូ ថូម៉ះ យ៉ាកុប គន វគ័ អាលផាយ លូ ថាដេ ៤ ស៊ីម៉ូន ប៉ាណូស ក្រុំ ប៉ាត់តាវ៉ាត់ * លូ យូដះ អ៊ីសាការីយ៉ុត ប៉ាគ់ អន់តីគ អ៊ែ ប៉្រគ័ អូ ត្រង់ កា យីស៊ូ។

៥ យីស៊ូ ប៉្រើ សឹះ អ៊ែ ទិ ១២ ដូវ អា ឡាច់ ចាក លូ អន់តគ់ រ៉ះ ផា «ជែ ឡាំ ណាំង សុនសាត អន់ទៀគ លូ ជែ ម៉ុត ពឹង ស្រុក សុនសាត សាម៉ារី ហោគ ៦ ហះកា ត្រគ់ ឡាំ ណាំង ដឹង សុនសាត អ៊ីស្រាអ៊ែល ឡាក់ វ៉ឹល វ៉ើង ណោះ ខង អន់ឌែ ពៀប ឡាក់ កា ចៀម ហ៊្យង ហ្យើត ហង។ ៧ ផះ អន់ដីស ចាក ណោះ ត្រគ់ រ៉ះ ផា "សារ រ៉ាំងហៃ រ៉ាំងខ្យា ម៉ះ ប‌៉្រ័ះ ប៊កកាតយ័ ក្យាម័ ចឹង ទឹល ហង"។ ៨ ហគ់ តាគ់ អន់ដាគ់ ពូ អីគ ព្លុ លូ តាគ់ អង់រ៉ីស សឹត ពូ តោ័។ ហគ់ តាគ់ អន់ដាគ់ ប៉ាណូស ត្រគ់ រ៉ោះ លូ ទ្រុះ ឡាច់ ប‌៉្រ័ះ បឺគ ប‌៉្រ័ះ រ៉ឺគ ឡឹង ប៉ាណូស។ អាញ់ អន់ អំរ៉ាញ អឺញ នែវ អា កា អន់ដីស តាដោះ អូ តាច់ អូ តូរ័ ទឹល នីណោ័ះ ត្រគ់ រ៉ាំងហៃ ពូ តាដោះ និះទៅ ដេល ជែ អ្យក់ ខា ឡឹង ពូ។ ៩ ជែ ទ្រុង ឡាំ ម៉ាស ប៉្រាក់ លៀន កាក់ អុះ។ ១០ លូ ជែ ទ្រុង កាទុង ជែ អ្យក់ ឡាំ ខោ អាវ សាំរ៉ាប់ ផ្លេះ ជែ ជិះ កឺប លូ ជែ ចឹក ឡាំ អ៊្លង កាទូង ខង អន់ដីស ឡាក់ ប៉ាណូស ប៉្រគ័ ង៉ារ កា ពូ ពូ ចឹង អន់ សាណា កា អន់ដីស។ ១១ ប៉ាគ់ អន់ដីស ម៉ុត ពឹង ស្រុក តេះ លើ ពឹង មឿង ចំ កាតាម ត្រគ់ ណាំង អំប៉ញ់ ពូ ហី ពឿ ចៃ អន់ អន់ដីស អ្វៃ អន់ដីស ត្រគ់ អ្វៃ ពឹង ហី អ៊ែ ណោះ លើយ ទឹល ដារ់ អន់ដីស ឡាច់ ឡឹង ស្រុក ណោះ។ ១២ ប៉ាគ់ អន់ដីស ម៉ុត កាណុង ហី ចំ អន់ដីស ត្រគ់ កាកាប លូ តាំងឡា ហី ណោះ ផា "អន់ ប‌៉្រ័ះ អន់ សារ សាណុក សាវ៉ាក កា អន់ដីស"។ ១៣ ផា តាំងឡា ហី ណោះ ឃឺ ចឹង ទី សារ សាណុក សាវ៉ាក ណោះ អន់ឌែ ចឹង ទី សារ សាណុក សាវ៉ាក ឡាក់ កា ប៉ានឹរ អន់ដីស កាប តាទឹច។ ហះកា ផា តាំងឡា ហី ណោះ អូ ឃឺ ចឹង ទី សារ សាណុក សាវ៉ាក សារ អន់ដីស ប៉រ់ ណោះ ចឹង សឹត ប៉ាគ់ អន់ដីស ទៅ។ ១៤ ផា ពូ អូ ចៃ ហាប់ អន់ដីស លូ អូ ចៃ សាំយ៉ាំង ប៉ានឹរ អន់ដីស រ៉ះ ត្រគ់ ឡាច់ ឡឹង ហី លើ ឡឹង ស្រុក ណោះ ទឹប តាតូះ ឡាច់ កាបក់ តេះ ឡឹង ជុង អន់ដីស ដេល †។ ១៥ អាញ់ រ៉ះ កា អន់ដីស តាទឹច ផា ប៉ាគ់ ដារ់ ប‌៉្រ័ះ ប៊កកាតយ័ ចឹង តាត់ស៊ិន សារ ប៉ាណូស ទិឌូ ទៀ មួត មឿង សូដុំ លូ មួត មឿង កូម៉ូរ៉ា ‡ ប‌៉្រ័ះ ចឹង ចៃគ ថូត អន់ឌែ ជឺច ឡឹង មួត ស្រុក ណោះ។

១៦ «អាញ់ ប៉្រើ អន់ដីស ឡាំ អា វ៉ឹច លូ អន់ ចៀម អ្វៃ ពឹង អន់តិគ័ តាប៉ល់ សូ ព្រី។ ទឹល នីណោ័ះ អន់ដីស ត្រគ់ អ្លុ សាំងកៃ ឡាវ៉ាំង ឡាកោ តិគ័ លូ ទី ពុត ដាគ់ ឡាអត់ តិគ័។ ១៧ ត្រគ់ ឡាវ៉ាំង ឡាកោ ខង ពូ ចឹង អញ់ជឹន អន់ដីស ប៉ាគ់ មួត ក្រាគ់ តាត់ស៊ិន សារ កេះណោះ ពូ ចឹង ពីត សាប៉្វាត័ អន់ដីស កាណុង រ៉ោង។ ១៨ ពូ ចឹង អញ់ជឹន អន់ដីស ប៉ាគ់ មួត ក្រាគ់ ណាំផា លូ ប៉ាគ់ សាដាច់ អន់ទៀគៗ តាត់ស៊ិន ញន អន់ដីស សឿ អាញ់។ ហះកា សារ អា ចឹង ប៉្រគ័ អន់ អន់ដីស ទី ទ្រង រ៉ះ សារ អាញ់ អន់ កា អន់ឌែ លូ សុនសាត អន់ទៀគ អ្លុ ដេល។ ១៩ ផះ ពូ រ៉ុប អន់ដីស អ្យក់ ឡាំ តាត់ស៊ិន សារ ជែ អ្យូគ កា អូ អ្លុ កាប ខង ផះ ណោះ ហង ប‌៉្រ័ះ ប៊កកាតយ័ ចឹង រ៉ះ កា អន់ដីស សារ ចឹង ត្រគ់ កាប នីចម័ ២០ ខង អូ ត្រគ់ អន់ដីស អុះ ចឹង កាប ឃឺ ប៉ាង៉ាត័ ប៉ាលឹង ម៉ះ ប‌៉្រ័ះ ឡាក់ ពឹ អន់ដីស អ៊ែ ចឹង កាប ពឹង អន់ដីស ណោះ។ ២១ ម៉ី លូ អុះ ចឹង កេះ តាម៉ឺរ រ៉ុប គួប សោប អន់ ពូ ប៉ាន់តោ័ អ្លាត។ ពឹ ចឹង រ៉ុប គន ទៅ អន់ កា ពូ ប៉ាន់តោ័ អ្លាត។ កាប៉ាច់ គនៗ ចឹង ប៉ាណាំ គួប តាប៉ុញ លូ មើគ ពឹ ទឹប អញ់ជឹន អន់ ពូ ប៉ាន់តោ័ ដេល។ ២២ ប៉ាណូស ទិឌូ ចឹង អូ ណីស កា អន់ដីស ញន អាញ់។ ហះកា បក់ ចំ ដាម័ អត់ អ្វៃ សឿ ទឹល ឡុច បក់ ណោះ ប‌៉្រ័ះ ប៊កកាតយ័ ចឹង តង័ អ៊ែ តាទឹច។ ២៣ អន់ដីស អ្វៃ ពឹង មឿង ចំ កាតាម ផា ទី ពូ កាប អូ ដាគ់ ប៉្រគ័ អូ ដាគ់ កា អន់ដីស ត្រគ់ សាតាក់ ឡាំ ប៉ាគ់ មឿង អន់ទៀគ ណាវ្គ។ អាញ់ រ៉ះ កា អន់ដីស តាទឹច ផា អន់ដីស ចឹង ចាក រ៉ះ កា ពូ ពឹង ប៉ាថេត អ៊ីស្រាអ៊ែល អា បើ តាន័ គ្រឹប មឿង អុះ ណោះ ប៉ាណូស អាញ់ ចឹង ពឹះ ទឹល ហង។

២៤ «អូ ឃើយ ទី សឹះ ចំ អ្លុ ក្វា ឡឹង ណៃឃូ អុះ លូ អូ ឃើយ ប៉ប័ ទុច តីស ឡឹង ពឹ តាំងឡា អ៊ែ ដេល។ § ២៥ ផា សឹះ អ្លុ សាម៉ើ លូ ណៃឃូ ទុច កា សាម៉ើ លូ ពឹ តាំងឡា នីណោ័ះ ដាគ់ កេះ។ ផា ពូ អន់ សិច ក្រាគ់ ហី ផា បេលសេប៊ូល * កេះ ណោះ ពូ ចឹង អន់ សិច ប៉ាណូស បក់ អ្វៃ កាណុង ណោះ អូ ដាគ់ ក្វា ឡឹង អា ណាវ្គ។

២៦ «ហះកា ជែ អ្យូគ កា អន់ឌែ ណោះ។ សារ សាគឹម ទិណោ័ះ ត្រគ់ តាំបាង អន់ ពូ ប៉ប័ លូ សារ អោន ទិណោ័ះ ត្រគ់ រ៉ះ អន់ ពូ អ្លុ អន់តគ់ ដេល។ ២៧ សារ ញ៉ា អាញ់ រ៉ះ កា អន់ដីស ពឹង ចារ ម៉ាម៉ាំង ហគ់ អន់ដីស ឡាំ រ៉ះ កា ពូ ពឹង ចារ តាតារ។ សារ ញ៉ា អាញ់ រ៉ះ កាហៀច ពឹង តោរ ហគ់ អន់ដីស ហាវ ឡុង រ៉ះ ឡឹង អន់តល័ ហី ឡគ។ ២៨ ជែ អ្យូគ កា បក់ អ្លុ ប៉ាន់តោ័ ដឹង ឡាកោ ប៉ាំងឡៃ ហះកា អូ អ្លុ ប៉ាន់តោ័ ទឹប ប៉ាង៉ាត័ ប៉ាលឹង អុះ។ ត្រគ់ អ្យូគ កា ប‌៉្រ័ះ ប៊កកាតយ័ ខង អ៊ែ អ្លុ ប៉ាន់តោ័ ទឹប ឡាកោ ប៉ាំងឡៃ លូ ប៉ាង៉ាត័ ប៉ាលឹង ពឹង ចារ អុញ។ ២៩ ពូ ប្រូ ចាប ពៀរ កាតុ ទី ខា ដឹង ម៉ោញ ច្យិម †។ ហះកា ផា ប‌៉្រ័ះ ឡាក់ ពឹ អន់ដីស អូ អន់ ចាប ម៉ោញ កាតុ កា អូ ទី ឡិ ទឹល ប៉ាគ់ តេះ អា អុះ យ‌៉័ះ អ៊ែ ជឺច នែវ អា កាតាម។ ៣០ កាប៉ាច់ អន់ដីស យ‌៉័ះ សក់ កល់ កា អ៊ែ យ៉ាប ទិណោ័ះ ដេល។ ៣១ ទឹល នីណោ័ះ អន់ដីស ជែ អ្យូគ ខង អន់ដីស អា គឹត ខា ក្វា ឡឹង ចាប អៀង ណោះ ណាវ្គ។ ៣២ ពឿ ខឹន រ៉ះ សារ អាញ់ អា ហះ ម៉ាត់ ប៉ាណូស ណោះ អាញ់ ចឹង រ៉ះ សារ អ៊ែ កា ពឹ អាញ់ ឡាក់ អ្វៃ ពឹង ប៉្លៃង តោ ដេល។ ៣៣ ហះកា ពឿ អូ ខឹន រ៉ះ សារ អាញ់ ហះ ម៉ាត់ ប៉ាណូស អាញ់ កា អូ ចៃ រ៉ះ សារ អ៊ែ ហះ ម៉ាត់ ពឹ អាញ់ ឡាក់ អ្វៃ ពឹង ប៉្លៃង តោ ដេល។

៣៤ «ជែ សាម៉គ័ ផា អាញ់ ជឹរ អា ភឿ ប៉្រគ័ អន់ ប៉ាណូស ពឹង អង់កក់ តេះ អ្វៃ ដាគ់ រម លូ គួប សោប អុះ។ អាញ់ អូ ជឹរ ប៉្រគ័ នីណោ័ះ អុះ ឃឺ អាញ់ ជឹរ ប៉្រគ័ អន់ ពូ តាប៉ុញ លូ គួប សោប។ ៣៥ អាញ់ ជឹរ អា ភឿ ចឹង ប៉ាក្លះ គន កាម៉ាក័ អន់ ក្លះ ឡាច់ ឡឹង ពឹ គន អង់កាន់ អន់ ក្លះ ឡាច់ ឡឹង មើគ ម៉ាយ ក្លះ ឡាច់ ឡឹង មើគ អន់ហ្នី។ ៣៦ បក់ ឃើយ អ្វៃ អន់ឌូ ម៉ោញ ហី កា ចឹង កេះ តាម៉ឺរ លូ គួប សោប។ ៣៧ ពឿ ប៉ិច កា មើគ ពឹ ក្វា ឡឹង ប៉ិច កា អាញ់ ប៉ាណូស ណោះ អូ ឃឺ ចឹង ប៉្រគ័ សឹះ អាញ់ អុះ។ ពឿ ប៉ិច កា គន ក្វា ឡឹង ប៉ិច កា អាញ់ ប៉ាណូស ណោះ កា អូ ឃឺ ចឹង ប៉្រគ័ សឹះ អាញ់ ដេល។ ៣៨ ពឿ អូ ចៃ សាឡាគ់ ឡាកោ គយ អ៊្លង គឹង ពួយ អាញ់ ប៉ាណូស ណោះ កា អូ ឃឺ ចឹង ប៉្រគ័ សឹះ អាញ់ ដេល។ ៣៩ បក់ ពឿ ប៉ិច អ្វៃ រ៉ីស បក់ ណោះ ចឹង តោ័ ហះកា បក់ ពឿ តោ័ ញន អាញ់ បក់ ណោះ ចឹង អ្វៃ រ៉ីស។

៤០ «ពឿ ហាប់ អន់ដីស ឡាក់ កា ពូ ហាប់ អាញ់ ដេល ពឿ ហាប់ អាញ់ ឡាក់ កា ពូ ហាប់ ប‌៉្រ័ះ ប៊កកាតយ័ ឡាក់ ប៉្រើ អាញ់ ជឹរ ប៉ាគ់ អា ដេល។ ៤១ ពឿ ហាប់ រ៉ាគឹយ ប‌៉្រ័ះ ម៉ោញ ដូវ ញន កា អ៊ែ ឡាក់ រ៉ាគឹយ ប‌៉្រ័ះ ប‌៉្រ័ះ ចឹង អន់ ខា កា អ៊ែ ឡាក់ កា ប‌៉្រ័ះ ចឹង អន់ កា រ៉ាគឹយ អ៊ែ ដេល។ ពឿ ហាប់ ប៉ាណូស ដាគ់ ម៉ោញ ដូវ ញន កា អ៊ែ ប៉ាណូស ដាគ់ ប‌៉្រ័ះ ចឹង អន់ ខា កា អ៊ែ ឡាក់ កា ប‌៉្រ័ះ ចឹង អន់ កា ប៉ាណូស ដាគ់ ណោះ ដេល។ ៤២ អាញ់ រ៉ះ កា អន់ដីស តាទឹច ផា ពឿ អន់ ទៀក ដឹង ម៉ោញ ចក កា ប៉ាណូស ថិ ម៉ោញ ដូវ ញន អ៊ែ ឡាក់ សឹះ អាញ់ បក់ អន់ ទៀក ណោះ ចឹង ទី ខា តាទឹច»។

១១

១ ប៉ាគ់ យីស៊ូ អន់តគ់ រ៉ះ កា សឹះ អ៊ែ ទិ ១២ ដូវ កេះៗ អ៊ែ ឡាច់ ឡឹង ចារ ណោះ ភឿ ចាក រ៉ះ សារ ដាគ់ លូ ប៉ាំងហៀន ពូ ប៉ាគ់ ស្រុក តេះ អន់ទៀគ ណាវ្គ។

សារ វគ័ យូហាន អំប៉ញ់ យីស៊ូ

២ ផះ រ៉ាំងវ៉ាង ណោះ វគ័ យូហាន ត្រគ់ ខុក អ៊ែ កាតាំង ដេល ពូ រ៉ះ ឡឹង ង៉ារ យីស៊ូ * ទី ប៉្រគ័ ទិណោ័ះ។ អ៊ែ កា ប៉្រើ សឹះ អ៊ែ ឡាំ អំប៉ញ់ លូ យីស៊ូ ផា ៣ «អីស ហង ប បក់ ប‌៉្រ័ះ រ៉ើស អន់ ប៉្រគ័ សាដាច់ ? លើ កា ញឹន ត្រគ់ ក្យាគ់ ម៉ោញ ដូវ ណាវ្គ ?» ៤ យីស៊ូ តើល រ៉ះ កា អន់ឌែ ផា «ហគ់ អន់ដីស សឹត រ៉ះ កា យូហាន សារ ញ៉ា ឡាក់ អន់ដីស ប៉ប័ លូ សារ អន់ដីស កាតាំង អា ពិ ៥ ខង ប៉ាណូស ម៉ាម៉ាំង ម៉ាត់ កើត តាតារ ប៉ាណូស រ៉ាំងវែន ជុង តី កើត អ្លុ ចាក ប៉ាណូស ត្រគ់ រ៉ោះ កើត ដាគ់ ប៉ាណូស ក្លឹក ក្លំ កើត កាតាំង ប៉ាណូស តោ័ កា រ៉ីស សឹត ណាវ្គ សារ ដាគ់ ម៉ះ ប‌៉្រ័ះ កាតាំង ទឹល មួត ថុក ញ៉ាក ដេល †។ ៦ ប៉ាណូស ចំ សឿ អាញ់ អូ អ្វះ ឡាកោ ណោះ ចឹង សាណុក សាវ៉ាក តាទឹច ហង»។

៧ ប៉ាគ់ មួត សឹះ វគ័ យូហាន ចាក រ៉ាវ៉ាច់ កេះ យីស៊ូ រ៉ះ សារ វគ័ យូហាន កា កាំឡាំង អៀង ផា «ផះ អន់ដីស ឡាំ ប៉ាគ់ ស៊្រែ តីស ពែ អន់ដីស ឡាំ ណាំង ហៃ កាណាគ័ ញ៉ា ? អន់ដីស ឡាំ ហៃ តើម ត្រាង យ៉ើល កា ខ្យាល ប ? ៨ លើ ឡាំ ណាំង ហៃ កាណាគ័ ញ៉ា ? អន់ដីស ឡាំ ណាំង ហៃ ប៉ាណូស កាស៊ប ពៀត ដាគ់ ឡាយ៉ាម័ ប ? ប៉ាណូស បក់ កាស៊ប ពៀត ដាគ់ ឡាយ៉ាម័ ឃឺ មួត បក់ អ្វៃ ពឹង ហី សាដាច់។ ៩ ទឹល នីណោ័ះ អន់ដីស ឡាំ ណាំង ហៃ កាណាគ័ ញ៉ា ? ណាំង ហៃ រ៉ាគឹយ ប‌៉្រ័ះ ប ? ត្រគ់ ហង ! អាញ់ ប៉រ់ រ៉ះ ផា អ៊ែ ណោះ ក្វា ឡឹង រ៉ាគឹយ ប‌៉្រ័ះ ណាវ្គ។ ១០ យូហាន អា ហង ពូ ច្រាគ់ រ៉ះ កាណុង ផាប់ រ៉ាន់ដាប់ ប៉ានឹរ ប‌៉្រ័ះ ផា៖

ប‌៉្រ័ះ កាប ផា "អាញ់ ចឹង ប៉្រើ ម៉ោញ ដូវ ប៉ាតាង អាញ់ អន់ ឡាំ អន់ទ្រួល ឡឹង អីស

ភឿ ទ្រៀម ទ្រង អន់ កា អីស"។‡

យូហាន អា ហង ឡាក់ ប‌៉្រ័ះ ប៉្រើ ឡាំ អន់ទ្រួល ឡឹង អាញ់ ណោះ។ ១១ អាញ់ ប៉រ់ រ៉ះ កា អន់ដីស តាទឹច ផា ទិ ប៉ាណូស ឡាក់ កើត ពឹង អង់កក់ តេះ អា អូ ទី ពឿ តីស ឡឹង យូហាន អា អុះ ហះកា ទិ ប៉ាណូស ប‌៉្រ័ះ រ៉ាំងហៃ រ៉ាំងខ្យា បក់ ចំ ថិ ឡឹង ពូ អ៊ែ ណោះ ឃឺ តីស ឡឹង យូហាន ណាវ្គ។ ១២ ឡឹង រ៉ាំងវ៉ាង យូហាន អ្វៃ អន់តគ់ រ៉ះ កា ពូ ទឹល រ៉ប់ ដារ់ អា ទី ពូ ប៉ាសាំង លូ សារ រ៉ាំងហៃ រ៉ាំងខ្យា ម៉ះ ប‌៉្រ័ះ លូ ទី ប៉ាណូស ខូយ តាប៉ីត ប៉ិច រ៉ាំងហៃ ១៣ ខង ទិ រ៉ាគឹយ ប‌៉្រ័ះ ឡឹង សើគ ពែ លើយ ទឹល រ៉ាំងវ៉ាង យូហាន អា កា ទី រ៉ះ ឡឹង សារ ប‌៉្រ័ះ រ៉ាំងហៃ រ៉ាំងខ្យា ដេល។ ចាបាប់ ប‌៉្រ័ះ កា រ៉ះ ឡឹង សារ អា និះទៅ ដេល។ ១៤ ផា អន់ដីស ចៃ សឿ អាញ់ ប៉រ់ រ៉ះ ផា យូហាន អា ហង ឡាក់ រ៉ាគឹយ ប‌៉្រ័ះ សិច អេលីយ៉ា ឡាក់ ចឹង ត្រគ់ ជឹរ ណោះ ពែ។ ១៥ ពឿ កាតាំង សារ អា អ្យក់ ឃឹត ចាជ្រែប ពិ។

១៦ «អាញ់ ត្រគ់ ប៉ាន់ដឹប ប៉ាណូស រ៉ាំងហាវ អា វ៉ឹច លូ ប៉ាណូស នីចម័ ? អន់ឌែ ណោះ ពៀប ឡាក់ កា គន សាស្វា អ្វៃ សាមយ រ៉ល់ រតាឡាត កាប កា គួប សោប ផា៖

១៧ "ញឹន ខ្លោម ច្យាប័ អន់ កា អន់ដីស

ហះកា អន់ដីស អូ ចៃ កាតាប័ អុះ

ញឹន ញ៉ាំ កា ប៉ាទ្រូ

ហះកា អន់ដីស អូ ចៃ ញ៉ាំ ពួយ ដេល"។

១៨ ខង យូហាន ពឹះ ប៉ាគ់ អា អ៊ែ អូ អៃត តាពែ លូ អ៊ែ កំ អូ សា សាណា ហះកា ពូ ផា កា អ៊ែ ប៉ាណូស ប‌៉្រ័ះ ប៉្រគ័។ ១៩ កាប៉ាច់ ប៉ាណូស អាញ់ កា ពឹះ ប៉ាគ់ អា ដេល អាញ់ អូ កំ អុះ អាញ់ អៃត តាពែ សា សាណា ហះកា ពូ ផា កា អាញ់ "ហៃ ប៉ាណូស អា ហាន អៃត ហាន សា ទឹប រ៉ាំពង លូ ប៉ាណូស អូ ដាគ់ លូ មួត អ្យក់ រ៉ាបៃ "។ ហះកា ពូ ចឹង អ្លុ អន់តគ់ ផា សារ ហ្យាំង សាឡាច់ ម៉ះ ប‌៉្រ័ះ ប៊កកាតយ័ ដាគ់ ត្រង់ តាទឹច ញន កា ពូ ប៉ប័ ង៉ារ អ៊ែ ប៉្រគ័»។

សារ យីស៊ូ កាប ប៉ាំងអាល កា មួត ស្រុក ខូរ៉ាស៊ីន លូ ស្រុក បេតសៃដា

២០ កេះណោះ យីស៊ូ កាប ប៉ាំងអាល កា មួត អ្វៃ ពឹង ស្រុក អន់ទៀគៗ ញន អន់ឌែ អូ ចៃ ប៉ិនពែង ពុត ពៀក។ ស្រុក ទិណោ័ះ ឡាក់ ចារ អ៊ែ ឃើយ តាំបាង សារ អំរ៉ាញ អឺញ កេង ខាក់ អៀង។ ២១ អ៊ែ ផា «អឺ មួត ស្រុក ខូរ៉ាស៊ីន អន់ដីស ចឹង ឡាំបាក តាទឹច ហង។ អឺ មួត ស្រុក បេតសៃដា អន់ដីស កា ត្រគ់ ប៉ាណាប ដេល។ ផា មួត មឿង ទីរ៉ូះ លូ មឿង ស៊ីដូន § ទី ប៉ប័ សារ អំរ៉ាញ អឺញ ឡាក់ កា អន់ដីស ទី ប៉ប័ ហះ អា ចាបះ កា មួត មឿង ទិណោ័ះ ចឹង ប៉ិនពែង ពុត ពៀក តាទឹច ឡូត ទឹប អន់តុក កាប៉ោ លូ អង់អ្វៃ ពឹង អំហ្មូវ *។ ២២ ខ អា ហង បះ អាញ់ ប៉រ់ រ៉ះ កា អន់ដីស ផា ប៉ាគ់ ដារ់ ប‌៉្រ័ះ ប៊កកាតយ័ តាត់ស៊ិន សារ ប៉ាណូស ទិឌូ ទៀ មួត មឿង ទីរ៉ូះ លូ មឿង ស៊ីដូន អន់ឌែ ចឹង ត្រគ់ ថូត ជឺច ឡឹង អន់ដីស។ ២៣ អឺ មួត មឿង កាផានឹម ជែ សាម៉គ័ ផា ប‌៉្រ័ះ ចឹង តាគ់ អំប៉ោក អន់ដីស ហាវ ទឹល ប៉្លៃង ឃឺ អន់ដីស ចឹង ឡិ កាណុង ត្រោម តេះ ចារ គ្រន ប៉ាទ្រូ ឡគ។ ផា មួត មឿង សូដុំ † ទី ប៉ប័ សារ អំរ៉ាញ អឺញ កេង ខាក់ ឡាក់ អន់ដីស ប៉ប័ ហះ ចារ អា ចាបះ កា មួត មឿង សូដុំ ចឹង សឿ លូ អ្វៃ លើយ ទឹល រ៉ប់ ដារ់ អា ដេល។ ២៤ ខ អា ហង បះ អាញ់ ប៉រ់ រ៉ះ កា អន់ដីស ផា ប៉ាគ់ ដារ់ ប‌៉្រ័ះ ប៊កកាតយ័ តាត់ស៊ិន សារ ប៉ាណូស ទិឌូ ទៀ មួត មឿង សូដុំ អន់ឌែ ចឹង ត្រគ់ ថូត ជឺច ឡឹង អន់ដីស»។

២៥ ផះ ណោះ យីស៊ូ កាប ផា «អឺ ប‌៉្រ័ះ តេះ ប‌៉្រ័ះ ប៉្លៃង ឡាក់ ពឹ អាញ់ ប៉រ់ ប៉ានេ អីស ខង អីស ទី តាំបាង សារ ទិ អា អន់ កា មួត អូ គឹត អូ ខា អូ អ្លុ អូ ហ្លង់ ហះកា អីស អោន អូ អន់ កា មួត គឹត ខា ហ្យាំង សាឡាច់ អ្លុ ហ្លង់ អុះ។ ២៦ ត្រគ់ ហង ពឹ អីស ប៉ាញ័ ពុត ប៉្រគ័ នីអៀ»។ ២៧ យីស៊ូ កាប លូ ពូ ណាវ្គ ផា «ពឹ អាញ់ ទី អន់ អាញ់ ហ្លង់ គ្រឹប សារ អ៊ែ ទិណោ័ះ។ អូ ទី ពឿ អន់ហ្នាល់ គន ប‌៉្រ័ះ ប៊កកាតយ័ ហ្វាស ឡឹង អ៊ែ ទៅ អុះ កា អូ ទី ពឿ អន់ហ្នាល់ ប‌៉្រ័ះ ប៊កកាតយ័ ហ្វាស ឡឹង គន អ៊ែ ដេល។ ទឹល នីណោ័ះ អូ ទី ប៉ាណូស ពឿ ចឹង អន់ហ្នាល់ ប‌៉្រ័ះ ប៊កកាតយ័ អុះ ផា អាញ់ អូ តាំបាង អន់ ពូ អន់ហ្នាល់។ ២៨ អឺ មួត ក្លេ័ះ ក្លាំង លូ មួត ទី សារ ចុនចៃ ចុ ពឹះ ប៉ាគ់ អាញ់ ម៉ាគ់ អាញ់ ចឹង អន់ អន់ដីស រ៉ាឡូវ។ ២៩ ហគ់ ម៉ុត គែង អាញ់ ពិ ‡ ទឹប ហៀន ឡឹង អាញ់ ណោះ អន់ដីស ចឹង សាណុក ពុត ហង ខង អាញ់ ដាគ់ លូ ទី ពុត ឡាអត់។ ៣០ ង៉ារ អាញ់ ប៉្រើ អន់ដីស ប៉្រគ័ កា ដាគ់ ឡាម៉គ់ ដេល §»។

១២

សារ មួត ផារ៉ាស៊ី ណាំង សារ លូ យីស៊ូ

១ ប៉ាគ់ ទឹល ដារ់ រ៉ាឡូវ យីស៊ូ ចាក តាត់ ទ្រង អន់តិគ័ ម៉ីរ។ សឹះ អ៊ែ ឡាយ៉ិត តាឡាម័ កា ប៉ាណាំ គួប ហ៊្រច សា ពៀ សាឡី ។ ២ មួត ផារ៉ាស៊ី ប៉ប័ អន់ឌែ ហ៊្រច សា ពៀ នីណោ័ះ កា រ៉ះ លូ យីស៊ូ ផា «អីស ហៃៗ សឹះ អីស ប៉្រគ័ ង៉ារ ហ៊្រច ពៀ ពឹង ដារ់ រ៉ាឡូវ ចាបាប់ អូ អន់ ប៉្រគ័ ង៉ារ នែវ អា ពឹង ដារ់ រ៉ាឡូវ អុះ»។* ៣ ហះកា យីស៊ូ តើល ផា «អន់ដីស ទិឌូ អូ ទី អាន ប សារ សាដាច់ ដាវីត លូ គួប អ៊ែ ប៉្រគ័ ផះ អន់ឌែ ឡាយ៉ិត សង់ ណោះ ពែ ? ៤ អ៊ែ ម៉ុត កាណុង ចារ រ៉ាម៉ះ ប‌៉្រ័ះ អ្យក់ សា ណុំ ប៉ាំង ពូ ទៀន អន់ ហះ ម៉ាត់ ប‌៉្រ័ះ លូ ជែក អន់ កា គួប អ៊ែ អន់ដា ដេល †។ កាណុង ចាបាប់ ប‌៉្រ័ះ ទី ដឹង មួត ក្រាគ់ រ៉ាម៉ះ ប‌៉្រ័ះ ទី ចាបាប់ សា ណុំ ណោះ សាដាច់ លូ ប៉ាសុន ដោច ដាច អូ ត្រគ់ សា អុះ។ នីចម័ អន់ដីស ឃើយ អាន ដេល ប សារ ណោះ ? ៥ ម៉ោញ ណាវ្គ ពឹង ដារ់ រ៉ាឡូវ មួត ក្រាគ់ រ៉ាម៉ះ ប‌៉្រ័ះ អ្វៃ ប៉្រគ័ ង៉ារ កាណុង រ៉ោង រ៉ាម៉ះ  អន់ឌែ ស៊ុត កា ប៉្រគ័ យច ឡឹង ចាបាប់ ដារ់ រ៉ាឡូវ ដេល ហះកា អន់ឌែ អូ ទី ថូត អុះ នីចម័ អន់ដីស ឃើយ អាន ដេល ប ចាបាប់ សារ ណោះ ? ៦ អាញ់ ប៉រ់ រ៉ះ កា អន់ដីស អ្វៃ ហះ អា ទី ប៉ាណូស ម៉ោញ ដូវ កេង ឡឹង រ៉ោង រ៉ាម៉ះ ណោះ ណាវ្គ។ ៧ ផា អន់ដីស ហ្លង់ ឡឹង សារ ប‌៉្រ័ះ ទី រ៉ះ ផា "អាញ់ ប៉ិច កា ប៉ាណូស ទី ពុត តាប៉ាប តាប៉ុន អូ ត្រគ់ អាញ់ ប៉ិច កា កាណាគ័ ពូ ពុះ រ៉ាម៉ះ អុះ"‡ ណោះ អន់ដីស ចឹង អូ កាប ប៉ាំងអាល កា មួត បក់ អូ ទី ថូត ណោះ អុះ ៨ ខង ប៉ាណូស អាញ់ ឡាក់ តាំងឡា ដារ់ រ៉ាឡូវ»។

៩ កេះណោះ យីស៊ូ ចាក ឡាច់ ឡឹង ចារ ណោះ ឡាំ ប៉ាគ់ រ៉ោង ចារ ពូ លួម។ ១០ កាណុង រ៉ោង ណោះ ទី ប៉ាណូស ម៉ោញ ដូវ ក្រិវ តី ម៉ោញ ប៊ែង អ្វៃ ហះ ណោះ ដេល។ ពូ ប៉ាណាំ គួប ម៉ុត អំប៉ញ់ យីស៊ូ ផា «កាណុង ដារ់ រ៉ាឡូវ នីអៀ ពិន ទី ចាបាប់ តាគ់ អន់ដាគ់ ប៉ាណូស នែវ អា ដេល ប ?» អន់ឌែ អំប៉ញ់ នែវ អា ភឿ ប៉ិច ណាំង សារ កាប កា យីស៊ូ។ ១១ យីស៊ូ តើល អន់ឌែ ផា «ទិ កាំឡាំង អន់ដីស អា ផា ម៉ោញ ដូវ អ៊ែ ទី ចៀម ម៉ោញ កាតុ ឡិ កាណុង ឡូះ ត្រគ់ ពឹង ដារ់ ពូ រ៉ាឡូវ នីចម័ អ៊ែ ចឹង ប៉្រគ័ អ៊ែ អូ ឡាំ អ្យក់ ឡាច់ ហិ ប ចៀម អ៊ែ ណោះ ? ១២ ហះកា ប៉ាណូស ទី ខា ក្វា ឡឹង ចៀម ណោះ ខាក់ ទឹល នីណោ័ះ ចាបាប់ អន់ តង័ ពូ កាណុង ដារ់ រ៉ាឡូវ អា ដេល»។ ១៣ យីស៊ូ រ៉ះ កា កាម៉ាក័ ក្រិវ តី ណោះ ផា «ឡាង ហៃ តី !» អ៊ែ កា ឡាង តី តាទឹច ផាឌី តី ណោះ ដាគ់ ឡាក់ កា តី ម៉ោញ ប៊ែង ណាវ្គ ដេល។ ១៤ កេះណោះ មួត ផារ៉ាស៊ី ឡាច់ ឡឹង រ៉ោង ឡាំ ពឹកសា គួប អន់ឌែ ភឿ ណាំង ទ្រង ចឹង ប៉ាន់តោ័ អ្លាត យីស៊ូ។

១៥ យីស៊ូ អ្លុ អន់តគ់ ឡឹង សារ ណោះ ឡូត ណោះ អ៊ែ កា ចាក ឡាច់ ឡឹង ចារ ណោះ ទឹប ទី ប៉ាណូស អៀង ចាក ពួយ អ៊ែ ដេល។ យីស៊ូ តាគ់ អន់ដាគ់ មួត អីគ ព្លុ អន់ ដាគ់ ទិឌូ ដេល។ ១៦ កេះណោះ អ៊ែ ទឹប អូ អន់ អន់ឌែ រ៉ះ កា ពូ អន់ទៀគ អ្លុ ឡឹង ង៉ារ អ៊ែ ប៉្រគ័ ណោះ អុះ។ ១៧ សារ អា កើត ពឹះ ភឿ តាគ់ អង់កេះ សារ ប‌៉្រ័ះ ប៊កកាតយ័ ទី រ៉ះ កា រ៉ាគឹយ ប‌៉្រ័ះ សិច អេសាយ ពែ ផា៖

១៨ ប៉ាណូស អា ហង អាញ់ រ៉ើស អន់ ប៉្រគ័ ង៉ារ អាញ់

អាញ់ ប៉ិច ចៃ ខាក់ កា អ៊ែ អា ទឹប ប៉ាញ័ ពុត អាញ់ ដេល។

អាញ់ ចឹង ចៃគ ប៉ាង៉ាត័ ប៉ាលឹង អាញ់ ពឹង អ៊ែ។

អ៊ែ កា ចឹង រ៉ះ អន់ សុនសាត អន់ទៀគ អ្លុ អន់តគ់

ផា អាញ់ ចឹង តាត់ស៊ិន សារ ប៉ាណូស អន់ ត្រង់ តាទឹច។

១៩ អ៊ែ អូ តាប៉ុញ តាប៉ាក់ លូ ពូ អុះ

លូ អូ កាប តីស ប៉ានឹរ ដេល

កា អូ ទី ពឿ ចឹង កាតាំង ប៉ានឹរ អ៊ែ រទ្រង អុះ។

២០ អ៊ែ អូ ព្រិច តាគ់ កាតាច់ តើម ត្រាង ឡាក់ ប៉ាក់ កេះ ណោះ អុះ

កា អូ តាគ់ អំប៉ាត់ តាគៀង ឡាក់ អ្វៃ ដឹង អ្យី កេះ ដេល។

អ៊ែ ប៉្រគ័ នីអៀ លើយ ទឹល អាញ់ កេះ តាត់ស៊ិន សារ អន់ ត្រង់។

២១ គ្រឹប សុនសាត ចឹង ម៉ឹង អ៊ែ §។

២២ ផះ ណោះ ទី ពូ ឡាំ ជឹន កាម៉ាក័ ប‌៉្រ័ះ បឺគ ម៉ុត ម៉ោញ ដូវ ប៉ាគ់ យីស៊ូ ប៉ាណូស ណោះ ប‌៉្រ័ះ បឺគ ប៉្រគ័ អន់ អ៊ែ ម៉ាម៉ាំង ម៉ាត់ លូ កាំឡូ។ យីស៊ូ កា តាគ់ អន់ដាគ់ អ៊ែ កាម៉ាក័ ណោះ កា ដាគ់ តាតារ ម៉ាត់ អ្លុ កាប ហង។ ២៣ កាំឡាំង ទិឌូ ញម រ៉ាង៉ើគ អន់ឌែ កាកាប លូ គួប សោប ផា «នីចម័ អ៊ែ អា ផូង័ វ៉ាច់ ដាវីត ឡាក់ ចឹង ប៉្រគ័ សាដាច់ ប ?» ២៤ ប៉ាគ់ មួត ផារ៉ាស៊ី កាតាំង នីណោ័ះ អន់ឌែ កាប ផា «អ៊ែ អា អ្លុ ទ្រុះ ឡាច់ ប‌៉្រ័ះ បឺគ នីអៀ ញន កា បេលសេប៊ូល * សាដាច់ ប‌៉្រ័ះ បឺគ អន់ អំរ៉ាញ អឺញ កា អ៊ែ ហង»។ ២៥ យីស៊ូ អ្លុ ហ្លង់ ឡឹង សារ អន់ឌែ ឃឹត អ៊ែ តើល អន់ឌែ ផា «ប៉ាថេត ចំ ឡាក់ ទី ប៉ាសុន តាប៉ុញ តាប៉ាក់ គួប សោប ប៉ាថេត ណោះ ចឹង រ៉ាយ រ៉ាំ តាប៉្រះ តាប៉្រោង ហង មឿង ចំ លើ ហី ចំ ឡាក់ តាប៉ុញ តាប៉ាក់ គួប ចឹង ក្លះ ក្លាយ រ៉ាយ គួប ហង។ ២៦ ផា ប‌៉្រ័ះ បឺគ សាតាំង ទ្រុះ ឡាច់ មួត សាតាំង ទៅ ណោះ អ៊ែ តាប៉ុញ លូ ឡាកោ អ៊ែ ទៅ ហង នីចម័ ប៉ាថេត អ៊ែ ចឹង អ្លុ អ្វៃ ឃឺ អ៊ែ រ៉ាយ រ៉ុង ហង។ ២៧ ផា អាញ់ ទ្រុះ ឡាច់ ប‌៉្រ័ះ បឺគ ញន កា អំរ៉ាញ អឺញ ម៉ះ ប‌៉្រ័ះ បឺគ បេលសេប៊ូល តាទឹច ទឹល នីណោ័ះ គួប អន់ដីស អន់ឌែ ទ្រុះ ឡាច់ ប‌៉្រ័ះ បឺគ អេង កា អំរ៉ាញ អឺញ ម៉ះ ពឿ ណាវ្គ ? ទឹល នីណោ័ះ គួប អន់ដីស ចឹង កាប កា អន់ដីស ហង។ ២៨ ហះកា ផា អាញ់ ទ្រុះ ឡាច់ ប‌៉្រ័ះ បឺគ ញន កា ប៉ាង៉ាត័ ប៉ាលឹង ម៉ះ ប‌៉្រ័ះ ប៊កកាតយ័ ទឹល នីណោ័ះ សារ រ៉ាំងហៃ រ៉ាំងខ្យា ម៉ះ ប‌៉្រ័ះ ទឹល ប៉ាគ់ អន់ដីស អា កេះ។

២៩ «ម៉ោញ ណាវ្គ អូ ទី បក់ ពឿ ខឹន ម៉ុត រ៉ាត អ្យក់ រ៉ាស អំប៉ាស ពឹង ហី ប៉ាណូស កេង † អុះ ទី ដឹង រ៉ុប កត់ បក់ កេង ណោះ ហិ ណោះ ចឹង ខឹន ម៉ុត រ៉ាត អ្យក់ រ៉ាស អំប៉ាស អ៊ែ ទី។ ៣០ ពឿ អូ ចៃ ម៉ុត គែង អាញ់ ប៉ាណូស ណោះ អូ ណីស កា អាញ់ ហង ពឿ អូ ប៉ាតុំ ពូ ឡាំ គែង អាញ់ ប៉ាណូស ណោះ តាគ់ តាប៉្រះ តាប៉្រោង ពូ ហង។ ៣១ ខ អា ហង បះ អាញ់ រ៉ះ កា អន់ដីស ផា ប៉ាណូស ចំ ប៉្រគ័ យច លើ កាប ផាម៉ាត ប‌៉្រ័ះ អ៊ែ ចឹង អូ អ្យក់ យ៉ូ អុះ។ ហះកា ផា ពូ កាប ផាម៉ាត កា ប៉ាង៉ាត័ ប៉ាលឹង ម៉ះ ប‌៉្រ័ះ សារ ណោះ អ៊ែ អូ អ្លាត ដោះ អុះ។ ៣២ ពឿ កាប យច លូ ប៉ាណូស អាញ់ ប‌៉្រ័ះ ប៊កកាតយ័ អូ អ្យក់ យ៉ូ អុះ។ ហះកា ផា ពូ កាប យច លូ ប៉ាង៉ាត័ ប៉ាលឹង ដាគ់ កាខាក់ ម៉ះ ប‌៉្រ័ះ សារ ណោះ អ៊ែ អូ អ្លាត ដោះ អុះ ឃឺ អ្យក់ យ៉ូ លើយ។

៣៣ «ផា តើម អ៊្លង ដាគ់ ប៉្លៃ អ៊ែ កា ដាគ់ ដេល ផា តើម អ៊ក ប៉្លៃ កា អ៊ក ដេល ខង ពូ អន់ហ្នាល់ អ៊្លង ញន កា ប៉្លៃ អ៊ែ។ ៣៤ អឺ មួត ប៉ាញ៉ា ប៉្លាច័ ! នីចម័ អន់ដីស ចឹង អ្លុ កាប ដាគ់ ខង អន់ដីស ឡាក់ ប៉ាណូស អូ ដាគ់ នីអៀ ! ខង ពឹរ ប៉ាណូស ឌុ កាប ពួយ សារ ញ៉ា ឡាក់ ទី ប៉ាញ័ កាណុង ពុត។ ៣៥ ប៉ាណូស ដាគ់ ប៉ានឹរ អ៊ែ កាប កា ដាគ់ ង៉ារ អ៊ែ ប៉្រគ័ កា ដាគ់ ខង កាណុង ពុត អ៊ែ ទី ដឹង សារ ដាគ់។ ប៉ាណូស អូ ដាគ់ ប៉ានឹរ អ៊ែ កាប កា អូ ដាគ់ ង៉ារ អ៊ែ ប៉្រគ័ កា អូ ដាគ់ ដេល ខង កាណុង ពុត អ៊ែ ទី ដឹង សារ អូ ដាគ់។ ៣៦ អាញ់ ប៉រ់ រ៉ះ កា អន់ដីស ប៉ាគ់ ប‌៉្រ័ះ ប៊កកាតយ័ តាត់ស៊ិន សារ ប៉ាណូស ទិឌូ ទៀ អ៊ែ ចឹង តាត់ស៊ិន ពួយ ទិ ប៉ានឹរ ឡាក់ អន់ឌែ កាប អូ ទី ខា ណោះ ហង។ ៣៧ ខង ប‌៉្រ័ះ ចឹង កាប សារ អន់ដីស ញន កា ប៉ានឹរ អន់ដីស កាប ផា កាប ដាគ់ អ៊ែ ចឹង រ៉ះ ផា ដាគ់ ផា កាប អូ ដាគ់ អ៊ែ ចឹង ចៃគ ថូត ហង»។

៣៨ កេះណោះ កា ទី មួត ណៃឃូ ប៉ាំងហៀន ចាបាប់ លូ មួត ផារ៉ាស៊ី អន់ដា កាប ផា «ណៃឃូ ប៉រ់ អីស តាំបាង ហៃ សារ អំរ៉ាញ អឺញ ម៉ាគ់ ញឹន អ្លុ អន់តគ់ ផា អីស ឡាក់ ប៉ាណូស ប‌៉្រ័ះ ប៉្រើ ជឹរ តាទឹច»។ ៣៩ យីស៊ូ តើល អន់ឌែ ផា «ប៉ាណូស រ៉ាំងហាវ អា អ៊ក ខាក់ លូ អូ ត្រង់ លូ ប‌៉្រ័ះ ប៊កកាតយ័ អុះ។ ពូ ប៉ិច ដឹង កា ប៉ប័ សារ អំរ៉ាញ អឺញ ហះកា ប‌៉្រ័ះ អូ តាំបាង សារ អំរ៉ាញ អឺញ អុះ ហ្វាស ឡឹង សារ អំរ៉ាញ អឺញ អ៊ែ ប៉្រគ័ ពឹង រ៉ាគឹយ ប‌៉្រ័ះ សិច យូណះ ពែ។ ៤០ យូណះ អ្វៃ កាណុង វ៉ាច់ កា តីស ប៉ៃង ម៉ាំង ប៉ៃង ដារ់ ប៉ាណូស អាញ់ កា ចឹង អ្វៃ កាណុង តេះ ប៉ៃង ម៉ាំង ប៉ៃង ដារ់ និះទៅ ដេល។ ៤១ ប៉ាគ់ ដារ់ ប‌៉្រ័ះ ប៊កកាតយ័ តាត់ស៊ិន សារ ប៉ាណូស ទិឌូ ទៀ មួត មឿង នីនីវេ ចឹង រ៉ីស សឹត អ្យូវ អន់ឌូ លូ ប៉ាណូស រ៉ាំងហាវ អា ដេល លូ ចឹង កាប ប៉ាំងអាល អន់ដីស ហង ខង អន់ឌែ ទី ប៉ិនពែង ពុត ពៀក ផះ អន់ឌែ ទី កាតាំង សារ យូណះ រ៉ះ កា អន់ឌែ។ ហះកា ហះ ចារ អា ទី ម៉ោញ ដូវ កេង ឡឹង យូណះ ណាវ្គ។ ‡ ៤២ ប៉ាគ់ ដារ់ ប‌៉្រ័ះ ប៊កកាតយ័ តាត់ស៊ិន សារ ប៉ាណូស ទិឌូ ទៀ សាដាច់ អង់កាន់ ពឹង ប៉ាថេត សេបា ចឹង អ្យូវ អន់ឌូ លូ ប៉ាណូស រ៉ាំងហាវ អា ដេល លូ ចឹង កាប ប៉ាំងអាល អន់ដីស ហង ខង សើគ ពែ អ៊ែ ទី ចាក ឡឹង ឡាណុច អង់កក់ តេះ ភឿ ឡាំ សាំយ៉ាំង ប៉ានឹរ សាដាច់ សាឡូម៉ូន ឡាក់ ត្រះ ត្រាំង ហ្យាំង សាឡាច់។ ហះកា ហះ ចារ អា ទី ម៉ោញ ដូវ កេង ឡឹង សាដាច់ សាឡូម៉ូន ណោះ ណាវ្គ។ §

៤៣ «ផា ប‌៉្រ័ះ បឺគ ឡាច់ ឡឹង ប៉ាណូស កេះ អ៊ែ ចឹង ចាក សឹត ចាក ឡាំ អ្វៃ រចារ រ៉ាហីង ណាំង ចារ អ្វៃ ណាវ្គ។ ហះកា ផា អ៊ែ ណាំង អូ ទី ៤៤ ណោះ អ៊ែ ចឹង កាប ផា "អាញ់ ចឹង សឹត ហៃៗ ប៉ាណូស អាញ់ អង់ក័ះ ឡាច់ ណោះ ពែ"។ ប៉ាគ់ ទឹល កេះ អ៊ែ ប៉ប័ ប៉ាណូស ណោះ ពៀប ឡាក់ កា ហី តាដោះ ទឹប ពូ សាប៉ូះ រ៉ាន់ដាប់ ដាគ់ ឡាយ៉ាម័។ ៤៥ ណោះ អ៊ែ ចឹង ឡាំ ជៀក គួប អ៊ែ ប‌៉្រ័ះ បឺគ ឡាក់ អូ ដាគ់ ក្វា ឡឹង អ៊ែ តាំប៉ើះ ដូវ ណាវ្គ ម៉ុត អ្វៃ កាណុង ប៉ាណូស ណោះ។ កេះណោះ ចឹង ប៉្រគ័ អន់ កា ប៉ាណូស ណោះ ទី សារ អូ ដាគ់ ក្វា ឡឹង អន់ទ្រួល ពែ ណាវ្គ។ កាប៉ាច់ ប៉ាណូស រ៉ាំងហាវ អា ឡាក់ អ៊ក តាឡាម័ កា ចឹង ទី សារ អូ ដាគ់ និះទៅ ដេល»។

៤៦-៤៧ យីស៊ូ ផះ អ្វៃ កាកាប លូ កាំឡាំង ផាឌី មើគ អ៊ែ លូ អុះៗ អ៊ែ ពឹះ ទឹល អ្វៃ ក្យាគ់ គែង ឡីង ប៉ិច កាកាប លូ អ៊ែ។ * ៤៨ អ៊ែ តើល កា បក់ រ៉ះ ណោះ ផា «ពឿ មើគ អាញ់ ? ពឿ អុះ អាញ់ ?» ៤៩ កេះណោះ អ៊ែ សាំប្លោ មួត សឹះ លូ កាប ផា «មួត ទិ អា ហង មើគ អាញ់ លូ អុះ អាញ់។ ៥០ ពឿ ឡាក់ ប៉្រគ័ ពួយ ពុត ពឹ អាញ់ ឡាក់ អ្វៃ ពឹង ប៉្លៃង តោ មួត ណោះ ហង មើគ អាញ់ លូ អុះ កាម៉ាក័ អុះ អង់កាន់ ម៉ះ អាញ់»។

១៣

សារ យីស៊ូ រ៉ះ សារ ប៉ាន់ដឹប អន់ទៀគៗ

១ ដារ់ ណោះ ទៅ យីស៊ូ ចាក ឡាច់ ឡឹង ហី ឡាំ អ្វៃ ប៉ាគ់ ហាង តាំងលោ័ ២ លូ ទី កាំឡាំង អៀង រ៉ាងុំ រ៉ាង៉ៃ ពឹះ អ្វៃ ជុំ អ៊ែ។ អ៊ែ កា ជឹរ អ្វៃ ពឹង ទូក កាប៉ាច់ មួត កាំឡាំង អន់ឌែ អ្វៃ រហាង។ ៣ កេះណោះ អ៊ែ កាប ប៉ាន់ដឹប សារ អៀង ប៉ាំងហៀន អន់ឌែ ផា «ហគ់ សាំយ៉ាំង ! ទី កាម៉ាក័ ម៉ោញ ដូវ អ៊ែ ឡាំ ចី តីល ពៀ។ ៤ ផះ អ៊ែ ចី ណោះ ទី តីល អន់ដា ឡិ ពឹង ទ្រង កេះណោះ សៃម ឡាំ ចោះ ទិ។ ៥ ទី តីល អន់ដា ណាវ្គ ឡិ ពឹង តេះ អំហ្មោ ឡាក់ ចារ អូ ទី តេះ កាពុល។ តីល ណោះ ឡាម៉គ់ ហ៊ន ខាក់ ខង តេះ ឡាតាំង។ ៦ ប៉ាគ់ ប៉្លៃង តុ អង់គត អ៊ែ ណោះ កា ឡាយ៉ោ ក្រោះ ខង រ៉ាយ៉ះ អ៊ែ តោត អូ ជ្រុ។ ៧ តីល អន់ដា ណាវ្គ ឡិ ពឹង តេះ ចារ ទី សាលៀ ប៉ាគ់ អ៊ែ ហ៊ន សាលៀ កាត្រោប រឹត អូ អន់ ពៀ ហាវ អុះ។ ៨ តីល អន់ដា ណាវ្គ ឡិ ពឹង ចារ តេះ ដាគ់ សាណា តីល ណោះ កា កើត ប៉្លៃ ប៉ាកាវ ម៉ោញ តីល កើត ទី ១០០ តីល ម៉ោញ តីល ណាវ្គ កើត ៦០ តីល ម៉ោញ តីល ណាវ្គ កើត ៣០ តីល។ ៩ ពឿ កាតាំង សារ អា អ្យក់ ឃឹត ចាជ្រែប ពិ !»។

១០ កេះណោះ មួត សឹះ ប៉ាណាំ គួប ឡាំ ប៉ាគ់ ចារ យីស៊ូ លូ អំប៉ញ់ ផា «ញ៉ា ត្រគ់ អីស ប៉ាំងហៀន ពូ កាប ប៉ាន់ដឹប នីណោ័ះ ?» ១១ យីស៊ូ តើល អន់ឌែ ផា «អាញ់ ចឹង រ៉ះ អន់ អន់ដីស ហ្លង់ សារ អោន សាគឹម ឡឹង សារ ប‌៉្រ័ះ រ៉ាំងហៃ រ៉ាំងខ្យា ហះកា អាញ់ អូ អន់ ពូ អន់ទៀគ ហ្លង់ អុះ។ ១២ បក់ ចំ ហ្លង់ កេះ ប‌៉្រ័ះ ចឹង អន់ អ៊ែ ហ្លង់ ធែម ណាវ្គ ទឹល អ៊ែ ហ្លង់ ហ៊ែង អៀង ខាក់ ហះកា បក់ ចំ អូ ហ្លង់ ប‌៉្រ័ះ ចឹង អ្យក់ ឡាច់ សារ ឡាក់ អ៊ែ ហ្លង់ ប៊ត ប៊ែត ណោះ ណាវ្គ។ ១៣ យ‌៉័ះ អន់ឌែ ហៃ កា អន់ឌែ អូ ប៉ប័ អុះ យ‌៉័ះ សាំយ៉ាំង កា អន់ឌែ អូ កាតាំង លូ អូ ហ្លង់ ដេល។ ខ អា ហង បះ អាញ់ ប៉ាំងហៀន ពូ កាប ប៉ាន់ដឹប នីណោ័ះ។ ១៤ សារ អន់ឌែ ណោះ ត្រគ់ ឡាក់ កា សារ រ៉ាគឹយ ប‌៉្រ័ះ សិច អេសាយ ទី រ៉ះ ផា៖

ប៉ាសុន អា ចឹង សាំយ៉ាំង ដេល ហះកា អូ ហ្លង់

ប៉ាសុន អា ចឹង ហៃ ដេល ហះកា អូ ប៉ប័ អុះ។

១៥ ប៉ាសុន អា សាំងអ្យឹប ម៉ាត់ អ្យូគ កា ហៃ ប៉ប័

លូ ប៉ឹត តោរ អ្យូគ កា សាំយ៉ាំង កាតាំង

លូ អូ ចៃ អន់ ពុត អន់ឌែ ហ្លង់ អ្យូគ កា ចឹង ប៉ិនពែង ពុត ពៀក សឿ អាញ់

ណោះ អាញ់ ចឹង តាគ់ អន់ដាគ់ អន់ឌែ *។

១៦ ហះកា អន់ដីស ទី សារ សាណុក សាវ៉ាក តាទឹច ហង ខង ម៉ាត់ អន់ដីស ហៃ ប៉ប័ តោរ កា សាំយ៉ាំង កាតាំង។ ១៧ អាញ់ ប៉រ់ រ៉ះ កា អន់ដីស តាទឹច ផា ទី មួត រ៉ាគឹយ ប‌៉្រ័ះ លូ ប៉ាណូស ដាគ់ សើគ ពែ អៀង ដូវ ដេល ក្យាគ់ ហៃ កាខាក់ ប៉ិច ប៉ប័ សារ អន់ដីស ទី ប៉ប័ អា ហះកា អូ ទី ប៉ប័ អុះ។ អន់ឌែ កា ក្យាគ់ ហៃ ប៉ិច កាតាំង ដេល សារ អន់ដីស ទី កាតាំង អា ហះកា អូ ទី កាតាំង អុះ។

១៨ «ទឹល នីណោ័ះ ប៉រ់ អន់ដីស សាំយ៉ាំង អន់ ហ្លង់ ឡឹង សារ ប៉ាន់ដឹប ឡឹង បក់ ចី តីល ពៀ អា ឃឺ នីអៀ៖ ១៩ ផា ប៉ាណូស ចំ កាតាំង ពូ រ៉ះ សារ ប‌៉្រ័ះ រ៉ាំងហៃ រ៉ាំងខ្យា ហះកា អូ ហ្លង់ ណោះ ប‌៉្រ័ះ បឺគ សាតាំង រ៉ាត អ្យក់ ប៉ានឹរ ប‌៉្រ័ះ ឡឹង ពុត អន់ឌែ។ សារ អា ពៀប ឡាក់ កា តីល ពៀ ឡិ ពឹង ទ្រង ណោះ ហង។ ២០ កាប៉ាច់ តីល ពៀ ឡិ ពឹង ចារ តេះ អំហ្មោ ពៀប ឡាក់ កា ប៉ាណូស កាតាំង ប៉ានឹរ ប‌៉្រ័ះ អន់ឌែ កា ហោក សឿ ឡូត។ ២១ ហះកា អន់ឌែ អូ ទី អន់ ប៉ានឹរ ប‌៉្រ័ះ ម៉ុត កាណុង ពុត អន់ឌែ កាខាក់ ហិ។ អន់ឌែ សឿ ដឹង ម៉ោញ ទ្រុ។ ទឹល ទី សារ ថុក ញ៉ាក កើត ពឹះ លើ ទី ពូ អន់ទៀគ អូ ណីស ញន កា ប៉ានឹរ ប‌៉្រ័ះ ណោះ អន់ឌែ កា អ្លាត សឿ ឡូត។ ២២ កាប៉ាច់ តីល ពៀ ឡិ ពឹង ចារ តេះ សាលៀ ពៀប ឡាក់ កា ប៉ាណូស បក់ កាតាំង ប៉ានឹរ ប‌៉្រ័ះ ដេល ហះកា អន់ឌែ វ៉ឹនវ៉ាយ ដឹង កា សារ អ្វៃ កោប គុន ប៉ាណូស ពឹង អង់កក់ តេះ អា។ អន់ឌែ ហោក ដឹង កា រ៉ាស អំប៉ាស សារ ទិណោ័ះ ប៉្រគ័ អូ អន់ ប៉ានឹរ ប‌៉្រ័ះ កើត ប៉្លៃ ប៉ាកាវ អុះ។ ២៣ កាប៉ាច់ តីល ពៀ ឡិ ពឹង តេះ ដាគ់ ពៀប ឡាក់ កា ប៉ាណូស ទី កាតាំង លូ ហ្លង់ ប៉ានឹរ ប‌៉្រ័ះ កេះណោះ ប៉ាំងកើត ប៉្លៃ ប៉ាកាវ អន់ដា ម៉ោញ កើត ៣០ អន់ដា ម៉ោញ កើត ៦០ អន់ដា ណាវ្គ ម៉ោញ កើត ១០០»។

២៤ យីស៊ូ កាប ប៉ាន់ដឹប លូ សារ ម៉ោញ ណាវ្គ អន់ ប៉ាសុន សាំយ៉ាំង ផា «សារ រ៉ាំងហៃ រ៉ាំងខ្យា ម៉ះ ប‌៉្រ័ះ ប៊កកាតយ័ ពៀប ឡាក់ កា សារ កាម៉ាក័ ម៉ោញ ដូវ ឡាំ សាមូល តីល ពៀ ដាគ់ ពឹង ម៉ីរ អ៊ែ។ ២៥ ហះកា ប៉ាគ់ អន់ឌែ តៃប ហ្លាក់ កេះ ទី ម៉ោញ ដូវ ឡាក់ អូ ណីស កា អ៊ែ ឡាំ ព្រឹះ ពៀ ព្រៀក ពឹង ម៉ីរ អ៊ែ ណោះ ដេល កេះណោះ ចាក ឡាំ កា អ៊ែ។ ២៦ ប៉ាគ់ ពៀ ហ៊ន លូ ប៉ាព្រុះ កេះ ពៀ ព្រៀក កា ហ៊ន និះទៅ ដេល។ ២៧ មួត ទុច ម៉ុត អំប៉ញ់ លូ តាំងឡា ម៉ីរ ផា "ពឹ តាំងឡា ! អីស សាមូល ដឹង តីល ពៀ ដាគ់ ពឹង ម៉ីរ ណោះ ពែ ទឹល នីណោ័ះ ពៀ ព្រៀក អា កើត ឡាច់ ឡឹង ចំ ?" ២៨ ពឹ តាំងឡា អន់ឌែ តើល ផា "ចាបះ កា បក់ អូ ណីស កា ពិន ឡាំ ព្រឹះ អន់តុង ហង តាម ហៃ"។ មួត ទុច អំប៉ញ់ ណាវ្គ ផា "នីចម័ អីស អន់ ញឹន ចឹង ទក ឡាច់ ពៀ ព្រៀក ណោះ ប ?" ២៩ អ៊ែ តើល ផា "អូ អុះ ! ផា អន់ដីស ទក អ៊ែ ចឹង តាដូក ទឹប ពៀ ដាគ់ ដេល។ ៣០ គម អន់ អ៊ែ ហ៊ន អន់ឌូ ទឹល ពៀ ទុំ នីណោ័ះ ហង ពិ ប៉ាគ់ ដារ់ ច្រូត័ ទៀ អាញ់ ចឹង ប៉្រើ មួត ច្រូត័ អ្យក់ ឡាច់ ពៀ ព្រៀក ណោះ ហិ កត់ ប៉ាតុំ អ្យក់ សុះ ពឹង អុញ កេះណោះ ប៉្រើ អន់ឌែ ច្រូត័ ពៀ តាទឹច រ៉ាន់ដាប់ ពឹង រម កា អាញ់"»។

៣១ យីស៊ូ កាប ប៉ាន់ដឹប លូ សារ ម៉ោញ ណាវ្គ ផា «សារ រ៉ាំងហៃ រ៉ាំងខ្យា ម៉ះ ប‌៉្រ័ះ ប៊កកាតយ័ ពៀប ឡាក់ កា តីល រ៉ាហឺញ ម៉ោញ នែវ ទី កាម៉ាក័ ម៉ោញ ដូវ អ្យក់ តប់ ពឹង ម៉ីរ អ៊ែ។ ៣២ តីល ណោះ រ៉ាហឺញ ឡឹង តីល កាណាគ័ អន់ទៀគ ណាវ្គ ហះកា ប៉ាគ់ អ៊ែ ហ៊ន ទៀ អ៊ែ តីស ឡឹង តើម សាណា អន់ទៀគៗ ណាវ្គ ឃឺ អ៊ែ កើត តើម អ៊្លង ម៉ោញ កេះណោះ សៃម ពឹះ ប៉្រគ័ សំប៉ូវ រ៉ាឡូវ អ្វៃ រតាំងកង់ អ៊ែ»។

៣៣ យីស៊ូ កាប ប៉ាន់ដឹប លូ សារ ម៉ោញ ណាវ្គ ផា «សារ រ៉ាំងហៃ រ៉ាំងខ្យា ម៉ះ ប‌៉្រ័ះ ពៀប ឡាក់ កា ពុះ ពូ ប៉្រគ័ ណុំ ប៉ាំង។ ទី អង់កាន់ ម៉ោញ ដូវ អ្យក់ ពុះ ប៊ែត ឡក់ ឡាយ លូ តាប៉ុង ប៉ៃង កាអ្លី ប៉្រគ័ អន់ កា តាប៉ុង ទិណោ័ះ ឡាក»។

៣៤ យីស៊ូ កាកាប លូ ពូ ស៊ុត កា កាប ប៉ាន់ដឹប ដោះ អូ ទី សារ ញ៉ា ឡាក់ អ៊ែ ចឹង អូ កាប ប៉ាន់ដឹប អុះ ៣៥ ភឿ តាគ់ អង់កេះ សារ រ៉ាគឹយ ប‌៉្រ័ះ ទី ច្រាគ់ រ៉ះ ផា៖

ផះ អាញ់ ប៉ាំងហៀន ពូ អាញ់ ចឹង កាប ប៉ាន់ដឹប

លូ អាញ់ ចឹង រ៉ះ សារ ប‌៉្រ័ះ អោន សាគឹម ឡឹង កាណើត អង់កក់ តេះ អា ដេល †។

៣៦ កេះណោះ យីស៊ូ ចាក ឡាច់ ឡឹង កាំឡាំង ម៉ុត កាណុង ហី។ មួត សឹះ ប៉ាណាំ គួប ម៉ុត ប៉ាគ់ អ៊ែ ដេល លូ កាប ផា «ប៉រ់ អីស រ៉ះ អន់ ញឹន ហ្លង់ ឡឹង សារ អីស កាប ប៉ាន់ដឹប លូ ពៀ ព្រៀក ពឹង ម៉ីរ ណោះ ពែ»។ ៣៧ អ៊ែ តើល អន់ឌែ ផា «បក់ សាមូល តីល ពៀ ដាគ់ ណោះ ឃឺ ប៉ាណូស អាញ់។ ៣៨ ម៉ីរ ឃឺ អង់កក់ តេះ អា ហង តីល ពៀ ដាគ់ ឃឺ ប៉ាណូស បក់ សឿ ប‌៉្រ័ះ ឃឺ គន ឡាក់ អ៊ែ រ៉ាំងហៃ រ៉ាំងខ្យា។ ពៀ ព្រៀក ឃឺ មួត ប៉្រគ័ ពួយ ប‌៉្រ័ះ បឺគ សាតាំង ៣៩ អ៊ែ ឡាក់ តាម៉ឺរ បក់ ព្រឹះ ពៀ ព្រៀក ណោះ។ ថុន ច្រូត័ ឃឺ ប៉ាគ់ អង់កក់ តេះ ឡុច អន់ទៀ បក់ ច្រូត័ ពៀ ឃឺ មួត ប៊យ ប‌៉្រ័ះ ។ ៤០ ពូ ច្រូត័ ពៀ ព្រៀក អ្យក់ សុះ ពឹង អុញ នីចម័ កា ចឹង កើត ទី សារ និះទៅ ដេល ប៉ាគ់ អង់កក់ តេះ អា ឡុច ទៀ។ ៤១ ប៉ាណូស អាញ់ ចឹង ប៉្រើ ប៊យ អាញ់ ពឹះ។ មួត ប៊យ ណោះ ចឹង ប៉ាតុំ មួត បក់ ប៉ាណាំ ប៉្រើ ពូ ប៉្រគ័ អូ ដាគ់ លូ មួត ប៉្រគ័ យច ចាបាប់ អ្យក់ ឡាច់ អន់ឌែ ឡឹង សារ រ៉ាំងហៃ រ៉ាំងខ្យា ម៉ះ អាញ់ ៤២ កេះណោះ ប៉ាឡិ កាណុង អុញ ឡាក់ កីត គឹកៗ កាណុង ចារ ណោះ កាតាំង ដឹង ពូ ញ៉ាំ តាំងអឹះ លូ រ៉ាំងគែត សាណាញ់។ ៤៣ កាប៉ាច់ មួត ដាគ់ ត្រង់ អន់ឌែ ចឹង អ្វៃ អន់ឌូ លូ ពឹ ឡាក់ ប‌៉្រ័ះ រ៉ាំងហៃ រ៉ាំងខ្យា អន់ឌែ ឡាកោ អន់ឌែ ចឹង ឡាច់ តាតារ ឡាក់ កា តាតារ ដារ់។ ពឿ កាតាំង សារ អា អ្យក់ ឃឹត ចាជ្រែប ពិ។

៤៤ «ម៉ោញ ណាវ្គ សារ រ៉ាំងហៃ រ៉ាំងខ្យា ម៉ះ ប‌៉្រ័ះ ប៊កកាតយ័ ពៀប ឡាក់ កា ម៉ាស ពូ តប់ អោន ពឹង ម៉ីរ។ ផាឌី ទី កាម៉ាក័ ម៉ោញ ដូវ អ៊ែ ប៉ប័ ម៉ាស ពូ តប់ ណោះ កេះណោះ អ៊ែ ឡុំ ចារ ទៅ ណាវ្គ។ អ៊ែ ហោក ខាក់ កា ប៉ប័ ម៉ាស ពូ តប់ ណោះ អ៊ែ សឹត ប៉ាគ់ ហី ប្រូ ទិ រ៉ាស អំប៉ាស កាណាគ័ ញ៉ា ឡាក់ អ៊ែ ទី កេះណោះ អ្យក់ លៀន ឡាំ តាច់ ម៉ីរ ពូ ណោះ។

៤៥ «ម៉ោញ នែវ ណាវ្គ សារ រ៉ាំងហៃ រ៉ាំងខ្យា ម៉ះ ប‌៉្រ័ះ ប៊កកាតយ័ ពៀប ឡាក់ កា សារ ប៉ាណូស ម៉ោញ ដូវ ណាំង តាច់ តាយ៉ាល័ ដាគ់ៗ។ ៤៦ ប៉ាគ់ អ៊ែ ប៉ប័ តាយ៉ាល័ ដាគ់ ឡាយ៉ាម័ ម៉ោញ កាតុ គឹត ខា លឺន ឡឹង ពូ កេះ អ៊ែ កា សឹត ប៉ាគ់ ហី ប្រូ ទិ រ៉ាស អំប៉ាស លូ កាណាគ័ ញ៉ា ឡាក់ អ៊ែ ទី កេះណោះ អ្យក់ លៀន ឡាំ តាច់ តាយ៉ាល័ ពូ ណោះ។

៤៧ «ម៉ោញ ណាវ្គ សារ រ៉ាំងហៃ រ៉ាំងខ្យា ម៉ះ ប‌៉្រ័ះ ប៊កកាតយ័ ពៀប ឡាក់ កា អួន ពូ ទឹម ពឹង ទៀក តាំងលោ័ ត្រគ់ កា គ្រឹប នែវ។ ៤៨ ប៉ាគ់ ត្រគ់ កា អៀង កេះ ពូ អូស ហាវ អួន ប៉ាគ់ គោក កេះណោះ ពូ អង់អ្វៃ តាឡេះ អ្យក់ ដឹង កា ដាគ់ ចៃគ ពឹង ពុង កា បក់ អូ ដាគ់ ពូ វ៉ឹត អ្លាត។ ៤៩ ប៉ាគ់ យ៉ាង័ តោ ទៀ ពឹង អង់កក់ តេះ អា ចឹង ទី សារ កើត ពឹះ ឡាក់ កា សារ អា និះទៅ ដេល។ មួត ប៊យ ប‌៉្រ័ះ ចឹង ចាក អ្យក់ ឡាច់ ប៉ាណូស អូ ដាគ់ ឡឹង តាប៉ល់ ប៉ាណូស ដាគ់។ ៥០ កេះណោះ ប៉ាឡិ អ្លាត ប៉ាណូស អូ ដាគ់ ទិណោ័ះ កាណុង អុញ ឡាក់ កីត គឹកៗ កាណុង ចារ ណោះ កាតាំង ដឹង ពូ ញ៉ាំ តាំងអឹះ លូ រ៉ាំងគែត សាណាញ់»។

៥១ យីស៊ូ អំប៉ញ់ មួត សឹះ ផា «នីចម័ សារ អា អន់ដីស ហ្លង់ ញ៉ា អូ ?» មួត សឹះ តើល ផា «ហ្លង់ កេះ»។ ៥២ អ៊ែ រ៉ះ កា អន់ឌែ ណាវ្គ ផា «ណោះ ហង ណៃឃូ ប៉ាំងហៀន ប៉ានឹរ ប‌៉្រ័ះ បក់ អ៊ែ ចំ ឡាក់ ទី ហៀន អន់ ហ្លង់ ឡឹង សារ ប‌៉្រ័ះ រ៉ាំងហៃ រ៉ាំងខ្យា អ៊ែ ណោះ ឡាក់ កា តាំងឡា ហី ម៉ោញ ដូវ អញ់ជូន ឡាច់ រ៉ាស អ៊ែ ឡឹង ហី ទឹប ណាវ ទឹប សាន់ដាប់ ‡»។ ៥៣ ប៉ាគ់ យីស៊ូ កាប ប៉ាន់ដឹប ឡឹង សារ ទិ អា កេះៗ អ៊ែ កា ចាក ឡាច់ ឡឹង ចារ ណោះ ហង។

សារ យីស៊ូ សឹត ប៉ាគ់ ស្រុក ណាសារែត

៥៤ កេះណោះ អ៊ែ សឹត ប៉ាគ់ ស្រុក តេះ អ៊ែ ទៅ ណាវ្គ។ អ៊ែ ម៉ុត ប៉ាំងហៀន ពូ ពឹង រ៉ោង ប៉្រគ័ អន់ កា កាំឡាំង ទិឌូ ញម ខាក់។ ពូ កាប ផា «អ៊ែ អ្លុ សារ ទិ អា លូ ទី សារ អំរ៉ាញ អឺញ អា ឡឹង ចំ ? ៥៥ ញ៉ា អូ ត្រគ់ គន បក់ រ៉ាគឹយ ចាំង អ៊្លង លូ មើគ អ៊ែ សិច ម៉ារី ប អ៊ែ អា ? ញ៉ា អូ ត្រគ់ អុះៗ អ៊ែ ប សិច យ៉ាកុប យូស៊ែប ស៊ីម៉ូន លូ យូដា ណោះ ? ៥៦ អុះ អង់កាន់ អ៊ែ ទិណោ័ះ កា អ្វៃ ពឹង ស្រុក អន់ឌូ លូ ពិន ដេល។ ទឹល នីណោ័ះ សារ ទិ អា ឡឹង ចំ អ៊ែ អ្លុ ?» ៥៧ ណោះ ហង ពូ អូ ណីស កា អ៊ែ។ យីស៊ូ កាប លូ អន់ឌែ ផា «មួត រ៉ាគឹយ ប‌៉្រ័ះ ទី ដឹង ពឹង ហី អ៊ែ ទៅ លូ ស្រុក តេះ អ៊ែ ទៅ ដោច ពូ អូ រ៉ាប់ អូ សឿ អ៊ែ»។ ៥៨ អ្វៃ ហះ ណោះ យីស៊ូ អូ ទី ប៉្រគ័ សារ អឺញ អំរ៉ាញ អៀង អុះ ខង អូ ទី ពូ សឿ។

១៤

សារ សាដាច់ ហេរត ប៉ាន់តោ័ វគ័ យូហាន

១ ផះ ណោះ សាដាច់ ហេរត * កាតាំង លៅ ឡឹង ង៉ារ យីស៊ូ ប៉្រគ័។ ២ អ៊ែ រ៉ះ លូ មួត ប៉្រគ័ កាន អន់ឌូ លូ អ៊ែ ផា «វគ័ យូហាន ឡាក់ ប៉ាំងហុំ ពូ ពែ អ៊ែ រ៉ីស សឹត ណាវ្គ ណោះ ហង បះ អ្លុ ប៉្រគ័ សារ អំរ៉ាញ អឺញ កេង ខាក់ នីអៀ»។ ៣-៤ សារ អា កើត នីអៀ៖ ញន កា សាដាច់ ហេរត ប៉ិច កា ហេរ៉ូឌៀស កាម៉ាញ់ អុះ អ៊ែ ភីលីប អ៊ែ កា អ្យក់ ទី អ៊ែ ឡគ។ ណោះ ហង វគ័ យូហាន កាប កា សាដាច់ ហេរត ផា «អីស អូ ត្រគ់ អ្យក់ កាម៉ាញ់ អុះ ប៉្រគ័ កាម៉ាញ់ អីស អុះ»។ កេះណោះ សាដាច់ ហេរត ប៉្រើ ពូ រ៉ុប កត់ ចគ់ វគ័ យូហាន ចៃគ ខុក ញន ហេរ៉ូឌៀស។ ៥ សាដាច់ ហេរត ប៉ិច ប៉ាន់តោ័ វគ័ យូហាន ហះកា អ៊ែ អ្យូគ កា មួត ប៉ាសុន ខង ពូ ឃឹត ផា យូហាន កា រ៉ាគឹយ ប‌៉្រ័ះ ដេល។ ៦ ប៉ាគ់ ទឹល ដារ់ ប៉្រគ័ ប៊ុន កាណើត † សាដាច់ ហេរត គន អង់កាន់ ហេរ៉ូឌៀស ម៉ុត កាតាប័ អន់ កា មួត អំហ៊្មយ ហៃ ប៉្រគ័ អន់ កា សាដាច់ ហេរត ប៉ាញ័ ពុត ខាក់។ ៧ ណោះ ហង បះ អ៊ែ ម៉ត់ ផា «អីស ប៉រ់ កាណាគ័ ញ៉ា កា អាញ់ ចឹង អន់»។ ៨ ហះកា អង់កាន់ ណោះ តើល ពួយ ប៉ានឹរ មើគ អ៊ែ អន់តគ់ ប៉្រើ រ៉ះ ផា «អាញ់ ប៉ិច កា អីស អ្យក់ កល់ យូហាន ចៃគ ពឹង ក្លារ តីស អន់ កា អាញ់ ប៉ាគ់ អា»។ ៩ សាដាច់ អុក ពុត ពៀក ខង អ៊ែ ទី ម៉ត់ ហះ ម៉ាត់ មួត អំហ៊្មយ កេះ ណោះ ហង បះ អ៊ែ ប៉្រើ ពូ អ្យក់ អន់ តាទឹច។ ១០ អ៊ែ ប៉្រើ មួត តាហាន ឡាំ ប៉ាគ់ ខុក កាសិត អង់កូ វគ័ យូហាន។ ១១ ពូ កា អ្យក់ កល់ អ៊ែ ចៃគ ពឹង ក្លារ តីស ជឹន អន់ កា អង់កាន់ ណោះ។ អ៊ែ កា អ្យក់ កល់ ណោះ ជឹន អន់ កា មើគ អ៊ែ។ ១២ មួត សឹះ យូហាន អ្យក់ តប់ ប៉ាទ្រូ យូហាន កេះណោះ ប៉ាណាំ គួប ឡាំ រ៉ះ កា យីស៊ូ។

សារ យីស៊ូ អន់ ណុំ ប៉ាំង កា កាំឡាំង អៀង

១៣ ប៉ាគ់ យីស៊ូ ទី កាតាំង សារ អា កេះ អ៊ែ ចាក ឡាច់ ឡឹង ចារ ណោះ ជឹរ ជិះ ទូក ឡាំ អ្វៃ ប៉ាគ់ ចារ ឡាង៉ាន់ ចាំងហាយ្គ ឡឹង កាំឡាំង អៀង ហះកា ពូ អ្លុ អន់តគ់ កាំឡាំង ឡឹង ស្រុក អន់ទៀគៗ កា ប៉ាណាំ គួប ឡាំ ពួយ អ៊ែ ទ្រង គោក។ ១៤ ប៉ាគ់ យីស៊ូ ហាវ ឡឹង ទូក អ៊ែ ប៉ប័ កាំឡាំង អៀង នីណោ័ះ អ៊ែ ឡិ ណូស ស្រូគ តាប៉ាប តាប៉ុន កា ពូ ខាក់ កេះណោះ អ៊ែ តាគ់ អន់ដាគ់ បក់ អីគ ព្លុ។ ១៥ ប៉ាគ់ ដារ់ អំប៉ាំង ក្យង់ អ៊្លង កេះ មួត សឹះ ឡាំ រ៉ះ កា យីស៊ូ ផា «ចារ អា ឡាង៉ាន់ ខាក់ លូ ក្យាម័ ចឹង ម៉ាំង កេះ ទឹល នីណោ័ះ អីស ប៉្រើ អន់ឌែ សឹត ឡគ ពិ ម៉ាគ់ ណាំង តាច់ សាណា សា រស្រុក តេះ»។ ១៦ ហះកា យីស៊ូ រ៉ះ កា មួត សឹះ ផា «ជែ ប៉្រើ អន់ឌែ សឹត ញ៉ា អន់ដីស អូ អ្យក់ សាណា អន់ អន់ឌែ សា ណើ»។ ១៧ មួត សឹះ តើល ផា «ញឹន ទី ដឹង ណុំ ប៉ាំង ប៉ាតាម័ កាតុ លូ កា ពៀរ ក្យាំង ដឹង ណោះ ហង»។ ១៨ យីស៊ូ ផា «ពឹះ អ្យក់ ណុំ ប៉ាំង លូ កា ណោះ អន់ កា អាញ់»។ ១៩ កេះណោះ យីស៊ូ ប៉្រើ កាំឡាំង អង់អ្វៃ ពឹង សាម៉ោង។ អ៊ែ កា ចឹក ណុំ ប៉ាំង ប៉ាតាម័ កាតុ លូ កា ពៀរ ក្យាំង កេះណោះ ង៉ើយ ពឹង ប៉្លៃង ប៉ានេ ប‌៉្រ័ះ ប៊កកាតយ័ កេះណោះ គុ ណុំ ប៉ាំង អន់ កា មួត សឹះ មួត សឹះ អ្យក់ ជែក អន់ កា កាំឡាំង សា។ ២០ ពូ កា សា ផីគ ទិឌូ។ កេះណោះ អន់ឌែ ទូញ រ៉ាន់ដាប់ ណុំ ប៉ាំង សល់ តៃល ពូ សា ទី ប៉ាញ័ ១២ កាអ្លី ណាវ្គ។ ២១ ចំលួន ប៉ាណូស សា ណុំ ណោះ កាគ់ ដឹង កាម៉ាក័ ៥០០០ ដូវ មួត អង់កាន់ លូ គន សាស្វា អូ យ៉ាប អុះ។

សារ យីស៊ូ ចាក អំប៉ាំង ទៀក

២២ កេះណោះ យីស៊ូ ប៉្រើ មួត សឹះ ជិះ ទូក ឃ្លង ប៉ាគ់ ហាង តោ អន់ទ្រួល ឡឹង អ៊ែ។ កេះណោះ អ៊ែ រ៉ះ កា កាំឡាំង ប៉្រើ ពូ សឹត។ ២៣ ប៉ាគ់ កាំឡាំង សឹត ទិ កេះ យីស៊ូ ហាវ ពឹង ប៉ានឹម អ្វៃ ម៉ោញ ដូវ អ៊ែ ភឿ ម៉ន់។ អ៊ែ អ្វៃ ដឹង អ៊ែ ហះ ណោះ ទឹល ប៉្លៃង ម៉ាំង។ ២៤ ផះ ណោះ ទូក ចាក ចាំងហាយ្គ ឡឹង ហាង កេះ ទឹប ទី ទៀក រ៉ាំងក្លាច តឹ ទូក ខង ក្លាគ់ ង៉ីរ ខ្យាល។ ២៥ ក្យាម័ ប៉ាតារ យីស៊ូ ចាក អំប៉ាំង ទៀក ឡាំ ប៉ាគ់ ចារ មួត សឹះ។ ២៦ ផះ អន់ឌែ ប៉ប័ អ៊ែ ចាក អំប៉ាំង អង់កក់ ទៀក នីណោ័ះ អន់ឌែ កាខរ់ ណូស អ្យូគ ខាក់ លូ អង់ហ្យាំង ឡុង ផា «ប៉ាទ្រូ ប៉ាំងអ្យូគ !» ខង អន់ឌែ អ្យូគ យ៉ឹប។ ២៧ យីស៊ូ កា កាប លូ អន់ឌែ ឡូត ផា «ជែ អ្យូគ ហង ! អាញ់ ឡា អា ឡា»។ ២៨ ពេត្រុះ តើល ផា «អឺ ពឹ តាំងឡា ផា អីស តាទឹច អីស អន់ អាញ់ អ្លុ ចាក អំប៉ាំង ទៀក ឡាំ ប៉ាគ់ អីស ដេល»។ ២៩ យីស៊ូ តើល ផា «ញ៉ា អូ ឡាំ !» ពេត្រុះ កា ជឹរ ឡឹង ទូក ចាក អំប៉ាំង ទៀក ឡាំ ប៉ាគ់ អ៊ែ ដេល។ ៣០ ផះ ពេត្រុះ ប៉ប័ ខ្យាល តីសៗ តឹ ទៀក អ៊ែ អ្យូគ ខាក់ អ៊ែ កា ក្រាំ អ្យូបៗ។ អ៊ែ អង់ហ្យាំង ផា «ពឹ តាំងឡា តង័ អាញ់ ណើ»។ ៣១ យីស៊ូ កា ទុង តី អ៊ែ ឡូត លូ កាប ផា «អឺ ប៉ាណូស សឿ ឡាឡិគ័ ឡាឡាគ័ ខ ញ៉ា បះ អីស សង់សៃ នីអៀ ?» ៣២ កេះណោះ យីស៊ូ លូ ពេត្រុះ ម៉ុត ជិះ ទូក ផាឌី ខ្យាល កា ស្វាស។ ៣៣ មួត អ្វៃ កាណុង ទូក កាដាប សាំប‌៉័ះ យីស៊ូ លូ កាប ផា «អីស ឃឺ គន ប‌៉្រ័ះ ប៊កកាតយ័ តាទឹច»។

៣៤ អន់ឌែ ជិះ ទូក ទឹល ប៉ាគ់ ហាង តេះ កេនេសារែត កេះ។ ៣៥ កាំឡាំង ស្រុក ពូ ណោះ អន់ហ្នាល់ យីស៊ូ ឡូត អន់ឌែ ចាក រ៉ះ កា ពូ ប៉ាញ័ ទឹប ស្រុក រណោះ ហង។ ពូ កា អ្យក់ ឡាំ ប៉ាណូស អីគ ព្លុ ទិឌូ ប៉ាគ់ យីស៊ូ។ ៣៦ មួត ព្លុ អីគ ណោះ កា ឡោម អ៊ែ ប៉ិច ទី ដឹង សាប៉ាគ់ ឡាណុច អាវ អ៊ែ ណោះ បគ័ កេះ។ គ្រឹប ប៉ាណូស បក់ ទី សាប៉ាគ់ អាវ អ៊ែ ដាគ់ អីគ ទិឌូ។

១៥

សារ យីស៊ូ កាប កា មួត ផារ៉ាស៊ី

១ ឡៃង ឡឹង ណោះ ទី មួត ផារ៉ាស៊ី លូ មួត ណៃឃូ ប៉ាំងហៀន ចាបាប់ ឡឹង មឿង យេរូសាឡឹម ឡាំ ប៉ាគ់ ចារ យីស៊ូ ដេល កេះណោះ កាប ផា ២ «ញ៉ា ត្រគ់ សឹះ អីស ប៉្រគ័ យច ចាបាប់ វគ័ យ៉ាគ់ អន់ឌែ សា សាណា អូ ទី រ៉ាវ តី ហិ នីអៀ ?» ៣ យីស៊ូ តើល អន់ឌែ ផា «ខ ញ៉ា បះ អន់ដីស ប៉្រគ័ យច លូ ប៉ានឹរ ប‌៉្រ័ះ ប៊កកាតយ័ រ៉ះ ភឿ ប៉្រគ័ ពួយ ចាបាប់ ម៉ះ អន់ដីស នីអៀ ? ៤ ខង ប‌៉្រ័ះ ទី រ៉ះ ផា "អន់ដីស ត្រគ់ អ្យិល កូត័ មើគ ពឹ បក់ ពឿ ត័ះ ប៉ាស្យាប ពឹ មើគ ណោះ ត្រគ់ តោ័ ហង"*។ ៥ ហះកា អន់ដីស កាប នីអៀ "ពឿ រ៉ះ លូ ពឹ មើគ អ៊ែ ផា 'អាញ់ អូ អ្លុ តង័ អន់ដីស អុះ ខង កាណាគ័ អាញ់ ទិណោ័ះ ឃឺ គម មប អន់ កា ប‌៉្រ័ះ កេះ' ៦ ប៉ាណូស ណោះ អូ សាណាង កា អ្យិល កូត័ មើគ ពឹ អុះ"។ ទឹល នីណោ័ះ អន់ដីស តាគ់ អង់ហ៊្យង ប៉ានឹរ គឹត ខា ម៉ះ ប‌៉្រ័ះ ប៊កកាតយ័ ភឿ ប៉្រគ័ ពួយ ចាបាប់ ម៉ះ អន់ដីស។ ៧ អឺ ប៉ាណូស តាគ់ អំប៉្រគ័ ដាគ់ ត្រគ់ ខាក់ វគ័ អេសាយ កាប កា អន់ដីស ពួយ ប៉ានឹរ ប‌៉្រ័ះ ផា៖

៨ ប៉ាសុន អា រ៉ាប់ អាញ់ ដឹង អន់តង់ ពឹរ អន់ឌែ ដោច

ពុត អន់ឌែ ចាំងហាយ្គ ឡឹង អាញ់។

៩ អន់ឌែ កាដាប សាំប‌៉័ះ អាញ់ ហះកា អូ ទី ខា អុះ។

អន់ឌែ អ្យក់ ចាបាប់ ប៉ាណូស ប៉ាំងហៀន ប៉ាតាង ប៉ានឹរ ប‌៉្រ័ះ †»។

១០ កេះណោះ យីស៊ូ អើ កាំឡាំង ពឹះ ប៉ាគ់ ចារ អ៊ែ។ អ៊ែ កាប ផា «អន់ដីស សាំយ៉ាំង កាខាក់ ហោគ។ ១១ កាណាគ័ ញ៉ា ឡាក់ ម៉ុត ទ្រង ពឹរ ប៉ាណូស អូ អ្លុ ប៉្រគ័ អន់ កា ប៉ាណូស យច អុះ ទី ដឹង កាណាគ័ ញ៉ា ឡាក់ ឡាច់ ឡឹង ពឹរ ប៉្រគ័ អន់ កា ប៉ាណូស យច»។ ១២ កេះណោះ មួត សឹះ កា ប៉ាណាំ គួប ម៉ុត ប៉ាគ់ យីស៊ូ កេះណោះ រ៉ះ ផា «ណៃឃូ ! អីស អ្លុ ដេល ប មួត ផារ៉ាស៊ី យច ពុត អន់ឌែ ខាក់ ញន កាតាំង អីស កាប នីណោ័ះ»។ ១៣ យីស៊ូ តើល អន់ឌែ ផា «អន់ឌែ ណោះ ពៀប ឡាក់ កា អ្យិត។ ពឹ អាញ់ ឡាក់ អ្វៃ ពឹង ប៉្លៃង តោ ចឹង ទក អ្លាត អ្យិត ណោះ ឡាក់ អូ ត្រគ់ សាណា អ៊ែ តប់។ ១៤ នីចម័ កាតាម អន់ឌែ ពិ ខង អន់ឌែ ប៉ាណូស ម៉ាម៉ាំង ម៉ាត់ ណាំផា ប៉ាណូស ម៉ាម៉ាំង ម៉ាត់។ ផា ប៉ាណូស ម៉ាម៉ាំង ម៉ាត់ ទុង ប៉ាណូស ម៉ាម៉ាំង ម៉ាត់ ចាបះ កា ចឹង ឡិ ឡូះ ទិ អន់ឌែ ពៀរ ដូវ ឡូត»។

១៥ ពេត្រុះ កាប លូ យីស៊ូ ផា «ប៉រ់ ណៃឃូ រ៉ះ សារ អីស កាប ប៉ាន់ដឹប ឡឹង កាណាគ័ ឡាច់ ឡឹង ពឹរ ពែ អន់ ញឹន ហ្លង់ ដេល»។ ១៦ យីស៊ូ តើល ផា «អន់ដីស អា អ្វៃ កា អូ ហ្លង់ ឡាក់ កា ពូ ដេល ប ? ១៧ អន់ដីស ត្រគ់ អ្លុ អន់តគ់ ផា កាណាគ័ ញ៉ា ឡាក់ ម៉ុត ទ្រង ពឹរ ប៉ាណូស ម៉ុត ទឹល កាណុង វ៉ាច់ កេះណោះ ឡាច់ ឡិ កាណុង ឡូះ អច់។ ១៨ ហះកា កាណាគ័ ឡាក់ ឡាច់ ឡឹង ពឹរ ប៉ាណូស ណោះ ឃឺ ឡាច់ ឡឹង ពុត ពៀក សារ ទិណោ័ះ ហង ប៉្រគ័ អន់ កា ប៉ាណូស យច ១៩ ខង គ្រឹប សារ អ៊ក ឡាច់ ឡឹង ពុត ដោះ៖ ឃឹត អូ ដាគ់ កោះ ប៉ាន់តោ័ ប៉្រគ័ លូ អង់កាន់ លូ កាម៉ាក័ រ៉ាលង កល់ រ៉ាត អន់តុង កាប ព្លូង ប៉្លាច័ កាប ពោ សារ ទិណោ័ះ ឃឺ ឡាច់ ទិ ឡឹង ពុត ប៉ាណូស ហង។ ២០ ឃឺ សារ ទិ អា ហង ឡាក់ ប៉្រគ័ អន់ កា ប៉ាណូស យច។ សារ សា សាណា អូ ទី រ៉ាវ តី ណោះ អូ អ្លុ ប៉្រគ័ អន់ កា ប៉ាណូស យច អុះ»។

សារ យីស៊ូ ចាក តង័ ប៉ាណូស សុនសាត អន់ទៀគ

២១ ឡៃង ឡឹង ណោះ យីស៊ូ ចាក ឡាច់ ឡឹង ចារ ណោះ ឡាំ ប៉ាគ់ ចារ ក្យាម័ មឿង ទីរ៉ូះ លូ មឿង ស៊ីដូន។ ២២ ផាឌី ប៉ប័ អង់កាន់ សុនសាត កាណាន ម៉ោញ ដូវ អ្វៃ កាណុង ស្រុក ហះ ចារ ណោះ ដេល។ អ៊ែ ឡាច់ ឡាំ អង់ហ្យាំង រ៉ះ លូ យីស៊ូ ផា «អឺ ពឹ តាំងឡា ឡាក់ ផូង័ វ៉ាច់ សាដាច់ ដាវីត ប៉រ់ អីស តាប៉ាប តាប៉ុន កា អាញ់ ណើ គន អង់កាន់ អាញ់ ប‌៉្រ័ះ បឺគ ម៉ុត ប៉្រគ័ អន់ ប៉ាណាប ខាក់»។ ២៣ ហះកា ម៉ោញ នឹរ កា យីស៊ូ អូ តើល អ៊ែ អុះ។ មួត សឹះ ម៉ុត ក្យាម័ អ៊ែ ទឹប អ្វៃ ឡោម អ៊ែ ផា «ណៃឃូ ប៉រ់ អីស តង័ អ៊ែ ពិ ម៉ាគ់ អ៊ែ ចឹង ចាក ឡាច់ ខង អ៊ែ អ្វៃ ស៊្រែក ពួយ ពិន នីអៀ»។ ២៤ យីស៊ូ តើល ផា «ប‌៉្រ័ះ ប៊កកាតយ័ ប៉្រើ អាញ់ ជឹរ ណាំង ប៉ាណូស បក់ ហ្យើត ដឹង កាណុង សុនសាត អ៊ីស្រាអ៊ែល»។ ២៥ ហះកា អង់កាន់ ណោះ ម៉ុត កាដាប សាំប‌៉័ះ ហះ ជុង យីស៊ូ លូ កាប ផា «អឺ ពឹ តាំងឡា ប៉រ់ តង័ អាញ់ ណើ»។ ២៦ យីស៊ូ តើល ផា «ត្រគ់ អន់ គន សោ អ៊ីស្រាអ៊ែល សា ផីគ អន់ឌែ កេះ ហិ អូ ត្រគ់ អ្យក់ សាណា ម៉ះ អន់ឌែ អន់ កា សូ ‡ អុះ»។ ២៧ អង់កាន់ ណោះ តើល ផា «ត្រគ់ ហង ពឹ តាំងឡា ហះកា សូ សា សាណា តៃល ហ្រុង ឡឹង គ្រេ តាំងឡា អ៊ែ ទី ដេល»។ ២៨ ណោះ យីស៊ូ កាប ផា «អឺ ណាង ពុត អីស សឿ កេង តាទឹច អ្យគ័ អន់ ទី ឡាក់ កា ពុត អីស ប៉ិច ណោះ ហង ពិ»។ ផាឌី គន អង់កាន់ អ៊ែ កា ដាគ់ ឡូត។

២៩ យីស៊ូ ចាក ឡាច់ ឡឹង ចារ ណោះ ឡាំ ប៉ាគ់ ហាង តាំងលោ័ កាលីឡេ។ កេះណោះ អ៊ែ ហាវ អ្វៃ ពឹង ប៉ានឹម។ ៣០ កេះណោះ ទី ប៉ាណូស អៀង ប៉ាណាំ គួប ឡាំ ប៉ាគ់ ចារ អ៊ែ អន់ឌែ អ្យក់ ឡាំ ទឹប មួត រ៉ាំងវែន ជុង តី ប៉ាណូស ម៉ាម៉ាំង ម៉ាត់ លូ មួត កាជក កាជែល ប៉ាណូស កាំឡូ លូ ប៉ាណូស អីគ ព្លុ អន់ទៀគៗ ណាវ្គ។ ពូ អន់ មួត ទិណោ័ះ អ្វៃ ហះ ជុង យីស៊ូ កេះណោះ អ៊ែ តាគ់ អន់ដាគ់ មួត ណោះ ដាគ់ ទិឌូ។ ៣១ ប៉ាគ់ ពូ ប៉ប័ បក់ កាំឡូ អ្លុ កាប មួត កាជក កាជែល កា ដាគ់ មួត រ៉ាំងវែន ជុង តី កា អ្លុ ចាក លូ ប៉ាណូស ប៊្លែល ម៉ាត់ កា ហៃ ប៉ប័ កាំឡាំង អៀង ញម ខាក់ លូ ប៉ាណាំ គួប ប៉ានេ ប‌៉្រ័ះ សុនសាត អ៊ីស្រាអ៊ែល។

៣២ យីស៊ូ កា អើ មួត សឹះ ពឹះ ប៉ាគ់ ចារ អ៊ែ កេះណោះ កាប ផា «អាញ់ តាប៉ាប តាប៉ុន កា កាំឡាំង អា ខាក់ អន់ឌែ ចាក ពួយ អាញ់ ប៉ៃង ដារ់ កេះ កិញអៀ អូ ទី សាណា សា កេះ។ អាញ់ អូ ប៉ិច អន់ អន់ឌែ សឹត វ៉ាច់ ដោះ អុះ អ្យូគ អន់ឌែ អូ ត្រូះ ប៉ក់ រទ្រង»។ ៣៣ មួត សឹះ តើល យីស៊ូ ផា «ហះ ចារ អា ឡាង៉ាន់ ខាក់ ពិន ចឹង ទី សាណា ឡឹង ចំ អន់ កា អន់ឌែ សា ចឹង ហ្លោះ កាំឡាំង អៀង ប៉ុប អា ?» ៣៤ យីស៊ូ អំប៉ញ់ អន់ឌែ ផា «អន់ដីស ទី ណុំ ប៉ាំង ញ៉ាង កាតុ ?» អន់ឌែ តើល ផា «ទី ដឹង តាំប៉ើះ កាតុ លូ កា រ៉ាហឺញៗ អន់ដា ដេល»។ ៣៥ កេះណោះ យីស៊ូ ប៉្រើ កាំឡាំង អង់អ្វៃ ពឹង តេះ។ ៣៦ កេះណោះ អ៊ែ អ្យក់ ណុំ ប៉ាំង តាំប៉ើះ កាតុ លូ កា ណោះ ប៉ានេ ប‌៉្រ័ះ ប៊កកាតយ័។ កេះណោះ អ៊ែ គុ ណុំ ប៉ាំង ណោះ អន់ កា មួត សឹះ ប៉្រើ អន់ឌែ ជែក អន់ កា កាំឡាំង។ ៣៧ កាំឡាំង សា ផីគ ទិឌូ។ កេះណោះ មួត សឹះ ទូញ រ៉ាន់ដាប់ សល់ តៃល ពូ សា ទី តាំប៉ើះ ពុង ណាវ្គ។ ៣៨ ចំលួន ប៉ាណូស សា ណុំ ណោះ កាគ់ ដឹង កាម៉ាក័ ៤០០០ ដូវ មួត អង់កាន់ លូ គន សាស្វា អូ យ៉ាប អុះ។ ៣៩ កេះណោះ យីស៊ូ ប៉្រើ កាំឡាំង សឹត ប៉ាគ់ ហី ឡគ អ៊ែ ជឹរ ជិះ ទូក ឡាំ ប៉ាគ់ ចារ ម៉ាកាដាន ណាវ្គ។

១៦

សារ មួត ផារ៉ាស៊ី ប៉្រើ យីស៊ូ តាំបាង សារ អំរ៉ាញ អឺញ

១ ឡៃង ឡឹង ណោះ ទី មួត ផារ៉ាស៊ី លូ មួត សាឌូស៊ី អន់ឌែ ប៉ាណាំ គួប ឡាំ ប៉ាគ់ ចារ យីស៊ូ អន់ឌែ ប៉រ់ អ៊ែ តាំបាង សារ អំរ៉ាញ អឺញ ឡឹង ប‌៉្រ័ះ ភឿ សាគ់ អ៊ែ។ ២ ហះកា យីស៊ូ តើល អន់ឌែ ផា «ផះ ដារ់ ម៉ុត អន់ដីស ប៉ប័ ប៉្លៃង កាហ្រី ណោះ អន់ដីស ឌុ កាប ផា "ដារ់ តាយ៉ាង័ ឃឺ ប៉្លៃង ចឹង ប៉្រាំង ហង"។ ៣ ផះ ដារ់ ឡាច់ ផា អន់ដីស ប៉ប័ ប៉្លៃង ម៉ូ ម៉ិត ណោះ អន់ដីស ឌុ កាប ផា "ដារ់ អា ចឹង បី ហង"។ អន់ដីស អ្លុ អន់ហ្នាល់ តាទឹច សារ អន់ទៀគៗ កើត ពឹះ ពឹង ប៉្លៃង ហះកា អន់ដីស អូ ហ្លង់ សារ ចឹង កើត ពឹះ ពឹង រ៉ាំងហាវ អា អុះ។ ៤ ប៉ាណូស រ៉ាំងហាវ អា អ៊ក ខាក់ លូ អូ ត្រង់ កា ប‌៉្រ័ះ ប៊កកាតយ័។ ពូ ប៉ិច ដឹង កា ប៉ប័ សារ អំរ៉ាញ អឺញ ហះកា ប‌៉្រ័ះ អូ តាំបាង សារ អំរ៉ាញ អឺញ អុះ ហ្វាស ឡឹង សារ អំរ៉ាញ អឺញ អ៊ែ ប៉្រគ័ ពឹង យូណះ»។ កេះណោះ យីស៊ូ ចាក ឡាច់ ឡឹង អន់ឌែ ហង។

៥ មួត សឹះ ឃ្លង ឡាំ ប៉ាគ់ ហាង តោ អន់ឌូ លូ អ៊ែ ដេល ទឹល ប៉ាគ់ ណោះ អន់ឌែ កាចាំង ផា ពឹល អ្យក់ ឡាំ ណុំ ប៉ាំង។ ៦ យីស៊ូ រ៉ះ កា អន់ឌែ ផា «អន់ដីស ត្រគ់ ឡាវ៉ាំង ឡឹង ពុះ * មួត ផារ៉ាស៊ី លូ មួត សាឌូស៊ី កាខាក់ ដៃ»។ ៧ មួត សឹះ កាកាប លូ គួប ផា «ញន កា ពិន ពឹល អ្យក់ ឡាំ ណុំ ប៉ាំង ហង តាម ហៃ»។ ៨ យីស៊ូ អ្លុ ឡឹង សារ អន់ឌែ កាប ណោះ អ៊ែ រ៉ះ ផា «អឺ ប៉ាណូស សឿ ឡាឡិគ័ ឡាឡាគ័ ញ៉ា ត្រគ់ អន់ដីស កាកាប លូ គួប ឡឹង សារ អូ ទី អ្យក់ ឡាំ ណុំ ប៉ាំង នីអៀ ឡគ ? ៩ នីចម័ អន់ដីស អូ កាចាំង ប អាញ់ ជែក ណុំ ប៉ាំង ប៉ាតាម័ កាតុ អន់ កា ប៉ាណូស ៥០០០ ដូវ ណោះ ពែ អន់ដីស ប៉ាតុំ សល់ តៃល ពូ សា ទី ញ៉ាង កាអ្លី ? ១០ ម៉ោញ ណាវ្គ អន់ដីស កាចាំង ប អាញ់ ជែក ណុំ ប៉ាំង តាំប៉ើះ កាតុ អន់ កា ប៉ាណូស ៤០០០ ដូវ លូ អន់ដីស ប៉ាតុំ សល់ តៃល ពូ សា ទី ញ៉ាង ពុង ? ១១ ញ៉ា ត្រគ់ អន់ដីស អូ ហ្លង់ នីអៀ ? អាញ់ អូ ប៉ិច កាប ឡឹង សារ ណុំ ប៉ាំង អុះ ឃឺ អាញ់ ប៉ិច អន់ អន់ដីស ឡាវ៉ាំង ឡឹង ពុះ ម៉ះ មួត ផារ៉ាស៊ី លូ មួត សាឌូស៊ី»។ ១២ ណោះ មួត សឹះ អង់ក័ះ ហ្លង់ ផា យីស៊ូ ប៉្រើ អន់ឌែ ឡាវ៉ាំង ឡឹង សារ ប៉ាំងហៀន ម៉ះ មួត ផារ៉ាស៊ី លូ មួត សាឌូស៊ី អូ ត្រគ់ ឡាវ៉ាំង ឡឹង ពុះ ណុំ ប៉ាំង តាទឹច ណោះ អុះ។

សារ យីស៊ូ ប៉ាំងហៀន សឹះ អ៊ែ

១៣ ឡៃង ឡឹង ណោះ យីស៊ូ លូ មួត សឹះ ចាក ឡាំ ប៉ាគ់ ចារ ក្យាម័ មឿង កេសារៀ ភីលីប ទឹល ប៉ាគ់ ណោះ អ៊ែ សាគ់ អំប៉ញ់ មួត សឹះ ផា «កាំឡាំង ទិឌូ ពូ ផា ប៉ាណូស អាញ់ អា ឃឺ ប៉ាណូស នីចម័ ?» ១៤ អន់ឌែ តើល ផា «បក់ អន់ដា ផា វគ័ យូហាន ឡាក់ ប៉ាំងហុំ ពូ បក់ អន់ដា ផា វគ័ អេលីយ៉ា បក់ អន់ដា ផា រ៉ាគឹយ ប‌៉្រ័ះ សិច យេរេមៀ † លើ កា រ៉ាគឹយ ប‌៉្រ័ះ អន់ទៀគ ម៉ោញ ដូវ ណាវ្គ»។ ១៥ យីស៊ូ អំប៉ញ់ មួត សឹះ ផា «កាប៉ាច់ អន់ដីស អន់ដីស ផា អាញ់ អា ប៉ាណូស នីចម័ ?» ១៦ ស៊ីម៉ូន ពេត្រុះ តើល ផា «អីស អា បក់ ប‌៉្រ័ះ រ៉ើស អន់ ប៉្រគ័ សាដាច់ ឃឺ គន ប‌៉្រ័ះ ឡាក់ អ្វៃ រ៉ីស លើយ»។ ១៧ យីស៊ូ តើល ផា «អឺ ស៊ីម៉ូន គន វគ័ យូណះ អីស ទី កាន សាណុក សាវ៉ាក តាទឹច ហង ខង ពឹ អាញ់ អ្វៃ ពឹង ប៉្លៃង តោ ប៉្រគ័ អន់ អីស អ្លុ សារ អា អូ ត្រគ់ ប៉ាណូស អុះ អន់តគ់ រ៉ះ អន់ កា អីស អ្លុ ‡។ ១៨ អឺ ពេត្រុះ § អាញ់ រ៉ះ កា អីស អីស ពៀប ឡាក់ កា អំហ្មោ តាទៀរ អាញ់ ចឹង ប៉ាំងកើត ក្រុំ ហៀន សារ អាញ់ ពឹង អំហ្មោ អា។ អូ ទី អំរ៉ាញ ញ៉ា ចឹង ដាម័ ក្រុំ ហៀន សារ អាញ់ អុះ យ‌៉័ះ សារ តោ័ កាតាម កា អូ អ្លុ ដាម័ ដេល។ ១៩ អាញ់ ចឹង អន់ គន កាចេ កា អីស សាំរ៉ាប់ បើក អំប៉ារ អន់ ពូ ម៉ុត ទី ប‌៉្រ័ះ រ៉ាំងហៃ រ៉ាំងខ្យា។ សារ ញ៉ា អីស ចឹង ទឹប ពឹង អង់កក់ តេះ អា ប‌៉្រ័ះ ប៊កកាតយ័ ទី ទឹប កេះ សារ ញ៉ា អីស អន់ ពឹង អង់កក់ តេះ អា ប‌៉្រ័ះ ប៊កកាតយ័ ទី អន់ កេះ ដេល»។ ២០ កេះណោះ យីស៊ូ រ៉ះ កា មួត សឹះ កានឹតៗ អូ អន់ រ៉ះ កា ពូ ផា អ៊ែ ឡាក់ ប៉ាណូស ប‌៉្រ័ះ រ៉ើស អន់ ប៉្រគ័ សាដាច់ អុះ។

២១ គឹត ណោះ ហង យីស៊ូ រ៉ះ កា មួត សឹះ អន់ អ្លុ អន់តគ់ ផា អ៊ែ ត្រគ់ ឡាំ ប៉ាគ់ មឿង យេរូសាឡឹម កេះណោះ មួត ម៉ៃគ ក្រាគ់ រ៉ាម៉ះ ប‌៉្រ័ះ  មួត ក្រាគ់ រ៉ាំងហៃ មឿង លូ មួត ណៃឃូ ប៉ាំងហៀន ចាបាប់ ចឹង ប៉ាណាំ គួប ប៉្រគ័ បាប អ៊ែ អន់ ប៉ាណាប ប៉ាបប៉ុន កេង ខាក់ ទឹប អន់ឌែ ចឹង ប៉ាន់តោ័ អ៊ែ ដេល។ ហះកា ប៉ៃង ដារ់ ឡឹង ណោះ ប‌៉្រ័ះ ចឹង តាគ់ អង់រ៉ីស សឹត អ៊ែ ណាវ្គ។ ២២ ពេត្រុះ ទុង ឡាច់ យីស៊ូ កេះណោះ កាប កា អ៊ែ ផា «អឺ ពឹ តាំងឡា ! ជែ អន់ ប‌៉្រ័ះ ប៊កកាតយ័ អន់ សារ ណោះ កើត ទឹល ប៉ាគ់ អីស»។ ២៣ ហះកា យីស៊ូ កាលែង ហៃ ពេត្រុះ កេះណោះ កាប ផា «ចាក ឡាច់ ប៉ាគ់ តោ សាតាំង ! ខង អីស ផះ អ្វៃ កាន់ទឹង ទ្រង អាញ់ នីអៀ។ អីស អូ ទី ពុត ឡាក់ កា ប‌៉្រ័ះ អុះ ទី ដឹង ពុត ប៉ាណូស ដោះ»។

២៤ កេះណោះ យីស៊ូ រ៉ះ កា មួត សឹះ ផា «បក់ ពឿ ប៉ិច ចាក ពួយ លូ សឿ អាញ់ ជែ ឃឹត កា ឡាកោ ទៅ ត្រគ់ សាឡាគ់ ឡាកោ គយ អ៊្លង គឹង ពួយ អាញ់។ ២៥ បក់ ពឿ ប៉ិច អ្វៃ រ៉ីស ណោះ ចឹង តោ័ ហះកា បក់ ពឿ តោ័ ញន អាញ់ បក់ ណោះ ចឹង អ្វៃ រ៉ីស។ ២៦ ផា ប៉ាណូស ទី គ្រឹប កាណាគ័ ពឹង អង់កក់ តេះ អា ហះកា អ៊ែ តោ័ ទី ខា ដេល ប ? ប៉ាណូស ចឹង អ្យក់ កាណាគ័ ញ៉ា តូរ័ តាគ់ អង់រ៉ីស ឡាកោ អ៊ែ ទី ? ២៧ ខង ប៉ាណូស អាញ់ ចឹង ឡាំ អន់ឌូ លូ ប៊យ អាញ់ ទឹប ទី សារ អំរ៉ាញ អឺញ ម៉ះ ពឹ អាញ់ ផះ ណោះ អាញ់ ចឹង អន់ កាណាគ័ កា ពូ លើ ចឹង ចៃគ ថូត ពូ តាម សារ ពូ ប៉្រគ័ ណោះ ហង។ ២៨ អាញ់ រ៉ះ កា អន់ដីស តាទឹច ផា ទី កាំឡាំង បក់ អន់ដា ឡាក់ អ្វៃ ហះ អា ចឹង អូ តាន័ តោ័ អុះ អន់ឌែ ចឹង ប៉ប័ ប៉ាណូស អាញ់ ឡាំ ប៉្រគ័ សាដាច់»។

១៧

សារ យីស៊ូ ម៉ាច់ ឡាកោ

១ ត្រោ ដារ់ អន់តីគ ឡឹង ណោះ យីស៊ូ ជៀក ពេត្រុះ យ៉ាកុប លូ យូហាន អុះ យ៉ាកុប ឡាំ ពួយ អ៊ែ ហាវ ពឹង ប៉ានឹម ចាំងហីគ អ្វៃ ចាំងហាយ្គ ឡឹង ពូ។ ២ ផះ ណោះ អ៊ែ ម៉ាច់ ឡាកោ ហះ ម៉ាត់ មួត សឹះ ប៉ៃង ដូវ ម៉ូះ ម៉ាត់ អ៊ែ ឡាច់ តាតារ ឡាក់ កា ដារ់ ខោ អាវ អ៊ែ កើត បាក តាតារ ដេល។ ៣ ផះ ណោះ មួត សឹះ ប៉ប័ រ៉ាគឹយ ប‌៉្រ័ះ ផះ ម៉ោហ ពែ ឃឺ វគ័ ម៉ូសេ លូ វគ័ អេលីយ៉ា ផះ អ្វៃ កាកាប លូ យីស៊ូ។ ៤ ពេត្រុះ រ៉ះ កា យីស៊ូ ផា «ពឹ តាំងឡា ញឹន អ្វៃ ហះ អា ដាគ់ ខាក់ ផា អីស ប៉ិច អាញ់ ចឹង ប៉្រគ័ រ៉ាណើះ ប៉ៃង ម៉ោញ សាំរ៉ាប់ កា អីស ម៉ោញ កា វគ័ ម៉ូសេ ម៉ោញ ណាវ្គ កា វគ័ អេលីយ៉ា»។ ៥ ផះ អ៊ែ អ្វៃ កាកាប ផាឌី ទី កាម៉ល់ តាតារ ក្លាគ់ ពឹះ កាត្រោប អន់ឌែ ទិឌូ។ អន់ឌែ កាតាំង ប៉ានឹរ កាប ឡឹង កាម៉ល់ ណោះ ផា «អា គន តាម័ អាញ់ ប៉ិច ចៃ ខាក់ អ៊ែ ត្រគ់ ពុត អាញ់ ខាក់។ អ្យគ័ សាំយ៉ាំង អ៊ែ ពិ»។ ៦ ផះ មួត សឹះ កាតាំង នីណោ័ះ អន់ឌែ ប៉ាណាំ គួប កាដាប កុប កល់ ទឹះ តេះ ខង អន់ឌែ អ្យូគ យ៉ឹប។ ៧ កេះណោះ យីស៊ូ ឡាំ សាប៉ាគ់ អន់ឌែ ទឹប កាប ផា «អ្យូវ ពិ ជែ អ្យូគ ហង»។ ៨ ប៉ាគ់ អន់ឌែ ង៉ើយ ហៃ ប៉ប័ ដឹង យីស៊ូ ម៉ោញ ដូវ អ៊ែ អូ ប៉ប័ ទី ពឿ ណាវ្គ អុះ។

៩ ផះ អន់ឌែ ចាក ជឹរ ឡឹង ប៉ានឹម យីស៊ូ អន់តគ់ រ៉ះ កា មួត សឹះ អ៊ែ ប៉ៃង ដូវ ណោះ ផា «ជែ រ៉ះ សារ ឡាក់ កា អន់ដីស ទី ប៉ប័ ពែ កូម័ រ៉ះ ប៉ាគ់ ប‌៉្រ័ះ តាគ់ អង់រ៉ីស សឹត ប៉ាណូស អាញ់ ទៀ»។ ១០ កេះណោះ មួត សឹះ អំប៉ញ់ យីស៊ូ ផា «ញ៉ា ត្រគ់ មួត ណៃឃូ ប៉ាំងហៀន ចាបាប់ អន់ឌែ ឌុ រ៉ះ ផា វគ័ អេលីយ៉ា ត្រគ់ ពឹះ អន់ទ្រួល ឡឹង សាដាច់ បក់ ប‌៉្រ័ះ រ៉ើស ?» ១១ យីស៊ូ តើល អន់ឌែ ផា «រ៉ាគឹយ ប‌៉្រ័ះ សិច អេលីយ៉ា ពឹះ អន់ទ្រួល តាទឹច ហង ភឿ ទ្រៀម គ្រឹប ង៉ារ អន់ ដាគ់ និះទៅ ណាវ្គ។ ១២ អាញ់ ប៉រ់ រ៉ះ កា អន់ដីស វគ័ អេលីយ៉ា ពឹះ អន់ទ្រួល កេះ ហះកា ពូ អូ អន់ហ្នាល់ អ៊ែ អុះ ទឹប ពូ ប៉្រគ័ បាប អ៊ែ អៀង នែវ តាម ពុត ពូ ប៉ិច។ ប៉ាណូស អាញ់ កា ពូ ចឹង ប៉្រគ័ បាប និះទៅ ដេល»។ ១៣ ណោះ មួត សឹះ ហ្លង់ ផា យីស៊ូ កាប ឡឹង វគ័ យូហាន ឡាក់ ឡាំ ប៉ាំងហុំ ប៉ាណូស ណោះ ហង។

សារ យីស៊ូ ទ្រុះ ឡាច់ ប‌៉្រ័ះ បឺគ ឡឹង សាស្វា ម៉ោញ ដូវ

១៤ ប៉ាគ់ អន់ឌែ ពឹះ ទឹល ប៉ាគ់ ចារ កាំឡាំង អៀង អ្វៃ ប៉ាតុំ គួប កេះ ទី កាម៉ាក័ ម៉ោញ ដូវ ម៉ុត ប៉ាគ់ យីស៊ូ កេះណោះ អ៊ែ ជន តាកុល ១៥ លូ កាប ផា «អឺ ពឹ តាំងឡា ប៉រ់ អីស តាប៉ាប តាប៉ុន កា គន កាម៉ាក័ អាញ់ ណើ អ៊ែ កើត អន់ទ្រុយ អីគ ប៉ាណាប ប៉ាបប៉ុន កាខាក់ អ៊ែ ប៉ក់ ពឹង អុញ ឡិ ពឹង ទៀក លើយៗ កេះ។ ១៦ អាញ់ អ្យក់ ឡាំ អ៊ែ ប៉ាគ់ សឹះ អីស អំពែ ហះកា អន់ឌែ អូ អ្លុ តាគ់ អន់ដាគ់ អ៊ែ អុះ»។ ១៧ យីស៊ូ កាប កា អន់ឌែ ផា «អឺ មួត កាង័ កល់ អូ ចៃ សឿ លូ ទី ពុត អ៊ក ! ត្រគ់ អន់ អាញ់ អ្វៃ ទុញ ប៉ុប ចំ ណាវ្គ លូ អន់ដីស អា ? អ្យក់ សាស្វា ណោះ ពឹះ ប៉ាគ់ អាញ់ អា»។ ១៨ កេះណោះ យីស៊ូ កាប អឺក កា ប‌៉្រ័ះ បឺគ ឡាក់ ទី ម៉ុត ពឹង សាស្វា ណោះ ប‌៉្រ័ះ បឺគ កា ឡាច់ ឡឹង អ៊ែ ហង។ សាស្វា ណោះ កា ដាគ់ ឡូត។

១៩ ឡៃង ឡឹង ណោះ មួត សឹះ ឡាំ ប៉ាគ់ ចារ យីស៊ូ អន់ឌែ អ្វៃ ចាំងហាយ្គ ឡឹង ពូ កេះណោះ អន់ឌែ អំប៉ញ់ ផា «ញ៉ា ត្រគ់ ញឹន ទ្រុះ ប‌៉្រ័ះ បឺគ ណោះ អ៊ែ អូ ឡាច់ ?» ២០-២១ យីស៊ូ តើល ផា «ញន អន់ដីស សឿ បើ ខាក់។ អាញ់ ប៉រ់ រ៉ះ កា អន់ដីស តាទឹច ផា ផា អន់ដីស សឿ ក្រាន័ តុ តីល ហត់ កេះណោះ អន់ដីស ផា កា ប៉ានឹម តោ "ហគ់ រ៉ើ ឡាំ អ្វៃ ប៉ាគ់ ចារ អន់ទៀគ ឡគ" ប៉ានឹម ណោះ ចឹង ប៉្រគ័ ពួយ អន់ដីស ឡូត។ អូ ទី ង៉ារ ញ៉ា ឡាក់ អន់ដីស ចឹង អូ អ្លុ ប៉្រគ័ ណោះ អុះ»។*

សារ យីស៊ូ ប៉ាំងហៀន សឹះ អ៊ែ

២២ ផះ អន់ឌែ អ្វៃ ប៉ាតុំ គួប អន់ឌែ ពឹង ខេត កាលីឡេ យីស៊ូ រ៉ះ កា មួត សឹះ ផា «បាប៊ែត ណាវ្គ ពូ ចឹង រ៉ុប ជឹន ប៉ាណូស អាញ់ អន់ កា ពូ ប៉្រគ័ បាប។ ២៣ កេះណោះ ពូ ចឹង ប៉ាន់តោ័ អាញ់ ហះកា ប៉ៃង ដារ់ ឡឹង ណោះ ប‌៉្រ័ះ ចឹង តាគ់ អង់រ៉ីស សឹត អាញ់ ណាវ្គ»។ មួត សឹះ កាតាំង អ៊ែ រ៉ះ នីណោ័ះ អន់ឌែ អុក ពុត ពៀក ខាក់។

២៤ ប៉ាគ់ យីស៊ូ លូ មួត សឹះ ឡាំ ទឹល ប៉ាគ់ មឿង កាផានឹម ទី ប៉ាណូស បក់ ឡិង លៀន ឡឹង ពូ អ៊ែ ឡាំ ណាំង ពេត្រុះ កេះណោះ អ៊ែ អំប៉ញ់ ផា «នីចម័ ណៃឃូ អីស អ៊ែ អន់ លៀន ដេល ប សាំរ៉ាប់ កា ប៉ាយ៉ាម័ រ៉ោង រ៉ាម៉ះ  ?» ២៥ ពេត្រុះ តើល ផា «អឺះ អន់ ដេល»។ ប៉ាគ់ ពេត្រុះ សឹត ទឹល ប៉ាគ់ ហី យីស៊ូ អំប៉ញ់ អ៊ែ អន់ទ្រួល ផា «អឺ ស៊ីម៉ូន ! តាម អីស អ្លុ អីស សាដាច់ អ្វៃ ពឹង អង់កក់ តេះ អា អ៊ែ អ្យក់ រ៉ាបៃ ឡឹង ពឿ ? អ្យក់ ឡឹង គន អ៊ែ ទៅ ញ៉ា អ្យក់ ឡឹង ពូ អន់ទៀគ ?» ២៦ អ៊ែ តើល ផា «អ្យក់ ឡឹង ពូ អន់ទៀគ»។ យីស៊ូ តើល ផា «ត្រគ់ ហង ! ទឹល នីណោ័ះ គន សាដាច់ អូ ត្រគ់ ស៊ង រ៉ាបៃ អុះ។ ២៧ ហះកា ភឿ ជែ អន់ អន់ឌែ យច ពុត ពៀក អីស ឡាំ អញ់សាយ ប៉ាគ់ ទៀក តាំងលោ័ តោ ពិ។ ផា កា ចំ ឡាក់ កាប់ អញ់សាយ អន់ទ្រួល ឡឹង ពូ អីស វ៉ាក ហៃ កាណុង ពឹរ អ៊ែ ណោះ ចឹង ប៉ប័ ទី កាក់ ម៉ោញ កាណុង ពឹរ កា ណោះ កេះណោះ អីស អ្យក់ កាក់ ណោះ ឡាំ អន់ កា ពូ សាំរ៉ាប់ កា អាញ់ លូ សាំរ៉ាប់ កា អីស ពិ»។

១៨

១ កេះណោះ មួត សឹះ ប៉ាណាំ គួប ម៉ុត អំប៉ញ់ លូ យីស៊ូ ផា «ប៉ាគ់ ប‌៉្រ័ះ ប៊កកាតយ័ រ៉ាំងហៃ រ៉ាំងខ្យា ទៀ ពឿ ចឹង ប៉្រគ័ តីស ឡឹង ពូ ?» ២ យីស៊ូ អើ គន សាស្វា ម៉ោញ ដូវ អន់ អន់តាវ ហះ អន់តិគ័ កាំឡាំង សឹះ។ ៣ កេះណោះ អ៊ែ កាប ផា «អាញ់ ប៉រ់ រ៉ះ កា អន់ដីស តាទឹច ផា ផា អន់ដីស អូ ប៉ិនពែង ពុត ពៀក អន់ ឡាក់ កា សាស្វា អន់ដីស ចឹង អូ ទី ប‌៉្រ័ះ រ៉ាំងហៃ រ៉ាំងខ្យា អុះ។ ៤ ទឹល នីណោ័ះ ពឿ ប៉ាន់ថិ ពុត ឡាក់ កា សាស្វា អា ប៉ាណូស ណោះ ចឹង ប៉្រគ័ តីស ឡឹង ពូ ប៉ាគ់ ប‌៉្រ័ះ ប៊កកាតយ័ រ៉ាំងហៃ រ៉ាំងខ្យា ទៀ។

៥ «បក់ ពឿ ប៉ិច ចៃ កា សាស្វា ម៉ោញ ដូវ ឡាក់ កា សាស្វា អា ញន អាញ់ ណោះ អ៊ែ ប៉ិច ចៃ កា អាញ់ ដេល។ ៦ ហះកា បក់ ចំ ប៉ាណាំ កាំឡាំង បក់ សឿ អាញ់ ចាក យច ទ្រង យ‌៉័ះ ប៉ាណូស សឿ ណោះ ថិ ឡឹង ពូ កាតាម បក់ ណោះ ចឹង ប៉ាណាប ខាក់ ហង។ ផា ពូ អ្យក់ អំហ្មោ តីស កត់ អន់ទល ពឹង អង់កូ បក់ ប៉ាណាំ ប៉្រគ័ យច ណោះ កេះណោះ ប៉ាឡិ ពឹង ទៀក សាឡីគ សាឡាយ អន់ អ៊ែ តោ័ ឡង់ ទៀក ណោះ ដាគ់ លឺន ឡឹង អន់ អ៊ែ ប៉្រគ័ យច។ ៧ ប៉ាណូស ពឹង អង់កក់ តេះ អា ត្រគ់ ប៉ាណាប តាទឹច ហង ខង ទី សារ អន់ទៀគ អៀង ប៉ាណាំ អន់ឌែ ចាក យច ទ្រង។ សារ អន់ទៀគៗ ឡាក់ ប៉ាណាំ អន់ ពូ ចាក យច ទ្រង ណោះ ត្រគ់ កើត ទី តាទឹច យ៉្វារ អូ រ៉ាវ៉ាច់ អុះ។ ហះកា ពឿ ប៉ាណាំ ពូ ចាក យច ទ្រង ប៉ាណូស ណោះ ត្រគ់ ប៉ាណាប ហង។ ៨ ផា តី លើ ជុង អីស ណាំផា ប៉្រគ័ យច ហគ់ កាសិត វ៉ឹត អ្លាត ប៉ាគ់ ចាំងហាយ្គ ពិ។ អ្យក់ កា ទី អ្វៃ រ៉ីស អន់ឌូ លូ ប‌៉្រ័ះ យ‌៉័ះ ទី តី លើ ជុង ដឹង ម៉ោញ ណោះ អ៊ែ ដាគ់ លឺន ឡឹង ទី ជុង ពៀរ តី ពៀរ ហះកា ឡាកោ ឡិ ពឹង អុញ ឡាក់ កីត លើយ។ ៩ ផា ម៉ាត់ ប៉ាណាំ ប៉្រគ័ យច ខ្វិក វ៉ឹត អ្លាត ប៉ាគ់ ចាំងហាយ្គ។ អ្យក់ កា ទី អ្វៃ រ៉ីស អន់ឌូ លូ ប‌៉្រ័ះ យ‌៉័ះ ម៉ាត់ ដឹង ម៉ោញ ណោះ អ៊ែ ដាគ់ លឺន ឡឹង ទី ម៉ាត់ ទិ ពៀរ ប៊ែង ហះកា ឡិ ពឹង ចារ អុញ។

១០-១១ «ត្រគ់ ឡាវ៉ាំង ជែ បឺង៉ាយ មួត សឿ អាញ់ យ‌៉័ះ អ៊ែ ថិ នីចម័ កាតាម។ អាញ់ ប៉រ់ រ៉ះ កា អន់ដីស អន់ អ្លុ ប៊យ ប‌៉្រ័ះ ឡាក់ រ៉ាំងហៃ អន់ឌែ ប៉ប័ ម៉ូះ ម៉ាត់ ពឹ អាញ់ ឡាក់ អ្វៃ ពឹង ប៉្លៃង លើយ រ៉ប់ ដារ់។ *

១២ «អន់ដីស ឃឹត នីចម័ ផា ទី កាម៉ាក័ ម៉ោញ ដូវ អ៊ែ ទី ចៀម ១០០ កល់ ទី ចៀម ម៉ោញ ហ្យើត ហ៊្យង ឡឹង គួប អ៊ែ។ ប៉ាណូស ណោះ ចឹង ប៉្រគ័ នីចម័ ? ចាបះ កា អ៊ែ ចឹង អ្លាត ចៀម ៩៩ កល់ ពឹង ប៉ានឹម កេះណោះ អ៊ែ ឡាំ ណាំង ចៀម បក់ ហ៊្យង ម៉ោញ កាតុ ណោះ ហង។ ១៣ អាញ់ ប៉រ់ រ៉ះ កា អន់ដីស តាទឹច ផា ផា អ៊ែ ណាំង ប៉ប័ ចៀម ម៉ោញ កាតុ ណោះ អ៊ែ ចឹង ហោក កាខាក់ ឡូត ក្វា ឡឹង អ៊ែ ប៉ប័ ចៀម ៩៩ កល់ ឡាក់ អ្វៃ អូ ហ៊្យង ណោះ ណាវ្គ។ ១៤ កាប៉ាច់ ប‌៉្រ័ះ ឡាក់ ពឹ អន់ដីស ឡាក់ អ្វៃ ពឹង ប៉្លៃង តោ កា និះទៅ ដេល អ៊ែ អូ ប៉ិច អន់ មួត ប៉ាសុន អ៊ែ បក់ អ៊ែ ចំ តោ័ អុះ យ‌៉័ះ អ៊ែ ថិ កាតាម។

១៥ «ផា ទី បក់ ចំ កាណុង មួត សឿ ប៉្រគ័ យច លូ អន់ដីស ត្រគ់ ឡាំ ប៉ាគ់ ចារ អ៊ែ ឡាអ៊ែត ឡាអ៊ត ដឹង អីស លូ អ៊ែ កេះណោះ កាប អន់តគ់ ប៉ាតោ អ៊ែ។ ផា អ៊ែ ចៃ សាំយ៉ាំង លូ រ៉ាប់ សឿ អីស ណោះ ចឹង អ្វៃ អុះ ម៉ី អន់ដីស ទៅ ណាវ្គ។ ១៦ ហះកា ផា អ៊ែ អូ ចៃ សាំយ៉ាំង លូ អូ រ៉ាប់ អូ សឿ អីស ណោះ អីស ត្រគ់ ជៀក ម៉ោញ ដូវ លើ ពៀរ ដូវ ណាវ្គ ឡាំ អន់ឌូ លូ អីស ភឿ ប៉្រគ័ ផាញ៉ាន ខង គ្រឹប សារ កាឌី ត្រគ់ ទី ផាញ៉ាន ពៀរ ប៉ៃង ដូវ †។ ១៧ ផា អ៊ែ អូ ចៃ សាំយ៉ាំង លូ អូ រ៉ាប់ អូ សឿ អន់ដីស ណាវ្គ ត្រគ់ អ្យក់ សារ ណោះ ឡាំ រ៉ះ លូ ក្រុំ ហៀន សារ ប‌៉្រ័ះ ឡគ។ ផា អ៊ែ អ្វៃ កា អូ ចៃ សាំយ៉ាំង លូ អូ រ៉ាប់ អូ សឿ ក្រុំ ហៀន សារ ប‌៉្រ័ះ ត្រគ់ ឃឹត ផា អ៊ែ ឃឺ សុនសាត អន់ទៀគ លើ ឡាក់ កា មួត អ្យក់ រ៉ាបៃ ឡគ ពិ។ ១៨ អាញ់ ប៉រ់ រ៉ះ កា អន់ដីស តាទឹច ផា សារ ញ៉ា អន់ដីស ចឹង ទឹប ពឹង អង់កក់ តេះ អា ប‌៉្រ័ះ ប៊កកាតយ័ ទី ទឹប កេះ សារ ញ៉ា អន់ដីស អន់ ពឹង អង់កក់ តេះ អា ប‌៉្រ័ះ ប៊កកាតយ័ ទី អន់ កេះ ដេល។ ១៩ អាញ់ ប៉រ់ រ៉ះ កា អន់ដីស ណាវ្គ ផា កាណុង កាំឡាំង អន់ដីស អា ផា ទី ប៉ាណូស ពៀរ ដូវ ភម ពុត ប៉ិច ម៉ន់ ប៉រ់ សារ ញ៉ា កាតាម ពឹង អង់កក់ តេះ អា ពឹ អាញ់ ឡាក់ អ្វៃ ពឹង ប៉្លៃង តោ អ៊ែ ចឹង អន់ តាទឹច ឡូត។ ២០ យ‌៉័ះ ហះ ចារ ចំ កាតាម ផា ទី ប៉ាណូស អ្វៃ លួម គួប សោប ញន កា សឿ អាញ់ យ‌៉័ះ ដឹង ពៀរ ប៉ៃង ដូវ កាតាម អាញ់ ចឹង អ្វៃ អន់ឌូ លូ អន់ឌែ ដេល»។

២១ កេះណោះ ពេត្រុះ ម៉ុត ក្យាម័ យីស៊ូ លូ អំប៉ញ់ ផា «នីចម័ ពឹ តាំងឡា ផា អុះ ម៉ី អាញ់ អ៊ែ ប៉្រគ័ យច លូ អាញ់ អាញ់ ត្រគ់ អូ អ្យក់ យ៉ូ អ៊ែ ញ៉ាង ទង ? លើយ ទឹល តាំប៉ើះ ទង ប ?» ២២ យីស៊ូ តើល អ៊ែ ផា «អាញ់ ប៉រ់ រ៉ះ កា អីស អីស ត្រគ់ អូ អ្យក់ យ៉ូ អ៊ែ អូ ត្រគ់ ដឹង តាំប៉ើះ ទង ណោះ អុះ ត្រគ់ អូ អ្យក់ យ៉ូ អ៊ែ ៧៧ ទង។ ២៣ ទឹល នីណោ័ះ សារ រ៉ាំងហៃ រ៉ាំងខ្យា ម៉ះ ប‌៉្រ័ះ ពៀប ឡាក់ កា សាដាច់ ម៉ោញ ដូវ ប៉ិច ឃឹត លៀន លូ មួត ប៉្រគ័ កាន លូ អ៊ែ។ ២៤ ផះ អ៊ែ ឃឹត លៀន ទី ពូ អ្យក់ ឡាំ ប៉ាណូស ប៉្រគ័ កាន ម៉ោញ ដូវ ឡាក់ ទួម លៀន អ៊ែ អូ អ្លុ កា ប៉ុប ចំ ‡។ ២៥ ញន កា ប៉ាណូស ណោះ អូ ទី លៀន ស៊ង សាដាច់ ប៉្រើ អ៊ែ ប្រូ ឡាកោ លូ ប្រូ ទឹប គន ទឹប កាម៉ាញ់ លូ រ៉ាស អំប៉ាស ញ៉ា ឡាក់ អ៊ែ ទី ភឿ អ្យក់ លៀន ស៊ង។ ២៦ បក់ ទួម ណោះ ជន តាកុល មូប ហះ ជុង សាដាច់ លូ ឡោម សាំប‌៉័ះ ផា "ប៉រ់ អីស តាប៉ាប តាប៉ុន កា អាញ់ ណើ ! កូម័ ហិ អាញ់ ចឹង ណាំង លៀន ស៊ង កា អីស អន់ គ្រឹប ចំលួន"។ ២៧ សាដាច់ កា ទី ពុត តាប៉ាប តាប៉ុន កា បក់ ទួម ណោះ។ កេះណោះ អ៊ែ ប៉្រើ សឹត អ្លាត តាដោះ។

២៨ «បក់ ទួម ណោះ ចាក ឡាច់ ឡឹង ចារ ណោះ កេះ ផាឌី ប៉ាត័ះ គួប បក់ ទួម អ៊ែ ១០០ លៀន កាក់ § ឡក់ អ៊ែ កា រ៉ុប ក្យិក័ អង់កូ បក់ ទួម អ៊ែ ណោះ លូ កាប "អីស ស៊ង លៀន អាញ់ ណោះ កិញអៀ ហង រិញ"។ ២៩ គួប បក់ ទួម អ៊ែ ណោះ ជន តាកុល លូ កាប ឡោម ផា "ប៉រ់ អីស តាប៉ាប តាប៉ុន កា អាញ់ ណើ ! កូម័ ហិ អាញ់ ចឹង ណាំង លៀន ស៊ង កា អីស អន់ គ្រឹប ចំលួន"។ ៣០ ហះកា អ៊ែ អូ ចៃ អុះ ទឹប រ៉ុប បក់ ទួម អ៊ែ ណោះ ចៃគ ខុក ទឹល ស៊ង កា អ៊ែ គ្រឹប ចំលួន ឡូត។ ៣១ ប៉ាណូស បក់ ប៉្រគ័ កាន អន់ទៀគ ណាវ្គ ប៉ប័ អ៊ែ ប៉្រគ័ នីណោ័ះ យច ពុត អន់ឌែ ខាក់ អ្យក់ សារ ណោះ ឡាំ រ៉ះ លូ សាដាច់។ ៣២ សាដាច់ កា អើ ពឹះ បក់ ទួម អ៊ែ ណោះ កេះណោះ កាប ផា "អឺ ទុច អូ ដាគ់ ! អាញ់ អ្លាត តាដោះ កា អីស កេះ យ‌៉័ះ ទួម អៀង ខាក់ កាតាម ញន កា អីស ជន តាកុល ឡោម សាំប‌៉័ះ អាញ់។ ៣៣ អាញ់ តាប៉ាប តាប៉ុន កា អីស ខាក់ ញ៉ា ត្រគ់ អីស អូ អ្លុ តាប៉ាប តាប៉ុន កា គួប អីស នីអៀ ?" ៣៤ សាដាច់ អឺក កាខាក់ កា ប៉្រើ ពូ ប៉្រគ័ បាប បក់ ទួម អ៊ែ ណោះ លើយ ទឹល អ៊ែ ស៊ង សះ។

៣៥ «ទិ កាំឡាំង អន់ដីស អា ពឿ អូ ចៃ អ្លាត ដោះ ទិ សារ ញ៉ា ឡាក់ អុះ ម៉ី អន់ដីស ទី ប៉្រគ័ យច លូ អន់ដីស ពឹ អាញ់ ឡាក់ អ្វៃ ពឹង ប៉្លៃង តោ អ៊ែ ចឹង ប៉្រគ័ ឡាក់ កា សាដាច់ ណោះ ដេល»។

១៩

សារ យីស៊ូ ប៉ាំងហៀន ជែ អន់ ក្លោ អ្លាត កាម៉ាញ់

១ ប៉ាគ់ យីស៊ូ រ៉ះ សារ អា កេះ ទិ កេះ អ៊ែ ចាក ឡាច់ ឡឹង ខេត កាលីឡេ ឡាំ ប៉ាគ់ ខេត យូដា លូ ឃ្លង ទៀក ទ្រូង យដាន់ ឡាំ ប៉ាគ់ ហាង តោ។ ២ ទី កាំឡាំង អៀង ប៉ាណាំ គួប ចាក ពួយ អ៊ែ ហះ ចារ ណោះ អ៊ែ កា តាគ់ អន់ដាគ់ ពូ អីគ ព្លុ ដេល។ ៣ ណោះ ទី មួត ផារ៉ាស៊ី ឡាំ អំប៉ញ់ សាគ់ លួង ភឿ ប៉ិច ណាំង សារ លូ អ៊ែ។ អន់ឌែ អំប៉ញ់ ផា «ទី ប ចាបាប់ ក្លោ អ្លាត កាម៉ាញ់ ផា កាម៉ាញ់ ប៉្រគ័ យច យ‌៉័ះ សារ ញ៉ា កាតាម ?» ៤ យីស៊ូ តើល អន់ឌែ ផា «នីចម័ អន់ដីស អូ ទី អាន ផាប់ ប៉ានឹរ ប‌៉្រ័ះ ឡឹង សារ អ៊ែ ប៉ាំងកើត ប៉ាណូស សាគ់ ប៉ាន់ដា ពែ ប ? អ៊ែ ប៉ាំងកើត កាម៉ាក័ អង់កាន់ ៥ លូ រ៉ះ ផា "ញន ខ អា ហង កាម៉ាក័ ឡាច់ ឡឹង មើគ ពឹ ឡាំ អ្វៃ អន់ឌូ លូ កាម៉ាញ់ ទឹប វ៉ឹន កា គួប សោប។ ប៉ាគ់ ទី គួប សោប កេះ អន់ឌែ ពៀរ ដូវ ពៀប ឡាក់ កា ឡាកោ ប៉ាំងឡៃ ដឹង ម៉ោញ"*។ ៦ អន់ឌែ អូ ត្រគ់ ប៉ាណូស ពៀរ ដូវ ហង ឃឺ អន់ឌែ ពៀរ ដូវ ណោះ ឡាក់ កា ឡាកោ ដឹង ម៉ោញ កេះ។ ទឹល នីណោ័ះ ជែ អន់ បក់ ពឿ ប៉ាក្លះ ប៉ាក្លាយ ហង ខង ប‌៉្រ័ះ ទី អន់ អន់ឌែ ទិ ពៀរ ដូវ អ្វៃ អន់ឌូ លូ គួប កេះ»។ ៧ អន់ឌែ អំប៉ញ់ យីស៊ូ ណាវ្គ ផា «ទឹល នីណោ័ះ ខ ញ៉ា បះ វគ័ ម៉ូសេ ប៉្រើ ក្លោ ច្រាគ់ សត់ត្រា អ្លាត កាម៉ាញ់ ?» ៨ យីស៊ូ តើល អន់ឌែ ផា «ម៉ូសេ ផា នីណោ័ះ ញន កា អន់ដីស កាង័ កល់ តាឡាម័ † ហះកា សើគ ពែ អូ ត្រគ់ នីណោ័ះ អុះ។ ៩ ផា អង់កាន់ អូ ទី រ៉ាលង កល់ ក្លោ អុះ ហះកា ក្លោ អ៊ែ អ្លាត កេះណោះ ទី កាម៉ាញ់ ណាវ្គ បក់ ប៉្រគ័ នីណោ័ះ ឡាក់ កា អ៊ែ រ៉ាលង កល់ កាម៉ាញ់ គុល អ៊ែ ហង»។ ១០ មួត សឹះ តើល យីស៊ូ ផា «ទឹល ក្លោ លូ កាម៉ាញ់ ទី សារ នែវ អា ទឹល នីណោ័ះ ជែ ទី ក្លោ កាម៉ាញ់ ដាគ់ ហ៊្លត»។ ១១ ហះកា យីស៊ូ តើល អន់ឌែ ផា «អូ ត្រគ់ ប៉ាណូស ទិឌូ អ្លុ ប៉្រគ័ ពួយ ប៉ានឹរ អន់ដីស អា ‡ អុះ ទី ដឹង ប៉ាណូស បក់ ប‌៉្រ័ះ អន់ ចឹង អ្លុ ប៉្រគ័។ ១២ បក់ អន់ដា អូ អ្លុ ទី កាម៉ាញ់ ខង អ៊ែ សាដូ ឡឹង កើត បក់ អន់ដា ណាវ្គ អូ អ្លុ ទី កាម៉ាញ់ ញន កា ពូ កាយ៉ោ អ៊ែ បក់ អន់ដា អូ ទី កាម៉ាញ់ ភឿ ចឹង ប៉្រគ័ ង៉ារ ប‌៉្រ័ះ ទិ ពុត ទិ ពៀក។ ពឿ អ្លុ ប៉្រគ័ ពួយ សារ អា ប៉្រគ័ ពួយ ពិ»។

សារ ម៉ុត អន់ ទី ប‌៉្រ័ះ រ៉ាំងហៃ រ៉ាំងខ្យា

១៣ កេះណោះ ទី ពូ ឡាំ ជឹន មួត សាស្វា ប៉ាគ់ យីស៊ូ ភឿ អន់ អ៊ែ សាប៉ាគ់ ម៉ន់ អន់ កា មួត សាស្វា ណោះ ហះកា មួត សឹះ កាប កា ពូ។ ១៤ ហះកា យីស៊ូ កាប កា មួត សឹះ ផា «ជែ ទឹប ហង សាស្វា ប៉ិច ឡាំ ប៉ាគ់ អាញ់ អន់ អន់ឌែ ពឹះ ពិ។ ទី ដឹង ប៉ាណូស ទី ពុត ឡាក់ កា សាស្វា អា ហង ទី ប‌៉្រ័ះ រ៉ាំងហៃ រ៉ាំងខ្យា»។ ១៥ កេះណោះ យីស៊ូ សាប៉ាគ់ ទិ មួត សាស្វា ណោះ ហង កេះៗ អ៊ែ ចាក ឡាច់ ឡឹង ចារ ណោះ។

១៦ ផះ ណោះ ទី កាម៉ាក័ ម៉ោញ ដូវ ម៉ុត អំប៉ញ់ លូ យីស៊ូ ផា «ណៃឃូ ! អាញ់ ត្រគ់ ប៉្រគ័ ដាគ់ នីចម័ ភឿ ទី អាញុ អ្វៃ រ៉ីស លើយ ?» ១៧ យីស៊ូ តើល អ៊ែ ផា «ញ៉ា ត្រគ់ អីស អំប៉ញ់ ឡឹង សារ ប៉្រគ័ ដាគ់ នីអៀ ? ទី ដឹង ប‌៉្រ័ះ ប៊កកាតយ័ ហង ឡាក់ ដាគ់។ ហះកា ផា អីស ប៉ិច ទី អាញុ អ្វៃ រ៉ីស លើយ អីស ត្រគ់ ប៉្រគ័ ពួយ ចាបាប់ ប‌៉្រ័ះ»។ ១៨ អ៊ែ អំប៉ញ់ ផា «ចាបាប់ នីចម័ អន់ដា ?» យីស៊ូ រ៉ះ កា អ៊ែ ផា «អូ អន់ ប៉ាន់តោ័ ប៉ាណូស អូ អន់ រ៉ាលង កល់ កាម៉ាញ់ អូ អន់ អន់តុង រ៉ាត ម៉ះ ពូ អុះ អូ អន់ កាប ព្លូង ប៉្លាច័ ប៉្រគ័ អន់ កា ពូ ត្រគ់ ថូត ១៩ ត្រគ់ អ្យិល កូត័ មើគ ពឹ ត្រគ់ ប៉ិច ចៃ កា ពូ ឡីង គែង ឡាក់ កា ប៉ិច ចៃ កា ឡាកោ ទៅ §»។ ២០ កាម៉ាក័ ណោះ តើល ផា «សារ ទិ អា អាញ់ ប៉្រគ័ ពួយ កេះ អ្វៃ សារ ញ៉ា ណាវ្គ ?» ២១ យីស៊ូ តើល អ៊ែ ណាវ្គ ផា «ផា អីស ប៉ិច កា ដាគ់ កាខាក់ ហគ់ ចាក ឡាំ ប្រូ រ៉ាស អំប៉ាស ម៉ះ អីស អន់ ទិ កេះណោះ អ្យក់ លៀន ជែក អន់ កា មួត ថុក ញ៉ាក តាបាយ កាសត់។ ប៉្រគ័ នីណោ័ះ អីស ចឹង ទី រ៉ាស អំប៉ាស អ្វៃ ពឹង ប៉្លៃង។ កេះ ប្រូ រ៉ាស ជែក លៀន កា ពូ កេះៗ ឡាំ ពួយ អាញ់ ពិ»។ ២២ សាគ់ កាម៉ាក័ ណោះ កាតាំង យីស៊ូ ផា នីណោ័ះ អ៊ែ ចាក ឡាច់ ទឹប អុក ពុត អ៊ែ អូ ប៉្រគ័ ពួយ អុះ ខង អ៊ែ ទី រ៉ាស អំប៉ាស អៀង កាខាក់។

២៣ យីស៊ូ កា កាប លូ មួត សឹះ ផា «អាញ់ ប៉រ់ រ៉ះ កា អន់ដីស តាទឹច ផា បក់ ប‌៉្រ័ះ ប៉ាត្រង័ ញ៉ាក ខាក់ ម៉ុត អន់ ទី ប‌៉្រ័ះ រ៉ាំងហៃ រ៉ាំងខ្យា។ ២៤ អាញ់ ប៉រ់ រ៉ះ កា អន់ដីស ណាវ្គ ផា ទុង កាប៉ូវ * ម៉ុត ពួយ ត្រោម ប៉ាអច់ ជ្រុំ ណោះ ឡាម៉គ់ ឡឹង បក់ ប‌៉្រ័ះ ប៉ាត្រង័ ម៉ុត អន់ ទី ប‌៉្រ័ះ រ៉ាំងហៃ រ៉ាំងខ្យា»។ ២៥ ផះ មួត សឹះ កាតាំង អ៊ែ ផា នីណោ័ះ ហ៊ែង ខាក់ អន់ឌែ អូ ហ្លង់ ឡឹង សារ ណោះ †។ ណោះ ហង អន់ឌែ អំប៉ញ់ ផា «ទឹល នីណោ័ះ ពឿ ចឹង រ៉ាវ៉ាច់ ឡាកោ ?» ២៦ យីស៊ូ ហៃ អន់ឌែ កេះណោះ កាប ផា «សារ អា ប៉ាណូស ប៉្រគ័ អូ អ្លុ អុះ ហះកា ប‌៉្រ័ះ ទី អំរ៉ាញ អ្លុ ប៉្រគ័ គ្រឹប សារ»។ ២៧ ពេត្រុះ តើល យីស៊ូ ផា «អីស ប៉ប័ កេះ ញឹន អា អ្លាត គ្រឹប កាណាគ័ ម៉ះ ញឹន ភឿ ចាក ពួយ អីស ទឹល នីណោ័ះ ញឹន ចឹង ទី កាណាគ័ ញ៉ា អន់ដា ?» ២៨ យីស៊ូ តើល មួត សឹះ ផា «អាញ់ ប៉រ់ រ៉ះ កា អន់ដីស តាទឹច ផា ប៉ាគ់ អ្វៃ ពឹង អង់កក់ តេះ ណាវ ទៀ ណោះ ប៉ាណូស អាញ់ ចឹង អង់អ្វៃ ពឹង គ្រេ សាដាច់ ទឹប ទី អំរ៉ាញ អឺញ។ អន់ដីស ឡាក់ ចាក ពួយ អាញ់ អា កា ចឹង អង់អ្វៃ ពឹង គ្រេ សាដាច់ ទិ ១២ និះទៅ ដេល លូ ចឹង រ៉ាំងហៃ ផូង័ វ៉ាច់ សុនសាត អ៊ីស្រាអ៊ែល ទិ ១២ ផូង័ ណោះ ដេល។ ២៩ ពឿ សាឡាគ់ អ្លាត អុះ ម៉ី ហី ក្រាន មើគ ពឹ គន សោ លើ ម៉ីរ ស៊្រែ ញន កា ចាក ពួយ អាញ់ ប៉ាណូស ណោះ ចឹង ទី ណាវ្គ ម៉ោញ កើត ១០០ លូ ចឹង ទី អាញុ អ្វៃ រ៉ីស លើយ។ ៣០ ហះ កិញអៀ អា ទី កាំឡាំង បក់ អន់ទ្រួល អៀង ចឹង កេះ អន់តីគ កាំឡាំង បក់ អន់តីគ អៀង ដេល ចឹង កេះ អន់ទ្រួល ឡគ»។

២០

១ «ខង សារ រ៉ាំងហៃ រ៉ាំងខ្យា ម៉ះ ប‌៉្រ័ះ ពៀប ឡាក់ កា តាំងឡា ម៉ីរ ម៉ោញ ដូវ អ៊ែ ចាក ឡាច់ ឡឹង ហី ឡឹង កាំលឺ ផុងម៉ាំង ភឿ ឡាំ ណាំង ច្វាល់ ពូ ប៉្រគ័ ង៉ារ កា អ៊ែ ពឹង ម៉ីរ ប៉្លៃ អង់កាច។ ២ អ៊ែ ភម អន់ លៀន កា ពូ កាណុង ម៉ោញ ដារ់ ម៉ោញ កាក់ * កេះណោះ អ៊ែ ប៉្រើ ពូ ឡាំ ប៉្រគ័ ង៉ារ ប៉ាគ់ ម៉ីរ អ៊ែ។ ៣ ប៉ាគ់ ទឹល មង អញ់សឹន កាំលឺ អ៊ែ ចាក ណាវ្គ ប៉ប័ ប៉ាណូស អន់ដា អ្វៃ រតាឡាត អូ ទី ង៉ារ ប៉្រគ័។ ៤ អ៊ែ រ៉ះ កា ពូ ផា "ហគ់ អន់ដីស ប៉ាណាំ គួប ឡាំ ប៉្រគ័ ង៉ារ ប៉ាគ់ ម៉ីរ អាញ់ តោ រិញ អាញ់ ចឹង ច្វាល់ អន់ដីស អន់ ត្រគ់"។ ៥ ពូ កា ប៉ាណាំ គួប ឡាំ តាទឹច។ ប៉ាគ់ ទឹល ដារ់ ប៉ង់ លូ មង ប៉ៃង កាង៉ាច អ៊ែ ចាក ណាំង ប៉ាណូស ណាវ្គ អ៊ែ ច្វាល់ ឡាក់ កា ពូ អន់ទ្រួល ពែ ដេល។ ៦ ប៉ាគ់ ទឹល មង ប៉ាតាម័ កាង៉ាច អ៊ែ ចាក ណាវ្គ ប៉ប័ បក់ អន់ដា អ្វៃ រតាឡាត។ អ៊ែ អំប៉ញ់ ពូ ផា "ញ៉ា ត្រគ់ អន់ដីស អ្វៃ ហះ អា ឡឹង កាំលឺ តាប់ម៉ាំង អូ ប៉្រគ័ ញ៉ា នីអៀ ?" ៧ ពូ តើល ផា "ខង អូ ទី ពឿ ច្វាល់ ញឹន ប៉្រគ័ ង៉ារ"។ កេះណោះ អ៊ែ រ៉ះ កា ពូ ផា "ហគ់ អន់ដីស ឡាំ ប៉្រគ័ ង៉ារ ប៉ាគ់ ម៉ីរ អាញ់ តោ ពិ"។ ៨ ប៉ាគ់ ទឹល កាង៉ាច តាំងឡា ម៉ីរ រ៉ះ កា បក់ ចឹក លៀន ផា "ហគ់ អើ មួត ប៉្រគ័ ង៉ារ ឡគ ពិ។ កេះណោះ អីស ប៊ើក លៀន កា អន់ឌែ អីស ប៊ើក ឡឹង បក់ ម៉ុត ប៉្រគ័ ង៉ារ អន់តីគ ឡឹង ពូ លើយ ទឹល បក់ ម៉ុត ប៉្រគ័ ង៉ារ អន់ទ្រួល ឡឹង ពូ"។ ៩ មួត បក់ ម៉ុត ប៉្រគ័ ង៉ារ មង ប៉ាតាម័ កាង៉ាច អន់ឌែ ទី លៀន ម៉ោញ ដូវ ម៉ោញ កាក់។ ១០ មួត បក់ ម៉ុត ប៉្រគ័ ង៉ារ អន់ទ្រួល ឡឹង ពូ កា ពឹះ ដេល អន់ឌែ សាម៉គ័ កា ចឹង ទី លៀន អៀង ឡឹង ពូ ហង ខង ម៉ុត ប៉្រគ័ ង៉ារ អន់ទ្រួល ឡឹង ពូ ហះកា អន់ឌែ ទី ម៉ោញ ដូវ ម៉ោញ កាក់ ឡាក់ កា ពូ ដេល។ ១១ អន់ឌែ អ្យក់ លៀន ទឹប កាប រ៉ាបឹក រ៉ាចប់ កា តាំងឡា ម៉ីរ ផា ១២ "មួត បក់ ពឹះ អន់តីគ អន់ឌែ ប៉្រគ័ ង៉ារ ដឹង ម៉ោញ មង ឡក់ ហះកា អីស អន់ លៀន កា អន់ឌែ សាម៉ើ លូ ញឹន ដេល ឡាក់ ប៉្រគ័ ង៉ារ តាគ័ តុ ឡឹង កាំលឺ តាប់ម៉ាំង"។ ១៣ តាំងឡា ម៉ីរ កាប លូ បក់ ប៉្រគ័ ង៉ារ ម៉ោញ ដូវ ណោះ ផា "អឺ ចាង័ អាញ់ អូ ទី ប៉ាង៉ល់ អីស អុះ។ អីស ទៅ ភម ប៉្រគ័ ង៉ារ កា អាញ់ កាណុង ម៉ោញ ដារ់ ម៉ោញ កាក់ ត្រគ់ ញ៉ា អូ ? ១៤ ហគ់ អ្យក់ លៀន អីស ប៉្រគ័ ង៉ារ អា ឡាច់ ចាក ពិ អាញ់ ប៉ិច អន់ កា មួត បក់ ពឹះ អន់តីគ សាម៉ើ លូ អីស ដេល។ ១៥ នីចម័ អាញ់ អូ ទី ចាបាប់ អ្យក់ លៀន ម៉ះ អាញ់ ប៉្រគ័ តាម ពុត អាញ់ ប៉ិច ប ? លើ កា អីស សាណីង កា អាញ់ ដាគ់ ពុត កា ពូ ប ?" ១៦ នែវ អា ទី កាំឡាំង បក់ អន់ទ្រួល ចឹង កេះ អន់តីគ កាំឡាំង បក់ អន់តីគ ដេល ចឹង កេះ អន់ទ្រួល ឡគ»។

សារ មើគ យ៉ាកុប លូ យូហាន ប៉រ់ ឡឹង យីស៊ូ

១៧ ផះ យីស៊ូ ចាក ឡាំ ប៉ាគ់ មឿង យេរូសាឡឹម អ៊ែ ប៉ាណាំ ទឹប សឹះ ទិ ១២ ដូវ ចាក ចាំងហាយ្គ ប៊ែត ឡឹង ពូ។ រទ្រង អ៊ែ រ៉ះ កា អន់ឌែ ផា ១៨ «កិញអៀ អា ពិន ផះ ចាក ឡាំ ប៉ាគ់ មឿង យេរូសាឡឹម។ ប៉ាគ់ ទឹល ប៉ាគ់ ណោះ ទៀ ពូ ចឹង រ៉ុប ប៉ាណូស អាញ់ ជឹន អន់ កា មួត ម៉ៃគ ក្រាគ់ រ៉ាម៉ះ ប‌៉្រ័ះ លូ មួត ណៃឃូ ប៉ាំងហៀន ចាបាប់។ អន់ឌែ ចឹង តាត់ស៊ិន អន់ អាញ់ តោ័។ ១៩ អន់ឌែ ចឹង ជឹន អាញ់ អន់ កា មួត សុនសាត អន់ទៀគ ភឿ អន់ មួត ណោះ កាប ប៉ាឡៃវ កា អាញ់ ទឹប ពីត ប៉្រគ័ បាប អាញ់ កេះណោះ ប៉ង់ ប៉ាន់តោ័ អាញ់ ពឹង អ៊្លង គឹង  ហះកា ប៉ៃង ដារ់ ឡឹង ណោះ ប‌៉្រ័ះ ចឹង តាគ់ អង់រ៉ីស សឹត អាញ់ ណាវ្គ»។

២០ កេះណោះ កាម៉ាញ់ សេបេដេ ប៉ាណាំ គន អ៊ែ ពៀរ ដូវ ម៉ុត កាដាប សាំប‌៉័ះ ហះ ជុង យីស៊ូ ភឿ ប៉ិច ប៉រ់ សារ ញ៉ា ម៉ោញ។ ២១ យីស៊ូ អំប៉ញ់ អ៊ែ ផា «អីស ប៉ិច អន់ អាញ់ ប៉្រគ័ នីចម័ ?» អ៊ែ តើល ផា «ប៉ាគ់ អីស ប៉្រគ័ សាដាច់ អន់ទៀ ប៉រ់ ហះ អីស ប៉្រើ គន អាញ់ ពៀរ ដូវ អា អ្វៃ អន់ឌូ លូ អីស ពឹង ចារ អំរ៉ាញ អឺញ ណើ ម៉ោញ គែង សាម៉ា ម៉ោញ គែង សាំងអ្យោ អីស»។ ២២ យីស៊ូ តើល អន់ឌែ ផា «អន់ដីស បើ ហ្លង់ ឡឹង សារ អន់ដីស ប៉រ់ ណោះ អុះ។ អន់ដីស ខឹន ប អ្យក់ សារ អាញ់ ចឹង ទី ?†» អន់ឌែ តើល ផា «ញឹន ខឹន ដេល»។ ២៣ យីស៊ូ តើល អន់ឌែ ផា «អន់ដីស ចឹង ទី សារ ឡាក់ អាញ់ ចឹង ទី អា ដេល ‡។ ហះកា សារ ម៉ោញ ប៉រ់ អ្វៃ គែង សាម៉ា ម៉ោញ ប៉រ់ គែង សាំងអ្យោ ណោះ អូ ត្រគ់ អាញ់ អុះ ត្រគ់ អន់ សារ ណោះ ឃឺ ពឹ អាញ់ ទ្រៀម អន់ កេះៗ»។

២៤ ផះ មួត សឹះ ១០ ដូវ អន់ឌែ កាតាំង យ៉ាកុប លូ យូហាន ប៉រ់ នីណោ័ះ អន់ឌែ អឺក ខាក់។ ២៥ យីស៊ូ អើ ពឹះ មួត សឹះ អ៊ែ កេះណោះ អ៊ែ ផា «អន់ដីស ទិឌូ អ្លុ កេះ សុនសាត អន់ទៀគ មួត ក្រាគ់ រ៉ាំងហៃ អន់ឌែ ជិះ ចគ័ ប៉ាសុន ខាក់ លូ មួត ប៉្រគ័ ម៉ៃគ ក្រាគ់ អន់ឌែ កា យរ ពូ តាម ពុត ម៉ះ អន់ឌែ ដេល។ ២៦ អន់ដីស អា អូ ត្រគ់ នីណោ័ះ អុះ។ បក់ ពឿ ប៉ិច ប៉្រគ័ តីស បក់ ណោះ ត្រគ់ ប៉្រគ័ ថិ ពុត ចឹត យរ លូ កាំឡាំង។ ២៧ បក់ ពឿ ប៉ិច ប៉្រគ័ ម៉ៃគ អន់ដីស បក់ ណោះ ត្រគ់ ប៉្រគ័ ទុច អន់ដីស។ ២៨ ឡាក់ កា ប៉ាណូស អាញ់ ពឹះ អូ ត្រគ់ ប៉្រើ ពូ ប៉្រគ័ ង៉ារ អន់ កា អាញ់ អុះ ឃឺ អាញ់ ពឹះ ប៉្រគ័ ង៉ារ អន់ កា ពូ លូ អន់ ឡាកោ អាញ់ ភឿ តោ័ ហ្វាយ ឡាច់ ពូ អៀង»។

សារ យីស៊ូ តាគ់ អន់ដាគ់ ប៉ាណូស ម៉ាម៉ាំង ម៉ាត់

២៩ ឡៃង ឡឹង ណោះ ផះ យីស៊ូ លូ សឹះ អ៊ែ ចាក ឡាច់ ឡឹង មឿង យេរីខូ ទី ប៉ាណូស អៀង គុចៗ ប៉ាណាំ គួប ចាក ពួយ អ៊ែ។ ៣០ ផះ ណោះ ទី ប៉ាណូស ម៉ាម៉ាំង ម៉ាត់ ពៀរ ដូវ អង់អ្វៃ ហះ សានែង ទ្រង។ សាគ់ អន់ឌែ កាតាំង ពូ ផា យីស៊ូ ចាក ទ្រង ណោះ អន់ឌែ ឡុង ផា «អឺ ពឹ តាំងឡា ឡាក់ ផូង័ វ៉ាច់ សាដាច់ ដាវីត ! ប៉រ់ អីស តាប៉ាប តាប៉ុន កា ញឹន ណើ»។ ៣១ ទី កាំឡាំង អៀង ទឹប អូ អន់ អន់ឌែ កាប ហ៊ែង ណោះ ហង អន់ឌែ ឡុង ហ៊ែង ម៉ៃៗ កាខាក់ ផា «អឺ ពឹ តាំងឡា ឡាក់ ផូង័ វ៉ាច់ សាដាច់ ដាវីត ប៉រ់ តាប៉ាប តាប៉ុន កា ញឹន ណើ»។ ៣២ យីស៊ូ តាវ ឡូត អើ អន់ឌែ ពឹះ ប៉ាគ់ អ៊ែ កេះណោះ អំប៉ញ់ ផា «អន់ដីស ប៉ិច កា អាញ់ ប៉្រគ័ នីចម័ ?» ៣៣ អន់ឌែ តើល យីស៊ូ ផា «អឺ ពឹ តាំងឡា ប៉រ់ អីស តាគ់ តាតារ ម៉ាត់ កា ញឹន ណើ»។ ៣៤ យីស៊ូ តាប៉ាប តាប៉ុន កា អន់ឌែ ខាក់ កេះណោះ អ៊ែ សាប៉ាគ់ ម៉ាត់ អន់ឌែ ផាឌី តាតារ ឡូត ហៃ ប៉ប័ ហង។ អន់ឌែ កា ចាក ពួយ យីស៊ូ ដេល។

២១

សារ យីស៊ូ ម៉ុត ពឹង មឿង យេរូសាឡឹម

១ យីស៊ូ លូ មួត សឹះ ចាក ក្យាម័ ទឹល មឿង យេរូសាឡឹម កេះ។ ទឹល ស្រុក បេតផាសេ ហះ ជុង ប៉ានឹម តើម អូលេវ យីស៊ូ ប៉្រើ សឹះ អ៊ែ ពៀរ ដូវ ចាក អន់ទ្រួល ២ លូ អន់តគ់ កា អន់ឌែ ផា «ហគ់ អន់ដីស ចាក ឡាំ ប៉ាគ់ ស្រុក ពូ គែង ម៉ាត់ តោ ទឹល ប៉ាគ់ ណោះ អន់ដីស ចឹង ប៉ប័ ពូ កត់ ម៉ៃគ លៀ លូ គន អ៊ែ។ អន់ដីស រ៉ីស លៀ ទិ ពៀរ ណោះ អ្យក់ អន់ កា អាញ់ ប៉ាគ់ អា។ ៣ ផា ពូ ផា កា អន់ដីស ត្រគ់ រ៉ះ ផា "ពឹ តាំងឡា ញឹន តងកាន អន់ឌែ"។ ណោះ ពូ ចឹង អន់ កា អន់ដីស ឡូត»។ ៤ សារ អា កើត ពឹះ ភឿ តាគ់ អង់កេះ សារ ប‌៉្រ័ះ ប៊កកាតយ័ ទី រ៉ះ កា រ៉ាគឹយ ប‌៉្រ័ះ ពែ ផា៖

៥ «ហគ់ រ៉ះ កា ប៉ាសុន ពឹង មឿង ស៊ីយ៉ូន * ផា

ហៃ តោ សាដាច់ អន់ដីស ពឹះ ណាំង អន់ដីស កេះ

អ៊ែ ពុត ឡាអត់ ខាក់

អ៊ែ ជិះ លៀ អ៊ែ អ្វៃ ពឹង អង់កក់ គន លៀ»។†

៦ មួត សឹះ ពៀរ ដូវ កា ប៉ាណាំ គួប ចាក ប៉្រគ័ ពួយ ប៉ានឹរ យីស៊ូ រ៉ះ ណោះ ហង។ ៧ កេះណោះ អន់ឌែ ទុង ឡាំ ម៉ៃគ លៀ លូ គន អ៊ែ ទឹប អ្យក់ អាវ ត្រាក័ ពឹង អង់កក់ លៀ អន់ កា យីស៊ូ ជិះ។ ៨ ផះ ណោះ ទី មួត ប៉ាសុន សួន អៀង ប៉ាណាំ គួប រ៉ីស អាវ ត្រាក័ ពឹង ទ្រង បក់ អន់ដា កោះ រ៉ាំងអ្យា អ៊្លង ត្រាក័ ពឹង ទ្រង យីស៊ូ ចាក ដេល ភឿ ហាប់ អ៊ែ។ ៩ ទិ កាំឡាំង បក់ ចាក ពួយ យីស៊ូ ទឹប គែង អង់កក់ ទឹប គែង ង៉ីរ តាំងហើ ផា «ហូសាណា‡ ផូង័ វ៉ាច់ សាដាច់ ដាវីត ! អន់ ប‌៉្រ័ះ ប៊កកាតយ័ ជឹន អន់ សារ ដាគ់ កា អីស ឡាក់ ពឹះ ប៉ាតាង អ៊ែ។ ហូសាណា ប៉ានេ ប‌៉្រ័ះ អ្វៃ ពឹង ប៉្លៃង ចាំងហីគ កាខាក់»។ ១០ ប៉ាគ់ យីស៊ូ ម៉ុត កាណុង មឿង យេរូសាឡឹម កេះ មួត ប៉ាសុន អ្វៃ កាណុង មឿង ណោះ កា ទី សារ រ៉ាចក់ រ៉ាចល់ ទឹប ពូ អំប៉ញ់ ផា «ពឿ អ៊ែ អា ?» ១១ មួត ប៉ាសុន បក់ ចាក ពួយ អ៊ែ អន់ឌែ តើល ផា «ប៉ាណូស អា ឃឺ រ៉ាគឹយ ប‌៉្រ័ះ សិច យីស៊ូ ពឹះ ឡឹង ស្រុក ណាសារែត ខេត កាលីឡេ»។

១២ កេះណោះ យីស៊ូ ចាក ម៉ុត កាណុង រ៉ាំប៊ង រ៉ោង រ៉ាម៉ះ ប‌៉្រ័ះ ទ្រុះ ឡាច់ មួត ប្រូ ប្រី រឡាន រ៉ោង រ៉ាម៉ះ ណោះ។ អ៊ែ តាឡក័ អ្លាត គ្រេ ចារ ពូ តូរ័ លៀន លូ គ្រេ ចារ ពូ អង់អ្វៃ ប្រូ អន់តើប។ ១៣ អ៊ែ កាប កា ពូ ផា «កាណុង ផាប់ ប៉ានឹរ ប‌៉្រ័ះ ទី ច្រាគ់ រ៉ះ ផា "ហី អាញ់ ឃឺ ចារ សាំរ៉ាប់ ម៉ន់ អើ អាញ់"§ ហះកា អន់ដីស អ្យក់ ហី អា ប៉្រគ័ ចារ មួត អន់តុង អន់ទួក *»។

១៤ កេះណោះ ទី ប៉ាណូស ម៉ាម៉ាំង ម៉ាត់ លូ ប៉ាណូស កាជក ប៉ាណាំ គួប ឡាំ ណាំង យីស៊ូ អ្វៃ កាណុង រ៉ាំប៊ង រ៉ោង រ៉ាម៉ះ។ យីស៊ូ កា តាគ់ អន់ដាគ់ អន់ឌែ ទិឌូ។ ១៥ ហះកា មួត ម៉ៃគ ក្រាគ់ រ៉ាម៉ះ ប‌៉្រ័ះ លូ ណៃឃូ ប៉ាំងហៀន ចាបាប់ អឺក ខាក់ ផះ អន់ឌែ ប៉ប័ យីស៊ូ ប៉្រគ័ សារ កេង ខាក់ លូ កាតាំង មួត សាស្វា ឡុង រឡាន រ៉ោង រ៉ាម៉ះ ផា «ហូសាណា ផូង័ វ៉ាច់ សាដាច់ ដាវីត»។ ១៦ អន់ឌែ អំប៉ញ់ លូ យីស៊ូ ផា «អីស កាតាំង ប មួត សាស្វា ឡុង ផា ណោះ ?» យីស៊ូ តើល ផា «អាញ់ កាតាំង កេះ។ កាណុង ផាប់ ប៉ានឹរ ប‌៉្រ័ះ ទី រ៉ះ ផា "អឺ ប‌៉្រ័ះ ប៊កកាតយ័ អីស ប៉្រគ័ អន់ មួត សាស្វា ថិ កាប ប៉ានេ អីស"†។ ញ៉ា អន់ដីស អូ ឃើយ អាន ប សារ ណោះ ?» ១៧ កេះណោះ យីស៊ូ អ្លាត អន់ឌែ ចាក ឡាច់ ឡឹង ចារ ណោះ ឡាំ ប៉ាគ់ ស្រុក បេតថានី ដំ ពឹង ស្រុក ណោះ ម៉ោញ ម៉ាំង។

១៨ ប៉ាគ់ កាំលឺ យីស៊ូ វ៉ីល សឹត ប៉ាគ់ មឿង ណាវ្គ ផះ អ៊ែ ចាក ណោះ អ៊ែ កា ឡាយ៉ិត។ ១៩ រទ្រង ណោះ អ៊ែ ប៉ប័ តើម ហ្រា ‡ ម៉ោញ តើម អ៊ែ ម៉ុត ហៃ អូ ប៉ប័ ទី ប៉្លៃ ទី ដឹង ហ្លា ដោះ អ៊ែ កាប ផា «អូ អន់ អីស ទី ប៉្លៃ ណាវ្គ ហង»។ ផាឌី តើម ហ្រា ណោះ កា ឡាយ៉ោ តោ័ ឡូត។ ២០ មួត សឹះ ប៉ប័ នីណោ័ះ អន់ឌែ ញម ខាក់ លូ កាប ផា «ញ៉ា ត្រគ់ តើម ហ្រា អា តាឡូះ កា ឡាយ៉ោ តោ័ ឡូត នីអៀ អ៊ិះ ?» ២១ យីស៊ូ តើល អន់ឌែ ផា «អាញ់ ប៉រ់ រ៉ះ កា អន់ដីស តាទឹច ផា អន់ដីស សឿ អូ ទី សង់សៃ អន់ដីស ប៉្រគ័ អ្លុ និះទៅ ដេល។ អូ ផា អុះ ក្រាន័ កា ប៉្រគ័ អន់ កា តើម ហ្រា ឡាយ៉ោ តោ័ យ‌៉័ះ អន់ដីស ផា កា ប៉ានឹម អា "ហគ់ អីស ឡាច់ ឡឹង ចារ អា ឡាំ ឡិ ពឹង ទៀក សាឡីគ សាឡាយ តោ ឡគ" ណោះ អ៊ែ ចឹង ប៉្រគ័ ពួយ តាទឹច។ ២២ សារ ញ៉ា កាតាម ផា អន់ដីស ម៉ន់ ប៉រ់ សឿ ផា ចឹង ទី ណោះ អន់ដីស ចឹង ទី តាទឹច»។

២៣ កេះណោះ យីស៊ូ ចាក ម៉ុត កាណុង រ៉ាំប៊ង រ៉ោង រ៉ាម៉ះ ប‌៉្រ័ះ ផះ អ៊ែ អ្វៃ ប៉ាំងហៀន ពូ ទី មួត ម៉ៃគ ក្រាគ់ រ៉ាម៉ះ ប‌៉្រ័ះ លូ មួត ក្រាគ់ រ៉ាំងហៃ មឿង ពឹះ ប៉ាគ់ ចារ អ៊ែ។ អន់ឌែ អំប៉ញ់ អ៊ែ ផា «អីស ប៉្រគ័ ង៉ារ ទិ អា អេង អំរ៉ាញ ញ៉ា ? ពឿ ប៉្រើ អីស ប៉្រគ័ ង៉ារ អា ?» ២៤ យីស៊ូ តើល អន់ឌែ ផា «អាញ់ ប៉រ់ អំប៉ញ់ សារ ម៉ោញ ហះ អន់ដីស ដេល។ ផា អន់ដីស តើល រ៉ះ កា អាញ់ ណោះ អាញ់ ចឹង រ៉ះ កា អន់ដីស បក់ ប៉្រើ អាញ់ ប៉្រគ័ ង៉ារ ទិ អា ដេល»។ ២៥ កេះណោះ អ៊ែ អំប៉ញ់ ផា «ពឿ ប៉្រើ យូហាន ប៉ាំងហុំ ពូ ? ប‌៉្រ័ះ ឡឹង ប៉្លៃង ញ៉ា ប៉ាណូស ដោច ?» អន់ឌែ កាកាប លូ គួប ផា «ផា ពិន ផា ប‌៉្រ័ះ ប៉្រើ វគ័ យូហាន ប៉្រគ័ ណោះ អ៊ែ ចឹង ផា កា ពិន "ញ៉ា ត្រគ់ អន់ដីស អូ សឿ អ៊ែ ?" ២៦ ផា ពិន ផា ប៉ាណូស ប៉្រើ វគ័ យូហាន ប៉ាំងហុំ ពូ អ្យូគ កា មួត ប៉ាសុន អឺក កា ពិន ខង អន់ឌែ ទិឌូ សឿ ផា យូហាន ឃឺ រ៉ាគឹយ ប‌៉្រ័ះ»។ ២៧ ណោះ ហង អន់ឌែ តើល យីស៊ូ ផា «ញឹន អូ អ្លុ អុះ»។ កេះណោះ យីស៊ូ កា តើល ប៉ានឹរ អន់ឌែ ផា «អាញ់ កា អូ រ៉ះ កា អន់ដីស ដេល បក់ ប៉្រើ អាញ់ ប៉្រគ័ ង៉ារ ទិ អា។

២៨ «អន់ដីស ឃឹត នីចម័ ផា ទី កាម៉ាក័ ម៉ោញ ដូវ អ៊ែ ទី គន ពៀរ ដូវ កេះណោះ អ៊ែ រ៉ះ កា គន ឡោងទ្រៀ ផា "អឺ គន ដារ់ អា អីស ឡាំ ប៉្រគ័ ង៉ារ ប៉ាគ់ ម៉ីរ ប៉្លៃ អង់កាច អាញ់ រិញ"។ ២៩ គន អ៊ែ ណោះ តើល ផា "អាញ់ អូ ចៃ ឡាំ អុះ" ហះកា ប៉ាគ់ អន់តីគ អ៊ែ រ៉ើ ពុត ឡាំ ប៉ាគ់ ម៉ីរ ដេល។ ៣០ កេះណោះ អ៊ែ កាប និះទៅ កា គន ស្រុច ណាវ្គ។ គន ណោះ តើល ផា "អឺះ ពឹ អាញ់ ចឹង ឡាំ" ហះកា អ៊ែ អូ ឡាំ អុះ។ ៣១ ទឹល នីណោ័ះ គន ពៀរ ដូវ ណោះ គន អ៊ែ ចំ ប៉្រគ័ ពួយ ពុត ពឹ អ៊ែ ?» អន់ឌែ តើល ផា «គន ឡោងទ្រៀ»។ យីស៊ូ កាប ផា «អាញ់ ប៉រ់ រ៉ះ កា អន់ដីស តាទឹច ផា មួត អង់កាន់ ម៉ាលេង លូ មួត អ្យក់ រ៉ាបៃ អន់ឌែ ពៀប ឡាក់ កា គន ឡោងទ្រៀ ណោះ អន់ឌែ ចឹង ទី ប‌៉្រ័ះ ប៊កកាតយ័ រ៉ាំងហៃ រ៉ាំងខ្យា ហះកា អន់ដីស អូ ទី អុះ ៣២ ខង យូហាន ពឹះ អន់តគ់ ប៉ាតោ កា អន់ដីស អន់ ចាក ទ្រង ដាគ់ ហះកា អន់ដីស អូ សឿ អ៊ែ អុះ។ កាប៉ាច់ មួត អង់កាន់ ម៉ាលេង លូ មួត អ្យក់ រ៉ាបៃ អន់ឌែ សឿ អ៊ែ។ យ‌៉័ះ អន់ដីស ទី ប៉ប័ សារ ទិ អា កាតាម ហះកា អន់ដីស អូ ទី ប៉ិនពែង ពុត ពៀក សឿ អ៊ែ អុះ។

សារ ប៉ាន់ដឹប លូ សារ ពូ រ៉ាំងហៃ ម៉ីរ ប៉្លៃ អង់កាច

៣៣ «ប៉រ់ អន់ដីស សាំយ៉ាំង សារ អាញ់ ចឹង កាប ប៉ាន់ដឹប ម៉ោញ ណាវ្គ។ ទី តាំងឡា ម៉ីរ ម៉ោញ ដូវ ប៉្រគ័ ម៉ីរ តប់ តើម អង់កាច។ អ៊ែ ប៉្រគ័ រ៉ាំប៊ង ជុំ ម៉ីរ លូ ប៉្រគ័ ចារ រ៉ូត័ ប៉្លៃ ដេល។ កេះណោះ អ៊ែ ប៉្រគ័ ប៉ើក ជៀរ ម៉ោញ។ ឡៃង ឡឹង ណោះ អ៊ែ អន់ ពូ រ៉ាំងហៃ ជែក។ កេះណោះ អ៊ែ ចាក ឡាំ ប៉ាគ់ ចាំងហាយ្គ។ ៣៤ ប៉ាគ់ ទឹល ថុន ប៉្លៃ អង់កាច ទុំ កេះ អ៊ែ ប៉្រើ មួត ទុច អ៊ែ ឡាំ ប៉ាគ់ មួត រ៉ាំងហៃ ម៉ីរ ណោះ ភឿ អ្យក់ ចានែក ម៉ះ អ៊ែ។ ៣៥ ហះកា មួត បក់ រ៉ាំងហៃ ម៉ីរ អ៊ែ ណោះ ប៉ាណាំ គួប រ៉ុប មួត ទុច អ៊ែ ណោះ ពូ ពីត ម៉ោញ ដូវ ម៉ោញ ណាវ្គ ពូ ប៉ាន់តោ័ ម៉ោញ ដូវ ណាវ្គ ពូ ហឹរ លូ អំហ្មោ។ ៣៦ តាំងឡា ម៉ីរ ប៉្រើ ទុច អ៊ែ អន់ទៀគ អៀង ដូវ ឡាំ ណាវ្គ ហះកា មួត បក់ រ៉ាំងហៃ ម៉ីរ អ៊ែ ណោះ ប៉ាណាំ គួប ប៉្រគ័ កា មួត ទុច អ៊ែ ណោះ និះទៅ ណាវ្គ។ ៣៧ ប៉ាគ់ អន់តីគ តាំងឡា ម៉ីរ ប៉្រើ គន កាម៉ាក័ អ៊ែ ទៅ ឡគ ឡាំ ប៉ាគ់ មួត បក់ រ៉ាំងហៃ ម៉ីរ អ៊ែ ណោះ ខង អ៊ែ ឃឹត ផា ពូ ចឹង អ្យិល កូត័ ហង កា គន អ៊ែ ណោះ។ ៣៨ ហះកា មួត បក់ ក្យាគ់ រ៉ាំងហៃ ម៉ីរ ណោះ ផះ អន់ឌែ ប៉ប័ គន កាម៉ាក័ អ៊ែ ពឹះ អន់ឌែ កាប លូ គួប អន់ឌែ ផា "បក់ អា ហង ចឹង អ្យក់ ប៉ាដក់ ប៉ាជៀ ម៉ីរ អា ! ពិ ពិន ប៉ាន់តោ័ អ្លាត អ៊ែ ម៉ាគ់ ចឹង ទី ម៉ីរ អា កា ពិន"។ ៣៩ អន់ឌែ កា រ៉ុប គន កាម៉ាក័ តាំងឡា ម៉ីរ ណោះ ទុង អូស អ្យក់ ឡាំ ប៉ាគ់ ហះ អន់ទ្រឹល ម៉ីរ ប៉្លៃ អង់កាច ណោះ ហង កេះណោះ ប៉ាន់តោ័ អ៊ែ។ ៤០ ទឹល នីណោ័ះ ប៉ាគ់ តាំងឡា ម៉ីរ ឡាំ អ៊ែ ទៅ ឡគ នីចម័ អ៊ែ ចឹង ប៉្រគ័ កា មួត បក់ រ៉ាំងហៃ ម៉ីរ អ៊ែ ណោះ ?» ៤១ មួត ម៉ៃគ ក្រាគ់ រ៉ាម៉ះ ប‌៉្រ័ះ តើល ផា «អ៊ែ ចឹង ប៉ាន់តោ័ អ្លាត មួត ប៉ាអ្យប់ ខូយ ណោះ អូ តាប៉ាប តាប៉ុន អុះ។ កេះណោះ អ៊ែ ចឹង ប៉្រើ ពូ អន់ទៀគ ណាវ្គ រ៉ាំងហៃ ជែក ម៉ីរ ណោះ ឃឺ អ៊ែ ចឹង ណាំង ប៉ាណូស ចំ ឡាក់ ដាគ់ ត្រង់ ចឹង ជែក ចានែក ប៉្លៃ អង់កាច អន់ កា អ៊ែ ប៉ាគ់ ប៉្លៃ អង់កាច ទុំ ទៀ»។ ៤២ យីស៊ូ តើល អន់ឌែ ផា «អន់ដីស អូ ឃើយ អាន ប សារ កាប កាណុង ផាប់ ប៉ានឹរ ប‌៉្រ័ះ ផា៖

អំហ្មោ មួត រ៉ាគឹយ ហី ហឹរ អ្លាត

កិញអៀ អា កេះ អំហ្មោ សាំខាន់ ឡឹង ពូ។ §

ប‌៉្រ័ះ ប៊កកាតយ័ ប៉្រគ័ សារ កេង ខាក់ អា

ប៉្រគ័ អន់ ប៉ាណូស ពិន ហៃ ញម ខាក់ *។

៤៣ ទឹល នីណោ័ះ អាញ់ រ៉ះ កា អន់ដីស ប‌៉្រ័ះ ប៊កកាតយ័ ចឹង អ្លាត អូ រ៉ាំងហៃ រ៉ាំងខ្យា អន់ដីស ហង។ អ៊ែ ចឹង រ៉ាំងហៃ សុនសាត អន់ទៀគ ណាវ្គ ឡាក់ ចឹង ប៉្រគ័ ត្រគ់ លូ សារ អ៊ែ រ៉ាំងហៃ រ៉ាំងខ្យា។ ៤៤ ពឿ ឡិ ត្រគ់ ពឹង អំហ្មោ ណោះ ប៉ាណូស ណោះ ចឹង ឡាកា ឡាកាច់ ខូច័ ខាច ខាក់ ឡូត ហះកា ផា អំហ្មោ ឡិ ត្រគ់ ពឹង ប៉ាណូស ចំ អំហ្មោ ចឹង ក្លាញ័ តោ័ ឡូត»។

៤៥ មួត ម៉ៃគ ក្រាគ់ រ៉ាម៉ះ ប‌៉្រ័ះ លូ មួត ផារ៉ាស៊ី កាតាំង យីស៊ូ កាប ប៉ាន់ដឹប នីណោ័ះ អន់ឌែ អ្លុ អន់តគ់ ផា អ៊ែ កាប កា អន់ឌែ ហង។ ៤៦ អន់ឌែ ឃឹត ណាំង ទ្រង រ៉ុប យីស៊ូ ហះកា អន់ឌែ អ្យូគ កា កាំឡាំង អៀង ខង កាំឡាំង អៀង សឿ ផា យីស៊ូ កា រ៉ាគឹយ ប‌៉្រ័ះ តាទឹច។

២២

សារ ប៉ាន់ដឹប ឡឹង សាដាច់ ទ្រៀម ប៉ាញ់សង់

១ យីស៊ូ កាប ប៉ាន់ដឹប កា អន់ឌែ ម៉ោញ ទង ណាវ្គ ផា ២ «សារ រ៉ាំងហៃ រ៉ាំងខ្យា ម៉ះ ប‌៉្រ័ះ ប៊កកាតយ័ ពៀប ឡាក់ កា សារ សាដាច់ ម៉ោញ ដូវ ផះ ទ្រៀម ប៉ាញ់សង់ គន កាម៉ាក័ អ៊ែ។ ៣ អ៊ែ ប៉្រើ មួត ទុច ឡាំ ជៀក មួត អំហ៊្មយ ឡាក់ អ៊ែ ទី រ៉ះ ពែ ឡាំ ប៉ាញ់សង់ ហះកា អន់ឌែ អូ ចៃ ឡាំ អុះ។ ៤ កេះណោះ អ៊ែ ប៉្រើ មួត ទុច អន់ទៀគ ឡាំ ណាវ្គ លូ អន់តគ់ រ៉ះ ផា "ហគ់ អន់ដីស រ៉ះ កា មួត អំហ៊្មយ ផា ពូ កោះ រ៉ក់ ដាគ់ តីស តង់ កេះៗ។ សាណា សាណឹត កា ពូ ទ្រៀម កេះៗ ដេល ចុ ឡាំ អៃត ឡាំ សា កិញអៀ ហង"។ ៥ ហះកា ពូ អូ វ៉ឹនវ៉ាយ កា ណោះ អុះ បក់ អន់ដា ឡាំ ម៉ីរ បក់ អន់ដា ចាក ណាំង សា។ ៦ បក់ អន់ដា រ៉ុប ពីត មួត ទុច អ៊ែ ណោះ ប៉្រគ័ បាប បក់ អន់ដា រ៉ុប ប៉ាន់តោ័ មួត ទុច ណោះ ដេល។ ៧ ផះ សាដាច់ អ្លុ អន់តគ់ ពូ ប៉្រគ័ កា ទុច អ៊ែ នីណោ័ះ អ៊ែ អឺក ខាក់ ប៉្រើ តាហាន ឡាំ ប៉ាន់តោ័ មួត ប៉្រគ័ កា ទុច អ៊ែ ណោះ ទឹប សុះ ថាំឡាយ ហី ក្រាន ស្រុក តេះ ពូ ណោះ ទិ ប្លី។ ៨ កេះណោះ អ៊ែ រ៉ះ កា មួត ទុច ផា "អាញ់ ទ្រៀម កាន ប៉ាញ់សង់ អា កេះ ទិ កេះ ហះកា មួត អំហ៊្មយ ទិណោ័ះ អូ ឃឺ ចឹង អន់ ឡាំ ប៉ាញ់សង់ អុះ។ ៩ ទឹល នីណោ័ះ ហគ់ អន់ដីស ចាក ណាំង ប៉ាណូស រទ្រង ប៉ាត័ះ ពឿ កាតាម ជៀក អន់ឌែ ឡាំ អៃត ឡាំ សា ប៉ាគ់ អា"។ ១០ កេះណោះ មួត ទុច ប៉ាណាំ គួប ចាក ណាំង ប៉ាណូស រទ្រង អន់ឌែ ជៀក ឡាំ ទឹប ប៉ាណូស ដាគ់ ទឹប ប៉ាណូស អូ ដាគ់។ ពឹង ចារ ប៉ាញ់សង់ ណោះ កា ទី អំហ៊្មយ ប៉ាញ័ ក្លិប ហង។ ១១ សាដាច់ ម៉ុត ហៃ អំហ៊្មយ កាណុង ចារ ប៉ាញ់សង់ អ៊ែ ប៉ប័ អំហ៊្មយ ម៉ោញ ដូវ កាស៊ប ពៀត ខោ អាវ អូ ត្រគ់ លូ គុន ពូ ប៉ាញ់សង់។ ១២ អ៊ែ អំប៉ញ់ លូ ប៉ាណូស ណោះ ផា "អឺ មន ! ញ៉ា ត្រគ់ អីស អូ កាស៊ប ពៀត ខោ អាវ គុន ពូ ប៉ាញ់សង់ ?" កាម៉ាក័ ណោះ ចឹង កាប នីចម័ កា អូ អ្លុ អុះ។ ១៣ សាដាច់ រ៉ះ កា មួត ទុច ផា "ហគ់ អន់ដីស រ៉ុប កត់ ជុង តី ប៉ាណូស អា តូង័ វ៉ឹត អន់ គែង ឡីង ពឹង ចារ ម៉ាម៉ាំង ឡាក់ ចារ ពូ ញ៉ាំ តាំងអឹះ លូ រ៉ាំងគែត សាណាញ់ តោ ពិ"»។ ១៤ កេះណោះ យីស៊ូ រ៉ះ ណាវ្គ ផា «ប‌៉្រ័ះ ប៊កកាតយ័ អើ ប៉ាណូស អៀង ដូវ ហះកា អ៊ែ រ៉ើស អ្យក់ ទី ចំលួន ប៊ែត ដូវ»។

សារ មួត ផារ៉ាស៊ី លូ សាឌូស៊ី ណាំង សារ លូ យីស៊ូ

១៥ ឡៃង ឡឹង ណោះ មួត ផារ៉ាស៊ី ពឹកសា គួប សោប ណាំង ទ្រង ភឿ ប៉្រគ័ អន់ យីស៊ូ កាប យច។ ១៦ កេះណោះ អន់ឌែ ប៉្រើ មួត សឹះ អន់ឌែ លូ មួត គន សោ សាដាច់ ហេរត * ឡាំ ប៉ាគ់ ចារ យីស៊ូ។ កេះណោះ អន់ឌែ តាំប៉្រគ័ កាប ដាគ់ ផា «ណៃឃូ ! ញឹន អ្លុ ផា អីស ប៉ាណូស ដាគ់ ត្រង់ ខាក់ ឃឺ អីស ប៉ាំងហៀន ពួយ សារ ប‌៉្រ័ះ ដាគ់ ត្រង់ តាទឹច អីស អូ អ្យូគ កា ពឿ អុះ អូ ឃឹត ផា បក់ តីស លើ បក់ ថិ។ ១៧ ទឹល នីណោ័ះ ប៉រ់ អីស ឃឹត ហៃ កា ញឹន នីចម័ ចាបាប់ ប‌៉្រ័ះ អន់ ប ពិន ស៊ង រ៉ាបៃ កា សាដាច់ តីស រ៉ូម ណោះ ?» ១៨ យីស៊ូ អ្លុ អន់តគ់ ឡឹង ពុត ពៀក អូ ដាគ់ ម៉ះ អន់ឌែ ណោះ បះ អ៊ែ កាប ផា «អឺ ប៉ាណូស តាគ់ អំប៉្រគ័ ដាគ់ ! ញ៉ា ត្រគ់ អន់ដីស ណាំង សារ លូ អាញ់ នីអៀ ? ១៩ ប៉ឹះ អន់ អាញ់ ហៃៗ លៀន កាក់ អន់ដីស ចឹង ស៊ង រ៉ាបៃ ណោះ»។ អន់ឌែ អ្យក់ លៀន ម៉ោញ កាក់ អន់ កា អ៊ែ ហៃ។ ២០ យីស៊ូ អំប៉ញ់ អន់ឌែ ផា «ហ៊ូប ពឿ សិច ពឿ ពឹង កាក់ អា ?» ២១ អន់ឌែ តើល ផា «ហ៊ូប លូ សិច សាដាច់ តីស រ៉ូម»។ យីស៊ូ កាប លូ ពូ ផា «ទឹល នីណោ័ះ កាណាគ័ ញ៉ា ឡាក់ រ៉ាស ម៉ះ សាដាច់ រ៉ូម មប កា សាដាច់ រ៉ូម ទៅ ពិ ហះកា កាណាគ័ ញ៉ា ឡាក់ ម៉ះ ប‌៉្រ័ះ មប កា ប‌៉្រ័ះ ទៅ ដេល»។ ២២ អន់ឌែ ញម ខាក់ កា យីស៊ូ តើល នីណោ័ះ កេះណោះ អន់ឌែ ប៉ាណាំ គួប ចាក ឡាច់ ឡឹង អ៊ែ ហង។

២៣ ដារ់ ណោះ ទៅ ទី មួត សាឌូស៊ី ពឹះ កាកាប លូ យីស៊ូ ដេល។ កាំឡាំង មួត សាឌូស៊ី អូ សឿ ផា ប៉ាណូស តោ័ កេះ អ្លុ រ៉ីស សឹត ណាវ្គ អុះ។ អន់ឌែ អំប៉ញ់ យីស៊ូ ផា ២៤ «ណៃឃូ វគ័ ម៉ូសេ ទី រ៉ះ ផា ផា កាម៉ាក័ ចំ ទី កាម៉ាញ់ កេះ ហះកា បើ តាន័ ទី គន កេះណោះ អ៊ែ តោ័ កាម៉ាញ់ អ៊ែ ណោះ ត្រគ់ អន់ កា អុះ អ៊ែ ឡគ ភឿ ប៉ាំងកើត គន តូ ផូង័ វ៉ាច់ អន់ កា ម៉ី †។ ២៥ ផា កាណុង ស្រុក ញឹន ទី អុះ ម៉ី កាម៉ាក័ តាំប៉ើះ ដូវ ម៉ី ឡោងទ្រៀ អ៊ែ ទី កាម៉ាញ់ កេះណោះ អ៊ែ តោ័ បើ តាន័ ទី គន។ កាម៉ាញ់ អ៊ែ ណោះ អន់ អុះ អ៊ែ ទី ម៉ោញ ទី អ៊ែ ណាវ្គ។ ២៦ កេះណោះ អុះ អ៊ែ ទី ម៉ោញ ណោះ កា តោ័ និះទៅ ដេល លើយ ទឹល អុះ ទី ត្រោ។ អន់ឌែ ទិឌូ ស៊ុត កា ទី កាម៉ាញ់ អ៊ែ ណោះ និះទៅ ដេល កេះណោះ តោ័ អូ ទី គន និះទៅ ហង។ ២៧ ប៉ាគ់ អន់តីគ អង់កាន់ ណោះ តោ័ និះទៅ ដេល។ ២៨ ប៉ាគ់ ទឹល ដារ់ ប៉ាណូស រ៉ីស សឹត ទៀ អង់កាន់ ណោះ ចឹង ទី កា បក់ អ៊ែ ចំ ខង អុះ ម៉ី អន់ឌែ ទិ តាំប៉ើះ ដូវ ស៊ុត កា ទី អ៊ែ ទិឌូ នីណោ័ះ ?» ២៩ ណោះ យីស៊ូ តើល អន់ឌែ ផា «អន់ដីស ឃឹត ណោះ យច កេះ ខង អន់ដីស អូ ហ្លង់ សារ កាណុង ផាប់ ប៉ានឹរ ប‌៉្រ័ះ លូ អន់ដីស អូ អន់ហ្នាល់ សារ អំរ៉ាញ អឺញ ម៉ះ ប‌៉្រ័ះ ប៊កកាតយ័ អុះ។ ៣០ ប៉ាណូស តោ័ ប៉ាគ់ ទឹល ដារ់ អន់ឌែ រ៉ីស សឹត ទៀ អន់ឌែ អូ អ្លុ ទី ក្លោ ទី កាម៉ាញ់ ណាវ្គ អុះ ឃឺ ចឹង អ្វៃ ឡាក់ កា មួត ប៊យ ប‌៉្រ័ះ អ្វៃ ពឹង ប៉្លៃង តោ ដេល។ ៣១ ប‌៉្រ័ះ ប៊កកាតយ័ ទី រ៉ះ កា អន់ដីស កេះ ឡឹង សារ ប៉ាណូស តោ័ ចឹង រ៉ីស សឹត ណាវ្គ ញ៉ា អន់ដីស អូ ទី អាន ប សារ អ៊ែ រ៉ះ ណោះ ? ៣២ "អាញ់ អា ប‌៉្រ័ះ ឡាក់ រ៉ាំងហៃ អាប៉្រាហាំ លូ អ៊ីសាក់ លូ យ៉ាកុប"‡។ ប‌៉្រ័ះ ប៊កកាតយ័ អូ ត្រគ់ ប‌៉្រ័ះ ឡាក់ រ៉ាំងហៃ ប៉ាទ្រូ អុះ ឃឺ ប‌៉្រ័ះ រ៉ាំងហៃ ប៉ាណូស រ៉ីស»។ ៣៣ ផះ មួត ប៉ាសុន កាតាំង សារ យីស៊ូ ប៉ាំងហៀន នីណោ័ះ អន់ឌែ ញម ខាក់។

៣៤ ផះ ណោះ មួត ផារ៉ាស៊ី ប៉ាណាំ គួប ឡាំ ប៉ាគ់ ចារ យីស៊ូ ខង អន់ឌែ កាតាំង ពូ ផា យីស៊ូ ប៉្រគ័ អន់ កា មួត សាឌូស៊ី អូ អ្លុ ចឹង កាប នីចម័ §។ ៣៥ កាណុង កាំឡាំង អន់ឌែ ណោះ ទី ប៉ាណូស ម៉ោញ ដូវ ឡាក់ អ្លុ ចាបាប់ កេង អ៊ែ ម៉ុត អំប៉ញ់ សាគ់ លួង យីស៊ូ ផា ៣៦ «ណៃឃូ ! កាណុង ចាបាប់ ទិណោ័ះ ទី ចាបាប់ អ៊ែ ចំ ឡាក់ សាំខាន់ ឡឹង ពូ កាខាក់ ?» ៣៧ យីស៊ូ រ៉ះ ផា «"ត្រគ់ ប៉ិច ចៃ កា ប‌៉្រ័ះ ប៊កកាតយ័ ឡាក់ ប‌៉្រ័ះ ម៉ះ អន់ដីស ទិ ពុត ទិ ពៀក ទឹប ប៉ាង៉ាត័ ប៉ាលឹង ទឹប ឡាកោ ប៉ាំងឡៃ"*។ ៣៨ ណោះ ហង ចាបាប់ ឡាក់ សាំខាន់ ឡឹង ពូ កាខាក់។ ៣៩ កាប៉ាច់ ចាបាប់ ទី ពៀរ កា សាំខាន់ និះទៅ ដេល "ត្រគ់ ប៉ិច ចៃ កា ពូ ឡីង គែង ឡាក់ កា ប៉ិច ចៃ កា ឡាកោ អន់ដីស ទៅ ដេល"†។ ៤០ ទិ ចាបាប់ កាណុង ផាប់ ប៉ានឹរ ប‌៉្រ័ះ លូ សារ មួត រ៉ាគឹយ ប‌៉្រ័ះ ទី រ៉ះ កា ត្រគ់ លូ ចាបាប់ ទិ ពៀរ អា ដេល»។

៤១ ផះ មួត ផារ៉ាស៊ី អ្វៃ ប៉ាតុំ គួប សោប យីស៊ូ អំប៉ញ់ អន់ឌែ ផា ៤២ «តាម អន់ដីស អ្លុ បក់ ប‌៉្រ័ះ រ៉ើស អន់ ប៉្រគ័ សាដាច់ ណោះ ពឿ វគ័ ប៊ក អ៊ែ ?» អន់ឌែ តើល ផា «សាដាច់ ដាវីត»។ ៤៣ អ៊ែ អំប៉ញ់ អន់ឌែ ណាវ្គ ផា «ផា សាដាច់ ដាវីត ឡាក់ វគ័ ប៊ក អ៊ែ ទឹល នីណោ័ះ ញ៉ា ត្រគ់ សាដាច់ ដាវីត អើ បក់ ណោះ ផា ពឹ តាំងឡា នីណោ័ះ ? ឃឺ អ៊ែ កាប ពួយ ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ ផា៖

៤៤ "ប‌៉្រ័ះ ប៊កកាតយ័ កាប លូ ពឹ តាំងឡា អាញ់ ផា

'ហគ់ អ្វៃ ពឹង ចារ អំរ៉ាញ គែង សាម៉ា អាញ់

ក្យាគ់ អាញ់ ចឹង ពីត តាម៉ឺរ អីស អន់ អ្វៃ អន់តេ័ះ តាំប៉ាង ជុង អីស' "‡។

៤៥ ផា សាដាច់ ដាវីត អើ បក់ ប‌៉្រ័ះ រ៉ើស អន់ ប៉្រគ័ សាដាច់ ណោះ ផា ពឹ តាំងឡា កេះ នីអៀ ញ៉ា ត្រគ់ ពូ ផា សាដាច់ ដាវីត ឡាក់ វគ័ ប៊ក អ៊ែ នីណោ័ះ ?» ៤៦ អូ ទី ពឿ អ្លុ តើល យីស៊ូ អុះ យ‌៉័ះ ម៉ោញ នឹរ កា ពូ អូ អ្លុ ដេល។ គឹត ណោះ ហង អូ ទី ពឿ ខឹន អំប៉ញ់ អ៊ែ ណាវ្គ កេះ។

២៣

សារ យីស៊ូ កាប ប៉ាំងអាល មួត ផារ៉ាស៊ី

១ ឡៃង ឡឹង ណោះ យីស៊ូ រ៉ះ កា មួត ប៉ាសុន លូ កា មួត សឹះ អ៊ែ ផា ២ «មួត ណៃឃូ លូ មួត ផារ៉ាស៊ី អន់ឌែ អ្វៃ ប៉ាំងហៀន ចាបាប់ ប‌៉្រ័ះ ឡាក់ កា ម៉ូសេ សើគ ពែ ដេល។ ៣ ទឹល នីណោ័ះ គ្រឹប សារ ញ៉ា កាណុង ផាប់ ប៉ានឹរ ប‌៉្រ័ះ ឡាក់ អន់ឌែ ទី ប៉ាំងហៀន អន់ដីស ណោះ ហគ់ សាំយ៉ាំង លូ ប៉្រគ័ ពួយ ពិ។ ហះកា សារ អន់ឌែ ប៉្រគ័ អន់ដីស ជែ ប៉្រគ័ ពួយ ខង អន់ឌែ អូ ប៉្រគ័ ពួយ សារ ប៉ាំងហៀន ណោះ អុះ។ ៤ អន់ឌែ ណោះ ប៉ាំងកើត ចាបាប់ ញ៉ាក យ៉ឹប ពៀប ឡាក់ កា កាណាគ័ ក្លាំង កាខាក់ ចៃគ ពឹង កាពែង ពូ ហះកា អន់ឌែ ទៅ អូ ទី កាន់តើស លូ សាឌែង តី សាំ។ ៥ ទិ ង៉ារ អន់ឌែ ប៉្រគ័ ណោះ ក្រាន័ អន់ កា ប៉ាណូស ប៉ប័។ អន់ឌែ ប៉្រគ័ ទឹង សាំរ៉ាប់ ចៃគ ខ ចាបាប់ ប‌៉្រ័ះ ហ៊ែង តីស ៗ លូ ប៉្រគ័ ជៀយ អាវ ហ៊ែង អ្លឹង ៗ*។ ៦ ផា អ្វៃ ប៉ាគ់ ចារ អៃត សង់ សា ណាំង ដឹង ចារ ក្រាគ់ បក់ កានឹត លឺន ឡឹង ពូ។ ផា អ្វៃ ពឹង រ៉ោង ណាំង ដឹង ចារ ដាគ់ សាំ លឺន ឡឹង ពូ ដេល។ ៧ អន់ឌែ អា ប៉ិច ដឹង កា ប៉ាណូស រតាឡាត ការ៉ុប សាំប‌៉័ះ អន់ឌែ លូ ប៉ិច កា ពូ អើ អន់ឌែ ផា ណៃឃូ។ ៨ កាប៉ាច់ អន់ដីស ជែ អន់ ពូ អើ ផា ណៃឃូ ដៃ ខង អន់ដីស ទី ណៃឃូ ដឹង ម៉ោញ ដូវ អន់ដីស ទិឌូ អា ស៊ុត កា អុះ ម៉ី លូ គួប សោប ដេល។ ៩ អន់ដីស ជែ អើ ពឹ កា ប៉ាណូស ពឿ ពឹង អង់កក់ តេះ អា ខង អន់ដីស ទី ពឹ ដឹង ម៉ោញ ដូវ ឡាក់ អ្វៃ ពឹង ប៉្លៃង តោ។ ១០ ជែ អន់ ពូ អើ អន់ដីស ផា ពឹ តាំងឡា ខង អន់ដីស ទី ពឹ តាំងឡា ដឹង ម៉ោញ ដូវ ឃឺ សាដាច់ បក់ ប‌៉្រ័ះ រ៉ើស។ ១១ កាណុង កាំឡាំង អន់ដីស អា ពឿ ប៉្រគ័ តីស ឡឹង ពូ អ៊ែ ណោះ ត្រគ់ ប៉្រគ័ ទុច អន់ដីស។ ១២ ពឿ ប៉ានេ ឡាកោ ទៅ ប៉ាណូស ណោះ ប‌៉្រ័ះ ចឹង សាតោះ ហះកា ពឿ ប៉ាន់ថិ ពុត ណោះ ប‌៉្រ័ះ ចឹង តាគ់ អំប៉ោក។

១៣-១៤ «អឺ មួត ណៃឃូ ប៉ាំងហៀន ចាបាប់ លូ មួត ផារ៉ាស៊ី ! អន់ដីស ឡាក់ ប៉ាណូស តាគ់ អំប៉្រគ័ ដាគ់ អន់ដីស ចឹង ឡាំបាក តាទឹច ហង ខង អន់ដីស កាន់ទឹង ទ្រង អូ អន់ ពូ ម៉ុត អន់ ប‌៉្រ័ះ ប៊កកាតយ័ រ៉ាំងហៃ រ៉ាំងខ្យា អុះ។ អូ ត្រគ់ ដឹង អន់ដីស អូ ចៃ ម៉ុត អុះ ឃឺ អន់ដីស ត្រាគ័ បក់ ប៉ិច ម៉ុត អូ អន់ ម៉ុត ដេល។ † ១៥ អឺ មួត ណៃឃូ ប៉ាំងហៀន ចាបាប់ លូ មួត ផារ៉ាស៊ី ! អន់ដីស ឡាក់ ប៉ាណូស តាគ់ អំប៉្រគ័ ដាគ់ អន់ដីស ចឹង ឡាំបាក តាទឹច ហង ខង អន់ដីស ចាក រទ្រង អូ ផា កា ទ្រង ទៀក លើ ទ្រង គោក ភឿ ណាំង ជៀក ដឹង ប៉ាណូស ម៉ុត គែង អន់ដីស អ្យាង ប៊ែត អន់ ទី គឹត ម៉ោញ ដូវ ដេល។ ប៉ាគ់ ទី ពូ ម៉ុត កេះ អន់ដីស ចឹង ប៉្រគ័ អន់ កា អន់ឌែ អូ ដាគ់ ក្វា ឡឹង អន់ដីស ណាវ្គ។

១៦ «អឺ មួត ណាំផា ម៉ាម៉ាំង ម៉ាត់ ! អន់ដីស ចឹង ឡាំបាក តាទឹច ហង ខង អន់ដីស កាប ផា ពឿ ម៉ត់ អើ សិច រ៉ោង រ៉ាម៉ះ  សារ អ៊ែ ម៉ត់ ណោះ អូ ទី ខា ញ៉ា អុះ ហះកា ផា ម៉ត់ អើ ម៉ាស កាណុង រ៉ោង រ៉ាម៉ះ ណោះ ចឹង ទី ខា។ ‡ ១៧ អឺ ប៉ាណូស ម៉ាម៉ាំង ម៉ាត់ ប៉ាណូស កាតូល័ ! នីចម័ ម៉ាស លូ រ៉ោង រ៉ាម៉ះ ឡាក់ ប៉្រគ័ អន់ កា ម៉ាស កើត កាណាគ័ ដាគ់ សាំរ៉ាប់ ប‌៉្រ័ះ ណោះ អ៊ែ ចំ សាំខាន់ ឡឹង ពូ ? ១៨ អន់ដីស កាប ណាវ្គ ផា ពឿ ម៉ត់ អើ អន់ហ្នឹង ចារ ពុះ កាណាគ័ រ៉ាម៉ះ ប‌៉្រ័ះ សារ ម៉ត់ ណោះ អូ ទី ខា ញ៉ា អុះ ហះកា ផា ម៉ត់ អើ កាណាគ័ ពូ ពុះ រ៉ាម៉ះ អន់ កា ប‌៉្រ័ះ ពឹង អន់ហ្នឹង ណោះ ចឹង ទី ខា។ ១៩ អឺ ប៉ាណូស ម៉ាម៉ាំង ម៉ាត់ ! នីចម័ កាណាគ័ ពូ រ៉ាម៉ះ ពឹង អន់ហ្នឹង អន់ កា ប‌៉្រ័ះ លូ អន់ហ្នឹង ឡាក់ ប៉្រគ័ អន់ កា កាណាគ័ រ៉ាម៉ះ ណោះ កើត ដាគ់ សាំរ៉ាប់ ប‌៉្រ័ះ អ៊ែ ចំ សាំខាន់ ឡឹង ពូ ? ២០ បក់ ម៉ត់ អើ អន់ហ្នឹង ប៉្រគ័ ផាញ៉ាន អ៊ែ ចឹង ទី ទឹប អន់ហ្នឹង ទឹប កាណាគ័ ញ៉ា ពូ ពុះ រ៉ាម៉ះ ពឹង អន់ហ្នឹង ណោះ ប៉្រគ័ ផាញ៉ាន ដេល។ ២១ ពឿ ម៉ត់ អើ រ៉ោង រ៉ាម៉ះ ប៉្រគ័ ផាញ៉ាន ប៉ាណូស ណោះ ចឹង ទី ទឹប រ៉ោង រ៉ាម៉ះ ទី ទឹប ប‌៉្រ័ះ ប៊កកាតយ័ ឡាក់ អ្វៃ ពឹង រ៉ោង រ៉ាម៉ះ ណោះ ដេល។ ២២ ពឿ ម៉ត់ អើ ប៉្លៃង អ្យក់ ប៉្រគ័ ផាញ៉ាន ប៉ាណូស ណោះ ចឹង ទី គ្រេ អង់អ្វៃ ម៉ះ ប‌៉្រ័ះ ប៊កកាតយ័ លូ ទី ទឹប តាំងឡា អង់អ្វៃ ពឹង គ្រេ ណោះ ប៉្រគ័ ផាញ៉ាន ដេល។

២៣ «អឺ មួត ណៃឃូ ប៉ាំងហៀន ចាបាប់ លូ មួត ផារ៉ាស៊ី ! អន់ដីស ឡាក់ ប៉ាណូស តាគ់ អំប៉្រគ័ ដាគ់ អន់ដីស ចឹង ឡាំបាក តាទឹច ហង អន់ដីស អ្យក់ ជីរ ក្វឹង លូ អាច់ លូ អង់អម ១០ ចានែក អ្យក់ ម៉ោញ ចានែក ទៀន កា ប‌៉្រ័ះ។ § ហះកា អន់ដីស អ្លាត ចាបាប់ ឡាក់ សាំខាន់ ហ៊្លត ឡាក់ កា សារ តាត់ស៊ិន ដាគ់ ត្រង់ លូ សារ តាប៉ាប តាប៉ុន លូ សារ សឿ ប‌៉្រ័ះ។ ចាបាប់ ទិ អា ហង អន់ដីស ត្រគ់ ប៉្រគ័ ពួយ ខ អន់ទៀគៗ ណោះ កា អូ ត្រគ់ អ្លាត ដេល។ ២៤ សារ អន់ដីស ប៉្រគ័ ណោះ ពៀប ឡាក់ កា អ្យក់ ឡាច់ តាកាច់ ឡឹង ទៀក អន់ដីស អៃត ហះកា អន់ដីស ឡាវ៉ាន័ កាប៉ូវ * ទឹប កាតុ ឡូត។ អន់ដីស អា ឡាក់ កា មួត ណាំផា ម៉ាម៉ាំង ម៉ាត់។

២៥ «អឺ មួត ណៃឃូ ប៉ាំងហៀន ចាបាប់ លូ មួត ផារ៉ាស៊ី ! អន់ដីស ឡាក់ ប៉ាណូស តាគ់ អំប៉្រគ័ ដាគ់ អន់ដីស ចឹង ឡាំបាក តាទឹច ហង ខង អន់ដីស រ៉ាវ ចក លូ អង់គៀន ដឹង គែង ឡីង ហះកា សាណា គែង កាណុង អន់ដីស ទី ញន កា សារ អន់តុង រ៉ាត លូ សារ ខ្វាម។ ២៦ អឺ មួត ផារ៉ាស៊ី ម៉ាម៉ាំង ម៉ាត់ អន់ដីស ត្រគ់ ប៉ិនពែង ពុត ពៀក អន់ ដាគ់ ហិ ពៀប ឡាក់ កា រ៉ាវ ចក លូ អង់គៀន គែង កាណុង អន់ ដាគ់ ដេល ណោះ កាណាគ័ ញ៉ា ឡាក់ គែង ឡីង ចឹង ដាគ់ ហង។

២៧ «អឺ មួត ណៃឃូ ប៉ាំងហៀន ចាបាប់ លូ មួត ផារ៉ាស៊ី ! អន់ដីស ឡាក់ ប៉ាណូស តាគ់ អំប៉្រគ័ ដាគ់ អន់ដីស ចឹង ឡាំបាក តាទឹច ហង ខង អន់ដីស ឡាក់ កា ឡោង ប៉ាទ្រូ ពូ ឡាប អំប៊ូរ បាក ហៃ គែង ឡីង ប៉ប័ ឡាក់ ដាគ់ ឡាយ៉ាម័ ហះកា គែង កាណុង ទី ដឹង កាន់តីង លូ កាំបាច់ កាំប៊ច ប៉ាទ្រូ គ្រឹប នែវ។ ២៨ អន់ដីស អា កា និះទៅ ដេល ហៃ គែង ឡីង ឡាក់ កា ប៉ាណូស ដាគ់ ត្រង់ តាទឹច ហះកា កាណុង ពុត ពៀក អន់ដីស ប៉ាញ័ ដឹង កា សារ អូ ដាគ់ លូ សារ យច ចាបាប់ គ្រឹប នែវ។

២៩ «អឺ មួត ណៃឃូ ប៉ាំងហៀន ចាបាប់ លូ មួត ផារ៉ាស៊ី ! អន់ដីស ឡាក់ ប៉ាណូស តាគ់ អំប៉្រគ័ ដាគ់ អន់ដីស ចឹង ឡាំបាក តាទឹច ហង ខង អន់ដីស ប៉ាយ៉ាម័ រ៉ូង័ សាំរ៉ាប់ តប់ ប៉ាទ្រូ រ៉ាគឹយ ប‌៉្រ័ះ លូ ប៉ាណូស ដាគ់ ត្រង់ ឡឹង សើគ ពែ អន់ ដាគ់ ឡាយ៉ាម័។ ៣០ អន់ដីស កាប ផា "ផា ញឹន តាន័ អ្វៃ អន់ឌូ លូ រ៉ាំងហាវ វគ័ យ៉ាគ់ សើគ ពែ ញឹន អូ រែវ អុះ កាណុង សារ ប៉ាន់តោ័ មួត រ៉ាគឹយ ប‌៉្រ័ះ ណោះ"។ ៣១ អន់ដីស កាប នីណោ័ះ ឃឺ ទី ណី ផា អន់ដីស ច្រោម ឡាកោ ទៅ ផា ផូង័ វ៉ាច់ លូ មួត បក់ ប៉ាន់តោ័ រ៉ាគឹយ ប‌៉្រ័ះ។ ៣២ ទឹល នីណោ័ះ ហគ់ អន់ដីស ប៉្រគ័ តាគ់ អង់កេះ ង៉ារ ម៉ះ វគ័ យ៉ាគ់ អន់ដីស ណោះ ពិ។ ៣៣ អឺ មួត ប៉ាញ៉ា ប៉្លាច័ ! អន់ដីស ចឹង ប៉្រគ័ នីចម័ អន់ យ៉្វារ រ៉ាវ៉ាច់ ឡឹង ថូត កាណុង ចារ អុញ ? ៣៤ ណោះ ហង បះ អាញ់ ចឹង ប៉្រើ មួត រ៉ាគឹយ ប‌៉្រ័ះ លូ មួត ហ្យាំង សាឡាច់ លូ ណៃឃូ ប៉ាំងហៀន ប៉ានឹរ ប‌៉្រ័ះ ពឹះ ប៉ាគ់ អន់ដីស ហះកា អន់ដីស ចឹង ពួយ ប៉្រគ័ បាប កា អន់ឌែ ឡឹង មឿង ម៉ោញ ឡាំ ប៉ាគ់ មឿង ម៉ោញ។ បក់ អន់ដា អន់ដីស ចឹង ប៉ាន់តោ័ ប៉ង់ ពឹង អ៊្លង គឹង  បក់ អន់ដា អន់ដីស ចឹង ពីត លូ កាស៊ែ ប៉្លៃ ម៉ាត់ កាណុង រ៉ោង ចារ ពូ លួម។ ៣៥ ពូ ទី ប៉ាន់តោ័ ប៉ាណូស ដាគ់ ត្រង់ ឡឹង សើគ ពែ ទឹល រ៉ាប់ ដារ់ អា អន់ដីស ហង ចឹង ត្រគ់ ថូត ទិណោ័ះ ឡឹង អេបិល ឡាក់ ប៉ាណូស ដាគ់ ត្រង់ លើយ ទឹល សាការី គន វគ័ ប៉ារ៉ាគៀ ឡាក់ អន់ដីស ទី ប៉ាន់តោ័ ពឹង អន់តិគ័ រ៉ោង រ៉ាម៉ះ លូ អន់ហ្នឹង ចារ ពុះ កាណាគ័ រ៉ាម៉ះ ប‌៉្រ័ះ។ ៣៦ អាញ់ រ៉ះ កា អន់ដីស តាទឹច ផា ថូត ទិណោ័ះ ចឹង ឡិ ពឹង រ៉ាំងហាវ អន់ដីស អា ឡូត។

៣៧ «អឺ មួត អ្វៃ កាណុង មឿង យេរូសាឡឹម ! អន់ដីស ទី ប៉ាន់តោ័ មួត រ៉ាគឹយ ប‌៉្រ័ះ លូ អ្យក់ អំហ្មោ ហឹរ ប៉ាន់តោ័ ប៉ាណូស ឡាក់ ប‌៉្រ័ះ ប៉្រើ ពឹះ ប៉ាគ់ អន់ដីស។ អៀង ទង កេះ អាញ់ ប៉ិច ប៉ាតុំ អន់ដីស ឡាក់ ម៉ៃគ អ្យិរ ក្រុំ គន អ៊ែ លូ កាហ្លាប ហះកា អន់ដីស អូ ចៃ អុះ។ ៣៨ ទឹល នីណោ័ះ ហៃ រ៉ោង រ៉ាម៉ះ អន់ដីស អា ចឹង ត្រគ់ អ្លាត អន់ ឡាំងវ៉ាគ់ រ៉ាអ៊ែត។ ៣៩ អាញ់ ប៉រ់ រ៉ះ កា អន់ដីស គឹត អា ប៉ាគ់ ម៉ាត់ អន់ដីស ចឹង អូ ប៉ប័ អាញ់ ណាវ្គ ហង លើយ ទឹល ដារ់ អន់ដីស ចឹង ផា "អន់ ប‌៉្រ័ះ ប៊កកាតយ័ ជឹន អន់ សារ ដាគ់ កា អីស ឡាក់ ពឹះ ប៉ាតាង អ៊ែ"»។

២៤

សារ រ៉ោង រ៉ាម៉ះ ចឹង រ៉ាយ រ៉ាំ លូ យីស៊ូ ចឹង ជឹរ ណាវ្គ

១ ផះ យីស៊ូ ចាក ឡាច់ ឡឹង រ៉ោង រ៉ាម៉ះ ណោះ មួត សឹះ ឡាំ ប៉ាគ់ ចារ អ៊ែ លូ សាំប្លោ តាំបាង ប៉្រើ អ៊ែ ហៃ ទិ ហី កាណុង ចារ រ៉ោង រ៉ាម៉ះ ណោះ។ ២ យីស៊ូ រ៉ះ កា អន់ឌែ ផា «អាញ់ ប៉រ់ រ៉ះ កា អន់ដីស តាទឹច ផា ទិ កាណាគ័ ញ៉ា ឡាក់ អន់ដីស ទី ប៉ប័ កិញអៀ អា ពូ ចឹង តាគ់ អំព្លូក រ៉ាយ រ៉ាំ ទិ ហង អូ ទី អំហ្មោ ចំ ចឹង អ្វៃ អំប៉ាំង គួប អ៊ែ ណាវ្គ ហង»។

៣ អន់តីគ ឡឹង ណោះ យីស៊ូ ហាវ ពឹង ប៉ានឹម តើម អូលេវ កេះណោះ អង់អ្វៃ ណោះ មួត សឹះ កា ប៉ាណាំ គួប ឡាំ ប៉ាគ់ ចារ អ៊ែ អន់ឌែ អ្វៃ តាង ឡឹង ពូ កេះណោះ អំប៉ញ់ ផា «ដារ់ ចំ ពូ ចឹង តាគ់ អំព្លូក រ៉ោង រ៉ាម៉ះ ណោះ ? ទី កាណាគ័ ញ៉ា ចឹង កើត ពឹះ ភឿ ប៉្រគ័ អន់ អន់ហ្នាល់ ប៉ាគ់ ទឹល ដារ់ ពូ ចឹង ប៉ប័ អីស លូ ដារ់ អង់កក់ តេះ អា ចឹង ឡុច ទៀ ? ប៉រ់ អីស រ៉ះ អន់ ញឹន អ្លុ ណើ»។ ៤ យីស៊ូ តើល អន់ឌែ ផា «អន់ដីស ត្រគ់ ឡាវ៉ាំង ឡាកោ កាខាក់ ជែ អន់ ពូ ឡាំ ប៉ាង៉ល់ អន់ដីស ហ្យើត ឡាច់ ឡឹង ប‌៉្រ័ះ ៥ ខង ចឹង ទី ប៉ាណូស អៀង អ្យក់ យរ សិច អាញ់ ពឹះ រ៉ះ ផា "អាញ់ អា ហង បក់ ប‌៉្រ័ះ រ៉ើស អន់ ប៉្រគ័ សាដាច់"។ អន់ឌែ ចឹង ប៉ាណាំ ប៉ាណូស អៀង ដូវ អន់ ហ្យើត ឡាច់ ឡឹង ប‌៉្រ័ះ។ ៦ ផះ ចំ អន់ដីស កាតាំង លៅ ផា ទី សារ តាកូះ ប្ល‌៉័ះ ក្យាម័ កេះ លូ ប៉ាគ់ ចាំងហាយ្គ ណោះ អន់ដីស ជែ កាដើត ខង សារ ណោះ ត្រគ់ កើត ពឹះ នីណោ័ះ ហង ហះកា បើ ទឹល ដារ់ ចឹង ឡុច អុះ។ ៧ សុនសាត ម៉ោញ ចឹង តាកូះ លូ សុនសាត ម៉ោញ ប៉ាថេត ម៉ោញ ចឹង តាកូះ លូ ប៉ាថេត ម៉ោញ ណាវ្គ។ ទី ចារ អន់ដា ចឹង កើត ឡាយ៉ិត ឡាំងវ៉ាញ់ តិម ខាក់ លូ តេះ ចឹង រ៉ារ៉ៃត ដេល។ ៨ សារ ទិ អា ពៀប ឡាក់ កា អង់កាន់ ប៉ាន់ដា អីគ ឡាឡិគ័ៗ ចឹង អ្វៃ ហាអុញ។

៩ «ផះ ណោះ ពូ ចឹង អញ់ជឹន អន់ដីស អន់ កា ពូ ចៃគ ថូត លូ ចឹង អន់ ពូ ប៉ាន់តោ័ អន់ដីស ដេល។ សុនសាត អន់ទៀគៗ ទិណោ័ះ ចឹង អូ ណីស កា អន់ដីស ញន កា សឿ អាញ់។ ១០ ផះ រ៉ាំងវ៉ាង ណោះ ចឹង ទី ប៉ាណូស អៀង ដូវ ចឹង អ្លាត អូ សឿ ប‌៉្រ័ះ លូ អូ ណីស ប៉្រគ័ អូ ត្រង់ កា គួប សោប ១១ លូ ចឹង ទី ប៉ាណូស អៀង ដូវ រ៉ះ ផា រ៉ាគឹយ ប‌៉្រ័ះ  អន់ឌែ ចឹង ពឹះ ប៉ាង៉ល់ ពូ លូ ចឹង ប៉្រគ័ អន់ ប៉ាណូស អៀង ដូវ ហ្យើត ឡាច់ ឡឹង ប‌៉្រ័ះ។ ១២ ពូ ចឹង ប៉្រគ័ យច ចាបាប់ ហ៊ែង អៀង ៗ ណោះ ចឹង ប៉្រគ័ អន់ កា ប៉ាណូស អៀង ដូវ អ្លាត ប៉ិច ចៃ កា គួប សោប។ ១៣ ហះកា បក់ ចំ អ្វៃ សឿ លើយ ទឹល ឡុច បក់ ណោះ ប‌៉្រ័ះ ប៊កកាតយ័ ចឹង តង័ អ៊ែ តាទឹច។ ១៤ ពូ ចឹង រ៉ះ សារ ដាគ់ អា រ៉ះ ឡឹង សារ ប‌៉្រ័ះ រ៉ាំងហៃ រ៉ាំងខ្យា អន់ កា ប៉ាណូស អ្វៃ ពឹង អង់កក់ តេះ អា គ្រឹប សុនសាត អ្លុ អន់តគ់។ ណោះ ចឹង ទឹល ដារ់ អង់កក់ តេះ អា ឡុច ហង។

១៥ «ប៉ាគ់ អន់ដីស ប៉ប័ កាណាគ័ បឺគ អ៊ក កាខាក់ ឡាក់ ថាំឡាយ * អ្វៃ អន់តាវ ពឹង រ៉ោង រ៉ាម៉ះ ប‌៉្រ័ះ ឡាក់ កា រ៉ាគឹយ ប‌៉្រ័ះ សិច ដានីអ៊ែល ទី រ៉ះ» (ប៉រ់ បក់ អាន ទិឌូ ហ្លង់ ពិ) ១៦ «កាំឡាំង បក់ អ្វៃ កាណុង ខេត យូដា ត្រគ់ សាតាក់ ឡាំ អោន ឡាកោ ប៉ាគ់ ប៉ានឹម តោ ពិ។ ១៧ បក់ អ្វៃ ពឹង អន់តល័ ហី ត្រគ់ ជឹរ សាតាក់ ឡូត † ជែ ម៉ុត អ្យក់ កាណាគ័ កាណុង ហី។ ១៨ កាំឡាំង បក់ អ្វៃ ប៉ាគ់ ម៉ីរ ជែ សឹត អ្យក់ អាវ គ្រឹន ប៉ាគ់ ហី ដេល។ ១៩ រ៉ាំងវ៉ាង ណោះ អង់កាន់ បក់ ឡាកោ គៀម លូ អង់កាន់ រង គន កាសៃគ ថុក ញ៉ាក ខាក់ ហង។ ២០ ត្រគ់ ម៉ន់ ឡោម ឡា ហះ ប‌៉្រ័ះ ប៉រ់ ជែ អន់ ទី សារ អា ត្រគ់ ពឹង ថុន បី រ៉ាឡឹម លូ ត្រគ់ ពឹង ដារ់ រ៉ាឡូវ ‡ ២១ ខង រ៉ាំងវ៉ាង ណោះ ចឹង កើត សារ ថុក ញ៉ាក កេង ខាក់។ អូ ទី សារ ថុក ញ៉ាក នែវ អា កើត ពឹះ អុះ ឡឹង កើត តេះ ប៉្លៃង ពែ ទឹល រ៉ប់ ដារ់ អា យ‌៉័ះ ដារ់ គែង ម៉ាត់ ទៀ កា អូ ទី សារ ថុក ញ៉ាក នែវ អា កើត ពឹះ ណាវ្គ ហង។ ២២ ផា ប‌៉្រ័ះ ប៉្រគ័ អន់ សារ ណោះ កើត ទុញ ដារ់ ចាបះ កា អូ ទី ពឿ ចឹង អ្វៃ រ៉ីស អុះ។ ហះកា ប‌៉្រ័ះ ប៊កកាតយ័ ចឹង ប៉្រគ័ អន់ ដារ់ ណោះ កេះ ស៊្រស ញន អ៊ែ តាប៉ាប កា ប៉ាសុន អ៊ែ រ៉ើស។ ២៣ ផា ទី ពូ រ៉ះ កា អន់ដីស ផា "ហៃ ប៉ាណូស បក់ ប‌៉្រ័ះ រ៉ើស អន់ ប៉្រគ័ សាដាច់ ណោះ អ្វៃ ហះ អា !" លើ ផា "អ៊ែ អ្វៃ ហះ តោ !" អន់ដីស ជែ សឿ សារ ណោះ ២៤ ខង ចឹង ទី ប៉ាណូស អៀង ពឹះ តាំព្លូង រ៉ះ ផា អន់ឌែ ហង ឡាក់ ប‌៉្រ័ះ រ៉ើស ប៉្រើ ប៉្រគ័ សាដាច់ លូ ចឹង ទី ប៉ាណូស អៀង ដូវ រ៉ះ ផា រ៉ាគឹយ ប‌៉្រ័ះ ដេល។ អន់ឌែ ចឹង ប៉្រគ័ សារ អឺញ អំរ៉ាញ កេង ខាក់ អៀង នែវ តាំបាង អន់ កា ពូ ប៉ប័ ភឿ ប៉ាង៉ល់ មួត បក់ ប‌៉្រ័ះ ប៊កកាតយ័ រ៉ើស អន់ អន់ឌែ ហ្យើត ឡាច់ ឡឹង ប‌៉្រ័ះ ដេល ផា អ្លុ ប៉្រគ័ ទី។ ២៥ ហៃ អាញ់ រ៉ះ កា អន់ដីស អន់ អ្លុ អន់ទ្រួល កេះ។ ២៦ ផា ទី ពូ រ៉ះ កា អន់ដីស ផា អ៊ែ អ្វៃ ប៉ាគ់ ស៊្រែ តីស តោ អន់ដីស ជែ ឡាំ ពួយ ពូ។ ផា ពូ រ៉ះ ផា អ៊ែ អ្វៃ ពឹង កាណុង ហី អន់ដីស ជែ សឿ ពូ ដេល ២៧ ខង ប៉ាណូស អាញ់ ចឹង ជឹរ ឡាក់ កា កាំឡាត តាតារ ប្លៀប ឡឹង ដារ់ ឡាច់ អន់ ឡាំ ប៉ាគ់ ដារ់ ម៉ុត ឡូត។ ២៨ ប៉ាគ់ ចារ ចំ ទី ប៉ាទ្រូ ម៉ីត កា ប៉ាតុំ គួប អ្វៃ ហះ ចារ ណោះ ដេល។

២៩ «រ៉ាវ៉ាច់ ឡឹង សារ ឡាំបាក ណោះ កេះ ដារ់ ចឹង កេះ ម៉ាម៉ាំង ខៃ កា ចឹង អូ តាតារ ហង ដេល។ សំឡង់ ពឹង ប៉្លៃង ចឹង ឡិ ជឹរ ទិ អំរ៉ាញ ពឹង ប៉្លៃង កា ចឹង រ៉ាន់ថើគ ដេល។ ៣០ ផះ ណោះ ពូ ចឹង ប៉ប័ សាញ៉ា ប៉្រគ័ អន់ កាចាំង ឡឹង ប៉ាណូស អាញ់ ឡាច់ ពឹង ប៉្លៃង ណោះ ផូង័ វ៉ាច់ ប៉ាណូស ទិឌូ ឡាក់ អ្វៃ ពឹង អង់កក់ តេះ អា § ចឹង ញ៉ាំ សោក។ ពូ ចឹង ប៉ប័ ប៉ាណូស អាញ់ ចាក ពឹង កាម៉ល់ ទឹប ឡាច់ តាតារ ក្លាគ់ លូ សារ អំរ៉ាញ អឺញ កេង ខាក់ * ៣១ លូ ចឹង កាតាំង ប៉ានឹរ សាណៃង ពូ ខ្លោម ម៉ៃៗ ខាក់ ណោះ អាញ់ ចឹង ប៉្រើ មួត ប៊យ អាញ់ ចាក ប៉ាតុំ មួត បក់ អាញ់ រ៉ើស ប៉្រគ័ ប៉ាសុន អាញ់ គ្រឹប ចារ ពឹង អង់កក់ តេះ អា ឡឹង ឡាណុច ប៉្លៃង អា ទឹល ឡាណុច ប៉្លៃង តោ។

៣២ «ហគ់ អន់ដីស អ្យក់ ចាជ្រែប ហៃ សារ ប៉ាន់ដឹប ឡឹង តើម ហ្រា។ ផះ ចំ អន់ដីស ប៉ប័ តើម ហ្រា ចាត់ ហ្លា កាសៃគ ឡាញ់ចឺន ណោះ អន់ដីស អ្លុ អន់តគ់ ផា ក្យាម័ ចឹង ទឹល ថុន បី ហង។ ៣៣ ទឹល នីណោ័ះ ផះ ចំ អន់ដីស ប៉ប័ សារ ទិ អា កើត ពឹះ ណោះ ត្រគ់ ហ្លង់ ផា ដារ់ ណោះ ក្យាម័ ចឹង ទឹល ហង។ ៣៤ អាញ់ ប៉រ់ រ៉ះ កា អន់ដីស តាទឹច ផា ទី ប៉ាណូស បក់ អន់ដា អ្វៃ ពឹង រ៉ាំងហាវ អា បើ តាន័ តោ័ អុះ អន់ឌែ ចឹង ប៉ប័ សារ ទិ អា កើត ពឹះ ដេល ហង។ ៣៥ តេះ លូ ប៉្លៃង ចឹង រ៉ាយ រ៉ាំ ហ៊្យង ហ្យើត ហះកា ប៉ានឹរ អាញ់ កាប អា អូ អ្លុ ហ៊្យង អុះ។

៣៦ «កាប៉ាច់ ដារ់ លូ មង ចំ ចឹង ត្រគ់ កើត ពឹះ សារ ណោះ អូ ទី បក់ ពឿ អ្លុ អុះ។ យ‌៉័ះ ប៊យ ប‌៉្រ័ះ ឡាក់ អ្វៃ ពឹង ប៉្លៃង កាតាម យ‌៉័ះ អាញ់ ឡាក់ កា គន ប‌៉្រ័ះ កាតាម អូ ទី ពឿ អ្លុ ដារ់ សារ ណោះ ចឹង ត្រគ់ កើត ពឹះ អុះ។ ទី ដឹង ពឹ អាញ់ ម៉ោញ ដូវ អ៊ែ ហង អ្លុ។ ៣៧ ប៉ាគ់ ដារ់ ប៉ាណូស អាញ់ ជឹរ ទៀ ឡាក់ កា រ៉ាំងហាវ ណូអេ ពែ ដេល។ ៣៨ ផះ បើ តាន័ ទី ទៀក តីស រ៉ាឡាប អង់កក់ តេះ អា ពែ ប៉ាណូស ទិឌូ ឃឹត ដឹង ប៉ាណាំ គួប អៃត សា លូ ប៉ាញ់សង់ ទី ក្លោ កាម៉ាញ់ លើយ ទឹល ដារ់ ណូអេ ម៉ុត កាណុង ទូក តីស។ ៣៩ ពូ អូ ឃឹត ឡឹង សារ ញ៉ា អុះ លើយ ទឹល ទៀក រ៉ាឡាប ថាំឡាយ អន់ឌែ។ ប៉ាគ់ ដារ់ ប៉ាណូស អាញ់ ជឹរ ទៀ កា និះទៅ ដេល។ ៤០ ផា ទី ប៉ាណូស ពៀរ ដូវ ប៉្រគ័ ង៉ារ ពឹង ម៉ីរ អន់ឌូ លូ គួប អាញ់ ចឹង អ្យក់ ម៉ោញ អ្លាត ម៉ោញ។ ៤១ ផា ទី អង់កាន់ ពៀរ ដូវ ប៉េះ ពៀ អន់ឌូ លូ គួប អាញ់ ចឹង អ្យក់ ម៉ោញ អ្លាត ម៉ោញ ដេល។ ៤២ អន់ដីស ទិឌូ អា កា ត្រគ់ ឡាវ៉ាំង និះទៅ ដេល ខង អន់ដីស អូ អ្លុ កា ពឹ តាំងឡា អន់ដីស ចឹង ជឹរ ដារ់ ចំ អុះ។ ៤៣ ហគ់ អន់ដីស ហ្លង់ ឡឹង សារ អា ពិ ផា តាំងឡា ហី អ្លុ អន់តគ់ កា ពូ ចឹង ម៉ុត អន់តុង រ៉ាស កាណុង ហី អ៊ែ មង ប៉ុប ចំ អ៊ែ ចឹង អូ តៃប ហ្លាក់ អ៊ែ អូ អន់ ពូ ម៉ុត អន់តុង អុះ។ ៤៤ ទឹល នីណោ័ះ អន់ដីស ត្រគ់ ឡាវ៉ាំង ឡាកោ លើយ ខង អន់ដីស អូ អ្លុ អន់តគ់ អុះ ផា ប៉ាណូស អាញ់ ចឹង ពឹះ ទឹល មង ប៉ុប ចំ ណោះ។

៤៥ «ផា ទុច ចំ ដាគ់ ត្រង់ ហ្យាំង សាឡាច់ ពឹ តាំងឡា អ៊ែ ចឹង ប៉្រើ អ៊ែ រ៉ាំងហៃ មួត ទុច អន់ទៀគៗ ណាវ្គ កាណុង ង៉ារ ជែក សាណា សាណឹត រ៉ប់ ពូ តងកាន។ ៤៦ ប៉ាគ់ ពឹ តាំងឡា សឹត ទឹល ប៉ាគ់ ហី ផា អ៊ែ ប៉ប័ ទុច ដាគ់ ត្រង់ ណោះ ផះ អ្វៃ ប៉្រគ័ ង៉ារ ឡាក់ កា អ៊ែ ទី ប៉្រើ ទុច ណោះ ចឹង ទី កាន សាណុក សាវ៉ាក តាទឹច ហង។ ៤៧ អាញ់ ប៉រ់ រ៉ះ កា អន់ដីស តាទឹច ផា ពឹ តាំងឡា ចឹង អន់ អ៊ែ រ៉ាំងហៃ ទឹប រ៉ាស អំប៉ាស ទិណោ័ះ កាណុង ហី ណោះ ដេល។ ៤៨ ហះកា ផា ទុច ណោះ ទី ពុត អូ ដាគ់ លូ ឃឹត ផា "ញ៉ា ត្រគ់ ពឹ តាំងឡា អាញ់ ក្រូ ទឹល" ៤៩ ទឹប អ៊ែ ពីត មួត ទុច អន់ទៀគៗ ណាវ្គ លូ ចាក អៃត សា អន់ឌូ លូ ប៉ាណូស ហាន អៃត។ ៥០ ប៉ាគ់ ពឹ តាំងឡា ចឹង សឹត ទឹល ប៉ាគ់ ហី ត្រគ់ ពឹង ដារ់ ទុច ណោះ អូ ក្យាគ់ លូ ត្រគ់ ផះ អ៊ែ អូ អ្លុ អន់តគ់។ ៥១ ណោះ ពឹ តាំងឡា ចឹង ចៃគ ថូត ទុច ណោះ តុត យ៉ឹប ឡូត លូ អន់ អ៊ែ ត្រគ់ ថូត អន់ឌូ លូ ប៉ាណូស ប៉ាញ៉ា ប៉្លាច័ ប៉ាគ់ ចារ ពូ ញ៉ាំ តាំងអឹះ លូ រ៉ាំងគែត សាណាញ់។

២៥

១ «ប៉ាគ់ ដារ់ ណោះ សារ រ៉ាំងហៃ រ៉ាំងខ្យា ម៉ះ ប‌៉្រ័ះ ពៀប ឡាក់ កា សារ អង់កាន់ រ៉ូះ ១០ ដូវ អ្យក់ តាគៀង ឡាំ ក្យាគ់ កាម៉ាក័ បក់ ពូ ចឹង ប៉ាញ់សង់ ណោះ។ ២ កាណុង កាំឡាំង អន់ឌែ ១០ ដូវ ណោះ ទី អង់កាន់ ប៉ាតាម័ ដូវ អូ ហ្លង់ សារ ប៉ាតាម័ ដូវ ណាវ្គ ហ្យាំង សាឡាច់។ ៣ មួត អង់កាន់ ប៉ាតាម័ ដូវ អូ ហ្លង់ សារ ណោះ អន់ឌែ អ្យក់ ឡាំ តាគៀង ហះកា អូ ទី ទ្រុង ប៉ុង ប៉ាំងការ់ អុះ។ ៤ កាប៉ាច់ មួត អង់កាន់ ប៉ាតាម័ ដូវ ណាវ្គ ឡាក់ ហ្យាំង សាឡាច់ ណោះ អន់ឌែ អ្យក់ ឡាំ តាគៀង លូ ទ្រុង ឡាំ ទឹប ប៉ុង ប៉ាំងការ់ ដេល។ ៥ ញន កា កាម៉ាក័ ពូ ប៉ាញ់សង់ ណោះ ក្រូ ទឹល តាឡាម័ មួត អង់កាន់ រ៉ូះ ១០ ដូវ ណោះ កាកី ប៉ិច តៃប ខាក់ កា តៃប ហ្លាក់ ទិ អន់ឌែ។ ៦ ប៉ាគ់ ទឹល ទងតិគ័ ម៉ាំង ទី ពូ ឡាំ រ៉ះ ផា "កាម៉ាក័ ណោះ ទឹល កេះ អ្យូវ ឡាំ ហាប់ អ៊ែ ពិ"។ ៧ មួត អង់កាន់ រ៉ូះ ១០ ដូវ ណោះ កា អ្យូវ អ្យក់ ប៉ាយ៉ាម័ តាគៀង។ ៨ មួត អង់កាន់ ប៉ាតាម័ ដូវ អូ ហ្លង់ សារ ណោះ កាកាប លូ មួត អង់កាន់ ប៉ាតាម័ ដូវ ឡាក់ ហ្យាំង សាឡាច់ ផា "ប៉ុង អន់ដីស ណោះ ជែក អន់ កា ញឹន ណើ តាគៀង ញឹន ទិ ប៉ុង កេះ ចឹង ប៉ាត់ ហង"។ ៩ មួត អង់កាន់ ប៉ាតាម័ ដូវ ឡាក់ ហ្យាំង សាឡាច់ តើល ផា "អូ អន់ អុះ។ ផា ជែក កា អន់ដីស អ្យូគ អូ កុំ កា ញឹន ដេល។ អន់ដីស ឡាំ តាច់ ប៉ាគ់ ហី ពូ ប្រូ ប៉ុង តោ ពិ"។ ១០ ផះ មួត អង់កាន់ ប៉ាតាម័ ដូវ អូ ហ្លង់ សារ ណោះ ចាក ឡាំ ណាំង តាច់ ប៉ុង កាម៉ាក័ ណោះ កា ទឹល ហង។ មួត អង់កាន់ ប៉ាតាម័ ដូវ ឡាក់ ទី ទ្រៀម ឡាកោ កេះ អន់ឌែ ទី ម៉ុត កាណុង ចារ ប៉ាញ់សង់ អន់ឌូ លូ កាម៉ាក័ ណោះ កេះណោះ ពូ កាត្រើគ អំប៉ារ ហង។ ១១ កេះណោះ មួត អង់កាន់ ប៉ាតាម័ ដូវ អូ ហ្លង់ សារ ណោះ កា ពឹះ ទឹល ដេល។ អន់ឌែ អើ ផា "អឺ ពឹ តាំងឡា បើក អំប៉ារ អន់ ញឹន ម៉ុត ណើ"។ ១២ ហះកា កាម៉ាក័ ណោះ តើល ផា "អាញ់ ប៉រ់ រ៉ះ កា អន់ដីស តាទឹច ផា អាញ់ អូ អន់ហ្នាល់ អន់ដីស អុះ"។ ១៣ ទឹល នីណោ័ះ អន់ដីស ត្រគ់ ឡាវ៉ាត់ ឡាវ៉ាំង ឡាកោ កាខាក់ ខង អន់ដីស អូ អ្លុ អន់តគ់ កា ប៉ាណូស អាញ់ ចឹង ពឹះ ទឹល ណោះ ដារ់ ចំ មង ចំ។

១៤ «សារ រ៉ាំងហៃ រ៉ាំងខ្យា ម៉ះ ប‌៉្រ័ះ អា ពៀប ឡាក់ កា សារ ប៉ាណូស កាម៉ាក័ ម៉ោញ ដូវ ទ្រៀម ចឹង ឡាំ ប៉ាគ់ ស្រុក ចាំងហាយ្គ អ៊ែ អើ មួត ទុច ពឹះ ប៉ាគ់ អ៊ែ ភឿ មប រ៉ាស អំប៉ាស អន់ កា អន់ឌែ រ៉ាំងហៃ។ ១៥ អ៊ែ អន់ លៀន កា មួត ទុច តាម បក់ អ្លុ ឃឹត ម៉ោញ ដូវ ៥០០០ លៀន កាក់ ម៉ោញ ដូវ ២០០០ ម៉ោញ ដូវ ណាវ្គ ១០០០ * កេះណោះ អ៊ែ ចាក ហង។ ១៦ បក់ ទី លៀន ៥០០០ អ៊ែ អ្យក់ លៀន ណោះ ចាក ឡាំ ណាំង សា ឡូត ទី កាំឡៃ កា អ៊ែ ៥០០០ ណាវ្គ។ ១៧ បក់ ទី លៀន ២០០០ កា និះទៅ ដេល អ៊ែ អ្យក់ លៀន ណោះ ចាក ឡាំ ណាំង សា ឡូត អ៊ែ ទី កាំឡៃ ២០០០ ណាវ្គ។ ១៨ កាប៉ាច់ ប៉ាណូស បក់ ទី លៀន ដឹង ១០០០ អ៊ែ អ្យក់ លៀន ណោះ ចាក ឡាំ សីរ ឡូះ តប់ កាណុង តេះ គម កា តាំងឡា អ៊ែ ទៅ។

១៩ «ប៉ាគ់ ទុញ ដារ់ ឡឹង ណោះ ពឹ តាំងឡា អន់ឌែ ណោះ សឹត ហង កេះណោះ អ៊ែ ឃឹត លៀន លូ មួត ទុច ប៉ៃង ដូវ ណោះ។ ២០ បក់ ទី លៀន ៥០០០ អ៊ែ អ្យក់ លៀន ទឹប កាំឡៃ ៥០០០ ណោះ ជឹន កា ពឹ តាំងឡា អ៊ែ លូ រ៉ះ ផា "ពឹ តាំងឡា អីស អន់ លៀន កា អាញ់ ៥០០០ កិញអៀ អា អាញ់ ទី កាំឡៃ ៥០០០ ណាវ្គ"។ ២១ ពឹ តាំងឡា អ៊ែ តើល ផា "អឺះ ដាគ់ កេះ ទុច ដាគ់ ត្រង់។ ញន អីស ទី ពុត ដាគ់ ត្រង់ ឡឹង ង៉ារ ថិ អា អាញ់ ចឹង ប៉្រើ អីស រ៉ាំងហៃ ង៉ារ តីស ឡគ។ ហគ់ ហោក រ៉គ់ អន់ឌូ លូ អាញ់"។ ២២ បក់ ទី លៀន ២០០០ អ៊ែ អ្យក់ លៀន ទឹប កាំឡៃ ២០០០ ណោះ ជឹន កា ពឹ តាំងឡា ដេល លូ រ៉ះ ផា "ពឹ តាំងឡា អីស អន់ លៀន កា អាញ់ ២០០០ កិញអៀ អា អាញ់ ទី កាំឡៃ ២០០០ ណាវ្គ"។ ២៣ ពឹ តាំងឡា អ៊ែ តើល ផា "អឺះ ដាគ់ កេះ ទុច ដាគ់ ត្រង់។ ញន អីស ទី ពុត ដាគ់ ត្រង់ ឡឹង ង៉ារ ថិ អា អាញ់ ចឹង ប៉្រើ អីស រ៉ាំងហៃ ង៉ារ តីស ឡគ។ ហគ់ ហោក រ៉គ់ អន់ឌូ លូ អាញ់"។ ២៤ កេះណោះ បក់ ទី លៀន ដឹង ១០០០ កា ម៉ុត ដេល លូ កាប ផា "ពឹ តាំងឡា អាញ់ អ្លុ ដេល កា អីស ឡាក់ ប៉ាណូស កាចាប័ ខាក់ ខង អីស ទី ប៉ាតុំ អ្យក់ ពៀ ឡឹង ណា ឡាក់ អីស អូ ទី តាកា ព្រឹះ លូ អីស ទី ប៉ាតុំ អ្យក់ សាណា ឡឹង ម៉ីរ ឡាក់ អីស អូ ទី តប់។ ២៥ លៀន អីស អន់ កា អាញ់ ពែ អាញ់ ឡាំ តប់ កាណុង តេះ អាញ់ អូ ខឹន យរ អុះ។ ហគ់ អ្យក់ សឹត កា អីស ទៅ ឡគ លៀន អីស អា"។ ២៦ ពឹ តាំងឡា តើល ផា "អឺ ទុច អូ ដាគ់ កាជីល ង៉ល់ ! អីស អ្លុ កេះ កា អាញ់ ទី ប៉ាតុំ អ្យក់ ពៀ ឡឹង ណា ឡាក់ អាញ់ អូ ទី តាកា ព្រឹះ លូ អាញ់ ទី ប៉ាតុំ អ្យក់ សាណា ឡឹង ម៉ីរ ឡាក់ អាញ់ អូ ទី តប់។ ២៧ ទឹល នីណោ័ះ អីស ត្រគ់ អ្យក់ លៀន ណោះ អន់ កា ពូ បុល ម៉ាគ់ ទី ក្យង់។ ទឹល ប៉ាគ់ អាញ់ សឹត កេះ ណោះ អាញ់ ចឹង ទី លៀន ណោះ ទឹប គុល ទឹប ក្យង់។ ២៨ ទឹល នីណោ័ះ ហគ់ អន់ដីស អ្យក់ លៀន ១០០០ ឡឹង អ៊ែ អា ឡាំ អន់ កា បក់ ទី លៀន ១០.០០០ តោ ឡគ ២៩ ខង ពឿ ទី អៀង កេះ អ៊ែ ចឹង ត្រគ់ ទី អៀង ធែម ណាវ្គ ហះកា ពឿ អូ ទី ពូ ចឹង អ្យក់ ឡាច់ កាណាគ័ ញ៉ា ឡាក់ អ៊ែ ទី ប៊ត ប៊ែត ណោះ ដេល។ ៣០ កាប៉ាច់ ទុច អូ ទី ខា អា ហគ់ អន់ដីស អ្យក់ ឡាំ អ្លាត ប៉ាគ់ ចារ ម៉ាម៉ាំង គែង ឡីង តោ រិញ កាណុង ចារ ណោះ កាតាំង ដឹង ពូ ញ៉ាំ តាំងអឹះ លូ រ៉ាំងគែត សាណាញ់"។

៣១ «ប៉ាគ់ ដារ់ ប៉ាណូស អាញ់ ជឹរ អន់ឌូ លូ មួត ប៊យ ប‌៉្រ័ះ ទឹប ទី តាតារ ក្លាគ់ ណោះ អាញ់ ចឹង អង់អ្វៃ ពឹង គ្រេ សាដាច់ ដាគ់ ឡាយ៉ាម័។ ៣២ ផះ ណោះ ប៉ាណូស គ្រឹប សុនសាត ចឹង ពឹះ ប៉ាតុំ គួប ហះ ង៉ីរ អាញ់ ណោះ អាញ់ ចឹង ប៉ាក្លះ ពូ ឡឹង គួប សោប ឡាក់ កា ប៉ាណូស រង ចៀម ប៉ាក្លះ ឡាច់ ចៀម ឡឹង ប៉ារ់ពេ។ ៣៣ កេះណោះ អាញ់ ចឹង អន់ ចៀម អ្វៃ គែង សាម៉ា ប៉ារ់ពេ អ្វៃ គែង សាំងអ្យោ។ ៣៤ កេះណោះ អាញ់ ឡាក់ សាដាច់ ចឹង កាប លូ មួត បក់ អ្វៃ គែង សាម៉ា ផា "អឺ មួត ឡាក់ ពឹ អាញ់ អន់ សារ ដាគ់ អ្យគ័ ប៉ាណាំ គួប ម៉ុត អន់ ប‌៉្រ័ះ រ៉ាំងហៃ រ៉ាំងខ្យា ពិ ខង អ៊ែ ទី ទ្រៀម សាំរ៉ាប់ កា អន់ដីស ឡឹង កើត តេះ ប៉្លៃង ពែ កេះ ៣៥ ខង ផះ អាញ់ ឡាយ៉ិត អន់ដីស អន់ សាណា កា អាញ់ សា ផះ អាញ់ ហ៊្រែង ទៀក អន់ដីស អន់ ទៀក កា អាញ់ អៃត ផះ អាញ់ ឡាក់ អំហ៊្មយ ឡឹង ប៉ាថេត អន់ទៀគ អន់ដីស អន់ អាញ់ រ៉ាឡូវ ដំ ពឹង ហី អន់ដីស ៣៦ ខង ផះ អាញ់ អូ ទី ខោ អាវ អន់ដីស អន់ ខោ អាវ កា អាញ់ កាស៊ប ពៀត ផះ អាញ់ អីគ ព្លុ អន់ដីស កា ឡាំ តង័ អាញ់ ផះ អាញ់ ត្រគ់ ខុក អន់ដីស កា ឡាំ ច្វាគ់ អាញ់ ដេល"។ ៣៧ ណោះ មួត ដាគ់ ត្រង់ ចឹង តើល ផា "អឺ ពឹ តាំងឡា ដារ់ ចំ ញឹន ប៉ប័ អីស ឡាយ៉ិត ញឹន ទី អន់ សាណា កា អីស សា លូ ដារ់ ចំ ញឹន ប៉ប័ អីស ហ៊្រែង ទៀក ញឹន អ្យក់ អន់ ទៀក កា អីស អៃត ? ៣៨ ដារ់ ចំ ញឹន ប៉ប័ អីស ឡាក់ កា អំហ៊្មយ ឡឹង ប៉ាថេត អន់ទៀគ ញឹន អន់ អីស រ៉ាឡូវ ដំ ពឹង ហី ញឹន លូ ប៉ប័ អីស អូ ទី ខោ អាវ ញឹន អន់ ខោ អាវ កា អីស ? ៣៩ ដារ់ ចំ ញឹន ទី ប៉ប័ អីស អីគ ព្លុ លូ អីស ត្រគ់ ខុក ញឹន ឡាំ ហៃ អីស ?" ៤០ អាញ់ ឡាក់ សាដាច់ ចឹង តើល ពូ ផា "អាញ់ ប៉រ់ រ៉ះ កា អន់ដីស តាទឹច ផា គ្រឹប ង៉ារ អន់ទៀគៗ ឡាក់ អន់ដីស តង័ ប៉ាណូស ដោច ដាច កាណុង មួត អុះ ម៉ី អាញ់ អា ហង ឡាក់ កា អន់ដីស តង័ អាញ់ ដេល"។ ៤១ កេះណោះ អាញ់ ចឹង កាប កា មួត បក់ អ្វៃ គែង សាំងអ្យោ ផា "អឺ មួត ត្រគ់ សារ ប៉ាស្យាប ហគ់ អន់ដីស ឡាច់ ឡឹង អាញ់ អន់ ចាំងហាយ្គ ឡាំ ប៉ាគ់ ចារ អុញ កីត លើយ អូ អ្លុ ប៉ាត់ តោ ពិ ឡាក់ ចារ ទី ទ្រៀម សាំរ៉ាប់ ចៃគ ថូត ម៉ៃគ ប‌៉្រ័ះ បឺគ លូ ប៊យ អ៊ែ ៤២ ខង ផះ អាញ់ ឡាយ៉ិត អន់ដីស អូ ទី អន់ សាណា កា អាញ់ សា អុះ ផះ អាញ់ ហ៊្រែង ទៀក អន់ដីស អូ ទី អន់ ទៀក កា អាញ់ អៃត ដេល ៤៣ ខង ផះ អាញ់ ឡាក់ អំហ៊្មយ ឡឹង ប៉ាថេត អន់ទៀគ អន់ដីស អូ ជៀក អាញ់ រ៉ាឡូវ ដំ ពឹង ហី អន់ដីស ផះ អាញ់ អូ ទី ខោ អាវ អន់ដីស អូ អន់ ខោ អាវ កា អាញ់ កាស៊ប ពៀត ផះ អាញ់ អីគ ព្លុ លូ ផះ អាញ់ ត្រគ់ ខុក អន់ដីស អូ ទី ឡាំ ហៃ ឡាំ ច្វាគ់ អាញ់ អុះ"។ ៤៤ មួត ណោះ ចឹង តើល អាញ់ ផា "អឺ ពឹ តាំងឡា ដារ់ ចំ ញឹន ប៉ប័ អីស ឡាយ៉ិត ប៉ប័ អីស ហ៊្រែង ទៀក ប៉ប័ អីស អំហ៊្មយ ឡឹង ប៉ាថេត អន់ទៀគ លូ ប៉ប័ អីស អូ ទី ខោ អាវ លូ ប៉ប័ អីស អីគ ព្លុ លូ ត្រគ់ ខុក ហះកា ញឹន អូ ទី តង័ អីស ?" ៤៥ អាញ់ ចឹង តើល ពូ ផា "អាញ់ ប៉រ់ រ៉ះ កា អន់ដីស តាទឹច ផា គ្រឹប ង៉ារ ឡាក់ អន់ដីស អូ ទី តង័ ប៉ាណូស ដោច ដាច កាណុង មួត អុះ ម៉ី អាញ់ អា ហង ឡាក់ កា អន់ដីស អូ ទី តង័ អាញ់ ដេល"។ ៤៦ មួត អូ ដាគ់ ណោះ ចឹង ឡាច់ ឡាំ ត្រគ់ ថូត លើយ ហះកា ប៉ាណូស បក់ ដាគ់ ត្រង់ ចឹង ទី អាញុ រ៉ីស លើយ»។

២៦

សារ មួត ក្រាគ់ រ៉ាម៉ះ ប‌៉្រ័ះ ណាំង ទ្រង ប៉ាន់តោ័ យីស៊ូ

១ ប៉ាគ់ យីស៊ូ រ៉ះ សារ ទិណោ័ះ កេះៗ កេះណោះ អ៊ែ រ៉ះ កា មួត សឹះ ផា ២ «អន់ដីស អ្លុ អន់តគ់ កេះ អ្វៃ ពៀរ ដារ់ ណាវ្គ ទឹល ដារ់ ប៉្រគ័ ប៊ុន ទ្រួង ហង។ ដារ់ ណោះ ពូ ចឹង រ៉ុប ប៉ាណូស អាញ់ អញ់ជឹន អន់ កា ពូ ប៉ង់ ប៉ាន់តោ័ ពឹង អ៊្លង គឹង ហង»។

៣ ផះ ណោះ មួត ម៉ៃគ ក្រាគ់ រ៉ាម៉ះ ប‌៉្រ័ះ លូ មួត ក្រាគ់ តាំងកង់ សុនសាត អ៊ីស្រាអ៊ែល អន់ឌែ ឡាំ ប៉ាតុំ គួប អ្វៃ ប៉ាគ់ ហី ម៉ៃគ ក្រាគ់ រ៉ាម៉ះ ប‌៉្រ័ះ សិច កៃផា។ ៤ អន់ឌែ ពឹកសា គួប សោប ភឿ ណាំង ទ្រង រ៉ុប អន់តុង ប៉ាន់តោ័ យីស៊ូ។ ៥ ហះកា អន់ឌែ កាកាប លូ គួប ផា «ជែ ប៉ាន់តាន រ៉ុប ពឹង ដារ់ ម៉ុត ប៊ុន អា អ្យូគ ផៃគ កាំឡាំង អឺក កើត សារ រ៉ាចក់ រ៉ាចល់»។

៦ កាប៉ាច់ យីស៊ូ អ្វៃ ប៉ាគ់ តេះ បេតថានី ពឹង ហី កាម៉ាក័ ម៉ោញ ដូវ ឡាក់ ត្រគ់ រ៉ោះ ពែ សិច អ៊ែ ណោះ ស៊ីម៉ូន។ ៧ ផាឌី ទី អង់កាន់ ម៉ោញ ដូវ ចឹក ចាយ ដាគ់ ឡាយ៉ាម័ ឡាំ ណាំង យីស៊ូ កាណុង ចាយ អ៊ែ ចឹក ណោះ ទី សាប៊ូ បោផូវ ឡាក់ គឹត ខា កាខាក់។ ផះ យីស៊ូ អ្វៃ សា សាណា អង់កាន់ ណោះ កា ជ្រោ សាប៊ូ ពឹង កល់ យីស៊ូ ឡូត។ ៨ មួត សឹះ ប៉ប័ អ៊ែ ប៉្រគ័ នីណោ័ះ អន់ឌែ ប៉ិច អឺក លូ កាប ផា «ញ៉ា ត្រគ់ អីស តាគ់ អង់ខាត សាប៊ូ នីអៀ ! ៩ ផា ប្រូ សាប៊ូ អា ចឹង ទី លៀន អៀង កេះណោះ អ្យក់ លៀន ណោះ ជែក អន់ កា មួត ថុក ញ៉ាក អូ ដាគ់ កា ញ៉ា !» ១០ យីស៊ូ អ្លុ ឡឹង សារ ណោះ អ៊ែ កាប កា មួត សឹះ ផា «ណាង អា អ៊ែ ដាគ់ កា អាញ់ ញ៉ា ត្រគ់ អន់ដីស អ្វៃ ណាំង សារ លូ អ៊ែ ! ១១ មួត ថុក ញ៉ាក អ្វៃ អន់ឌូ លូ អន់ដីស លើយ កេះ ហះកា អាញ់ អា ចឹង អូ អ្វៃ អន់ឌូ លូ អន់ដីស លើយ អុះ។ ១២ អ៊ែ ជ្រោ សាប៊ូ បោផូវ ឡាប ពឹង ឡាកោ អាញ់ នែវ អា ឃឺ អ៊ែ ទ្រៀម សាំរ៉ាប់ កា ប៉ាទ្រូ អាញ់ អន់ទ្រួល ហង។ ១៣ អាញ់ ប៉រ់ រ៉ះ កា អន់ដីស តាទឹច ផា គ្រឹប ចារ ពូ ចាក រ៉ះ ឡឹង សារ ដាគ់ ឡឹង ប‌៉្រ័ះ ពឹង អង់កក់ តេះ អា ពូ កា ចឹង រ៉ះ ឡឹង សារ អ៊ែ ប៉្រគ័ អា ដេល ហង ភឿ កាចាំង កា អ៊ែ»។

១៤ កេះណោះ ទី ម៉ោញ ដូវ កាណុង កាំឡាំង សឹះ ១២ ដូវ ណោះ សិច អ៊ែ យូដះ អ៊ីសាការីយ៉ុត អ៊ែ ឡាំ អំប៉ញ់ លូ មួត ម៉ៃគ ក្រាគ់ រ៉ាម៉ះ ប‌៉្រ័ះ ផា ១៥ «ផា អាញ់ មប យីស៊ូ ណោះ កា អន់ដីស ញ៉ា អន់ដីស ចឹង អន់ កា អាញ់ ?» ណោះ អន់ឌែ កា យ៉ាប លៀន ប៉្រាក់ ៣០ កាក់ អន់ កា អ៊ែ។ ១៦ គឹត ឡឹង ដារ់ ណោះ ហង យូដះ ស៊ូ អ្វៃ សាណាង ដារ់ ភឿ ជឹន ពូ រ៉ុប យីស៊ូ។

សារ យីស៊ូ ប៉្រគ័ ប៊ុន ទ្រួង អន់ឌូ លូ មួត សឹះ

១៧ ដារ់ ប៉ាន់ដា ពូ ម៉ុត ប៊ុន ណុំ ប៉ាំង ឡាតាំង មួត សឹះ អំប៉ញ់ លូ យីស៊ូ ផា «ណៃឃូ ប៉ាគ់ ចំ អីស ឃឹត ចឹង អន់ ញឹន ទ្រៀម ប៉្រគ័ ប៊ុន ទ្រួង អា វេ័ះ ?» ១៨ យីស៊ូ រ៉ះ កា អន់ឌែ ផា «ហគ់ អន់ដីស ប៉ាណាំ គួប ឡាំ ប៉ាគ់ ហី កាម៉ាក័ ម៉ោញ ដូវ អ្វៃ ប៉ាគ់ មឿង យេរូសាឡឹម តោ កេះណោះ រ៉ះ កា អ៊ែ ផា "ណៃឃូ ញឹន ផា នីអៀ 'ដារ់ កាំឡត់ អាញ់ ក្យាម័ ចឹង ទឹល កេះ អាញ់ លូ មួត សឹះ ចឹង ប៉្រគ័ ប៊ុន ទ្រួង ពឹង ហី អីស' "»។ ១៩ មួត សឹះ កា ប៉្រគ័ ពួយ ឡាក់ កា យីស៊ូ ទី អន់តគ់ ណោះ ហង អន់ឌែ ទ្រៀម សាណា សាំរ៉ាប់ ប៉្រគ័ ប៊ុន ទ្រួង។

២០ ប៉ាគ់ ទឹល កាង៉ាច កេះ យីស៊ូ អ្វៃ សា អន់ឌូ លូ មួត សឹះ ១២ ដូវ ណោះ ហង។ ២១ ផះ អន់ឌែ សា សាណា យីស៊ូ កាប ផា «អាញ់ ប៉រ់ រ៉ះ កា អន់ដីស តាទឹច ផា ទី ម៉ោញ ដូវ ពឹង កាំឡាំង ពិន ចឹង ណាំផា ពូ ពឹះ រ៉ុប អាញ់»។ ២២ មួត សឹះ កាតាំង នីណោ័ះ អន់ឌែ អុក ពុត ខាក់។ អន់ឌែ វ៉ិង អំប៉ញ់ យីស៊ូ កេះ ម៉ោញៗ ផា «អឺ ពឹ តាំងឡា អូ ត្រគ់ អាញ់ ដេល ត័ះ ?» ២៣ អ៊ែ រ៉ះ កា អន់ឌែ ផា «ទិ កាំឡាំង អន់ដីស ឡាក់ អ្យក់ ណុំ ប៉ាំង តាគ់ ពឹង គូម អន់ឌូ លូ អាញ់ អា ចឹង ទី ប៉ាណូស ម៉ោញ ដូវ ប៉ាណាំ ពូ ឡាំ រ៉ុប អាញ់។ ២៤ ប៉ាណូស អាញ់ ត្រគ់ តោ័ ត្រគ់ ឡាក់ កា ច្រាគ់ រ៉ះ កាណុង ផាប់ ប៉ានឹរ ប‌៉្រ័ះ ពែ ហង។ ហះកា ប៉ាណូស ឡាក់ ណាំផា ពូ រ៉ុប អាញ់ ចឹង ប៉ាណាប ខាក់ ផា អូ ទី កើត ពែ ណោះ ដាគ់ លឺន សាំរ៉ាប់ អ៊ែ»។ ២៥ យូដះ ឡាក់ អូ ត្រង់ កា យីស៊ូ អ៊ែ អំប៉ញ់ ផា «អាញ់ ប ណៃឃូ ?» យីស៊ូ តើល ផា «ត្រគ់ ឡាក់ កា អីស ផា ណោះ ហង»*។

២៦ ផះ អន់ឌែ អ្វៃ សា ណោះ យីស៊ូ អ្យក់ ណុំ ប៉ាំង ប៉ានេ ប‌៉្រ័ះ កេះណោះ គុ ជែក អន់ កា សឹះ អ៊ែ ទឹប កាប ផា «សា ពិ ! អា ហង ឡាកោ ប៉ាំងឡៃ អាញ់»។ ២៧ កេះណោះ អ៊ែ អ្យក់ ចឹក ពៀង តាពែ ប៉្លៃ អង់កាច លូ ប៉ានេ ប‌៉្រ័ះ កេះណោះ អន់ទឺប អន់ កា មួត សឹះ ទឹប កាប ផា «ហគ់ អ្យក់ អៃត ទិឌូ ពិ។ ២៨ អា ហង ផាម អាញ់ ឡាក់ ផាម សាំរ៉ាប់ ប៉្រគ័ សារ សាញ៉ា រែវ ពុត ឡាក់ ប‌៉្រ័ះ ទី សាញ៉ា លូ ប៉ាសុន អ៊ែ។ ផាម អាញ់ ហូរ័ ឡាច់ សាំរ៉ាប់ ប៉ាណូស អៀង ដូវ ភឿ អន់ ប‌៉្រ័ះ អូ អ្យក់ យ៉ូ សារ យច អន់ឌែ។ ២៩ អាញ់ រ៉ះ កា អន់ដីស ផា អាញ់ ចឹង អូ ទី អៃត តាពែ ប៉្លៃ អង់កាច ណាវ្គ ហង ក្យាគ់ អៃត ផើយ តាពែ ប៉្លៃ អង់កាច ណាវ អន់ឌូ លូ អន់ដីស ប៉ាគ់ ដារ់ ពឹ អាញ់ ទី រ៉ាំងហៃ រ៉ាំងខ្យា ទៀ ណាវ្គ»។ ៣០ កេះណោះ អន់ឌែ ចាជែ អញ់ស៊ែ ប៉ានេ ប‌៉្រ័ះ។

ឡៃង ឡឹង ណោះ យីស៊ូ ចាក ហាវ ពឹង ប៉ានឹម តើម អូលេវ លូ មួត សឹះ អ៊ែ។ ៣១ ណោះ យីស៊ូ រ៉ះ កា មួត សឹះ ផា «ម៉ាំង អា ហង អន់ដីស ទិឌូ ចឹង សាតាក់ ឡាច់ ញន កា អាញ់ ឡាក់ កា ច្រាគ់ រ៉ះ កាណុង ផាប់ ប៉ានឹរ ប‌៉្រ័ះ ពែ ផា "អាញ់ ចឹង កោះ អ្លាត តាំងឡា ចៀម ណោះ តាប៉ល់ ចៀម ចឹង សាតាក់ តាប៉្រះ តាប៉្រោង ហង"†។ ៣២ ហះកា ប៉ាគ់ ប‌៉្រ័ះ តាគ់ អង់រ៉ីស សឹត អាញ់ កេះ អាញ់ ចឹង ឡាំ ប៉ាគ់ ខេត កាលីឡេ អន់ទ្រួល ឡឹង អន់ដីស»។ ៣៣ ពេត្រុះ តើល អ៊ែ ផា «យ‌៉័ះ កាំឡាំង ទិឌូ សាតាក់ ឡាច់ ញន កា អីស កាតាម កា អាញ់ អូ អ្លាត អីស អុះ»។ ៣៤ យីស៊ូ រ៉ះ កា ពេត្រុះ ផា «អាញ់ រ៉ះ កា អីស តាទឹច ផា ម៉ាំង អា ហង អន់ទ្រួល ឡឹង អ្យិរ បើ អោគ អីស ចឹង ប៉ាគែក ប៉ៃង ទង ផា អូ អន់ហ្នាល់ អាញ់»។ ៣៥ ណោះ ពេត្រុះ តើល អ៊ែ ផា «យ‌៉័ះ អាញ់ ត្រគ់ តោ័ អន់ឌូ លូ អីស កាតាម កា អាញ់ អូ ប៉ាគែក ផា អូ អន់ហ្នាល់ អីស អុះ»។ មួត សឹះ អន់ទៀគៗ កា ផា ឡាក់ កា អ៊ែ ដេល។

សារ យីស៊ូ ម៉ន់ ឡោម ប‌៉្រ័ះ អ្វៃ ប៉ាគ់ កេតសេម៉ានី

៣៦ ណោះ យីស៊ូ លូ មួត សឹះ ឡាំ ទឹល ប៉ាគ់ ចារ ម៉ោញ សិច កេតសេម៉ានី។ អ៊ែ រ៉ះ កា អន់ឌែ ផា «អន់ដីស អ្វៃ ក្យាគ់ ហះ អា ហិ អាញ់ ចឹង ឡាំ ម៉ន់ ប៉ាគ់ តោ»។ ៣៧ អ៊ែ ជៀក ពេត្រុះ លូ គន វគ័ សេបេដេ ទិ ពៀរ ដូវ ឡាំ អន់ឌូ ដេល ផះ ណោះ អ៊ែ អុក ពុត កាដុក កាដុល។ ៣៨ យីស៊ូ កាប លូ មួត ប៉ៃង ដូវ ណោះ ផា «អាញ់ អុក ពុត ខាក់ ប៊ែត ចឹង តោ័ ហង។ អ្យគ័ អន់ដីស អ្វៃ ក្យាគ់ លូ អាញ់ ហះ អា លូ ឡាវ៉ាំង ឡាកោ»។ ៣៩ កេះណោះ អ៊ែ ចាក ឡាច់ ឡឹង មួត ណោះ ប៊ែត កា មូប កល់ ទឹះ តេះ ម៉ន់ ឡោម ប‌៉្រ័ះ ផា «អឺ ពឹ ប៉រ់ អីស អ្យក់ ឡាច់ សារ ថុក ប៉ាណាប អា ‡ ឡឹង អាញ់ ណើ ផា ទី ហះកា ជែ ប៉្រគ័ ពួយ ពុត អាញ់ ប៉រ់ ប៉្រគ័ ពួយ ពុត អីស ទៅ»។

៤០ កេះណោះ យីស៊ូ វ៉ីល សឹត ប៉ាគ់ ចារ មួត សឹះ ប៉ៃង ដូវ ប៉ប័ អន់ឌែ ផះ តៃប ហ្លាក់ អ៊ែ កាប កា ពេត្រុះ ផា «នីចម័ អន់ដីស អា អ្វៃ ក្យាគ់ លូ អាញ់ ម៉ោញ មង ប៊ែត អូ អ្លុ ប ? ៤១ ហគ់ ក្យាគ់ លូ ម៉ន់ អើ ប‌៉្រ័ះ ភឿ ប៉ាគ់ ទី សារ ឡាំបាក ណោះ អន់ដីស ចឹង អូ ប៉្រគ័ យច អុះ។ យ‌៉័ះ ពុត ពៀក ប៉ិច ប៉្រគ័ សារ ដាគ់ កេះ កាតាម ហះកា ឡាកោ ប៉ាំងឡៃ ប៉្រគ័ អូ អ្លុ អុះ»។ ៤២ អ៊ែ ចាក ឡាច់ ឡឹង មួត ណោះ ម៉ោញ ទង ណាវ្គ កេះណោះ ម៉ន់ ឡោម ប‌៉្រ័ះ ផា «អឺ ពឹ ផា អាញ់ ត្រគ់ ទី សារ ថុក ប៉ាណាប អា § តាទឹច នីចម័ អូ រ៉ាវ៉ាច់ ឡឹង អាញ់ អុះ ប៉រ់ ប៉្រគ័ ពួយ ពុត អីស ទៅ ពិ»។

៤៣ អ៊ែ សឹត ប៉ាគ់ មួត សឹះ ណាវ្គ ប៉ប័ អន់ឌែ ហ្លាក់ តៃប រ៉ាង៉ាប់ ណាវ្គ ខង អន់ឌែ កាកី តៃប កេង ខាក់ អូ ដាម័ រ៉ាល ម៉ាត់។ ៤៤ ណោះ អ៊ែ ចាក ឡាច់ ឡឹង មួត ណោះ ម៉ោញ ទង ណាវ្គ ម៉ន់ ឡោម ប‌៉្រ័ះ ឡាក់ កា អន់ទ្រួល ពែ ទៅ ហង។ ៤៥ កេះណោះ អ៊ែ សឹត ប៉ាគ់ មួត សឹះ ណាវ្គ លូ កាប ផា «ញ៉ា អន់ដីស អ្វៃ តៃប ហ្លាក់ ស៊្រែល នីអៀ ? កិញអៀ អា ក្យាម័ ចឹង ទឹល មង ពូ ត្រគ់ រ៉ុប ប៉ាណូស អាញ់ ជឹន អន់ កា មួត អូ ដាគ់ កេះ។ ៤៦ អ្យូវ ឡគ ពិ ពិន ចាក ហៃ តោ បក់ ណាំផា ពូ ពឹះ រ៉ុប អាញ់ អ៊ែ ក្យាម័ ចឹង ទឹល ហង»។

សារ ពូ ឡាំ រ៉ុប យីស៊ូ

៤៧ ផះ យីស៊ូ អ្វៃ កាកាប យូដះ កា ពឹះ ទឹល។ អ៊ែ ណោះ ឡាក់ សឹះ ពឹង កាំឡាំង សឹះ ១២ ដូវ ដេល។ អ៊ែ ណាំផា ទឹប មួត កាំឡាំង អៀង ចឹក ដាវ ចឹក អ៊្លង ពឹះ អន់ឌូ លូ អ៊ែ។ មួត ណោះ ឡាក់ កាំឡាំង ម៉ៃគ ក្រាគ់ រ៉ាម៉ះ ប‌៉្រ័ះ លូ ក្រាគ់ តាំងកង់ សុនសាត អ៊ីស្រាអ៊ែល ប៉្រើ ឡាំ។ ៤៨ យូដះ ណាំផា ពូ ឡាំ រ៉ុប យីស៊ូ ណោះ អ៊ែ ទី រ៉ះ លូ ពូ ផា «អាញ់ ចុំ បក់ ចំ បក់ ណោះ ហង យីស៊ូ ហគ់ រ៉ុប អ៊ែ ពិ»។ ៤៩ សាគ់ យូដះ ពឹះ ទឹល អ៊ែ ឡាំ ប៉ាគ់ ចារ យីស៊ូ ឡូត លូ កាប ផា «ដាគ់ ឡាកោ ប៉ាំងឡៃ ដេល ប ណៃឃូ ?» កេះណោះ អ៊ែ ចុំ យីស៊ូ។ ៥០ យីស៊ូ ផា កា យូដះ «អឺ គួប អីស ប៉ិច ប៉្រគ័ នីចម័ កា ប៉្រគ័ ពិ *»។ កេះណោះ កាំឡាំង អៀង ប៉ាណាំ គួប ម៉ុត រ៉ុប យីស៊ូ ឡូត។ ៥១ ទី ប៉ាណូស អ្វៃ លូ យីស៊ូ ម៉ោញ ដូវ អ៊ែ ហ្វាត់ ដាវ កោះ ទុច ម៉ះ ម៉ៃគ ក្រាគ់ រ៉ាម៉ះ ប‌៉្រ័ះ ម៉ោញ ដូវ កាតាច់ ហ្លា តោរ ម៉ោញ ប៊ែង។ ៥២ ហះកា យីស៊ូ កាប កា អ៊ែ ផា «អីស តាម៉ុត ដាវ កាណុង អង់លប អ៊ែ ទៅ ពិ ខង បក់ ចំ កោះ ពូ លូ ដាវ ប៉ាណូស ណោះ ពូ ចឹង កោះ ប៉ាន់តោ័ អ៊ែ លូ ដាវ ដេល។ ៥៣ នីចម័ អីស សាម៉គ័ កា អាញ់ អូ អ្លុ ប៉រ់ ហះ ពឹ អាញ់ ប៉្រើ អ៊ែ អន់ មួត ប៊យ ប‌៉្រ័ះ ១២ តាប៉ល់ † ពឹះ តង័ អាញ់ កិញអៀ ឡូត អូ ទី ប ? ៥៤ ហះកា ផា ប៉្រគ័ នែវ អា នីចម័ ចឹង តាគ់ អង់កេះ សារ ឡាក់ ពូ ទី ច្រាគ់ រ៉ះ កាណុង ផាប់ ប៉ានឹរ ប‌៉្រ័ះ ផា សារ អា ត្រគ់ កើត ពឹះ នែវ អា ហង»។ ៥៥ កេះណោះ យីស៊ូ កាប កា កាំឡាំង អៀង ផា «អាញ់ អា ប៉ាណូស អន់តុង អន់ទួក ប បះ អន់ដីស ពឹះ រ៉ុប ចឹក ដាវ ចឹក អ៊្លង នីអៀ ? រ៉ប់ ដារ់ អាញ់ អង់អ្វៃ ប៉ាគ់ ចារ រ៉ោង រ៉ាម៉ះ ប‌៉្រ័ះ លូ ប៉ាំងហៀន ប៉ាសុន ទិឌូ ដេល ហះកា អន់ដីស អូ រ៉ុប អាញ់ អុះ។ ៥៦ សារ ទិ អា កើត ពឹះ ភឿ តាគ់ អង់កេះ សារ ទី ច្រាគ់ រ៉ះ កាណុង ផាប់ មួត រ៉ាគឹយ ប‌៉្រ័ះ »។ ផះ ណោះ មួត សឹះ សាតាក់ អ្លាត អ៊ែ ទិឌូ។

៥៧ មួត បក់ រ៉ុប យីស៊ូ ណោះ កា អ្យក់ អ៊ែ ឡាំ ប៉ាគ់ ចារ វគ័ កៃផា ឡាក់ ម៉ៃគ ក្រាគ់ រ៉ាម៉ះ ប‌៉្រ័ះ។ ប៉ាគ់ ចារ ណោះ ទី មួត ណៃឃូ ប៉ាំងហៀន ចាបាប់ លូ មួត ក្រាគ់ តាំងកង់ ប៉ាតុំ គួប សោប កេះ។ ៥៨ កាប៉ាច់ ពេត្រុះ ចាក ពួយ ហៃ យីស៊ូ ឡឹង ចាំងហាយ្គ ទឹល ប៉ាគ់ ហី ម៉ៃគ ក្រាគ់ រ៉ាម៉ះ ប‌៉្រ័ះ អ៊ែ ម៉ុត អ្វៃ កាណុង ឡាន ហី អន់ឌូ លូ មួត ញ៉ាម ខង អ៊ែ ប៉ិច អ្លុ អន់តគ់ ផា សារ ណោះ ចឹង កើត នីចម័។ ៥៩ មួត ម៉ៃគ ក្រាគ់ រ៉ាម៉ះ ប‌៉្រ័ះ លូ មួត ពឹកសា រ៉ាតីសៗ ទិឌូ ឃឹត ណាំង ផាញ៉ាន កាប តាំព្លូង ច្រោម យីស៊ូ ភឿ ទី ទ្រង ចឹង ប៉ាន់តោ័ អ៊ែ។ ៦០ យ‌៉័ះ ទី កាំឡាំង អៀង ដូវ កាប តាំព្លូង ភង យីស៊ូ កាតាម ហះកា អន់ឌែ ណាំង សារ យច ត្រគ់ ប៉ាន់តោ័ អ៊ែ អូ ប៉ប័ សាអ្វះ។ ប៉ាគ់ អន់តីគ ទី កាម៉ាក័ ពៀរ ដូវ ម៉ុត ដេល ៦១ អន់ឌែ រ៉ះ ផា «ប៉ាណូស អា អ៊ែ ផា នីអៀ "អាញ់ អ្លុ យ៉ះ អ្លាត រ៉ោង រ៉ាម៉ះ ប‌៉្រ័ះ អា កេះណោះ ប៉្រគ័ ណាវ្គ អន់ កេះ រ៉ាំងវ៉ាង ប៉ៃង ដារ់"»។ ៦២ ផះ ណោះ ម៉ៃគ ក្រាគ់ រ៉ាម៉ះ ប‌៉្រ័ះ អ្យូវ អន់តាវ អំប៉ញ់ យីស៊ូ ផា «ញ៉ា ត្រគ់ អីស អូ តើល ពូ កាប ច្រោម អីស អា ?» ៦៣ យីស៊ូ អ្វៃ ង៉ើប ណោះ ម៉ៃគ ក្រាគ់ រ៉ាម៉ះ ប‌៉្រ័ះ អំប៉ញ់ ណាវ្គ ផា «ហគ់ អីស ម៉ត់ អ្យក់ សិច ប‌៉្រ័ះ ឡាក់ អ្វៃ លើយ ប៉្រគ័ ផាញ៉ាន។ នីចម័ អីស អា ហង ប គន តាម័ ប‌៉្រ័ះ ប៊កកាតយ័ ឡាក់ អ៊ែ រ៉ើស អន់ ប៉្រគ័ សាដាច់ ?» ៦៤ យីស៊ូ តើល អ៊ែ ផា «ត្រគ់ ឡាក់ កា អីស ផា ណោះ ‡ ហះកា អាញ់ ប៉រ់ រ៉ះ កា អន់ដីស ប៉ាគ់ ម៉ាត់ ទៀ អន់ដីស ចឹង ប៉ប័ ប៉ាណូស អាញ់ អ្វៃ គែង សាម៉ា ប‌៉្រ័ះ ឡាក់ ទី អំរ៉ាញ អឺញ លូ ចាក ពឹង ប៉្លៃង កាម៉ល់»§។ ៦៥ កាតាំង យីស៊ូ ផា នីណោ័ះ ម៉ៃគ ក្រាគ់ រ៉ាម៉ះ ប‌៉្រ័ះ កា ហ៊ែក អាវ អ៊ែ ទៅ កេះណោះ កាប ផា «ប៉ាណូស អា អ៊ែ កាប ផាម៉ាត ប‌៉្រ័ះ ប៊កកាតយ័ តាទឹច អន់ដីស ទិឌូ កាតាំង កេះ។ ពិន អូ តងកាន ណាំង ផាញ៉ាន ណាវ្គ ហង។ ៦៦ អន់ដីស ចឹង ឃឹត ប៉្រគ័ នីចម័ កា អ៊ែ អា ?» ពូ តើល ផា «ប៉ាណូស អា ត្រគ់ ថូត តោ័»។ ៦៧ ពូ ប៉ាណាំ គួប កាសុះ ពឹង ម៉ូះ ម៉ាត់ យីស៊ូ លូ ដាល័ អ៊ែ បក់ អន់ដា តាពយ គៀងតោរ អ៊ែ ៦៨ លូ កាប ផា «អឺ ប៉ាណូស ឡាក់ ផា ប‌៉្រ័ះ រ៉ើស ប៉្រគ័ សាដាច់ ហគ់ ទួង ហៃ ពឿ ពីត អីស ?»។

៦៩ ផះ ណោះ ពេត្រុះ អង់អ្វៃ គែង ឡីង ទី ទុច អង់កាន់ ម៉ោញ ដូវ ម៉ុត ប៉ាគ់ អ៊ែ លូ កាប ផា «អីស អា គួប យីស៊ូ ឡឹង ខេត កាលីឡេ ដេល»។ ៧០ ហះកា អ៊ែ ប៉ាគែក ហះ ម៉ាត់ ពូ ផា «សារ ញ៉ា អីស កាប ណោះ អាញ់ អូ អ្លុ អុះ»។ ៧១ ផះ ពេត្រុះ ចាក ឡាច់ ឡឹង ចារ ណោះ ឡាំ ប៉ាគ់ អំប៉ារ រ៉ាំប៊ង ទី ទុច អង់កាន់ ម៉ោញ ដូវ ណាវ្គ ប៉ប័ អ៊ែ លូ រ៉ះ កា ពូ អ្វៃ រណោះ ផា «អ៊ែ អា គួប យីស៊ូ ឡឹង ស្រុក ណាសារែត ដេល»។ ៧២ អ៊ែ ប៉ាគែក ណាវ្គ លូ ម៉ត់ ផា «អាញ់ អូ អន់ហ្នាល់ ប៉ាណូស ណោះ អុះ»។ ៧៣ បាប៊ែត ឡឹង ណោះ ទិ មួត បក់ អ្វៃ ហះ ចារ ណោះ ឡាំ ប៉ាគ់ ពេត្រុះ លូ កាប ផា «អីស អា គួប យីស៊ូ ដេល ខង ប៉ានឹរ អីស កាប អា ប៉្រគ័ អន់ ញឹន អន់ហ្នាល់ ផា អីស ឃឺ ប៉ាណូស ពឹះ ឡឹង ខេត កាលីឡេ តាទឹច ហង»។ ៧៤ ណោះ ពេត្រុះ តើល លូ ម៉ត់ ផា «ផា អាញ់ កាប ព្លូង អន់ ប‌៉្រ័ះ ចៃគ ថូត អាញ់ កាតាម ! អាញ់ អូ អន់ហ្នាល់ អ៊ែ ឡក់»។ ផាឌី អ្យិរ អោគ ឡូត។ ៧៥ ពេត្រុះ កា កាចាំង ឡឹង សារ យីស៊ូ រ៉ះ ផា «អន់ទ្រួល ឡឹង អ្យិរ បើ អោគ អីស ចឹង ប៉ាគែក ប៉ៃង ទង ផា អូ អន់ហ្នាល់ អាញ់»។ ពេត្រុះ ចាក ឡាច់ ឡឹង ចារ ណោះ ទឹប ញ៉ាំ កាខាក់។

២៧

សារ ពូ ជឹន យីស៊ូ អន់ ប៉ាគ់ វគ័ ពីឡាត

១ ប៉ាគ់ តារ កាំលឺ មួត ម៉ៃគ ក្រាគ់ រ៉ាម៉ះ ប‌៉្រ័ះ លូ ក្រាគ់ តាំងកង់ សុនសាត អ៊ីស្រាអ៊ែល អន់ឌែ ប៉ាតុំ គួប ពឹកសា ឡឹង សារ ចឹង ប៉ាន់តោ័ យីស៊ូ។ ២ កេះណោះ អន់ឌែ កត់ ចគ់ យីស៊ូ ឡាំ ជឹន ប៉ាគ់ វគ័ ពីឡាត ឡាក់ ម៉ៃគ រ៉ាំងហៃ ខេត។

៣ យូដះ ឡាក់ ប៉ាណាំ ពូ ឡាំ រ៉ុប យីស៊ូ អ៊ែ ប៉ប័ ពូ ប៉្រគ័ កា យីស៊ូ នីណោ័ះ អ៊ែ អ្វះ ឡាកោ ខាក់ កា អ្យក់ លៀន ៣០ កាក់ ណោះ ឡាំ ជឹន កា មួត ម៉ៃគ ក្រាគ់ រ៉ាម៉ះ ប‌៉្រ័ះ លូ ក្រាគ់ តាំងកង់ ណាវ្គ ៤ លូ កាប ផា «អាញ់ ប៉្រគ័ យច កេះ ខង អាញ់ ទី ជឹន ប៉ាណូស ដាគ់ អូ ទី ថូត អន់ កា ពូ ប៉ាន់តោ័»។ ហះកា ពូ តើល ផា «សារ ណោះ អូ ត្រគ់ លូ ញឹន អុះ ស៊ុត កា អីស ទៅ សារ ណោះ»។ ៥ យូដះ ហឹរ អ្លាត លៀន កាណុង រ៉ោង រ៉ាម៉ះ កេះណោះ ចាក ឡាច់ ឡាំ រត អង់កូ ប៉ាន់តោ័ ឡាកោ ទៅ។ ៦ មួត ម៉ៃគ ក្រាគ់ រ៉ាម៉ះ ប‌៉្រ័ះ ទូញ លៀន ណោះ លូ កាប ផា «លៀន អា អូ ត្រគ់ អ្យក់ រ៉ាន់ដាប់ អន់ឌូ លូ លៀន រ៉ោង រ៉ាម៉ះ ប‌៉្រ័ះ ណាវ្គ អុះ ខង លៀន អា តាច់ ផាម ប៉ាណូស កេះ»។ ៧ អន់ឌែ ពឹកសា គួប សោប កេះណោះ អ្យក់ លៀន ណោះ ឡាំ តាច់ ម៉ីរ រ៉ាគឹយ ម៉ាន កាណាគ័ គម ប៉្រគ័ ចារ សាំរ៉ាប់ តប់ ប៉ាទ្រូ សុនសាត អន់ទៀគ។ ៨ ខ ណោះ ហង បះ ពូ អន់ សិច ម៉ីរ ណោះ ផា «ម៉ីរ ផាម» លើយ ទឹល រ៉ប់ ដារ់ អា។ ៩ សារ អា កើត ពឹះ ភឿ តាគ់ អង់កេះ សារ រ៉ាគឹយ ប‌៉្រ័ះ សិច យេរេមៀ ទី ច្រាគ់ រ៉ះ ផា «អន់ឌែ ទី អ្យក់ លៀន ប៉្រាក់ ៣០ កាក់ ឡាក់ លៀន សុនសាត អ៊ីស្រាអ៊ែល បក់ អន់ដា កាប ផា លៀន ខា តាច់ ប៉ាណូស អា។ ១០ កេះណោះ អន់ឌែ អ្យក់ លៀន ណោះ ឡាំ តាច់ ម៉ីរ រ៉ាគឹយ ម៉ាន កាណាគ័ ឡាក់ កា ប‌៉្រ័ះ ប៊កកាតយ័ ទី ប៉្រើ អាញ់»*។

១១ យីស៊ូ អន់តាវ ហះ ម៉ាត់ ម៉ៃគ រ៉ាំងហៃ ខេត កេះណោះ ម៉ៃគ រ៉ាំងហៃ ខេត អំប៉ញ់ ផា «អីស ហង ប សាដាច់ សុនសាត អ៊ីស្រាអ៊ែល ?» យីស៊ូ តើល ផា «ត្រគ់ ឡាក់ កា អីស ផា ណោះ ហង»†។ ១២ មួត ម៉ៃគ ក្រាគ់ រ៉ាម៉ះ ប‌៉្រ័ះ លូ ក្រាគ់ តាំងកង់ អន់ឌែ ច្រោម យីស៊ូ យច ហះកា អ៊ែ អូ តើល ពូ អុះ។ ១៣ វគ័ ពីឡាត អំប៉ញ់ យីស៊ូ ផា «ញ៉ា អីស អូ កាតាំង ប សារ ពូ ច្រោម អីស អៀង ណោះ ?» ១៤ ហះកា យីស៊ូ អូ តើល លូ ម៉ោញ នឹរ អុះ ខ អា ហង បះ ម៉ៃគ រ៉ាំងហៃ ខេត ញម ខាក់។

១៥ រ៉ប់ សាណាំ កាណុង រ៉ាំងវ៉ាង ពូ ប៉្រគ័ ប៊ុន ទ្រួង ម៉ៃគ រ៉ាំងហៃ ខេត ឃើយ តោះ ឡើយ ប៉ាណូស ថូត ម៉ោញ ដូវ តាម ពុត ម៉ះ មួត ប៉ាសុន។ ១៦ ផះ ណោះ ទី ប៉ាណូស ថូត ម៉ោញ ដូវ លៅ លែង ខាក់ សិច អ៊ែ បារ៉ាបះ ‡។ ១៧ ប៉ាគ់ មួត ប៉ាសុន ពឹះ តុំ គួប កេះ វគ័ ពីឡាត អំប៉ញ់ អន់ឌែ ផា «ប៉ាណូស បក់ អ៊ែ ចំ អន់ដីស ប៉ិច អន់ អាញ់ តោះ ឡើយ បារ៉ាបះ ញ៉ា យីស៊ូ ឡាក់ ពូ ផា សាដាច់ ?» ១៨ អ៊ែ អំប៉ញ់ នីណោ័ះ ខង អ៊ែ អ្លុ អន់តគ់ កា មួត ម៉ៃគ ក្រាគ់ រ៉ាម៉ះ ប‌៉្រ័ះ ទី ពុត សាណីង ហង បះ ពូ ឡាំ ជឹន យីស៊ូ ប៉ាគ់ អ៊ែ។ ១៩ ទី សារ ម៉ោញ ណាវ្គ ផះ អ៊ែ អ្វៃ ពឹង ចារ តាត់ស៊ិន សារ កាម៉ាញ់ អ៊ែ ប៉្រើ ពូ ឡាំ រ៉ះ កា អ៊ែ ផា «អូ អន់ ប៉្រគ័ នីចម័ អុះ កា ប៉ាណូស ដាគ់ ត្រង់ អា។ ញន កា សារ អ៊ែ អា ហង អាញ់ អំប៉ោ បឺគ ខាក់ ម៉ាំង ពែ»។ ២០ ហះកា មួត ម៉ៃគ ក្រាគ់ រ៉ាម៉ះ ប‌៉្រ័ះ លូ ក្រាគ់ តាំងកង់ អន់ឌែ ប៉្រើ មួត ប៉ាសុន ប៉រ់ ហះ ម៉ៃគ រ៉ាំងហៃ ខេត តោះ ឡើយ បារ៉ាបះ លូ ប៉្រើ ប៉ាន់តោ័ យីស៊ូ។ ២១ ម៉ៃគ រ៉ាំងហៃ ខេត អំប៉ញ់ អន់ឌែ ណាវ្គ ផា «មួត ពៀរ អា អន់ដីស ប៉ិច អន់ អាញ់ តោះ ឡើយ បក់ អ៊ែ ចំ ?» អន់ឌែ តើល ផា «បារ៉ាបះ !» ២២ វគ័ ពីឡាត កា អំប៉ញ់ ណាវ្គ ផា «ទឹល នីណោ័ះ អន់ដីស ប៉ិច កា អាញ់ ប៉្រគ័ នីចម័ កា យីស៊ូ ឡាក់ ពូ ផា សាដាច់ អា ?» អន់ឌែ ទិឌូ តើល ផា «អ្យក់ ឡាំ ប៉ង់ អ៊ែ ពឹង អ៊្លង គឹង ពិ»។ ២៣ អ៊ែ អំប៉ញ់ ណាវ្គ «ប៉ាណូស អា ទី ប៉្រគ័ យច ញ៉ា ?» ហះកា អន់ឌែ តើល ហ៊ែង ម៉ៃ ខាក់ ផា «ប៉ង់ អ៊ែ ពឹង អ៊្លង គឹង ពិ !» ២៤ វគ័ ពីឡាត ឃឹត ផា យ‌៉័ះ ចឹង កាប ណាវ្គ កា អូ ដាម័ ពូ អុះ ខង មួត ប៉ាសុន កា កើត ទី សារ រ៉ាចក់ រ៉ាចល់ ហ៊ែង យ៉ឹប នីអៀ។ អ៊ែ កា អ្យក់ ទៀក រ៉ាវ តី ហះ ម៉ាត់ កាំឡាំង អៀង § លូ កាប ផា «អាញ់ អូ រែវ ពុត ប៉ាន់តោ័ ប៉ាណូស អា លូ អន់ដីស អុះ សារ អា ស៊ុត កា អន់ដីស ទៅ ពិ»។ ២៥ មួត ប៉ាសុន ទិឌូ តើល ផា «សារ ប៉ាន់តោ័ ប៉ាណូស អា អន់ កា ញឹន លូ គន សោ ញឹន ទៅ ពិ»។ ២៦ វគ័ ពីឡាត កា តោះ ឡើយ បារ៉ាបះ កាប៉ាច់ យីស៊ូ អ៊ែ ប៉្រើ ពូ អ្យក់ កាស៊ែ ប៉្លៃ ម៉ាត់ ពីត សាប៉្វាត័ កេះណោះ អ៊ែ អន់ ពូ អ្យក់ ឡាំ ប៉ង់ ពឹង អ៊្លង គឹង។

សារ ពូ អ្យក់ យីស៊ូ ឡាំ ប៉ង់ ពឹង អ៊្លង គឹង

២៧ មួត តាហាន វគ័ ពីឡាត អ្យក់ ឡាំ យីស៊ូ ប៉ាគ់ ឡាន ហី ម៉ៃគ រ៉ាំងហៃ ខេត កេះណោះ ប៉ាតុំ គួប តាហាន ទិឌូ ពឹះ អ្វៃ ជុំ យីស៊ូ។ ២៨ អន់ឌែ រ៉ីស អ្លាត ខោ អាវ អ៊ែ កេះណោះ អន់ឌែ អ្យក់ អាវ តីស នែវ កាហ្រី ទុំ តាគ់ អំពៀត ពឹង អ៊ែ ឡគ។ ២៩ កេះណោះ អន់ឌែ អ្យក់ សាលៀ រ៉ាំងគួង ប៉្រគ័ ឡាក់ កា មួក សាដាច់ តាគ់ អន់តល័ ពឹង កល់ អ៊ែ លូ អ្យក់ អ៊្លង តាគ់ អញ់ចឹក ពឹង តី សាម៉ា អ៊ែ កេះណោះ ប៉ាណាំ គួប ជន តាកុល សាំប‌៉័ះ អ៊ែ លូ កាប ប៉ាឡៃវ ផា «ប៉រ់ ការ៉ុប សាំប‌៉័ះ សាដាច់ សុនសាត អ៊ីស្រាអ៊ែល»។ ៣០ កេះណោះ អន់ឌែ កាសុះ ទៀក ពឹរ ពឹង អ៊ែ លូ អ្យក់ អ៊្លង អ៊ែ ចឹក ណោះ ពីត កល់ អ៊ែ ទៅ។ ៣១ កេះ ពូ ប៉ាឡៃវ ប៉ាំងហ្រល់ កា អ៊ែ ពូ រ៉ីស ឡាច់ អាវ តីស ណោះ កេះណោះ ពូ អ្យក់ អាវ អ៊ែ ទៅ តាគ់ អំពៀត អ៊ែ ណាវ្គ។ កេះណោះ ពូ អ្យក់ អ៊ែ ឡាំ ប៉ង់ ពឹង អ៊្លង គឹង។

៣២ ផះ អន់ឌែ ចាក ឡាច់ ឡឹង មឿង ណោះ ប៉ប័ កាម៉ាក័ ម៉ោញ ដូវ សិច អ៊ែ ស៊ីម៉ូន ឡឹង មឿង គីរែន អន់ឌែ ប៉ាំងខំ ប៉្រើ អ៊ែ គយ អ៊្លង គឹង តាង យីស៊ូ។ ៣៣ ប៉ាគ់ ឡាំ ទឹល ចារ ម៉ោញ សិច កុលកុថា (ព្រែ ផា «ប៉ានឹម កាន់តីង កល់») ៣៤ ពូ អ្យក់ តាពែ ប៉្លៃ អង់កាច ឡាយ លូ កាណាគ័ តាំង អន់ កា យីស៊ូ អៃត អ៊ែ ក្រាន័ កា អ្យឹប ដោច អ៊ែ អូ ចៃ អៃត អុះ។ ៣៥ ប៉ាគ់ ពូ ប៉ង់ ពឹង អ៊្លង គឹង កេះៗ មួត តាហាន អ្យក់ ខោ អាវ យីស៊ូ រ៉ុប កាប៉ាច់ ជែក គួប សោប *។ ៣៦ កេះណោះ អន់ឌែ អង់អ្វៃ ញ៉ាម យីស៊ូ ហះ ណោះ ហង។ ៣៧ ពូ ច្រាគ់ ពឹង ប៉ាតាគ់ រ៉ះ ឡឹង សារ ពូ ប៉ង់ យីស៊ូ ផា «ប៉ាណូស អា សិច យីស៊ូ ឡាក់ សាដាច់ សុនសាត អ៊ីស្រាអ៊ែល»។ កេះណោះ ពូ ប៉ង់ ប៉ាតាគ់ ណោះ ពឹង អ៊្លង គឹង អំប៉ាំង កល់ អ៊ែ។ ៣៨ ពូ កា ប៉ង់ ប៉ាណូស អន់តុង ពៀរ ដូវ សានែង អ៊ែ ដេល ម៉ោញ ដូវ អ្វៃ គែង សាម៉ា ម៉ោញ ដូវ ណាវ្គ អ្វៃ គែង សាំងអ្យោ។ ៣៩ កាំឡាំង ចាក រណោះ ពូ កាប ប៉ាឡៃវ យីស៊ូ ទឹប ង៉ាង៉ិរ កល់ កា អ៊ែ ៤០ លូ កាប ផា «ញ៉ា អីស ផា ចឹង យ៉ះ ហី រ៉ោង រ៉ាម៉ះ ប‌៉្រ័ះ កេះណោះ ប៉្រគ័ ណាវ្គ រ៉ាំងវ៉ាង ប៉ៃង ដារ់ ! ហគ់ តង័ ហៃ ឡាកោ អីស ទៅ ! ផា អីស គន ប‌៉្រ័ះ ប៊កកាតយ័ តាទឹច តាឡេះ ឡាកោ អីស ទៅ ជឹរ ប៉ាគ់ តេះ អា ពិ»។ ៤១ ចានែក មួត ម៉ៃគ ក្រាគ់ រ៉ាម៉ះ ប‌៉្រ័ះ លូ មួត ណៃឃូ ប៉ាំងហៀន ចាបាប់ លូ មួត ក្រាគ់ តាំងកង់ អន់ឌែ កា កាប ប៉ាឡៃវ កា យីស៊ូ ដេល។ ៤២ អន់ឌែ កាប ផា «អ៊ែ អា អ្លុ តង័ ពូ អន់ទៀគ ហះកា អូ អ្លុ តង័ ឡាកោ អ៊ែ ទៅ អុះ។ ផា អ៊ែ សាដាច់ អ៊ីស្រាអ៊ែល តាទឹច អន់ អ៊ែ ជឹរ ឡឹង អ៊្លង គឹង កិញអៀ ហង ពិ ណោះ ពិន ចឹង សឿ អ៊ែ។ ៤៣ អ៊ែ ម៉ឹង ប‌៉្រ័ះ ប៊កកាតយ័ ផា ប‌៉្រ័ះ ប៉ិច កា អ៊ែ តាទឹច អន់ ប‌៉្រ័ះ តោះ ឡើយ អ៊ែ កិញអៀ ហង ពិ ខង អ៊ែ កាប ផា "អាញ់ អា គន ម៉ះ ប‌៉្រ័ះ ប៊កកាតយ័"»។ ៤៤ មួត អន់តុង ឡាក់ ពូ ប៉ង់ អន់ឌូ លូ យីស៊ូ អន់ឌែ កា កាប បឺង៉ាយ កា អ៊ែ និះទៅ ដេល។

៤៥ ផះ កាដារ់ ប៉ង់ សាន់តាគ័ ផាឌី ប៉្លៃង ម៉ាម៉ាំង ក្លិប ទឹប ប៉ាថេត ណោះ ទឹល ដារ់ សិ មង ប៉ៃង។ ៤៦ រ៉ាំងវ៉ាង មង ប៉ៃង ណោះ យីស៊ូ កា ស៊្រែក ម៉ៃៗ ផា «អេលី អេលី ឡាម៉ា សាបាច់ ថានី !» ទី ណី ផា «អឺ ប‌៉្រ័ះ ! ប‌៉្រ័ះ អាញ់ វ៉ៃ ! ញ៉ា ត្រគ់ អីស អ្លាត អាញ់ នីអៀ ?» ៤៧ ទី បក់ អន់ដា អ្វៃ ក្យាម័ រណោះ កាតាំង អ៊ែ កាប នីណោ័ះ ពូ ផា «កាតាំង ប ប៉ាណូស អា អើ វគ័ អេលីយ៉ា ហង ណោះ !» ៤៨ កេះណោះ ទី ប៉ាណូស ម៉ោញ ដូវ សាតាក់ ឡាំ អ្យក់ បឹង សាអ្យាំង ឡុក ពឹង ទៀក អ្យូគ ទ្រែម ពឹង ឡាណុច អ៊្លង អន់ទឺប អន់ កា យីស៊ូ អ្យឹប។ ៤៩ ហះកា បក់ អន់ដា កាប ផា «អញ់ចាំ ហៃ លួង ! វគ័ អេលីយ៉ា ជឹរ តង័ អ៊ែ តាទឹច ប ?»។

៥០ យីស៊ូ អង់ហ្យាំង តុត ពុត ម៉ោញ ទង ណាវ្គ កេះណោះ អ៊ែ កាតាច់ កាស៊ែ តាំងហើម ហង។ ៥១ ផះ ណោះ កាណាត់ ប៉ិង កាណុង ពឹង រ៉ោង រ៉ាម៉ះ ប‌៉្រ័ះ តាហ៊ែក ប៉ុត ឡឹង កាំប៉ាំង ទឹល អន់តេ័ះ។ អង់កក់ តេះ កា រ៉ារ៉ៃត អំហ្មោ កា សាដះ។ ៥២ រ៉ូង័ តប់ ប៉ាទ្រូ កា តាបើក ប៉ាទ្រូ មួត សឿ ប‌៉្រ័ះ សើគ ពែ កា ទី រ៉ីស សឹត អៀង ដូវ ដេល។ ៥៣ ប៉ាគ់ យីស៊ូ រ៉ីស សឹត ណាវ្គ អន់ឌែ កា ឡាច់ ឡឹង រ៉ូង័ ប៉ាទ្រូ ដេល ចាក ម៉ុត កាណុង មឿង យេរូសាឡឹម ឡាក់ ចារ ពូ ប៉ានេ ប‌៉្រ័ះ លូ តាំបាង ឡាកោ អន់ កា កាំឡាំង អៀង ប៉ប័ ដេល។ ៥៤ ផះ ម៉ៃគ តាហាន សុនសាត រ៉ូម លូ មួត តាហាន អ្វៃ ញ៉ាម យីស៊ូ អន់ឌែ ប៉ប័ អង់កក់ តេះ រ៉ារ៉ៃត លូ សារ ទិណោ័ះ កើត ពឹះ អន់ឌែ អ្យូគ ខាក់ លូ កាប ផា «ប៉ាណូស អា គន ប‌៉្រ័ះ ប៊កកាតយ័ តាទឹច វេ !» ៥៥ ហះ ចារ ណោះ ទី មួត អង់កាន់ អៀង ដូវ ឡាក់ ចាក ពួយ យីស៊ូ ឡឹង ខេត កាលីឡេ ពែ ទឹប ប៉្រគ័ ង៉ារ កា អ៊ែ អន់ឌែ អន់តាវ ហៃ ឡឹង ចាំងហាយ្គ។ ៥៦ កាំឡាំង មួត អង់កាន់ ណោះ ទី ម៉ារី ឡឹង ស្រុក ម៉ាដាឡា ម៉ារី មើគ យ៉ាកុប លូ យូស៊ែប លូ កាម៉ាញ់ វគ័ សេបេដេ អន់ដា។

សារ ពូ តប់ ប៉ាទ្រូ យីស៊ូ

៥៧ ប៉ាគ់ ទឹល កាង៉ាច ទី ប៉ាណូស ប៉ាត្រង័ ម៉ោញ ដូវ សិច យូស៊ែប ស្រុក អារ៉ាម៉ាថេ អ៊ែ កា ប៉្រគ័ សឹះ យីស៊ូ ដេល។ ៥៨ អ៊ែ ឡាំ ប៉ាគ់ វគ័ ពីឡាត ប៉រ់ អ្យក់ តប់ ប៉ាទ្រូ យីស៊ូ។ វគ័ ពីឡាត កា ប៉្រើ ពូ មប ប៉ាទ្រូ យីស៊ូ ណោះ កា អ៊ែ។ ៥៩ យូស៊ែប អ្យក់ ប៉ាទ្រូ យីស៊ូ ណោះ ទ្រែម លូ កាណាត់ បាក ដាគ់ ឡាយ៉ាម័។ ៦០ កេះៗ អ៊ែ ឡាំ តាម៉ុត កាណុង រ៉ូង័ អំហ្មោ ណាវ ឡាក់ អ៊ែ ទី ប៉្រគ័ សាំរ៉ាប់ តប់ ប៉ាទ្រូ កេះណោះ ប៉ាហ្វាល់ អំហ្មោ តីស កាត្រើគ អំប៉ារ រ៉ូង័ ណោះ កេះៗ អ៊ែ សឹត ហង។ ៦១ ម៉ារី ឡឹង ស្រុក ម៉ាដាឡា លូ ម៉ារី ម៉ោញ ណាវ្គ កា អ្វៃ ហះ ណោះ ដេល អន់ឌែ អង់អ្វៃ ក្យាគ់ ហះ អំប៉ារ រ៉ូង័។

៦២ ប៉ាគ់ ដារ់ តាយ៉ាង័ ឃឺ ដារ់ ពូ រ៉ាឡូវ ហង មួត ម៉ៃគ ក្រាគ់ រ៉ាម៉ះ ប‌៉្រ័ះ លូ មួត ផារ៉ាស៊ី អន់ឌែ ប៉ាណាំ គួប ឡាំ ប៉ាគ់ វគ័ ពីឡាត លូ រ៉ះ ផា ៦៣ «ពឹ តាំងឡា ញឹន កាចាំង ឡឹង ប៉ានឹរ ប៉ាណូស ប៉ាលុ ព្លូង កា ពូ ណោះ អ៊ែ កាប ផះ អ៊ែ អ្វៃ រ៉ីស ពែ អ៊ែ ផា "ចឹង តោ័ ដឹង ប៉ៃង ម៉ាំង កេះណោះ អាញ់ ចឹង រ៉ីស សឹត ណាវ្គ"។ ៦៤ ទឹល នីណោ័ះ អីស ប៉្រើ ពូ ញ៉ាម ហះ អំប៉ារ រ៉ូង័ ណោះ អន់ ទឹល ប៉ៃង ដារ់ អ្យូគ មួត សឹះ អ៊ែ ឡាំ អន់តុង អ្យក់ ឡាច់ កេះណោះ អន់ឌែ រ៉ះ កា ពូ ផា អ៊ែ រ៉ីស សឹត កេះ។ សារ អន់ឌែ ប៉ាលុ ព្លូង លឺក អា ចឹង អូ ដាគ់ ក្វា ឡឹង អន់ទ្រួល ណាវ្គ ហង»។ ៦៥ វគ័ ពីឡាត តើល អន់ឌែ ផា «អន់ដីស អ្យក់ តាហាន ណោះ ពិ ប៉្រើ ពូ ឡាំ ញ៉ាម រ៉ូង័ ណោះ ប៉្រគ័ តាម អន់ដីស អ្លុ»។ ៦៦ កេះណោះ អន់ឌែ ឡាំ ប៉ាសឹរ អំប៉ារ រ៉ូង័ អន់ កាចាប័ លូ ប៉្រើ តាហាន អ្វៃ ញ៉ាម។

២៨

សារ យីស៊ូ រ៉ីស សឹត ណាវ្គ

១ ប៉ាគ់ ដារ់ អាទិត ឡៃង ឡឹង ដារ់ ពូ រ៉ាឡូវ ប៉ាគ់ កាំលឺ ដារ់ ឡាច់ ម៉ារី ឡឹង ស្រុក ម៉ាដាឡា លូ ម៉ារី ម៉ោញ ណាវ្គ អន់ឌែ ឡាំ ហៃ រ៉ូង័ ចារ ពូ តប់ យីស៊ូ។ ២ ផះ ណោះ ផាឌី អង់កក់ តេះ រ៉ារ៉ៃត ខាក់ ខង ប៊យ ប‌៉្រ័ះ ប៊កកាតយ័ ជឹរ ឡឹង ប៉្លៃង ប៉ាហ្វាល់ ឡាច់ អំហ្មោ ឡឹង អំប៉ារ រ៉ូង័ កេះណោះ អ៊ែ អង់អ្វៃ ពឹង អំហ្មោ ណោះ ហង។ ៣ ត្រង័ ទ្រៀយ ប៊យ ប‌៉្រ័ះ ណោះ តាតារ ក្លាគ់ ឡាក់ កា កាំឡាត ខោ អាវ បាក តាំព្លុង ដេល។ ៤ មួត តាហាន អ្វៃ ញ៉ាម អ្យូគ កា ប៊យ ប‌៉្រ័ះ រ៉ារ៉ៃត ឡាកោ កើត អូ ហ្លង់ ប៉ាណូស ឡាក់ កា ពូ តោ័ ឡូត។ ៥ ហះកា ប៊យ ប‌៉្រ័ះ កាកាប លូ មួត អង់កាន់ ផា «អន់ដីស ជែ អ្យូគ ! អាញ់ អ្លុ ដេល កា អន់ដីស ឡាំ ណាំង យីស៊ូ ឡាក់ ពូ ប៉ាន់តោ័ ណោះ។ ៦ អ៊ែ អូ អ្វៃ ហះ អា អុះ ប‌៉្រ័ះ ប៊កកាតយ័ តាគ់ អង់រ៉ីស សឹត អ៊ែ កេះ ឡាក់ កា អ៊ែ ទី រ៉ះ ពែ ហង។ ហៃ ! ហះ អា ហង ចារ ពូ ចៃគ អ៊ែ ពែ។ ៧ ហគ់ សឹត ប៉្រាល់ រ៉ះ កា សឹះ អ៊ែ ផា "អ៊ែ រ៉ីស សឹត កេះ។ កិញអៀ អា អ៊ែ ឡាំ ប៉ាគ់ ខេត កាលីឡេ អន់ទ្រួល ឡឹង អន់ដីស។ ប៉ាគ់ ណោះ អន់ដីស ចឹង ប៉ប័ អ៊ែ"។ អាញ់ រ៉ះ កា អន់ដីស កេះ»។ ៨ មួត អង់កាន់ កា ប៉ាន់តាន ឡាច់ ឡឹង រ៉ូង័ សាតាក់ សឹត ទឹប អ្យូគ ទឹប ហោក ឡាំ រ៉ះ កា មួត សឹះ។ ៩ ផះ អន់ឌែ ចាក ផាឌី យីស៊ូ ម៉ុត ប៉ាគ់ អន់ឌែ លូ អំប៉ញ់ ផា «អន់ដីស ដាគ់ ឡាកោ ប៉ាំងឡៃ ដេល ប ណាង ?» មួត អង់កាន់ ម៉ុត គ្វែត ជុង អ៊ែ លូ កាដាប សាំប‌៉័ះ។ ១០ កេះណោះ យីស៊ូ រ៉ះ កា អន់ឌែ ផា «ជែ អ្យូគ ! ហគ់ អន់ដីស ឡាំ រ៉ះ កា អុះ ម៉ី អាញ់ ប៉្រើ អន់ឌែ ឡាំ ប៉ាគ់ ខេត កាលីឡេ តោ ពិ ប៉ាគ់ ចារ ណោះ អន់ឌែ ចឹង ប៉ប័ អាញ់»។

១១ ផះ មួត អង់កាន់ ណោះ ចាក មួត តាហាន បក់ អ្វៃ ញ៉ាម អន់ដា អន់ឌែ កា ឡាំ ប៉ាគ់ មឿង ដេល ភឿ រ៉ះ សារ ឡាក់ ទី កើត ពឹះ ណោះ កា មួត ម៉ៃគ ក្រាគ់ រ៉ាម៉ះ ប‌៉្រ័ះ ។ ១២ មួត ម៉ៃគ ក្រាគ់ រ៉ាម៉ះ ប‌៉្រ័ះ លូ មួត ក្រាគ់ តាំងកង់ អន់ឌែ លួម ពឹកសា គួប កេះណោះ អន់ លៀន កា មួត តាហាន តុត អៀង ១៣ លូ អន់តគ់ ផា «ហគ់ អន់ដីស រ៉ះ កា ពូ ផា "ផះ ញឹន តៃប ហ្លាក់ មួត សឹះ អ៊ែ ម៉ុត អន់តុង អ្យក់ ប៉ាទ្រូ អ៊ែ ណោះ កាម៉ាំង"។ ១៤ ផា សារ អា កាតាំង ទឹល ប៉ាគ់ ម៉ៃគ រ៉ាំងហៃ ខេត ណោះ ញឹន ចឹង កាប ឡោម លូ អ៊ែ ភឿ អន់ អន់ដីស រ៉ាវ៉ាច់ ឡឹង ថូត»។ ១៥ មួត តាហាន អ្យក់ លៀន លូ ប៉្រគ័ ពួយ សារ ពូ អន់តគ់ ណោះ ហង។ សារ អន់ឌែ រ៉ះ ណោះ កា កាតាំង លៅ ប៉ាញ័ ទឹប ស្រុក សុនសាត អ៊ីស្រាអ៊ែល លើយ ទឹល រ៉ប់ ដារ់ អា។

សារ យីស៊ូ ប៉្រើ សឹះ អ៊ែ ចាក ឡាំ រ៉ះ កា ប៉ាណូស គ្រឹប សុនសាត

១៦ មួត សឹះ ១១ ដូវ អន់ឌែ ជៀក គួប ឡាំ ប៉ាគ់ ខេត កាលីឡេ។ ទឹល ប៉ាគ់ ណោះ ហាវ ពឹង ប៉ានឹម ឡាក់ យីស៊ូ រ៉ះ កា អន់ឌែ។ ១៧ ប៉ាគ់ អន់ឌែ ប៉ប័ យីស៊ូ កេះ អន់ឌែ កាដាប សាំប‌៉័ះ ហះកា បក់ អន់ដា អ្វៃ សង់សៃ។ ១៨ យីស៊ូ ម៉ុត ក្យាម័ អន់ឌែ លូ កាប ផា «គ្រឹប សារ អំរ៉ាញ អឺញ ទឹប ពឹង តេះ លូ ពឹង ប៉្លៃង មប ទិ កា អាញ់ កេះ។ ១៩ ទឹល នីណោ័ះ ហគ់ អន់ដីស ចាក ឡាំ រ៉ះ កា ប៉ាណូស ពឹង អង់កក់ តេះ អា អន់ គ្រឹប សុនសាត ជៀក អន់ឌែ ប៉្រគ័ សឹះ អាញ់ កេះណោះ ប៉ាំងហុំ អន់ឌែ អន់ កេះ ប៉ាសុន ប‌៉្រ័ះ ឡាក់ ពឹ លូ គន ប‌៉្រ័ះ លូ ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់។ ២០ កេះណោះ ប៉ាំងហៀន អន់ឌែ អន់ ប៉្រគ័ ពួយ គ្រឹប សារ អាញ់ អន់តគ់ រ៉ះ កា អន់ដីស ណោះ ហង។ ត្រគ់ អ្លុ អន់តគ់ ផា អាញ់ កា អ្វៃ អន់ឌូ លូ អន់ដីស រ៉ប់ ដារ់ ដេល លើយ ទឹល អង់កក់ តេះ អា ឡុច ទៀ»។

* ១:១ ១:១ បក់ ប‌៉្រ័ះ រ៉ើស អន់ ប៉្រគ័ សាដាច់ ពៀគ គុល «គ្រិះ»។

† ១:២១ ១:២១ យីស៊ូ ទី ណី ផា «ប‌៉្រ័ះ តង័»។

‡ ១:២៣ ១:២៣ សារ អា ឡាច់ ឡឹង អេសាយ ៧:១៤។

* ២:៤ ២:៤ សាដាច់ ឡាក់ រ៉ាគឹយ ប‌៉្រ័ះ រ៉ះ ពែ ពៀគ គុល «គ្រិះ»។

† ២:៦ ២:៦ សារ អា ឡាច់ ឡឹង មីកា ៥:២។

‡ ២:១៥ ២:១៥ សារ អា ឡាច់ ឡឹង ហូសេ ១១:១។

§ ២:១៨ ២:១៨ សារ អា ឡាច់ ឡឹង យេរេមៀ ៣១:១៥។

* ៣:៣ ៣:៣ សារ អា ឡាច់ ឡឹង អេសាយ ៤០:៣។

* ៤:៤ ៤:៤ សារ អា ឡាច់ ឡឹង សារ អន់ ចាបាប់ លឺក ទី ពៀរ (ចោទិយ​កថា) ៨:៣។

† ៤:៦ ៤:៦ សារ អា ឡាច់ ឡឹង ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ៩១:១១,១២។

‡ ៤:៧ ៤:៧ សារ អា ឡាច់ ឡឹង សារ អន់ ចាបាប់ លឺក ទី ពៀរ (ចោទិយ​កថា) ៦:១៦។

§ ៤:១០ ៤:១០ សារ អា ឡាច់ ឡឹង សារ អន់ ចាបាប់ លឺក ទី ពៀរ (ចោទិយ​កថា) ៦:១៣។

* ៤:១៦ ៤:១៥-១៦ សារ អា ឡាច់ ឡឹង អេសាយ ៩:១-២។

* ៥:២១ ៥:២១ សារ អា ឡាច់ ឡឹង សារ ឡាច់ (និក្ខមនំ) ២០:១៣។

† ៥:២៧ ៥:២៧ សារ អា ឡាច់ ឡឹង សារ ឡាច់ (និក្ខមនំ) ២០:១៤។

‡ ៥:៣១ ៥:៣១ សារ អា ឡាច់ ឡឹង សារ អន់ ចាបាប់ លឺក ទី ពៀរ (ចោទិយ​កថា) ២៤:១។

§ ៥:៣៨ ៥:៣៨ សារ អា ឡាច់ ឡឹង សារ ឡាច់ (និក្ខមនំ) ២១:២៤។

* ៥:៤១ ៥:៤១ ផះ រ៉ាំងវ៉ាង ណោះ តាហាន សុនសាត រ៉ូម ទី ចាបាប់ ប៉ាំងខំ ពូ គយ ឃឿង ខង អន់ ចាក ចាំងហាយ្គ ទី ម៉ោញ កាឡូម៉ិត។

† ៥:៤៣ ៥:៤៣ ប៉រ់ ហៃ ចាបាប់ មួត លេវី (លេវីវិន័យ) ១៩:១៨។

* ៦:១៣ ៦:៩-១៣ ពិន ព្រែ នីអៀ កា ត្រគ់ ដេល៖ ៩ អឺ ពឹ ញឹន ឡាក់ អ្វៃ ពឹង ប៉្លៃង អន់ សិច អីស ដាគ់ ឡាយ៉ាម័។ ១០ ប៉រ់ សារ រ៉ាំងហៃ រ៉ាំងខ្យា ម៉ះ អីស ពឹះ ទឹល អន់ ប៉ាណូស ពឹង អង់កក់ តេះ ប៉្រគ័ ពួយ ពុត អីស ឡាក់ កា ពូ ពឹង ប៉្លៃង ដេល។ ១១ ប៉រ់ អីស អន់ សាណា ឡាក់ កា ញឹន តងកាន កាណុង ដារ់ អា។ ១២ ប៉រ់ អីស ជែ អ្យក់ យ៉ូ សារ យច ញឹន ឡាក់ កា ញឹន អូ អ្យក់ យ៉ូ សារ យច ពូ ប៉្រគ័ លូ ញឹន ដេល។ ១៣ ជែ អន់ ពូ ប៉ាឡោម ញឹន ប៉្រគ័ យច ហះកា ប៉រ់ អីស តង័ ញឹន អន់ រ៉ាវ៉ាច់ ឡឹង សារ អ៊ក សារ បឺគ ខង សារ រ៉ាំងហៃ រ៉ាំងខ្យា លូ អំរ៉ាញ អឺញ លូ សារ ដាគ់ កេង ម៉ះ អីស អ្វៃ លើយ អាមែន។

* ៧:២ ៧:២ អ៊ែ កាប ប៉ាន់ដឹប ប៉ិច ទី ណី ផា ផា ពិន ចៃគ ថូត ពូ ឡាឡិគ័ ឡាឡាគ័ ប‌៉្រ័ះ ចឹង ចៃគ ថូត ពិន និះទៅ ដេល។

* ៨:១៧ ៨:១៧ សារ អា ឡាច់ ឡឹង អេសាយ ៥៣:៤។

* ៩:៣ ៩:៣ អន់ឌែ ឃឹត ផា យីស៊ូ ផាម៉ាត ប‌៉្រ័ះ ញន កា អ៊ែ ផា អ៊ែ អ្លុ អូ អ្យក់ យ៉ូ សារ ប៉ាណូស ប៉្រគ័ យច លូ ប‌៉្រ័ះ ឃឺ ទី ដឹង ប‌៉្រ័ះ ហង អ្លុ ប៉្រគ័ នីណោ័ះ។

† ៩:១៣ ៩:១៣ សារ អា ឡាច់ ឡឹង ហូសេ ៦:៦។

‡ ៩:១៥ ៩:១៥ យីស៊ូ កាប នីអៀ ឃឺ កាប ប៉ាន់ដឹប ឡឹង ឡាកោ អ៊ែ ទៅ ផះ អ៊ែ អ្វៃ រ៉ីស ប៉្រគ័ អន់ ពូ ហោក រ៉គ់ ហះកា ប៉ាគ់ ពូ រ៉ុប ប៉ាន់តោ័ អ៊ែ ណោះ ពូ ចឹង សាម៉ុក សាម៉ាញ ទឹប កំ អូ សា សាណា។

§ ៩:១៦ ៩:១៦ អ៊ែ កាប ប៉ាន់ដឹប ប៉ិច ទី ណី ផា អ៊ែ អន់ សារ ដាគ់ ឡាក់ ណាវ កាខាក់ អូ ត្រគ់ ក្រាន័ កា ប៉ាយ៉ាម័ សារ សាន់ដាប់ អុះ។

* ៩:១៧ ៩:១៧ អ៊ែ កាប ប៉ាន់ដឹប ទី ណី ឡាក់ កា ៩:១៦ ដេល។

† ៩:២៣ ៩:២៣ គុន តាឡាប័ ឃើយ សុនសាត អ៊ីស្រាអ៊ែល ឃឺ ប៉ាគ់ ប៉ាណូស តោ័ ពូ ខ្លោម ប៉ី ខ្លោម ច្យាប័។ មួត ប‌៉្រ័ះ ប៉ាត្រង័ ឃើយ ច្វាល់ ពូ ញ៉ាំ អង់ហ្យាំង ដេល។

* ១០:៤ ១០:៤ ក្រុំ ប៉ាត់តាវ៉ាត់ ពូ អើ ផា ក្រុំ កាណាន ដេល ឃឺ មួត ប៉ិច កា សុនសាត អ៊ីស្រាអ៊ែល ប៉្រគ័ ប៉ាត់តាវ៉ាត់ ភឿ អន់ រ៉ាវ៉ាច់ ឡឹង តី សុនសាត រ៉ូម។

† ១០:១៤ ១០:១៤ តាតូះ ឡាច់ កាបក់ តេះ ឃឺ ភឿ ប៉្រគ័ សាញ៉ា ផា អន់ឌែ ប៉ាសាំង លូ ពូ ណោះ។

‡ ១០:១៥ ១០:១៥ មួត មឿង សូដុំ លូ មួត មឿង កូម៉ូរ៉ា ឃឺ មឿង ពៀរ សើគ ពែ ពូ ប៉្រគ័ អូ ដាគ់ អៀង ណោះ ប‌៉្រ័ះ ប៊កកាតយ័ ចៃគ ថូត ថាំឡាយ មឿង ទិ ប្លី។ ប៉រ់ ហៃ កាណើត អង់កក់ តេះ (លោកុប្បត្តិ) ១៩:១-២៨។

§ ១០:២៤ ១០:២៤ សារ អា យីស៊ូ ប៉ិច កាប ឡឹង ឡាកោ អ៊ែ ទៅ ពៀប ឡាក់ កា ណៃឃូ លូ ពឹ តាំងឡា។

* ១០:២៥ ១០:២៥ បេលសេប៊ូល ឃឺ ម៉ៃគ ប‌៉្រ័ះ បឺគ សិច សាតាំង ណោះ ហង។

† ១០:២៩ ១០:២៩ ច្យិម ពៀគ គុល «អាសារីយ៉ុន»។ ១៦ អាសារីយ៉ុន សាម៉ើ លូ ម៉ោញ ឌែណារី។ ម៉ោញ ឌែណារី ឃឺ ខា ប៉្រគ័ គូលី ម៉ោញ ដារ់។

* ១១:២ ១១:២ យីស៊ូ ពៀគ គុល «គ្រិះ»។

† ១១:៥ ១១:៥ ប៉រ់ ហៃ អេសាយ ៣៥:៥-៦; ៤២:១៨; ៦១:១។

‡ ១១:១០ ១១:១០ សារ អា ឡាច់ ឡឹង ម៉ាឡាគី ៣:១។

§ ១១:២១ ១១:២១ មឿង ទីរ៉ូះ លូ មឿង ស៊ីដូន ឃឺ មឿង សុនសាត អន់ទៀគ ពូ ឌុ ប៉្រគ័ អូ ដាគ់ អៀង។

* ១១:២១ ១១:២១ គុន តាឡាប័ ពូ ផា ពូ ឡាប់ ញម សារ យច លូ ប៉ិនពែង ពុត ពៀក ណោះ ពូ កា អន់តុក កាប៉ោ លូ អង់អ្វៃ ពឹង អំហ្មូវ។

† ១១:២៣ ១១:២៣ មឿង សូដុំ ឃឺ មឿង ម៉ោញ សើគ ពែ ពូ ប៉្រគ័ អូ ដាគ់ អៀង ណោះ ប‌៉្រ័ះ ប៊កកាតយ័ ចៃគ ថូត ថាំឡាយ មឿង ទិ ប្លី។ ប៉រ់ ហៃ កាណើត អង់កក់ តេះ (លោកុប្បត្តិ) ១៩:១-២៨។

‡ ១១:២៩ ១១:២៩ ហគ់ ម៉ុត គែង អាញ់ ពិ ពៀគ គុល «ហគ់ អ្យក់ នឹម ម៉ះ អាញ់ ចៃគ ពឹង ឡាកោ ពិ»។

§ ១១:៣០ ១១:៣០ ង៉ារ អាញ់ ប៉្រើ អន់ដីស ប៉្រគ័ កា ដាគ់ ឡាម៉គ់ ដេល ពៀគ គុល «នឹម ម៉ះ អាញ់ ជឺច កាណាគ័ អាញ់ ប៉្រើ អន់ដីស គយ កា ជឺច ដេល»។

* ១២:២ ១២:២ តាម ចាបាប់ ប‌៉្រ័ះ ប៉្រគ័ ង៉ារ ដឹង ត្រោ ដារ់ ត្រគ់ រ៉ាឡូវ ម៉ោញ ដារ់ ហះកា មួត ផារ៉ាស៊ី អន់ឌែ ធែម ចាបាប់ អន់ឌែ ណាវ្គ ផា អន់ឌែ ប៉ប័ ពូ ហ៊្រច សា ពៀ ពឹង ដារ់ រ៉ាឡូវ អន់ឌែ ផា យច ចាបាប់ ហង ឡាក់ កា ប៉្រគ័ ង៉ារ ដេល។

† ១២:៤ ១២:៤ ផះ ណោះ ប‌៉្រ័ះ អូ អឺក កា សាដាច់ ដាវីត អុះ ទឹល នីណោ័ះ មួត ផារ៉ាស៊ី អូ ត្រគ់ អឺក កា សឹះ យីស៊ូ ដេល។ ប៉រ់ ហៃ ១ សាំយូអ៊ែល ២១:១-៦។

‡ ១២:៧ ១២:៧ សារ អា ឡាច់ ឡឹង ហូសេ ៦:៦។

§ ១២:២១ ១២:១៨-២១ សារ អា ឡាច់ ឡឹង អេសាយ ៤២:១-៤។

* ១២:២៤ ១២:២៤ បេលសេប៊ូល ឃឺ ម៉ៃគ ប‌៉្រ័ះ បឺគ សិច សាតាំង ណោះ ហង។

† ១២:២៩ ១២:២៩ ប៉ាណូស កេង ណោះ ឃឺ ប‌៉្រ័ះ បឺគ សាតាំង។

‡ ១២:៤១ ១២:៤១ ប៉រ់ ហៃ យូណះ ៣:១-១០។

§ ១២:៤២ ១២:៤២ ប៉រ់ ហៃ សារ មួត សាដាច់ (ពង្សាវតារ​ក្សត្រ) ទី ១ ១០:១-១៣។

* ១២:៤៦-៤៧ ១២:៤៦-៤៧ ហ្លា ពូ ច្រាគ់ លូ តី ម៉ោញ ចំលួន ធែម ប៉ានឹរ ផា៖ ទី ប៉ាណូស ម៉ោញ ដូវ ម៉ុត រ៉ះ កា អ៊ែ ផា «មើគ លូ អុះៗ អីស អន់ឌែ អ្វៃ ក្យាគ់ គែង ឡីង ប៉ិច កាកាប លូ អីស»។

* ១៣:១៥ ១៣:១៤-១៥ សារ អា ឡាច់ ឡឹង អេសាយ ៦:៩-១០។

† ១៣:៣៥ ១៣:៣៥ សារ អា ឡាច់ ឡឹង ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ៧៨:២។

‡ ១៣:៥២ ១៣:៥២ យីស៊ូ កាប ប៉ាន់ដឹប អា ប៉ិច ទី ណី ផា ណៃឃូ ប៉ាំងហៀន ណោះ អ្លុ រ៉ះ សារ ប‌៉្រ័ះ ទឹប សារ ឡឹង អន់ទ្រួល ពែ ទឹប សារ ណាវ ឡឹង យីស៊ូ។

* ១៤:១ ១៤:១ សាដាច់ ហេរត អា ឃឺ គន ហេរត ឡាក់ ប៉្រគ័ សាដាច់ ផះ យីស៊ូ កើត ពែ សិច អ៊ែ និះទៅ។

† ១៤:៦ ១៤:៦ ប៊ុន កាណើត រ៉ប់ សាណាំ ពូ ប៉្រគ័ ប៊ុន អា តាគ់ កាចាំង ឡឹង ដារ់ អ៊ែ កើត។

* ១៥:៤ ១៥:៤ សារ អា ឡាច់ ឡឹង សារ ឡាច់ (និក្ខមនំ) ២០:១២; ២១:១៧។

† ១៥:៩ ១៥:៨-៩ សារ អា ឡាច់ ឡឹង អេសាយ ២៩:១៣។

‡ ១៥:២៦ ១៥:២៦ សុនសាត អ៊ីស្រាអ៊ែល ឌុ កាប សាដោះ កា សុនសាត អន់ទៀគ ផា «សូ» ហះកា តាទឹច អ៊ែ ប៉ានឹរ យីស៊ូ កាប អា ឃឺ «សូ ថិៗ» អ៊ែ អូ ត្រគ់ កាប សាដោះ កា ពូ អុះ។

* ១៦:៦ ១៦:៦ ពុះ អា សាំរ៉ាប់ ប៉្រគ័ ណុំ ប៉ាំង។ យីស៊ូ កាប ប៉ាន់ដឹប ឡឹង សារ អន់ឌែ ប៉ាំងហៀន។

† ១៦:១៤ ១៦:១៤ យេរេមៀ ឡាក់ រ៉ាគឹយ ប‌៉្រ័ះ ឡឹង សើគ ពែ ដេល។

‡ ១៦:១៧ ១៦:១៧ អូ ត្រគ់ ប៉ាណូស អុះ អន់តគ់ រ៉ះ អន់ កា អីស អ្លុ ពិន ព្រែ នីអៀ កា ត្រគ់ ដេល៖ អូ ត្រគ់ ឡាច់ ឡឹង ពុត ឡាកោ ប៉ាំងឡៃ អីស ទៅ អុះ។

§ ១៦:១៨ ១៦:១៨ ពេត្រុះ វ៉ឹច លូ ពៀគ ក្រិក ឡាក់ ទី ណី ផា «អំហ្មោ»។

* ១៧:២០-២១ ១៧:២០-២១ ហ្លា ពូ ច្រាគ់ លូ តី ម៉ោញ ចំលួន ធែម ប៉ានឹរ ផា៖ ពូ ទ្រុះ ប‌៉្រ័ះ បឺគ នែវ អា ទី ដឹង កា ម៉ន់ ឡោម ប‌៉្រ័ះ លូ កំ អូ សា សាណា ណោះ អ៊ែ ចឹង ឡាច់។

* ១៨:១០-១១ ១៨:១០-១១ ហ្លា ពូ ច្រាគ់ លូ តី ម៉ោញ ចំលួន ធែម ប៉ានឹរ ផា៖ ខង ប៉ាណូស អាញ់ ពឹះ ប៉ាគ់ អា ភឿ តង័ បក់ ហ៊្យង ហ្យើត។

† ១៨:១៦ ១៨:១៦ ប៉រ់ ហៃ សារ អន់ ចាបាប់ លឺក ទី ពៀរ (ចោទិយ​កថា) ១៩:១៥។

‡ ១៨:២៤ ១៨:២៤ ពៀគ គុល «១០.០០០ តាឡង់» ឃឺ ម៉ាស លើ ប៉្រាក់ ៣.០០០.០០០ កាឡូ។

§ ១៨:២៨ ១៨:២៨ ១០០ លៀន កាក់ ពៀគ គុល «១០០ ឌែណារី»។ ម៉ោញ ឌែណារី ឃឺ ខា ប៉្រគ័ គូលី ម៉ោញ ដារ់។

* ១៩:៥ ១៩:៥ សារ អា ឡាច់ ឡឹង កាណើត អង់កក់ តេះ (លោកុប្បត្តិ) ២:២៤។

† ១៩:៨ ១៩:៨ តាម ចាបាប់ ផា ក្លោ ប៉ិច អ្លាត កាម៉ាញ់ អ៊ែ ត្រគ់ ច្រាគ់ សត់ត្រា ភឿ អន់ ពូ អ្លុ អន់តគ់ ផា អ៊ែ អ្លាត តាទឹច កេះ ណោះ ពូ ចឹង ខឹន ទី អង់កាន់ ណោះ ណាវ្គ។

‡ ១៩:១១ ១៩:១១ ប៉ានឹរ អន់ដីស អា ពិន ព្រែ នីអៀ កា ត្រគ់ ដេល៖ ប៉ានឹរ អាញ់ អា ។

§ ១៩:១៩ ១៩:១៨-១៩ ប៉រ់ ហៃ សារ ឡាច់ (និក្ខមនំ) ២០:១២-១៦; ចាបាប់ មួត លេវី (លេវីវិន័យ) ១៩:១៨។

* ១៩:២៤ ១៩:២៤ កាប៉ូវ ពៀគ គុល «អូត»។

† ១៩:២៥ ១៩:២៥ សុនសាត អ៊ីស្រាអ៊ែល សាម៉គ័ កា បក់ ចំ ប‌៉្រ័ះ ប៉ិច ចៃ បក់ ណោះ ចឹង កេះ ប‌៉្រ័ះ ប៉ាត្រង័ ហង។

* ២០:២ ២០:២ ម៉ោញ កាក់ ពៀគ គុល «ម៉ោញ ឌែណារី» ឃឺ ខា ប៉្រគ័ គូលី ម៉ោញ ដារ់។

† ២០:២២ ២០:២២ អន់ដីស ខឹន ប អ្យក់ សារ អាញ់ ចឹង ទី ? ពៀគ គុល «អន់ដីស ខឹន ប អៃត ចក អាញ់ ត្រគ់ អៃត អា ?»។

‡ ២០:២៣ ២០:២៣ អន់ដីស ចឹង ទី សារ ឡាក់ អាញ់ ចឹង ទី អា ដេល ពៀគ គុល «អន់ដីស ចឹង អៃត ចក អាញ់ ដេល»។

* ២១:៥ ២១:៥ មឿង ស៊ីយ៉ូន ឃឺ មឿង យេរូសាឡឹម ណោះ ហង។

† ២១:៥ ២១:៥ សារ អា ឡាច់ ឡឹង សាការី ៩:៩។

‡ ២១:៩ ២១:៩ ហូសាណា ពៀគ សុនសាត ហេព្រឺ ទី ណី ផា «ប៉ានេ» លើ «ប៉រ់ តង័ ញឹន ណើ»។

§ ២១:១៣ ២១:១៣ សារ អា ឡាច់ ឡឹង អេសាយ ៥៦:៧។

* ២១:១៣ ២១:១៣ ប៉រ់ ហៃ យេរេមៀ ៧:១១។

† ២១:១៦ ២១:១៦ សារ អា ឡាច់ ឡឹង ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ៨:២។

‡ ២១:១៩ ២១:១៩ កាណុង ផាប់ ប៉ានឹរ ប‌៉្រ័ះ តើម ហ្រា ឃឺ ពូ កាប ប៉ាន់ដឹប ឡឹង សុនសាត អ៊ីស្រាអ៊ែល។

§ ២១:៤២ ២១:៤២ សារ អា យីស៊ូ កាប ពៀប ឡឹង ឡាកោ អ៊ែ ទៅ ឡាក់ អំហ្មោ ដាគ់ ណោះ។

* ២១:៤២ ២១:៤២ សារ អា ឡាច់ ឡឹង ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ១១៨:២២។

* ២២:១៦ ២២:១៦ ថាម៉ាដា មួត ផារ៉ាស៊ី លូ មួត គន សោ សាដាច់ ហេរត អូ ត្រគ់ លូ គួប សោប អុះ។

† ២២:២៤ ២២:២៤ ប៉រ់ ហៃ សារ អន់ ចាបាប់ លឺក ទី ពៀរ (ចោទិយ​កថា) ២៥:៥-១០។

‡ ២២:៣២ ២២:៣២ សារ អា ឡាច់ ឡឹង សារ ឡាច់ (និក្ខមនំ) ៣:៦។

§ ២២:៣៤ ២២:៣៤ មួត ផារ៉ាស៊ី អូ ណីស កា មួត សាឌូស៊ី អុះ។

* ២២:៣៧ ២២:៣៧ សារ អា ឡាច់ ឡឹង សារ អន់ ចាបាប់ លឺក ទី ពៀរ (ចោទិយ​កថា) ៦:៥។

† ២២:៣៩ ២២:៣៩ សារ អា ឡាច់ ឡឹង ចាបាប់ មួត លេវី (លេវីវិន័យ) ១៩:១៨។

‡ ២២:៤៤ ២២:៤៤ សារ អា ឡាច់ ឡឹង ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ១១០:១។

* ២៣:៥ ២៣:៥ ប៉រ់ ហៃ សារ អន់ ចាបាប់ លឺក ទី ពៀរ (ចោទិយ​កថា) ៦:៨; ១១:១៨; ចំលួន ប៉ាសុន (ជន​គណនា) ១៥:៣៨-៣៩។

† ២៣:១៣-១៤ ២៣:១៣-១៤ ហ្លា ពូ ច្រាគ់ លូ តី ម៉ោញ ចំលួន ធែម ប៉ានឹរ ផា៖ អឺ មួត ណៃឃូ ប៉ាំងហៀន ចាបាប់ លូ មួត ផារ៉ាស៊ី ! អន់ដីស ឡាក់ ប៉ាណូស ព្លូង ប៉្លាច័ អន់ដីស ចឹង ឡាំបាក តាទឹច ហង ខង អន់ដីស ឌុ លោប អ្យក់ រ៉ាស អំប៉ាស ម៉ះ មួត អន់ត្រោ័ អន់ទ្រុះ លូ តាំប៉្រគ័ ម៉ន់ ទុញៗ ខាក់។ អន់ដីស ចឹង ត្រគ់ ថូត ក្លាំង លឺន ឡឹង ពូ។

‡ ២៣:១៦ ២៣:១៦ មួត ផារ៉ាស៊ី កាប នីណោ័ះ ឡាក់ កា អន់ឌែ ណាំង ទ្រង ភឿ ចឹង អ្លុ ម៉ត់ តាំព្លូង។

§ ២៣:២៣ ២៣:២៣ តាម ចាបាប់ ប‌៉្រ័ះ សុនសាត អ៊ីស្រាអ៊ែល កាណាគ័ អន់ឌែ ទិណោ័ះ ១០ ចានែក ត្រគ់ អ្យក់ ម៉ោញ ចានែក មប អន់ កា ប‌៉្រ័ះ ប៊កកាតយ័។ ថាម៉ាដា ពូ អន់ ដឹង ពៀ ភែ សាងី តាពែ លូ កាណាគ័ ពូ រង។ ប៉រ់ ហៃ ចាបាប់ មួត លេវី (លេវីវិន័យ) ២៧:៣០-៣៣; ចំលួន ប៉ាសុន (ជន​គណនា) ១៨:២១,២៤; សារ អន់ ចាបាប់ លឺក ទី ពៀរ (ចោទិយ​កថា) ១២:៥-១៩; ១៤:២២-២៩។

* ២៣:២៤ ២៣:២៤ កាប៉ូវ ពៀគ គុល «អូត»។

* ២៤:១៥ ២៤:១៥ កាណាគ័ បឺគ អ៊ក កាខាក់ ឡាក់ ថាំឡាយ ប៉រ់ ហៃ ដានីអ៊ែល ៩:២៧; ១១:៣១; ១២:១១។ សារ ដានីអ៊ែល រ៉ះ ណោះ កាប ឡឹង សាដាច់ អាន់ទីយ៉ូគូះ អេពីផាន អ៊ែ ប៉្រគ័ អន់ហ្នឹង លូ អ្យក់ សាគែ សៃន ប‌៉្រ័ះ សេយូះ ពឹង រ៉ោង រ៉ាម៉ះ ប‌៉្រ័ះ ប៊កកាតយ័។ យីស៊ូ ប៉ិច រ៉ះ ផា ចឹង ទី សារ វ៉ឹច លូ អា ម៉ោញ ណាវ្គ កើត ពឹះ ពឹង រ៉ោង រ៉ាម៉ះ។

† ២៤:១៧ ២៤:១៧ ហី សុនសាត ពូ ទី អន់តល័ សាម៉ើ ពូ ឃើយ ហាវ អ្វៃ ពឹង អន់តល័ ដេល។

‡ ២៤:២០ ២៤:២០ គុន តាឡាប័ ឃើយ សុនសាត ពូ ឃឺ ពឹង ដារ់ រ៉ាឡូវ ពូ អូ ខឹន ចាក ចាំងហាយ្គ អុះ។

§ ២៤:៣០ ២៤:៣០ អង់កក់ តេះ អា ពិន ព្រែ នីអៀ កា ត្រគ់ ដេល៖ ប៉ាថេត អា ។

* ២៤:៣០ ២៤:៣០ ប៉រ់ ហៃ ដានីអ៊ែល ៧:១៣-១៤។

* ២៥:១៥ ២៥:១៥ ម៉ោញ ដូវ ៥០០០ លៀន កាក់ ម៉ោញ ដូវ ២០០០ ម៉ោញ ដូវ ណាវ្គ ១០០០ ពៀគ គុល «ម៉ោញ ដូវ ប៉ាតាម័ តាឡង់ ម៉ោញ ដូវ ពៀរ តាឡង់ ម៉ោញ ដូវ ណាវ្គ ម៉ោញ តាឡង់»។ ម៉ោញ តាឡង់ សាម៉ើ លូ ម៉ាស លើ ប៉្រាក់ ៣៤ កាឡូ។

* ២៦:២៥ ២៦:២៥ «ត្រគ់ ឡាក់ កា អីស ផា ណោះ» ពៀគ គុល «អីស ផា នីណោ័ះ !»។

† ២៦:៣១ ២៦:៣១ សារ អា ឡាច់ ឡឹង សាការី ១៣:៧។

‡ ២៦:៣៩ ២៦:៣៩ សារ ថុក ប៉ាណាប អា ពៀគ គុល «ចក អា»។

§ ២៦:៤២ ២៦:៤២ ទី សារ ថុក ប៉ាណាប អា ពៀគ គុល «អៃត ចក អា»។

* ២៦:៥០ ២៦:៥០ អីស ប៉ិច ប៉្រគ័ នីចម័ កា ប៉្រគ័ ពិ ពិន ព្រែ នីអៀ កា ត្រគ់ ដេល៖ អីស ពឹះ ប៉ិច ប៉្រគ័ នីចម័ ?។

† ២៦:៥៣ ២៦:៥៣ ម៉ោញ តាប៉ល់ អា ទី តាហាន ៦០០០ ដូវ។

‡ ២៦:៦៤ ២៦:៦៤ «ត្រគ់ ឡាក់ កា អីស ផា ណោះ» ពៀគ គុល «អីស ផា នីណោ័ះ !»។

§ ២៦:៦៤ ២៦:៦៤ ប៉រ់ ហៃ ដានីអ៊ែល ៧:១៣-១៤។

* ២៧:១០ ២៧:៩-១០ សារ អា ឡាច់ ឡឹង សាការី ១១:១៣។

† ២៧:១១ ២៧:១១ «ត្រគ់ ឡាក់ កា អីស ផា ណោះ ហង» ពៀគ គុល «អីស ផា នីណោ័ះ !»។

‡ ២៧:១៦ ២៧:១៦ បារ៉ាបះ ហ្លា ពូ ច្រាគ់ លូ តី ម៉ោញ ចំលួន ផា៖ យីស៊ូ បារ៉ាបះ ។

§ ២៧:២៤ ២៧:២៤ សារ រ៉ាវ តី អា ទី ណី ផា អ៊ែ អូ រែវ ពុត ប៉្រគ័ សារ អា អុះ ឃឺ អ៊ែ ប៉ាគែក ផា ឡាកោ អ៊ែ អូ ទី ថូត។

* ២៧:៣៥ ២៧:៣៥ ហ្លា ពូ ច្រាគ់ លូ តី ម៉ោញ ចំលួន ធែម ប៉ានឹរ ផា៖ ភឿ តាគ់ អង់កេះ សារ ឡាក់ កា មួត រ៉ាគឹយ ប‌៉្រ័ះ ទី ច្រាគ់ រ៉ះ ផា "ពូ ចឹង អ្យក់ អាវ អ្លឹង អាញ់ រ៉ុប កាប៉ាច់ ជែក គួប សោប"។

ម៉ាកុះ

១

២

៣

៤

៥

៦

៧

៨

៩

១០

១១

១២

១៣

១៤

១៥

១៦

ម៉ាកុះ

ច្រាគ់ សារ ដាគ់ ឡឹង យីស៊ូ

សារ អន់តគ់ រ៉ះ

ម៉ាកុះ ឃើយ ចាក រ៉ះ សារ ដាគ់ ឡឹង យីស៊ូ អន់ឌូ លូ វគ័ ប៉ូល លូ វគ័ ពេត្រុះ ហះកា អ៊ែ អូ ត្រគ់ កាណុង កាំឡាំង ១២ ដូវ បក់ រ៉ះ ប៉ាតាង យីស៊ូ ណោះ អុះ។

តាម ពូ រ៉ះ ម៉ាកុះ កាតាំង ពេត្រុះ រ៉ះ ឡឹង ង៉ារ ឡាក់ យីស៊ូ ប៉្រគ័ លូ សារ យីស៊ូ រ៉ះ អ៊ែ ច្រាគ់ សារ ទិណោ័ះ កាណុង ផាប់ អា ហង។ ពូ ឃឹត ផា ម៉ាកុះ ច្រាគ់ សារ ដាគ់ ឡឹង យីស៊ូ អា អន់ទ្រួល ឡឹង ពូ ឃឺ អ៊ែ រ៉ាំងវ៉ាង សាណាំ ៥៥-៦០ គ.ស. ឃឺ អ៊ែ ២៥ សាណាំ អន់តីគ ឡឹង យីស៊ូ តោ័។

សារ ម៉ាកុះ ប៉ិច កា ពូ អ្លុ ហ្លង់

ម៉ាកុះ ច្រាគ់ សារ កាណុង ផាប់ អា សាំរ៉ាប់ កា បក់ សឿ ប‌៉្រ័ះ ឡាក់ អ្វៃ ប៉ាគ់ ប៉ាថេត អន់ទៀគ អូ អ្វៃ ពឹង ប៉ាថេត អ៊ីស្រាអ៊ែល ម៉ាគ់ អន់ឌែ អាន ដេល។ អ៊ែ ប៉ិច រ៉ះ ប៉ាឡាក់ អន់ ពូ អ្លុ អន់តគ់ ផា យីស៊ូ ឃឺ បក់ ប‌៉្រ័ះ រ៉ើស អន់ ប៉្រគ័ សាដាច់ លូ បក់ ប‌៉្រ័ះ ប៉្រើ ជឹរ តង័ ប៉ាណូស ឃឺ យីស៊ូ ហង ឡាក់ សុនសាត អ៊ីស្រាអ៊ែល អ្វៃ សាណាង ចឹង ពឹះ តង័ អន់ឌែ ណោះ។

អ៊ែ ប៉ិច រ៉ះ ប៉ាឡាក់ ណាវ្គ ផា យីស៊ូ ឃឺ គន ប‌៉្រ័ះ ប៊កកាតយ័ តាទឹច។ កាណុង សារ ម៉ោញ ពឹង ផាប់ អា យីស៊ូ រ៉ះ ផា «សារ រ៉ាំងហៃ រ៉ាំងខ្យា ម៉ះ ប‌៉្រ័ះ ប៊កកាតយ័ ក្យាម័ ចឹង ទឹល ហង»។ អ៊ែ កា តាំបាង សារ អំរ៉ាញ អឺញ កេង ខាក់ អន់ អៀង ភឿ អន់ ពូ អ្លុ អន់តគ់ ផា សារ រ៉ាំងហៃ រ៉ាំងខ្យា ណោះ ពឹះ ទឹល កេះ ឃឺ អ៊ែ តាគ់ អន់ដាគ់ ពូ អីគ ព្លុ លូ ទ្រុះ ឡាច់ ប‌៉្រ័ះ បឺគ ប‌៉្រ័ះ រ៉ឺគ លូ តាគ់ អញ់ស្វាស បី ខ្យាល លូ តាគ់ អង់រ៉ីស សឹត ប៉ាណូស តោ័។ ហះកា យីស៊ូ អូ ប៉ិច អន់ ប៉ាសុន អន់ហ្នាល់ ផា អ៊ែ គន ប‌៉្រ័ះ ស៊្រសៗ ឡូត អុះ អ្យូគ ផៃគ ពូ ចឹង ឃឹត យច ទឹល នីណោ័ះ អ៊ែ ទឹប មួត បក់ អ៊ែ តង័ តាគ់ អន់ដាគ់ អូ អន់ រ៉ះ កា ពឿ អន់ ពូ អ្លុ អុះ។ ម៉ោញ ណាវ្គ អ៊ែ ប៉ិច អន់ មួត សឹះ អ៊ែ អ្លុ អន់តគ់ ផា យ‌៉័ះ អ៊ែ ឡាក់ គន ប‌៉្រ័ះ កាតាម កា អ៊ែ ទី សារ ឡាំបាក លូ ចឹង តោ័ ដេល។ កាប៉ាច់ មួត បក់ សឿ ប‌៉្រ័ះ ត្រគ់ អ្លុ អន់តគ់ ផា យ‌៉័ះ ប‌៉្រ័ះ តង័ អន់ឌែ អន់ រ៉ាវ៉ាច់ ឡឹង សារ យច កេះ កាតាម កា អន់ឌែ ត្រគ់ ថុក ញ៉ាក ឡាំបាក អន់ឌូ លូ យីស៊ូ ដេល។

ម៉ាកុះ ប៉្រគ័ អន់ បក់ អាន សារ កាណុង ផាប់ អា ញម លូ ឃឹត ផា យីស៊ូ ឃឺ ប៉ាណូស នីចម័ បះ អ៊ែ អ្លុ ប៉្រគ័ សារ អំរ៉ាញ អឺញ កេង ខាក់ ទិណោ័ះ ? ប៉ាគ់ អាន សារ កាណុង ផាប់ អា ឡុច ទិ កេះ ណោះ ពិន ចឹង អ្លុ អន់តគ់ ផា យីស៊ូ គន ប‌៉្រ័ះ ប៊កកាតយ័ តាទឹច ហង។

ផិនកាន កាណុង សារ ម៉ាកុះ ច្រាគ់

សារ វគ័ យូហាន ឡាក់ ប៉ាំងហុំ ពូ (១:១-៨)

សារ យីស៊ូ ប៉្រើ យូហាន ប៉ាំងហុំ លូ សារ អ៊ែ អូ ចៃ ប៉្រគ័ ពួយ សារ ប‌៉្រ័ះ បឺគ ប៉ាង៉ល់ (១:៩-១៣)

សារ យីស៊ូ អ្វៃ ពឹង ខេត កាលីឡេ (១:១៤-៩:៥០)

សារ យីស៊ូ ឡាច់ ឡឹង ខេត កាលីឡេ ឡាំ ប៉ាគ់ មឿង យេរូសាឡឹម (១០:១-៥២)

អាទិត ពូ រ៉ុប យីស៊ូ អ្យក់ ឡាំ ពីត ប៉្រគ័ បាប លូ ប៉ាន់តោ័ (១១:១-១៥:៤៧)

សារ យីស៊ូ រ៉ីស សឹត (១៦:១-៨)

[សារ យីស៊ូ តាំបាង ឡាកោ អន់ មួត សឹះ ប៉ប័ (១៦:៩-២០)]។

១

សារ វគ័ យូហាន ឡាំ ប៉ាំងហុំ ប៉ាណូស

១ អា ហង សារ ដាគ់ ឡឹង យីស៊ូ បក់ ប‌៉្រ័ះ រ៉ើស អន់ ប៉្រគ័ សាដាច់ *។ អ៊ែ ឡាក់ គន កាម៉ាក័ ប‌៉្រ័ះ ប៊កកាតយ័។ សារ អ៊ែ ឡាក់ កា នីអៀ៖

២ វគ័ អេសាយ † ទី ច្រាគ់ កាណុង ផាប់ ប៉ានឹរ ប‌៉្រ័ះ៖

«ប‌៉្រ័ះ កាប ផា "អាញ់ ចឹង ប៉្រើ ម៉ោញ ដូវ ប៉ាតាង អាញ់

អន់ ឡាំ អន់ទ្រួល ឡឹង អីស

ភឿ ទ្រៀម ទ្រង អន់ កា អីស"។

៣ ទី ប៉ានឹរ ប៉ាណូស ម៉ោញ ដូវ កាប ម៉ៃៗ ពឹង ស៊្រែ តីស ផា៖

"ហគ់ ទ្រៀម ទ្រង ហាប់ ពឹ តាំងឡា ពិន

ហគ់ តាម៉ង់ ទ្រង អន់ កា អ៊ែ"»‡។

៤ ណោះ វគ័ យូហាន កា ពឹះ ទឹល ត្រគ់ ពួយ ប៉ានឹរ ប‌៉្រ័ះ រ៉ះ តាទឹច អ៊ែ ប៉ាំងហុំ ពូ ពឹង ទៀក ទ្រូង ប៉ាគ់ ស៊្រែ តីស។ អ៊ែ រ៉ះ ប៉្រើ ពូ ហុំ ភឿ តាំបាង ផា អន់ឌែ ប៉ិនពែង ពុត ពៀក កេះ ណោះ ប‌៉្រ័ះ ប៊កកាតយ័ ចឹង អូ អ្យក់ យ៉ូ សារ យច ម៉ះ អន់ឌែ ហង។ ៥ កាំឡាំង ឡឹង ខេត យូដា លូ កាំឡាំង ឡឹង មឿង យេរូសាឡឹម ឡាំ ប៉ាគ់ ចារ វគ័ យូហាន អន់ឌែ កា ឡាប់ ញម កា ឡាកោ អន់ឌែ ទី សារ យច ណោះ វគ័ យូហាន កា ប៉ាំងហុំ អន់ឌែ ពឹង ទៀក ទ្រូង យដាន់។ ៦ វគ័ យូហាន កាស៊ប ពៀត ខោ អាវ ប៉្រគ័ លូ សក់ អូត សាកាគ់ អ្រឹះ អ៊ែ ចៃគ ម៉ាអ៊ែវ ប៉្រគ័ លូ អង់ការ។ រ៉ប់ ដារ់ អ៊ែ សា ឡៃប លូ ទៀក គ្រត។ ៧ វគ័ យូហាន រ៉ះ កា ប៉ាសុន ផា «ទី ប៉ាណូស ម៉ោញ ដូវ ទី អំរ៉ាញ តីស ហ៊្លត ឡឹង អាញ់ អ៊ែ ចឹង ពឹះ អន់តីគ ឡឹង អាញ់។ អាញ់ អា អូ ឃឺ លូ អង់កុញ រ៉ីស កាស៊ែ កឺប អ៊ែ សាំ។ ៨ អាញ់ ប៉ាំងហុំ អន់ដីស លូ ទៀក ហះកា អ៊ែ ចឹង ប៉ាំងហុំ អន់ដីស លូ ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ ឡគ»។

៩ ផះ ណោះ យីស៊ូ ទឹល ពឹះ ឡឹង តេះ ណាសារែត ខេត កាលីឡេ។ វគ័ យូហាន កា ប៉ាំងហុំ អ៊ែ ពឹង ទៀក ទ្រូង យដាន់។ ១០ ផះ យីស៊ូ អ្យូវ ហាវ ឡឹង ទៀក អ៊ែ ប៉ប័ ប៉្លៃង តាលុះ ព្វឹង លូ ប៉ប័ ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ ឡាក់ កា អន់តើប រ៉ាក់ សាណាង័ ជឹរ ឡើះ ពឹង អ៊ែ។ ១១ ផាឌី កាតាំង ប៉ានឹរ កាប ឡឹង ប៉្លៃង ផា «អីស គន តាម័ អាញ់ ប៉ិច ចៃ កេង អីស ត្រគ់ ពុត អាញ់ ខាក់»។

១២ កេះណោះ ប៉ាង៉ាត័ ប៉ាលឹង ប‌៉្រ័ះ កា ប៉ាណាំ យីស៊ូ ឡាំ ប៉ាគ់ ចាំងហាយ្គ ពឹង ស៊្រែ តីស។ ១៣ អ៊ែ អ្វៃ ពឹង ស៊្រែ តីស ណោះ ៤០ ដារ់ ទឹប ប‌៉្រ័ះ បឺគ សាតាំង សាគ់ លួង អ៊ែ ដេល។ អ៊ែ អ្វៃ អន់ឌូ លូ កាណាគ័ ព្រី ទី មួត ប៊យ ប‌៉្រ័ះ រ៉ាំងហៃ អ៊ែ។

សារ យីស៊ូ ចាក រ៉ះ សារ ដាគ់ ឡឹង ប‌៉្រ័ះ

១៤ ឡៃង ឡឹង ពូ រ៉ុប វគ័ យូហាន ចៃគ ខុក យីស៊ូ ឡាំ ប៉ាគ់ ខេត កាលីឡេ ចាក រ៉ះ សារ ដាគ់ ឡឹង ប‌៉្រ័ះ ប៊កកាតយ័ អន់ ពូ អ្លុ អន់តគ់។ ១៥ អ៊ែ កាប ផា «ដារ់ កាំឡត់ ទឹល កេះ សារ រ៉ាំងហៃ រ៉ាំងខ្យា ម៉ះ ប‌៉្រ័ះ ប៊កកាតយ័ ក្យាម័ ចឹង ទឹល ហង។ អ្យគ័ អន់ដីស ប៉ិនពែង ពុត ពៀក លូ សឿ សារ ដាគ់ ឡឹង ប‌៉្រ័ះ ពិ»។ ១៦ ផះ យីស៊ូ ចាក រហាង ទៀក តាំងលោ័ កាលីឡេ អ៊ែ ប៉ប័ ស៊ីម៉ូន លូ អុះ អ៊ែ សិច អន់ត្រេ។ អន់ឌែ អ្វៃ ត្រេះ ជៀល ខង អន់ឌែ ប៉ាណូស ណាំង កា។ ១៧ យីស៊ូ កាប លូ អន់ឌែ ផា «ចុ ឡាំ ពួយ អាញ់ អាញ់ ចឹង ប៉ាំងហៀន អន់ដីស ចាក ណាំង អើ ប៉ាណូស ឡគ»។ ១៨ កាតាំង យីស៊ូ កាប នីណោ័ះ អន់ឌែ អុះ ម៉ី កា សាន់តាគ់ អ្លាត ជៀល ចាក ពួយ យីស៊ូ ឡូត។ ១៩ យីស៊ូ ចាក បៀត ឡឹង ណោះ ណាវ្គ ផាឌី កា ប៉ាត័ះ យ៉ាកុប លូ អុះ អ៊ែ សិច យូហាន ផះ អ្វៃ ប៉ាយ៉ាម័ ជៀល ពឹង ទូក។ អន់ឌែ ណោះ គន វគ័ សេបេដេ។ ២០ យីស៊ូ កា ជៀក អន់ឌែ ណាវ្គ អន់ឌែ កា ចាក ពួយ យីស៊ូ និះទៅ ដេល អ្លាត ពឹ អន់ឌែ អ្វៃ ពឹង ទូក លូ មួត ប៉្រគ័ គូលី អន់ឌែ។

២១ យីស៊ូ លូ សឹះ អ៊ែ ចាក ម៉ុត ពឹង មឿង កាផានឹម។ ទឹល ដារ់ រ៉ាឡូវ អ៊ែ ឡាំ លួម លូ ពូ ពឹង រ៉ោង។ អ៊ែ កា ប៉ាំងហៀន ពូ ដេល។ ២២ មួត បក់ កាតាំង យីស៊ូ ប៉ាំងហៀន ណោះ ញម ខាក់ ខង អ៊ែ កាប ទី អំរ៉ាញ អូ ត្រគ់ ឡាក់ កា មួត ណៃឃូ ប៉ាំងហៀន ចាបាប់ អុះ។ ២៣ ផះ ណោះ ទី ប៉ាណូស ប‌៉្រ័ះ ប៉្រគ័ ម៉ោញ ដូវ ចាក ម៉ុត ពឹង រ៉ោង ចារ ពូ លួម។ អ៊ែ កាប ស៊្រែក ផា ២៤ «យីស៊ូ តេះ ណាសារែត ! នីចម័ អីស ចឹង ប៉្រគ័ កា ញឹន ? អីស ពឹះ ថាំឡាយ ញឹន ប ? អាញ់ អន់ហ្នាល់ អីស កេះ អីស ប៉ាណូស ដាគ់ ត្រង់ ឡាក់ ប‌៉្រ័ះ ប៊កកាតយ័ ប៉្រើ ពឹះ»។ ២៥ យីស៊ូ កាប ប៉ាំងអ្យូគ ប‌៉្រ័ះ បឺគ ផា «អ្វៃ រ៉ាង៉ាប់ ! ចាក ឡាច់ ឡឹង ប៉ាណូស អា ពិ»។ ២៦ ប‌៉្រ័ះ បឺគ តាំប៉ក់ ប៉ាណូស ណោះ សាស្វាល់ ឡាឡាក ឡុង ស៊្រែក ចាក ឡាច់ កា អ៊ែ។ ២៧ កាំឡាំង ទិឌូ ញម រ៉ាង៉ើគ ពូ កាប គួប ពូ ផា «យើយ ញ៉ា តិម កេង អ៊ិះ ! អ៊ែ ប៉ាំងហៀន សារ ណាវ ញ៉ា តិម អំរ៉ាញ ! អ៊ែ ប៉្រើ ប‌៉្រ័ះ បឺគ ឡាច់ ប‌៉្រ័ះ បឺគ កា ប៉្រគ័ ពួយ ឡូត»។ ២៨ ណោះ សិច យីស៊ូ កា លៅ ប៉ាញ័ ទឹប ខេត កាលីឡេ។

២៩ កេះណោះ យីស៊ូ លូ សឹះ អ៊ែ ចាក ឡាច់ ឡឹង រ៉ោង ចារ ពូ លួម ឡាំ ប៉ាគ់ ហី ស៊ីម៉ូន លូ អន់ត្រេ។ យ៉ាកុប លូ យូហាន កា ឡាំ ពួយ ដេល។ ៣០ មើគ អន់ហ្នី ស៊ីម៉ូន ព្លុ អ្វៃ តៃប ពឹង គ្រេ។ យីស៊ូ ម៉ុត ពឹង ហី ពូ រ៉ះ លូ អ៊ែ ផា មើគ អន់ហ្នី ស៊ីម៉ូន អ៊ែ ព្លុ។ ៣១ អ៊ែ ចាក ម៉ុត ប៉ាគ់ ចារ មើគ អន់ហ្នី ស៊ីម៉ូន ណោះ លូ ប៉ោក អន់ អ្យូវ ផាឌី ព្លុ ណោះ កា ដាគ់ ព្យោ័។ កេះណោះ មើគ អន់ហ្នី ស៊ីម៉ូន តាំបាង សាណា សាណឹត អន់ កា អន់ឌែ។ ៣២ ទឹល កាង៉ាច ដារ់ ម៉ុត កេះ ពូ អ្យក់ ឡាំ ប៉ាណូស អីគ ប៉ាណូស ប‌៉្រ័ះ ប៉្រគ័ ទិណោ័ះ អ្យក់ ឡាំ ជឹន អន់ ប៉ាគ់ ចារ យីស៊ូ។ ៣៣ កាំឡាំង មឿង ណោះ ទិឌូ ពឹះ ប៉ាតុំ គួប ហះ អំប៉ារ ហី។ ៣៤ យីស៊ូ តាគ់ អន់ដាគ់ ប៉ាណូស ព្លុ អីគ អៀង លូ ទ្រុះ ឡាច់ ប‌៉្រ័ះ បឺគ អៀង អន់ ឡាច់ ឡឹង ពូ ដេល។ ហះកា អ៊ែ អូ អន់ មួត ប‌៉្រ័ះ បឺគ ណោះ កាប អុះ ខង អន់ឌែ អន់ហ្នាល់ អ៊ែ។

៣៥ កាំលឺ ផុងម៉ាំង យីស៊ូ អ្យូវ ចាក ឡាំ ប៉ាគ់ ចារ ឡាង៉ាន់ កេះណោះ អ៊ែ ម៉ន់ ឡាំ ណាំង ប‌៉្រ័ះ ប៊កកាតយ័។ ៣៦ ស៊ីម៉ូន លូ មួត បក់ អ្វៃ អន់ឌូ កា ចាក ណាំង យីស៊ូ។ ៣៧ ប៉ាគ់ ប៉ប័ យីស៊ូ កេះ អន់ឌែ រ៉ះ ផា «ពូ ខំ កា អ្វៃ ណាំង អីស ទិឌូ ទិឌៀន»។ ៣៨ យីស៊ូ តើល អន់ឌែ ផា «ពិន ត្រគ់ ឡាំ ប៉ាគ់ ស្រុក តេះ អ្វៃ ក្យាម័ រអា។ អាញ់ ចឹង រ៉ះ សារ ដាគ់ ឡឹង ប‌៉្រ័ះ កា អន់ឌែ អ្លុ ដេល ខង អាញ់ ពឹះ សាំរ៉ាប់ រ៉ះ សារ អា ហង»។ ៣៩ យីស៊ូ ចាក ឡាំ គ្រឹប ស្រុក តេះ កាណុង ខេត កាលីឡេ។ អ៊ែ រ៉ះ សារ ដាគ់ ឡឹង ប‌៉្រ័ះ គ្រឹប រ៉ោង លូ ទ្រុះ ឡាច់ ប‌៉្រ័ះ បឺគ អន់ ឡាច់ ឡឹង ពូ អៀង ដេល។

៤០ ទី ប៉ាណូស ត្រគ់ រ៉ោះ ម៉ោញ ដូវ ឡាំ ប៉ាគ់ ចារ យីស៊ូ អ៊ែ ជន តាកុល សាំប‌៉័ះ ឡោម យីស៊ូ ផា «អីស ទី អំរ៉ាញ តាគ់ អន់ដាគ់ អាញ់ ផា អីស ចៃ»។ ៤១ យីស៊ូ តាប៉ាប កា អ៊ែ ខាក់ ណោះ ហង អ៊ែ សាប៉ាគ់ ប៉ាណូស ណោះ ទឹប កាប ផា «អាញ់ ចៃ ដេល ហគ់ អន់ ដាគ់ ប៉្រាល់ ពិ»។ ៤២ ផាឌី រ៉ោះ អ៊ែ ណោះ កា ព្រេះ ព្យោ័ អន់តាន័ ជុង តាទឹច។ ៤៣ កេះណោះ យីស៊ូ អន់តគ់ រ៉ះ កា អ៊ែ កាខាក់ ផា ៤៤ «ហគ់ ចាក ពិ ជែ រ៉ះ សារ អា អន់ ពូ អ្លុ ដៃ ហោគ។ ឃឺ អីស ត្រគ់ ឡាំ តាំបាង ឡាកោ អន់ មួត ក្រាគ់ រ៉ាម៉ះ ប‌៉្រ័ះ ប៉ប័។ កេះណោះ អ្យក់ កាណាគ័ ពុះ សៃន ប‌៉្រ័ះ ប៊កកាតយ័ ឡាក់ កា វគ័ ម៉ូសេ ទី រ៉ះ អន់តគ់ ភឿ អន់ ពូ អ្លុ ផា អីស ដាគ់ ប៉្រាល់ តាទឹច»។ ៤៥ ហះកា ប៉ាណូស ណោះ ចាក រ៉ះ លូ ពូ គ្រឹប ចារ អន់ ពូ អ្លុ ឡឹង សារ ណោះ។ ខ ណោះ ហង បះ យីស៊ូ អូ ទី ម៉ុត កាណុង មឿង ឡាក់ កា អន់ទ្រួល ឃឺ អ៊ែ អ្វៃ គែង ឡីង មឿង ចារ ឡាង៉ាន់ៗ។ ហះកា ទី ប៉ាណូស គ្រឹប ចារ ប៉ាណាំ គួប ពឹះ ប៉ាគ់ ចារ អ៊ែ។

២

សារ យីស៊ូ អូ អ្យក់ យ៉ូ សារ យច ប៉ាណូស

១ ទុញ ដារ់ ឡឹង ណោះ យីស៊ូ វ៉ីល សឹត ប៉ាគ់ មឿង កាផានឹម ទៅ។ ពូ កាតាំង លៅ ផា អ៊ែ អ្វៃ ពឹង ហី។ ២ ណោះ ទី ប៉ាណូស អៀង ពឹះ ប៉ាគ់ ហី អ៊ែ អ្វៃ ណោះ ប៉ាញ័ ក្លិប យ‌៉័ះ រអំប៉ារ រញ៉ា កា ប៉ាណូស អ្វៃ ប៉ាញ័ ដេល។ យីស៊ូ រ៉ះ ប៉ានឹរ ប‌៉្រ័ះ អន់ ពូ សាំយ៉ាំង។ ៣ ទី ប៉ាណូស ប៉្វាន់ ដូវ តូង័ ប៉ាណូស តោ័ ជុង តី អ្យក់ ឡាំ ប៉ាគ់ ចារ យីស៊ូ។ ៤ ញន ទី ប៉ាណូស អៀង តាឡាម័ អន់ឌែ អូ ទី ទ្រង អ្យក់ ម៉ុត ប៉ាណូស តោ័ ជុង តី ណោះ ទឹល ប៉ាគ់ ចារ យីស៊ូ អុះ។ ទឹល នីណោ័ះ អន់ឌែ កា ហាវ យ៉ះ អន់តល័ ហី * ត្រង់ ចារ យីស៊ូ អ្វៃ។ កេះណោះ ប៉ាហ្រូ ជឹរ ប៉ាណូស តោ័ ជុង តី ណោះ ពឹង ត្រិ ទ្រង តាវ៉ាង័ អន់ឌែ យ៉ះ ណោះ។ ៥ ផះ យីស៊ូ ប៉ប័ អន់ឌែ សឿ អ៊ែ តាទឹច អ៊ែ កាប លូ ប៉ាណូស តោ័ ជុង តី ណោះ ផា «សារ យច អីស អាញ់ អូ អ្យក់ យ៉ូ អុះ អ្លាត ដោះ កេះ គន»។ ៦ មួត ណៃឃូ ប៉ាំងហៀន ចាបាប់ បក់ អន់ដា ឡាក់ អ្វៃ ក្យាម័ រណោះ ឃឹត កាណុង ពុត ផា ៧ «ខ ញ៉ា ត្រគ់ ប៉ាណូស អា ខឹន កាប ផាម៉ាត ប‌៉្រ័ះ នែវ អា ? វិត ឡឹង ប‌៉្រ័ះ ប៊កកាតយ័ អូ ទី ពឿ អ្លុ អ្លាត ដោះ សារ យច អុះ»។ ៨ សារ អន់ឌែ ឃឹត កាណុង ពុត ណោះ យីស៊ូ កា អ្លុ កាណុង ពុត អ៊ែ ឡូត។ អ៊ែ កាប លូ មួត ណោះ ផា «ញ៉ា ត្រគ់ អន់ដីស ឃឹត នីណោ័ះ ? ៩ ផា អាញ់ រ៉ះ កា ប៉ាណូស កាជក អា ផា "អាញ់ អូ អ្យក់ យ៉ូ សារ យច អីស កេះ" លើ កាប ផា "អ្យូវ អ្យក់ ត្រិ អីស ចាក ពិ" កាប នីចម័ ឡាម៉គ់ លឺន ? ១០ ហះកា អាញ់ ប៉ិច អន់ អន់ដីស អ្លុ ហ្លង់ ផា ពឹង អង់កក់ តេះ អា ប៉ាណូស អាញ់ អ្លុ អ្លាត ដោះ សារ យច»។ កេះណោះ យីស៊ូ កាលែង ហៃ ប៉ាណូស តោ័ ជុង តី ទឹប កាប ផា ១១ «អ្យូវ អ្យក់ ត្រិ អីស ចាក សឹត ប៉ាគ់ ហី អីស ទៅ ពិ»។ ១២ ប៉ាណូស តោ័ ជុង តី ណោះ កា តាឡូះ អ្យូវ ប៉្រោហ តាទឹច អ្យក់ ត្រិ អ៊ែ ចាក ឡាច់ ទ្រួង ម៉ាត់ កាំឡាំង ទិណោ័ះ ប៉្រគ័ អន់ ពូ ញម ខាក់។ ពូ ប៉ានេ ប‌៉្រ័ះ ប៊កកាតយ័ ទឹប កាប ផា «យើយ ! អូ ឃើយ ប៉ប័ ដៃ អាញ់ សារ អឺញ អំរ៉ាញ នែវ អា»។

សារ មួត ផារ៉ាស៊ី ណាំង សារ លូ យីស៊ូ លូ សឹះ អ៊ែ

១៣ យីស៊ូ ឡាច់ ចាចាក រហាង តាំងលោ័ ណាវ្គ ណោះ កា ទី កាំឡាំង អៀង ពឹះ ប៉ាគ់ ចារ អ៊ែ។ អ៊ែ កា រ៉ះ អន់តគ់ ប៉ាតោ កា ពូ។ ១៤ អ៊ែ កា ឡាច់ ប៊ែត ឡឹង ណោះ ផាឌី ប៉ប័ លេវី គន វគ័ អាលផាយ អ្វៃ ហះ ចារ ពូ អ្យក់ រ៉ាបៃ។ យីស៊ូ កាប លូ អ៊ែ ផា «ចុ ឡាំ ពួយ អាញ់»។ ណោះ អ៊ែ កា អ្យូវ ចាក ពួយ យីស៊ូ ឡូត។ ១៥ កេះណោះ យីស៊ូ ឡាំ សា សាណា ប៉ាគ់ ហី លេវី ណោះ ទី ប៉ាណូស អ្យក់ រ៉ាបៃ លូ ប៉ាណូស អូ ដាគ់ អៀង ដូវ ពឹះ សា អន់ឌូ លូ អ៊ែ លូ សឹះ អ៊ែ ដេល ខង ទី ប៉ាណូស នែវ អា អៀង ដូវ ចាក ពួយ យីស៊ូ។ ១៦ មួត ណៃឃូ ប៉ាំងហៀន ចាបាប់ ប៊ែង ផារ៉ាស៊ី ប៉ប័ យីស៊ូ សា អន់ឌូ លូ មួត អ្យក់ រ៉ាបៃ លូ ប៉ាណូស អូ ដាគ់ នីណោ័ះ អន់ឌែ កា អំប៉ញ់ លូ មួត សឹះ អ៊ែ ផា «ញ៉ា ត្រគ់ យីស៊ូ សា អន់ឌូ លូ ប៉ាណូស អ្យក់ រ៉ាបៃ លូ ប៉ាណូស អូ ដាគ់ នីអៀ ឡគ ?» ១៧ យីស៊ូ កាតាំង អន់ឌែ កាប នីណោ័ះ អ៊ែ តើល ពូ ផា «ប៉ាណូស ដាគ់ ឡាកោ ប៉ាំងឡៃ អ៊ែ អូ តងកាន ម៉ូអ្យា អុះ ទី ដឹង បក់ អីគ ព្លុ តងកាន ម៉ូអ្យា។ អាញ់ អូ ត្រគ់ ជឹរ ណាំង ប៉ាណូស ដាគ់ អុះ ឃឺ ជឹរ ណាំង ជៀក មួត អូ ដាគ់ ភឿ អន់ អន់ឌែ ប៉ិនពែង ពុត ពៀក»។

១៨ ផះ ណោះ សឹះ វគ័ យូហាន លូ មួត ផារ៉ាស៊ី អន់ឌែ កំ អូ សា សាណា។ ពូ ពឹះ អំប៉ញ់ យីស៊ូ ផា «ញ៉ា ត្រគ់ សឹះ យូហាន លូ សឹះ មួត ផារ៉ាស៊ី អន់ឌែ កំ អូ សា សាណា ញ៉ា ត្រគ់ សឹះ អីស អូ កំ ?» ១៩ យីស៊ូ តើល អន់ឌែ ផា «ផះ ប៉ាញ់សង់ ក្លោ កាម៉ាញ់ នីចម័ គួប ចាង័ អ៊ែ ចឹង អ្លុ កំ ? ផះ ក្លោ អ្វៃ អន់ឌូ អន់ឌែ អូ កំ អុះ។ ២០ ហះកា ចឹង ទី ដារ់ ម៉ោញ ពូ ចឹង រ៉ុប អ្យក់ ឡាច់ ក្លោ ណោះ ដារ់ ណោះ អន់ឌែ ចឹង កំ។ † ២១ អូ ទី ប៉ាណូស ពឿ អ្យក់ កាណាត់ ណាវ ជឹង ក្លោប អាវ រ៉ោះ អុះ។ ផា ប៉្រគ័ នីណោ័ះ កាណាត់ ណាវ ណោះ ចឹង កាប៉្រិញ ប៉្រគ័ អន់ កា អាវ តាហ៊ែក ហ៊ែង យ៉ឹប។ ២២ អូ ទី បក់ ពឿ អ្យក់ តាពែ ប៉្លៃ អង់កាច បើ ង៉ម់ ចៃគ ពឹង ស្រោ អង់ការ សាន់ដាប់ អុះ។ ផា ប៉្រគ័ នីណោ័ះ តាពែ ប៉្លៃ អង់កាច ណោះ ចឹង ប៉្រគ័ អន់ ស្រោ សាន់ដាប់ តារ៉ាយ្គ ណោះ អ៊ែ ចឹង តាហ្រីស តាពែ កា សីគ ទិ ស្រោ អង់ការ កា ខូច័ រ៉ាយ ដេល។ ផា តាពែ បើ តាន័ ង៉ម់ ពូ ចៃគ ពឹង ស្រោ អង់ការ ណាវ ដេល»។‡

២៣ ត្រគ់ ពឹង ដារ់ រ៉ាឡូវ យីស៊ូ លូ សឹះ អ៊ែ ចាក តាត់ ទ្រង អន់តិគ័ ម៉ីរ សឹះ អ៊ែ ចាក អន់ដើរ ហ៊្រច សា ពៀ សាឡី អន់ដើរ។ ២៤ មួត ផារ៉ាស៊ី កាប កា យីស៊ូ ផា «ហៃ សឹះ អីស ណោះ ញ៉ា ត្រគ់ អន់ឌែ ប៉្រគ័ ង៉ារ កាច់ ពៀ ពឹង ដារ់ រ៉ាឡូវ នីអៀ ឡគ ? ចាបាប់ អូ អន់ ប៉្រគ័ ង៉ារ នែវ អា ពឹង ដារ់ រ៉ាឡូវ អុះ §»។ ២៥ យីស៊ូ តើល ផា «អន់ដីស ទិឌូ អូ ទី អាន ប សារ សាដាច់ ដាវីត លូ គួប អ៊ែ ប៉្រគ័ ផះ អន់ឌែ ឡាយ៉ិត តងកាន កាណាគ័ សា ណោះ ពែ ? ២៦ ផះ រ៉ាំងហាវ វគ័ អាប៊ីយ៉ាថា ប៉្រគ័ ម៉ៃគ ក្រាគ់ រ៉ាម៉ះ ប‌៉្រ័ះ  ផះ ណោះ សាដាច់ ដាវីត ម៉ុត កាណុង ចារ រ៉ាម៉ះ ប‌៉្រ័ះ អ្យក់ សា ណុំ ប៉ាំង ពូ ទៀន អន់ ហះ ម៉ាត់ ប‌៉្រ័ះ លូ ជែក អន់ កា គួប អ៊ែ អន់ដា ដេល *។ តាម ចាបាប់ ទី ដឹង ក្រាគ់ រ៉ាម៉ះ ប‌៉្រ័ះ ខឹន សា ណុំ ប៉ាំង ណោះ»។ ២៧ កេះណោះ យីស៊ូ រ៉ះ កា មួត ផារ៉ាស៊ី ផា «ប‌៉្រ័ះ ប៊កកាតយ័ ប៉ាំងកើត ដារ់ រ៉ាឡូវ ភឿ អន់ កា ប៉ាណូស អូ ត្រគ់ ប៉ាំងកើត ប៉ាណូស ភឿ អន់ កា ដារ់ រ៉ាឡូវ អុះ។ ២៨ ទឹល នីណោ័ះ ប៉ាណូស អាញ់ ឡាក់ តាំងឡា ដារ់ រ៉ាឡូវ ដេល»។

៣

១ យីស៊ូ ចាក ម៉ុត ពឹង រ៉ោង ម៉ោញ ទង ណាវ្គ ទី ប៉ាណូស ម៉ោញ ដូវ ក្រិវ តី ម៉ោញ ប៊ែង អ្វៃ ហះ ណោះ។ ២ ពូ ចាំ ហៃ យីស៊ូ អ្លុ ផៃគ អ៊ែ តាគ់ អន់ដាគ់ ប៉ាណូស ក្រិវ តី ពឹង ដារ់ រ៉ាឡូវ ម៉ាគ់ ចឹង ទី សារ កាប កា អ៊ែ។ ៣ យីស៊ូ កាប លូ ប៉ាណូស ក្រិវ តី ណោះ ផា «អ្យូវ អន់តាវ អ្វៃ ហៃ ហះ អន់តិគ័ ពូ អា»។ ៤ កេះណោះ យីស៊ូ អំប៉ញ់ លូ អន់ឌែ ផា «ដារ់ រ៉ាឡូវ ចាបាប់ អន់ ប៉្រគ័ ង៉ារ ដាគ់ ញ៉ា ប៉្រគ័ ង៉ារ អូ ដាគ់ ? ត្រគ់ តង័ ប៉ាណូស អន់ រ៉ីស ញ៉ា ត្រគ់ ប៉ាន់តោ័ អ្លាត ?» ហះកា អន់ឌែ អ្វៃ រ៉ាង៉ាប់ ទិឌូ។ ៥ យីស៊ូ កាលែង ហៃ កាំឡាំង ឡាក់ កា អ្វៃ ជុំ អ៊ែ ទឹប អុក ពុត ប៉ិច អឺក កា អន់ឌែ កាង័ កល់ តាឡាម័។ យីស៊ូ កាប លូ ប៉ាណូស ក្រិវ តី ណោះ ផា «ហគ់ ឡាង ហៃ តី !» ប៉ាណូស ណោះ កា ឡាង តាទឹច ផាឌី តី អ៊ែ ណោះ កា ដាគ់ តៃល ទៅ ណាវ្គ។ ៦ មួត ផារ៉ាស៊ី ចាក ឡាច់ ឡឹង រ៉ោង ឡាំ ពឹកសា គួប លូ មួត កាំឡាំង សាដាច់ ហេរត ឡូត ភឿ ណាំង ទ្រង ចឹង ប៉ាន់តោ័ អ្លាត យីស៊ូ។

សារ កាំឡាំង អៀង ចាក ពួយ យីស៊ូ

៧ ឡៃង ឡឹង ណោះ យីស៊ូ ចាក ឡាំ ប៉ាគ់ តាំងលោ័ កាលីឡេ លូ សឹះ អ៊ែ។ ទី កាំឡាំង អៀង ឡឹង ខេត កាលីឡេ ឡាំ ពួយ អ៊ែ លូ ទី ប៉ាណូស ពឹះ ឡឹង ខេត យូដា ៨ មឿង យេរូសាឡឹម ខេត អ៊ីឌុមេ មួត អ្វៃ គែង ដារ់ ឡាច់ ទៀក ទ្រូង យដាន់ លូ មួត បក់ អ្វៃ ជុំ មឿង ទីរ៉ូះ លូ មឿង ស៊ីដូន។ កាំឡាំង អៀង អា ចាក ពួយ យីស៊ូ ញន ពូ កាតាំង លៅ ឡឹង សារ ដាគ់ អ៊ែ ប៉្រគ័ ទិណោ័ះ ណោះ។ ៩ យីស៊ូ ប៉្រើ សឹះ អ៊ែ ទ្រៀម ទូក ម៉ោញ អន់ កា អ៊ែ អ្យូគ ផៃគ ទី ប៉ាណូស អៀង ពឹះ គ្លម អ៊ែ ១០ ខង ទី ប៉ាណូស អីគ ព្លុ អៀង ប៉ាពែរ ម៉ុត ក្យាម័ អ៊ែ ភឿ ទី សាប៉ាគ់ អ៊ែ ខង យីស៊ូ ទី តាគ់ អន់ដាគ់ ប៉ាណូស អន់ ដាគ់ ប៉្រាល់ អៀង ដូវ។ ១១ ផះ មួត ប‌៉្រ័ះ បឺគ ប៉ប័ យីស៊ូ អន់ឌែ កាដាប សាំប‌៉័ះ អ៊ែ ទឹប កាប ឡុង ផា «អីស ឡាក់ គន ប‌៉្រ័ះ ប៊កកាតយ័»។ ១២ ហះកា យីស៊ូ កាប ប៉ាំងអ្យូគ អន់ឌែ កាខាក់ ភឿ ជែ អន់ មួត ប‌៉្រ័ះ បឺគ រ៉ះ អន់ ពូ អន់ហ្នាល់ អ៊ែ។

១៣ កេះណោះ យីស៊ូ ចាក ហាវ ពឹង ប៉ានឹម។ អ៊ែ អើ ហាវ បក់ ចំ ឡាក់ អ៊ែ ប៉ាញ័ ពុត រ៉ើស អ្យក់ អន់ឌែ កា ឡាំ ប៉ាគ់ ចារ អ៊ែ។ ១៤ អ៊ែ រ៉ើស អ្យក់ សឹះ ១២ ដូវ ឡាក់ អ៊ែ អន់ សិច ផា មួត រ៉ះ ប៉ាតាង អ៊ែ ភឿ អ្វៃ អន់ឌូ លូ អ៊ែ ម៉ាគ់ ចឹង ប៉្រើ អន់ឌែ ចាក រ៉ះ សារ ដាគ់ ម៉ះ ប‌៉្រ័ះ ១៥ ទឹប អន់ អន់ឌែ ទី អំរ៉ាញ ទ្រុះ ឡាច់ ប‌៉្រ័ះ បឺគ ប‌៉្រ័ះ រ៉ឺគ ដេល។ ១៦ យីស៊ូ រ៉ើស អ្យក់ អន់ឌែ ១២ ដូវ ណោះ ទី ស៊ីម៉ូន អ៊ែ រ៉ើ សិច អើ ផា «ពេត្រុះ» ១៧ យ៉ាកុប គន វគ័ សេបេដេ លូ យូហាន អុះ យ៉ាកុប យីស៊ូ រ៉ើ សិច អន់ឌែ អើ ផា «បោនអឺកេ» ព្រែ ផា «ប៉ាណូស ទី ពុត សាងុំ ប៉ុប តេះតរ់» ១៨ អន់ត្រេ ភីលីប បាថូលូមេ ម៉ាថាយ ថូម៉ះ យ៉ាកុប គន វគ័ អាលផាយ ថាដេ ស៊ីម៉ូន ប៉ាណូស ក្រុំ ប៉ាត់តាវ៉ាត់ * ១៩ លូ យូដះ អ៊ីសាការីយ៉ុត ប៉ាគ់ អន់តីគ អ៊ែ ប៉្រគ័ អូ ត្រង់ កា យីស៊ូ។

សារ យីស៊ូ រ៉ះ សារ ប៉ាន់ដឹប ឡឹង ប‌៉្រ័ះ បឺគ សាតាំង

២០ អន់តីគ ឡឹង ណោះ យីស៊ូ សឹត ទឹល ប៉ាគ់ ហី ទី កាំឡាំង អៀង ពឹះ ណាវ្គ ប៉្រគ័ អន់ កា យីស៊ូ លូ សឹះ អ៊ែ អូ ហារ់ សា សាណា។ ២១ ផះ មួត ហី ក្រាន យីស៊ូ កាតាំង លៅ ឡឹង សារ អា អន់ឌែ ចាក ណាំង យីស៊ូ ភឿ រ៉ុប អ្យក់ សឹត ខង អន់ឌែ សាម៉គ័ កា យីស៊ូ កើត ង៉ល់ អូ ហ្លង់ កេះ។ ២២ ម៉ោញ ណាវ្គ មួត ណៃឃូ ប៉ាំងហៀន ចាបាប់ ឡាក់ ពឹះ ឡឹង មឿង យេរូសាឡឹម កាប ផា «ប៉ាណូស អា ទី បេលសេប៊ូល † ឡាក់ សាដាច់ ប‌៉្រ័ះ បឺគ ម៉ុត អ្វៃ ពឹង ឡាកោ អ៊ែ បះ អ៊ែ អ្លុ ទ្រុះ ឡាច់ ប‌៉្រ័ះ បឺគ នីអៀ ខង សាដាច់ ប‌៉្រ័ះ បឺគ អន់ អំរ៉ាញ កា អ៊ែ»។ ២៣ យីស៊ូ អើ ពូ ពឹះ ប៉ាគ់ ចារ អ៊ែ កេះណោះ អ៊ែ កាប ប៉ាន់ដឹប ផា «នីចម័ ប‌៉្រ័ះ បឺគ សាតាំង អ្លុ ទ្រុះ ឡាច់ សាតាំង ទៅ ប ? ២៤ ផា ប៉ាសុន ប៉ាថេត ចំ តាប៉ុញ គួប សោប ប៉ាថេត ណោះ ចឹង ក្លះ រ៉ាយ តាប៉្រះ តាប៉្រោង ហង។ ២៥ ផា ខាប់ខួ ចំ តាប៉ុញ គួប សោប ខាប់ខួ ណោះ ចឹង ក្លះ ក្លាយ រ៉ាយ គួប ហង។ ២៦ ផា សាតាំង តាប៉ុញ អឺក កា ឡាកោ ទៅ អ៊ែ ចឹង អ្វៃ អូ កើត អុះ ឃឺ អ៊ែ រ៉ាយ រ៉ុង ហង។ ២៧ អូ ទី បក់ ពឿ ខឹន ម៉ុត រ៉ាត អ្យក់ រ៉ាស អំប៉ាស ពឹង ហី ប៉ាណូស កេង ‡ អុះ ទី ដឹង រ៉ុប កត់ បក់ កេង ណោះ ហិ ណោះ ចឹង ខឹន ម៉ុត រ៉ាត អ្យក់ រ៉ាស អំប៉ាស អ៊ែ ទី។ ២៨ អាញ់ រ៉ះ តាទឹច កា អន់ដីស ផា ប៉ាណូស ចំ ប៉្រគ័ សារ យច លើ កាប ផាម៉ាត ប‌៉្រ័ះ អ៊ែ ចឹង អូ អ្យក់ យ៉ូ អុះ។ ២៩ ហះកា បក់ ចំ កាប ផាម៉ាត កា ប៉ាង៉ាត័ ប៉ាលឹង ប‌៉្រ័ះ ឡាក់ ដាគ់ កាខាក់ អ៊ែ អូ អ្លាត ដោះ អុះ ឃឺ ប‌៉្រ័ះ ចឹង អ្យក់ យ៉ូ សារ យច ម៉ះ អ៊ែ លើយ ទឹល ប៉ាង៉ាត័»។ ៣០ យីស៊ូ កាប នីណោ័ះ ញន ពូ ផា ទី ប‌៉្រ័ះ បឺគ ម៉ុត អ្វៃ ពឹង ឡាកោ អ៊ែ។

៣១ ផះ ណោះ មើគ លូ អុះៗ យីស៊ូ ទឹល ពឹះ អ្វៃ គែង ឡីង ហី អន់ឌែ ប៉្រើ ពូ ម៉ុត រ៉ះ កា យីស៊ូ។ ៣២ មួត អ្វៃ ជុំ យីស៊ូ បក់ សាំយ៉ាំង អ៊ែ ប៉ាំងហៀន ណោះ អន់ឌែ រ៉ះ កា អ៊ែ ផា «ហៃ តោ មើគ លូ អុះ អីស ពឹះ ណាំង អីស អន់ឌែ អ្វៃ កូម័ គែង ឡីង»។ ៣៣ យីស៊ូ តើល ផា «ពឿ មើគ អាញ់ ? ពឿ អុះ អាញ់ ?» ៣៤ កេះណោះ យីស៊ូ កាលែង ហៃ ប៉ាណូស បក់ អ្វៃ ជុំ អ៊ែ លូ កាប ផា «កាំឡាំង ទិ អា ហង មើគ លូ អុះ អាញ់។ ៣៥ បក់ ចំ ប៉្រគ័ ពួយ ប‌៉្រ័ះ ប៊កកាតយ័ មួត ណោះ ហង មើគ អាញ់ លូ អុះ កាម៉ាក័ អុះ អង់កាន់ ម៉ះ អាញ់»។

៤

សារ យីស៊ូ រ៉ះ សារ ប៉ាន់ដឹប អន់ទៀគៗ

១ យីស៊ូ ប៉ាំងហៀន ពូ រហាង ទៀក តាំងលោ័ ណាវ្គ។ ទី កាំឡាំង អៀង រ៉ាងុំ រ៉ាង៉ៃ ពឹះ អ្វៃ ជុំ អ៊ែ។ ណោះ អ៊ែ កា អ្យូវ ជឹរ អ្វៃ ពឹង ទូក ឡាច់ ឡឹង ហាង ប៊ែត កាប៉ាច់ មួត កាំឡាំង អន់ឌែ អ្វៃ រហាង ពឹង គោក។ ២ យីស៊ូ កាប ប៉ាន់ដឹប សារ អៀង ប៉ាំងហៀន អន់ឌែ។ អ៊ែ ប៉ាំងហៀន ពូ ផា ៣ «ហគ់ សាំយ៉ាំង ! ទី កាម៉ាក័ ម៉ោញ ដូវ ចាក ឡាំ ចី តីល ពៀ។ ៤ ផះ អ៊ែ ចី តីល ពៀ អន់ដា ឡិ ពឹង ទ្រង សៃម ចោះ ទិ។ ៥ តីល អន់ដា ឡិ ពឹង តេះ អំហ្មោ ឡាក់ ចារ អូ ទី តេះ កាពុល។ តីល ពៀ ណោះ ហ៊ន ឡាម៉គ់ ខាក់ ខង តេះ ឡាតាំង ៦ ហះកា ទឹល ដារ់ តុ ឡាំងគត អ៊ែ កា ឡាយ៉ោ ក្រោះ ខង រ៉ាយ៉ះ អ៊ែ តោត អូ ជ្រុ។ ៧ តីល អន់ដា ណាវ្គ ឡិ ពឹង តេះ ចារ ទី សាលៀ ប៉ាគ់ អ៊ែ ហ៊ន សាលៀ កាត្រោប រឹត អ៊ែ ប៉្រគ័ អន់ អ៊ែ អូ អ្លុ ប៉្លៃ ប៉ាកាវ អុះ។ ៨ ហះកា ទី តីល អន់ដា ណាវ្គ អ៊ែ ឡិ ពឹង ចារ តេះ ដាគ់។ តីល ណោះ កា ហ៊ន ហាវ ប៉ាំងកើត ប៉្លៃ ប៉ាកាវ។ តីល អន់ដា ម៉ោញ ឡាច់ ៣០ ម៉ោញ ឡាច់ ៦០ ម៉ោញ ឡាច់ ១០០»។ ៩ កេះណោះ យីស៊ូ កាប ផា «ពឿ កាតាំង សារ អា អ្យក់ ឃឹត ចាជ្រែប ពិ !»។

១០ អន់តីគ ឡឹង ណោះ ផះ កាំឡាំង អៀង អូ ទី អ្វៃ អន់ឌូ លូ អ៊ែ ណោះ មួត សឹះ ១២ ដូវ លូ មួត អន់ទៀគ អន់ដា អ្វៃ លូ អ៊ែ អន់ឌែ អំប៉ញ់ ឡឹង សារ អ៊ែ កាប ប៉ាន់ដឹប ណោះ។ ១១ យីស៊ូ រ៉ះ កា អន់ឌែ ផា «អាញ់ ចឹង រ៉ះ អន់ អន់ដីស ហ្លង់ សារ អោន សាគឹម ឡឹង សារ ប‌៉្រ័ះ រ៉ាំងហៃ រ៉ាំងខ្យា ហះកា ពូ អន់ទៀគ ពូ កាតាំង ដឹង សារ ប៉ាវ៉ាម ដោច ១២ ម៉ាគ់ អន់ឌែ ហៃ ប៉ប័ ហះកា អូ អន់ហ្នាល់ យ‌៉័ះ អន់ឌែ កាតាំង ហះកា អូ ហ្លង់ អ្យូគ ផៃគ អន់ឌែ វ៉ីល ណាំង ប‌៉្រ័ះ ណោះ អ៊ែ អូ អ្យក់ យ៉ូ អន់ឌែ *»។ ១៣ កេះណោះ យីស៊ូ កាប «ផា អន់ដីស អូ ហ្លង់ សារ ប៉ាន់ដឹប អា នីចម័ អន់ដីស ចឹង ហ្លង់ សារ ប៉ាន់ដឹប អន់ទៀគៗ ណាវ្គ ? ១៤ ប៉ាណូស ចី តីល ពៀ ឡាក់ ប៉ាណូស រ៉ះ ប៉ានឹរ ប‌៉្រ័ះ។ ១៥ ប៉ាណូស អន់ដា ពៀប ឡាក់ កា តីល ឡិ ពឹង ទ្រង ផះ អន់ឌែ កាតាំង ពូ រ៉ះ ប៉ានឹរ ប‌៉្រ័ះ ណោះ ប‌៉្រ័ះ បឺគ សាតាំង កា រ៉ាត អ្យក់ ឡាច់ ប៉ានឹរ ប‌៉្រ័ះ ណោះ ឡឹង អន់ឌែ ឡូត។ ១៦ ប៉ាណូស អន់ដា ឡាក់ កា តីល ឡិ ពឹង ចារ តេះ អំហ្មោ កា និះទៅ ដេល។ សាគ់ កាតាំង ប៉ានឹរ ប‌៉្រ័ះ អន់ឌែ កា ហោក សឿ ឡូត។ ១៧ ហះកា អន់ឌែ អូ ទី អន់ ប៉ានឹរ ប‌៉្រ័ះ ម៉ុត កាណុង ពុត អន់ឌែ កាខាក់ ហិ។ អន់ឌែ សឿ ដឹង ម៉ោញ ទ្រុ។ ទឹល ទី សារ ថុក ញ៉ាក កើត ពឹះ លើ ទី ពូ អន់ទៀគ អូ ណីស ញន កា ប៉ានឹរ ប‌៉្រ័ះ ណោះ អន់ឌែ កា អ្លាត សឿ ឡូត។ ១៨ ប៉ាណូស អន់ដា ឡាក់ កា តីល ឡិ ពឹង ចារ សាលៀ។ អន់ឌែ កាតាំង ប៉ានឹរ ប‌៉្រ័ះ ដេល ១៩ ហះកា អន់ឌែ វ៉ឹនវ៉ាយ ដឹង កា សារ អ្វៃ កោប គុន ប៉ាណូស ពឹង អង់កក់ តេះ អា។ អន់ឌែ ហោក ដឹង កា រ៉ាស អំប៉ាស លូ ប៉ិច កា កាណាគ័ អន់ទៀគៗ ណាវ្គ។ សារ ទិណោ័ះ ប៉្រគ័ អូ អន់ ប៉ានឹរ ប‌៉្រ័ះ កើត ប៉្លៃ ប៉ាកាវ អុះ។ ២០ ហះកា ទី ប៉ាណូស អន់ដា ណាវ្គ ឡាក់ កា តីល ឡិ ពឹង ចារ តេះ ដាគ់។ អន់ឌែ កាតាំង ប៉ានឹរ ប‌៉្រ័ះ ណោះ កា សឿ។ អន់ឌែ ប៉ាំងកើត ប៉្លៃ ប៉ាកាវ បក់ អន់ដា ម៉ោញ កើត ៣០ បក់ អន់ដា ម៉ោញ កើត ៦០ បក់ អន់ដា ណាវ្គ ម៉ោញ កើត ១០០»។

២១ កេះណោះ អ៊ែ ផា «អូ ទី ពឿ សុះ តាគៀង អ្យក់ រែវ កាត្រោប លើ ចៃគ អន់តេ័ះ គ្រេ អុះ។ ឃឺ ពូ សុះ ចៃគ ពឹង ចារ តាគៀង ទៅ។ ២២ គ្រឹប សារ អោន ភឿ រ៉ះ អន់ ពូ ហ្លង់ គ្រឹប សារ សាគឹម ភឿ ឡាង តាំបាង អន់ ពូ ប៉ប័។ ២៣ ពឿ កាតាំង សារ អា អ្យក់ ឃឹត ចាជ្រែប ពិ»។

២៤ កេះណោះ យីស៊ូ កាប ណាវ្គ ផា «អន់ដីស ត្រគ់ ឡាវ៉ាំង ឡឹង សារ អន់ដីស សាំយ៉ាំង អា កាខាក់។ អន់ដីស វ៉ាល់ ប៉ុប ចំ អន់ដីស ចឹង ទី ប៉ុប ណោះ ដេល លើ លឹះ ឡឹង ណោះ សាំ។ ២៥ ប៉ាណូស ចំ ទី កេះ ចឹង អន់ ធែម ណាវ្គ ហះកា ប៉ាណូស ចំ អូ ទី ចឹង ត្រគ់ អ្យក់ ឡាច់ កាណាគ័ ញ៉ា ឡាក់ អ៊ែ ទី ប៊ត ប៊ែត ណោះ»។

២៦ យីស៊ូ កាប ណាវ្គ ផា «សារ រ៉ាំងហៃ រ៉ាំងខ្យា ម៉ះ ប‌៉្រ័ះ ប៊កកាតយ័ ពៀប ឡាក់ កា ប៉ាណូស ម៉ោញ ដូវ ចី តីល ពៀ ពឹង តេះ អ៊ែ។ ២៧ យ‌៉័ះ អ៊ែ តៃប លើ អ្យូវ យ‌៉័ះ ម៉ាំង លើ តារ កាតាម កា តីល ណោះ ប៉ាទុះ ម៉ាត់ ចាត់ ឡាំងគត ដេល។ អ៊ែ អូ អ្លុ អន់តគ់ តីល ណោះ អ៊ែ ប៉ាទុះ ម៉ាត់ ចាត់ ឡាំងគត នីចម័ អុះ ២៨ ខង តេះ តាគ់ អង់ហ៊ន តីល ណោះ អ៊ែ ទៅ។ សាគ់ ប៉ាន់ដា ចាត់ ឡាំងគត អន់តីគ ឡឹង ណោះ ចាត់ អង់កោហ ប៉្លោហ ប៉ាយ៉ក័ ទី ប៉្លៃ។ ២៩ ទឹល ទុំ កេះ ពូ អ្យក់ កាន់ឌៀវ ច្រូត័ ឡូត ខង ទឹល ថុន ច្រូត័ កេះ»។

៣០ យីស៊ូ កាប ណាវ្គ ផា «សារ រ៉ាំងហៃ រ៉ាំងខ្យា ម៉ះ ប‌៉្រ័ះ ប៊កកាតយ័ ពៀប ឡាក់ កា កាណាគ័ ញ៉ា ? ពិន ចឹង អ្យក់ កាណាគ័ ញ៉ា ចឹង ប៉ាន់ដឹប អន់ ត្រគ់ ? ៣១ សារ រ៉ាំងហៃ រ៉ាំងខ្យា ម៉ះ ប‌៉្រ័ះ ប៊កកាតយ័ ពៀប ឡាក់ កា តីល រ៉ាហឺញ ម៉ោញ នែវ។ ផះ ពូ តប់ តីល ណោះ ពឹង តេះ អ៊ែ រ៉ាហឺញ ឡឹង ពូ។ ៣២ ទឹល ពូ តប់ កេះ តីល ណោះ កា ហ៊ន ហាវ តីស លឹះ ឡឹង តើម សាណា អន់ទៀគៗ ទី ហ្លា ទី តាំងកង់ ទី កី ឡាអត់ មួត សៃម ពឹះ ប៉្រគ័ សំប៉ូវ រ៉ាឡូវ អ្វៃ»។

៣៣ យីស៊ូ រ៉ះ ប៉ានឹរ ប‌៉្រ័ះ អន់ ពូ សាំយ៉ាំង អ៊ែ ឌុ កាប ប៉ាន់ដឹប នីអៀ ហង តាម ពូ ហ្លង់ ពូ ទៅ។ ៣៤ រ៉ប់ យីស៊ូ រ៉ះ ប៉ានឹរ ប‌៉្រ័ះ អន់ ពូ សាំយ៉ាំង អ៊ែ កាប ប៉ាន់ដឹប លើយ ហះកា ប៉ាគ់ អ៊ែ ឡាច់ ឡឹង កាំឡាំង អៀង អ្វៃ ដឹង មួត សឹះ អ៊ែ ណោះ អ៊ែ រ៉ះ តាគ់ អង់ហ្លង់ សារ ទិណោ័ះ អន់ សឹះ អ៊ែ ហ្លង់។

សារ យីស៊ូ ប៉្រគ័ អន់ ស្វាស បី ខ្យាល

៣៥ ង៉ាច ដារ់ ណោះ ទៅ យីស៊ូ រ៉ះ កា មួត សឹះ ផា «ពិ ពិន ឃ្លង ឡាំ ប៉ាគ់ ហាង តោ»។ ៣៦ មួត សឹះ កា ចាក ឡាច់ ឡឹង កាំឡាំង អៀង ជឹរ ជិះ ទូក អន់ឌូ លូ យីស៊ូ ឡាក់ អ្វៃ ពឹង ទូក ណោះ។ ទី ទូក អន់ទៀគ អន់ដា ឡាំ អន់ឌូ ដេល។ ៣៧ ផាឌី ប៉្លៃង បី ខ្យាល វ៉ាល ពុត ប៉ឹ ទៀក រ៉ាំងក្លាច ម៉ុត កាណុង ទូក ប៊ែត ចឹង ប៉ាញ័។ ៣៨ កាប៉ាច់ យីស៊ូ តៃប ខើយ្គ អន់ហ្នើយ្គ ហ្លាក់ អ្វៃ ប៉ាគ់ កាសៃ ទូក។ មួត សឹះ ពឹះ រ៉ោ អ៊ែ ផា «ណៃឃូ ពិន តោ័ កិញអៀ ហង ! ញ៉ា អីស អូ ឃឹត ប ?» ៣៩ យីស៊ូ អ្យូវ អន់តាវ កេះណោះ ទឹប ខ្យាល លូ ទៀក ផា «ស្វាស ឡគ ពិ !» ផះ ណោះ ស្វាស ខ្យាល ប៉្រាំង ខឹង អង់កក់ ទៀក ដាគ់ ថិរ តៃល ទៅ។ ៤០ កេះណោះ យីស៊ូ កាប កា អន់ឌែ ផា «ញ៉ា ត្រគ់ អន់ដីស អ្យូគ តាឡាម័ នីអៀ ? អន់ដីស បើ សឿ ប ?» ៤១ អន់ឌែ អ្យូគ អ្យឹរៗ ម៉ោញ កាប លូ ម៉ោញ ផា «ប៉ាណូស នែវ ចំ អា បះ ខ្យាល លូ ទៀក រ៉ាប់ អ៊ែ នីអៀ ?»។

៥

សារ យីស៊ូ តាំងហ្យិត ប‌៉្រ័ះ បឺគ ឡាច់ ឡឹង ប៉ាណូស

១ យីស៊ូ លូ សឹះ អ៊ែ ឃ្លង ទឹល ហាង តោ ម៉ុត កាណុង ព្រី សុនសាត កេរ៉ាស៊ីន។ ២ ផះ យីស៊ូ អ្យូវ ឡាច់ ឡឹង ទូក ផាឌី កា ទី កាម៉ាក័ ប‌៉្រ័ះ ប៉្រគ័ ម៉ោញ ដូវ ចាក ឡាច់ ឡឹង ចារ ពូ តប់ ប៉ាទ្រូ ពឹះ ប៉ាគ់ ចារ អ៊ែ ឡូត។ ៣ ប៉ាណូស អា អ្វៃ រចារ ពូ តប់ ប៉ាទ្រូ អូ ទី ពឿ ចឹង ដាម័ កត់ អ៊ែ អុះ យ‌៉័ះ ពូ កត់ អ៊ែ លូ ច្រ្វាល់ កា អូ ទួម អុះ។ ៤ ពូ តាឡាប័ ចៃគ ណូះ លូ កត់ លូ ច្រ្វាល់ អៀង ទង កេះ ហះកា អ៊ែ វ៉ាក ណូះ សាន់ដូះ ច្រ្វាល់។ អូ ទី បក់ ពឿ ដាម័ អ៊ែ អុះ។ ៥ អ៊ែ ចាក អ្វៃ រជុង ប៉ានឹម ចារ ពូ តប់ ប៉ាទ្រូ រ៉ប់ ម៉ាំង រ៉ប់ ដារ់ ស៊ូ អ្វៃ ឡុង លូ អ្យក់ អំហ្មោ ទ្រួស ឡាកោ អ៊ែ ទៅ។ ៦ ផះ អ៊ែ ប៉ប័ យីស៊ូ ឡឹង ចាំងហាយ្គ អ៊ែ សាតាក់ ឡាំ ជន តាកុល ឡោម សាំប‌៉័ះ យីស៊ូ។ ៧ អ៊ែ ស៊្រែក ម៉ៃៗ ខាក់ ផា «អឺ យីស៊ូ គន ប‌៉្រ័ះ តីស ហ៊្លត ឡឹង ពូ អីស ទី សារ ញ៉ា លូ អាញ់ ? អាញ់ ប៉រ់ ឡោម អីស ហះ ម៉ាត់ ប‌៉្រ័ះ ប៊កកាតយ័ ជែ ប៉្រគ័ បាប អាញ់»។ ៨ ប‌៉្រ័ះ បឺគ កាប នីណោ័ះ ញន កា យីស៊ូ តាំងហ្យិត អ៊ែ ផា «ប‌៉្រ័ះ បឺគ ឡាច់ ឡឹង ប៉ាណូស អា ពិ»។ ៩ កេះណោះ យីស៊ូ អំប៉ញ់ លូ ប‌៉្រ័ះ បឺគ ណោះ ផា «ពឿ សិច អីស ?» ប‌៉្រ័ះ បឺគ រ៉ះ ផា «ញឹន សិច តាប៉ល់ តាហាន ខង ញឹន ទី គួប អៀង ដូវ»។ ១០ ប‌៉្រ័ះ បឺគ ឡោម ឡា យីស៊ូ ខាក់ អ្យូគ កា អ៊ែ ទ្រុះ ឡាច់ អន់ឌែ ឡឹង ចារ ណោះ។ ១១ ក្យាម័ រណោះ ទី សាគែ អៀង ម៉ោញ តាប៉ល់ ផះ អ្វៃ ណាំង សា រជុង ប៉ានឹម។ ១២ មួត ប‌៉្រ័ះ បឺគ ឡោម យីស៊ូ ផា «ប៉រ់ អន់ ញឹន ម៉ុត ពឹង សាគែ តោ ឡគ»។ ១៣ យីស៊ូ កា ភម អន់។ មួត ប‌៉្រ័ះ បឺគ កា ឡាច់ ឡឹង កាម៉ាក័ ណោះ ម៉ុត ពឹង សាគែ។ តាប៉ល់ សាគែ អៀង ឃឺ អ៊ែ ២០០០ កល់ សាតាក់ ជឹរ ច្រាំង គ្រូគ ឡិ ពឹង ទៀក តាំងលោ័ ឡង់ ទៀក តោ័ ទិ។

១៤ មួត រង សាគែ សាតាក់ សឹត រ៉ះ លូ មួត កាំឡាំង អ្វៃ ប៉ាគ់ មឿង លូ មួត កាំឡាំង បក់ អ្វៃ ប៉ាគ់ ស្រុក តេះ។ កាំឡាំង ប៉ាណាំ គួប ចាក ឡាំ ហៃ សារ ណោះ។ ១៥ ទឹល ប៉ាគ់ ចារ យីស៊ូ អន់ឌែ ប៉ប័ ប៉ាណូស បក់ ប‌៉្រ័ះ បឺគ តាប៉ល់ តាហាន ម៉ុត។ អ៊ែ អង់អ្វៃ ហះ ណោះ ដាគ់ ហ្លង់ កេះ កាស៊ប ពៀត ខោ អាវ ដេល។ សារ ណោះ ប៉្រគ័ អន់ ពូ អ្យូគ កា យីស៊ូ។ ១៦ មួត បក់ ប៉ប័ សារ ណោះ ម៉ាត់ តាំងឡា កា រ៉ះ តូ កា ពូ ឡឹង សារ កាម៉ាក័ ប‌៉្រ័ះ ប៉្រគ័ លូ សារ សាគែ ណោះ ដេល។ ១៧ កេះណោះ ពូ ឡោម ឡា យីស៊ូ ប៉្រើ ចាក ឡាច់ ឡឹង ចារ ពូ ណោះ។ ១៨ ផះ យីស៊ូ ចាក ជឹរ ជិះ ទូក កាម៉ាក័ បក់ ប‌៉្រ័ះ ប៉្រគ័ ពែ ប៉រ់ ពួយ អ្វៃ អន់ឌូ លូ អ៊ែ ដេល។ ១៩ ហះកា យីស៊ូ អូ ភម អន់ អ៊ែ ពួយ អុះ។ អ៊ែ រ៉ះ កា កាម៉ាក័ ណោះ ផា «ចាក សឹត ប៉ាគ់ ហី អីស ពិ ! សឹត អ្វៃ លូ ខាប់ខួ អីស ម៉ាគ់ រ៉ះ សារ ប‌៉្រ័ះ ប៊កកាតយ័ តាប៉ាប តាប៉ុន កា អីស លូ សារ អ៊ែ តង័ តាគ់ អន់ដាគ់ អីស អា»។ ២០ កាម៉ាក័ ណោះ កា ចាក ឡាច់ រ៉ះ កា កាំឡាំង ខេត ដេកាប៉ូល ឡឹង សារ យីស៊ូ តាគ់ អន់ដាគ់ អ៊ែ។ គ្រឹប ដូវ ឡាក់ កាតាំង សារ អ៊ែ រ៉ះ ពូ កា ញម ខាក់។

សារ យីស៊ូ តាគ់ អង់រ៉ីស សឹត គន វគ័ យ៉ៃរ៉ុះ

២១ យីស៊ូ ជិះ ទូក ឃ្លង តាំងលោ័ ឡឹង ហាង តោ សឹត ប៉ាគ់ ហាង អា ណាវ្គ។ ណោះ ទី តាប៉ល់ កាំឡាំង អៀង ប៉ាតុំ គួប ពឹះ ប៉ាគ់ ចារ អ៊ែ អ្វៃ រហាង តាំងលោ័។ ២២ ផះ ណោះ ទី ក្រាគ់ រ៉ាំងហៃ រ៉ោង ម៉ោញ ដូវ សិច យ៉ៃរ៉ុះ ពឹះ ទឹល។ ផះ អ៊ែ ប៉ប័ យីស៊ូ អ៊ែ កា ជន តាកុល សាំប‌៉័ះ ហះ ជុង យីស៊ូ ២៣ កាប ឡោម រ៉ះ កា យីស៊ូ ផា «គន អង់កាន់ អាញ់ អីគ យ៉ឹប ខាក់ ប៊ែត ចឹង តោ័ ហង ប៉រ់ អីស ឡាំ សាប៉ាគ់ ពឹង អ៊ែ ណើ ម៉ាគ់ អ៊ែ ដាគ់ អ្វៃ រ៉ីស»។ ២៤ យីស៊ូ កា ឡាំ ពួយ អ៊ែ។

ទី តាប៉ល់ កាំឡាំង អៀង ខាក់ ប៉ាពែរ ចាក ពួយ អ៊ែ។ ២៥ ផះ ណោះ ទី អង់កាន់ ម៉ោញ ដូវ អីគ ជឹរ អញ់ជុ លើយ ទុញ ១២ សាណាំ កេះ។ ២៦ ទី មួត ម៉ូអ្យា អៀង ពួ អ៊ែ អូ អ្លុ ប៉្រគ័ ដាគ់ អុះ ហ៊ែង កា អីគ ហ៊ែង យ៉ឹប ៗ។ អ៊ែ ប្រូ រ៉ាស អំប៉ាស ទិ ប៉្យើះ អ្យក់ ពួ ឡាកោ អ៊ែ អូ ទី ប៉ាឡៃ អុះ អ៊ែ ហ៊ែង យ៉ឹប ៗ។ ២៧ អង់កាន់ ណោះ កាតាំង លៅ ពូ រ៉ះ សារ យីស៊ូ អ៊ែ កា ឡាំ ប៉ាពែរ ម៉ុត ពួយ អន់ឌូ លូ កាំឡាំង ដេល ម៉ុត សាប៉ាគ់ អាវ តីស យីស៊ូ ទ្រង អង់កក់។ ២៨ ញន អ៊ែ ឃឹត កាណុង ពុត «ផា អាញ់ ទី សាប៉ាគ់ ដឹង អាវ អ៊ែ ដាគ់ ហង អីគ អាញ់ អា»។ ២៩ ផាឌី ឡាកោ អ៊ែ កា ង៉ត់ ផាម ឡូត អ៊ែ កាតាំង ឡាកោ អ៊ែ ដាគ់ កេះ។ ៣០ កេះណោះ យីស៊ូ កា អ្លុ ឡូត ផា អំរ៉ាញ អ៊ែ ទី តាគ់ អន់ដាគ់ ប៉ាណូស។ ណោះ អ៊ែ កាលែង ឡាំ ប៊ែង កាំឡាំង អំប៉ញ់ ផា «ពឿ សាប៉ាគ់ អាវ អាញ់ ?» ៣១ មួត សឹះ តើល អ៊ែ ផា «អីស ប៉ប័ កេះ កាំឡាំង អៀង ចាក ប៉ាពែរ គួប ខាក់ អា ខ ញ៉ា ត្រគ់ អីស អំប៉ញ់ ផា ពឿ សាប៉ាគ់ អាវ អីស នីអៀ ?»។ ៣២ យីស៊ូ ហៃ ជុំ កាំឡាំង ប៉ិច អ្លុ អន់តគ់ ផា ពឿ សាប៉ាគ់ អ៊ែ ណោះ។ ៣៣ អង់កាន់ ណោះ អ្យូគ រ៉ារ៉ៃត ខង អ៊ែ អ្លុ អន់តគ់ សារ ណោះ កើត ពឹង ឡាកោ អ៊ែ។ អ៊ែ ម៉ុត កាដាប សាំប‌៉័ះ ហះ ជុង យីស៊ូ លូ រ៉ះ សារ ឡាក់ ទី កើត ពឹះ កាណុង ឡាកោ អ៊ែ ទិណោ័ះ កា យីស៊ូ។ ៣៤ យីស៊ូ កាប លូ អ៊ែ ផា «អីស ដាគ់ កេះ ញន កា អីស សឿ។ ចាក ពិ ចាក ដាគ់ ប៉ាឡឹង អន់ ដាគ់ អីគ អីស ណោះ»។

៣៥ ផះ យីស៊ូ អ្វៃ កាប ណោះ ទី ពូ ពឹះ ឡឹង ហី យ៉ៃរ៉ុះ រ៉ះ ផា «គន អង់កាន់ អីស តោ័ កេះ ជែ អ្វៃ តាគ់ អង់ខើក ណៃឃូ ហង»។ ៣៦ យីស៊ូ អូ ងឹត ឡឹង សារ ពូ រ៉ះ ណោះ អុះ។ អ៊ែ រ៉ះ កា យ៉ៃរ៉ុះ ផា «ជែ ឃឹត អីស ក្រាន័ កា សឿ ដោច»។ ៣៧ យីស៊ូ អូ អន់ ពូ ឡាំ ពួយ អ៊ែ អុះ អ៊ែ អន់ ដឹង ពេត្រុះ យ៉ាកុប លូ យូហាន អុះ យ៉ាកុប។ ៣៨ ទឹល ប៉ាគ់ ហី យ៉ៃរ៉ុះ ឡាក់ ក្រាគ់ រ៉ាំងហៃ រ៉ោង ណោះ យីស៊ូ ប៉ប័ កាំឡាំង អៀង រ៉ាចក់ រ៉ាចល់ អ្វៃ ញ៉ាំ អង់ហ្យាំង ឡុង។ ៣៩ យីស៊ូ ម៉ុត ពឹង កាណុង ហី កាប កា ពូ ផា «ញ៉ា ត្រគ់ អន់ដីស អ្វៃ រ៉ាចក់ រ៉ាចល់ ញ៉ាំ អង់ហ្យាំង នីអៀ សាស្វា អា អ៊ែ អូ តោ័ អុះ អ៊ែ ក្រាន័ កា តៃប ហ្លាក់ ដោច»។ ៤០ ហះកា ពូ កាកីក ប៉ាដើក ប៉ាញ់ចើរ កា យីស៊ូ។ កេះណោះ អ៊ែ តាំងហ្យិត ឡាច់ ពូ ប៉ាគ់ ឡីង។ អ៊ែ អ្យក់ ដឹង ពឹ មើគ សាស្វា ណោះ លូ សឹះ អ៊ែ ប៉ៃង ដូវ ម៉ុត ពួយ អ៊ែ ពឹង ណុង ចារ សាស្វា អង់កាន់ ណោះ។ ៤១-៤២ សាស្វា ណោះ ទី អាញុ ១២ សាណាំ កេះ។ យីស៊ូ រ៉ុប តី អ៊ែ កាប ផា «តាលីថា គូមី !» ព្រែ ផា «អ្យូវ ពិ ណាង»។ ផាឌី សាស្វា អង់កាន់ ណោះ កា អ្យូវ អន់តាវ ចាក ឡូត។ ផះ ណោះ អន់ឌែ ញម ខាក់។ ៤៣ កេះណោះ យីស៊ូ រ៉ះ អន់តគ់ កា អន់ឌែ កាខាក់ អូ អន់ រ៉ះ សារ ណោះ អន់ ពូ អ្លុ អន់តគ់ អុះ។ អន់តីគ ឡឹង ណោះ អ៊ែ ប៉្រើ អន់ឌែ អ្យក់ សាណា អន់ កា ណាង ណោះ សា។

៦

សារ យីស៊ូ សឹត ប៉ាគ់ ស្រុក ណាសារែត

១ យីស៊ូ ចាក ឡាច់ ឡឹង ស្រុក ណោះ សឹត ប៉ាគ់ ស្រុក តេះ អ៊ែ ទៅ មួត សឹះ កា ឡាំ ពួយ អ៊ែ ដេល។ ២ ទឹល ដារ់ រ៉ាឡូវ អ៊ែ ប៉ាំងហៀន ពូ ពឹង រ៉ោង។ កាំឡាំង អៀង កាតាំង អ៊ែ ប៉ាំងហៀន ណោះ ពូ ញម ខាក់។ ពូ កាប គួប ពូ ផា «ឡឹង ចំ អ៊ែ អ្លុ សារ ទិ អា ? ញ៉ា ត្រគ់ អ៊ែ ហ្យាំង សាឡាច់ នីអៀ ? ញ៉ា ត្រគ់ អ៊ែ អ្លុ ប៉្រគ័ សារ អឺញ អំរ៉ាញ នែវ អា ? ៣ ញ៉ា ប៉ាណូស អា អូ ត្រគ់ រ៉ាគឹយ ចាំង អ៊្លង គន ម៉ារី ប ? អូ ត្រគ់ អុះ អ៊ែ ប សិច យ៉ាកុប យូសេ យូដា លូ ស៊ីម៉ូន ណោះ ? អុះ អង់កាន់ អ៊ែ កា អ្វៃ កាណុង ស្រុក អន់ឌូ លូ ពិន ដេល»។ ណោះ ហង បះ ពូ អូ ចៃ សឿ អ៊ែ។ ៤ យីស៊ូ កាប លូ អន់ឌែ ផា «មួត រ៉ាគឹយ ប‌៉្រ័ះ  ទី ដឹង ពឹង ហី អ៊ែ ទៅ ស្រុក តេះ អ៊ែ ទៅ អុះ ម៉ី អ៊ែ ទៅ ដោច ពូ អូ រ៉ាប់ អូ សឿ អ៊ែ»។ ៥ អ្វៃ ហះ ណោះ យីស៊ូ អូ អ្លុ ប៉្រគ័ សារ អឺញ អំរ៉ាញ អៀង អុះ ទី ដឹង សាប៉ាគ់ តាគ់ អន់ដាគ់ ប៉ាណូស អីគ ពៀរ ប៉ៃង ដូវ។ ៦ យីស៊ូ ញម ខាក់ ប៉ប័ កាំឡាំង ស្រុក អូ សឿ តាឡាម័។ ឡៃង ឡឹង ណោះ អ៊ែ ចាក ឡាំ ប៉ាំងហៀន ប៉ាគ់ ស្រុក អន់ទៀគៗ ឡាក់ អ្វៃ ជុំ រណោះ ណាវ្គ។

សារ យីស៊ូ ប៉្រើ សឹះ អ៊ែ ចាក

៧ កេះណោះ យីស៊ូ អើ ពឹះ សឹះ ១២ ដូវ ប៉្រើ អន់ឌែ ចាក ពៀរ ដូវ ៗ លូ អន់ អន់ឌែ ទី អំរ៉ាញ ទ្រុះ ប‌៉្រ័ះ បឺគ ប‌៉្រ័ះ រ៉ឺគ ដេល។ ៨ អ៊ែ អន់តគ់ រ៉ះ កា អន់ឌែ ផា «ជែ ទ្រុង ឡាំ កាណាគ័ ញ៉ា ចឹក ដឹង អ៊្លង ជ្រៀ បគ័ ហង ជែ ទ្រុង ឡាំ សាណា សាណឹត កាទុង លើ លៀន កាក់។ ៩ ជិះ ដឹង កឺប ហះកា ជែ ពៀត អាវ ពៀរ តាល់។ ១០ ផា អន់ដីស ម៉ុត ពឹង ហី បក់ ចំ អ្យគ័ អន់ដីស អ្វៃ ពឹង ហី ណោះ ទឹល ដារ់ អន់ដីស ចាក ឡាច់ ឡឹង ស្រុក ណោះ ពិ។ ១១ ផា ស្រុក ចំ ពូ អូ ហាប់ អូ កាំប៉ាំង អន់ដីស អន់ដីស ត្រគ់ ចាក ឡាច់ ឡឹង ស្រុក ណោះ ទឹប តាតូះ ឡាច់ កាបក់ តេះ ឡឹង ជុង អន់ដីស ភឿ តាំបាង ផា អន់ដីស អូ ត្រគ់ លូ ពូ»។ ១២ មួត សឹះ កា ចាក ឡាំ អន់តគ់ ប៉ាតោ កា ពូ អន់ ប៉ិនពែង ពុត ពៀក។ ១៣ អន់ឌែ ទ្រុះ ប‌៉្រ័ះ បឺគ ប‌៉្រ័ះ រ៉ឺគ អន់ ឡាច់ ឡឹង ប៉ាណូស អៀង។ អន់ឌែ ឡាប សាងី ពឹង មួត ព្លុ អីគ អន់ ពូ ដាគ់។

សារ សាដាច់ ហេរត ប៉ាន់តោ័ យូហាន

១៤ សាដាច់ ហេរត កា អ្លុ អន់តគ់ ឡឹង សារ ទិណោ័ះ ញន យីស៊ូ លៅ លែង សិច ខាក់។ ហះកា ពូ សាម៉គ័ ផា «វគ័ យូហាន ឡាក់ ប៉ាំងហុំ ពូ ពែ អ៊ែ រ៉ីស សឹត ណាវ្គ ណោះ ហង បះ អ្លុ ប៉្រគ័ សារ អំរ៉ាញ អឺញ កេង ខាក់ នីអៀ»។ ១៥ បក់ អន់ដា ផា «អ៊ែ អា ហង វគ័ អេលីយ៉ា» បក់ អន់ដា ណាវ្គ ផា «អ៊ែ រ៉ាគឹយ ប‌៉្រ័ះ ម៉ោញ ដូវ ឡាក់ កា រ៉ាគឹយ ប‌៉្រ័ះ រ៉ាំងហាវ ម៉ោហ ពែ ដេល»។ ១៦ កាប៉ាច់ សាដាច់ ហេរត ប៉ាគ់ អ៊ែ អ្លុ អន់តគ់ ឡឹង សារ អា កេះ អ៊ែ ផា «ប៉ាណូស អា នីចម័ កា យូហាន អាញ់ ប៉្រើ ពូ កាសិត អង់កូ ពែ ហង រ៉ីស សឹត ណាវ្គ អា»។ ១៧-១៨ សារ អា កើត នីអៀ សាដាច់ ហេរត ប៉ិច កា ហេរ៉ូឌៀស កាម៉ាញ់ អុះ អ៊ែ ភីលីប អ៊ែ កា អ្យក់ ទី អ៊ែ ឡគ។ ណោះ ហង វគ័ យូហាន កាប កា សាដាច់ ហេរត ផា «អីស អូ ត្រគ់ អ្យក់ កាម៉ាញ់ អុះ ប៉្រគ័ កាម៉ាញ់ អីស អុះ»។ កេះណោះ សាដាច់ ហេរត ប៉្រើ ពូ រ៉ុប កត់ ចគ់ វគ័ យូហាន គ្រន កាណុង ខុក ញន ហេរ៉ូឌៀស។ ១៩ ហេរ៉ូឌៀស អឺក ខាក់ កា វគ័ យូហាន ណោះ ហង អ៊ែ ណាំង ទ្រង ប៉ាន់តោ័ អ្លាត អ៊ែ ហះកា អ៊ែ ណាំង ទ្រង ប៉ាន់តោ័ អូ ប៉ប័ ២០ ខង សាដាច់ ហេរត អ៊ែ អ្យូគ កា យូហាន អ៊ែ អ្លុ អន់តគ់ ផា វគ័ យូហាន ប៉ាណូស ដាគ់ ត្រង់ ឡាក់ ប៉្រគ័ ង៉ារ ប‌៉្រ័ះ។ ណោះ ហង អ៊ែ កា រ៉ាំងហៃ យូហាន។ ផះ អ៊ែ សាំយ៉ាំង យូហាន យ‌៉័ះ អ៊ែ អុក ពុត វ៉ឹនវ៉ាយ ឡឹង សារ អ៊ែ កាប ណោះ ហះកា អ៊ែ ចៃ សាំយ៉ាំង ដេល។ ២១ ដារ់ ម៉ោញ សាដាច់ ហេរត ប៉្រគ័ ប៊ុន កាណើត * អ៊ែ អើ ពឹះ មួត ក្រាគ់ តាំងកង់ តីសៗ មួត ម៉ៃគ តាហាន លូ ប‌៉្រ័ះ ប៉ាត្រង័ អ្វៃ កាណុង ខេត កាលីឡេ។ ផះ ណោះ ហេរ៉ូឌៀស ទី ទ្រង ចឹង ប៉្រគ័ កា យូហាន។ ២២ គន អង់កាន់ ហេរ៉ូឌៀស ម៉ុត កាតាប័ ប៉្រគ័ អន់ កា សាដាច់ ហេរត លូ មួត អំហ៊្មយ ទិឌូ ប៉ាញ័ ពុត កា អ៊ែ ខាក់។ សាដាច់ ហេរត កាប លូ អ៊ែ ផា «ផា អីស ប៉ិច កា កាណាគ័ ញ៉ា ប៉រ់ ពិ អាញ់ ចឹង អន់ កា អីស»។ ២៣ សាដាច់ ហេរត ម៉ត់ ផា «អីស ប៉រ់ កាណាគ័ ញ៉ា កាតាម អាញ់ ចឹង អន់ យ‌៉័ះ ប៉ាថេត ម៉ោញ ប៊ែង កា អន់ ដេល»។ ២៤ អ៊ែ ឡាច់ អំប៉ញ់ លូ មើគ អ៊ែ «កាណាគ័ ញ៉ា អាញ់ ត្រគ់ ប៉រ់ ឡឹង អ៊ែ ?» មើគ អ៊ែ តើល «ប៉រ់ កល់ យូហាន»។ ២៥ អ៊ែ ប៉ាន់តាន វ៉ីល សឹត រ៉ះ កា សាដាច់ ហេរត ផា «អាញ់ ប៉ិច កា កល់ យូហាន ចៃគ ពឹង ក្លារ តីស កិញអៀ ហង»។ ២៦ សាដាច់ ហេរត អុក ពុត ពៀក ខាក់ ហះកា អ៊ែ អូ ចៃ រ៉ើ ពុត ញន អ៊ែ ទី ម៉ត់ ហះ ម៉ាត់ អំហ៊្មយ ទិឌូ កេះ។ ២៧ អ៊ែ កា ប៉្រើ តាហាន ម៉ោញ ដូវ ឡាំ កាសិត អ្យក់ កល់ យូហាន កា អ៊ែ ឡូត។ ២៨ តាហាន ឡាំ ប៉ាគ់ ខុក កាសិត អ្យក់ កល់ យូហាន ចៃគ ពឹង ក្លារ តីស ជឹន អន់ កា អ៊ែ។ អ៊ែ កា អ្យក់ កល់ ណោះ អន់ កា មើគ អ៊ែ។ ២៩ សឹះ យូហាន អ្លុ អន់តគ់ ឡឹង សារ ណោះ អន់ឌែ កា ឡាំ អ្យក់ តប់ ប៉ាទ្រូ យូហាន។

សារ យីស៊ូ អន់ ណុំ ប៉ាំង កា កាំឡាំង អៀង

៣០ អន់តីគ ឡឹង ណោះ មួត សឹះ ឡាក់ រ៉ះ ប៉ាតាង យីស៊ូ ណោះ សឹត ឡឹង ចាក។ អន់ឌែ កា រ៉ះ លូ យីស៊ូ គ្រឹប ង៉ារ អន់ឌែ ទី ប៉្រគ័ លូ សារ អន់ឌែ ប៉ាំងហៀន ពូ។ ៣១ ទី ប៉ាណូស អៀង ចាក សឹត ចាក ឡាំ ប៉្រគ័ អន់ កា យីស៊ូ លូ សឹះ អ៊ែ អូ ហារ់ សា។ យីស៊ូ កាប លូ សឹះ អ៊ែ ផា «ពិ ពិន ឡាំ ប៉ាគ់ ចារ ឡាង៉ាន់ ម៉ាគ់ ពិន រ៉ាឡូវ បៀត»។ ៣២ យីស៊ូ កា ជឹរ ជិះ ទូក អន់ឌូ លូ មួត សឹះ ឡាំ ប៉ាគ់ ចារ ឡាង៉ាន់។ ៣៣ ហះកា ទី ប៉ាណូស អៀង ប៉ប័ យីស៊ូ លូ មួត សឹះ អ៊ែ ចាក។ ពូ អន់ហ្នាល់ អន់ឌែ ណោះ ហង ពូ ប៉ាណាំ គួប ចាក ឡាច់ ឡឹង ស្រុក អន់ទៀគៗ សាតាក់ ឡាំ ប៉ាគ់ ចារ ណោះ អន់ទ្រួល ឡឹង អន់ឌែ។ ៣៤ ប៉ាគ់ យីស៊ូ ហាវ ឡឹង ទូក អ៊ែ ប៉ប័ កាំឡាំង អៀង នីណោ័ះ អ៊ែ ឡិ ណូស ស្រូគ តាប៉ាប តាប៉ុន កា ពូ ខាក់។ អ៊ែ ហៃ ពូ អ្វៃ ឡាក់ កា ចៀម អូ ទី តាំងឡា រង។ ណោះ ហង អ៊ែ ទី ប៉ាំងហៀន សារ អន់ទៀគៗ អៀង នែវ។ ៣៥ ផះ ណោះ ដារ់ ក្យាម័ ចឹង ម៉ាំង កេះ មួត សឹះ រ៉ះ កា យីស៊ូ ផា «ចារ ហះ អា ឡាង៉ាន់ ខាក់ ដារ់ កា ក្យាម័ ចឹង ម៉ាំង កេះ។ ៣៦ ប៉្រើ កាំឡាំង សឹត ពិ ម៉ាគ់ អន់ឌែ ចាក ណាំង តាច់ សាណា សា រស្រុក បក់ អ្វៃ ក្យាម័ រអា»។ ៣៧ យីស៊ូ តើល អន់ឌែ ផា «ញ៉ា អន់ដីស អូ អ្យក់ សាណា អន់ អន់ឌែ សា ណើ»។ អន់ឌែ តើល ផា «ញ៉ា ពិន ត្រគ់ អ្យក់ លៀន ២០០ កាក់ † តាច់ សាណា អន់ អន់ឌែ សា ប ?» ៣៨ យីស៊ូ អំប៉ញ់ អន់ឌែ ផា «អន់ដីស ទី ណុំ ប៉ាំង ញ៉ាង កាតុ ? ឡាំ ហៃៗ»។ ប៉ាគ់ អន់ឌែ ប៉ប័ កេះ អន់ឌែ រ៉ះ ផា «ពិន ទី ណុំ ប៉ាំង ប៉ាតាម័ កាតុ លូ កា ពៀរ ក្យាំង»។ ៣៩ កេះណោះ យីស៊ូ ប៉្រើ កាំឡាំង អន់ អង់អ្វៃ ប៉ាតុំ ប៉ិន ក្រុំ ពឹង សាម៉ោង កាសៃគ ឡាញ់ចឺន។ ៤០ ពូ អង់អ្វៃ ប៉ិន ក្រុំ ៗ អន់ដា ទី ១០០ ដូវ អន់ដា ទី ៥០ ដូវ។ ៤១ យីស៊ូ អ្យក់ ណុំ ប៉ាំង ប៉ាតាម័ កាតុ លូ កា ពៀរ ក្យាំង ណោះ ង៉ើយ ហៃ ពឹង ប៉្លៃង ប៉ានេ ប‌៉្រ័ះ កេះណោះ គុ ណុំ ប៉ាំង អន់ កា មួត សឹះ ភឿ ជែក អន់ កា កាំឡាំង សា។ អ៊ែ កា ជែក កា ពៀរ ក្យាំង ណោះ អន់ និះទៅ ដេល។ ៤២ កាំឡាំង សា ផីគ ទិឌូ។ ៤៣ កេះណោះ អន់ឌែ ទូញ រ៉ាន់ដាប់ ណុំ ប៉ាំង លូ កា សល់ តៃល ពូ សា ទី ប៉ាញ័ ១២ កាអ្លី ណាវ្គ។ ៤៤ ចំលួន ប៉ាណូស សា ណុំ ប៉ាំង ណោះ កាគ់ ដឹង កាម៉ាក័ ៥០០០ ដូវ។

សារ យីស៊ូ ចាក អំប៉ាំង អង់កក់ ទៀក

៤៥ កេះណោះ យីស៊ូ ប៉្រើ មួត សឹះ ជិះ ទូក ឃ្លង ឡាំ ប៉ាគ់ តេះ បេតសៃដា អន់ទ្រួល។ កេះណោះ អ៊ែ រ៉ះ កា កាំឡាំង ប៉្រើ ពូ សឹត។ ៤៦ កាំឡាំង សឹត ទិ កេះ អ៊ែ កា ចាក ហាវ ម៉ន់ ពឹង ប៉ានឹម។ ៤៧ ទឹល ប៉្លៃង ម៉ាំង មួត សឹះ ជិះ ទូក ទឹល ពឹង អន់តិគ័ តាំងលោ័ កេះ ដឹង យីស៊ូ ដូវ អ៊ែ អ្វៃ ពឹង គោក។ ៤៨ យីស៊ូ ប៉ប័ មួត សឹះ ជែវ ទូក ញ៉ាក ខាក់ ខង ទី ខ្យាល ប៉ឹ សឹត ទូក អន់ឌែ។ ក្យាម័ ប៉ាតារ យីស៊ូ ចាក អំប៉ាំង អង់កក់ ទៀក ឡាំ ប៉ាគ់ ចារ អន់ឌែ អ៊ែ ប៉្រគ័ ឡាក់ កា ចាក ទ្រួង។ ៤៩ ផះ អន់ឌែ ប៉ប័ អ៊ែ ចាក អំប៉ាំង អង់កក់ ទៀក តាំងលោ័ មួត សឹះ សាម៉គ័ កា ប៉ាទ្រូ ប៉ាំងអ្យូគ អន់ឌែ ណោះ ហង អន់ឌែ ឡុង។ ៥០ មួត សឹះ ទិឌូ ប៉ប័ អ៊ែ អន់ឌែ កា អ្យូគ ខាក់។ យីស៊ូ កា កាប លូ អន់ឌែ ឡូត ផា «ជែ អ្យូគ ហង ! អាញ់ ឡា អា ឡា»។ ៥១ កេះណោះ យីស៊ូ ម៉ុត ជិះ ទូក អន់ឌូ លូ អន់ឌែ ផាឌី ខ្យាល កា ស្វាស។ មួត សឹះ ញម សាំងអយ។ ៥២ អន់ឌែ អូ ហ្លង់ ង៉ាប់ ឡឹង សារ ណុំ ប៉ាំង ពែ ញន អន់ឌែ អូ ចៃ ឃឹត។

៥៣ អន់ឌែ ជិះ ទូក ទឹល ប៉ាគ់ ហាង តេះ កេនេសារែត កេះ។ អន់ឌែ កា តាវ ទូក ហះ ណោះ ហង។ ៥៤ យីស៊ូ អ្យូវ ជឹរ ឡឹង ទូក អន់ឌូ លូ មួត សឹះ ផាឌី ទី ពូ អន់ហ្នាល់ អ៊ែ ឡូត។ ៥៥ ពូ សាតាក់ ឡាំ រ៉ះ គ្រឹប ស្រុក តេះ ពឹង ចារ ណោះ។ ពូ ណាំផា គួប តូង័ ប៉ាណូស បក់ អីគ ពឹង ត្រិ អ្យក់ ឡាំ ប៉ាគ់ ចារ ចំ ពូ កាតាំង លៅ ផា យីស៊ូ អ្វៃ។ ៥៦ គ្រឹប ចារ យីស៊ូ ឡាំ អូ ផា កា ប៉ាគ់ ស្រុក ប៉ាគ់ មឿង លើ ស្រុក តេះ ឡាក់ អ្វៃ ប៉ាគ់ ញ៉ក កាតាម កា ពូ អ្យក់ ប៉ាណូស អីគ ចៃគ ពឹង តាឡាត។ មួត ព្លុ អីគ ណោះ កា ឡោម អ៊ែ ប៉ិច ទី ដឹង សាប៉ាគ់ ឡាណុច អាវ អ៊ែ ណោះ បគ័ កេះ។ គ្រឹប ប៉ាណូស បក់ ទី សាប៉ាគ់ អាវ អ៊ែ ដាគ់ អីគ ទិឌូ។

៧

សារ យីស៊ូ កាប កា មួត ផារ៉ាស៊ី

១ ទី មួត ផារ៉ាស៊ី លូ មួត ណៃឃូ ប៉ាំងហៀន ចាបាប់ អន់ដា ពឹះ ឡឹង មឿង យេរូសាឡឹម ឡាំ ប៉ាគ់ ចារ យីស៊ូ។ ២ អន់ឌែ ប៉ប័ សឹះ យីស៊ូ សា សាណា អូ ទី រ៉ាវ តី ណោះ ពូ ផា យច ចាបាប់ វគ័ យ៉ាគ់ កេះ *។ ៣ តាម សារ តាឡាប័ ឃើយ មួត សុនសាត អ៊ីស្រាអ៊ែល ទិឌូ កាខាក់ អ៊ែ មួត ផារ៉ាស៊ី ផា អន់ឌែ អូ រ៉ាវ តី ហិ អន់ឌែ អូ សា អុះ ខង អន់ឌែ ប៉្រគ័ ពួយ ចាបាប់ វគ័ យ៉ាគ់ អន់ឌែ។ ៤ ផា អន់ឌែ សឹត ឡឹង តាឡាត ផា អូ ទី រ៉ាវ កាណាគ័ អន់ឌែ តាច់ ណោះ ហិ អន់ឌែ អូ សា អុះ។ ពូ ប៉្រគ័ ពួយ ចាបាប់ វគ័ យ៉ាគ់ អៀង នែវ ខាក់ ឡាក់ កា សារ រ៉ាវ ពៀង រ៉ាវ ព្រឺយ រ៉ាវ កគ័ លូ គ្រេ។ ៥ មួត ផារ៉ាស៊ី លូ មួត ណៃឃូ ប៉ាំងហៀន ចាបាប់ អំប៉ញ់ លូ យីស៊ូ ផា «ញ៉ា ត្រគ់ មួត សឹះ អីស អន់ឌែ អូ ប៉្រគ័ ពួយ ចាបាប់ វគ័ យ៉ាគ់ ពិន ឃឺ អន់ឌែ សា អូ រ៉ាវ តី នីណោ័ះ ?» ៦ យីស៊ូ តើល អន់ឌែ ផា «អន់ដីស អា ប៉ាណូស តាគ់ អំប៉្រគ័ ដាគ់។ ត្រគ់ ខាក់ វគ័ អេសាយ ច្រាគ់ ពួយ ប៉ានឹរ ប‌៉្រ័ះ ផា៖

"ប៉ាសុន អា រ៉ាប់ អាញ់ ដឹង អន់តង់ ពឹរ អន់ឌែ ដោច

ពុត អន់ឌែ ចាំងហាយ្គ ឡឹង អាញ់។

៧ អន់ឌែ កាដាប សាំប‌៉័ះ អាញ់ ហះកា អូ ទី ខា អុះ។

អន់ឌែ អ្យក់ ចាបាប់ ប៉ាណូស ប៉ាំងហៀន ប៉ាតាង ប៉ានឹរ ប‌៉្រ័ះ"†។

៨ អន់ដីស អ្លាត សារ ប‌៉្រ័ះ អន់តគ់ រ៉ះ ឃឺ ប៉្រគ័ ពួយ ចាបាប់ វគ័ យ៉ាគ់ អន់ដីស»។

៩ កេះណោះ យីស៊ូ កាប ណាវ្គ «អន់ដីស អ្លាត សឿ ប៉ានឹរ ប‌៉្រ័ះ ប៊កកាតយ័ រ៉ះ ភឿ ប៉ាំងកើត ចាបាប់ ម៉ះ អន់ដីស ទៅ។ ១០ ប‌៉្រ័ះ ប៉្រើ វគ័ ម៉ូសេ រ៉ះ ផា "អន់ដីស ត្រគ់ អ្យិល កូត័ មើគ ពឹ បក់ ពឿ ត័ះ ប៉ាស្យាប ពឹ មើគ ណោះ ត្រគ់ តោ័ ហង"‡។ ១១ ហះកា អន់ដីស ប៉្រគ័ នីអៀ៖ ផា ប៉ាណូស ចំ រ៉ះ លូ ពឹ មើគ អ៊ែ ផា "អាញ់ អូ អ្លុ តង័ អន់ដីស អុះ ខង កាណាគ័ អាញ់ ទិណោ័ះ ឃឺ កបាន កេះ"»។ (កបាន ទី ណី ផា «កាណាគ័ ចឹង មប អន់ កា ប‌៉្រ័ះ»)។ ១២ «អន់ដីស អូ អន់ អ៊ែ តង័ ពឹ មើគ អ៊ែ អុះ។ ១៣ ទឹល នីណោ័ះ អន់ដីស តាគ់ អង់ហ៊្យង ប៉ានឹរ ប‌៉្រ័ះ ប៊កកាតយ័ ញន អន់ដីស ប៉្រគ័ ពួយ គុន តាឡាប័ ឃើយ ឡាក់ អន់ដីស ប៉ាំងហៀន តូៗ គួប សោប។ អន់ដីស ប៉្រគ័ សារ អូ ដាគ់ អន់ទៀគៗ អៀង ណាវ្គ អូ ដាគ់ ឡាក់ កា សារ អា ដេល»។

១៤ កេះណោះ យីស៊ូ អើ កាំឡាំង ពឹះ ប៉ាគ់ ចារ អ៊ែ ម៉ោញ ទង ណាវ្គ។ អ៊ែ កាប ផា «អន់ដីស ទិឌូ សាំយ៉ាំង កាខាក់ ហោគ។ ១៥-១៦ អូ ទី សាណា ញ៉ា ម៉ុត កាណុង វ៉ាច់ ប៉ាណូស អ្លុ ប៉្រគ័ អន់ កា ប៉ាណូស យច អុះ ឃឺ គ្រឹប កាណាគ័ ឡាក់ ឡាច់ ឡឹង ឡាកោ ប៉ាណូស ណោះ ប៉្រគ័ អន់ ប៉ាណូស យច»។§

១៧ យីស៊ូ ចាក ឡាច់ ឡឹង កាំឡាំង ម៉ុត ពឹង ហី។ កេះណោះ មួត សឹះ ឡាំ អំប៉ញ់ ឡឹង សារ អ៊ែ កាប ប៉ាន់ដឹប ពែ។ ១៨ យីស៊ូ តើល អន់ឌែ ផា «អន់ដីស អា អ្វៃ កា អូ ហ្លង់ ឡាក់ កា ពូ ដេល ប ? អន់ដីស ត្រគ់ អ្លុ អន់តគ់ ផា កាណាគ័ ឡឹង ឡីង ម៉ុត កាណុង ប៉ាណូស អូ អ្លុ ប៉្រគ័ អន់ ប៉ាណូស យច អុះ ១៩ ខង សាណា ទិណោ័ះ អ៊ែ អូ ម៉ុត កាណុង ពុត ប៉ាណូស អុះ ឃឺ អ៊ែ ម៉ុត កាណុង វ៉ាច់ កេះណោះ អីគ វ៉ាច់ ឡាច់ ទិ ប៉ាគ់ ឡីង ណាវ្គ»។ សារ អា យីស៊ូ ប៉ិច រ៉ះ ផា គ្រឹប សាណា ខឹន សា ទិណោ័ះ។ ២០ យីស៊ូ កាប ណាវ្គ «ទី ដឹង កាណាគ័ ឡាក់ ឡាច់ ឡឹង ប៉ាណូស ណោះ ប៉្រគ័ អន់ កា ប៉ាណូស យច ២១ ខង គ្រឹប សារ អ៊ក ឡាច់ ឡឹង ពុត ដោះ ឃឹត អូ ដាគ់ ប៉្រគ័ លូ អង់កាន់ លូ កាម៉ាក័ រ៉ាត អន់តុង កោះ ប៉ាន់តោ័ ២២ រ៉ាលង កល់ តាណេះ ប៉ិច ដឹង កា រ៉ាស អំប៉ាស ពូ ប៉ាអ្យប់ ខូយ ប៉ាលុ ពូ ប៉្រគ័ អូ ដាគ់ អៀង នែវ សាណីង អូ យ៉ឺម កាប ពោ អ្វាត់ ឡាកោ លូ ឃឹត សារ ង៉ល់ អន់ទ្រុយ។ ២៣ សារ អូ ដាគ់ ទិ អា ហង ឡាច់ ឡឹង ពុត ប៉ាណូស ប៉្រគ័ អន់ ប៉ាណូស យច»។

សារ យីស៊ូ ចាក តាគ់ អន់ដាគ់ ប៉ាណូស សុនសាត អន់ទៀគ

២៤ យីស៊ូ ចាក ឡាច់ ឡឹង ណោះ ឡាំ ប៉ាគ់ ចារ ក្យាម័ មឿង ទីរ៉ូះ។ អ៊ែ ម៉ុត ដំ កាណុង ហី ពូ អ៊ែ អូ ប៉ិច អន់ ពូ អ្លុ អន់តគ់ អុះ ហះកា អ៊ែ អោន អូ សាគឹម។ ២៥ ផះ ណោះ ទី អង់កាន់ ម៉ោញ ដូវ គន អង់កាន់ អ៊ែ ប‌៉្រ័ះ ប៉្រគ័។ អ៊ែ កាតាំង លៅ ពូ រ៉ះ ឡឹង យីស៊ូ អ៊ែ កា ឡាំ ឡូត ពឹះ កាដាប សាំប‌៉័ះ ហះ ជុង យីស៊ូ។ ២៦ អង់កាន់ ណោះ កាប សុនសាត ក្រិក អ៊ែ អូ ត្រគ់ សុនសាត អ៊ីស្រាអ៊ែល អុះ អ៊ែ កើត ពឹង ខេត ភេនិះ ឃឺ ខេត ស៊ីរី ណោះ ហង។ អ៊ែ ឡោម ប៉្រើ យីស៊ូ ទ្រុះ ឡាច់ ប‌៉្រ័ះ បឺគ ឡឹង គន អ៊ែ។ ២៧ យីស៊ូ កាប លូ អ៊ែ ផា «ត្រគ់ អន់ គន សោ អ៊ីស្រាអ៊ែល សា ផីគ អន់ឌែ ហិ អូ ត្រគ់ អ្យក់ សាណា ម៉ះ អន់ឌែ អន់ កា សូ * អុះ»។ ២៨ អង់កាន់ ណោះ តើល ផា «អឺ ពឹ តាំងឡា ត្រគ់ ហង អីស ផា ! ហះកា សូ អ្វៃ អន់តេ័ះ គ្រេ សា សាណា ហ្រុង តៃល សាស្វា ណោះ ទី ដេល»។ ២៩ ផាឌី យីស៊ូ រ៉ះ កា អ៊ែ ផា «ត្រគ់ ហង អីស កាប ទឹល នីណោ័ះ សឹត ពិ ប‌៉្រ័ះ បឺគ ឡាច់ ឡឹង គន អីស កេះ»។ ៣០ អង់កាន់ ណោះ សឹត ទឹល ប៉ាគ់ ហី អ៊ែ ប៉ប័ គន អ៊ែ តៃប ពឹង គ្រេ ប‌៉្រ័ះ បឺគ ឡាច់ ឡឹង អ៊ែ កេះ។

៣១ កេះណោះ យីស៊ូ ចាក ឡាច់ ឡឹង ចារ ក្យាម័ មឿង ទីរ៉ូះ អ៊ែ ចាក ទ្រង មឿង ស៊ីដូន កេះណោះ ឡាំ ប៉ាគ់ តាំងលោ័ កាលីឡេ ប៊ែង ខេត ដេកាប៉ូល។ ៣២ ពូ អ្យក់ ឡាំ ប៉ាណូស ក្លឹក ម៉ោញ ដូវ ទឹប អ៊ែ កាំឡូ អូ សូវ អ្លុ កាប ពឹះ ប៉ាគ់ ចារ យីស៊ូ។ ពូ ឡោម ប៉្រើ យីស៊ូ សាប៉ាគ់ ពឹង ប៉ាណូស ណោះ ភឿ តង័ តាគ់ អន់ដាគ់ អ៊ែ ណើ។ ៣៣ យីស៊ូ ជៀក ប៉ាណូស ក្លឹក ណោះ ឡាច់ ឡឹង កាំឡាំង។ អ៊ែ ឡក់ ត្រោម តោរ កាម៉ាក័ ណោះ កេះណោះ អ៊ែ កាសុះ ពឹង សាំប្លោ តី ឡាប ពឹង អំប៉្យិត កាម៉ាក័ ណោះ ដេល។ ៣៤ កេះណោះ អ៊ែ ង៉ើយ ហៃ ពឹង ប៉្លៃង តាំងហើម តីស កេះណោះ កាប ផា «អិបផាថា !» (ទី ណី ផា «ហគ់ បើក ពិ»)។ ៣៥ ផាឌី តោរ កាម៉ាក័ ណោះ កា សាំយ៉ាំង កាតាំង អំប៉្យិត អ៊ែ កា ឡាប៉ាត័ អ្លុ កាប សាឡះ ខាក់។ ៣៦ យីស៊ូ រ៉ះ កា អន់ឌែ កាខាក់ អូ អន់ អន់ឌែ រ៉ះ សារ ណោះ អន់ ពូ អ្លុ អុះ។ ហ៊ែង អ៊ែ អន់តគ់ អូ អន់ រ៉ះ ហ៊ែង ណោះ ហង ពូ រ៉ះ ហ៊ែង ខាក់។ ៣៧ ពូ ទិឌូ ញម ខាក់ ពូ កាប ផា «គ្រឹប សារ អ៊ែ ប៉្រគ័ ដាគ់ ទិណោ័ះ យ‌៉័ះ ប៉ាណូស ក្លឹក កា អ៊ែ ប៉្រគ័ អន់ កាតាំង យ‌៉័ះ ប៉ាណូស កាំឡូ កា អ៊ែ ប៉្រគ័ អន់ អ្លុ កាប ដេល»។

៨

សារ យីស៊ូ អន់ ណុំ ប៉ាំង កា កាំឡាំង អៀង ម៉ោញ ទង ណាវ្គ

១ ផះ ណោះ ទី កាំឡាំង អៀង ណាវ្គ ពឹះ ប៉ាតុំ គួប សោប។ ញន កា កាំឡាំង អូ ទី សាណា សា យីស៊ូ កា អើ មួត សឹះ ពឹះ ចារ អ៊ែ លូ កាប ផា ២ «អាញ់ តាប៉ាប តាប៉ុន កា កាំឡាំង អា ខាក់ អន់ឌែ ចាក ពួយ អាញ់ ប៉ៃង ដារ់ កេះ កិញអៀ អូ ទី សាណា សា កេះ។ ៣ ផា អាញ់ អន់ អន់ឌែ សឹត វ៉ាច់ ដោះ អ្យូគ អន់ឌែ អូ ត្រូះ ប៉ក់ រទ្រង ខង មួត បក់ អន់ដា ពឹះ ឡឹង ចារ ចាំងហាយ្គ»។ ៤ មួត សឹះ តើល ផា «ស៊្រែ តីស អា ឡាង៉ាន់ ខាក់ សាណា ឡឹង ចំ ចឹង ណាំង អន់ កា អន់ឌែ សា ផីគ ?» ៥ យីស៊ូ អំប៉ញ់ «អន់ដីស ទី ណុំ ប៉ាំង ញ៉ាង កាតុ ?» អន់ឌែ តើល ផា «តាំប៉ើះ កាតុ»។ ៦ យីស៊ូ ប៉្រើ កាំឡាំង អង់អ្វៃ ពឹង តេះ កេះណោះ អ៊ែ អ្យក់ ណុំ ប៉ាំង តាំប៉ើះ ណោះ ប៉ានេ ប‌៉្រ័ះ ប៊កកាតយ័។ កេះណោះ អ៊ែ គុ ណុំ ប៉ាំង ណោះ អន់ កា មួត សឹះ ប៉្រើ អន់ឌែ ជែក អន់ កា កាំឡាំង។ ៧ អន់ឌែ កា ទី កា រ៉ាហឺញ អន់ដា ដេល។ យីស៊ូ ប៉ានេ ប‌៉្រ័ះ ប៊កកាតយ័ លូ ប៉្រើ មួត សឹះ អ្យក់ កា ណោះ ជែក អន់ កា កាំឡាំង ដេល។ ៨ កាំឡាំង សា ផីគ ទិឌូ។ កេះណោះ មួត សឹះ ទូញ រ៉ាន់ដាប់ សល់ តៃល ពូ សា ទី តាំប៉ើះ ពុង ណាវ្គ។ ៩ កាំឡាំង ទិណោ័ះ ទី ៤០០០ ដូវ។ កេះណោះ យីស៊ូ ប៉្រើ កាំឡាំង សឹត ប៉ាគ់ ហី អន់ឌែ ទៅ។ ១០ អ៊ែ កា ជឹរ ជិះ ទូក លូ មួត សឹះ ចាក ឃ្លង ឡាំ ប៉ាគ់ តេះ ដាល់ម៉ានុថា។

១១ កេះណោះ មួត ផារ៉ាស៊ី ពឹះ កាកាប ប៉ាគែក លូ យីស៊ូ។ អន់ឌែ ប៉្រើ យីស៊ូ តាំបាង សារ អំរ៉ាញ អឺញ ឡឹង ប‌៉្រ័ះ ភឿ សាគ់ អ៊ែ។ ១២ យីស៊ូ តាំងហើម តីស កេះណោះ កាប ផា «ញ៉ា ត្រគ់ ប៉ាណូស រ៉ាំងហាវ អា ប៉ិច ដឹង កា ប៉ប័ សារ អំរ៉ាញ អឺញ ? អាញ់ រ៉ះ កា អន់ដីស តាទឹច ផា អន់ដីស ចឹង អូ ប៉ប័ សារ អំរ៉ាញ អឺញ ញ៉ា អុះ»។ ១៣ កេះណោះ យីស៊ូ ចាក អ្លាត អន់ឌែ ជឹរ ជិះ ទូក វ៉ីល សឹត ប៊ែង ហាង តោ ណាវ្គ។

១៤ មួត សឹះ ពឹល អ្យក់ ឡាំ ណុំ ប៉ាំង។ កាណុង ទូក អន់ឌែ ទី ណុំ ប៉ាំង ដឹង ម៉ោញ កាតុ ឡក់។ ១៥ យីស៊ូ រ៉ះ អន់តគ់ កា អន់ឌែ ផា «ឡាវ៉ាំង ឡាកោ អន់ដីស ឡឹង ពុះ * មួត ផារ៉ាស៊ី លូ ពុះ សាដាច់ ហេរត អន់ កាខាក់»។ ១៦ មួត សឹះ កាកាប គួប អន់ឌែ ឡឹង សារ អូ ទី ណុំ ប៉ាំង។ ១៧ យីស៊ូ ហ្លង់ ឡឹង សារ មួត សឹះ កាប ណោះ ហង អ៊ែ ផា «ញ៉ា ត្រគ់ អន់ដីស ឃឹត កា សារ អូ ទី ណុំ ប៉ាំង នីអៀ ? ញ៉ា អន់ដីស បើ ប៉ប័ លើ បើ តាន័ ហ្លង់ ប ? ញ៉ា ក្រូ ហ្លង់ តាឡាម័ អន់ដីស អា ? ១៨ អន់ដីស ទី ម៉ាត់ ហះកា ហៃ អូ ប៉ប័ ? អន់ដីស ទី តោរ ហះកា អូ កាតាំង ? អន់ដីស អូ កាចាំង ប ១៩ សារ អាញ់ គុ ណុំ ប៉ាំង ប៉ាតាម័ កាតុ អន់ កា កាំឡាំង ៥០០០ ដូវ ពែ អន់ដីស ប៉ាតុំ ណុំ ប៉ាំង តៃល កាំឡាំង សា ទី ញ៉ាង កាអ្លី ?» អន់ឌែ តើល ផា «១២ កាអ្លី»។ ២០ «នីចម័ ផះ អាញ់ គុ ណុំ ប៉ាំង តាំប៉ើះ កាតុ អន់ កា កាំឡាំង ៤០០០ ដូវ ពែ អន់ដីស ទូញ រ៉ាន់ដាប់ សល់ តៃល ពូ សា ទី ញ៉ាង ពុង ?» អន់ឌែ តើល ផា «តាំប៉ើះ ពុង»។ ២១ យីស៊ូ កាប កា អន់ឌែ ផា «អន់ដីស បើ អ្លុ បើ ហ្លង់ ប ?»។

សារ យីស៊ូ តាគ់ អន់ដាគ់ ប៉ាណូស ម៉ាម៉ាំង ម៉ាត់

២២ យីស៊ូ លូ សឹះ ចាក ឡាំ ប៉ាគ់ តេះ បេតសៃដា ផះ ណោះ ទី ពូ អ្យក់ ពឹះ កាម៉ាក័ ម៉ាម៉ាំង ម៉ាត់ ម៉ោញ ដូវ ឡោម ប៉្រើ យីស៊ូ សាប៉ាគ់ អ៊ែ។ ២៣ យីស៊ូ ទុង តី បក់ ម៉ាម៉ាំង ម៉ាត់ ណោះ ឡាច់ គែង ឡាំប៉ាត ស្រុក។ កេះណោះ អ៊ែ កាសុះ ទៀក ពឹរ ឡាប ពឹង ម៉ាត់ បក់ ម៉ាម៉ាំង ណោះ លូ សាប៉ាគ់ តី ពឹង អ៊ែ។ យីស៊ូ អំប៉ញ់ «ញ៉ា អន់ដា អីស ប៉ប័ ?» ២៤ បក់ ម៉ាម៉ាំង ម៉ាត់ ណោះ រ៉ាល ម៉ាត់ រ៉ះ ផា «អាញ់ ប៉ប័ ប៉ាណូស ចាក សឹត ឡាំ ហះកា ឡាក់ កា តើម អ៊្លង»។ ២៥ យីស៊ូ សាប៉ាគ់ ពឹង ម៉ាត់ បក់ ម៉ាម៉ាំង ណោះ ម៉ោញ ទង ណាវ្គ។ ផាឌី ម៉ាត់ អ៊ែ កា ដាគ់ ហៃ ប៉ប័ កាណាគ័ ញ៉ាៗ សាឡះ ខាក់ ហង។ ២៦ យីស៊ូ ប៉្រើ អ៊ែ សឹត ប៉ាគ់ ប៉ើក ទឹប រ៉ះ អន់តគ់ កា អ៊ែ ផា «ជែ ចាក ម៉ុត កាណុង ស្រុក ដៃ ហោគ !»។

សារ យីស៊ូ ប៉ាំងហៀន សឹះ អ៊ែ ឡឹង សារ អ៊ែ ចឹង តោ័

២៧ យីស៊ូ លូ មួត សឹះ ចាក ឡាំ ប៉ាគ់ ស្រុក តេះ ឡាក់ អ្វៃ ក្យាម័ មឿង កេសារៀ ភីលីប។ ផះ អន់ឌែ ចាក រទ្រង យីស៊ូ អំប៉ញ់ លូ សឹះ អ៊ែ ផា «កាំឡាំង ទិឌូ ពូ ផា អាញ់ អា ឃឺ ប៉ាណូស នីចម័ ?» ២៨ អន់ឌែ តើល «បក់ អន់ដា ផា វគ័ យូហាន ឡាក់ ប៉ាំងហុំ ពូ អន់ដា ណាវ្គ ផា វគ័ អេលីយ៉ា ហះកា ទី បក់ អន់ដា ណាវ្គ ផា រ៉ាគឹយ ប‌៉្រ័ះ ម៉ោញ ឡាក់ កា រ៉ាគឹយ ប‌៉្រ័ះ អន់ទៀគៗ ដេល»។ ២៩ យីស៊ូ អំប៉ញ់ លូ អន់ឌែ ផា «កាប៉ាច់ អន់ដីស អន់ដីស ផា អាញ់ អា ប៉ាណូស នីចម័ ?» ពេត្រុះ តើល ផា «អីស អា បក់ ប‌៉្រ័ះ រ៉ើស អន់ ប៉្រគ័ សាដាច់ †»។ ៣០ យីស៊ូ អន់តគ់ កា អន់ឌែ អូ អន់ រ៉ះ កា ពូ អុះ។

៣១ គឹត ឡឹង ដារ់ ណោះ យីស៊ូ រ៉ះ កា មួត សឹះ ផា «ប៉ាណូស អាញ់ ត្រគ់ ប៉ាណាប អៀង នែវ។ មួត ក្រាគ់ រ៉ាំងហៃ មឿង មួត ម៉ៃគ ក្រាគ់ រ៉ាម៉ះ ប‌៉្រ័ះ លូ ណៃឃូ ប៉ាំងហៀន ចាបាប់ ចឹង អូ ណីស កា អាញ់ អន់ឌែ ចឹង ប៉ាន់តោ័ អាញ់ ហះកា ប៉ៃង ដារ់ អន់តីគ ឡឹង ណោះ អាញ់ ចឹង រ៉ីស សឹត ណាវ្គ»។ ៣២ យីស៊ូ រ៉ះ ឡាក់ ខាក់ ឡឹង សារ អា។ ពេត្រុះ ទុង ឡាច់ យីស៊ូ កេះណោះ កាប កា អ៊ែ ផា «ញ៉ា ត្រគ់ អីស កាប នីអៀ»។ ៣៣ យីស៊ូ កាលែង ហៃ កាំឡាំង សឹះ អន់ទៀគៗ កេះណោះ អ៊ែ កាប កា ពេត្រុះ ផា «ចាក ឡាច់ ប៉ាគ់ តោ សាតាំង ! ខង អីស អូ ទី ពុត ឡាក់ កា ប‌៉្រ័ះ អុះ ទី ដឹង ពុត ប៉ាណូស ដោះ»។

៣៤ កេះណោះ យីស៊ូ អើ កាំឡាំង លូ មួត សឹះ ពឹះ កេះណោះ អ៊ែ រ៉ះ ផា «បក់ ពឿ ប៉ិច ចាក ពួយ លូ សឿ អាញ់ ជែ ឃឹត កា ឡាកោ ទៅ ត្រគ់ សាឡាគ់ ឡាកោ គយ អ៊្លង គឹង ពួយ អាញ់។ ៣៥ បក់ ចំ ប៉ិច អ្វៃ រ៉ីស បក់ ណោះ ចឹង តោ័ ហះកា បក់ ចំ តោ័ ញន អាញ់ លូ ញន សារ ដាគ់ ឡឹង ប‌៉្រ័ះ បក់ ណោះ ចឹង អ្វៃ រ៉ីស។ ៣៦ ផា ប៉ាណូស ទី គ្រឹប កាណាគ័ ពឹង អង់កក់ តេះ អា ហះកា អ៊ែ តោ័ ទី ខា ដេល ប ? ៣៧ ប៉ាណូស ចឹង អ្យក់ កាណាគ័ ញ៉ា តូរ័ តាគ់ អង់រ៉ីស ឡាកោ អ៊ែ ទី ? ៣៨ ជែ តាយួស កា មួត អូ រ៉ាប់ អូ សឿ ប‌៉្រ័ះ លូ មួត ទី សារ យច ញន កា ប៉ាណូស អាញ់ លូ ប៉ានឹរ អាញ់ កាប។ ផា បក់ ពឿ តាយួស ប៉ាណូស អាញ់ ចឹង អូ អន់ហ្នាល់ បក់ ណោះ ដេល ប៉ាគ់ ដារ់ អាញ់ ជឹរ លូ មួត ប៊យ ប‌៉្រ័ះ ឡាក់ ដាគ់ ត្រង់ ទឹប អំរ៉ាញ អឺញ ម៉ះ ពឹ អាញ់»។

៩

១ កេះណោះ យីស៊ូ កាប លូ អន់ឌែ ផា «អាញ់ រ៉ះ កា អន់ដីស តាទឹច ផា ទី កាំឡាំង បក់ អន់ដា ឡាក់ អ្វៃ ហះ អា ចឹង អូ តាន័ តោ័ អុះ អន់ឌែ ចឹង ប៉ប័ សារ ប‌៉្រ័ះ រ៉ាំងហៃ រ៉ាំងខ្យា ញន អំរ៉ាញ អឺញ អ៊ែ»។

សារ យីស៊ូ ម៉ាច់ ឡាកោ

២ ត្រោ ដារ់ អន់តីគ ឡឹង ណោះ យីស៊ូ ជៀក ពេត្រុះ យ៉ាកុប លូ យូហាន ឡាំ ពួយ អ៊ែ ហាវ ពឹង ប៉ានឹម ចាំងហីគ ឡាក់ ចារ អូ ទី ប៉ាណូស អុះ ទី ដឹង អន់ឌែ ណោះ ហង។ ផះ ណោះ ប‌៉្រ័ះ ប៉្រគ័ អន់ ត្រង័ ទ្រៀយ យីស៊ូ តាង ឡឹង អន់ទ្រួល ហះ ម៉ាត់ អន់ឌែ។ ៣ ខោ អាវ អ៊ែ បាក ក្លាគ់ កាខាក់ អូ ទី បក់ ពឿ ពឹង អង់កក់ តេះ អា អ្លុ ប៉្រគ័ ក្លាគ់ នីណោ័ះ អុះ។ ៤ ផះ ណោះ មួត សឹះ ប៉ប័ រ៉ាគឹយ ប‌៉្រ័ះ ផះ ម៉ោហ ពែ ឃឺ វគ័ អេលីយ៉ា លូ វគ័ ម៉ូសេ ផះ អ្វៃ កាកាប លូ យីស៊ូ។ ៥ ពេត្រុះ កាប លូ យីស៊ូ ផា «ណៃឃូ ញឹន អ្វៃ ហះ អា ដាគ់ ខាក់ ញឹន ចឹង ប៉្រគ័ រ៉ាណើះ ប៉ៃង អន់ កា អីស ម៉ោញ អន់ កា វគ័ ម៉ូសេ ម៉ោញ លូ អន់ កា វគ័ អេលីយ៉ា ម៉ោញ»។ ៦ ពេត្រុះ កាប នីណោ័ះ ញន អ៊ែ អូ ហ្លង់ ផា ចឹង កាប នីចម័ អុះ ខង អន់ឌែ កាខរ់ ណូស អ្យូគ ខាក់។ ៧ ផាឌី ទី កាម៉ល់ ពឹះ កាត្រោប អន់ឌែ ទិឌូ។ អន់ឌែ កាតាំង ប៉ានឹរ កាប ឡឹង កាម៉ល់ ណោះ ផា «អា ហង គន អាញ់ ប៉ិច ចៃ កាខាក់ អ្យគ័ សាំយ៉ាំង អ៊ែ ពិ»។ ៨ សាណោគ ណោះ មួត សឹះ កាលែង ហៃ ជុំ ឡាកោ អន់ឌែ អូ ទី ប៉ប័ ពឿ អុះ ទី ដឹង យីស៊ូ អ្វៃ លូ អន់ឌែ។ ៩ ផះ អន់ឌែ ចាក ជឹរ ឡឹង ប៉ានឹម យីស៊ូ អន់តគ់ រ៉ះ កា មួត សឹះ អ៊ែ ប៉ៃង ដូវ ណោះ ផា «ជែ រ៉ះ សារ ឡាក់ កា អន់ដីស ទី ប៉ប័ ពែ កូម័ រ៉ះ ប៉ាគ់ ប៉ាណូស អាញ់ រ៉ីស សឹត ទៀ»។ ១០ មួត សឹះ រ៉ាប់ យីស៊ូ អន់តគ់ រ៉ះ កា អន់ឌែ ហះកា អន់ឌែ អូ ហ្លង់ ឡឹង សារ កាប ផា រ៉ីស សឹត។ អន់ឌែ អំប៉ញ់ លូ គួប អន់ឌែ ផា «រ៉ីស សឹត នីចម័ ?»។

១១ កេះណោះ អន់ឌែ អំប៉ញ់ លូ យីស៊ូ ផា «ញ៉ា ត្រគ់ មួត ណៃឃូ ប៉ាំងហៀន ចាបាប់ អន់ឌែ ឌុ រ៉ះ ផា វគ័ អេលីយ៉ា ត្រគ់ ពឹះ អន់ទ្រួល ឡឹង សាដាច់ បក់ ប‌៉្រ័ះ រ៉ើស ?» ១២ យីស៊ូ តើល មួត សឹះ ផា «ត្រគ់ ហង វគ័ អេលីយ៉ា ត្រគ់ ពឹះ អន់ទ្រួល តាទឹច ភឿ ទ្រៀម គ្រឹប ង៉ារ អន់ ដាគ់ តៃល ទៅ ណាវ្គ *។ ហះកា កាណុង ផាប់ ប៉ានឹរ ប‌៉្រ័ះ ទី ច្រាគ់ រ៉ះ ផា ប៉ាណូស អាញ់ ត្រគ់ ប៉ាណាប ខាក់ ទឹប ពូ អូ ណីស កា អាញ់ ខាក់ ដេល។ ១៣ អាញ់ រ៉ះ កា អន់ដីស អន់ ហ្លង់ ផា វគ័ អេលីយ៉ា ពឹះ កេះ ពូ ប៉្រគ័ បាប អ៊ែ តាម តាំលឺង ពុត ពូ ខាក់ ត្រគ់ ឡាក់ កា ពូ ទី ច្រាគ់ រ៉ះ ឡឹង សារ អ៊ែ ពែ តាទឹច ហង»។

សារ យីស៊ូ ទ្រុះ ឡាច់ ប‌៉្រ័ះ បឺគ ឡឹង សាស្វា ម៉ោញ ដូវ

១៤ យីស៊ូ លូ សឹះ អ៊ែ ប៉ៃង ដូវ ចាក ឡាំ ប៉ាគ់ ចារ សឹះ អន់ទៀគៗ ណាវ្គ ណោះ អ៊ែ ប៉ប័ កាំឡាំង អៀង រ៉ាងុំ រ៉ាង៉ៃ អ្វៃ ជុំ មួត សឹះ អ៊ែ។ ទី មួត ណៃឃូ ប៉ាំងហៀន ចាបាប់ ផះ អ្វៃ កាប ប៉ាគែក លូ អន់ឌែ ដេល។ ១៥ ផះ កាំឡាំង ប៉ប័ យីស៊ូ ណោះ អន់ឌែ ញម ខាក់ ទិឌូ អន់ឌែ កា សាតាក់ ឡាំ ហាប់ សាំប‌៉័ះ អ៊ែ ឡូត។ ១៦ យីស៊ូ អំប៉ញ់ អន់ឌែ ផា «សារ ញ៉ា អន់ដីស ប៉ាគែក លូ ពូ ?» ១៧ ទី កាម៉ាក័ ម៉ោញ ដូវ រ៉ះ ផា «ណៃឃូ ! អាញ់ អ្យក់ គន កាម៉ាក័ អាញ់ ឡាំ ប៉ាគ់ អីស។ ប‌៉្រ័ះ បឺគ ម៉ុត ពឹង អ៊ែ ប៉្រគ័ អន់ អ៊ែ កាំឡូ អូ អ្លុ កាប។ ១៨ យ‌៉័ះ ប៉ាគ់ ចំ កាតាម រ៉ប់ ប‌៉្រ័ះ បឺគ ម៉ុត អ៊ែ តាគ់ អំប៉ក់ គន អាញ់ អន់ សាស្វាល់ ឡាឡាក ពឹង តេះ ឡាច់ កាំពុះ ទៀក ពឹរ លូ រ៉ាំងគែត សាណាញ់ ក្វាង័ ឡាកោ។ អាញ់ អ្យក់ ពឹះ អ៊ែ ប៉ាគ់ អា ប៉្រើ សឹះ អីស ទ្រុះ ឡាច់ ប‌៉្រ័ះ បឺគ ណោះ ហះកា អន់ឌែ ទ្រុះ ឡាច់ អូ ដាម័ អុះ»។ ១៩ យីស៊ូ កាប កា អន់ឌែ ផា «អឺ មួត កាង័ កល់ អូ ចៃ សឿ ! ត្រគ់ អន់ អាញ់ អ្វៃ ទុញ ប៉ុប ចំ ណាវ្គ លូ អន់ដីស អា ? អ្យក់ សាស្វា ណោះ ឡាំ ប៉ាគ់ អាញ់ អា»។ ២០ ពូ កា អ្យក់ សាស្វា ណោះ ឡាំ ប៉ាគ់ ចារ យីស៊ូ។ សាគ់ ប‌៉្រ័ះ បឺគ ប៉ប័ យីស៊ូ អ៊ែ កា តាគ់ អំប៉ក់ សាស្វា ណោះ អន់ សាស្វាល់ ឡាឡាក ពឹង តេះ ឡាច់ កាំពុះ ទៀក ពឹរ។ ២១ យីស៊ូ អំប៉ញ់ លូ ពឹ សាស្វា ណោះ ផា «ទុញ កេះ ប អ៊ែ កើត នីអៀ ?» ពឹ សាស្វា ណោះ តើល ផា «ឡឹង អ៊ែ អ្វៃ ថិ ពែ កេះ។ ២២ លើយៗ កេះ អ៊ែ តាគ់ អំប៉ក់ គន អាញ់ ពឹង ទៀក ពឹង អុញ ភឿ ប៉ិច ប៉ាន់តោ័ អ៊ែ។ ផា អីស អ្លុ តាគ់ អន់ដាគ់ ប៉រ់ អីស តាប៉ាប តង័ ញឹន ណើ»។ ២៣ យីស៊ូ តើល ផា «ញ៉ា ត្រគ់ អីស កាប "ផា អីស អ្លុ" នីណោ័ះ ? ប‌៉្រ័ះ ប៊កកាតយ័ អ្លុ ប៉្រគ័ គ្រឹប សារ កា ប៉ាណូស បក់ សឿ អ៊ែ»។ ២៤ ពឹ សាស្វា ណោះ កា តើល កាប តុត ពុត ផា «អាញ់ សឿ ហង ! ហះកា ប៉រ់ អីស តង័ អន់ អាញ់ សឿ កាខាក់ ណាវ្គ»។ ២៥ ផះ ណោះ យីស៊ូ ប៉ប័ កាំឡាំង ឡាំ ហៃ គ្រុកៗ អ៊ែ កាប អឺក កា ប‌៉្រ័ះ បឺគ ផា «ប‌៉្រ័ះ បឺគ កាំឡូ ក្លឹក អាញ់ ប៉្រើ អីស ចាក ឡាច់ ឡឹង សាស្វា អា ពិ ជែ វ៉ីល សឹត ណាវ្គ ដៃ»។ ២៦ ផាឌី ប‌៉្រ័ះ បឺគ ប៉្រគ័ អន់ សាស្វា ណោះ អង់ហ្យាំង វ៉ើក លូ ប៉ក់ រ៉ារ៉ៃត ខាក់ កេះណោះ ចាក ឡាច់ កា អ៊ែ។ សាស្វា ណោះ តៃប រ៉ាន់តង់ ឡាក់ កា តោ័ កេះ។ កាំឡាំង អៀង កាប ផា «អ៊ែ តោ័ កេះ»។ ២៧ កាប៉ាច់ យីស៊ូ រ៉ុប តី សាស្វា ណោះ លឺក តាគ់ អង់អ្យូវ សាស្វា ណោះ កា អ្យូវ អន់តាវ។

២៨ អន់តីគ ឡឹង ណោះ យីស៊ូ ចាក ម៉ុត កាណុង ហី មួត សឹះ អំប៉ញ់ អ៊ែ អូ អន់ ពូ កាតាំង ផា «ញ៉ា ត្រគ់ ញឹន ទ្រុះ ឡាច់ ប‌៉្រ័ះ បឺគ ណោះ អូ ឡាច់ ?» ២៩ យីស៊ូ តើល រ៉ះ កា អន់ឌែ ផា «ទ្រុះ ឡាច់ ប‌៉្រ័ះ បឺគ នែវ អា ទី ដឹង ម៉ន់ ប៉រ់ ហះ ប‌៉្រ័ះ ប៊កកាតយ័ ហង»។

សារ យីស៊ូ ប៉ាំងហៀន សឹះ អ៊ែ

៣០ យីស៊ូ លូ សឹះ អ៊ែ ចាក ឡាច់ ឡឹង ណោះ តាត់ ទ្រង ខេត កាលីឡេ។ អ៊ែ អូ ប៉ិច អន់ ពឿ អ្លុ ចារ អន់ឌែ អ្វៃ អុះ ៣១ ខង អ៊ែ អ្វៃ ប៉ាំងហៀន សឹះ អ៊ែ។ អ៊ែ រ៉ះ កា អន់ឌែ ផា «ប៉ាណូស អាញ់ ពូ ចឹង រ៉ុប ជឹន អន់ កា ពូ ប៉្រគ័ បាប។ ពូ ចឹង ប៉ាន់តោ័ អាញ់ ហះកា ប៉ៃង ដារ់ ឡឹង ណោះ អាញ់ ចឹង រ៉ីស សឹត ណាវ្គ»។ ៣២ ហះកា មួត សឹះ អូ ហ្លង់ ឡឹង សារ អ៊ែ រ៉ះ ណោះ អុះ លូ អូ ខឹន អំប៉ញ់ អ៊ែ ដេល។

៣៣ យីស៊ូ លូ សឹះ អ៊ែ ចាក ទឹល មឿង កាផានឹម ណាវ្គ។ ផះ អន់ឌែ អ្វៃ កាណុង ហី យីស៊ូ អំប៉ញ់ លូ សឹះ អ៊ែ ផា «សារ ញ៉ា អន់ដីស កាប រទ្រង អំពែ ?» ៣៤ មួត សឹះ អ្វៃ រ៉ាង៉ាប់ ខង ផះ អន់ឌែ ចាក រទ្រង ពែ អន់ឌែ កាប ប៉ាគែក គួប ផា ពឿ ប៉្រគ័ តីស ឡឹង ពូ។ ៣៥ យីស៊ូ អង់អ្វៃ កេះណោះ អ៊ែ អើ កាំឡាំង សឹះ ១២ ដូវ ពឹះ តុំ។ អ៊ែ កាប ផា «ពឿ ប៉ិច ប៉្រគ័ តីស បក់ ណោះ ត្រគ់ ប៉្រគ័ ថិ ពុត ចឹត យរ ឡឹង ពូ»។ ៣៦ កេះណោះ យីស៊ូ អ្យក់ សាស្វា ម៉ោញ ដូវ អន់ អន់តាវ ហះ អន់តិគ័ កាំឡាំង សឹះ កេះណោះ អ៊ែ អ្យក់ ពៅ អន់ អ្វៃ ពឹង ព្លូ កាប លូ សឹះ អ៊ែ ផា ៣៧ «បក់ ពឿ រង សាស្វា ឡាក់ កា សាស្វា អា ញន អាញ់ ណោះ ឡាក់ កា អ៊ែ ហាប់ អាញ់ ដេល បក់ ពឿ ហាប់ អាញ់ អូ ត្រគ់ ហាប់ ដឹង អាញ់ អុះ ឃឺ ហាប់ ប‌៉្រ័ះ ប៊កកាតយ័ ឡាក់ ប៉្រើ អាញ់ ពឹះ ប៉ាគ់ អា ដេល»។

៣៨ យូហាន រ៉ះ កា យីស៊ូ ផា «ណៃឃូ ញឹន ប៉ប័ ប៉ាណូស ម៉ោញ ដូវ ទ្រុះ ឡាច់ ប‌៉្រ័ះ បឺគ រ៉ះ សិច អីស។ ញឹន ទឹប អូ អន់ អ៊ែ ប៉្រគ័ នីណោ័ះ ខង អ៊ែ អូ ចាក លូ ពិន»។ ៣៩ យីស៊ូ តើល ផា «ជែ ទឹប អ៊ែ អូ ទី បក់ ពឿ អ្លុ ប៉្រគ័ សារ អំរ៉ាញ រ៉ះ សិច អាញ់ កេះណោះ កាប អ៊ក កា អាញ់ អុះ។ ៤០ បក់ ពឿ អូ ណាំង សារ លូ ពិន បក់ ណោះ កា កាំឡាំង ពិន ដេល ហង។ ៤១ អាញ់ រ៉ះ តាទឹច ផា បក់ ចំ ប៉្រគ័ ដាគ់ កា អន់ដីស យ‌៉័ះ អ៊ែ អន់ ទៀក កា អន់ដីស ដឹង ម៉ោញ ចក កាតាម ញន អន់ដីស សឹះ អាញ់ បក់ ណោះ ចឹង ទី សារ ដាគ់ ហង។

៤២ «អ៊ែ ចឹង ប៉ាណាប ខាក់ បក់ ចំ ប៉ាណាំ កាំឡាំង បក់ សឿ អាញ់ ចាក ទ្រង យច យ‌៉័ះ ប៉ាណូស សឿ ណោះ ថិ ឡឹង ពូ កាតាម។ ផា ពូ អ្យក់ បក់ ប៉ាណាំ យច ណោះ កត់ អន់ទល អំហ្មោ តីស ពឹង អង់កូ អ៊ែ កេះណោះ ប៉ាឡិ អ្លាត កាណុង ទៀក សាឡីគ សាឡាយ ណោះ ដាគ់ លឺន ឡឹង អន់ អ៊ែ ប៉្រគ័ យច។ ៤៣-៤៤ ផា តី ណាំផា ប៉្រគ័ យច ហគ់ កាសិត អ្លាត តី ណោះ។ អ្យក់ កា ទី ម៉ុត អ្វៃ រ៉ីស អន់ឌូ លូ ប‌៉្រ័ះ យ‌៉័ះ ទី តី ដឹង ម៉ោញ ណោះ អ៊ែ ដាគ់ លឺន ឡឹង ទី តី ទិ ពៀរ ហះកា ឡាកោ ឡិ ពឹង ចារ អុញ សា អូ អ្លុ ប៉ាត់ †។ ៤៥-៤៦ ផា ជុង ប៉ាណាំ ប៉្រគ័ យច កាត្រៃល អ្លាត ជុង ណោះ។ អ្យក់ កា ទី ម៉ុត អ្វៃ រ៉ីស អន់ឌូ លូ ប‌៉្រ័ះ យ‌៉័ះ ចាក ជុង ដឹង ម៉ោញ ណោះ អ៊ែ ដាគ់ លឺន ឡឹង ចាក ជុង ពៀរ ហះកា ឡិ ពឹង ចារ អុញ ‡។ ៤៧ ផា ម៉ាត់ ប៉ាណាំ ប៉្រគ័ យច ខ្វិក ឡាច់ ម៉ាត់ ណោះ។ អ្យក់ កា ទី ប‌៉្រ័ះ ប៊កកាតយ័ រ៉ាំងហៃ រ៉ាំងខ្យា យ‌៉័ះ ម៉ាត់ ដឹង ម៉ោញ ណោះ អ៊ែ ដាគ់ លឺន ទី ម៉ាត់ ទិ ពៀរ ប៊ែង ហះកា ឡិ ពឹង ចារ អុញ ៤៨ ឡាក់ ចារ ទី ហ្រាយ សា ពូ លើយ លូ អុញ សា អូ អ្លុ ប៉ាត់។ ៤៩ ប៉ាណូស ទិឌូ ចឹង ប៉្រៃ ញន សាគ់ លួង លូ អុញ។ ៥០ ប៉ោ័ះ ឡាក់ កាណាគ័ ទី ខា ហះកា ផា អ៊ែ អូ ប៉្រៃ កេះ អន់ដីស ចឹង ប៉្រគ័ នីចម័ អន់ អ៊ែ កេះ ប៉្រៃ ណាវ្គ ? អន់ ឡាកោ អន់ដីស ទី ខា ឡាក់ កា ប៉ោ័ះ លូ អ្វៃ រិគរែម រ៉គ់ រែ លូ គួប សោប លើយ ពិ»។

១០

សារ យីស៊ូ ប៉ាំងហៀន ជែ អន់ ក្លោ អ្លាត កាម៉ាញ់

១ កេះណោះ យីស៊ូ ចាក ឡាច់ ឡឹង ណោះ ឡាំ ប៉ាគ់ ខេត យូដា លូ ឃ្លង ទៀក ទ្រូង យដាន់ ឡាំ ប៉ាគ់ ហាង តោ។ ណោះ ទី កាំឡាំង អៀង ពឹះ ប៉ាគ់ ចារ អ៊ែ ណាវ្គ។ អ៊ែ កា ប៉ាំងហៀន ពូ ឡាក់ កា អង់ហៀៗ ដេល។ ២ ណោះ ទី មួត ផារ៉ាស៊ី ឡាំ អំប៉ញ់ សាគ់ លួង ភឿ ប៉ិច ណាំង សារ លូ អ៊ែ។ អន់ឌែ អំប៉ញ់ ផា «ទី ប ចាបាប់ ក្លោ អ្លាត កាម៉ាញ់ ?» ៣ យីស៊ូ តើល អន់ឌែ ផា «នីចម័ វគ័ ម៉ូសេ ទី រ៉ះ កា អន់ដីស ?» ៤ អន់ឌែ តើល ផា «វគ័ ម៉ូសេ អន់ ដេល ក្លោ អ្លាត កាម៉ាញ់ អ្យក់ កា ទី ច្រាគ់ សត់ត្រា អ្លាត កាម៉ាញ់»។ ៥ យីស៊ូ កាប ផា «វគ័ ម៉ូសេ ច្រាគ់ រ៉ះ អន់ កា អន់ដីស នីណោ័ះ ញន កា អន់ដីស ប៉ាណូស កាង័ កល់ តាឡាម័។ * ៦ ហះកា ផះ ប៉ាន់ដា ប‌៉្រ័ះ ប៉ាំងកើត តេះ ប៉្លៃង ពែ អ៊ែ ប៉ាំងកើត ប៉ាណូស កាម៉ាក័ ប៉ាណូស អង់កាន់។ ៧ "ញន ខ អា ហង បះ កាម៉ាក័ ឡាច់ ឡឹង មើគ ពឹ ឡាំ អ្វៃ អន់ឌូ លូ កាម៉ាញ់ ទឹប វ៉ឹន កា គួប សោប។ ៨ ប៉ាគ់ ទី គួប សោប កេះ អន់ឌែ ពៀរ ដូវ ពៀប ឡាក់ កា ឡាកោ ប៉ាំងឡៃ ដឹង ម៉ោញ"†។ អន់ឌែ អូ ត្រគ់ ប៉ាណូស ពៀរ ដូវ ហង ឃឺ អន់ឌែ ពៀរ ដូវ ណោះ ឡាក់ កា ឡាកោ ដឹង ម៉ោញ កេះ។ ៩ ទឹល នីណោ័ះ ជែ អន់ បក់ ពឿ ប៉ាក្លះ ប៉ាក្លាយ ហង ខង ប‌៉្រ័ះ អន់ អន់ឌែ ទិ ពៀរ អ្វៃ អន់ឌូ លូ គួប កេះ»។

១០ សឹត ទឹល ប៉ាគ់ ហី មួត សឹះ អ៊ែ អំប៉ញ់ ណាវ្គ ឡឹង សារ អ៊ែ កាប ពែ។ ១១ យីស៊ូ តើល រ៉ះ កា អន់ឌែ ផា «ផា កាម៉ាក័ បក់ ចំ អ្លាត កាម៉ាញ់ កេះណោះ ទី កាម៉ាញ់ ណាវ្គ បក់ ប៉្រគ័ នីណោ័ះ ឡាក់ កា អ៊ែ រ៉ាលង កល់ កាម៉ាញ់ គុល អ៊ែ ហង។ ១២ ផានែវ អង់កាន់ ចំ អ្លាត ក្លោ កេះណោះ ទី កាម៉ាក័ អន់ទៀគ ណាវ្គ អង់កាន់ ណោះ កា រ៉ាលង កល់ ក្លោ គុល ដេល»។

សារ ម៉ុត ទី ប‌៉្រ័ះ រ៉ាំងហៃ រ៉ាំងខ្យា

១៣ ឡៃង ឡឹង ណោះ ទី ពូ អ្យក់ ពឹះ មួត សាស្វាៗ ឡាំ ប៉ាគ់ ចារ យីស៊ូ ភឿ អន់ អ៊ែ ម៉ន់ សាប៉ាគ់ អន់ឌែ ហះកា មួត សឹះ កាប កា ពូ។ ១៤ យីស៊ូ ប៉ប័ សឹះ អ៊ែ ប៉្រគ័ នីណោ័ះ យច ពុត អ៊ែ ហីក ណោះ ហង អ៊ែ ផា «ជែ ទឹប ហង សាស្វា ប៉ិច ឡាំ ប៉ាគ់ អាញ់ អន់ អន់ឌែ ពឹះ ពិ។ ទី ដឹង ប៉ាណូស ទី ពុត ឡាក់ កា សាស្វា អា ហង ទី ប‌៉្រ័ះ រ៉ាំងហៃ រ៉ាំងខ្យា។ ១៥ អាញ់ ប៉រ់ រ៉ះ កា អន់ដីស តាទឹច ផា បក់ ពឿ អូ ប៉្រគ័ ថិ ពុត ឡាក់ កា សាស្វា ភឿ អន់ ប‌៉្រ័ះ រ៉ាំងហៃ រ៉ាំងខ្យា បក់ ណោះ ចឹង អូ ទី ប‌៉្រ័ះ រ៉ាំងហៃ រ៉ាំងខ្យា អុះ»។ ១៦ កេះណោះ យីស៊ូ គ្វែត មួត សាស្វា លូ សាប៉ាគ់ ម៉ន់ អន់ សារ ដាគ់ កា អន់ឌែ។

១៧ ផះ យីស៊ូ ចាក ឡាច់ ឡឹង ណោះ ទី កាម៉ាក័ ម៉ោញ ដូវ តាយ៉ិប ឡាំ ជន តាកុល កាដាប សាំប‌៉័ះ អ៊ែ លូ កាប ផា «អឺ ណៃឃូ ឡាក់ ដាគ់ ត្រង់ ! អាញ់ ត្រគ់ ប៉្រគ័ នីចម័ ភឿ ទី អាញុ អ្វៃ រ៉ីស លើយ ?» ១៨ យីស៊ូ តើល ផា «ញ៉ា អីស ផា "ណៃឃូ ដាគ់ ត្រង់" ទី ដឹង ប‌៉្រ័ះ ប៊កកាតយ័ ហង ដាគ់ ត្រង់។ ១៩ អីស អ្លុ កេះ ចាបាប់ ទី រ៉ះ ផា "ជែ ប៉ាន់តោ័ ប៉ាណូស ជែ រ៉ាលង កល់ ជែ អន់តុង ម៉ះ ពូ ជែ កាប ព្លូង ប៉្លាច័ ប៉្រគ័ អន់ ពូ ត្រគ់ ថូត ជែ ប៉ាលុ ពូ ត្រគ់ អ្យិល កូត័ កា មើគ ពឹ"»។ ២០ កាម៉ាក័ ណោះ តើល យីស៊ូ ផា «ណៃឃូ អាញ់ ប៉្រគ័ ពួយ ចាបាប់ ទិ អា ឡឹង អាញ់ អ្វៃ តាតាម័ ពែ កេះ»។ ២១ យីស៊ូ ហៃ អ៊ែ លូ ទី ពុត ប៉ិច ចៃ កា អ៊ែ។ ណោះ ហង យីស៊ូ កាប ផា «ទី សារ ម៉ោញ ណាវ្គ អីស បើ តាន័ ប៉្រគ័។ ហគ់ ចាក ឡាំ ប្រូ រ៉ាស អំប៉ាស ម៉ះ អីស អន់ ទិ កេះណោះ អ្យក់ លៀន ជែក អន់ កា មួត ថុក ញ៉ាក តាបាយ កាសត់។ ប៉្រគ័ នីណោ័ះ អីស ចឹង ទី រ៉ាស អំប៉ាស អ្វៃ ពឹង ប៉្លៃង។ កេះ ប្រូ រ៉ាស ជែក លៀន កា ពូ កេះៗ ឡាំ ពួយ អាញ់ ពិ»។ ២២ កាម៉ាក័ ណោះ កាតាំង យីស៊ូ កាប នីណោ័ះ អ៊ែ ឡិ ម៉ាត់ ច្រគ័ លូ ចាក ឡាច់ ទឹប អុក ពុត អ៊ែ អូ ប៉្រគ័ ពួយ អុះ ខង អ៊ែ ទី រ៉ាស អំប៉ាស អៀង កាខាក់។ ២៣ យីស៊ូ ហៃ ជុំ រណោះ កេះណោះ កាប លូ មួត សឹះ អ៊ែ ផា «បក់ ប‌៉្រ័ះ ប៉ាត្រង័ ញ៉ាក ខាក់ ម៉ុត អន់ ទី ប‌៉្រ័ះ រ៉ាំងហៃ រ៉ាំងខ្យា»។ ២៤ មួត សឹះ ញម ខាក់ អូ ហ្លង់ ឡក់ ឡឹង សារ អ៊ែ កាប ណោះ។ យីស៊ូ កាប លូ អន់ឌែ ណាវ្គ ផា «អឺ អង់គន ! ញ៉ាក ខាក់ ពូ ចឹង ម៉ុត អន់ ទី ប‌៉្រ័ះ រ៉ាំងហៃ រ៉ាំងខ្យា ណោះ។ ២៥ ផា ទុង កាប៉ូវ ‡ ម៉ុត ពួយ ត្រោម ប៉ាអច់ ជ្រុំ ណោះ ឡាម៉គ់ លឺន ឡឹង បក់ ប‌៉្រ័ះ ប៉ាត្រង័ ម៉ុត អន់ ទី ប‌៉្រ័ះ រ៉ាំងហៃ រ៉ាំងខ្យា»។ ២៦ កាំឡាំង សឹះ ហ៊ែង ខាក់ អូ ហ្លង់ ឡឹង សារ អ៊ែ កាប ណោះ §។ ណោះ ហង អន់ឌែ អំប៉ញ់ ផា «ទឹល នីណោ័ះ ពឿ ចឹង រ៉ាវ៉ាច់ ឡាកោ ?» ២៧ យីស៊ូ ហៃ អន់ឌែ កេះណោះ កាប ផា «សារ អា ប៉ាណូស ប៉្រគ័ អូ អ្លុ អុះ ហះកា ប‌៉្រ័ះ ប៉្រគ័ អ្លុ ខង ប‌៉្រ័ះ ទី អំរ៉ាញ អ្លុ ប៉្រគ័ គ្រឹប សារ»។ ២៨ ពេត្រុះ ផា «អីស ប៉ប័ កេះ ញឹន អា អ្លាត គ្រឹប កាណាគ័ ម៉ះ ញឹន ភឿ ចាក ពួយ អីស»។ ២៩ យីស៊ូ រ៉ះ កា អន់ឌែ ផា «អាញ់ ប៉រ់ រ៉ះ កា អន់ដីស តាទឹច ផា បក់ ពឿ សាឡាគ់ អ្លាត ហី ក្រាន អុះ ម៉ី ពឹ មើគ គន សោ លើ ម៉ីរ ស៊្រែ ញន កា ចាក ពួយ អាញ់ លូ ញន កា សារ ដាគ់ ឡឹង ប‌៉្រ័ះ ៣០ បក់ ណោះ ចឹង ទី ខា។ កាណុង អង់កក់ តេះ អា អ៊ែ ចឹង ទី ហី រ៉ាយ៉ាំង អុះ ម៉ី រ៉ាយ៉ាំង ពឹ មើគ រ៉ាយ៉ាំង គន សោ រ៉ាយ៉ាំង លើ ម៉ីរ ស៊្រែ រ៉ាយ៉ាំង ហះកា ទី ទឹប ពូ អូ ណីស ដេល។ ដារ់ គែង ម៉ាត់ ទៀ អ៊ែ ចឹង ទី អាញុ អ្វៃ រ៉ីស លើយ ហង។ ៣១ ហះកា កិញអៀ អា ទី កាំឡាំង បក់ អន់ទ្រួល អៀង ចឹង កេះ អន់តីគ កាំឡាំង បក់ អន់តីគ អៀង ដេល ចឹង កេះ អន់ទ្រួល ណាវ្គ»។

សារ យ៉ាកុប លូ យូហាន ប៉រ់ ឡឹង យីស៊ូ

៣២ ផះ អន់ឌែ ចាក ឡាំ ប៉ាគ់ មឿង យេរូសាឡឹម ណោះ យីស៊ូ ប៉ាណាំ ទ្រង អន់ឌែ។ មួត សឹះ ញម ខាក់ មួត ចាក ពួយ អន់ឌែ កា អ្យូគ អ្យឹរៗ។ យីស៊ូ អើ ពឹះ សឹះ អ៊ែ ១២ ដូវ តុំ ម៉ោញ ទង ណាវ្គ កេះណោះ អ៊ែ រ៉ះ សារ ឡាក់ ចឹង ត្រគ់ កើត ពឹះ ពឹង អ៊ែ ផា ៣៣ «ហៃ ពិន ផះ ចាក ឡាំ ប៉ាគ់ មឿង យេរូសាឡឹម ឡាក់ ចារ ពូ ចឹង រ៉ុប ប៉ាណូស អាញ់ ជឹន អន់ កា មួត ម៉ៃគ ក្រាគ់ រ៉ាម៉ះ ប‌៉្រ័ះ លូ មួត ណៃឃូ ប៉ាំងហៀន ចាបាប់។ អន់ឌែ ចឹង តាត់ស៊ិន លូ ជឹន អាញ់ អន់ កា មួត សុនសាត អន់ទៀគ ប៉ាន់តោ័។ ៣៤ ពូ ចឹង ប៉ាឡៃវ កា អាញ់ លូ កាសុះ ទៀក ពឹរ ពឹង អាញ់ ដេល។ ពូ ចឹង ពីត ប៉្រគ័ បាប អាញ់ កេះណោះ ប៉ាន់តោ័ អ្លាត អាញ់។ ហះកា ប៉ៃង ដារ់ អន់តីគ ឡឹង ណោះ អាញ់ ចឹង រ៉ីស សឹត ណាវ្គ»។

៣៥ កេះណោះ យ៉ាកុប លូ យូហាន គន វគ័ សេបេដេ អន់ឌែ ឡាំ ប៉រ់ ហះ យីស៊ូ ផា «ណៃឃូ ! តង័ ហៃ ញឹន ណើ»។ ៣៦ យីស៊ូ អំប៉ញ់ អន់ឌែ ផា «អន់ដីស ប៉ិច អន់ អាញ់ ប៉្រគ័ ញ៉ា ?» ៣៧ អន់ឌែ រ៉ះ ផា «ប៉ាគ់ អីស ប៉្រគ័ សាដាច់ ឡាក់ ទី អំរ៉ាញ អឺញ កេង ខាក់ ទៀ ប៉រ់ ហះ អីស អន់ ញឹន អ្វៃ អន់ឌូ លូ អីស ណើ ឃឺ ម៉ោញ គែង សាម៉ា ម៉ោញ គែង សាំងអ្យោ អីស»។ ៣៨ យីស៊ូ ផា កា អន់ឌែ «អន់ដីស បើ ហ្លង់ ឡឹង សារ អន់ដីស ប៉រ់ ណោះ អុះ។ អន់ដីស ខឹន ប អ្យក់ សារ អាញ់ ចឹង ទី ? អន់ដីស ខឹន ប អ្យក់ កាឌី អាញ់ ចឹង ស៊ង អា ?*» ៣៩ អន់ឌែ តើល ផា «ញឹន ខឹន ដេល»។ យីស៊ូ តើល អន់ឌែ ផា «អន់ដីស ចឹង ទី សារ ឡាក់ អាញ់ ចឹង ទី អា ដេល លូ ចឹង ស៊ង កាឌី ឡាក់ អាញ់ ចឹង ត្រគ់ ស៊ង អា តាទឹច ដេល ហង †។ ៤០ ហះកា សារ ម៉ោញ ប៉រ់ អ្វៃ គែង សាម៉ា ម៉ោញ ប៉រ់ គែង សាំងអ្យោ ណោះ អូ ត្រគ់ អាញ់ អុះ ត្រគ់ អន់ សារ ណោះ ឃឺ ប‌៉្រ័ះ ប៊កកាតយ័ ទ្រៀម អន់ កេះៗ»។

៤១ ផះ មួត សឹះ ១០ ដូវ អន់ឌែ កាតាំង យ៉ាកុប លូ យូហាន ប៉រ់ នីណោ័ះ អន់ឌែ ប៉ិច អឺក ខាក់។ ៤២ យីស៊ូ អើ ពឹះ មួត សឹះ អ៊ែ កេះណោះ អ៊ែ ផា «អន់ដីស ទិឌូ អ្លុ កេះ សុនសាត អន់ទៀគ មួត ក្រាគ់ រ៉ាំងហៃ អន់ឌែ ជិះ ចគ័ ប៉ាសុន ខាក់ លូ មួត ប៉្រគ័ ម៉ៃគ ក្រាគ់ អន់ឌែ កា យរ ពូ តាម ពុត ម៉ះ អន់ឌែ ដេល។ ៤៣ ហះកា អន់ដីស អា អូ ត្រគ់ នីណោ័ះ អុះ។ បក់ ពឿ ប៉ិច ប៉្រគ័ តីស បក់ ណោះ ត្រគ់ ប៉្រគ័ ថិ ពុត ចឹត យរ លូ កាំឡាំង។ ៤៤ បក់ ពឿ ប៉ិច ប៉្រគ័ ម៉ៃគ អន់ដីស បក់ ណោះ ត្រគ់ កេះ ទុច អន់ដីស ទិឌូ ៤៥ ខង ប៉ាណូស អាញ់ ពឹះ អូ ត្រគ់ ប៉្រើ ពូ ប៉្រគ័ ង៉ារ អន់ កា អាញ់ អុះ ឃឺ អាញ់ ពឹះ ប៉្រគ័ ង៉ារ អន់ កា ពូ លូ អន់ ឡាកោ អាញ់ ភឿ តោ័ ហ្វាយ ឡាច់ ពូ អៀង ដូវ»។

សារ យីស៊ូ តាគ់ អន់ដាគ់ ប៉ាណូស ម៉ាម៉ាំង ម៉ាត់

៤៦ កេះណោះ យីស៊ូ លូ សឹះ ចាក ទឹល មឿង យេរីខូ។ ផះ អន់ឌែ ចាក ឡាច់ ឡឹង មឿង ណោះ ទី កាំឡាំង អៀង ចាក ពួយ អន់ឌែ គ្រិគៗ ណោះ ទី កាម៉ាក័ ម៉ាម៉ាំង ម៉ាត់ ម៉ោញ ដូវ សិច បាទីមេ ឡាក់ គន វគ័ ទីមេ អង់អ្វៃ ប៉រ់ កាណាគ័ ឡឹង ពូ ហះ ទ្រង។ ៤៧ អ៊ែ កាតាំង ផា យីស៊ូ ឡឹង តេះ ណាសារែត ចាក ទ្រង ណោះ អ៊ែ កា ឡុង អើ ផា «អឺ យីស៊ូ ផូង័ វ៉ាច់ សាដាច់ ដាវីត ប៉រ់ អីស តាប៉ាប កា អាញ់ ណើ»។ ៤៨ ទី កាំឡាំង អៀង ទឹប អ៊ែ អូ អន់ កាប ហ៊ែង ណោះ ហង អ៊ែ ឡុង ហ៊ែង ម៉ៃ កាខាក់ ផា «អឺ យីស៊ូ ផូង័ វ៉ាច់ សាដាច់ ដាវីត ប៉រ់ តាប៉ាប តាប៉ុន កា អាញ់ ណើ»។ ៤៩ យីស៊ូ តាវ ឡូត កេះណោះ រ៉ះ កា ពូ ផា «អើ អ៊ែ ពឹះ ប៉ាគ់ អា»។ ពូ ផា កា បក់ ម៉ាម៉ាំង ម៉ាត់ ណោះ «ជែ ហ្យឹក ហង អ៊ែ អើ អីស កេះ»។ ៥០ អ៊ែ កា អ្លាត អាវ គ្រឹន ប៉ាន់តាន ចាក ឡាំ ប៉ាគ់ ចារ យីស៊ូ។ ៥១ យីស៊ូ អំប៉ញ់ អ៊ែ ផា «អីស ប៉ិច អន់ អាញ់ ប៉្រគ័ ញ៉ា អន់ កា អីស ?» បក់ ម៉ាម៉ាំង ម៉ាត់ ណោះ តើល ផា «អឺ ពឹ តាំងឡា ប៉រ់ តាគ់ អន់ដាគ់ ម៉ាត់ អាញ់ អន់ តាតារ ណើ»។ ៥២ យីស៊ូ កាប លូ អ៊ែ ផា «ចាក ពិ ! ម៉ាត់ អីស តាតារ កេះ ញន កា អីស សឿ»។ ផាឌី ម៉ាត់ បក់ ម៉ាម៉ាំង ណោះ កា តាតារ ឡូត កេះណោះ អ៊ែ ចាក ពួយ យីស៊ូ ដេល។

១១

សារ យីស៊ូ ម៉ុត ពឹង មឿង យេរូសាឡឹម

១ យីស៊ូ លូ មួត សឹះ ចាក ក្យាម័ ទឹល មឿង យេរូសាឡឹម កេះ។ ទឹល ស្រុក បេតផាសេ លូ ស្រុក បេតថានី ក្យាម័ ប៉ានឹម តើម អូលេវ យីស៊ូ ប៉្រើ សឹះ អ៊ែ ពៀរ ដូវ ចាក អន់ទ្រួល ២ លូ អន់តគ់ កា អន់ឌែ ផា «ហគ់ អន់ដីស ចាក ឡាំ ប៉ាគ់ ស្រុក ពូ គែង ម៉ាត់ តោ ទឹល ប៉ាគ់ ណោះ អន់ដីស ចឹង ប៉ប័ លៀ ប៉ាញ័ តាម័ ម៉ោញ កាតុ ពូ កត់ អ្លាត។ លៀ ណោះ បើ តាន័ ទី បក់ ពឿ ជិះ អុះ។ អ្យគ័ រ៉ីស អ្យក់ ឡាំ ប៉ាគ់ អា។ ៣ ផា ពូ អំប៉ញ់ អន់ដីស "ញ៉ា ត្រគ់ អន់ដីស រ៉ីស អ្យក់ លៀ អា ?" អន់ដីស រ៉ះ ផា "ពឹ តាំងឡា ញឹន តងកាន កេះណោះ អ៊ែ ចឹង ជឹន ស៊្រស ណាវ្គ"»។ ៤ មួត សឹះ ពៀរ ដូវ ណោះ ចាក ឡាំ ប៉ប័ លៀ ប៉ាញ័ តាម័ ម៉ោញ ពូ កត់ ហះ អំប៉ារ សានែង ទ្រង គែង ឡីង ហី អន់ឌែ កា ឡាំ រ៉ីស អ្យក់។ ៥ ទី កាំឡាំង អន់ដា អ្វៃ រណោះ ប៉ប័ អន់ឌែ រ៉ីស លៀ កា អំប៉ញ់ ផា «ញ៉ា ត្រគ់ អន់ដីស រ៉ីស អ្យក់ លៀ អា ?» ៦ មួត សឹះ កា រ៉ះ ពួយ ប៉ានឹរ យីស៊ូ អន់តគ់ កា អន់ឌែ កេះណោះ ពូ អន់ អន់ឌែ ទុង អ្យក់ លៀ ណោះ។ ៧ សឹះ ពៀរ ដូវ ទុង អ្យក់ លៀ ណោះ ជឹន អន់ កា យីស៊ូ លូ រ៉ីស អាវ អន់ឌែ ត្រាក័ ពឹង អង់កក់ លៀ។ កេះណោះ យីស៊ូ ហាវ ជិះ លៀ ណោះ។

៨ ទី កាំឡាំង អៀង ប៉ាណាំ គួប រ៉ីស អាវ ត្រាក័ ពឹង ទ្រង បក់ អន់ដា កោះ តាំងកង់ អ្យិត ត្រាក័ ពឹង ទ្រង យីស៊ូ ចាក ដេល ភឿ ហាប់ អ៊ែ។ ៩ ទិ កាំឡាំង បក់ ចាក ពួយ យីស៊ូ ទឹប គែង អង់កក់ ទឹប គែង ង៉ីរ តាំងហើ ផា «ហូសាណា* ! អន់ ប‌៉្រ័ះ ប៊កកាតយ័ ជឹន អន់ សារ ដាគ់ កា អីស ឡាក់ ពឹះ ប៉ាតាង អ៊ែ។ ១០ អន់ ប‌៉្រ័ះ ប៊កកាតយ័ ជឹន អន់ សារ ដាគ់ កា អីស ឡាក់ ចឹង រ៉ាំងហៃ រ៉ាំងខ្យា ប៉ាតាង សាដាច់ ដាវីត ឡាក់ វគ័ អីស។ ហូសាណា ! ប៉ានេ ប‌៉្រ័ះ អ្វៃ ពឹង ប៉្លៃង ចាំងហីគ កាខាក់»។ ១១ ផះ រ៉ាំងវ៉ាង យីស៊ូ ចាក ម៉ុត ពឹង មឿង យេរូសាឡឹម អ៊ែ កា ចាក ម៉ុត ពឹង រ៉ាំប៊ង រ៉ោង រ៉ាម៉ះ ប‌៉្រ័ះ ដេល។ កេះ អ៊ែ ហៃ គ្រឹប កាណាគ័ អ្វៃ ជុំ រណោះ កេះ អ៊ែ កា ប៉ាណាំ សឹះ ១២ ដូវ សឹត ប៉ាគ់ ស្រុក បេតថានី ខង ប៉្លៃង ក្យាម័ ចឹង ម៉ាំង កេះ។

១២ ប៉ាគ់ ដារ់ តាយ៉ាង័ អន់ឌែ ចាក ឡាច់ ឡឹង ស្រុក បេតថានី ណាវ្គ ផះ ណោះ យីស៊ូ កា ឡាយ៉ិត។ ១៣ អ៊ែ ប៉ប័ តើម ហ្រា † ឡឹង ចាំងហាយ្គ ហ្លា តាឌុក តាឌេ អ៊ែ កា ឡាំ ហៃ អ្លុ ផៃគ ទី ប៉្លៃ។ ប៉ាគ់ ទឹល ណោះ អ៊ែ ប៉ប័ ហ្រា ទី ដឹង ហ្លា ដោះ ឌែល ខង បើ តាន័ ទឹល ថុន អ៊ែ ប៉្លៃ។ ១៤ យីស៊ូ កាប កា តើម ហ្រា ណោះ ផា «គឹត អៀ ប៊ែង ម៉ាត់ អូ ទី បក់ ពឿ ចឹង អ្លេះ សា ប៉្លៃ អីស ហង»។ មួត សឹះ កា កាតាំង ដេល យីស៊ូ កាប ណោះ។

១៥ យីស៊ូ ទឹល មឿង យេរូសាឡឹម លូ មួត សឹះ កេះណោះ អ៊ែ ចាក ម៉ុត កាណុង រ៉ាំប៊ង រ៉ោង រ៉ាម៉ះ ទ្រុះ ឡាច់ មួត ប្រូ ប្រី រឡាន រ៉ោង រ៉ាម៉ះ ប‌៉្រ័ះ។ អ៊ែ តាឡក័ អ្លាត គ្រេ ចារ ពូ តូរ័ លៀន លូ គ្រេ ចារ ពូ អង់អ្វៃ ប្រូ អន់តើប។ ១៦ យីស៊ូ អូ អន់ បក់ ពឿ គយ តូង័ កាណាគ័ ចាក ម៉ុត ទ្រង រ៉ោង រ៉ាម៉ះ ណោះ អុះ។ ១៧ អ៊ែ អន់តគ់ ប៉ាតោ កា ពូ ផា «កាណុង ផាប់ ប៉ានឹរ ប‌៉្រ័ះ ទី ច្រាគ់ រ៉ះ ផា "ហី អាញ់ ឃឺ ចារ សាំរ៉ាប់ គ្រឹប សុនសាត ម៉ន់ អើ អាញ់"‡ ហះកា អន់ដីស អ្យក់ ហី អា ប៉្រគ័ ចារ មួត អន់តុង អន់ទួក §»។ ១៨ មួត ម៉ៃគ ក្រាគ់ រ៉ាម៉ះ ប‌៉្រ័ះ លូ មួត ណៃឃូ ប៉ាំងហៀន ចាបាប់ កាតាំង លៅ ឡឹង សារ ណោះ អន់ឌែ ឃឹត ណាំង ទ្រង ប៉ិច ប៉ាន់តោ័ អ្លាត យីស៊ូ ខង អន់ឌែ អ្យូគ កា អ៊ែ ញន កា កាំឡាំង អៀង ញម កា សារ អ៊ែ ប៉ាំងហៀន ពូ ណោះ។ ១៩ ទឹល កាង៉ាច យីស៊ូ លូ សឹះ អ៊ែ ចាក ឡាច់ គែង ឡីង មឿង យេរូសាឡឹម ម៉ោញ ទង ណាវ្គ។

២០ តារ កាំលឺ ផះ អន់ឌែ ចាក រទ្រង មួត សឹះ ប៉ប័ តើម ហ្រា ឡាយ៉ោ ក្រោះ ទឹល រ៉ាយ៉ះ។ ២១ ពេត្រុះ កាចាំង ឡឹង ប៉ានឹរ យីស៊ូ កាប ណោះ ហង អ៊ែ ផា «ណៃឃូ ! ហៃ តោ តើម ហ្រា អីស កាប ពែ ឡាយ៉ោ ក្រោះ កេះ»។ ២២ យីស៊ូ កាប លូ មួត សឹះ អ៊ែ ផា «ហគ់ អន់ដីស សឿ ប‌៉្រ័ះ ប៊កកាតយ័ ពិ ! ២៣ អាញ់ រ៉ះ កា អន់ដីស តាទឹច ផា បក់ ពឿ កាប ប៉្រើ ប៉ានឹម អា ផា "ហគ់ ចាក ឡាច់ ឡឹង អា ឡាំ អ្វៃ ពឹង ទៀក សាឡីគ សាឡាយ តោ" ផា បក់ ណោះ សឿ តាទឹច អូ ទី សង់សៃ សាអ្វះ ណោះ ប‌៉្រ័ះ ចឹង លឺក ប៉ានឹម ណោះ ពួយ ប៉ានឹរ អ៊ែ ផា ណោះ ហង។ ២៤ ណោះ ហង បះ អាញ់ រ៉ះ កា អន់ដីស ផា សារ ញ៉ា កាតាម អន់ដីស ម៉ន់ ប៉រ់ អ្យក់ កា អន់ដីស សឿ ផា អន់ដីស ទី កេះ ណោះ ប‌៉្រ័ះ ប៊កកាតយ័ ចឹង អន់ កា អន់ដីស តាទឹច។ ២៥-២៦ ផះ អន់ដីស ម៉ន់ ផា អន់ដីស ទី សារ លូ គួប សោប ជែ អ្យក់ យ៉ូ បក់ ណោះ ម៉ាគ់ ពឹ អន់ដីស ឡាក់ ប‌៉្រ័ះ អ្វៃ ពឹង ប៉្លៃង អ៊ែ ចឹង អូ អ្យក់ យ៉ូ អន់ដីស ដេល *»។

២៧ អន់ឌែ ចាក ម៉ុត ពឹង មឿង យេរូសាឡឹម ម៉ោញ ទង ណាវ្គ។ ផះ យីស៊ូ អ្វៃ ចាក កាណុង រ៉ាំប៊ង រ៉ោង រ៉ាម៉ះ ប‌៉្រ័ះ ណោះ ទី មួត ម៉ៃគ ក្រាគ់ រ៉ាម៉ះ ប‌៉្រ័ះ លូ មួត ណៃឃូ ប៉ាំងហៀន ចាបាប់ លូ មួត ក្រាគ់ រ៉ាំងហៃ មឿង កា ឡាំ ប៉ាគ់ ចារ អ៊ែ។ ២៨ អន់ឌែ អំប៉ញ់ យីស៊ូ ផា «អីស ប៉្រគ័ សារ ទិ អា អេង អំរ៉ាញ ញ៉ា ? ពឿ ប៉្រើ អីស ប៉្រគ័ នែវ អា ?» ២៩ យីស៊ូ តើល អន់ឌែ ផា «អាញ់ ប៉រ់ អំប៉ញ់ សារ ម៉ោញ ហះ អន់ដីស ដេល។ ផា អន់ដីស តើល រ៉ះ កា អាញ់ ណោះ អាញ់ ចឹង រ៉ះ កា អន់ដីស បក់ អន់ អាញ់ ប៉្រគ័ សារ ទិ អា ដេល។ ៣០ ប៉រ់ រ៉ះ ហៃ ពឿ ប៉្រើ វគ័ យូហាន ប៉ាំងហុំ ពូ ? ប‌៉្រ័ះ ឡឹង ប៉្លៃង ញ៉ា ប៉ាណូស ដោច ?»។ ៣១ អន់ឌែ កាកាប លូ គួប ផា «ផា ពិន ផា ប‌៉្រ័ះ ប៉្រើ វគ័ យូហាន ប៉្រគ័ ណោះ អ៊ែ ចឹង ផា កា ពិន "ញ៉ា ត្រគ់ អន់ដីស អូ សឿ អ៊ែ ?" ៣២ ពិន ចឹង ផា ប៉ាណូស ប ប៉្រើ វគ័ យូហាន ប៉ាំងហុំ ពូ ?» ហះកា អន់ឌែ អ្យូគ ផា នីណោ័ះ ខង កាំឡាំង ប៉ាសុន ទិឌូ សឿ ផា ប‌៉្រ័ះ ប៉្រើ វគ័ យូហាន ប៉្រគ័ រ៉ាគឹយ អ៊ែ តាទឹច។ ៣៣ ណោះ ហង អន់ឌែ តើល យីស៊ូ ផា «ញឹន អូ អ្លុ អុះ»។ កេះណោះ យីស៊ូ កា តើល ប៉ានឹរ អន់ឌែ ផា «អាញ់ កា អូ រ៉ះ កា អន់ដីស ដេល បក់ អន់ អាញ់ ប៉្រគ័ សារ ទិ អា»។

១២

សារ ប៉ាន់ដឹប ពូ រ៉ាំងហៃ ម៉ីរ តើម ប៉្លៃ អង់កាច

១ កេះណោះ យីស៊ូ រ៉ះ សារ កា ពូ កាប ប៉ាន់ដឹប ផា «ទី កាម៉ាក័ ម៉ោញ ដូវ ប៉្រគ័ ម៉ីរ តប់ តើម ប៉្លៃ អង់កាច។ អ៊ែ ប៉្រគ័ រ៉ាំប៊ង ជុំ ម៉ីរ លូ ប៉្រគ័ ចារ រ៉ូត័ ប៉្លៃ ដេល។ កេះណោះ អ៊ែ ប៉្រគ័ ប៉ើក ជៀរ ម៉ោញ តុត ចាំងហីគ។ ឡៃង ឡឹង ណោះ អ៊ែ អន់ ពូ រ៉ាំងហៃ ជែក។ កេះណោះ អ៊ែ ចាក ឡាំ ប៉ាគ់ ចាំងហាយ្គ។ ២ ទឹល ថុន អ្លេះ ប៉្លៃ អង់កាច តាំងឡា ម៉ីរ ណោះ ប៉្រើ ទុច ម៉ោញ ដូវ ឡាំ អ្យក់ ចានែក ម៉ះ អ៊ែ ឡឹង មួត រ៉ាំងហៃ ម៉ីរ អ៊ែ ណោះ។ ៣ មួត រ៉ាំងហៃ ម៉ីរ ណោះ រ៉ុប ពីត ទុច តាំងឡា ម៉ីរ កេះណោះ តាំងហ្យិត អន់ អ៊ែ សឹត តី តាដោះ។ ៤ ឡៃង ឡឹង ណោះ បក់ តាំងឡា ម៉ីរ កា ប៉្រើ ទុច ម៉ោញ ដូវ ណាវ្គ។ មួត រ៉ាំងហៃ ម៉ីរ ណោះ កាមៃ កល់ អ៊ែ លូ ត័ះ ប៉ាស្យាប កាប អូ ដាគ់ កា អ៊ែ។ ៥ កេះណោះ តាំងឡា ម៉ីរ ប៉្រើ ទុច ម៉ោញ ដូវ ណាវ្គ ឡាំ។ មួត បក់ អ្វៃ រ៉ាំងហៃ ម៉ីរ ណោះ ប៉ាន់តោ័ អ្លាត អ៊ែ។ ឡៃង ឡឹង ណោះ បក់ តាំងឡា ម៉ីរ ណោះ កា ប៉្រើ មួត ទុច អៀង ដូវ ណាវ្គ ឡាំ។ ពូ កា ពីត គ្រឹប អន់ឌែ បក់ អន់ដា ពូ ប៉ាន់តោ័ អ្លាត។ ៦ តាំងឡា ម៉ីរ កា ទី គន កាម៉ាក័ ម៉ោញ ដូវ ឡាក់ អ៊ែ ប៉ិច ចៃ ខាក់។ ប៉ាគ់ អន់តីគ អ៊ែ ប៉្រើ គន អ៊ែ ទៅ ឡគ ឡាំ ទឹប ឃឹត ផា "ពូ ចឹង អ្យិល កូត័ ហង កា គន តាម័ អាញ់ អា"។ ៧ ហះកា មួត បក់ ក្យាគ់ រ៉ាំងហៃ ម៉ីរ ណោះ កាប លូ គួប អន់ឌែ ផា "បក់ អា ហង ចឹង អ្យក់ ប៉ាដក់ ប៉ាជៀ ម៉ីរ អា ! ពិ ពិន ប៉ាន់តោ័ អ្លាត អ៊ែ ម៉ាគ់ ចឹង ទី ម៉ីរ អា កា ពិន"។ ៨ ពូ កា រ៉ុប គន តាម័ តាំងឡា ម៉ីរ កេះណោះ ប៉ាន់តោ័ ហឹរ អ្លាត អ៊ែ ហះ អន់ទ្រឹល ម៉ីរ ប៉្លៃ អង់កាច ណោះ ហង។ ៩ នីចម័ តាំងឡា ម៉ីរ ចឹង ប៉្រគ័ ? អ៊ែ ចឹង ឡាំ ប៉ាន់តោ័ មួត បក់ រ៉ាំងហៃ ម៉ីរ ណោះ ហង កេះណោះ អន់ កា ពូ អន់ទៀគ ណាវ្គ រ៉ាំងហៃ ជែក ម៉ីរ អ៊ែ ណោះ។ ១០ អន់ដីស អូ ទី អាន ប សារ កាប កាណុង ផាប់ ប៉ានឹរ ប‌៉្រ័ះ ផា៖

"អំហ្មោ មួត រ៉ាគឹយ ហី ហឹរ អ្លាត

កិញអៀ អា កេះ អំហ្មោ សាំខាន់ ឡឹង ពូ។ *

១១ ប‌៉្រ័ះ ប៊កកាតយ័ ប៉្រគ័ សារ កេង ខាក់ អា

ប៉្រគ័ អន់ ប៉ាណូស ពិន ហៃ ញម ខាក់"†»។

១២ មួត ក្រាគ់ មួត ណៃឃូ អ្លុ អន់តគ់ ផា យីស៊ូ កាប សារ ណោះ ឃឺ កាប ប៉ាន់តាំង កា អន់ឌែ ណោះ ហង អន់ឌែ ណាំង ទ្រង រ៉ុប អ៊ែ ហះកា អន់ឌែ អ្យូគ កា មួត ប៉ាសុន។ ណោះ ហង អន់ឌែ ចាក ឡាច់ ឡឹង ចារ យីស៊ូ។

សារ មួត ផារ៉ាស៊ី លូ សាឌូស៊ី ណាំង សារ លូ យីស៊ូ

១៣ មួត ផារ៉ាស៊ី លូ មួត គន សោ សាដាច់ ហេរត ‡ ឡាំ អ្វៃ ក្យាម័ យីស៊ូ ភឿ ប៉ិច សាំយ៉ាំង អ្លុ ផៃគ យីស៊ូ ទី កាប យច។ ១៤ អន់ឌែ ប៉ាណាំ គួប តាគ់ អំប៉្រគ័ កាប ដាគ់ លូ យីស៊ូ ផា «ណៃឃូ ញឹន អ្លុ ផា អីស ប៉ាណូស ដាគ់ ត្រង់ ខាក់ អីស អូ អ្យូគ កា ពឿ អុះ អូ ឃឹត ផា បក់ តីស លើ បក់ ថិ ឃឺ អីស ប៉ាំងហៀន ពួយ សារ ប‌៉្រ័ះ ដាគ់ ត្រង់ តាទឹច។ នីចម័ ចាបាប់ ប‌៉្រ័ះ អន់ ប ពិន ស៊ង រ៉ាបៃ កា សាដាច់ តីស រ៉ូម ណោះ ?» ១៥ យីស៊ូ ឃឹត ហ្លង់ ឡឹង សារ អូ ដាគ់ កាណុង ពុត អន់ឌែ។ កេះណោះ អ៊ែ កាប ផា «ញ៉ា ត្រគ់ អន់ដីស ណាំង សារ លូ អាញ់ ? អ្យក់ ហៃ លៀន កាក់ អន់ កា អាញ់ ហៃ ប៉ាគ់ អា»។ ១៦ ពូ កា អ្យក់ កាក់ ម៉ោញ អន់ កា យីស៊ូ កេះណោះ អ៊ែ អំប៉ញ់ ផា «ហ៊ូប ពឿ សិច ពឿ ពឹង កាក់ អា ?» ពូ តើល ផា «ហ៊ូប លូ សិច សាដាច់ តីស រ៉ូម»។ ១៧ យីស៊ូ កាប លូ ពូ ផា «កាណាគ័ ញ៉ា ឡាក់ រ៉ាស ម៉ះ សាដាច់ រ៉ូម មប កា សាដាច់ រ៉ូម ទៅ ពិ ហះកា កាណាគ័ ញ៉ា ឡាក់ ម៉ះ ប‌៉្រ័ះ មប កា ប‌៉្រ័ះ ទៅ ដេល»។ កាំឡាំង ទិឌូ ញម ខាក់ កា យីស៊ូ ផា ណោះ។

១៨ ទី មួត សាឌូស៊ី ពឹះ កាកាប លូ យីស៊ូ ដេល។ កាំឡាំង មួត សាឌូស៊ី អូ សឿ ផា ប៉ាណូស តោ័ កេះ អ្លុ រ៉ីស សឹត ណាវ្គ អុះ។ អន់ឌែ អំប៉ញ់ យីស៊ូ ផា ១៩ «ណៃឃូ ញ៉ា វគ័ ម៉ូសេ ទី ច្រាគ់ រ៉ះ ផា បក់ ចំ ទី កាម៉ាញ់ កេះណោះ អ៊ែ តោ័ ហះកា បើ តាន័ ទី គន ត្រគ់ ធែម ថាអុះ ណាវ្គ អន់ ទី អៃ ភឿ ប៉ាំងកើត គន តូ ផូង័ វ៉ាច់ អន់ កា ម៉ី អ៊ែ §។ ២០ ប៉ាន់ដឹប ផា ទី អុះ ម៉ី កាម៉ាក័ តាំប៉ើះ ដូវ។ ម៉ី ឡោងទ្រៀ អ៊ែ ទី កាម៉ាញ់ កេះណោះ អ៊ែ តោ័ ហះកា បើ តាន័ ទី គន អុះ។ ២១ កេះណោះ ពូ ធែម អន់ កា ថាអុះ ណាវ្គ អ៊ែ តោ័ បើ តាន័ ទី គន ដេល កេះណោះ អុះ ទី ពៀរ កា តោ័ និះទៅ ដេល។ ២២ អុះ ម៉ី ទិ តាំប៉ើះ ដូវ ណោះ ទី អង់កាន់ ណោះ ហះកា បើ តាន័ ទី គន អុះ។ អន់តីគ ឡឹង ណោះ អង់កាន់ ណោះ តោ័ ដេល។ ២៣ ទឹល នីណោ័ះ ប៉ាគ់ ទឹល ដារ់ ប៉ាណូស តោ័ រ៉ីស សឹត អន់ទៀ កា ពឿ ចឹង ទី អង់កាន់ ណោះ ខង អុះ ម៉ី អន់ឌែ ទិ តាំប៉ើះ ដូវ ទី អង់កាន់ ណោះ និះទៅ ដេល ?» ២៤ យីស៊ូ តើល រ៉ះ កា អន់ឌែ ផា «អន់ដីស ឃឹត យច កេះ ញន អន់ដីស អូ អន់ហ្នាល់ ផាប់ ប៉ានឹរ ប‌៉្រ័ះ លូ អូ អន់ហ្នាល់ សារ អឺញ អំរ៉ាញ ម៉ះ ប‌៉្រ័ះ ដេល។ ២៥ ប៉ាគ់ ទឹល ដារ់ ប៉ាណូស តោ័ រ៉ីស សឹត អន់ទៀ អន់ឌែ អូ អ្លុ ទី ក្លោ ទី កាម៉ាញ់ ណាវ្គ អុះ ឃឺ ចឹង អ្វៃ ឡាក់ កា មួត ប៊យ ប‌៉្រ័ះ អ្វៃ ពឹង ប៉្លៃង តោ ដេល។ ២៦ កាប៉ាច់ សារ ប៉ាណូស តោ័ ចឹង រ៉ីស សឹត ណាវ្គ ម៉ូសេ ទី ច្រាគ់ កាណុង ផាប់ ប៉ានឹរ ប‌៉្រ័ះ ឡាក់ ទី រ៉ះ ឡឹង សារ ប‌៉្រ័ះ កាប ឡឹង អុញ សា ប៉ោម។ អន់ដីស អូ អាន ប ? ប‌៉្រ័ះ ប៊កកាតយ័ កាប លូ ម៉ូសេ ផា "អាញ់ អា ប‌៉្រ័ះ ឡាក់ រ៉ាំងហៃ អាប៉្រាហាំ លូ អ៊ីសាក់ លូ យ៉ាកុប"*។ ២៧ ប‌៉្រ័ះ ប៊កកាតយ័ អូ ត្រគ់ ប‌៉្រ័ះ ឡាក់ រ៉ាំងហៃ ប៉ាទ្រូ អុះ ឃឺ ប‌៉្រ័ះ រ៉ាំងហៃ ប៉ាណូស រ៉ីស។ ឃឹត នែវ អន់ដីស អា យច កេះ»។

២៨ ទី ណៃឃូ ប៉ាំងហៀន ចាបាប់ ម៉ោញ ដូវ អ្វៃ ក្យាម័ រណោះ កាតាំង ពូ កាកាប លូ យីស៊ូ។ អ៊ែ ប៉ប័ ផា យីស៊ូ តើល ពូ ត្រគ់ ខាក់។ អ៊ែ កា ម៉ុត ក្យាម័ យីស៊ូ លូ អំប៉ញ់ ផា «ចាបាប់ ញ៉ា តីស ហ៊្លត ឡឹង ពូ ហះ ?» ២៩ យីស៊ូ តើល រ៉ះ ផា «ចាបាប់ ទី ម៉ោញ តីស ហ៊្លត ឡឹង ពូ "អឺ មួត អ៊ីស្រាអ៊ែល ហគ់ សាំយ៉ាំង ពិ ! ទី ដឹង ប‌៉្រ័ះ ប៊កកាតយ័ អា ហង ប‌៉្រ័ះ តាទឹច។ ៣០ ត្រគ់ ប៉ិច ចៃ កា ប‌៉្រ័ះ ប៊កកាតយ័ ឡាក់ ប‌៉្រ័ះ ម៉ះ អន់ដីស ទិ ពុត ទិ ពៀក ទឹប ប៉ាង៉ាត័ ប៉ាលឹង ទឹប ឡាកោ ប៉ាំងឡៃ"†។ ៣១ ចាបាប់ ទី ពៀរ "ត្រគ់ ប៉ិច ចៃ កា ពូ ឡីង គែង ឡាក់ ប៉ិច ចៃ កា ឡាកោ អីស ទៅ ដេល"‡។ អូ ទី ចាបាប់ ចំ តីស ឡឹង ចាបាប់ ពៀរ អា អុះ»។ ៣២ ណៃឃូ ប៉ាំងហៀន ចាបាប់ ណោះ តើល យីស៊ូ ផា «ត្រគ់ តាទឹច ហង អីស ផា ទី ប‌៉្រ័ះ ដឹង ម៉ោញ តាទឹច អូ អន់ ទី ប‌៉្រ័ះ ញ៉ា ណាវ្គ កាយ ឡឹង អ៊ែ អុះ។ ៣៣ អន់ ប៉ិច ចៃ កា ប‌៉្រ័ះ ប៊កកាតយ័ ទិ ពុត ទិ ពៀក ទឹប ប៉ាង៉ាត័ ប៉ាលឹង ទឹប ឡាកោ ប៉ាំងឡៃ លូ ប៉ិច ចៃ កា ពូ ឡីង គែង ឡាក់ កា ប៉ិច ចៃ កា ឡាកោ តាំងឡា ណោះ ដាគ់ លឺន ឡឹង ពុះ កាណាគ័ រ៉ាម៉ះ ប‌៉្រ័ះ លូ កាណាគ័ ទៀន អន់ គ្រឹប នែវ សាំ»។ ៣៤ យីស៊ូ កាតាំង ប៉ាណូស ណោះ ផា នីណោ័ះ អ៊ែ ផា «អីស ក្យាម័ ចឹង ទី ប‌៉្រ័ះ ប៊កកាតយ័ រ៉ាំងហៃ រ៉ាំងខ្យា ហង»។ កេះណោះ អូ ទី បក់ ពឿ ខឹន អំប៉ញ់ អ៊ែ ហង។

៣៥ ផះ អ៊ែ អ្វៃ ប៉ាំងហៀន ពូ ប៉ាគ់ ចារ រ៉ោង រ៉ាម៉ះ  អ៊ែ កាប ណាវ្គ ផា «ខ ញ៉ា ត្រគ់ មួត ណៃឃូ ប៉ាំងហៀន ចាបាប់ ផា សាដាច់ ដាវីត អ៊ែ វគ័ ប៊ក កា បក់ ប‌៉្រ័ះ រ៉ើស អន់ ប៉្រគ័ សាដាច់ នីណោ័ះ ? ៣៦ សាដាច់ ដាវីត តាំងឡា កាប ពួយ ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ ផា៖

"ប‌៉្រ័ះ ប៊កកាតយ័ កាប លូ ពឹ តាំងឡា អាញ់ ផា

'ហគ់ អ្វៃ ពឹង ចារ អំរ៉ាញ គែង សាម៉ា អាញ់

ក្យាគ់ អាញ់ ចឹង ពីត តាម៉ឺរ អីស អន់ អ្វៃ អន់តេ័ះ តាំប៉ាង ជុង អីស' "§។

៣៧ ទឹល សាដាច់ ដាវីត តាំងឡា អើ បក់ ប‌៉្រ័ះ រ៉ើស អន់ ប៉្រគ័ សាដាច់ ណោះ ផា ពឹ តាំងឡា កេះ ញ៉ា ត្រគ់ ពូ ផា សាដាច់ ដាវីត ឡាក់ វគ័ ប៊ក អ៊ែ នីណោ័ះ ?» ទី កាំឡាំង អៀង សាំយ៉ាំង យីស៊ូ រ៉ះ សារ ណោះ អន់ឌែ ប៉ាញ័ ពុត ខាក់។

៣៨ ផះ យីស៊ូ អ្វៃ ប៉ាំងហៀន ពូ ណោះ អ៊ែ កាប ផា «ប៉រ់ ឡាវ៉ាំង ឡាកោ លូ មួត ណៃឃូ ប៉ាំងហៀន ចាបាប់ អន់ កាខាក់។ អន់ឌែ ឌុ ពៀត អាវ តីស អ្លឹង លូ ចាចាក ពឹង តាឡាត ប៉ិច កា ពូ ការ៉ុប សាំប‌៉័ះ អន់ឌែ។ ៣៩ ផា អ្វៃ ពឹង រ៉ោង ណាំង ដឹង ចារ ដាគ់ សាំ លឺន ឡឹង ពូ។ ផា អ្វៃ ប៉ាគ់ ចារ អៃត សា ណាំង ដឹង ចារ ក្រាគ់ បក់ កានឹត លឺន ឡឹង ពូ ដេល។ ៤០ អន់ឌែ ឌុ លោប អ្យក់ រ៉ាស អំប៉ាស ម៉ះ មួត អន់ត្រោ័ អន់ទ្រុះ លូ តាំប៉្រគ័ ម៉ន់ ទុញៗ ខាក់ ដេល។ អន់ឌែ ណោះ ចឹង ត្រគ់ ថូត ក្លាំង លឺន ឡឹង ពូ»។

សារ អង់កាន់ អន់ត្រោ័ ចៃគ លៀន មប អន់ កា ប‌៉្រ័ះ

៤១ កេះណោះ យីស៊ូ ចាក ឡាំ អង់អ្វៃ ហះ ម៉ាត់ ចារ ពូ ចៃគ លៀន មប អន់ កា ប‌៉្រ័ះ។ ផះ ណោះ ទី មួត បក់ ប‌៉្រ័ះ ប៉ាត្រង័ អៀង ដូវ អន់ឌែ ចៃគ លៀន អៀង ដេល។ ៤២ ហះកា ទី អង់កាន់ អន់ត្រោ័ ថុក ញ៉ាក ម៉ោញ ដូវ ចៃគ លៀន ប៊ែត ខាក់ ទី ដឹង ពៀរ ច្យិម * ឡក់។ ៤៣ កេះណោះ យីស៊ូ អើ មួត សឹះ លូ រ៉ះ ផា «អាញ់ ប៉រ់ រ៉ះ កា អន់ដីស តាទឹច ផា អង់កាន់ អន់ត្រោ័ ថុក ញ៉ាក អា ទី ចៃគ លៀន មប អន់ កា ប‌៉្រ័ះ អៀង ឡឹង ពូ ៤៤ ខង កាំឡាំង អន់ទៀគៗ អ្យក់ ចៃគ ដឹង លៀន អន់ឌែ សល់ មប អន់ កា ប‌៉្រ័ះ ហះកា អង់កាន់ អន់ត្រោ័ ថុក ញ៉ាក អា ចៃគ ទិ លៀន ឡាក់ អ៊ែ ទី មប អន់ កា ប‌៉្រ័ះ ឃឺ លៀន ឡាក់ អ៊ែ តងកាន ខាក់ ភឿ សិម ឡាកោ អ៊ែ»។

១៣

សារ រ៉ោង រ៉ាម៉ះ ចឹង រ៉ាយ រ៉ាំ លូ យីស៊ូ ចឹង ជឹរ ណាវ្គ

១ ផះ យីស៊ូ ចាក ឡាច់ ឡឹង រ៉ោង រ៉ាម៉ះ ប‌៉្រ័ះ ទី សឹះ ម៉ោញ ដូវ កាប លូ អ៊ែ ផា «ណៃឃូ ហៃ អំហ្មោ លូ ហី អា ញ៉ា តិម ដាគ់ ឡាយ៉ាម័ !» ២ យីស៊ូ រ៉ះ កា សឹះ អ៊ែ ផា «ដារ់ គែង ម៉ាត់ អន់ទៀ ហី តីស ដាគ់ អន់ដីស ប៉ប័ អា ពូ ចឹង តាគ់ អំព្លូក រ៉ាយ រ៉ាំ ទិ ហង អូ ទី អំហ្មោ ចំ ចឹង អ្វៃ អំប៉ាំង គួប អ៊ែ ណាវ្គ ហង»។

៣ អន់តីគ ឡឹង ណោះ យីស៊ូ ហាវ ពឹង ប៉ានឹម តើម អូលេវ ត្រង់ រ៉ោង រ៉ាម៉ះ ប‌៉្រ័ះ កេះណោះ អង់អ្វៃ ណោះ សឹះ អ៊ែ សិច ពេត្រុះ យ៉ាកុប យូហាន លូ អន់ត្រេ ពឹះ អំប៉ញ់ លូ អ៊ែ ដឹង ដូវ អន់ឌែ ផា ៤ «ប៉រ់ រ៉ះ ហៃ កា ញឹន ណើ សារ ទិ អា ដារ់ ចំ ចឹង កើត ពឹះ ? ទី កាណាគ័ ញ៉ា ចឹង កើត ពឹះ ភឿ ប៉្រគ័ អន់ អន់ហ្នាល់ ផា សារ ទិ អា ក្យាម័ ចឹង ទឹល ហង ?» ៥ យីស៊ូ រ៉ះ កា អន់ឌែ «អន់ដីស ត្រគ់ ឡាវ៉ាំង ឡាកោ កាខាក់ ជែ សឿ ពូ ឡាំ ប៉ាង៉ល់ អន់ដីស អន់ ហ្យើត ឡាច់ ឡឹង ប‌៉្រ័ះ ៦ ខង ចឹង ទី ប៉ាណូស អៀង ចៃគ សិច ឡាក់ កា សិច អាញ់ ពឹះ កាប ផា "អាញ់ អា ហង យីស៊ូ"។ អន់ឌែ ចឹង ប៉ាណាំ ប៉ាណូស អៀង ដូវ អន់ ហ្យើត ឡាច់ ឡឹង ប‌៉្រ័ះ។ ៧ ផះ ចំ អន់ដីស កាតាំង លៅ ផា ទី ពូ តាកូះ សាំងខាម ក្យាម័ កេះ លូ ប៉ាគ់ ចាំងហាយ្គ ណោះ អន់ដីស ជែ កាដើត ខង សារ ណោះ ត្រគ់ កើត ពឹះ នីណោ័ះ ហង ហះកា បើ ទឹល ដារ់ ចឹង ឡុច អុះ។ ៨ សុនសាត ម៉ោញ ចឹង តាកូះ លូ សុនសាត ម៉ោញ ប៉ាថេត ម៉ោញ ចឹង តាកូះ លូ ប៉ាថេត ម៉ោញ ណាវ្គ។ ទី ចារ អន់ដា តេះ ចឹង រ៉ារ៉ៃត លូ កើត ឡាយ៉ិត ឡាំងវ៉ាញ់ តិម ខាក់ ដេល។ សារ ទិ អា ពៀប ឡាក់ កា អង់កាន់ ប៉ាន់ដា អីគ ឡាឡិគ័ៗ ចឹង អ្វៃ ហាអុញ។

៩ «អ្យគ័ អន់ដីស ឡាវ៉ាំង ឡាកោ អន់ កាខាក់ ខង ពូ ចឹង រ៉ុប អន់ដីស ចៃគ ថូត។ ពូ ចឹង អ្យក់ រ៉ាំងកេ័ះ ពីត អន់ដីស ពឹង រ៉ោង លូ ជឹន អន់ដីស អន់ មួត ក្រាគ់ ណាំផា លូ សាដាច់ តាត់ស៊ិន ញន អន់ដីស សឿ អាញ់។ ហះកា សារ អា ចឹង ប៉្រគ័ អន់ អន់ដីស ទី ទ្រង រ៉ះ កា អន់ឌែ ឡឹង សារ អាញ់ ១០ ខង សារ ដាគ់ ឡឹង ប‌៉្រ័ះ អា ត្រគ់ រ៉ះ អន់ គ្រឹប សុនសាត អ្លុ កាតាំង ហិ។ ១១ ផះ ពូ រ៉ុប អន់ដីស អ្យក់ ឡាំ តាត់ស៊ិន សារ ជែ អ្យូគ កា អូ អ្លុ កាប។ អន់ដីស ត្រគ់ កាប ពួយ ប‌៉្រ័ះ រ៉ះ កា អន់ដីស ផះ ណោះ ហង ខង អូ ត្រគ់ អន់ដីស អុះ ចឹង កាប ឃឺ ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ ឡាក់ កាប។ ១២ ម៉ី លូ អុះ ចឹង កេះ តាម៉ឺរ រ៉ុប គួប សោប អន់ ពូ ប៉ាន់តោ័ អ្លាត។ ពឹ ចឹង រ៉ុប គន ទៅ អន់ កា ពូ ប៉ាន់តោ័ អ្លាត។ កាប៉ាច់ គនៗ ចឹង ប៉ាណាំ គួប តាប៉ុញ លូ មើគ ពឹ ទឹប អញ់ជឹន អន់ ពូ ប៉ាន់តោ័ ដេល។ ១៣ ប៉ាណូស ទិឌូ ចឹង អូ ណីស កា អន់ដីស ញន កា សឿ អាញ់។ ហះកា បក់ ចំ ដាម័ អត់ អ្វៃ សឿ ទឹល ឡុច បក់ ណោះ ប‌៉្រ័ះ ប៊កកាតយ័ ចឹង តង័ អ៊ែ តាទឹច។

១៤ «ប៉ាគ់ អន់ដីស ប៉ប័ កាណាគ័ បឺគ អ៊ក កាខាក់ ឡាក់ ថាំឡាយ * អ្វៃ ពឹង ចារ អូ ឃឺ ចឹង អ្វៃ ណោះ» (ប៉រ់ បក់ អាន ទិឌូ ហ្លង់ ពិ) «កាំឡាំង បក់ អ្វៃ កាណុង ខេត យូដា ត្រគ់ សាតាក់ ឡាំ អោន ឡាកោ ប៉ាគ់ ប៉ានឹម តោ ពិ។ ១៥ បក់ អ្វៃ ពឹង អន់តល័ ហី † ត្រគ់ ជឹរ សាតាក់ ឡូត ជែ ម៉ុត អ្យក់ កាណាគ័ កាណុង ហី។ ១៦ កាំឡាំង បក់ អ្វៃ ប៉ាគ់ ម៉ីរ ជែ សឹត អ្យក់ អាវ គ្រឹន ប៉ាគ់ ហី ដេល។ ១៧ រ៉ាំងវ៉ាង ណោះ អង់កាន់ បក់ ឡាកោ គៀម លូ អង់កាន់ រង គន កាសៃគ ថុក ញ៉ាក ខាក់ ហង។ ១៨ ត្រគ់ ម៉ន់ ឡោម ឡា ហះ ប‌៉្រ័ះ ប៉រ់ សារ អា ជែ អន់ កើត ពឹង ថុន បី រ៉ាឡឹម ១៩ ខង រ៉ាំងវ៉ាង ណោះ ចឹង កើត សារ ថុក ញ៉ាក កេង ខាក់។ អូ ទី សារ ថុក ញ៉ាក នែវ អា កើត ពឹះ អុះ ឡឹង ប៉ាន់ដា ប‌៉្រ័ះ ប៉ាំងកើត តេះ ប៉្លៃង ពែ ទឹល រ៉ប់ ដារ់ អា។ យ‌៉័ះ ដារ់ គែង ម៉ាត់ ទៀ កា អូ ទី សារ ថុក ញ៉ាក នែវ អា កើត ពឹះ ណាវ្គ ហង។ ២០ ផា ប‌៉្រ័ះ ប៉្រគ័ អន់ សារ ណោះ កើត ទុញ ដារ់ ចាបះ កា អូ ទី ពឿ ចឹង អ្វៃ រ៉ីស អុះ។ ហះកា ប‌៉្រ័ះ ប៊កកាតយ័ ចឹង ប៉្រគ័ អន់ ដារ់ ណោះ កេះ ស៊្រស ញន អ៊ែ តាប៉ាប កា ប៉ាសុន អ៊ែ ទី រ៉ើស។ ២១ ផា ទី ពូ រ៉ះ កា អន់ដីស ផា "ហៃ ប៉ាណូស បក់ ប‌៉្រ័ះ រ៉ើស អន់ ប៉្រគ័ សាដាច់ ណោះ អ្វៃ ហះ អា !" លើ ផា "អ៊ែ អ្វៃ ហះ តោ !" អន់ដីស ជែ សឿ សារ ណោះ ២២ ខង ចឹង ទី ប៉ាណូស អៀង ពឹះ តាំព្លូង រ៉ះ ផា អន់ឌែ ហង ឡាក់ ប‌៉្រ័ះ រ៉ើស ប៉្រើ ប៉្រគ័ សាដាច់ លូ ចឹង ទី ប៉ាណូស អៀង ដូវ រ៉ះ ផា រ៉ាគឹយ ប‌៉្រ័ះ ដេល។ អន់ឌែ ចឹង ប៉្រគ័ សារ អំរ៉ាញ អឺញ អៀង នែវ តាំបាង អន់ កា ពូ ប៉ប័ ភឿ ប៉ាង៉ល់ មួត បក់ ប‌៉្រ័ះ ប៊កកាតយ័ រ៉ើស អន់ អន់ឌែ ហ្យើត ឡាច់ ឡឹង ប‌៉្រ័ះ ដេល ផា អ្លុ ប៉្រគ័ ទី។ ២៣ ត្រគ់ ឡាវ៉ាំង ឡាកោ អន់ កាខាក់ ដាគ់ កេះ អាញ់ រ៉ះ សារ អា អន់ អន់ដីស អ្លុ អន់ទ្រួល ទិ កេះ។

២៤ «រ៉ាំងវ៉ាង ណោះ កេះ កើត សារ ថុក ញ៉ាក ខាក់ កេះ ដារ់ ចឹង កេះ ម៉ាម៉ាំង ខៃ កា ចឹង អូ តាតារ ហង ដេល។ ២៥ សំឡង់ ពឹង ប៉្លៃង ចឹង ឡិ ជឹរ អំរ៉ាញ ពឹង ប៉្លៃង កា ចឹង រ៉ាន់ថើគ ដេល។ ២៦ កេះណោះ ពូ ចឹង ប៉ប័ ប៉ាណូស អាញ់ ចាក ពឹង កាម៉ល់ ទី អំរ៉ាញ កេង ខាក់ លូ ទី តាតារ ក្លាគ់ ដេល។ ‡ ២៧ កេះណោះ អាញ់ ចឹង ប៉្រើ មួត ប៊យ ប‌៉្រ័ះ ចាក ប៉ាតុំ មួត បក់ ប‌៉្រ័ះ រ៉ើស ប៉្រគ័ ប៉ាសុន អ៊ែ គ្រឹប ចារ ពឹង អង់កក់ តេះ អា។

២៨ «ហគ់ អន់ដីស អ្យក់ ចាជ្រែប ហៃ សារ ប៉ាន់ដឹប ឡឹង តើម ហ្រា។ ផះ ចំ អន់ដីស ប៉ប័ តើម ហ្រា ចាត់ ហ្លា កាសៃគ ឡាញ់ចឺន ណោះ អន់ដីស អ្លុ អន់តគ់ ផា ក្យាម័ ចឹង ទឹល ថុន បី ហង។ ២៩ ទឹល នីណោ័ះ ផះ ចំ អន់ដីស ប៉ប័ សារ អា កើត ពឹះ ណោះ ត្រគ់ អ្លុ អន់តគ់ ផា ដារ់ ណោះ ក្យាម័ ចឹង ទឹល ហង។ ៣០ អាញ់ ប៉រ់ រ៉ះ កា អន់ដីស តាទឹច ផា ទី ប៉ាណូស បក់ អន់ដា អ្វៃ ពឹង រ៉ាំងហាវ អា បើ តាន័ តោ័ អុះ អន់ឌែ ចឹង ប៉ប័ សារ ទិ អា កើត ពឹះ ដេល ហង។ ៣១ តេះ លូ ប៉្លៃង ចឹង រ៉ាយ រ៉ាំ ហ៊្យង ហ្យើត ហះកា ប៉ានឹរ អាញ់ កាប អា អូ អ្លុ ហ៊្យង អុះ។

៣២ «កាប៉ាច់ ដារ់ លូ មង ចំ ចឹង ត្រគ់ កើត ពឹះ សារ ណោះ អូ ទី បក់ ពឿ អ្លុ អុះ។ យ‌៉័ះ ប៊យ ប‌៉្រ័ះ ឡាក់ អ្វៃ ពឹង ប៉្លៃង កាតាម យ‌៉័ះ អាញ់ ឡាក់ គន ប‌៉្រ័ះ កាតាម អូ ទី ពឿ អ្លុ ដារ់ សារ ណោះ ចឹង ត្រគ់ កើត ពឹះ អុះ។ ទី ដឹង ពឹ អាញ់ ដូវ អ៊ែ អ្លុ។ ៣៣ អន់ដីស ទិឌូ អូ អ្លុ អន់តគ់ អុះ ផា ដារ់ ចំ ចឹង កើត សារ ណោះ ទឹល នីណោ័ះ ត្រគ់ ឡាវ៉ាំង អន់ កាខាក់។ ៣៤ ដារ់ កាំឡត់ ណោះ ពៀប ឡាក់ កា កាម៉ាក័ ម៉ោញ ដូវ ចាក ឡាច់ ឡឹង ហី ឡាំ ប៉ាគ់ ចាំងហាយ្គ។ អ៊ែ អន់ មួត ទុច អ៊ែ រ៉ាំងហៃ រ៉ាស អំប៉ាស ហី ក្រាន អ៊ែ លូ ជែក ង៉ារ អន់ កា អន់ឌែ ប៉្រគ័ ទឹប អន់តគ់ រ៉ះ កា បក់ ញ៉ាម ហី អន់ ឡាវ៉ាំង កាខាក់ ដេល។ ៣៥ អន់ដីស ទិឌូ អា កា ត្រគ់ ឡាវ៉ាំង និះទៅ ដេល ខង អន់ដីស អូ អ្លុ កា តាំងឡា ហី ណោះ ចឹង សឹត មង ប៉ុប ចំ អុះ។ កាង៉ាច អ្លុ អ៊ែ លើ ទងតិគ័ ម៉ាំង អ្លុ អ៊ែ លើ អ្យិរ អោគ ម៉ោញ ទង អ្លុ អ៊ែ លើ ផះ កាំលឺ អ្លុ អ៊ែ។ ៣៦ អ្យូគ ផៃគ អ៊ែ សឹត ទៀ ត្រគ់ ផះ អន់ដីស តៃប ហ្លាក់។ ៣៧ សារ អាញ់ រ៉ះ អន់ អន់ដីស កាតាំង អា អាញ់ កា ប៉ិច រ៉ះ អន់ កាំឡាំង ទិឌូ អ្លុ អន់តគ់ និះទៅ ដេល ម៉ាគ់ ឡាវ៉ាំង ឡាកោ កាខាក់»។

១៤

សារ មួត ម៉ៃគ ក្រាគ់ រ៉ាម៉ះ ប‌៉្រ័ះ ណាំង ទ្រង ប៉ាន់តោ័ យីស៊ូ

១ ពៀរ ដារ់ អន់ទ្រួល ចឹង ទឹល ដារ់ ពូ ប៉្រគ័ ប៊ុន ទ្រួង លូ ប៊ុន ណុំ ប៉ាំង ឡាតាំង  មួត ម៉ៃគ ក្រាគ់ រ៉ាម៉ះ ប‌៉្រ័ះ លូ មួត ណៃឃូ ប៉ាំងហៀន ចាបាប់ ណាំង ទ្រង រ៉ុប អន់តុង យីស៊ូ ភឿ ប៉ាន់តោ័ អ្លាត។ ២ ហះកា អន់ឌែ កាប លូ គួប សោប ផា «ជែ ប៉ាន់តាន រ៉ុប ពឹង ដារ់ ម៉ុត ប៊ុន អា អ្យូគ ផៃគ កាំឡាំង កើត សារ អូ ដាគ់ រ៉ាចក់ រ៉ាចល់»។

៣ ផះ ណោះ យីស៊ូ អ្វៃ ប៉ាគ់ តេះ បេតថានី ពឹង ហី កាម៉ាក័ ម៉ោញ ដូវ ឡាក់ ត្រគ់ រ៉ោះ ពែ សិច អ៊ែ ណោះ ស៊ីម៉ូន។ ផះ យីស៊ូ អ្វៃ សា សាណា ណោះ ទី អង់កាន់ ម៉ោញ ដូវ ចឹក ចាយ ដាគ់ ឡាយ៉ាម័។ កាណុង ចាយ ណោះ ទី សាប៊ូ បោផូវ ក្លាំង ខា ខាក់។ អង់កាន់ ណោះ គុ កល់ ចាយ កេះណោះ ជ្រោ សាប៊ូ បោផូវ ពឹង កល់ យីស៊ូ។ ៤ ទី ប៉ាណូស បក់ អន់ដា អ្វៃ រណោះ ប៉ិច អឺក កា អ៊ែ ពូ កាប លូ គួប ពូ ផា «ញ៉ា តិម តាំងខាត អា ! ៥ ផា ប្រូ អ្យក់ លៀន ម៉ៃ ចឹង ទី ៣០០ កាក់ * កេះណោះ អ្យក់ លៀន ណោះ ជែក អន់ កា មួត ថុក ញ៉ាក អូ ដាគ់ កា ញ៉ា !» ពូ កា កាប កា អង់កាន់ ណោះ ខាក់។ ៦ យីស៊ូ កាប ផា «អន់ អ៊ែ ប៉្រគ័ តាម ពុត អ៊ែ ពិ ! ញ៉ា ត្រគ់ អន់ដីស អ្វៃ ណាំង សារ លូ អ៊ែ ! អ៊ែ ប៉្រគ័ សារ ដាគ់ អន់ កា អាញ់។ ៧ មួត ថុក ញ៉ាក អ្វៃ លូ អន់ដីស លើយ។ ផា អន់ដីស ប៉ិច អន់ កាណាគ័ ញ៉ា កា អន់ឌែ ដារ់ ចំ កា ទី ហះកា អាញ់ ចឹង អូ អ្វៃ លូ អន់ដីស លើយ អុះ។ ៨ ណាង អា ប៉្រគ័ តាម អ៊ែ អ្លុ ប៉្រគ័។ អ៊ែ ឡាប សាប៊ូ ណាំហម អន់ កា អាញ់ ភឿ ទ្រៀម សាំរ៉ាប់ កា ប៉ាទ្រូ អាញ់ អន់ទ្រួល។ ៩ អាញ់ ប៉រ់ រ៉ះ កា អន់ដីស តាទឹច ផា គ្រឹប ចារ ពូ ចាក រ៉ះ ឡឹង សារ ដាគ់ ឡឹង ប‌៉្រ័ះ ពឹង អង់កក់ តេះ អា ពូ កា ចឹង រ៉ះ ឡឹង សារ អ៊ែ ប៉្រគ័ អា ដេល ភឿ កាចាំង កា អ៊ែ»។ ១០ កេះណោះ យូដះ អ៊ីសាការីយ៉ុត ឡាក់ សឹះ យីស៊ូ កាណុង កាំឡាំង ១២ ដូវ ណោះ ដេល អ៊ែ ឡាំ កាប លូ មួត ម៉ៃគ ក្រាគ់ រ៉ាម៉ះ ប‌៉្រ័ះ ភឿ ចឹង ជឹន ពូ រ៉ុប យីស៊ូ។ ១១ កេះ អន់ឌែ កាំប៉ាំង សារ អ៊ែ រ៉ះ ណោះ កេះ អន់ឌែ ហោក ខាក់ អន់ឌែ សាញ៉ា ផា ចឹង អន់ លៀន កា ខា អ៊ែ រ៉ះ ណោះ។ យូដះ កា ណាំង ទ្រង ភឿ ជឹន ពូ រ៉ុប យីស៊ូ។

សារ យីស៊ូ ប៉្រគ័ ប៊ុន ទ្រួង អន់ឌូ លូ មួត សឹះ

១២ ដារ់ ប៉ាន់ដា ពូ ម៉ុត ប៊ុន ណុំ ប៉ាំង ឡាតាំង ណោះ ពូ កា កោះ ចៀម អៀង សាំរ៉ាប់ សា ប៉្រគ័ ប៊ុន ទ្រួង។ មួត សឹះ យីស៊ូ អំប៉ញ់ អ៊ែ ផា «ណៃឃូ ប៉ាគ់ ចំ អីស ឃឹត ចឹង អន់ ញឹន ទ្រៀម ប៉្រគ័ ប៊ុន ទ្រួង អា វេ័ះ ?» ១៣ យីស៊ូ ប៉្រើ សឹះ ពៀរ ចាក លូ អន់តគ់ ផា «ហគ់ អន់ដីស ចាក ឡាំ ប៉ាគ់ មឿង យេរូសាឡឹម តោ ទឹល ប៉ាគ់ ណោះ អន់ដីស ចឹង ប៉ាត័ះ កាម៉ាក័ ម៉ោញ ដូវ គយ ព្រឺយ ទៀក។ អ្យគ័ ចាក ពួយ អ៊ែ ណោះ ហង។ ១៤ ផា អ៊ែ ម៉ុត ពឹង ហី ចំ ត្រគ់ អំប៉ញ់ លូ តាំងឡា ហី ណោះ ផា "ណៃឃូ ញឹន អំប៉ញ់ ផា ពឹង កាណុង ចំ អ៊ែ ចឹង ត្រគ់ ប៉្រគ័ ប៊ុន ទ្រួង សា សាណា លូ មួត សឹះ ?" ១៥ ណោះ តាំងឡា ហី ចឹង តាំបាង អន់ កាណុង តីស ម៉ោញ ពឹង ចាំងហីគ ឡាក់ ទី ឃឿង ខង ទ្រៀម កេះៗ។ អ្យគ័ អន់ដីស ទ្រៀម សាណា សាណឹត កា ពិន ពឹង កាណុង ហី ណោះ ហង»។ ១៦ កេះណោះ មួត សឹះ ចាក ឡាំ ប៉ាគ់ មឿង ប៉ប័ ឡាក់ កា យីស៊ូ ទី រ៉ះ កា អន់ឌែ តាទឹច ហង។ អន់ឌែ កា ទ្រៀម សាណា សាណឹត សាំរ៉ាប់ ប៊ុន ទ្រួង ហះ ណោះ ហង។

១៧ ប៉ាគ់ កាង៉ាច យីស៊ូ ពឹះ ទឹល លូ មួត សឹះ អ៊ែ ១២ ដូវ។ ១៨ ផះ យីស៊ូ អ្វៃ សា សាណា អន់ឌូ លូ មួត សឹះ ណោះ អ៊ែ កាប ផា «អាញ់ ប៉រ់ រ៉ះ កា អន់ដីស តាទឹច ផា ទី ម៉ោញ ដូវ ពឹង កាំឡាំង ពិន សា អា ចឹង ណាំផា ពូ ពឹះ រ៉ុប អាញ់»។ ១៩ មួត សឹះ កាតាំង នីណោ័ះ អន់ឌែ អុក ពុត ខាក់។ អន់ឌែ វ៉ិង អំប៉ញ់ យីស៊ូ កេះ ម៉ោញៗ ផា «អូ ត្រគ់ អាញ់ ដេល ត័ះ ?» ២០ អ៊ែ តើល រ៉ះ កា អន់ឌែ ផា «អ៊ែ ណោះ អ្វៃ ពឹង កាំឡាំង អន់ដីស ១២ ដូវ អា ដេល ឃឺ ម៉ោញ ដូវ ឡាក់ អ្វៃ តាគ់ សា ណុំ ប៉ាំង ពឹង គូម អន់ឌូ លូ អាញ់ អា ហង។ ២១ ប៉ាណូស អាញ់ ត្រគ់ តោ័ ត្រគ់ ឡាក់ កា ច្រាគ់ រ៉ះ កាណុង ផាប់ ប៉ានឹរ ប‌៉្រ័ះ ពែ ហង។ ហះកា ប៉ាណូស ឡាក់ ណាំផា ពូ រ៉ុប អាញ់ ចឹង ប៉ាណាប ខាក់ ផា អូ ទី កើត ពែ ណោះ ដាគ់ លឺន សាំរ៉ាប់ អ៊ែ»។

២២ ផះ អន់ឌែ អ្វៃ សា ណោះ យីស៊ូ អ្យក់ ណុំ ប៉ាំង ប៉ានេ ប‌៉្រ័ះ កេះណោះ គុ ជែក អន់ កា សឹះ អ៊ែ ទឹប កាប ផា «សា ពិ ! អា ហង ឡាកោ ប៉ាំងឡៃ អាញ់»។ ២៣ កេះណោះ អ៊ែ អ្យក់ ចឹក ពៀង តាពែ ប៉្លៃ អង់កាច លូ ប៉ានេ ប‌៉្រ័ះ កេះណោះ អន់ទឺប អន់ កា មួត សឹះ អៃត ទិឌូ។ ២៤ យីស៊ូ កាប លូ អន់ឌែ ផា «អា ហង ផាម អាញ់ ឡាក់ ផាម សាំរ៉ាប់ ប៉្រគ័ សារ សាញ៉ា រែវ ពុត ឡាក់ ប‌៉្រ័ះ ទី សាញ៉ា លូ ប៉ាសុន អ៊ែ។ ផាម អាញ់ ហូរ័ ឡាច់ សាំរ៉ាប់ ប៉ាណូស អៀង ដូវ ភឿ រ៉ះកះ ប៉ារម ពូ លូ ប‌៉្រ័ះ។ ២៥ អាញ់ រ៉ះ កា អន់ដីស តាទឹច ផា អាញ់ ចឹង អូ ទី អៃត តាពែ ប៉្លៃ អង់កាច អា ណាវ្គ ហង។ ក្យាគ់ អៃត ផើយ តាពែ ប៉្លៃ អង់កាច ណាវ ប៉ាគ់ ដារ់ ប‌៉្រ័ះ ប៊កកាតយ័ រ៉ាំងហៃ រ៉ាំងខ្យា ទៀ ណាវ្គ»។ ២៦ កេះណោះ អន់ឌែ ប៉្រគ័ អញ់ស៊ែ ប៉ានេ ប‌៉្រ័ះ។

ឡៃង ឡឹង ណោះ យីស៊ូ ចាក ហាវ ពឹង ប៉ានឹម តើម អូលេវ លូ មួត សឹះ អ៊ែ។ ២៧ កេះណោះ អ៊ែ រ៉ះ កា អន់ឌែ ផា «អន់ដីស ទិឌូ ចឹង សាតាក់ អ្លាត អាញ់ ឡាក់ កា ច្រាគ់ រ៉ះ កាណុង ផាប់ ប៉ានឹរ ប‌៉្រ័ះ ពែ ផា៖

"អាញ់ ចឹង កោះ អ្លាត បក់ រង ចៀម

ណោះ ចៀម ចឹង សាតាក់ តាប៉្រះ តាប៉្រោង ហង"។†

២៨ ហះកា ប៉ាគ់ ប‌៉្រ័ះ តាគ់ អង់រ៉ីស សឹត អាញ់ កេះ អាញ់ ចឹង ឡាំ ប៉ាគ់ ខេត កាលីឡេ អន់ទ្រួល ឡឹង អន់ដីស»។ ២៩ ពេត្រុះ រ៉ះ ផា «យ‌៉័ះ កាំឡាំង ទិឌូ អ្លាត អីស កាតាម អាញ់ អូ អ្លាត អីស អុះ»។ ៣០ យីស៊ូ រ៉ះ កា ពេត្រុះ ផា «អាញ់ រ៉ះ កា អីស តាទឹច ផា ម៉ាំង អា ហង អន់ទ្រួល ឡឹង អ្យិរ អោគ លឺក ទី ពៀរ អីស ចឹង ប៉ាគែក ប៉ៃង ទង ផា អូ អន់ហ្នាល់ អាញ់»។ ៣១ ហះកា ពេត្រុះ ខំ ប៉ាគែក ផា «យ‌៉័ះ អាញ់ ត្រគ់ តោ័ អន់ឌូ លូ អីស កាតាម កា អាញ់ អូ ប៉ាគែក ផា អូ អន់ហ្នាល់ អីស អុះ»។ កាំឡាំង សឹះ អន់ទៀគៗ កា កាប រ៉ះ ឡាក់ កា ពេត្រុះ និះទៅ ដេល។

សារ យីស៊ូ ម៉ន់ ឡោម ប‌៉្រ័ះ អ្វៃ ប៉ាគ់ កេតសេម៉ានី

៣២ កេះណោះ យីស៊ូ ចាក ទឹល ចារ ម៉ោញ សិច កេតសេម៉ានី អន់ឌូ លូ សឹះ អ៊ែ។ អ៊ែ រ៉ះ កា សឹះ អ៊ែ ផា «អន់ដីស អ្វៃ កូម័ អាញ់ ហះ អា ហង ក្យាគ់ អាញ់ ម៉ន់ ហិ»។ ៣៣ អ៊ែ ជៀក ពេត្រុះ យ៉ាកុប លូ យូហាន ឡាំ ពួយ អ៊ែ។ ផះ ណោះ អ៊ែ កាខរ់ ណូស លូ កាដុក កាដុល តាំ ពុត ខាក់។ ៣៤ យីស៊ូ កាប លូ មួត ប៉ៃង ដូវ ណោះ ផា «អាញ់ អុក ពុត ខាក់ ប៊ែត ចឹង តោ័ ហង។ អ្យគ័ អន់ដីស អ្វៃ ក្យាគ់ ហះ អា លូ ឡាវ៉ាំង ឡាកោ»។ ៣៥ យីស៊ូ ចាក ប៉ាគ់ ម៉ាត់ ប៊ែត កេះណោះ កាដាប ទឹះ តេះ ម៉ន់ ឡោម ប៉រ់ ហះ ប‌៉្រ័ះ អន់ អ៊ែ រ៉ាវ៉ាច់ ឡឹង សារ ចុនចៃ ណោះ ផា អ្លុ ប៉្រគ័ ទី។ ៣៦ អ៊ែ កាប ផា «ពឹ អឺ ពឹ ! សារ ញ៉ា កា អីស អ្លុ ប៉្រគ័ ដោះ ប៉រ់ អីស អ្យក់ ឡាច់ សារ ថុក ប៉ាណាប អា ‡ ឡឹង អាញ់ ណើ ហះកា ជែ ប៉្រគ័ ពួយ ពុត អាញ់ ប៉រ់ ប៉្រគ័ ពួយ ពុត អីស ទៅ»។

៣៧ កេះណោះ យីស៊ូ វ៉ីល សឹត ប៉ាគ់ ចារ មួត សឹះ ប៉ៃង ដូវ ប៉ប័ អន់ឌែ ផះ តៃប ហ្លាក់ អ៊ែ កាប កា ពេត្រុះ ផា «ស៊ីម៉ូន ! ញ៉ា ត្រគ់ អន់ដីស តៃប នីអៀ ? អ្វៃ ក្យាគ់ ម៉ោញ មង ប៊ែត អូ អ្លុ ប ? ៣៨ ហគ់ ក្យាគ់ លូ ម៉ន់ អើ ប‌៉្រ័ះ ភឿ ប៉ាគ់ ទី សារ ឡាំបាក ណោះ អន់ដីស ចឹង អូ ប៉្រគ័ យច អុះ។ យ‌៉័ះ ពុត ពៀក ប៉ិច ប៉្រគ័ សារ ដាគ់ កេះ កាតាម ហះកា ឡាកោ ប៉ាំងឡៃ ប៉្រគ័ អូ អ្លុ អុះ»។ ៣៩ អ៊ែ កា ចាក ឡាច់ ម៉ន់ ណាំង ឡោម ប‌៉្រ័ះ ណាវ្គ អ៊ែ កាប សារ ទៅ ណោះ ហង។

៤០ អ៊ែ សឹត ប៉ាគ់ មួត សឹះ ណាវ្គ ប៉ប័ អន់ឌែ ហ្លាក់ តៃប រ៉ាង៉ាប់ ណាវ្គ ខង អន់ឌែ កាកី តៃប កេង ខាក់ អូ ដាម័ រ៉ាល ម៉ាត់។ អន់ឌែ អូ អ្លុ ចឹង តើល យីស៊ូ នីចម័ អុះ។ ៤១ យីស៊ូ វ៉ីល ឡាំ ប៉ាគ់ ចារ មួត សឹះ លឺក ទី ប៉ៃង ណោះ អ៊ែ កាប ផា «ញ៉ា អន់ដីស អ្វៃ តៃប ហ្លាក់ ស៊្រែល នីអៀ ? បគ័ ហង អន់ដីស តៃប ណោះ។ ទឹល មង ពូ ត្រគ់ រ៉ុប ប៉ាណូស អាញ់ ជឹន អន់ កា មួត អូ ដាគ់ កេះ។ ៤២ អ្យូវ ឡគ ពិ ពិន ចាក ហៃ តោ បក់ ណាំផា ពូ ពឹះ រ៉ុប អាញ់ អ៊ែ ក្យាម័ ចឹង ទឹល ហង»។

សារ ពូ ឡាំ រ៉ុប យីស៊ូ

៤៣ ផះ យីស៊ូ អ្វៃ កាកាប ផាឌី យូដះ ពឹះ ទឹល។ អ៊ែ ណោះ កា សឹះ ពឹង កាំឡាំង សឹះ ១២ ដូវ ដេល។ អ៊ែ ណាំផា ទឹប មួត កាំឡាំង ចឹក ដាវ ចឹក អ៊្លង ពឹះ អន់ឌូ លូ អ៊ែ។ មួត ណោះ ឡាក់ កាំឡាំង មួត ម៉ៃគ ក្រាគ់ រ៉ាម៉ះ ប‌៉្រ័ះ ក្រាគ់ រ៉ាំងហៃ មឿង លូ ណៃឃូ ប៉ាំងហៀន ចាបាប់ ប៉្រើ ឡាំ។ ៤៤ យូដះ ណាំផា ពូ ឡាំ រ៉ុប យីស៊ូ ណោះ អ៊ែ ទី សាញ៉ា លូ ពូ ផា «អាញ់ ចុំ បក់ ចំ បក់ ណោះ ហង យីស៊ូ ហគ់ រ៉ុប អ៊ែ ពិ ត្រគ់ សាំងកៃ កាខាក់ ជែ អន់ ក្លាស»។ ៤៥ សាគ់ យូដះ ទឹល ប៉ាគ់ ណោះ អ៊ែ សាឡង់ ពឹះ រឹក ប៉ាគ់ ចារ យីស៊ូ កាប ផា «ណៃឃូ !» កេះណោះ ចុំ យីស៊ូ។ ៤៦ ពូ កា ប៉ាណាំ គួប រ៉ុប យីស៊ូ ឡូត។ ៤៧ ទី ប៉ាណូស ម៉ោញ ដូវ អ្វៃ ក្យាម័ ណោះ ហ្វាត់ ដាវ កោះ ទុច ម៉ះ ម៉ៃគ ក្រាគ់ រ៉ាម៉ះ ប‌៉្រ័ះ ម៉ោញ ដូវ កាតាច់ ហ្លា តោរ ម៉ោញ ប៊ែង។ ៤៨ យីស៊ូ កាប កា ពូ ផា «អាញ់ អា ប៉ាណូស អន់តុង អន់ទួក ប បះ អន់ដីស ពឹះ រ៉ុប ចឹក ដាវ ចឹក អ៊្លង នីអៀ ? ៤៩ រ៉ប់ ដារ់ អាញ់ អ្វៃ លូ អន់ដីស ប៉ាគ់ ចារ រ៉ោង រ៉ាម៉ះ ប‌៉្រ័ះ លូ ប៉ាំងហៀន ប៉ាសុន ទិឌូ ដេល ហះកា អន់ដីស អូ រ៉ុប អាញ់ អុះ។ សារ អា កើត ពឹះ ភឿ តាគ់ អង់កេះ សារ ទី ច្រាគ់ រ៉ះ កាណុង ផាប់ ប៉ានឹរ ប‌៉្រ័ះ ហង»។ ៥០ ផះ ណោះ មួត សឹះ ទិឌូ សាតាក់ អ្លាត យីស៊ូ។ ៥១ ទី តាតាម័ ម៉ោញ ដូវ អន់តុក អញ់ស៊ែង ចាក ពួយ យីស៊ូ ពូ កា រ៉ុប ទឹប អ៊ែ ដេល។ ៥២ អ៊ែ សាតាក់ អ្លាត អញ់ស៊ែង ចាក ឡុន សាឡុន។

៥៣ កេះណោះ ពូ អ្យក់ ឡាំ យីស៊ូ អន់ ប៉ាគ់ ហី ម៉ៃគ ក្រាគ់ រ៉ាម៉ះ ប‌៉្រ័ះ។ ប៉ាគ់ ណោះ ទី មួត ម៉ៃគ ក្រាគ់ រ៉ាម៉ះ ប‌៉្រ័ះ ទិឌូ ទី មួត ក្រាគ់ រ៉ាំងហៃ មឿង លូ មួត ណៃឃូ ប៉ាំងហៀន ចាបាប់ ពឹះ តុំ គួប សោប។ ៥៤ កាប៉ាច់ ពេត្រុះ ចាក ពួយ ហៃ យីស៊ូ ឡឹង ចាំងហាយ្គ ទឹល គែង កាណុង ឡាន ហី ម៉ៃគ ក្រាគ់ រ៉ាម៉ះ ប‌៉្រ័ះ។ ទឹល ប៉ាគ់ ណោះ អ៊ែ ម៉ុត អញ់ជួរ អុញ លូ មួត ញ៉ាម ហី។ ៥៥ មួត ម៉ៃគ ក្រាគ់ រ៉ាម៉ះ ប‌៉្រ័ះ លូ មួត ពឹកសា រ៉ាតីសៗ ទិឌូ ឃឹត ណាំង ផាញ៉ាន ច្រោម យីស៊ូ ភឿ ទី ទ្រង ចឹង ប៉ាន់តោ័ អ៊ែ ហះកា អន់ឌែ ណាំង សារ យច ត្រគ់ ប៉ាន់តោ័ អ៊ែ អូ ប៉ប័ សាអ្វះ។ ៥៦ ទី កាំឡាំង អៀង ដូវ កាប តាំព្លូង ភង យីស៊ូ ហះកា សារ អន់ឌែ កាប ណោះ អូ ត្រគ់ គួប សោប អុះ។ ៥៧ ទី បក់ អន់ដា អ្យូវ អន់តាវ កាប ព្លូង ភង យីស៊ូ ផា ៥៨ «ញឹន កាតាំង ប៉ាណូស អា កាប ផា "អាញ់ ចឹង យ៉ះ អ្លាត រ៉ោង រ៉ាម៉ះ ឡាក់ ប៉្រគ័ លូ តី ប៉ាណូស កេះណោះ រ៉ាំងវ៉ាង ប៉ៃង ដារ់ អាញ់ ចឹង ប៉្រគ័ រ៉ោង រ៉ាម៉ះ ម៉ោញ ណាវ្គ ឡាក់ អូ ត្រគ់ ប៉្រគ័ លូ តី ប៉ាណូស អុះ"»។ ៥៩ យ‌៉័ះ ទី សារ កាប នែវ អា ហះកា សារ ណោះ អ្វៃ អូ ត្រគ់ គួប សោប ទៅ។ ៦០ ផះ ណោះ ម៉ៃគ ក្រាគ់ រ៉ាម៉ះ ប‌៉្រ័ះ អ្យូវ អន់តាវ ហះ ម៉ាត់ កាំឡាំង អំប៉ញ់ យីស៊ូ ផា «ញ៉ា ត្រគ់ អីស អូ តើល ពូ កាប ច្រោម អីស អា ?» ៦១ យីស៊ូ អ្វៃ ង៉ើប អូ កាប អុះ។ ម៉ៃគ ក្រាគ់ រ៉ាម៉ះ ប‌៉្រ័ះ ណោះ អំប៉ញ់ ណាវ្គ ផា «នីចម័ អីស អា ហង ប គន តាម័ ប‌៉្រ័ះ ប៊កកាតយ័ ឡាក់ អ៊ែ រ៉ើស អន់ ប៉្រគ័ សាដាច់ ?» ៦២ យីស៊ូ តើល ផា «អាញ់ អា ហង។ អន់ដីស ចឹង ប៉ប័ ប៉ាណូស អាញ់ អ្វៃ គែង សាម៉ា ប‌៉្រ័ះ ឡាក់ ទី អំរ៉ាញ អឺញ លូ ចាក ពឹង ប៉្លៃង កាម៉ល់ §»។ ៦៣-៦៤ កាតាំង យីស៊ូ ផា នីណោ័ះ ម៉ៃគ ក្រាគ់ រ៉ាម៉ះ ប‌៉្រ័ះ កា ហ៊ែក អាវ អ៊ែ ទៅ កេះណោះ កាប ផា «អន់ដីស ទិឌូ កាតាំង កេះ អ៊ែ កាប ផាម៉ាត ប‌៉្រ័ះ ប៊កកាតយ័។ ពិន អូ តងកាន ណាំង ផាញ៉ាន ណាវ្គ ហង។ នីចម័ អន់ដីស ចឹង ឃឹត ប៉្រគ័ ?» ពូ កា តាត់ស៊ិន អន់ ប៉ាន់តោ័ អ្លាត យីស៊ូ។ ៦៥ បក់ អន់ដា កាសុះ ទៀក ពឹរ ពឹង យីស៊ូ។ ពូ សាក្លុំ ម៉ាត់ អ៊ែ កេះណោះ ដាល័ អ៊ែ លូ អំប៉ញ់ ផា «ទួង ហៃ ពឿ ពីត អីស ?» កេះណោះ អន់ឌែ ជឹន អ៊ែ អន់ កា មួត ញ៉ាម ហី ពូ តាពយ គៀងតោរ អ៊ែ ណាវ្គ។

៦៦ ផះ ពេត្រុះ អ្វៃ រឡាន ហី ណោះ ទី ទុច អង់កាន់ ម៉ះ ម៉ៃគ ក្រាគ់ រ៉ាម៉ះ ប‌៉្រ័ះ ម៉ោញ ដូវ ពឹះ ទឹល។ ៦៧ អ៊ែ ប៉ប័ ពេត្រុះ ផះ អ្វៃ អញ់ជួរ អុញ។ អ៊ែ ប៉ាញ់ចាក័ ហៃ កាខាក់ កេះណោះ កាប ផា «អីស អា កា គួប យីស៊ូ តេះ ណាសារែត ដេល !» ៦៨ ហះកា ពេត្រុះ ប៉ាគែក ផា «អាញ់ អូ អន់ហ្នាល់ អ៊ែ អុះ ! អាញ់ អូ ហ្លង់ អុះ អ្លុ កា អីស ប៉ិច កាប ឡឹង សារ ញ៉ា ណោះ»។ ពេត្រុះ អ្យូវ ឡាច់ ឡឹង ណោះ ចាក ឡាច់ គែង ឡីង អ្វៃ ហះ អំប៉ារ រ៉ាំប៊ង។ * ៦៩ ទុច អង់កាន់ ណោះ ប៉ប័ ពេត្រុះ អ្វៃ ហះ ណោះ អ៊ែ កា រ៉ះ លូ កាំឡាំង អ្វៃ រណោះ ណាវ្គ ផា «ប៉ាណូស ណោះ កា គួប យីស៊ូ ដេល !» ៧០ ពេត្រុះ ប៉ាគែក ណាវ្គ។ ម៉ោញ ទ្រុ ឡឹង ណោះ ទី កាំឡាំង បក់ អ្វៃ រណោះ កាប កា ពេត្រុះ ផា «អីស អា កា គួប យីស៊ូ ដេល ហង ខង អីស កា ពឹះ ឡឹង ខេត កាលីឡេ ដេល»។ ៧១ ពេត្រុះ តើល លូ ម៉ត់ ផា «ផា អាញ់ កាប ព្លូង អន់ ប‌៉្រ័ះ ចៃគ ថូត អាញ់ កាតាម ! អាញ់ អូ អន់ហ្នាល់ ប៉ាណូស ណោះ ឡក់»។ ៧២ ផាឌី អ្យិរ អោគ លឺក ទី ពៀរ ផះ ណោះ អ៊ែ កាចាំង កា ប៉ានឹរ យីស៊ូ រ៉ះ កា អ៊ែ ផា «អន់ទ្រួល ឡឹង អ្យិរ អោគ លឺក ទី ពៀរ អីស ចឹង ប៉ាគែក ប៉ៃង ទង ផា អូ អន់ហ្នាល់ អាញ់»។ ណោះ ហង ពេត្រុះ កា ញ៉ាំ។

១៥

សារ ពូ ជឹន យីស៊ូ អន់ ប៉ាគ់ វគ័ ពីឡាត

១ តារ កាំលឺ មួត ម៉ៃគ ក្រាគ់ រ៉ាម៉ះ ប‌៉្រ័ះ លួម លូ មួត ក្រាគ់ រ៉ាំងហៃ មឿង លូ មួត ណៃឃូ ប៉ាំងហៀន ចាបាប់ លូ កាំឡាំង មួត ពឹកសា រ៉ាតីសៗ ទិឌូ។ ពូ កត់ ចគ់ យីស៊ូ អ្យក់ ឡាំ ជឹន ប៉ាគ់ វគ័ ពីឡាត *។ ២ វគ័ ពីឡាត អំប៉ញ់ យីស៊ូ ផា «អីស ហង ប សាដាច់ សុនសាត អ៊ីស្រាអ៊ែល ?» យីស៊ូ តើល អ៊ែ ផា «ត្រគ់ ឡាក់ កា អីស ផា ណោះ ហង»†។ ៣ មួត ម៉ៃគ ក្រាគ់ រ៉ាម៉ះ ប‌៉្រ័ះ អន់ឌែ ច្រោម យីស៊ូ អៀង សារ។ ៤ វគ័ ពីឡាត អំប៉ញ់ យីស៊ូ ម៉ោញ ទង ណាវ្គ ផា «ញ៉ា ត្រគ់ អីស អូ តើល ពូ សាអ្វះ នីអៀ ? អីស អូ កាតាំង ប ពូ កាប ច្រោម អីស អៀង កាខាក់ អា ?» ៥ យីស៊ូ សាអ្វះ អូ តើល ពូ អុះ ណោះ ហង ប៉្រគ័ អន់ កា វគ័ ពីឡាត ញម ខាក់។

៦ រ៉ប់ សាណាំ រ៉ាំងវ៉ាង ប៉្រគ័ ប៊ុន ទ្រួង វគ័ ពីឡាត ឃើយ រ៉ីស ឡើយ ប៉ាណូស ត្រគ់ ថូត ម៉ោញ ដូវ ពួយ មួត ប៉ាសុន ប៉រ់។ ៧ ទី កាម៉ាក័ ម៉ោញ ដូវ សិច បារ៉ាបះ ត្រគ់ ថូត អន់ឌូ លូ មួត កាំឡាំង ប៉្រគ័ ប៉ាត់តាវ៉ាត់ អន់ឌែ ប៉ាន់តោ័ ពូ ផះ រ៉ាំងវ៉ាង អន់ឌែ ប៉្រគ័ ប៉ាត់តាវ៉ាត់។ ៨ កាំឡាំង ប៉ាសុន អៀង ដូវ ប៉ាណាំ គួប ឡាំ ប៉ាគ់ វគ័ ពីឡាត ប៉រ់ អ៊ែ ឡើយ ប៉ាណូស ត្រគ់ ថូត ម៉ោញ ដូវ តាម តាឡាប័ អ៊ែ ឃើយ ប៉្រគ័ រ៉ប់ សាណាំ។ ៩ វគ័ ពីឡាត អំប៉ញ់ មួត ប៉ាសុន ផា «នីចម័ អន់ដីស ប៉ិច កា អាញ់ ឡើយ សាដាច់ សុនសាត អ៊ីស្រាអ៊ែល អា ប ?» ១០ អ៊ែ អំប៉ញ់ នីណោ័ះ ញន អ៊ែ អ្លុ អន់តគ់ ផា មួត ម៉ៃគ ក្រាគ់ រ៉ាម៉ះ ប‌៉្រ័ះ រ៉ុប យីស៊ូ ជឹន ប៉ាគ់ អ៊ែ ញន អន់ឌែ សាណីង។ ១១ ហះកា មួត ម៉ៃគ ក្រាគ់ រ៉ាម៉ះ ប‌៉្រ័ះ ប៉ាណាំ គួប ឡាច់ ប៉ាញ់សុះ កាំឡាំង ប៉ាសុន ប៉្រើ ពូ ប៉រ់ ហះ វគ័ ពីឡាត រ៉ីស ឡើយ បារ៉ាបះ។ ១២ វគ័ ពីឡាត អំប៉ញ់ កាំឡាំង ប៉ាសុន ម៉ោញ ទង ណាវ្គ ផា «ផា នីណោ័ះ អន់ដីស ប៉ិច កា អាញ់ ប៉្រគ័ នីចម័ កា ប៉ាណូស អន់ដីស ផា សាដាច់ អ៊ីស្រាអ៊ែល អា ?» ១៣ ពូ ស៊្រែក ផា «ប៉ង់ អ៊ែ ពឹង អ៊្លង គឹង ពិ !» ១៤ វគ័ ពីឡាត អំប៉ញ់ ណាវ្គ «ប៉ាណូស អា ទី ប៉្រគ័ យច ញ៉ា ?» ហះកា អន់ឌែ តើល ហ៊ែង ម៉ៃ ខាក់ ផា «ប៉ង់ អ៊ែ ពឹង អ៊្លង គឹង ពិ !» ១៥ វគ័ ពីឡាត ប៉ិច កា ប៉ាសុន ប៉ាញ័ ពុត អ៊ែ កា រ៉ីស ឡើយ បារ៉ាបះ។ អ៊ែ ប៉្រើ ពូ អ្យក់ កាស៊ែ ប៉្លៃ ម៉ាត់ ពីត សាប៉្វាត័ យីស៊ូ កេះណោះ អ៊ែ អន់ ពូ អ្យក់ ឡាំ ប៉ង់ ពឹង អ៊្លង គឹង។

សារ ពូ អ្យក់ យីស៊ូ ឡាំ ប៉ង់ ពឹង អ៊្លង គឹង

១៦ មួត តាហាន អ្យក់ ឡាំ យីស៊ូ អន់ ប៉ាគ់ ឡាន ហី ម៉ៃគ រ៉ាំងហៃ ខេត កេះណោះ អើ មួត តាហាន ពឹះ ទិឌូ។ ១៧ ពូ អ្យក់ អាវ នែវ ណាំអ៊ិត តាគ់ អំពៀត អ៊ែ កេះណោះ អ្យក់ សាលៀ រ៉ាំងគួង ប៉្រគ័ ឡាក់ កា មួក សាដាច់ តាគ់ អន់តល័ ពឹង កល់ អ៊ែ។ ១៨ ពូ ប៉ាណាំ គួប តាគ់ អំប៉្រគ័ ការ៉ុប ផា «ប៉រ់ ការ៉ុប សាំប‌៉័ះ សាដាច់ សុនសាត អ៊ីស្រាអ៊ែល !» ១៩ ពូ អ្យក់ ហ៊្រែ ពីត សាប៉្វាត័ អ៊ែ ពឹង កល់ លូ កាសុះ ទៀក ពឹរ ពឹង អ៊ែ កេះណោះ ពូ ជន តាកុល ប៉ាឡៃវ ការ៉ុប សាំប‌៉័ះ អ៊ែ។ ២០ កេះ ពូ ប៉ាឡៃវ ប៉ាំងហ្រល់ កា អ៊ែ ពូ រ៉ីស ឡាច់ អាវ នែវ ណាំអ៊ិត កេះណោះ ពូ អ្យក់ អាវ អ៊ែ ទៅ តាគ់ អំពៀត អ៊ែ ណាវ្គ។ កេះណោះ ពូ អ្យក់ អ៊ែ ឡាំ ប៉ង់ ពឹង អ៊្លង គឹង។ ២១ ផះ ណោះ ទី កាម៉ាក័ មឿង គីរែន ម៉ោញ ដូវ ចាក ម៉ុត ពឹង មឿង យេរូសាឡឹម ពូ រ៉ុប ប៉ាំងខំ អ៊ែ អន់ គយ អ៊្លង គឹង ពូ ចឹង ប៉ង់ យីស៊ូ។ កាម៉ាក័ ណោះ សិច ស៊ីម៉ូន គន អ៊ែ សិច អាលេកសានត្រុះ លូ រូភូស។

២២ ពូ អ្យក់ ឡាំ យីស៊ូ ទឹល ចារ កុលកុថា (ព្រែ ផា «ប៉ានឹម កាន់តីង កល់»)។ ២៣ ពូ អ្យក់ តាពែ ប៉្លៃ អង់កាច ឡាយ លូ អន់ហ្នាំ ភឿ ជែ អន់ អីគ អន់ កា យីស៊ូ អៃត ហះកា អ៊ែ អូ ចៃ អៃត អុះ។ ២៤ មួត តាហាន ប៉ង់ យីស៊ូ ពឹង អ៊្លង គឹង កេះណោះ អ្យក់ ខោ អាវ អ៊ែ រ៉ុប កាប៉ាច់ ភឿ ចឹង អ្លុ អន់តគ់ ផា ចឹង ទី កា ពឿ ខោ អាវ ណោះ។ ២៥ ពូ ប៉ង់ យីស៊ូ មង អញ់សឹន កាំលឺ។ ២៦ ពូ ច្រាគ់ ពឹង ប៉ាតាគ់ រ៉ះ ឡឹង សារ ពូ ប៉ង់ យីស៊ូ ផា «សាដាច់ សុនសាត អ៊ីស្រាអ៊ែល»។ ២៧-២៨ ពូ កា ប៉ង់ ប៉ាណូស អន់តុង ពៀរ ដូវ សានែង អ៊ែ ដេល។ ម៉ោញ ដូវ អ្វៃ គែង សាម៉ា អ៊ែ ម៉ោញ ដូវ ណាវ្គ អ្វៃ គែង សាំងអ្យោ។ ‡ ២៩ កាំឡាំង ចាក រណោះ ពូ កាប ប៉ាឡៃវ កា យីស៊ូ ទឹប ង៉ាង៉ិរ កល់ កា អ៊ែ លូ កាប ផា «ញ៉ា អីស ផា ចឹង យ៉ះ រ៉ោង រ៉ាម៉ះ ប‌៉្រ័ះ កេះណោះ ប៉្រគ័ ណាវ្គ ដឹង ប៉ៃង ដារ់ ! ៣០ ញ៉ា អូ តាឡេះ ឡាកោ អីស ទៅ ជឹរ ឡឹង អ៊្លង គឹង អា !» ៣១ ចានែក មួត ម៉ៃគ ក្រាគ់ រ៉ាម៉ះ ប‌៉្រ័ះ លូ មួត ណៃឃូ ប៉ាំងហៀន ចាបាប់ អន់ឌែ កា កាប ប៉ាឡៃវ កា យីស៊ូ ដេល។ អន់ឌែ កាប លូ គួប ផា «អ៊ែ ទី តង័ ពូ អន់ទៀគៗ អៀង ហះកា អ៊ែ អូ អ្លុ តង័ ឡាកោ ទៅ អុះ។ ៣២ អឺ ប៉ាណូស បក់ ប‌៉្រ័ះ រ៉ើស អន់ ប៉្រគ័ សាដាច់ អ៊ីស្រាអ៊ែល ហគ់ ជឹរ ឡឹង អ៊្លង គឹង កិញអៀ ហៃ ម៉ាគ់ ញឹន ប៉ប័ លូ សឿ ដេល»។ មួត បក់ ពូ ប៉ង់ អន់ឌូ លូ យីស៊ូ កា កាប បឺង៉ាយ កា អ៊ែ និះទៅ ដេល។

៣៣ ផះ កាដារ់ ប៉ង់ សាន់តាគ័ ផាឌី ប៉្លៃង ម៉ាម៉ាំង ក្លិប ទឹប ប៉ាថេត ណោះ ទឹល មង ប៉ៃង កាង៉ាច។ ៣៤ រ៉ាំងវ៉ាង មង ប៉ៃង ណោះ យីស៊ូ កា ស៊្រែក ម៉ៃៗ ផា «អេឡយ អេឡយ ឡាម៉ា សាបាច់ ថានី ?» ព្រែ ផា «អឺ ប‌៉្រ័ះ ! ប‌៉្រ័ះ អាញ់ វ៉ៃ ! ញ៉ា ត្រគ់ អីស អ្លាត អាញ់ នីអៀ ?» ៣៥ ទី បក់ អន់ដា អ្វៃ ក្យាម័ រណោះ កាតាំង អ៊ែ កាប នីណោ័ះ ពូ ផា «អ្យគ័ អ៊ិះ ! កាតាំង ប អ៊ែ អើ វគ័ អេលីយ៉ា ហង ណោះ !» ៣៦ ទី ប៉ាណូស ម៉ោញ ដូវ សាតាក់ ឡាំ អ្យក់ បឹង សាអ្យាំង ឡុក ពឹង ទៀក អ្យូគ ទ្រែម ពឹង ឡាណុច អ៊្លង អន់ទឺប អន់ កា យីស៊ូ អ្យឹប លូ កាប ផា «អញ់ចាំ ហៃ លួង ! វគ័ អេលីយ៉ា ជឹរ តង័ តាឡេះ ឡាច់ អ៊ែ ឡឹង អ៊្លង គឹង តាទឹច ប ?» ៣៧ កាប៉ាច់ យីស៊ូ ស៊្រែក តុត ម៉ៃ ខាក់ កេះណោះ កាតាច់ កាស៊ែ តាំងហើម តោ័ ឡូត។ ៣៨ ផះ ណោះ កាណាត់ ប៉ិង កាណុង ពឹង រ៉ោង រ៉ាម៉ះ ប‌៉្រ័ះ តាហ៊ែក ប៉ុត ឡឹង កាំប៉ាំង ទឹល អន់តេ័ះ។ ៣៩ ម៉ៃគ តាហាន សុនសាត រ៉ូម ម៉ោញ ដូវ អ្វៃ អន់តាវ ហៃ គែង ម៉ាត់ យីស៊ូ អ៊ែ ប៉ប័ យីស៊ូ តោ័ នីណោ័ះ អ៊ែ កាប ផា «ប៉ាណូស អា គន ប‌៉្រ័ះ ប៊កកាតយ័ តាទឹច វេ !» ៤០ ទី មួត អង់កាន់ អន់តាវ ហៃ យីស៊ូ ឡឹង ចាំងហាយ្គ ដេល។ ពឹង កាំឡាំង មួត អង់កាន់ ណោះ ទី ម៉ារី ឡឹង ស្រុក ម៉ាដាឡា ទី ម៉ារី ឡាក់ មើគ យ៉ាកុប ថិ លូ យូសេ លូ ទី សាឡូមេ អន់ដា ដេល។ ៤១ មួត អង់កាន់ ណោះ តាឡាប័ ពួយ តង័ ប៉្រគ័ ង៉ារ កា យីស៊ូ ឡឹង ខេត កាលីឡេ ពែ កេះ។ ទី មួត អង់កាន់ អន់ទៀគៗ អៀង ណាវ្គ ហាវ ប៉ាគ់ មឿង យេរូសាឡឹម អន់ឌូ លូ យីស៊ូ ដេល។

សារ ពូ តប់ ប៉ាទ្រូ យីស៊ូ

៤២ ដារ់ ណោះ ត្រគ់ ផះ ពូ ទ្រៀម អន់ទ្រួល ចឹង ទឹល ដារ់ ពូ រ៉ាឡូវ។ ង៉ាច ណោះ ៤៣ ទី ប៉ាណូស ឡឹង ស្រុក អារ៉ាម៉ាថេ ម៉ោញ ដូវ សិច យូស៊ែប អ៊ែ ខឹន ឡាំ ប៉ាគ់ វគ័ ពីឡាត ប៉រ់ អ្យក់ ប៉ាទ្រូ យីស៊ូ។ វគ័ យូស៊ែប ណោះ អ៊ែ ឡាក់ ប៉ាណូស ដាគ់ អ្វៃ កាណុង ក្រុំ ពឹកសា រ៉ាតីសៗ។ អ៊ែ កា អ្វៃ ក្យាគ់ ប‌៉្រ័ះ ពឹះ រ៉ាំងហៃ រ៉ាំងខ្យា ដេល។ ៤៤ វគ័ ពីឡាត ញម ខាក់ ផះ អ៊ែ អ្លុ អន់តគ់ ផា យីស៊ូ តោ័ កេះ នីណោ័ះ។ អ៊ែ អើ ម៉ៃគ តាហាន ពឹះ អំប៉ញ់ ភឿ ប៉ិច អ្លុ អន់តគ់ ផា យីស៊ូ តោ័ កេះ ប។ ៤៥ កេះ តាហាន រ៉ះ កា អ៊ែ កេះ ណោះ អ៊ែ អន់ វគ័ យូស៊ែប អ្យក់ ប៉ាទ្រូ យីស៊ូ។ ៤៦ វគ័ យូស៊ែប តាច់ កាណាត់ បាក ដាគ់ៗ អ៊ែ អ្យក់ ជឹរ ប៉ាទ្រូ យីស៊ូ ឡឹង អ៊្លង គឹង ទ្រែម កេះណោះ អ៊ែ អ្យក់ ឡាំ តប់ កាណុង រ៉ូង័ អំហ្មោ ម៉ោញ ឡាក់ ចារ ពូ ប៉្រគ័ ភឿ តប់ ប៉ាទ្រូ។ កេះ តប់ អ៊ែ តាហ្វាល់ អំហ្មោ តីស ម៉ោញ កាត្រើគ អំប៉ារ រ៉ូង័ ណោះ។ ៤៧ ម៉ារី ឡឹង ស្រុក ម៉ាដាឡា លូ ម៉ារី ឡាក់ មើគ យូសេ ពឹះ ហៃ ចារ តប់ ប៉ាទ្រូ យីស៊ូ ដេល។

១៦

សារ យីស៊ូ រ៉ីស សឹត ណាវ្គ

១ ឡៃង ឡឹង ដារ់ រ៉ាឡូវ ណោះ ម៉ារី ឡឹង ស្រុក ម៉ាដាឡា លូ ម៉ារី មើគ យ៉ាកុប លូ សាឡូមេ អន់ដា អន់ឌែ តាច់ ឃឿង បោផូវ ភឿ ចឹង ឡាប ពឹង ប៉ាទ្រូ យីស៊ូ។ ២ ទឹល កាំលឺ ដារ់ អាទិត ផះ ដារ់ ឡាច់ ប្រីងៗ អន់ឌែ ណាំផា គួប ឡាំ ប៉ាគ់ រ៉ូង័ ចារ ពូ តប់ យីស៊ូ។ ៣ ផះ អន់តាន័ អ្វៃ ចាក រទ្រង អន់ឌែ កាកាប អំប៉ញ់ គួប ផា «ទី ពឿ ចឹង តាហ្វាល់ ឡាច់ អំហ្មោ ឡឹង អំប៉ារ រ៉ូង័ ណោះ កា ពិន ?» ៤ កេះណោះ អន់ឌែ ង៉ើយ ហៃ ផាឌី ប៉ប័ អំហ្មោ ពូ តាហ្វាល់ ឡាច់ ឡឹង អំប៉ារ រ៉ូង័ កេះ។ អំហ្មោ ណោះ តីស ខាក់។ ៥ អន់ឌែ ម៉ុត ហៃ កាណុង រ៉ូង័ ប៉ប័ ប៉ាណូស តាតាម័ ម៉ោញ ដូវ កាស៊ប ពៀត ខោ អាវ បាក អង់អ្វៃ គែង សាម៉ា។ អន់ឌែ អ្យូគ ខាក់ ឡាច់ ក្វាង័។ ៦ កាម៉ាក័ ណោះ កាប លូ អន់ឌែ ផា «ជែ អ្យូគ ហង ! អន់ដីស ពឹះ ហៃ យីស៊ូ ឡឹង ស្រុក ណាសារែត ឡាក់ ពូ ប៉ាន់តោ័។ អ៊ែ អូ អ្វៃ ហះ អា កេះ ប‌៉្រ័ះ ប៊កកាតយ័ តាគ់ អង់រ៉ីស សឹត អ៊ែ កេះ។ ហៃ ! ហះ អា ហង ចារ ពូ ចៃគ អ៊ែ ពែ។ ៧ ហគ់ អន់ដីស សឹត រ៉ះ កា ពេត្រុះ លូ កាំឡាំង សឹះ ទិឌូ ផា យីស៊ូ ចាក ឡាំ ប៉ាគ់ ខេត កាលីឡេ អន់ទ្រួល ឡឹង អន់ដីស។ ប៉ាគ់ ណោះ អន់ដីស ចឹង ប៉ប័ អ៊ែ ឡាក់ កា អ៊ែ ទី រ៉ះ កា អន់ដីស ផះ អន់ទ្រួល ពែ ហង»។ ៨ មួត អង់កាន់ ណោះ ប៉ាន់តាន ឡាច់ ឡឹង រ៉ូង័ លូ ចាក សាតាក់។ អន់ឌែ អ្យូគ លូ កាខរ់ ណូស រ៉ារ៉ៃត ទឹប ឡាកោ។ ញន អន់ឌែ អ្យូគ ណោះ ហង កា ពឿ កា អន់ឌែ អូ រ៉ះ អុះ។ *

[ ៩ យីស៊ូ រ៉ីស សឹត ត្រគ់ ពឹង កាំលឺ ដារ់ អាទិត។ សាគ់ ប៉ាន់ដា អ៊ែ តាំបាង ឡាកោ អន់ កា ម៉ារី ឡឹង ស្រុក ម៉ាដាឡា ប៉ប័ ឡាក់ អង់កាន់ អ៊ែ ទី ទ្រុះ ឡាច់ ប‌៉្រ័ះ បឺគ ឡឹង អ៊ែ តាំប៉ើះ ដូវ ផះ អន់ទ្រួល ពែ។ ១០ ម៉ារី ចាក រ៉ះ កា កាំឡាំង ទិឌូ ឡាក់ ឃើយ ចាក ពួយ យីស៊ូ ផះ ប៉ាន់ដា ពែ។ ពូ ផះ អ្វៃ ញ៉ាំ សោក ញ៉ាំ ហ្យឹក រ៉ាំបីស កា អ៊ែ។ ១១ ផះ អន់ឌែ កាតាំង ម៉ារី រ៉ះ ផា យីស៊ូ រ៉ីស សឹត កេះ លូ ទី ប៉ប័ អ៊ែ តិគ័ អន់ឌែ អូ សឿ អុះ។

១២ កេះណោះ យីស៊ូ តាំបាង ឡាកោ អន់ កា សឹះ ពៀរ ដូវ ប៉ប័ ផះ អន់ឌែ ចាក ឡាច់ ឡឹង មឿង ហះកា ត្រង័ អ៊ែ តាង ប៊ែត។ ១៣ សឹះ ពៀរ ដូវ ណោះ កា វ៉ីល សឹត រ៉ះ លូ មួត សឹះ អន់ទៀគៗ ហះកា ពូ អ្វៃ អូ សឿ អន់ឌែ ដេល។

១៤ អន់តីគ ឡឹង ណោះ យីស៊ូ តាំបាង ឡាកោ អន់ កា មួត សឹះ ទិ ១១ ដូវ ប៉ប័ ទិឌូ ត្រគ់ ផះ អន់ឌែ អ្វៃ សា សាណា។ យីស៊ូ កាប កា អន់ឌែ ញន អន់ឌែ កាង័ កល់ អូ ចៃ សឿ ប៉ានឹរ ពូ ឡាក់ ប៉ប័ អ៊ែ រ៉ីស សឹត។ ១៥ យីស៊ូ អន់តគ់ ផា «ហគ់ ចាក រ៉ះ អន់ កាំឡាំង អង់កក់ តេះ អ្លុ អន់តគ់ ទិឌូ ឡឹង សារ ដាគ់ អា។ ១៦ ផា បក់ ចំ សឿ លូ ទី អន់ ពូ ប៉ាំងហុំ ប‌៉្រ័ះ ប៊កកាតយ័ ចឹង តង័ បក់ ណោះ ហះកា បក់ ចំ អូ ចៃ សឿ បក់ ណោះ ចឹង ត្រគ់ ថូត។ ១៧ បក់ ចំ សឿ ចឹង ទី អំរ៉ាញ ប‌៉្រ័ះ អ្វៃ អន់ឌូ អន់ឌែ ចឹង អ្លុ ទ្រុះ ឡាច់ ប‌៉្រ័ះ បឺគ ផា រ៉ះ សិច អាញ់ លូ អ្លុ កាប តាង ឡឹង ពូ † ដេល។ ១៨ ផានែវ អន់ឌែ រ៉ុប ពិះ លើ អៃត កាណាគ័ ប៉ាញឹល កាតាម អន់ឌែ អូ អីគ អូ ប៉ាញឹល អុះ។ ផា អន់ឌែ ម៉ន់ សាប៉ាគ់ ប៉ាណូស អីគ ប៉ាណូស ណោះ ចឹង ដាគ់ ប៉្រាល់ ហង»។

១៩ កេះ យីស៊ូ កាប អន់តគ់ សារ កេះ ប‌៉្រ័ះ ប៊កកាតយ័ កា ប៉ោក ហាវ អ៊ែ ពឹង ប៉្លៃង លូ អន់ អ៊ែ អង់អ្វៃ គែង សាម៉ា អ៊ែ។ ២០ មួត សឹះ ចាក ឡាំ រ៉ះ សារ ដាគ់ កា ពូ គ្រឹប ចារ។ ប‌៉្រ័ះ ប៊កកាតយ័ កា អ្វៃ ប៉្រគ័ ង៉ារ អន់ឌូ លូ អន់ឌែ ដេល ទឹប ប៉្រគ័ សារ អំរ៉ាញ អឺញ លើយ ភឿ តាំបាង ផា សារ អន់ឌែ រ៉ះ ណោះ សារ តាទឹច។]

* ១:១ ១:១ បក់ ប‌៉្រ័ះ រ៉ើស អន់ ប៉្រគ័ សាដាច់ ពៀគ គុល «គ្រិះ»។

† ១:២ ១:២ វគ័ អេសាយ ឡាក់ រ៉ាគឹយ ប‌៉្រ័ះ ម៉ោញ ដូវ ឡឹង ប៉ាសើគ ពែ។

‡ ១:៣ ១:២-៣ សារ អា ឡាច់ ឡឹង ម៉ាឡាគី ៣:១លូ អេសាយ ៤០:៣។

* ២:៤ ២:៤ ហី ពូ ណោះ អន់តល័ សាម៉ើ ប៉្រគ័ លូ អិត លើ ជៀរ ទឹប ពូ ប៉្រគ័ ជុង កឺង គែង ឡីង សាំរ៉ាប់ ហាវ ពឹង អន់តល័។

† ២:២០ ២:២០ យីស៊ូ កាប នីអៀ ឃឺ កាប ប៉ាន់ដឹប ឡឹង ឡាកោ អ៊ែ ទៅ ផះ អ៊ែ អ្វៃ រ៉ីស ប៉្រគ័ អន់ សឹះ អ៊ែ ហោក រ៉គ់ ហះកា ប៉ាគ់ ពូ រ៉ុប ប៉ាន់តោ័ អ៊ែ ទៀ ណោះ អន់ឌែ ចឹង អុក ពុត ទឹប កំ អូ សា សាណា។

‡ ២:២២ ២:២២ អ៊ែ កាប ប៉ាន់ដឹប ប៉ិច ផា អ៊ែ អន់ សារ ដាគ់ ឡាក់ ណាវ កាខាក់ អូ ត្រគ់ ក្រាន័ កា ប៉ាយ៉ាម័ សារ សាន់ដាប់ អុះ។

§ ២:២៤ ២:២៤ តាម ចាបាប់ ប‌៉្រ័ះ ប៉្រគ័ ង៉ារ ដឹង ត្រោ ដារ់ ត្រគ់ រ៉ាឡូវ ម៉ោញ ដារ់ ហះកា មួត ផារ៉ាស៊ី អន់ឌែ ធែម ចាបាប់ អន់ឌែ ណាវ្គ ផា អន់ឌែ ប៉ប័ ពូ ហ៊្រច សា ពៀ ពឹង ដារ់ រ៉ាឡូវ អន់ឌែ ផា យច ចាបាប់ ហង ឡាក់ កា ប៉្រគ័ ង៉ារ ដេល។

* ២:២៦ ២:២៦ ផះ ណោះ ប‌៉្រ័ះ អូ អឺក កា សាដាច់ ដាវីត អុះ ទឹល នីណោ័ះ មួត ផារ៉ាស៊ី អូ ត្រគ់ អឺក កា សឹះ យីស៊ូ ដេល។ ប៉រ់ ហៃ ១ សាំយូអ៊ែល ២១:១-៦។

* ៣:១៨ ៣:១៨ ក្រុំ ប៉ាត់តាវ៉ាត់ ពូ អើ ផា ក្រុំ កាណាន ដេល ឃឺ មួត ប៉ិច កា សុនសាត អ៊ីស្រាអ៊ែល ប៉្រគ័ ប៉ាត់តាវ៉ាត់ ភឿ អន់ រ៉ាវ៉ាច់ ឡឹង តី សុនសាត រ៉ូម។

† ៣:២២ ៣:២២ បេលសេប៊ូល ឃឺ ម៉ៃគ ប‌៉្រ័ះ បឺគ សិច សាតាំង ណោះ ហង។

‡ ៣:២៧ ៣:២៧ ប៉ាណូស កេង ណោះ ឃឺ ប‌៉្រ័ះ បឺគ សាតាំង។

* ៤:១២ ៤:១២ ប៉រ់ ហៃ អេសាយ ៦:៩-១០។

* ៦:២១ ៦:២១ ប៊ុន កាណើត រ៉ប់ សាណាំ ពូ ប៉្រគ័ ប៊ុន អា តាគ់ កាចាំង ឡឹង ដារ់ អ៊ែ កើត។

† ៦:៣៧ ៦:៣៧ ២០០ កាក់ ពៀគ គុល «២០០ ឌែណារី»។ ម៉ោញ ឌែណារី ឃឺ ខា ប៉្រគ័ គូលី ម៉ោញ ដារ់។

* ៧:២ ៧:២ សុនសាត អ៊ីស្រាអ៊ែល ទី ចាបាប់ លូ គុន តាឡាប័ ឃើយ អៀង កាយ ឡឹង ចាបាប់ ប‌៉្រ័ះ ឡាក់ កា សារ រ៉ាវ តី អា ណោះ ពូ ផា ចាបាប់ វគ័ យ៉ាគ់។

† ៧:៧ ៧:៦-៧ សារ អា ឡាច់ ឡឹង អេសាយ ២៩:១៣។

‡ ៧:១០ ៧:១០ សារ អា ឡាច់ ឡឹង សារ ឡាច់ (និក្ខមនំ) ២០:១២; ២១:១៧។

§ ៧:១៥-១៦ ៧:១៥-១៦ ហ្លា ពូ ច្រាគ់ លូ តី ម៉ោញ ចំលួន ធែម ប៉ានឹរ ផា៖ ពឿ កាតាំង សារ អា អ្យក់ ឃឹត ចាជ្រែប ពិ។

* ៧:២៧ ៧:២៧ សុនសាត អ៊ីស្រាអ៊ែល ឌុ កាប សាដោះ កា សុនសាត អន់ទៀគ ផា «សូ» ហះកា តាទឹច អ៊ែ ប៉ានឹរ យីស៊ូ កាប អា ឃឺ «សូ ថិៗ» អ៊ែ អូ ត្រគ់ កាប សាដោះ កា ពូ អុះ។

* ៨:១៥ ៨:១៥ ពុះ អា សាំរ៉ាប់ ប៉្រគ័ ណុំ ប៉ាំង។ យីស៊ូ កាប ប៉ាន់ដឹប ឡឹង សារ អន់ឌែ ប៉ាំងហៀន។

† ៨:២៩ ៨:២៩ បក់ ប‌៉្រ័ះ រ៉ើស អន់ ប៉្រគ័ សាដាច់ ពៀក គុល «គ្រិះ»។

* ៩:១២ ៩:១២ ប៉រ់ ហៃ ម៉ាឡាគី ៤:៥-៦។

† ៩:៤៣-៤៤ ៩:៤៣-៤៤ ហ្លា ពូ ច្រាគ់ លូ តី ម៉ោញ ចំលួន ធែម ប៉ានឹរ ផា៖ ឡាក់ ចារ ទី ហ្រាយ សា ពូ លើយ លូ អុញ សា អូ អ្លុ ប៉ាត់ ។

‡ ៩:៤៥-៤៦ ៩:៤៥-៤៦ ហ្លា ពូ ច្រាគ់ លូ តី ម៉ោញ ចំលួន ធែម ប៉ានឹរ ផា៖ ឡាក់ ចារ ទី ហ្រាយ សា ពូ លើយ លូ អុញ សា អូ អ្លុ ប៉ាត់ ។

* ១០:៥ ១០:៥ តាម ចាបាប់ ផា ក្លោ ប៉ិច អ្លាត កាម៉ាញ់ អ៊ែ ត្រគ់ ច្រាគ់ សត់ត្រា ភឿ អន់ ពូ អ្លុ អន់តគ់ ផា អ៊ែ អ្លាត តាទឹច កេះ ណោះ ពូ ចឹង ខឹន ទី អង់កាន់ ណោះ ណាវ្គ។

† ១០:៨ ១០:៧-៨ សារ អា ឡាច់ ឡឹង កាណើត អង់កក់ តេះ (លោកុប្បត្តិ) ២:២៤។

‡ ១០:២៥ ១០:២៥ កាប៉ូវ ពៀគ គុល «អូត»។

§ ១០:២៦ ១០:២៦ សុនសាត អ៊ីស្រាអ៊ែល សាម៉គ័ កា បក់ ចំ ប‌៉្រ័ះ ប៉ិច ចៃ បក់ ណោះ ចឹង កេះ ប‌៉្រ័ះ ប៉ាត្រង័ ហង។

* ១០:៣៨ ១០:៣៨ អន់ដីស ខឹន ប អ្យក់ សារ អាញ់ ចឹង ទី ? អន់ដីស ខឹន ប អ្យក់ កាឌី អាញ់ ចឹង ស៊ង អា ? ពៀគ គុល «អន់ដីស ខឹន ប អៃត ចក អាញ់ ត្រគ់ អៃត អា ? អន់ដីស ខឹន ដេល ប ហុំ ទៀក អាញ់ ត្រគ់ ហុំ អា ?»។

† ១០:៣៩ ១០:៣៩ អន់ដីស ចឹង ទី សារ ឡាក់ អាញ់ ចឹង ទី អា ដេល លូ ចឹង ស៊ង កាឌី ឡាក់ អាញ់ ចឹង ត្រគ់ ស៊ង អា តាទឹច ដេល ហង ពៀគ គុល «អន់ដីស ចឹង អៃត ចក អាញ់ លូ អន់ដីស ចឹង ហុំ ទៀក ឡាក់ កា អាញ់ ដេល»។

* ១១:៩ ១១:៩ ហូសាណា ពៀគ សុនសាត ហេព្រឺ ទី ណី ផា «ប៉ានេ» លើ «ប៉រ់ តង័ ញឹន ណើ»។

† ១១:១៣ ១១:១៣ កាណុង ផាប់ ប៉ានឹរ ប‌៉្រ័ះ តើម ហ្រា ឃឺ ពូ កាប ប៉ាន់ដឹប ឡឹង សុនសាត អ៊ីស្រាអ៊ែល។

‡ ១១:១៧ ១១:១៧ សារ អា ឡាច់ ឡឹង អេសាយ ៥៦:៧។

§ ១១:១៧ ១១:១៧ ប៉រ់ ហៃ យេរេមៀ ៧:១១។

* ១១:២៥-២៦ ១១:២៥-២៦ ហ្លា ពូ ច្រាគ់ លូ តី ម៉ោញ ចំលួន ធែម ប៉ានឹរ ផា៖ ហះកា ផា បក់ ចំ អ្វៃ អ្យក់ យ៉ូ ពូ លើយ ពឹ អន់ដីស ឡាក់ ប‌៉្រ័ះ អ្វៃ ពឹង ប៉្លៃង អ៊ែ ចឹង អ្យក់ យ៉ូ បក់ ណោះ ដេល។

* ១២:១០ ១២:១០ សារ អា យីស៊ូ កាប ពៀប ឡឹង ឡាកោ អ៊ែ ទៅ ឡាក់ អំហ្មោ ដាគ់ ណោះ។

† ១២:១១ ១២:១១ សារ អា ឡាច់ ឡឹង ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ១១៨:២២-២៣។

‡ ១២:១៣ ១២:១៣ ថាម៉ាដា មួត ផារ៉ាស៊ី លូ មួត គន សោ សាដាច់ ហេរត អូ ត្រគ់ លូ គួប សោប អុះ។

§ ១២:១៩ ១២:១៩ ប៉រ់ ហៃ សារ អន់ ចាបាប់ លឺក ទី ពៀរ (ចោទិយ​កថា) ២៥:៥-១០។

* ១២:២៦ ១២:២៦ សារ អា ឡាច់ ឡឹង សារ ឡាច់ (និក្ខមនំ) ៣:៦។

† ១២:៣០ ១២:២៩-៣០ សារ អា ឡាច់ ឡឹង សារ អន់ ចាបាប់ លឺក ទី ពៀរ (ចោទិយ​កថា) ៦:៤-៥។

‡ ១២:៣១ ១២:៣១ សារ អា ឡាច់ ឡឹង ចាបាប់ មួត លេវី (លេវីវិន័យ) ១៩:១៨។

§ ១២:៣៦ ១២:៣៦ សារ អា ឡាច់ ឡឹង ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ១១០:១។

* ១២:៤២ ១២:៤២ ច្យិម ពៀគ គុល «ឡិបតា»។ ១២៨ ឡិបតា សាម៉ើ លូ ម៉ោញ ឌែណារី។ ម៉ោញ ឌែណារី ឃឺ ខា ប៉្រគ័ គូលី ម៉ោញ ដារ់។

* ១៣:១៤ ១៣:១៤ កាណាគ័ បឺគ អ៊ក កាខាក់ ឡាក់ ថាំឡាយ ប៉រ់ ហៃ ដានីអ៊ែល ៩:២៧; ១១:៣១; ១២:១១។ សារ ដានីអ៊ែល រ៉ះ ណោះ កាប ឡឹង សាដាច់ អាន់ទីយ៉ូគូះ អេពីផាន អ៊ែ ប៉្រគ័ អន់ហ្នឹង លូ អ្យក់ សាគែ សៃន ប‌៉្រ័ះ សេយូះ ពឹង រ៉ោង រ៉ាម៉ះ ប‌៉្រ័ះ ប៊កកាតយ័។ យីស៊ូ ប៉ិច រ៉ះ ផា ចឹង ទី សារ វ៉ឹច លូ អា ម៉ោញ ណាវ្គ កើត ពឹះ ពឹង រ៉ោង រ៉ាម៉ះ។

† ១៣:១៥ ១៣:១៥ ហី សុនសាត ពូ ទី អន់តល័ សាម៉ើ ពូ ឃើយ ហាវ អ្វៃ ពឹង អន់តល័ ដេល។

‡ ១៣:២៦ ១៣:២៦ ប៉រ់ ហៃ ដានីអ៊ែល ៧:១៣-១៤។

* ១៤:៥ ១៤:៥ កាក់ ពៀគ គុល «ឌែណារី»។ ម៉ោញ ឌែណារី ឃឺ ខា ប៉្រគ័ គូលី ម៉ោញ ដារ់។

† ១៤:២៧ ១៤:២៧ សារ អា ឡាច់ ឡឹង សាការី ១៣:៧។

‡ ១៤:៣៦ ១៤:៣៦ សារ ថុក ប៉ាណាប អា ពៀគ គុល «ចក អា»។

§ ១៤:៦២ ១៤:៦២ ប៉រ់ ហៃ ដានីអ៊ែល ៧:១៣-១៤។

* ១៤:៦៨ ១៤:៦៨ ហ្លា ពូ ច្រាគ់ លូ តី ម៉ោញ ចំលួន ធែម ប៉ានឹរ ផា៖ ផះ ណោះ អ្យិរ អោគ។

* ១៥:១ ១៥:១ វគ័ ពីឡាត ឡាក់ ម៉ៃគ រ៉ាំងហៃ ខេត អ៊ែ សុនសាត រ៉ូម។

† ១៥:២ ១៥:២ «ត្រគ់ ឡាក់ កា អីស ផា ណោះ ហង» ពៀគ គុល «អីស ផា នីណោ័ះ»។

‡ ១៥:២៧-២៨ ១៥:២៧-២៨ ហ្លា ពូ ច្រាគ់ លូ តី ម៉ោញ ចំលួន ធែម ប៉ានឹរ ផា៖ សារ អា កើត ពឹះ ត្រគ់ ឡាក់ ទី ច្រាគ់ រ៉ះ កាណុង ផាប់ ប៉ានឹរ ប‌៉្រ័ះ ផា «ពូ ចឹង យ៉ាប អ៊ែ អន់ឌូ លូ ប៉ាណូស ប៉្រគ័ យច ចាបាប់»។

* ១៦:៨ ហ្លា ពូ ច្រាគ់ លូ តី ម៉ោញ ចំលួន ឡាក់ ច្រាគ់ អន់ទ្រួល ឡឹង ពូ អូ ទី ១៦:៩-២០ អុះ។

† ១៦:១៧ ១៦:១៧ កាប តាង ឡឹង ពូ ទី ណី ពៀរ ម៉ោញ ផា «កាប សុនសាត អន់ទៀគៗ ឡាក់ អូ អ្លុ កាប អន់ទ្រួល» ម៉ោញ ណាវ្គ ផា «កាប គុន ប៊យ ប‌៉្រ័ះ អូ ត្រគ់ កាប ឡាក់ កា ប៉ាណូស»។

លូកា

១

២

៣

៤

៥

៦

៧

៨

៩

១០

១១

១២

១៣

១៤

១៥

១៦

១៧

១៨

១៩

២០

២១

២២

២៣

២៤

លូកា

ច្រាគ់ សារ ដាគ់ ឡឹង យីស៊ូ

សារ អន់តគ់ រ៉ះ

លូកា អ៊ែ ប៉្រគ័ ម៉ូអ្យា អ៊ែ សុនសាត ក្រិក អ៊ែ អូ អន់ហ្នាល់ យីស៊ូ ញន ឡាកោ អ៊ែ ទៅ អុះ លូ អ៊ែ អូ ត្រគ់ កាំឡាំង ១២ ដូវ បក់ រ៉ះ ប៉ាតាង យីស៊ូ ណោះ ដេល ហះកា អ៊ែ សឿ យីស៊ូ ដេល លូ អ៊ែ ប៉្រគ័ ង៉ារ អន់ឌូ លូ វគ័ ប៉ូល ផះ រ៉ាំងវ៉ាង អ៊ែ ឡាំ រ៉ះ សារ ដាគ់ ឡឹង យីស៊ូ ប៉ាគ់ ប៉ាថេត ក្រិក។

លូកា ទី ច្រាគ់ សារ កាណុង ផាប់ ប៉ានឹរ ប‌៉្រ័ះ ទី ពៀរ សារ ឃឺ ពឹង ផាប់ អា រ៉ះ សារ ដាគ់ ឡឹង យីស៊ូ លូ ពឹង ផាប់ ម៉ោញ ណាវ្គ រ៉ះ ឡឹង ង៉ារ មួត បក់ រ៉ះ សារ ប៉ាតាង យីស៊ូ។ អ៊ែ អ្យក់ ប៉ាតុំ សារ អន់ទៀគៗ ឡាក់ ទី ច្រាគ់ រ៉ះ ឡឹង សារ យីស៊ូ លូ ប៉ានិត ហៃ កាខាក់ ពួយ ឡាបៀប មួត បក់ ហ្យាំង សាឡាច់ ពឹង រ៉ាំងហាវ ណោះ។ ពូ ឃឹត ផា លូកា ច្រាគ់ សារ ដាគ់ ឡឹង យីស៊ូ កាណុង ផាប់ អា ផះ រ៉ាំងវ៉ាង សាណាំ ៦០-៦៥ គ.ស.។

សារ លូកា ប៉ិច កា ពូ អ្លុ ហ្លង់

លូកា ច្រាគ់ សារ កាណុង ផាប់ អា សាំរ៉ាប់ អន់ សុនសាត អន់ទៀគ អាន។ អ៊ែ រ៉ះ ឡឹង សារ យីស៊ូ លូ ប៉ិច រ៉ះ អន់ ពូ អ្លុ អន់តគ់ ផា យីស៊ូ ពឹះ ភឿ ណាំង លូ តង័ ប៉ាណូស បក់ ហ៊្យង ហ្យើត។ ម៉ោញ ណាវ្គ អ៊ែ ប៉ិច កា ពូ ហ្លង់ ផា ប៉ាង៉ាត័ ប៉ាលឹង ម៉ះ ប‌៉្រ័ះ ប៊កកាតយ័ ប៉ាណាំ យីស៊ូ ឡឹង យីស៊ូ បើ កើត លើយ ទឹល ដារ់ អ៊ែ តោ័ ប៉ាគ់ មឿង យេរូសាឡឹម។ ឡាយ ឡឹង យីស៊ូ រ៉ីស សឹត ប៉ាង៉ាត័ ប៉ាលឹង ប‌៉្រ័ះ ប៉ាណាំ ក្រុំ មួត សឿ ប‌៉្រ័ះ ប៉្រើ អន់ឌែ ចាក រ៉ះ សារ ដាគ់ ឡឹង យីស៊ូ លើយ ទឹល ស្រុក ញ៉ក ពឹង អង់កក់ តេះ។

លូកា ប៉ិច អន់តគ់ ប៉ាតោ កា មួត បក់ សឿ យីស៊ូ អន់ ទី ពុត តាប៉ាប តាប៉ុន ឡាក់ កា ប‌៉្រ័ះ ទី ពុត តាប៉ាប តាប៉ុន ដេល។ អ៊ែ អន់តគ់ ប៉ាតោ កា ពូ ជែ អន់ អ្យក់ យ៉ូ សារ យច គួប សោប អន់ អ្លុ អ្លាត ដោះ លូ អ្លុ អ្យក់ ពុត ចៃគ តង័ មួត បក់ តាបាយ កាសត់ លូ អ្លុ សាឡាគ់ អ្លាត កាណាគ័ ញ៉ាៗ ទិណោ័ះ ញន ហៃ កា យីស៊ូ។ បក់ សឿ យីស៊ូ ត្រគ់ អ្យក់ ពុត ចៃគ ម៉ន់ អើ ប‌៉្រ័ះ ឃឺ កាកាប រ៉ះ សារ លើយៗ លូ ប‌៉្រ័ះ ឡាក់ ពឹ ត្រគ់ ទី ពុត ហោក រ៉គ់ លើយ ខង ទី ប៉ាង៉ាត័ ប៉ាលឹង យីស៊ូ អ្វៃ អន់ឌូ លូ ត្រគ់ អ្លុ អន់តគ់ ផា ប‌៉្រ័ះ ប៊កកាតយ័ តង័ បក់ សឿ កិញអៀ ហង។

ផិនកាន កាណុង សារ លូកា ច្រាគ់

កាប សាគ់ ប៉ាន់ដា (១:១-៤)

កាណើត យូហាន ឡាក់ ប៉ាំងហុំ ពូ លូ កាណើត យីស៊ូ (១:៥-២:៥២)

សារ យូហាន រ៉ះ (៣:១-២០)

សារ យីស៊ូ ប៉្រើ យូហាន ប៉ាំងហុំ លូ សារ អ៊ែ អូ ចៃ ប៉្រគ័ ពួយ ប‌៉្រ័ះ បឺគ ប៉ាង៉ល់ (៣:២១-៤:១៣)

សារ យីស៊ូ រ៉ះ សារ ដាគ់ ឡឹង ប‌៉្រ័ះ ពឹង ខេត កាលីឡេ (៤:១៤-៩:៥០)

សារ យីស៊ូ ឡាច់ ឡឹង ខេត កាលីឡេ ឡាំ ប៉ាគ់ មឿង យេរូសាឡឹម (៩:៥១-១៩:២៧)

អាទិត អន់តីគ អ្វៃ ពឹង មឿង យេរូសាឡឹម លូ សារ អ៊ែ តោ័ ពឹង អ៊្លង គឹង (១៩:២៨-២៣:៥៦)

សារ យីស៊ូ រ៉ីស សឹត ណាវ្គ លូ តាំបាង ឡាកោ អន់ កា មួត បក់ សឿ អ៊ែ ប៉ប័ (២៤:១-៥៣)។

១

១ អាញ់ ច្រាគ់ សត់ត្រា អា រ៉ះ កា វគ័ ថេវ៉ាភីល៖ ទី ប៉ាណូស អៀង ដូវ ខំ ច្រាគ់ គម ទិ សារ ឡាក់ កើត ពឹះ ពឹង កាំឡាំង ញឹន។ ២ អន់ឌែ ច្រាគ់ ត្រគ់ ពួយ សារ ញឹន កាតាំង ឡឹង បក់ ទី ប៉ប័ តូ ម៉ាត់ ឡឹង សើគ ពែ លូ ប៉្រគ័ ង៉ារ រ៉ះ ប៉ានឹរ ប‌៉្រ័ះ។ ៣ អាញ់ ទី ប៉ានិត ហៃ សារ ទិ អា តុត ទុញ កេះ ឃឺ អាញ់ ហៃ ទិ ពុត ទិ ពៀក កាខាក់ ណោះ អាញ់ ឃឹត ផា ត្រគ់ ច្រាគ់ គម អន់ ដាគ់ៗ ប៉ាហ្យើ ជឹន ប៉ាគ់ អីស ៤ ភឿ អន់ អីស អ្លុ អន់តគ់ ផា ទិ សារ អន់តគ់ ប៉ាតោ ឡាក់ អីស ទី កាតាំង ពែ ឃឺ ដាគ់ ត្រគ់ តាទឹច។

សារ ប៊យ ប‌៉្រ័ះ រ៉ះ ឡឹង កាណើត យូហាន

៥ ផះ រ៉ាំងវ៉ាង សាដាច់ ហេរត អ្វៃ រ៉ាំងហៃ ខេត យូដា ណោះ ទី ក្រាគ់ រ៉ាម៉ះ ប‌៉្រ័ះ ម៉ោញ ដូវ សិច សាការី អ៊ែ កា ក្រុំ វគ័ អាប៊ីយ៉ា។ កាម៉ាញ់ អ៊ែ សិច អេលីសាបិត ឡាក់ ផូង័ វ៉ាច់ វគ័ អារ៉ុន ដេល។ ៦ មួត ក្លោ កាម៉ាញ់ ពៀរ ដូវ អា ឡាក់ ប៉ាណូស ដាគ់ ត្រង់ ត្រគ់ ពុត ប‌៉្រ័ះ ប៊កកាតយ័ អន់ឌែ ប៉្រគ័ ពួយ ចាបាប់ ប‌៉្រ័ះ អូ ទី យច អុះ។ ៧ អន់ឌែ ពៀរ ដូវ អា អូ ទី គន អុះ ខង យ៉ាគ់ អេលីសាបិត អ៊ែ អង់កាន់ អូ អ្លុ ទី គន ទឹប អន់ឌែ កា ឡាកោ ក្រាគ់ កេះ ដេល។

៨ ទី ដារ់ ម៉ោញ ត្រគ់ ដារ់ ក្រុំ វគ័ អាប៊ីយ៉ា ម៉ុត ប៉្រគ័ ង៉ារ រ៉ាម៉ះ ប‌៉្រ័ះ វគ័ សាការី កា ម៉ុត ដេល។ ៩ អន់ឌែ រ៉ើស វគ័ សាការី អន់ ម៉ុត សុះ កាណាគ័ បោផូវ កាណុង រ៉ោង រ៉ាម៉ះ ប‌៉្រ័ះ ប៊កកាតយ័។ គុន តាឡាប័ ឃើយ មួត ក្រាគ់ រ៉ាម៉ះ ប‌៉្រ័ះ អន់ឌែ រ៉ើស វគ័ សាការី ណោះ អន់ឌែ រ៉ុប កាប៉ាច់ ។ ១០ ផះ អ៊ែ ម៉ុត សុះ កាណាគ័ បោផូវ កាណុង រ៉ោង ទី ប៉ាណូស អៀង អ្វៃ ម៉ន់ ក្យាគ់ ហះ ឡីង។ ១១ កេះណោះ ទី ប៊យ ប‌៉្រ័ះ ប៊កកាតយ័ តាំបាង ឡាកោ អន់ សាការី ប៉ប័ អ្វៃ អន់តាវ គែង សាម៉ា ហះ ចារ សុះ កាណាគ័ បោផូវ។ ១២ ផះ អ៊ែ ប៉ប័ ប៊យ ប‌៉្រ័ះ អ៊ែ កាខរ់ ណូស អ្យូគ កាខាក់។ ១៣ ប៊យ ប‌៉្រ័ះ រ៉ះ កា អ៊ែ ផា «ជែ អ្យូគ ហង សាការី ប‌៉្រ័ះ ប៊កកាតយ័ ភម អន់ ដេល សារ អីស ប៉រ់ ណោះ កាម៉ាញ់ អីស ចឹង កើត គន កាម៉ាក័ ម៉ោញ ត្រគ់ អន់ សិច អ៊ែ យូហាន។ ១៤ គន សាស្វា ណោះ ចឹង ប៉្រគ័ អន់ កា អីស ទី ពុត ពៀក ហោក រ៉គ់ ប៉ាគ់ អ៊ែ កើត ទៀ ចឹង ទី ប៉ាណូស អៀង ហោក រ៉គ់ កា អ៊ែ និះទៅ ដេល។ ១៥ គន អីស អ៊ែ ចឹង ប៉្រគ័ តីស ហះ ម៉ាត់ ប‌៉្រ័ះ ប៊កកាតយ័ អ៊ែ អូ អៃត តាពែ លូ អូ អៃត កាណាគ័ ប៉ាញឹល ញ៉ា អុះ។ សាស្វា ណោះ ចឹង ទី ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ អ្វៃ ប៉ាណាំ ពុត ពៀក អ៊ែ ឡឹង អ្វៃ កាណុង វ៉ាច់ មើគ អ៊ែ។ ១៦ គន អីស ណោះ អ៊ែ ចឹង ប៉ាណាំ សុនសាត អ៊ីស្រាអ៊ែល អៀង ដូវ វ៉ីល សឹត ណាំង ប‌៉្រ័ះ ប៊កកាតយ័ ឡាក់ ប‌៉្រ័ះ ម៉ះ អន់ឌែ ទៅ ណាវ្គ។ ១៧ អ៊ែ ចឹង ឡាំ អន់ទ្រួល ឡឹង ប‌៉្រ័ះ លូ ចឹង ទី ប៉ាង៉ាត័ ប៉ាលឹង ប‌៉្រ័ះ អំរ៉ាញ អឺញ * ឡាក់ កា វគ័ អេលីយ៉ា ដេល ភឿ ប៉្រគ័ អន់ ពុត ពឹ លូ គន អន់ ត្រគ់ លូ គួប សោប លូ ប៉្រគ័ អន់ ប៉ាណូស អ៊ក ពុត កើត ប៉ាណូស ដាគ់ ពុត ឡគ ភឿ ទ្រៀម ប៉ាសុន អន់ ដាគ់ សាំរ៉ាប់ ហាប់ ពឹ តាំងឡា ពិន»។

១៨ វគ័ សាការី អំប៉ញ់ លូ ប៊យ ប‌៉្រ័ះ ផា «ប៉្រគ័ នីចម័ អាញ់ ចឹង អ្លុ អន់តគ់ ផា សារ អា ចឹង កើត ពឹះ តាទឹច ? ខង ឡាកោ អាញ់ អា ក្រាគ់ កេះ កាម៉ាញ់ អាញ់ កា ឡាកោ ក្រាគ់ និះទៅ ដេល»។ ១៩ ប៊យ ប‌៉្រ័ះ តើល ផា «អាញ់ សិច កាព្រីយែល ឡាក់ ឃើយ អ្វៃ អន់ឌូ លូ ប‌៉្រ័ះ ប៊កកាតយ័ អ៊ែ ប៉្រើ អាញ់ ឡាំ រ៉ះ សារ ដាគ់ អា កា អីស។ ២០ ញន កា អីស អូ សឿ អាញ់ អីស ចឹង កាំឡូ អូ អ្លុ កាប លើយ ទឹល ដារ់ កាំឡត់ សារ អា កើត ពឹះ តាទឹច»។

២១ ផះ ណោះ កា ទី ប៉ាណូស អៀង អ្វៃ ក្យាគ់ វគ័ សាការី ហះ ឡីង ពូ ញម ខាក់ ខង អ៊ែ ម៉ុត កាណុង រ៉ោង រ៉ាម៉ះ ណោះ ទុញ យ៉ឹប។ ២២ ប៉ាគ់ អ៊ែ ឡាច់ ទឹល ប៉ាគ់ ឡីង កេះ អ៊ែ អូ អ្លុ កាកាប លូ ពូ អុះ។ កាំឡាំង ទិឌូ ពូ ឃឹត ផា ចាបះ កា សាការី ទី ប៉ប័ កាណាគ័ អំរ៉ាញ អឺញ កេង ខាក់ កាណុង រ៉ោង រ៉ាម៉ះ ណោះ តាម ហៃ។ វគ័ សាការី ប៉្រគ័ សាញ៉ា លូ តី អន់ កា ពូ ហ្លង់ ខង អ៊ែ កាំឡូ អូ អ្លុ កាប កេះ។ ២៣ ប៉ាគ់ ក្រុំ អន់ឌែ ប៉្រគ័ ង៉ារ រ៉ាម៉ះ ប‌៉្រ័ះ កេះៗ សាការី សឹត ប៉ាគ់ ហី អ៊ែ ទៅ ហង។

២៤ ឡៃង ឡឹង ណោះ កាម៉ាញ់ វគ័ សាការី យ៉ាគ់ អេលីសាបិត កា ឡាកោ គៀម តាទឹច ហង។ អ៊ែ អ្វៃ ដឹង កាណុង ហី ទុញ ប៉ាតាម័ ខៃ។ អ៊ែ កាប ផា ២៥ «កិញអៀ អា ប‌៉្រ័ះ ប៊កកាតយ័ តាប៉ាប តាប៉ុន កា អាញ់ កេះ អ៊ែ អូ អន់ អាញ់ តាយួស កា ពូ ហង †»។

សារ ប៊យ ប‌៉្រ័ះ រ៉ះ ឡឹង កាណើត យីស៊ូ

២៦ ប៉ាគ់ ត្រោ ខៃ ឡឹង ណោះ ណាវ្គ ប‌៉្រ័ះ ប៊កកាតយ័ ប៉្រើ ប៊យ អ៊ែ សិច កាព្រីយែល ឡាំ ប៉ាគ់ ស្រុក ណាសារែត ពឹង ខេត កាលីឡេ ២៧ ភឿ ឡាំ រ៉ះ លូ អង់កាន់ រ៉ូះ ម៉ោញ ដូវ សិច ម៉ារី ឡាក់ បើ តៃប លូ កាម៉ាក័។ ទី កាម៉ាក័ ម៉ោញ ដូវ សិច យូស៊ែប ចឹង ទី អ៊ែ យូស៊ែប ណោះ ឡាក់ ផូង័ វ៉ាច់ សាដាច់ ដាវីត។ ២៨ ប៊យ ប‌៉្រ័ះ ម៉ុត កាណុង ហី ម៉ារី លូ រ៉ះ ផា «អឺ ណាង ប‌៉្រ័ះ ប៊កកាតយ័ ប៉ិច ចៃ កា អីស អ៊ែ អ្វៃ អន់ឌូ លូ អីស ហង»។ ២៩ អ៊ែ កាតាំង ប៊យ ប‌៉្រ័ះ រ៉ះ នីណោ័ះ អ៊ែ កាខរ់ ណូស ខាក់ លូ ឃឹត កាណុង ពុត ផា សារ អ៊ែ រ៉ះ អា ទី ណី នីចម័ ? ៣០ ប៊យ ប‌៉្រ័ះ រ៉ះ កា ម៉ារី ផា «អីស ជែ អ្យូគ ម៉ារី ! ប‌៉្រ័ះ ប៊កកាតយ័ ប៉ាញ័ ពុត កា អីស ហង។ ៣១ អីស ចឹង ឡាកោ គៀម លូ អ្វៃ ហាអុញ កើត គន កាម៉ាក័ ម៉ោញ អីស ត្រគ់ អន់ សិច អ៊ែ ផា យីស៊ូ។ ៣២ អ៊ែ ណោះ ចឹង ប៉្រគ័ តីស កាខាក់ ពូ ចឹង អើ សិច អ៊ែ ផា គន ប‌៉្រ័ះ ឡាក់ តីស ហ៊្លត។ ប‌៉្រ័ះ ប៊កកាតយ័ ចឹង ប៉្រើ អ៊ែ រ៉ាំងហៃ ប៉ាសុន ឡាក់ កា វគ័ អ៊ែ សាដាច់ ដាវីត។ ៣៣ អ៊ែ ចឹង រ៉ាំងហៃ ប៉ាសុន អ៊ីស្រាអ៊ែល លើយ អូ អ្លុ ឡុច អុះ»។

៣៤ ម៉ារី តើល ប៊យ ប‌៉្រ័ះ ផា «ប៉្រគ័ នីចម័ ចឹង អន់ សារ អា អ្លុ កើត ខង អាញ់ អូ ទី តៃប លូ កាម៉ាក័ ?» ៣៥ ប៊យ ប‌៉្រ័ះ តើល ផា «ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ ចឹង ជឹរ អ្វៃ ពឹង អីស លូ អំរ៉ាញ អឺញ ម៉ះ ប‌៉្រ័ះ តីស ហ៊្លត ចឹង កាត្រោប កាន់ទឹង អីស លូ កី។ ទឹល នីណោ័ះ ពូ ចឹង ផា "គន ណោះ ដាគ់ ត្រង់ សាំរ៉ាប់ កា ប‌៉្រ័ះ អ៊ែ ឡាក់ គន ប‌៉្រ័ះ ប៊កកាតយ័"។ ៣៦ កិញអៀ អា អេលីសាបិត ប៉្រង់ អីស អ៊ែ ឡាកោ គៀម ត្រោ ខៃ កេះ អ៊ែ ចឹង ទី គន កាម៉ាក័ យ‌៉័ះ អ៊ែ អង់កាន់ អូ អ្លុ ទី គន លូ ឡាកោ ក្រាគ់ កេះ កាតាម ៣៧ ខង អូ ទី ង៉ារ ញ៉ា ឡាក់ ប‌៉្រ័ះ ប៊កកាតយ័ ចឹង អូ អ្លុ ប៉្រគ័ ណោះ អុះ»។ ៣៨ ម៉ារី តើល ប៊យ ប‌៉្រ័ះ ផា «អាញ់ ឡាក់ ទុច ម៉ះ ប‌៉្រ័ះ ប៊កកាតយ័ សារ អីស រ៉ះ អា អន់ កើត ពឹង អាញ់ ឡាក់ កា អីស ផា ពិ»។ កេះណោះ ប៊យ ប‌៉្រ័ះ ឡាច់ ឡឹង ចារ អ៊ែ ហង។

៣៩ កេះណោះ ម៉ារី កា ប៉ាន់តាន ឡាំ ប៉ាគ់ ស្រុក ម៉ោញ ពឹង ព្រី ប៉ានឹម ពឹង ខេត យូដា។ ៤០ ទឹល ប៉ាគ់ ណោះ អ៊ែ ម៉ុត ពឹង ហី វគ័ សាការី លូ អើ យ៉ាគ់ អេលីសាបិត។ ៤១ ផះ យ៉ាគ់ អេលីសាបិត កាតាំង ម៉ារី អើ អ៊ែ គន កាណុង វ៉ាច់ អ៊ែ កា សាំប៉ត់ កាខាក់ ឡូត។ យ៉ាគ់ អេលីសាបិត កា ទី ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ ម៉ុត ប៉ាណាំ ពុត ពៀក អ៊ែ។ ៤២ កេះណោះ យ៉ាគ់ អេលីសាបិត កាប តុត ពុត ផា «ទិ មួត អង់កាន់ ដឹង អីស ហង ប៊ុន ក្វា ឡឹង ពូ លូ គន កាណុង វ៉ាច់ អីស ចឹង ទី សារ ដាគ់ ដេល។ ៤៣ ញ៉ា ត្រគ់ ប៊ុន អាញ់ អា មើគ ពឹ តាំងឡា អាញ់ ឡាំ ចាក ប៉ាគ់ អាញ់ ? ៤៤ សាគ់ អាញ់ កាតាំង អីស អើ អាញ់ គន កាណុង វ៉ាច់ អាញ់ អា អ៊ែ សាំប៉ត់ កាខាក់ ឡូត ខង អ៊ែ ហោក រ៉គ់ កាខាក់។ ៤៥ អីស សាណុក សាវ៉ាក តាទឹច ហង ញន អីស សឿ ប៉ានឹរ ប‌៉្រ័ះ ប៊កកាតយ័ ទី រ៉ះ កា អីស ខង សារ អ៊ែ រ៉ះ ណោះ ចឹង កើត ពឹះ តាទឹច»។

៤៦ ណោះ ម៉ារី កាប ផា៖

«អាញ់ ប៉ានេ ប‌៉្រ័ះ ប៊កកាតយ័ ទិ ពុត ទិ ពៀក។

៤៧ អាញ់ ហោក រ៉គ់ កា ប‌៉្រ័ះ ប៊កកាតយ័ ញន កា អ៊ែ តង័ អាញ់

៤៨ ខង អ៊ែ តាប៉ាប តាប៉ុន កា អាញ់ ឡាក់ ទុច អ៊ែ

យ‌៉័ះ អាញ់ អូ គឹត អូ ខា កាតាម។

គឹត អៀ គែង ម៉ាត់ ប៉ាណូស គ្រឹប រ៉ាំងហាវ

ពូ ចឹង ផា អាញ់ ទី សារ សាណុក សាវ៉ាក តាទឹច

៤៩ ខង ប‌៉្រ័ះ ឡាក់ ទី អំរ៉ាញ អឺញ តាំបាង សារ កេង ខាក់ អន់ កា អាញ់

អ៊ែ អា ដាគ់ ត្រង់ តាទឹច។

៥០ គ្រឹប រ៉ាំងហាវ អ៊ែ តាប៉ាប តាប៉ុន កា ប៉ាណូស ពឿ

ឡាក់ អ្យិល កូត័ អ្យូគ កា អ៊ែ។

៥១ ប‌៉្រ័ះ ទី ប៉្រគ័ សារ អំរ៉ាញ អឺញ អៀង

លូ តាំងហ្យិត ឡាច់ ប៉ាណូស ពឿ ឡាក់ តីស ពុត។

៥២ ប‌៉្រ័ះ ប៉ាឡិ អ្លាត មួត សាដាច់ អន់ កេះ ប៉ាសុន ឡគ

កេះណោះ ប៉ោក ហាវ ប៉ាណូស ថុក ញ៉ាក អន់ ប៉្រគ័ តីស ឡគ។

៥៣ អ៊ែ អន់ កាណាគ័ ដាគ់ កា មួត ថុក ញ៉ាក ប៉ាកម៉ង

កេះណោះ ទ្រុះ សឹត មួត ប‌៉្រ័ះ ប៉ាត្រង័ អន់ សឹត តី តាដោះ។

៥៤-៥៥ អ៊ែ តង័ ប៉ាសុន អ៊ែ អ៊ីស្រាអ៊ែល

ទឹប តាប៉ាប តាប៉ុន កា វគ័ អាប៉្រាហាំ លូ ផូង័ វ៉ាច់ អ៊ែ លើយ

ឡាក់ កា ប‌៉្រ័ះ ទី សាញ៉ា លូ វគ័ យ៉ាគ់ ពិន ពែ

អ៊ែ អូ ពឹល អុះ»។

៥៦ ម៉ារី កា អ្វៃ លូ យ៉ាគ់ អេលីសាបិត ទុញ ប៉ៃង ខៃ កេះ អ៊ែ កា សឹត ប៉ាគ់ ហី អ៊ែ ទៅ ណាវ្គ។

សារ កាណើត យូហាន

៥៧ ប៉ាគ់ យ៉ាគ់ អេលីសាបិត គ្រឹប ខៃ កេះ អ៊ែ អ្វៃ ហាអុញ កើត គន កាម៉ាក័ តាទឹច។ ៥៨ មួត អ្វៃ រក្យាម័ លូ មួត អុះ ម៉ី ផូង័ វ៉ាច់ ពូ ប៉ាណាំ គួប ហោក រ៉គ់ លូ អ៊ែ ដេល ខង ពូ កាតាំង លៅ ផា ប‌៉្រ័ះ ប៊កកាតយ័ តាំបាង ពុត តាប៉ាប តាប៉ុន កា អ៊ែ ខាក់។ ៥៩ ប៉ាគ់ តាំងហាម ដារ់ ឡឹង ណោះ ពូ អ្យក់ ឡាំ កាសិត អង់ការ សាស្វា ណោះ។ ពូ ប៉ិច អន់ សិច ផា សាការី ឡាក់ កា ពឹ អ៊ែ ដេល។ ៦០ ហះកា មើគ អ៊ែ រ៉ះ កា ពូ ផា «អូ អុះ ត្រគ់ អន់ សិច ផា យូហាន»។ ៦១ ពូ តើល ផា «ទិ អុះ ម៉ី ផូង័ វ៉ាច់ អន់ដីស អូ ទី ពឿ សិច នីណោ័ះ អុះ»។ ៦២ អន់ឌែ ប៉្រគ័ សាញ៉ា លូ តី អំប៉ញ់ លូ វគ័ សាការី ផា «អីស ប៉ិច អន់ សិច គន អីស អា នីចម័ ?» ៦៣ វគ័ សាការី ប៉្រើ ពូ អ្យក់ កាដាន អន់ កា អ៊ែ កេះណោះ អ៊ែ ច្រាគ់ រ៉ះ ផា «គន អាញ់ អា សិច យូហាន»។ ពូ ទិឌូ កា ញម ខាក់។ ៦៤ ផាឌី វគ័ សាការី អ្លុ កាប ឡូត កេះណោះ អ៊ែ ប៉ានេ ប‌៉្រ័ះ ប៊កកាតយ័។ ៦៥ មួត អ្វៃ រសានែង កា អ្យូគ ទិឌូ សារ អា កាតាំង លៅ ប៉ាញ័ ទឹប ចារ ប៉ានឹម កាណុង ខេត យូដា។ ៦៦ ទិ បក់ កាតាំង សារ អា ពូ កាគឹន កាណុង ពុត។ ពូ កាប ផា «ប៉ាគ់ យ៉ាង័ តោ ទៀ នីចម័ ចឹង កេះ គើញ ?» ខង ប‌៉្រ័ះ ប៊កកាតយ័ ទី តង័ រ៉ាំងហៃ អ៊ែ នីអៀ។

៦៧ វគ័ សាការី ពឹ សាស្វា ណោះ អ៊ែ ទី ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ ម៉ុត ប៉ាណាំ ពុត ពៀក អ៊ែ កេះណោះ កាប ពួយ ប៉ានឹរ ប‌៉្រ័ះ ផា៖

៦៨ «ពិ ពិន ប៉ានេ ប‌៉្រ័ះ ប៊កកាតយ័ ឡាក់ ប‌៉្រ័ះ សុនសាត អ៊ីស្រាអ៊ែល

ខង អ៊ែ ពឹះ ហ្វាយ ប៉ាសុន អ៊ែ។

៦៩ អ៊ែ អន់ ប៉ាណូស ម៉ោញ ដូវ ឡាក់ ទី អំរ៉ាញ អឺញ ឡាំ តង័ ពិន អន់ រ៉ាវ៉ាច់ ឡឹង សារ តោ័

អ៊ែ ណោះ ឡាច់ ឡឹង ផូង័ វ៉ាច់ ដាវីត ឡាក់ ប៉្រគ័ ទុច ប‌៉្រ័ះ ប៊កកាតយ័។

៧០ ប‌៉្រ័ះ ប៉្រគ័ នីអៀ ត្រគ់ ឡាក់ កា ប៉ានឹរ អ៊ែ ទី សាញ៉ា ពឹង មួត រ៉ាគឹយ អ៊ែ ឡាក់ ដាគ់ ត្រង់ សើគ ពែ ហង។

៧១ ឃឺ អ៊ែ តង័ ពិន អន់ រ៉ាវ៉ាច់ ឡឹង តី មួត តាម៉ឺរ

លូ អន់ រ៉ាវ៉ាច់ ឡឹង តី មួត បក់ អូ ណីស កា ពិន ដេល។

៧២ អ៊ែ តាំបាង ពុត តាប៉ាប តាប៉ុន កា វគ័ យ៉ាគ់ ពិន

លូ អ៊ែ ចឹង តាគ់ អង់កេះ សារ សាញ៉ា រែវ ពុត ដាគ់ ឡាយ៉ាម័ ម៉ះ អ៊ែ។

៧៣ ឃឺ អ៊ែ ទី ម៉ត់ លូ វគ័ ពិន អាប៉្រាហាំ ផា

៧៤ អ៊ែ ចឹង តង័ ពិន អន់ រ៉ាវ៉ាច់ ឡឹង តី មួត តាម៉ឺរ

ម៉ាគ់ ពិន ចឹង សាំប‌៉័ះ ប៉ានេ អ៊ែ ទឹប អូ អ្យូគ កា ញ៉ា

៧៥ ទឹប អន់ ពិន អ្វៃ ដាគ់ អ្វៃ ត្រង់ ហះ ម៉ាត់ ប‌៉្រ័ះ រ៉ប់ ដារ់ លើយ ទឹល ឡុច អាញុ។

៧៦ កាប៉ាច់ អីស គន !

អីស ចឹង កេះ រ៉ាគឹយ ម៉ះ ប‌៉្រ័ះ ឡាក់ តីស ហ៊្លត

ខង អីស ចឹង ឡាំ អន់ទ្រួល ឡឹង ពឹ តាំងឡា ពិន

ភឿ ទ្រៀម ទ្រង អន់ កា អ៊ែ។

៧៧ អីស ចឹង ប៉្រគ័ អន់ ប៉ាសុន ប‌៉្រ័ះ អ្លុ អន់តគ់ ផា

ប‌៉្រ័ះ តង័ អន់ឌែ អន់ រ៉ាវ៉ាច់ ឡឹង សារ តោ័

ឃឺ អ៊ែ អូ អ្យក់ យ៉ូ សារ យច ម៉ះ អន់ឌែ។

៧៨ ប‌៉្រ័ះ ពិន អ៊ែ ទី ពុត តាប៉ាប តាប៉ុន ខាក់

អ៊ែ ចឹង អន់ ម៉ោញ ដូវ ជឹរ ឡឹង ប៉្លៃង តាគ់ តាតារ ពិន

៧៩ ឃឺ អ៊ែ ចឹង តាគ់ តាតារ បក់ អ្វៃ ពឹង ចារ ម៉ាម៉ាំង លូ អ្យូគ កា តោ័។

អ៊ែ ចឹង ប៉ាណាំ ពិន អន់ ឡាំ ណាំង សារ សាណុក សាវ៉ាក ឡគ»។

៨០ សាស្វា យូហាន កា ហ៊ែង តីស ទឹប គែង ឡាកោ ប៉ាំងឡៃ លូ គែង ប៉ាង៉ាត័ ប៉ាលឹង។ អ៊ែ អ្វៃ ដឹង ប៉ាគ់ ស៊្រែ តីស លើយ ទឹល ដារ់ អ៊ែ តាំបាង ឡាកោ អន់ កា ប៉ាសុន អ៊ីស្រាអ៊ែល ប៉ប័។

២

សារ កាណើត យីស៊ូ

១ ផះ រ៉ាំងវ៉ាង យូហាន អ្វៃ សាស្វា ទី សាដាច់ សុនសាត រ៉ូម សិច អ៊ែ សេសារ អូគុះ អ៊ែ ប៉្រើ ប៉ាសុន ទិឌូ គ្រឹប ប៉ាថេត ឡាក់ អ៊ែ រ៉ាំងហៃ ឡាំ ច្រាគ់ សិច ចំលួន ប៉ាណូស។ ២ កាន ច្រាគ់ សិច ចំលួន ប៉ាណូស លឺក ប៉ាន់ដា ណោះ ផះ វគ័ គីរេនៀស អ្វៃ រ៉ាំងហៃ ពឹង ខេត ស៊ីរី។ ៣ ប៉ាណូស ទិឌូ ត្រគ់ សឹត ប៉ាគ់ ស្រុក វគ័ យ៉ាគ់ ឡាកោ តាំងឡា ភឿ ឡាំ ច្រាគ់ សិច។ ៤-៥ យូស៊ែប ចាក ឡាច់ ឡឹង ស្រុក ណាសារែត កាណុង ខេត កាលីឡេ ឡាំ ច្រាគ់ សិច ប៉ាគ់ ស្រុក បេតាលេហិម កាណុង ខេត យូដា ឡាក់ ស្រុក កាណើត សាដាច់ ដាវីត ខង យូស៊ែប កា ផូង័ វ៉ាច់ សាដាច់ ដាវីត ដេល។ អ៊ែ ឡាំ អន់ឌូ លូ ម៉ារី ផះ ឡាកោ គៀម ឡាក់ ម៉ើត អ៊ែ ចឹង ទី។ ៦ ប៉ាគ់ អន់ឌែ អ្វៃ ពឹង ស្រុក បេតាលេហិម ណោះ ម៉ារី អ៊ែ គ្រឹប ខៃ ត្រគ់ អ្វៃ ហាអុញ កេះ។ ៧ អ៊ែ អ្វៃ ហាអុញ កើត គន កាម៉ាក័ ម៉ោញ ឡាក់ គន ឡោងទ្រៀ។ កេះណោះ អ៊ែ លម គន អ៊ែ ណោះ លូ កាណាត់ តាគ់ អន់តៃប ពឹង រ៉ាពួង ពូ អន់ សាម៉ោង កា រ៉ក់ សា ខង កាណុង ហី សាំរ៉ាប់ អំហ៊្មយ ណោះ អូ ទី ចារ កេះ។

៨ ពឹង ស្រុក ពូ ណោះ ផះ កាម៉ាំង ទី មួត រង ចៀម អ្វៃ ក្យាគ់ ចៀម អន់ឌែ ពឹង ស៊្រែ។ ៩ ម៉ាំង ណោះ ទី ប៊យ ប‌៉្រ័ះ ប៊កកាតយ័ ពឹះ អន់តាវ ហះ សានែង អន់ឌែ ទឹប ទី តាតារ ប‌៉្រ័ះ ក្លាគ់ ជុំ អន់ឌែ ប៉្រគ័ អន់ កា អន់ឌែ អ្យូគ ខាក់។ ១០ កេះណោះ ប៊យ ប‌៉្រ័ះ រ៉ះ កា អន់ឌែ ផា «ជែ អ្យូគ ! អាញ់ ឡាំ រ៉ះ សារ ដាគ់ កា អន់ដីស សារ ដាគ់ អា ចឹង ប៉្រគ័ អន់ កា ប៉ាសុន អ៊ីស្រាអ៊ែល ទិឌូ ទី កាន ហោក រ៉គ់ ខាក់។ ១១ ម៉ាំង អា ពឹង ស្រុក កាណើត សាដាច់ ដាវីត ទី ប៉ាណូស ម៉ោញ ដូវ ឡាក់ ចឹង តង័ អន់ដីស អ៊ែ កើត កេះ ឃឺ បក់ ប‌៉្រ័ះ រ៉ើស អន់ ប៉្រគ័ សាដាច់ ណោះ *។ ១២ សាញ៉ា ចឹង ប៉្រគ័ អន់ អន់ដីស អន់ហ្នាល់ សាស្វា ណោះ ឃឺ ពូ លម អ៊ែ លូ កាណាត់ តាគ់ អន់តៃប ពឹង រ៉ាពួង ពូ អន់ សាម៉ោង កា រ៉ក់ សា»។ ១៣ បាប៊ែត ឡឹង ណោះ ទី ប៊យ ប‌៉្រ័ះ អៀង កាខាក់ ជឹរ ឡឹង ប៉្លៃង អន់ឌូ លូ ប៊យ ប‌៉្រ័ះ បក់ ជឹរ រ៉ះ ឡឹង សារ សាស្វា កើត ណោះ។ កេះណោះ អន់ឌែ ចាជែ ប៉ានេ ប‌៉្រ័ះ ប៊កកាតយ័ ផា៖

១៤ «ប៉ានេ ប‌៉្រ័ះ ប៊កកាតយ័ អ្វៃ ពឹង ប៉្លៃង ចាំងហីគ កាខាក់។

អន់ ប៉ាណូស ឡាក់ ប‌៉្រ័ះ ប៉ិច ចៃ អ្វៃ ពឹង អង់កក់ តេះ អា ទី កាន សាណុក សាវ៉ាក»។

១៥ ប៉ាគ់ មួត ប៊យ ប‌៉្រ័ះ សឹត ហាវ ពឹង ប៉្លៃង ទិ កេះ មួត រង ចៀម ជៀក គួប ផា «ពិ ពិន ឡាំ ប៉ាគ់ ស្រុក បេតាលេហិម ណាំង ហៃ សារ ប‌៉្រ័ះ ប៊កកាតយ័ រ៉ះ កា ពិន ណោះ»។ ១៦ អន់ឌែ កា ប៉ាន់តាន ឡាំ ប៉ាគ់ ទឹល ស្រុក បេតាលេហិម អន់ឌែ ណាំង ប៉ប័ ម៉ារី លូ យូស៊ែប ទឹប សាស្វា ណោះ តៃប ពឹង រ៉ាពួង តាទឹច។ ១៧ ប៉ាគ់ អន់ឌែ ប៉ប័ សាស្វា ណោះ កេះ អន់ឌែ កា រ៉ះ សារ ប៊យ ប‌៉្រ័ះ រ៉ះ កា អន់ឌែ ឡឹង សារ សាស្វា កើត ណោះ។ ១៨ ទិ ប៉ាណូស បក់ កាតាំង មួត រង ចៀម រ៉ះ ណោះ អន់ឌែ កា ញម កាខាក់។ ១៩ កាប៉ាច់ ម៉ារី អ៊ែ ឃឹត ចាជ្រែប ឡឹង សារ ណោះ លើយៗ។ ២០ កេះណោះ មួត រង ចៀម សឹត ប៉ាគ់ ចារ អន់ឌែ ទៅ ណាវ្គ ទឹប ចាជែ ប៉ានេ ប‌៉្រ័ះ ប៊កកាតយ័ ខង គ្រឹប សារ អន់ឌែ កាតាំង លូ ប៉ប័ ណោះ ត្រគ់ ឡាក់ កា ប៊យ ប‌៉្រ័ះ រ៉ះ តាទឹច អូ ទី យច ហះ ចំ អុះ។

២១ តាំងហាម ដារ់ ឡឹង ណោះ ទឹល ដារ់ កាំឡត់ ពូ ត្រគ់ កាសិត អង់ការ កា សាស្វា ណោះ ហង ពូ អន់ សិច អ៊ែ ផា យីស៊ូ ឡាក់ សិច ប៊យ ប‌៉្រ័ះ ទី រ៉ះ កា ម៉ារី ផះ អ៊ែ បើ គៀម ពែ។ ២២ ប៉ាគ់ ទឹល ដារ់ ម៉ារី ត្រគ់ រ៉ាវ ឡាកោ អន់ ដាគ់ ពួយ ចាបាប់ វគ័ ម៉ូសេ ទី រ៉ះ អន់ឌែ អ្យក់ ឡាំ សាស្វា ណោះ ប៉ាគ់ មឿង យេរូសាឡឹម តាំបាង ហះ ម៉ាត់ ប‌៉្រ័ះ ២៣ ខង ចាបាប់ ប‌៉្រ័ះ ប៊កកាតយ័ ទី រ៉ះ ផា ទិ គន កាម៉ាក័ ឡោងទ្រៀ ឃឺ សាំរ៉ាប់ កា ប‌៉្រ័ះ។ ២៤ កាណាគ័ អន់ឌែ ត្រគ់ សៃន អន់ កា ប‌៉្រ័ះ ផះ រ៉ាវ ឡាកោ ណោះ ឃឺ អន់តើប ម៉ោញ ឃូ លើ កា អន់តើប រ៉ាក់ សាណាង័ ប៉ាញ័ សាតង័ † ពៀរ កាតុ ពួយ ចាបាប់ ប‌៉្រ័ះ ប៊កកាតយ័ ទី រ៉ះ ប៉្រើ សៃន។

២៥ ប៉ាគ់ មឿង យេរូសាឡឹម ទី កាម៉ាក័ ក្រាគ់ ម៉ោញ ដូវ សិច ស៊ីមៀន។ អ៊ែ ឡាក់ ប៉ាណូស ដាគ់ ត្រង់ លូ អ្យិល កូត័ កា ប‌៉្រ័ះ ប៊កកាតយ័ ទឹប ទី ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ អ្វៃ អន់ឌូ ដេល។ អ៊ែ សាណាង ដឹង កា ប‌៉្រ័ះ ចឹង តង័ សុនសាត អ៊ីស្រាអ៊ែល អន់ រ៉ាវ៉ាច់ ឡឹង សារ ឡាំបាក។ ២៦ ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ ប៉្រគ័ អន់ កា អ៊ែ អ្លុ អន់តគ់ ផា អ៊ែ បើ ត្រគ់ តោ័ អុះ ខង អ៊ែ បើ ប៉ប័ បក់ ប‌៉្រ័ះ រ៉ើស អន់ ប៉្រគ័ សាដាច់។ ២៧ ផះ យូស៊ែប លូ ម៉ារី អ្យក់ ឡាំ សាស្វា យីស៊ូ ប៉ាគ់ រ៉ោង រ៉ាម៉ះ ប‌៉្រ័ះ ភឿ ប៉្រគ័ គុន តាឡាប័ ឃើយ ពួយ ចាបាប់ ប‌៉្រ័ះ ណោះ ប៉ាង៉ាត័ ប៉ាលឹង ប‌៉្រ័ះ កា ប៉ាណាំ វគ័ ស៊ីមៀន ឡាំ ប៉ាគ់ រ៉ោង រ៉ាម៉ះ ប‌៉្រ័ះ ដេល។ ២៨ កេះណោះ អ៊ែ អ្យក់ ពៅ គន សាស្វា ណោះ លូ ប៉ានេ ប‌៉្រ័ះ ប៊កកាតយ័ ផា៖

២៩ «អឺ ប‌៉្រ័ះ ប៊កកាតយ័ កិញអៀ អា អីស ទី ប៉្រគ័ ពួយ សារ អីស សាញ៉ា កេះ

ទឹល នីណោ័ះ អន់ អាញ់ តោ័ ពិ ទឹប ទី កាន សាណុក សាវ៉ាក ឡគ

៣០ ខង អាញ់ ប៉ប័ កេះ បក់ ចឹង តង័ ប៉ាសុន ញឹន អា។

៣១ ប៉ាណូស ទិឌូ ចឹង ប៉ប័ ដេល សារ អីស តង័ អា

៣២ ឃឺ អីស ចឹង អន់ តាតារ សាំរ៉ាប់ កា ប៉ាណូស គ្រឹប សុនសាត អន់ទៀគ អន់ អន់ឌែ អន់ហ្នាល់ អីស

លូ អីស ចឹង អន់ អ៊ីស្រាអ៊ែល ឡាក់ សុនសាត អីស ទី សារ ដាគ់ កេង ខាក់»។

៣៣ យូស៊ែប លូ ម៉ារី អន់ឌែ ញម ខាក់ កា សារ វគ័ ស៊ីមៀន កាកាប ឡឹង សាស្វា យីស៊ូ ណោះ។ ៣៤ កេះណោះ វគ័ ស៊ីមៀន ប៉រ់ សារ ដាគ់ កា អន់ឌែ លូ រ៉ះ កា ម៉ារី ផា «ប‌៉្រ័ះ ប៊កកាតយ័ អន់ សាស្វា អា ពឹះ ភឿ អន់ សុនសាត អ៊ីស្រាអ៊ែល អៀង ដូវ បក់ អន់ដា ចឹង ទី ថូត បក់ អន់ដា ប‌៉្រ័ះ ចឹង តង័។ ប‌៉្រ័ះ អន់ សាស្វា អា ភឿ តាំបាង ឡឹង សារ អ៊ែ ចឹង ប៉្រគ័ នីចម័ ហះកា ចឹង ទី ប៉ាណូស អៀង អូ ណីស កា អ៊ែ។ ៣៥ សាស្វា អា អ៊ែ ចឹង ប៉្រគ័ អន់ កា ប៉ាណូស អៀង ដូវ តាំបាង សារ ពូ អោន កាណុង ពុត។ កាប៉ាច់ អីស ចឹង ទី សារ ថុក ញ៉ាក កាណុង ពុត កាខាក់ ពៀប ឡាក់ កា ពូ អ្យក់ ដាវ តាល់ ប៉្លៃ ណូស អីស ឡូត»។

៣៦-៣៧ ទី អង់កាន់ ម៉ោញ ដូវ ឡាក់ រ៉ាគឹយ ប‌៉្រ័ះ សិច អ៊ែ អាណា គន វគ័ ផាញូអ៊ែល ឡាក់ ផូង័ វ៉ាច់ អាស៊ើរ។ អ៊ែ ទី ក្លោ អ្វៃ អន់ឌូ លូ គួប ទី តាំប៉ើះ សាណាំ កេះណោះ ក្លោ អ៊ែ តោ័។ ឡៃង ឡឹង ណោះ អ៊ែ អ្វៃ អន់ត្រោ័ លើយ កិញអៀ អា អ៊ែ ក្រាគ់ ខាក់ កេះ អាញុ ៨៤ សាណាំ អ៊ែ អូ ចាក ចាំងហាយ្គ ឡឹង រ៉ោង រ៉ាម៉ះ ប‌៉្រ័ះ អុះ។ អ៊ែ ប៉្រគ័ ង៉ារ ប‌៉្រ័ះ ទឹប កាដារ់ ទឹប កាម៉ាំង លូ ម៉ន់ កំ អូ សា សាណា ញ៉ា ដេល។ ៣៨ ផះ ណោះ យ៉ាគ់ អាណា អ៊ែ ម៉ុត ប៉ាគ់ ចារ អន់ឌែ ឡូត អ៊ែ ប៉ានេ ប‌៉្រ័ះ ប៊កកាតយ័ លូ រ៉ះ ឡឹង សារ សាស្វា យីស៊ូ ណោះ កា មួត បក់ អ្វៃ ក្យាគ់ ប‌៉្រ័ះ តង័ ហ្វាយ ប៉ាណូស ពឹង មឿង យេរូសាឡឹម។

៣៩ ប៉ាគ់ យូស៊ែប លូ ម៉ារី ប៉្រគ័ ង៉ារ ត្រគ់ ឡាក់ កា ចាបាប់ ប‌៉្រ័ះ កេះ អន់ឌែ សឹត ប៉ាគ់ ស្រុក ណាសារែត ប៉ាគ់ ខេត កាលីឡេ ឡាក់ ស្រុក អន់ឌែ ទៅ ណាវ្គ។ ៤០ សាស្វា យីស៊ូ ណោះ កា ហ៊ែង តីស ៗ ហង លូ ត្រះ ត្រាំង ហ្យាំង សាឡាច់។ ប‌៉្រ័ះ ប៊កកាតយ័ កា ប៉ាញ័ ពុត កា សាស្វា យីស៊ូ ណោះ ខាក់។

សារ មើគ ពឹ យីស៊ូ ប៉ាណាំ អ៊ែ ឡាំ ប៉ាគ់ មឿង យេរូសាឡឹម

៤១ រ៉ប់ សាណាំ ផះ ពូ ប៉្រគ័ ប៊ុន ទ្រួង  មើគ ពឹ យីស៊ូ អន់ឌែ ចាក ឡាំ ប៉ាគ់ មឿង យេរូសាឡឹម។ ៤២ ប៉ាគ់ យីស៊ូ អាញុ ១២ សាណាំ កេះ មើគ ពឹ អ៊ែ ប៉ាណាំ អ៊ែ ម៉ុត ប៉្រគ័ ប៊ុន អន់ឌូ លូ ពូ ដេល ពួយ គុន តាឡាប័ ឃើយ គុន អន់ឌែ។ ៤៣ ប៉ាគ់ ពូ ប៉្រគ័ ប៊ុន កេះៗ អន់ឌែ កា សឹត ប៉ាគ់ ស្រុក ណាវ្គ។ កាប៉ាច់ យីស៊ូ អ្វៃ ពឹង មឿង យេរូសាឡឹម ណោះ ហង ហះកា មើគ ពឹ អ៊ែ អូ អ្លុ អន់តគ់ អុះ ៤៤ អន់ឌែ សាម៉គ័ កា យីស៊ូ អ្វៃ កាណុង កាំឡាំង ចាក អន់ឌូ ណោះ ហង។ ប៉ាគ់ ចាក ទី ម៉ោញ ដារ់ កេះ អន់ឌែ កា ណាំង យីស៊ូ កាណុង កាំឡាំង អុះ ម៉ី ផូង័ វ៉ាច់ អន់ឌែ ចាក អន់ឌូ ណោះ ៤៥ ហះកា ណាំង អូ ប៉ប័ អុះ។ អន់ឌែ កា វ៉ីល សឹត ប៉ាគ់ មឿង យេរូសាឡឹម ណាវ្គ ភឿ ណាំង អ៊ែ ប៉ាគ់ ណោះ ណាវ្គ។ ៤៦ ប៉ៃង ដារ់ ឡឹង ណោះ អន់ឌែ ប៉ប័ យីស៊ូ រឡាន រ៉ោង រ៉ាម៉ះ ប‌៉្រ័ះ លូ អ្វៃ ពឹង អន់តិគ័ មួត ណៃឃូ ប៉ាំងហៀន ប៉ានឹរ ប‌៉្រ័ះ ផះ សាំយ៉ាំង ពូ កាកាប លូ អំប៉ញ់ ពូ ឡឹង សារ អន់ទៀគៗ។ ៤៧ ទិ បក់ សាំយ៉ាំង សារ អ៊ែ អំប៉ញ់ លូ តើល ណោះ ពូ ញម ខាក់ ខង ប៉ានឹរ អ៊ែ កាប ណោះ អ្លុ កេង។ ៤៨ ផះ មើគ ពឹ យីស៊ូ ប៉ប័ អ៊ែ កេះ អន់ឌែ ញម ខាក់។ មើគ អ៊ែ អំប៉ញ់ ផា «អឺ គន ញ៉ា ត្រគ់ អីស ប៉្រគ័ នីអៀ ? មើគ ពឹ ហ្យឹក ខាក់ ខំ ចាក ណាំង អីស»។ ៤៩ យីស៊ូ តើល ផា «ញ៉ា ត្រគ់ អន់ដីស ចាក ណាំង អាញ់ នីអៀ ? ញ៉ា អន់ដីស អូ អ្លុ ប កា អាញ់ ត្រគ់ អ្វៃ កាណុង ហី ពឹ អាញ់ ?» ៥០ ហះកា អន់ឌែ អូ ហ្លង់ ឡឹង សារ អ៊ែ កាប ណោះ អុះ។ ៥១ កេះណោះ យីស៊ូ សឹត អន់ឌូ លូ មើគ ពឹ អ៊ែ ប៉ាគ់ ស្រុក ណាសារែត ណាវ្គ លូ ប៉្រគ័ ពួយ ប៉ានឹរ មើគ ពឹ អ៊ែ ដេល។ មើគ អ៊ែ កា ឃឹត ឡឹង សារ ទិណោ័ះ លើយ អូ ពឹល អុះ។

៥២ យីស៊ូ កា ហ៊ែង តីស លូ ហ៊ែង ហ្យាំង សាឡាច់ ទឹប ត្រគ់ ពុត ប‌៉្រ័ះ ប៊កកាតយ័ លូ ត្រគ់ ពុត ប៉ាណូស ទិឌូ ដេល។

៣

សារ វគ័ យូហាន ប៉ាំងហុំ ប៉ាណូស

១ ផះ រ៉ាំងវ៉ាង សាដាច់ តីស រ៉ូម សិច ទីបេរ៉ះ ទី រ៉ាំងហៃ ១៥ សាណាំ កេះ វគ័ ប៉ុនទី ពីឡាត អ្វៃ ប៉្រគ័ ម៉ៃគ រ៉ាំងហៃ ខេត យូដា ហេរត* អ្វៃ ប៉្រគ័ សាដាច់ រ៉ាំងហៃ ខេត កាលីឡេ អុះ អ៊ែ ភីលីប ប៉្រគ័ សាដាច់ រ៉ាំងហៃ ខេត អ៊ីទូរេ លូ រ៉ាំងហៃ ខេត ត្រាខូនីត លីសានេ ប៉្រគ័ សាដាច់ រ៉ាំងហៃ ខេត អាប៊ីលេន ២ ផះ រ៉ាំងវ៉ាង វគ័ អាណះ លូ វគ័ កៃផា ប៉្រគ័ ម៉ៃគ ក្រាគ់ រ៉ាម៉ះ ប‌៉្រ័ះ  ផះ ណោះ ប‌៉្រ័ះ ទី រ៉ះ កា យូហាន ឡាក់ គន វគ័ សាការី ផះ យូហាន អ្វៃ ពឹង ស៊្រែ តីស ។ ៣ វគ័ យូហាន ចាក គ្រឹប ស្រុក ចារ ឡាក់ អ្វៃ ក្យាម័ រទ្រូង ទៀក យដាន់ លូ អ៊ែ រ៉ះ ប៉្រើ ពូ ហុំ ភឿ តាំបាង ផា អន់ឌែ ប៉ិនពែង ពុត ពៀក កេះ ណោះ ប‌៉្រ័ះ ប៊កកាតយ័ ចឹង អូ អ្យក់ យ៉ូ សារ យច អន់ឌែ ហង។ ៤ យូហាន ប៉្រគ័ នីអៀ ត្រគ់ ពួយ រ៉ាគឹយ ប‌៉្រ័ះ សិច អេសាយ ទី ច្រាគ់ កាណុង ផាប់ អ៊ែ ផា៖

«ទី ប៉ានឹរ ប៉ាណូស ម៉ោញ ដូវ កាប ម៉ៃៗ ពឹង ស៊្រែ តីស ផា

"ហគ់ ទ្រៀម ទ្រង ហាប់ ពឹ តាំងឡា ពិន

ហគ់ តាម៉ង់ ទ្រង អន់ កា អ៊ែ ពិ"។

៥ ពូ ចឹង ឡុំ ទិ ក្លូះ ប៉ានឹម អន់ ប៉ាញ័ សាម៉ើ

លូ តាគ់ កាតេ័ះ ទិ ប៉ានឹម អន់ សាម៉ើ

ពូ ចឹង ប៉ាន់ត្រង់ ទ្រង វ៉ៃង អន់ ត្រង់

លូ ឡុំ ទ្រង ហ្លូគ ដាល អន់ សាម៉ើ។

៦ ណោះ ប៉ាណូស ទិឌូ ចឹង ប៉ប័ សារ ប‌៉្រ័ះ ប៊កកាតយ័ តង័»†។

៧ ផះ អ៊ែ ប៉ប័ កាំឡាំង អៀង ឡាំ ប៉្រើ អ៊ែ ប៉ាំងហុំ អ៊ែ កាប កា ពូ ផា «អឺ មួត ប៉ាញ៉ា ប៉្លាច័ ញ៉ា ត្រគ់ អន់ដីស សាតាក់ ឡាច់ ឡឹង សារ ឡាក់ ចឹង ត្រគ់ ទឹល ហង អា ឃឺ ប‌៉្រ័ះ ប៊កកាតយ័ ចឹង អឺក កា ប៉ាណូស អូ ដាគ់ ? ៨ ទឹល នីណោ័ះ ហគ់ អន់ដីស ប៉្រគ័ សារ ដាគ់ ម៉ាគ់ ចឹង អ្លុ អន់តគ់ ផា អន់ដីស ទី ប៉ិនពែង ពុត ពៀក តាទឹច។ ជែ ឃឹត ផា អន់ដីស ចឹង រ៉ាវ៉ាច់ ឡាកោ ញន អន់ដីស ឡាក់ គន សោ វគ័ អាប៉្រាហាំ អាញ់ ប៉រ់ រ៉ះ អន់ អន់ដីស អ្លុ អន់តគ់ ផា ប‌៉្រ័ះ ប៊កកាតយ័ ប៉្រគ័ អន់ អំហ្មោ ទិ អា កេះ គន សោ វគ័ អាប៉្រាហាំ កា អ្លុ និះទៅ ដេល។ ៩ កិញអៀ អា សូង័ អន់ ហះ គុល អ៊្លង កេះ អ៊្លង ចំ ប៉្លៃ អូ ដាគ់ ត្រគ់ កាល់ អ្លាត កេះណោះ ចៃគ ពឹង អុញ»។

១០ កាំឡាំង ណោះ កា អំប៉ញ់ លូ វគ័ យូហាន ផា «ទឹល នីណោ័ះ ញឹន ត្រគ់ ប៉្រគ័ នីចម័ អន់ដា ?» ១១ អ៊ែ តើល ពូ ផា «ពឿ ទី អាវ ពៀរ អ៊ែ ត្រគ់ ជែក អន់ កា បក់ អូ ទី ម៉ោញ ពឿ ទី សាណា សា កា ត្រគ់ ជែក អន់ កា បក់ អូ ទី និះទៅ ដេល»។ ១២ ទី មួត អ្យក់ រ៉ាបៃ អន់ដា ឡាំ អន់ អ៊ែ ប៉ាំងហុំ ដេល កេះណោះ អំប៉ញ់ ផា «ណៃឃូ ញឹន ត្រគ់ ប៉្រគ័ នីចម័ អន់ដា ?» ១៣ អ៊ែ តើល ផា «ជែ អ្យក់ រ៉ាបៃ លឹះ ឡឹង ចំលួន ពូ ប៉្រើ ណោះ»។ ១៤ កា ទី មួត តាហាន ឡាំ អំប៉ញ់ លូ អ៊ែ ដេល ផា «កាប៉ាច់ ញឹន ត្រគ់ ប៉្រគ័ នីចម័ ?» អ៊ែ តើល ផា «ជែ ជិះ ចគ័ លូ ច្រោម ពូ តាដោះ ជែ អ្យក់ កាណាគ័ ញ៉ា ឡឹង ពូ។ ត្រគ់ ប៉ាញ័ ពុត ដឹង កា លៀន ខៃ ម៉ះ អន់ដីស បគ័ ហង»។

១៥ ផះ មួត ប៉ាសុន អ្វៃ ក្យាគ់ ហៃ អន់ឌែ ទិឌូ ឃឹត កាណុង ពុត ឡឹង សារ វគ័ យូហាន ណោះ ផា «អ៊ែ អា ហង ប សាដាច់ ប‌៉្រ័ះ ចឹង រ៉ើស ណោះ លើ កា អូ ត្រគ់ ?» ១៦ វគ័ យូហាន រ៉ះ កា អន់ឌែ ផា «អាញ់ ប៉ាំងហុំ អន់ដីស លូ ទៀក ហះកា បក់ ពឹះ អន់តីគ ឡឹង អាញ់ ទៀ អ៊ែ ទី អំរ៉ាញ តីស ហ៊្លត ឡឹង អាញ់។ អាញ់ អា យ‌៉័ះ តាឡេះ កឺប ឡឹង ជុង អ៊ែ កា អូ ឃឺ លូ អ៊ែ អុះ អ៊ែ ចឹង ប៉ាំងហុំ អន់ដីស លូ ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ លូ អុញ ដេល។ ១៧ អ៊ែ ចឹក កាទុំ ចឹង អុំ ពៀ អ្យក់ ដឹង ដាគ់ ចៃគ ពឹង រម អ៊ែ អញ់ជែប ពៀ អ៊ែ ចឹង តូះ អ្លាត ពឹង អុញ សា អូ អ្លុ ប៉ាត់»។ ១៨ វគ័ យូហាន រ៉ះ សារ ដាគ់ កា កាំឡាំង ទឹប ទី សារ អន់តគ់ ប៉ាតោ អៀង ដេល។ ១៩ អ៊ែ កា កាប កា សាដាច់ ហេរត ដេល ខង ហេរត ទី ហេរ៉ូឌៀស ឡាក់ កាម៉ាញ់ អុះ អ៊ែ ទៅ។ អូ ត្រគ់ ដឹង ណោះ អុះ ឃឺ វគ័ យូហាន កាប កា សាដាច់ ហេរត ញន កា អ៊ែ ទី ប៉្រគ័ សារ អូ ដាគ់ អន់ទៀគ អៀង ដេល។ ២០ ណោះ ប៉្រគ័ អន់ កា សាដាច់ ហេរត ប៉្រគ័ សារ អូ ដាគ់ អា ណាវ្គ ឃឺ អ៊ែ រ៉ុប វគ័ យូហាន ចៃគ ខុក។

២១ អន់ទ្រួល ឡឹង វគ័ យូហាន បើ តាន័ ត្រគ់ ខុក ប៉ាគ់ អ៊ែ ប៉ាំងហុំ ប៉ាសុន ទិឌូ កេះៗ យីស៊ូ កា ប៉្រើ យូហាន ប៉ាំងហុំ អ៊ែ ដេល។ ប៉ាគ់ យីស៊ូ អ្យូវ ហាវ ឡឹង ទៀក អ៊ែ កា ម៉ន់ អើ ប‌៉្រ័ះ ផាឌី ប៉្លៃង តាលុះ ព្វឹង ២២ លូ ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ ជឹរ ឡើះ ពឹង អ៊ែ ទី ត្រង័ ទ្រៀយ ឡាក់ កា អន់តើប រ៉ាក់ សាណាង័។ កេះណោះ កាតាំង ប៉ានឹរ កាប ឡឹង ប៉្លៃង ផា «អីស អា គន តាម័ អាញ់ ប៉ិច ចៃ កេង អីស ត្រគ់ ពុត អាញ់ ខាក់»។

សារ យ៉ាគ់ ប៊ក យីស៊ូ

២៣ ផះ យីស៊ូ ប៉ាន់ដា ចាក រ៉ះ សារ ដាគ់ អ៊ែ ណោះ ឃឺ អ៊ែ អាញុ ៣០ សាណាំ។ តាម សារ ពូ ឃឹត ផា អ៊ែ ឃឺ គន យូស៊ែប ឡាក់ គន វគ័ ហេលី។ ២៤ ហេលី ពឹ អ៊ែ ម៉ាត់ថាត់ ម៉ាត់ថាត់ ពឹ អ៊ែ លេវី លេវី ពឹ អ៊ែ ម៉ិលគី ម៉ិលគី ពឹ អ៊ែ យ៉ាណាយ យ៉ាណាយ ពឹ អ៊ែ យូស៊ែប។ ២៥ យូស៊ែប ពឹ អ៊ែ ម៉ាតាធៀ ម៉ាតាធៀ ពឹ អ៊ែ អាម៉ុះ អាម៉ុះ ពឹ អ៊ែ ណាអ៊ូម ណាអ៊ូម ពឹ អ៊ែ អសាលី អសាលី ពឹ អ៊ែ ណាកាយ។ ២៦ ណាកាយ ពឹ អ៊ែ ម៉ាអាត ម៉ាអាត ពឹ អ៊ែ ម៉ាតាធៀ ម៉ាតាធៀ ពឹ អ៊ែ សេមី សេមី ពឹ អ៊ែ យូសិក យូសិក ពឹ អ៊ែ យ៉ូដា។ ២៧ យ៉ូដា ពឹ អ៊ែ យូអាណាន់ យូអាណាន់ ពឹ អ៊ែ រេសា រេសា ពឹ អ៊ែ សូរ៉ូបាបិល សូរ៉ូបាបិល ពឹ អ៊ែ សាល់ធៀល សាល់ធៀល ពឹ អ៊ែ នេរី។ ២៨ នេរី ពឹ អ៊ែ ម៉ិលគី ម៉ិលគី ពឹ អ៊ែ អាត់ឌី អាត់ឌី ពឹ អ៊ែ កូសាម កូសាម ពឹ អ៊ែ អ៊ែលម៉ូដាម អ៊ែលម៉ូដាម ពឹ អ៊ែ អឺរ។ ២៩ អឺរ ពឹ អ៊ែ យូស្វេ យូស្វេ ពឹ អ៊ែ អ៊ែលីស៊ើរ អ៊ែលីស៊ើរ ពឹ អ៊ែ យូរីម យូរីម ពឹ អ៊ែ ម៉ាត់ថាត់ ម៉ាត់ថាត់ ពឹ អ៊ែ លេវី។ ៣០ លេវី ពឹ អ៊ែ ស៊ីមៀន ស៊ីមៀន ពឹ អ៊ែ យូដា យូដា ពឹ អ៊ែ យូស៊ែប យូស៊ែប ពឹ អ៊ែ យូណាម យូណាម ពឹ អ៊ែ អេលៀគីម។ ៣១ អេលៀគីម ពឹ អ៊ែ មេលៀ មេលៀ ពឹ អ៊ែ ម៉ៃណាន ម៉ៃណាន ពឹ អ៊ែ ម៉ាតាថា ម៉ាតាថា ពឹ អ៊ែ ណាថាន ណាថាន ពឹ អ៊ែ សាដាច់ ដាវីត។ ៣២ សាដាច់ ដាវីត ពឹ អ៊ែ យេសាយ យេសាយ ពឹ អ៊ែ អូបេត អូបេត ពឹ អ៊ែ បូអុះ បូអុះ ពឹ អ៊ែ សាល់ម៉ូន សាល់ម៉ូន ពឹ អ៊ែ ណាសូន។ ៣៣ ណាសូន ពឹ អ៊ែ អាមីណាដាប់ អាមីណាដាប់ ពឹ អ៊ែ អារ៉ាម អារ៉ាម ពឹ អ៊ែ អរ់នី អរ់នី ពឹ អ៊ែ ហេស្រុន ហេស្រុន ពឹ អ៊ែ ពែរេះ ពែរេះ ពឹ អ៊ែ យូដា។ ៣៤ យូដា ពឹ អ៊ែ យ៉ាកុប យ៉ាកុប ពឹ អ៊ែ អ៊ីសាក់ អ៊ីសាក់ ពឹ អ៊ែ អាប៉្រាហាំ អាប៉្រាហាំ ពឹ អ៊ែ ថេរ៉ា ថេរ៉ា ពឹ អ៊ែ ណាហ៊រ។ ៣៥ ណាហ៊រ ពឹ អ៊ែ សេរូក សេរូក ពឹ អ៊ែ រេហ៊ូ រេហ៊ូ ពឹ អ៊ែ ផាលេក ផាលេក ពឹ អ៊ែ ហេបើរ ហេបើរ ពឹ អ៊ែ សេឡា។ ៣៦ សេឡា ពឹ អ៊ែ កៃណាន កៃណាន ពឹ អ៊ែ អាផាក់សាត អាផាក់សាត ពឹ អ៊ែ សិម សិម ពឹ អ៊ែ វគ័ ណូអេ ណូអេ ពឹ អ៊ែ ឡាមេក។ ៣៧ ឡាមេក ពឹ អ៊ែ មេធូសាឡា មេធូសាឡា ពឹ អ៊ែ ហេណុក ហេណុក ពឹ អ៊ែ យ៉ារែត យ៉ារែត ពឹ អ៊ែ ម៉ាលេលៀល ម៉ាលេលៀល ពឹ អ៊ែ កៃណាន។ ៣៨ កៃណាន ពឹ អ៊ែ អេណុះ អេណុះ ពឹ អ៊ែ សេត សេត ពឹ អ៊ែ អាដាំ អាដាំ ពឹ អ៊ែ ប‌៉្រ័ះ ប៊កកាតយ័។

៤

សារ សាតាំង សាគ់ លួង យីស៊ូ

១ យីស៊ូ អ៊ែ ទី ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ ប៉ាណាំ ពុត ពៀក អ៊ែ។ ផះ អ៊ែ សឹត ឡឹង ទ្រូង ទៀក យដាន់ ណោះ ប៉ាង៉ាត័ ប៉ាលឹង ប‌៉្រ័ះ កា ប៉ាណាំ អ៊ែ ឡាំ ប៉ាគ់ ស៊្រែ តីស ។ ២ អ៊ែ អ្វៃ ពឹង ស៊្រែ តីស ណោះ ៤០ ដារ់ ផះ ណោះ ម៉ៃគ ប‌៉្រ័ះ បឺគ សាគ់ លួង អ៊ែ។ រ៉ាំងវ៉ាង ណោះ អ៊ែ អូ ទី សា សាណា អុះ ប៉ាគ់ រ៉ាវ៉ាច់ ឡឹង ៤០ ដារ់ កេះ អ៊ែ ឡាយ៉ិត ហង។ ៣ ណោះ ម៉ៃគ ប‌៉្រ័ះ បឺគ កាប ផា «ផា អីស គន ប‌៉្រ័ះ ប៊កកាតយ័ តាទឹច អីស ប៉្រគ័ អន់ អំហ្មោ អា កេះ ណុំ ប៉ាំង ហៃ»។ ៤ ហះកា យីស៊ូ តើល ផា «កាណុង ផាប់ ប៉ានឹរ ប‌៉្រ័ះ ទី រ៉ះ ផា "ប៉ាណូស អូ រ៉ីស ញន ដឹង កា សាណា អុះ"*»។ ៥ កេះណោះ ម៉ៃគ ប‌៉្រ័ះ បឺគ ប៉ាណាំ យីស៊ូ ហាវ ពឹង ចារ ចាំងហីគ លូ សាំប្លោ តាំបាង ទិ ប៉ាថេត ពឹង អង់កក់ តេះ អន់ អ៊ែ ប៉ប័ ដឹង ម៉ោញ ទ្រុ។ ៦ ម៉ៃគ ប‌៉្រ័ះ បឺគ រ៉ះ កា យីស៊ូ ផា «អាញ់ ចឹង អន់ អំរ៉ាញ អឺញ លូ សារ រ៉គ់ សើម ពឹង ប៉ាថេត ទិ អា កា អីស ខង កាណាគ័ ទិ អា ទី មប អន់ កា អាញ់ កេះ អាញ់ ប៉ិច អន់ កា ពឿ កា ទី។ ៧ ទឹល នីណោ័ះ ផា អីស កាដាប សាំប‌៉័ះ អាញ់ កាណាគ័ ទិណោ័ះ ចឹង កេះ ម៉ះ អីស ហង»។ ៨ យីស៊ូ តើល អ៊ែ ផា «កាណុង ផាប់ ប៉ានឹរ ប‌៉្រ័ះ ទី រ៉ះ ផា "អន់ដីស ត្រគ់ កាដាប សាំប‌៉័ះ ប‌៉្រ័ះ ប៊កកាតយ័ ឡាក់ ប‌៉្រ័ះ ម៉ះ អន់ដីស លូ ត្រគ់ រ៉ាប់ សឿ ដឹង ម៉ោញ ដូវ អ៊ែ ណោះ ហង"†»។ ៩ កេះណោះ ម៉ៃគ ប‌៉្រ័ះ បឺគ ប៉ាណាំ អ៊ែ ឡាំ ប៉ាគ់ មឿង យេរូសាឡឹម អន់ អ៊ែ ហាវ ពឹង អន់តល័ រ៉ោង រ៉ាម៉ះ  កេះណោះ ប‌៉្រ័ះ បឺគ កាប ផា «ផា អីស គន ប‌៉្រ័ះ ប៊កកាតយ័ តាទឹច អីស ប៉ូះ ហៃ ឡឹង អន់តល័ រ៉ោង រ៉ាម៉ះ អា ១០ ខង កាណុង ផាប់ ប៉ានឹរ ប‌៉្រ័ះ ទី រ៉ះ ផា៖

"ប‌៉្រ័ះ ប៊កកាតយ័ ចឹង ប៉្រើ ប៊យ អ៊ែ ឡាំ រ៉ាំងហៃ អីស។

១១ មួត ប៊យ ណោះ ចឹង ហាប់ តាប៉ោង អីស

ជែ អន់ ជុង អីស កាន់តើស អំហ្មោ"‡»។

១២ ហះកា យីស៊ូ តើល អ៊ែ ផា «កាណុង ផាប់ ប៉ានឹរ ប‌៉្រ័ះ ទី រ៉ះ ផា "អូ អន់ សាគ់ លួង ប‌៉្រ័ះ ប៊កកាតយ័ ឡាក់ ប‌៉្រ័ះ ម៉ះ អន់ដីស"§»។ ១៣ ប៉ាគ់ ម៉ៃគ ប‌៉្រ័ះ បឺគ សាគ់ លួង យីស៊ូ គ្រឹប នែវ កេះៗ អ៊ែ ចាក ឡាច់ ចាំងហាយ្គ ឡឹង យីស៊ូ ហង លើយ ក្យាគ់ ដឹង កា ទី ដារ់ ចឹង ឡាំ សាគ់ ណាវ្គ។

សារ យីស៊ូ ប៉ាំងហៀន ពូ ពឹង ស្រុក ណាសារែត

១៤ កាប៉ាច់ យីស៊ូ អ៊ែ វ៉ីល សឹត ប៉ាគ់ ខេត កាលីឡេ ទឹប ទី អំរ៉ាញ អឺញ ម៉ះ ប៉ាង៉ាត័ ប៉ាលឹង ប‌៉្រ័ះ សារ អ៊ែ ណោះ កា កាតាំង លៅ គ្រឹប ស្រុក ពូ រណោះ ហង។ ១៥ យីស៊ូ អ្វៃ ប៉ាំងហៀន ពូ ពឹង រ៉ោង ពូ កា ប៉ានេ អ៊ែ ទិឌូ។

១៦ កេះណោះ យីស៊ូ សឹត ប៉ាគ់ ស្រុក ណាសារែត ឡាក់ ស្រុក អ៊ែ អ្វៃ ផះ អ្វៃ សាស្វា ពែ។ ប៉ាគ់ ដារ់ រ៉ាឡូវ អ៊ែ ម៉ុត ពឹង រ៉ោង គុន តាឡាប័ ឃើយ ម៉ះ អ៊ែ កេះណោះ អ៊ែ អ្យូវ អន់តាវ ភឿ អាន ផាប់ ប៉ានឹរ ប‌៉្រ័ះ។ ១៧ ពូ អ្យក់ ផាប់ ប៉ានឹរ ប‌៉្រ័ះ ម៉ះ រ៉ាគឹយ ប‌៉្រ័ះ សិច អេសាយ អន់ កា អ៊ែ។ ផះ អ៊ែ ឡាង ហៃ ប៉ប័ ហះ សារ ឡាក់ ទី ច្រាគ់ រ៉ះ ផា៖

១៨ «ប៉ាង៉ាត័ ប៉ាលឹង ប‌៉្រ័ះ ប៊កកាតយ័ អ្វៃ ពឹង អាញ់

ខង អ៊ែ រ៉ើស អាញ់ អន់ រ៉ះ សារ ដាគ់ កា ប៉ាណូស ថុក ញ៉ាក។

អ៊ែ ប៉្រើ អាញ់ ឡាំ រ៉ះ កា ប៉ាណូស បក់ កេះ ទុច ពូ ផា

អន់ឌែ ចឹង រ៉ាវ៉ាច់ ឡឹង កេះ ទុច ពូ ហង

លូ រ៉ះ កា ប៉ាណូស បក់ ម៉ាម៉ាំង ម៉ាត់ ផា

ម៉ាត់ អន់ឌែ ចឹង តាតារ ហង។

អ៊ែ ប៉្រើ អាញ់ ឡាំ តង័ ប៉ាណូស បក់ ពូ ជិះ ចគ័

អូ អន់ ពូ ជិះ ចគ័ ហង

១៩ ទឹប រ៉ះ ឡឹង សាណាំ ឡាក់ ប‌៉្រ័ះ ប៊កកាតយ័ ចឹង តាំបាង ពុត តាប៉ាប តាប៉ុន ម៉ះ អ៊ែ»។*

២០ ប៉ាគ់ អ៊ែ អាន កេះៗ អ៊ែ កា តាមួរ ផាប់ ណោះ ជឹន ប៉ាគ់ បក់ រ៉ាំងហៃ រ៉ោង ណាវ្គ កេះណោះ អ៊ែ អង់អ្វៃ ភឿ ប៉ាំងហៀន។ កាំឡាំង អ្វៃ ពឹង រ៉ោង ពូ ហៃ អ៊ែ ទិឌូ។ ២១ កេះណោះ យីស៊ូ រ៉ះ កា អន់ឌែ ផា «សារ ឡាក់ ទី កាណុង ផាប់ ប៉ានឹរ ប‌៉្រ័ះ ឡាក់ កា អន់ដីស សាំយ៉ាំង ពែ ទី តាគ់ អង់កេះ កាណុង ដារ់ អា ហង»។ ២២ កាំឡាំង កាតាំង នីណោ័ះ កេះ អន់ឌែ កា ប៉ានេ យីស៊ូ ទិឌូ ទឹប ញម កេង ខាក់ កា ប៉ានឹរ អ៊ែ កាប ដាគ់ រ៉គ់ ណោះ។ កេះណោះ អន់ឌែ កាប ផា «អ៊ែ អា ញ៉ា អូ ត្រគ់ គន យូស៊ែប ប ?» ២៣ យីស៊ូ កា រ៉ះ កា អន់ឌែ ផា «ចាបះ កា អន់ដីស ចឹង កាប ប៉ាន់ដឹប លូ សារ ម៉ូអ្យា លូ អាញ់ ផា "ហគ់ អីស តាគ់ អន់ដាគ់ ឡាកោ អីស ទៅ ហិ។ សារ ញ៉ា ឡាក់ ញឹន កាតាំង ផា អីស ប៉្រគ័ ពឹង មឿង កាផានឹម ណោះ ហគ់ ប៉្រគ័ ពឹង ស្រុក អីស ទៅ អា ដេល"»។ ២៤ យីស៊ូ កាប ណាវ្គ ផា «អាញ់ ប៉រ់ រ៉ះ កា អន់ដីស តាទឹច ផា អូ ទី រ៉ាគឹយ ប‌៉្រ័ះ ចំ ពូ អ្យិល កូត័ កា អ៊ែ កាណុង ស្រុក អ៊ែ ទៅ អុះ។ ២៥ អាញ់ ប៉រ់ រ៉ះ ប៉ាឡាក់ កា អន់ដីស ណាវ្គ ផះ រ៉ាំងហាវ អេលីយ៉ា ពែ ប៉្លៃង ប៉្រាំង ប៉ៃង សាណាំ ទងតិគ័ ប៉្រគ័ អន់ កើត ឡាយ៉ិត ខាក់ ប៉ាញ័ ទឹប ប៉ាថេត ពឹង ប៉ាថេត អ៊ីស្រាអ៊ែល កា ទី អង់កាន់ អន់ត្រោ័ អៀង ២៦ ហះកា ប‌៉្រ័ះ អូ ប៉្រើ អេលីយ៉ា ឡាំ តង័ អង់កាន់ អន់ត្រោ័ ណោះ អុះ យ‌៉័ះ ម៉ោញ ដូវ កា អូ ទី សាំ ពឹង ប៉ាថេត អ៊ីស្រាអ៊ែល ឃឺ ប‌៉្រ័ះ ប៉្រើ អ៊ែ ឡាំ តង័ អង់កាន់ អន់ត្រោ័ ម៉ោញ ដូវ បក់ អ្វៃ ប៉ាគ់ ស្រុក សារិបតា ក្យាម័ មឿង ស៊ីដូន។ ២៧ ផះ រ៉ាំងហាវ អេលីសេ ពែ កា ទី ប៉ាណូស ត្រគ់ រ៉ោះ អៀង ដូវ ដេល ពឹង ប៉ាថេត អ៊ីស្រាអ៊ែល ហះកា អូ ទី ពឿ ដាគ់ ព្រេះ អុះ ឃឺ ទី ដឹង សុនសាត ស៊ីរី សិច ណាម៉ាន់ ម៉ោញ ដូវ អ៊ែ ដាគ់ ព្រេះ»។ ២៨ កាំឡាំង អ្វៃ ពឹង រ៉ោង ផះ កាតាំង យីស៊ូ កាប នីណោ័ះ អន់ឌែ អឺក ខាក់។ ២៩ អន់ឌែ អ្យូវ តាំងហ្យិត ឡាច់ យីស៊ូ ឡឹង ស្រុក ឡាក់ អន់ឌែ ប៉្រគ័ ពឹង ប៉ានឹម ណោះ។ កេះណោះ អន់ឌែ ទុង យីស៊ូ ហាវ ប៉ាគ់ ចារ ច្រាំង ជ្រុ ភឿ ចឹង តាឡក័ ប៉ាឡិ អ៊ែ ពឹង ច្រាំង ណោះ។ ៣០ ហះកា អ៊ែ ចាក តាត់ ហះ អន់តិគ័ អន់ឌែ ហ៊្យង តាតិង។

សារ យីស៊ូ តាគ់ អន់ដាគ់ ពូ អៀង

៣១ កេះណោះ យីស៊ូ ឡាំ ប៉ាគ់ មឿង កាផានឹម កាណុង ខេត កាលីឡេ ទឹល ដារ់ រ៉ាឡូវ អ៊ែ ប៉ាំងហៀន ពូ។ ៣២ កាំឡាំង ទិឌូ ញម ខាក់ ឡឹង សារ អ៊ែ ប៉ាំងហៀន ណោះ ខង ប៉ានឹរ អ៊ែ ទី អំរ៉ាញ អឺញ។ ៣៣ អ្វៃ កាណុង រ៉ោង ណោះ ទី កាម៉ាក័ ម៉ោញ ដូវ ប‌៉្រ័ះ ប៉្រគ័ អ៊ែ អង់ហ្យាំង ស៊្រែក តុត ពុត ផា ៣៤ «អឺ យីស៊ូ តេះ ណាសារែត ! នីចម័ អីស ចឹង ប៉្រគ័ កា ញឹន ? អីស ពឹះ ថាំឡាយ ញឹន ប ? អាញ់ អន់ហ្នាល់ អីស កេះ អីស ប៉ាណូស ដាគ់ ត្រង់ ឡាក់ ប‌៉្រ័ះ ប៊កកាតយ័ ប៉្រើ ពឹះ»។ ៣៥ យីស៊ូ កាប ប៉ាំងអ្យូគ ប‌៉្រ័ះ បឺគ ផា «អ្វៃ រ៉ាង៉ាប់ ! ចាក ឡាច់ ឡឹង ប៉ាណូស អា ពិ»។ ប‌៉្រ័ះ បឺគ កា តាគ់ អំប៉ក់ ប៉ាណូស ណោះ ហះ ម៉ាត់ កាំឡាំង អៀង កេះណោះ អ៊ែ ឡាច់ អូ ទី ប៉្រគ័ អីគ នីចម័ អុះ កា ប៉ាណូស ណោះ។ ៣៦ កាំឡាំង ទិឌូ អន់ឌែ ញម ខាក់ កេះណោះ កាកាប លូ គួប ផា «ប៉ានឹរ វគ័ អា ញ៉ា កេង ខាក់ អ៊ិះ ហៃ អ៊ែ ទី អំរ៉ាញ អឺញ អ្លុ ប៉្រើ ប‌៉្រ័ះ បឺគ ឡាច់ ប‌៉្រ័ះ បឺគ កា ឡាច់ តាទឹច»។ ៣៧ ង៉ារ យីស៊ូ ប៉្រគ័ ណោះ កា លៅ ប៉ាញ័ ទឹប ស្រុក ចារ រណោះ។

៣៨ កេះណោះ អ៊ែ ឡាច់ ឡឹង រ៉ោង ចារ ពូ លួម ឡាំ ប៉ាគ់ ហី ស៊ីម៉ូន ផះ ណោះ មើគ អន់ហ្នី ស៊ីម៉ូន អ៊ែ ព្លុ យ៉ឹប។ ពូ ឡោម យីស៊ូ ប៉្រើ តាគ់ អន់ដាគ់ អ៊ែ។ ៣៩ យីស៊ូ ម៉ុត អន់តាវ ក្យាម័ មើគ អន់ហ្នី ស៊ីម៉ូន លូ កាប កា ព្លុ ផាឌី ព្លុ ណោះ កា ដាគ់ ព្យោ័ ឡូត។ កេះណោះ មើគ អន់ហ្នី ស៊ីម៉ូន តាំបាង សាណា សាណឹត អន់ កា អន់ឌែ។ ៤០ ប៉ាគ់ កាង៉ាច ដារ់ ម៉ុត កេះ កាំឡាំង ស្រុក បក់ ទី អុះ ម៉ី ព្លុ អីគ អន់ទៀគៗ អន់ឌែ អ្យក់ ឡាំ ប៉ាគ់ យីស៊ូ។ អ៊ែ សាប៉ាគ់ តាគ់ អន់ដាគ់ អន់ឌែ ទិឌូ ទិឌៀន។ ៤១ កា ទី ប‌៉្រ័ះ បឺគ ឡាច់ ឡឹង ប៉ាណូស អៀង ដេល ប‌៉្រ័ះ បឺគ កាប ផា «អីស ឡាក់ គន ប‌៉្រ័ះ ប៊កកាតយ័ !» ហះកា យីស៊ូ កាប ប៉ាំងអ្យូគ កា អន់ឌែ អូ អន់ អន់ឌែ កាកាប អុះ ខង អន់ឌែ អ្លុ អន់តគ់ ផា អ៊ែ បក់ ប‌៉្រ័ះ រ៉ើស អន់ ប៉្រគ័ សាដាច់ តាទឹច។

៤២ ប៉ាគ់ តារ កាំលឺ យីស៊ូ ឡាំ ប៉ាគ់ ចារ ឡាង៉ាន់ មួត កាំឡាំង ចាក ណាំង អ៊ែ កា ពឹះ ទឹល អន់ឌែ អូ អន់ អ៊ែ ចាក ឡាច់ ឡឹង អន់ឌែ អុះ ប៉ិច កា អ៊ែ អ្វៃ អន់ឌូ លូ អន់ឌែ។ ៤៣ ហះកា យីស៊ូ រ៉ះ កា អន់ឌែ ផា «អាញ់ ត្រគ់ ចាក រ៉ះ សារ ដាគ់ ឃឺ សារ ប‌៉្រ័ះ រ៉ាំងហៃ រ៉ាំងខ្យា ទឹល មឿង អន់ទៀគៗ ដេល ឃឺ ខ ណោះ ហង បះ ពឹ ប៉្រើ អាញ់ ពឹះ»។ ៤៤ កេះណោះ អ៊ែ ចាក រ៉ះ សារ ដាគ់ កាណុង រ៉ោង អន់ទៀគៗ ម៉ះ សុនសាត អ៊ីស្រាអ៊ែល។

៥

សារ យីស៊ូ អើ សឹះ ចាក ពួយ អ៊ែ

១ ទី ដារ់ ម៉ោញ ផះ យីស៊ូ អ្វៃ ហះ ហាង តាំងលោ័ កេនេសារែត ទី កាំឡាំង អៀង ពឹះ អង់អ្យេ័ះ គួប អ្វៃ ជុំ អ៊ែ ភឿ សាំយ៉ាំង អ៊ែ ប៉ាំងហៀន ប៉ានឹរ ប‌៉្រ័ះ។ ២ យីស៊ូ ប៉ប័ ទូក ពៀរ អ្វៃ ហះ ហាង កាប៉ាច់ មួត បក់ ណាំង កា ណោះ អន់ឌែ ជឹរ រ៉ាវ អួន ពឹង ទៀក។ ៣ យីស៊ូ ជឹរ អ្វៃ ពឹង ទូក ស៊ីម៉ូន កេះណោះ អ៊ែ ប៉្រើ ស៊ីម៉ូន តោល ទូក អន់ ចាំងហាយ្គ ឡឹង ហាង ប៊ែត អ៊ែ ប៉ាំងហៀន ពូ ឡឹង ទូក ណោះ ហង។ ៤ ប៉ាគ់ អ៊ែ ប៉ាំងហៀន ពូ កេះៗ អ៊ែ រ៉ះ កា ស៊ីម៉ូន ផា «ហគ់ ជែវ ទូក ឡាំ ប៉ាគ់ ចារ ជ្រុ កេះណោះ ប៉ាឡិ អួន ពឹង ទៀក ពិ»។ ៥ ស៊ីម៉ូន តើល យីស៊ូ ផា «ណៃឃូ ! ម៉ាំង ពែ ញឹន ខំ ទុង អួន ពឹង ទៀក ទឹល តារ កេះ ហះកា អូ ទី កាណាគ័ ញ៉ា អុះ ហះកា ញឹន ចឹង ប៉ាឡិ អួន ប៉្រគ័ ពួយ ប៉ានឹរ អីស ឡគ ហៃ»។ ៦ អន់ឌែ កា ប៉ាឡិ អួន ពឹង ទៀក ត្រគ់ កា អៀង ខាក់ ប៊ែត ចឹង តាលៀយ អួន។ ៧ អន់ឌែ កាវ‌៉័ះ តី អើ គួប អ្វៃ ប៉ាគ់ ទូក ម៉ោញ ណាវ្គ តង័ រ៉ុប កា មួត ណោះ កា ឡាំ តង័ តាទឹច អន់ឌែ រ៉ុប ចៃគ ពឹង ទូក ប៉ាញ័ ទិ ទូក ពៀរ ទូក ណោះ ប៊ែត ចឹង ក្រាំ។ ៨ ផះ ស៊ីម៉ូន ពេត្រុះ ប៉ប័ នីណោ័ះ អ៊ែ កាដាប ហះ ជុង យីស៊ូ កេះណោះ កាប ផា «អឺ ពឹ តាំងឡា ប៉រ់ អីស ចាក ឡាច់ អន់ ចាំងហាយ្គ ឡឹង អាញ់ ពិ ខង អាញ់ ឡាក់ ប៉ាណូស បឺគ អ៊ក»។ ៩ ស៊ីម៉ូន កាប នីណោ័ះ ខង អ៊ែ លូ គួប អ៊ែ អន់ឌែ ញម ខាក់ ញន កា រ៉ុប កា អៀង នែវ អា។ ១០ កាប៉ាច់ យ៉ាកុប លូ យូហាន គន វគ័ សេបេដេ ឡាក់ អ្វៃ ណាំង កា អន់ឌូ លូ ស៊ីម៉ូន អន់ឌែ កា ឃឹត និះទៅ ដេល។ ហះកា យីស៊ូ រ៉ះ កា ស៊ីម៉ូន ផា «អីស ជែ អ្យូគ ! គឹត អៀ គែង ម៉ាត់ អីស ចឹង ណាំង អើ ប៉ាណូស ឡគ»។ ១១ ប៉ាគ់ ទូក ចាក ទឹល ប៉ាគ់ ហាង កេះ អន់ឌែ កា អ្លាត ឃឿង ខង ទិណោ័ះ កេះណោះ ប៉ាណាំ គួប ចាក ពួយ យីស៊ូ ឡគ។

សារ យីស៊ូ តាគ់ អន់ដាគ់ ប៉ាណូស ត្រគ់ រ៉ោះ លូ ប៉ាណូស តោ័ ជុង តី

១២ ផះ យីស៊ូ អ្វៃ ពឹង មឿង ម៉ោញ ណាវ្គ កា ទី ប៉ាណូស ម៉ោញ ដូវ ត្រគ់ រ៉ោះ ប៉ាញ័ ឡាកោ។ អ៊ែ ប៉ប័ យីស៊ូ កេះណោះ អ៊ែ ម៉ុត កាដាប សាំប‌៉័ះ មូប កល់ ទឹះ តេះ លូ កាប ឡោម ផា «អឺ ពឹ តាំងឡា អីស ទី អំរ៉ាញ តាគ់ អន់ដាគ់ អាញ់ ផា អីស ចៃ»។ ១៣ យីស៊ូ សាប៉ាគ់ អ៊ែ លូ កាប ផា «អាញ់ ចៃ ដេល ហគ់ ព្រេះ ដាគ់ ពិ»។ ផាឌី រ៉ោះ អ៊ែ ណោះ កា ព្រេះ ដាគ់ ឡូត។ ១៤ កេះណោះ យីស៊ូ រ៉ះ កា អ៊ែ ផា «អីស ជែ រ៉ះ សារ អា អន់ ពូ អ្លុ ដៃ។ ហះកា អីស ត្រគ់ ឡាំ តាំបាង ឡាកោ អន់ ក្រាគ់ រ៉ាម៉ះ ប‌៉្រ័ះ តោ ហៃ កេះណោះ អ្យក់ កាណាគ័ ពុះ សៃន ប‌៉្រ័ះ ប៊កកាតយ័ ឡាក់ កា ម៉ូសេ ទី រ៉ះ ភឿ អន់ ពូ អ្លុ អន់តគ់ ផា អីស ដាគ់ ប៉្រាល់ តាទឹច»។ ១៥ សារ យីស៊ូ ហ៊ែង លៅ ៗ ទី ប៉ាណូស អៀង ពឹះ សាំយ៉ាំង អ៊ែ ទឹប ពូ ប៉្រើ អ៊ែ តាគ់ អន់ដាគ់ អន់ឌែ អីគ ព្លុ អន់ទៀគៗ ដេល។ ១៦ ហះកា យីស៊ូ ឃើយ ឡាំ ប៉ាគ់ ចារ ឡាង៉ាន់ ភឿ ម៉ន់។

១៧ ទី ដារ់ ម៉ោញ ផះ យីស៊ូ អ្វៃ ប៉ាំងហៀន កាំឡាំង ទី មួត ផារ៉ាស៊ី លូ មួត ណៃឃូ ប៉ាំងហៀន ចាបាប់ ឡាំ អ្វៃ សាំយ៉ាំង អ៊ែ ដេល។ អន់ឌែ ណោះ ពឹះ ឡឹង គ្រឹប ស្រុក អន់ទៀគៗ ខេត កាលីឡេ ខេត យូដា លូ ឡឹង មឿង យេរូសាឡឹម។ អំរ៉ាញ អឺញ ម៉ះ ប‌៉្រ័ះ ប៊កកាតយ័ អ្វៃ កាណុង យីស៊ូ ភឿ តាគ់ អន់ដាគ់ ពូ អីគ ព្លុ ដេល។ ១៨ ផាឌី ប៉ប័ ពូ តូង័ ប៉ាណូស តោ័ ជុង តី ម៉ោញ ដូវ ពឹង ត្រិ អន់ឌែ ឃឹត ម៉ុត ជឹន ប៉ាណូស ណោះ ប៉ាគ់ យីស៊ូ។ ១៩ ហះកា អន់ឌែ អូ ទី ទ្រង ម៉ុត ប៉ាគ់ ចារ យីស៊ូ អុះ ខង ប៉ាណូស អៀង តាឡាម័។ ទឹល នីណោ័ះ អន់ឌែ កា ហាវ យ៉ះ អន់តល័ ហី * អ្យក់ ឡាច់ អិត។ កេះណោះ ប៉ាហ្រូ ជឹរ ប៉ាណូស តោ័ ជុង តី ណោះ ទ្រង តាវ៉ាង័ អន់ឌែ យ៉ះ ណោះ ហង ត្រង់ ពឹង អន់តិគ័ កាំឡាំង ហះ ង៉ីរ យីស៊ូ។ ២០ ផះ យីស៊ូ ប៉ប័ អន់ឌែ សឿ អ៊ែ តាទឹច ណោះ អ៊ែ កាប ផា «អឺ ចាង័ សារ យច អីស អាញ់ អូ អ្យក់ យ៉ូ អុះ អ្លាត ដោះ កេះ»។ ២១ ផះ មួត ណៃឃូ ប៉ាំងហៀន ចាបាប់ លូ មួត ផារ៉ាស៊ី កាតាំង នីណោ័ះ អន់ឌែ ឃឹត ផា «ពឿ អា បះ ខឹន កាប ផាម៉ាត ប‌៉្រ័ះ នែវ អា ? វិត ឡឹង ប‌៉្រ័ះ ប៊កកាតយ័ អូ ទី ពឿ អ្លុ អ្លាត ដោះ សារ យច ប៉ាណូស អុះ»។ ២២ ហះកា យីស៊ូ អ្លុ ឡឹង សារ អន់ឌែ ឃឹត កាណុង ពុត ណោះ បះ អ៊ែ កាប លូ មួត ណោះ ផា «ញ៉ា ត្រគ់ អន់ដីស ឃឹត នីណោ័ះ ? ២៣ ផា អាញ់ រ៉ះ ផា "អាញ់ អូ អ្យក់ យ៉ូ សារ យច អីស កេះ" លើ កាប ផា "អ្យូវ ចាក ពិ" កាប នីចម័ ឡាម៉គ់ លឺន ? ២៤ ហះកា អាញ់ ប៉ិច អន់ អន់ដីស អ្លុ ហ្លង់ ផា ពឹង អង់កក់ តេះ អា ប៉ាណូស អាញ់ អ្លុ អ្លាត ដោះ សារ យច»។ កេះណោះ យីស៊ូ កាលែង ហៃ ប៉ាណូស តោ័ ជុង តី ទឹប កាប ផា «អ្យូវ អ្យក់ ត្រិ អីស ចាក សឹត ប៉ាគ់ ហី អីស ទៅ ពិ»។ ២៥ បក់ កាជក កា តាឡូះ អ្យូវ ហះ ម៉ាត់ កាំឡាំង ទិណោ័ះ ប៉្រោហ តាទឹច លូ អ្យក់ ត្រិ អ៊ែ តៃប ចាក សឹត ប៉ាគ់ ហី ទឹប ប៉ានេ ប‌៉្រ័ះ ប៊កកាតយ័ អន់ដើរ។ ២៦ ទិ កាំឡាំង បក់ អ្វៃ ហះ ណោះ ពូ ញម កេង ខាក់ លូ ប៉ានេ ប‌៉្រ័ះ ប៊កកាតយ័។ អន់ឌែ អ្យូគ កាខាក់ ទឹប កាប ផា «ដារ់ អា ពិន ប៉ប័ សារ តាង ខាក់ តាទឹច»។

សារ យីស៊ូ អើ លេវី

២៧ កេះណោះ យីស៊ូ ចាក ឡាច់ ឡឹង ចារ ណោះ ផាឌី ប៉ប័ បក់ អ្យក់ រ៉ាបៃ ម៉ោញ ដូវ សិច អ៊ែ លេវី អង់អ្វៃ ហះ ចារ ពូ ស៊ង រ៉ាបៃ។ យីស៊ូ កាប លូ អ៊ែ ផា «ចុ ឡាំ ពួយ អាញ់»។ ២៨ លេវី កា អ្លាត កាណាគ័ ញ៉ាៗ ទិណោ័ះ អ្យូវ ចាក ពួយ យីស៊ូ ឡូត។ ២៩ លេវី ប៉្រគ័ សាណា អៃត សា សាំរ៉ាប់ កា យីស៊ូ ប៉ាគ់ ហី អ៊ែ តុត រ៉គ់ សើម។ ទី មួត អ្យក់ រ៉ាបៃ អៀង ដូវ លូ កាំឡាំង អន់ទៀគៗ ឡាំ អៃត សា អន់ឌូ លូ អន់ឌែ ដេល។ ៣០ មួត ណៃឃូ ប៉ាំងហៀន ចាបាប់ លូ មួត ផារ៉ាស៊ី អន់ឌែ កាប កា មួត សឹះ យីស៊ូ ផា «ញ៉ា ត្រគ់ អន់ដីស អៃត សា អន់ឌូ លូ មួត អ្យក់ រ៉ាបៃ លូ ប៉ាណូស អូ ដាគ់ នែវ អា ?» ៣១ យីស៊ូ តើល អន់ឌែ ផា «ប៉ាណូស បក់ ដាគ់ ឡាកោ ប៉ាំងឡៃ អូ តងកាន ម៉ូអ្យា អុះ ទី ដឹង មួត អីគ ព្លុ តងកាន ម៉ូអ្យា។ ៣២ អាញ់ អូ ជឹរ ជៀក ប៉ាណូស ដាគ់ ត្រង់ អុះ ឃឺ អាញ់ ជឹរ ជៀក ប៉ាណូស អូ ដាគ់ ភឿ អន់ អន់ឌែ ប៉ិនពែង ពុត ពៀក»។

៣៣ មួត ផារ៉ាស៊ី អំប៉ញ់ លូ យីស៊ូ ផា «ញ៉ា មួត សឹះ វគ័ យូហាន កំ អូ សា សាណា លើយៗ ទឹប ម៉ន់ អើ ប‌៉្រ័ះ មួត សឹះ ផារ៉ាស៊ី កា ប៉្រគ័ និះទៅ ដេល ហះកា សឹះ អីស អៃត សា នីអៀ ?» ៣៤ យីស៊ូ តើល អន់ឌែ ផា «ផះ ប៉ាញ់សង់ ក្លោ កាម៉ាញ់ អ្វៃ អន់ឌូ លូ គួប នីចម័ អ្លុ ដេល ប អន់ គួប ចាង័ អ៊ែ កំ អូ សា សាណា ? ៣៥ ហះកា ចឹង ទី ដារ់ ម៉ោញ ពូ ចឹង រ៉ុប អ្យក់ ឡាច់ ក្លោ ណោះ ដារ់ ណោះ អន់ឌែ ចឹង កំ»†។ ៣៦ យីស៊ូ កាប ប៉ាន់ដឹប ផា «អូ ទី ពឿ ហ៊ែក អាវ ណាវ អ្យក់ ជឹង ក្លោប អាវ រ៉ោះ អុះ។ ផា ប៉្រគ័ នីណោ័ះ អាវ ណាវ កា តាហ៊ែក កាណាត់ ឡាក់ ជឹង ក្លោប ឡឹង អាវ ណាវ កា អូ ត្រគ់ លូ អាវ រ៉ោះ ដេល។ ៣៧ កា អូ ទី បក់ ពឿ អ្យក់ តាពែ ប៉្លៃ អង់កាច បើ ង៉ម់ ចៃគ ពឹង ស្រោ អង់ការ សាន់ដាប់ អុះ។ ផា ប៉្រគ័ នីណោ័ះ តាពែ ប៉្លៃ អង់កាច ណោះ ចឹង ប៉្រគ័ អន់ កា ស្រោ អង់ការ សាន់ដាប់ ណោះ តារ៉ាយ្គ ណោះ អ៊ែ ចឹង តាហ្រីស តាពែ កា ចឹង សីគ ទិ ឡូត ស្រោ អង់ការ ណោះ កា អូ អ្លុ អ្យក់ ហង។ ៣៨ ត្រគ់ ចៃគ តាពែ ណាវ ពឹង ស្រោ អង់ការ ណាវ។ ‡ ៣៩ ផា ពូ ឃើយ អៃត តាពែ ទុញ កេះ អូ ទី ពឿ ចឹង ប៉ិច អៃត តាពែ ណាវ អុះ ខង ពូ ផា "តាពែ ទុញ ប៉ាអាំ"»។

៦

សារ យីស៊ូ ប៉ាំងហៀន ឡឹង ដារ់ រ៉ាឡូវ

១ ត្រគ់ ពឹង ដារ់ រ៉ាឡូវ យីស៊ូ លូ សឹះ អ៊ែ ចាក ទ្រង អន់តិគ័ ម៉ីរ មួត សឹះ អ៊ែ ហ៊្រច ពៀ សាឡី ចិច សា។ ២ ទី មួត ផារ៉ាស៊ី បក់ អន់ដា កាប កា អន់ឌែ ផា «ញ៉ា ត្រគ់ អន់ដីស ប៉្រគ័ ង៉ារ កាច់ ពៀ ពឹង ដារ់ រ៉ាឡូវ ? ចាបាប់ អូ អន់ ប៉្រគ័ ង៉ារ នែវ អា ពឹង ដារ់ រ៉ាឡូវ អុះ» ៣ ហះកា យីស៊ូ តើល អន់ឌែ ផា «ញ៉ា អន់ដីស អូ ទី អាន ប សារ សាដាច់ ដាវីត លូ គួប អ៊ែ ប៉្រគ័ ផះ អន់ឌែ ឡាយ៉ិត ណោះ ពែ ? ៤ សាដាច់ ដាវីត ម៉ុត កាណុង ចារ រ៉ាម៉ះ ប‌៉្រ័ះ អ្យក់ សា ណុំ ប៉ាំង ពូ ទៀន អន់ ហះ ម៉ាត់ ប‌៉្រ័ះ ទឹប ជែក អន់ កា គួប អ៊ែ ដេល។ តាម ចាបាប់ ទី ដឹង ក្រាគ់ រ៉ាម៉ះ ប‌៉្រ័ះ ខឹន សា ណុំ ប៉ាំង ណោះ»។* ៥ កេះណោះ អ៊ែ កាប កា ពូ ណាវ្គ ផា «ប៉ាណូស អាញ់ កា តាំងឡា ដារ់ រ៉ាឡូវ ដេល»។

៦ ឡៃង ឡឹង ណោះ ប៉ាគ់ ដារ់ រ៉ាឡូវ ណាវ្គ យីស៊ូ ម៉ុត ពឹង រ៉ោង ប៉ាំងហៀន ពូ ហះ ចារ ណោះ ទី កាម៉ាក័ ម៉ោញ ដូវ ក្រិវ តី គែង សាម៉ា។ ៧ មួត ណៃឃូ ប៉ាំងហៀន ចាបាប់ លូ មួត ផារ៉ាស៊ី អ្វៃ ចាំ ហៃ យីស៊ូ ហះ ណោះ ដេល អ្លុ ផៃគ អ៊ែ តាគ់ អន់ដាគ់ ប៉ាណូស ក្រិវ តី ណោះ ពឹង ដារ់ រ៉ាឡូវ ម៉ាគ់ ចឹង ទី សារ កាប កា អ៊ែ។ ៨ យីស៊ូ អ្លុ ឡឹង ពុត ពៀក អន់ឌែ ឃឹត ណោះ អ៊ែ កាប លូ ប៉ាណូស ក្រិវ តី ណោះ ផា «អ្យូវ អន់តាវ អ្វៃ ហះ អន់តិគ័ ពូ អា ពិ»។ អ៊ែ កា អ្យូវ អន់តាវ ឡូត។ ៩ កេះណោះ យីស៊ូ កាប លូ អន់ឌែ ផា «អាញ់ ប៉រ់ អំប៉ញ់ អន់ដីស ពឹង ដារ់ រ៉ាឡូវ ចាបាប់ អន់ ប៉្រគ័ ង៉ារ ដាគ់ លើ ប៉្រគ័ ង៉ារ អូ ដាគ់ ? ត្រគ់ តង័ ប៉ាណូស អន់ រ៉ីស លើ ត្រគ់ ប៉ាន់តោ័ អ្លាត ?» ១០ យីស៊ូ កាលែង ហៃ កាំឡាំង ឡាក់ កា អ្វៃ ជុំ អ៊ែ កេះណោះ កាប លូ ប៉ាណូស ក្រិវ តី ណោះ ផា «ហគ់ ឡាង តី ហៃ !» ប៉ាណូស ណោះ កា ឡាង តាទឹច ផាឌី តី អ៊ែ ណោះ កា ដាគ់ តៃល ទៅ ណាវ្គ។ ១១ ហះកា អន់ឌែ អឺក ខាក់ កេះណោះ អន់ឌែ ពឹកសា គួប សោប ឃឹត ចឹង ប៉្រគ័ នីចម័ កា យីស៊ូ។

សារ យីស៊ូ រ៉ើស មួត រ៉ះ ប៉ាតាង អ៊ែ

១២ រ៉ាំងវ៉ាង ណោះ យីស៊ូ ហាវ ពឹង ប៉ានឹម ភឿ ម៉ន់។ ម៉ាំង ណោះ អ៊ែ ម៉ន់ ឡោម ប‌៉្រ័ះ លើយ ទឹល តារ។ ១៣ ប៉ាគ់ កាំលឺ អ៊ែ អើ មួត សឹះ ពឹះ ប៉ាគ់ អ៊ែ កេះណោះ អ៊ែ រ៉ើស អ្យក់ ដឹង ១២ ដូវ ឡាក់ អ៊ែ អន់ សិច ផា មួត រ៉ះ ប៉ាតាង អ៊ែ។ ១៤ ឃឺ ស៊ីម៉ូន ឡាក់ អ៊ែ អើ ផា ពេត្រុះ ម៉ោញ លូ អុះ អ៊ែ អន់ត្រេ យ៉ាកុប លូ យូហាន ភីលីប បាថូលូមេ ១៥ ម៉ាថាយ ថូម៉ះ យ៉ាកុប គន អាលផាយ ស៊ីម៉ូន អើ ផា ប៉ាណូស ក្រុំ ប៉ាត់តាវ៉ាត់ † ១៦ យូដះ គន យ៉ាកុប លូ យូដះ អ៊ីសាការីយ៉ុត ឡាក់ ចឹង អូ ត្រង់ កា យីស៊ូ។

សារ យីស៊ូ ប៉ាំងហៀន កាំឡាំង អៀង

១៧ កេះណោះ យីស៊ូ លូ មួត សឹះ ជឹរ ឡឹង ប៉ានឹម អ្វៃ រ៉ាឡូវ ហះ ចារ តេះ តាប៉ង់។ ហះ ចារ ណោះ ទី មួត សឹះ អន់ទៀគ អៀង ដូវ លូ មួត ប៉ាសុន អៀង ដូវ ដេល ពឹះ ឡឹង ខេត យូដា ឡឹង មឿង យេរូសាឡឹម ឡឹង មឿង ទីរ៉ូះ លូ ឡឹង មឿង ស៊ីដូន ឡាក់ អ្វៃ រហាង សាឡីគ សាឡាយ។ ១៨ ឃឺ អន់ឌែ ពឹះ ភឿ សាំយ៉ាំង យីស៊ូ លូ ភឿ ប៉្រើ អ៊ែ តាគ់ អន់ដាគ់ អីគ ព្លុ អន់ឌែ។ ប៉ាណូស បក់ ប‌៉្រ័ះ ប៉្រគ័ កា ដាគ់ ដេល។ ១៩ កាំឡាំង ទិឌូ ណាំង ទ្រង ម៉ុត សាប៉ាគ់ យីស៊ូ ខង ទី អំរ៉ាញ អឺញ ឡាច់ ឡឹង អ៊ែ ប៉្រគ័ អន់ កា អន់ឌែ ដាគ់ ទិឌូ។

២០ យីស៊ូ ហៃ គែង មួត សឹះ អ៊ែ លូ កាប ផា «អឺ មួត តាបាយ កាសត់ អន់ដីស ចឹង ទី កាន សាណុក សាវ៉ាក តាទឹច ហង ខង ប‌៉្រ័ះ អ្វៃ រ៉ាំងហៃ រ៉ាំងខ្យា អន់ដីស។ ២១ អឺ មួត បក់ ឡាយ៉ិត កិញអៀ អា អន់ដីស ចឹង ទី កាន សាណុក សាវ៉ាក តាទឹច ហង ខង ប‌៉្រ័ះ ចឹង អន់ អន់ដីស ផីគ។ អឺ មួត បក់ ញ៉ាំ សោក កិញអៀ អា អន់ដីស ចឹង ទី កាន សាណុក សាវ៉ាក តាទឹច ហង ខង ប‌៉្រ័ះ ចឹង អន់ អន់ដីស រ៉គ់ សើម ឡគ។ ២២ ផា ដារ់ ចំ ពូ អូ ណីស លូ ប៉ាក្លះ អន់ដីស ទឹប កាប បឺគ អ៊ក លូ ច្រោម ផា អន់ដីស ប៉ាណូស អូ ដាគ់ ញន កា អន់ដីស សឿ ប៉ាណូស អាញ់ ណោះ អន់ដីស ចឹង ទី កាន សាណុក សាវ៉ាក តាទឹច ហង។ ២៣ ដារ់ ណោះ ហគ់ ហោក រ៉គ់ ប៉ាប៉្លង់ ពិ ខង ប‌៉្រ័ះ ចឹង អន់ កាណាគ័ ដាគ់ ខាក់ កា អន់ដីស អ្វៃ ពឹង ប៉្លៃង តោ។ ផះ សើគ ពែ វគ័ យ៉ាគ់ អន់ឌែ កា ប៉្រគ័ កា មួត រ៉ាគឹយ ប‌៉្រ័ះ ឡាក់ កា អន់ឌែ ប៉្រគ័ កា អន់ដីស អា ដេល។

២៤ «កាប៉ាច់ អន់ដីស បក់ ប‌៉្រ័ះ ប៉ាត្រង័ អន់ដីស ចឹង ទី សារ ឡាំបាក ខាក់ តាទឹច ហង ខង កិញអៀ អា អន់ដីស ទី កាន សាណុក សាវ៉ាក កេះ។ ២៥ អន់ដីស បក់ ផីគ កិញអៀ អា អន់ដីស ចឹង ឡាំបាក ខាក់ ហង ខង អន់ដីស ចឹង ឡាយ៉ិត តាទឹច ប៉ាគ់ ម៉ាត់ ទៀ។ មួត បក់ ផះ អ្វៃ រ៉គ់ សើម កិញអៀ អា អន់ដីស ចឹង ទី សារ ឡាំបាក ខាក់ ហង ខង អន់ដីស ចឹង ទី សារ អុក ពុត ពៀក លូ ញ៉ាំ សោក តាទឹច ប៉ាគ់ ម៉ាត់ ទៀ។ ២៦ ផា ប៉ាណូស ទិឌូ កាប ដាគ់ លូ អន់ដីស ណោះ អន់ដីស ចឹង ទី សារ ឡាំបាក ខាក់ ហង ខង វគ័ យ៉ាគ់ អន់ឌែ សើគ ពែ កាប ដាគ់ កា មួត តាគ់ អំប៉្រគ័ រ៉ាគឹយ ប‌៉្រ័ះ ឡាក់ កា កាប ដាគ់ កា អន់ដីស អា ដេល។

២៧ «ហះកា អាញ់ ប៉រ់ រ៉ះ កា អន់ដីស ឡាក់ ផះ អ្វៃ សាំយ៉ាំង អាញ់ ផា ហគ់ ប៉ិច ចៃ កា មួត តាម៉ឺរ ម៉ះ អន់ដីស លូ ប៉្រគ័ ដាគ់ កា មួត បក់ អូ ណីស កា អន់ដីស ណោះ ពិ។ ២៨ ហគ់ កាប ដាគ់ ប៉ានឹរ ពឹរ កាង កា មួត បក់ ត័ះ ប៉ាស្យាប កា អន់ដីស ហគ់ ម៉ន់ អន់ កា មួត បក់ អូ ណីស អូ រម កា អន់ដីស ណោះ ពិ។ ២៩ ផា ពូ តាប៉ះ គៀងតោរ អន់ដីស ម៉ោញ ប៊ែង ត្រគ់ ង៉ិ អន់ ពូ តាប៉ះ ម៉ោញ ប៊ែង ណាវ្គ ពិ។ ផា ពូ ប៉ិច អ្យក់ អាវ គ្រឹន ម៉ះ អន់ដីស ជែ កាឡីស ត្រគ់ អន់ ពូ អ្យក់ ទឹប អាវ សាំប៉ាក័ ដេល ពិ។ ៣០ ផា ពូ ប៉រ់ កាណាគ័ ញ៉ា ឡឹង អន់ដីស អន់ ពិ ជែ កាឡីស។ ផា ពូ រ៉ុប អ្យក់ កាណាគ័ ញ៉ា ម៉ះ អន់ដីស ជែ ប៉រ់ សឹត ឡឹង ពូ ណាវ្គ។ ៣១ ផា ប៉ិច កា ពូ ប៉្រគ័ ដាគ់ លូ អន់ដីស នីចម័ អន់ដីស ត្រគ់ ប៉្រគ័ ដាគ់ កា ពូ នីណោ័ះ ដេល។ ៣២ ផា អន់ដីស ប៉ិច ដឹង កា ប៉ាណូស ចំ ឡាក់ ប៉ិច កា អន់ដីស ញ៉ា ចឹង ទី ខា ដេល ប ? យ‌៉័ះ ប៉ាណូស អូ ដាគ់ កា អ្លុ ប៉ិច កា ប៉ាណូស ចំ ឡាក់ ប៉ិច កា អន់ឌែ និះទៅ ដេល។ ៣៣ ផា អន់ដីស ប៉្រគ័ ដាគ់ ដឹង កា ប៉ាណូស ចំ ឡាក់ ប៉្រគ័ ដាគ់ លូ អន់ដីស ចឹង ទី ខា ញ៉ា ? យ‌៉័ះ ប៉ាណូស អូ ដាគ់ កា អ្លុ ប៉្រគ័ ដាគ់ និះទៅ ដេល។ ៣៤ ផា អន់ដីស អន់ ពូ បុល កាណាគ័ ញ៉ា កាតាម កេះណោះ អន់ដីស ម៉ឹង ផា ពូ ចឹង ស៊ង ញ៉ា ចឹង ទី ខា ដេល ប ? យ‌៉័ះ ប៉ាណូស អូ ដាគ់ កា អ្លុ អន់ គួប អន់ឌែ បុល លូ ម៉ឹង ផា ពូ ចឹង ស៊ង និះទៅ ដេល។ ៣៥ ហះកា ត្រគ់ ប៉ិច ចៃ កា តាម៉ឺរ ម៉ះ អន់ដីស ទឹប ប៉្រគ័ ដាគ់ លូ អន់ឌែ។ ផា អន់ ពូ បុល ជែ ម៉ឹង ផា ពូ ចឹង ស៊ង ណោះ ប‌៉្រ័ះ ចឹង អន់ សារ ដាគ់ ខាក់ កា អន់ដីស ឃឺ អន់ដីស ចឹង កេះ គន ប‌៉្រ័ះ ឡាក់ តីស ហ៊្លត ខង អ៊ែ កា ដាគ់ កា ប៉ាណូស ឡាក់ ទី ពុត ពៀក បឺគ អ៊ក លូ កា ប៉ាណូស អូ អ្លុ កាចាំង កា អ៊ែ ប៉្រគ័ ដាគ់ និះទៅ ដេល។ ៣៦ ទឹល នីណោ័ះ ហគ់ អន់ដីស ទី ពុត ពៀក តាប៉ាប តាប៉ុន ឡាក់ កា ប‌៉្រ័ះ ឡាក់ ពឹ អន់ដីស អ៊ែ ទី ពុត ពៀក តាប៉ាប តាប៉ុន ណោះ ដេល។

៣៧ «ជែ ផា កា ពូ ប៉្រគ័ យច ណោះ ដាគ់ ប‌៉្រ័ះ អូ ផា កា អន់ដីស ប៉្រគ័ យច ដេល។ ជែ ចៃគ ថូត ពូ ណោះ ដាគ់ ប‌៉្រ័ះ អូ ចៃគ ថូត អន់ដីស ដេល។ ជែ អ្យក់ យ៉ូ សារ ពូ ណោះ ប‌៉្រ័ះ ចឹង អូ អ្យក់ យ៉ូ សារ អន់ដីស ដេល។ ៣៨ ហគ់ អន់ កាណាគ័ កា ពូ ណោះ ប‌៉្រ័ះ ចឹង អន់ កាណាគ័ កា អន់ដីស ដេល អ៊ែ ចឹង អន់ កាណាគ័ តុត អៀង ចល់ កាខាក់ ឡូត ទឹប តាក្វា។ ប‌៉្រ័ះ ចឹង វ៉ាល់ អន់ កា អន់ដីស ឡាក់ កា អន់ដីស វ៉ាល់ អន់ កា ពូ ណោះ ដេល»។

៣៩ យីស៊ូ កាប ប៉ាន់ដឹប កា ពូ លូ សារ ម៉ោញ ណាវ្គ ផា «ប៉ាណូស ម៉ាម៉ាំង ម៉ាត់ អូ អ្លុ ទុង គួប អ៊ែ ម៉ាម៉ាំង ម៉ាត់ អុះ។ ផា ប៉្រគ័ នីណោ័ះ ចាបះ កា អន់ឌែ ចឹង ឡិ ឡូះ ទិ ពៀរ ដូវ ឡូត។ ៤០ អូ ឃើយ ទី សឹះ ចំ អ្លុ ក្វា ឡឹង ណៃឃូ អុះ ហះកា ផា សឹះ ហៀន គ្រឹប សារ កេះ ណោះ អ៊ែ ចឹង អ្លុ សាម៉ើ លូ ណៃឃូ ដេល។ ៤១ ញ៉ា ត្រគ់ អន់ដីស ហៃ ប៉ប័ សារ យច ថិ ម៉ះ អុះ ម៉ី ឡាក់ កា កាបក់ តេះ កាណុង ម៉ាត់ ហះកា អន់ដីស អូ ប៉ប័ សារ អន់ដីស ប៉្រគ័ យច តីស ឡាក់ កា តាំពៀក អ៊្លង អ្វៃ ទួម ពឹង ម៉ាត់ អន់ដីស ទៅ។ ៤២ ផា ហៃ អូ ប៉ប័ អ៊្លង អ្វៃ ទួម ពឹង ម៉ាត់ អន់ដីស ទៅ ញ៉ា ត្រគ់ អន់ដីស ខឹន កាប លូ អុះ ម៉ី ផា "ពឹះ អន់ អាញ់ ប៉ាតឹត អ្យក់ ឡាច់ កាបក់ តេះ កាណុង ម៉ាត់ អីស"។ អឺ ប៉ាណូស តាគ់ អំប៉្រគ័ ដាគ់ ហគ់ អ្យក់ ឡាច់ អ៊្លង កាណុង ម៉ាត់ អន់ដីស ទៅ ហិ ណោះ អន់ដីស ចឹង ហៃ ប៉ប័ សាឡះ ចឹង អ្លុ ប៉ាតឹត អ្យក់ ឡាច់ កាបក់ តេះ កាណុង ម៉ាត់ អុះ ម៉ី អន់ដីស។

៤៣ «តើម អ៊្លង ដាគ់ អូ អ្លុ ប៉ាំងកើត ប៉្លៃ អ៊ក អុះ តើម អ៊្លង អូ ដាគ់ កា អូ អ្លុ ប៉ាំងកើត ប៉្លៃ ដាគ់ និះទៅ ដេល ៤៤ ខង ពូ អន់ហ្នាល់ តើម អ៊្លង ដាគ់ លើ អូ ដាគ់ ញន កា ប៉្លៃ អ៊ែ។ អូ ឃើយ ទី ពឿ អ្លេះ ប៉្លៃ អង់កាច លូ ប៉្លៃ ហ្រា ឡឹង គុំ សាលៀ អុះ។ ៤៥ ប៉ាណូស ដាគ់ អ៊ែ ប៉្រគ័ ដឹង ង៉ារ ដាគ់ និះទៅ ដេល ខង កាណុង ពុត អ៊ែ ទី ដឹង សារ ដាគ់។ ប៉ាណូស អូ ដាគ់ អ៊ែ ប៉្រគ័ ដឹង ង៉ារ អូ ដាគ់ ដេល ខង កាណុង ពុត អ៊ែ ទី ដឹង សារ អូ ដាគ់ ខង ពឹរ ប៉ាណូស ឌុ កាប ពួយ សារ ញ៉ា ឡាក់ ទី ប៉ាញ័ កាណុង ពុត។

៤៦ «ញ៉ា ត្រគ់ អន់ដីស អើ អាញ់ ផា "អឺ ពឹ តាំងឡា ម៉ៃគ តាំងឡា" ហះកា អន់ដីស អូ ប៉្រគ័ ពួយ ប៉ានឹរ អាញ់ នីអៀ ? ៤៧ អាញ់ ប៉រ់ រ៉ះ អន់ អន់ដីស អ្លុ អន់តគ់ ទិ ប៉ាណូស បក់ ពឹះ ប៉ាគ់ អាញ់ លូ កាតាំង ប៉ានឹរ អាញ់ កេះណោះ ប៉្រគ័ ពួយ អ៊ែ ណោះ ពៀប ឡាក់ កា ប៉ាណូស នីចម័ ? ៤៨ ឃឺ អ៊ែ ណោះ ពៀប ឡាក់ កា ប៉ាណូស ម៉ោញ ដូវ ផះ ប៉្រគ័ ហី អ៊ែ សីរ ឡូះ តុត ជ្រុ កេះណោះ ចៃគ អញ់ជុង អំប៉ាំង អំហ្មោ តាទៀរ។ យ‌៉័ះ ប៉្លៃង បី តីស លូ ទៀក រ៉ាឡាប តឹ ហី ណោះ កាតាម កា ហី ណោះ អូ យ៉ើល អុះ ខង អ៊ែ ប៉្រគ័ ណោះ កាង័ កាចាប័ កេះ។ ៤៩ កាប៉ាច់ បក់ កាតាំង ប៉ានឹរ អាញ់ ដេល ហះកា អ៊ែ អូ ប៉្រគ័ ពួយ អ៊ែ ណោះ ឡាក់ កា ប៉ាណូស បក់ ប៉្រគ័ ហី អូ ទី សីរ ឡូះ ចៃគ អញ់ជុង អុះ។ ប៉ាគ់ ប៉្លៃង បី តីស លូ ទៀក រ៉ាឡាប តឹ ហី ណោះ ហី អ៊ែ ណោះ កា ព្លូក រ៉ាយ រ៉ាំ ឡូត»។

៧

សារ យីស៊ូ តាគ់ អន់ដាគ់ ទុច ម៉ៃគ តាហាន សុនសាត រ៉ូម

១ ប៉ាគ់ យីស៊ូ រ៉ះ សារ ទិណោ័ះ អន់ កា មួត ប៉ាសុន សាំយ៉ាំង កេះៗ អ៊ែ ចាក ម៉ុត កាណុង មឿង កាផានឹម ឡគ។ ២ ពឹង មឿង ណោះ ទី ម៉ៃគ តាហាន សុនសាត រ៉ូម ម៉ោញ ដូវ អ៊ែ ទី ទុច ម៉ោញ ឡាក់ ដាគ់ ត្រគ់ ពុត អ៊ែ ខាក់ ទុច អ៊ែ ណោះ អីគ យ៉ឹប ប៊ែត ចឹង តោ័។ ៣ ផះ ម៉ៃគ តាហាន ណោះ កាតាំង ពូ រ៉ះ ឡឹង សារ យីស៊ូ អ៊ែ កា ប៉្រើ មួត ក្រាគ់ តាំងកង់ សុនសាត អ៊ីស្រាអ៊ែល ឡាំ ឡោម ជៀក យីស៊ូ ឡាំ តាគ់ អន់ដាគ់ ទុច អ៊ែ ណោះ។ ៤ មួត ក្រាគ់ តាំងកង់ ណោះ អន់ឌែ ឡាំ ប៉ាគ់ ចារ យីស៊ូ លូ កាប ឡោម ផា «ម៉ៃគ តាហាន ណោះ អ៊ែ កា ប៉ាណូស ដាគ់ អីស ត្រគ់ តង័ អ៊ែ ណើ ៥ ខង អ៊ែ ប៉ិច កា សុនសាត ពិន ទឹប អ៊ែ អន់ លៀន ប៉្រើ ពូ ប៉្រគ័ រ៉ោង ម៉ោញ អន់ កា ពិន ដេល»។ ៦ យីស៊ូ កា ឡាំ អន់ឌូ លូ អន់ឌែ តាទឹច។ ប៉ាគ់ ក្យាម័ ចឹង ទឹល កេះ ម៉ៃគ តាហាន សុនសាត រ៉ូម ណោះ ប៉្រើ គួប អ៊ែ ឡាំ រ៉ះ លូ យីស៊ូ ផា «អឺ ពឹ តាំងឡា យ‌៉័ះ អីស អូ ម៉ុត កាណុង ហី អាញ់ កា ដាគ់ ដេល ខង អាញ់ ឡាក់ ប៉ាណូស អូ គឹត អូ ខា អូ ឃឺ ចឹង ជៀក អីស ម៉ុត កាណុង ហី អាញ់ អុះ។ ៧ ញន ខ អា ហង បះ អាញ់ អូ ខឹន ឡាំ ឡាកោ អាញ់ ទៅ ប៉ាគ់ អីស។ ប៉រ់ អីស កាប តាគ់ អន់ដាគ់ ឡឹង ណោះ ម៉ោញ នឹរ ទុច អាញ់ អា កា អ៊ែ ដាគ់ ហង។ ៨ អាញ់ អ្លុ អន់តគ់ ខង អាញ់ កា អ្វៃ អន់តេ័ះ ប៉ានឹរ ពូ ដេល កា ទី គន តាហាន អ្វៃ កាន់តេ័ះ ប៉ានឹរ អាញ់ និះទៅ ដេល។ ផា អាញ់ ប៉្រើ តាហាន ម៉ោញ ដូវ ឡាំ ណោះ អ៊ែ ចឹង ឡាំ ផា អាញ់ ប៉្រើ សឹត ណោះ អ៊ែ ចឹង សឹត។ ផា អាញ់ ប៉្រើ ទុច ប៉្រគ័ ង៉ារ ញ៉ា អ៊ែ កា ប៉្រគ័ ពួយ ដេល»។ ៩ ផះ យីស៊ូ កាតាំង នីណោ័ះ អ៊ែ ញម ខាក់ កា ម៉ៃគ តាហាន សុនសាត អន់ទៀគ ណោះ សឿ កាខាក់។ កេះណោះ កាលែង គែង មួត ប៉ាសុន បក់ ចាក ពួយ អ៊ែ លូ កាប ផា «អាញ់ ប៉រ់ រ៉ះ កា អន់ដីស កាណុង សុនសាត អ៊ីស្រាអ៊ែល អា អាញ់ អូ ឃើយ ប៉ប័ ពឿ សឿ កេង ខាក់ ឡាក់ កា អ៊ែ អា អុះ»។ ១០ មួត បក់ ម៉ៃគ តាហាន សុនសាត រ៉ូម ប៉្រើ ឡាំ ណោះ អន់ឌែ កា សឹត ប៉ាគ់ ហី ណាវ្គ ប៉ប័ ទុច ណោះ ដាគ់ កេះ។

សារ យីស៊ូ តាគ់ អង់រ៉ីស សឹត គន អង់កាន់ អន់ត្រោ័

១១ ប៉ាគ់ ដារ់ អន់តីគ យីស៊ូ ឡាំ ប៉ាគ់ ស្រុក ណាអ៊ីន ទី មួត សឹះ លូ មួត ប៉ាសុន អៀង ដូវ ចាក អន់ឌូ ដេល។ ១២ ប៉ាគ់ អ៊ែ ចាក ក្យាម័ ចឹង ទឹល អំប៉ារ ទ្រួក ស្រុក កេះ ផាឌី ប៉ប័ ពូ តូង័ ប៉ាទ្រូ ឡាំ តប់។ បក់ តោ័ ណោះ ឃឺ គន អង់កាន់ អន់ត្រោ័ គន អ៊ែ ណោះ ដឹង ម៉ោញ។ ទី ប៉ាណូស អៀង ដូវ ឡាច់ ឡឹង ស្រុក ណោះ ឡាំ តប់ លូ អ៊ែ ដេល។ ១៣ ផះ យីស៊ូ ប៉ប័ អង់កាន់ អន់ត្រោ័ ណោះ អ៊ែ តាប៉ាប តាប៉ុន ខាក់ កេះណោះ អ៊ែ កាប ផា «ជែ ញ៉ាំ ហង»។ ១៤ កេះណោះ អ៊ែ ម៉ុត សាប៉ាគ់ ត្រិ ពូ តូង័ ប៉ាទ្រូ ណោះ មួត បក់ តូង័ កា តាវ ញ៉ត់ ណោះ អ៊ែ កាប ផា «អឺ តាតាម័ ហគ់ អ្យូវ ពិ»។ ១៥ ប៉ាណូស បក់ តោ័ ណោះ កា អ្យូវ អង់អ្វៃ លូ កាកាប ឡូត កេះណោះ យីស៊ូ មប កា មើគ អ៊ែ ទៅ។ ១៦ ប៉ាណូស ទិឌូ ពូ អ្យូគ ខាក់ លូ កាប ប៉ានេ ប‌៉្រ័ះ ប៊កកាតយ័ ផា «ទី រ៉ាគឹយ ប‌៉្រ័ះ តីស ម៉ោញ ឡាំ អ្វៃ ពឹង កាំឡាំង ពិន កេះ» លូ កាប ណាវ្គ ផា «ប‌៉្រ័ះ ប៊កកាតយ័ ពឹះ តង័ ប៉ាសុន អ៊ែ កេះ»។ ១៧ ពូ រ៉ះ ឡឹង សារ យីស៊ូ តាគ់ អង់រ៉ីស សឹត ប៉ាណូស តោ័ អា កា លៅ ប៉ាញ័ ទឹប ខេត យូដា លូ ស្រុក ចារ ក្យាម័ រណោះ ហង។

សារ វគ័ យូហាន អំប៉ញ់ កា យីស៊ូ

១៨ មួត សឹះ វគ័ យូហាន កា រ៉ះ សារ ទិណោ័ះ កា វគ័ យូហាន អ៊ែ កា អើ ពឹះ សឹះ ពៀរ ដូវ។ ១៩ កេះណោះ អ៊ែ ប៉្រើ មួត សឹះ ពៀរ ដូវ ណោះ ឡាំ អំប៉ញ់ លូ យីស៊ូ ផា «អីស ហង ប បក់ ត្រគ់ ជឹរ តង័ ញឹន ? លើ កា ញឹន ត្រគ់ ក្យាគ់ ម៉ោញ ដូវ ណាវ្គ ?» ២០ មួត សឹះ ពៀរ ដូវ ណោះ កា ពឹះ ទឹល កា រ៉ះ លូ យីស៊ូ ផា «វគ័ យូហាន ឡាក់ ប៉ាំងហុំ ពូ អ៊ែ ប៉្រើ ញឹន ឡាំ អំប៉ញ់ លូ អីស "អីស ហង ប បក់ ត្រគ់ ជឹរ តង័ ញឹន ? លើ កា ញឹន ត្រគ់ ក្យាគ់ ម៉ោញ ដូវ ណាវ្គ ?"» ២១ ផះ ណោះ យីស៊ូ តាគ់ អន់ដាគ់ បក់ អីគ ព្លុ អន់ទៀគៗ លូ ប៉ាណូស ប‌៉្រ័ះ ប៉្រគ័ ទឹប អ៊ែ តាគ់ អន់ដាគ់ មួត ម៉ាម៉ាំង ម៉ាត់ អៀង ដូវ កើត តាតារ ដេល។ ២២ យីស៊ូ តើល មួត សឹះ ពៀរ ដូវ ណោះ ផា «ហគ់ អន់ដីស សឹត រ៉ះ កា យូហាន សារ ញ៉ា ឡាក់ អន់ដីស ទី ប៉ប័ លូ សារ អន់ដីស ទី កាតាំង អា ពិ។ ប៉ាណូស ម៉ាម៉ាំង ម៉ាត់ កើត តាតារ ប៉ាណូស រ៉ាំងវែន ជុង តី កើត អ្លុ ចាក ប៉ាណូស ត្រគ់ រ៉ោះ កើត ដាគ់ ប៉ាណូស ក្លឹក ក្លំ កើត កាតាំង ប៉ាណូស តោ័ កា រ៉ីស សឹត ណាវ្គ សារ ដាគ់ ម៉ះ ប‌៉្រ័ះ កាតាំង ទឹល មួត ថុក ញ៉ាក ដេល។ * ២៣ ប៉ាណូស ចំ សឿ អាញ់ អូ អ្វះ ឡាកោ ណោះ ចឹង សាណុក សាវ៉ាក តាទឹច ហង»។

២៤ ប៉ាគ់ សឹះ វគ័ យូហាន សឹត រ៉ាវ៉ាច់ កេះ យីស៊ូ រ៉ះ សារ វគ័ យូហាន កា កាំឡាំង អៀង ផា «ផះ អន់ដីស ឡាំ ប៉ាគ់ ស៊្រែ តីស ពែ អន់ដីស ឡាំ ណាំង ហៃ កាណាគ័ ញ៉ា ? អន់ដីស ឡាំ ហៃ តើម ត្រាង យ៉ើល កា ខ្យាល ប ? ២៥ អន់ដីស ឡាំ ហៃ កាណាគ័ ញ៉ា ? អន់ដីស ឡាំ ណាំង ហៃ ប៉ាណូស កាស៊ប ពៀត ដាគ់ ឡាយ៉ាម័ ប ? មួត ប‌៉្រ័ះ ប៉ាត្រង័ បក់ កាស៊ប ពៀត ដាគ់ ឡាយ៉ាម័ ឃឺ មួត បក់ អ្វៃ ពឹង ហី សាដាច់។ ២៦ ទឹល នីណោ័ះ អន់ដីស ឡាំ ហៃ កាណាគ័ ញ៉ា ? ឡាំ ហៃ រ៉ាគឹយ ប‌៉្រ័ះ ប ? ត្រគ់ ហង ! អាញ់ ប៉រ់ រ៉ះ ផា អ៊ែ ណោះ ក្វា ឡឹង រ៉ាគឹយ ប‌៉្រ័ះ ណាវ្គ។ ២៧ យូហាន អា ហង ពូ ច្រាគ់ រ៉ះ កាណុង ផាប់ រ៉ាន់ដាប់ ប៉ានឹរ ប‌៉្រ័ះ ផា៖

"អាញ់ ចឹង ប៉្រើ ម៉ោញ ដូវ ប៉ាតាង អាញ់ អន់ ឡាំ អន់ទ្រួល ឡឹង អីស

ភឿ ទ្រៀម ទ្រង អន់ កា អីស"†។

យូហាន អា ហង ឡាក់ ប‌៉្រ័ះ ប៉្រើ ឡាំ អន់ទ្រួល ឡឹង អាញ់ ណោះ។ ២៨ អាញ់ ប៉រ់ រ៉ះ ផា ទិ ប៉ាណូស ឡាក់ កើត ពឹង អង់កក់ តេះ អា អូ ទី ពឿ តីស ឡឹង យូហាន អា អុះ ហះកា ទិ ប៉ាណូស ប‌៉្រ័ះ រ៉ាំងហៃ រ៉ាំងខ្យា បក់ ចំ ថិ ឡឹង ពូ អ៊ែ ណោះ ឃឺ តីស ឡឹង យូហាន ណាវ្គ»។ ២៩ កាប៉ាច់ មួត ប៉ាសុន លូ មួត អ្យក់ រ៉ាបៃ ទិណោ័ះ ឡាក់ អ្វៃ សាំយ៉ាំង យីស៊ូ ណោះ អន់ឌែ ឃឹត ផា ប‌៉្រ័ះ ដាគ់ តាទឹច ខង អន់ឌែ ប៉្រើ វគ័ យូហាន ប៉ាំងហុំ អន់ឌែ ពែ។ ‡ ៣០ កាប៉ាច់ មួត ផារ៉ាស៊ី លូ មួត ឡាក់ អ្លុ ចាបាប់ កេង ឡឹង ពូ អន់ឌែ អូ សឿ ផា ប‌៉្រ័ះ ទ្រៀម ង៉ារ ណោះ សាំរ៉ាប់ កា អន់ឌែ អុះ ឃឺ អន់ឌែ អូ ចៃ អន់ វគ័ យូហាន ប៉ាំងហុំ អន់ឌែ អុះ។

៣១ យីស៊ូ កាប ណាវ្គ ផា «អាញ់ ត្រគ់ ប៉ាន់ដឹប ប៉ាណូស រ៉ាំងហាវ អា វ៉ឹច លូ ប៉ាណូស នីចម័ ? អន់ឌែ ណោះ ឡាក់ កា ញ៉ា ? ៣២ ឃឺ អន់ឌែ ណោះ ពៀប ឡាក់ កា គន សាស្វា អ្វៃ សាមយ រ៉ល់ រតាឡាត កាប កា គួប សោប ផា៖

"ញឹន ខ្លោម ច្យាប័ អន់ កា អន់ដីស

ហះកា អន់ដីស អូ ចៃ កាតាប័ អុះ

ញឹន ញ៉ាំ កា ប៉ាទ្រូ

ហះកា អន់ដីស អូ ចៃ ញ៉ាំ ពួយ ដេល"។

៣៣ ខង យូហាន ពឹះ ប៉ាគ់ អា អ៊ែ កំ អូ សា សាណា អូ អៃត តាពែ ហះកា អន់ដីស ផា កា អ៊ែ ប៉ាណូស ប‌៉្រ័ះ ប៉្រគ័។ ៣៤ កាប៉ាច់ ប៉ាណូស អាញ់ កា ពឹះ ប៉ាគ់ អា ដេល អាញ់ អូ កំ អុះ អាញ់ អៃត តាពែ សា សាណា ហះកា អន់ដីស ផា "ហៃ អ៊ែ អា ហាន អៃត ហាន សា ទឹប រ៉ាំពង លូ ប៉ាណូស អូ ដាគ់ លូ មួត អ្យក់ រ៉ាបៃ"។ ៣៥ ហះកា ពូ ចឹង អ្លុ អន់តគ់ ផា សារ ហ្យាំង សាឡាច់ ម៉ះ ប‌៉្រ័ះ ប៊កកាតយ័ ដាគ់ ត្រង់ តាទឹច ផា ពូ ប៉្រគ័ ពួយ សារ ហ្យាំង សាឡាច់ ណោះ»។

សារ អង់កាន់ ប្លោះ ប្លាល ឡាប សាប៊ូ បោផូវ ពឹង យីស៊ូ

៣៦ ទី កាម៉ាក័ គែង មួត ផារ៉ាស៊ី ម៉ោញ ដូវ ជៀក យីស៊ូ ឡាំ សា សាណា ប៉ាគ់ ហី អ៊ែ យីស៊ូ កា ឡាំ ប៉ាគ់ ហី កាម៉ាក័ ណោះ តាទឹច កេះណោះ អ្វៃ សា លូ អ៊ែ។ § ៣៧ ហៃ ពឹង មឿង ណោះ ទី អង់កាន់ ម៉ោញ ដូវ អ៊ែ ប្លោះ ប្លាល ផះ អ៊ែ អ្លុ អន់តគ់ ផា យីស៊ូ អ្វៃ សា សាណា ពឹង ហី កាម៉ាក័ ផារ៉ាស៊ី ណោះ អ៊ែ កា អ្យក់ ចាយ ដាគ់ ឡាយ៉ាម័ ឡាំ ណាំង យីស៊ូ កាណុង ចាយ អ៊ែ ចឹក ណោះ ឃឺ សាប៊ូ បោផូវ។ ៣៨ អ៊ែ អ្វៃ គែង អង់កក់ កាដាប ហះ ជុង យីស៊ូ ទឹប ញ៉ាំ ហូរ័ ទៀក ម៉ាត់ សប់ ជុង យីស៊ូ អ៊ែ អ៊្យូត លូ សក់ កល់ កេះណោះ អ៊ែ ចុំ ជុង លូ ឡាប សាប៊ូ បោផូវ។ ៣៩ កាម៉ាក័ តាំងឡា ហី សិច ស៊ីម៉ូន បក់ ជៀក យីស៊ូ ឡាំ សា ណោះ អ៊ែ ប៉ប័ នីណោ័ះ អ៊ែ កា ឃឹត កាណុង ពុត ផា «ផា អ៊ែ អា រ៉ាគឹយ ប‌៉្រ័ះ តាទឹច ចាបះ កា អ៊ែ ចឹង អ្លុ អន់តគ់ ផា អង់កាន់ សាប៉ាគ់ អ៊ែ អា ឃឺ អង់កាន់ ប្លោះ ប្លាល ណោះ អ៊ែ ចឹង អូ អន់ សាប៉ាគ់ អុះ»។ ៤០ យីស៊ូ កាប ផា «អឺ ស៊ីម៉ូន អាញ់ ប៉ិច រ៉ះ សារ លូ អីស ប៊ែត»។ ស៊ីម៉ូន តើល ផា «រ៉ះ ពិ ណៃឃូ»។ ៤១ យីស៊ូ កាប ផា «ទី ប៉ាណូស ពៀរ ដូវ ទួម លៀន ប៉ាណូស ម៉ោញ ដូវ។ ម៉ោញ ដូវ ៥០០ លៀន កាក់ ម៉ោញ ដូវ ណាវ្គ ៥០ លៀន កាក់ *។ ៤២ ញន កា អន់ឌែ អូ ទី លៀន ស៊ង តាំងឡា លៀន ណោះ កា អ្លាត ដោះ អូ ប៉្រើ អន់ឌែ ស៊ង ហង។ ទឹល នីណោ័ះ អន់ឌែ ពៀរ ដូវ ណោះ បក់ អ៊ែ ចំ ចឹង ប៉ិច កា តាំងឡា លៀន ហ៊្លត ឡឹង គួប ?» ៤៣ ស៊ីម៉ូន តើល ផា «តាម ពុត អាញ់ ឃឹត អាញ់ បក់ ទួម អៀង»។ យីស៊ូ តើល ផា «អីស ផា ណោះ ត្រគ់ ហង»។ ៤៤ កេះណោះ យីស៊ូ កាលែង ហៃ គែង អង់កាន់ ណោះ ហះកា កាកាប លូ ស៊ីម៉ូន ផា «អីស ហៃ អង់កាន់ អា ពិ អាញ់ ម៉ុត ពឹង ហី អីស ហះកា អីស អូ អន់ ទៀក កា អាញ់ រ៉ាវ ជុង អាញ់ អុះ ហះកា ណាង អា អ៊ែ ហូរ័ ទៀក ម៉ាត់ សប់ ជុង អាញ់ ទឹប អ៊្យូត លូ សក់ កល់ អ៊ែ ទៅ សាំ។ ៤៥ អីស អូ ទី ចុំ អាញ់ អុះ ហះកា ឡឹង អាញ់ ម៉ុត ពែ ណាង អា ចុំ ជុង អាញ់ លើយ។ ៤៦ អីស អូ ទី អ្យក់ សាងី ឡាប ពឹង កល់ អាញ់ អុះ ហះកា ណាង អា អ៊ែ ជ្រោ សាប៊ូ បោផូវ ឡាប ពឹង ជុង អាញ់។ ៤៧ ខ អា ហង បះ អាញ់ ប៉រ់ រ៉ះ កា អីស ផា ណាង អា ទី ពុត ប៉ិច ចៃ អៀង នីអៀ ខង សារ អ៊ែ យច អៀង ណោះ ប‌៉្រ័ះ អ្លាត ដោះ កេះ។ ហះកា បក់ ចំ ប‌៉្រ័ះ អ្លាត ដោះ សារ អ៊ែ យច ប៊ែត បក់ ណោះ ទី ពុត ពៀក ប៉ិច ចៃ ប៊ែត ដេល»។ ៤៨ កេះណោះ យីស៊ូ រ៉ះ កា អង់កាន់ ណោះ ផា «អឺ ណាង សារ អីស យច អាញ់ អ្លាត ដោះ កេះ»។ ៤៩ ទិ កាំឡាំង បក់ អ្វៃ ហះ ចារ ណោះ អន់ឌូ លូ អ៊ែ ពូ ឃឹត កាណុង ពុត ផា «ប៉ាណូស នីចម័ អ៊ែ អា បះ អ្លុ អ្លាត ដោះ សារ ប៉ាណូស យច នីអៀ ?» ៥០ យីស៊ូ រ៉ះ កា អង់កាន់ ណោះ ផា «ប‌៉្រ័ះ តង័ អីស កេះ ញន កា អីស សឿ ហគ់ សឹត ដាគ់ ប៉ាឡឹង ពិ»។

៨

សារ មួត អង់កាន់ ចាក ពួយ យីស៊ូ

១ ប៉ាគ់ ដារ់ អន់តីគ ឡឹង ណោះ ណាវ្គ យីស៊ូ ចាក ឡាំ ប៉ាគ់ មឿង លូ ស្រុក អន់ទៀគៗ ភឿ រ៉ះ សារ ដាគ់ ឃឺ សារ ប‌៉្រ័ះ រ៉ាំងហៃ រ៉ាំងខ្យា។ មួត សឹះ ១២ ដូវ កា ឡាំ អន់ឌូ លូ អ៊ែ ដេល។ ២ ទឹប ទី អង់កាន់ អន់ដា ឡាក់ អ៊ែ តាគ់ អន់ដាគ់ ឡឹង អីគ ព្លុ អន់ទៀគៗ លូ ទ្រុះ ឡាច់ ប‌៉្រ័ះ បឺគ អន់ ឡាច់ កា ឡាំ អន់ឌូ ដេល។ ម៉ោញ ឃឺ ម៉ារី ឡាក់ ពូ អើ ផា ប៉ាណូស ឡឹង ស្រុក ម៉ាដាឡា ឡាក់ ប‌៉្រ័ះ បឺគ តាំប៉ើះ ទី ឡាច់ ឡឹង អ៊ែ ៣ លូ យ៉ូអាន់ កាម៉ាញ់ ឃូសា ឡាក់ ប៉្រគ័ ម៉ៃគ ពូ ឡាក់ ប៉្រគ័ ង៉ារ ពឹង ហី សាដាច់ ហេរត ស៊ូសាន លូ អង់កាន់ អន់ទៀគៗ អៀង ដូវ ណាវ្គ ឡាក់ អ្យក់ រ៉ាស អំប៉ាស ម៉ះ អន់ឌែ ទៅ ភឿ តង័ យីស៊ូ លូ មួត សឹះ អ៊ែ។

សារ យីស៊ូ រ៉ះ សារ ប៉ាន់ដឹប អន់ទៀគៗ

៤ ផះ ទី ប៉ាណូស អៀង កាខាក់ ពឹះ ឡឹង ស្រុក អន់ទៀគៗ ឡាំ ប៉ាគ់ ចារ យីស៊ូ ណោះ អ៊ែ រ៉ះ សារ ប៉ាន់ដឹប ម៉ោញ លូ ពូ ផា ៥ «ទី កាម៉ាក័ ម៉ោញ ដូវ ចាក ឡាំ ចី តីល ពៀ។ ផះ អ៊ែ ចី ណោះ ទី តីល ពៀ អន់ដា ឡិ ពឹង ទ្រង ពូ ចាក ចគ័ លូ សៃម ចោះ ទិ។ ៦ តីល អន់ដា ឡិ ពឹង តេះ ទី អំហ្មោ។ ប៉ាគ់ អ៊ែ ហ៊ន កេះ កា ឡាយ៉ោ ក្រោះ ខង តេះ ណោះ អូ អ្យោគ។ ៧ ទី តីល អន់ដា ឡិ ពឹង តេះ ចារ ទី សាលៀ។ ប៉ាគ់ អ៊ែ ហ៊ន កេះ សាលៀ កា ហ៊ន អន់ឌូ ដេល លូ រឹត កាត្រោប ពៀ ណោះ អូ អន់ ប៉្លោហ ហាវ។ ៨ តីល អន់ដា ណាវ្គ ឡិ ពឹង តេះ ដាគ់។ តីល ណោះ កា ហ៊ន ហាវ ប៉ាំងកើត ប៉្លៃ ប៉ាកាវ ម៉ោញ កើត ១០០»។ ប៉ាគ់ អ៊ែ កាប ឡឹង សារ ទិណោ័ះ កេះៗ យីស៊ូ កាប កា ពូ តុត ពុត ផា «ពឿ កាតាំង សារ អា អ្យក់ ឃឹត ចាជ្រែប ពិ !»។

៩ មួត សឹះ អំប៉ញ់ លូ អ៊ែ ផា «សារ កាប ពៀប អា នីចម័ អីស ប៉ិច កាប ណោះ ?» ១០ យីស៊ូ តើល អន់ឌែ ផា «អាញ់ ចឹង រ៉ះ អន់ អន់ដីស ហ្លង់ សារ អោន សាគឹម ឡឹង សារ ប‌៉្រ័ះ រ៉ាំងហៃ រ៉ាំងខ្យា។ ហះកា ពូ អន់ទៀគ អាញ់ អូ រ៉ះ អន់ ពូ ហ្លង់ អុះ អាញ់ រ៉ះ ដឹង សារ ប៉ាវ៉ាម ដោច ភឿ អន់ អន់ឌែ ហៃ កា អូ ប៉ប័ អុះ អន់ អន់ឌែ សាំយ៉ាំង ហះកា អូ ហ្លង់ ដេល។ ១១ សារ កាប ប៉ាន់ដឹប ណោះ ឃឺ នីអៀ តីល ពៀ ណោះ ឃឺ ប៉ានឹរ ប‌៉្រ័ះ ប៊កកាតយ័។ ១២ ប៉ាណូស បក់ អន់ដា ពៀប ឡាក់ កា តីល ពៀ ឡិ ពឹង ទ្រង អន់ឌែ ទី កាតាំង ប៉ានឹរ ប‌៉្រ័ះ ហះកា ម៉ៃគ ប‌៉្រ័ះ បឺគ រ៉ាត អ្យក់ ឡាច់ ប៉ានឹរ ប‌៉្រ័ះ ណោះ ឡឹង ពុត អន់ឌែ ភឿ ជែ អន់ អន់ឌែ សឿ ប‌៉្រ័ះ លូ ជែ អន់ ទី ប‌៉្រ័ះ តង័។ ១៣ ប៉ាណូស អន់ដា ឡាក់ កា តីល ឡិ ពឹង ចារ តេះ ទី អំហ្មោ សាគ់ កាតាំង ប៉ានឹរ ប‌៉្រ័ះ អន់ឌែ កា ហោក សឿ។ ហះកា អន់ឌែ អូ ទី អន់ ប៉ានឹរ ប‌៉្រ័ះ ម៉ុត កាណុង ពុត អន់ឌែ អុះ អន់ឌែ សឿ បាប៊ែត ប៉ាគ់ ទី សារ ឡាំបាក កា អ្លាត សឿ ឡូត។ ១៤ តីល ឡិ ពឹង ចារ សាលៀ ណោះ ឃឺ ទិ បក់ ទី កាតាំង ប៉ានឹរ ប‌៉្រ័ះ ដេល ប៉ាគ់ អន់តីគ សារ វ៉ឹនវ៉ាយ កា រ៉ាស អំប៉ាស លូ សារ ហោក រ៉គ់ ពឹង អង់កក់ តេះ អា កា ម៉ុត កាត្រោប អូ អន់ ប៉ានឹរ ប‌៉្រ័ះ ប៉ាំងកើត សារ ដាគ់ ពឹង អន់ឌែ អុះ។ ១៥ តីល ឡិ ពឹង ចារ តេះ ដាគ់ ណោះ ឃឺ មួត បក់ ទី ពុត ពៀក ដាគ់ ត្រង់ កាតាំង ប៉ានឹរ ប‌៉្រ័ះ កេះ កា សឿ លើយ អូ ទី អ្លាត អុះ លូ ប៉ាំងកើត ប៉្លៃ ប៉ាកាវ ញន កា ពុត អត់ សាំរ៉ាញ័។

១៦ «អូ ទី ពឿ សុះ តាគៀង កេះណោះ អ្យក់ កគ័ កាត្រោប លើ ចៃគ អន់តេ័ះ គ្រេ អុះ ទី ដឹង ពូ អ្យក់ ចៃគ ពឹង ចារ តាគៀង ភឿ តាគ់ តាតារ បក់ ម៉ុត កាណុង ហី។ ១៧ អូ ទី សារ អោន ឡាក់ ចឹង អូ តាំបាង អន់ ពូ ប៉ប័ អុះ អូ ទី សារ សាគឹម ចឹង អូ រ៉ះ អន់ ពូ ហ្លង់ ដេល។ ១៨ ទឹល នីណោ័ះ ហគ់ អន់ដីស ឡាវ៉ាំង លូ ខំ សាំយ៉ាំង ខង ប៉ាណូស ចំ ទី កេះ ចឹង អន់ ធែម ណាវ្គ ហះកា បក់ ចំ អូ ទី ចឹង ត្រគ់ អ្យក់ ឡាច់ កាណាគ័ ញ៉ា ឡាក់ អ៊ែ ឃឹត ផា ឡាកោ អ៊ែ ទី»។

១៩ ផះ ណោះ មើគ លូ អុះៗ យីស៊ូ អន់ឌែ ឡាំ ប៉ាគ់ ចារ អ៊ែ ហះកា អន់ឌែ អូ ទី ទ្រង ម៉ុត ប៉ាគ់ ចារ អ៊ែ អុះ ខង ប៉ាណូស អៀង តាឡាម័។ ២០ ទី ពូ រ៉ះ កា យីស៊ូ ផា «មើគ លូ អុះៗ អីស ពឹះ ប៉ាគ់ អីស អន់ឌែ អ្វៃ កូម័ គែង ឡីង»។ ២១ ហះកា អ៊ែ តើល ពូ ផា «ពឿ ឡាក់ កាតាំង ប៉ានឹរ ប‌៉្រ័ះ ប៊កកាតយ័ កេះណោះ ប៉្រគ័ ពួយ ឃឺ មួត ណោះ ហង មើគ លូ អុះ អាញ់»។

សារ យីស៊ូ ប៉្រគ័ អន់ ស្វាស បី ខ្យាល

២២ ប៉ាគ់ ដារ់ អន់តីគ យីស៊ូ ជឹរ ជិះ ទូក លូ មួត សឹះ កេះណោះ អ៊ែ ផា «ពិ ពិន ឃ្លង តាំងលោ័ ឡាំ ប៉ាគ់ ហាង តោ»។ មួត សឹះ កា ជែវ ទូក ឡាំ លូ អ៊ែ។ ២៣ ផះ អន់ឌែ ឃ្លង ណោះ យីស៊ូ តៃប ហ្លាក់ ផាឌី ទី ខ្យាល តីស តឹ ទៀក តាំងលោ័ ណោះ ប៉្រគ័ អន់ រ៉ាំងក្លាច ទៀក ម៉ុត កាណុង ទូក ប៊ែត ចឹង ប៉ាញ័ ទូក ចឹង កាឡាប់ ហង។ ២៤ មួត សឹះ ឡាំ រ៉ោ យីស៊ូ ផា «ណៃឃូ ! ណៃឃូ ! ពិន ចឹង តោ័ កិញអៀ ហង»។ យីស៊ូ កា អ្យូវ អន់តាវ កេះណោះ ទឹប ខ្យាល លូ ទៀក រ៉ាំងក្លាច ណោះ ខ្យាល លូ ទៀក កា ស្វាស ឡូត។ ២៥ កេះណោះ យីស៊ូ អំប៉ញ់ លូ អន់ឌែ ផា «ញ៉ា អន់ដីស អូ សឿ ប‌៉្រ័ះ ប ?» អន់ឌែ អ្យូគ អ្យឹរៗ លូ ញម ខាក់ ម៉ោញ កាប លូ ម៉ោញ ផា «អ៊ែ អា ប៉ាណូស នីចម័ ? អ៊ែ អ្លុ ទឹប ខ្យាល លូ ទៀក ណោះ ខ្យាល លូ ទៀក រ៉ាប់ អ៊ែ នីអៀ»។

សារ យីស៊ូ តាំងហ្យិត ប‌៉្រ័ះ បឺគ ឡាច់ ឡឹង ប៉ាណូស

២៦ យីស៊ូ លូ មួត សឹះ អន់ឌែ ឃ្លង ទឹល ប៉ាគ់ ហាង ហះ ព្រី សុនសាត កេរ៉ាស៊ីន ឡាក់ អ្វៃ ត្រង់ លូ ខេត កាលីឡេ។ ២៧ ផះ យីស៊ូ ហាវ ប៉ាគ់ គោក កា ទី ប៉ាណូស ឡឹង មឿង ពូ ម៉ោញ ដូវ ឡាក់ ប‌៉្រ័ះ ប៉្រគ័ អ៊ែ ពឹះ ប៉ាគ់ ចារ យីស៊ូ។ អ៊ែ អូ កាស៊ប ពៀត ខោ អាវ ទុញ កេះ កា អូ អ្វៃ ពឹង ហី ដេល អ៊ែ អ្វៃ ដឹង រចារ ពូ តប់ ប៉ាទ្រូ។ ២៨ សាគ់ ប៉ប័ យីស៊ូ អ៊ែ កាដាប សាំប‌៉័ះ លូ កាប ស៊្រែក តុត ពុត ផា «អឺ យីស៊ូ គន ប‌៉្រ័ះ តីស ហ៊្លត ឡឹង ពូ អីស ទី សារ ញ៉ា លូ អាញ់ ? អាញ់ ប៉រ់ ឡោម អីស ជែ តាគ់ ប៉ាណាប អាញ់»។ ២៩ ប‌៉្រ័ះ បឺគ កាប នីណោ័ះ ញន កា យីស៊ូ តាំងហ្យិត ឡាច់ ឡឹង កាម៉ាក័ ណោះ។ ប‌៉្រ័ះ បឺគ ម៉ុត កាណុង អ៊ែ អៀង ទង កេះ។ ពូ តាឡាប័ ញ៉ាម អ៊ែ ទឹប ចៃគ ណូះ លូ កត់ លូ ច្រ្វាល់ ហះកា អ៊ែ វ៉ាក ណូះ សាន់ដូះ ច្រ្វាល់ កេះណោះ ប‌៉្រ័ះ បឺគ ប៉ាណាំ អ៊ែ ឡាំ អ្វៃ ប៉ាគ់ ព្រី ស៊្រែ។ ៣០ យីស៊ូ អំប៉ញ់ លូ អ៊ែ ផា «ពឿ សិច អីស ?» អ៊ែ តើល ផា «អាញ់ សិច តាប៉ល់ តាហាន» ខង ទី ប‌៉្រ័ះ បឺគ អៀង ម៉ុត កាណុង អ៊ែ។ ៣១ ប‌៉្រ័ះ បឺគ ទិណោ័ះ កា ឡោម យីស៊ូ ជែ អន់ អ៊ែ តាំងហ្យិត ឡាច់ អន់ឌែ អន់ ឡិ កាណុង ឡូះ ជ្រុ ចារ ប‌៉្រ័ះ ចៃគ ថូត ប‌៉្រ័ះ បឺគ។ ៣២ ក្យាម័ រណោះ ទី សាគែ អៀង ម៉ោញ តាប៉ល់ ផះ អ្វៃ ណាំង សា រជុង ប៉ានឹម។ មួត ប‌៉្រ័ះ បឺគ ឡោម យីស៊ូ អន់ អន់ឌែ ម៉ុត ពឹង តាប៉ល់ សាគែ ណោះ ឡគ យីស៊ូ កា ភម អន់ ដេល។ ៣៣ មួត ប‌៉្រ័ះ បឺគ កា ឡាច់ ឡឹង កាម៉ាក័ ណោះ ម៉ុត ពឹង សាគែ។ តាប៉ល់ សាគែ កា សាតាក់ ជឹរ ច្រាំង ប៉ានឹម គ្រូគ ឡិ ទិ ពឹង ទៀក តាំងលោ័ ឡង់ ទៀក តោ័ ទិ។

៣៤ ផះ មួត រង សាគែ ប៉ប័ សារ នីណោ័ះ អន់ឌែ កា សាតាក់ សឹត រ៉ះ លូ មួត កាំឡាំង អ្វៃ ប៉ាគ់ មឿង លូ មួត កាំឡាំង បក់ អ្វៃ ប៉ាគ់ ស្រុក តេះ។ ៣៥ កាំឡាំង អៀង កា ឡាំ ហៃ សារ ណោះ ទឹល ប៉ាគ់ ចារ យីស៊ូ អន់ឌែ ប៉ប័ ប៉ាណូស បក់ ប‌៉្រ័ះ បឺគ ឡាច់ ណោះ ពែ។ អ៊ែ អង់អ្វៃ ហះ ជុង យីស៊ូ អ៊ែ ដាគ់ ហ្លង់ កេះ លូ កាស៊ប ពៀត ខោ អាវ ដេល។ ណោះ អន់ឌែ អ្យូគ ទិឌូ។ ៣៦ មួត បក់ ទី ប៉ប័ សារ ណោះ ម៉ាត់ តាំងឡា អន់ឌែ រ៉ះ កា ពូ ឡឹង សារ ប៉ាណូស ប‌៉្រ័ះ ប៉្រគ័ ណោះ អ៊ែ ដាគ់ កេះ។ ៣៧ កាំឡាំង ស្រុក បក់ អ្វៃ រចារ កេរ៉ាស៊ីន ទិឌូ អន់ឌែ ឡោម យីស៊ូ ប៉្រើ អ៊ែ ចាក ឡាច់ ឡឹង ស្រុក ចារ អន់ឌែ ណោះ ខង អន់ឌែ អ្យូគ ខាក់។ ទឹល នីណោ័ះ យីស៊ូ ជឹរ ជិះ ទូក វ៉ីល សឹត ឡគ។ ៣៨ កាម៉ាក័ ឡាក់ មួត ប‌៉្រ័ះ បឺគ ឡាច់ ណោះ ឡោម ប៉រ់ ឡាំ អ្វៃ អន់ឌូ លូ អ៊ែ ដេល ហះកា យីស៊ូ ប៉្រើ អ៊ែ សឹត លូ កាប ផា ៣៩ «ហគ់ សឹត ប៉ាគ់ ហី អីស ទៅ ពិ ! កេះណោះ រ៉ះ សារ ឡាក់ ប‌៉្រ័ះ ប៊កកាតយ័ ទី តាគ់ អន់ដាគ់ អីស»។ កាម៉ាក័ ណោះ កា ចាក រ៉ះ កា កាំឡាំង ពឹង មឿង ឡឹង សារ យីស៊ូ តាគ់ អន់ដាគ់ អ៊ែ។

សារ យីស៊ូ តាគ់ អង់រ៉ីស សឹត គន វគ័ យ៉ៃរ៉ុះ

៤០ ប៉ាគ់ យីស៊ូ សឹត កេះ កាំឡាំង ទិឌូ ហាប់ អ៊ែ ខង ពូ ក្យាគ់ សាណាង ដឹង កា អ៊ែ សឹត។ ៤១ ផះ ណោះ ទី កាម៉ាក័ ម៉ោញ ដូវ សិច យ៉ៃរ៉ុះ អ៊ែ ឡាក់ ក្រាគ់ រ៉ាំងហៃ រ៉ោង អ៊ែ កា ពឹះ កាដាប សាំប‌៉័ះ ហះ ជុង យីស៊ូ លូ ឡោម ជៀក យីស៊ូ ឡាំ ប៉ាគ់ ហី អ៊ែ ៤២ ខង អ៊ែ ទី គន អង់កាន់ ដឹង ម៉ោញ ឃឺ អាញុ ១២ សាណាំ ផះ អីគ យ៉ឹប ក្យាម័ ចឹង តោ័ ឡក់ កេះ។

ផះ យីស៊ូ ចាក រទ្រង ណោះ ទី កាំឡាំង អៀង អង់អ្យេ័ះ គួប សោប ជុំ អ៊ែ។ ៤៣ ផះ ណោះ ទី អង់កាន់ ម៉ោញ ដូវ អីគ ជឹរ អញ់ជុ ទុញ ១២ សាណាំ កេះ។ * អូ ទី ពឿ អ្លុ តាគ់ អន់ដាគ់ អ៊ែ អុះ។ ៤៤ អង់កាន់ ណោះ អ៊ែ ចាក ពួយ ទ្រង អង់កក់ ម៉ុត សាប៉ាគ់ ឡាណុច អាវ យីស៊ូ ផាឌី ផាម អ៊ែ ណោះ កា ង៉ត់ អន់តាន័ ជុង ឡូត។ ៤៥ យីស៊ូ អំប៉ញ់ លូ ពូ ផា «ពឿ សាប៉ាគ់ អាវ អាញ់ ?» ផះ ពូ ប៉ាគែក ផា អូ កាន់តើស អ៊ែ អុះ ណោះ ពេត្រុះ តើល ផា «ណៃឃូ ! ទី កាំឡាំង អៀង អង់អ្យេ័ះ គួប ជុំ អីស អន់ឌែ ទិឌូ កាន់តើស អីស»។ ៤៦ ហះកា យីស៊ូ កាប ផា «ចាបះ កា ទី ប៉ាណូស ម៉ោញ ដូវ សាប៉ាគ់ អាញ់ តាទឹច ខង អាញ់ កាតាំង អំរ៉ាញ អឺញ អាញ់ តាគ់ អន់ដាគ់ ពូ»។ ៤៧ អង់កាន់ ណោះ ហៃ កា ចឹង អោន អូ សាគឹម អុះ អ៊ែ ម៉ុត កាដាប ហះ ម៉ាត់ យីស៊ូ ទឹប អ្យូគ រ៉ារ៉ៃត។ កេះណោះ អ៊ែ រ៉ះ ហះ ម៉ាត់ កាំឡាំង អៀង ឡឹង ខ បះ អ៊ែ សាប៉ាគ់ យីស៊ូ លូ រ៉ះ ផា ឡាកោ អ៊ែ ដាគ់ អីគ ណោះ ដេល។ ៤៨ កេះណោះ យីស៊ូ កាប លូ អ៊ែ ផា «អឺ គន អីស ដាគ់ កេះ ញន កា អីស សឿ។ ចាក ពិ ចាក ដាគ់ ប៉ាឡឹង»។

៤៩ ផះ យីស៊ូ អ្វៃ កាប ទី កាម៉ាក័ ម៉ោញ ដូវ ពឹះ ឡឹង ហី យ៉ៃរ៉ុះ រ៉ះ ផា «គន អង់កាន់ អីស តោ័ កេះ ជែ តាគ់ អង់ខើក ណៃឃូ ហង»។ ៥០ យីស៊ូ កាតាំង សារ កាម៉ាក័ ណោះ រ៉ះ អ៊ែ កា រ៉ះ កា យ៉ៃរ៉ុះ ផា «ជែ ឃឹត អីស ក្រាន័ កា សឿ ដោច ណោះ គន អីស ចឹង រ៉ីស សឹត ហង»។ ៥១ ប៉ាគ់ យីស៊ូ ឡាំ ទឹល ហី កេះ អ៊ែ អូ អន់ ពឿ ម៉ុត ពួយ អ៊ែ ពឹង កាណុង អុះ អន់ ដឹង ពេត្រុះ យ៉ាកុប យូហាន លូ មើគ ពឹ សាស្វា ណោះ ហង។ ៥២ កាំឡាំង ទិឌូ ផះ អ្វៃ ញ៉ាំ អង់ហ្យាំង តាប៉ាប កា សាស្វា ណោះ ហះកា យីស៊ូ រ៉ះ កា អន់ឌែ ផា «ជែ ញ៉ាំ ហង ខង ណាង អា អូ តោ័ អុះ អ៊ែ ក្រាន័ កា តៃប ហ្លាក់ ដោច»។ ៥៣ ពូ កាកីក ប៉ាដើក ប៉ាញ់ចើរ កា យីស៊ូ ខង អន់ឌែ អ្លុ អន់តគ់ ផា ណាង ណោះ តោ័ តាទឹច កេះ។ ៥៤ ហះកា យីស៊ូ ចឹក តី សាស្វា ណោះ លូ កាប ផា «អឺ ណាង ថិ ហគ់ អ្យូវ ឡគ ពិ»។ ៥៥ ប៉ាង៉ាត័ បក់ តោ័ ណោះ កា វ៉ីល សឹត ណាវ្គ សាស្វា ណោះ កា អ្យូវ អង់អ្វៃ ឡូត។ យីស៊ូ ប៉្រើ ពូ អ្យក់ សាណា ញ៉ា អន់ កា សាស្វា ណោះ សា។ ៥៦ មើគ ពឹ សាស្វា អង់កាន់ ណោះ ញម ខាក់ ហះកា យីស៊ូ អូ អន់ អន់ឌែ រ៉ះ សារ ណោះ កា ពូ អ្លុ អុះ។

៩

សារ យីស៊ូ ប៉្រើ សឹះ អ៊ែ ចាក

១ កេះណោះ យីស៊ូ អើ សឹះ ១២ ដូវ ពឹះ តុំ កេះណោះ អ៊ែ អន់ អន់ឌែ ទី អំរ៉ាញ ទ្រុះ ប‌៉្រ័ះ បឺគ ប‌៉្រ័ះ រ៉ឺគ ទិណោ័ះ ទឹប អន់ អន់ឌែ អ្លុ តាគ់ អន់ដាគ់ អីគ ព្លុ អន់ទៀគៗ អន់ ដាគ់ ដេល។ ២ កេះណោះ អ៊ែ ប៉្រើ អន់ឌែ ចាក រ៉ះ សារ រ៉ាំងហៃ រ៉ាំងខ្យា ម៉ះ ប‌៉្រ័ះ ប៊កកាតយ័ ទឹប តាគ់ អន់ដាគ់ ពូ អីគ ព្លុ អន់ ដាគ់ ដេល។ ៣ អ៊ែ អន់តគ់ រ៉ះ កា អន់ឌែ ណាវ្គ ផា «ផះ អន់ដីស ចាក ណោះ ជែ ទ្រុង ឡាំ កាណាគ័ ញ៉ា យ‌៉័ះ អ៊្លង កាទូង កាតាម កាទុង កាតាម សាណា សាណឹត កាតាម លៀន កាក់ កាតាម លូ ជែ ពៀត អាវ ពៀរ តាល់ ដេល។ ៤ ផា អន់ដីស ម៉ុត អ្វៃ ពឹង ហី ចំ កាតាម ប៉រ់ អន់ដីស អ្វៃ ពឹង ហី ណោះ លើយ ទឹល ដារ់ អន់ដីស ចាក ឡាច់ ឡឹង ស្រុក ណោះ។ ៥ ផា ស្រុក ចំ ពូ អូ ហាប់ អន់ដីស អន់ដីស ត្រគ់ ចាក ឡាច់ ឡឹង ស្រុក ណោះ ទឹប តាតូះ ឡាច់ កាបក់ តេះ ឡឹង ជុង ភឿ តាំបាង ផា អន់ដីស អូ ត្រគ់ លូ ពូ»។ ៦ មួត សឹះ កា ចាក រ៉ះ សារ ដាគ់ ណោះ ឡឹង ស្រុក ម៉ោញ ឡាំ ប៉ាគ់ ស្រុក ម៉ោញ លូ តាគ់ អន់ដាគ់ ពូ អីគ ព្លុ គ្រឹប ចារ អន់ ដាគ់ ដេល។

៧ សាដាច់ ហេរត កាតាំង ពូ រ៉ះ ឡឹង ង៉ារ យីស៊ូ ប៉្រគ័ ទិណោ័ះ អ៊ែ កា អូ អ្លុ ចឹង ត្រគ់ ឃឹត នីចម័ អុះ ខង បក់ អន់ដា ផា វគ័ យូហាន រ៉ីស សឹត កេះ។ ៨ បក់ អន់ដា ផា វគ័ អេលីយ៉ា តាំបាង ឡាកោ អន់ ពូ ប៉ប័ កេះ បក់ អន់ដា ណាវ្គ ផា រ៉ាគឹយ ប‌៉្រ័ះ សើគ ពែ ម៉ោញ ដូវ រ៉ីស សឹត។ ៩ ហះកា សាដាច់ ហេរត កាប ផា «យូហាន ណោះ អាញ់ ប៉្រើ ពូ កាសិត អង់កូ កេះ ទឹល នីណោ័ះ ប៉ាណូស បក់ អ្លុ ប៉្រគ័ សារ អំរ៉ាញ នែវ អា ឡាក់ អាញ់ កាតាំង ពូ រ៉ះ អា ពឿ អ៊ែ ណោះ ?» អ៊ែ កា ប៉ិច ឡាំ ហៃ យីស៊ូ ខាក់។

សារ យីស៊ូ អន់ ណុំ ប៉ាំង កា កាំឡាំង អៀង

១០ ប៉ាគ់ មួត សឹះ សឹត កេះ អន់ឌែ រ៉ះ កា យីស៊ូ ទិ ង៉ារ ឡាក់ អន់ឌែ ទី ប៉្រគ័ ណោះ ហង កេះណោះ អ៊ែ ជៀក អន់ឌែ ឡាច់ តាង ឡឹង កាំឡាំង ឡាំ ប៉ាគ់ ស្រុក បេតសៃដា។ ១១ ហះកា កាំឡាំង អ្លុ អន់តគ់ អន់ឌែ កា ឡាំ ពួយ យីស៊ូ ដេល អ៊ែ កា រ៉ាំងហៃ អន់ឌែ លូ រ៉ះ ឡឹង សារ ប‌៉្រ័ះ រ៉ាំងហៃ រ៉ាំងខ្យា អន់ អន់ឌែ សាំយ៉ាំង ទឹប អ៊ែ តាគ់ អន់ដាគ់ ពូ អីគ ព្លុ អន់ ដាគ់ ដេល។ ១២ ប៉ាគ់ ដារ់ ក្យាម័ ចឹង ម៉ាំង កេះ មួត សឹះ ១២ ដូវ ណោះ រ៉ះ កា យីស៊ូ ផា «អីស ប៉្រើ កាំឡាំង សឹត ឡគ ពិ ម៉ាគ់ អន់ឌែ ចាក ណាំង តាច់ សាណា សាណឹត លូ ណាំង ចារ ដំ រស្រុក តេះ បក់ អ្វៃ ក្យាម័ រអា ខង ហះ ចារ អា ឡាង៉ាន់ ខាក់»។ ១៣ ហះកា យីស៊ូ តើល ផា «អន់ដីស អន់ សាណា កា អន់ឌែ សា ណើ»។ ហះកា អន់ឌែ តើល ផា «ញឹន ទី ដឹង ណុំ ប៉ាំង ប៉ាតាម័ កាតុ លូ កា ពៀរ ក្យាំង ទឹល នីណោ័ះ នីចម័ ចឹង ប៉្រគ័ ? ញ៉ា ញឹន ចឹង ឡាំ តាច់ សាណា សាំរ៉ាប់ អន់ កា កាំឡាំង ទិឌូ អា ប ?» ១៤ ខង កាំឡាំង ណោះ កាក់ ដឹង មួត កាម៉ាក័ ឃឺ ៥០០០ ដូវ។ យីស៊ូ រ៉ះ កា មួត សឹះ ផា «ហគ់ អន់ដីស ប៉្រើ អន់ឌែ អង់អ្វៃ ប៉ិន ចារ ៗ ពិ កាណុង ម៉ោញ ចារ ឃឺ ៥០ ដូវ»។ ១៥ មួត សឹះ កា ប៉្រើ កាំឡាំង ទិឌូ អង់អ្វៃ ពឹង តេះ ប៉្រគ័ ឡាក់ កា អ៊ែ រ៉ះ ណោះ ហង។ ១៦ កេះណោះ យីស៊ូ អ្យក់ ណុំ ប៉ាំង ប៉ាតាម័ កាតុ លូ កា ពៀរ ក្យាំង ណោះ ង៉ើយ ហៃ ពឹង ប៉្លៃង ប៉ានេ ប‌៉្រ័ះ កេះណោះ គុ អន់ កា មួត សឹះ ភឿ ជែក អន់ កា កាំឡាំង សា។ ១៧ កាំឡាំង សា ផីគ ទិឌូ។ កេះណោះ អន់ឌែ ទូញ រ៉ាន់ដាប់ ណុំ ប៉ាំង សល់ ឡឹង ពូ សា ណោះ ទី ១២ កាអ្លី។

សារ យីស៊ូ ប៉ាំងហៀន សឹះ អ៊ែ

១៨ ទី ដារ់ ម៉ោញ ផះ យីស៊ូ ម៉ន់ អ្វៃ តាង ឡឹង កាំឡាំង មួត សឹះ អ្វៃ អន់ឌូ លូ អ៊ែ ដេល ណោះ អ៊ែ អំប៉ញ់ លូ អន់ឌែ ផា «កាំឡាំង ពូ ផា អាញ់ អា ឃឺ ប៉ាណូស នីចម័ ?» ១៩ មួត សឹះ តើល ផា «បក់ អន់ដា ផា វគ័ យូហាន ឡាក់ ប៉ាំងហុំ ពូ អន់ដា ណាវ្គ ផា វគ័ អេលីយ៉ា ហះកា ទី បក់ អន់ដា ណាវ្គ ផា រ៉ាគឹយ ប‌៉្រ័ះ សើគ ពែ ម៉ោញ ដូវ រ៉ីស សឹត»។ ២០ កេះណោះ យីស៊ូ អំប៉ញ់ លូ អន់ឌែ ណាវ្គ ផា «កាប៉ាច់ អន់ដីស អន់ដីស ផា អាញ់ អា ប៉ាណូស នីចម័ ?» ពេត្រុះ កា តើល ផា «អីស អា បក់ ប‌៉្រ័ះ ប៊កកាតយ័ រ៉ើស អន់ ប៉្រគ័ សាដាច់»។ ២១ ហះកា យីស៊ូ អន់តគ់ រ៉ះ កា អន់ឌែ អូ អន់ រ៉ះ សារ អា កា ពូ អុះ។ ២២ អ៊ែ រ៉ះ ណាវ្គ ផា «ប៉ាណូស អាញ់ ត្រគ់ ប៉ាណាប អៀង នែវ។ មួត ក្រាគ់ រ៉ាំងហៃ មឿង មួត ម៉ៃគ ក្រាគ់ រ៉ាម៉ះ ប‌៉្រ័ះ លូ ណៃឃូ ប៉ាំងហៀន ចាបាប់ ចឹង អូ ណីស កា អាញ់ អន់ឌែ ចឹង ប៉ាន់តោ័ អាញ់ ហះកា ប៉ៃង ដារ់ ឡឹង ណោះ ប‌៉្រ័ះ ចឹង តាគ់ អង់រ៉ីស សឹត អាញ់ ណាវ្គ»។

២៣ កេះណោះ អ៊ែ រ៉ះ កា កាំឡាំង ទិណោ័ះ ផា «បក់ ពឿ ប៉ិច ចាក ពួយ លូ សឿ អាញ់ ជែ ឃឹត កា ឡាកោ ទៅ ត្រគ់ សាឡាគ់ ឡាកោ គយ អ៊្លង គឹង រ៉ប់ ដារ់ ពួយ អាញ់ ២៤ ខង បក់ ចំ ប៉ិច អ្វៃ រ៉ីស បក់ ណោះ ចឹង តោ័ ហះកា បក់ ចំ តោ័ ញន អាញ់ បក់ ណោះ ចឹង អ្វៃ រ៉ីស។ ២៥ ផា ប៉ាណូស ទី គ្រឹប កាណាគ័ ពឹង អង់កក់ តេះ អា ហះកា ផា អ៊ែ តោ័ ទី ខា ដេល ប ? ២៦ ជែ តាយួស កា ពូ ញន កា ប៉ាណូស អាញ់ លូ ប៉ានឹរ អាញ់ កាប។ ផា បក់ ចំ តាយួស ប៉ាណូស អាញ់ ចឹង អូ អន់ហ្នាល់ បក់ ណោះ ដេល ប៉ាគ់ ដារ់ អាញ់ ជឹរ ទឹប ទី តាតារ ក្លាគ់ ម៉ះ អាញ់ លូ ម៉ះ ពឹ អាញ់ ទឹប អន់ឌូ លូ ប៊យ ប‌៉្រ័ះ ដាគ់ ត្រង់។ ២៧ អាញ់ រ៉ះ កា អន់ដីស តាទឹច ផា ទី កាំឡាំង បក់ អន់ដា ឡាក់ អ្វៃ ហះ អា ចឹង អូ តាន័ តោ័ អុះ អន់ឌែ ចឹង ប៉ប័ សារ ប‌៉្រ័ះ រ៉ាំងហៃ រ៉ាំងខ្យា»។

សារ យីស៊ូ ម៉ាច់ ឡាកោ

២៨ ឃឺ អ៊ែ តាំងហាម ដារ់ ឡឹង យីស៊ូ រ៉ះ សារ ណោះ អ៊ែ ជៀក ពេត្រុះ យូហាន លូ យ៉ាកុប ហាវ ពឹង ប៉ានឹម ភឿ ម៉ន់។ ២៩ ផះ យីស៊ូ ម៉ន់ ផាឌី ម៉ូះ ម៉ាត់ ឡាច់ តាតារ សីង ខោ អាវ អ៊ែ កើត បាក តាំព្លុង។ ៣០ ផះ ណោះ ទី ប៉ាណូស ពៀរ ដូវ អ្វៃ កាកាប លូ អ៊ែ ឃឺ វគ័ ម៉ូសេ លូ វគ័ អេលីយ៉ា ៣១ ទឹប ទី តាតារ ក្លាគ់ ពឹង ឡាកោ អន់ឌែ។ អន់ឌែ កាកាប ឡឹង សារ ឡាក់ យីស៊ូ ចឹង តោ័ ប៉ាគ់ មឿង យេរូសាឡឹម។ ៣២ ពេត្រុះ លូ គួប អ៊ែ អន់ឌែ កាកី តៃប ខាក់ ប៉ាគ់ អន់ឌែ សាទឹរ ប៉ប័ យីស៊ូ ឡាច់ តាតារ ក្លាគ់ លូ ប៉ប័ កាម៉ាក័ ពៀរ ដូវ អន់តាវ អន់ឌូ លូ អ៊ែ ដេល។ ៣៣ ផះ វគ័ ម៉ូសេ លូ វគ័ អេលីយ៉ា ចឹង ចាក ឡាច់ ឡឹង យីស៊ូ ណោះ ពេត្រុះ កាប ផា «ណៃឃូ ញឹន អ្វៃ ហះ អា ដាគ់ ខាក់ ញឹន ចឹង ប៉្រគ័ រ៉ាណើះ ប៉ៃង អន់ កា អីស ម៉ោញ អន់ កា វគ័ ម៉ូសេ ម៉ោញ លូ អន់ កា វគ័ អេលីយ៉ា ម៉ោញ»។ អ៊ែ កាប ណោះ អូ អ្លុ អន់តគ់ ផា អ៊ែ កាប ឡឹង សារ ញ៉ា អុះ។ ៣៤ ផះ ពេត្រុះ អ្វៃ កាកាប ឡឹង សារ ណោះ ផាឌី ទី កាម៉ល់ ពឹះ កាត្រោប អន់ឌែ។ អន់ឌែ អ្យូគ ខាក់ ផះ អន់ឌែ អ្វៃ កាណុង កាម៉ល់ ណោះ។ ៣៥ កេះណោះ អន់ឌែ កាតាំង ប៉ានឹរ កាប ឡឹង កាម៉ល់ ណោះ ផា «អា ហង គន អាញ់ តាំងឡា អាញ់ ទី រ៉ើស * អ៊ែ ហគ់ សាំយ៉ាំង អ៊ែ ពិ»។ ៣៦ កេះ កាតាំង ប៉ានឹរ កាកាប ណោះ អន់ឌែ ប៉ប័ ដឹង យីស៊ូ ម៉ោញ ដូវ អ៊ែ ណាវ្គ។ ផះ រ៉ាំងវ៉ាង ណោះ កា ពឿ កា អន់ឌែ អូ រ៉ះ អុះ សារ អន់ឌែ ប៉ប័ ណោះ។

សារ យីស៊ូ ទ្រុះ ឡាច់ ប‌៉្រ័ះ បឺគ ឡឹង សាស្វា ម៉ោញ ដូវ

៣៧ ប៉ាគ់ ដារ់ អន់តីគ អន់ឌែ ជឹរ ឡឹង ប៉ានឹម កេះ ទី ប៉ាណូស អៀង ឡាំ ប៉ាគ់ ចារ យីស៊ូ។ ៣៨ ផះ ណោះ ទី កាម៉ាក័ ម៉ោញ ដូវ កាណុង កាំឡាំង ណោះ កាប ម៉ៃៗ ផា «អឺ ណៃឃូ អាញ់ ប៉រ់ ឡោម អីស ប៉រ់ អីស តាប៉ាប តាប៉ុន កា គន អាញ់ ណើ ខង អាញ់ ទី គន ដឹង ម៉ោញ ណោះ ហង។ ៣៩ ហៃ ប‌៉្រ័ះ បឺគ ម៉ុត កាណុង អ៊ែ រ៉ប់ អ៊ែ ម៉ុត អ៊ែ ប៉្រគ័ អន់ គន អាញ់ អង់ហ្យាំង លូ សាំប៉ត់ ឡាឡាក សាស្វាល់ ឡាច់ កាំពុះ ពឹរ កាង។ ប‌៉្រ័ះ បឺគ ណោះ ប៉្រគ័ កា អ៊ែ តុត យ៉ឹប កេះណោះ អ៊ែ កា ឡាច់ ឡឹង អ៊ែ ប៊ែត។ ៤០ អាញ់ ឡោម មួត សឹះ អីស ប៉្រើ អន់ឌែ ទ្រុះ ឡាច់ ប‌៉្រ័ះ បឺគ ណោះ កេះ ដេល ហះកា អន់ឌែ ទ្រុះ អូ ឡាច់ អុះ»។ ៤១ យីស៊ូ កាប កា អន់ឌែ ផា «អឺ មួត កាង័ កល់ អូ ចៃ សឿ លូ ទី ពុត អ៊ក ! ត្រគ់ អន់ អាញ់ អ្វៃ ទុញ ប៉ុប ចំ ណាវ្គ លូ អន់ដីស អា ? ប៉ឹះ អ្យក់ គន អីស ណោះ ឡាំ ប៉ាគ់ អាញ់ អា»។ ៤២ ផះ សាស្វា ណោះ ចាក ម៉ុត ប៉ាគ់ យីស៊ូ ប‌៉្រ័ះ បឺគ តាគ់ អំប៉ក់ ឡាឡាក សាស្វាល់ តុត យ៉ឹប ឡូត ហះកា យីស៊ូ កាប កា ប‌៉្រ័ះ បឺគ លូ តាគ់ អន់ដាគ់ សាស្វា ណោះ កេះណោះ ជឹន កា ពឹ អ៊ែ ទៅ។ ៤៣ កាំឡាំង ទិឌូ ញម ខាក់ កា សារ អំរ៉ាញ អឺញ កេង ខាក់ ម៉ះ ប‌៉្រ័ះ ប៊កកាតយ័ ណោះ។

សារ យីស៊ូ ប៉ាំងហៀន សឹះ អ៊ែ ណាវ្គ

ផះ កាំឡាំង ទិឌូ អ្វៃ ញម ឡឹង សារ យីស៊ូ ប៉្រគ័ ណោះ យីស៊ូ រ៉ះ កា មួត សឹះ អ៊ែ ផា ៤៤ «ហគ់ អន់ដីស សាំយ៉ាំង កាខាក់ សារ ទិ អា ពិ បាប៊ែត ណាវ្គ ពូ ចឹង រ៉ុប ជឹន ប៉ាណូស អាញ់ អន់ កា ពូ ប៉្រគ័ បាប»។ ៤៥ ហះកា មួត សឹះ អូ ហ្លង់ ឡឹង សារ អ៊ែ រ៉ះ ណោះ អុះ ខង ប‌៉្រ័ះ អោន សារ ណោះ អូ អន់ អន់ឌែ ហ្លង់។ អន់ឌែ កា អូ ខឹន អំប៉ញ់ អ៊ែ ឡឹង សារ ណោះ ដេល។

៤៦ ផះ ណោះ មួត សឹះ កា កាប ប៉ាគែក លូ គួប សោប ផា កាណុង កាំឡាំង អន់ឌែ ណោះ ពឿ ប៉្រគ័ តីស ឡឹង ពូ។ ៤៧ ហះកា យីស៊ូ ហ្លង់ ឡឹង ពុត អន់ឌែ ឃឹត ណោះ អ៊ែ អ្យក់ សាស្វា ម៉ោញ ដូវ អន់ អន់តាវ ហះ សានែង អ៊ែ។ ៤៨ កេះណោះ អ៊ែ កាប ផា «ពឿ ប៉ិច ចៃ កា សាស្វា អា ញន អាញ់ ឡាក់ កា អ៊ែ ប៉ិច ចៃ កា អាញ់ ដេល ពឿ ប៉ិច ចៃ កា អាញ់ ឡាក់ កា អ៊ែ ប៉ិច ចៃ កា ប‌៉្រ័ះ ប៊កកាតយ័ ឡាក់ ប៉្រើ អាញ់ ពឹះ ប៉ាគ់ អា ដេល។ កាណុង កាំឡាំង អន់ដីស អា ពឿ ប៉ាស្រុ ឡាកោ ថិ ឡឹង ពូ ឃឺ អ៊ែ ណោះ ហង តីស ឡឹង ពូ»។

៤៩ យូហាន រ៉ះ កា យីស៊ូ ផា «ណៃឃូ ញឹន ប៉ប័ ប៉ាណូស ម៉ោញ ដូវ ទ្រុះ ឡាច់ ប‌៉្រ័ះ បឺគ ញន កា សិច អីស។ ញឹន ទឹប អូ អន់ អ៊ែ ប៉្រគ័ នីណោ័ះ អុះ ខង អ៊ែ អូ ចាក ពួយ អីស ឡាក់ កា ញឹន»។ ៥០ ណោះ យីស៊ូ តើល អ៊ែ ផា «ជែ ទឹប អ៊ែ បក់ ពឿ អូ ណាំង សារ លូ អន់ដីស បក់ ណោះ កា កាំឡាំង អន់ដីស ដេល ហង»។

៥១ ប៉ាគ់ ក្យាម័ ចឹង ទឹល ដារ់ កាំឡត់ យីស៊ូ ត្រគ់ ហាវ ពឹង ប៉្លៃង កេះ អ៊ែ កា ចាក ឡាំ ប៉ាគ់ មឿង យេរូសាឡឹម ឡូត។ ៥២ ហះកា អ៊ែ ប៉្រើ សឹះ អ៊ែ បក់ អន់ដា ចាក អន់ទ្រួល ឡឹង អ៊ែ មួត ណោះ កា ចាក ម៉ុត កាណុង ស្រុក សុនសាត សាម៉ារី ភឿ ណាំង ទ្រៀម ចារ អន់ កា អ៊ែ។ ៥៣ ហះកា កាំឡាំង ស្រុក ពូ ណោះ អូ អន់ អ៊ែ អ្វៃ ហះ ណោះ អុះ ខង ពុត អ៊ែ ប៉ិច ឡាំ ប៉ាគ់ មឿង យេរូសាឡឹម។ ៥៤ ផះ យ៉ាកុប លូ យូហាន ប៉ប័ នីណោ័ះ អន់ឌែ កា អំប៉ញ់ លូ យីស៊ូ ផា «នីចម័ ពឹ តាំងឡា អីស ប៉ិច ប កា ញឹន ចឹង អើ ប‌៉្រ័ះ ប៉្រើ ប៉ាឡិ អុញ ឡឹង ប៉្លៃង សា អន់ឌែ អា»។ ៥៥-៥៦ ហះកា យីស៊ូ កាលែង ហៃ លូ កាប កា អន់ឌែ †។ កេះណោះ អន់ឌែ ចាក ឡាំ ប៉ាគ់ ស្រុក ពូ ម៉ោញ ណាវ្គ។

៥៧ ផះ អន់ឌែ ចាក រទ្រង ទី កាម៉ាក័ ម៉ោញ ដូវ កាប លូ យីស៊ូ ផា «អាញ់ ចឹង ប៉្រគ័ សឹះ ចាក ពួយ អីស ដេល យ‌៉័ះ អីស ឡាំ ប៉ាគ់ ចំ កាតាម»។ ៥៨ យីស៊ូ តើល អ៊ែ ផា «សូ ព្រី ទី រ៉ូង័ ម៉ះ អ៊ែ សៃម កា ទី សំប៉ូវ ម៉ះ អ៊ែ ដេល ហះកា ប៉ាណូស អាញ់ អូ ទី ចារ ម៉ុត រ៉ាឡូវ អុះ»។ ៥៩ យីស៊ូ កាកាប លូ ប៉ាណូស ម៉ោញ ដូវ ណាវ្គ ផា «ចុ ចាក ពួយ អាញ់»។ ហះកា អ៊ែ ណោះ តើល ផា «ពឹ តាំងឡា អីស អន់ អាញ់ សឹត តប់ ប៉ាទ្រូ ពឹ អាញ់ ហិ»។ ៦០ ហះកា យីស៊ូ តើល ផា «អន់ ប៉ាណូស តោ័ តប់ គួប អន់ឌែ ពិ។ កាប៉ាច់ អីស ហគ់ ចាក រ៉ះ ឡឹង សារ រ៉ាំងហៃ រ៉ាំងខ្យា ម៉ះ ប‌៉្រ័ះ ប៊កកាតយ័ ពិ»។ ៦១ កេះណោះ ទី ប៉ាណូស ម៉ោញ ដូវ ណាវ្គ រ៉ះ ផា «ពឹ តាំងឡា អាញ់ ចឹង ឡាំ ពួយ អីស ដេល ហះកា អីស អន់ អាញ់ សឹត រ៉ះ លូ កាំឡាំង ហី អាញ់ ហិ»។ ៦២ ហះកា យីស៊ូ រ៉ះ កា អ៊ែ ផា «ប៉ាណូស ចំ ម៉ុត ថៃ ណា កេះណោះ កាលែង ហៃ ញ៉ាៗ គែង ប៉ាអច់ ‡ ប៉ាណូស ណោះ ចឹង អូ ត្រគ់ លូ សារ រ៉ាំងហៃ រ៉ាំងខ្យា ម៉ះ ប‌៉្រ័ះ ប៊កកាតយ័ អុះ»។

១០

សារ យីស៊ូ ប៉្រើ សឹះ អ៊ែ ៧០ ដូវ ចាក អន់ទ្រួល

១ អន់តីគ ឡឹង ណោះ យីស៊ូ ឡាក់ ពឹ តាំងឡា រ៉ើស អ្យក់ សឹះ ៧០ ដូវ * ណាវ្គ កេះណោះ អ៊ែ ប៉្រើ ពូ ចាក ពៀរ ដូវ ៗ ឡាំ អន់ទ្រួល គ្រឹប ស្រុក គ្រឹប មឿង ឡាក់ អ៊ែ ឃឹត ចឹង ឡាំ ណោះ ហង។ ២ យីស៊ូ រ៉ះ កា ពូ ផា «ទី ពៀ អៀង ខាក់ ឡាក់ ត្រគ់ ច្រូត័ ហះកា ប៉ាណូស ច្រូត័ ប៊ែត ដូវ តាឡាម័។ ទឹល នីណោ័ះ ហគ់ អន់ដីស ឡោម ប‌៉្រ័ះ ប៊កកាតយ័ ឡាក់ តាំងឡា ម៉ីរ អន់ អ៊ែ ប៉្រើ ពូ ឡាំ ច្រូត័ ពៀ ពឹង ម៉ីរ អ៊ែ អា។ ៣ ហគ់ ឡាំ ពិ ហៃ អាញ់ ប៉្រើ អន់ដីស ឡាំ អា វ៉ឹច លូ អន់ គន ចៀម អ្វៃ ពឹង អន់តិគ័ តាប៉ល់ សូ ព្រី។ ៤ ជែ ទ្រុង ឡាំ កាតិប លៀន កាទុង លើ កឺប ពៀរ ឃូ អុះ លូ អូ អន់ កាប ឡើ លូ បក់ ពឿ រទ្រង អុះ។ ៥ ផា អន់ដីស ម៉ុត ពឹង ហី ចំ កាតាម សាគ់ ប៉ាន់ដា អន់ដីស ត្រគ់ កាប ផា "អន់ ប‌៉្រ័ះ ប៉្រគ័ អន់ កាំឡាំង ហី អា ទី សារ សាណុក សាវ៉ាក"។ ៦ ផា ប៉ាណូស កាណុង ហី ណោះ ឃឺ ចឹង ទី សារ សាណុក សាវ៉ាក ណោះ អន់ឌែ ចឹង ទី សារ សាណុក សាវ៉ាក ឡាក់ កា អន់ដីស ផា តាទឹច។ ផា អន់ឌែ អូ ឃឺ ចឹង ទី សារ សាណុក សាវ៉ាក សារ អន់ដីស ប៉រ់ ណោះ ចឹង សឹត ប៉ាគ់ អន់ដីស ទៅ។ ៧ ហគ់ អន់ដីស អ្វៃ ពឹង ហី ណោះ ហង លូ សា សាណា សាណឹត ញ៉ា ឡាក់ ពូ អន់ កា អន់ដីស ណោះ ពិ ខង បក់ ប៉្រគ័ ង៉ារ ត្រគ់ ទី លៀន ពូ ច្វាល់។ ជែ តូរ័ ចារ អ្វៃ ឡឹង ហី ម៉ោញ ឡាំ ប៉ាគ់ ហី ម៉ោញ ណាវ្គ។ ៨ ផា អន់ដីស ម៉ុត ពឹង ស្រុក ចំ កាតាម ផា ទី ពូ ហាប់ រ៉ាំងហៃ អន់ដីស លូ អន់ សាណា សាណឹត ញ៉ា កាតាម សា ពិ។ ៩ ទឹប តាគ់ អន់ដាគ់ ពូ អីគ ព្លុ កាណុង ស្រុក ណោះ អន់ ដាគ់ លូ រ៉ះ កា ពូ ផា "សារ រ៉ាំងហៃ រ៉ាំងខ្យា ម៉ះ ប‌៉្រ័ះ ប៊កកាតយ័ ក្យាម័ ចឹង ទឹល ប៉ាគ់ អន់ដីស កេះ"។ ១០ ផា អន់ដីស ម៉ុត ពឹង ស្រុក ចំ កាតាម ផា ពូ អូ ចៃ ហាប់ អូ រ៉ាំងហៃ អន់ដីស ត្រគ់ ឡាច់ ប៉ាគ់ ទ្រង លូ កាប ផា ១១ "យ‌៉័ះ កាបក់ តេះ កាណុង ស្រុក អន់ដីស អា ឡាក់ តឹត ពឹង ជុង ញឹន កា ញឹន ចឹង តាតូះ អន់ កា អន់ដីស ទៅ ដេល។ ហះកា អន់ដីស ត្រគ់ អ្លុ អន់តគ់ ផា សារ រ៉ាំងហៃ រ៉ាំងខ្យា ម៉ះ ប‌៉្រ័ះ ប៊កកាតយ័ ក្យាម័ ចឹង ទឹល កេះ"។ ១២ អាញ់ រ៉ះ កា អន់ដីស ផា ប៉ាគ់ ដារ់ ណោះ មួត មឿង សូដុំ † អន់ឌែ ចឹង ត្រគ់ ថូត ជឺច ឡឹង មួត ស្រុក ណោះ។

១៣ «អឺ មួត ស្រុក ខូរ៉ាស៊ីន អន់ដីស ចឹង ឡាំបាក តាទឹច ហង។ អឺ មួត ស្រុក បេតសៃដា អន់ដីស កា ត្រគ់ ប៉ាណាប ដេល។ ផា មួត មឿង ទីរ៉ូះ លូ មឿង ស៊ីដូន ‡ ទី ប៉ប័ សារ អំរ៉ាញ អឺញ ឡាក់ កា អន់ដីស ទី ប៉ប័ ហះ អា ចាបះ កា មួត មឿង ទិណោ័ះ ចឹង ប៉ិនពែង ពុត ពៀក តាទឹច ឡូត ទឹប អន់តុក កាប៉ោ លូ អង់អ្វៃ ពឹង អំហ្មូវ §។ ១៤ ប៉ាគ់ ប‌៉្រ័ះ ប៊កកាតយ័ តាត់ស៊ិន សារ ប៉ាណូស ទិឌូ ទៀ មួត មឿង ទីរ៉ូះ លូ មឿង ស៊ីដូន អន់ឌែ ចឹង ត្រគ់ ថូត ជឺច ឡឹង អន់ដីស។ ១៥ អឺ មួត មឿង កាផានឹម ជែ សាម៉គ័ ផា ប‌៉្រ័ះ ចឹង តាគ់ អំប៉ោក អន់ដីស ហាវ ទឹល ប៉្លៃង ឃឺ អន់ដីស ចឹង ឡិ កាណុង ត្រោម តេះ ចារ គ្រន ប៉ាទ្រូ ឡគ»។

១៦ អ៊ែ រ៉ះ កា សឹះ អ៊ែ ណាវ្គ ផា «ពឿ ចៃ សាំយ៉ាំង អន់ដីស ឡាក់ កា អ៊ែ សាំយ៉ាំង អាញ់ ដេល ពឿ អូ ចៃ ហាប់ អន់ដីស ឡាក់ កា អ៊ែ អូ ចៃ ហាប់ អាញ់ ដេល ពឿ អូ ចៃ ហាប់ អាញ់ ឡាក់ កា អូ ចៃ ហាប់ ប‌៉្រ័ះ ឡាក់ ប៉្រើ អាញ់ ពឹះ ប៉ាគ់ អា ដេល»។

១៧ មួត សឹះ ៧០ ដូវ * សឹត ទឹប ទី សារ ហោក រ៉គ់ លូ រ៉ះ ផា «អឺ ពឹ តាំងឡា ផះ ញឹន ទ្រុះ ឡាច់ ប‌៉្រ័ះ បឺគ ឡឹង ប៉ាណូស ញន កា សិច អីស ប‌៉្រ័ះ បឺគ កា អ្យូគ កា ញឹន ដេល»។ ១៨ ហះកា យីស៊ូ រ៉ះ កា អន់ឌែ ផា «អាញ់ ប៉ប័ ប‌៉្រ័ះ បឺគ សាតាំង ឡិ ឡឹង ប៉្លៃង ឡាក់ កា កាំឡាត។ ១៩ ហៃ អាញ់ អន់ អំរ៉ាញ អឺញ កា អន់ដីស ចាក ចគ័ ពិះ លូ កាទៀង ខោរ លូ អំប៉ាំង អំរ៉ាញ អឺញ មួត តាម៉ឺរ ពិន ដេល អូ ទី ពឿ ចឹង ប៉្រគ័ កា អន់ដីស ទី អុះ។ ២០ ហះកា ជែ ហោក កា ប‌៉្រ័ះ បឺគ អ្យូគ កា អន់ដីស ណោះ ត្រគ់ ហោក រ៉គ់ កា ប‌៉្រ័ះ ច្រាគ់ សិច អន់ដីស គម ពឹង ប៉្លៃង តោ»។

២១ ផះ ណោះ យីស៊ូ ហោក ខាក់ ញន កា ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ អ៊ែ កាប ផា «អឺ ប‌៉្រ័ះ តេះ ប‌៉្រ័ះ ប៉្លៃង ឡាក់ ពឹ អាញ់ ប៉រ់ ប៉ានេ អីស ខង អីស ទី អោន សារ ទិ អា កា មួត គឹត ខា ហ្យាំង សាឡាច់។ ហះកា អីស តាំបាង អន់ កា មួត អូ គឹត អូ ខា អូ អ្លុ អូ ហ្លង់ ត្រគ់ ហង ពឹ អីស ប៉ាញ័ ពុត ប៉្រគ័ នីអៀ»។ ២២ កេះណោះ យីស៊ូ កាប លូ ពូ ផា «ពឹ អាញ់ ទី អន់ អាញ់ ហ្លង់ គ្រឹប សារ អ៊ែ ទិណោ័ះ។ អូ ទី ពឿ អន់ហ្នាល់ គន ប‌៉្រ័ះ ប៊កកាតយ័ ហ្វាស ឡឹង អ៊ែ ទៅ អុះ កា អូ ទី ពឿ អន់ហ្នាល់ ប‌៉្រ័ះ ប៊កកាតយ័ ហ្វាស ឡឹង គន អ៊ែ ដេល។ ទឹល នីណោ័ះ អូ ទី ប៉ាណូស ពឿ ចឹង អន់ហ្នាល់ ប‌៉្រ័ះ ប៊កកាតយ័ អុះ ផា អាញ់ អូ តាំបាង អន់ ពូ អន់ហ្នាល់»។ ២៣ កេះណោះ យីស៊ូ កាលែង គែង មួត សឹះ លូ កាប អូ អន់ ពូ អន់ទៀគ កាតាំង ផា «ទី សារ សាណុក សាវ៉ាក តាទឹច ហង ពឿ ទី ប៉ប័ ទិ សារ ឡាក់ អន់ដីស ទី ប៉ប័ អា។ ២៤ អាញ់ ប៉រ់ រ៉ះ កា អន់ដីស តាទឹច ផា ទី មួត រ៉ាគឹយ ប‌៉្រ័ះ លូ សាដាច់ សើគ ពែ អៀង ដូវ ប៉ិច ប៉ប័ សារ អន់ដីស ទី ប៉ប័ អា ដេល ហះកា អន់ឌែ អូ ទី ប៉ប័ អុះ។ អន់ឌែ ប៉ិច កាតាំង ដេល សារ អន់ដីស ទី កាតាំង អា ហះកា អន់ឌែ អូ ទី កាតាំង អុះ»។

សារ យីស៊ូ កាប ប៉ាន់ដឹប ឡឹង សុនសាត សាម៉ារី បក់ តង័ ពូ

២៥ ផះ ណោះ ទី ប៉ាណូស ឡាក់ អ្លុ ចាបាប់ កេង ម៉ោញ ដូវ អ្យូវ អន់តាវ អំប៉ញ់ សាគ់ លួង យីស៊ូ ផា «ណៃឃូ ! អាញ់ ត្រគ់ ប៉្រគ័ នីចម័ អន់ដា ភឿ អន់ ទី អាញុ អ្វៃ រ៉ីស លើយ ?» ២៦ យីស៊ូ តើល អ៊ែ ផា «កាណុង ផាប់ ចាបាប់ ប‌៉្រ័ះ ទី ច្រាគ់ រ៉ះ នីចម័ អន់ដា ? ផះ អីស អាន អីស ហ្លង់ នីចម័ ?» ២៧ ប៉ាណូស ណោះ តើល ផា «ត្រគ់ ប៉ិច ចៃ កា ប‌៉្រ័ះ ប៊កកាតយ័ ឡាក់ ប‌៉្រ័ះ ម៉ះ អន់ដីស ទិ ពុត ទិ ពៀក ទឹប ប៉ាង៉ាត័ ប៉ាលឹង ទឹប ឡាកោ ប៉ាំងឡៃ † លូ ប៉ិច ចៃ កា អុះ ម៉ី ឡីង គែង ឡាក់ កា ប៉ិច ចៃ កា ឡាកោ អីស ទៅ ដេល ‡»។ ២៨ យីស៊ូ តើល ផា «អីស ផា ណោះ ត្រគ់ ហង ហគ់ អីស ប៉្រគ័ នីណោ័ះ ហង ពិ ណោះ អីស ចឹង ទី អាញុ អ្វៃ រ៉ីស លើយ តាទឹច»។ ២៩ ហះកា ប៉ាណូស ណោះ ប៉ិច តាំបាង ផា អ៊ែ ឡាក់ ប៉ាណូស ដាគ់ ត្រង់ អ៊ែ កា អំប៉ញ់ លូ យីស៊ូ ណាវ្គ ផា «ពឿ អុះ ម៉ី ឡីង គែង អាញ់ ណោះ ?» ៣០ យីស៊ូ តើល ផា «ទី កាម៉ាក័ ម៉ោញ ដូវ ចាក ឡឹង មឿង យេរូសាឡឹម ឡាំ ប៉ាគ់ មឿង យេរីខូ កា ប៉ាត័ះ ប៉ាណូស អូ ដាគ់ មួត ណោះ កាមៃ ពីត អ៊ែ តុត យ៉ឹប តោ័ ង៉ល់ ទឹប ប៉ុន អ្យក់ ទិ កាណាគ័ អ៊ែ ទ្រុង ណោះ កេះណោះ អន់ឌែ ចាក អ្លាត អ៊ែ ហះ ណោះ ហង។ ៣១ ផះ ណោះ ទី ក្រាគ់ រ៉ាម៉ះ ប‌៉្រ័ះ ម៉ោញ ដូវ ចាក ទ្រង ណោះ ដេល កា ប៉ប័ កាម៉ាក័ ពូ ពីត ណោះ អ៊ែ កា ចាក យ៉្វារ។ ៣២ កេះណោះ ទី មួត លេវី ម៉ោញ ដូវ កា ពឹះ ទឹល ប៉ាគ់ ចារ ណោះ ដេល អ៊ែ ប៉ប័ កាម៉ាក័ ពូ ពីត ណោះ អ៊ែ កា ចាក យ៉្វារ និះទៅ ដេល។ ៣៣ អន់តីគ ឡឹង ណោះ ទី សុនសាត សាម៉ារី § ម៉ោញ ដូវ កា ពឹះ ទឹល ប៉ាគ់ ចារ ណោះ ដេល សាគ់ អ៊ែ ប៉ប័ កាម៉ាក័ ពូ ពីត ណោះ អ៊ែ តាប៉ាប តាប៉ុន ខាក់។ ៣៤ ណោះ អ៊ែ កា ម៉ុត ប៉ាគ់ កាម៉ាក័ ណោះ លូ អ្យក់ តាពែ ទៀក * ជ្រោ ពឹង ឡាកា លូ ទ្រែម កេះណោះ ប៉ោក ចៃគ ពឹង សេះ អ៊ែ អ្យក់ ឡាំ ប៉ាគ់ ហី អ៊ែ ចឹង ដំ លូ រ៉ាំងហៃ រ៉ាំងខ្យា អ៊ែ ដេល។ ៣៥ ប៉ាគ់ កាំលឺ តាយ៉ាង័ អន់ទ្រួល ឡឹង អ៊ែ ចឹង ចាក អ៊ែ អ្យក់ លៀន ពៀរ កាក់ † អន់ កា តាំងឡា ហី ណោះ ទឹប អ៊ែ អន់តគ់ រ៉ះ ផា "ហគ់ អីស រ៉ាំងហៃ រ៉ាំងខ្យា ប៉ាណូស អា ណើ ផា អីស ចាយ អៀង ឡឹង លៀន អា ប៉ាគ់ អាញ់ សឹត ទៀ អាញ់ ចឹង ជឹន លៀន អីស ណោះ"។ ៣៦ ទឹល នីណោ័ះ តាម អីស ឃឹត មួត ប៉ៃង ដូវ ណោះ បក់ អ៊ែ ចំ អុះ ម៉ី ឡីង គែង លូ កាម៉ាក័ ពូ កាមៃ ពីត ណោះ ?» ៣៧ អ៊ែ តើល ផា «ឃឺ ប៉ាណូស បក់ ទី ពុត តាប៉ាប តាប៉ុន កា អ៊ែ ណោះ ហង»។ យីស៊ូ ផា កា អ៊ែ «ទឹល នីណោ័ះ ចាក ពិ ហគ់ អីស ប៉្រគ័ ឡាក់ កា អ៊ែ ណោះ ហង»។

សារ យីស៊ូ ឡាំ ប៉ាគ់ ហី ម៉ារី លូ ម៉ាថា

៣៨ ផះ អន់ឌែ ចាក យីស៊ូ ម៉ុត កាណុង ស្រុក ម៉ោញ ទី អង់កាន់ ម៉ោញ ដូវ សិច ម៉ាថា ឡាំ ហាប់ អ៊ែ ជៀក ម៉ុត ប៉ាគ់ ហី អ៊ែ។ ៣៩ ម៉ាថា អ៊ែ ទី អុះ អង់កាន់ ម៉ោញ សិច ម៉ារី អ៊ែ អ្វៃ ហះ ជុង យីស៊ូ លូ សាំយ៉ាំង ប៉ានឹរ អ៊ែ ប៉ាំងហៀន។ ៤០ កាប៉ាច់ ម៉ាថា អ៊ែ អូ ហារ់ កា ប៉្រគ័ សាណា សាំរ៉ាប់ តាំបាង កា អំហ៊្មយ អ៊ែ ម៉ុត រ៉ះ លូ យីស៊ូ ផា «ពឹ តាំងឡា ញ៉ា អីស អូ ប៉ប័ ប ? អុះ អាញ់ អ៊ែ អ្លាត ដឹង អាញ់ ប៉្រគ័ សាណា។ ប៉រ់ អីស ប៉្រើ អ៊ែ ឡាំ តង័ អាញ់ ណើ រិញ»។ ៤១ ហះកា យីស៊ូ តើល អ៊ែ ផា «អឺ ម៉ាថា ញ៉ា អីស វ៉ឹនវ៉ាយ អូ ហារ់ កា ប៉្រគ័ ង៉ារ អៀង យ៉ឹប នីអៀ ? ៤២ ឃឺ ទី ង៉ារ ដឹង ម៉ោញ ឡាក់ សាំខាន់ ត្រគ់ តងកាន ណាង ម៉ារី អ៊ែ រ៉ើស អ្យក់ ង៉ារ អា ដាគ់ កេះ អូ ត្រគ់ អ្យក់ ឡាច់ ឡឹង អ៊ែ អុះ»។

១១

សារ យីស៊ូ ប៉ាំងហៀន សឹះ ឡឹង សារ ម៉ន់ អើ ប‌៉្រ័ះ

១ ទី ដារ់ ម៉ោញ យីស៊ូ អ្វៃ ម៉ន់ ហះ ចារ ម៉ោញ ប៉ាគ់ អ៊ែ ម៉ន់ កេះៗ ទី សឹះ ម៉ោញ ដូវ ឡាំ កាប លូ អ៊ែ ផា «អឺ ពឹ តាំងឡា ប៉រ់ អីស ប៉ាំងហៀន ញឹន អន់ អ្លុ ម៉ន់ ឡាក់ កា វគ័ យូហាន ប៉ាំងហៀន សឹះ អ៊ែ ដេល»។ ២ យីស៊ូ រ៉ះ កា អន់ឌែ ផា «ផះ អន់ដីស ម៉ន់ ត្រគ់ កាប ផា នីអៀ៖

អឺ ពឹ អន់ ប៉ាណូស ពឹង អង់កក់ តេះ អា អ្យិល កូត័ កា អីស។

ប៉រ់ អីស រ៉ាំងហៃ រ៉ាំងខ្យា ប៉ាណូស ទិឌូ។

៣ ប៉រ់ អីស អន់ សាណា ឡាក់ ញឹន តងកាន រ៉ប់ ដារ់។

៤ ប៉រ់ អីស ជែ អ្យក់ យ៉ូ សារ ញឹន ប៉្រគ័ យច

ខង ញឹន អូ អ្យក់ យ៉ូ សារ ពូ ប៉្រគ័ យច លូ ញឹន ដេល។

ជែ អន់ ពូ ប៉ាឡោម ញឹន ប៉្រគ័ យច»។

៥ យីស៊ូ រ៉ះ កា អន់ឌែ ណាវ្គ ផា «កាប ប៉ាន់ដឹប ផា កាណុង កាំឡាំង អន់ដីស អា ទី ប៉ាណូស ម៉ោញ ដូវ ប៉ាគ់ ទងតិគ័ ម៉ាំង អ៊ែ ឡាំ ប៉ាគ់ ហី ចាង័ អ៊ែ លូ កាប ផា "អឺ ចាង័ អន់ អាញ់ បុល ណុំ ប៉ាំង អីស ប៉ៃង កាតុ ៦ ខង គួប អាញ់ អ៊ែ ឡាំ ចាចាក ប៉ាគ់ អាញ់ អាញ់ អូ ទី សាណា ញ៉ា អន់ កា អ៊ែ អុះ"។ ៧ នីចម័ ចាង័ អ៊ែ ណោះ ចឹង តើល ឡឹង កាណុង នីអៀ ប "ជែ ប៉ាំងខើក ហង ចាង័ ខង អំប៉ារ អាញ់ កាត្រើគ សាកាល់ កេះ គន សោ អាញ់ កា តៃប ហ្លាក់ ពឹង គ្រេ អន់ឌូ អាញ់ ដេល អាញ់ អូ អ្លុ អ្យូវ អ្យក់ ណុំ អន់ កា អីស អុះ"។ ៨ អាញ់ ប៉រ់ រ៉ះ កា អន់ដីស តាទឹច ផា យ‌៉័ះ ចាង័ អ៊ែ ណោះ អូ ប៉ិច អ្យូវ អ្យក់ ណុំ ប៉ាំង អន់ កាតាម ចាបះ កា អ៊ែ ចឹង អ្យូវ អ្យក់ អន់ ឡូត ណុំ ប៉ាំង លូ កាណាគ័ ញ៉ា ឡាក់ ចាង័ អ៊ែ តងកាន ណោះ។ អ៊ែ អ្យូវ អន់ ណោះ អូ ត្រគ់ ញន ប៉ិច កា ចាង័ អ៊ែ ណោះ អុះ ឃឺ ញន កា ចាង័ អ៊ែ ណោះ ឡោម កាខាក់។ ៩ បះ អាញ់ រ៉ះ កា អន់ដីស ផា ហគ់ ប៉រ់ ណោះ ប‌៉្រ័ះ ប៊កកាតយ័ ចឹង អន់។ ហគ់ ណាំង ណោះ អន់ដីស ចឹង ប៉ប័។ ហគ់ កាខគ់ អំប៉ារ ណោះ អ៊ែ ចឹង បើក កា អន់ដីស ឡូត។ ១០ ខង ពឿ ប៉រ់ បក់ ណោះ ចឹង ទី ពឿ ណាំង បក់ ណោះ ចឹង ប៉ប័ លូ ប‌៉្រ័ះ ចឹង បើក អំប៉ារ កា បក់ ចំ កាខគ់ ដេល។ ១១ អន់ដីស ឡាក់ ពឹ * ផា គន ប៉រ់ សាអ៊្លង កា អូ ទី ពឿ ចឹង អ្យក់ ពិះ អ្វៃ រ៉ីស អន់ កា អ៊ែ ប៉ាតាង សាអ៊្លង កា អុះ។ ១២ ផា គន ប៉រ់ កាតាប់ អ្យិរ អូ ទី ពឿ ចឹង អ្យក់ កាទៀង ខោរ អន់ កា អ៊ែ ដេល។ ១៣ តុត អន់ដីស ឡាក់ ប៉ាណូស អូ ដាគ់ អ្លុ អន់ កាណាគ័ ដាគ់ កា គន នីអៀ ប‌៉្រ័ះ ឡាក់ ពឹ អន់ដីស អ្វៃ ពឹង ប៉្លៃង តោ ហ៊ែង ខាក់ ត័ះ អ៊ែ ចឹង អន់ ប៉ាង៉ាត័ ប៉ាលឹង ដាគ់ កាខាក់ កា បក់ ប៉រ់ ណោះ»។

សារ យីស៊ូ រ៉ះ សារ ប៉ាន់ដឹប ឡឹង ប‌៉្រ័ះ បឺគ សាតាំង

១៤ ទី ដារ់ ម៉ោញ យីស៊ូ ផះ ទ្រុះ ឡាច់ ប‌៉្រ័ះ បឺគ ឡឹង ប៉ាណូស ម៉ោញ ដូវ ឡាក់ ប‌៉្រ័ះ បឺគ ប៉្រគ័ អន់ អ៊ែ កាំឡូ។ ប៉ាគ់ ប‌៉្រ័ះ បឺគ ឡាច់ ឡឹង អ៊ែ កេះ កាម៉ាក័ ណោះ កា អ្លុ កាប ហង ប៉្រគ័ អន់ កា កាំឡាំង ទិឌូ ញម ខាក់។ ១៥ ហះកា បក់ អន់ដា កាប ផា «អ៊ែ អា អ្លុ ទ្រុះ ឡាច់ ប‌៉្រ័ះ បឺគ នីអៀ ញន កា បេលសេប៊ូល † ឡាក់ សាដាច់ ប‌៉្រ័ះ បឺគ អន់ អំរ៉ាញ អឺញ កា អ៊ែ ហង»។ ១៦ បក់ អន់ដា ណាវ្គ ប៉ិច សាគ់ លួង យីស៊ូ ពូ ប៉្រើ អ៊ែ តាំបាង សារ អំរ៉ាញ អឺញ កេង ខាក់ ម៉ោញ ណាវ្គ ឡឹង ប‌៉្រ័ះ ភឿ អន់ អ្លុ អន់តគ់ ផា អ៊ែ ទី សារ អំរ៉ាញ អឺញ ឡឹង ប‌៉្រ័ះ តាទឹច។ ១៧ ហះកា យីស៊ូ អ្លុ ហ្លង់ ឡឹង សារ អន់ឌែ ឃឹត ណោះ អ៊ែ តើល អន់ឌែ ផា «ប៉ាថេត ចំ ឡាក់ ទី ប៉ាសុន តាប៉ុញ តាប៉ាក់ គួប សោប ប៉ាថេត ណោះ ចឹង រ៉ាយ រ៉ាំ តាប៉្រះ តាប៉្រោង ហង ផា ហី ចំ ឡាក់ ទី កាំឡាំង កាណុង ហី ណោះ តាប៉ុញ តាប៉ាក់ គួប សោប ហី ណោះ ចឹង រ៉ាយ ហង។ ១៨ ផា ប‌៉្រ័ះ បឺគ សាតាំង តាប៉ុញ លូ ឡាកោ អ៊ែ ទៅ កេះ ប៉្រគ័ នីចម័ ប៉ាថេត អ៊ែ ចឹង អ្លុ អ្វៃ។ អាញ់ កាប នីអៀ ញន កា អន់ដីស ផា អាញ់ ទ្រុះ ឡាច់ ប‌៉្រ័ះ បឺគ អេង កា អំរ៉ាញ បេលសេប៊ូល។ ១៩ ផា អាញ់ ទ្រុះ ឡាច់ ប‌៉្រ័ះ បឺគ ញន កា អំរ៉ាញ អឺញ ម៉ះ ប‌៉្រ័ះ បឺគ តាទឹច ទឹល នីណោ័ះ គួប អន់ដីស អន់ឌែ ទ្រុះ ឡាច់ ប‌៉្រ័ះ បឺគ អេង កា អំរ៉ាញ អឺញ ពឿ ? ទឹល នីណោ័ះ គួប អន់ដីស ចឹង កាប កា អន់ដីស ហង។ ២០ ហះកា ផា អាញ់ ទ្រុះ ឡាច់ ប‌៉្រ័ះ បឺគ ញន កា អំរ៉ាញ អឺញ ម៉ះ ប‌៉្រ័ះ ប៊កកាតយ័ ទឹល នីណោ័ះ សារ រ៉ាំងហៃ រ៉ាំងខ្យា ម៉ះ ប‌៉្រ័ះ ទឹល ប៉ាគ់ អន់ដីស អា កេះ។ ២១ ផា ទី ប៉ាណូស ម៉ោញ ដូវ សាងុំ កេង ខាក់ ‡ ឡាក់ ទី ដាវ ទី ខៃល ប៉ងកាន់ ហី អ៊ែ ទៅ រ៉ាស អំប៉ាស អ៊ែ ចឹង អ្វៃ អូ ហ៊្យង អុះ។ ២២ ហះកា ផា ទី ប៉ាណូស ម៉ោញ ណាវ្គ សាងុំ ក្វា ឡឹង អ៊ែ ឡាំ ពីត អ្យក់ ដាវ ខៃល អ៊ែ ម៉ឹង ណោះ ហិ ណោះ ចឹង ទី រ៉ាត អ្យក់ រ៉ាស អំប៉ាស អ៊ែ ជែក អន់ កា ពូ អន់ទៀគ ណាវ្គ។ ២៣ ពឿ អូ ចៃ ម៉ុត គែង អាញ់ ប៉ាណូស ណោះ អូ ណីស កា អាញ់ ហង ពឿ អូ ប៉ាតុំ ពូ ឡាំ គែង អាញ់ ប៉ាណូស ណោះ តាគ់ តាប៉្រះ តាប៉្រោង ពូ ហង។

២៤ «ផា ប‌៉្រ័ះ បឺគ ឡាច់ ឡឹង ប៉ាណូស កេះ អ៊ែ ចឹង ចាក សឹត ចាក ឡាំ អ្វៃ រចារ រ៉ាហីង ណាំង ចារ ម៉ុត អ្វៃ ណាវ្គ។ ហះកា ផា អ៊ែ ណាំង អូ ទី ណោះ អ៊ែ ចឹង កាប ផា "អាញ់ ចឹង សឹត ហៃៗ ប៉ាណូស អាញ់ អង់ក័ះ ឡាច់ ណោះ ពែ"។ ២៥ ប៉ាគ់ ទឹល កេះ អ៊ែ ប៉ប័ ប៉ាណូស ណោះ ពៀប ឡាក់ កា ហី ពូ សាប៉ូះ រ៉ាន់ដាប់ ដាគ់ ឡាយ៉ាម័ កេះ។ ២៦ ណោះ អ៊ែ ចឹង ឡាំ ជៀក គួប អ៊ែ ប‌៉្រ័ះ បឺគ ឡាក់ អូ ដាគ់ ក្វា ឡឹង អ៊ែ តាំប៉ើះ ដូវ ណាវ្គ ម៉ុត អ្វៃ កាណុង ប៉ាណូស ណោះ។ កេះណោះ ប៉្រគ័ អន់ កា ប៉ាណូស ណោះ ទី សារ អូ ដាគ់ ក្វា ឡឹង អន់ទ្រួល ពែ ណាវ្គ»។

២៧ ផះ យីស៊ូ អ្វៃ កាកាប ឡឹង សារ អា ទី អង់កាន់ ម៉ោញ ដូវ កាប ម៉ៃៗ ឡឹង អន់តិគ័ កាំឡាំង ផា កា យីស៊ូ «ប៉ាណូស ឡាក់ ប៉ាំងកើត លូ តាម៉ម់ អីស ពែ អ៊ែ ណោះ ទី កាន សាណុក សាវ៉ាក តាទឹច ហង»។ ២៨ ហះកា យីស៊ូ តើល អ៊ែ ផា «ពឿ សាំយ៉ាំង ប៉ានឹរ ប‌៉្រ័ះ ប៊កកាតយ័ កេះណោះ ប៉្រគ័ ពួយ បក់ អ៊ែ ណោះ ហង ទី កាន សាណុក សាវ៉ាក តាទឹច»។

សារ យីស៊ូ រ៉ះ ឡឹង រ៉ាគឹយ ប‌៉្រ័ះ សិច យូណះ

២៩ ផះ ទី ប៉ាណូស អៀង រ៉ាងុំ រ៉ាង៉ៃ អ្វៃ ប៉ាតុំ គួប សោប យីស៊ូ កាប កា អន់ឌែ ផា «ប៉ាណូស រ៉ាំងហាវ អា អ៊ក ខាក់ ពូ ប៉ិច ដឹង កា ប៉ប័ សារ អំរ៉ាញ អឺញ ហះកា ប‌៉្រ័ះ អូ តាំបាង សារ អំរ៉ាញ អឺញ ញ៉ា ណាវ្គ អុះ ហ្វាស ឡឹង សារ អំរ៉ាញ អឺញ ឡាក់ អ៊ែ ទី ប៉្រគ័ ពឹង រ៉ាគឹយ ប‌៉្រ័ះ សិច យូណះ ៣០ ខង យូណះ ប៉្រគ័ ឡាក់ កា សាញ៉ា § អន់ កា ប៉ាណូស ពឹង មឿង នីនីវេ ពែ នីចម័ ប៉ាណូស អាញ់ កា ចឹង ប៉្រគ័ ឡាក់ កា សាញ៉ា អន់ កា ប៉ាណូស រ៉ាំងហាវ អា និះទៅ ដេល។ ៣១ ប៉ាគ់ ដារ់ ប‌៉្រ័ះ ប៊កកាតយ័ តាត់ស៊ិន សារ ប៉ាណូស ទិឌូ ទៀ សាដាច់ អង់កាន់ ពឹង ប៉ាថេត សេបា ចឹង រ៉ីស សឹត អ្យូវ អន់ឌូ លូ ប៉ាណូស រ៉ាំងហាវ អា ដេល លូ ចឹង កាប ប៉ាំងអាល អន់ដីស ខង សើគ ពែ អ៊ែ ទី ចាក ឡឹង ឡាណុច អង់កក់ តេះ ភឿ ឡាំ សាំយ៉ាំង ប៉ានឹរ សាដាច់ សាឡូម៉ូន ឡាក់ ត្រះ ត្រាំង ហ្យាំង សាឡាច់។ * ហះកា ហះ ចារ អា ទី ម៉ោញ ដូវ កេង ឡឹង សាដាច់ សាឡូម៉ូន ណោះ ណាវ្គ។ ៣២ ប៉ាគ់ ដារ់ ប‌៉្រ័ះ ប៊កកាតយ័ តាត់ស៊ិន សារ ប៉ាណូស ទិឌូ ទៀ មួត មឿង នីនីវេ ចឹង អ្យូវ អន់ឌូ លូ ប៉ាណូស រ៉ាំងហាវ អា ដេល លូ ចឹង កាប ប៉ាំងអាល អន់ដីស ខង អន់ឌែ ទី ប៉ិនពែង ពុត ពៀក ផះ អន់ឌែ ទី កាតាំង សារ យូណះ រ៉ះ កា អន់ឌែ។ † ហះកា ហះ ចារ អា ទី ម៉ោញ ដូវ កេង ឡឹង យូណះ ណាវ្គ។

៣៣ «អូ ទី ពឿ សុះ តាគៀង កេះណោះ អ្យក់ រែវ កាត្រោប លើ អន់ ហះ ចារ កាន់ទឹង អុះ ទី ដឹង ពូ អ្យក់ ចៃគ ពឹង ចារ តាគៀង ភឿ អន់ ប៉ាណូស បក់ ម៉ុត កាណុង ហី ប៉ប័ តាតារ ដេល។ ៣៤ ម៉ាត់ អន់ដីស ពៀប ឡាក់ កា តាគៀង សាំរ៉ាប់ ឡាកោ ផា ម៉ាត់ អន់ដីស ដាគ់ តាតារ ឡាកោ អន់ដីស កា ដាគ់ និះទៅ ដេល។ ហះកា ផា ម៉ាត់ អន់ដីស ម៉ាម៉ាំង ឡាកោ អន់ដីស កា អូ ដាគ់ ដេល។ ៣៥ ទឹល នីណោ័ះ ត្រគ់ ឡាវ៉ាំង ជែ អន់ តាតារ កាណុង ឡាកោ អន់ដីស កើត ម៉ាម៉ាំង។ ៣៦ ផា ឡាកោ អន់ដីស ទី តាតារ អូ ទី ម៉ាម៉ាំង ហះ ចំ អុះ ណោះ ឡាកោ អន់ដីស ចឹង ដាគ់ តាតារ ឡាក់ តាគៀង តាគ់ តាតារ អន់ដីស ដេល»។

សារ យីស៊ូ កាប កា មួត ផារ៉ាស៊ី

៣៧ ផះ យីស៊ូ អ្វៃ កាកាប ទី កាម៉ាក័ មួត ផារ៉ាស៊ី ម៉ោញ ដូវ ជៀក អ៊ែ ឡាំ សា សាណា ប៉ាគ់ ហី អ៊ែ។ យីស៊ូ កា ម៉ុត សា អន់ឌូ លូ អ៊ែ។ ៣៨ ផះ កាម៉ាក័ ផារ៉ាស៊ី ប៉ប័ យីស៊ូ សា អូ រ៉ាវ តី នីណោ័ះ អ៊ែ ញម ខាក់។ ៣៩ ហះកា យីស៊ូ ផា កា អ៊ែ «អឺ មួត ផារ៉ាស៊ី អន់ដីស រ៉ាវ ចក លូ អង់គៀន ដឹង គែង ឡីង ដោច ហះកា កាណុង ពុត អន់ដីស ទី ដឹង សារ ខ្វាម លូ សារ អូ ដាគ់ គ្រឹប នែវ។ ៤០ អឺ ប៉ាណូស ង៉ល់ អូ ហ្លង់ ប‌៉្រ័ះ ប៉ាំងកើត គែង ឡីង ញ៉ា គែង កាណុង អ៊ែ អូ ប៉ាំងកើត ប ? ៤១ ទឹល នីណោ័ះ ត្រគ់ អ្យក់ សាណា ពឹង អង់គៀន ណោះ អន់ កា មួត ថុក ញ៉ាក ម៉ាគ់ កាណុង ពុត អន់ដីស ចឹង ដាគ់ ណោះ អន់ដីស ចឹង ដាគ់ ទិណោ័ះ។ ៤២ អឺ មួត ផារ៉ាស៊ី អន់ដីស ចឹង ឡាំបាក តាទឹច ហង ខង អន់ដីស អ្យក់ ជីរ ក្វឹង លូ សាណា ហ្លាអ្យិត គ្រឹប នែវ អញ់ជឹត ចានែក អ្យក់ ម៉ោញ ចានែក ទៀន អន់ កា ប‌៉្រ័ះ ហះកា អន់ដីស អ្លាត សារ ប៉ិច ចៃ កា ប‌៉្រ័ះ លូ អូ ចៃ តាត់ស៊ិន សារ អន់ ដាគ់ ត្រង់ អុះ។ សារ ទិ អា ហង អន់ដីស ត្រគ់ ប៉្រគ័ ពួយ ខ អន់ទៀគៗ ណោះ កា អូ ត្រគ់ អ្លាត ដេល។ ៤៣ អឺ មួត ផារ៉ាស៊ី អន់ដីស ចឹង ឡាំបាក តាទឹច ហង ខង ផះ អន់ដីស អ្វៃ កាណុង រ៉ោង អន់ដីស ណាំង ដឹង ចារ ដាគ់ សាំ លឺន ឡឹង ពូ ផះ អន់ដីស ចាក ពឹង តាឡាត ប៉ិច ដឹង កា ពូ អ្យិល កូត័ កា អន់ដីស។ ៤៤ អន់ដីស ចឹង ឡាំបាក តាទឹច ហង ខង អន់ដីស ពៀប ឡាក់ កា ឡូះ ប៉ាទ្រូ ពូ ហៃ អូ ប៉ប័ ផះ ប៉ាណូស ចាក ចគ័ ពូ អូ អ្លុ អន់តគ់ អុះ»។

៤៥ ទី មួត ឡាក់ អ្លុ ចាបាប់ កេង ម៉ោញ ដូវ កាប លូ យីស៊ូ ផា «ណៃឃូ អីស កាប នីអៀ ឃឺ អីស កាប សាតោះ កា ញឹន ដេល»។ ៤៦ ហះកា យីស៊ូ តើល ផា «អឺ មួត អ្លុ ចាបាប់ កេង អន់ដីស កា ចឹង ទី សារ ឡាំបាក ដេល ខង អន់ដីស ប៉ាំងកើត ចាបាប់ ញ៉ាក យ៉ឹប ពៀប ឡាក់ កា កាណាគ័ ក្លាំង កាខាក់ ពូ អូ ដាម័ គយ ហះកា អន់ដីស ទៅ អូ កាន់តើស លូ សាឌែង តី សាំ។ ៤៧ អន់ដីស កា ចឹង ទី សារ ឡាំបាក ហង ខង អន់ដីស ប៉ាយ៉ាម័ រ៉ូង័ សាំរ៉ាប់ តប់ ប៉ាទ្រូ រ៉ាគឹយ ប‌៉្រ័ះ ឡាក់ វគ័ យ៉ាគ់ អន់ដីស សើគ ពែ ទី ប៉ាន់តោ័ អន់ឌែ។ ៤៨ អន់ដីស ប៉្រគ័ នីអៀ ឃឺ អន់ដីស អ្លុ អន់តគ់ ឡឹង សារ អូ ដាគ់ វគ័ យ៉ាគ់ អន់ដីស ប៉្រគ័ សើគ ពែ លូ អន់ដីស កា រែវ ពុត ដេល អន់ឌែ ប៉ាន់តោ័ រ៉ាគឹយ ប‌៉្រ័ះ កាប៉ាច់ អន់ដីស ឡាក់ ប៉ាយ៉ាម័ រ៉ូង័ តប់ ប៉ាទ្រូ។ ៤៩ ខ អា ហង បះ ប‌៉្រ័ះ ឡាក់ ហ្យាំង សាឡាច់ ទី រ៉ះ កា ពូ ផា "អាញ់ ប៉្រើ មួត រ៉ាគឹយ ប‌៉្រ័ះ លូ មួត រ៉ះ ប៉ាតាង អាញ់ ឡាំ ប៉ាគ់ ពូ ហះកា បក់ អន់ដា ពូ ចឹង ប៉ាន់តោ័ បក់ អន់ដា ពូ ចឹង កាប អឺក ប៉្រគ័ អូ ដាគ់"។ ៥០ ទឹល នីណោ័ះ ផាម មួត រ៉ាគឹយ ប‌៉្រ័ះ ទិណោ័ះ ឡាក់ ទី ហូរ័ ឡឹង កាណើត តេះ ប៉្លៃង ពែ ប‌៉្រ័ះ ចឹង ចៃគ ថូត ប៉ាណូស រ៉ាំងហាវ អា ហង ៥១ ឡឹង ផាម អេបិល ‡ លើយ ទឹល ផាម សាការី § ឡាក់ ពូ ទី ប៉ាន់តោ័ ហះ អន់តិគ័ រ៉ោង រ៉ាម៉ះ លូ អន់ហ្នឹង ចារ ពុះ កាណាគ័ រ៉ាម៉ះ ប‌៉្រ័ះ។ អាញ់ ប៉រ់ រ៉ះ កា អន់ដីស តាទឹច ផា ផាម អន់ឌែ ណោះ ប‌៉្រ័ះ ចឹង ចៃគ ថូត ប៉ាណូស រ៉ាំងហាវ អា ឡគ។ ៥២ អឺ មួត អ្លុ ចាបាប់ កេង អន់ដីស កា ចឹង ឡាំបាក តាទឹច ហង ខង អន់ដីស កាត្រើគ អំប៉ារ អ្យក់ ឡាច់ គន កាចេ អូ អន់ ពូ ម៉ុត អន់ហ្នាល់ ប‌៉្រ័ះ ប៊កកាតយ័។ អូ ត្រគ់ ដឹង អន់ដីស ទៅ អូ ចៃ ម៉ុត អុះ ឃឺ អន់ដីស ត្រាគ័ បក់ ប៉ិច ម៉ុត អូ អន់ ពូ ម៉ុត ដេល»។

៥៣ កេះណោះ យីស៊ូ ចាក ឡាច់ ឡឹង ចារ ណោះ។ ឡឹង ដារ់ ណោះ មួត ណៃឃូ ប៉ាំងហៀន ចាបាប់ លូ មួត ផារ៉ាស៊ី អូ ណីស កា អ៊ែ កាខាក់។ អន់ឌែ កា អំប៉ញ់ យីស៊ូ ចាជៀក ឡាលៀក ឡឹង សារ អន់ទៀគៗ អៀង ខាក់ ៥៤ លូ ក្យាគ់ សាំយ៉ាំង កាខាក់ អ្លុ ផៃគ អ៊ែ កាប យច។

១២

សារ យីស៊ូ ប៉ាំងហៀន ប៉ាណូស អៀង ដូវ

១ ផះ ណោះ ទី ប៉ាណូស អៀង អ្លុ កា ញ៉ាង រ៉ាពូ ពឹះ ប៉ាតុំ គួប ប៉ាគ់ ចារ យីស៊ូ ទឹប ចគ័ ជុង គួប សោប។ ណោះ យីស៊ូ រ៉ះ អន់ទ្រួល កា សឹះ អ៊ែ ផា «អន់ដីស ត្រគ់ ឡាវ៉ាំង ឡឹង ពុះ មួត ផារ៉ាស៊ី ឡាក់ សារ អន់ឌែ តាគ់ អំប៉្រគ័ ដាគ់ ណោះ ដៃ។ ២ សារ សាគឹម ទិណោ័ះ ត្រគ់ តាំបាង អន់ ពូ ប៉ប័ លូ សារ អោន ទិណោ័ះ ត្រគ់ រ៉ះ អន់ ពូ អ្លុ អន់តគ់ ដេល។ ៣ ទឹល នីណោ័ះ សារ ញ៉ា ឡាក់ អន់ដីស រ៉ះ កា គួប ពឹង ចារ ម៉ាម៉ាំង ពូ ចឹង កាតាំង ពឹង ចារ តាតារ លូ សារ ញ៉ា ឡាក់ អន់ដីស រ៉ះ កាហៀច ពឹង តោរ គួប ពឹង កាណុង ហី ពូ ចឹង ហាវ ឡុង រ៉ះ ឡឹង អន់តល័ ហី ឡគ។

៤ «អឺ គួប ចាង័ អាញ់ ប៉រ់ រ៉ះ កា អន់ដីស ផា ជែ អ្យូគ កា បក់ អ្លុ ប៉ាន់តោ័ ដឹង ឡាកោ ប៉ាំងឡៃ ណោះ កេះណោះ អន់ឌែ អូ អ្លុ ប៉្រគ័ នីចម័ ណាវ្គ អុះ។ ៥ អាញ់ រ៉ះ កា អន់ដីស អន់ អ្លុ អន់តគ់ ផា ត្រគ់ អ្យូគ កា ពឿ ឃឺ ត្រគ់ អ្យូគ កា ប‌៉្រ័ះ ប៊កកាតយ័ ខង អ៊ែ ទី អំរ៉ាញ អ្លុ ប៉ាន់តោ័ កេះណោះ ប៉ាឡិ ពឹង ចារ អុញ។ អាញ់ ប៉រ់ រ៉ះ កា អន់ដីស តាទឹច កា អ៊ែ អា ហង ឡាក់ អន់ដីស ត្រគ់ អ្យូគ។

៦ «ញ៉ា ពូ អូ ប្រូ ចាប តាម័ កាតុ ទី ខា ដឹង ពៀរ ច្យិម * ប ? យ‌៉័ះ អ៊ែ ជឺច នែវ អា កាតាម ចាប ម៉ោញ កាតុ កា ប‌៉្រ័ះ អូ ពឹល អុះ។ ៧ កាប៉ាច់ អន់ដីស យ‌៉័ះ សក់ កល់ កា អ៊ែ យ៉ាប ទិ ដេល។ ទឹល នីណោ័ះ អន់ដីស ជែ អ្យូគ ហង ខង អន់ដីស អា គឹត ខា ក្វា ឡឹង ចាប អៀង ណោះ ណាវ្គ។

៨ «អាញ់ ប៉រ់ រ៉ះ កា អន់ដីស តាទឹច ផា ពឿ ខឹន រ៉ះ សារ អាញ់ អា ហះ ម៉ាត់ ប៉ាណូស ណោះ ប៉ាណូស អាញ់ ចឹង រ៉ះ សារ អ៊ែ ហះ ម៉ាត់ មួត ប៊យ ប‌៉្រ័ះ ប៊កកាតយ័ ដេល។ ៩ ហះកា ពឿ អូ ខឹន រ៉ះ សារ អាញ់ ហះ ម៉ាត់ ប៉ាណូស ប៉ាណូស អាញ់ កា អូ ចៃ រ៉ះ សារ អ៊ែ ហះ ម៉ាត់ មួត ប៊យ ប‌៉្រ័ះ ប៊កកាតយ័ ដេល។ ១០ ពឿ កាប អូ ដាគ់ កា ប៉ាណូស អាញ់ ប‌៉្រ័ះ អូ អ្យក់ យ៉ូ អ៊ែ អុះ ហះកា ពឿ កាប ផាម៉ាត កា ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ ប‌៉្រ័ះ ចឹង អ្យក់ យ៉ូ អូ អ្លាត ដោះ កា អ៊ែ អុះ។ ១១ ផះ ពូ រ៉ុប អ្យក់ ឡាំ អន់ដីស ប៉ាគ់ រ៉ោង ចារ ពូ លួម អន់ ហះ ង៉ីរ មួត ក្រាគ់ រ៉ាំងហៃ អន់ដីស ជែ អ្យូគ កា អូ អ្លុ ចឹង កាប នីចម័ តើល នីចម័ ណោះ អុះ ១២ ខង ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ ចឹង អន់តគ់ រ៉ះ កា អន់ដីស ត្រគ់ កាប នីចម័ ផះ ណោះ ហង»។

១៣ កាណុង កាំឡាំង អៀង ណោះ ទី កាម៉ាក័ ម៉ោញ ដូវ រ៉ះ កា យីស៊ូ ផា «ណៃឃូ ប៉រ់ អីស រ៉ះ កា ម៉ី អាញ់ ប៉្រើ អ៊ែ ជែក ប៉ាដក់ ប៉ាជៀ ណោះ អន់ កា អាញ់ ណើ»។ ១៤ យីស៊ូ តើល កាម៉ាក័ ណោះ ផា «ពឿ ប៉្រើ អាញ់ ប៉្រគ័ កាណង័ ជែក រ៉ាស អំប៉ាស កា អន់ដីស»។ ១៥ កេះណោះ អ៊ែ រ៉ះ កា កាំឡាំង សួន អៀង ណោះ ផា «ហគ់ ឡាវ៉ាំង ជែ ខ្វាម ប៉ិច កា រ៉ាស អំប៉ាស។ យ‌៉័ះ ប៉ាណូស ទី រ៉ាស អំប៉ាស អៀង កាតាម កា រ៉ាស អំប៉ាស ណោះ អូ អ្លុ តង័ អន់ អ៊ែ អ្វៃ រ៉ីស ណោះ អុះ»។

១៦ យីស៊ូ កាប ប៉ាន់ដឹប រ៉ះ កា ពូ ផា «ទី កាម៉ាក័ ប‌៉្រ័ះ ប៉ាត្រង័ ម៉ោញ ដូវ ពឹង ម៉ីរ ស៊្រែ អ៊ែ ទី ពៀ លូ សាណា សាណឹត ទី ប៉្លៃ ប៉ាកាវ អៀង កាខាក់ តាលៀយ តាឡម័។ ១៧ អ៊ែ កាគឹន កាណុង ពុត អ៊ែ ផា "អាញ់ ចឹង ប៉្រគ័ នីចម័ ? ខង អាញ់ អូ ទី ចារ ចឹង ចៃគ ពៀ ភែ សាណា សាណឹត អាញ់ អា"។ ១៨ អ៊ែ ឃឹត ណាវ្គ ផា "អូ អាញ់ ត្រគ់ ប៉្រគ័ នីអៀ ឃឺ អាញ់ ចឹង យ៉ះ អ្លាត ហី ពៀ សាន់ដាប់ អា កេះណោះ អាញ់ ចឹង ប៉្រគ័ ហី ពៀ អន់ តីស ឡឹង អា ណាវ្គ កេះណោះ អាញ់ ចឹង អ្យក់ ពៀ ភែ លូ សាណា សាណឹត ទឹប រ៉ាស អំប៉ាស អាញ់ ទិណោ័ះ ចៃគ ពឹង ហី ពៀ ណាវ ណោះ ឡគ។ ១៩ កេះណោះ អាញ់ ចឹង រ៉ះ កា ឡាកោ អាញ់ ផា 'អឺ អាញ់ អា ទី រ៉ាស អំប៉ាស អៀង កាខាក់ តាលៀយ តាឡម័ កេះ ភឿ គម ទុញ សាណាំ សាំរ៉ាប់ សិម ឡាកោ អាញ់ ហង ទឹល នីណោ័ះ អាញ់ ចឹង រ៉ាឡូវ ហង ឃឹត ដឹង កា អៃត សា អន់ រ៉គ់ អន់ សើម ឡគ' "។ ២០ ហះកា ប‌៉្រ័ះ ប៊កកាតយ័ កាប រ៉ះ កា ប៉ាណូស ប‌៉្រ័ះ ប៉ាត្រង័ ណោះ ផា "អឺ ប៉ាណូស អូ ហ្លង់ អូ ហ្លី ម៉ាំង អា ហង អីស ចឹង តោ័ ទឹល នីណោ័ះ រ៉ាស អំប៉ាស អីស រ៉ាន់ដាប់ សាំរ៉ាប់ កា ឡាកោ អីស ណោះ ចឹង ទី កា ពឿ ណាវ្គ ?" ២១ ពឿ ប៉ាតុំ រ៉ាស អំប៉ាស សាំរ៉ាប់ កា ឡាកោ ទៅ ហះកា កាឡីស កា ប‌៉្រ័ះ ប៉ាណូស ណោះ ឡាក់ កា បក់ ប‌៉្រ័ះ ប៉ាត្រង័ ណោះ ដេល»។

២២ កេះណោះ អ៊ែ រ៉ះ កា មួត សឹះ ផា «ខ អា ហង បះ អាញ់ រ៉ះ កា អន់ដីស ផា ជែ វ៉ឹនវ៉ាយ ឡឹង សាណា សាណឹត សាំរ៉ាប់ សិម ឡាកោ ប៉ាំងឡៃ លូ ខោ អាវ សាំរ៉ាប់ កាស៊ប ពៀត ២៣ ខង អន់ដីស អ្វៃ រ៉ីស អូ ត្រគ់ សាំរ៉ាប់ ដឹង កា ណាំង សាណា សាណឹត លូ ខោ អាវ អុះ។ ២៤ ហគ់ អន់ដីស ចាជ្រែប ហៃ សៃម អង់អៀក តោ អន់ឌែ អូ ទី សាមូល លើ តប់ អូ ទី កាច់ លើ ច្រូត័ លូ អូ ទី ពុង អូ ទី រម អុះ ហះកា ប‌៉្រ័ះ ប៊កកាតយ័ សិម អន់ឌែ។ ហះកា អន់ដីស អា គឹត ខា ក្វា ឡឹង សៃម ណោះ ណាវ្គ។ ២៥ យ‌៉័ះ អន់ដីស ខំ វ៉ឹនវ៉ាយ នីចម័ កាតាម កា អូ ទី ពឿ ចឹង អ្លុ ប៉ាន់ធែម អាញុ ឡាកោ ទៅ អន់ អ្លឹង អុះ យ‌៉័ះ តុ សិត កា អូ អ្លុ សាំ។ ២៦ តុត សារ ថិ កាខាក់ អា អន់ដីស អូ អ្លុ ប៉្រគ័ ទឹល នីណោ័ះ ញ៉ា ត្រគ់ ប៉ិច វ៉ឹនវ៉ាយ ឡឹង សារ អន់ទៀគៗ ណាវ្គ។ ២៧ ហគ់ អន់ដីស ចាជ្រែប ហៃ ប៉ាកាវ តោ អ៊ែ ហ៊ន ដាគ់ នីចម័ អ៊ែ អូ អ្លុ ប៉្រគ័ ង៉ារ ក្លេ័ះ ក្លាំង លើ តក់ តាញ អុះ។ ហះកា អាញ់ ប៉រ់ រ៉ះ កា អន់ដីស ផះ រ៉ាំងវ៉ាង សាឡូម៉ូន ប៉្រគ័ សាដាច់ ពែ អ៊ែ សាណើម ឡាកោ ដាគ់ នីចម័ កាតាម កា អ៊ែ អូ ទី ខោ អាវ ដាគ់ ឡាយ៉ាម័ សាម៉ើ លូ ប៉ាកាវ ម៉ោញ តើម អា អុះ។ ២៨ អឺ ប៉ាណូស សឿ ឡាឡិគ័ ឡាឡាគ័ អន់ដីស ហៃៗ ប៉ាកាវ អា ដារ់ អា អ៊ែ ហ៊ន ពឹង ស៊្រែ ប៉ាគ់ ដារ់ តាយ៉ាង័ ពូ ទក ចៃគ ពឹង អុញ ហះកា ប‌៉្រ័ះ ប៊កកាតយ័ ប៉្រគ័ អន់ អ៊ែ ឡាក ដាគ់ ឡាយ៉ាម័ ប៉ុប អា កេះ។ ចាបះ កា អ៊ែ ចឹង អន់ អន់ដីស ទី ខោ អាវ កាស៊ប ពៀត ដេល។ ២៩ ទឹល នីណោ័ះ អន់ដីស ជែ ឃឹត ដឹង កា ណាំង សាណា អៃត សា លូ ជែ វ៉ឹនវ៉ាយ ហង ៣០ ខង សុនសាត អន់ទៀគ ឡាក់ អូ សឿ ប‌៉្រ័ះ ខំ ណាំង កាណាគ័ ទិណោ័ះ ហះកា ប‌៉្រ័ះ ឡាក់ ពឹ អន់ដីស អ៊ែ អ្លុ កេះ កា អន់ដីស តងកាន កាណាគ័ ទិណោ័ះ។ ៣១ ហគ់ មប ឡាកោ អន់ ប‌៉្រ័ះ រ៉ាំងហៃ រ៉ាំងខ្យា ឡគ ណោះ អ៊ែ ចឹង អន់ ធែម កាណាគ័ ញ៉ា ឡាក់ អន់ដីស តងកាន ណោះ។

៣២ «អឺ មួត សួន ប៊ែត អន់ដីស ជែ អ្យូគ ហង ខង ប‌៉្រ័ះ ឡាក់ ពឹ អន់ដីស អ៊ែ ប៉ាញ័ ពុត ចឹង អន់ អន់ដីស រ៉ាំងហៃ រ៉ាំងខ្យា អន់ឌូ លូ អ៊ែ ហង។ ៣៣ ហគ់ ប្រូ រ៉ាស អំប៉ាស ម៉ះ អន់ដីស អ្យក់ លៀន ជែក អន់ កា មួត ថុក ញ៉ាក ពិ។ ហគ់ ប៉ាតុំ លៀន ឡាក់ អូ អ្លុ ទិ លូ ណាំង រ៉ាស អំប៉ាស អូ អ្លុ ហ៊្យង សាំរ៉ាប់ កា ឡាកោ អន់ដីស ពឹង ប៉្លៃង ឡាក់ ចារ អូ ទី ពូ ម៉ុត អន់តុង លូ អូ ទី កាញ់ចិរ រ៉េះ តេះ ប៉្វាល័ ដេល ៣៤ ខង ផា រ៉ាស អំប៉ាស ម៉ះ អន់ដីស អ្វៃ ហះ ចារ ចំ ពុត ពៀក អន់ដីស កា អ្វៃ ហះ ចារ ណោះ ដេល។

៣៥ «ហគ់ ទ្រៀម ឡាកោ លូ អន់ តាគៀង អន់ដីស កីត លើយ។ ៣៦ ហគ់ អន់ដីស ប៉្រគ័ ឡាក់ កា ប៉ាណូស ផះ អ្វៃ ក្យាគ់ ពឹ តាំងឡា សឹត ឡឹង អៃត ប៉ាញ់សង់ ពូ ប៉ាគ់ អ៊ែ សឹត ទឹល ប៉ាគ់ ហី កេះ អ៊ែ អើ បើក អំប៉ារ អន់ដីស កា អ្យូវ បើក អំប៉ារ កា អ៊ែ ឡូត។ ៣៧ មួត ទុច ណោះ ចឹង ទី សារ សាណុក សាវ៉ាក តាទឹច ហង ខង ប៉ាគ់ ពឹ តាំងឡា សឹត ទឹល ប៉ាគ់ ហី អ៊ែ ប៉ប័ មួត ទុច ផះ អ្វៃ ក្យាគ់ អ៊ែ នីណោ័ះ។ អាញ់ រ៉ះ កា អន់ដីស តាទឹច ផា ពឹ តាំងឡា ណោះ ចឹង ទ្រៀម ឡាកោ រ៉ាំងហៃ អន់ឌែ ឡគ ទឹប តាំបាង សាណា សាណឹត អន់ កា អន់ឌែ សា ដេល។ ៣៨ ផា ពឹ តាំងឡា ណោះ សឹត ទឹល ទងតិគ័ ម៉ាំង លើ ក្យាម័ ប៉ាតារ អ្វៃ កា ប៉ប័ មួត ទុច អ្វៃ ក្យាគ់ អ៊ែ នីណោ័ះ ហង មួត ទុច ណោះ ចឹង ទី សារ សាណុក សាវ៉ាក តាទឹច ហង។ ៣៩ ហះកា អន់ដីស ត្រគ់ អ្លុ អន់តគ់ ផា តាំងឡា ហី អ្លុ អន់តគ់ កា ចឹង ទី ពូ ម៉ុត អន់តុង រ៉ាស កាណុង ហី អ៊ែ មង ប៉ុប ចំ អ៊ែ ចឹង ទ្រៀម ឡាកោ កាខាក់ ឡូត អ៊ែ អូ អន់ ពូ ម៉ុត អន់តុង អុះ។ ៤០ ហគ់ អន់ដីស ទ្រៀម ឡាកោ លើយ និះទៅ ដេល ខង អន់ដីស អូ អ្លុ អន់តគ់ អុះ ផា ប៉ាណូស អាញ់ ចឹង ជឹរ ពឹះ មង ប៉ុប ចំ ណោះ»។

៤១ ពេត្រុះ អំប៉ញ់ លូ យីស៊ូ ផា «អឺ ពឹ តាំងឡា សារ អីស កាប ពៀប អា សាំរ៉ាប់ ដឹង កា ញឹន ហង ប លើ សាំរ៉ាប់ ទឹប កា ប៉ាណូស ទិឌូ ដេល ?» ៤២ យីស៊ូ តើល ផា «ផា ទុច ចំ ឡាក់ ដាគ់ ត្រង់ ហ្យាំង សាឡាច់ ពឹ តាំងឡា ចឹង ប៉្រើ អ៊ែ ហង រ៉ាំងហៃ មួត ទុច អន់ទៀគៗ ណាវ្គ កាណុង ង៉ារ ជែក សាណា សាណឹត រ៉ប់ ពូ តងកាន។ ៤៣ ប៉ាគ់ ពឹ តាំងឡា សឹត ទឹល ប៉ាគ់ ហី ផា អ៊ែ ប៉ប័ ទុច ដាគ់ ត្រង់ ណោះ ផះ អ្វៃ ប៉្រគ័ ង៉ារ ឡាក់ កា អ៊ែ ទី ប៉្រើ ទុច ណោះ ចឹង ទី កាន សាណុក សាវ៉ាក តាទឹច ហង។ ៤៤ អាញ់ ប៉រ់ រ៉ះ កា អន់ដីស តាទឹច ផា ពឹ តាំងឡា ចឹង អន់ អ៊ែ រ៉ាំងហៃ ទឹប រ៉ាស អំប៉ាស ទិណោ័ះ កាណុង ហី អ៊ែ ដេល។ ៤៥ ហះកា ផា ទុច ណោះ ឃឹត កាណុង ពុត ផា "ញ៉ា ត្រគ់ ពឹ តាំងឡា អាញ់ ក្រូ ទឹល"។ អ៊ែ កា ពីត មួត ទុច អន់ទៀគៗ ណាវ្គ ទឹប កាម៉ាក័ ទឹប អង់កាន់ កេះណោះ ចាក អៃត សា អន់ ប៉ាញឹល ដេល។ ៤៦ ប៉ាគ់ ពឹ តាំងឡា ចឹង សឹត ទឹល ប៉ាគ់ ហី ត្រគ់ ពឹង ដារ់ ទុច ណោះ អូ ក្យាគ់ លូ ត្រគ់ ផះ អ៊ែ អូ អ្លុ អន់តគ់។ ណោះ ពឹ តាំងឡា ចឹង ចៃគ ថូត ទុច ណោះ តុត យ៉ឹប ឡូត អន់ឌូ លូ ប៉ាណូស អូ សឿ។ ៤៧ ទុច ចំ ឡាក់ អ្លុ អន់ហ្នាល់ ពុត ពៀក ពឹ តាំងឡា កេះ ហះកា អ៊ែ អូ ទ្រៀម ឡាកោ លូ អូ ចៃ ប៉្រគ័ ពួយ ពុត ពឹ តាំងឡា ទុច ណោះ ចឹង ត្រគ់ រ៉ាំងកេ័ះ តុត អៀង ឡូត។ ៤៨ ហះកា ពឿ ឡាក់ អូ អ្លុ អន់ហ្នាល់ កេះណោះ អ៊ែ ប៉្រគ័ យច ឃឺ ចឹង ត្រគ់ ពូ ពីត ដេល ហះកា អ៊ែ ណោះ ចឹង ត្រគ់ រ៉ាំងកេ័ះ ប៊ែត ឡគ។ ផា ពូ អន់ កាណាគ័ កា បក់ អ៊ែ ចំ អៀង ពូ ចឹង ប៉រ់ ឡឹង អ៊ែ អៀង ឡូត។ ប៉ាណូស ចំ ឡាក់ ពូ ប៉ាហ្យើ ពឹង អ៊ែ អៀង ពូ ចឹង ប៉រ់ ឡឹង អ៊ែ ហ៊ែង អៀង ដេល។

៤៩ «អាញ់ ពឹះ ប៉ាគ់ អា ភឿ អ្យក់ ឡាំ អុញ អន់ ពឹង អង់កក់ តេះ អា អាញ់ ប៉ិច ខាក់ ផា អុញ ណោះ កីត កេះ។ ៥០ កាប៉ាច់ អាញ់ អា ចឹង ត្រគ់ ទី សារ ចុនចៃ កាខាក់ † ឡូត អាញ់ ថុក ពុត ពៀក ខាក់ អាញ់ ប៉ិច កា សារ ណោះ កេះ ស៊្រសៗ។ ៥១ ញ៉ា អន់ដីស សាម៉គ័ ផា អាញ់ ពឹះ ភឿ ប៉្រគ័ អន់ ប៉ាណូស ពឹង អង់កក់ តេះ អា អ្វៃ ដាគ់ រម លូ គួប សោប ប ? អូ ត្រគ់ អុះ ឃឺ អាញ់ ពឹះ ប៉្រគ័ អន់ ពូ តាប៉ុញ លូ គួប សោប ឡា ៥២ ខង គឹត អៀ ប៉ាគ់ ម៉ាត់ ទៀ កាណុង ម៉ោញ ហី ឡាក់ ទី ប៉ាណូស តាម័ ដូវ អន់ឌែ ចឹង ក្លះ គួប សោប ឃឺ មួត ប៉ៃង ដូវ ចឹង តាប៉ុញ លូ មួត ពៀរ ដូវ លើ មួត ពៀរ ដូវ ចឹង តាប៉ុញ លូ មួត ប៉ៃង ដូវ។ ៥៣ អន់ឌែ ត្រគ់ ក្លះ គួប សោប ពឹ ចឹង តាប៉ុញ លូ គន កាម៉ាក័ គន កាម៉ាក័ ចឹង តាប៉ុញ លូ ពឹ មើគ ចឹង តាប៉ុញ លូ គន អង់កាន់ គន អង់កាន់ ចឹង តាប៉ុញ លូ មើគ ម៉ាយ ចឹង តាប៉ុញ លូ មើគ អន់ហ្នី មើគ អន់ហ្នី ចឹង តាប៉ុញ លូ ម៉ាយ»។

៥៤ កេះណោះ យីស៊ូ កា កាប លូ មួត ប៉ាសុន ផា «ផះ អន់ដីស ប៉ប័ តើម បី គែង ដារ់ ម៉ុត អន់ដីស កាប ផា ប៉្លៃង ក្យាម័ ចឹង បី ហង ណោះ ប៉្លៃង កា បី តាទឹច។ ៥៥ ផះ អន់ដីស ប៉ប័ ទី ខ្យាល ពឹះ ឡឹង គែង ស៊្រែ តីស  ណោះ អន់ដីស កាប ផា ចឹង ទឹល ថុន តុ ហង ណោះ ប៉្លៃង កា តុ តាទឹច។ ៥៦ អឺ ប៉ាណូស តាគ់ អំប៉្រគ័ ដាគ់ អន់ដីស អ្លុ អន់ហ្នាល់ សារ កើត ពឹះ ពឹង តេះ ប៉្លៃង ហះកា ញ៉ា ត្រគ់ អន់ដីស អូ អ្លុ អន់ហ្នាល់ សារ ប‌៉្រ័ះ ប៉្រគ័ ពឹង រ៉ាំងហាវ អា ? ៥៧ ញ៉ា ត្រគ់ អន់ដីស អូ ចាជ្រែប ឃឹត កា ឡាកោ ទៅ ឡឹង សារ ដាគ់ ឡាក់ អន់ដីស ចឹង ត្រគ់ ប៉្រគ័ ? ៥៨ ផះ អន់ដីស ចាក រទ្រង ឡាំ ប៉ាគ់ ក្រាគ់ តាត់ស៊ិន សារ អន់ឌូ លូ បក់ ភង អន់ដីស អន់ដីស ត្រគ់ ខំ រ៉ះកះ ប៉ារម អន់ ត្រគ់ លូ អ៊ែ រទ្រង ណោះ ហង ពិ ជែ អន់ អ៊ែ ឡាំ ជឹន អន់ដីស ប៉ាគ់ ក្រាគ់ តាត់ស៊ិន សារ ណោះ អន់ទៀ ក្រាគ់ ណោះ ចឹង ជឹន ប៉ាគ់ ម៉ៃគ ខុក ម៉ៃគ ខុក ចឹង ចៃគ អន់ដីស កាណុង ខុក ហង។ ៥៩ អាញ់ ប៉រ់ រ៉ះ កា អន់ដីស តាទឹច ផា អន់ដីស ចឹង ឡាច់ ឡឹង ចារ ណោះ អូ ទី អុះ ផា អន់ដីស ស៊ង កា ពូ អូ គ្រឹប ចំលួន យ‌៉័ះ អ្វៃ ទួម ដឹង ម៉ោញ ច្យិម កាតាម»។

១៣

សារ យីស៊ូ ប៉្រើ ពូ ប៉ិនពែង ពុត ពៀគ

១ ផះ ណោះ ទី បក់ អន់ដា ពឹះ រ៉ះ កា យីស៊ូ ឡឹង សារ មួត ខេត កាលីឡេ ផះ អន់ឌែ ឡាំ រ៉ាម៉ះ ប‌៉្រ័ះ វគ័ ពីឡាត * ប៉្រើ តាហាន ប៉ាន់តោ័ អន់ឌែ ផាម កា ហូរ័ ឡាយ អន់ឌូ លូ ផាម កាណាគ័ ពូ រ៉ាម៉ះ ប‌៉្រ័ះ ណោះ។ ២ យីស៊ូ តើល អន់ឌែ ផា «ញ៉ា អន់ដីស សាម៉គ័ កា មួត ខេត កាលីឡេ ណោះ អន់ឌែ ឡាក់ ប៉ាណូស ទី សារ យច អៀង ឡឹង ពូ អន់ទៀគៗ ប បះ ពូ ប៉ាន់តោ័ អន់ឌែ នីណោ័ះ ? ៣ អូ ត្រគ់ អុះ ! ហះកា អាញ់ ប៉រ់ រ៉ះ កា អន់ដីស តាទឹច ផា ផា អន់ដីស អូ ប៉ិនពែង ពុត ពៀក អន់ ដាគ់ អន់ដីស កា ចឹង តោ័ ឡាក់ កា អន់ឌែ ណោះ និះទៅ ដេល។ ៤ ម៉ោញ ណាវ្គ ទី ប៉ាណូស ១៨ ដូវ ឡាក់ តោ័ កា ហី ចាំងហីគ គ្លឹម កាតត់ ប៉ាគ់ ចារ ស៊ីឡោម នីចម័ អន់ដីស ឃឹត ផា អន់ឌែ ឡាក់ ប៉ាណូស ប៉្រគ័ យច លឺន ឡឹង ប៉ាណូស អន់ទៀគៗ ឡាក់ អ្វៃ កាណុង មឿង យេរូសាឡឹម ណោះ ប ? ៥ អូ ត្រគ់ អុះ ! ហះកា អាញ់ ប៉រ់ រ៉ះ កា អន់ដីស តាទឹច ផា ផា អន់ដីស អូ ប៉ិនពែង ពុត ពៀក អន់ ដាគ់ អន់ដីស កា ចឹង តោ័ ឡាក់ កា អន់ឌែ និះទៅ ដេល»។

៦ កេះណោះ យីស៊ូ កាប ពៀប លូ សារ ម៉ោញ ណាវ្គ ផា «ទី កាម៉ាក័ ម៉ោញ ដូវ ពឹង ម៉ីរ អ៊ែ ទី តើម ហ្រា ម៉ោញ តើម អ៊ែ ណាំង អ្លេះ ប៉្លៃ ហ្រា ណោះ ហះកា អូ ប៉ប័ ទី ប៉្លៃ អុះ។ ៧ អ៊ែ រ៉ះ លូ បក់ រ៉ាំងហៃ ម៉ីរ ផា "ហៃ ប៉ៃង សាណាំ កេះ អាញ់ ណាំង អ្លេះ ប៉្លៃ ឡឹង តើម ហ្រា អា ហះកា អូ ទី ប៉្លៃ អុះ។ ហគ់ អីស កាល់ អ្លាត ពិ គម ប៉្រគ័ ញ៉ា ក្រាន័ កា លុប តេះ"។ ៨ ហះកា បក់ រ៉ាំងហៃ ម៉ីរ ណោះ តើល ផា "ពឹ តាំងឡា ប៉រ់ អីស កូម័ ម៉ោញ សាណាំ អា ណាវ្គ ហិ កូម័ អាញ់ ចឹង ពូន គុល ចៃគ ជី ហិ ហៃ។ ៩ អ្លុ ផៃគ សាណាំ អន់តីគ ទៀ អ៊ែ ចឹង ទី ប៉្លៃ ហះកា ផា អ៊ែ អ្វៃ កា អូ ប៉្លៃ ណាវ្គ ណោះ កោះ អ្លាត ហង ពិ"»។

សារ យីស៊ូ តាគ់ អន់ដាគ់ អង់កាន់ ពឹង ដារ់ រ៉ាឡូវ

១០ ត្រគ់ ពឹង ដារ់ ពូ រ៉ាឡូវ យីស៊ូ ផះ អ្វៃ ប៉ាំងហៀន ពូ ពឹង រ៉ោង។ ១១ ហះ ចារ ណោះ ទី អង់កាន់ ម៉ោញ ដូវ ឡាក់ ប‌៉្រ័ះ បឺគ ប៉្រគ័ អន់ អ៊ែ កោគ អង់កក់ អូ អ្លុ អន់តាវ ត្រង់ អុះ ទុញ ១៨ សាណាំ កេះ។ ១២ ប៉ាគ់ យីស៊ូ ប៉ប័ អង់កាន់ ណោះ អ៊ែ កា អើ ពឹះ ប៉ាគ់ អ៊ែ កេះណោះ រ៉ះ ផា «អង់កក់ អីស ដាគ់ កេះ» ១៣ ទឹប សាប៉ាគ់ អ៊ែ។ អង់កាន់ ណោះ កា អ្លុ អន់តាវ ត្រង់ ឡូត ទឹប កាប ប៉ានេ ប‌៉្រ័ះ ប៊កកាតយ័។ ១៤ ញន កា យីស៊ូ តាគ់ អន់ដាគ់ អ៊ែ ពឹង ដារ់ ពូ រ៉ាឡូវ នីណោ័ះ បះ ក្រាគ់ រ៉ាំងហៃ រ៉ោង យច ពុត អ៊ែ ខាក់។ អ៊ែ រ៉ះ កា មួត ប៉ាសុន ផា «ពិន ទី ចាបាប់ ប៉្រគ័ ង៉ារ ដឹង ត្រោ ដារ់ ទឹល នីណោ័ះ អ្យគ័ អន់ដីស ឡាំ រ៉ាំងវ៉ាង ដារ់ ណោះ ហង ពិ ភឿ អន់ ពូ តាគ់ អន់ដាគ់ អីគ ព្លុ អន់ដីស ជែ ឡាំ ពឹង ដារ់ រ៉ាឡូវ»។ ១៥ ហះកា យីស៊ូ តើល អ៊ែ ផា «អឺ ប៉ាណូស តាគ់ អំប៉្រគ័ ដាគ់ ញ៉ា អន់ដីស អូ រ៉ីស រ៉ក់ អូ រ៉ីស លៀ ឡឹង ចារ អន់ដីស កត់ ទុង ឡាំ អន់ អ៊ែ អៃត ទៀក ប ពឹង ដារ់ រ៉ាឡូវ ? ១៦ ហះកា អង់កាន់ អា អ៊ែ កា ផូង័ វ៉ាច់ វគ័ អាប៉្រាហាំ ដេល ប‌៉្រ័ះ បឺគ កត់ អ៊ែ ទុញ ១៨ សាណាំ កេះ ញ៉ា ត្រគ់ អូ រ៉ីស អ៊ែ អន់ រ៉ាវ៉ាច់ ឡឹង កាស៊ែ ប‌៉្រ័ះ បឺគ កត់ អ៊ែ ពឹង ដារ់ រ៉ាឡូវ អា ប ?» ១៧ ប៉ាគ់ យីស៊ូ កាប ឡឹង សារ ណោះ កេះៗ មួត បក់ យច ពុត លូ អ៊ែ អន់ឌែ កា តាយួស ខាក់ ហះកា កាំឡាំង សួន អៀង អន់ឌែ ហោក រ៉គ់ ខាក់ កា សារ អំរ៉ាញ អឺញ ឡាក់ យីស៊ូ ទី ប៉្រគ័ ណោះ។

សារ យីស៊ូ កាប ប៉ាន់ដឹប

១៨ យីស៊ូ កាប ណាវ្គ ផា «សារ រ៉ាំងហៃ រ៉ាំងខ្យា ម៉ះ ប‌៉្រ័ះ ប៊កកាតយ័ ពៀប ឡាក់ កា កាណាគ័ ញ៉ា ? អាញ់ ចឹង ប៉ាន់ដឹប លូ កាណាគ័ ញ៉ា សារ រ៉ាំងហៃ រ៉ាំងខ្យា ណោះ ? ១៩ ឃឺ ពៀប ឡាក់ កា តីល រ៉ាហឺញ ម៉ោញ នែវ ឡាក់ ទី កាម៉ាក័ ម៉ោញ ដូវ អ្យក់ តីល ណោះ តប់ ពឹង ម៉ីរ អ៊ែ។ ប៉ាគ់ តីល ណោះ ហ៊ន កេះ កើត តើម អ៊្លង សៃម កា ពឹះ ប៉្រគ័ សំប៉ូវ អ្វៃ រតាំងកង់ អ៊ែ»។

២០ យីស៊ូ កាប ណាវ្គ ផា «សារ រ៉ាំងហៃ រ៉ាំងខ្យា ម៉ះ ប‌៉្រ័ះ ប៊កកាតយ័ អាញ់ ត្រគ់ ប៉ាន់ដឹប ឡាក់ កា កាណាគ័ ញ៉ា ? ២១ ឃឺ ពៀប ឡាក់ កា ពុះ ពូ ប៉្រគ័ ណុំ ប៉ាំង។ ទី អង់កាន់ ម៉ោញ ដូវ អ្យក់ ពុះ ប៊ែត ឡក់ ឡាយ លូ តាប៉ុង ប៉ៃង កាអ្លី ប៉្រគ័ អន់ កា តាប៉ុង ទិណោ័ះ ឡាក»។

២២ ផះ យីស៊ូ ចាក ឡាំ ប៉ាគ់ មឿង យេរូសាឡឹម អ៊ែ ចាក តាត់ មឿង តាត់ ស្រុក តេះ អន់ទៀគៗ ទឹប ប៉ាំងហៀន ពូ ដេល។ ២៣ ទី ម៉ោញ ដូវ អំប៉ញ់ អ៊ែ ផា «អឺ ពឹ តាំងឡា ញ៉ា ប៉ាណូស ឡាក់ ប‌៉្រ័ះ ប៊កកាតយ័ តង័ ណោះ ទី ដឹង ប៊ែត ដូវ ប ?» យីស៊ូ កា រ៉ះ កា ពូ ផា ២៤ «ហគ់ ខំ ម៉ុត អន់ ទី ប‌៉្រ័ះ រ៉ាំងហៃ រ៉ាំងខ្យា ឃឺ ម៉ុត ទ្រង អំប៉ារ អង់អ្យាគ័។ អាញ់ ប៉រ់ រ៉ះ កា អន់ដីស តាទឹច ផា ទី ប៉ាណូស អៀង ដូវ ខំ ប៉ិច ម៉ុត ដេល ហះកា អន់ឌែ ម៉ុត អូ អ្លុ អុះ ២៥ ខង ប៉ាគ់ តាំងឡា ហី កាត្រើគ អំប៉ារ កេះ យ‌៉័ះ អន់ដីស អ្វៃ អន់តាវ គែង ឡីង លូ កាខគ់ អំប៉ារ ទឹប កាប ផា "អឺ ពឹ តាំងឡា បើក អំប៉ារ កា ញឹន ណើ" ណោះ តាំងឡា ហី ចឹង តើល អន់ដីស ផា "អាញ់ អូ អន់ហ្នាល់ អន់ដីស អុះ អ្លុ កា អន់ដីស ពឹះ ឡឹង ចំ ឡាំ ឡឹង ចំ"។ ២៦ ណោះ អន់ដីស ចឹង តើល អ៊ែ ផា "ញឹន ឃើយ អ្វៃ សា សាណា អន់ឌូ លូ អីស អីស កា ឃើយ ប៉ាំងហៀន ញឹន រស្រុក តេះ ដេល"។ ២៧ ហះកា អ៊ែ ចឹង តើល ផា "អាញ់ រ៉ះ កា អន់ដីស អាញ់ អូ អន់ហ្នាល់ អន់ដីស អុះ អន់ដីស ណោះ អ្លុ កា ពឹះ ឡឹង ចំ។ អឺ មួត បក់ ប៉្រគ័ សារ អូ ដាគ់ ហគ់ ឡាច់ អន់ ចាំងហាយ្គ ឡឹង អាញ់ ពិ"។ ២៨ អ្វៃ ហះ ចារ ណោះ អន់ដីស ចឹង ញ៉ាំ តាំងអឹះ លូ រ៉ាំងគែត សាណាញ់ ផះ ណោះ អន់ដីស ចឹង ប៉ប័ វគ័ អាប៉្រាហាំ វគ័ អ៊ីសាក់ វគ័ យ៉ាកុប លូ មួត រ៉ាគឹយ ប‌៉្រ័ះ ទិណោ័ះ អ្វៃ ពឹង ប៉្លៃង ហះកា កាប៉ាច់ អន់ដីស ប‌៉្រ័ះ ចឹង អ្លាត អន់ អ្វៃ គែង ឡីង។ ២៩ កេះណោះ ចឹង ទី ប៉ាណូស អៀង ពឹះ ឡឹង ដារ់ ឡាច់ ឡឹង ដារ់ ម៉ុត ឡឹង គែង សាម៉ា លូ គែង សាំងអ្យោ † ចឹង ហាវ អ្វៃ ប៉ាគ់ ចារ ប‌៉្រ័ះ រ៉ាំងហៃ រ៉ាំងខ្យា ទឹប សង់ សា ហះ ណោះ ដេល។ ៣០ ហៃ ចឹង ទី ប៉ាណូស បក់ អ្វៃ ប៉ាគ់ ម៉ាត់ អន់ដា ចឹង កើត អ្វៃ គែង ប៉ាអច់ បក់ អ្វៃ គែង ប៉ាអច់ អន់ដា ចឹង កើត អ្វៃ ប៉ាគ់ ម៉ាត់ ឡគ»។

៣១ ផះ ណោះ ផាឌី ទី មួត ផារ៉ាស៊ី បក់ អន់ដា ម៉ុត រ៉ះ កា យីស៊ូ ផា «អីស ឡាច់ ឡឹង អា ឡាំ អ្វៃ ប៉ាគ់ ចារ អន់ទៀគ ឡគ ពិ ខង សាដាច់ ហេរត ណាំង ប៉ិច ប៉ាន់តោ័ អីស»។ ៣២ ហះកា យីស៊ូ តើល ផា «ហគ់ អន់ដីស ឡាំ រ៉ះ កា សាដាច់ ប៉ាញ៉ា ប៉្លាច័ ណោះ ផា ដារ់ អា លូ ដារ់ តាយ៉ាង័ អាញ់ ទ្រុះ ឡាច់ ប‌៉្រ័ះ បឺគ ឡឹង កាំឡាំង លូ ចឹង តាគ់ អន់ដាគ់ ពូ អីគ ព្លុ ប៉ាគ់ ដារ់ យ៉ាង័ តោ ទៀ អាញ់ ចឹង តាគ់ អង់កេះ ង៉ារ។ ៣៣ ហះកា ដារ់ អា ដារ់ តាយ៉ាង័ លូ ដារ់ យ៉ាង័ តោ ទៀ អាញ់ ត្រគ់ ចាក ឡាំ ប៉ាគ់ ម៉ាត់ ណាវ្គ ខង រ៉ាគឹយ ប‌៉្រ័ះ អូ ត្រគ់ តោ័ គែង ឡីង មឿង យេរូសាឡឹម អុះ។ ៣៤ អឺ មួត មឿង យេរូសាឡឹម ! អន់ដីស ទី ប៉ាន់តោ័ មួត រ៉ាគឹយ ប‌៉្រ័ះ លូ អ្យក់ អំហ្មោ ហឹរ មួត បក់ ប‌៉្រ័ះ ទី ប៉្រើ ពឹះ ប៉ាគ់ អន់ដីស អាញ់ ប៉ិច ប៉ាតុំ អន់ដីស អ្លុ កា ញ៉ាង ទង កេះ ឡាក់ កា ម៉ៃគ អ្យិរ ក្រុំ គន អ៊ែ កាណុង កាហ្លាប ហះកា អន់ដីស អូ ចៃ អុះ។ ៣៥ ហៃ រ៉ោង រ៉ាម៉ះ អន់ដីស អា ចឹង ត្រគ់ អ្លាត អន់ ឡាំងវ៉ាគ់ រ៉ាអ៊ែត។ អាញ់ ប៉រ់ រ៉ះ កា អន់ដីស អន់ អ្លុ អន់ដីស ចឹង អូ ប៉ប័ អាញ់ ហង លើយ ទឹល ដារ់ អន់ដីស ចឹង កាប ផា "អន់ ប‌៉្រ័ះ ប៊កកាតយ័ ជឹន អន់ សារ ដាគ់ កា អីស ឡាក់ ពឹះ ប៉ាតាង អ៊ែ"»។

១៤

សារ យីស៊ូ តាគ់ អន់ដាគ់ ប៉ាណូស ពឹង ដារ់ រ៉ាឡូវ

១ ប៉ាគ់ ដារ់ ពូ រ៉ាឡូវ ផះ យីស៊ូ ឡាំ សា សាណា ប៉ាគ់ ហី ម៉ៃគ ណាំផា មួត ផារ៉ាស៊ី កាំឡាំង អន់ឌែ ណោះ អ្វៃ ចាំ ហៃ អ៊ែ កាខាក់។ ២ ផះ ណោះ ទី កាម៉ាក័ ម៉ោញ ដូវ អ៊ែ អីគ ប៉ាប៉ុក ប៉ាញ័ ទឹប ឡាកោ អ្វៃ អន់តាវ ហះ ង៉ីរ យីស៊ូ។ ៣ យីស៊ូ អំប៉ញ់ មួត ណៃឃូ ប៉ាំងហៀន ចាបាប់ លូ មួត ផារ៉ាស៊ី ផា «នីចម័ ចាបាប់ អន់ ញ៉ា អូ ពិន តាគ់ អន់ដាគ់ ពូ អីគ ព្លុ កាណុង ដារ់ ពូ រ៉ាឡូវ អា ?» ៤ ហះកា អន់ឌែ អ្វៃ រ៉ាង៉ាប់ ទិឌូ អូ តើល អុះ។ យីស៊ូ អើ បក់ អីគ ណោះ ពឹះ លូ តាគ់ អន់ដាគ់ អ៊ែ កេះណោះ ប៉្រើ អ៊ែ សឹត ប៉ាគ់ ហី។ ៥ កេះណោះ យីស៊ូ កាប ផា «កាណុង កាំឡាំង អន់ដីស អា ផា ទី ប៉ាណូស ម៉ោញ ដូវ ទី គន លើ កា ទី រ៉ក់ ឡិ កាណុង អន់ដូង័ យ‌៉័ះ កាណុង ដារ់ ពូ រ៉ាឡូវ ញ៉ា អ៊ែ អូ ប៉ាន់តាន ឡាំ អ្យក់ ឡាច់ ឡូត ប ?» ៦ ហះកា ពូ អូ អ្លុ តើល អ៊ែ អុះ ឡឹង សារ អ៊ែ អំប៉ញ់ ណោះ។

សារ យីស៊ូ ប៉ាំងហៀន មួត អំហ៊្មយ ឡឹង សារ ឡាំ អៃត សា

៧ ផះ យីស៊ូ ប៉ប័ មួត អំហ៊្មយ ណាំង អ្វៃ ដឹង ពឹង ចារ ក្រាគ់ បក់ កានឹត លឺន ឡឹង ពូ ណោះ អ៊ែ កា កាប ប៉ាន់ដឹប កា អន់ឌែ ផា ៨ «ផា ទី ពូ ជៀក អន់ដីស ឡាំ អៃត សា ប៉ាគ់ ចារ ពូ ប៉ាញ់សង់ អន់ដីស ជែ ណាំង អ្វៃ ពឹង ចារ ក្រាគ់ បក់ កានឹត លឺន ឡឹង ពូ អ្យូគ ផៃគ ពូ ជៀក អំហ៊្មយ អន់ទៀគ ណាវ្គ ឡាក់ តីស ឡឹង អន់ដីស។ ៩ ណោះ តាំងឡា ប៉ាញ់សង់ អ៊ែ ចឹង ផា កា អន់ដីស "ប៉រ់ អីស អន់ អ៊ែ អា អង់អ្វៃ ពឹង ចារ អា" ណោះ អន់ដីស ចឹង ឡាំ ណាំង ចារ អ្វៃ ប៉ាគ់ ប៉ាអច់ ពូ ទឹប តាយួស កា ពូ។ ១០ ទឹល នីណោ័ះ ផា ទី ពូ ជៀក អន់ដីស ឡាំ អៃត សា អន់ដីស ត្រគ់ ណាំង អ្វៃ ពឹង ចារ ប៉ាគ់ ប៉ាអច់ ពូ ហិ ភឿ អន់ តាំងឡា បក់ ជៀក អន់ដីស អ៊ែ ចឹង ផា "អឺ គួប ហគ់ អង់អ្វៃ ពឹង ចារ ដាគ់ ប៉ាគ់ ម៉ាត់ ពូ អា"។ ណោះ អំហ៊្មយ ឡាក់ អ្វៃ អន់ឌូ ពឹង ចារ ណោះ ចឹង ផា អន់ដីស ប៉ាណូស កានឹត កានោរ ហង។ ១១ អាញ់ កាប នីអៀ ឃឺ ប៉ិច ផា ពឿ ប៉ានេ តាំប៉ោក ឡាកោ ទៅ ប៉ាណូស ណោះ ពូ ចឹង សាតោះ ហះកា ពឿ ប៉ាន់ថិ ពុត ណោះ ពូ ចឹង តាំប៉ោក ប៉ានេ អ៊ែ»។

១២ កេះណោះ យីស៊ូ រ៉ះ កា ប៉ាណូស បក់ ជៀក អ៊ែ ឡាំ សា ណោះ ផា «ផា អីស ទី កាន អៃត សា ដារ់ ប៉ង់ កាតាម កាង៉ាច កាតាម អីស ជែ ជៀក គួប ចាង័ លូ អុះ ម៉ី ផូង័ វ៉ាច់ លូ មួត ប‌៉្រ័ះ ប៉ាត្រង័ ឡាក់ អ្វៃ រសានែង អីស ខង អន់ឌែ ណោះ ចឹង ជៀក តូ អីស និះទៅ ដេល។ ១៣ ផា អីស ទី កាន អៃត សា អីស ត្រគ់ ជៀក មួត ថុក ញ៉ាក តាបាយ កាសត់ លូ មួត កាជក កាជែល ប៊្លែល ម៉ាត់ ឡគ។ ១៤ ណោះ អីស ចឹង ទី សារ សាណុក សាវ៉ាក តាទឹច ខង មួត ប៉ាណូស ទិណោ័ះ អូ ទី ញ៉ា ចឹង អន់ តូ កា អីស អុះ។ ប៉ាគ់ ដារ់ ប៉ាណូស ដាគ់ ត្រង់ រ៉ីស សឹត ទៀ ណោះ ប‌៉្រ័ះ ចឹង អន់ តូ កា អីស តាទឹច ហង»។

១៥ ទី កាម៉ាក័ ម៉ោញ ដូវ ឡាក់ អ្វៃ សា លូ អ៊ែ កេះ អ៊ែ កាតាំង សារ ណោះ អ៊ែ កាប ផា «ទី សារ សាណុក សាវ៉ាក តាទឹច ហង បក់ ទី ម៉ុត សា សាណា កាណុង ចារ ប‌៉្រ័ះ ប៊កកាតយ័ រ៉ាំងហៃ រ៉ាំងខ្យា»។ ១៦ ហះកា យីស៊ូ រ៉ះ សារ ប៉ាន់ដឹប កា អ៊ែ ផា «ទី កាម៉ាក័ ម៉ោញ ដូវ ទ្រៀម អៃត សា តុត រ៉គ់ សើម អ៊ែ កា រ៉ះ កា អំហ៊្មយ តុត អៀង ដេល។ ១៧ ប៉ាគ់ ទឹល ដារ់ អៃត សា កេះ អ៊ែ ប៉្រើ ទុច អ៊ែ ឡាំ ជៀក មួត អំហ៊្មយ ផា "ចុ ឡាំ អៃត សា ឡគ សាណា សាណឹត ទ្រៀម កេះ ទិ កេះ"។ ១៨ ហះកា មួត អំហ៊្មយ ទិណោ័ះ អន់ឌែ រ៉ះ ប៉ិច កា រ៉ាវ៉ាច់ ឡាកោ និះទៅៗ បក់ ទី ម៉ោញ រ៉ះ កា ទុច អ៊ែ ណោះ ផា "ជែ រ៉ាប់ ជែ រ៉ូ កា អាញ់ អាញ់ អង់ក័ះ តាច់ ម៉ីរ អាញ់ ត្រគ់ ឡាំ ហៃ ម៉ីរ ណោះ ហិ"។ ១៩ ម៉ោញ ដូវ ណាវ្គ រ៉ះ ផា "ជែ រ៉ាប់ ជែ រ៉ូ កា អាញ់ អាញ់ អូ ឡាម៉គ់ ឡាំ អុះ ខង អាញ់ អង់ក័ះ តាច់ រ៉ក់ ប៉ាតាម័ ឃូ អាញ់ ត្រគ់ ឡាំ ចៃគ សាគ់ ហៃ លួង"។ ២០ ម៉ោញ ដូវ ណាវ្គ រ៉ះ ផា "អាញ់ អង់ក័ះ កេះ ប៉ាញ់សង់ ទឹល នីណោ័ះ អាញ់ អូ ទី ឡាំ អុះ"។ ២១ ទុច ណោះ កា សឹត រ៉ះ លូ ពឹ តាំងឡា អ៊ែ ពួយ សារ ពូ ទី រ៉ះ កា អ៊ែ ណោះ ហង។ ផះ ណោះ ពឹ តាំងឡា អ៊ែ អឺក ខាក់ អ៊ែ រ៉ះ កា ទុច ណោះ ផា "ហគ់ ឡាំ ប៉ាគ់ ទ្រង តីស ទ្រង ថិ ពឹង មឿង អា ជៀក មួត ថុក ញ៉ាក តាបាយ កាសត់ លូ មួត កាជក កាជែល ប៊្លែល ម៉ាត់ ឡាំ អៃត សា ប៉ាគ់ អា ស៊្រសៗ"។ ២២ បាប៊ែត ឡឹង ណោះ ទុច រ៉ះ លូ ពឹ តាំងឡា អ៊ែ ផា "ពឹ តាំងឡា អាញ់ ប៉្រគ័ ពួយ ប៉ានឹរ អីស អន់តគ់ កេះ ហះកា ចារ អង់អ្វៃ ណោះ អ្វៃ សល់ ណាវ្គ"។ ២៣ ពឹ តាំងឡា អ៊ែ រ៉ះ កា ទុច ណាវ្គ ផា "ហគ់ ឡាំ ប៉ាគ់ ទ្រង អន់ទៀគៗ ប៉ាគ់ ចារ ញ៉ក ប៉ាំងខំ អន់ ពូ ម៉ុត អៃត សា អន់ ប៉ាញ័ ហី អាញ់ អា។ ២៤ អាញ់ ប៉រ់ រ៉ះ កា អន់ដីស តាទឹច ផា ទិ ប៉ាណូស ឡាក់ អាញ់ ទី ជៀក ផះ អន់ទ្រួល ណោះ ពែ ម៉ោញ ដូវ កា អាញ់ អូ អន់ សា សាណា អាញ់ អុះ"»។

សារ យីស៊ូ ប៉ាំងហៀន ពូ ឡឹង សារ ប៉្រគ័ សឹះ អ៊ែ

២៥ ប៉ាគ់ យីស៊ូ ចាក ណាវ្គ ទី ប៉ាណូស អៀង ដូវ ចាក អន់ឌូ លូ អ៊ែ ណោះ អ៊ែ កាលែង គែង ពូ លូ កាប ផា ២៦ «ពឿ ប៉ិច ចាក ពួយ អាញ់ ហះកា ផា អ៊ែ អូ ប៉ិច កា អាញ់ កាខាក់ ក្វា ឡឹង ប៉ិច កា មើគ ពឹ គន កាម៉ាញ់ អុះ ម៉ី លូ កា ឡាកោ ទៅ អ៊ែ ណោះ កា អូ ទី ចឹង ប៉្រគ័ សឹះ អាញ់ អុះ។ ២៧ ពឿ អូ សាឡាគ់ ឡាកោ គយ អ៊្លង គឹង ចាក ពួយ អាញ់ អ៊ែ ណោះ កា អូ ទី ចឹង ប៉្រគ័ សឹះ អាញ់ ដេល។ ២៨ កាណុង កាំឡាំង អន់ដីស អា ផា ទី ពឿ ប៉ិច ប៉្រគ័ ហី តីស ញ៉ា អ៊ែ អូ អង់អ្វៃ ឃឹត អន់ទ្រួល ហិ ប ភឿ អន់ អ្លុ អន់តគ់ ផា លៀន អ៊ែ ណោះ ចឹង សើយ ញ៉ា អូ សើយ ប៉្រគ័ ហី ណោះ អន់ កេះ ? ២៩ អ្លុ ផៃគ ប៉ាគ់ តគ័ អំហ្មោ សាំរ៉ាប់ ចៃគ អញ់ជុង កេះៗ កេះណោះ អ្លាត រ៉ូះ អូ ជៀ កេះ ផា ពូ ប៉ប័ ចាបះ កា ពូ ចឹង កាកីក ប៉ាដើក ប៉ាញ់ចើរ ឡូត ៣០ លូ ពូ ចឹង កាប ផា "ហៃ ប៉ាណូស អា ប៉្រគ័ ហី ហះកា អ៊ែ អូ អ្លុ ប៉្រគ័ កេះ"។ ៣១ ផា សាដាច់ ម៉ោញ ឡាំ តាកូះ លូ សាដាច់ ម៉ោញ ណាវ្គ នីចម័ ញ៉ា អ៊ែ អូ អង់អ្វៃ ឃឹត អន់ទ្រួល ហិ ប ភឿ អន់ អ្លុ អន់តគ់ ផា តាហាន អ៊ែ ដឹង ១០.០០០ ដូវ ចឹង តាកូះ លូ តាហាន ពូ ២០.០០០ ដូវ ណោះ ចឹង ដាម័ ញ៉ា អូ ? ៣២ ផា អ៊ែ ឃឹត ផា អូ ដាម័ អុះ ណោះ អ៊ែ ចឹង ប៉្រើ មួត ឡាំ ប៉ាតាង អ៊ែ ភឿ រ៉ះកះ ប៉ារម អន់ ត្រគ់ លូ គួប សោប អង់រ៉ាម័ សាដាច់ ណោះ អ្វៃ ប៉ាគ់ ចាំងហាយ្គ បើ តាន័ ទឹល។ ៣៣ ទឹល នីណោ័ះ កាណុង កាំឡាំង អន់ដីស ទិ អា ផា ពឿ អូ សាឡាគ់ អ្លាត រ៉ាស អំប៉ាស ទិណោ័ះ ឡាក់ អ៊ែ ទី អ៊ែ កា អូ ទី ចឹង ប៉្រគ័ សឹះ អាញ់ ដេល។ ៣៤ ប៉ោ័ះ ឡាក់ កាណាគ័ ទី ខា ហះកា ផា អ៊ែ អូ ប៉្រៃ កេះ ចឹង ប៉្រគ័ នីចម័ អន់ អ៊ែ កេះ ប៉្រៃ ណាវ្គ ? ៣៥ ប៉ោ័ះ ណោះ អូ ទី ខា ណាវ្គ ហង យ‌៉័ះ អ្យក់ ឡាយ លូ តេះ ឡាយ លូ ជី កា អូ ទី ខា អុះ ទី ដឹង កា គួក អ្លាត ប៉ាគ់ ឡីង។ ពឿ កាតាំង សារ អា អ្យក់ ឃឹត ចាជ្រែប ពិ !»។

១៥

សារ យីស៊ូ រ៉ះ សារ ប៉ាន់ដឹប ឡឹង កាណាគ័ ហ៊្យង

១ ផះ ណោះ ទី មួត អ្យក់ រ៉ាបៃ លូ ប៉ាណូស អូ ដាគ់ អន់ឌែ ទិឌូ ម៉ុត ក្យាម័ យីស៊ូ ភឿ សាំយ៉ាំង ប៉ានឹរ អ៊ែ។ ២ ហះកា មួត ផារ៉ាស៊ី លូ មួត ណៃឃូ ប៉ាំងហៀន ចាបាប់ អន់ឌែ កាប រ៉ាបឹក រ៉ាចប់ ផា «ហៃ ប៉ាណូស អា អ៊ែ រ៉ាំពង លូ ប៉ាណូស អូ ដាគ់ ទឹប សា សាណា អន់ឌូ លូ ពូ ដេល»។ ៣ ហះកា យីស៊ូ តើល អន់ឌែ កាប ប៉ាន់ដឹប ឡាក់ កា សារ អា ផា ៤ «ផា កាណុង កាំឡាំង អន់ដីស អា ទី ប៉ាណូស ម៉ោញ ដូវ អ៊ែ ទី ចៀម ១០០ កល់ ហះកា ចៀម អ៊ែ ម៉ោញ ហ៊្យង ហ្យើត ឡឹង គួប អ៊ែ ញ៉ា អ៊ែ អូ អ្លាត ចៀម ៩៩ កល់ ណោះ ពឹង ស៊្រែ កេះណោះ ឡាំ ណាំង ចៀម ម៉ោញ ណោះ ទឹល ប៉ប័ ប ? ៥ ប៉ាគ់ ណាំង ប៉ប័ កេះ អ៊ែ ហោក ខាក់ ទឹប លឺក ចៀម ណោះ គយ ពឹង កាពែង អ៊ែ ឡូត។ ៦ ប៉ាគ់ អ៊ែ សឹត ទឹល ប៉ាគ់ ហី កេះ អ៊ែ ចឹង អើ គួប ចាង័ លូ មួត បក់ អ្វៃ រក្យាម័ អ៊ែ កេះណោះ កាប ផា "ចុ ហោក រ៉គ់ លូ អាញ់ ខង ចៀម អាញ់ បក់ ហ៊្យង ពែ អាញ់ ណាំង ប៉ប័ កេះ"។ ៧ អាញ់ ប៉រ់ រ៉ះ កា អន់ដីស ផា ពឹង ប៉្លៃង កា ចឹង ទី សារ ហោក រ៉គ់ និះទៅ ដេល ញន កា ប៉ាណូស អូ ដាគ់ ម៉ោញ ដូវ ទី ប៉ិនពែង ពុត ពៀក។ ប‌៉្រ័ះ ហោក កាខាក់ ក្វា ឡឹង អ៊ែ ហោក កា ប៉ាណូស ដាគ់ ត្រង់ ៩៩ ដូវ ឡាក់ អូ តងកាន ប៉ិនពែង ពុត ពៀក ណោះ ណាវ្គ។

៨ «ម៉ោញ ណាវ្គ ប៉ាន់ដឹប ផា ទី អង់កាន់ ម៉ោញ ដូវ អ៊ែ ទី លៀន កាក់ អញ់ជឹត កាក់ កេះណោះ ឡិ ហ៊្យង ម៉ោញ កាក់ * ញ៉ា អ៊ែ អូ សុះ តាគៀង សាប៉ូះ ហី រស៊្វែន រជួច ណាំង កាខាក់ ទឹល ប៉ប័ ប ? ៩ ប៉ាគ់ អ៊ែ ប៉ប័ កេះ អ៊ែ ចឹង អើ គួប ចាង័ លូ មួត បក់ អ្វៃ រក្យាម័ អ៊ែ កេះណោះ កាប ផា "ចុ ហោក រ៉គ់ លូ អាញ់ ខង លៀន អាញ់ ហ៊្យង ពែ អាញ់ ណាំង ប៉ប័ កេះ"។ ១០ អាញ់ ប៉រ់ រ៉ះ កា អន់ដីស ផា មួត ប៊យ ប‌៉្រ័ះ អ្វៃ ពឹង ប៉្លៃង កា ហោក រ៉គ់ និះទៅ ដេល ញន កា ប៉ាណូស អូ ដាគ់ ម៉ោញ ដូវ អ៊ែ ទី ប៉ិនពែង ពុត ពៀក»។

១១ កេះណោះ អ៊ែ រ៉ះ ណាវ្គ ផា «ទី កាម៉ាក័ ម៉ោញ ដូវ អ៊ែ ទី គន កាម៉ាក័ ពៀរ ដូវ។ ១២ គន ស្រុច អ៊ែ កាប ផា "អឺ ពឹ ប៉រ់ អីស មប ប៉ាដក់ ប៉ាជៀ ឡាក់ អីស ចឹង ត្រគ់ ជែក អន់ កា អាញ់ ណោះ"។ ពឹ អ៊ែ កា ជែក ប៉ាដក់ ប៉ាជៀ ណោះ អន់ តាទឹច។ ១៣ ប៉ៃង ប៉្វាន់ ដារ់ ឡឹង ណោះ គន ស្រុច ណោះ អ៊ែ ប៉ាតុំ អ្យក់ រ៉ាស អំប៉ាស ប៉ាដក់ ប៉ាជៀ ចាក ឡាំ ប៉ាគ់ ស្រុក ចាំងហាយ្គ។ អ៊ែ អ្វៃ ពឹង ស្រុក ណោះ អ៊ែ ប៉្រគ័ រ៉ាយ រ៉ាស អំប៉ាស ប៉ាដក់ ប៉ាជៀ ណោះ ទិ ប៉្យើះ ញន កា អៃត សា អៀង តាឡាម័។ ១៤ ប៉ាគ់ រ៉ាស អំប៉ាស ប៉ាដក់ ប៉ាជៀ អ៊ែ តាច់ តូរ័ ទិ កេះ ពឹង ស្រុក ណោះ កើត ឡាយ៉ិត ឡាំងវ៉ាញ់ កាខាក់ ឡូត គន ស្រុច ណោះ អ៊ែ កា អូ ទី ញ៉ា និះទៅ ដេល។ ១៥ អ៊ែ កា ណាំង ប៉្រគ័ គូលី ពូ ពឹង ស្រុក ណោះ ហង ពូ កា ប៉្រើ អ៊ែ អ្វៃ រង សាគែ ប៉ាគ់ ម៉ីរ ប៉ាគ់ ស៊្រែ។ ១៦ អ៊ែ ប៉ិច សា ខាក់ សាណា ពូ អន់ កា សាគែ សា ណោះ ហះកា អូ ទី ពឿ អន់ សាណា ញ៉ា កា អ៊ែ អុះ។ † ១៧ ប៉ាគ់ គន ស្រុច ណោះ សាទឹរ ឡាកោ កេះ អ៊ែ ឃឹត ផា "មួត បក់ ប៉្រគ័ គូលី ពឹ អាញ់ អន់ឌែ ទី សាណា សា ផីគ ទិឌូ ហះកា កាប៉ាច់ អាញ់ អ្វៃ ហះ អា ឡាយ៉ិត កាតាច់ វ៉ាច់ ប៊ែត ចឹង តោ័។ ១៨ ទឹល នីណោ័ះ អាញ់ ត្រគ់ សឹត ប៉ាគ់ ពឹ អាញ់ ណាវ្គ កេះណោះ រ៉ះ កា អ៊ែ ផា 'អឺ ពឹ អាញ់ ប៉្រគ័ យច ពុត ប‌៉្រ័ះ ប៊កកាតយ័ កេះ លូ អាញ់ ប៉្រគ័ យច ពុត អីស ដេល។ ១៩ អាញ់ អា អូ ឃឺ ចឹង អន់ អីស ផា គន អីស ណាវ្គ អុះ ប៉រ់ អន់ អាញ់ ប៉្រគ័ គូលី អីស ឡគ ពិ' "។ ២០ ប៉ាគ់ អ៊ែ ឃឹត នីណោ័ះ កេះៗ អ៊ែ កា សឹត ប៉ាគ់ ពឹ អ៊ែ ណាវ្គ។ ផះ ពឹ អ៊ែ ប៉ប័ គន អ៊ែ ឡឹង ចាំងហាយ្គ ពឹ អ៊ែ កា ទី ពុត តាប៉ាប តាប៉ុន លូ តាយ៉ិប ឡាំ ហាប់ គ្វែត ចុំ ឡូត។ ២១ ណោះ អ៊ែ កាប ផា "អឺ ពឹ អាញ់ ប៉្រគ័ យច ពុត ប‌៉្រ័ះ ប៊កកាតយ័ កេះ លូ អាញ់ ប៉្រគ័ យច ពុត អីស ដេល អាញ់ អា អូ ឃឺ ចឹង អន់ អីស អើ ផា គន អីស ណាវ្គ អុះ"។ ២២ ហះកា ពឹ អ៊ែ រ៉ះ កា មួត ទុច ផា "ហគ់ អន់ដីស អ្យក់ អាវ ដាគ់ ឡាយ៉ាម័ លឺន ឡឹង ពូ តាគ់ អំពៀត គន អាញ់ ប៉្រាល់ លូ អ្យក់ អញ់ចិន ចៃគ ពឹង តី អ៊ែ លូ អ្យក់ កឺប តាគ់ អញ់ជិះ អ៊ែ ដេល។ ២៣ ហគ់ អ្យក់ គន រ៉ក់ បក់ ដាគ់ តីស តង់ កោះ ប៉្រគ័ សាអ៊្លង ពិ កេះណោះ ពិន សា អៃត អន់ រ៉គ់ សើម ២៤ ខង គន អាញ់ អា អ៊ែ តោ័ កេះ ហះកា កិញអៀ អា អ៊ែ រ៉ីស សឹត ណាវ្គ អ៊ែ ហ៊្យង ហ្យើត កេះ ហះកា កិញអៀ អា អាញ់ ណាំង ប៉ប័ ណាវ្គ"។ អន់ឌែ កា អៃត សា តិម រ៉គ់ សើម កាខាក់។

២៥ «កាប៉ាច់ គន ឡោងទ្រៀ ឡាក់ អ្វៃ ប៉ាគ់ ម៉ីរ ប៉ាគ់ អ៊ែ សឹត ក្យាម័ ចឹង ទឹល ហី កេះ អ៊ែ កាតាំង ពូ ចំ គួង អន់ទួង សាគឹរ លូ ពូ ចាជែ អញ់ស៊ែ យ៉ិល កាតាប័ រ៉ល់។ ២៦ អ៊ែ កា អើ មួត ទុច ម៉ោញ ដូវ កេះណោះ អំប៉ញ់ ផា "ទី សារ ញ៉ា ប៉ាគ់ ហី ណោះ ?" ២៧ ទុច ណោះ រ៉ះ កា អ៊ែ ផា "អុះ អីស សឹត ប៉ាគ់ អា កេះ ពឹ អីស ប៉្រើ ពូ កោះ គន រ៉ក់ បក់ ដាគ់ តីស តង់ សា អៃត អន់ រ៉គ់ សើម ខង គន អ៊ែ សឹត ប៉ាគ់ អា ដាគ់ ឡាកោ ប៉ាំងឡៃ"។ ២៨ គន ឡោងទ្រៀ អឺក ខាក់ អូ ចៃ ម៉ុត កាណុង ហី អុះ ពឹ អ៊ែ កា ឡាំ ឡោម ជៀក ម៉ុត កាណុង ហី។ ២៩ ហះកា អ៊ែ តើល ពឹ អ៊ែ ផា "ហៃ អាញ់ អ្វៃ ប៉្រគ័ ង៉ារ កា អីស ទុញ សាណាំ កេះ អាញ់ អូ ទី ឌឺ ឡឹង ប៉ានឹរ អីស ប៉្រើ ណោះ អុះ ហះកា គន ប៉ារ់ពេ ម៉ោញ កា អីស អូ អន់ កា អាញ់ កោះ សា អៃត អន់ឌូ លូ គួប ចាង័ អន់ រ៉គ់ សើម ណោះ អុះ។ ៣០ ហះកា គន អីស ឡាក់ ថាំឡាយ រ៉ាស អំប៉ាស អីស ទិ ប៉្រគ័ លូ អង់កាន់ ម៉ាលេង ណោះ សាគ់ អ៊ែ សឹត អីស កា អ្យក់ គន រ៉ក់ បក់ ដាគ់ តីស តង់ កោះ អន់ កា អ៊ែ ឡូត"។ ៣១ ពឹ អ៊ែ តើល ផា "អឺ គន អីស អ្វៃ លូ អាញ់ លើយ កាណាគ័ ញ៉ា ឡាក់ រ៉ាស អំប៉ាស អាញ់ ណោះ កា រ៉ាស អំប៉ាស ម៉ះ អីស ដេល ហង។ ៣២ ហះកា ពិន ត្រគ់ ហោក រ៉គ់ ខង អុះ អីស អា អ៊ែ តោ័ កេះ កិញអៀ អា អ៊ែ រ៉ីស សឹត ណាវ្គ លូ អ៊ែ ហ៊្យង ហ្យើត កេះ កិញអៀ ពិន ណាំង ប៉ប័ ណាវ្គ កេះ"»។

១៦

សារ យីស៊ូ កាប ប៉ាន់ដឹប ឡឹង ប៉ាណូស រ៉ាំងហៃ រ៉ាស អំប៉ាស

១ យីស៊ូ រ៉ះ កា មួត សឹះ ណាវ្គ ផា «ទី ប៉ាណូស បក់ ប‌៉្រ័ះ ប៉ាត្រង័ ម៉ោញ ដូវ អ៊ែ ប៉្រើ ប៉ាណូស ម៉ោញ ដូវ រ៉ាំងហៃ រ៉ាស អំប៉ាស អ៊ែ ពូ ឡាំ រ៉ះ កា អ៊ែ ឡឹង ប៉ាណូស រ៉ាំងហៃ រ៉ាស អំប៉ាស ណោះ ផា "អ៊ែ ប៉ារ៉ាយ ប៉ារ៉ាំ រ៉ាស អំប៉ាស អីស អៀង ខាក់"។ ២ ប៉ាណូស បក់ ប‌៉្រ័ះ ប៉ាត្រង័ ណោះ កា អើ ប៉ាណូស បក់ រ៉ាំងហៃ រ៉ាស អំប៉ាស អ៊ែ ណោះ លូ អំប៉ញ់ ផា "នីចម័ សារ អាញ់ កាតាំង ពូ រ៉ះ ផា អីស ឃឺ ប៉ាណូស អូ ដាគ់ ណោះ តាទឹច ប ? ហគ់ អីស អ្យក់ ផាប់ អីស ច្រាគ់ គម លៀន លូ រ៉ាស អំប៉ាស ណោះ អន់ កា អាញ់ ហៃ ខង អីស ចឹង អូ ទី រ៉ាំងហៃ រ៉ាស អំប៉ាស អាញ់ ណាវ្គ ហង"។ ៣ បក់ រ៉ាំងហៃ រ៉ាស អំប៉ាស ណោះ ឃឹត កាណុង ពុត ផា "នីចម័ អាញ់ ចឹង ប៉្រគ័ អា ? ខង ពឹ តាំងឡា អូ អន់ រ៉ាំងហៃ រ៉ាស អំប៉ាស អ៊ែ កេះ។ អាញ់ ចឹង ប៉្រគ័ ង៉ារ ម៉ីរ កា អូ ទី សាងុំ ផា ចឹង ចាក ប៉រ់ សាណា ពូ កា តាយួស ដេល។ ៤ អូ ! អាញ់ ឃឹត ប៉ប័ កេះ ង៉ារ អាញ់ ចឹង ប៉្រគ័ ណោះ ប៉ាគ់ ពឹ តាំងឡា តាំងហ្យិត ឡាច់ អាញ់ ទៀ ពូ ចឹង ជៀក អាញ់ អ្វៃ លូ ពូ ហង"។ ៥ អ៊ែ កា អើ មួត បក់ ទួម ពឹ តាំងឡា អ៊ែ កេះណោះ អ៊ែ អំប៉ញ់ បក់ ពឹះ អន់ទ្រួល ផា "អីស ទួម ពឹ តាំងឡា អាញ់ ប៉ុប ចំ ?" ៦ បក់ ពឹះ អន់ទ្រួល ណោះ តើល ផា "សាងី ១០០ ថុង"។ អ៊ែ កាប ផា "អ្យក់ ហៃ សត់ត្រា អីស ទួម ណោះ ហគ់ អង់អ្វៃ ច្រាគ់ ផា ទួម ៥០ ថុង ឡគ ប៉្រាល់"។ ៧ កេះណោះ អ៊ែ អំប៉ញ់ បក់ ទួម ម៉ោញ ដូវ ណាវ្គ ផា "អីស ទួម ពឹ តាំងឡា អាញ់ ប៉ុប ចំ ?" បក់ ណោះ តើល ផា "ពៀ ១០០ ពុង" អ៊ែ កាប ណាវ្គ ផា "អ្យក់ ហៃ សត់ត្រា អីស ទួម ណោះ ហគ់ អង់អ្វៃ ច្រាគ់ ផា ទួម ៨០ ពុង ឡគ ប៉្រាល់"។ ៨ ពឹ តាំងឡា កា ប៉ានេ បក់ រ៉ាំងហៃ រ៉ាស អំប៉ាស អ៊ែ ណោះ ខង អ៊ែ អ្លុ ប៉ាញ៉ា ប៉្លាច័ កេង ខាក់។ ប៉ាណូស បក់ អូ សឿ ប‌៉្រ័ះ អន់ឌែ កា អ្លុ ណាំង សា លូ គួប ក្វា ឡឹង ប៉ាសុន ប‌៉្រ័ះ ប៊កកាតយ័ ណាវ្គ។ ៩ អាញ់ ប៉រ់ រ៉ះ កា អន់ដីស ផា ហគ់ អ្យក់ រ៉ាស អំប៉ាស ពឹង អង់កក់ តេះ ជែក អន់ កា ពូ ពិ ភឿ អន់ ទី គួប ចាង័ អៀង ដូវ។ ប៉ាគ់ ដារ់ ចំ រ៉ាស អំប៉ាស ទិ កេះ ណោះ គួប ចាង័ អន់ដីស ចឹង ហាប់ អន់ដីស ប៉ាគ់ ចារ អន់ដីស ចឹង អ្វៃ លើយ។

១០ «ពឿ ដាគ់ ត្រង់ កាណុង ង៉ារ ថិ អ៊ែ ណោះ កា ចឹង ដាគ់ ត្រង់ កាណុង ង៉ារ តីស ដេល ហះកា ពឿ ព្លូង ប៉្លាច័ កាណុង ង៉ារ ថិ អ៊ែ ណោះ កា ចឹង ព្លូង ប៉្លាច័ កាណុង ង៉ារ តីស ដេល។ ១១ ផា អន់ដីស អូ ត្រង់ កា រ៉ាស អំប៉ាស ពឹង អង់កក់ តេះ អា ពឿ ចឹង ខឹន ប៉ាហ្យើ រ៉ាស អំប៉ាស ឡាក់ ទី ខា តាទឹច ពឹង អន់ដីស។ ១២ ផា អន់ដីស អូ ត្រង់ កា រ៉ាស អំប៉ាស ពូ អន់ទៀគ ពឿ ចឹង ខឹន អន់ រ៉ាស អំប៉ាស សាំរ៉ាប់ កា អន់ដីស ទៅ ណោះ។ ១៣ អូ ទី ទុច ចំ អ្លុ ប៉្រគ័ ង៉ារ អន់ កា ពឹ តាំងឡា ពៀរ ដូវ អុះ ខង អ៊ែ ចឹង ប៉ិច កា ម៉ោញ អូ ណីស កា ម៉ោញ ត្រង់ កា ម៉ោញ អូ ត្រង់ កា ម៉ោញ។ អន់ដីស កា និះទៅ ដេល អូ ត្រគ់ អ្លុ ប៉្រគ័ ង៉ារ ប‌៉្រ័ះ ប៊កកាតយ័ តិគ័ ប៉ិច កា រ៉ាស អំប៉ាស តិគ័ ទី អុះ»។

សារ យីស៊ូ កាប ប៉ាន់ដឹប ឡឹង ឡាសា លូ ប៉ាណូស ប‌៉្រ័ះ ប៉ាត្រង័

១៤ មួត ផារ៉ាស៊ី ឡាក់ ប៉ាណូស ប៉ិច កា លៀន អន់ឌែ កា ទី សាំយ៉ាំង សារ ទិណោ័ះ ដេល កេះណោះ អន់ឌែ ឡៃវ យីស៊ូ។ ១៥ យីស៊ូ កាប កា អន់ឌែ ផា «អន់ដីស ឌុ ប៉្រគ័ កា ឡាកោ ឡាក់ កា ប៉ាណូស ដាគ់ ហះ ម៉ាត់ ពូ។ ហះកា ប‌៉្រ័ះ ប៊កកាតយ័ ហ្លង់ ឡឹង ពុត ពៀក អន់ដីស ណោះ ខង កាណាគ័ ញ៉ា ឡាក់ ប៉ាណូស ប៉ានេ ត្រគ់ ពុត កាណាគ័ ណោះ ប‌៉្រ័ះ អូ ណីស ខាអឺម។ ១៦ ចាបាប់ ប‌៉្រ័ះ លូ សារ មួត រ៉ាគឹយ ប‌៉្រ័ះ រ៉ះ សាំរ៉ាប់ អន់តគ់ ប៉ាតោ កា ពូ ឡឹង សើគ ពែ លើយ ទឹល វគ័ យូហាន ពឹះ ទឹល ឡឹង រ៉ាំងវ៉ាង យូហាន អាញ់ ទី រ៉ះ សារ ដាគ់ ឃឺ សារ ប‌៉្រ័ះ ប៊កកាតយ័ រ៉ាំងហៃ រ៉ាំងខ្យា ម៉ាគ់ ប៉ាណូស ទិឌូ ខំ ម៉ុត *។ ១៧ យ‌៉័ះ តេះ តាឡៃង ប៉្លៃង តាឡំ កាតាម ហះកា ចាបាប់ កាណុង ផាប់ ប៉ានឹរ ប‌៉្រ័ះ ណោះ តុ សក់ កា អូ ហ៊្យង អុះ។ ១៨ ផា កាម៉ាក័ ចំ អ្លាត កាម៉ាញ់ កេះណោះ ឡាំ ទី អង់កាន់ អន់ទៀគ ណាវ្គ កាម៉ាក័ ណោះ ឡាក់ កា រ៉ាលង កល់ កាម៉ាញ់ គុល អ៊ែ ហង។ ផា កាម៉ាក័ ចំ ទី អង់កាន់ ក្លោ អ៊ែ អ្លាត កាម៉ាក័ ណោះ ឡាក់ កា តៃប លូ កាម៉ាញ់ ពូ និះទៅ ដេល។

១៩ «ទី កាម៉ាក័ ម៉ោញ ដូវ ឡាក់ ប៉ាណូស ប‌៉្រ័ះ ប៉ាត្រង័ អ៊ែ កាស៊ប ពៀត ខោ អាវ ដាគ់ ឡាយ៉ាម័ ឡាក់ កាត់ លូ កាណាត់ គឹត ខា កាខាក់ អ៊ែ ទី សាណា អៀងៗ អៃត សា រ៉គ់ សើម រ៉ប់ ដារ់។ ២០ ទី កាម៉ាក័ ម៉ោញ ដូវ ណាវ្គ អ៊ែ ឡាក់ ប៉ាណូស ថុក ញ៉ាក តាបាយ កាសត់ សិច អ៊ែ ឡាសា អ៊ែ កើត អេះ ប៉ាញ័ ឡាកោ ពូ ឡាំ តាគ់ អន់តៃប អ៊ែ ហះ អំប៉ារ រ៉ាំប៊ង ប៉ាណូស បក់ ប‌៉្រ័ះ ប៉ាត្រង័ ណោះ។ ២១ អ៊ែ ប៉ិច ទូញ សា កាំបាច់ សាណា ហ្រុង ឡឹង គ្រេ ប៉ាណូស បក់ ប‌៉្រ័ះ ប៉ាត្រង័ ណោះ ខាក់ កា ទី សូ ឡាំ ឡីត អេះ អ៊ែ ដេល។ ២២ ឡៃង ឡឹង ណោះ ប៉ាណូស បក់ ថុក ញ៉ាក តាបាយ កាសត់ ណោះ អ៊ែ តោ័ មួត ប៊យ ប‌៉្រ័ះ អ្យក់ អ៊ែ ហាវ ពឹង ប៉្លៃង អន់ ហះ សានែង វគ័ អាប៉្រាហាំ។ ប៉ាណូស បក់ ប‌៉្រ័ះ ប៉ាត្រង័ ណោះ កា តោ័ ដេល ពូ កា ឡាំ តប់។ ២៣ ប៉ាគ់ ចារ គ្រន ប៉ាង៉ាត័ ប៉ាណូស តោ័ អ៊ែ អ្វៃ ឡាំបាក កាខាក់ អ៊ែ ង៉ើយ ហៃ ពឹង ប៉្លៃង ប៉ប័ វគ័ អាប៉្រាហាំ លូ ប៉ប័ ឡាសា អ្វៃ ហះ សានែង វគ័ អាប៉្រាហាំ។ ២៤ អ៊ែ អើ វគ័ អាប៉្រាហាំ ផា "អឺ វគ័ ប៉រ់ តាប៉ាប តាប៉ុន កា អាញ់ ណើ ប៉រ់ អីស ប៉្រើ ឡាសា ឡក់ ទៀក លូ សាំប្លោ តី តាគ់ តាំងហាត់ ពឹង អំប៉្យិត អាញ់ ណើ ខង អាញ់ អ្វៃ កាណុង ចារ អុញ អា អីគ ប៉ាណាប កាខាក់"។ ២៥ ហះកា វគ័ អាប៉្រាហាំ តើល ផា "អឺ គន អីស ត្រគ់ កាចាំង ផះ អីស អ្វៃ រ៉ីស ពែ អីស ទី កាណាគ័ ដាគ់ៗ កេះ កាប៉ាច់ ឡាសា អ៊ែ ទី សារ ថុក ញ៉ាក ខាក់។ ហះកា កិញអៀ អា អ៊ែ ត្រគ់ សាណុក សាវ៉ាក អ្វៃ ហះ ចារ អា ហង កាប៉ាច់ អីស ត្រគ់ ប៉ាណាប ឡាំបាក កាខាក់ ហង។ ២៦ ម៉ោញ ណាវ្គ ទី ក្លូះ ច្រាំង ជ្រុ ហះ អន់តិគ័ អីស លូ ញឹន យ‌៉័ះ ទី ពឿ ប៉ិច ឃ្លង ឡឹង អន់ដីស ឡាំ ប៉ាគ់ ញឹន កា អូ អ្លុ អុះ យ‌៉័ះ ទី ពឿ ប៉ិច ឃ្លង ឡឹង ញឹន ឡាំ ប៉ាគ់ អន់ដីស កា អូ អ្លុ ដេល"។ ២៧ បក់ ប‌៉្រ័ះ ប៉ាត្រង័ ណោះ កាប ណាវ្គ ផា "ទឹល នីណោ័ះ អាញ់ ប៉រ់ ឡោម ឡា អីស វគ័ អីស ប៉្រើ ឡាសា ឡាំ ប៉ាគ់ ហី ពឹ អាញ់ រិញ ២៨ ខង អាញ់ ទី អុះ ម៉ី ប៉ាតាម័ ដូវ ប៉រ់ អន់ អ៊ែ រ៉ះ កា អន់ឌែ អ្យូគ ផៃគ អន់ឌែ ចឹង ឡាំ ប៉ាគ់ ចារ ឡាំបាក អា ដេល"។ ២៩ ហះកា វគ័ អាប៉្រាហាំ តើល ផា "ប៉ាគ់ អន់ឌែ ណោះ ទី ផាប់ វគ័ ម៉ូសេ លូ មួត រ៉ាគឹយ ប‌៉្រ័ះ ច្រាគ់ រ៉ះ ណោះ កេះ អន់ អន់ឌែ សាំយ៉ាំង ប៉ានឹរ មួត ណោះ ហង ពិ"។ ៣០ បក់ ប‌៉្រ័ះ ប៉ាត្រង័ តើល ផា "អូ អុះ វគ័ ផា ទី ពឿ ម៉ោញ ដូវ រ៉ីស សឹត ឡឹង តោ័ ឡាំ រ៉ះ កា អន់ឌែ ណោះ អន់ឌែ ចឹង ប៉ិនពែង ពុត ពៀក សឿ តាទឹច ឡូត"។ ៣១ ហះកា វគ័ អាប៉្រាហាំ តើល ផា "ផា អន់ឌែ អូ ចៃ សាំយ៉ាំង ប៉ានឹរ វគ័ ម៉ូសេ លូ មួត រ៉ាគឹយ ប‌៉្រ័ះ រ៉ះ កា អន់ឌែ ណោះ យ‌៉័ះ ទី ប៉ាណូស តោ័ រ៉ីស សឹត ឡាំ រ៉ះ កា អន់ឌែ កាតាម អ្វៃ កា អន់ឌែ អូ ចៃ សឿ ដេល"»។

១៧

សារ យីស៊ូ ប៉ាំងហៀន សឹះ អ៊ែ

១ យីស៊ូ រ៉ះ កា មួត សឹះ ផា «សារ ឡាក់ ប៉្រគ័ អន់ កា ប៉ាណូស ប៉្រគ័ យច ត្រគ់ កើត ទី តាទឹច ហង ហះកា បក់ ប៉ាណាំ ពូ ប៉្រគ័ យច ណោះ អ៊ែ ចឹង ត្រគ់ ឡាំបាក តាទឹច ហង។ ២ ផា ពូ អ្យក់ អំហ្មោ តីស កត់ អន់ទល ពឹង អង់កូ អ៊ែ កេះណោះ ប៉ាឡិ កាណុង ទៀក សាឡីគ សាឡាយ ណោះ ដាគ់ លឺន ឡឹង អន់ អ៊ែ ប៉ាណាំ ប៉ាណូស ថិ ម៉ោញ ដូវ ប៉្រគ័ យច។ ៣ ហគ់ អន់ដីស ឡាវ៉ាំង ឡាកោ ផា អុះ ម៉ី ចំ ប៉្រគ័ យច លូ អន់ដីស ត្រគ់ អន់តគ់ ប៉ាតោ កា អ៊ែ ណើ ផា អ៊ែ ប៉ិនពែង ពុត កេះ ជែ អ្យក់ យ៉ូ អ៊ែ ហង។ ៤ យ‌៉័ះ អ៊ែ ប៉្រគ័ យច លូ អន់ដីស តាំប៉ើះ ទង កាណុង ម៉ោញ ដារ់ កាតាម ផា អ៊ែ ឡាំ ប៉ាគ់ អន់ដីស ទិ តាំប៉ើះ ទង ណោះ ហង លូ កាប ផា "អាញ់ ប៉ិនពែង ពុត ពៀក កេះ អូ ប៉្រគ័ យច ហង" ទឹល នីណោ័ះ ជែ អ្យក់ យ៉ូ អ៊ែ ហង»។

៥ មួត សឹះ កាប លូ យីស៊ូ ផា «ប៉រ់ ពឹ តាំងឡា ប៉្រគ័ អន់ ញឹន សឿ កាខាក់»។ ៦ យីស៊ូ តើល ផា «ផា អន់ដីស សឿ ក្រាន័ តុ តីល ហត់ កេះណោះ អន់ដីស ផា កា តើម អ៊្លង អា "ហគ់ រ៉ើ ឡាំ អ្វៃ ប៉ាគ់ ទៀក សាឡីគ សាឡាយ ឡគ ពិ" អ៊្លង ណោះ ចឹង ប៉្រគ័ ពួយ អន់ដីស តាទឹច ឡូត។

៧ «កាណុង កាំឡាំង អន់ដីស អា កាប ប៉ាន់ដឹប ផា ទី ប៉ាណូស ម៉ោញ ដូវ អ៊ែ ប៉្រើ ទុច ឡាំ ថៃ ម៉ីរ លើ ឡាំ រង ចៀម ប៉ាគ់ ទុច ណោះ សឹត ឡឹង ប៉្រគ័ ង៉ារ កេះ ពឹ តាំងឡា អ៊ែ ណោះ អូ ឃើយ កាប ផា "ចុ អង់អ្វៃ សង់ ឡូត" អុះ។ ៨ ឃឺ ពឹ តាំងឡា អ៊ែ ណោះ ចឹង ផា នីអៀ "ហគ់ ផ្លេះ ខោ អាវ ពិ កេះណោះ ប៉្រគ័ ពរ សាអ៊្លង អោះ អន់ កា អាញ់ លូ រ៉ាំងហៃ អាញ់ សង់ អន់ កេះ ហិ កេះណោះ អីស សង់ អីស"។ ៩ ញ៉ា ពឹ តាំងឡា អ៊ែ ណោះ ចឹង ប៉ានេ ទុច ញន កា ប៉្រគ័ ពួយ ប៉ានឹរ អ៊ែ ណោះ ប ? តាម អាញ់ ឃឹត អូ ប៉ានេ អុះ។ ១០ អន់ដីស អា កា និះទៅ ដេល ផា អន់ដីស ប៉្រគ័ ពួយ គ្រឹប សារ ប‌៉្រ័ះ ប៉្រើ កេះ អន់ដីស ត្រគ់ កាប ផា "ញឹន អា ក្រាន័ កា ទុច អ៊ែ ដោច អូ ទី ខា អុះ ខង ញឹន ទី ប៉្រគ័ ដឹង ង៉ារ ញ៉ា ឡាក់ ញឹន ត្រគ់ ប៉្រគ័"»។

សារ យីស៊ូ តាគ់ អន់ដាគ់ ប៉ាណូស ត្រគ់ រ៉ោះ

១១ ផះ យីស៊ូ ឡាំ ប៉ាគ់ មឿង យេរូសាឡឹម អ៊ែ ចាក ទ្រង គួយ ខេត សាម៉ារី លូ ខេត កាលីឡេ។ ១២ ប៉ាគ់ អ៊ែ ចឹង ម៉ុត ពឹង ស្រុក ពូ ទី ប៉ាណូស ត្រគ់ រ៉ោះ អញ់ជឹត ដូវ ឡាំ ប៉ាគ់ ចារ អ៊ែ អន់ឌែ អន់តាវ ឡឹង ចាំងហាយ្គ ១៣ លូ ឡុង ផា «អឺ ណៃឃូ យីស៊ូ ប៉រ់ អីស តាប៉ាប តាប៉ុន កា ញឹន ណើ»។ ១៤ យីស៊ូ ប៉ប័ អន់ឌែ កេះណោះ កាប ផា «ហគ់ អន់ដីស ឡាំ តាំបាង ឡាកោ អន់ កា មួត ក្រាគ់ រ៉ាម៉ះ ប‌៉្រ័ះ ប៉ប័ ពិ»។ ផះ អន់ឌែ ចាក ណោះ ផាឌី ឡាកោ អន់ឌែ កា ដាគ់ ព្រេះ ទិឌូ ឡូត។ ១៥ កាណុង កាំឡាំង អន់ឌែ ណោះ ទី ម៉ោញ ដូវ ប៉ាគ់ អ៊ែ ប៉ប័ ឡាកោ អ៊ែ ដាគ់ ព្រេះ កេះ កា វ៉ីល សឹត ឡាំ ប៉ាគ់ ចារ យីស៊ូ ណាវ្គ ទឹប ប៉ានេ ប‌៉្រ័ះ ប៊កកាតយ័ កាប ម៉ៃៗ ឡូត។ ១៦ អ៊ែ ម៉ុត កាដាប សាំប‌៉័ះ មូប កល់ ទឹះ តេះ ហះ ជុង យីស៊ូ ទឹប ប៉ានេ អ៊ែ អ៊ែ ណោះ ឃឺ សុនសាត សាម៉ារី។ ១៧ យីស៊ូ អំប៉ញ់ ផា «ញ៉ា អូ ទី ដាគ់ ព្រេះ ទិ អញ់ជឹត ដូវ ប ? អន់ឌែ អ្វៃ ប៉ាគ់ ចំ មួត អញ់សឹន ដូវ ណោះ ? ១៨ ញ៉ា ត្រគ់ អូ ប៉ប័ អន់ឌែ ណោះ វ៉ីល សឹត ប៉ានេ ប‌៉្រ័ះ ប៊កកាតយ័ ប៉ប័ ដឹង សុនសាត អន់ទៀគ ម៉ោញ ដូវ អ៊ែ នីអៀ ?» ១៩ យីស៊ូ រ៉ះ កា អ៊ែ ណាវ្គ ផា «ហគ់ អ្យូវ ចាក សឹត ពិ អីស ដាគ់ កេះ ញន កា អីស សឿ»។

សារ យីស៊ូ រ៉ះ ឡឹង ដារ់ ប‌៉្រ័ះ ប៊កកាតយ័ ចឹង ពឹះ រ៉ាំងហៃ រ៉ាំងខ្យា

២០ មួត ផារ៉ាស៊ី អំប៉ញ់ យីស៊ូ ផា «ដារ់ ចំ ប‌៉្រ័ះ ប៊កកាតយ័ ចឹង ពឹះ រ៉ាំងហៃ រ៉ាំងខ្យា ?» យីស៊ូ តើល ផា «ប‌៉្រ័ះ ប៊កកាតយ័ ពឹះ រ៉ាំងហៃ រ៉ាំងខ្យា អូ ត្រគ់ ពឹះ គុន ហៃ ប៉ប័ ណោះ អុះ។ ២១ អូ ទី ពឿ ចឹង អ្លុ រ៉ះ ផា "ហៃ ប‌៉្រ័ះ ពឹះ ប៉ាគ់ អា រ៉ាំងហៃ រ៉ាំងខ្យា កេះ" លើ "ហៃ អ៊ែ អ្វៃ ប៉ាគ់ តោ" ណោះ អុះ។ ហៃ ប‌៉្រ័ះ អ្វៃ រ៉ាំងហៃ រ៉ាំងខ្យា អ្វៃ ពឹង អន់តិគ័ អន់ដីស កេះ»។

២២ កេះណោះ យីស៊ូ រ៉ះ កា មួត សឹះ ផា «ប៉ាគ់ យ៉ាង័ តោ ទៀ អន់ដីស ចឹង ប៉ិច ប៉ប័ ប៉ាណូស អាញ់ ពឹះ ទឹល យ‌៉័ះ ដឹង ម៉ោញ ដារ់ កាតាម ហះកា អន់ដីស អូ ទី ប៉ប័ អុះ។ ២៣ រ៉ាំងវ៉ាង ណោះ ចឹង ទី ពូ រ៉ះ កា អន់ដីស ផា "ហៃ អ៊ែ អ្វៃ ហះ ណោះ" លើ "ហៃ អ៊ែ អ្វៃ ហះ តោ"។ អន់ដីស ជែ ឡាំ ពួយ អន់ឌែ ណោះ ២៤ ខង ប៉ាណូស អាញ់ ចឹង ពឹះ ទឹល ណោះ ពៀប ឡាក់ កា កាំឡាត តាតារ ប្លៀប ប៉ាញ័ ទឹប អង់កក់ តេះ ឡូត។ ២៥ ហះកា អាញ់ ត្រគ់ ទី សារ ឡាំបាក អៀង អន់ទ្រួល ហិ លូ ប៉ាណូស រ៉ាំងហាវ អា ចឹង អូ ណីស កា អាញ់ ដេល។

២៦ «ប៉ាគ់ ដារ់ ប៉ាណូស អាញ់ ពឹះ ទឹល ទៀ ឡាក់ កា រ៉ាំងហាវ វគ័ ណូអេ ពែ ដេល។ ២៧ រ៉ាំងវ៉ាង ណោះ ប៉ាណូស ទិឌូ ឃឹត ដឹង ប៉ាណាំ គួប អៃត សា លូ ប៉ាញ់សង់ ទី ក្លោ កាម៉ាញ់ លើយ ទឹល ដារ់ វគ័ ណូអេ ម៉ុត កាណុង ទូក តីស ណោះ ទៀក កា រ៉ាឡាប ថាំឡាយ អន់ឌែ ទិ។ * ២៨ ឡាក់ កា រ៉ាំងហាវ ឡត ពែ ដេល ពូ អ្វៃ អៃត សា ប្រូ ប្រី តប់ សាណា លូ ប៉្រគ័ ហី។ ២៩ ហះកា ដារ់ ឡត ឡាច់ ឡឹង មឿង សូដុំ ណោះ ឃឺ ទី អុញ ចាយ ណាយ កាទីរ ឡិ ឡឹង ប៉្លៃង ឡាក់ កា ទៀក បី សា ថាំឡាយ ពូ ពឹង មឿង ណោះ ទិឌូ។ † ៣០ ប៉ាគ់ ដារ់ ប៉ាណូស អាញ់ ចឹង តាំបាង ឡាកោ ទៀ កា ចឹង ទី សារ កើត ពឹះ និះទៅ ដេល។

៣១ «ពឹង ដារ់ ណោះ ទៀ បក់ អ្វៃ ពឹង អន់តល័ ហី ‡ ផា អ៊ែ ទី រ៉ាស អំប៉ាស កាណុង ហី ជែ ម៉ុត អ្យក់ ដៃ។ បក់ អ្វៃ ប៉ាគ់ ម៉ីរ កា និះទៅ ដេល ជែ វ៉ីល សឹត ប៉ាគ់ ហី។ ៣២ ហគ់ កាចាំង ឡឹង សារ កាម៉ាញ់ ឡត ពែ §។ ៣៣ បក់ ចំ ប៉ិច កា អ្វៃ រ៉ីស បក់ ណោះ ចឹង តោ័ បក់ ចំ ភម តោ័ បក់ ណោះ ចឹង អ្វៃ រ៉ីស។ ៣៤ អាញ់ ប៉រ់ រ៉ះ កា អន់ដីស ប៉ាគ់ ម៉ាំង ណោះ ទៀ ផា ទី ប៉ាណូស ពៀរ ដូវ តៃប អន់ឌូ ពឹង គ្រេ អាញ់ ចឹង អ្យក់ ម៉ោញ ដូវ អ្លាត ម៉ោញ ដូវ។ ៣៥-៣៦ ផា ទី អង់កាន់ ពៀរ ដូវ ប៉េះ ពៀ អន់ឌូ លូ គួប អាញ់ ចឹង អ្យក់ ម៉ោញ ដូវ អ្លាត ម៉ោញ ដូវ ដេល *»។ ៣៧ មួត សឹះ អំប៉ញ់ លូ យីស៊ូ ផា «អឺ ពឹ តាំងឡា សារ ទិណោ័ះ ចឹង កើត ប៉ាគ់ ចំ ?» អ៊ែ តើល ផា «ចារ ចំ ទី ប៉ាទ្រូ ម៉ីត កា ចឹង ប៉ាតុំ គួប អ្វៃ ហះ ចារ ណោះ ហង»។

១៨

សារ យីស៊ូ ប៉ាំងហៀន ឡឹង សារ ម៉ន់ ឡោម ប‌៉្រ័ះ

១ កេះណោះ យីស៊ូ កាប ប៉ាន់ដឹប លូ សារ ម៉ោញ ភឿ អន់ មួត សឹះ ហ្លង់ ផា ត្រគ់ ម៉ន់ លើយៗ ជែ អ្លាត។ ២ អ៊ែ ផា «ពឹង មឿង ម៉ោញ ទី ក្រាគ់ តាត់ស៊ិន សារ ម៉ោញ ដូវ អ៊ែ អូ អ្យូគ កា ប‌៉្រ័ះ លូ អូ រ៉ាប់ ប៉ាណូស ពឿ អុះ។ ៣ កាណុង មឿង ណោះ ទី អង់កាន់ អន់ត្រោ័ ម៉ោញ ដូវ ឌុ ឡាំ កាប លូ អ៊ែ ផា "ប៉រ់ អីស តាត់ស៊ិន សារ អន់ កា អាញ់ ណើ"។ ៤ ហះកា ក្រាគ់ តាត់ស៊ិន សារ ណោះ អូ ចៃ តាត់ស៊ិន សារ អន់ កា អ៊ែ អុះ អ៊ែ ប៉ាហ្រើយ្គ ទុញ ដារ់។ ឡៃង ឡឹង ណោះ អ៊ែ ឃឹត កាណុង ពុត ផា "យ‌៉័ះ អាញ់ អូ អ្យូគ កា ប‌៉្រ័ះ លូ អូ រ៉ាប់ ប៉ាណូស ពឿ កាតាម ៥ កា អាញ់ ត្រគ់ តាត់ស៊ិន សារ អន់ កា អង់កាន់ អន់ត្រោ័ អា ដេល ខង អ៊ែ ឌុ ឡាំ ប៉ាំងខើក អាញ់ លើយៗ នីអៀ អ្យូគ អ៊ែ ចឹង ឡាំ ប៉ាំងខើក អាញ់ លើយៗ ណាវ្គ ចឹង ប៉្រគ័ អន់ អាញ់ ថុក ពុត"»។ ៦ យីស៊ូ ឡាក់ ពឹ តាំងឡា កាប ណាវ្គ ផា «ហគ់ អន់ដីស ចាជ្រែប ឃឹត ឡឹង ប៉ានឹរ ក្រាគ់ តាត់ស៊ិន សារ អូ ដាគ់ ណោះ ពិ។ ៧ កាប៉ាច់ ប‌៉្រ័ះ ប៊កកាតយ័ ឡាក់ ទី ពុត ពៀក ដាគ់ ញ៉ា អ៊ែ ចឹង អូ តាត់ស៊ិន សារ ប អន់ កា ប៉ាសុន អ៊ែ រ៉ើស ឡាក់ អើ ឡោម អ៊ែ ទឹប កាម៉ាំង ទឹប កាដារ់ ? នីចម័ អ៊ែ ចឹង ប៉ាហ្រើយ្គ ទុញ ប ? ៨ អាញ់ ប៉រ់ រ៉ះ កា អន់ដីស ផា ប‌៉្រ័ះ ប៊កកាតយ័ ចឹង តាត់ស៊ិន សារ អន់ កា អន់ឌែ ស៊្រសៗ តាទឹច។ ហះកា ប៉ាគ់ ដារ់ ប៉ាណូស អាញ់ ពឹះ ណាវ្គ នីចម័ ចឹង ប៉ប័ ញ៉ា អូ ប៉ាណូស សឿ ពឹង អង់កក់ តេះ អា ?»។

សារ ប៉ាន់ដឹប ឡឹង មួត ផារ៉ាស៊ី ម៉ោញ ដូវ លូ ប៉ាណូស អ្យក់ រ៉ាបៃ

៩ អ្វៃ ហះ ណោះ ទី បក់ អន់ដា ឃឹត ផា ឡាកោ អន់ឌែ ឡាក់ ប៉ាណូស ដាគ់ ត្រង់ លូ បឺង៉ាយ ពូ អន់ទៀគ ណោះ យីស៊ូ កាប ប៉ាន់ដឹប ផា នីអៀ ១០ «ទី កាម៉ាក័ ពៀរ ដូវ ឡាំ ម៉ន់ ប៉ាគ់ ចារ រ៉ោង រ៉ាម៉ះ  ម៉ោញ ដូវ គែង មួត ផារ៉ាស៊ី ម៉ោញ ដូវ ណាវ្គ ប៉ាណូស អ្យក់ រ៉ាបៃ ។ ១១ ប៉ាណូស បក់ គែង មួត ផារ៉ាស៊ី អ៊ែ អន់តាវ ដឹង អ៊ែ លូ ម៉ន់ ផា "អឺ ប‌៉្រ័ះ ប៊កកាតយ័ អាញ់ ប៉រ់ ប៉ានេ អីស ខង អាញ់ អូ ត្រគ់ ឡាក់ កា ពូ អន់ទៀគ អុះ។ អន់ឌែ ណោះ ឃឺ ប៉ាណូស អន់តុង ប៉ាណូស អូ ដាគ់ ប៉ាណូស រ៉ាលង កល់ កាម៉ាញ់។ អាញ់ កា អូ ត្រគ់ ឡាក់ កា ប៉ាណូស អ្យក់ រ៉ាបៃ អា ដេល។ ១២ អាញ់ កំ អូ សា សាណា កាណុង ម៉ោញ អាទិត ពៀរ ទង លូ អាញ់ អន់ ទិ កាណាគ័ ញ៉ា ឡាក់ អាញ់ ណាំង ទី កាណាគ័ អញ់ជឹត ចានែក អាញ់ អ្យក់ ម៉ោញ ចានែក អន់ កា ប‌៉្រ័ះ ដេល"។ ១៣ កាប៉ាច់ ប៉ាណូស បក់ អ្យក់ រ៉ាបៃ អ៊ែ អន់តាវ ឡឹង ចាំងហាយ្គ អូ ខឹន លូ ង៉ើយ ហៃ ពឹង ប៉្លៃង សាំ។ អ៊ែ អុក ពុត ខាក់ លូ កាប ផា "អឺ ប‌៉្រ័ះ ប៊កកាតយ័ ប៉រ់ អីស តាប៉ាប តាប៉ុន កា អាញ់ ឡាក់ ប៉ាណូស អូ ដាគ់ អា ណើ"។ ១៤ អាញ់ ប៉រ់ រ៉ះ កា អន់ដីស ផា ប៉ាគ់ អ៊ែ សឹត ប៉ាគ់ ហី ប៉ាណូស អា ប‌៉្រ័ះ ប៊កកាតយ័ ឃឹត ផា អ៊ែ ឃឺ ប៉ាណូស ដាគ់ ត្រង់ អូ ត្រគ់ មួត ផារ៉ាស៊ី ណោះ អុះ។ អាញ់ កាប នីអៀ ឃឺ ប៉ិច ផា ពឿ ប៉ានេ ឡាកោ ទៅ ប៉ាណូស ណោះ ប‌៉្រ័ះ ចឹង សាតោះ ហះកា ពឿ ប៉ាន់ថិ ពុត ណោះ ប‌៉្រ័ះ ចឹង ប៉ានេ»។

សារ យីស៊ូ ម៉ន់ សាប៉ាគ់ មួត សាស្វា

១៥ អ្វៃ ហះ ណោះ ទី ពូ អ្យក់ ពឹះ មួត សាស្វា ឡាំ ប៉ាគ់ ចារ យីស៊ូ ដេល ភឿ អន់ អ៊ែ ម៉ន់ សាប៉ាគ់ អន់ឌែ ហះកា ផះ មួត សឹះ ប៉ប័ អន់ឌែ កាប កា ពូ។ ១៦ ហះកា យីស៊ូ អើ មួត សាស្វា លូ រ៉ះ កា សឹះ អ៊ែ ផា «ជែ ទឹប ហង សាស្វា ប៉ិច ឡាំ ប៉ាគ់ អាញ់ អន់ អន់ឌែ ពឹះ ពិ។ ទី ដឹង ប៉ាណូស ទី ពុត ឡាក់ កា សាស្វា អា ហង ទី ប‌៉្រ័ះ រ៉ាំងហៃ រ៉ាំងខ្យា។ ១៧ អាញ់ ប៉រ់ រ៉ះ កា អន់ដីស តាទឹច ផា បក់ ពឿ អូ ប៉្រគ័ ថិ ពុត ឡាក់ កា សាស្វា ភឿ អន់ ប‌៉្រ័ះ រ៉ាំងហៃ រ៉ាំងខ្យា បក់ ណោះ ចឹង អូ ទី ប‌៉្រ័ះ រ៉ាំងហៃ រ៉ាំងខ្យា អុះ»។

សារ ប៉ាណូស ប‌៉្រ័ះ ប៉ាត្រង័ ឡាំ អំប៉ញ់ យីស៊ូ

១៨ កេះណោះ ទី បក់ ប៉្រគ័ កាន តីស ម៉ោញ ដូវ ពឹះ អំប៉ញ់ លូ យីស៊ូ ផា «អឺ ណៃឃូ ឡាក់ ដាគ់ ត្រង់ ! អាញ់ ត្រគ់ ប៉្រគ័ នីចម័ ភឿ ទី អាញុ អ្វៃ រ៉ីស លើយ ?» ១៩ យីស៊ូ តើល ផា «ញ៉ា អីស ផា "ណៃឃូ ដាគ់ ត្រង់" ទី ដឹង ប‌៉្រ័ះ ប៊កកាតយ័ ហង ដាគ់ ត្រង់។ ២០ អីស អ្លុ កេះ ចាបាប់ ទី រ៉ះ ផា ជែ រ៉ាលង កល់ ជែ ប៉ាន់តោ័ ប៉ាណូស ជែ អន់តុង ម៉ះ ពូ ជែ កាប ព្លូង ប៉្លាច័ ប៉្រគ័ អន់ ពូ ត្រគ់ ថូត ត្រគ់ អ្យិល កូត័ កា មើគ ពឹ»។ ២១ កាម៉ាក័ ណោះ តើល យីស៊ូ ផា «អាញ់ ប៉្រគ័ ពួយ ចាបាប់ ទិ អា ឡឹង អាញ់ អ្វៃ តាតាម័ ពែ កេះ»។ ២២ ផះ កាតាំង អ៊ែ រ៉ះ នីណោ័ះ យីស៊ូ កាប ផា «ទី សារ ម៉ោញ ណាវ្គ អីស បើ តាន័ ប៉្រគ័។ ហគ់ អីស អ្យក់ រ៉ាស អំប៉ាស ម៉ះ អីស ទិណោ័ះ ឡាំ ប្រូ កេះណោះ អ្យក់ លៀន ជែក អន់ កា មួត ថុក ញ៉ាក តាបាយ កាសត់។ ប៉្រគ័ នីណោ័ះ អីស ចឹង ទី រ៉ាស អំប៉ាស អ្វៃ ពឹង ប៉្លៃង។ កេះ ប្រូ រ៉ាស ជែក លៀន កា ពូ កេះៗ ឡាំ ពួយ អាញ់ ពិ»។ ២៣ សាគ់ អ៊ែ កាតាំង យីស៊ូ កាប នីណោ័ះ អ៊ែ អុក ពុត ពៀក ខាក់ អ៊ែ អូ ប៉្រគ័ ពួយ អុះ ខង អ៊ែ ឡាក់ ប៉ាណូស ប‌៉្រ័ះ ប៉ាត្រង័ កាខាក់។ ២៤ យីស៊ូ ប៉ប័ អ៊ែ អុក ពុត ពៀក នីណោ័ះ កា កាប ផា «ប៉ាណូស បក់ ប‌៉្រ័ះ ប៉ាត្រង័ ចឹង ម៉ុត អន់ ប‌៉្រ័ះ រ៉ាំងហៃ រ៉ាំងខ្យា ញ៉ាក ខាក់។ ២៥ ផា ទុង កាប៉ូវ * ម៉ុត ទ្រង ត្រោម ប៉ាអច់ ជ្រុំ ណោះ ឡាម៉គ់ លឺន ឡឹង បក់ ប‌៉្រ័ះ ប៉ាត្រង័ ម៉ុត អន់ ទី ប‌៉្រ័ះ រ៉ាំងហៃ រ៉ាំងខ្យា»។ ២៦ មួត បក់ កាតាំង សារ ណោះ អំប៉ញ់ ផា «ទឹល នីណោ័ះ ពឿ ចឹង រ៉ាវ៉ាច់ ឡាកោ ?»† ២៧ យីស៊ូ តើល ផា «ង៉ារ ញ៉ា ឡាក់ ប៉ាណូស ប៉្រគ័ អូ អ្លុ ប‌៉្រ័ះ ប៊កកាតយ័ អ្លុ ប៉្រគ័ ទិ ណោះ»។ ២៨ ពេត្រុះ តើល ផា «អីស ប៉ប័ កេះ ញឹន អា អ្លាត កាណាគ័ ញ៉ា ឡាក់ ញឹន ទី ភឿ ចាក ពួយ អីស»។ ២៩ យីស៊ូ រ៉ះ កា អន់ឌែ ផា «អាញ់ ប៉រ់ រ៉ះ កា អន់ដីស តាទឹច ផា បក់ ពឿ សាឡាគ់ អ្លាត ហី ក្រាន គន កាម៉ាញ់ អុះ ម៉ី ពឹ មើគ ញន កា សារ រ៉ាំងហៃ រ៉ាំងខ្យា ម៉ះ ប‌៉្រ័ះ ៣០ ប៉ាណូស ណោះ កិញអៀ អា អ៊ែ ចឹង ទី អុះ ម៉ី លូ រ៉ាស អៀង ហ៊្លត ឡឹង អ៊ែ អ្លាត ណោះ ណាវ្គ លូ ចឹង ទី អាញុ អ្វៃ រ៉ីស លើយ ប៉ាគ់ ដារ់ គែង ម៉ាត់ ទៀ ដេល»។

សារ យីស៊ូ ប៉ាំងហៀន សឹះ ឡឹង សារ អ៊ែ ចឹង តោ័

៣១ យីស៊ូ អើ ពឹះ សឹះ អ៊ែ ទិ ១២ ដូវ ប៉ាតុំ គួប លូ រ៉ះ ផា «ហៃ កិញអៀ អា ពិន ឡាំ ប៉ាគ់ មឿង យេរូសាឡឹម ប៉ាគ់ ទឹល ប៉ាគ់ ណោះ គ្រឹប សារ ឡាក់ មួត រ៉ាគឹយ ប‌៉្រ័ះ ទី ច្រាគ់ ឡឹង ប៉ាណូស អាញ់ អា ចឹង កើត ទី តាទឹច។ ៣២ ពូ ចឹង ឡាំ ជឹន អាញ់ អន់ ពឹង តី មួត សុនសាត អន់ទៀគ ពូ ចឹង ប៉ាឡៃវ កាប សាតោះ កា អាញ់ ទឹប ពូ ចឹង កាសុះ ទៀក ពឹរ ពឹង អាញ់ ដេល។ ៣៣ ពូ ចឹង ពីត អាញ់ លូ កាស៊ែ ប៉្លៃ ម៉ាត់ កេះណោះ ពូ ចឹង ប៉ាន់តោ័ អាញ់ ហង។ ហះកា ប៉ៃង ដារ់ អន់តីគ ឡឹង ណោះ អាញ់ ចឹង រ៉ីស សឹត ណាវ្គ»។ ៣៤ មួត សឹះ អូ ហ្លង់ ង៉ាប់ ឡឹង សារ ណោះ ញន កា ប‌៉្រ័ះ អោន សារ ណោះ អូ អន់ អន់ឌែ អ្លុ កា យីស៊ូ កាប ឡឹង សារ ញ៉ា ណោះ។

សារ យីស៊ូ តាគ់ អន់ដាគ់ ប៉ាណូស ប៊្លែល ម៉ាត់

៣៥ ប៉ាគ់ យីស៊ូ ចាក ក្យាម័ ចឹង ទឹល មឿង យេរីខូ កេះ ទី ប៉ាណូស ប៊្លែល ម៉ាត់ ម៉ោញ ដូវ អង់អ្វៃ ប៉រ់ លៀន ហះ ទ្រង។ ៣៦ ផះ អ៊ែ កាតាំង យឹង កាំឡាំង អៀង ចាក រទ្រង ណោះ អ៊ែ អំប៉ញ់ ពូ ផា «ទី សារ ញ៉ា ?» ៣៧ ពូ រ៉ះ កា អ៊ែ ផា «យីស៊ូ ឡឹង តេះ ណាសារែត អ៊ែ ចាក ទ្រង អា»។ ៣៨ បក់ ប៊្លែល ម៉ាត់ ណោះ អ៊ែ កា ឡុង អើ ផា «អឺ យីស៊ូ ផូង័ វ៉ាច់ សាដាច់ ដាវីត ! ប៉រ់ អីស តាប៉ាប កា អាញ់ ណើ»។ ៣៩ កាំឡាំង បក់ ចាក អន់ទ្រួល ទឹប អ៊ែ អូ អន់ កាប ហ៊ែង ណោះ ហង អ៊ែ ឡុង ហ៊ែង ម៉ៃ កាខាក់ ផា «អឺ ផូង័ វ៉ាច់ សាដាច់ ដាវីត ប៉រ់ តាប៉ាប តាប៉ុន កា អាញ់ ណើ»។ ៤០ យីស៊ូ កា តាវ ឡូត លូ ប៉្រើ ពូ ជៀក បក់ ប៊្លែល ម៉ាត់ ណោះ ពឹះ ប៉ាគ់ អ៊ែ។ ប៉ាណូស ប៊្លែល ម៉ាត់ ណោះ ពឹះ ប៉ាគ់ អ៊ែ កេះ យីស៊ូ អំប៉ញ់ អ៊ែ ផា ៤១ «អីស ប៉ិច កា អាញ់ ប៉្រគ័ ញ៉ា អន់ កា អីស ?» អ៊ែ តើល ផា «អឺ ពឹ តាំងឡា ប៉រ់ អីស តាគ់ អន់ដាគ់ ម៉ាត់ អាញ់ អន់ តាតារ ណើ»។ ៤២ យីស៊ូ កាប លូ អ៊ែ ផា «ហគ់ អន់ ម៉ាត់ អីស តាតារ ពិ។ អីស ដាគ់ កេះ ញន កា អីស សឿ»។ ៤៣ ផាឌី ម៉ាត់ អ៊ែ ណោះ កា តាតារ ឡូត កេះណោះ អ៊ែ កា ចាក ពួយ យីស៊ូ ដេល ទឹប ប៉ានេ ប‌៉្រ័ះ ប៊កកាតយ័។ កាំឡាំង សួន អៀង ទី ប៉ប័ សារ ណោះ អន់ឌែ កា ប៉ានេ ប‌៉្រ័ះ ប៊កកាតយ័ ទិឌូ ដេល។

១៩

សារ យីស៊ូ ប៉ាត័ះ សាខេ

១ កេះណោះ យីស៊ូ ទឹល ប៉ាគ់ មឿង យេរីខូ ចាក តាត់ ពឹង អន់តិគ័ មឿង។ ២ កា ទី កាម៉ាក័ ម៉ោញ ដូវ សិច សាខេ ឡាក់ ម៉ៃគ មួត អ្យក់ រ៉ាបៃ  អ៊ែ ទី រ៉ាស អំប៉ាស អៀង។ ៣ អ៊ែ ខំ ហៃ ប៉ិច ប៉ប័ យីស៊ូ ណោះ នីចម័ ហះកា អ៊ែ ហៃ អូ ប៉ប័ អុះ ខង ទី ប៉ាណូស អៀង តាឡាម័ ខង អ៊ែ កា ថិ កាតេ័ះ ឡឹង ពូ។ ៤ ទឹល នីណោ័ះ អ៊ែ កា សាតាក់ ឡាំ ប៉ាគ់ ម៉ាត់ ពូ កេះណោះ ហាវ ពឹង តើម អ៊្លង ប៉ិច កា ហៃ ប៉ប័ យីស៊ូ ខង យីស៊ូ ចឹង ចាក ទ្រង ណោះ។ ៥ ប៉ាគ់ យីស៊ូ ទឹល ចារ ណោះ អ៊ែ ង៉ើយ ហៃ ប៉ប័ សាខេ កេះណោះ អ៊ែ កាប ផា «អឺ សាខេ ជឹរ ប៉្រាល់ ខង ដារ់ អា អាញ់ ចឹង ឡាំ ចាចាក ប៉ាគ់ ហី អីស»។ ៦ សាខេ កា ប៉ាន់តាន ជឹរ លូ ហាប់ យីស៊ូ ទឹប ទី ពុត ហោក រ៉គ់។ ៧ ផះ កាំឡាំង អៀង ប៉ប័ នីណោ័ះ អន់ឌែ កាប រ៉ាបឹក រ៉ាចប់ កា យីស៊ូ ផា «ហៃ អ៊ែ អា ឡាំ ចាចាក ប៉ាគ់ ហី ប៉ាណូស អូ ដាគ់»។ ៨ សាខេ អ្យូវ អន់តាវ លូ កាប លូ យីស៊ូ ផា «ហៃ ពឹ តាំងឡា អាញ់ ចឹង អ្យក់ រ៉ាស អំប៉ាស ម៉ះ អាញ់ ទងតិគ័ ជែក អន់ កា មួត ថុក ញ៉ាក។ ផា អាញ់ អ្យក់ រ៉ាបៃ ឡឹង ពូ អៀង តាឡាម័ ណោះ អាញ់ ចឹង ស៊ង កា ពូ កាណាគ័ អ៊ែ ម៉ោញ អាញ់ ចឹង ស៊ង ប៉្វាន់»។ ៩ យីស៊ូ រ៉ះ កា អ៊ែ ផា «ដារ់ អា ប‌៉្រ័ះ តង័ ខាប់ខួ ហី អា កេះ ខង អ៊ែ អា កា ផូង័ វ៉ាច់ អាប៉្រាហាំ ដេល ១០ ខង ប៉ាណូស អាញ់ ពឹះ ភឿ ណាំង លូ តង័ ប៉ាណូស បក់ ហ៊្យង ហ្យើត»។

សារ ប៉ាន់ដឹប ឡឹង សាដាច់ ប៉ាហ្យើ លៀន ពឹង ទុច

១១ មួត បក់ សាំយ៉ាំង សារ យីស៊ូ រ៉ះ ណោះ អន់ឌែ សាម៉គ័ កា សារ រ៉ាំងហៃ រ៉ាំងខ្យា ម៉ះ ប‌៉្រ័ះ ចឹង តាំបាង អន់ ប៉ប័ ស៊្រសៗ ឡូត ខង យីស៊ូ ចាក ក្យាម័ ចឹង ទឹល មឿង យេរូសាឡឹម កេះ ខ អា ហង បះ អ៊ែ កាប ប៉ាន់ដឹប លូ សារ ម៉ោញ ណាវ្គ។ ១២ អ៊ែ ផា «ទី កាម៉ាក័ បក់ ប៉្រគ័ កាន រ៉ាតីស។ អ៊ែ ឡាំ ប៉ាគ់ ប៉ាថេត ចាំងហាយ្គ ភឿ ឡាំ ហៀន ប៉្រគ័ សាដាច់ កេះណោះ អ៊ែ ចឹង សឹត ណាវ្គ រ៉ាំងហៃ រ៉ាំងខ្យា ពូ។ ១៣ អន់ទ្រួល ឡឹង អ៊ែ ចឹង ចាក អ៊ែ អើ មួត ទុច ១០ ដូវ កេះណោះ អន់ លៀន ម៉ោញ ដូវ ១០០ កាក់ * លូ រ៉ះ ផា "ហគ់ លៀន អា អន់ដីស អ្យក់ ចាក ណាំង សា ពិ លើយ ទឹល អាញ់ សឹត ទៀ"។ ១៤ ហះកា ប៉ាសុន អ៊ែ ណោះ ពូ អូ ណីស កា អ៊ែ អុះ ពូ ប៉្រើ មួត ឡាំ ប៉ាតាង ប៉ាសុន ឡាំ ពួយ អ៊ែ អន់តីគ ភឿ រ៉ះ កា ពូ ផា "ញឹន អូ ប៉ិច អន់ ប៉ាណូស អា ប៉្រគ័ សាដាច់ រ៉ាំងហៃ រ៉ាំងខ្យា ញឹន អុះ"។ ១៥ ប៉ាគ់ អ៊ែ ហៀន ប៉្រគ័ សាដាច់ ណោះ កេះៗ អ៊ែ សឹត ប៉ាគ់ ស្រុក អ៊ែ ទៅ ណាវ្គ។ អ៊ែ ពឹះ អើ មួត ទុច ឡាក់ អ៊ែ ទី អន់ លៀន ណោះ កេះណោះ អំប៉ញ់ ភឿ ប៉ិច អ្លុ អន់តគ់ ផា ម៉ោញ ដូវ ៗ ចាក ណាំង សា ទី កាំឡៃ ប៉ុប ចំ។ ១៦ ទុច បក់ ពឹះ អន់ទ្រួល ឡឹង ពូ អ៊ែ ម៉ុត រ៉ះ ផា "ពឹ តាំងឡា លៀន អីស អន់ ពែ អាញ់ ទី កាំឡៃ ១០០០ កាក់ ណាវ្គ"។ ១៧ សាដាច់ តើល ផា "អឺះ ដាគ់ កេះ ទុច ដាគ់ ត្រង់។ ញន អីស ទី ពុត ដាគ់ ត្រង់ ឡឹង ង៉ារ ថិ អា ហគ់ អីស រ៉ាំងហៃ រ៉ាំងខ្យា មឿង ទិ អញ់ជឹត អា ឡគ ពិ"។ ១៨ កេះណោះ ទុច ទី ពៀរ ម៉ុត រ៉ះ ផា "ពឹ តាំងឡា លៀន អីស អន់ ពែ អាញ់ ទី កាំឡៃ ៥០០ កាក់ ណាវ្គ"។ ១៩ សាដាច់ តើល ផា "ហគ់ អីស រ៉ាំងហៃ រ៉ាំងខ្យា ប៉ាតាម័ មឿង ឡគ ពិ"។ ២០ កេះណោះ ទី ទុច ម៉ោញ ណាវ្គ អ៊ែ ម៉ុត រ៉ះ ផា "ពឹ តាំងឡា អា លៀន អីស អន់ កា អាញ់ ពែ អាញ់ កាតូត័ រ៉ាន់ដាប់ ពឹង អញ់ស៊ែង ២១ ខង អាញ់ កាចាំង អ្យូគ កា អីស ខង អីស កាឡីស កាញ់ ខាក់។ អីស អ្យក់ កាណាគ័ ញ៉ា ឡាក់ អីស អូ ទី ប៉្រគ័ លូ អីស ច្រូត័ អ្យក់ ពៀ ឡឹង ម៉ីរ ឡាក់ អីស អូ ទី សាមូល តប់"។ ២២ ណោះ អ៊ែ កាប កា ទុច ណោះ ផា "អឺ ទុច អូ ដាគ់ អាញ់ ចឹង ចៃគ ថូត អីស ពួយ ប៉ានឹរ អីស កាប អា ហង ខង អីស អ្លុ កេះ កា អាញ់ ឡាក់ ប៉ាណូស កាឡីស កាញ់ កាខាក់ លូ អាញ់ អ្យក់ កាណាគ័ ញ៉ា ឡាក់ អាញ់ អូ ទី ប៉្រគ័ លូ អាញ់ ច្រូត័ អ្យក់ ពៀ ពឹង ម៉ីរ ឡាក់ អាញ់ អូ ទី សាមូល តប់។ ២៣ ទឹល នីណោ័ះ ញ៉ា ត្រគ់ អីស អូ អ្យក់ លៀន អាញ់ អា អន់ កា ពូ បុល ម៉ាគ់ ទី ក្យង់។ ទឹល ប៉ាគ់ អាញ់ សឹត កេះ ណោះ អាញ់ ចឹង ទី លៀន អាញ់ អា ទឹប គុល ទឹប ក្យង់"។ ២៤ កេះណោះ អ៊ែ ប៉្រើ មួត បក់ អ្វៃ រណោះ ផា "ហគ់ អន់ដីស អ្យក់ លៀន ឡឹង អ៊ែ អា ឡាំ អន់ កា បក់ ទី ១០០០ កាក់ តោ ឡគ"។ ២៥ ហះកា មួត ណោះ តើល ផា "ពឹ តាំងឡា ប៉ាណូស ណោះ អ៊ែ ទី ១០០០ កាក់ កេះ"។ ២៦ អ៊ែ តើល មួត ណោះ ផា "អាញ់ ប៉រ់ រ៉ះ កា អន់ដីស ផា ពឿ ទី អៀង កេះ អ៊ែ ចឹង ត្រគ់ ទី អៀង ធែម ណាវ្គ ហះកា ពឿ អូ ទី ពូ ចឹង អ្យក់ ឡាច់ កាណាគ័ ញ៉ា ឡាក់ អ៊ែ ទី ប៊ត ប៊ែត ណោះ ដេល។ ២៧ ម៉ោញ ណាវ្គ មួត តាម៉ឺរ ឡាក់ អូ ប៉ិច អន់ អាញ់ រ៉ាំងហៃ រ៉ាំងខ្យា អន់ឌែ ណោះ ហគ់ ប៉ាណាំ អន់ឌែ ពឹះ ប៉ាគ់ អាញ់ អា កេះណោះ ប៉ាន់តោ័ អ្លាត អន់ឌែ ពិ"»។

សារ យីស៊ូ ម៉ុត ពឹង មឿង យេរូសាឡឹម

២៨ ប៉ាគ់ យីស៊ូ រ៉ះ សារ ទិ អា កេះៗ អ៊ែ ចាក ណាវ្គ ឡាំ ប៉ាគ់ មឿង យេរូសាឡឹម។ ២៩ អ៊ែ ចាក ក្យាម័ ចឹង ទឹល ស្រុក បេតផាសេ លូ ស្រុក បេតថានី ឡាក់ អ្វៃ ហះ ជុង ប៉ានឹម ឡាក់ អន់ សិច ផា ប៉ានឹម តើម អូលេវ។ កេះណោះ អ៊ែ ប៉្រើ សឹះ អ៊ែ ពៀរ ដូវ ចាក អន់ទ្រួល ៣០ លូ រ៉ះ ផា «ហគ់ ចាក ម៉ុត កាណុង ស្រុក ប៉ាគ់ ម៉ាត់ តោ ទឹល ប៉ាគ់ ណោះ អន់ដីស ចឹង ប៉ប័ លៀ ប៉ាញ័ តាម័ ម៉ោញ កាតុ ពូ កត់ ហះ ចារ ណោះ។ លៀ ណោះ បើ តាន័ ទី បក់ ពឿ ជិះ អុះ។ អ្យគ័ អន់ដីស រ៉ីស អ្យក់ ឡាំ ប៉ាគ់ អា។ ៣១ ផា ទី ពូ អំប៉ញ់ ផា "ញ៉ា ត្រគ់ អន់ដីស រ៉ីស អ្យក់ លៀ អា ?" ត្រគ់ រ៉ះ ផា "ពឹ តាំងឡា ញឹន តងកាន អ៊ែ"»។ ៣២ មួត ពៀរ ដូវ ឡាក់ អ៊ែ ប៉្រើ ណោះ កា ចាក ឡាំ ប៉ប័ ឡាក់ កា អ៊ែ រ៉ះ តាទឹច។ ៣៣ ផះ អន់ឌែ រ៉ីស លៀ ណោះ តាំងឡា អ៊ែ អំប៉ញ់ ផា «ញ៉ា ត្រគ់ អន់ដីស រ៉ីស លៀ ញឹន នីអៀ ?» ៣៤ អន់ឌែ តើល ផា «ពឹ តាំងឡា ញឹន តងកាន អ៊ែ»។ ៣៥ កេះណោះ អន់ឌែ ទុង លៀ ណោះ ជឹន អន់ កា យីស៊ូ លូ រ៉ីស អាវ ត្រាក័ ពឹង អង់កក់ លៀ អន់ យីស៊ូ ជិះ។ ៣៦ ផះ យីស៊ូ ចាក ណោះ ទី កាំឡាំង អៀង រ៉ីស អាវ ត្រាក័ ពឹង ទ្រង។ ៣៧ ប៉ាគ់ យីស៊ូ ចាក រទ្រង ជឹរ ឡឹង ប៉ានឹម តើម អូលេវ ក្យាម័ ចឹង ទឹល មឿង កេះ មួត សឹះ អៀង ដូវ ហោក រ៉គ់ ទិឌូ លូ កាប ប៉ានេ ប‌៉្រ័ះ ម៉ៃៗ ឡឹង សារ អំរ៉ាញ អឺញ ទិណោ័ះ ឡាក់ អន់ឌែ ទី ប៉ប័។ ៣៨ អន់ឌែ កាប ផា «អន់ ប‌៉្រ័ះ ប៊កកាតយ័ ជឹន អន់ សារ ដាគ់ កា សាដាច់ ឡាក់ ពឹះ ប៉ាតាង អ៊ែ។ អន់ សារ សាណុក សាវ៉ាក ឡាក់ អ្វៃ ពឹង ប៉្លៃង។ ពិ ពិន ប៉ានេ ប‌៉្រ័ះ ប៊កកាតយ័ អ្វៃ ពឹង ប៉្លៃង ចាំងហីគ កាខាក់»។ ៣៩ កាណុង កាំឡាំង អៀង ណោះ ទី មួត ផារ៉ាស៊ី អន់ដា រ៉ះ លូ យីស៊ូ ផា «អឺ ណៃឃូ អីស ទឹប មួត សឹះ អីស អន់ អន់ឌែ អ្វៃ រ៉ាង៉ាប់ ណើ»។ ៤០ ហះកា យីស៊ូ កាប ផា «អាញ់ ប៉រ់ រ៉ះ កា អន់ដីស ផា មួត អា អ្វៃ រ៉ាង៉ាប់ ណោះ អំហ្មោ ឡគ ចឹង តាំងហើ តាង អន់ឌែ»។

៤១ ប៉ាគ់ យីស៊ូ ចាក ក្យាម័ ចឹង ទឹល កេះ អ៊ែ ប៉ប័ មឿង យេរូសាឡឹម លូ ញ៉ាំ ឡាងត កា មឿង ណោះ ផា ៤២ «អឺ មឿង យេរូសាឡឹម ដារ់ អា អាញ់ ប៉ិច កា អន់ដីស អន់ហ្នាល់ សារ ឡាក់ ប៉្រគ័ អន់ ទី សារ សាណុក សាវ៉ាក ហះកា សារ ណោះ អន់ដីស អូ ប៉ប័ កេះ។ ៤៣ ប៉ាគ់ យ៉ាង័ តោ ទៀ ចឹង ទី មួត តាម៉ឺរ អន់ដីស ចឹង ពឹះ ពូន តេះ វ៉ិង ជុំ មឿង អន់ដីស លូ ចឹង សាំងកាត់ អន់ដីស គ្រឹប ចារ។ ៤៤ ពូ ចឹង ថាំឡាយ មឿង អន់ដីស អន់ រ៉ាយ រ៉ាំ ទិ ទឹប អន់ដីស អា ដេល។ ពូ ចឹង អូ អន់ អំហ្មោ ចំ អ្វៃ អំប៉ាំង គួប ណាវ្គ ហង កាណុង មឿង អន់ដីស អា ខង ប‌៉្រ័ះ ពឹះ តង័ អន់ដីស កេះ ហះកា អន់ដីស អូ អ្លុ អន់តគ់ អុះ»។

៤៥ ផះ យីស៊ូ ចាក ម៉ុត កាណុង ចារ រ៉ោង រ៉ាម៉ះ កេះ អ៊ែ កា ទ្រុះ ឡាច់ មួត បក់ អ្វៃ ប្រូ ប្រី ៤៦ លូ កាប កា ពូ ផា «កាណុង ផាប់ ប៉ានឹរ ប‌៉្រ័ះ ទី ច្រាគ់ រ៉ះ ផា "ហី អាញ់ ឃឺ ចារ សាំរ៉ាប់ ម៉ន់ អើ អាញ់"† ហះកា អន់ដីស អ្យក់ ហី អា ប៉្រគ័ ចារ មួត អន់តុង អន់ទួក ‡»។

៤៧ យីស៊ូ អ្វៃ ប៉ាំងហៀន ពូ កាណុង ចារ រ៉ោង រ៉ាម៉ះ រ៉ប់ ដារ់ ហះកា មួត ម៉ៃគ ក្រាគ់ រ៉ាម៉ះ ប‌៉្រ័ះ  មួត ណៃឃូ ប៉ាំងហៀន ចាបាប់ លូ មួត ម៉ៃគ ណាំផា ប៉ាសុន អន់ឌែ ខំ ណាំង ទ្រង ប៉ាន់តោ័ អ៊ែ។ ៤៨ ហះកា អន់ឌែ ណាំង ទ្រង ចឹង ប៉្រគ័ កា អ៊ែ អូ ទី អុះ ខង ទី មួត ប៉ាសុន អៀង អ្វៃ សាំយ៉ាំង យីស៊ូ ប៉ាំងហៀន លើយ។

២០

១ ទី ដារ់ ម៉ោញ ផះ យីស៊ូ អ្វៃ ប៉ាំងហៀន លូ រ៉ះ សារ ដាគ់ កា មួត ប៉ាសុន ពឹង ចារ រ៉ោង រ៉ាម៉ះ  មួត ម៉ៃគ ក្រាគ់ រ៉ាម៉ះ ប‌៉្រ័ះ លូ មួត ណៃឃូ ប៉ាំងហៀន ចាបាប់ ទឹប មួត ក្រាគ់ រ៉ាំងហៃ មឿង កា ម៉ុត អន់ឌូ ដេល។ ២ ពូ អំប៉ញ់ អ៊ែ ផា «ប៉រ់ រ៉ះ ហៃ កា ញឹន អីស ប៉្រគ័ ង៉ារ ទិ អា អេង អំរ៉ាញ ញ៉ា ? ពឿ អន់ អីស ប៉្រគ័ ង៉ារ អា ?» ៣ ហះកា យីស៊ូ តើល អន់ឌែ ផា «អាញ់ ប៉រ់ អំប៉ញ់ សារ ម៉ោញ ហះ អន់ដីស ដេល ហគ់ អន់ដីស រ៉ះ កា អាញ់ ហិ។ ៤ ពឿ ប៉្រើ យូហាន ប៉ាំងហុំ ពូ ? ប‌៉្រ័ះ ឡឹង ប៉្លៃង ញ៉ា ប៉ាណូស ដោច ?» ៥ អន់ឌែ ពឹកសា គួប ផា «ផា ពិន ផា ប‌៉្រ័ះ ប៉្រើ វគ័ យូហាន ប៉្រគ័ ណោះ ណោះ យីស៊ូ ចឹង ផា កា ពិន "ទឹល នីណោ័ះ ញ៉ា ត្រគ់ អន់ដីស អូ សឿ អ៊ែ ?" ៦ ផា ពិន ផា ប៉ាណូស ប៉្រើ វគ័ យូហាន ប៉ាំងហុំ ពូ ណោះ កាំឡាំង ប៉ាសុន ទិឌូ ចឹង អ្យក់ អំហ្មោ ហឹរ ប៉ាន់តោ័ ពិន ឡូត ខង អន់ឌែ សឿ ផា វគ័ យូហាន ណោះ រ៉ាគឹយ ប‌៉្រ័ះ តាទឹច»។ ៧ អន់ឌែ តើល ផា អូ អ្លុ កា ពឿ ប៉្រើ វគ័ យូហាន ប៉ាំងហុំ ពូ ណោះ។ ៨ កេះណោះ យីស៊ូ កា តើល អន់ឌែ ផា «អាញ់ កា អូ រ៉ះ កា អន់ដីស ដេល បក់ អន់ អាញ់ ប៉្រគ័ សារ ទិ អា»។

សារ កាប ប៉ាន់ដឹប ឡឹង សារ ពូ រ៉ាំងហៃ ម៉ីរ ប៉្លៃ អង់កាច

៩ កេះណោះ យីស៊ូ រ៉ះ សារ កា កាំឡាំង អៀង អ៊ែ កាប ប៉ាន់ដឹប ផា «ទី កាម៉ាក័ ម៉ោញ ដូវ ប៉្រគ័ ម៉ីរ តប់ ប៉្លៃ អង់កាច កេះណោះ អ៊ែ អន់ ពូ រ៉ាំងហៃ ជែក។ ឡៃង ឡឹង ណោះ អ៊ែ ចាក ឡាំ ប៉ាគ់ ស្រុក ចាំងហាយ្គ អ្វៃ ប៉ាគ់ ណោះ តុត ទុញ។ ១០ ប៉ាគ់ ទឹល ថុន អ្លេះ ប៉្លៃ អង់កាច កេះ តាំងឡា ម៉ីរ ណោះ ប៉្រើ ទុច អ៊ែ ម៉ោញ ដូវ ឡាំ ប៉ាគ់ មួត រ៉ាំងហៃ ម៉ីរ អ៊ែ ណោះ ភឿ អ្យក់ ចានែក ម៉ះ អ៊ែ ហះកា មួត រ៉ាំងហៃ ម៉ីរ ណោះ រ៉ុប ពីត ទុច អ៊ែ កេះណោះ តាំងហ្យិត អន់ អ៊ែ សឹត តី តាដោះ។ ១១ តាំងឡា ម៉ីរ កា ប៉្រើ ទុច ម៉ោញ ដូវ ឡាំ ណាវ្គ។ ហះកា មួត បក់ រ៉ាំងហៃ ម៉ីរ ណោះ រ៉ុប ពីត លូ ត័ះ ប៉ាស្យាប កាប អូ ដាគ់ តាំងហ្យិត អន់ អ៊ែ សឹត តី តាដោះ ណាវ្គ។ ១២ តាំងឡា ម៉ីរ កា ប៉្រើ ទុច ម៉ោញ ដូវ ណាវ្គ ឡាំ លឺក ទី ប៉ៃង។ ហះកា មួត បក់ រ៉ាំងហៃ ម៉ីរ ណោះ រ៉ុប ពីត ទុច ណោះ ទឹល ឡាកា កេះណោះ អូស អ្លាត ប៉ាគ់ អន់ទ្រឹល ម៉ីរ។ ១៣ តាំងឡា ម៉ីរ ឃឹត ផា "នីចម័ អាញ់ ចឹង ត្រគ់ ប៉្រគ័ ណាវ្គ អា ឃឺ អាញ់ ចឹង ប៉្រើ គន ឡាក់ អាញ់ ប៉ិច ឡគ ឡាំ ណាវ្គ ម៉ោញ ទង អា។ ណោះ អន់ឌែ ចឹង អ្យិល កូត័ កា អ៊ែ ហង តាម ហៃ"។ ១៤ ហះកា មួត បក់ ក្យាគ់ រ៉ាំងហៃ ម៉ីរ ណោះ សាគ់ អន់ឌែ ប៉ប័ គន អ៊ែ ណោះ អន់ឌែ កាកាប លូ គួប ផា "បក់ អា ហង ចឹង អ្យក់ ប៉ាដក់ ប៉ាជៀ ម៉ីរ អា ! ពិ ពិន ប៉ាន់តោ័ អ្លាត អ៊ែ ម៉ាគ់ ចឹង ទី ម៉ីរ អា កា ពិន"។ ១៥ អន់ឌែ កា រ៉ុប គន តាំងឡា ម៉ីរ ណោះ ទុង អូស អ្យក់ ឡាំ ប៉ាគ់ អន់ទ្រឹល ម៉ីរ ប៉្លៃ អង់កាច ណោះ ហង កេះណោះ ប៉ាន់តោ័ អ៊ែ។ ទឹល នីណោ័ះ តាំងឡា ម៉ីរ ចឹង ប៉្រគ័ នីចម័ កា អន់ឌែ ណោះ ? ១៦ ឃឺ អ៊ែ ចឹង ឡាំ ប៉ាន់តោ័ មួត បក់ រ៉ាំងហៃ ម៉ីរ ណោះ ហង កេះណោះ អន់ កា ពូ អន់ទៀគ ណាវ្គ រ៉ាំងហៃ ជែក ម៉ីរ អ៊ែ ណោះ»។ ប៉ាគ់ កាតាំង សារ ទិណោ័ះ កេះ អន់ឌែ កាប ផា «ជែ អន់ ប‌៉្រ័ះ អន់ សារ នីណោ័ះ កើត ពឹះ»។

១៧ កេះណោះ យីស៊ូ ហៃ អន់ឌែ លូ កាប ផា «សារ កាណុង ផាប់ ប៉ានឹរ ប‌៉្រ័ះ ទី ច្រាគ់ រ៉ះ ផា "អំហ្មោ ឡាក់ មួត រ៉ាគឹយ ហី ហឹរ អ្លាត កិញអៀ អា កេះ អំហ្មោ សាំខាន់ ឡឹង ពូ"*។ សារ អា ពូ ប៉ិច កាប ឡឹង សារ ញ៉ា ? ១៨ ពឿ ឡិ ត្រគ់ ពឹង អំហ្មោ អា ប៉ាណូស ណោះ ចឹង ឡាកា ឡាកាច់ ខូច័ ខាច ខាក់ ឡូត ហះកា ផា អំហ្មោ អា ឡិ ត្រគ់ ពឹង ប៉ាណូស ចំ អំហ្មោ ចឹង ក្លាញ័ អ៊ែ តោ័ ឡូត»†។ ១៩ ផះ ណោះ មួត ម៉ៃគ ក្រាគ់ រ៉ាម៉ះ ប‌៉្រ័ះ លូ មួត ណៃឃូ ប៉ាំងហៀន ចាបាប់ អន់ឌែ ណាំង ទ្រង ប៉ិច រ៉ុប យីស៊ូ ឡូត ខង អន់ឌែ អ្លុ អន់តគ់ ផា យីស៊ូ កាប សារ ណោះ ឃឺ កាប ប៉ាន់តាំង កា អន់ឌែ ហះកា អន់ឌែ អ្យូគ កា មួត ប៉ាសុន។

សារ មួត ផារ៉ាស៊ី លូ សាឌូស៊ី ណាំង សារ លូ យីស៊ូ

២០ ទឹល នីណោ័ះ អន់ឌែ ប៉្រើ គួប អន់ឌែ ប៉ាឡម័ ប៉្រគ័ ប៉ាណូស ដាគ់ ត្រង់ អ្វៃ ចាំ ហៃ យីស៊ូ ភឿ ប៉ិច កា កាតាំង អ៊ែ កាប យច ម៉ាគ់ ចឹង ទី រ៉ុប អញ់ជឹន កា ម៉ៃគ រ៉ាំងហៃ ខេត ឡាក់ ចឹង អ្លុ តាត់ស៊ិន សារ។ ២១ អន់ឌែ តាគ់ អំប៉្រគ័ កាប ដាគ់ លូ យីស៊ូ ផា «អឺ ណៃឃូ ញឹន អ្លុ អន់តគ់ ផា គ្រឹប សារ អីស កាប អន់តគ់ ប៉ាតោ ទិណោ័ះ ស៊ុត កា ត្រគ់ តាទឹច អីស អូ អ្យិល អូ កូត័ បក់ ពឿ អុះ ឃឺ អីស ប៉ាំងហៀន ពួយ សារ ប‌៉្រ័ះ ដាគ់ ត្រង់ តាទឹច។ ២២ នីចម័ ចាបាប់ ប‌៉្រ័ះ អន់ ប ពិន ស៊ង រ៉ាបៃ អន់ កា សាដាច់ តីស រ៉ូម ណោះ ?» ២៣ យីស៊ូ ហ្លង់ ឡឹង ពុត ពៀក ប៉ាញ៉ា ប៉្លាច័ អន់ឌែ ណោះ បះ អ៊ែ កាប ផា ២៤ «ប៉ឹះ អន់ កា អាញ់ ហៃៗ លៀន ណោះ ម៉ោញ កាក់» កេះណោះ អ៊ែ អំប៉ញ់ ផា «ហ៊ូប ពឿ សិច ពឿ ពឹង កាក់ អា ?» ពូ តើល ផា «ហ៊ូប លូ សិច សាដាច់ តីស រ៉ូម»។ ២៥ យីស៊ូ រ៉ះ កា អន់ឌែ ផា «ទឹល នីណោ័ះ កាណាគ័ ញ៉ា ឡាក់ រ៉ាស ម៉ះ សាដាច់ រ៉ូម មប កា សាដាច់ រ៉ូម ទៅ ពិ ហះកា កាណាគ័ ញ៉ា ឡាក់ ម៉ះ ប‌៉្រ័ះ មប កា ប‌៉្រ័ះ ទៅ ដេល»។ ២៦ ទឹល នីណោ័ះ អន់ឌែ ណាំង សារ យច អូ ទី អុះ ផះ យីស៊ូ កាកាប ហះ ម៉ាត់ កាំឡាំង អៀង ណោះ។ អន់ឌែ អ្វៃ គ្រឺយ ទឹប ញម ខាក់ កា សារ យីស៊ូ កាប ណោះ។

២៧ ទី មួត សាឌូស៊ី បក់ អន់ដា ពឹះ ប៉ាគ់ ចារ យីស៊ូ អន់ឌែ ណោះ អូ សឿ ផា ប៉ាណូស តោ័ កេះ អ្លុ រ៉ីស សឹត ណាវ្គ អុះ ២៨ បះ អន់ឌែ អំប៉ញ់ លូ អ៊ែ ផា «ណៃឃូ ញ៉ា វគ័ ម៉ូសេ ទី ច្រាគ់ រ៉ះ ផា បក់ ចំ អ្យក់ កាម៉ាញ់ កេះណោះ តោ័ ផា បើ តាន័ ទី គន ត្រគ់ ធែម ថាអុះ ណាវ្គ អន់ ទី អៃ ភឿ ប៉ាំងកើត គន តូ ផូង័ វ៉ាច់ អន់ កា ម៉ី អ៊ែ ‡។ ២៩ ប៉ាន់ដឹប ផា ទី អុះ ម៉ី កាម៉ាក័ តាំប៉ើះ ដូវ ម៉ី ឡោងទ្រៀ អ៊ែ ទី កាម៉ាញ់ កេះណោះ អ៊ែ តោ័ ហះកា បើ តាន័ ទី គន អុះ។ ៣០ កេះណោះ អុះ អ៊ែ ទី ម៉ោញ ទី អ៊ែ ឡគ អៃ អ៊ែ ណោះ ហះកា តោ័ និះទៅ ដេល។ ៣១ កេះណោះ អុះ អ៊ែ ទី ពៀរ កា និះទៅ ដេល។ ទិ អុះ ម៉ី អន់ឌែ តាំប៉ើះ ដូវ ណោះ កា ទី អង់កាន់ ណោះ ទិឌូ ហះកា តោ័ ទិ អន់ឌែ ណោះ ហង បើ តាន័ ទី គន និះទៅ ដេល។ ៣២ អន់តីគ ឡឹង ណោះ អង់កាន់ ណោះ កា តោ័ និះទៅ ដេល។ ៣៣ ទឹល នីណោ័ះ ប៉ាគ់ ទឹល ដារ់ ប៉ាណូស តោ័ រ៉ីស សឹត ទៀ អង់កាន់ ណោះ ចឹង ទី កា ពឿ ខង អុះ ម៉ី អន់ឌែ ទិ តាំប៉ើះ ដូវ ទី អង់កាន់ ណោះ និះទៅ ដេល ?» ៣៤ យីស៊ូ តើល អន់ឌែ ផា «ប៉ាណូស ពឹង អង់កក់ តេះ អា ពូ អ្លុ ដឹង ទី ក្លោ ទី កាម៉ាញ់ ៣៥ ហះកា ទិ បក់ ប‌៉្រ័ះ ប៊កកាតយ័ ប៉ាញ័ ពុត តាគ់ អង់រ៉ីស សឹត គែង ម៉ាត់ ទៀ អន់ឌែ អូ អ្លុ ទី ក្លោ ទី កាម៉ាញ់ ណាវ្គ អុះ ៣៦ ខង អន់ឌែ អូ អ្លុ តោ័ ណាវ្គ ហង ឃឺ អន់ឌែ ឡាក់ កា មួត ប៊យ ប‌៉្រ័ះ អន់ឌែ កា គន ប‌៉្រ័ះ ដេល ខង អន់ឌែ ទី រ៉ីស សឹត ណាវ្គ កេះ។ ៣៧ សារ ប៉ាណូស តោ័ រ៉ីស សឹត អា យ‌៉័ះ ម៉ូសេ កា ទី ច្រាគ់ រ៉ះ ដេល ឃឺ កាណុង សារ ប‌៉្រ័ះ កាប ឡឹង អុញ សា ប៉ោម ម៉ូសេ អ្វៃ អើ ប‌៉្រ័ះ ប៊កកាតយ័ ផា ប‌៉្រ័ះ ឡាក់ រ៉ាំងហៃ អាប៉្រាហាំ លូ អ៊ីសាក់ លូ យ៉ាកុប §។ ៣៨ ប‌៉្រ័ះ ប៊កកាតយ័ អូ ត្រគ់ ប‌៉្រ័ះ ឡាក់ រ៉ាំងហៃ ប៉ាទ្រូ អុះ ឃឺ ប‌៉្រ័ះ រ៉ាំងហៃ ប៉ាណូស រ៉ីស ខង សាំរ៉ាប់ កា ប‌៉្រ័ះ ប៉ាណូស ទិឌូ ស៊ុត កា អ្វៃ រ៉ីស»។ ៣៩ ទី មួត ណៃឃូ ប៉ាំងហៀន ចាបាប់ បក់ អន់ដា តើល ផា «ណៃឃូ អីស កាប ណោះ ត្រគ់ ខាក់»។ ៤០ កេះណោះ ពូ អូ ខឹន អំប៉ញ់ អ៊ែ ឡឹង សារ ញ៉ា ណាវ្គ ហង។

៤១ យីស៊ូ អំប៉ញ់ ពូ ផា «ញ៉ា ត្រគ់ ពូ កាប ឡឹង សារ បក់ ប‌៉្រ័ះ រ៉ើស អន់ ប៉្រគ័ សាដាច់ ណោះ ផា សាដាច់ ដាវីត ឃឺ វគ័ ប៊ក អ៊ែ ? ៤២ ខង សាដាច់ ដាវីត ណោះ ហង ទី ច្រាគ់ រ៉ះ កាណុង ផាប់ អញ់ស៊ែ ប៉ានេ ប‌៉្រ័ះ ផា៖

"ប‌៉្រ័ះ ប៊កកាតយ័ កាប លូ ពឹ តាំងឡា អាញ់ ផា

'ហគ់ អ្វៃ ពឹង ចារ អំរ៉ាញ គែង សាម៉ា អាញ់

៤៣ ក្យាគ់ អាញ់ ចឹង ពីត តាម៉ឺរ អីស អន់ អ្វៃ អន់តេ័ះ តាំប៉ាង ជុង អីស' "*។

៤៤ ផា សាដាច់ ដាវីត អ៊ែ អើ បក់ ប‌៉្រ័ះ រ៉ើស អន់ ប៉្រគ័ សាដាច់ ណោះ ផា ពឹ តាំងឡា នីអៀ កេះ ញ៉ា ត្រគ់ ពូ ផា សាដាច់ ដាវីត ឃឺ វគ័ ប៊ក អ៊ែ នីណោ័ះ ?»។

៤៥ កេះណោះ យីស៊ូ រ៉ះ លូ មួត សឹះ អ៊ែ កាំឡាំង អៀង កា អ្វៃ សាំយ៉ាំង ដេល ៤៦ អ៊ែ ផា «ប៉រ់ ឡាវ៉ាំង ឡាកោ លូ មួត ណៃឃូ ប៉ាំងហៀន ចាបាប់ អន់ កាខាក់។ អន់ឌែ ឌុ ពៀត អាវ តីស អ្លឹង លូ ចាចាក ពឹង តាឡាត ប៉ិច កា ពូ ការ៉ុប សាំប‌៉័ះ អន់ឌែ។ ផា អ្វៃ ពឹង រ៉ោង ចារ ពូ លួម ណាំង ដឹង ចារ ដាគ់ សាំ លឺន ឡឹង ពូ ផា អ្វៃ ប៉ាគ់ ចារ អៃត សា ណាំង ដឹង ចារ ក្រាគ់ បក់ កានឹត លឺន ឡឹង ពូ ដេល។ ៤៧ អន់ឌែ ណោះ ឌុ លោប អ្យក់ រ៉ាស អំប៉ាស ម៉ះ មួត អង់កាន់ អន់ត្រោ័ អន់ទ្រុះ លូ តាំប៉្រគ័ ម៉ន់ ទុញៗ ខាក់ ដេល។ អន់ឌែ ណោះ ចឹង ត្រគ់ ថូត ក្លាំង លឺន ឡឹង ពូ»។

២១

សារ អង់កាន់ អន់ត្រោ័ ចៃគ លៀន មប អន់ កា ប‌៉្រ័ះ

១ ផះ ណោះ យីស៊ូ ហៃ ប៉ប័ មួត ប‌៉្រ័ះ ប៉ាត្រង័ ចៃគ លៀន មប អន់ កា ប‌៉្រ័ះ។ ២ អ៊ែ កា ប៉ប័ អង់កាន់ អន់ត្រោ័ ថុក ញ៉ាក ម៉ោញ ដូវ អ្យក់ លៀន ដឹង ពៀរ ច្យិម * ចៃគ ដេល។ ៣ កេះណោះ យីស៊ូ កាប ផា «អាញ់ ប៉រ់ រ៉ះ កា អន់ដីស តាទឹច ផា អង់កាន់ អន់ត្រោ័ ថុក ញ៉ាក អា អ៊ែ ទី ចៃគ លៀន អៀង ឡឹង ពូ ៤ ខង កាំឡាំង អន់ទៀគៗ អ្យក់ ចៃគ ដឹង លៀន អន់ឌែ សល់ មប អន់ កា ប‌៉្រ័ះ ហះកា អង់កាន់ អន់ត្រោ័ ថុក ញ៉ាក អា អ្យក់ ទិ លៀន ឡាក់ អ៊ែ តងកាន ខាក់ ភឿ សិម ឡាកោ អ៊ែ អ្យក់ មប អន់ កា ប‌៉្រ័ះ ដេល»។

សារ រ៉ោង រ៉ាម៉ះ ចឹង រ៉ាយ រ៉ាំ លូ យីស៊ូ ចឹង ជឹរ ណាវ្គ

៥ ទី បក់ អន់ដា ផះ អ្វៃ ប៉ានេ រ៉ោង រ៉ាម៉ះ ឡាក់ ពូ ប៉្រគ័ លូ អំហ្មោ ដាគ់ ឡាយ៉ាម័ លូ កាណាគ័ អន់ទៀគៗ ឡាក់ ពូ ទី អ្យក់ ចៃគ មប អន់ កា ប‌៉្រ័ះ។ យីស៊ូ កាប ផា ៦ «រ៉ោង រ៉ាម៉ះ លូ ហី ឡាក់ អន់ដីស ប៉ប័ ទិ អា ប៉ាគ់ ទឹល ដារ់ អន់តីគ ទៀ ពូ ចឹង តាគ់ អំព្លូក រ៉ាយ រ៉ាំ ទិ ហង អូ ទី អំហ្មោ ចំ ចឹង អ្វៃ អំប៉ាំង គួប អ៊ែ ណាវ្គ ហង»។ ៧ អន់ឌែ អំប៉ញ់ អ៊ែ ផា «អឺ ណៃឃូ សារ អា ចឹង កើត ពឹះ ដារ់ ចំ ? ប៉ាគ់ សារ អា ក្យាម័ ចឹង កើត ទឹល ទៀ ទី កាណាគ័ ញ៉ា អន់ដា ចឹង ប៉្រគ័ អន់ អ្លុ អន់ហ្នាល់ ?» ៨ យីស៊ូ រ៉ះ ផា «អន់ដីស ត្រគ់ ឡាវ៉ាំង ឡាកោ កាខាក់ ជែ សឿ ពូ ឡាំ ប៉ាង៉ល់ អន់ដីស អន់ ហ្យើត ឡាច់ ឡឹង ប‌៉្រ័ះ ខង ចឹង ទី ប៉ាណូស អៀង ចៃគ សិច ឡាក់ កា សិច អាញ់ ដេល អន់ឌែ ចឹង កាប ផា "អាញ់ អា ហង យីស៊ូ" លូ កាប ផា "ក្យាម័ ចឹង ទឹល ដារ់ កេះ"។ អន់ដីស ជែ ពួយ អន់ឌែ ដៃ ! ៩ ផះ ចំ អន់ដីស កាតាំង លៅ ផា ទី ពូ តាកូះ សាំងខាម លូ ទី សារ រ៉ាចក់ រ៉ាចល់ អន់ដីស ជែ អ្យូគ ជែ កាដើត ខង សារ ណោះ ត្រគ់ កើត ពឹះ អន់ទ្រួល នីណោ័ះ ហង ហះកា សារ ឡុច ស៊្រសៗ ណោះ បើ តាន័ ទឹល អុះ»។

១០ កេះណោះ យីស៊ូ រ៉ះ កា អន់ឌែ ណាវ្គ ផា «សុនសាត ម៉ោញ ចឹង តាកូះ លូ សុនសាត ម៉ោញ ប៉ាថេត ម៉ោញ ចឹង តាកូះ លូ ប៉ាថេត ម៉ោញ ណាវ្គ។ ១១ ទឹប ចឹង រ៉ារ៉ៃត តេះ កេង ខាក់ លូ ប៉ាគ់ ចារ អន់ដា ចឹង កើត ឡាយ៉ិត ឡាំងវ៉ាញ់ ដេល លូ ចឹង ទី សារ អីគ ព្លុ អៀង។ ចឹង ទី សារ អន់ទៀគៗ ប៉្រគ័ អន់ អ្យូគ ទឹប ចឹង ទី កាណាគ័ ពឹង ប៉្លៃង តាង ខាក់ ភឿ ប៉្រគ័ អន់ អន់ហ្នាល់ សារ ចឹង កើត ពឹះ ដេល។ ១២ ហះកា អន់ទ្រួល ឡឹង សារ ទិ អា ចឹង កើត ពឹះ ពូ ចឹង រ៉ុប អន់ដីស លូ ចឹង ប៉្រគ័ អូ ដាគ់ កា អន់ដីស លូ អញ់ជឹន អន់ដីស អន់ ពូ ចៃគ ថូត ពឹង រ៉ោង លូ ពូ ចឹង រ៉ុប អន់ដីស ចៃគ ខុក ដេល។ ពូ ចឹង ឡាំ ជឹន អន់ដីស អន់ សាដាច់ លូ មួត ក្រាគ់ ណាំផា តាត់ស៊ិន ញន កា អន់ដីស សឿ អាញ់។ ១៣ ហះកា សារ ណោះ ចឹង ប៉្រគ័ អន់ កា អន់ដីស ទី ទ្រង ចឹង រ៉ះ សារ អាញ់ កា ពូ។ ១៤ ទឹល នីណោ័ះ ត្រគ់ កាចាំង កាណុង ពុត ផា ជែ ឃឹត អន់ទ្រួល ឡឹង សារ ឡាក់ អន់ដីស ចឹង ត្រគ់ កាប ប៉ងកាន់ ឡាកោ ណោះ ១៥ ខង អាញ់ ចឹង ប៉្រគ័ អន់ កា អន់ដីស ហ្យាំង សាឡាច់ លូ អ្លុ កាប ណោះ លូ អូ អន់ មួត បក់ អូ ណីស អ្លុ តើល ប៉ាគែក លូ អន់ដីស អុះ។ ១៦ យ‌៉័ះ មើគ ពឹ អុះ ម៉ី ផូង័ វ៉ាច់ គួប ចាង័ អន់ដីស ទៅ កា ចឹង អូ ត្រង់ កា អន់ដីស លូ អន់ឌែ ចឹង ឡាំ ជឹន កាំឡាំង អន់ដីស បក់ អន់ដា អន់ កា ពូ ប៉ាន់តោ័ ដេល។ ១៧ ប៉ាណូស ទិឌូ ចឹង អូ ណីស កា អន់ដីស ញន កា សឿ អាញ់។ ១៨ ហះកា យ‌៉័ះ សក់ កល់ អន់ដីស ម៉ោញ កាស៊ែ កា ចឹង អូ ទី ហ៊្យង អុះ។ ១៩ ញន កា អន់ដីស ដាម័ អត់ អន់ដីស ចឹង ទី អាញុ រ៉ីស។

២០ «ហះកា ផា ដារ់ ចំ អន់ដីស ប៉ប័ តាប៉ល់ តាហាន ពឹះ វ៉ិង មឿង យេរូសាឡឹម ត្រគ់ អ្លុ អន់តគ់ ផា សារ ថាំឡាយ កាណុង មឿង អា ក្យាម័ ចឹង ទឹល ហង។ ២១ ផះ ណោះ កាំឡាំង បក់ អ្វៃ កាណុង ខេត យូដា ត្រគ់ សាតាក់ ឡាំ អោន ប៉ាគ់ ប៉ានឹម ពិ កាប៉ាច់ កាំឡាំង បក់ អ្វៃ កាណុង មឿង យេរូសាឡឹម ត្រគ់ សាតាក់ ឡាច់ អន់ ចាំងហាយ្គ ឡឹង មឿង អា ដេល លូ ជែ អន់ មួត បក់ អ្វៃ ប៉ាគ់ ម៉ីរ ប៉ាគ់ ស៊្រែ អន់ឌែ ម៉ុត កាណុង មឿង ដេល ២២ ខង ដារ់ ណោះ ឡាក់ ដារ់ ប‌៉្រ័ះ ប៊កកាតយ័ ចៃគ ថូត ពូ ភឿ តាគ់ អង់កេះ សារ ឡាក់ ទី ច្រាគ់ រ៉ះ កាណុង ផាប់ ប៉ានឹរ ប‌៉្រ័ះ។ ២៣ ផះ រ៉ាំងវ៉ាង ណោះ មួត អង់កាន់ បក់ ឡាកោ គៀម លូ អង់កាន់ រង គន កាសៃគ ចឹង ថុក ញ៉ាក ខាក់ ខង ពឹង ប៉ាថេត អា ចឹង កើត សារ ឡាំបាក កាខាក់ ទឹប ប‌៉្រ័ះ ប៊កកាតយ័ ចឹង អឺក កា ប៉ាសុន អា។ ២៤ អន់ឌែ ចឹង តោ័ ញន កា ប៉្លា ដាវ លូ ពូ ចឹង អ្យក់ អន់ឌែ អន់ ប៉្រគ័ ទុច ពូ គ្រឹប សុនសាត អន់ទៀគ។ កាប៉ាច់ មឿង យេរូសាឡឹម អា សុនសាត អន់ទៀគ ចឹង ថាំឡាយ លើយ ទឹល កេះ សារ ពូ ណោះ។

២៥ «ផះ ណោះ ដារ់ ខៃ សំឡង់ ចឹង កើត តាងៗ ភឿ ប៉្រគ័ អន់ ពូ អន់ហ្នាល់ សារ ឡាក់ ចឹង កើត ពឹះ។ ប៉ាណូស គ្រឹប សុនសាត ពឹង អង់កក់ តេះ អា ចឹង ទី សារ ថុក ពុត ខាក់ លូ អូ អ្លុ ចឹង ឃឹត នីចម័ ញន កាតាំង យឹង ទៀក សាឡីគ សាឡាយ រ៉ាំងក្លាច។ ២៦ ប៉ាណូស ទិឌូ ចឹង អ្យូគ និះ អូ ហ្លង់ ប៉ាណូស ផះ អន់ឌែ ឃឹត ឡឹង សារ ឡាក់ ចឹង កើត ទី ពឹង អង់កក់ តេះ អា ខង អំរ៉ាញ អន់ទៀគៗ ពឹង ប៉្លៃង † ចឹង រ៉ាន់ថើគ។ ២៧ ផះ ណោះ ពូ ចឹង ប៉ប័ ប៉ាណូស អាញ់ ចាក ពឹង កាម៉ល់ ទឹប ទី អំរ៉ាញ លូ ទី តាតារ ក្លាគ់ កេង ខាក់។ ‡ ២៨ ប៉ាគ់ សារ ទិ អា កើត ពឹះ ទៀ ហគ់ អន់ដីស ង៉ើយ ហៃ ពឹង ប៉្លៃង ខង សារ ប‌៉្រ័ះ ហ្វាយ អន់ដីស ក្យាម័ ចឹង ទឹល ហង»។

២៩ កេះណោះ យីស៊ូ រ៉ះ កា អន់ឌែ កាប ប៉ាន់ដឹប លូ សារ ម៉ោញ ផា «ហគ់ អន់ដីស ហៃៗ តើម ហ្រា លូ តើម អ៊្លង អន់ទៀគ ទិណោ័ះ។ ៣០ ផះ ចំ អន់ដីស ប៉ប័ ហ្លា ចាត់ កេះ ណោះ អន់ដីស អ្លុ អន់តគ់ ផា ក្យាម័ ចឹង ទឹល ថុន បី ហង។ ៣១ កាប៉ាច់ សារ ណោះ កា និះទៅ ដេល ផា ដារ់ ចំ អន់ដីស ប៉ប័ សារ ទិណោ័ះ កើត ពឹះ អន់ដីស ត្រគ់ អ្លុ អន់តគ់ ផា សារ រ៉ាំងហៃ រ៉ាំងខ្យា ម៉ះ ប‌៉្រ័ះ ប៊កកាតយ័ ពឹះ ក្យាម័ កេះ។ ៣២ អាញ់ ប៉រ់ រ៉ះ កា អន់ដីស តាទឹច ផា ទី ប៉ាណូស បក់ អន់ដា អ្វៃ ពឹង រ៉ាំងហាវ អា បើ តាន័ តោ័ អុះ អន់ឌែ ចឹង ប៉ប័ សារ ទិ អា កើត ពឹះ ដេល ហង។ ៣៣ តេះ លូ ប៉្លៃង អា ចឹង រ៉ាយ រ៉ាំ ហ៊្យង ហ្យើត ហះកា ប៉ានឹរ អាញ់ កាប អា អូ អ្លុ ហ៊្យង អុះ។

៣៤ «ហគ់ អន់ដីស ឡាវ៉ាំង ឡាកោ កាខាក់ ជែ អន់ ពុត អន់ដីស ឃឹត ដឹង កា សារ អៃត សា សារ រ៉គ់ សើម លូ សារ វ៉ឹនវ៉ាយ កា ង៉ារ សិម ឡាកោ ណោះ អ្លុ ផៃគ ដារ់ ណោះ ពឹះ ទឹល ត្រគ់ ផះ អន់ដីស អូ ទី ទ្រៀម ឡាកោ ៣៥ ខង សារ កាណុង ដារ់ ណោះ ចឹង ពឹះ ទឹល ទៀ ពៀប ឡាក់ កា ជៀល កាត្រោប ប៉ាណូស ពឹង អង់កក់ តេះ អា ទិឌូ ឡូត។ ៣៦ ទឹល នីណោ័ះ ហគ់ អន់ដីស ខំ ក្យាគ់ លើយ ពិ លូ ម៉ន់ ភឿ អន់ អន់ដីស ដាម័ អត់ ឡឹង សារ ទិណោ័ះ ឡាក់ ចឹង ត្រគ់ ពឹះ ណោះ ម៉ាគ់ អន់ដីស អូ ទី ថូត ប៉ាគ់ ដារ់ ប៉ាណូស អាញ់ ជឹរ ណាវ្គ ទៀ»។

៣៧ ផះ កាដារ់ យីស៊ូ អ្វៃ ប៉ាំងហៀន ពូ ពឹង ចារ រ៉ោង រ៉ាម៉ះ ប៉ាគ់ កាម៉ាំង អ៊ែ ចាក ឡាំ អ្វៃ ប៉ាគ់ ប៉ានឹម ឡាក់ ពូ អើ ផា ប៉ានឹម តើម អូលេវ។ ៣៨ មួត ប៉ាសុន អន់ឌែ ប៉ាណាំ គួប ឡាំ ប៉ាគ់ រ៉ោង រ៉ាម៉ះ ឡឹង កាំលឺ ផុងម៉ាំង ភឿ សាំយ៉ាំង យីស៊ូ ប៉ាំងហៀន។

២២

សារ មួត ម៉ៃគ ក្រាគ់ រ៉ាម៉ះ ប‌៉្រ័ះ ណាំង ទ្រង ប៉ាន់តោ័ យីស៊ូ

១ ប៊ុន ណុំ ប៉ាំង ឡាតាំង ឡាក់ ពូ អើ ផា ប៊ុន ទ្រួង ណោះ កា ក្យាម័ ចឹង ទឹល កេះ។ ២ ផះ ណោះ មួត ម៉ៃគ ក្រាគ់ រ៉ាម៉ះ ប‌៉្រ័ះ លូ មួត ណៃឃូ ប៉ាំងហៀន ចាបាប់ ណាំង ទ្រង ចឹង ប៉ាន់តោ័ យីស៊ូ ហះកា អន់ឌែ អ្យូគ កា មួត ប៉ាសុន។ ៣ កេះណោះ ប‌៉្រ័ះ បឺគ សាតាំង ម៉ុត កាណុង យូដះ ឡាក់ ពូ អើ ផា អ៊ីសាការីយ៉ុត អ៊ែ កា សឹះ កាណុង កាំឡាំង មួត សឹះ ១២ ដូវ ណោះ ដេល។ ៤ យូដះ អ៊ែ ឡាំ ពឹកសា លូ មួត ម៉ៃគ ក្រាគ់ រ៉ាម៉ះ ប‌៉្រ័ះ លូ ម៉ៃគ រ៉ាំងហៃ រ៉ោង រ៉ាម៉ះ ឡឹង សារ ចឹង មប យីស៊ូ អន់ កា អន់ឌែ។ ៥ មួត ណោះ អន់ឌែ ហោក ខាក់ អន់ឌែ ផា ចឹង អន់ លៀន កា អ៊ែ។ ៦ យូដះ កា ចៃ ដេល កេះណោះ អ៊ែ ណាំង ទ្រង ភឿ ជឹន ពូ រ៉ុប យីស៊ូ អូ អន់ មួត ប៉ាសុន អ្លុ អុះ។

សារ យីស៊ូ ប៉្រគ័ ប៊ុន ទ្រួង អន់ឌូ លូ មួត សឹះ

៧ ដារ់ ប៊ុន ណុំ ប៉ាំង ឡាតាំង ទឹល កេះ។ ដារ់ ណោះ ពូ ត្រគ់ ពុះ ចៀម សាំរ៉ាប់ ប៉្រគ័ ប៊ុន ទ្រួង។ ៨ ទឹល នីណោ័ះ យីស៊ូ ប៉្រើ ពេត្រុះ លូ យូហាន អន់ ឡាំ អន់ទ្រួល លូ រ៉ះ ផា «ហគ់ អន់ដីស ឡាំ ទ្រៀម សាណា សាណឹត កា ពិន សាំរ៉ាប់ សា ប៉្រគ័ ប៊ុន ទ្រួង»។ ៩ ហះកា មួត ពៀរ ដូវ ណោះ អំប៉ញ់ យីស៊ូ ផា «អឺ ណៃឃូ អីស ប៉ិច កា ញឹន ឡាំ ទ្រៀម ចារ សា សាណា ណោះ ប៉ាគ់ ចំ ?» ១០ យីស៊ូ តើល អន់ឌែ ផា «ប៉ាគ់ អន់ដីស ម៉ុត កាណុង មឿង ណោះ អន់ដីស ចឹង ប៉ាត័ះ កាម៉ាក័ ម៉ោញ ដូវ គយ ទៀក ព្រឺយ។ អន់ដីស ចាក ពួយ អ៊ែ ណោះ ហង លើយ ទឹល អ៊ែ ម៉ុត ពឹង ហី។ ១១ កេះណោះ អន់ដីស រ៉ះ កា តាំងឡា ហី ណោះ ផា "ណៃឃូ ញឹន អ៊ែ អំប៉ញ់ អីស ផា ពឹង កាណុង ចំ អ៊ែ ចឹង ត្រគ់ ប៉្រគ័ ប៊ុន ទ្រួង សា សាណា លូ មួត សឹះ ?" ១២ ណោះ អ៊ែ ចឹង តាំបាង កា អន់ដីស កាណុង តីស ពឹង ចាំងហីគ ឡាក់ ទី ឃឿង ខង កេះ។ អ្យគ័ អន់ដីស ទ្រៀម សាណា សាណឹត កា ពិន ពឹង កាណុង ណោះ ហង ពិ»។ ១៣ កេះណោះ អន់ឌែ ចាក ប៉ប័ ឡាក់ កា យីស៊ូ ទី រ៉ះ តាទឹច អន់ឌែ កា ទ្រៀម សាណា សាណឹត សាំរ៉ាប់ ប៊ុន ទ្រួង ហះ ណោះ ហង។

១៤ ប៉ាគ់ ទឹល មង កាំឡត់ កេះ យីស៊ូ អ្វៃ សា សាណា អន់ឌូ លូ មួត សឹះ ឡាក់ រ៉ះ ប៉ាតាង អ៊ែ។ ១៥ យីស៊ូ រ៉ះ កា អន់ឌែ ផា «អន់ទ្រួល ឡឹង អាញ់ ចឹង តោ័ អាញ់ ប៉ិច ខាក់ ប៉្រគ័ ប៊ុន ទ្រួង អា សា សាណា អន់ឌូ លូ អន់ដីស។ ១៦ អាញ់ ប៉រ់ រ៉ះ កា អន់ដីស អាញ់ អូ សា សាណា ប៊ុន ទ្រួង អា ណាវ្គ ហង លើយ ទឹល ប៊ុន ទ្រួង អា ទី តាគ់ អង់កេះ ប៉ាគ់ ដារ់ ប‌៉្រ័ះ ប៊កកាតយ័ រ៉ាំងហៃ រ៉ាំងខ្យា ទៀ»។ ១៧ កេះណោះ អ៊ែ អ្យក់ ពៀង តាពែ ប៉្លៃ អង់កាច ចឹក ប៉ានេ ប‌៉្រ័ះ ប៊កកាតយ័ លូ កាប ផា «ហគ់ អ្យក់ ពៀង អា ជែក គួប សោប អៃត ពិ។ ១៨ អាញ់ ប៉រ់ រ៉ះ កា អន់ដីស គឹត អៀ គែង ម៉ាត់ អាញ់ អូ អៃត តាពែ ប៉្លៃ អង់កាច ណាវ្គ ហង លើយ ទឹល ដារ់ ប‌៉្រ័ះ ប៊កកាតយ័ រ៉ាំងហៃ រ៉ាំងខ្យា ទៀ»។ ១៩ កេះណោះ យីស៊ូ អ្យក់ ចឹក ណុំ ប៉ាំង ប៉ានេ ប‌៉្រ័ះ ប៊កកាតយ័ គុ ជែក អន់ កា មួត សឹះ លូ កាប ផា «អា ហង ឡាកោ ប៉ាំងឡៃ អាញ់ ឡាក់ ត្រគ់ អន់ សាំរ៉ាប់ កា អន់ដីស ហគ់ ប៉្រគ័ សារ អា លើយ ភឿ កាចាំង កា អាញ់»។ ២០ ប៉ាគ់ សា កេះៗ អ៊ែ អ្យក់ ចឹក ពៀង លូ កាប និះទៅ ណាវ្គ ផា «តាពែ អា ហង ឡាក់ សារ សាញ៉ា រែវ ពុត ណាវ ឃឺ ផាម អាញ់ ឡាក់ ហូរ័ សាំរ៉ាប់ ប៉្រគ័ សារ សាញ៉ា លូ អន់ដីស។ ២១ ហះកា ត្រគ់ អ្លុ អន់តគ់ ផា ប៉ាណូស ឡាក់ ចឹង ជឹន អាញ់ អន់ កា ពូ រ៉ុប ណោះ អ៊ែ អ្វៃ សា សាណា អន់ឌូ លូ អាញ់ ដេល ២២ ខង ប៉ាណូស អាញ់ ត្រគ់ តោ័ តាទឹច ឡាក់ កា សារ ប‌៉្រ័ះ ទី កាំឡត់ ពែ ហង ហះកា ប៉ាណូស បក់ ជឹន អាញ់ អន់ កា ពូ រ៉ុប អ៊ែ ចឹង ប៉ាណាប ខាក់»។ ២៣ ផះ ណោះ មួត សឹះ អំប៉ញ់ គួប អន់ឌែ ភឿ ប៉ិច អ្លុ អន់តគ់ ផា កាណុង កាំឡាំង អន់ឌែ ណោះ ពឿ ចឹង ប៉្រគ័ នីអៀ។

២៤ ប៊ែត ឡឹង ណោះ មួត សឹះ អន់ឌែ ប៉ាគែក គួប សោប ឡឹង សារ ពឿ ចឹង ប៉្រគ័ តីស ឡឹង ពូ កាណុង កាំឡាំង អន់ឌែ ណោះ។ ២៥ ហះកា យីស៊ូ តើល អន់ឌែ ផា «សាដាច់ សុនសាត អន់ទៀគៗ អន់ឌែ ជិះ ចគ័ មួត ប៉ាសុន អន់ឌែ ប៉្រើ ពូ អើ ឡាកោ ផា ប៉ាណូស ដាគ់។ ២៦ ហះកា អន់ដីស អា អូ ត្រគ់ ប៉្រគ័ នីណោ័ះ អុះ ផា កាណុង កាំឡាំង អន់ដីស អា ពឿ ប៉ិច ប៉្រគ័ តីស បក់ ណោះ ត្រគ់ ប៉្រគ័ ឡាកោ អន់ ថិ ឡឹង ពូ ប៉ាណូស បក់ ប៉្រគ័ ម៉ៃគ អន់ដីស កា ត្រគ់ ប៉្រគ័ ង៉ារ អន់ កា ពូ ដេល។ ២៧ ប៉ាណូស បក់ អ្វៃ ពឹង គ្រេ លូ ប៉ាណូស បក់ តាំបាង សាណា អន់ កា បក់ អង់អ្វៃ ពឹង គ្រេ បក់ អ៊ែ ចំ តីស ? ញ៉ា អូ ត្រគ់ បក់ អង់អ្វៃ ពឹង គ្រេ ប តីស ? ហះកា អាញ់ ពឹះ ប៉ាគ់ អន់ដីស អា ឃឺ ឡាក់ កា បក់ តាំបាង សាណា ណោះ ដេល។ ២៨ អន់ដីស ឡាក់ ប៉ាណូស អ្វៃ អន់ឌូ លូ អាញ់ ផះ អាញ់ ទី សារ ឡាំបាក ពែ។ ២៩ ទឹល នីណោ័ះ ពឹ អាញ់ ប៉្រើ អាញ់ រ៉ាំងហៃ រ៉ាំងខ្យា នីចម័ អាញ់ ប៉្រើ អន់ដីស នីណោ័ះ ដេល ៣០ ភឿ អន់ អន់ដីស ទី អង់អ្វៃ អៃត សា អន់ឌូ លូ អាញ់ ប៉ាគ់ អាញ់ រ៉ាំងហៃ រ៉ាំងខ្យា ទៀ កេះណោះ អន់ដីស ចឹង អង់អ្វៃ ពឹង គ្រេ សាដាច់ តាត់ស៊ិន សារ កា ផូង័ វ៉ាច់ អ៊ីស្រាអ៊ែល ទិ ១២ ផូង័។

៣១ «ស៊ីម៉ូន អឺ ស៊ីម៉ូន ហៃ ប‌៉្រ័ះ បឺគ សាតាំង ប៉រ់ អ្យក់ អន់ដីស ភឿ រឹង អន់ដីស ឡាក់ កា ពូ រឹង ពៀ * និះទៅ ដេល។ ៣២ ហះកា អាញ់ ម៉ន់ ឡោម ប‌៉្រ័ះ ប៊កកាតយ័ អន់ កា អីស ភឿ ជែ អន់ អីស អ្លាត សឿ ផា ដារ់ ចំ អីស ទី ប៉ិនពែង ពុត ពៀក សឿ ណាវ្គ ប៉រ់ អីស តង័ អុះ ម៉ី អីស អន់ អន់ឌែ អ្វៃ សឿ លើយ ដេល»។ ៣៣ ពេត្រុះ តើល យីស៊ូ ផា «អឺ ពឹ តាំងឡា អាញ់ ទ្រៀម ឡាកោ កេះៗ យ‌៉័ះ ត្រគ់ ខុក លូ ត្រគ់ តោ័ កាតាម កា អាញ់ ចឹង ចាក អន់ឌូ លូ អីស លើយ»។ ៣៤ យីស៊ូ តើល អ៊ែ ផា «អឺ ពេត្រុះ ! អាញ់ ប៉រ់ រ៉ះ កា អីស ម៉ាំង អា ហង អន់ទ្រួល ឡឹង អ្យិរ បើ អោគ អីស ចឹង ប៉ាគែក ប៉ៃង ទង ផា អូ អន់ហ្នាល់ អាញ់»។

៣៥ កេះណោះ យីស៊ូ អំប៉ញ់ លូ មួត សឹះ ផា «ផះ អាញ់ ប៉្រើ អន់ដីស ចាក ពែ អូ ទី ទ្រុង កាតិប លៀន អូ ទី ទ្រុង កាទុង អូ ទ្រុង កឺប នីចម័ អន់ដីស ទី ខ្វះ កាណាគ័ ញ៉ា ប ?» អន់ឌែ តើល ផា «អូ ទី ខ្វះ កាណាគ័ ញ៉ា អុះ»។ ៣៦ យីស៊ូ រ៉ះ ណាវ្គ ផា «កិញអៀ អា ពឿ ទី កាតិប លៀន ត្រគ់ ទ្រុង ឡាំ បក់ ទី កាទុង ត្រគ់ ទ្រុង ឡាំ ដេល។ កាប៉ាច់ បក់ អូ ទី ដាវ ត្រគ់ ប្រូ អាវ គ្រឹន តាច់ ដាវ ម៉ោញ ទ្រុង ឡាំ ដេល។ ៣៧ អាញ់ ប៉រ់ រ៉ះ កា អន់ដីស កាណុង ផាប់ ប៉ានឹរ ប‌៉្រ័ះ ទី ច្រាគ់ រ៉ះ ផា "ពូ ចឹង ច្រោម អ៊ែ ឡាក់ កា ប៉ាណូស ប៉្រគ័ យច ចាបាប់"†។ សារ ណោះ ត្រគ់ កើត ទី ពឹង អាញ់ ខង គ្រឹប សារ ឡាក់ ទី ច្រាគ់ រ៉ះ ឡឹង អាញ់ ត្រគ់ តាគ់ អង់កេះ»។ ៣៨ កេះណោះ មួត សឹះ រ៉ះ កា អ៊ែ ផា «អឺ ពឹ តាំងឡា អីស ហៃ ញឹន ទី ដាវ ពៀរ កេះ»។ អ៊ែ តើល ផា «បគ័ កេះ»។

សារ យីស៊ូ អ្វៃ ម៉ន់ ពឹង ប៉ានឹម តើម អូលេវ

៣៩ ប៉ាគ់ យីស៊ូ ចាក ឡាច់ ឡឹង ហី ណោះ អ៊ែ ឡាំ ប៉ាគ់ ប៉ានឹម តើម អូលេវ តាម តាឡាប័ ឃើយ គុន អ៊ែ មួត សឹះ កា ឡាំ ពួយ អ៊ែ ដេល។ ៤០ ប៉ាគ់ ទឹល ចារ កេះ អ៊ែ រ៉ះ កា មួត សឹះ ផា «ហគ់ អន់ដីស ម៉ន់ អើ ប‌៉្រ័ះ ពិ ភឿ ប៉ាគ់ ទី សារ ឡាំបាក ណោះ អន់ដីស ចឹង អូ ប៉្រគ័ យច ហង»។ ៤១ កេះណោះ អ៊ែ ចាក ឡាច់ ចាំងហាយ្គ ឡឹង មួត សឹះ ខា ហឹរ លូ អំហ្មោ តុត សាងុំ អ៊ែ ជន តាកុល ម៉ន់ ផា ៤២-៤៤ «អឺ ពឹ ! ផា អីស ចៃ ប៉រ់ អីស អ្យក់ ឡាច់ សារ ថុក ប៉ាណាប អា ‡ ឡឹង អាញ់ ណើ ហះកា ជែ ប៉្រគ័ ពួយ ពុត អាញ់ ប៉រ់ ប៉្រគ័ ពួយ ពុត អីស ទៅ»។§

៤៥ ប៉ាគ់ ម៉ន់ កេះៗ យីស៊ូ វ៉ីល សឹត ប៉ាគ់ ចារ មួត សឹះ ប៉ប័ អន់ឌែ ផះ តៃប ហ្លាក់ ញន កា អុក ពុត។ ៤៦ អ៊ែ កាប កា អន់ឌែ ផា «ញ៉ា ត្រគ់ អន់ដីស តៃប នីអៀ ? ហគ់ អ្យូវ ម៉ន់ ឡគ ប៉ាគ់ ទី សារ ឡាំបាក អន់ដីស ចឹង អូ ប៉្រគ័ យច ហង»។

សារ ពូ ឡាំ រ៉ុប យីស៊ូ

៤៧ ផះ យីស៊ូ អ្វៃ កាកាប ផាឌី ប៉ាណូស អៀង ម៉ោញ តាប៉ល់ កា ពឹះ ទឹល។ បក់ ប៉ាណាំ ទ្រង អន់ឌែ ណោះ សិច យូដះ ឡាក់ សឹះ កាណុង កាំឡាំង មួត សឹះ ១២ ដូវ ណោះ ដេល អ៊ែ ឡាំ ប៉ាគ់ ចារ យីស៊ូ ឡូត ភឿ ចុំ។ ៤៨ យីស៊ូ កាប កា អ៊ែ ផា «អឺ យូដះ អីស មប អន់ ប៉ាណូស អាញ់ កា ពូ អីស ចុំ នីអៀ ហង ប ?» ៤៩ មួត បក់ អ្វៃ លូ យីស៊ូ ផះ អន់ឌែ ប៉ប័ ពូ ក្យាម័ ចឹង រ៉ុប អ៊ែ កេះ អន់ឌែ អំប៉ញ់ លូ អ៊ែ ផា «ពឹ តាំងឡា អីស អន់ ដេល ប ញឹន ហ្វាត់ ដាវ កោះ ពូ ?» ៥០ ទី សឹះ ម៉ោញ ដូវ ហ្វាត់ ដាវ កោះ ទុច ម៉ៃគ ក្រាគ់ រ៉ាម៉ះ ប‌៉្រ័ះ កាតាច់ ហ្លា តោរ គែង សាម៉ា។ ៥១ ហះកា យីស៊ូ កាប កា អ៊ែ ផា «ប៉ុប ណោះ បគ័ ហង»។ អ៊ែ កា សាប៉ាគ់ តោរ ប៉ាណូស ណោះ លូ តាគ់ អន់ដាគ់ និះទៅ ណាវ្គ។ ៥២ កេះណោះ យីស៊ូ កាប កា មួត ម៉ៃគ ក្រាគ់ រ៉ាម៉ះ ប‌៉្រ័ះ កា ម៉ៃគ រ៉ាំងហៃ រ៉ោង រ៉ាម៉ះ  លូ កា ក្រាគ់ រ៉ាំងហៃ មឿង ឡាក់ ពឹះ រ៉ុប អ៊ែ ផា «អាញ់ អា ប៉ាណូស អន់តុង អន់ទួក ប បះ អន់ដីស ពឹះ ប៉ាគ់ អាញ់ ចឹក ដាវ ចឹក អ៊្លង នីអៀ ? ៥៣ អាញ់ អ្វៃ ពឹង ចារ រ៉ោង រ៉ាម៉ះ ប‌៉្រ័ះ អន់ឌូ លូ អន់ដីស រ៉ប់ ដារ់ ហះកា អន់ដីស អូ ខឹន រ៉ុប អាញ់ អុះ។ កិញអៀ អា អន់ដីស ខឹន ប៉្រគ័ ខង ម៉ាំង អា ប‌៉្រ័ះ បឺគ រ៉ាំងហៃ»។

៥៤ ពូ កា រ៉ុប យីស៊ូ អ្យក់ ឡាំ ប៉ាគ់ ហី ម៉ៃគ ក្រាគ់ រ៉ាម៉ះ ប‌៉្រ័ះ កាប៉ាច់ ពេត្រុះ ចាក ពួយ អ៊ែ ឡឹង ចាំងហាយ្គ ដេល។ ៥៥ ពូ ប៉ាកូះ អុញ ហះ អន់តិគ័ ឡាន កេះណោះ អន់ឌែ អ្វៃ អញ់ជួរ ជុំ អុញ ពេត្រុះ កា អ្វៃ អញ់ជួរ អុញ អន់ឌូ លូ អន់ឌែ ដេល។ ៥៦ ទី ទុច អង់កាន់ ម៉ោញ ដូវ ប៉ប័ ពេត្រុះ អ្វៃ ហះ ចារ តាតារ អុញ អ៊ែ ហៃ ប៉ាញ់ចាក័ លូ កាប ផា «ប៉ាណូស អា គួប យីស៊ូ ដេល»។ ៥៧ ពេត្រុះ ប៉ាគែក ផា «អឺ ណាង អាញ់ អូ អន់ហ្នាល់ ប៉ាណូស ណោះ អុះ»។ ៥៨ ប៊ែត ឡឹង ណោះ ទី ប៉ាណូស ម៉ោញ ដូវ ណាវ្គ ប៉ប័ អ៊ែ កា កាប ផា «អីស អា គួប យីស៊ូ ដេល»។ ហះកា ពេត្រុះ តើល ផា «អូ អុះ អូ ត្រគ់ អាញ់ អុះ»។ ៥៩ ឃឺ អ៊ែ ម៉ោញ មង ឡឹង ណោះ ណាវ្គ ទី ប៉ាណូស ម៉ោញ ដូវ ណាវ្គ កាប ផា «អ៊ែ អា ចាបះ កា គួប យីស៊ូ តាទឹច ហង ខង អ៊ែ ពឹះ ឡឹង ខេត កាលីឡេ និះទៅ ដេល»។ ៦០ ហះកា ពេត្រុះ តើល ផា «អាញ់ អូ អ្លុ កា អីស ប៉ិច កាប ឡឹង សារ ញ៉ា អុះ»។ ផះ អ៊ែ កាកាប ណោះ ផាឌី អ្យិរ អោគ ឡូត។ ៦១ កេះណោះ យីស៊ូ កាលែង ហៃ ពេត្រុះ។ ពេត្រុះ កា កាចាំង ឡឹង ប៉ានឹរ យីស៊ូ រ៉ះ កា អ៊ែ ផា «ម៉ាំង អា អន់ទ្រួល ឡឹង អ្យិរ បើ អោគ អីស ចឹង ប៉ាគែក ប៉ៃង ទង ផា អូ អន់ហ្នាល់ អាញ់»។ ៦២ ពេត្រុះ កា ចាក ឡាច់ ឡឹង ចារ ណោះ ទឹប ញ៉ាំ កាខាក់។

៦៣ មួត បក់ ញ៉ាម យីស៊ូ កាប ប៉ាឡៃវ កា អ៊ែ លូ ពីត អ៊ែ។ ៦៤ អន់ឌែ អ្យក់ កាណាត់ ប៉ឹត ម៉ាត់ អ៊ែ លូ កាប ផា «ហគ់ ទួង ហៃ ពឿ ពីត អីស ណោះ ?» ៦៥ អន់ឌែ ត័ះ ផាម៉ាត កា អ៊ែ អៀង ណាវ្គ ដេល។

៦៦ ប៉ាគ់ កាំលឺ មួត ក្រាគ់ តាំងកង់ មួត ម៉ៃគ ក្រាគ់ រ៉ាម៉ះ ប‌៉្រ័ះ លូ ណៃឃូ ប៉ាំងហៀន ចាបាប់ អន់ឌែ លួម គួប សោប លូ ប៉្រើ ពូ អ្យក់ យីស៊ូ អន់ អន់តាវ ហះ ង៉ីរ មួត ពឹកសា រ៉ាតីសៗ។ ៦៧ អន់ឌែ អំប៉ញ់ យីស៊ូ ផា «រ៉ះ ហៃ កា ញឹន អីស អា ហង ប ឡាក់ ប‌៉្រ័ះ រ៉ើស អន់ ប៉្រគ័ សាដាច់ ណោះ ?» ហះកា យីស៊ូ តើល ផា «យ‌៉័ះ អាញ់ រ៉ះ កា អន់ដីស កា អន់ដីស អូ សឿ អុះ។ ៦៨ យ‌៉័ះ អាញ់ អំប៉ញ់ អន់ដីស កា អន់ដីស អូ រ៉ះ កា អាញ់ ដេល។ ៦៩ ហះកា គឹត អៀ គែង ម៉ាត់ ទៀ ប៉ាណូស អាញ់ ចឹង អ្វៃ គែង សាម៉ា ប‌៉្រ័ះ ឡាក់ ទី អំរ៉ាញ អឺញ»*។ ៧០ ផះ ណោះ អន់ឌែ ទិឌូ អំប៉ញ់ ផា «ទឹល នីណោ័ះ អីស អា ហង ប គន ប‌៉្រ័ះ ណោះ ?» យីស៊ូ តើល ផា «អន់ដីស ផា ណោះ ត្រគ់ កេះ ឃឺ អាញ់ អា ហង»†។ ៧១ អន់ឌែ កាប លូ គួប ផា «ពិន អូ តងកាន ណាំង ផាញ៉ាន រ៉ះ ណាវ្គ ហង ខង ពិន កាតាំង ប៉ានឹរ អ៊ែ ទៅ កេះ»។

២៣

សារ ពូ ជឹន យីស៊ូ អន់ ប៉ាគ់ វគ័ ពីឡាត

១ កាំឡាំង អ្យូវ ទិឌូ កេះណោះ អន់ឌែ ឡាំ ជឹន យីស៊ូ ប៉ាគ់ វគ័ ពីឡាត *។ ២ អន់ឌែ ច្រោម យីស៊ូ ផា «ញឹន ប៉ប័ ប៉ាណូស អា អ៊ែ ប៉ាណាំ មួត ប៉ាសុន ប៉្រគ័ យច លូ អូ អន់ ញឹន ស៊ង រ៉ាបៃ កា សាដាច់ តីស រ៉ូម ទឹប អ៊ែ ផា ឡាកោ អ៊ែ អា បក់ ប‌៉្រ័ះ រ៉ើស អន់ ប៉្រគ័ សាដាច់»។ ៣ វគ័ ពីឡាត អំប៉ញ់ យីស៊ូ ផា «អីស ហង ប សាដាច់ សុនសាត អ៊ីស្រាអ៊ែល ?» យីស៊ូ តើល អ៊ែ ផា «ត្រគ់ ឡាក់ កា អីស ផា ណោះ ហង»†។ ៤ វគ័ ពីឡាត រ៉ះ កា មួត ម៉ៃគ ក្រាគ់ រ៉ាម៉ះ ប‌៉្រ័ះ លូ កា មួត ប៉ាសុន ផា «អាញ់ អូ ប៉ប័ ប៉ាណូស អា ទី យច សារ ញ៉ា អុះ»។ ៥ ហះកា ពូ តើល ប៉ាំងខំ ផា «អ៊ែ ប៉ាំងហៀន ប៉ាញ់សុះ មួត ប៉ាសុន ប៉ាញ័ ទឹប ចារ សុនសាត អ៊ីស្រាអ៊ែល ឡឹង ខេត កាលីឡេ ទឹល ប៉ាគ់ ខេត យូដា អា ដេល»។

៦ ផះ វគ័ ពីឡាត កាតាំង ពូ កាប នីណោ័ះ អ៊ែ កា អំប៉ញ់ ណាវ្គ ផា «ញ៉ា អ៊ែ អា ប៉ាណូស ឡឹង ខេត កាលីឡេ តាទឹច ប ?» ៧ ប៉ាគ់ វគ័ ពីឡាត អ្លុ អន់តគ់ កា យីស៊ូ ឃឺ ប៉ាសុន ម៉ះ សាដាច់ ហេរត ឡាក់ រ៉ាំងហៃ ខេត កាលីឡេ អ៊ែ កា ជឹន យីស៊ូ ប៉ាគ់ សាដាច់ ហេរត ឡូត ខង រ៉ាំងវ៉ាង ណោះ សាដាច់ ហេរត កា អ្វៃ ពឹង មឿង យេរូសាឡឹម ដេល។ ៨ ផះ សាដាច់ ហេរត ប៉ប័ យីស៊ូ អ៊ែ ហោក ខាក់ ខង អ៊ែ កាតាំង ពូ រ៉ះ ឡឹង សារ យីស៊ូ ប៉្រគ័ លូ អ៊ែ ប៉ិច ប៉ប័ យីស៊ូ ឡឹង ទុញ កេះ អ៊ែ ម៉ឹង កា ចឹង ប៉ប័ យីស៊ូ ប៉្រគ័ សារ អំរ៉ាញ អឺញ កេង ខាក់។ ៩ អ៊ែ អំប៉ញ់ យីស៊ូ អៀង សារ ហះកា យីស៊ូ អូ តើល អ៊ែ អុះ។ ១០ មួត ម៉ៃគ ក្រាគ់ រ៉ាម៉ះ ប‌៉្រ័ះ លូ មួត ណៃឃូ ប៉ាំងហៀន ចាបាប់ កា អ្វៃ ហះ ណោះ ដេល អន់ឌែ កា ច្រោម យីស៊ូ ហ៊ែង កាខាក់។ ១១ សាដាច់ ហេរត លូ មួត តាហាន កា កាប ប៉ាឡៃវ បឺង៉ាយ កា យីស៊ូ ដេល។ កេះណោះ អន់ឌែ អ្យក់ អាវ សាដាច់ ដាគ់ ឡាយ៉ាម័ តាគ់ អំពៀត ពឹង យីស៊ូ កេះណោះ សាដាច់ ហេរត ជឹន អ៊ែ ប៉ាគ់ វគ័ ពីឡាត ណាវ្គ។ ១២ ដារ់ ណោះ សាដាច់ ហេរត លូ វគ័ ពីឡាត ត្រគ់ គួប អន់ឌែ ឡគ ផះ អន់ទ្រួល ពែ អន់ឌែ អូ ត្រគ់ លូ គួប សោប អុះ។

១៣ កេះណោះ វគ័ ពីឡាត អើ មួត ម៉ៃគ ក្រាគ់ រ៉ាម៉ះ ប‌៉្រ័ះ លូ ក្រុំ ពឹកសា រ៉ាតីសៗ ទឹប មួត ប៉ាសុន ពឹះ តុំ គួប សោប។ ១៤ អ៊ែ រ៉ះ កា អន់ឌែ ផា «អន់ដីស អ្យក់ ឡាំ ប៉ាណូស អា អន់ ប៉ាគ់ អាញ់ លូ ច្រោម ផា អ៊ែ ប៉ាណាំ មួត ប៉ាសុន ប៉្រគ័ យច។ ហៃ អាញ់ ទី អំប៉ញ់ អ៊ែ ហះ ម៉ាត់ អន់ដីស កេះ ហះកា អ៊ែ អា អាញ់ អូ ប៉ប័ ទី សារ យច ឡាក់ កា អន់ដីស ច្រោម ណោះ អុះ។ ១៥ យ‌៉័ះ សាដាច់ ហេរត កា អូ ប៉ប័ អ៊ែ ទី សារ យច ដេល ណោះ ហង បះ អ៊ែ ជឹន ប៉ាគ់ អា ណាវ្គ។ ប៉ាណូស អា អូ ទី ប៉្រគ័ យច ឡាក់ ត្រគ់ ប៉ាន់តោ័ ណោះ អុះ។ ១៦-១៧ ទឹល នីណោ័ះ ក្រាន័ កា អន់ ពូ ពីត តាគ់ អញ់ចាល កេះណោះ អាញ់ ឡើយ អន់ អ៊ែ សឹត ណាវ្គ ពិ»។‡ ១៨ ហះកា អន់ឌែ កាប ម៉ៃៗ អញ់ស្រំ ទិឌូ ផា «ប៉ាន់តោ័ អ៊ែ អា ពិ ឡើយ បារ៉ាបះ ឡគ អន់ កា ញឹន»។ ១៩ បារ៉ាបះ អា ត្រគ់ ខុក ញន កា សារ ប៉្រគ័ ប៉ាត់តាវ៉ាត់ កាណុង មឿង ទឹប ប៉ាន់តោ័ ប៉ាណូស ដេល។ ២០ ញន កា វគ័ ពីឡាត ប៉ិច តោះ ឡើយ យីស៊ូ អ៊ែ កា អំប៉ញ់ ប៉ាឡាក់ លូ ពូ ម៉ោញ ទង ណាវ្គ។ ២១ ហះកា ពូ កាប ម៉ៃៗ ផា «ប៉ាន់តោ័ អ៊ែ ពិ ប៉ង់ អ៊ែ ពឹង អ៊្លង គឹង ពិ»។ ២២ វគ័ ពីឡាត អំប៉ញ់ អន់ឌែ លឺក ទី ប៉ៃង ណាវ្គ ផា «ខ ញ៉ា ? ប៉ាណូស អា ទី ប៉្រគ័ យច ញ៉ា ? អាញ់ អូ ប៉ប័ អ៊ែ អា ទី ថូត ត្រគ់ ប៉ាន់តោ័ ណោះ អុះ។ ទឹល នីណោ័ះ ប៉ាគ់ ពូ ពីត កេះៗ អាញ់ ចឹង ឡើយ អ៊ែ»។ ២៣ ហះកា អន់ឌែ កាប ម៉ៃៗ ញ៉ាញ៉ម់ ញ៉ាញ៉ាច់ ប៉្រើ ពូ ប៉ាន់តោ័ យីស៊ូ។ ញន កា ប៉ានឹរ អន់ឌែ កាប ម៉ៃៗ តាឡាម័ សារ ណោះ កា ទី ទ្រង អន់ឌែ តាទឹច។ ២៤ វគ័ ពីឡាត កា ចៃ ប៉្រគ័ ពួយ សារ អន់ឌែ ប៉រ់ ណោះ។ ២៥ ញន អន់ឌែ ខំ ប៉រ់ នីណោ័ះ វគ័ ពីឡាត កា តោះ ឡើយ បារ៉ាបះ ឡាក់ ត្រគ់ ខុក ញន កា ទី ប៉្រគ័ សារ ប៉ាត់តាវ៉ាត់ លូ ប៉ាន់តោ័ ប៉ាណូស។ កាប៉ាច់ យីស៊ូ អ៊ែ មប អន់ កា ពូ ប៉្រគ័ តាម ពុត ប៉ិច។

សារ ពូ អ្យក់ យីស៊ូ ឡាំ ប៉ង់ ពឹង អ៊្លង គឹង

២៦ ផះ ពូ អ្យក់ ឡាំ យីស៊ូ ណោះ ពូ ប៉ាត័ះ កាម៉ាក័ ម៉ោញ ដូវ សិច អ៊ែ ស៊ីម៉ូន ឡាក់ ប៉ាណូស ឡឹង មឿង គីរែន អ៊ែ ផះ ចាក ម៉ុត ពឹង មឿង យេរូសាឡឹម ពូ រ៉ុប អ៊ែ ប៉ាំងខំ ប៉្រើ គយ អ៊្លង គឹង ចាក ពួយ យីស៊ូ។ ២៧ ប៉ាសុន អៀង ដូវ គុកៗ ចាក ពួយ យីស៊ូ ទឹប ទី មួត អង់កាន់ ញ៉ាំ សោក តាប៉ាប កា យីស៊ូ ដេល។ ២៨ ហះកា យីស៊ូ កាលែង គែង អន់ឌែ លូ កាប ផា «អឺ អង់កាន់ មឿង យេរូសាឡឹម ជែ ញ៉ាំ កា អាញ់ ហគ់ ញ៉ាំ កា ឡាកោ អន់ដីស ទៅ លូ កា គន សោ អន់ដីស ពិ ២៩ ខង ប៉ាគ់ យ៉ាង័ តោ ទៀ ចឹង ទី សារ ឡាំបាក កាខាក់ ពូ ចឹង កាប ផា "អង់កាន់ ចំ អូ ទី គន អង់កាន់ ចំ អូ ឃើយ តាម៉ម់ គន អង់កាន់ ណោះ ទី សារ សាណុក សាវ៉ាក តាទឹច ហង"។ ៣០ ផះ រ៉ាំងវ៉ាង ណោះ ពូ ចឹង កាប កា ប៉ានឹម ផា "ហគ់ អន់ដីស ព្លូក កាត្រោប ឡាកោ ញឹន ណើ"§ ៣១ ខង អ៊្លង អ្វៃ សាត់ ពូ ប៉្រគ័ ប៉ុប អា កេះ សាឡង់ អ៊្លង ក្រោះ អ្លុ កា ពូ ចឹង ប៉្រគ័ នីចម័ ណាវ្គ»។

៣២ ពូ កា អ្យក់ ឡាំ ប៉ាណូស យច តីស ពៀរ ដូវ ណាវ្គ ប៉ាន់តោ័ អន់ឌូ លូ យីស៊ូ ដេល។ ៣៣ ប៉ាគ់ ពឹះ ទឹល ចារ ម៉ោញ ឡាក់ ពូ អន់ សិច ផា ប៉ានឹម កាន់តីង កល់ ពូ កា ប៉ង់ យីស៊ូ ពឹង អ៊្លង គឹង ហះ ចារ ណោះ ហង។ ពូ កា ប៉ង់ ប៉ាណូស យច តីស ពៀរ ដូវ ហះ ណោះ ដេល ម៉ោញ ដូវ អ្វៃ គែង សាំងអ្យោ យីស៊ូ ម៉ោញ ដូវ អ្វៃ គែង សាម៉ា។ ៣៤ យីស៊ូ កាប ផា «អឺ ពឹ ប៉រ់ អីស ជែ រ៉ាប់ ជែ រ៉ូ អន់ឌែ អា ខង អន់ឌែ អូ អ្លុ អន់តគ់ កា ឡាកោ អន់ឌែ ផះ អ្វៃ ប៉្រគ័ ញ៉ា ណោះ អុះ»។* អន់ឌែ អ្យក់ ខោ អាវ យីស៊ូ រ៉ុប កាប៉ាច់ ភឿ ចឹង អ្លុ អន់តគ់ ផា ចឹង ទី កា ពឿ ខោ អាវ ណោះ។ ៣៥ មួត ប៉ាសុន អ្វៃ តាវ ហៃ យីស៊ូ ហះកា ក្រុំ ពឹកសា រ៉ាតីសៗ អន់ឌែ កាប ប៉ាឡៃវ កា អ៊ែ ផា «អ៊ែ ទី តង័ ពូ អន់ទៀគ។ ផា អ៊ែ ឡាក់ ប៉ាណូស ប‌៉្រ័ះ រ៉ើស អន់ ប៉្រគ័ សាដាច់ តាទឹច ហគ់ អន់ អ៊ែ តង័ ឡាកោ អ៊ែ ទៅ ពិ»។ ៣៦ មួត តាហាន កា កាប ប៉ាឡៃវ កា អ៊ែ ដេល លូ អន់ឌែ អ្យក់ ទៀក អ្យូគ ម៉ុត អន់ កា យីស៊ូ អៃត ៣៧ លូ កាប ផា «ផា អីស សាដាច់ សុនសាត អ៊ីស្រាអ៊ែល តាទឹច ហគ់ តង័ ឡាកោ អីស ទៅ ពិ»។ ៣៨ ពូ ច្រាគ់ ពឹង ប៉ាតាគ់ រ៉ះ ផា «ប៉ាណូស អា ឃឺ សាដាច់ សុនសាត អ៊ីស្រាអ៊ែល»។ កេះណោះ ពូ ប៉ង់ ប៉ាតាគ់ ណោះ ពឹង អ៊្លង គឹង អំប៉ាំង កល់ អ៊ែ។

៣៩ ប៉ាណូស បក់ យច តីស ម៉ោញ ដូវ ឡាក់ ពូ ប៉ង់ អន់ឌូ លូ យីស៊ូ ណោះ អ៊ែ កាប បឺង៉ាយ កា យីស៊ូ ផា «ញ៉ា អីស អា អូ ត្រគ់ បក់ ប‌៉្រ័ះ រ៉ើស អន់ ប៉្រគ័ សាដាច់ ប ? ហគ់ តង័ ឡាកោ អីស ទៅ លូ តង័ ញឹន ណើ ហៃ !» ៤០ ហះកា ប៉ាណូស បក់ យច តីស ម៉ោញ ដូវ ណាវ្គ កាប កា អ៊ែ ផា «ញ៉ា អីស អូ អ្យូគ កា ប‌៉្រ័ះ ប ? អីស កា ប៉ាណូស ត្រគ់ ថូត និះទៅ ដេល។ ៤១ ពូ ប៉ាន់តោ័ ពិន អា ត្រគ់ ហង ខង ពិន ទី ប៉្រគ័ យច តីស ហះកា អ៊ែ អា អូ ទី ប៉្រគ័ យច ញ៉ា អុះ»។ ៤២ កេះណោះ អ៊ែ កាប ផា «អឺ យីស៊ូ ! ប៉ាគ់ អីស ម៉ុត រ៉ាំងហៃ រ៉ាំងខ្យា ទៀ ប៉រ់ អីស កាចាំង កា អាញ់ ណើ»។ ៤៣ យីស៊ូ តើល អ៊ែ ផា «អាញ់ ប៉រ់ រ៉ះ កា អីស តាទឹច ផា ដារ់ អា អីស ចឹង អ្វៃ ពឹង ប៉្លៃង អន់ឌូ លូ អាញ់ ដេល»។

៤៤ ផះ ណោះ ឃឺ ដារ់ ប៉ង់ សាន់តាគ័ ផាឌី ប៉្លៃង ម៉ាម៉ាំង ក្លិប ទឹប ប៉ាថេត ណោះ ទឹល ដារ់ សិ មង ប៉ៃង។ ៤៥ ដារ់ កា កើត ម៉ាម៉ាំង កាណាត់ ពូ ប៉ិង កាណុង រ៉ោង រ៉ាម៉ះ កា តាហ៊ែក កាតាច់ ប៉ុត។ ៤៦ កេះណោះ យីស៊ូ កាប តុត ពុត ផា «អឺ ពឹ ! អាញ់ មប ប៉ាង៉ាត័ ប៉ាលឹង អាញ់ ពឹង តី អីស ហង»។ អ៊ែ កាប នីណោ័ះ កេះៗ អ៊ែ កាតាច់ កាស៊ែ តាំងហើម តោ័ ឡូត។ ៤៧ ផះ ម៉ៃគ តាហាន ប៉ប័ សារ ណោះ អ៊ែ កាប ប៉ានេ ប‌៉្រ័ះ ប៊កកាតយ័ ផា «ចាបះ កា ប៉ាណូស អា ដាគ់ ត្រង់ តាទឹច»។ ៤៨ កាប៉ាច់ មួត ប៉ាសុន បក់ ឡាំ ហៃ សារ ណោះ ផះ អន់ឌែ ប៉ប័ នីណោ័ះ អន់ឌែ កា វ៉ីល សឹត ទឹប អុក ពុត។ ៤៩ គួប យីស៊ូ លូ មួត អង់កាន់ បក់ ចាក ពួយ អ៊ែ ឡឹង ខេត កាលីឡេ អន់ឌែ តាវ ហៃ សារ ណោះ ឡឹង ចាំងហាយ្គ។

សារ ពូ តប់ ប៉ាទ្រូ យីស៊ូ

៥០-៥១ ទី កាម៉ាក័ ម៉ោញ ដូវ សិច អ៊ែ យូស៊ែប ឡឹង ស្រុក អារ៉ាម៉ាថេ ឡាក់ ស្រុក ម៉ះ សុនសាត អ៊ីស្រាអ៊ែល អ៊ែ ឡាក់ ប៉ាណូស ដាគ់ ត្រង់ អ្វៃ ក្យាគ់ ប‌៉្រ័ះ ពឹះ រ៉ាំងហៃ រ៉ាំងខ្យា។ អ៊ែ កា កាំឡាំង កាណុង ក្រុំ ពឹកសា រ៉ាតីសៗ ដេល ហះកា អ៊ែ អូ រែវ ពុត កាណុង សារ ពូ ប៉្រគ័ អា អុះ។ ៥២ អ៊ែ ឡាំ ប៉ាគ់ វគ័ ពីឡាត ភឿ ប៉រ់ អ្យក់ តប់ ប៉ាទ្រូ យីស៊ូ។ ៥៣ ប៉ាគ់ អ៊ែ អ្យក់ ជឹរ ប៉ាទ្រូ យីស៊ូ ឡឹង អ៊្លង គឹង កេះ អ៊ែ អន់ហ៊្នង លូ កាណាត់ បាក ដាគ់ៗ កេះណោះ អ៊ែ ឡាំ តប់ កាណុង រ៉ូង័ អំហ្មោ ឡាក់ ពូ ប៉្រគ័ សាំរ៉ាប់ តប់ ប៉ាទ្រូ។ រ៉ូង័ អំហ្មោ អា បើ តាន័ តប់ ប៉ាទ្រូ បក់ ពឿ អុះ។ ៥៤ ដារ់ ណោះ ឡាក់ ដារ់ ពូ ទ្រៀម សាំរ៉ាប់ ដារ់ រ៉ាឡូវ ឡាក់ ក្យាម័ ចឹង ទឹល កេះ។ ៥៥ មួត អង់កាន់ បក់ ចាក ពួយ យីស៊ូ ឡឹង ខេត កាលីឡេ អន់ឌែ ឡាំ ពួយ ហៃ រ៉ូង័ អំហ្មោ លូ ប៉ប័ ពូ តប់ ប៉ាទ្រូ យីស៊ូ។ ៥៦ ប៉ាគ់ សឹត ប៉ាគ់ ហី អន់ឌែ ទ្រៀម ឃឿង បោផូវ លូ សាប៊ូ ណាំហម។ ប៉ាគ់ ទឹល ដារ់ រ៉ាឡូវ អន់ឌែ កា រ៉ាឡូវ ពួយ ចាបាប់ ដេល។

២៤

សារ យីស៊ូ រ៉ីស សឹត ណាវ្គ

១ ប៉ាគ់ ទឹល ដារ់ អាទិត កេះ ប៉ាគ់ តារ រ៉ីង សារ៉ីង មួត អង់កាន់ ណោះ អន់ឌែ ឡាំ ប៉ាគ់ រ៉ូង័ អំហ្មោ ទ្រុង ឡាំ ទឹប ឃឿង បោផូវ ឡាក់ អន់ឌែ ទី ទ្រៀម ពែ ហង។ ២ អន់ឌែ ប៉ប័ អំហ្មោ ប៉ាហ្វាល់ ឡាច់ ឡឹង អំប៉ារ រ៉ូង័ កេះ។ ៣ អន់ឌែ កា ម៉ុត កាណុង រ៉ូង័ អំហ្មោ ណោះ ហៃ អូ ប៉ប័ ប៉ាទ្រូ យីស៊ូ អុះ។ ៤ អន់ឌែ អូ អ្លុ ចឹង ឃឹត នីចម័ អុះ ឡឹង សារ ណោះ ផាឌី ទី កាម៉ាក័ ពៀរ ដូវ កាស៊ប ពៀត ខោ អាវ តាតារ ក្លាគ់ អ្វៃ អន់តាវ ក្យាម័ អន់ឌែ។ ៥ អន់ឌែ កាខរ់ ណូស អ្យូគ កាខាក់ កុប កល់ កាម៉ាក័ ពៀរ ដូវ ណោះ កាកាប លូ អន់ឌែ ផា «ញ៉ា ត្រគ់ អន់ដីស ឡាំ ណាំង បក់ ទី អាញុ រ៉ីស កាណុង ចារ ប៉ាទ្រូ នីអៀ ឡគ ? ៦ អ៊ែ អូ អ្វៃ ហះ ចារ អា អុះ ប‌៉្រ័ះ ប៊កកាតយ័ តាគ់ អង់រ៉ីស សឹត អ៊ែ កេះ។ ហគ់ កាចាំង ឡឹង ប៉ានឹរ អ៊ែ រ៉ះ កា អន់ដីស ផះ អ្វៃ ប៉ាគ់ ខេត កាលីឡេ ពែ ផា ៧ "ប៉ាណូស អាញ់ ពូ ចឹង មប អន់ ពឹង តី ប៉ាណូស អូ ដាគ់ ពូ ចឹង ប៉ង់ អាញ់ ពឹង អ៊្លង គឹង ហះកា ប៉ៃង ដារ់ ឡឹង ណោះ អាញ់ ចឹង រ៉ីស សឹត"»។ ៨ ណោះ អន់ឌែ កា កាចាំង កា ប៉ានឹរ យីស៊ូ រ៉ះ។ ៩ អន់ឌែ កា សឹត ឡឹង រ៉ូង័ រ៉ះ សារ ទិណោ័ះ កា មួត សឹះ យីស៊ូ ១១ ដូវ ទឹប កា ពូ អន់ទៀគ ដេល។ ១០ មួត អង់កាន់ បក់ រ៉ះ សារ ទិណោ័ះ កា មួត សឹះ ណោះ ឃឺ ម៉ារី ឡឹង ស្រុក ម៉ាដាឡា អន់ដា យ៉ូអាន់ លូ ម៉ារី មើគ យ៉ាកុប អន់ដា លូ មួត អង់កាន់ អន់ទៀគ ឡាក់ អ្វៃ អន់ឌូ លូ អន់ឌែ។ ១១ ហះកា មួត សឹះ អូ សឿ អុះ ខង ប៉ានឹរ មួត អង់កាន់ រ៉ះ ណោះ ហៃ ឡាក់ កា សារ កាប រ៉ល់។ ១២ ហះកា ពេត្រុះ អ៊ែ សាតាក់ ឡាំ ប៉ាគ់ រ៉ូង័ អ៊ែ សាម៉ង័ ហៃ ប៉ប័ ដឹង កាណាត់ ពូ លម ប៉ាទ្រូ យីស៊ូ អ៊ែ កា វ៉ីល សឹត ប៉ាគ់ ហី ណាវ្គ ទឹប ញម ខាក់ កា ទី សារ នីណោ័ះ។

សារ យីស៊ូ កាកាប លូ សឹះ ពៀរ ដូវ រទ្រង

១៣ ដារ់ ណោះ ទៅ ហង ទី សឹះ ពៀរ ដូវ ផះ ចាក ឡាំ ប៉ាគ់ ស្រុក អេម៉ោស ចាំងហាយ្គ ឡឹង មឿង យេរូសាឡឹម ១១ កាឡូម៉ិត។ ១៤ អន់ឌែ ផះ អ្វៃ កាកាប ឡឹង សារ ឡាក់ ទី កើត ពឹះ ណោះ។ ១៥ ផះ អន់ឌែ កាកាប លូ គួប សោប ផាឌី យីស៊ូ កា ម៉ុត ប៉ាគ់ អន់ឌែ ចាក អន់ឌូ លូ អន់ឌែ ដេល។ ១៦ ហះកា ប‌៉្រ័ះ តាំបឹង ម៉ាត់ អន់ឌែ អូ អន់ អន់ហ្នាល់ យីស៊ូ អុះ។ ១៧ យីស៊ូ អំប៉ញ់ អន់ឌែ ផា «សារ ញ៉ា អន់ដីស រ៉ះ ផះ អន់ដីស ចាក អា ?» អន់ឌែ កា តាវ ទឹប ម៉ូះ ម៉ាត់ សាំងអយ។ ១៨ បក់ សិច ក្លេវប៉ះ តើល ផា «ញ៉ា ទី ដឹង អីស ហង ប កាណុង កាំឡាំង អ្វៃ ពឹង មឿង យេរូសាឡឹម អូ អ្លុ សារ ឡាក់ ទី កើត កាណុង រ៉ាំងវ៉ាង អា ?» ១៩ យីស៊ូ អំប៉ញ់ ផា «សារ ញ៉ា ?» អន់ឌែ តើល ផា «សារ វគ័ យីស៊ូ ឡឹង ស្រុក ណាសារែត អ៊ែ ឡាក់ រ៉ាគឹយ ប‌៉្រ័ះ ឡាក់ ប៉ាំងហៀន ទឹប អំរ៉ាញ អឺញ លូ ប៉្រគ័ ង៉ារ កេង ខាក់ ហះ ម៉ាត់ ប‌៉្រ័ះ លូ ហះ ម៉ាត់ ប៉ាសុន ទិឌូ។ ២០ មួត ម៉ៃគ ក្រាគ់ រ៉ាម៉ះ ប‌៉្រ័ះ លូ ក្រុំ ពឹកសា រ៉ាតីសៗ អន់ឌែ មប អ៊ែ អន់ កា ពូ តាត់ស៊ិន សារ ប៉ាន់តោ័ អ៊ែ ពូ កា ប៉ង់ អ៊ែ ពឹង អ៊្លង គឹង។ ២១ ញឹន ម៉ឹង ផា អ៊ែ ណោះ ហង បក់ ទ្រៀម ចឹង តង័ សុនសាត អ៊ីស្រាអ៊ែល ពិន ទិឌូ ហះកា អ៊ែ តោ័ នីណោ័ះ គ្រឹប ប៉ៃង ដារ់ កេះ។ ២២ ម៉ោញ ណាវ្គ កាណុង កាំឡាំង ញឹន ទី មួត អង់កាន់ បក់ អន់ដា ប៉្រគ័ អន់ ញឹន ញម ខាក់។ អន់ឌែ ឡាំ ប៉ាគ់ រ៉ូង័ ចារ តប់ ប៉ាទ្រូ ឡឹង កាំលឺ ផុងម៉ាំង ២៣ ហះកា អូ ប៉ប័ ប៉ាទ្រូ យីស៊ូ អុះ។ អន់ឌែ កា សឹត រ៉ះ ផា ប៉ប័ ប៊យ ប‌៉្រ័ះ រ៉ះ កា អន់ឌែ ផា អ៊ែ រ៉ីស សឹត កេះ។ ២៤ កាំឡាំង ញឹន បក់ អន់ដា អន់ឌែ ជៀក គួប ឡាំ ប៉ាគ់ រ៉ូង័ ចារ តប់ ប៉ាទ្រូ ណោះ ដេល ប៉ប័ ឡាក់ កា សារ មួត អង់កាន់ រ៉ះ ណោះ តាទឹច ហះកា អូ ប៉ប័ យីស៊ូ អុះ»។ ២៥ ណោះ យីស៊ូ តើល អន់ឌែ ផា «អឺ ប៉ាណូស អូ ហ្លង់ អូ ហ្លី ពុត អន់ដីស អូ ង៉ាយ ចឹង សឿ ទិ សារ មួត រ៉ាគឹយ ប‌៉្រ័ះ សើគ ពែ រ៉ះ ណោះ អុះ។ ២៦ បក់ ប‌៉្រ័ះ រ៉ើស អន់ ប៉្រគ័ សាដាច់ អ៊ែ ត្រគ់ ទី សារ ឡាំបាក នែវ អា ហិ កេះណោះ ចឹង ម៉ុត រ៉ាំងហៃ រ៉ាំងខ្យា»។ ២៧ កេះណោះ យីស៊ូ រ៉ះ ឡឹង សារ អ៊ែ ឡាក់ ពូ ទី ច្រាគ់ កាណុង ផាប់ ប៉ានឹរ ប‌៉្រ័ះ ទិណោ័ះ អន់ កា អន់ឌែ សាំយ៉ាំង ឡឹង ផាប់ ប៉ានឹរ ប‌៉្រ័ះ ម៉ះ វគ័ ម៉ូសេ លូ ផាប់ មួត រ៉ាគឹយ ប‌៉្រ័ះ អន់ទៀគៗ ទិណោ័ះ។

២៨ អន់ឌែ ចាក ប៉ាគ់ ក្យាម័ ចឹង ទឹល ស្រុក ណោះ កេះ យីស៊ូ តាគ់ អំប៉្រគ័ ប៉ិច ចាក ទ្រួង។ ២៩ អន់ឌែ ជៀក យីស៊ូ ផា «ចុ ម៉ុត ដំ លូ ញឹន ពឹង ស្រុក អា ហិ ខង កាង៉ាច កេះ អា ប៉្លៃង ក្យាម័ ចឹង ម៉ាំង ហង»។ យីស៊ូ កា ម៉ុត ដំ អន់ឌូ លូ អន់ឌែ ដេល។ ៣០ អ៊ែ អ្វៃ សា សាណា អន់ឌូ លូ អន់ឌែ អ៊ែ អ្យក់ ចឹក ណុំ ប៉ាំង ប៉ានេ ប‌៉្រ័ះ ប៊កកាតយ័ កេះណោះ គុ អន់ កា អន់ឌែ សា។ ៣១ ផះ ណោះ អន់ឌែ ប៉្រាល់ ម៉ាត់ ហៃ យីស៊ូ អន់ហ្នាល់ ហង ហះកា យីស៊ូ ហ៊្យង ឡឹង អន់ឌែ តាតិង ឡូត។ ៣២ អន់ឌែ កាកាប លូ គួប ផា «ផះ អ៊ែ កាកាប លូ រ៉ះ ប៉ាឡាក់ ឡឹង សារ កាណុង ផាប់ ប៉ានឹរ ប‌៉្រ័ះ អន់ កា ពិន សាំយ៉ាំង រទ្រង ណោះ ពែ នីចម័ កាណុង ពុត ពិន អូ ទី សារ ហោក រ៉គ់ ប ?» ៣៣ អន់ឌែ កា អ្យូវ វ៉ីល សឹត ប៉ាគ់ មឿង យេរូសាឡឹម ណាវ្គ ឡូត ប៉ប័ មួត សឹះ ១១ ដូវ អ្វៃ ប៉ាតុំ គួប អន់ឌូ លូ មួត ពូ អន់ទៀគៗ ណាវ្គ។ ៣៤ ពូ រ៉ះ កា អន់ឌែ ផា «ពឹ តាំងឡា ពិន រ៉ីស សឹត តាទឹច កេះ អ៊ែ តាំបាង ឡាកោ អន់ កា ស៊ីម៉ូន ប៉ប័»។ ៣៥ មួត សឹះ ពៀរ ដូវ អន់ឌែ កា រ៉ះ សារ ឡាក់ អន់ឌែ ទី ប៉ប័ រទ្រង លូ រ៉ះ ផា អន់ឌែ អន់ហ្នាល់ យីស៊ូ ផះ អ៊ែ គុ ណុំ ប៉ាំង។

សារ យីស៊ូ តាំបាង ឡាកោ អន់ កា សឹះ អ៊ែ ប៉ប័ ទិឌូ

៣៦ ផះ អន់ឌែ អ្វៃ រ៉ះ សារ ណោះ ផាឌី យីស៊ូ កា អន់តាវ ហះ អន់តិគ័ កាំឡាំង សឹះ ទិណោ័ះ លូ កាប ផា «ហគ់ អន់ អន់ដីស ទី សារ សាណុក សាវ៉ាក ពិ»។ ៣៧ អន់ឌែ អ្យូគ កាខរ់ ណូស ខង សាម៉គ័ កា ប៉ាទ្រូ ប៉ាំងអ្យូគ។ ៣៨ យីស៊ូ កាប កា អន់ឌែ ផា «ញ៉ា ត្រគ់ អន់ដីស កាខរ់ ណូស អ្យូគ នីអៀ ? ញ៉ា ត្រគ់ អន់ដីស ទី សារ សង់សៃ កាណុង ពុត នីអៀ ឡគ ? ៣៩ ហគ់ ហៃ ជុង តី អាញ់ ឃឺ អាញ់ តាទឹច ហគ់ សាប៉ាគ់ ហៃ ប៉ាទ្រូ អូ ទី ប៉ាំងឡៃ អូ ទី កាន់តីង ឡាក់ កា អាញ់ អុះ»។ ៤០ អ៊ែ កាប នីណោ័ះ កេះៗ អ៊ែ តាំបាង ជុង តី អន់ កា អន់ឌែ ប៉ប័ តាំងហាល ពូ ប៉ង់។ ៤១ ហះកា មួត សឹះ បើ សឿ អុះ ខង អន់ឌែ ហោក អន់ដើរ ញម អន់ដើរ។ ទឹល នីណោ័ះ យីស៊ូ អំប៉ញ់ លូ អន់ឌែ ផា «ហះ ចារ អា ទី សាណា ញ៉ា អន់ដីស សា ?» ៤២ ពូ អ្យក់ កា តាទៀង ម៉ោញ កាតុ អន់ កា អ៊ែ។ ៤៣ យីស៊ូ កា អ្យក់ កេះណោះ សា ហះ ម៉ាត់ អន់ឌែ ទិឌូ។

៤៤ កេះណោះ អ៊ែ រ៉ះ ផា «សារ អា ហង អាញ់ រ៉ះ កា អន់ដីស ផះ អាញ់ អ្វៃ អន់ឌូ ពែ ឃឺ ត្រគ់ តាគ់ អង់កេះ គ្រឹប សារ ឡាក់ ទី ច្រាគ់ រ៉ះ ឡឹង សារ អាញ់ យ‌៉័ះ កាណុង ផាប់ ចាបាប់ ប‌៉្រ័ះ ម៉ះ ម៉ូសេ យ‌៉័ះ កាណុង ផាប់ មួត រ៉ាគឹយ ប‌៉្រ័ះ លូ កាណុង ផាប់ អញ់ស៊ែ ប៉ានេ ប‌៉្រ័ះ ដេល»។ ៤៥ យីស៊ូ កា ប៉្រគ័ អន់ អន់ឌែ អ្លុ ហ្លង់ ឡឹង សារ កាណុង ផាប់ ប៉ានឹរ ប‌៉្រ័ះ។ ៤៦ អ៊ែ កាប ផា «សារ អា ហង ឡាក់ ទី ច្រាគ់ រ៉ះ ផា ឃឺ បក់ ប‌៉្រ័ះ រ៉ើស អន់ ប៉្រគ័ សាដាច់ ត្រគ់ ទី សារ ឡាំបាក ទឹប តោ័ ហះកា ប៉ាគ់ ទឹល ប៉ៃង ដារ់ កេះ អ៊ែ ចឹង រ៉ីស សឹត។ ៤៧ កេះណោះ ពូ ចឹង រ៉ះ កា គ្រឹប សុនសាត ញន អំរ៉ាញ អាញ់ ប៉្រើ ពូ ប៉ិនពែង ពុត ពៀក ម៉ាគ់ ប‌៉្រ័ះ ចឹង អូ អ្យក់ យ៉ូ សារ យច ពូ ឃឺ ត្រគ់ រ៉ះ កា ពូ អ្យក់ ឡឹង មឿង យេរូសាឡឹម អា លើយ។ ៤៨ ឃឺ អន់ដីស ហង ត្រគ់ រ៉ះ ឡឹង សារ ឡាក់ អន់ដីស ទី ប៉ប័ ណោះ។ ៤៩ ហៃ អាញ់ ចឹង អន់ ប៉ាង៉ាត័ ប៉ាលឹង ដាគ់ កាខាក់ កា អន់ដីស ឡាក់ កា ពឹ អាញ់ ទី សាញ៉ា ពែ ហះកា ហគ់ អន់ដីស អ្វៃ ពឹង មឿង យេរូសាឡឹម អា ក្យាគ់ អន់ ទឹល អន់ដីស ទី សារ អំរ៉ាញ អឺញ ឡឹង ប៉្លៃង»។

៥០ ឡៃង ឡឹង ណោះ អ៊ែ ប៉ាណាំ មួត សឹះ ឡាច់ គែង ឡីង មឿង លើយ ទឹល ស្រុក បេតថានី អ៊ែ លឺក តី អន់ សារ ដាគ់ កា អន់ឌែ។ ៥១ ផះ យីស៊ូ កាកាប អន់ សារ ដាគ់ ប‌៉្រ័ះ ប៊កកាតយ័ ប៉ោក ឡាច់ អ៊ែ ឡឹង អន់ឌែ អ្យក់ ហាវ ពឹង ប៉្លៃង។ ៥២ អន់ឌែ កា កាដាប សាំប‌៉័ះ អ៊ែ កេះណោះ អន់ឌែ កា វ៉ីល សឹត ប៉ាគ់ មឿង យេរូសាឡឹម ណាវ្គ ទឹប ទី ពុត ពៀក ហោក រ៉គ់ ខាក់។ ៥៣ អន់ឌែ អ្វៃ កាណុង ចារ រ៉ោង រ៉ាម៉ះ លើយ លូ ប៉ានេ ប‌៉្រ័ះ។

* ១:១៧ ១:១៧ ទី ប៉ាង៉ាត័ ប៉ាលឹង ប‌៉្រ័ះ អំរ៉ាញ អឺញ ពិន ព្រែ នីអៀ កា ត្រគ់ ដេល៖ ទី ពុត ពៀក លូ អំរ៉ាញ អឺញ ។

† ១:២៥ ១:២៥ អង់កាន់ អូ ទី គន ពូ ឃឹត ផា ប‌៉្រ័ះ ប៊កកាតយ័ ចៃគ ថូត អង់កាន់ ណោះ។

* ២:១១ ២:១១ បក់ ប‌៉្រ័ះ រ៉ើស អន់ ប៉្រគ័ សាដាច់ ពៀក គុល «គ្រិះ»។

† ២:២៤ ២:២៤ ប៉ាញ័ សាតង័ លើ ប៉ាញ័ តាម័។

* ៣:១ ៣:១ ហេរត អា ឃឺ គន ហេរត ឡាក់ ប៉្រគ័ សាដាច់ ផះ យីស៊ូ កើត ពែ សិច អ៊ែ និះទៅ។

† ៣:៦ ៣:៤-៦ សារ អា ឡាច់ ឡឹង អេសាយ ៤០:៣-៥។

* ៤:៤ ៤:៤ សារ អា ឡាច់ ឡឹង សារ អន់ ចាបាប់ លឺក ទី ពៀរ (ចោទិយ​កថា) ៨:៣។

† ៤:៨ ៤:៨ សារ អា ឡាច់ ឡឹង សារ អន់ ចាបាប់ លឺក ទី ពៀរ (ចោទិយ​កថា) ៦:១៣។

‡ ៤:១១ ៤:១០-១១ សារ អា ឡាច់ ឡឹង ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ៩១:១១,១២។

§ ៤:១២ ៤:១២ សារ អា ឡាច់ ឡឹង សារ អន់ ចាបាប់ លឺក ទី ពៀរ (ចោទិយ​កថា) ៦:១៦។

* ៤:១៩ ៤:១៩ សារ អា ឡាច់ ឡឹង អេសាយ ៦១:១-២។ ប៉រ់ ហៃ ដេល ចាបាប់ មួត លេវី (លេវីវិន័យ) ២៥:១-១៧; សារ អន់ ចាបាប់ លឺក ទី ពៀរ (ចោទិយ​កថា) ១៥:១២-១៨។

* ៥:១៩ ៥:១៩ ហី ពូ ណោះ អន់តល័ សាម៉ើ ទឹប ពូ ប៉្រគ័ ជុង កឺង គែង ឡីង សាំរ៉ាប់ ហាវ ពឹង អន់តល័។

† ៥:៣៥ ៥:៣៤-៣៥ យីស៊ូ កាប នីអៀ ឃឺ កាប ប៉ាន់ដឹប ឡឹង ឡាកោ អ៊ែ ទៅ ផះ អ៊ែ អ្វៃ រ៉ីស ប៉្រគ័ អន់ ពូ ហោក រ៉គ់ ហះកា ប៉ាគ់ ពូ រ៉ុប ប៉ាន់តោ័ អ៊ែ ទៀ ណោះ ពូ ចឹង សាម៉ុក សាម៉ាញ ទឹប កំ អូ សា សាណា។

‡ ៥:៣៨ ៥:៣៨ អ៊ែ កាប ប៉ាន់ដឹប ប៉ិច ទី ណី ផា អ៊ែ អន់ សារ ដាគ់ ឡាក់ ណាវ កាខាក់ អូ ត្រគ់ ក្រាន័ កា ប៉ាយ៉ាម័ សារ សាន់ដាប់ អុះ។

* ៦:៤ ៦:៤ ផះ ណោះ ប‌៉្រ័ះ អូ អឺក កា សាដាច់ ដាវីត អុះ ទឹល នីណោ័ះ មួត ផារ៉ាស៊ី អូ ត្រគ់ អឺក កា សឹះ យីស៊ូ ដេល។ ប៉រ់ ហៃ ១ សាំយូអ៊ែល ២១:១-៦។

† ៦:១៥ ៦:១៥ ក្រុំ ប៉ាត់តាវ៉ាត់ ពូ អើ ផា ក្រុំ កាណាន ដេល ឃឺ មួត ប៉ិច កា សុនសាត អ៊ីស្រាអ៊ែល ប៉្រគ័ ប៉ាត់តាវ៉ាត់ ភឿ អន់ រ៉ាវ៉ាច់ ឡឹង តី សុនសាត រ៉ូម។

* ៧:២២ ៧:២២ ប៉រ់ ហៃ អេសាយ ៣៥:៥-៦; ៦១:១។

† ៧:២៧ ៧:២៧ សារ អា ឡាច់ ឡឹង ម៉ាឡាគី ៣:១។

‡ ៧:២៩ ៧:២៩ ខ អា ពិន ព្រែ នីអៀ កា ត្រគ់ ដេល៖ កាប៉ាច់ មួត ប៉ាសុន លូ មួត អ្យក់ រ៉ាបៃ ទិណោ័ះ ឡាក់ អ្វៃ សាំយ៉ាំង យូហាន ណោះ ពែ អន់ឌែ ឃឹត ផា ប‌៉្រ័ះ ដាគ់ តាទឹច កេះណោះ អន់ឌែ ប៉្រើ វគ័ យូហាន ប៉ាំងហុំ អន់ឌែ។

§ ៧:៣៦ ៧:៣៦ គុន អន់ឌែ ឃើយ សា សាណា តៃប នែង សានែង។

* ៧:៤១ ៧:៤១ លៀន កាក់ ពៀគ គុល «ឌែណារី»។ ម៉ោញ ឌែណារី ឃឺ ខា ប៉្រគ័ គូលី ម៉ោញ ដារ់។

* ៨:៤៣ ៨:៤៣ ហ្លា ពូ ច្រាគ់ លូ តី ម៉ោញ ចំលួន ធែម ប៉ានឹរ ផា៖ អ៊ែ អ្យក់ រ៉ាស អំប៉ាស អៀង កេះ ដេល ច្វាល់ ម៉ូអ្យា តាគ់ អន់ដាគ់ ឡាកោ អ៊ែ ណោះ ហះកា …។

* ៩:៣៥ ៩:៣៥ ទី រ៉ើស ហ្លា ពូ ច្រាគ់ លូ តី ម៉ោញ ចំលួន ផា៖ ប៉ិច ចៃ កា ។

† ៩:៥៥-៥៦ ៩:៥៥-៥៦ ហ្លា ពូ ច្រាគ់ លូ តី ម៉ោញ ចំលួន ធែម ប៉ានឹរ ផា៖ ផា «អន់ដីស អូ អ្លុ អន់តគ់ កា ទី ប៉ាង៉ាត័ ញ៉ា កាណុង ឡាកោ អន់ដីស អុះ។ អូ ត្រគ់ អាញ់ ពឹះ ថាំឡាយ ប៉ាណូស អុះ អាញ់ ពឹះ ប៉ាគ់ អា ភឿ តង័ ប៉ាណូស»។

‡ ៩:៦២ ៩:៦២ សារ អា ពៀប ឡាក់ កា ប៉ាណូស ប៉ិច ចាក ពួយ យីស៊ូ ហះកា អ្វៃ ប៉ិច ប៉្រគ័ ពួយ ប៉ាណូស អូ សឿ ប‌៉្រ័ះ ឡាក់ កា អ៊ែ ឃើយ ប៉្រគ័ ពែ ដេល។

* ១០:១ ១០:១ ៧០ ដូវ ហ្លា ពូ ច្រាគ់ លូ តី ម៉ោញ ចំលួន ផា៖ ៧២ ដូវ ។

† ១០:១២ ១០:១២ មឿង សូដុំ ឃឺ មឿង ម៉ោញ សើគ ពែ ពូ ប៉្រគ័ អូ ដាគ់ អៀង ណោះ ប‌៉្រ័ះ ប៊កកាតយ័ ចៃគ ថូត ថាំឡាយ មឿង ទិ ប្លី។ ប៉រ់ ហៃ កាណើត អង់កក់ តេះ (លោកុប្បត្តិ) ១៩:១-២៨។

‡ ១០:១៣ ១០:១៣ មឿង ទីរ៉ូះ លូ មឿង ស៊ីដូន ឃឺ មឿង សុនសាត អន់ទៀគ ពូ ឌុ ប៉្រគ័ អូ ដាគ់ អៀង។

§ ១០:១៣ ១០:១៣ គុន តាឡាប័ ឃើយ ពូ ផា ពូ ឡាប់ ញម សារ យច លូ ប៉ិនពែង ពុត ពៀក ពូ ឃើយ អន់តុក កាប៉ោ លូ អង់អ្វៃ ពឹង អំហ្មូវ។

* ១០:១៧ ១០:១៧ ៧០ ដូវ ហ្លា ពូ ច្រាគ់ លូ តី ម៉ោញ ចំលួន ផា៖ ៧២ ដូវ ។

† ១០:២៧ ១០:២៧ សារ អា ឡាច់ ឡឹង សារ អន់ ចាបាប់ លឺក ទី ពៀរ (ចោទិយ​កថា) ៦:៤-៥។

‡ ១០:២៧ ១០:២៧ សារ អា ឡាច់ ឡឹង ចាបាប់ មួត លេវី (លេវីវិន័យ) ១៩:១៨។

§ ១០:៣៣ ១០:៣៣ សុនសាត អ៊ីស្រាអ៊ែល លូ សុនសាត សាម៉ារី សួន អៀង អូ ណីស កា គួប សោប អុះ។

* ១០:៣៤ ១០:៣៤ អ្យក់ តាពែ ទៀក ពៀគ គុល «អ្យក់ សាងី អ្យក់ តាពែ»។

† ១០:៣៥ ១០:៣៥ លៀន ពៀរ កាក់ ពៀគ គុល «ពៀរ ឌែណារី»។ ម៉ោញ ឌែណារី ឃឺ ខា ប៉្រគ័ គូលី ម៉ោញ ដារ់។

* ១១:១១ ១១:១១ ហ្លា ពូ ច្រាគ់ លូ តី ម៉ោញ ចំលួន ធែម ប៉ានឹរ ផា៖ ផា គន ប៉រ់ ណុំ ប៉ាំង អូ ទី ពឿ ចឹង អ្យក់ អំហ្មោ អន់ កា អ៊ែ អុះ ។

† ១១:១៥ ១១:១៥ បេលសេប៊ូល ឃឺ ម៉ៃគ ប‌៉្រ័ះ បឺគ សិច សាតាំង ណោះ ហង។

‡ ១១:២១ ១១:២១ ប៉ាណូស សាងុំ កេង ណោះ ឃឺ ប‌៉្រ័ះ បឺគ សាតាំង។

§ ១១:៣០ ១១:៣០ សាញ៉ា ពៀគ គុល ឡាក់ កា ពៀគ «សារ អំរ៉ាញ អឺញ» និះទៅ ដេល។

* ១១:៣១ ១១:៣១ ប៉រ់ ហៃ សារ មួត សាដាច់ (ពង្សាវតារ​ក្សត្រ) ទី ១ ១០:១-១៣។

† ១១:៣២ ១១:៣២ ប៉រ់ ហៃ យូណះ ៣:១-១០។

‡ ១១:៥១ ១១:៥១ អេបិល ប៉រ់ ហៃ កាណើត អង់កក់ តេះ (លោកុប្បត្តិ) ៤:១-១៦។

§ ១១:៥១ ១១:៥១ សាការី ប៉រ់ ហៃ សារ ម៉ាមន (របា​ក្សត្រ) ទី ២ ២៤:២០-២២។

* ១២:៦ ១២:៦ ច្យិម ពៀគ គុល «អាសារីយ៉ុន»។ ១៦ អាសារីយ៉ុន សាម៉ើ លូ ម៉ោញ ឌែណារី។ ម៉ោញ ឌែណារី ឃឺ ខា ប៉្រគ័ គូលី ម៉ោញ ដារ់។

† ១២:៥០ ១២:៥០ ចុនចៃ កាខាក់ ពៀគ គុល «ប៉ាំងហុំ»។

* ១៣:១ ១៣:១ វគ័ ពីឡាត ឡាក់ ម៉ៃគ រ៉ាំងហៃ ខេត យូដា។

† ១៣:២៩ ១៣:២៩ សារ អា កាប ឡឹង សុនសាត អន់ទៀគ ឡាក់ ចឹង ម៉ុត សឿ អន់ឌូ លូ សុនសាត អ៊ីស្រាអ៊ែល បក់ សឿ ប‌៉្រ័ះ។

* ១៥:៨ ១៥:៨ កាក់ ពៀគ គុល «ដ្រាក់ម៉ា»។ ម៉ោញ ដ្រាក់ម៉ា ឃឺ ខា តាច់ ចៀម ម៉ោញ កាតុ ប៉ាតាម័ ដ្រាក់ម៉ា ឃឺ ខា តាច់ រ៉ក់ ម៉ោញ កាតុ។

† ១៥:១៦ ១៥:១៦ ខ អា ពិន ព្រែ នីអៀ កា ត្រគ់ ដេល៖ អ៊ែ កា សា សាណា ពូ អន់ កា សាគែ សា ណោះ ហះកា សា អូ ផីគ អូ ទី ពឿ អន់ សាណា ញ៉ា ណាវ្គ អុះ។

* ១៦:១៦ ១៦:១៦ ម៉ាគ់ ប៉ាណូស ទិឌូ ខំ ម៉ុត ពិន ព្រែ នីអៀ កា ត្រគ់ ដេល៖ ហះកា ទី ប៉ាណូស អៀង ប៉ាគែក លូ សារ ណោះ ។

* ១៧:២៧ ១៧:២៧ ប៉រ់ ហៃ កាណើត អង់កក់ តេះ (លោកុប្បត្តិ) ៦:៥-៨; ៧:១១-២៤។

† ១៧:២៩ ១៧:២៨-២៩ ប៉រ់ ហៃ កាណើត អង់កក់ តេះ (លោកុប្បត្តិ) ១៩:១-២៩។

‡ ១៧:៣១ ១៧:៣១ ហី សុនសាត ពូ ទី អន់តល័ សាម៉ើ ពូ ឃើយ ហាវ អ្វៃ ពឹង អន់តល័ ដេល។

§ ១៧:៣២ ១៧:៣២ កាម៉ាញ់ ឡត អ៊ែ តោ័ ផះ សាតាក់ ឡាច់ ឡឹង មឿង សូដុំ ញន កា អ៊ែ ប៉ិច វ៉ីល សឹត។ ប៉រ់ ហៃ កាណើត អង់កក់ តេះ (លោកុប្បត្តិ) ១៩:១៥-២៦។

* ១៧:៣៥-៣៦ ១៧:៣៥-៣៦ ហ្លា ពូ ច្រាគ់ លូ តី ម៉ោញ ចំលួន ធែម ប៉ានឹរ ផា៖ ផា ទី កាម៉ាក័ ពៀរ ដូវ អ្វៃ ប៉ាគ់ ម៉ីរ អាញ់ ចឹង អ្យក់ ម៉ោញ ដូវ អ្លាត ម៉ោញ ដូវ ដេល។

* ១៨:២៥ ១៨:២៥ កាប៉ូវ ពៀគ គុល «អូត»។

† ១៨:២៦ ១៨:២៦ សុនសាត អ៊ីស្រាអ៊ែល សាម៉គ័ កា បក់ ចំ ប‌៉្រ័ះ ប៉ិច ចៃ បក់ ណោះ ចឹង កេះ ប‌៉្រ័ះ ប៉ាត្រង័ ហង។

* ១៩:១៣ ១៩:១៣ ១០០ កាក់ ពៀគ គុល «១០ មីណា» ឃឺ ប៉្រាក់ ៤ កាឡូ។

† ១៩:៤៦ ១៩:៤៦ សារ អា ឡាច់ ឡឹង អេសាយ ៥៦:៧។

‡ ១៩:៤៦ ១៩:៤៦ ប៉រ់ ហៃ យេរេមៀ ៧:១១។

* ២០:១៧ ២០:១៧ សារ អា ឡាច់ ឡឹង ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ១១៨:២២។

† ២០:១៨ ២០:១៨ សារ អា យីស៊ូ កាប ពៀប ឡឹង ឡាកោ អ៊ែ ទៅ ឡាក់ អំហ្មោ ដាគ់ ណោះ។

‡ ២០:២៨ ២០:២៨ ប៉រ់ ហៃ សារ អន់ ចាបាប់ លឺក ទី ពៀរ (ចោទិយ​កថា) ២៥:៥-១០។

§ ២០:៣៧ ២០:៣៧ សារ អា ឡាច់ ឡឹង សារ ឡាច់ (និក្ខមនំ) ៣:៦។

* ២០:៤៣ ២០:៤៣ សារ អា ឡាច់ ឡឹង ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ១១០:១។

* ២១:២ ២១:២ ច្យិម ពៀគ គុល «ឡិបតា»។ ១២៨ ឡិបតា សាម៉ើ លូ ម៉ោញ ឌែណារី។ ម៉ោញ ឌែណារី ឃឺ ខា ប៉្រគ័ គូលី ម៉ោញ ដារ់។

† ២១:២៦ ២១:២៦ អំរ៉ាញ អន់ទៀគៗ ពឹង ប៉្លៃង បក់ អន់ដា ផា កាណាគ័ ពឹង ប៉្លៃង ឡាក់ កា សំឡង់ លូ ខៃ។

‡ ២១:២៧ ២១:២៧ ប៉រ់ ហៃ ដានីអ៊ែល ៧:១៣-១៤។

* ២២:៣១ ២២:៣១ ឡាក់ កា ពូ រឹង ពៀ ទី ណី ផា «ប៉ាក្លះ ឡឹង គួប សោប» លើ «តាគ់ ប៉ាណាប»។

† ២២:៣៧ ២២:៣៧ សារ អា ឡាច់ ឡឹង អេសាយ ៥៣:១២។

‡ ២២:៤២-៤៤ ២២:៤២-៤៤ សារ ថុក ប៉ាណាប អា ពៀគ គុល «ចក អា»។

§ ២២:៤២-៤៤ ២២:៤២-៤៤ ហ្លា ពូ ច្រាគ់ លូ តី ម៉ោញ ចំលួន ធែម ប៉ានឹរ ផា៖ ផះ ណោះ កា ទី ប៊យ ប‌៉្រ័ះ ម៉ោញ ដូវ ជឹរ ឡឹង ប៉្លៃង ភឿ អន់ អ៊ែ ទី សាងុំ។ ផះ អ៊ែ អុក ពុត ពៀក តាឡាម័ អ៊ែ កា ខំ ម៉ន់ កាខាក់ ណាវ្គ សាអូះ អ៊ែ តាំងហាត់ ពឹង តេះ ឡាក់ កា ផាម។

* ២២:៦៩ ២២:៦៩ ប៉រ់ ហៃ ដានីអ៊ែល ៧:១៣-១៤។

† ២២:៧០ ២២:៧០ «អន់ដីស ផា ណោះ ត្រគ់ កេះ ឃឺ អាញ់ អា ហង» ពៀគ គុល «អន់ដីស ផា ឃឺ អាញ់ អា ហង»។

* ២៣:១ ២៣:១ វគ័ ពីឡាត ឃឺ សុនសាត រ៉ូម ឡាក់ ប៉្រគ័ ម៉ៃគ រ៉ាំងហៃ ខេត យូដា ណោះ។

† ២៣:៣ ២៣:៣ «ត្រគ់ ឡាក់ កា អីស ផា ណោះ ហង» ពៀគ គុល «អីស ផា នីណោ័ះ»។

‡ ២៣:១៦-១៧ ២៣:១៦-១៧ ហ្លា ពូ ច្រាគ់ លូ តី ម៉ោញ ចំលួន ធែម ប៉ានឹរ ផា៖ រ៉ប់ ដារ់ ប៊ុន វគ័ ពីឡាត ត្រគ់ តោះ ឡើយ ប៉ាណូស ត្រគ់ ថូត ម៉ោញ ដូវ អន់ កា អន់ឌែ។

§ ២៣:៣០ ២៣:៣០ សារ អា ឡាច់ ឡឹង ហូសេ ១០:៨។

* ២៣:៣៤ ២៣:៣៤ ហ្លា ពូ ច្រាគ់ លូ តី ម៉ោញ ចំលួន អូ ទី ឃ្លៀ អា អុះ។

យូហាន

១

២

៣

៤

៥

៦

៧

៨

៩

១០

១១

១២

១៣

១៤

១៥

១៦

១៧

១៨

១៩

២០

២១

យូហាន

ច្រាគ់ សារ ដាគ់ ឡឹង យីស៊ូ

សារ អន់តគ់ រ៉ះ

វគ័ យូហាន ឃឺ អុះ យ៉ាកុប គន វគ័ សេបេដេ។ អ៊ែ អូ ត្រគ់ វគ័ យូហាន ឡាក់ ប៉ាំងហុំ ប៉ាណូស ណោះ អុះ។ បក់ អន់ដា ឃឹត ផា អ៊ែ ច្រាគ់ សារ ពឹង ផាប់ អា រ៉ាំងវ៉ាង សាណាំ ៨០-៩៥ គ.ស. បក់ អន់ដា ណាវ្គ ឃឹត ផា អ៊ែ ច្រាគ់ អន់ទ្រួល ឡឹង សាណាំ ៧០ គ.ស.។ កាណុង ផាប់ អា យូហាន អូ ទី រ៉ះ សិច អ៊ែ ទៅ អុះ អ៊ែ ក្រាន័ កា ផា «សឹះ ឡាក់ យីស៊ូ ប៉ិច ចៃ»។

សារ ដាគ់ អា ឡាម៉គ់ អាន ហះកា ទី ណី ជ្រុ ក្វា ឡឹង ពូ។ ត្រគ់ អាន ម៉ោញៗ អៀង ទង ទឹប ឃឹត ចាជ្រែប កាខាក់ អ៊ែ ត្រគ់ ឡោម ប៉រ់ ប៉ាង៉ាត័ ប៉ាលឹង ប‌៉្រ័ះ ប៉្រគ័ អន់ ពុត ពៀក អ្លុ ហ្លង់។

សារ យូហាន ប៉ិច កា ពូ អ្លុ ហ្លង់

យូហាន ប៉ិច រ៉ះ ឡឹង ណី ជ្រុ ឡឹង សារ ឡាក់ យីស៊ូ ប៉្រគ័ ទិណោ័ះ ភឿ អន់ មួត បក់ សឿ ប‌៉្រ័ះ អន់ អន់ឌែ សឿ ហ៊ែង ខាក់។ អ៊ែ រ៉ះ ដឹង សារ អន់ដា ឡាក់ ប៉្រគ័ អន់ អន់ហ្នាល់ តាំបាង ផា យីស៊ូ ឡាក់ បក់ ប‌៉្រ័ះ ប៉្រើ ជឹរ តង័ ប៉ាណូស អ៊ែ កា គន ប‌៉្រ័ះ ប៊កកាតយ័។

ប៉ានឹរ យូហាន កាប

ផះ យូហាន រ៉ះ ប៉ាឡាក់ អន់ ពូ ហ្លង់ ឡឹង ណី សារ យីស៊ូ អ្វៃ កោប អ៊ែ កាប ពួយ សារ ពឹង ផាប់ ប៉ានឹរ ប‌៉្រ័ះ សាញ៉ា សាន់ដាប់ កាប ឡឹង សារ សាញ៉ា រែវ ពុត លូ ពួយ ខំឃឹត ហៃ ប៉ប័ គុន សុនសាត ក្រិក ពឹង រ៉ាំងហាវ ណោះ។ កាប ប៉ាន់ដឹប ផា «ប៉ានឹរ ប‌៉្រ័ះ» ឃឺ យីស៊ូ។ អ៊ែ ឡាក់ គន ប‌៉្រ័ះ ពឹ អ៊ែ ប៉ាំងកើត កាណាគ័ ញ៉ា ទិណោ័ះ ញន អ៊ែ។ អ៊ែ អ្លុ ឡឹង ពុត ពៀក ពឹ អ៊ែ គ្រឹប នែវ លូ អ៊ែ កើត ប៉ាណូស ភឿ តាំបាង អន់ ប៉ាណូស ពិន អន់ហ្នាល់ ប‌៉្រ័ះ ឡាក់ ពឹ អ៊ែ។

«ដារ់ កាំឡត់» (ពៀគ គុល «មង») ឃឺ ដារ់ ឡាក់ យីស៊ូ តាំបាង សារ ដាគ់ កេង ឃឺ ដារ់ អ៊ែ តោ័ ពឹង អ៊្លង គឹង។

«អាញុ រ៉ីស» លើ «អាញុ រ៉ីស លើយ» ឃឺ អាញុ រ៉ីស ម៉ះ ប‌៉្រ័ះ ប៊កកាតយ័ ទៅ ឡាក់ យីស៊ូ អន់ កា មួត បក់ សឿ ម៉ឹង អ៊ែ។ យូហាន កាប ផា «អាញុ រ៉ីស» ទី ណី វ៉ឹច លូ «សារ រ៉ាំងហៃ រ៉ាំងខ្យា ម៉ះ ប‌៉្រ័ះ» ឡាក់ ម៉ាថាយ ម៉ាកុះ លូ លូកា ឌុ កាប។

«សារ តាទឹច» ឃឺ យីស៊ូ តាំបាង សារ តាទឹច អន់ ប៉ាណូស អន់ហ្នាល់ ឃឺ អ៊ែ តាំបាង អន់ ពូ អន់ហ្នាល់ ប‌៉្រ័ះ ពឹ។ កាប៉ាច់ ទិ សារ ឡាក់ ប៉្រគ័ អន់ ប៉ាណូស ក្លះ ឡាច់ ឡឹង ប‌៉្រ័ះ ប៊កកាតយ័ យូហាន ផា «សារ ព្លូង»។ ទឹល នីណោ័ះ ប‌៉្រ័ះ បឺគ សាតាំង ឡាក់ ម៉ៃគ ព្លូង លើ បក់ ប៉ាន់តោ័ ប៉ាណូស ខង អ៊ែ ប៉ាណាំ ប៉ាណូស អន់ ឡាច់ ចាំងហាយ្គ ឡឹង ប‌៉្រ័ះ ប៊កកាតយ័ ឡាក់ តាំងឡា អាញុ រ៉ីស លូ តាំងឡា សារ តាទឹច។

«តាតារ» ឃឺ អាញុ រ៉ីស ម៉ះ ប‌៉្រ័ះ ប៊កកាតយ័ ទៅ លូ ម៉ះ យីស៊ូ ឡាក់ បក់ តង័។ កាប៉ាច់ «សារ ម៉ាម៉ាំង» ប៉ិច កាប ឡឹង សារ យច លើ ពុត អ៊ក បឺគ ឡាក់ ប៉្រគ័ អន់ ប៉ាណូស អ្វៃ ចាំងហាយ្គ ឡឹង ប‌៉្រ័ះ ប៊កកាតយ័ លូ អូ អ្លុ ចឹង ទី អាញុ រ៉ីស ឡឹង ប‌៉្រ័ះ។

«អង់កក់ តេះ» លើ «ប៉ាណូស» ប៉ានឹរ កាប នីអៀ ទី ណី តាងៗ អន់ដា ទី ណី ផា ប៉ាណូស ឡាក់ អ្វៃ ពឹង អង់កក់ តេះ អា អន់ដា ប៉ិច កាប ឡឹង សារ អូ ដាគ់ គ្រឹប នែវ ឡាក់ អ្វៃ កាណុង ពុត ពៀក ប៉ាណូស កាខាក់ អ៊ែ សារ កាង័ កល់ ម៉ះ ប៉ាណូស បក់ អូ ចៃ អន់ហ្នាល់ យីស៊ូ។

ផិនកាន កាណុង សារ វគ័ យូហាន ច្រាគ់

សារ ប៉ានឹរ ប‌៉្រ័ះ កើត ប៉ាណូស (១:១-១៨)

សារ យូហាន ឡាក់ ប៉ាំងហុំ ពូ លូ សារ សឹះ យីស៊ូ ឡាក់ អន់ទ្រួល ឡឹង ពូ (១:១៩-៥១)

យីស៊ូ ប៉្រគ័ សារ អំរ៉ាញ អឺញ កេង ខាក់ ពឹង កាំឡាំង មួត ប៉ាសុន (២:១-១២:៥០)

យីស៊ូ ប៉ាំងហៀន សឹះ អ៊ែ អ្វៃ ពឹង មឿង យេរូសាឡឹម (១៣:១-១៧:២៦)

យីស៊ូ តោ័ លូ រ៉ីស សឹត លូ តាំបាង ឡាកោ អន់ មួត សឹះ អ៊ែ ប៉ប័ (១៨:១-២០:៣១)

យីស៊ូ ឡាំ តាកាន មួត សឹះ ប៉ាគ់ ខេត កាលីឡេ (២១:១-២៥)។

១

សារ ប៉ានឹរ ប‌៉្រ័ះ កើត ប៉ាណូស

១ សាគ់ ប៉ាន់ដា កាខាក់ ទី ប៉ានឹរ ប‌៉្រ័ះ ប៉ានឹរ ប‌៉្រ័ះ កា អ្វៃ អន់ឌូ លូ ប‌៉្រ័ះ ប៊កកាតយ័ ប៉ានឹរ ប‌៉្រ័ះ ណោះ ហង ឡាក់ ប‌៉្រ័ះ ប៊កកាតយ័។ ២ ប៉ានឹរ ប‌៉្រ័ះ អ្វៃ អន់ឌូ លូ ប‌៉្រ័ះ ប៊កកាតយ័ ឡឹង សាគ់ ប៉ាន់ដា។ ៣ ទិ កាណាគ័ ញ៉ាៗ គ្រឹប នែវ កើត ពឹះ ញន កា ប៉ានឹរ ប‌៉្រ័ះ អូ ទី កាណាគ័ ញ៉ា កើត អ៊ែ ទៅ អុះ ផា ប៉ានឹរ ប‌៉្រ័ះ អូ ប៉ាំងកើត។ ៤ ប៉ានឹរ ប‌៉្រ័ះ ប៉្រគ័ អន់ គ្រឹប កាណាគ័ ញ៉ាៗ ទី អាញុ អ្វៃ រ៉ីស អាញុ រ៉ីស ម៉ះ អ៊ែ ណោះ ឃឺ តាតារ ឡាក់ តាគ់ តាតារ ពុត ប៉ាណូស ពឹង អង់កក់ តេះ។ ៥ តាតារ ណោះ តាគ់ តាតារ កាណុង សារ ម៉ាម៉ាំង ហះកា ម៉ាម៉ាំង អូ ដាម័ សារ តាតារ អុះ។

៦ ទី ប៉ាណូស ម៉ោញ ដូវ ឡាក់ ប‌៉្រ័ះ ប៊កកាតយ័ ប៉្រើ ពឹះ សិច អ៊ែ យូហាន។ ៧ អ៊ែ ពឹះ ប៉្រគ័ ផាញ៉ាន រ៉ះ ឡឹង សារ តាតារ ភឿ អន់ ប៉ាណូស ទិឌូ សឿ សារ តាតារ ញន កា អ៊ែ។ ៨ ហះកា វគ័ យូហាន អូ ត្រគ់ តាតារ ណោះ អុះ ឃឺ អ៊ែ ក្រាន័ កា រ៉ះ ឡឹង សារ តាតារ។ ៩ ប៉ានឹរ ប‌៉្រ័ះ ឡាក់ តាតារ តាទឹច ផះ ពឹះ ពឹង អង់កក់ តេះ ភឿ តាគ់ តាតារ ប៉ាណូស ទិឌូ។ ១០ ប៉ានឹរ ប‌៉្រ័ះ ជឹរ អ្វៃ ពឹង អង់កក់ តេះ អង់កក់ តេះ កើត ញន កា អ៊ែ ហះកា ប៉ាណូស អ្វៃ ពឹង អង់កក់ តេះ អូ អន់ហ្នាល់ អ៊ែ អុះ។ ១១ អ៊ែ ជឹរ អ្វៃ អន់ឌូ លូ ប៉ាសុន អ៊ែ ទៅ ហះកា ប៉ាសុន អ៊ែ ណោះ អូ ទី ហាប់ អ៊ែ អុះ។ ១២ ហះកា មួត បក់ ហាប់ អ៊ែ ឃឺ មួត បក់ សឿ អ៊ែ អ៊ែ អន់ អន់ឌែ កេះ គន ប‌៉្រ័ះ ប៊កកាតយ័។ ១៣ មួត ទិណោ័ះ កេះ គន ប‌៉្រ័ះ ណោះ អូ ត្រគ់ កើត ឡឹង ឡាកោ ប៉ាំងឡៃ ប៉ាណូស លើ កើត ញន ពុត ប៉ាណូស ប៉ិច អុះ ឃឺ កើត ញន កា ប‌៉្រ័ះ ប៊កកាតយ័។

១៤ ប៉ានឹរ ប‌៉្រ័ះ កើត ប៉ាណូស កេះណោះ ពឹះ អ្វៃ អន់ឌូ លូ ពិន។ ញឹន ទី ប៉ប័ សារ អំរ៉ាញ អឺញ ម៉ះ អ៊ែ ឡាក់ ពឹ អ៊ែ អន់ ញន កា អ៊ែ គន ដឹង ម៉ោញ ម៉ះ ប‌៉្រ័ះ ប៊កកាតយ័។ គន ប‌៉្រ័ះ អ៊ែ ដាគ់ ពុត កា ពិន កាខាក់ លូ រ៉ះ ដឹង សារ តាទឹច។ ១៥ វគ័ យូហាន រ៉ះ ឡឹង សារ គន ប‌៉្រ័ះ ណោះ លូ កាប ផា «អ៊ែ អា ហង ឡាក់ អាញ់ ទី រ៉ះ ផា "បក់ ពឹះ អន់តីគ ឡឹង អាញ់ អ៊ែ ទី អំរ៉ាញ លឺន ឡឹង អាញ់ ខង អ៊ែ អ្វៃ អន់ទ្រួល ឡឹង អាញ់"»។ ១៦ ញន កា អ៊ែ ប៉ាញ័ ដឹង សារ ដាគ់ អ៊ែ កា ដាគ់ ពុត កាខាក់ កា ពិន ទិឌូ។ ១៧ ប‌៉្រ័ះ ប៊កកាតយ័ អន់ ចាបាប់ អ៊ែ ពឹង វគ័ ម៉ូសេ ហះកា ពុត ដាគ់ លូ សារ តាទឹច តាំបាង ពឹង យីស៊ូ បក់ ប‌៉្រ័ះ រ៉ើស អន់ ប៉្រគ័ សាដាច់។ ១៨ អូ ទី ពឿ ឃើយ ប៉ប័ ប‌៉្រ័ះ ប៊កកាតយ័ អុះ ទី ដឹង ប‌៉្រ័ះ ម៉ោញ ដូវ ឡាក់ អ្វៃ អន់ឌូ លូ ពឹ អ៊ែ ឃឺ គន អ៊ែ ណោះ ហង ប៉្រគ័ អន់ ពិន អន់ហ្នាល់ ប‌៉្រ័ះ ប៊កកាតយ័។

សារ វគ័ យូហាន រ៉ះ សារ យីស៊ូ

១៩ មួត ម៉ៃគ ណាំផា សុនសាត អ៊ីស្រាអ៊ែល ប៉្រើ មួត ក្រាគ់ រ៉ាម៉ះ ប‌៉្រ័ះ លូ មួត លេវី ឡឹង មឿង យេរូសាឡឹម ឡាំ ប៉ាគ់ យូហាន ភឿ អំប៉ញ់ ផា «ពឿ អីស អា ?» ២០ អ៊ែ អូ ទី អោន សារ ញ៉ា អុះ អ៊ែ រ៉ះ ត្រង់ៗ កា អន់ឌែ ផា «អាញ់ អូ ត្រគ់ បក់ ប‌៉្រ័ះ រ៉ើស ប៉្រើ ប៉្រគ័ សាដាច់ អុះ»។ ២១ ពូ អំប៉ញ់ អ៊ែ ផា «ទឹល នីណោ័ះ ពឿ អីស អា ? អីស អា វគ័ អេលីយ៉ា ប ?» អ៊ែ តើល ផា «អូ ត្រគ់ អុះ»។ ពូ អំប៉ញ់ អ៊ែ ណាវ្គ ផា «អីស អា ហង ប រ៉ាគឹយ ប‌៉្រ័ះ ពិន ក្យាគ់ ពែ ?»* អ៊ែ តើល ផា «អូ ត្រគ់ អុះ»។ ២២ ពូ អំប៉ញ់ អ៊ែ ណាវ្គ ផា «ពឿ អីស អា ? ញឹន ប៉ិច អ្លុ អន់ហ្នាល់ ខង ញឹន ចឹង សឹត រ៉ះ កា មួត បក់ ប៉្រើ ញឹន ពឹះ អំប៉ញ់ អីស ឡាកោ អីស ទៅ ពឿ អីស ផា អីស អា ?» ២៣ វគ័ យូហាន តើល ផា «អាញ់ អា ឃឺ ប៉ានឹរ ប៉ាណូស ម៉ោញ ដូវ ឡាក់ អ្វៃ កាប ម៉ៃៗ ពឹង ស៊្រែ តីស ផា "ហគ់ តាម៉ង់ ទ្រង ហាប់ ពឹ តាំងឡា ពិន"† ត្រគ់ ឡាក់ កា សារ រ៉ាគឹយ ប‌៉្រ័ះ សិច អេសាយ ទី ច្រាគ់ រ៉ះ ពែ ហង»។ ២៤ មួត បក់ ពូ ប៉្រើ ឡាំ ប៉ាគ់ វគ័ យូហាន ណោះ បក់ អន់ដា ឃឺ កាំឡាំង មួត ផារ៉ាស៊ី។ ២៥ អន់ឌែ អំប៉ញ់ វគ័ យូហាន ណាវ្គ ផា «ផា អីស អូ ត្រគ់ បក់ ប‌៉្រ័ះ រ៉ើស ប៉្រើ ប៉្រគ័ សាដាច់ អូ ត្រគ់ វគ័ អេលីយ៉ា លូ អូ ត្រគ់ រ៉ាគឹយ ប‌៉្រ័ះ ឡាក់ ប‌៉្រ័ះ សាញ៉ា ពែ ទឹល នីណោ័ះ ញ៉ា ត្រគ់ អីស ប៉ាំងហុំ ពូ នីអៀ ?» ២៦ វគ័ យូហាន តើល ផា «អាញ់ ប៉ាំងហុំ ពូ លូ ទៀក ហះកា កាណុង កាំឡាំង អន់ដីស ទី ម៉ោញ ដូវ ឡាក់ អន់ដីស អូ អន់ហ្នាល់។ ២៧ អ៊ែ ចឹង ពឹះ អន់តីគ ឡឹង អាញ់ អ៊ែ ទី អំរ៉ាញ កេង ខាក់ យ‌៉័ះ អាញ់ តាឡេះ កឺប កា អ៊ែ កា អូ ឃឺ លូ អំរ៉ាញ អ៊ែ សាំ»។ ២៨ សារ អា កើត ពឹង ស្រុក បេតថានី គែង ហាង តោ ទៀក ទ្រូង យដាន់ ត្រង់ ហះ ចារ វគ័ យូហាន ប៉ាំងហុំ ពូ។

២៩ ប៉ាគ់ ដារ់ តាយ៉ាង័ វគ័ យូហាន ប៉ប័ យីស៊ូ ចាក ឡាំ ប៉ាគ់ ចារ អ៊ែ អ៊ែ កាប ផា «ហៃ តោ អ៊ែ តោ ហង ឡាក់ គន ចៀម ប‌៉្រ័ះ ប៊កកាតយ័ ឡាក់ អ្យក់ ឡាច់ សារ យច ឡឹង ប៉ាណូស ទិឌូ ‡។ ៣០ ឃឺ អ៊ែ អា ហង ឡាក់ អាញ់ រ៉ះ កា អន់ដីស ពែ ផា "បក់ ពឹះ អន់តីគ ឡឹង អាញ់ អ៊ែ ទី អំរ៉ាញ លឺន ឡឹង អាញ់ ខង អ៊ែ អ្វៃ អន់ទ្រួល ឡឹង អាញ់"។ ៣១ អាញ់ អូ អន់ហ្នាល់ អ៊ែ អុះ ហះកា អាញ់ ប៉ាំងហុំ ពូ លូ ទៀក អា ភឿ អន់ ប៉ាសុន អ៊ីស្រាអ៊ែល អន់ហ្នាល់ អ៊ែ»។ ៣២ វគ័ យូហាន រ៉ះ ផា «អាញ់ ប៉ប័ ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ ជឹរ ឡឹង ប៉្លៃង ឡាក់ កា អន់តើប រ៉ាក់ សាណាង័ ឡើះ អ្វៃ ពឹង អ៊ែ។ ៣៣ អាញ់ អូ អន់ហ្នាល់ អ៊ែ អុះ ហះកា ប‌៉្រ័ះ ប៊កកាតយ័ ឡាក់ ប៉្រើ អាញ់ ពឹះ ប៉ាំងហុំ ពូ លូ ទៀក អ៊ែ រ៉ះ កា អាញ់ ផា "ផា អីស ប៉ប័ ប៉ាង៉ាត័ ប៉ាលឹង អាញ់ ដាគ់ កាខាក់ ជឹរ ឡើះ អ្វៃ ពឹង បក់ អ៊ែ ចំ ឃឺ បក់ អ៊ែ ណោះ ហង ចឹង ប៉ាំងហុំ ពូ លូ ប៉ាង៉ាត័ ប៉ាលឹង អាញ់"។ ៣៤ អាញ់ កា ទី ប៉ប័ តាទឹច អាញ់ កា រ៉ះ ប៉ាឡាក់ ផា ឃឺ អ៊ែ អា ហង ឡាក់ គន ប‌៉្រ័ះ ប៊កកាតយ័ §»។

សារ យីស៊ូ ជៀក ពូ ចាក ពួយ អ៊ែ

៣៥ ប៉ាគ់ ដារ់ អន់តីគ ណាវ្គ យូហាន កា អ្វៃ ហះ ចារ ទៅ ណោះ ហង សឹះ អ៊ែ ពៀរ ដូវ កា អ្វៃ អន់ឌូ លូ អ៊ែ ដេល។ ៣៦ អ៊ែ ហៃ ប៉ប័ យីស៊ូ ផះ ចាក តាត់ ទ្រង ណោះ អ៊ែ កាប ផា «ហៃ តោ គន ចៀម ម៉ះ ប‌៉្រ័ះ ប៊កកាតយ័»។ ៣៧ ផះ មួត សឹះ ពៀរ ដូវ កាតាំង អ៊ែ កាប នីណោ័ះ អន់ឌែ កា ចាក ពួយ យីស៊ូ ឡូត។ ៣៨ ប៉ាគ់ យីស៊ូ កាលែង ហៃ គែង អង់កក់ ប៉ប័ អន់ឌែ ពៀរ ដូវ ចាក ពួយ អ៊ែ អំប៉ញ់ ផា «អន់ដីស ឡាំ ណាំង ញ៉ា ?» អន់ឌែ តើល ផា «រ៉ាប៊ី !» (ព្រែ ផា «ណៃឃូ») «អីស អ្វៃ ប៉ាគ់ ចំ ?» ៣៩ យីស៊ូ តើល អន់ឌែ ផា «ចុ ចាក ពួយ អាញ់ អន់ដីស ចឹង ប៉ប័»។ អន់ឌែ កា ចាក ពួយ ប៉ប័ ចារ យីស៊ូ អ្វៃ អន់ឌែ កា អ្វៃ អន់ឌូ លូ យីស៊ូ ដេល ដារ់ ណោះ ខង ផះ ណោះ ឃឺ អ៊ែ មង ប៉្វាន់ កាង៉ាច កេះ។ ៤០ មួត សឹះ ពៀរ ដូវ ឡាក់ កាតាំង វគ័ យូហាន កាប លូ ចាក ពួយ យីស៊ូ ណោះ ទី ម៉ោញ ដូវ សិច អ៊ែ អន់ត្រេ ឡាក់ អុះ ស៊ីម៉ូន ពេត្រុះ។ ៤១ អ៊ែ ឡាំ រ៉ះ លូ ម៉ី អ៊ែ ស៊ីម៉ូន ផា «ញឹន ណាំង ប៉ប័ មេស៊ី កេះ»។ (មេស៊ី អា ព្រែ ផា «បក់ ប‌៉្រ័ះ រ៉ើស អន់ ប៉្រគ័ សាដាច់»។) ៤២ អ៊ែ កា ជៀក ស៊ីម៉ូន ឡាំ ប៉ាគ់ ចារ យីស៊ូ។ យីស៊ូ ហៃ ស៊ីម៉ូន លូ កាប ផា «អីស សិច ស៊ីម៉ូន ឡាក់ គន យូហាន គឹត អៀ គែង ម៉ាត់ ត្រគ់ អន់ សិច អីស កេផះ ឡគ»។ (កេផះ អា កាប ពួយ សុនសាត ក្រិក ឃឺ ពេត្រុះ ព្រែ ផា «អំហ្មោ»។)

៤៣ ប៉ាគ់ ដារ់ តាយ៉ាង័ យីស៊ូ ប៉ិច ឡាំ ប៉ាគ់ ខេត កាលីឡេ។ អ៊ែ ប៉ប័ ភីលីប អ៊ែ ជៀក ផា «ចុ ចាក ពួយ អាញ់»។ ៤៤ ភីលីប ឃឺ ប៉ាណូស ឡឹង ស្រុក បេតសៃដា ឡាក់ កា អន់ត្រេ លូ ពេត្រុះ ដេល។ ៤៥ ភីលីប ឡាំ រ៉ះ កា ណាថានែល ផា «ប៉ាណូស ឡាក់ វគ័ ម៉ូសេ ច្រាគ់ រ៉ះ កាណុង ផាប់ ចាបាប់ ប‌៉្រ័ះ ពែ លូ មួត រ៉ាគឹយ ប‌៉្រ័ះ ច្រាគ់ រ៉ះ ដេល កិញអៀ អា ញឹន ប៉ប័ កេះ សិច អ៊ែ យីស៊ូ ឡាក់ គន យូស៊ែប អ៊ែ ពឹះ ឡឹង តេះ ណាសារែត»។ ៤៦ ណាថានែល តើល ភីលីប ផា «ញ៉ា ឃើយ ទី ដេល ប សារ ដាគ់ កើត ឡាច់ ឡឹង តេះ ណាសារែត ?» ភីលីប ផា «ចុ ឡាំ ហៃ ពួយ អាញ់»។ ៤៧ ផះ យីស៊ូ ប៉ប័ ណាថានែល ឡាំ ប៉ាគ់ ចារ អ៊ែ អ៊ែ កាប ផា «ប៉ាណូស អា ឃឺ សុនសាត អ៊ីស្រាអ៊ែល តាទឹច ហង ឡាក់ អូ អ្លុ តាគ់ អំប៉្រគ័ អុះ»។ ៤៨ ណាថានែល អំប៉ញ់ លូ យីស៊ូ ផា «ណៃឃូ ញ៉ា ត្រគ់ អីស អន់ហ្នាល់ អាញ់ ?» យីស៊ូ តើល ផា «អាញ់ ប៉ប័ អីស ផះ អីស អ្វៃ ហះ អង់រឺម តើម ហ្រា អន់ទ្រួល ឡឹង ភីលីប បើ ឡាំ រ៉ះ កា អីស»។ ៤៩ ណាថានែល តើល អ៊ែ ផា «ណៃឃូ អីស ឃឺ គន ប‌៉្រ័ះ ប៊កកាតយ័ ឡាក់ សាដាច់ សុនសាត អ៊ីស្រាអ៊ែល តាទឹច ហង»។ ៥០ យីស៊ូ រ៉ះ កា អ៊ែ ផា «ញ៉ា អីស សឿ ញន កា អាញ់ រ៉ះ កា អីស ផា អាញ់ ប៉ប័ អីស អ្វៃ ហះ អង់រឺម តើម ហ្រា ណោះ ប ? អីស ចឹង ប៉ប័ សារ អំរ៉ាញ អឺញ កេង ខាក់ ក្វា ឡឹង អា ណាវ្គ»។ ៥១ កេះណោះ អ៊ែ រ៉ះ ណាវ្គ ផា «អាញ់ ប៉រ់ រ៉ះ កា អន់ដីស តាទឹច ផា អន់ដីស ចឹង ប៉ប័ ប៉្លៃង តាលុះ ព្វឹង ទឹប ទី មួត ប៊យ ប‌៉្រ័ះ ប៊កកាតយ័ ជឹរ ហាវ អ្វៃ អំប៉ាំង ប៉ាណូស អាញ់»។

២

សារ ពូ ប៉ាញ់សង់ ក្លោ កាម៉ាញ់ ប៉ាគ់ ស្រុក កាណា

១ ប៉ៃង ដារ់ ឡឹង ណោះ ទី ពូ ទ្រៀម ប៉ាញ់សង់ ពឹង ស្រុក កាណា កាណុង ខេត កាលីឡេ។ មើគ យីស៊ូ កា អ្វៃ ហះ ចារ ពូ ណោះ ដេល។ ២ ពូ កា ជៀក យីស៊ូ លូ សឹះ អ៊ែ ម៉ុត ពឹង ចារ ពូ ទ្រៀម ប៉ាញ់សង់ ណោះ ដេល។ ៣ ផះ ណោះ ពូ ទិ តាពែ ប៉្លៃ អង់កាច អូ ទី តាពែ អៃត។ មើគ យីស៊ូ រ៉ះ កា យីស៊ូ ផា «ពូ ទិ តាពែ កេះ»។ ៤ យីស៊ូ តើល មើគ អ៊ែ ផា «ញ៉ា ត្រគ់ អីស រ៉ះ សារ អា កា អាញ់ ? បើ ទឹល ដារ់ ត្រគ់ តាំបាង អន់ ពូ អន់ហ្នាល់ អាញ់ អុះ»។ ៥ មើគ យីស៊ូ រ៉ះ កា មួត ទុច តាំងឡា ហី ណោះ ផា «ផា អ៊ែ ប៉្រើ អន់ដីស ប៉្រគ័ នីចម័ ប៉្រគ័ ពួយ អ៊ែ ពិ»។ ៦ ហះ ចារ ណោះ ទី ព្រឺយ ពូ ប៉្រគ័ លូ អំហ្មោ ត្រោ កាតុ ឡាក់ សុនសាត អ៊ីស្រាអ៊ែល ចៃគ ទៀក សាំរ៉ាប់ រ៉ាវ តី លូ ឃឿង ខង អន់ ត្រគ់ លូ ចាបាប់ ប‌៉្រ័ះ។ កាណុង ម៉ោញ ព្រឺយ ចៃគ ទៀក ឃឺ ទី ១០០ លិត។ ៧ យីស៊ូ រ៉ះ កា មួត ទុច ណោះ ផា «ហគ់ អន់ដីស អោះ ទៀក ចៃគ ពឹង ព្រឺយ ទិ អា អន់ ប៉ាញ័ ពិ»។ មួត ទុច កា អោះ ទៀក ចៃគ ប៉ាញ័ ព្រឺយ លិរ តាទឹច។ ៨ យីស៊ូ រ៉ះ កា ពូ ផា «ហគ់ អន់ដីស វ៉ាល់ ទៀក អា ឡាំ ជឹន កា ម៉ៃគ ទុច ពិ»។ ពូ កា វ៉ាល់ ឡាំ ជឹន តាទឹច។ ៩ ផះ ម៉ៃគ ទុច អៃត សាំយ៉ាំង ទៀក ឡាក់ កេះ តាពែ ប៉្លៃ អង់កាច ណោះ កេះៗ អ៊ែ កា អើ បក់ ទី កាម៉ាញ់ ណោះ ពឹះ ប៉ាគ់ ចារ អ៊ែ។ ម៉ៃគ ទុច អូ អ្លុ អន់តគ់ កា ពូ ទី តាពែ អា ឡឹង ចំ អុះ ហះកា មួត ទុច ឡាក់ អោះ ទៀក ចៃគ ពឹង ព្រឺយ អ្លុ អន់តគ់។ ១០ កេះណោះ អ៊ែ កាប ផា «ពូ ទិឌូ ពូ ឃើយ អន់ តាពែ ប៉ាអាំ កា អំហ៊្មយ អៃត អន់ទ្រួល ប៉ាគ់ ពូ អៃត ប៉ាញឹល កេះ ណោះ ពូ អន់ តាពែ អូ សូវ ប៉ាអាំ ឡគ។ ហះកា អីស ញ៉ា ត្រគ់ អីស គម តាពែ ប៉ាអាំ ទឹល កិញអៀ នីអៀ ឡគ ?» ១១ អា ហង សារ អំរ៉ាញ អឺញ យីស៊ូ ប៉្រគ័ អន់ ពូ អន់ហ្នាល់ ឡាក់ អ៊ែ ប៉្រគ័ ប៉ាន់ដា ផះ អ៊ែ អ្វៃ ពឹង តេះ កាណា កាណុង ខេត កាលីឡេ ទឹប តាំបាង សារ ដាគ់ កេង ម៉ះ អ៊ែ។ មួត សឹះ អ៊ែ កា សឿ អ៊ែ ដេល។

១២ កេះណោះ អ៊ែ ឡាំ ប៉ាគ់ មឿង កាផានឹម មើគ អ៊ែ លូ មួត អុះៗ អ៊ែ លូ មួត សឹះ អ៊ែ កា ឡាំ អន់ឌូ ដេល ហះកា អន់ឌែ កា អ្វៃ ពឹង មឿង ណោះ ប៊ែត ដោច អូ ទុញ ដារ់ អុះ។

សារ យីស៊ូ ទ្រុះ ពូ ឡាច់ ឡឹង រ៉ោង រ៉ាម៉ះ

១៣ ផះ ណោះ ប៊ុន ទ្រួង គុន សុនសាត អ៊ីស្រាអ៊ែល កា ក្យាម័ ចឹង ទឹល ដារ់ កេះ យីស៊ូ កា ឡាំ ប៉ាគ់ មឿង យេរូសាឡឹម ឡគ។ ១៤ អ៊ែ ម៉ុត ពឹង ឡាន រ៉ោង រ៉ាម៉ះ ប‌៉្រ័ះ ប៉ប័ ពូ ប្រូ រ៉ក់ ប្រូ ចៀម ប្រូ អន់តើប លូ ប៉ប័ ពូ អ្វៃ តូរ័ លៀន។ ១៥ អ៊ែ អ្យក់ កាស៊ែ ប៉្រគ័ រ៉ាំងកេ័ះ ទ្រុះ ឡាច់ ពូ ឡឹង ឡាន រ៉ោង រ៉ាម៉ះ ប‌៉្រ័ះ ណោះ លូ អ៊ែ ទ្រុះ ឡាច់ ទឹប រ៉ក់ ទឹប ចៀម លូ តាឡក័ អ្លាត គ្រេ ពូ អ្វៃ តូរ័ លៀន ណោះ លៀន ពូ កា សីគ ទិ ហង។ ១៦ អ៊ែ កាប កា បក់ ប្រូ អន់តើប ផា «ហគ់ អ្យក់ ឡាច់ កាណាគ័ ទិ អា ពិ។ អូ អន់ អ្យក់ ហី ពឹ អាញ់ ប៉្រគ័ តាឡាត នីអៀ អុះ»។ ១៧ មួត សឹះ កាចាំង ឡឹង សារ ពូ ច្រាគ់ រ៉ះ កាណុង ផាប់ ប៉ានឹរ ប‌៉្រ័ះ ផា «អឺ ប‌៉្រ័ះ អាញ់ ទី សារ ប៉ាណាប ខាក់ ញន កា អាញ់ ប៉ិច កា ហី អីស»*។

១៨ ផះ ណោះ មួត ម៉ៃគ ណាំផា សុនសាត អ៊ីស្រាអ៊ែល អំប៉ញ់ អឺក កា អ៊ែ ផា «អីស ចឹង ប៉្រគ័ សារ អំរ៉ាញ អឺញ ញ៉ា ភឿ អន់ ញឹន អ្លុ អន់តគ់ ផា ប‌៉្រ័ះ ប៉្រើ អីស ប៉្រគ័ នែវ អា ?» ១៩ យីស៊ូ តើល អន់ឌែ ផា «ហគ់ យ៉ះ អ្លាត រ៉ោង រ៉ាម៉ះ អា អាញ់ ចឹង ប៉្រគ័ ណាវ្គ រ៉ាំងវ៉ាង ប៉ៃង ដារ់»។ ២០ អន់ឌែ តើល អ៊ែ ផា «ពូ ប៉្រគ័ រ៉ោង រ៉ាម៉ះ អា ទិ ៤៦ សាណាំ កាប៉ាច់ អីស ផា ចឹង ប៉្រគ័ ដឹង រ៉ាំងវ៉ាង ប៉ៃង ដារ់ ប ?» ២១ ហះកា តាទឹច អ៊ែ យីស៊ូ កាប ឡឹង ឡាកោ អ៊ែ ទៅ ពៀប ឡាក់ កា រ៉ោង រ៉ាម៉ះ ប‌៉្រ័ះ។ ២២ ប៉ាគ់ ប‌៉្រ័ះ តាគ់ អង់រ៉ីស សឹត យីស៊ូ ណោះ មួត សឹះ អ៊ែ កា កាចាំង ឡឹង សារ ញ៉ាៗ ឡាក់ អ៊ែ រ៉ះ ពែ អន់ឌែ កា សឿ សារ កាណុង ផាប់ ប៉ានឹរ ប‌៉្រ័ះ លូ សឿ ប៉ានឹរ យីស៊ូ ដេល។

២៣ ផះ យីស៊ូ អ្វៃ ពឹង មឿង យេរូសាឡឹម រ៉ាំងវ៉ាង ពូ ប៉្រគ័ ប៊ុន ទ្រួង ទី ប៉ាណូស អៀង ដូវ សឿ អ៊ែ ញន កា ពូ ប៉ប័ អ៊ែ ប៉្រគ័ សារ អំរ៉ាញ អឺញ អន់ កា ពូ អ្លុ អន់តគ់។ ២៤ ហះកា យីស៊ូ អូ សឿ ពូ អុះ ខង អ៊ែ អន់ហ្នាល់ ពុត ពៀក ប៉ាណូស ទិឌូ កេះ។ ២៥ អ៊ែ អូ តងកាន បក់ ពឿ រ៉ះ កា អ៊ែ ឡឹង ពុត ពៀក ប៉ាណូស អុះ ខង អ៊ែ អ្លុ ហ្លង់ ទិ សារ ញ៉ា ឡាក់ ទី កាណុង ពុត ពៀក ប៉ាណូស។

៣

សារ យីស៊ូ រ៉ះ ផា ប៉ាណូស ត្រគ់ កើត ណាវ

១ ផះ ណោះ ទី ប៉ាណូស ម៉ោញ ដូវ ពឹះ ឡឹង មួត ផារ៉ាស៊ី សិច អ៊ែ នីកូដេម ឡាក់ កាំឡាំង ម៉ៃគ ណាំផា សុនសាត អ៊ីស្រាអ៊ែល។ ២ ប៉ាគ់ កាម៉ាំង អ៊ែ ឡាំ ចាចាក ប៉ាគ់ យីស៊ូ អ៊ែ កាប ផា «ណៃឃូ ញឹន អ្លុ អន់តគ់ ផា អីស ឃឺ ណៃឃូ ពឹះ ឡឹង ប‌៉្រ័ះ ប៊កកាតយ័ តាទឹច ហង ខង សារ អំរ៉ាញ អឺញ កេង ខាក់ ឡាក់ អីស ប៉្រគ័ ណោះ អូ ទី ពឿ អ្លុ ប៉្រគ័ អុះ ផា អូ ទី ប‌៉្រ័ះ ប៊កកាតយ័ អ្វៃ អន់ឌូ លូ អ៊ែ»។ ៣ យីស៊ូ តើល អ៊ែ ផា «អាញ់ ប៉រ់ រ៉ះ កា អីស តាទឹច ផា ពឿ អូ កើត ណាវ * អ៊ែ ណោះ ចឹង អូ ទី ប‌៉្រ័ះ ប៊កកាតយ័ រ៉ាំងហៃ រ៉ាំងខ្យា អុះ»។ ៤ វគ័ នីកូដេម តើល អ៊ែ ផា «ប៉ាណូស ក្រាគ់ កេះ នីចម័ ចឹង អ្លុ កើត ម៉ោញ ទង ណាវ្គ ? ពូ អូ អ្លុ ម៉ុត កាណុង វ៉ាច់ មើគ កេះណោះ កើត ណាវ្គ អុះ»។ ៥ យីស៊ូ តើល អ៊ែ ផា «អាញ់ ប៉រ់ រ៉ះ កា អីស តាទឹច ផា ប៉ាណូស អូ កើត ឡឹង ទៀក † លូ ឡឹង ប៉ាង៉ាត័ ប៉ាលឹង ប‌៉្រ័ះ អ៊ែ ណោះ អូ អ្លុ ម៉ុត អន់ ទី ប‌៉្រ័ះ ប៊កកាតយ័ រ៉ាំងហៃ រ៉ាំងខ្យា អុះ។ ៦ ពឿ កើត ឡាច់ ឡឹង ប៉ាណូស អ៊ែ ណោះ អ្វៃ កា ប៉ាណូស ដោច ហង កាប៉ាច់ បក់ កើត ឡឹង ប៉ាង៉ាត័ ប៉ាលឹង ប‌៉្រ័ះ អ៊ែ កេះ គន ប‌៉្រ័ះ ហង។ ៧ ទឹល នីណោ័ះ ជែ ញម ហង កា អាញ់ រ៉ះ កា អីស ផា អន់ដីស ត្រគ់ កើត ណាវ ណោះ។ ៨ ខ្យាល ប៉ិច ពឹះ ឡឹង ចំ កា ទី អីស កាតាំង ខ្យាល ដេល ហះកា អូ អ្លុ កា អ៊ែ ពឹះ ឡឹង ចំ ឡាំ ប៉ាគ់ ចំ អុះ។ កាប៉ាច់ ប៉ាណូស ឡាក់ កើត ឡឹង ប៉ាង៉ាត័ ប៉ាលឹង ប‌៉្រ័ះ កា និះទៅ ដេល»។ ៩ វគ័ នីកូដេម អំប៉ញ់ ណាវ្គ ផា «សារ ទិ អា ចឹង អ្លុ កើត នីចម័ ?» ១០ យីស៊ូ តើល អ៊ែ ផា «អីស ឡាក់ ណៃឃូ សុនសាត អ៊ីស្រាអ៊ែល ញ៉ា ត្រគ់ អីស អូ អ្លុ ឡឹង សារ អា ? ១១ អាញ់ ប៉រ់ រ៉ះ កា អីស តាទឹច ញឹន កាប ឡឹង សារ ញ៉ា ឡាក់ ញឹន អ្លុ ញឹន រ៉ះ ឡឹង សារ ញ៉ា ឡាក់ ញឹន ប៉ប័ ហះកា អន់ដីស អូ សឿ សារ ញឹន រ៉ះ ណោះ អុះ។ ១២ អាញ់ រ៉ះ សារ ញ៉ា ឡាក់ ទី ពឹង អង់កក់ តេះ អា ហះកា អន់ដីស អូ សឿ អុះ សាឡង់ ផា អាញ់ រ៉ះ សារ ឡាក់ ទី ពឹង ប៉្លៃង ហ៊ែង ខាក់ អន់ដីស ចឹង អូ សឿ ត័ះ។ ១៣ អូ ទី បក់ ពឿ ឃើយ ហាវ ពឹង ប៉្លៃង អុះ ទី ដឹង ប៉ាណូស អាញ់ អា ហង ឡាក់ ជឹរ ឡឹង ប៉្លៃង។ ១៤ ផះ អ្វៃ ប៉ាគ់ ស៊្រែ តីស ពែ វគ័ ម៉ូសេ លឺក ពិះ សាប៉ាន័ នីចម័ ‡ ពូ ចឹង លឺក ប៉ាណូស អាញ់ នីណោ័ះ ដេល ១៥ ភឿ អន់ ទិ បក់ សឿ អាញ់ ទី អាញុ រ៉ីស លើយ»។

១៦ ប‌៉្រ័ះ ប៊កកាតយ័ ប៉ិច កា ប៉ាណូស កាខាក់ បះ អ៊ែ អន់ គន អ៊ែ ដឹង ម៉ោញ ភឿ អន់ ទិ បក់ សឿ គន អ៊ែ ទី អាញុ រ៉ីស លើយ ឃឺ អូ អន់ អន់ឌែ តោ័ អុះ។ ១៧ ប‌៉្រ័ះ ប៊កកាតយ័ ប៉្រើ គន អ៊ែ ជឹរ ពឹង អង់កក់ តេះ អា អូ ត្រគ់ ពឹះ ចៃគ ថូត ប៉ាណូស អុះ ឃឺ អន់ ប៉ាណូស ពឹង អង់កក់ តេះ អា ទី ប‌៉្រ័ះ តង័ ញន កា គន អ៊ែ។ ១៨ បក់ សឿ អ៊ែ អូ ត្រគ់ ទី ថូត អុះ កាប៉ាច់ បក់ អូ សឿ អន់ឌែ ទី ថូត កេះ ខង អន់ឌែ អូ សឿ គន ប‌៉្រ័ះ ប៊កកាតយ័ ដឹង ម៉ោញ។ ១៩ ប‌៉្រ័ះ ចឹង ចៃគ ថូត ប៉ាណូស ខង តាតារ ជឹរ ពឹង អង់កក់ តេះ កេះ ហះកា ប៉ាណូស ប៉ិច កា ម៉ាម៉ាំង ក្វា ឡឹង ប៉ិច កា តាតារ ខង ទិ សារ អន់ឌែ ប៉្រគ័ ស៊ុត កា អូ ដាគ់។ ២០ ទិ មួត បក់ ប៉្រគ័ សារ អូ ដាគ់ អន់ឌែ អូ ណីស កា តាតារ អុះ លូ អូ ឡាំ ប៉ាគ់ ចារ តាតារ ដេល ខង អ្យូគ កា ពូ ប៉ប័ សារ អូ ដាគ់ ឡាក់ អន់ឌែ ប៉្រគ័ ណោះ។ ២១ ហះកា ទិ បក់ ប៉្រគ័ ពួយ សារ ត្រង់ អន់ឌែ ឡាំ ណាំង ចារ តាតារ ភឿ អន់ ពូ ប៉ប័ ផា ប‌៉្រ័ះ ប៊កកាតយ័ ប៉្រគ័ សារ ដាគ់ ពឹង អន់ឌែ តាទឹច។

សារ វគ័ យូហាន រ៉ះ សារ យីស៊ូ

២២ កេះណោះ យីស៊ូ លូ មួត សឹះ អ៊ែ ចាក ឡាំ ប៉ាគ់ ស្រុក អន់ទៀគៗ កាណុង ខេត យូដា អ៊ែ អ្វៃ ហះ ណោះ អន់ឌូ លូ សឹះ អ៊ែ ទឹប ប៉ាំងហុំ ពូ ដេល។ ២៣ កាប៉ាច់ យូហាន អ៊ែ កា ប៉ាំងហុំ ពូ ហះ អេណូន ក្យាម័ តេះ សាលីម ខង ហះ ចារ ណោះ ទី ទៀក អៀង លូ ទី ពូ ប៉ាណាំ គួប ឡាំ ប៉ាគ់ អ៊ែ ណោះ អ៊ែ កា ប៉ាំងហុំ ពូ។ ២៤ រ៉ាំងវ៉ាង ណោះ យូហាន បើ ត្រគ់ ខុក អុះ។

២៥ ផះ ណោះ មួត សឹះ យូហាន លូ សុនសាត អ៊ីស្រាអ៊ែល ម៉ោញ ដូវ ណាវ្គ អ្វៃ ប៉ាគែក លូ គួប ឡឹង សារ រ៉ាវ ឡាកោ គុន តាឡាប័ ឃើយ សុនសាត អ៊ីស្រាអ៊ែល។ ២៦ សឹះ យូហាន កា ប៉ាណាំ គួប ឡាំ ប៉ាគ់ យូហាន លូ រ៉ះ ផា «ណៃឃូ កាម៉ាក័ បក់ អ្វៃ លូ អីស ប៉ាគ់ ហាង តោ ទ្រូង ទៀក យដាន់ ផះ រ៉ាំងវ៉ាង ដារ់ អន់ទ្រួល ពែ ឃឺ ប៉ាណូស ឡាក់ អីស ទី រ៉ះ ណោះ ពែ ហៃ កិញអៀ អា អ៊ែ ផះ អ្វៃ ប៉ាំងហុំ ពូ ដេល ទី ប៉ាណូស អៀង ដូវ ប៉ាណាំ គួប ឡាំ ប៉ាគ់ ចារ អ៊ែ»។ ២៧ យូហាន តើល អន់ឌែ ផា «ផា ប‌៉្រ័ះ ប៊កកាតយ័ អូ អន់ អូ ទី ពឿ អ្លុ ប៉្រគ័ ង៉ារ ញ៉ា អុះ។ ២៨ អន់ដីស តាំងឡា កាតាំង កេះ អាញ់ រ៉ះ កា អន់ដីស ផា "អាញ់ អូ ត្រគ់ បក់ ប‌៉្រ័ះ រ៉ើស អន់ ប៉្រគ័ សាដាច់ អុះ ហះកា ប‌៉្រ័ះ ប៊កកាតយ័ ប៉្រើ អាញ់ ពឹះ អន់ទ្រួល ឡឹង អ៊ែ"។ ២៩ ប៉ាន់ដឹប ផា ពូ ប៉ាញ់សង់ ក្លោ កាម៉ាញ់ គួប កាម៉ាក័ ឡាក់ អ្វៃ អន់ឌូ លូ បក់ ទី កាម៉ាញ់ ណោះ អ៊ែ ហោក រ៉គ់ ខាក់ ញន កា កាតាំង ប៉ានឹរ បក់ ទី កាម៉ាញ់ ណោះ ទឹល នីណោ័ះ អាញ់ ហោក រ៉គ់ កាខាក់ កា ប៉ប័ យីស៊ូ ពៀប ឡាក់ កា គួប បក់ ទី កាម៉ាញ់ ណោះ ដេល។ ៣០ អ៊ែ ណោះ ត្រគ់ កើត តីស កេង កាប៉ាច់ អាញ់ ត្រគ់ កើត ថិ ឡគ»។

៣១ បក់ ជឹរ ឡឹង ប៉្លៃង ណោះ អ៊ែ រ៉ាំងហៃ កាណាគ័ ញ៉ាៗ ទិណោ័ះ។ បក់ អ្វៃ ពឹង អង់កក់ តេះ អា ពូ អូ ហ្លង់ សារ ប‌៉្រ័ះ ពូ កាប ដឹង សារ ពឹង អង់កក់ តេះ អា។ ហះកា បក់ ជឹរ ឡឹង ប៉្លៃង អ៊ែ រ៉ាំងហៃ កាណាគ័ ញ៉ាៗ ទិណោ័ះ។ ៣២ អ៊ែ រ៉ះ ឡឹង សារ ញ៉ាៗ ឡាក់ អ៊ែ ទី ប៉ប័ លូ ទី កាតាំង ហះកា អូ ទី ពឿ ចៃ សឿ សារ អ៊ែ រ៉ះ ណោះ អុះ។ ៣៣ ហះកា បក់ ចំ ចៃ សឿ សារ អ៊ែ រ៉ះ បក់ ណោះ រ៉ះ ប៉ាឡាក់ ផា ប‌៉្រ័ះ ប៊កកាតយ័ ត្រង់ តាទឹច។ ៣៤ បក់ ប‌៉្រ័ះ ប៊កកាតយ័ ប៉្រើ ពឹះ ណោះ អ៊ែ រ៉ះ ឡឹង ប៉ានឹរ ប‌៉្រ័ះ ប៊កកាតយ័ ខង ប‌៉្រ័ះ ប៊កកាតយ័ អន់ ប៉ាង៉ាត័ ប៉ាលឹង អ៊ែ កា បក់ ណោះ លើយៗ ៣៥ ឃឺ ប‌៉្រ័ះ ប៊កកាតយ័ ប៉ិច កា គន អ៊ែ ណោះ ហង បះ អ៊ែ មប កាណាគ័ ញ៉ា ទិណោ័ះ អន់ កា គន អ៊ែ រ៉ាំងហៃ។ ៣៦ ទឹល នីណោ័ះ ពឿ ចៃ សឿ គន ប‌៉្រ័ះ បក់ ណោះ ចឹង ទី អាញុ រ៉ីស លើយ ហះកា បក់ ចំ អូ ចៃ សឿ គន ប‌៉្រ័ះ បក់ ណោះ ចឹង អូ ទី អាញុ រ៉ីស អុះ ឃឺ ប‌៉្រ័ះ ប៊កកាតយ័ អឺក កា អ៊ែ ហង។

៤

សារ យីស៊ូ កាកាប លូ អង់កាន់ សុនសាត សាម៉ារី

១-៣ មួត ផារ៉ាស៊ី កាតាំង ពូ រ៉ះ ផា យីស៊ូ ទី សឹះ អៀង ឡឹង យូហាន លូ ប៉ាំងហុំ ពូ កា អៀង ដេល។ ផះ យីស៊ូ អ្លុ អន់តគ់ ឡឹង សារ ណោះ អ៊ែ ចាក ឡាច់ ឡឹង ខេត យូដា សឹត ប៉ាគ់ ខេត កាលីឡេ ឡគ។ តាទឹច អ៊ែ យីស៊ូ អូ ទី ប៉ាំងហុំ ពូ អ៊ែ ទៅ អុះ ឃឺ មួត សឹះ អ៊ែ ប៉ាំងហុំ ពូ។

៤ ផះ អ៊ែ សឹត ណោះ អ៊ែ ចាក ទ្រង ស្រុក សុនសាត សាម៉ារី។ * ៥ អ៊ែ កា ចាក ទឹល ប៉ាគ់ ស្រុក ម៉ោញ សិច ស៊ូខារ ពឹង ខេត សាម៉ារី ក្យាម័ ម៉ីរ វគ័ យ៉ាកុប ជែក អន់ កា គន អ៊ែ យូស៊ែប សើគ ពែ។ ៦ ហះ ចារ ណោះ ទី ទៀក អន់ដូង័ ម៉ោញ សិច អន់ដូង័ យ៉ាកុប។ ប៉ាគ់ យីស៊ូ ក្លេ័ះ ចាក កេះ អ៊ែ កា រ៉ាឡូវ អង់អ្វៃ ពឹង ពឹរ អន់ដូង័ ណោះ ផះ ណោះ ឃឺ ដារ់ ប៉ង់ កេះ។

៧ ផះ ណោះ ទី អង់កាន់ សុនសាត សាម៉ារី ម៉ោញ ដូវ ជឹរ អោះ ទៀក យីស៊ូ កាកាប លូ អ៊ែ ផា «ប៉រ់ អៃត ទៀក បាប៊ែត ណើ» ៨ ខង មួត សឹះ អ៊ែ ឡាំ ទិ ប៉ាគ់ ស្រុក ភឿ ណាំង តាច់ សាណា។ ៩ អង់កាន់ សុនសាត សាម៉ារី តើល អ៊ែ ផា «អីស សុនសាត អ៊ីស្រាអ៊ែល ញ៉ា ត្រគ់ អីស ប៉រ់ អៃត ទៀក អាញ់ ឡាក់ អង់កាន់ សុនសាត សាម៉ារី នីអៀ ឡគ ?» ខង សុនសាត អ៊ីស្រាអ៊ែល លូ សុនសាត សាម៉ារី អូ ត្រគ់ គួប សោប អុះ។ ១០ យីស៊ូ តើល អ៊ែ ផា «ផា អីស អន់ហ្នាល់ សារ ប‌៉្រ័ះ ប៊កកាតយ័ អន់ លូ អន់ហ្នាល់ អាញ់ ឡាក់ ប៉រ់ អៃត ទៀក អា ណោះ អីស ចឹង ប៉រ់ ទៀក ឡឹង អាញ់ ឡគ អាញ់ ចឹង អន់ ទៀក កា អីស ឃឺ ទៀក អន់ អាញុ រ៉ីស †»។ ១១ អង់កាន់ ណោះ តើល ផា «អឺ ក្លឹញ អីស អូ ទី កាណាគ័ ញ៉ា ចឹង អោះ ទៀក អុះ អន់ដូង័ អា កា ជ្រុ ទឹល នីណោ័ះ ឡឹង ចំ អីស ចឹង ទី ទៀក ឡាក់ អន់ អាញុ រ៉ីស ណោះ ? ១២ ញ៉ា អីស កេង ឡឹង យ៉ាកុប ឡាក់ វគ័ ពិន ប ? អ៊ែ អន់ ទៀក អន់ដូង័ អា កា ញឹន អៃត។ វគ័ យ៉ាកុប លូ គន សោ អ៊ែ អន់ឌែ អៃត ទៀក អា ចៀម ប៉ារ់ពេ រ៉ក់ អ៊ែ កា អៃត ទៀក អន់ដូង័ អា ដេល»។ ១៣ យីស៊ូ តើល អ៊ែ ផា «ទិ បក់ អៃត ទៀក អា អ្វៃ កា ហ៊្រែង ទៀក ណាវ្គ។ ១៤ ហះកា ទិ បក់ អៃត ទៀក អាញ់ អន់ ណោះ ពូ ចឹង អូ ហ៊្រែង ណាវ្គ អុះ ខង ទៀក អាញ់ អន់ ណោះ ចឹង កើត ត្រោម ទៀក ពឹង អ៊ែ ណោះ ឡាក់ ប៉្លោហ ឡាច់ អន់ អាញុ រ៉ីស លើយ»។ ១៥ អង់កាន់ ណោះ តើល អ៊ែ ផា «អឺ ក្លឹញ អន់ ទៀក ណោះ កា អាញ់ ណើ ភឿ ជែ អន់ អាញ់ ហ៊្រែង ទៀក លូ ជឹរ អោះ ទៀក ប៉ាគ់ អន់ដូង័ អា ណាវ្គ»។ ១៦ យីស៊ូ រ៉ះ កា អ៊ែ ផា «ហគ់ ឡាំ អើ ក្លោ អីស ពឹះ ប៉ាគ់ អា»។ ១៧ អង់កាន់ ណោះ តើល ផា «អាញ់ អូ ទី ក្លោ អុះ»។ យីស៊ូ តើល អ៊ែ ផា «អីស ផា អូ ទី ក្លោ នីអៀ ត្រគ់ ហង ១៨ ខង អីស ឃើយ ទី ក្លោ ប៉ាតាម័ កេះ កាម៉ាក័ ឡាក់ អ្វៃ អន់ឌូ លូ អីស រ៉ប់ ដារ់ អា អូ ត្រគ់ ក្លោ អីស អុះ អីស កាប អា ត្រង់ តាទឹច ហង»។ ១៩ អង់កាន់ ណោះ តើល ផា «អឺ ក្លឹញ អាញ់ ឃឹត ផា អីស ឃឺ រ៉ាគឹយ ប‌៉្រ័ះ តាទឹច។ ២០ មួត វគ័ ញឹន ប៉ាណាំ គួប សាំប‌៉័ះ រ៉ាម៉ះ ប‌៉្រ័ះ ប៊កកាតយ័ ពឹង ប៉ានឹម អា ហះកា មួត សុនសាត អ៊ីស្រាអ៊ែល អន់ដីស ឌុ កាប ផា ត្រគ់ ឡាំ សាំប‌៉័ះ រ៉ាម៉ះ ប‌៉្រ័ះ ប៉ាគ់ មឿង យេរូសាឡឹម តោ»។ ២១ យីស៊ូ តើល អង់កាន់ ណោះ ផា «អឺ ណាង ហគ់ អីស សឿ អាញ់ ពិ ប៉ាគ់ ដារ់ កាំឡត់ ទៀ អូ ត្រគ់ ពឹង ប៉ានឹម អា លើ ប៉ាគ់ មឿង យេរូសាឡឹម តោ អុះ អន់ដីស ចឹង ឡាំ សាំប‌៉័ះ ប៉ានេ ប‌៉្រ័ះ ឡាក់ ពឹ ណោះ។ ២២ អន់ដីស អូ អន់ហ្នាល់ ប‌៉្រ័ះ ឡាក់ អន់ដីស សាំប‌៉័ះ ប៉ានេ ណោះ អុះ ហះកា ញឹន អន់ហ្នាល់ ប‌៉្រ័ះ ឡាក់ ញឹន សាំប‌៉័ះ ប៉ានេ ខង សារ ប‌៉្រ័ះ តង័ កើត ឡាច់ ឡឹង សុនសាត អ៊ីស្រាអ៊ែល។ ២៣ ហះកា ចឹង ទឹល ដារ់ កាំឡត់ ឃឺ កិញអៀ អា ហង មួត បក់ ចឹង សាំប‌៉័ះ ប៉ានេ តាទឹច អន់ឌែ ចឹង សាំប‌៉័ះ ប៉ានេ ប‌៉្រ័ះ ឡាក់ ពឹ គុន ប៉ាង៉ាត័ ប៉ាលឹង លូ ពួយ សារ តាទឹច ខង ពឹ ប៉ិច កា ពូ សាំប‌៉័ះ ប៉ានេ អ៊ែ នែវ អា ហង។ ២៤ ប‌៉្រ័ះ ប៊កកាតយ័ ឃឺ ប៉ាង៉ាត័ ប៉ាលឹង ខ អា ហង បះ ទិ បក់ សាំប‌៉័ះ ប៉ានេ អ៊ែ ត្រគ់ សាំប‌៉័ះ ប៉ានេ គុន ប៉ាង៉ាត័ ប៉ាលឹង លូ ពួយ សារ តាទឹច»។ ២៥ អង់កាន់ ណោះ តើល ផា «អាញ់ អ្លុ កេះ កា មេស៊ី ចឹង ពឹះ» មេស៊ី អា ឃឺ បក់ ប‌៉្រ័ះ រ៉ើស អន់ ប៉្រគ័ សាដាច់។ «ប៉ាគ់ អ៊ែ ពឹះ ទឹល ទៀ ណោះ អ៊ែ ចឹង រ៉ះ អន់ ញឹន អ្លុ គ្រឹប សារ»។ ២៦ យីស៊ូ តើល អង់កាន់ ណោះ ផា «ឃឺ អាញ់ ឡាក់ ផះ អ្វៃ កាកាប លូ អីស អា ហង»។

២៧ ផះ ណោះ មួត សឹះ កា ពឹះ ទឹល ប៉ប័ អ៊ែ ផះ កាកាប លូ អង់កាន់ នីណោ័ះ អន់ឌែ ញម ខាក់ ‡ ហះកា អូ ទី ពឿ អំប៉ញ់ អ៊ែ ផា «អីស អំប៉ញ់ ណាំង ញ៉ា ?» លើ ផា «ញ៉ា ត្រគ់ អីស កាកាប លូ អង់កាន់ អា ?» ២៨ អង់កាន់ ណោះ កា អ្លាត ព្រឺយ អោះ ទៀក កា ចាក ម៉ុត ពឹង ស្រុក រ៉ះ លូ កាំឡាំង ផា ២៩ «ពិ ឡាំ ហៃ កាម៉ាក័ ម៉ោញ ដូវ ប៉ាគ់ តោ អ៊ែ អ្លុ រ៉ះ ទិ សារ ញ៉ា ឡាក់ អាញ់ ទី ប៉្រគ័។ អ៊ែ ណោះ ហង តាម ហៃ បក់ ប‌៉្រ័ះ រ៉ើស អន់ ប៉្រគ័ សាដាច់ ណោះ»។ ៣០ ពូ កា ឡាច់ ឡឹង ស្រុក ឡាំ ប៉ាគ់ ចារ យីស៊ូ។

៣១ ផះ ណោះ មួត សឹះ ផា កា យីស៊ូ «ពិ ណៃឃូ សា សាណា»។ ៣២ ហះកា យីស៊ូ តើល អន់ឌែ ផា «អាញ់ ទី សាណា សា កេះ ឃឺ សាណា ឡាក់ អន់ដីស អូ អន់ហ្នាល់»។ ៣៣ មួត សឹះ កាកាប លូ គួប អន់ឌែ ផា «ទី ពូ ឡាំ អន់ សាណា កា អ៊ែ សា កេះ ត័ះ»។ ៣៤ យីស៊ូ តើល អន់ឌែ ផា «សាណា អាញ់ ឃឺ ប៉្រគ័ ពួយ ពុត ប‌៉្រ័ះ ប៊កកាតយ័ ឡាក់ ប៉្រើ អាញ់ ពឹះ លូ តាគ់ អង់កេះ ង៉ារ អ៊ែ អន់ កេះ។ ៣៥ អន់ដីស ឌុ កាប ផា "អ្វៃ ប៉្វាន់ ខៃ ណាវ្គ ទឹល ថុន ច្រូត័ ហង" ហះកា អាញ់ ប៉រ់ រ៉ះ កា អន់ដីស ផា ហគ់ អន់ដីស ហៃ ប៉ាគ់ ម៉ីរ តោ ហៃ ពៀ ទុំ បគ័ ច្រូត័ កេះ។ ៣៦ កិញអៀ អា បក់ ច្រូត័ កា ទី ខា ពូ ច្វាល់ អ៊ែ ដេល។ អ៊ែ អើ ប៉ាតុំ ប៉ាណូស អន់ ទី អាញុ រ៉ីស លើយ ពៀប ឡាក់ កា ពូ ច្រូត័ ប៉ាតុំ ពៀ ដេល ទឹល នីណោ័ះ ទឹប បក់ សាមូល ទឹប បក់ ច្រូត័ អន់ឌែ ហោក រ៉គ់ ទិឌូ ៣៧ ត្រគ់ ឡាក់ កា ពូ កាប ផា "ម៉ោញ ដូវ សាមូល ម៉ោញ ណាវ្គ ច្រូត័"។ ៣៨ អាញ់ ប៉្រើ អន់ដីស ច្រូត័ ពៀ ពឹង ម៉ីរ ឡាក់ អន់ដីស អូ ទី ប៉្រគ័ ង៉ារ ក្លេ័ះ អុះ ឃឺ ពូ អន់ទៀគ ឡាក់ ប៉្រគ័ ង៉ារ ក្លេ័ះ អន់ដីស កា ម៉ុត អន់ឌូ លូ ង៉ារ អន់ឌែ ណោះ ដេល»។§

៣៩ ទី មួត សុនសាត សាម៉ារី អៀង ដូវ កាណុង ស្រុក ណោះ សឿ យីស៊ូ ញន កា ប៉ានឹរ អង់កាន់ ណោះ ផា «កាម៉ាក័ ណោះ អ៊ែ អ្លុ រ៉ះ ទិ សារ ញ៉ា ឡាក់ អាញ់ ទី ប៉្រគ័»។ ៤០ ខ អា ហង ផះ មួត សុនសាត សាម៉ារី ឡាំ ប៉ាគ់ ចារ យីស៊ូ អន់ឌែ ឡោម ជៀក អ៊ែ អ្វៃ លូ អន់ឌែ អ៊ែ កា ភម អ្វៃ លូ អន់ឌែ ហះ ណោះ ពៀរ ដារ់។ ៤១ ទី ប៉ាណូស អៀង ឡឹង ណោះ ណាវ្គ សឿ យីស៊ូ ញន កា កាតាំង ប៉ានឹរ យីស៊ូ តាំងឡា រ៉ះ។ ៤២ ពូ កាកាប លូ អង់កាន់ ណោះ ផា «កិញអៀ អា ញឹន សឿ អូ ត្រគ់ ញន កា ប៉ានឹរ អីស រ៉ះ ណោះ អុះ ឃឺ ញន កា ញឹន ទី កាតាំង ប៉ានឹរ អ៊ែ តាំងឡា លូ ញឹន សឿ ផា អ៊ែ ឃឺ បក់ តង័ ប៉ាណូស ពឹង អង់កក់ តេះ តាទឹច ហង»។

៤៣ ពៀរ ដារ់ ឡឹង ណោះ យីស៊ូ ចាក ឡាច់ ឡឹង ស្រុក ណោះ ឡាំ ប៉ាគ់ ខេត កាលីឡេ ឡគ។ ៤៤ ផះ អន់ទ្រួល ពែ អ៊ែ កាប ផា «អូ ទី រ៉ាគឹយ ប‌៉្រ័ះ អ៊ែ ចំ ពូ អ្យិល កូត័ កា អ៊ែ កាណុង សុនសាត អ៊ែ ទៅ អុះ»។ ៤៥ ប៉ាគ់ អ៊ែ ទឹល ខេត កាលីឡេ កេះ កាំឡាំង មួត ពឹង ខេត ណោះ ហាប់ អ៊ែ ខង ពូ ប៉ប័ សារ អំរ៉ាញ អឺញ កេង ខាក់ ឡាក់ អ៊ែ តាំបាង ផះ រ៉ាំងវ៉ាង ប៊ុន ទ្រួង ពឹង មឿង យេរូសាឡឹម ពែ ខង អន់ឌែ កា ឡាំ ប៉្រគ័ ប៊ុន ណោះ ដេល។

សារ យីស៊ូ តាគ់ អន់ដាគ់ គន ប៉ាណូស បក់ ប៉្រគ័ កាន តីស

៤៦ កេះណោះ អ៊ែ សឹត ប៉ាគ់ ស្រុក កាណា កាណុង ខេត កាលីឡេ ម៉ោញ ទង ណាវ្គ ឡាក់ ស្រុក អ៊ែ ប៉្រគ័ អន់ ទៀក កេះ តាពែ ប៉្លៃ អង់កាច ពែ។ អ្វៃ ប៉ាគ់ មឿង កាផានឹម ទី ប៉ាណូស ម៉ោញ ដូវ ប៉្រគ័ កាន រ៉ាតីស គន កាម៉ាក័ អ៊ែ អីគ។ ៤៧ សាគ់ អ៊ែ អ្លុ អន់តគ់ ផា យីស៊ូ ពឹះ ឡឹង ខេត យូដា ទឹល ប៉ាគ់ ខេត កាលីឡេ កេះ អ៊ែ កា ឡាំ ប៉ាគ់ ចារ យីស៊ូ ឡូត ឡោម ជៀក ឡាំ តាគ់ អន់ដាគ់ គន អ៊ែ ឡាក់ អីគ ប៊ែត ចឹង តោ័ ណោះ អន់ ដាគ់។ ៤៨ យីស៊ូ តើល អ៊ែ ផា «ផា អន់ដីស អូ ប៉ប័ សារ អំរ៉ាញ អឺញ កេង ខាក់ អន់ដីស ចឹង អូ សឿ អុះ»។ ៤៩ ប៉ាណូស ណោះ តើល ផា «អឺ ពឹ តាំងឡា ប៉រ់ អីស ឡាំ កិញអៀ ហង អន់ទៀ អ្យូគ គន អាញ់ តោ័»។ ៥០ យីស៊ូ រ៉ះ កា អ៊ែ ផា «ហគ់ សឹត ពិ គន អីស ចឹង អ្វៃ រ៉ីស អូ តោ័ អុះ»។ កាម៉ាក័ ណោះ កា សឿ ប៉ានឹរ យីស៊ូ អ៊ែ កា សឹត តាទឹច។ ៥១ ផះ អ៊ែ ចាក រទ្រង សឹត ប៉ាគ់ ហី មួត ទុច អ៊ែ ឡាំ រ៉ះ កា អ៊ែ ផា «គន អីស ដាគ់ កេះ»។ ៥២ អ៊ែ អំប៉ញ់ មួត ទុច ប៉ិច អ្លុ អន់តគ់ ផា គន អ៊ែ ដាគ់ អីគ ណោះ ដារ់ ចំ មង ប៉ុប ចំ។ មួត ទុច រ៉ះ ផា «អ៊ែ ដាគ់ អីគ ដារ់ សើគ ពែ ផះ ដារ់ សិ មង ម៉ោញ»។ ៥៣ អ៊ែ កា កាចាំង ផា ផះ មង ប៉ុប ណោះ ហង យីស៊ូ រ៉ះ កា អ៊ែ ផា «គន អីស ចឹង អ្វៃ រ៉ីស អូ តោ័ អុះ»។ ទឹល នីណោ័ះ អ៊ែ លូ ខាប់ខួ ហី ក្រាន អ៊ែ ទិឌូ កា សឿ យីស៊ូ។ ៥៤ ពៀរ ទង ហះ អា ហង យីស៊ូ ប៉្រគ័ សារ អំរ៉ាញ អឺញ អ្វៃ ពឹង ខេត កាលីឡេ។ អ៊ែ ប៉្រគ័ សារ អា ផះ រ៉ាំងវ៉ាង អ៊ែ សឹត ឡឹង ខេត យូដា ទឹល ប៉ាគ់ ខេត កាលីឡេ ណាវ្គ។

៥

សារ យីស៊ូ តាគ់ អន់ដាគ់ ប៉ាណូស អីគ ប៉ាគ់ ទៀក ស្រះ

១ អន់តីគ ឡឹង ណោះ ណាវ្គ យីស៊ូ ឡាំ ប៉ាគ់ មឿង យេរូសាឡឹម ខង ទី ប៊ុន សុនសាត អ៊ីស្រាអ៊ែល។ ២ ពឹង មឿង យេរូសាឡឹម ណោះ ទី ទៀក ស្រះ ម៉ោញ ចារ ក្យាម័ ហះ អំប៉ារ ចៀម ឡាក់ ពូ អន់ សិច ពួយ សុនសាត ហេព្រឺ ផា បេថេសាដា រសានែង ទៀក ស្រះ ណោះ ទី រ៉ោង ប៉ាតាម័។ ៣-៤ ទី ប៉ាណូស អៀង អ្វៃ ពឹង រ៉ោង ណោះ បក់ អន់ដា អីគ ព្លុ បក់ អន់ដា ប៊្លែល ម៉ាត់ បក់ អន់ដា កាជក ជុង តី បក់ អន់ដា តោ័ ជុង តី។ * ៥ អ្វៃ ហះ ចារ ណោះ ទី កាម៉ាក័ ម៉ោញ ដូវ អ៊ែ អីគ ទុញ ៣៨ សាណាំ កេះ។ ៦ ផះ យីស៊ូ ប៉ប័ អ៊ែ តៃប ពឹង ចារ ណោះ យីស៊ូ កា អ្លុ អន់តគ់ ផា អ៊ែ អ្វៃ ហះ ណោះ ទុញ កេះ ណោះ យីស៊ូ អំប៉ញ់ លូ អ៊ែ ផា «អីស ប៉ិច កា ដាគ់ ដេល ប ?» ៧ ប៉ាណូស ណោះ តើល ផា «អឺ អុះ ផះ ទៀក សាំប៉ត់ អូ ទី ពឿ ប៉ោក អាញ់ អន់ ជឹរ ពឹង ទៀក ស្រះ ណោះ អុះ ផះ អាញ់ ឡាំ ទឹល ប៉ាគ់ ទៀក ណោះ ទី ពូ ម៉ុត អន់ទ្រួល ឡឹង អាញ់ កេះ»។ ៨ យីស៊ូ រ៉ះ កា អ៊ែ ផា «ហគ់ អ្យូវ អន់តាវ អ្យក់ ត្រិ អីស ណោះ ចាក សឹត ពិ»។ ៩ ផាឌី កាម៉ាក័ ណោះ ដាគ់ ឡូត អ្យក់ ត្រិ ចាក សឹត កា អ៊ែ ហង។

ហះកា ដារ់ ណោះ ឃឺ ដារ់ រ៉ាឡូវ ១០ មួត ម៉ៃគ ណាំផា សុនសាត អ៊ីស្រាអ៊ែល កាប កា កាម៉ាក័ ណោះ ផា «ដារ់ អា ឃឺ ដារ់ រ៉ាឡូវ ចាបាប់ អូ អន់ អីស គយ ត្រិ អីស នីអៀ អុះ»។ ១១ ហះកា អ៊ែ តើល ពូ ផា «កាម៉ាក័ បក់ តាគ់ អន់ដាគ់ អាញ់ អ៊ែ រ៉ះ កា អាញ់ ផា "ហគ់ អ្យក់ ត្រិ អីស ណោះ ចាក សឹត ពិ"»។ ១២ ពូ អំប៉ញ់ អ៊ែ ផា «កាម៉ាក័ បក់ ប៉្រើ អីស អ្យក់ ត្រិ ចាក សឹត នីអៀ ពឿ អ៊ែ ណោះ ?» ១៣ ហះកា អ៊ែ អូ អន់ហ្នាល់ អុះ អ្លុ កា ពឿ តាគ់ អន់ដាគ់ អ៊ែ ណោះ ខង យីស៊ូ ចាក ឡាច់ ឡឹង ចារ កាំឡាំង អៀង ណោះ រ៉ាវ៉ាច់ កេះ។

១៤ អន់តីគ ឡឹង ណោះ យីស៊ូ ប៉ប័ អ៊ែ ពឹង ចារ រ៉ោង រ៉ាម៉ះ  យីស៊ូ កាប លូ អ៊ែ ផា «ហៃ អីស ដាគ់ កេះ ជែ ប៉្រគ័ យច ណាវ្គ ហង ដៃ អ្យូគ ផៃគ ទី សារ អូ ដាគ់ កើត ពឹង អីស ក្វា ឡឹង អន់ទ្រួល ពែ ណាវ្គ»។ ១៥ កាម៉ាក័ ណោះ ឡាច់ ឡាំ រ៉ះ លូ ម៉ៃគ ណាំផា សុនសាត អ៊ីស្រាអ៊ែល អន់ ពូ អ្លុ អន់តគ់ ផា ឃឺ យីស៊ូ ណោះ ហង តាគ់ អន់ដាគ់ អ៊ែ ពែ។ ១៦ ញន សារ អា ហង បះ មួត ម៉ៃគ ណាំផា ប៉ាណាំ គួប ប៉្រគ័ អូ ដាគ់ កា យីស៊ូ ខង អ៊ែ តាគ់ អន់ដាគ់ ពូ អីគ ពឹង ដារ់ ពូ រ៉ាឡូវ។ ១៧ យីស៊ូ កាប កា អន់ឌែ ផា «ពឹ អាញ់ អ៊ែ ប៉្រគ័ ង៉ារ លើយ ទឹល រ៉ប់ ដារ់ អា អាញ់ កា ប៉្រគ័ ង៉ារ ឡាក់ កា អ៊ែ ដេល»។ ១៨ ផះ កាតាំង យីស៊ូ កាប នីណោ័ះ ហ៊ែង ខាក់ អន់ឌែ ប៉ិច ប៉ាន់តោ័ អ៊ែ អូ ត្រគ់ ដឹង កា អ៊ែ អូ ប៉្រគ័ ពួយ ចាបាប់ ដារ់ ពូ រ៉ាឡូវ ណោះ អុះ ទឹប អ៊ែ ផា ប‌៉្រ័ះ ប៊កកាតយ័ ឃឺ ពឹ អ៊ែ កាប នីអៀ ឡាក់ កា អ៊ែ ផា ឡាកោ អ៊ែ សាម៉ើ លូ ប‌៉្រ័ះ ប៊កកាតយ័ ដេល។

សារ យីស៊ូ រ៉ះ ឡឹង ប‌៉្រ័ះ ឡាក់ ពឹ អ៊ែ

១៩ យីស៊ូ កាប កា អន់ឌែ ផា «អាញ់ ប៉រ់ រ៉ះ កា អន់ដីស តាទឹច អាញ់ ឡាក់ គន ប‌៉្រ័ះ អូ អ្លុ ប៉្រគ័ ង៉ារ ញ៉ា តាម ពុត អាញ់ ទៅ អុះ ឃឺ អាញ់ ប៉្រគ័ ពួយ ង៉ារ ញ៉ា ឡាក់ អាញ់ ប៉ប័ ពឹ អាញ់ ប៉្រគ័។ ង៉ារ ញ៉ា ឡាក់ ពឹ អាញ់ ប៉្រគ័ អាញ់ កា ប៉្រគ័ ង៉ារ ណោះ ដេល ២០ ខង ពឹ អាញ់ ប៉ិច កា គន អ៊ែ លូ តាំបាង អន់ គន អ៊ែ ប៉ប័ ដេល គ្រឹប ង៉ារ ឡាក់ អ៊ែ ប៉្រគ័។ អ៊ែ ចឹង តាំបាង ង៉ារ កេង ក្វា ឡឹង ង៉ារ អា ណាវ្គ ភឿ អន់ អន់ដីស ញម ២១ ខង ពឹ អាញ់ អ៊ែ តាគ់ អង់រ៉ីស សឹត ប៉ាណូស តោ័ អន់ ទី អាញុ រ៉ីស ណាវ្គ អ៊ែ អន់ អាញុ រ៉ីស កា ពូ នីចម័ អាញ់ កា អន់ អាញុ រ៉ីស កា បក់ អ៊ែ ចំ ឡាក់ អាញ់ ប៉ិច អន់ នីណោ័ះ ដេល។ ២២ ពឹ អាញ់ អ៊ែ អូ តាត់ស៊ិន សារ កា ពឿ អុះ ហះកា អ៊ែ មប សារ តាត់ស៊ិន ទិណោ័ះ អន់ កា អាញ់ ឡគ ២៣ ភឿ អន់ ប៉ាណូស ទិឌូ អ្យិល កូត័ កា អាញ់ ឡាក់ កា ពូ អ្យិល កូត័ កា ពឹ អាញ់ និះទៅ ដេល។ ពឿ អូ អ្យិល កូត័ កា អាញ់ ឡាក់ កា ពូ អូ អ្យិល កូត័ កា ពឹ អាញ់ ឡាក់ ប៉្រើ អាញ់ ពឹះ ណោះ ដេល។ ២៤ អាញ់ ប៉រ់ រ៉ះ កា អន់ដីស តាទឹច ពឿ សាំយ៉ាំង សារ អាញ់ រ៉ះ អា លូ សឿ ប‌៉្រ័ះ ឡាក់ ប៉្រើ អាញ់ ពឹះ ប៉ាណូស ណោះ ទី អាញុ រ៉ីស លើយ អ៊ែ ចឹង អូ ត្រគ់ ថូត អុះ ឃឺ អ៊ែ រ៉ាវ៉ាច់ ឡឹង សារ តោ័ ឡាំ ណាំង អាញុ រ៉ីស កេះ។ ២៥ អាញ់ ប៉រ់ រ៉ះ កា អន់ដីស តាទឹច ចឹង ទឹល ដារ់ កាំឡត់ ឃឺ កិញអៀ អា ហង ប៉ាណូស បក់ តោ័ ចឹង កាតាំង ប៉ានឹរ គន ប‌៉្រ័ះ ប៊កកាតយ័ ទិ បក់ កាតាំង ប៉ានឹរ ណោះ ចឹង ទី អាញុ អ្វៃ រ៉ីស ២៦ ខង ពឹ អាញ់ ឡាក់ តាំងឡា អាញុ រ៉ីស នីចម័ អ៊ែ អន់ អាញ់ ប៉្រគ័ តាំងឡា អាញុ រ៉ីស នីណោ័ះ ដេល។ ២៧ ពឹ អាញ់ កា អន់ អាញ់ ទី អំរ៉ាញ អឺញ ចៃគ ថូត ពូ ខង អាញ់ ឡាក់ ប៉ាណូស អ៊ែ រ៉ើស †។ ២៨ ជែ ញម ហង ខង ចឹង ទី ដារ់ កាំឡត់ ពឹះ ទឹល ទិ បក់ តោ័ ចឹង កាតាំង ប៉ានឹរ អាញ់ ២៩ លូ ចឹង ឡាច់ ឡឹង ឡូះ ប៉ាណូស បក់ ប៉្រគ័ ដាគ់ ចឹង រ៉ីស សឹត ភឿ ចឹង ទី អាញុ រ៉ីស លើយ កាប៉ាច់ ប៉ាណូស បក់ ប៉្រគ័ អូ ដាគ់ កា រ៉ីស សឹត ដេល ភឿ ចឹង ត្រគ់ ថូត។

៣០ «អាញ់ អូ អ្លុ ប៉្រគ័ ង៉ារ ញ៉ា អេង កា អំរ៉ាញ អឺញ អាញ់ ទៅ អុះ គ្រឹប សារ អាញ់ តាត់ស៊ិន ឃឺ អាញ់ តាត់ស៊ិន សារ ពួយ ប៉ានឹរ ពឹ អាញ់ រ៉ះ កា អាញ់ ឃឺ តាត់ស៊ិន ដាគ់ ត្រង់ ខង អាញ់ អូ ប៉ិច ប៉្រគ័ ង៉ារ ញ៉ា តាម ពុត អាញ់ អុះ ឃឺ ប៉្រគ័ ពួយ ពុត ពឹ អាញ់ ឡាក់ ប៉្រើ អាញ់ ពឹះ។ ៣១ ផា អាញ់ រ៉ះ ឡឹង សារ ឡាកោ អាញ់ ទៅ សារ អាញ់ រ៉ះ ណោះ អូ ទី ខា អុះ។ ៣២ ហះកា ទី ម៉ោញ ដូវ ណាវ្គ ឃឺ ពឹ អាញ់ រ៉ះ ឡឹង សារ អាញ់ អាញ់ អ្លុ អន់តគ់ ផា សារ អ៊ែ រ៉ះ ឡឹង សារ អាញ់ ណោះ ត្រគ់ តាទឹច។ ៣៣ អន់ដីស ប៉្រើ ពូ ឡាំ អំប៉ញ់ យូហាន អ៊ែ កា រ៉ះ ពួយ សារ តាទឹច ដេល។ ៣៤ កាប៉ាច់ អាញ់ អូ តងកាន ប៉ានឹរ ឡាច់ ឡឹង ប៉ាណូស អុះ ហះកា អាញ់ កាប ឡឹង សារ យូហាន រ៉ះ ណោះ ភឿ អន់ អន់ដីស សឿ ម៉ាគ់ ប‌៉្រ័ះ ចឹង តង័ អន់ដីស។ ៣៥ យូហាន អា ពៀប ឡាក់ កា តាគៀង ផះ កីត តាគ់ តាតារ អន់ដីស កា ប៉ិច ហោក រ៉គ់ ម៉ោញ ទ្រុ ដេល កា តាតារ អ៊ែ ណោះ។ ៣៦ ហះកា ង៉ារ ឡាក់ អាញ់ ប៉្រគ័ ណោះ សាំខាន់ ហ៊្លត ឡឹង ប៉ានឹរ យូហាន ណោះ ណាវ្គ។ ទិ ង៉ារ ឡាក់ អាញ់ ផះ អ្វៃ ប៉្រគ័ អា រ៉ះ ផា ពឹ អាញ់ ទី ប៉្រើ អាញ់ តាទឹច ខង ពឹ អាញ់ មប ង៉ារ ទិណោ័ះ អន់ អាញ់ ប៉្រគ័ តាគ់ អង់កេះ។ ៣៧ ពឹ អាញ់ ឡាក់ ប៉្រើ អាញ់ ពឹះ កា ទី រ៉ះ ឡឹង សារ អាញ់ ដេល ហះកា អន់ដីស អូ ឃើយ កាតាំង ប៉ានឹរ អ៊ែ លូ អូ ឃើយ ប៉ប័ ម៉ូះ ម៉ាត់ អ៊ែ ដេល។ ៣៨ អន់ដីស អូ ទី ប៉ានឹរ អ៊ែ អ្វៃ កាណុង ពុត អន់ដីស អុះ ខង អន់ដីស អូ សឿ បក់ អ៊ែ ប៉្រើ ពឹះ អា។ ៣៩ អន់ដីស ខំ ហៀន ផាប់ ប៉ានឹរ ប‌៉្រ័ះ ខង អន់ដីស សាម៉គ័ កា ចឹង ទី អាញុ រ៉ីស លើយ ញន កា ផាប់ ប៉ានឹរ ប‌៉្រ័ះ អា ហះកា ផាប់ ប៉ានឹរ ប‌៉្រ័ះ អា ហង រ៉ះ ឡឹង សារ អាញ់។ ៤០ ហះកា អន់ដីស អូ ចៃ ឡាំ ណាំង អាញ់ អុះ ភឿ អន់ ទី អាញុ រ៉ីស លើយ។ ៤១ អាញ់ កា អូ ណាំង ប៉ាណូស ប៉ានេ អាញ់ ដេល។ ៤២ អាញ់ អន់ហ្នាល់ ពុត អន់ដីស កេះ លូ អ្លុ អន់តគ់ ផា អន់ដីស អូ ទី ពុត ប៉ិច កា ប‌៉្រ័ះ ប៊កកាតយ័ អុះ។ ៤៣ អាញ់ ពឹះ តាង ពឹ អាញ់ ហះកា អន់ដីស អូ ចៃ ហាប់ អាញ់ អុះ។ ផា ទី ប៉ាណូស អន់ទៀគ ណាវ្គ ពឹះ ឡាកោ អ៊ែ តាំងឡា ចាបះ កា អន់ដីស ចឹង ហាប់ អ៊ែ ឡូត។ ៤៤ ទឹល នីណោ័ះ ផា អន់ដីស ប៉ិច ដឹង កា គួប សោប ប៉ានេ សឹត ឡាំ លូ អូ ចៃ ណាំង សារ ប៉ានេ ឡាក់ ឡាច់ ឡឹង ប‌៉្រ័ះ ប៊កកាតយ័ ឡាក់ ប‌៉្រ័ះ ដឹង ម៉ោញ នីចម័ អន់ដីស ចឹង អ្លុ សឿ អាញ់ ? ៤៥ ជែ សាម៉គ័ កា អាញ់ ចឹង ច្រោម អន់ដីស ហះ ម៉ាត់ ពឹ អាញ់ ប៉ាណូស បក់ ចឹង ច្រោម អន់ដីស ណោះ ឃឺ ម៉ូសេ ឡាក់ អន់ដីស ម៉ឹង។ ៤៦ ផា អន់ដីស សឿ ប៉ានឹរ ម៉ូសេ អន់ដីស កា ចឹង សឿ ប៉ានឹរ អាញ់ ដេល ខង អ៊ែ ច្រាគ់ កាណុង ផាប់ ប៉ានឹរ ប‌៉្រ័ះ រ៉ះ ឡឹង សារ អាញ់។ ៤៧ ហះកា ផា អន់ដីស អូ សឿ សារ អ៊ែ ច្រាគ់ ណោះ នីចម័ អន់ដីស ចឹង អ្លុ សឿ ប៉ានឹរ អាញ់ ?»។

៦

សារ យីស៊ូ អន់ ណុំ ប៉ាំង កា កាំឡាំង ៥០០០ ដូវ

១ រ៉ាវ៉ាច់ ឡឹង សារ ទិណោ័ះ យីស៊ូ កា ឃ្លង តាំងលោ័ កាលីឡេ ឡាំ ប៉ាគ់ ហាង តោ ឡាក់ ពូ អន់ សិច ផា តាំងលោ័ ទីបេរ៉ះ។ ២ ទី កាំឡាំង អៀង ចាក ពួយ អ៊ែ ខង ពូ ប៉ប័ អ៊ែ ប៉្រគ័ សារ អំរ៉ាញ អឺញ តាគ់ អន់ដាគ់ ពូ អីគ ព្លុ។ ៣ កេះណោះ យីស៊ូ ចាក ហាវ អ្វៃ ពឹង ប៉ានឹម អន់ឌូ លូ មួត សឹះ។ ៤ ផះ ណោះ ប៊ុន ទ្រួង មួត សុនសាត អ៊ីស្រាអ៊ែល កា ក្យាម័ ចឹង ទឹល កេះ ដេល។ ៥ យីស៊ូ ប៉ប័ កាំឡាំង អៀង ចាក ពួយ អ៊ែ នីណោ័ះ អ៊ែ អំប៉ញ់ ភីលីប ផា «ពិន ចឹង ណាំង តាច់ សាណា ប៉ាគ់ ចំ ចឹង ទី អន់ កា កាំឡាំង ទិ អា សា ?» ៦ អ៊ែ កាប នីណោ័ះ ភឿ សាគ់ លួង ពុត ភីលីប ហះកា អ៊ែ អ្លុ កេះ ឡឹង ង៉ារ ឡាក់ អ៊ែ ឃឹត ចឹង ប៉្រគ័ ណោះ។ ៧ ភីលីប តើល ផា «យ‌៉័ះ ពិន អ្យក់ លៀន ២០០ កាក់ * ឡាំ តាច់ ណុំ ប៉ាំង កា អូ ហ្លោះ អុះ យ‌៉័ះ ម៉ោញ ដូវ ម៉ោញ នឹរ កា អូ គ្រឹប ដេល»។ ៨ ទី សឹះ ម៉ោញ ដូវ សិច អ៊ែ អន់ត្រេ ឡាក់ អុះ ស៊ីម៉ូន ពេត្រុះ អ៊ែ តើល យីស៊ូ ផា ៩ «ហះ ចារ អា ទី តាតាម័ ម៉ោញ ដូវ អ៊ែ ទី ណុំ ប៉ាំង ប៉ាតាម័ កាតុ លូ កា ពៀរ ក្យាំង។ ផា ទី ដឹង ប៉ុប ណោះ ប៉្រគ័ នីចម័ ចឹង អន់ ហ្លោះ សាំរ៉ាប់ ប៉ាណូស អៀង ប៉ុប អា ?» ១០ យីស៊ូ រ៉ះ កា អន់ឌែ ផា «ហគ់ ប៉្រើ ប៉ាណូស ទិឌូ អង់អ្វៃ ពិ»។ ហះ ចារ ណោះ ទី សាម៉ោង អៀង ខាក់ ទឹល នីណោ័ះ កាំឡាំង កា អង់អ្វៃ តាទឹច។ កាំឡាំង ទិណោ័ះ ឃឺ អ៊ែ ៥០០០ ដូវ កាក់ ដឹង កាម៉ាក័។ ១១ យីស៊ូ អ្យក់ ចឹក ណុំ ប៉ាំង ប៉ានេ ប‌៉្រ័ះ ប៊កកាតយ័ កេះណោះ អន់ កា មួត អង់អ្វៃ ណោះ សា តាម ពុត ពូ ប៉ិច។ អ៊ែ អ្យក់ កា ប៉្រគ័ និះទៅ ដេល។ ១២ ប៉ាគ់ ពូ សា ផីគ ទិ កេះ អ៊ែ រ៉ះ កា មួត សឹះ ផា «ហគ់ អន់ដីស ប៉ាតុំ ណុំ ប៉ាំង ឡាក់ សល់ ឡឹង ពូ សា ណោះ ជែ អ្លាត»។ ១៣ មួត សឹះ ប៉ាណាំ គួប ទូញ ណុំ ប៉ាំង ឡាក់ សល់ ឡឹង កាំឡាំង សា ឡាក់ ណុំ ប៉ាំង ប៉ាតាម័ កាតុ ណោះ ពែ ចៃគ ពឹង កាអ្លី ប៉ាញ័ ១២ កាអ្លី។ ១៤ ផះ ប៉ាណូស ទិណោ័ះ ប៉ប័ យីស៊ូ ប៉្រគ័ សារ អំរ៉ាញ អឺញ នីណោ័ះ អន់ឌែ កាប ផា «វគ័ អា ចាបះ កា រ៉ាគឹយ ប‌៉្រ័ះ ឡាក់ ត្រគ់ ជឹរ អ្វៃ ពឹង អង់កក់ តេះ អា តាទឹច ហង»†។ ១៥ យីស៊ូ អ្លុ អន់តគ់ កា ពូ ចឹង ឡាំ ប៉ាំងខំ ប៉្រើ អ៊ែ ប៉្រគ័ សាដាច់ អ៊ែ កា ចាក ឡាច់ ឡឹង កាំឡាំង ហាវ ពឹង ប៉ានឹម ម៉ោញ ទង ណាវ្គ អ្វៃ ម៉ោញ ដូវ អ៊ែ។

១៦ ប៉ាគ់ ទឹល កាង៉ាច កេះ មួត សឹះ ប៉ាណាំ គួប ជឹរ ប៉ាគ់ ហាង តាំងលោ័។ ១៧ អន់ឌែ ជិះ ទូក ឃ្លង ហាង តោ ឡាំ ប៉ាគ់ មឿង កាផានឹម ផះ អន់ឌែ ចាក ណោះ ប៉្លៃង ម៉ាំង កេះ ហះកា យីស៊ូ បើ សឹត ប៉ាគ់ អន់ឌែ អុះ។ ១៨ ទី ខ្យាល តីស កាខាក់ ប៉្រគ័ អន់ ទៀក តាំងលោ័ រ៉ាំងក្លាច តីសៗ។ ១៩ ប៉ាគ់ អន់ឌែ ជែវ ទូក ទី ចាំងហាយ្គ ខា តាម័ ត្រោ កាឡូម៉ិត កេះ ផាឌី អន់ឌែ ប៉ប័ យីស៊ូ ចាក អំប៉ាំង អង់កក់ ទៀក ឡាំ ប៉ាគ់ ទូក អន់ឌែ អ្យូគ ខាក់។ ២០ ហះកា យីស៊ូ រ៉ះ កា អន់ឌែ ផា «អាញ់ ឡា អា ឡា ជែ អ្យូគ ហង»។ ២១ មួត សឹះ កា ជៀក យីស៊ូ ហាវ ជិះ ទូក ផាឌី ទូក កា ទឹល ប៉ាគ់ ហាង ឡូត ត្រគ់ ហះ ចារ អន់ឌែ ប៉ិច ឡាំ។

២២ ប៉ាគ់ ដារ់ តាយ៉ាង័ មួត កាំឡាំង ឡាក់ អ្វៃ រហាង តាំងលោ័ ណោះ អន់ឌែ ណាំង យីស៊ូ អូ ប៉ប័ ផះ ម៉ាំង ពែ អន់ឌែ ប៉ប័ ទី ទូក ដឹង ម៉ោញ អន់ឌែ អ្លុ អន់តគ់ ផា យីស៊ូ អូ ទី ជឹរ ជិះ ទូក ណោះ លូ មួត សឹះ អុះ ទី ដឹង មួត សឹះ ជិះ ទូក ចាក ពែ។ ២៣ ហះកា ទី ទូក អន់ទៀគៗ ណាវ្គ ពឹះ ឡឹង មឿង ទីបេរ៉ះ ម៉ុត កត់ ក្យាម័ ចារ អន់ឌែ សា ណុំ ប៉ាំង ឡៃង ឡឹង យីស៊ូ ប៉ានេ ប‌៉្រ័ះ ប៊កកាតយ័។ ២៤ មួត កាំឡាំង ណោះ ហៃ កា អូ ប៉ប័ យីស៊ូ លូ មួត សឹះ អ្វៃ ហះ ណោះ អុះ អន់ឌែ កា ប៉ាណាំ គួប ជិះ ទូក ឃ្លង ឡាំ ប៉ាគ់ មឿង កាផានឹម ភឿ ណាំង យីស៊ូ។ ២៥ អន់ឌែ ប៉ប័ យីស៊ូ ប៉ាគ់ ហាង ណោះ អន់ឌែ កា អំប៉ញ់ ផា «ណៃឃូ អីស ទឹល ប៉ាគ់ អា ទុញ កេះ ប ?» ២៦ យីស៊ូ រ៉ះ កា អន់ឌែ ផា «អាញ់ ប៉រ់ រ៉ះ កា អន់ដីស អន់ អ្លុ អន់ដីស ចាក ណាំង អាញ់ អូ ត្រគ់ ញន កា អន់ដីស ហ្លង់ ឡឹង សារ អំរ៉ាញ អឺញ ណោះ អុះ ឃឺ ញន កា អន់ដីស ទី សា ណុំ ប៉ាំង ផីគ ណោះ ហង។ ២៧ ជែ ប៉្រគ័ ង៉ារ ភឿ ក្រាន័ កា ទី សាណា សា ឡាក់ អ្លុ អោម ហ្លច់ ណោះ ដៃ ឃឺ អន់ ទី សាណា ឡាក់ អ្វៃ លើយ លូ អន់ អាញុ រ៉ីស លើយ ឡាក់ សាណា ប៉ាណូស អាញ់ ចឹង អន់ កា អន់ដីស ខង ប‌៉្រ័ះ ប៊កកាតយ័ ទី តាំបាង កេះ ផា អាញ់ ត្រគ់ ពុត អ៊ែ ខាក់»។ ២៨ អន់ឌែ អំប៉ញ់ លូ យីស៊ូ ផា «ញឹន ត្រគ់ ប៉្រគ័ នីចម័ ភឿ ចឹង ប៉្រគ័ ង៉ារ កា ប‌៉្រ័ះ ប៊កកាតយ័ ?» ២៩ យីស៊ូ រ៉ះ ផា «ង៉ារ ប‌៉្រ័ះ ប៊កកាតយ័ ឃឺ អន់ អន់ដីស សឿ បក់ អ៊ែ ប៉្រើ ពឹះ»។ ៣០ អន់ឌែ តើល យីស៊ូ ណាវ្គ ផា «អីស ចឹង ប៉្រគ័ ង៉ារ ញ៉ា ភឿ តាំបាង អន់ ញឹន អន់ហ្នាល់ លូ សឿ អីស ? អីស ប៉្រគ័ សារ អំរ៉ាញ អឺញ ញ៉ា ? ៣១ វគ័ យ៉ាគ់ ពិន សើគ ពែ ផះ អន់ឌែ អ្វៃ ពឹង ស៊្រែ តីស ពែ អន់ឌែ ទី សា ណុំ ម៉ាណា ឡាក់ កា រ៉ះ កាណុង ផាប់ ប៉ានឹរ ប‌៉្រ័ះ ផា វគ័ ម៉ូសេ "ទី អន់ ណុំ ប៉ាំង ឡឹង ប៉្លៃង កា អន់ឌែ សា"‡»។ ៣២ យីស៊ូ រ៉ះ កា អន់ឌែ ផា «អាញ់ ប៉រ់ រ៉ះ កា អន់ដីស តាទឹច អូ ត្រគ់ ម៉ូសេ អុះ អន់ ណុំ ប៉ាំង ឡឹង ប៉្លៃង ណោះ ហះកា កិញអៀ អា ពឹ អាញ់ អន់ ណុំ ប៉ាំង តាទឹច ឡឹង ប៉្លៃង។ ៣៣ ណុំ ប៉ាំង ប‌៉្រ័ះ ប៊កកាតយ័ អន់ អា ឃឺ បក់ ជឹរ ឡឹង ប៉្លៃង លូ អន់ អាញុ រ៉ីស កា ប៉ាណូស ពឹង អង់កក់ តេះ»។ ៣៤ អន់ឌែ តើល យីស៊ូ ផា «អឺ ពឹ តាំងឡា ប៉រ់ អីស អន់ ណុំ ប៉ាំង ណោះ កា ញឹន លើយ»។

៣៥ យីស៊ូ តើល អន់ឌែ ផា «អាញ់ អា ហង ឡាក់ ណុំ ប៉ាំង អន់ អាញុ រ៉ីស ណោះ។ ពឿ ឡាំ ណាំង អាញ់ បក់ ណោះ អូ ឡាយ៉ិត ណាវ្គ ហង ពឿ សឿ អាញ់ កា អូ ហ៊្រែង ណាវ្គ ដេល។ ៣៦ អាញ់ រ៉ះ កា អន់ដីស កេះ ផា អន់ដីស ប៉ប័ អាញ់ ដេល ហះកា អន់ដីស អូ សឿ អុះ។ ៣៧ ទិ ប៉ាណូស បក់ ពឹ អាញ់ មប អន់ កា អាញ់ ចឹង ពឹះ ណាំង អាញ់ អាញ់ កា អូ តាំងហ្យិត ប៉ាណូស បក់ ពឹះ ណាំង អាញ់ អុះ ៣៨ ខង អាញ់ ជឹរ ឡឹង ប៉្លៃង ភឿ ប៉្រគ័ ពួយ ពុត ប‌៉្រ័ះ ឡាក់ ប៉្រើ អាញ់ ពឹះ អូ ត្រគ់ ប៉្រគ័ ពួយ ពុត អាញ់ ទៅ អុះ។ ៣៩ កាប៉ាច់ បក់ ប៉្រើ អាញ់ ពឹះ ណោះ អ៊ែ ប៉ិច នីអៀ៖ ទិ ប៉ាណូស បក់ អ៊ែ មប អន់ កា អាញ់ ណោះ អ៊ែ អូ ប៉ិច អន់ អាញ់ តាគ់ អង់ហ៊្យង បក់ ពឿ ម៉ោញ ដូវ អុះ។ ឃឺ អ៊ែ អន់ អាញ់ តាគ់ អង់រ៉ីស សឹត អន់ឌែ ប៉ាគ់ ដារ់ ប‌៉្រ័ះ តាត់ស៊ិន សារ ប៉ាណូស ទិឌូ ទៀ។ ៤០ ពឹ អាញ់ ប៉ិច អន់ ទិ បក់ ហៃ ប៉ាគ់ អាញ់ ឡាក់ គន អ៊ែ លូ សឿ អាញ់ អន់ ទី អាញុ រ៉ីស លើយ។ អាញ់ ចឹង តាគ់ អង់រ៉ីស សឹត អន់ឌែ ណោះ ប៉ាគ់ ដារ់ អ៊ែ តាត់ស៊ិន សារ ប៉ាណូស ទិឌូ ទៀ»។

៤១ មួត ម៉ៃគ ណាំផា សុនសាត អ៊ីស្រាអ៊ែល កាប រ៉ាបឹក រ៉ាចប់ កា យីស៊ូ ខង យីស៊ូ ផា «អាញ់ ឡាក់ ណុំ ប៉ាំង ជឹរ ឡឹង ប៉្លៃង»។ ៤២ អន់ឌែ កាប ផា «ប៉ាណូស អា សិច អ៊ែ យីស៊ូ គន វគ័ យូស៊ែប ឡា អ៊ែ អា ពិន អន់ហ្នាល់ ទឹប មើគ ទឹប ពឹ។ ញ៉ា ត្រគ់ អ៊ែ ផា ជឹរ ឡឹង ប៉្លៃង នីអៀ ឡគ ?» ៤៣ យីស៊ូ កាប កា អន់ឌែ ផា «អ្វៃ រ៉ាង៉ាប់ ឡគ ជែ ប៉ាណាំ គួប កាប រ៉ាបឹក រ៉ាចប់ ហង។ ៤៤ ផា ពឹ អាញ់ ឡាក់ ប៉្រើ អាញ់ ពឹះ អ៊ែ អូ ប៉្រគ័ អន់ កា ពុត ពូ ពឹះ ណាំង អាញ់ អូ ទី ពឿ ម៉ោញ ដូវ អ្លុ ពឹះ ណាំង អាញ់ អុះ។ កាប៉ាច់ អាញ់ ចឹង តាគ់ អង់រ៉ីស សឹត បក់ ពឿ ណាំង អាញ់ ណោះ ប៉ាគ់ ដារ់ តាត់ស៊ិន សារ ទៀ។ ៤៥ កាណុង ផាប់ ប៉ានឹរ ប‌៉្រ័ះ មួត រ៉ាគឹយ ប‌៉្រ័ះ ទី ច្រាគ់ រ៉ះ ផា "ប‌៉្រ័ះ ប៊កកាតយ័ ចឹង អន់តគ់ ប៉ាតោ កា ប៉ាណូស ទិឌូ"§។ ទិ បក់ សាំយ៉ាំង ពឹ អាញ់ លូ សឿ សារ អ៊ែ អន់តគ់ ប៉ាតោ មួត ណោះ ចឹង ឡាំ ណាំង អាញ់ ឡូត។ ៤៦ អូ ទី ពឿ ឃើយ ប៉ប័ ពឹ អាញ់ ណោះ អុះ ទី ដឹង បក់ ឡាច់ ឡឹង ប‌៉្រ័ះ ប៊កកាតយ័ ឃឺ អាញ់ អា ហង ទី ប៉ប័ ពឹ អាញ់។ ៤៧ អាញ់ ប៉រ់ រ៉ះ កា អន់ដីស តាទឹច បក់ ចំ សឿ អាញ់ បក់ ណោះ ចឹង ទី អាញុ រ៉ីស លើយ។ ៤៨ អាញ់ អា ហង ឡាក់ ណុំ ប៉ាំង អន់ អាញុ រ៉ីស លើយ។

៤៩ «វគ័ យ៉ាគ់ អន់ដីស សើគ ពែ អន់ឌែ ទី សា ណុំ ម៉ាណា ពឹង ស៊្រែ តីស ឡៃង ឡឹង ណោះ អន់ឌែ តោ័ ទិ។ ៥០ ហះកា ណុំ ប៉ាំង ឡាក់ ជឹរ ឡឹង ប៉្លៃង ទី ខា នីអៀ ពឿ ទី សា កេះ បក់ ណោះ អូ តោ័ អុះ។ ៥១ អាញ់ អា ហង ឡាក់ ណុំ ប៉ាំង ជឹរ ឡឹង ប៉្លៃង ឡាក់ អន់ ទី អាញុ រ៉ីស។ ពឿ ទី សា ណុំ ប៉ាំង អា អ៊ែ ណោះ ចឹង ទី អាញុ រ៉ីស លើយ។ ណុំ ប៉ាំង ឡាក់ អាញ់ ចឹង អន់ ណោះ ឃឺ ឡាកោ អាញ់ ទៅ ឃឺ អាញ់ អន់ សាំរ៉ាប់ កា ប៉ាណូស ទិឌូ អន់ ទី អាញុ រ៉ីស»។

៥២ មួត ម៉ៃគ ណាំផា សុនសាត អ៊ីស្រាអ៊ែល ប៉ាគែក លូ គួប ខាក់ អន់ឌែ កាប ផា «អ៊ែ អា ចឹង អ្លុ អន់ ឡាកោ អ៊ែ កា ពិន សា នីចម័ ?» ៥៣ យីស៊ូ តើល អន់ឌែ ផា «អាញ់ ប៉រ់ រ៉ះ កា អន់ដីស តាទឹច ផា អន់ដីស អូ សា ប៉ាំងឡៃ លូ អៃត ផាម ប៉ាណូស អាញ់ អន់ដីស អូ ទី អាញុ រ៉ីស អុះ។ ៥៤ ពឿ សា ប៉ាំងឡៃ លូ អៃត ផាម អាញ់ អ៊ែ ណោះ ចឹង ទី អាញុ រ៉ីស លើយ។ អាញ់ ចឹង តាគ់ អង់រ៉ីស សឹត អន់ឌែ ប៉ាគ់ ដារ់ តាត់ស៊ិន សារ ទៀ។ ៥៥ ប៉ាំងឡៃ អាញ់ ឡាក់ សាណា តាទឹច ផាម អាញ់ ឡាក់ កាណាគ័ អៃត តាទឹច ដេល។ ៥៦ ពឿ សា ប៉ាំងឡៃ លូ អៃត ផាម អាញ់ អ៊ែ ណោះ ឃឺ អ្វៃ កាណុង អាញ់ ហង អាញ់ កា អ្វៃ កាណុង អ៊ែ ដេល។ ៥៧ ពឹ អាញ់ ឡាក់ ប៉្រើ អាញ់ ពឹះ អ៊ែ ឡាក់ តាំងឡា អាញុ រ៉ីស។ អាញ់ ទី អាញុ រ៉ីស ញន កា អ៊ែ នីចម័ បក់ សា អាញ់ កា ចឹង ទី អាញុ រ៉ីស ញន អាញ់ នីណោ័ះ ដេល។ ៥៨ អា ឃឺ ណុំ ប៉ាំង ឡាក់ ជឹរ ឡឹង ប៉្លៃង អូ ត្រគ់ ឡាក់ កា ណុំ ប៉ាំង វគ័ យ៉ាគ់ អន់ដីស ទី សា ណោះ អុះ ឡៃង ឡឹង ណោះ អន់ឌែ តោ័ ទិ កេះ ហះកា បក់ ចំ សា ណុំ ប៉ាំង អា បក់ ណោះ ចឹង ទី អាញុ រ៉ីស លើយ»។ ៥៩ យីស៊ូ រ៉ះ សារ ទិ អា ផះ អ៊ែ អ្វៃ ប៉ាំងហៀន ពូ កាណុង រ៉ោង ប៉ាគ់ មឿង កាផានឹម។

៦០ ផះ មួត សឹះ អ៊ែ អៀង ដូវ ទី កាតាំង នីណោ័ះ អន់ឌែ កាប ផា «សារ អា ផូត យ៉ឹប ពឿ ចឹង ដាម័ សឿ ?» ៦១ យីស៊ូ អ្លុ កេះ ឡឹង សារ អន់ឌែ កាប រ៉ាបឹក រ៉ាចប់ ឡឹង សារ ទិ អា បះ អ៊ែ កាប កា ពូ ផា «នីចម័ សារ ទិ អា ប៉្រគ័ អន់ យច ពុត អន់ដីស អ្លាត សឿ ប ? ៦២ ផា អន់ដីស ប៉ប័ ប៉ាណូស អាញ់ ហាវ អ្វៃ ពឹង ប៉្លៃង ចារ អាញ់ អ្វៃ ផះ អន់ទ្រួល ពែ ទៅ ពុត អន់ដីស ចឹង ឃឹត នីចម័ ? ៦៣ ទី ដឹង ប៉ាង៉ាត័ ប៉ាលឹង ប‌៉្រ័ះ ឡាក់ អន់ អាញុ រ៉ីស សារ ប៉ាណូស ខំ ប៉្រគ័ ង៉ារ * អូ ទី ខា ញ៉ា អុះ។ ហះកា ប៉ានឹរ អាញ់ រ៉ះ កា អន់ដីស ទិ អា ស៊ុត កា ឡាច់ ឡឹង ប៉ាង៉ាត័ ប៉ាលឹង ប‌៉្រ័ះ លូ អន់ អាញុ រ៉ីស។ ៦៤ ហះកា កាណុង កាំឡាំង អន់ដីស បក់ អន់ដា អូ សឿ អុះ»។ យីស៊ូ អ្លុ ឡឹង ប៉ាន់ដា ពែ កេះ បក់ ពឿ អូ សឿ លូ អ៊ែ អន់ហ្នាល់ បក់ ចឹង ប៉្រគ័ អូ ត្រង់ កា អ៊ែ។ ៦៥ អ៊ែ រ៉ះ ផា «ខ ណោះ ហង បះ អាញ់ រ៉ះ កា អន់ដីស អូ ទី បក់ ពឿ ចឹង អ្លុ ពឹះ ប៉ាគ់ អាញ់ ទី អុះ ផា ពឹ អាញ់ អូ អន់ អ៊ែ ពឹះ»។

៦៦ គឹត ណោះ ហង ទី សឹះ អ៊ែ អៀង ដូវ អ្លាត អូ ចាក ពួយ អ៊ែ។ † ៦៧ ណោះ យីស៊ូ អំប៉ញ់ លូ មួត សឹះ អ៊ែ ១២ ដូវ ផា «នីចម័ អន់ដីស អា ប៉ិច ឡាច់ អូ ចាក ពួយ អាញ់ ដេល ប ?» ៦៨ ស៊ីម៉ូន ពេត្រុះ តើល ផា «អឺ ពឹ តាំងឡា ញឹន ចឹង ឡាំ ណាំង ពឿ ណាវ្គ ? ខង ប៉ានឹរ អីស ហង ឡាក់ ប៉ាណាំ អន់ ទី អាញុ រ៉ីស លើយ។ ៦៩ ញឹន កា សឿ លូ អ្លុ អន់តគ់ ផា អីស ឡាក់ ប៉ាណូស ដាគ់ ត្រង់ ឡាក់ ប‌៉្រ័ះ ប៊កកាតយ័ ប៉្រើ ពឹះ តាទឹច»។ ៧០ យីស៊ូ តើល អន់ឌែ ផា «ញ៉ា អូ ត្រគ់ អាញ់ ប រ៉ើស អ្យក់ អន់ដីស ១២ ដូវ អា ? ហះកា កាណុង កាំឡាំង អន់ដីស អា ទី ម៉ោញ ដូវ ពៀប ឡាក់ កា ប‌៉្រ័ះ បឺគ សាតាំង»។ ៧១ អា ឃឺ យីស៊ូ កាប ឡឹង សារ យូដះ ឡាក់ គន ស៊ីម៉ូន អ៊ីសាការីយ៉ុត ឡាក់ អ្វៃ កាណុង មួត ១២ ដូវ ណោះ ដេល ខង អ៊ែ ចឹង អូ ត្រង់ កា យីស៊ូ អុះ។

៧

សារ យីស៊ូ ឡាំ ប៉ាគ់ មឿង យេរូសាឡឹម ភឿ ប៉្រគ័ ប៊ុន រ៉ាណើះ

១ អន់តីគ ឡឹង ណោះ យីស៊ូ ចាក ដឹង ពឹង ខេត កាលីឡេ ឡគ អ៊ែ អូ ចៃ កេះ ឡាំ ប៉ាគ់ ខេត យូដា ខង មួត ម៉ៃគ ណាំផា សុនសាត អ៊ីស្រាអ៊ែល ណាំង ប៉ាន់តោ័ អ៊ែ។ ២ ផះ ណោះ ក្យាម័ ចឹង ទឹល ដារ់ ប៊ុន មួត សុនសាត អ៊ីស្រាអ៊ែល កេះ ឡាក់ ពូ អើ ផា ប៊ុន រ៉ាណើះ *។ ៣ ទឹល នីណោ័ះ អុះៗ អ៊ែ រ៉ះ កា អ៊ែ ផា «អីស ឡាច់ ឡឹង ចារ អា ឡាំ ប៉ាគ់ ខេត យូដា តោ ពិ ភឿ អន់ មួត សឹះ អីស ប៉ប័ សារ អំរ៉ាញ អឺញ អីស ប៉្រគ័ ណោះ ដេល ៤ ខង ពឿ ប៉ិច កា ឡាកោ លៅ លែង សិច ពូ អូ អោន អុះ សារ អំរ៉ាញ អឺញ ឡាក់ ពូ ប៉្រគ័ ណោះ។ ផា អីស ប៉្រគ័ សារ អំរ៉ាញ អឺញ កេង ខាក់ ណោះ ត្រគ់ តាំបាង អន់ ប៉ាណូស ទិឌូ ប៉ប័ ដេល»។ ៥ យ‌៉័ះ អុះៗ អ៊ែ កា អូ សឿ អ៊ែ ដេល។ ៦ យីស៊ូ តើល អន់ឌែ ផា «ដារ់ អាញ់ ត្រគ់ ឡាំ បើ តាន័ ទឹល អុះ ហះកា អន់ដីស ប៉ិច ឡាំ ដារ់ ចំ កា ទី។ ៧ ប៉ាណូស ពឹង អង់កក់ តេះ អា អូ អ្លុ អូ ណីស កា អន់ដីស អុះ ហះកា ពូ អូ ណីស កា អាញ់ ខង អាញ់ រ៉ះ ផា សារ ពូ ប៉្រគ័ ណោះ ឃឺ សារ អូ ដាគ់»។ ៨ យីស៊ូ ផា «ហគ់ អុះៗ អន់ដីស ឡាំ ម៉ុត ប៊ុន អន់ឌូ លូ ពូ ណោះ ពិ ហះកា អាញ់ បើ ឡាំ អុះ ខង បើ ទឹល ដារ់ អាញ់»។

៩ ប៉ាគ់ អ៊ែ កាប ឡឹង សារ ណោះ កេះៗ អ៊ែ កា អ្វៃ ពឹង ខេត កាលីឡេ ណោះ ទៅ ហង។ ១០ ហះកា ប៉ាគ់ អុះៗ អ៊ែ ចាក ឡាំ ប៉ាគ់ ប៊ុន រ៉ាវ៉ាច់ កេះ អ៊ែ កា ឡាំ ដេល ហះកា អ៊ែ ចាក អូ អន់ ពូ ប៉ប័ អុះ។ ១១ កាណុង រ៉ាំងវ៉ាង ប៊ុន ណោះ មួត ម៉ៃគ ណាំផា សុនសាត អ៊ីស្រាអ៊ែល ចាក ណាំង យីស៊ូ អន់ឌែ អំប៉ញ់ ផា «ប៉ាគ់ ចំ បក់ ណោះ អ៊ែ អ្វៃ ?» ១២ ទី កាំឡាំង អៀង កាប កាហៀច លូ គួប សោប ឡឹង សារ យីស៊ូ បក់ អន់ដា ផា «អ៊ែ ឃឺ ប៉ាណូស ដាគ់» បក់ អន់ដា ណាវ្គ ផា «អូ អុះ អ៊ែ ណោះ ឃឺ ប៉ាណូស ឌុ ចាក ប៉ាលុ ពូ»។ ១៣ ហះកា អូ ទី ពឿ ខឹន កាប ឡឹង សារ យីស៊ូ ណោះ អន់ កាំឡាំង អៀង កាតាំង អុះ ខង ពូ អ្យូគ កា មួត ម៉ៃគ ណាំផា។

១៤ ប៉ាគ់ ប៊ុន ណោះ ទឹល ប៉ៃង ប៉្វាន់ ដារ់ កេះ យីស៊ូ កា ហាវ ប៉ាំងហៀន ពូ ពឹង ចារ រ៉ោង រ៉ាម៉ះ ។ ១៥ ផះ ណោះ មួត ម៉ៃគ ណាំផា សុនសាត អ៊ីស្រាអ៊ែល ញម ខាក់ អន់ឌែ កាប ផា «ប៉ាណូស អា អូ ទី ហៀន អុះ ញ៉ា ត្រគ់ អ៊ែ អ្លុ ជ្រុ អ្លុ អៀង នីអៀ ?» ១៦ យីស៊ូ តើល អន់ឌែ ផា «សារ ឡាក់ អាញ់ ប៉ាំងហៀន អា អូ ត្រគ់ ឡាច់ ឡឹង អាញ់ អុះ ឃឺ ឡាច់ ឡឹង ប‌៉្រ័ះ ឡាក់ ប៉្រើ អាញ់ ពឹះ។ ១៧ ពឿ ប៉ិច ប៉្រគ័ ពួយ ពុត ប‌៉្រ័ះ បក់ ណោះ ចឹង អ្លុ ផា សារ អាញ់ ប៉ាំងហៀន អា ឡាច់ ឡឹង ប‌៉្រ័ះ ញ៉ា ឡាច់ ឡឹង អាញ់ ទៅ។ ១៨ ពឿ កាប អេង កា ឡាកោ ទៅ បក់ ណោះ អ៊ែ ប៉ិច កា ឡាកោ លៅ លែង សិច ហង ហះកា បក់ ប៉ិច កា ប‌៉្រ័ះ ឡាក់ ប៉្រើ អ៊ែ ពឹះ លៅ លែង សិច បក់ ណោះ ឃឺ ដាគ់ ត្រង់ តាទឹច កាណុង ឡាកោ អ៊ែ កា អូ ទី សារ តាំព្លូង អុះ។ ១៩ ម៉ូសេ អន់ ចាបាប់ ប‌៉្រ័ះ កា អន់ដីស កេះ ហះកា កាណុង កាំឡាំង អន់ដីស អា អូ ទី ពឿ ប៉្រគ័ ពួយ ចាបាប់ ណោះ អុះ។ ញ៉ា ត្រគ់ អន់ដីស ណាំង ប៉ាន់តោ័ អាញ់ នីអៀ ?» ២០ មួត ប៉ាសុន តើល ផា «ប‌៉្រ័ះ បឺគ ម៉ុត ពឹង អីស កេះ ត័ះ ពឿ ណាំង ប៉ាន់តោ័ អីស ?» ២១ យីស៊ូ តើល ពូ ផា «អាញ់ ទី ប៉្រគ័ ង៉ារ ម៉ោញ ពឹង ដារ់ រ៉ាឡូវ ហះកា អន់ដីស ទិឌូ ញម។ ២២ ម៉ូសេ ប៉្រើ អន់ដីស កាសិត អង់ការ កា គន កាម៉ាក័ (តាទឹច អ៊ែ សារ ណោះ អូ ត្រគ់ ឡាច់ ឡឹង ម៉ូសេ អុះ ឃឺ វគ័ យ៉ាគ់ អន់ដីស សើគ ពែ ប៉្រើ ណោះ) ទឹល នីណោ័ះ អន់ដីស កាសិត អង់ការ កា ពូ ពឹង ដារ់ រ៉ាឡូវ ដេល †។ ២៣ ផា អន់ដីស កាសិត អង់ការ ពឹង ដារ់ រ៉ាឡូវ ភឿ ប៉្រគ័ ពួយ ចាបាប់ ម៉ូសេ ទឹល នីណោ័ះ ញ៉ា ត្រគ់ អន់ដីស អឺក កា អាញ់ តាគ់ អន់ដាគ់ ប៉ាណូស អីគ ព្លុ ប៉ាញ័ ទឹប ឡាកោ ពឹង ដារ់ រ៉ាឡូវ ? ២៤ ជែ តាត់ស៊ិន សារ កា ពូ ញន កា សារ អន់ដីស ប៉ប័ ឃឺ ត្រគ់ តាត់ស៊ិន សារ ពួយ សារ តាទឹច»។

២៥ ទី ប៉ាណូស ឡឹង មឿង យេរូសាឡឹម បក់ អន់ដា កាប ផា «អ៊ែ អា ហង ឡាក់ ពូ ណាំង ប៉ាន់តោ័។ ២៦ ហៃ អ៊ែ កាប ពឹង អន់តិគ័ កាំឡាំង ហះកា អូ ទី ពឿ កាប កា អ៊ែ អុះ ឃឺ អ៊ែ មួត ម៉ៃគ ណាំផា ពិន អ្លុ អន់តគ់ ផា អ៊ែ បក់ ប‌៉្រ័ះ រ៉ើស ប៉្រើ ប៉្រគ័ សាដាច់ តាទឹច ហង តាម ហៃ។ ២៧ ហះកា ប៉ាគ់ បក់ ប‌៉្រ័ះ រ៉ើស ប៉្រើ ប៉្រគ័ សាដាច់ ពឹះ ទៀ អូ ទី ពឿ អ្លុ អន់តគ់ ផា អ៊ែ ពឹះ ឡឹង ចំ ណោះ អុះ។ កាប៉ាច់ អ៊ែ អា ពិន អ្លុ អន់តគ់ កេះ ផា អ៊ែ ពឹះ ឡឹង ចំ ណោះ»។

២៨ ផះ ណោះ យីស៊ូ ប៉ាំងហៀន កាំឡាំង ពឹង ចារ រ៉ោង រ៉ាម៉ះ អ៊ែ កាប ម៉ៃៗ ផា «អន់ដីស ផា អន់ហ្នាល់ អាញ់ លូ អ្លុ អន់តគ់ អាញ់ ពឹះ ឡឹង ចំ ដេល។ ហះកា អាញ់ ពឹះ អូ ត្រគ់ ញន កា អាញ់ ប៉ិច ពឹះ អុះ ឃឺ ប‌៉្រ័ះ ប៊កកាតយ័ ប៉្រើ អាញ់ ពឹះ តាទឹច ហះកា អន់ដីស អូ អន់ហ្នាល់ អ៊ែ អុះ។ ២៩ ហះកា អាញ់ អន់ហ្នាល់ អ៊ែ ខង អាញ់ ឡាច់ ឡឹង អ៊ែ ឃឺ អ៊ែ ឡាក់ ប៉្រើ អាញ់ ពឹះ»។

៣០ កាតាំង អ៊ែ កាប នីណោ័ះ ពូ កា ណាំង រ៉ុប យីស៊ូ ហះកា អូ ទី ពឿ ខឹន ម៉ុត រ៉ុប អ៊ែ អុះ ខង ដារ់ កាំឡត់ ម៉ះ អ៊ែ បើ ទឹល។ ៣១ កាណុង កាំឡាំង ណោះ ទី ប៉ាណូស អៀង ដូវ សឿ យីស៊ូ ពូ កាប ផា «ហៃ អ៊ែ តាំបាង សារ អំរ៉ាញ អឺញ អៀង ខាក់ នីអៀ អ៊ែ តាទឹច ហង បក់ ប‌៉្រ័ះ រ៉ើស ប៉្រើ ប៉្រគ័ សាដាច់ ណោះ»។

៣២ មួត ផារ៉ាស៊ី ទី កាតាំង ពូ រ៉ះ កាហៀច ឡឹង សារ យីស៊ូ នីអៀ មួត ម៉ៃគ ក្រាគ់ រ៉ាម៉ះ ប‌៉្រ័ះ លូ មួត ផារ៉ាស៊ី កា ប៉្រើ មួត តាហាន ឡាក់ ញ៉ាម រ៉ោង រ៉ាម៉ះ ឡាំ រ៉ុប យីស៊ូ។ ៣៣ យីស៊ូ កាប ផា «អាញ់ ចឹង អ្វៃ លូ អន់ដីស បាប៊ែត ណាវ្គ អូ ទុញ អុះ កេះណោះ អាញ់ ចឹង សឹត ប៉ាគ់ ប‌៉្រ័ះ ឡាក់ ប៉្រើ អាញ់ ពឹះ ពែ ណាវ្គ ហង។ ៣៤ អន់ដីស ចឹង ពួយ ណាំង អាញ់ ហះកា ណាំង អូ ប៉ប័ អុះ ខង អន់ដីស អូ អ្លុ ឡាំ អុះ ប៉ាគ់ ចារ អាញ់ ឡាំ ណោះ»។ ៣៥ មួត ម៉ៃគ ណាំផា សុនសាត អ៊ីស្រាអ៊ែល កាកាប លូ គួប ផា «អ៊ែ អា ឃឹត ចឹង ឡាំ ប៉ាគ់ ចំ បះ ពិន ចឹង ណាំង អ៊ែ អូ ប៉ប័ ? ញ៉ា អ៊ែ ឃឹត ចឹង ឡាំ ប៉ាគ់ មួត សុនសាត ពិន ឡាក់ អ្វៃ ប៉ាគ់ ប៉ាថេត អន់ទៀគ ណោះ កេះណោះ ប៉ាំងហៀន មួត សុនសាត អន់ទៀគ ណោះ ប ? ៣៦ ប៉ានឹរ អ៊ែ កាប ផា "អន់ដីស ចឹង ណាំង អាញ់ ហះកា ណាំង អូ ប៉ប័ អុះ ចារ អាញ់ ឡាំ ណោះ អន់ដីស អូ អ្លុ ឡាំ ដេល" សារ អ៊ែ កាប អា ទី ណី នីចម័ ?»។

៣៧ ពឹង ដារ់ អន់តីគ ឡាក់ ពូ ប៉្រគ័ តាគ់ អង់កេះ ប៊ុន ណោះ ឡាក់ ដារ់ សាំខាន់ ហ៊្លត យីស៊ូ អ្វៃ ហះ ម៉ាត់ កាំឡាំង អ៊ែ កាប ម៉ៃៗ ផា «ពឿ ហ៊្រែង ទៀក ចុ ឡាំ ប៉ាគ់ អាញ់ កេះណោះ អៃត ពិ។ ៣៨ ពឿ សឿ អាញ់ អ៊ែ ណោះ ចឹង ទី ទៀក តាំងលេ ឡាក់ អន់ អាញុ រ៉ីស ហូរ័ ឡាច់ ឡឹង អ៊ែ ឡាក់ កា ពូ ទី ច្រាគ់ រ៉ះ ពឹង ផាប់ ប៉ានឹរ ប‌៉្រ័ះ»។ ៣៩ អ៊ែ កាប នីអៀ ឃឺ ប៉ិច រ៉ះ ឡឹង សារ ប៉ាង៉ាត័ ប៉ាលឹង ប‌៉្រ័ះ ឡាក់ បក់ សឿ អ៊ែ ចឹង ត្រគ់ ទី ខង ផះ ណោះ ប‌៉្រ័ះ ប៊កកាតយ័ បើ អន់ ប៉ាង៉ាត័ ប៉ាលឹង អ៊ែ អុះ ខង ប‌៉្រ័ះ បើ តាន័ តាំប៉ោក យីស៊ូ អន់ ពូ ប៉ានេ។

៤០ ផះ កាំឡាំង កាតាំង សារ អា កេះ ទី បក់ អន់ដា កាប ផា «អ៊ែ អា ឃឺ រ៉ាគឹយ ប‌៉្រ័ះ ឡាក់ ពិន អ្វៃ ក្យាគ់ ណោះ ហង»។ ៤១ បក់ អន់ដា កាប ផា «អ៊ែ អា ឃឺ បក់ ប‌៉្រ័ះ រ៉ើស អន់ ប៉្រគ័ សាដាច់»។ ហះកា បក់ អន់ដា ណាវ្គ កាប ប៉ាគែក ផា «បក់ ប‌៉្រ័ះ រ៉ើស អន់ ប៉្រគ័ សាដាច់ ណោះ អូ ត្រគ់ ពឹះ ឡឹង ខេត កាលីឡេ អុះ។ ៤២ ញ៉ា កាណុង ផាប់ ប៉ានឹរ ប‌៉្រ័ះ អូ ទី រ៉ះ ប ផា បក់ ប‌៉្រ័ះ រ៉ើស អន់ ប៉្រគ័ សាដាច់ ណោះ ចឹង ពឹះ ឡឹង ផូង័ វ៉ាច់ សាដាច់ ដាវីត លូ អ៊ែ ចឹង ពឹះ ឡឹង ស្រុក បេតាលេហិម ឡាក់ ស្រុក កាណើត សាដាច់ ដាវីត ដេល ?» ៤៣ ទឹល នីណោ័ះ ពូ កា តាប៉ុញ លូ គួប សោប ញន កា យីស៊ូ។ ៤៤ កាណុង កាំឡាំង ពូ ណោះ ទី បក់ អន់ដា ប៉ិច រ៉ុប យីស៊ូ ហះកា អូ ទី ពឿ ខឹន ម៉ុត រ៉ុប អ៊ែ អុះ។

៤៥ កេះណោះ មួត តាហាន ឡាក់ ញ៉ាម រ៉ោង រ៉ាម៉ះ កា ឡាំ ប៉ាគ់ មួត ម៉ៃគ ក្រាគ់ រ៉ាម៉ះ ប‌៉្រ័ះ លូ មួត ផារ៉ាស៊ី។ មួត ណោះ អំប៉ញ់ អន់ឌែ ផា «ញ៉ា ត្រគ់ អន់ដីស អូ រ៉ុប អ៊ែ ណោះ អ្យក់ ពឹះ ប៉ាគ់ អា ?» ៤៦ មួត តាហាន តើល ផា «អូ ឃើយ ទី ពឿ កាប ឡាក់ កា អ៊ែ ណោះ អុះ»។ ៤៧ មួត ផារ៉ាស៊ី កាប កា អន់ឌែ ផា «ញ៉ា អ៊ែ ទី ប៉ាលុ អន់ដីស ដេល ប ? ៤៨ កាណុង កាំឡាំង មួត ម៉ៃគ ណាំផា លូ មួត ផារ៉ាស៊ី អូ ទី ពឿ សឿ អ៊ែ អុះ។ ៤៩ ទី ដឹង មួត ប៉ាសុន ឡាក់ អូ អ្លុ ចាបាប់ សឿ អ៊ែ។ អន់ឌែ ណោះ ស៊ុត កា មួត ប‌៉្រ័ះ ប៉ាស្យាប កេះ»។ ៥០ កាណុង កាំឡាំង មួត ផារ៉ាស៊ី ណោះ ទី កាម៉ាក័ ម៉ោញ ដូវ សិច នីកូដេម បក់ ឡាំ ចាចាក ប៉ាគ់ យីស៊ូ ផះ កាម៉ាំង អន់ទ្រួល ពែ អ៊ែ កាប ផា ៥១ «តាម ចាបាប់ ម៉ះ ពិន អូ ត្រគ់ អ្យក់ ពូ ចៃគ ថូត អន់ទ្រួល អុះ ផា បើ កាតាំង ពូ រ៉ះ ឡឹង សារ អ៊ែ យច លូ ផា បើ កាតាំង អ៊ែ តើល សារ ពូ ច្រោម អ៊ែ ណោះ»។ ៥២ ពូ តើល ផា «ញ៉ា អីស មួត កាលីឡេ ដេល ប ? ហគ់ អីស ឃឹត ហៃ អូ ឃើយ ទី រ៉ាគឹយ ប‌៉្រ័ះ អ៊ែ ចំ កើត ឡឹង ខេត កាលីឡេ អុះ»។‡

[ ៥៣ កេះណោះ អន់ឌែ កា សឹត ប៉ាគ់ ហី ពឿ ហី អ៊ែ ហង

៨

១ ហះកា យីស៊ូ ឡាំ ប៉ាគ់ ប៉ានឹម តើម អូលេវ ឡគ។ ២ ប៉ាគ់ កាំលឺ អ៊ែ សឹត ប៉ាគ់ រ៉ោង រ៉ាម៉ះ ណាវ្គ។ មួត ប៉ាសុន ទិឌូ ឡាំ ប៉ាគ់ ចារ អ៊ែ ណោះ អ៊ែ កា អង់អ្វៃ ប៉ាំងហៀន ពូ។ ៣ ផះ ណោះ ណៃឃូ ប៉ាំងហៀន ចាបាប់ លូ មួត ផារ៉ាស៊ី អន់ឌែ ទី រ៉ុប អង់កាន់ ម៉ោញ ដូវ ផះ តៃប លូ កាម៉ាក័។ អន់ឌែ អ្យក់ អង់កាន់ ណោះ អន់ អ្វៃ ពឹង អន់តិគ័ កាំឡាំង អៀង ៤ កេះណោះ រ៉ះ លូ យីស៊ូ ផា «ណៃឃូ ពូ រ៉ុប អង់កាន់ អា ផះ អ៊ែ តៃប លូ កាម៉ាក័ រ៉ាលង កល់ ក្លោ អ៊ែ។ ៥ កាណុង ផាប់ ចាបាប់ ប‌៉្រ័ះ វគ័ ម៉ូសេ រ៉ះ ប៉្រើ ពិន អ្យក់ អំហ្មោ ហឹរ ប៉ាន់តោ័ អ្លាត អង់កាន់ នែវ អា។ កាប៉ាច់ អីស ចឹង ឃឹត នីចម័ ?» ៦ អន់ឌែ អំប៉ញ់ នីណោ័ះ ឃឺ ប៉ិច សាគ់ លួង យីស៊ូ ភឿ ម៉ាគ់ ទី សារ ច្រោម អ៊ែ ហះកា យីស៊ូ អង់កុញ ច្រាគ់ តេះ លូ សាំប្លោ តី។ ៧ ញន កា អន់ឌែ អំប៉ញ់ តាឡាម័ យីស៊ូ កា អ្យូវ អន់តាវ រ៉ះ កា អន់ឌែ ផា «កាណុង កាំឡាំង អន់ដីស អា បក់ ចំ អូ ទី សារ យច ឡក់ អន់ បក់ ណោះ អ្យក់ អំហ្មោ ហឹរ ប៉ាន់តោ័ អង់កាន់ អា អន់ទ្រួល ឡឹង ពូ ពិ»។ ៨ កេះណោះ យីស៊ូ អង់កុញ ច្រាគ់ តេះ ណាវ្គ។ ៩ សាគ់ អន់ឌែ កាតាំង យីស៊ូ កាប នីណោ័ះ អន់ឌែ កា ចាក ឡាច់ ឡឹង ចារ ណោះ ម៉ោញ ទង ម៉ោញ ដូវ ម៉ោញ ទង ម៉ោញ ដូវ ឡឹង ប៉ាណូស បក់ ក្រាគ់ ឡឹង ពូ លើយ ទឹល ទិ អ្វៃ សល់ ដឹង យីស៊ូ លូ អង់កាន់ ណោះ ហង។ ១០ ណោះ យីស៊ូ កា អ្យូវ អន់តាវ កេះណោះ អ៊ែ កាប លូ អង់កាន់ ណោះ ផា «អឺ ណាង មួត បក់ កាប កា អីស ពែ ទិ ប៉ាគ់ ចំ អន់ឌែ ឡាំ ណោះ ? អូ ទី ពឿ ចឹង ចៃគ ថូត អីស ហង ប ?» ១១ អង់កាន់ ណោះ តើល ផា «អូ ទី កេះ ពឹ តាំងឡា»។ យីស៊ូ រ៉ះ កា អ៊ែ ផា «អាញ់ កា អូ ចៃគ ថូត អីស ដេល។ ហគ់ ចាក សឹត ពិ ហះកា គឹត អៀ ប៉ាគ់ ម៉ាត់ អីស ជែ ប៉្រគ័ យច ណាវ្គ ហង ហោគ»។]

សារ យីស៊ូ ផា ឡាកោ អ៊ែ ឃឺ តាតារ តាគ់ តាតារ ពឹង អង់កក់ តេះ

១២ យីស៊ូ រ៉ះ កា មួត ប៉ាសុន ម៉ោញ ទង ណាវ្គ ផា «អាញ់ ឃឺ តាតារ តាគ់ តាតារ ពឹង អង់កក់ តេះ ពឿ ចាក ពួយ អាញ់ បក់ ណោះ អូ ចាក ទ្រង ម៉ាម៉ាំង អុះ ឃឺ អន់ឌែ ចឹង ទី តាតារ ប៉ាណាំ អន់ ទី អាញុ អ្វៃ រ៉ីស»។ ១៣ មួត ផារ៉ាស៊ី តើល អ៊ែ ផា «អីស រ៉ះ សារ ឡាកោ អីស ទៅ សារ អីស រ៉ះ ណោះ អូ ទី ខា អុះ *»។ ១៤ យីស៊ូ តើល អន់ឌែ ផា «យ‌៉័ះ អាញ់ រ៉ះ ឡឹង សារ ឡាកោ អាញ់ ទៅ កាតាម កា សារ អាញ់ រ៉ះ ណោះ ទី ខា ដេល ខង អាញ់ អ្លុ អន់តគ់ កា ឡាកោ អាញ់ ពឹះ ឡឹង ចំ ឡាំ ប៉ាគ់ ចំ ហះកា អន់ដីស អូ អ្លុ កា អាញ់ ពឹះ ឡឹង ចំ ឡាំ ប៉ាគ់ ចំ អុះ។ ១៥ អន់ដីស តាត់ស៊ិន សារ កា ពូ គុន ប៉ាណូស ហះកា អាញ់ អូ តាត់ស៊ិន សារ កា ពឿ នែវ អា អុះ។ ១៦ ផា អាញ់ តាត់ស៊ិន សារ កា ពូ សារ អាញ់ តាត់ស៊ិន ណោះ កា ត្រគ់ ពួយ សារ តាទឹច ដេល ខង អូ ត្រគ់ ដឹង អាញ់ អុះ តាត់ស៊ិន សារ ឃឺ ទី អាញ់ លូ ពឹ អាញ់ ឡាក់ ប៉្រើ អាញ់ ពឹះ ញឹន តាត់ស៊ិន សារ កា ពូ អន់ឌូ។ ១៧ កាណុង ចាបាប់ ម៉ះ អន់ដីស ទី រ៉ះ ផា ផា ទី ប៉ាណូស ពៀរ ដូវ ប៉្រគ័ ផាញ៉ាន ណោះ ពូ កាគ់ ហង។ † ១៨ ទឹល នីណោ័ះ អាញ់ អា ហង ប៉្រគ័ ផាញ៉ាន កា ឡាកោ អាញ់ ទៅ ពឹ អាញ់ ឡាក់ ប៉្រើ អាញ់ ពឹះ កា ប៉្រគ័ ផាញ៉ាន កា អាញ់ ដេល»។ ១៩ ពូ អំប៉ញ់ អ៊ែ ផា «ប៉ាគ់ ចំ ពឹ អីស ណោះ អ៊ែ អ្វៃ ?» យីស៊ូ តើល ពូ ផា «អន់ដីស អូ អន់ហ្នាល់ អាញ់ ពឹ អាញ់ កា អន់ដីស អូ អន់ហ្នាល់ ដេល។ ផា អន់ដីស អន់ហ្នាល់ អាញ់ ណោះ អន់ដីស ចឹង អន់ហ្នាល់ ពឹ អាញ់ ដេល»។ ២០ យីស៊ូ កាប អា ផះ អ៊ែ ប៉ាំងហៀន ពូ ពឹង ចារ រ៉ោង រ៉ាម៉ះ ត្រង់ ហះ ចារ ពូ ចៃគ ហ៊ីប សាំរ៉ាប់ ចៃគ លៀន អន់ កា ប‌៉្រ័ះ ហះកា អូ ទី បក់ ពឿ រ៉ុប អ៊ែ អុះ ខង បើ ទឹល ដារ់ កាំឡត់ ម៉ះ អ៊ែ។

២១ យីស៊ូ រ៉ះ កា ពូ ម៉ោញ ទង ណាវ្គ ផា «អាញ់ ចឹង ឡាច់ ចាក ហង អន់ដីស ចឹង ពួយ ណាំង អាញ់ ហះកា អន់ដីស ត្រគ់ តោ័ ទឹប ប‌៉្រ័ះ ចឹង អ្យក់ យ៉ូ លើយ សារ អន់ដីស យច។ ចារ អាញ់ ចឹង ឡាំ ណោះ អន់ដីស អូ អ្លុ ឡាំ អុះ»។ ២២ មួត ម៉ៃគ ណាំផា សុនសាត អ៊ីស្រាអ៊ែល កាកាប លូ គួប អន់ឌែ ផា «ញ៉ា អ៊ែ ចឹង ប៉ាន់តោ័ ឡាកោ ទៅ ប បះ អ៊ែ ផា "ប៉ាគ់ ចារ អាញ់ ចឹង ឡាំ ណោះ អន់ដីស អូ អ្លុ ឡាំ អុះ ?"» ២៣ យីស៊ូ រ៉ះ កា ពូ ណាវ្គ ផា «អន់ដីស កើត ពឹង អង់កក់ តេះ អា ហះកា អាញ់ ពឹះ ឡឹង ប៉្លៃង។ អន់ដីស ទី ពុត គុន ប៉ាណូស ដោច ដាច កាប៉ាច់ អាញ់ អូ ទី ពុត គុន ប៉ាណូស អុះ។ ២៤ ខ អា ហង បះ អាញ់ រ៉ះ កា អន់ដីស ផា អន់ដីស ត្រគ់ តោ័ ទឹប ប‌៉្រ័ះ ចឹង អ្យក់ យ៉ូ លើយ សារ អន់ដីស យច ខង អន់ដីស អូ ចៃ សឿ អាញ់ ‡ អន់ដីស ចឹង តោ័ ទឹប ប‌៉្រ័ះ ចឹង អ្យក់ យ៉ូ សារ យច ហង»។ ២៥ ពូ អំប៉ញ់ អ៊ែ ណាវ្គ ផា «ពឿ អីស អា ?» អ៊ែ តើល ផា «ឡាក់ កា អាញ់ រ៉ះ កា អន់ដីស ឡឹង ប៉ាន់ដា ពែ កេះ។ ២៦ អាញ់ ទី សារ អៀង ត្រគ់ កាប លូ ត្រគ់ តាត់ស៊ិន កា អន់ដីស ហះកា សារ អាញ់ រ៉ះ កា អន់ដីស ណោះ ស៊ុត កា សារ អាញ់ កាតាំង ឡឹង បក់ ប៉្រើ អាញ់ ពឹះ គ្រឹប សារ អ៊ែ រ៉ះ ណោះ ឃឺ ដាគ់ ត្រង់ តាទឹច»។ ២៧ អន់ឌែ អូ ហ្លង់ អុះ កា យីស៊ូ រ៉ះ ឡឹង សារ ពឹ អ៊ែ ណោះ។ ២៨ ទឹល នីណោ័ះ យីស៊ូ រ៉ះ កា អន់ឌែ ណាវ្គ ផា «ប៉ាគ់ អន់ដីស លឺក ប៉ាណូស អាញ់ ទៀ § ណោះ អន់ដីស ចឹង អន់ហ្នាល់ អាញ់ ហង * អន់ដីស កា ចឹង អ្លុ អន់តគ់ ផា ទិ ង៉ារ ញ៉ា ឡាក់ អាញ់ ទី ប៉្រគ័ អូ ត្រគ់ អាញ់ អេង កា ឡាកោ អាញ់ ទៅ អុះ ទិ សារ អាញ់ កាប ឃឺ អាញ់ កាប ពួយ សារ ពឹ អាញ់ ទី ប៉ាំងហៀន អាញ់ ណោះ ហង។ ២៩ ប‌៉្រ័ះ ឡាក់ ប៉្រើ អាញ់ ពឹះ អ៊ែ អ្វៃ អន់ឌូ លូ អាញ់ លើយ អ៊ែ អូ អ្លាត អាញ់ អន់ អាញ់ អ្វៃ ម៉ោញ ដូវ អុះ ខង អាញ់ ប៉្រគ័ ង៉ារ ញ៉ា ឡាក់ ត្រគ់ ពុត អ៊ែ លើយ»។ ៣០ ផះ យីស៊ូ រ៉ះ សារ ទិណោ័ះ ទី ប៉ាណូស អៀង ដូវ សឿ អ៊ែ។

៣១ ផះ ណោះ យីស៊ូ រ៉ះ កា សុនសាត អ៊ីស្រាអ៊ែល ឡាក់ សឿ អ៊ែ ណោះ ផា «ផា អន់ដីស រ៉ាប់ សឿ ប៉ានឹរ អាញ់ លើយ ណោះ អន់ដីស សឹះ អាញ់ តាទឹច ហង។ ៣២ អន់ដីស ចឹង អន់ហ្នាល់ សារ តាទឹច សារ តាទឹច ចឹង តង័ អន់ដីស អន់ រ៉ាវ៉ាច់ ឡឹង កេះ ទុច»។ ៣៣ អន់ឌែ តើល យីស៊ូ ផា «ញឹន ឃឺ គន សោ វគ័ អាប៉្រាហាំ ញឹន អូ ឃើយ កេះ ទុច ពូ អុះ ញ៉ា ត្រគ់ អីស ផា "អន់ដីស ចឹង រ៉ាវ៉ាច់ ឡឹង កេះ ទុច" នីណោ័ះ ឡគ ?» ៣៤ យីស៊ូ តើល ផា «អាញ់ ប៉រ់ រ៉ះ កា អន់ដីស តាទឹច ពឿ ប៉្រគ័ យច ប៉ាណូស ណោះ អ៊ែ កេះ ទុច សារ យច ហង។ ៣៥ មួត ទុច ពូ អូ អ្វៃ កាណុង ហី លើយ អុះ ទី ដឹង គន ពឹ តាំងឡា ណោះ ហង អ្វៃ កាណុង ហី ណោះ លើយ។ ៣៦ ផា គន ប‌៉្រ័ះ តង័ អន់ដីស ណោះ អន់ដីស ចឹង រ៉ាវ៉ាច់ ឡឹង កេះ ទុច តាទឹច ហង។ ៣៧ អាញ់ អ្លុ ដេល កា អន់ដីស គន សោ អាប៉្រាហាំ ហះកា អន់ដីស ណាំង ប៉ាន់តោ័ អាញ់ ខង ប៉ានឹរ អាញ់ អូ អ្វៃ កាណុង ពុត អន់ដីស។ ៣៨ អាញ់ កាប ឡឹង សារ ញ៉ា ឡាក់ អាញ់ ទី ប៉ប័ ពឹង ពឹ អាញ់ ផះ អាញ់ អ្វៃ អន់ឌូ លូ អ៊ែ កាប៉ាច់ អន់ដីស ប៉្រគ័ ពួយ សារ ញ៉ា ឡាក់ អន់ដីស ទី កាតាំង ឡឹង ពឹ អន់ដីស ដេល»។ ៣៩ អន់ឌែ តើល យីស៊ូ ផា «ពឹ ញឹន ឃឺ វគ័ អាប៉្រាហាំ»។ យីស៊ូ តើល អន់ឌែ ផា «ផា អន់ដីស គន សោ អាប៉្រាហាំ តាទឹច អន់ដីស ចឹង ប៉្រគ័ សារ ដាគ់ ឡាក់ កា អ៊ែ ឃើយ ប៉្រគ័ ណោះ ដេល។ ៤០ ហះកា កិញអៀ អា អន់ដីស ប៉ិច ប៉ាន់តោ័ អាញ់ ឡាក់ រ៉ះ សារ តាទឹច ឡាក់ អាញ់ ទី កាតាំង ឡឹង ប‌៉្រ័ះ ប៊កកាតយ័ ហះកា អាប៉្រាហាំ អូ ទី ប៉្រគ័ នីណោ័ះ អុះ។ ៤១ ហះកា អន់ដីស ផះ អ្វៃ ប៉្រគ័ ពួយ ង៉ារ ញ៉ា ឡាក់ ពឹ អន់ដីស ទី ប៉្រគ័»។ អន់ឌែ តើល យីស៊ូ ផា «ញឹន អូ ត្រគ់ គន អូ ទី ពឹ អុះ ពឹ ញឹន ដឹង ម៉ោញ ឃឺ ប‌៉្រ័ះ ប៊កកាតយ័»។ ៤២ យីស៊ូ កាប ផា «ផា ពឹ អន់ដីស ប‌៉្រ័ះ ប៊កកាតយ័ តាទឹច អន់ដីស ចឹង ប៉ិច ចៃ កា អាញ់ ហង ខង អាញ់ ឡាច់ ឡឹង ប‌៉្រ័ះ ប៊កកាតយ័ ណោះ ហង។ អាញ់ ពឹះ ប៉ាគ់ អា អូ ត្រគ់ ឡាច់ ឡឹង ពុត អាញ់ ទៅ អុះ ឃឺ ប‌៉្រ័ះ ប៊កកាតយ័ ប៉្រើ អាញ់ ពឹះ។ ៤៣ ញ៉ា ត្រគ់ អន់ដីស អូ ហ្លង់ ឡឹង សារ អាញ់ រ៉ះ អា ? ឃឺ ឡាច់ ឡឹង អន់ដីស អូ ចៃ សាំយ៉ាំង ប៉ានឹរ អាញ់។ ៤៤ អន់ដីស ឃឺ គន សោ ប‌៉្រ័ះ បឺគ សាតាំង អន់ដីស ប៉ិច ប៉្រគ័ ពួយ ពុត ពឹ អន់ដីស។ ឡឹង សើគ ពែ អ៊ែ ឌុ ប៉ាន់តោ័ ប៉ាណូស អ៊ែ អូ ប៉្រគ័ ពួយ សារ តាទឹច អុះ ខង កាណុង ពុត អ៊ែ អូ ទី សារ តាទឹច ឡក់។ ផា អ៊ែ កាប ព្លូង ឃឺ ឡាច់ ឡឹង ពុត អ៊ែ ទៅ ខង អ៊ែ ឡាក់ ម៉ៃគ ព្លូង លូ ពឹ បក់ ព្លូង។ ៤៥ ញន កា អាញ់ រ៉ះ សារ តាទឹច បះ អន់ដីស អូ សឿ អាញ់។ ៤៦ កាណុង កាំឡាំង អន់ដីស អា ពឿ ចឹង អ្លុ ច្រោម ផា អាញ់ ប៉្រគ័ សារ យច ? ផា អាញ់ រ៉ះ សារ តាទឹច ខ ញ៉ា បះ អន់ដីស អូ សឿ អាញ់ ? ៤៧ ពឿ ប៉ាសុន ប‌៉្រ័ះ ប៊កកាតយ័ បក់ ណោះ ចៃ សាំយ៉ាំង ប៉ានឹរ ប‌៉្រ័ះ ហះកា អន់ដីស អា អូ ត្រគ់ ប៉ាសុន ប‌៉្រ័ះ ប៊កកាតយ័ អុះ បះ អន់ដីស អូ ចៃ សាំយ៉ាំង នីអៀ»។ ៤៨ មួត ម៉ៃគ ណាំផា សុនសាត អ៊ីស្រាអ៊ែល តើល អ៊ែ ផា «ត្រគ់ តាទឹច ហង ញឹន ផា អីស ឃឺ សុនសាត សាម៉ារី លូ អីស ប‌៉្រ័ះ បឺគ ម៉ុត ណោះ»។ ៤៩ យីស៊ូ តើល ផា «អាញ់ អូ ទី ប‌៉្រ័ះ បឺគ ម៉ុត អុះ ឃឺ អាញ់ ការ៉ុប ពឹ អាញ់ ហះកា អន់ដីស បឺង៉ាយ កាប អូ ដាគ់ កា អាញ់។ ៥០ អាញ់ អូ ណាំង អន់ ពូ ប៉ានេ ឡាកោ អាញ់ ទៅ អុះ ហះកា ទី ម៉ោញ ដូវ ផះ អ្វៃ ណាំង អន់ ពូ ប៉ានេ អាញ់ អ៊ែ ណោះ ឃឺ បក់ ចឹង តាត់ស៊ិន សារ កា ប៉ាណូស ទិឌូ។ ៥១ អាញ់ ប៉រ់ រ៉ះ កា អន់ដីស តាទឹច ពឿ រ៉ាប់ សឿ ប៉ានឹរ អាញ់ បក់ ណោះ ចឹង អូ តោ័ អុះ»។ ៥២ មួត ម៉ៃគ ណាំផា កាប ផា «កិញអៀ អា ញឹន អ្លុ ឡាក់ៗ កេះ ឃឺ អីស ម៉ុត ប‌៉្រ័ះ តាទឹច ហង វគ័ អាប៉្រាហាំ លូ មួត រ៉ាគឹយ ប‌៉្រ័ះ អន់ឌែ តោ័ ទិ កេះ ហះកា អីស ខឹន កាប ផា ពឿ រ៉ាប់ សឿ ប៉ានឹរ អីស បក់ ណោះ ចឹង អូ តោ័ អុះ។ ៥៣ ញ៉ា អីស តីស ឡឹង វគ័ អាប៉្រាហាំ លូ មួត រ៉ាគឹយ ប‌៉្រ័ះ ឡាក់ តោ័ កេះ ណោះ ប ? ពឿ អីស ឃឹត ផា ឡាកោ អីស អា»។ ៥៤ យីស៊ូ តើល ផា «ផា អាញ់ ប៉ានេ ឡាកោ អាញ់ ទៅ សារ ប៉ានេ ណោះ អូ ទី ខា អុះ ហះកា ពឹ អាញ់ ឡាក់ ប៉ានេ អាញ់ ឃឺ អ៊ែ ណោះ ហង ឡាក់ អន់ដីស ផា ប‌៉្រ័ះ អន់ដីស ណោះ។ ៥៥ អន់ដីស អូ អន់ហ្នាល់ អ៊ែ ហះកា អាញ់ អន់ហ្នាល់ អ៊ែ។ ផា អាញ់ ផា អូ អន់ហ្នាល់ អ៊ែ ឃឺ អាញ់ កាប ព្លូង ឡាក់ កា អន់ដីស ដេល ហះកា អាញ់ អន់ហ្នាល់ អ៊ែ តាទឹច លូ អាញ់ ប៉្រគ័ ពួយ ប៉ានឹរ អ៊ែ ដេល។ ៥៦ អាប៉្រាហាំ ឡាក់ វគ័ អន់ដីស អ៊ែ ទី ពុត ហោក រ៉គ់ ញន កា អ៊ែ ចឹង ប៉ប័ អាញ់ ពឹះ កិញអៀ អា អ៊ែ ទី ប៉ប័ តាទឹច អ៊ែ ហោក រ៉គ់ ខាក់»។ ៥៧ សុនសាត អ៊ីស្រាអ៊ែល កាប កា អ៊ែ ផា «អីស អា អាញុ បើ ទឹល ៥០ សាណាំ សាំ ញ៉ា ត្រគ់ អីស ផា ប៉ប័ វគ័ អាប៉្រាហាំ នីណោ័ះ ?» ៥៨ យីស៊ូ តើល អន់ឌែ ផា «អាញ់ ប៉រ់ រ៉ះ កា អន់ដីស តាទឹច អន់ទ្រួល ឡឹង អាប៉្រាហាំ បើ កើត អាញ់ អ្វៃ កេះ †»។ ៥៩ ពូ ទូញ អំហ្មោ ចឹង ហឹរ ប៉ាន់តោ័ យីស៊ូ ហះកា អ៊ែ ប៉្លាច័ ឡាកោ អូ អន់ ពូ ប៉ប័ កេះណោះ ចាក ឡាច់ ឡឹង រ៉ោង រ៉ាម៉ះ ប‌៉្រ័ះ ដិត។

៩

សារ យីស៊ូ តាគ់ តាតារ ម៉ាត់ កា ប៉ាណូស ម៉ាម៉ាំង ម៉ាត់

១ ផះ យីស៊ូ ចាក រទ្រង អ៊ែ ប៉ប័ ប៉ាណូស ម៉ោញ ដូវ ម៉ាម៉ាំង ម៉ាត់ ឡឹង កើត។ ២ មួត សឹះ អំប៉ញ់ លូ យីស៊ូ ផា «ណៃឃូ ប៉ាណូស អា ម៉ាម៉ាំង ម៉ាត់ ឡឹង កើត នីអៀ សារ យច ពឿ ប៉្រគ័ កា អ៊ែ អា ? សារ យច អ៊ែ ទៅ ញ៉ា សារ យច មើគ ពឹ អ៊ែ ?» ៣ យីស៊ូ តើល ផា «អ៊ែ ម៉ាម៉ាំង ម៉ាត់ អូ ត្រគ់ ឡាច់ ឡឹង សារ យច មើគ ពឹ អ៊ែ លើ សារ យច អ៊ែ ទៅ អុះ អ៊ែ ម៉ាម៉ាំង ម៉ាត់ នែវ អា ភឿ អន់ ប‌៉្រ័ះ ប៊កកាតយ័ តាំបាង សារ អំរ៉ាញ អឺញ ពឹង អ៊ែ។ ៤ ពិន ត្រគ់ ប៉្រគ័ ង៉ារ ម៉ះ ប‌៉្រ័ះ ប៊កកាតយ័ ឡាក់ ប៉្រើ អាញ់ ពឹះ អន់តាន័ អ្វៃ តាតារ ខង ប៊ែត ណាវ្គ ចឹង ម៉ាំង ហង អូ ទី ពឿ ចឹង អ្លុ ប៉្រគ័ ង៉ារ អុះ។ ៥ ផះ អាញ់ អ្វៃ ពឹង អង់កក់ តេះ អា អាញ់ ឡាក់ តាតារ តាគ់ តាតារ ពឹង អង់កក់ តេះ»។ ៦ កេះ អ៊ែ កាប នីណោ័ះ កេះ អ៊ែ កាសុះ ពឹង តេះ ប៉្រគ័ តេះ ត្រប់ ឡាប ពឹង ម៉ាត់ ប៉ាណូស បក់ ប៊្លែល ណោះ។ ៧ កេះណោះ អ៊ែ រ៉ះ កា ប៉ាណូស បក់ ប៊្លែល ណោះ ផា «ហគ់ អីស ឡាំ ប៉ាច ម៉ាត់ ប៉ាគ់ ទៀក ស្រះ ស៊ីឡោម តោ ពិ» (សិច ស៊ីឡោម អា ទី ណី ផា «ប៉ាណូស បក់ ពូ ប៉្រើ អ៊ែ ឡាំ»)។ អ៊ែ កា ឡាំ ប៉ាច ម៉ាត់ តាទឹច ប៉ាគ់ អ៊ែ វ៉ីល សឹត ម៉ាត់ អ៊ែ កា តាតារ ឡូត។

៨ ប៉ាណូស បក់ អ្វៃ ហី រក្យាម័ អ៊ែ លូ បក់ ឃើយ ប៉ប័ អ៊ែ អ្វៃ ប៉រ់ លៀន ពែ ពូ កាប ផា «ប៉ាណូស អា បក់ អ្វៃ ប៉រ់ លៀន ពែ អា ឡា»។ ៩ បក់ អន់ដា ផា «អ៊ែ តាទឹច ហង» បក់ អន់ដា ផា «អូ ត្រគ់ អុះ ប៉ាណូស អា ក្រាន័ កា ម៉ូះ ម៉ាត់ វ៉ឹច លូ អ៊ែ»។ ហះកា ប៉ាណូស បក់ ប៊្លែល ណោះ តើល ផា «ឃឺ អាញ់ តាទឹច ហង»។ ១០ ពូ កា អំប៉ញ់ អ៊ែ ផា «ប៉្រគ័ នីចម័ បះ ម៉ាត់ អីស តាតារ កេះ នីអៀ ?» ១១ អ៊ែ រ៉ះ កា ពូ ផា «ប៉ាណូស បក់ សិច យីស៊ូ អ៊ែ ប៉្រគ័ តេះ ត្រប់ ឡាប ពឹង ម៉ាត់ អាញ់ កេះណោះ អ៊ែ រ៉ះ ផា "ហគ់ អីស ឡាំ ប៉ាច ម៉ាត់ ប៉ាគ់ ទៀក ស្រះ ស៊ីឡោម តោ ពិ"។ អាញ់ កា ឡាំ ប៉ាច ម៉ាត់ តាទឹច ផាឌី ម៉ាត់ អាញ់ កា តាតារ ឡូត»។ ១២ ពូ អំប៉ញ់ អ៊ែ ណាវ្គ ផា «វគ័ ណោះ អ៊ែ អ្វៃ ប៉ាគ់ ចំ ?» អ៊ែ តើល ផា «អាញ់ អូ អ្លុ អុះ»។

១៣ កេះណោះ ពូ ប៉ាណាំ ប៉ាណូស ម៉ាម៉ាំង ម៉ាត់ ណោះ ឡាំ ប៉ាគ់ មួត ផារ៉ាស៊ី។ ១៤ ដារ់ យីស៊ូ ប៉្រគ័ តេះ ត្រប់ លូ តាគ់ អន់ដាគ់ ប៉ាណូស ម៉ាម៉ាំង ម៉ាត់ ណោះ ឃឺ ពឹង ដារ់ ពូ រ៉ាឡូវ *។ ១៥ ខ អា ហង បះ មួត ផារ៉ាស៊ី ប៉ាណាំ គួប អំប៉ញ់ ឡឹង សារ ពូ ប៉្រគ័ នីចម័ បះ ម៉ាត់ អ៊ែ តាតារ ណោះ។ អ៊ែ កា រ៉ះ ផា «អ៊ែ ប៉្រគ័ តេះ ត្រប់ ឡាប ពឹង ម៉ាត់ អាញ់ កេះណោះ អាញ់ កា ឡាំ ប៉ាច ម៉ាត់ ផាឌី ម៉ាត់ អាញ់ កា តាតារ ឡូត»។ ១៦ មួត ផារ៉ាស៊ី បក់ អន់ដា កាប ផា «ប៉ាណូស ណោះ អូ ត្រគ់ ឡាច់ ឡឹង ប‌៉្រ័ះ ប៊កកាតយ័ អុះ ខង អ៊ែ អូ ប៉្រគ័ ពួយ ចាបាប់ សាំរ៉ាប់ ដារ់ រ៉ាឡូវ»។ បក់ អន់ដា កាប ផា «នីចម័ ប៉ាណូស អូ ដាគ់ អ្លុ ប៉្រគ័ សារ អំរ៉ាញ អឺញ ដេល ប ?» ញន កា សារ អា អន់ឌែ កា តាប៉ុញ លូ គួប សោប។

១៧ អន់ឌែ អំប៉ញ់ លូ បក់ ម៉ាម៉ាំង ណោះ ម៉ោញ ទង ណាវ្គ ផា «កាប៉ាច់ អីស នីចម័ អីស ផា អីស បក់ តាគ់ តាតារ ម៉ាត់ អីស ណោះ អ៊ែ ប៉ាណូស នីចម័ ?» អ៊ែ តើល ផា «វគ័ ណោះ ឃឺ រ៉ាគឹយ ប‌៉្រ័ះ តាទឹច ហង»។ ១៨ ហះកា មួត ម៉ៃគ ណាំផា សុនសាត អ៊ីស្រាអ៊ែល អូ សឿ អុះ ផា បក់ ម៉ាម៉ាំង ម៉ាត់ អា អ៊ែ ម៉ាម៉ាំង ឡឹង សើគ ពែ ហះកា កិញអៀ អា អ៊ែ តាតារ កេះ ទឹល នីណោ័ះ អន់ឌែ កា អើ មើគ ពឹ អ៊ែ ណោះ អំប៉ញ់ ហិ។ ១៩ ពូ អំប៉ញ់ លូ មើគ ពឹ អ៊ែ ផា «ញ៉ា គន អីស អា ហង ប ? អន់ដីស ផា អ៊ែ ម៉ាម៉ាំង ម៉ាត់ ឡឹង កើត ពែ ? ញ៉ា ត្រគ់ កិញអៀ អា អ៊ែ តាតារ កេះ ?» ២០ មើគ ពឹ បក់ ម៉ាម៉ាំង ម៉ាត់ តើល ផា «អ៊ែ អា គន ញឹន តាទឹច សាគ់ អ៊ែ កើត ពែ កា ម៉ាម៉ាំង ម៉ាត់ ឡូត។ ២១ ឡឹង សារ នីចម័ បះ អ៊ែ តាតារ ម៉ាត់ អា ញឹន អូ អ្លុ អុះ ពឿ ប៉្រគ័ តាគ់ តាតារ ម៉ាត់ អ៊ែ អា ញឹន កា អូ អ្លុ ដេល។ អន់ដីស អំប៉ញ់ អ៊ែ ទៅ ពិ ខង អ៊ែ តីស កេះ អ៊ែ អ្លុ រ៉ះ កេះ»។ ២២ មើគ ពឹ អ៊ែ កាប នីណោ័ះ ញន កា អ្យូគ កា មួត ម៉ៃគ ណាំផា ខង មួត ណោះ អន់ឌែ រែវ ពុត គួប សោប កេះ ផា បក់ ចំ រ៉ះ ផា យីស៊ូ ឡាក់ សាដាច់ ប‌៉្រ័ះ រ៉ើស ណោះ បក់ ណោះ ត្រគ់ តាំងហ្យិត ឡាច់ ឡឹង កាំឡាំង សួន អៀង ឡូត។ ២៣ ខ ណោះ ហង បះ អន់ឌែ កាប ផា «អន់ដីស អំប៉ញ់ អ៊ែ ទៅ ពិ ខង អ៊ែ តីស កេះ»។

២៤ មួត ផារ៉ាស៊ី កា អើ ប៉ាណូស បក់ ម៉ាម៉ាំង ម៉ាត់ ណោះ អំប៉ញ់ ម៉ោញ ទង ណាវ្គ។ កេះណោះ អន់ឌែ រ៉ះ កា បក់ ម៉ាម៉ាំង ម៉ាត់ ណោះ ផា «អីស ត្រគ់ កាប សារ តាទឹច ហះ ម៉ាត់ ប‌៉្រ័ះ ប៊កកាតយ័។ កាប៉ាច់ អ៊ែ ណោះ ញឹន អ្លុ អន់តគ់ ផា អ៊ែ ណោះ ឃឺ ប៉ាណូស អូ ដាគ់ តាទឹច»។ ២៥ កាម៉ាក័ បក់ ម៉ាម៉ាំង ម៉ាត់ ណោះ អ៊ែ តើល ផា «វគ័ ណោះ ដាគ់ លើ អូ ដាគ់ អាញ់ អូ អ្លុ អុះ អាញ់ អ្លុ ដឹង ផះ សើគ ពែ អាញ់ ម៉ាម៉ាំង ម៉ាត់ ហះកា កិញអៀ អា អាញ់ តាតារ កេះ»។ ២៦ មួត ផារ៉ាស៊ី អំប៉ញ់ ម៉ោញ ទង ណាវ្គ ផា «អ៊ែ ប៉្រគ័ នីចម័ អន់ដា កា អីស បះ ម៉ាត់ អីស តាតារ ?» ២៧ អ៊ែ តើល ពូ ផា «អាញ់ រ៉ះ កា អន់ដីស ឡឹង អន់ទ្រួល ពែ កេះ ហះកា អន់ដីស អូ សឿ អាញ់ អុះ។ ញ៉ា ត្រគ់ អន់ដីស ប៉ិច កា អាញ់ រ៉ះ ម៉ោញ ទង ណាវ្គ នីអៀ ? ឃឺ អន់ដីស ប៉ិច ប៉្រគ័ សឹះ អ៊ែ ដេល ហង តាម ហៃ»។ ២៨ មួត ផារ៉ាស៊ី ត័ះ កាប បឺង៉ាយ កា អ៊ែ ផា «អីស ហង សឹះ អ៊ែ ញឹន អូ ត្រគ់ សឹះ អ៊ែ អុះ ញឹន សឹះ វគ័ ម៉ូសេ។ ២៩ ញឹន អ្លុ អន់តគ់ ផា ប‌៉្រ័ះ ប៊កកាតយ័ ទី រ៉ះ កា វគ័ ម៉ូសេ តាទឹច ហះកា អ៊ែ ណោះ ញឹន អូ អ្លុ កា អ៊ែ ពឹះ ឡឹង ចំ អុះ»។ ៣០ កាម៉ាក័ ណោះ តើល ពូ ផា «សារ អា តាង តាទឹច ខង អន់ដីស ផា វគ័ ណោះ អូ អ្លុ កា អ៊ែ ពឹះ ឡឹង ចំ នីអៀ ហះកា អ៊ែ ប៉្រគ័ អន់ ម៉ាត់ អាញ់ តាតារ កេះ។ ៣១ ពិន អ្លុ អន់តគ់ កេះ ផា ប‌៉្រ័ះ ប៊កកាតយ័ អូ សាំយ៉ាំង ប៉ានឹរ ប៉ាណូស អូ ដាគ់ អុះ ហះកា ផា ពឿ អ្យិល កូត័ សឿ អ៊ែ លូ ប៉្រគ័ ពួយ ពុត អ៊ែ ណោះ អ៊ែ ចឹង សាំយ៉ាំង ប៉ាណូស ណោះ។ ៣២ ឡឹង សើគ ពែ ពិន អូ ឃើយ កាតាំង ទី ប៉ាណូស ពឿ អ្លុ ប៉្រគ័ អន់ កា ប៉ាណូស ម៉ាម៉ាំង ម៉ាត់ ឡឹង ឡាច់ ឡឹង វ៉ាច់ កើត តាតារ អុះ។ ៣៣ ផា វគ័ ណោះ អូ ត្រគ់ ឡាច់ ឡឹង ប‌៉្រ័ះ ប៊កកាតយ័ អ៊ែ អូ អ្លុ ប៉្រគ័ សារ អំរ៉ាញ អឺញ ញ៉ា អុះ»។ ៣៤ ពូ កាប កា អ៊ែ ផា «អីស ឡាក់ ប៉ាណូស អូ ដាគ់ ឡឹង កើត ញ៉ា ត្រគ់ អីស ខឹន កាប កា ញឹន នីអៀ ?» អន់ឌែ កា តាំងហ្យិត ឡាច់ អ៊ែ គែង ឡីង។

៣៥ យីស៊ូ អ្លុ អន់តគ់ ផា ពូ តាំងហ្យិត ឡាច់ បក់ ម៉ាម៉ាំង ម៉ាត់ ណោះ កេះ យីស៊ូ កា ឡាំ ណាំង អ៊ែ ប៉ាគ់ ប៉ប័ អ៊ែ កេះ កា អំប៉ញ់ ផា «នីចម័ អីស សឿ ដេល ប បក់ តាគ់ តាតារ ម៉ាត់ អីស ពែ † ?» ៣៦ អ៊ែ តើល ផា «អឺ ក្លឹញ ពឿ ប៉ាណូស ណោះ ប៉រ់ រ៉ះ កា អាញ់ ណើ ម៉ាគ់ អាញ់ សឿ អ៊ែ ដេល»។ ៣៧ យីស៊ូ តើល អ៊ែ ផា «អីស ប៉ប័ អ៊ែ កេះ ឃឺ បក់ ផះ អ្វៃ កាកាប លូ អីស អា ហង ប៉ាណូស ណោះ»។ ៣៨ អ៊ែ តើល យីស៊ូ ផា «អឺ ពឹ តាំងឡា អាញ់ សឿ អីស កេះ»។ អ៊ែ កា កាដាប សាំប‌៉័ះ យីស៊ូ។ ៣៩ កេះណោះ យីស៊ូ កាប ផា «អាញ់ ពឹះ ពឹង អង់កក់ តេះ អា ឃឺ អាញ់ ពឹះ ភឿ តាត់ស៊ិន សារ កា ប៉ាណូស លូ ប៉្រគ័ អន់ បក់ ម៉ាម៉ាំង ម៉ាត់ កើត តាតារ បក់ តាតារ ម៉ាត់ អន់ កើត ម៉ាម៉ាំង ឡគ»។ ៤០ ទី មួត ផារ៉ាស៊ី អន់ដា បក់ អ្វៃ រក្យាម័ អ៊ែ កាតាំង អ៊ែ ផា នីណោ័ះ កា តើល ផា «នីចម័ ញឹន អា ប៉ាណូស ម៉ាម៉ាំង ម៉ាត់ ដេល ប ?» ៤១ យីស៊ូ តើល អន់ឌែ ផា «ផា អន់ដីស ម៉ាម៉ាំង ម៉ាត់ តាទឹច ណោះ អន់ដីស អូ ទី ថូត ហង។ ហះកា ញន កា អន់ដីស ផា អន់ដីស តាតារ ម៉ាត់ នីអៀ ហង បះ អន់ដីស ទី ថូត លើយ»។

១០

សារ យីស៊ូ ផា ឡាកោ ឃឺ តាំងឡា ដាគ់ រង ចៀម

១ យីស៊ូ រ៉ះ ណាវ្គ ផា «អាញ់ ប៉រ់ រ៉ះ កា អន់ដីស តាទឹច ពឿ ម៉ុត កាណុង អន់ទ្រួង ចៀម អូ ម៉ុត ទ្រង អំប៉ារ ហះកា អ៊ែ ហាវ អន់ទ្រួង ម៉ុត ទ្រង ចារ អន់ទៀគ អ៊ែ ណោះ ឃឺ ប៉ាណូស អន់តុង ហង។ ២ ប៉ាណូស បក់ ម៉ុត ទ្រង អំប៉ារ បក់ ណោះ ហង ឡាក់ តាំងឡា រង ចៀម តាទឹច។ ៣ បក់ ញ៉ាម អំប៉ារ កា បើក អំប៉ារ អន់ កា អ៊ែ ម៉ុត។ ចៀម ទិណោ័ះ កា សាំយ៉ាំង ប៉ានឹរ អ៊ែ អ៊ែ កា អើ សិច ចៀម ម៉ោញៗ កេះណោះ ប៉ាណាំ ឡាច់ ប៉ាគ់ ឡីង។ ៤ ប៉ាគ់ អ៊ែ ប៉ាណាំ តាប៉ល់ ចៀម ម៉ះ អ៊ែ ឡាច់ ប៉ាគ់ ឡីង ទិ កេះ អ៊ែ កា ចាក អន់ទ្រួល ប៉ាណាំ ទ្រង ចៀម ចាក ពួយ អន់តីគ ខង ចៀម សាំយ៉ាំង ប៉ានឹរ អ៊ែ។ ៥ ចៀម ទិណោ័ះ អូ ចាក ពួយ ពូ អន់ទៀគ អុះ ឃឺ អន់ឌែ ចឹង សាតាក់ អន់ ចាំងហាយ្គ ឡឹង ពូ ណោះ ខង អន់ឌែ អូ អន់ហ្នាល់ ប៉ានឹរ ប៉ាណូស ណោះ»។

៦ យីស៊ូ កាប ពៀប អា អន់ កា ពូ សាំយ៉ាំង ហះកា ពូ អូ ហ្លង់ អុះ។ ៧ ទឹល នីណោ័ះ អ៊ែ រ៉ះ កា អន់ឌែ ណាវ្គ ផា «អាញ់ ប៉រ់ រ៉ះ កា អន់ដីស តាទឹច អាញ់ អា ហង អំប៉ារ សាំរ៉ាប់ ចៀម ម៉ុត។ ៨ ទិ មួត បក់ ពឹះ អន់ទ្រួល ឡឹង អាញ់ មួត ណោះ ស៊ុត កា មួត អន់តុង ដោះ ហះកា ចៀម អូ សាំយ៉ាំង ប៉ានឹរ អន់ឌែ អុះ។ ៩ អាញ់ អា ហង ឡាក់ អំប៉ារ បក់ ម៉ុត ទ្រង អាញ់ បក់ ណោះ ចឹង ទី សារ សាណុក សាវ៉ាក លូ ចឹង ម៉ុត ឡាច់ ទឹប ចឹង ទី សាម៉ោង សា ដេល។ ១០ មួត បក់ អន់តុង ពឹះ ឃឹត ដឹង កា រ៉ុប អ្យក់ លូ ប៉ាន់តោ័ លូ ថាំឡាយ ណោះ ហង។ កាប៉ាច់ អាញ់ ពឹះ ភឿ អន់ ពូ ទី អាញុ រ៉ីស ឃឺ ទី អាញុ រ៉ីស ដាគ់ កាខាក់ តាទឹច។ ១១ អាញ់ អា ហង ឡាក់ តាំងឡា ដាគ់ រង ចៀម។ តាំងឡា ដាគ់ សាឡាគ់ តោ័ ប៉ាតាង ចៀម អ៊ែ ទៅ។ ១២ កាប៉ាច់ បក់ ប៉្រគ័ គូលី រង ចៀម ផះ អ៊ែ ប៉ប័ សូ ព្រី អ៊ែ កា សាតាក់ អ្លាត ចៀម ឡូត អន់ សូ ព្រី កាប់ សា កាប់ អូស លូ តាយ៉ិប កាប់ អន់ ចៀម សាតាក់ តាប៉្រះ តាប៉្រោង ខង ប៉ាណូស ណោះ អូ ត្រគ់ តាំងឡា ចៀម តាទឹច អុះ។ ១៣ ប៉ាណូស ណោះ អ៊ែ អូ វ៉ឹនវ៉ាយ កា ចៀម អុះ ខង អ៊ែ ក្រាន័ កា ប៉្រគ័ គូលី រង កា ពូ។ ១៤ អាញ់ អា ហង ឡាក់ តាំងឡា រង ដាគ់។ អាញ់ អន់ហ្នាល់ ចៀម អាញ់ ចៀម អាញ់ កា អន់ហ្នាល់ អាញ់ ដេល ១៥ ឡាក់ កា ពឹ អន់ហ្នាល់ អាញ់ ឡាក់ កា អាញ់ អន់ហ្នាល់ ពឹ នីណោ័ះ ដេល។ អាញ់ សាឡាគ់ តោ័ ប៉ាតាង ចៀម អាញ់។ ១៦ អាញ់ ទី ចៀម អន់ទៀគៗ ណាវ្គ ឡាក់ អូ អ្វៃ កាណុង អន់ទ្រួង អា អាញ់ ត្រគ់ ឡាំ អ្យក់ ចៀម ទិណោ័ះ អន់ ពឹះ ប៉ាគ់ អាញ់ ដេល ចៀម ណោះ ចឹង សាំយ៉ាំង ប៉ានឹរ អាញ់ ដេល។ ផះ ណោះ ចៀម ទិណោ័ះ ចឹង ប៉ាតុំ ដឹង ម៉ោញ តាប៉ល់ កា ចឹង ទី តាំងឡា រង ដឹង ម៉ោញ ដូវ ដេល។ ១៧ ពឹ អាញ់ ប៉ិច កា អាញ់ ញន កា អាញ់ សាឡាគ់ តោ័។ កេះណោះ អាញ់ ចឹង ទី អាញុ រ៉ីស សឹត ណាវ្គ។ ១៨ អូ ទី ពឿ អ្យក់ ឡាច់ អាញុ រ៉ីស ឡឹង អាញ់ ទី អុះ ឃឺ អាញ់ ទៅ សាឡាគ់ តោ័។ ទី ដឹង អាញ់ ទៅ ចៃ សាឡាគ់ តោ័ លូ ទី អំរ៉ាញ អឺញ រ៉ីស សឹត ណាវ្គ ពួយ សារ ពឹ អន់តគ់ រ៉ះ កា អាញ់»។

១៩ សារ អា ប៉្រគ័ អន់ កា មួត ម៉ៃគ ណាំផា សុនសាត អ៊ីស្រាអ៊ែល តាប៉ុញ លូ គួប សោប ម៉ោញ ទង ណាវ្គ។ ២០ ទី ប៉ាណូស អៀង ដូវ កាប ផា «អ៊ែ អា ប‌៉្រ័ះ បឺគ ម៉ុត កេះ អន់ទ្រុយ កេះ អ៊ែ អា។ សាំយ៉ាំង ញ៉ា កា អ៊ែ អា»។ ២១ បក់ អន់ដា ណាវ្គ កាប ផា «ប៉ានឹរ អា អូ ត្រគ់ ប៉ានឹរ ប៉ាណូស ម៉ុត ប‌៉្រ័ះ អុះ។ ញ៉ា ប‌៉្រ័ះ បឺគ អ្លុ ដេល ប តាគ់ តាតារ ម៉ាត់ ប៉ាណូស ប៊្លែល ?»។

២២ ផះ រ៉ាំងវ៉ាង ណោះ ឃឺ ថុន គ្រឹន ប៉ាគ់ មឿង យេរូសាឡឹម ពូ ផះ ប៉្រគ័ ប៊ុន ប៉ាយ៉ាម័ រ៉ោង រ៉ាម៉ះ *។ ២៣ យីស៊ូ កា ចាក សឹត ចាក ឡាំ ពឹង ឡាន រ៉ោង រ៉ាម៉ះ ពឹង ចារ អញ់ជុង ប៉ាន់ទយ ពូ អើ ផា «ចារ សាឡូម៉ូន»។ ២៤ មួត ម៉ៃគ ណាំផា សុនសាត អ៊ីស្រាអ៊ែល ពឹះ អ្វៃ ជុំ យីស៊ូ លូ កាប ផា «អីស ប៉្រគ័ អន់ ញឹន វ៉ឹល វ៉ើង ទឹល ដារ់ ចំ ណាវ្គ ? ផា អីស អា ហង បក់ ប‌៉្រ័ះ រ៉ើស អន់ ប៉្រគ័ សាដាច់ ណោះ អីស រ៉ះ ត្រង់ កា ញឹន ពិ»។ ២៥ យីស៊ូ តើល អន់ឌែ ផា «អាញ់ រ៉ះ កា អន់ដីស កេះ ហះកា អន់ដីស អូ សឿ អុះ។ ទិ ង៉ារ អាញ់ ប៉្រគ័ ពួយ ប៉ានឹរ ពឹ អាញ់ ឃឺ ង៉ារ ទិណោ័ះ ហង រ៉ះ ឡឹង ឡាកោ អាញ់។ ២៦ ហះកា អន់ដីស អូ សឿ អុះ ខង អន់ដីស អូ ត្រគ់ ចៀម អាញ់ ២៧ ខង ចៀម អាញ់ ទិណោ័ះ អន់ឌែ សាំយ៉ាំង ប៉ានឹរ អាញ់ អាញ់ កា អន់ហ្នាល់ អន់ឌែ ចៀម ណោះ កា ចាក ពួយ អាញ់ ដេល។ ២៨ អាញ់ អន់ អន់ឌែ ទី អាញុ រ៉ីស លើយ អន់ឌែ ចឹង អូ តោ័ អុះ អូ ទី ពឿ ចឹង រ៉ាត អ្យក់ អន់ឌែ ឡឹង អាញ់ ទី អុះ។ ២៩ ពឹ អាញ់ អន់ ចៀម ទិណោ័ះ កា អាញ់ អ៊ែ ទី អំរ៉ាញ អឺញ តីស ហ៊្លត ឡឹង ពូ ទិណោ័ះ អូ ទី ពឿ ចឹង អ្លុ រ៉ាត អ្យក់ អន់ឌែ ឡឹង តី អ៊ែ ទី អុះ។ ៣០ អាញ់ លូ ពឹ អាញ់ ឃឺ ដឹង ម៉ោញ»។

៣១ កាតាំង នីណោ័ះ មួត ម៉ៃគ ណាំផា សុនសាត អ៊ីស្រាអ៊ែល ប៉ាណាំ គួប ទូញ អំហ្មោ ម៉ោញ ទង ណាវ្គ ឃឹត ចឹង ហឹរ ប៉ាន់តោ័ យីស៊ូ។ ៣២ យីស៊ូ រ៉ះ កា អន់ឌែ ផា «អាញ់ ទី តាំបាង ង៉ារ ដាគ់ៗ ឡឹង ពឹ អាញ់ អៀង កេះ អន់ អន់ដីស ប៉ប័ កាណុង ង៉ារ ទិណោ័ះ ឃឺ ង៉ារ អ៊ែ ចំ ប៉្រគ័ អន់ កា អន់ដីស ប៉ិច ទូញ អំហ្មោ ហឹរ ប៉ាន់តោ័ អាញ់ ?» ៣៣ អន់ឌែ តើល ផា «ញឹន ប៉ិច ប៉ាន់តោ័ អីស អូ ត្រគ់ ញន កា ង៉ារ ដាគ់ ឡាក់ អីស ប៉្រគ័ ណោះ អុះ ឃឺ ញន កា អីស កាប បឺង៉ាយ កា ប‌៉្រ័ះ ប៊កកាតយ័ ខង អីស ឡាក់ ប៉ាណូស ហះកា អីស ផា អីស ប‌៉្រ័ះ ប៊កកាតយ័»។ ៣៤ យីស៊ូ តើល ផា «កាណុង ផាប់ ចាបាប់ ប‌៉្រ័ះ ម៉ះ អន់ដីស ទី ច្រាគ់ រ៉ះ ផា "ប‌៉្រ័ះ ប៊កកាតយ័ កាប ផា 'អន់ដីស ឡាក់ ប‌៉្រ័ះ' "†។ ៣៥ ពូ អូ អ្លុ អ៊្យូត អ្លាត សារ កាណុង ផាប់ ប៉ានឹរ ប‌៉្រ័ះ អុះ។ ផា ផាប់ ប៉ានឹរ ប‌៉្រ័ះ រ៉ះ ផា បក់ សាំយ៉ាំង ប៉ានឹរ ប‌៉្រ័ះ អន់ឌែ ឡាក់ ប‌៉្រ័ះ នីណោ័ះ ៣៦ ខ ញ៉ា បះ អន់ដីស ផា អាញ់ កាប បឺង៉ាយ ប‌៉្រ័ះ ? អាញ់ អា ប‌៉្រ័ះ ប៊កកាតយ័ រ៉ើស អាញ់ ប៉្រើ ជឹរ ពឹង អង់កក់ តេះ អា អាញ់ ក្រាន័ កា ផា អាញ់ ឡាក់ គន ប‌៉្រ័ះ ប៊កកាតយ័ ទឹល នីណោ័ះ ញ៉ា ត្រគ់ អន់ដីស ប៉ាំងអាល អាញ់ នីអៀ ? ៣៧ ផា អាញ់ អូ ប៉្រគ័ ពួយ សារ អំរ៉ាញ អឺញ ឡាក់ ពឹ អាញ់ ប៉្រើ តាទឹច ណោះ អន់ដីស ជែ សឿ អាញ់ ដៃ។ ៣៨ ហះកា ផា អាញ់ ប៉្រគ័ សារ អំរ៉ាញ អឺញ ពួយ ពឹ អាញ់ តាទឹច យ‌៉័ះ អន់ដីស អូ សឿ អាញ់ កាតាម ហគ់ អន់ដីស សឿ ដឹង សារ អំរ៉ាញ អឺញ ទិណោ័ះ ពិ ភឿ អន់ អន់ដីស អ្លុ អន់តគ់ ផា ពឹ អាញ់ អ្វៃ ពឹង អាញ់ អាញ់ កា អ្វៃ ពឹង ពឹ អាញ់ ដេល»។ ៣៩ អន់ឌែ ណាំង រ៉ុប យីស៊ូ ម៉ោញ ទង ណាវ្គ ហះកា អ៊ែ ចាក ប៉្លាច័ រ៉ាវ៉ាច់ ឡឹង អន់ឌែ។

៤០ យីស៊ូ ឃ្លង ទៀក ទ្រូង យដាន់ ឡាំ ប៉ាគ់ ហាង តោ ម៉ោញ ទង ណាវ្គ អ៊ែ កា អ្វៃ ហះ ណោះ ហង ត្រង់ ចារ យូហាន ឃើយ ប៉ាំងហុំ មួត ប៉ាសុន ផះ អន់ទ្រួល ពែ។ ៤១ ទី ប៉ាណូស អៀង ឡាំ ប៉ាគ់ ចារ យីស៊ូ អន់ឌែ កាប លូ គួប ផា «វគ័ យូហាន អូ ទី តាំបាង សារ អំរ៉ាញ អឺញ ញ៉ា អុះ ហះកា ទិ សារ ឡាក់ យូហាន ទី រ៉ះ ឡឹង វគ័ អា ត្រគ់ ទិណោ័ះ»។ ៤២ ទី ប៉ាណូស អៀង អ្វៃ ហះ ចារ ណោះ សឿ យីស៊ូ ដេល។

១១

សារ ឡាសា តោ័

១ ប៉ាគ់ តេះ បេតថានី ទី កាម៉ាក័ ម៉ោញ ដូវ សិច ឡាសា អ៊ែ អីគ ក្លាំង។ អ៊ែ ទី ម៉ី អង់កាន់ ពៀរ ដូវ សិច ម៉ាថា លូ ម៉ារី អ្វៃ ពឹង ស្រុក ណោះ ដេល។ ២ ម៉ារី អា ហង ឡាក់ អ្យក់ សាប៊ូ ណាំហម ជ្រោ ពឹង ជុង យីស៊ូ ទឹប អ៊្យូត លូ សក់ អ៊ែ ទៅ។ ៣ ម៉ាថា លូ ម៉ារី ប៉្រើ ពូ ឡាំ រ៉ះ កា យីស៊ូ ផា «អឺ ពឹ តាំងឡា ប៉ាណូស ឡាក់ អីស ប៉ិច ចៃ ណោះ ពែ អ៊ែ អីគ ក្លាំង»។ ៤ ផះ យីស៊ូ កាតាំង ពូ រ៉ះ នីណោ័ះ អ៊ែ កាប ផា «អីគ ណោះ អូ តោ័ អុះ ឃឺ សាំរ៉ាប់ កា តាំបាង សារ អំរ៉ាញ អឺញ ម៉ះ ប‌៉្រ័ះ ប៊កកាតយ័ លូ អន់ ពូ ប៉ប័ សារ អំរ៉ាញ អឺញ ម៉ះ គន អ៊ែ ញន កា សារ អីគ អា»។ ៥ យីស៊ូ ប៉ិច ខាក់ កា ម៉ាថា កា ម៉ារី លូ កា អុះ អន់ឌែ ឡាសា។ ៦ ហះកា* ផះ អ៊ែ កាតាំង ពូ ផា ឡាសា អីគ អ៊ែ កា អ្វៃ ហះ ចារ ណោះ ទៅ ពៀរ ដារ់ ណាវ្គ។ ៧ ឡៃង ឡឹង ណោះ អ៊ែ រ៉ះ កា សឹះ អ៊ែ ផា «ពិ ពិន សឹត ប៉ាគ់ ខេត យូដា ឡគ»។ ៨ សឹះ អ៊ែ តើល ផា «ណៃឃូ មួត ម៉ៃគ ណាំផា សុនសាត អ៊ីស្រាអ៊ែល ណាំង ហឹរ ប៉ាន់តោ័ អីស លូ អំហ្មោ រ៉ាំងវ៉ាង អា ឡក់ ញ៉ា ត្រគ់ អីស ប៉ិច សឹត ប៉ាគ់ ណោះ ណាវ្គ ឡគ ?» ៩ យីស៊ូ តើល ផា «កាណុង ម៉ោញ ដារ់ ទី ១២ មង ពឿ ចាក កាដារ់ បក់ ណោះ អូ សាលឹម ប៉ក់ អុះ ខង អ្វៃ ទី តាតារ ពឹង អង់កក់ តេះ អា។ ១០ ហះកា ពឿ ចាក កាម៉ាំង បក់ ណោះ ចឹង សាលឹម ប៉ក់ ឡូត ខង អូ ទី តាតារ»។ ១១ កេះណោះ អ៊ែ រ៉ះ កា អន់ឌែ ណាវ្គ ផា «គួប ពិន ឡាសា អ៊ែ តៃប ហ្លាក់ កេះ អាញ់ ត្រគ់ សឹត រ៉ោ អន់ អ៊ែ អ្យូវ ឡគ»។ ១២ មួត សឹះ តើល ផា «ពឹ តាំងឡា ផា អ៊ែ ហ្លាក់ តៃប នីណោ័ះ អ៊ែ ចឹង ដាគ់ ហង»។ ១៣ ហះកា តាទឹច អ៊ែ យីស៊ូ ប៉ិច រ៉ះ ផា ឡាសា តោ័ កេះ ហះកា មួត សឹះ សាម៉គ័ កា អ៊ែ ផា ហ្លាក់ តៃប តាទឹច។ ១៤ ញន កា នីណោ័ះ ហង បះ អ៊ែ រ៉ះ ប៉ាឡាក់ ផា «ឡាសា តោ័ កេះ។ ១៥ អាញ់ ហោក ដេល កា អាញ់ អូ ទី អ្វៃ ហះ ចារ ណោះ ភឿ ទី ខា សាំរ៉ាប់ កា អន់ដីស ម៉ាគ់ អន់ អន់ដីស សឿ។ ទឹល នីណោ័ះ ពិ ពិន ឡាំ ប៉ាគ់ ហី អ៊ែ កិញអៀ ហង»។ ១៦ ផះ ណោះ ថូម៉ះ ឡាក់ ពូ អន់ សិច ផា ឌីឌីម អ៊ែ កាប លូ គួប អន់ឌែ ផា «ពិ ពិន ឡាំ តោ័ អន់ឌូ លូ ពឹ តាំងឡា ដេល»។

១៧ ប៉ាគ់ យីស៊ូ ពឹះ ទឹល កេះ អ៊ែ អ្លុ អន់តគ់ ផា ពូ ចៃគ ឡាសា កាណុង រ៉ូង័ ប៉ានឹម ប៉្វាន់ ដារ់ កេះ។ † ១៨ តេះ បេតថានី ចាំងហាយ្គ ឡឹង មឿង យេរូសាឡឹម ឃឺ អ៊ែ ប៉ៃង កាឡូម៉ិត។ ១៩ ទី មួត សុនសាត អ៊ីស្រាអ៊ែល អៀង ដូវ ឡាំ អ្វៃ រ៉ាតុ អង់រ៉ើង ម៉ាថា លូ ម៉ារី ផះ អុះ អន់ឌែ តោ័ ណោះ។ ២០ ផះ ម៉ាថា កាតាំង ពូ ផា យីស៊ូ ពឹះ ក្យាម័ ចឹង ទឹល ស្រុក កេះ អ៊ែ កា ឡាច់ ឡាំ ហាប់ យីស៊ូ ឡូត កាប៉ាច់ ម៉ារី អ៊ែ អ្វៃ កាណុង ហី។ ២១ ម៉ាថា កាប ផា «ពឹ តាំងឡា ផា អីស អ្វៃ ហះ អា អុះ អាញ់ អ៊ែ អូ តោ័ អុះ។ ២២ ហះកា អាញ់ អ្លុ អន់តគ់ ផា សារ ញ៉ា ឡាក់ អីស ប៉រ់ ឡឹង ប‌៉្រ័ះ ប៊កកាតយ័ ចាបះ កា អ៊ែ ចឹង អន់ ឡូត យ‌៉័ះ កិញអៀ កាតាម»។ ២៣ យីស៊ូ រ៉ះ កា ម៉ាថា ផា «អុះ អីស ចឹង រ៉ីស សឹត ណាវ្គ»។ ២៤ ម៉ាថា តើល ផា «អាញ់ អ្លុ ដេល កា ប៉ាគ់ ដារ់ ប‌៉្រ័ះ ចឹង តាត់ស៊ិន សារ កា ប៉ាណូស ទៀ ប៉ាណូស បក់ តោ័ ចឹង រ៉ីស សឹត ណោះ អុះ អាញ់ កា ចឹង រ៉ីស សឹត ដេល»។ ២៥ យីស៊ូ តើល អ៊ែ ផា «អាញ់ អា ហង ឡាក់ តាគ់ អង់រ៉ីស ប៉ាណូស អាញ់ អា ហង អន់ ពូ ទី អាញុ រ៉ីស។ ពឿ សឿ អាញ់ យ‌៉័ះ អ៊ែ តោ័ កាតាម កា អ៊ែ ចឹង រ៉ីស សឹត ណាវ្គ ២៦ កាប៉ាច់ បក់ អ្វៃ រ៉ីស ផា អ៊ែ សឿ អាញ់ អ៊ែ ចឹង អូ តោ័ អុះ។ នីចម័ អីស សឿ ដេល ប សារ អាញ់ រ៉ះ អា ?» ២៧ ម៉ាថា តើល អ៊ែ ផា «អឺ ពឹ តាំងឡា អាញ់ សឿ ផា អីស តាទឹច ហង បក់ ប‌៉្រ័ះ រ៉ើស អន់ ប៉្រគ័ សាដាច់ ឡាក់ គន ប‌៉្រ័ះ ប៊កកាតយ័ ឡាក់ ត្រគ់ ពឹះ ពឹង អង់កក់ តេះ អា»។

២៨ ម៉ាថា កាប នីណោ័ះ កេះៗ កា ឡាំ រ៉ះ កា អុះ អ៊ែ ម៉ារី អូ អន់ ពូ កាតាំង អ៊ែ ផា «ណៃឃូ ពឹះ ទឹល ប៉ាគ់ អា កេះ អ៊ែ ណាំង អីស»។ ២៩ ម៉ារី កាតាំង នីណោ័ះ កា តាឡូះ អ្យូវ ប៉ាន់តាន ឡាំ ប៉ាគ់ ចារ យីស៊ូ ដេល។ ៣០ ផះ ណោះ យីស៊ូ បើ តាន័ ម៉ុត កាណុង ស្រុក អុះ ឃឺ អ៊ែ អ្វៃ ហះ ចារ ម៉ាថា ឡាំ ហាប់ អ៊ែ ណោះ។ ៣១ មួត សុនសាត អ៊ីស្រាអ៊ែល ឡាក់ ពឹះ អ្វៃ រ៉ាតុ អង់រ៉ើង អន់ឌូ លូ ម៉ារី កាណុង ហី ផះ អន់ឌែ ប៉ប័ ម៉ារី តាឡូះ អ្យូវ ប៉ាន់តាន ឡាច់ ចាក គែង ឡីង នីណោ័ះ អន់ឌែ កា ជៀក គួប ឡាំ ពួយ ខង អន់ឌែ សាម៉គ័ កា ម៉ារី ឡាំ ញ៉ាំ ប៉ាគ់ ចារ តប់ ប៉ាទ្រូ។ ៣២ ប៉ាគ់ ម៉ារី ទឹល ចារ យីស៊ូ អ្វៃ កេះ អ៊ែ កា មូប កល់ ហះ ជុង យីស៊ូ លូ កាប ផា «អឺ ពឹ តាំងឡា ផា អីស អ្វៃ ហះ អា អុះ អាញ់ អ៊ែ អូ តោ័ អុះ»។ ៣៣ ផះ យីស៊ូ ប៉ប័ ម៉ារី លូ កាំឡាំង ឡាក់ ឡាំ អន់ឌូ ណោះ ញ៉ាំ នីណោ័ះ អ៊ែ កា ឡិ ណូស អុក ពុត ពៀក ទឹប អឺក ខាក់។ ៣៤ យីស៊ូ អំប៉ញ់ លូ ពូ ផា «ប៉ាគ់ ចំ អន់ដីស ឡាំ តប់ ប៉ាទ្រូ ណោះ ?» ពូ តើល ផា «ចុ ឡាំ ពួយ ញឹន ណោះ អីស ចឹង ប៉ប័»។ ៣៥ ផះ ណោះ យីស៊ូ ឡាច់ ទៀក ម៉ាត់។ ៣៦ ពូ កាប ផា «ហៃ អ៊ែ ប៉ិច កា ឡាសា ខាក់»។ ៣៧ ហះកា កាណុង កាំឡាំង ពូ ណោះ ទី បក់ អន់ដា កាប ផា «ប៉ាណូស អា ហង អ្លុ ប៉្រគ័ តាគ់ តាតារ ម៉ាត់ បក់ ប៊្លែល ពែ ញ៉ា អ៊ែ អូ អ្លុ ដេល ប តាគ់ អន់ដាគ់ ឡាសា ផះ អ៊ែ បើ តោ័ ពែ ?»។

៣៨ យីស៊ូ ឡាំ ប៉ាគ់ ចារ ពូ តប់ ប៉ាទ្រូ ទឹប អុក ពុត។ ចារ ពូ តប់ ប៉ាទ្រូ ណោះ កាណុង រ៉ូង័ ប៉ានឹម អំប៉ារ រ៉ូង័ ណោះ ពូ កាត្រើគ លូ អំហ្មោ តីស។ ៣៩ យីស៊ូ កាប ផា «អ្យក់ ឡាច់ អំហ្មោ អា ពិ»។ ម៉ាថា ម៉ី បក់ តោ័ រ៉ះ ផា «ពឹ តាំងឡា បោ អោម កេះ ខង អ៊ែ តោ័ ប៉្វាន់ ដារ់ កេះ»។ ៤០ យីស៊ូ កាប កា អ៊ែ ផា «អាញ់ រ៉ះ កេះ កា អីស ផា អីស សឿ ណោះ អីស ចឹង ប៉ប័ សារ អំរ៉ាញ អឺញ កេង ខាក់ ម៉ះ ប‌៉្រ័ះ ប៊កកាតយ័»។ ៤១ ពូ កា អ្យក់ ឡាច់ អំហ្មោ ឡឹង ពឹរ រ៉ូង័។ យីស៊ូ ង៉ើយ ពឹង ប៉្លៃង លូ កាប ផា «អឺ ពឹ អាញ់ ប៉ានេ អីស ខង អីស ចៃ សាំយ៉ាំង អាញ់។ ៤២ ហះកា អាញ់ អ្លុ អន់តគ់ កេះ ដេល កា អីស ចៃ សាំយ៉ាំង អាញ់ លើយៗ ណោះ ហះកា អាញ់ កាប នីអៀ ញន កា ទី ប៉ាណូស អៀង ដូវ អ្វៃ ជុំ អាញ់ ភឿ អន់ អន់ឌែ អ្លុ អន់តគ់ ផា អីស ទី ប៉្រើ អាញ់ ពឹះ តាទឹច»។ ៤៣ កេះ អ៊ែ កាប នីណោ័ះ កេះ អ៊ែ អើ ម៉ៃៗ ផា «អឺ ឡាសា ឡាច់ ប៉ាគ់ អា ពិ»។ ៤៤ ផះ ណោះ ឡាសា ឡាក់ តោ័ ណោះ កា ឡាច់ ឡឹង រ៉ូង័ ទឹប កាណាត់ ពូ ទ្រែម ជុង តី លូ អញ់ស៊ែង ពូ កាត្រោប ម៉ូះ ម៉ាត់។ យីស៊ូ រ៉ះ កា ពូ ផា «រ៉ីស ឡាច់ កាណាត់ ឡឹង អ៊ែ កេះណោះ អន់ អ៊ែ ចាក ពិ»។

សារ ពូ ឃឹត ចឹង ប៉ាន់តោ័ យីស៊ូ

៤៥ មួត សុនសាត អ៊ីស្រាអ៊ែល អៀង ដូវ ឡាក់ ឡាំ ប៉ាគ់ ហី ម៉ារី អន់ឌែ ប៉ប័ យីស៊ូ តាគ់ អង់រ៉ីស សឹត ឡាសា នីណោ័ះ អន់ឌែ អៀង ដូវ កា សឿ យីស៊ូ ដេល។ ៤៦ ហះកា កាំឡាំង អន់ឌែ បក់ អន់ដា ឡាំ រ៉ះ កា មួត ផារ៉ាស៊ី ឡឹង សារ ឡាក់ យីស៊ូ ប៉្រគ័ ណោះ។ ៤៧ ផះ ណោះ មួត ម៉ៃគ ក្រាគ់ រ៉ាម៉ះ ប‌៉្រ័ះ លូ មួត ផារ៉ាស៊ី អើ មួត ក្រុំ ពឹកសា រ៉ាតីសៗ ពឹះ ប៉ាតុំ គួប លួម។ អន់ឌែ កាប ផា «ប៉ាណូស ណោះ តាំបាង សារ អំរ៉ាញ អឺញ កេង ខាក់ អៀង ទង កេះ នីចម័ ពិន ចឹង ប៉្រគ័ កា អ៊ែ ណោះ ? ៤៨ ផា ពិន អន់ អ៊ែ ប៉្រគ័ នីណោ័ះ ណាវ្គ ចាបះ កា មួត ប៉ាសុន ទិឌូ ចឹង សឿ អ៊ែ ហង មួត សុនសាត រ៉ូម កា ចឹង ថាំឡាយ រ៉ោង រ៉ាម៉ះ លូ តាគ់ អង់ហ៊្យង សុនសាត ពិន ហង»។ ៤៩ កាណុង កាំឡាំង អន់ឌែ ណោះ ទី វគ័ ម៉ោញ ដូវ សិច កៃផា អ៊ែ ឡាក់ ម៉ៃគ មួត ក្រាគ់ រ៉ាម៉ះ ប‌៉្រ័ះ កាណុង សាណាំ ណោះ អ៊ែ កាប កា ពូ ផា «អន់ដីស ទិឌូ អូ ហ្លង់ ញ៉ា អុះ។ ៥០ ញ៉ា អន់ដីស ឃឹត អូ ប៉ប័ ប ? ផា ទី ប៉ាណូស ម៉ោញ ដូវ តោ័ តាង ប៉ាសុន សារ ណោះ ឃឺ ដាគ់ ហ៊្លត សាំរ៉ាប់ អន់ដីស ហង ភឿ ជែ អន់ សុនសាត ពិន អា ហ៊្យង ទិ»។ ៥១ អ៊ែ កាប នីណោ័ះ អូ ត្រគ់ ឡាច់ ឡឹង ពុត អ៊ែ ទៅ អុះ អ៊ែ កាប ញន កា អ៊ែ ម៉ៃគ មួត ក្រាគ់ រ៉ាម៉ះ ប‌៉្រ័ះ កាណុង សាណាំ ណោះ អ៊ែ អន់ទួង ផា យីស៊ូ ចឹង តោ័ តាង សុនសាត អ៊ីស្រាអ៊ែល ហះកា អ៊ែ អូ អ្លុ កា សារ ណោះ ឡាច់ ឡឹង ប‌៉្រ័ះ អុះ។ ៥២ អូ ត្រគ់ តោ័ ដឹង កា ប៉ាតាង សុនសាត អ៊ីស្រាអ៊ែល អុះ ឃឺ ភឿ អន់ អ៊ែ ចឹង ប៉ាតុំ គន ប‌៉្រ័ះ ប៊កកាតយ័ ឡាក់ អ្វៃ តាតិគ័ ឡឹង គួប ណោះ ពឹះ ប៉ាតុំ គួប ដឹង ម៉ោញ ក្រុំ ឡគ។ ៥៣ ឡឹង ដារ់ ណោះ ហង មួត ម៉ៃគ ក្រាគ់ រ៉ាម៉ះ ប‌៉្រ័ះ លូ មួត ផារ៉ាស៊ី អន់ឌែ រែវ ពុត ឃឹត ចឹង ប៉ាន់តោ័ យីស៊ូ។ ៥៤ ញន ខ អា ហង បះ យីស៊ូ អូ ចាចាក អន់ ពូ ប៉ប័ អ៊ែ ឃឺ អ៊ែ ចាក ឡាច់ ឡឹង ចារ ណោះ ឡាំ ប៉ាគ់ ចារ ម៉ោញ ក្យាម័ ស៊្រែ តីស ត្រង់ ហះ ស្រុក អេប៉្រាអ៊ីម អ៊ែ លូ សឹះ អ៊ែ កា អ្វៃ ហះ ចារ ណោះ ហង។

៥៥ ផះ រ៉ាំងវ៉ាង ណោះ ក្យាម័ ចឹង ទឹល ដារ់ សុនសាត អ៊ីស្រាអ៊ែល ប៉្រគ័ ប៊ុន ទ្រួង កេះ ទី កាំឡាំង អៀង ឡឹង ស្រុក អន់ទៀគៗ ឡាំ ប៉ាគ់ មឿង យេរូសាឡឹម អន់ទ្រួល ឡឹង ដារ់ ប៉្រគ័ ប៊ុន ភឿ ប៉្រគ័ ពួយ ចាបាប់ ប‌៉្រ័ះ អន់ឌែ រ៉ាវ ឡាកោ អន់ ដាគ់។ ៥៦ ពូ កា ណាំង យីស៊ូ ផះ អន់ឌែ អ្វៃ កាណុង ចារ រ៉ោង រ៉ាម៉ះ អន់ឌែ កាកាប លូ គួប សោប ផា «នីចម័ អីស ឃឹត អីស ? អ៊ែ អូ ខឹន ម៉ុត ប៉្រគ័ ប៊ុន អុះ តាម ហៃ»។ ៥៧ មួត ម៉ៃគ ក្រាគ់ រ៉ាម៉ះ ប‌៉្រ័ះ លូ មួត ផារ៉ាស៊ី អន់ឌែ រ៉ះ លូ កាំឡាំង ផះ អន់ទ្រួល ពែ ផា ពឿ អ្លុ អន់តគ់ លូ ប៉ប័ ចារ យីស៊ូ អ្វៃ ហះ ចំ ត្រគ់ រ៉ះ លូ អន់ឌែ ម៉ាគ់ អន់ឌែ ចឹង ឡាំ រ៉ុប អ៊ែ។

១២

សារ ម៉ារី ឡាប សាប៊ូ បោផូវ ពឹង ជុង យីស៊ូ

១ ត្រោ ដារ់ អន់ទ្រួល ឡឹង ចឹង ប៉្រគ័ ប៊ុន ទ្រួង  យីស៊ូ ឡាំ ទឹល ប៉ាគ់ ស្រុក បេតថានី ឡាក់ ស្រុក ឡាសា បក់ អ៊ែ តាគ់ អង់រ៉ីស សឹត ពែ។ ២ អ្វៃ ពឹង ស្រុក ណោះ ពូ ទ្រៀម សាណា សាណឹត សា អន់ឌូ លូ យីស៊ូ។ ម៉ាថា អ៊ែ រ៉ាំងហៃ អំហ៊្មយ កាប៉ាច់ ឡាសា អ៊ែ អ្វៃ អន់ឌូ លូ យីស៊ូ ឡាក់ កា បក់ អន់ដា ដេល។ ៣ ម៉ារី អ្យក់ សាប៊ូ បោផូវ ទងតិគ័ លិត ឡាក់ គឹត ខា កាខាក់ ជ្រោ ឡាប ពឹង ជុង យីស៊ូ កេះណោះ អ៊្យូត លូ សក់ អ៊ែ ទៅ សាប៊ូ ណោះ កា បោផូវ ប៉ាញ័ ទឹប ហី។ ៤ ហះកា សឹះ អ៊ែ ម៉ោញ ដូវ សិច យូដះ អ៊ីសាការីយ៉ុត ឡាក់ ចឹង អូ ត្រង់ កា អ៊ែ កាប ផា ៥ «ញ៉ា ត្រគ់ អូ អ្យក់ សាប៊ូ បោផូវ ឡាក់ គឹត ខា ៣០០ កាក់ * អា ឡាំ ប្រូ អ្យក់ លៀន ជែក អន់ កា មួត ថុក ញ៉ាក»។ ៦ អ៊ែ កាប នីអៀ អូ ត្រគ់ អ៊ែ ប៉ិច កា មួត ថុក ញ៉ាក អុះ ឃឺ អ៊ែ ឡាក់ ប៉ាណូស អន់តុង។ អ៊ែ ចឹក កាទុង លៀន រួម អ៊ែ ឌុ អ្យក់ អន់តុង លៀន ឡាក់ ពូ ចៃគ ពឹង កាទុង ណោះ ដេល។ ៧ ហះកា យីស៊ូ កាប ផា «អន់ អ៊ែ ប៉្រគ័ តាម ពុត អ៊ែ ពិ អ៊ែ ជ្រោ សាប៊ូ បោផូវ អា ឃឺ សាំរ៉ាប់ ដារ់ តប់ ប៉ាទ្រូ អាញ់ ទៀ។ ៨ មួត ថុក ញ៉ាក អ្វៃ អន់ឌូ លូ អន់ដីស លើយ ហះកា អាញ់ អូ អ្វៃ លូ អន់ដីស លើយ អុះ»។

៩ សុនសាត អ៊ីស្រាអ៊ែល អៀង ដូវ ខាក់ ទី អ្លុ អន់តគ់ កា យីស៊ូ អ្វៃ ពឹង ស្រុក បេតថានី អន់ឌែ កា ប៉ាណាំ គួប ឡាំ ហៃ។ អូ ត្រគ់ ដឹង ប៉ិច ប៉ប័ យីស៊ូ ណោះ អុះ ឃឺ ប៉ិច ប៉ប័ ទឹប ឡាសា ឡាក់ យីស៊ូ តាគ់ អង់រ៉ីស សឹត ណោះ ដេល។ ១០ ហះកា មួត ម៉ៃគ ក្រាគ់ រ៉ាម៉ះ ប‌៉្រ័ះ អន់ឌែ ឃឹត ប៉ាន់តោ័ ទឹប ឡាសា ដេល។ ១១ ញន កា ឡាសា អា ហង បះ ប៉ាសុន អ៊ីស្រាអ៊ែល អៀង ដូវ ឡាច់ ឡឹង ក្រុំ អន់ឌែ ម៉ុត សឿ យីស៊ូ ឡគ។

សារ យីស៊ូ ជិះ លៀ ម៉ុត ពឹង មឿង យេរូសាឡឹម

១២ ប៉ាគ់ ដារ់ តាយ៉ាង័ មួត ប៉ាសុន បក់ ពឹះ ប៉្រគ័ ប៊ុន ទ្រួង ណោះ សាគ់ អន់ឌែ កាតាំង ពូ ផា យីស៊ូ ផះ ចាក ចឹង ម៉ុត កាណុង មឿង យេរូសាឡឹម ក្យាម័ ចឹង ទឹល កេះ ១៣ អន់ឌែ កា ប៉ាណាំ គួប កោះ តាំងកង់ រ៉ាសៃ ចឹក សាំរ៉ាប់ ហាប់ យីស៊ូ ទឹប កាប ម៉ៃៗ ផា «ហូសាណា !† អន់ ប‌៉្រ័ះ ប៊កកាតយ័ ជឹន សារ ដាគ់ កា អីស ឡាក់ ពឹះ ប៉ាតាង អ៊ែ ឃឺ អីស ឡាក់ សាដាច់ សុនសាត អ៊ីស្រាអ៊ែល»។ ១៤ យីស៊ូ អ្យក់ គន លៀ ម៉ោញ កេះណោះ អ៊ែ ជិះ ត្រគ់ ពួយ សារ ឡាក់ ទី ច្រាគ់ រ៉ះ ឡឹង អន់ទ្រួល ពែ ផា ១៥ «អឺ មួត ប៉ាសុន មឿង ស៊ីយ៉ូន ‡ ជែ អ្យូគ ហង ហៃ តោ សាដាច់ អន់ដីស ពឹះ កេះ អ៊ែ ជិះ គន លៀ»§។ ១៦ ផះ ណោះ មួត សឹះ អ៊ែ អូ ហ្លង់ អុះ ឡឹង សារ ទិ អា ហះកា ប៉ាគ់ យីស៊ូ រ៉ីស សឹត កេះ ណោះ អន់ឌែ កាចាំង ផា សារ ទិ អា ឃឺ ច្រាគ់ រ៉ះ ឡឹង សារ អ៊ែ លូ ង៉ារ មួត ប៉ាសុន ប៉្រគ័ អន់ កា អ៊ែ ទិណោ័ះ ឃឺ ត្រគ់ ពួយ សារ ពូ ច្រាគ់ ណោះ ហង។ ១៧ មួត បក់ អ្វៃ អន់ឌូ លូ យីស៊ូ ផះ អ៊ែ អើ ឡាសា ឡាច់ ឡឹង រ៉ូង័ ប៉ានឹម លូ តាគ់ អង់រ៉ីស សឹត ណោះ ពែ អន់ឌែ កា រ៉ះ ឡឹង ង៉ារ ឡាក់ យីស៊ូ ទី ប៉្រគ័ ដេល។ ១៨ ណោះ ហង បះ មួត ប៉ាសុន ឡាំ ហាប់ យីស៊ូ ខង អន់ឌែ កាតាំង ពូ ផា អ៊ែ តាំបាង សារ អំរ៉ាញ អឺញ កេង ខាក់ នីណោ័ះ។ ១៩ មួត ផារ៉ាស៊ី កាកាប លូ គួប អន់ឌែ ផា «ប៉ប័ ដេល ប ពិន អូ ដាម័ អុះ ? ហៃ មួត ប៉ាសុន ម៉ុត ទិ គែង អ៊ែ ណោះ កេះ»។

២០ កាណុង កាំឡាំង មួត បក់ ឡាំ រ៉ាម៉ះ ប‌៉្រ័ះ រ៉ាំងវ៉ាង ប៊ុន ទ្រួង ណោះ ទី សុនសាត ក្រិក អន់ដា ដេល។ ២១ អន់ឌែ ឡាំ ប៉ាគ់ ភីលីប ឡាក់ ពឹះ ឡឹង ស្រុក បេតសៃដា ខេត កាលីឡេ អន់ឌែ កាប ផា «ក្លឹញ ញឹន ប៉ិច ប៉ប័ យីស៊ូ ដេល»។ ២២ ភីលីប ឡាំ រ៉ះ កា អន់ត្រេ កេះណោះ អន់ឌែ ឡាំ រ៉ះ កា យីស៊ូ។ ២៣ យីស៊ូ រ៉ះ កា អន់ឌែ ផា «កិញអៀ អា ទឹល ដារ់ កាំឡត់ ឡាក់ ប៉ាណូស អាញ់ ចឹង លៅ លែង សិច កាខាក់ កេះ។ ២៤ អាញ់ ប៉រ់ រ៉ះ កា អន់ដីស តាទឹច ផា តីល ពៀ ឡិ ពឹង តេះ កេះ ហះកា អូ អោម ឃឺ អ៊ែ អ្វៃ ដឹង ម៉ោញ តីល ណោះ ទៅ ហង ផា តីល ណោះ អោម ហ៊ន ណោះ ចឹង ទី ប៉្លៃ អៀង។ ២៥ ពឿ ប៉ិច កា អ្វៃ រ៉ីស បក់ ណោះ ចឹង តោ័ ហះកា ពឿ អូ ប៉ិច កា អាញុ អ្វៃ រ៉ីស ពឹង អង់កក់ តេះ អា បក់ ណោះ ចឹង ទី អាញុ អ្វៃ រ៉ីស លើយ។ ២៦ ពឿ ប៉្រគ័ ង៉ារ កា អាញ់ បក់ ណោះ ត្រគ់ ចាក ពួយ អាញ់ យ‌៉័ះ អាញ់ អ្វៃ ហះ ចំ កាតាម អ៊ែ កា ចឹង អ្វៃ អន់ឌូ លូ អាញ់ ហះ ណោះ ដេល។ បក់ ពឿ ប៉្រគ័ ង៉ារ កា អាញ់ ពឹ អាញ់ ចឹង ប៉ានេ អ៊ែ។

២៧ «កិញអៀ អា អាញ់ កាដុក កាដុល កាណុង ពុត ខាក់ អាញ់ អូ អ្លុ ចឹង ត្រគ់ កាប នីចម័ អុះ។ អឺ ពឹ ប៉រ់ អីស តង័ អាញ់ ណើ អន់ រ៉ាវ៉ាច់ ឡឹង សារ ចុនចៃ អា។ ហះកា ញន កា សារ ប៉ាណាប អា ហង បះ អាញ់ ពឹះ ទឹល ប៉ាគ់ ដារ់ កាំឡត់ អា។ ២៨ អឺ ពឹ ប៉រ់ អីស តាំបាង សារ ដាគ់ កេង ម៉ះ អីស»។ ផាឌី កា កាតាំង ប៉ានឹរ កាប ឡឹង ប៉្លៃង ផា «អាញ់ តាំបាង កេះ ហះកា អាញ់ ចឹង តាំបាង ម៉ោញ ទង ណាវ្គ ដេល»។ ២៩ មួត កាំឡាំង បក់ អ្វៃ ហះ ចារ ណោះ កាតាំង ទិឌូ បក់ អន់ដា ផា តេះតរ់ បក់ អន់ដា ផា ប៊យ ប‌៉្រ័ះ កាកាប លូ អ៊ែ។ ៣០ ហះកា យីស៊ូ កាប ផា «ប៉ានឹរ ណោះ កាប សាំរ៉ាប់ កា អន់ដីស អូ ត្រគ់ ទី ខា ដឹង កា អាញ់ អុះ។ ៣១ កិញអៀ អា ទឹល ដារ់ តាត់ស៊ិន សារ ប៉ាណូស ពឹង អង់កក់ តេះ អា កេះ លូ ទឹល ដារ់ ត្រគ់ ទ្រុះ ឡាច់ ប‌៉្រ័ះ បឺគ សាតាំង ឡាក់ ម៉ៃគ ណាំផា អន់ឌែ ដេល។ ៣២ កាប៉ាច់ អាញ់ ប៉ាគ់ ដារ់ ចំ ពូ លឺក ហាវ អាញ់ ចឹង អ្យក់ ប៉ាណូស ទិឌូ អន់ អ្វៃ គែង អាញ់»។ ៣៣ អ៊ែ កាប នីអៀ ភឿ រ៉ះ កា ពូ ឡឹង ឡាបៀប ឡាក់ អ៊ែ ចឹង ត្រគ់ តោ័ នីចម័។ ៣៤ មួត ប៉ាសុន តើល អ៊ែ ផា «ញឹន កាតាំង សារ កាណុង ផាប់ ចាបាប់ ប‌៉្រ័ះ ទី រ៉ះ ផា បក់ ប‌៉្រ័ះ រ៉ើស អន់ ប៉្រគ័ សាដាច់ ណោះ អ៊ែ ត្រគ់ អ្វៃ លើយ។ ញ៉ា ត្រគ់ អីស ផា ប៉ាណូស អីស * ពូ ចឹង លឺក ហាវ នីណោ័ះ ? ពឿ អីស † អា ?» ៣៥ យីស៊ូ តើល ផា «តាតារ អ្វៃ លូ អន់ដីស ឃឺ អ្វៃ បាប៊ែត ណាវ្គ។ ទឹល នីណោ័ះ ហគ់ អន់ដីស ចាក ផះ អ្វៃ ទី តាតារ ពិ ភឿ ជែ អន់ សារ ម៉ាម៉ាំង តាន័ អន់ដីស។ ប៉ាគ់ ប៉្លៃង ម៉ាំង កេះ បក់ ចាក ណោះ អ៊ែ អូ អ្លុ អន់តគ់ ផា អ៊ែ ចាក ឡាំ គែង ចំ អុះ។ ៣៦ ហគ់ អន់ដីស ម៉ឹង តាតារ ពិ ផះ អង់រ៉ាម័ អន់ដីស អ្វៃ ទី តាតារ ភឿ ម៉ាគ់ អន់ដីស កេះ ប៉ាណូស តាគ់ តាតារ ដេល»។

យីស៊ូ កាប នីណោ័ះ កេះៗ អ៊ែ ចាក អោន ឡាកោ អូ អន់ មួត ប៉ាសុន ប៉ប័។ ៣៧ យ‌៉័ះ យីស៊ូ តាំបាង សារ អំរ៉ាញ អឺញ អន់ អន់ឌែ ប៉ប័ អៀង ទង កេះ កាតាម អ្វៃ កា អន់ឌែ អូ សឿ អ៊ែ ដេល ៣៨ ត្រគ់ ឡាក់ កា ប៉ានឹរ វគ័ អេសាយ ឡាក់ រ៉ាគឹយ ប‌៉្រ័ះ ទី រ៉ះ សើគ ពែ ផា៖

«អឺ ប‌៉្រ័ះ ប៊កកាតយ័

អូ ទី ពឿ សឿ អុះ សារ ឡាក់ ញឹន រ៉ះ អា។

អីស តាំបាង សារ អំរ៉ាញ អឺញ អន់ កា ពឿ ប៉ប័ ?»‡

៣៩ ពូ អូ សឿ អុះ ត្រគ់ ឡាក់ កា វគ័ អេសាយ ទី រ៉ះ ណាវ្គ ផា៖

៤០ «ប‌៉្រ័ះ ប៊កកាតយ័ ប៉្រគ័ អន់ ម៉ាត់ ពូ ម៉ាម៉ាំង

លូ ប៉្រគ័ អន់ ពូ កាង័ កល់

អ្យូគ កា ពូ ហៃ ប៉ប័ លូ ពុត ពូ ហ្លង់

អ្យូគ កា ពូ ចឹង ប៉ិនពែង ពុត ពៀក សឿ អ៊ែ

ណោះ អ៊ែ ចឹង តាគ់ អន់ដាគ់ ពូ»។§

៤១ ទិ សារ វគ័ អេសាយ រ៉ះ អា ឃឺ ញន កា អ៊ែ ប៉ប័ សារ អំរ៉ាញ អឺញ យីស៊ូ កេះណោះ អ៊ែ រ៉ះ ឡឹង សារ យីស៊ូ។

៤២ យ‌៉័ះ នីណោ័ះ កាតាម កា ទី អៀង ដូវ ដេល កាណុង កាំឡាំង មួត ម៉ៃគ ណាំផា ណោះ សឿ យីស៊ូ ហះកា អន់ឌែ អូ ខឹន រ៉ះ ផា ឡាកោ អន់ឌែ សឿ អុះ ខង អ្យូគ កា មួត ផារ៉ាស៊ី លូ អ្យូគ កា ពូ តាំងហ្យិត ឡាច់ អន់ឌែ ឡឹង ចារ ពូ លួម ៤៣ ខង អន់ឌែ ប៉ិច កា ប៉ាណូស ប៉ានេ ក្វា ឡឹង ប៉ិច កា ប‌៉្រ័ះ ប៊កកាតយ័ ប៉ានេ។

៤៤ យីស៊ូ កាប ម៉ៃៗ ផា «ពឿ សឿ អាញ់ អូ ត្រគ់ អ៊ែ សឿ ដឹង អាញ់ អុះ ឃឺ អ៊ែ សឿ ប‌៉្រ័ះ ឡាក់ ប៉្រើ អាញ់ ពឹះ ណោះ ហង។ ៤៥ ពឿ ប៉ប័ អាញ់ បក់ ណោះ កា ប៉ប័ ប‌៉្រ័ះ ឡាក់ ប៉្រើ អាញ់ ពឹះ ណោះ ដេល។ ៤៦ អាញ់ ឡាក់ អុញ តាតារ អាញ់ ពឹះ ពឹង អង់កក់ តេះ អា ភឿ ជែ អន់ មួត បក់ សឿ អាញ់ អ្វៃ កាណុង សារ ម៉ាម៉ាំង។ ៤៧ ផា ពឿ កាតាំង ប៉ានឹរ អាញ់ ហះកា អូ ប៉្រគ័ ពួយ អូ ត្រគ់ អាញ់ អុះ ចៃគ ថូត អ៊ែ ណោះ ខង អាញ់ ពឹះ ប៉ាគ់ អា អូ ត្រគ់ ពឹះ ភឿ ចៃគ ថូត ប៉ាណូស អុះ ឃឺ ពឹះ តង័ ប៉ាណូស។ ៤៨ ពឿ អូ ចៃ កា អាញ់ លូ អូ សឿ ប៉ានឹរ អាញ់ ប៉ាណូស ណោះ ទី បក់ ចឹង តាត់ស៊ិន សារ ចៃគ ថូត អ៊ែ កេះ ឃឺ ប៉ានឹរ អាញ់ កាប អា ហង ចឹង ចៃគ ថូត ពូ ប៉ាគ់ ដារ់ តាត់ស៊ិន សារ ទៀ ៤៩ ខង ប៉ានឹរ អាញ់ កាប អា អូ ត្រគ់ ឡាច់ ឡឹង ពុត អាញ់ ទៅ អុះ ឃឺ ឡាច់ ឡឹង ពឹ អាញ់ ឡាក់ ប៉្រើ អាញ់ ពឹះ អ៊ែ អន់តគ់ រ៉ះ ឡឹង សារ ឡាក់ អាញ់ ត្រគ់ កាប រ៉ះ អា ហង។ ៥០ អាញ់ អ្លុ អន់តគ់ ផា សារ អ៊ែ ប៉្រើ ណោះ អន់ ទី អាញុ រ៉ីស លើយ។ សារ ឡាក់ អាញ់ កាកាប អា ឃឺ អាញ់ កាប ឡាក់ កា អ៊ែ ទី រ៉ះ ពឹង អាញ់ ណោះ ហង»។

១៣

សារ យីស៊ូ រ៉ាវ ជុង កា សឹះ អ៊ែ

១ អន់ទ្រួល ឡឹង ប៉្រគ័ ប៊ុន ទ្រួង  យីស៊ូ អ្លុ អន់តគ់ ផា ទឹល ដារ់ កាំឡត់ ឡាក់ អ៊ែ ត្រគ់ ចាក ឡាច់ ឡឹង អង់កក់ តេះ អា សឹត ប៉ាគ់ ពឹ អ៊ែ កេះ។ អ៊ែ ប៉ិច កា មួត សឹះ អ៊ែ ផះ អ៊ែ អ្វៃ ពឹង អង់កក់ តេះ អា អ៊ែ កា ប៉ិច កា អន់ឌែ លើយ ទឹល ឡុច។ ២-៤ ប‌៉្រ័ះ បឺគ សាតាំង កា ប៉ាណាំ ពុត ពៀក យូដះ ឡាក់ គន ស៊ីម៉ូន អ៊ីសាការីយ៉ុត ទី ពុត ប៉ិច ប៉ាណាំ ពូ ឡាំ រ៉ុប យីស៊ូ។ យីស៊ូ អ្លុ អន់តគ់ ផា ប‌៉្រ័ះ ប៊កកាតយ័ មប ទិ កាណាគ័ ញ៉ាៗ ពឹង តី អ៊ែ កេះ ទឹប អ្លុ អន់តគ់ ផា អ៊ែ ឡាច់ ឡឹង ប‌៉្រ័ះ ប៊កកាតយ័ អ៊ែ កា ត្រគ់ សឹត ប៉ាគ់ ប‌៉្រ័ះ ប៊កកាតយ័ ណាវ្គ ដេល។ ផះ យីស៊ូ លូ មួត សឹះ អ៊ែ អន់ឌែ ផះ ចឹង សា សាណា អ៊ែ កា អ្យូវ អន់តាវ រ៉ីស ឡាច់ អាវ អ្លឹង កេះណោះ អ្យក់ អញ់ស៊ែង កត់ សាំងគៀង។ ៥ កេះណោះ អ៊ែ កោ័ះ ទៀក ពឹង កាបឺង រ៉ាវ ជុង មួត សឹះ ទឹប អ្យក់ អញ់ស៊ែង អ៊ែ កត់ សាំងគៀង ណោះ អ៊្យូត។ ៦ ផះ អ៊ែ ចឹង រ៉ាវ ជុង ស៊ីម៉ូន ពេត្រុះ ស៊ីម៉ូន កាប ផា «អឺ ពឹ តាំងឡា ញ៉ា អីស ចឹង រ៉ាវ ជុង អាញ់ ប ?» ៧ យីស៊ូ តើល អ៊ែ ផា «កិញអៀ អា អីស បើ តាន័ ហ្លង់ អុះ ឡឹង ង៉ារ ញ៉ា ឡាក់ អាញ់ ផះ ប៉្រគ័ អា ហះកា ប៉ាគ់ យ៉ាង័ តោ ទៀ អីស ចឹង ហ្លង់ ហង»។ ៨ ពេត្រុះ កាប ផា «អូ អុះ អីស អូ ត្រគ់ រ៉ាវ ជុង អាញ់ អុះ»។ យីស៊ូ តើល ផា «ផា អាញ់ អូ រ៉ាវ ជុង អីស ណោះ អីស អូ ត្រគ់ គួប អាញ់ អុះ»។ ៩ ស៊ីម៉ូន តើល អ៊ែ ផា «ផា នីណោ័ះ អីស ជែ រ៉ាវ ដឹង ជុង ប៉រ់ អីស រ៉ាវ ទឹប តី ទឹប កល់ ដេល»។ ១០ យីស៊ូ តើល អ៊ែ ផា «បក់ ហុំ ដាគ់ កេះ អូ តងកាន រ៉ាវ ឡាកោ អុះ រ៉ាវ ដឹង ជុង បគ័ ហង ខង ឡាកោ អ៊ែ ដាគ់ កេះ។ កាប៉ាច់ អន់ដីស កា ដាគ់ កេះ ដេល ហះកា អូ ត្រគ់ ទិឌូ អុះ»។ ១១ យីស៊ូ អ្លុ អន់តគ់ ផា ពឿ ចឹង ប៉ាណាំ ពូ ឡាំ រ៉ុប អ៊ែ ណោះ ហង បះ អ៊ែ កាប ផា «អន់ដីស អូ ត្រគ់ ដាគ់ ទិឌូ អុះ»។

១២ ប៉ាគ់ អ៊ែ រ៉ាវ ជុង អន់ឌែ កេះៗ អ៊ែ អ្យក់ ពៀត អាវ ឡាំ អង់អ្វៃ ណាវ្គ កេះណោះ កាប ផា «អន់ដីស ហ្លង់ ដេល ប ឡឹង សារ អាញ់ រ៉ាវ ជុង អន់ដីស អា ? ១៣ អន់ដីស អើ អាញ់ ផា ណៃឃូ លូ អើ ផា ពឹ តាំងឡា ណោះ ត្រគ់ កេះ ឃឺ អាញ់ អា ហង។ ១៤ ផា អាញ់ ឡាក់ ពឹ តាំងឡា លូ ណៃឃូ អន់ដីស រ៉ាវ ជុង កា អន់ដីស កេះ អន់ដីស កា ត្រគ់ រ៉ាវ ជុង កា គួប អន់ដីស និះទៅ ដេល។ ១៥ អាញ់ ប៉្រគ័ តាំបាង អន់ កា អន់ដីស កេះ ភឿ អន់ អន់ដីស ប៉្រគ័ ពួយ ឡាក់ កា អាញ់ ទី ប៉្រគ័ កា អន់ដីស ដេល។ ១៦ អាញ់ ប៉រ់ រ៉ះ កា អន់ដីស តាទឹច បក់ ប៉្រគ័ ទុច ពូ អូ តីស ឡឹង ពឹ តាំងឡា អ៊ែ អុះ ប៉ាណូស បក់ ពូ ប៉្រើ អ៊ែ ឡាំ កា អូ តីស ឡឹង បក់ ប៉្រើ អ៊ែ ឡាំ ណោះ ដេល។ ១៧ ផា អន់ដីស អ្លុ សារ ទិ អា កេះណោះ ប៉្រគ័ ពួយ ណោះ អន់ដីស ចឹង ទី សារ សាណុក សាវ៉ាក តាទឹច ហង។

១៨ «អាញ់ កាប អា អូ ត្រគ់ កាប កា អន់ដីស ទិឌូ អុះ ខង អាញ់ អន់ហ្នាល់ ទិ ប៉ាណូស ឡាក់ អាញ់ ទី រ៉ើស។ ហះកា ត្រគ់ តាគ់ អង់កេះ សារ ឡាក់ ច្រាគ់ កាណុង ផាប់ ប៉ានឹរ ប‌៉្រ័ះ ផា "បក់ សា ណុំ ប៉ាំង អន់ឌូ លូ អាញ់ អ៊ែ ប៉ាសាំង លូ អាញ់"*។ ១៩ អាញ់ រ៉ះ កា អន់ដីស ឡឹង កិញអៀ ហង អន់ទ្រួល ឡឹង សារ ទិណោ័ះ កើត ពឹះ។ ប៉ាគ់ សារ ទិណោ័ះ កើត ពឹះ ទៀ ណោះ អន់ដីស ចឹង សឿ ផា ឃឺ អាញ់ តាទឹច ហង †។ ២០ អាញ់ ប៉រ់ រ៉ះ កា អន់ដីស តាទឹច ពឿ ហាប់ ប៉ាណូស បក់ អាញ់ ចឹង ប៉្រើ ឡាំ ណោះ ឡាក់ កា អ៊ែ ហាប់ អាញ់ ដេល ពឿ ហាប់ អាញ់ ឡាក់ កា ហាប់ ប‌៉្រ័ះ ឡាក់ ប៉្រើ អាញ់ ពឹះ ដេល»។

សារ យីស៊ូ រ៉ះ អន់ទ្រួល ផា យូដះ ចឹង អូ ត្រង់ កា អ៊ែ

២១ កេះ យីស៊ូ កាប នីណោ័ះ អ៊ែ កាដុក កាដុល កាណុង ពុត ខាក់ អ៊ែ កាប ប៉ាឡាក់ ណាវ្គ ផា «អាញ់ ប៉រ់ រ៉ះ កា អន់ដីស តាទឹច កាណុង កាំឡាំង អន់ដីស អា ទី ប៉ាណូស ម៉ោញ ដូវ ចឹង ប៉ាណាំ ពូ ឡាំ រ៉ុប អាញ់»។ ២២ មួត សឹះ កាលែង ហៃ ម៉ាត់ គួប សោប ទឹប អូ អ្លុ កា អ៊ែ ផា កា ពឿ។ ២៣ ទី សឹះ ម៉ោញ ដូវ ឡាក់ យីស៊ូ ប៉ិច អ៊ែ អង់អ្វៃ ក្យាម័ យីស៊ូ។ ២៤ ស៊ីម៉ូន ពេត្រុះ ប៉្រគ័ សាញ៉ា ប៉្រើ អ៊ែ អំប៉ញ់ លូ យីស៊ូ កា ពឿ អ៊ែ ផា ណោះ។ ២៥ ប៉ាណូស ណោះ កា ប៉ាន់តឹះ កល់ ពឹង យីស៊ូ លូ អំប៉ញ់ ផា «អឺ ពឹ តាំងឡា កា ពឿ អីស ផា ណោះ ?» ២៦ យីស៊ូ រ៉ះ កា អ៊ែ ផា «អាញ់ ឡុក ណុំ ប៉ាំង អន់ទឺប កា បក់ អ៊ែ ចំ ឃឺ បក់ ណោះ ហង»។ យីស៊ូ កា ឡុក ណុំ ប៉ាំង កេះណោះ អន់ទឺប អន់ កា យូដះ អ៊ីសាការីយ៉ុត ឡាក់ គន វគ័ ស៊ីម៉ូន។ ២៧ ប៉ាគ់ យូដះ អ្យក់ ណុំ ប៉ាំង ឡឹង យីស៊ូ កេះ ប‌៉្រ័ះ បឺគ សាតាំង កា ម៉ុត ពឹង កាណុង ពុត អ៊ែ ឡូត។ យីស៊ូ រ៉ះ កា អ៊ែ ផា «ង៉ារ ញ៉ា ឡាក់ អីស ត្រគ់ ប៉្រគ័ ហគ់ អីស ប៉្រគ័ ស៊្រសៗ ពិ»។ ២៨ ទិ កាំឡាំង អន់ឌែ អ្វៃ អន់ឌូ ណោះ អូ ទី ពឿ ហ្លង់ អុះ ឡឹង សារ យីស៊ូ រ៉ះ កា អ៊ែ ណោះ។ ២៩ ញន កា យូដះ ចឹក កាទុង លៀន បះ បក់ អន់ដា សាម៉គ័ កា យីស៊ូ ប៉្រើ អ៊ែ ឡាំ តាច់ កាណាគ័ សាំរ៉ាប់ ប៉្រគ័ ប៊ុន លើ ប៉្រើ យូដះ ឡាំ ជែក លៀន អន់ កា មួត ថុក ញ៉ាក។ ៣០ ប៉ាគ់ យូដះ អ្យក់ ណុំ ប៉ាំង ឡឹង យីស៊ូ កេះ កា ឡាច់ ចាក ឡូត ផះ ណោះ ឃឺ ប៉្លៃង ម៉ាំង កេះ។

សារ យីស៊ូ អន់ ចាបាប់ ណាវ

៣១ ប៉ាគ់ យូដះ ចាក រ៉ាវ៉ាច់ កេះ យីស៊ូ កាប ផា «កិញអៀ អា ពូ ចឹង ប៉ប័ សារ ដាគ់ កេង ម៉ះ ប៉ាណូស អាញ់ ពូ កា ចឹង ប៉ប័ ដេល សារ ដាគ់ កេង ម៉ះ ប‌៉្រ័ះ ប៊កកាតយ័ ញន កា អាញ់។ ៣២ ផា ពូ ប៉ប័ សារ ដាគ់ កេង ម៉ះ ប‌៉្រ័ះ ប៊កកាតយ័ ញន កា អាញ់ ណោះ ប‌៉្រ័ះ ចឹង តាំបាង អន់ ពូ ប៉ប័ សារ ដាគ់ កេង ម៉ះ អ៊ែ អ្វៃ កាណុង អាញ់ ដេល ឃឺ អ៊ែ ចឹង តាំបាង ស៊្រសៗ រ៉ាំងវ៉ាង អា ហង។ ៣៣ អឺ គន សោ អ្វៃ បាប៊ែត ណាវ្គ អាញ់ ចឹង អ្វៃ លូ អន់ដីស ណោះ អន់ដីស ចឹង ណាំង អាញ់ ហង កិញអៀ អា អាញ់ រ៉ះ កា អន់ដីស ឡាក់ កា អាញ់ រ៉ះ កា មួត ម៉ៃគ ណាំផា សុនសាត អ៊ីស្រាអ៊ែល ពែ ដេល អន់ដីស អូ អ្លុ ឡាំ អុះ ប៉ាគ់ ចារ អាញ់ ចឹង ឡាំ ណោះ។ ៣៤ អាញ់ អន់ ចាបាប់ ណាវ កា អន់ដីស ឃឺ អន់ អន់ដីស ប៉ិច ចៃ កា គួប សោប។ អន់ដីស ត្រគ់ ប៉ិច ចៃ កា គួប សោប ឡាក់ អាញ់ ប៉ិច ចៃ កា អន់ដីស និះទៅ ដេល។ ៣៥ ផា អន់ដីស ប៉ិច ចៃ កា គួប សោប ណោះ ប៉ាណូស ទិឌូ ពូ ចឹង អ្លុ អន់តគ់ ផា អន់ដីស ឃឺ សឹះ អាញ់ តាទឹច ហង»។

៣៦ ស៊ីម៉ូន ពេត្រុះ អំប៉ញ់ អ៊ែ ផា «អឺ ពឹ តាំងឡា ប៉ាគ់ ចំ អីស ចឹង ឡាំ ណោះ ?» យីស៊ូ តើល ផា «ចារ អាញ់ ឡាំ ណោះ អីស អូ អ្លុ ឡាំ ពួយ អាញ់ កិញអៀ អា អុះ ប៉ាគ់ យ៉ាង័ តោ ទៀ អីស ចឹង អ្លុ ឡាំ ពួយ»។ ៣៧ ពេត្រុះ អំប៉ញ់ លូ អ៊ែ ណាវ្គ ផា «ខ ញ៉ា បះ អាញ់ ចឹង ឡាំ ពួយ អីស កិញអៀ អូ ទី ? អាញ់ ចឹង សាឡាគ់ តោ័ ប៉ាតាង អីស»។ ៣៨ យីស៊ូ តើល អ៊ែ ផា «ញ៉ា អីស ចឹង តោ័ ប៉ាតាង អាញ់ តាទឹច ប ? ហះកា អាញ់ ប៉រ់ រ៉ះ កា អីស តាទឹច អន់ទ្រួល ឡឹង អ្យិរ បើ អោគ អីស ចឹង ប៉ាគែក ប៉ៃង ទង ផា អូ អន់ហ្នាល់ អាញ់»។

១៤

សារ យីស៊ូ ផា អ៊ែ ឡាក់ ទ្រង ឡាំ ប៉ាគ់ ពឹ អ៊ែ

១ យីស៊ូ រ៉ះ ណាវ្គ ផា «ជែ វ៉ឹនវ៉ាយ អន់ដីស សឿ ប‌៉្រ័ះ ប៊កកាតយ័ កេះ * ហគ់ សឿ អាញ់ ដេល។ ២ កាណុង ហី ពឹ អាញ់ ទី ចារ អ្វៃ អៀង។ ផា អូ ទី អាញ់ កា អូ កាប ផា អាញ់ ចឹង ឡាំ ទ្រៀម ចារ អន់ កា អន់ដីស អ្វៃ ណោះ អុះ។ ៣ ប៉ាគ់ អាញ់ ទ្រៀម ចារ សាំរ៉ាប់ កា អន់ដីស អ្វៃ កេះៗ អាញ់ ចឹង សឹត ប៉ាគ់ អា ណាវ្គ អ្យក់ អន់ដីស ឡាំ អន់ឌូ លូ អាញ់ ភឿ អន់ អន់ដីស អ្វៃ ប៉ាគ់ ចារ អាញ់ អ្វៃ ណោះ ដេល។ ៤ ប៉ាគ់ ចារ អាញ់ ឡាំ ណោះ អន់ដីស កា អ្លុ ដេល ទ្រង ឡាំ ណោះ»។ ៥ ថូម៉ះ តើល ផា «អឺ ពឹ តាំងឡា ញឹន អូ អ្លុ កា អីស ឡាំ ប៉ាគ់ ចំ ប៉្រគ័ នីចម័ ញឹន ចឹង អ្លុ ទ្រង ណោះ ?» ៦ យីស៊ូ តើល ផា «អាញ់ អា ហង ឡាក់ ទ្រង ឡាក់ សារ តាទឹច លូ អាញុ រ៉ីស។ អូ ទី ពឿ អ្លុ ឡាំ ប៉ាគ់ ចារ ពឹ អាញ់ ទី អុះ ផា អូ ឡាំ ពួយ អាញ់។ ៧ ផា អន់ដីស អន់ហ្នាល់ អាញ់ អន់ដីស កា ចឹង អន់ហ្នាល់ ពឹ អាញ់ ដេល។ ឡឹង កិញអៀ អា អន់ ប៉ាគ់ ម៉ាត់ អន់ដីស អន់ហ្នាល់ អ៊ែ ទឹប អន់ដីស ប៉ប័ អ៊ែ កេះ ដេល»។ ៨ ភីលីប តើល ផា «អឺ ពឹ តាំងឡា ប៉រ់ អីស តាំបាង ពឹ អីស ណោះ អន់ ញឹន ប៉ប័ ណើ ណោះ ញឹន ទិ ពុត ហង»។ ៩ យីស៊ូ តើល អ៊ែ ផា «អឺ ភីលីប អាញ់ អ្វៃ លូ អន់ដីស ឡឹង ទុញ ពែ កេះ ញ៉ា អីស បើ អន់ហ្នាល់ អាញ់ ប ? ពឿ ប៉ប័ អាញ់ កា ប៉ប័ ពឹ អាញ់ ដេល។ ញ៉ា ត្រគ់ អីស ផា "ប៉រ់ អីស តាំបាង ពឹ អីស អន់ ញឹន ប៉ប័ ណើ" នីអៀ ឡគ ? ១០ ញ៉ា អីស អូ សឿ ប អាញ់ អ្វៃ ពឹង ពឹ អាញ់ ពឹ អាញ់ កា អ្វៃ ពឹង អាញ់ ? សារ អាញ់ រ៉ះ កា អន់ដីស អា អូ ត្រគ់ ឡាច់ ឡឹង ពុត អាញ់ ទៅ អុះ ឃឺ ពឹ អាញ់ ឡាក់ អ្វៃ កាណុង អាញ់ អ៊ែ ប៉្រគ័ ង៉ារ អ៊ែ។ ១១ ផះ អាញ់ រ៉ះ ផា អាញ់ អ្វៃ ពឹង ពឹ អាញ់ ពឹ អាញ់ អ្វៃ ពឹង អាញ់ ហគ់ សឿ ពិ ផា អូ សឿ សារ អាញ់ រ៉ះ អា ហគ់ សឿ ញន កា ប៉ប័ សារ អំរ៉ាញ អឺញ អាញ់ ប៉្រគ័ ទិណោ័ះ ពិ។ ១២ អាញ់ ប៉រ់ រ៉ះ កា អន់ដីស តាទឹច ផា ពឿ សឿ អាញ់ ប៉ាណូស ណោះ ចឹង ប៉្រគ័ ង៉ារ ឡាក់ កា អាញ់ ប៉្រគ័ ដេល លូ ចឹង ប៉្រគ័ ង៉ារ សាំខាន់ កេង ឡឹង អា ណាវ្គ ខង អាញ់ ចឹង ឡាំ ប៉ាគ់ ពឹ អាញ់។ ១៣ អន់ដីស ប៉រ់ សារ ញ៉ា កាតាម ញន កា អន់ដីស ឡាក់ ប៉ាសុន អាញ់ កា អាញ់ ចឹង អន់ សារ ណោះ ភឿ អន់ ពូ ប៉ានេ ពឹ អាញ់ ញន កា អាញ់ ឡាក់ គន អ៊ែ។ ១៤ ផា អន់ដីស ប៉រ់ សារ ញ៉ា អេង អំរ៉ាញ អាញ់ ណោះ អាញ់ ចឹង អន់ សារ ណោះ»។

សារ ប‌៉្រ័ះ ចឹង អន់ ប៉ាង៉ាត័ ប៉ាលឹង អ៊ែ

១៥ យីស៊ូ រ៉ះ ណាវ្គ ផា «ផា អន់ដីស ប៉ិច កា អាញ់ ណោះ អន់ដីស ចឹង ប៉្រគ័ ពួយ សារ អាញ់ រ៉ះ ណោះ ហង។ ១៦ កេះណោះ អាញ់ ចឹង ប៉រ់ ឡឹង ពឹ អាញ់ ឃឺ អ៊ែ ចឹង អន់ បក់ តង័ អន់ដីស ម៉ោញ ណាវ្គ អន់ អ្វៃ អន់ឌូ លូ អន់ដីស លើយ ១៧ ឃឺ ប៉ាង៉ាត័ ប៉ាលឹង ប‌៉្រ័ះ ឡាក់ តាំបាង សារ តាទឹច ឡាក់ ប៉ាណូស ពឹង អង់កក់ តេះ អូ អ្លុ ហាប់ ខង ពូ ហៃ អ៊ែ អូ ប៉ប័ លូ ពូ អូ អន់ហ្នាល់ អ៊ែ ដេល។ ហះកា អន់ដីស អន់ហ្នាល់ អ៊ែ កេះ ខង អ៊ែ អ្វៃ អន់ឌូ លូ អន់ដីស ទឹប ចឹង ម៉ុត ពឹង អន់ដីស ដេល។

១៨ «អាញ់ អូ អ្លាត អន់ដីស អន់ អ្វៃ គន កាន់តី អុះ ឃឺ អាញ់ ចឹង ឡាំ ប៉ាគ់ អន់ដីស អា ណាវ្គ។ ១៩ អ្វៃ បាប៊ែត ណាវ្គ ប៉ាណូស ពឹង អង់កក់ តេះ អា ពូ ចឹង អូ ប៉ប័ អាញ់ ហង ហះកា អន់ដីស ចឹង ប៉ប័ អាញ់។ ញន អាញ់ អ្វៃ រ៉ីស អន់ដីស កា ចឹង អ្វៃ រ៉ីស ដេល។ ២០ ដារ់ ណោះ អន់ដីស ចឹង អ្លុ អន់តគ់ ផា អាញ់ អ្វៃ ពឹង ពឹ អាញ់ អន់ដីស កា អ្វៃ ពឹង អាញ់ អាញ់ កា អ្វៃ ពឹង អន់ដីស ដេល។ ២១ ពឿ ទី កាតាំង សារ អាញ់ រ៉ះ កេះណោះ ប៉្រគ័ ពួយ ឃឺ អ៊ែ ណោះ ហង ប៉ិច កា អាញ់ ពឿ ប៉ិច កា អាញ់ ពឹ អាញ់ កា ប៉ិច កា បក់ ណោះ អាញ់ កា ប៉ិច កា អ៊ែ ដេល ទឹប អាញ់ ចឹង តាំបាង ឡាកោ អន់ អ៊ែ ប៉ប័ ដេល»។ ២២ យូដះ អា (អូ ត្រគ់ យូដះ អ៊ីសាការីយ៉ុត អុះ) អ៊ែ តើល ផា «អឺ ពឹ តាំងឡា ញ៉ា ត្រគ់ អីស តាំបាង ដឹង កា ញឹន ប៉ប័ អីស ហះកា អូ អន់ ប៉ាណូស ពឹង អង់កក់ តេះ អា ប៉ប័ អីស ដេល នីណោ័ះ ?» ២៣ យីស៊ូ តើល ផា «ពឿ ប៉ិច កា អាញ់ អ៊ែ ចឹង ប៉្រគ័ ពួយ ប៉ានឹរ អាញ់ ពឹ អាញ់ ចឹង ប៉ិច កា បក់ ណោះ អាញ់ លូ ពឹ អាញ់ ចឹង ឡាំ អ្វៃ អន់ឌូ លូ អ៊ែ ណោះ ដេល។ ២៤ ពឿ អូ ប៉ិច កា អាញ់ បក់ ណោះ អូ ប៉្រគ័ ពួយ ប៉ានឹរ អាញ់ អុះ។ សារ ឡាក់ អន់ដីស កាតាំង អាញ់ រ៉ះ អា អូ ត្រគ់ ប៉ានឹរ អាញ់ ទៅ អុះ ឃឺ ប៉ានឹរ ពឹ អាញ់ ឡាក់ ប៉្រើ អាញ់ ពឹះ ប៉ាគ់ អា។

២៥ «អាញ់ រ៉ះ សារ ទិ អា អន់ កា អន់ដីស អ្លុ អន់តាន័ អាញ់ អ្វៃ អន់ឌូ លូ អន់ដីស។ ២៦ ហះកា បក់ តង័ ណោះ ឃឺ ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ ឡាក់ ពឹ អាញ់ ចឹង ប៉្រើ ពឹះ តាង អាញ់ អ៊ែ ចឹង ប៉ាំងហៀន អន់ដីស គ្រឹប សារ លូ ចឹង តាគ់ កាចាំង ទិ សារ ឡាក់ អាញ់ ទី រ៉ះ កា អន់ដីស ដេល។ ២៧ អាញ់ ចឹង អន់ សារ សាណុក សាវ៉ាក ពឹង អន់ដីស ឃឺ អាញ់ អន់ សារ សាណុក សាវ៉ាក ម៉ះ អាញ់។ សារ សាណុក សាវ៉ាក អាញ់ អន់ អា អូ ត្រគ់ ឡាក់ កា សារ សាណុក សាវ៉ាក ម៉ះ ប៉ាណូស អុះ ជែ វ៉ឹនវ៉ាយ ជែ អ្យូគ។ ២៨ អន់ដីស កាតាំង កេះ អាញ់ រ៉ះ ផា "អាញ់ ចឹង ឡាច់ ចាក កេះណោះ អាញ់ ចឹង សឹត ប៉ាគ់ អន់ដីស ណាវ្គ"។ ផា អន់ដីស ប៉ិច ចៃ កា អាញ់ ណោះ អន់ដីស ចឹង ហោក រ៉គ់ ខង អាញ់ ឡាំ ប៉ាគ់ ពឹ អាញ់ ខង ពឹ អាញ់ អ៊ែ តីស ឡឹង អាញ់។ ២៩ កិញអៀ អា អាញ់ រ៉ះ អន់ កា អន់ដីស អ្លុ កេះ អន់ទ្រួល ឡឹង សារ ណោះ កើត ពឹះ។ ប៉ាគ់ សារ ទិ ណោះ កើត ពឹះ កេះ ណោះ អន់ដីស ចឹង សឿ។ ៣០ អាញ់ កាកាប លូ អន់ដីស អូ ទុញ អុះ ខង ប‌៉្រ័ះ បឺគ សាតាំង ឡាក់ ម៉ៃគ ណាំផា ប៉ាណូស ពឹង អង់កក់ តេះ អា ផះ ពឹះ ក្យាម័ ចឹង ទឹល កេះ ហះកា អ៊ែ អូ អ្លុ ច្រោម អាញ់ ឡឹង សារ ញ៉ា អុះ ៣១ ខង អាញ់ ប៉្រគ័ ពួយ ទិ សារ ពឹ អាញ់ អន់តគ់ រ៉ះ កា អាញ់ ភឿ អន់ ប៉ាណូស ពឹង អង់កក់ តេះ អា អ្លុ អន់តគ់ ផា អាញ់ ប៉ិច កា អ៊ែ តាទឹច។

«ពិ ពិន អ្យូវ ចាក ឡាច់ ឡឹង ចារ អា»។

១៥

សារ យីស៊ូ កាប ប៉ាន់ដឹប ឡឹង តើម អង់កាច

១ យីស៊ូ រ៉ះ ណាវ្គ ផា «អាញ់ អា ហង ពៀប ឡាក់ កា តើម អង់កាច តាទឹច * ពឹ អាញ់ ឡាក់ តាំងឡា តប់។ ២ តាំងកង់ ចំ ឡាក់ ចាត់ ឡឹង អាញ់ ហះកា អូ ទី ប៉្លៃ ពឹ អាញ់ កាសិត អ្លាត តាំងកង់ ណោះ។ តាំងកង់ ចំ ទី ប៉្លៃ អ៊ែ ចឹង រ៉ាំងហៃ តាំងកង់ ណោះ អន់ ដាគ់ ភឿ អន់ ទី ប៉្លៃ អៀង ណាវ្គ។ ៣ អន់ដីស កា ដាគ់ កេះ ដេល ញន កា សារ អាញ់ ទី រ៉ះ កា អន់ដីស។ ៤ ហគ់ អន់ដីស អ្វៃ តឹត លូ អាញ់ ណោះ អាញ់ ចឹង អ្វៃ តឹត លូ អន់ដីស ដេល។ ផា តាំងកង់ ចំ អូ តឹត លូ តើម តាំងកង់ ណោះ អូ អ្លុ ប៉ាំងកើត ប៉្លៃ អ៊ែ ទៅ អុះ។ អន់ដីស កា និះទៅ ដេល ផា អូ អ្វៃ តឹត លូ អាញ់។ ៥ អាញ់ អា ហង ឡាក់ តើម អង់កាច អន់ដីស ឡាក់ តាំងកង់ ពឿ អ្វៃ តឹត លូ អាញ់ អាញ់ កា អ្វៃ តឹត លូ អ៊ែ ណោះ អ៊ែ ចឹង ទី ប៉្លៃ អៀង។ ផា ក្លះ ឡាច់ ឡឹង អាញ់ អន់ដីស ប៉្រគ័ ញ៉ា អូ កើត អុះ។ ៦ ពឿ អូ អ្វៃ តឹត លូ អាញ់ បក់ ណោះ ពៀប ឡាក់ កា តាំងកង់ ពូ កាសិត វ៉ឹត អ្លាត ឡាយ៉ោ ក្រោះ កេះណោះ ពូ ទូញ តាំងកង់ ណោះ ចៃគ ពឹង អុញ អុញ កា សា ទិ។ ៧ ផា អន់ដីស អ្វៃ តឹត លូ អាញ់ លើយ ផា ប៉ានឹរ អាញ់ អ្វៃ កាណុង ពុត អន់ដីស ដេល ហគ់ ប៉រ់ ពិ សារ ញ៉ា ឡាក់ អន់ដីស ប៉ិច ណោះ អាញ់ ចឹង ប៉្រគ័ អន់ កា អន់ដីស តាទឹច ឡូត។ ៨ ផា អន់ដីស ទី ប៉្លៃ អៀង ណោះ អន់ដីស សឹះ អាញ់ តាទឹច សារ ណោះ ចឹង ប៉្រគ័ អន់ ពឹ អាញ់ លៅ លែង សិច ហង។

៩ «អាញ់ ប៉ិច កា អន់ដីស ឡាក់ ពឹ អាញ់ ប៉ិច កា អាញ់ ដេល។ ហគ់ អ្យក់ សារ អាញ់ ប៉ិច ចៃ កា អន់ដីស ណោះ អន់ អ្វៃ កាណុង ពុត អន់ដីស លើយ។ ១០ ផា អន់ដីស ប៉្រគ័ ពួយ សារ អាញ់ រ៉ះ ទិណោ័ះ ណោះ សារ អាញ់ ប៉ិច ចៃ កា អ្វៃ កាណុង ពុត អន់ដីស តាទឹច ហង ឡាក់ កា អាញ់ ប៉្រគ័ ពួយ សារ ពឹ អាញ់ រ៉ះ ទិណោ័ះ ដេល ឃឺ សារ ពឹ អាញ់ ប៉ិច ចៃ កា អាញ់ អ្វៃ កាណុង ពុត អាញ់ លើយ ដេល។ ១១ អាញ់ រ៉ះ សារ ទិ អា កា អន់ដីស កេះ ភឿ អន់ អន់ដីស ហោក រ៉គ់ ឡាក់ កា អាញ់ ដេល ឃឺ អន់ អន់ដីស ទី សារ ហោក រ៉គ់ កាខាក់។

១២ «សារ អាញ់ ប៉្រើ ឃឺ នីអៀ ហគ់ អន់ អន់ដីស ប៉ិច ចៃ កា គួប សោប ឡាក់ កា អាញ់ ប៉ិច ចៃ កា អន់ដីស ដេល។ ១៣ ផា ទី បក់ ពឿ សាឡាគ់ តោ័ ប៉ាតាង ចាង័ អ៊ែ បក់ ណោះ ទី ពុត ប៉ិច ចៃ ហ៊្លត ឡឹង ពូ ហង។ ១៤ ផា អន់ដីស ប៉្រគ័ ពួយ សារ អាញ់ ប៉្រើ អា ណោះ អន់ដីស គួប ចាង័ អាញ់ តាទឹច ហង។ ១៥ អាញ់ អូ ផា អន់ដីស ទុច អាញ់ ណាវ្គ អុះ ខង ទុច អូ អ្លុ អុះ ឡឹង ផិនកាន ពឹ តាំងឡា អ៊ែ ប៉្រគ័ អាញ់ ផា អន់ដីស គួប ចាង័ អាញ់ ឡគ ខង សារ ញ៉ា ឡាក់ អាញ់ កាតាំង ឡឹង ពឹ អាញ់ អាញ់ កា រ៉ះ អន់ អន់ដីស អ្លុ ដេល។ ១៦ អូ ត្រគ់ អន់ដីស អុះ រ៉ើស អ្យក់ អាញ់ ឃឺ អាញ់ ឡាក់ រ៉ើស អន់ដីស ទឹប ប៉្រើ អន់ដីស ឡាំ រ៉ះ សារ ប‌៉្រ័ះ លូ ប៉្រគ័ អន់ ង៉ារ អន់ដីស ទី ខា លើយ។ ទឹល នីណោ័ះ សារ ញ៉ា ឡាក់ អន់ដីស ប៉រ់ ឡឹង ពឹ អាញ់ ញន កា អន់ដីស ឡាក់ ប៉ាសុន អាញ់ អ៊ែ ចឹង អន់ កា អន់ដីស តាទឹច ឡូត។ ១៧ សារ ឡាក់ អាញ់ អន់តគ់ រ៉ះ កា អន់ដីស អា ឃឺ អន់ អន់ដីស ប៉ិច ចៃ កា គួប សោប។

សារ ពូ ចឹង អូ ណីស កា សឹះ យីស៊ូ

១៨ «ផា ប៉ាណូស ពឹង អង់កក់ តេះ អូ ណីស កា អន់ដីស អន់ដីស ត្រគ់ អ្លុ អន់តគ់ ផា ពូ អូ ណីស កា អាញ់ អន់ទ្រួល ឡឹង ពូ អូ ណីស កា អន់ដីស កេះ។ ១៩ ផា អន់ដីស កា គួប លូ ប៉ាណូស ពឹង អង់កក់ តេះ អា ដេល ណោះ ពូ ចឹង ប៉ិច ចៃ កា អន់ដីស ហង ខង អន់ដីស អ្វៃ គែង ពូ។ ហះកា អាញ់ អ្យក់ ឡាច់ អន់ដីស ឡឹង ពូ កេះ ឃឺ អន់ដីស អូ ត្រគ់ កាំឡាំង ពូ អុះ ខ អា ហង បះ ពូ អូ ណីស កា អន់ដីស។ ២០ ហគ់ កាចាំង ឡឹង សារ អាញ់ រ៉ះ កា អន់ដីស ពែ ផា "ទុច អូ តីស ឡឹង ម៉ៃគ អ៊ែ អុះ"។ ផា ពូ ប៉្រគ័ បាប អាញ់ ពូ ចឹង ប៉្រគ័ បាប អន់ដីស ដេល។ ផា ពូ រ៉ាប់ សឿ ប៉ានឹរ អាញ់ ពូ កា ចឹង រ៉ាប់ សឿ ប៉ានឹរ អន់ដីស ដេល។ ២១ ហះកា ពូ ប៉្រគ័ អូ ដាគ់ កា អន់ដីស ញន អន់ដីស សឿ អាញ់ ខង ពូ អូ អន់ហ្នាល់ ប‌៉្រ័ះ ឡាក់ ប៉្រើ អាញ់ ពឹះ ណោះ អុះ។ ២២ ផា អាញ់ អូ ទី ពឹះ ពឹង អង់កក់ តេះ អា លូ ផា អាញ់ អូ ទី រ៉ះ សារ កា ពូ ឃឺ ពូ អូ ទី ថូត អុះ ហះកា កិញអៀ អា ពូ អូ ទី សារ ញ៉ា ចឹង ប៉ាគែក អន់ រ៉ាវ៉ាច់ ឡាកោ ឡឹង ថូត អុះ។ ២៣ ពឿ អូ ណីស កា អាញ់ បក់ ណោះ កា អូ ណីស កា ពឹ អាញ់ ដេល។ ២៤ ផា អាញ់ អូ ទី ប៉្រគ័ សារ អំរ៉ាញ អឺញ ឡាក់ ពូ អន់ទៀគ អូ ឃើយ ប៉្រគ័ អុះ ពឹង កាំឡាំង អន់ឌែ ណោះ អន់ឌែ អូ ទី ថូត អុះ ហះកា កិញអៀ អា អន់ឌែ ទី ប៉ប័ កេះ អន់ឌែ អូ ណីស កា អាញ់ លូ អូ ណីស កា ពឹ អាញ់ ដេល។ ២៥ សារ អា ត្រគ់ ពួយ សារ ពូ ច្រាគ់ រ៉ះ កាណុង ចាបាប់ ម៉ះ អន់ឌែ ផា "អន់ឌែ អូ ណីស កា អាញ់ តាដោះ អូ ទី សារ ញ៉ា អុះ"†។

២៦ «ហះកា អាញ់ ចឹង ប៉្រើ បក់ តង័ ពឹះ ប៉ាគ់ អន់ដីស អ៊ែ ណោះ ឡាច់ ឡឹង ពឹ អាញ់ ឃឺ អ៊ែ ហង ប៉ាង៉ាត័ ប៉ាលឹង ប‌៉្រ័ះ ឡាក់ តាំបាង សារ តាទឹច។ ប៉ាគ់ អ៊ែ ពឹះ ទឹល ទៀ អ៊ែ ចឹង ប៉្រគ័ អន់ អន់ដីស អ្លុ ឡឹង សារ អាញ់។ ២៧ អន់ដីស កា ចឹង រ៉ះ ឡឹង សារ អាញ់ ដេល ខង អន់ដីស អ្វៃ អន់ឌូ លូ អាញ់ ឡឹង ប៉ាន់ដា ពែ។

១៦

១ «អាញ់ រ៉ះ សារ ទិ អា កា អន់ដីស ភឿ ជែ អន់ អន់ដីស អ្លាត សឿ។ ២ ខង ប៉ាគ់ យ៉ាង័ តោ ទៀ ពូ ចឹង តាំងហ្យិត ឡាច់ អន់ដីស ឡឹង កាំឡាំង សួន អៀង ឡូត មួត បក់ ប៉ាន់តោ័ អន់ដីស អន់ឌែ ចឹង ឃឹត ផា អន់ឌែ ប៉្រគ័ ង៉ារ កា ប‌៉្រ័ះ ប៊កកាតយ័ ដេល។ ៣ ពូ ប៉្រគ័ កា អន់ដីស នីណោ័ះ ញន កា ពូ អូ អន់ហ្នាល់ ពឹ អាញ់ លូ អូ អន់ហ្នាល់ អាញ់ ដេល។ ៤ អាញ់ រ៉ះ សារ ទិ អា កា អន់ដីស ភឿ ប៉ាគ់ ទឹល ដារ់ ណោះ ទៀ អន់ដីស ចឹង កាចាំង ផា អាញ់ រ៉ះ កា អន់ដីស កេះ។

សារ យីស៊ូ រ៉ះ ឡឹង ង៉ារ ប៉ាង៉ាត័ ប៉ាលឹង ប‌៉្រ័ះ

«ឡឹង អន់ទ្រួល ពែ អាញ់ អូ ទី រ៉ះ អុះ សារ អា ខង អាញ់ អ្វៃ អន់ឌូ លូ អន់ដីស ៥ ហះកា កិញអៀ អា អាញ់ ចឹង សឹត ប៉ាគ់ ប‌៉្រ័ះ ឡាក់ ប៉្រើ អាញ់ ពឹះ ប៉ាគ់ អា ពែ។ កាណុង កាំឡាំង អន់ដីស អា អូ ទី ពឿ អំប៉ញ់ ផា "ប៉ាគ់ ចំ អីស ចឹង ឡាំ ណោះ ?" ៦ ហះកា អន់ដីស អុក ពុត ពៀក ខាក់ ញន កា អាញ់ រ៉ះ សារ ទិ អា កា អន់ដីស។ ៧ អាញ់ រ៉ះ កា អន់ដីស ត្រង់ៗ អាញ់ សឹត អា ឃឺ ទី ខា សាំរ៉ាប់ អន់ដីស។ ផា អាញ់ អូ សឹត បក់ តង័ អូ ពឹះ ប៉ាគ់ អន់ដីស អុះ ហះកា ផា អាញ់ សឹត ណោះ អាញ់ ចឹង ប៉្រើ ប៉ាង៉ាត័ ប៉ាលឹង ប‌៉្រ័ះ ពឹះ តង័ អន់ដីស ឡគ។ ៨ ប៉ាគ់ អ៊ែ ពឹះ ទឹល ទៀ អ៊ែ ចឹង រ៉ះ ផា ប៉ាណូស ពឹង អង់កក់ តេះ អា អូ ហ្លង់ ឡឹង សារ យច សារ ដាគ់ ត្រង់ លូ សារ ចៃគ ថូត។ * ៩ អ៊ែ ចឹង រ៉ះ ឡឹង សារ យច ញន កា ពូ អូ សឿ អាញ់។ ១០ អ៊ែ ចឹង រ៉ះ ឡឹង សារ ដាគ់ ត្រង់ ញន កា អាញ់ សឹត ប៉ាគ់ ពឹ អាញ់ អន់ដីស ចឹង អូ ប៉ប័ អាញ់ ណាវ្គ ហង។ ១១ អ៊ែ ចឹង រ៉ះ ឡឹង សារ ចៃគ ថូត ញន កា ប‌៉្រ័ះ ចៃគ ថូត ប‌៉្រ័ះ បឺគ សាតាំង ឡាក់ ម៉ៃគ ណាំផា ប៉ាណូស ពឹង អង់កក់ តេះ អា កេះ។

១២ «អាញ់ ទី សារ អន់ទៀគៗ អៀង ណាវ្គ ត្រគ់ រ៉ះ កា អន់ដីស ហះកា កិញអៀ អា អន់ដីស អូ ដាម័ សាំយ៉ាំង អុះ។ ១៣ ប៉ាគ់ ប៉ាង៉ាត័ ប៉ាលឹង ប‌៉្រ័ះ ឡាក់ តាំបាង សារ តាទឹច ពឹះ ទឹល ទៀ ណោះ អ៊ែ ចឹង ប៉្រគ័ អន់ កា អន់ដីស ហ្លង់ ឡឹង សារ តាទឹច គ្រឹប នែវ ខង សារ អ៊ែ រ៉ះ ណោះ អូ ត្រគ់ រ៉ះ សារ ឡឹង ឡាកោ អ៊ែ ទៅ អុះ ឃឺ អ៊ែ រ៉ះ សារ ញ៉ា ឡាក់ អ៊ែ ទី កាតាំង លូ សារ ចឹង កើត ពឹះ ប៉ាគ់ យ៉ាង័ តោ ទៀ។ ១៤ អ៊ែ ចឹង ប៉្រគ័ អន់ កា អាញ់ លៅ លែង សិច ខង អ៊ែ ចឹង អ្យក់ សារ ញ៉ាៗ ឡឹង អាញ់ ទិណោ័ះ ពឹះ រ៉ះ កា អន់ដីស អន់ អ្លុ។ ១៥ កាណាគ័ ញ៉ា ឡាក់ ពឹ អាញ់ ទី កាណាគ័ ទិណោ័ះ កា ម៉ះ អាញ់ ដេល។ ខ អា ហង បះ អាញ់ កាប ផា ប៉ាង៉ាត័ ប៉ាលឹង ប‌៉្រ័ះ ចឹង អ្យក់ សារ ញ៉ាៗ ឡឹង អាញ់ ពឹះ រ៉ះ កា អន់ដីស។

សារ សឹះ យីស៊ូ ចឹង អុក ពុត កេះណោះ ចឹង ទី សារ ហោក រ៉គ់

១៦ «អ្វៃ បាប៊ែត ណាវ្គ អន់ដីស ចឹង អូ ប៉ប័ អាញ់ ហង ហះកា បាប៊ែត ឡឹង ណោះ ណាវ្គ អន់ដីស ចឹង ប៉ប័ អាញ់ ណាវ្គ ដេល»។ ១៧ មួត សឹះ អ៊ែ បក់ អន់ដា កាកាប លូ គួប អន់ឌែ ផា «អ៊ែ រ៉ះ ផា "អ្វៃ បាប៊ែត ណាវ្គ អន់ដីស ចឹង អូ ប៉ប័ អាញ់ ហង ហះកា បាប៊ែត ឡឹង ណោះ ណាវ្គ អន់ដីស ចឹង ប៉ប័ អាញ់ ណាវ្គ ដេល" លូ កាប ផា "ខង អាញ់ សឹត ប៉ាគ់ ពឹ អាញ់" អ៊ែ កាប ឡឹង សារ ញ៉ា ណោះ ?» ១៨ ផះ ណោះ អន់ឌែ អំប៉ញ់ លូ គួប អន់ឌែ ណាវ្គ ផា «ញ៉ា អ៊ែ រ៉ះ ផា "អ្វៃ បាប៊ែត ណាវ្គ" ណោះ អ៊ែ ប៉ិច កាប ឡឹង សារ ញ៉ា ណោះ ? ញឹន អូ ហ្លង់ អុះ»។ ១៩ យីស៊ូ អ្លុ អន់តគ់ ផា អន់ឌែ ប៉ិច អំប៉ញ់ អ៊ែ ហង បះ អ៊ែ តើល ផា «នីចម័ អន់ដីស ប៉ិច អំប៉ញ់ ឡឹង សារ អាញ់ កាប ផា "អ្វៃ បាប៊ែត ណាវ្គ អន់ដីស ចឹង អូ ប៉ប័ អាញ់ ហង ហះកា បាប៊ែត ឡឹង ណោះ អន់ដីស ចឹង ប៉ប័ អាញ់ ណាវ្គ" ណោះ ប ? ២០ អាញ់ ប៉រ់ រ៉ះ កា អន់ដីស តាទឹច អន់ដីស ចឹង ញ៉ាំ សោក ហះកា ប៉ាណូស ពឹង អង់កក់ តេះ អា បក់ អូ សឿ ប‌៉្រ័ះ ចឹង ហោក រ៉គ់ អន់ដីស ចឹង អុក ពុត ពៀក ហះកា សារ អុក ពុត ណោះ ចឹង កេះ សារ ហោក រ៉គ់ ឡគ។ ២១ អង់កាន់ ផះ ក្យាម័ ចឹង អ្វៃ ហាអុញ អ៊ែ អុក ពុត ពៀក ខាក់ ខង អ៊ែ ចឹង អីគ ប៉ាណាប ហះកា ប៉ាគ់ អ្វៃ ហាអុញ រ៉ាវ៉ាច់ កេះ អ៊ែ ពឹល ទិ កេះ សារ អីគ ណោះ ឃឺ អ៊ែ ហោក រ៉គ់ ហង ខង ទី ប៉ាណូស ម៉ោញ ដូវ កើត ឡាច់ ឡឹង អ៊ែ។ ២២ អន់ដីស កា និះទៅ ដេល កិញអៀ អា អន់ដីស អុក ពុត ហះកា ប៉ាគ់ អាញ់ ពឹះ ប៉ាគ់ អន់ដីស ទៀ ណាវ្គ ណោះ អន់ដីស ចឹង ហោក រ៉គ់ ហង អូ ទី ពឿ ចឹង អ្លុ អ្យក់ ឡាច់ សារ ហោក រ៉គ់ ឡឹង ពុត អន់ដីស ទី អុះ។ ២៣ ផះ ណោះ អន់ដីស អូ អំប៉ញ់ † សារ ញ៉ា ណាវ្គ ឡឹង អាញ់ ហង។ អាញ់ ប៉រ់ រ៉ះ កា អន់ដីស តាទឹច សារ ញ៉ា ឡាក់ អន់ដីស ប៉រ់ ឡឹង ពឹ អាញ់ ញន កា អន់ដីស ឡាក់ ប៉ាសុន អាញ់ ណោះ អ៊ែ ចឹង អន់ កា អន់ដីស តាទឹច ឡូត។ ២៤ ឡឹង សើគ ពែ អន់ដីស បើ ទី ប៉រ់ សារ ញ៉ា ញន កា អន់ដីស ប៉ាសុន អាញ់ អុះ កិញអៀ អា ហគ់ ប៉រ់ ណោះ អន់ដីស ចឹង ទី ហង ម៉ាគ់ ចឹង ទី សារ ហោក រ៉គ់ តាទឹច។

២៥ «អាញ់ រ៉ះ សារ ទិ អា កា អន់ដីស អាញ់ កាប ប៉ាន់ដឹប ហះកា ប៉ាគ់ ទឹល ដារ់ កាំឡត់ កេះ អាញ់ ចឹង រ៉ះ សារ លូ អន់ដីស អូ កាប ប៉ាន់ដឹប ហង ឃឺ អាញ់ រ៉ះ ឡឹង សារ ពឹ អាញ់ អន់ អន់ដីស អ្លុ ឡាក់ៗ ឡូត។ ២៦ ដារ់ ណោះ អន់ដីស ចឹង ប៉រ់ សារ ញ៉ាៗ ឡឹង ពឹ អាញ់ ញន កា អន់ដីស ប៉ាសុន អាញ់ អាញ់ អូ រ៉ះ កា អន់ដីស ផា អាញ់ ចឹង ឡោម ពឹ អាញ់ អន់ កា អន់ដីស អុះ ២៧ ខង ពឹ អាញ់ អ៊ែ ទី ពុត ប៉ិច កា អន់ដីស ញន កា អន់ដីស ប៉ិច កា អាញ់ លូ អន់ដីស សឿ ផា អាញ់ ឡាច់ ឡឹង ប‌៉្រ័ះ ប៊កកាតយ័។ ២៨ អាញ់ ឡាច់ ឡឹង ពឹ អាញ់ ជឹរ ពឹង អង់កក់ តេះ អា ហះកា កិញអៀ អា អាញ់ ចឹង ឡាច់ ឡឹង អង់កក់ តេះ អា សឹត ប៉ាគ់ ពឹ អាញ់ ណាវ្គ»។ ២៩ មួត សឹះ តើល អ៊ែ ផា «ហៃ កិញអៀ អា អីស រ៉ះ ឡាក់ កាខាក់ អីស អូ កាប ប៉ាន់ដឹប កេះ។ ៣០ កិញអៀ អា ញឹន អ្លុ អន់តគ់ កេះ ផា អីស អ្លុ ហ្លង់ គ្រឹប សារ ទិណោ័ះ អូ សាណាង កា ពឿ អំប៉ញ់ អីស អុះ ខ អា ហង បះ ញឹន សឿ ផា អីស ឡាច់ ឡឹង ប‌៉្រ័ះ ប៊កកាតយ័ តាទឹច»។ ៣១ យីស៊ូ តើល អន់ឌែ ផា «កិញអៀ អា អន់ដីស សឿ តាទឹច ប ? ៣២ អន់ដីស ហៃ ដារ់ កាំឡត់ ពឹះ ទឹល ឃឺ កិញអៀ ហង អន់ដីស ចឹង តាប៉្រះ តាប៉្រោង ទ្រង ពឿ ទ្រង អ៊ែ អ្លាត អាញ់ អ្វៃ ដឹង អាញ់ ហះកា អាញ់ អូ អ្វៃ ដឹង អាញ់ អុះ ឃឺ ទី ពឹ អាញ់ អ្វៃ អន់ឌូ លូ អាញ់ ដេល។ ៣៣ អាញ់ រ៉ះ កា អន់ដីស ឡឹង សារ ទិ អា ភឿ អន់ អន់ដីស ទី សារ សាណុក សាវ៉ាក ញន កា អាញ់។ អន់ដីស អ្វៃ ពឹង អង់កក់ តេះ អា ទី សារ ឡាំបាក តាទឹច ហង ហះកា ហគ់ ម៉ឹង ឡគ ពិ ខង ទិ សារ ពឹង អង់កក់ តេះ អា ចាយ័ ទ្រង អាញ់ កេះ»។

១៧

សារ យីស៊ូ ម៉ន់ ឡោម ប‌៉្រ័ះ អន់ កា សឹះ អ៊ែ

១ ប៉ាគ់ យីស៊ូ រ៉ះ សារ ទិណោ័ះ កេះៗ អ៊ែ ង៉ើយ ហៃ ពឹង ប៉្លៃង លូ កាប ផា «អឺ ពឹ កិញអៀ អា ទឹល ដារ់ កាំឡត់ កេះ ប៉រ់ អីស ប៉្រគ័ អន់ កា អាញ់ ឡាក់ គន អីស លៅ លែង សិច ភឿ អន់ អាញ់ ប៉្រគ័ អន់ កា អីស លៅ លែង សិច ដេល ២ ខង អីស អន់ អាញ់ ទី សារ អំរ៉ាញ អឺញ រ៉ាំងហៃ ប៉ាណូស ទិឌូ ភឿ អន់ អាញ់ អន់ អាញុ រ៉ីស លើយ កា ប៉ាណូស បក់ អីស អន់ កា អាញ់ ទិឌូ។ ៣ ផា ពូ អន់ហ្នាល់ អីស ឡាក់ ប‌៉្រ័ះ តាទឹច ដឹង ម៉ោញ លូ អន់ហ្នាល់ អាញ់ ឡាក់ អីស ប៉្រើ ពឹះ ប៉្រគ័ សាដាច់ ណោះ ពូ ចឹង ទី អាញុ អ្វៃ រ៉ីស លើយ។ ៤ អាញ់ កា ទី ប៉្រគ័ អន់ កា អីស លៅ លែង សិច ពឹង អង់កក់ តេះ អា ញន កា អាញ់ ទី តាគ់ អង់កេះ ង៉ារ ឡាក់ អីស ប៉្រើ អាញ់ ប៉្រគ័ កេះ ទិ កេះ ដេល។ ៥ អឺ ពឹ កិញអៀ អា ប៉រ់ អីស តាគ់ អំប៉ោក ហាវ អាញ់ អន់ ទី សារ អំរ៉ាញ អឺញ អន់ឌូ លូ អីស ដេល ឡាក់ អាញ់ ឃើយ ទី អន់ឌូ លូ អីស ឡឹង អង់កក់ តេះ អា បើ កើត ពែ។

៦ «កាប៉ាច់ មួត បក់ អីស រ៉ើស ពឹង អង់កក់ តេះ មប កា អាញ់ ណោះ អាញ់ ប៉្រគ័ អន់ អន់ឌែ អន់ហ្នាល់ អីស កេះ។ អន់ឌែ ណោះ ឃឺ ប៉ាសុន អីស ឡាក់ អីស អន់ កា អាញ់ អន់ឌែ កា ប៉្រគ័ ពួយ ប៉ានឹរ អីស ដេល។ ៧ កិញអៀ អា អន់ឌែ អ្លុ អន់តគ់ ផា ទិ កាណាគ័ ញ៉ា ឡាក់ អីស អន់ កា អាញ់ ឃឺ ឡាច់ ឡឹង អីស ទិណោ័ះ តាទឹច ៨ ខង ប៉ានឹរ អីស រ៉ះ កា អាញ់ ណោះ អាញ់ រ៉ះ កា អន់ឌែ កេះ។ អន់ឌែ កា រ៉ាប់ សឿ ដេល ទឹប អ្លុ ផា អាញ់ ឡាច់ ឡឹង អីស លូ សឿ ផា អីស ប៉្រើ អាញ់ ពឹះ តាទឹច។ ៩ អាញ់ ម៉ន់ ឡោម អីស សាំរ៉ាប់ កា អន់ឌែ អូ ត្រគ់ សាំរ៉ាប់ កា ប៉ាណូស ពឹង អង់កក់ តេះ អា ឡាក់ អូ សឿ អីស អុះ ឃឺ អាញ់ ម៉ន់ ឡោម អន់ ដឹង កា មួត បក់ អីស មប កា អាញ់ ណោះ ហង ខង អន់ឌែ ណោះ ឃឺ ប៉ាសុន អីស។ ១០ ទិ ប៉ាណូស ចំ ឡាក់ ម៉ះ អាញ់ កា ប៉ាណូស ម៉ះ អីស ប៉ាណូស ចំ ឡាក់ ម៉ះ អីស កា ប៉ាណូស ម៉ះ អាញ់ ដេល អាញ់ កា លៅ លែង សិច ញន កា អន់ឌែ ហង។ ១១ អាញ់ អូ អ្វៃ ពឹង អង់កក់ តេះ អា ណាវ្គ អុះ ឃឺ អាញ់ ចឹង សឹត ប៉ាគ់ អីស ហង ហះកា អន់ឌែ អ្វៃ ពឹង អង់កក់ តេះ អា។

«អឺ ពឹ ឡាក់ ដាគ់ កាខាក់ ប៉រ់ អីស ប៉ងកាន់ មួត ទិណោ័ះ លូ អំរ៉ាញ អីស ឡាក់ អីស អន់ កា អាញ់ ដេល ភឿ អន់ អន់ឌែ ប៉ាតុំ គួប ពៀប ឡាក់ កា ឡាកោ ដឹង ម៉ោញ ឡាក់ កា ពិន ដឹង ម៉ោញ ដេល។ ១២ ផះ អាញ់ អ្វៃ លូ អន់ឌែ អាញ់ ប៉ងកាន់ អន់ឌែ ញន កា អំរ៉ាញ អីស អន់ កា អាញ់។ អាញ់ រ៉ាំងហៃ អន់ឌែ អូ ទី ពឿ ហ៊្យង អុះ ទី ដឹង ម៉ោញ ដូវ ឡក់ ឡាក់ ត្រគ់ តោ័ * ភឿ អន់ ត្រគ់ ពួយ សារ ឡាក់ ទី ច្រាគ់ រ៉ះ កាណុង ផាប់ ប៉ានឹរ ប‌៉្រ័ះ។ ១៣ កិញអៀ អា អាញ់ ត្រគ់ សឹត ប៉ាគ់ អីស ហង ហះកា អាញ់ រ៉ះ សារ ទិ អា ផះ អាញ់ អ្វៃ ពឹង អង់កក់ តេះ អា ភឿ អន់ អន់ឌែ ហោក រ៉គ់ ឡាក់ កា អាញ់ ដេល ឃឺ អន់ អន់ឌែ ទី សារ ហោក រ៉គ់ កាខាក់។ ១៤ អាញ់ រ៉ះ ប៉ានឹរ អីស កា អន់ឌែ ហះកា ប៉ាណូស អ្វៃ ពឹង អង់កក់ តេះ អា ពូ អូ ណីស កា អន់ឌែ ហង ខង អន់ឌែ អូ ទី ពុត គុន ប៉ាណូស អុះ ឡាក់ កា អាញ់ អូ ទី ពុត គុន ប៉ាណូស ដេល។ ១៥ អាញ់ អូ ប៉្រើ អីស អ្យក់ ឡាច់ អន់ឌែ ឡឹង អង់កក់ តេះ អា អុះ ឃឺ ប៉្រើ អីស ប៉ងកាន់ អន់ឌែ អន់ រ៉ាវ៉ាច់ ឡឹង ម៉ៃគ ប‌៉្រ័ះ បឺគ។ ១៦ អន់ឌែ អូ ទី ពុត គុន ប៉ាណូស ឡាក់ កា អាញ់ អូ ទី ពុត គុន ប៉ាណូស ដេល។ ១៧ ប៉រ់ អីស ប៉្រគ័ អន់ អន់ឌែ ដាគ់ សាំរ៉ាប់ កា អីស ញន កា សារ តាទឹច ឃឺ ប៉ានឹរ អីស ណោះ ហង ឡាក់ សារ តាទឹច។ ១៨ អាញ់ ប៉្រើ អន់ឌែ ចាក ពឹង អង់កក់ តេះ អា ឡាក់ កា អីស ប៉្រើ អាញ់ ពឹះ ពឹង អង់កក់ តេះ អា ដេល។ ១៩ អាញ់ មប ឡាកោ កា អីស សាំរ៉ាប់ អន់ឌែ ភឿ អន់ អន់ឌែ ដាគ់ សាំរ៉ាប់ កា អីស ដេល ញន កា សារ តាទឹច។

២០ «អាញ់ អូ ម៉ន់ ឡោម អីស អន់ ដឹង កា អន់ឌែ ណោះ អុះ ឃឺ អាញ់ ម៉ន់ ឡោម អន់ កា មួត បក់ ចឹង សឿ អាញ់ ទិណោ័ះ ញន កា ប៉ានឹរ អន់ឌែ ចឹង រ៉ះ ណោះ ដេល ២១ ភឿ អន់ អន់ឌែ ទិឌូ ណោះ ប៉ាតុំ គួប សោប ពៀប ឡាក់ កា ឡាកោ ដឹង ម៉ោញ។ ឡាក់ កា អីស អ្វៃ ពឹង អាញ់ ឡាក់ កា អាញ់ អ្វៃ ពឹង អីស នីចម័ អន់ អន់ឌែ អ្វៃ អន់ឌូ លូ ពិន នីណោ័ះ ដេល ភឿ អន់ ប៉ាណូស ពឹង អង់កក់ តេះ សឿ ផា អីស ប៉្រើ អាញ់ ពឹះ តាទឹច។ ២២ សារ អំរ៉ាញ អឺញ អីស អន់ កា អាញ់ អាញ់ កា មប អន់ កា អន់ឌែ កេះ ភឿ អន់ អន់ឌែ ប៉ាតុំ គួប សោប ពៀប ឡាក់ កា ឡាកោ ដឹង ម៉ោញ ឡាក់ កា ពិន ដឹង ម៉ោញ ដេល ២៣ ឃឺ អាញ់ អ្វៃ ពឹង អន់ឌែ អីស អ្វៃ ពឹង អាញ់ ភឿ អន់ អន់ឌែ ប៉ាតុំ គួប សោប ពៀប ឡាក់ កា ឡាកោ ដឹង ម៉ោញ ដាគ់ៗ ទឹល នីណោ័ះ ប៉ាណូស ពឹង អង់កក់ តេះ ចឹង អ្លុ អន់តគ់ ផា អីស ប៉្រើ អាញ់ ពឹះ តាទឹច លូ ពូ ចឹង អ្លុ អន់តគ់ ផា អីស ប៉ិច កា អន់ឌែ ឡាក់ កា អីស ប៉ិច កា អាញ់ ដេល។

២៤ «អឺ ពឹ អាញ់ ប៉ិច អន់ ទិ ប៉ាណូស បក់ អីស មប អន់ កា អាញ់ ណោះ អន់ អន់ឌែ អ្វៃ អន់ឌូ លូ អាញ់ ពឹង ចារ អាញ់ អ្វៃ ណោះ ដេល ភឿ អន់ អន់ឌែ ប៉ប័ សារ អំរ៉ាញ អឺញ ឡាក់ អីស អន់ កា អាញ់ ខង អីស ប៉ិច កា អាញ់ ឡឹង តេះ ប៉្លៃង បើ កើត ពែ កេះ។ ២៥ អឺ ពឹ ឡាក់ ដាគ់ ត្រង់ ប៉ាណូស ពឹង អង់កក់ តេះ អា ពូ អូ អន់ហ្នាល់ អីស អុះ ហះកា អាញ់ អន់ហ្នាល់ អីស អន់ឌែ អា កា អ្លុ អន់តគ់ ផា អីស ទី ប៉្រើ អាញ់ ពឹះ តាទឹច ២៦ ខង អាញ់ ប៉្រគ័ អន់ អន់ឌែ អន់ហ្នាល់ អីស អាញ់ កា ចឹង ប៉្រគ័ អន់ អន់ឌែ អន់ហ្នាល់ ហ៊ែង ខាក់ ណាវ្គ ភឿ ប៉្រគ័ អន់ អន់ឌែ ចឹង ប៉ិច ចៃ កា គួប សោប ឡាក់ កា អីស ប៉ិច ចៃ កា អាញ់ ដេល ណោះ អាញ់ កា អ្វៃ ពឹង អន់ឌែ ហង»។

១៨

សារ ពូ ឡាំ រ៉ុប យីស៊ូ

១ ប៉ាគ់ យីស៊ូ កាប ឡឹង សារ ទិណោ័ះ កេះៗ អ៊ែ លូ មួត សឹះ កា ចាក ឡាំ ឃ្លង តាចាង័ សិច កេដ្រូន។ ហះ ចារ ណោះ ទី សួន ម៉ោញ អន់ឌែ កា ម៉ុត កាណុង សួន ណោះ។ ២ កាប៉ាច់ យូដះ ឡាក់ អូ ត្រង់ កា យីស៊ូ អ៊ែ កា អ្លុ ចារ ណោះ ដេល ខង ចារ យីស៊ូ លូ មួត សឹះ ឃើយ អ្វៃ ប៉ាតុំ គួប សោប។ ៣ មួត ម៉ៃគ ក្រាគ់ រ៉ាម៉ះ ប‌៉្រ័ះ លូ មួត ផារ៉ាស៊ី ប៉្រើ តាហាន ឡាក់ ញ៉ាម រ៉ោង រ៉ាម៉ះ ចាក លូ យូដះ កា ទី តាហាន រ៉ូម ម៉ោញ ក្រុំ ចាក លូ អ៊ែ ដេល អ៊ែ កា ប៉ាណាំ ពូ ឡាំ ប៉ាគ់ ចារ យីស៊ូ ទឹប ពូ ចឹក អុញ កាបង អុញ តាគៀង ចឹក ដាវ ចឹក អ៊្លង។ ៤ យីស៊ូ អ្លុ កេះ គ្រឹប សារ ឡាក់ ចឹង កើត ពឹះ ពឹង អ៊ែ ហះកា អ៊ែ ចាក ឡាំ ប៉ាគ់ ម៉ាត់ ពូ លូ អំប៉ញ់ ផា «អន់ដីស ឡាំ ណាំង ពឿ ?» ៥ ពូ តើល ផា «ញឹន ឡាំ ណាំង បក់ សិច យីស៊ូ ឡឹង តេះ ណាសារែត»។ យីស៊ូ តើល ផា «អាញ់ អា ហង»។ កាប៉ាច់ យូដះ ឡាក់ អូ ត្រង់ កា យីស៊ូ អ៊ែ កា អ្វៃ អន់តាវ លូ ពូ ហះ ណោះ ដេល។ ៦ ផះ អន់ឌែ កាតាំង យីស៊ូ រ៉ះ ផា «អាញ់ អា ហង» នីណោ័ះ អន់ឌែ កា រ៉ុញ ប៉ក់ តាង កាតាង ទិឌូ។ ៧ យីស៊ូ អំប៉ញ់ ម៉ោញ ទង ណាវ្គ ផា «អន់ដីស ឡាំ ណាំង ពឿ ?» អន់ឌែ តើល ផា «ញឹន ឡាំ ណាំង បក់ សិច យីស៊ូ ឡឹង តេះ ណាសារែត»។ ៨ យីស៊ូ តើល ពូ ផា «អាញ់ រ៉ះ កា អន់ដីស កេះ ឃឺ អាញ់ អា ហង សិច យីស៊ូ។ ផា អន់ដីស ឡាំ ណាំង អាញ់ អន់ មួត សឹះ អាញ់ អា ចាក ឡាច់ ពិ»។ ៩ យីស៊ូ កាប នីអៀ ឃឺ ត្រគ់ ពួយ ប៉ានឹរ អ៊ែ រ៉ះ ផា «ទិ ប៉ាណូស បក់ ពឹ អន់ កា អាញ់ អូ ទី ពឿ ម៉ោញ ដូវ ហ៊្យង អុះ»។ ១០ ស៊ីម៉ូន ពេត្រុះ អ៊ែ ទី ដាវ អ៊ែ ហ្វាត់ ដាវ កោះ ទុច ម៉ៃគ ក្រាគ់ រ៉ាម៉ះ ប‌៉្រ័ះ ម៉ោញ ដូវ កាតាច់ ហ្លា តោរ គែង សាម៉ា ទុច ណោះ សិច អ៊ែ ម៉ាល់កុះ។ ១១ យីស៊ូ កាប កា ពេត្រុះ ផា «តាម៉ុត ដាវ កាណុង អង់លប ណាវ្គ ពិ ញ៉ា អីស អូ អន់ អាញ់ ទី សារ ប៉ាណាប * ឡាក់ ពឹ អាញ់ អន់ អា ប ?»។

សារ ពូ អំប៉ញ់ យីស៊ូ

១២ ផះ ណោះ មួត តាហាន រ៉ូម លូ ម៉ៃគ តាហាន ទឹប តាហាន សុនសាត អ៊ីស្រាអ៊ែល ឡាក់ ញ៉ាម រ៉ោង រ៉ាម៉ះ កា ម៉ុត រ៉ុប ចគ់ យីស៊ូ ១៣ កេះណោះ ឡាំ ជឹន ប៉ាគ់ វគ័ អាណា ហិ ខង អ៊ែ ពឹ អន់ហ្នី កៃផា ឡាក់ ប៉្រគ័ ម៉ៃគ មួត ក្រាគ់ រ៉ាម៉ះ ប‌៉្រ័ះ កាណុង សាណាំ ណោះ។ ១៤ វគ័ កៃផា អា ហង ឡាក់ រ៉ះ កា មួត ម៉ៃគ ណាំផា សុនសាត អ៊ីស្រាអ៊ែល ពែ ផា «ផា ទី ប៉ាណូស ម៉ោញ ដូវ តោ័ ប៉ាតាង ប៉ាសុន សារ ណោះ ដាគ់ ខាក់»។

១៥ ស៊ីម៉ូន ពេត្រុះ លូ សឹះ ម៉ោញ ដូវ ណាវ្គ អន់ឌែ ចាក ពួយ យីស៊ូ ហះកា ម៉ៃគ ក្រាគ់ រ៉ាម៉ះ ប‌៉្រ័ះ អន់ហ្នាល់ សឹះ ម៉ោញ ដូវ ណោះ ណោះ ហង បះ អ៊ែ ទី ម៉ុត ពួយ យីស៊ូ គែង កាណុង ឡាន ហី ម៉ៃគ ក្រាគ់ ណោះ។ ១៦ កាប៉ាច់ ពេត្រុះ អ៊ែ ក្យាគ់ គែង ឡីង ហះ សានែង អំប៉ារ រ៉ាំប៊ង។ សឹះ ឡាក់ ម៉ៃគ មួត ក្រាគ់ រ៉ាម៉ះ ប‌៉្រ័ះ អន់ហ្នាល់ ណោះ ឡាច់ ឡាំ កាកាប លូ អង់កាន់ បក់ ញ៉ាម អំប៉ារ កេះណោះ ជៀក ពេត្រុះ ម៉ុត គែង កាណុង ដេល។ ១៧ អង់កាន់ បក់ ញ៉ាម អំប៉ារ កាកាប លូ ពេត្រុះ ផា «ញ៉ា អីស កា សឹះ បក់ អ៊ែ ណោះ ដេល ប ?» ពេត្រុះ តើល ផា «អូ អុះ»។ ១៨ មួត ទុច ម៉ៃគ ក្រាគ់ រ៉ាម៉ះ ប‌៉្រ័ះ លូ មួត តាហាន ញ៉ាម រ៉ោង រ៉ាម៉ះ អន់ឌែ ប៉ាកូះ អុញ អញ់ជួរ ខង គ្រឹន ខាក់ ពេត្រុះ កា អញ់ជួរ អុញ អន់ឌូ លូ ពូ ដេល។

១៩ ផះ ណោះ ម៉ៃគ ក្រាគ់ រ៉ាម៉ះ ប‌៉្រ័ះ កា អំប៉ញ់ យីស៊ូ ឡឹង សារ មួត សឹះ លូ សារ អ៊ែ ប៉ាំងហៀន។ ២០ យីស៊ូ តើល អ៊ែ ផា «អាញ់ កាកាប ហះ ម៉ាត់ ប៉ាណូស ទិឌូ អាញ់ ឌុ ប៉ាំងហៀន ពូ ពឹង រ៉ោង ចារ ពូ លួម លូ ប៉ាគ់ ចារ រ៉ោង រ៉ាម៉ះ ឡាក់ ចារ មួត កាំឡាំង អ្វៃ ប៉ាតុំ គួប សោប អាញ់ អូ កាកាប ពឹង ចារ សាគឹម អុះ។ ២១ ញ៉ា ត្រគ់ អីស អំប៉ញ់ អាញ់ នីអៀ ? អីស អំប៉ញ់ ទិ មួត បក់ កាតាំង សារ អាញ់ រ៉ះ ណោះ ឡគ ពិ ខង អន់ឌែ អ្លុ ឡឹង សារ ញ៉ា ឡាក់ អាញ់ ប៉ាំងហៀន ណោះ»។ ២២ ផះ កាតាំង យីស៊ូ កាប នីណោ័ះ តាហាន បក់ ញ៉ាម រ៉ោង រ៉ាម៉ះ ម៉ោញ ដូវ អ្វៃ អន់តាវ សានែង ណោះ អ៊ែ តាប៉ះ គៀងតោរ យីស៊ូ លូ កាប ផា «ញ៉ា ត្រគ់ អីស ខឹន តើល ម៉ៃគ ក្រាគ់ រ៉ាម៉ះ ប‌៉្រ័ះ នីអៀ ?» ២៣ យីស៊ូ តើល ផា «ផា អាញ់ កាប យច ប៉រ់ អីស រ៉ះ ហៃ យច នីចម័ ផា អាញ់ កាប ត្រគ់ ញ៉ា ត្រគ់ អីស ពីត អាញ់ នីអៀ ?» ២៤ កេះណោះ វគ័ អាណា ប៉្រើ ពូ ជឹន យីស៊ូ ទឹប ពូ កត់ ណោះ ហង ប៉ាគ់ វគ័ កៃផា ឡាក់ ប៉្រគ័ ម៉ៃគ មួត ក្រាគ់ រ៉ាម៉ះ ប‌៉្រ័ះ។

២៥ ផះ ណោះ ស៊ីម៉ូន ពេត្រុះ កា អ្វៃ អញ់ជួរ អុញ ហះ ណោះ ដេល ពូ អំប៉ញ់ អ៊ែ ផា «ញ៉ា អីស សឹះ អ៊ែ តោ ដេល ប ?» ពេត្រុះ ប៉ាគែក ផា «អូ អូ ត្រគ់ អុះ»។ ២៦ ទី ទុច ម៉ៃគ ក្រាគ់ រ៉ាម៉ះ ប‌៉្រ័ះ ម៉ោញ ដូវ ឡាក់ អុះ ម៉ី លូ ប៉ាណូស បក់ ពេត្រុះ កោះ កាតាច់ ហ្លា តោរ ពែ អ៊ែ កាប ផា «ញ៉ា ឡាក់ កា អាញ់ ប៉ប័ អីស អ្វៃ ពឹង សួន អន់ឌូ លូ អ៊ែ តោ ដេល»។ ២៧ ពេត្រុះ កា ប៉ាគែក ម៉ោញ ទង ណាវ្គ ផាឌី អ្យិរ អោគ ឡូត។

សារ ពូ ជឹន យីស៊ូ ប៉ាគ់ វគ័ ពីឡាត

២៨ ផះ តារ រ៉ីង សារ៉ីង កេះ ពូ អ្យក់ ឡាច់ យីស៊ូ ឡឹង ចារ វគ័ កៃផា ឡាំ ជឹន ប៉ាគ់ ហី វគ័ ពីឡាត ឡាក់ ម៉ៃគ រ៉ាំងហៃ ខេត។ ហះកា មួត ម៉ៃគ ណាំផា សុនសាត អ៊ីស្រាអ៊ែល អូ ម៉ុត កាណុង ហី ណោះ អុះ ខង អន់ឌែ សឿ ផា ម៉ុត ពឹង ហី សុនសាត អន់ទៀគ ចឹង ប៉្រគ័ អន់ អន់ឌែ កើត អូ ដាគ់ ណោះ អន់ឌែ ចឹង អូ ទី ម៉ុត ប៉្រគ័ ប៊ុន ទ្រួង ណាវ្គ ហង។ ២៩ ទឹល នីណោ័ះ វគ័ ពីឡាត កា ឡាច់ ឡាំ ប៉ាគ់ ចារ ពូ លូ អំប៉ញ់ ផា «អន់ដីស ភង អ៊ែ អា ឡឹង សារ ញ៉ា ?» ៣០ ពូ តើល វគ័ ពីឡាត ផា «ផា ប៉ាណូស អា អូ ប៉្រគ័ យច ញឹន អូ ឡាំ ជឹន អ៊ែ ប៉ាគ់ អីស អុះ»។ ៣១ វគ័ ពីឡាត រ៉ះ កា អន់ឌែ ផា «ប៉ាណូស អា អន់ដីស អ្យក់ ឡាំ តាត់ស៊ិន សារ តាម ចាបាប់ ម៉ះ អន់ដីស ពិ»។ ហះកា មួត សុនសាត អ៊ីស្រាអ៊ែល តើល ផា «ញឹន អូ ទី ចាបាប់ ប៉ាន់តោ័ ប៉ាណូស អុះ»។ ៣២ ពូ កាប នីណោ័ះ ត្រគ់ ពួយ ប៉ានឹរ យីស៊ូ រ៉ះ ពែ ឡឹង ឡាបៀប អ៊ែ ត្រគ់ តោ័។ †

៣៣ វគ័ ពីឡាត ម៉ុត កាណុង ហី ណាវ្គ លូ អើ ម៉ុត យីស៊ូ កេះណោះ អំប៉ញ់ ផា «ញ៉ា អីស សាដាច់ សុនសាត អ៊ីស្រាអ៊ែល តាទឹច ប ?» ៣៤ យីស៊ូ តើល អ៊ែ ផា «អីស អំប៉ញ់ នីអៀ ឡាច់ ឡឹង ពុត អីស ទៅ ញ៉ា ទី ពូ អន់ទៀគ រ៉ះ កា អីស ?» ៣៥ វគ័ ពីឡាត តើល ផា «អាញ់ អូ ត្រគ់ សុនសាត អ៊ីស្រាអ៊ែល អុះ ! សុនសាត អីស ទៅ លូ មួត ម៉ៃគ ក្រាគ់ រ៉ាម៉ះ ប‌៉្រ័ះ ឡាំ ជឹន អីស ប៉ាគ់ អាញ់ អា។ អីស ប៉្រគ័ យច សារ ញ៉ា ?» ៣៦ យីស៊ូ តើល អ៊ែ ផា «សារ រ៉ាំងហៃ រ៉ាំងខ្យា ម៉ះ អាញ់ អូ ត្រគ់ ពឹង អង់កក់ តេះ អា អុះ។ ផា សារ រ៉ាំងហៃ រ៉ាំងខ្យា អាញ់ អ្វៃ ពឹង អង់កក់ តេះ អា តាទឹច អាញ់ ចឹង ប៉្រើ តាហាន ប៉ាណាំ គួប តាកូះ លូ ពូ ឡូត ភឿ ជែ អន់ ពូ ឡាំ ជឹន អាញ់ ប៉ាគ់ សុនសាត អ៊ីស្រាអ៊ែល អា។ ហះកា អូ ត្រគ់ ពឹង អង់កក់ តេះ អា អុះ សារ រ៉ាំងហៃ រ៉ាំងខ្យា ម៉ះ អាញ់»។ ៣៧ វគ័ ពីឡាត អំប៉ញ់ លូ យីស៊ូ ផា «ទឹល នីណោ័ះ ញ៉ា អីស សាដាច់ តាទឹច ប ?» យីស៊ូ តើល ផា «អីស ផា អាញ់ សាដាច់ ណោះ ត្រគ់ ហង ហះកា អាញ់ កើត ពឹះ ពឹង អង់កក់ តេះ អា ភឿ រ៉ះ សារ តាទឹច។ ពឿ ប៉ិច កា សារ តាទឹច បក់ ណោះ ចឹង សាំយ៉ាំង ប៉ានឹរ អាញ់»។ ៣៨ វគ័ ពីឡាត កាប កា យីស៊ូ ផា «កាណាគ័ ញ៉ា សារ តាទឹច ?»។

កេះ អ៊ែ កាប នីណោ័ះ កេះ អ៊ែ ឡាច់ ឡាំ ប៉ាគ់ មួត សុនសាត អ៊ីស្រាអ៊ែល ណាវ្គ លូ រ៉ះ ផា «អាញ់ អូ ប៉ប័ ប៉ាណូស អា ទី សារ យច អុះ។ ៣៩ តាម តាឡាប័ ឃើយ គុន សុនសាត អន់ដីស រ៉ាំងវ៉ាង ប៊ុន ទ្រួង អា អាញ់ ត្រគ់ តោះ ឡើយ ប៉ាណូស ថូត ម៉ោញ ដូវ អន់ កា អន់ដីស។ នីចម័ អន់ដីស ប៉ិច ប កា អាញ់ តោះ ឡើយ សាដាច់ អ៊ីស្រាអ៊ែល អា ?» ៤០ ផះ ណោះ អន់ឌែ ឡុង ម៉ៃៗ ណាវ្គ ផា «ជែ តោះ ឡើយ ប៉ាណូស អា ប៉រ់ អីស តោះ ឡើយ បារ៉ាបះ ពិ»។ កាប៉ាច់ បារ៉ាបះ អា ឃឺ ប៉ាណូស អន់តុង រ៉ាត ម៉ះ ពូ។

១៩

១ ផះ ណោះ វគ័ ពីឡាត ប៉្រើ មួត តាហាន អ្យក់ យីស៊ូ ពីត លូ កាស៊ែ ប៉្លៃ ម៉ាត់។ ២ មួត តាហាន អ្យក់ សាលៀ រ៉ាំងគួង ប៉្រគ័ ឡាក់ កា មួក សាដាច់ តាគ់ អន់តល័ ពឹង កល់ អ៊ែ លូ អ្យក់ អាវ នែវ ណាំអ៊ិត តាគ់ អំពៀត ពឹង អ៊ែ ដេល។ ៣ កេះណោះ អន់ឌែ ប៉ាណាំ គួប ម៉ុត ក្យាម័ យីស៊ូ ទឹប កាប ប៉ាឡៃវ ផា «អឺ សាដាច់ សុនសាត អ៊ីស្រាអ៊ែល ញឹន ការ៉ុប សាំប‌៉័ះ អីស !» កេះណោះ ពូ តាប៉ះ គៀងតោរ អ៊ែ។

៤ វគ័ ពីឡាត ឡាំ ប៉ាគ់ សុនសាត អ៊ីស្រាអ៊ែល ម៉ោញ ទង ណាវ្គ លូ កាប ផា «ហៃ អាញ់ អ្យក់ អ៊ែ អា ឡាំ ប៉ាគ់ អន់ដីស ភឿ អន់ អន់ដីស អ្លុ អន់តគ់ ផា អាញ់ អូ ប៉ប័ អ៊ែ ទី យច សារ ញ៉ា អុះ»។ ៥ ផះ ណោះ យីស៊ូ ចាក ឡាច់ ប៉ាគ់ ឡីង ទឹប តល័ មួក សាលៀ លូ ពៀត អាវ នែវ ណាំអ៊ិត។ វគ័ ពីឡាត រ៉ះ កា អន់ឌែ ផា «ហៃ ប៉ាណូស អា ហង»។ ៦ ផះ មួត ម៉ៃគ ក្រាគ់ រ៉ាម៉ះ ប‌៉្រ័ះ លូ មួត តាហាន ញ៉ាម រ៉ោង រ៉ាម៉ះ ប៉ប័ យីស៊ូ អន់ឌែ កាប ម៉ៃៗ ផា «ប៉ង់ អ៊ែ ពឹង អ៊្លង គឹង ពិ ! ប៉ង់ អ៊ែ ពឹង អ៊្លង គឹង ពិ !» វគ័ ពីឡាត កាប ផា «អន់ដីស អ្យក់ ប៉ង់ អ៊ែ ពឹង អ៊្លង គឹង អន់ដីស ទៅ ពិ ខង អាញ់ អូ ប៉ប័ អ៊ែ អា ទី យច សារ ញ៉ា អុះ»។ ៧ សុនសាត អ៊ីស្រាអ៊ែល តើល វគ័ ពីឡាត ផា «ញឹន ទី ចាបាប់ ផា តាម ចាបាប់ ញឹន ប៉ាណូស អា ត្រគ់ តោ័ ខង អ៊ែ ផា ឡាកោ អ៊ែ ឡាក់ គន ប‌៉្រ័ះ ប៊កកាតយ័»។ ៨ ផះ វគ័ ពីឡាត កាតាំង នីណោ័ះ អ៊ែ អ្យូគ ខាក់។ ៩ វគ័ ពីឡាត កា ម៉ុត គែង កាណុង ណាវ្គ កេះណោះ អំប៉ញ់ យីស៊ូ ផា «អីស ពឹះ ឡឹង ចំ ?» ហះកា យីស៊ូ អូ តើល អ៊ែ អុះ។ ១០ ខ ណោះ ហង បះ វគ័ ពីឡាត អំប៉ញ់ អ៊ែ ផា «ញ៉ា ត្រគ់ អីស អូ កាកាប លូ អាញ់ នីអៀ ? ញ៉ា អីស អូ អ្លុ អន់តគ់ ប កា អាញ់ ទី អំរ៉ាញ អឺញ តោះ ឡើយ អីស កា ទី លើ ប៉ាន់តោ័ អីស ពឹង អ៊្លង គឹង កា ទី ?» ១១ យីស៊ូ តើល អ៊ែ ផា «ផា ប‌៉្រ័ះ អូ អន់ សារ អំរ៉ាញ អឺញ កា អីស ណោះ អីស អូ ទី អំរ៉ាញ អឺញ ចឹង ប៉្រគ័ កា អាញ់ អុះ។ ខ អា ហង បះ បក់ អញ់ជឹន អាញ់ អន់ ប៉ាគ់ អីស អ៊ែ ទី យច តីស ឡឹង អីស»។ ១២ គឹត ណោះ ហង វគ័ ពីឡាត ណាំង ទ្រង ប៉ិច តោះ ឡើយ យីស៊ូ ដេល ហះកា សុនសាត អ៊ីស្រាអ៊ែល កាប ស៊្រែក ម៉ៃៗ ផា «ផា អីស តោះ ឡើយ ប៉ាណូស អា ណោះ អីស អូ ត្រគ់ គួប លូ សាដាច់ តីស រ៉ូម ហង ខង បក់ ពឿ ឃឹត ផា ឡាកោ ឡាក់ សាដាច់ ឃឺ អ៊ែ ប៉ាសាំង លូ សាដាច់ រ៉ូម ហង»។ ១៣ វគ័ ពីឡាត កាតាំង ពូ កាប នីណោ័ះ អ៊ែ កា អ្យក់ ឡាំ យីស៊ូ ប៉ាគ់ ចារ ម៉ោញ កេះណោះ អ៊ែ អង់អ្វៃ ពឹង គ្រេ ចារ តាត់ស៊ិន សារ ចារ ណោះ ពូ អើ ផា «ឡាន តគ័ អំហ្មោ» កាប ពួយ សុនសាត ហេព្រឺ ផា កាបាថា។ ១៤ ផះ ណោះ ឃឺ ដារ់ ពូ ទ្រៀម កាណាគ័ សាំរ៉ាប់ ដារ់ រ៉ាឡូវ រ៉ាំងវ៉ាង អាទិត ប៊ុន ទ្រួង ឃឺ ដារ់ ប៉ង់ កេះ វគ័ ពីឡាត រ៉ះ កា សុនសាត អ៊ីស្រាអ៊ែល ផា «ហៃ អា សាដាច់ អន់ដីស»។ ១៥ ហះកា សុនសាត អ៊ីស្រាអ៊ែល អន់ឌែ កាប ម៉ៃៗ ផា «ប៉ាន់តោ័ អ៊ែ ពិ ! ប៉ង់ អ៊ែ ពឹង អ៊្លង គឹង ពិ !» វគ័ ពីឡាត អំប៉ញ់ ពូ ផា «ញ៉ា អន់ អាញ់ ប៉ាន់តោ័ សាដាច់ អន់ដីស ប ?» មួត ម៉ៃគ ក្រាគ់ រ៉ាម៉ះ ប‌៉្រ័ះ តើល ផា «ហ្វាស ឡឹង សាដាច់ តីស រ៉ូម ញឹន អូ ទី សាដាច់ ម៉ោញ ណាវ្គ អុះ»។ ១៦ ទឹល នីណោ័ះ វគ័ ពីឡាត កា មប យីស៊ូ អន់ កា ពូ ប៉ាន់តោ័។

សារ ពូ ប៉ង់ យីស៊ូ ពឹង អ៊្លង គឹង

មួត តាហាន សុនសាត រ៉ូម កា អ្យក់ យីស៊ូ ឡាំ ប៉ាន់តោ័។ ១៧ យីស៊ូ គយ អ៊្លង គឹង ចាក ឡាច់ ឡឹង មឿង ឡាំ ប៉ាគ់ ចារ ម៉ោញ ឡាក់ ពូ អើ ផា ប៉ានឹម កាន់តីង កល់ កាប ពួយ សុនសាត ហេព្រឺ ផា កុលកុថា។ ១៨ ពូ កា ប៉ាន់តោ័ អ៊ែ ហះ ចារ ណោះ ហង អន់ឌូ លូ ប៉ាណូស ថូត ពៀរ ដូវ ពូ ប៉ាន់តោ័ ហះ ណោះ ដេល។ ពូ ប៉ង់ អន់ឌែ ពឹង អ៊្លង គឹង ម៉ោញ ដូវ គែង សាំងអ្យោ ម៉ោញ ដូវ គែង សាម៉ា យីស៊ូ ពឹង អន់តិគ័។ ១៩ វគ័ ពីឡាត ប៉្រើ ពូ ច្រាគ់ ពឹង ប៉ាតាគ់ ប៉ង់ ពឹង អ៊្លង គឹង អំប៉ាំង កល់ យីស៊ូ ច្រាគ់ រ៉ះ ផា «យីស៊ូ ឡឹង តេះ ណាសារែត ឡាក់ សាដាច់ សុនសាត អ៊ីស្រាអ៊ែល»។ ២០ សុនសាត អ៊ីស្រាអ៊ែល អៀង ដូវ ទី ហៃ សារ ពូ ច្រាគ់ ណោះ ខង ចារ ពូ ប៉ាន់តោ័ យីស៊ូ ណោះ ហះ សានែង មឿង លូ សារ ពូ ច្រាគ់ ណោះ ពូ ច្រាគ់ សត់ត្រា សុនសាត ហេព្រឺ សត់ត្រា សុនសាត រ៉ូម សត់ត្រា សុនសាត ក្រិក។ ២១ មួត ម៉ៃគ ក្រាគ់ រ៉ាម៉ះ ប‌៉្រ័ះ រ៉ះ កា វគ័ ពីឡាត ផា «ជែ ច្រាគ់ ផា សាដាច់ អ៊ីស្រាអ៊ែល នីអៀ ត្រគ់ ច្រាគ់ "ពួយ អ៊ែ កាប ផា អាញ់ អា ឃឺ សាដាច់ សុនសាត អ៊ីស្រាអ៊ែល"»។ ២២ វគ័ ពីឡាត តើល អន់ឌែ ផា «អាញ់ ច្រាគ់ រ៉ះ ផា នីចម័ ត្រគ់ គម អន់ នីណោ័ះ ហង ពិ»។

២៣ ប៉ាគ់ ពូ ប៉ង់ យីស៊ូ ពឹង អ៊្លង គឹង កេះៗ មួត តាហាន អ្យក់ ខោ អាវ យីស៊ូ ហ៊ែក ប៉្វាន់ ចានែក ជែក គួប សោប ម៉ោញ ដូវ ម៉ោញ ចានែក កាប៉ាច់ អាវ អ្លឹង យីស៊ូ ពូ ប៉្រគ័ លូ កាណាត់ ម៉ោញ ប្ល‌៉័ះ អូ ទី ចារ ជឹង អុះ ឡឹង អំប៉ាំង ទឹល អន់តេ័ះ។ ២៤ ទឹល នីណោ័ះ អន់ឌែ កាប ផា «ជែ ហ៊ែក អាវ អា ពិន ត្រគ់ រ៉ុប កាប៉ាច់ ហិ ណោះ ពិន ចឹង អ្លុ អន់តគ់ ផា អាវ អា ចឹង ទី កា បក់ ពឿ»។ មួត តាហាន ប៉្រគ័ នីណោ័ះ ត្រគ់ ពួយ សារ ឡាក់ ទី ច្រាគ់ រ៉ះ កាណុង ផាប់ ប៉ានឹរ ប‌៉្រ័ះ ផា៖

«ពូ អ្យក់ ខោ អាវ អាញ់ ជែក គួប សោប

ពូ រ៉ុប កាប៉ាច់ អ្យក់ អាវ អាញ់»។*

២៥ ផះ ណោះ មើគ យីស៊ូ លូ ណេះ អ៊ែ គែង មើគ ទឹប ម៉ារី កាម៉ាញ់ ក្លូប៉ះ លូ ម៉ារី ឡឹង ស្រុក ម៉ាដាឡា អន់ឌែ អ្វៃ អន់តាវ ក្យាម័ អ៊្លង គឹង ពូ ប៉ង់ យីស៊ូ ណោះ ដេល។ ២៦ ផះ យីស៊ូ ប៉ប័ មើគ អ៊ែ លូ សឹះ អ៊ែ ម៉ោញ ដូវ ឡាក់ អ៊ែ ប៉ិច ចៃ អ្វៃ អន់តាវ ក្យាម័ ហះ ណោះ អ៊ែ កាកាប លូ មើគ អ៊ែ ផា «អឺ មើគ ហៃ ប៉ាណូស បក់ អ្វៃ ក្យាម័ អីស អា ហង គន អីស»។ ២៧ កេះណោះ យីស៊ូ កាកាប លូ សឹះ ម៉ោញ ដូវ ណោះ ផា «អីស ហៃ អា ហង មើគ អីស»។ ឡឹង គឹត ណោះ ហង សឹះ ណោះ កា អ្យក់ ម៉ារី អ្វៃ អន់ឌូ ប៉ាគ់ ហី អ៊ែ។

សារ យីស៊ូ តោ័

២៨ កេះណោះ យីស៊ូ អ្លុ អន់តគ់ ផា ង៉ារ ទិណោ័ះ អ៊ែ ប៉្រគ័ កេះ ទិ កេះ ហះកា ភឿ អន់ តាគ់ អង់កេះ សារ ឡាក់ ទី ច្រាគ់ រ៉ះ កាណុង ផាប់ ប៉ានឹរ ប‌៉្រ័ះ អ៊ែ កាប ផា «អាញ់ ហ៊្រែង ទៀក ខាក់»†។ ២៩ ហះ ចារ ណោះ ទី ព្រឺយ យ៉ាំង ម៉ោញ ពូ ចៃគ ទៀក អ្យូគ ប៉ាញ័ មួត តាហាន អ្យក់ បឹង សាអ្យាំង ឡុក ពឹង ទៀក អ្យូគ សប់ សាអ្យប័ កេះណោះ ទ្រែម ពឹង អ៊្លង អន់ទឺប ទឹល ពឹរ យីស៊ូ។ ៣០ ប៉ាគ់ យីស៊ូ អ្យឹប ទៀក អ្យូគ កេះ អ៊ែ កាប ផា «ង៉ារ អាញ់ ប៉្រគ័ កេះ ទិ កេះ»។ កេះណោះ អ៊ែ កុប កល់ លូ កាតាច់ កាស៊ែ តាំងហើម។

៣១ ដារ់ ណោះ ឃឺ ដារ់ ពូ ទ្រៀម សាំរ៉ាប់ ដារ់ រ៉ាឡូវ មួត ម៉ៃគ ណាំផា សុនសាត អ៊ីស្រាអ៊ែល អូ ប៉ិច អន់ ទី ប៉ាទ្រូ អ្វៃ ពឹង អ៊្លង គឹង ពឹង ដារ់ រ៉ាឡូវ អុះ ខង ដារ់ ណោះ ឡាក់ ដារ់ ប៊ុន តីស។ ខ ណោះ ហង បះ ពូ ប៉្រើ វគ័ ពីឡាត ប៉្រើ មួត តាហាន កាមៃ តាគ់ អំប៉ាក់ ជុង មួត ថូត ពូ ប៉ង់ ពឹង អ៊្លង គឹង ណោះ ភឿ ប៉ិច កា ឡាម៉គ់ តោ័ កេះណោះ អ្យក់ ជឹរ ប៉ាទ្រូ ឡឹង អ៊្លង គឹង។ ៣២ មួត តាហាន កា ឡាំ កាមៃ តាគ់ អំប៉ាក់ ជុង មួត ថូត ពៀរ ដូវ ឡាក់ ពូ ប៉ង់ ពឹង អ៊្លង គឹង អន់ឌូ លូ យីស៊ូ។ ៣៣ ប៉ាគ់ មួត តាហាន ទឹល ប៉ាគ់ យីស៊ូ ប៉ប័ អ៊ែ តោ័ កេះ អន់ឌែ អូ ទី កាមៃ តាគ់ អំប៉ាក់ ជុង យីស៊ូ អុះ។ ៣៤ ហះកា តាហាន ម៉ោញ ដូវ ច្រាគ័ យីស៊ូ លូ តាប៉ាក័ ហះ អ៊្យែវ ផាឌី ឡាច់ ផាម លូ ឡាច់ ទៀក ឡូត។ ៣៥ ទី ប៉ាណូស ម៉ោញ ដូវ ឡាក់ ទី ប៉ប័ អ៊ែ កា រ៉ះ ឡឹង សារ ណោះ ភឿ អន់ អន់ដីស សឿ ដេល។ សារ អ៊ែ រ៉ះ ណោះ ឃឺ ត្រគ់ តាទឹច អ៊ែ កា អ្លុ អន់តគ់ សារ អ៊ែ រ៉ះ ឃឺ សារ តាទឹច។ ៣៦ សារ ទិ អា កើត ពឹះ ភឿ អន់ ត្រគ់ ពួយ សារ ឡាក់ ទី ច្រាគ់ រ៉ះ កាណុង ផាប់ ប៉ានឹរ ប‌៉្រ័ះ ផា «កាន់តីង អ៊ែ ម៉ោញ កាតុ កា អូ ត្រគ់ ប៉ាក់ អុះ»‡។ ៣៧ ទី សារ ម៉ោញ ណាវ្គ ឡាក់ ទី ច្រាគ់ រ៉ះ កាណុង ផាប់ ប៉ានឹរ ប‌៉្រ័ះ ផា «ពូ ចឹង ហៃ បក់ ពូ ច្រាគ័ ណោះ»§។

សារ ពូ តប់ ប៉ាទ្រូ យីស៊ូ

៣៨ អន់តីគ ឡឹង ណោះ វគ័ យូស៊ែប ឡាក់ ប៉ាណូស ឡឹង ស្រុក អារ៉ាម៉ាថេ អ៊ែ ឡាំ ប៉ាគ់ វគ័ ពីឡាត ប៉រ់ អ្យក់ ប៉ាទ្រូ យីស៊ូ។ វគ័ ពីឡាត កា អន់ ដេល វគ័ យូស៊ែប កា តាឡេះ ប៉ាទ្រូ យីស៊ូ។ អ៊ែ អា កា សឹះ យីស៊ូ ដេល ហះកា អ៊ែ អូ ខឹន រ៉ះ ឡាច់ អុះ ខង អ៊ែ អ្យូគ កា មួត ម៉ៃគ ណាំផា សុនសាត អ៊ីស្រាអ៊ែល។ ៣៩ វគ័ នីកូដេម ឡាក់ ឡាំ ចាចាក ប៉ាគ់ យីស៊ូ ផះ កាម៉ាំង រ៉ាំងវ៉ាង អន់ទ្រួល ពែ កា ឡាំ អន់ឌូ ដេល អ៊ែ ទ្រុង ឡាំ ចារ័ អ៊្លង បោផូវ លូ ឃឿង បោផូវ ឃឺ អ៊ែ ៣០ កាឡូ។ ៤០ អន់ឌែ ពៀរ ដូវ កា ទ្រែម ប៉ាទ្រូ យីស៊ូ លូ កាណាត់ បាក ដាគ់ៗ អន់ឌូ លូ ឃឿង បោផូវ គុន តាឡាប័ ឃើយ សុនសាត អ៊ីស្រាអ៊ែល តប់ ប៉ាទ្រូ។ ៤១ ត្រង់ ចារ ពូ ប៉ាន់តោ័ យីស៊ូ ណោះ ទី សួន ពឹង សួន ណោះ ទី រ៉ូង័ ប៉ានឹម ម៉ោញ ពូ ប៉្រគ័ សាំរ៉ាប់ តប់ ប៉ាទ្រូ កាណុង រ៉ូង័ ណោះ បើ ទី ចៃគ ប៉ាទ្រូ ពឿ អុះ។ ៤២ ញន កា រ៉ូង័ ណោះ ក្យាម័ ហះ ណោះ កេះ អន់ឌែ កា អ្យក់ ប៉ាទ្រូ យីស៊ូ ចៃគ កាណុង រ៉ូង័ ណោះ ខង ដារ់ ណោះ ឃឺ ដារ់ ពូ ទ្រៀម សាំរ៉ាប់ ដារ់ រ៉ាឡូវ។ *

២០

សារ យីស៊ូ រ៉ីស សឹត

១ ប៉ាគ់ ដារ់ អាទិត ម៉ារី ឡឹង ស្រុក ម៉ាដាឡា ឡាំ ប៉ាគ់ រ៉ូង័ ឡឹង កាំលឺ ផុងម៉ាំង អ៊ែ ប៉ប័ អំហ្មោ ពូ កាត្រើគ ពឹរ រ៉ូង័ ណោះ ប៉ាហ្វាល់ ឡាច់ ឡឹង រ៉ូង័ កេះ។ ២ អ៊ែ សាតាក់ ឡាំ រ៉ះ កា ស៊ីម៉ូន ឡាក់ ពូ អើ ផា ពេត្រុះ លូ សឹះ ឡាក់ យីស៊ូ ប៉ិច ចៃ អ៊ែ រ៉ះ ផា «ពូ អ្យក់ ឡាច់ ប៉ាទ្រូ ពឹ តាំងឡា ពិន ឡឹង រ៉ូង័ ណោះ ហ៊្យង កេះ ញឹន អូ អ្លុ កា ពូ អ្យក់ ឡាំ អន់ ប៉ាគ់ ចំ អុះ»។ ៣ ពេត្រុះ លូ សឹះ ម៉ោញ ដូវ ណោះ អន់ឌែ កា សាតាក់ ឡាំ ប៉ាគ់ រ៉ូង័។ ៤ អន់ឌែ ពៀរ ដូវ អា សាតាក់ ឡាំ អន់ឌូ ណោះ ហង ហះកា សឹះ ម៉ោញ ដូវ ណោះ សាតាក់ ប៉្រាល់ ហ៊្លត ឡឹង ពេត្រុះ ទឹល ប៉ាគ់ រ៉ូង័ អន់ទ្រួល។ ៥ អ៊ែ សាម៉ង័ ហៃ ប៉ប័ ដឹង កាណាត់ ពូ ទ្រែម ប៉ាទ្រូ ហះកា អ៊ែ អូ ម៉ុត កាណុង រ៉ូង័ ណោះ អុះ។ ៦ កេះណោះ ស៊ីម៉ូន ពេត្រុះ តាយ៉ិប ពួយ អន់តីគ កា ពឹះ ទឹល ដេល អ៊ែ កា ម៉ុត កាណុង រ៉ូង័ ណោះ ប៉ប័ ដឹង កាណាត់ ពូ ទ្រែម ដេល ពឹង ចារ ណោះ ៧ លូ ប៉ប័ កាណាត់ ពូ លម កល់ អ៊ែ ពូ តាមួរ អន់ ចារ តាង អូ អន់ អន់ឌូ លូ កាណាត់ ពូ ទ្រែម ឡាកោ អុះ។ ៨ កេះណោះ សឹះ បក់ ទឹល អន់ទ្រួល ណោះ អ៊ែ កា ម៉ុត កាណុង រ៉ូង័ ណោះ ដេល ប៉ប័ នីណោ័ះ អ៊ែ កា សឿ។ ៩ ផះ ណោះ មួត សឹះ បើ ហ្លង់ អុះ ឡឹង សារ ឡាក់ ទី ច្រាគ់ កាណុង ផាប់ ប៉ានឹរ ប‌៉្រ័ះ រ៉ះ ផា យីស៊ូ ត្រគ់ រ៉ីស សឹត ណាវ្គ ណោះ។ ១០ កេះណោះ អន់ឌែ សឹត ប៉ាគ់ ហី ណាវ្គ។

១១ កាប៉ាច់ ម៉ារី អ្វៃ អន់តាវ ញ៉ាំ គែង ឡីង ហះ អំប៉ារ រ៉ូង័ លូ សាម៉ង័ ហៃ កាណុង រ៉ូង័ ១២ ប៉ប័ ប៊យ ប‌៉្រ័ះ ពៀរ ដូវ កាស៊ប ពៀត ខោ អាវ បាក អង់អ្វៃ ពឹង ចារ ពូ ចៃគ ប៉ាទ្រូ យីស៊ូ ពែ ម៉ោញ ដូវ អង់អ្វៃ គែង កល់ ម៉ោញ ដូវ អង់អ្វៃ គែង ជុង។ ១៣ ប៊យ ប‌៉្រ័ះ កាកាប លូ ម៉ារី ផា «អឺ ណាង អីស ញ៉ាំ កា ញ៉ា ?» ម៉ារី តើល ផា «អាញ់ ញ៉ាំ កា ពូ អ្យក់ ប៉ាទ្រូ ពឹ តាំងឡា អាញ់ ហ៊្យង កេះ អូ អ្លុ កា ពូ អ្យក់ ឡាំ អន់ ប៉ាគ់ ចំ»។ ១៤ កេះ អ៊ែ កាកាប នីណោ័ះ អ៊ែ កាលែង ហៃ គែង អង់កក់ ប៉ប័ យីស៊ូ អ្វៃ អន់តាវ ហះ ណោះ ហះកា អ៊ែ អូ អន់ហ្នាល់ យីស៊ូ អុះ។ ១៥ យីស៊ូ អំប៉ញ់ អ៊ែ ផា «អឺ ណាង អីស ញ៉ាំ កា ញ៉ា ? អីស ណាំង ពឿ ?» អ៊ែ សាម៉គ័ កា ប៉ាណូស បក់ រ៉ាំងហៃ សួន បះ អ៊ែ តើល ផា «អឺ ក្លឹញ ផា អីស ទី អ្យក់ ប៉ាទ្រូ ណោះ ប៉រ់ អីស រ៉ះ អន់ អាញ់ អ្លុ ដេល អីស អ្យក់ ឡាំ អន់ ប៉ាគ់ ចំ ម៉ាគ់ អាញ់ ចឹង ឡាំ អ្យក់»។ ១៦ យីស៊ូ អើ ផា «ម៉ារី !» ម៉ារី កាលែង គែង អ៊ែ លូ តើល កាប សុនសាត ហេព្រឺ ផា «រ៉ាបូនី» ព្រែ ផា «ណៃឃូ»។ ១៧ យីស៊ូ ផា កា អ៊ែ «បគ័ ហង ជែ គ្វែត អាញ់ ហង ខង អាញ់ បើ ហាវ ប៉ាគ់ ពឹ អាញ់។ ហគ់ អីស ឡាំ រ៉ះ កា អុះ ម៉ី អាញ់ ផា អាញ់ ចឹង ហាវ ប៉ាគ់ ពឹ អាញ់ ហង ឃឺ ពឹ អន់ដីស ដេល អាញ់ ចឹង ឡាំ ប៉ាគ់ ប‌៉្រ័ះ អាញ់ ឃឺ ប‌៉្រ័ះ អន់ដីស ដេល»។ ១៨ ណោះ ម៉ារី ឡឹង ស្រុក ម៉ាដាឡា អ៊ែ ឡាំ រ៉ះ កា មួត សឹះ ផា អ៊ែ ប៉ប័ យីស៊ូ កេះ លូ រ៉ះ ឡឹង សារ ឡាក់ យីស៊ូ ទី កាកាប លូ អ៊ែ។

សារ យីស៊ូ តាំបាង ឡាកោ អន់ កា មួត សឹះ ប៉ប័

១៩ ផះ កាង៉ាច ដារ់ អាទិត ណោះ មួត សឹះ អ្វៃ ប៉ាតុំ គួប កាណុង ហី សាកាល់ អំប៉ារ ខង អន់ឌែ អ្យូគ កា ម៉ៃគ ណាំផា សុនសាត អ៊ីស្រាអ៊ែល។ ផាឌី កា យីស៊ូ ម៉ុត អន់តាវ ពឹង អន់តិគ័ អន់ឌែ លូ កាប ផា «ហគ់ អន់ អន់ដីស ទី កាន សាណុក សាវ៉ាក ពិ»។ ២០ អ៊ែ កាប នីណោ័ះ កេះៗ អ៊ែ តាំបាង តាំងហាល ឡាកា ពឹង តី ពឹង អ៊្យែវ អន់ កា មួត សឹះ ហៃ។ មួត សឹះ ហោក ខាក់ កា អន់ឌែ ប៉ប័ ពឹ តាំងឡា អន់ឌែ។ ២១ កេះណោះ យីស៊ូ កាប លូ អន់ឌែ ម៉ោញ ទង ណាវ្គ ផា «ហគ់ អន់ អន់ដីស ទី កាន សាណុក សាវ៉ាក ពិ។ ពឹ អាញ់ ប៉្រើ អាញ់ ពឹះ ប៉ាគ់ អា នីចម័ អាញ់ ប៉្រើ អន់ដីស ឡាំ រ៉ះ នីណោ័ះ ដេល»។ ២២ អ៊ែ កាប នីណោ័ះ កេះ អ៊ែ កា ខ្លោម ពឹង មួត សឹះ លូ កាប ផា «ហគ់ អន់ ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ អ្វៃ ពឹង អន់ដីស ពិ។ ២៣ ផា អន់ដីស អូ អ្យក់ យ៉ូ សារ ពូ ប៉្រគ័ យច ណោះ ប‌៉្រ័ះ ប៊កកាតយ័ កា អូ អ្យក់ យ៉ូ សារ ពូ ប៉្រគ័ យច ណោះ ដេល។ ហះកា ផា អន់ដីស អ្យក់ យ៉ូ សារ ពូ ប៉្រគ័ យច ណោះ ពូ អ្វៃ កា ទី សារ យច»។

២៤ ផះ យីស៊ូ ម៉ុត ប៉ាគ់ អន់ឌែ ណោះ ថូម៉ះ ឡាក់ ពូ អើ ផា ឌីឌីម ឡាក់ សឹះ អន់ឌូ លូ សឹះ ១២ ដូវ ណោះ ដេល អ៊ែ អូ ទី អ្វៃ ហះ ណោះ អុះ។ ២៥ មួត សឹះ ឡាក់ ទី ប៉ប័ រ៉ះ កា អ៊ែ ផា «ញឹន ប៉ប័ ពឹ តាំងឡា ពិន» ហះកា ថូម៉ះ តើល ផា «ផា អាញ់ អូ ប៉ប័ តាំងហាល ពូ ប៉ង់ លូ ប៉ាសយ់ ពឹង តី អ៊ែ លូ ផា អាញ់ អូ សាប៉ាគ់ តាំងហាល ពូ ប៉ង់ ណោះ លូ ផា អាញ់ អូ ឡក់ ពឹង តាំងហាល ហះ អ៊្យែវ អ៊ែ ឃឺ អាញ់ អូ សឿ អុះ»។

២៦ ម៉ោញ អាទិត ឡឹង ណោះ មួត សឹះ អ្វៃ ប៉ាតុំ គួប កាណុង ហី ម៉ោញ ទង ណាវ្គ ទឹប សាកាល់ អំប៉ារ ថូម៉ះ កា អ្វៃ អន់ឌូ ដេល ផាឌី កា យីស៊ូ ម៉ុត អន់តាវ ពឹង អន់តិគ័ អន់ឌែ លូ កាប ផា «ហគ់ អន់ អន់ដីស ទី កាន សាណុក សាវ៉ាក ពិ»។ ២៧ កេះណោះ យីស៊ូ កាកាប លូ ថូម៉ះ ផា «ហគ់ អីស ហៃៗ តី អាញ់ អា ហគ់ សាប៉ាគ់ ពឹង តាំងហាល លូ សាប៉ាគ់ ហះ អ៊្យែវ អាញ់ អា ដេល ជែ កាង័ កល់ ហង ហគ់ សឿ ឡគ ពិ»។ ២៨ ផះ ណោះ ថូម៉ះ តើល អ៊ែ ផា «អីស ឃឺ ប‌៉្រ័ះ តាំងឡា អាញ់ តាទឹច ហង»។ ២៩ យីស៊ូ កាប លូ អ៊ែ ផា «អីស សឿ ញន កា អីស ប៉ប័ អាញ់ បក់ ចំ សឿ ហះកា អូ ទី ប៉ប័ អាញ់ បក់ ណោះ ទី សារ សាណុក សាវ៉ាក ហង»។

៣០ យីស៊ូ តាំបាង សារ អំរ៉ាញ អឺញ អន់ទៀគៗ អៀង ណាវ្គ អន់ មួត សឹះ អ៊ែ ប៉ប័ ហះកា អូ ទី ច្រាគ់ រ៉ះ កាណុង ផាប់ អា អុះ។ ៣១ ហះកា ទិ សារ ឡាក់ ទី ច្រាគ់ រ៉ះ អា ភឿ អន់ អន់ដីស សឿ ផា យីស៊ូ ឡាក់ គន ប‌៉្រ័ះ ប៊កកាតយ័ បក់ អ៊ែ រ៉ើស អន់ ប៉្រគ័ សាដាច់ តាទឹច លូ អន់ អន់ដីស ទី អាញុ រ៉ីស ញន កា សឿ អ៊ែ។

២១

សារ យីស៊ូ តាំបាង ឡាកោ ប៉ាគ់ ហាង តាំងលោ័

១ អន់តីគ ឡឹង ណោះ យីស៊ូ តាំបាង ឡាកោ អន់ មួត សឹះ ប៉ប័ ម៉ោញ ទង ណាវ្គ ប៉ាគ់ ហាង តាំងលោ័ ទីបេរ៉ះ * ឃឺ អ៊ែ តាំបាង អន់ ពូ ប៉ប័ ឡាក់ កា អា៖ ២ ទី ស៊ីម៉ូន ឡាក់ ពូ អើ ផា ពេត្រុះ ថូម៉ះ ឡាក់ ពូ អើ ផា ឌីឌីម ណាថានែល ឡឹង តេះ កាណា ខេត កាលីឡេ លូ គន កាម៉ាក័ វគ័ សេបេដេ ទិ ពៀរ ដូវ ទឹប ទី មួត សឹះ អន់ទៀគ ពៀរ ដូវ ណាវ្គ កា អ្វៃ អន់ឌូ ដេល។ ៣ ស៊ីម៉ូន ពេត្រុះ អ៊ែ រ៉ះ កា អន់ឌែ ផា «អាញ់ ចឹង ឡាំ ណាំង កា»។ អន់ឌែ តើល ផា «ញឹន ចឹង ឡាំ ដេល»។ អន់ឌែ កា ប៉ាណាំ គួប ឡាំ ជឹរ ជិះ ទូក ទិ អន់ឌែ ហះកា ម៉ាំង ណោះ អន់ឌែ ណាំង កា អូ ទី អុះ។ ៤ ប៉ាគ់ កាំលឺ យីស៊ូ អ្វៃ អន់តាវ ហះ ហាង តាំងលោ័ ហះកា មួត សឹះ អូ អន់ហ្នាល់ អ៊ែ អុះ។ ៥ យីស៊ូ កាកាប លូ អន់ឌែ ផា «អឺ កាំឡាំង ពិន ទី ប កា កា អន់ដីស ?» អន់ឌែ តើល ផា «អូ ទី អុះ»។ ៦ កេះណោះ អ៊ែ រ៉ះ កា អន់ឌែ ផា «អន់ដីស ប៉ាឡិ អួន គែង សាម៉ា ទូក ពិ ណោះ ចឹង ទី កា»។ អន់ឌែ កា ប៉ាឡិ អួន ប៉ាគ់ អ្យក់ ហាវ អួន អូ ដាម័ អុះ ខង ត្រគ់ កា អៀង តាឡាម័។ ៧ ផះ ណោះ សឹះ ឡាក់ យីស៊ូ ប៉ិច ចៃ អ៊ែ រ៉ះ កា ពេត្រុះ ផា «ឃឺ យីស៊ូ ឡា»។ ផះ ពេត្រុះ កាតាំង ផា យីស៊ូ នីណោ័ះ អ៊ែ កា កត់ អាវ ខង អាវ អ៊ែ តាយ កេះណោះ អ៊ែ ប៉ូះ ពឹង ទៀក រែ ឡាំ ប៉ាគ់ ហាង។ ៨ មួត សឹះ អន់ទៀគ អន់ឌែ តោល ទូក ឡាំ ប៉ាគ់ ហាង ទុង ឡាំ អួន ឡាក់ ត្រគ់ កា អៀង ណោះ ហង ខង អូ ចាំងហាយ្គ ឡឹង ហាង អុះ ឃឺ អ៊ែ ២០០ ហាត់ ឡឹង ហាង។ ៩ ប៉ាគ់ អន់ឌែ ហាវ ពឹង គោក កា ប៉ប័ អុញ ទឹប ទី កា តាទៀង ពឹង អុញ លូ ទី ណុំ ប៉ាំង ហះ ណោះ ដេល។ ១០ យីស៊ូ ផា កា អន់ឌែ «អ្យក់ ហៃ កា អន់ដីស ត្រគ់ អួន ណោះ អន់ដា»។ ១១ ស៊ីម៉ូន ពេត្រុះ កា ឡាំ ប៉ាគ់ ទូក ទុង អួន ឡាក់ ត្រគ់ កា អៀង ណោះ អ្យក់ ហាវ ប៉ាគ់ គោក។ ទី កា តីសៗ ចំលួន ១៥៣ កាតុ យ‌៉័ះ ទី កា អៀង នីណោ័ះ កាតាម កា អួន អូ ស្យាត អុះ។ ១២ យីស៊ូ ជៀក អន់ឌែ ផា «ចុ សា សាណា ហិ»។ អូ ទី សឹះ ចំ ខឹន អំប៉ញ់ អ៊ែ ផា ពឿ ណោះ អុះ ខង អន់ឌែ ទិឌូ អ្លុ អន់តគ់ ផា ពឹ តាំងឡា អន់ឌែ។ ១៣ យីស៊ូ អ្យក់ ណុំ ប៉ាំង លូ កា ឡាំ អន់ កា អន់ឌែ។ ១៤ ឡឹង យីស៊ូ រ៉ីស សឹត ឃឺ ប៉ៃង ទង ហះ អា ហង អ៊ែ តាំបាង ឡាកោ អន់ កា មួត សឹះ អ៊ែ ប៉ប័។

សារ យីស៊ូ កាកាប លូ ពេត្រុះ

១៥ ប៉ាគ់ អន់ឌែ សា កេះៗ យីស៊ូ អំប៉ញ់ លូ ស៊ីម៉ូន ពេត្រុះ ផា «អឺ ស៊ីម៉ូន គន យូហាន នីចម័ អីស ប៉ិច ចៃ កា អាញ់ ហ៊្លត ឡឹង មួត អា ប ?» អ៊ែ តើល ផា «អឺះ ពឹ តាំងឡា អីស អ្លុ អន់តគ់ កា អាញ់ ប៉ិច ចៃ កា អីស»។ យីស៊ូ ផា កា អ៊ែ «អ្យគ័ អីស រ៉ាំងហៃ មួត សឿ អាញ់ ឡាក់ កា ពូ រង គន ចៀម ដេល»។ ១៦ យីស៊ូ អំប៉ញ់ អ៊ែ ម៉ោញ ទង ណាវ្គ ផា «អឺ ស៊ីម៉ូន គន យូហាន នីចម័ អីស ប៉ិច ចៃ កា អាញ់ ប ?» អ៊ែ តើល ផា «អឺះ ពឹ តាំងឡា អីស អ្លុ អន់តគ់ កេះ កា អាញ់ ប៉ិច ចៃ កា អីស»។ យីស៊ូ ផា កា អ៊ែ «អ្យគ័ អីស រ៉ាំងហៃ មួត សឿ អាញ់ ឡាក់ កា ពូ រង តាប៉ល់ ចៀម ដេល»។ ១៧ យីស៊ូ អំប៉ញ់ អ៊ែ ម៉ោញ ទង ណាវ្គ លឺក ទី ប៉ៃង ផា «អឺ ស៊ីម៉ូន គន យូហាន នីចម័ អីស ប៉ិច ចៃ កា អាញ់ ប ?» ពេត្រុះ អុក ពុត ខាក់ ខង យីស៊ូ អំប៉ញ់ អ៊ែ ផា «អីស ប៉ិច ចៃ កា អាញ់ ប ?» ទឹល ប៉ៃង ទង នីអៀ។ អ៊ែ តើល ផា «អឺះ ពឹ តាំងឡា អីស អ្លុ គ្រឹប សារ ញ៉ា កេះ លូ អីស អ្លុ អន់តគ់ កា អាញ់ ប៉ិច ចៃ កា អីស»។ យីស៊ូ ផា កា អ៊ែ «អ្យគ័ អីស រ៉ាំងហៃ មួត សឿ ឡាក់ កា ពូ រង តាប៉ល់ ចៀម ដេល។ ១៨ អាញ់ ប៉រ់ រ៉ះ កា អីស តាទឹច ផា ផះ អីស អ្វៃ សាស្វា ពែ អីស កាស៊ប ពៀត កត់ អាវ អីស ទៅ លូ ចាក តាម ពុត អីស ប៉ិច ហះកា ប៉ាគ់ អីស ក្រាគ់ កេះ អីស ចឹង ប៉្លាស លូ ទី ម៉ោញ ដូវ ណាវ្គ ចឹង កត់ តី អីស ទឹប ប៉ាណាំ អីស ឡាំ ប៉ាគ់ ចារ ឡាក់ អីស អូ ប៉ិច ឡាំ»។ ១៩ យីស៊ូ កាប នីអៀ ឃឺ ប៉ិច រ៉ះ ឡឹង ឡាបៀប ឡាក់ ពេត្រុះ ចឹង ត្រគ់ តោ័ ភឿ អន់ ប‌៉្រ័ះ ប៊កកាតយ័ លៅ លែង សិច †។ ប៉ាគ់ អ៊ែ កាប នីណោ័ះ កេះៗ អ៊ែ ផា «ចុ ចាក ពួយ អាញ់»។

២០ ពេត្រុះ កាលែង គែង អង់កក់ ប៉ប័ សឹះ ឡាក់ យីស៊ូ ប៉ិច ចៃ អ៊ែ ចាក ពួយ ដេល។ សឹះ ណោះ ហង ឡាក់ អង់អ្វៃ ក្យាម័ យីស៊ូ ផះ ង៉ាច អន់ឌែ សា សាណា ពែ បក់ អំប៉ញ់ ផា «អឺ ពឹ តាំងឡា ពឿ ចឹង អញ់ជឹន អីស អន់ កា ពូ ណោះ ?» ២១ ប៉ាគ់ ពេត្រុះ ប៉ប័ សឹះ ណោះ អ៊ែ អំប៉ញ់ លូ យីស៊ូ ផា «អឺ ពឹ តាំងឡា ទី សារ ញ៉ា ចឹង កើត ពឹះ ពឹង អ៊ែ ណោះ ?» ២២ យីស៊ូ តើល អ៊ែ ផា «ផា អាញ់ អន់ បក់ អ៊ែ ណោះ អ្វៃ រ៉ីស លើយ ទឹល ដារ់ អាញ់ ពឹះ ណាវ្គ ទៀ ញ៉ា ចឹង ត្រគ់ វ៉ឹនវ៉ាយ ប៉ាគ់ អីស ? ចុ ចាក ពួយ អាញ់»។ ២៣ គឹត ដារ់ ណោះ ហង សារ ណោះ កាតាំង លៅ កាណុង កាំឡាំង មួត សឿ យីស៊ូ អន់ឌែ ផា សឹះ ណោះ អូ ត្រគ់ តោ័ អុះ ហះកា តាទឹច អ៊ែ យីស៊ូ អូ ផា សឹះ ណោះ អូ តោ័ អុះ ក្រាន័ កា អ៊ែ កាប ផា «ផា អាញ់ អន់ បក់ អ៊ែ ណោះ អ្វៃ រ៉ីស លើយ ទឹល ដារ់ អាញ់ ពឹះ ណាវ្គ ទៀ ញ៉ា ចឹង ត្រគ់ វ៉ឹនវ៉ាយ ប៉ាគ់ អីស ?»។

២៤ សឹះ ណោះ ហង ឡាក់ ប៉្រគ័ ផាញ៉ាន ឡឹង សារ ទិ អា លូ ទី ច្រាគ់ គម សារ ទិ អា ដេល។ ញឹន កា អ្លុ ផា សារ អ៊ែ រ៉ះ អា ឃឺ សារ ត្រគ់ តាទឹច។

២៥ ទី ង៉ារ អន់ទៀគ អៀង ណាវ្គ ឡាក់ យីស៊ូ ទី ប៉្រគ័ ផា ច្រាគ់ គម ទិណោ័ះ តាម អាញ់ ឃឹត ផា អង់កក់ តេះ អា អូ ទី ចារ រ៉ាន់ដាប់ ផាប់ ទិណោ័ះ បគ័ អុះ។

* ១:២១ ១:២១ ប៉រ់ ហៃ សារ អន់ ចាបាប់ លឺក ទី ពៀរ (ចោទិយ​កថា) ១៨:១៥-១៨

† ១:២៣ ១:២៣ សារ អា ឡាច់ ឡឹង អេសាយ ៤០:៣។

‡ ១:២៩ ១:២៩ សុនសាត អ៊ីស្រាអ៊ែល ឃើយ អ្យក់ គន ចៀម ពុះ រ៉ាម៉ះ ប‌៉្រ័ះ ប៊កកាតយ័ ប៉ិច កា អ៊ែ អូ អ្យក់ យ៉ូ សារ អន់ឌែ យច។

§ ១:៣៤ ១:៣៤ គន ប‌៉្រ័ះ ប៊កកាតយ័ ហ្លា ពូ ច្រាគ់ លូ តី ម៉ោញ ចំលួន ផា៖ បក់ ប‌៉្រ័ះ ប៊កកាតយ័ រ៉ើស ។

* ២:១៧ ២:១៧ សារ អា ឡាច់ ឡឹង ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ៦៩:៩។

* ៣:៣ ៣:៣ កើត ណាវ ពិន ព្រែ នីអៀ កា ត្រគ់ ដេល៖ កើត ឡឹង អំប៉ាំង ទី ណី ផា «កើត ឡាច់ ឡឹង ប‌៉្រ័ះ»។

† ៣:៥ ៣:៥ កើត ឡឹង ទៀក បក់ អន់ដា ផា ទី ណី ឡាក់ កា «កើត ឡឹង ប៉ាង៉ាត័ ប៉ាលឹង ប‌៉្រ័ះ» និះទៅ ដេល បក់ អន់ដា ណាវ្គ ផា ទី ណី ផា បក់ ពូ ប៉ាំងហុំ កេះ។

‡ ៣:១៤ ៣:១៤ ប៉រ់ ហៃ ចំលួន ប៉ាសុន (ជន​គណនា) ២១:៤-៩។

* ៤:៤ ៤:៤ សុនសាត អ៊ីស្រាអ៊ែល សួន អៀង អូ ចៃ ចាក តាត់ ខេត សាម៉ារី ញន កា អន់ឌែ អូ ណីស កា សុនសាត សាម៉ារី ណោះ អន់ឌែ កា ចាក យ៉្វារ ហះកា ផា ប៉ិច កា ទឹល ស៊្រស ត្រគ់ ចាក ទ្រង ខេត សាម៉ារី។ បក់ អន់ដា ឃឹត ផា យីស៊ូ ចាក ទ្រង ណោះ ញន កា ប‌៉្រ័ះ ប៉្រើ។

† ៤:១០ ៤:១០ ទៀក អន់ អាញុ រ៉ីស ពៀគ គុល ទី ណី ផា «ទៀក ហូរ័» ដេល។

‡ ៤:២៧ ៤:២៧ អន់ឌែ ញម ខង រ៉ាំងវ៉ាង ណោះ មួត កាម៉ាក័ អូ សូវ កាកាប លូ អង់កាន់ អន់ទៀគ ឡាក់ អូ ត្រគ់ គន កាម៉ាញ់ កាខាក់ អ៊ែ ណៃឃូ អូ កាកាប លូ អង់កាន់ អុះ។

§ ៤:៣៨ ៤:៣៥-៣៨ សារ សាមូល អា កាប ប៉ាន់ដឹប ឡឹង សារ រ៉ះ ប៉ានឹរ ប‌៉្រ័ះ។ សារ ច្រូត័ ពៀ កាប ប៉ាន់ដឹប ឡឹង សារ ជៀក ពូ សឿ ប‌៉្រ័ះ ដេល។

* ៥:៣-៤ ៥:៣-៤ ហ្លា ពូ ច្រាគ់ លូ តី ម៉ោញ ចំលួន ធែម ប៉ានឹរ ផា៖ អន់ឌែ ទិឌូ អ្វៃ ក្យាគ់ ទៀក សាំប៉ត់ ខង ទុញៗ ម៉ោញ ទង ទី ប៊យ ប‌៉្រ័ះ ប៊កកាតយ័ ម៉ោញ ដូវ ជឹរ វ៉ឹរ កាណុង ទៀក ស្រះ ណោះ ប៉ាគ់ វ៉ឹរ កេះៗ ផា ប៉ាណូស ចំ ទី ជឹរ កាណុង ទៀក ស្រះ ណោះ អន់ទ្រួល ឡឹង ពូ អ៊ែ ដាគ់ ឡូត យ‌៉័ះ ទី អីគ នែវ ចំ កាតាម។

† ៥:២៧ ៥:២៧ ប៉ាណូស អ៊ែ រ៉ើស ពៀគ គុល «គន ប៉ាណូស»។ ថាម៉ាដា ពិន ព្រែ ពៀគ អា ផា «ប៉ាណូស អាញ់»។ ប៉រ់ ហៃ ដានីអ៊ែល ៧:១៣-១៤។

* ៦:៧ ៦:៧ ២០០ កាក់ ពៀគ គុល «២០០ ឌែណារី»។ ម៉ោញ ឌែណារី ឃឺ ខា ប៉្រគ័ គូលី ម៉ោញ ដារ់។

† ៦:១៤ ៦:១៤ ប៉រ់ ហៃ សារ អន់ ចាបាប់ លឺក ទី ពៀរ (ចោទិយ​កថា) ១៨:១៥-១៨។

‡ ៦:៣១ ៦:៣១ ប៉រ់ ហៃ ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ៧៨:២៤; ១០៥:៤០។

§ ៦:៤៥ ៦:៤៥ សារ អា ឡាច់ ឡឹង អេសាយ ៥៤:១៣។

* ៦:៦៣ ៦:៦៣ សារ ប៉ាណូស ខំ ប៉្រគ័ ង៉ារ ពៀគ គុល «ប៉ាំងឡៃ»។

† ៦:៦៦ ៦:៦៦ សឹះ យីស៊ូ ទី អៀង អ្លុ កា ញ៉ាង រ៉ាយ៉ាំង ដូវ ហះកា ទី ១២ ដូវ ឡាក់ អ៊ែ រ៉ើស ប៉្រើ រ៉ះ ប៉ាតាង អ៊ែ។ សឹះ ឡាក់ អ្លាត សឿ អ៊ែ អូ ត្រគ់ មួត ១២ ដូវ ណោះ អុះ។

* ៧:២ ៧:២ ប៊ុន រ៉ាណើះ អា សុនសាត អ៊ីស្រាអ៊ែល ប៉្រគ័ ទុញ តាំប៉ើះ ដារ់។ គ្រឹប ខាប់ខួ ប៉្រគ័ រ៉ាណើះ អ្វៃ ភឿ កាចាំង ឡឹង វគ័ យ៉ាគ់ អន់ឌែ អ្វៃ ពឹង រ៉ាណើះ ទិ ៤០ សាណាំ ផះ អន់ឌែ ចាក ពឹង ស៊្រែ តីស អន់តីគ ឡឹង ប‌៉្រ័ះ ប៊កកាតយ័ តង័ អន់ឌែ អន់ រ៉ាវ៉ាច់ ឡឹង ប៉ាថេត អ៊ីស៊ីប។ ផះ រ៉ាំងវ៉ាង តាំប៉ើះ ដារ់ ណោះ មួត ក្រាគ់ រ៉ាម៉ះ ប‌៉្រ័ះ អោះ ទៀក ភឿ កាចាំង ផា ប‌៉្រ័ះ អន់ ទៀក កា វគ័ យ៉ាគ់ អន់ឌែ អៃត សើគ ពែ ដេល។

† ៧:២២ ៧:២២ គុន តាឡាប័ ឃើយ ម៉ះ សុនសាត អ៊ីស្រាអ៊ែល ឃឺ អន់ឌែ ឃើយ កាសិត អង់ការ កា គន កាម៉ាក័ អន់ឌែ តាំងហាម ដារ់ អន់តីគ ឡឹង កើត គន យ‌៉័ះ ដារ់ ណោះ ត្រគ់ ពឹង ដារ់ រ៉ាឡូវ កាតាម។ ប៉រ់ ហៃ ចាបាប់ មួត លេវី (លេវីវិន័យ) ១២:៣។

‡ ៧:៥២ ហ្លា ពូ ច្រាគ់ លូ តី ម៉ោញ ចំលួន ឡាក់ ច្រាគ់ អន់ទ្រួល ឡឹង ពូ អូ ទី ៧:៥៣-៨:១១ អុះ។

* ៨:១៣ ៨:១៣ ពូ ផា ប៉ានឹរ យីស៊ូ កាប អូ ទី ខា ញន កា អូ ទី ផាញ៉ាន រ៉ះ ប៉ាឡាក់ ឡឹង សារ ណោះ ទឹល នីណោ័ះ ពួយ ចាបាប់ ពូ អូ ត្រគ់ សឿ សារ ណោះ អុះ។

† ៨:១៧ ៨:១៧ ប៉រ់ ហៃ សារ អន់ ចាបាប់ លឺក ទី ពៀរ (ចោទិយ​កថា) ១៧:៦; ១៩:១៥។

‡ ៨:២៤ ៨:២៤ អាញ់ ពៀគ គុល វ៉ឹច លូ ប៉ានឹរ ប‌៉្រ័ះ ប៊កកាតយ័ ផះ អ៊ែ រ៉ះ សិច អ៊ែ កា វគ័ ម៉ូសេ ពែ។ ប៉រ់ ហៃ សារ ឡាច់ (និក្ខមនំ) ៣:១៤។

§ ៨:២៨ ៨:២៨ យីស៊ូ កាប នីអៀ ឃឺ កាប ឡឹង ដារ់ ពូ ចឹង ប៉ាន់តោ័ អ៊ែ ពឹង អ៊្លង គឹង។

* ៨:២៨ ៨:២៨ អាញ់ ហង ពៀគ គុល វ៉ឹច លូ ប៉ានឹរ ប‌៉្រ័ះ ប៊កកាតយ័ ផះ អ៊ែ រ៉ះ សិច អ៊ែ កា វគ័ ម៉ូសេ ពែ។ ប៉រ់ ហៃ សារ ឡាច់ (និក្ខមនំ) ៣:១៤។

† ៨:៥៨ ៨:៥៨ អាញ់ អ្វៃ កេះ ពៀគ គុល វ៉ឹច លូ ប៉ានឹរ ប‌៉្រ័ះ ប៊កកាតយ័ ផះ អ៊ែ រ៉ះ សិច អ៊ែ កា វគ័ ម៉ូសេ ពែ។ ប៉រ់ ហៃ សារ ឡាច់ (និក្ខមនំ) ៣:១៤។

* ៩:១៤ ៩:១៤ តាម ចាបាប់ មួត ផារ៉ាស៊ី ពូ ផា ប៉្រគ័ តេះ ត្រប់ សាម៉ើ លូ ប៉្រគ័ ង៉ារ ពឹង ម៉ីរ។ ពូ អូ អន់ ដេល តាគ់ អន់ដាគ់ ប៉ាណូស ពឹង ដារ់ រ៉ាឡូវ ដេល ផា អូ ត្រគ់ សារ ចាំបាច់។

† ៩:៣៥ ៩:៣៥ បក់ តាគ់ តាតារ ម៉ាត់ អីស ពែ ពៀគ គុល «គន ប៉ាណូស»។ ថាម៉ាដា ពិន ព្រែ ពៀគ អា ផា «ប៉ាណូស អាញ់»។

* ១០:២២ ១០:២២ រ៉ប់ សាណាំ សុនសាត អ៊ីស្រាអ៊ែល ប៉្រគ័ ប៊ុន ប៉ាយ៉ាម័ រ៉ោង រ៉ាម៉ះ ភឿ កាចាំង កា សារ ម៉ោញ ឡាក់ កើត ពឹះ ឃឺ អ៊ែ ២០០ សាណាំ អន់ទ្រួល ឡឹង សារ អា។ រ៉ាំងវ៉ាង ណោះ ទី សាដាច់ សុនសាត អន់ទៀគ រ៉ាំងហៃ ប៉ាថេត អ៊ីស្រាអ៊ែល អ៊ែ ពុះ សាគែ សៃន ប‌៉្រ័ះ បឺគ អ្វៃ កាណុង រ៉ោង រ៉ាម៉ះ ប‌៉្រ័ះ ប៊កកាតយ័ ប៉្រគ័ អន់ រ៉ោង រ៉ាម៉ះ កើត ទី សារ បឺគ អ៊ក។ សុនសាត អ៊ីស្រាអ៊ែល តាកូះ លូ សាដាច់ ណោះ ទី ទ្រង អន់ឌែ កេះណោះ អន់ឌែ ប៉ាយ៉ាម័ រ៉ោង រ៉ាម៉ះ អន់ ដាគ់ ណាវ្គ។

† ១០:៣៤ ១០:៣៤ សារ អា ឡាច់ ឡឹង ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ៨២:៦។

* ១១:៦ ១១:៦ ហះកា ពៀគ គុល «ទឹល នីណោ័ះ»។

† ១១:១៧ ១១:១៧ គុន តាឡាប័ ឃើយ សុនសាត អ៊ីស្រាអ៊ែល ឃឺ អន់ឌែ ឃើយ តប់ ប៉ាទ្រូ ស៊្រសៗ ដារ់ ពូ តោ័ កា អ្លុ តប់ ដេល។

* ១២:៥ ១២:៥ កាក់ ពៀគ គុល «ឌែណារី»។ ម៉ោញ ឌែណារី ឃឺ ខា ប៉្រគ័ គូលី ម៉ោញ ដារ់។

† ១២:១៣ ១២:១៣ ហូសាណា ពៀគ សុនសាត ហេព្រឺ ទី ណី ផា «ប៉ានេ» លើ «ប៉រ់ តង័ ញឹន ណើ»។

‡ ១២:១៥ ១២:១៥ មឿង ស៊ីយ៉ូន ឃឺ មឿង យេរូសាឡឹម ណោះ ហង។

§ ១២:១៥ ១២:១៥ សារ អា ឡាច់ ឡឹង សាការី ៩:៩។

* ១២:៣៤ ១២:៣៤ ប៉ាណូស អីស ពៀគ គុល «គន ប៉ាណូស»។ ថាម៉ាដា ពិន ព្រែ ពៀគ អា ផា «ប៉ាណូស អាញ់»។

† ១២:៣៤ ១២:៣៤ អីស ពៀគ គុល «គន ប៉ាណូស»។

‡ ១២:៣៨ ១២:៣៨ សារ អា ឡាច់ ឡឹង អេសាយ ៥៣:១។

§ ១២:៤០ ១២:៤០ សារ អា ឡាច់ ឡឹង អេសាយ ៦:៩-១០។

* ១៣:១៨ ១៣:១៨ សារ អា ឡាច់ ឡឹង ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ៤១:៩។

† ១៣:១៩ ១៣:១៩ អាញ់ តាទឹច ហង ពៀគ គុល វ៉ឹច លូ ប៉ានឹរ ប‌៉្រ័ះ ប៊កកាតយ័ ផះ អ៊ែ រ៉ះ សិច អ៊ែ កា វគ័ ម៉ូសេ ពែ។ ប៉រ់ ហៃ សារ ឡាច់ (និក្ខមនំ) ៣:១៤។

* ១៤:១ ១៤:១ អន់ដីស សឿ ប‌៉្រ័ះ ប៊កកាតយ័ កេះ ពិន ព្រែ នីអៀ កា ត្រគ់ ដេល៖ ហគ់ អន់ដីស សឿ ប‌៉្រ័ះ ប៊កកាតយ័ ។

* ១៥:១ ១៥:១ កាណុង ផាប់ ប៉ានឹរ ប‌៉្រ័ះ ទី សារ អៀង ពូ កាប ពៀប ផា សុនសាត អ៊ីស្រាអ៊ែល ឡាក់ កា តើម អង់កាច អន់ឌែ ត្រគ់ ប៉ាំងកើត ប៉្លៃ ដាគ់ កា ប‌៉្រ័ះ ប៊កកាតយ័ ហះកា អន់ឌែ ប៉្រគ័ យច លូ ប‌៉្រ័ះ អូ ទី ប៉ាំងកើត ប៉្លៃ ដាគ់ អុះ។ កិញអៀ យីស៊ូ ផា កា ឡាកោ ឡាក់ តើម អង់កាច តាទឹច អូ ត្រគ់ ឡាក់ កា សុនសាត អ៊ីស្រាអ៊ែល ផះ សើគ ពែ អុះ។ ប៉រ់ ហៃ ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ៨០:៨-១៦; អេសាយ ៥:១-៧; យេរេមៀ ២:២១; អេសេគៀល ១៥:១-៨; ១៩:១០-១៤; ហូសេ ១០:១។

† ១៥:២៥ ១៥:២៥ សារ អា ឡាច់ ឡឹង ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ៣៥:១៩; ៦៩:៥។

* ១៦:៨ ១៦:៨ ខ អា ពិន ព្រែ នីអៀ កា ត្រគ់ ដេល៖ ប៉ាគ់ បក់ តង័ ពឹះ ទឹល ទៀ អ៊ែ ចឹង ប៉្រគ័ អន់ កា ប៉ាណូស ពឹង អង់កក់ តេះ អា ឡាប់ ញម កា ឡាកោ ប៉្រគ័ យច លូ តាគ់ អំប៉្រគ័ ដាគ់ លូ តាត់ស៊ិន សារ អូ ត្រង់។

† ១៦:២៣ ១៦:២៣ អំប៉ញ់ ពិន ព្រែ នីអៀ កា ត្រគ់ ដេល៖ ប៉រ់។

* ១៧:១២ ១៧:១២ សារ អា កាប ឡឹង យូដះ អ៊ីសាការីយ៉ុត ឡាក់ ចឹង ប៉្រគ័ អូ ត្រង់ កា យីស៊ូ កេះណោះ អ៊ែ ចឹង តោ័។

* ១៨:១១ ១៨:១១ ទី សារ ប៉ាណាប ពៀគ គុល «អៃត ពឹង ចក»។

† ១៨:៣២ ១៨:៣២ ទី ដឹង សុនសាត រ៉ូម ប៉ាន់តោ័ ប៉ាណូស ថូត ប៉ង់ ពឹង អ៊្លង គឹង។ ផា សុនសាត អ៊ីស្រាអ៊ែល ប៉ាន់តោ័ ពូ ឃឺ អន់ឌែ ហឹរ អំហ្មោ។

* ១៩:២៤ ១៩:២៤ សារ អា ឡាច់ ឡឹង ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ២២:១៨។

† ១៩:២៨ ១៩:២៨ ពូ ឃឹត ផា សារ អា ត្រគ់ លូ ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ៦៩:២១ ឡាក់ ច្រាគ់ រ៉ះ ផា «ផះ អាញ់ ហ៊្រែង ទៀក ពូ អ្យក់ ទៀក អ្យូគ អន់ កា អាញ់ អៃត»។

‡ ១៩:៣៦ ១៩:៣៦ ប៉រ់ ហៃ សារ ឡាច់ (និក្ខមនំ) ១២:៤៦; ចំលួន ប៉ាសុន (ជន​គណនា) ៩:១២; ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ៣៤:២០។

§ ១៩:៣៧ ១៩:៣៧ សារ អា ឡាច់ ឡឹង សាការី ១២:១០។

* ១៩:៤២ ១៩:៤២ ចាបាប់ ដារ់ រ៉ាឡូវ ឃឺ នីអៀ៖ ពូ ត្រគ់ រ៉ាឡូវ គឹត ដារ់ ម៉ុត។ ទឹល នីណោ័ះ អន់ឌែ ណាំង រ៉ូង័ ក្យាម័ ចារ ណោះ ភឿ ចឹង តប់ ប៉ាទ្រូ យីស៊ូ អន់ទ្រួល ឡឹង ដារ់ ម៉ុត។

* ២១:១ ២១:១ តាំងលោ័ ទីបេរ៉ះ ឃឺ តាំងលោ័ កាលីឡេ ណោះ ហង។

† ២១:១៩ ២១:១៩ ពូ ច្រាគ់ រ៉ះ ផា ពេត្រុះ ប៉ាគ់ អ៊ែ ក្រាគ់ កេះ ពូ ប៉ង់ ប៉ាន់តោ័ អ៊ែ ពឹង អ៊្លង គឹង។

ង៉ារ មួត រ៉ះ ប៉ាតាង យីស៊ូ

១

២

៣

៤

៥

៦

៧

៨

៩

១០

១១

១២

១៣

១៤

១៥

១៦

១៧

១៨

១៩

២០

២១

២២

២៣

២៤

២៥

២៦

២៧

២៨

ង៉ារ មួត រ៉ះ ប៉ាតាង យីស៊ូ

(កិច្ច​ការ)

សារ អន់តគ់ រ៉ះ

លូកា ច្រាគ់ សារ ពឹង ផាប់ ប៉ានឹរ ប‌៉្រ័ះ ទី ពៀរ សារ ឃឺ អ៊ែ ច្រាគ់ «សារ ដាគ់ ឡឹង យីស៊ូ» លូ «ង៉ារ មួត រ៉ះ ប៉ាតាង យីស៊ូ»។ ផះ លូកា អ្វៃ ពឹង មឿង ត្រូអះ អ៊ែ ប៉ាត័ះ វគ័ ប៉ូល កេះណោះ ចាក រ៉ះ សារ យីស៊ូ អន់ឌូ លូ អ៊ែ (ប៉រ់ ហៃ ១៦:១១)។ ពូ ឃឹត ផា លូកា ច្រាគ់ ផាប់ អា ផះ វគ័ ប៉ូល អ្វៃ ពឹង មឿង រ៉ូម ក្យាគ់ សាដាច់ តីស រ៉ូម តាត់ស៊ិន សារ កា អ៊ែ (ប៉រ់ ហៃ ២៨:៣០-៣១) ឃឺ អ៊ែ សាណាំ ៦២ គ.ស.។

ពឹង ផាប់ រ៉ះ សារ ដាគ់ ឡឹង យីស៊ូ លូកា ច្រាគ់ រ៉ះ ឡឹង ង៉ារ យីស៊ូ ប៉្រគ័ លូ ប៉ានឹរ អ៊ែ កាប ផះ អ៊ែ អ្វៃ ពឹង អង់កក់ តេះ អា ពែ។ កាប៉ាច់ ពឹង ផាប់ រ៉ះ ឡឹង ង៉ារ មួត រ៉ះ ប៉ាតាង យីស៊ូ លូកា រ៉ះ ណាវ្គ ឡឹង ង៉ារ យីស៊ូ ប៉្រគ័ ពឹង មួត សឹះ អ៊ែ។ យ‌៉័ះ មួត សឹះ អូ ប៉ប័ យីស៊ូ ណាវ្គ កាតាម យីស៊ូ កា អ្វៃ អន់ឌូ លូ អន់ឌែ លើយ ដេល ឃឺ អ៊ែ អន់ ប៉ាង៉ាត័ ប៉ាលឹង ដាគ់ កាខាក់ អន់ អ្វៃ កាណុង ពុត មួត បក់ សឿ អ៊ែ ភឿ ប៉ាណាំ ពុត ពៀក អន់ឌែ។

សាគ់ ប៉ាន់ដា លូកា រ៉ះ ប៉ាឡាក់ អន់ ហ្លង់ ឡឹង សារ កើត មួត សឿ យីស៊ូ ឡាក់ ពូ អន់ សិច ផា ក្រុំ ហៀន សារ ប‌៉្រ័ះ អ្វៃ ពឹង មឿង យេរូសាឡឹម។ កេះណោះ អ៊ែ រ៉ះ ឡឹង ង៉ារ មួត សឹះ ចាក រ៉ះ សារ ដាគ់ ឡឹង យីស៊ូ ប៉ាញ័ ទឹប ខេត យូដា លូ ខេត សាម៉ារី លូ ប៉ាគ់ ប៉ាថេត អន់ទៀគៗ ឡាក់ អ្វៃ ជុំ ហាង សាឡីគ សាឡាយ មេឌីទែរ៉ាណេ លើយ ទឹល មឿង រ៉ូម ឃឺ សុនសាត រ៉ូម ហង ឡាក់ រ៉ាំងហៃ រ៉ាំងខ្យា អៀង ប៉ាថេត។

មួត សឿ យីស៊ូ អ្វៃ ពឹង មឿង យេរូសាឡឹម លូ អ្វៃ ពឹង ខេត យូដា ស៊ុត កា សុនសាត អ៊ីស្រាអ៊ែល។ អន់តីគ ឡឹង ណោះ ទី សុនសាត អន់ទៀគ អៀង ដូវ ប៉ាណាំ គួប សឿ យីស៊ូ ដេល។ ពូ កា ប៉ាតុំ គួប កើត ក្រុំ ហៀន សារ ប‌៉្រ័ះ កាខាក់ អ៊ែ ពឹង មឿង អន់ទីយ៉ូក មឿង ភីលីប មឿង កូរិនថូះ លូ ទី មឿង អន់ទៀគៗ ណាវ្គ។

ផាប់ អា រ៉ះ សារ បក់ រ៉ះ ប៉ាតាង យីស៊ូ ឡាក់ កា ពេត្រុះ លូ យូហាន។ កេះណោះ ទី សាតេផាន លូ ភីលីប ឡាំ រ៉ះ សារ ដាគ់ កា ពូ ដេល។ អន់តីគ ឡឹង ណោះ ទី ម៉ោញ ដូវ ណាវ្គ សិច អ៊ែ សូល (ពូ អើ អ៊ែ ផា ប៉ូល ដេល)។ សាគ់ ប៉ាន់ដា សូល ប៉្រគ័ បាប មួត សឿ យីស៊ូ ហះកា យីស៊ូ តាំបាង ឡាកោ អន់ អ៊ែ ប៉ប័ សូល កា សឿ ឡូត។ ពៀរ ប៉ៃង ដារ់ ឡឹង ណោះ អ៊ែ កា ឡាំ រ៉ះ សារ ដាគ់ កា ពូ ដេល។ អ៊ែ ខឹន កាខាក់ ទឹប ចាក ឡាំ រ៉ះ សារ ប៉ាតាង យីស៊ូ អៀង ចារ។ លូកា ច្រាគ់ រ៉ះ ឡឹង សារ មួត រ៉ះ ប៉ាតាង យីស៊ូ កាកាប ពឹង ចារ ពូ លួម លូ សារ អន់ឌែ អ្យក់ ពុត ចៃគ រ៉ះ សារ យីស៊ូ កា សុនសាត អ៊ីស្រាអ៊ែល លូ កា សុនសាត អន់ទៀគ។ យ‌៉័ះ អន់ឌែ រ៉ះ កា ពូ តាម ឡាបៀប តាងៗ ឡឹង គួប កាតាម ភឿ អន់ ពូ ហ្លង់ ហះកា ទី ប៉ាង៉ាត័ ប៉ាលឹង ប‌៉្រ័ះ ដឹង ម៉ោញ ណោះ ហង ប៉្រគ័ អន់ ពុត អន់ឌែ អ្លុ ហ្លង់ ភឿ អន់តគ់ រ៉ះ កា ប៉ាណូស គ្រឹប សុនសាត អន់ ដាគ់ ត្រង់ អន់ សឿ ម៉ឹង ដឹង យីស៊ូ។ ញន កា ផាប់ អា ច្រាគ់ រ៉ះ ឡឹង ង៉ារការ ទិ អា ពិន ចឹង អ្លុ អន់តគ់ ឡឹង ប៉ាន់ដា គុល ឡាក់ កើត ក្រុំ សឿ យីស៊ូ។

ផិនកាន កាណុង ផាប់ ង៉ារ មួត រ៉ះ ប៉ាតាង យីស៊ូ

មួត សឿ យីស៊ូ ទ្រៀម ឡាំ រ៉ះ សារ ដាគ់ (១:១-២៦)

មួត សឿ យីស៊ូ រ៉ះ សារ ដាគ់ ពឹង មឿង យេរូសាឡឹម (២:១-៨:៣)

មួត សឿ យីស៊ូ រ៉ះ សារ ដាគ់ ពឹង ខេត យូដា លូ ពឹង ខេត សាម៉ារី (៨:៤-១២:២៥)

វគ័ ប៉ូល ចាក រ៉ះ សារ ដាគ់ ឡឹង យីស៊ូ លឺក ទី ម៉ោញ (១៣:១-១៤:២៨)

មួត ក្រាគ់ តាំងកង់ អ្វៃ លួម គួប ពឹង មឿង យេរូសាឡឹម (១៥:១-៣៥)

វគ័ ប៉ូល ចាក រ៉ះ សារ ដាគ់ ឡឹង យីស៊ូ លឺក ទី ពៀរ (១៥:៣៦-១៨:២២)

វគ័ ប៉ូល ចាក រ៉ះ សារ ដាគ់ ឡឹង យីស៊ូ លឺក ទី ប៉ៃង (១៨:២៣-២១:២៦)

វគ័ ប៉ូល ត្រគ់ ខុក ពឹង មឿង យេរូសាឡឹម មឿង កេសារៀ លូ មឿង រ៉ូម (២១:២៧-២៨:៣១)។

១

១ វគ័ ថេវ៉ាភីល ! អាញ់ ច្រាគ់ ផាប់ អន់ទ្រួល ពែ ប៉ិច រ៉ះ កា អីស អន់ ហ្លង់ ឡឹង ង៉ារ យីស៊ូ ប៉្រគ័ លូ សារ អ៊ែ ប៉ាំងហៀន ឡឹង ប៉ាន់ដា ពែ ២ ទឹល ដារ់ ប‌៉្រ័ះ ប៊កកាតយ័ ប៉ោក អ្យក់ ហាវ អ៊ែ ពឹង ប៉្លៃង ឃឺ អន់តីគ ឡឹង អ៊ែ អន់តគ់ រ៉ះ ពួយ ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ កា មួត សឹះ ឡាក់ អ៊ែ រ៉ើស រ៉ះ ប៉ាតាង អ៊ែ។ ៣ ឡៃង ឡឹង យីស៊ូ តោ័ កេះ អ៊ែ តាំបាង ឡាកោ អន់ កា មួត សឹះ អ៊ែ ប៉ប័ ប៉ិច អន់ អន់ឌែ អ្លុ អន់តគ់ ផា អ៊ែ រ៉ីស សឹត តាទឹច កេះ។ អ៊ែ អ្វៃ លូ អន់ឌែ ទី ៤០ ដារ់ ទឹប ប៉ាំងហៀន រ៉ះ កា អន់ឌែ ឡឹង សារ ប‌៉្រ័ះ រ៉ាំងហៃ រ៉ាំងខ្យា។

សារ យីស៊ូ ហាវ ពឹង ប៉្លៃង

៤ ផះ យីស៊ូ អ្វៃ សា សាណា អន់ឌូ លូ មួត សឹះ អ៊ែ រ៉ះ អន់តគ់ ផា «ជែ ចាក ឡាច់ ឡឹង មឿង យេរូសាឡឹម ហោគ។ អន់ដីស ត្រគ់ ក្យាគ់ ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ ឡាក់ ពឹ អាញ់ សាញ៉ា ផា ចឹង អន់ ពែ ឡាក់ កា អាញ់ រ៉ះ កា អន់ដីស ផះ អន់ទ្រួល ពែ ហង។ ៥ វគ័ យូហាន ពែ ប៉ាំងហុំ ពូ លូ ទៀក ហះកា ប៉ាគ់ ដារ់ អន់តីគ ទៀ អាញ់ ចឹង ប៉ាំងហុំ អន់ដីស លូ ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ ឡគ»។

៦ អន់តីគ ឡឹង ណោះ ណាវ្គ មួត សឹះ អ្វៃ តុំ គួប សោប អន់ឌែ វ៉ិង អំប៉ញ់ យីស៊ូ ផា «ពឹ តាំងឡា កិញអៀ ហង ប អីស ចឹង ប៉្រគ័ អន់ សុនសាត អ៊ីស្រាអ៊ែល រ៉ាវ៉ាច់ ឡឹង សារ សុនសាត ពូ រ៉ាំងហៃ ភឿ អន់ ពិន តាំងឡា ឡគ រ៉ាំងហៃ ប៉ាថេត ពិន ?» ៧ យីស៊ូ តើល រ៉ះ កា អន់ឌែ ផា «ដារ់ ណោះ ពឹ អាញ់ ទី កាំឡត់ កេះ អន់ដីស អូ តងកាន អ្លុ អុះ។ ៨ ហះកា អន់ដីស ចឹង ទី អំរ៉ាញ ម៉ុត អ្វៃ កាណុង អន់ដីស ឃឺ អំរ៉ាញ ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់។ អន់ដីស ចឹង រ៉ះ សារ អាញ់ ពឹង មឿង យេរូសាឡឹម លូ ប៉ាញ័ ខេត យូដា ខេត សាម៉ារី លូ ទឹល ប៉ាគ់ ឡាណុច តេះ»។ ៩ កេះ យីស៊ូ រ៉ះ សារ ណោះ កេះៗ ត្រគ់ ផះ មួត សឹះ អ្វៃ ហៃ អ៊ែ ផាឌី ប‌៉្រ័ះ ប៊កកាតយ័ ប៉ោក អ្យក់ ហាវ យីស៊ូ ពឹង ប៉្លៃង ទឹប ទី កាម៉ល់ កាន់ទឹង អ៊ែ អូ អន់ អន់ឌែ ប៉ប័ ដេល។ ១០ ផះ អន់ឌែ អ្វៃ សាលយ ហៃ ពឹង ប៉្លៃង ណោះ ទី កាម៉ាក័ ពៀរ ដូវ កាស៊ប ពៀត ខោ អាវ បាក ឡាច់ ពឹះ ក្យាម័ អន់ឌែ ១១ លូ កាប ផា «អឺ មួត ខេត កាលីឡេ ញ៉ា ត្រគ់ អន់ដីស អ្វៃ អន់តាវ ហៃ ប៉្លៃង នីអៀ ? យីស៊ូ អា ប‌៉្រ័ះ ប៊កកាតយ័ ប៉ោក អ្យក់ ហាវ អ៊ែ ពឹង ប៉្លៃង កេះ។ អន់ដីស ចឹង ប៉ប័ អ៊ែ ជឹរ ប៉ាគ់ តេះ ណាវ្គ អន់តីគ ទៀ ឡាក់ កា អន់ដីស ប៉ប័ អ៊ែ ហាវ ពឹង ប៉្លៃង អា និះទៅ ដេល»។

១២ កេះណោះ មួត សឹះ ប៉ាណាំ គួប ជឹរ ឡឹង ប៉ានឹម តើម អូលេវ ឡាំ ប៉ាគ់ មឿង យេរូសាឡឹម។ ប៉ានឹម ណោះ ចាំងហាយ្គ ឡឹង មឿង ឃឺ អ៊ែ ម៉ោញ កាឡូម៉ិត។ ១៣ សឹត ទឹល ប៉ាគ់ មឿង កេះ អន់ឌែ ហាវ ពឹង ហី អ្វៃ ពឹង កាណុង ពឹង ចាំងហីគ ឡាក់ ចារ អន់ឌែ អ្វៃ ណោះ។ កាំឡាំង សឹះ ណោះ ទី ពេត្រុះ យូហាន យ៉ាកុប អន់ត្រេ ភីលីប ថូម៉ះ បាថូលូមេ ម៉ាថាយ យ៉ាកុប គន វគ័ អាលផាយ ស៊ីម៉ូន ប៉ាណូស ក្រុំ ប៉ាត់តាវ៉ាត់ * លូ យូដះ គន វគ័ យ៉ាកុប។ ១៤ អន់ឌែ រែវ ពុត គួប សោប ខំ ម៉ន់ អើ ប‌៉្រ័ះ។ កា ទី មួត អង់កាន់ អន់ដា ទឹប ម៉ារី មើគ យីស៊ូ លូ អុះ យីស៊ូ ម៉ុត អន់ឌូ ដេល។

សារ ពូ រ៉ើស ម៉ាធៀស ប៉្រគ័ ង៉ារ ប៉ាតាង យូដះ

១៥ ដារ់ អន់តីគ ឃឺ អ៊ែ ទី កាំឡាំង ១២០ ដូវ អ្វៃ ប៉ាតុំ គួប សោប។ ពេត្រុះ អ្យូវ អន់តាវ ពឹង អន់តិគ័ ពូ លូ កាប ផា ១៦ «អឺ អុះ ម៉ី ! ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ ទី រ៉ះ កេះ ពឹង សាដាច់ ដាវីត កាប ឡឹង សារ យូដះ ឡាក់ ណាំផា ពូ ពឹះ រ៉ុប យីស៊ូ ពែ។ សារ អា កើត ពឹះ ត្រគ់ ឡាក់ កា ទី រ៉ះ កាណុង ផាប់ ប៉ានឹរ ប‌៉្រ័ះ តាទឹច កេះ។ ១៧ យូដះ ពែ អ៊ែ ប៉ាណូស អ្វៃ អន់ឌូ លូ ញឹន ១២ ដូវ លូ ទី ង៉ារ ប៉្រគ័ ឡាក់ កា ញឹន ដេល»។

១៨ (យូដះ ណោះ អ៊ែ ទី លៀន ញន ប៉្រគ័ សារ អូ ដាគ់ ណោះ ពែ អ៊ែ អ្យក់ លៀន ណោះ តាច់ តេះ ម៉ីរ ម៉ោញ ចារ កេះណោះ អ៊ែ ប៉ក់ គ្រួប តាគ្រួប តាលៀយ វ៉ាច់ ឡាច់ ប៉ាគ់ ឡីង ក្រៃល។ ១៩ កាំឡាំង បក់ អ្វៃ កាណុង មឿង ពូ អ្លុ ទិឌូ ទិឌៀន ណោះ ហង បះ ពូ អើ ចារ ណោះ កាប គុន ពូ ផា «អាកិលដាម៉ា» ព្រែ ផា «ម៉ីរ ផាម»។)

២០ ពេត្រុះ កាប ណាវ្គ ផា «ពឹង កាណុង ផាប់ អញ់ស៊ែ ប៉ានេ ប‌៉្រ័ះ ទី ច្រាគ់ រ៉ះ ផា៖

"អន់ ចារ អ៊ែ កេះ ឡាង៉ាន់ ឡាង៉ស

ជែ អន់ ទី បក់ ពឿ ឡាំ អ្វៃ ប៉ាគ់ ណោះ"†។

ម៉ោញ ណាវ្គ ផា៖

"ត្រគ់ រ៉ើស ម៉ោញ ដូវ ណាវ្គ ម៉ុត ប៉្រគ័ ង៉ារ តាង អ៊ែ"។‡

២១ ទឹល នីណោ័ះ ពិន ត្រគ់ រ៉ើស ប៉ាណូស ម៉ោញ ដូវ ឡឹង កាំឡាំង ពិន អា ឃឺ ប៉ាណូស បក់ ទី ចាក អន់ឌូ ឡឹង សាគ់ ប៉ាន់ដា យីស៊ូ ឡាក់ ពឹ តាំងឡា ពិន អ្វៃ អន់ឌូ ពែ ហង ២២ កាគ់ ឡឹង ដារ់ វគ័ យូហាន ប៉ាំងហុំ អ៊ែ ពែ ទឹល ដារ់ ប‌៉្រ័ះ ប៊កកាតយ័ ប៉ោក អ្យក់ ហាវ អ៊ែ ពឹង ប៉្លៃង។ ណោះ ត្រគ់ ទី ប៉ាណូស ម៉ោញ ដូវ ណាវ្គ ភឿ រ៉ះ ឡឹង សារ អ៊ែ រ៉ីស សឹត ណោះ អន់ឌូ លូ ញឹន»។ ២៣ ពូ អ្យក់ ពឹះ ប៉ាណូស ពៀរ ដូវ ម៉ោញ សិច យូស៊ែប ឡាក់ ពូ អើ ផា បាសាបះ លូ យូសាទុះ ម៉ោញ ដូវ ណាវ្គ សិច ម៉ាធៀស។ ២៤ កេះណោះ ពូ ម៉ន់ អើ ប‌៉្រ័ះ ប៊កកាតយ័ ផា «អឺ ប‌៉្រ័ះ ប៊កកាតយ័ អីស ហង អ្លុ អន់ហ្នាល់ ឡឹង ពុត ពៀក ប៉ាណូស ទិឌូ។ អន់ ញឹន អ្លុ ដេល មួត ពៀរ ដូវ អា បក់ ចំ អីស រ៉ើស អ្យក់ ២៥ អន់ ម៉ុត ប៉្រគ័ ង៉ារ ប៉ាតាង យូដះ ខង យូដះ អ្លាត ង៉ារ រ៉ះ ប៉ាតាង យីស៊ូ កេះ អ៊ែ តោ័ ឡាំ អ្វៃ ប៉ាគ់ ចារ ប៉ាទ្រូ § កេះ»។ ២៦ មួត សឹះ ណាំផា គួប អន់ អន់ឌែ ពៀរ ដូវ រ៉ុប កាប៉ាច់ ផាឌី ត្រគ់ ពឹង ម៉ាធៀស។ កេះណោះ ម៉ាធៀស កា ម៉ុត ប៉្រគ័ ង៉ារ អន់ឌូ លូ មួត រ៉ះ ប៉ាតាង យីស៊ូ ១១ ដូវ ណោះ ហង។

២

សារ ប៉ាង៉ាត័ ប៉ាលឹង ប‌៉្រ័ះ ជឹរ

១ ប៊ុន ដារ់ ទី ៥០ កាំឡាំង សឹះ ទិឌូ ពឹះ តុំ គួប សោប ចារ ដឹង ម៉ោញ។ ២ ផះ ណោះ ផាឌី កាតាំង យឹង កាគឹក ជឹរ ឡឹង ប៉្លៃង ឡាក់ កា យឹង ខ្យាល តីស ប៉ឹ ម៉ុត ពឹង ហី ចារ អន់ឌែ អ្វៃ។ ៣ មួត សឹះ ប៉ប័ ឡាក់ កា អំប៉្យិត អុញ រ៉ាហឺញៗ អៀង ឡិ ពឹង អន់ឌែ ដូវ ម៉ោញ ៗ។ ៤ អន់ឌែ ទិឌូ ទី ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ ម៉ុត ប៉ាណាំ ពុត ពៀក អន់ឌែ គ្រឹប ដូវ។ ផាឌី អន់ឌែ អ្លុ កាប សុនសាត អន់ទៀគៗ ពួយ ប៉ាង៉ាត័ ប៉ាលឹង ប‌៉្រ័ះ អន់ កា អន់ឌែ ណោះ ហង។

៥ ផះ ណោះ ទី សុនសាត អ៊ីស្រាអ៊ែល ឡាក់ អ្យិល កូត័ កា ប‌៉្រ័ះ ប៊កកាតយ័ ពឹះ ឡឹង ប៉ាថេត អន់ទៀគៗ កា អ្វៃ ពឹង មឿង យេរូសាឡឹម ណោះ ដេល។ ៦-៧ ផះ ពូ កាតាំង ប៉ានឹរ ណោះ ទី កាំឡាំង អៀង ដូវ សាតាក់ ឡាំ ហៃ ផះ ណោះ អន់ឌែ ប៉ប័ មួត សឹះ អ្លុ កាប សុនសាត អន់ឌែ អន់ឌែ ទិឌូ កា ញម ខាក់។ ណោះ ហង អន់ឌែ កាប ផា «មួត អា ស៊ុត កា កាំឡាំង ពឹះ ឡឹង ខេត កាលីឡេ ៨ ញ៉ា ត្រគ់ អន់ឌែ អ្លុ កាប គុន ពិន ទិឌូ ទិឌៀន នីអៀ ? ៩ ឃឺ ពិន អា កាំឡាំង ប៉ាថេត ផាថុះ ប៉ាថេត មេឌី ប៉ាថេត អេឡាំ លូ មួត អ្វៃ ហះ តាវ៉ាង័ តាំងលេ ពៀរ លូ ខេត យូដា ខេត កាប៉ាដូគៀ ខេត ប៉ុនតុះ ខេត អាស៊ី ១០ ខេត ព្រីគៀ ខេត ប៉ាមភីលៀ ប៉ាថេត អ៊ីស៊ីប លូ មួត អ្វៃ ក្យាម័ មឿង គីរែន កាណុង ប៉ាថេត លីប៊ី លូ ទិ កាំឡាំង ឡាក់ ពឹះ ឡឹង មឿង រ៉ូម ១១ ទឹប សុនសាត អ៊ីស្រាអ៊ែល ទឹប មួត បក់ ម៉ុត សង់ខុំ អ៊ីស្រាអ៊ែល លូ កាំឡាំង ពឹះ ឡឹង តាក្វាល់ គ្រែត លូ ប៉ាថេត អារ៉ាប់ ពិន កាតាំង ពូ កាប រ៉ះ ឡឹង សារ កេង ខាក់ ឡាក់ ប‌៉្រ័ះ ប៊កកាតយ័ ទី ប៉្រគ័ កាប សុនសាត ពិន»។ ១២ កាំឡាំង ទិណោ័ះ ពូ ញម កេង ខាក់ ពូ កា អំប៉ញ់ គួប សោប ផា «នីចម័ សារ អា ចឹង ទី សារ ញ៉ា កើត ពឹះ ទិះ ?» ១៣ ហះកា ទី កាំឡាំង បក់ អន់ដា កាប ប៉ាំងហ្រល់ ផា «មួត អា ប៉ាញឹល អៃត ឡា ណោះ ឡា !»។

សារ ពេត្រុះ រ៉ះ សារ យីស៊ូ កា កាំឡាំង អៀង

១៤ ពេត្រុះ អ្យូវ អន់តាវ អន់ឌូ លូ កាំឡាំង សឹះ ១១ ដូវ កេះណោះ កាប ម៉ៃៗ លូ កាំឡាំង អៀង ផា «អឺ អុះ ម៉ី អ៊ីស្រាអ៊ែល លូ កាំឡាំង អុះ ម៉ី ឡាក់ អ្វៃ ពឹង មឿង យេរូសាឡឹម ទិឌូ ប៉រ់ អុះ ម៉ី សាំយ៉ាំង សារ អាញ់ ចឹង រ៉ះ អន់ កាខាក់។ ១៥ មួត អា អូ ត្រគ់ ប៉ាញឹល អៃត ឡាក់ កា បក់ អន់ដា ផា ណោះ អុះ ខង អា អញ់ចាប័ មង អញ់សឹន កាំលឺ ដោច ! ១៦ ហះកា សារ អា កើត ពឹះ ត្រគ់ ពួយ ប៉ានឹរ រ៉ាគឹយ ប‌៉្រ័ះ សិច យូអ៊ែល រ៉ះ ពែ ហង ផា៖

១៧ "ប‌៉្រ័ះ ប៊កកាតយ័ រ៉ះ ផា

'ដារ់ អង់កក់ តេះ ចឹង ឡុច ទៀ

អាញ់ ចឹង កោ័ះ ប៉ាង៉ាត័ ប៉ាលឹង អាញ់ ជឹរ ពឹង ប៉ាណូស ទិឌូ ទិឌៀន។

គន កាម៉ាក័ គន អង់កាន់ អន់ដីស ចឹង រ៉ះ ប៉ានឹរ អាញ់

មួត តាតាម័ រ៉ូះ ចឹង ប៉ប័ សារ អាញ់ តាំបាង

លូ មួត តាំងកង់ ក្រាគ់ ចឹង អំប៉ោ ប៉ប័ និះទៅ ដេល។

១៨ ផះ ណោះ អាញ់ ចឹង កោ័ះ ប៉ាង៉ាត័ ប៉ាលឹង អាញ់ ជឹរ ពឹង កាំឡាំង ទុច អាញ់

ទឹប កាម៉ាក័ ទឹប អង់កាន់

កេះណោះ អន់ឌែ ចឹង រ៉ះ ប៉ានឹរ អាញ់។

១៩ អាញ់ ចឹង ប៉្រគ័ សារ កេង ខាក់ ទឹប ពឹង ប៉្លៃង ទឹប ពឹង អង់កក់ តេះ

ឃឺ ចឹង ទី ផាម ទី អុញ លូ អ្យី តាទុក តាទុយ'។

២០ ដារ់ ចឹង កើត ម៉ាម៉ាំង ខៃ ចឹង កេះ កាហ្រី ឡាក់ កា ផាម

អន់ទ្រួល ដារ់ សាំខាន់ ណោះ ចឹង ទឹល

ឃឺ ដារ់ ប‌៉្រ័ះ ចឹង តាត់ស៊ិន សារ ប៉ាណូស។

២១ បក់ ចំ អើ ណាំង ប‌៉្រ័ះ

បក់ ណោះ ប‌៉្រ័ះ ចឹង តង័ អ៊ែ ពឹង ដារ់ ណោះ"។*

២២ «អឺ អុះ ម៉ី អ៊ីស្រាអ៊ែល ទិឌូ ប៉រ់ សាំយ៉ាំង អាញ់ ចឹង រ៉ះ កា អន់ដីស។ យីស៊ូ ឡឹង តេះ ណាសារែត ឃឺ ប៉ាណូស ប‌៉្រ័ះ ប៊កកាតយ័ រ៉ើស អ្យក់ ប‌៉្រ័ះ ប៉្រគ័ អន់ អ៊ែ អ្លុ ប៉្រគ័ សារ អំរ៉ាញ អឺញ កេង ខាក់ ភឿ តាំបាង ផា ប‌៉្រ័ះ រ៉ើស អ៊ែ តាទឹច ឡាក់ កា អន់ដីស អ្លុ កេះ ខង សារ អំរ៉ាញ ណោះ ប៉្រគ័ ហះ ម៉ាត់ អន់ដីស ទិឌូ ដេល។ ២៣ យីស៊ូ អា អន់ដីស រ៉ុប អ៊ែ ជឹន អន់ ប៉ាគ់ មួត ប៉្រគ័ យច ចាបាប់ ប‌៉្រ័ះ ប៉ាន់តោ័ អ៊ែ ពឹង អ៊្លង គឹង ។ សារ អា កើត ពឹះ ត្រគ់ ឡាក់ កា ប‌៉្រ័ះ ទី ឃឹត អន់ទ្រួល ណោះ ហង។ ២៤ កេះណោះ ប‌៉្រ័ះ ប៊កកាតយ័ តាគ់ អង់រ៉ីស សឹត អ៊ែ ណាវ្គ។ ប‌៉្រ័ះ ឡើយ អ៊ែ ឡឹង សារ តោ័ ខង សារ តោ័ រ៉ុប កាតត់ អ៊ែ អូ អ្លុ ទី អុះ។ ២៥ សើគ ពែ សាដាច់ ដាវីត ទី រ៉ះ ឡឹង សារ យីស៊ូ អា ផា៖

"អាញ់ ប៉ប័ ប‌៉្រ័ះ ប៊កកាតយ័ អ្វៃ គែង ម៉ាត់ អាញ់ លើយ

អ៊ែ អ្វៃ គែង សាម៉ា ប៉ងកាន់ អាញ់ អូ អន់ អាញ់ រ៉ារ៉ៃត អ្យូគ អុះ។

២៦ ខ អា ហង ប៉្រគ័ អន់ ពុត អាញ់ ហោក រ៉គ់

ពឹរ អាញ់ កា អ្លុ កាប រ៉គ់ សើម ខាក់

យ‌៉័ះ ឡាកោ ប៉ាំងឡៃ អាញ់ កា ចឹង រ៉ាឡូវ លូ អ្វៃ ម៉ឹង លើយ ដេល។

២៧ ខង អីស អូ ចាក អ្លាត អាញ់ ពឹង ស្រុក ប៉ាទ្រូ អុះ

អីស កា អូ អន់ ប៉ាទ្រូ អាញ់ ឡាក់ ប៉ាណូស ដាគ់ ម៉ះ អីស អោម ហ្លច់ ដេល។

២៨ អីស តាំបាង ទ្រង កា អាញ់ ចឹង ចាក ភឿ ទី អាញុ អ្វៃ រ៉ីស។

អាញ់ ចឹង សាណុក កេង ហង

ខង អីស អ្វៃ លូ អាញ់"។†

២៩ អឺ អុះ ម៉ី អាញ់ ប៉រ់ រ៉ះ កា អន់ដីស ឡឹង សារ សាដាច់ ដាវីត ឡាក់ វគ័ ពិន ណោះ អ៊ែ តោ័ តាទឹច កេះ ពូ កា តប់ អ៊ែ កេះ ដេល។ កាប៉ាច់ រ៉ូង័ ចារ ពូ តប់ អ៊ែ ណោះ កា អ្វៃ ទឹល កិញអៀ ក្យាម័ ពិន ដេល។ ៣០ សាដាច់ ដាវីត អ៊ែ រ៉ាគឹយ ប‌៉្រ័ះ ដេល លូ ប‌៉្រ័ះ ប៊កកាតយ័ កា ទី សាញ៉ា ផា ចឹង ទី ប៉ាណូស ឡាច់ ឡឹង ផូង័ វ៉ាច់ អ៊ែ ម៉ោញ ដូវ ចឹង ហាវ ប៉្រគ័ សាដាច់ ពឹង ចារ អ៊ែ ៣១ ទឹល នីណោ័ះ សាដាច់ ដាវីត អ្លុ អន់តគ់ អន់ទ្រួល លូ រ៉ះ ផា ប៉ាណូស បក់ ប‌៉្រ័ះ រ៉ើស អន់ ប៉្រគ័ សាដាច់ ណោះ ចឹង រ៉ីស សឹត ណាវ្គ ឃឺ ប‌៉្រ័ះ ប៊កកាតយ័ អូ អ្លាត អន់ ប៉ាណូស បក់ អ៊ែ រ៉ើស ណោះ អ្វៃ ពឹង ស្រុក ប៉ាទ្រូ អុះ លូ អូ អ្លាត អន់ ប៉ាទ្រូ អ៊ែ អោម ហ្លច់ ដេល។ ៣២ យីស៊ូ អា ប‌៉្រ័ះ ប៊កកាតយ័ តាគ់ អង់រ៉ីស សឹត អ៊ែ ណាវ្គ កេះ ញឹន អា ហង ឡាក់ ប៉ប័ ម៉ាត់ ញឹន ទៅ។ ៣៣ យីស៊ូ អា ប‌៉្រ័ះ ប៊កកាតយ័ ប៉ោក ហាវ អន់ អ្វៃ ប៉ាគ់ ចារ អំរ៉ាញ អឺញ គែង សាម៉ា អ៊ែ។ យីស៊ូ ទី ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ ឡឹង ពឹ អ៊ែ ពួយ សារ សាញ៉ា។ អ៊ែ កា កោ័ះ ប៉ាង៉ាត័ ប៉ាលឹង ប‌៉្រ័ះ អា ពឹង ញឹន ឡាក់ អន់ដីស ប៉ប័ លូ កាតាំង អា ហង។ ៣៤ សាដាច់ ដាវីត តាំងឡា អូ ហាវ ពឹង ប៉្លៃង អុះ ហះកា អ៊ែ កាប ផា៖

"ប‌៉្រ័ះ ប៊កកាតយ័ កាប លូ ពឹ តាំងឡា អាញ់ ផា

'ហគ់ អ្វៃ ពឹង ចារ អំរ៉ាញ គែង សាម៉ា អាញ់

៣៥ ក្យាគ់ អាញ់ ចឹង ពីត តាម៉ឺរ អីស អន់ អ្វៃ អន់តេ័ះ តាំប៉ាង ជុង អីស' "។‡

៣៦ «ទឹល នីណោ័ះ អ្យគ័ អន់ សុនសាត អ៊ីស្រាអ៊ែល ទិឌូ អ្លុ ឡាក់ កាខាក់ ផា យីស៊ូ ឡាក់ អន់ដីស ប៉ង់ ប៉ាន់តោ័ ពែ កិញអៀ អា ប‌៉្រ័ះ ប៊កកាតយ័ អន់ អ៊ែ ប៉្រគ័ សាដាច់ § លូ ប៉្រគ័ ពឹ តាំងឡា ពិន កេះ»។

៣៧ កាំឡាំង កាតាំង សារ ណោះ នីណោ័ះ ពូ អុក ពុត ខាក់ វ៉ិង អំប៉ញ់ ពេត្រុះ លូ មួត អន់ទៀគ បក់ រ៉ះ ប៉ាតាង យីស៊ូ ផា «អឺ អុះ ម៉ី ញឹន ចឹង ត្រគ់ ប៉្រគ័ នីចម័ ?» ៣៨ ពេត្រុះ រ៉ះ កា ពូ ផា «ហគ់ អុះ ម៉ី ប៉ិនពែង ពុត ពៀក ពិ កេះណោះ អន់ ញឹន ប៉ាំងហុំ អន់ដីស ទិឌូ អន់ កេះ ប៉ាសុន យីស៊ូ ម៉ាគ់ ប‌៉្រ័ះ ប៊កកាតយ័ អូ អ្យក់ យ៉ូ សារ យច។ កេះណោះ ប‌៉្រ័ះ ប៊កកាតយ័ ចឹង អន់ ប៉ាង៉ាត័ ប៉ាលឹង អ៊ែ ឡាក់ ដាគ់ កាខាក់ កា អន់ដីស ៣៩ ខង ប‌៉្រ័ះ ប៊កកាតយ័ សាញ៉ា ផា ចឹង អន់ ប៉ាង៉ាត័ ប៉ាលឹង អ៊ែ កា អន់ដីស លូ គន សោ អន់ដីស លូ ពូ អន់ទៀគៗ អ្វៃ ប៉ាគ់ ចាំងហាយ្គ ឡាក់ ប‌៉្រ័ះ អើ ពឹះ ប៉ាគ់ អ៊ែ ទិឌូ ដេល»។ ៤០ ពេត្រុះ កាប ឡោម អន់តគ់ រ៉ះ កា ពូ ប៉ាឡាក់ៗ ផា «ហគ់ សឿ យីស៊ូ ភឿ អន់ រ៉ាវ៉ាច់ ឡឹង រ៉ាំងហាវ ប៉ាណូស អូ ដាគ់ អា»។ ៤១ ទិ កាំឡាំង ឡាក់ សឿ ប៉ានឹរ អ៊ែ រ៉ះ ណោះ មួត សឹះ ប៉ាំងហុំ អន់ឌែ តាទឹច។ ដារ់ ណោះ ទី កាំឡាំង ម៉ុត សឿ អន់ឌូ លូ មួត សឹះ ចំលួន ៣០០០ ដូវ។

៤២ កាំឡាំង ពូ ទិណោ័ះ ខំ សាំយ៉ាំង មួត រ៉ះ ប៉ាតាង យីស៊ូ លូ សារ អន់ឌែ ប៉ាំងហៀន លូ អ្វៃ ប៉្រគ័ អុះ ប៉្រគ័ ម៉ី អន់ឌូ លូ ម៉ុត សា ណុំ ប៉ាំង អន់ឌូ លូ ម៉ន់ អើ ប‌៉្រ័ះ កាខាក់ ដេល។ ៤៣ កាំឡាំង ទិឌូ ទិឌៀន ពូ ប៉ប័ សារ អំរ៉ាញ អឺញ អៀង ឡាច់ ឡឹង មួត រ៉ះ ប៉ាតាង យីស៊ូ ពូ កា អ្យូគ ហង។ ៤៤ ទិ កាំឡាំង បក់ សឿ យីស៊ូ អន់ឌែ រែវ ពុត ពៀក គួប សោប ហង ទឹប អ្យក់ រ៉ាស អំប៉ាស ពឿ រ៉ាស អំប៉ាស អ៊ែ តាម៉ុត រួម អន់ឌូ។ ៤៥ អន់ឌែ ប្រូ តេះ តាម រ៉ាស អំប៉ាស ម៉ះ អន់ឌែ កេះណោះ អ្យក់ លៀន ជែក គួប សោប ពួយ សារ តងកាន ម៉ះ អន់ឌែ ម៉ោញ ដូវ ៗ។ ៤៦ រ៉ប់ ដារ់ អន់ឌែ ប៉ាណាំ គួប ម៉ុត ពឹង ចារ រ៉ោង រ៉ាម៉ះ ប‌៉្រ័ះ។ អន់ឌែ ម៉ុត សា ណុំ ប៉ាំង អន់ឌូ រ៉ប់ ហី លូ ជែក សាណា សា អន់ កា គួប សោប រ៉គ់ សើម ខាក់។ ៤៧ អន់ឌែ ប៉ាណាំ គួប ប៉ានេ ប‌៉្រ័ះ ប៊កកាតយ័។ កាំឡាំង ប៉ាសុន ទិឌូ ត្រគ់ ពុត ខាក់ កា អន់ឌែ ណោះ។ រ៉ប់ ដារ់ ប‌៉្រ័ះ ប៊កកាតយ័ រ៉ើស អ្យក់ ពូ ធែម ណាវ្គ ម៉ុត កាណុង កាំឡាំង មួត ប‌៉្រ័ះ តង័ ណោះ។

៣

សារ ពេត្រុះ លូ យូហាន តាគ់ អន់ដាគ់ ប៉ាណូស កាជក

១ មង ប៉ៃង កាង៉ាច ឡាក់ ពូ ឃើយ ប៉ាតុំ គួប ម៉ន់ អើ ប‌៉្រ័ះ ពេត្រុះ លូ យូហាន ចាក ឡាំ ប៉ាគ់ រ៉ោង រ៉ាម៉ះ ប‌៉្រ័ះ ភឿ ម៉ន់ ដេល។ ២ ផះ ណោះ ពូ តូង័ អ្យក់ ពឹះ កាម៉ាក័ ម៉ោញ ដូវ អ៊ែ កាជក ជុង ឡឹង កើត រ៉ប់ ដារ់ ពូ ឡើះ អ្លាត អ៊ែ ហះ អំប៉ារ រ៉ាំប៊ង ទ្រង ពូ ម៉ុត ពឹង ចារ រ៉ោង រ៉ាម៉ះ ឡាក់ ពូ អើ ផា «អំប៉ារ ឡាយ៉ាម័»។ ពូ អន់ អ៊ែ អ្វៃ ហះ ណោះ ម៉ាគ់ អ៊ែ ទី ប៉រ់ លៀន ឡឹង កាំឡាំង ឡាក់ ចាក ម៉ុត ពឹង ចារ រ៉ោង រ៉ាម៉ះ ណោះ។ ៣ ផះ អ៊ែ ប៉ប័ ពេត្រុះ លូ យូហាន ចាក ម៉ុត កាណុង ចារ រ៉ោង រ៉ាម៉ះ អ៊ែ កា ប៉រ់ លៀន ឡឹង អន់ឌែ។ ៤ ពេត្រុះ លូ យូហាន ប៉ាញ់ចាក័ ហៃ អ៊ែ កេះណោះ ពេត្រុះ កាប ផា «អីស ហៃៗ ប៉ាគ់ ញឹន អា»។ ៥ អ៊ែ កា ហៃ អន់ឌែ សាម៉គ័ ផា អន់ឌែ ចឹង អន់ កាណាគ័ ញ៉ា កា អ៊ែ។ ៦ ពេត្រុះ រ៉ះ កា អ៊ែ ផា «អាញ់ អូ ទី ប៉្រាក់ អូ ទី ម៉ាស អុះ ហះកា កាណាគ័ ញ៉ា អាញ់ ទី អាញ់ ចឹង អន់ កា អីស។ ញន អំរ៉ាញ អឺញ យីស៊ូ គ្រិះ ឡឹង តេះ ណាសារែត ហគ់ អីស អ្យូវ ចាក ពិ»។ ៧ អ៊ែ កា ទុង តី កាម៉ាក័ កាជក ណោះ អន់ អ៊ែ អ្យូវ អន់តាវ។ ផាឌី ជុង លូ កាន់តីង អ៊ែ កា ដាគ់ កាង័ ឡូត។ ៨ អ៊ែ កា សាឡូះ អ្យូវ អន់តាវ ប៉្រោហ ចាក ឡូត។ កេះណោះ អ៊ែ ចាក ម៉ុត កាណុង ចារ រ៉ោង រ៉ាម៉ះ អន់ឌូ លូ ពេត្រុះ លូ យូហាន ដេល។ អ៊ែ ចាក អន់ដើរ ប៉្លង់ អន់ដើរ លូ កាប ប៉ានេ ប‌៉្រ័ះ ប៊កកាតយ័ អន់ដើរ ដេល។ ៩ កាំឡាំង ប៉ាសុន ទិឌូ ប៉ប័ អ៊ែ ចាក លូ កាតាំង អ៊ែ កាប ប៉ានេ ប‌៉្រ័ះ ប៊កកាតយ័។ ១០ ពូ អន់ហ្នាល់ អ៊ែ ឡាក់ ប៉ាណូស ឃើយ អង់អ្វៃ ប៉រ់ លៀន ឡឹង ពូ ហះ អំប៉ារ ឡាយ៉ាម័ ទ្រង ពូ ម៉ុត ពឹង ចារ រ៉ោង រ៉ាម៉ះ ណោះ ហង ពូ ញម ខាក់ ឡឹង សារ ឡាក់ កើត ពឹះ ទឹល អ៊ែ ណោះ។

សារ ពេត្រុះ រ៉ះ សារ យីស៊ូ ពឹង ចារ រ៉ោង រ៉ាម៉ះ

១១ កាម៉ាក័ ណោះ អ្វៃ អ៊្រែតៗ អន់ឌូ លូ ពេត្រុះ លូ យូហាន លើយ។ កាំឡាំង ទិឌូ ញម ខាក់ ណោះ ពូ សាតាក់ ឡាំ អ្វៃ ជុំ ពេត្រុះ លូ យូហាន ហះ ចារ អញ់ជុង ប៉ាន់ទយ ឡាក់ ពូ អើ ផា «ចារ សាឡូម៉ូន»។ ១២ ពេត្រុះ ប៉ប័ នីណោ័ះ អ៊ែ កាប លូ ពូ ផា «អឺ អុះ ម៉ី អ៊ីស្រាអ៊ែល ញ៉ា ត្រគ់ អន់ដីស ញម ខាក់ កា សារ អា ? ញ៉ា ត្រគ់ អន់ដីស ស៊ូ អ្វៃ ប៉ាញ់ចាក័ ហៃ ញឹន នីអៀ ? អន់ដីស ឃឹត ផា ញឹន អ្លុ តាគ់ អន់ដាគ់ កាម៉ាក័ អា ញន អំរ៉ាញ ញឹន តាំងឡា ប ? លើ ញន ញឹន ប៉ាណូស ដាគ់ កាខាក់ ប ? ១៣ ប‌៉្រ័ះ វគ័ អាប៉្រាហាំ វគ័ អ៊ីសាក់ លូ វគ័ យ៉ាកុប ឃឺ ប‌៉្រ័ះ ម៉ះ វគ័ យ៉ាគ់ ពិន ឡឹង ម៉ោហ ពែ អ៊ែ តាំប៉ោក ហាវ យីស៊ូ ឡាក់ ប៉្រគ័ ង៉ារ កា អ៊ែ។ អន់ដីស រ៉ុប យីស៊ូ អន់ ពូ ប៉្រគ័ បាប លូ អន់ដីស អូ ប៉ិច អូ ចៃ កា អ៊ែ ហះ ម៉ាត់ វគ័ ពីឡាត ផះ អ៊ែ ប៉ិច ឡើយ យីស៊ូ ពែ។ ១៤ អន់ដីស អូ ប៉ិច អូ ចៃ កា បក់ ដាគ់ ឡឹង ពូ កា បក់ ត្រង់ ឡឹង ពូ អំប៉ាំង ឡឹង ណោះ អន់ដីស ប៉្រើ ពូ តោះ ឡើយ ប៉ាណូស ឡាក់ ប៉ាន់តោ័ ពូ ប៉ាតាង អ៊ែ។ ១៥ អន់ដីស ប៉ាន់តោ័ តាំងឡា អាញុ រ៉ីស ហះកា ប‌៉្រ័ះ ប៊កកាតយ័ ទី តាគ់ អង់រ៉ីស សឹត អ៊ែ កេះ ញឹន អា ហង ប៉ប័ សារ អា ម៉ាត់ ញឹន តាំងឡា។ ១៦ ញន កា ញឹន ម៉ឹង យីស៊ូ អ៊ែ កា តាគ់ អន់ដាគ់ ប៉ាណូស អា ឡាក់ អន់ដីស ប៉ប័ លូ អន់ហ្នាល់ កេះ។ អ៊ែ ដាគ់ ប៉្រាល់ តាទឹច កេះ ឡាក់ អន់ដីស ប៉ប័ អា ហង ញន កា សឿ យីស៊ូ ណោះ ហង។

១៧ «អឺ អុះ ម៉ី អាញ់ អ្លុ អន់តគ់ ផា អន់ដីស លូ មួត ណាំផា អន់ដីស ប៉្រគ័ កា យីស៊ូ នីណោ័ះ ញន កា អន់ដីស អូ ហ្លង់ ដេល។ ១៨ ហះកា ប‌៉្រ័ះ ប៊កកាតយ័ ប៉្រគ័ អន់ សារ ទិ អា កើត ពឹះ ត្រគ់ ឡាក់ កា អ៊ែ រ៉ះ ពឹង មួត រ៉ាគឹយ ម៉ះ អ៊ែ ទិឌូ ឡឹង អន់ទ្រួល ពែ កេះ ផា ប៉ាណូស បក់ ប‌៉្រ័ះ រ៉ើស អន់ ប៉្រគ័ សាដាច់ ត្រគ់ ថុក ប៉ាណាប ហិ។ ១៩ ទឹល នីណោ័ះ ហគ់ អុះ ម៉ី ប៉ិនពែង ពុត ពៀក កេះណោះ វ៉ីល សឿ ប‌៉្រ័ះ ប៊កកាតយ័ ណាវ្គ ពិ ម៉ាគ់ អ៊ែ អ៊្យូត ឡាច់ សារ យច ម៉ះ អន់ដីស។ ២០ អ៊ែ កា ចឹង អន់ ពុត ពៀក អន់ដីស រ៉ាឡូវ លូ ចឹង ប៉្រើ យីស៊ូ ជឹរ ណាវ្គ ប៉្រគ័ សាដាច់ អន់ដីស ឡាក់ អ៊ែ ទ្រៀម ឡឹង អន់ទ្រួល ពែ ហង។ ២១ ហះកា កិញអៀ អា យីស៊ូ អ្វៃ ពឹង ប៉្លៃង ក្យាគ់ ប‌៉្រ័ះ ប៊កកាតយ័ ចឹង ប៉្រគ័ អន់ គ្រឹប កាណាគ័ អន់ ដាគ់ សឹត តៃល ទៅ ណាវ្គ ឡាក់ កា អ៊ែ រ៉ះ ឡឹង សើគ ពែ កេះ ពឹង រ៉ាគឹយ អ៊ែ ឡាក់ ដាគ់ ត្រង់។ ២២ វគ័ ម៉ូសេ រ៉ះ ផា "ប‌៉្រ័ះ ប៊កកាតយ័ ឡាក់ ប‌៉្រ័ះ អន់ដីស ចឹង រ៉ើស ម៉ោញ ដូវ ឡឹង កាំឡាំង អន់ដីស អន់ ប៉្រគ័ រ៉ាគឹយ អ៊ែ ឡាក់ កា អាញ់ អា ដេល។ អន់ដីស ទិឌូ ត្រគ់ សាំយ៉ាំង អន់ កាខាក់ គ្រឹប សារ ឡាក់ កា អ៊ែ ចឹង រ៉ះ។ ២៣ កាប៉ាច់ កាំឡាំង បក់ ចំ អូ ចៃ សាំយ៉ាំង អ៊ែ បក់ ណោះ ចឹង ត្រគ់ តោ័ អ្លាត ប៉ាសុន ប‌៉្រ័ះ ឡូត"។* ២៤ គ្រឹប រ៉ាគឹយ ប‌៉្រ័ះ ឡាក់ ទី រ៉ះ ប៉ានឹរ ប‌៉្រ័ះ កាគ់ ឡឹង វគ័ សាំយូអ៊ែល ទឹល មួត អន់តីគ ឃឺ អន់ឌែ ទិឌូ រ៉ះ ឡឹង សារ ឡាក់ កើត ពឹះ ម៉ាំង ដារ់ អា ដេល។ ២៥ អន់ដីស អា ហង ឡាក់ គន សោ មួត រ៉ាគឹយ ប‌៉្រ័ះ។ សារ ប‌៉្រ័ះ សាញ៉ា រែវ ពុត លូ វគ័ យ៉ាគ់ អន់ដីស សើគ ពែ ឃឺ សាំរ៉ាប់ កា អន់ដីស ដេល ឡាក់ អ៊ែ កាប លូ វគ័ អាប៉្រាហាំ ផា "គ្រឹប ផូង័ អ្វៃ ពឹង អង់កក់ តេះ អា ចឹង ទី សារ ដាគ់ ញន គន សោ អីស"†។ ២៦ ប‌៉្រ័ះ ប៊កកាតយ័ រ៉ើស យីស៊ូ ឡាក់ ប៉្រគ័ ង៉ារ កា អ៊ែ ប៉្រើ អ៊ែ ឡាំ ណាំង អន់ដីស អន់ទ្រួល ឡឹង ពូ ភឿ អន់ សារ ដាគ់ កា អន់ដីស ទិឌូ ឃឺ ប៉្រគ័ អន់ អន់ដីស ចាក ឡាច់ ឡឹង សារ អូ ដាគ់»។

៤

សារ ពូ តាត់ស៊ិន សារ កា ពេត្រុះ លូ យូហាន

១ ផះ ពេត្រុះ លូ យូហាន អ្វៃ រ៉ះ កា កាំឡាំង ណោះ ទី មួត ក្រាគ់ រ៉ាម៉ះ ប‌៉្រ័ះ លូ ម៉ៃគ តាហាន ញ៉ាម រ៉ោង រ៉ាម៉ះ លូ មួត សាឌូស៊ី ពឹះ ទឹល។ ២ ពូ អឺក កា ពេត្រុះ លូ យូហាន ប៉ាំងហៀន មួត ប៉ាសុន ផា ប៉ាណូស តោ័ ចឹង រ៉ីស សឹត ញន កា យីស៊ូ រ៉ីស សឹត កេះ។ ៣ ណោះ ហង បះ ពូ រ៉ុប ពេត្រុះ លូ យូហាន ចៃគ ខុក ទឹល កាំលឺ ដារ់ តាយ៉ាង័ ខង ដារ់ ណោះ អ៊ែ ក្យាម័ ម៉ាំង កេះ។ ៤ ហះកា កាំឡាំង បក់ កាតាំង អន់ឌែ ប៉ាំងហៀន ណោះ អៀង ដូវ ម៉ុត សឿ ណោះ ហង បះ ចំលួន កាំឡាំង សឿ ធែម ហ៊ែង អៀង ទឹល ៥០០០ ដូវ កាគ់ ដឹង កាម៉ាក័។

៥ ប៉ាគ់ ដារ់ តាយ៉ាង័ មួត ម៉ៃគ ណាំផា មួត ក្រាគ់ តាំងកង់ លូ មួត ណៃឃូ ប៉ាំងហៀន ចាបាប់ ពឹះ ប៉ាតុំ លួម គួប សោប ពឹង មឿង យេរូសាឡឹម។ ៦ កាណុង កាំឡាំង ពូ ណោះ ទី ឡាក់ កា វគ័ អាណះ ឡាក់ ម៉ៃគ ក្រាគ់ រ៉ាម៉ះ ប‌៉្រ័ះ វគ័ កៃផា យូហាន* អាលេកសានត្រុះ លូ ខាប់ខួ ម៉ៃគ ក្រាគ់ រ៉ាម៉ះ ប‌៉្រ័ះ ទិណោ័ះ។ ៧ ពូ កា អ្យក់ ពេត្រុះ លូ យូហាន អន់ អន់ឌែ អន់តាវ ហះ ម៉ាត់ ចារ ពូ លួម កេះណោះ អំប៉ញ់ ផា «អន់ដីស ប៉្រគ័ ង៉ារ ទិ អា អេង អំរ៉ាញ ញ៉ា ? ពឿ ប៉្រើ អន់ដីស ប៉្រគ័ ង៉ារ អា ?» ៨ ផះ ណោះ ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ ម៉ុត ប៉ាណាំ ពុត ពៀក ពេត្រុះ ណោះ ហង បះ អ៊ែ កាប លូ ពូ ផា «អឺ អុះ ម៉ី ឡាក់ ណាំផា កាំឡាំង លូ ឡាក់ ប៉ាំងហៀន ពូ ៩ ដារ់ អា អន់ដីស អំប៉ញ់ ញឹន ឡឹង សារ ដាគ់ ឡាក់ ញឹន តាគ់ អន់ដាគ់ ប៉ាណូស កាជក អា។ ១០ ប៉រ់ អន់ដីស លូ ប៉ាសុន អ៊ីស្រាអ៊ែល ទិឌូ អន់ អ្លុ អន់តគ់ ផា កាម៉ាក័ អ្វៃ ហះ ម៉ាត់ អន់ដីស អា អ៊ែ ដាគ់ ប៉្រាល់ កេះ ញន អំរ៉ាញ អឺញ យីស៊ូ ឡឹង តេះ ណាសារែត បក់ អន់ដីស ប៉ង់ ប៉ាន់តោ័ ពឹង អ៊្លង គឹង ពែ ហង ហះកា ប‌៉្រ័ះ ប៊កកាតយ័ តាគ់ អង់រ៉ីស សឹត អ៊ែ កេះ។ ១១ អ៊ែ ណោះ ហង ឡាក់ កា ពូ ច្រាគ់ រ៉ះ ផា "អំហ្មោ អន់ដីស ឡាក់ កា រ៉ាគឹយ ប៉្រគ័ ហី ហឹរ អ្លាត កិញអៀ អ៊ែ កេះ អំហ្មោ សាំខាន់ ឡឹង ពូ"។† ១២ កាយ ឡឹង យីស៊ូ អូ ទី បក់ ពឿ អ្លុ តង័ ប៉ាណូស អន់ រ៉ាវ៉ាច់ ឡឹង សារ តោ័ អុះ ខង អន់តេ័ះ ប៉្លៃង ប‌៉្រ័ះ ប៊កកាតយ័ អូ ទី អន់ ប៉ាណូស ពឿ ណាវ្គ តាង ឡឹង យីស៊ូ ជឹរ តង័ ពិន អន់ រ៉ាវ៉ាច់ អុះ»។

១៣ ផះ ពូ ប៉ប័ ពេត្រុះ លូ យូហាន ទី ពុត ខឹន កាប នីណោ័ះ ពូ ញម ខាក់ ខង ពូ អ្លុ អន់តគ់ ផា អន់ឌែ ណោះ ប៉ាសុន ដោច អូ ទី ហៀន ហាំ អុះ ពូ កា អ្លុ ដេល ផា អន់ឌែ ណោះ ឃើយ ចាក ពួយ យីស៊ូ។ ១៤ ហះកា ពូ អូ ទី ទ្រង ចឹង តើល ប៉ានឹរ អន់ឌែ អុះ ខង ប៉ប័ ប៉ាណូស បក់ អន់ឌែ តាគ់ អន់ដាគ់ ពែ កា អ្វៃ អន់ឌូ ហះ ណោះ ដេល។ ១៥ ណោះ ហង បះ ពូ ប៉្រើ អន់ឌែ ឡាច់ ឡឹង ចារ ពូ លួម កេះណោះ ពូ ពឹកសា គួប ផា ១៦ «ពិន ចឹង ប៉្រគ័ នីចម័ កា មួត ពៀរ ដូវ អា ? ខង កាំឡាំង អ្វៃ ពឹង មឿង យេរូសាឡឹម ទិឌូ អ្លុ អន់តគ់ កេះ ឡឹង សារ អំរ៉ាញ អឺញ អន់ឌែ ប៉្រគ័ ណោះ។ ពិន អូ អ្លុ ប៉ាគែក ផា អូ ទី សារ អំរ៉ាញ អឺញ កើត ពឹះ អុះ។ ១៧ ទឹល នីណោ័ះ ពិន ត្រគ់ ទឹប អន់ឌែ ជែ អន់ អន់ឌែ រ៉ះ កា ពូ អន់ទៀគ ណាវ្គ ឡឹង សារ យីស៊ូ អា»។ ១៨ ពូ កា អើ អន់ឌែ ពៀរ ដូវ ម៉ុត ណាវ្គ កេះណោះ កាប កា អន់ឌែ អូ អន់ ប៉ាំងហៀន ណាវ្គ អុះ ឡឹង សារ យីស៊ូ ណោះ។ ១៩ ហះកា ពេត្រុះ លូ យូហាន តើល ពូ ផា «អន់ដីស ឃឹត ហៃ លួង ! ប‌៉្រ័ះ ប៊កកាតយ័ ប៉ិច អន់ ញឹន ប៉្រគ័ ពួយ អន់ដីស ញ៉ា ប៉្រគ័ ពួយ អ៊ែ ? ២០ ញឹន អូ អ្លុ អោន លូ អ្លាត រ៉ះ ឡឹង សារ ឡាក់ ញឹន ទី ប៉ប័ ទី កាតាំង ណោះ អុះ»។ ២១ ពូ ណាំង ទ្រង ប៉ិច ចៃគ ថូត អន់ឌែ អូ ទី អុះ ខង ទី មួត ប៉ាសុន កាប ប៉ានេ ប‌៉្រ័ះ ទិឌូ ទិឌៀន ញន កា សារ ឡាក់ កើត ពឹះ ណោះ។ ទឹល នីណោ័ះ ក្រុំ ពឹកសា ពូ កាប ប៉ាំងអ្យូគ កា អន់ឌែ ពៀរ ដូវ កេះណោះ ឡើយ អន់ អន់ឌែ ចាក សឹត។ ២២ កាម៉ាក័ បក់ ដាគ់ ញន កា អំរ៉ាញ ប‌៉្រ័ះ ណោះ អាញុ អ៊ែ ៤០ សាណាំ សល់ កេះ។

សារ មួត សឿ យីស៊ូ ម៉ន់ ប៉រ់ អន់ ទី ពុត ខឹន

២៣ ប៉ាគ់ ពូ តោះ ឡើយ ពេត្រុះ លូ យូហាន កេះ អន់ឌែ កា ចាក ឡាំ ណាំង គួប អន់ឌែ កេះណោះ រ៉ះ ឡឹង សារ មួត ម៉ៃគ ក្រាគ់ រ៉ាម៉ះ ប‌៉្រ័ះ លូ មួត ក្រាគ់ តាំងកង់ កាប កា អន់ឌែ ណោះ។ ២៤ កាតាំង ពេត្រុះ លូ យូហាន រ៉ះ ឡឹង សារ ណោះ អន់ឌែ រែវ ពុត ម៉ន់ អើ ប‌៉្រ័ះ ផា «អឺ ប‌៉្រ័ះ ឡាក់ តាំងឡា ប៉ាំងកើត តេះ ប៉្លៃង ទៀក សាឡីគ សាឡាយ លូ គ្រឹប កាណាគ័ ញ៉ាៗ ទិណោ័ះ ២៥ អីស អន់ វគ័ ញឹន សាដាច់ ដាវីត កាប ពួយ ប៉ាង៉ាត័ ប៉ាលឹង ដាគ់ កាខាក់ ផា៖

"ញ៉ា ត្រគ់ សុនសាត អន់ទៀគ ប៉ាណាំ គួប កើត សារ តាប៉ុញ តាប៉ាក់ នីអៀ ?

ញ៉ា ត្រគ់ កាំឡាំង ប៉ាសុន ប៉ាណាំ គួប ឃឹត ប៉ាសាំង លូ ប‌៉្រ័ះ នីអៀ អូ ទី ខា អុះ ?

២៦ មួត សាដាច់ ពឹង អង់កក់ តេះ លូ មួត ម៉ៃគ ណាំផា ប៉ាតុំ គួប សោប ប៉ាសាំង លូ ប‌៉្រ័ះ ប៊កកាតយ័

លូ ប៉ាសាំង លូ បក់ ប‌៉្រ័ះ រ៉ើស អន់ ប៉្រគ័ សាដាច់ ដេល"។‡

២៧ តាទឹច ហង កាណុង មឿង អា សាដាច់ ហេរត លូ ប៉ុនទី ពីឡាត ប៉ាតុំ គួប សោប លូ សុនសាត អន់ទៀគៗ លូ ទី ប៉ាសុន អ៊ីស្រាអ៊ែល អន់ដា ដេល ម៉ុត ពុត ប៉ាសាំង លូ យីស៊ូ ឡាក់ ប៉ាណូស ដាគ់ ប៉្រគ័ ង៉ារ កា អីស ឡាក់ អីស រ៉ើស ប៉្រើ ប៉្រគ័ សាដាច់ ណោះ។ ២៨ ពូ ប៉ាណាំ គួប សោប ប៉្រគ័ នីអៀ ត្រគ់ ឡាក់ កា អីស ឃឹត ឡឹង អន់ទ្រួល ពែ កេះ ញន អំរ៉ាញ អឺញ ម៉ះ អីស។ ២៩ អឺ ប‌៉្រ័ះ ប៊កកាតយ័ កិញអៀ អា ប៉រ់ អីស ហៃ សារ ពូ ប៉ាំងអ្យូគ ញឹន ឡាក់ ទុច អីស លូ ប៉រ់ អីស តង័ អន់ ញឹន ទី ពុត ខឹន រ៉ះ ប៉ានឹរ អីស ណើ។ ៣០ ប៉រ់ អីស តាំបាង សារ អំរ៉ាញ អឺញ តាគ់ អន់ដាគ់ មួត អីគ ព្លុ ញន កា ញឹន រ៉ះ សិច យីស៊ូ ឡាក់ ប៉ាណូស ដាគ់ ប៉្រគ័ ង៉ារ កា អីស»។ ៣១ កេះ អន់ឌែ ម៉ន់ កេះ ផាឌី យ៉ើល ចារ អន់ឌែ អ្វៃ ណោះ កាខាក់ អន់ឌែ ទី ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ ម៉ុត ប៉ាណាំ ពុត ពៀក អន់ឌែ គ្រឹប ដូវ។ កេះណោះ អន់ឌែ ខឹន ខាក់ ហង ចាក រ៉ះ ប៉ានឹរ ប‌៉្រ័ះ កា ពូ។

សារ មួត សឿ យីស៊ូ ជែក រ៉ាស អំប៉ាស

៣២ ផះ ណោះ កាំឡាំង បក់ សឿ យីស៊ូ ទិឌូ ទី ពុត ពៀក ដឹង ម៉ោញ អូ ទី បក់ ពឿ ឃឹត ផា រ៉ាស អន់ឌែ ទី ឃឺ កាណាគ័ សាន់ទួ អុះ។ អន់ឌែ អ្យក់ កាណាគ័ លូ រ៉ាស ម៉ះ អន់ឌែ ប៉ាតុំ ប៉្រគ័ កាណាគ័ រួម ទិឌូ។ ៣៣ កាប៉ាច់ មួត រ៉ះ ប៉ាតាង យីស៊ូ ១២ ដូវ អន់ឌែ ទី អំរ៉ាញ ហ៊ែង ខាក់ ហង ចាក រ៉ះ ឡឹង សារ យីស៊ូ រ៉ីស សឹត កេះ លូ ប៉្រគ័ ផាញ៉ាន រ៉ះ កា ពូ អន់ អ្លុ ឡឹង សារ ណោះ ហង។ ប‌៉្រ័ះ ប៊កកាតយ័ ដាគ់ ពុត កាខាក់ កា កាំឡាំង អន់ឌែ ទិឌូ។ ៣៤ កាណុង កាំឡាំង អន់ឌែ អូ ទី ពឿ តាបាយ កាសត់ អុះ ខង កាំឡាំង អន់ដា ឡាក់ ទី តេះ ម៉ីរ តេះ ហី អន់ឌែ ប្រូ អ្យក់ លៀន ៣៥ ជឹន អន់ កា មួត រ៉ះ ប៉ាតាង យីស៊ូ ១២ ដូវ។ កេះណោះ អន់ឌែ ជែក លៀន ណោះ អន់ កា ពូ ពួយ សារ ពូ តងកាន ណោះ ហង។ ៣៦ ទី កាម៉ាក័ ម៉ោញ ដូវ សិច យូស៊ែប អ៊ែ កា ផូង័ លេវី កើត ពឹង តាក្វាល់ គីប៉្រុះ មួត រ៉ះ ប៉ាតាង យីស៊ូ អន់ សិច អ៊ែ ផា បាណាបះ ទី ណី ផា «ប៉ាណូស ប៉ាំងហោក ពុត ពៀក ពូ» ៣៧ អ៊ែ ប្រូ ម៉ីរ អ៊ែ កេះណោះ អ្យក់ លៀន ជឹន អន់ កា មួត រ៉ះ ប៉ាតាង យីស៊ូ និះទៅ ដេល។

៥

សារ អាណាណះ លូ សាភីរ៉ា ប្រូ ម៉ីរ

១ កេះណោះ ទី កាម៉ាក័ ម៉ោញ ដូវ ណាវ្គ សិច អាណាណះ កាម៉ាញ់ អ៊ែ សិច សាភីរ៉ា អន់ឌែ កា ប្រូ ម៉ីរ អន់ឌែ ដេល។ ២ អន់ឌែ ក្លោ កាម៉ាញ់ រែវ ពុត គួប សោប អោន គម លៀន ម៉ោញ ចានែក កា អន់ឌែ ទៅ កេះណោះ អ្យក់ ចានែក បក់ អ្វៃ សល់ ឡាំ ជឹន អន់ កា មួត រ៉ះ ប៉ាតាង យីស៊ូ។ ៣ ហះកា ពេត្រុះ កាប កា អាណាណះ ផា «អាណាណះ ! ញ៉ា ត្រគ់ ប‌៉្រ័ះ បឺគ សាតាំង ប៉ាណាំ ពុត ពៀក អីស អន់ ខឹន ព្លូង កា ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ អោន គម លៀន ប្រូ តេះ ណោះ ម៉ោញ ចានែក នីណោ័ះ ? ៤ ប៉ាន់ដា ពែ តេះ ណោះ តេះ អីស ហង កេះណោះ អីស ប្រូ អ្យក់ លៀន អីស យរ លៀន ណោះ តាម ពុត អីស កា ដាគ់ ដេល។ ញ៉ា ត្រគ់ អីស ទី ពុត ប៉្រគ័ នីអៀ ? អីស តាំព្លូង កា ប‌៉្រ័ះ ប៊កកាតយ័ អូ ត្រគ់ តាំព្លូង ដឹង កា ប៉ាណូស អុះ»។ ៥ កេះ អាណាណះ សាំយ៉ាំង ពេត្រុះ កាប កេះ អ៊ែ កា ប៉ក់ កាតាច់ កាស៊ែ តាំងហើម តោ័ ឡូត។ ទិ កាំឡាំង បក់ កាតាំង លៅ សារ ណោះ ពូ អ្យូគ ខាក់។ ៦ មួត តាតាម័ កា សាឡប់ ប៉ាទ្រូ អាណាណះ កេះណោះ តូង័ ឡាំ តប់។

៧ ប៉ៃង មង ឡឹង ណោះ កា ទឹល កាម៉ាញ់ អាណាណះ អ៊ែ អូ អ្លុ ក្លិង ឡឹង សារ ក្លោ អ៊ែ ណោះ។ ៨ ពេត្រុះ កា អំប៉ញ់ អ៊ែ ផា «រ៉ះ ហៃ ប៉ុប ចំ អន់ដីស ប្រូ តេះ ណោះ ពែ ទី លៀន ដឹង ណោះ ហង ប ?» អ៊ែ តើល ផា «អឺះ ដឹង ណោះ ហង»។ ៩ កេះណោះ ពេត្រុះ កាប កា អ៊ែ ផា «ញ៉ា ត្រគ់ អន់ដីស រែវ ពុត ម៉ុត តោរ គួប អន់ដីស ព្លូង កា ប៉ាង៉ាត័ ប៉ាលឹង ប‌៉្រ័ះ ប៊កកាតយ័ នីអៀ សាម៉គ័ កា ចឹង អូ ទី ថូត ប ? ហៃ តោ កាំឡាំង សឹត ឡឹង តប់ ប៉ាទ្រូ ក្លោ អីស ពូ ក្យាម័ ចឹង ម៉ុត ទឹល អំប៉ារ កេះ។ ពូ ចឹង តូង័ អីស ដេល»។ ១០ ផាឌី អ៊ែ កា ប៉ក់ គ្រុប ហះ ជុង ពេត្រុះ កេះណោះ កាតាច់ កាស៊ែ តាំងហើម តោ័ ឡូត។ មួត តាតាម័ សឹត ឡឹង តប់ ប៉ាទ្រូ ប៉ប័ អ៊ែ តោ័ កេះ ពូ កា តូង័ តប់ អ៊ែ សានែង ប៉ាទ្រូ ក្លោ អ៊ែ ណោះ ហង។ ១១ ក្រុំ ហៀន សារ ប‌៉្រ័ះ ទិឌូ អ្យូគ ខាក់ កាំឡាំង បក់ កាតាំង លៅ សារ ណោះ កា អ្យូគ និះទៅ ដេល។

សារ មួត រ៉ះ ប៉ាតាង យីស៊ូ ប៉្រគ័ សារ អំរ៉ាញ អឺញ

១២ រ៉ាំងវ៉ាង ណោះ មួត រ៉ះ ប៉ាតាង យីស៊ូ ប៉្រគ័ សារ អឺញ អំរ៉ាញ លូ សារ កេង ខាក់ អៀង ពឹង ប៉ាសុន។ កាំឡាំង បក់ សឿ ពឹះ តុំ លួម គួប លើយៗ ពឹង ចារ សាឡូម៉ូន។ ១៣ កាំឡាំង អូ សឿ យីស៊ូ អូ ទី ពឿ ខឹន អ្វៃ អន់ឌូ លូ អន់ឌែ ហង យ‌៉័ះ នីណោ័ះ កាតាម ពូ ទិឌូ អ្យិល កូត័ កា អន់ឌែ។ ១៤ ទី កាំឡាំង ម៉ុត សឿ យីស៊ូ ទឹប កាម៉ាក័ ទឹប អង់កាន់ ហ៊ែង អៀង ៗ។ ១៥ ញន កា សារ អំរ៉ាញ អន់ឌែ ប៉្រគ័ ណោះ ពូ តូង័ អ្យក់ ប៉ាណូស អីគ អន់ តៃប ពឹង ត្រិ ពឹង ពេល អ្វៃ រទ្រង ភឿ ប៉ិច ដឹង កា កី ពេត្រុះ កាន់ទឹង ពឹង បក់ អីគ បក់ អន់ដា ផះ អ៊ែ ចាក ទ្រួង ម៉ាគ់ ចឹង ដាគ់ ឡូត។ ១៦ ទី កាំឡាំង អៀង ពឹះ ឡឹង ស្រុក អន់ទៀគ ឡាក់ អ្វៃ ក្យាម័ មឿង យេរូសាឡឹម ទឹប តូង័ អ្យក់ ពឹះ ប៉ាណូស អីគ ព្លុ លូ ប៉ាណូស ប‌៉្រ័ះ ប៉្រគ័ ដេល។ អន់ឌែ ទិណោ័ះ កា ដាគ់ ប៉្រាល់ គ្រឹប ដូវ ហង។

សារ ពូ រ៉ុប មួត រ៉ះ ប៉ាតាង យីស៊ូ

១៧ កាប៉ាច់ ម៉ៃគ ក្រាគ់ រ៉ាម៉ះ ប‌៉្រ័ះ លូ កាំឡាំង មួត សាឌូស៊ី ឡាក់ គួប អ៊ែ ណោះ អន់ឌែ អីគ ពុត សាណីង ខាក់។ ១៨ ណោះ ហង អន់ឌែ ប៉ាណាំ គួប ពឹះ រ៉ុប មួត រ៉ះ ប៉ាតាង យីស៊ូ ចៃគ កាណុង ខុក រួម។ ១៩ ទឹល ប៉ាគ់ កាម៉ាំង ទី ប៊យ ប‌៉្រ័ះ ប៊កកាតយ័ ពឹះ បើក អំប៉ារ ខុក អន់ អន់ឌែ ចាក ឡាច់ ទឹប អន់តគ់ ផា ២០ «ចាក ឡាំ ប៉ាគ់ រ៉ោង រ៉ាម៉ះ តោ ពិ ! អ្យគ័ រ៉ះ អន់ ពូ សាំយ៉ាំង ប៉ានឹរ ប‌៉្រ័ះ ឡាក់ ប៉្រគ័ អន់ ប៉ាណូស រ៉ីស»។ ២១ កាតាំង ប៊យ ប‌៉្រ័ះ រ៉ះ នីណោ័ះ អន់ឌែ កា ចាក ឡាំ ប៉ាគ់ រ៉ោង រ៉ាម៉ះ ឡឹង កាំលឺ ប៉ាំងហៀន ពូ ប៉ាគ់ ណោះ។

ម៉ៃគ ក្រាគ់ រ៉ាម៉ះ ប‌៉្រ័ះ លូ កាំឡាំង បក់ អ្វៃ អន់ឌូ លូ អ៊ែ ពឹះ តុំ គួប អើ ក្រុំ ពឹកសា រ៉ាតីសៗ ឃឺ មួត ម៉ៃគ ក្រាគ់ អ៊ីស្រាអ៊ែល ទិឌូ។ កេះណោះ ពូ ប៉្រើ បក់ ញ៉ាម ឡាំ អ្យក់ មួត រ៉ះ ប៉ាតាង យីស៊ូ ឡឹង ខុក។ ២២ មួត បក់ ញ៉ាម ឡាំ ទឹល ប៉ាគ់ ខុក ណោះ ហៃ អន់ឌែ អូ ប៉ប័ កេះ កា វ៉ីល សឹត រ៉ះ កា ពូ ផា ២៣ «ញឹន ឡាំ ទឹល ប៉ាគ់ ខុក កេះ ប៉ប័ អំប៉ារ អ្វៃ កាត្រើគ ដាគ់ និះទៅ មួត បក់ អ្វៃ ញ៉ាម អំប៉ារ កា អ្វៃ ហះ ណោះ ដេល ហះកា ប៉ាគ់ ញឹន បើក អំប៉ារ ខុក ហៃ អូ ទី ប៉ប័ បក់ ពឿ អ្វៃ កាណុង ណោះ អុះ»។ ២៤ សាគ់ ម៉ៃគ តាហាន ញ៉ាម រ៉ោង រ៉ាម៉ះ លូ ម៉ៃគ ក្រាគ់ រ៉ាម៉ះ ប‌៉្រ័ះ កាតាំង សារ ណោះ អន់ឌែ អូ អ្លុ ចឹង ឃឹត នីចម័ អូ អ្លុ កា សារ អា ចឹង កើត នីចម័ ណាវ្គ។ ២៥ ផះ ណោះ ទី ប៉ាណូស ម៉ោញ ដូវ ចាក ម៉ុត រ៉ះ កា ពូ ផា «មួត ឡាក់ អន់ដីស រ៉ុប ចៃគ ខុក ពែ កិញអៀ អន់ឌែ ផះ អ្វៃ ប៉ាំងហៀន មួត ប៉ាសុន ប៉ាគ់ រ៉ោង រ៉ាម៉ះ ប‌៉្រ័ះ តោ»។ ២៦ ម៉ៃគ តាហាន ញ៉ាម រ៉ោង រ៉ាម៉ះ ប‌៉្រ័ះ កា ណាំផា គន តាហាន ឡាំ អ្យក់ មួត រ៉ះ ប៉ាតាង យីស៊ូ ហះកា ហ៊ូត អា អន់ឌែ អូ ទី ពីត សាប៉្វាត័ អុះ ខង អ្យូគ កា មួត ប៉ាសុន ហឹរ អន់ឌែ លូ អំហ្មោ។

២៧ ទឹល ប៉ាគ់ ចារ ពូ លួម កេះ ពូ កា ប៉្រើ អន់ឌែ អន់តាវ ហះ ង៉ីរ មួត ពឹកសា រ៉ាតីសៗ។ កេះណោះ ម៉ៃគ ក្រាគ់ រ៉ាម៉ះ ប‌៉្រ័ះ កាប ផា ២៨ «ញឹន រ៉ះ កាខាក់ កេះ កា អន់ដីស ពែ ផា អូ អន់ ប៉ាំងហៀន រ៉ះ កា ពូ យរ សិច ប៉ាណូស ណោះ ហះកា កិញអៀ អា អន់ដីស ប៉ាំងហៀន ពូ ប៉ាញ័ ទឹប មឿង យេរូសាឡឹម។ អន់ដីស កា ប៉ិច កាប ប៉ាំងអាល ញឹន ផា ប៉ាន់តោ័ អ៊ែ ណោះ ដេល»។ ២៩ ហះកា ពេត្រុះ លូ មួត រ៉ះ ប៉ាតាង យីស៊ូ អន់ទៀគៗ តើល ផា «ញឹន ត្រគ់ សាំយ៉ាំង ប‌៉្រ័ះ ប៊កកាតយ័ ក្វា ឡឹង សាំយ៉ាំង ប៉ាណូស។ ៣០ ប‌៉្រ័ះ ម៉ះ វគ័ យ៉ាគ់ ពិន អ៊ែ តាគ់ អង់រ៉ីស សឹត យីស៊ូ ឡាក់ អន់ដីស ប៉ាន់តោ័ អន់ទល ពឹង អ៊្លង * ពែ។ ៣១ ប‌៉្រ័ះ ប៊កកាតយ័ លឺក ហាវ យីស៊ូ អន់ អ្វៃ គែង សាម៉ា អ៊ែ កេះណោះ អន់ អ៊ែ ប៉្រគ័ ម៉ៃគ ណាំផា លូ តង័ ប៉ាណូស អន់ រ៉ាវ៉ាច់ ឡឹង សារ តោ័។ អ៊ែ ចឹង អន់ អ៊ីស្រាអ៊ែល ប៉ិនពែង ពុត ពៀក ម៉ាគ់ ប‌៉្រ័ះ អូ អ្យក់ យ៉ូ សារ យច។ ៣២ ញឹន ទិឌូ អា ហង ឡាក់ ប៉្រគ័ ផាញ៉ាន ឡឹង សារ ទិ អា ឡាក់ ទី កើត ពឹះ ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ ឡាក់ ប‌៉្រ័ះ អន់ កា បក់ រ៉ាប់ សឿ អ៊ែ កា ប៉្រគ័ ផាញ៉ាន ឡឹង សារ ណោះ ដេល»។

៣៣ កាតាំង នីណោ័ះ ពូ អឺក ខាក់ លូ ប៉ិច ប៉ាន់តោ័ អ្លាត អន់ឌែ ដេល។ ៣៤ ហះកា កាណុង ក្រុំ ពឹកសា ណោះ ទី មួត ផារ៉ាស៊ី ម៉ោញ ដូវ សិច អ៊ែ កាម៉ាលៀល។ អ៊ែ ឡាក់ ប៉ាណូស អ្លុ ចាបាប់ កេង ប៉ាសុន ទិឌូ កា ការ៉ុប អ៊ែ ដេល។ អ៊ែ អ្យូវ អន់តាវ ហះ ម៉ាត់ ក្រុំ ពឹកសា កេះណោះ ប៉្រើ ពូ អ្យក់ ឡាច់ មួត រ៉ះ ប៉ាតាង យីស៊ូ អន់ គែង ឡីង ប៊ែត។ ៣៥ កេះណោះ អ៊ែ កាប លូ ពូ ផា «អុះ ម៉ី អ៊ីស្រាអ៊ែល ! ប៉រ់ ឡាវ៉ាំង ឡឹង សារ អន់ដីស ប៉ិច ប៉្រគ័ កា មួត អា។ ៣៦ ទី សារ ម៉ោញ កើត ពឹះ ផះ អន់ទ្រួល ពែ បើ តាន័ ទុញ ប៉ុប ចំ អុះ។ ទី ប៉ាណូស ម៉ោញ ដូវ សិច ថឺដះ ផា ឡាកោ អ៊ែ ប៉ាណូស កេង ខាក់ ចាក ជៀក ពូ កាំឡាំង ចាក ពួយ អ៊ែ ទី ៤០០ ដូវ។ អន់តីគ ឡឹង ណោះ ពូ រ៉ុប ប៉ាន់តោ័ អ៊ែ កាប៉ាច់ កាំឡាំង ឡាក់ ចាក ពួយ អ៊ែ ពែ កា សាតាក់ រ៉ាតាក់ រ៉ាតាយ រ៉ាយ គួប ទិ អូ ទី សល់ អុះ។ ៣៧ អន់តីគ ឡឹង ណោះ ណាវ្គ ផះ រ៉ាំងវ៉ាង ពូ អើ ប៉ាតុំ ច្រាគ់ សិច ចំលួន ប៉ាណូស ពែ ទី កាម៉ាក័ ម៉ោញ ដូវ ណាវ្គ សិច យូដះ ឡឹង ខេត កាលីឡេ អ៊ែ តាំប៉ោក ឡាកោ លូ ប៉ាណាំ កាំឡាំង អៀង ចាក ពួយ អ៊ែ ដេល។ ឡៃង ឡឹង ណោះ អ៊ែ តោ័ ដេល។ កេះណោះ កាំឡាំង បក់ ចាក ពួយ អ៊ែ ពែ កា សាតាក់ តាប៉្រះ តាប៉្រោង និះទៅ ដេល។ ៣៨ អាញ់ ផា អាញ់ កិញអៀ អា អន់ដីស ជែ វ៉ឹនវ៉ាយ ហង លូ មួត អា ជែ ប៉្រគ័ នីចម័ កា អន់ឌែ ហង ពិ។ ផា សារ អន់ឌែ ប៉្រគ័ អា ឡាច់ ឡឹង ប៉ាណូស ដោច ណោះ ចឹង អូ កើត អុះ។ ៣៩ ហះកា ផា សារ អន់ឌែ ប៉្រគ័ អា ឡាច់ ឡឹង ប‌៉្រ័ះ ប៊កកាតយ័ ណោះ អន់ដីស ចឹង អូ ដាម័ អន់ឌែ អុះ។ ប៉រ់ ឡាវ៉ាំង អ្យូគ ផៃគ អន់ដីស កេះ តាម៉ឺរ លូ ប‌៉្រ័ះ ប៊កកាតយ័»។ អន់ឌែ ទិឌូ កា ភម ពួយ វគ័ កាម៉ាលៀល ដេល។ ៤០ កេះណោះ អន់ឌែ អើ ម៉ុត មួត រ៉ះ ប៉ាតាង យីស៊ូ ប៉្រើ ពូ ពីត អន់ឌែ លូ អន់តគ់ រ៉ះ ជែ អន់ អន់ឌែ រ៉ះ កា ពូ ណាវ្គ ឡឹង សិច យីស៊ូ កេះណោះ រ៉ីស ឡើយ អន់ អន់ឌែ ចាក សឹត។ ៤១ អន់ឌែ កា ចាក ឡាច់ ឡឹង ចារ មួត ក្រុំ ពឹកសា រ៉ាតីសៗ ទឹប ទី ពុត ហោក រ៉គ់ ខង ប‌៉្រ័ះ ឃឹត ផា អន់ឌែ ណោះ ប៉ាណូស កានឹត ឡាក់ ចឹង ត្រគ់ ទី ពូ ប៉្រគ័ អូ ដាគ់ កា អន់ឌែ ញន កា សឿ យីស៊ូ។ ៤២ រ៉ប់ ដារ់ អន់ឌែ អ្វៃ ប៉ាំងហៀន មួត ប៉ាសុន ទឹប ពឹង ចារ រ៉ោង រ៉ាម៉ះ ទឹប ពឹង ហី អន់ទៀគៗ។ អន់ឌែ រ៉ះ សារ ដាគ់ កា ពូ ផា យីស៊ូ ហង ប៉ាណូស បក់ ប‌៉្រ័ះ រ៉ើស អន់ ប៉្រគ័ សាដាច់ ណោះ។

៦

សារ ពូ រ៉ើស តាំប៉ើះ ដូវ តង័ ប៉្រគ័ ង៉ារ

១ ផះ រ៉ាំងវ៉ាង ណោះ ទី ចំលួន ពូ សឿ ហ៊ែង អៀង ៗ។ ហះកា ទី មួត សុនសាត អ៊ីស្រាអ៊ែល ឡាក់ កាប សុនសាត ក្រិក អន់ឌែ កាប រ៉ាបឹក រ៉ាចប់ កា មួត សុនសាត អ៊ីស្រាអ៊ែល ឡាក់ កាប សុនសាត អន់ឌែ ទៅ ផា ផះ ពូ ជែក លៀន អន់ កា មួត អន់ត្រោ័ តាច់ សាណា សា ពូ អូ សូវ ហៃ គែង មួត អន់ត្រោ័ បក់ កាប សុនសាត ក្រិក ណោះ អុះ។ ២ កេះណោះ មួត រ៉ះ ប៉ាតាង យីស៊ូ ១២ ដូវ អើ ពឹះ កាំឡាំង មួត សឿ ទិឌូ តុំ គួប លូ កាប ផា «អឺ អុះ ម៉ី អូ ឃឺ អន់ ញឹន អ្លាត ង៉ារ រ៉ះ ប៉ានឹរ ប‌៉្រ័ះ ភឿ ប៉្រគ័ ង៉ារ ជែក លៀន អន់ កា ពូ អុះ។ ៣ ទឹល នីណោ័ះ ពិ ពិន រ៉ើស ប៉ាណូស ពឹង កាំឡាំង អន់ដីស អា តាំប៉ើះ ដូវ ឡាក់ ពូ អន់ហ្នាល់ ផា ដាគ់ ទឹប ហ្យាំង សាឡាច់ លូ ទី ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ ប៉ាណាំ ពុត ពៀក ម៉ាគ់ ញឹន ចឹង មប ង៉ារ អា អន់ កា អន់ឌែ ប៉្រគ័។ ៤ កាប៉ាច់ ញឹន ចឹង ឃឹត ដឹង ម៉ន់ អើ ប‌៉្រ័ះ លូ រ៉ះ ប៉ានឹរ ប‌៉្រ័ះ ហង»។ ៥ មួត សឿ ទិឌូ កាតាំង សារ ណោះ ត្រគ់ ពុត អន់ឌែ ខាក់។ ណោះ ហង អន់ឌែ រ៉ើស អ្យក់ សាតេផាន ឡាក់ ប៉ាណូស សឿ ប‌៉្រ័ះ កានឹត ទឹប ទី ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ ប៉ាណាំ ពុត ពៀក ដេល។ ទី ភីលីប ប៉្រូខូរុះ នីកាណូរ ទីម៉ូន ប៉ាមេណា នីកូឡះ ឡឹង មឿង អន់ទីយ៉ូក ឡាក់ ម៉ុត ប៉្រគ័ ពួយ សង់ខុំ អ៊ីស្រាអ៊ែល។ ៦ កេះណោះ ពូ ប៉ាណាំ អន់ឌែ ឡាំ ប៉ាគ់ មួត រ៉ះ ប៉ាតាង យីស៊ូ។ ពូ កា ប៉ាណាំ គួប សាប៉ាគ់ ម៉ន់ ឡោម ប‌៉្រ័ះ កា អន់ឌែ តាំប៉ើះ ដូវ ណោះ។ ៧ ប៉ានឹរ ប‌៉្រ័ះ ពូ រ៉ះ ណោះ កាតាំង ទឹល ប៉ាណូស ហ៊ែង អៀង។ កាំឡាំង មួត សឿ អ្វៃ ប៉ាគ់ មឿង យេរូសាឡឹម កា ហ៊ែង អៀង ៗ កាខាក់។ មួត ក្រាគ់ រ៉ាម៉ះ ប‌៉្រ័ះ កា ម៉ុត សឿ យីស៊ូ អៀង ដូវ ដេល។

សារ ពូ រ៉ុប សាតេផាន

៨ កាប៉ាច់ សាតេផាន ប‌៉្រ័ះ អន់ សារ ដាគ់ លូ សារ អំរ៉ាញ អឺញ កា អ៊ែ។ អ៊ែ អ្លុ ប៉្រគ័ សារ កេង ខាក់ អ្វៃ កាណុង កាំឡាំង ប៉ាសុន ទិណោ័ះ ប៉្រគ័ អន់ ពូ ញម។ ៩ ហះកា ទី ពូ ពឹះ កាកាប ប៉ាគែក លូ អ៊ែ ឃឺ បក់ អន់ដា ពឹះ ឡឹង រ៉ោង ឡាក់ ពូ អើ ផា «រ៉ោង មួត រ៉ាវ៉ាច់ ឡឹង ប៉្រគ័ ទុច»។ មួត ណោះ ពឹះ ឡឹង មឿង គីរែន មឿង អាលេកសាន់ទ្រៀ ឡឹង ខេត គីលីគៀ អន់ដា លូ ខេត អាស៊ី អន់ដា។ ១០ ហះកា អន់ឌែ ប៉ាគែក អូ ដាម័ សាតេផាន អុះ ខង អ៊ែ អ្លុ កាប ហ្យាំង សាឡាច់ ពួយ ប៉ានឹរ ប៉ាង៉ាត័ ប៉ាលឹង ប‌៉្រ័ះ អន់ កា អ៊ែ។ ១១ នីណោ័ះ ហង កាំឡាំង មួត ណោះ ឡាច់ ណាំង ច្វាល់ ពូ ឡាអ៊ែត ឡាអ៊ត ប៉្រើ ពូ កាប ផា «ញឹន កាតាំង ប៉ាណូស អា កាប បឺង៉ាយ វគ័ ម៉ូសេ លូ កាប បឺង៉ាយ ប‌៉្រ័ះ ប៊កកាតយ័ ដេល»។ ១២ ពូ កាប ប៉ាញ់សុះ កាំឡាំង ប៉ាសុន មួត ក្រាគ់ តាំងកង់ លូ មួត ណៃឃូ ប៉ាំងហៀន ចាបាប់ កេះណោះ រ៉ុប សាតេផាន អ្យក់ ឡាំ ជឹន ប៉ាគ់ ក្រុំ ពឹកសា រ៉ាតីសៗ។ ១៣ កេះណោះ ពូ អ្យក់ ពឹះ មួត ផាញ៉ាន កាប តាំព្លូង ភឿ ច្រោម សាតេផាន ផា «ប៉ាណូស អា ស៊ូ អ្វៃ កាប អូ ដាគ់ កា រ៉ោង រ៉ាម៉ះ ប‌៉្រ័ះ លូ កា ចាបាប់ វគ័ ម៉ូសេ លើយ។ ១៤ ញឹន កាតាំង អ៊ែ ឃើយ កាប ផា បក់ សិច យីស៊ូ ឡឹង តេះ ណាសារែត ពែ ចឹង យ៉ះ អ្លាត រ៉ោង រ៉ាម៉ះ ប‌៉្រ័ះ ទឹប ចឹង តូរ័ សង់ខុំ ឡាក់ វគ័ ម៉ូសេ មប អន់ កា ពិន ពែ ដេល»។ ១៥ កាំឡាំង ទិឌូ អ្វៃ កាណុង ក្រុំ ពឹកសា ណោះ ប៉ាញ់ចាក័ ហៃ សាតេផាន។ ពូ ប៉ប័ ម៉ូះ ម៉ាត់ អ៊ែ តាតារ ឡាក់ កា ម៉ូះ ម៉ាត់ ប៊យ ប‌៉្រ័ះ ដេល។

៧

១ ម៉ៃគ ក្រាគ់ រ៉ាម៉ះ ប‌៉្រ័ះ អំប៉ញ់ អ៊ែ ផា «ញ៉ា អីស កាប នីណោ័ះ តាទឹច ប ?»។

សារ សាតេផាន តើល សារ ពូ ច្រោម

២ សាតេផាន តើល ផា «អឺ អុះ ម៉ី ក្លឹញ វ៉ា ប៉រ់ អន់ដីស សាំយ៉ាំង ហិ។ សើគ ពែ ប‌៉្រ័ះ ប៊កកាតយ័ ឡាក់ ទី តាតារ ក្លាគ់ តាំបាង ឡាកោ អន់ កា វគ័ ពិន អាប៉្រាហាំ ប៉ប័ ផះ អ៊ែ អ្វៃ ពឹង ប៉ាថេត ហះ តាវ៉ាង័ តាំងលេ ពៀរ បើ ឡាំ ប៉ាគ់ ស្រុក ហារ៉ាន់ ពែ។ ៣ ផះ ណោះ ប‌៉្រ័ះ រ៉ះ កា អ៊ែ ផា "ហគ់ ចាក ឡាច់ ឡឹង ស្រុក អីស កើត លូ ឡាច់ ឡឹង ផូង័ វ៉ាច់ អីស ឡាំ ប៉ាគ់ ប៉ាថេត ម៉ោញ ណាវ្គ ឡាក់ អាញ់ ចឹង តាំបាង កា អីស"។* ៤ វគ័ អាប៉្រាហាំ កា ចាក ឡាច់ ឡឹង ប៉ាថេត សុនសាត ខាល់ដេ ណោះ ឡាំ អ្វៃ ប៉ាគ់ ស្រុក ហារ៉ាន់។ អន់តីគ ឡឹង ពឹ អ៊ែ តោ័ ប‌៉្រ័ះ ប៊កកាតយ័ ប៉ាណាំ អ៊ែ ឡាច់ ឡឹង ស្រុក ណោះ ឡាំ អ្វៃ ពឹង ប៉ាថេត ឡាក់ អន់ដីស អ្វៃ រ៉ប់ ដារ់ អា ឡគ។ ៥ ហះកា ប‌៉្រ័ះ អូ អន់ អ៊ែ ទី ប៉ាដក់ ញ៉ា អុះ អ្វៃ ពឹង ប៉ាថេត អា យ‌៉័ះ តេះ បគ័ ដឹង តាំប៉ាង ជុង កា អូ ទី ដេល។ ហះកា ប‌៉្រ័ះ សាញ៉ា ផា ចឹង អន់ ប៉ាថេត ទិ អា កា អ៊ែ លូ កា ផូង័ វ៉ាច់ អ៊ែ យ‌៉័ះ អ៊ែ បើ តាន័ ទី គន កាតាម។ † ៦ ប‌៉្រ័ះ ប៊កកាតយ័ រ៉ះ កា អ៊ែ ផា "ផូង័ វ៉ាច់ អីស ចឹង អ្វៃ អង់រ៉ាម័ ប៉ាគ់ ប៉ាថេត ពូ អន់ទៀគ ប៉ាណូស ពឹង ប៉ាថេត ណោះ ចឹង អ្យក់ ផូង័ អីស ប៉្រគ័ ទុច ទឹប ប៉្រគ័ បាប អន់ឌែ កាខាក់ ទុញ ៤០០ សាណាំ។ ៧ ហះកា អាញ់ ចឹង ចៃគ ថូត សុនសាត បក់ អ្យក់ អន់ឌែ ប៉្រគ័ ទុច ណោះ។ ឡៃង ឡឹង ណោះ អន់ឌែ ចឹង ឡាច់ ឡឹង ប៉ាថេត ណោះ ពឹះ សាំប‌៉័ះ រ៉ាម៉ះ អាញ់ ហះ ចារ អា ឡគ"។‡

៨ «កេះណោះ ប‌៉្រ័ះ ប៊កកាតយ័ អន់ ចាបាប់ កាសិត អង់ការ កា វគ័ អាប៉្រាហាំ ផះ ប‌៉្រ័ះ ប៉្រគ័ សារ សាញ៉ា រែវ ពុត លូ អ៊ែ។ § ខ ណោះ ហង បះ ផះ អ៊ីសាក់ កើត ទី តាំងហាម ដារ់ កេះ វគ័ អាប៉្រាហាំ កា កាសិត អង់ការ ឡូត អ៊ីសាក់ កា កាសិត អង់ការ កា គន អ៊ែ យ៉ាកុប វគ័ យ៉ាកុប កា កាសិត អង់ការ កា មួត គន អ៊ែ ទិ ១២ ដូវ ឡាក់ វគ័ ពិន ដេល។ ៩ មួត វគ័ ពិន កា ទី ពុត សាណីង សាណើស កា អុះ អន់ឌែ យូស៊ែប អន់ឌែ កា ប្រូ អ៊ែ អន់ កា ពូ អ្យក់ ឡាំ ប៉្រគ័ ទុច ប៉ាគ់ ប៉ាថេត អ៊ីស៊ីប ហះកា ប‌៉្រ័ះ ប៊កកាតយ័ អ្វៃ អន់ឌូ លូ អ៊ែ។ ១០ ប‌៉្រ័ះ កា តង័ អ៊ែ អន់ រ៉ាវ៉ាច់ ឡឹង សារ ឡាំបាក ទិណោ័ះ ទឹប ប៉្រគ័ អន់ អ៊ែ ហ្យាំង សាឡាច់ ត្រគ់ ពុត សាដាច់ ប៉ាថេត អ៊ីស៊ីប សាដាច់ កា ប៉្រើ អ៊ែ រ៉ាំងហៃ ប៉ាថេត អ៊ីស៊ីប លូ ប៉្រើ អ៊ែ រ៉ាំងហៃ ហី សាដាច់ ដេល។ ១១ ផះ រ៉ាំងវ៉ាង ណោះ កើត ឡាយ៉ិត ឡាំងវ៉ាញ់ កាខាក់ ប៉ាញ័ ទឹប ប៉ាថេត អ៊ីស៊ីប លូ ប៉ាថេត កាណាន ប៉្រគ័ អន់ ទី សារ ឡាំបាក កាខាក់។ មួត វគ័ ពិន អន់ឌែ ណាំង សាណា ញ៉ា សា កា អូ ទី អុះ។ ១២ ផះ ណោះ វគ័ យ៉ាកុប កាតាំង លៅ ផា ប៉ាគ់ ប៉ាថេត អ៊ីស៊ីប ទី ពៀ អ៊ែ កា ប៉្រើ មួត វគ័ ពិន ឡាំ ប៉ាគ់ ប៉ាថេត ណោះ លឺក ទី ម៉ោញ។ ១៣ ប៉ាគ់ លឺក ទី ពៀរ យូស៊ែប រ៉ះ កា មួត អុះ ម៉ី អ៊ែ អន់ អន់ហ្នាល់ អ៊ែ ណោះ សាដាច់ ប៉ាថេត អ៊ីស៊ីប កា អន់ហ្នាល់ អុះ ម៉ី យូស៊ែប ដេល។ ១៤ កេះណោះ យូស៊ែប ប៉្រើ ពូ ឡាំ អ្យក់ ពឹ អ៊ែ វគ័ យ៉ាកុប លូ ផូង័ វ៉ាច់ អ៊ែ ទិ ៧៥ ដូវ ណោះ ដេល។ ១៥ វគ័ យ៉ាកុប កា ឡាំ អ្វៃ ប៉ាគ់ ប៉ាថេត អ៊ីស៊ីប អ៊ែ កា តោ័ ប៉ាគ់ ណោះ ហង មួត វគ័ ពិន កា តោ័ ពឹង ប៉ាថេត ណោះ ដេល។ ១៦ ពូ កា ប៉ាទុក ប៉ាទ្រូ វគ័ យ៉ាកុប លូ ប៉ាទ្រូ មួត វគ័ ពិន សឹត តប់ ប៉ាគ់ ស្រុក ស៊ីគែម កាណុង រ៉ូង័ អំហ្មោ ឡាក់ វគ័ អាប៉្រាហាំ ទី តាច់ ឡឹង គន សោ វគ័ ហេម៉ូរ ពឹង ស្រុក ស៊ីគែម។ *

១៧ «ប៉ាគ់ ក្យាម័ ចឹង ទឹល ដារ់ ប‌៉្រ័ះ ប៊កកាតយ័ ត្រគ់ ប៉្រគ័ ឡាក់ កា ប៉ានឹរ អ៊ែ ទី សាញ៉ា លូ វគ័ អាប៉្រាហាំ កេះ សុនសាត ពិន កា កើត ចំលួន ហ៊ែង អៀង ៗ ពឹង ប៉ាថេត អ៊ីស៊ីប ណោះ។ ១៨ ហះកា ឡៃង ឡឹង ណោះ ទី សាដាច់ ណាវ ម៉ោញ ណាវ្គ រ៉ាំងហៃ ប៉ាថេត អ៊ីស៊ីប អ៊ែ អូ អន់ហ្នាល់ យូស៊ែប អុះ។ ១៩ សាដាច់ ណាវ ណោះ អ៊ែ ប៉ាញ៉ា ខាក់ កា សុនសាត ពិន លូ ប៉្រគ័ បាប វគ័ ពិន យ៉ឹប ទឹប អ៊ែ ប៉ាំងខំ ប៉្រើ អន់ឌែ អ្លាត អូ អន់ រង អុះ គន ឡន់ អន់ឌែ ណោះ ម៉ាគ់ ចឹង តោ័។ †

២០ «វគ័ ម៉ូសេ កា កើត ពឹង រ៉ាំងហាវ ណោះ ដេល សាស្វា អ៊ែ ដាគ់ ឡាយ៉ាម័ ខាក់ ត្រគ់ ពុត ប‌៉្រ័ះ ប៊កកាតយ័។ មើគ ពឹ អ៊ែ រង រ៉ាំងហៃ អ៊ែ កាណុង ហី ទី ប៉ៃង ខៃ។ ២១ ប៉ាគ់ មើគ ពឹ អ្លាត អ៊ែ កេះ ទី គន អង់កាន់ សាដាច់ អ៊ីស៊ីប អ្យក់ រង អ៊ែ ប៉្រគ័ គន អ៊ែ តាំងឡា។ ២២ ម៉ូសេ អ៊ែ ទី ហៀន អ្លុ អៀង ឡឹង សុនសាត អ៊ីស៊ីប ទឹប ទី ប៉ានឹរ ពឹរ កាង លូ អ្លុ ប៉្រគ័ ង៉ារ កេង ខាក់។ ‡

២៣ «ប៉ាគ់ អ៊ែ អាញុ ៤០ សាណាំ កេះ អ៊ែ កា ទី ពុត ប៉ិច ឡាំ ច្វាគ់ សុនសាត អ៊ីស្រាអ៊ែល ឡាក់ អុះ ម៉ី អ៊ែ ទៅ។ ២៤ អ៊ែ ប៉ប័ ពូ ពីត សាប៉្វាត័ សុនសាត អ៊ែ ម៉ោញ ដូវ អ៊ែ កា ឡាំ តង័ ប៉ាណូស បក់ ពូ ពីត ណោះ លូ ពីត តូ តាង អ៊ែ ទឹប កាមៃ ប៉ាន់តោ័ សុនសាត អ៊ីស៊ីប ណោះ ដេល។ ២៥ អ៊ែ សាម៉គ័ កា អុះ ម៉ី អ៊ែ ចឹង ហ្លង់ ផា ប‌៉្រ័ះ ប៊កកាតយ័ ប៉្រើ អ៊ែ តង័ អន់ឌែ អន់ រ៉ាវ៉ាច់ ឡឹង កេះ ទុច ហះកា អន់ឌែ អូ ឃឹត នីណោ័ះ អុះ។ ២៦ ប៉ាគ់ ដារ់ តាយ៉ាង័ ណាវ្គ អ៊ែ ប៉ប័ សុនសាត អ៊ីស្រាអ៊ែល ពៀរ ដូវ ផះ តាប៉ុញ ពីត គួប សោប អ៊ែ កា ឡាំ រ៉ះកះ ប៉ារម ពូ ផា "អន់ដីស អា អុះ ម៉ី ញ៉ា ត្រគ់ ពីត គួប ទៅ នីអៀ ឡគ ?" ២៧ ហះកា បក់ ពីត គួប ណោះ តាឡក័ ឡាច់ អ៊ែ ទឹប កាប ផា "ពឿ ប៉្រើ អីស ប៉្រគ័ ម៉ៃគ ណាំផា កាប សារ កា ញឹន ? ២៨ ញ៉ា អីស ប៉ិច ប៉ាន់តោ័ អាញ់ ឡាក់ អីស ប៉ាន់តោ័ សុនសាត អ៊ីស៊ីប ដារ់ សើគ ពែ ដេល ប ?" ២៩ កាតាំង នីណោ័ះ វគ័ ម៉ូសេ កា សាតាក់ ឡាំ អ្វៃ ប៉ាគ់ ប៉ាថេត ម៉ាឌៀន។ អ៊ែ អ្វៃ អង់រ៉ាម័ ពឹង ប៉ាថេត ណោះ កា ទី កាម៉ាញ់ ទី គន កាម៉ាក័ ពៀរ ដូវ។ §

៣០ «ប៉ាគ់ ទឹល ៤០ សាណាំ រ៉ាវ៉ាច់ កេះ ទី ប៊យ ប‌៉្រ័ះ ម៉ោញ ដូវ តាំបាង ឡាកោ អន់ អ៊ែ ប៉ប័ ពឹង ស៊្រែ តីស ប៉ាគ់ ប៉ានឹម ស៊ីណាយ។ ប៊យ ប‌៉្រ័ះ ណោះ ឡាក់ កា អំប៉្យិត អុញ ផះ សា ប៉ោម។ ៣១ ផះ វគ័ ម៉ូសេ ប៉ប័ សារ កេង ខាក់ ណោះ អ៊ែ ញម ខាក់ កេះណោះ អ៊ែ ម៉ុត ក្យាម័ ភឿ ហៃ អន់ ឡាក់ៗ។ អ៊ែ កា កាតាំង ប៉ានឹរ ប‌៉្រ័ះ ប៊កកាតយ័ កាប ផា ៣២ "អាញ់ ឡាក់ ប‌៉្រ័ះ វគ័ អីស ឃឺ ប‌៉្រ័ះ អាប៉្រាហាំ ប‌៉្រ័ះ អ៊ីសាក់ ប‌៉្រ័ះ យ៉ាកុប"។ វគ័ ម៉ូសេ អ្យូគ រ៉ារ៉ៃត អូ ខឹន ហៃ អុះ។ ៣៣ កេះណោះ ប‌៉្រ័ះ ប៊កកាតយ័ រ៉ះ ផា "ហគ់ អីស តាឡេះ គឺប ពិ ខង ចារ អីស តាវ អា ឃឺ ចារ ប‌៉្រ័ះ។ ៣៤ អាញ់ ប៉ប័ ប៉ាសុន អាញ់ ទី សារ ឡាំបាក ខាក់ អ្វៃ ពឹង ប៉ាថេត អ៊ីស៊ីប តោ លូ កាតាំង អន់ឌែ តាំងអឹះ ដេល អាញ់ ជឹរ ប៉ាគ់ អា ភឿ ឡាំ តង័ អន់ឌែ អន់ រ៉ាវ៉ាច់ ឡឹង កេះ ទុច។ អីស ពឹះ ប៉ាគ់ អា អាញ់ ចឹង ប៉្រើ អីស ឡាំ ប៉ាគ់ ប៉ាថេត អ៊ីស៊ីប តោ កិញអៀ ហង"។*

៣៥ «ហះកា វគ័ ម៉ូសេ អា សុនសាត អ៊ីស្រាអ៊ែល អូ ចៃ រ៉ាប់ អ៊ែ អុះ លូ អន់ឌែ កាប ផា "ពឿ ប៉្រើ អីស ប៉្រគ័ ម៉ៃគ ណាំផា កាប សារ កា ញឹន ?" ហះកា ប‌៉្រ័ះ ប៊កកាតយ័ ប៉្រើ អ៊ែ ឡាំ ប៉្រគ័ ម៉ៃគ ណាំផា ពូ លូ ឡាំ តង័ ពូ ទឹប អន់ ប៊យ អ៊ែ ឡាំ តង័ អន់ឌូ លូ វគ័ ម៉ូសេ ដេល ឃឺ ប៊យ ប‌៉្រ័ះ ឡាក់ ទី តាំបាង អន់ អ៊ែ ប៉ប័ កាណុង ប៉ោម ពែ ហង។ ៣៦ វគ័ ម៉ូសេ អា ហង ប៉ាណាំ សុនសាត អ៊ីស្រាអ៊ែល ឡាច់ ឡឹង ប៉ាថេត អ៊ីស៊ីប ទឹប ប៉្រគ័ សារ អំរ៉ាញ អឺញ កេង ខាក់ ពឹង ប៉ាថេត អ៊ីស៊ីប ពឹង ទៀក តាំងលេ តីស ស៊ូប † លូ ពឹង ស៊្រែ តីស រ៉ាំងវ៉ាង ៤០ សាណាំ ផះ ពូ ចាក ណោះ ពែ។ ៣៧ វគ័ ម៉ូសេ អា ហង ឡាក់ រ៉ះ កា សុនសាត អ៊ីស្រាអ៊ែល ផា "ប‌៉្រ័ះ ប៊កកាតយ័ ចឹង រ៉ើស ម៉ោញ ដូវ ឡឹង កាំឡាំង អន់ដីស អន់ ប៉្រគ័ រ៉ាគឹយ អ៊ែ ឡាក់ កា អាញ់ ‡"។§ ៣៨ ផះ សុនសាត អ៊ីស្រាអ៊ែល អ្វៃ ប៉ាតុំ គួប ពឹង ស៊្រែ តីស ពែ ឃឺ វគ័ ម៉ូសេ អា ហង ឡាក់ ទី ប៊យ ប‌៉្រ័ះ អ្វៃ កាកាប លូ អ៊ែ អ្វៃ ពឹង ប៉ានឹម ស៊ីណាយ។ អ៊ែ កា អ្វៃ លូ មួត វគ័ ពិន ដេល។ អ៊ែ ហង អ្យក់ ប៉ានឹរ ប‌៉្រ័ះ ឡាក់ អន់ អាញុ រ៉ីស រ៉ះ តូៗ ទឹល ពិន។ ៣៩ ហះកា មួត វគ័ ពិន អូ ចៃ រ៉ាប់ សឿ អ៊ែ អុះ អន់ឌែ ប៉ាសាំង លូ អ៊ែ ទឹប ទី ពុត ប៉ិច វ៉ីល សឹត ប៉ាគ់ ប៉ាថេត អ៊ីស៊ីប ណាវ្គ។ ៤០ អន់ឌែ កា កាប លូ វគ័ អារ៉ុន ផា "ហគ់ អីស ប៉្រគ័ ហ៊ូប ប‌៉្រ័ះ អន់ទៀគ សាំរ៉ាប់ ប៉ាណាំ ញឹន ពិ ខង ម៉ូសេ ឡាក់ ប៉ាណាំ ពិន ឡាច់ ឡឹង ប៉ាថេត អ៊ីស៊ីប ពែ អ្លុ កា នីចម័ កេះ អ៊ែ ណោះ"។ ៤១ ផះ ណោះ អន់ឌែ ប៉្រគ័ ហ៊ូប គន រ៉ក់ ម៉ោញ លូ ពុះ កាណាគ័ អន់ កា ហ៊ូប រ៉ក់ ណោះ កេះណោះ អន់ឌែ កា ប៉ាណាំ គួប ហោក រ៉គ់ កាខាក់ កា កាណាគ័ ប៉្រគ័ លូ តី អន់ឌែ ទៅ ណោះ។ * ៤២ ផះ ណោះ ប‌៉្រ័ះ ប៊កកាតយ័ អូ វ៉ឹនវ៉ាយ លូ អន់ឌែ អុះ អ៊ែ អ្លាត អន់ អន់ឌែ សាំប‌៉័ះ រ៉ាម៉ះ សំឡង់ ពឹង ប៉្លៃង ត្រគ់ លូ សារ ឡាក់ ទី រ៉ះ កាណុង ផាប់ រ៉ាគឹយ ប‌៉្រ័ះ ផា៖

"អឺ ប៉ាសុន អ៊ីស្រាអ៊ែល

កាណុង រ៉ាំងវ៉ាង ៤០ សាណាំ

ផះ អន់ដីស អ្វៃ ពឹង ស៊្រែ តីស ពែ

អន់ដីស អូ ទី កោះ កាណាគ័ ញ៉ា រ៉ាម៉ះ អន់ កា អាញ់ អុះ។

៤៣ ឃឺ អន់ដីស តូង័ ហី ប‌៉្រ័ះ ម៉ូឡុក †

លូ តូង័ ហ៊ូប សំឡង់ ប៉ាតាង ប‌៉្រ័ះ រេមជាន់ ‡ ម៉ះ អន់ដីស។

ហ៊ូប ទិ អា អន់ដីស ប៉្រគ័ ភឿ សាំប‌៉័ះ រ៉ាម៉ះ។

ទឹល នីណោ័ះ អាញ់ ចឹង គៀរ ឡាំ អន់ដីស ប៉ាគ់ ស្រុក ចាំងហាយ្គ

ឃ្លង ប៉ាថេត បាប៊ីឡូន តោ ណាវ្គ"§។

៤៤ «អ្វៃ ពឹង ស៊្រែ តីស ពែ មួត វគ័ ពិន អន់ឌែ ទី រ៉ាណើះ សាំរ៉ាប់ រ៉ាម៉ះ ប‌៉្រ័ះ ប៊កកាតយ័ អន់ឌែ ប៉្រគ័ ឡាក់ កា ប‌៉្រ័ះ ប៉្រើ វគ័ ម៉ូសេ ប៉្រគ័ ណោះ ហង ឃឺ ប៉្រគ័ ពួយ ឡាក់ កា អ៊ែ ប៉ប័។ ៤៥ មួត វគ័ ពិន អន់ឌែ អ្យក់ រ៉ាណើះ ណោះ តូៗ គួប លូ តូង័ ម៉ុត កាណុង ប៉ាថេត អា ផះ យូស្វេ ណាំផា អន់ឌែ តាប៉ីត អ្យក់ ប៉ាថេត ឡឹង សុនសាត ឡាក់ ប‌៉្រ័ះ ប៊កកាតយ័ ទ្រុះ ឡាច់ ហះ ម៉ាត់ អន់ឌែ។ រ៉ាណើះ ណោះ អ្វៃ លើយ ទឹល រ៉ាំងហាវ សាដាច់ ដាវីត។ ៤៦ ប‌៉្រ័ះ ប៊កកាតយ័ ប៉ាញ័ ពុត កា សាដាច់ ដាវីត ខាក់។ សាដាច់ ដាវីត អ៊ែ ប៉រ់ លូ ប‌៉្រ័ះ ប៉្រគ័ រ៉ោង រ៉ាម៉ះ ប‌៉្រ័ះ សាំរ៉ាប់ គន សោ វគ័ យ៉ាកុប *។ ៤៧ ហះកា សាដាច់ សាឡូម៉ូន ឡគ ប៉្រគ័ រ៉ោង រ៉ាម៉ះ ណោះ សាំរ៉ាប់ ប‌៉្រ័ះ ប៊កកាតយ័។ ៤៨ ហះកា ប‌៉្រ័ះ ឡាក់ តីស ហ៊្លត អូ អ្វៃ ពឹង ហី ឡាក់ ប៉្រគ័ លូ តី ប៉ាណូស ណោះ អុះ ឡាក់ កា អ៊ែ រ៉ះ ពឹង រ៉ាគឹយ អ៊ែ ផា៖

៤៩ "ប៉្លៃង ឃឺ គ្រេ អាញ់ អង់អ្វៃ

តេះ ឃឺ គ្រេ អាញ់ ទឺរ ជុង ដេល

ហី នីចម័ អន់ដីស ចឹង ប៉្រគ័ អន់ កា អាញ់ អ្វៃ ?

ចារ នីចម័ អន់ដីស ចឹង ប៉្រគ័ អន់ កា អាញ់ រ៉ាឡូវ ណោះ ?

៥០ ញ៉ា អូ ត្រគ់ អាញ់ ប ប៉ាំងកើត កាណាគ័ ទិ អា ?"†។

៥១ «អឺ ប៉ាណូស កាង័ កល់ លូ ទី ពុត ទី តោរ ឡាក់ កា សុនសាត អន់ទៀគ អូ សឿ ប‌៉្រ័ះ អន់ដីស អ្លុ ដឹង ប៉ាសាំង លើយៗ លូ ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់។ វគ័ អន់ដីស ឃើយ ប៉្រគ័ នីណោ័ះ អន់ដីស កា ប៉្រគ័ ពួយ ដេល។ ៥២ អូ ទី រ៉ាគឹយ ប‌៉្រ័ះ អ៊ែ ចំ ម៉ោញ ឡាក់ វគ័ អន់ដីស អូ ទី ប៉្រគ័ បាប អុះ។ អន់ឌែ កា ប៉ាន់តោ័ ទិ មួត បក់ រ៉ះ ផា ចឹង ទី បក់ ដាគ់ ត្រង់ កាខាក់ ម៉ោញ ដូវ ពឹះ។ កិញអៀ អា អន់ដីស ប៉្រគ័ អូ ត្រង់ កា បក់ ណោះ ទឹប ប៉ាន់តោ័ អ៊ែ ដេល។ ៥៣ អន់ដីស អ្យក់ ចាបាប់ ប‌៉្រ័ះ ឡាក់ ប៊យ អ៊ែ អន់ ហះកា អន់ដីស អូ ប៉្រគ័ ពួយ អុះ»។

សារ ពូ ហឹរ អំហ្មោ ប៉ាន់តោ័ សាតេផាន

៥៤ ផះ ពូ កាតាំង នីណោ័ះ ពូ អឺក ខាក់ ពូ រ៉ាំងគែត សាណាញ់ កា អ៊ែ។ ៥៥ ហះកា សាតេផាន ទី ប៉ាង៉ាត័ ប៉ាលឹង ប‌៉្រ័ះ ប៉ាណាំ ពុត ពៀក អ៊ែ កា ប៉ាញ់ចាក័ ហៃ ពឹង ប៉្លៃង ប៉ប័ តាតារ ក្លាគ់ ម៉ះ ប‌៉្រ័ះ ប៊កកាតយ័ លូ ប៉ប័ យីស៊ូ អន់តាវ គែង សាម៉ា ប‌៉្រ័ះ ដេល។ ៥៦ កេះណោះ អ៊ែ រ៉ះ ផា «ហៃ តោ អាញ់ ប៉ប័ ប៉្លៃង តាលុះ ព្វឹង លូ ប៉ប័ ប៉ាណូស អន់តាវ គែង សាម៉ា ប‌៉្រ័ះ ប៊កកាតយ័ ឃឺ យីស៊ូ»។ ៥៧ ពូ កា ឡុង តុត ពុត លូ ប៉ឹត តោរ កេះណោះ តាឡូះ ឡាំ ប៉ាគ់ សាតេផាន ទិឌូ។ ៥៨ ពូ អូស ឡាច់ អ៊ែ គែង ឡីង មឿង កេះណោះ អ្យក់ អំហ្មោ ហឹរ ប៉ាន់តោ័ អ៊ែ។ មួត បក់ ច្រោម អ៊ែ ណោះ រ៉ីស អាវ អន់ឌែ អន់ ប៉ាណូស តាតាម័ ម៉ោញ ដូវ ក្យាគ់ អ៊ែ ណោះ សិច សូល។ ៥៩ ផះ ពូ ហឹរ ប៉ាន់តោ័ អ៊ែ ណោះ សាតេផាន កាប ឡោម ផា «អឺ យីស៊ូ ឡាក់ ពឹ តាំងឡា ប៉រ់ អីស ហាប់ អ្យក់ ប៉ាង៉ាត័ អាញ់ ណើ»។ ៦០ កេះណោះ អ៊ែ ជន តាកុល លូ កាប ម៉ៃៗ ផា «អឺ ពឹ តាំងឡា ជែ រ៉ាប់ រ៉ូ សារ យច អន់ឌែ អា»។ កាប នីណោ័ះ កេះៗ អ៊ែ កា តោ័ ហង។

៨

១ សូល កា រែវ ពុត ដេល កាណុង សារ ប៉ាន់តោ័ សាតេផាន ណោះ។

សារ សូល ប៉្រគ័ បាប កា មួត សឿ យីស៊ូ

ដារ់ ណោះ ពូ ប៉្រគ័ អូ ដាគ់ កាខាក់ កា ក្រុំ ហៀន សារ ប‌៉្រ័ះ អ្វៃ ពឹង មឿង យេរូសាឡឹម។ អន់ឌែ កា សាតាក់ តាប៉្រះ តាប៉្រោង ប៉ាញ័ ទឹប ខេត យូដា លូ ខេត សាម៉ារី ដឹង មួត រ៉ះ ប៉ាតាង យីស៊ូ អូ សាតាក់។ ២ ទី មួត បក់ អ្យិល កូត័ កា ប‌៉្រ័ះ ប៊កកាតយ័ អន់ឌែ ឡាំ តប់ ប៉ាទ្រូ សាតេផាន លូ ញ៉ាំ សោក រ៉ាំបីស កា អ៊ែ កាខាក់។ ៣ កាប៉ាច់ សូល អ៊ែ ប៉្រគ័ បាប កេង ខាក់ កា ក្រុំ ហៀន សារ ប‌៉្រ័ះ អ៊ែ ចាក ម៉ុត រ៉ប់ ហី រ៉ុប ទុង ឡាច់ មួត បក់ សឿ យីស៊ូ ទឹប កាម៉ាក័ ទឹប អង់កាន់ អ្យក់ ចៃគ ខុក។

សារ ភីលីប រ៉ះ សារ យីស៊ូ ប៉ាគ់ ខេត សាម៉ារី

៤ មួត សឿ បក់ សាតាក់ តាប៉្រះ តាប៉្រោង ណោះ អន់ឌែ ចាក ឡឹង ចារ ម៉ោញ ឡាំ ប៉ាគ់ ចារ ម៉ោញ ទឹប រ៉ះ សារ យីស៊ូ។ ៥ ភីលីប ចាក ឡាំ ប៉ាគ់ មឿង សាម៉ារី លូ រ៉ះ កា ពូ ឡឹង សារ យីស៊ូ ដេល។ ៦ ផះ កាំឡាំង កាតាំង សារ ភីលីប រ៉ះ ណោះ លូ ប៉ប័ សារ អំរ៉ាញ អឺញ ឡាក់ អ៊ែ ប៉្រគ័ អន់ឌែ កា រែវ ពុត ខំ សាំយ៉ាំង អ៊ែ ខាក់ ៧ ខង ទី ប‌៉្រ័ះ បឺគ អៀង ឡាច់ ឡឹង ប៉ាណូស ទឹប អង់ហ្យាំង តុត ពុត លូ ទី ប៉ាណូស កាជក ប៉ាណូស តោ័ ជុង តី អៀង ដូវ កើត ដាគ់ ដេល។ ៨ ណោះ ហង បះ មួត ប៉ាសុន អ្វៃ កាណុង មឿង ណោះ ហោក រ៉គ់ កាខាក់។

៩ ទី កាម៉ាក័ ម៉ោញ ដូវ សិច ស៊ីម៉ូន អ៊ែ អ្វៃ កាណុង មឿង ណោះ។ ឡឹង ភីលីប បើ ឡាំ ប៉ាគ់ ណោះ អ៊ែ ហៀន គ្រូ អំហ្ម អ្លុ ប៉្រគ័ អន់ កា មួត ប៉ាសុន អ្វៃ ពឹង ខេត សាម៉ារី ណោះ ពូ ញម កាខាក់ ទឹប អ៊ែ អ្វាត់ ផា អ៊ែ ឃឺ ប៉ាណូស ទី អំរ៉ាញ អឺញ កេង ដេល។ ១០ ប៉ាណូស ទិឌូ ទឹប មួត ប៉ាសុន ទឹប មួត រ៉ាតីស ពូ ខំ សាំយ៉ាំង អ៊ែ ខាក់ ទឹប ពូ កាប ផា «អ៊ែ អា ហង ឡាក់ ប‌៉្រ័ះ តីស ទី សារ អំរ៉ាញ អឺញ កេង ខាក់»។ ១១ ពូ ខំ សាំយ៉ាំង អ៊ែ នីអៀ ញន កា អ៊ែ ទី ប៉្រគ័ សារ អំរ៉ាញ អឺញ លូ គ្រូ អំហ្ម ម៉ះ អ៊ែ ប៉្រគ័ អន់ កា ពូ ញម លូ ប៉ានេ អ៊ែ ទុញ សាណាំ កេះ។ ១២ ហះកា ផះ ពូ សឿ សារ ដាគ់ ឡឹង យីស៊ូ គ្រិះ លូ សារ រ៉ាំងហៃ រ៉ាំងខ្យា ម៉ះ ប‌៉្រ័ះ ប៊កកាតយ័ ឡាក់ ភីលីប រ៉ះ អ៊ែ កា ប៉ាំងហុំ អន់ឌែ ទឹប កាម៉ាក័ ទឹប អង់កាន់។ ១៣ ស៊ីម៉ូន កា សឿ ដេល ណោះ ភីលីប កា ប៉ាំងហុំ អ៊ែ ដេល អ៊ែ កា អ្វៃ អន់ឌូ លូ ភីលីប លើយ។ ផះ អ៊ែ ប៉ប័ សារ អំរ៉ាញ អឺញ លូ សារ កេង ខាក់ ឡាក់ កើត ទី ផះ ណោះ អ៊ែ កា ញម ខាក់។

១៤ មួត រ៉ះ ប៉ាតាង យីស៊ូ អ្វៃ ប៉ាគ់ មឿង យេរូសាឡឹម អន់ឌែ កាតាំង លៅ ផា មួត ខេត សាម៉ារី សឿ ប៉ានឹរ ប‌៉្រ័ះ ប៊កកាតយ័ អៀង ដូវ អន់ឌែ កា ប៉្រើ ពេត្រុះ លូ យូហាន ឡាំ ប៉ាគ់ មួត ណោះ។ ១៥ ប៉ាគ់ ទឹល ខេត សាម៉ារី កេះ អន់ឌែ ពៀរ ដូវ កា ម៉ន់ ឡោម ប‌៉្រ័ះ ប៊កកាតយ័ អន់ មួត សឿ ទី ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ ១៦ ខង ប៉ាង៉ាត័ ប៉ាលឹង ប‌៉្រ័ះ បើ ជឹរ អ្វៃ ពឹង អន់ឌែ យ‌៉័ះ ម៉ោញ ដូវ កា បើ អុះ អន់ឌែ ក្រាន័ កា ទី ពូ ប៉ាំងហុំ អន់ឌែ អន់ កេះ ប៉ាសុន យីស៊ូ ដោច។ ១៧ កេះណោះ ពេត្រុះ លូ យូហាន ម៉ន់ សាប៉ាគ់ ពឹង អន់ឌែ ណោះ អន់ឌែ កា ទី ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ ហង។ ១៨ ផះ ស៊ីម៉ូន ប៉ប័ ប‌៉្រ័ះ ប៊កកាតយ័ អន់ ប៉ាង៉ាត័ ប៉ាលឹង អ៊ែ កា ពូ ញន កា ពេត្រុះ លូ យូហាន បក់ រ៉ះ ប៉ាតាង យីស៊ូ ម៉ន់ សាប៉ាគ់ ពឹង ពូ នីណោ័ះ អ៊ែ កា អ្យក់ លៀន អន់ កា អន់ឌែ ពៀរ ដូវ ណោះ លូ កាប ផា ១៩ «អន់ដីស អន់ សារ អំរ៉ាញ អឺញ អា កា អាញ់ ណើ ភឿ អន់ អាញ់ ម៉ន់ សាប៉ាគ់ ពឹង ពឿ ម៉ាគ់ បក់ ណោះ ចឹង ទី ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ ដេល»។ ២០ ហះកា ពេត្រុះ តើល អ៊ែ ផា «អន់ លៀន អីស អា រ៉ាយ ហ៊្យង ហ្យើត អន់ឌូ លូ អីស ទៅ ពិ ខង អីស សាម៉គ័ កា អ្យក់ លៀន ចឹង អ្លុ តាច់ សារ អា ឡាក់ ប‌៉្រ័ះ ប៊កកាតយ័ អន់ កា ញឹន តាដោះ។ ២១ អីស អូ ទី ចានែក កាណុង ង៉ារ អា អុះ ខង ប‌៉្រ័ះ ប៊កកាតយ័ ហៃ ប៉ប័ ពុត អីស អូ ដាគ់ អូ ត្រង់ អុះ។ ២២ ហគ់ ប៉ិនពែង ពុត ពៀក អ្លាត សារ អូ ដាគ់ អីស អា ពិ កេះណោះ ឡោម ប‌៉្រ័ះ ប៊កកាតយ័ អ្លុ ផៃគ អ៊ែ អូ អ្យក់ យ៉ូ អីស ឡាក់ ទី ពុត ប៉ិច ប៉្រគ័ អូ ដាគ់ នែវ អា ២៣ ខង អាញ់ ប៉ប័ ផា អីស ទី ពុត សាណីង លូ ទួម កាណុង សារ អូ ដាគ់ ដេល»។ ២៤ ស៊ីម៉ូន តើល ផា «ប៉រ់ អីស ម៉ន់ ឡោម ប‌៉្រ័ះ ប៊កកាតយ័ អន់ កា អាញ់ ណើ ភឿ ជែ អន់ ទី សារ អូ ដាគ់ កើត ពឹង អាញ់ ឡាក់ កា អីស ផា ណោះ»។

២៥ ប៉ាគ់ អន់ឌែ រ៉ះ ប៉ានឹរ ប‌៉្រ័ះ ប៊កកាតយ័ លូ រ៉ះ ឡឹង សារ អន់ឌែ ទី ប៉ប័ កេះៗ អន់ឌែ កា សឹត ប៉ាគ់ មឿង យេរូសាឡឹម ណាវ្គ ទឹប រ៉ះ សារ ដាគ់ ឡឹង យីស៊ូ រស្រុក អន់ទៀគៗ ទី អៀង ស្រុក កាណុង ខេត សាម៉ារី។

សារ ភីលីប រ៉ះ សារ យីស៊ូ កា សុនសាត អេធីយ៉ូពី

២៦ កេះណោះ ប៊យ ប‌៉្រ័ះ ប៊កកាតយ័ រ៉ះ កា ភីលីប ផា «ហគ់ ចាក ឡាំ គែង ម៉ាត់ ដារ់ ទ្រង ជឹរ ឡឹង មឿង យេរូសាឡឹម ឡាំ ប៉ាគ់ មឿង កាសា ណោះ ពិ»។ ទ្រង ណោះ ឡាង៉ាន់ ខាក់។ ២៧ អ៊ែ កា ចាក ឡាំ រទ្រង ណោះ តាទឹច។ ទី សុនសាត អេធីយ៉ូពី ម៉ោញ ដូវ ចាក ទ្រង ណោះ ដេល អ៊ែ ណោះ ពូ កាយ៉ោ * អ៊ែ ប៉្រគ័ កាន រ៉ាំងហៃ រ៉ាស អំប៉ាស ម៉ះ សាដាច់ អង់កាន់ ឡាក់ សាដាច់ រ៉ាំងហៃ ពឹង ប៉ាថេត អេធីយ៉ូពី។ អ៊ែ សឹត ឡឹង សាំប‌៉័ះ ប៉ានេ ប‌៉្រ័ះ ប៊កកាតយ័ ប៉ាគ់ មឿង យេរូសាឡឹម។ ២៨ អ៊ែ ជិះ រ៉ាតេ័ះ សេះ អន់ដើរ អាន ផាប់ រ៉ាគឹយ ប‌៉្រ័ះ សិច អេសាយ អន់ដើរ។ ២៩ ផះ ណោះ ប៉ាង៉ាត័ ប៉ាលឹង ប‌៉្រ័ះ រ៉ះ កា ភីលីប ផា «ហគ់ ឡាំ អន់ ក្យាម័ ប៉ាគ់ រ៉ាតេ័ះ តោ ពិ»។ ៣០ ភីលីប កា តាយ៉ិប ពួយ តាន័ រ៉ាតេ័ះ ណោះ កាតាំង អ៊ែ អាន ផាប់ រ៉ាគឹយ ប‌៉្រ័ះ អេសាយ។ ភីលីប កា អំប៉ញ់ ផា «អីស ហ្លង់ ដេល ប សារ អីស អាន ណោះ ?» ៣១ អ៊ែ តើល ផា «នីចម័ អាញ់ ចឹង អ្លុ ហ្លង់ ខង អូ ទី ពឿ រ៉ះ កា អាញ់ ឡក់»។ អ៊ែ កា ជៀក ភីលីប ហាវ ជិះ រ៉ាតេ័ះ អន់ឌូ លូ អ៊ែ។ ៣២ សារ អ៊ែ អាន ណោះ ឃឺ នីអៀ៖

«អ៊ែ ណោះ ពូ ចឹង រ៉ុប អ្យក់ ឡាំ ជឹន ពឹង តី ពូ

ឡាក់ កា ពូ អ្យក់ ចៀម ចឹង ឡាំ ប៉ាន់តោ័។

អ៊ែ អូ កាកាប អុះ

ឡាក់ កា គន ចៀម អ្វៃ គ្រឺយ ហះ ង៉ីរ បក់ កាត់ សក់ អ៊ែ។

៣៣ ពូ កាប សាតោះ បឺង៉ាយ អ៊ែ

លូ ពូ តាត់ស៊ិន សារ កា អ៊ែ អូ ត្រង់ អុះ។

អូ ទី ពឿ អ្លុ រ៉ះ សារ ផូង័ វ៉ាច់ អ៊ែ អុះ

ខង ពូ ប៉ាន់តោ័ អ៊ែ កេះ»។†

៣៤ សុនសាត អេធីយ៉ូពី ណោះ អំប៉ញ់ លូ ភីលីប ផា «អាញ់ ប៉រ់ អំប៉ញ់ អីស រ៉ាគឹយ ប‌៉្រ័ះ កាប នីអៀ អ៊ែ ប៉ិច រ៉ះ ឡឹង សារ ពឿ ? អ៊ែ ប៉ិច រ៉ះ ឡឹង ឡាកោ អ៊ែ ទៅ ញ៉ា ប៉ិច រ៉ះ ឡឹង សារ ពូ អន់ទៀគ ណាវ្គ ?» ៣៥ ភីលីប កា អ្យក់ សារ ណោះ ទៅ ភឿ រ៉ះ សារ ដាគ់ ឡឹង យីស៊ូ អន់ កា អ៊ែ។

៣៦-៣៧ អន់ឌែ ចាក ឡាំ ប៉ាគ់ ម៉ាត់ ប៉ាគ់ ទឹល ចារ ទី ទៀក សុនសាត អេធីយ៉ូពី ណោះ កាប ផា «ហៃ ហះ អា ទី ទៀក ទី សារ ញ៉ា ចឹង ប៉្រគ័ អូ អន់ អីស ប៉ាំងហុំ អាញ់ ប ?»‡ ៣៨ អ៊ែ កា ប៉្រើ ពូ តាវ រ៉ាតេ័ះ អ៊ែ លូ ភីលីប កា ជឹរ ពឹង ទៀក កេះណោះ ភីលីប កា ប៉ាំងហុំ អ៊ែ តាទឹច ហង។ ៣៩ ប៉ាគ់ អន់ឌែ ហាវ ពឹង គោក កេះ ប៉ាង៉ាត័ ប៉ាលឹង ប‌៉្រ័ះ ប៊កកាតយ័ អ្យក់ ឡាច់ ភីលីប ឡឹង ចារ ណោះ តាតិង ប៉ាណូស កាយ៉ោ ណោះ អូ ប៉ប័ ភីលីប ណាវ្គ ហង អ៊ែ កា ចាក ឡាំ ណាវ្គ ទឹប ទី ពុត ហោក រ៉គ់។ ៤០ កាប៉ាច់ ភីលីប ប៉ាគ់ អ៊ែ ហ្លង់ ប៉ាណូស កេះ អ៊ែ ប៉ប័ ឡាកោ អ៊ែ អ្វៃ ប៉ាគ់ មឿង អាសូត ឡគ។ ឡៃង ឡឹង ណោះ អ៊ែ ចាក ណាវ្គ ទឹប រ៉ះ សារ ដាគ់ ឡឹង យីស៊ូ រ៉ប់ ស្រុក តេះ លើយ ទឹល មឿង កេសារៀ។

៩

សារ សូល ម៉ុត សឿ យីស៊ូ

១ ផះ រ៉ាំងវ៉ាង ណោះ សូល ឃឹត ដឹង កាប អឺក លូ ប៉ិច ប៉ាន់តោ័ មួត សឿ យីស៊ូ លើយ។ អ៊ែ ឡាំ ប៉ាគ់ ម៉ៃគ ក្រាគ់ រ៉ាម៉ះ ប‌៉្រ័ះ ២ ប៉រ់ ចាបាប់ ម៉ុត កាណុង រ៉ោង អន់ទៀគៗ ម៉ះ សុនសាត អ៊ីស្រាអ៊ែល កាណុង មឿង ដាម៉ះ អ្លុ ផៃគ ប៉ប័ មួត សឿ យីស៊ូ បក់ អន់ដា អ្វៃ ហះ ចារ ណោះ យ‌៉័ះ កាម៉ាក័ លើ អង់កាន់ កាតាម អ៊ែ ចឹង រ៉ុប កត់ ចគ់ អ្យក់ សឹត ប៉ាគ់ មឿង យេរូសាឡឹម។ ៣ ផះ អ៊ែ ចាក ឡាំ ក្យាម័ ចឹង ទឹល ប៉ាគ់ មឿង ដាម៉ះ កេះ ផាឌី កា ទី តាតារ ក្លាគ់ ឡឹង ប៉្លៃង ជុំ អ៊ែ ឡូត។ ៤ អ៊ែ កា ប៉ក់ កេះណោះ កាតាំង ប៉ានឹរ កាប លូ អ៊ែ ផា «អឺ សូល ញ៉ា ត្រគ់ អីស ប៉្រគ័ បាប អាញ់ ?» ៥-៦ សូល តើល ផា «អឺ ពឹ តាំងឡា ពឿ អីស ណោះ ?» ប៉ានឹរ ណោះ កា តើល ផា «អាញ់ សិច យីស៊ូ ឡាក់ អីស អ្វៃ ប៉្រគ័ បាប។ * ហគ់ អ្យូវ ចាក ម៉ុត កាណុង មឿង តោ។ ប៉ាគ់ ចារ ណោះ ចឹង ទី ពូ រ៉ះ កា អីស ត្រគ់ ប៉្រគ័ នីចម័ អន់ដា»។ ៧ កាប៉ាច់ មួត ចាក អន់ឌូ លូ សូល អន់ឌែ កា តាវ អ្វៃ គ្រឺយ អូ អ្លុ ចឹង កាប នីចម័ អុះ អន់ឌែ កាតាំង ដឹង ប៉ានឹរ ហះកា អូ ប៉ប័ ទី ពឿ អុះ។ ៨ សូល កា អ្យូវ យ‌៉័ះ អ៊ែ ខំ រ៉ាល ម៉ាត់ នីចម័ កាតាម កា អ៊ែ ហៃ អូ ប៉ប័ អុះ ណោះ ហង បះ ពូ ទុង តី អ៊ែ ចាក ម៉ុត កាណុង មឿង ដាម៉ះ។ ៩ រ៉ាំងវ៉ាង ប៉ៃង ដារ់ អ៊ែ ហៃ កាណាគ័ ញ៉ា កា អូ ប៉ប័ អុះ លូ អូ អៃត ទៀក អូ សា សាណា ញ៉ា ដេល។

១០ កាណុង មឿង ដាម៉ះ ណោះ ទី បក់ សឿ យីស៊ូ ម៉ោញ ដូវ សិច អ៊ែ អាណាណះ។ យីស៊ូ តាំបាង ឡាកោ អន់ អ៊ែ ប៉ប័ លូ អើ អ៊ែ ផា «អឺ អាណាណះ»។ អ៊ែ តើល ផា «ញ៉ា ពឹ តាំងឡា»។ ១១ យីស៊ូ រ៉ះ កា អ៊ែ ផា «ហគ់ ឡាំ ប៉ាគ់ ទ្រង ឡាក់ ពូ អើ ផា ទ្រង ត្រង់ កេះណោះ ណាំង អំប៉ញ់ ប៉ាណូស បក់ សិច សូល ឡឹង មឿង តើសុះ អ៊ែ អ្វៃ កាណុង ហី យូដះ ផះ អ្វៃ ម៉ន់ អើ អាញ់។ ១២ អ៊ែ ទី អំប៉ោ ប៉ប័ កាម៉ាក័ ម៉ោញ ដូវ សិច អាណាណះ ម៉ុត ម៉ន់ សាប៉ាគ់ ពឹង អ៊ែ ភឿ អន់ ម៉ាត់ អ៊ែ តាតារ ណាវ្គ»។ ១៣ អាណាណះ អ៊ែ តើល ផា «អឺ ពឹ តាំងឡា អាញ់ កាតាំង ពូ អៀង ដូវ រ៉ះ ផា ប៉ាណូស អា អ៊ែ ប៉្រគ័ អូ ដាគ់ កេង ខាក់ កា មួត សឿ អីស ប៉ាគ់ មឿង យេរូសាឡឹម តោ។ ១៤ អ៊ែ ឡាំ ប៉ាគ់ អា អ៊ែ ប៉រ់ ចាបាប់ ឡឹង មួត ម៉ៃគ ក្រាគ់ រ៉ាម៉ះ ប‌៉្រ័ះ កេះ ភឿ សាំរ៉ាប់ ណាំង រ៉ុប មួត បក់ ម៉ន់ អើ អីស»។ ១៥ ហះកា យីស៊ូ តើល អ៊ែ ផា «ហគ់ ចាក ឡាំ ពិ ខង អាញ់ រ៉ើស អ្យក់ ប៉ាណូស អា ភឿ ប៉្រើ អ៊ែ ឡាំ រ៉ះ អន់ ពូ អន់ហ្នាល់ សិច អាញ់ កា សុនសាត អន់ទៀគ លូ កា សាដាច់ អន់ទៀគៗ ទឹប កា សុនសាត អ៊ីស្រាអ៊ែល ដេល។ ១៦ អាញ់ ចឹង ប៉្រគ័ អន់ អ៊ែ អ្លុ អន់តគ់ ផា អ៊ែ ចឹង ទី សារ ឡាំបាក អៀង ញន អាញ់»។

១៧ អាណាណះ កា ឡាំ តាទឹច។ ប៉ាគ់ ទឹល ហី ណោះ កេះ អ៊ែ ម៉ុត សាប៉ាគ់ សូល លូ កាប ផា «អឺ ម៉ី សូល យីស៊ូ ឡាក់ ពឹ តាំងឡា ពិន តាំបាង ឡាកោ អន់ អីស ប៉ប័ ផះ អីស ចាក រទ្រង ពែ អ៊ែ ប៉្រើ អាញ់ ឡាំ ប៉ាគ់ អា ភឿ អន់ ម៉ាត់ អីស ដាគ់ តាតារ ហៃ ប៉ប័ ណាវ្គ លូ អន់ អីស ទី ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ ម៉ុត ប៉ាណាំ ពុត ពៀក អីស ដេល»។ ១៨ ម៉ោញ ទ្រុ ឡឹង ណោះ ទី កាណាគ័ ឡាក់ កា អង់គែប កា ហ្រុង ឡឹង ម៉ាត់ សូល ផាឌី ម៉ាត់ សូល តាតារ ឡូត ហៃ ប៉ប័ ណាវ្គ។ អ៊ែ កា អ្យូវ កេះណោះ អាណាណះ ប៉ាំងហុំ អ៊ែ។ ១៩ កេះណោះ អ៊ែ សា សាណា កា ទី សាងុំ ណាវ្គ ហង។

សារ សូល រ៉ះ សារ យីស៊ូ ពឹង មឿង ដាម៉ះ

សូល អ្វៃ អន់ឌូ លូ មួត សឿ យីស៊ូ ឡាក់ អ្វៃ កាណុង មឿង ដាម៉ះ ណោះ ទុញ ដារ់។ ២០ សាគ់ អ៊ែ ដាគ់ កេះ ណោះ អ៊ែ កា ម៉ុត កាណុង រ៉ោង អន់ទៀគៗ ភឿ រ៉ះ សារ យីស៊ូ។ អ៊ែ ផា យីស៊ូ អា ហង ឡាក់ គន ប‌៉្រ័ះ ប៊កកាតយ័។ ២១ ទិ មួត បក់ ផះ អ្វៃ សាំយ៉ាំង អ៊ែ រ៉ះ ណោះ ពូ ញម ខាក់ ទឹប អំប៉ញ់ លូ គួប សោប ផា «ញ៉ា អូ ត្រគ់ អ៊ែ អា ហង ប ឡាក់ ថាំឡាយ មួត បក់ ម៉ន់ អើ យីស៊ូ អ្វៃ ប៉ាគ់ មឿង យេរូសាឡឹម តោ ? ញន កា សារ អា ហង បះ អ៊ែ ឡាំ ប៉ាគ់ អា ភឿ ណាំង រ៉ុប អន់ឌែ ជឹន អន់ កា មួត ម៉ៃគ ក្រាគ់ រ៉ាម៉ះ ប‌៉្រ័ះ ដេល»។ ២២ យ‌៉័ះ នីចម័ កាតាម សូល ហ៊ែង ទី ពុត ខឹន កាខាក់ អ៊ែ រ៉ះ ប៉ាឡាក់ កា សុនសាត អ៊ីស្រាអ៊ែល ឡាក់ អ្វៃ កាណុង មឿង ដាម៉ះ ណោះ ផា យីស៊ូ អា ហង ឃឺ បក់ ប‌៉្រ័ះ រ៉ើស អន់ ប៉្រគ័ សាដាច់ ណោះ ប៉្រគ័ អន់ អន់ឌែ អូ អ្លុ តើល អុះ។

២៣ ប៉ាគ់ ទុញ ដារ់ ឡឹង ណោះ ណាវ្គ មួត សុនសាត អ៊ីស្រាអ៊ែល ពឹកសា គួប សោប ភឿ ចឹង ប៉ាន់តោ័ អ្លាត សូល។ ២៤ ហះកា សូល អ្លុ ដេល សារ អន់ឌែ ឃឹត ណោះ។ អន់ឌែ អ្វៃ ក្យាគ់ ហះ អំប៉ារ ទ្រួក មឿង ទឹប កាម៉ាំង ទឹប កាដារ់ ភឿ ចឹង ប៉ាន់តោ័ អ៊ែ។ ២៥ ហះកា ប៉ាគ់ កាម៉ាំង មួត សឹះ អ៊ែ អ្យក់ ពុង ម៉ោញ ប៉្រើ សូល ម៉ុត អ្វៃ កេះណោះ ប៉ាហ្រូ ជឹរ ឡឹង ទ្រួក គែង ឡីង មឿង។

សារ សូល ឡាំ អ្វៃ ប៉ាគ់ មឿង យេរូសាឡឹម

២៦ កេះណោះ សូល ឡាំ ប៉ាគ់ មឿង យេរូសាឡឹម ផះ អ្វៃ ប៉ាគ់ ណោះ អ៊ែ ខំ ប៉ិច ម៉ុត អ្វៃ អន់ឌូ លូ មួត សឿ យីស៊ូ ដេល ហះកា ពូ អ្យូគ កា អ៊ែ ទិឌូ ខង ពូ អូ សឿ ផា អ៊ែ សឿ យីស៊ូ អុះ។ ២៧ ហះកា បាណាបះ អ្យក់ សូល ប៉ាណាំ អ៊ែ ឡាំ ប៉ាគ់ មួត រ៉ះ ប៉ាតាង យីស៊ូ លូ រ៉ះ កា ពូ ឡឹង សារ សូល ប៉ប័ យីស៊ូ ផះ អ៊ែ ចាក រទ្រង ពែ លូ សារ យីស៊ូ កាកាប លូ អ៊ែ លូ រ៉ះ សារ សូល ខឹន រ៉ះ សារ យីស៊ូ ផះ អ្វៃ ប៉ាគ់ មឿង ដាម៉ះ ពែ ដេល។ ២៨ សូល កា អ្វៃ អន់ឌូ លូ មួត រ៉ះ ប៉ាតាង យីស៊ូ លូ ចាក សឹត ចាក ឡាំ កាណុង មឿង យេរូសាឡឹម ទឹប ទី ពុត ខឹន រ៉ះ សារ យីស៊ូ ដេល។ ២៩ អ៊ែ កាប ប៉ាគែក លូ សុនសាត អ៊ីស្រាអ៊ែល ឡាក់ កាប សុនសាត ក្រិក ហះកា មួត ណោះ ប៉ាណាំ គួប ប៉ិច ប៉ាន់តោ័ អ៊ែ។ ៣០ ប៉ាគ់ មួត សឿ អ្លុ ឡឹង សារ អា កេះ អន់ឌែ ឡាំ ជឹន អ៊ែ គឹត មឿង កេសារៀ កេះណោះ អន់ អ៊ែ ឡាំ ប៉ាគ់ មឿង តើសុះ ណាវ្គ។

៣១ ក្រុំ ហៀន សារ ប‌៉្រ័ះ ទី សារ សាណុក សាវ៉ាក គ្រឹប ចារ កាណុង ខេត យូដា ខេត កាលីឡេ លូ ខេត សាម៉ារី លូ អន់ឌែ សឿ ហ៊ែង ខាក់។ អន់ឌែ ទី ចំលួន ហ៊ែង អៀង ញន កា អន់ឌែ អ្វៃ អ្យិល កូត័ កា ប‌៉្រ័ះ ប៊កកាតយ័ លូ ញន កា ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ តង័ អន់ឌែ អន់ ទី ពុត ខឹន។

សារ ពេត្រុះ តាគ់ អន់ដាគ់ អេណាស

៣២ កាប៉ាច់ ពេត្រុះ ចាក ឡាំ គ្រឹប ចារ លូ ឡាំ ច្វាគ់ មួត សឿ យីស៊ូ ប៉ាគ់ តេះ លីដា។ ៣៣ ហះ ចារ ណោះ អ៊ែ ប៉ប័ ប៉ាណូស ម៉ោញ ដូវ សិច អេណាស អ៊ែ អីគ តោ័ ជុង តី លូ តៃប លើយ ទុញ តាំងហាម សាណាំ កេះ។ ៣៤ ពេត្រុះ រ៉ះ កា កាម៉ាក័ ណោះ ផា «អឺ អេណាស យីស៊ូ គ្រិះ អ៊ែ តាគ់ អន់ដាគ់ អីស កេះ ហគ់ អ្យូវ ឡគ តាមួរ ពេល អីស អា ពិ»។ អេណាស កា អ្យូវ ឡូត។ ៣៥ កាំឡាំង កាណុង តេះ លីដា ទិណោ័ះ លូ កាំឡាំង ស្រុក អ្វៃ រចារ សារ៉ូន ប៉ប័ អ៊ែ ដាគ់ នីណោ័ះ ពូ កា ប៉ិនពែង ពុត ពៀក សឿ ប‌៉្រ័ះ ប៊កកាតយ័។

សារ តេប៊ីថា រ៉ីស សឹត ណាវ្គ

៣៦ ពឹង មឿង យ៉ុបប៉ា ទី អង់កាន់ ម៉ោញ ដូវ ឡាក់ សឿ យីស៊ូ សិច អ៊ែ តេប៊ីថា (ទី ណី ផា «រ៉ាម៉ាំង») អ៊ែ ប៉្រគ័ ដាគ់ លូ អន់ កាណាគ័ កា ពូ អៀង។ ៣៧ ផះ រ៉ាំងវ៉ាង ណោះ អ៊ែ អីគ កេះណោះ តោ័ ពូ តាគ់ អង់ហុំ ប៉ាទ្រូ អ៊ែ កេះៗ ពូ អ្យក់ ចៃគ ពឹង កាណុង គែង អំប៉ាំង។ ៣៨ ញន កា តេះ លីដា ក្យាម័ មឿង យ៉ុបប៉ា ណោះ ហង ប៉ាគ់ មួត សឿ កាតាំង លៅ ផា ពេត្រុះ អ្វៃ ពឹង តេះ លីដា ណោះ អន់ឌែ កា ប៉្រើ គួប អន់ឌែ ពៀរ ដូវ ឡាំ ឡោម ពេត្រុះ ផា «ប៉រ់ អីស ឡាំ ទឹល ប៉ាគ់ ចារ ញឹន ស៊្រសៗ ណើ»។ ៣៩ ពេត្រុះ កា ឡាំ លូ អន់ឌែ ពៀរ ដូវ ណោះ ឡូត។ ប៉ាគ់ អ៊ែ ទឹល កេះ ពូ ជៀក អ៊ែ ហាវ អ្វៃ ពឹង កាណុង គែង អំប៉ាំង។ មួត អង់កាន់ អន់ត្រោ័ ប៉ាណាំ គួប ម៉ុត ក្យាម័ អ៊ែ ទឹប ញ៉ាំ សោក លូ តាំបាង អាវ សាំប៉ាក័ លូ អាវ គ្រឹន ឡាក់ តេប៊ីថា ទី ជឹង អន់ ផះ អ្វៃ អន់ឌូ លូ អន់ឌែ ពែ។ ៤០ ពេត្រុះ ប៉្រើ ពូ ឡាច់ ប៉ាគ់ ឡីង ទិឌូ អ៊ែ ជន តាកុល ម៉ន់ ឡោម ប‌៉្រ័ះ កេះណោះ កាលែង ប៉ាគ់ ប៉ាទ្រូ លូ កាប ផា «អឺ តេប៊ីថា អ្យូវ ពិ»។ អង់កាន់ ណោះ កា រ៉ាល ម៉ាត់ ផះ អ៊ែ ប៉ប័ ពេត្រុះ កា អ្យូវ អង់អ្វៃ ឡូត។ ៤១ ពេត្រុះ ចឹក តី អ៊ែ អន់ អ្យូវ អន់តាវ កេះណោះ អើ មួត សឿ យីស៊ូ លូ មួត អង់កាន់ អន់ត្រោ័ ម៉ុត ប៉ាគ់ អ៊ែ កេះណោះ អន់ អន់ឌែ ប៉ប័ តេប៊ីថា រ៉ីស សឹត កេះ។ ៤២ ប៉ាណូស កាណុង មឿង យ៉ុបប៉ា អៀង ដូវ អ្លុ ឡឹង សារ អា លូ ទី ប៉ាណូស អៀង ដូវ សឿ យីស៊ូ។ ៤៣ ពេត្រុះ កា អ្វៃ ពឹង មឿង យ៉ុបប៉ា ទុញ ដារ់ ណាវ្គ អ៊ែ អ្វៃ ពឹង ហី ស៊ីម៉ូន ឡាក់ ប៉ាណូស រ៉ាវ រ៉ាន់ដាប់ អង់ការ អ្យាំ †។

១០

សារ ប៊យ ប‌៉្រ័ះ តាំបាង ឡាកោ អន់ កា កូនេលៀស ប៉ប័

១ អ្វៃ ប៉ាគ់ មឿង កេសារៀ ទី សុនសាត រ៉ូម ម៉ោញ ដូវ សិច អ៊ែ កូនេលៀស អ៊ែ ឡាក់ ម៉ៃគ តាហាន តាប៉ល់ តាហាន អ៊ែ ពូ អើ ផា ក្រុំ តាហាន អ៊ីតាលី។ ២ អ៊ែ លូ គន កាម៉ាញ់ អ៊ែ អន់ឌែ អ្យិល កូត័ អ្យូគ កា ប‌៉្រ័ះ ប៊កកាតយ័ អ៊ែ ឌុ អន់ កាណាគ័ កា មួត ថុក ញ៉ាក លូ ម៉ន់ ឡោម ប‌៉្រ័ះ រ៉ប់ ដារ់ ដេល។ ៣ ទី ដារ់ ម៉ោញ រ៉ាំងវ៉ាង មង ប៉ៃង កាង៉ាច ប៊យ ប‌៉្រ័ះ ប៊កកាតយ័ ម៉ោញ ដូវ តាំបាង ឡាកោ អន់ កា អ៊ែ ប៉ប័ ឡាក់ៗ ប៊យ ណោះ ម៉ុត ប៉ាគ់ ហី អ៊ែ លូ អើ អ៊ែ ផា «អឺ កូនេលៀស»។ ៤ អ៊ែ ប៉ាញ់ចាក័ ហៃ ប៊យ ប‌៉្រ័ះ ណោះ ទឹប អ្យូគ កាខាក់ កេះណោះ កាប ផា «អឺ ពឹ តាំងឡា ទី សារ ញ៉ា ?» ប៊យ ប‌៉្រ័ះ តើល អ៊ែ ផា «ប‌៉្រ័ះ ប៊កកាតយ័ សាំយ៉ាំង កេះ សារ អីស ម៉ន់ ឡោម ពែ កាណាគ័ អីស អន់ កា ពូ ណោះ កា អ៊ែ អូ ពឹល ដេល។ ៥ ទឹល នីណោ័ះ ហគ់ អីស ប៉្រើ ពូ ឡាំ ប៉ាគ់ មឿង យ៉ុបប៉ា កិញអៀ ហង រ៉ះ កា កាម៉ាក័ ម៉ោញ ដូវ សិច ស៊ីម៉ូន ឡាក់ ពូ អើ ផា ពេត្រុះ ប៉្រើ ឡាំ ប៉ាគ់ អា។ ៦ អ៊ែ អ្វៃ ពឹង ហី ស៊ីម៉ូន ឡាក់ ប៉ាណូស រ៉ាវ រ៉ាន់ដាប់ អង់ការ អ្យាំ ហី អ៊ែ ណោះ ហះ ហាង សាឡីគ សាឡាយ *»។ ៧ ប៉ាគ់ ប៊យ ប‌៉្រ័ះ ឡាក់ កាកាប លូ អ៊ែ ចាក ឡាច់ រ៉ាវ៉ាច់ កេះ អ៊ែ អើ ទុច ពៀរ ដូវ លូ តាហាន ម៉ោញ ដូវ កាណុង កាំឡាំង មួត បក់ អ្វៃ ប៉្រគ័ ង៉ារ កា អ៊ែ តាហាន ណោះ ឡាក់ ប៉ាណូស អ្យិល កូត័ អ្យូគ កា ប‌៉្រ័ះ ប៊កកាតយ័ ដេល។ ៨ អ៊ែ រ៉ះ ទិ សារ ប៊យ ប‌៉្រ័ះ រ៉ះ កា អ៊ែ ណោះ ហង កេះណោះ ប៉្រើ អន់ឌែ ឡាំ ប៉ាគ់ មឿង យ៉ុបប៉ា។

សារ ប‌៉្រ័ះ តាំបាង អន់ ពេត្រុះ ប៉ប័ សៃម អ្យាំ

៩ ប៉ាគ់ ដារ់ តាយ៉ាង័ អន់ឌែ ចាក ក្យាម័ ចឹង ទឹល មឿង យ៉ុបប៉ា កេះ។ កាប៉ាច់ ពេត្រុះ ឡាក់ អ្វៃ ពឹង ហី ប៉ាគ់ ដារ់ ប៉ង់ កេះ អ៊ែ កា ហាវ ពឹង អន់តល័ ហី † ភឿ ម៉ន់។ ១០ ផះ ណោះ អ៊ែ ឡាយ៉ិត ប៉ិច សា សាណា ខាក់ ហះកា ផះ ពូ ទ្រៀម សាណា សាណឹត អន់ កា អ៊ែ ណោះ អ៊ែ កា អូ ហ្លង់ ប៉ាណូស ញន កា ប‌៉្រ័ះ ប៉ាំងខ្វាង័។ ១១ កេះណោះ ប‌៉្រ័ះ តាំបាង អន់ អ៊ែ ប៉ប័ ប៉្លៃង តាលុះ ព្វឹង លូ ប៉ប័ កាណាត់ តីស ឡាក់ កា កាណាត់ ពូ ត្រាក័ អំប៉ាំង គ្រេ ពូ កត់ កាន់ឌុង ទិ ប៉្វាន់ ជួច ប៉ាហ្រូ ជឹរ ឡឹង ប៉្លៃង ទឹល ប៉ាគ់ តេះ។ ១២ ពឹង កាណាត់ ណោះ ទី កាណាគ័ ជុង ប៉្វាន់ ទី សៃម លូ ទី កាណាគ័ វ៉ាវ៉ារ គ្រឹប នែវ។ ១៣ កេះណោះ អ៊ែ កាតាំង ប៉ានឹរ រ៉ះ ផា «អឺ ពេត្រុះ ហគ់ ប៉ាន់តោ័ កាណាគ័ អា ពុះ សា ពិ»។ ១៤ ហះកា ពេត្រុះ តើល ផា «អូ អុះ ពឹ តាំងឡា អាញ់ អូ ឃើយ សា កាណាគ័ ញ៉ា ឡាក់ ចាបាប់ អូ អន់ សា លូ កាណាគ័ អូ ដាគ់ ណោះ អុះ»។ ១៥ ប៉ានឹរ ណោះ រ៉ះ កា អ៊ែ ណាវ្គ ផា «កាណាគ័ ញ៉ា ឡាក់ ប‌៉្រ័ះ ប៊កកាតយ័ ទី តាគ់ អន់ដាគ់ កេះ អីស អូ ត្រគ់ ផា កាណាគ័ អូ ដាគ់ អុះ»។ ១៦ សារ ណោះ កើត ពឹះ ទឹល ប៉ៃង ទង កេះណោះ អ្យក់ ហាវ កាណាត់ ណោះ ពឹង ប៉្លៃង ណាវ្គ។

១៧ ប៉ាណូស ប៉ៃង ដូវ ឡាក់ កូនេលៀស ប៉្រើ ឡាំ អន់ឌែ អំប៉ញ់ ណាំង ហី ស៊ីម៉ូន។ ផះ ណោះ ពេត្រុះ អ្វៃ ឃឹត ឡឹង សារ អ៊ែ ប៉ប័ ណោះ ចឹង កើត នីចម័ ផាឌី អន់ឌែ ប៉ៃង ដូវ កា ពឹះ ទឹល អន់តាវ ហះ អំប៉ារ ហី អ៊ែ។ ១៨ អន់ឌែ អំប៉ញ់ តុត ពុត ផា «វគ័ ស៊ីម៉ូន ឡាក់ ពូ អើ ផា ពេត្រុះ អ៊ែ អ្វៃ ពឹង ហី អា ប ?» ១៩ ផះ ពេត្រុះ អ្វៃ ឃឹត ឡឹង សារ អ៊ែ ប៉ប័ ណោះ ប៉ាង៉ាត័ ប៉ាលឹង ប‌៉្រ័ះ រ៉ះ កា អ៊ែ ផា «ហៃ ទី ប៉ាណូស ប៉ៃង ដូវ ពឹះ ណាំង អីស។ ២០ ហគ់ ជឹរ ប៉ាគ់ តេះ ចាក អន់ឌូ លូ អន់ឌែ ពិ ជែ ប៉ាំងក្រូ ហង ខង អាញ់ អា ហង ប៉្រើ អន់ឌែ ពឹះ»។ ២១ ពេត្រុះ កា ជឹរ ប៉ាគ់ អន់ឌែ លូ រ៉ះ ផា «អាញ់ អា ហង ឡាក់ អន់ដីស ណាំង ណោះ អន់ដីស ពឹះ ប៉ាគ់ អា ទី សារ ញ៉ា ?» ២២ អន់ឌែ តើល ផា «វគ័ កូនេលៀស ឡាក់ ម៉ៃគ តាហាន ប៉្រើ ញឹន ពឹះ អ៊ែ ឡាក់ ប៉ាណូស ដាគ់ ត្រង់ លូ អ្យិល កូត័ អ្យូគ កា ប‌៉្រ័ះ ប៊កកាតយ័ ដេល មួត សុនសាត អ៊ីស្រាអ៊ែល ប៉ានេ អ៊ែ គ្រឹប ដូវ។ ទី ប៊យ ប‌៉្រ័ះ ម៉ោញ ដូវ រ៉ះ កា វគ័ កូនេលៀស ប៉្រើ ឡាំ រ៉ះ កា អីស ប៉្រើ ឡាំ ប៉ាគ់ ហី អ៊ែ ភឿ សាំយ៉ាំង អីស រ៉ះ សារ»។ ២៣ ពេត្រុះ ជៀក អន់ឌែ ម៉ុត កាណុង ហី អន់ អន់ឌែ ដំ ហះ ណោះ ម៉ោញ ម៉ាំង។

សារ ពេត្រុះ ឡាំ ចាចាក ប៉ាគ់ ហី កូនេលៀស

ប៉ាគ់ តាយ៉ាង័ ពេត្រុះ ឡាំ ពួយ អន់ឌែ ទឹប ទី មួត សឿ អ្វៃ កាណុង មឿង យ៉ុបប៉ា ណោះ បក់ អន់ដា ឡាំ អន់ឌូ ដេល។ ២៤ ប៉ាគ់ ដារ់ យ៉ាង័ តោ ណាវ្គ អន់ឌែ កា ទឹល ប៉ាគ់ មឿង កេសារៀ។ កាប៉ាច់ វគ័ កូនេលៀស អ៊ែ ជៀក អុះ ម៉ី គួប ចាង័ ឡាំ ប៉ាគ់ ហី អ៊ែ អ្វៃ ក្យាគ់ សាណាង អន់ឌែ។ ២៥ ផះ ពេត្រុះ ទឹល វគ័ កូនេលៀស កា ឡាំ ហាប់ អ៊ែ លូ កាដាប សាំប‌៉័ះ ហះ ជុង អ៊ែ។ ២៦ ហះកា ពេត្រុះ ប៉ោក អ៊ែ ប៉្រើ អ្យូវ លូ កាប ផា «អាញ់ កា ប៉ាណូស និះទៅ ដេល»។ ២៧ ពេត្រុះ ចាក ម៉ុត ពឹង ហី ទឹប រ៉ះ សារ លូ វគ័ កូនេលៀស អន់ដើរ កេះណោះ អ៊ែ ប៉ប័ ប៉ាណូស អៀង ដូវ អ្វៃ ប៉ាតុំ គួប សោប។ ២៨ អ៊ែ កាកាប លូ ពូ ផា «អន់ដីស អ្លុ កេះ ចាបាប់ សុនសាត អ៊ីស្រាអ៊ែល អូ អន់ ញឹន រ៉ាំពង លូ សុនសាត អន់ទៀគ លូ អូ អន់ ម៉ុត កាណុង ហី ពូ អុះ ហះកា ប‌៉្រ័ះ រ៉ះ កា អាញ់ ផា អូ អន់ ឃឹត ផា ប៉ាណូស បក់ ចំ អូ ដាគ់ ណោះ អុះ។ ២៩ ណោះ ហង បះ ផះ អាញ់ ប៉ប័ អន់ដីស ឡាំ រ៉ះ កា អាញ់ ពែ អាញ់ ឡាំ ឡូត អូ ប៉ាគែក អុះ។ ទឹល នីណោ័ះ អាញ់ អំប៉ញ់ អន់ដីស អន់ដីស ប៉្រើ អាញ់ ឡាំ ប៉ាគ់ អា ទី សារ ញ៉ា ?»។

៣០ វគ័ កូនេលៀស រ៉ះ ផា «រ៉ាំងវ៉ាង ប៉ៃង ប៉្វាន់ ដារ់ ពែ ផះ អាញ់ អ្វៃ ម៉ន់ អើ ប‌៉្រ័ះ កាណុង ហី អាញ់ ផះ រ៉ាំងវ៉ាង មង ប៉ៃង កាង៉ាច ទី កាម៉ាក័ ម៉ោញ ដូវ កាស៊ប ពៀត ខោ អាវ តាតារ ក្លាគ់ អន់តាវ ហះ ង៉ីរ អាញ់ លូ រ៉ះ ផា ៣១ "អឺ កូនេលៀស ប‌៉្រ័ះ ប៊កកាតយ័ សាំយ៉ាំង កេះ សារ អីស ម៉ន់ ឡោម ពែ កាណាគ័ អីស អន់ កា ពូ ណោះ កា អ៊ែ អូ ពឹល ដេល។ ៣២ ទឹល នីណោ័ះ ហគ់ អីស ប៉្រើ ពូ ឡាំ ប៉ាគ់ មឿង យ៉ុបប៉ា រ៉ះ កា ស៊ីម៉ូន ឡាក់ ពូ អន់ សិច ផា ពេត្រុះ ប៉្រើ ឡាំ ប៉ាគ់ អា កិញអៀ ហង។ អ៊ែ អ្វៃ ពឹង ហី ស៊ីម៉ូន ឡាក់ ប៉ាណូស រ៉ាវ រ៉ាន់ដាប់ អង់ការ អ្យាំ ហី អ៊ែ ណោះ ហះ ហាង សាឡីគ សាឡាយ"។ ៣៣ ទឹល នីណោ័ះ អាញ់ កា ប៉្រើ ពូ ឡាំ រ៉ះ កា អីស ឡូត ដាគ់ កេះ អីស ពឹះ អា។ កិញអៀ អា ញឹន ទិឌូ អ្វៃ ហះ ម៉ាត់ ប‌៉្រ័ះ ប៊កកាតយ័ ក្យាគ់ សាំយ៉ាំង ទិ សារ ឡាក់ ប‌៉្រ័ះ ទី រ៉ះ ពឹង អីស»។

៣៤ ណោះ ពេត្រុះ កាប ផា «កិញអៀ អា អាញ់ ហ្លង់ កេះ ប‌៉្រ័ះ ប៊កកាតយ័ ប៉ិច កា ប៉ាណូស ទិឌូ អូ រ៉ើស ម៉ាត់ អុះ។ ៣៥ គ្រឹប សុនសាត ចំ កាតាម អ្យក់ កា ពឿ អ្យិល កូត័ អ្យូគ កា ប‌៉្រ័ះ ប៊កកាតយ័ លូ ប៉្រគ័ ដាគ់ ឃឺ ត្រគ់ ពុត ប‌៉្រ័ះ ហង។ ៣៦ អន់ដីស កា អ្លុ កេះ ដេល ប‌៉្រ័ះ ប៊កកាតយ័ អន់ ប៉ានឹរ អ៊ែ ពឹង សុនសាត អ៊ីស្រាអ៊ែល រ៉ះ ឡឹង សារ ដាគ់ លូ សារ សាណុក សាវ៉ាក ញន យីស៊ូ គ្រិះ ឡាក់ ពឹ តាំងឡា ប៉ាណូស ទិឌូ។ ៣៧ អន់ដីស កា អ្លុ កេះ ដេល ឡឹង សារ ឡាក់ ទី កើត ប៉ាញ័ ទឹប ចារ សុនសាត អ៊ីស្រាអ៊ែល អ្វៃ ឡាក់ សារ ទី កើត ឡឹង ខេត កាលីឡេ អន់តីគ ឡឹង វគ័ យូហាន ទី រ៉ះ ឡឹង សារ អ៊ែ ត្រគ់ ប៉ាំងហុំ ពូ ណោះ ពែ។ ៣៨ ឃឺ ឡឹង សារ យីស៊ូ ឡឹង តេះ ណាសារែត ឡាក់ ប‌៉្រ័ះ ប៊កកាតយ័ រ៉ើស ប៉្រើ ប៉្រគ័ សាដាច់ ទឹប អន់ ប៉ាង៉ាត័ ប៉ាលឹង អ៊ែ ដាគ់ កាខាក់ លូ សារ អំរ៉ាញ អឺញ កា អ៊ែ។ អន់ដីស កា អ្លុ ដេល យីស៊ូ ចាក ឡឹង ចារ ម៉ោញ ឡាំ ប៉ាគ់ ចារ ម៉ោញ ទឹប ប៉្រគ័ ង៉ារ ដាគ់ លូ តាគ់ អន់ដាគ់ ប៉ាណូស ប‌៉្រ័ះ ប៉្រគ័ ទិឌូ ដេល ខង ប‌៉្រ័ះ ប៊កកាតយ័ អ្វៃ អន់ឌូ លូ អ៊ែ។ ៣៩ ញឹន អា ឡាក់ ផាញ៉ាន ទី ប៉ប័ ង៉ារ យីស៊ូ ប៉្រគ័ ទិណោ័ះ ពឹង មឿង យេរូសាឡឹម លូ ចារ សុនសាត អ៊ីស្រាអ៊ែល អន់ទៀគៗ ណាវ្គ។ ពូ ប៉ាណាំ គួប ប៉ាន់តោ័ អ៊ែ អន់ទល ពឹង អ៊្លង ‡។ ៤០ ហះកា ប៉ាគ់ ទឹល ដារ់ ទី ប៉ៃង ប‌៉្រ័ះ ប៊កកាតយ័ តាគ់ អង់រ៉ីស សឹត អ៊ែ លូ អន់ អ៊ែ តាំបាង ឡាកោ អន់ ពូ ប៉ប័។ ៤១ អូ ត្រគ់ អន់ កា ប៉ាណូស ទិឌូ ប៉ប័ អុះ ឃឺ អន់ ដឹង កា មួត បក់ ចឹង ប៉្រគ័ ផាញ៉ាន ឡាក់ ប‌៉្រ័ះ ប៊កកាតយ័ ទី រ៉ើស អន់ទ្រួល ឃឺ ញឹន អា ហង ឡាក់ ទី សា សាណា ទី អៃត អន់ឌូ លូ អ៊ែ ឡៃង ឡឹង អ៊ែ រ៉ីស សឹត ពែ។ ៤២ យីស៊ូ ប៉្រើ ញឹន រ៉ះ កា មួត ប៉ាសុន លូ ប៉្រើ ញឹន ប៉្រគ័ ផាញ៉ាន រ៉ះ ផា ប‌៉្រ័ះ ប៊កកាតយ័ ប៉្រើ អ៊ែ តាត់ស៊ិន សារ កា ប៉ាណូស រ៉ីស លូ ប៉ាណូស តោ័ ទិឌូ។ ៤៣ មួត រ៉ាគឹយ ប‌៉្រ័ះ ទិឌូ ស៊ុត កា រ៉ះ ឡឹង សារ យីស៊ូ ផា ទិ បក់ សឿ អ៊ែ ប‌៉្រ័ះ ចឹង អូ អ្យក់ យ៉ូ សារ យច អន់ឌែ ញន កា អ៊ែ»។

៤៤ ផះ ពេត្រុះ អ្វៃ កាកាប ផាឌី ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ ជឹរ ម៉ុត ពឹង កាំឡាំង បក់ អ្វៃ សាំយ៉ាំង ប៉ានឹរ ប‌៉្រ័ះ ណោះ ទិឌូ ឡូត។ ៤៥ មួត សុនសាត អ៊ីស្រាអ៊ែល បក់ សឿ យីស៊ូ ឡាក់ ឡាំ អន់ឌូ លូ ពេត្រុះ ណោះ អន់ឌែ ញម ខាក់ កា ប‌៉្រ័ះ ប៊កកាតយ័ កោ័ះ ប៉ាង៉ាត័ ប៉ាលឹង អ៊ែ ដាគ់ កាខាក់ ជឹរ ពឹង សុនសាត អន់ទៀគ ដេល ៤៦ ខង អន់ឌែ កាតាំង មួត ណោះ កាប តាង ឡឹង ពូ § លូ ប៉ានេ ប‌៉្រ័ះ ប៊កកាតយ័ ដេល។ ៤៧ ណោះ ពេត្រុះ រ៉ះ កា សុនសាត អ៊ីស្រាអ៊ែល ណោះ ផា «អូ ទី ពឿ ចឹង ទឹប អូ អន់ ពិន ប៉ាំងហុំ អន់ឌែ ពឹង ទៀក អុះ ខង អន់ឌែ ទី ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ ឡាក់ កា ពិន ដេល»។ ៤៨ ពេត្រុះ កា ប៉្រើ ពូ ប៉ាំងហុំ មួត ណោះ អន់ កេះ ប៉ាសុន យីស៊ូ គ្រិះ។ កេះណោះ អន់ឌែ ជៀក ពេត្រុះ អ្វៃ អន់ឌូ លូ អន់ឌែ អន់ ទី ពៀរ ប៉ៃង ដារ់ ណាវ្គ។

១១

សារ ពេត្រុះ រ៉ះ ឡឹង សារ សុនសាត អន់ទៀគ ឡាក់ សឿ យីស៊ូ

១ មួត រ៉ះ ប៉ាតាង យីស៊ូ លូ មួត សឿ ឡាក់ អ្វៃ ពឹង ខេត យូដា អន់ឌែ កាតាំង លៅ ផា សុនសាត អន់ទៀគ កា សឿ ប៉ានឹរ ប‌៉្រ័ះ ប៊កកាតយ័ ដេល។ ២ ប៉ាគ់ ពេត្រុះ សឹត ប៉ាគ់ មឿង យេរូសាឡឹម ណាវ្គ សុនសាត អ៊ីស្រាអ៊ែល ឡាក់ ផា ត្រគ់ កាសិត អង់ការ  អន់ឌែ ឡាំ កាប កា ពេត្រុះ ផា ៣ «ញ៉ា ត្រគ់ អីស ម៉ុត កាណុង ហី សុនសាត អន់ទៀគ ឡាក់ អូ កាសិត អង់ការ ទឹប សា សាណា អន់ឌូ លូ ពូ ដេល»។ ៤ ពេត្រុះ កា រ៉ះ សារ អន់ កា អន់ឌែ សាំយ៉ាំង ឡឹង គុល ទឹល ឡុច ផា ៥ «ផះ អាញ់ អ្វៃ ម៉ន់ ប៉ាគ់ មឿង យ៉ុបប៉ា ពែ អាញ់ អូ ហ្លង់ ប៉ាណូស កេះណោះ ប‌៉្រ័ះ តាំបាង អន់ អាញ់ ប៉ប័ កាណាគ័ តីស ឡាក់ កា កាណាត់ ពូ ត្រាក័ អំប៉ាំង គ្រេ ពូ កត់ កាន់ឌុង ទិ ប៉្វាន់ ជួច ប៉ាហ្រូ ជឹរ ឡឹង ប៉្លៃង ទឹល ប៉ាគ់ អាញ់។ ៦ ប៉ាគ់ អាញ់ ហៃ កាខាក់ អាញ់ ប៉ប័ កាណាគ័ ជុង ប៉្វាន់ កាណាគ័ ព្រី សៃម លូ កាណាគ័ វ៉ាវ៉ារ។ ៧ កេះណោះ អាញ់ កាតាំង ប៉ានឹរ រ៉ះ ផា "អឺ ពេត្រុះ ហគ់ អ្យក់ ប៉ាន់តោ័ កាណាគ័ អា ពុះ សា ពិ"។ ៨ ហះកា អាញ់ តើល ផា "អូ អុះ ពឹ តាំងឡា ខង អាញ់ អូ ឃើយ សា កាណាគ័ ញ៉ា ឡាក់ ចាបាប់ អូ អន់ សា លូ កាណាគ័ អូ ដាគ់ ណោះ អុះ"។ ៩ ហះកា ប៉ានឹរ ណោះ តើល ឡឹង ប៉្លៃង ម៉ោញ ទង ណាវ្គ ផា "កាណាគ័ ញ៉ា ឡាក់ ប‌៉្រ័ះ ប៊កកាតយ័ ទី តាគ់ អន់ដាគ់ កេះ អីស អូ ត្រគ់ ផា អូ ដាគ់ អុះ"។ ១០ សារ ណោះ កើត ពឹះ ទឹល ប៉ៃង ទង កេះណោះ អ្យក់ ហាវ កាណាត់ ណោះ ទិ ពឹង ប៉្លៃង ណាវ្គ។ ១១ ផះ ណោះ ផាឌី ទី មួត កាម៉ាក័ ប៉ៃង ដូវ ពឹះ ឡឹង មឿង កេសារៀ ឡាំ ណាំង អាញ់ អន់ឌែ កា ពឹះ ទឹល ហះ អំប៉ារ ហី ញឹន អ្វៃ ណោះ ឡូត។ ១២ ប៉ាង៉ាត័ ប៉ាលឹង ប‌៉្រ័ះ រ៉ះ កា អាញ់ ប៉្រើ ឡាំ អន់ឌូ លូ អន់ឌែ អូ អន់ រ៉ើស ម៉ាត់ អុះ *។ ទី អុះ ម៉ី ត្រោ ដូវ អា ឡាំ អន់ឌូ លូ អាញ់ ដេល ញឹន ម៉ុត ពឹង ហី វគ័ ណោះ។ ១៣ អ៊ែ កា រ៉ះ កា ញឹន ឡឹង សារ អ៊ែ ប៉ប័ ប៊យ ប‌៉្រ័ះ ម៉ោញ ដូវ ម៉ុត កាណុង ហី អ៊ែ លូ រ៉ះ ផា "ហគ់ អីស ប៉្រើ ពូ ឡាំ ប៉ាគ់ មឿង យ៉ុបប៉ា រ៉ះ កា ស៊ីម៉ូន ឡាក់ ពូ អន់ សិច ផា ពេត្រុះ ប៉្រើ ឡាំ ប៉ាគ់ អា។ ១៤ អ៊ែ ចឹង រ៉ះ ប៉ានឹរ ប‌៉្រ័ះ ម៉ាគ់ អីស លូ ខាប់ខួ ហី ក្រាន អីស ទិឌូ ចឹង ទី ប‌៉្រ័ះ តង័ អន់ដីស"។ ១៥ ផះ អាញ់ កាកាប ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ ជឹរ ម៉ុត ពឹង អន់ឌែ ឡាក់ កា ម៉ុត អ្វៃ ពឹង ពិន ពែ ដេល។ ១៦ ផះ ណោះ អាញ់ កា កាចាំង ឡឹង ប៉ានឹរ យីស៊ូ ឡាក់ ពឹ តាំងឡា ពិន ទី រ៉ះ ផា "វគ័ យូហាន ប៉ាំងហុំ ពូ លូ ទៀក ហះកា អាញ់ ចឹង ប៉ាំងហុំ អន់ដីស លូ ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ ឡគ"។ ១៧ ផា ប‌៉្រ័ះ ប៊កកាតយ័ អន់ ប៉ាង៉ាត័ ប៉ាលឹង អ៊ែ កា អន់ឌែ ឡាក់ កា អ៊ែ អន់ កា ពិន ដេល ផះ សឿ យីស៊ូ គ្រិះ ឡាក់ ពឹ តាំងឡា ពិន អាញ់ អា ប៉ាណូស នីចម័ បះ ខឹន ទឹប ប‌៉្រ័ះ ?»។

១៨ ផះ អន់ឌែ កាតាំង សារ ណោះ កេះ អន់ឌែ ដាគ់ ពុត ហង អន់ឌែ កា ប៉ានេ ប‌៉្រ័ះ ប៊កកាតយ័ លូ កាប ផា «យ‌៉័ះ សុនសាត អន់ទៀគ កា ប‌៉្រ័ះ អន់ អន់ឌែ ប៉ិនពែង ពុត ពៀក ភឿ អន់ ទី អាញុ រ៉ីស ដេល»។

សារ មួត សឿ យីស៊ូ អ្វៃ ពឹង មឿង អន់ទីយ៉ូក

១៩ កាប៉ាច់ មួត បក់ សាតាក់ តាប៉្រះ តាប៉្រោង ញន កា ពូ ប៉្រគ័ អូ ដាគ់ កា អន់ឌែ ផះ រ៉ាំងវ៉ាង ពូ ប៉ាន់តោ័ សាតេផាន អន់ឌែ ឡាំ ទឹល ប៉ាគ់ ខេត ភេនិះ បក់ អន់ដា ទឹល ប៉ាគ់ តាក្វាល់ គីប៉្រុះ បក់ អន់ដា ណាវ្គ ទឹល ប៉ាគ់ មឿង អន់ទីយ៉ូក។ អន់ឌែ អូ ទី រ៉ះ ប៉ានឹរ ប‌៉្រ័ះ កា សុនសាត អន់ទៀគ អុះ រ៉ះ ដឹង កា សុនសាត អ៊ីស្រាអ៊ែល ណោះ ហង។ ២០ ហះកា ទី កាំឡាំង អន់ឌែ បក់ ឡឹង តាក្វាល់ គីប៉្រុះ លូ ឡឹង មឿង គីរែន ឡាំ ទឹល ប៉ាគ់ មឿង អន់ទីយ៉ូក កេះណោះ រ៉ះ សារ ដាគ់ ឡឹង យីស៊ូ កា សុនសាត ក្រិក ដេល។ ២១ ប‌៉្រ័ះ ប៊កកាតយ័ កា តង័ អន់ឌែ លូ ទី ប៉ាណូស អៀង ដូវ សឿ លូ ប៉ិនពែង ពុត ពៀក ណាំង ប‌៉្រ័ះ ប៊កកាតយ័។ ២២ សារ អា កាតាំង ទឹល ក្រុំ ហៀន សារ ប‌៉្រ័ះ អ្វៃ ពឹង មឿង យេរូសាឡឹម អន់ឌែ កា ប៉្រើ បាណាបះ ឡាំ ប៉ាគ់ មឿង អន់ទីយ៉ូក។ ២៣ ប៉ាគ់ អ៊ែ ទឹល កេះ អ៊ែ ប៉ប័ ប‌៉្រ័ះ ប៊កកាតយ័ ដាគ់ កា ពូ នីណោ័ះ អ៊ែ ហោក ខាក់ អ៊ែ កា អន់តគ់ ប៉ាតោ កា ពូ អន់ ប៉្រគ័ ពួយ យីស៊ូ ឡាក់ ពឹ តាំងឡា ទិ ពុត ទិ ពៀក លើយ ២៤ ខង អ៊ែ ឡាក់ ប៉ាណូស ដាគ់ ត្រង់ ទឹប ទី ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ ប៉ាណាំ ពុត ពៀក អ៊ែ លូ អ៊ែ សឿ ខាក់ ដេល។ ផះ ណោះ ទី ប៉ាណូស អៀង ដូវ ណាវ្គ ម៉ុត សឿ យីស៊ូ ដេល។ ២៥ កេះណោះ ណាវ្គ បាណាបះ ឡាំ ប៉ាគ់ មឿង តើសុះ ភឿ ណាំង សូល។ ២៦ ប៉ាគ់ អ៊ែ ប៉ប័ សូល កេះ អ៊ែ ជៀក ឡាំ ប៉ាគ់ មឿង អន់ទីយ៉ូក។ អន់ឌែ អ្វៃ អន់ឌូ លូ ក្រុំ ហៀន សារ ប‌៉្រ័ះ ពឹង មឿង ណោះ ម៉ោញ សាណាំ ទឹប ប៉ាំងហៀន ប៉ានឹរ ប‌៉្រ័ះ កា កាំឡាំង អៀង ដេល។ ពឹង មឿង អន់ទីយ៉ូក ណោះ ហង សាគ់ ប៉ាន់ដា ពូ អន់ សិច មួត សឿ យីស៊ូ ផា មួត គ្រិសាទៀន។

២៧ រ៉ាំងវ៉ាង ណោះ ទី មួត រ៉ាគឹយ ប‌៉្រ័ះ ពឹះ ឡឹង មឿង យេរូសាឡឹម ឡាំ ប៉ាគ់ មឿង អន់ទីយ៉ូក។ ២៨ កាណុង មួត រ៉ាគឹយ ប‌៉្រ័ះ ណោះ ទី ប៉ាណូស ម៉ោញ សិច អាកាបុះ អ៊ែ អ្យូវ អន់តាវ រ៉ះ ពួយ ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ ផា អ្វៃ បាប៊ែត ណាវ្គ ចឹង កើត ឡាយ៉ិត ប៉ាញ័ ទឹប អង់កក់ តេះ។ ឡាយ៉ិត ណោះ កា កើត តាទឹច ផះ រ៉ាំងវ៉ាង សាដាច់ ក្លូឌៀ។ ២៩ មួត សឿ កា រែវ ពុត ប៉ាហ្យើ លៀន ភឿ តង័ មួត សឿ បក់ អ្វៃ ប៉ាគ់ ខេត យូដា តាម អន់ឌែ ទី ឡាកោ ពឿ ឡាកោ អ៊ែ។ ៣០ អន់ឌែ កា ប៉ាតុំ លៀន កេះណោះ ប៉ាហ្យើ ពឹង បាណាបះ លូ សូល អ្យក់ ឡាំ អន់ កា មួត ក្រាគ់ តាំងកង់។

១២

សារ ពូ ប៉ាន់តោ័ យ៉ាកុប លូ រ៉ុប ពេត្រុះ

១ ផះ រ៉ាំងវ៉ាង ណោះ សាដាច់ ហេរត * ប៉្រគ័ អូ ដាគ់ កា កាំឡាំង ក្រុំ ហៀន សារ ប‌៉្រ័ះ បក់ អន់ដា។ ២ អ៊ែ ប៉្រើ ពូ ប៉ាន់តោ័ យ៉ាកុប ឡាក់ ម៉ី យូហាន លូ ដាវ។ ៣ សារ ណោះ អ៊ែ ប៉ប័ ផា ត្រគ់ ពុត សុនសាត អ៊ីស្រាអ៊ែល អ៊ែ កា ប៉្រើ ពូ ឡាំ រ៉ុប ពេត្រុះ ឡគ ផះ ណោះ ត្រគ់ ផះ ពូ ប៉្រគ័ ប៊ុន ណុំ ប៉ាំង ឡាតាំង ។ ៤ ប៉ាគ់ អ៊ែ រ៉ុប ពេត្រុះ ទី កេះ អ៊ែ កា ចៃគ កាណុង ខុក។ កេះណោះ អ៊ែ ប៉្រើ តាហាន ប៉្វាន់ ក្រុំ អ្វៃ ញ៉ាម កាណុង ម៉ោញ ក្រុំ ប៉្វាន់ ដូវ។ អ៊ែ ឃឹត ចឹង អ្យក់ ឡាំ តាត់ស៊ិន សារ ពេត្រុះ ហះ ម៉ាត់ មួត ប៉ាសុន ប៉ាគ់ រ៉ាវ៉ាច់ ដារ់ ប៊ុន ទ្រួង ទៀ។ ៥ ទឹល នីណោ័ះ ពូ គ្រន ពេត្រុះ កាណុង ខុក កាប៉ាច់ ក្រុំ ហៀន សារ ប‌៉្រ័ះ អន់ឌែ ប៉ាណាំ គួប ម៉ន់ ឡោម ប‌៉្រ័ះ ប៊កកាតយ័ ទិ ពុត ទិ ពៀក សាំរ៉ាប់ កា អ៊ែ។

៦ ម៉ាំង អន់ទ្រួល ឡឹង សាដាច់ ហេរត ចឹង តាត់ស៊ិន សារ ពេត្រុះ ម៉ាំង ណោះ ពេត្រុះ តៃប ពឹង អន់តិគ័ មួត តាហាន ពៀរ ដូវ ទឹប ទី ច្រ្វាល់ ពៀរ កាស៊ែ កត់ ជុង តី អ៊ែ ទឹប ទី មួត តាហាន ញ៉ាម អំប៉ារ ខុក ដេល។ ៧ ផាឌី ទី ប៊យ ប‌៉្រ័ះ ប៊កកាតយ័ ពឹះ ទឹល លូ ទី តាតារ កាណុង ខុក។ ប៊យ ប‌៉្រ័ះ រ៉ោ ពេត្រុះ កាក្រេះ អ៊ែ ហះ សានែង លូ រ៉ះ ផា «ហគ់ អ្យូវ ប៉្រាល់»។ ច្រ្វាល់ ណោះ កា តាប៉្លុច ឡឹង តី អ៊ែ ឡូត។ ៨ ប៊យ ប‌៉្រ័ះ ប៊កកាតយ័ រ៉ះ កា អ៊ែ ផា «ចៃគ ម៉ាអ៊ែវ ជិះ កឺប ពិ»។ អ៊ែ កា ប៉្រគ័ ពួយ។ ប៊យ ប‌៉្រ័ះ រ៉ះ ណាវ្គ ផា «ពៀត អាវ គ្រឹន ចុ ចាក ពួយ អាញ់»។ ៩ ពេត្រុះ កា ចាក ឡាច់ ឡឹង ខុក ពួយ ប៊យ ប‌៉្រ័ះ អ៊ែ អូ អ្លុ អន់តគ់ ផា សារ ប៊យ ប‌៉្រ័ះ ប៉្រគ័ ណោះ ឡាក់ សារ តាទឹច អុះ អ៊ែ សាម៉គ័ កា អ៊ែ អំប៉ោ។ ១០ ប៊យ ប‌៉្រ័ះ លូ ពេត្រុះ ចាក រ៉ាវ៉ាច់ ឡឹង ចារ ញ៉ាម ទី ម៉ោញ លូ ចារ ញ៉ាម ទី ពៀរ ឡាំ ទឹល ប៉ាគ់ អំប៉ារ ប៉ាសយ់ គែង ទ្រង ឡាំ ប៉ាគ់ មឿង អំប៉ារ ណោះ កា តាបើក អ៊ែ ទៅ ហះ ម៉ាត់ អន់ឌែ។ អន់ឌែ កា ចាក ឡាំ ប៉ាគ់ ទ្រង ម៉ោញ ណាវ្គ បាប៊ែត ឡឹង ណោះ ផាឌី ប៊យ ប‌៉្រ័ះ ណោះ ហ៊្យង តាតិង ឡឹង ពេត្រុះ ហង។ ១១ ពេត្រុះ កា ហ្លង់ ប៉ាណូស លូ កាប ផា «កិញអៀ អាញ់ អ្លុ កេះ សារ អា ឃឺ សារ តាទឹច ប‌៉្រ័ះ ប៊កកាតយ័ ប៉្រើ ប៊យ អ៊ែ ពឹះ តោះ ឡើយ អាញ់ អន់ រ៉ាវ៉ាច់ ឡឹង តី សាដាច់ ហេរត លូ អន់ រ៉ាវ៉ាច់ ឡឹង សុនសាត អ៊ីស្រាអ៊ែល ឡាក់ ឃឹត ប៉្រគ័ អូ ដាគ់ កា អាញ់»។

១២ ប៉ាគ់ អ៊ែ ហ្លង់ ឡឹង សារ ណោះ កេះ អ៊ែ ឡាំ ប៉ាគ់ ហី ម៉ារី មើគ យូហាន ឡាក់ ពូ អើ ផា ម៉ាកុះ ឡាក់ ចារ មួត កាំឡាំង អៀង ផះ អ្វៃ ប៉ាតុំ គួប ម៉ន់ ឡោម ប‌៉្រ័ះ។ ១៣ ផះ អ៊ែ កាខគ់ អំប៉ារ ទី ទុច អង់កាន់ ម៉ោញ ដូវ សិច រ៉ូដា អ៊ែ ឡាំ អំប៉ញ់។ ១៤ អង់កាន់ ណោះ អន់ហ្នាល់ កា ប៉ានឹរ ពេត្រុះ។ ញន កា អ៊ែ ហោក តាឡាម័ អ៊ែ អូ បើក អំប៉ារ អុះ អ៊ែ ប៉ាន់តាន ឡាំ រ៉ះ លូ កាំឡាំង ផា «ពេត្រុះ ទឹល ប៉ាគ់ អា កេះ អ៊ែ អ្វៃ អន់តាវ ហះ អំប៉ារ»។ ១៥ ហះកា ពូ កាប កា អង់កាន់ ណោះ ផា «អីស អា អន់ទ្រុយ កេះ»។ អ៊ែ កា ប៉ាគែក លូ ពូ ផា «អូ អុះ អ៊ែ តាទឹច កេះ»។ ពូ កាប ណាវ្គ ផា «ប៊យ ប‌៉្រ័ះ ឡាក់ រ៉ាំងហៃ អ៊ែ ត័ះ»។ ១៦ ពេត្រុះ អ្វៃ កាខគ់ អំប៉ារ ហះ ណោះ ហង អន់ឌែ កា ឡាំ បើក អំប៉ារ កា អ៊ែ ប៉ាគ់ ប៉ប័ អ៊ែ ពូ ញម ខាក់។ ១៧ ពេត្រុះ ប៉្រគ័ សាញ៉ា អន់ ពូ អ្វៃ រ៉ាង៉ាប់ កេះណោះ អ៊ែ រ៉ះ ឡឹង សារ ប‌៉្រ័ះ ប៊កកាតយ័ តង័ អ៊ែ អន់ ចាក រ៉ាវ៉ាច់ ឡឹង ខុក។ អ៊ែ កាប ផា «ហគ់ អ្យក់ សារ អា ឡាំ រ៉ះ កា យ៉ាកុប † លូ អុះ ម៉ី អន់ទៀគ អន់ អ្លុ ដេល»។ កេះណោះ អ៊ែ ចាក ឡាច់ ឡឹង ចារ ណោះ ឡាំ ប៉ាគ់ ចារ អន់ទៀគ ណាវ្គ។

១៨ ប៉ាគ់ តារ កាំលឺ មួត តាហាន រ៉ាចក់ រ៉ាចល់ វ៉ឹនវ៉ាយ ខាក់ ខង ពេត្រុះ ហ៊្យង តាតិង អូ អ្លុ កា ឡាំ ប៉ាគ់ ចំ។ ១៩ ណោះ សាដាច់ ហេរត កា ប៉្រើ ពូ ចាក ណាំង ពេត្រុះ ហះកា អូ ប៉ប័ អុះ។ អ៊ែ កា អំប៉ញ់ មួត ញ៉ាម កេះណោះ អ៊ែ ប៉្រើ ពូ អ្យក់ ឡាំ ប៉ាន់តោ័ អ្លាត មួត ញ៉ាម ណោះ។ កេះណោះ សាដាច់ ហេរត ចាក ឡាច់ ឡឹង ខេត យូដា ឡាំ អ្វៃ ប៉ាគ់ មឿង កេសារៀ។

សារ សាដាច់ ហេរត តោ័

២០ ផះ រ៉ាំងវ៉ាង ណោះ សាដាច់ ហេរត អឺក ខាក់ កា មួត ប៉ាសុន មឿង ទីរ៉ូះ លូ មួត ប៉ាសុន មឿង ស៊ីដូន ទឹល នីណោ័ះ អន់ឌែ រែវ ពុត ឡាំ រ៉ះកះ ប៉ាគ់ សាដាច់។ អន់ឌែ កា ឡាំ កាកាប លូ បក់ ប៉្រគ័ ង៉ារ រ៉ាំងហៃ ហី សាដាច់ ហិ សិច អ៊ែ ប្លាសាតុះ។ ប៉ាគ់ អន់ឌែ ឡោម អ៊ែ កេះៗ អន់ឌែ កាប ឡោម លូ សាដាច់ ឡគ ប៉រ់ អន់ ត្រគ់ លូ គួប សោប ខង អន់ឌែ តងកាន សាណា ឡឹង ប៉ាថេត សាដាច់ ហេរត។ ២១ ប៉ាគ់ ទឹល ដារ់ កាំឡត់ កេះ សាដាច់ ហេរត កាស៊ប ពៀត ខោ អាវ សាដាច់ អ៊ែ អង់អ្វៃ ពឹង គ្រេ សាដាច់ កេះណោះ កាប លូ មួត ប៉ាសុន។ ២២ ប៉ាគ់ ប៉ាសុន កាតាំង អ៊ែ កាប នីណោ័ះ ពូ កាប ម៉ៃៗ ផា «បក់ កាប អា ឃឺ ប‌៉្រ័ះ ហង អូ ត្រគ់ ប៉ាណូស ដោច អុះ»។ ២៣ ម៉ោញ ទ្រុ ឡឹង ណោះ ផាឌី ទី ប៊យ ប‌៉្រ័ះ ប៊កកាតយ័ ឡាំ តាគ់ អង់អីគ សាដាច់ ហេរត អន់ អ៊ែ តោ័ កា ហ្រាយ សា ខង អ៊ែ អូ ប៉ានេ ប‌៉្រ័ះ ប៊កកាតយ័។

២៤ កាប៉ាច់ ប៉ានឹរ ប‌៉្រ័ះ ប៊កកាតយ័ កាតាំង លៅ ហ៊ែង អៀង ពូ កា ម៉ុត សឿ ហ៊ែង អៀង ដេល។

២៥ កាប៉ាច់ បាណាបះ លូ សូល ប៉ាគ់ អន់ឌែ ជឹន លៀន កេះៗ កា សឹត ឡឹង មឿង យេរូសាឡឹម ណាវ្គ អ្យក់ សឹត ទឹប យូហាន ឡាក់ ពូ អើ ផា ម៉ាកុះ សឹត អន់ឌូ ដេល។

១៣

សារ ពូ ប៉្រើ បាណាបះ លូ សូល ចាក ឡាំ រ៉ះ សារ យីស៊ូ

១ កាណុង កាំឡាំង ក្រុំ ហៀន សារ ប‌៉្រ័ះ អ្វៃ ពឹង មឿង អន់ទីយ៉ូក ទី មួត រ៉ាគឹយ ប‌៉្រ័ះ លូ ទី មួត ណៃឃូ ប៉ាំងហៀន សារ ប‌៉្រ័ះ។ ទី ឡាក់ កា បាណាបះ ស៊ីមៀន ឡាក់ ពូ អើ ផា នីគើរ លូគៀស ឡាក់ ពឹះ ឡឹង មឿង គីរែន សូល លូ ម៉ាណាអេន ឡាក់ ប៉្រគ័ អុះ សាដាច់ ហេរត *។ ២ ផះ អន់ឌែ អ្វៃ សាំប‌៉័ះ ប៉ានេ ប‌៉្រ័ះ ប៊កកាតយ័ ទឹប អូ សា សាណា ញ៉ា ផាឌី កាតាំង ប៉ានឹរ ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ រ៉ះ ផា «ហគ់ អ្យក់ ឡាច់ បាណាបះ លូ សូល អន់ អ្វៃ តាង ឡឹង ពូ ខង អាញ់ អ្យក់ អន់ឌែ ភឿ ប៉្រគ័ ង៉ារ កា អាញ់»។ ៣ កេះ អន់ឌែ ម៉ន់ អើ ប‌៉្រ័ះ កេះៗ អន់ឌែ កា ម៉ន់ សាប៉ាគ់ ពឹង បាណាបះ លូ សូល កេះណោះ ប៉្រើ អន់ឌែ ពៀរ ដូវ ឡាច់ ចាក។

សារ បាណាបះ លូ សូល ឡាំ ប៉ាគ់ តាក្វាល់ គីប៉្រុះ

៤ ទឹល នីណោ័ះ អន់ឌែ កា ឡាច់ ចាក ពួយ ឡាក់ កា ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ ប៉្រើ អន់ឌែ ណោះ ហង។ អន់ឌែ ឡាំ ប៉ាគ់ មឿង សេលើសៀ កេះណោះ ឡាច់ ឡឹង មឿង ណោះ ជឹរ ជិះ កាំប៉ាន់ ឡាំ ប៉ាគ់ តាក្វាល់ គីប៉្រុះ។ ៥ ប៉ាគ់ ទឹល មឿង សាឡាមីន កេះ អន់ឌែ រ៉ះ សារ ប‌៉្រ័ះ ប៊កកាតយ័ កាណុង រ៉ោង សុនសាត អ៊ីស្រាអ៊ែល ទឹប ទី យូហាន តង័ អន់ឌែ ដេល។ ៦ ផះ អន់ឌែ ចាក ពឹង តាក្វាល់ ណោះ លើយ ទឹល មឿង ប៉ាផូះ អន់ឌែ ប៉ប័ គ្រូ អំហ្ម ម៉ោញ ដូវ សុនសាត អ៊ីស្រាអ៊ែល សិច អ៊ែ បារយេស៊ូ អ៊ែ តាគ់ អំប៉្រគ័ រ៉ាគឹយ ប‌៉្រ័ះ។ ៧ គ្រូ អំហ្ម ណោះ អ៊ែ អ្វៃ លូ ម៉ៃគ រ៉ាំងហៃ ខេត សិច ស៊ើគៀស ប៉ូឡុះ អ៊ែ ឡាក់ ប៉ាណូស ហ្យាំង សាឡាច់។ ម៉ៃគ រ៉ាំងហៃ ខេត ណោះ អ៊ែ ប៉្រើ ពូ ឡាំ ជៀក បាណាបះ លូ សូល ពឹះ ប៉ាគ់ អ៊ែ ខង អ៊ែ ប៉ិច សាំយ៉ាំង ប៉ានឹរ ប‌៉្រ័ះ ប៊កកាតយ័។ ៨ ហះកា បារយេស៊ូ (សិច អ៊ែ កាប ពួយ សុនសាត ក្រិក ឃឺ អេលីម៉ះ) អ៊ែ អឺក កា បាណាបះ លូ សូល អ៊ែ កាប ប៉ាតះ អូ អន់ ម៉ៃគ រ៉ាំងហៃ ខេត សឿ អុះ។ ៩ ផះ ណោះ សូល ឡាក់ ពូ អើ ផា ប៉ូល អ៊ែ ទី ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ ប៉ាណាំ ពុត ពៀក អ៊ែ អ៊ែ កា ប៉ាញ់ចាក័ ហៃ អេលីម៉ះ ១០ កេះណោះ កាប ផា «អឺ គន ប‌៉្រ័ះ បឺគ សាតាំង ឡាក់ អ្លុ ដឹង ប៉ាលុ ពូ លូ ទី ពុត ប៉ាញ៉ា ព្លូង ប៉្លាច័ គ្រឹប នែវ អីស ឡាក់ តាម៉ឺរ លូ សារ ដាគ់ គ្រឹប នែវ ដេល។ ញ៉ា អីស អូ ចៃ ប អ្លាត កាប ប៉ាគែក លូ សារ ដាគ់ ត្រង់ ម៉ះ ប‌៉្រ័ះ ប៊កកាតយ័ អា ? ១១ ហៃ កិញអៀ អា ប‌៉្រ័ះ ប៊កកាតយ័ អឺក កា អីស អីស ចឹង ម៉ាម៉ាំង ម៉ាត់ ទុញ ប៊ែត អូ ប៉ប័ តាតារ អុះ»។ ផាឌី ម៉ាត់ អ៊ែ កា ម៉ាម៉ាំង តាទឹច ហៃ ញ៉ា កា អូ ប៉ប័ អុះ អ៊ែ ចាក រ៉ាប៉ត់ វ៉ាវែ វ៉ាវឺ ណាំង ពូ ប៉្រើ ទុង តី អ៊ែ។ ១២ ផះ ម៉ៃគ រ៉ាំងហៃ ខេត ប៉ប័ សារ ណោះ អ៊ែ កា សឿ ឡូត ទឹប ញម ខាក់ ឡឹង សារ អន់ឌែ ប៉ាំងហៀន ប៉ានឹរ ប‌៉្រ័ះ ប៊កកាតយ័ ណោះ។

សារ ប៉ូល លូ បាណាបះ ឡាំ ប៉ាគ់ មឿង អន់ទីយ៉ូក ពឹង ខេត ពីស៊ីឌៀ

១៣ ប៉ូល លូ គួប អ៊ែ ជឹរ ជិះ កាំប៉ាន់ ចាក ឡាច់ ឡឹង មឿង ប៉ាផូះ ឡាំ ទឹល ប៉ាគ់ មឿង ពើកា ពឹង ខេត ប៉ាមភីលៀ។ ផះ ណោះ យូហាន កា ក្លះ ឡឹង អន់ឌែ សឹត ប៉ាគ់ មឿង យេរូសាឡឹម ណាវ្គ។ ១៤ ហះកា ប៉ូល លូ គួប អ៊ែ ចាក ឡាច់ ឡឹង មឿង ពើកា ណោះ ណាវ្គ ឡាំ លើយ ទឹល មឿង អន់ទីយ៉ូក † ប៉ាគ់ គួយ ខេត ពីស៊ីឌៀ។ ពឹង ដារ់ ពូ រ៉ាឡូវ អន់ឌែ ឡាំ អ្វៃ ប៉ាគ់ រ៉ោង ម៉ះ សុនសាត អ៊ីស្រាអ៊ែល។ ១៥ កេះ ពូ អាន ចាបាប់ ប‌៉្រ័ះ លូ សារ រ៉ាគឹយ ប‌៉្រ័ះ កេះៗ ម៉ៃគ រ៉ាំងហៃ រ៉ោង ប៉្រើ ពូ ឡាំ រ៉ះ កា អន់ឌែ ផា «អឺ អុះ ម៉ី ផា អន់ដីស ទី សារ ញ៉ា ប៉ិច អន់តគ់ ប៉ាតោ កា មួត ប៉ាសុន ប៉រ់ អន់ដីស អន់តគ់ ពិ»។ ១៦ ប៉ូល កា អ្យូវ អន់តាវ លឺក តី ប៉្រគ័ សាញ៉ា កេះណោះ កាប ផា «អឺ អុះ ម៉ី អ៊ីស្រាអ៊ែល លូ មួត សុនសាត អន់ទៀគ បក់ អ្យិល កូត័ អ្យូគ កា ប‌៉្រ័ះ ប៉រ់ អន់ដីស សាំយ៉ាំង ពិ។ ១៧ ផះ សើគ ពែ ប‌៉្រ័ះ សុនសាត អ៊ីស្រាអ៊ែល អ៊ែ រ៉ើស មួត វគ័ ពិន លូ ប៉្រគ័ អន់ ប៉ាសុន អា កើត អៀង ផះ អ្វៃ ប៉ាគ់ ប៉ាថេត អ៊ីស៊ីប ពែ កេះណោះ អ៊ែ ប៉ាណាំ អន់ឌែ ឡាច់ ឡឹង ប៉ាថេត ណោះ លូ អំរ៉ាញ អឺញ ម៉ះ អ៊ែ។ ១៨ ប‌៉្រ័ះ អត់ សាំរ៉ាញ័ អ្វៃ អន់ឌូ លូ អន់ឌែ ‡ ទុញ ៤០ សាណាំ ផះ អ្វៃ ពឹង ស៊្រែ តីស ពែ។ ១៩ ឡៃង ឡឹង ណោះ អ៊ែ ថាំឡាយ ពូ ទិ តាំប៉ើះ សុនសាត ពឹង ប៉ាថេត កាណាន កេះណោះ អន់ ប៉ាថេត ណោះ កា អន់ឌែ ប៉្រគ័ ប៉ាដក់ ប៉ាជៀ។ ២០ សារ ទិណោ័ះ កើត ពឹះ កាណុង រ៉ាំងវ៉ាង ៤៥០ សាណាំ។ អន់តីគ ឡឹង ណោះ ប‌៉្រ័ះ អន់ ទី ប៉ាណូស អៀង រ៉ាំងហាវ ប៉្រគ័ ម៉ៃគ រ៉ាំងហៃ ប៉ាថេត ណោះ លើយ ទឹល រ៉ាំងហាវ រ៉ាគឹយ ប‌៉្រ័ះ សិច សាំយូអ៊ែល។ ២១ អន់តីគ ឡឹង ណោះ ណាវ្គ អន់ឌែ ប៉រ់ ឡឹង សាំយូអ៊ែល អន់ ទី សាដាច់ ម៉ោញ ប‌៉្រ័ះ កា ប៉្រើ សូល គន វគ័ គិះ ឡាក់ ផូង័ វ៉ាច់ បេនយ៉ាមីន ប៉្រគ័ សាដាច់ រ៉ាំងហៃ ប៉ាថេត ណោះ ទុញ ៤០ សាណាំ។ ២២ ឡៃង ឡឹង ណោះ ប‌៉្រ័ះ អ្យក់ ឡាច់ សាដាច់ សូល អ៊ែ កា ប៉្រើ ដាវីត ហាវ ប៉្រគ័ សាដាច់ រ៉ាំងហៃ អន់ឌែ លូ អ៊ែ ប៉ានេ សាដាច់ ដាវីត ផា "អាញ់ ណាំង ទី ប៉ាណូស ម៉ោញ ដូវ ឡាក់ ត្រគ់ ពុត អាញ់ ខាក់ ឃឺ ដាវីត គន យេសាយ អ៊ែ ចឹង ប៉្រគ័ ពួយ ឡាក់ កា ពុត អាញ់ ប៉ិច"។ ២៣ កាណុង ផូង័ វ៉ាច់ សាដាច់ ដាវីត អា ហង ប‌៉្រ័ះ ប៊កកាតយ័ អន់ កើត ប៉ាណូស ម៉ោញ ដូវ ឃឺ បក់ ចឹង តង័ សុនសាត អ៊ីស្រាអ៊ែល ពួយ សារ អ៊ែ សាញ៉ា ពែ ប៉ាណូស អា ឃឺ យីស៊ូ។ ២៤ អន់ទ្រួល ឡឹង យីស៊ូ ពឹះ ទឹល វគ័ យូហាន ទី រ៉ះ កា សុនសាត អ៊ីស្រាអ៊ែល ទិឌូ ផា "ត្រគ់ ប៉ិនពែង ពុត ពៀក លូ អន់ អាញ់ ប៉ាំងហុំ អន់ដីស"។ ២៥ ប៉ាគ់ វគ័ យូហាន ប៉្រគ័ ង៉ារ អ៊ែ ប៊ែត ចឹង កេះ អ៊ែ រ៉ះ កា ពូ ផា "នីចម័ អន់ដីស សាម៉គ័ ផា ពឿ អាញ់ អា ? អាញ់ អា អូ ត្រគ់ សាដាច់ អន់ដីស ក្យាគ់ ណោះ អុះ។ ហះកា ហៃ បក់ ពឹះ អន់តីគ ឡឹង អាញ់ តោ អាញ់ អា តាឡេះ កឺប កា អ៊ែ កា អូ ឃឺ សាំ"។

២៦ «អឺ អុះ ម៉ី ឡាក់ ផូង័ វ៉ាច់ វគ័ អាប៉្រាហាំ លូ សុនសាត អន់ទៀគ ឡាក់ អ្យិល កូត័ អ្យូគ កា ប‌៉្រ័ះ ប៊កកាតយ័ ប‌៉្រ័ះ អន់ ប៉ានឹរ អ៊ែ កាប ឡឹង សារ តង័ អា ឃឺ អន់ កា ពិន ទិឌូ អា ហង ២៧ ខង មួត អ្វៃ ពឹង មឿង យេរូសាឡឹម លូ មួត ម៉ៃគ រ៉ាំងហៃ អន់ឌែ អន់ឌែ អូ អន់ហ្នាល់ យីស៊ូ អុះ លូ អូ ហ្លង់ ឡឹង សារ រ៉ាគឹយ ប‌៉្រ័ះ ទី រ៉ះ ឡាក់ អន់ឌែ អាន រ៉ប់ ដារ់ រ៉ាឡូវ ណោះ ដេល។ អន់ឌែ កាប សារ ផា យីស៊ូ ត្រគ់ តោ័ ត្រគ់ ឡាក់ កា សារ រ៉ាគឹយ ប‌៉្រ័ះ ទី រ៉ះ អន់ទ្រួល ណោះ ហង។ ២៨ យ‌៉័ះ អន់ឌែ ណាំង សារ យីស៊ូ យច អូ ប៉ប័ កាតាម កា អន់ឌែ ប៉្រើ វគ័ ពីឡាត ប៉ាន់តោ័ អ៊ែ ដេល។ ២៩ ប៉ាគ់ អន់ឌែ ប៉្រគ័ ត្រគ់ ឡាក់ កា សារ ឡាក់ ច្រាគ់ កាណុង ផាប់ ប៉ានឹរ ប‌៉្រ័ះ គ្រឹប ទិ កេះ ពូ កា អ្យក់ ជឹរ ប៉ាទ្រូ យីស៊ូ ឡឹង អ៊្លង តប់ កាណុង រ៉ូង័ ប៉ានឹម។ ៣០ ហះកា ប‌៉្រ័ះ ប៊កកាតយ័ តាគ់ អង់រ៉ីស សឹត យីស៊ូ ណាវ្គ។ ៣១ អ៊ែ កា តាំបាង ឡាកោ អន់ កា មួត បក់ ចាក អន់ឌូ លូ អ៊ែ ឡឹង ខេត កាលីឡេ ឡាំ ប៉ាគ់ មឿង យេរូសាឡឹម ឡឹង អន់ទ្រួល ពែ អន់ អន់ឌែ ប៉ប័ អ៊ែ ទុញ ដារ់។ ឃឺ មួត ទិណោ័ះ ហង ឡាក់ ប៉្រគ័ ផាញ៉ាន កា អ៊ែ ទឹល មួត ប៉ាសុន រ៉ប់ ដារ់ អា។ ៣២ ទឹល នីណោ័ះ ញឹន ផះ អ្វៃ រ៉ះ សារ ដាគ់ អា កា អន់ដីស ឃឺ៖ សារ សាញ៉ា ឡាក់ ប‌៉្រ័ះ ប៊កកាតយ័ ទី សាញ៉ា លូ វគ័ ពិន ៣៣ អ៊ែ ប៉្រគ័ ពួយ ភឿ ទី ខា កា ពិន ឡាក់ ផូង័ វ៉ាច់ មួត ណោះ ហង ឃឺ ប‌៉្រ័ះ រ៉ើស យីស៊ូ ឡាក់ អ៊ែ ទី រ៉ះ កាណុង អញ់ស៊ែ ប៉ានេ ប‌៉្រ័ះ ឡេក ទី ពៀរ ផា៖

អីស អា ហង គន អាញ់

ដារ់ អា អាញ់ អន់ ពូ អ្លុ អន់តគ់ ផា អីស គន អាញ់ តាទឹច។ §

៣៤ កាប៉ាច់ សារ ប‌៉្រ័ះ ប៊កកាតយ័ តាគ់ អង់រ៉ីស សឹត យីស៊ូ អូ អន់ អោម ហ្លច់ ប‌៉្រ័ះ ទី រ៉ះ ផា នីអៀ "អាញ់ ចឹង អន់ សារ ដាគ់ កា អន់ដីស ឡាក់ ត្រគ់ ម៉ឹង ឡាក់ កា អាញ់ សាញ៉ា លូ ដាវីត ពែ"*។ ៣៥ ណោះ ហង បះ អ៊ែ រ៉ះ កាណុង អញ់ស៊ែ ប៉ានេ ប‌៉្រ័ះ អន់ទៀគ ណាវ្គ ផា "អីស ចឹង អូ អន់ ប៉ាទ្រូ អ៊ែ ឡាក់ ប៉ាណូស ដាគ់ ម៉ះ អីស អោម ហ្លច់ ណោះ អុះ"†។ ៣៦ សាដាច់ ដាវីត ប៉្រគ័ ង៉ារ ប‌៉្រ័ះ ប៊កកាតយ័ ពឹង រ៉ាំងហាវ អ៊ែ ណោះ កេះណោះ អ៊ែ តោ័ ហង ពូ តប់ ប៉ាទ្រូ ដាវីត កាណុង រ៉ូង័ អន់ឌូ លូ ប៉ាទ្រូ មួត វគ័ អ៊ែ ប៉ាទ្រូ អ៊ែ កា អោម ហ្លច់ ដេល។ ៣៧ កាប៉ាច់ យីស៊ូ ឡាក់ ប‌៉្រ័ះ ប៊កកាតយ័ តាគ់ អង់រ៉ីស សឹត ណោះ ប៉ាទ្រូ អ៊ែ អូ អោម អូ ហ្លច់ អុះ។ ៣៨ ទឹល នីណោ័ះ អឺ អុះ ម៉ី អន់ដីស ត្រគ់ ហ្លង់ ឡឹង សារ អា ប‌៉្រ័ះ ប៊កកាតយ័ អូ អ្យក់ យ៉ូ បក់ ចំ សឿ យីស៊ូ លូ អន់ បក់ ណោះ រ៉ាវ៉ាច់ ឡឹង សារ យច ញន កា យីស៊ូ ៣៩ អូ ត្រគ់ ញន កា ប៉្រគ័ ពួយ ចាបាប់ វគ័ ម៉ូសេ ណោះ អុះ។ ៤០ ទឹល នីណោ័ះ ហគ់ ឡាវ៉ាំង ឡាកោ អ្យូគ ផៃគ ទី សារ កើត ពឹង អន់ដីស ឡាក់ កា សារ រ៉ាគឹយ ប‌៉្រ័ះ រ៉ះ ផា៖

៤១ "អឺ មួត បឺង៉ាយ ហគ់ កាដើត អូ ហ្លង់

កេះណោះ តោ័ រ៉ាយ តោ័ រ៉ុង ទិ ពិ

ខង អាញ់ ផះ ប៉្រគ័ ង៉ារ ម៉ោញ ពឹង រ៉ាំងហាវ អន់ដីស អា

ឡាក់ ង៉ារ អន់ដីស ចឹង អូ សឿ យ‌៉័ះ ពូ រ៉ះ នីចម័ កាតាម"‡»។

៤២ ផះ ប៉ូល លូ បាណាបះ ឡាច់ ឡឹង រ៉ោង ពូ ជៀក អន់ឌែ ឡាំ រ៉ះ សារ ទិ អា ប៉ាគ់ ដារ់ រ៉ាឡូវ គែង ម៉ាត់ ទៀ ណាវ្គ។ ៤៣ ប៉ាគ់ ពូ លួម កេះៗ ទី សុនសាត អ៊ីស្រាអ៊ែល លូ មួត បក់ កេះ សុនសាត អ៊ីស្រាអ៊ែល អៀង ដូវ ឡាក់ អ្យិល កូត័ កា ប‌៉្រ័ះ ប៊កកាតយ័ អន់ឌែ ចាក ពួយ ប៉ូល លូ បាណាបះ។ ណោះ ប៉ូល លូ បាណាបះ កា រ៉ះ អន់តគ់ ប៉ាតោ ប៉្រើ អន់ឌែ សឿ លើយ សារ ប‌៉្រ័ះ ប៊កកាតយ័ ដាគ់ កា អន់ឌែ។

៤៤ ប៉ាគ់ ទឹល ដារ់ រ៉ាឡូវ ណាវ្គ មួត ប៉ាសុន អ្វៃ កាណុង មឿង ណោះ ប៊ែត ចឹង ទិឌូ អ្វៃ ប៉ាតុំ គួប សាំយ៉ាំង ប៉ានឹរ ប‌៉្រ័ះ ប៊កកាតយ័។ ៤៥ ផះ សុនសាត អ៊ីស្រាអ៊ែល ប៉ប័ កាំឡាំង អៀង នីណោ័ះ អន់ឌែ ទី ពុត សាណីង ខាក់ កា ប៉ាណាំ គួប កាប ប៉ាគែក លូ ប៉ូល ឡឹង សារ អ៊ែ ប៉ាំងហៀន ណោះ ទឹប ត័ះ ផាម៉ាត កា អ៊ែ ដេល។ ៤៦ កេះណោះ ប៉ូល លូ បាណាបះ កា តើល អន់ឌែ ខឹនៗ ផា «ដារ់ អន់ទ្រួល ពែ ញឹន ត្រគ់ រ៉ះ ប៉ានឹរ ប‌៉្រ័ះ ប៊កកាតយ័ អា កា អន់ដីស អន់ទ្រួល ឡឹង ពូ។ ហះកា អន់ដីស អូ ចៃ សឿ អុះ លូ ចៃគ ថូត ឡាកោ ទៅ ផា អូ ឃឺ ចឹង ទី អាញុ អ្វៃ រ៉ីស លើយ អុះ។ ហៃ កិញអៀ អា ញឹន កា ឡាំ រ៉ះ កា សុនសាត អន់ទៀគ ឡគ ៤៧ ខង ប‌៉្រ័ះ ប៊កកាតយ័ ប៉្រើ ពិន អ៊ែ ផា នីអៀ៖

"អាញ់ ប៉្រើ អន់ដីស § ប៉្រគ័ តាតារ តាគ់ តាតារ ទឹល សុនសាត អន់ទៀគៗ

ភឿ អន់ អន់ដីស អ្យក់ ឡាំ សារ ប‌៉្រ័ះ ចឹង តង័ អា លើយ អន់ ទឹល ប៉ាគ់ ឡាណុច តេះ"*»។

៤៨ ផះ សុនសាត អន់ទៀគ កាតាំង នីណោ័ះ អន់ឌែ ហោក ខាក់ ទឹប កាប ផា ប៉ានឹរ ប‌៉្រ័ះ ប៊កកាតយ័ ត្រគ់ តាទឹច។ ទិ មួត បក់ ប‌៉្រ័ះ រ៉ើស អន់ ទី អាញុ អ្វៃ រ៉ីស លើយ មួត ណោះ កា សឿ ទិឌូ តាទឹច។ ៤៩ ប៉ានឹរ ប‌៉្រ័ះ ប៊កកាតយ័ កា កាតាំង លៅ ប៉ាញ័ ទឹប ស្រុក ចារ រណោះ។ ៥០ ហះកា សុនសាត អ៊ីស្រាអ៊ែល ប៉ាញ់សុះ មួត អង់កាន់ បក់ លៅ លែង សិច ឡាក់ សឿ ប‌៉្រ័ះ ដេល លូ ប៉ាញ់សុះ មួត បក់ ប៉្រគ័ កាន រ៉ាតីស ឡាក់ អ្វៃ កាណុង មឿង ណោះ ប៉្រើ ឡាំ ប៉្រគ័ អូ ដាគ់ កា ប៉ូល លូ បាណាបះ ទឹប តាំងហ្យិត ឡាច់ អន់ឌែ ឡឹង មឿង ណោះ ដេល។ ៥១ ប៉ូល លូ បាណាបះ កា តាតូះ កាបក់ តេះ ឡឹង ជុង អន់ឌែ † កេះណោះ ចាក ឡាំ ប៉ាគ់ មឿង អ៊ីកូនៀម។ ៥២ កាប៉ាច់ មួត សឿ យីស៊ូ បក់ អ្វៃ ប៉ាគ់ មឿង អន់ទីយ៉ូក អន់ឌែ ហោក រ៉គ់ ខាក់ លូ ទី ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ ប៉ាណាំ ពុត ពៀក អន់ឌែ។

១៤

សារ ប៉ូល លូ បាណាបះ រ៉ះ សារ យីស៊ូ ពឹង មឿង អ៊ីកូនៀម

១ អ្វៃ កាណុង មឿង អ៊ីកូនៀម កា ទី សារ ឡាក់ កា អន់ទ្រួល ដេល។ ប៉ូល លូ បាណាបះ ម៉ុត កាណុង រ៉ោង សុនសាត អ៊ីស្រាអ៊ែល កេះណោះ រ៉ះ សារ យីស៊ូ ប៉្រគ័ អន់ កា ប៉ាណូស អៀង ដូវ ខាក់ សឿ យីស៊ូ ទឹប សុនសាត អ៊ីស្រាអ៊ែល ទឹប សុនសាត អន់ទៀគ។ ២ ហះកា សុនសាត អ៊ីស្រាអ៊ែល បក់ អូ ចៃ សឿ អន់ឌែ ប៉ាញ់សុះ មួត សុនសាត អន់ទៀគ អន់ ទី ពុត អូ ដាគ់ កា មួត សឿ យីស៊ូ។ ៣ យ‌៉័ះ នីចម័ កាតាម ប៉ូល លូ បាណាបះ អ្វៃ កាណុង មឿង ណោះ ទុញ ដារ់ លូ រ៉ះ សារ យីស៊ូ ខឹនៗ ញន កា ម៉ឹង អេង យីស៊ូ។ យីស៊ូ កា តាំបាង ឡឹង សារ អ៊ែ ដាគ់ ឃឺ អ៊ែ ប៉្រគ័ អន់ អន់ឌែ ពៀរ ដូវ អ្លុ ប៉្រគ័ សារ អំរ៉ាញ អឺញ កេង ខាក់ អន់ទៀគៗ។ ៤ ទឹល នីណោ័ះ មួត ប៉ាសុន អ្វៃ កាណុង មឿង ណោះ កា ក្លះ គួប សោប បក់ អន់ដា ម៉ុត គែង សុនសាត អ៊ីស្រាអ៊ែល បក់ អូ សឿ បក់ អន់ដា ម៉ុត គែង មួត រ៉ះ ប៉ាតាង យីស៊ូ។ ៥ អន់តីគ ឡឹង ណោះ សុនសាត អ៊ីស្រាអ៊ែល លូ សុនសាត អន់ទៀគ ទឹប មួត ម៉ៃគ រ៉ាំងហៃ អន់ឌែ រែវ ពុត គួប សោប ប៉ិច ប៉្រគ័ អូ ដាគ់ លូ ប៉ិច អ្យក់ អំហ្មោ ហឹរ ប៉ាន់តោ័ ប៉ូល លូ បាណាបះ។ ៦ ហះកា ប៉ូល លូ បាណាបះ អ្លុ កា ពូ ចឹង ប៉្រគ័ កា អន់ឌែ នីណោ័ះ អន់ឌែ កា សាតាក់ ឡាំ ប៉ាគ់ មឿង អន់ទៀគ ណាវ្គ កាណុង ចារ លូកោនៀ ឡាក់ កា ប៉ាគ់ មឿង លីសាត្រា មឿង ឌើបេ លូ ចារ ឡាក់ អ្វៃ ជុំ រណោះ។ ៧ អន់ឌែ កា រ៉ះ សារ ដាគ់ ឡឹង យីស៊ូ ហះ ចារ ណោះ។

សារ ប៉ូល តាគ់ អន់ដាគ់ ប៉ាណូស កាជក ពឹង មឿង លីសាត្រា

៨ កាណុង មឿង លីសាត្រា ទី កាម៉ាក័ ម៉ោញ ដូវ កាជក ជុង ឡឹង កើត អ៊ែ អង់អ្វៃ អូ អ្លុ ចាក អុះ។ ៩ អ៊ែ អ្វៃ សាំយ៉ាំង ប៉ូល ប៉ាំងហៀន ប៉ានឹរ ប‌៉្រ័ះ។ ផះ ណោះ ប៉ូល ហៃ ប៉ាញ់ចាក័ អ៊ែ លូ ឃឹត ផា អ៊ែ សឿ ផា យីស៊ូ អ្លុ តាគ់ អន់ដាគ់ អ៊ែ។ ១០ ណោះ ប៉ូល កាប លូ អ៊ែ តុត ពុត ផា «ហគ់ អ្យូវ អន់តាវ ពិ»។ អ៊ែ កា អ្យូវ អន់តាវ ប៉្រោហ អ្លុ ចាក ឡូត។ ១១ ផះ មួត កាំឡាំង អៀង ប៉ប័ សារ កេង ខាក់ ឡាក់ ប៉ូល ប៉្រគ័ ណោះ អន់ឌែ កា ស៊្រែក តុត ពុត កាប សុនសាត លូកោនៀ ផា «ប‌៉្រ័ះ ម៉ាច់ កេះ ប៉ាណូស ជឹរ អ្វៃ អន់ឌូ លូ ពិន កេះ»។ ១២ អន់ឌែ អើ សិច បាណាបះ ផា ប‌៉្រ័ះ សេយូះ លូ អើ សិច ប៉ូល ផា ប‌៉្រ័ះ ហ៊ើម៉េះ * ខង អ៊ែ រ៉ះ សារ អៀង។ ១៣ កេះណោះ ក្រាគ់ រ៉ាម៉ះ ប‌៉្រ័ះ សេយូះ ឡាក់ ទី រ៉ោង រ៉ាម៉ះ ត្រង់ រ៉ាឡឹង លូ មឿង ណោះ អ៊ែ ទុង ឡាំ រ៉ក់ ទោល លូ ចឹក កាវៀង ប៉ាកាវ ឡាំ ប៉ាគ់ អំប៉ារ មឿង ខង អ៊ែ ប៉ិច ពុះ រ៉ាម៉ះ អន់ កា អន់ឌែ ពៀរ ដូវ អន់ឌូ លូ កាំឡាំង ដេល។ ១៤ ផះ បាណាបះ លូ ប៉ូល កាតាំង សារ អា អន់ឌែ ហ៊ែក ខោ អាវ អន់ឌែ ទៅ សាតាក់ ឡាំ ប៉ាគ់ កាំឡាំង លូ កាប តុត ពុត ផា ១៥ «ញ៉ា ត្រគ់ អន់ដីស ប៉្រគ័ នីអៀ ? ញឹន កា ប៉ាណូស ដោច ឡាក់ កា អន់ដីស ដេល ញឹន ប៉ាណាំ សារ ដាគ់ ឡឹង ប‌៉្រ័ះ ពឹះ រ៉ះ កា អន់ដីស ភឿ អន់ អន់ដីស អ្លាត ប៉ានេ សាំប‌៉័ះ ហ៊ូប ប‌៉្រ័ះ អូ ទី ខា អា កេះណោះ វ៉ីល ឡាំ ណាំង ប‌៉្រ័ះ ប៊កកាតយ័ ឡាក់ ទី អាញុ អ្វៃ រ៉ីស លើយ ឃឺ ប‌៉្រ័ះ ឡាក់ ប៉ាំងកើត តេះ ប៉្លៃង ទៀក សាឡីគ សាឡាយ លូ កាណាគ័ គ្រឹប នែវ ឡាក់ អ្វៃ ពឹង ចារ ណោះ ដេល។ ១៦ រ៉ាំងហាវ សើគ ពែ គ្រឹប សុនសាត ប‌៉្រ័ះ ប៊កកាតយ័ អន់ អន់ឌែ ប៉្រគ័ ពួយ តាម ពុត អន់ឌែ ទៅ ប៉ិច។ ១៧ ហះកា យ‌៉័ះ នីចម័ កាតាម ប‌៉្រ័ះ អ្វៃ កា តាំបាង ពុត ពៀក ដាគ់ ម៉ះ អ៊ែ លើយ អូ អ្លាត អុះ ភឿ អន់ ពូ អន់ហ្នាល់ អ៊ែ ឃឺ ប‌៉្រ័ះ អន់ ទៀក បី ឡឹង ប៉្លៃង លូ អន់ ពៀ អន់ សាណា រ៉ប់ ថុន អន់ អន់ដីស ទី សាណា សាណឹត សា ផីគ លូ អន់ អន់ដីស ហោក រ៉គ់ កាណុង ពុត ដេល»។ ១៨ យ‌៉័ះ រ៉ះ សារ ទិ អា កាតាម អន់ឌែ ទឹប កាំឡាំង អូ អន់ អ្យក់ កាណាគ័ ពុះ រ៉ាម៉ះ អន់ឌែ ណោះ ប៊ែត ចឹង អូ ដាម័។

១៩ កេះណោះ ទី សុនសាត អ៊ីស្រាអ៊ែល ពឹះ ឡឹង មឿង អន់ទីយ៉ូក លូ ឡឹង មឿង អ៊ីកូនៀម កាប ប៉ាញ់សុះ ប៉្រើ កាំឡាំង អ្យក់ អំហ្មោ ហឹរ ប៉ាន់តោ័ ប៉ូល កេះណោះ អូស អ្លាត គែង ឡីង មឿង ខង អន់ឌែ សាម៉គ័ កា អ៊ែ តោ័ កេះ។ ២០ ហះកា ផះ មួត សឿ ឡាំ អ្វៃ ជុំ អ៊ែ អ៊ែ កា អ្យូវ ម៉ុត អ្វៃ កាណុង មឿង ណាវ្គ។ ប៉ាគ់ ដារ់ តាយ៉ាង័ អ៊ែ ចាក ឡាំ ប៉ាគ់ មឿង ឌើបេ អន់ឌូ លូ បាណាបះ។

២១ អន់ឌែ កា រ៉ះ សារ ដាគ់ ឡឹង យីស៊ូ ពឹង មឿង ឌើបេ ណោះ ទី ប៉ាណូស អៀង ដូវ ម៉ុត សឿ យីស៊ូ។ កេះណោះ អន់ឌែ វ៉ីល សឹត ប៉ាគ់ មឿង លីសាត្រា មឿង អ៊ីកូនៀម លូ មឿង អន់ទីយ៉ូក ណាវ្គ។ ២២ អន់ឌែ អន់តគ់ រ៉ះ កា មួត សឿ អន់ សឿ កាខាក់ លូ កាប អន់តគ់ ប៉ាតោ អន់ អន់ឌែ សឿ យីស៊ូ លើយ អ៊ែ កាប ផា «ពិន ត្រគ់ ទី សារ ឡាំបាក អៀង ម៉ាគ់ ចឹង ទី ប‌៉្រ័ះ ប៊កកាតយ័ រ៉ាំងហៃ រ៉ាំងខ្យា»។ ២៣ ផះ ណោះ អន់ឌែ រ៉ើស ក្រាគ់ តាំងកង់ សាំរ៉ាប់ កា ពូ គ្រឹប ក្រុំ លូ ម៉ន់ ឡោម ប‌៉្រ័ះ ទឹប អូ សា សាណា ញ៉ា អន់ឌែ កា ម៉ន់ មប មួត សឿ កា ប‌៉្រ័ះ ប៊កកាតយ័ ឡាក់ អន់ឌែ សឿ។

២៤ កេះណោះ ណាវ្គ អន់ឌែ ពៀរ ដូវ ចាក តាត់ ខេត ពីស៊ីឌៀ ឡាំ ទឹល ប៉ាគ់ ខេត ប៉ាមភីលៀ។ ២៥ អន់ឌែ កា រ៉ះ ប៉ានឹរ ប‌៉្រ័ះ ពឹង មឿង ពើកា កេះណោះ អន់ឌែ កា ឡាំ ប៉ាគ់ មឿង អាតាលៀ។ ២៦ កេះណោះ អន់ឌែ ជឹរ ជិះ កាំប៉ាន់ ហះ ចារ ណោះ សឹត ប៉ាគ់ មឿង អន់ទីយ៉ូក ណាវ្គ ឃឺ ក្រុំ ហៀន សារ ប‌៉្រ័ះ ពឹង មឿង អន់ទីយ៉ូក អា ហង ឡាក់ ប៉រ់ អន់ ប‌៉្រ័ះ ប៊កកាតយ័ ប៉្រគ័ ដាគ់ កា អន់ឌែ ពៀរ ដូវ ពែ ភឿ អន់ អន់ឌែ ប៉្រគ័ ង៉ារ ឡាក់ អន់ឌែ ទី ប៉្រគ័ ណោះ កេះ។ ២៧ ប៉ាគ់ អន់ឌែ ពឹះ ទឹល កេះ អន់ឌែ ប៉ាតុំ ក្រុំ ហៀន សារ ប‌៉្រ័ះ អន់ អ្វៃ ប៉ាតុំ គួប កេះណោះ រ៉ះ ទិ សារ ឡាក់ ប‌៉្រ័ះ ប៊កកាតយ័ ទី ប៉្រគ័ អន់ឌូ លូ អន់ឌែ លូ រ៉ះ សារ ប‌៉្រ័ះ ប៊កកាតយ័ អន់ ទ្រង កា សុនសាត អន់ទៀគ ម៉ុត សឿ យីស៊ូ ដេល។ ២៨ កេះណោះ អន់ឌែ អ្វៃ ហះ ចារ ណោះ អន់ឌូ លូ មួត សឿ តុត ទុញ។

១៥

សារ មួត ក្រាគ់ តាំងកង់ លួម ពឹកសា ពឹង មឿង យេរូសាឡឹម

១ ទី បក់ អន់ដា ពឹះ ឡឹង ខេត យូដា ឡាំ ប៉ាំងហៀន មួត សឿ យីស៊ូ ផា «ផា អន់ដីស អូ កាសិត អង់ការ ប៉្រគ័ ពួយ គុន តាឡាប័ ឃើយ ឡាក់ កា វគ័ ម៉ូសេ រ៉ះ ពែ ណោះ ប‌៉្រ័ះ អូ តង័ អន់ដីស អុះ»។ ២ ប៉ូល លូ បាណាបះ កា ប៉ាគែក លូ អន់ឌែ ណោះ កាខាក់។ កេះណោះ ក្រុំ ហៀន សារ ប‌៉្រ័ះ កា ប៉្រើ ប៉ូល លូ បាណាបះ លូ កាំឡាំង អន់ឌែ អន់ដា ឡាំ ប៉ាគ់ មឿង យេរូសាឡឹម ភឿ ឡាំ ពឹកសា ឡឹង សារ អា កា មួត រ៉ះ ប៉ាតាង យីស៊ូ លូ កា មួត ក្រាគ់ តាំងកង់។ ៣ ផះ អន់ឌែ ចាក ណោះ ក្រុំ ហៀន សារ ប‌៉្រ័ះ កា តង័ អន់ឌែ ដេល។ កេះណោះ អន់ឌែ ចាក តាត់ ខេត ភេនិះ លូ ខេត សាម៉ារី ទឹប រ៉ះ កា មួត សឿ យីស៊ូ ឡឹង សារ សុនសាត អន់ទៀគ ប៉ិនពែង ពុត ពៀក សឿ ប‌៉្រ័ះ។ ប៉ាគ់ ពូ កាតាំង សារ ណោះ ពូ ទិឌូ ហោក រ៉គ់ ខាក់។

៤ ប៉ាគ់ ទឹល មឿង យេរូសាឡឹម កេះ ក្រុំ ហៀន សារ ប‌៉្រ័ះ លូ មួត រ៉ះ ប៉ាតាង យីស៊ូ លូ មួត ក្រាគ់ តាំងកង់ កា ប៉ាណាំ គួប ហាប់ អន់ឌែ។ អន់ឌែ កា រ៉ះ ទិ សារ ប‌៉្រ័ះ ប៊កកាតយ័ ទី ប៉្រគ័ ពឹង អន់ឌែ។ ៥ ហះកា ទី មួត សឿ យីស៊ូ បក់ អ្វៃ គែង ផារ៉ាស៊ី អ្យូវ អន់តាវ លូ កាប ផា «ត្រគ់ ប៉្រើ សុនសាត អន់ទៀគ ណោះ កាសិត អង់ការ លូ ប៉្រើ អន់ឌែ ប៉្រគ័ ពួយ ចាបាប់ វគ័ ម៉ូសេ ដេល»។ ៦ កេះណោះ មួត រ៉ះ ប៉ាតាង យីស៊ូ លូ មួត ក្រាគ់ តាំងកង់ កា ប៉ាតុំ គួប លួម ពឹកសា ឡឹង សារ អា។ ៧ ប៉ាគ់ ពឹកសា គួប អៀង កេះ ពេត្រុះ អ្យូវ អន់តាវ លូ កាប ផា «អឺ អុះ ម៉ី អន់ដីស អ្លុ អន់តគ់ កេះ កាណុង កាំឡាំង អន់ដីស ផះ អន់ទ្រួល ពែ ប‌៉្រ័ះ ប៊កកាតយ័ រ៉ើស អាញ់ អន់ ឡាំ រ៉ះ សារ ដាគ់ ឡឹង យីស៊ូ កា សុនសាត អន់ទៀគ ភឿ អន់ អន់ឌែ កាតាំង លូ សឿ។ ៨ ប‌៉្រ័ះ ប៊កកាតយ័ ឡាក់ អ្លុ ហ្លង់ ឡឹង ពុត ប៉ាណូស អ៊ែ អន់ ប៉ាង៉ាត័ ប៉ាលឹង អ៊ែ ដាគ់ កាខាក់ កា ពូ ឡាក់ កា អ៊ែ អន់ កា ពិន ពែ ដេល ភឿ ប៉្រគ័ អន់ ពិន អ្លុ អន់តគ់ ផា អ៊ែ រ៉ើស ពូ និះទៅ ដេល។ ៩ អ៊ែ អូ ឃឹត ផា ពូ ណោះ ប៉ាណូស តាង ឡឹង ពិន អុះ ឃឺ អ៊ែ តាគ់ អន់ដាគ់ ពុត ពូ អន់ ដាគ់ ឡាយ៉ាម័ ញន កា ពូ ម៉ឹង អ៊ែ។ ១០ កិញអៀ អា ញ៉ា ត្រគ់ អន់ដីស ប៉ាគែក លូ ប‌៉្រ័ះ ប៊កកាតយ័ ទឹប ប៉្រើ មួត សឿ យីស៊ូ ប៉្រគ័ ពួយ ចាបាប់ សុនសាត អ៊ីស្រាអ៊ែល នីអៀ យ‌៉័ះ មួត វគ័ ពិន លូ ពិន តាំងឡា កា អូ ដាម័ ប៉្រគ័ ពួយ ដេល។ ១១ ហះកា ពិន សឿ ផា ប‌៉្រ័ះ ប៊កកាតយ័ តង័ ទឹប ពិន ទឹប ពូ ញន កា យីស៊ូ ប៉្រគ័ ដាគ់ កា ពិន ទិឌូ»។

១២ កេះណោះ កាំឡាំង ទិឌូ អ្វៃ រ៉ាង៉ាប់ សាំយ៉ាំង ដឹង ប៉ូល លូ បាណាបះ រ៉ះ ឡឹង សារ អំរ៉ាញ អឺញ កេង ខាក់ ទិណោ័ះ ឡាក់ ប‌៉្រ័ះ ប៉្រគ័ ពឹង សុនសាត អន់ទៀគ ញន កា អន់ឌែ។

១៣ ប៉ាគ់ ប៉ូល លូ បាណាបះ រ៉ះ កេះ ទិ កេះ វគ័ យ៉ាកុប កាប ផា «អឺ អុះ ម៉ី ប៉រ់ សាំយ៉ាំង អាញ់ ហិ។ ១៤ វគ័ ស៊ីម៉ូន * ទី រ៉ះ ទិ កេះ អន់ទ្រួល ពែ ប‌៉្រ័ះ ប៊កកាតយ័ តាំបាង ពុត តាប៉ាប តាប៉ុន លូ រ៉ើស ពូ ឡាក់ សុនសាត អន់ទៀគ សាំរ៉ាប់ ប៉្រគ័ ប៉ាសុន អ៊ែ តាំងឡា។ ១៥ សារ អា ត្រគ់ ឡាក់ កា រ៉ាគឹយ ប‌៉្រ័ះ ច្រាគ់ ពួយ សារ ប‌៉្រ័ះ រ៉ះ ផា៖

១៦ "ឡៃង ឡឹង ណោះ អាញ់ ចឹង វ៉ីល សឹត ណាវ្គ

កេះណោះ ប៉្រគ័ ហី † សាដាច់ ដាវីត ឡាក់ ព្លូក ណោះ អន់ ដាគ់ ណាវ្គ

អាញ់ ចឹង លឺក ទិ កាណាគ័ ញ៉ា ឡាក់ ព្លូក ប៉ាក់ កាណុង ចារ ណោះ អន់ ដាគ់ ណាវ្គ

១៧ ភឿ អន់ ប៉ាណូស បក់ អ្វៃ សល់ ណាំង អាញ់

លូ អន់ ទិ សុនសាត អន់ទៀគ ឡាក់ អាញ់ រ៉ើស សាំរ៉ាប់ កា អាញ់ ទៅ

អន់ អន់ឌែ ណាំង អាញ់ ដេល"។

១៨ ប‌៉្រ័ះ ប៊កកាតយ័ ប៉្រគ័ អន់ ពូ អន់ហ្នាល់ សារ ទិ អា ឡឹង សើគ ពែ កេះ

ឃឺ អ៊ែ រ៉ះ នីអៀ ហង"។‡

១៩ ទឹល នីណោ័ះ តាម អាញ់ ឃឹត ពិន អូ ត្រគ់ ប៉្រគ័ អន់ កា មួត សុនសាត អន់ទៀគ ឡាក់ ទី ប៉ិនពែង ពុត ពៀក ណាំង ប‌៉្រ័ះ ប៊កកាតយ័ ណោះ អន់ អន់ឌែ ទី សារ ឡាំបាក អុះ។ ២០ ហះកា ពិន ត្រគ់ ច្រាគ់ សត់ត្រា ប៉ាហ្យើ រ៉ះ កា អន់ឌែ ជែ អន់ សា សាណា ឡាក់ ពូ សៃន ហ៊ូប ប‌៉្រ័ះ បឺគ ឡាក់ សាណា អូ ដាគ់ ណោះ អុះ លូ ជែ អន់ អន់ឌែ ប៉្រគ័ លូ អង់កាន់ លូ កាម៉ាក័ ដេល ជែ អន់ សា សាណា ឡាក់ ពូ ប៉ាន់តោ័ ក្យិក័ អង់កូ លូ សា ផាម ដេល ២១ ខង ឡឹង សើគ ពែ ទី ពូ រ៉ះ ឡឹង ចាបាប់ វគ័ ម៉ូសេ គ្រឹប មឿង ទឹប ពូ អាន ផាប់ កាណុង រ៉ោង សុនសាត ពិន រ៉ប់ ដារ់ រ៉ាឡូវ ដេល»។

២២ ផះ ណោះ មួត រ៉ះ ប៉ាតាង យីស៊ូ លូ មួត ក្រាគ់ តាំងកង់ លូ ក្រុំ ហៀន សារ ប‌៉្រ័ះ អន់ឌែ ទិឌូ ឃឹត ផា ត្រគ់ រ៉ើស ប៉ាណូស កាណុង កាំឡាំង អន់ឌែ ណោះ ភឿ អន់ ឡាំ ប៉ាគ់ មឿង អន់ទីយ៉ូក អន់ឌូ លូ ប៉ូល លូ បាណាបះ។ អន់ឌែ កា រ៉ើស អ្យក់ យូដះ ឡាក់ ពូ អើ ផា បាសាបះ លូ ស៊ីឡះ ឡាក់ ប៉្រគ័ ម៉ៃគ រ៉ាំងហៃ អន់ឌែ។ ២៣ អន់ឌែ កា ច្រាគ់ សត់ត្រា ប៉ាហ្យើ ពឹង មួត ពៀរ ដូវ ណោះ ផា៖

មួត រ៉ះ ប៉ាតាង យីស៊ូ លូ មួត ក្រាគ់ តាំងកង់ លូ មួត អុះ ម៉ី ទិឌូ ប៉ាហ្យើ សត់ត្រា អា អន់ កា អុះ ម៉ី សុនសាត អន់ទៀគ ឡាក់ អ្វៃ ពឹង មឿង អន់ទីយ៉ូក អ្វៃ ពឹង ខេត ស៊ីរី លូ ខេត គីលីគៀ។ អន់ដីស ដាគ់ ឡាកោ ប៉ាំងឡៃ ដេល ប ?

២៤ ញឹន កាតាំង ពូ ផា ទី បក់ អន់ដា ឡាច់ ឡឹង កាំឡាំង ញឹន ឡាក់ ញឹន អូ ទី ប៉្រើ អន់ឌែ ឡាំ អុះ អន់ឌែ ឡាំ រ៉ះ សារ យច កា អន់ដីស ប៉្រគ័ អន់ ពុត ពៀក អន់ដីស វ៉ឹនវ៉ាយ។ ២៥ ទឹល នីណោ័ះ ញឹន កា រែវ ពុត គួប សោប ផា ត្រគ់ រ៉ើស កាំឡាំង ញឹន អន់ដា ប៉្រើ ឡាំ ប៉ាគ់ អន់ដីស អន់ឌូ លូ ប៉ូល លូ បាណាបះ ឡាក់ ញឹន ប៉ិច ចៃ។ ២៦ អន់ឌែ ឡាក់ ប៉ាណូស សាឡាគ់ ឡាកោ ប៉្រគ័ ង៉ារ កា យីស៊ូ គ្រិះ ឡាក់ ពឹ តាំងឡា ពិន។ ២៧ ទឹល នីណោ័ះ ញឹន កា ប៉្រើ យូដះ លូ ស៊ីឡះ ឡាំ ខង អន់ឌែ ចឹង រ៉ះ សារ ញឹន ច្រាគ់ អា កា អន់ដីស តូ ពឹរ អន់ឌែ ទៅ ដេល។ ២៨ ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ លូ ញឹន ឃឹត ផា អូ ត្រគ់ ចឹង អន់ សារ ឡាំបាក ធែម ណាវ្គ ពឹង អន់ដីស អុះ ហ្វាស ឡឹង សារ សាំខាន់ ទិ អា៖ ២៩ ឃឺ ត្រគ់ យ៉្វារ ជែ សា សាណា ពូ សៃន ហ៊ូប ប‌៉្រ័ះ បឺគ ជែ សា ផាម ជែ សា សាណា ឡាក់ ពូ ប៉ាន់តោ័ ក្យិក័ អង់កូ ជែ ប៉្រគ័ លូ អង់កាន់ លូ កាម៉ាក័។ ផា អន់ដីស អ្លុ រ៉ាំងហៃ ឡាកោ អន់ រ៉ាវ៉ាច់ ឡឹង សារ ទិ អា អន់ដីស ប៉្រគ័ ណោះ ដាគ់ កេះ។ ប៉រ់ អ្លាត កាប ហង។

៣០ មួត បក់ អន់ឌែ ប៉្រើ ណោះ កា ឡាច់ ចាក ឡាំ ទឹល ប៉ាគ់ មឿង អន់ទីយ៉ូក។ អន់ឌែ កា អើ ប៉ាតុំ កាំឡាំង លួម កេះណោះ ជឹន សត់ត្រា កា ពូ។ ៣១ ប៉ាគ់ ពូ អាន សត់ត្រា ណោះ កេះៗ ពូ ហោក រ៉គ់ ខាក់ ខង សត់ត្រា ណោះ ប៉ាំងហោក ពុត ពៀក ពូ។ ៣២ កាប៉ាច់ យូដះ លូ ស៊ីឡះ អន់ឌែ កា រ៉ាគឹយ ប‌៉្រ័ះ ដេល អន់ឌែ កា អន់តគ់ ប៉ាតោ អៀង អន់ ពូ សឿ លើយ ដេល។ ៣៣-៣៤ ឡៃង ឡឹង អន់ឌែ អ្វៃ ហះ ណោះ ទី ទុញ ដារ់ កេះ មួត សឿ យីស៊ូ កា ប៉្រើ អន់ឌែ សឹត ប៉ាគ់ មួត បក់ ប៉្រើ អន់ឌែ ឡាំ ពែ ណាវ្គ ទឹប ប៉រ់ ហះ ប‌៉្រ័ះ អន់ សារ សាណុក សាវ៉ាក កា អន់ឌែ ចាក សឹត ណោះ ដេល។ § ៣៥ កាប៉ាច់ ប៉ូល លូ បាណាបះ អន់ឌែ កា អ្វៃ ពឹង មឿង អន់ទីយ៉ូក ទឹប ប៉ាំងហៀន ពូ លូ រ៉ះ ប៉ានឹរ ប‌៉្រ័ះ ប៊កកាតយ័ អន់ឌូ លូ ពូ អន់ទៀគ អៀង ដូវ ដេល។

សារ ប៉ូល លូ បាណាបះ ក្លះ គួប សោប

៣៦ ប៉ាគ់ ទុញ ដារ់ ឡឹង ណោះ ប៉ូល កា កាប លូ បាណាបះ ផា «ពិន ត្រគ់ សឹត ឡាំ ច្វាគ់ មួត សឿ យីស៊ូ រ៉ប់ មឿង ឡាក់ ពិន ទី រ៉ះ ប៉ានឹរ ប‌៉្រ័ះ ប៊កកាតយ័ ណោះ ពែ ហៃ អន់ឌែ អ្វៃ ដាគ់ ដេល ប»។ ៣៧ បាណាបះ ឃឹត ប៉ិច ជៀក ទឹប យូហាន ឡាក់ ពូ អើ ផា ម៉ាកុះ ឡាំ អន់ឌូ ដេល។ ៣៨ ហះកា ប៉ូល អូ ប៉ិច អន់ អ៊ែ ឡាំ អុះ ខង អ៊ែ សាតាក់ អ្លាត អន់ឌែ ផះ អ្វៃ ប៉ាគ់ ខេត ប៉ាមភីលៀ ពែ អ៊ែ កា អូ ទី ប៉្រគ័ ង៉ារ អន់ឌូ លូ អន់ឌែ អុះ។ * ៣៩ ផះ ណោះ អន់ឌែ ពៀរ ដូវ កា យច ពុត លូ គួប ខាក់ អន់ឌែ កា ក្លះ ទ្រង គួប សោប បាណាបះ ជៀក ម៉ាកុះ ឡាំ អន់ឌូ លូ អ៊ែ កេះណោះ ជឹរ ជិះ កាំប៉ាន់ ឡាំ ប៉ាគ់ តាក្វាល់ គីប៉្រុះ។ ៤០ កាប៉ាច់ ប៉ូល អ្យក់ ស៊ីឡះ ឡាំ អន់ឌូ លូ អ៊ែ ទឹប ទី មួត សឿ យីស៊ូ មប អ៊ែ អន់ ប‌៉្រ័ះ ប៊កកាតយ័ ប៉្រគ័ ដាគ់ កា អ៊ែ។ ៤១ ប៉ូល កា ចាក តាត់ ខេត ស៊ីរី លូ ខេត គីលីគៀ ទឹប អន់តគ់ ប៉ាតោ កា ក្រុំ ហៀន សារ ប‌៉្រ័ះ ពឹង ចារ អន់ទៀគៗ អន់ សឿ លើយ។

១៦

សារ ធីម៉ូថេ ចាក អន់ឌូ លូ ប៉ូល

១ ប៉ូល កា ចាក ទឹល មឿង ឌើបេ កេះណោះ ទឹល មឿង លីសាត្រា។ កាណុង មឿង ណោះ អ៊ែ ប៉ាត័ះ ប៉ាណូស ម៉ោញ ដូវ ឡាក់ សឿ យីស៊ូ ដេល អ៊ែ សិច ធីម៉ូថេ មើគ អ៊ែ សុនសាត អ៊ីស្រាអ៊ែល អ៊ែ សឿ យីស៊ូ ដេល ពឹ អ៊ែ សុនសាត ក្រិក។ ២ មួត សឿ យីស៊ូ ទិឌូ ពឹង មឿង លីសាត្រា លូ ពឹង មឿង អ៊ីកូនៀម ពូ ផា ធីម៉ូថេ អា ឡាក់ ប៉ាណូស ដាគ់ ត្រង់។ ៣ ប៉ូល ប៉ិច ជៀក អ៊ែ ចាក អន់ឌូ ដេល។ អ៊ែ កា កាសិត អង់ការ កា ធីម៉ូថេ ញន កា សុនសាត អ៊ីស្រាអ៊ែល អ្វៃ ប៉ាគ់ ចារ អន់ឌែ ចឹង ឡាំ ណោះ ខង ពូ ទិឌូ អ្លុ អន់តគ់ ផា ពឹ អ៊ែ សុនសាត ក្រិក។ * ៤ ផះ អន់ឌែ ចាក ទឹល ពឹង មឿង អន់ទៀគៗ អន់ឌែ កា រ៉ះ កា កាំឡាំង មួត សឿ យីស៊ូ អន់ អ្លុ អន់តគ់ ឡឹង សារ មួត រ៉ះ ប៉ាតាង យីស៊ូ លូ មួត ក្រាគ់ តាំងកង់ ច្រាគ់ សត់ត្រា ពឹង មឿង យេរូសាឡឹម ពែ ភឿ អន់ ពូ ប៉្រគ័ ពួយ ដេល។ ៥ ទឹល នីណោ័ះ ក្រុំ ហៀន សារ ប‌៉្រ័ះ ទិណោ័ះ អន់ឌែ សឿ ហ៊ែង ខាក់ លូ ទី កាំឡាំង សឿ ហ៊ែង អៀង រ៉ប់ ដារ់។

សារ ប‌៉្រ័ះ តាំបាង អន់ ប៉ូល ប៉ប័ ប៉ាណូស ឡឹង ខេត ម៉ាសេដូន

៦ អន់ឌែ ចាក តាត់ ទ្រង ខេត ព្រីគៀ លូ ខេត កាឡាទី ញន កា ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ ទឹប អន់ឌែ អូ អន់ ឡាំ រ៉ះ ប៉ានឹរ ប‌៉្រ័ះ ប៉ាគ់ ខេត អាស៊ី †។ ៧ ប៉ាគ់ ចាក ក្យាម័ ចឹង ទឹល ខេត មីសៀ កេះ ប៉ូល ទី ពុត ប៉ិច ឡាំ ប៉ាគ់ ខេត ប៊ីធូនៀ ហះកា ប៉ាង៉ាត័ ប៉ាលឹង យីស៊ូ អូ អន់ អន់ឌែ ឡាំ អុះ។ ៨ ទឹល នីណោ័ះ អន់ឌែ កា ចាក តាត់ ខេត មីសៀ ឡាំ ទឹល ប៉ាគ់ មឿង ត្រូអះ។ ៩ ប៉ាគ់ កាម៉ាំង ប‌៉្រ័ះ តាំបាង អន់ ប៉ូល ប៉ប័ ប៉ាណូស ឡឹង ខេត ម៉ាសេដូន ម៉ោញ ដូវ អន់តាវ កាកាប ឡោម អ៊ែ ផា «ប៉រ់ អីស ចាក ឡាំ ប៉ាគ់ ខេត ម៉ាសេដូន តង័ ញឹន ណើ»។ ១០ ឡៃង ឡឹង ប៉ូល ប៉ប័ សារ ណោះ កេះ ញឹន‡ កា ប៉ាន់តាន ឡាច់ ចាក ឡាំ ប៉ាគ់ ខេត ម៉ាសេដូន ឡូត ខង ញឹន សឿ ផា ប‌៉្រ័ះ ប៊កកាតយ័ អើ ញឹន អន់ ឡាំ រ៉ះ សារ ដាគ់ ឡឹង យីស៊ូ ពឹង ខេត ម៉ាសេដូន ណោះ។ ១១ ញឹន កា ជិះ កាំប៉ាន់ ឡាច់ ឡឹង មឿង ត្រូអះ ឡាំ ម៉ង់ ប៉ាគ់ តាក្វាល់ សាម៉ូត្រះ ឡូត ប៉ាគ់ ដារ់ តាយ៉ាង័ ញឹន ទឹល ប៉ាគ់ មឿង នៀប៉ូល។ ១២ កេះណោះ ញឹន ឡាច់ ឡឹង មឿង ណោះ ឡាំ ប៉ាគ់ មឿង ភីលីប ឡាក់ មឿង សុនសាត រ៉ូម § អ្វៃ កាណុង ខេត ម៉ាសេដូន *។ ញឹន កា អ្វៃ ពឹង មឿង ណោះ ទុញ ដារ់។

សារ លីឌៀ ម៉ុត សឿ យីស៊ូ

១៣ ប៉ាគ់ ដារ់ ពូ រ៉ាឡូវ ញឹន ឡាច់ គែង ឡីង អំប៉ារ មឿង ឡាំ ប៉ាគ់ ហាង ទៀក ខង ញឹន ឃឹត ផា ចឹង ទី ចារ ពូ ម៉ន់ អើ ប‌៉្រ័ះ។ ញឹន កា អង់អ្វៃ កាកាប លូ មួត អង់កាន់ ឡាក់ អ្វៃ ប៉ាតុំ គួប ហះ ចារ ណោះ។ ១៤ ទី អង់កាន់ ម៉ោញ ដូវ ឡឹង មឿង ធៀទេរ៉ា សិច អ៊ែ លីឌៀ អ៊ែ ឡាក់ ប៉ាណូស ប្រូ កាណាត់ កាហ្រី ស៊ីវៗ † អ៊ែ កា អ្យិល កូត័ កា ប‌៉្រ័ះ ប៊កកាតយ័។ ផះ ណោះ អ៊ែ អ្វៃ សាំយ៉ាំង ប៉ូល រ៉ះ សារ ប‌៉្រ័ះ ប៊កកាតយ័ ប៉្រគ័ អន់ អ៊ែ អ្យក់ ពុត ចៃគ សាំយ៉ាំង លូ សឿ ទិ សារ ប៉ូល រ៉ះ។ ១៥ កេះណោះ ប៉ូល លូ ស៊ីឡះ ប៉ាំងហុំ អ៊ែ លូ កាំឡាំង ហី អ៊ែ អ៊ែ កា ជៀក ញឹន ឡាំ អ្វៃ ប៉ាគ់ ហី អ៊ែ លូ កាប ផា «ផា អន់ដីស ឃឹត ផា អាញ់ សឿ ប‌៉្រ័ះ ប៊កកាតយ័ តាទឹច ប៉រ់ អន់ដីស ឡាំ អ្វៃ ប៉ាគ់ ហី អាញ់ ពិ»។ អ៊ែ ឡោម ជៀក ញឹន កាខាក់ ណោះ ញឹន កា ភម ពួយ អ៊ែ។

សារ ពូ រ៉ុប ប៉ូល លូ ស៊ីឡះ ចៃគ ខុក

១៦ ទី ដារ់ ម៉ោញ ផះ ញឹន ឡាំ ប៉ាគ់ ចារ ពូ ម៉ន់ អើ ប‌៉្រ័ះ ទី អង់កាន់ ទុច ពូ ម៉ោញ ដូវ ឡាំ ប៉ាគ់ ញឹន អង់កាន់ ណោះ ប‌៉្រ័ះ បឺគ ម៉ុត កាណុង អ៊ែ ប៉្រគ័ អន់ អ៊ែ អ្លុ អន់ទួង។ តាំងឡា ចារ អ៊ែ អ្វៃ ណោះ ទី លៀន អៀង ខាក់ ញន កា អ៊ែ អ្លុ អន់ទួង ណោះ។ ១៧ អ៊ែ ចាក ពួយ ប៉ូល លូ ញឹន ទឹប កាប ម៉ៃៗ ផា «មួត អា ប៉ាណូស ប៉្រគ័ ង៉ារ ប‌៉្រ័ះ ឡាក់ តីស ហ៊្លត ឡឹង ពូ អន់ឌែ ឡាំ រ៉ះ សារ ប‌៉្រ័ះ តង័ កា អន់ដីស»។ ១៨ អ៊ែ កាប នីណោ័ះ អៀង ដារ់ ខាក់ ប៉្រគ័ អន់ កា ប៉ូល អូ អត់ សាំរ៉ាញ័ ប៉ូល កា កាលែង ហៃ គែង អ៊ែ លូ កាប កា ប‌៉្រ័ះ បឺគ ណោះ ផា «ញន អំរ៉ាញ យីស៊ូ ហគ់ អីស ឡាច់ ឡឹង អង់កាន់ អា ពិ»។ ប‌៉្រ័ះ បឺគ កា ឡាច់ ឡឹង អង់កាន់ ណោះ ឡូត។

១៩ ផះ មួត ម៉ៃគ តាំងឡា អង់កាន់ ទុច ណោះ ឃឹត ផា អូ ម៉ឹង កា ចឹង ទី លៀន ណាវ្គ ហង អន់ឌែ កា ប៉ាណាំ គួប រ៉ុប ប៉ូល លូ ស៊ីឡះ អូស ឡាំ ជឹន ប៉ាគ់ ចារ មួត ក្រាគ់ រ៉ាំងហៃ មឿង តាត់ស៊ិន សារ។ ២០ ប៉ាគ់ អន់ឌែ ជឹន ប៉ូល លូ ស៊ីឡះ ទឹល កេះ អន់ឌែ រ៉ះ ផា «សុនសាត អ៊ីស្រាអ៊ែល ពៀរ ដូវ អា ប៉្រគ័ អន់ ទី សារ រ៉ាចក់ រ៉ាចល់ កាណុង មឿង ពិន។ ២១ អន់ឌែ រ៉ះ សារ តាឡាប័ ឃើយ គុន សុនសាត អន់ទៀគៗ ឡាក់ ចាបាប់ សុនសាត រ៉ូម ពិន អូ អន់ សឿ លើ ប៉្រគ័ ពួយ អុះ»។ ២២ មួត ប៉ាសុន កា ប៉ាណាំ គួប អឺក កា ប៉ូល លូ ស៊ីឡះ ដេល មួត ក្រាគ់ រ៉ាំងហៃ មឿង កា ទុង ហ៊ែក ខោ អាវ អន់ឌែ កេះណោះ ប៉្រើ ពូ ពីត អន់ឌែ លូ រ៉ាំងកេ័ះ។ ២៣ កេះ ពូ ពីត អន់ឌែ អៀង កេះ ពូ ចៃគ អន់ឌែ កាណុង ខុក លូ ប៉្រើ ពូ ញ៉ាម ឡាវ៉ាំង កាខាក់។ ២៤ ម៉ៃគ ខុក កា ចៃគ អន់ឌែ កាណុង ខុក ពឹង កាណុង អន់តិគ័ លូ ចៃគ ណូះ ពឹង ជុង ឡាក់ កា ពូ ប៉្រើ ណោះ ហង។

២៥ ប៉ាគ់ ទងតិគ័ ម៉ាំង ប៉ូល លូ ស៊ីឡះ ម៉ន់ អើ ប‌៉្រ័ះ ប៊កកាតយ័ លូ ចាជែ ប៉ានេ ប‌៉្រ័ះ មួត ថូត អន់ទៀគ កា សាំយ៉ាំង អន់ឌែ ដេល។ ២៦ ផាឌី រ៉ារ៉ៃត តេះ កេង ខាក់ រ៉ាន់ថើគ ទឹល ហី ខុក ប៉្រគ័ អន់ អំប៉ារ ខុក កា តាបើក ទិ ណូះ ពូ ចៃគ មួត ថូត កា តាប៉្លុច ទិ ដេល។ ២៧ ប៉ាគ់ ម៉ៃគ រ៉ាំងហៃ ខុក សាទឹរ អ៊ែ ប៉ប័ អំប៉ារ ខុក កា តាបើក ទិ អ៊ែ សាម៉គ័ កា មួត ថូត ក្លាស ទិ កេះ អ៊ែ កា ហ្វាត់ ដាវ ចឹង ប៉ាន់តោ័ ឡាកោ អ៊ែ ទៅ។ ២៨ ហះកា ប៉ូល កាប ម៉ៃៗ ផា «ជែ ប៉្រគ័ កា ឡាកោ ទៅ នីណោ័ះ ញឹន ទិឌូ អ្វៃ ហះ អា អូ ឡាំ ប៉ាគ់ ចំ អុះ»។ ២៩ ម៉ៃគ រ៉ាំងហៃ ខុក ប៉្រើ ពូ អ្យក់ អុញ អន់ កា អ៊ែ កេះណោះ អ៊ែ ប៉ាន់តាន ម៉ុត កាណុង ខុក អ៊ែ កាដាប ហះ ង៉ីរ ប៉ូល លូ ស៊ីឡះ ទឹប អ្យូគ រ៉ារ៉ៃត។ ៣០ អ៊ែ ជៀក ប៉ូល លូ ស៊ីឡះ ឡាច់ ប៉ាគ់ ឡីង កេះណោះ អំប៉ញ់ ផា «អឺ ម៉ៃគ តាំងឡា អាញ់ ត្រគ់ ប៉្រគ័ នីចម័ ភឿ អន់ ទី ប‌៉្រ័ះ តង័ ?» ៣១ អន់ឌែ តើល ផា «អ្យគ័ អីស សឿ យីស៊ូ ឡាក់ ពឹ តាំងឡា ពិន ណោះ ប‌៉្រ័ះ ប៊កកាតយ័ ចឹង តង័ អីស លូ តង័ កាំឡាំង ហី ក្រាន អីស ដេល»។ ៣២ កេះណោះ ប៉ូល លូ ស៊ីឡះ រ៉ះ ប៉ានឹរ ប‌៉្រ័ះ ប៊កកាតយ័ កា ម៉ៃគ រ៉ាំងហៃ ខុក លូ កា កាំឡាំង ហី អ៊ែ។ ៣៣ ម៉ាំង ទៅ ណោះ ហង អ៊ែ រ៉ាវ តាំងហាល ឡាកា កា ប៉ូល លូ ស៊ីឡះ កេះណោះ ប៉ូល លូ ស៊ីឡះ ប៉ាំងហុំ អ៊ែ ទឹប កាំឡាំង ហី ក្រាន អ៊ែ ឡូត។ ៣៤ កេះណោះ អ៊ែ កា ជៀក ប៉ូល លូ ស៊ីឡះ ហាវ អ្វៃ ពឹង ហី អ៊ែ កេះណោះ តាំបាង សាណា សាណឹត អន់ កា អន់ឌែ សា។ អ៊ែ លូ ហី ក្រាន អ៊ែ ហោក ខាក់ កា អន់ឌែ សឿ ប‌៉្រ័ះ ប៊កកាតយ័។

៣៥ ប៉ាគ់ តារ កាំលឺ មួត ក្រាគ់ រ៉ាំងហៃ មឿង ប៉្រើ ប៉ាលិះ ឡាំ រ៉ះ កា ម៉ៃគ រ៉ាំងហៃ ខុក ផា «ហគ់ តោះ ឡើយ មួត ពៀរ ដូវ ណោះ ពិ»។ ៣៦ ម៉ៃគ រ៉ាំងហៃ ខុក អ្យក់ សារ ណោះ ឡាំ រ៉ះ កា ប៉ូល ផា «មួត ក្រាគ់ រ៉ាំងហៃ មឿង ប៉្រើ ពូ ឡាំ រ៉ះ អន់ តោះ ឡើយ អន់ដីស កេះ ទឹល នីណោ័ះ ហគ់ អន់ដីស ចាក អន់ ដាគ់ ប៉ាឡឹង ហោគ»។ ៣៧ ហះកា ប៉ូល រ៉ះ កា ពូ ផា «ពូ ពីត ញឹន ឡាក់ ប៉ាសុន រ៉ូម ‡ ហះ ម៉ាត់ កាំឡាំង អៀង កេះណោះ អ្យក់ ញឹន ចៃគ ខុក ឡូត អូ ទី តាត់ស៊ិន សារ អន់ទ្រួល អុះ ញ៉ា កិញអៀ អា អន់ឌែ តាំងហ្យិត ញឹន អូ អន់ ពូ អ្លុ ប ? ប៉្រគ័ នីណោ័ះ អូ ត្រគ់ អុះ ឃឺ ប៉្រើ អន់ឌែ ទៅ ឡាំ តោះ ឡើយ ញឹន អា»។ ៣៨ ប៉ាលិះ កា អ្យក់ សារ ណោះ ឡាំ រ៉ះ កា មួត ក្រាគ់ រ៉ាំងហៃ មឿង។ ផះ កាតាំង ពូ រ៉ះ ផា អន់ឌែ ណោះ ប៉ាសុន រ៉ូម នីណោ័ះ មួត ក្រាគ់ រ៉ាំងហៃ មឿង អ្យូគ ខាក់។ ៣៩ មួត ក្រាគ់ រ៉ាំងហៃ មឿង ប៉ាណាំ គួប ឡាំ ឡោម ប៉រ់ ជែ រ៉ាប់ ជែ រ៉ូ កេះណោះ តោះ ឡើយ អន់ឌែ លូ ឡោម ប៉្រើ អន់ឌែ ចាក ឡាច់ ឡឹង មឿង ណោះ។ ៤០ អន់ឌែ កា ឡាច់ ឡឹង ខុក ឡាំ ប៉ាគ់ ហី លីឌៀ កា ប៉ប័ មួត សឿ យីស៊ូ។ អន់ឌែ កា រ៉ះ សារ ប៉ាំងហោក ពុត ពូ កេះណោះ អន់ឌែ កា ចាក ឡាំ ណាវ្គ។

១៧

សារ ប៉ូល លូ ស៊ីឡះ ឡាំ ប៉ាគ់ មឿង ថេសាឡូនិក

១ ប៉ូល លូ ស៊ីឡះ ចាក តាត់ ទ្រង មឿង អាំភីប៉ូល លូ មឿង អាប៉ុឡូនៀ កេះណោះ ឡាំ ទឹល ប៉ាគ់ មឿង ថេសាឡូនិក។ កាណុង មឿង ណោះ ទី រ៉ោង សុនសាត អ៊ីស្រាអ៊ែល ម៉ោញ។ ២ ប៉ូល ចាក ម៉ុត កាណុង រ៉ោង ណោះ គុន តាឡាប័ ឃើយ ម៉ះ អ៊ែ។ រ៉ាំងវ៉ាង ប៉ៃង អាទិត រ៉ប់ ដារ់ ពូ រ៉ាឡូវ ណោះ ហង អ៊ែ កា រ៉ះ សារ កាណុង ផាប់ ប៉ានឹរ ប‌៉្រ័ះ កា សុនសាត អ៊ីស្រាអ៊ែល ៣ ភឿ រ៉ះ ប៉ាឡាក់ ផា បក់ ប‌៉្រ័ះ រ៉ើស ប៉្រើ ប៉្រគ័ សាដាច់ ត្រគ់ ទី សារ ឡាំបាក លូ តោ័ កេះណោះ រ៉ីស សឹត ណាវ្គ។ អ៊ែ រ៉ះ ណាវ្គ ផា «បក់ ប‌៉្រ័ះ រ៉ើស ប៉្រើ ប៉្រគ័ សាដាច់ ណោះ ឃឺ យីស៊ូ ឡាក់ អាញ់ រ៉ះ កា អន់ដីស អា ហង»។ ៤ បក់ អន់ដា កា ភម សឿ លូ ម៉ុត គែង ប៉ូល លូ ស៊ីឡះ ទឹប ទី សុនសាត ក្រិក អៀង ដូវ ឡាក់ អ្យិល កូត័ អ្យូគ កា ប‌៉្រ័ះ ប៊កកាតយ័ ទឹប ទី មួត អង់កាន់ ឡាក់ លៅ លែង សិច អៀង ដូវ ដេល។ ៥ ហះកា មួត សុនសាត អ៊ីស្រាអ៊ែល សាណីង អន់ឌែ កា ប៉ាណាំ មួត តាតាម័ ង៉ល់ រតាឡាត ប៉ាតុំ គួប ទី ម៉ោញ ក្រុំ ឡាំ ប៉្រគ័ អន់ ទី សារ រ៉ាចក់ រ៉ាចល់ កាណុង មឿង។ អន់ឌែ ឡាំ ប៉ាគ់ ហី វគ័ យ៉ាសូន បាបើក យ៉ាយ៉ះ ណាំង រ៉ុប ប៉ូល លូ ស៊ីឡះ ភឿ អ្យក់ អន់ កា មួត ប៉ាសុន ចៃគ ថូត។ ៦ ញន កា អន់ឌែ ណាំង មួត ពៀរ ដូវ អូ ប៉ប័ អន់ឌែ កា រ៉ុប វគ័ យ៉ាសូន លូ មួត សឿ យីស៊ូ បក់ អន់ដា អូស ឡាំ ជឹន កា មួត ម៉ៃគ រ៉ាំងហៃ មឿង លូ កាប ម៉ៃៗ ផា «មួត ពៀរ ដូវ ណោះ ប៉្រគ័ អន់ ទី សារ វ៉ឹនវ៉ាយ តាប៉ុញ តាប៉ាក់ គ្រឹប ចារ អន់ឌែ កា ពឹះ ទឹល ប៉ាគ់ អា កេះ។ ៧ យ៉ាសូន អា អន់ អន់ឌែ អ្វៃ ពឹង ហី អ៊ែ អន់ឌែ ណោះ ប៉្រគ័ យច លូ ចាបាប់ សាដាច់ រ៉ូម ឃឺ អន់ឌែ រ៉ះ ផា ទី សាដាច់ ម៉ោញ ណាវ្គ ឃឺ សិច យីស៊ូ»។ ៨ ផះ មួត ប៉ាសុន លូ មួត ម៉ៃគ រ៉ាំងហៃ មឿង កាតាំង សារ អា អន់ឌែ កា វ៉ឹនវ៉ាយ ពុត ពៀក។ ៩ អន់ឌែ កា ប៉្រើ វគ័ យ៉ាសូន លូ មួត អន់ទៀគៗ ប៉ាក់ លៀន កេះណោះ អន់ឌែ កា ឡើយ អន់ សឹត ហង។

សារ ប៉ូល លូ ស៊ីឡះ ឡាំ ប៉ាគ់ មឿង បេរៀ

១០ ក្រុំ ហៀន សារ ប‌៉្រ័ះ កា ប៉្រើ ប៉ូល លូ ស៊ីឡះ ឡាច់ ចាក ឡាំ ប៉ាគ់ មឿង បេរៀ ទឹប កាម៉ាំង ណោះ ទៅ ឡូត។ ប៉ាគ់ ទឹល កេះ អន់ឌែ កា ម៉ុត កាណុង រ៉ោង សុនសាត អ៊ីស្រាអ៊ែល។ ១១ សុនសាត អ៊ីស្រាអ៊ែល អ្វៃ ពឹង មឿង ណោះ ទី ពុត ដាគ់ ហ៊្លត ឡឹង សុនសាត អ៊ីស្រាអ៊ែល អ្វៃ ប៉ាគ់ មឿង ថេសាឡូនិក អន់ឌែ ចៃ សាំយ៉ាំង ប៉ានឹរ ប‌៉្រ័ះ ទឹប ទី ពុត ហោក លូ អាន ផាប់ ប៉ានឹរ ប‌៉្រ័ះ រ៉ប់ ដារ់ ប៉ិច កា អ្លុ អន់តគ់ ផា សារ ប៉ូល លូ ស៊ីឡះ រ៉ះ កា អន់ឌែ ណោះ ត្រគ់ ញ៉ា យច។ ១២ កាណុង កាំឡាំង អន់ឌែ ណោះ ទី អៀង ដូវ សឿ យីស៊ូ លូ ទី មួត អង់កាន់ សុនសាត ក្រិក ឡាក់ លៅ លែង សិច អៀង ដូវ លូ មួត កាម៉ាក័ សុនសាត ក្រិក អន់ដា ដេល។ ១៣ ហះកា ប៉ាគ់ សុនសាត អ៊ីស្រាអ៊ែល អ្វៃ ពឹង មឿង ថេសាឡូនិក អ្លុ អន់តគ់ ផា ប៉ូល រ៉ះ ប៉ានឹរ ប‌៉្រ័ះ ប៊កកាតយ័ ពឹង មឿង បេរៀ ណោះ ដេល អន់ឌែ កា ប៉ាណាំ គួប ឡាំ កាប ប៉ាញ់សុះ មួត ប៉ាសុន កាណុង មឿង ណោះ ប៉្រគ័ អន់ ទី សារ រ៉ាចក់ រ៉ាចល់ ណាវ្គ។ ១៤ មួត សឿ យីស៊ូ ប៉ប័ នីណោ័ះ អន់ឌែ កា ប៉ាណាំ ប៉ូល ឡាំ ប៉ាគ់ ហាង សាឡីគ សាឡាយ ឡូត កាប៉ាច់ ស៊ីឡះ លូ ធីម៉ូថេ អ្វៃ ហះ ចារ ណោះ ទៅ។ ១៥ មួត បក់ ឡាំ ជឹន ប៉ូល អន់ឌែ ចាក អន់ឌូ លើយ ទឹល ប៉ាគ់ មឿង អាធែន កេះណោះ អន់ឌែ វ៉ីល សឹត លូ ឡាំ រ៉ះ កា ស៊ីឡះ លូ ធីម៉ូថេ ប៉្រើ ឡាំ ពួយ ប៉ូល ស៊្រសៗ។

សារ ប៉ូល រ៉ះ សារ យីស៊ូ ពឹង មឿង អាធែន

១៦ ផះ ប៉ូល អ្វៃ ក្យាគ់ ស៊ីឡះ លូ ធីម៉ូថេ ពឹង មឿង អាធែន ណោះ អ៊ែ កាដុក កាដុល កាណុង ពុត ខង អ៊ែ ប៉ប័ ហ៊ូប ប‌៉្រ័ះ អៀង កាណុង មឿង ណោះ។ ១៧ អ៊ែ អ្វៃ រ៉ះ សារ លូ សុនសាត អ៊ីស្រាអ៊ែល លូ មួត បក់ អ្យិល កូត័ កា ប‌៉្រ័ះ ប៊កកាតយ័ ប៉ាគ់ រ៉ោង។ រ៉ប់ ដារ់ អ៊ែ កាកាប លូ មួត បក់ អ៊ែ ប៉ាត័ះ ពឹង តាឡាត។ ១៨ កា ទី មួត បក់ ហ្យាំង សាឡាច់ អ្លុ សារ គែង មួត អេពីគួ * លូ មួត គែង សាតូអ៊ីក † អន់ដា កា ឡាំ រ៉ះ សារ លូ ប៉ូល ដេល។ បក់ អន់ដា កាប លូ គួប សោប ផា «ញ៉ា អ៊ែ កាប ឡាឡិគ័ ឡាឡាគ័ នីអៀ អ៊ែ ប៉ិច កាប ឡឹង សារ ញ៉ា ហះ ?» បក់ អន់ដា ណាវ្គ កាប ផា «អ៊ែ ឃឺ ប៉ាណូស រ៉ះ សារ ប‌៉្រ័ះ ម៉ះ សុនសាត អន់ទៀគ ត័ះ»។ ពូ កាប នីណោ័ះ ញន កា ប៉ូល អ្វៃ រ៉ះ សារ យីស៊ូ លូ សារ ប៉ាណូស តោ័ ចឹង រ៉ីស សឹត។ ១៩ ពូ កា ប៉ាណាំ អ៊ែ ឡាំ ប៉ាគ់ ក្រុំ ពឹកសា ឡាក់ ពូ អើ ផា អេរីយ៉ូប៉ាកេ កេះណោះ ពូ អំប៉ញ់ ផា «នីចម័ សារ ណាវ អីស ប៉ាំងហៀន ពូ ពែ ប៉រ់ អីស រ៉ះ ហៃ អន់ ញឹន អ្លុ ណើ ទី ដេល ប ? ២០ ខង ញឹន កាតាំង សារ អីស ប៉ាំងហៀន ណោះ តាង ខាក់ ទឹល នីណោ័ះ ញឹន ប៉ិច អ្លុ ឡឹង សារ ទិណោ័ះ ដេល»។ ២១ មួត កាណុង មឿង អាធែន លូ មួត អំហ៊្មយ ឡឹង ប៉ាថេត អន់ទៀគ ឡាក់ អ្វៃ កាណុង មឿង ណោះ អន់ឌែ អូ ទី ប៉្រគ័ ញ៉ា អុះ ដឹង អ្វៃ រ៉ះ សារ លើ សាំយ៉ាំង សារ ញ៉ា ឡាក់ ណាវៗ។

២២ ប៉ូល កា អ្យូវ អន់តាវ ពឹង អន់តិគ័ ក្រុំ ពឹកសា ណោះ កេះណោះ កាប ផា «អឺ មួត មឿង អាធែន អាញ់ ប៉ប័ អន់ដីស ប៉្រគ័ គុន ប‌៉្រ័ះ អន់ដីស អៀង នែវ ខាក់។ ២៣ ផះ អាញ់ ចាក សឹត ចាក ឡាំ កាណុង មឿង អាញ់ ប៉ប័ ចារ អន់ដីស សាំប‌៉័ះ រ៉ាម៉ះ ប‌៉្រ័ះ អន់ទៀគៗ ទិណោ័ះ លូ ប៉ប័ ចារ រ៉ាម៉ះ ឡាក់ ពូ ច្រាគ់ ផា "ប‌៉្រ័ះ ឡាក់ អូ អន់ហ្នាល់ សិច"។ ទឹល នីណោ័ះ អាញ់ ប៉រ់ រ៉ះ កា អន់ដីស ប‌៉្រ័ះ ឡាក់ អន់ដីស សាំប‌៉័ះ រ៉ាម៉ះ ទឹប អូ អន់ហ្នាល់ អា ហង។ ២៤ ប‌៉្រ័ះ ប៊កកាតយ័ ឡាក់ ប៉ាំងកើត អង់កក់ តេះ លូ ប៉ាំងកើត កាណាគ័ ញ៉ា គ្រឹប នែវ ពឹង អង់កក់ តេះ អា អ៊ែ ឡាក់ ប‌៉្រ័ះ តេះ ប‌៉្រ័ះ ប៉្លៃង អ៊ែ អូ អ្វៃ កាណុង រ៉ោង រ៉ាម៉ះ ឡាក់ ប៉្រគ័ លូ តី ប៉ាណូស ណោះ អុះ។ ២៥ ប‌៉្រ័ះ ប៊កកាតយ័ ញ៉ា អ៊ែ ខ្វះ កាណាគ័ ញ៉ា ប បះ អ៊ែ តងកាន ប៉ាណូស តង័ អ៊ែ ? ឃឺ អ៊ែ ហង ឡាក់ អន់ អាញុ រ៉ីស អន់ កាស៊ែ តាំងហើម លូ អន់ កាណាគ័ ញ៉ា គ្រឹប នែវ កា ប៉ាណូស។ ២៦ អ៊ែ អន់ ប៉ាណូស គ្រឹប សុនសាត កើត ឡាច់ ឡឹង ប៉ាណូស ម៉ោញ ដូវ កេះណោះ អន់ ពូ អ្វៃ ប៉ាញ័ ទឹប អង់កក់ តេះ។ អ៊ែ កាំឡត់ ថុន សាណាំ លូ កាំឡត់ គួយ អន់ កា ប៉ាណូស អ្វៃ។ ២៧ អ៊ែ ប៉្រគ័ នីអៀ ភឿ អន់ ពូ ណាំង អ៊ែ ផា ពូ ខំ ណាំង អ៊ែ ណោះ ពូ ចឹង ណាំង ប៉ប័ ហង តាម ហៃ។ តាទឹច អ៊ែ ប‌៉្រ័ះ ប៊កកាតយ័ អូ អ្វៃ ចាំងហាយ្គ ឡឹង ពិន អុះ។ ២៨ "ញន អ៊ែ ហង បះ ពិន ទី អាញុ អ្វៃ រ៉ីស លូ អ្លុ សាំប៉ត់"។ កាណុង កាំឡាំង អន់ដីស អា ទី មួត បក់ អ្លុ យ៉ិល បក់ អន់ដា ទី រ៉ះ ផា "ពិន កា គន សោ ប‌៉្រ័ះ ដេល"។ ២៩ ទឹល នីណោ័ះ ផា ពិន គន សោ ប‌៉្រ័ះ ប៊កកាតយ័ តាទឹច ពិន អូ ត្រគ់ សាម៉គ័ ផា ប‌៉្រ័ះ ឡាក់ កា ហ៊ូប ពូ ប៉្រគ័ លូ ម៉ាស លូ ប៉្រាក់ លូ អំហ្មោ ឡាក់ ប៉ាណូស ប៉្រគ័ តាម ពុត អន់ឌែ ឃឹត ណោះ អុះ។ ៣០ សើគ ពែ ប‌៉្រ័ះ ប៊កកាតយ័ អូ ចៃគ ថូត ប៉ាណូស ប៉្រគ័ យច អុះ ខង ពូ បើ តាន័ អន់ហ្នាល់ ប‌៉្រ័ះ ហះកា កិញអៀ អា អ៊ែ ប៉្រើ ប៉ាណូស ទិឌូ អ្វៃ គ្រឹប ចារ អន់ ប៉ិនពែង ពុត ពៀក ៣១ ខង អ៊ែ ទី កាំឡត់ ដារ់ ម៉ោញ ភឿ សាំរ៉ាប់ តាត់ស៊ិន សារ យច កា ប៉ាណូស ពួយ សារ ត្រង់ ឃឺ អ៊ែ រ៉ើស កេះ ប៉ាណូស ម៉ោញ ដូវ ឡាក់ ចឹង តាត់ស៊ិន សារ ណោះ អ៊ែ តាគ់ អង់រ៉ីស សឹត ប៉ាណូស ណោះ ភឿ ប៉្រគ័ អន់ ប៉ាណូស ទិឌូ អ្លុ»។

៣២ ផះ ពូ កាតាំង អ៊ែ កាប ឡឹង សារ ប៉ាណូស តោ័ រ៉ីស សឹត នីណោ័ះ បក់ អន់ដា កាប ប៉ាឡៃវ ហះកា បក់ អន់ដា ណាវ្គ កាប ផា «ញឹន ប៉ិច សាំយ៉ាំង អីស រ៉ះ សារ អា ម៉ោញ ទង ណាវ្គ»។ ៣៣ ណោះ ប៉ូល កា ចាក ឡាច់ ឡឹង ចារ អន់ឌែ។ ៣៤ ហះកា ទី បក់ អន់ដា សឿ ម៉ុត គែង អ៊ែ។ កាណុង កាំឡាំង អន់ឌែ ណោះ ឃឺ ទី វគ័ ឌេវ៉ានិះ ឡាក់ មួត ក្រុំ ពឹកសា ដេល លូ ទី អង់កាន់ ម៉ោញ ដូវ សិច អ៊ែ ដាម៉ារី ទឹប ទី ពូ អន់ទៀគ អន់ដា ដេល។

១៨

សារ ប៉ូល ឡាំ ប៉ាគ់ មឿង កូរិនថូះ

១ អន់តីគ ឡឹង ណោះ ប៉ូល ចាក ឡាច់ ឡឹង មឿង អាធែន ឡាំ ប៉ាគ់ មឿង កូរិនថូះ ឡគ។ ២ កាណុង មឿង ណោះ អ៊ែ ប៉ាត័ះ សុនសាត អ៊ីស្រាអ៊ែល ម៉ោញ ដូវ សិច អាគីឡា ឡាក់ ប៉ាណូស ឡឹង ខេត ប៉ុនតុះ លូ កាម៉ាញ់ អ៊ែ សិច ព្រីស៊ីល អន់ឌែ អង់ក័ះ ពឹះ ឡឹង ប៉ាថេត អ៊ីតាលី ខង សាដាច់ ក្លូឌៀ ប៉្រើ សុនសាត អ៊ីស្រាអ៊ែល ទិឌូ ឡាច់ ឡឹង មឿង រ៉ូម។ ប៉ូល កា ឡាំ ចាចាក ប៉ាគ់ អន់ឌែ។ ៣ ប៉ូល កា អ្វៃ ពឹង ហី អន់ឌែ ប៉្រគ័ ង៉ារ អន់ឌូ លូ អន់ឌែ ខង ង៉ារ ប៉ូល និះទៅ លូ ង៉ារ អន់ឌែ ដេល ឃឺ ប៉្រគ័ អន់តល័ រ៉ាណើះ លូ អង់ការ អ្យាំ។ ៤ រ៉ប់ ដារ់ ពូ រ៉ាឡូវ អ៊ែ ប៉ាំងហៀន ពូ កាណុង រ៉ោង សុនសាត អ៊ីស្រាអ៊ែល លូ ខំ អន់តគ់ ប៉ាតោ កា សុនសាត អ៊ីស្រាអ៊ែល លូ សុនសាត ក្រិក ប៉្រើ អន់ឌែ សឿ យីស៊ូ ដេល។

៥ ប៉ាគ់ ស៊ីឡះ លូ ធីម៉ូថេ ឡាំ ឡឹង ខេត ម៉ាសេដូន ពឹះ ទឹល កេះ ប៉ូល កា ប៉ាំងហៀន ប៉ានឹរ ប‌៉្រ័ះ រ៉ប់ ដារ់ ឡគ។ អ៊ែ រ៉ះ ប៉ាឡាក់ កា សុនសាត អ៊ីស្រាអ៊ែល ផា បក់ ប‌៉្រ័ះ រ៉ើស ប៉្រើ ប៉្រគ័ សាដាច់ ឃឺ យីស៊ូ ណោះ ហង។ ៦ ហះកា សុនសាត អ៊ីស្រាអ៊ែល ប៉ិច ដឹង តាប៉ុញ លូ អ៊ែ ទឹប ត័ះ ផាម៉ាត កា អ៊ែ ដេល អ៊ែ កា តាតូះ កាបក់ តេះ ឡឹង អាវ អ៊ែ ទឹប កាប ផា «ផា អន់ដីស តោ័ រ៉ាយ ឃឺ ឡាច់ ឡឹង យច អន់ដីស ទៅ អូ ទី សារ ញ៉ា តឹត លូ អាញ់ អុះ។ គឹត ដារ់ អា អន់ ប៉ាគ់ ម៉ាត់ អាញ់ ចឹង ឡាំ ណាំង សុនសាត អន់ទៀគ ឡគ»។ ៧ កេះណោះ អ៊ែ ចាក ឡាច់ ឡឹង ចារ ណោះ ឡាំ ប៉ាគ់ ហី កាម៉ាក័ ម៉ោញ ដូវ សិច យូសាទុះ អ៊ែ អ្យិល កូត័ អ្យូគ កា ប‌៉្រ័ះ ប៊កកាតយ័ ដេល។ ហី អ៊ែ ណោះ ហះ សានែង រ៉ោង។ ៨ កាប៉ាច់ វគ័ គ្រិសាប៉ុះ ឡាក់ រ៉ាំងហៃ រ៉ោង អ៊ែ លូ ហី ក្រាន អ៊ែ អន់ឌែ កា សឿ យីស៊ូ ដេល។ ទី មួត អ្វៃ កាណុង មឿង កូរិនថូះ អៀង ដូវ ដេល សាំយ៉ាំង ប៉ូល កេះណោះ សឿ យីស៊ូ ណោះ កឹរ ប៉ូល កា ប៉ាំងហុំ អន់ឌែ។

៩ ប៉ាគ់ ម៉ាំង អន់តីគ យីស៊ូ តាំបាង ឡាកោ អន់ កា ប៉ូល ប៉ប័ ទឹប រ៉ះ កា អ៊ែ ផា «ជែ អ្យូគ ត្រគ់ រ៉ះ តូ ណាវ្គ ជែ អ្វៃ គ្រឺយ ១០ ខង អាញ់ អ្វៃ អន់ឌូ លូ អីស កេះ។ អូ ទី ពឿ ចឹង ប៉្រគ័ កា អីស ទី អុះ ខង អ្វៃ កាណុង មឿង អា ទី ប៉ាណូស អៀង ដូវ ចឹង កេះ ប៉ាសុន អាញ់»។ ១១ ប៉ូល កា អ្វៃ កាណុង មឿង កូរិនថូះ ណោះ ទុញ ម៉ោញ សាណាំ ត្រោ ខៃ ទឹប ប៉ាំងហៀន ប៉ានឹរ ប‌៉្រ័ះ ប៊កកាតយ័ កា ពូ។

១២ ផះ រ៉ាំងវ៉ាង វគ័ កាលីយ៉ូ អ្វៃ ប៉្រគ័ ម៉ៃគ រ៉ាំងហៃ ខេត អាខៃ * សុនសាត អ៊ីស្រាអ៊ែល រែវ ពុត ប៉ាណាំ គួប រ៉ុប ប៉ូល អ្យក់ ឡាំ ប៉ាគ់ ចារ ពូ តាត់ស៊ិន សារ។ ១៣ អន់ឌែ រ៉ះ ផា «ប៉ាណូស អា អ៊ែ ប៉ាញ់សុះ ប៉្រើ កាំឡាំង ប៉ានេ សាំប‌៉័ះ ប‌៉្រ័ះ ឡាក់ ចាបាប់ អូ អន់ សាំប‌៉័ះ»។ ១៤ ផះ ប៉ូល ហា ពឹរ ចឹង កាប វគ័ កាលីយ៉ូ រ៉ះ កា សុនសាត អ៊ីស្រាអ៊ែល ផា «អឺ សុនសាត អ៊ីស្រាអ៊ែល ផា សារ អ៊ែ ប៉្រគ័ ណោះ យច តាទឹច កា អាញ់ ចឹង សាំយ៉ាំង អន់ដីស ដេល។ ១៥ ហះកា សារ អា អន់ដីស ក្រាន័ កា ប៉ាគែក គួប សោប ឡឹង សារ ឡាឡិគ័ ឡាឡាគ័ លូ សិច ពូ អន់ទៀគ លូ សារ ចាបាប់ ម៉ះ អន់ដីស សារ នែវ អា អាញ់ អូ ចៃ តាត់ស៊ិន កា អន់ដីស អុះ តាត់ស៊ិន អន់ដីស ទៅ ពិ»។ ១៦ កេះណោះ វគ័ កាលីយ៉ូ ទ្រុះ ឡាច់ អន់ឌែ ឡឹង ចារ ពូ តាត់ស៊ិន សារ។ ១៧ ពូ កា ប៉ាណាំ គួប រ៉ុប វគ័ សូសាតេន ឡាក់ បក់ រ៉ាំងហៃ រ៉ោង សុនសាត អ៊ីស្រាអ៊ែល អ្យក់ ឡាំ ពីត ហះ ម៉ាត់ ហី ពូ តាត់ស៊ិន សារ ហះកា វគ័ កាលីយ៉ូ អូ វ៉ឹនវ៉ាយ ឡឹង សារ ណោះ អុះ។

សារ ប៉ូល សឹត ប៉ាគ់ មឿង អន់ទីយ៉ូក

១៨ ប៉ូល អ្វៃ កាណុង មឿង ណោះ ទុញ ដារ់ ណាវ្គ។ អន់តីគ ឡឹង ណោះ អ៊ែ កា ប៉រ់ អ្លាត មួត សឿ យីស៊ូ កេះណោះ ជឹរ ជិះ កាំប៉ាន់ ឡាំ ប៉ាគ់ ខេត ស៊ីរី ចាក អន់ឌូ លូ ព្រីស៊ីល លូ អាគីឡា។ អន់ទ្រួល ចឹង ជិះ កាំប៉ាន់ អ៊ែ កូរ័ កល់ ហះ មឿង កេងគ្រៀ ញន កា សារ អ៊ែ បន់ ពែ។ † ១៩-២១ ប៉ាគ់ ទឹល មឿង អេភេសូ អ៊ែ ចាក ម៉ុត កាណុង រ៉ោង អ្វៃ ប៉ាំងហៀន សុនសាត អ៊ីស្រាអ៊ែល។ អន់ឌែ ឡោម ជៀក ប៉ូល អ្វៃ ហះ ណោះ អន់ ទុញ ប៊ែត។ ហះកា ប៉ូល អូ ចៃ អ្វៃ អុះ អ៊ែ ចាក អ្លាត ពូ ទឹប រ៉ះ ផា «ផា ប‌៉្រ័ះ ប៊កកាតយ័ អន់ អាញ់ ឡាំ ប៉ាគ់ អា ណោះ អាញ់ ចឹង ឡាំ ណាំង អន់ដីស ណាវ្គ»។ កេះណោះ អ៊ែ ជឹរ ជិះ កាំប៉ាន់ ឡាច់ ឡឹង មឿង អេភេសូ។ អ៊ែ កា អ្លាត ព្រីស៊ីល លូ អាគីឡា ពឹង មឿង ណោះ ហង។

២២ ប៉ាគ់ ទឹល មឿង កេសារៀ អ៊ែ ចាក ហាវ ប៉ាគ់ មឿង យេរូសាឡឹម ភឿ ចាចាក ប៉ាគ់ ក្រុំ ហៀន សារ ប‌៉្រ័ះ។ កេះណោះ អ៊ែ ចាក ណាវ្គ ទឹល មឿង អន់ទីយ៉ូក។ ២៣ អ៊ែ អ្វៃ កាណុង មឿង អន់ទីយ៉ូក ណោះ ទុញ ប៊ែត កេះណោះ អ៊ែ ចាក ឡាំ ណាវ្គ ចាក ម៉ុត ពឹង ខេត កាឡាទី លូ ខេត ព្រីគៀ ទឹប អន់តគ់ ប៉ាតោ មួត សឿ ទិឌូ អន់ សឿ លើយ។

សារ អាប៉ូឡូះ ឡាំ អ្វៃ ប៉ាគ់ មឿង អេភេសូ

២៤ ទី សុនសាត អ៊ីស្រាអ៊ែល ម៉ោញ ដូវ អ៊ែ សិច អាប៉ូឡូះ ឡាក់ ប៉ាណូស ឡឹង មឿង អាលេកសាន់ទ្រៀ អ៊ែ ឡាំ អ្វៃ ប៉ាគ់ មឿង អេភេសូ។ អ៊ែ ឃឺ ប៉ាណូស ទី ប៉ានឹរ ពឹរ កាង ទឹប អ្លុ កេង ឡឹង សារ កាណុង ផាប់ ប៉ានឹរ ប‌៉្រ័ះ។ ២៥ អ៊ែ ទី ហៀន សារ យីស៊ូ ដេល លូ អ៊ែ ទី ពុត ត្រាំង អ៊ែ រ៉ះ សារ ប‌៉្រ័ះ លូ ប៉ាំងហៀន ពូ ដាគ់ ត្រគ់ ដេល ឡឹង សារ យីស៊ូ។ កាប៉ាច់ សារ ប៉ាំងហុំ អ៊ែ អ្លុ ដឹង សារ ប៉ាំងហុំ ឡាក់ វគ័ យូហាន ឃើយ ប៉្រគ័ ពែ ហង។ ២៦ អ៊ែ ទី ពុត ខឹន រ៉ះ សារ យីស៊ូ កាណុង រ៉ោង។ ផះ ព្រីស៊ីល លូ អាគីឡា ប៉ប័ អ៊ែ ប៉ាំងហៀន នីណោ័ះ អន់ឌែ កា ជៀក អ៊ែ អ្វៃ តាង ឡឹង ពូ ទឹប រ៉ះ អន់ អ៊ែ ហ្លង់ ហ៊ែង ខាក់ ណាវ្គ ឡឹង សារ ប‌៉្រ័ះ ប៊កកាតយ័។ ២៧ ផះ អាប៉ូឡូះ ឃឹត ប៉ិច ឡាំ ប៉ាគ់ ខេត អាខៃ មួត សឿ យីស៊ូ កា អន់ អ៊ែ ឡាំ ទឹប ច្រាគ់ សត់ត្រា ប៉ាហ្យើ រ៉ះ កា មួត សឿ អ្វៃ ប៉ាគ់ ខេត អាខៃ ណោះ ប៉្រើ ហាប់ អ៊ែ។ ប៉ាគ់ អ៊ែ ទឹល ប៉ាគ់ ណោះ កេះ អ៊ែ កា ខំ តង័ ទិ មួត ឡាក់ អ្វៃ ហះ ចារ ណោះ ឡាក់ សឿ យីស៊ូ ញន កា ប‌៉្រ័ះ ដាគ់ កា អន់ឌែ ២៨ ខង អ៊ែ អ្លុ កាប កា សុនសាត អ៊ីស្រាអ៊ែល ហះ ម៉ាត់ កាំឡាំង អៀង ប៉្រគ័ អន់ កា អន់ឌែ អូ អ្លុ តើល ទឹប អ៊ែ រ៉ះ ប៉ាឡាក់ ឡឹង សារ កាណុង ផាប់ ប៉ានឹរ ប‌៉្រ័ះ ផា បក់ ប‌៉្រ័ះ រ៉ើស ប៉្រើ ប៉្រគ័ សាដាច់ ឃឺ យីស៊ូ ណោះ ហង។

១៩

សារ ប៉ូល ឡាំ ប៉ាគ់ មឿង អេភេសូ

១ ផះ អាប៉ូឡូះ អ្វៃ ពឹង មឿង កូរិនថូះ ប៉ូល កា ចាក តាត់ ព្រី ប៉ានឹម ទឹល មឿង អេភេសូ។ អ្វៃ ហះ ណោះ អ៊ែ ប៉ាត័ះ មួត សឹះ អន់ដា អ៊ែ កា អំប៉ញ់ ផា ២ «ផះ អន់ដីស សឿ ពែ ទី ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ ម៉ុត អ្វៃ ពឹង អន់ដីស ញ៉ា បើ ?» អន់ឌែ តើល អ៊ែ ផា «ញឹន អូ ឃើយ កាតាំង សិច ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ ណោះ សាំ»។ ៣ អ៊ែ អំប៉ញ់ អន់ឌែ ណាវ្គ ផា «ទឹល នីណោ័ះ ផះ ពូ ប៉ាំងហុំ អន់ដីស ពែ ពូ ប៉ាំងហុំ អន់ដីស នែវ ចំ ?» អន់ឌែ តើល ផា «ពូ ប៉ាំងហុំ ញឹន ឡាក់ កា វគ័ យូហាន ឃើយ ប៉ាំងហុំ ពូ ដេល»។ ៤ ប៉ូល កាប ណាវ្គ ផា «វគ័ យូហាន ប៉ាំងហុំ ពូ ភឿ តាំបាង សារ ពូ ប៉ិនពែង ពុត ពៀក ទឹប អ៊ែ រ៉ះ កា កាំឡាំង អន់ សឿ បក់ ពឹះ អន់តីគ ឡឹង អ៊ែ ណោះ ឃឺ យីស៊ូ អា ហង»។ ៥ ប៉ាគ់ កាតាំង ប៉ូល កាប នីណោ័ះ កេះ អន់ឌែ កា អន់ ប៉ូល ប៉ាំងហុំ អន់ឌែ អន់ កេះ ប៉ាសុន យីស៊ូ ឡាក់ ពឹ តាំងឡា ឡគ។ ៦ ប៉ូល កា ម៉ន់ សាប៉ាគ់ ពឹង អន់ឌែ ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ កា ម៉ុត អ្វៃ ពឹង អន់ឌែ អន់ឌែ កា កាប តាង ឡឹង ពូ ទឹប រ៉ះ ប៉ានឹរ ប‌៉្រ័ះ។ ៧ កាំឡាំង អន់ឌែ ទិណោ័ះ ទី ឃឺ អ៊ែ ១២ ដូវ។

៨ អន់តីគ ឡឹង ណោះ ប៉ូល កា ម៉ុត ពឹង រ៉ោង សុនសាត អ៊ីស្រាអ៊ែល អ៊ែ ទី ពុត ខឹន ប៉ាំងហៀន ពូ។ ទិ រ៉ាំងវ៉ាង ប៉ៃង ខៃ អ៊ែ អ្វៃ រ៉ះ ឡឹង សារ ប‌៉្រ័ះ រ៉ាំងហៃ រ៉ាំងខ្យា ទឹប ប៉ាឡោម ពូ អន់ សឿ។ ៩ ហះកា ញន កា ទី បក់ អន់ដា កាង័ កល់ អូ ចៃ សឿ អុះ ទឹប កាប បឺង៉ាយ កា សារ សឿ យីស៊ូ ហះ ម៉ាត់ កាំឡាំង អៀង ដេល ណោះ អ៊ែ កា ចាក ឡាច់ ឡឹង ពូ ជៀក មួត សឿ យីស៊ូ ចាក ឡាំ អ្វៃ ប៉ាគ់ ចារ តាង កេះណោះ អ៊ែ ប៉ាំងហៀន អន់ឌែ រ៉ប់ ដារ់ កាណុង រ៉ោង ចារ វគ័ ទីរ៉ាណុះ ឃើយ ប៉ាំងហៀន ពូ ពែ។ ១០ អ៊ែ កា ប៉ាំងហៀន អន់ឌែ លើយ ទិ ពៀរ សាណាំ ណោ័ះ ហង បះ មួត បក់ អ្វៃ ពឹង ខេត អាស៊ី ទិឌូ ទឹប សុនសាត អ៊ីស្រាអ៊ែល ទឹប សុនសាត ក្រិក ទី កាតាំង សារ ប‌៉្រ័ះ ប៊កកាតយ័។

១១ ផះ ណោះ ប‌៉្រ័ះ ប៊កកាតយ័ តាំបាង សារ អំរ៉ាញ អឺញ កេង ខាក់ តាងៗ អៀង ពឹង ប៉ូល។ ១២ យ‌៉័ះ កាណាត់ លើ អញ់ស៊ែង ឡាក់ ទី អ្យក់ ឡឹង ឡាកោ ប៉ូល ផា ពូ អ្យក់ ចៃគ ពឹង បក់ អីគ បក់ អីគ ណោះ ដាគ់ ឡូត ប‌៉្រ័ះ បឺគ ឡាក់ អ្វៃ ពឹង ពូ កា ឡាច់ ដេល។

១៣ ទី គ្រូ សុនសាត អ៊ីស្រាអ៊ែល បក់ អន់ដា ចាក ឡឹង ចារ ម៉ោញ ឡាំ ប៉ាគ់ ចារ ម៉ោញ ប៉ិច ទ្រុះ ប‌៉្រ័ះ បឺគ អន់ ឡាច់ ឡឹង ពូ។ អន់ឌែ សាគ់ រ៉ះ សិច យីស៊ូ ភឿ ទ្រុះ ប‌៉្រ័ះ បឺគ ឃឺ អន់ឌែ កាប កា ប‌៉្រ័ះ បឺគ ផា «អាញ់ ប៉្រើ អីស ឡាច់ ញន កា អំរ៉ាញ យីស៊ូ ឡាក់ ប៉ូល ទី រ៉ះ ហគ់ ឡាច់ ពិ»។ ១៤ ទី កាម៉ាក័ តាំប៉ើះ ដូវ ឡាក់ គន វគ័ សាកេវ៉ា ឡាក់ ក្រាគ់ រ៉ាម៉ះ ប‌៉្រ័ះ សុនសាត អ៊ីស្រាអ៊ែល អន់ឌែ កា ប៉្រគ័ នីណោ័ះ ដេល។ ១៥ ហះកា ប‌៉្រ័ះ បឺគ កាប កា អន់ឌែ ផា «អាញ់ អន់ហ្នាល់ យីស៊ូ ប៉ូល កា អាញ់ អន់ហ្នាល់ ដេល ហះកា អន់ដីស អា ពឿ អន់ដីស អា ?» ១៦ ប៉ាណូស បក់ ប‌៉្រ័ះ បឺគ ម៉ុត ណោះ កា តាឡូះ ទម កាតត់ អន់ឌែ ប‌៉្រ័ះ បឺគ ណោះ សាងុំ ខាក់ ប៉្រគ័ អន់ កា អន់ឌែ ឡាកា លូ តារ៉ីស ខោ អាវ សាតាក់ ឡាច់ ឡឹង ហី ទឹប ឡុន សាឡុន។ ១៧ ប៉ាណូស ទិឌូ ឡាក់ អ្វៃ កាណុង មឿង អេភេសូ ទឹប សុនសាត អ៊ីស្រាអ៊ែល ទឹប សុនសាត ក្រិក ទី អ្លុ ឡឹង សារ ណោះ អន់ឌែ កា អ្យូគ កា យីស៊ូ ទិឌូ ទឹប ប៉ានេ អ៊ែ ឡាក់ ពឹ តាំងឡា។ ១៨ ទី មួត សឿ អៀង ដូវ ជៀក គួប ពឹះ ឡាប់ ញម ឡឹង សារ គ្រូ ឡាក់ អន់ឌែ ទី ប៉្រគ័ ឡឹង អន់ទ្រួល ពែ។ ១៩ កា ទី មួត គ្រូ អំហ្ម អៀង ដូវ អ្យក់ ផាប់ ឡាក់ អន់ឌែ ប៉្រគ័ លូ គ្រូ អំហ្ម ណោះ ពឹះ សុះ អ្លាត ហះ ម៉ាត់ កាំឡាំង អៀង។ ផាប់ អន់ឌែ ទិណោ័ះ ទី ខា ៥០.០០០ លៀន ប៉្រាក់ កាក់។ ២០ ទឹល នីណោ័ះ ប៉ានឹរ ប‌៉្រ័ះ ប៊កកាតយ័ កា លៅ លែង ហ៊ែង ខាក់ លូ អំរ៉ាញ អឺញ កេង ខាក់។

សារ រ៉ាចក់ រ៉ាចល់ ពឹង មឿង អេភេសូ

២១ រ៉ាវ៉ាច់ ឡឹង សារ ណោះ កេះ ប៉ាង៉ាត័ ប៉ាលឹង ប‌៉្រ័ះ ប៉្រគ័ អន់ កា ប៉ូល ឃឹត ប៉ិច ឡាំ * ប៉ាគ់ មឿង យេរូសាឡឹម ចាក ទ្រង ខេត ម៉ាសេដូន លូ ខេត អាខៃ។ អ៊ែ កាប ផា «ប៉ាគ់ ទឹល មឿង យេរូសាឡឹម កេះ អាញ់ ត្រគ់ ឡាំ ប៉ាគ់ មឿង រ៉ូម ណាវ្គ»។ ២២ អ៊ែ ប៉្រើ ធីម៉ូថេ លូ អេរ៉ាសាទុះ ឡាក់ មួត តង័ អ៊ែ ឡាំ ប៉ាគ់ ខេត ម៉ាសេដូន អន់ទ្រួល កាប៉ាច់ អ៊ែ អ្វៃ ពឹង ខេត អាស៊ី បាប៊ែត ហិ។

២៣ ផះ រ៉ាំងវ៉ាង ណោះ កើត ទី សារ រ៉ាចក់ រ៉ាចល់ កាខាក់ ញន កា សារ សឿ យីស៊ូ ២៤ ខង ទី កាម៉ាក័ ម៉ោញ ដូវ សិច អ៊ែ ដេមេទ្រៀស ឡាក់ រ៉ាគឹយ តូះ ប៉្រាក់ អ៊ែ ប៉្រគ័ ហី តាហ លូ ប៉្រាក់ សាំរ៉ាប់ សៃន ប‌៉្រ័ះ សិច ឌីអាន † អ៊ែ កា ច្វាល់ រ៉ាគឹយ អន់ទៀគៗ ណោះ អន់ឌែ ទី ខា តុត អៀង។ ២៥ អ៊ែ កា ប៉ាតុំ មួត រ៉ាគឹយ អ៊ែ លូ មួត រ៉ាគឹយ អន់ទៀគៗ ទិណោ័ះ ដេល កេះណោះ អ៊ែ រ៉ះ ផា «អឺ អុះ ម៉ី អន់ដីស កា អ្លុ កេះ ដេល ពិន ទី រ៉ាស អំប៉ាស អៀង ញន កា ង៉ារ ពិន ប៉្រគ័ អា ហង។ ២៦ អន់ដីស កា ប៉ប័ លូ កាតាំង កេះ ដេល បក់ សិច ប៉ូល ណោះ អ៊ែ កាប ប៉ាឡោម ជៀក កាំឡាំង សឿ ពួយ អ៊ែ អូ ត្រគ់ ដឹង កាណុង មឿង អេភេសូ អា អុះ ឃឺ ប៊ែត ចឹង ប៉ាញ័ ទឹប ខេត អាស៊ី ដេល ទឹប អ៊ែ កាប ផា ហ៊ូប ប‌៉្រ័ះ ឡាក់ ប៉្រគ័ លូ តី ប៉ាណូស ណោះ អូ ត្រគ់ ប‌៉្រ័ះ អុះ។ ២៧ សារ អា អូ ត្រគ់ ដឹង កា អ៊ែ កាប សាតោះ កាប ស្វាគ់ ង៉ារ ពិន ប៉្រគ័ អា អុះ ឃឺ ចឹង ប៉្រគ័ អន់ កា រ៉ោង រ៉ាម៉ះ ប‌៉្រ័ះ ឌីអាន ឡាក់ ដាគ់ តីស អូ ទី ខា ហង តាម ហៃ។ សារ អំរ៉ាញ អឺញ ប‌៉្រ័ះ ឌីអាន ឡាក់ កាំឡាំង ពឹង ខេត អាស៊ី លូ ប៉ាណូស ទិឌូ ពឹង អង់កក់ តេះ សាំប‌៉័ះ ប៉ានេ អា ចឹង ហ៊្យង ហ្យើត ហង»។

២៨ ប៉ាគ់ កាតាំង សារ ណោះ កេះ អន់ឌែ កា អឺក ខាក់ កា ប៉ាណាំ គួប កាប ស៊្រែក លើយៗ ផា «ប‌៉្រ័ះ ឌីអាន ម៉ះ អេភេសូ តីស ដាគ់ ឡាយ៉ាម័ ខាក់ !» ២៩ ផះ ណោះ កា កើត ទី សារ រ៉ាចក់ រ៉ាចល់ ប៉ាញ័ ទឹប មឿង អន់ឌែ ប៉ាណាំ គួប ឡាំ ប៉ាគ់ ឡាន ចារ កាំឡាំង អៀង ឃើយ លួម ទឹប រ៉ុប អូស កៃយុះ លូ អារីសាតាក ឡឹង ខេត ម៉ាសេដូន ឡាក់ ចាក អន់ឌូ លូ ប៉ូល។ ៣០ ប៉ូល ប៉ិច ឡាំ កាកាប លូ មួត ប៉ាសុន ហះកា មួត សឿ ទឹប អូ អន់ អ៊ែ ឡាំ អុះ។ ៣១ យ‌៉័ះ គួប អ៊ែ បក់ ប៉្រគ័ កាន ពឹង មឿង កា ប៉្រើ ពូ ឡាំ រ៉ះ អូ អន់ អ៊ែ ឡាំ ប៉ាគ់ ឡាន ចារ កាំឡាំង អៀង អ្វៃ ប៉ាតុំ គួប ណោះ ដេល។ ៣២ ផះ ណោះ បក់ អន់ដា កាប នីអៀ បក់ អន់ដា កាប នីណោ័ះ ខង ទី សារ រ៉ាចក់ រ៉ាចល់ ប៉ាញ័ ទឹប ចារ លួម កាំឡាំង សួន អៀង អូ អ្លុ កា ទី សារ ញ៉ា អន់ឌែ ឡាំ ប៉ាតុំ គួប ណោះ។ ៣៣ ផះ ណោះ សុនសាត អ៊ីស្រាអ៊ែល កា តាឡក័ ឡាច់ កាម៉ាក័ ម៉ោញ ដូវ សិច អ៊ែ អាលេកសានត្រុះ ណោះ ហង កាំឡាំង អៀង សាម៉គ័ កា អ៊ែ ហង ប៉្រគ័ អន់ ទី សារ រ៉ាចក់ រ៉ាចល់ ណោះ។ អ៊ែ កា លឺក តី ប៉្រគ័ សាញ៉ា ខង អ៊ែ ប៉ិច តើល អន់ រ៉ាវ៉ាច់ ឡាកោ ហះ ម៉ាត់ មួត ប៉ាសុន។ ៣៤ ហះកា ប៉ាគ់ មួត ប៉ាសុន អ្លុ អន់តគ់ ផា អ៊ែ កា សុនសាត អ៊ីស្រាអ៊ែល ពូ កាប ស៊្រែក ទិឌូ ទុញ ពៀរ មង ឡូត ផា «ប‌៉្រ័ះ ឌីអាន ម៉ះ អេភេសូ តីស ដាគ់ ឡាយ៉ាម័ ខាក់ !»។

៣៥ ប៉ាគ់ អន់តីគ ទី ក្រាគ់ តាំងកង់ ម៉ោញ ដូវ ឡាក់ ប៉្រគ័ កាន ពឹង មឿង អ៊ែ ទឹប អន់ អន់ឌែ អ្វៃ រ៉ាង៉ាប់ លូ កាប ផា «អឺ អុះ ម៉ី ឡាក់ អ្វៃ ពឹង មឿង អេភេសូ ពឿ ចឹង អូ អ្លុ កា កាំឡាំង មឿង ពិន ឡាក់ រ៉ាំងហៃ រ៉ោង រ៉ាម៉ះ ប‌៉្រ័ះ ឌីអាន ឡាក់ ប‌៉្រ័ះ តីស ដាគ់ ឡាយ៉ាម័ លូ រ៉ាំងហៃ ហ៊ូប អ៊ែ ឡាក់ ឡិ ឡឹង ប៉្លៃង ណោះ។ ៣៦ សារ ណោះ តាទឹច ហង អូ ទី ពឿ ប៉ាគែក អុះ។ ទឹល នីណោ័ះ ប៉រ់ អន់ដីស អ្វៃ រ៉ាង៉ាប់ ឡគ ពិ ជែ ប៉្រគ័ សារ ឡាឡិគ័ ឡាឡាគ័ នីអៀ។ ៣៧ អន់ដីស រ៉ុប អូស មួត អា ហះកា អន់ឌែ អូ ទី រ៉ាត អ្យក់ រ៉ាស ឡឹង រ៉ោង រ៉ាម៉ះ លើ កាប បឺង៉ាយ កា ប‌៉្រ័ះ ពិន អុះ។ ៣៨ ហះកា ផា វគ័ ដេមេទ្រៀស លូ មួត រ៉ាគឹយ ឡាក់ អ្វៃ អន់ឌូ លូ អ៊ែ ផា អន់ឌែ ទី សារ ញ៉ា ប៉ិច ឡាំ ភង បក់ ពឿ ឃឺ ទី កេះ ចារ ពូ សាំរ៉ាប់ តាត់ស៊ិន សារ មួត អុងកាន តាត់ស៊ិន សារ កា ទី កេះ ដេល ហគ់ អន់ អន់ឌែ ឡាំ ប៉ាគ់ ណោះ ពិ។ ៣៩ ផា អន់ដីស ប៉ិច ប៉ាគែក ឡឹង សារ ញ៉ា ណាវ្គ ក្យាគ់ ប៉ាគ់ ដារ់ ពូ លួម តាទឹច ទៀ ណោះ ពូ ចឹង តាត់ស៊ិន អន់។ ៤០ ហះកា ប៉្រគ័ នីអៀ កាណុង ដារ់ អា អ្លុ ផៃគ ពូ ចឹង ច្រោម ផា ពិន ប៉្រគ័ អន់ ទី សារ រ៉ាចក់ រ៉ាចល់ ណោះ ពិន ចឹង ទី ថូត ខង សារ រ៉ាចក់ រ៉ាចល់ អា អូ ទី ខ ញ៉ា ឡាក់ ចឹង ត្រគ់ តើល អន់ រ៉ាវ៉ាច់ ឡាកោ អុះ»។ ៤១ អ៊ែ កាប នីណោ័ះ កេះៗ អ៊ែ កា ប៉្រើ ពូ សឹត ហង។

២០

សារ ប៉ូល ឡាំ ប៉ាគ់ ខេត ម៉ាសេដូន លូ ប៉ាថេត ក្រិក

១ ឡៃង ឡឹង សារ រ៉ាចក់ រ៉ាចល់ ណោះ ដាគ់ រ៉ាង៉ាប់ កេះ ប៉ូល កា អើ មួត សឿ ពឹះ ភឿ កាប ប៉ាំងហោក ពុត ពៀក អន់ឌែ កេះណោះ អ៊ែ ប៉រ់ អ្លាត ពូ ចាក ឡាំ ប៉ាគ់ ខេត ម៉ាសេដូន។ ២ ផះ អ៊ែ ចាក ទ្រង ខេត ណោះ អ៊ែ កា កាប ប៉ាំងហោក ពុត ពៀក អៀង កា មួត បក់ សឿ ដេល។ ឡៃង ឡឹង ណោះ អ៊ែ ចាក ទឹល ប៉ាគ់ ខេត អាខៃ *។ ៣ អ៊ែ កា អ្វៃ ពឹង ប៉ាថេត ណោះ ទុញ ទិ ប៉ៃង ខៃ។ ផះ អ៊ែ ចឹង ជឹរ ជិះ កាំប៉ាន់ ឡាំ ប៉ាគ់ ខេត ស៊ីរី មួត សុនសាត អ៊ីស្រាអ៊ែល កា ប៉ាណាំ គួប ចឹង ប៉្រគ័ កា អ៊ែ។ អ៊ែ អ្លុ កា ពូ ចឹង ប៉្រគ័ នីណោ័ះ អ៊ែ កា វ៉ីល ចាក ទ្រង ខេត ម៉ាសេដូន ឡគ។ ៤ មួត បក់ ចាក អន់ឌូ លូ អ៊ែ ណោះ ឃឺ សូប៉ាត្រុះ គន វគ័ ពីរុះ ឡឹង មឿង បេរៀ អារីសាតាក លូ សេគុនដុះ ឡឹង មឿង ថេសាឡូនិក កៃយុះ ឡឹង មឿង ឌើបេ ទីឃីកុះ លូ ត្រូភីម ឡឹង ខេត អាស៊ី លូ ធីម៉ូថេ។ ៥ ហះកា អន់ឌែ ណោះ ចាក អន់ទ្រួល អ្វៃ ក្យាគ់ ញឹន ត្រង់ ហះ មឿង ត្រូអះ។ ៦ រ៉ាវ៉ាច់ ឡឹង ដារ់ ពូ ប៉្រគ័ ប៊ុន ណុំ ប៉ាំង ឡាតាំង  ញឹន កា ជឹរ ជិះ កាំប៉ាន់ ឡាច់ ឡឹង មឿង ភីលីប។ ប៉ាគ់ ទឹល ប៉ាតាម័ ដារ់ ញឹន ទឹល ប៉ាគ់ អន់ឌែ ហះ មឿង ត្រូអះ ញឹន កា អ្វៃ ហះ ណោះ ទុញ តាំប៉ើះ ដារ់។

សារ អ៊ើទីកុះ រ៉ីស សឹត

៧ ពឹង ដារ់ អាទិត ណោះ ញឹន ប៉ាតុំ មួត សឿ ភឿ គុ សា ណុំ ប៉ាំង អន់ឌូ ខង ប៉ាគ់ ដារ់ តាយ៉ាង័ ប៉ូល ចឹង ចាក ណោះ អ៊ែ កា ប៉ាំងហៀន ពូ ទឹល ទងតិគ័ ម៉ាំង ឡូត។ ៨ ពឹង កាណុង គែង អំប៉ាំង ចារ ញឹន អ្វៃ ប៉ាតុំ គួប ណោះ ទី អុញ តាគៀង អៀង។ ៩ ផះ ណោះ ទី តាតាម័ ម៉ោញ ដូវ សិច អ៊ែ អ៊ើទីកុះ អ៊ែ អង់អ្វៃ ហះ រ៉ាំបោះ អ៊ែ កាកី តៃប ខាក់ ផះ ប៉ូល អ្វៃ ប៉ាំងហៀន ទុញ ណោះ។ អ៊ែ កា ឡិ ឡឹង រ៉ាំបោះ តាល់ ទី ពៀរ ទឹល ប៉ាគ់ តេះ។ ផះ ពូ ប៉ោក អ៊ែ ណោះ អ៊ែ តោ័ កេះ។ ១០ ប៉ូល កា ជឹរ ប៉ាគ់ តេះ អង់កុញ ប៉ោក ពៅ អ៊ែ លូ កាប ផា «អន់ដីស ជែ អ្យូគ ហង អ៊ែ អ្វៃ រ៉ីស អូ តោ័ អុះ»។ ១១ ប៉ាគ់ ប៉ូល ហាវ ពឹង ចារ ទៅ ណាវ្គ អ៊ែ កា គុ ណុំ ប៉ាំង អន់ ពូ សា កេះណោះ រ៉ះ សារ ណាវ្គ លើយ ទឹល តារ កេះណោះ អ៊ែ ឡាច់ ចាក ហង។ ១២ ពូ កា ជឹន តាតាម័ បក់ ឡិ ណោះ អន់ សឹត ប៉ាគ់ ហី ទឹប អ្វៃ រ៉ីស អន់ឌែ កា ហើយ ពុត ពៀក កាខាក់។

១៣ ញឹន កា ជឹរ ជិះ កាំប៉ាន់ ឡាំ ប៉ាគ់ មឿង អាសុះ អន់ទ្រួល ភឿ អ្វៃ ក្យាគ់ ប៉ូល ហះ ចារ ណោះ ឡាក់ កា អ៊ែ ទី អន់តគ់ ណោះ ហង ខង អ៊ែ ប៉ិច ចាក ទ្រង គោក។ ១៤ ប៉ាគ់ អ៊ែ ទឹល ប៉ាគ់ ញឹន ពឹង មឿង អាសុះ ញឹន កា ជៀក អ៊ែ ជឹរ ជិះ កាំប៉ាន់ កេះណោះ ចាក ឡាំ ប៉ាគ់ មឿង មីទូលែន។ ១៥ ប៉ាគ់ ដារ់ តាយ៉ាង័ ញឹន ជិះ កាំប៉ាន់ ឡាច់ ឡឹង ចារ ណោះ ឡាំ ទឹល ត្រង់ រ៉ាឡឹង លូ តាក្វាល់ ឃីយ៉ូះ ប៉ាគ់ ដារ់ យ៉ាង័ តោ ណាវ្គ ញឹន ទឹល ប៉ាគ់ តាក្វាល់ សាម៉ូះ ប៉ាគ់ ដារ់ តោ ម៉ោញ ញឹន កា ទឹល ប៉ាគ់ មឿង មីលេត។ ១៦ ប៉ូល កា អូ ចៃ ម៉ុត ពឹង មឿង អេភេសូ អុះ ភឿ ជែ អន់ អ្វៃ ទុញ ពឹង ខេត អាស៊ី ខង អ៊ែ ប៉ាន់តាន ប៉ិច កា ទឹល មឿង យេរូសាឡឹម ស៊្រស អន់ តាន័ ពូ ប៉្រគ័ ប៊ុន ដារ់ ទី ៥០ ផា អ្លុ ប៉្រគ័ ទឹល ស៊្រស។

សារ ប៉ូល កាកាប លូ មួត ក្រាគ់ តាំងកង់ ឡឹង មឿង អេភេសូ

១៧ ញឹន ចាក ហ្វាស មឿង អេភេសូ ទឹល ប៉ាគ់ មឿង មីលេត ផះ អ្វៃ ពឹង ណោះ ប៉ូល ប៉្រើ ពូ ឡាំ រ៉ះ កា មួត ក្រាគ់ តាំងកង់ មួត សឿ យីស៊ូ អ្វៃ ប៉ាគ់ មឿង អេភេសូ ប៉្រើ អន់ឌែ ពឹះ ប៉ាគ់ ចារ អ៊ែ។ ១៨ ប៉ាគ់ មួត ណោះ ពឹះ ទឹល ប៉ាគ់ អ៊ែ កេះ អ៊ែ រ៉ះ កា អន់ឌែ ផា «អន់ដីស អ្លុ អន់តគ់ កេះ ឡឹង ឡាបៀប ឡាក់ អាញ់ អ្វៃ កោប អន់ឌូ លូ អន់ដីស រ៉ប់ មង រ៉ប់ ដារ់ ឡឹង ដារ់ ប៉ាន់ដា អាញ់ ម៉ុត ពឹង ខេត អាស៊ី អា ពែ កេះ។ ១៩ ឃឺ អាញ់ ប៉្រគ័ ង៉ារ កា ប‌៉្រ័ះ ប៊កកាតយ័ ទឹប ប៉ាន់ថិ ពុត ទឹប ឡាច់ ទៀក ម៉ាត់ ទឹប ទី សារ ឡាំបាក អៀង នែវ ញន កា សុនសាត អ៊ីស្រាអ៊ែល ប៉ាណាំ គួប ប៉ិច ប៉្រគ័ អូ ដាគ់ កា អាញ់។ ២០ អាញ់ រ៉ះ លូ ប៉ាំងហៀន អន់ដីស ពឹង ចារ កាំឡាំង អៀង លូ តាម ហី ដេល ឡឹង សារ ញ៉ា ឡាក់ ទី ខា សាំរ៉ាប់ អន់ដីស ម៉ោញ ខ កា អាញ់ អូ ទី អោន អុះ។ ២១ អាញ់ កា អន់តគ់ ប៉ាតោ កា សុនសាត អ៊ីស្រាអ៊ែល កា សុនសាត ក្រិក អន់ ពូ ប៉ិនពែង ពុត ពៀក ឡាំ ណាំង ប‌៉្រ័ះ ប៊កកាតយ័ លូ សឿ យីស៊ូ គ្រិះ ឡាក់ ពឹ តាំងឡា ពិន។

២២ «កិញអៀ អា ហៃ ប៉ាង៉ាត័ ប៉ាលឹង ប‌៉្រ័ះ ប៉្រើ អាញ់ ឡាំ ប៉ាគ់ មឿង យេរូសាឡឹម អាញ់ អូ អ្លុ កា ចឹង ទី សារ ញ៉ា ចឹង កើត ពឹះ ពឹង អាញ់ អ្វៃ ប៉ាគ់ ចារ ណោះ។ ២៣ អាញ់ ក្រាន័ កា អ្លុ អន់តគ់ ផា រ៉ប់ មឿង ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ រ៉ះ កា អាញ់ ផា ចឹង ទី សារ ឡាំបាក លូ ពូ ចឹង រ៉ុប ចគ់ អាញ់។ ២៤ ហះកា អាញ់ អូ វ៉ឹនវ៉ាយ ឡឹង ឡាកោ ប៉ាំងឡៃ អាញ់ អា អុះ ខង អាញ់ អូ ឃឹត ផា ឡាកោ អាញ់ អា ទី ខា អុះ អ្យក់ កា អាញ់ ទី តាគ់ អង់កេះ ង៉ារ ឡាក់ យីស៊ូ ឡាក់ ពឹ តាំងឡា ពិន មប ប៉្រើ អាញ់ ប៉្រគ័។ អ៊ែ ប៉្រើ អាញ់ រ៉ះ សារ ដាគ់ ឡាក់ ប‌៉្រ័ះ ដាគ់ ពុត កា ពិន។

២៥ «អាញ់ ឃើយ អ្វៃ អន់ឌូ លូ អន់ដីស ទឹប រ៉ះ សារ ប‌៉្រ័ះ ប៊កកាតយ័ រ៉ាំងហៃ រ៉ាំងខ្យា ហះកា កិញអៀ អា អន់ដីស ចឹង អូ ប៉ប័ អាញ់ ណាវ្គ ហង។ ២៦ ទឹល នីណោ័ះ អាញ់ រ៉ះ កា អន់ដីស តាទឹច កាណុង ដារ់ អា ផា បក់ ពឿ ហ៊្យង ឡាច់ ឡឹង ប‌៉្រ័ះ សារ ណោះ អូ ត្រគ់ ញន កា អាញ់ ប៉្រគ័ យច ណោះ អុះ ២៧ ខង អាញ់ ទី រ៉ះ គ្រឹប សារ ប‌៉្រ័ះ ប៊កកាតយ័ ឃឹត ប៉្រគ័ ណោះ អន់ កា អន់ដីស កេះ ម៉ោញ ខ កា អូ អោន អុះ។ ២៨ ហគ់ រ៉ាំងហៃ ឡាកោ អន់ដីស ទៅ លូ រ៉ាំងហៃ មួត សឿ ទិណោ័ះ ឡាក់ កា ពូ រ៉ាំងហៃ តាប៉ល់ ចៀម ញន កា ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ ប៉្រើ អន់ដីស។ ហគ់ រ៉ាំងហៃ ក្រុំ ហៀន សារ ប‌៉្រ័ះ ប៊កកាតយ័ ឡាក់ អ៊ែ ហ្វាយ លូ ផាម គន អ៊ែ ទៅ។ ២៩ អាញ់ អ្លុ អន់តគ់ ផា ប៉ាគ់ អាញ់ ចាក ឡាច់ ឡឹង ចារ អា កេះ ចឹង ទី ប៉ាណូស អូ ដាគ់ តាកេះ ឡាក់ កា សូ ព្រី ចឹង ម៉ុត ពឹង កាំឡាំង អន់ដីស អន់ឌែ ចឹង ប៉្រគ័ បាប អូ តាប៉ាប កា តាប៉ល់ ចៀម អុះ។ ៣០ កាណុង កាំឡាំង អន់ដីស កា ចឹង ទី ប៉ាណូស កាប តាំព្លូង កា គួប ទៅ ភឿ ប៉្រគ័ អន់ មួត សឿ ចាក ពួយ អន់ឌែ ឡគ។ ៣១ ទឹល នីណោ័ះ ហគ់ អន់ដីស ឡាវ៉ាំង ឡាកោ លូ កាចាំង ឡឹង សារ ឡាក់ អាញ់ អន់តគ់ ប៉ាតោ កា អន់ដីស ទឹប កាដារ់ ទឹប កាម៉ាំង រ៉ាំងវ៉ាង ប៉ៃង សាណាំ ពែ អូ ទី រ៉ាឡូវ អុះ ទឹប ឡាច់ ទៀក ម៉ាត់ ដេល។

៣២ «កិញអៀ អា អាញ់ មប អន់ដីស កា ប‌៉្រ័ះ ប៊កកាតយ័។ សារ រ៉ះ ឡឹង ពុត ដាគ់ ម៉ះ អ៊ែ ចឹង រ៉ាំងហៃ អន់ដីស។ សារ ណោះ ចឹង ប៉្រគ័ អន់ អន់ដីស សឿ ហ៊ែង ខាក់ លូ ចឹង អន់ ប៉ាដក់ ប៉ាជៀ កា អន់ដីស អន់ឌូ លូ ប៉ាសុន ឡាក់ ប‌៉្រ័ះ ប៉្រគ័ អន់ ដាគ់។ ៣៣ អាញ់ អូ ឃើយ ខ្វាម ប៉ិច កា ម៉ាស ប៉្រាក់ លើ ខោ អាវ ដាគ់ ឡាយ៉ាម័ ឡឹង បក់ ពឿ អុះ។ ៣៤ អន់ដីស អ្លុ កេះ ដេល កា អាញ់ ប៉្រគ័ ង៉ារ លូ តី អាញ់ ទៅ ភឿ សាំរ៉ាប់ កា កាណាគ័ ញ៉ា ឡាក់ អាញ់ តងកាន លូ សាំរ៉ាប់ កា បក់ អ្វៃ អន់ឌូ លូ អាញ់ ដេល។ ៣៥ អាញ់ តាំបាង កា អន់ដីស អន់ ប៉ប័ ទិ កេះ អន់ដីស ត្រគ់ ខំ ប៉្រគ័ ង៉ារ នីអៀ ដេល ភឿ តង័ មួត អូ សាងុំ ប៉្រគ័ ង៉ារ លូ ត្រគ់ កាចាំង ឡឹង ប៉ានឹរ យីស៊ូ ឡាក់ ពឹ តាំងឡា ពិន ទី រ៉ះ ផា "អន់ កាណាគ័ កា ពូ ណោះ ទី សារ សាណុក សាវ៉ាក ក្វា ឡឹង អ្យក់ កាណាគ័ ឡឹង ពូ"»។

៣៦ ប៉ូល រ៉ះ នីណោ័ះ កេះៗ អ៊ែ កា ជន តាកុល ម៉ន់ អើ ប‌៉្រ័ះ អន់ឌូ លូ អន់ឌែ ទិឌូ។ ៣៧ មួត ក្រាគ់ តាំងកង់ ទិណោ័ះ អន់ឌែ ញ៉ាំ លូ គ្វែត ចុំ ប៉ូល ដេល ៣៨ ទឹប អុក ពុត ពៀក ញន កា អ៊ែ រ៉ះ ផា អន់ឌែ ចឹង អូ ប៉ប័ អ៊ែ ណាវ្គ ហង។ កេះណោះ អន់ឌែ ឡាំ ជឹន អ៊ែ ទឹល ប៉ាគ់ ចារ ជិះ កាំប៉ាន់។

២១

សារ ប៉ូល ឡាំ ប៉ាគ់ មឿង យេរូសាឡឹម

១ ប៉ាគ់ អ្លាត អន់ឌែ កេះៗ ញឹន កា ជិះ កាំប៉ាន់ ឡាំ ម៉ង់ ប៉ាគ់ តាក្វាល់ កូះ។ ប៉ាគ់ ដារ់ តាយ៉ាង័ ញឹន ទឹល ប៉ាគ់ តាក្វាល់ រ៉ូដូះ។ កេះណោះ ញឹន ឡាច់ ឡឹង តាក្វាល់ ណោះ ឡាំ ទឹល មឿង ប៉ាតារ៉ា។ ២ ទី កាំប៉ាន់ ម៉ោញ ឡាំ ប៉ាគ់ ខេត ភេនិះ * ញឹន កា ជិះ កាំប៉ាន់ ណោះ ចាក ឡាំ ណាវ្គ។ ៣ ប៉ាគ់ ញឹន ប៉ប័ តាក្វាល់ គីប៉្រុះ ញឹន កា តារ័ គែង សាម៉ា តាក្វាល់ ណោះ ឡាំ ប៉ាគ់ ខេត ស៊ីរី។ កេះណោះ ទឹល ប៉ាគ់ មឿង ទីរ៉ូះ ខង ពូ ត្រគ់ អ្យក់ ឡាច់ ឃឿង ខង ឡឹង កាំប៉ាន់ ហះ ចារ ណោះ។ ៤ ញឹន កា ណាំង ប៉ប័ មួត សឿ យីស៊ូ ហះ ចារ ណោះ ញឹន កា អ្វៃ អន់ឌូ លូ អន់ឌែ ទុញ តាំប៉ើះ ដារ់។ ប៉ាង៉ាត័ ប៉ាលឹង ប‌៉្រ័ះ ប៉្រើ អន់ឌែ រ៉ះ កា ប៉ូល អូ អន់ អ៊ែ ឡាំ ប៉ាគ់ មឿង យេរូសាឡឹម អុះ។ ៥ ប៉ាគ់ រ៉ាវ៉ាច់ ឡឹង តាំប៉ើះ ដារ់ ណោះ កេះ ញឹន ត្រគ់ ឡាច់ ចាក ឡាំ ប៉ាគ់ ម៉ាត់ ណាវ្គ មួត សឿ ទិឌូ លូ គន កាម៉ាញ់ អន់ឌែ កា ឡាំ ជឹន ញឹន ចាក ទឹល គែង ឡីង មឿង។ ញឹន កា ប៉ាណាំ គួប ជន តាកុល ម៉ន់ អើ ប‌៉្រ័ះ ហះ ហាង សាឡីគ សាឡាយ។ ៦ កេះណោះ ញឹន កា ប៉រ់ អ្លាត គួប សោប ញឹន កា ជឹរ ជិះ កាំប៉ាន់ កាប៉ាច់ អន់ឌែ កា សឹត ប៉ាគ់ ហី ពឿ ហី អ៊ែ។

៧ ញឹន ចាក ឡាច់ ឡឹង មឿង ទីរ៉ូះ ឡាំ ទឹល ប៉ាគ់ មឿង ប៉ាតូឡេម៉ៃ គឹត ណោះ ហង ញឹន ចាក ទ្រង ទៀក ណោះ។ ញឹន កា ម៉ុត ចាចាក ប៉ាគ់ មួត កាំឡាំង ឡាក់ សឿ យីស៊ូ ដេល ញឹន កា អ្វៃ អន់ឌូ លូ អន់ឌែ ហះ ណោះ ម៉ោញ ដារ់។ ៨ ប៉ាគ់ ដារ់ តាយ៉ាង័ ញឹន ចាក ទឹល ប៉ាគ់ មឿង កេសារៀ ញឹន កា ម៉ុត ពឹង ហី ភីលីប ឡាក់ ប៉ាណូស រ៉ះ សារ ដាគ់ ឡឹង យីស៊ូ អ៊ែ ណោះ កាណុង កាំឡាំង មួត តាំប៉ើះ ដូវ ឡាក់ ពូ រ៉ើស ពឹង មឿង យេរូសាឡឹម ពែ †។ ញឹន កា អ្វៃ ពឹង ហី អ៊ែ។ ៩ វគ័ ភីលីប ទី គន រ៉ូះ ប៉្វាន់ ដូវ ឡាក់ ប៉្រគ័ រ៉ាគឹយ ប‌៉្រ័ះ ។ ១០ ញឹន កា អ្វៃ ហះ ចារ ណោះ ប៉ាតាម័ ត្រោ ដារ់ ផះ ណោះ ទី រ៉ាគឹយ ប‌៉្រ័ះ ម៉ោញ ដូវ សិច អាកាបុះ ពឹះ ឡឹង ខេត យូដា។ ១១ អ៊ែ ឡាំ ប៉ាគ់ ចារ ញឹន អ្យក់ ម៉ាអ៊ែវ ប៉ូល កត់ ជុង កត់ តី អ៊ែ ទៅ ទឹប កាប ផា «ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ រ៉ះ ផា នីអៀ "ប៉ាគ់ មឿង យេរូសាឡឹម សុនសាត អ៊ីស្រាអ៊ែល ចឹង កត់ ជុង កត់ តី តាំងឡា ម៉ាអ៊ែវ នីអៀ ដេល ទឹប ចឹង ជឹន អ៊ែ អន់ ពឹង តី សុនសាត អន់ទៀគ"»។ ១២ ប៉ាគ់ កាតាំង អ៊ែ កាប នីណោ័ះ ញឹន លូ មួត សឿ បក់ អ្វៃ ពឹង មឿង ណោះ កា ឡោម ប៉ូល អូ អន់ ឡាំ ប៉ាគ់ មឿង យេរូសាឡឹម អុះ។ ១៣ ហះកា អ៊ែ តើល ផា «ញ៉ា ត្រគ់ អុះ ម៉ី ញ៉ាំ លូ ប៉្រគ័ អន់ អាញ់ អុក ពុត នីអៀ ? អាញ់ ទ្រៀម ឡាកោ កេះៗ អូ ត្រគ់ ដឹង អន់ ពូ រ៉ុប កត់ ណោះ អុះ ឃឺ ទឹប អន់ ពូ ប៉ាន់តោ័ ពឹង មឿង យេរូសាឡឹម ណោះ ដេល ញន កា យីស៊ូ ឡាក់ ពឹ តាំងឡា ពិន»។ ១៤ ញន កា ញឹន ឡោម អ៊ែ អូ ដាម័ ញឹន កា អូ ឡោម ហង លូ កាប ផា «អន់ ប‌៉្រ័ះ ប៉្រគ័ ពួយ ពុត អ៊ែ ទៅ ពិ»។

១៥ ប៉ាគ់ ដារ់ អន់តីគ ញឹន កា រ៉ាន់ដាប់ សាណើ ឡាំ ប៉ាគ់ មឿង យេរូសាឡឹម។ ១៦ ទី មួត សឿ បក់ អ្វៃ ពឹង មឿង កេសារៀ អន់ដា កា ឡាំ អន់ឌូ លូ ញឹន ដេល លូ ប៉ាណាំ ញឹន ឡាំ អ្វៃ ប៉ាគ់ ហី កាម៉ាក័ ម៉ោញ ដូវ សិច អ៊ែ ម៉ាណាសុន ឡាក់ ប៉ាណូស ឡឹង តាក្វាល់ គីប៉្រុះ អ៊ែ ឃឺ សឹះ យីស៊ូ ឡឹង អន់ទ្រួល។

សារ ប៉ូល ចាចាក ប៉ាគ់ ហី យ៉ាកុប

១៧ ផះ ញឹន ទឹល ប៉ាគ់ មឿង យេរូសាឡឹម កេះ មួត សឿ យីស៊ូ កា ឡាំ ហាប់ ញឹន ដាគ់ៗ។ ១៨ ប៉ាគ់ ដារ់ តាយ៉ាង័ ប៉ូល ឡាំ ប៉ាគ់ ហី វគ័ យ៉ាកុប អន់ឌូ លូ ញឹន មួត ក្រាគ់ តាំងកង់ ទិឌូ កា ឡាំ ប៉ាតុំ គួប ប៉ាគ់ ណោះ ដេល។ ១៩ ប៉ូល អំប៉ញ់ ផា អន់ឌែ ដាគ់ ឡាកោ ប៉ាំងឡៃ ដេល ប កេះណោះ អ៊ែ កា រ៉ះ ទិ សារ ប‌៉្រ័ះ ប៊កកាតយ័ ទី ប៉្រគ័ សាំរ៉ាប់ សុនសាត អន់ទៀគ ញន កា ង៉ារ ប៉ូល ប៉្រគ័ ណោះ។ ២០ ប៉ាគ់ កាតាំង អ៊ែ រ៉ះ នីណោ័ះ កេះ អន់ឌែ កា ប៉ាណាំ គួប ប៉ានេ ប‌៉្រ័ះ ប៊កកាតយ័។ កេះណោះ អន់ឌែ កាប លូ ប៉ូល ផា «អឺ ម៉ី អីស ប៉ប័ កេះ ទី សុនសាត អ៊ីស្រាអ៊ែល អ្លុ កា ញ៉ាង រ៉ាពូ ដូវ សឿ យីស៊ូ ទឹប អន់ឌែ ខំ ប៉្រគ័ ពួយ ចាបាប់ វគ័ ម៉ូសេ ទិឌូ ដេល។ ២១ ហះកា អន់ឌែ កាតាំង ពូ រ៉ះ ផា អីស ប៉ាំងហៀន សុនសាត អ៊ីស្រាអ៊ែល ទិណោ័ះ ឡាក់ អ្វៃ អន់ឌូ លូ សុនសាត អន់ទៀគ ណោះ អូ អន់ ប៉្រគ័ ពួយ ចាបាប់ វគ័ ម៉ូសេ អុះ លូ អូ អន់ អន់ឌែ កាសិត អង់ការ គន សោ អន់ឌែ អុះ លូ អូ អន់ ប៉្រគ័ ពួយ គុន តាឡាប័ ឃើយ ម៉ះ ពិន អន់ទៀគៗ ដេល។ ២២ ទឹល នីណោ័ះ នីចម័ ពិន ចឹង ប៉្រគ័ ? ចាបះ កា ពូ ចឹង អ្លុ អន់តគ់ ផា អីស ទឹល ប៉ាគ់ អា កេះ។ ២៣ ទឹល នីណោ័ះ ហគ់ អីស ប៉្រគ័ ពួយ ប៉ានឹរ ញឹន ពិ។ កាណុង កាំឡាំង ញឹន ទី ប៉ាណូស ប៉្វាន់ ដូវ អ្វៃ ទួម ប៉ាណន់។ ‡ ២៤ ហគ់ អីស ជៀក អន់ឌែ អា ឡាំ រ៉ាវ ឡាកោ អន់ ត្រគ់ ពួយ ចាបាប់ វគ័ ម៉ូសេ ទឹប អីស អន់ លៀន កា អន់ឌែ តាច់ កាណាគ័ រ៉ាម៉ះ ប‌៉្រ័ះ ម៉ាគ់ អន់ឌែ កូរ័ សក់ រ៉ាវ៉ាច់ ប៉ាណន់។ ប៉្រគ័ នីអៀ ភឿ អន់ ប៉ាណូស ទិឌូ អ្លុ អន់តគ់ ផា សារ ឡាក់ ពូ កាតាំង ណោះ អូ ត្រគ់ អុះ ឃឺ អីស ប៉្រគ័ ពួយ ចាបាប់ ដេល។ ២៥ កាប៉ាច់ មួត សុនសាត អន់ទៀគ ឡាក់ សឿ យីស៊ូ ណោះ ញឹន ច្រាគ់ សត់ត្រា ប៉ាហ្យើ ប៉ាគ់ អន់ឌែ កេះ ញឹន រ៉ះ ផា អូ អន់ សា សាណា ឡាក់ ពូ សៃន ហ៊ូប ប‌៉្រ័ះ បឺគ អុះ អូ អន់ សា ផាម អូ អន់ សា កាណាគ័ ឡាក់ ប៉ាន់តោ័ ក្យិក័ អង់កូ លូ អូ អន់ ប៉្រគ័ លូ កាម៉ាក័ លូ អង់កាន់»។ ២៦ ប៉ាគ់ ដារ់ តាយ៉ាង័ ប៉ូល ជៀក មួត ប៉្វាន់ ដូវ ណោះ ឡាំ រ៉ាវ ឡាកោ អន់ឌូ លូ ពូ។ កេះណោះ អ៊ែ ឡាំ ប៉ាគ់ រ៉ោង រ៉ាម៉ះ ប‌៉្រ័ះ ភឿ រ៉ះ ឡឹង ដារ់ ចឹង ត្រគ់ តាគ់ អង់កេះ សារ រ៉ាវ ឡាកោ ណោះ លូ រ៉ះ ឡឹង ដារ់ ឡាក់ អន់ឌែ ម៉ោញ ដូវ ៗ ចឹង អ្យក់ កាណាគ័ រ៉ាម៉ះ ប‌៉្រ័ះ ប៊កកាតយ័។

សារ ពូ រ៉ុប ប៉ូល ប៉ាគ់ ចារ រ៉ោង រ៉ាម៉ះ

២៧ ហះកា ប៉ាគ់ ក្យាម័ ចឹង គ្រឹប តាំប៉ើះ ដារ់ កេះ ទី សុនសាត អ៊ីស្រាអ៊ែល ពឹះ ឡឹង ខេត អាស៊ី អន់ឌែ ប៉ប័ ប៉ូល អ្វៃ កាណុង ចារ រ៉ោង រ៉ាម៉ះ ប‌៉្រ័ះ អន់ឌែ កា ប៉ាញ់សុះ កាំឡាំង ប៉្រើ ពូ រ៉ុប ប៉ូល ២៨ លូ កាប ម៉ៃៗ ផា «អឺ អុះ ម៉ី អ៊ីស្រាអ៊ែល ចុ តង័ ញឹន។ អ៊ែ អា ហង ឡាក់ ប៉ាំងហៀន ពូ គ្រឹប ចារ ប៉្រគ័ អន់ ពូ អូ ណីស កា សុនសាត អ៊ីស្រាអ៊ែល អូ ណីស កា ចាបាប់ ប‌៉្រ័ះ អូ ណីស កា រ៉ោង រ៉ាម៉ះ ប‌៉្រ័ះ អា។ ទឹប អ៊ែ ប៉ាណាំ សុនសាត ក្រិក ម៉ុត កាណុង ចារ រ៉ោង រ៉ាម៉ះ ប‌៉្រ័ះ ឃឺ ប៉្រគ័ អន់ កា ចារ ដាគ់ អា កើត អូ ដាគ់»។ ២៩ អន់ឌែ កាប នីណោ័ះ ខង ផះ រ៉ាំងវ៉ាង អន់ទ្រួល ពែ អន់ឌែ ឃើយ ប៉ប័ ត្រូភីម ឡឹង មឿង អេភេសូ អ៊ែ អ្វៃ អន់ឌូ លូ ប៉ូល កាណុង មឿង។ អន់ឌែ សាម៉គ័ កា ប៉ូល ប៉ាណាំ អ៊ែ ម៉ុត កាណុង ចារ រ៉ោង រ៉ាម៉ះ ប‌៉្រ័ះ ដេល។ ៣០ ផះ ណោះ កា កើត ទី សារ រ៉ាចក់ រ៉ាចល់ ប៉ាញ័ មឿង។ មួត ប៉ាសុន គ្រឹប ចារ សាតាក់ ឡាំ ប៉ាតុំ គួប សោប អន់ឌែ រ៉ុប ប៉ូល អូស ឡាច់ ឡឹង ចារ រ៉ោង រ៉ាម៉ះ កេះណោះ កាត្រើគ អំប៉ារ ឡូត។ ៣១ ផះ អន់ឌែ ទ្រៀម ចឹង ប៉ាន់តោ័ ប៉ូល សារ រ៉ាចក់ រ៉ាចល់ កាណុង មឿង យេរូសាឡឹម ណោះ កា កាតាំង លៅ ទឹល ប៉ាគ់ ម៉ៃគ តីស តាហាន សុនសាត រ៉ូម។ ៣២ អ៊ែ កា ជៀក ម៉ៃគ តាហាន លូ គន តាហាន សាតាក់ ឡាំ ប៉ាគ់ មួត ប៉ាសុន ណោះ ឡូត ផះ មួត ប៉ាសុន ប៉ប័ អ៊ែ លូ មួត តាហាន អន់ឌែ អ្លាត ពីត ប៉ូល។ ៣៣ ផះ ណោះ ម៉ៃគ តាហាន ម៉ុត រ៉ុប ប៉ូល លូ ប៉្រើ គន តាហាន ចៃគ ណូះ ពៀរ កេះណោះ អំប៉ញ់ ពូ ផា «ប៉ាណូស អា ប៉ាណូស នីចម័ ? អ៊ែ ប៉្រគ័ ញ៉ា ?» ៣៤ ហះកា កាណុង កាំឡាំង មួត ប៉ាសុន ណោះ បក់ អន់ដា កាប នីណោ័ះ បក់ អន់ដា កាប នីអៀ។ ញន កា ទី ប៉ានឹរ អៀង តាឡាម័ ម៉ៃគ តាហាន អូ អ្លុ កា សារ ញ៉ា តាទឹច ណោះ អុះ អ៊ែ ប៉្រើ តាហាន អ្យក់ ឡាំ ប៉ូល ប៉ាគ់ ចារ តាហាន។ ៣៥-៣៦ ប៉ាគ់ ប៉ូល ទឹល ជុង កឺង ចារ តាហាន កេះ មួត តាហាន តូង័ អ៊ែ ខង ទី ប៉ាណូស អៀង តាឡាម័ ឡាំ ពួយ ទឹប ពូ អឺក ខាក់ លូ កាប ផា «ប៉ាន់តោ័ អ្លាត អ៊ែ ពិ»។

សារ ប៉ូល កាប លូ មួត ប៉ាសុន

៣៧ ប៉ាគ់ ពូ ចឹង អ្យក់ ម៉ុត អ៊ែ កាណុង ចារ តាហាន ប៉ូល កាប លូ ម៉ៃគ តាហាន ផា «អាញ់ ប៉រ់ កាប លូ អីស បាប៊ែត ទី ប ?» ម៉ៃគ តាហាន តើល ផា «អីស អ្លុ កាប សុនសាត ក្រិក អ៊ិះ។ ៣៨ ទឹល នីណោ័ះ អីស អា អូ ត្រគ់ សុនសាត អ៊ីស៊ីប ឡាក់ ប៉ាណាំ ពូ ប៉្រគ័ ប៉ាត់តាវ៉ាត់ ផះ អន់ទ្រួល ពែ លូ ប៉ាណាំ តាហាន ៤០០០ ដូវ អន់ ឡាំ ប៉ាគ់ ស៊្រែ តីស ណោះ ពែ ប ?» ៣៩ ប៉ូល តើល អ៊ែ ផា «អាញ់ ឃឺ សុនសាត អ៊ីស្រាអ៊ែល ពឹះ ឡឹង មឿង តើសុះ ខេត គីលីគៀ អូ ត្រគ់ ពឹះ ឡឹង មឿង ថិ អុះ ទឹល នីណោ័ះ ប៉រ់ អីស តាប៉ាប អន់ អាញ់ កាកាប លូ មួត ប៉ាសុន អា បាប៊ែត ហិ»។ ៤០ ម៉ៃគ តាហាន ណោះ អន់ ដេល ប៉ូល អន់តាវ ពឹង ជុង កឺង លឺក តី ប៉្រគ័ សាញ៉ា មួត ប៉ាសុន កា អ្វៃ រ៉ាង៉ាប់ កេះណោះ ប៉ូល កាប សុនសាត ហេព្រឺ លូ អន់ឌែ ផា

២២

១ «អឺ អុះ ម៉ី ក្លឹញ វ៉ា ទិឌូ ប៉រ់ សាំយ៉ាំង អាញ់ ចឹង កាប ហិ»។

២ ផះ អន់ឌែ កាតាំង អ៊ែ កាប ហេព្រឺ នីណោ័ះ ហ៊ែង ណោះ ហង អន់ឌែ អ្វៃ រ៉ាង៉ាប់ រ៉ាអ៊ែត។ ប៉ូល កា កាប ផា ៣ «អាញ់ ឃឺ សុនសាត អ៊ីស្រាអ៊ែល កើត ពឹង មឿង តើសុះ ពឹង ខេត គីលីគៀ។ ហះកា អាញ់ អ្វៃ ពឹង មឿង យេរូសាឡឹម អា ឡឹង អ្វៃ សាស្វា ទឹប ទី វគ័ កាម៉ាលៀល ប៉ាំងហៀន អាញ់ តុត ខាក់ ឡឹង ចាបាប់ វគ័ យ៉ាគ់ ពិន។ អាញ់ ខំ ប៉្រគ័ ង៉ារ ប‌៉្រ័ះ ប៊កកាតយ័ ឡាក់ កា អន់ដីស ទិឌូ កាណុង ដារ់ អា ដេល។ ៤ អាញ់ កា ឃើយ ប៉្រគ័ អូ ដាគ់ កា មួត សឿ យីស៊ូ លូ ប៉ាន់តោ័ អន់ឌែ ទឹប រ៉ុប ចគ់ អន់ឌែ ទឹប កាម៉ាក័ ទឹប អង់កាន់ អ្យក់ ចៃគ ខុក ដេល។ ៥ យ‌៉័ះ មួត ម៉ៃគ ក្រាគ់ រ៉ាម៉ះ ប‌៉្រ័ះ លូ មួត ក្រាគ់ តាំងកង់ ទិឌូ កា ប៉ប័ អាញ់ ប៉្រគ័ នីណោ័ះ ដេល។ អាញ់ អ្យក់ សត់ត្រា ឡឹង អន់ឌែ ណោះ អន់ ឡាំ រ៉ុប ចគ់ មួត សឿ យីស៊ូ អ្វៃ ប៉ាគ់ មឿង ដាម៉ះ ភឿ អ្យក់ ចៃគ ថូត អន់ឌែ ប៉ាគ់ មឿង យេរូសាឡឹម។

៦ «ហះកា ទី សារ ម៉ោញ កើត ពឹះ ពឹង អាញ់។ ផះ រ៉ាំងវ៉ាង ដារ់ ប៉ង់ ផះ អាញ់ ចាក ក្យាម័ ចឹង ទឹល មឿង ដាម៉ះ កេះ ផាឌី កា ទី តាតារ ក្លាគ់ ឡឹង ប៉្លៃង ជុំ អាញ់ ឡូត។ ៧ អាញ់ កា ប៉ក់ កេះណោះ កាតាំង ប៉ានឹរ កាប កា អាញ់ ផា "សូល អឺ សូល ញ៉ា ត្រគ់ អីស ប៉្រគ័ បាប កា អាញ់ នីអៀ ?" ៨ អាញ់ តើល ផា "អឺ ពឹ តាំងឡា ពឿ អីស ណោះ ?" អ៊ែ តើល ផា "អាញ់ សិច យីស៊ូ ឡឹង តេះ ណាសារែត ឡាក់ អីស ផះ ប៉្រគ័ បាប"។ ៩ កាប៉ាច់ មួត ចាក អន់ឌូ លូ អាញ់ កា ប៉ប័ តាតារ ក្លាគ់ ណោះ ដេល ហះកា អូ កាតាំង ប៉ានឹរ កាប ណោះ អុះ។ ១០ អាញ់ កា អំប៉ញ់ ណាវ្គ ផា "អឺ ពឹ តាំងឡា អាញ់ ត្រគ់ ប៉្រគ័ នីចម័ ?" អ៊ែ តើល ផា "ហគ់ អ្យូវ ឡាំ ប៉ាគ់ មឿង ដាម៉ះ តោ ពិ ប៉ាគ់ ចារ ណោះ ពូ ចឹង រ៉ះ ឡឹង ង៉ារ ឡាក់ ប‌៉្រ័ះ ចឹង ប៉្រើ អីស ប៉្រគ័"។ ១១ ញន កា តាតារ ក្លាគ់ ណោះ ប៉្រគ័ អន់ កា អាញ់ ម៉ាម៉ាំង ម៉ាត់ ហៃ ញ៉ា កា អូ ប៉ប័ ទឹល នីណោ័ះ មួត បក់ ចាក អន់ឌូ លូ អាញ់ ទុង តី អាញ់ ចាក ម៉ុត កាណុង មឿង ដាម៉ះ។

១២ «ពឹង មឿង ណោះ ទី កាម៉ាក័ ម៉ោញ ដូវ សិច អ៊ែ អាណាណះ ឡាក់ អ្យិល កូត័ អ្យូគ កា ប‌៉្រ័ះ ប៊កកាតយ័ លូ ប៉្រគ័ ពួយ ចាបាប់ ប‌៉្រ័ះ។ សុនសាត អ៊ីស្រាអ៊ែល អ្វៃ ពឹង មឿង ដាម៉ះ ណោះ កា ការ៉ុប អ៊ែ ទិឌូ។ ១៣ អ៊ែ កា ឡាំ ប៉ាគ់ ចារ អាញ់ កេះណោះ អ៊ែ កាប ផា "អឺ ម៉ី សូល ហគ់ អន់ ម៉ាត់ អីស តាតារ ឡគ ពិ"។ ម៉ោញ ទ្រុ ឡឹង ណោះ ផាឌី អាញ់ ហៃ អ៊ែ ប៉ប័ ឡូត។ ១៤ អ៊ែ រ៉ះ ផា "ប‌៉្រ័ះ វគ័ ពិន អ៊ែ អ្យក់ អីស ភឿ អន់ អីស អន់ហ្នាល់ ពុត ពៀក អ៊ែ អន់ អីស ប៉ប័ សាដាច់ ដាគ់ ត្រង់ លូ អន់ អីស កាតាំង ប៉ានឹរ អ៊ែ ១៥ ខង អីស ចឹង ប៉្រគ័ ផាញ៉ាន កា អ៊ែ រ៉ះ កា ប៉ាណូស ទិឌូ ឡឹង សារ ញ៉ា ឡាក់ អីស ប៉ប័ លូ កាតាំង ឡឹង អ៊ែ។ ១៦ កិញអៀ អា អីស អ្វៃ ក្យាគ់ ញ៉ា ណាវ្គ ? ហគ់ អ្យូវ អាញ់ ចឹង ប៉ាំងហុំ អីស។ ហគ់ ឡោម យីស៊ូ ពិ ភឿ អន់ អ៊ែ អ៊្យូត ឡាច់ សារ យច កា អីស"។

១៧ «ប៉ាគ់ អាញ់ សឹត ប៉ាគ់ មឿង យេរូសាឡឹម ណាវ្គ ផះ អាញ់ អ្វៃ ម៉ន់ អើ ប‌៉្រ័ះ ពឹង ចារ រ៉ោង រ៉ាម៉ះ អាញ់ អូ ហ្លង់ ប៉ាណូស ញន កា ប‌៉្រ័ះ ប៉ាំងខ្វាង័។ ១៨ កេះណោះ យីស៊ូ តាំបាង ឡាកោ អន់ កា អាញ់ ប៉ប័ លូ រ៉ះ កា អាញ់ ផា "ហគ់ ចាក ឡាច់ ឡឹង មឿង យេរូសាឡឹម អា ស៊្រសៗ កិញអៀ ហង ពិ ខង មួត អ្វៃ ពឹង មឿង អា អូ ចៃ សាំយ៉ាំង ប៉ានឹរ អីស រ៉ះ ឡឹង សារ អាញ់ ណោះ អុះ"។ ១៩ អាញ់ កា តើល ផា "អឺ ពឹ តាំងឡា មួត ទិណោ័ះ អន់ឌែ អ្លុ កេះ កា អាញ់ ឃើយ ម៉ុត កាណុង រ៉ោង ចារ ពូ លួម អៀង ចារ ណាំង រ៉ុប មួត បក់ សឿ អីស លូ អន់ ពូ ចៃគ ខុក ទឹប ពីត សាប៉្វាត័ អន់ឌែ ដេល។ ២០ ផះ ពូ ប៉ាន់តោ័ សាតេផាន ឡាក់ ប៉ាណូស រ៉ះ សារ អីស ពែ អាញ់ កា អ្វៃ ហះ ណោះ អាញ់ រែវ ពុត លូ ពូ ដេល ទឹប អ្វៃ ក្យាគ់ ខោ អាវ កា មួត បក់ ប៉ាន់តោ័ អ៊ែ"។ ២១ ផះ ណោះ យីស៊ូ រ៉ះ កា អាញ់ ផា "ចាក ពិ ខង អាញ់ ចឹង ប៉្រើ អីស ឡាំ ណាំង សុនសាត អន់ទៀគ ឡាក់ អ្វៃ ប៉ាគ់ ចាំងហាយ្គ"»។

២២ មួត ប៉ាសុន សាំយ៉ាំង ប៉ូល រ៉ះ ទឹល គឹត អា កេះ ពូ កា កាប ម៉ៃៗ ផា «ប៉ាន់តោ័ អ្លាត ពិ ប៉ាណូស នែវ អា ជែ គម អន់ អ្វៃ រ៉ីស ហង»។ ២៣ ផះ អន់ឌែ កាប ម៉ៃៗ លូ ហឹរ អ្លាត អាវ អន់ឌែ ទៅ ទឹប ចី តេះ ពឹង ប៉្លៃង ២៤ ម៉ៃគ តាហាន កា ប៉្រើ ពូ អ្យក់ ម៉ុត ប៉ូល កាណុង ចារ តាហាន លូ ប៉្រើ ពូ អំប៉ញ់ ទឹប ពីត លូ កាស៊ែ ប៉្លៃ ម៉ាត់ ភឿ ប៉ិច អ្លុ ខ ញ៉ា បះ មួត ប៉ាសុន កាប អឺក កា អ៊ែ នែវ អា។ ២៥ ផះ ពូ អ្យក់ កាស៊ែ កត់ ប៉ូល អ៊ែ កាប លូ ម៉ៃគ តាហាន ម៉ោញ ណាវ្គ ឡាក់ អ្វៃ ក្យាម័ ហះ ណោះ ផា «ញ៉ា អន់ដីស ទី ចាបាប់ ពីត ប៉ាសុន រ៉ូម ឡាក់ បើ តាន័ តាត់ស៊ិន សារ ដេល ប ?» ២៦ ម៉ៃគ តាហាន ណោះ កាតាំង អ៊ែ ផា នីណោ័ះ កា ឡាំ រ៉ះ លូ ម៉ៃគ តាហាន ឡាក់ តីស ឡឹង ពូ ផា «អីស ចឹង ឃឹត ប៉្រគ័ នីចម័ កា ប៉ាណូស ណោះ ខង អ៊ែ ប៉ាសុន រ៉ូម នីណោ័ះ ?» ២៧ ម៉ៃគ តាហាន ឡាក់ តីស ឡឹង ពូ ឡាំ អំប៉ញ់ ប៉ូល ផា «ប៉រ់ អីស រ៉ះ ហៃ កា អាញ់ ញ៉ា អីស អា ប៉ាសុន រ៉ូម តាទឹច ប ?» ប៉ូល តើល ផា «អឺះ អាញ់ ប៉ាសុន រ៉ូម តាទឹច»។ ២៨ ម៉ៃគ តាហាន ឡាក់ តីស ឡឹង ពូ កាប ណាវ្គ ផា «អាញ់ ឡាច់ លៀន អៀង ខាក់ សុំ ទី ម៉ុត ប៉ាសុន រ៉ូម»។ ប៉ូល តើល ផា «អាញ់ ឃឺ ប៉ាសុន រ៉ូម ឡឹង កើត ឡូត»។ ២៩ មួត បក់ ឃឹត ចឹង អំប៉ញ់ លូ ពីត ប៉ូល អន់ឌែ កា ឡាច់ ឡឹង ចារ ណោះ ឡូត។ ម៉ៃគ តាហាន ឡាក់ តីស ឡឹង ពូ កា អ្យូគ ដេល ផះ អ៊ែ អ្លុ អន់តគ់ ផា ប៉ូល ឃឺ ប៉ាសុន រ៉ូម ខង អ៊ែ ប៉្រើ ពូ កត់ ចគ់ ប៉ូល។

សារ ពូ តាត់ស៊ិន សារ កា ប៉ូល

៣០ ប៉ាគ់ ដារ់ តាយ៉ាង័ ម៉ៃគ តាហាន តោះ ឡើយ ប៉ូល កេះណោះ រ៉ះ កា មួត ក្រាគ់ រ៉ាម៉ះ ប‌៉្រ័ះ លូ ក្រុំ ពឹកសា រ៉ាតីស ទិឌូ អន់ ពឹះ ប៉ាតុំ គួប សោប។ កេះណោះ អ៊ែ អន់ ប៉ូល អន់តាវ ហះ ង៉ីរ អន់ឌែ ភឿ ប៉ិច អ្លុ អន់តគ់ ខ ញ៉ា បះ សុនសាត អ៊ីស្រាអ៊ែល អូ ណីស កា ប៉ូល នីអៀ។

២៣

១ ប៉ូល ប៉ាញ់ចាក័ ហៃ គែង ក្រុំ ពឹកសា រ៉ាតីសៗ កេះណោះ កាប ផា «អឺ អុះ ម៉ី ទិ ង៉ារ ឡាក់ អាញ់ ប៉្រគ័ លើយ ទឹល ដារ់ អា អាញ់ ប៉្រគ័ ហះ ម៉ាត់ ប‌៉្រ័ះ ប៊កកាតយ័ ទិណោ័ះ ទឹប ទី ពុត ដាគ់ ត្រង់»។

២ ផះ ណោះ វគ័ អាណាណះ ឡាក់ ម៉ៃគ មួត ក្រាគ់ រ៉ាម៉ះ ប‌៉្រ័ះ អ៊ែ ប៉្រើ បក់ អន់តាវ ហះ សានែង ប៉ូល តាពយ ពឹរ ប៉ូល។ ៣ ណោះ ប៉ូល កាប កា អ៊ែ ផា «អឺ រ៉ាំប៊ង រ៉ោះ ពូ ឡាប អំប៊ូរ បាក * ប‌៉្រ័ះ ប៊កកាតយ័ ចឹង ពីត អីស ហង ខង អីស តាត់ស៊ិន សារ កា អាញ់ ពួយ ចាបាប់ ប‌៉្រ័ះ ហះកា អីស ប៉្រើ ពូ ពីត អាញ់ អីស ប៉្រគ័ នីអៀ យច ចាបាប់ ប‌៉្រ័ះ កេះ»។ ៤ មួត អន់តាវ ហះ សានែង អ៊ែ កាប ផា «ញ៉ា ត្រគ់ អីស កាប សាតោះ កា ម៉ៃគ ក្រាគ់ រ៉ាម៉ះ ប‌៉្រ័ះ ប៊កកាតយ័ នីអៀ ?» ៥ ប៉ូល តើល ផា «អឺ អុះ ម៉ី អាញ់ កាប នីអៀ ញន កា អាញ់ អូ អ្លុ អន់តគ់ កា អ៊ែ ឡាក់ ម៉ៃគ ក្រាគ់ រ៉ាម៉ះ ប‌៉្រ័ះ អុះ ខង កាណុង ផាប់ ប៉ានឹរ ប‌៉្រ័ះ ទី រ៉ះ ផា "អន់ដីស អូ ត្រគ់ កាប អូ ដាគ់ កា ម៉ៃគ ណាំផា ប៉ាថេត សាត ម៉ះ អន់ដីស អុះ"†»។

៦ ផះ ប៉ូល អ្លុ អន់តគ់ ផា កាណុង ក្រុំ ពឹកសា ណោះ ទី មួត ផារ៉ាស៊ី ទី មួត សាឌូស៊ី ណោះ អ៊ែ កា កាប ម៉ៃៗ ផា «អឺ អុះ ម៉ី អាញ់ កា ផារ៉ាស៊ី កា គន សោ មួត ផារ៉ាស៊ី ដេល។ ពូ តាត់ស៊ិន សារ អាញ់ អា ញន កា អាញ់ ម៉ឹង ផា ប៉ាណូស តោ័ ចឹង រ៉ីស សឹត ណាវ្គ»។ ៧ ប៉ូល កាប នីណោ័ះ កេះ មួត ផារ៉ាស៊ី លូ មួត សាឌូស៊ី កា តាប៉ុញ គួប អន់ឌែ អូ ជៀ លួម ហង។ ៨ មួត សាឌូស៊ី អូ សឿ ផា ប៉ាណូស តោ័ ចឹង រ៉ីស សឹត លូ អូ សឿ ផា ទី ប៊យ ប‌៉្រ័ះ លើ ទី ប៉ាង៉ាត័ ប៉ាលឹង ប‌៉្រ័ះ អុះ ហះកា មួត ផារ៉ាស៊ី សឿ ផា ទី ទិណោ័ះ។ ៩ ផះ ណោះ ទី ប៉ានឹរ ពូ កាកាប យឹង ទី មួត ណៃឃូ ប៉ាំងហៀន ចាបាប់ គែង មួត ផារ៉ាស៊ី បក់ អន់ដា អ្យូវ អន់តាវ កាប ប៉ាគែក ម៉ៃៗ ផា «ញឹន អូ ប៉ប័ ប៉ាណូស អា ទី សារ យច អុះ អ្លុ ផៃគ ទី ប៉ាង៉ាត័ ប៉ាលឹង ប‌៉្រ័ះ លើ កា ទី ប៊យ ប‌៉្រ័ះ កាប លូ អ៊ែ អ្លុ អ៊ែ»។ ១០ ហៃ កា កាំឡាំង លួម ណោះ ប៉ាគែក គួប សោប កេង តាឡាម័ ម៉ៃគ តាហាន កា ប៉្រើ មួត តាហាន ជឹរ តាប៉ីត អ្យក់ ឡាច់ ប៉ូល ឡឹង កាំឡាំង ម៉ុត កាណុង ចារ តាហាន ណាវ្គ ខង អ៊ែ អ្យូគ កា ពូ រ៉ុប ហ៊ែក ប៉ូល។

សារ ពូ រែវ ពុត ប៉ិច ប៉ាន់តោ័ ប៉ូល

១១ ប៉ាគ់ កាម៉ាំង ណោះ យីស៊ូ ម៉ុត អន់តាវ ហះ សានែង ប៉ូល លូ រ៉ះ ផា «អីស ជែ អ្យូគ ប៉ូល ! អីស ត្រគ់ ប៉្រគ័ ផាញ៉ាន រ៉ះ សារ អាញ់ ពឹង មឿង រ៉ូម ឡាក់ កា អីស រ៉ះ សារ អាញ់ ពឹង មឿង យេរូសាឡឹម អា ដេល»។

១២ ប៉ាគ់ តាយ៉ាង័ ទី មួត សុនសាត អ៊ីស្រាអ៊ែល បក់ អន់ដា រែវ ពុត គួប អន់ឌែ កាប សាញ៉ា លូ ប‌៉្រ័ះ ផា អូ សា សាណា អូ អៃត ទៀក អុះ ផា អូ ទី ប៉ាន់តោ័ ប៉ូល ហិ។ ១៣ ទិ មួត បក់ រែវ ពុត គួប សោប ប៉្រគ័ សារ អូ ដាគ់ អា ទី ចំលួន ៤០ សល់ ដូវ។ ១៤ អន់ឌែ ឡាំ រ៉ះ កា មួត ក្រាគ់ រ៉ាម៉ះ ប‌៉្រ័ះ លូ កា មួត ក្រាគ់ តាំងកង់ ផា «ញឹន កាប សាញ៉ា លូ ប‌៉្រ័ះ ផា ញឹន ចឹង អូ សា សាណា អូ អៃត ទៀក អុះ ផា អូ ទី ប៉ាន់តោ័ ប៉ូល ហិ។ ១៥ ទឹល នីណោ័ះ កិញអៀ អា ប៉រ់ អន់ដីស លូ មួត ក្រុំ ពឹកសា រ៉ាតីស ឡាំ ប៉រ់ ហះ ម៉ៃគ តាហាន ណោះ អន់ អ៊ែ អ្យក់ ប៉ូល ពឹះ ប៉ាគ់ អន់ដីស ប៉្រគ័ ឡាក់ កា អន់ដីស ប៉ិច អំប៉ញ់ សារ អ៊ែ ម៉ោញ ទង ណាវ្គ អន់ អ្លុ ឡាក់ៗ។ កាប៉ាច់ ញឹន ចឹង ទ្រៀម ឡាកោ ប៉ាន់តោ័ អ៊ែ អន់ទ្រួល ឡឹង អ៊ែ ពឹះ ទឹល»។

១៦ ហះកា មន កាម៉ាក័ ប៉ូល អ៊ែ កាតាំង ឡឹង សារ ពូ ចឹង ក្រាប់ ណោះ អ៊ែ កា ម៉ុត កាណុង ចារ តាហាន រ៉ះ កា ប៉ូល។ ១៧ ប៉ូល កា អើ ម៉ៃគ តាហាន ម៉ោញ ដូវ ពឹះ ប៉ាគ់ អ៊ែ កេះណោះ រ៉ះ ផា «ហគ់ អីស ឡាំ ជឹន ប៉ាណូស អា ប៉ាគ់ ម៉ៃគ តាហាន តីស តោ រិញ ខង ប៉ាណូស អា ទី សារ ប៉ិច រ៉ះ កា អ៊ែ»។ ១៨ ម៉ៃគ តាហាន ណោះ កា ឡាំ ជឹន មន ប៉ូល ប៉ាគ់ ម៉ៃគ តាហាន តីស លូ រ៉ះ ផា «ប៉ាណូស ថូត បក់ សិច ប៉ូល អើ អាញ់ ប៉្រើ ឡាំ ជឹន ប៉ាណូស អា ប៉ាគ់ អីស ខង អ៊ែ ទី សារ ប៉ិច រ៉ះ កា អីស»។ ១៩ ម៉ៃគ តាហាន តីស កា ទុង តី តាតាម័ ណោះ ឡាច់ អ្វៃ តាង ឡឹង ពូ កេះណោះ អំប៉ញ់ ផា «មន អីស ទី សារ ញ៉ា ប៉ិច រ៉ះ កា អាញ់ ?» ២០ អ៊ែ រ៉ះ ផា «មួត សុនសាត អ៊ីស្រាអ៊ែល រែវ ពុត គួប អន់ឌែ ផា ចឹង ប៉្រើ អីស ជឹន វ៉ា ប៉ូល អន់ កា មួត ក្រុំ ពឹកសា រ៉ាតីស ប៉ាគ់ តាយ៉ាង័ ទៀ។ អន់ឌែ ចឹង ប៉្រគ័ ឡាក់ កា អន់ឌែ ប៉ិច អំប៉ញ់ សារ អ៊ែ ម៉ោញ ទង ណាវ្គ អន់ អ្លុ ឡាក់ៗ។ ២១ អីស ជែ សឿ អន់ឌែ ដៃ ខង កាំឡាំង អន់ឌែ ណោះ ទី ៤០ សល់ ដូវ ផះ អ្វៃ ក្រាប់ ប៉ាន់តោ័ វ៉ា ប៉ូល។ អន់ឌែ កាប ផា ចឹង អូ សា សាណា អូ អៃត ទៀក អុះ ផា អូ ទី ប៉ាន់តោ័ វ៉ា ប៉ូល ហិ។ កិញអៀ អា អន់ឌែ ទ្រៀម កេះៗ ក្យាគ់ ដឹង កា អីស អន់ វ៉ា ប៉ូល ហង»។ ២២ កេះណោះ ម៉ៃគ តាហាន កា ប៉្រើ តាតាម័ ណោះ សឹត ឡគ ទឹប អន់តគ់ ផា «អីស ជែ រ៉ះ កា ពឿ ដៃ សារ អីស រ៉ះ កា អាញ់ អា»។

សារ ពូ ជឹន ប៉ូល ឡាំ ប៉ាគ់ វគ័ ភេលិច

២៣ កេះណោះ ម៉ៃគ តាហាន តីស អើ ម៉ៃគ តាហាន ពៀរ ដូវ ណាវ្គ លូ រ៉ះ ផា «ហគ់ អន់ដីស ទ្រៀម កាំឡាំង តាហាន ចាក ជុង ២០០ ដូវ កាំឡាំង ជិះ សេះ ៧០ ដូវ លូ កាំឡាំង ចឹក តាប៉ាក័ ២០០ ដូវ ភឿ ឡាំ ប៉ាគ់ មឿង កេសារៀ ប៉ាគ់ មង អញ់សឹន កាម៉ាំង ទៀ ២៤ លូ ទ្រៀម សេះ សាំរ៉ាប់ កា ប៉ូល ជិះ ដេល ម៉ាគ់ អ៊ែ ចាក ដាគ់ ប៉ាឡឹង ទឹល ប៉ាគ់ វគ័ ភេលិច ឡាក់ ម៉ៃគ រ៉ាំងហៃ ខេត»។ ២៥ កេះណោះ អ៊ែ កា ច្រាគ់ សត់ត្រា រ៉ះ នីអៀ៖

២៦ អាញ់ សិច ក្លូឌៀ លូសៀ។ សត់ត្រា អា អាញ់ ប៉ាហ្យើ អន់ កា វគ័ ភេលិច ឡាក់ ម៉ៃគ រ៉ាំងហៃ ខេត។ អីស ដាគ់ ឡាកោ ប៉ាំងឡៃ ដេល ប ?

២៧ អាញ់ ប៉រ់ រ៉ះ អន់ អីស អ្លុ អន់តគ់ ផា ប៉ាណូស អា មួត សុនសាត អ៊ីស្រាអ៊ែល រ៉ុប ឃឹត ចឹង ប៉ាន់តោ័ អ្លាត ហះកា ផះ អាញ់ អ្លុ អន់តគ់ កា អ៊ែ ប៉ាសុន រ៉ូម អាញ់ កា ជៀក មួត តាហាន ឡាំ តង័ អ្យក់ ឡាច់ អ៊ែ អន់ រ៉ាវ៉ាច់ ឡឹង តី អន់ឌែ ណោះ។ ២៨ ញន កា អាញ់ ប៉ិច អ្លុ អន់តគ់ ខ ញ៉ា បះ ពូ ច្រោម អ៊ែ អាញ់ កា ឡាំ ជឹន អ៊ែ ប៉ាគ់ ក្រុំ ពឹកសា រ៉ាតីស ម៉ះ អន់ឌែ។ ២៩ ផះ ណោះ អាញ់ ប៉ប័ ពូ ច្រោម អ៊ែ ណោះ ញន កា សារ ចាបាប់ អន់ឌែ ហះកា សារ ពូ ច្រោម អា អូ ឃឺ ចឹង ត្រគ់ ប៉ាន់តោ័ លើ ចៃគ ខុក អុះ។ ៣០ ផះ អាញ់ អ្លុ អន់តគ់ ផា មួត សុនសាត អ៊ីស្រាអ៊ែល ឃឹត ចឹង ប៉ាន់តោ័ អ៊ែ អាញ់ កា ប៉្រើ ពូ ឡាំ ជឹន អ៊ែ ប៉ាគ់ អីស ឡូត លូ រ៉ះ កា មួត បក់ ច្រោម អ៊ែ ប៉្រើ អន់ឌែ ឡាំ ប៉ាគ់ អីស ដេល ភឿ រ៉ះ ប៉ាឡាក់ ឡឹង សារ ពូ ច្រោម អ៊ែ ណោះ។

៣១ ទឹល នីណោ័ះ មួត តាហាន កា អ្យក់ ឡាំ ប៉ូល ប៉ាគ់ មឿង អាន់ទីប៉ាទ្រី ទឹប កាម៉ាំង ឡាក់ កា ម៉ៃគ អន់ឌែ ប៉្រើ ណោះ ហង។ ៣២ ប៉ាគ់ ដារ់ តាយ៉ាង័ អន់ឌែ សឹត ប៉ាគ់ ចារ តាហាន អន់ឌែ ទៅ ណាវ្គ អន់ ដឹង មួត តាហាន ជិះ សេះ ឡាំ ជឹន ប៉ូល ចាក ឡាំ ណាវ្គ។ ៣៣ ប៉ាគ់ ទឹល មឿង កេសារៀ កេះ មួត តាហាន ជិះ សេះ អ្យក់ សត់ត្រា អន់ កា ម៉ៃគ រ៉ាំងហៃ ខេត លូ មប ប៉ូល កា អ៊ែ ដេល។ ៣៤ ប៉ាគ់ អ៊ែ អាន សត់ត្រា កេះៗ អ៊ែ អំប៉ញ់ ប៉ូល ផា «អីស ពឹះ ឡឹង ខេត ចំ ?» ប៉ាគ់ អ៊ែ អ្លុ អន់តគ់ ផា ប៉ូល ពឹះ ឡឹង ខេត គីលីគៀ ៣៥ អ៊ែ កាប ផា «ក្យាគ់ មួត បក់ ច្រោម អីស ពឹះ ទឹល ហិ ណោះ អាញ់ ចឹង សាំយ៉ាំង អីស ណាវ្គ»។ កេះណោះ អ៊ែ ប៉្រើ ពូ ប៉ងកាន់ ប៉ូល កាណុង ហី តីស ឡាក់ សាដាច់ ហេរត ប៉្រគ័ ពែ។

២៤

សារ វគ័ ភេលិច តាត់ស៊ិន សារ កា ប៉ូល

១ ប៉ាតាម័ ដារ់ ឡឹង ណោះ វគ័ អាណាណះ ឡាក់ ម៉ៃគ ក្រាគ់ រ៉ាម៉ះ ប‌៉្រ័ះ លូ មួត ក្រាគ់ តាំងកង់ កា ពឹះ ទឹល ទី ទឹប កាណង័ ម៉ោញ ដូវ សិច អ៊ែ ទើទូលុះ ឡាំ អន់ឌូ ដេល ភឿ ភង ប៉ូល ប៉ាគ់ ម៉ៃគ រ៉ាំងហៃ ខេត។ ២ ប៉ាគ់ ពូ អើ ប៉ូល ពឹះ កេះ វគ័ ទើទូលុះ ច្រោម អ៊ែ ផា «អឺ វគ័ ភេលិច ឡាក់ ប៉ាណូស ញឹន ការ៉ុប ញន កា អីស ញឹន ទី កាន សាណុក សាវ៉ាក ទុញ សាណាំ កេះ។ អីស អ្យក់ ពុត ចៃគ ប៉្រគ័ អន់ ដាគ់ ប៉្រគ័ អន់ ត្រង់ សារ អន់ទៀគៗ សាំរ៉ាប់ កា សុនសាត ញឹន ដេល។ ៣ ខ អា ហង បះ ញឹន ប៉ានេ អីស គ្រឹប មង គ្រឹប ចារ។ ៤ ហះកា ភឿ ជែ អន់ ខើក ង៉ារ អីស ទុញ ប៉រ់ អីស សាំយ៉ាំង ញឹន កាប លងៗ បាប៊ែត ហិ ៥ ខង ញឹន ប៉ប័ ប៉ាណូស អា អ៊ែ អូ ដាគ់ កាខាក់ អ៊ែ ឡាក់ ម៉ៃគ ក្រុំ ណាសារែត លូ ប៉ាណាំ សុនសាត អ៊ីស្រាអ៊ែល ទិឌូ ឡាក់ អ្វៃ ពឹង អង់កក់ តេះ អា អន់ កើត ទី សារ រ៉ាចក់ រ៉ាចល់។ ៦-៨ អ៊ែ កា ប៉្រគ័ សារ យច ចាបាប់ កាណុង ចារ រ៉ោង រ៉ាម៉ះ ប‌៉្រ័ះ ឡាក់ ប៉្រគ័ អន់ ចារ ណោះ កើត អូ ដាគ់ ខ អា ហង បះ ញឹន រ៉ុប អ៊ែ *។ ប៉រ់ អីស អំប៉ញ់ អ៊ែ ទៅ ពិ ណោះ អីស ចឹង អ្លុ ទិ សារ ឡាក់ ញឹន ច្រោម អ៊ែ អា»។ ៩ មួត សុនសាត អ៊ីស្រាអ៊ែល កា ភម ដេល គ្រឹប សារ អ៊ែ ច្រោម អា លូ រ៉ះ ប៉ាឡាក់ ផា ត្រគ់ តាទឹច ហង។

១០ កេះណោះ វគ័ ភេលិច ឡាក់ ម៉ៃគ រ៉ាំងហៃ ខេត អ៊ែ ប៉្រគ័ សាញ៉ា ប៉្រើ ប៉ូល កាប ប៉ូល កា កាប ផា «អាញ់ អ្លុ អន់តគ់ ផា អីស ឡាក់ ម៉ៃគ តាត់ស៊ិន សារ កា សុនសាត អា ទុញ សាណាំ កេះ ទឹល នីណោ័ះ អាញ់ ទី ពុត ហោក រ៉គ់ រ៉ះ សារ អាញ់ កា អីស។ ១១ ផា អីស អំប៉ញ់ ពូ អីស ចឹង អ្លុ ដេល ផះ អាញ់ ឡាំ ទឹល ប៉ាគ់ មឿង យេរូសាឡឹម ភឿ សាំប‌៉័ះ ប៉ានេ ប‌៉្រ័ះ ប៊កកាតយ័ ពែ អ្វៃ អូ លឹះ ឡឹង ១២ ដារ់ អុះ។ ១២ កា អូ ទី ពឿ ប៉ប័ អាញ់ តាប៉ុញ ប៉ាគែក លូ ពូ កាណុង រ៉ោង រ៉ាម៉ះ លើ ប៉្រគ័ អន់ កើត ទី សារ រ៉ាចក់ រ៉ាចល់ កាណុង កាំឡាំង ណោះ អុះ យ‌៉័ះ កាណុង រ៉ោង ចារ ពូ លួម យ‌៉័ះ កាណុង មឿង កាតាម។ ១៣ កិញអៀ អា ទិ សារ មួត អា ច្រោម អាញ់ អូ ទី ពឿ ប៉្រគ័ ផាញ៉ាន កា អន់ឌែ រ៉ះ កា អីស អុះ។ ១៤ ហះកា អាញ់ ប៉រ់ រ៉ះ ត្រង់ កា អីស អាញ់ អ្យិល កូត័ ប៉្រគ័ ពួយ ប‌៉្រ័ះ វគ័ យ៉ាគ់ អាញ់ ពួយ ឡាបៀប យីស៊ូ ឡាក់ មួត អា ផា យច។ អាញ់ សឿ ទិ សារ ឡាក់ ទី ច្រាគ់ រ៉ះ កាណុង ផាប់ ចាបាប់ ប‌៉្រ័ះ លូ កាណុង ផាប់ មួត រ៉ាគឹយ ប‌៉្រ័ះ ។ ១៥ អាញ់ ម៉ឹង ផា ប‌៉្រ័ះ ប៊កកាតយ័ ចឹង តាគ់ អង់រ៉ីស សឹត ទឹប ប៉ាណូស អូ ដាគ់ ទឹប ប៉ាណូស ដាគ់ អន់ រ៉ីស ទិឌូ ឡាក់ កា សារ អន់ឌែ ម៉ឹង អន់ឌែ ដេល។ ១៦ ខ អា ហង បះ អាញ់ ខំ ប៉្រគ័ នីចម័ អន់ ទី ពុត ដាគ់ ត្រង់ គ្រឹប នែវ អន់ ត្រគ់ លូ ប‌៉្រ័ះ ប៊កកាតយ័ អន់ ត្រគ់ លូ ប៉ាណូស ដេល។

១៧ «អាញ់ ឡាច់ ឡឹង មឿង យេរូសាឡឹម ទុញ សាណាំ កេះ កេះណោះ អាញ់ សឹត ណាវ្គ ភឿ មប កាណាគ័ តង័ សុនសាត អាញ់ ឡាក់ ថុក ញ៉ាក។ ១៨ ផះ ណោះ អន់ឌែ ប៉ប័ អាញ់ អង់ក័ះ រ៉ាវ ឡាកោ អន់ ដាគ់ កាណុង ចារ រ៉ោង រ៉ាម៉ះ ហះកា អូ ទី កាំឡាំង អៀង លូ អូ ទី ប៉្រគ័ អន់ កើត ទី សារ រ៉ាចក់ រ៉ាចល់ អុះ។ ១៩ ឃឺ ទី ដឹង មួត សុនសាត អ៊ីស្រាអ៊ែល បក់ អន់ដា ពឹះ ឡឹង ខេត អាស៊ី ផា អន់ឌែ ទី សារ យច ពុត លូ អាញ់ ឃឺ អន់ឌែ ណោះ ហង ត្រគ់ ឡាំ ភង អាញ់ ប៉ាគ់ អីស អា ២០ លើ អន់ មួត អា រ៉ះ អន់ឌែ ទៅ ពិ ឡឹង សារ ញ៉ា ឡាក់ អន់ឌែ ប៉ប័ អាញ់ ប៉្រគ័ យច ផះ អាញ់ អន់តាវ ហះ ង៉ីរ ក្រុំ ពឹកសា រ៉ាតីសៗ ពែ។ ២១ ទី ដឹង សារ ឡាក់ អាញ់ កាប ម៉ៃៗ ផះ អាញ់ អន់តាវ ហះ ង៉ីរ អន់ឌែ ពែ ផា "ដារ់ អា អន់ដីស តាត់ស៊ិន សារ អាញ់ ញន កា អាញ់ សឿ ផា ប៉ាណូស តោ័ ចឹង រ៉ីស សឹត ណាវ្គ" ដឹង ណោះ ហង»។

សារ វគ័ ភេលិច អន់ ប៉ូល អ្វៃ កាណុង ខុក

២២ វគ័ ភេលិច កា អ្លុ ខាក់ ដេល ឡឹង សារ មួត សឿ យីស៊ូ ណោះ។ អ៊ែ កា ប៉្រើ ពូ សឹត រ៉ាឡូវ លូ កាប ផា «ប៉ាគ់ ម៉ៃគ តាហាន តីស សិច លូសៀ ពឹះ ទៀ អាញ់ ចឹង កាប សារ អន់ដីស អា ណាវ្គ»។ ២៣ កេះណោះ អ៊ែ ប៉្រើ មួត តាហាន រ៉ាំងហៃ ប៉ូល អន់ ដាដាគ់ លូ អូ កាឡីស កា គួប ប៉ូល ម៉ុត តង័ ង៉ារ ប៉ូល ដេល។

២៤ ប៉ាតាម័ ត្រោ ដារ់ ឡឹង ណោះ វគ័ ភេលិច លូ កាម៉ាញ់ អ៊ែ សិច ទ្រូស៊ីល ឡាក់ សុនសាត អ៊ីស្រាអ៊ែល កា ពឹះ ណាវ្គ អ៊ែ ប៉្រើ ពូ ឡាំ អ្យក់ ប៉ូល កេះណោះ អ៊ែ សាំយ៉ាំង ប៉ូល រ៉ះ សារ សឿ យីស៊ូ គ្រិះ។ ២៥ ផះ ប៉ូល រ៉ះ ឡឹង សារ ដាគ់ ត្រង់ សារ សាំងកៃ ឡាកោ ជែ អន់ ប៉្រគ័ យច លូ សារ ប‌៉្រ័ះ ចឹង តាត់ស៊ិន សារ កា ប៉ាណូស ទិឌូ វគ័ ភេលិច កា អ្យូគ ខាក់ អ៊ែ រ៉ះ ផា «បគ័ គឹត អៀ ហង ហគ់ សឹត ឡគ ពិ។ ផា ដារ់ ចំ អាញ់ ហារ់ ណោះ អាញ់ ចឹង អើ អីស ពឹះ ណាវ្គ»។ ២៦ វគ័ ភេលិច សាម៉គ័ កា ប៉ូល ចឹង អន់ លៀន កា អ៊ែ ប៉្រើ អ៊ែ តោះ ឡើយ ខ ណោះ ហង បះ អ៊ែ ប៉្រើ ពូ ឡាំ អ្យក់ ប៉ូល អ្វៃ រ៉ះ សារ លូ អ៊ែ លើយៗ។ ២៧ ប៉ាគ់ ពៀរ សាណាំ ឡឹង ណោះ វគ័ ពួគៀ ភេសាទុះ ម៉ុត ប៉្រគ័ កាន ប៉ាតាង វគ័ ភេលិច។ ញន កា វគ័ ភេលិច ប៉ិច កា ត្រគ់ ពុត សុនសាត អ៊ីស្រាអ៊ែល អ៊ែ កា អន់ ប៉ូល អ្វៃ កាណុង ខុក ណោះ ហង។

២៥

សារ ប៉ូល ប៉រ់ អ្យក់ សារ អ៊ែ អន់ សាដាច់ តីស តាត់ស៊ិន

១ ផះ វគ័ ភេសាទុះ ម៉ុត អ្វៃ ពឹង ខេត ណោះ ទី ប៉ៃង ដារ់ កេះ អ៊ែ កា ឡាច់ ឡឹង មឿង កេសារៀ ឡាំ ប៉ាគ់ មឿង យេរូសាឡឹម។ ២ ផះ ណោះ មួត ម៉ៃគ ក្រាគ់ រ៉ាម៉ះ ប‌៉្រ័ះ លូ មួត ម៉ៃគ ណាំផា សុនសាត អ៊ីស្រាអ៊ែល ឡាំ ភង ប៉ូល ប៉ាគ់ អ៊ែ ទឹប កាប ឡោម ៣ ប៉្រើ អ៊ែ ឡាំ ជឹន ប៉ូល ប៉ាគ់ មឿង យេរូសាឡឹម ខង អន់ឌែ រែវ ពុត គួប ឃឹត ចឹង ប៉ាន់តោ័ ប៉ូល ហះ ទ្រង។ ៤ ហះកា វគ័ ភេសាទុះ តើល ផា «ប៉ូល ផះ អ្វៃ ត្រគ់ ខុក ប៉ាគ់ មឿង កេសារៀ ណោះ ហង កាប៉ាច់ អាញ់ កា ប៉ិច សឹត ប៉ាគ់ ណោះ ស៊្រសៗ ដេល»។ ៥ អ៊ែ កាប ណាវ្គ ផា «ផា កាម៉ាក័ ណោះ ទី សារ យច នីចម័ ហគ់ ប៉្រើ កាំឡាំង អន់ដីស ឡាក់ កា ទី អំរ៉ាញ ឡាំ អន់ឌូ លូ អាញ់ ភឿ ភង អ៊ែ ពិ»។

៦ វគ័ ភេសាទុះ អ្វៃ កាណុង មឿង ពូ ណោះ ទុញ អូ លឹះ ឡឹង ១០ ដារ់ អុះ កេះណោះ អ៊ែ កា សឹត ប៉ាគ់ មឿង កេសារៀ ណាវ្គ។ ប៉ាគ់ ដារ់ តាយ៉ាង័ អ៊ែ អ្វៃ ពឹង ចារ ពូ តាត់ស៊ិន សារ កេះណោះ អ៊ែ ប៉្រើ ពូ ឡាំ អ្យក់ ប៉ូល ពឹះ។ ៧ ប៉ាគ់ ប៉ូល ពឹះ ទឹល កេះ មួត សុនសាត អ៊ីស្រាអ៊ែល បក់ ពឹះ ឡឹង មឿង យេរូសាឡឹម កា អន់តាវ ជុំ អ៊ែ លូ ច្រោម អ៊ែ សារ តីសៗ អៀង សារ កាខាក់ ហះកា អន់ឌែ អូ ទី ផាញ៉ាន អុះ។ ៨ ប៉ូល តើល ផា «អាញ់ អូ ទី ប៉្រគ័ យច លូ ចាបាប់ សុនសាត អ៊ីស្រាអ៊ែល យច លូ ចាបាប់ រ៉ោង រ៉ាម៉ះ  លើ យច លូ សាដាច់ តីស រ៉ូម អុះ»។ ៩ ហះកា វគ័ ភេសាទុះ អំប៉ញ់ លូ ប៉ូល ផា «នីចម័ អីស ចៃ ដេល ប ឡាំ ប៉ាគ់ មឿង យេរូសាឡឹម ភឿ អន់ អាញ់ តាត់ស៊ិន សារ អីស ទិ អា ប៉ាគ់ ចារ ណោះ ?» ខ អ៊ែ អំប៉ញ់ ណោះ ញន កា អ៊ែ ប៉ិច កា ត្រគ់ ពុត សុនសាត អ៊ីស្រាអ៊ែល។ ១០ ផះ ណោះ ប៉ូល តើល ផា «អាញ់ អន់តាវ ពឹង ចារ ឡាក់ អីស ត្រគ់ តាត់ស៊ិន សារ ប៉ាតាង សាដាច់ តីស កេះ ឃឺ ចារ ឡាក់ អីស ត្រគ់ តាត់ស៊ិន សារ កា អាញ់។ អាញ់ កា អូ ទី ប៉្រគ័ យច លូ មួត សុនសាត អ៊ីស្រាអ៊ែល អុះ ឡាក់ កា អីស អ្លុ កេះ។ ១១ ផា អាញ់ ទី ប៉្រគ័ យច សារ ញ៉ា ឡាក់ ត្រគ់ តោ័ អាញ់ កា អូ ប៉ាគែក អុះ កា តោ័ ណោះ ហះកា ផា សារ អន់ឌែ ច្រោម អាញ់ អា អូ ត្រគ់ សារ តាទឹច អូ ទី ពឿ ទី ចាបាប់ មប អាញ់ អន់ កា អន់ឌែ អុះ។ អាញ់ ប៉រ់ អ្យក់ សារ អា ឡាំ អន់ សាដាច់ តីស តាត់ស៊ិន ឡគ»។ ១២ ប៉ាគ់ វគ័ ភេសាទុះ ពឹកសា លូ មួត ប៉្រគ័ កាន អន់ឌូ លូ អ៊ែ កេះៗ អ៊ែ កា រ៉ះ លូ ប៉ូល ផា «អីស ប៉រ់ ឡាំ ជឹន សារ អីស អា ប៉ាគ់ សាដាច់ តីស ទឹល នីណោ័ះ អីស ចឹង ឡាំ ទឹល តាទឹច ហង»។

សារ សាដាច់ អាគ្រីប៉ា សាំយ៉ាំង ប៉ូល

១៣ ប៉ាគ់ ទុញ ដារ់ ឡឹង ណោះ សាដាច់ អាគ្រីប៉ា * លូ អុះ អង់កាន់ អ៊ែ សិច បេរេនិះ ឡាំ ប៉ាគ់ មឿង កេសារៀ ភឿ ឡាំ ច្វាគ់ វគ័ ភេសាទុះ។ ១៤ ញន កា អន់ឌែ អ្វៃ ហះ ណោះ ទុញ ដារ់ វគ័ ភេសាទុះ កា រ៉ះ សារ ប៉ូល កា សាដាច់ ផា «ទី កាម៉ាក័ ម៉ោញ ដូវ វគ័ ភេលិច គ្រន អ្លាត អ៊ែ កាណុង ខុក។ ១៥ ផះ អាញ់ ឡាំ ប៉ាគ់ មឿង យេរូសាឡឹម ពែ មួត ម៉ៃគ ក្រាគ់ រ៉ាម៉ះ ប‌៉្រ័ះ លូ មួត ក្រាគ់ តាំងកង់ សុនសាត អ៊ីស្រាអ៊ែល អន់ឌែ ឡាំ ភង អ៊ែ ប៉ាគ់ អាញ់ ទឹប ប៉្រើ អាញ់ ចៃគ ថូត អ៊ែ។ ១៦ អាញ់ រ៉ះ កា អន់ឌែ ផា សុនសាត រ៉ូម អូ ឃើយ អន់ ប៉ាណូស កា ពូ ប៉ាន់តោ័ អន់ទ្រួល អុះ ផា អូ ទី អន់តាវ ហះ ម៉ាត់ បក់ ច្រោម អ៊ែ លូ អូ តើល អន់ រ៉ាវ៉ាច់ ឡាកោ ណោះ ហិ។ ១៧ ប៉ាគ់ អន់ឌែ ពឹះ ទឹល ប៉ាគ់ អា ប៉ាគ់ ដារ់ តាយ៉ាង័ អាញ់ កា អ្វៃ ពឹង ចារ តាត់ស៊ិន សារ ឡូត អូ ទី ប៉ាំងក្រូ អុះ កា ប៉្រើ ពូ ឡាំ អ្យក់ កាម៉ាក័ ណោះ។ ១៨ មួត បក់ ច្រោម អ៊ែ កា អ្វៃ ហះ ចារ តាត់ស៊ិន សារ ណោះ ដេល អាញ់ សាម៉គ័ កា អន់ឌែ ចឹង ច្រោម អ៊ែ ឡឹង សារ យច តីស។ ១៩ ហះកា ទី ដឹង កាប ប៉ាគែក ឡឹង សារ ប‌៉្រ័ះ ម៉ះ អន់ឌែ លូ សារ កាម៉ាក័ ម៉ោញ ដូវ សិច យីស៊ូ ឡាក់ តោ័ កេះ ហះកា ប៉ូល ផា អ៊ែ អ្វៃ រ៉ីស ដឹង សារ ណោះ ហង។ ២០ ញន កា អាញ់ អូ អ្លុ ចឹង ឃឹត នីចម័ ឡឹង សារ ទិ អា អាញ់ កា អំប៉ញ់ លូ ប៉ូល អ្លុ ផៃគ អ៊ែ ចៃ ឡាំ ប៉ាគ់ មឿង យេរូសាឡឹម ភឿ អន់ អាញ់ តាត់ស៊ិន សារ ទិ អា ប៉ាគ់ ណោះ។ ២១ ហះកា ប៉ូល ប៉រ់ អ្យក់ សារ អ៊ែ អន់ សាដាច់ តីស តាត់ស៊ិន ឡគ ណោះ ហង បះ អាញ់ កា ប៉្រើ ពូ គ្រន អ៊ែ ណាវ្គ លើយ ទឹល ដារ់ អាញ់ ចឹង ជឹន អ៊ែ ប៉ាគ់ សាដាច់ តីស»។

២២ ផះ ណោះ សាដាច់ អាគ្រីប៉ា រ៉ះ កា វគ័ ភេសាទុះ ផា «អាញ់ ប៉ិច សាំយ៉ាំង កាម៉ាក័ ណោះ កាកាប ដេល»។ វគ័ ភេសាទុះ កា តើល ផា «ដារ់ តាយ៉ាង័ ទៀ អីស ចឹង ទី សាំយ៉ាំង អ៊ែ ហង»។

២៣ ប៉ាគ់ ដារ់ តាយ៉ាង័ សាដាច់ អាគ្រីប៉ា លូ អុះ អ៊ែ បេរេនិះ ឡាំ ប៉ាគ់ ចារ ពូ តាត់ស៊ិន សារ ទឹប ពូ ហាប់ អន់ឌែ តុត រ៉គ់ សើម កាខាក់។ កា ទី មួត ម៉ៃគ តាហាន លូ មួត រ៉ាតីស ឡាក់ អ្វៃ ពឹង មឿង ណោះ ម៉ុត អន់ឌូ ដេល។ កេះណោះ វគ័ ភេសាទុះ ប៉្រើ ពូ ឡាំ អ្យក់ ប៉ូល។ ២៤ វគ័ ភេសាទុះ រ៉ះ ផា «អឺ សាដាច់ អាគ្រីប៉ា លូ កាំឡាំង ទិឌូ ឡាក់ អ្វៃ ហះ អា អន់ឌូ លូ អាញ់ អន់ដីស ហៃៗ ប៉ាណូស អា ហង មួត សុនសាត អ៊ីស្រាអ៊ែល ទិឌូ ឡាំ ភង អ៊ែ ប៉ាគ់ អាញ់ ផះ អ្វៃ ប៉ាគ់ មឿង យេរូសាឡឹម ពែ លូ ពឹង មឿង កេសារៀ អា ដេល អន់ឌែ កាប ម៉ៃៗ ផា ប៉ាណូស អា អូ ត្រគ់ គម អន់ អ៊ែ អ្វៃ រ៉ីស អុះ។ ២៥ ហះកា អាញ់ អូ ប៉ប័ អ៊ែ ទី សារ យច ឡាក់ ចឹង ត្រគ់ តោ័ ណោះ អុះ។ ញន កា អ៊ែ ទៅ ប៉រ់ អ្យក់ សារ អ៊ែ អន់ សាដាច់ តីស តាត់ស៊ិន ណោះ អាញ់ ឃឹត ផា ចឹង អញ់ជឹន អន់ អ៊ែ ឡាំ ពិ។ ២៦ ហះកា អាញ់ អូ ទី សារ ញ៉ា ចឹង ត្រគ់ ច្រាគ់ រ៉ះ អន់ ឡាក់ៗ ឡឹង សារ អ៊ែ អា ប៉ាហ្យើ ប៉ាគ់ សាដាច់ តីស អុះ។ ណោះ ហង បះ អាញ់ ប៉្រើ ពូ អ្យក់ អ៊ែ ឡាំ អ្វៃ ប៉ាគ់ ង៉ីរ អន់ដីស ទិឌូ អា កាខាក់ អ៊ែ អន់ សាដាច់ អាគ្រីប៉ា ប៉ប័។ ប៉ាគ់ អំប៉ញ់ អ៊ែ កេះៗ ណោះ អាញ់ ចឹង ទី សារ ចឹង ច្រាគ់ រ៉ះ ហង ២៧ ខង អាញ់ ឃឹត ផា ផា ជឹន ប៉ាណូស ថូត អូ ទី ច្រាគ់ រ៉ះ ឡឹង សារ អ៊ែ ណោះ ឃឺ អូ ត្រគ់ អុះ»។

២៦

១ សាដាច់ អាគ្រីប៉ា រ៉ះ កា ប៉ូល ផា «កិញអៀ អា ផា អីស ប៉ិច កាប កា ទី ហង»។ ប៉ូល កា លឺក តី សាំប‌៉័ះ សាដាច់ លូ កាប ផា ២ «អឺ សាដាច់ អាគ្រីប៉ា ដារ់ អា អាញ់ ហោក រ៉គ់ ខាក់ ខង អាញ់ ទី កាប ហះ ម៉ាត់ អីស រ៉ះ ឡឹង សារ មួត សុនសាត អ៊ីស្រាអ៊ែល ច្រោម អាញ់ ៣ ខង អីស អ្លុ ទិ កេះ គុន តាឡាប័ ឃើយ ម៉ះ សុនសាត អ៊ីស្រាអ៊ែល លូ សារ ញឹន ឃើយ កាប ប៉ាគែក លូ គួប សោប អៀង សារ។ ទឹល នីណោ័ះ អាញ់ ប៉រ់ ឡោម អន់ អីស តាប៉ាប តាប៉ុន កា អាញ់ ណើ សាំយ៉ាំង អាញ់ ចឹង រ៉ះ ហិ។

៤ «សុនសាត អ៊ីស្រាអ៊ែល ទិឌូ អ្លុ អន់ហ្នាល់ កេះ ឡាបៀប អាញ់ អ្វៃ កោប ឡឹង អាញ់ អ្វៃ សាស្វា ខង អាញ់ អ្វៃ ពឹង សុនសាត អាញ់ ទៅ អ្វៃ ពឹង មឿង យេរូសាឡឹម ឡឹង សើគ ពែ។ ៥ អន់ឌែ កា អ្លុ ឡឹង ទុញ ពែ ដេល កា អាញ់ អ្វៃ គែង មួត ផារ៉ាស៊ី ឡាក់ ទី ចាបាប់ កាង័ កាខាក់ ឡឹង ពូ កាណុង សុនសាត អាញ់ ផា អន់ឌែ ចៃ រ៉ះ។ ៦ ហះកា កិញអៀ អា អន់ឌែ អ្យក់ អាញ់ ប៉ិច ចៃគ ថូត ញន កា អាញ់ ម៉ឹង សារ ប‌៉្រ័ះ ប៊កកាតយ័ ទី សាញ៉ា លូ វគ័ ញឹន ពែ។ ៧ ផូង័ ញឹន ទិ ១២ ផូង័ អន់ឌែ ប៉ាណាំ គួប អ្យិល កូត័ លូ សាំប‌៉័ះ ប៉ានេ ប‌៉្រ័ះ ប៊កកាតយ័ ទឹប កាម៉ាំង ទឹប កាដារ់ ញន ម៉ឹង ផា សារ ប‌៉្រ័ះ សាញ៉ា ណោះ ចឹង កើត តាទឹច។ អឺ សាដាច់ អាគ្រីប៉ា មួត សុនសាត អ៊ីស្រាអ៊ែល ទៅ ច្រោម អាញ់ ញន កា អាញ់ ម៉ឹង សារ អា ហង។ ៨ ខ ញ៉ា បះ អន់ដីស អូ ចៃ សឿ ផា ប‌៉្រ័ះ ប៊កកាតយ័ អ្លុ តាគ់ អង់រ៉ីស សឹត ប៉ាណូស តោ័ អន់ អ្វៃ រ៉ីស ណាវ្គ ?។

៩ «កាប៉ាច់ អាញ់ សើគ ពែៗ កា ឃើយ ឃឹត ផា ត្រគ់ ប៉្រគ័ នីចម័ ភឿ ប៉ាសាំង លូ បក់ សឿ យីស៊ូ ឡឹង តេះ ណាសារែត ណោះ ដេល។ ១០ អាញ់ ប៉្រគ័ តាទឹច សារ ណោះ ពឹង មឿង យេរូសាឡឹម ឃឺ អាញ់ អ្យក់ ចាបាប់ ឡឹង ម៉ៃគ មួត ក្រាគ់ រ៉ាម៉ះ ប‌៉្រ័ះ ភឿ រ៉ុប មួត បក់ សឿ យីស៊ូ អ្យក់ ចៃគ ខុក អៀង ដូវ ផះ ពូ ប៉ាន់តោ័ មួត ទិណោ័ះ អាញ់ កា រែវ ពុត ដេល។ ១១ អាញ់ ចៃគ ថូត អន់ឌែ លើយៗ គ្រឹប រ៉ោង ទឹប ប៉ាំងខំ ប៉្រើ អន់ឌែ កាប បឺង៉ាយ កា យីស៊ូ។ ញន កា អាញ់ អឺក តាឡាម័ បះ អាញ់ ចាក ពួយ ប៉្រគ័ បាប អន់ឌែ ទឹល មឿង សុនសាត អន់ទៀគ ដេល។

១២ «ខ អា ហង បះ អាញ់ ចាក ឡាំ ប៉ាគ់ មឿង ដាម៉ះ ទឹប ទី ចាបាប់ ឡឹង មួត ម៉ៃគ ក្រាគ់ រ៉ាម៉ះ ប‌៉្រ័ះ។ ១៣ អឺ សាដាច់ ផះ អាញ់ ចាក ឡាំ ប៉ាគ់ មឿង ដាម៉ះ ផះ រ៉ាំងវ៉ាង ដារ់ ប៉ង់ អាញ់ ប៉ប័ តាតារ ក្លាគ់ ឡឹង ប៉្លៃង ជុំ អាញ់ លូ ជុំ មួត ចាក អន់ឌូ លូ អាញ់ ដេល តាតារ ណោះ តាតារ ក្វា ឡឹង តាតារ ដារ់។ ១៤ ផះ ណោះ ញឹន ប៉ក់ ទិឌូ អាញ់ កាតាំង ប៉ានឹរ កាប ហេព្រឺ ផា កា អាញ់ "អឺ សូល ញ៉ា ត្រគ់ អីស ប៉្រគ័ បាប អាញ់ នីអៀ ? អីស ប៉ាសាំង លូ អាញ់ នីអៀ ពៀប ឡាក់ កា ថាត់ ប៉ាសយ់ ឡាញ ណោះ អីស ចឹង អីគ ប៉ាណាប ហង"។ ១៥ អាញ់ កា អំប៉ញ់ ផា "អឺ ពឹ តាំងឡា ពឿ អីស ណោះ ?" អ៊ែ តើល ផា "អាញ់ សិច យីស៊ូ ឡាក់ អីស ផះ ប៉្រគ័ បាប។ ១៦ ហគ់ អ្យូវ ពិ ខង អាញ់ តាំបាង ឡាកោ អន់ អីស ប៉ប័ អា ភឿ ប៉្រើ អីស ប៉្រគ័ ង៉ារ លូ ប៉្រគ័ ផាញ៉ាន រ៉ះ ឡឹង សារ ឡាក់ អីស ប៉ប័ អាញ់ អា លូ សារ អន់ទៀគៗ ឡាក់ អាញ់ ចឹង តាំបាង អន់ អីស ប៉ប័ គែង ម៉ាត់ ទៀ ណាវ្គ។ ១៧ អាញ់ ចឹង តង័ អីស អន់ រ៉ាវ៉ាច់ ឡឹង មួត សុនសាត អីស ទៅ លូ សុនសាត អន់ទៀគ។ អាញ់ ប៉្រើ អីស ឡាំ ប៉ាគ់ ចារ ពូ ១៨ ភឿ តាគ់ តាតារ ម៉ាត់ សុនសាត អន់ទៀគ ណោះ អន់ ឡាច់ ឡឹង សារ ម៉ាម៉ាំង ឡាំ ប៉ាគ់ ចារ តាតារ លូ ឡាច់ ឡឹង អំរ៉ាញ អឺញ ប‌៉្រ័ះ បឺគ សាតាំង ឡាំ ប៉ាគ់ ប‌៉្រ័ះ ប៊កកាតយ័ ឡគ ភឿ អន់ ប‌៉្រ័ះ ប៊កកាតយ័ អូ អ្យក់ យ៉ូ សារ យច អន់ឌែ លូ អន់ អន់ឌែ ទី ចានែក អ្វៃ អន់ឌូ លូ ប៉ាណូស បក់ ប‌៉្រ័ះ ប៊កកាតយ័ ទី ប៉្រគ័ អន់ ដាគ់ សាំរ៉ាប់ កា អ៊ែ ញន កា សឿ អាញ់"។

១៩ «អឺ សាដាច់ អាគ្រីប៉ា អាញ់ អូ ទី ប៉ាគែក អុះ លូ សារ កេង ខាក់ ឡាក់ អាញ់ ប៉ប័ ឡឹង ប៉្លៃង ណោះ ២០ ឃឺ អាញ់ រ៉ះ កា មួត ប៉ាសុន ពឹង មឿង ដាម៉ះ អន់ទ្រួល ឡឹង ពូ កេះណោះ អាញ់ រ៉ះ កា ប៉ាសុន ពឹង មឿង យេរូសាឡឹម ដេល លូ ពឹង ខេត យូដា ទិណោ័ះ ទឹប កា សុនសាត អន់ទៀគ ភឿ អន់ អន់ឌែ ប៉ិនពែង ពុត ពៀក វ៉ីល ណាំង ប‌៉្រ័ះ ប៊កកាតយ័ លូ ប៉្រគ័ ដាគ់ អន់ ត្រគ់ លូ សារ អន់ឌែ ប៉ិនពែង ពុត ពៀក ណោះ។ ២១ ញន កា អាញ់ រ៉ះ កា សុនសាត អន់ទៀគ ណោះ ហង បះ សុនសាត អ៊ីស្រាអ៊ែល រ៉ុប អាញ់ ផះ អាញ់ អ្វៃ កាណុង រ៉ោង រ៉ាម៉ះ ទឹប ប៉ិច ប៉ាន់តោ័ អាញ់។ ២២ ហះកា ញន កា ប‌៉្រ័ះ ប៊កកាតយ័ តង័ អាញ់ បះ អាញ់ ទី អន់តាវ រ៉ះ សារ ប‌៉្រ័ះ ហះ ង៉ីរ មួត រ៉ាតីស មួត រ៉ាហឺញ លើយ ទឹល រ៉ប់ ដារ់ អា។ អាញ់ អូ ទី រ៉ះ សារ ញ៉ា ហ្វាស ឡឹង សារ មួត រ៉ាគឹយ ប‌៉្រ័ះ លូ សារ វគ័ ម៉ូសេ ទី រ៉ះ ផា ត្រគ់ កើត ពឹះ ណោះ អុះ ២៣ ឃឺ សាដាច់ ប‌៉្រ័ះ រ៉ើស ណោះ អ៊ែ ត្រគ់ តោ័ ហះកា អ៊ែ ចឹង រ៉ីស សឹត អន់ទ្រួល ឡឹង ពូ ណោះ ហង អ៊ែ ចឹង តាគ់ តាតារ អន់ ពូ ហ្លង់ ឡឹង សារ ប‌៉្រ័ះ តង័ ប៉ាណូស ទឹប សុនសាត អ៊ីស្រាអ៊ែល ទឹប សុនសាត អន់ទៀគ»។

២៤ ផះ ប៉ូល កាកាប រ៉ះ ឡឹង សារ ទិ អា វគ័ ភេសាទុះ កាប ម៉ៃៗ ផា «អឺ ប៉ូល អីស អន់ទ្រុយ កេះ ញន កា អីស ហៀន អៀង តាឡាម័ ហង បះ អីស កើត អន់ទ្រុយ នីអៀ»។ ២៥ ហះកា ប៉ូល តើល ផា «អឺ វគ័ ភេសាទុះ អាញ់ ប៉រ់ រ៉ះ កា អីស អាញ់ អូ អន់ទ្រុយ អុះ សារ អាញ់ កាប អា ឃឺ សារ ត្រគ់ តាទឹច។ ២៦ សាដាច់ អាគ្រីប៉ា កា អ្លុ ទិ កេះ ដេល ឡឹង សារ អា បះ អាញ់ ខឹន រ៉ះ ហះ ម៉ាត់ អ៊ែ ខង អាញ់ សឿ ផា សារ ទិ អា អូ ទី សារ អ៊ែ ចំ ម៉ោញ ចឹង សាគឹម ឡឹង អ៊ែ អុះ ខង សារ ទិ អា អូ ត្រគ់ កើត ប៉ាគ់ ចារ ម៉ាម៉ាំង អុះ។ ២៧ អឺ សាដាច់ អាគ្រីប៉ា អីស សឿ ប មួត រ៉ាគឹយ ប‌៉្រ័ះ ? អាញ់ អ្លុ អន់តគ់ ផា អីស កា សឿ ដេល»។ ២៨ សាដាច់ អាគ្រីប៉ា តើល ប៉ូល ផា «អីស ឃឹត ចឹង ប៉្រើ អន់ អាញ់ សឿ យីស៊ូ កិញអៀ ហង ប ?» ២៩ ប៉ូល តើល ផា «យ‌៉័ះ កិញអៀ លើ ប៉ាគ់ អន់តីគ កាតាម កា អាញ់ ម៉ន់ ប៉រ់ ហះ ប‌៉្រ័ះ ប៊កកាតយ័ ប៉ិច កា អ៊ែ ប៉្រគ័ អន់ អីស លូ ទិ កាំឡាំង ឡាក់ អ្វៃ សាំយ៉ាំង អាញ់ ដារ់ អា ដេល អន់ អន់ដីស កេះ ឡាក់ កា អាញ់ អា ដេល អ្លាត ដឹង សារ ត្រគ់ ណូះ អា អូ អន់ អន់ដីស ទី អុះ»។ ៣០ ផះ ណោះ សាដាច់ អាគ្រីប៉ា លូ ម៉ៃគ រ៉ាំងហៃ ខេត លូ បេរេនិះ លូ មួត ប៉្រគ័ កាន រ៉ាតីស ឡាក់ អ្វៃ ហះ ចារ ណោះ កា ប៉ាណាំ គួប អ្យូវ ចាក ឡាច់ ៣១ ទឹប កាប លូ គួប ផា «ប៉ាណូស អា អូ ទី ប៉្រគ័ យច ញ៉ា ឡាក់ ត្រគ់ តោ័ លូ ត្រគ់ ខុក ណោះ អុះ»។ ៣២ សាដាច់ អាគ្រីប៉ា កាប លូ វគ័ ភេសាទុះ ផា «ប៉ាណូស អា ផា អ៊ែ អូ ប៉រ់ អ្យក់ សារ អ៊ែ ឡាំ ប៉ាគ់ សាដាច់ តីស អីស តោះ ឡើយ អ៊ែ ទី»។

២៧

សារ ប៉ូល ជិះ កាំប៉ាន់ ឡាំ ប៉ាគ់ មឿង រ៉ូម

១ ប៉ាគ់ ពូ អន់ ញឹន ជិះ កាំប៉ាន់ ឡាំ ប៉ាគ់ ប៉ាថេត អ៊ីតាលី កេះ ពូ មប ប៉ូល លូ មួត ថូត អន់ទៀគ ណាវ្គ អន់ កា ម៉ៃគ តាហាន សិច យូលៀ ក្រុំ តាហាន អ៊ែ ពូ អើ ផា ក្រុំ តាហាន អូគុះ។ ២ ញឹន កា ជឹរ ជិះ កាំប៉ាន់ ឡាក់ ពឹះ ឡឹង មឿង អាត្រាមីត ឡាក់ ឃឹត ចឹង ឡាំ ប៉ាគ់ ចារ អន់ទៀគៗ អ្វៃ រហាង សាឡីគ សាឡាយ ខេត អាស៊ី។ កេះណោះ កាំប៉ាន់ ណោះ ចាក ហង។ អារីសាតាក ឡឹង មឿង ថេសាឡូនិក ខេត ម៉ាសេដូន កា ចាក អន់ឌូ លូ ញឹន ដេល។ ៣ ប៉ាគ់ ដារ់ តាយ៉ាង័ ញឹន ទឹល ប៉ាគ់ មឿង ស៊ីដូន កា តាវ កាំប៉ាន់ ហះ ណោះ ហិ។ វគ័ យូលៀ ទី ពុត ដាគ់ កា ប៉ូល អ៊ែ អន់ ប៉ូល ឡាំ ចាចាក ប៉ាគ់ ហី គួប ចាង័ ភឿ អ្យក់ កាណាគ័ ពូ អន់ ឡាក់ អ៊ែ តងកាន។ ៤ កេះណោះ ណាវ្គ ញឹន ឡាច់ ឡឹង មឿង ណោះ ចាក តឹ ខ្យាល ណោះ ហង បះ ញឹន ចាក រសានែង តាក្វាល់ គីប៉្រុះ ភឿ កាន់ទឹង ខ្យាល។ ៥ ឡៃង ឡឹង ញឹន ឃ្លង សាឡីគ សាឡាយ ក្យាម័ ខេត គីលីគៀ លូ ខេត ប៉ាមភីលៀ កេះ ញឹន កា ទឹល ប៉ាគ់ មឿង មីរ៉ា ពឹង ខេត លូគៀ។ ៦ ហះ ណោះ ម៉ៃគ តាហាន ណាំង ទី កាំប៉ាន់ ម៉ោញ ណាវ្គ ឡាក់ ពឹះ ឡឹង មឿង អាលេកសាន់ទ្រៀ ចឹង ឡាំ ប៉ាគ់ ប៉ាថេត អ៊ីតាលី។ អ៊ែ កា ជៀក ញឹន ជិះ កាំប៉ាន់ ណោះ ឡគ។ ៧ កាំប៉ាន់ ណោះ ចាក ពឺកៗ ទុញ ដារ់ ញឹន កា ទឹល ប៉ាគ់ សាឡីគ សាឡាយ មឿង កានីដុះ ណោះ ទឹប ឡាំបាក ខាក់។ កេះណោះ ញឹន ចាក ឡាំ ប៉ាគ់ ហាង សាល់ម៉ូន ឡគ។ ញន ទី ខ្យាល តឹ ឡឹង ម៉ាត់ កាំប៉ាន់ ណោះ កា ចាក រគែង តាក្វាល់ គ្រែត ខង ដាគ់ កាន់ទឹង ខ្យាល។ ៨ ផះ ចាក ទ្រង តាក្វាល់ ណោះ ទឹប ឡាំបាក កាខាក់ ញឹន កា ទឹល ប៉ាគ់ ចារ ម៉ោញ ឡាក់ ពូ អន់ សិច ផា ចារ កត់ កាំប៉ាន់ ដាគ់ ឡាយ៉ាម័ ឡាក់ ក្យាម័ មឿង ឡាសេ។

៩ ញន ចាក ទុញ ដារ់ ខាក់ កេះ កាំប៉ាន់ ចាក ឡាំ ប៉ាគ់ ម៉ាត់ ណាវ្គ កា ហ៊ែង ឡាំបាក ខាក់ ដេល ខង ដារ់ ប៊ុន ពូ អូ សា សាណា រ៉ាវ៉ាច់ កេះ ថុន ខ្យាល ក្យាម័ ចឹង ទឹល ហង។ ណោះ ប៉ូល រ៉ះ កា ពូ ផា ១០ «អឺ អុះ ម៉ី ផា ពិន ចាក ឡាំ ប៉ាគ់ ម៉ាត់ ណាវ្គ អាញ់ ឃឹត ផា ចឹង ទី កាន ខូច័ ខាច ឡូត អូ ត្រគ់ ខូច័ ខាច ដឹង ឃឿង ខង លូ កាំប៉ាន់ ណោះ អុះ ឃឺ ខូច័ ខាច ទឹប ឡាកោ ពិន ដេល»។ ១១ ហះកា ម៉ៃគ តាហាន ណោះ អូ សឿ ប៉ូល រ៉ះ អុះ អ៊ែ ម៉ឹង ប៉ាណូស បក់ ប៊ិត កាំប៉ាន់ លូ តាំងឡា កាំប៉ាន់។ ១២ ចារ ណោះ អូ ដាគ់ អុះ សាំរ៉ាប់ កត់ កាំប៉ាន់ រ៉ាំងវ៉ាង ថុន ខ្យាល ណោះ ហង បះ កាំឡាំង អៀង ដូវ ប៉ិច ចាក ឡាច់ ឡឹង ចារ ណោះ ភឿ ប៉ិច កា ទឹល ស៊្រស ប៉ាគ់ មឿង ភេនីច ឡាក់ ចារ កត់ កាំប៉ាន់ ហះ តាក្វាល់ គ្រែត ឡាក់ ចារ កាន់ទឹង ខ្យាល ភឿ អ្វៃ រ៉ាំងវ៉ាង ថុន ខ្យាល។

សារ ខ្យាល តីស ទៀក រ៉ាំងក្លាច

១៣ ផះ ណោះ ទី ខ្យាល ផិរៗ ទឹល ឡឹង គែង តាបូង អន់ឌែ ឃឹត ផា ដាគ់ ឡាក់ ពុត ប៉ិច ហង អន់ឌែ កា ប៉ាណាំ គួប ទុង ហាវ តាឡង់ ប៉ាសយ់ * ចាក ឡាំ រគែង តាក្វាល់ គ្រែត ណាវ្គ។ ១៤ ហះកា បាប៊ែត ឡឹង ណោះ ផាឌី ទី ខ្យាល តីស កាខាក់ ទឹល ឡឹង តាក្វាល់ តឹ កាំប៉ាន់ ខ្យាល តីស ណោះ សិច អារ៉ាគ្លីដូន។ ១៥ ញន កា ញឹន អូ ដាម័ គឹ កាំប៉ាន់ អន់ ចាក ដោគ ខ្យាល ញឹន កា អន់ កាំប៉ាន់ ចាក ពួយ ខ្យាល ណោះ ហង។ ១៦ ប៉ាគ់ ទឹល តាក្វាល់ ថិ សិច ក្លូដេ ឡាក់ ចារ កាន់ទឹង ខ្យាល ញឹន កា លឺក ទូក ហាវ ចៃគ ពឹង កាំប៉ាន់ ទឹប ឡាំបាក ខាក់។ ១៧ ប៉ាគ់ លឺក ទូក កត់ កេះៗ ពូ អ្យក់ កាស៊ែ សាន់ត្រាន័ តីស កត់ ទ្រែម ជុំ កាំប៉ាន់ កេះណោះ ពូ រ៉ីស ប៉ាឡិ សាំងយ៉ូវ † អ្យូគ កា កាំប៉ាន់ ទួម ហះ ឡាពុក ចារ ទៀក ដាល កេះណោះ អន់ កាំប៉ាន់ ចាក ពួយ ខ្យាល នីណោ័ះ ហង។ ១៨ ប៉ាគ់ ដារ់ តាយ៉ាង័ ញន កា ខ្យាល តីស តឹ កាំប៉ាន់ តាឡាម័ ពូ កា ប៉ាឡិ អ្លាត ឃឿង ខង អន់ដា។ ១៩ ប៉ាគ់ ដារ់ យ៉ាង័ តោ ណាវ្គ មួត តាំងឡា កាំប៉ាន់ កា ប៉ាឡិ អ្លាត ឃឿង កាំប៉ាន់ អន់ដា ដេល។ ២០ ញឹន អូ ប៉ប័ ដារ់ អូ ប៉ប័ សំឡង់ ទុញ ដារ់ ខ្យាល តីស កា អូ ស្វាស ឡក់ ញឹន កា អូ ម៉ឹង កា ចឹង អ្វៃ រ៉ីស អុះ។

២១ ញឹន អូ ទី សា សាណា ញ៉ា ទុញ ដារ់ កេះ ដេល ណោះ ប៉ូល កា អ្យូវ អន់តាវ ហះ អន់តិគ័ កាំឡាំង កាណុង កាំប៉ាន់ កេះណោះ កាប ផា «អឺ អុះ ម៉ី ផា អន់ដីស សឿ អាញ់ ពិន អូ ឡាច់ ឡឹង តាក្វាល់ គ្រែត ណោះ ពែ ដាគ់ អន់ដីស អូ ទី កាន ខូច័ ខាច នីអៀ អុះ។ ២២ ហះកា កិញអៀ អា អាញ់ ប៉រ់ រ៉ះ កា អន់ដីស ជែ អ្យូគ ហង កាណុង កាំឡាំង អន់ដីស អា ម៉ោញ ដូវ កា អូ តោ័ អុះ ឃឺ ដឹង កាំប៉ាន់ អា ហង ចឹង ត្រគ់ ខូច័ រ៉ាយ រ៉ាំ ណោះ។ ២៣ អាញ់ អ្លុ អន់តគ់ ខង ម៉ាំង ពែ ប‌៉្រ័ះ ប៊កកាតយ័ ឡាក់ អាញ់ សឿ ប៉ានេ សាំប‌៉័ះ អ៊ែ ប៉្រើ ប៊យ អ៊ែ ពឹះ ប៉ាគ់ អាញ់ លូ រ៉ះ ផា ២៤ "អឺ ប៉ូល អីស ជែ អ្យូគ ខង អីស ត្រគ់ ឡាំ អន់តាវ ហះ ម៉ាត់ សាដាច់ តីស។ ហៃ ញន កា ប‌៉្រ័ះ ប៊កកាតយ័ ដាគ់ ពុត កា អីស អ៊ែ ចឹង តង័ ទិ បក់ ចាក អន់ឌូ លូ អីស អន់ រ៉ាវ៉ាច់ ឡឹង សារ តោ័ អា ដេល"។ ២៥ ទឹល នីណោ័ះ អឺ អុះ ម៉ី ហគ់ ម៉ឹង ពិ ខង អាញ់ សឿ ផា ប‌៉្រ័ះ ប៊កកាតយ័ ចឹង ប៉្រគ័ ឡាក់ កា អ៊ែ រ៉ះ ណោះ តាទឹច។ ២៦ ហះកា កាំប៉ាន់ ពិន អា ចឹង ទួម ពឹង តាក្វាល់ ម៉ោញ អ្លុ កា ហះ ចំ»។

២៧ ផះ កាំប៉ាន់ ញឹន ឡង់ ពឹង សាឡីគ សាឡាយ អាឌ្រៀ ទឹល ១៤ ម៉ាំង កេះ ប៉ាគ់ ទងតិគ័ ម៉ាំង មួត តាំងឡា កាំប៉ាន់ សាម៉គ័ ផា ក្យាម័ ចឹង ទឹល គោក កេះ។ ២៨ អន់ឌែ អ្យក់ កាស៊ែ សាំរ៉ាប់ វ៉ាស ទៀក ប៉ាឡិ កាណុង ទៀក ប៉ប័ ផា អ្វៃ ជ្រុ ២០ ប៉្លាស ចាក ឡាំ ប៉ាគ់ ម៉ាត់ ណាវ្គ កេះណោះ ប៉ាឡិ កាស៊ែ កាណុង ទៀក ម៉ោញ ទង ណាវ្គ ប៉ប័ ផា ជ្រុ ១៥ ប៉្លាស។ ២៩ ញន កា អ្យូគ កា កាំប៉ាន់ តឹ អំហ្មោ ពូ កា ប៉ាឡិ តាឡង់ ប៉ាសយ់ គែង ប៉ាអច់ ប៉្វាន់ កាតុ ជែ អន់ ចាក ប៉្រាល់ លូ អ្វៃ សាណាង ប៉្លៃង តារ។ ៣០ មួត តាំងឡា កាំប៉ាន់ អន់ឌែ ប៉ិច សាតាក់ អ្លាត កាំប៉ាន់ អន់ឌែ កា ប៉ាណាំ គួប រ៉ីស ទូក ប៉ាហ្រូ ប៉ាឡិ ពឹង ទៀក លូ ប៉ាញ៉ា ផា ចឹង អ្យក់ តាឡង់ ប៉ាសយ់ ប៉ាឡិ គែង កល់ ឡគ។ ៣១ ប៉ូល រ៉ះ កា ម៉ៃគ តាហាន លូ មួត តាហាន ផា «ផា តាំងឡា កាំប៉ាន់ អូ អ្វៃ ពឹង កាំប៉ាន់ អន់ដីស អូ រ៉ីស អុះ»។ ៣២ មួត តាហាន កា កោះ កាស៊ែ ប៉ាឡិ ទូក ប៉ាឡង់ ពឹង ទៀក សាឡីគ សាឡាយ ឡូត។

៣៣ ប៉ាគ់ ក្យាម័ ប៉ាតារ កេះ ប៉ូល អន់តគ់ រ៉ះ កា កាំឡាំង ទិឌូ ប៉្រើ សា សាណា លូ កាប ផា «១៤ ដារ់ កេះ ឡាក់ អុះ ម៉ី ខំ អ្វៃ មត អូ សា សាណា ញ៉ា។ ៣៤ ទឹល នីណោ័ះ អន់ដីស សា សាណា ឡគ ពិ ភឿ អន់ អ្វៃ រ៉ីស ខង កាណុង កាំឡាំង អន់ដីស អា យ‌៉័ះ សក់ ម៉ោញ កាស៊ែ កា ចឹង អូ ហ៊្យង ដេល»។ ៣៥ អ៊ែ កាប នីណោ័ះ កេះៗ កា អ្យក់ ណុំ ប៉ាំង ប៉ានេ ប‌៉្រ័ះ ប៊កកាតយ័ ហះ ម៉ាត់ កាំឡាំង ទិឌូ កេះណោះ អ៊ែ គុ សា។ ៣៦ កាំឡាំង អ្វៃ កាណុង កាំប៉ាន់ ទិឌូ កា ទី ពុត ហោក ហង អន់ឌែ កា សា សាណា ទិឌូ ដេល។ ៣៧ កាំឡាំង ញឹន អ្វៃ កាណុង កាំប៉ាន់ ណោះ ទី ២៧៦ ដូវ។ ៣៨ ប៉ាគ់ ពូ សា សាណា ផីគ កេះ ពូ កា លឺក កាប៉ោ ពៀ ប៉ាឡិ អ្លាត ពឹង ទៀក សាឡីគ សាឡាយ ភឿ អន់ ជឺច កាំប៉ាន់។

៣៩ ប៉ាគ់ តារ តាទឹច កេះ មួត តាំងឡា កាំប៉ាន់ ហៃ តាក្វាល់ ណោះ អូ អន់ហ្នាល់ អុះ ហះកា អន់ឌែ ប៉ប័ ម៉ាត់ ទ្រូង ម៉ោញ ឡាក់ ទី តេះ ឡាពុក អន់ឌែ ឃឹត ឡាំ អន់ កាំប៉ាន់ ទួម ហះ ណោះ ផា អ្លុ ប៉្រគ័ ទឹល។ ៤០ អន់ឌែ កា រ៉ីស កាស៊ែ តាឡង់ ប៉ាសយ់ អ្លាត ពឹង ទៀក សាឡីគ សាឡាយ លូ រ៉ីស កាស៊ែ សាពឺ ‡ ភឿ គឹ កាំប៉ាន់ កេះណោះ អន់ឌែ លឺក សាំងយ៉ូវ គែង កល់ ភឿ អន់ ខ្យាល ត្រុត ឡាំ កាំប៉ាន់ ប៉ាគ់ ហាង។ ៤១ ហះកា ផះ បើ ទឹល ប៉ាគ់ ហាង កាំប៉ាន់ ទួម ហះ ចារ ទៀក ដាល ណោះ ហង កល់ កាំប៉ាន់ កា ទួម ពឹង តេះ ឡាពុក តឹង ប៉ាអច់ កាំប៉ាន់ កា ប៉ាទុះ ប៉ាក់ រ៉ាយ រ៉ាំ កា ទៀក តឹ តាឡាម័។ ៤២ ផះ ណោះ មួត តាហាន ប៉ិច ប៉ាន់តោ័ អ្លាត មួត ថូត ទិណោ័ះ អ្យូគ កា អន់ឌែ រែ ទៀក សាតាក់ រ៉ាវ៉ាច់ ឡាកោ។ ៤៣ ហះកា ម៉ៃគ តាហាន ប៉ិច តង័ ប៉ូល អន់ អ្វៃ រ៉ីស ណោះ អ៊ែ អូ អន់ មួត តាហាន ប៉ាន់តោ័ អុះ។ អ៊ែ ប៉្រើ បក់ ចំ អ្លុ រែ ទៀក ប៉ូះ រែ ឡាំ ប៉ាគ់ តាក្វាល់ អន់ទ្រួល។ ៤៤ កាប៉ាច់ បក់ អូ អ្លុ រែ ទៀក បក់ អន់ដា ក្វារ់ កាតារ បក់ អន់ដា ក្វារ់ តាំពៀក កាំប៉ាន់ ឡាក់ ប៉ាទុះ ណោះ រែ ឡាំ ពួយ ដេល។ ប៉្រគ័ នីណោ័ះ ញឹន ទិឌូ ទី រ៉ាវ៉ាច់ ឡាកោ ទឹល ប៉ាគ់ គោក។

២៨

សារ ប៉ូល អ្វៃ ពឹង តាក្វាល់ មេលីត

១ ប៉ាគ់ ញឹន រ៉ាវ៉ាច់ ឡាកោ ទឹល ប៉ាគ់ គោក កេះ ញឹន អ្លុ អន់ហ្នាល់ ផា តាក្វាល់ ណោះ សិច មេលីត។ ២ ប៉ាណូស អ្វៃ ពឹង តាក្វាល់ ណោះ អន់ឌែ រ៉ាំងហៃ ញឹន ដាគ់ កាខាក់ អន់ឌែ ប៉ាកូះ អុញ កេះណោះ ជៀក ញឹន ទិឌូ ឡាំ អញ់ជួរ ជុំ អុញ ណោះ ហង ខង ផះ ណោះ ប៉្លៃង បី លូ គ្រឹន ខាក់ ដេល។ ៣ ប៉ូល កា ទូញ រ៉ាម៉េះ ម៉ោញ ប៉ានៅ អ្យក់ ចៃគ ពឹង អុញ ផាឌី ទី ពិះ ឡាច់ ឡឹង រ៉ាម៉េះ ណោះ កា តុ អុញ ចោះ តី អ៊ែ ទួម អន់តឹល ឡូត។ ៤ ប៉ាណូស អ្វៃ ពឹង តាក្វាល់ ណោះ ប៉ប័ ពិះ ចោះ តី អ៊ែ នីណោ័ះ អន់ឌែ កាកាប លូ គួប ផា «ប៉ាណូស អា ប៉ាន់តោ័ ពូ ហង យ‌៉័ះ អ៊ែ រ៉ាវ៉ាច់ ឡឹង ទៀក សាឡីគ សាឡាយ កេះ កាតាម កា ប‌៉្រ័ះ ឡាក់ តាត់ស៊ិន សារ ដាគ់ ត្រង់ អូ អន់ អ៊ែ អ្វៃ រ៉ីស អុះ»។ ៥ ប៉ូល រ៉ាន់ថាត់ ពិះ ណោះ ប៉ាឡិ ពឹង អុញ ហះកា អ៊ែ អូ ទី កាតាំង អីគ នីចម័ អុះ។ ៦ អន់ឌែ ឃឹត ផា ចាបះ កា ប៉ូល ចឹង ប៉ុក ឡាកោ លើ កា តោ័ ឡូត ហះកា ផះ អន់ឌែ អ្វៃ ក្យាគ់ ហៃ តុត ទុញ អូ ប៉ប័ អ៊ែ កើត នីចម័ អុះ អន់ឌែ កា រ៉ើ ពុត កាប ផា ប៉ូល ឡាក់ ប‌៉្រ័ះ ឡគ។

៧ ក្យាម័ ហះ ណោះ ទី តេះ ម៉ីរ ម៉ោញ ចារ ឡាក់ តេះ សាន់ទួ ម៉ៃគ ក្រាគ់ ស្រុក ពឹង តាក្វាល់ ណោះ សិច អ៊ែ ពូប្លៀ អ៊ែ រ៉ាំងហៃ ញឹន ដាគ់ៗ លូ អន់ ញឹន អ្វៃ ហះ ចារ ណោះ ប៉ៃង ដារ់។ ៨ ផះ ណោះ ពឹ ពូប្លៀ តៃប ខង អ៊ែ ព្លុ តិគ័ អីគ វ៉ាច់ ច្រោះ តិគ័។ ប៉ូល ម៉ុត កាណុង ហី អ៊ែ កេះណោះ ម៉ន់ សាប៉ាគ់ អន់ អ៊ែ ដាគ់។ ៩ មួត ព្លុ អីគ អន់ទៀគ ឡាក់ អ្វៃ ពឹង តាក្វាល់ ណោះ ប៉ប័ អ៊ែ ដាគ់ នីណោ័ះ អន់ឌែ កា ប៉ាណាំ គួប ពឹះ ប៉ាគ់ ប៉ូល កា ដាគ់ និះទៅ ដេល។ ១០ មួត អ្វៃ ពឹង តាក្វាល់ ណោះ ដាគ់ កា ញឹន ខាក់។ ប៉ាគ់ ទឹល ដារ់ ញឹន ជឹរ ជិះ កាំប៉ាន់ ឡាច់ ចាក ណាវ្គ អន់ឌែ កា អន់ កាណាគ័ ញ៉ា ឡាក់ ញឹន តងកាន ដេល។

សារ ប៉ូល ឡាំ ទឹល មឿង រ៉ូម

១១ ប៉ាគ់ ប៉ៃង ខៃ ឡឹង ណោះ ញឹន កា ជឹរ ជិះ កាំប៉ាន់ ម៉ោញ ណាវ្គ ឡាក់ ពឹះ ឡឹង មឿង អាលេកសាន់ទ្រៀ កត់ ហះ តាក្វាល់ ណោះ ផះ រ៉ាំងវ៉ាង ថុន ខ្យាល កល់ កាំប៉ាន់ ណោះ ទី ហ៊ូប គន ប‌៉្រ័ះ ម៉ាត់ ប៉្វាន់ *។ ១២ ប៉ាគ់ កាំប៉ាន់ ម៉ុត កត់ ហះ មឿង ស៊ីរ៉ាគុះ ញឹន កា អ្វៃ ហះ ចារ ណោះ ប៉ៃង ដារ់។ ១៣ ឡាច់ ឡឹង ចារ ណោះ ណាវ្គ ញឹន ចាក ទឹល ប៉ាគ់ មឿង រេគៀម។ ប៉ាគ់ តាយ៉ាង័ ទី ខ្យាល ពឹះ ឡឹង គែង តាបូង ប៉ាគ់ តាយ៉ាង័ តោ ញឹន កា ទឹល ប៉ាគ់ មឿង ពូទីយ៉ូលី។ ១៤ អ្វៃ ពឹង មឿង ណោះ ញឹន ប៉ាត័ះ មួត កាំឡាំង សឿ យីស៊ូ អន់ឌែ ជៀក ញឹន អ្វៃ អន់ឌូ លូ អន់ឌែ ទុញ តាំប៉ើះ ដារ់។ នីអៀ ហង សារ ញឹន ចាក ឡាំ ប៉ាគ់ មឿង រ៉ូម ណោះ។ ១៥ កាប៉ាច់ មួត កាំឡាំង សឿ យីស៊ូ អ្វៃ ពឹង មឿង រ៉ូម ផះ កាតាំង លៅ ផា ញឹន ចឹង ឡាំ ប៉ាគ់ មឿង រ៉ូម អន់ឌែ កា ជៀក គួប ចាក ឡាំ ទឹល តាឡាត អាប់ភៀ លូ ហី សាំរ៉ាប់ រ៉ាឡូវ ប៉ៃង អន់តល័ ភឿ ឡាំ ហាប់ ញឹន។ ផះ ប៉ូល ប៉ប័ អន់ឌែ អ៊ែ កា ប៉ានេ ប‌៉្រ័ះ ប៊កកាតយ័ លូ ទី កាន ម៉ឹង ណាវ្គ។ ១៦ ប៉ាគ់ ញឹន ទឹល ប៉ាគ់ មឿង រ៉ូម កេះ ពូ អន់ ប៉ូល អ្វៃ ដឹង អ៊ែ ប៉ាគ់ ហី ម៉ោញ ឡាក់ កា ពុត អ៊ែ ប៉ិច ហះកា អន់ តាហាន ម៉ោញ ដូវ អ្វៃ ញ៉ាម អ៊ែ ដេល។

១៧ ប៉ាគ់ ប៉ៃង ដារ់ ឡឹង ណោះ ប៉ូល ប៉្រើ ពូ ឡាំ រ៉ះ កា មួត ក្រាគ់ ណាំផា សុនសាត អ៊ីស្រាអ៊ែល អន់ ពឹះ ប៉ាគ់ អ៊ែ។ ប៉ាគ់ អន់ឌែ ពឹះ កេះ អ៊ែ រ៉ះ កា អន់ឌែ ផា «អឺ អុះ ម៉ី អាញ់ អូ ទី ប៉្រគ័ យច ញ៉ា លូ សុនសាត ពិន អុះ កា អូ ទី ប៉្រគ័ យច លូ ចាបាប់ មួត វគ័ ពិន ដេល ហះកា ពូ រ៉ុប អាញ់ ចៃគ ខុក ប៉ាគ់ មឿង យេរូសាឡឹម តោ ទឹប មប អាញ់ អន់ កា សុនសាត រ៉ូម។ ១៨ ផះ មួត សុនសាត រ៉ូម អំប៉ញ់ អាញ់ កេះៗ អន់ឌែ ប៉ិច តោះ ឡើយ អាញ់ ដេល ខង អន់ឌែ អូ ប៉ប័ អាញ់ ទី ប៉្រគ័ សារ យច ឡាក់ ត្រគ់ តោ័ ណោះ អុះ។ ១៩ ហះកា ញន កា សុនសាត អ៊ីស្រាអ៊ែល ប៉ាគែក តាឡាម័ បះ អាញ់ ប៉រ់ ឡាំ ប៉ាគ់ សាដាច់ ឡគ អូ ត្រគ់ អាញ់ ទី សារ ប៉ិច ភង សុនសាត អាញ់ ទៅ អុះ។ ២០ ខ អា ហង បះ អាញ់ ប៉្រើ អន់ដីស ឡាំ ប៉ាគ់ ចារ អាញ់ លូ ប៉រ់ កាកាប លូ អន់ដីស ខង អាញ់ ត្រគ់ ណូះ ញន កា សារ សុនសាត អ៊ីស្រាអ៊ែល ម៉ឹង †»។ ២១ អន់ឌែ ណោះ តើល ផា «ញឹន អូ ទី ប៉ប័ សត់ត្រា ឡឹង ខេត យូដា លើ ប៉ាណូស ពឿ ម៉ោញ ដូវ ឡាំ រ៉ះ កា ញឹន ឡឹង សារ អីស អុះ។ ២២ ហះកា ញឹន ប៉ិច សាំយ៉ាំង ប៉ានឹរ អីស ប៉ិច កា អ្លុ ឡឹង សារ អីស សឿ ណោះ ខង ញឹន កាតាំង ពូ កាប អូ ដាគ់ ឡឹង សារ ក្រុំ សឿ យីស៊ូ អា គ្រឹប ចារ»។

២៣ អន់ឌែ កា កាំឡត់ ដារ់ ចឹង ឡាំ ប៉ាគ់ ប៉ូល ម៉ោញ ទង ណាវ្គ។ ប៉ាគ់ ទឹល ដារ់ កាំឡត់ កេះ ទី ប៉ាណូស អៀង ឡឹង អន់ទ្រួល ពែ ណាវ្គ ឡាំ ប៉ាគ់ ហី ប៉ូល។ អ៊ែ កា រ៉ះ សារ ប‌៉្រ័ះ ប៊កកាតយ័ រ៉ាំងហៃ រ៉ាំងខ្យា អន់ កា ពូ សាំយ៉ាំង ឡឹង កាំលឺ ទឹល កាង៉ាច។ អ៊ែ អាន ផាប់ ចាបាប់ វគ័ ម៉ូសេ លូ ផាប់ មួត រ៉ាគឹយ ប‌៉្រ័ះ ភឿ អន់តគ់ ប៉ាតោ ប៉្រើ ពូ សឿ សារ យីស៊ូ។ ២៤ បក់ អន់ដា កា សឿ សារ អ៊ែ រ៉ះ ណោះ តាទឹច បក់ អន់ដា អូ ចៃ សឿ អុះ។ ២៥ អន់ឌែ កា ចាក ឡាច់ ឡឹង ចារ ណោះ ទឹប កាប យច លូ គួប សោប។ ផះ អន់ឌែ ចាក ឡាច់ ណោះ ប៉ូល កាប ម៉ោញ នឹរ លូ អន់ឌែ ផា «ត្រគ់ តាទឹច ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ ទី រ៉ះ កា មួត វគ័ អន់ដីស ពឹង រ៉ាគឹយ ប‌៉្រ័ះ សិច អេសាយ ផា៖

២៦ "ហគ់ ឡាំ ណាំង មួត ប៉ាសុន ណោះ

កេះណោះ រ៉ះ កា អន់ឌែ ផា

អន់ដីស ចឹង សាំយ៉ាំង ដេល ហះកា អូ ហ្លង់

អន់ដីស ចឹង ហៃ ដេល ហះកា អូ ប៉ប័ អុះ។

២៧ ប៉ាសុន អា សាំងអ្យឹប ម៉ាត់ អ្យូគ កា ហៃ ប៉ប័

លូ ប៉ឹត តោរ អ្យូគ កា សាំយ៉ាំង កាតាំង

លូ អូ ចៃ អន់ ពុត អន់ឌែ ហ្លង់

អ្យូគ កា ចឹង ប៉ិនពែង ពុត ពៀក សឿ អាញ់

ណោះ អាញ់ ចឹង តាគ់ អន់ដាគ់ អន់ឌែ"។‡

២៨-២៩ ទឹល នីណោ័ះ អន់ដីស ត្រគ់ អ្លុ អន់តគ់ ផា ប‌៉្រ័ះ ប៊កកាតយ័ ចឹង រ៉ះ សារ អ៊ែ តង័ អា កា សុនសាត អន់ទៀគ ឡគ ខង អន់ឌែ ចឹង សាំយ៉ាំង តាទឹច»។§

៣០ ប៉ូល អ្វៃ ពឹង ហី អ៊ែ ច្វាល់ ណោះ ទុញ ពៀរ សាណាំ អ៊ែ កា ទី ហាប់ ទិ ប៉ាណូស បក់ ឡាំ ប៉ាគ់ ហី អ៊ែ។ ៣១ អ៊ែ កា រ៉ះ ឡឹង សារ ប‌៉្រ័ះ ប៊កកាតយ័ រ៉ាំងហៃ រ៉ាំងខ្យា លូ ប៉ាំងហៀន ពូ ឡឹង សារ យីស៊ូ គ្រិះ ឡាក់ ពឹ តាំងឡា ទឹប ទី ពុត ខឹន អូ ទី ពឿ ទឹប អ៊ែ អុះ។

* ១:១៣ ១:១៣ ក្រុំ ប៉ាត់តាវ៉ាត់ ពូ អើ ផា ក្រុំ កាណាន ដេល ឃឺ មួត ប៉ិច កា សុនសាត អ៊ីស្រាអ៊ែល ប៉្រគ័ ប៉ាត់តាវ៉ាត់ ភឿ អន់ រ៉ាវ៉ាច់ ឡឹង តី សុនសាត រ៉ូម។

† ១:២០ ១:២០ សារ អា ឡាច់ ឡឹង ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ៦៩:២៥។

‡ ១:២០ ១:២០ សារ អា ឡាច់ ឡឹង ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ១០៩:៨។

§ ១:២៥ ១:២៥ អ៊ែ តោ័ ឡាំ អ្វៃ ប៉ាគ់ ចារ ប៉ាទ្រូ ពៀគ គុល «អ៊ែ ឡាំ ប៉ាគ់ ចារ អ៊ែ»។

* ២:២១ ២:១៧-២១ សារ អា ឡាច់ ឡឹង យូអ៊ែល ២:២៨-៣២។

† ២:២៨ ២:២៥-២៨ សារ អា ឡាច់ ឡឹង ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ១៦:៨-១១។

‡ ២:៣៥ ២:៣៤-៣៥ សារ អា ឡាច់ ឡឹង ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ១១០:១។

§ ២:៣៦ ២:៣៦ សាដាច់ ពៀគ គុល «គ្រិះ»។

* ៣:២៣ ៣:២២-២៣ សារ អា ឡាច់ ឡឹង សារ អន់ ចាបាប់ លឺក ទី ពៀរ (ចោទិយ​កថា) ១៨:១៥។

† ៣:២៥ ៣:២៥ សារ អា ឡាច់ ឡឹង កាណើត អង់កក់ តេះ (លោកុប្បត្តិ) ១២:៣។

* ៤:៦ ៤:៦ យូហាន អា អូ ត្រគ់ យូហាន ឡាក់ សឹះ យីស៊ូ កា អូ ត្រគ់ យូហាន ឡាក់ ប៉ាំងហុំ ប៉ាណូស ណោះ អុះ។

† ៤:១១ ៤:១១ ប៉រ់ ហៃ ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ១១៨:២២។

‡ ៤:២៦ ៤:២៥-២៦ សារ អា ឡាច់ ឡឹង ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ២:១-២។

* ៥:៣០ ៥:៣០ អន់ទល ពឹង អ៊្លង ប៉រ់ ហៃ សារ អន់ ចាបាប់ លឺក ទី ពៀរ (ចោទិយ​កថា) ២១:២២។

* ៧:៣ ៧:៣ ប៉រ់ ហៃ កាណើត អង់កក់ តេះ (លោកុប្បត្តិ) ១២:១។

† ៧:៥ ៧:៥ ប៉រ់ ហៃ កាណើត អង់កក់ តេះ (លោកុប្បត្តិ) ១៧:៨។

‡ ៧:៧ ៧:៧ ប៉រ់ ហៃ កាណើត អង់កក់ តេះ (លោកុប្បត្តិ) ១៥:១៣-១៤។

§ ៧:៨ ៧:៨ ប៉រ់ ហៃ កាណើត អង់កក់ តេះ (លោកុប្បត្តិ) ១៧:១-១៤។

* ៧:១៦ ៧:៩-១៦ សារ យូស៊ែប អា ឡាច់ ឡឹង កាណើត អង់កក់ តេះ (លោកុប្បត្តិ) ៣៧:១-៥០:២៦។

† ៧:១៩ ៧:១៧-១៩ ប៉រ់ ហៃ សារ ឡាច់ (និក្ខមនំ) ១:៨-២២។

‡ ៧:២២ ៧:២០-២២ ប៉រ់ ហៃ សារ ឡាច់ (និក្ខមនំ) ២:១-១០។

§ ៧:២៩ ៧:២៣-២៩ ប៉រ់ ហៃ សារ ឡាច់ (និក្ខមនំ) ២:១១-២២។

* ៧:៣៤ ៧:៣០-៣៤ ប៉រ់ ហៃ សារ ឡាច់ (និក្ខមនំ) ៣:១-១០។

† ៧:៣៦ ៧:៣៦ ប៉រ់ ហៃ សារ ឡាច់ (និក្ខមនំ) ១៤:១-៣១។

‡ ៧:៣៧ ៧:៣៧ ហ្លា ពូ ច្រាគ់ លូ តី ម៉ោញ ចំលួន ធែម ប៉ានឹរ ផា៖ អន់ដីស ត្រគ់ សាំយ៉ាំង ប៉្រគ័ ពួយ រ៉ាគឹយ ប‌៉្រ័ះ ណោះ ពិ ។

§ ៧:៣៧ ៧:៣៧ ប៉រ់ ហៃ សារ អន់ ចាបាប់ លឺក ទី ពៀរ (ចោទិយ​កថា) ១៨:១៥។

* ៧:៤១ ៧:៤០-៤១ ប៉រ់ ហៃ សារ ឡាច់ (និក្ខមនំ) ៣២ ។

† ៧:៤៣ ៧:៤៣ ប‌៉្រ័ះ ម៉ូឡុក ឃឺ ប‌៉្រ័ះ បឺគ ឡាក់ សុនសាត កាណាន ប៉ានេ សាំប‌៉័ះ។

‡ ៧:៤៣ ៧:៤៣ ប‌៉្រ័ះ រេមជាន់ ឃឺ ប‌៉្រ័ះ បឺគ ឡាក់ សុនសាត អ៊ីស៊ីប ប៉ានេ សាំប‌៉័ះ។

§ ៧:៤៣ ៧:៤២-៤៣ សារ អា ឡាច់ ឡឹង អាម៉ុះ ៥:២៥-២៧។

* ៧:៤៦ ៧:៤៦ ប៉្រគ័ រ៉ោង រ៉ាម៉ះ ប‌៉្រ័ះ សាំរ៉ាប់ គន សោ វគ័ យ៉ាកុប ពិន ព្រែ នីអៀ កា ត្រគ់ ដេល៖ ប៉្រគ័ រ៉ោង រ៉ាម៉ះ អន់ កា ប‌៉្រ័ះ ម៉ះ វគ័ យ៉ាកុប ។

† ៧:៥០ ៧:៤៩-៥០ សារ អា ឡាច់ ឡឹង អេសាយ ៦៦:១-២។

* ៨:២៧ ៨:២៧ រ៉ាំងវ៉ាង ណោះ ពូ ឃើយ កាយ៉ោ កាម៉ាក័ ឡាក់ ប៉្រគ័ ង៉ារ ប៉្រគ័ កាន ពឹង ហី សាដាច់។

† ៨:៣៣ ៨:៣២-៣៣ សារ អា ឡាច់ ឡឹង អេសាយ ៥៣:៧-៨។

‡ ៨:៣៦-៣៧ ៨:៣៦-៣៧ ហ្លា ពូ ច្រាគ់ លូ តី ម៉ោញ ចំលួន ធែម ប៉ានឹរ ផា៖ ភីលីប រ៉ះ កា អ៊ែ ផា «ផា អីស សឿ តាទឹច ទិ ពុត ពៀក កេះ អាញ់ ប៉ាំងហុំ អីស ទី ហង»។ អ៊ែ តើល ផា «អាញ់ សឿ កេះ កា យីស៊ូ គ្រិះ ឡាក់ គន ប‌៉្រ័ះ ប៊កកាតយ័ ណោះ»។

* ៩:៥-៦ ៩:៥-៦ ហ្លា ពូ ច្រាគ់ លូ តី ម៉ោញ ចំលួន ធែម ប៉ានឹរ ផា៖ អីស ថាត់ ប៉ាសយ់ ឡាញ នីអៀ ណោះ អីស ចឹង អីគ ប៉ាណាប ហង»។ អ៊ែ អ្យូគ រ៉ារ៉ៃត លូ ញម ខាក់ អ៊ែ អំប៉ញ់ ផា «អឺ ពឹ តាំងឡា នីចម័ អីស ប៉ិច កា អាញ់ ប៉្រគ័ ?» យីស៊ូ កា តើល ផា ។

† ៩:៤៣ ៩:៤៣ ពូ រ៉ាវ រ៉ាន់ដាប់ អង់ការ អ្យាំ សាំរ៉ាប់ ប៉្រគ័ កឺប ប៉្រគ័ កាតិប ប៉្រគ័ កាតាប ប៉្រគ័ ម៉ាអ៊ែវ។

* ១០:៦ ១០:៦ ហ្លា ពូ ច្រាគ់ លូ តី ម៉ោញ ចំលួន ធែម ប៉ានឹរ ផា៖ អ៊ែ ចឹង រ៉ះ កា អីស ឡឹង ង៉ារ ឡាក់ អីស ចឹង ត្រគ់ ប៉្រគ័ នីចម័ ណោះ ។

† ១០:៩ ១០:៩ ហី សុនសាត ពូ ទី អន់តល័ សាម៉ើ ពូ ឃើយ ហាវ អ្វៃ ពឹង អន់តល័ ដេល។

‡ ១០:៣៩ ១០:៣៩ អន់ទល ពឹង អ៊្លង ប៉រ់ ហៃ សារ អន់ ចាបាប់ លឺក ទី ពៀរ (ចោទិយ​កថា) ២១:២២។

§ ១០:៤៦ ១០:៤៦ កាប តាង ឡឹង ពូ ទី ណី ពៀរ ម៉ោញ ផា «កាប សុនសាត អន់ទៀគៗ ឡាក់ អូ អ្លុ កាប អន់ទ្រួល» ម៉ោញ ណាវ្គ ផា «កាប គុន ប៊យ ប‌៉្រ័ះ អូ ត្រគ់ កាប ឡាក់ កា ប៉ាណូស»។

* ១១:១២ ១១:១២ អូ អន់ រ៉ើស ម៉ាត់ អុះ ហ្លា ពូ ច្រាគ់ លូ តី ម៉ោញ ចំលួន ច្រាគ់ ផា អូ អន់ ប៉ាំងក្រូ ប៉ាំងក្រាន់ អុះ ។

* ១២:១ ១២:១ សាដាច់ ហេរត អា ឃឺ សោ ហេរត ឡាក់ ប៉្រគ័ សាដាច់ រ៉ាំងហៃ ផះ យីស៊ូ កើត ពែ។

† ១២:១៧ ១២:១៧ យ៉ាកុប អា ឃឺ អុះ យីស៊ូ អ៊ែ ប៉្រគ័ ម៉ៃគ ណាំផា មួត សឿ យីស៊ូ ដេល អូ ត្រគ់ យ៉ាកុប ឡាក់ សឹះ យីស៊ូ កាណុង សឹះ ១២ ដូវ ណោះ។

* ១៣:១ ១៣:១ សាដាច់ ហេរត អា ឃឺ គន ហេរត ឡាក់ ប៉្រគ័ សាដាច់ រ៉ាំងហៃ ផះ យីស៊ូ កើត ពែ ឃឺ ពឹ ហេរត បក់ តោ័ កា ហ្រាយ សា ពែ ដេល។

† ១៣:១៤ ១៣:១៤ មឿង អន់ទីយ៉ូក អា អូ ត្រគ់ មឿង អន់ទីយ៉ូក ពឹង ខេត ស៊ីរី ឡាក់ ចារ ប៉ូល អ្វៃ អន់ទ្រួល ពែ អុះ។

‡ ១៣:១៨ ១៣:១៨ អត់ សាំរ៉ាញ័ អ្វៃ អន់ឌូ លូ អន់ឌែ ហ្លា ពូ ច្រាគ់ លូ តី ម៉ោញ ចំលួន ច្រាគ់ ផា៖ រ៉ាំងហៃ អន់ឌែ ។

§ ១៣:៣៣ ១៣:៣៣ សារ អា ឡាច់ ឡឹង ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ២:៧។

* ១៣:៣៤ ១៣:៣៤ សារ អា ឡាច់ ឡឹង អេសាយ ៥៥:៣។

† ១៣:៣៥ ១៣:៣៥ សារ អា ឡាច់ ឡឹង ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ១៦:១០។

‡ ១៣:៤១ ១៣:៤១ សារ អា ឡាច់ ឡឹង ហាបាគូក ១:៥។

§ ១៣:៤៧ ១៣:៤៧ អន់ដីស ពៀគ គុល «អីស»។

* ១៣:៤៧ ១៣:៤៧ សារ អា ឡាច់ ឡឹង អេសាយ ៤៩:៦។

† ១៣:៥១ ១៣:៥១ តាតូះ ឡាច់ កាបក់ តេះ ឃឺ ភឿ ប៉្រគ័ សាញ៉ា ផា អន់ឌែ ប៉ាសាំង លូ ពូ ណោះ។

* ១៤:១២ ១៤:១២ សុនសាត ក្រិក សើគ ពែ សឿ ផា ទី ប‌៉្រ័ះ អៀង ខាក់ ឡាក់ អន់ឌែ ប៉ានេ សាំប‌៉័ះ។ អន់ឌែ ផា ប‌៉្រ័ះ សេយូះ ឡាក់ ប‌៉្រ័ះ តីស ឡឹង ពូ។ កាប៉ាច់ ប‌៉្រ័ះ ហ៊ើម៉េះ ពូ ផា អ៊ែ ឡាក់ ប‌៉្រ័ះ រ៉ះ ប៉ាតាង ប‌៉្រ័ះ សេយូះ។

* ១៥:១៤ ១៥:១៤ ស៊ីម៉ូន ឃឺ ពេត្រុះ ណោះ ហង។

† ១៥:១៦ ១៥:១៦ ប៉្រគ័ ហី អ៊ែ កាប ពៀប ឡឹង ផូង័ វ៉ាច់ សាដាច់ ដាវីត។

‡ ១៥:១៨ ១៥:១៦-១៨ សារ អា ឡាច់ ឡឹង អាម៉ុះ ៩:១១-១២។

§ ១៥:៣៣-៣៤ ១៥:៣៣-៣៤ ហ្លា ពូ ច្រាគ់ លូ តី ម៉ោញ ចំលួន ធែម ប៉ានឹរ ផា៖ ហះកា ស៊ីឡះ ប៉ិច អ្វៃ ហះ ណោះ តូ ណាវ្គ។

* ១៥:៣៨ ១៥:៣៨ ប៉រ់ ហៃ ១៣:១៣។

* ១៦:៣ ១៦:៣ ពូ អូ ទី កាសិត អង់ការ កា ធីម៉ូថេ ផះ អ៊ែ អ្វៃ សាស្វា។ សុនសាត អ៊ីស្រាអ៊ែល អូ ណីស កា បក់ អូ ទី កាសិត អង់ការ ណោះ ហង បះ ប៉ូល កាសិត អង់ការ កា អ៊ែ ជែ អន់ ពូ ប៉ាគែក។

† ១៦:៦ ១៦:៦ ខេត អាស៊ី រ៉ប់ ដារ់ អា ពូ អើ ប៉ាថេត ទួគី គែង ដារ់ ម៉ុត។

‡ ១៦:១០ ១៦:១០ លូកា ច្រាគ់ រ៉ះ ផា «ញឹន» ខង គឹត អៀ អ៊ែ ម៉ុត ចាក អន់ឌូ លូ វគ័ ប៉ូល ដេល។

§ ១៦:១២ ១៦:១២ មួត មឿង ភីលីប សួន អៀង ឃឺ សុនសាត រ៉ូម យ‌៉័ះ មឿង ណោះ ចាំងហាយ្គ ឡឹង មឿង រ៉ូម កាតាម។

* ១៦:១២ ១៦:១២ អ្វៃ កាណុង ខេត ម៉ាសេដូន ពៀគ គុល «អ្វៃ កាណុង ចារ ទី ១ កាណុង ខេត ម៉ាសេដូន»។ ខេត ម៉ាសេដូន ពូ ជែក ប៉្វាន់ ចារ ឃឺ ចារ ទី ១ ទី ២ ទី ៣ លូ ទី ៤។

† ១៦:១៤ ១៦:១៤ កាណាត់ កាហ្រី ស៊ីវៗ គឹត ខា កាខាក់។

‡ ១៦:៣៧ ១៦:៣៧ សុនសាត រ៉ូម អន់ ប៉ាណូស សុនសាត អន់ទៀគ កេះ ប៉ាសុន រ៉ូម ដេល។ ប៉ាសុន រ៉ូម ពូ អូ ខឹន ពីត សាប៉្វាត័ អុះ អ្យូគ កា អុងកាន ចៃគ ថូត។ បក់ ពឿ កេះ ប៉ាសុន រ៉ូម គន សោ អ៊ែ កា ប៉ាសុន រ៉ូម និះទៅ ដេល។ ប៉ូល ឡាក់ ប៉ាសុន រ៉ូម ញន កា ពឹ អ៊ែ កេះ ប៉ាសុន រ៉ូម ពែ។

* ១៧:១៨ ១៧:១៨ មួត អេពីគួ ឃឺ មួត ហៀន ពួយ វគ័ អេពីគួ។ អន់ឌែ សឿ ផា សារ សាំខាន់ ហ៊្លត ឃឺ ណាំង ដឹង សារ រ៉គ់ សើម។

† ១៧:១៨ ១៧:១៨ មួត គែង សាតូអ៊ីក ឃឺ មួត ហៀន ហាំ ដេល ហះកា អន់ឌែ សឿ សារ សាំខាន់ ឃឺ ប៉្រគ័ ពួយ សារ ដាគ់ ត្រង់ យ‌៉័ះ សាណុក សាវ៉ាក លើ ថុក ញ៉ាក កាតាម។

* ១៨:១២ ១៨:១២ ខេត អាខៃ ឃឺ ប៉ាថេត ក្រិក គែង តាបូង។ មឿង កូរិនថូះ អ្វៃ ពឹង ខេត អាខៃ។

† ១៨:១៨ ១៨:១៨ ផា សុនសាត អ៊ីស្រាអ៊ែល សាញ៉ា ហះ ម៉ាត់ ប‌៉្រ័ះ ចឹង ប៉្រគ័ ង៉ារ ម៉ោញ ផះ ពូ ប៉្រគ័ កេះ ទិ កេះ ពូ ត្រគ់ កូរ័ កល់ ដេល។ ប៉រ់ ហៃ ចំលួន ប៉ាសុន (ជន​គណនា) ៦:១-២១។

* ១៩:២១ ១៩:២១ ប៉ាង៉ាត័ ប៉ាលឹង ប‌៉្រ័ះ ប៉្រគ័ អន់ កា ប៉ូល ឃឹត ប៉ិច ឡាំ ពិន ព្រែ នីអៀ កា ត្រគ់ ដេល៖ ប៉ូល ទី ពុត ប៉ិច ឡាំ ។

† ១៩:២៤ ១៩:២៤ សុនសាត ក្រិក សើគ ពែ សឿ ផា ទី ប‌៉្រ័ះ អៀង ខាក់ ឡាក់ អន់ឌែ ប៉ានេ សាំប‌៉័ះ។ អន់ឌែ ផា ប‌៉្រ័ះ ឌីអាន ឃឺ ប‌៉្រ័ះ អង់កាន់ ម៉ោញ ឡាក់ អ្លុ តង័ អន់ ពូ កើត គន។

* ២០:២ ២០:២ ខេត អាខៃ ពៀគ គុល «ក្រិក»។

* ២១:២ ២១:២ ខេត ភេនិះ ឃឺ ខេត ស៊ីរី ណោះ ហង។

† ២១:៨ ២១:៨ ប៉រ់ ហៃ ៦:១-៦។

‡ ២១:២៣ ២១:២៣ ផា ពូ សាញ៉ា ហះ ម៉ាត់ ប‌៉្រ័ះ ចឹង ប៉្រគ័ ង៉ារ ម៉ោញ ពូ ត្រគ់ កូរ័ កល់ លូ អ្យក់ ចៀម រ៉ាម៉ះ ប‌៉្រ័ះ ភឿ រ៉ាវ៉ាច់ ប៉ាណន់ ណោះ។ ប៉រ់ ហៃ ចំលួន ប៉ាសុន (ជន​គណនា) ៦:១-២១។

* ២៣:៣ ២៣:៣ រ៉ាំប៊ង រ៉ោះ ពូ ឡាប អំប៊ូរ បាក វគ័ ប៉ូល ប៉ិច ផា វគ័ អាណាណះ ឡាក់ ប៉ាណូស តាគ់ អំប៉្រគ័ ដាគ់ ហះកា អូ ទី ខា អុះ។

† ២៣:៥ ២៣:៥ សារ អា ឡាច់ ឡឹង សារ ឡាច់ (និក្ខមនំ) ២២:២៨។

* ២៤:៦-៨ ២៤:៦-៨ ហ្លា ពូ ច្រាគ់ លូ តី ម៉ោញ ចំលួន ធែម ប៉ានឹរ ផា៖ ញឹន ប៉ិច តាត់ស៊ិន សារ អ៊ែ ពួយ ចាបាប់ ញឹន។ ហះកា ម៉ៃគ តាហាន តីស សិច លូសៀ ប៉្រើ មួត តាហាន ឡាំ តាប៉ីត អ្យក់ អ៊ែ ឡឹង ញឹន លូ ប៉្រើ មួត បក់ ច្រោម អ៊ែ អា ឡាំ ប៉ាគ់ ចារ អីស។

* ២៥:១៣ ២៥:១៣ សាដាច់ អាគ្រីប៉ា អា រ៉ាំងហៃ ដឹង ពៀរ ប៉ៃង ខេត អ៊ែ អូ ត្រគ់ សាដាច់ តីស ណោះ អុះ។

* ២៧:១៣ ២៧:១៣ តាឡង់ ប៉ាសយ់ អា តីស ក្លាំង ពូ យរ សាំរ៉ាប់ ប៉ាឡិ ពឹង ទៀក ជែ អន់ កាំប៉ាន់ ចាក។ ផា ពូ ប៉ិច ចាក ប៉ាគ់ ម៉ាត់ ណាវ្គ ត្រគ់ ទុង ហាវ ចៃគ ពឹង កាំប៉ាន់ ឡគ។

† ២៧:១៧ ២៧:១៧ សាំងយ៉ូវ ណោះ ឡាក់ កាណាត់ តីស សាំរ៉ាប់ ខ្យាល ត្រុត កាំប៉ាន់ អន់ ចាក ឡាំ ប៉ាគ់ ម៉ាត់។

‡ ២៧:៤០ ២៧:៤០ សាពឺ ណោះ ឡាក់ កាណាគ័ សាំរ៉ាប់ គឹ កាំប៉ាន់។

* ២៨:១១ ២៨:១១ គន ប‌៉្រ័ះ ម៉ាត់ ប៉្វាន់ សុនសាត ក្រិក សឿ ផា ប‌៉្រ័ះ សេយូះ ទី គន ម៉ាត់ ប៉្វាន់ ឡាក់ ពូ អើ ផា «ឌីអូសាគូរី»

† ២៨:២០ ២៨:២០ សារ សុនសាត អ៊ីស្រាអ៊ែល ម៉ឹង ឃឺ អន់ឌែ អ្វៃ សាណាង សាដាច់ ឡាក់ ត្រគ់ ជឹរ លូ អ្វៃ ក្យាគ់ សារ ប៉ាណូស តោ័ ចឹង រ៉ីស សឹត។ យ‌៉័ះ កា ប៉ូល រ៉ះ ផា យីស៊ូ រ៉ីស សឹត ទឹប ផា យីស៊ូ ឡាក់ សាដាច់ ឡាក់ ត្រគ់ ជឹរ ណោះ តាម សារ ម៉ឹង ម៉ះ សុនសាត អ៊ីស្រាអ៊ែល កាតាម កា អន់ឌែ អូ ចៃ សឿ អុះ ទឹប អន់ឌែ ប៉្រគ័ បាប ប៉ូល ដេល។

‡ ២៨:២៧ ២៨:២៦-២៧ សារ អា ឡាច់ ឡឹង អេសាយ ៦:៩-១០។

§ ២៨:២៨-២៩ ២៨:២៨-២៩ ហ្លា ពូ ច្រាគ់ លូ តី ម៉ោញ ចំលួន ធែម ប៉ានឹរ ផា៖ ប៉ាគ់ អ៊ែ រ៉ះ សារ ទិណោ័ះ កេះៗ ណោះ មួត សុនសាត អ៊ីស្រាអ៊ែល កា ចាក ឡាច់ ទឹប ប៉ាគែក លូ គួប សោប កេង ខាក់។

រ៉ូម

១

២

៣

៤

៥

៦

៧

៨

៩

១០

១១

១២

១៣

១៤

១៥

១៦

សត់ត្រា វគ័ ប៉ូល ប៉ាហ្យើ កា មួត មឿង

រ៉ូម

រ៉ះ សារ វគ័ ប៉ូល

វគ័ ប៉ូល កើត ពឹង មឿង តើសុះ រ៉ប់ ដារ់ អា មឿង តើសុះ អ្វៃ ពឹង ប៉ាថេត ទួគី។ អ៊ែ សុនសាត អ៊ីស្រាអ៊ែល ឡាក់ ប៉ាសុន រ៉ូម ដេល។ អ៊ែ ទី សិច ពៀរ កាប ពួយ សុនសាត ហេព្រឺ សិច អ៊ែ សូល កាប ពួយ សុនសាត រ៉ូម សិច អ៊ែ ប៉ូល។ ផះ អ៊ែ អ្វៃ សាស្វា ពែ អ៊ែ ហៀន ចាបាប់ វគ័ ម៉ូសេ ពឹង មឿង យេរូសាឡឹម ពួយ ឡាបៀប មួត ផារ៉ាស៊ី អ៊ែ ហៀន ឡឹង ណៃឃូ សិច កាម៉ាលៀល ឡាក់ លៅ លែង សិច ក្វា ឡឹង ពូ។

ផះ ប៉ាន់ដា ពែ វគ័ ប៉ូល អូ អន់ហ្នាល់ យីស៊ូ អុះ ក្រាន័ កា កាតាំង ពូ រ៉ះ ផា ទី កាម៉ាក័ ម៉ោញ ដូវ សិច យីស៊ូ ឡាក់ គន ប‌៉្រ័ះ ប៊កកាតយ័ លូ បក់ ប‌៉្រ័ះ ប៉្រើ ប៉្រគ័ សាដាច់។ ញន កា ប៉ូល ប៉្រគ័ ពួយ ចាបាប់ កាខាក់ អ៊ែ កា ប៉ាសាំង លូ មួត សឿ យីស៊ូ ខាក់ ខង អ៊ែ ឃឹត ផា ពូ បឺង៉ាយ ប‌៉្រ័ះ ប៊កកាតយ័ ញន កា ពូ ផា យីស៊ូ ឡាក់ គន ប‌៉្រ័ះ ប៊កកាតយ័។ អ៊ែ កា ប៉្រគ័ បាប មួត សឿ យីស៊ូ កាខាក់។ ទី ដារ់ ម៉ោញ ឃឺ អ៊ែ ពឹង សាណាំ ៣៦ គ.ស. អ៊ែ ចាក ឡាំ ប៉ាគ់ មឿង ដាម៉ះ ភឿ ចឹង ណាំង រ៉ុប មួត សឿ យីស៊ូ អ្យក់ ចៃគ ខុក លូ ប៉ាន់តោ័ អ្លាត ផាឌី យីស៊ូ តាំបាង ឡាកោ អន់ អ៊ែ ប៉ប័ ប៉្រគ័ អន់ អ៊ែ ប៉ិនពែង ពុត ពៀក សឿ ម៉ឹង យីស៊ូ ឡគ (ប៉រ់ ហៃ ង៉ារ មួត រ៉ះ ប៉ាតាង យីស៊ូ (កិច្ច​ការ) ៩:១-១៩)។ អន់តីគ ឡឹង ណោះ អ៊ែ កា រ៉ះ សារ ដាគ់ ឡឹង យីស៊ូ ពឹង ប៉ាថេត ស៊ីរី ប៉ាថេត អ៊ីស្រាអ៊ែល ប៉ាថេត ទួគី លូ ប៉ាថេត ក្រិក អ៊ែ រ៉ះ ផា យីស៊ូ ឃឺ បក់ ប‌៉្រ័ះ ប៉្រើ ពឹះ តង័ ប៉ាណូស។ វគ័ ប៉ូល ប៉ាំងកើត ក្រុំ ហៀន សារ ប‌៉្រ័ះ ពឹង មឿង អន់ទៀគៗ អៀង ចារ។ ញន កា មួត សឿ កាណុង ក្រុំ ទិណោ័ះ ទី សារ អន់ទៀគៗ អន់ឌែ កា ច្រាគ់ សត់ត្រា ប៉ាហ្យើ អំប៉ញ់ លូ អ៊ែ។ អ៊ែ កា ច្រាគ់ សត់ត្រា អៀង ហ្លា ភឿ តង័ តាត់ស៊ិន សារ ម៉ះ អន់ឌែ ទឹប ប៉្រគ័ អន់ អន់ឌែ សឿ ហ៊ែង ខាក់ ដេល។

វគ័ ប៉ូល ច្រាគ់ សត់ត្រា ទិ អា ឡឹង សាណាំ ៤៨ លើយ ទឹល សាណាំ ៦៤ គ.ស. ឃឺ សត់ត្រា អា បក់ អន់ដា ច្រាគ់ អន់ទ្រួល ឡឹង ម៉ាកុះ លូកា ម៉ាថាយ លូ យូហាន ច្រាគ់ សារ ដាគ់ ឡឹង យីស៊ូ ណោះ ណាវ្គ។ ទឹល នីណោ័ះ សត់ត្រា ទិ អា ឡាក់ សត់ត្រា គុល ប៉ាន់ដា កាណុង ផាប់ ប៉ានឹរ ប‌៉្រ័ះ សាញ៉ា រែវ ពុត ណាវ លូ ទី ខា កាខាក់។

សុនសាត អ៊ីស្រាអ៊ែល រ៉ាំងហាវ ណោះ ឃឹត ផា វគ័ ប៉ូល ប៉ាសាំង លូ ប‌៉្រ័ះ ម៉ះ អន់ឌែ កេះ អន់ឌែ កា អូ ណីស កា វគ័ ប៉ូល លូ ណាំង សារ ប៉្រគ័ អន់ វគ័ ប៉ូល ត្រគ់ ខុក អៀង ទង។ ប៉ាគ់ អន់តីគ វគ័ ប៉ូល ប៉រ់ ប៉្រើ ពូ អញ់ជឹន សារ អ៊ែ ប៉ាគ់ សាដាច់ អ្វៃ ប៉ាគ់ មឿង រ៉ូម អន់ តាត់ស៊ិន សារ កា អ៊ែ។ ពៀរ ប៉ៃង សាណាំ អន់តីគ ឡឹង ណោះ អ៊ែ រ៉ាវ៉ាច់ ឡឹង ខុក អ៊ែ កា ចាក ឡាំ ប៉ាគ់ ចារ អន់ទៀគៗ កេះណោះ អ៊ែ ឡាំ ប៉ាគ់ មឿង រ៉ូម ម៉ោញ ទង ណាវ្គ។ ប៉ាគ់ ទឹល សាណាំ ៦៤ គ.ស. សាដាច់ ណេរ៉ុង កា ប៉្រគ័ បាប មួត សឿ យីស៊ូ ផះ ណោះ ពូ ប៉ាន់តោ័ វគ័ ពេត្រុះ អន់តីគ ឡឹង ណោះ ពូ កា ប៉ាន់តោ័ វគ័ ប៉ូល ដេល។

សារ អន់តគ់ រ៉ះ

មឿង រ៉ូម សើគ ពែ ឃឺ មឿង ចារ សាដាច់ រ៉ូម អ្វៃ រ៉ាំងហៃ។ រ៉ប់ ដារ់ អា មឿង អា ឃឺ មឿង ពឹង ប៉ាថេត អ៊ីតាលី។ អន់ទ្រួល ឡឹង ច្រាគ់ សត់ត្រា អា វគ័ ប៉ូល អូ ឃើយ អ្វៃ ពឹង មឿង រ៉ូម អុះ ហះកា អ៊ែ អន់ហ្នាល់ មួត សឿ យីស៊ូ អៀង ដូវ ឡាក់ សុនសាត អ៊ីស្រាអ៊ែល អ្វៃ ពឹង មឿង ណោះ ខង សុនសាត អ៊ីស្រាអ៊ែល ឌុ ចាក សឹត ចាក ឡាំ រ៉ប់ ប៉ាថេត ឡាក់ សាដាច់ រ៉ូម រ៉ាំងហៃ រ៉ាំងខ្យា ណោះ។ អ៊ែ ច្រាគ់ សត់ត្រា អា កាណុង សាណាំ ៥៦-៥៧ គ.ស. ផះ អ៊ែ អ្វៃ ពឹង មឿង កូរិនថូះ (ប៉រ់ ហៃ ១៦:២៣)។

កាណុង សត់ត្រា អា អ៊ែ ច្រាគ់ រ៉ះ អន់ ពូ ហ្លង់ ផា ប‌៉្រ័ះ ប៊កកាតយ័ តង័ ប៉ាណូស ញន កា ពូ សឿ ម៉ឹង យីស៊ូ អូ ត្រគ់ ញន កា ពូ ខំ ប៉្រគ័ ពួយ ចាបាប់ វគ័ ម៉ូសេ ណោះ អុះ។ កាណុង សត់ត្រា អន់ទៀគៗ អ៊ែ រ៉ះ លងៗ ឡឹង សារ អា ហះកា កាណុង សត់ត្រា អា អ៊ែ ច្រាគ់ រ៉ះ គ្រឹប ហាច់ ប៉ិច កា ពូ ហ្លង់ កាខាក់។

សារ សាំខាន់ៗ

វគ័ ប៉ូល រ៉ះ ប៉ាឡាក់ ផា ប៉ាណូស គ្រឹប ដូវ អូ ផា កា សុនសាត ញ៉ា ស៊ុត កា ទី សារ យច ទិឌូ ឃឺ អូ ត្រគ់ លូ ប‌៉្រ័ះ ប៊កកាតយ័ អុះ។ ទឹល នីណោ័ះ ពូ ត្រគ់ សឿ យីស៊ូ ឡាក់ ប‌៉្រ័ះ ប៉្រើ ពឹះ តង័ ប៉ាណូស ភឿ អន់ ដាគ់ ត្រង់ លូ ទី អាញុ រ៉ីស ឡឹង ប‌៉្រ័ះ ប៊កកាតយ័។ ទី ដឹង បក់ សឿ ម៉ឹង យីស៊ូ ឡាក់ ប‌៉្រ័ះ ផា ដាគ់ ត្រង់ ឡាក់ កា អ៊ែ ផា វគ័ អាប៉្រាហាំ ដាគ់ ត្រង់ ពែ ដេល។ (១:១-៤:២៥)

វគ័ ប៉ូល រ៉ះ ឡឹង ណី សារ ពូ ប៉ាំងហុំ ទៀក ឃឺ ប៉ាណូស ទិឌូ ឡាក់ សឿ យីស៊ូ ពៀប ឡាក់ កា តោ័ អន់ឌូ លូ អ៊ែ លូ រ៉ីស សឹត អន់ឌូ លូ អ៊ែ ដេល។ ប៉ាណូស គ្រឹប ដូវ ស៊ុត កា ទី សារ យច អន់ឌូ លូ វគ័ អាដាំ នីចម័ ពូ កា ចឹង ទី ប‌៉្រ័ះ តង័ អន់ឌូ លូ យីស៊ូ នីណោ័ះ ដេល អ្យក់ កា ពូ សឿ យីស៊ូ។ (៥:១-៦:២៣)

វគ័ ប៉ូល រ៉ះ ឡឹង សារ វ៉ឹល វ៉ើង ម៉ះ ប៉ាណូស ញន កា ទី ពុត បឺគ អ៊ក ទី ពុត ប៉ិច ប៉្រគ័ សារ អូ ដាគ់ គ្រឹប នែវ ឡាក់ ប៉្រគ័ អន់ ពុត ឡាច់ ចាំងហាយ្គ ឡឹង ប‌៉្រ័ះ ប៊កកាតយ័ ហះកា ប‌៉្រ័ះ ទី ពុត តាប៉ាប តាប៉ុន កា ពូ លូ អន់ ប៉ាង៉ាត័ ប៉ាលឹង អ៊ែ កា បក់ សឿ យីស៊ូ ភឿ តង័ ពូ អន់ រ៉ាវ៉ាច់ ឡឹង សារ យច។ (៧:១-៨:៣៩)

វគ័ ប៉ូល អ្យក់ សារ សុនសាត អ៊ីស្រាអ៊ែល ភឿ ឃឹត ចាជ្រែប ឡឹង ផិនកាន អោន សាគឹម ម៉ះ ប‌៉្រ័ះ ប៊កកាតយ័ ឡាក់ ចៃ តង័ ប៉ាណូស គ្រឹប សុនសាត។ (៩:១-១១:៣៦)

វគ័ ប៉ូល រ៉ះ ឡឹង ឡាបៀប អ្វៃ កោប គុន មួត សឿ ប‌៉្រ័ះ ឡាក់ ទី ពុត ណាវ ឃឺ ត្រគ់ តឹត តូ នីចម័ អន់ឌូ លូ ប‌៉្រ័ះ ប៊កកាតយ័ អន់ឌូ លូ មួត អុងកាន អន់ឌូ លូ មួត សឿ ប‌៉្រ័ះ និះទៅ។ (១២:១-១៥:៣៣)

សត់ត្រា អា សាំខាន់ កាខាក់ ខង វគ័ ប៉ូល រ៉ះ ប៉ាឡាក់ ខាក់ ឡឹង គុល សារ សឿ ម៉ះ ប៉ាសុន ប‌៉្រ័ះ ឃឺ ប‌៉្រ័ះ ប៊កកាតយ័ តង័ ប៉ាណូស ញន កា ពូ សឿ ម៉ឹង យីស៊ូ អូ ត្រគ់ ញន កា ពូ ប៉្រគ័ ប៊ុន លើ ប៉្រគ័ ពួយ ចាបាប់ វគ័ ម៉ូសេ ណោះ អុះ។

១

១ អាញ់ សិច ប៉ូល ឡាក់ ទុច យីស៊ូ គ្រិះ អ៊ែ អើ អាញ់ ប៉្រើ រ៉ះ ប៉ាតាង អ៊ែ ប‌៉្រ័ះ ប៊កកាតយ័ រ៉ើស អ្យក់ អាញ់ សាំរ៉ាប់ កា រ៉ះ សារ ដាគ់ ម៉ះ អ៊ែ ២ ឃឺ សារ ដាគ់ ឡាក់ ប‌៉្រ័ះ ទី សាញ៉ា ឡឹង អន់ទ្រួល ពែ ពឹង មួត រ៉ាគឹយ អ៊ែ ឡាក់ ទី ច្រាគ់ គម កាណុង ផាប់ ប៉ានឹរ ប‌៉្រ័ះ។ ៣ សារ ដាគ់ អា រ៉ះ ឡឹង សារ គន អ៊ែ។ ផា ឃឹត គែង ប៉ាណូស គន អ៊ែ កើត ពឹង ផូង័ វ៉ាច់ សាដាច់ ដាវីត ៤ ហះកា ផា គែង ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ ប‌៉្រ័ះ ប៊កកាតយ័ រ៉ះ ផា បក់ ណោះ ឃឺ គន អ៊ែ តាទឹច ឡាក់ ទី អំរ៉ាញ អឺញ ញន អ៊ែ រ៉ីស សឹត ឃឺ យីស៊ូ គ្រិះ ឡាក់ ពឹ តាំងឡា ពិន។ ៥ ញន កា យីស៊ូ បះ ប‌៉្រ័ះ ដាគ់ កា អាញ់ លូ ប៉្រើ អាញ់ រ៉ះ ប៉ាតាង យីស៊ូ ភឿ អន់ គ្រឹប សុនសាត សឿ អ៊ែ កេះណោះ ប៉្រគ័ ពួយ ភឿ អន់ ពូ ប៉ានេ អ៊ែ។ ៦ អន់ដីស កា អ្វៃ កាណុង កាំឡាំង បក់ ប‌៉្រ័ះ រ៉ើស អន់ កេះ ប៉ាសុន យីស៊ូ គ្រិះ ណោះ ដេល។

៧ សត់ត្រា អា អាញ់ ប៉ាហ្យើ អន់ កា អុះ ម៉ី ទិឌូ ឡាក់ អ្វៃ ពឹង មឿង រ៉ូម ឡាក់ ប‌៉្រ័ះ ប៊កកាតយ័ ប៉ិច ចៃ លូ ទី រ៉ើស អន់ កេះ ប៉ាសុន ដាគ់ ម៉ះ អ៊ែ។ អន់ ប‌៉្រ័ះ ប៊កកាតយ័ ឡាក់ ពឹ ពិន លូ យីស៊ូ គ្រិះ ឡាក់ តាំងឡា ពិន ដាគ់ ពុត កា អន់ដីស លូ អន់ សារ សាណុក សាវ៉ាក កា អន់ដីស។

សារ ប៉ូល ប៉ិច ឡាំ ចាចាក ប៉ាគ់ មឿង រ៉ូម

៨ សាគ់ ប៉ាន់ដា អាញ់ ហោក រ៉គ់ កា ប‌៉្រ័ះ អាញ់ ញន កា អន់ដីស ទិឌូ ខង យីស៊ូ គ្រិះ តង័ អន់ដីស ខង ពូ ចាក រ៉ះ ប៉ាញ័ អង់កក់ តេះ ឡឹង សារ អន់ដីស សឿ ណោះ។ ៩ ប‌៉្រ័ះ ប៊កកាតយ័ ប៉្រគ័ ផាញ៉ាន ផា អាញ់ កាចាំង កា អន់ដីស លើយ រ៉ប់ អាញ់ ម៉ន់ អើ អ៊ែ ប‌៉្រ័ះ អា ហង ឡាក់ អាញ់ អ្យក់ ពុត ចៃគ ប៉្រគ័ ង៉ារ រ៉ះ សារ ដាគ់ ឡឹង គន អ៊ែ។ ១០ ផះ អាញ់ ម៉ន់ ណោះ អាញ់ ឡោម ប៉រ់ ហះ ប‌៉្រ័ះ លើយៗ អន់ អាញ់ ទី ឡាំ ចាចាក ប៉ាគ់ អន់ដីស ផា អ៊ែ អន់ ១១ ខង អាញ់ ប៉ិច ឡាំ ចាចាក ប៉ាគ់ អន់ដីស ខាក់ ភឿ ប៉្រគ័ អន់ អន់ដីស ទី សារ ដាគ់ គែង ប៉ាង៉ាត័ ប៉ាលឹង ប‌៉្រ័ះ ម៉ាគ់ អន់ដីស សឿ លើយ។ ១២ ប៉ាគ់ ពិន អ្វៃ អន់ឌូ លូ គួប កេះ ឃឺ ពិន ចឹង រ៉ះ សារ ប៉ាំងហោក ពុត គួប សោប ញន កា សារ ពិន សឿ ទឹប អន់ដីស ទឹប អាញ់។ ១៣ អឺ អុះ ម៉ី អាញ់ ប៉ិច អន់ អន់ដីស អ្លុ អន់តគ់ ផា អាញ់ ឃឹត ប៉ិច ឡាំ ចាចាក ប៉ាគ់ អន់ដីស ឡឹង ទុញ ពែ កេះ ភឿ អន់ អាញ់ ប៉ាណាំ អន់ ពូ អន់ដា សឿ យីស៊ូ ពឹង មឿង អន់ដីស ឡាក់ កា អាញ់ ប៉ាណាំ ពូ សុនសាត អន់ទៀគ អន់ សឿ ដេល ហះកា អាញ់ ទី កាន ខើក លើយៗ ទឹល កិញអៀ អា អ្វៃ កា អូ ទី ឡាំ។ ១៤ អាញ់ ត្រគ់ រ៉ះ សារ ដាគ់ ឡឹង យីស៊ូ កា សុនសាត ក្រិក លូ សុនសាត អន់ទៀគ ទឹប បក់ ហ្យាំង សាឡាច់ ទឹប បក់ កាតូល័ ង៉ល់ ដេល។ ១៥ ទឹល នីណោ័ះ អាញ់ កា ទី ពុត ប៉ិច ឡាំ រ៉ះ សារ ដាគ់ កា អន់ដីស ឡាក់ អ្វៃ ពឹង មឿង រ៉ូម ដេល។

១៦ អាញ់ អូ តាយួស អុះ កា រ៉ះ សារ ដាគ់ ខង សារ ដាគ់ អា ឡាក់ សារ អំរ៉ាញ អឺញ ម៉ះ ប‌៉្រ័ះ ប៊កកាតយ័ ភឿ សាំរ៉ាប់ តង័ ប៉ាណូស សឿ អន់ រ៉ាវ៉ាច់ ឡឹង សារ យច សាគ់ ប៉ាន់ដា ឃឺ សុនសាត អ៊ីស្រាអ៊ែល កេះណោះ សុនសាត អន់ទៀគ។ ១៧ សារ ដាគ់ អា តាំបាង អន់ អ្លុ អន់តគ់ ផា ប‌៉្រ័ះ ប៊កកាតយ័ ប៉្រគ័ អន់ ប៉ាណូស ដាគ់ ត្រង់ ញន កា សារ សឿ ឡឹង គុល ទឹល ឡុច ឡាក់ កា ពូ ច្រាគ់ រ៉ះ កាណុង ផាប់ ប៉ានឹរ ប‌៉្រ័ះ ផា «ប៉ាណូស ដាគ់ ត្រង់ ទី អាញុ រ៉ីស ញន កា អ៊ែ សឿ»*។

សារ ប‌៉្រ័ះ អឺក កា ប៉ាណូស អូ ដាគ់

១៨ ប‌៉្រ័ះ ប៊កកាតយ័ តាំបាង សារ អឺក ឡឹង ប៉្លៃង ប៉ាសាំង លូ ប៉ាណូស ឡាក់ អូ ប៉្រគ័ ពួយ អ៊ែ លូ ប៉ាណូស ឡាក់ ប៉្រគ័ អូ ដាគ់ គ្រឹប នែវ អន់ឌែ តាគ់ អង់ហ៊្យង សារ តាទឹច ខង អន់ឌែ អូ ប៉ិច អ្លុ ញន កា អន់ឌែ ទី ពុត អូ ដាគ់។ ១៩ សារ ញ៉ាៗ ឡាក់ ប៉ាណូស អ្លុ អន់ហ្នាល់ ឡឹង ប‌៉្រ័ះ ណោះ ពូ ប៉ប័ កេះ ខង ប‌៉្រ័ះ តាំបាង អន់ ពូ ប៉ប័ ឡាក់ៗ ២០ ខង ឡឹង កាណើត តេះ ប៉្លៃង ពែ ប៉ាណូស អ្លុ ឡឹង សារ ប‌៉្រ័ះ យ‌៉័ះ ពូ ហៃ អូ ប៉ប័ កាតាម ឃឺ ពូ អ្លុ អន់តគ់ ផា អ៊ែ ទី សារ អំរ៉ាញ អឺញ អ្វៃ លើយ លូ អ្លុ អន់តគ់ ផា អ៊ែ ឡាក់ ប‌៉្រ័ះ តាទឹច ហង ផា ឃឹត ចាជ្រែប អន់ ហ្លង់ ឡឹង កាណាគ័ អ៊ែ ប៉ាំងកើត ទិណោ័ះ។ ទឹល នីណោ័ះ ពូ អូ អ្លុ តើល អន់ រ៉ាវ៉ាច់ ឡាកោ ទី អុះ ២១ ខង យ‌៉័ះ ពូ អន់ហ្នាល់ ប‌៉្រ័ះ ប៊កកាតយ័ កេះ កាតាម ហះកា ពូ អូ អ្យិល កូត័ កា អ៊ែ អន់ ឃឺ លូ អ៊ែ ឡាក់ ប‌៉្រ័ះ អុះ លូ ពូ អូ ប៉ានេ អ៊ែ ដេល។ ពូ ឃឹត ឡាឡិគ័ ឡាឡាគ័ អូ ទី ខា ពុត អូ ហ្លង់ ពូ កា កើត ម៉ាម៉ាំង រ៉ាំងអ៊ត។ ២២ ពូ អ្វាត់ ផា ឡាកោ ហ្យាំង សាឡាច់ ហះកា ពូ កាតូល័ អូ ហ្លង់។ ២៣ ពូ អូ ចៃ សាំប‌៉័ះ ប‌៉្រ័ះ ឡាក់ ទី អំរ៉ាញ អឺញ អ្វៃ លើយ ពូ អ្យក់ ហ៊ូប ឡាក់ កា ប៉ាណូស លូ ហ៊ូប សៃម ហ៊ូប អ្យាំ សាំប‌៉័ះ ឡគ។ ២៤ ខ អា ហង បះ ប‌៉្រ័ះ ប៊កកាតយ័ អ្លាត អន់ ពូ ប៉្រគ័ សារ បឺគ អ៊ក តាម ពុត ពូ ប៉ិច ទឹប ប៉្រគ័ លូ គួប សោប។ ២៥ ញន កា ពូ អូ ចៃ សឿ សារ តាទឹច ឡឹង ប‌៉្រ័ះ ពូ សឿ សារ តាំព្លូង ឡគ លូ ប៉ាណាំ គួប កាដាប សាំប‌៉័ះ អ្យិល កូត័ កា កាណាគ័ ញ៉ាៗ ឡាក់ ប‌៉្រ័ះ ប៉ាំងកើត ប៉ាតាង ប‌៉្រ័ះ ឡាក់ ប៉ាំងកើត កាណាគ័ ទិណោ័ះ ឃឺ ប‌៉្រ័ះ ឡាក់ ពិន ត្រគ់ ប៉ានេ លើយ អាមែន។ ២៦ ខ អា ហង បះ ប‌៉្រ័ះ ប៊កកាតយ័ អ្លាត អន់ ពូ ប៉្រគ័ លូ អង់កាន់ លូ កាម៉ាក័ គុន សារ អ៊ក តាម ពុត ប៉ិច។ មួត អង់កាន់ អន់ឌែ កា ប៉្រគ័ លូ អង់កាន់ យច ឡឹង គុន តាឡាប័ ឃើយ។ ២៧ មួត កាម៉ាក័ៗ កា និះទៅ ដេល អន់ឌែ អ្លាត តៃប លូ អង់កាន់ ឡាក់ គុន តាឡាប័ ឃើយ ឃឺ អន់ឌែ ប៉ិច ប៉ារ៉គ់ គួប កាម៉ាក័ ឡគ។ អន់ឌែ ប៉្រគ័ សារ អ៊ក ខាក់ ឃឺ អន់ឌែ តៃប លូ កាម៉ាក័ ប៉ារ៉គ់ កាម៉ាក័។ ញន កា ពូ អូ ចៃ សឿ ប‌៉្រ័ះ ប៊កកាតយ័ អន់ ពូ ទី សារ អូ ដាគ់ កាណុង ឡាកោ ពូ ទៅ។ ២៨ ញន កា ពូ អូ ចៃ អន់ហ្នាល់ ប‌៉្រ័ះ ឡក់ បះ អ៊ែ អ្លាត អន់ ពូ ប៉្រគ័ តាម ខំឃឹត យច ម៉ះ ពូ ឃឺ អន់ ពូ ប៉្រគ័ សារ ញ៉ា ឡាក់ អូ ត្រគ់ ប៉្រគ័។ ២៩ ពុត ពៀក ពូ ប៉ាញ័ ដឹង ឃឹត សារ អូ ដាគ់ គ្រឹប នែវ សារ អ៊ក សារ ខ្វាម សារ ង៉ល់ លូ ប៉ាញ័ ដឹង សារ សាណីង សាណើស សារ ប៉ិច ប៉ាន់តោ័ ពូ សារ តាប៉ុញ តាប៉ាក់ សារ ប៉ាញ៉ា ប៉្លាច័។ អន់ឌែ ឌុ កាប ពោ គួប សោប ៣០ អន់ឌែ ឡាក់ ប៉ាណូស អ៊ក ពុត ខូយ ប៉ាអ្យប់ ទី ពុត អ្វាត់ អេង អ្លុ កេង ប៉្រគ័ សារ អូ ដាគ់ អូ ណីស កា ប‌៉្រ័ះ ប៊កកាតយ័ លូ អូ រ៉ាប់ អូ សឿ មើគ ពឹ។ ៣១ អន់ឌែ ឡាក់ ប៉ាណូស អូ ហ្លង់ អូ ហ្លី ទី ពុត អូ ត្រង់ លូ អូ ទី ពុត តាប៉ាប តាប៉ុន។ ៣២ អន់ឌែ អ្លុ កេះ កា ប‌៉្រ័ះ ប៊កកាតយ័ ចឹង តាត់ស៊ិន សារ ទិ បក់ ពឿ ឡាក់ ប៉្រគ័ សារ អូ ដាគ់ នែវ អា ឃឺ ត្រគ់ តោ័។ ហះកា អន់ឌែ អូ ត្រគ់ ប៉្រគ័ ដឹង ឡាកោ អន់ឌែ ទៅ អុះ ឃឺ រែវ លូ មួត បក់ ប៉្រគ័ សារ នែវ អា ដេល។

២

សារ ប‌៉្រ័ះ ចឹង តាត់ស៊ិន សារ អន់ ត្រគ់

១ អឺ ប៉ាណូស បក់ កាប ផា ពូ យច អីស អូ ទី សារ ចឹង ប៉ាគែក អន់ រ៉ាវ៉ាច់ ឡាកោ អុះ ខង អីស កាប កា ឡាកោ អីស ទៅ ហង ខង បក់ កាប កា ពូ អ៊ែ កា ប៉្រគ័ យច និះទៅ ដេល។ ២ ពិន អ្លុ អន់តគ់ ផា ប‌៉្រ័ះ ប៊កកាតយ័ ចឹង ចៃគ ថូត បក់ ប៉្រគ័ នែវ អា ឃឺ អ៊ែ តាត់ស៊ិន សារ អន់ ត្រគ់។ ៣ អឺ ប៉ាណូស ឡាក់ កាប ផា ពូ យច ហះកា អីស ប៉្រគ័ យច ឡាក់ កា ពូ ដេល ញ៉ា អីស សាម៉គ័ ផា ចឹង រ៉ាវ៉ាច់ ឡាកោ ឡឹង សារ ប‌៉្រ័ះ ចឹង ចៃគ ថូត អីស ប ? ៤ លើ កា អីស បឺង៉ាយ ពុត ដាគ់ ពុត អូ អ្យក់ យ៉ូ ពុត អត់ សាំរ៉ាញ័ ឡាក់ ដាគ់ កាខាក់ ម៉ះ អ៊ែ ? ញ៉ា អីស អូ អ្លុ អន់តគ់ ផា ប‌៉្រ័ះ ប៊កកាតយ័ ទី ពុត ដាគ់ ភឿ ប៉្រើ អីស ប៉ិនពែង ពុត ពៀក ប ? ៥ ហះកា អីស កាង័ កល់ អូ ចៃ ប៉ិនពែង ពុត ពៀក អុះ ទឹល នីណោ័ះ អីស ផះ ប៉្រគ័ អន់ កា ឡាកោ ទៅ ទី ថូត ប៉ាគ់ ដារ់ ប‌៉្រ័ះ ប៊កកាតយ័ អឺក កា ប៉ាណូស អូ ដាគ់ ឡាក់ ដារ់ អ៊ែ ចឹង តាត់ស៊ិន សារ អន់ ត្រង់ ៦ ឃឺ អ៊ែ ចឹង អន់ កា ពូ គ្រឹប ដូវ តាម សារ ឡាក់ ពូ ទី ប៉្រគ័ ណោះ ហង ៧ ឃឺ អ៊ែ ចឹង អន់ អាញុ រ៉ីស លើយ កា មួត បក់ ខំ ប៉្រគ័ ដាគ់ ប៉ិច កា ប‌៉្រ័ះ តាំប៉ោក ប៉ានេ លូ ប៉ិច កា អ៊ែ អន់ អាញុ អ្វៃ រ៉ីស លើយ។ ៨ ហះកា ប‌៉្រ័ះ ចឹង អឺក លូ ចៃគ ថូត បក់ ឃឹត ដឹង កា តាប៉ុញ តាប៉ាក់ លូ អូ ចៃ សាំយ៉ាំង សារ តាទឹច ហះកា ប៉្រគ័ ពួយ សារ អូ ដាគ់។ ៩ សារ ឡាំបាក សារ ចុនចៃ ចឹង កើត ពឹង ប៉ាណូស ចំ ឡាក់ ប៉្រគ័ សារ អូ ដាគ់ ណោះ ហង ឃឺ សាគ់ ប៉ាន់ដា ពឹង មួត សុនសាត អ៊ីស្រាអ៊ែល កេះណោះ ពឹង មួត សុនសាត អន់ទៀគ។ ១០ ហះកា បក់ ប៉្រគ័ ដាគ់ ប‌៉្រ័ះ ចឹង តាំប៉ោក ប៉ានេ លូ អន់ សារ សាណុក សាវ៉ាក កា អ៊ែ សាគ់ ប៉ាន់ដា អន់ កា សុនសាត អ៊ីស្រាអ៊ែល កេះណោះ អន់ កា សុនសាត អន់ទៀគ ១១ ខង ប‌៉្រ័ះ ប៊កកាតយ័ អូ រ៉ើស ម៉ាត់ បក់ ពឿ អុះ។

១២ ផា បក់ អូ អ្លុ ចាបាប់ ប‌៉្រ័ះ ផា ពូ ប៉្រគ័ យច ណោះ ពូ ត្រគ់ តោ័ ទឹប អូ ទី ចាបាប់។ កាប៉ាច់ បក់ អ្លុ ចាបាប់ ហះកា ប៉្រគ័ យច ប‌៉្រ័ះ ចឹង តាត់ស៊ិន សារ កា អន់ឌែ អន់ ត្រគ់ ពួយ ចាបាប់ ដេល ១៣ ខង ប៉ាណូស បក់ ក្រាន័ កា កាតាំង ចាបាប់ ប‌៉្រ័ះ ប‌៉្រ័ះ អូ ផា អន់ឌែ ដាគ់ ត្រង់ អុះ ផា អន់ឌែ ប៉្រគ័ ពួយ ចាបាប់ ណោះ ប‌៉្រ័ះ ចឹង ផា អន់ឌែ ដាគ់ ត្រង់ តាទឹច។ ១៤ ផា សុនសាត អន់ទៀគ ឡាក់ អូ អ្លុ ចាបាប់ អន់ឌែ ប៉្រគ័ ពួយ សារ កាណុង ចាបាប់ យ‌៉័ះ អូ អ្លុ ចាបាប់ កាតាម ឃឺ អន់ឌែ ទី ចាបាប់ កាណុង ឡាកោ កេះ។ ១៥ កាណុង សារ អា អន់ឌែ តាំបាង អន់ ប៉ប័ ផា សារ កាណុង ចាបាប់ អ្វៃ កាណុង ពុត អន់ឌែ តាទឹច ឃឺ សារ ចាជ្រែប ឃឹត ម៉ះ អន់ឌែ កា រ៉ះ កាណុង ពុត ទី ទឹប ច្រោម ឡាកោ ទៅ ទី ទឹប រ៉ះ ផា ឡាកោ ប៉្រគ័ ដាគ់។ ១៦ ផះ អាញ់ រ៉ះ សារ ដាគ់ កា ពូ អាញ់ ផា នីអៀ៖ ចឹង ទី ដារ់ ម៉ោញ គែង ម៉ាត់ ទៀ ប‌៉្រ័ះ ប៊កកាតយ័ ចឹង អន់ យីស៊ូ គ្រិះ តាត់ស៊ិន សារ ប៉ាណូស ទិឌូ ឃឺ អ៊ែ ចឹង តាត់ស៊ិន គ្រឹប សារ ពូ អោន សាគឹម ដេល។

សារ ប‌៉្រ័ះ ចឹង តាត់ស៊ិន សារ សុនសាត អ៊ីស្រាអ៊ែល

១៧ អឺ ប៉ាណូស ឡាក់ ផា ឡាកោ អីស សុនសាត អ៊ីស្រាអ៊ែល ឡាក់ ម៉ឹង ចាបាប់ ប‌៉្រ័ះ លូ អ្វាត់ អេង ផា ឡាកោ អីស ត្រគ់ ពុត ប‌៉្រ័ះ ប៊កកាតយ័។ ១៨ អីស អន់ហ្នាល់ ពុត ប‌៉្រ័ះ លូ អ្លុ ឃឹត អ្លុ អន់ហ្នាល់ សារ ញ៉ា ឡាក់ ដាគ់ កាខាក់ ញន កា អីស ហៀន ឡឹង ចាបាប់ ប‌៉្រ័ះ។ ១៩ អីស ឃឹត ផា អីស ឡាក់ បក់ ទុង តី ប៉ាណូស ប៊្លែល ម៉ាត់ លូ ឃឹត ផា អីស ឃឺ តាតារ ឡាក់ តាគ់ តាតារ មួត អ្វៃ ពឹង ចារ ម៉ាម៉ាំង ២០ ឡាក់ ប៉ាណូស អន់តគ់ ប៉ាតោ កា មួត កាតូល័ ង៉ល់ ឡាក់ ណៃឃូ ប៉ាំងហៀន មួត សាស្វា ញន កា ទី ចាបាប់ ឡាក់ រ៉ះ សារ តាទឹច លូ ប៉្រគ័ អន់ អីស ហ្យាំង សាឡាច់។ ២១ អីស អន់តគ់ ប៉ាតោ កា ពូ ញ៉ា អីស អូ អន់តគ់ ប៉ាតោ កា ឡាកោ អីស ទៅ ដេល ? អីស អូ អន់ ពូ អន់តុង ហះកា អីស ទៅ កា អន់តុង ដេល។ ២២ អីស រ៉ះ អូ អន់ ពូ រ៉ាលង កល់ ក្លោ កាម៉ាញ់ ហះកា អីស ទៅ កា រ៉ាលង កល់ កាម៉ាញ់ ដេល។ អីស ផា អូ ណីស កា ហ៊ូប ប‌៉្រ័ះ បឺគ ហះកា អីស រ៉ាត អ្យក់ កាណាគ័ ពឹង រ៉ោង រ៉ាម៉ះ ប‌៉្រ័ះ បឺគ។ ២៣ អីស អ្វាត់ អេង កា ឡាកោ អ្លុ ចាបាប់ ប‌៉្រ័ះ ហះកា អីស ប៉្រគ័ អន់ កា ពូ បឺង៉ាយ ប‌៉្រ័ះ ញន កា អីស ប៉្រគ័ យច ចាបាប់ ២៤ ឡាក់ កា ទី ច្រាគ់ រ៉ះ កាណុង ផាប់ ប៉ានឹរ ប‌៉្រ័ះ ផា «ញន កា អន់ដីស បះ សុនសាត អន់ទៀគ កាប ផាម៉ាត កា ប‌៉្រ័ះ ប៊កកាតយ័»*។

២៥ កាប៉ាច់ សារ កាសិត អង់ការ ទី ខា តាទឹច ហង ផា អីស ប៉្រគ័ ពួយ ចាបាប់ ហះកា ផា អីស ប៉្រគ័ យច ចាបាប់ សារ អីស កាសិត អង់ការ ណោះ ឡាក់ កា អូ កាសិត អង់ការ ដេល។ ២៦ ផា ពូ អូ កាសិត អង់ការ ហះកា ពូ ប៉្រគ័ ពួយ សារ កាណុង ចាបាប់ ឃឺ ប‌៉្រ័ះ ប៊កកាតយ័ ផា អន់ឌែ ណោះ ឡាក់ កា កាសិត អង់ការ ដេល។ ២៧ បក់ ពឿ អូ កាសិត អង់ការ ហះកា ប៉្រគ័ ពួយ ចាបាប់ ឃឺ អន់ឌែ ចឹង កាប កា អីស ហង ខង អីស ទី ចាបាប់ កាណុង ផាប់ ប៉ានឹរ ប‌៉្រ័ះ ឡាក់ ពូ ច្រាគ់ រ៉ះ ទឹប អីស កាសិត អង់ការ ហះកា អីស ប៉្រគ័ យច ចាបាប់។ ២៨ សុនសាត អ៊ីស្រាអ៊ែល តាទឹច អូ ត្រគ់ ក្រាន័ កា ប៉្រគ័ សាញ៉ា អន់ អន់ហ្នាល់ ពឹង ឡាកោ ប៉ាំងឡៃ គែង ឡីង ណោះ អុះ សារ កាសិត អង់ការ តាទឹច កា អូ ត្រគ់ ក្រាន័ កា ប៉្រគ័ សាញ៉ា អំប៉ាំង អា ដេល។ ២៩ សុនសាត អ៊ីស្រាអ៊ែល តាទឹច ឃឺ ត្រគ់ ឃឹត ឡឹង ពុត គែង កាណុង កាប៉ាច់ សារ កាសិត អង់ការ តាទឹច ឃឺ កាសិត គែង កាណុង ពុត ដេល ឃឺ ប៉ាង៉ាត័ ប៉ាលឹង ប‌៉្រ័ះ ប៉្រគ័ អន់ អ៊ែ ដាគ់ ហង អូ ត្រគ់ ញន កា ប៉្រគ័ ពួយ សារ ពូ ច្រាគ់ លូ សត់ត្រា ណោះ អុះ។ ប៉ាណូស នែវ ណោះ អូ ត្រគ់ ប៉ិច កា ប៉ាណូស ប៉ានេ អុះ ឃឺ ប៉ិច កា ប‌៉្រ័ះ ប៊កកាតយ័ ប៉ានេ ឡគ។

៣

១ ទឹល នីណោ័ះ សុនសាត អ៊ីស្រាអ៊ែល ទី ខា នីចម័ ? សារ កាសិត អង់ការ ទី ខា នីចម័ ? ២ សុនសាត អ៊ីស្រាអ៊ែល ទី ខា អៀង នែវ ខង សាគ់ ប៉ាន់ដា ប‌៉្រ័ះ ប៊កកាតយ័ ទី អន់តគ់ ប៉ានឹរ អ៊ែ ពឹង អន់ឌែ។ ៣ ទឹល នីណោ័ះ ត្រគ់ ឃឹត នីចម័ ខង ទី សុនសាត អ៊ីស្រាអ៊ែល បក់ អន់ដា អូ ត្រង់ លូ ប‌៉្រ័ះ ? នីចម័ ពុត អន់ឌែ អូ ត្រង់ ណោះ ចឹង ប៉្រគ័ អន់ ប‌៉្រ័ះ ប៊កកាតយ័ អូ ទី ពុត ត្រង់ ដេល ប ? ៤ អូ ត្រគ់ នីណោ័ះ អុះ។ យ‌៉័ះ ប៉ាណូស ទិឌូ កាប ព្លូង កាតាម កា ប‌៉្រ័ះ ប៊កកាតយ័ អ្វៃ ត្រង់ លើយ ដេល ឡាក់ កា ទី ច្រាគ់ រ៉ះ កាណុង ផាប់ ប៉ានឹរ ប‌៉្រ័ះ ផា៖

«អឺ ប‌៉្រ័ះ ប៊កកាតយ័

ពូ ចឹង អ្លុ អន់តគ់ ផា ប៉ានឹរ អីស ដាគ់ ត្រង់ តាទឹច

លូ ចឹង ទី ទ្រង អីស ផា ពូ ច្រោម អីស»។*

៥ ញន សារ អូ ដាគ់ ម៉ះ ពិន ប៉្រគ័ អន់ ពូ ប៉ប័ ផា ប‌៉្រ័ះ ប៊កកាតយ័ ដាគ់ ត្រង់ ពិន ចឹង ផា នីចម័ ? ផា ប‌៉្រ័ះ ចៃគ ថូត ពិន ញ៉ា ពិន ចឹង ផា អ៊ែ អូ ដាគ់ ប ? (អាញ់ កាប នីអៀ ឃឺ កាប គុន ប៉ាណូស អូ សឿ ប‌៉្រ័ះ។) ៦ អូ ត្រគ់ នីណោ័ះ អុះ។ ផា ប‌៉្រ័ះ អូ ដាគ់ នីចម័ អ៊ែ ចឹង អ្លុ តាត់ស៊ិន សារ កា ប៉ាណូស ? ៧ ឃឺ អ៊ែ ពូ ចឹង ផា «សារ អាញ់ ព្លូង ប៉្រគ័ អន់ ពូ ប៉ប័ សារ ដាគ់ ត្រង់ ម៉ះ ប‌៉្រ័ះ ហ៊ែង អៀង ណោះ ចឹង ប៉្រគ័ អន់ ពូ ប៉ានេ សារ ដាគ់ ត្រង់ ម៉ះ អ៊ែ តាទឹច។ ផា នីណោ័ះ ញ៉ា ត្រគ់ អ៊ែ ចៃគ ថូត អាញ់ ឡាក់ កា ប៉្រគ័ យច ?» ៨ ទី ពូ កាប ផា «ទឹល នីណោ័ះ ញ៉ា ពិន អូ ប៉ាណាំ គួប ប៉្រគ័ សារ អូ ដាគ់ ភឿ អន់ ទី សារ ដាគ់ កើត ពឹះ ?» ឡាក់ កា បក់ អន់ដា ច្រោម ផា ញឹន កាប នីអៀ។ អន់ឌែ ណោះ ចឹង ត្រគ់ ថូត ហង។

សារ ប៉ាណូស ទិឌូ ស៊ុត កា ប៉្រគ័ យច

៩ ទឹល នីណោ័ះ ញ៉ា ពិន ឡាក់ សុនសាត អ៊ីស្រាអ៊ែល ទី សារ ដាគ់ ហ៊្លត ឡឹង ពូ ប ? អូ អុះ ពិន អូ ទី សារ ញ៉ា ចឹង ដាគ់ ហ៊្លត ឡឹង ពូ អុះ ខង អាញ់ រ៉ះ កេះ ផា យ‌៉័ះ សុនសាត អ៊ីស្រាអ៊ែល កាតាម សុនសាត អន់ទៀគ កាតាម ស៊ុត កា ប៉្រគ័ សារ យច ទិឌូ ១០ ឡាក់ កា ទី ច្រាគ់ រ៉ះ ផា៖

«អូ ទី ពឿ ដាគ់ ត្រង់ អុះ

យ‌៉័ះ ម៉ោញ ដូវ កា អូ ទី សាំ។

១១ អូ ទី ពឿ ហ្លង់ សារ ប‌៉្រ័ះ អុះ

កា អូ ទី ពឿ ណាំង ប‌៉្រ័ះ ប៊កកាតយ័ ដេល។

១២ ប៉ាណូស ទិឌូ ឡាច់ ចាំងហាយ្គ ឡឹង ប‌៉្រ័ះ ប៊កកាតយ័

ពូ ទិឌូ កេះ ប៉ាណូស អូ គឹត អូ ខា ហះ ម៉ាត់ ប‌៉្រ័ះ

អូ ទី ពឿ ប៉្រគ័ ដាគ់ ត្រង់ អុះ

យ‌៉័ះ ម៉ោញ ដូវ កា អូ ទី សាំ។ †

១៣ ពឹរ ពូ ពៀប ឡាក់ កា ឡូះ ពូ តប់ ប៉ាទ្រូ អូ ឡុំ

អំប៉្យិត ពូ សាំប៉ត់ ដឹង កា កាប ប៉ាង៉ល់ ពូ។ ‡

ប៉ានឹរ ពូ ពៀប ឡាក់ កា ចារ័ ពិះ ប៉្រាវ រ៉ាអោង។ §

១៤ ពឹរ ពូ ប៉ាញ័ ដឹង កា សារ ត័ះ ប៉ាស្យាប លូ ប៉ានឹរ អូ ដាគ់។ *

១៥ ជុង ពូ ប៉ាន់តាន ចឹង ឡាំ ប៉ាន់តោ័ ប៉ាណូស។ †

១៦ ពូ ឡាំ ប៉ាគ់ ចំ ឃឺ ចារ ណោះ ទី សារ ចុនចៃ ឡូត។

១៧ ពូ អូ អន់ហ្នាល់ ទ្រង ឡាំ ណាំង សារ សាណុក សាវ៉ាក អុះ។ ‡

១៨ ពូ អូ អ្យូគ កា ប‌៉្រ័ះ ប៊កកាតយ័ អុះ»។§

១៩ ពិន អ្លុ អន់តគ់ ផា គ្រឹប សារ ឡាក់ ទី ច្រាគ់ គម កាណុង ចាបាប់ ប‌៉្រ័ះ ឃឺ ច្រាគ់ សាំរ៉ាប់ កា សុនសាត អ៊ីស្រាអ៊ែល ឡាក់ អ្វៃ កាន់តេ័ះ ចាបាប់ ណោះ ភឿ ជែ អន់ ពឿ កាប អន់ រ៉ាវ៉ាច់ ឡាកោ លូ អន់ ប៉ាណូស ពឹង អង់កក់ តេះ ទិឌូ ទី ថូត ហះ ម៉ាត់ ប‌៉្រ័ះ ប៊កកាតយ័។ ២០ ទឹល នីណោ័ះ អូ ទី ប៉ាណូស ពឿ ដាគ់ ត្រង់ ហះ ម៉ាត់ ប‌៉្រ័ះ ញន កា ប៉្រគ័ ពួយ ចាបាប់ អុះ ខង ចាបាប់ ក្រាន័ កា ប៉្រគ័ អន់ អន់ហ្នាល់ សារ យច ដោច។

សារ ប‌៉្រ័ះ ប៉្រគ័ អន់ ប៉ាណូស ដាគ់ ត្រង់ ញន កា សារ សឿ

២១ ហះកា កិញអៀ អា ប‌៉្រ័ះ ប៊កកាតយ័ តាំបាង អន់ ពិន អ្លុ ឡឹង ឡាបៀប អ៊ែ ប៉្រគ័ អន់ ប៉ាណូស ដាគ់ ត្រង់ ហះ ម៉ាត់ អ៊ែ ឃឺ អ៊ែ អូ ឃឹត ឡឹង ចាបាប់ អុះ ហះកា ផាប់ ចាបាប់ ប‌៉្រ័ះ លូ ផាប់ មួត រ៉ាគឹយ ប‌៉្រ័ះ រ៉ះ ឡឹង ឡាបៀប អា កេះ។ ២២ ប‌៉្រ័ះ ប៊កកាតយ័ ប៉្រគ័ អន់ ពូ ដាគ់ ត្រង់ ហះ ម៉ាត់ អ៊ែ ញន កា ពូ សឿ យីស៊ូ គ្រិះ។ ទិ ប៉ាណូស បក់ សឿ យីស៊ូ ប‌៉្រ័ះ ផា ពូ ដាគ់ ត្រង់ ទិឌូ យ‌៉័ះ សុនសាត អ៊ីស្រាអ៊ែល កាតាម សុនសាត អន់ទៀគ កាតាម ២៣ ខង ប៉ាណូស ទិឌូ ស៊ុត កា ប៉្រគ័ យច អូ ទី សារ ដាគ់ ឡាក់ កា ប‌៉្រ័ះ អុះ ២៤ ហះកា ប‌៉្រ័ះ ផា ពិន ដាគ់ ត្រង់ ហះ ម៉ាត់ អ៊ែ កេះ ញន កា ពុត ដាគ់ ម៉ះ អ៊ែ ឃឺ អ៊ែ ដាគ់ តាដោះ ខង យីស៊ូ គ្រិះ ហ្វាយ ពិន កេះ។ ២៥ ប‌៉្រ័ះ ប៊កកាតយ័ អន់ ឡាកោ យីស៊ូ ប៉្រគ័ កាណាគ័ រ៉ាម៉ះ ប‌៉្រ័ះ ភឿ តាគ់ អញ់ស្វាស សារ ប‌៉្រ័ះ អឺក ញន កា ផាម យីស៊ូ សាំរ៉ាប់ ទិ មួត បក់ សឿ។ ប៉្រគ័ នែវ អា ប‌៉្រ័ះ តាំបាង ផា អ៊ែ ដាគ់ ត្រង់ តាទឹច ខង សើគ ពែ អ៊ែ អូ ទី ចៃគ ថូត ប៉ាណូស ឡាក់ ប៉្រគ័ យច អុះ ២៦ ខង កិញអៀ អា អ៊ែ ប៉ិច តាំបាង សារ ដាគ់ ត្រង់ ឃឺ តាំបាង ផា អ៊ែ ដាគ់ ត្រង់ លូ អ៊ែ ប៉្រគ័ អន់ មួត បក់ សឿ យីស៊ូ ដាគ់ ត្រង់ ហះ ម៉ាត់ អ៊ែ ដេល។

២៧-២៨ ទឹល នីណោ័ះ ប៉ាណូស ទី សារ ញ៉ា ចឹង អ្លុ អ្វាត់ អេង ? អូ ទី ញ៉ា អុះ។ ពូ អូ អ្លុ អ្វាត់ អេង ខង ប‌៉្រ័ះ ប៊កកាតយ័ ប៉្រគ័ អន់ ពូ ដាគ់ ត្រង់ ហះ ម៉ាត់ អ៊ែ ញន កា ពូ សឿ យីស៊ូ ដោច អូ ត្រគ់ ញន កា ប៉្រគ័ ពួយ ចាបាប់ អុះ ឡាក់ កា ពិន អ្លុ អន់តគ់ កេះ។ ២៩ ញ៉ា អ៊ែ ប‌៉្រ័ះ សាំរ៉ាប់ ដឹង កា សុនសាត អ៊ីស្រាអ៊ែល ប ? ញ៉ា អូ ត្រគ់ ប‌៉្រ័ះ សាំរ៉ាប់ កា សុនសាត អន់ទៀគ ដេល ប ? ត្រគ់ ហង អ៊ែ កា ប‌៉្រ័ះ ម៉ះ សុនសាត អន់ទៀគ ដេល ៣០ ខង ទី ប‌៉្រ័ះ ប៊កកាតយ័ ដឹង ម៉ោញ ណោះ ហង ទឹល នីណោ័ះ អ៊ែ ប៉្រគ័ អន់ សុនសាត អ៊ីស្រាអ៊ែល ដាគ់ ត្រង់ ហះ ម៉ាត់ អ៊ែ ញន កា អន់ឌែ សឿ យីស៊ូ លូ ប៉្រគ័ អន់ សុនសាត អន់ទៀគ ដាគ់ ត្រង់ ញន កា សារ សឿ ដេល។ ៣១ ទឹល នីណោ័ះ ផា ពិន ដាគ់ ត្រង់ ហះ ម៉ាត់ ប‌៉្រ័ះ ញន កា សឿ យីស៊ូ នីអៀ ញ៉ា ពិន អ្លាត ចាបាប់ ប‌៉្រ័ះ អន់ អូ ទី ខា ប ? អូ អុះ ឃឺ ពិន ប៉្រគ័ អន់ ចាបាប់ ប‌៉្រ័ះ ហ៊ែង ទី ខា ក្វា ឡឹង អា ណាវ្គ។

៤

សារ ប‌៉្រ័ះ ផា វគ័ អាប៉្រាហាំ ដាគ់ ត្រង់ ញន កា អ៊ែ សឿ

១ ទឹល នីណោ័ះ ពិន ឃឹត នីចម័ កា វគ័ អាប៉្រាហាំ ឡាក់ វគ័ ពិន គែង ឡាកោ ប៉ាំងឡៃ អ៊ែ ហ្លង់ នីចម័ អន់ដា ឡឹង សារ អា ? ២ ផា ប‌៉្រ័ះ ផា វគ័ អាប៉្រាហាំ ដាគ់ ត្រង់ ញន កា អ៊ែ ប៉្រគ័ សារ ដាគ់ ណោះ អ៊ែ ចឹង អ្លុ អ្វាត់ អេង តាទឹច ហង។ ហះកា អ៊ែ អូ អ្លុ អ្វាត់ អេង អុះ ហះ ម៉ាត់ ប‌៉្រ័ះ ៣ ខង កាណុង ផាប់ ប៉ានឹរ ប‌៉្រ័ះ ទី ច្រាគ់ រ៉ះ ផា «អាប៉្រាហាំ កា សឿ ប‌៉្រ័ះ ប៊កកាតយ័។ ញន កា អ៊ែ សឿ ប‌៉្រ័ះ ផា អ៊ែ ប៉ាណូស ដាគ់ ត្រង់»*។ ៤ ប៉ាណូស បក់ ប៉្រគ័ ង៉ារ កា ពូ អ៊ែ អូ ឃឹត ផា លៀន ពូ អន់ កា អ៊ែ ណោះ ពូ អន់ តាដោះ អុះ ឃឺ លៀន ពូ ច្វាល់ អ៊ែ។ ៥ ហះកា ប‌៉្រ័ះ ផា ពូ ដាគ់ ត្រង់ អូ ត្រគ់ ញន កា ប៉្រគ័ ពួយ ចាបាប់ អុះ ឃឺ ញន កា ពូ ក្រាន័ កា សឿ អ៊ែ ឡាក់ ប៉្រគ័ អន់ កា ប៉ាណូស អូ ដាគ់ កើត ដាគ់ ត្រង់។ ៦ ខ អា ហង បះ សើគ ពែ សាដាច់ ដាវីត រ៉ះ ឡឹង សារ សាណុក សាវ៉ាក ម៉ះ មួត បក់ ប‌៉្រ័ះ ប៊កកាតយ័ ផា ដាគ់ ត្រង់ ឃឺ អូ ឃឹត ឡឹង សារ ពូ ប៉្រគ័ ពួយ ចាបាប់ ដេល។ អ៊ែ រ៉ះ ផា៖

៧ «ទិ បក់ ប‌៉្រ័ះ អូ អ្យក់ យ៉ូ លូ អ៊្យូត អ្លាត សារ យច

បក់ ណោះ ទី សារ សាណុក សាវ៉ាក តាទឹច ហង។

៨ ប៉ាណូស ចំ ឡាក់ ប‌៉្រ័ះ ប៊កកាតយ័ អូ ឃឹត ឡឹង សារ អ៊ែ យច

បក់ ណោះ ទី សារ សាណុក សាវ៉ាក តាទឹច ហង»។†

៩ ញ៉ា ដឹង សុនសាត អ៊ីស្រាអ៊ែល ឡាក់ ឃើយ កាសិត អង់ការ ប ត្រគ់ ទី សារ សាណុក សាវ៉ាក អា ? ញ៉ា អូ ត្រគ់ សាំរ៉ាប់ សុនសាត អន់ទៀគ ឡាក់ អូ ឃើយ កាសិត អង់ការ ដេល ប ? ខង អាញ់ រ៉ះ កេះ ផា ប‌៉្រ័ះ ប៊កកាតយ័ ផា វគ័ អាប៉្រាហាំ ដាគ់ ត្រង់ ញន កា អ៊ែ សឿ។ ១០ ផះ ចំ ប‌៉្រ័ះ ប៊កកាតយ័ ផា វគ័ អាប៉្រាហាំ ដាគ់ ត្រង់ ? អន់តីគ ឡឹង អ៊ែ កាសិត អង់ការ ញ៉ា អន់ទ្រួល ឡឹង ណោះ ? ឃឺ អន់ទ្រួល ឡឹង អ៊ែ បើ កាសិត អង់ការ អូ ត្រគ់ អន់តីគ ឡឹង អ៊ែ កាសិត អង់ការ អុះ។ ១១ អ៊ែ កាសិត អង់ការ ភឿ ប៉្រគ័ សាញ៉ា អន់ហ្នាល់ ផា អ៊ែ ដាគ់ ត្រង់ កេះ ញន កា អ៊ែ សឿ ផះ បើ កាសិត អង់ការ ពែ។ ទឹល នីណោ័ះ ប‌៉្រ័ះ ប៉្រគ័ អន់ អ៊ែ កេះ វគ័ ទិ ប៉ាណូស បក់ សឿ អូ ទី កាសិត អង់ការ ម៉ាគ់ ប‌៉្រ័ះ ចឹង ផា អន់ឌែ ដាគ់ ត្រង់ និះទៅ ដេល។ ១២ ប‌៉្រ័ះ ប៉្រគ័ អន់ អ៊ែ កេះ វគ័ មួត ឡាក់ កាសិត អង់ការ ដេល ឃឺ អូ ត្រគ់ មួត ឡាក់ ក្រាន័ កា កាសិត អង់ការ ដោច អុះ ហះកា មួត បក់ សឿ ប‌៉្រ័ះ ឡាក់ កា វគ័ អាប៉្រាហាំ សឿ ផះ រ៉ាំងវ៉ាង អ៊ែ បើ កាសិត អង់ការ ពែ ដេល។

១៣ ប‌៉្រ័ះ ប៊កកាតយ័ សាញ៉ា លូ វគ័ អាប៉្រាហាំ លូ ផូង័ វ៉ាច់ អ៊ែ ផា អន់ឌែ ចឹង ទី អង់កក់ តេះ អា ប៉្រគ័ ប៉ាដក់ ប៉ាជៀ ប‌៉្រ័ះ អូ សាញ៉ា ញន កា អាប៉្រាហាំ ប៉្រគ័ ពួយ ចាបាប់ អុះ ឃឺ ញន កា អ៊ែ ដាគ់ ត្រង់ ឡាច់ ឡឹង សារ អ៊ែ សឿ។ ១៤ ផា ប៉ាណូស ទី ប៉ាដក់ ប៉ាជៀ ញន កា ប៉្រគ័ ពួយ ចាបាប់ ទឹល នីណោ័ះ សារ សឿ យីស៊ូ អូ ទី ខា អុះ លូ ប៉ានឹរ ប‌៉្រ័ះ សាញ៉ា កា អូ ទី ខា ដេល។ ១៥ ចាបាប់ ប៉្រគ័ អន់ ទី សារ ប‌៉្រ័ះ អឺក ខង ប៉ាណូស ប៉្រគ័ យច ចាបាប់ ហះកា ហះ ចារ ចំ អូ ទី ចាបាប់ ចារ ណោះ កា អូ ទី សារ យច ចាបាប់ ដេល។ ១៦ ខ ណោះ ហង បះ សារ ប‌៉្រ័ះ សាញ៉ា អា ពិន ទី ញន កា សឿ។ សារ ប‌៉្រ័ះ សាញ៉ា អា អ៊ែ អន់ តាដោះ ឃឺ អន់ តាទឹច កា ផូង័ វ៉ាច់ វគ័ អាប៉្រាហាំ ទិណោ័ះ អូ ត្រគ់ ដឹង កា មួត បក់ ប៉្រគ័ ពួយ ចាបាប់ ណោះ អុះ ឃឺ សាំរ៉ាប់ ទិ បក់ សឿ ឡាក់ កា វគ័ អាប៉្រាហាំ អ៊ែ ឡាក់ វគ័ ពិន ទិឌូ ១៧ ឡាក់ កា ទី ច្រាគ់ រ៉ះ ផា «អាញ់ ចឹង អន់ អីស ប៉្រគ័ វគ័ ពូ អៀង សុនសាត»‡។ ប‌៉្រ័ះ ផា នីណោ័ះ ខង វគ័ អាប៉្រាហាំ ម៉ឹង អ៊ែ ឡាក់ អ្លុ តាគ់ អង់រ៉ីស សឹត ប៉ាណូស តោ័ លូ ប៉ាំងកើត កាណាគ័ ញ៉ា ឡាក់ អូ ទី អន់ ទី។ ១៨ យ‌៉័ះ អូ ទី កាណាគ័ ញ៉ា ម៉ឹង កាតាម កា វគ័ អាប៉្រាហាំ អ្វៃ ម៉ឹង លូ សឿ ដេល ទឹល នីណោ័ះ អ៊ែ កា កេះ វគ័ ពូ អៀង សុនសាត ត្រគ់ ពួយ សារ ឡាក់ ប‌៉្រ័ះ រ៉ះ កា អ៊ែ ផា «ផូង័ វ៉ាច់ អីស ចឹង កើត ចំលួន អៀង»§។ ១៩ ផះ ណោះ អាញុ វគ័ អាប៉្រាហាំ ក្យាម័ ចឹង ទឹល ១០០ សាណាំ កេះ យ‌៉័ះ អ៊ែ ឃឹត ផា ឡាកោ អ៊ែ ក្យាម័ ចឹង តោ័ លូ យ៉ាគ់ សារ៉ា អូ អ្លុ ទី គន កាតាម អ៊ែ អ្វៃ សឿ កេង និះទៅ ដេល។ ២០ អ៊ែ អូ សង់សៃ ឡឹង សារ ប‌៉្រ័ះ ប៊កកាតយ័ សាញ៉ា ណោះ អុះ អ៊ែ កា អូ អ្លាត សឿ ដេល ឃឺ អ៊ែ សឿ ហ៊ែង ខាក់ ទឹប ប៉ានេ ប‌៉្រ័ះ ប៊កកាតយ័ ២១ ខង ពុត អ៊ែ សឿ តាទឹច ផា សារ ញ៉ា ឡាក់ ប‌៉្រ័ះ ប៊កកាតយ័ សាញ៉ា ផា ចឹង ប៉្រគ័ ឃឺ អ៊ែ ប៉្រគ័ តាទឹច ឡូត។ ២២ ខ ណោះ ហង បះ ប‌៉្រ័ះ ផា អ៊ែ ដាគ់ ត្រង់ ញន កា អ៊ែ សឿ ២៣ ហះកា សារ ឡាក់ ច្រាគ់ រ៉ះ ផា «ប‌៉្រ័ះ ប៊កកាតយ័ ផា អ៊ែ ដាគ់ ត្រង់» ណោះ អូ ត្រគ់ សាំរ៉ាប់ ដឹង កា វគ័ អាប៉្រាហាំ ណោះ អុះ ២៤ ឃឺ សាំរ៉ាប់ កា ពិន ដេល។ ប‌៉្រ័ះ ប៊កកាតយ័ ចឹង ផា ពិន ដាគ់ ត្រង់ ខង ពិន សឿ អ៊ែ ឡាក់ តាគ់ អង់រ៉ីស សឹត យីស៊ូ ឡាក់ ពឹ តាំងឡា ពិន ២៥ ឡាក់ ពូ ប៉ាន់តោ័ ញន កា សារ ពិន យច កេះណោះ ប‌៉្រ័ះ ប៊កកាតយ័ តាគ់ អង់រ៉ីស សឹត អ៊ែ ភឿ អន់ ពិន ដាគ់ ត្រង់ ហះ ម៉ាត់ ប‌៉្រ័ះ។

៥

សារ ប‌៉្រ័ះ រ៉ះកះ ប៉ារម ពិន អន់ ត្រគ់ លូ អ៊ែ

១ ប‌៉្រ័ះ ផា ពិន ដាគ់ ត្រង់ ញន កា ពិន សឿ អ៊ែ ទឹល នីណោ័ះ ពិន កា ដាគ់ ត្រគ់ លូ អ៊ែ ញន កា យីស៊ូ គ្រិះ ឡាក់ ពឹ តាំងឡា ពិន ដេល។ ២ យីស៊ូ គ្រិះ ប៉ាណាំ ពិន អន់ ម៉ុត អ្វៃ កាណុង សារ ដាគ់ ម៉ះ ប‌៉្រ័ះ * ទឹប ពិន តីស ម៉ូះ ញន កា ម៉ឹង ផា ចឹង ទី សារ អំរ៉ាញ អឺញ ម៉ះ ប‌៉្រ័ះ ប៊កកាតយ័។ ៣ អូ ត្រគ់ ដឹង ណោះ អុះ ផះ ពិន ទី សារ ឡាំបាក ពិន អ្វៃ កា តីស ម៉ូះ និះទៅ ដេល ខង ពិន អ្លុ អន់តគ់ ផា សារ ឡាំបាក ចឹង ប៉្រគ័ អន់ កា ពិន អ្លុ អត់ សាំរ៉ាញ័។ ៤ ញន កា ពិន អត់ សាំរ៉ាញ័ ប‌៉្រ័ះ កា ប៉ានេ ពិន សារ ប‌៉្រ័ះ ប៉ានេ ណោះ ប៉្រគ័ អន់ ពិន ម៉ឹង។ ៥ សារ ម៉ឹង អូ ប៉្រគ័ អន់ កា ពិន អ្វះ ឡាកោ អុះ ខង ប‌៉្រ័ះ ប៊កកាតយ័ ប៉ិច ចៃ កា ពិន ខាក់ ឃឺ អ៊ែ អន់ ប៉ាង៉ាត័ ប៉ាលឹង អ៊ែ ដាគ់ កាខាក់ កា ពិន។

៦ ផះ ពិន អូ អ្លុ តង័ ឡាកោ តាំងឡា ពែ ទឹល ដារ់ កាំឡត់ កេះ យីស៊ូ គ្រិះ តោ័ ប៉ាតាង ប៉ាណូស បក់ អូ អ្យិល កូត័ កា ប‌៉្រ័ះ។ ៧ អូ សូវ ទី ពឿ ចៃ តោ័ ប៉ាតាង ប៉ាណូស ដាគ់ ត្រង់ អុះ ឃឺ ទី ដេល អ្លុ អ៊ែ បក់ អន់ដា ចៃ តោ័ តាង ប៉ាណូស បក់ ដាគ់ កាខាក់។ ៨ ហះកា ប‌៉្រ័ះ ប៊កកាតយ័ អ៊ែ តាំបាង ផា អ៊ែ ប៉ិច ចៃ កា ពិន កាខាក់ ឃឺ អ៊ែ អន់ យីស៊ូ គ្រិះ តោ័ តាង ពិន ផះ រ៉ាំងវ៉ាង ពិន ឡាក់ ប៉ាណូស អ្វៃ ទី សារ យច ពែ។ ៩ ផា ប‌៉្រ័ះ ប៊កកាតយ័ ប៉្រគ័ អន់ ពិន ដាគ់ ត្រង់ ញន កា ផាម យីស៊ូ គ្រិះ កេះ ទឹល នីណោ័ះ ហ៊ែង ខាក់ យីស៊ូ ចឹង តង័ ពិន អន់ រ៉ាវ៉ាច់ ឡឹង សារ ប‌៉្រ័ះ ប៊កកាតយ័ អឺក ក្វា ឡឹង អា ណាវ្គ។ ១០ ផា ប‌៉្រ័ះ ប៊កកាតយ័ រ៉ះកះ ប៉ារម ពិន អន់ ត្រគ់ លូ អ៊ែ កេះ ញន កា គន អ៊ែ តោ័ ផះ រ៉ាំងវ៉ាង ពិន អ្វៃ តាម៉ឺរ លូ អ៊ែ ពែ កិញអៀ អា ពិន ត្រគ់ លូ អ៊ែ កេះ ហ៊ែង ខាក់ អ៊ែ ចឹង តង័ ពិន អន់ ក្វា ឡឹង អា ណាវ្គ ញន កា គន អ៊ែ រ៉ីស សឹត។ ១១ អូ ត្រគ់ ដឹង ណោះ អុះ ប‌៉្រ័ះ ប៊កកាតយ័ ចឹង ប៉្រគ័ អន់ ពិន តីស ម៉ូះ ញន កា យីស៊ូ គ្រិះ ឡាក់ ពឹ តាំងឡា ពិន កិញអៀ អា អ៊ែ រ៉ះកះ ប៉ារម ពិន អន់ ត្រគ់ លូ ប‌៉្រ័ះ ប៊កកាតយ័ កេះ។

សារ វគ័ អាដាំ លូ យីស៊ូ គ្រិះ

១២ ញន កា ប៉ាណូស ម៉ោញ ដូវ បះ សារ យច ម៉ុត ពឹង អង់កក់ តេះ អា។ ញន កា សារ យច សារ តោ័ កា ម៉ុត ដេល។ ខ អា ហង បះ សារ តោ័ តឹត គ្រឹប ប៉ាណូស ទិឌូ ខង គ្រឹប ដូវ ស៊ុត កា ប៉្រគ័ យច។ ១៣ ផះ បើ តាន័ ទី ចាបាប់ ប‌៉្រ័ះ ឃឺ ទី សារ យច ពឹះ អ្វៃ ពឹង អង់កក់ តេះ អា កេះ ហះកា ប‌៉្រ័ះ ប៊កកាតយ័ អូ ឃឹត ផា ពូ ទី សារ យច អុះ ខង រ៉ាំងវ៉ាង ណោះ បើ តាន័ ទី ចាបាប់ អុះ។ ១៤ ហះកា ឡឹង រ៉ាំងហាវ វគ័ អាដាំ ទឹល រ៉ាំងហាវ វគ័ ម៉ូសេ សារ តោ័ ទី អ្វៃ ពឹង ប៉ាណូស កេះ យ‌៉័ះ ពូ អូ ប៉្រគ័ យច ចាបាប់ ឡាក់ កា អាដាំ កាតាម។ អាដាំ ណោះ ពៀប ឡាក់ កា យីស៊ូ គ្រិះ ឡាក់ ពឹះ ប៉ាគ់ អន់តីគ។ ១៥ ហះកា សារ យច ម៉ះ អាដាំ លូ សារ ដាគ់ ឡាក់ ប‌៉្រ័ះ អន់ កា ពិន អូ ត្រគ់ និះទៅ អុះ។ ប៉ាណូស ទិឌូ ត្រគ់ តោ័ ញន កា សារ យច ម៉ះ អាដាំ ហ៊ែង ខាក់ ប‌៉្រ័ះ ចឹង អន់ សារ ដាគ់ កា ប៉ាណូស អៀង ដូវ ញន កា អ៊ែ ដាគ់ ពុត លូ ញន កា សារ យីស៊ូ ប៉្រគ័ ណោះ។ ១៦ កាប៉ាច់ សារ ប‌៉្រ័ះ អន់ លូ សារ យច ម៉ះ ប៉ាណូស ម៉ោញ ដូវ ឃឺ យច ឡឹង គួប អ៊ែ តុត ចាំងហាយ្គ ខាក់ ឃឺ ញន កា ថូត ម៉ះ ប៉ាណូស ម៉ោញ ដូវ ប៉ាណូស ទិឌូ ត្រគ់ ទី ថូត។ កាប៉ាច់ សារ ប‌៉្រ័ះ អន់ ឃឺ ប៉្រគ័ អន់ កា ប៉ាណូស ដាគ់ ត្រង់ ហះ ម៉ាត់ អ៊ែ យ‌៉័ះ ពូ ប៉្រគ័ យច អៀង នីចម័ កាតាម។ ១៧ ញន កា ប៉ាណូស ម៉ោញ ដូវ ប៉្រគ័ យច បះ សារ តោ័ ទី អំរ៉ាញ អឺញ អំប៉ាំង ប៉ាណូស ទិឌូ។ កាប៉ាច់ ពិន ឡាក់ ប‌៉្រ័ះ តាំបាង ពុត ដាគ់ ខាក់ លូ ប៉្រគ័ អន់ ពិន ដាគ់ ត្រង់ ហះ ម៉ាត់ អ៊ែ ហ៊ែង ខាក់ ពិន ចឹង ទី អាញុ អ្វៃ រ៉ីស ទឹប ទី សារ អំរ៉ាញ អឺញ ញន កា ប៉ាណូស ម៉ោញ ដូវ ដេល ឃឺ យីស៊ូ គ្រិះ។

១៨ ទឹល នីណោ័ះ សារ យច ដឹង ម៉ោញ ប៉្រគ័ អន់ កា ប៉ាណូស ទិឌូ ទី ថូត នីចម័ សារ ដាគ់ ត្រង់ ដឹង ម៉ោញ កា ប៉្រគ័ អន់ ប៉ាណូស ទិឌូ ដាគ់ ត្រង់ លូ ទី អាញុ អ្វៃ រ៉ីស នីណោ័ះ ដេល។ ១៩ ផា ប៉ាណូស ទិឌូ ទី សារ យច ញន កា ប៉ាណូស ម៉ោញ ដូវ អូ សាំយ៉ាំង ប‌៉្រ័ះ ប៊កកាតយ័ នីចម័ ប‌៉្រ័ះ ចឹង ប៉្រគ័ អន់ ប៉ាណូស ទិឌូ ដាគ់ ត្រង់ ញន កា ប៉ាណូស ម៉ោញ ដូវ សាំយ៉ាំង ប៉ានឹរ អ៊ែ នីណោ័ះ ដេល។ ២០ កាប៉ាច់ ចាបាប់ ប‌៉្រ័ះ អន់ ភឿ ប៉្រគ័ អន់ ប៉ាណូស ទី សារ យច ហ៊ែង អៀង។ ហះកា ចារ ចំ ទី សារ យច អៀង ប‌៉្រ័ះ តាំបាង ពុត ដាគ់ ម៉ះ អ៊ែ ហ៊ែង អៀង ក្វា ឡឹង ណោះ ណាវ្គ។ ២១ សារ យច ទី អំរ៉ាញ ប៉្រគ័ អន់ តោ័ នីចម័ ពុត ដាគ់ ម៉ះ ប‌៉្រ័ះ កា ទី អំរ៉ាញ ប៉្រគ័ អន់ ពិន ដាគ់ ត្រង់ លូ ទី អាញុ រ៉ីស លើយ នីណោ័ះ ដេល ញន កា យីស៊ូ គ្រិះ ឡាក់ ពឹ តាំងឡា ពិន។

៦

សារ យច អូ ទី អំរ៉ាញ អឺញ កេះ

១ ទឹល នីណោ័ះ ពិន ចឹង ឃឹត នីចម័ ? ញ៉ា ពិន ចឹង ប៉្រគ័ សារ យច ណាវ្គ ប ភឿ អន់ ប‌៉្រ័ះ តាំបាង ពុត ដាគ់ ម៉ះ អ៊ែ ហ៊ែង អៀង ? ២ អូ អុះ ! ខង ពិន ទិឌូ ពៀប ឡាក់ កា តោ័ ភឿ អន់ រ៉ាវ៉ាច់ ឡឹង អំរ៉ាញ អឺញ សារ យច កេះ នីចម័ ពិន ចឹង អ្វៃ ប៉្រគ័ សារ យច ណាវ្គ ប ? ៣ ញ៉ា អន់ដីស អូ អ្លុ ប ? ពិន ទិឌូ ឡាក់ ទី ប៉ាំងហុំ អន់ កេះ ប៉ាសុន យីស៊ូ គ្រិះ ណោះ ឃឺ ឡាក់ កា ពិន ទី តោ័ អន់ឌូ លូ អ៊ែ ដេល។ ៤ ពិន ទី ហុំ នីអៀ ឡាក់ កា ពិន តោ័ លូ តប់ អន់ឌូ លូ អ៊ែ ដេល ភឿ អន់ ពិន អ្វៃ នែវ ឡាបៀប អាញុ ណាវ ឡាក់ កា យីស៊ូ គ្រិះ ទី រ៉ីស សឹត ឡឹង តោ័ ញន កា សារ អំរ៉ាញ អឺញ ម៉ះ ប‌៉្រ័ះ ឡាក់ ពឹ អ៊ែ ដេល។ ៥ ផា ពិន តោ័ អន់ឌូ លូ អ៊ែ កេះ ពិន កា ចឹង រ៉ីស សឹត អន់ឌូ លូ អ៊ែ ដេល។ ៦ សារ អា ពិន អ្លុ អន់តគ់ កេះ ផា ពុត ពៀក សាន់ដាប់ ពិន តោ័ ពឹង អ៊្លង គឹង អន់ឌូ លូ អ៊ែ កេះ ភឿ ជែ អន់ សារ យច ទី អំរ៉ាញ អឺញ ពឹង ឡាកោ ពិន ណោះ ពិន អូ កេះ ទុច សារ យច ណាវ្គ ៧ ខង បក់ ពឿ តោ័ កេះ ឃឺ អ៊ែ រ៉ាវ៉ាច់ ឡឹង សារ យច ហង។ ៨ ទឹល នីណោ័ះ ផា ពិន តោ័ អន់ឌូ លូ យីស៊ូ គ្រិះ ពិន កា សឿ ផា ពិន ចឹង រ៉ីស អន់ឌូ លូ អ៊ែ ដេល ៩ ខង ពិន អ្លុ អន់តគ់ ផា យីស៊ូ គ្រិះ ឡាក់ រ៉ីស សឹត ណោះ អ៊ែ អូ តោ័ ណាវ្គ អុះ ខង សារ តោ័ អូ ទី អំរ៉ាញ អឺញ អំប៉ាំង អ៊ែ អុះ។ ១០ អ៊ែ តោ័ ណោះ ឃឺ អ៊ែ តោ័ កា សារ យច ដឹង ម៉ោញ ទង កេះ ឡូត។ កិញអៀ អា អ៊ែ រ៉ីស ណោះ ឃឺ រ៉ីស សាំរ៉ាប់ កា ប‌៉្រ័ះ ប៊កកាតយ័ ឡគ។ ១១ កាប៉ាច់ អន់ដីស កា និះទៅ ដេល ត្រគ់ ឃឹត ផា ឡាកោ តោ័ រ៉ាវ៉ាច់ ឡឹង សារ យច កេះ ហះកា អន់ដីស អ្វៃ រ៉ីស សាំរ៉ាប់ កា ប‌៉្រ័ះ ប៊កកាតយ័ អន់ឌូ លូ យីស៊ូ គ្រិះ។

១២ ទឹល នីណោ័ះ ជែ អន់ សារ យច ទី អំរ៉ាញ អឺញ ពឹង ឡាកោ អន់ដីស ឡាក់ អ្លុ តោ័ ភឿ ចឹង ប៉្រគ័ អូ ដាគ់ ពួយ ពុត សាន់ដាប់ អន់ដីស ណោះ។ ១៣ ជែ មប ឡាកោ អន់ដីស អន់ កា សារ យច សាំរ៉ាប់ ប៉្រគ័ សារ អូ ដាគ់ ឃឺ ត្រគ់ មប ឡាកោ ឡាក់ ប‌៉្រ័ះ តាគ់ អង់រ៉ីស សឹត ណោះ អន់ កា អ៊ែ សាំរ៉ាប់ ប៉្រគ័ សារ ដាគ់ ត្រង់ ១៤ ខង សារ យច ចឹង អូ ទី អំរ៉ាញ អឺញ ពឹង អន់ដីស ហង ខង អន់ដីស អូ អ្វៃ កាន់តេ័ះ ចាបាប់ កេះ ឃឺ អន់ដីស អ្វៃ កាន់តេ័ះ ពុត ដាគ់ ម៉ះ ប‌៉្រ័ះ ឡគ។

សារ ប‌៉្រ័ះ អន់ ពិន រ៉ាវ៉ាច់ ភឿ ប៉្រគ័ សារ ដាគ់ ត្រង់

១៥ ទឹល នីណោ័ះ ពិន ចឹង ឃឹត នីចម័ ? ផា ពិន អូ អ្វៃ កាន់តេ័ះ ចាបាប់ ហះកា ពិន អ្វៃ កាន់តេ័ះ ពុត ដាគ់ ម៉ះ ប‌៉្រ័ះ នីចម័ ពិន ចឹង ប៉្រគ័ សារ យច ណាវ្គ ប ? អូ ត្រគ់ អុះ ! ១៦ ញ៉ា អន់ដីស អូ អ្លុ ប ? ផា អន់ដីស ទី ពុត ប៉ិច ប៉្រគ័ សារ ញ៉ា អន់ដីស កេះ ទុច សារ ណោះ ហង។ ផា កេះ ទុច សារ យច ចឹង ប៉្រគ័ អន់ អន់ដីស តោ័។ ផា ប៉ិច សាំយ៉ាំង ប៉្រគ័ ពួយ ប‌៉្រ័ះ ប៊កកាតយ័ ណោះ អ៊ែ ចឹង ផា អន់ដីស ដាគ់ ត្រង់។ ១៧ ប៉ានេ ប‌៉្រ័ះ ប៊កកាតយ័ សើគ ពែ អន់ដីស ប៉្រគ័ ទុច សារ យច តាទឹច ហង ហះកា កិញអៀ អា អន់ដីស សាំយ៉ាំង អ្យក់ ពុត ចៃគ សារ ប‌៉្រ័ះ ឡាក់ ពូ ប៉ាំងហៀន។ ១៨ អន់ដីស រ៉ាវ៉ាច់ ឡឹង អំរ៉ាញ អឺញ សារ យច កេះ ភឿ ប៉្រគ័ ទុច សារ ដាគ់ ត្រង់ ឡគ។ ១៩ អាញ់ កាប ពៀប ឡឹង សារ កេះ ទុច នីអៀ ឃឺ កាប គុន ប៉ាណូស ខង អន់ដីស ក្រូ ហ្លង់ សារ ជ្រុ។ សើគ ពែ អន់ដីស មប ឡាកោ អន់ កេះ ទុច សារ អូ ដាគ់ លូ សារ យច ចាបាប់ ហ៊ែង អៀង នីចម័ កិញអៀ អា ហគ់ អន់ដីស មប ឡាកោ អន់ កេះ ទុច សារ ដាគ់ ត្រង់ នីណោ័ះ ដេល ពិ ភឿ កេះ ប៉ាសុន ប‌៉្រ័ះ។ ២០ ផះ អន់ដីស អ្វៃ ប៉្រគ័ ទុច សារ យច ពែ អន់ដីស អូ អ្វៃ កាន់តេ័ះ អំរ៉ាញ អឺញ សារ ដាគ់ ត្រង់ អុះ។ ២១ ផះ ណោះ អន់ដីស ទី ខា ញ៉ា ? កិញអៀ អា សារ ទិណោ័ះ ប៉្រគ័ អន់ កា អន់ដីស តាយួស ខង សារ ទិណោ័ះ ចឹង ប៉្រគ័ អន់ កា អន់ដីស តោ័ ប៉ាគ់ ម៉ាត់ ទៀ។ ២២ ហះកា កិញអៀ អា អន់ដីស ទី រ៉ាវ៉ាច់ ឡឹង អំរ៉ាញ អឺញ សារ យច កេះ ពឹះ ប៉្រគ័ ទុច ប‌៉្រ័ះ ប៊កកាតយ័ ឡគ។ ផា ប៉្រគ័ ទុច ប‌៉្រ័ះ ចឹង ទី ខា អៀង ឃឺ អន់ដីស ចឹង កើត ដាគ់ សាំរ៉ាប់ កា អ៊ែ ទឹប ទី អាញុ អ្វៃ រ៉ីស លើយ ២៣ ខង សារ យច ច្វាល់ អ៊ែ ឃឺ ប៉្រគ័ អន់ដីស តោ័ ហះកា សារ ប‌៉្រ័ះ អន់ តាដោះ ឃឺ អាញុ រ៉ីស លើយ ញន កា យីស៊ូ គ្រិះ ឡាក់ ពឹ តាំងឡា ពិន។

៧

សារ រ៉ាវ៉ាច់ ឡឹង ចាបាប់

១ អឺ អុះ ម៉ី អាញ់ កាកាប លូ អន់ដីស ឡាក់ អ្លុ ចាបាប់ ប‌៉្រ័ះ ញ៉ា អន់ដីស អូ អ្លុ អន់តគ់ ប ផា ចាបាប់ ទី អំរ៉ាញ អឺញ ដឹង ពឹង ប៉ាណូស ឡាក់ អ្វៃ រ៉ីស ? ២ កាប ប៉ាន់ដឹប ផា ទី អង់កាន់ ម៉ោញ ដូវ អ៊ែ ទី ក្លោ ពួយ ចាបាប់ អ៊ែ ត្រគ់ អ្វៃ អន់ឌូ ផះ រ៉ាំងវ៉ាង ក្លោ អ្វៃ រ៉ីស ណោះ ហង ហះកា ផា ក្លោ អ៊ែ តោ័ កេះ អ៊ែ កា រ៉ាវ៉ាច់ កេះ ឡឹង ចាបាប់ អ្វៃ អន់ឌូ លូ ក្លោ អ៊ែ ណោះ។ ៣ ផា ក្លោ អ៊ែ អ្វៃ រ៉ីស ផា អ៊ែ ទី ក្លោ ម៉ោញ ណាវ្គ ពូ ចឹង ផា អ៊ែ រ៉ាលង កល់ ក្លោ ហះកា ផា ក្លោ អ៊ែ តោ័ ឃឺ អ៊ែ រ៉ាវ៉ាច់ ឡឹង ចាបាប់ ណោះ កេះ ផា ទី ក្លោ ណាវ្គ ពូ កា អូ ផា អ៊ែ រ៉ាលង កល់ ក្លោ អុះ។ ៤ អឺ អុះ ម៉ី អន់ដីស កា និះទៅ ដេល ឃឺ អន់ដីស តោ័ រ៉ាវ៉ាច់ ឡឹង ចាបាប់ កេះ ដេល ឃឺ អន់ដីស តោ័ អន់ឌូ លូ យីស៊ូ គ្រិះ កេះណោះ ឡាំ អ្វៃ លូ ពឹ តាំងឡា ម៉ោញ ណាវ្គ ឃឺ អ្វៃ លូ យីស៊ូ គ្រិះ ឡាក់ រ៉ីស សឹត ភឿ អន់ ពិន ប៉្រគ័ ង៉ារ ដាគ់ អន់ កា ប‌៉្រ័ះ ប៊កកាតយ័។ ៥ ផះ ពិន អ្វៃ គុន ប៉ាណូស បើ សឿ ពែ ចាបាប់ ប៉ាញ់សុះ ពុត ពៀក អូ ដាគ់ ម៉ះ ពិន ប៉្រើ ប៉្រគ័ សារ អូ ដាគ់ ម៉ាគ់ ពិន ចឹង ត្រគ់ តោ័។ ៦ ហះកា កិញអៀ អា ពិន ទី តោ័ រ៉ាវ៉ាច់ ឡឹង ចាបាប់ កេះ ឃឺ រ៉ាវ៉ាច់ ឡឹង សារ ញ៉ា ឡាក់ រ៉ុប កាតត់ ពិន កេះ ភឿ ចឹង ប៉្រគ័ ង៉ារ កា ប‌៉្រ័ះ ប៊កកាតយ័ គុន ឡាបៀប ណាវ ឡាក់ ពឹះ ឡឹង ប៉ាង៉ាត័ ប៉ាលឹង ប‌៉្រ័ះ អូ ត្រគ់ ប៉្រគ័ គុន ឡាបៀប សាន់ដាប់ ឡាក់ ពឹះ ឡឹង ចាបាប់ ឡាក់ ពូ ច្រាគ់ សត់ត្រា ណោះ អុះ។

សារ ចាបាប់ ប៉្រគ័ អន់ អន់ហ្នាល់ សារ យច

៧ ទឹល នីណោ័ះ ពិន ចឹង ឃឹត នីចម័ ? ញ៉ា ចាបាប់ ណោះ ឃឺ សារ យច ប ? អូ ត្រគ់ អុះ ! ហះកា ផា អូ ទី ចាបាប់ អាញ់ អូ អ្លុ អន់ហ្នាល់ សារ យច អុះ។ ផា ចាបាប់ អូ ទឹប ផា «ជែ ខ្វាម» ឃឺ អាញ់ អូ អ្លុ កា ទី សារ ខ្វាម អុះ។ ៨ ហះកា សារ យច អ្យក់ ចាបាប់ អា ភឿ ប៉ាំងកើត គ្រឹប សារ ខ្វាម កាណុង ឡាកោ អាញ់។ ផា អូ ទី ចាបាប់ សារ យច កា អូ ទី ដេល។ ៩ សើគ ពែ អាញ់ អ្វៃ កោប អូ ទី ចាបាប់ អុះ ប៉ាគ់ ប៉ាំងកើត ចាបាប់ សារ យច កា កើត ដេល ប៉្រគ័ អន់ អាញ់ តោ័។ ១០ អាញ់ ប៉ប័ ផា ចាបាប់ ឡាក់ សាំរ៉ាប់ អន់ អាញុ រ៉ីស ណោះ ឃឺ ប៉្រគ័ អន់ អាញ់ តោ័ ១១ ខង សារ យច អ្យក់ ចាបាប់ ប៉ាង៉ល់ អាញ់ កេះណោះ ប៉្រគ័ អន់ អាញ់ តោ័ ញន កា ចាបាប់ អា ហង។ ១២ ទឹល នីណោ័ះ ចាបាប់ ដាគ់ ត្រង់ កាខាក់។

១៣ នីចម័ សារ ដាគ់ អា ប៉្រគ័ អន់ អាញ់ តោ័ ប ? អូ អុះ ឃឺ សារ យច ឡាក់ ប៉្រគ័ អន់ អាញ់ តោ័។ សារ យច អ្យក់ ចាបាប់ ឡាក់ ដាគ់ ប៉្រគ័ អន់ អាញ់ តោ័ ណោះ ពិន អ្លុ អន់តគ់ ផា ឃឺ សារ យច តាទឹច។ សារ យច កា កើត ហ៊ែង អ៊ក កាខាក់ ញន កា យរ ចាបាប់ ប៉្រគ័ អូ ដាគ់ នីណោ័ះ។ ១៤ ពិន អ្លុ អន់តគ់ កេះ ផា ចាបាប់ ពឹះ ឡឹង ប៉ាង៉ាត័ ប៉ាលឹង ប‌៉្រ័ះ កាប៉ាច់ អាញ់ ប៉្រគ័ គុន ប៉ាណូស ដោច ឃឺ មប ឡាកោ អន់ ប៉្រគ័ ទុច សារ យច ១៥ ខង អាញ់ អូ ហ្លង់ អុះ ឡឹង សារ ឡាក់ អាញ់ ប៉្រគ័ ណោះ។ សារ ញ៉ា ឡាក់ អាញ់ ប៉ិច ប៉្រគ័ អូ ទី ប៉្រគ័ កាប៉ាច់ សារ ញ៉ា ឡាក់ អាញ់ អូ ណីស ឃឺ អាញ់ ប៉្រគ័ ឡគ។ ១៦ ផា អាញ់ ប៉្រគ័ ង៉ារ ញ៉ា ឡាក់ អាញ់ អូ ប៉ិច ប៉្រគ័ ណោះ អាញ់ ភម ផា ចាបាប់ ដាគ់ ត្រង់ តាទឹច។ ១៧ ទឹល នីណោ័ះ អូ ត្រគ់ អាញ់ អុះ ប៉្រគ័ ង៉ារ អូ ដាគ់ ណោះ ឃឺ សារ យច ឡាក់ អ្វៃ ពឹង អាញ់ ប៉្រគ័ ណោះ។ ១៨ អាញ់ អ្លុ អន់តគ់ ផា កាណុង ឡាកោ អាញ់ អូ ទី សារ ដាគ់ អុះ ខង អាញ់ ឡាក់ ប៉ាណូស ដោច ខង អាញ់ ទី ពុត ប៉ិច ប៉្រគ័ ដាគ់ ហះកា ប៉្រគ័ អូ កើត អុះ។ ១៩ អាញ់ អូ ប៉្រគ័ សារ ដាគ់ ឡាក់ អាញ់ ប៉ិច ប៉្រគ័ ណោះ អុះ ហះកា ប៉្រគ័ សារ អូ ដាគ់ ឡាក់ អាញ់ អូ ប៉ិច ប៉្រគ័។ ២០ ផា អាញ់ ប៉្រគ័ សារ ញ៉ា ឡាក់ អាញ់ អូ ប៉ិច ប៉្រគ័ អូ ត្រគ់ អាញ់ អុះ ប៉្រគ័ ណោះ ឃឺ សារ យច ឡាក់ អ្វៃ ពឹង អាញ់ ហង ប៉្រគ័ ណោះ។ ២១ ទឹល នីណោ័ះ អាញ់ ប៉ប័ ទី សារ ម៉ោញ ឃឺ នីអៀ៖ ផះ អាញ់ ប៉ិច ប៉្រគ័ ដាគ់ កា ទី សារ អូ ដាគ់ អ្វៃ អន់ឌូ លូ អាញ់ លើយ។ ២២ កាណុង ពុត អាញ់ ចាបាប់ ប‌៉្រ័ះ ប៊កកាតយ័ ត្រគ់ ពុត អាញ់ កាខាក់។ ២៣ ហះកា អាញ់ អ្លុ អន់តគ់ ផា ទី សារ ម៉ោញ ណាវ្គ អ្វៃ កាណុង ឡាកោ អាញ់ ឡាក់ ប៉ាគែក លូ ពុត ឃឹត ដាគ់ ម៉ះ អាញ់ ទឹប ប៉្រគ័ អន់ អាញ់ កេះ ទុច សារ យច ឡាក់ អ្វៃ ពឹង អាញ់។ ២៤ អាញ់ ប៉ាណាប ខាក់ ទី ពឿ ចឹង តង័ តោះ ឡើយ អាញ់ អន់ រ៉ាវ៉ាច់ ឡឹង ឡាកោ ប៉ាំងឡៃ អា ឡាក់ ប៉្រគ័ អន់ អាញ់ តោ័ ? ២៥ ប៉ានេ ប‌៉្រ័ះ ប៊កកាតយ័ អ៊ែ តង័ អាញ់ តាទឹច ញន យីស៊ូ គ្រិះ ឡាក់ ពឹ តាំងឡា ពិន។ សារ អា ឃឺ នីអៀ ពុត អាញ់ ប៉្រគ័ ពួយ ចាបាប់ ប‌៉្រ័ះ ហះកា ឡាកោ ប៉ាំងឡៃ អាញ់ ប៉្រគ័ ពួយ ចាបាប់ សារ យច។

៨

សារ អ្វៃ កោប គុន ប៉ាង៉ាត័ ប៉ាលឹង ប‌៉្រ័ះ

១ កិញអៀ អា ពឿ ម៉ុត អ្វៃ អន់ឌូ លូ យីស៊ូ គ្រិះ បក់ ណោះ អូ ទី ថូត អុះ ២ ខង អំរ៉ាញ អឺញ ប៉ាង៉ាត័ ប៉ាលឹង ប‌៉្រ័ះ ឡាក់ អន់ អាញុ រ៉ីស តង័ អាញ់ អន់ រ៉ាវ៉ាច់ ឡឹង សារ យច លូ សារ តោ័ កេះ ញន កា យីស៊ូ គ្រិះ។ ៣ ចាបាប់ អូ អ្លុ តង័ ពិន អុះ ខង ពិន អូ អ្លុ ប៉្រគ័ ពួយ ហះកា ប‌៉្រ័ះ ប៊កកាតយ័ ប៉្រគ័ កេះៗ ឃឺ អ៊ែ ប៉្រើ គន អ៊ែ ពឹះ អន់ ទី ឡាកោ ប៉ាំងឡៃ ឡាក់ កា ប៉ាណូស ឡាក់ ទី សារ យច ភឿ ថាំឡាយ សារ យច ពឹង ឡាកោ អ៊ែ ឡាក់ ប៉ាណូស។ ៤ អ៊ែ ប៉្រគ័ នីអៀ ភឿ ប៉្រគ័ អន់ ពិន ដាគ់ ត្រង់ ឃឺ អ៊ែ តោ័ ប៉ាតាង ពិន ត្រគ់ ពួយ ចាបាប់ ប‌៉្រ័ះ ប៉្រើ ឃឺ ពិន ឡាក់ អូ អ្វៃ គុន ប៉ាណូស អូ សឿ ហះកា អ្វៃ គុន ប៉ាង៉ាត័ ប៉ាលឹង ប‌៉្រ័ះ ឡគ ៥ ខង បក់ អ្វៃ គុន ប៉ាណូស ពូ ឃឹត ដឹង កា សារ ប៉ាណូស ប៉ិច ហះកា បក់ អ្វៃ គុន ប៉ាង៉ាត័ ប៉ាលឹង ប‌៉្រ័ះ ពូ ឃឹត ដឹង កា សារ ប៉ាង៉ាត័ ប៉ាលឹង ប‌៉្រ័ះ ប៉ិច។ ៦ ផា ឃឹត គុន ប៉ាណូស ចឹង ប៉្រគ័ អន់ ទី សារ តោ័ ហះកា សារ ឃឹត គុន ប៉ាង៉ាត័ ប៉ាលឹង ប‌៉្រ័ះ ប៉្រគ័ អន់ ទី អាញុ រ៉ីស លូ សារ សាណុក សាវ៉ាក ៧ ខង បក់ ឃឹត គុន ប៉ាណូស បក់ ណោះ ប៉ាសាំង លូ ប‌៉្រ័ះ ប៊កកាតយ័ ខង អ៊ែ អូ ចៃ ប៉្រគ័ ពួយ ចាបាប់ ប‌៉្រ័ះ អុះ ឃឺ អ៊ែ អូ អ្លុ ប៉្រគ័ ពួយ ដេល។ ៨ ទិ មួត បក់ អ្វៃ គុន ប៉ាណូស អូ អ្លុ ប៉្រគ័ អន់ ត្រគ់ ពុត ប‌៉្រ័ះ ប៊កកាតយ័ អុះ។

៩ ហះកា ផា ប៉ាង៉ាត័ ប៉ាលឹង ប‌៉្រ័ះ អ្វៃ កាណុង អន់ដីស ណោះ អន់ដីស អូ អ្វៃ គុន ប៉ាណូស កេះ ឃឺ អន់ដីស អ្វៃ គុន ប៉ាង៉ាត័ ប៉ាលឹង ប‌៉្រ័ះ ហង ហះកា ពឿ អូ ទី ប៉ាង៉ាត័ ប៉ាលឹង យីស៊ូ គ្រិះ បក់ ណោះ អូ ត្រគ់ ប៉ាសុន អ៊ែ អុះ។ ១០ ផា យីស៊ូ គ្រិះ អ្វៃ ពឹង អន់ដីស យ‌៉័ះ ឡាកោ អន់ដីស តោ័ ញន កា សារ យច កាតាម កា ប៉ាង៉ាត័ ប៉ាលឹង ប‌៉្រ័ះ អ្វៃ កា អន់ អាញុ រ៉ីស កា អន់ដីស ដេល ញន កា ប‌៉្រ័ះ ប៊កកាតយ័ ប៉្រគ័ អន់ អន់ដីស ដាគ់ ត្រង់។ ១១ ផា ប៉ាង៉ាត័ ប៉ាលឹង ប‌៉្រ័ះ ប៊កកាតយ័ ឡាក់ តាគ់ អង់រ៉ីស សឹត យីស៊ូ អ្វៃ កាណុង អន់ដីស តាទឹច ប‌៉្រ័ះ ឡាក់ តាគ់ អង់រ៉ីស សឹត យីស៊ូ គ្រិះ ណោះ អ៊ែ កា ចឹង ប៉្រគ័ អន់ ឡាកោ អន់ដីស ឡាក់ អ្លុ តោ័ អា ទី អាញុ រ៉ីស ដេល ញន កា ប៉ាង៉ាត័ ប៉ាលឹង ប‌៉្រ័ះ ឡាក់ អ្វៃ កាណុង អន់ដីស ណោះ ហង។

១២ អឺ អុះ ម៉ី ខ អា ហង បះ ពិន ទួម សារ ម៉ោញ ហះកា អូ ត្រគ់ ទួម គុន ប៉ាណូស អុះ ទឹល នីណោ័ះ ជែ អ្វៃ ពួយ ឡាបៀប គុន ប៉ាណូស ដៃ។ ១៣ ផា អន់ដីស អ្វៃ គុន ឡាបៀប ប៉ាណូស អន់ដីស ចឹង ត្រគ់ តោ័ តាទឹច ហង។ ហះកា ផា អន់ដីស ម៉ឹង ប៉ាង៉ាត័ ប៉ាលឹង ប‌៉្រ័ះ ភឿ តាគ់ អង់ហ៊្យង ឡាបៀប អ្វៃ កោប គុន ប៉ាណូស ណោះ អន់ដីស ចឹង ទី អាញុ រ៉ីស ១៤ ខង ទិ មួត បក់ ប៉ាង៉ាត័ ប៉ាលឹង ប‌៉្រ័ះ ប៊កកាតយ័ ប៉ាណាំ ឃឺ មួត ទិណោ័ះ ហង ឡាក់ គន ប‌៉្រ័ះ ប៊កកាតយ័។ ១៥ អន់ដីស ទី ប៉ាង៉ាត័ ប៉ាលឹង ប‌៉្រ័ះ អា អូ ត្រគ់ ប៉្រគ័ អន់ កា អន់ដីស កេះ ទុច លូ ប៉្រគ័ អន់ កា អន់ដីស អ្យូគ ណាវ្គ អុះ ឃឺ អន់ដីស ទី ប៉ាង៉ាត័ ប៉ាលឹង ប‌៉្រ័ះ ឡាក់ ប៉្រគ័ អន់ កា អន់ដីស កេះ គន ប‌៉្រ័ះ ប៊កកាតយ័។ ញន កា ប៉ាង៉ាត័ ប៉ាលឹង អា ហង បះ ពិន អើ ប‌៉្រ័ះ ផា «អឺ ពឹ»។ ១៦ ប៉ាង៉ាត័ ប៉ាលឹង ប‌៉្រ័ះ រ៉ះ អន់ឌូ លូ ប៉ាង៉ាត័ ប៉ាលឹង ពិន ផា ពិន ឡាក់ គន ប‌៉្រ័ះ ប៊កកាតយ័ តាទឹច។ ១៧ ផា ពិន គន ប‌៉្រ័ះ តាទឹច ពិន ចឹង ទី ប៉ាដក់ ប៉ាជៀ តាទឹច ឡូត ឃឺ ប៉ាដក់ ប៉ាជៀ ឡឹង ប‌៉្រ័ះ ប៊កកាតយ័ ឡាក់ ពិន ទី អន់ឌូ លូ យីស៊ូ គ្រិះ។ ផា ពិន ទី សារ ឡាំបាក អន់ឌូ លូ អ៊ែ ពិន កា ចឹង ទី សារ ដាគ់ កេង ខាក់ អន់ឌូ លូ អ៊ែ ដេល។

សារ ដាគ់ ឡាក់ ប‌៉្រ័ះ ចឹង អន់ ប៉ាគ់ យ៉ាង័ តោ

១៨ អាញ់ ឃឹត ផា ទិ សារ ឡាំបាក ពឹង រ៉ាំងហាវ អា អូ អ្លុ ប៉ាកាគ់ លូ សារ ដាគ់ ឡាក់ ប‌៉្រ័ះ ចឹង តាំបាង អន់ ពិន ប៉ប័ ប៉ាគ់ យ៉ាង័ តោ ទៀ អុះ ១៩ ខង កាណាគ័ ញ៉ាៗ ឡាក់ ប‌៉្រ័ះ ទី ប៉ាំងកើត ផះ អ្វៃ ក្យាគ់ ហៃ ប‌៉្រ័ះ ប៊កកាតយ័ ចឹង តាំបាង គន អ៊ែ ទិណោ័ះ ២០ ខង កាណាគ័ ទិណោ័ះ កេះ អូ ទី ខា ហះកា អូ ត្រគ់ អ៊ែ ទៅ អុះ ប៉្រគ័ ណោះ ឃឺ ប‌៉្រ័ះ ប៊កកាតយ័ ប៉្រគ័ នីណោ័ះ។ ហះកា ប‌៉្រ័ះ ប៉្រគ័ អន់ កាណាគ័ អ៊ែ ប៉ាំងកើត ទិណោ័ះ ម៉ឹង ផា ២១ ប‌៉្រ័ះ ចឹង ប៉្រគ័ អន់ អ៊ែ រ៉ាវ៉ាច់ អូ អន់ អោម ហ្លច់ ភឿ អន់ ទី សារ ដាគ់ អន់ឌូ លូ គន ប‌៉្រ័ះ ប៊កកាតយ័ ២២ ខង ពិន អ្លុ អន់តគ់ កេះ ទិ កាណាគ័ ប‌៉្រ័ះ ប៉ាំងកើត ផះ អង់ហ្យាំង តាំងអឹះ ទឹប អីគ ប៉ាណាប ទឹល រ៉ប់ ដារ់ អា ឡាក់ កា អង់កាន់ ផះ អ្វៃ ហាអុញ។ ២៣ អូ ត្រគ់ ដឹង កាណាគ័ ទិណោ័ះ អុះ យ‌៉័ះ ពិន ឡាក់ ប‌៉្រ័ះ អន់ ប៉ាង៉ាត័ ប៉ាលឹង អ៊ែ កេះ ភឿ អន់ ពិន អ្លុ អន់តគ់ ផា ចឹង ទី សារ ដាគ់ ធែម ណាវ្គ ពិន កា តាំងអឹះ កាណុង ពុត ទឹប អ្វៃ ក្យាគ់ ប‌៉្រ័ះ ប៊កកាតយ័ ប៉្រគ័ អន់ ពិន កេះ គន អ៊ែ ទឹប អន់ ឡាកោ ណាវ កា ពិន ដេល។ ២៤ ផះ ប‌៉្រ័ះ តង័ ពិន ពែ ពិន ម៉ឹង ផា ចឹង ទី សារ ទិណោ័ះ។ ហះកា ផា ពិន ប៉ប័ កាណាគ័ ញ៉ា ឡាក់ ពិន ម៉ឹង ផា ចឹង ទី ហង ណោះ ពូ អូ ផា សារ ម៉ឹង អុះ ខង ពិន ហៃ ប៉ប័ កេះ ចឹង ម៉ឹង កា ញ៉ា ណាវ្គ។ ២៥ ហះកា ផា ពិន ម៉ឹង ផា ចឹង ទី កាណាគ័ ញ៉ា ឡាក់ បើ ប៉ប័ ណោះ ពិន ចឹង ខំ អ្វៃ ក្យាគ់ ទឹប ពុត អត់ សាំរ៉ាញ័។

២៦ ប៉ាង៉ាត័ ប៉ាលឹង ប‌៉្រ័ះ កា ចឹង តង័ ពិន ឡាក់ អូ ទី សាងុំ អា ដេល។ ពិន អូ អ្លុ ចឹង ម៉ន់ កាប នីចម័ ភឿ អន់ ត្រគ់ ណោះ អុះ ហះកា ប៉ាង៉ាត័ ប៉ាលឹង ប‌៉្រ័ះ អ៊ែ តាំងឡា ឡោម តាង ពិន លូ តាំងអឹះ ឡាក់ អូ ទី ពឿ ចឹង អ្លុ រ៉ះ អុះ។ ២៧ កាប៉ាច់ ប‌៉្រ័ះ ប៊កកាតយ័ ឡាក់ អ្លុ ហ្លង់ ឡឹង ពុត ប៉ាណូស ប‌៉្រ័ះ អ្លុ ឡឹង ខំឃឹត ម៉ះ ប៉ាង៉ាត័ ប៉ាលឹង អ៊ែ ខង ប៉ាង៉ាត័ ប៉ាលឹង អ៊ែ ឡោម ប៉ាតាង ប៉ាសុន អ៊ែ ត្រគ់ លូ ពុត អ៊ែ ដេល។ ២៨ ពិន កា អ្លុ អន់តគ់ ផា ប‌៉្រ័ះ ប៊កកាតយ័ ប៉្រគ័ អន់ គ្រឹប សារ កើត ដាគ់ កា មួត បក់ ប៉ិច ចៃ កា អ៊ែ ឃឺ មួត បក់ អ៊ែ អ្យក់ ប៉្រគ័ ប៉ាសុន អ៊ែ ត្រគ់ ពួយ ផិនកាន ម៉ះ អ៊ែ ២៩ ខង ទិ បក់ ប‌៉្រ័ះ ទី រ៉ើស * ណោះ អ៊ែ ទ្រៀម អន់ឌែ ឡឹង អន់ទ្រួល កេះ ភឿ អន់ អន់ឌែ កេះ ឡាក់ កា គន អ៊ែ ដេល ម៉ាគ់ គន អ៊ែ ចឹង ប៉្រគ័ ម៉ី ពូ កាណុង កាំឡាំង អុះ ម៉ី អៀង ដូវ។ ៣០ ទិ បក់ ប‌៉្រ័ះ ទី ទ្រៀម ឡឹង អន់ទ្រួល ណោះ អ៊ែ កា អ្យក់ មួត ណោះ ប៉្រគ័ ប៉ាសុន អ៊ែ បក់ អ៊ែ អ្យក់ ណោះ អ៊ែ កា ប៉្រគ័ អន់ អន់ឌែ ដាគ់ ត្រង់ ហះ ម៉ាត់ អ៊ែ បក់ អ៊ែ ប៉្រគ័ អន់ ដាគ់ ត្រង់ ណោះ អ៊ែ កា ចឹង អន់ អន់ឌែ ទី សារ ដាគ់ កេង ខាក់ ដេល។

៣១ ទឹល នីណោ័ះ ពិន ត្រគ់ ឃឹត នីចម័ ឡឹង សារ ទិ អា ? ផា ប‌៉្រ័ះ ប៊កកាតយ័ អ៊ែ អ្វៃ គែង ពិន កេះ ទី ពឿ ចឹង អ្លុ ប៉ាសាំង លូ ពិន ? អូ ទី ពឿ អុះ។ ៣២ អ៊ែ អូ គម គន អ៊ែ អុះ ឃឺ អ៊ែ មប គន អ៊ែ សាំរ៉ាប់ កា ពិន ទិឌូ ទឹល នីណោ័ះ ចាបះ កា អ៊ែ ចឹង អន់ កាណាគ័ ញ៉ាៗ ទិណោ័ះ កា ពិន អន់ឌូ លូ គន អ៊ែ ដេល។ ៣៣ ពឿ ចឹង អ្លុ ច្រោម ពិន ឡាក់ ប‌៉្រ័ះ រ៉ើស ? អូ ទី ពឿ អុះ ខង អ៊ែ ប៉្រគ័ អន់ ពិន ដាគ់ ត្រង់ ហះ ម៉ាត់ អ៊ែ កេះ។ ៣៤ ពឿ ចឹង អ្លុ ចៃគ ថូត ពិន ? អូ ទី ពឿ អុះ ខង យីស៊ូ គ្រិះ តោ័ តាង ពិន លូ រ៉ីស សឹត ណាវ្គ អ៊ែ អ្វៃ ពឹង ចារ អំរ៉ាញ អឺញ គែង សាម៉ា ប‌៉្រ័ះ ប៊កកាតយ័ ទឹប ឡោម ប៉ាតាង ពិន ដេល។ ៣៥ ទី សារ ញ៉ា ចឹង អ្លុ ប៉ាក្លះ ពិន អន់ ឡាច់ ឡឹង ពុត ប៉ិច ចៃ ម៉ះ យីស៊ូ គ្រិះ ? សារ ឡាំបាក ថុក ញ៉ាក ប ? សារ ពូ ប៉្រគ័ បាប ប ? លើ សារ ឡាយ៉ិត ឡាំងវ៉ាញ់ លូ សារ តាបាយ កាសត់ ប ? សារ ខូច័ ខាច លូ សារ ពូ ប៉ាន់តោ័ ប ? ៣៦ ឡាក់ កា សារ ពូ ទី ច្រាគ់ រ៉ះ ផា៖

ញន កា អីស ហង បះ ពូ ណាំង ប៉ាន់តោ័ ញឹន រ៉ប់ អំលឺ រ៉ប់ ង៉ាច

ពូ ហៃ ញឹន ឡាក់ កា ចៀម សាំរ៉ាប់ កា ពូ អ្យក់ ប៉ាន់តោ័។ †

៣៧ ហះកា កាណុង សារ ទិ អា ទី ទ្រង ពិន កាខាក់ កេះ ញន កា ប‌៉្រ័ះ ប៊កកាតយ័ ឡាក់ ប៉ិច កា ពិន។ ៣៨ អាញ់ សឿ កាខាក់ ផា អូ ទី សារ ញ៉ា ចឹង អ្លុ ប៉ាក្លះ ពិន អន់ ឡាច់ ឡឹង សារ ប៉ិច ចៃ ម៉ះ ប‌៉្រ័ះ យ‌៉័ះ សារ តោ័ លើ រ៉ីស កាតាម មួត ប៊យ ប‌៉្រ័ះ កាតាម ប‌៉្រ័ះ បឺគ កាតាម សារ ពឹង រ៉ាំងហាវ អា លើ រ៉ាំងហាវ អន់តីគ កាតាម លើ កាណាគ័ ឡាក់ អំរ៉ាញ អឺញ កេង ខាក់ កាតាម ៣៩ យ‌៉័ះ កាណាគ័ អ្វៃ ពឹង ប៉្លៃង លើ អ្វៃ ប៉ាគ់ តេះ កាតាម លើ កាណាគ័ អន់ទៀគៗ ឡាក់ ប‌៉្រ័ះ ទី ប៉ាំងកើត កាតាម កា អូ អ្លុ ប៉ាក្លះ ពិន អន់ ឡាច់ ឡឹង សារ ប៉ិច ចៃ ម៉ះ ប‌៉្រ័ះ ប៊កកាតយ័ ឡាក់ អ៊ែ តាំបាង ពឹង យីស៊ូ គ្រិះ ឡាក់ ពឹ តាំងឡា ពិន ណោះ អុះ។

៩

សារ ប‌៉្រ័ះ រ៉ើស សុនសាត អ៊ីស្រាអ៊ែល

១ អាញ់ រ៉ះ សារ តាទឹច យីស៊ូ គ្រិះ ប៉្រគ័ ផាញ៉ាន អាញ់ អូ តាំព្លូង អុះ។ ពុត អាញ់ អន់ឌូ លូ ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ កា ប៉្រគ័ ផាញ៉ាន ដេល ២ ឃឺ អាញ់ ទី សារ អុក ពុត ពៀក កាខាក់ លូ ទី សារ ឡាំបាក កាណុង ពុត លើយ ញន កា សុនសាត អ៊ីស្រាអ៊ែល។ ៣ អាញ់ ប៉ិច កា អន់ឌែ ដាគ់ ត្រគ់ លូ ប‌៉្រ័ះ ផា អ្លុ ទី។ អាញ់ ចឹង ភម អន់ ប‌៉្រ័ះ ប៉ាស្យាប ឡាកោ អាញ់ អន់ ឡាច់ ឡឹង យីស៊ូ គ្រិះ ប៉ាតាង អុះ ម៉ី ផូង័ វ៉ាច់ សុនសាត អាញ់ ៤ ឃឺ សុនសាត អ៊ីស្រាអ៊ែល។ អន់ឌែ ឡាក់ ប‌៉្រ័ះ ប៊កកាតយ័ ផា គន អ៊ែ លូ តាំបាង សារ តាតារ ក្លាគ់ កា អន់ឌែ លូ ប៉្រគ័ សារ សាញ៉ា រែវ ពុត លូ អន់ឌែ។ ប‌៉្រ័ះ កា អន់ ចាបាប់ លូ ឡាបៀប សាំប‌៉័ះ ប៉ានេ អ៊ែ លូ សារ សាញ៉ា អន់ទៀគៗ កា អន់ឌែ។ ៥ ទឹប អន់ឌែ ទី មួត វគ័ ឡាក់ កេង ខាក់ យីស៊ូ បក់ ប‌៉្រ័ះ រ៉ើស អន់ ប៉្រគ័ សាដាច់ កា កើត ប៉ាណូស ឃឺ ឡាច់ ឡឹង សុនសាត អន់ឌែ ដេល ឃឺ អ៊ែ ហង ឡាក់ ប‌៉្រ័ះ តីស ឡឹង កាណាគ័ ញ៉ាៗ ទិណោ័ះ ពិន ត្រគ់ ប៉ានេ អ៊ែ លើយ អាមែន។

៦ ហះកា អូ ត្រគ់ ទី ណី ផា ប៉ានឹរ ប‌៉្រ័ះ សាញ៉ា អូ ទី ខា ណោះ អុះ ខង ទិ បក់ កើត ឡឹង ផូង័ វ៉ាច់ អ៊ីស្រាអ៊ែល អូ ត្រគ់ ស៊ុត កា ប៉ាសុន ប‌៉្រ័ះ អុះ។ ៧ ទិ បក់ កើត ឡឹង ផូង័ វ៉ាច់ វគ័ អាប៉្រាហាំ កា អូ ត្រគ់ ស៊ុត កា គន សោ វគ័ អាប៉្រាហាំ តាទឹច ដេល ខង ប‌៉្រ័ះ រ៉ះ កា អាប៉្រាហាំ ផា «ដឹង គន សោ អ៊ីសាក់ ណោះ ហង ឡាក់ ផូង័ វ៉ាច់ អីស»*។ ៨ អូ ត្រគ់ គន សោ អាប៉្រាហាំ ទិណោ័ះ ឡាក់ គន ប‌៉្រ័ះ ប៊កកាតយ័ អុះ ទី ដឹង គន សោ ឡាក់ កើត ញន ប៉ានឹរ ប‌៉្រ័ះ សាញ៉ា ណោះ ហង ឡាក់ គន អ៊ែ តាទឹច ៩ ខង ប‌៉្រ័ះ ប៊កកាតយ័ រ៉ះ សាញ៉ា ផា «សាណាំ អន់តីគ អាញ់ ចឹង ពឹះ ប៉ាគ់ អា ណាវ្គ កាណុង ខៃ អា ទៅ ហង សារ៉ា ចឹង ទី គន កាម៉ាក័ ម៉ោញ»†។ ១០ អូ ត្រគ់ ដឹង ណោះ អុះ ផះ យ៉ាគ់ រេបិកា គៀម លូ កាម៉ាក័ ម៉ោញ ដូវ ឡាក់ ក្លោ អ៊ែ ទៅ ឃឺ វគ័ អ៊ីសាក់ ឡាក់ វគ័ ពិន ទិឌូ អ៊ែ ទី គន ម៉ាត់ ប៉្វាន់ កាណុង វ៉ាច់។ ១១-១២ ប‌៉្រ័ះ ប៊កកាតយ័ ទី ផិនកាន រ៉ើស ប៉ាណូស អ៊ែ អូ ឃឹត ឡឹង ង៉ារ ពូ ប៉្រគ័ អុះ ឃឺ រ៉ើស តាម ពុត អ៊ែ ប៉ិច។ ទឹល នីណោ័ះ ផះ គន ទិ ពៀរ អ្វៃ កាណុង វ៉ាច់ បើ តាន័ ប៉្រគ័ ដាគ់ លើ អ៊ក អុះ ប‌៉្រ័ះ កាកាប លូ រេបិកា ផា «ម៉ី ចឹង ប៉្រគ័ ទុច អុះ»‡ ភឿ អន់ ត្រគ់ លូ ផិនកាន អ៊ែ ណោះ ១៣ ឡាក់ កា សារ ទី ច្រាគ់ រ៉ះ ផា «អាញ់ ប៉ិច កា យ៉ាកុប ហះកា អូ ណីស កា អេសាវ»§។

១៤ ទឹល នីណោ័ះ ពិន ត្រគ់ ឃឹត នីចម័ ? ញ៉ា ប‌៉្រ័ះ ប៊កកាតយ័ អូ ត្រង់ ប ? អូ អុះ ! ១៥ ខង អ៊ែ រ៉ះ កា វគ័ ម៉ូសេ ផា «អាញ់ ចឹង ដាគ់ ពុត កា បក់ ចំ ឡាក់ អាញ់ ប៉ិច ដាគ់ ពុត អាញ់ កា ចឹង តាប៉ាប តាប៉ុន កា បក់ ចំ ឡាក់ អាញ់ ប៉ិច តាប៉ាប តាប៉ុន ដេល»*។ ១៦ ទឹល នីណោ័ះ ប‌៉្រ័ះ រ៉ើស ពូ អូ ត្រគ់ តាម ពុត ពូ ប៉ិច លើ សារ ខំ ប៉្រគ័ ដាគ់ ម៉ះ ប៉ាណូស ណោះ អុះ ឃឺ ស៊ុត កា ប‌៉្រ័ះ ប៊កកាតយ័ ឡាក់ ទី ពុត តាប៉ាប តាប៉ុន ១៧ ខង កាណុង ផាប់ ប៉ានឹរ ប‌៉្រ័ះ ប‌៉្រ័ះ ប៊កកាតយ័ រ៉ះ កា សាដាច់ អ៊ីស៊ីប ផា «អាញ់ ប៉្រើ អីស ប៉្រគ័ សាដាច់ ភឿ ចឹង តាំបាង សារ អំរ៉ាញ អឺញ ម៉ះ អាញ់ ប៉ាសាំង លូ អីស ម៉ាគ់ ពូ ចឹង រ៉ះ សិច អាញ់ លៅ លែង ប៉ាញ័ ទឹប អង់កក់ តេះ»†។ ១៨ ទឹល នីណោ័ះ ផា ប‌៉្រ័ះ ដាគ់ កា ពឿ កាតាម ឃឺ ស៊ុត កា ពុត អ៊ែ ទៅ ផា អ៊ែ ប៉្រគ័ អន់ កា បក់ ពឿ កាង័ កល់ កាតាម ស៊ុត កា ពុត អ៊ែ ទៅ ដេល។

១៩ ឃឺ អ៊ែ អន់ដីស ចឹង អំប៉ញ់ អាញ់ ផា «ទឹល នីណោ័ះ ញ៉ា ត្រគ់ ប‌៉្រ័ះ ប៉ាំងអាល ពិន ណាវ្គ ? ទី ពឿ ចឹង អ្លុ ប៉ាសាំង លូ ពុត អ៊ែ ?» ២០ អឺ ប៉ាណូស អន់ដីស កេង ឡឹង ពូ ប បះ ខឹន ប៉ាគែក លូ ប‌៉្រ័ះ ប៊កកាតយ័ នីអៀ ? ញ៉ា តេះ កាអ៊ល អ្លុ ដេល ប កាប កា បក់ ម៉ាន អ៊ែ ផា «ញ៉ា ត្រគ់ អីស ម៉ាន អាញ់ អន់ ទី ត្រង័ នែវ អា ?» ២១ ញ៉ា រ៉ាគឹយ ម៉ាន អ៊ែ អូ អ្លុ អ្យក់ តេះ កាអ៊ល ណោះ ទៅ ប៉្រគ័ តាម ពុត អ៊ែ ប៉ិច ណោះ ប ? អ៊ែ ម៉ាន ប៉្រគ័ កាណាគ័ គឹត ខា អន់ដា លូ ប៉្រគ័ កាណាគ័ អូ សូវ គឹត អន់ដា។ ២២ នីអៀ ហង ប‌៉្រ័ះ ប៊កកាតយ័ ប៉ិច តាំបាង សារ អ៊ែ អឺក លូ តាំបាង អន់ ពូ ប៉ប័ សារ អំរ៉ាញ អឺញ ម៉ះ អ៊ែ។ ហះកា អ៊ែ អត់ សាំរ៉ាញ័ ខាក់ កា មួត បក់ អ៊ែ ត្រគ់ អឺក លូ អ៊ែ ចឹង ត្រគ់ ប៉ាន់តោ័ ណោះ។ ២៣ ប‌៉្រ័ះ ប៉្រគ័ នីអៀ ភឿ ប៉ិច តាំបាង សារ តាតារ ក្លាគ់ ឡាក់ ដាគ់ ខាក់ ម៉ះ អ៊ែ កា មួត បក់ អ៊ែ តាប៉ាប តាប៉ុន ឃឺ មួត បក់ អ៊ែ ទី ទ្រៀម ឡឹង អន់ទ្រួល អន់ ទី សារ ដាគ់ ២៤ ឃឺ ពិន ទិឌូ ឡាក់ ប‌៉្រ័ះ អ្យក់ ប៉្រគ័ ប៉ាសុន អ៊ែ អូ ត្រគ់ ដឹង មួត សុនសាត អ៊ីស្រាអ៊ែល អុះ ឃឺ ទឹប មួត សុនសាត អន់ទៀគ ដេល ២៥ ឡាក់ កា ទី ច្រាគ់ រ៉ះ កាណុង ផាប់ រ៉ាគឹយ ប‌៉្រ័ះ សិច ហូសេ ផា៖

«ពូ ឡាក់ អូ ត្រគ់ ប៉ាសុន អាញ់

អាញ់ ចឹង ផា ប៉ាសុន អាញ់ ឡគ

កាប៉ាច់ សុនសាត ឡាក់ អាញ់ អូ ប៉ិច

អាញ់ ចឹង ផា សុនសាត ឡាក់ អាញ់ ប៉ិច ចៃ ដេល។ ‡

២៦ ហះ ចារ ចំ ឡាក់ អាញ់ ផា អន់ដីស អូ ត្រគ់ ប៉ាសុន អាញ់ អុះ

ហះ ចារ ណោះ ហង ពូ ចឹង អើ អន់ដីស ផា

គន ប‌៉្រ័ះ ប៊កកាតយ័ ឡាក់ ទី អាញុ រ៉ីស»§។

២៧ កាប៉ាច់ រ៉ាគឹយ ប‌៉្រ័ះ សិច អេសាយ អ៊ែ រ៉ះ ឡឹង សារ អ៊ីស្រាអ៊ែល ផា «យ‌៉័ះ សុនសាត អ៊ីស្រាអ៊ែល ទី ចំលួន អៀង ឡាក់ កា តេះ ឡាពុក ហះ ហាង សាឡីគ សាឡាយ កាតាម ហះកា ប‌៉្រ័ះ ចឹង តង័ ដឹង ចំលួន ប៊ែត ដូវ ដោច ២៨ ខង ប‌៉្រ័ះ ចឹង តាត់ស៊ិន សារ ប៉ាណូស ទិឌូ ពឹង អង់កក់ តេះ ស៊្រសៗ ឡូត»*។ ២៩ ឡាក់ កា វគ័ អេសាយ ទី រ៉ះ ឡឹង អន់ទ្រួល កេះ ផា៖

«ផា ប‌៉្រ័ះ តេះ ប‌៉្រ័ះ ប៉្លៃង អូ គម គន សោ ពិន អន់ អ្វៃ សល់ អន់ដា

ណោះ ពិន កា ចឹង តោ័ ទិ

ឡាក់ កា មួត មឿង សូដុំ លូ មួត មឿង កូម៉ូរ៉ា † ដេល»។‡

៣០ ទឹល នីណោ័ះ ពិន ចឹង ផា នីចម័ កា សុនសាត អន់ទៀគ ? អន់ឌែ អូ ខំ ប៉្រគ័ សារ ដាគ់ ត្រង់ ហះកា ប‌៉្រ័ះ ផា អន់ឌែ ដាគ់ ត្រង់ ញន កា អន់ឌែ សឿ អ៊ែ។ ៣១ កាប៉ាច់ សុនសាត អ៊ីស្រាអ៊ែល ខំ ប៉្រគ័ ពួយ ចាបាប់ ភឿ ចឹង កើត ដាគ់ ត្រង់ ហះកា ប‌៉្រ័ះ អូ ផា អន់ឌែ ដាគ់ ត្រង់ អុះ។ ៣២ ខ ញ៉ា បះ នីអៀ ? ឃឺ ញន កា ពូ ម៉ឹង ង៉ារ ឡាក់ ប៉្រគ័ ពួយ ចាបាប់ អូ ម៉ឹង យីស៊ូ អុះ។ យីស៊ូ ពៀប ឡាក់ កា អំហ្មោ ឡាក់ ប៉្រគ័ អន់ កា អន់ឌែ សាលឹម ប៉ក់ ៣៣ ឡាក់ កា ទី ច្រាគ់ រ៉ះ ផា៖

«ហៃ អាញ់ ចៃគ អំហ្មោ ម៉ោញ ពឹង មឿង ស៊ីយ៉ូន

ឡាក់ អំហ្មោ ពូ ចឹង សាលឹម ប៉្រគ័ អន់ ពូ ប៉ក់

ហះកា ពឿ សឿ អ៊ែ អា

បក់ ណោះ ចឹង អូ អ្វះ ឡាកោ អុះ»§។

១០

១ អឺ អុះ ម៉ី អាញ់ ប៉ិច កា សុនសាត អ៊ីស្រាអ៊ែល អន់ ទី ប‌៉្រ័ះ តង័ ដេល ណោះ ហង បះ អាញ់ ម៉ន់ ឡោម ប‌៉្រ័ះ ប៊កកាតយ័ សាំរ៉ាប់ កា អន់ឌែ។ ២ អាញ់ ប៉្រគ័ ផាញ៉ាន ផា អន់ឌែ ខំ ខាក់ ប៉្រគ័ ង៉ារ កា ប‌៉្រ័ះ ប៊កកាតយ័ ហះកា អន់ឌែ ប៉្រគ័ ទឹប អូ ហ្លង់ ៣ ឃឺ អន់ឌែ អូ ហ្លង់ ឡឹង ឡាបៀប ប‌៉្រ័ះ ប៊កកាតយ័ ប៉្រគ័ អន់ ប៉ាណូស ដាគ់ ត្រង់ ឃឺ អន់ឌែ ខំ ឡាកោ អន់ឌែ ទៅ ប៉្រគ័ អន់ ដាគ់ ត្រង់ អូ ចៃ កា ឡាបៀប ឡាក់ ប‌៉្រ័ះ ប៊កកាតយ័ ប៉្រគ័ អន់ ប៉ាណូស ដាគ់ ត្រង់ អា អុះ។ ៤ យីស៊ូ គ្រិះ តាគ់ អង់កេះ គ្រឹប ង៉ារ ពឹង ចាបាប់ ភឿ ប៉្រគ័ អន់ ប៉ាណូស បក់ សឿ ទិឌូ ដាគ់ ត្រង់ ហះ ម៉ាត់ ប‌៉្រ័ះ។

សារ ប‌៉្រ័ះ ចឹង តង័ ពូ គ្រឹប សុនសាត

៥ វគ័ ម៉ូសេ ច្រាគ់ រ៉ះ ឡឹង សារ ដាគ់ ត្រង់ ឡាក់ ឡាច់ ឡឹង ចាបាប់ ផា «ពឿ ប៉្រគ័ ពួយ សារ ឡាក់ ទី ច្រាគ់ កាណុង ចាបាប់ បក់ ណោះ ចឹង ទី អាញុ រ៉ីស ញន កា អ៊ែ ប៉្រគ័ ពួយ ណោះ ហង»*។ ៦ ហះកា កាណុង ផាប់ ប៉ានឹរ ប‌៉្រ័ះ ទី ច្រាគ់ រ៉ះ ឡឹង សារ ដាគ់ ត្រង់ ឡាក់ កើត ទី ញន កា សារ សឿ នីអៀ «អន់ដីស ជែ ឃឹត កាណុង ពុត ផា "ពឿ ចឹង ហាវ ពឹង ប៉្លៃង ?" (ភឿ អ្យក់ សាដាច់ ប‌៉្រ័ះ រ៉ើស ជឹរ ប៉ាគ់ តេះ) ៧ "ពឿ ចឹង ជឹរ កាណុង ស្រុក ប៉ាទ្រូ ?" (ភឿ អ្យក់ ហាវ សាដាច់ ណោះ ឡឹង ចារ ប៉ាណូស តោ័)»។ ៨ ហះកា កាណុង ផាប់ ប៉ានឹរ ប‌៉្រ័ះ ទី រ៉ះ ផា នីចម័ ? ឃឺ ទី រ៉ះ ផា «ប៉ានឹរ ប‌៉្រ័ះ អ្វៃ ហះ សានែង អន់ដីស ឃឺ អ្វៃ ពឹង ពឹរ អន់ដីស លូ អ្វៃ កាណុង ពុត អន់ដីស ដេល»†។ ប៉ានឹរ ប‌៉្រ័ះ អា ហង កាប ឡឹង សារ សឿ អ៊ែ ឡាក់ ញឹន រ៉ះ អា។ ៩ ផា ពឹរ អន់ដីស រ៉ះ ផា យីស៊ូ ឡាក់ ពឹ តាំងឡា តាទឹច លូ ពុត អន់ដីស សឿ ផា ប‌៉្រ័ះ ប៊កកាតយ័ តាគ់ អង់រ៉ីស សឹត អ៊ែ តាទឹច ណោះ អន់ដីស ចឹង ទី ប‌៉្រ័ះ តង័ តាទឹច ហង ១០ ខង ប‌៉្រ័ះ ផា ពិន ដាគ់ ត្រង់ ញន កា ពុត ពិន សឿ ប‌៉្រ័ះ ចឹង តង័ ពិន ញន កា ពឹរ ពិន រ៉ះ កា ពូ ១១ ខង កាណុង ផាប់ ប៉ានឹរ ប‌៉្រ័ះ ទី រ៉ះ ផា «ពឿ សឿ អ៊ែ មួត ទិណោ័ះ ចឹង អូ អ្វះ ឡាកោ អុះ»‡។ ១២ ទឹល នីណោ័ះ សុនសាត អ៊ីស្រាអ៊ែល លូ សុនសាត អន់ទៀគ អូ យច គួប សោប ហះ ចំ អុះ អន់ឌែ ទិឌូ ទី ប‌៉្រ័ះ តាំងឡា ដឹង ម៉ោញ ឡាក់ ទី ពុត ដាគ់ កា បក់ ម៉ន់ ឡោម អើ អ៊ែ ១៣ ខង «ពឿ ម៉ន់ ឡោម អើ ប‌៉្រ័ះ តាំងឡា បក់ ណោះ ចឹង ទី ប‌៉្រ័ះ តង័»§។

១៤ នីចម័ ពូ ចឹង អ្លុ ម៉ន់ ឡោម អើ ប‌៉្រ័ះ ផា ពូ អូ សឿ ? នីចម័ ពូ ចឹង អ្លុ សឿ ផា ពូ អូ ឃើយ កាតាំង ប៉ានឹរ ប‌៉្រ័ះ ? នីចម័ ពូ ចឹង អ្លុ កាតាំង ផា អូ ទី ពឿ រ៉ះ ? ១៥ នីចម័ ពូ ចឹង អ្លុ ចាក រ៉ះ ផា អូ ទី ពឿ ប៉្រើ អន់ឌែ ឡាំ ? ឡាក់ កា ទី ច្រាគ់ រ៉ះ ផា «ហៃ ពូ ចាក រ៉ះ សារ ដាគ់ តោ ដាគ់ ខាក់ អ៊ិះ !»* ១៦ ហះកា អូ ត្រគ់ ប៉ាណូស ទិឌូ ចៃ សាំយ៉ាំង ពួយ សារ ដាគ់ អា អុះ ឡាក់ កា វគ័ អេសាយ កាប ផា «អឺ ប‌៉្រ័ះ ប៊កកាតយ័ ពឿ សឿ សារ ញឹន រ៉ះ អា ?»† ១៧ ទឹល នីណោ័ះ សារ សឿ កើត ឡាច់ ឡឹង ពិន កាតាំង សារ ឡាក់ ពិន កាតាំង ណោះ ឡាច់ ឡឹង ពូ រ៉ះ សារ យីស៊ូ គ្រិះ។ ១៨ ហះកា អាញ់ ប៉រ់ អំប៉ញ់ ញ៉ា ពូ អូ ទី កាតាំង ប ? អូ អុះ ឃឺ ពូ កាតាំង កេះ ឡាក់ កា ទី ច្រាគ់ រ៉ះ ផា៖

«ប៉ានឹរ ណោះ កាតាំង ប៉ាញ័ ទឹប អង់កក់ តេះ

សារ ពូ រ៉ះ ណោះ កា កាតាំង លៅ

លើយ ទឹល ប៉ាថេត ញ៉ក ប៉ាគ់ ឡាណុច តេះ ដេល»‡។

១៩ អាញ់ ប៉រ់ អំប៉ញ់ ណាវ្គ ញ៉ា សុនសាត អ៊ីស្រាអ៊ែល អូ ហ្លង់ ប ? អូ អុះ អន់ឌែ ហ្លង់ ដេល ឡាក់ កា ប‌៉្រ័ះ រ៉ះ ពឹង វគ័ ម៉ូសេ ផា៖

«អាញ់ ចឹង ប៉្រគ័ អន់ អន់ដីស ទី ពុត សាណីង កា មួត

ឡាក់ អូ អ្លុ កា សុនសាត ញ៉ា

លូ ចឹង ប៉្រគ័ អន់ អន់ដីស អឺក

ញន កា មួត សុនសាត ម៉ោញ ឡាក់ អូ ហ្លង់ សារ ញ៉ា»§។

២០ កេះណោះ ណាវ្គ វគ័ អេសាយ ខឹន កាប នីអៀ៖

«ប‌៉្រ័ះ រ៉ះ ផា "មួត បក់ អូ ណាំង អាញ់

អន់ឌែ ប៉ប័ អាញ់ កេះ។

អន់ឌែ អូ អំប៉ញ់ ណាំង អាញ់ អុះ

ហះកា អាញ់ តាំបាង ឡាកោ អន់ អន់ឌែ ប៉ប័"»*។

២១ កាប៉ាច់ សុនសាត អ៊ីស្រាអ៊ែល ប‌៉្រ័ះ កាប ផា «ឡឹង កាំលឺ ទឹល កាង៉ាច អាញ់ អន់ទឺប តី កា ប៉ាសុន ឡាក់ អូ រ៉ាប់ អូ សឿ ហះកា អន់ឌែ អ្វៃ កាង័ កល់ លើយ»†។

១១

សារ ប‌៉្រ័ះ រ៉ើស សុនសាត អ៊ីស្រាអ៊ែល ម៉ោញ ចំលួន

១ ទឹល នីណោ័ះ អាញ់ ប៉រ់ អំប៉ញ់ ណាវ្គ ញ៉ា ប‌៉្រ័ះ អ្លាត ប៉ាសុន អ៊ែ ប ? អូ អុះ អ៊ែ អូ អ្លាត អន់ឌែ អុះ។ អាញ់ អា កា សុនសាត អ៊ីស្រាអ៊ែល ដេល អាញ់ កា គន សោ វគ័ អាប៉្រាហាំ កើត ឡឹង ផូង័ វ៉ាច់ បេនយ៉ាមីន។ ២ ប‌៉្រ័ះ ប៊កកាតយ័ អូ អ្លាត ប៉ាសុន ឡាក់ អ៊ែ រ៉ើស ឡឹង អន់ទ្រួល ណោះ អុះ។ ញ៉ា អន់ដីស អូ អ្លុ ប សារ ឡាក់ ទី ច្រាគ់ រ៉ះ កាណុង ផាប់ ប៉ានឹរ ប‌៉្រ័ះ ឡឹង សារ វគ័ អេលីយ៉ា ម៉ន់ ឡោម ប‌៉្រ័ះ ប៊កកាតយ័ ប៉ាសាំង លូ សុនសាត អ៊ីស្រាអ៊ែល ណោះ ពែ អ៊ែ ផា នីចម័ ? ៣ អ៊ែ កាប ផា «អឺ ប‌៉្រ័ះ ប៊កកាតយ័ អន់ឌែ ប៉ាណាំ គួប ប៉ាន់តោ័ មួត រ៉ាគឹយ អីស លូ តាគ់ អំព្លូក ចារ ពូ រ៉ាម៉ះ អីស។ ដឹង ម៉ោញ ដូវ អាញ់ ទី រ៉ាវ៉ាច់ ឡាកោ ហះកា អន់ឌែ ណាំង ប៉ាន់តោ័ អាញ់ ណាវ្គ»។ ៤ ប‌៉្រ័ះ ប៊កកាតយ័ តើល អ៊ែ នីចម័ ? ឃឺ ប‌៉្រ័ះ តើល ផា «អាញ់ គម ប៉ាណូស ៧០០០ ដូវ សាំរ៉ាប់ កា អាញ់ កេះ អន់ឌែ ណោះ អូ ទី ជន តាកុល សាំប‌៉័ះ ប‌៉្រ័ះ បាល * អុះ»†។ ៥ រ៉ប់ ដារ់ អា អ្វៃ ទី នីណោ័ះ ដេល ឃឺ អ្វៃ ទី ប៉ាណូស ឡាក់ អូ អ្លាត ប‌៉្រ័ះ ប៊កកាតយ័ ម៉ោញ ចំលួន ឡាក់ ប‌៉្រ័ះ រ៉ើស ញន កា អ៊ែ ដាគ់ កា ពូ តាដោះ។ ៦ ផា ប‌៉្រ័ះ រ៉ើស ពូ ញន កា អ៊ែ ដាគ់ កា ពូ តាដោះ ទឹល នីណោ័ះ ពូ អូ ត្រគ់ អេង កា ង៉ារ ពូ ប៉្រគ័ ពួយ ចាបាប់ អុះ។ ផា ពូ អេង កា ង៉ារ ពូ ប៉្រគ័ ពួយ ចាបាប់ ណោះ អូ ត្រគ់ កេះ ប‌៉្រ័ះ រ៉ើស ពូ ញន កា អ៊ែ ដាគ់ កា ពូ តាដោះ។

៧ ទឹល នីណោ័ះ ពិន ត្រគ់ ឃឹត នីចម័ ? សារ ញ៉ា ឡាក់ អ៊ីស្រាអ៊ែល ខំ ណាំង ណោះ អន់ឌែ អូ ទី អ្យក់ អុះ ទី ដឹង មួត បក់ ប‌៉្រ័ះ រ៉ើស ណោះ ហង ឡាក់ ទី អ្យក់ សារ ណោះ។ កាប៉ាច់ ពូ អន់ទៀគ ប‌៉្រ័ះ ប៉្រគ័ អន់ ពូ កាង័ កល់ ៨ ត្រគ់ ឡាក់ កា ទី ច្រាគ់ រ៉ះ ផា៖

«ប‌៉្រ័ះ ប៊កកាតយ័ ប៉្រគ័ អន់ ពុត ពៀក អន់ឌែ តឺត ទឺ

លូ អន់ ម៉ាត់ អន់ឌែ ហៃ អូ ប៉ប័

តោរ អន់ឌែ សាំយ៉ាំង អូ កាតាំង

លើយ ទឹល រ៉ប់ ដារ់ អា»។‡

៩ កេះណោះ សាដាច់ ដាវីត កាប ផា៖

«អន់ សារ អៃត សង់ រ៉គ់ សើម ម៉ះ អន់ឌែ ណោះ

កេះ សាទួង កេះ ប៉្លា ត្រគ់ អន់ឌែ ទៅ ពិ

លូ អន់ ប‌៉្រ័ះ ចៃគ ថូត សារ អន់ឌែ យច។

១០ អន់ ម៉ាត់ អន់ឌែ ម៉ាម៉ាំង ហៃ អូ ប៉ប័

លូ អន់ អង់កក់ អន់ឌែ គុង លើយ»។§

សារ សុនសាត អន់ទៀគ ពៀប ឡាក់ កា តាំងកង់ អូលេវ ពូ កាយ៉ោ ប៉ាតឹត

១១ ទឹល នីណោ័ះ អាញ់ ប៉រ់ អំប៉ញ់ ណាវ្គ ញ៉ា សុនសាត អ៊ីស្រាអ៊ែល បក់ អ្លាត សឿ ណោះ អន់ឌែ ចឹង អ្លាត សឿ លើយ ប ? អូ អុះ អន់ឌែ អូ អ្លាត សឿ លើយ អុះ ហះកា ញន កា អន់ឌែ ប៉្រគ័ យច ណោះ ហង បះ ប៉្រគ័ អន់ កា សុនសាត អន់ទៀគ ទី ប‌៉្រ័ះ តង័ សារ ណោះ ហង ប៉្រគ័ អន់ សុនសាត អ៊ីស្រាអ៊ែល ទី ពុត សាណីង។ ១២ ផា សារ យច អន់ឌែ ណោះ ប៉្រគ័ អន់ កា សុនសាត អន់ទៀគ ទី សារ ដាគ់ ឡឹង ប‌៉្រ័ះ អៀង នីអៀ កេះ ផា សុនសាត អ៊ីស្រាអ៊ែល ប៉្រគ័ ត្រគ់ ពុត ប‌៉្រ័ះ ហ៊ែង ខាក់ ហង សារ ដាគ់ ម៉ះ ប‌៉្រ័ះ ចឹង អៀង ត័ះ។

១៣ អាញ់ រ៉ះ កា អន់ដីស ឡាក់ សុនសាត អន់ទៀគ អាញ់ ឡាក់ ប៉ាណូស រ៉ះ ប៉ាតាង យីស៊ូ សាំរ៉ាប់ កា សុនសាត អន់ទៀគ ខ អា ហង បះ អាញ់ ផា ង៉ារ អាញ់ ប៉្រគ័ អា សាំខាន់ កាខាក់ ១៤ ភឿ អន់ សុនសាត អាញ់ ទី ពុត សាណីង ម៉ាគ់ កាណុង កាំឡាំង អន់ឌែ បក់ អន់ដា ប៉ិនពែង ពុត ពៀក អន់ ទី ប‌៉្រ័ះ តង័ អន់ឌែ ណោះ ដេល។ ១៥ ផា សារ សុនសាត អ៊ីស្រាអ៊ែល ក្លះ ឡឹង ប‌៉្រ័ះ ប៉្រគ័ អន់ កា ប៉ាណូស ពឹង អង់កក់ តេះ ត្រគ់ លូ ប‌៉្រ័ះ នីអៀ នីចម័ ផា ប‌៉្រ័ះ ហាប់ អ្យក់ អន់ឌែ ណាវ្គ ចឹង ទី សារ ញ៉ា កើត ពឹះ ? ឃឺ ចាបះ កា ប៉ាណូស តោ័ ចឹង រ៉ីស សឹត ឡូត។ ១៦ សុនសាត អ៊ីស្រាអ៊ែល ពៀប ឡាក់ កា តាប៉ុង ពូ ប៉្រគ័ ណុំ ប៉ាំង ផា ពូ អ្យក់ បាប៊ែត មប អន់ កា ប‌៉្រ័ះ ណោះ តាប៉ុង ទិណោ័ះ កា កេះ ដាគ់ សាំរ៉ាប់ កា ប‌៉្រ័ះ ដេល។

ម៉ោញ ណាវ្គ សុនសាត អ៊ីស្រាអ៊ែល ពៀប ឡាក់ កា តើម អូលេវ ផា រ៉ាយ៉ះ ម៉ះ ប‌៉្រ័ះ តាំងកង់ កា ម៉ះ ប‌៉្រ័ះ ដេល។ ១៧ ហះកា តាំងកង់ អន់ដា ពូ កាសិត អ្លាត កាប៉ាច់ អន់ដីស ពៀប ឡាក់ កា តាំងកង់ អូលេវ ព្រី ពូ អ្យក់ កាយ៉ោ ប៉ាតឹត ពឹង តាំងហាល តាំងកង់ ពូ កាសិត អ្លាត ណោះ។ កិញអៀ អា អន់ដីស ទី អ្យឹប ជី ឡឹង រ៉ាយ៉ះ អន់ឌូ លូ តាំងកង់ អន់ទៀគៗ ណោះ ដេល។ ១៨ ទឹល នីណោ័ះ អន់ដីស អូ ត្រគ់ អ្វាត់ ឡាកោ លូ បឺង៉ាយ តាំងកង់ ពូ កាសិត អ្លាត ណោះ អុះ។ ត្រគ់ អ្លុ អន់តគ់ ផា អូ ត្រគ់ អន់ដីស អុះ សិម រ៉ាយ៉ះ ឃឺ រ៉ាយ៉ះ សិម អន់ដីស។ ១៩ ឃឺ អ៊ែ អន់ដីស ចឹង កាប ផា «ប‌៉្រ័ះ កាសិត អ្លាត តាំងកង់ ណោះ ភឿ អ្យក់ អាញ់ កាយ៉ោ ប៉ាតឹត ប៉ាតាង ឡគ»។ ២០ ត្រគ់ ហង ឃឺ ប‌៉្រ័ះ ប៊កកាតយ័ កាសិត អ្លាត តាំងកង់ ណោះ ញន កា អន់ឌែ អូ សឿ។ កាប៉ាច់ អន់ដីស ទី តឹត ពឹង តើម ញន កា អន់ដីស សឿ។ ទឹល នីណោ័ះ អូ ត្រគ់ ប៉ានេ ឡាកោ ទៅ អុះ ត្រគ់ អ្យូគ ឡគ។ ២១ ផា ប‌៉្រ័ះ ប៊កកាតយ័ អូ គម តាំងកង់ អ៊ែ ទៅ ឡឹង កើត ប‌៉្រ័ះ កា ចឹង អូ គម អន់ដីស ដេល។ ២២ ទឹល នីណោ័ះ ហគ់ ឃឹត ចាជ្រែប ផា ប‌៉្រ័ះ ដាគ់ ពុត កា បក់ អន់ដា ហះកា ប‌៉្រ័ះ ចៃគ ថូត កា បក់ អន់ដា អ៊ែ ដាគ់ ពុត កា អន់ដីស ផា អន់ដីស អ្វៃ ម៉ឹង ពុត ដាគ់ ម៉ះ អ៊ែ ដេល។ ផា អូ នីណោ័ះ អន់ដីស កា ត្រគ់ កាសិត អ្លាត ដេល។ ២៣ កាប៉ាច់ តាំងកង់ អ៊ែ ទៅ ឡឹង កើត ពែ ផា អន់ឌែ ចៃ អ្លាត ពុត អូ សឿ អន់ឌែ ណោះ ប‌៉្រ័ះ ប៊កកាតយ័ ចឹង ប៉ាតឹត អន់ឌែ ណាវ្គ ខង ប‌៉្រ័ះ ទី អំរ៉ាញ អឺញ អ្លុ ប៉ាតឹត អន់ឌែ ម៉ោញ ទង ណាវ្គ។ ២៤ អន់ដីស ឡាក់ តើម អូលេវ ព្រី ហះកា ប‌៉្រ័ះ អ្យក់ កាយ៉ោ ប៉ាតឹត ពឹង តើម អូលេវ ស្រុក ឡាក់ អូ ត្រគ់ តើម អន់ដីស ទៅ កាប៉ាច់ អន់ឌែ ប‌៉្រ័ះ ចឹង អ្យក់ ប៉ាតឹត ពឹង តើម អន់ឌែ ទៅ ហ៊ែង ខាក់ ចឹង ឡាម៉គ់ ត័ះ។

សារ ប‌៉្រ័ះ ចឹង តង័ សុនសាត អ៊ីស្រាអ៊ែល ទិឌូ

២៥ អឺ អុះ ម៉ី អាញ់ ប៉ិច អន់ អន់ដីស អ្លុ អន់ ឡាក់ៗ ឡឹង សារ សាគឹម អា អ្លុ ផៃគ អន់ដីស ឃឹត ផា ឡាកោ អន់ដីស ហ្យាំង សាឡាច់។ សារ សាគឹម អា ឃឺ សុនសាត អ៊ីស្រាអ៊ែល បក់ អន់ដា កាង័ កល់ លើយ ទឹល ទិ សុនសាត អន់ទៀគ ឡាក់ ប‌៉្រ័ះ រ៉ើស ទិណោ័ះ ម៉ុត សឿ អន់ ទី ប‌៉្រ័ះ តង័។ ២៦ ផះ ណោះ ប‌៉្រ័ះ ចឹង តង័ សុនសាត អ៊ីស្រាអ៊ែល ទិឌូ ដេល ឡាក់ កា ទី ច្រាគ់ រ៉ះ ផា៖

«ទី បក់ តង័ ចឹង ពឹះ ឡឹង មឿង ស៊ីយ៉ូន *

អ៊ែ ចឹង អ្យក់ ឡាច់ សារ អ៊ក បឺគ ឡឹង គន សោ យ៉ាកុប។

២៧ អា ហង ឡាក់ សារ សាញ៉ា រែវ ពុត ឡាក់ អាញ់ ចឹង សាញ៉ា លូ អន់ឌែ

ផះ អាញ់ អ្យក់ ឡាច់ សារ យច ឡឹង អន់ឌែ»។†

២៨ ផា ឃឹត ឡឹង សារ ដាគ់ ឡឹង យីស៊ូ សុនសាត អ៊ីស្រាអ៊ែល កើត តាម៉ឺរ លូ ប‌៉្រ័ះ ប៊កកាតយ័ ម៉ាគ់ អន់ដីស ទី ខា។ ផា ឃឹត ឡឹង សារ ប‌៉្រ័ះ ប៊កកាតយ័ រ៉ើស ឃឺ ប‌៉្រ័ះ ប៉ិច កា អន់ឌែ ញន កា អ៊ែ ឃឹត ឡឹង វគ័ អន់ឌែ សើគ ពែ ២៩ ខង ផា ប‌៉្រ័ះ ប៊កកាតយ័ អន់ កា ពូ កេះ អ៊ែ អូ អ្យក់ សឹត ណាវ្គ អុះ ផា អ៊ែ អ្យក់ ពូ ប៉្រគ័ ប៉ាសុន អ៊ែ កេះ អ៊ែ កា អូ តាំងហ្យិត ពូ ដេល។ ៣០ សើគ ពែ អន់ដីស អូ រ៉ាប់ អូ សឿ ប‌៉្រ័ះ ប៊កកាតយ័ អុះ ហះកា កិញអៀ អា ញន កា អ៊ីស្រាអ៊ែល អូ រ៉ាប់ អូ សឿ អ៊ែ ប‌៉្រ័ះ កា តាប៉ាប តាប៉ុន កា អន់ដីស ឡគ។ ៣១ កិញអៀ អា អន់ឌែ អូ រ៉ាប់ ប៉ានឹរ ប‌៉្រ័ះ ប៊កកាតយ័ ហះកា ញន កា អ៊ែ តាប៉ាប តាប៉ុន កា អន់ដីស អ៊ែ កា ចឹង តាប៉ាប តាប៉ុន កា អន់ឌែ ដេល ៣២ ខង ប‌៉្រ័ះ ប៊កកាតយ័ ទឹមវ៉ៃរ អន់ ប៉ាណូស ទិឌូ អូ រ៉ាប់ ប៉ានឹរ អ៊ែ ភឿ តាំបាង ពុត អ៊ែ តាប៉ាប តាប៉ុន កា ប៉ាណូស ទិឌូ។

៣៣ សារ ដាគ់ ម៉ះ ប‌៉្រ័ះ ប៊កកាតយ័ កេង ខាក់ អ៊ិះ ! សារ ហ្យាំង សាឡាច់ អ៊ែ កា កេង កាខាក់ ដេល ! អ៊ែ តាត់ស៊ិន គ្រឹប សារ អន់ ដាគ់ ត្រគ់ កាខាក់ អូ ទី ពឿ ចឹង អ្លុ ហ្លង់ អុះ លូ អូ ទី ពឿ ចឹង អ្លុ ទ្រង អ៊ែ ណោះ ដេល។

៣៤ «ពឿ អន់ហ្នាល់ ពុត ប‌៉្រ័ះ ប៊កកាតយ័ ?

ពឿ អ្លុ អន់តគ់ រ៉ះ កា អ៊ែ ?‡

៣៥ ពឿ អន់ កាណាគ័ កា អ៊ែ

ភឿ អន់ អ៊ែ ចឹង អន់ តូ កា ពូ ដេល ?»§

៣៦ ខង កាណាគ័ ញ៉ាៗ ទិណោ័ះ ឃឺ កើត ឡាច់ ឡឹង អ៊ែ ញន កា អ៊ែ លូ សាំរ៉ាប់ កា អ៊ែ។ ចុ ពិន ប៉ានេ អ៊ែ លើយ អាមែន។

១២

សារ មប ឡាកោ កា ប‌៉្រ័ះ

១ ទឹល នីណោ័ះ អឺ អុះ ម៉ី អាញ់ ប៉រ់ អន់តគ់ ប៉ាតោ កា អន់ដីស ញន កា ប‌៉្រ័ះ ប៊កកាតយ័ តាប៉ាប តាប៉ុន អន់ដីស ត្រគ់ មប ឡាកោ កា ប‌៉្រ័ះ ពៀប ឡាក់ កា កាណាគ័ រ៉ាម៉ះ ប‌៉្រ័ះ ទឹប រ៉ីស អន់ ដាគ់ សាំរ៉ាប់ កា អ៊ែ លូ អន់ ត្រគ់ ពុត អ៊ែ ដេល។ ផា ប៉្រគ័ នីណោ័ះ ឃឺ អន់ដីស អ្យិល កូត័ អ្យូគ កា ប‌៉្រ័ះ ពួយ ឡាបៀប ឡាក់ ត្រគ់ ហង។ ២ អូ ត្រគ់ ប៉្រគ័ ពួយ គុន ប៉ាណូស ពឹង អង់កក់ តេះ អា អុះ ត្រគ់ អន់ ប‌៉្រ័ះ ប៊កកាតយ័ តូរ័ ពុត ពៀក អន់ដីស អន់ កើត ណាវ ទិណោ័ះ ភឿ អន់ អន់ដីស អ្លុ ឃឹត ចាជ្រែប ម៉ាគ់ ហ្លង់ ឡឹង ពុត ប‌៉្រ័ះ ប៊កកាតយ័ ប៉ិច នីចម័ អន់ដា ឃឺ សារ ញ៉ា ឡាក់ ត្រគ់ ពុត អ៊ែ លូ ដាគ់ គ្រឹប នែវ ដេល។

៣ ញន កា ប‌៉្រ័ះ ប៊កកាតយ័ ដាគ់ កា អាញ់ អ៊ែ អន់ អាញ់ ទី អំរ៉ាញ អន់តគ់ ប៉ាតោ កា អន់ដីស ទិឌូ នីអៀ៖ អូ ត្រគ់ ឃឹត ផា ឡាកោ ដាគ់ ហ៊្លត ឡឹង ពុត អន់ដីស ត្រគ់ ឃឹត ណោះ អុះ ហះកា ត្រគ់ ឃឹត ឡឹង ឡាកោ ទៅ អន់ ត្រគ់ ពួយ សារ អន់ដីស សឿ ឡាក់ ប‌៉្រ័ះ ប៊កកាតយ័ រ៉ះ អន់ កា អន់ដីស ណោះ ហង។ ៤ ឡាកោ ប៉ាណូស ពិន ទី កាណាគ័ អៀង ឡាក់ កា ជុង តី ម៉ូះ ម៉ាត់ កាណាគ័ ម៉ោញៗ កា ទី ង៉ារ តាង ឡឹង គួប ៥ កាំឡាំង ពិន កា នីណោ័ះ ដេល។ ពិន ទី កាំឡាំង អៀង ដូវ អ្វៃ ប៉ាតុំ អន់ឌូ លូ យីស៊ូ គ្រិះ អន់ កេះ ឡាកោ ដឹង ម៉ោញ ពិន កា ជុង តី សាំរ៉ាប់ តង័ គួប សោប នីណោ័ះ ដេល។ ៦ ពិន ទី ង៉ារ ប‌៉្រ័ះ អន់ កា ពិន តាង ឡឹង គួប ពួយ សារ ប‌៉្រ័ះ ប៊កកាតយ័ ដាគ់ ពុត កា ពិន។ ផា បក់ ចំ ប‌៉្រ័ះ ប៉្រើ រ៉ះ ប៉ានឹរ អ៊ែ ត្រគ់ រ៉ះ អន់ ត្រគ់ ពួយ សារ សឿ ប‌៉្រ័ះ។ ៧ បក់ ចំ ប‌៉្រ័ះ ប៉្រើ ប៉្រគ័ ង៉ារ តង័ ពូ ហគ់ ប៉្រគ័ ពិ។ បក់ ចំ ប‌៉្រ័ះ ប៉្រើ ប៉ាំងហៀន កា ប៉ាំងហៀន ពិ។ ៨ បក់ ចំ អ្លុ កាប ប៉ាំងហោក ពុត ពៀក ពូ កាប ពិ។ បក់ ចំ អ្លុ ជែក រ៉ាស អំប៉ាស អន់ កា ពូ ត្រគ់ ជែក ញន ពុត ដាគ់ ត្រង់។ បក់ ចំ អ្លុ ប៉្រគ័ ម៉ៃគ ណាំផា ត្រគ់ ប៉្រគ័ អ្យក់ ពុត ចៃគ។ បក់ ចំ អ្លុ តង័ មួត ថុក ញ៉ាក ត្រគ់ តង័ ពូ ញន ពុត ហោក រ៉គ់។

៩ ត្រគ់ ទី ពុត ប៉ិច ចៃ កា ពូ តាទឹច ជែ តាគ់ អំប៉្រគ័ ត្រគ់ អូ ណីស ខាអឺម កា សារ ញ៉ា ឡាក់ អូ ដាគ់ ត្រគ់ ទី ពុត ប៉ិច ដឹង កា សារ ដាគ់ លើយ។ ១០ ត្រគ់ ប៉ិច ចៃ កា គួប សោប ឡាក់ កា ប៉ិច ចៃ កា អុះ ម៉ី ម៉ោញ ម៉ៃគ ត្រគ់ ខំ អ្យិល កូត័ កា គួប សោប កាខាក់។ ១១ ត្រគ់ ទី ពុត ត្រាំង ជែ កាជីល លូ ខំ ប៉្រគ័ ង៉ារ កា យីស៊ូ ឡាក់ ពឹ តាំងឡា ពិន។ ១២ ត្រគ់ ហោក រ៉គ់ ញន កា ទី សារ ត្រគ់ ម៉ឹង។ ត្រគ់ ទី ពុត អត់ សាំរ៉ាញ័ ផះ ទី សារ ឡាំបាក។ ត្រគ់ ខំ ម៉ន់ អើ ប‌៉្រ័ះ លើយៗ។ ១៣ ត្រគ់ អន់ កាណាគ័ កា មួត បក់ ថុក ញ៉ាក កាណុង កាំឡាំង ប៉ាសុន ប‌៉្រ័ះ ឡាក់ តងកាន ពូ តង័ លូ ត្រគ់ រ៉ាំងហៃ អំហ៊្មយ អន់ ដាគ់ៗ ដេល។

១៤ ត្រគ់ ប៉រ់ សារ ដាគ់ ឡឹង ប‌៉្រ័ះ អន់ កា មួត បក់ ប៉្រគ័ បាប អន់ដីស ត្រគ់ ប៉រ់ សារ ដាគ់ អន់ កា អន់ឌែ ជែ ត័ះ ប៉ាស្យាប កា អន់ឌែ។ ១៥ ត្រគ់ ហោក រ៉គ់ អន់ឌូ លូ បក់ ទី សារ ហោក រ៉គ់ ត្រគ់ ញ៉ាំ សោក អន់ឌូ លូ បក់ ញ៉ាំ សោក។ ១៦ ត្រគ់ រែវ ពុត លូ គួប សោប។ ជែ ទី ពុត ប៉ាំងខូយ ប៉ាន់តីស ត្រគ់ រ៉ាំពង លូ មួត បក់ ថុក ញ៉ាក ជែ អ្វាត់ ឡាកោ ផា ហ្យាំង សាឡាច់។ ១៧ ជែ ប៉្រគ័ សារ អូ ដាគ់ តូ លូ សារ អូ ដាគ់ ត្រគ់ ខំ ប៉្រគ័ សារ ញ៉ា ឡាក់ ពូ ទិឌូ ផា ដាគ់។ ១៨ កាប៉ាច់ អន់ដីស ផា អ្លុ ប៉្រគ័ អន់ដីស ត្រគ់ អ្វៃ ដាគ់ រម លូ ប៉ាណូស ទិឌូ ពិ។ ១៩ អឺ អុះ ម៉ី អូ ត្រគ់ តូ ពូ ឡាកោ អន់ដីស ទៅ អុះ សារ ណោះ អន់ ប‌៉្រ័ះ ប៊កកាតយ័ អឺក កា ពូ ខង ទី សារ ពូ ច្រាគ់ រ៉ះ ផា «ប‌៉្រ័ះ ប៊កកាតយ័ កាប ផា "សារ តូ ពូ ស៊ុត កា អាញ់ ចឹង តូ ពូ"»*។ ២០ ទឹល នីណោ័ះ «ផា តាម៉ឺរ អន់ដីស ឡាយ៉ិត ត្រគ់ អ្យក់ សាណា អន់ កា អ៊ែ សា ពិ ផា អ៊ែ ហ៊្រែង ទៀក ត្រគ់ អ្យក់ ទៀក អន់ កា អ៊ែ អៃត ដេល។ ប៉្រគ័ នីអៀ ពៀប ឡាក់ កា ប៉ាតុំ ង៉ារ អុញ អ្យក់ ចៃគ ពឹង កល់ អ៊ែ ទៅ»†។ ២១ ជែ អន់ ទី ទ្រង សារ អូ ដាគ់ ពឹង អន់ដីស ត្រគ់ ទី ទ្រង អន់ដីស ពឹង សារ អូ ដាគ់ ឡគ ញន កា ប៉្រគ័ ដាគ់។

១៣

សារ ពិន ត្រគ់ រ៉ាប់ សឿ មួត អុងកាន

១ ប៉ាណូស ទិឌូ ត្រគ់ រ៉ាប់ សឿ មួត អុងកាន ខង សារ រ៉ាំងហៃ ទិណោ័ះ ស៊ុត កា ឡាច់ ឡឹង ប‌៉្រ័ះ ប៊កកាតយ័ ឃឺ ប‌៉្រ័ះ អន់ អន់ឌែ រ៉ាំងហៃ។ ២ ទឹល នីណោ័ះ បក់ ប៉ាសាំង លូ មួត អុងកាន ឡាក់ កា ប៉ាសាំង លូ សារ រ៉ាំងហៃ ឡាក់ ប‌៉្រ័ះ ប៊កកាតយ័ អន់ ណោះ ដេល ប៉ាណូស បក់ ប៉ាសាំង ចឹង ប៉្រគ័ អន់ ឡាកោ ទី ថូត ហង។ ៣ បក់ ប៉្រគ័ ដាគ់ អូ អ្យូគ កា មួត អុងកាន អុះ ទី ដឹង មួត បក់ ប៉្រគ័ យច អ្យូគ។ ផា អូ ប៉ិច អ្យូគ កា មួត អុងកាន ហគ់ ប៉្រគ័ ដាគ់ ពិ ណោះ មួត អុងកាន ចឹង ប៉ានេ អន់ដីស ហង ៤ ខង អន់ឌែ ណោះ ប៉ាណូស ប៉្រគ័ ង៉ារ កា ប‌៉្រ័ះ ប៊កកាតយ័ សាំរ៉ាប់ សារ ដាគ់ កា អន់ដីស ហះកា ផា អន់ដីស ប៉្រគ័ យច ហគ់ អ្យូគ ពិ ខង អន់ឌែ ចឹក ដាវ អូ ត្រគ់ អូ ទី ខា អុះ ឃឺ អន់ឌែ ប៉្រគ័ ង៉ារ កា ប‌៉្រ័ះ ប៊កកាតយ័ ភឿ ចៃគ ថូត ប៉ាតាង ប‌៉្រ័ះ កា មួត បក់ ប៉្រគ័ យច។ ៥ ទឹល នីណោ័ះ ត្រគ់ រ៉ាប់ សឿ មួត អុងកាន អូ ត្រគ់ រ៉ាប់ សឿ ញន ដឹង កា អ្យូគ កា ពូ ចៃគ ថូត ណោះ អុះ ឃឺ ញន កា ពុត ប៉ិច ប៉្រគ័ ដាគ់។ ៦ ខ អា ហង បះ អន់ដីស ត្រគ់ ស៊ង រ៉ាបៃ ខង អន់ឌែ ណោះ ឡាក់ ប៉ាណូស ប៉្រគ័ ង៉ារ កា ប‌៉្រ័ះ ប៊កកាតយ័ ឡាក់ អ្យក់ ពុត ចៃគ ប៉្រគ័ ង៉ារ អា ហង។ ៧ ទឹល នីណោ័ះ ត្រគ់ អន់ កា អន់ឌែ ណោះ កាណាគ័ ញ៉ា ឡាក់ អន់ដីស ត្រគ់ អន់ ស៊ង រ៉ាបៃ កា បក់ ចំ ឡាក់ អន់ដីស ត្រគ់ ស៊ង អ្យិល កូត័ អ្យូគ កា បក់ ចំ ឡាក់ ត្រគ់ អ្យិល កូត័។

សារ ប៉ិច ចៃ កា គួប សោប

៨ អូ អន់ ទួម ពឿ ឡឹង សារ ញ៉ា អុះ ឃឺ ត្រគ់ ទួម ដឹង សារ ប៉ិច ចៃ កា គួប សោប ណោះ ហង ខង ពឿ ប៉ិច ចៃ កា ពូ បក់ ណោះ ប៉្រគ័ ពួយ ចាបាប់ ប‌៉្រ័ះ ទិណោ័ះ ហង ៩ ខង ទី សារ ពូ ច្រាគ់ រ៉ះ ផា «អូ អន់ រ៉ាលង កល់ ក្លោ កាម៉ាញ់ អូ អន់ ប៉ាន់តោ័ ប៉ាណូស អូ អន់ អន់តុង ម៉ះ ពូ អូ អន់ ទី ពុត ខ្វាម»* ទឹប ទី ចាបាប់ អន់ទៀគៗ ណាវ្គ កា ប៉ាតុំ ដឹង ម៉ោញ នឹរ ផា «ត្រគ់ ប៉ិច ចៃ កា អុះ ម៉ី ឡីង គែង ឡាក់ កា ប៉ិច ចៃ កា ឡាកោ ទៅ ដេល»†។ ១០ ប៉ាណូស បក់ ទី ពុត ប៉ិច ចៃ អ៊ែ អូ ឃើយ ប៉្រគ័ សារ អូ ដាគ់ កា អុះ ម៉ី ឡីង គែង អុះ ទឹល នីណោ័ះ បក់ ប៉ិច ចៃ ណោះ អ៊ែ ប៉្រគ័ ពួយ ចាបាប់ ប‌៉្រ័ះ ទិណោ័ះ កេះ។

១១ អន់ដីស ត្រគ់ អ្លុ អន់តគ់ ផា ទឹល មង ពិន អ្យូវ ឡឹង តៃប កេះ ខង កិញអៀ អា សារ ប‌៉្រ័ះ តង័ ពឹះ ក្យាម័ ពិន ខាក់ កេះ ក្វា ឡឹង ពិន អញ់ចាប័ សឿ ពែ។ ១២ ម៉ាំង ក្យាម័ ចឹង តារ កេះ ដារ់ កា ក្យាម័ ចឹង ឡាច់ កេះ ដេល ទឹល នីណោ័ះ ពិន ត្រគ់ អ្លាត ង៉ារ អូ ដាគ់ ឡាក់ ពូ ប៉្រគ័ ពឹង ចារ ម៉ាម៉ាំង កេះណោះ ប៉្រគ័ ង៉ារ ដាគ់ ពៀប ឡាក់ កា ទ្រុង ដាវ ទ្រុង ខៃល ឡាំ តាកូះ លូ សារ ម៉ាម៉ាំង ឡគ។ ១៣ ត្រគ់ អ្វៃ អន់ ដាគ់ ត្រង់ ឡាក់ កា ចាក ផះ កាដារ់ ឃឺ ជែ អៃត ប៉ាញឹល ជែ ប៉្រគ័ លូ អង់កាន់ លូ កាម៉ាក័ ជែ តាប៉ុញ តាប៉ាក់ ជែ សាណីង សាណើស កា គួប សោប ១៤ ឃឺ ត្រគ់ អន់ យីស៊ូ គ្រិះ ឡាក់ ពឹ តាំងឡា អ្វៃ តាំ ពុត ពៀក ពិន ជែ ទឹមវ៉ៃរ ឡាកោ អន់ ប៉្រគ័ ពួយ ពុត ប៉ាណូស ប៉ិច ប៉្រគ័ ណោះ ដៃ។

១៤

សារ ពិន អូ ត្រគ់ កាប កា គួប សោប

១ ត្រគ់ ហាប់ មួត បក់ សឿ អូ ខាក់ ជែ ប៉ាគែក ឡឹង សារ ឃឹត តាង ឡឹង គួប សោប។ ២ បក់ អន់ដា ឡាក់ សឿ កាខាក់ ឃឹត ផា សា សាណា ញ៉ា កាដាគ់ ហះកា បក់ សឿ អូ ខាក់ សា ដឹង សាណា ហ្លាអ្យិត។ ៣ បក់ សា សាណា ញ៉ា កាដាគ់ ជែ អន់ អ៊ែ បឺង៉ាយ បក់ អូ សា ណោះ កាប៉ាច់ បក់ អូ សា ជែ កាប កា បក់ សា ដេល ខង ប‌៉្រ័ះ ប៊កកាតយ័ ប៉ិច កា អន់ឌែ និះទៅ ដេល។ ៤ អន់ដីស កេង ប៉ុប ចំ បះ ខឹន កាប កា ទុច ពូ នីអៀ ? ទុច ណោះ អ៊ែ ដាគ់ កាតាម អូ ដាគ់ កាតាម ឃឺ ស៊ុត កា ពឹ តាំងឡា អ៊ែ ទៅ។ ទុច ណោះ អ៊ែ ចឹង ដាគ់ ហង ខង យីស៊ូ ឡាក់ ពឹ តាំងឡា ទី អំរ៉ាញ អឺញ តង័ ប៉្រគ័ អន់ អ៊ែ ដាគ់។

៥ ទី បក់ អន់ដា ឃឹត ផា ដារ់ អន់ដា សាំខាន់ ហះកា បក់ អន់ដា ណាវ្គ ផា ដារ់ ចំ កា ដាគ់ និះទៅ ហង។ ទឹល នីណោ័ះ ផា អន់ដីស សឿ នីចម័ ត្រគ់ ប៉្រគ័ ពួយ នីណោ័ះ ហង។ ៦ កាប៉ាច់ បក់ ផា ទី ដារ់ អន់ដា សាំខាន់ អន់ឌែ សឿ នីណោ័ះ ភឿ អ្យិល កូត័ កា ប‌៉្រ័ះ ប៊កកាតយ័។ បក់ សឿ ផា សា សាណា ញ៉ា កាដាគ់ អន់ឌែ សា ភឿ កា ប៉ានេ ប‌៉្រ័ះ ប៊កកាតយ័ ទឹប ហោក រ៉គ់ កា ប‌៉្រ័ះ ដេល។ កាប៉ាច់ បក់ ផា សាណា អន់ដា ត្រគ់ កំ អន់ឌែ កំ ញន កា អ្យិល កូត័ កា ប‌៉្រ័ះ ដេល ទឹប អន់ឌែ កា ហោក រ៉គ់ កា ប‌៉្រ័ះ និះទៅ ដេល ៧ ខង កាណុង កាំឡាំង ពិន អា អូ ទី ពឿ អ្វៃ រ៉ីស លើ តោ័ សាំរ៉ាប់ កា ឡាកោ ទៅ ណោះ អុះ។ ៨ ផា ពិន អ្វៃ រ៉ីស កា រ៉ីស សាំរ៉ាប់ កា ប‌៉្រ័ះ ប៊កកាតយ័។ ផា ពិន តោ័ កា តោ័ សាំរ៉ាប់ កា ប‌៉្រ័ះ ប៊កកាតយ័ ដេល។ យ‌៉័ះ ពិន រ៉ីស កាតាម តោ័ កាតាម ពិន ត្រគ់ មប ឡាកោ អន់ កា ប‌៉្រ័ះ លើយ។ ៩ ណោះ ហង បះ យីស៊ូ គ្រិះ តោ័ កេះណោះ រ៉ីស សឹត ណាវ្គ ភឿ ប៉្រគ័ តាំងឡា ទឹប កា ប៉ាណូស តោ័ ទឹប កា ប៉ាណូស រ៉ីស ដេល។ ១០ ទឹល នីណោ័ះ ញ៉ា ត្រគ់ អន់ដីស កាប កា អុះ ម៉ី អន់ដីស ទៅ ផា អន់ឌែ ប៉្រគ័ យច នីណោ័ះ ? ញ៉ា ត្រគ់ អន់ដីស បឺង៉ាយ អុះ ម៉ី នីអៀ ? ពិន ទិឌូ ចឹង ឡាំ អន់ តាវ ហះ ម៉ាត់ ប‌៉្រ័ះ ឡាក់ តាត់ស៊ិន សារ ១១ ខង ទី សារ ពូ ច្រាគ់ រ៉ះ កាណុង ផាប់ ប៉ានឹរ ប‌៉្រ័ះ ផា៖

«ប‌៉្រ័ះ ប៊កកាតយ័ កាប ផា

"អាញ់ រ៉ះ តាទឹច ឡាក់ កា អាញ់ ទី អាញុ រ៉ីស តាទឹច

ប៉ាណូស ទិឌូ ចឹង ជន តាកុល សាំប‌៉័ះ ប៉ានេ អាញ់

ពឹរ អន់ឌែ ទិឌូ កា ចឹង រ៉ះ ផា អាញ់ អា ប‌៉្រ័ះ តាទឹច ដេល"»*។

១២ ទឹល នីណោ័ះ ពិន ទិឌូ ចឹង រ៉ះ កា ប‌៉្រ័ះ ប៊កកាតយ័ ឡឹង សារ ញ៉ា ឡាក់ ពិន ទី ប៉្រគ័។

សារ ជែ អន់ ពិន ប៉្រគ័ អន់ ពូ អ្លាត សឿ

១៣ ទឹល នីណោ័ះ ពិន អូ ត្រគ់ កាប កា គួប សោប ណាវ្គ អុះ ឃឺ ពិន ត្រគ់ ឃឹត ផា នីអៀ ឡគ៖ អូ ត្រគ់ ប៉ាណាំ អុះ ម៉ី ប៉្រគ័ យច លើ អ្លាត សឿ អុះ។ ១៤ ញន កា អាញ់ សឿ យីស៊ូ ឡាក់ ពឹ តាំងឡា អាញ់ អ្លុ តាទឹច ផា អូ ទី សាណា ញ៉ា ត្រគ់ កំ ណោះ អុះ ហះកា បក់ ពឿ ឃឹត ផា សាណា ណោះ អូ ដាគ់ សាណា ណោះ កា កើត អូ ដាគ់ សាំរ៉ាប់ អ៊ែ ណោះ ហង។ ១៥ ហះកា ផា អន់ដីស ប៉្រគ័ អន់ អុះ ម៉ី អន់ដីស អុក ពុត ញន កា សាណា អន់ដីស ប៉្រគ័ ណោះ អូ ត្រគ់ ញន កា ពុត ប៉ិច ចៃ អុះ។ ទឹល នីណោ័ះ ជែ ប៉្រគ័ អន់ កា អុះ ម៉ី តោ័ ញន កា សាណា អន់ដីស ណោះ ខង យីស៊ូ គ្រិះ តោ័ ប៉ាតាង អន់ឌែ កេះ។ ១៦ ទឹល នីណោ័ះ ជែ អន់ ពូ កាប អូ ដាគ់ កា សារ ញ៉ា ឡាក់ អន់ដីស ឃឹត ផា ដាគ់ ១៧ ខង កាណុង សារ រ៉ាំងហៃ រ៉ាំងខ្យា ម៉ះ ប‌៉្រ័ះ ប៊កកាតយ័ សារ អៃត សារ សា សាណា ណោះ អូ សាំខាន់ អុះ សារ ឡាក់ សាំខាន់ ឃឺ សារ ដាគ់ ត្រង់ សារ សាណុក សាវ៉ាក លូ សារ ហោក រ៉គ់ ឡាក់ ឡាច់ ឡឹង ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់។ ១៨ ពឿ ប៉្រគ័ ង៉ារ កា យីស៊ូ គ្រិះ ពួយ ឡាបៀប អា បក់ ណោះ ឃឺ ត្រគ់ ពុត ប‌៉្រ័ះ ហង ប៉ាណូស កា ចឹង ការ៉ុប អ៊ែ ដេល។ ១៩ ទឹល នីណោ័ះ ត្រគ់ ខំ ប៉្រគ័ សារ ចំ ឡាក់ ប៉្រគ័ អន់ ពិន អ្វៃ ដាគ់ រម លូ ពូ លូ តង័ អន់ គួប សោប សឿ ហ៊ែង ខាក់។ ២០ អូ ត្រគ់ ថាំឡាយ ង៉ារ ប‌៉្រ័ះ ប៊កកាតយ័ ឡាក់ អ៊ែ ប៉្រគ័ តាំ ពុត ពូ ញន កា សាណា ណោះ អុះ។ តាទឹច អ៊ែ កាណាគ័ ញ៉ា កា ត្រគ់ សា ទិណោ័ះ ហះកា ផា ពិន សា សាណា ញ៉ា ឡាក់ ប៉្រគ័ អន់ ពូ ប៉្រគ័ យច ឃឺ ពិន ប៉្រគ័ អូ ដាគ់ ហង។ ២១ ផា ពិន អូ សា សាណា ខាច អូ អៃត តាពែ លូ អូ ប៉្រគ័ សារ ញ៉ា ឡាក់ ប៉្រគ័ អន់ ពូ ប៉្រគ័ យច សារ ណោះ ឃឺ ដាគ់ ហង។ ២២ ផា អន់ដីស ឃឹត នីចម័ ឡឹង សារ សា សាណា ណោះ ហគ់ ឃឹត ដឹង អន់ដីស ហះ ម៉ាត់ ប‌៉្រ័ះ ប៊កកាតយ័ នីណោ័ះ ហង ពិ។ បក់ ចំ អូ ប៉្រគ័ អន់ ឡាកោ ទី ថូត ញន កា សារ អ៊ែ ឃឹត ផា ដាគ់ ត្រង់ បក់ ណោះ ទី សារ សាណុក សាវ៉ាក តាទឹច ហង។ ២៣ ហះកា បក់ ចំ សា សាណា ទឹប ទី ពុត ឃឹត ផា អ៊ែ ប៉្រគ័ យច កេះ បក់ ណោះ ទី ថូត ហង ខង អ៊ែ អូ សឿ ផា សាណា អ៊ែ សា ណោះ ដាគ់ អុះ ខង ផា ពិន ប៉្រគ័ សារ ញ៉ា ឡាក់ អូ ត្រគ់ លូ សារ ពិន សឿ ឃឺ ស៊ុត កា សារ យច ទិណោ័ះ។

១៥

១ កាប៉ាច់ ពិន ឡាក់ សឿ កាខាក់ កេះ ឃឺ ពិន ត្រគ់ ឃឹត កា មួត បក់ សឿ បើ ខាក់ អូ ត្រគ់ ប៉្រគ័ តាម ពុត ពិន ទៅ ណោះ អុះ។ ២ ពិន ទិឌូ ត្រគ់ ខំ ប៉្រគ័ អន់ ត្រគ់ ពុត អុះ ម៉ី ឡីង គែង ភឿ សាំរ៉ាប់ សារ ដាគ់ កា ពូ ឃឺ តង័ អន់ ពូ សឿ យីស៊ូ ហ៊ែង ខាក់ ៣ ខង យីស៊ូ គ្រិះ អូ ប៉្រគ័ សារ ញ៉ា សាំរ៉ាប់ អន់ ត្រគ់ ពុត អ៊ែ ទៅ ដេល ឡាក់ កា សារ ពូ ច្រាគ់ រ៉ះ ផា «អឺ ប‌៉្រ័ះ ប៊កកាតយ័ សារ ពូ កាប អឺក កា អីស កា ឡិ ពឹង អាញ់»*។ ៤ ទិ សារ ញ៉ា ឡាក់ ពូ ទី ច្រាគ់ រ៉ះ ផះ អន់ទ្រួល ពែ ឃឺ ច្រាគ់ រ៉ះ សាំរ៉ាប់ ប៉ាំងហៀន ពិន ភឿ អន់ ពិន ទី សារ ម៉ឹង ញន កា ដាម័ អត់ លូ ញន កា ផាប់ ប៉ានឹរ ប‌៉្រ័ះ ប៉ាំងហោក ពុត ពៀក ពិន។ ៥ អន់ ប‌៉្រ័ះ ប៊កកាតយ័ ឡាក់ ប៉្រគ័ អន់ ពិន ដាម័ អត់ លូ ប៉ាំងហោក ពុត ពៀក ពិន អន់ អ៊ែ ប៉្រគ័ អន់ អន់ដីស ទី ពុត ឃឹត ដឹង ម៉ោញ ញន កា ប៉្រគ័ ពួយ យីស៊ូ គ្រិះ ៦ ភឿ អន់ដីស រែវ ពុត ទី ប៉ានឹរ ដឹង ម៉ោញ ភឿ ប៉ានេ ប‌៉្រ័ះ ប៊កកាតយ័ ឡាក់ ពឹ យីស៊ូ គ្រិះ ឡាក់ តាំងឡា ពិន។

សារ ដាគ់ សាំរ៉ាប់ គ្រឹប សុនសាត

៧ ទឹល នីណោ័ះ ត្រគ់ ហាប់ គួប សោប អន់ ដាគ់ៗ ឡាក់ កា យីស៊ូ គ្រិះ ហាប់ អន់ដីស ដេល ភឿ អន់ ប៉ាណូស ប៉ានេ ប‌៉្រ័ះ ប៊កកាតយ័។ ៨ អាញ់ ប៉រ់ រ៉ះ កា អន់ដីស អន់ អ្លុ អន់តគ់ ផា យីស៊ូ គ្រិះ ពឹះ ប៉្រគ័ ង៉ារ អន់ កា សុនសាត អ៊ីស្រាអ៊ែល ឡាក់ កាសិត អង់ការ ភឿ តាគ់ អង់កេះ ពួយ ប៉ានឹរ ប‌៉្រ័ះ ប៊កកាតយ័ សាញ៉ា ពឹង មួត វគ័ ញឹន លូ តាំបាង ពុត ដាគ់ ត្រង់ ម៉ះ ប‌៉្រ័ះ ៩ លូ អ៊ែ ពឹះ ភឿ អន់ សុនសាត អន់ទៀគ ប៉ានេ ប‌៉្រ័ះ ប៊កកាតយ័ ញន កា អ៊ែ តាំបាង ពុត តាប៉ាប តាប៉ុន កា អន់ឌែ ឡាក់ កា ទី សារ ច្រាគ់ រ៉ះ ផា «ខ អា ហង បះ អាញ់ ចឹង ប៉ានេ អីស ពឹង កាំឡាំង សុនសាត អន់ទៀគ លូ អាញ់ ចឹង ចាជែ ប៉ានេ អីស»†។ ១០ ទី សារ ម៉ោញ ណាវ្គ ច្រាគ់ រ៉ះ ផា «អឺ សុនសាត អន់ទៀគ ទិឌូ ហគ់ ហោក រ៉គ់ អន់ឌូ លូ ប៉ាសុន ប‌៉្រ័ះ ពិ»‡។ ១១ កា ទី សារ ម៉ោញ ណាវ្គ ច្រាគ់ រ៉ះ ផា «អឺ សុនសាត អន់ទៀគ ហគ់ ប៉ានេ ប‌៉្រ័ះ ប៊កកាតយ័ អឺ ប៉ាណូស ទិឌូ ហគ់ ប៉ានេ អ៊ែ ពិ»§។ ១២ កាណុង សារ ម៉ោញ ណាវ្គ វគ័ អេសាយ កា រ៉ះ ផា «ទី ប៉ាណូស ម៉ោញ ដូវ ឡឹង ផូង័ វ៉ាច់ វគ័ យេសាយ * អ៊ែ ចឹង ពឹះ ទឹល ភឿ ចឹង រ៉ាំងហៃ រ៉ាំងខ្យា សុនសាត អន់ទៀគ ណោះ សុនសាត អន់ទៀគ ទិណោ័ះ ចឹង ម៉ឹង អ៊ែ»†។ ១៣ ទឹល នីណោ័ះ អន់ ប‌៉្រ័ះ ប៊កកាតយ័ ឡាក់ តាំងឡា សារ ម៉ឹង ប៉្រគ័ អន់ អន់ដីស ហោក រ៉គ់ កាខាក់ លូ សាណុក សាវ៉ាក គ្រឹប នែវ ញន កា សឿ អ៊ែ ភឿ អន់ អន់ដីស ទី សារ ម៉ឹង អៀង ញន កា អំរ៉ាញ អឺញ ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់។

១៤ អឺ អុះ ម៉ី អាញ់ សឿ ផា អន់ដីស ទី ពុត ដាគ់ ខាក់ កេះ លូ អ្លុ អៀង ដេល ទឹប ចឹង អ្លុ អន់តគ់ ប៉ាតោ កា គួប សោប ទី ហង។ ១៥-១៦ ហះកា ទី ខ អន់ដា អាញ់ កាប ក្លាំង ប៊ែត ភឿ តាគ់ កាចាំង អន់ដីស ញន ប‌៉្រ័ះ ប៊កកាតយ័ ប៉្រើ អាញ់ ប៉្រគ័ ង៉ារ កា យីស៊ូ គ្រិះ សាំរ៉ាប់ សុនសាត អន់ទៀគ។ អ៊ែ ប៉្រើ អាញ់ ប៉្រគ័ ង៉ារ ពៀប ឡាក់ កា ក្រាគ់ រ៉ាម៉ះ ប‌៉្រ័ះ  ឃឺ ង៉ារ រ៉ះ សារ ដាគ់ ឡឹង ប‌៉្រ័ះ ប៊កកាតយ័ ភឿ ប៉ាណាំ សុនសាត អន់ទៀគ ពឹះ មប ឡាកោ អន់ កា ប‌៉្រ័ះ ពៀប ឡាក់ កា កាណាគ័ ពូ រ៉ាម៉ះ ឡាក់ ត្រគ់ ពុត អ៊ែ ញន កា ប៉ាង៉ាត័ ប៉ាលឹង អ៊ែ ប៉្រគ័ អន់ អន់ឌែ ដាគ់ សាំរ៉ាប់ កា អ៊ែ។ ១៧ ខ អា ហង បះ អាញ់ តីស ម៉ូះ ឡឹង ង៉ារ ឡាក់ អាញ់ ប៉្រគ័ អន់ កា ប‌៉្រ័ះ ប៊កកាតយ័ ញន កា យីស៊ូ គ្រិះ។ ១៨ អាញ់ អូ ខឹន កាប ឡឹង សារ ញ៉ា ហ្វាស ឡឹង សារ ឡាក់ យីស៊ូ គ្រិះ ប៉្រគ័ ពឹង អាញ់ ភឿ ប៉ាណាំ សុនសាត អន់ទៀគ ពឹះ អន់ រ៉ាប់ សឿ ប‌៉្រ័ះ ប៊កកាតយ័ ណោះ អុះ។ អាញ់ ប៉ាណាំ ពូ លូ ប៉ានឹរ កាកាប លូ ប៉្រគ័ ង៉ារ ដេល ១៩ ញន សារ អំរ៉ាញ អឺញ កេង ខាក់ លូ ញន សារ អំរ៉ាញ អឺញ ម៉ះ ប៉ាង៉ាត័ ប៉ាលឹង ប‌៉្រ័ះ ដេល។ ណោះ ហង បះ អាញ់ រ៉ះ សារ ដាគ់ ឡឹង យីស៊ូ គ្រិះ គ្រឹប ចារ ឡឹង មឿង យេរូសាឡឹម លើយ ទឹល ខេត អ៊ីលីរីកុន។ ២០ ឡឹង អន់ទ្រួល ទឹល កិញអៀ អាញ់ ខំ ចាក រ៉ះ សារ ដាគ់ ឡឹង យីស៊ូ ប៉ាគ់ ចារ ចំ ឡាក់ ពូ បើ តាន័ កាតាំង សិច យីស៊ូ គ្រិះ ភឿ ជែ អន់ អាញ់ ប៉ាន់តាវ ហី ចៃគ អំប៉ាំង ជុងតាង ពូ ចៃគ កេះៗ។ ២១ ឡាក់ កា សារ ពូ ទី ច្រាគ់ រ៉ះ ផា «ទិ មួត ឡាក់ ពូ បើ តាន័ រ៉ះ សារ ប‌៉្រ័ះ ណោះ អន់ឌែ ចឹង ប៉ប័។ ទិ មួត បក់ បើ ឃើយ កាតាំង ណោះ អន់ឌែ ចឹង ហ្លង់»‡។

សារ វគ័ ប៉ូល ឃឹត ចឹង ចាចាក ប៉ាគ់ មឿង រ៉ូម

២២ សារ អា ហង ប៉្រគ័ អន់ អាញ់ ខើក អៀង ទង អូ ទី ឡាំ ចាចាក ប៉ាគ់ អន់ដីស។ ២៣ ហះកា កិញអៀ អា ង៉ារ ឡាក់ អាញ់ ប៉្រគ័ កាណុង ស្រុក តេះ ទិ អា ឃឺ កេះ ទិ កេះ។ ឡឹង ទុញ សាណាំ ពែ កេះ អាញ់ ប៉ិច ឡាំ ចាចាក ប៉ាគ់ អន់ដីស។ ២៤ ទឹល នីណោ័ះ ដារ់ ចំ អាញ់ ឡាំ ប៉ាគ់ ប៉ាថេត អេសាប៉ាញ អាញ់ ម៉ឹង ផា ចឹង ទី ម៉ុត ចាចាក ប៉ាគ់ អន់ដីស ហិ ភឿ អ្វៃ រ៉ាឡូវ រ៉ះ សារ លូ អន់ដីស បាប៊ែត អន់ ទី សារ ហោក រ៉គ់ ម៉ាគ់ អន់ដីស តង័ អន់ កាណាគ័ កា អាញ់ ចឹង ចាក ឡាំ ប៉ាគ់ ប៉ាថេត ណោះ ណាវ្គ។ ២៥ ហះកា កិញអៀ អា អាញ់ ចាក ឡាំ ប៉ាគ់ មឿង យេរូសាឡឹម ភឿ ជឹន លៀន អន់ កា មួត ប៉ាសុន ប‌៉្រ័ះ ២៦ ខង មួត បក់ អ្វៃ ប៉ាគ់ ខេត ម៉ាសេដូន លូ ខេត អាខៃ អន់ឌែ រែវ គួប ឡិង លៀន ប៉ាហ្យើ អន់ តង័ មួត បក់ ថុក ញ៉ាក កាណុង កាំឡាំង មួត ប៉ាសុន ប‌៉្រ័ះ អ្វៃ ប៉ាគ់ មឿង យេរូសាឡឹម។ ២៧ អន់ឌែ ឃឹត ប៉្រគ័ ណោះ ត្រគ់ ហង ខង អន់ឌែ ទួម តានោ ម៉ោញ នែវ ឃឺ មួត អុះ ម៉ី សុនសាត អន់ទៀគ អន់ឌែ ទី សារ សាណុក សាវ៉ាក គែង ប៉ាង៉ាត័ ប៉ាលឹង ញន កា មួត សុនសាត អ៊ីស្រាអ៊ែល ណោះ ហង បះ អន់ឌែ អ្យក់ រ៉ាស អំប៉ាស គែង ឡាកោ ប៉ាំងឡៃ ឡាំ តង័ សុនសាត អ៊ីស្រាអ៊ែល នីណោ័ះ ដេល។ ២៨ ប៉ាគ់ អាញ់ មប លៀន ឡាក់ អន់ឌែ ឡិង ណោះ អន់ កា ពូ កេះៗ ណោះ អាញ់ ចឹង ចាក ឡាំ ប៉ាគ់ ប៉ាថេត អេសាប៉ាញ ផះ ណោះ អាញ់ ចឹង ម៉ុត ចាចាក ប៉ាគ់ អន់ដីស បាប៊ែត ហិ។ ២៩ អាញ់ អ្លុ អន់តគ់ ផា ប៉ាគ់ អាញ់ ម៉ុត ចាចាក ប៉ាគ់ អន់ដីស យីស៊ូ គ្រិះ ចឹង អន់ សារ ដាគ់ គ្រឹប នែវ កា អន់ដីស ដេល។

៣០ អឺ អុះ ម៉ី អាញ់ ប៉រ់ ឡោម ឡា អន់ដីស ញន កា យីស៊ូ គ្រិះ ឡាក់ ពឹ តាំងឡា ពិន លូ ញន កា សារ ប៉ិច ចៃ ឡាក់ ពឹះ ឡឹង ប៉ាង៉ាត័ ប៉ាលឹង ប‌៉្រ័ះ៖ ហគ់ អន់ដីស ខំ ម៉ន់ ឡោម ប‌៉្រ័ះ ប៊កកាតយ័ អន់ឌូ លូ អាញ់ ៣១ ភឿ អន់ អាញ់ រ៉ាវ៉ាច់ ឡឹង តី មួត បក់ អូ សឿ ពឹង ខេត យូដា លូ អន់ ង៉ារ ឡាក់ អាញ់ ឡាំ ប៉្រគ័ ពឹង មឿង យេរូសាឡឹម ណោះ អន់ ត្រគ់ ពុត មួត ប៉ាសុន ប‌៉្រ័ះ ពឹង ណោះ ដេល។ ៣២ ផា ប‌៉្រ័ះ ប៊កកាតយ័ អន់ អាញ់ ចឹង ពឹះ ទឹល ប៉ាគ់ អន់ដីស ទឹប ទី ពុត ហោក រ៉គ់ លូ អាញ់ ចឹង អ្វៃ រ៉ាឡូវ លូ អន់ដីស។ ៣៣ អន់ ប‌៉្រ័ះ ប៊កកាតយ័ ឡាក់ តាំងឡា សាណុក សាវ៉ាក អ្វៃ អន់ឌូ លូ អន់ដីស ទិឌូ អាមែន។

១៦

សារ អំប៉ញ់ គួប សោប

១ អាញ់ ប៉រ់ អន់តគ់ រ៉ះ កា អន់ដីស អន់ អ្លុ អន់តគ់ ផា ភីបេ អា កា អុះ ម៉ី ពិន ដេល អ៊ែ អ្វៃ ប៉្រគ័ ង៉ារ ប‌៉្រ័ះ តង័ ក្រុំ ហៀន សារ ប‌៉្រ័ះ ប៉ាគ់ មឿង កេងគ្រៀ។ ២ ទឹល នីណោ័ះ ហគ់ អន់ដីស ហាប់ អ៊ែ ញន កា យីស៊ូ ឡាក់ ពឹ តាំងឡា ពិន អន់ ឃឺ លូ កាំឡាំង ប៉ាសុន ប‌៉្រ័ះ។ អន់ អន់ដីស តង័ អ៊ែ សារ ញ៉ា ឡាក់ អ៊ែ តងកាន ខង អ៊ែ តង័ ពូ អៀង ដូវ ទឹប អ៊ែ តង័ អាញ់ ដេល។

៣ អាញ់ ប៉រ់ អំប៉ញ់ ព្រីស៊ីល លូ អាគីឡា អន់ឌែ ដាគ់ ឡាកោ ប៉ាំងឡៃ ដេល ប ? អន់ឌែ ប៉្រគ័ ង៉ារ កា យីស៊ូ គ្រិះ អន់ឌូ លូ អាញ់ ដេល។ ៤ អន់ឌែ សាឡាគ់ ឡាកោ ភឿ តង័ អាញ់ អាញ់ ប៉ានេ អន់ឌែ អូ ត្រគ់ ដឹង អាញ់ អុះ ប៉ានេ អន់ឌែ ឃឺ ទិ សុនសាត អន់ទៀគ ឡាក់ សឿ ប‌៉្រ័ះ កា ប៉ានេ អន់ឌែ ដេល។ ៥ អាញ់ អំប៉ញ់ ក្រុំ ហៀន សារ ប‌៉្រ័ះ ឡាក់ ប៉ាតុំ គួប កាណុង ហី អន់ឌែ។ អាញ់ អំប៉ញ់ អេប៉ាយនេត ឡាក់ គួប អាញ់ ប៉ិច ចៃ ឡាក់ ម៉ុត សឿ យីស៊ូ គ្រិះ អន់ទ្រួល ឡឹង ពូ ពឹង ខេត អាស៊ី។ ៦ អាញ់ អំប៉ញ់ ម៉ារី ឡាក់ ប៉្រគ័ ង៉ារ ក្លេ័ះ កាខាក់ ភឿ តង័ អន់ដីស។ ៧ អាញ់ ប៉រ់ អំប៉ញ់ អាន់ត្រូនីក លូ យូនៀស ឡាក់ សុនសាត អ៊ីស្រាអ៊ែល ឡាក់ កា អាញ់ អន់ឌែ ត្រគ់ ខុក អន់ឌូ លូ អាញ់ ពែ ដេល។ អន់ឌែ ឡាក់ លៅ លែង សិច ផា ប៉ាណូស ដាគ់ ត្រង់ ខាក់ កាណុង កាំឡាំង បក់ រ៉ះ ប៉ាតាង យីស៊ូ * អន់ឌែ កា សឿ យីស៊ូ គ្រិះ អន់ទ្រួល ឡឹង អាញ់ ដេល។ ៨ អាញ់ ប៉រ់ អំប៉ញ់ អាំភ្លៀស ឡាក់ គួប អាញ់ ប៉ិច ចៃ ញន កា យីស៊ូ ឡាក់ ពឹ តាំងឡា ពិន។ ៩ អាញ់ ប៉រ់ អំប៉ញ់ អ៊ើបាន់ ឡាក់ ប៉្រគ័ ង៉ារ កា យីស៊ូ គ្រិះ ឡាក់ កា ញឹន លូ ប៉រ់ អំប៉ញ់ សាតាឃិះ ឡាក់ គួប អាញ់ ប៉ិច ចៃ ដេល។ ១០ អាញ់ អំប៉ញ់ អាពេឡេះ ឡាក់ តាំបាង ពុត អ៊ែ សឿ យីស៊ូ គ្រិះ តុត ខាក់ លូ អំប៉ញ់ មួត អុះ ម៉ី ហី ក្រាន វគ័ អារីសាតូប៊ូល។ ១១ អាញ់ ប៉រ់ អំប៉ញ់ វគ័ ហេរូឌៀន ឡាក់ សុនសាត អ៊ីស្រាអ៊ែល ឡាក់ កា អាញ់ លូ ប៉រ់ អំប៉ញ់ មួត អុះ ម៉ី ហី ក្រាន វគ័ នើគិះ ឡាក់ សឿ យីស៊ូ ឡាក់ ពឹ តាំងឡា ពិន។ ១២ អាញ់ ប៉រ់ អំប៉ញ់ ទ្រីភែន លូ ទ្រីផូះ អន់ឌែ ពៀរ ដូវ ឡាក់ ប៉្រគ័ ង៉ារ កា យីស៊ូ លូ ប៉រ់ អំប៉ញ់ ពើស៊ិះ ឡាក់ គួប អាញ់ ប៉ិច ចៃ ឡាក់ ប៉្រគ័ ង៉ារ ក្លេ័ះ កា យីស៊ូ ឡាក់ ពឹ តាំងឡា ពិន ដេល។ ១៣ អាញ់ ប៉រ់ អំប៉ញ់ រូភូស ឡាក់ ប‌៉្រ័ះ ប៊កកាតយ័ រ៉ើស អ្យក់ លូ ប៉រ់ អំប៉ញ់ មើគ អ៊ែ អាញ់ ឃឹត ឡាក់ កា មើគ អាញ់ ដេល។ ១៤ អាញ់ ប៉រ់ អំប៉ញ់ អាស៊ីងគ្រីត ផ្លេគូន ហ៊ើម៉េះ ប៉ាត្រូបះ ហ៊ើម៉ាស លូ មួត អុះ ម៉ី បក់ អ្វៃ អន់ឌូ លូ អន់ឌែ ណោះ ដេល។ ១៥ អាញ់ ប៉រ់ អំប៉ញ់ ភីឡូឡូក លូ យូលៀស នេរ៉ើស លូ អុះ អង់កាន់ អ៊ែ ទឹប ប៉រ់ អំប៉ញ់ អូលីមប៉ះ លូ មួត ប៉ាសុន ប‌៉្រ័ះ ទិឌូ ឡាក់ អ្វៃ អន់ឌូ លូ អន់ឌែ ដេល។ † ១៦ ប៉ាគ់ ប៉ាត័ះ គួប សោប ត្រគ់ តាំបាង ពុត ប៉ិច ចៃ។ ក្រុំ ហៀន សារ យីស៊ូ គ្រិះ ទិឌូ កា អំប៉ញ់ អន់ដីស ដាគ់ ឡាកោ ប៉ាំងឡៃ ដេល ប ?។

សារ វគ័ ប៉ូល អន់តគ់ ប៉ាតោ កា ពូ ណាវ្គ

១៧ អឺ អុះ ម៉ី អាញ់ ប៉រ់ អន់តគ់ ប៉ាតោ កា អន់ដីស អន់ សាំងកៃ ឡាកោ ឡឹង មួត បក់ ប៉ាក្លះ ពូ ឡឹង គួប សោប លូ ប៉ាណាំ អន់ អន់ដីស ប៉្រគ័ យច អន់ឌែ ប៉ាំងហៀន យច ឡឹង សារ ឡាក់ អន់ដីស ហៀន កេះ អន់ដីស ត្រគ់ ឡាច់ អន់ ចាំងហាយ្គ ឡឹង អន់ឌែ ណោះ ពិ ១៨ ខង ប៉ាណូស នែវ អា អូ ត្រគ់ ប៉្រគ័ ង៉ារ កា យីស៊ូ គ្រិះ ឡាក់ ពឹ តាំងឡា ពិន ណោះ អុះ ឃឺ អន់ឌែ ប៉្រគ័ ង៉ារ កា សារ ខ្វាម ម៉ះ អន់ឌែ ទឹប ប៉ាង៉ល់ មួត បក់ អូ អ្លុ សាំងកៃ ឡាកោ ញន កា ប៉ានឹរ អន់ឌែ កាប រ៉គ់ៗ។ ១៩ កាប៉ាច់ អន់ដីស ទី ប៉ាណូស អៀង ដូវ អ្លុ អន់តគ់ ផា អន់ដីស រ៉ាប់ សឿ ប៉ានឹរ ប‌៉្រ័ះ ប៊កកាតយ័។ ខ អា ហង បះ អាញ់ ទី ពុត ហោក រ៉គ់ កា អន់ដីស ហះកា អាញ់ ប៉ិច អន់ អន់ដីស ទី ពុត ហ្យាំង សាឡាច់ ប៉្រគ័ ង៉ារ ញ៉ា ឡាក់ ដាគ់ អន់ដីស ត្រគ់ ឡាវ៉ាំង ឡាកោ ឡឹង សារ ញ៉ា ឡាក់ អូ ដាគ់។ ២០ ប‌៉្រ័ះ ប៊កកាតយ័ ឡាក់ តាំងឡា សាណុក សាវ៉ាក អ៊ែ ចឹង ប៉្រគ័ អន់ អន់ដីស ចគ័ ប‌៉្រ័ះ បឺគ សាតាំង លូ ជុង អន់ដីស កាណុង រ៉ាំងវ៉ាង ស៊្រសៗ គែង ម៉ាត់ អា ហង។ អន់ យីស៊ូ គ្រិះ ឡាក់ ពឹ តាំងឡា ពិន រ៉ាំងហៃ រ៉ាំងខ្យា អន់ដីស។

២១ ធីម៉ូថេ ឡាក់ ប៉្រគ័ ង៉ារ អន់ឌូ លូ អាញ់ អ៊ែ អំប៉ញ់ អន់ដីស ដាគ់ ឡាកោ ប៉ាំងឡៃ ដេល ប ? លូគៀស យ៉ាសូន លូ សូសិប៉ាត្រុះ ឡាក់ សុនសាត អ៊ីស្រាអ៊ែល ឡាក់ កា អាញ់ អន់ឌែ កា អំប៉ញ់ អន់ដីស ដេល។ ២២ អាញ់ សិច ទើទៀស ឡាក់ ច្រាគ់ សត់ត្រា ប៉ាតាង វគ័ ប៉ូល អា កា អំប៉ញ់ អន់ដីស ដេល ញន កា យីស៊ូ ឡាក់ ពឹ តាំងឡា ពិន។ ២៣-២៤ វគ័ កៃយុះ ឡាក់ អ្យក់ អាញ់ អ្វៃ ពឹង ហី អ៊ែ កា ប៉រ់ អំប៉ញ់ អន់ដីស។ អ៊ែ អន់ ក្រុំ ហៀន សារ ប‌៉្រ័ះ ប៉ាតុំ គួប ពឹង ហី អ៊ែ ដេល។ អេរ៉ាសាទុះ ឡាក់ ម៉ៃគ រ៉ាំងហៃ ហី លៀន ពឹង មឿង លូ ក្វើតុះ ឡាក់ អុះ ម៉ី ពិន កា ប៉រ់ អំប៉ញ់ អន់ដីស ដេល។ ‡

២៥ ប‌៉្រ័ះ ប៊កកាតយ័ ឡាក់ ទី សារ អំរ៉ាញ អឺញ អ្លុ ប៉្រគ័ អន់ អន់ដីស សឿ លើយ ត្រគ់ ពួយ សារ ដាគ់ អាញ់ រ៉ះ លូ ត្រគ់ ពួយ ប៉ានឹរ រ៉ះ ឡឹង សារ យីស៊ូ គ្រិះ ឡាក់ ត្រគ់ លូ សារ ឡាក់ ប‌៉្រ័ះ អោន សាគឹម ឡឹង សើគ ពែ ២៦ ហះកា កិញអៀ អា អ៊ែ ប៉្រគ័ អន់ គ្រឹប សុនសាត អ្លុ អន់តគ់ ញន កា ផាប់ មួត រ៉ាគឹយ ប‌៉្រ័ះ លូ ត្រគ់ ពួយ សារ ប‌៉្រ័ះ ប៊កកាតយ័ ប៉្រើ អ៊ែ ឡាក់ ទី អាញុ រ៉ីស លើយ អ៊ែ ប៉ិច អន់ ពូ សឿ អ៊ែ កេះណោះ ប៉្រគ័ ពួយ។ ២៧ ទី ដឹង ប‌៉្រ័ះ ប៊កកាតយ័ ដឹង អ៊ែ ឡាក់ ហ្យាំង សាឡាច់ ពិ ពិន ប៉ានេ សារ អំរ៉ាញ អឺញ ម៉ះ អ៊ែ ញន កា យីស៊ូ គ្រិះ លើយ អាមែន។

* ១:១៧ ១:១៧ សារ អា ឡាច់ ឡឹង ហាបាគូក ២:៤។

* ២:២៤ ២:២៤ សារ អា ឡាច់ ឡឹង អេសាយ ៥២:៥។

* ៣:៤ ៣:៤ សារ អា ឡាច់ ឡឹង ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ៥១:៤។

† ៣:១២ ៣:១០-១២ សារ អា ឡាច់ ឡឹង ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ១៤:១-៣; ៥៣:១-៣។

‡ ៣:១៣ ៣:១៣ សារ អា ឡាច់ ឡឹង ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ៥:៩។

§ ៣:១៣ ៣:១៣ សារ អា ឡាច់ ឡឹង ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ១៤០:៣។

* ៣:១៤ ៣:១៤ សារ អា ឡាច់ ឡឹង ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ១០:៧។

† ៣:១៥ ៣:១៥ សារ អា ឡាច់ ឡឹង សារ អន់តគ់ ប៉ាតោ (សុភាសិត) ១:១៦។

‡ ៣:១៧ ៣:១៦-១៧ សារ អា ឡាច់ ឡឹង អេសាយ ៥៩:៧-៨។

§ ៣:១៨ ៣:១៨ សារ អា ឡាច់ ឡឹង ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ៣៦:១។

* ៤:៣ ៤:៣ សារ អា ឡាច់ ឡឹង កាណើត អង់កក់ តេះ (លោកុប្បត្តិ) ១៥:៦។

† ៤:៨ ៤:៨ សារ អា ឡាច់ ឡឹង ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ៣២:១-២។

‡ ៤:១៧ ៤:១៧ សារ អា ឡាច់ ឡឹង កាណើត អង់កក់ តេះ (លោកុប្បត្តិ) ១៧:៥។

§ ៤:១៨ ៤:១៨ ប៉រ់ ហៃ កាណើត អង់កក់ តេះ (លោកុប្បត្តិ) ១៥:៥។

* ៥:២ ៥:២ ហ្លា ពូ ច្រាគ់ លូ តី ម៉ោញ ចំលួន ធែម ប៉ានឹរ ផា៖ ញន កា សារ សឿ ។

* ៨:២៩ ៨:២៩ រ៉ើស ពិន ព្រែ នីអៀ កា ត្រគ់ ដេល៖ អន់ហ្នាល់ ឡឹង អន់ទ្រួល ។

† ៨:៣៦ ៨:៣៦ សារ អា ឡាច់ ឡឹង ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ៤៤:២២។

* ៩:៧ ៩:៧ សារ អា ឡាច់ ឡឹង កាណើត អង់កក់ តេះ (លោកុប្បត្តិ) ២១:១២។

† ៩:៩ ៩:៩ សារ អា ឡាច់ ឡឹង កាណើត អង់កក់ តេះ (លោកុប្បត្តិ) ១៨:១០។

‡ ៩:១១-១២ ៩:១១-១២ ប៉រ់ ហៃ កាណើត អង់កក់ តេះ (លោកុប្បត្តិ) ២៥:២១-២៣។

§ ៩:១៣ ៩:១៣ សារ អា ឡាច់ ឡឹង ម៉ាឡាគី ១:២-៣។

* ៩:១៥ ៩:១៥ សារ អា ឡាច់ ឡឹង សារ ឡាច់ (និក្ខមនំ) ៣៣:១៩។

† ៩:១៧ ៩:១៧ សារ អា ឡាច់ ឡឹង សារ ឡាច់ (និក្ខមនំ) ៩:១៦។

‡ ៩:២៥ ៩:២៥ សារ អា ឡាច់ ឡឹង ហូសេ ២:២៣។

§ ៩:២៦ ៩:២៦ សារ អា ឡាច់ ឡឹង ហូសេ ២:១។

* ៩:២៨ ៩:២៧-២៨ ប៉រ់ ហៃ អេសាយ ១០:២២-២៣។

† ៩:២៩ ៩:២៩ មឿង សូដុំ លូ មឿង កូម៉ូរ៉ា ឃឺ មឿង ពៀរ សើគ ពែ ពូ ប៉្រគ័ អូ ដាគ់ អៀង ណោះ ប‌៉្រ័ះ ប៊កកាតយ័ ចៃគ ថូត ថាំឡាយ មឿង ទិ ប្លី។ ប៉រ់ ហៃ កាណើត អង់កក់ តេះ (លោកុប្បត្តិ) ១៩:១-២៨។

‡ ៩:២៩ ៩:២៩ សារ អា ឡាច់ ឡឹង អេសាយ ១:៩។

§ ៩:៣៣ ៩:៣៣ ប៉រ់ ហៃ អេសាយ ៨:១៤; ២៨:១៦។

* ១០:៥ ១០:៥ សារ អា ឡាច់ ឡឹង ចាបាប់ មួត លេវី (លេវីវិន័យ) ១៨:៥។

† ១០:៨ ១០:៦-៨ ប៉រ់ ហៃ សារ អន់ ចាបាប់ លឺក ទី ពៀរ (ចោទិយ​កថា) ៣០:១១-១៤។

‡ ១០:១១ ១០:១១ សារ អា ឡាច់ ឡឹង អេសាយ ២៨:១៦។

§ ១០:១៣ ១០:១៣ សារ អា ឡាច់ ឡឹង យូអ៊ែល ២:៣២។

* ១០:១៥ ១០:១៥ សារ អា ឡាច់ ឡឹង អេសាយ ៥២:៧។

† ១០:១៦ ១០:១៦ សារ អា ឡាច់ ឡឹង អេសាយ ៥៣:១។

‡ ១០:១៨ ១០:១៨ សារ អា ឡាច់ ឡឹង ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ១៩:៤។

§ ១០:១៩ ១០:១៩ សារ អា ឡាច់ ឡឹង សារ អន់ ចាបាប់ លឺក ទី ពៀរ (ចោទិយ​កថា) ៣២:២១។

* ១០:២០ ១០:២០ សារ អា ឡាច់ ឡឹង អេសាយ ៦៥:១។

† ១០:២១ ១០:២១ សារ អា ឡាច់ ឡឹង អេសាយ ៦៥:២។

* ១១:៤ ១១:៤ ប‌៉្រ័ះ បាល ឃឺ ហ៊ូប ប‌៉្រ័ះ បឺគ ឡាក់ សុនសាត កាណាន ឌុ ប៉ានេ សាំប‌៉័ះ។ ផះ រ៉ាំងវ៉ាង វគ័ អេលីយ៉ា សុនសាត អ៊ីស្រាអ៊ែល សួន អៀង កា ប៉ានេ សាំប‌៉័ះ ប‌៉្រ័ះ បាល ដេល។

† ១១:៤ ១១:២-៤ ប៉រ់ ហៃ សារ មួត សាដាច់ (ពង្សាវតារ​ក្សត្រ) ទី ១ ១៩:៩-១៨។

‡ ១១:៨ ១១:៨ សារ អា ឡាច់ ឡឹង សារ អន់ ចាបាប់ លឺក ទី ពៀរ (ចោទិយ​កថា) ២៩:៤។

§ ១១:១០ ១១:៩-១០ សារ អា ឡាច់ ឡឹង ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ៦៩:២២-២៣។

* ១១:២៦ ១១:២៦ មឿង ស៊ីយ៉ូន ឃឺ មឿង យេរូសាឡឹម ណោះ ហង។

† ១១:២៧ ១១:២៧ សារ អា ឡាច់ ឡឹង អេសាយ ៥៩:២០-២១។

‡ ១១:៣៤ ១១:៣៤ សារ អា ឡាច់ ឡឹង អេសាយ ៤០:១៣។

§ ១១:៣៥ ១១:៣៥ សារ អា ឡាច់ ឡឹង យ៉ូប ៤១:១១។

* ១២:១៩ ១២:១៩ សារ អា ឡាច់ ឡឹង សារ អន់ ចាបាប់ លឺក ទី ពៀរ (ចោទិយ​កថា) ៣២:៣៥។

† ១២:២០ ១២:២០ សារ អា ឡាច់ ឡឹង សារ អន់តគ់ ប៉ាតោ (សុភាសិត) ២៥:២១-២២។

* ១៣:៩ ១៣:៩ សារ អា ឡាច់ ឡឹង សារ ឡាច់ (និក្ខមនំ)២០:១៣-១៥,១៧។

† ១៣:៩ ១៣:៩ សារ អា ឡាច់ ឡឹង ចាបាប់ មួត លេវី (លេវីវិន័យ) ១៩:១៨។

* ១៤:១១ ១៤:១១ សារ អា ឡាច់ ឡឹង អេសាយ ៤៥:២៣។

* ១៥:៣ ១៥:៣ សារ អា ឡាច់ ឡឹង ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ៦៩:៩។

† ១៥:៩ ១៥:៩ សារ អា ឡាច់ ឡឹង ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ១៨:៤៩។

‡ ១៥:១០ ១៥:១០ សារ អា ឡាច់ ឡឹង សារ អន់ ចាបាប់ លឺក ទី ពៀរ (ចោទិយ​កថា) ៣២:៤៣។

§ ១៥:១១ ១៥:១១ សារ អា ឡាច់ ឡឹង ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ១១៧:១។

* ១៥:១២ ១៥:១២ វគ័ យេសាយ ឡាក់ ពឹ សាដាច់ ដាវីត។

† ១៥:១២ ១៥:១២ សារ អា ឡាច់ ឡឹង អេសាយ ១១:១០។

‡ ១៥:២១ ១៥:២១ សារ អា ឡាច់ ឡឹង អេសាយ ៥២:១៥។

* ១៦:៧ ១៦:៧ កាណុង កាំឡាំង បក់ រ៉ះ ប៉ាតាង យីស៊ូ ពិន ព្រែ នីអៀ កា ត្រគ់ ដេល៖ ហះ ម៉ាត់ កាំឡាំង បក់ រ៉ះ ប៉ាតាង យីស៊ូ ។

† ១៦:១៥ ១៦:១-១៥ កាណុង សារ អា សិច ភីបេ ព្រីស៊ីល ម៉ារី យូនៀស ទ្រីភែន ទ្រីផូះ លូ យូលៀស ឃឺ អង់កាន់។

‡ ១៦:២៣-២៤ ១៦:២៣-២៤ ហ្លា ពូ ច្រាគ់ លូ តី ម៉ោញ ចំលួន ធែម ប៉ានឹរ ផា៖ អន់ យីស៊ូ គ្រិះ ឡាក់ ពឹ តាំងឡា ពិន រ៉ាំងហៃ រ៉ាំងខ្យា អន់ដីស ទិឌូ។

១ កូរិនថូះ

១

២

៣

៤

៥

៦

៧

៨

៩

១០

១១

១២

១៣

១៤

១៥

១៦

សត់ត្រា ទី ១ វគ័ ប៉ូល ប៉ាហ្យើ កា មួត មឿង

កូរិនថូះ

សារ អន់តគ់ រ៉ះ

មឿង កូរិនថូះ ផះ រ៉ាំងហាវ វគ័ ប៉ូល ពែ ឃឺ មឿង តីស ខាក់ ឡាក់ ទី ប៉ាសុន អៀង អ្វៃ ឃឺ អ៊ែ ត្រោ ស៊ែន ដូវ។ មឿង អា ទី ចារ ពូ កត់ កាំប៉ាន់ ពៀរ ចារ។ ទី កាំប៉ាន់ អៀង ប៉ាទុក រ៉ាស អំប៉ាស ម៉ុត ឡាច់ អូ លន ដារ់។ ប៉ាសុន សល់ ឡឹង ទងតិគ័ កេះ ទុច ពូ។ កាណុង មឿង កូរិនថូះ ទី ប៉ាណូស គ្រឹប សុនសាត អ្វៃ ឡុក ឡាយ គួប សោប។ មឿង អា លៅ លែង ផា អូ ដាគ់ មួត អ្វៃ ពឹង មឿង កា ប៉្រគ័ លូ កាម៉ាក័ លូ អង់កាន់ ឡាឡិគ័ ឡាឡាគ័ អូ ត្រគ់ តង លូ ប៉្រគ័ សារ អូ ដាគ់ គ្រឹប នែវ ពូ កា សឿ ប‌៉្រ័ះ គុន សុនសាត ពឿ សុនសាត អ៊ែ តាងៗ ឡឹង គួប សោប ដេល។ សុនសាត ក្រិក ឡាក់ ហៀន អៀង អ្លុ ហ្លង់ កាខាក់ អន់ឌែ ចៃ ខាក់ សាំយ៉ាំង មួត បក់ ហ្យាំង សាឡាច់ រ៉ះ សារ ឡាក់ អ្លុ កាប រ៉គ់ ប៉ានឹរ ពឹរ កាង ខង អន់ឌែ ឃឹត ផា ចឹង អ្លុ អន់ហ្នាល់ ប‌៉្រ័ះ លូ ចឹង អ្លុ តង័ ឡាកោ ទៅ ញន កា ពុត ហ្យាំង សាឡាច់ អ្លុ ឃឹត ម៉ះ ពូ។ ហះកា មួត សឿ យីស៊ូ អ្វៃ ពឹង មឿង ណោះ សួន អៀង ឃឺ មួត តាបាយ កាសត់ លូ មួត បក់ ប៉្រគ័ ទុច ពូ (ប៉រ់ ហៃ ១:២៦-២៨)។

វគ័ ប៉ូល រ៉ះ សារ ដាគ់ ឡឹង យីស៊ូ ពឹង មឿង កូរិនថូះ ទុញ ម៉ោញ សាណាំ ទងតិគ័ ផះ រ៉ាំងវ៉ាង សាណាំ ៥០-៥២ គ.ស. (ប៉រ់ ហៃ ង៉ារ មួត រ៉ះ ប៉ាតាង យីស៊ូ (កិច្ច​ការ) ១៨:១-៨)។ កេះណោះ វគ័ ប៉ូល ឡាច់ ឡឹង មឿង កូរិនថូះ ឡាំ ប៉ាគ់ មឿង អេភេសូ។ ផះ ណោះ ទី សុនសាត អ៊ីស្រាអ៊ែល ម៉ោញ ដូវ សិច អ៊ែ អាប៉ូឡូះ អ៊ែ សឿ យីស៊ូ ដេល អ៊ែ អ្លុ កាប រ៉គ់ ប៉ានឹរ ពឹរ កាង អ៊ែ កា រ៉ះ សារ ដាគ់ ឡឹង យីស៊ូ ពឹង មឿង អេភេសូ លូ ពឹង មឿង កូរិនថូះ ដេល (ប៉រ់ ហៃ ង៉ារ មួត រ៉ះ ប៉ាតាង យីស៊ូ (កិច្ច​ការ) ១៨:២៤-២៨)។ ផះ វគ័ ប៉ូល អ្វៃ ពឹង មឿង អេភេសូ អ៊ែ ច្រាគ់ សត់ត្រា ម៉ោញ អន់ កា មួត សឿ យីស៊ូ អ្វៃ ពឹង មឿង កូរិនថូះ ភឿ អន់តគ់ ប៉ាតោ អន់ឌែ (ប៉រ់ ហៃ ៥:៩) ហះកា សត់ត្រា ណោះ អូ ទី កេះ។ អន់តីគ ឡឹង ណោះ មួត សឿ យីស៊ូ កា ក្លះ គួប សោប កើត ប៉ៃង ប៉្វាន់ ក្រុំ បក់ អន់ដា ពួយ អាប៉ូឡូះ បក់ អន់ដា ពួយ វគ័ ប៉ូល បក់ អន់ដា ណាវ្គ ពួយ វគ័ ពេត្រុះ (ប៉រ់ ហៃ ១:១១-១២)។ ទី ពូ ឡាំ រ៉ះ កា វគ័ ប៉ូល ឡឹង សារ ពូ ក្លះ គួប សោប ណោះ។ វគ័ ប៉ូល កា ប៉្រើ ធីម៉ូថេ ឡាក់ ប៉្រគ័ ង៉ារ អន់ឌូ លូ អ៊ែ ប៉្រើ ឡាំ ប៉ាគ់ មឿង កូរិនថូះ ភឿ អន់តគ់ ប៉ាតោ កា មួត សឿ យីស៊ូ អ្វៃ ពឹង ចារ ណោះ (ប៉រ់ ហៃ ៤:១៧)។ ពូ កា ច្រាគ់ សត់ត្រា អំប៉ញ់ លូ វគ័ ប៉ូល តាងៗ ឡឹង គួប ប៉ាហ្យើ ពឹង ធីម៉ូថេ (ប៉រ់ ហៃ ៧:១)។ ពឹង សាណាំ ៥៣-៥៥ គ.ស. វគ័ ប៉ូល ច្រាគ់ សត់ត្រា អា ភឿ តើល ឡឹង សារ ពូ អំប៉ញ់ ទិណោ័ះ ឡាក់ ពូ អើ ផា សត់ត្រា ទី ម៉ោញ ប៉ាហ្យើ កា មួត មឿង កូរិនថូះ។

អន់តីគ ឡឹង ណោះ វគ័ ប៉ូល ឡាំ ប៉ាគ់ មឿង កូរិនថូះ ម៉ោញ ទង ណាវ្គ ហះកា អ៊ែ ប៉ប័ មួត សឿ យីស៊ូ អ្វៃ ពឹង មឿង ណោះ បក់ អន់ដា អ្វៃ កា ប៉ាណាំ គួប ប៉្រគ័ សារ ញ៉ា ឡាក់ អូ ត្រគ់ ប៉្រគ័ (ប៉រ់ ហៃ ២ កូរិនថូះ ២:១)។ ទឹល នីណោ័ះ វគ័ ប៉ូល កា ច្រាគ់ សត់ត្រា ម៉ោញ ហ្លា ណាវ្គ កាប ប៉ាំងអាល កា អន់ឌែ កាខាក់ (ប៉រ់ ហៃ ២ កូរិនថូះ ២:៣-៤) ហះកា សត់ត្រា ណោះ អូ ទី កេះ ដេល។ កេះណោះ អ៊ែ ប៉្រើ ទីតុះ ឡាក់ ប៉្រគ័ ង៉ារ អន់ឌូ លូ អ៊ែ ឡាំ ឡិង លៀន ប៉ាគ់ មឿង កូរិនថូះ ភឿ តង័ ពូ កាប៉ាច់ អ៊ែ ទៅ ឡាំ ប៉ាគ់ មឿង ត្រូអះ។ ផះ រ៉ាំងវ៉ាង សាណាំ ៥៦ លើ កា ៥៧ ផះ អ៊ែ អ្វៃ ពឹង មឿង ត្រូអះ ណោះ ទីតុះ កា សឹត ឡឹង មឿង កូរិនថូះ ទឹប ទី សារ ដាគ់ តាងៗ ឡឹង មួត សឿ យីស៊ូ ឡឹង ចារ ណោះ ឡាំ រ៉ះ កា វគ័ ប៉ូល។ វគ័ ប៉ូល ហោក រ៉គ់ កា ច្រាគ់ សត់ត្រា ម៉ោញ ហ្លា ណាវ្គ ឃឺ សត់ត្រា ទី ពៀរ ប៉ាហ្យើ កា មួត មឿង កូរិនថូះ។

សារ សាំខាន់ៗ

កាណុង សត់ត្រា ទី ម៉ោញ អា វគ័ ប៉ូល តង័ តាត់ស៊ិន សារ អន់ទៀគៗ កា ក្រុំ ហៀន សារ ប‌៉្រ័ះ អ្វៃ ពឹង មឿង កូរិនថូះ អ៊ែ អន់តគ់ ប៉ាតោ កា ពូ អន់ អ្វៃ កោប ដាគ់ៗ អន់ ឃឺ លូ ឡាកោ ឡាក់ គន ប‌៉្រ័ះ ប៊កកាតយ័។

វគ័ ប៉ូល រ៉ះ ឡឹង សារ ប៉ាកះ ក្រុំ កាណុង ក្រុំ ហៀន សារ ប‌៉្រ័ះ។ អ៊ែ កា រ៉ះ ផា សារ សឿ សឿ យីស៊ូ អូ អេង កា សារ ចាជ្រែប ឃឹត គុន ប៉ាណូស អុះ លូ អូ ត្រគ់ ញន កា ប៉ានឹរ ពឹរ កាង អ្លុ កាប កេង ខាក់ ដេល។ សារ សឿ អា កើត ឡាច់ ឡឹង ប៉ាង៉ាត័ ប៉ាលឹង ប‌៉្រ័ះ ឡាក់ តាគ់ តាតារ ពុត ពៀក ប៉ាណូស លូ ប៉ាណាំ ប៉ាណូស អន់ ម៉ុត អន់ឌូ លូ យីស៊ូ គ្រិះ ឡាក់ តោ័ លូ រ៉ីស សឹត។ (១:១០-៤:២១)

វគ័ ប៉ូល កាប ប៉ាំងអាល មួត សឿ យីស៊ូ ឡាក់ ប៉្រគ័ យច លូ ប៉ានឹរ ប‌៉្រ័ះ។ កាណុង មួត សឿ យីស៊ូ ទី បក់ អន់ដា ភង គួប សោប បក់ អន់ដា ប៉្រគ័ លូ អង់កាន់ លូ កាម៉ាក័ ឡាឡិគ័ ឡាឡាគ័។ (៥:១-៦:២០)

វគ័ ប៉ូល តើល សារ ពូ អំប៉ញ់ ឡឹង ឡាបៀប អ្វៃ កោប បក់ ទី ខាប់ខួ លូ បក់ អ្វៃ ផោង។ សារ អា កើត ពឹះ ញន កា បក់ អន់ដា បឺង៉ាយ ឡាកោ ប៉ាំងឡៃ ប៉ាណូស ឃឺ ពូ អូ អន់ មួត កាម៉ាក័ មួត អង់កាន់ ទី ក្លោ ទី កាម៉ាញ់ អុះ។ (៧:១-៤០)

វគ័ ប៉ូល តើល សារ ពូ អំប៉ញ់ ឡឹង សារ សា សាណា ឡាក់ ពូ សៃន ហ៊ូប ប‌៉្រ័ះ បឺគ កេះ។ សារ អា កើត ឡាច់ ឡឹង មួត សឿ យីស៊ូ បក់ អ្វៃ អន់ឌូ លូ មួត បក់ សឿ ប‌៉្រ័ះ អន់ទៀគ។ រ៉ាំងហាវ ណោះ បក់ សឿ ប‌៉្រ័ះ អន់ទៀគ ពូ ឌុ អ្យក់ សា សាណា ឡាក់ ពូ សៃន ហ៊ូប ប‌៉្រ័ះ បឺគ កេះៗ។ នីចម័ មួត សឿ យីស៊ូ ខឹន សា ដេល ប សាណា ពូ សៃន ហ៊ូប ប‌៉្រ័ះ បឺគ ណោះ ? (៨:១-១១:១)

វគ័ ប៉ូល រ៉ះ ឡឹង ឡាបៀប ឡាក់ ដាគ់ កាណុង ក្រុំ ហៀន សារ ប‌៉្រ័ះ។ អ៊ែ រ៉ះ ឡឹង ឡាបៀប មួត សឿ យីស៊ូ ត្រគ់ ប៉្រគ័ ពួយ ផះ អ្វៃ ប៉ាតុំ គួប សោប សាំប‌៉័ះ ប៉ានេ ប‌៉្រ័ះ ប៊កកាតយ័ លូ ឡាបៀប ប៉្រគ័ ពួយ សារ ប៉ាង៉ាត័ ប៉ាលឹង ប‌៉្រ័ះ ប៉្រើ។ បក់ សឿ យីស៊ូ ត្រគ់ ប៉្រគ័ គ្រឹប សារ ញន កា ពុត ប៉ិច ចៃ ភឿ តង័ គួប សោប អន់ កើត ដាគ់។ (១១:២-១៤:៤០)

វគ័ ប៉ូល រ៉ះ សារ ប៉ាណូស តោ័ កេះ ចឹង រ៉ីស សឹត ណាវ្គ។ តាម សារ អ្លុ ហ្លង់ ហ្យាំង សាឡាច់ គុន សុនសាត ក្រិក អន់ឌែ ឃឹត ផា ប៉ាង៉ាត័ ប៉ាលឹង សាំខាន់ ហ៊្លត ពូ អូ សឿ អុះ ផា ឡាកោ ប៉ាំងឡៃ ប៉ាណូស តោ័ កេះ អ្លុ រ៉ីស សឹត ណាវ្គ។ វគ័ ប៉ូល កា រ៉ះ ប៉ាឡាក់ ផា ឡាកោ ប៉ាំងឡៃ ពិន ចឹង រ៉ីស សឹត ណាវ្គ ញន កា ឡាកោ យីស៊ូ រ៉ីស សឹត កេះ។ (១៥:១-៥៦)

វគ័ ប៉ូល ប៉្រើ ពូ ឡិង លៀន សាំរ៉ាប់ មួត ថុក ញ៉ាក លូ អន់តគ់ ប៉ាតោ ពូ ឡឹង សារ អន់ទៀគៗ ណាវ្គ។ (១៦:១-២៤)

១

១ អាញ់ សិច ប៉ូល ឡាក់ ប‌៉្រ័ះ រ៉ើស ប៉្រើ រ៉ះ ប៉ាតាង យីស៊ូ គ្រិះ អាញ់ លូ ម៉ី សូសាតេន ២ ញឹន ប៉ាហ្យើ សត់ត្រា អា អន់ កា ក្រុំ ហៀន សារ ប‌៉្រ័ះ ពឹង មឿង កូរិនថូះ។ ប‌៉្រ័ះ ប៊កកាតយ័ ប៉្រគ័ អន់ អន់ដីស ដាគ់ សាំរ៉ាប់ កា អ៊ែ ញន កា យីស៊ូ គ្រិះ អ៊ែ កា រ៉ើស អ្យក់ អន់ដីស ប៉្រគ័ ប៉ាសុន អ៊ែ អន់ឌូ លូ មួត បក់ អ្វៃ គ្រឹប ចារ ឡាក់ ម៉ន់ អើ យីស៊ូ គ្រិះ ឡាក់ ពឹ តាំងឡា អន់ឌែ លូ ពឹ តាំងឡា ពិន ដេល។ ៣ អន់ ប‌៉្រ័ះ ប៊កកាតយ័ ឡាក់ ពឹ ពិន លូ យីស៊ូ គ្រិះ ឡាក់ តាំងឡា ពិន ដាគ់ ពុត កា អន់ដីស លូ អន់ សារ សាណុក សាវ៉ាក កា អន់ដីស។

សារ វគ័ ប៉ូល ហោក កា ប‌៉្រ័ះ

៤ អាញ់ ប៉ានេ ប‌៉្រ័ះ ប៊កកាតយ័ លើយ ខង អ៊ែ ដាគ់ ពុត កា អន់ដីស ញន កា យីស៊ូ គ្រិះ ៥ ឃឺ អ៊ែ អន់ សារ ដាគ់ គ្រឹប នែវ កា អន់ដីស ញន កា យីស៊ូ អ៊ែ អន់ អន់ដីស ទី ប៉ានឹរ ពឹរ កាង លូ អ្លុ ហ្លង់ អៀង សារ។ ៦ សារ ប‌៉្រ័ះ អន់ អា ប៉្រគ័ អន់ អន់ដីស អ្លុ អន់តគ់ ផា សារ រ៉ះ ឡឹង យីស៊ូ គ្រិះ អា ត្រគ់ តាទឹច។ ៧ ខ អា ហង បះ ផះ អន់ដីស អ្វៃ ក្យាគ់ យីស៊ូ គ្រិះ ឡាក់ ពឹ តាំងឡា ពិន ពឹះ ទឹល អន់ដីស អូ ទី ខ្វះ សារ អ្លុ ឡាក់ ប‌៉្រ័ះ អន់ តាងៗ ឡឹង គួប សោប ណោះ អុះ។ ៨ យីស៊ូ គ្រិះ ឡាក់ ពឹ តាំងឡា ពិន ចឹង ប៉្រគ័ អន់ អន់ដីស ដាម័ អត់ លើយ ទឹល ឡុច អន់ដីស អូ ទី ថូត ញ៉ា អុះ ប៉ាគ់ ដារ់ អ៊ែ ជឹរ ទៀ។ ៩ ប‌៉្រ័ះ ប៊កកាតយ័ ទី ពុត ដាគ់ ត្រង់ អ៊ែ ប៉្រើ អន់ដីស ប៉្រគ័ គួប លូ គន អ៊ែ ឃឺ យីស៊ូ គ្រិះ ឡាក់ ពឹ តាំងឡា ពិន។

សារ តាប៉ុញ តាប៉ាក់ កាណុង ក្រុំ ហៀន សារ ប‌៉្រ័ះ

១០ អឺ អុះ ម៉ី កិញអៀ អា អាញ់ ប៉រ់ អន់តគ់ ប៉ាតោ កា អន់ដីស ញន អំរ៉ាញ យីស៊ូ គ្រិះ ឡាក់ ពឹ តាំងឡា ពិន អន់ដីស ត្រគ់ រែវ ពុត លូ គួប សោប ជែ អន់ ក្លះ ក្លាយ គួប សោប ត្រគ់ អន់ ទី ពុត ឃឹត ដឹង ម៉ោញ។ ១១ អឺ អុះ ម៉ី អាញ់ កាតាំង ឡឹង គួប ខ្លូអេ រ៉ះ កា អាញ់ ផា កាណុង កាំឡាំង អន់ដីស ទី សារ តាប៉ុញ តាប៉ាក់ លូ គួប សោប។ ១២ កាំឡាំង អន់ដីស បក់ អន់ដា កាប ផា «អាញ់ សឹះ ប៉ូល» បក់ អន់ដា ផា «អាញ់ សឹះ អាប៉ូឡូះ» បក់ អន់ដា ផា «អាញ់ សឹះ ពេត្រុះ» បក់ អន់ដា ផា «អាញ់ សឹះ ប‌៉្រ័ះ គ្រិះ»។ ១៣ ញ៉ា យីស៊ូ គ្រិះ ជែក ឡាកោ អ៊ែ អៀង ចានែក ប ? ញ៉ា ប៉ូល ប ពូ ប៉ង់ ពឹង អ៊្លង គឹង ប៉ាតាង អន់ដីស ? ញ៉ា អន់ដីស ហុំ ទៀក អន់ កេះ ប៉ាសុន ប៉ូល ប ? ១៤ អាញ់ ហោក រ៉គ់ កា ប‌៉្រ័ះ ប៊កកាតយ័ ខង អាញ់ អូ ទី ប៉ាំងហុំ បក់ ពឿ អុះ កាណុង កាំឡាំង អន់ដីស ណោះ អាញ់ ប៉ាំងហុំ ដឹង កា គ្រិសាប៉ុះ លូ កៃយុះ ណោះ ហង។ ១៥ ខ អា ហង បះ អូ ទី ពឿ ផា អាញ់ ប៉ាំងហុំ អ៊ែ អន់ កេះ ប៉ាសុន អាញ់ អុះ។ ១៦ អាញ់ កា ប៉ាំងហុំ កាំឡាំង ហី សាទេផាណះ ដេល ហះកា កាយ ឡឹង ណោះ ណាវ្គ អាញ់ អូ អ្លុ អន់តគ់ កា អាញ់ ប៉ាំងហុំ ពូ អន់ទៀគ ណាវ្គ អុះ។ ១៧ យីស៊ូ គ្រិះ អូ ប៉្រើ អាញ់ ឡាំ ប៉ាំងហុំ ពូ អុះ ឃឺ អ៊ែ ប៉្រើ អាញ់ ចាក រ៉ះ សារ ដាគ់ ឡឹង អ៊ែ។ ហះកា អូ ត្រគ់ រ៉ះ ញន កា ប៉ានឹរ ពឹរ កាង ហ្យាំង សាឡាច់ អាញ់ ទៅ អុះ អ្យូគ ផៃគ សារ យីស៊ូ គ្រិះ តោ័ ពឹង អ៊្លង គឹង កើត អូ ទី ខា។

សារ អំរ៉ាញ អឺញ លូ សារ ហ្យាំង សាឡាច់ ម៉ះ យីស៊ូ គ្រិះ

១៨ មួត បក់ ត្រគ់ តោ័ រ៉ាយ តោ័ រ៉ុង អន់ឌែ ផា សារ យីស៊ូ គ្រិះ តោ័ ពឹង អ៊្លង គឹង ឃឺ សារ មួត អន់ទ្រុយ ហះកា កាប៉ាច់ ពិន ឡាក់ ប‌៉្រ័ះ ផះ តង័ អន់ រ៉ាវ៉ាច់ ឡឹង សារ យច ឃឺ ពិន ផា សារ អំរ៉ាញ អឺញ ឡឹង ប‌៉្រ័ះ ប៊កកាតយ័ ១៩ ខង ទី សារ ពូ ច្រាគ់ រ៉ះ កាណុង ផាប់ ប៉ានឹរ ប‌៉្រ័ះ ផា៖

«អាញ់ ចឹង ថាំឡាយ សារ ហ្យាំង សាឡាច់ អន់ឌែ ណោះ

លូ ចឹង ប៉្រគ័ អន់ សារ អន់ឌែ អ្លុ ហ្លង់ ណោះ អន់ ហ៊្យង ហ្យើត ទិ ដេល»*។

២០ ទឹល នីណោ័ះ មួត បក់ ហ្យាំង សាឡាច់ មួត ណៃឃូ ប៉ាំងហៀន ចាបាប់ លូ មួត បក់ កាប ចាជៀក ឡាលៀក ពឹង អង់កក់ តេះ អា អន់ឌែ ប៉្រគ័ ញ៉ា កា អូ កើត អុះ ខង ប‌៉្រ័ះ ប៊កកាតយ័ ប៉្រគ័ អន់ កា ពុត សាឡាច់ សាឡាង ម៉ះ ប៉ាណូស កើត ង៉ល់ អន់ទ្រុយ។ ២១ ញន កា ប‌៉្រ័ះ ហ្យាំង សាឡាច់ បះ អ៊ែ ប៉្រគ័ អន់ ប៉ាណូស អូ អ្លុ អន់ហ្នាល់ អ៊ែ ញន សារ ហ្យាំង សាឡាច់ ពូ ទៅ អុះ ខ អា ហង បះ ប‌៉្រ័ះ ប៊កកាតយ័ ប៉ាញ័ ពុត តង័ ទិ មួត បក់ សឿ អ៊ែ ញន កា សារ ញឹន រ៉ះ ឡាក់ ពូ ផា សារ មួត អន់ទ្រុយ។ ២២ សុនសាត អ៊ីស្រាអ៊ែល ប៉ិច ប៉ប័ សារ អំរ៉ាញ អឺញ កេង ខាក់ កាប៉ាច់ សុនសាត ក្រិក ប៉ិច ប៉ប័ សារ ហ្យាំង សាឡាច់។ ២៣ ហះកា ញឹន រ៉ះ ផា បក់ ប‌៉្រ័ះ រ៉ើស អន់ ប៉្រគ័ សាដាច់ តោ័ ពឹង អ៊្លង គឹង។ សារ ញឹន រ៉ះ អា ប៉្រគ័ អន់ សុនសាត អ៊ីស្រាអ៊ែល អូ ចៃ សឿ កាប៉ាច់ សុនសាត អន់ទៀគ ឃឹត ផា សារ អន់ទ្រុយ។ ២៤ ហះកា កាប៉ាច់ ពិន ឡាក់ ប‌៉្រ័ះ ប៊កកាតយ័ រ៉ើស អ្យក់ ទឹប សុនសាត អ៊ីស្រាអ៊ែល ទឹប សុនសាត ក្រិក ពិន ផា យីស៊ូ គ្រិះ ឡាក់ សារ អំរ៉ាញ អឺញ លូ សារ ហ្យាំង សាឡាច់ ម៉ះ ប‌៉្រ័ះ ប៊កកាតយ័ ២៥ ខង សារ ញ៉ា ឡាក់ ប៉ាណូស ឃឹត ផា សារ ប‌៉្រ័ះ អន់ទ្រុយ ឃឺ ដាគ់ ហ៊្លត ឡឹង សារ សាឡាច់ សាឡាង ម៉ះ ប៉ាណូស សារ ញ៉ា ឡាក់ ប៉ាណូស ផា សារ អូ គឹត អូ ខា ម៉ះ ប‌៉្រ័ះ ឃឺ ទី អំរ៉ាញ ហ៊្លត ឡឹង ប៉ាណូស ដេល។

២៦ អឺ អុះ ម៉ី អន់ដីស កា ប៉ប័ ដេល ទិ មួត បក់ ប‌៉្រ័ះ រ៉ើស អ្យក់ អូ សូវ ទី ប៉ាណូស ហ្យាំង សាឡាច់ គុន ប៉ាណូស អុះ កា អូ សូវ ទី មួត ប៉្រគ័ កាន រ៉ាតីស លូ មួត លៅ លែង សិច ដេល។ ២៧ ប‌៉្រ័ះ ប៊កកាតយ័ រ៉ើស អ្យក់ មួត បក់ កាតូល័ ង៉ល់ លូ មួត បក់ អូ ទី អំរ៉ាញ ពឹង អង់កក់ តេះ អា ភឿ ប៉្រគ័ អន់ មួត បក់ ហ្យាំង សាឡាច់ លូ មួត បក់ កេង ខាក់ អន់ អន់ឌែ តាយួស។ ២៨ ប‌៉្រ័ះ ប៊កកាតយ័ រ៉ើស អ្យក់ មួត បក់ អូ គឹត អូ ខា ប៉ាណូស ដោច ដាច លូ មួត បក់ ពូ បឺង៉ាយ ពឹង អង់កក់ តេះ អា ភឿ តាគ់ តាយួស មួត បក់ កានឹត កានោរ។ ២៩ ទឹល នីណោ័ះ អូ ទី ប៉ាណូស ពឿ ចឹង អ្លុ អ្វាត់ អេង ហះ ង៉ីរ ប‌៉្រ័ះ អុះ។ ៣០ ញន កា ប‌៉្រ័ះ ហង បះ អន់ដីស ទី ម៉ុត អ្វៃ អន់ឌូ លូ យីស៊ូ គ្រិះ អ៊ែ ប៉្រគ័ អន់ អន់ដីស កើត ហ្យាំង សាឡាច់ ឡាក់ ពឹះ ឡឹង ប‌៉្រ័ះ ប៊កកាតយ័ អ៊ែ កា ប៉្រគ័ អន់ ពិន កើត ដាគ់ ត្រង់ លូ ហ្វាយ ពិន អន់ រ៉ាវ៉ាច់ ឡឹង សារ យច ៣១ ភឿ អន់ ត្រគ់ ពួយ សារ ពូ ច្រាគ់ រ៉ះ ផា «ពឿ ប៉ិច អ្វាត់ អេង ត្រគ់ អ្វាត់ អេង ដឹង កា ង៉ារ ប‌៉្រ័ះ ប៊កកាតយ័ ណោះ ហង»†។

២

សារ វគ័ ប៉ូល រ៉ះ ដឹង សារ យីស៊ូ តោ័ ពឹង អ៊្លង គឹង

១ អឺ អុះ ម៉ី ផះ អាញ់ ឡាំ រ៉ះ ឡឹង សារ អោន សាគឹម ម៉ះ ប‌៉្រ័ះ ប៊កកាតយ័ កា អន់ដីស ពែ អូ ត្រគ់ អាញ់ កាប ញន កា អាញ់ ទី ប៉ានឹរ ពឹរ កាង ហ្យាំង សាឡាច់ កេង ខាក់ ឡឹង អាញ់ ទៅ អុះ ២ ខង ផះ អាញ់ អ្វៃ អន់ឌូ លូ អន់ដីស ណោះ អាញ់ អូ ប៉ិច អ្លុ ឡឹង សារ ញ៉ា អុះ ឃឺ អាញ់ ប៉ិច កា អ្លុ ដឹង សារ យីស៊ូ គ្រិះ លូ សារ អ៊ែ តោ័ ពឹង អ៊្លង គឹង ណោះ ហង។ ៣ ផះ អាញ់ អ្វៃ អន់ឌូ លូ អន់ដីស អាញ់ អូ ត្រូះ អូ ថូន ទឹប ទី សារ អ្យូគ រ៉ារ៉ៃត កាខាក់ ដេល។ ៤ អាញ់ រ៉ះ សារ ដាគ់ ណោះ អូ ត្រគ់ អាញ់ អ្លុ កាប ប៉ាញ់សុះ អន់ដីស ញន កា ប៉ានឹរ អាញ់ ហ្យាំង សាឡាច់ ណោះ អុះ ឃឺ ប៉ាង៉ាត័ ប៉ាលឹង ប‌៉្រ័ះ តាំបាង សារ អំរ៉ាញ អឺញ ម៉ះ អ៊ែ ៥ ភឿ ជែ អន់ សារ អន់ដីស សឿ ម៉ឹង សារ ហ្យាំង សាឡាច់ ម៉ះ ប៉ាណូស ឃឺ ត្រគ់ ម៉ឹង សារ អំរ៉ាញ អឺញ ម៉ះ ប‌៉្រ័ះ ប៊កកាតយ័។

សារ ហ្យាំង សាឡាច់ ឡាច់ ឡឹង ប៉ាង៉ាត័ ប៉ាលឹង ប‌៉្រ័ះ

៦ ហះកា កាណុង កាំឡាំង បក់ សឿ ដាគ់ កេះ ញឹន អន់តគ់ ប៉ាតោ ពួយ សារ ហ្យាំង សាឡាច់ ដេល ហះកា អូ ត្រគ់ ហ្យាំង សាឡាច់ គុន ប៉ាណូស លើ គុន មួត ម៉ៃគ ណាំផា ពឹង អង់កក់ តេះ អា ឡាក់ ចឹង ហ៊្យង ហ្យើត ណោះ អុះ ៧ ឃឺ ញឹន អន់តគ់ ប៉ាតោ ពួយ សារ ហ្យាំង សាឡាច់ ឡឹង ប‌៉្រ័ះ ឡាក់ សារ អោន សាគឹម អ៊ែ ឃឹត អន់ទ្រួល ឡឹង កើត តេះ ប៉្លៃង ពែ កេះ ភឿ សាំរ៉ាប់ អន់ សារ ដាគ់ កេង ខាក់ កា ពិន។ ៨ កាណុង កាំឡាំង មួត ម៉ៃគ ណាំផា ប៉ាណូស ពឹង អង់កក់ តេះ អា អូ ទី បក់ ចំ ម៉ោញ អ្លុ អន់ហ្នាល់ សារ អោន សាគឹម ម៉ះ ប‌៉្រ័ះ ណោះ អុះ។ ផា ពូ អន់ហ្នាល់ ឃឺ ពូ អូ ប៉ាន់តោ័ អុះ តាំងឡា តាតារ ក្លាគ់ ដាគ់ ឡាយ៉ាម័។ ៩ ហះកា កាណុង ផាប់ ប៉ានឹរ ប‌៉្រ័ះ ទី ច្រាគ់ រ៉ះ ផា៖

«អូ ទី ពឿ ហៃ ប៉ប័

អូ ទី ពឿ សាំយ៉ាំង កាតាំង

ពូ ទិឌូ កា ឃឹត អូ តាលុះ ដេល

សារ ញ៉ា ឡាក់ ប‌៉្រ័ះ ប៊កកាតយ័ ទ្រៀម គម សាំរ៉ាប់ កា មួត បក់ ប៉ិច ចៃ កា អ៊ែ»*។

១០ ប‌៉្រ័ះ តាំបាង អន់ ពិន ប៉ប័ សារ ទិណោ័ះ ញន កា ប៉ាង៉ាត័ ប៉ាលឹង អ៊ែ ខង ប៉ាង៉ាត័ ប៉ាលឹង ប‌៉្រ័ះ អ្លុ ហ្លង់ គ្រឹប សារ ទិណោ័ះ យ‌៉័ះ សារ ប‌៉្រ័ះ ប៊កកាតយ័ គម កាណុង ពុត ពៀក កា ប៉ាង៉ាត័ ប៉ាលឹង ប‌៉្រ័ះ អ្លុ ហ្លង់ ដេល។ ១១ កាប៉ាច់ ប៉ាណូស ពឹង អង់កក់ តេះ អា អូ ទី ពឿ អ្លុ អន់ហ្នាល់ ពុត ពៀក អ៊ែ អុះ កាយ ឡឹង ប៉ាង៉ាត័ ប៉ាលឹង ឡាក់ អ្វៃ កាណុង ឡាកោ អ៊ែ ទៅ។ ប‌៉្រ័ះ កា និះទៅ ដេល អូ ទី ពឿ អ្លុ ហ្លង់ ឡឹង ពុត ពៀក អ៊ែ អុះ កាយ ឡឹង ប៉ាង៉ាត័ ប៉ាលឹង អ៊ែ ទៅ។ ១២ កាប៉ាច់ ពិន ប‌៉្រ័ះ អូ អន់ ប៉ាង៉ាត័ ប៉ាលឹង ឡាក់ ឡាច់ ឡឹង អង់កក់ តេះ អា អុះ ឃឺ អ៊ែ អន់ ប៉ាង៉ាត័ ប៉ាលឹង ឡឹង អ៊ែ ទៅ ភឿ អន់ អ្លុ អន់ហ្នាល់ ឡឹង សារ ញ៉ា ឡាក់ ប‌៉្រ័ះ ប៉្រគ័ សាំរ៉ាប់ កា ពិន។ ១៣ ញឹន អន់តគ់ ប៉ាតោ ពួយ សារ ទិ អា ហង ញឹន អូ កាប គុន ហ្យាំង សាឡាច់ ឡាក់ ប៉ាណូស ប៉ាំងហៀន ណោះ អុះ ឃឺ ញឹន កាប ពួយ សារ ញ៉ា ឡាក់ ប៉ាង៉ាត័ ប៉ាលឹង ប‌៉្រ័ះ ប៉ាំងហៀន។ ញឹន រ៉ះ ប៉ាឡាក់ ឡឹង សារ តាទឹច ឡឹង ប៉ាង៉ាត័ ប៉ាលឹង ប‌៉្រ័ះ កា មួត បក់ ទី ប៉ាង៉ាត័ ប៉ាលឹង ប‌៉្រ័ះ។ ១៤ ហះកា ប៉ាណូស បក់ អូ សឿ ប‌៉្រ័ះ អន់ឌែ អូ អ្លុ អ្យក់ សារ ញ៉ា ឡឹង ប៉ាង៉ាត័ ប៉ាលឹង ប‌៉្រ័ះ អុះ ខង អន់ឌែ ឃឹត ផា សារ ទិណោ័ះ ឃឺ សារ អន់ទ្រុយ។ អន់ឌែ អូ ហ្លង់ សារ ញ៉ា អុះ ទី ដឹង ប៉ាង៉ាត័ ប៉ាលឹង ប‌៉្រ័ះ ណោះ ហង ចឹង ប៉្រគ័ អន់ ពូ អ្លុ ឃឹត ចាជ្រែប ផា សារ ទិណោ័ះ ត្រគ់ តាទឹច។ ១៥ កាប៉ាច់ មួត បក់ ទី ប៉ាង៉ាត័ ប៉ាលឹង ប‌៉្រ័ះ អន់ឌែ អ្លុ ឃឹត ចាជ្រែប អន់ ហ្លង់ គ្រឹប សារ ហះកា មួត បក់ អូ សឿ ប‌៉្រ័ះ អូ ទី ពឿ ចឹង អ្លុ ឃឹត អន់ ហ្លង់ ឡឹង ពុត មួត បក់ ទី ប៉ាង៉ាត័ ប៉ាលឹង ប‌៉្រ័ះ ណោះ អុះ ១៦ ខង កាណុង ផាប់ ប៉ានឹរ ប‌៉្រ័ះ ទី ច្រាគ់ រ៉ះ ផា «ពឿ អ្លុ អន់ហ្នាល់ ពុត ខំឃឹត ប‌៉្រ័ះ ប៊កកាតយ័ ? ពឿ អ្លុ អន់តគ់ ប៉ាតោ កា អ៊ែ ?»† ហះកា កាប៉ាច់ ពិន ឃឺ ពិន ទី ខំឃឹត ម៉ះ យីស៊ូ គ្រិះ កេះ។

៣

សារ តាប៉ុញ តាប៉ាក់ កាណុង ក្រុំ ហៀន សារ ប‌៉្រ័ះ

១ អឺ អុះ ម៉ី អាញ់ អូ កាប លូ អន់ដីស ឡាក់ កា អាញ់ កាប លូ មួត បក់ ទី ប៉ាង៉ាត័ ប៉ាលឹង ប‌៉្រ័ះ ណោះ អុះ ឃឺ ត្រគ់ កាប ឡាក់ កា កាប លូ ប៉ាណូស ដោច ដាច លើ ឡាក់ កា កាប លូ មួត សាស្វា អង់ក័ះ សឿ យីស៊ូ គ្រិះ។ ២ ផះ ណោះ ពែ អាញ់ អន់ ទៀក តុះ កា អន់ដីស អៃត អាញ់ អូ អន់ សាណា កា អន់ដីស សា អុះ ខង អន់ដីស បើ អ្លុ សា។ យ‌៉័ះ កិញអៀ អា កាតាម កា អន់ដីស បើ អ្លុ សា និះទៅ ដេល ៣ ខង ពុត ពៀក អន់ដីស ឡាក់ កា ប៉ាណូស ដោច អន់ដីស អ្វៃ កា សាណីង សាណើស កា គួប សោប លូ តាប៉ុញ តាប៉ាក់ ក្លះ គួប សោប ដេល ទឹល នីណោ័ះ អាញ់ ប៉ប័ ផា អន់ដីស អ្វៃ ទី ពុត ពៀក ឡាក់ កា ប៉ាណូស ដោច លូ ប៉្រគ័ ពួយ ឡាបៀប ប៉ាណូស និះទៅ ដេល។ ៤ ផះ បក់ អន់ដា កាប ផា «អាញ់ សឹះ ប៉ូល» បក់ អន់ដា ផា «អាញ់ សឹះ អាប៉ូឡូះ» សារ ណោះ ប៉្រគ័ អន់ អ្លុ អន់តគ់ ផា អន់ដីស អ្វៃ ឡាបៀប ប៉ាណូស ដោច តាទឹច ហង។ ៥ អាប៉ូឡូះ ប៉ាណូស នីចម័ ? អាញ់ អា ប៉ាណូស នីចម័ ? ញឹន ក្រាន័ កា ប៉្រគ័ ង៉ារ ប‌៉្រ័ះ ភឿ ប៉ាណាំ អន់ អន់ដីស សឿ។ ញឹន ម៉ោញ ដូវ ៗ ប៉្រគ័ ង៉ារ ញ៉ា ឡាក់ កា ប‌៉្រ័ះ ប៉្រើ ណោះ ហង។ ៦ អាញ់ តប់ កេះណោះ អាប៉ូឡូះ ជ្រោ ហះកា ប‌៉្រ័ះ ប៊កកាតយ័ ឡាក់ ប៉្រគ័ អន់ ហ៊ន។ ៧ ទឹល នីណោ័ះ បក់ តប់ លូ បក់ ជ្រោ អូ សាំខាន់ អុះ ឃឺ ប‌៉្រ័ះ ប៊កកាតយ័ ឡាក់ ប៉្រគ័ អន់ ហ៊ន ណោះ ហង ឡាក់ សាំខាន់។ ៨ បក់ តប់ លូ បក់ ជ្រោ អូ យច គួប សោប អុះ ឃឺ ឃឹត ដឹង ម៉ោញ ណោះ ហង។ ញឹន ចឹង ទី ខា តាម ង៉ារ ឡាក់ ញឹន ប៉្រគ័ ណោះ ហង ៩ ខង ញឹន ឡាក់ ប៉ាណូស ប៉្រគ័ ង៉ារ អន់ឌូ លូ ប‌៉្រ័ះ ប៊កកាតយ័ អន់ដីស ពៀប ឡាក់ កា ម៉ីរ ប‌៉្រ័ះ ប៊កកាតយ័ លូ ហី ឡាក់ អ៊ែ ប៉្រគ័។

១០ ញន កា ប‌៉្រ័ះ ដាគ់ ពុត អាញ់ ទី ង៉ារ ប៉្រគ័ ពៀប ឡាក់ កា រ៉ាគឹយ ប៉្រគ័ ហី ត្រះ កាខាក់ អាញ់ ចៃគ ជុងតាង កេះណោះ ទី ម៉ោញ ដូវ ណាវ្គ ប៉្រគ័ ហី អំប៉ាំង ជុងតាង ណោះ។ ហះកា បក់ ចំ ប៉្រគ័ ហី ណោះ បក់ ណោះ ត្រគ់ ឡាវ៉ាំង ឡឹង ឡាបៀប អ៊ែ ប៉្រគ័ ១១ ខង អូ ទី ពឿ ចឹង អ្លុ ចៃគ ជុងតាង អន់ទៀគ ម៉ោញ ណាវ្គ អុះ កាយ ឡឹង ជុងតាង ឡាក់ ទី ចៃគ កេះៗ ណោះ ជុងតាង ណោះ ឃឺ យីស៊ូ គ្រិះ។ ១២ ផា ពឿ អ្យក់ ម៉ាស ប៉្រាក់ តាយ៉ាល័ អ៊្លង ជៀ លើ រ៉ាស៊ម ភឿ ប៉្រគ័ អំប៉ាំង ជុងតាង អា ១៣ ប៉ាគ់ ដារ់ ប‌៉្រ័ះ ប៊កកាតយ័ តាត់ស៊ិន សារ ចៃគ ថូត ប៉ាណូស ទៀ ណោះ ចឹង ប៉ប័ ឡាក់ៗ ហង ង៉ារ ឡាក់ ពូ ប៉្រគ័ ណោះ ខង ដារ់ ណោះ ចឹង ពឹះ ទឹល ទឹប អុញ អុញ ណោះ ចឹង សាគ់ លួង ង៉ារ ឡាក់ ពូ ប៉្រគ័ ណោះ។ ១៤ ផា ហី ពូ ប៉្រគ័ ពឹង ជុងតាង ណោះ អុញ អូ សា បក់ ណោះ ចឹង ទី ខា។ ១៥ ផា ហី ពូ ប៉្រគ័ ណោះ អុញ សា បក់ ណោះ អូ ទី ខា អុះ ហះកា អ៊ែ ចឹង រ៉ាវ៉ាច់ ឡាកោ ឡាក់ កា សាតាក់ ឡាច់ ឡឹង អុញ។

១៦ ញ៉ា អន់ដីស អូ អ្លុ ប កា អន់ដីស ឃឺ រ៉ោង រ៉ាម៉ះ ប‌៉្រ័ះ ប៊កកាតយ័ ? ញ៉ា អន់ដីស អូ អ្លុ ប កា ប៉ាង៉ាត័ ប៉ាលឹង ប‌៉្រ័ះ ម៉ុត អ្វៃ ពឹង អន់ដីស ? ១៧ ពឿ ប៉្រគ័ អន់ រ៉ោង រ៉ាម៉ះ ប‌៉្រ័ះ អា ទី សារ អូ ដាគ់ ឃឺ ប‌៉្រ័ះ ចឹង ថាំឡាយ ប៉ាណូស ណោះ ដេល ខង រ៉ោង រ៉ាម៉ះ អា ឡាក់ រ៉ោង រ៉ាម៉ះ ដាគ់ សាំរ៉ាប់ កា ប‌៉្រ័ះ ឃឺ អន់ដីស អា ហង ឡាក់ រ៉ោង រ៉ាម៉ះ ប‌៉្រ័ះ អា។

១៨ ជែ ប៉ាង៉ល់ ឡាកោ ទៅ ដៃ ផា ទី ពឿ កាណុង កាំឡាំង អន់ដីស អ៊ែ សាម៉គ័ ផា អ៊ែ ហ្យាំង សាឡាច់ គុន ប៉ាណូស ពឹង អង់កក់ តេះ អា បក់ ណោះ ត្រគ់ ប៉្រគ័ ឡាក់ កា ប៉ាណូស អូ ហ្លង់ អូ ហ្លី ហិ ភឿ អន់ កើត ប៉ាណូស ហ្យាំង សាឡាច់ គែង ប‌៉្រ័ះ ១៩ ខង ប‌៉្រ័ះ ប៊កកាតយ័ ផា សារ ហ្យាំង សាឡាច់ គុន ប៉ាណូស ពឹង អង់កក់ តេះ អា ឃឺ សារ អន់ទ្រុយ ឡគ ឡាក់ កា សារ ពូ ច្រាគ់ រ៉ះ ផា «ប‌៉្រ័ះ អ្យក់ សារ ប៉ាញ៉ា ប៉្លាច័ ម៉ះ មួត ហ្យាំង សាឡាច់ ភឿ ចៃគ ថូត អន់ឌែ ទៅ»*។ ២០ ទី សារ ម៉ោញ ណាវ្គ ច្រាគ់ រ៉ះ ផា «ប‌៉្រ័ះ ប៊កកាតយ័ អ្លុ ទិ ឡឹង ពុត ខំឃឹត មួត ហ្យាំង សាឡាច់ ណោះ អ៊ែ ផា អូ ទី ខា ញ៉ា អុះ»†។ ២១ ទឹល នីណោ័ះ ជែ អន់ បក់ ពឿ អ្វាត់ អេង ផា ឡាកោ សឹះ ប៉ាណូស ណោះ លើ ប៉ាណូស អា។ កាណាគ័ ញ៉ាៗ ទិណោ័ះ ស៊ុត កា ម៉ះ អន់ដីស ទៅ ២២ យ‌៉័ះ ប៉ូល លើ អាប៉ូឡូះ លើ ពេត្រុះ យ‌៉័ះ អង់កក់ តេះ អា លើ អាញុ រ៉ីស លើ សារ តោ័ យ‌៉័ះ ដារ់ អា លើ ដារ់ គែង ម៉ាត់ ទៀ កាតាម ស៊ុត កា ម៉ះ អន់ដីស ដេល។ ២៣ ហះកា អន់ដីស ភឿ កា យីស៊ូ គ្រិះ យីស៊ូ គ្រិះ ភឿ កា ប‌៉្រ័ះ ប៊កកាតយ័។

៤

សារ មួត រ៉ះ ប៉ាតាង យីស៊ូ

១ ទឹល នីណោ័ះ អន់ដីស ត្រគ់ ឃឹត ផា ញឹន បក់ ប៉្រគ័ ង៉ារ កា យីស៊ូ គ្រិះ លូ បក់ ប‌៉្រ័ះ ប៉្រើ រ៉ះ ឡឹង សារ អោន សាគឹម ម៉ះ អ៊ែ។ ២ បក់ រ៉ះ ណោះ ត្រគ់ ទី ពុត ដាគ់ ត្រង់ កាណុង ង៉ារ ណោះ។ ៣ កាប៉ាច់ អាញ់ យ‌៉័ះ អន់ដីស លើ ប៉ាណូស ពឿ ប៉ិច កាប កា អាញ់ ផា ប៉ាណូស នែវ នីចម័ កាតាម កា អាញ់ អូ វ៉ឹនវ៉ាយ អុះ។ អាញ់ កា អូ ផា កា ឡាកោ អាញ់ ទៅ នីចម័ ដេល។ ៤ កាណុង ពុត អាញ់ អាញ់ អូ ប៉ប័ សារ យច ញ៉ា អុះ ហះកា អូ ត្រគ់ ញន កា សារ អាញ់ អ្លុ ហ្លង់ អា អុះ ប៉្រគ័ អន់ អាញ់ ដាគ់ ត្រង់ ឃឺ ប‌៉្រ័ះ ប៊កកាតយ័ ឡាក់ តាត់ស៊ិន សារ កា អាញ់។ ៥ ទឹល នីណោ័ះ អន់ដីស ជែ តាត់ស៊ិន សារ កា គួប សោប អន់ទ្រួល ឡឹង ដារ់ កាំឡត់ ត្រគ់ ក្យាគ់ យីស៊ូ ឡាក់ ពឹ តាំងឡា ពិន ជឹរ ទៀ ហិ ឃឺ អ៊ែ ចឹង អ្យក់ ទិ សារ ញ៉ា ឡាក់ ពូ ប៉្រគ័ ពឹង ចារ ម៉ាម៉ាំង អ្យក់ អន់ ពឹង ចារ តាតារ លូ ចឹង រ៉ះ អន់ ពូ អ្លុ ឡឹង សារ ញ៉ា ឡាក់ ប៉ាណូស ឃឹត កាណុង ពុត។ ផះ ណោះ ប‌៉្រ័ះ ប៊កកាតយ័ ចឹង ប៉ានេ ពូ តាម សារ ឡាក់ ពូ ប៉្រគ័។

៦ អឺ អុះ ម៉ី អាញ់ អ្យក់ សារ អាប៉ូឡូះ លូ សារ អាញ់ ទៅ ពឹះ រ៉ះ កាប ប៉ាន់ដឹប សាំរ៉ាប់ កា អន់ដីស ភឿ អន់ ហ្លង់ ឡឹង សារ ពូ រ៉ះ ផា «ជែ ប៉្រគ័ ញ៉ា ហ្វាស ឡឹង សារ ច្រាគ់ ពឹង ផាប់ ប៉ានឹរ ប‌៉្រ័ះ» ភឿ ជែ អន់ ទី បក់ ពឿ អ្វាត់ អេង សោម បក់ អន់ដា អូ ណីស កា បក់ អន់ដា ដេល។ ៧ ទី សារ ញ៉ា ឡាក់ ប៉្រគ័ អន់ ម៉ោញ ដូវ កាណុង កាំឡាំង អន់ដីស ដាគ់ ហ៊្លត ឡឹង ម៉ោញ ដូវ ណាវ្គ ? ទិ សារ ញ៉ាៗ ឡាក់ អន់ដីស ទី ណោះ ស៊ុត កា ឡាច់ ឡឹង ប‌៉្រ័ះ ប៊កកាតយ័ ឡា។ ផា ប‌៉្រ័ះ អន់ កា អន់ដីស នីអៀ ខ ញ៉ា បះ អន់ដីស អ្វាត់ ឡាកោ ប៉្រគ័ ឡាក់ កា សារ ណោះ កើត ឡាច់ ឡឹង ឡាកោ អន់ដីស ទៅ នីណោ័ះ ?។

៨ អន់ដីស ផីគ កេះ។ អន់ដីស កា ប‌៉្រ័ះ ប៉ាត្រង័ កេះ ដេល។ អន់ដីស ម៉ុត រ៉ាំងហៃ រ៉ាំងខ្យា កេះ ហះកា ញឹន អូ ទី ម៉ុត រ៉ាំងហៃ រ៉ាំងខ្យា អុះ។ * អាញ់ ប៉ិច អន់ អន់ដីស ម៉ុត រ៉ាំងហៃ រ៉ាំងខ្យា តាទឹច ហង ភឿ អន់ ញឹន ទី រ៉ាំងហៃ រ៉ាំងខ្យា អន់ឌូ លូ អន់ដីស ដេល។ ៩ តាម អាញ់ ឃឹត ប‌៉្រ័ះ ប៊កកាតយ័ អន់ ញឹន ឡាក់ រ៉ះ ប៉ាតាង យីស៊ូ អន់ ញឹន ថិ ឡឹង ពូ ពៀប ឡាក់ កា ប៉ាណូស ពូ ត្រគ់ ប៉ាន់តោ័ ពឹង អន់តិគ័ ឡាន អន់ ពូ ទិឌូ ហៃ ទឹប ប៊យ ប‌៉្រ័ះ ទឹប ប៉ាណូស។ ១០ ញឹន ឡាក់ ប៉ាណូស កាតូល័ ង៉ល់ ញន កា យីស៊ូ គ្រិះ កាប៉ាច់ អន់ដីស ឃឺ ប៉ាណូស ហ្យាំង សាឡាច់ អន់ឌូ លូ យីស៊ូ គ្រិះ។ ញឹន ឡាក់ ប៉ាណូស អូ ត្រូះ អូ ត្រាន ហះកា អន់ដីស ទី សាងុំ កេង ខាក់ ទឹប ពូ អ្យិល កូត័ ដេល ហះកា ញឹន ពូ បឺង៉ាយ។ ១១ ទឹល រ៉ប់ ដារ់ អា ញឹន អ្វៃ កា ឡាយ៉ិត លូ ហ៊្រែង ទៀក ញឹន អូ ទី ខោ អាវ កាស៊ប ពៀត ទឹប ពូ ពីត ពូ តាប៉ះ។ ញឹន កា ចាក វ៉ីវ៉ាច័ អូ ទី ចារ អ្វៃ និះទៅ ដេល។ ១២ ញឹន ប៉្រគ័ ង៉ារ សិម ឡាកោ តុត ក្លេ័ះ លូ សាងុំ ឡាកោ ទៅ។ ផា ពូ ត័ះ ប៉ាស្យាប កា ញឹន ញឹន កា អ្វៃ កាប ដាគ់ ប៉ានឹរ កា ពូ ផា ពូ ប៉្រគ័ បាប ញឹន ឃឺ ញឹន អ្វៃ នីណោ័ះ ហង។ ១៣ ផា ពូ ច្រោម ញឹន ញឹន កាប ដាគ់ កាប ប៉ាឡឹង ឡោម ពូ។ ញឹន ពៀប ឡាក់ កា សាកាគ់ កាតាវ ពូ ម៉ាម អ្លាត អូ ទី ពឿ ប៉ិច កាកាប លូ ញឹន អុះ លើយ ទឹល រ៉ប់ ដារ់ អា។

១៤ អាញ់ ច្រាគ់ សារ ទិ អា ប៉ាហ្យើ អន់ កា អន់ដីស អូ ត្រគ់ អាញ់ ប៉ិច កា អន់ដីស តាយួស អុះ ឃឺ ប៉ិច អន់តគ់ ប៉ាតោ កា អន់ដីស ឡាក់ កា អន់តគ់ ប៉ាតោ កា គន អាញ់ ប៉ិច ចៃ ដេល។ ១៥ យ‌៉័ះ អន់ដីស ទី ណៃឃូ អៀង ម៉ោញ មឺន ដូវ ឡាក់ ប៉ាំងហៀន ឡឹង សារ យីស៊ូ គ្រិះ កាតាម ហះកា អន់ដីស អូ ទី ពឹ អៀង អុះ ឃឺ ទី ដឹង អាញ់ អា ហង ឡាក់ កេះ ពឹ អន់ដីស គែង យីស៊ូ គ្រិះ ញន កា សារ ដាគ់ ឡឹង អ៊ែ។ ១៦ ទឹល នីណោ័ះ អាញ់ ប៉រ់ អន់តគ់ ប៉ាតោ កា អន់ដីស អន់ ប៉្រគ័ ពួយ អាញ់ ពិ។ ១៧ ខ អា ហង បះ អាញ់ ប៉្រើ ធីម៉ូថេ ឡាក់ គន អាញ់ ញន កា សឿ យីស៊ូ ឡាក់ ពឹ តាំងឡា ពិន អាញ់ ប៉ិច ចៃ កា អ៊ែ លូ អ៊ែ ដាគ់ ត្រង់ លូ អាញ់ អាញ់ ប៉្រើ អ៊ែ ឡាំ ប៉ាគ់ ចារ អន់ដីស ភឿ តាគ់ កាចាំង អន់ដីស ឡឹង ឡាបៀប អាញ់ អ្វៃ កោប អន់ ត្រគ់ ពួយ គុន យីស៊ូ គ្រិះ ឡាក់ កា អាញ់ ប៉ាំងហៀន ក្រុំ ហៀន សារ ប‌៉្រ័ះ គ្រឹប ចារ ដេល។ ១៨ ទី បក់ អន់ដា សាម៉គ័ កា អាញ់ អូ ឡាំ ប៉ាគ់ ចារ អន់ដីស ហង អន់ឌែ កា តីស ពុត អ្វាត់ អេង។ ១៩ ហះកា អ្វៃ បាប៊ែត ណាវ្គ ផា ប‌៉្រ័ះ ប៊កកាតយ័ អន់ ឃឺ អាញ់ ចឹង ឡាំ ប៉ាគ់ ចារ អន់ដីស ហង ណោះ អាញ់ ចឹង ប៉ប័ តូ ម៉ាត់ មួត បក់ តីស ពុត ណោះ អន់ឌែ ទី អំរ៉ាញ តាទឹច ញ៉ា អូ អូ ត្រគ់ ដឹង កា អ្លុ ឡឹង សារ អន់ឌែ កាកាប ណោះ អុះ ២០ ខង សារ រ៉ាំងហៃ រ៉ាំងខ្យា ម៉ះ ប‌៉្រ័ះ អូ ត្រគ់ ក្រាន័ កា ប៉ានឹរ កាប ណោះ អុះ ឃឺ ញន កា សារ អំរ៉ាញ អឺញ។ ២១ អន់ដីស ប៉ិច កា អាញ់ ប៉្រគ័ នីចម័ ? ប៉ិច កា អាញ់ ឡាំ ប៉ាគ់ អន់ដីស ទ្រុង ឡាំ រ៉ាំងកេ័ះ ញ៉ា ប៉ិច កា អាញ់ ឡាំ ញន កា ទី សារ ប៉ិច ចៃ លូ ពុត ដាគ់ សីម ?។

៥

សារ ត្រគ់ តាំងហ្យិត ឡាច់ ប៉ាណូស អូ ដាគ់

១ ទី កាតាំង លៅ ផា កាណុង កាំឡាំង អន់ដីស ណោះ ទី ពូ ប៉្រគ័ សារ បឺគ អ៊ក កាខាក់ ឃឺ ទី ប៉ាណូស ម៉ោញ ដូវ ប៉្រគ័ លូ មើគ តីម ឡាក់ កាម៉ាញ់ ក្យង់ ពឹ អ៊ែ ទៅ។ សារ នែវ អា យ‌៉័ះ កាណុង មួត អូ សឿ ប‌៉្រ័ះ កា អូ ត្រគ់ ប៉្រគ័ អុះ។ ២ ទី សារ ប៉ុប ណោះ កេះ អន់ដីស អ្វៃ កា ទី ពុត អ្វាត់ អេង ណាវ្គ។ ញ៉ា ត្រគ់ អន់ដីស អូ អុក ពុត ពៀក ឡគ ? កេះណោះ អ្យក់ ឡាច់ បក់ ប៉្រគ័ សារ អូ ដាគ់ ណោះ ឡឹង កាំឡាំង អន់ដីស ពិ។ ៣-៤ កាប៉ាច់ អាញ់ យ‌៉័ះ ឡាកោ អាញ់ អូ អ្វៃ អន់ឌូ លូ អន់ដីស កាតាម ហះកា ពុត ពៀក អាញ់ អ្វៃ អន់ឌូ លូ អន់ដីស លើយ អាញ់ កា តាត់ស៊ិន សារ កា បក់ ប៉្រគ័ សារ អូ ដាគ់ ណោះ ញន កា អំរ៉ាញ យីស៊ូ ឡាក់ ពឹ តាំងឡា ពិន កេះៗ ពៀប ឡាក់ កា អាញ់ អ្វៃ លូ អន់ដីស ដេល។ ផះ អន់ដីស អ្វៃ ប៉ាតុំ គួប លួម ពុត ពៀក អាញ់ កា អ្វៃ អន់ឌូ អំរ៉ាញ អឺញ ម៉ះ ប‌៉្រ័ះ កា អ្វៃ អន់ឌូ លូ អន់ដីស ដេល។ ៥ ប៉ាណូស នែវ អា អន់ដីស ត្រគ់ មប កា ប‌៉្រ័ះ បឺគ សាតាំង * ភឿ អន់ ឡាកោ ប៉ាំងឡៃ អ៊ែ តោ័ ហះកា ប៉ាង៉ាត័ អ៊ែ ចឹង ទី ប‌៉្រ័ះ តង័ ប៉ាគ់ ដារ់ យីស៊ូ ជឹរ ទៀ។ ៦ សារ អន់ដីស អ្វាត់ ឡាកោ ណោះ អូ ដាគ់ អុះ។ ញ៉ា អន់ដីស អូ អ្លុ អន់តគ់ ប ពុះ បាប៊ែត ឡក់ អ្លុ ប៉្រគ័ អន់ តាប៉ុង អៀង ឡាក ?† ៧ ហគ់ អន់ដីស អ្យក់ ឡាច់ បក់ ប៉្រគ័ យច ណោះ ពៀប ឡាក់ កា អ្លាត ពុះ សាន់ដាប់ ភឿ អន់ អន់ដីស កើត តាប៉ុង ណាវ ឡាក់ អូ ទី ចៃគ ពុះ តាទឹច អ៊ែ អន់ដីស ដាគ់ អូ ទី ពុះ កេះ ខង ពូ ប៉ាន់តោ័ យីស៊ូ គ្រិះ ប៉្រគ័ កាណាគ័ រ៉ាម៉ះ ប‌៉្រ័ះ ភឿ ហ្វាយ ពិន កេះ ឡាក់ កា ពូ អ្យក់ ចៀម រ៉ាម៉ះ ប‌៉្រ័ះ ផះ ប៉្រគ័ ប៊ុន ទ្រួង ដេល។ ៨ ខ អា ហង ផះ ពិន ប៉្រគ័ ប៊ុន ទ្រួង អា ពិន ត្រគ់ អ្លាត ពុះ សាន់ដាប់ ឃឺ សារ បឺគ អ៊ក លូ សារ អូ ដាគ់ គ្រឹប នែវ ហះកា ពិន អ្យក់ ណុំ ប៉ាំង អូ ចៃគ ពុះ ឡគ ឃឺ ត្រគ់ ទី ពុត ដាគ់ ត្រង់ លូ កាប សារ តាទឹច។

៩ កាណុង សត់ត្រា អាញ់ ច្រាគ់ ពែ ឃឺ អាញ់ រ៉ះ កា អន់ដីស ផា ជែ រ៉ាំពង លូ ប៉ាណូស បក់ ប៉្រគ័ លូ អង់កាន់ ឡាឡិគ័ ឡាឡាគ័ ណោះ ដៃ។ ១០ សារ អាញ់ កាប ណោះ អូ ត្រគ់ កាប ឡឹង សារ ប៉ាណូស អូ សឿ ប‌៉្រ័ះ បក់ ប៉្រគ័ លូ អង់កាន់ ណោះ អុះ លើ មួត បក់ ទី ពុត ខ្វាម មួត បក់ អន់តុង រ៉ាត រ៉ាស អំប៉ាស ពូ លើ មួត បក់ សាំប‌៉័ះ ប៉ានេ ហ៊ូប ប‌៉្រ័ះ ណោះ ដេល។ ផា នីណោ័ះ ទី ដឹង ចាក ឡាច់ ឡឹង អង់កក់ តេះ អា ឡូត។ ១១ អាញ់ ច្រាគ់ នីណោ័ះ ប៉ិច រ៉ះ ផា ជែ អន់ អន់ដីស រ៉ាំពង លូ ប៉ាណូស បក់ ផា អ៊ែ សឿ ប‌៉្រ័ះ ដេល ហះកា អ៊ែ ប៉្រគ័ លូ អង់កាន់ ទី ពុត ខ្វាម លូ អន់តុង រ៉ាត រ៉ាស អំប៉ាស ពូ សាំប‌៉័ះ ប៉ានេ ហ៊ូប ប‌៉្រ័ះ ត័ះ ប៉ាស្យាប កាប អូ ដាគ់ កា ពូ លើ ហាន កា តាពែ។ ម៉ោញ ណាវ្គ ជែ សា សាណា អន់ឌូ លូ ប៉ាណូស នែវ ណោះ ដៃ។ ១២ អាញ់ អូ តាត់ស៊ិន សារ កា មួត ឡាក់ អូ ត្រគ់ កាំឡាំង ពិន ខង អូ ត្រគ់ ង៉ារ អាញ់ អុះ។ ញ៉ា ត្រគ់ អន់ដីស អូ តាត់ស៊ិន សារ កា កាំឡាំង កាណុង ក្រុំ ហៀន សារ ប‌៉្រ័ះ ? ១៣ កាប៉ាច់ ប៉ាណូស បក់ អូ ត្រគ់ ក្រុំ ហៀន សារ ប‌៉្រ័ះ ឃឺ ប‌៉្រ័ះ ប៊កកាតយ័ ចឹង តាត់ស៊ិន សារ កា អន់ឌែ ហះកា «អន់ដីស ត្រគ់ តាំងហ្យិត ឡាច់ ប៉ាណូស អូ ដាគ់ ណោះ ឡឹង កាំឡាំង អន់ដីស ពិ»‡។

៦

សារ ពូ ភង គួប សោប

១ កាណុង កាំឡាំង អន់ដីស ផា ទី បក់ ពឿ យច លូ គួប សោប ញ៉ា ត្រគ់ ខឹន ឡាំ ភង ប៉ាគ់ មួត អុងកាន ឡាក់ អូ អ្យិល កូត័ កា ប‌៉្រ័ះ ប៊កកាតយ័ អន់ តាត់ស៊ិន សារ កា អន់ឌែ នីណោ័ះ ឡគ ? ញ៉ា ត្រគ់ អូ អន់ មួត ប៉ាសុន ប‌៉្រ័ះ តាត់ស៊ិន សារ ណោះ ? ២ ញ៉ា អន់ដីស អូ អ្លុ អន់តគ់ ប កា ប៉ាសុន ប‌៉្រ័ះ ចឹង តាត់ស៊ិន សារ កា ប៉ាណូស ទិឌូ ពឹង អង់កក់ តេះ អា ? ផា អន់ដីស ចឹង តាត់ស៊ិន សារ កា ប៉ាណូស ពឹង អង់កក់ តេះ អា ទឹល នីណោ័ះ សារ តាថិ អា ញ៉ា ត្រគ់ អន់ដីស ផា អូ អ្លុ តាត់ស៊ិន ? ៣ ញ៉ា អន់ដីស អូ អ្លុ អន់តគ់ ប កា ពិន ចឹង តាត់ស៊ិន សារ កា មួត ប៊យ ប‌៉្រ័ះ  ? អំរ៉ាគ់ កា សារ ពឹង អង់កក់ តេះ អា ប ពិន ចឹង អូ អ្លុ តាត់ស៊ិន ? ៤ ផា អន់ដីស ទី សារ ទី កាឌី ភង គួប សោប ញ៉ា ត្រគ់ អន់ដីស ឡាំ ណាំង មួត បក់ អូ សឿ ប‌៉្រ័ះ ឡាក់ កាំឡាំង សឿ ប‌៉្រ័ះ អូ ការ៉ុប អន់ តាត់ស៊ិន សារ កា អន់ដីស នីណោ័ះ ឡគ ? ៥ អាញ់ កាប នីអៀ ភឿ ម៉ាគ់ អន់ដីស តាយួស។ ញ៉ា កាណុង កាំឡាំង អន់ដីស ណោះ យ‌៉័ះ ម៉ោញ ដូវ កា អូ ទី ប បក់ ហ្យាំង សាឡាច់ ចឹង អ្លុ តាត់ស៊ិន សារ កា អន់ដីស ៦ បះ អន់ដីស ឡាំ ភង គួប សោប ប៉ាគ់ មួត បក់ អូ សឿ ប‌៉្រ័ះ នីអៀ ? ៧ ក្រាន័ កា អន់ដីស ភង គួប សោប ណោះ កា យច ខាក់ កេះ។ ញ៉ា ត្រគ់ អន់ដីស អូ អ្វៃ នីណោ័ះ ហង ឡឹង សារ ឡាក់ យច លូ គួប សោប ណោះ ? ញ៉ា ត្រគ់ អូ អន់ ពូ អ្យក់ រ៉ាស អំប៉ាស អន់ដីស ណោះ ? ផា នីណោ័ះ ដាគ់ ហ៊្លត។ ៨ ហះកា កើត អន់ដីស ឡគ ឡាក់ ប៉្រគ័ យច លូ ពូ ទឹប រ៉ាត អ្យក់ រ៉ាស អំប៉ាស ឡឹង ពូ ឡាក់ អុះ ម៉ី អន់ដីស ទៅ។

៩ ញ៉ា អន់ដីស អូ អ្លុ ប មួត បក់ ប៉្រគ័ សារ អូ ដាគ់ ចឹង អូ ទី ប‌៉្រ័ះ ប៊កកាតយ័ រ៉ាំងហៃ រ៉ាំងខ្យា អុះ ? ហះកា អន់ដីស ជែ វ៉ឹច វ៉ឹល ដៃ ទិ មួត ប៉្រគ័ លូ អង់កាន់ លូ កាម៉ាក័ មួត សាំប‌៉័ះ ប៉ានេ ហ៊ូប ប‌៉្រ័ះ មួត រ៉ាលង កល់ គួប មួត កាម៉ាក័ ប៉្រគ័ ប៉ារ៉គ់ កាម៉ាក័ ១០ មួត អន់តុង មួត ខ្វាម ប៉ិច កា រ៉ាស អំប៉ាស ពូ មួត ហាន អៃត តាពែ មួត ត័ះ ប៉ាស្យាប កាប អូ ដាគ់ កា ពូ មួត រ៉ាត អ្យក់ រ៉ាស អំប៉ាស ពូ អន់ឌែ ចឹង អូ ទី ប‌៉្រ័ះ ប៊កកាតយ័ រ៉ាំងហៃ រ៉ាំងខ្យា អុះ។ ១១ ផះ អន់ទ្រួល ពែ កាណុង កាំឡាំង អន់ដីស ទី បក់ អន់ដា កា នីណោ័ះ ដេល ហះកា កិញអៀ អា ប‌៉្រ័ះ ប៊កកាតយ័ រ៉ាវ តាគ់ អន់ដាគ់ កេះ លូ ប៉្រគ័ អន់ អន់ដីស ដាគ់ ត្រង់ ហះ ម៉ាត់ អ៊ែ ញន កា អំរ៉ាញ យីស៊ូ គ្រិះ ឡាក់ ពឹ តាំងឡា ពិន លូ ញន កា ប៉ាង៉ាត័ ប៉ាលឹង ម៉ះ ប‌៉្រ័ះ ប៊កកាតយ័។

សារ ត្រគ់ សាំងកៃ ឡាកោ ជែ អន់ ប៉្រគ័ លូ អង់កាន់

១២ ទី បក់ អន់ដា ផា «អាញ់ ទី ចាបាប់ ចឹង ប៉្រគ័ ញ៉ា កា ទី» ហះកា សារ ទិណោ័ះ អូ ត្រគ់ ស៊ុត កា ទី ខា អុះ។ ពូ ផា «អាញ់ ទី ចាបាប់ ចឹង ប៉្រគ័ ញ៉ា កា ទី» ហះកា អាញ់ អូ អន់ សារ ណោះ ប៉ាណាំ ពុត អាញ់ អុះ។ ១៣ បក់ អន់ដា ផា «សាណា សាំរ៉ាប់ កា វ៉ាច់ ពុង វ៉ាច់ ពុង សាំរ៉ាប់ ចៃគ សាណា ដេល»។ ហះកា ប‌៉្រ័ះ ចឹង ថាំឡាយ អ្លាត ទឹប សាណា ទឹប វ៉ាច់ ពុង។ កាប៉ាច់ ឡាកោ ប៉ាំងឡៃ អូ សាំរ៉ាប់ កា ប៉្រគ័ លូ អង់កាន់ អុះ ឃឺ សាំរ៉ាប់ កា ប៉្រគ័ ង៉ារ កា យីស៊ូ ឡាក់ ពឹ តាំងឡា ពិន យីស៊ូ កា តាំងឡា សាំរ៉ាប់ កា ឡាកោ ប៉ាំងឡៃ ដេល។ ១៤ ប‌៉្រ័ះ ប៊កកាតយ័ ឡាក់ ទី តាគ់ អង់រ៉ីស សឹត យីស៊ូ ឡាក់ ពឹ តាំងឡា ពិន អ៊ែ ចឹង តាគ់ អង់រ៉ីស សឹត ពិន ញន កា សារ អំរ៉ាញ អឺញ អ៊ែ ដេល។ ១៥ ញ៉ា អន់ដីស អូ អ្លុ ប កា ឡាកោ អន់ដីស ឡាក់ ជុង តី ម៉ះ យីស៊ូ គ្រិះ ? ទឹល នីណោ័ះ ញ៉ា អាញ់ ចឹង អ្យក់ ជុង តី យីស៊ូ គ្រិះ ឡាំ ប៉្រគ័ ជុង តី អង់កាន់ ប្លោះ ប្លាល ប ? អូ ត្រគ់ អុះ។ ១៦ ញ៉ា អន់ដីស អូ អ្លុ ប ផា បក់ ចំ ឡាំ តៃប លូ អង់កាន់ ប្លោះ ប្លាល បក់ ណោះ ពៀប ឡាក់ កា ឡាកោ ដឹង ម៉ោញ លូ អង់កាន់ ណោះ ដេល ? ខង កាណុង ផាប់ ប៉ានឹរ ប‌៉្រ័ះ ពូ ទី ច្រាគ់ រ៉ះ ផា «អន់ឌែ ពៀរ ដូវ ចឹង កេះ ឡាកោ ប៉ាំងឡៃ ដឹង ម៉ោញ»*។ ១៧ កាប៉ាច់ បក់ អ្វៃ អន់ឌូ លូ ប‌៉្រ័ះ ប៊កកាតយ័ កា ចឹង ទី ពុត ពៀក ដឹង ម៉ោញ អន់ឌូ លូ ប‌៉្រ័ះ ដេល។ ១៨ ហគ់ សាំងកៃ ឡាកោ ជែ អន់ ប៉្រគ័ លូ អង់កាន់ លូ កាម៉ាក័ ដៃ។ ពូ ផា «គ្រឹប សារ យច ឡាក់ ប៉ាណូស ប៉្រគ័ ឃឺ អ្វៃ គែង ឡីង ដោច»† ហះកា បក់ ចំ ប៉្រគ័ លូ អង់កាន់ លូ កាម៉ាក័ អ៊ែ ប៉្រគ័ បាប ឡាកោ អ៊ែ ទៅ ហង។ ១៩ ញ៉ា អន់ដីស អូ អ្លុ អន់តគ់ ប កា ឡាកោ អន់ដីស ឡាក់ រ៉ោង រ៉ាម៉ះ សាំរ៉ាប់ ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ ឡាក់ អ្វៃ កាណុង អន់ដីស ឡាក់ អន់ដីស ទី ឡឹង ប‌៉្រ័ះ ប៊កកាតយ័ ? ឡាកោ អន់ដីស អូ ត្រគ់ អន់ដីស អុះ ប៉្រគ័ តាំងឡា ២០ ខង ប‌៉្រ័ះ ឡាច់ ខា ហ្វាយ អន់ដីស កេះ ទឹល នីណោ័ះ ហគ់ យរ ឡាកោ ប៉ាំងឡៃ អន់ដីស ភឿ ប៉ានេ ប‌៉្រ័ះ ប៊កកាតយ័។

៧

សារ ទី ក្លោ ទី កាម៉ាញ់

១ កាណុង សត់ត្រា អន់ដីស ច្រាគ់ ប៉ាហ្យើ កា អាញ់ ពែ អន់ដីស រ៉ះ ផា «កាម៉ាក័ អូ តៃប លូ អង់កាន់ ឡក់ ឃឺ ដាគ់ ហង»។ ២ ហះកា ភឿ ជែ អន់ ប៉្រគ័ លូ អង់កាន់ លូ កាម៉ាក័ ឡាឡិគ័ ឡាឡាគ័ ទឹល នីណោ័ះ កាម៉ាក័ ទិឌូ ត្រគ់ ទី កាម៉ាញ់ មួត អង់កាន់ ទិឌូ ត្រគ់ ទី ក្លោ ដេល។ ៣ ក្លោ ត្រគ់ តៃប លូ កាម៉ាញ់ កាម៉ាញ់ ត្រគ់ តៃប លូ ក្លោ និះទៅ ដេល។ ៤ កាម៉ាញ់ អូ ត្រគ់ តាំងឡា ឡាកោ អ៊ែ ទៅ អុះ ឃឺ ក្លោ ឡាក់ តាំងឡា អ៊ែ កាប៉ាច់ ក្លោ កា និះទៅ ដេល អូ ត្រគ់ អ៊ែ ទៅ អុះ ឡាក់ តាំងឡា ឡាកោ អ៊ែ ឃឺ កាម៉ាញ់ ឡាក់ តាំងឡា អ៊ែ។ ៥ ទឹល នីណោ័ះ ជែ តាគ់ ប៉ាំងអត់ មត គួប សោប ទី ដឹង ផះ ម៉ន់ អើ ប‌៉្រ័ះ អ្វៃ មត កា ទី ផា ភម គួប សោប។ ប៉ាគ់ កេះ ម៉ន់ កេះ ត្រគ់ តៃប លូ គួប ឡាក់ កា ថាម៉ាដា ទៅ អ្លុ ផៃគ ប‌៉្រ័ះ បឺគ សាតាំង ប៉្រើ អន់ដីស ប៉្រគ័ យច ញន កា សារ អូ ដាម័ អត់។ ៦ អាញ់ កាប នីអៀ ឃឺ អាញ់ រ៉ះ ដោច អូ ត្រគ់ អាញ់ ប៉្រើ អន់ដីស អូ តៃប លូ គួប នីណោ័ះ អុះ។ ៧ តាទឹច អ៊ែ អាញ់ ប៉ិច អន់ ប៉ាណូស ទិឌូ អ្វៃ តាដោះ អូ ទី កាម៉ាញ់ ឡាក់ កា អាញ់ ដេល ហះកា ម៉ោញ ដូវ ៗ ប‌៉្រ័ះ អន់ ទី ពុត តាងៗ ឡឹង គួប សោប បក់ អន់ដា នីអៀ បក់ អន់ដា នីណោ័ះ។

៨ អាញ់ រ៉ះ កា មួត អង់កាន់ អន់ត្រោ័ កាម៉ាក័ អន់ត្រោ័ * ផា ផា អន់ឌែ អ្វៃ តាដោះ ឡាក់ កា អាញ់ អា ហង ដាគ់។ ៩ ហះកា ផា អូ ដាម័ អត់ ហគ់ ទី ក្លោ ទី កាម៉ាញ់ ពិ ខង ផា ទី ក្លោ ទី កាម៉ាញ់ ឃឺ ដាគ់ ហ៊្លត ឡឹង ទី ពុត ប៉ិច ប៉្រគ័ លូ អង់កាន់ លូ កាម៉ាក័ អន់ទៀគ។

១០ អាញ់ ប៉រ់ រ៉ះ កា មួត បក់ ទី ក្លោ ទី កាម៉ាញ់ កេះ ដេល កាម៉ាញ់ អូ ត្រគ់ អ្លាត ក្លោ អុះ។ សារ អា អូ ត្រគ់ ឡាច់ ឡឹង អាញ់ អុះ ឃឺ ឡាច់ ឡឹង យីស៊ូ ឡាក់ ពឹ តាំងឡា ពិន។ ១១ ហះកា ផា អ៊ែ អ្លាត ក្លោ អ៊ែ ត្រគ់ អ្វៃ នីណោ័ះ ហង ជែ ទី ហង ក្លោ ណាវ្គ។ ផា អូ អ្លុ អ្វៃ តាដោះ ត្រគ់ សឹត ទី ក្លោ ទៅ ណាវ្គ ពិ។ ក្លោ កា អូ ត្រគ់ អ្លាត កាម៉ាញ់ ដេល។

១២ កាប៉ាច់ មួត អន់ទៀគ ណាវ្គ អាញ់ ប៉រ់ រ៉ះ ផា កាម៉ាក័ ចំ ឡាក់ កាម៉ាញ់ អ៊ែ អូ សឿ យីស៊ូ ហះកា កាម៉ាញ់ អ៊ែ ចៃ អ្វៃ អន់ឌូ ដេល អូ ត្រគ់ អ្លាត អ៊ែ អុះ។ សារ អា អូ ត្រគ់ ឡាច់ ឡឹង យីស៊ូ អុះ ឃឺ ឡាច់ ឡឹង អាញ់ ទៅ។ ១៣ ផា អង់កាន់ ចំ ឡាក់ ក្លោ អ៊ែ អូ សឿ យីស៊ូ ហះកា ក្លោ អ៊ែ ចៃ អ្វៃ អន់ឌូ កា អូ ត្រគ់ អ្លាត អ៊ែ ដេល ១៤ ខង ប‌៉្រ័ះ ប៊កកាតយ័ អ្លុ តាគ់ អន់ដាគ់ ក្លោ ឡាក់ អូ សឿ ណោះ ញន កា កាម៉ាញ់ អ៊ែ សឿ។ កាប៉ាច់ កាម៉ាញ់ ឡាក់ អូ សឿ ណោះ កា ប‌៉្រ័ះ អ្លុ តាគ់ អន់ដាគ់ ញន កា ក្លោ អ៊ែ សឿ ដេល។ ផា អូ នីណោ័ះ គន អន់ឌែ បឺគ អ៊ក ហះកា តាទឹច អ៊ែ ប‌៉្រ័ះ តាគ់ អន់ដាគ់ គន អន់ឌែ កេះ។ ១៥ ហះកា ផា បក់ អូ សឿ ណោះ ប៉ិច អ្លាត អន់ អ៊ែ អ្លាត ពិ កាណុង សារ អា ក្លោ លើ កាម៉ាញ់ បក់ សឿ ណោះ អូ យច អុះ។ ហះកា ប‌៉្រ័ះ ប៊កកាតយ័ ប៉្រើ ពិន អ្វៃ ដាគ់ រម លូ ពូ។ ១៦ អឺ មួត អង់កាន់ ឃឺ អ៊ែ អន់ដីស ចឹង ប៉ាណាំ ក្លោ អន់ ម៉ុត សឿ តាម ហៃ។ អឺ មួត កាម៉ាក័ ឃឺ អ៊ែ អន់ដីស ចឹង ប៉ាណាំ កាម៉ាញ់ អន់ដីស អន់ ម៉ុត សឿ ដេល។

១៧ អន់ដីស ម៉ោញ ដូវ ៗ ត្រគ់ អ្វៃ កោប អន់ ត្រគ់ ពួយ ប‌៉្រ័ះ ប៊កកាតយ័ ទែង កា អន់ដីស ឡាក់ កា យីស៊ូ អន់ កា អន់ដីស ណោះ ហង អាញ់ កា ប៉្រើ គ្រឹប ក្រុំ ហៀន សារ ប‌៉្រ័ះ ប៉្រគ័ ពួយ សារ អា ដេល។ ១៨ ផា បក់ ចំ ទី កាសិត អង់ការ កេះ ផះ រ៉ាំងវ៉ាង ប‌៉្រ័ះ អ្យក់ ណោះ អូ ត្រគ់ កេះ ឡាក់ កា ប៉ាណូស អូ កាសិត អង់ការ ណោះ។ ផា បក់ ចំ អូ ទី កាសិត អង់ការ ផះ រ៉ាំងវ៉ាង ប‌៉្រ័ះ អ្យក់ អ៊ែ ណោះ កា អូ ត្រគ់ កាសិត អង់ការ ហង។ ១៩ សារ កាសិត អង់ការ លើ អូ កាសិត អង់ការ ណោះ អូ សាំខាន់ អុះ ឃឺ សារ ប៉្រគ័ ពួយ សារ ប‌៉្រ័ះ ប៉្រើ ណោះ ឡាក់ សាំខាន់។ ២០ ផះ រ៉ាំងវ៉ាង ប‌៉្រ័ះ អ្យក់ ណោះ ផា អន់ដីស ប៉ាណូស នីចម័ ហគ់ អ្វៃ នីណោ័ះ ហង ពិ។ ២១ ផះ ប‌៉្រ័ះ អ្យក់ អន់ដីស ពែ យ‌៉័ះ អន់ដីស ឡាក់ ប៉ាណូស ទុច ពូ កាតាម ជែ ឃឹត ហង ឡឹង សារ ណោះ ហះកា ផា ពូ អន់ អន់ដីស រ៉ាវ៉ាច់ ឡាកោ ត្រគ់ ឡាច់ អន់ រ៉ាវ៉ាច់ ពិ ២២ ខង ពឿ ឡាក់ កេះ ទុច ពូ ផះ រ៉ាំងវ៉ាង ប‌៉្រ័ះ ប៊កកាតយ័ អ្យក់ ពែ បក់ ណោះ យីស៊ូ ឡាក់ ពឹ តាំងឡា ពិន អ៊ែ អូ ឃឹត ផា បក់ ណោះ ឡាក់ ទុច អុះ។ កាប៉ាច់ បក់ ចំ អូ ត្រគ់ ទុច ពូ ផះ រ៉ាំងវ៉ាង ប‌៉្រ័ះ អ្យក់ ពែ បក់ ណោះ កេះ ទុច យីស៊ូ គ្រិះ ឡគ។ ២៣ ប‌៉្រ័ះ ឡាច់ ខា ហ្វាយ អន់ដីស កេះ ទឹល នីណោ័ះ អន់ដីស ជែ កេះ ទុច ប៉ាណូស ណាវ្គ ដៃ។ ២៤ អឺ អុះ ម៉ី ផះ រ៉ាំងវ៉ាង ប‌៉្រ័ះ ប៊កកាតយ័ អ្យក់ អន់ដីស ពែ អន់ដីស ប៉ាណូស នីចម័ ឃឺ អ្វៃ នីណោ័ះ ហង ពិ អន់ឌូ លូ ប‌៉្រ័ះ។

២៥ កាប៉ាច់ មួត អង់កាន់ រ៉ូះ យីស៊ូ ឡាក់ ពឹ តាំងឡា ពិន អូ ទី អន់តគ់ សារ ញ៉ា ពឹង អាញ់ អុះ ហះកា អាញ់ ប៉រ់ រ៉ះ ញន កា អាញ់ ឡាក់ ប៉ាណូស ពូ ត្រគ់ សឿ ដេល ខង ប‌៉្រ័ះ តាប៉ាប តាប៉ុន អន់ អាញ់ ទី សារ ហ្យាំង សាឡាច់។ ២៦ ទឹល នីណោ័ះ តាម អាញ់ ឃឹត ផា បក់ ចំ បើ ទី ក្លោ កាម៉ាញ់ ឃឺ ដាគ់ កេះ ខង រ៉ប់ ដារ់ អា ទី សារ ឡាំបាក អៀង ឃឺ ត្រគ់ អន់ ប៉ាណូស អ្វៃ ឡាក់ អន់ទ្រួល ពែ ទៅ។ ២៧ ផា អន់ដីស ទី កាម៉ាញ់ កេះ ជែ អ្លាត កាម៉ាញ់។ ផា បើ ទី កាម៉ាញ់ កា ជែ ណាំង កាម៉ាញ់ ដេល។ ២៨ កាប៉ាច់ បក់ បើ ទី កាម៉ាញ់ ផា អន់ដីស ទី កាម៉ាញ់ កា អាញ់ អូ ផា អន់ដីស ប៉្រគ័ យច អុះ។ ផា អង់កាន់ រ៉ូះ ទី ក្លោ កា អូ យច ដេល។ ហះកា អន់ឌែ ចឹង ទី សារ ឡាំបាក អន់ទៀគៗ គែង ឡាកោ ប៉ាំងឡៃ តាទឹច ហង។ អាញ់ ប៉ិច អន់ អន់ដីស យ៉្វារ អន់ រ៉ាវ៉ាច់ ឡឹង សារ ឡាំបាក ទិណោ័ះ។ ២៩ អឺ អុះ ម៉ី អាញ់ ប៉រ់ រ៉ះ កា អន់ដីស ដារ់ យីស៊ូ ចឹង ជឹរ ណាវ្គ ហ៊ែង ក្យាម័ ខាក់ កេះ។ គឹត ដារ់ អា គែង ម៉ាត់ ទិ មួត បក់ ទី កាម៉ាញ់ កេះ ត្រគ់ អ្វៃ ឡាក់ កា អូ ទី កាម៉ាញ់ ៣០ មួត បក់ ញ៉ាំ សោក ឡាក់ កា អូ ញ៉ាំ មួត បក់ ហោក រ៉គ់ ឡាក់ កា អូ ហោក មួត បក់ តាច់ រ៉ាស ឡាក់ កា អូ ទី រ៉ាស ៣១ មួត បក់ យរ រ៉ាស អំប៉ាស ពឹង អង់កក់ តេះ អា កា ប៉្រគ័ ឡាក់ កា អូ តងកាន ដេល ខង អង់កក់ តេះ អា ចឹង តូរ័ ហង។

៣២ អាញ់ អូ ប៉ិច អន់ អន់ដីស វ៉ឹនវ៉ាយ ឡឹង សារ ញ៉ា អុះ បក់ ចំ អូ ទី កាម៉ាញ់ បក់ ណោះ ចឹង វ៉ឹនវ៉ាយ ដឹង កា ង៉ារ ប‌៉្រ័ះ ប៊កកាតយ័ ប៉្រគ័ នីចម័ អន់ ត្រគ់ ពុត ប‌៉្រ័ះ។ ៣៣ កាប៉ាច់ មួត បក់ ទី កាម៉ាញ់ អន់ឌែ វ៉ឹនវ៉ាយ កា សារ ពឹង អង់កក់ តេះ អា ប៉្រគ័ នីចម័ អន់ ត្រគ់ ពុត កាម៉ាញ់ អន់ឌែ ៣៤ ទឹល នីណោ័ះ អន់ឌែ ទី ពុត ពៀរ ហង។ អង់កាន់ បក់ អូ ទី ក្លោ អ៊ែ វ៉ឹនវ៉ាយ ដឹង កា ង៉ារ ប‌៉្រ័ះ ប៊កកាតយ័ ប៉្រគ័ នីចម័ អន់ ដាគ់ សាំរ៉ាប់ កា ប‌៉្រ័ះ ទឹប ឡាកោ ប៉ាំងឡៃ ទឹប ពុត ពៀក។ បក់ ទី ក្លោ អ៊ែ វ៉ឹនវ៉ាយ កា សារ ពឹង អង់កក់ តេះ អា ហង ប៉្រគ័ នីចម័ អន់ ត្រគ់ ពុត ក្លោ។ ៣៥ អាញ់ កាប នីអៀ ភឿ ទី ខា សាំរ៉ាប់ កា អន់ដីស អូ ត្រគ់ ប៉ាំងខំ អន់ដីស កាណុង សារ អា អុះ ឃឺ អាញ់ ប៉ិច អន់ អន់ដីស អ្វៃ ដាគ់ ត្រង់ លូ ប៉្រគ័ ង៉ារ កា ប‌៉្រ័ះ ប៊កកាតយ័ ទិ ពុត ទិ ពៀក។

៣៦ ផា ទី ពឿ ឃឹត ផា អ៊ែ ប៉្រគ័ កា ម៉ើត អ៊ែ នីណោ័ះ អូ ដាគ់ អុះ ផា ពុត អ៊ែ ប៉ិច ទី អង់កាន់ ណោះ កាខាក់ ត្រគ់ ប៉្រគ័ ពួយ ពុត អ៊ែ ឃឹត ណោះ ហង ពិ ទី អង់កាន់ ណោះ កា អូ យច ដេល។ ៣៧ ហះកា បក់ ចំ ឃឹត ញន កា ពុត អ៊ែ តាំងឡា អូ ទី ពឿ ប៉ាំងខំ អុះ លូ ឃឹត ផា ចឹង អ្លុ កាតត់ ពុត ទឹប ឃឹត ផា បើ តាន័ ប៉ិច ទី ម៉ើត អ៊ែ ណោះ ឃឺ អ៊ែ ប៉្រគ័ ណោះ ត្រគ់ ហង។ ៣៨ ទឹល នីណោ័ះ ផា អ៊ែ ទី ម៉ើត អ៊ែ ណោះ ដាគ់ ហង កាប៉ាច់ បក់ អូ អ្យក់ ម៉ើត ប៉្រគ័ កាម៉ាញ់ ហ៊ែង ដាគ់ ដេល។ †

៣៩ ផះ រ៉ាំងវ៉ាង ក្លោ អ៊ែ អ្វៃ រ៉ីស កាម៉ាញ់ ត្រគ់ អ្វៃ អន់ឌូ លូ ក្លោ លើយ អូ អ្លាត គួប អុះ។ ផា ក្លោ តោ័ កេះ ណោះ កាម៉ាញ់ អ៊ែ ចឹង ទី ចាបាប់ ទី ក្លោ ណាវ្គ កាម៉ាក័ ពឿ កាតាម អ្យក់ កា បក់ ណោះ សឿ យីស៊ូ និះទៅ ដេល។ ៤០ ហះកា តាម អាញ់ ឃឹត ផា អង់កាន់ ណោះ អូ ទី ក្លោ ណាវ្គ អ្វៃ អន់ត្រោ័ នីណោ័ះ ហង ដាគ់ ហ៊្លត។ អូ ត្រគ់ អាញ់ ប៉្រើ អន់ដីស ប៉្រគ័ ពួយ សារ អា អុះ ហះកា អាញ់ កាប នីអៀ ញន កា អាញ់ ទី ប៉ាង៉ាត័ ប៉ាលឹង ប‌៉្រ័ះ ប៊កកាតយ័ អ្វៃ អន់ឌូ លូ អាញ់ ដេល។

៨

សារ សា សាណា ពូ សៃន ហ៊ូប ប‌៉្រ័ះ

១ កិញអៀ អា អាញ់ ប៉រ់ កាកាប ឡឹង សាណា ឡាក់ ពូ សៃន ហ៊ូប ប‌៉្រ័ះ កេះ។ ពិន កា អ្លុ អន់តគ់ ផា ពិន ទិឌូ ទី សារ អ្លុ ហ្លង់ កេះ សារ អ្លុ ហ្លង់ អា ប៉្រគ័ អន់ ពិន អ្វាត់ អេង ហះកា សារ ប៉ិច ចៃ អ្លុ តង័ អន់ គួប សោប កើត ដាគ់។ ២ ផា បក់ ពឿ សាម៉គ័ ផា ឡាកោ អ៊ែ អ្លុ ហ្លង់ កេះ បក់ ណោះ បើ ហ្លង់ តាទឹច អុះ។ ៣ ហះកា ផា បក់ ពឿ ប៉ិច ចៃ កា ប‌៉្រ័ះ ប៊កកាតយ័ ប‌៉្រ័ះ កា អន់ហ្នាល់ អ៊ែ ដេល។

៤ កាប៉ាច់ សា សាណា ឡាក់ ពូ សៃន ហ៊ូប ប‌៉្រ័ះ ពិន កា អ្លុ អន់តគ់ កេះ ផា ហ៊ូប ប‌៉្រ័ះ អូ ត្រគ់ ប‌៉្រ័ះ អុះ ឃឺ កាយ ឡឹង ប‌៉្រ័ះ ប៊កកាតយ័ អូ ទី ប‌៉្រ័ះ អន់ទៀគ ណាវ្គ អុះ។ ៥ យ‌៉័ះ ទី កាណាគ័ ញ៉ាៗ អ្វៃ ពឹង តេះ លើ អ្វៃ ពឹង ប៉្លៃង ឡាក់ ពូ ឃឹត ផា ប‌៉្រ័ះ កាតាម យ‌៉័ះ ពូ សឿ ផា ទី ប‌៉្រ័ះ អៀង ទី តាំងឡា អៀង កាតាម ៦ ហះកា ពិន ទី ប‌៉្រ័ះ ដឹង ម៉ោញ ហង ឃឺ ប‌៉្រ័ះ ពឹ ឡាក់ ប៉ាំងកើត កាណាគ័ ញ៉ាៗ ទិណោ័ះ។ ពិន ទី អាញុ រ៉ីស សាំរ៉ាប់ កា អ៊ែ។ ពិន ទី តាំងឡា ដឹង ម៉ោញ ដេល ឃឺ យីស៊ូ គ្រិះ កាណាគ័ គ្រឹប នែវ កើត ញន អ៊ែ ពិន កា ទី អាញុ រ៉ីស ញន កា អ៊ែ ដេល។ ៧ ហះកា អូ ត្រគ់ ទិឌូ អុះ អ្លុ សារ អា។ ទី បក់ អន់ដា ផះ អន់ឌែ សា សាណា ពូ សៃន ហ៊ូប ប‌៉្រ័ះ ណោះ អន់ឌែ ឃឹត ផា សាណា ណោះ អូ ដាគ់ តាទឹច ញន កា អន់ឌែ ឃើយ សាំប‌៉័ះ ហ៊ូប ប‌៉្រ័ះ ផះ អន់ទ្រួល ពែ ដេល។ អន់ឌែ អូ ហ្លង់ អុះ លូ ឃឹត ផា ប៉្រគ័ យច ណោះ ពុត អន់ឌែ កើត អូ ដាគ់ ហង។ ៨ ហះកា តាទឹច អ៊ែ អូ ត្រគ់ សាណា អុះ ឡាក់ ប៉្រគ័ អន់ ប‌៉្រ័ះ ប៊កកាតយ័ ដាគ់ កា ពិន។ ផា ពិន អូ សា កា អូ ទី លុប ញ៉ា អុះ យ‌៉័ះ ពិន សា កា អូ ទី ខា ញ៉ា ដេល។ ៩ ទឹល នីណោ័ះ អន់ដីស ត្រគ់ ឡាវ៉ាំង ឡាកោ យ‌៉័ះ អន់ដីស ទី ចាបាប់ សា សាណា ញ៉ា កាតាម ជែ ប៉្រគ័ សារ ញ៉ា ឡាក់ ចឹង ប៉្រគ័ អន់ កា មួត សឿ បក់ ហ្លង់ អូ ខាក់ កើត ទី សារ យច។ ១០ អន់ដីស ឡាក់ ប៉ាណូស អ្លុ ហ្លង់ ខាក់ កេះ ផា មួត បក់ សឿ អូ សូវ ហ្លង់ អន់ឌែ ប៉ប័ អន់ដីស អ្វៃ សា សាណា កាណុង រ៉ោង ពូ រ៉ាម៉ះ ហ៊ូប ប‌៉្រ័ះ ណោះ អន់ឌែ ចឹង ឃឹត ផា អន់ឌែ កា សា សាណា ពូ សៃន ហ៊ូប ប‌៉្រ័ះ ណោះ ទី ដេល។ ១១ យីស៊ូ គ្រិះ តោ័ ភឿ តង័ មួត បក់ សឿ អូ សូវ ហ្លង់ ណោះ ហះកា សារ អន់ដីស អ្លុ ហ្លង់ អា ឃឺ ថាំឡាយ អន់ឌែ ហង។ ១២ ឃឺ អន់ដីស ប៉្រគ័ បាប អន់ឌែ ហង លូ ប៉្រគ័ អន់ ពុត អន់ឌែ កើត អូ ដាគ់ ប៉្រគ័ នីអៀ ឡាក់ កា អន់ដីស ប៉្រគ័ យច លូ យីស៊ូ គ្រិះ ដេល។ ១៣ ទឹល នីណោ័ះ ផា សាណា ចំ ប៉្រគ័ អន់ កា អុះ ម៉ី អាញ់ កើត ទី សារ យច សាណា អ្យាំ គ្រឹប នែវ អាញ់ អូ សា អុះ អ្យូគ ផៃគ អុះ ម៉ី អាញ់ ប៉្រគ័ យច។

៩

សារ វគ័ ប៉ូល អូ អ្យក់ កាណាគ័ ញ៉ា ឡឹង ពូ

១ ញ៉ា អាញ់ អូ ទី ចាបាប់ ប៉្រគ័ តាម ពុត អាញ់ ប៉ិច ប ? ញ៉ា អាញ់ អូ ត្រគ់ បក់ រ៉ះ ប៉ាតាង យីស៊ូ ឡាក់ ពឹ តាំងឡា ពិន ប ? ញ៉ា អាញ់ អូ ទី ប៉ប័ អ៊ែ ប ? ញ៉ា អូ ត្រគ់ អាញ់ ប ប៉ាណាំ អន់ដីស សឿ អ៊ែ ? ២ យ‌៉័ះ ពូ អន់ទៀគ ផា អាញ់ អូ ត្រគ់ បក់ រ៉ះ ប៉ាតាង យីស៊ូ កាតាម ហះកា អន់ដីស ត្រគ់ អ្លុ អន់តគ់ ផា អាញ់ ឃឺ បក់ រ៉ះ ប៉ាតាង យីស៊ូ ដេល ខង អន់ដីស ម៉ុត សឿ យីស៊ូ ញន កា អាញ់ រ៉ះ សារ អ៊ែ កា អន់ដីស ហង។ ៣ ហះកា ផា ពូ ច្រោម ផា អាញ់ ប៉្រគ័ យច អាញ់ ចឹង តើល នីអៀ៖ ៤ ញ៉ា អាញ់ លូ បាណាបះ ញឹន អូ ទី ចាបាប់ ចឹង អ្យក់ សាណា ពូ អន់ ប ? ៥ ញ៉ា ញឹន អូ ទី ចាបាប់ ចឹង ទី កាម៉ាញ់ ឡាក់ សឿ យីស៊ូ ប កេះណោះ ជៀក អ៊ែ ឡាំ អន់ឌូ ដេល ? ឡាក់ កា អុះៗ យីស៊ូ លើ ឡាក់ កា បក់ រ៉ះ ប៉ាតាង យីស៊ូ អន់ទៀគៗ ដេល ឡាក់ កា ពេត្រុះ។ ៦ ញ៉ា ដឹង អាញ់ លូ បាណាបះ ហង ប ឡាក់ ត្រគ់ ប៉្រគ័ ង៉ារ ណាំង សា សិម ឡាកោ ? ៧ អូ ឃើយ ទី បក់ ពឿ ប៉្រគ័ តាហាន អ្យក់ លៀន អ៊ែ ទៅ តាច់ សាណើ អុះ កា អូ ទី ពឿ តប់ តើម អង់កាច អូ អ្លេះ សា ប៉្លៃ ណោះ អុះ កា អូ ឃើយ ទី ពឿ រង រ៉ក់ អូ អ្យក់ ទៀក តុះ រ៉ក់ អៃត * ណោះ ដេល។ ៨ អាញ់ កាប នីអៀ អូ ត្រគ់ ដឹង កា កាប គុន ឡាបៀប ប៉ាណូស អុះ យ‌៉័ះ កាណុង ចាបាប់ ប‌៉្រ័ះ កា ច្រាគ់ រ៉ះ នីអៀ ដេល។ ៩ វគ័ ម៉ូសេ ច្រាគ់ រ៉ះ ផា «ជែ សាំងកាម័ ពឹរ រ៉ក់ ផះ អន់ រ៉ក់ ចគ័ ប៉្លៃន ពៀ»†។ ហះកា តាទឹច អ៊ែ ប‌៉្រ័ះ ប៊កកាតយ័ អូ វ៉ឹនវ៉ាយ កា រ៉ក់ អុះ។ ១០ ប‌៉្រ័ះ កាប នីអៀ ញន កា អ៊ែ ឃឹត កា ពិន។ អ៊ែ រ៉ះ នីអៀ ភឿ អន់ បក់ ប៉្រគ័ ម៉ីរ ម៉ឹង ផា ចឹង ទី សាណា ឡឹង ម៉ីរ ណោះ ដេល លូ ភឿ អន់ បក់ ប៉្រះ ពៀ ម៉ឹង ផា ចឹង ទី ពៀ ដេល។ ១១ ផា ញឹន ប៉ាដូះ តីល កាណុង អន់ដីស គែង ប៉ាង៉ាត័ ប៉ាលឹង ញ៉ា ញឹន អូ ទី ចាបាប់ អ្យក់ រ៉ាស អំប៉ាស លើ សាណា សា ឡឹង អន់ដីស ប ? ១២ ផា ពូ អន់ទៀគ ទី ចាបាប់ អ្យក់ កាណាគ័ អន់ដីស ញ៉ា ញឹន អូ ត្រគ់ ចឹង ទី ក្វា ឡឹង ពូ ណោះ ប ?។

ហះកា ញឹន អូ ទី អ្យក់ កាណាគ័ ញ៉ា អុះ ឃឺ ញឹន ខំ ប៉្រគ័ ង៉ារ សិម ឡាកោ ទៅ ភឿ ជែ អន់ ខើក ង៉ារ រ៉ះ សារ ដាគ់ ឡឹង យីស៊ូ គ្រិះ។ ១៣ ញ៉ា អន់ដីស អូ អ្លុ អន់តគ់ ប ? មួត បក់ ប៉្រគ័ ង៉ារ ប‌៉្រ័ះ កាណុង រ៉ោង រ៉ាម៉ះ ត្រគ់ ទី សាណា សា ឡឹង រ៉ោង រ៉ាម៉ះ មួត បក់ ពុះ កាណាគ័ រ៉ាម៉ះ ប‌៉្រ័ះ កា ទី រ៉ាឡា អ្យាំ ឡឹង អន់ហ្នឹង ណោះ ដេល។ ១៤ កាប៉ាច់ បក់ រ៉ះ សារ ដាគ់ ឡឹង យីស៊ូ កា និះទៅ ដេល ប‌៉្រ័ះ រ៉ះ ផា ពូ ត្រគ់ តង័ អន់ សាណា កា បក់ ណោះ ញន កា អ៊ែ រ៉ះ សារ ដាគ់ ណោះ ហង។

១៥ ហះកា អាញ់ អូ ទី អ្យក់ កាណាគ័ ញ៉ា អុះ អាញ់ ច្រាគ់ សារ ទិ អា កា អូ ត្រគ់ អាញ់ ប៉ិច កា ពូ អន់ កាណាគ័ កា អាញ់ ដេល សិន ដាគ់ អាញ់ តោ័ ដាគ់ ហ៊្លត ឡឹង អាញ់ អ្យក់ កាណាគ័ ឡឹង ពូ ផា អាញ់ អ្យក់ កាណាគ័ ឡឹង ពូ អាញ់ អូ ទី ខ ញ៉ា ចឹង អ្វាត់ អេង អុះ។ ១៦ ផា អាញ់ ចាក រ៉ះ សារ ដាគ់ ឡឹង យីស៊ូ ណោះ អូ ត្រគ់ ប៉្រគ័ អន់ អាញ់ អ្វាត់ អេង អុះ ខង ង៉ារ ណោះ អាញ់ ត្រគ់ ប៉្រគ័ អ្លាត អូ ទី អុះ។ ផា អាញ់ អូ រ៉ះ សារ ដាគ់ ណោះ អាញ់ ចឹង ប៉ាណាប តាទឹច ហង។ ១៧ ផា អាញ់ រ៉ះ សារ ដាគ់ ញន កា ពុត អាញ់ ប៉ិច អាញ់ ទៅ អាញ់ ត្រគ់ ទី រ៉ាំងវ៉ាន័ ហះកា តាទឹច អ៊ែ ង៉ារ អាញ់ អា ប‌៉្រ័ះ ប៉្រើ អាញ់ ហង។ ១៨ ទឹល នីណោ័ះ រ៉ាំងវ៉ាន័ នីចម័ អាញ់ ចឹង ទី ណោះ ? រ៉ាំងវ៉ាន័ អាញ់ ឃឺ រ៉ះ សារ ដាគ់ តាដោះ អូ អ្យក់ ខា ឡឹង ង៉ារ រ៉ះ សារ ដាគ់ ណោះ អុះ។

១៩ យ‌៉័ះ អាញ់ ឡាក់ ប៉ាណូស អូ ទី ទួម បក់ ពឿ កាតាម កា អាញ់ ចៃ ប៉្រគ័ ទុច ប៉ាណូស ទិឌូ ដេល ភឿ ប៉ាណាំ ពូ អៀង ដូវ អន់ ម៉ុត សឿ យីស៊ូ។ ២០ ផះ អាញ់ អ្វៃ លូ មួត សុនសាត អ៊ីស្រាអ៊ែល អាញ់ ប៉្រគ័ ឡាក់ កា អ៊ីស្រាអ៊ែល ដេល ភឿ ប៉ាណាំ អន់ អន់ឌែ សឿ យីស៊ូ យ‌៉័ះ អាញ់ អូ អ្វៃ កាន់តេ័ះ ចាបាប់ ម៉ះ អន់ឌែ កាតាម កា អាញ់ ប៉្រគ័ ពួយ ដេល។ ២១ ផះ អាញ់ អ្វៃ លូ មួត សុនសាត អន់ទៀគ ឡាក់ អូ ទី ចាបាប់ ប‌៉្រ័ះ អាញ់ ប៉្រគ័ ឡាក់ កា អូ ទី ចាបាប់ ដេល ភឿ ប៉ាណាំ អន់ឌែ សឿ យីស៊ូ ហះកា តាទឹច អ៊ែ អូ ត្រគ់ អាញ់ អូ ទី ចាបាប់ ប‌៉្រ័ះ អុះ ឃឺ អាញ់ អ្វៃ កាន់តេ័ះ ចាបាប់ យីស៊ូ គ្រិះ។ ២២ ផះ អាញ់ អ្វៃ លូ មួត បក់ សឿ អូ សូវ ហ្លង់ អាញ់ កា ប៉្រគ័ ឡាក់ កា អន់ឌែ ដេល ភឿ ប៉ាណាំ អន់ អន់ឌែ សឿ កាខាក់។ អាញ់ ប៉្រគ័ ឡាក់ កា ប៉ាណូស ទិឌូ គ្រឹប នែវ ដេល ភឿ ប៉្រគ័ នីចម័ អន់ បក់ អន់ដា ម៉ុត សឿ យីស៊ូ ដេល។ ២៣ ញន កា សារ ដាគ់ ឡឹង យីស៊ូ បះ អាញ់ ចៃ ប៉្រគ័ សារ ញ៉ាៗ ទិណោ័ះ ភឿ អន់ អាញ់ ទី ចានែក កាណុង សារ ដាគ់ ណោះ អន់ឌូ លូ ពូ ដេល។

២៤ ញ៉ា អន់ដីស អូ អ្លុ ប មួត បក់ ប៉ាសង សាតាក់ អន់ឌែ សាតាក់ ទិឌូ ហះកា ដឹង ម៉ោញ ដូវ ទី រ៉ាំងវ៉ាន័ ? ទឹល នីណោ័ះ ហគ់ អន់ដីស សាតាក់ អន់ ទី រ៉ាំងវ៉ាន័ ណោះ ហង ពិ។ ២៥ ទិ មួត បក់ ប៉ាសង សាតាក់ លូ គួប អន់ឌែ ខំ ហៀន ប៉្រគ័ ពួយ ឡាបៀប គុន អន់ឌែ គ្រឹប នែវ ភឿ អន់ ទី រ៉ាំងវ៉ាន័ ឡាក់ អ្លុ ពុក ហ៊្យង ហ្យើត ហះកា ពិន ចឹង ទី រ៉ាំងវ៉ាន័ ឡាក់ អូ អ្លុ ពុក អូ អ្លុ ហ៊្យង អុះ។ ២៦ អាញ់ ខំ សាតាក់ នីអៀ អូ ត្រគ់ អាញ់ អូ អ្លុ ទ្រង អុះ អាញ់ កា អូ ដាល័ តាដោះ ដេល ២៧ ឃឺ អាញ់ ខំ ប៉ាំងហៀន ឡាកោ អាញ់ ទៅ ជែ អន់ ប៉្រគ័ យច អាញ់ អូ ទឹមវ៉ៃរ ឡាកោ អុះ អ្យូគ ផៃគ ឡាយ ឡឹង អាញ់ រ៉ះ សារ ដាគ់ កា ពូ កេះ អាញ់ កា អូ ទី រ៉ាំងវ៉ាន័ ញ៉ា អុះ។

១០

សារ អូ អន់ សាំប‌៉័ះ ប៉ានេ ហ៊ូប ប‌៉្រ័ះ

១ អឺ អុះ ម៉ី អាញ់ ប៉ិច អន់ អន់ដីស អ្លុ អន់តគ់ ដេល វគ័ យ៉ាគ់ អ៊ីស្រាអ៊ែល សើគ ពែ អន់ឌែ ចាក កាន់តេ័ះ កាម៉ល់ លូ ឃ្លង ទៀក តាំងលេ តីស ទិឌូ អន់ឌែ។ ២ សារ អា ពៀប ឡាក់ កា ប‌៉្រ័ះ ប៉ាំងហុំ អន់ឌែ ទិឌូ អន់ កេះ ប៉ាសុន វគ័ ម៉ូសេ កាណុង កាម៉ល់ លូ កាណុង ទៀក តាំងលេ តីស ណោះ។ ៣ អន់ឌែ ទិឌូ សា ណុំ ម៉ាណា ឡាក់ សាណា ប‌៉្រ័ះ អន់ ៤ លូ ទិឌូ អន់ឌែ ទី អៃត ទៀក ប‌៉្រ័ះ អន់ ឃឺ អន់ឌែ អៃត ទៀក ឡាច់ ឡឹង អំហ្មោ គូល ឡាក់ ប‌៉្រ័ះ អន់ ឡាក់ ចាក អន់ឌូ លូ អន់ឌែ អំហ្មោ ណោះ ឃឺ ប‌៉្រ័ះ គ្រិះ។ ៥ ហះកា មួត វគ័ យ៉ាគ់ អ៊ីស្រាអ៊ែល សួន អៀង អន់ឌែ ប៉្រគ័ អូ ត្រគ់ ពុត ប‌៉្រ័ះ ប៊កកាតយ័ ទឹល នីណោ័ះ ប‌៉្រ័ះ ប៉្រគ័ អន់ អន់ឌែ តោ័ ពឹង ស៊្រែ តីស ណោះ ហង។

៦ សារ ទិណោ័ះ សាំរ៉ាប់ ប៉ាំងហៀន ពិន ភឿ ជែ អន់ ពិន ទី ពុត ប៉ិច ប៉្រគ័ អូ ដាគ់ ឡាក់ កា អន់ឌែ ណោះ ដេល។ ៧ ជែ សាំប‌៉័ះ ប៉ានេ ហ៊ូប ប‌៉្រ័ះ ឡាក់ កា ពូ បក់ អន់ដា ដៃ ឡាក់ កា ទី ច្រាគ់ រ៉ះ ផា «មួត ប៉ាសុន អន់ឌែ ប៉ាណាំ គួប អ្វៃ អៃត សា លូ កាតាប័ រ៉ល់ អង់គុន អន់ឌែ ប្លោះ ប្លាល»*។ ៨ ពិន អូ ត្រគ់ ប៉្រគ័ លូ អង់កាន់ លូ កាម៉ាក័ ឡាក់ កា មួត វគ័ យ៉ាគ់ បក់ អន់ដា ឡាក់ សារ ប៉្រគ័ អន់ កា អន់ឌែ តោ័ ទិ ២៣.០០០ ដូវ ដឹង ម៉ោញ ដារ់។ † ៩ ពិន អូ ត្រគ់ ប៉្រគ័ យច សាម៉គ័ កា យីស៊ូ គ្រិះ ចឹង អូ ចៃគ ថូត ពិន ឡាក់ កា មួត វគ័ យ៉ាគ់ បក់ អន់ដា ទី ប៉្រគ័ យច សាម៉គ័ កា ប‌៉្រ័ះ អូ ចៃគ ថូត ណោះ អុះ ហះកា កេះណោះ អន់ឌែ តោ័ ញន កា ពិះ ចោះ។ ‡ ១០ ជែ ង៉ាញ កាប រ៉ាបឹក រ៉ាចប់ ឡាក់ កា មួត វគ័ យ៉ាគ់ បក់ អន់ដា ឌុ កាប រ៉ាបឹក រ៉ាចប់ កេះណោះ អន់ឌែ តោ័ ញន កា ប៊យ ប‌៉្រ័ះ ប៉ាន់តោ័។ § ១១ សារ ទិណោ័ះ កើត ពឹះ ពឹង អន់ឌែ ណោះ សាំរ៉ាប់ ប៉ាំងហៀន ពិន លូ ទី ច្រាគ់ គម កាណុង ផាប់ ប៉ានឹរ ប‌៉្រ័ះ ភឿ អន់តគ់ ប៉ាតោ កា ពិន ឡាក់ អ្វៃ ពឹង រ៉ាំងហាវ អា អង់កក់ តេះ ចឹង ឡុច កេះ។ ១២ ទឹល នីណោ័ះ បក់ ចំ ឃឹត ផា ឡាកោ អ៊ែ សឿ កេង ខាក់ បក់ ណោះ ត្រគ់ ឡាវ៉ាំង ឡាកោ អ្លុ ផៃគ អ្លាត សឿ។ ១៣ អូ ទី សារ ញ៉ា ឡាក់ ប៉ិច ប៉្រគ័ អន់ អន់ដីស ប៉្រគ័ យច កាយ ឡឹង សារ ពូ អន់ទៀគ ឃើយ ទី ណោះ អុះ។ ប‌៉្រ័ះ ប៊កកាតយ័ ទី ពុត ដាគ់ ត្រង់ អ៊ែ អូ អន់ អន់ដីស ទី សារ ញ៉ា ញ៉ាក តាឡាម័ ឡាក់ ប៉្រគ័ អន់ កា អន់ដីស អូ ដាម័ អត់ ណោះ អុះ ហះកា ផា អន់ដីស ទី សារ ញ៉ា អ៊ែ ចឹង តង័ អន់ អន់ដីស យ៉្វារ រ៉ាវ៉ាច់ ម៉ាគ់ អន់ដីស ដាម័ អត់។

១៤ ទឹល នីណោ័ះ អឺ អុះ ម៉ី ឡាក់ អាញ់ ប៉ិច ចៃ អន់ដីស ជែ សាំប‌៉័ះ ប៉ានេ ហ៊ូប ប‌៉្រ័ះ ដៃ។ ១៥ អាញ់ កាប លូ អន់ដីស ឡាក់ កា កាប លូ បក់ ហ្លង់ សារ ដេល ហគ់ អន់ដីស ឃឹត ចាជ្រែប ឡឹង សារ អាញ់ កាប អា ឡាកោ អន់ដីស ទៅ ពិ។ ១៦ ផះ ពិន លឺក ពៀង ភឿ ហោក រ៉គ់ កា ប‌៉្រ័ះ ប៊កកាតយ័ ឃឺ ប៉ិច រ៉ះ ផា ពិន ទិឌូ ទី ចានែក ឡឹង ផាម យីស៊ូ គ្រិះ។ ផះ ពិន គុ ណុំ ប៉ាំង ឃឺ ប៉ិច រ៉ះ ផា ពិន ទី ចានែក ឡឹង ឡាកោ យីស៊ូ គ្រិះ ដេល។ ១៧ ទី ណុំ ប៉ាំង ដឹង ម៉ោញ កាតុ ណោះ ហង យ‌៉័ះ ពិន ទី កាំឡាំង អៀង កាតាម កា ពិន ប៉ាតុំ ឡាកោ ប៉ាំងឡៃ ដឹង ម៉ោញ ដេល ខង ពិន ទិឌូ ទី ចានែក ឡឹង ណុំ ប៉ាំង ដឹង ម៉ោញ ណោះ ហង។ ១៨ ហគ់ ឃឹត ហៃ ឡឹង សុនសាត អ៊ីស្រាអ៊ែល ទិ មួត បក់ សា សាណា ពូ រ៉ាម៉ះ ប‌៉្រ័ះ ប៊កកាតយ័ អន់ឌែ កា ទី ចានែក ម៉ុត អន់ឌូ លូ ប‌៉្រ័ះ ប៊កកាតយ័ ញន កា សាណា ពូ រ៉ាម៉ះ ប‌៉្រ័ះ ពឹង អន់ហ្នឹង ណោះ ដេល។ ១៩ អាញ់ កាប អា ប៉ិច ផា នីចម័ ? សាណា ពូ សៃន ហ៊ូប ប‌៉្រ័ះ ទី ខា សាំខាន់ ដេល ប ? នីចម័ ហ៊ូប ប‌៉្រ័ះ ណោះ ប‌៉្រ័ះ តាទឹច ប ? ២០ អូ អុះ ហះកា កាណាគ័ ពូ សៃន ណោះ ឃឺ ពូ សៃន ប‌៉្រ័ះ បឺគ អូ ត្រគ់ រ៉ាម៉ះ ប‌៉្រ័ះ ប៊កកាតយ័ អុះ។ អាញ់ អូ ប៉ិច កា អន់ដីស ទី ចានែក ម៉ុត អន់ឌូ លូ ប‌៉្រ័ះ បឺគ អុះ។ ២១ អន់ដីស អូ ត្រគ់ អៃត ពឹង ពៀង យីស៊ូ ឡាក់ ពឹ តាំងឡា ពិន កេះណោះ អៃត ពឹង ពៀង ប‌៉្រ័ះ បឺគ ឡគ អុះ។ អន់ដីស អូ ត្រគ់ ម៉ុត សា សាណា អង់អ្វៃ ពឹង គ្រេ ម៉ះ យីស៊ូ កេះណោះ ម៉ុត សា សាណា អង់អ្វៃ ពឹង គ្រេ ម៉ះ ប‌៉្រ័ះ បឺគ ដេល។ ២២ ញ៉ា ប៉ិច កា យីស៊ូ ក្យាគ់ ពិន លូ ប‌៉្រ័ះ បឺគ ប ? ញ៉ា ពិន កេង ខាក់ ឡឹង អ៊ែ ប ?។

សារ ត្រគ់ ប៉្រគ័ នីចម័ អន់ ប‌៉្រ័ះ លៅ លែង សិច

២៣ បក់ អន់ដា ផា «ពិន ទី ចាបាប់ ចឹង ប៉្រគ័ ញ៉ា កា ទី» ហះកា សារ ទិណោ័ះ អូ ត្រគ់ ស៊ុត កា ទី ខា អុះ។ «ពិន ទី ចាបាប់ ចឹង ប៉្រគ័ ញ៉ា កា ទី» ហះកា សារ ទិណោ័ះ អូ តង័ អន់ ពូ កើត ដាគ់ ណោះ អុះ។ ២៤ ជែ អន់ ពឿ ណាំង ខា សាំរ៉ាប់ កា ឡាកោ ទៅ ឃឺ ត្រគ់ ណាំង ខា សាំរ៉ាប់ កា ពូ អន់ទៀគ។ ២៥ ទិ សាណា ញ៉ា ឡាក់ ពូ ប្រូ ពឹង តាឡាត អន់ដីស សា ពិ ជែ អំប៉ញ់ ចាជៀក ឡាលៀក ដៃ ជែ អ្យូគ ហង សារ ណោះ អូ យច អុះ ២៦ ខង ទី ច្រាគ់ រ៉ះ ផា «អង់កក់ តេះ លូ កាណាគ័ ញ៉ាៗ គ្រឹប នែវ ឡាក់ អ្វៃ ពឹង អង់កក់ តេះ អា ស៊ុត កា កាណាគ័ ប‌៉្រ័ះ ប៊កកាតយ័ ទិណោ័ះ»*។ ២៧ ផា បក់ អូ សឿ យីស៊ូ ជៀក អន់ដីស ឡាំ សា សាណា ប៉ាគ់ ហី អន់ឌែ អន់ដីស កា ប៉ិច ឡាំ ដេល សា ពិ ទិ សាណា ញ៉ា ឡាក់ ពូ អន់ កា អន់ដីស ណោះ ជែ អំប៉ញ់ ចាជៀក ឡាលៀក ហង ជែ អ្យូគ កា យច។ ២៨ ហះកា ផា ពូ រ៉ះ ផា «សាណា អ៊ែ អា ឃឺ សាណា សៃន ហ៊ូប ប‌៉្រ័ះ» ទឹល នីណោ័ះ អន់ដីស ជែ សា ប៉្រគ័ នីណោ័ះ ញន ឃឹត កា បក់ រ៉ះ លូ ញន កា អ៊ែ អ្យូគ កា យច។ ២៩ អាញ់ អូ ផា អន់ដីស ត្រគ់ អ្យូគ កា យច ណោះ អុះ ឃឺ អាញ់ ផា ជែ សា ញន កា បក់ រ៉ះ ណោះ អ្យូគ កា យច។ ខ ញ៉ា បះ ពូ ផា អាញ់ ប៉្រគ័ យច ? អាញ់ ទី ចាបាប់ ប៉្រគ័ នីចម័ ទី ដឹង ពុត ពូ អន់ទៀគ ឃឹត ផា សារ ណោះ អូ ដាគ់។ ៣០ ផា អាញ់ សា សាណា ទឹប ហោក រ៉គ់ កា ប‌៉្រ័ះ ប៊កកាតយ័ ខ ញ៉ា បះ ពូ ផា អាញ់ យច ញន កា សាណា ឡាក់ អាញ់ ប៉ានេ ប‌៉្រ័ះ ណោះ ?។

៣១ ទឹល នីណោ័ះ យ‌៉័ះ អន់ដីស អៃត សា យ‌៉័ះ ប៉្រគ័ ង៉ារ ញ៉ា កាតាម ត្រគ់ ប៉្រគ័ ទិណោ័ះ ភឿ អន់ ប‌៉្រ័ះ ប៊កកាតយ័ ហ៊ែង លៅ លែង សិច។ ៣២ អន់ដីស ជែ ប៉្រគ័ អន់ កា សុនសាត អ៊ីស្រាអ៊ែល សុនសាត អន់ទៀគ លើ ក្រុំ ហៀន សារ ប‌៉្រ័ះ ប៊កកាតយ័ យច ពុត ដៃ។ ៣៣ អាញ់ កា និះទៅ ដេល ឃឺ អាញ់ ខំ ប៉្រគ័ អន់ ត្រគ់ ពុត ប៉ាណូស ទិឌូ គ្រឹប ង៉ារ ញ៉ា ឡាក់ អាញ់ ប៉្រគ័ អាញ់ អូ ណាំង ខា សាំរ៉ាប់ កា ឡាកោ អាញ់ ទៅ អុះ ឃឺ ណាំង ខា សាំរ៉ាប់ កា ប៉ាណូស ទិឌូ ភឿ អន់ ប‌៉្រ័ះ តង័ អន់ឌែ។

១១

១ ហគ់ អន់ដីស ប៉្រគ័ ពួយ អាញ់ ឡាក់ កា អាញ់ ប៉្រគ័ ពួយ យីស៊ូ គ្រិះ ដេល។

សារ មួត អង់កាន់ ត្រគ់ តល័ អញ់ស៊ែង

២ អឺ អុះ ម៉ី អាញ់ ប៉ានេ អន់ដីស ខង អន់ដីស កាចាំង កា អាញ់ គ្រឹប សារ លូ ប៉្រគ័ ពួយ សារ អាញ់ អន់តគ់ ប៉ាតោ កា អន់ដីស។ ៣ ហះកា អាញ់ ប៉ិច អន់ អន់ដីស អ្លុ អន់តគ់ ផា យីស៊ូ គ្រិះ ពៀប ឡាក់ កា កល់ កា មួត កាម៉ាក័ ទិឌូ កាប៉ាច់ កាម៉ាក័ ឃឺ ពៀប ឡាក់ កា កល់ កា អង់កាន់ ប‌៉្រ័ះ ប៊កកាតយ័ ពៀប ឡាក់ កា កល់ កា យីស៊ូ គ្រិះ ដេល។ ៤ ផា កាម៉ាក័ ចំ ម៉ន់ អើ ប‌៉្រ័ះ លើ រ៉ះ ប៉ានឹរ ប‌៉្រ័ះ ទឹប ទី កាណាគ័ ញ៉ា តល័ ពឹង កល់ កាម៉ាក័ ណោះ ឃឺ បឺង៉ាយ យីស៊ូ ឡាក់ កល់ អ៊ែ ហង។ ៥ ផា អង់កាន់ ចំ ម៉ន់ អើ ប‌៉្រ័ះ លើ រ៉ះ ប៉ានឹរ ប‌៉្រ័ះ ហះកា អូ តល័ អញ់ស៊ែង អង់កាន់ ណោះ ឃឺ បឺង៉ាយ ក្លោ ឡាក់ កល់ អ៊ែ ហង ប៉្រគ័ នីណោ័ះ ពៀប ឡាក់ កា អ៊ែ កូរ័ កល់ ប៉ង ដេល។ ៦ ផា អង់កាន់ ចំ អូ តល័ អញ់ស៊ែង ប៉្រើ អ៊ែ កាត់ សក់ កល់ ទិ ប្លី ឡូត ពិ ហះកា ផា អ៊ែ តាយួស កា កូរ័ សក់ ត្រគ់ ប៉្រើ អ៊ែ តល័ អញ់ស៊ែង។ ៧ ហះកា មួត កាម៉ាក័ អូ ត្រគ់ តល័ កាណាគ័ ញ៉ា ពឹង កល់ អុះ ខង ប‌៉្រ័ះ ប៊កកាតយ័ ប៉ាំងកើត កាម៉ាក័ អន់ វ៉ឹច លូ អ៊ែ លូ អន់ តាំបាង សារ អំរ៉ាញ អឺញ ម៉ះ អ៊ែ។ កាប៉ាច់ អង់កាន់ តាំបាង សារ អំរ៉ាញ អឺញ ម៉ះ កាម៉ាក័ ដេល ៨ ខង ប៉ាន់ដា ពែ ប‌៉្រ័ះ អូ ប៉ាំងកើត កាម៉ាក័ ឡាច់ ឡឹង អង់កាន់ អុះ ឃឺ អ៊ែ ប៉ាំងកើត អង់កាន់ ឡាច់ ឡឹង កាម៉ាក័។ ៩ ម៉ោញ ណាវ្គ ប‌៉្រ័ះ អូ ប៉ាំងកើត កាម៉ាក័ សាំរ៉ាប់ កា អង់កាន់ អុះ ឃឺ អ៊ែ ប៉ាំងកើត អង់កាន់ សាំរ៉ាប់ កា កាម៉ាក័។ ១០ ញន ខ អា លូ ញន កា ប៊យ ប‌៉្រ័ះ បះ មួត អង់កាន់ ត្រគ់ តល័ អញ់ស៊ែង ភឿ ប៉្រគ័ សាញ៉ា ផា អន់ឌែ អ្វៃ កាន់តេ័ះ អំរ៉ាញ អឺញ ក្លោ អន់ឌែ។ * ១១ ហះកា កាណុង កាន អ្វៃ កោប គុន សឿ យីស៊ូ អង់កាន់ តងកាន កាម៉ាក័ កាម៉ាក័ កា តងកាន អង់កាន់ ដេល។ ១២ យ‌៉័ះ អង់កាន់ ប៉ាន់ដា ពែ ប‌៉្រ័ះ ប៉ាំងកើត អ៊ែ ឡាច់ ឡឹង កាម៉ាក័ កាតាម ហះកា ប៉ាគ់ អន់តីគ កាម៉ាក័ កា កើត ឡឹង អង់កាន់ ដេល ហះកា កាណាគ័ គ្រឹប នែវ ឃឺ កើត ឡឹង ប‌៉្រ័ះ ប៊កកាតយ័។ ១៣ ហគ់ ចាជ្រែប ឃឹត ឡាកោ អន់ដីស ទៅ ពិ ផា មួត អង់កាន់ ម៉ន់ អើ ប‌៉្រ័ះ ប៊កកាតយ័ ហះកា អូ តល័ អញ់ស៊ែង ញ៉ា ដាគ់ ដេល ប ? ១៤ ពិន ទិឌូ កា អ្លុ កេះ ដេល ផា មួត កាម៉ាក័ គម សក់ អ្លឹង ត្រគ់ តាយួស ខាក់។ ១៥ ហះកា ផា អង់កាន់ គម សក់ អ្លឹង ឃឺ ខាក់ សាំរ៉ាប់ អន់ឌែ ខង ប‌៉្រ័ះ អន់ សក់ អ្លឹង កា អន់ឌែ ប៉្រគ័ ឡាក់ កា តល័ អញ់ស៊ែង។ ១៦ ផា ទី ពឿ ប៉ិច ប៉ាគែក ឡឹង សារ អា ត្រគ់ អ្លុ អន់តគ់ ផា ញឹន អូ ឃើយ ប៉្រគ័ នែវ អា អុះ យ‌៉័ះ ក្រុំ ហៀន សារ ប‌៉្រ័ះ អន់ទៀគៗ កា អូ ឃើយ ទី ដេល។

សារ អៃត សា ភឿ កាចាំង កា យីស៊ូ

១៧ សារ អាញ់ ចឹង រ៉ះ ណាវ្គ អា អាញ់ អូ ប៉ានេ អន់ដីស អុះ ខង ផះ អន់ដីស លួម គួប សោប ណោះ អូ ប៉្រគ័ អន់ កា អន់ដីស កើត ដាគ់ អុះ ឃឺ ប៉្រគ័ អន់ ទី សារ អូ ដាគ់។ ១៨ អាញ់ កាតាំង ពូ រ៉ះ ផា ផះ អន់ដីស ប៉ាតុំ គួប ហៀន សារ ប‌៉្រ័ះ ឃឺ អន់ដីស ទី សារ តាប៉ុញ តាប៉ាក់ ក្លះ គួប សោប សារ អា អាញ់ កា សឿ អន់ដា ដេល។ ១៩ ត្រគ់ ទី សារ ក្លះ គួប អន់ដីស នីណោ័ះ ហង ភឿ អន់ អ្លុ អន់តគ់ ផា ពឿ ដាគ់ តាទឹច។ ២០ ផះ អន់ដីស លួម គួប លូ អៃត សា ណោះ អូ ត្រគ់ អន់ដីស អៃត សា ភឿ កាចាំង កា យីស៊ូ អុះ ២១ ខង អន់ដីស ម៉ោញ ដូវ ៗ ហាន សា ហាន អៃត ណោះ ហង បះ បក់ អន់ដា អូ ទី សាណា សា ហះកា បក់ អន់ដា អៃត ប៉ាញឹល។ ២២ ញ៉ា អន់ដីស អូ ទី ហី សាំរ៉ាប់ សា សាណា ប ? លើ កា អន់ដីស បឺង៉ាយ ក្រុំ ហៀន សារ ប‌៉្រ័ះ ប៊កកាតយ័ លូ ប៉ិច ប៉្រគ័ អន់ មួត បក់ អូ ទី សាណា សា ណោះ តាយួស ប ? ត្រគ់ អន់ អាញ់ កាកាប លូ អន់ដីស នីចម័ ប៉ិច កា អាញ់ ប៉ានេ អន់ដីស ប ? អាញ់ អូ ប៉ានេ អន់ដីស ញន កា សារ អា អុះ។

២៣ អាញ់ កាតាំង សារ យីស៊ូ រ៉ះ ណោះ ពែ អ្យក់ ឡាំ ប៉ាំងហៀន អន់ដីស ដេល ឃឺ នីអៀ៖ ពឹង ម៉ាំង ឡាក់ ពូ ចឹង រ៉ុប អ៊ែ អញ់ជឹន អន់ កា ពូ ប៉ាន់តោ័ ណោះ អ៊ែ អ្យក់ ណុំ ប៉ាំង ២៤ លូ ប៉ានេ ប‌៉្រ័ះ ប៊កកាតយ័ កេះណោះ អ៊ែ គុ ណុំ ប៉ាំង ទឹប កាប ផា «អា ហង ឡាកោ ប៉ាំងឡៃ អាញ់ ឡាក់ ត្រគ់ អន់ សាំរ៉ាប់ កា អន់ដីស ហគ់ ប៉្រគ័ សារ អា លើយ ភឿ កាចាំង កា អាញ់»។ ២៥ ប៉ាគ់ សា ណុំ ប៉ាំង កេះៗ អ៊ែ អ្យក់ ពៀង ប៉្រគ័ និះទៅ ដេល លូ កាប ផា «អា ហង សាញ៉ា រែវ ពុត ណាវ ឡាក់ ប៉្រគ័ លូ ផាម អាញ់។ រ៉ប់ អន់ដីស អៃត ពឹង ពៀង ហគ់ ប៉្រគ័ នីអៀ ដេល ភឿ កាចាំង កា អាញ់»។ ២៦ រ៉ប់ អន់ដីស សា ណុំ ប៉ាំង លូ អៃត ពឹង ពៀង អា ឃឺ អន់ដីស រ៉ះ ឡឹង សារ យីស៊ូ តោ័ ណោះ លើយ ទឹល ដារ់ អ៊ែ ជឹរ ប៉ាគ់ តេះ អា ណាវ្គ។

២៧ ផា ពឿ សា ណុំ ប៉ាំង លូ អៃត ពឹង ពៀង ម៉ះ យីស៊ូ ឡាក់ ពឹ តាំងឡា ពិន ទឹប អូ ឃឺ ចឹង សា ឃឺ អ៊ែ ចឹង ទី ថូត ញន កា អ៊ែ បឺង៉ាយ ឡាកោ ប៉ាំងឡៃ លូ ផាម យីស៊ូ។ ២៨ ទឹល នីណោ័ះ អន់ទ្រួល ចឹង សា ណុំ ប៉ាំង លូ អៃត ពឹង ពៀង ណោះ អន់ដីស ម៉ោញ ដូវ ៗ ត្រគ់ ឃឹត ចាជ្រែប ហៃ ពុត ពៀក ឡាកោ ទៅ ហិ ២៩ ខង ផា ពឿ សា ណុំ ប៉ាំង លូ អៃត ពឹង ពៀង ណោះ ហះកា អូ ឃឹត ឡឹង ឡាកោ ប៉ាំងឡៃ យីស៊ូ បក់ ណោះ ឡាក់ កា អ៊ែ ចៃគ ថូត ឡាកោ អ៊ែ ទៅ ហង។ ៣០ ខ អា ហង បះ កាណុង កាំឡាំង អន់ដីស ទី អៀង ដូវ អីគ ព្លុ អូ ត្រូះ អូ ថូន ទឹប ទី តោ័ អន់ដា ដេល។ ៣១ ហះកា ផា ពិន ឃឹត ចាជ្រែប ហៃ ពុត ពិន ហិ យីស៊ូ ឡាក់ ពឹ តាំងឡា អូ ចៃគ ថូត ពិន អុះ។ ៣២ ហះកា ផា យីស៊ូ ចៃគ ថូត ពិន ឃឺ អ៊ែ ប៉ិច តាគ់ អញ់ចាល ពិន ភឿ ជែ អន់ ពិន ត្រគ់ ថូត តោ័ អន់ឌូ លូ ប៉ាណូស ពឹង អង់កក់ តេះ អា ប៉ាគ់ ដារ់ ប‌៉្រ័ះ តាត់ស៊ិន សារ ទៀ។

៣៣ ទឹល នីណោ័ះ អឺ អុះ ម៉ី ដារ់ ចំ អន់ដីស ប៉ាតុំ គួប ភឿ សា សាណា អន់ឌូ អន់ដីស ត្រគ់ រ៉ាំងហៃ គួប សោប អន់ ដាគ់ៗ។ ៣៤ ផា បក់ ចំ ហាន សា តាឡាម័ អន់ អ៊ែ សា ប៉ាគ់ ហី អ៊ែ ទៅ ពិ ភឿ ជែ អន់ ទី ថូត ផះ ប៉ាតុំ គួប សោប ណោះ។ កាប៉ាច់ សារ អន់ទៀគៗ ប៉ាគ់ អាញ់ ទឹល ទៀ អាញ់ ចឹង តាត់ស៊ិន អន់ កេះ។

១២

សារ ប៉ាង៉ាត័ ប៉ាលឹង អន់ កា ពូ តាងៗ ឡឹង គួប

១ អឺ អុះ ម៉ី អាញ់ ប៉ិច កា អន់ដីស អ្លុ កាខាក់ ដេល ឡឹង សារ ប៉ាង៉ាត័ ប៉ាលឹង ប‌៉្រ័ះ អន់ ពិន អ្លុ ប៉្រគ័ ង៉ារ តាងៗ ឡឹង គួប។ ២ អន់ដីស កា អ្លុ កេះ ដេល ផះ អន់ដីស បើ អន់ហ្នាល់ ប‌៉្រ័ះ តាទឹច ពែ ឃឺ អន់ដីស ប៉្រគ័ វ៉ីវ៉ាច័ ញន កា សឿ ហ៊ូប ប‌៉្រ័ះ ឡាក់ អូ អ្លុ កាប។ ៣ ខ អា ហង បះ អាញ់ រ៉ះ កា អន់ដីស អន់ អ្លុ អន់តគ់ ផា ពឿ ទី ប៉ាង៉ាត័ ប៉ាលឹង ប‌៉្រ័ះ ប៊កកាតយ័ បក់ ណោះ អូ អ្លុ ត័ះ ប៉ាស្យាប កា យីស៊ូ អុះ ផា អូ ទី ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ ប៉ាណាំ កា អូ ទី ពឿ អ្លុ កាប ផា យីស៊ូ ឡាក់ ពឹ តាំងឡា ដេល។

៤ ប‌៉្រ័ះ អន់ សារ តាងៗ ឡឹង គួប កា ពិន ហះកា ពិន ទី ប៉ាង៉ាត័ ប៉ាលឹង ប‌៉្រ័ះ ដឹង ម៉ោញ ណោះ ហង។ ៥ ពិន ប៉្រគ័ ង៉ារ តាងៗ ឡឹង គួប ហះកា ពិន ប៉្រគ័ ង៉ារ កា ពឹ តាំងឡា ដឹង ម៉ោញ ណោះ ហង។ ៦ ទី ឡាបៀប ប៉្រគ័ ង៉ារ តាងៗ ឡឹង គួប ហះកា ទី ប‌៉្រ័ះ ដឹង ម៉ោញ ណោះ ហង ឡាក់ ប៉្រគ័ ង៉ារ ទិណោ័ះ ពឹង ពិន ទិឌូ។ ៧ ប‌៉្រ័ះ អន់ កា ពិន ទិឌូ តាំបាង ផា ពិន ទី ប៉ាង៉ាត័ ប៉ាលឹង អ៊ែ ភឿ អន់ ពិន ទី ខា អន់ឌូ លូ គួប សោប។ ៨ ប៉ាង៉ាត័ ប៉ាលឹង ប‌៉្រ័ះ អន់ ពិន ម៉ោញ ដូវ អ្លុ កាប ហ្យាំង សាឡាច់ ប៉ាង៉ាត័ ប៉ាលឹង ប‌៉្រ័ះ ណោះ ទៅ ហង អន់ កា ម៉ោញ ដូវ ណាវ្គ អ្លុ កាប ទឹប ហ្លង់ ឡឹង សារ អោន សាគឹម។ ៩ ប៉ាង៉ាត័ ប៉ាលឹង ប‌៉្រ័ះ ណោះ ទៅ ហង អន់ ពិន ម៉ោញ ដូវ ណាវ្គ ទី ពុត សឿ កេង ខាក់។ ប៉ាង៉ាត័ ប៉ាលឹង ប‌៉្រ័ះ ណោះ ទៅ ហង អន់ ម៉ោញ ដូវ ណាវ្គ អ្លុ តាគ់ អន់ដាគ់ ពូ អីគ ព្លុ។ ១០ អ៊ែ កា អន់ ម៉ោញ ដូវ ណាវ្គ អ្លុ តាំបាង សារ អំរ៉ាញ អឺញ កេង ខាក់ អន់ ម៉ោញ ដូវ ណាវ្គ អ្លុ រ៉ះ ប៉ានឹរ ប‌៉្រ័ះ អន់ ម៉ោញ ដូវ ណាវ្គ អ្លុ អន់ហ្នាល់ សារ ចំ ឡាច់ ឡឹង ប៉ាង៉ាត័ ប៉ាលឹង ប‌៉្រ័ះ លូ សារ ចំ ឡាច់ ឡឹង ប‌៉្រ័ះ បឺគ អ៊ែ អន់ ម៉ោញ ដូវ កាប តាងៗ ឡឹង ពូ * លូ អន់ ម៉ោញ ដូវ ណាវ្គ អ្លុ រ៉ះ ប៉ាតាង ឡឹង សារ អ៊ែ កាប តាងៗ ណោះ។ ១១ ប៉ាង៉ាត័ ប៉ាលឹង ប‌៉្រ័ះ ណោះ ទៅ ហង ឡាក់ ប៉្រគ័ គ្រឹប ង៉ារ ទិណោ័ះ ឃឺ អ៊ែ អន់ កា ពិន ម៉ោញ ដូវ ៗ អ្លុ ប៉្រគ័ ង៉ារ ទិណោ័ះ តាម ពុត អ៊ែ ទៅ។

សារ ឡាកោ យីស៊ូ ទី កាណាគ័ អៀង

១២ យីស៊ូ គ្រិះ ពៀប ឡាក់ កា ឡាកោ ដឹង ម៉ោញ ពិន ឡាក់ សឿ អ៊ែ ពៀប ឡាក់ កា កាណាគ័ តាងៗ ពឹង ឡាកោ អ៊ែ ណោះ។ យ‌៉័ះ ទី កាណាគ័ អៀង កាតាម កា កាណាគ័ ទិណោ័ះ ប៉ាតុំ ពឹង ឡាកោ ដឹង ម៉ោញ ដេល ១៣ ខង ពិន ទិឌូ យ‌៉័ះ សុនសាត អ៊ីស្រាអ៊ែល កាតាម សុនសាត អន់ទៀគ កាតាម យ‌៉័ះ ប៉្រគ័ ទុច លើ អូ ប៉្រគ័ ទុច កាតាម កា ប‌៉្រ័ះ ប៉ាំងហុំ ពិន កាណុង ប៉ាង៉ាត័ ប៉ាលឹង អ៊ែ ដឹង ម៉ោញ ភឿ អន់ ពិន ប៉ាតុំ គួប ពៀប ឡាក់ កា ឡាកោ ប៉ាំងឡៃ ដឹង ម៉ោញ អ៊ែ កា អន់ ប៉ាង៉ាត័ ប៉ាលឹង ដឹង ម៉ោញ ណោះ អ្វៃ កាណុង ពិន ទិឌូ ដេល។

១៤ ពឹង ឡាកោ ប៉ាំងឡៃ អូ ត្រគ់ ទី កាណាគ័ ដឹង ម៉ោញ អុះ ឃឺ អៀង។ ១៥ ផា ជុង កាប ផា «អាញ់ អូ ត្រគ់ កាណាគ័ ពឹង ឡាកោ អុះ ខង អាញ់ អូ ត្រគ់ តី» ហះកា ជុង ណោះ អ្វៃ កា កាណាគ័ ម៉ះ ឡាកោ និះទៅ ដេល។ ១៦ ផា តោរ កាប ផា «អាញ់ អូ ត្រគ់ កាណាគ័ ពឹង ឡាកោ អុះ ខង អាញ់ អូ ត្រគ់ ម៉ាត់» ហះកា តោរ ណោះ អ្វៃ កា កាណាគ័ ម៉ះ ឡាកោ និះទៅ ដេល។ ១៧ ផា ពឹង ឡាកោ ទី ស៊ុត ដឹង កា ម៉ាត់ នីចម័ ចឹង អ្លុ កាតាំង ពូ កាកាប ? ផា ពឹង ឡាកោ ទី ស៊ុត ដឹង កា តោរ ដោះ នីចម័ ចឹង អ្លុ បោ កាម៉ឹល ? ១៨ ហះកា ប‌៉្រ័ះ ប៉ាំងកើត កាណាគ័ ម៉ោញៗ ពឹង ឡាកោ តាម ពុត អ៊ែ ទៅ។ ១៩ ផា ទិ កាណាគ័ ពឹង ឡាកោ ណោះ ទី ដឹង ម៉ោញ នែវ ឃឺ អូ ទី ឡាកោ ហង។ ២០ ទឹល នីណោ័ះ ទី កាណាគ័ អៀង នែវ ហះកា ឡាកោ ដឹង ម៉ោញ ណោះ ហង។

២១ ម៉ាត់ អូ អ្លុ កាប កា តី ផា «អាញ់ អូ តងកាន អីស អុះ»។ កល់ កា អូ អ្លុ កាប កា ជុង ផា «អាញ់ អូ តងកាន អីស អុះ»។ ២២ ហះកា តាទឹច អ៊ែ កាណាគ័ ចំ ឡាក់ ពូ ឃឹត ផា ឡាប៉ាត័ ឡឹង ពូ ឃឺ កាណាគ័ ណោះ ហង ពូ តងកាន កាខាក់។ ២៣ ផា កាណាគ័ ចំ ឡាក់ ពិន ឃឹត ផា អូ សូវ គឹត ឃឺ កាណាគ័ ណោះ ហង ឡាក់ ពិន រ៉ាំងហៃ ហ៊្លត ឡឹង ពូ កាណាគ័ ចំ ឡាក់ អូ សូវ ឃឺ ពិន អោន ដាគ់ៗ ២៤ ហះកា កាណាគ័ ចំ ឡាក់ ពិន ឃឹត ផា ដាគ់ ឃឺ កេះ កាណាគ័ ណោះ ពិន អូ តងកាន រ៉ាំងហៃ អោន អុះ។ ហះកា ប‌៉្រ័ះ ប៊កកាតយ័ ទ្រៀម ឡាកោ ពិន លូ អន់ សារ គឹត ខា កា កាណាគ័ ចំ ឡាក់ អូ ទី ខា ២៥ ភឿ ជែ អន់ ទី សារ ក្លះ គួប ពឹង ឡាកោ ឃឺ អន់ កាណាគ័ ពឹង ឡាកោ ទិណោ័ះ តង័ គួប សោប សឹត ឡាំ។ ២៦ ផា កាណាគ័ អ៊ែ ចំ ម៉ោញ អីគ កាណាគ័ ពឹង ឡាកោ ទិណោ័ះ កា អីគ ដេល។ ផា កាណាគ័ អ៊ែ ចំ ពូ ប៉ានេ កាណាគ័ ទិណោ័ះ កា ដាគ់ ទិណោ័ះ ដេល។

២៧ កាំឡាំង អន់ដីស ឃឺ ឡាកោ យីស៊ូ គ្រិះ អន់ដីស ម៉ោញ ដូវ ៗ ឡាក់ កាណាគ័ ពឹង ឡាកោ អា តាម ចានែក ឡាកោ ពឿ ឡាកោ អ៊ែ។ ២៨ ពឹង ក្រុំ ហៀន សារ ប‌៉្រ័ះ អន់ទ្រួល ឡឹង ពូ ប‌៉្រ័ះ ប៊កកាតយ័ ប៉្រគ័ អន់ ទី មួត បក់ រ៉ះ ប៉ាតាង យីស៊ូ កេះណោះ អ៊ែ ប៉្រគ័ អន់ ទី មួត រ៉ះ ប៉ានឹរ អ៊ែ កេះណោះ ណាវ្គ អ៊ែ ប៉្រគ័ អន់ ទី មួត ណៃឃូ ប៉ាំងហៀន សារ អ៊ែ ឡៃង ឡឹង ណោះ ណាវ្គ អ៊ែ អន់ ពូ អ្លុ ប៉្រគ័ សារ អំរ៉ាញ អឺញ កេង ខាក់ អន់ បក់ អន់ដា អ្លុ តាគ់ អន់ដាគ់ ពូ អីគ ព្លុ អន់ បក់ អន់ដា អ្លុ តង័ ពូ អន់ទៀគ អន់ បក់ អន់ដា អ្លុ រ៉ាំងហៃ ពូ អន់ បក់ អន់ដា អ្លុ កាប តាងៗ ឡឹង ពូ។ ២៩ ញ៉ា ទិឌូ ស៊ុត កា មួត បក់ រ៉ះ ប៉ាតាង យីស៊ូ ប ? ទិឌូ ស៊ុត កា មួត បក់ រ៉ះ ប៉ានឹរ ប‌៉្រ័ះ ប ? ទិឌូ ស៊ុត កា មួត ណៃឃូ ប៉ាំងហៀន ប ? ញ៉ា ទិឌូ ស៊ុត កា អ្លុ ប៉្រគ័ សារ អំរ៉ាញ អឺញ កេង ខាក់ ប ? ៣០ ញ៉ា ទិឌូ ស៊ុត កា អ្លុ តាគ់ អន់ដាគ់ ពូ អីគ ព្លុ ប ? ញ៉ា ទិឌូ ស៊ុត កា អ្លុ កាប តាង ឡឹង ពូ ប ? ញ៉ា ទិឌូ ស៊ុត កា អ្លុ រ៉ះ ប៉ាតាង ឡឹង សារ ពូ កាប តាង ណោះ ប ? ៣១ ហគ់ អន់ដីស ខំ ប៉ិច កា សារ ប‌៉្រ័ះ អន់ បក់ អ៊ែ ចំ ឡាក់ សាំខាន់ ឡឹង ពូ។ ម៉ោញ ណាវ្គ អាញ់ ប៉ិច រ៉ះ កា អន់ដីស ឡឹង ទ្រង ម៉ោញ ណាវ្គ ឡាក់ ដាគ់ ហ៊្លត។

១៣

សារ ប៉ិច ចៃ ដាគ់ ហ៊្លត

១ យ‌៉័ះ អាញ់ អ្លុ កាប អៀង សុនសាត លើ កា អ្លុ កាប ប៉ានឹរ ប៊យ ប‌៉្រ័ះ កាតាម ផា អាញ់ អូ ទី ពុត ប៉ិច ចៃ កា ពូ អាញ់ ពៀប ឡាក់ កា ប៉ានឹរ គួង ប៉ះ លើ ឡាក់ កា ប៉ានឹរ សាគឹរ ប៉ាទុះ ណោះ ដេល។ ២ យ‌៉័ះ អាញ់ អ្លុ រ៉ះ ពួយ ប៉ានឹរ ប‌៉្រ័ះ លូ អ្លុ អន់ហ្នាល់ ឡឹង សារ អោន សាគឹម ទិណោ័ះ ទឹប អ្លុ ហ្លង់ គ្រឹប សារ យ‌៉័ះ អាញ់ សឿ កាខាក់ អ្លុ ប៉្រគ័ អន់ កា ប៉ានឹម ចាក ឡាច់ ឡឹង ចារ ម៉ោញ ឡាំ អ្វៃ ប៉ាគ់ ចារ ម៉ោញ កាតាម ហះកា ផា អាញ់ អូ ទី ពុត ប៉ិច ចៃ កា ពូ ឃឺ អាញ់ ឡាក់ ប៉ាណូស អូ ទី ខា ញ៉ា អុះ។ ៣ យ‌៉័ះ អាញ់ អ្យក់ ទិ រ៉ាស អំប៉ាស ម៉ះ អាញ់ ឡាំ ជែក អន់ កា ពូ យ‌៉័ះ អាញ់ អន់ ឡាកោ អាញ់ អា កា ពូ ពុះ ទឹប រ៉ីស កាតាម ហះកា ផា អាញ់ អូ ទី ពុត ប៉ិច ចៃ កា ពូ កា អាញ់ ចឹង អូ ទី ខា ញ៉ា ដេល។

៤ ប៉ាណូស បក់ ទី ពុត ប៉ិច ចៃ អ៊ែ ដាម័ អត់ សាំរ៉ាញ័ ទឹប តង័ ពូ អ៊ែ អូ ទី ពុត សាណីង សាណើស កា ពូ អុះ អ៊ែ កា អូ ខូយ អូ អ្វាត់ អេង កា ពូ ដេល។ ៥ បក់ ទី ពុត ប៉ិច ចៃ អូ ប៉្រគ័ សារ ញ៉ា ឡាក់ អូ ឃឺ អុះ អូ ណាំង ខា សាំរ៉ាប់ កា ឡាកោ ទៅ អូ ឡាម៉គ់ អឺក អូ អ្យក់ យ៉ូ សារ ពូ ប៉្រគ័ យច អុះ។ ៦ អ៊ែ អូ ហោក រ៉គ់ កា សារ អូ ដាគ់ អុះ ឃឺ ហោក រ៉គ់ កា សារ ញ៉ា ឡាក់ ត្រគ់ តាទឹច។ ៧ បក់ ទី ពុត ប៉ិច ចៃ អ៊ែ អត់ សាំរ៉ាញ័ លើយ សឿ លើយ ម៉ឹង លើយ ដាម័ អត់ លើយ។

៨ សារ ប៉ិច ចៃ អូ អ្លុ ហ៊្យង អុះ ហះកា សារ រ៉ះ ពួយ ប៉ានឹរ ប‌៉្រ័ះ ណោះ ចឹង ហ៊្យង ហ្យើត សារ កាប តាង ឡឹង ពូ កា ចឹង ត្រគ់ ឡុច សារ អ្លុ ហ្លង់ កា ចឹង ហ៊្យង ទិ ដេល ៩ ខង រ៉ប់ ដារ់ អា ពិន អ្លុ ដឹង ម៉ោញ ខ ពិន រ៉ះ សារ ប‌៉្រ័ះ កា អ្លុ បាប៊ែត ដេល។ ១០ ប៉ាគ់ ដារ់ ប‌៉្រ័ះ តាគ់ អន់ដាគ់ គ្រឹប សារ សារ ញ៉ាៗ ឡាក់ ពិន អ្លុ បាប៊ែត ណោះ ចឹង ហ៊្យង ទិ។ ១១ ផះ អាញ់ អ្វៃ សាស្វា ពែ អាញ់ កាប គុន សាស្វា ទី ពុត ឃឹត ចាជ្រែប គុន សាស្វា ដេល ប៉ាគ់ អាញ់ តីស កេះ អាញ់ អ្លាត ទិ សារ គុន សាស្វា ណោះ។ ១២ រ៉ប់ ដារ់ អា ពិន អន់ហ្នាល់ ប‌៉្រ័ះ ប៊កកាតយ័ អូ សាឡះ អុះ ឡាក់ កា ហៃ កី ពឹង សាម៉ឹល តាឡាគ់ ចារ័ ហះកា ប៉ាគ់ ម៉ាត់ ទៀ ពិន ចឹង ប៉ប័ ម៉ាត់ អ៊ែ ទៅ ឡូត។ កិញអៀ អា អាញ់ អន់ហ្នាល់ អ៊ែ បើ ឡាក់ អុះ ហះកា ប៉ាគ់ ម៉ាត់ ទៀ អាញ់ ចឹង អន់ហ្នាល់ អ៊ែ ឡាក់ៗ ឡាក់ កា អ៊ែ អន់ហ្នាល់ អាញ់ ដេល។ ១៣ កិញអៀ អា ទី ប៉ៃង ខ ឃឺ សារ សឿ សារ ម៉ឹង លូ សារ ប៉ិច ចៃ។ កាណុង សារ ទិ ប៉ៃង អា ឃឺ សារ ប៉ិច ចៃ ឡាក់ ដាគ់ ហ៊្លត ឡឹង ពូ។

១៤

សារ រ៉ះ ប៉ានឹរ ប‌៉្រ័ះ លូ សារ កាប តាង ឡឹង ពូ

១ ហគ់ ខំ អន់ ទី ពុត ប៉ិច ចៃ កា ពូ ពិ លូ ខំ ប៉ិច កា ទី សារ ប៉ាង៉ាត័ ប៉ាលឹង ប‌៉្រ័ះ អន់ ដេល កាខាក់ អ៊ែ អន់ អ្លុ រ៉ះ ពួយ ប៉ានឹរ ប‌៉្រ័ះ។ ២ ពឿ កាប តាង ឡឹង ពូ ឃឺ អ៊ែ កាកាប លូ ប‌៉្រ័ះ ប៊កកាតយ័ អូ ត្រគ់ កាកាប លូ ប៉ាណូស អុះ ខង អូ ទី ពឿ ហ្លង់ អុះ ឡឹង សារ អ៊ែ កាប ណោះ ឃឺ ប៉ាង៉ាត័ ប៉ាលឹង ប‌៉្រ័ះ ប៉ាណាំ ពុត អ៊ែ អន់ រ៉ះ សារ អោន សាគឹម ឡាក់ ពូ អូ អ្លុ។ ៣ បក់ ចំ រ៉ះ ពួយ ប៉ានឹរ ប‌៉្រ័ះ បក់ ណោះ កាប លូ ប៉ាណូស ភឿ តង័ អន់ ពូ សឿ ហ៊ែង កេង លូ ប៉ាំងហោក ពុត ពៀក ពូ។ ៤ ពឿ កាប តាង ឡឹង ពូ បក់ ណោះ តង័ ឡាកោ អ៊ែ ទៅ អន់ សឿ កេង ហះកា បក់ រ៉ះ ពួយ ប៉ានឹរ ប‌៉្រ័ះ បក់ ណោះ តង័ អន់ ក្រុំ ហៀន សារ ប‌៉្រ័ះ ទិឌូ សឿ ហ៊ែង កេង។ ៥ អាញ់ ប៉ិច អន់ អន់ដីស ទិឌូ អ្លុ កាប តាង ឡឹង ពូ ដេល ក្វា ឡឹង អា ណាវ្គ ឃឺ អាញ់ ប៉ិច កា អន់ដីស អ្លុ រ៉ះ ពួយ ប៉ានឹរ ប‌៉្រ័ះ ខង បក់ រ៉ះ ប៉ានឹរ ប‌៉្រ័ះ ឃឺ សាំខាន់ ហ៊្លត ឡឹង បក់ កាប តាង ឡឹង ពូ ណោះ ណាវ្គ។ ទី ដឹង ផា បក់ កាប តាង ណោះ រ៉ះ ឡឹង សារ អ៊ែ កាប អន់ ពូ ហ្លង់ ដេល ណោះ ចឹង សាំខាន់ ខង អ៊ែ តង័ អន់ ក្រុំ ហៀន សារ ប‌៉្រ័ះ សឿ ហ៊ែង កេង ដេល។

៦ អឺ អុះ ម៉ី ផា អាញ់ ពឹះ ប៉ាគ់ ចារ អន់ដីស អាញ់ កាប តាង ឡឹង ពូ ញ៉ា ទី ខា ដេល ប សាំរ៉ាប់ អន់ដីស ? ហះកា ផា អាញ់ ពឹះ រ៉ះ ឡឹង សារ ប‌៉្រ័ះ ប៊កកាតយ័ រ៉ះ ពឹង អាញ់ លើ កា រ៉ះ អន់ អន់ដីស អ្លុ ហ្លង់ ឡឹង សារ ប‌៉្រ័ះ លើ រ៉ះ ពួយ ប៉ានឹរ ប‌៉្រ័ះ លើ ប៉ាំងហៀន ប៉ានឹរ ប‌៉្រ័ះ ណោះ ចឹង ទី ខា សាំរ៉ាប់ កា អន់ដីស។ ៧ កាប ប៉ាន់ដឹប ផា គួង លើ ច្យាប័ ផា អូ ទី ប៉ានឹរ ថូរ័ អូ ទី ប៉ានឹរ ថាំង នីចម័ ពិន ចឹង អ្លុ អន់ហ្នាល់ យុ ? ៨ សាណៃង កា និះទៅ ដេល ផា ប៉ានឹរ អ៊ែ តេះ អូ សាឡះ ពឿ ចឹង អ្លុ ទ្រៀម ឡាកោ ឡាំ តាកូះ ? ៩ អន់ដីស កា និះទៅ ដេល ផា អន់ដីស កាប សុនសាត អន់ទៀគ ឡាក់ ពូ អូ អ្លុ នីចម័ ពូ ចឹង អ្លុ អន់តគ់ ផា អន់ដីស កាប ឡឹង សារ ញ៉ា ? ទឹល នីណោ័ះ សារ អន់ដីស កាប ណោះ អូ ទី ខា អុះ។ ១០ ពឹង អង់កក់ តេះ អា ទី ប៉ានឹរ កាប អៀង សុនសាត កាខាក់ អូ អ្លុ កា ប៉ុប ចំ ហះកា អូ ទី ប៉ានឹរ សុនសាត អ៊ែ ចំ ចឹង អូ ទី ណី អុះ។ ១១ ទឹល នីណោ័ះ ផា អាញ់ អូ អ្លុ សុនសាត អ៊ែ កាប ណោះ បក់ កាប ណោះ ហៃ អាញ់ ឡាក់ កា ប៉ាណូស ឡឹង ប៉ាថេត អន់ទៀគ អាញ់ កា ហៃ អ៊ែ ឡាក់ កា ប៉ាណូស ឡឹង ប៉ាថេត អន់ទៀគ ដេល។ ១២ អន់ដីស ប៉ិច កា ទី សារ ប៉ាង៉ាត័ ប៉ាលឹង ប‌៉្រ័ះ អន់ ទឹល នីណោ័ះ ត្រគ់ ណាំង សារ ញ៉ា ឡាក់ ចឹង អ្លុ តង័ ក្រុំ ហៀន សារ ប‌៉្រ័ះ អន់ សឿ ហ៊ែង កេង។

១៣ ទឹល នីណោ័ះ ពឿ កាប តាង ឡឹង ពូ អ៊ែ ត្រគ់ ម៉ន់ ប៉រ់ ហះ ប‌៉្រ័ះ អន់ អ៊ែ អ្លុ រ៉ះ អន់ ពូ ហ្លង់ ឡឹង សារ អ៊ែ កាប ណោះ។ ១៤ ផា អាញ់ ម៉ន់ អើ ប‌៉្រ័ះ កាប តាង ឡឹង ពូ ឃឺ ទី ដឹង ប៉ាង៉ាត័ អាញ់ ឡាក់ ម៉ន់ ហះកា ពុត ពៀក អាញ់ អូ ហ្លង់ សារ ណោះ អុះ។ ១៥ ទឹល នីណោ័ះ អាញ់ ត្រគ់ ប៉្រគ័ នីចម័ ? អាញ់ ចឹង ម៉ន់ ទឹប ប៉ាង៉ាត័ ប៉ាលឹង ទឹប ពុត ពៀក អាញ់។ អាញ់ ចឹង ចាជែ ទឹប ប៉ាង៉ាត័ ប៉ាលឹង ទឹប ពុត ពៀក ដេល។ ១៦ ផា អន់ដីស ប៉ានេ ប‌៉្រ័ះ កាប ដឹង គុន ប៉ាង៉ាត័ ប៉ាលឹង នីចម័ មួត បក់ ក្រាន័ កា ឡាំ សាំយ៉ាំង ណោះ * ចឹង អ្លុ កាប ផា «អាមែន» អន់ ត្រគ់ លូ សារ អន់ដីស កាប ណោះ ? ខង អន់ឌែ អូ អ្លុ កា អន់ដីស កាប ឡឹង សារ ញ៉ា។ ១៧ អន់ដីស ប៉ានេ ប‌៉្រ័ះ ដាគ់ តាទឹច ហង ហះកា អន់ដីស អូ តង័ អន់ ពុត អន់ឌែ ណោះ សឿ ហ៊ែង កេង អុះ។ ១៨ អាញ់ ហោក រ៉គ់ កា ប‌៉្រ័ះ ប៊កកាតយ័ ខង អាញ់ អ្លុ កាប តាង ឡឹង ពូ អ្លុ ក្វា ឡឹង អន់ដីស។ ១៩ ហះកា ផា កាណុង ក្រុំ ហៀន សារ ប‌៉្រ័ះ អាញ់ កាប ដឹង ប៉ាតាម័ នឹរ ឡាក់ ពូ ហ្លង់ ភឿ អន់តគ់ ប៉ាតោ កា ពូ ណោះ ដាគ់ ហ៊្លត ឡឹង កាប តាង ឡឹង ពូ ម៉ោញ មឺន នឹរ ហះកា អូ ទី ពឿ ហ្លង់ អុះ។

២០ អឺ អុះ ម៉ី អន់ដីស ជែ ទី ពុត ខំឃឹត ឡាក់ កា មួត សាស្វា។ ផា គែង សារ អូ ដាគ់ ត្រគ់ ទី ពុត ឡាក់ កា សាស្វា ឡន់ ពិ ហះកា ផា គែង ឡាបៀប ខំឃឹត ត្រគ់ ឃឹត ឡាក់ កា ក្រាគ់ តាំងកង់។ ២១ ទី សារ ពូ ច្រាគ់ រ៉ះ កាណុង ផាប់ ប៉ានឹរ ប‌៉្រ័ះ ផា៖

«ប‌៉្រ័ះ ប៊កកាតយ័ រ៉ះ នីអៀ

"អាញ់ ចឹង ប៉្រើ សុនសាត អន់ទៀគ ឡាក់ កាប តាង ឡឹង ពូ

កាប កា ប៉ាសុន អា

យ‌៉័ះ នីអៀ កាតាម

កា អន់ឌែ អ្វៃ កា អូ សាំយ៉ាំង អាញ់ និះទៅ ដេល»។†

២២ ទឹល នីណោ័ះ សារ កាប តាង ឡឹង ពូ ណោះ ឡាក់ កា ចៃគ សាញ៉ា អូ អន់ បក់ អូ សឿ ប‌៉្រ័ះ អ្លុ ម៉ុត អូ ត្រគ់ សាញ៉ា សាំរ៉ាប់ កា បក់ សឿ អុះ ហះកា ផា រ៉ះ ប៉ានឹរ ប‌៉្រ័ះ ឃឺ ចៃគ សាញ៉ា សាំរ៉ាប់ ទី ខា កា បក់ សឿ ប‌៉្រ័ះ អូ ត្រគ់ សាំរ៉ាប់ កា បក់ អូ សឿ អុះ។ ២៣ ទឹល នីណោ័ះ ផា ក្រុំ ហៀន សារ ប‌៉្រ័ះ អ្វៃ ប៉ាតុំ គួប ផា អន់ឌែ ទិឌូ ប៉ាណាំ គួប កាប តាង ឡឹង ពូ ហះកា ផា ទី បក់ អន់ដា ក្រាន័ កា ពឹះ សាំយ៉ាំង ‡ លើ បក់ អូ សឿ ប‌៉្រ័ះ កា ម៉ុត អន់ឌូ ដេល ឃឺ ពូ ចឹង ផា អន់ដីស ប៉ាណូស អន់ទ្រុយ ហង។ ២៤ ហះកា ផា អន់ដីស ទិឌូ រ៉ះ ប៉ានឹរ ប‌៉្រ័ះ ផា ទី មួត បក់ អូ សឿ លើ មួត បក់ ក្រាន័ កា ពឹះ សាំយ៉ាំង ដោច ផះ អន់ឌែ កាតាំង សារ អន់ដីស រ៉ះ ណោះ ចឹង ប៉្រគ័ អន់ កា អន់ឌែ អ្លុ អន់តគ់ ផា ឡាកោ ទី សារ យច លូ ត្រគ់ ទី ថូត។ ២៥ ផះ ណោះ ទិ សារ ញ៉ា ឡាក់ អន់ឌែ អោន កាណុង ពុត ចឹង តាំបាង អន់ ពូ ប៉ប័ ហង ណោះ អន់ឌែ ចឹង មូប កល់ ទឹះ តេះ សាំប‌៉័ះ ប‌៉្រ័ះ ប៊កកាតយ័ លូ កាប ផា ប‌៉្រ័ះ ប៊កកាតយ័ អ្វៃ អន់ឌូ លូ អន់ដីស តាទឹច។

២៦ ទឹល នីណោ័ះ អុះ ម៉ី ពិន ត្រគ់ ឃឹត នីចម័ ? ពឹង ដារ់ អន់ដីស អ្វៃ ប៉ាតុំ គួប ណោះ បក់ អន់ដា ចាជែ ប៉ានេ ប‌៉្រ័ះ បក់ អន់ដា ប៉ាំងហៀន ប៉ានឹរ ប‌៉្រ័ះ បក់ អន់ដា រ៉ះ ឡឹង សារ ប‌៉្រ័ះ តាំបាង បក់ អន់ដា កាប តាង ឡឹង ពូ បក់ អន់ដា រ៉ះ ប៉ាតាង សារ ពូ កាប តាង ណោះ។ ហះកា ត្រគ់ ប៉្រគ័ ង៉ារ ទិ អា ប៉្រគ័ នែវ ចំ ភឿ តង័ ក្រុំ ហៀន សារ ប‌៉្រ័ះ អន់ សឿ ហ៊ែង កេង។ ២៧ ផា អន់ដីស កាប តាង ឡឹង ពូ ត្រគ់ កាប ដឹង ពៀរ លើ ប៉ៃង ដូវ អ្យាង អៀង កាប ម៉ោញ ដូវ ម៉ោញ ទង លូ ត្រគ់ ទី បក់ អ្លុ រ៉ះ ប៉ាតាង សារ ពូ កាប ណោះ ដេល។ ២៨ ផា អូ ទី បក់ អ្លុ រ៉ះ ប៉ាតាង សារ ពូ កាប ណោះ ឃឺ អន់ដីស ត្រគ់ អ្វៃ គ្រឺយ ជែ កាប តាង ឡឹង ពូ នីណោ័ះ ពឹង ក្រុំ ហៀន សារ ប‌៉្រ័ះ ឃឺ កាប ដឹង អន់ដីស លូ ប‌៉្រ័ះ ប៉ាគ់ ចារ អន់ទៀគ បគ័ កេះ។ ២៩ កាប៉ាច់ បក់ រ៉ះ ប៉ានឹរ ប‌៉្រ័ះ ត្រគ់ អន់ ដឹង ពៀរ លើ ប៉ៃង ដូវ រ៉ះ ណោះ កាំឡាំង អន់ទៀគ ត្រគ់ ឃឹត ចាជ្រែប ពិ។ ៣០ ផា ទី ពឿ កាណុង កាំឡាំង ណោះ អ៊ែ ទី សារ ឡឹង ប‌៉្រ័ះ ប៉ិច រ៉ះ ទឹល នីណោ័ះ ត្រគ់ អន់ បក់ ផះ រ៉ះ ណោះ រ៉ាឡូវ ហិ។ ៣១ ណោះ ហង ទិ បក់ រ៉ះ ពួយ ប៉ានឹរ ប‌៉្រ័ះ ចឹង ទី កាប ម៉ោញ ដូវ ម៉ោញ ទង ម៉ាគ់ ទិឌូ ចឹង ទី ហៀន លូ សាំយ៉ាំង សារ ប៉ាំងហោក ពុត ពៀក។ ៣២ បក់ រ៉ះ ពួយ ប៉ានឹរ ប‌៉្រ័ះ ណោះ ត្រគ់ រ៉ាំងហៃ ឡាកោ ទៅ ឃឺ អន់ឌែ អ្លុ កាប អ្លុ អ្វៃ គ្រឺយ ៣៣ ខង ប‌៉្រ័ះ ប៊កកាតយ័ អូ ប៉ាញ័ ពុត កា សារ អូ ទី ចាបាប់ ណោះ អុះ ឃឺ អ៊ែ ប៉ាញ័ ពុត កា សារ សាណុក សាវ៉ាក អ្វៃ ហោក រ៉គ់ លូ គួប សោប ឡាក់ កា កាណុង ក្រុំ មួត ប៉ាសុន អ៊ែ គ្រឹប ចារ ដេល។

៣៤ ផះ ប៉ាតុំ គួប ហៀន សារ ប‌៉្រ័ះ ត្រគ់ អន់ មួត អង់កាន់ អ្វៃ គ្រឺយ ខង អន់ឌែ អូ ទី ចាបាប់ កាកាប អុះ ឃឺ ត្រគ់ អន់ អន់ឌែ រ៉ាប់ សឿ ឡាក់ កា ច្រាគ់ រ៉ះ កាណុង ចាបាប់ ប‌៉្រ័ះ ដេល។ ៣៥ ផា អន់ឌែ ប៉ិច អ្លុ ឡឹង សារ ញ៉ា ត្រគ់ អន់ អន់ឌែ អំប៉ញ់ លូ ក្លោ អន់ឌែ ប៉ាគ់ ហី ពិ ខង អង់កាន់ កាកាប កាណុង ក្រុំ ហៀន សារ ប‌៉្រ័ះ អូ ឃឺ អុះ។

៣៦ ញ៉ា ប៉ានឹរ ប‌៉្រ័ះ ប៊កកាតយ័ ឡាច់ ឡឹង កាណុង កាំឡាំង អន់ដីស ប ? លើ កា ដឹង អន់ដីស ហង ប ទី ប៉ានឹរ ប‌៉្រ័ះ ? ៣៧ ផា ពឿ ឃឹត ផា ឡាកោ អ្លុ រ៉ះ ពួយ ប៉ានឹរ ប‌៉្រ័ះ លូ ទី ប៉ាង៉ាត័ ប៉ាលឹង ប‌៉្រ័ះ ប៉ាណាំ ពុត ពៀក បក់ ណោះ ត្រគ់ អ្លុ អន់តគ់ ផា សារ ឡាក់ អាញ់ ច្រាគ់ ប៉ាហ្យើ ប៉ាគ់ អន់ដីស អា ស៊ុត កា ចាបាប់ ឡឹង ប‌៉្រ័ះ ប៊កកាតយ័ ទិណោ័ះ។ ៣៨ ផា ពឿ អូ ចៃ រ៉ាប់ សឿ ចាបាប់ អា ប‌៉្រ័ះ ប៊កកាតយ័ កា អូ ចៃ អន់ហ្នាល់ បក់ ណោះ ដេល។ ៣៩ ទឹល នីណោ័ះ អឺ អុះ ម៉ី ហគ់ អន់ ទី ពុត ប៉ិច រ៉ះ ពួយ ប៉ានឹរ ប‌៉្រ័ះ លូ ជែ ទឹប បក់ ប៉ិច កាប តាង ឡឹង ពូ ដេល។ ៤០ ហះកា សារ ទិ អា ត្រគ់ ប៉្រគ័ នែវ ចំ ឡាក់ ចឹង ត្រគ់ ទឹប ទី ឡាបៀប។

១៥

សារ ប៉ាណូស តោ័ ចឹង រ៉ីស សឹត

១ អឺ អុះ ម៉ី អាញ់ ប៉ិច រ៉ះ តាគ់ កាចាំង អន់ដីស ឡឹង សារ ដាគ់ ឡាក់ អាញ់ រ៉ះ កេះៗ ឃឺ សារ ដាគ់ ឡាក់ អន់ដីស កាតាំង លូ សឿ កេះ ដេល។ ២ ប‌៉្រ័ះ ផះ តង័ អន់ដីស កេះ ញន កា សារ ដាគ់ អា ដេល ផា អន់ដីស សឿ លើយ ប៉ានឹរ ប‌៉្រ័ះ ឡាក់ អាញ់ រ៉ះ កា អន់ដីស។ ហះកា ផា អន់ដីស អូ សឿ ពួយ សារ អាញ់ រ៉ះ សារ អន់ដីស សឿ ណោះ អូ ទី ខា ហង។

៣ អាញ់ រ៉ះ កា អន់ដីស ឡឹង សារ ញ៉ា ឡាក់ សាំខាន់ ហ៊្លត ឡឹង ពូ ឡាក់ អាញ់ កាតាំង ឃឺ សារ យីស៊ូ គ្រិះ តោ័ សាំរ៉ាប់ សារ យច ពិន ត្រគ់ ពួយ សារ កាណុង ផាប់ ប៉ានឹរ ប‌៉្រ័ះ។ ៤ ពូ តប់ ប៉ាទ្រូ អ៊ែ ប៉ាគ់ ដារ់ ទី ប៉ៃង ប‌៉្រ័ះ តាគ់ អង់រ៉ីស សឹត អ៊ែ ណាវ្គ ត្រគ់ ពួយ សារ កាណុង ផាប់ ប៉ានឹរ ប‌៉្រ័ះ។ ៥ អ៊ែ កា តាំបាង ឡាកោ អន់ កា ពេត្រុះ ប៉ប័ កេះណោះ អន់ មួត បក់ រ៉ះ ប៉ាតាង អ៊ែ ទិ ១២ ដូវ ប៉ប័ ដេល។ ៦ អន់តីគ ឡឹង ណោះ ណាវ្គ អ៊ែ តាំបាង អន់ កាំឡាំង ៥០០ ដូវ ប៉ប័ ដេល។ កាំឡាំង អន់ឌែ ណោះ សួន អៀង ឃឺ អ្វៃ រ៉ីស ទឹល ដារ់ អា ដេល ហះកា បក់ អន់ដា តោ័ កេះ ដេល។ ៧ អន់តីគ ឡឹង ណោះ ណាវ្គ អ៊ែ តាំបាង អន់ កា យ៉ាកុប ប៉ប័ កេះណោះ អន់ មួត បក់ រ៉ះ ប៉ាតាង អ៊ែ ទិឌូ ប៉ប័ ដេល។ ៨ ប៉ាគ់ អន់តីគ ឡឹង ពូ អ៊ែ តាំបាង អន់ អាញ់ ប៉ប័ ណោះ អាញ់ កេះ ប៉ាណូស រ៉ះ ប៉ាតាង អ៊ែ ពៀប ឡាក់ កា គន សាស្វា កើត អូ គ្រឹប ខៃ ៩ ខង កាណុង កាំឡាំង មួត បក់ រ៉ះ ប៉ាតាង អ៊ែ ទិណោ័ះ ឃឺ អាញ់ ហង ថិ ឡឹង ពូ អូ ឃឺ ចឹង អើ ផា បក់ រ៉ះ ប៉ាតាង អ៊ែ អុះ ខង អាញ់ ប៉្រគ័ បាប ក្រុំ ហៀន សារ ប‌៉្រ័ះ ប៊កកាតយ័។ ១០ ហះកា ប‌៉្រ័ះ ដាគ់ ពុត កា អាញ់ ប៉្រគ័ អន់ អាញ់ កេះ ប៉ាណូស រ៉ះ ប៉ាតាង យីស៊ូ។ អ៊ែ ដាគ់ ពុត កា អាញ់ នីណោ័ះ អូ ត្រគ់ អូ ទី ខា អុះ ខង អាញ់ ប៉្រគ័ ង៉ារ អៀង ឡឹង ពូ កាណុង កាំឡាំង បក់ រ៉ះ ប៉ាតាង យីស៊ូ ហះកា អូ ត្រគ់ អាញ់ អុះ ប៉្រគ័ ណោះ ឃឺ សារ ដាគ់ ម៉ះ ប‌៉្រ័ះ អ្វៃ ពឹង អាញ់ ឡាក់ តាគ់ អង់កេះ ង៉ារ ទិណោ័ះ។ ១១ ទឹល នីណោ័ះ យ‌៉័ះ អាញ់ លើ អន់ឌែ កាតាម កា ញឹន រ៉ះ សារ ដាគ់ ឡឹង យីស៊ូ អា ឃឺ សារ ឡាក់ អន់ដីស សឿ ណោះ ហង។

១២ ផា ញឹន រ៉ះ ផា យីស៊ូ គ្រិះ រ៉ីស សឹត ណាវ្គ ទឹល នីណោ័ះ ខ ញ៉ា បះ អន់ដីស បក់ អន់ដា កាប ផា ប៉ាណូស តោ័ អូ អ្លុ រ៉ីស សឹត អុះ ? ១៣ ផា ប៉ាណូស តោ័ អូ រ៉ីស សឹត អុះ យីស៊ូ គ្រិះ កា អូ រ៉ីស សឹត ដេល។ ១៤ ផា យីស៊ូ អូ រ៉ីស សឹត សារ ញឹន រ៉ះ អា អូ ទី ខា អុះ សារ អន់ដីស សឿ កា អូ ទី ខា ដេល។ ១៥ ផា នីណោ័ះ ញឹន ប៉្រគ័ ផាញ៉ាន កា ប‌៉្រ័ះ ប៊កកាតយ័ ឃឺ ឡិគ័ ឡាគ័ ហង ខង ញឹន រ៉ះ ផា ប‌៉្រ័ះ តាគ់ អង់រ៉ីស សឹត យីស៊ូ កេះ ហះកា ផា បក់ តោ័ អូ រ៉ីស សឹត អុះ ប‌៉្រ័ះ កា អូ តាគ់ អង់រ៉ីស សឹត យីស៊ូ ដេល ១៦ ខង ផា ប៉ាណូស តោ័ អូ អ្លុ រ៉ីស សឹត អុះ យីស៊ូ កា អូ រ៉ីស សឹត ដេល។ ១៧ ផា យីស៊ូ អូ រ៉ីស សឹត សារ អន់ដីស សឿ ណោះ អូ ទី ខា ញ៉ា អុះ ឃឺ អន់ដីស អ្វៃ កា ទី សារ យច និះទៅ ដេល។ ១៨ កាប៉ាច់ មួត បក់ តោ័ ផះ អន់ឌែ សឿ យីស៊ូ កា ហ៊្យង តាដោះ ហង។ ១៩ ផា ពិន ម៉ឹង យីស៊ូ គ្រិះ ក្រាន័ កា ប៉ិច កា ទី ខា ផះ អ្វៃ រ៉ីស រ៉ប់ ដារ់ អា ដោច ណោះ ពិន ប៉ាណាប ក្វា ឡឹង ប៉ាណូស ទិឌូ ហង។

២០ ហះកា កិញអៀ អា យីស៊ូ គ្រិះ រ៉ីស សឹត តាទឹច កេះ ឃឺ អ៊ែ ហង ឡាក់ រ៉ីស សឹត អន់ទ្រួល ឡឹង ពូ កាណុង កាំឡាំង បក់ តោ័ ណោះ។ ២១ សារ តោ័ កើត ពឹះ ញន កា ប៉ាណូស ម៉ោញ ដូវ ពិន កា ចឹង រ៉ីស សឹត ញន កា ប៉ាណូស ម៉ោញ ដូវ ដេល។ ២២ ប៉ាណូស ទិឌូ តោ័ ញន កា វគ័ អាដាំ នីចម័ ពូ កា ចឹង រ៉ីស សឹត ញន កា យីស៊ូ គ្រិះ នីណោ័ះ ដេល។ ២៣ ហះកា យីស៊ូ រ៉ីស សឹត អន់ទ្រួល ឡឹង ពូ អន់តីគ ឡឹង ណោះ មួត ប៉ាសុន អ៊ែ ចឹង រ៉ីស សឹត ប៉ាគ់ ដារ់ អ៊ែ ពឹះ ទៀ។ ២៤ រ៉ាំងវ៉ាង ណោះ ឃឺ ដារ់ អន់តីគ កាខាក់ ហង ឡាក់ ដារ់ អ៊ែ ចឹង មប សារ រ៉ាំងហៃ រ៉ាំងខ្យា កា ប‌៉្រ័ះ ប៊កកាតយ័ ឡាក់ ពឹ អ៊ែ ឃឺ ឡៃង ឡឹង អ៊ែ ថាំឡាយ សារ អំរ៉ាញ អឺញ ម៉ះ ប‌៉្រ័ះ បឺគ ទិណោ័ះ កេះ។ ២៥ អ៊ែ ត្រគ់ រ៉ាំងហៃ រ៉ាំងខ្យា លើយ ទឹល អ៊ែ ប៉្រគ័ អន់ មួត តាម៉ឺរ ទិណោ័ះ អន់ អ្វៃ កាន់តេ័ះ ជុង អ៊ែ។ ២៦ តាម៉ឺរ ឡាក់ ចឹង ត្រគ់ ថាំឡាយ អន់តីគ ឡឹង ពូ ណោះ ឃឺ សារ តោ័។ ២៧ កាណុង ផាប់ ប៉ានឹរ ប‌៉្រ័ះ ទី ច្រាគ់ រ៉ះ ផា «ប‌៉្រ័ះ ប៊កកាតយ័ ប៉្រគ័ អន់ កាណាគ័ ញ៉ា ទិណោ័ះ អ្វៃ កាន់តេ័ះ ជុង អ៊ែ កេះៗ»*។ ហះកា ផះ ប‌៉្រ័ះ កាប ផា អ៊ែ ប៉្រគ័ អន់ កាណាគ័ ញ៉ាៗ អ្វៃ កាន់តេ័ះ ជុង យីស៊ូ ណោះ អូ ត្រគ់ អ៊ែ យ៉ាប ទឹប អ៊ែ ទៅ អុះ អ៊ែ អូ អ្វៃ កាន់តេ័ះ សារ អំរ៉ាញ អឺញ យីស៊ូ អុះ។ ២៨ ប៉ាគ់ ដារ់ ប‌៉្រ័ះ ប៊កកាតយ័ ប៉្រគ័ អន់ កាណាគ័ ញ៉ាៗ ទិណោ័ះ អ្វៃ កាន់តេ័ះ សារ អំរ៉ាញ អឺញ គន អ៊ែ កេះៗ ណោះ គន អ៊ែ ទៅ ចឹង ម៉ុត កាន់តេ័ះ សារ អំរ៉ាញ អឺញ ពឹ អ៊ែ ឡាក់ ប៉្រគ័ អន់ កាណាគ័ ញ៉ាៗ ទិណោ័ះ អន់ អ្វៃ កាន់តេ័ះ សារ អំរ៉ាញ អឺញ ម៉ះ អ៊ែ ដេល ភឿ អន់ ប‌៉្រ័ះ ប៊កកាតយ័ រ៉ាំងហៃ រ៉ាំងខ្យា អំប៉ាំង គ្រឹប កាណាគ័ ទិណោ័ះ។

២៩ ម៉ោញ ណាវ្គ ផា ប៉ាណូស តោ័ អូ អ្លុ រ៉ីស សឹត ទឹល នីណោ័ះ ខ ញ៉ា បះ ពូ ប៉្រគ័ ប៊ុន ប៉ាំងហុំ សាំរ៉ាប់ កា មួត បក់ តោ័ រ៉ាវ៉ាច់ កេះ ? អន់ឌែ ហុំ ណោះ ទី ខា ញ៉ា ? ៣០ កាប៉ាច់ ញឹន ខំ សាឡាគ់ ឡាកោ ត្រាគ័ សារ ខូច័ ខាច រ៉ប់ ដារ់ ណោះ ចឹង ទី ខា ញ៉ា ផា ប៉ាណូស តោ័ អូ អ្លុ រ៉ីស សឹត ? ៣១ អឺ អុះ ម៉ី អាញ់ រ៉ះ កា អន់ដីស តាទឹច ឃឺ អាញ់ ប៉ប័ សារ ត្រគ់ តោ័ រ៉ប់ ដារ់។ សារ អា ត្រគ់ តាទឹច ឡាក់ កា អាញ់ អ្វាត់ អេង កា អន់ដីស តាទឹច ដេល ញន កា យីស៊ូ គ្រិះ ឡាក់ ពឹ តាំងឡា ពិន។ ៣២ អាញ់ ខំ ប៉ាគែក លូ ប៉ាណូស តាកេះ ឡាក់ កា កាណាគ័ ព្រី កាណុង មឿង អេភេសូ ទឹល នីណោ័ះ ចឹង ទី ខា ញ៉ា សាំរ៉ាប់ កា អាញ់ ផា ឃឹត គុន ប៉ាណូស ? ផា ប៉ាណូស តោ័ អូ រ៉ីស សឹត តាទឹច «ពិ ពិន ប៉ាណាំ គួប អៃត សា ពិ ខង យ៉ាង័ តោ ទៀ ពិន ចឹង តោ័ ហង»†។ ៣៣ ជែ អន់ ពូ តាំព្លូង កា អន់ដីស ខង «គួប ចាង័ អូ ដាគ់ ឌុ ប៉្រគ័ អន់ ពុត ដាគ់ កើត អូ ដាគ់»។ ៣៤ ទឹល នីណោ័ះ ហគ់ សាទឹរ ឡាកោ ពិ ជែ ប៉្រគ័ សារ យច ហង ខង ទី បក់ អន់ដា កាណុង កាំឡាំង អន់ដីស អូ អន់ហ្នាល់ ប‌៉្រ័ះ ប៊កកាតយ័ អុះ អាញ់ កាប នែវ អា ម៉ាគ់ អន់ដីស តាយួស។

៣៥ ឃឺ អ៊ែ ចឹង ទី ពូ ប៉ិច ប៉ាគែក ផា «ប៉ាណូស បក់ តោ័ កេះ នីចម័ ពូ ចឹង រ៉ីស សឹត ! បក់ តោ័ ណោះ ចឹង ទី ឡាកោ ប៉ាំងឡៃ នីចម័ ?» ៣៦ អឺ ប៉ាណូស កាតូល័ ង៉ល់ ! កាប ប៉ាន់ដឹប ផា អន់ដីស តប់ តីល ផា តីល ណោះ អ្វៃ និះទៅ អូ អោម អ៊ែ អូ អ្លុ ហ៊ន អុះ។ ៣៧ តីល បក់ អន់ដីស តប់ ណោះ អូ ទី ត្រង័ ទ្រៀយ ឡាក់ កា តើម អ៊ែ ហ៊ន ណោះ អុះ អ៊ែ ក្រាន័ កា តីល ឡាក់ កា តីល ពៀ លើ តីល ប៉្លៃ អន់ទៀគៗ។ ៣៨ ហះកា ប‌៉្រ័ះ ប៊កកាតយ័ អន់ តីល ណោះ ទី តើម តាម ពុត អ៊ែ ទៅ ឃឺ អ៊ែ ប៉្រគ័ អន់ តីល ម៉ោញ នែវ ៗ ហ៊ន ទី តើម តាងៗ ឡឹង គួប តាម នែវ តីល អ៊ែ ទៅ។ ៣៩ ទិ កាណាគ័ ពឹង អង់កក់ តេះ អា កា ទី ឡាកោ តាងៗ ឡឹង គួប ដេល ឡាកោ ប៉ាណូស តាង ឡាកោ អ្យាំ តាង ឡាកោ សៃម តាង ឡាកោ កា តាង។ ៤០ កាណាគ័ អ្វៃ ពឹង ប៉្លៃង លូ កាណាគ័ អ្វៃ ពឹង អង់កក់ តេះ អា កា តាង ឡឹង គួប ដេល កាណាគ័ ពឹង ប៉្លៃង ដាគ់ ឡាយ៉ាម័ តាង ឡឹង កាណាគ័ ពឹង តេះ។ ៤១ ម៉ោញ ណាវ្គ តាតារ ដារ់ តាង តាតារ ខៃ តាង តាតារ សំឡង់ តាង យ‌៉័ះ សំឡង់ ទិណោ័ះ កា ទី តាតារ តាងៗ ឡឹង គួប ដេល។

៤២ កាប៉ាច់ ប៉ាណូស បក់ តោ័ ឡាក់ ចឹង រ៉ីស សឹត ណោះ កា និះទៅ ដេល ឡាកោ ឡាក់ ពូ តប់ កាណុង តេះ ណោះ ឃឺ អោម ហ្លច់ ទិ ហះកា ឡាកោ ប៉ាំងឡៃ បក់ រ៉ីស សឹត ណោះ អូ អ្លុ អោម ហ្លច់ អុះ។ ៤៣ ឡាកោ ឡាក់ ពូ តប់ កាណុង តេះ ឃឺ ឡាកោ ប៉ាំងឡៃ ឡាក់ អូ គឹត អូ ខា ហះកា ឡាកោ ប៉ាំងឡៃ ឡាក់ រ៉ីស សឹត ឃឺ ឡាកោ ឡាក់ ដាគ់ ឡាយ៉ាម័ ឡាកោ ពូ តប់ កាណុង តេះ ឃឺ ឡាកោ ឡាក់ អូ ទី សាងុំ ហះកា ឡាកោ ឡាក់ រ៉ីស សឹត ណោះ ឃឺ ឡាកោ ឡាក់ ទី អំរ៉ាញ អឺញ។ ៤៤ ឡាកោ ឡាក់ ពូ តប់ កាណុង តេះ ណោះ ឃឺ ឡាកោ ប៉ាំងឡៃ ប៉ាណូស ដោច ដាច ឡាកោ ឡាក់ រ៉ីស សឹត ឃឺ ឡាកោ គុន ប៉ាង៉ាត័ ប៉ាលឹង ប‌៉្រ័ះ។ ផា ទី ឡាកោ ប៉ាណូស ដោច ដាច កា ទី ឡាកោ គុន ប៉ាង៉ាត័ ប៉ាលឹង ប‌៉្រ័ះ ដេល ៤៥ ឡាក់ ទី ច្រាគ់ រ៉ះ កាណុង ផាប់ ប៉ានឹរ ប‌៉្រ័ះ ផា «វគ័ អាដាំ ឡាក់ ប៉ាណូស កើត អន់ទ្រួល ឡឹង ពូ ប‌៉្រ័ះ អន់ អ៊ែ ទី អាញុ រ៉ីស»‡ ហះកា វគ័ អាដាំ ឡាក់ កើត អន់តីគ អា ឃឺ យីស៊ូ គ្រិះ ឡាក់ អ្វៃ គុន ប៉ាង៉ាត័ ប៉ាលឹង ប‌៉្រ័ះ អ៊ែ អន់ អាញុ រ៉ីស កា ពូ។ ៤៦ អូ ត្រគ់ ឡាកោ ប៉ាំងឡៃ គុន ប៉ាង៉ាត័ ប៉ាលឹង ប‌៉្រ័ះ អុះ កើត អន់ទ្រួល ឃឺ ឡាកោ ប៉ាំងឡៃ ប៉ាណូស ដោច ដាច កើត អន់ទ្រួល កេះណោះ ឡាកោ ប៉ាំងឡៃ គុន ប៉ាង៉ាត័ ប៉ាលឹង ប‌៉្រ័ះ កើត អន់តីគ។ ៤៧ ប៉ាណូស បក់ កើត អន់ទ្រួល អ៊ែ កើត ឡឹង តេះ ហះកា ប៉ាណូស បក់ កើត អន់តីគ អ៊ែ ជឹរ ឡឹង ប៉្លៃង។ ៤៨ ប៉ាណូស បក់ កើត ឡឹង តេះ ទី ឡាកោ ប៉ាំងឡៃ នីចម័ មួត បក់ អ្វៃ ពឹង អង់កក់ តេះ អា កា ទី ឡាកោ ប៉ាំងឡៃ នីណោ័ះ ដេល ហះកា បក់ ជឹរ ឡឹង ប៉្លៃង ណោះ អ៊ែ ទី ឡាកោ ប៉ាំងឡៃ នីចម័ មួត បក់ អ្វៃ ពឹង ប៉្លៃង កា ទី ឡាកោ ប៉ាំងឡៃ នីណោ័ះ ដេល។ ៤៩ ពិន ទី ត្រង័ ទ្រៀយ ប៉ាណូស ឡាក់ កើត ឡឹង តេះ អា នីចម័ ពិន កា ចឹង ទី ត្រង័ ទ្រៀយ ឡាក់ កា ប៉ាណូស ឡាក់ អ្វៃ ពឹង ប៉្លៃង តោ នីណោ័ះ ដេល។ §

៥០ អឺ អុះ ម៉ី អាញ់ ប៉ិច រ៉ះ កា អន់ដីស អន់ អ្លុ អន់តគ់ ឡាកោ ប៉ាំងឡៃ ប៉ាណូស ដោច ដាច អូ អ្លុ ចឹង ហាវ អ្វៃ ពឹង ប៉្លៃង ចារ ប‌៉្រ័ះ ប៊កកាតយ័ រ៉ាំងហៃ រ៉ាំងខ្យា ណោះ អុះ ឡាកោ ឡាក់ អ្លុ ពុក អ្លុ ហ្លច់ កា អូ អ្លុ អ្វៃ លើយ អុះ។ * ៥១ អាញ់ ប៉រ់ រ៉ះ កា អន់ដីស ឡឹង សារ ម៉ោញ ឡាក់ អោន សាគឹម ឃឺ ពិន ទិឌូ ទី បក់ អន់ដា ចឹង អូ តោ័ អុះ ហះកា ពិន ទិឌូ ចឹង តូរ័ ត្រង័ ទ្រៀយ។ ៥២ ម៉ោញ ទង កាប្លេះ ម៉ាត់ ឡូត ផះ កាតាំង ប៉ានឹរ សាណៃង ពូ ខ្លោម ប៉ាគ់ ដារ់ អន់តីគ ទៀ ប៉ាណូស បក់ តោ័ ចឹង រ៉ីស សឹត ទឹប ទី ឡាកោ ប៉ាំងឡៃ ឡាក់ អូ អ្លុ អោម អូ អ្លុ ហ្លច់ កាប៉ាច់ ពិន ឡាក់ អ្វៃ រ៉ីស ចឹង តូរ័ ត្រង័ ទ្រៀយ ដេល ៥៣ ខង ឡាកោ ឡាក់ អ្លុ អោម អ្លុ ហ្លច់ អា ចឹង កេះ ឡាកោ ឡាក់ អូ អ្លុ អោម អូ អ្លុ ហ្លច់ ឡគ ឡាកោ ឡាក់ អ្លុ តោ័ ចឹង កេះ ឡាកោ ឡាក់ អូ អ្លុ តោ័ ដេល។ ៥៤ ប៉ាគ់ ឡាកោ ឡាក់ អ្លុ តោ័ អ្លុ អោម អា កេះ ឡាកោ ឡាក់ អូ អ្លុ តោ័ អូ អ្លុ អោម ណោះ ចឹង ទី តាគ់ អង់កេះ ពួយ ប៉ានឹរ ឡាក់ ទី ច្រាគ់ រ៉ះ កាណុង ផាប់ ប៉ានឹរ ប‌៉្រ័ះ ផា៖

«សារ ចាយ័ អា ទី តាគ់ អង់ហ៊្យង អ្លាត សារ តោ័ កេះ»†។

៥៥ «អឺ សារ តោ័

សាណោច អីស ហ៊្យង កេះ

អឺ សារ តោ័

សារ អំរ៉ាញ អឺញ អីស អូ ទី កេះ»‡។

៥៦ សាណោច សារ តោ័ ណោះ ឡាច់ ឡឹង សារ យច អំរ៉ាញ អឺញ សារ យច ណោះ ឡាច់ ឡឹង ចាបាប់។ ៥៧ ហះកា ពិ ពិន ប៉ានេ ប‌៉្រ័ះ ប៊កកាតយ័ ខង អ៊ែ អន់ ពិន ចាយ័ ញន កា យីស៊ូ គ្រិះ ឡាក់ ពឹ តាំងឡា ពិន។ ៥៨ ទឹល នីណោ័ះ អឺ អុះ ម៉ី ឡាក់ អាញ់ ប៉ិច ចៃ ហគ់ សឿ អន់ កាខាក់ លើយ ពិ លូ ខំ ប៉្រគ័ ង៉ារ កា យីស៊ូ ឡាក់ ពឹ តាំងឡា ពិន លើយ ខង អន់ដីស អ្លុ អន់តគ់ ផា ង៉ារ ឡាក់ អន់ដីស ប៉្រគ័ អន់ កា អ៊ែ ណោះ អូ ត្រគ់ អូ ទី ខា អុះ។

១៦

សារ ឡិង លៀន សាំរ៉ាប់ មួត សឿ

១ កាប៉ាច់ សារ ឡិង លៀន សាំរ៉ាប់ ប៉ាហ្យើ អន់ កា មួត សឿ អ្វៃ ប៉ាគ់ មឿង យេរូសាឡឹម ណោះ អន់ដីស ត្រគ់ ប៉្រគ័ ឡាក់ កា អាញ់ អន់តគ់ រ៉ះ កា មួត ក្រុំ ហៀន សារ ប‌៉្រ័ះ ប៉ាគ់ ចារ អន់ទៀគៗ ពឹង ខេត កាឡាទី ពែ ដេល។ ២ រ៉ប់ ដារ់ អាទិត អន់ដីស ត្រគ់ អ្យក់ លៀន ចឹង អន់ ណោះ រ៉ាន់ដាប់ ចារ តាង ប៉ាគ់ ហី ឡូត តាម ពូ ទី។ ជែ កូម័ កា អាញ់ ពឹះ ទឹល ចឹង ឡិង លៀន ណោះ។ ៣ ប៉ាគ់ អាញ់ ពឹះ ទឹល កេះ អាញ់ ចឹង ប៉្រើ ប៉ាណូស បក់ អន់ដីស រ៉ើស ណោះ អន់ ឡាំ ជឹន លៀន ទឹប អាញ់ ចឹង ច្រាគ់ សត់ត្រា អន់ កា អន់ឌែ ភឿ អន់ មួត ពឹង មឿង យេរូសាឡឹម ហាប់ អន់ឌែ។ ៤ ផា អាញ់ ត្រគ់ ឡាំ ដេល ណោះ អន់ឌែ ចឹង ឡាំ អន់ឌូ លូ អាញ់។

សារ វគ័ ប៉ូល ចឹង ចាចាក ប៉ាគ់ មឿង កូរិនថូះ

៥ ប៉ាគ់ អាញ់ ចាក តាត់ ខេត ម៉ាសេដូន ណោះ អាញ់ ចឹង ម៉ុត ចាចាក ប៉ាគ់ អន់ដីស ខង អាញ់ ត្រគ់ ចាក តាត់ ខេត ម៉ាសេដូន។ ៦ ឃឺ អ៊ែ អាញ់ ចឹង អ្វៃ អន់ឌូ លូ អន់ដីស ទុញ ប៊ែត លើ កា អ្វៃ លើយ ទឹល រ៉ាវ៉ាច់ ថុន គ្រឹន អ្លុ អ៊ែ ភឿ អន់ អន់ដីស តង័ អាញ់ ប៉ាគ់ អាញ់ ចាក ឡាំ ប៉ាគ់ ម៉ាត់ ណាវ្គ។ ៧ អាញ់ អូ ប៉ិច ឡាំ ស៊្រស កិញអៀ ក្រាន័ កា ម៉ុត ចាចាក បាប៊ែត ណោះ អុះ អាញ់ ម៉ឹង ផា អាញ់ ចឹង អ្វៃ លូ អន់ដីស អន់ ទុញ ប៊ែត ផា ប‌៉្រ័ះ អន់។ ៨ ហះកា អាញ់ ត្រគ់ អ្វៃ ពឹង មឿង អេភេសូ អា លើយ ទឹល ពូ ប៉្រគ័ ប៊ុន ដារ់ ទី ៥០ ៩ ខង ប‌៉្រ័ះ អន់ ទ្រង កា អាញ់ រ៉ះ សារ ដាគ់ អន់ ពូ សឿ អៀង ដូវ ពឹង ចារ អា យ‌៉័ះ ទី ប៉ាណូស អៀង ដូវ ប៉ាសាំង កាតាម។

១០ ប៉ាគ់ ធីម៉ូថេ ពឹះ ទឹល ប៉ាគ់ អន់ដីស ទៀ អន់ដីស ត្រគ់ ហាប់ អ៊ែ ដាគ់ៗ ជែ អន់ អ៊ែ អ្យូគ កា អន់ដីស ខង អ៊ែ ប៉្រគ័ ង៉ារ កា ប‌៉្រ័ះ ប៊កកាតយ័ ឡាក់ កា អាញ់ ដេល។ ១១ ទឹល នីណោ័ះ ជែ អន់ ពឿ បឺង៉ាយ អ៊ែ។ ប៉ាគ់ អ៊ែ ចឹង សឹត ប៉ាគ់ អាញ់ អន់ អន់ដីស តង័ អន់ សាណា កា អ៊ែ ណើ ម៉ាគ់ អ៊ែ ចាក ដាគ់ ប៉ាឡឹង ឡាំ អន់ ទឹល ប៉ាគ់ ចារ អាញ់ ខង ញឹន អ្វៃ ក្យាគ់ អ៊ែ ប៉ាគ់ ចារ អា។

១២ កាប៉ាច់ អាប៉ូឡូះ ឡាក់ អុះ ម៉ី ពិន អាញ់ រ៉ះ កា អ៊ែ លើយៗ ដេល ប៉្រើ អ៊ែ ឡាំ ច្វាគ់ អន់ដីស អន់ឌូ លូ អុះ ម៉ី អន់ទៀគៗ ឡាក់ ចឹង ឡាំ ហះកា អ៊ែ អូ ប៉ិច ឡាំ កិញអៀ អុះ ឃឺ អ៊ែ ក្យាគ់ ដារ់ ចំ ឡាក់ ដាគ់ សាំរ៉ាប់ កា អ៊ែ ណោះ អ៊ែ ចឹង ឡាំ ប៉ាគ់ ចារ អន់ដីស ណោះ។

សារ អន់តគ់ ប៉ាតោ អន់ទៀគៗ

១៣ អ្យគ័ អ្វៃ ក្យាគ់ ញ៉ាម លូ សឿ លើយ ទឹប ទី ពុត ខឹន លូ អន់ ទី សាងុំ ពិ។ ១៤ អន់ដីស ប៉្រគ័ សារ ញ៉ា កាតាម ត្រគ់ ប៉្រគ័ ញន កា ពុត ប៉ិច ចៃ។

១៥ អឺ អុះ ម៉ី អាញ់ ប៉រ់ អន់តគ់ រ៉ះ កា អន់ដីស ឡឹង សារ ម៉ោញ ណាវ្គ។ អន់ដីស កា អ្លុ អន់តគ់ កេះ ដេល ផា ពឹង ខេត អាខៃ * ណោះ ឃឺ ហី ក្រាន វគ័ សាទេផាណះ អន់ឌែ សឿ យីស៊ូ អន់ទ្រួល ឡឹង ពូ លូ អន់ឌែ ប៉្រគ័ ង៉ារ កា មួត ប៉ាសុន ប‌៉្រ័ះ ទិ ពុត។ ១៦ ទឹល នីណោ័ះ អន់ដីស ត្រគ់ អ្យិល កូត័ ប៉្រគ័ ពួយ ប៉ាណូស ដាគ់ នែវ អា ទឹប មួត បក់ ប៉្រគ័ ង៉ារ ប‌៉្រ័ះ ដេល។ ១៧ អាញ់ ហោក ខាក់ កា វគ័ សាទេផាណះ ផូទូណាតុះ លូ អាក់ខៃកុះ ខង អន់ឌែ ឡាំ ច្វាគ់ អាញ់ កេះ។ អាញ់ កាចាំង កា អន់ដីស ទិឌូ ខាក់ ហះកា អាញ់ ហោក រ៉គ់ ណាវ្គ ញន កា ប៉ប័ អន់ឌែ ប៉ៃង ដូវ។ ១៨ អន់ឌែ ប៉្រគ័ អន់ អាញ់ ហើយ ពុត ពៀក ឡាក់ កា អន់ឌែ ប៉្រគ័ អន់ កា អន់ដីស ហើយ ពុត ពៀក ដេល ទឹល នីណោ័ះ ហគ់ ការ៉ុប ប៉ាណូស នែវ អា ពិ។

សារ អំប៉ញ់ គួប សោប

១៩ ក្រុំ ហៀន សារ ប‌៉្រ័ះ គ្រឹប ចារ ពឹង ខេត អាស៊ី អំប៉ញ់ អន់ដីស ដាគ់ ឡាកោ ប៉ាំងឡៃ ដេល ប ? អាគីឡា លូ ព្រីស៊ីល លូ ក្រុំ ហៀន សារ ប‌៉្រ័ះ ឡាក់ ប៉ាតុំ គួប ពឹង ហី អន់ឌែ កា អំប៉ញ់ អន់ដីស ដាគ់ ឡាកោ ប៉ាំងឡៃ ដេល ប ? ឃឺ អន់ឌែ ប៉ិច កា អន់ដីស ទិ ពុត ញន កា យីស៊ូ ឡាក់ ពឹ តាំងឡា ពិន។ ២០ អុះ ម៉ី បក់ អ្វៃ ហះ ចារ អា ទិឌូ កា អំប៉ញ់ អន់ដីស ដាគ់ ឡាកោ ប៉ាំងឡៃ ដេល ប ? ប៉ាគ់ ប៉ាត័ះ គួប សោប ត្រគ់ តាំបាង ពុត ប៉ិច ចៃ។

២១ ហៃ សារ អំប៉ញ់ អា អាញ់ ច្រាគ់ លូ តី អាញ់ ទៅ អន់ដីស ដាគ់ ឡាកោ ប៉ាំងឡៃ ដេល ប ? ២២ ពឿ អូ ប៉ិច កា យីស៊ូ ឡាក់ ពឹ តាំងឡា ពិន អន់ ប‌៉្រ័ះ ប៉ាស្យាប ប៉ាណូស ណោះ ពិ។ អឺ ពឹ តាំងឡា ញឹន ប៉រ់ អីស ជឹរ ពឹះ ឡគ ! ២៣ អន់ យីស៊ូ គ្រិះ ឡាក់ ពឹ តាំងឡា ពិន រ៉ាំងហៃ រ៉ាំងខ្យា អន់ដីស។ ២៤ អាញ់ អ្វៃ ប៉ិច ចៃ កា អន់ដីស ទិឌូ ញន កា ពិន ប៉ាសុន យីស៊ូ គ្រិះ។

* ១:១៩ ១:១៩ សារ អា ឡាច់ ឡឹង អេសាយ ២៩:១៤។

† ១:៣១ ១:៣១ ប៉រ់ ហៃ យេរេមៀ ៩:២៤។

* ២:៩ ២:៩ សារ អា ឡាច់ ឡឹង អេសាយ ៦៤:៤។

† ២:១៦ ២:១៦ សារ អា ឡាច់ ឡឹង អេសាយ ៤០:១៣។

* ៣:១៩ ៣:១៩ សារ អា ឡាច់ ឡឹង យ៉ូប ៥:១៣។

† ៣:២០ ៣:២០ សារ អា ឡាច់ ឡឹង ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ៩៤:១១។

* ៤:៨ ៤:៨ វគ័ ប៉ូល កាប ប៉ាឡៃវ កា អន់ឌែ ឃឺ ពួយ ប៉ានឹរ អន់ឌែ ទៅ។

* ៥:៥ ៥:៥ មប កា ប‌៉្រ័ះ បឺគ សាតាំង ទី ណី ផា «តាំងហ្យិត ឡាច់ ឡឹង ក្រុំ ហៀន សារ ប‌៉្រ័ះ»។

† ៥:៦ ៥:៦ សារ អា ប៉ិច ទី ណី ផា យ‌៉័ះ ប៉ាណូស ម៉ោញ ដូវ ប៉្រគ័ អូ ដាគ់ ណោះ ចឹង ប៉្រគ័ អន់ ពូ អៀង កើត អូ ដាគ់ ដេល។

‡ ៥:១៣ ៥:១៣ ប៉រ់ ហៃ សារ អន់ ចាបាប់ លឺក ទី ពៀរ (ចោទិយ​កថា) ១៣:៥; ១៧:៧; ១៩:១៩; ២២:២៤; ២៤:៧។

* ៦:១៦ ៦:១៦ សារ អា ឡាច់ ឡឹង កាណើត អង់កក់ តេះ (លោកុប្បត្តិ) ២:២៤។

† ៦:១៨ ៦:១៨ ពូ ផា «គ្រឹប សារ យច ឡាក់ ប៉ាណូស ប៉្រគ័ ឃឺ អ្វៃ គែង ឡីង ដោច» ពិន ព្រែ នីអៀ កា ត្រគ់ ដេល៖ គ្រឹប សារ យច អន់ទៀគ ណាវ្គ ឡាក់ ប៉ាណូស ប៉្រគ័ ឃឺ អ្វៃ គែង ឡីង ឡាកោ ប៉ាំងឡៃ ។

* ៧:៨ ៧:៨ កាម៉ាក័ អន់ត្រោ័ ពិន ព្រែ នីអៀ កា ត្រគ់ ដេល៖ លូ មួត បក់ អូ ទី ក្លោ កាម៉ាញ់ ។

† ៧:៣៨ ៧:៣៦-៣៨ ពិន ព្រែ នីអៀ កា ត្រគ់ ដេល៖ ៣៦ ផា ទី ពឿ ឃឹត ផា អូ ត្រគ់ ប៉្រគ័ អន់ គន រ៉ូះ អ៊ែ ហ្វាយ អាញុ ត្រគ់ ទី ក្លោ ទឹល នីណោ័ះ អន់ អ៊ែ ប៉្រគ័ តាម ពុត អ៊ែ ប៉ិច ពិ អន់ គន ទី ក្លោ កា អូ យច ដេល។ ៣៧ ហះកា បក់ ចំ ឃឹត ញន កា ពុត អ៊ែ តាំងឡា អូ ទី ពឿ ប៉ាំងខំ អុះ លូ ឃឹត ផា ចឹង អ្លុ អន់ នីណោ័ះ ឃឺ ឃឹត ផា ចឹង អន់ គន អ៊ែ អ្វៃ រ៉ូះ លើយ នីណោ័ះ ហង កា ហ៊ែង ដាគ់ ហង។ ៣៨ ទឹល នីណោ័ះ ពឿ អន់ គន ទី ក្លោ កា ដាគ់ កាប៉ាច់ បក់ អន់ គន អ្វៃ នីណោ័ះ ហ៊ែង ដាគ់ ដេល។

* ៩:៧ ៩:៧ សុនសាត ពូ ឃើយ រង រ៉ក់ សាំរ៉ាប់ អ្យក់ ទៀក តុះ។

† ៩:៩ ៩:៩ សារ អា ឡាច់ ឡឹង សារ អន់ ចាបាប់ លឺក ទី ពៀរ (ចោទិយ​កថា) ២៥:៤។

* ១០:៧ ១០:៧ សារ អា ឡាច់ ឡឹង សារ ឡាច់ (និក្ខមនំ) ៣២:៦។

† ១០:៨ ១០:៨ ប៉រ់ ហៃ ចំលួន ប៉ាសុន (ជន​គណនា) ២៥:១-៩។

‡ ១០:៩ ១០:៩ ប៉រ់ ហៃ ចំលួន ប៉ាសុន (ជន​គណនា) ២១:៤-៦។

§ ១០:១០ ១០:១០ ប៉រ់ ហៃ ចំលួន ប៉ាសុន (ជន​គណនា) ១៦:៤១-៥០។

* ១០:២៦ ១០:២៦ សារ អា ឡាច់ ឡឹង ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ២៤:១។

* ១១:១០ ១១:១០ ខ អា ពិន ព្រែ នីអៀ កា ត្រគ់ ដេល៖ មួត អង់កាន់ ទី ចាបាប់ ប៉្រគ័ កា កល់ នីចម័ កាតាម ញន កា ប៊យ ប‌៉្រ័ះ។

* ១២:១០ ១២:១០ កាប តាងៗ ឡឹង ពូ ទី ណី ពៀរ ម៉ោញ ផា «កាប សុនសាត អន់ទៀគៗ ឡាក់ អូ អ្លុ កាប អន់ទ្រួល» ម៉ោញ ណាវ្គ ផា «កាប គុន ប៊យ ប‌៉្រ័ះ អូ ត្រគ់ កាប ឡាក់ កា ប៉ាណូស»។

* ១៤:១៦ ១៤:១៦ បក់ ក្រាន័ កា ឡាំ សាំយ៉ាំង ណោះ ពិន ព្រែ នីអៀ កា ត្រគ់ ដេល៖ បក់ អូ ហ្លង់ ណោះ ។

† ១៤:២១ ១៤:២១ ប៉រ់ ហៃ អេសាយ ២៨:១១-១២។

‡ ១៤:២៣ ១៤:២៣ បក់ អន់ដា ក្រាន័ កា ពឹះ សាំយ៉ាំង ពិន ព្រែ នីអៀ កា ត្រគ់ ដេល៖ បក់ អន់ដា អូ ហ្លង់ ។

* ១៥:២៧ ១៥:២៧ សារ អា ឡាច់ ឡឹង ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ៨:៦។

† ១៥:៣២ ១៥:៣២ សារ អា ឡាច់ ឡឹង អេសាយ ២២:១៣។

‡ ១៥:៤៥ ១៥:៤៥ ប៉រ់ ហៃ កាណើត អង់កក់ តេះ (លោកុប្បត្តិ) ២:៧។

§ ១៥:៤៩ ១៥:៤៩ ពិន កា ចឹង ទី ត្រង័ ទ្រៀយ ឡាក់ កា ប៉ាណូស ឡាក់ អ្វៃ ពឹង ប៉្លៃង តោ នីណោ័ះ ដេល ហ្លា ពូ ច្រាគ់ លូ តី ម៉ោញ ចំលួន ផា៖ ហគ់ ពិន អ្យក់ ត្រង័ ទ្រៀយ ឡាក់ កា ប៉ាណូស អ្វៃ ពឹង ប៉្លៃង នីណោ័ះ ដេល។

* ១៥:៥០ ១៥:៥០ ឡាកោ ឡាក់ អ្លុ ពុក អ្លុ ហ្លច់ កា អូ អ្លុ អ្វៃ លើយ អុះ ពិន ព្រែ នីអៀ កា ត្រគ់ ដេល៖ ឡាកោ ឡាក់ អ្លុ ពុក អ្លុ ហ្លច់ អូ អ្លុ ចឹង ទី ប៉ាដក់ ប៉ាជៀ ឡាក់ អូ អ្លុ ពុក អូ អ្លុ ហ្លច់ ទី អុះ។

† ១៥:៥៤ ១៥:៥៤ សារ អា ឡាច់ ឡឹង អេសាយ ២៥:៨។

‡ ១៥:៥៥ ១៥:៥៥ សារ អា ឡាច់ ឡឹង ហូសេ ១៣:១៤។

* ១៦:១៥ ១៦:១៥ មឿង កូរិនថូះ អ្វៃ ពឹង ខេត អាខៃ ណោះ ហង។

២ កូរិនថូះ

១

២

៣

៤

៥

៦

៧

៨

៩

១០

១១

១២

១៣

សត់ត្រា ទី ២ វគ័ ប៉ូល ប៉ាហ្យើ កា មួត មឿង

កូរិនថូះ

សារ អន់តគ់ រ៉ះ

ប៉រ់ ហៃ ពឹង សត់ត្រា ទី ១ ប៉ាហ្យើ កា មួត មឿង កូរិនថូះ។

សារ សាំខាន់ៗ

វគ័ ប៉ូល រ៉ះ ឡឹង សារ ឡាំបាក អន់ទៀគៗ ឡាក់ កើត ពឹះ ពឹង អ៊ែ ផះ អ៊ែ អ្វៃ ពឹង ចារ ឡាក់ អ្វៃ ជុំ មឿង អេភេសូ។ (១:១-១១)

កេះណោះ អ៊ែ រ៉ះ អន់ ពូ ហ្លង់ ឡឹង ខ ញ៉ា បះ អ៊ែ អូ ទី ចាក សឹត ប៉ាគ់ មឿង កូរិនថូះ ណាវ្គ។ (១:១២-២:១៧)

វគ័ ប៉ូល រ៉ះ ប៉ាឡាក់ ឡឹង ង៉ារ មួត បក់ រ៉ះ ប៉ាតាង យីស៊ូ លូ រ៉ះ ឡឹង សារ ឡាំបាក អន់ទៀគៗ ឡាក់ កើត ពឹះ ពឹង មួត បក់ រ៉ះ ប៉ាតាង យីស៊ូ ដេល។ (៣:១-៧:១៦)

វគ័ ប៉ូល អន់តគ់ ប៉ាតោ កា មួត សឿ យីស៊ូ អន់ ទី ពុត ដាគ់ អត់ សាំរ៉ាញ័ កាណុង ង៉ារ ចាក ប៉ាតុំ លៀន ពូ អន់ ភឿ ប៉ាហ្យើ ឡាំ តង័ មួត សឿ យីស៊ូ អ្វៃ ពឹង ខេត យូដា បក់ ថុក ញ៉ាក អូ ទី កាណាគ័ ញ៉ា ឡាក់ អន់ឌែ តងកាន។ (៨:១-៩:១៥)

ប៉ាគ់ ចឹង ឡុច វគ័ ប៉ូល ខំ ប៉ាគែក ហះ ម៉ាត់ មួត បក់ ច្រោម អ៊ែ ឃឺ អ៊ែ រ៉ះ អន់ ឡាក់ៗ កាខាក់ អន់ ពូ អ្លុ ឡឹង ង៉ារ អ៊ែ ឡាក់ រ៉ះ សារ ប៉ាតាង យីស៊ូ។ (១០:១-១៣:១៣)

១

១ អាញ់ សិច ប៉ូល ឡាក់ ប‌៉្រ័ះ រ៉ើស ប៉្រើ រ៉ះ ប៉ាតាង យីស៊ូ គ្រិះ លូ ធីម៉ូថេ ឡាក់ អុះ ម៉ី ពិន ញឹន ប៉ាហ្យើ សត់ត្រា អា អន់ កា ក្រុំ ហៀន សារ ប‌៉្រ័ះ ប៊កកាតយ័ ឡាក់ អ្វៃ ពឹង មឿង កូរិនថូះ លូ មួត ប៉ាសុន ប‌៉្រ័ះ ទិឌូ ឡាក់ អ្វៃ ពឹង ខេត អាខៃ ណោះ ដេល។ ២ អន់ ប‌៉្រ័ះ ប៊កកាតយ័ ឡាក់ ពឹ ពិន លូ យីស៊ូ គ្រិះ ឡាក់ តាំងឡា ពិន ដាគ់ ពុត កា អន់ដីស លូ អន់ សារ សាណុក សាវ៉ាក កា អន់ដីស។

សារ ប‌៉្រ័ះ ប៉ាឡោម ពុត

៣ ពិ ពិន ប៉ានេ ប‌៉្រ័ះ ប៊កកាតយ័ ឡាក់ ពឹ យីស៊ូ គ្រិះ ឡាក់ តាំងឡា ពិន។ ប‌៉្រ័ះ ពឹ ទី ពុត តាប៉ាប តាប៉ុន លូ អ្លុ ប៉ាឡោម សារ អុក ពុត ពៀក គ្រឹប នែវ។ ៤ ប‌៉្រ័ះ ប៉ាឡោម ពុត ញឹន រ៉ប់ ទី សារ ឡាំបាក គ្រឹប នែវ ម៉ាគ់ ញឹន អ្លុ ប៉ាឡោម ពុត ពូ រ៉ប់ ពូ ទី សារ ឡាំបាក ដេល ឡាក់ កា ប‌៉្រ័ះ ប៉ាឡោម ពុត ញឹន ដេល។ ៥ ញឹន ទី សារ ឡាំបាក អន់ឌូ លូ យីស៊ូ គ្រិះ អៀង ប៉ុប ចំ ញឹន កា ចឹង ទី ប‌៉្រ័ះ ប៉ាឡោម ពុត ញឹន អៀង ប៉ុប ណោះ ដេល។ ៦ ទឹល នីណោ័ះ ផា ញឹន ទី សារ ឡាំបាក ឃឺ សាំរ៉ាប់ អន់ អន់ដីស ទី សារ ប៉ាឡោម ពុត លូ សារ ប‌៉្រ័ះ តង័។ ផា ប‌៉្រ័ះ ប៉ាឡោម ពុត ញឹន ឃឺ ភឿ អន់ អន់ដីស ទី សារ ប៉ាឡោម ពុត ដេល ម៉ាគ់ អន់ដីស ដាម័ អត់ ពឹង សារ ឡាំបាក អន់ទៀគៗ ឡាក់ កា ញឹន ដេល។ ៧ ទឹល នីណោ័ះ ផះ ញឹន ឃឹត ឡឹង អន់ដីស ញឹន កា ម៉ឹង កាខាក់ ខង ញឹន អ្លុ អន់តគ់ ផា អន់ដីស ទី សារ ឡាំបាក អន់ឌូ លូ ញឹន នីចម័ អន់ដីស កា ចឹង ទី ប‌៉្រ័ះ ប៉ាឡោម ពុត អន់ឌូ លូ ញឹន នីណោ័ះ ដេល។

៨ អឺ អុះ ម៉ី ញឹន ប៉ិច អន់ អន់ដីស អ្លុ ដេល ឡឹង សារ ឡាំបាក ឡាក់ កើត ពឹង ញឹន អ្វៃ ពឹង ខេត អាស៊ី អា។ ញឹន ទី សារ ឡាំបាក កាខាក់ ឡាក់ ញឹន អូ ដាម័ អត់ និះ ញឹន អូ ម៉ឹង កា ចឹង អ្វៃ រ៉ីស ហង។ ៩ ញឹន ឃឹត កាណុង ពុត ផា ចាបះ កា ញឹន ចឹង តោ័ ហង។ សារ អា កើត ពឹះ ភឿ ជែ អន់ ញឹន ម៉ឹង ឡាកោ ទៅ ឃឺ ត្រគ់ ម៉ឹង ប‌៉្រ័ះ ប៊កកាតយ័ ឡាក់ អ្លុ តាគ់ អង់រ៉ីស សឹត ប៉ាណូស តោ័។ ១០ ប‌៉្រ័ះ តង័ ញឹន អន់ រ៉ាវ៉ាច់ ឡឹង សារ តោ័ ឡាក់ កេង ខាក់ ណោះ កេះ ប‌៉្រ័ះ កា ចឹង តង័ ញឹន គែង ម៉ាត់ ទៀ ណាវ្គ ដេល។ ញឹន ម៉ឹង ផា អ៊ែ ចឹង តង័ ញឹន ណាវ្គ ដេល។ ១១ កាប៉ាច់ អន់ដីស កា ត្រគ់ តង័ ម៉ន់ ឡោម ប‌៉្រ័ះ ប៊កកាតយ័ អន់ កា ញឹន ដេល ប៉្រគ័ នីណោ័ះ ចឹង ទី ប៉ាណូស អៀង ប៉ានេ ប‌៉្រ័ះ ប៊កកាតយ័ ខង អ៊ែ ចឹង ប៉្រគ័ ដាគ់ កា ញឹន ពួយ សារ ពូ ម៉ន់ ណោះ ហង។

សារ វគ័ ប៉ូល អូ ជៀ ឡាំ ប៉ាគ់ មឿង កូរិនថូះ

១២ ញឹន ខឹន អ្វាត់ អេង ខង កាណុង ពុត ញឹន អ្លុ អន់តគ់ ផា ង៉ារ ឡាក់ ញឹន ប៉្រគ័ ពឹង អង់កក់ តេះ អា ឃឺ ត្រគ់ តាទឹច ហង ពួយ ពុត ប‌៉្រ័ះ អូ ប៉ាញ៉ា ប៉្លាច័ អុះ កាខាក់ អ៊ែ ឡាបៀប ញឹន ប៉្រគ័ កា អន់ដីស ញឹន អូ ប៉្រគ័ ពួយ សារ ហ្យាំង សាឡាច់ គុន ប៉ាណូស អុះ ឃឺ ញឹន ប៉្រគ័ ពួយ ពុត ដាគ់ ម៉ះ ប‌៉្រ័ះ។ ១៣ ញឹន អូ ច្រាគ់ រ៉ះ សារ ញ៉ា រ៉ះ កា អន់ដីស ហ្វាស ឡឹង សារ អន់ដីស អ្លុ អាន អ្លុ ហ្លង់ អុះ។ ១៤ យ‌៉័ះ កិញអៀ អា អន់ដីស ហ្លង់ បើ ខាក់ កាតាម អាញ់ ម៉ឹង ផា គែង ម៉ាត់ ទៀ អន់ដីស ចឹង ហ្លង់ គ្រឹប សារ ញឹន ច្រាគ់ ម៉ាគ់ អន់ដីស ចឹង តីស ម៉ូះ ញន កា ញឹន ឡាក់ កា ញឹន តីស ម៉ូះ ញន កា អន់ដីស ដេល ប៉ាគ់ ដារ់ យីស៊ូ ឡាក់ ពឹ តាំងឡា ពិន ជឹរ ទៀ។

១៥-១៦ ញន កា អាញ់ ម៉ឹង ផា អន់ដីស ប៉ិច កា អាញ់ តាទឹច នីអៀ បះ អន់ទ្រួល ពែ អាញ់ ឃឹត ចឹង ឡាំ ប៉ាគ់ ចារ អន់ដីស អន់ទ្រួល ហិ កេះណោះ អាញ់ ឃឹត ចឹង ឡាច់ ឡឹង អន់ដីស ឡាំ ប៉ាគ់ ខេត ម៉ាសេដូន ឡៃង ឡឹង ណោះ អាញ់ ឃឹត ចឹង សឹត ប៉ាគ់ អន់ដីស ណាវ្គ ម៉ាគ់ អន់ដីស ចឹង ទី ខា ពៀរ ទង។ កេះណោះ អន់ដីស ចឹង តង័ អន់ សាណា កា អាញ់ ឡាំ ប៉ាគ់ ខេត យូដា ណាវ្គ។ ១៧ អាញ់ ឃឹត នីអៀ ញ៉ា អាញ់ ប៉្រគ័ ញន កា ពុត អូ ហ្លង់ ប ? លើ កា ផិនកាន ឡាក់ អាញ់ ឃឹត ចឹង ប៉្រគ័ ណោះ ញ៉ា ឡាច់ ឡឹង ពុត គុន ប៉ាណូស ប បះ អាញ់ កាប ម៉ោញ ទង «អឺះ» ម៉ោញ ទង «អូ អុះ» នីអៀ ? ១៨ អន់ ប‌៉្រ័ះ ប៊កកាតយ័ ប៉្រគ័ ផាញ៉ាន កា ញឹន ញឹន អូ កាប លូ អន់ដីស ម៉ោញ ទង «អឺះ» ម៉ោញ ទង «អូ អុះ»។ ១៩ ឡាក់ កា អាញ់ លូ ស៊ីឡះ លូ ធីម៉ូថេ ញឹន រ៉ះ កា អន់ដីស ពែ ផា យីស៊ូ គ្រិះ ឡាក់ គន ប‌៉្រ័ះ អ៊ែ អូ កាប ផា «អឺះ» អន់ដា «អូ អុះ» អន់ដា ណោះ អុះ អ៊ែ កាប ដឹង «អឺះ» លើយ ២០ ខង អ៊ែ តាគ់ អង់កេះ គ្រឹប សារ ប‌៉្រ័ះ សាញ៉ា ទិណោ័ះ ខ អា ហង បះ ពិន កាប ប៉ានេ ប‌៉្រ័ះ ប៊កកាតយ័ ផា «អាមែន» ញន កា យីស៊ូ ២១ ឃឺ ប‌៉្រ័ះ ប៊កកាតយ័ ហង ឡាក់ ប៉្រគ័ អន់ ញឹន លូ អន់ដីស សឿ យីស៊ូ គ្រិះ លើយ ទឹប រ៉ើស ពិន អន់ ប៉្រគ័ ង៉ារ អ៊ែ ដេល។ ២២ ប‌៉្រ័ះ កា អន់ ប៉ាង៉ាត័ ប៉ាលឹង អ៊ែ ពឹះ អ្វៃ កាណុង ពុត ពិន ពៀប ឡាក់ កា ចៃគ សាញ៉ា ចាណាំ ម៉ះ អ៊ែ ពឹង ពិន ភឿ អន់ ពិន អ្លុ ឡាក់ៗ ផា អ៊ែ ចឹង អន់ សារ ញ៉ាៗ ឡាក់ កា អ៊ែ សាញ៉ា ទិណោ័ះ។

២៣ អន់ ប‌៉្រ័ះ ប៊កកាតយ័ ចៃគ ថូត អាញ់ ផា អាញ់ កាប ព្លូង ខ ឡាក់ អាញ់ អូ ទី ឡាំ ប៉ាគ់ មឿង កូរិនថូះ ម៉ោញ ទង ណាវ្គ ណោះ ឃឺ ញន កា អាញ់ អូ ប៉ិច កាប កា អន់ដីស ណាវ្គ។ ២៤ ញឹន អូ ប៉ិច ប៉្រគ័ តាំងឡា ប៉្រើ អន់ដីស លើយៗ កាណុង សារ អន់ដីស សឿ អុះ ខង អន់ដីស សឿ កាខាក់ កេះ ញឹន ក្រាន័ កា ប៉ិច ប៉្រគ័ ង៉ារ អន់ឌូ លូ អន់ដីស ភឿ អន់ អន់ដីស ទី សារ ហោក រ៉គ់។

២

១ ទឹល នីណោ័ះ អាញ់ ឃឹត កេះៗ ផា អាញ់ អូ ឡាំ ប៉ាគ់ ចារ អន់ដីស ម៉ោញ ទង ណាវ្គ ឡាក់ ប៉្រគ័ អន់ កា អន់ដីស អុក ពុត ណោះ អុះ។ ២ ផា អាញ់ ប៉្រគ័ អន់ កា អន់ដីស អុក ពុត កេះ ទឹល នីណោ័ះ ពឿ ចឹង ប៉្រគ័ អន់ អាញ់ ហោក រ៉គ់ ផា អូ ប៉ាណូស ឡាក់ អាញ់ ប៉្រគ័ អន់ អុក ពុត ណោះ ? ៣ សត់ត្រា អាញ់ ច្រាគ់ ប៉ាហ្យើ កា អន់ដីស ណោះ ភឿ ជែ អន់ អាញ់ ទី សារ អុក ពុត ញន អន់ដីស ឡាក់ ត្រគ់ ប៉្រគ័ អន់ អាញ់ ទី ពុត ហោក រ៉គ់ ណោះ ប៉ាគ់ អាញ់ ទឹល ទៀ ខង អាញ់ ម៉ឹង ផា អន់ដីស ចឹង ប៉្រគ័ ពួយ សារ អាញ់ ច្រាគ់ ណោះ ខង ផា អាញ់ ទី សារ ហោក រ៉គ់ អន់ដីស កា ចឹង ទី សារ ហោក រ៉គ់ អន់ឌូ លូ អាញ់ ដេល។ ៤ អាញ់ ច្រាគ់ សត់ត្រា ប៉ាហ្យើ កា អន់ដីស ទឹប អីគ ពុត ពៀក ទឹប ឡាច់ ទៀក ម៉ាត់ អូ ត្រគ់ ប៉ិច ប៉្រគ័ អន់ កា អន់ដីស អុក ពុត អុះ ឃឺ ប៉ិច តាំបាង ផា អាញ់ ប៉ិច ចៃ កា អន់ដីស កាខាក់។

សារ អូ អ្យក់ យ៉ូ ប៉ាណូស ប៉្រគ័ យច

៥ ប៉ាណូស បក់ ប៉្រគ័ អន់ ទី សារ អុក ពុត ណោះ អូ ត្រគ់ ប៉្រគ័ អន់ អាញ់ អុក ពុត អុះ ឃឺ អ៊ែ ប៉្រគ័ អន់ កា អន់ដីស ទិឌូ អុក ពុត អៀង ប៊ែត (អាញ់ កាប នីអៀ ញន កា អាញ់ អូ ប៉ិច កាប ប៉ាដើក អុះ)។ ៦ អន់ដីស អៀង ដូវ ប៉្រគ័ តាគ់ អញ់ចាល អ៊ែ នែវ អា បគ័ កេះ។ ៧ ទឹល នីណោ័ះ អន់ដីស ជែ អ្យក់ យ៉ូ សារ អ៊ែ ប៉្រគ័ យច ណោះ អន់ដីស ត្រគ់ កាប ប៉ាឡោម ពុត អ៊ែ ឡគ អ្យូគ ផៃគ អ៊ែ អុក ពុត តាឡាម័ លើយ ទឹល ទិ សារ ម៉ឹង។ ៨ ទឹល នីណោ័ះ អាញ់ ប៉្រើ អន់ អន់ដីស តាំបាង សារ ប៉ិច ចៃ កា អ៊ែ ណាវ្គ។ ៩ អាញ់ ច្រាគ់ សត់ត្រា ណោះ ប៉ាហ្យើ ភឿ សាគ់ លួង ពុត អន់ដីស អន់ អ្លុ អន់តគ់ ផា អន់ដីស រ៉ាប់ សឿ គ្រឹប សារ អាញ់ អន់តគ់ រ៉ះ ដេល ប។ ១០ ផា អន់ដីស អូ អ្យក់ យ៉ូ សារ ពូ ប៉្រគ័ យច អាញ់ កា អូ អ្យក់ យ៉ូ សារ ពូ យច ដេល។ កាប៉ាច់ អាញ់ តាំងឡា អាញ់ អូ អ្យក់ យ៉ូ សារ អ៊ែ យច ណោះ (ផា អ៊ែ ទី សារ យច តាទឹច) ញន ហៃ កា យីស៊ូ គ្រិះ ភឿ អន់ អន់ដីស ទី ខា ១១ ជែ អន់ ប‌៉្រ័ះ បឺគ សាតាំង ប៉ាង៉ល់ ពិន ខង ពិន អន់ហ្នាល់ សារ ប៉ាញ៉ា ប៉្លាច័ ម៉ះ អ៊ែ ទិ កេះ។

សារ សាណ័ះ អន់ឌូ លូ យីស៊ូ គ្រិះ

១២ ផះ អាញ់ ទឹល ប៉ាគ់ មឿង ត្រូអះ ពែ ភឿ ចឹង រ៉ះ សារ ដាគ់ ឡឹង យីស៊ូ គ្រិះ យ‌៉័ះ ប‌៉្រ័ះ បើក ទ្រង អន់ កា អាញ់ ប៉្រគ័ ង៉ារ កាតាម ១៣ កា អាញ់ បើ ហើយ ពុត អុះ ខង អាញ់ បើ ប៉ប័ អុះ ទីតុះ។ * ទឹល នីណោ័ះ អាញ់ កា ប៉រ់ អ្លាត អុះ ម៉ី ឡាក់ អ្វៃ ពឹង មឿង ត្រូអះ ណោះ អាញ់ កា ឡាំ ប៉ាគ់ ខេត ម៉ាសេដូន ឡគ។ ១៤ ហះកា ប៉ានេ ប‌៉្រ័ះ ប៊កកាតយ័ ឡាក់ ប៉្រគ័ អន់ ញឹន ចាយ័ អន់ឌូ លូ យីស៊ូ គ្រិះ លើយ។ ប‌៉្រ័ះ ប៉្រគ័ អន់ ប៉ាណូស គ្រឹប ចារ អន់ហ្នាល់ យីស៊ូ ញន កា ញឹន រ៉ះ ពៀប ឡាក់ កា បោផូវ ទឹល គ្រឹប ចារ។ ១៥ ហះ ម៉ាត់ ប‌៉្រ័ះ ប៊កកាតយ័ ញឹន អា ឡាក់ កា កាម៉ឹល បោផូវ ម៉ះ យីស៊ូ គ្រិះ កាណុង កាំឡាំង បក់ ប‌៉្រ័ះ តង័ លូ ពឹង មួត បក់ ត្រគ់ តោ័។ ១៦ សាំរ៉ាប់ កា មួត បក់ ត្រគ់ តោ័ ញឹន ឡាក់ កា កាម៉ឹល សារ តោ័។ សាំរ៉ាប់ កា មួត បក់ ទី ប‌៉្រ័ះ តង័ ញឹន ឡាក់ កា កាម៉ឹល ឡាក់ អន់ អាញុ រ៉ីស។ នីចម័ ទី ពឿ ចឹង អ្លុ ប៉្រគ័ ង៉ារ ទិ អា ? ១៧ ញឹន អូ ត្រគ់ ឡាក់ កា ប៉ាណូស អៀង ដូវ ឡាក់ រ៉ះ ប៉ានឹរ ប‌៉្រ័ះ ក្រាន័ កា ប៉ិច កា លៀន ណោះ អុះ ញឹន ឃឺ ប៉ាណូស ដាគ់ ត្រង់ ឡាក់ ពឹះ ឡឹង ប‌៉្រ័ះ។ ញឹន កា កាប ត្រង់ ហះ ម៉ាត់ ប‌៉្រ័ះ ប៊កកាតយ័ ញន កា ញឹន ឡាក់ ប៉ាសុន យីស៊ូ គ្រិះ។

៣

សារ រ៉ះ ឡឹង សាញ៉ា រែវ ពុត ណាវ

១ ញ៉ា ញឹន កាប នីអៀ ភឿ ចឹង ប៉ានេ ឡាកោ ញឹន ទៅ ប ? លើ កា ញឹន ត្រគ់ ប៉្រគ័ ឡាក់ កា បក់ អន់ដា ត្រគ់ អ្យក់ សត់ត្រា អន់ កា អន់ដីស ហាប់ ញឹន លើ កា ប៉រ់ សត់ត្រា ឡឹង អន់ដីស ភឿ អន់ ពូ អន់ទៀគ ហាប់ ញឹន ដេល ប ? ២ ញឹន អូ តងកាន សត់ត្រា នែវ ណោះ អុះ ខង អន់ដីស អា ហង ឡាក់ កា សត់ត្រា សាំរ៉ាប់ កា ញឹន ឡាក់ ច្រាគ់ កាណុង ពុត ញឹន ម៉ាគ់ ប៉ាណូស ទិឌូ ចឹង អាន លូ អន់ហ្នាល់ ដេល។ ៣ អន់ដីស ពៀប ឡាក់ កា សត់ត្រា ម៉ះ យីស៊ូ គ្រិះ តាទឹច ហង ឡាក់ អ៊ែ ច្រាគ់ ប៉ាហ្យើ តាំបាង ពឹង ង៉ារ ឡាក់ ញឹន ប៉្រគ័ អន់ កា អន់ដីស។ សត់ត្រា អា អូ ត្រគ់ ច្រាគ់ លូ ទៀក ចារ័ ម៉ូ អុះ ឃឺ ច្រាគ់ លូ ប៉ាង៉ាត័ ប៉ាលឹង ប‌៉្រ័ះ ប៊កកាតយ័ ឡាក់ ទី អាញុ រ៉ីស។ អូ ត្រគ់ សត់ត្រា ច្រាគ់ ពឹង អំហ្មោ ណោះ អុះ ឃឺ ច្រាគ់ កាណុង ពុត ប៉ាណូស។

៤ ញឹន កាប នីអៀ ខង ញឹន ម៉ឹង ប‌៉្រ័ះ ប៊កកាតយ័ កាខាក់ ញន កា យីស៊ូ គ្រិះ ហង។ ៥ ញឹន អូ ឃឹត ផា ញឹន អ្លុ ប៉្រគ័ ង៉ារ ញ៉ា ញន កា ឡាកោ ញឹន ទៅ អុះ ឃឺ ប‌៉្រ័ះ ប៊កកាតយ័ ឡាក់ ប៉្រគ័ អន់ ញឹន អ្លុ ប៉្រគ័។ ៦ ប‌៉្រ័ះ កា ប៉្រគ័ អន់ ញឹន អ្លុ ប៉្រគ័ ង៉ារ រ៉ះ ឡឹង សារ សាញ៉ា រែវ ពុត ណាវ ដេល។ សារ សាញ៉ា រែវ ពុត អា អូ ត្រគ់ ចាបាប់ ឡាក់ ច្រាគ់ លូ សត់ត្រា ណោះ អុះ ឃឺ ញន កា ប៉ាង៉ាត័ ប៉ាលឹង ប‌៉្រ័ះ ខង ចាបាប់ ឡាក់ ច្រាគ់ លូ សត់ត្រា ប៉្រគ័ អន់ ពូ តោ័ ហះកា ប៉ាង៉ាត័ ប៉ាលឹង ប‌៉្រ័ះ ប៉្រគ័ អន់ ទី អាញុ រ៉ីស។

៧ ចាបាប់ ឡាក់ ច្រាគ់ ពឹង អំហ្មោ ទី តាតារ ក្លាគ់ ខាក់ បះ សុនសាត អ៊ីស្រាអ៊ែល អូ អ្លុ ហៃ ម៉ូះ ម៉ាត់ វគ័ ម៉ូសេ ញន កា តាតារ ក្លាគ់ ឡាច់ ឡឹង ម៉ូះ ម៉ាត់ អ៊ែ យ‌៉័ះ សារ តាតារ ក្លាគ់ ណោះ អ្វៃ បាប៊ែត កេះណោះ ហ៊្យង ណាវ្គ។ * ផា ចាបាប់ ឡាក់ ប៉្រគ័ អន់ តោ័ ទី សារ តាតារ ក្លាគ់ ប៉ុប អា កេះ ៨ សាឡង់ កា ង៉ារការ គែង ប៉ាង៉ាត័ ប៉ាលឹង ប‌៉្រ័ះ ហ៊ែង ខាក់ ទី សារ តាតារ ក្លាគ់ ក្វា ឡឹង អា ណាវ្គ ត័ះ។ ៩ ផា ង៉ារ អន់ ចាបាប់ ឡាក់ ប៉្រគ័ អន់ ប៉ាណូស ទី ថូត ណោះ ទី សារ តាតារ ក្លាគ់ ប៉ុប អា កេះ សាឡង់ កា ង៉ារ រ៉ះ សារ យីស៊ូ ឡាក់ ប៉្រគ័ អន់ កា ប៉ាណូស ដាគ់ ត្រង់ ហ៊ែង ខាក់ ទី សារ តាតារ ក្លាគ់ ក្វា ឡឹង អា ណាវ្គ ត័ះ។ ១០ ផា ពិន ពៀប សារ តាតារ ក្លាគ់ សើគ ពែ លូ សារ តាតារ ក្លាគ់ ឡាក់ កេង ខាក់ រ៉ប់ ដារ់ អា ណោះ ពិន ចឹង ផា សារ តាតារ ក្លាគ់ សើគ ពែ ណោះ ឡាក់ កា អូ ត្រគ់ សារ តាតារ ក្លាគ់ អុះ។ ១១ ម៉ោញ ណាវ្គ ផា ចាបាប់ ឡាក់ អូ អ្វៃ លើយ ទី សារ តាតារ ក្លាគ់ សាឡង់ កា សារ សាញ៉ា រែវ ពុត ណាវ ឡាក់ អ្វៃ លើយ ហ៊ែង ខាក់ ទី សារ តាតារ ក្លាគ់ ក្វា ឡឹង ណោះ ណាវ្គ ត័ះ។

១២ ញន កា ញឹន ទី សារ ម៉ឹង កាខាក់ នីអៀ ញឹន កា ទី ពុត ខឹន ខាក់ ដេល។ ១៣ ញឹន អូ ប៉្រគ័ ឡាក់ កា វគ័ ម៉ូសេ អុះ ឃឺ អ៊ែ អ្យក់ អញ់ស៊ែង តល័ សាក្លុំ ម៉ូះ ម៉ាត់ ជែ អន់ សុនសាត អ៊ីស្រាអ៊ែល ហៃ ប៉ប័ តាតារ ក្លាគ់ ឡាច់ ឡឹង ម៉ូះ ម៉ាត់ អ៊ែ ឡាក់ ផះ ចឹង ប៉ាត់ ណោះ។ ១៤ ហះកា សុនសាត អ៊ីស្រាអ៊ែល កាង័ កល់។ ទឹល រ៉ប់ ដារ់ អា ផះ អន់ឌែ អាន សារ សាញ៉ា រែវ ពុត សាន់ដាប់ ណោះ អ្វៃ ទី អញ់ស៊ែង កាន់ទឹង ពុត និះទៅ ដេល អូ ទី អ្យក់ ឡាច់ អុះ ខង ទី ដឹង យីស៊ូ គ្រិះ អ្លុ អ្យក់ ឡាច់ អញ់ស៊ែង ណោះ។ ១៥ ទឹល រ៉ប់ ដារ់ អា ផា អន់ឌែ អាន សារ វគ័ ម៉ូសេ អ្វៃ ទី អញ់ស៊ែង កាន់ទឹង ពុត អូ អន់ ហ្លង់។ ១៦ ហះកា ប៉ាគ់ ពូ វ៉ីល ណាំង តាំងឡា ពិន អញ់ស៊ែង ណោះ ចឹង តាប៉ើះ ឡាច់ ឡឹង ពូ ១៧ ខង តាំងឡា ពិន ឃឺ ប៉ាង៉ាត័ ប៉ាលឹង ហះ ចារ ចំ ទី ប៉ាង៉ាត័ ប៉ាលឹង ប‌៉្រ័ះ ចារ ណោះ ពិន រ៉ាវ៉ាច់ ឡឹង ថូត ដេល។ ១៨ ពិន ទិឌូ ឡាក់ អូ ទី អញ់ស៊ែង កាន់ទឹង ម៉ូះ ម៉ាត់ ពិន ផះ ហៃ សារ តាតារ ក្លាគ់ ម៉ះ ប‌៉្រ័ះ ប៊កកាតយ័ ពិន កា ផះ ចឹង កេះ ឡាក់ កា អ៊ែ ដេល អន់ ទី សារ តាតារ ក្លាគ់ ហ៊ែង ខាក់ ៗ ញន កា ប៉ាង៉ាត័ ប៉ាលឹង ប‌៉្រ័ះ ប៊កកាតយ័។

៤

សារ វគ័ ប៉ូល អូ ក្លេ័ះ ពុត រ៉ះ សារ ដាគ់ ឡឹង យីស៊ូ

១ ទឹល នីណោ័ះ ញឹន អូ ក្លេ័ះ ពុត អុះ ញន កា ប‌៉្រ័ះ ប៊កកាតយ័ តាប៉ាប តាប៉ុន មប ង៉ារ អា អន់ កា ញឹន ប៉្រគ័។ ២ ញឹន អូ ចៃ ប៉្រគ័ ង៉ារ ញ៉ា ឡាក់ អន់តុង អន់ទួក ឡាក់ ចឹង ប៉្រគ័ អន់ តាយួស ណោះ អុះ ញឹន កា អូ ប៉ាលុ ពូ លូ អូ ប៉ាឡម័ ប៉ានឹរ ប‌៉្រ័ះ ប៊កកាតយ័ ដេល។ ឃឺ ញឹន តាំបាង អន់ កា ប៉ាណូស ទិឌូ អន់ហ្នាល់ សារ តាទឹច ទឹប ប៉្រគ័ អន់ ពូ ម៉ឹង ញឹន ហះ ម៉ាត់ ប‌៉្រ័ះ ប៊កកាតយ័។ ៣ ផា សារ ដាគ់ ញឹន រ៉ះ អ្វៃ អោន សាគឹម ឃឺ អោន សាគឹម សាំរ៉ាប់ ដឹង កា មួត បក់ ត្រគ់ តោ័ រ៉ាយ តោ័ រ៉ុង។ ៤ កាប៉ាច់ មួត ណោះ ប‌៉្រ័ះ បឺគ ឡាក់ រ៉ាំងហៃ អង់កក់ តេះ អា អ៊ែ ប៉្រគ័ អន់ ពុត អន់ឌែ កើត ម៉ាម៉ាំង អូ អន់ ប៉ប័ តាតារ ពឹង សារ ដាគ់ រ៉ះ ឡឹង តាតារ ក្លាគ់ ម៉ះ យីស៊ូ អ៊ែ ឡាក់ កា ប‌៉្រ័ះ ប៊កកាតយ័ គ្រឹប នែវ។ ៥ ញឹន អូ រ៉ះ សារ ឡាកោ ញឹន ទៅ អុះ ឃឺ ញឹន រ៉ះ ផា យីស៊ូ គ្រិះ ឡាក់ ពឹ តាំងឡា លូ ឃឹត ផា ញឹន បក់ ប៉្រគ័ ង៉ារ កា អន់ដីស ញន កា យីស៊ូ អា ហង ៦ ខង ប‌៉្រ័ះ ប៊កកាតយ័ កាប ផា «ហគ់ អន់ ទី តាតារ ឡាច់ ឡឹង ម៉ាម៉ាំង»* ប‌៉្រ័ះ កា តាគ់ តាតារ កាណុង ពុត ញឹន អន់ អន់ហ្នាល់ ឡាក់ៗ កាខាក់ ឡឹង សារ តាតារ ក្លាគ់ ម៉ះ អ៊ែ ឡាក់ តាតារ ឡាច់ ឡឹង ម៉ូះ ម៉ាត់ យីស៊ូ គ្រិះ។

៧ ហះកា ញឹន ទី ង៉ារការ ឡាក់ ដាគ់ កាខាក់ អា ពៀប ឡាក់ កា ម៉ាស កាណុង កគ័ កាអ៊ល ភឿ អន់ ប៉ាណូស ពឹង អង់កក់ តេះ អ្លុ អន់តគ់ ផា សារ អំរ៉ាញ អឺញ កេង ខាក់ អា ឡាច់ ឡឹង ប‌៉្រ័ះ អូ ត្រគ់ ឡាច់ ឡឹង ញឹន អុះ។ ៨ ញឹន ទី សារ ឡាំបាក គ្រឹប នែវ តាទឹច ហះកា ញឹន ចាក ឡាំ ប៉ាគ់ ម៉ាត់ ណាវ្គ រ៉ាវ៉ាច់។ ញឹន ទី សារ វ៉ឹល វ៉ើង តាទឹច ហះកា ញឹន អ្វៃ ទី សារ ម៉ឹង។ ៩ ពូ ប៉្រគ័ បាប ញឹន តាទឹច ហះកា ប‌៉្រ័ះ អូ អ្លាត ញឹន អុះ។ ពូ ពីត សាប៉្វាត័ ញឹន តាទឹច ហះកា ញឹន អូ តោ័ អុះ។ ១០ សារ ឡាំបាក ទិ អា ពៀប ឡាក់ កា ញឹន តោ័ អន់ឌូ លូ យីស៊ូ រ៉ប់ ដារ់ ភឿ អន់ ពូ ប៉ប័ អាញុ រ៉ីស ម៉ះ អ៊ែ អ្វៃ ពឹង ឡាកោ ញឹន។ ១១ ញន កា យីស៊ូ អា ហង បះ ញឹន ផះ អ្វៃ រ៉ីស អា ឌុ ទី សារ តោ័ អ្វៃ ហះ ង៉ីរ លើយ ភឿ អន់ ពូ ប៉ប័ អាញុ រ៉ីស ម៉ះ អ៊ែ អ្វៃ ពឹង ឡាកោ ញឹន ឡាក់ អ្លុ តោ័។ ១២ ណោះ ហង បះ ពឹង ឡាកោ ញឹន ទី ដឹង សារ តោ័ ភឿ អន់ អន់ដីស ទី ដឹង អាញុ រ៉ីស លើយ។

១៣ ញន កា ពុត ញឹន សឿ ត្រគ់ ពួយ សារ ឡាក់ ពូ ទី ច្រាគ់ រ៉ះ ផា «អាញ់ សឿ បះ អាញ់ កាប»† ញឹន កា សឿ ដេល បះ ញឹន កាប។ ១៤ ញឹន អ្លុ អន់តគ់ ផា ប‌៉្រ័ះ ឡាក់ តាគ់ អង់រ៉ីស សឹត យីស៊ូ អ៊ែ ចឹង តាគ់ អង់រ៉ីស សឹត ញឹន ដេល អន់ឌូ លូ យីស៊ូ លូ ចឹង ប៉ាណាំ ញឹន ឡាំ អ្វៃ ហះ សានែង អ៊ែ អន់ឌូ លូ អន់ដីស ដេល ១៥ ខង សារ ទិ អា ទី កើត ពឹះ ទី ខា សាំរ៉ាប់ កា អន់ដីស ឃឺ ប‌៉្រ័ះ ដាគ់ ពុត កា ប៉ាណូស ហ៊ែង អៀង ៗ ភឿ អន់ ទី កាំឡាំង អៀង ហោក រ៉គ់ កា អ៊ែ ហ៊ែង អៀង លូ ប៉ានេ សារ អំរ៉ាញ អឺញ ម៉ះ អ៊ែ។

១៦ ខ អា ហង បះ ពុត ញឹន អូ ក្លេ័ះ អុះ យ‌៉័ះ ឡាកោ ញឹន ក្រាគ់ អូ ទី សាងុំ កាតាម ហះកា កាណុង ពុត ញឹន ទី សាងុំ ហ៊ែង ខាក់ រ៉ប់ ដារ់ ដេល ១៧ ខង សារ ឡាំបាក បាប៊ត បាប៊ែត ឡាក់ ញឹន ទី ដឹង ម៉ោញ ទ្រុ អា ប៉្រគ័ អន់ កា ញឹន ទី សារ ដាគ់ កាខាក់ ឃឺ សារ ដាគ់ ឡាក់ អ្វៃ លើយ ឡាក់ ចឹង ពៀប លូ កាណាគ័ ញ៉ា កា អូ ត្រគ់។ ១៨ ទឹល នីណោ័ះ ញឹន អូ ឃឹត ឡឹង កាណាគ័ ញ៉ា ឡាក់ ហៃ ប៉ប័ ណោះ អុះ ឃឺ ឃឹត ឡឹង កាណាគ័ ញ៉ា ឡាក់ ហៃ អូ ប៉ប័ ខង កាណាគ័ ញ៉ា ឡាក់ ហៃ ប៉ប័ អ្វៃ អូ ទុញ អុះ ហះកា កាណាគ័ ញ៉ា ឡាក់ ហៃ អូ ប៉ប័ ណោះ ចឹង អ្វៃ លើយ។

៥

១ ខង ពិន អ្លុ អន់តគ់ ផា ឡាកោ ប៉ាំងឡៃ ពិន អ្វៃ ពឹង អង់កក់ តេះ អា ពៀប ឡាក់ កា រ៉ាណើះ ផា អ៊ែ ប៉ាក់ ព្លូក រ៉ាយ រ៉ាំ ពិន ចឹង ទី ឡាកោ ប៉ាំងឡៃ ណាវ ពៀប ឡាក់ កា ហី អ្វៃ ពឹង ប៉្លៃង ឡាក់ អ្វៃ លើយ ហី ណោះ អូ ត្រគ់ ប៉្រគ័ លូ តី ប៉ាណូស អុះ ឃឺ ប‌៉្រ័ះ ប៊កកាតយ័ ឡាក់ ប៉្រគ័ ហី ណោះ។ ២ កិញអៀ អា ពិន ឌុ ង៉ាញ ប៉ិច កា ទី ឡាកោ ប៉ាំងឡៃ ណាវ ពៀប ឡាក់ កា កាស៊ប ពៀត ខោ អាវ ណាវ។ ៣ អ្យក់ កា ពិន ទី ឡាកោ ប៉ាំងឡៃ ណាវ ដាគ់ ហង ជែ អន់ ប៉ប័ ពិន ពៀប ឡាក់ កា អ្វៃ សាឡុន ៤ ខង ផះ អ្វៃ ទី ឡាកោ ប៉ាំងឡៃ អា ពិន ឌុ ង៉ាញ លូ អុក ពុត ពិន អូ ប៉ិច អ្លាត ឡាកោ ប៉ាំងឡៃ អា អុះ ឃឺ ពិន ប៉ិច កា ឡាកោ ប៉ាំងឡៃ ណាវ ឡឹង ប៉្លៃង ប៉ាតាង ឡាកោ ប៉ាំងឡៃ សាន់ដាប់ អា ភឿ អន់ អាញុ រ៉ីស តាគ់ អង់ហ៊្យង កាណាគ័ ញ៉ា ឡាក់ អ្លុ តោ័ អា។ ៥ ប‌៉្រ័ះ ប៊កកាតយ័ តាំងឡា ប៉ាំងកើត ពិន ភឿ ចឹង ទី ឡាកោ ណាវ នីអៀ អ៊ែ កា អន់ ប៉ាង៉ាត័ ប៉ាលឹង អ៊ែ ម៉ុត អ្វៃ កាណុង ពុត ពិន ដេល ភឿ អន់ ពិន អ្លុ ឡាក់ៗ ផា ចឹង កើត នែវ អា។

៦ ទឹល នីណោ័ះ ញឹន ទី ពុត ខឹន លើយ ញឹន អ្លុ អន់តគ់ ផា ផះ ញឹន អ្វៃ ទី ឡាកោ ប៉ាំងឡៃ អា ញឹន អ្វៃ ចាំងហាយ្គ ឡឹង យីស៊ូ ឡាក់ ពឹ តាំងឡា ពិន។ ៧ សារ ញឹន ប៉្រគ័ ញន កា ញឹន សឿ អូ ត្រគ់ ញន កា ហៃ ប៉ប័ ណោះ អុះ។ ៨ ទឹល នីណោ័ះ ញឹន ទី ពុត ខឹន លូ ប៉ិច ឡាច់ អន់ ចាំងហាយ្គ ឡឹង ឡាកោ ប៉ាំងឡៃ អា កេះណោះ ឡាំ អ្វៃ អន់ឌូ លូ ពឹ តាំងឡា ពិន ឡគ ដាគ់ ហ៊្លត។ ៩ យ‌៉័ះ ញឹន ទី ឡាកោ ប៉ាំងឡៃ អា លើ អូ ទី ឡាកោ ប៉ាំងឡៃ កាតាម កា ញឹន ខំ ប៉្រគ័ អន់ ត្រគ់ ពុត យីស៊ូ ១០ ខង ពិន ទិឌូ ចឹង ឡាំ អ្វៃ ហះ ង៉ីរ យីស៊ូ គ្រិះ អន់ អ៊ែ តាត់ស៊ិន សារ ភឿ អន់ ពិន ម៉ោញ ដូវ ៗ ទី រ៉ាំងវ៉ាន័ លើ ទី ថូត តាម សារ ឡាក់ ទី ប៉្រគ័ ផះ ឡាកោ ប៉ាំងឡៃ អ្វៃ រ៉ីស អា យ‌៉័ះ ប៉្រគ័ សារ ដាគ់ លើ សារ អូ ដាគ់ កាតាម។

សារ ប‌៉្រ័ះ រ៉ះកះ ប៉ារម ប៉ាណូស អន់ ត្រគ់ លូ អ៊ែ

១១ ញន កា ញឹន អ្លុ អ្យិល កូត័ អ្យូគ កា យីស៊ូ ឡាក់ ពឹ តាំងឡា ពិន កេះ បះ ញឹន ខំ អន់តគ់ រ៉ះ កា ពូ អន់ សឿ ដេល។ ប‌៉្រ័ះ ប៊កកាតយ័ កា អន់ហ្នាល់ ពុត ញឹន ដេល អាញ់ ម៉ឹង ផា កាណុង ពុត អន់ដីស កា អន់ហ្នាល់ ពុត ញឹន ដេល។ ១២ ញឹន អូ ប៉ានេ ឡាកោ ទៅ ហះ ម៉ាត់ អន់ដីស អុះ ឃឺ ញឹន អន់ អន់ដីស ទី សារ ចឹង អេង កា ញឹន ភឿ អន់ អន់ដីស ទី សារ តើល លូ មួត បក់ អ្វាត់ អេង ឡឹង សារ ញ៉ា ឡាក់ ប៉ាណូស ប៉ប័ អូ ឃឹត ឡឹង សារ គែង កាណុង ពុត ណោះ អុះ។ ១៣ ផា ពូ ផា កា ញឹន ប៉ាណូស អូ ហ្លង់ អូ ហ្លី ឃឺ ញឹន អូ ហ្លង់ ភឿ កា ប‌៉្រ័ះ ប៊កកាតយ័ លូ ផា ពូ ផា ញឹន ឡាក់ ប៉ាណូស អ្លុ អន់ហ្នាល់ សារ យច ត្រគ់ ឃឺ ញឹន អ្លុ អន់ហ្នាល់ ភឿ កា អន់ដីស ដេល ១៤ ខង ពុត ប៉ិច ចៃ យីស៊ូ គ្រិះ ប៉្រើ ញឹន ញន កា ញឹន ចាជ្រែប ប៉ប័ ផា ទី ប៉ាណូស ម៉ោញ ដូវ តោ័ ប៉ាតាង ប៉ាណូស ទិឌូ ណោះ ហង បះ ប៉ាណូស ទិឌូ ពៀប ឡាក់ កា តោ័ ដេល។ ១៥ អ៊ែ តោ័ ប៉ាតាង ប៉ាណូស ទិឌូ ភឿ អន់ បក់ អ្វៃ រ៉ីស អូ ត្រគ់ អ្វៃ រ៉ីស សាំរ៉ាប់ កា ឡាកោ ទៅ អុះ ឃឺ អ្វៃ រ៉ីស សាំរ៉ាប់ កា អ៊ែ ឡាក់ តោ័ លូ រ៉ីស សឹត សាំរ៉ាប់ កា អន់ឌែ។

១៦ ទឹល នីណោ័ះ គឹត អៀ គែង ម៉ាត់ ញឹន អូ ឃឹត ហៃ ពឿ គុន ឡាបៀប ប៉ាណូស អុះ យ‌៉័ះ ញឹន ឃើយ ឃឹត ហៃ យីស៊ូ គ្រិះ គុន ឡាបៀប ប៉ាណូស កាតាម ហះកា កិញអៀ អា ញឹន អូ ឃឹត ហៃ អ៊ែ គុន ឡាបៀប ប៉ាណូស ណាវ្គ អុះ។ ១៧ ផា ពឿ ប៉្រគ័ ប៉ាសុន យីស៊ូ គ្រិះ បក់ ណោះ កើត ទី ពុត ណាវ ហង។ សារ ញ៉ាៗ គែង ប៉ាអច់ ពែ ហ៊្យង ទិ កេះ ហៃ សារ ទិណោ័ះ កើត ណាវ ឡគ។ ១៨ សារ ទិ អា កើត ឡាច់ ឡឹង ប‌៉្រ័ះ ប៊កកាតយ័ ឡាក់ ទី រ៉ះកះ ប៉ារម ពិន អន់ ត្រគ់ លូ អ៊ែ ញន កា យីស៊ូ គ្រិះ លូ អ៊ែ ប៉្រើ ញឹន រ៉ះកះ ប៉ារម ប៉ាណូស អន់ ត្រគ់ លូ អ៊ែ ដេល។ ១៩ ប‌៉្រ័ះ ប៊កកាតយ័ ផះ រ៉ះកះ ប៉ារម ប៉ាណូស ពឹង អង់កក់ តេះ អន់ ត្រគ់ លូ អ៊ែ ញន កា យីស៊ូ គ្រិះ លូ អូ អ្យក់ យ៉ូ សារ ពូ ប៉្រគ័ យច អុះ អ៊ែ កា រ៉ះ ប៉ានឹរ អ៊ែ រ៉ះកះ ណោះ ពឹង ញឹន ដេល។ ២០ ទឹល នីណោ័ះ ញឹន ឡាក់ ប៉ាណូស រ៉ះ សារ ប៉ាតាង យីស៊ូ គ្រិះ ឡាក់ កា ប‌៉្រ័ះ ប៊កកាតយ័ រ៉ះ កា អន់ដីស ពឹង ញឹន ដេល។ ញឹន កា ឡោម អន់ដីស ប៉ាតាង យីស៊ូ គ្រិះ ផា ហគ់ អន់ ត្រគ់ លូ ប‌៉្រ័ះ ពិ។ ២១ យីស៊ូ គ្រិះ អូ ទី សារ យច អុះ ហះកា ប‌៉្រ័ះ ប៊កកាតយ័ ប៉្រគ័ អន់ អ៊ែ ទី សារ យច ប៉ាតាង ពិន ភឿ ប៉្រគ័ អន់ ពិន ទី សារ ដាគ់ ត្រង់ ឡាក់ ឡាច់ ឡឹង ប‌៉្រ័ះ ប៊កកាតយ័ ញន កា យីស៊ូ គ្រិះ ដេល។

៦

១ ញន កា ញឹន ប៉្រគ័ ង៉ារ អន់ឌូ លូ ប‌៉្រ័ះ ប៊កកាតយ័ បះ ញឹន អន់តគ់ រ៉ះ កា អន់ដីស ផា ជែ អ្យក់ សារ ប‌៉្រ័ះ ដាគ់ ពុត កេះណោះ អ្លាត អន់ អូ ទី ខា ២ ខង អ៊ែ រ៉ះ ផា៖

«អាញ់ ប៉្រគ័ ពួយ សារ អន់ដីស ម៉ន់ ផះ រ៉ាំងវ៉ាង ចំ ឡាក់ ត្រគ់ ពុត អាញ់

អាញ់ តង័ អន់ដីស ប៉ាគ់ ដារ់ អាញ់ កាំឡត់ ត្រគ់ តង័ អន់ដីស ពែ»។*

ហៃ រ៉ាំងវ៉ាង ឡាក់ ត្រគ់ ពុត ប‌៉្រ័ះ ណោះ ឃឺ កិញអៀ អា ហង។ ដារ់ អា ហង ឡាក់ ដារ់ ប‌៉្រ័ះ ប៊កកាតយ័ ត្រគ់ តង័ អន់ដីស។ ៣ ញឹន អូ ប៉ិច ប៉្រគ័ សារ ញ៉ា ឡាក់ ប៉្រគ័ អន់ កា ពឿ អុក ពុត អ្លាត សឿ អុះ ភឿ ជែ អន់ ទី ពូ កាប ប៉ាំងអាល កា ង៉ារ ញឹន អា។ ៤ កាណុង ង៉ារ ទិណោ័ះ ញឹន តាំបាង អន់ ពូ ប៉ប័ ផា ញឹន ប៉្រគ័ ង៉ារ កា ប‌៉្រ័ះ តាទឹច ឃឺ ញឹន ដាម័ អត់ កាខាក់ ទឹប ទី សារ ឡាំបាក ថុក ញ៉ាក។ ៥ ពូ ពីត សាប៉្វាត័ ពូ ចៃគ ញឹន ពឹង ខុក ពូ ប៉ាណាំ គួប ប៉ាសាំង លូ ញឹន រ៉ាចក់ រ៉ាចល់។ ញឹន ប៉្រគ័ ង៉ារ ក្លេ័ះ ក្លាំង កាខាក់ អូ ទី តៃប អូ ទី សាណា សា។ ៦ ញឹន កា តាំបាង ពុត ដាគ់ ត្រង់ សារ អ្លុ ហ្លង់ លូ ពុត អត់ សាំរ៉ាញ័ ញឹន កា ប៉្រគ័ ដាគ់ កា ពូ ញន កា ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ ទឹប ទី ពុត ប៉ិច ចៃ អូ ព្លូង អុះ។ ៧ ញឹន កា រ៉ះ សារ តាទឹច លូ ទី សារ អំរ៉ាញ អឺញ ប‌៉្រ័ះ ប៊កកាតយ័។ ញឹន កា អ្យក់ សារ ដាគ់ ត្រង់ ប៉្រគ័ ឡាក់ កា ដាវ ប៉្រគ័ ឡាក់ កា ខៃល។ ៨ បក់ អន់ដា អ្យិល កូត័ កា ញឹន បក់ អន់ដា សាតោះ ញឹន បក់ អន់ដា កាប ពោ បក់ អន់ដា ប៉ានេ ញឹន ដេល។ ពូ ឃឹត ផា ញឹន ឡាក់ ប៉ាណូស ប៉ាង៉ល់ ប៉ាលុ ពូ ហះកា តាទឹច អ៊ែ ញឹន ឡាក់ ប៉ាណូស ដាគ់ ត្រង់។ ៩ ពូ ឃឹត ផា ញឹន ពៀប ឡាក់ កា ប៉ាណូស អូ ទី ពឿ អន់ហ្នាល់ ហះកា ប៉ាណូស ទិឌូ កា អន់ហ្នាល់ ញឹន ដេល។ ពូ ឃឹត ផា ញឹន ឡាក់ កា ប៉ាណូស ក្យាម័ ចឹង តោ័ ហះកា ញឹន អ្វៃ រ៉ីស ដេល។ ពូ ពីត សាប៉្វាត័ ញឹន ហះកា ញឹន អូ តោ័ អុះ។ ១០ ពូ សាម៉គ័ ផា ញឹន ចឹង អុក ពុត ពៀក ហះកា ពុត ញឹន រ៉គ់ លើយ។ ញឹន ឡាក់ កា ប៉ាណូស តាបាយ កាសត់ ហះកា ញឹន ប៉្រគ័ អន់ កា ប៉ាណូស អៀង កើត ប‌៉្រ័ះ ប៉ាត្រង័។ ញឹន ឡាក់ កា អូ ទី កាណាគ័ ញ៉ា អុះ ហះកា ញឹន ទី គ្រឹប នែវ។

១១ អឺ អុះ ម៉ី ពឹង មឿង កូរិនថូះ ញឹន កាកាប លូ អន់ដីស ត្រង់ៗ ញន កា ញឹន ទី ពុត ដាគ់ ឡាហោង កា អន់ដីស។ ១២ ញឹន អូ ទី ពុត សាំងអ៊ែក សាំងអ៊ក កា អន់ដីស អុះ ឃឺ អន់ដីស ឡាក់ ទី ពុត សាំងអ៊ែក សាំងអ៊ក។ ១៣ អាញ់ កាកាប លូ អន់ដីស ឡាក់ កា អាញ់ កាកាប លូ គន សោ អាញ់ ទៅ៖ ហគ់ អន់ ទី ពុត ឡាហោង ឡាក់ កា ញឹន ដាគ់ កា អន់ដីស ដេល។

សារ ត្រគ់ ប៉្លាច័ ឡាកោ អ្វៃ តាង ឡឹង ប៉ាណូស អូ ដាគ់

១៤ ជែ ប៉្រគ័ គួប លូ មួត បក់ អូ សឿ ប‌៉្រ័ះ។ ញ៉ា សារ ដាគ់ លូ សារ អូ ដាគ់ ចឹង អ្វៃ អន់ឌូ លូ គួប កើត ដេល ប ? ញ៉ា តាតារ លូ ម៉ាម៉ាំង អ្វៃ អន់ឌូ ដាគ់ ដេល ប ? ១៥ ញ៉ា យីស៊ូ គ្រិះ លូ ប‌៉្រ័ះ បឺគ សាតាំង † អ្វៃ អន់ឌូ លូ គួប កើត ដេល ប ? ញ៉ា បក់ សឿ ប‌៉្រ័ះ លូ បក់ អូ សឿ ប‌៉្រ័ះ ត្រគ់ លូ គួប ដេល ប ? ១៦ ញ៉ា ហ៊ូប ប‌៉្រ័ះ បឺគ អ្វៃ កាណុង រ៉ោង រ៉ាម៉ះ ប‌៉្រ័ះ ប៊កកាតយ័ ត្រគ់ ដេល ប ? ពិន ទិឌូ ឡាក់ រ៉ោង រ៉ាម៉ះ ម៉ះ ប‌៉្រ័ះ ឡាក់ ទី អាញុ រ៉ីស ឡាក់ កា អ៊ែ រ៉ះ ផា៖

«អាញ់ ចឹង ម៉ុត អ្វៃ អន់ឌូ លូ អន់ឌែ

ទឹប ចាក លូ អន់ឌែ ដេល

អាញ់ ចឹង ប៉្រគ័ ប‌៉្រ័ះ អន់ឌែ

កេះណោះ អន់ឌែ ចឹង ប៉្រគ័ ប៉ាសុន អាញ់ ដេល»។‡

១៧ ណោះ ហង បះ ប‌៉្រ័ះ ប៊កកាតយ័ កាប ផា៖

«ហគ់ ឡាច់ ឡឹង ពូ ណោះ ពិ

លូ ប៉្លាច័ ឡាកោ អ្វៃ តាង ឡឹង ពូ

លូ ជែ សាប៉ាគ់ កាណាគ័ ញ៉ា ឡាក់ អូ ដាគ់ §

ណោះ អាញ់ ចឹង ហាប់ អន់ដីស។

១៨ អាញ់ ចឹង ប៉្រគ័ ពឹ អន់ដីស

កេះណោះ អន់ដីស ចឹង ប៉្រគ័ គន កាម៉ាក័ គន អង់កាន់ អាញ់ ដេល»។

អា ហង ប៉ានឹរ ប‌៉្រ័ះ ប៊កកាតយ័ ឡាក់ ទី អំរ៉ាញ អឺញ កេង ខាក់។ *

៧

១ អឺ អុះ ម៉ី ឡាក់ ញឹន ប៉ិច ចៃ ញន កា ពិន ទី ប៉ានឹរ ប‌៉្រ័ះ សាញ៉ា កេង ខាក់ នីអៀ កេះ ពិន ត្រគ់ ប៉ិនពែង ពុត អន់ ដាគ់ ត្រង់ អន់ រ៉ាវ៉ាច់ ឡឹង សារ បឺគ អ៊ក គ្រឹប នែវ ទឹប គែង ឡាកោ ប៉ាំងឡៃ ទឹប គែង ប៉ាង៉ាត័ ប៉ាលឹង ភឿ អន់ ដាគ់ កាខាក់ គ្រឹប នែវ សាំរ៉ាប់ កា ប‌៉្រ័ះ ញន កា អ្យិល កូត័ អ្យូគ កា អ៊ែ។

សារ វគ័ ប៉ូល ហោក រ៉គ់

២ អ្យគ័ អន់ដីស ដាគ់ ពុត កា ញឹន ណើ ញឹន អូ ទី ប៉្រគ័ យច លូ ពឿ អុះ អូ ទី ប៉ាណាំ ពឿ ប៉្រគ័ យច ទឹប អូ ទី ប៉ាលុ ប៉ាង៉ល់ ពឿ ដេល។ ៣ អាញ់ កាប នីអៀ អូ ត្រគ់ អាញ់ ប៉ិច អ្យក់ យ៉ូ អន់ដីស អុះ ខង អាញ់ រ៉ះ កា អន់ដីស កេះ ផា ញឹន ប៉ិច ចៃ កា អន់ដីស លូ សាឡាគ់ តោ័ អន់ឌូ លើ អ្វៃ រ៉ីស អន់ឌូ លូ អន់ដីស។ ៤ អាញ់ ខឹន កា អន់ដីស កាខាក់ អាញ់ កា តីស ម៉ូះ អ្វាត់ អេង ញន កា អន់ដីស ដេល ទឹប អាញ់ កា ហើយ ពុត ពៀក ខាក់ ដេល។ អាញ់ កា ទី សារ ហោក រ៉គ់ កាខាក់ យ‌៉័ះ ញឹន ទី សារ ឡាំបាក អៀង កាតាម។

៥ ឡឹង ញឹន ទឹល ប៉ាគ់ ខេត ម៉ាសេដូន ឡាកោ ប៉ាំងឡៃ ញឹន អូ ទី រ៉ាឡូវ អុះ។ ញឹន ទី សារ ឡាំបាក គ្រឹប នែវ លូ ពូ ប៉្រគ័ បាប ញឹន កាណុង ពុត ញឹន កា ទី សារ អ្យូគ ហ្យឹក។ ៦ ហះកា ប‌៉្រ័ះ ប៊កកាតយ័ ឡាក់ ឌុ ប៉ាឡោម ពុត ពូ ឡាក់ ថុក ពុត អ៊ែ ប៉ាឡោម ពុត ញឹន ដេល ញន កា ទីតុះ ពឹះ ទឹល ប៉ាគ់ ញឹន។ ៧ ញឹន ហើយ ពុត អូ ត្រគ់ ដឹង កា ទីតុះ ពឹះ ទឹល ប៉ាគ់ ញឹន ណោះ អុះ ឃឺ ញន កា អន់ដីស ប៉ាំងហោក ពុត អ៊ែ ដេល។ អ៊ែ រ៉ះ ផា អន់ដីស ប៉ិច ប៉ប័ អាញ់ ខាក់ លូ អន់ដីស ឡាច់ ទៀក ម៉ាត់ ទឹប អ្យក់ ពុត ចៃគ ប៉ិច រ៉ះកះ ប៉ារម អន់ ត្រគ់ លូ អាញ់ ខ អា ហង បះ ប៉្រគ័ អន់ អាញ់ ហ៊ែង ហោក រ៉គ់ កាខាក់។ ៨ ផា សារ អាញ់ ច្រាគ់ កាណុង សត់ត្រា ណោះ ប៉្រគ័ អន់ កា អន់ដីស អុក ពុត កា អាញ់ អូ ថុច អុះ ហះកា អន់ទ្រួល ពែ អាញ់ ថុច ដេល ខង អាញ់ ប៉ប័ ផា សត់ត្រា ណោះ ប៉្រគ័ អន់ កា អន់ដីស អុក ពុត យ‌៉័ះ បៀត ដារ់ កាតាម។ ៩ កិញអៀ អា អាញ់ ហោក រ៉គ់ អូ ត្រគ់ ញន កា អន់ដីស ទី សារ អុក ពុត អុះ ឃឺ ញន កា សារ អុក ពុត ប៉្រគ័ អន់ កា អន់ដីស ប៉ិនពែង ពុត ពៀក។ សារ អន់ដីស អុក ពុត នីអៀ ត្រគ់ លូ ប‌៉្រ័ះ ប៊កកាតយ័ ម៉ាគ់ អន់ដីស អូ លុប ញ៉ា ញន កា ញឹន អុះ ១០ ខង សារ អុក ពុត ឡាក់ ត្រគ់ ពួយ ពុត ប‌៉្រ័ះ ប៊កកាតយ័ នីអៀ ប៉្រគ័ អន់ ពិន ប៉ិនពែង ពុត ពៀក ភឿ ទី ប‌៉្រ័ះ តង័ សារ នែវ អា អូ ត្រគ់ ថុច អុះ។ ហះកា សារ អុក ពុត គុន ប៉ាណូស អូ សឿ ប‌៉្រ័ះ ប៉្រគ័ អន់ តោ័។ ១១ ហគ់ ឃឹត ហៃ សារ អុក ពុត ឡាក់ ត្រគ់ ពួយ ពុត ប‌៉្រ័ះ ប៊កកាតយ័ នីអៀ ទី ខា កា អន់ដីស នីចម័ អន់ដា ? ឃឺ ប៉្រគ័ អន់ អន់ដីស អ្យក់ ពុត ចៃគ ប៉ិច រ៉ាវ៉ាច់ ឡឹង សារ អូ ដាគ់ ណោះ ប៉្រគ័ អន់ អន់ដីស យច ពុត លូ សារ ណោះ លូ ទី ពុត អ្យូគ កា ទី ថូត ឃឺ ប៉្រគ័ អន់ អន់ដីស ប៉ិច ប៉ប័ អាញ់ អន់ដីស កា ចៃគ ថូត បក់ ប៉្រគ័ សារ អូ ដាគ់ ណោះ ដេល។ សារ ទិ អា តាំបាង ផា អន់ដីស ទី ប៉្រគ័ គ្រឹប ង៉ារ ភឿ ចឹង ដាគ់ ណាវ្គ កាណុង សារ អា។

១២ ទឹល នីណោ័ះ ខ ឡាក់ អាញ់ ច្រាគ់ ប៉ាហ្យើ ប៉ាគ់ អន់ដីស អូ ត្រគ់ ញន កា បក់ ប៉្រគ័ អូ ដាគ់ លើ ញន បក់ ទី សារ ពូ ប៉្រគ័ អូ ដាគ់ ណោះ អុះ អាញ់ ច្រាគ់ ប៉ាហ្យើ ប៉ាគ់ អន់ដីស ភឿ អន់ អន់ដីស អ្លុ ហ្លង់ ផា អន់ដីស អ្យក់ ពុត ចៃគ កា ញឹន តាទឹច ហះ ម៉ាត់ ប‌៉្រ័ះ ប៊កកាតយ័។ ១៣ សារ អា ហង ឡាក់ ប៉ាំងហោក ពុត ញឹន ហះកា ក្វា ឡឹង អា ណាវ្គ ញឹន ទី សារ ហោក រ៉គ់ ហ៊ែង ខាក់ ញន កា ប៉ប័ ទីតុះ ទី សារ ហោក រ៉គ់ ញន កា អន់ដីស ប៉្រគ័ អន់ អ៊ែ ហើយ ពុត។ ១៤ អាញ់ ប៉ានេ អន់ដីស រ៉ះ កា អ៊ែ ពែ អាញ់ កា អូ តាយួស កា អ៊ែ ដេល។ អន់ដីស អ្លុ អន់តគ់ ផា គ្រឹប សារ ញឹន រ៉ះ កា អន់ដីស ត្រគ់ តាទឹច ហង ទីតុះ កា អ្លុ អន់តគ់ ដេល កា គ្រឹប សារ ញឹន ប៉ានេ អន់ដីស រ៉ះ លូ អ៊ែ កា ត្រគ់ តាទឹច និះទៅ ដេល។ ១៥ ផះ អ៊ែ កាចាំង កា សារ អន់ដីស ទិឌូ អ្យក់ ពុត ចៃគ រ៉ាប់ សឿ អ៊ែ លូ រ៉ាំងហៃ អ៊ែ ទឹប អ្យិល កូត័ អ្យូគ អ៊ែ កា ប៉ិច ចៃ កា អន់ដីស ហ៊ែង ខាក់។ ១៦ អាញ់ ហោក រ៉គ់ ខាក់ ខង អាញ់ ម៉ឹង អន់ដីស គ្រឹប សារ ទិណោ័ះ។

៨

សារ វគ័ ប៉ូល ប៉ិច កា មួត មឿង កូរិនថូះ តង័ អន់ លៀន កា ពូ អៀង

១ អឺ អុះ ម៉ី ញឹន ប៉រ់ រ៉ះ កា អន់ដីស ឡឹង សារ ប‌៉្រ័ះ ប៊កកាតយ័ ដាគ់ ពុត កា ក្រុំ ហៀន សារ អ៊ែ អ្វៃ ពឹង ខេត ម៉ាសេដូន ពឹង ចារ អន់ទៀគៗ។ ២ យ‌៉័ះ អន់ឌែ ទី សារ ឡាំបាក អៀង នីចម័ កាតាម អន់ឌែ អ្វៃ កា ទី សារ ហោក រ៉គ់ ខាក់ យ‌៉័ះ អន់ឌែ ថុក ញ៉ាក តាបាយ កាសត់ កាតាម កា អន់ឌែ ប៉ាក្លូត័ អន់ កា ពូ អៀង ដេល។ ៣ អាញ់ ប៉ប័ ម៉ាត់ អាញ់ តាំងឡា អន់ឌែ ណោះ អន់ លៀន តាម អន់ឌែ ទី លូ អន់ ទិ ពុត លឹះ ឡឹង អន់ឌែ ទី សាំ។ ៤ អន់ឌែ ឡោម ប៉រ់ ហះ ញឹន អន់ អន់ឌែ ម៉ុត ប៉្រគ័ ង៉ារ អា អន់ឌូ ឃឺ ង៉ារ ប៉ាហ្យើ លៀន អន់ កា ប៉ាសុន ប‌៉្រ័ះ ឡាក់ ថុក ញ៉ាក។ ៥ អន់ឌែ ប៉្រគ័ នីអៀ លឹះ ឡឹង សារ អាញ់ ម៉ឹង សាំ សាគ់ ប៉ាន់ដា អន់ឌែ មប ឡាកោ កា ប‌៉្រ័ះ ប៊កកាតយ័ កេះណោះ អន់ឌែ មប ឡាកោ ប៉្រគ័ ង៉ារ កា ញឹន សារ អា ត្រគ់ ពួយ ពុត ប‌៉្រ័ះ ប៊កកាតយ័ ដេល។ ៦ ខ អា ហង បះ ញឹន ប៉្រើ ទីតុះ ឡាំ តាគ់ អង់កេះ ង៉ារ ចាក ប៉ាតុំ លៀន ឡឹង អន់ដីស ឡាក់ កា អ៊ែ ផះ ប៉្រគ័ ប៉ាន់ដា ពែ កេះ។ ៧ អន់ដីស អ្លុ អៀង គ្រឹប សារ ឡាក់ កា សារ សឿ ទី ប៉ានឹរ ពឹរ កាង អ្លុ ហ្លង់ អៀង ទី ពុត ត្រាំង គ្រឹប នែវ លូ ទី ពុត ប៉ិច ចៃ កា ញឹន ដេល ទឹល នីណោ័ះ ហគ់ អន់ ង៉ារ អន់ លៀន អា អន់ ទី អៀង និះទៅ ដេល។

៨ អាញ់ កាប នីអៀ អូ ត្រគ់ ប៉ាំងខំ អន់ដីស អុះ អាញ់ ក្រាន័ កា ប៉ិច ឃឹត ហៃ ពុត អន់ដីស ប៉ិច ចៃ តាទឹច ប ទឹល នីណោ័ះ អាញ់ កាប ឡឹង សារ មួត ខេត ម៉ាសេដូន ណោះ ឡាក់ ទី ពុត ត្រាំង ដេល ៩ ខង អន់ដីស អន់ហ្នាល់ សារ យីស៊ូ គ្រិះ ដាគ់ ពុត កា ពិន កេះ យ‌៉័ះ អ៊ែ ប‌៉្រ័ះ ប៉ាត្រង័ កាតាម អ៊ែ ប៉ាស្រុ ឡាកោ កេះ ប៉ាណូស តាបាយ កាសត់ ញន កា អន់ដីស ភឿ អន់ អន់ដីស កើត ប‌៉្រ័ះ ប៉ាត្រង័ ញន កា សារ តាបាយ កាសត់ ម៉ះ អ៊ែ។ ១០ អាញ់ ឃឹត ផា ង៉ារ ប៉ាហ្យើ លៀន អា ទី ខា សាំរ៉ាប់ អន់ដីស តាំងឡា។ សាណាំ សើគ អន់ដីស ប៉ាន់ដា ប៉្រគ័ ង៉ារ អា អន់ទ្រួល ឡឹង ពូ អូ ត្រគ់ ដឹង ណោះ ឃឺ អន់ដីស ទី ពុត ប៉ិច ប៉្រគ័ អន់ទ្រួល ឡឹង ពូ ដេល។ ១១ ទឹល នីណោ័ះ ហគ់ អន់ដីស តាគ់ អង់កេះ ង៉ារ អា កិញអៀ ហង ពិ ឡាក់ កា អន់ដីស ទី ពុត ប៉ិច ប៉្រគ័ ឡឹង អន់ទ្រួល ពែ តាម កាណាគ័ ញ៉ា ឡាក់ អន់ដីស ទី ១២ ខង ផា ពិន ទី ពុត ប៉ិច តង័ ពូ ប‌៉្រ័ះ ត្រគ់ ពុត ហង ប‌៉្រ័ះ ចឹង ឃឹត ពួយ កាណាគ័ ញ៉ា ពិន ទី អូ ត្រគ់ ពួយ កាណាគ័ ញ៉ា ពិន អូ ទី អុះ។ ១៣ ហះកា អាញ់ អូ ប៉្រើ អន់ដីស តង័ ពូ អន់ទៀគ និះ ប៉្រគ័ អន់ កា អន់ដីស ទៅ ទិ អូ ទី កាណាគ័ ញ៉ា ណោះ អុះ ឃឺ ក្រាន័ កា អន់ ទី សាម៉ើ គួប សោប បគ័ កេះ។ ១៤ រ៉ប់ ដារ់ អា អន់ដីស ទី រ៉ាស អៀង កេះ ទឹល នីណោ័ះ ត្រគ់ តង័ ពូ ឡាក់ ថុក ញ៉ាក។ ប៉ាគ់ ពូ ទី អៀង កេះ ណោះ ពូ ចឹង តង័ អន់ដីស ឡគ កាណាគ័ ញ៉ា ឡាក់ អន់ដីស អូ ទី ភឿ អន់ ទី សាម៉ើ គួប សោប ដេល ១៥ ឡាក់ កា សារ ពូ ច្រាគ់ រ៉ះ ផា «បក់ ទូញ អៀង កា អូ ទី អៀង តាឡាម័ អុះ បក់ ទូញ ប៊ែត កា អូ ខ្វះ ដេល»*។

សារ វគ័ ប៉ូល ប៉្រើ ពូ ហាប់ ទីតុះ

១៦ ប៉ានេ ប‌៉្រ័ះ ប៊កកាតយ័ ឡាក់ ប៉្រគ័ អន់ ទីតុះ ទី ពុត អ្យក់ ពុត ចៃគ ប៉ិច តង័ អន់ដីស ឡាក់ កា ញឹន ដេល។ ១៧ អ៊ែ កា ចៃ ប៉្រគ័ ពួយ សារ ញឹន យរ ក្វា ឡឹង អា ណាវ្គ អ៊ែ ទី ពុត ត្រាំង ខាក់ ឃឺ អ៊ែ តាំងឡា ទី ពុត ប៉ិច ឡាំ ប៉ាគ់ ចារ អន់ដីស។ ១៨ ញឹន ប៉្រើ កាំឡាំង ញឹន ម៉ោញ ដូវ ឡាំ អន់ឌូ លូ អ៊ែ ប៉ាណូស ណោះ ក្រុំ ហៀន សារ ប‌៉្រ័ះ គ្រឹប ចារ ប៉ានេ អ៊ែ ខង អ៊ែ ចាក រ៉ះ សារ ដាគ់ ឡឹង ប‌៉្រ័ះ។ ១៩ អូ ត្រគ់ ដឹង ណោះ អុះ ឃឺ មួត ក្រុំ ហៀន សារ ប‌៉្រ័ះ កា រ៉ើស អ្យក់ អ៊ែ អន់ ឡាំ អន់ឌូ លូ ញឹន កាណុង ង៉ារ ទ្រុង ឡាំ លៀន ពូ អន់ អា ដេល ញឹន ប៉្រគ័ ង៉ារ អា ភឿ អន់ ប‌៉្រ័ះ ប៊កកាតយ័ លៅ លែង សិច លូ ភឿ តាំបាង ឡឹង សារ ឃឹត ដាគ់ ម៉ះ ញឹន ដេល។ ២០ ញឹន ប៉្រគ័ នីអៀ ភឿ ជែ អន់ ពឿ ប៉ាំងអាល ឡឹង សារ ចឹក លៀន អៀង ឡាក់ ពូ អន់ អា ២១ ខង ញឹន ប៉ិច ប៉្រគ័ ង៉ារ ដាគ់ អូ ត្រគ់ ដឹង ហះ ម៉ាត់ ប‌៉្រ័ះ ប៊កកាតយ័ អុះ ឃឺ ហះ ម៉ាត់ ប៉ាណូស ទិឌូ ដេល។ ២២ ញឹន កា ប៉្រើ កាំឡាំង ញឹន ម៉ោញ ដូវ ណាវ្គ ឡាំ អន់ឌូ លូ មួត ពៀរ ដូវ ណោះ ដេល។ ញឹន កា ឃើយ សាគ់ ហៃ ពុត ពៀក អ៊ែ អៀង ទង កេះ លូ អ្លុ អន់តគ់ ផា អ៊ែ ទី ពុត ត្រាំង ប៉្រគ័ ង៉ារ កាខាក់។ កិញអៀ អា អ៊ែ ទី ពុត ត្រាំង ហ៊ែង ខាក់ ខង អ៊ែ ម៉ឹង អន់ដីស កាខាក់ ដេល។ ២៣ កាប៉ាច់ ទីតុះ អ៊ែ ឡាក់ គួប អាញ់ ប៉្រគ័ ង៉ារ អន់ឌូ លូ អាញ់ សាំរ៉ាប់ កា អន់ដីស។ កាប៉ាច់ មួត ពៀរ ដូវ ណាវ្គ ឃឺ មួត បក់ ប៉្រគ័ ង៉ារ ប៉ាតាង ក្រុំ ហៀន សារ ប‌៉្រ័ះ ភឿ អន់ យីស៊ូ គ្រិះ លៅ លែង សិច។ ២៤ ទឹល នីណោ័ះ ហគ់ អន់ដីស តាំបាង ពុត ប៉ិច ចៃ កា អន់ឌែ ប៉ៃង ដូវ ភឿ អន់ ក្រុំ ហៀន សារ ប‌៉្រ័ះ ប៉ាគ់ ចារ អន់ទៀគៗ អ្លុ អន់តគ់ ផា អន់ដីស ទី ពុត ប៉ិច ចៃ តាទឹច លូ ភឿ អន់ អន់ឌែ ប៉ៃង ដូវ អ្លុ អន់តគ់ ផា សារ ឡាក់ អាញ់ ប៉ានេ អន់ដីស រ៉ះ កា អន់ឌែ ណោះ ឃឺ សារ ត្រគ់ តាទឹច។

៩

សារ ប៉ាតុំ លៀន តង័ មួត សឿ អ្វៃ ពឹង មឿង យេរូសាឡឹម

១ កាប៉ាច់ សារ ប៉ាហ្យើ លៀន ឡាំ តង័ មួត ប៉ាសុន ប‌៉្រ័ះ ណោះ អូ កូម័ កា អាញ់ ច្រាគ់ សត់ត្រា រ៉ះ កា អន់ដីស អុះ ២ ខង អាញ់ អ្លុ កេះ ផា អន់ដីស ទី ពុត ប៉ិច តង័ ពូ ណោះ។ អាញ់ កា ប៉ានេ អន់ដីស រ៉ះ កា មួត អ្វៃ ពឹង ខេត ម៉ាសេដូន ផា «អុះ ម៉ី អ្វៃ ពឹង ខេត អាខៃ * អន់ឌែ ទ្រៀម ចឹង អន់ លៀន ឡឹង សាណាំ សើគ កេះ»។ ពុត ត្រាំង ម៉ះ អន់ដីស កា ប៉្រគ័ អន់ កា ពូ អៀង ដូវ ទី ពុត ប៉ិច ប៉្រគ័ ពួយ ដេល។ ៣ អាញ់ ប៉្រើ កាំឡាំង ញឹន ប៉ៃង ដូវ ឡាំ ភឿ អន់ ពូ ប៉ប័ ផា សារ អាញ់ ប៉ានេ អន់ដីស ពឹង សារ អា អូ យច អុះ ខង ប៉ាគ់ អាញ់ ទឹល ទៀ អន់ដីស ទី ទ្រៀម លៀន កេះៗ ឡាក់ កា អាញ់ រ៉ះ តាទឹច។ ៤ ផា អុះ ម៉ី ពឹង ខេត ម៉ាសេដូន អន់ឌែ ឡាំ អន់ឌូ លូ អាញ់ ផា អន់ឌែ ប៉ប័ អន់ដីស បើ ទ្រៀម លៀន ញឹន ចឹង តាយួស ញន កា ញឹន ម៉ឹង អន់ដីស តាឡាម័ លូ អូ ត្រគ់ ដឹង ញឹន អុះ ចឹង តាយួស អន់ដីស កា តាយួស ដេល។ ៥ ខ អា ហង បះ អាញ់ ឃឹត ផា ត្រគ់ អន់ កាំឡាំង ញឹន ឡាំ ប៉ាគ់ ចារ អន់ដីស អន់ទ្រួល ឡឹង អាញ់ ភឿ ទ្រៀម លៀន ឡាក់ ត្រគ់ តង័ ពូ ណោះ អន់ កេះ ឡូត ឡាក់ អន់ដីស ទី សាញ៉ា ពែ។ ប៉ាគ់ អាញ់ ឡាំ ទឹល កេះ អាញ់ ចឹង ប៉ប័ ផា អន់ដីស ប៉ាតុំ លៀន ញន កា ពុត ប៉ិច ប៉្រគ័ អូ ត្រគ់ ញន កា អាញ់ ប៉ាំងខំ អុះ។

៦ អាញ់ ប៉ិច កាប នីអៀ ពឿ ប៉្រគ័ ម៉ីរ ថិ បក់ ណោះ កា ចឹង ទី ពៀ ប៊ែត ដេល ពឿ ប៉្រគ័ ម៉ីរ តីស បក់ ណោះ កា ចឹង ទី ពៀ អៀង ដេល។ ៧ ទឹល នីណោ័ះ ហគ់ អន់ដីស ប៉្រគ័ ពួយ តាម ពុត ឡាក់ អន់ដីស ទី ឃឹត កេះៗ អូ ត្រគ់ ប៉្រគ័ ញន កា ហ្វាច តាមៀន លូ ប៉ាំងខំ ពុត អុះ ខង ប‌៉្រ័ះ ប៉ិច ចៃ កា ប៉ាណូស ចំ ឡាក់ អន់ កាណាគ័ ញន កា ពុត ហោក រ៉គ់។ ៨ ប‌៉្រ័ះ អ្លុ អន់ សារ ដាគ់ អៀង គ្រឹប នែវ កា អន់ដីស ភឿ អន់ អន់ដីស ទី គ្រឹប កាណាគ័ ញ៉ា ឡាក់ អន់ដីស តងកាន លើយ ទឹប អ្វៃ សល់ អៀង សាំរ៉ាប់ តង័ ពូ អន់ទៀគ ដេល ៩ ឡាក់ កា ពូ ទី ច្រាគ់ រ៉ះ ផា៖

«ប៉ាណូស ដាគ់ អន់ កា ពូ តាដោះ

អ៊ែ ជែក អន់ កា មួត តាបាយ កាសត់

សារ ដាគ់ ត្រង់ ម៉ះ អ៊ែ អ្វៃ លើយ»†។

១០ ប‌៉្រ័ះ ឡាក់ អន់ តីល ពៀ កា បក់ សាមូល តប់ លូ អន់ សាណា កា ពូ អ៊ែ កា ចឹង អន់ អន់ដីស ទី រ៉ាស អៀង ធែម ណាវ្គ ម៉ាគ់ អន់ដីស ចឹង អ្លុ អន់ កា ពូ ហ៊ែង អៀង ណាវ្គ ដេល។ ១១ ទឹល នីណោ័ះ ប‌៉្រ័ះ ចឹង ប៉្រគ័ អន់ អន់ដីស កើត ប‌៉្រ័ះ ប៉ាត្រង័ គ្រឹប នែវ ភឿ អន់ អន់ដីស អ្លុ តង័ ពូ លើយៗ លូ អន់ ពូ អន់ទៀគ ហោក រ៉គ់ កា ប‌៉្រ័ះ ប៊កកាតយ័ ប៉ាគ់ ញឹន ជឹន លៀន អន់ដីស ប៉ាហ្យើ ណោះ ១២ ខង ង៉ារ ចាក ប៉ាតុំ លៀន អា អូ ត្រគ់ ដឹង កា តង័ ប៉ាសុន ប‌៉្រ័ះ កាណុង សារ អន់ឌែ តងកាន ណោះ អុះ ឃឺ ប៉្រគ័ អន់ អន់ឌែ ហោក រ៉គ់ កា ប‌៉្រ័ះ ប៊កកាតយ័ កាខាក់ ដេល។ ១៣ ញន កា អន់ឌែ ចឹង ប៉ប័ ង៉ារ អន់ដីស តង័ អា អន់ឌែ ចឹង ប៉ាណាំ គួប ប៉ានេ ប‌៉្រ័ះ ប៊កកាតយ័ ខង អន់ដីស អ្យិល កូត័ ប៉្រគ័ ពួយ យីស៊ូ គ្រិះ ទឹប អន់ដីស រ៉ះ ផា សឿ សារ ដាគ់ ឡឹង អ៊ែ កេះណោះ អន់ លៀន តុត អៀង កា អន់ឌែ លូ កា ពូ ទិឌូ ដេល។ ១៤ អន់ឌែ ចឹង ម៉ន់ ឡោម ប‌៉្រ័ះ អន់ កា អន់ដីស ទឹប ទី ពុត ប៉ិច ចៃ ញន កា ពុត ដាគ់ កាខាក់ ម៉ះ ប‌៉្រ័ះ ឡាក់ អ៊ែ តាំបាង ពឹង អន់ដីស។ ១៥ ប៉ានេ ប‌៉្រ័ះ ប៊កកាតយ័ ឡាក់ អន់ សារ ដាគ់ កាខាក់ អូ ទី កាណាគ័ ញ៉ា ចឹង អ្លុ ប៉ាន់ដឹប ទី អុះ។

១០

សារ វគ័ ប៉ូល តើល កា បក់ ច្រោម អ៊ែ

១ សាំយ៉ាំង អាញ់ ពិ ពូ កាប ផា ផះ អាញ់ អ្វៃ អន់ឌូ លូ អន់ដីស ពែ អាញ់ ទី ពុត អ្យូគ ហះកា ប៉ាគ់ អាញ់ អ្វៃ ចាំងហាយ្គ ឡឹង អន់ដីស អាញ់ ខឹន កាប កា អន់ដីស ខាក់។ អាញ់ ប៉រ់ អន់តគ់ ប៉ាតោ កា អន់ដីស ញន កា ពុត ដាគ់ សីម ឡាច់ ឡឹង យីស៊ូ គ្រិះ ២ ឃឺ អាញ់ ប៉រ់ ឡោម អន់ដីស ជែ ប៉ាំងខំ ពុត អាញ់ អន់ ខឹន កាប កា ពូ ប៉ាគ់ អាញ់ ឡាំ ទឹល ប៉ាគ់ អន់ដីស ណោះ ខង អាញ់ ឃឹត កេះៗ ផា អាញ់ អូ អ្យូគ អុះ កាប កា បក់ ច្រោម ផា ញឹន អ្វៃ គុន ឡាបៀប ប៉ាណូស អូ សឿ ប‌៉្រ័ះ ណោះ។ ៣ យ‌៉័ះ ញឹន ទី ឡាកោ ប៉ាំងឡៃ ឡាក់ កា ប៉ាណូស ទិឌូ កាតាម កា ញឹន អូ តាកូះ គុន ឡាបៀប ប៉ាណូស ណោះ ដេល ៤ ខង ឃឿង តាកូះ ឡាក់ ញឹន យរ អូ ត្រគ់ ឃឿង គុន ប៉ាណូស អុះ ឃឺ ឃឿង ឡាក់ ទី អំរ៉ាញ អឺញ ម៉ះ ប‌៉្រ័ះ ប៊កកាតយ័ ឡាក់ អ្លុ តាគ់ អំព្លូក ប៉ាន់ទៀយ ទ្រួក អន់ទៀគៗ ៥ ឃឺ តាគ់ អង់ហ៊្យង អ្លាត សារ ពូ ប៉ាគែក លូ ប‌៉្រ័ះ លូ ពុត អ្វាត់ អេង ទិណោ័ះ ឡាក់ ប៉្រគ័ អន់ អូ អន់ហ្នាល់ ប‌៉្រ័ះ ប៊កកាតយ័។ ញឹន កា ប៉ាណាំ ពុត ពៀក ពូ អន់ រ៉ាប់ សឿ យីស៊ូ គ្រិះ ឡគ។ ៦ ផា ដារ់ ចំ អន់ដីស រ៉ាប់ សឿ ទិ កេះ ញឹន កា ទ្រៀម ចឹង ចៃគ ថូត ទិ បក់ អូ រ៉ាប់ អូ សឿ ដេល។

៧ ញ៉ា អន់ដីស អូ ប៉ប័ សារ ឡាក់ អ្វៃ ហះ ម៉ាត់ អន់ដីស ប ? ផា ពឿ ឃឹត ផា អ៊ែ ឡាក់ ប៉ាសុន យីស៊ូ គ្រិះ បក់ ណោះ ត្រគ់ ឃឹត អន់ អ្លុ ឡាក់ៗ កាខាក់ ផា អ៊ែ ប៉ាសុន យីស៊ូ គ្រិះ ញឹន កា ប៉ាសុន យីស៊ូ គ្រិះ ឡាក់ កា អ៊ែ ដេល។ ៨ ប‌៉្រ័ះ ប៊កកាតយ័ អន់ អំរ៉ាញ អឺញ កា ញឹន ភឿ អន់តគ់ ប៉ាតោ កា អន់ដីស អូ ត្រគ់ ភឿ ថាំឡាយ អន់ដីស អុះ។ យ‌៉័ះ អាញ់ កាប អ្វាត់ អេង ឡឹង អំរ៉ាញ អឺញ ណោះ អៀង ប៊ែត កាតាម កា អាញ់ អូ តាយួស ដេល។ ៩ អាញ់ អូ ប៉ិច អន់ អន់ដីស ឃឹត ផា អាញ់ ប៉ិច កាប ប៉ាំងអ្យូគ អន់ដីស ពឹង សត់ត្រា អា អុះ ១០ ខង ពូ ផា «សារ កាណុង សត់ត្រា ប៉ូល អា កាប កា ពូ កេង កាខាក់ ហះកា ផះ អ៊ែ អ្វៃ ហះ អា ពែ អ៊ែ អូ ខឹន ប៉្រគ័ នីចម័ កា ពឿ អុះ ទឹប អូ ទី ប៉ានឹរ ពឹរ កាង ដេល»។ ១១ បក់ កាប នែវ អា ត្រគ់ អ្លុ អន់តគ់ ផា ផះ ញឹន អូ អ្វៃ ញឹន ច្រាគ់ រ៉ះ នីចម័ ប៉ាគ់ ញឹន អ្វៃ អន់ឌូ ញឹន ចឹង ប៉្រគ័ នីណោ័ះ ដេល។ ១២ ញឹន អូ ខឹន ប៉ានេ ឡាកោ ទៅ អន់ សាម៉ើ លូ មួត បក់ អន់ដា ឡាក់ ប៉ានេ ឡាកោ ទៅ លើ កា ពៀប ឡាកោ ញឹន លូ អន់ឌែ ណោះ អុះ។ អន់ឌែ ណោះ ពៀប ឡាកោ លូ គួប សោប ប៉្រគ័ នីណោ័ះ អន់ឌែ អូ សាឡាច់ អុះ។ ១៣ កាប៉ាច់ ញឹន អូ អ្វាត់ អេង ហ្វាស ឡឹង ង៉ារ ញឹន អុះ ឃឺ ញឹន អ្វាត់ អេង ដឹង កា ង៉ារ ញឹន ប៉្រគ័ ពួយ ប‌៉្រ័ះ ប៊កកាតយ័ ប៉្រើ ញឹន ណោះ ហង ឃឺ អ៊ែ អន់ ញឹន ឡាំ ទឹល ប៉ាគ់ អន់ដីស ណោះ។ ១៤-១៥ អន់ដីស អ្វៃ ពឹង គួយ ឡាក់ ប‌៉្រ័ះ ប៊កកាតយ័ ទី កាំឡត់ អន់ កា ញឹន។ ផះ ញឹន ឡាំ ទឹល ប៉ាគ់ ណោះ អន់ទ្រួល ឡឹង ពូ ភឿ រ៉ះ សារ ដាគ់ ម៉ះ យីស៊ូ គ្រិះ ទឹល នីណោ័ះ ញឹន អូ អ្វាត់ អេង ហ្វាស តាឡាម័ អុះ លើ អូ អ្វាត់ ឡឹង ង៉ារ ពូ អន់ទៀគ ប៉្រគ័ ណោះ អុះ។ ញឹន ម៉ឹង ផា អន់ដីស ចឹង សឿ ហ៊ែង ខាក់ ញឹន កា ចឹង អ្លុ ប៉្រគ័ ង៉ារ ហ៊ែង អៀង ណាវ្គ កាណុង កាំឡាំង អន់ដីស។ ១៦ កេះណោះ ញឹន ចឹង ចាក រ៉ះ សារ ដាគ់ ឡឹង យីស៊ូ ប៉ាគ់ ចារ អន់ទៀគៗ ហ្វាស ចារ អន់ដីស។ ញឹន អូ អ្វាត់ អេង កា ង៉ារ ឡាក់ ពូ អន់ទៀគ ប៉្រគ័ កេះៗ ពឹង ចារ ពូ ណោះ អុះ។ ១៧ ពឿ ប៉ិច អ្វាត់ អេង ត្រគ់ អ្វាត់ អេង ឡឹង ង៉ារ យីស៊ូ ឡាក់ ពឹ តាំងឡា ពិន ទី ប៉្រគ័។ * ១៨ ប៉ាណូស ឡាក់ ពូ ត្រគ់ ម៉ឹង អូ ត្រគ់ បក់ ប៉ានេ ឡាកោ ទៅ ណោះ អុះ ឃឺ ប៉ាណូស បក់ ប‌៉្រ័ះ ប៊កកាតយ័ ប៉ានេ។

១១

សារ វគ័ ប៉ូល រ៉ះ ឡឹង មួត តាគ់ អំប៉្រគ័ បក់ រ៉ះ ប៉ាតាង យីស៊ូ

១ ប៉រ់ អន់ដីស ជែ រ៉ាប់ រ៉ូ សារ អាញ់ កាប អា កិញអៀ អា អាញ់ កាប ឡាក់ កា ប៉ាណូស អន់ទ្រុយ អន់ដីស ជែ អ្យក់ យ៉ូ អាញ់។ ២ អាញ់ ក្យាគ់ * អន់ដីស សារ ក្យាគ់ អា ឡាច់ ឡឹង ប‌៉្រ័ះ ប៊កកាតយ័ ខង អាញ់ ពៀប ឡាក់ កា កាណង័ អន់ដីស អន់ ទី ក្លោ ដឹង ម៉ោញ ឃឺ អាញ់ ប៉ាណាំ អន់ដីស ឡាក់ កា ប៉ាណាំ អង់កាន់ រ៉ូះ ដាគ់ ត្រង់ អូ ទី ប៉្រគ័ លូ កាម៉ាក័ អុះ អន់ កា យីស៊ូ គ្រិះ។ ៣ ហះកា អាញ់ អ្យូគ កា ទី ពូ ប៉ាង៉ល់ អន់ដីស ប៉ាណាំ អន់ អ្លាត ពុត ដាគ់ ត្រង់ ប៉ិច កា យីស៊ូ គ្រិះ ណោះ ឡាក់ កា ពិះ ប៉ាង៉ល់ អេវ៉ា ពែ នីណោ័ះ ដេល ៤ ខង ផា ទី ពឿ ពឹះ រ៉ះ ផា ទី យីស៊ូ អន់ទៀគ ម៉ោញ ណាវ្គ តាង ឡឹង យីស៊ូ ឡាក់ ញឹន ទី រ៉ះ ណោះ លើ កា ពូ ប៉ាំងហៀន ផា ត្រគ់ ទី ប៉ាង៉ាត័ ប៉ាលឹង តាង ឡឹង ប៉ាង៉ាត័ ប៉ាលឹង ប‌៉្រ័ះ ឡាក់ អន់ដីស ទី កេះ លើ កា ពូ រ៉ះ សារ ដាគ់ តាង ឡឹង សារ ដាគ់ ឡាក់ អន់ដីស ទី កាតាំង កេះ ឃឺ អន់ដីស សាំយ៉ាំង ពូ ឡូត អូ ប៉ាគែក អុះ។ ៥ មួត ណោះ អ្វាត់ អេង ផា ឡាកោ តីស ហ៊្លត ឡឹង មួត រ៉ះ ប៉ាតាង យីស៊ូ ហះកា អាញ់ ឃឹត ផា អាញ់ អូ ញម កា មួត ណោះ អុះ។ ៦ យ‌៉័ះ អាញ់ អូ សូវ ទី ប៉ានឹរ ពឹរ កាង កាតាម ហះកា កាណុង សារ អ្លុ ហ្លង់ អាញ់ អូ ញម អុះ ឡាក់ កា ញឹន ឃើយ តាំបាង អន់ កា អន់ដីស ប៉ប័ គ្រឹប ខ កេះ។

៧ ផះ អាញ់ រ៉ះ សារ ដាគ់ ម៉ះ ប‌៉្រ័ះ ប៊កកាតយ័ កា អន់ដីស អាញ់ អូ អ្យក់ ខា អុះ ឃឺ អាញ់ ប៉ាស្រុ ឡាកោ ភឿ តាគ់ អំប៉ោក អន់ដីស។ អាញ់ ប៉្រគ័ នីអៀ ញ៉ា អាញ់ ប៉្រគ័ យច ប ? ៨ អាញ់ អ្យក់ លៀន ឡឹង ក្រុំ ហៀន សារ ប‌៉្រ័ះ ប៉ាគ់ ចារ អន់ទៀគៗ ភឿ ប៉្រគ័ ង៉ារ រ៉ះ សារ យីស៊ូ កា អន់ដីស។ ៩ ផះ អាញ់ អ្វៃ អន់ឌូ លូ អន់ដីស ផា អាញ់ អូ ទី កាណាគ័ ញ៉ា អាញ់ កា អូ ប៉្រគ័ អន់ ពឿ ប៉ាណាប អុះ ខង អុះ ម៉ី ឡឹង ខេត ម៉ាសេដូន អន់ឌែ ពឹះ តង័ អាញ់ កេះ កាណាគ័ ញ៉ា ឡាក់ អាញ់ តងកាន។ អាញ់ អូ ឃើយ អន់ អន់ដីស ទី សារ ឡាំបាក ញន កា អាញ់ អុះ យ‌៉័ះ គែង ម៉ាត់ ទៀ កា និះទៅ ដេល។ ១០ អាញ់ រ៉ះ កា អន់ដីស សារ តាទឹច ឡាក់ កា យីស៊ូ គ្រិះ ឌុ រ៉ះ សារ តាទឹច ដេល ផះ អាញ់ អ្វៃ ពឹង ខេត អាខៃ អាញ់ ចឹង អូ អ្យក់ កាណាគ័ ញ៉ា ឡឹង ពឿ អុះ ភឿ ចឹង អ្លុ អ្វាត់ អេង លើយ ផា អូ អ្យក់ កាណាគ័ ញ៉ា ឡឹង អន់ដីស។ ១១ ញ៉ា ត្រគ់ អាញ់ ប៉្រគ័ នីអៀ ? នីចម័ អាញ់ អូ ប៉ិច កា អន់ដីស ប ? អូ អុះ ប‌៉្រ័ះ ប៊កកាតយ័ អ្លុ អន់តគ់ កេះ កា អាញ់ ប៉ិច ចៃ កា អន់ដីស កាខាក់។

១២ អាញ់ ប៉្រគ័ ង៉ារ អូ អ្យក់ ខា អា ឃឺ អាញ់ ចឹង ប៉្រគ័ តូ ណាវ្គ ភឿ ជែ អន់ បក់ ប៉ិច ប៉ាញ៉ា ប៉្លាច័ ចឹង អ្វាត់ អេង ផា អន់ឌែ ប៉្រគ័ ង៉ារ ដាគ់ សាម៉ើ លូ ញឹន ដេល ១៣ ខង ប៉ាណូស នែវ ណោះ ស៊ុត កា មួត បក់ ប៉ាឡម័ ឡាកោ ប៉្រគ័ បក់ រ៉ះ ប៉ាតាង យីស៊ូ ឃឺ មួត ព្លូង កា ពូ លូ តាគ់ អំប៉្រគ័ បក់ រ៉ះ ប៉ាតាង យីស៊ូ គ្រិះ។ ១៤ សារ អា អូ ត្រគ់ ញម អុះ យ‌៉័ះ ប‌៉្រ័ះ បឺគ សាតាំង កា ប៉ាឡម័ ឡាកោ ប៉្រគ័ ប៊យ ប‌៉្រ័ះ ឡាក់ តាតារ ដេល។ ១៥ ទឹល នីណោ័ះ ផា មួត បក់ ប៉្រគ័ ង៉ារ កា អ៊ែ ប៉ាឡម័ តាគ់ អំប៉្រគ័ ប៉ាណូស ដាគ់ ត្រង់ ឡាក់ ប៉្រគ័ ង៉ារ កា ប‌៉្រ័ះ ណោះ អូ តាង ប៉ុប ចំ អុះ ហះកា ប៉ាគ់ អន់តីគ ទៀ អន់ឌែ ចឹង តោ័ ពួយ សារ អន់ឌែ ប៉្រគ័ ណោះ ហង។

សារ វគ័ ប៉ូល ទី សារ ឡាំបាក

១៦ អាញ់ ប៉រ់ រ៉ះ ប៉ាឡាក់ ម៉ោញ ទង ណាវ្គ ផា អូ អន់ ពឿ ឃឹត ផា អាញ់ ឡាក់ ប៉ាណូស អន់ទ្រុយ អុះ។ យ‌៉័ះ អន់ដីស ឃឹត ផា អាញ់ ឡាក់ ប៉ាណូស អន់ទ្រុយ កាតាម អន់ដីស សាំយ៉ាំង អាញ់ ពិ ភឿ អន់ អាញ់ អ្លុ អ្វាត់ អេង បាប៊ែត ដេល។ ១៧ សារ អា អូ ត្រគ់ អាញ់ កាប ពួយ ប‌៉្រ័ះ ប៊កកាតយ័ អុះ ឃឺ អាញ់ កាប ឡាក់ កា ប៉ាណូស អន់ទ្រុយ ខង អាញ់ ខឹន អ្វាត់ អេង ឡឹង ឡាកោ ទៅ។ ១៨ ញន កា ទី ប៉ាណូស អៀង ដូវ អ្វាត់ អេង ឡាបៀប ប៉ាណូស អូ សឿ ប‌៉្រ័ះ អាញ់ កា ចឹង អ្វាត់ អេង នីណោ័ះ ដេល។ ១៩ អន់ដីស ឃឹត ផា ឡាកោ អន់ដីស ឡាក់ ប៉ាណូស ហ្យាំង សាឡាច់ ហះកា អន់ដីស ហាប់ ប៉ាណូស អន់ទ្រុយ ទឹប ហោក រ៉គ់ ដេល ២០ ខង ផា អន់ឌែ ជិះ ចគ័ រ៉ាត អ្យក់ រ៉ាស អំប៉ាស បឺង៉ាយ កាប ផាម៉ាត លើ តាប៉ះ គៀងតោរ កា អន់ដីស ចៃ ហាប់ អន់ឌែ ដេល។ ២១ ញ៉ា អាញ់ ចឹង តាយួស ប ញន កា ញឹន អូ ខឹន ប៉្រគ័ អូ ដាគ់ ឡាក់ កា អន់ឌែ នីណោ័ះ ?។

ហះកា ផា ពូ ខឹន អ្វាត់ អេង កាណុង សារ ញ៉ា អាញ់ កា ខឹន អ្វាត់ អេង កាណុង សារ ណោះ ឡាក់ កា ពូ ដេល (អាញ់ កាប នីអៀ ឡាក់ កា ប៉ាណូស អន់ទ្រុយ តាទឹច)។ ២២ ញ៉ា ដឹង អន់ឌែ ប សុនសាត អ៊ីស្រាអ៊ែល ? អាញ់ កា អ៊ីស្រាអ៊ែល ដេល។ ញ៉ា ដឹង អន់ឌែ ប ប៉្រគ័ ពួយ សង់ខុំ ហេព្រឺ ? អាញ់ កា ប៉្រគ័ ពួយ សង់ខុំ ដេល។ ញ៉ា ដឹង អន់ឌែ ប ផូង័ វ៉ាច់ វគ័ អាប៉្រាហាំ ? អាញ់ កា ផូង័ វ៉ាច់ វគ័ អាប៉្រាហាំ ដេល។ ២៣ ញ៉ា អន់ឌែ ណោះ ប៉្រគ័ ង៉ារ កា យីស៊ូ គ្រិះ ប ? (អាញ់ ប៉រ់ កាប ឡាក់ កា ប៉ាណូស អន់ទ្រុយ) អាញ់ ប៉្រគ័ ង៉ារ កា យីស៊ូ ក្វា ឡឹង អន់ឌែ ណោះ ណាវ្គ។ អាញ់ ប៉្រគ័ ង៉ារ ក្លេ័ះ អៀង ខាក់ ក្វា ឡឹង អន់ឌែ សាំ អាញ់ ត្រគ់ ខុក អៀង ទង ពូ ពីត សាប៉្វាត័ អាញ់ អៀង ទង កាខាក់ លូ អាញ់ ប៊ែត ចឹង តោ័ លើយៗ ដេល។ ២៤ សុនសាត អ៊ីស្រាអ៊ែល ពីត អាញ់ លូ កាស៊ែ ប៉ាតាម័ លឺក កាណុង ម៉ោញ លឺក ពីត ៣៩ ទង។ ២៥ ពូ ពីត អាញ់ លូ អ៊្លង កាទូង ប៉ៃង ទង ពូ ហឹរ អាញ់ លូ អំហ្មោ ម៉ោញ ទង អាញ់ កាឡាប់ កាំប៉ាន់ ប៉ៃង ទង អាញ់ ឡង់ ពឹង ទៀក សាឡីគ សាឡាយ ម៉ោញ ម៉ាំង ម៉ោញ ដារ់។ ២៦ អាញ់ ឌុ ចាក ឡាំ ប៉ាគ់ ចារ អន់ទៀគៗ លើយៗ ផះ ណោះ អាញ់ កា ទី សារ ខូច័ ខាច លើយៗ ដេល ឡាក់ កា ផះ ចាក ឃ្លង ទៀក តាំងលេ ទី សារ ខូច័ ខាច ញន កា មួត ប៉ុន អ្យក់ រ៉ាស អំប៉ាស ខូច័ ខាច ញន កា សុនសាត អាញ់ ទៅ ខូច័ ខាច ញន កា សុនសាត អន់ទៀគ ខូច័ ខាច កាណុង មឿង ខូច័ ខាច ពឹង ព្រី ខូច័ ខាច ពឹង ទៀក សាឡីគ សាឡាយ ខូច័ ខាច ញន កា មួត បក់ តាគ់ អំប៉្រគ័ សឿ ប‌៉្រ័ះ។ ២៧ អាញ់ ប៉្រគ័ ង៉ារ ទឹប ក្លេ័ះ ឡាំបាក ទឹប កាកី តៃប អាញ់ ឡាយ៉ិត អូ ទី សាណា សា អូ ទី ទៀក អៃត លើយៗ អាញ់ គ្រឹន អាញ់ អូ ទី ខោ អាវ កាស៊ប ពៀត លើយ ដេល។ ២៨ ក្វា ឡឹង អា ណាវ្គ អាញ់ វ៉ឹនវ៉ាយ រ៉ប់ ដារ់ ញន កា ឃឹត កា មួត ក្រុំ ហៀន សារ ប‌៉្រ័ះ គ្រឹប ចារ ដេល។ ២៩ ផា ទី ពឿ អូ ត្រូះ អូ ថូន អាញ់ កា អូ ត្រូះ អូ ថូន ដេល ផា ទី ពូ ប៉ាណាំ ពឿ អន់ អ្លាត សឿ អាញ់ អឺក ខាក់។

៣០ ផា អាញ់ ត្រគ់ អ្វាត់ អេង ឃឺ អាញ់ អ្វាត់ អេង ដឹង កា សារ អាញ់ អូ គឹត អូ ខា ណោះ ហង។ ៣១ ប‌៉្រ័ះ ប៊កកាតយ័ ឡាក់ ពឹ យីស៊ូ ឡាក់ តាំងឡា ពិន ឡាក់ ពូ ប៉ានេ លើយៗ អ៊ែ អ្លុ អន់តគ់ កេះ ផា អាញ់ អូ កាប ព្លូង អុះ។ ៣២ ផះ អាញ់ អ្វៃ ពឹង មឿង ដាម៉ះ ពែ ម៉ៃគ រ៉ាំងហៃ មឿង ឡាក់ សាដាច់ អារ៉ាតះ ប៉្រើ រ៉ាំងហៃ មឿង អ៊ែ កា ប៉្រើ តាហាន ញ៉ាម អំប៉ារ ទ្រួក មឿង ភឿ ក្យាគ់ រ៉ុប អាញ់។ ៣៣ ហះកា ទី គួប អាញ់ ចៃគ អាញ់ ពឹង ពុង ប៉ាហ្រូ ជឹរ ទ្រង រ៉ាំបោះ ទ្រួក ភឿ អន់ អាញ់ រ៉ាវ៉ាច់ ឡឹង តី មួត តាហាន ណោះ។ †

១២

សារ ប‌៉្រ័ះ តាំបាង អន់ កា វគ័ ប៉ូល ប៉ប័

១ យ‌៉័ះ អាញ់ អ្លុ អន់តគ់ ផា សារ អាញ់ អ្វាត់ អេង អូ ទី ខា ញ៉ា កាតាម ហះកា អាញ់ ប៉រ់ រ៉ះ ឡឹង សារ អំរ៉ាញ អឺញ កេង ខាក់ ឡាក់ ប‌៉្រ័ះ ប៊កកាតយ័ តាំបាង អន់ អាញ់ ប៉ប័ លូ អន់ អាញ់ អ្លុ។ ២ អាញ់ អន់ហ្នាល់ កាម៉ាក័ ម៉ោញ ដូវ ឡាក់ សឿ យីស៊ូ គ្រិះ * ផះ រ៉ាំងវ៉ាង ១៤ សាណាំ អន់ទ្រួល ពែ ប‌៉្រ័ះ ប៊កកាតយ័ ប៉ោក ហាវ អ៊ែ អន់ ពឹង ប៉្លៃង តាល់ ទី ប៉ៃង (ហះកា អាញ់ អូ អ្លុ អន់តគ់ កា ឡាកោ អ៊ែ តាទឹច លើ កា ក្រាន័ កា ប៉ប័ ឡាក់ កា អំប៉ោ ដោច ទី ដឹង ប‌៉្រ័ះ ប៊កកាតយ័ អ្លុ)។ ៣-៤ អាញ់ អ្លុ អន់តគ់ ផា កាម៉ាក័ ណោះ ហាវ ពឹង ចារ ប‌៉្រ័ះ តាទឹច លូ កាតាំង ប៉ានឹរ ប‌៉្រ័ះ កេង ខាក់ ឡាក់ អូ ខឹន រ៉ះ (ហះកា អាញ់ អូ អ្លុ អន់តគ់ កា ឡាកោ អ៊ែ តាទឹច លើ កា ក្រាន័ កា ប៉ប័ ឡាក់ កា អំប៉ោ ដោច ទី ដឹង ប‌៉្រ័ះ ប៊កកាតយ័ អ្លុ)។ ៥ អាញ់ អ្វាត់ អេង កា សារ កាម៉ាក័ ណោះ ហង អាញ់ អូ អ្វាត់ អេង ឡឹង ឡាកោ អាញ់ ទៅ អុះ អាញ់ អ្វាត់ អេង ដឹង កា សារ អាញ់ អូ គឹត អូ ខា ណោះ ហង។ ៦ ផា អាញ់ ប៉ិច អ្វាត់ អេង អាញ់ កា អូ កាតូល័ ដេល ខង អាញ់ កាប ពួយ សារ តាទឹច។ ហះកា អាញ់ អ្វៃ គ្រឺយ អ្យូគ ផៃគ ទី បក់ អន់ដា ចឹង សាម៉គ័ ផា អាញ់ តីស ឡឹង សារ ពូ ប៉ប័ អាញ់ ប៉្រគ័ លូ លឹះ ឡឹង សារ អាញ់ កាប។ ៧ ម៉ោញ ណាវ្គ ប‌៉្រ័ះ ប៊កកាតយ័ ចៃគ សាលៀ កាណុង ឡាកោ អាញ់ † ភឿ ជែ អន់ អាញ់ តីស ពុត ញន កា សារ កេង ខាក់ ឡាក់ ដាគ់ ហ៊្លត ឡាក់ ប‌៉្រ័ះ តាំបាង អន់ អាញ់ ប៉ប័។ សាលៀ អា ពៀប ឡាក់ កា សារ ប៊យ ប‌៉្រ័ះ បឺគ សាតាំង ម៉ោញ ដូវ ពឹះ តាគ់ អង់អីគ អាញ់ ភឿ ជែ អន់ អាញ់ តីស ពុត។ ៨ អាញ់ ម៉ន់ ឡោម យីស៊ូ ឡាក់ ពឹ តាំងឡា អាញ់ ប៉ៃង ទង អន់ អ៊ែ តាប៉ាប តាប៉ុន អ្យក់ ឡាច់ សាលៀ ឡឹង ឡាកោ អាញ់។ ៩ ហះកា អ៊ែ រ៉ះ កា អាញ់ ផា «ពុត ដាគ់ ម៉ះ អាញ់ ក្យិប ពឹង អីស កេះ ខង អំរ៉ាញ កេង ខាក់ ម៉ះ អាញ់ ពូ ចឹង ប៉ប័ ឡាក់ៗ ញន កា អាញ់ អន់ អំរ៉ាញ អាញ់ អ្វៃ ពឹង ប៉ាណូស អូ គឹត អូ ខា ណោះ ហង»។ ទឹល នីណោ័ះ អាញ់ ហោក រ៉គ់ កាខាក់ អ្វាត់ អេង កា សារ អាញ់ អូ គឹត អូ ខា ភឿ អន់ សារ អំរ៉ាញ អឺញ ម៉ះ យីស៊ូ គ្រិះ អ្វៃ ពឹង អាញ់។ ១០ ខ ណោះ ហង បះ អាញ់ ប៉ាញ័ ពុត ផះ ទី សារ អូ ត្រូះ អូ ថូន ផះ ពូ ត័ះ ប៉ាស្យាប ផះ ទី សារ ឡាំបាក ផះ ពូ ប៉្រគ័ បាប ផះ ទី សារ ចុនចៃ ញន កា យីស៊ូ គ្រិះ ខង ផះ ចំ អាញ់ អូ ត្រូះ អូ ថូន ផះ ណោះ ហង អាញ់ ទី សាងុំ។

១១ អាញ់ កាប នីអៀ ឡាក់ កា ប៉ាណូស អន់ទ្រុយ ហង ញន កា អន់ដីស ប៉ាំងខំ អាញ់ ខង អន់ដីស ហង ឡាក់ ត្រគ់ ប៉ានេ អាញ់។ យ‌៉័ះ អាញ់ ឡាក់ ប៉ាណូស អូ ទី ខា កាតាម កា អាញ់ អូ ញម ដេល កា មួត បក់ ផា អន់ឌែ តីស ឡឹង មួត រ៉ះ ប៉ាតាង យីស៊ូ។ ១២ ផះ អាញ់ អ្វៃ អន់ឌូ លូ អន់ដីស ពែ អាញ់ តាំបាង សារ អន់ទៀគៗ ភឿ ប៉្រគ័ អន់ អន់ហ្នាល់ ផា អាញ់ ឡាក់ បក់ រ៉ះ ប៉ាតាង យីស៊ូ តាទឹច ឃឺ ទី សារ អំរ៉ាញ អឺញ កេង ខាក់ តុត អៀង ទឹប អាញ់ អត់ សាំរ៉ាញ័ កាខាក់។ ១៣ អាញ់ ដាគ់ កា អន់ដីស ឡាក់ កា អាញ់ ដាគ់ កា ក្រុំ ហៀន សារ ប‌៉្រ័ះ ប៉ាគ់ ចារ អន់ទៀគៗ ណោះ ដេល អ្លាត ដឹង កា អាញ់ អូ អ្យក់ កាណាគ័ ញ៉ា ឡឹង អន់ដីស ណោះ ដោច អន់ដីស ជែ អ្យក់ យ៉ូ សារ អាញ់ យច អា ‡។

១៤ កិញអៀ អា អាញ់ ទ្រៀម ឡាកោ កេះៗ ភឿ ឡាំ ប៉ាគ់ ចារ អន់ដីស ណាវ្គ ឃឺ ប៉ៃង ទង ហះ អា ហង ហះកា អាញ់ អូ ប៉្រគ័ អន់ កា អន់ដីស ប៉ាណាប អុះ ខង អូ ត្រគ់ អាញ់ ឡាំ ណាំង រ៉ាស អំប៉ាស អន់ដីស អុះ ឃឺ អាញ់ ណាំង ដឹង ឡាកោ អន់ដីស ណោះ ហង ខង គន សោ អូ ឃើយ ប៉ាតុំ រ៉ាស អំប៉ាស អន់ កា មើគ ពឹ អុះ ទី ដឹង មើគ ពឹ ប៉ាតុំ រ៉ាស អំប៉ាស អន់ កា គន សោ។ ១៥ កាប៉ាច់ អាញ់ ប៉ាញ័ ពុត ចឹង យរ កាណាគ័ ញ៉ាៗ ឡាក់ អាញ់ ទី លូ មប ទឹប ឡាកោ អាញ់ អា ដេល សាំរ៉ាប់ កា អន់ដីស។ ផា អាញ់ ប៉ិច ចៃ កា អន់ដីស កាខាក់ ប៉ុប អា កេះ ញ៉ា អន់ដីស អូ ប៉ិច អូ ចៃ កា អាញ់ កេះ ប ? ១៦ អាញ់ អូ ទី ប៉្រគ័ អន់ អន់ដីស ប៉ាណាប អុះ ហះកា បក់ អន់ដា កាប ផា អាញ់ ឡាក់ ប៉ាណូស តាគ់ អំប៉្រគ័ ដាគ់ ភឿ ប៉ាលុ អន់ដីស។ ១៧ ញ៉ា អាញ់ ឃើយ ប៉ាលុ អន់ដីស ពឹង មួត បក់ អាញ់ ប៉្រើ ឡាំ ប៉ាគ់ ចារ អន់ដីស ណោះ ប ? ១៨ អាញ់ ឡោម ទីតុះ ប៉្រើ ឡាំ ប៉ាគ់ ចារ អន់ដីស អាញ់ កា ប៉្រើ កាំឡាំង ញឹន ម៉ោញ ដូវ ណាវ្គ ឡាំ អន់ឌូ លូ អ៊ែ ដេល ញ៉ា ទីតុះ ប៉ាលុ អន់ដីស ប ? អូ អុះ អាញ់ លូ ទីតុះ ទី ពុត ពៀក ដឹង ម៉ោញ លូ ប៉្រគ័ ង៉ារ និះទៅ ដេល។

១៩ ញ៉ា អន់ដីស ឃឹត ផា ញឹន ផះ អ្វៃ ច្រាគ់ រ៉ះ នីអៀ ប៉ិច កា រ៉ាវ៉ាច់ ឡាកោ ហះ ម៉ាត់ អន់ដីស ប ? អូ អុះ ឃឺ ញឹន កាប ពួយ សារ យីស៊ូ គ្រិះ ហះ ម៉ាត់ ប‌៉្រ័ះ ប៊កកាតយ័។ អឺ អុះ ម៉ី ឡាក់ ញឹន ប៉ិច ចៃ សារ ឡាក់ ញឹន កាប ទិ អា ភឿ តង័ អន់ អន់ដីស កើត ដាគ់ ២០ ខង ប៉ាគ់ អាញ់ ឡាំ ទឹល ទៀ អ្យូគ ផៃគ អាញ់ អូ ប៉ប័ អន់ដីស ទី សារ ដាគ់ រម លូ គួប ឡាក់ កា អាញ់ ប៉ិច ប៉ប័ ណោះ អុះ អន់ដីស កា អូ ប៉ប័ អាញ់ ចឹង ដាគ់ កា អន់ដីស ឡាក់ កា អន់ដីស ប៉ិច ប៉ប័ ណោះ ដេល។ អ្យូគ ផៃគ ទី សារ តាប៉ុញ តាប៉ាក់ លូ គួប សោប សាណីង សាណើស អឺក អ៊្យ្រត ប៉ាសង លូ គួប សោប កាប ពោ គួប សោប អ្វាត់ អេង ខូយ ប៉ាអ្យប់ លូ អូ ទី ឡាបៀប។ ២១ អ្យូគ ផៃគ ប៉ាគ់ អាញ់ ឡាំ ទឹល ទៀ ប‌៉្រ័ះ អាញ់ ចឹង ប៉្រគ័ អន់ អាញ់ តាយួស ម៉ោញ ទង ណាវ្គ ហះ ម៉ាត់ អន់ដីស លូ អាញ់ ចឹង ត្រគ់ ញ៉ាំ សោក ញន កា អន់ដីស អៀង ដូវ ប៉្រគ័ សារ យច ផះ អន់ទ្រួល ពែ លូ អូ ទី ប៉ិនពែង ពុត ពៀក អ្លាត សារ បឺគ អ៊ក លូ សារ ប៉្រគ័ លូ កាម៉ាក័ លូ អង់កាន់ ប្លោះ ប្លាល ឡាក់ ឡាកោ ឌុ ប៉្រគ័ ណោះ។

១៣

សារ ពូ ត្រគ់ សាគ់ លួង ឡាកោ ទៅ

១ ប៉ៃង ទង ហះ អា កេះ អាញ់ ឡាំ ប៉ាគ់ ចារ អន់ដីស។ តាត់ស៊ិន សារ ទិណោ័ះ អន់ កេះ ត្រគ់ ទី ផាញ៉ាន ពៀរ ប៉ៃង ដូវ។ * ២ ផះ អាញ់ អ្វៃ លូ អន់ដីស រ៉ាំងវ៉ាង អាញ់ ឡាំ លឺក ទី ពៀរ ពែ អាញ់ កាប កេះៗ សារ អា កា បក់ ប៉្រគ័ សារ យច ឡឹង អន់ទ្រួល ណោះ លូ កា បក់ អន់ទៀគ ទិណោ័ះ ហះកា កិញអៀ អា ផះ អាញ់ អ្វៃ ចាំងហាយ្គ ឡឹង អន់ដីស អាញ់ ប៉រ់ រ៉ះ កា ពូ ម៉ោញ ទង ណាវ្គ អន់ អ្លុ អន់ទ្រួល ផា ផា អាញ់ វ៉ីល សឹត ប៉ាគ់ អន់ដីស ណាវ្គ ឃឺ អាញ់ អូ តាប៉ាប កា ពឿ អុះ ៣ ខង អន់ដីស ប៉ិច កា អ្លុ ចាបះ ផា យីស៊ូ គ្រិះ រ៉ះ ពឹង អាញ់ តាទឹច។ យីស៊ូ អូ ញម កា អន់ដីស អុះ ឃឺ អ៊ែ តាំបាង សារ អំរ៉ាញ អឺញ កេង ខាក់ ម៉ះ អ៊ែ ពឹង អន់ដីស។ ៤ យ‌៉័ះ ពូ ប៉ាន់តោ័ អ៊ែ ឡាក់ កា ប៉ាណូស អូ គឹត អូ ខា កាតាម ហះកា អ៊ែ រ៉ីស សឹត ញន កា សារ អំរ៉ាញ អឺញ ម៉ះ ប‌៉្រ័ះ ប៊កកាតយ័។ កាប៉ាច់ ញឹន អូ គឹត អូ ខា អន់ឌូ លូ អ៊ែ តាទឹច ហង ហះកា ញឹន ចឹង ប៉្រគ័ សារ កេង ខាក់ ហះ ម៉ាត់ អន់ដីស អ្វៃ អន់ឌូ លូ អ៊ែ ញន កា សារ អំរ៉ាញ អឺញ ម៉ះ ប‌៉្រ័ះ ដេល។

៥ ហគ់ អន់ដីស សាគ់ លួង ឡាកោ ទៅ ពិ នីចម័ អន់ដីស សឿ តាទឹច លើ អូ សឿ ? ហគ់ ឃឹត ចាជ្រែប ហៃ ឡឹង ឡាកោ ទៅ ពិ។ ញ៉ា អន់ដីស អូ អ្លុ ប កា យីស៊ូ គ្រិះ អ្វៃ ពឹង អន់ដីស ? អ្យក់ កា អន់ដីស អូ អ្លាត សឿ ដាគ់ កេះ។ ៦ ហះកា អាញ់ ម៉ឹង ផា អន់ដីស អ្លុ អន់តគ់ ផា យីស៊ូ អ្វៃ ពឹង ញឹន តាទឹច។ ៧ ញឹន ម៉ន់ ឡោម ប‌៉្រ័ះ ប៊កកាតយ័ ជែ អន់ អន់ដីស ប៉្រគ័ សារ ញ៉ា ឡាក់ អូ ដាគ់។ យ‌៉័ះ ពូ ឃឹត ផា ពិន ប៉្រគ័ សារ ដាគ់ កាតាម យ‌៉័ះ អូ ដាគ់ កាតាម កា ញឹន អូ វ៉ឹនវ៉ាយ អុះ ញឹន ក្រាន័ កា ប៉ិច ប៉ប័ អន់ដីស ប៉្រគ័ សារ ដាគ់ ដោច ៨ ខង ញឹន អូ អ្លុ ប៉្រគ័ ង៉ារ ញ៉ា ឡាក់ យច លូ សារ តាទឹច អុះ ឃឺ ញឹន ប៉្រគ័ ង៉ារ សាំរ៉ាប់ ដឹង កា សារ តាទឹច។ ៩ ញឹន ហោក រ៉គ់ ផះ ចំ ឡាក់ ពូ ផា ញឹន ប៉ាណូស អូ គឹត អូ ខា ហះកា ពូ ផា អន់ដីស ឡាក់ ប៉ាណូស គឹត ខា ឡគ។ ញឹន ម៉ន់ ប៉រ់ ហះ ប‌៉្រ័ះ ដឹង សារ ម៉ោញ អា ឃឺ អន់ អន់ដីស ទិឌូ កើត ដាគ់ ត្រង់ តាទឹច។ ១០ ខ អា ហង បះ អាញ់ ច្រាគ់ សារ អា ប៉ាហ្យើ ប៉ាគ់ អន់ដីស ផះ អាញ់ អ្វៃ ចាំងហាយ្គ អា ម៉ាគ់ ប៉ាគ់ អាញ់ ឡាំ ទឹល ទៀ អាញ់ អូ សាណាង កា កាប កាខាក់ កា អន់ដីស ពួយ សារ អំរ៉ាញ អឺញ ឡាក់ ប‌៉្រ័ះ ប៊កកាតយ័ អន់ កា អាញ់ ណោះ អុះ។ ប‌៉្រ័ះ អន់ សារ អំរ៉ាញ អឺញ អា កា អាញ់ អូ ត្រគ់ ភឿ ថាំឡាយ អុះ ឃឺ ភឿ តង័ អន់ដីស អន់ កើត ដាគ់។

សារ អំប៉ញ់ គួប សោប

១១ អឺ អុះ ម៉ី ប៉ាគ់ ឡុច អា ហគ់ អន់ ទី សារ ហោក រ៉គ់ ហគ់ ខំ អន់ កើត ដាគ់ ត្រង់ ហោគ ហគ់ កាប ប៉ាំងហោក ពុត គួប សោប ហគ់ អន់ ទី ពុត ឃឹត ដឹង ម៉ោញ ហគ់ អ្វៃ ដាគ់ រម លូ គួប ណោះ ប‌៉្រ័ះ ប៊កកាតយ័ ឡាក់ តាំងឡា សារ ប៉ិច ចៃ លូ សារ សាណុក សាវ៉ាក អ៊ែ ចឹង អ្វៃ អន់ឌូ លូ អន់ដីស ហង។ ១២ ទឹល ប៉ាត័ះ គួប សោប ត្រគ់ តាំបាង ពុត ប៉ិច ចៃ។ មួត ប៉ាសុន ប‌៉្រ័ះ ទិឌូ កា អំប៉ញ់ អន់ដីស ដាគ់ ឡាកោ ប៉ាំងឡៃ ដេល ប ? ១៣ អន់ យីស៊ូ ឡាក់ តាំងឡា ពិន ដាគ់ ពុត កា អន់ដីស អន់ ប‌៉្រ័ះ ឡាក់ ពឹ ពិន ប៉ិច ចៃ កា អន់ដីស អន់ ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ ប៉្រគ័ អន់ អន់ដីស អ្វៃ អន់ឌូ ដាគ់ៗ។

* ២:១៣ ២:១៣ វគ័ ប៉ូល ប៉ិច ប៉ប័ ទីតុះ ណោះ ខង ទីតុះ ចឹង ពឹះ ឡឹង មឿង កូរិនថូះ ណោះ អ៊ែ ចឹង រ៉ះ អន់ វគ័ ប៉ូល អ្លុ ឡឹង សារ មួត ណោះ។

* ៣:៧ ៣:៧ ប៉រ់ ហៃ សារ ឡាច់ (និក្ខមនំ) ៣៤:២៧-៣៥។

* ៤:៦ ៤:៦ ប៉រ់ ហៃ កាណើត អង់កក់ តេះ (លោកុប្បត្តិ) ១:៣។

† ៤:១៣ ៤:១៣ សារ អា ឡាច់ ឡឹង ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ១១៦:១០។

* ៦:២ ៦:២ សារ អា ឡាច់ ឡឹង អេសាយ ៤៩:៨។

† ៦:១៥ ៦:១៥ សាតាំង ពៀគ គុល «បេលៀល»។

‡ ៦:១៦ ៦:១៦ សារ អា ឡាច់ ឡឹង ចាបាប់ មួត លេវី (លេវីវិន័យ) ២៦:១២។ ប៉រ់ ហៃ អេសេគៀល ៣៧:២៧ដេល។

§ ៦:១៧ ៦:១៧ សារ អា ឡាច់ ឡឹង អេសាយ ៥២:១១។

* ៦:១៨ ៦:១៨ សារ អា ឡាច់ ឡឹង ២ សាំយូអ៊ែល ៧:១៤។

* ៨:១៥ ៨:១៥ សារ អា ឡាច់ ឡឹង សារ ឡាច់ (និក្ខមនំ) ១៦:១៨។

* ៩:២ ៩:២ មឿង កូរិនថូះ អ្វៃ ពឹង ខេត អាខៃ។

† ៩:៩ ៩:៩ សារ អា ឡាច់ ឡឹង ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ១១២:៩។

* ១០:១៧ ១០:១៧ ប៉រ់ ហៃ យេរេមៀ ៩:២៤។

* ១១:២ ១១:២ សារ វគ័ ប៉ូល ក្យាគ់ អា វ៉ឹច លូ សារ ក្លោ ក្យាគ់ កាម៉ាញ់។

† ១១:៣៣ ១១:៣២-៣៣ ប៉រ់ ហៃ ង៉ារ មួត រ៉ះ ប៉ាតាង យីស៊ូ (កិច្ច​ការ) ៩:២៣-២៥។

* ១២:២ ១២:២ សារ អា វគ័ ប៉ូល កាប ប៉ាញ់ជ្វៀរ ឡឹង ឡាកោ អ៊ែ តាំងឡា។ ប៉រ់ ហៃ ខ ៧។

† ១២:៧ ១២:៧ សារ អា វគ័ ប៉ូល កាប ប៉ាន់ដឹប អ៊ែ ប៉ិច កាប ឡឹង សារ អ៊ែ អីគ ព្លុ លើ សារ អ៊ែ ម៉ាម៉ាំង ម៉ាត់ តាម ហៃ។

‡ ១២:១៣ ១២:១៣ សារ អា វគ័ ប៉ូល កាប កល់ កាទុត ភឿ កាប ប៉ាឡៃវ កា មួត បក់ ប៉ិច ច្រោម អ៊ែ។ អ៊ែ អូ ទី ប៉្រគ័ យច អុះ លូ មួត មឿង កូរិនថូះ ឃឺ អ៊ែ ប៉្រគ័ ដាគ់ កា អន់ឌែ ក្វា ឡឹង ពូ។

* ១៣:១ ១៣:១ ប៉រ់ ហៃ សារ អន់ ចាបាប់ លឺក ទី ពៀរ (ចោទិយ​កថា) ១៩:១៥។ សារ អា វគ័ ប៉ូល ប៉ិច កាប ផា ទី ផាញ៉ាន ពៀរ ប៉ៃង ដូវ កេះ ញន កា អ៊ែ រ៉ះ កា ពូ ពៀរ ប៉ៃង ទង កេះ។

កាឡាទី

១

២

៣

៤

៥

៦

សត់ត្រា វគ័ ប៉ូល ប៉ាហ្យើ កា មួត ខេត

កាឡាទី

សារ អន់តគ់ រ៉ះ

ខេត កាឡាទី រ៉ប់ ដារ់ អា អ្វៃ ពឹង ប៉ាថេត ទួគី។ ពឹង ខេត ណោះ ទី មឿង លីសាត្រា មឿង អ៊ីកូនៀម លូ មឿង ឌើបេ។ វគ័ ប៉ូល ឡាំ រ៉ះ សារ ដាគ់ ឡឹង យីស៊ូ ពឹង ខេត កាឡាទី ផះ រ៉ាំងវ៉ាង សាណាំ ៤៨ គ.ស. (ប៉រ់ ហៃ ង៉ារ មួត រ៉ះ ប៉ាតាង យីស៊ូ (កិច្ច​ការ) ១៤:១-២៣)។ មួត ប៉ាសុន ពឹង ខេត ណោះ សួន អៀង អូ ត្រគ់ សុនសាត អ៊ីស្រាអ៊ែល អុះ ហះកា អន់ឌែ ចៃ សាំយ៉ាំង វគ័ ប៉ូល រ៉ះ សារ ដាគ់ ឡឹង យីស៊ូ លូ មប ឡាកោ សឿ យីស៊ូ ដេល។ ប៉ាគ់ វគ័ ប៉ូល ចាក ឡាច់ ឡឹង អន់ឌែ កេះ ទី សុនសាត អ៊ីស្រាអ៊ែល បក់ អន់ដា ឡាំ កាប ប៉ាតះ ប៉ាទែង កា អន់ឌែ ប៉្រើ ប៉្រគ័ ពួយ សង់ខុំ អ៊ីស្រាអ៊ែល ឃឺ ប៉្រគ័ ពួយ ចាបាប់ វគ័ ម៉ូសេ ឡាក់ កា សារ កាសិត អង់ការ លូ សារ អន់ទៀគៗ ណាវ្គ។ ផះ វគ័ ប៉ូល កាតាំង សារ អា អ៊ែ កា ច្រាគ់ សត់ត្រា ម៉ោញ ហ្លា ភឿ អន់តគ់ ប៉ាតោ កា មួត បក់ សឿ ពួយ សុនសាត អ៊ីស្រាអ៊ែល ណោះ ភឿ អន់ អន់ឌែ វ៉ីល សឿ ម៉ឹង ដឹង យីស៊ូ ឡាក់ សារ ត្រគ់ តាទឹច។

សារ សាំខាន់ៗ

សត់ត្រា អា វគ័ ប៉ូល ច្រាគ់ កាប អឺក ប៊ែត ភឿ តាគ់ កាចាំង មួត សឿ ប‌៉្រ័ះ ឡឹង សារ សាំខាន់ កាណុង សារ ដាគ់ ឡឹង យីស៊ូ។ តាម សារ ដាគ់ អា ប‌៉្រ័ះ ប៊កកាតយ័ តង័ បក់ សឿ ញន កា ពូ ម៉ឹង យីស៊ូ អូ ត្រគ់ ញន កា ប៉្រគ័ ពួយ សារ អន់ទៀគៗ គុន សុនសាត អ៊ីស្រាអ៊ែល លើ ប៉្រគ័ ប៊ុន ណោះ អុះ។ ចាបាប់ ប‌៉្រ័ះ ឡាក់ វគ័ ម៉ូសេ ច្រាគ់ ណោះ ទី ខា ក្រាន័ កា សាំរ៉ាប់ អន់តគ់ ប៉ាតោ កា សុនសាត អ៊ីស្រាអ៊ែល អន់ ប៉្រគ័ ដាគ់ ណោះ ដោច ហះកា អូ អ្លុ តង័ ប៉ាណូស អន់ រ៉ាវ៉ាច់ ឡឹង សារ យច អុះ ប‌៉្រ័ះ តង័ ប៉ាណូស ញន កា ពិន សឿ យីស៊ូ ឡាក់ ប៉ិច ចៃ កា ពិន លូ តោ័ សាំរ៉ាប់ កា ពិន (ប៉រ់ ហៃ ២:២០)។ សារ ដាគ់ ម៉ះ យីស៊ូ អន់ មួត បក់ សឿ អ៊ែ រ៉ាវ៉ាច់ ឡឹង ចាបាប់ វគ័ ម៉ូសេ កេះ ហះកា មួត បក់ សឿ យីស៊ូ ត្រគ់ អ្វៃ កោប អន់ ត្រគ់ ពួយ សារ ប៉ាង៉ាត័ ប៉ាលឹង ប‌៉្រ័ះ ប៉ាណាំ ពុត ពៀក អូ ត្រគ់ អ្វៃ កោប ពួយ ពុត ពៀក គុន ប៉ាណូស អូ សឿ ប‌៉្រ័ះ ណោះ អុះ។

វគ័ ប៉ូល រ៉ះ សារ អ៊ែ កេះ ប៉ាណូស រ៉ះ ប៉ាតាង យីស៊ូ។ (១:៦-២:២១)

វគ័ ប៉ូល រ៉ះ ប៉ាឡាក់ ឡឹង សារ ដាគ់ ឡឹង យីស៊ូ។ (៣:១-៤:៣១)

វគ័ ប៉ូល រ៉ះ ផា មួត សឿ យីស៊ូ រ៉ាវ៉ាច់ ឡឹង ចាបាប់ វគ័ ម៉ូសេ កេះ ហះកា ត្រគ់ អ្វៃ កោប ពួយ ប៉ាង៉ាត័ ប៉ាលឹង ប‌៉្រ័ះ ប៉ាណាំ ពុត ពៀក។ (៥:១-៦:១០)

១

១ អាញ់ សិច ប៉ូល ឡាក់ ប៉ាណូស រ៉ះ ប៉ាតាង យីស៊ូ អូ ត្រគ់ ប៉ាណូស អុះ ប៉្រើ អាញ់ ប៉្រគ័ ង៉ារ អា បក់ ប៉្រើ អាញ់ ណោះ ឃឺ យីស៊ូ គ្រិះ លូ ប‌៉្រ័ះ ប៊កកាតយ័ ឡាក់ ពឹ អ៊ែ ឡាក់ តាគ់ អង់រ៉ីស សឹត យីស៊ូ។ ២ អាញ់ លូ អុះ ម៉ី បក់ អ្វៃ អន់ឌូ លូ អាញ់ ញឹន ប៉ាហ្យើ សត់ត្រា អា អន់ កា ក្រុំ ហៀន សារ ប‌៉្រ័ះ គ្រឹប ចារ ឡាក់ អ្វៃ ពឹង ខេត កាឡាទី។ ៣ អន់ ប‌៉្រ័ះ ប៊កកាតយ័ ឡាក់ ពឹ ពិន លូ យីស៊ូ គ្រិះ ឡាក់ តាំងឡា ពិន ដាគ់ ពុត កា អន់ដីស លូ អន់ សារ សាណុក សាវ៉ាក កា អន់ដីស។ ៤ យីស៊ូ រ៉ាម៉ះ ប‌៉្រ័ះ លូ ឡាកោ អ៊ែ ទៅ ញន កា សារ ពិន យច ត្រគ់ ពួយ ពុត ប‌៉្រ័ះ ប៊កកាតយ័ ឡាក់ ពឹ ពិន ភឿ តង័ ពិន អន់ រ៉ាវ៉ាច់ ឡឹង សារ បឺគ អ៊ក ពឹង អង់កក់ តេះ អា។ ៥ ពិ ពិន ប៉ានេ ប‌៉្រ័ះ លើយ អាមែន។

សារ ដាគ់ ទី ដឹង ម៉ោញ

៦ អាញ់ ញម ខាក់ ញន កា ប៉ប័ អន់ដីស ឡាម៉គ់ អ្លាត សឿ ប‌៉្រ័ះ ប៊កកាតយ័ ឡាក់ រ៉ើស អ្យក់ អន់ដីស ញន កា យីស៊ូ គ្រិះ ដាគ់ ពុត កា អន់ដីស។ អន់ដីស កា សឿ ពួយ សារ អន់ទៀគ ណាវ្គ ឡាក់ ពូ ផា សារ ដាគ់។ ៧ ហះកា តាទឹច អ៊ែ អូ ទី សារ ដាគ់ អន់ទៀគ ណាវ្គ អុះ ឃឺ ទី បក់ អន់ដា ប៉ាង៉ល់ អន់ដីស លូ ប៉ិច ប៉្រគ័ អន់ សារ ដាគ់ ឡឹង យីស៊ូ គ្រិះ កើត អូ ដាគ់។ ៨ ហះកា ផា ទី ពូ អន់ទៀគ រ៉ះ សារ ដាគ់ អន់ទៀគ ណាវ្គ តាង ឡឹង សារ ដាគ់ ឡាក់ ញឹន រ៉ះ កា អន់ដីស កេះ អន់ ប‌៉្រ័ះ ប៉ាស្យាប ប៉ាណូស ណោះ ពិ យ‌៉័ះ ញឹន លើ ប៊យ ប‌៉្រ័ះ ឡឹង ប៉្លៃង កាតាម។ ៩ ឡាក់ កា ញឹន រ៉ះ អំពែ កេះ អាញ់ ប៉រ់ រ៉ះ ប៉ាឡាក់ ម៉ោញ ទង ណាវ្គ៖ ផា ទី ពឿ រ៉ះ សារ ដាគ់ អន់ទៀគ ណាវ្គ តាង ឡឹង សារ ដាគ់ ឡាក់ អន់ដីស ឃើយ កាតាំង កេះ អន់ ប‌៉្រ័ះ ប៉ាស្យាប ប៉ាណូស ណោះ ពិ។

១០ នីចម័ អាញ់ កាប នីអៀ ប៉ិច អន់ ប៉ាណូស ប៉ានេ ញ៉ា អន់ ប‌៉្រ័ះ ប៊កកាតយ័ ប៉ានេ ? ញ៉ា អាញ់ ប៉ិច កា ត្រគ់ ពុត ប៉ាណូស ប ? ផា អាញ់ ប៉ិច កា ត្រគ់ ពុត ប៉ាណូស ឃឺ អាញ់ អូ ត្រគ់ បក់ ប៉្រគ័ ង៉ារ កា យីស៊ូ គ្រិះ អុះ។

សារ ប‌៉្រ័ះ រ៉ើស អ្យក់ វគ័ ប៉ូល

១១ អឺ អុះ ម៉ី អាញ់ ប៉រ់ រ៉ះ កា អន់ដីស អន់ អ្លុ ឡាក់ៗ សារ ដាគ់ ឡាក់ អាញ់ រ៉ះ កា អន់ដីស ណោះ អូ ត្រគ់ ឡាច់ ឡឹង ប៉ាណូស អុះ ១២ ខង អាញ់ អូ ទី អ្យក់ សារ ដាគ់ អា ឡឹង ប៉ាណូស កា អូ ទី បក់ ពឿ ប៉ាំងហៀន អាញ់ ដេល ឃឺ យីស៊ូ គ្រិះ ហង តាំបាង អន់ អាញ់ អ្លុ សារ ដាគ់ អា។ ១៣ អន់ដីស កាតាំង កេះ ពូ រ៉ះ ឡឹង សារ អាញ់ ផះ អាញ់ អ្វៃ ខំ ប៉្រគ័ ពួយ សង់ខុំ សុនសាត អ៊ីស្រាអ៊ែល ពែ អាញ់ ប៉្រគ័ បាប ក្រុំ ហៀន សារ ប‌៉្រ័ះ ប៊កកាតយ័ កេង ខាក់ លូ អាញ់ ប៉ិច ថាំឡាយ ក្រុំ ណោះ ខាក់ ដេល។ ១៤ កាណុង សង់ខុំ សុនសាត អ៊ីស្រាអ៊ែល អាញ់ កា ប៉្រគ័ តីស ក្វា ឡឹង កាំឡាំង បក់ សានឺរ លូ អាញ់ ខង អាញ់ ត្រាំង កាខាក់ ប៉្រគ័ ពួយ សារ តាឡាប័ គុន វគ័ យ៉ាគ់ សើគ ពែ។ ១៥ ហះកា ប‌៉្រ័ះ ប៊កកាតយ័ រ៉ើស អាញ់ សាំរ៉ាប់ កា អ៊ែ ឡឹង អាញ់ អ្វៃ កាណុង វ៉ាច់ មើគ អាញ់ ពែ កេះ ទឹល រ៉ប់ ដារ់ អា អ៊ែ អ្យក់ អាញ់ ប៉្រគ័ ង៉ារ ញន កា អ៊ែ ដាគ់ ពុត កា អាញ់។ ១៦ ផះ ប‌៉្រ័ះ តាំបាង អន់ អាញ់ អន់ហ្នាល់ គន អ៊ែ ភឿ អន់ អាញ់ រ៉ះ សារ ដាគ់ ឡឹង គន អ៊ែ កា សុនសាត អន់ទៀគ ផះ ណោះ អាញ់ អូ ទី ឡាំ ពឹកសា លូ បក់ ពឿ ម៉ោញ ដូវ អុះ។ ១៧ អាញ់ អូ ទី ឡាំ ប៉ាគ់ មឿង យេរូសាឡឹម ភឿ ពឹកសា លូ មួត បក់ ប៉្រគ័ ង៉ារ រ៉ះ ប៉ាតាង យីស៊ូ អន់ទ្រួល ឡឹង អាញ់ ណោះ ដេល ឃឺ អាញ់ ឡាំ ប៉ាគ់ ប៉ាថេត អារ៉ាប់ ឡូត កេះណោះ អាញ់ សឹត ប៉ាគ់ មឿង ដាម៉ះ ណាវ្គ។ ១៨ ប៉ាគ់ ប៉ៃង សាណាំ ឡឹង អាញ់ សឿ អាញ់ កា ឡាំ ប៉ាគ់ មឿង យេរូសាឡឹម ភឿ ប៉ិច អន់ហ្នាល់ ពេត្រុះ អាញ់ អ្វៃ អន់ឌូ លូ អ៊ែ ១៥ ដារ់។ ១៩ ហះកា អាញ់ អូ ប៉ប័ មួត បក់ រ៉ះ ប៉ាតាង យីស៊ូ អន់ទៀគ អុះ អាញ់ ប៉ប័ ដឹង ពេត្រុះ លូ យ៉ាកុប ឡាក់ អុះ យីស៊ូ ណោះ ហង។ ២០ សារ អាញ់ ច្រាគ់ ប៉ាហ្យើ ប៉ាគ់ អន់ដីស អា អាញ់ អូ កាប ព្លូង អុះ អាញ់ រ៉ះ សារ តាទឹច ហះ ម៉ាត់ ប‌៉្រ័ះ ប៊កកាតយ័។

២១ អន់តីគ ឡឹង ណោះ ណាវ្គ អាញ់ ឡាំ ប៉ាគ់ ចារ អន់ទៀគៗ ពឹង ខេត ស៊ីរី លូ ពឹង ខេត គីលីគៀ។ ២២ ហះកា ក្រុំ ហៀន សារ ប‌៉្រ័ះ ឡាក់ សឿ យីស៊ូ គ្រិះ ពឹង ចារ អន់ទៀគៗ ពឹង ខេត យូដា អន់ឌែ អូ អន់ហ្នាល់ អាញ់ អុះ។ ២៣ អន់ឌែ ក្រាន័ កា កាតាំង ពូ រ៉ះ ផា «ប៉ាណូស បក់ ប៉្រគ័ បាប ពិន ផះ អន់ទ្រួល ពែ កិញអៀ អា អ៊ែ ផះ ចាក រ៉ះ សារ ដាគ់ ឡាក់ អ៊ែ ប៉ិច តាគ់ អង់ហ៊្យង ផះ អន់ទ្រួល ពែ»។ ២៤ អន់ឌែ កា ប៉ាណាំ គួប ប៉ានេ ប‌៉្រ័ះ ប៊កកាតយ័ ញន កា អាញ់។

២

សារ វគ័ ប៉ូល ចាចាក ប៉ាគ់ មួត បក់ រ៉ះ ប៉ាតាង យីស៊ូ

១ ១៤ សាណាំ ឡៃង ឡឹង អាញ់ សឿ អាញ់ កា ឡាំ ប៉ាគ់ មឿង យេរូសាឡឹម ម៉ោញ ទង ណាវ្គ អន់ឌូ លូ បាណាបះ លូ ជៀក ទឹប ទីតុះ ឡាំ អន់ឌូ ដេល។ ២ អាញ់ ឡាំ ប៉ាគ់ មឿង យេរូសាឡឹម ណោះ ញន កា ប‌៉្រ័ះ តាំបាង រ៉ះ អន់ កា អាញ់ អ្លុ អន់តគ់ ផា ត្រគ់ ឡាំ។ អាញ់ កា ចាចាក ប៉ាគ់ មួត ម៉ៃគ ណាំផា ក្រុំ សឿ យីស៊ូ អាញ់ រ៉ះ ដឹង កា មួត ម៉ៃគ ណាំផា អាញ់ អូ រ៉ះ កា ពូ អន់ទៀគ អុះ ភឿ អន់ អន់ឌែ អ្លុ ឡឹង សារ ឡាក់ អាញ់ ឃើយ រ៉ះ កា សុនសាត អន់ទៀគ ភឿ ជែ អន់ ង៉ារ ឡាក់ អាញ់ ផះ ប៉្រគ័ លើ ង៉ារ អាញ់ ប៉្រគ័ កេះៗ ណោះ កើត អូ ទី ខា។ ៣ កាប៉ាច់ ទីតុះ ឡាក់ អ្វៃ អន់ឌូ លូ អាញ់ យ‌៉័ះ អ៊ែ សុនសាត ក្រិក កាតាម កា មួត ម៉ៃគ ណាំផា អូ ប៉ាំងខំ ប៉្រើ អ៊ែ កាសិត អង់ការ អុះ។ ៤ ហះកា ទី បក់ អន់ដា ប៉ិច ប៉្រើ អ៊ែ កាសិត អង់ការ ដេល អន់ឌែ ណោះ ប៉ាឡម័ ប៉្រគ័ គួប អន់តុង ម៉ុត ក្រុំ ញឹន ភឿ ចាំ ហៃ ឡាបៀប ញឹន អ្វៃ កោប ដាគ់ សាំបាយ អូ ទី ទួម សារ ញ៉ា ញន កា សឿ យីស៊ូ គ្រិះ។ អន់ឌែ ប៉ិច ប៉្រគ័ អន់ ញឹន អ្វៃ កាន់តេ័ះ ចាបាប់ សុនសាត អ៊ីស្រាអ៊ែល ណាវ្គ ឡាក់ កា ទុច។ ៥ ហះកា ញឹន អូ ចៃ ប៉្រគ័ ពួយ អន់ឌែ អុះ យ‌៉័ះ ម៉ោញ ទ្រុ កា ញឹន អូ ប៉្រគ័ ដេល ភឿ ប៉ងកាន់ រ៉ាំងហៃ សារ ដាគ់ ឡឹង យីស៊ូ ឡាក់ សារ តាទឹច សាំរ៉ាប់ កា អន់ដីស។ ៦ កាប៉ាច់ មួត បក់ ពូ ផា អន់ឌែ ឡាក់ ម៉ៃគ ណាំផា ណោះ យ‌៉័ះ អន់ឌែ ឡាក់ ប៉ាណូស នីចម័ កាតាម កា អាញ់ អូ វ៉ឹនវ៉ាយ ដេល ខង ប‌៉្រ័ះ ប៊កកាតយ័ អូ រ៉ើស ម៉ាត់ បក់ ពឿ អុះ មួត ម៉ៃគ ណាំផា ណោះ កា អូ ទី ប៉្រើ អាញ់ តូរ័ សារ អាញ់ ឃើយ ប៉ាំងហៀន ពូ អុះ។ ៧ អន់ឌែ ប៉ប័ ផា ប‌៉្រ័ះ ប៊កកាតយ័ ប៉្រើ អាញ់ រ៉ះ សារ ដាគ់ ឡឹង យីស៊ូ កា សុនសាត អន់ទៀគ ឡាក់ អូ កាសិត អង់ការ ឡាក់ កា ប‌៉្រ័ះ ប៉្រើ ពេត្រុះ រ៉ះ កា សុនសាត អ៊ីស្រាអ៊ែល ឡាក់ កាសិត អង់ការ ដេល ៨ ខង ប‌៉្រ័ះ ប៊កកាតយ័ ឡាក់ ប៉្រើ ពេត្រុះ ប៉្រគ័ បក់ រ៉ះ ប៉ាតាង យីស៊ូ កា សុនសាត អ៊ីស្រាអ៊ែល ណោះ អ៊ែ កា ប៉្រគ័ អន់ អាញ់ កើត បក់ រ៉ះ ប៉ាតាង យីស៊ូ កា សុនសាត អន់ទៀគ ដេល។ ៩ កាប៉ាច់ យ៉ាកុប ពេត្រុះ លូ យូហាន ឡាក់ ពូ ផា អន់ឌែ ឡាក់ ម៉ៃគ រ៉ាំងហៃ ពូ ផះ អន់ឌែ ប៉ប័ ផា ប‌៉្រ័ះ ប៊កកាតយ័ ដាគ់ ពុត ប៉្រើ អាញ់ ប៉្រគ័ ង៉ារ អា អន់ឌែ កា រ៉ុប តី អាញ់ លូ បាណាបះ ភឿ សាញ៉ា ផា ប៉្រគ័ ង៉ារ អន់ឌូ លូ គួប សោប ម៉ាគ់ អន់ ញឹន ឡាំ រ៉ះ សារ ដាគ់ ឡឹង យីស៊ូ ប៉ាគ់ សុនសាត អន់ទៀគ កាប៉ាច់ អន់ឌែ ឡាំ រ៉ះ កា សុនសាត អ៊ីស្រាអ៊ែល។ ១០ អន់ឌែ ក្រាន័ កា ប៉្រើ ញឹន ឃឹត កា មួត ថុក ញ៉ាក កាណុង ក្រុំ ហៀន សារ ប‌៉្រ័ះ អ្វៃ ប៉ាគ់ មឿង យេរូសាឡឹម ឡាក់ ង៉ារ អាញ់ ខំ ប៉្រគ័ លើយ កេះ ដេល។

សារ វគ័ ប៉ូល កាប កា ពេត្រុះ

១១ ហះកា ប៉ាគ់ ពេត្រុះ ទឹល ប៉ាគ់ មឿង អន់ទីយ៉ូក កេះ អាញ់ កាប កា អ៊ែ ហះ ម៉ាត់ កាំឡាំង ខង អ៊ែ ប៉្រគ័ យច។ ១២ ផះ អ៊ែ អង់ក័ះ ទឹល អ៊ែ ឃើយ សា សាណា អន់ឌូ លូ សុនសាត អន់ទៀគ ដាគ់ៗ ហះកា ប៉ាគ់ មួត បក់ វគ័ យ៉ាកុប ប៉្រើ ឡាំ អន់ឌែ ពឹះ ទឹល ពេត្រុះ កា ឡាច់ ឡឹង សុនសាត អន់ទៀគ ខង អ៊ែ អ្យូគ កា មួត បក់ កាសិត អង់ការ ផា កា អ៊ែ។ ១៣ សុនសាត អ៊ីស្រាអ៊ែល អន់ទៀគ ណាវ្គ កា តាគ់ អំប៉្រគ័ ឡាក់ កា អ៊ែ ដេល យ‌៉័ះ បាណាបះ កា ពូ ប៉ាណាំ អន់ អ៊ែ តាគ់ អំប៉្រគ័ ឡាក់ កា ពូ ដេល។ ១៤ ផះ អាញ់ ប៉ប័ ផា អន់ឌែ អូ ប៉្រគ័ ពួយ សារ ដាគ់ ឡឹង យីស៊ូ ឡាក់ សារ តាទឹច អាញ់ កា កាប កា ពេត្រុះ ហះ ម៉ាត់ កាំឡាំង ទិឌូ ផា «អីស ឡាក់ សុនសាត អ៊ីស្រាអ៊ែល អូ ប៉្រគ័ ពួយ គុន តាឡាប័ ឃើយ សុនសាត អ៊ីស្រាអ៊ែល កេះ ហះកា អីស ប៉្រគ័ ពួយ គុន តាឡាប័ ឃើយ ម៉ះ សុនសាត អន់ទៀគ នីអៀ ហះកា កិញអៀ អា អីស ប៉ិច ប៉ាំងខំ ប៉្រើ សុនសាត អន់ទៀគ ប៉្រគ័ ពួយ គុន តាឡាប័ សុនសាត អ៊ីស្រាអ៊ែល ឡគ»។

១៥ កាប៉ាច់ ញឹន ឡាក់ សុនសាត អ៊ីស្រាអ៊ែល ឡឹង កើត ញឹន អូ ត្រគ់ សុនសាត អន់ទៀគ ឡាក់ អូ ទី ចាបាប់ ប‌៉្រ័ះ អុះ ១៦ ហះកា ញឹន អ្លុ អន់តគ់ កេះ ផា ប‌៉្រ័ះ ប៊កកាតយ័ អូ ផា ប៉ាណូស ដាគ់ ត្រង់ ញន កា ប៉្រគ័ ពួយ ចាបាប់ អុះ ឃឺ ប‌៉្រ័ះ ផា ប៉ាណូស ដាគ់ ត្រង់ ញន កា សឿ យីស៊ូ គ្រិះ។ ណោះ ហង បះ ញឹន សឿ យីស៊ូ គ្រិះ ភឿ ប‌៉្រ័ះ ប៉្រគ័ អន់ ញឹន ដាគ់ ត្រង់ ញន កា ញឹន សឿ យីស៊ូ គ្រិះ អូ ត្រគ់ ញន កា ប៉្រគ័ ពួយ ចាបាប់ អុះ ខង អូ ទី ប៉ាណូស ចំ ដាគ់ ត្រង់ ញន កា ប៉្រគ័ ពួយ ចាបាប់ អុះ។

១៧ ផា ពិន ផះ ប៉ិច កា ដាគ់ ត្រង់ ញន កា ពិន សឿ យីស៊ូ គ្រិះ ហះកា ផា ពូ ផា ពិន ទី សារ យច ឡាក់ កា ពូ ដេល នីចម័ ពិន ចឹង ផា យីស៊ូ គ្រិះ ប៉ាណាំ អន់ ពិន ទី សារ យច ប ? អូ ត្រគ់ នីណោ័ះ អុះ។ ១៨ ផា អាញ់ អ្យក់ ចាបាប់ សុនសាត អ៊ីស្រាអ៊ែល ណាវ្គ ឡាក់ អាញ់ អ្លាត កេះ ណោះ អាញ់ តាំបាង ផា អាញ់ ឡាក់ ប៉ាណូស ប៉្រគ័ សារ យច តាទឹច ហង។ ១៩ ញន កា ចាបាប់ បះ អាញ់ ពៀប ឡាក់ កា តោ័ ភឿ រ៉ាវ៉ាច់ ឡឹង សារ អំរ៉ាញ អឺញ ម៉ះ ចាបាប់ ភឿ អន់ អាញ់ ទី អាញុ អ្វៃ រ៉ីស សាំរ៉ាប់ កា ប‌៉្រ័ះ ប៊កកាតយ័។ អាញ់ កា តោ័ អន់ឌូ លូ យីស៊ូ គ្រិះ ពឹង អ៊្លង គឹង ដេល ២០ ទឹល នីណោ័ះ អូ ត្រគ់ អាញ់ ទៅ អុះ អ្វៃ រ៉ីស អា ឃឺ យីស៊ូ គ្រិះ ឡាក់ អ្វៃ រ៉ីស ពឹង អាញ់។ កិញអៀ អា អាញ់ អ្វៃ រ៉ីស គែង ឡាកោ ប៉ាំងឡៃ ឃឺ រ៉ីស ញន កា អាញ់ សឿ គន ប‌៉្រ័ះ ប៊កកាតយ័ ឡាក់ ប៉ិច ចៃ កា អាញ់ លូ តោ័ ប៉ាតាង អាញ់។ ២១ អាញ់ អូ តាគ់ អង់ហ៊្យង សារ ប‌៉្រ័ះ ដាគ់ តាដោះ កា អាញ់ ណោះ អុះ ផា ប៉ាណូស អ្លុ ដាគ់ ត្រង់ ញន កា ចាបាប់ ទឹល នីណោ័ះ សារ យីស៊ូ គ្រិះ តោ័ ណោះ ចឹង អូ ទី ខា ញ៉ា អុះ។

៣

សារ ដាគ់ ត្រង់ ញន កា សឿ អូ ត្រគ់ ញន កា ចាបាប់

១ អឺ មួត ខេត កាឡាទី ញ៉ា ត្រគ់ អូ ហ្លង់ អូ ហ្លី នីអៀ អន់ដីស ត្រគ់ អន់ហ្នាំ ពឿ ? អន់ដីស ទី កាតាំង ឡាក់ កាខាក់ កេះ ញឹន រ៉ះ ឡឹង សារ យីស៊ូ តោ័ ពឹង អ៊្លង គឹង ណោះ។ ២ ហះកា អាញ់ ប៉ិច អំប៉ញ់ អន់ដីស សារ ម៉ោញ ប៉រ់ រ៉ះ ហៃ កា អាញ់ នីចម័ អន់ដីស ទី ប៉ាង៉ាត័ ប៉ាលឹង ប‌៉្រ័ះ អ្វៃ អន់ឌូ ញន កា ខំ ប៉្រគ័ ពួយ ចាបាប់ សុនសាត អ៊ីស្រាអ៊ែល ញ៉ា ញន កា សាំយ៉ាំង លូ សឿ សារ ដាគ់ ឡឹង យីស៊ូ ? ៣ ញ៉ា ត្រគ់ អន់ដីស អូ ហ្លង់ អូ ហ្លី នីអៀ ? អន់ដីស ទី អាញុ ណាវ ញន កា ប៉ាង៉ាត័ ប៉ាលឹង ប‌៉្រ័ះ ហះកា កិញអៀ អា ញ៉ា ត្រគ់ អន់ដីស ប៉ិច កា ដាគ់ ត្រង់ ញន កា ប៉្រគ័ គុន ប៉ាណូស ណាវ្គ នីអៀ ? ៤ អន់ដីស ទី សារ ឡាំបាក អៀង ណោះ ញ៉ា អូ ទី ខា ប ? អាញ់ ឃឹត ផា អូ ត្រគ់ អូ ទី ខា អុះ។ ៥ ប‌៉្រ័ះ ប៊កកាតយ័ អន់ ប៉ាង៉ាត័ ប៉ាលឹង អ៊ែ កា អន់ដីស លូ តាំបាង សារ អំរ៉ាញ អឺញ ម៉ះ អ៊ែ ពឹង អន់ដីស ណោះ ញ៉ា អ៊ែ ប៉្រគ័ នីណោ័ះ ញន កា អន់ដីស ខំ ប៉្រគ័ ពួយ ចាបាប់ ញ៉ា ញន កា អន់ដីស សឿ សារ ដាគ់ ឡាក់ អន់ដីស កាតាំង ណោះ ? ៦ ឡាក់ កា វគ័ អាប៉្រាហាំ អ៊ែ សឿ ប‌៉្រ័ះ ប៊កកាតយ័ បះ ប‌៉្រ័ះ ផា អ៊ែ ដាគ់ ត្រង់ ញន កា សារ អ៊ែ សឿ។ *

៧ ទឹល នីណោ័ះ អន់ដីស ត្រគ់ អ្លុ អន់តគ់ ផា បក់ ចំ សឿ បក់ ណោះ ហង ឡាក់ គន សោ វគ័ អាប៉្រាហាំ។ ៨ កាណុង ផាប់ ប៉ានឹរ ប‌៉្រ័ះ ទី រ៉ះ អន់ទ្រួល ផា ប‌៉្រ័ះ ប៊កកាតយ័ ចឹង ប៉្រគ័ អន់ សុនសាត អន់ទៀគ ដាគ់ ត្រង់ ញន កា អន់ឌែ សឿ ណោះ ហង បះ ប‌៉្រ័ះ រ៉ះ សារ ដាគ់ កា វគ័ អាប៉្រាហាំ អន់ទ្រួល ពែ ផា «គ្រឹប សុនសាត ចឹង ទី សារ សាណុក សាវ៉ាក ញន កា សារ អាញ់ សាញ៉ា លូ អីស»។† ៩ ទឹល នីណោ័ះ ទិ បក់ សឿ ចឹង ទី សារ សាណុក សាវ៉ាក អន់ឌូ លូ វគ័ អាប៉្រាហាំ ឡាក់ សឿ ណោះ ដេល។

១០ កាប៉ាច់ មួត បក់ ម៉ឹង សារ ប៉្រគ័ ពួយ ចាបាប់ ប‌៉្រ័ះ ឃឺ ប‌៉្រ័ះ ចឹង ប៉ាស្យាប អន់ឌែ ហង ខង ទី សារ ពូ ច្រាគ់ រ៉ះ ផា «បក់ ចំ អូ ប៉្រគ័ ពួយ អន់ ដាគ់ កាខាក់ គ្រឹប សារ ឡាក់ ច្រាគ់ រ៉ះ កាណុង ផាប់ ចាបាប់ ប‌៉្រ័ះ ប‌៉្រ័ះ ចឹង ប៉ាស្យាប អន់ឌែ ហង»‡។ ១១ ពិន អ្លុ ឡាក់ៗ កេះ ផា អូ ទី ប៉ាណូស ពឿ ដាគ់ ត្រង់ ហះ ម៉ាត់ ប‌៉្រ័ះ ប៊កកាតយ័ ញន កា ម៉ឹង ចាបាប់ អុះ ខង «ប៉ាណូស ដាគ់ ត្រង់ ចឹង ទី អាញុ រ៉ីស ញន កា អ៊ែ សឿ»§។ ១២ ហះកា ចាបាប់ តាង ឡឹង សារ សឿ ខង ពូ ច្រាគ់ រ៉ះ ផា «ពឿ ប៉្រគ័ ពួយ សារ ទិ អា បក់ ណោះ ចឹង ទី អាញុ រ៉ីស ញន កា ប៉្រគ័ ពួយ សារ អា»*។ ១៣ ហះកា ញន កា យីស៊ូ គ្រិះ ត្រគ់ សារ ប៉ាស្យាប ប៉ាតាង ពិន អ៊ែ ហ្វាយ ពិន អន់ រ៉ាវ៉ាច់ ឡឹង សារ ប៉ាស្យាប ឡាក់ កើត ឡាច់ ឡឹង ចាបាប់ ខង ពូ ច្រាគ់ រ៉ះ ផា «ពឿ ពូ អន់ទល ពឹង អ៊្លង បក់ ណោះ ហង ប‌៉្រ័ះ ប៉ាស្យាប»†។ ១៤ សារ អា កើត នីអៀ ភឿ អន់ សារ សាណុក សាវ៉ាក ឡាក់ ប‌៉្រ័ះ សាញ៉ា លូ វគ័ អាប៉្រាហាំ អន់ ទឹល ប៉ាគ់ សុនសាត អន់ទៀគ ញន កា យីស៊ូ គ្រិះ ដេល លូ អន់ ពិន ទី ប៉ាង៉ាត័ ប៉ាលឹង ប‌៉្រ័ះ ឡាក់ ប‌៉្រ័ះ ប៊កកាតយ័ សាញ៉ា ផា ចឹង អន់ ញន កា ពិន សឿ។

ចាបាប់ វគ័ ម៉ូសេ លូ សារ ប‌៉្រ័ះ សាញ៉ា

១៥ អឺ អុះ ម៉ី អាញ់ ចឹង កាប ប៉ាន់ដឹប ឡឹង សារ ម៉ោញ រ៉ះ កា អន់ដីស ផា យ‌៉័ះ សារ សាញ៉ា ម៉ះ ប៉ាណូស កាតាម ផា ពូ ច្រាគ់ សត់ត្រា ភម លូ គួប សោប កេះៗ អូ ទី បក់ ពឿ ចឹង អ៊្យូត អ្លាត លើ កា ប៉ាន់ធែម សារ ណាវ ណោះ អុះ។ ១៦ សារ ណោះ ប‌៉្រ័ះ ប៊កកាតយ័ ទី សាញ៉ា លូ វគ័ អាប៉្រាហាំ លូ ផូង័ វ៉ាច់ អ៊ែ។ ហះកា កាណុង ផាប់ ប៉ានឹរ ប‌៉្រ័ះ អូ ទី រ៉ះ ផា «លូ ផូង័ វ៉ាច់ អ៊ែ ទិណោ័ះ» ឡាក់ ផូង័ វ៉ាច់ អ៊ែ អៀង ណោះ អុះ ឃឺ ប៉ិច រ៉ះ ផា ផូង័ វ៉ាច់ អ៊ែ ដឹង ម៉ោញ ដូវ ឃឺ យីស៊ូ គ្រិះ។ ១៧ អាញ់ កាប នីអៀ ឃឺ អាញ់ ប៉ិច រ៉ះ ប៉ាឡាក់ អន់ ហ្លង់ ផា ប‌៉្រ័ះ គម សារ សាញ៉ា រែវ ពុត ឡាក់ អ៊ែ សាញ៉ា លូ វគ័ អាប៉្រាហាំ កេះៗ។ កាប៉ាច់ ចាបាប់ ឡាក់ ពឹះ ទឹល រ៉ាំងវ៉ាង ៤៣០ សាណាំ អន់តីគ ឡឹង ណោះ អូ អ្លុ អ៊្យូត អ្លាត សារ ឡាក់ ប‌៉្រ័ះ ទី សាញ៉ា ផះ អន់ទ្រួល ណោះ អន់ កើត អូ ទី ខា អុះ។ ១៨ ផា ប‌៉្រ័ះ ប៊កកាតយ័ អន់ ប៉ាដក់ ប៉ាជៀ កា ប៉ាណូស ញន កា ពូ ប៉្រគ័ ពួយ ចាបាប់ ទឹល នីណោ័ះ អូ ត្រគ់ ពូ ទី ញន កា សារ ប‌៉្រ័ះ សាញ៉ា អុះ ហះកា តាទឹច អ៊ែ ប‌៉្រ័ះ អន់ កា វគ័ អាប៉្រាហាំ ពួយ សារ អ៊ែ សាញ៉ា ពែ ហង។

១៩ ទឹល នីណោ័ះ ចាបាប់ ទី ខា នីចម័ ? ប‌៉្រ័ះ អន់ ចាបាប់ អន់តីគ ភឿ តាំបាង ឡឹង សារ ប៉ាណូស ប៉្រគ័ យច លើយ ទឹល ផូង័ វ៉ាច់ អាប៉្រាហាំ ម៉ោញ ដូវ ឡាក់ ប‌៉្រ័ះ សាញ៉ា ណោះ ពឹះ ទឹល។ កាប៉ាច់ ចាបាប់ ណោះ មួត ប៊យ ប‌៉្រ័ះ ជឹន អន់ កា វគ័ ម៉ូសេ ឡាក់ ប៉្រគ័ កាណង័ កា ប‌៉្រ័ះ លូ ប៉ាណូស។ ២០ ហះកា ផា ទី ដឹង ម៉ោញ ដូវ អូ តងកាន កាណង័ អុះ ឡាក់ កា ផះ ប‌៉្រ័ះ ប៊កកាតយ័ សាញ៉ា លូ វគ័ អាប៉្រាហាំ ទី ដឹង ម៉ោញ ដូវ អ៊ែ ឡាក់ សាញ៉ា។

២១ ទឹល នីណោ័ះ ញ៉ា ចាបាប់ យច លូ សារ ប‌៉្រ័ះ សាញ៉ា ប ? អូ ត្រគ់ នីណោ័ះ អុះ។ ផា ចាបាប់ អ្លុ ប៉្រគ័ អន់ ប៉ាណូស ទី អាញុ រ៉ីស ទឹល នីណោ័ះ ប៉ាណូស ចឹង ដាគ់ ត្រង់ ញន កា ចាបាប់ ណោះ តាទឹច ហង។ ២២ ហះកា កាណុង ផាប់ ប៉ានឹរ ប‌៉្រ័ះ ទី រ៉ះ ផា ប៉ាណូស ទិឌូ អ្វៃ កាន់តេ័ះ អំរ៉ាញ សារ យច អូ អ្លុ រ៉ាវ៉ាច់ អុះ ភឿ អន់ បក់ សឿ ទី សារ ឡាក់ ប‌៉្រ័ះ សាញ៉ា ចឹង អន់ ញន កា ពូ សឿ យីស៊ូ គ្រិះ ណោះ ហង។

២៣ ផះ បើ ទឹល រ៉ាំងហាវ ពិន សឿ យីស៊ូ ពែ ពិន ទិឌូ ពៀប ឡាក់ កា ត្រគ់ ខុក ញន អ្វៃ កាន់តេ័ះ អំរ៉ាញ ចាបាប់ លើយ ទឹល ដារ់ ប‌៉្រ័ះ តាំបាង អន់ ពិន សឿ។ ២៤ នីណោ័ះ ហង ចាបាប់ សាំរ៉ាប់ តាគ់ អញ់ចាល ពិន លើយ ទឹល យីស៊ូ គ្រិះ ពឹះ ទឹល ភឿ អន់ ប‌៉្រ័ះ ផា ពិន ដាគ់ ត្រង់ ញន កា សឿ។ ២៥ កិញអៀ អា ពិន សឿ យីស៊ូ គ្រិះ កេះ ពិន អូ អ្វៃ កាន់តេ័ះ ចាបាប់ ឡាក់ តាគ់ អញ់ចាល ពិន ណាវ្គ ហង ២៦ ខង អន់ដីស ទិឌូ ស៊ុត កា គន ប‌៉្រ័ះ ញន កា សឿ យីស៊ូ គ្រិះ។ ២៧ អន់ដីស ឡាក់ ពូ ប៉ាំងហុំ អន់ កេះ ប៉ាសុន យីស៊ូ គ្រិះ អន់ដីស កា កេះ វ៉ឹច ឡាក់ កា អ៊ែ ដេល។ ២៨ ទឹល នីណោ័ះ អូ ទី សុនសាត អ៊ីស្រាអ៊ែល អូ ទី សុនសាត ក្រិក អូ ទី ទុច អូ ទី ម៉ៃគ តាំងឡា អូ ទី កាម៉ាក័ អូ ទី អង់កាន់ ណាវ្គ អុះ ខង អន់ដីស ទិឌូ ប៉ាតុំ គួប សោប ឡាកោ ដឹង ម៉ោញ ឃឺ ឡាកោ យីស៊ូ គ្រិះ។ ២៩ ផា អន់ដីស ឡាក់ ប៉ាសុន យីស៊ូ គ្រិះ កេះ អន់ដីស កា ផូង័ វ៉ាច់ វគ័ អាប៉្រាហាំ តាទឹច ហង លូ ចឹង ទី ប៉ាដក់ ប៉ាជៀ ពួយ សារ ប‌៉្រ័ះ សាញ៉ា កា អ៊ែ ដេល។

៤

សារ ប៉ាន់ដឹប ឡឹង គន ឡាក់ ចឹង អ្យក់ ប៉ាដក់ ប៉ាជៀ

១ អាញ់ កាប ប៉ាន់ដឹប កា អន់ដីស គន ឡាក់ ត្រគ់ អ្យក់ ប៉ាដក់ ប៉ាជៀ ណោះ ផះ អ៊ែ អ្វៃ សាស្វា អ៊ែ អូ យច ឡឹង មួត ទុច អុះ យ‌៉័ះ អ៊ែ ឡាក់ តាំងឡា រ៉ាស អំប៉ាស ទិណោ័ះ កាតាម។ * ២ គន ណោះ អ្វៃ កាន់តេ័ះ បក់ រ៉ាំងហៃ អ៊ែ លូ បក់ រ៉ាំងហៃ រ៉ាស អំប៉ាស លើយ ទឹល ដារ់ ពឹ អ៊ែ កាំឡត់។ ៣ ពិន កា និះទៅ ដេល ផះ ពិន បើ សឿ យីស៊ូ ពែ ពិន ឡាក់ កា សាស្វា ណោះ និះទៅ ដេល ពិន កា កេះ ទុច ប៉្រគ័ ពួយ សារ អន់តគ់ ប៉ាតោ គុន ប៉ាណូស អូ ទី ខា ដេល។ ៤ ប៉ាគ់ ទឹល ដារ់ កាំឡត់ កេះ ប‌៉្រ័ះ ប៊កកាតយ័ កា ប៉្រើ គន អ៊ែ ម៉ុត កើត កាណុង វ៉ាច់ អង់កាន់ លូ កើត កាន់តេ័ះ អំរ៉ាញ ចាបាប់ ដេល ៥ ភឿ ហ្វាយ ទិ បក់ អ្វៃ កាន់តេ័ះ អំរ៉ាញ ចាបាប់ ម៉ាគ់ អន់ ពិន កេះ គន រង ប‌៉្រ័ះ ប៊កកាតយ័។ ៦ ញន កា អន់ដីស គន អ៊ែ បះ អ៊ែ ប៉្រើ ប៉ាង៉ាត័ ប៉ាលឹង គន អ៊ែ ពឹះ អ្វៃ កាណុង ពុត អន់ដីស បះ អន់ដីស អ្លុ កាប ផា «អឺ ពឹ»។ ៧ ទឹល នីណោ័ះ អន់ដីស អូ ត្រគ់ ទុច ណាវ្គ អុះ ឃឺ គន ប‌៉្រ័ះ ឡគ ផា គន អ៊ែ កេះ អន់ដីស ចឹង ទី ប៉ាដក់ ប៉ាជៀ ឡាក់ ប‌៉្រ័ះ ចឹង អន់ ណោះ ដេល។

សារ វគ័ ប៉ូល អុក ពុត ញន កា មួត ខេត កាឡាទី

៨ ផះ សើគ ពែ អន់ដីស អូ អន់ហ្នាល់ ប‌៉្រ័ះ ប៊កកាតយ័ អុះ ឃឺ អន់ដីស កេះ ទុច ប‌៉្រ័ះ អន់ទៀគៗ ឡាក់ អូ ត្រគ់ ប‌៉្រ័ះ តាទឹច។ ៩ ហះកា កិញអៀ អា អន់ដីស អន់ហ្នាល់ ប‌៉្រ័ះ ប៊កកាតយ័ កេះ ផា កាប អន់ ត្រគ់ តាទឹច ឃឺ ប‌៉្រ័ះ អន់ហ្នាល់ អន់ដីស កេះ។ ញ៉ា ត្រគ់ អន់ដីស ប៉ិច វ៉ីល សឹត កេះ ទុច ប៉្រគ័ ពួយ សារ អន់តគ់ ប៉ាតោ គុន ប៉ាណូស ឡាក់ សារ អូ ទី អំរ៉ាញ អឺញ អូ ទី ខា ម៉ោញ ទង ណាវ្គ នីអៀ ឡគ ? ១០ កិញអៀ អា អន់ដីស កំ តាម ដារ់ ខៃ ថុន សាណាំ។ ១១ អាញ់ អ្យូគ កា ង៉ារ ឡាក់ អាញ់ ខំ ប៉្រគ័ តុត ក្លេ័ះ សាំរ៉ាប់ កា អន់ដីស អា ចឹង កើត អូ ទី ខា ញ៉ា។

១២ អឺ អុះ ម៉ី អាញ់ ប៉រ់ ឡោម អន់ដីស ហគ់ ប៉្រគ័ ពួយ អាញ់ ឡាក់ កា អាញ់ ប៉្រគ័ ពួយ អន់ដីស ឡាក់ អូ ទី ចាបាប់ វគ័ ម៉ូសេ ដេល ផះ អាញ់ អ្វៃ អន់ឌូ លូ អន់ដីស ពែ។ អន់ដីស អូ ទី ប៉្រគ័ យច សារ ញ៉ា លូ អាញ់ អុះ។ ១៣ អន់ដីស អ្លុ អន់តគ់ កេះ ផា អាញ់ ឡាំ រ៉ះ សារ ដាគ់ ឡឹង យីស៊ូ កា អន់ដីស ផះ ប៉ាន់ដា ពែ ញន កា អាញ់ អីគ។ ១៤ យ‌៉័ះ សារ អាញ់ អីគ ព្លុ ប៉្រគ័ អន់ កា អន់ដីស ទី សារ ឡាំបាក នីចម័ កាតាម កា អន់ដីស ប៉ិច ចៃ លូ អូ បឺង៉ាយ អូ អ្លាត អាញ់ ដេល ឃឺ អន់ដីស ហាប់ អាញ់ ឡាក់ កា ហាប់ ប៊យ ប‌៉្រ័ះ ប៊កកាតយ័ លើ ឡាក់ កា ហាប់ យីស៊ូ គ្រិះ ដេល។ ១៥ អន់ទ្រួល ពែ អន់ដីស ហោក រ៉គ់ កា អាញ់ ខាក់ ញ៉ា ត្រគ់ កិញអៀ អា អន់ដីស អូ ហោក កា អាញ់ កេះ ? អាញ់ ប៉រ់ រ៉ះ កា អន់ដីស តាទឹច ផះ ណោះ ពែ យ‌៉័ះ ម៉ាត់ អន់ដីស កា ចឹង ខ្វិក អន់ កា អាញ់ ដេល ផា អាញ់ តងកាន។ ១៦ ញ៉ា អន់ដីស ឃឹត ផា អាញ់ កេះ តាម៉ឺរ លូ អន់ដីស ញន កា អាញ់ កាប កា អន់ដីស ត្រង់ៗ ប ? ១៧ កាប៉ាច់ ពូ ឡាក់ ខំ អ្យក់ ពុត ចៃគ ដាគ់ កា អន់ដីស កាខាក់ ណោះ ហះកា អន់ឌែ អូ ប៉ិច ប៉្រគ័ ដាគ់ តាទឹច អុះ ឃឺ អន់ឌែ ប៉ិច កា អន់ដីស អ្លាត ញឹន ភឿ អន់ អន់ដីស ខំ ប៉្រគ័ ពួយ អន់ឌែ ឡគ។ ១៨ សារ អ្យក់ ពុត ចៃគ ឃឺ ដាគ់ ហង អ្យក់ កា អ្យក់ ពុត ចៃគ ប៉្រគ័ សារ ដាគ់ តាទឹច ឡាក់ កា អាញ់ អ្យក់ ពុត ចៃគ ដាគ់ កា អន់ដីស អូ ត្រគ់ ដឹង ផះ អាញ់ អ្វៃ អន់ឌូ លូ អន់ដីស អុះ។ ១៩ អឺ គន សោ អាញ់ អុក ពុត កាខាក់ ញន កា អន់ដីស ណាវ្គ ហង ពៀប ឡាក់ កា អង់កាន់ អីគ ប៉ាណាប អ្វៃ ហាអុញ ដេល លើយ ទឹល អន់ដីស ទី ពុត ពៀក ឡាក់ កា យីស៊ូ គ្រិះ។ ២០ អាញ់ ច្រាគ់ សត់ត្រា អា ឡាក់ កា កាប អឺក ហះកា អាញ់ ប៉ិច អ្វៃ អន់ឌូ លូ អន់ដីស ខាក់ ភឿ កាកាប លូ អន់ដីស អន់ ដាគ់ ប៉ាឡឹង ឡគ ខង អាញ់ ឃឹត អូ តាលុះ អ្លុ កា នីចម័ អាញ់ ចឹង ត្រគ់ ច្រាគ់ ប៉ាហ្យើ ប៉ាគ់ អន់ដីស ណោះ។

សារ ប៉ាន់ដឹប ឡឹង ហាការ លូ យ៉ាគ់ សារ៉ា

២១ អឺ អុះ ម៉ី ឡាក់ ប៉ិច អ្វៃ កាន់តេ័ះ អំរ៉ាញ ចាបាប់ ហគ់ អន់ដីស សាំយ៉ាំង សារ ម៉ោញ ឡាក់ ច្រាគ់ កាណុង ផាប់ ចាបាប់ ២២ ខង ទី ច្រាគ់ រ៉ះ ផា វគ័ អាប៉្រាហាំ ទី គន កាម៉ាក័ ពៀរ ដូវ ម៉ោញ គន អ៊ែ លូ អង់កាន់ ទុច អ៊ែ ម៉ោញ ណាវ្គ លូ កាម៉ាញ់ អ៊ែ ទៅ ឡាក់ អូ ត្រគ់ ទុច។ ២៣ ហះកា គន លូ ទុច អ៊ែ ណោះ ឃឺ កើត ញន កា ឡាកោ ប៉ាំងឡៃ ប៉ាណូស ដោច គន លូ កាម៉ាញ់ អ៊ែ ទៅ កើត ពួយ សារ ប‌៉្រ័ះ សាញ៉ា។ † ២៤ សារ អា ឃឺ សារ កាប ពៀប អង់កាន់ ពៀរ ដូវ អា សាំរ៉ាប់ ប៉ាតាង សារ សាញ៉ា រែវ ពុត ពៀរ នែវ។ ហាការ ឡាក់ អង់កាន់ ទុច ឃឺ ប៉ាតាង សារ សាញ៉ា រែវ ពុត ពឹង ប៉ានឹម ស៊ីណាយ ‡ អ៊ែ ប៉្រគ័ ទុច គន អ៊ែ កើត ណោះ កា ប៉្រគ័ ទុច និះទៅ ដេល។ ២៥ ហាការ ប៉ាតាង ប៉ានឹម ស៊ីណាយ ពឹង ប៉ាថេត អារ៉ាប់ កា ត្រគ់ លូ មឿង យេរូសាឡឹម រ៉ប់ ដារ់ អា ដេល ខង មួត មឿង យេរូសាឡឹម ស៊ុត កា កេះ ទុច ចាបាប់។ ២៦ កាប៉ាច់ អង់កាន់ ឡាក់ អូ ត្រគ់ ទុច អ៊ែ ពៀប ឡាក់ កា មឿង យេរូសាឡឹម ពឹង ប៉្លៃង អ៊ែ ឡាក់ មើគ ពិន ទិឌូ ឡាក់ អូ ត្រគ់ ទុច ២៧ ខង ទី សារ ពូ ច្រាគ់ រ៉ះ ផា៖

«អឺ អង់កាន់ ឡាក់ អូ អ្លុ ទី គន

ហគ់ អីស ហោក រ៉គ់ ពិ

អឺ អង់កាន់ ឡាក់ អូ ឃើយ អីគ វ៉ាច់ អ្វៃ ហាអុញ

ហគ់ អីស ឡុង តុត ពុត ទឹប ទី ពុត ហោក រ៉គ់ ពិ

ខង គន អីស ឡាក់ អូ ទី ក្លោ ណោះ

ចឹង ទី ចំលួន អៀង ឡឹង គន អង់កាន់ បក់ ទី ក្លោ»។§

២៨ អឺ អុះ ម៉ី អន់ដីស កា គន ឡាក់ កើត ពួយ សារ សាញ៉ា ឡាក់ កា អ៊ីសាក់ * ដេល។ ២៩ ហះកា កិញអៀ អា ឡាក់ កា សើគ ពែ ដេល ខង គន ឡាក់ កើត គែង ឡាកោ ប៉ាំងឡៃ ទី ប៉្រគ័ បាប កា គន ឡាក់ កើត គែង ប៉ាង៉ាត័ ប៉ាលឹង ប‌៉្រ័ះ ដេល។ ៣០ ហះកា កាណុង ផាប់ ប៉ានឹរ ប‌៉្រ័ះ ទី រ៉ះ នីចម័ ? ឃឺ រ៉ះ ផា «ហគ់ តាំងហ្យិត ឡាច់ អង់កាន់ ទុច លូ គន អ៊ែ ណោះ អន់ ឡាច់ ពិ ខង គន កាម៉ាក័ អង់កាន់ ទុច ណោះ អូ ត្រគ់ អ្យក់ ប៉ាដក់ ប៉ាជៀ អន់ឌូ លូ គន កាម៉ាក័ អង់កាន់ ឡាក់ អូ ត្រគ់ ទុច ណោះ អុះ»†។ ៣១ ទឹល នីណោ័ះ អឺ អុះ ម៉ី ពិន អូ ត្រគ់ គន អង់កាន់ ទុច ណោះ អុះ ឃឺ គន អង់កាន់ បក់ អូ ត្រគ់ ទុច។

៥

សារ រ៉ាវ៉ាច់ ឡឹង កេះ ទុច

១ យីស៊ូ គ្រិះ តង័ ពិន អន់ រ៉ាវ៉ាច់ ឡឹង កេះ ទុច កេះ ទឹល នីណោ័ះ ហគ់ រ៉ាំងហៃ ឡាកោ ពិ ជែ អន់ កេះ ទុច ណាវ្គ ហង។ ២ ហគ់ សាំយ៉ាំង អាញ់ រ៉ះ កា អន់ដីស ផា អន់ដីស អន់ ពូ កាសិត អង់ការ កា អន់ដីស ទឹល នីណោ័ះ យីស៊ូ គ្រិះ អូ ទី ខា ញ៉ា កេះ កា អន់ដីស។ ៣ អាញ់ ប៉រ់ រ៉ះ ប៉ាឡាក់ ម៉ោញ ទង ណាវ្គ កា មួត បក់ ប៉ិច ប៉្រគ័ ពួយ ចាបាប់ កាសិត អង់ការ ឃឺ អន់ឌែ ត្រគ់ ប៉្រគ័ ពួយ ចាបាប់ សុនសាត អ៊ីស្រាអ៊ែល គ្រឹប ខ ទិណោ័ះ ឡូត។ ៤ ផា អុះ ម៉ី ចំ ប៉ិច កា ដាគ់ ត្រង់ ញន កា ម៉ឹង ចាបាប់ បក់ ណោះ ក្លះ ឡាច់ ឡឹង យីស៊ូ គ្រិះ លូ អ្លាត សារ ប‌៉្រ័ះ ដាគ់ ពុត កា អន់ដីស ហង។ ៥ កាប៉ាច់ ពិន ប៉ាង៉ាត័ ប៉ាលឹង ប‌៉្រ័ះ តង័ អន់ ពិន អ្វៃ ក្យាគ់ សាណាង ដារ់ ប‌៉្រ័ះ ចឹង ប៉្រគ័ អន់ ពិន ដាគ់ ត្រង់ ញន កា ពិន សឿ។ ៦ កាប៉ាច់ មួត បក់ សឿ យីស៊ូ គ្រិះ យ‌៉័ះ ពូ កាសិត អង់ការ លើ អូ កាសិត អង់ការ កាតាម សារ ណោះ អូ សាំខាន់ អុះ ទី ដឹង សារ សឿ ឡាក់ ប៉ាណាំ អន់ ពិន ប៉្រគ័ ពួយ ពុត ប៉ិច ចៃ ណោះ ហង ឡាក់ ទី ខា។

៧ ផះ អន់ទ្រួល ពែ អន់ដីស សឿ ដាគ់ ខាក់ ពឿ ទឹប អូ អន់ អន់ដីស ប៉្រគ័ ពួយ សារ តាទឹច ? ៨ សារ កាប ប៉ាញ់សុះ នែវ អា អូ ត្រគ់ ឡាច់ ឡឹង ប‌៉្រ័ះ ប៊កកាតយ័ ឡាក់ រ៉ើស អ្យក់ អន់ដីស ណោះ អុះ។ ៩ ពុះ ប៊ែត ឡក់ អ្លុ ប៉្រគ័ ឡាក តាប៉ុង អៀង។ * ១០ ញន កា ពិន ទិឌូ ប៉ាសុន យីស៊ូ បះ អាញ់ សឿ ផា អន់ដីស ចឹង រែវ ពុត លូ អាញ់ គ្រឹប សារ។ ហះកា បក់ ប៉ាង៉ល់ អន់ដីស ណោះ អ៊ែ ត្រគ់ ទី ថូត ហង យ‌៉័ះ ពឿ កាតាម។

១១ អឺ អុះ ម៉ី ផា អាញ់ រ៉ះ ប៉្រើ ពូ កាសិត អង់ការ ណោះ ខ ញ៉ា បះ ពូ អ្វៃ កា ប៉្រគ័ បាប កា អាញ់ នីអៀ ? ផា អាញ់ ប៉្រើ ពូ ប៉្រគ័ នីណោ័ះ ពូ ចឹង អូ ប៉ាគែក អុះ លូ សារ អាញ់ ប៉ាំងហៀន ឡឹង សារ យីស៊ូ តោ័ ពឹង អ៊្លង គឹង ។ ១២ មួត បក់ ប៉្រគ័ អន់ អន់ដីស ទី សារ រ៉ាចក់ រ៉ាចល់ នែវ អា ត្រគ់ ប៉្រើ អន់ឌែ កាយ៉ោ ឡាកោ ទៅ ឡូត ពិ។

សារ អ្វៃ កោប គុន ប៉ាង៉ាត័ ប៉ាលឹង ប‌៉្រ័ះ

១៣ អឺ អុះ ម៉ី ប‌៉្រ័ះ រ៉ើស អ្យក់ អន់ដីស អន់ រ៉ាវ៉ាច់ ឡឹង កេះ ទុច ហះកា អូ ត្រគ់ អ្យក់ សារ អា អ្វៃ កោប ពួយ គុន ប៉ាណូស អុះ ឃឺ ត្រគ់ តង័ គួប សោប សឹត ឡាំ ញន កា ពុត ប៉ិច ចៃ ១៤ ខង ចាបាប់ ប‌៉្រ័ះ ទិណោ័ះ កាប ប៉ាតុំ ដឹង ម៉ោញ ខ ផា «អន់ដីស ត្រគ់ ប៉ិច ចៃ កា អុះ ម៉ី ឡីង គែង ឡាក់ កា ប៉ិច ចៃ កា ឡាកោ អន់ដីស ទៅ ដេល»†។ ១៥ ផា អន់ដីស អ្លុ ដឹង កាប់ ហ៊ែក កាប់ សា គួប សោប នីអៀ ហគ់ ឡាវ៉ាំង ពិ អ្យូគ ផៃគ អន់ដីស ចឹង តោ័ រ៉ាយ តោ័ រ៉ុង ញន កា គួប អន់ដីស ទៅ។

១៦ ហះកា អាញ់ ប៉រ់ រ៉ះ កា អន់ដីស ផា ហគ់ អ្វៃ កោប អន់ ត្រគ់ ពួយ ប៉ាង៉ាត័ ប៉ាលឹង ប‌៉្រ័ះ ណោះ អន់ដីស ចឹង អូ ប៉្រគ័ ពួយ ពុត ប៉ិច គុន ប៉ាណូស ណាវ្គ ហង។ ១៧ ពុត ប៉ិច គុន ប៉ាណូស យច លូ ប៉ាង៉ាត័ ប៉ាលឹង ប‌៉្រ័ះ កាប៉ាច់ សារ ប៉ាង៉ាត័ ប៉ាលឹង ប‌៉្រ័ះ ប៉ិច កា យច លូ ប៉ាណូស ដេល សារ ទិ ពៀរ អា ប៉ាសាំង លូ គួប កាខាក់ ណោះ ហង បះ អន់ដីស អូ អ្លុ ប៉្រគ័ អុះ សារ ញ៉ា ឡាក់ អន់ដីស ប៉ិច ប៉្រគ័ ណោះ។ ១៨ ផា ប៉ាង៉ាត័ ប៉ាលឹង ប‌៉្រ័ះ ប៉ាណាំ អន់ដីស ណោះ អន់ដីស អូ អ្វៃ កាន់តេ័ះ សារ អំរ៉ាញ អឺញ ចាបាប់ ណាវ្គ ហង។

១៩ ពិន អន់ហ្នាល់ ឡាក់ ខាក់ កេះ សារ គុន ប៉ាណូស ណោះ ឃឺ សារ បឺគ អ៊ក សារ រ៉ាលង កល់ គួប សោប សារ ប៉្រគ័ លូ អង់កាន់ លូ កាម៉ាក័ ២០ សារ សាំប‌៉័ះ ហ៊ូប ប‌៉្រ័ះ បឺគ សារ គ្រូ អំហ្ម សារ តាប៉ុញ តាប៉ាក់ សារ ក្លះ គួប សោប សារ សាណីង សាណើស កា គួប សារ អឺក អ៊្យ្រត សារ ប៉ាសង សារ ប៉ាសាំង អូ ត្រគ់ លូ គួប សោប ២១ សារ ហាន អៃត លូ សារ អន់ទៀគៗ ណាវ្គ ឡាក់ វ៉ឹច លូ សារ ទិ អា ដេល។ អាញ់ រ៉ះ កា អន់ដីស ឡាក់ កា អាញ់ រ៉ះ អន់ទ្រួល ពែ កេះ ផា ទិ ប៉ាណូស បក់ ប៉្រគ័ សារ នែវ អា អន់ឌែ ចឹង អូ ទី ប‌៉្រ័ះ ប៊កកាតយ័ រ៉ាំងហៃ រ៉ាំងខ្យា អុះ។ ២២ កាប៉ាច់ សារ ដាគ់ ឡាក់ កើត ឡាច់ ឡឹង ប៉ាង៉ាត័ ប៉ាលឹង ប‌៉្រ័ះ ឃឺ ទី សារ ប៉ិច ចៃ សារ ហោក រ៉គ់ សារ អ្វៃ ដាគ់ រម លូ ពូ ពុត អត់ សាំរ៉ាញ័ ពុត ដាគ់ កា ពូ ពុត តាប៉ាប តាប៉ុន ពុត ដាគ់ ត្រង់ ២៣ ពុត ឡាអត់ លូ សារ អ្លុ កាតត់ ពុត។ អូ ទី ចាបាប់ ចំ ចឹង យច លូ សារ ទិ អា អុះ។

២៤ ទិ ប៉ាសុន យីស៊ូ គ្រិះ អន់ឌែ អ្លាត កេះ ពុត ប៉ិច ប៉្រគ័ អូ ដាគ់ ពួយ គុន ប៉ាណូស។ ២៥ ផា ពិន ទី អាញុ រ៉ីស ញន កា ប៉ាង៉ាត័ ប៉ាលឹង ប‌៉្រ័ះ តាទឹច ពិន ត្រគ់ ប៉្រគ័ ពួយ ប៉ាង៉ាត័ ប៉ាលឹង ប‌៉្រ័ះ ដេល។ ២៦ ពិន អូ ត្រគ់ អ្វាត់ អេង ណាំង សារ លូ គួប សោប លូ សាណីង សាណើស ណោះ អុះ។

៦

សារ តង័ គួប សោប

១ អឺ អុះ ម៉ី ផា អន់ដីស ប៉ប័ ពឿ កាណុង ក្រុំ ហៀន សារ ប‌៉្រ័ះ ប៉្រគ័ យច អន់ដីស ឡាក់ ទី ប៉ាង៉ាត័ ប៉ាលឹង ប‌៉្រ័ះ អ្វៃ អន់ឌូ អន់ដីស ត្រគ់ អន់តគ់ ប៉ាតោ កា អ៊ែ ណោះ ញន កា ពុត ឡាអត់ ហះកា ត្រគ់ ឡាវ៉ាំង អ្យូគ ផៃគ អន់ដីស ចឹង ប៉្រគ័ យច ឡាក់ កា អ៊ែ ដេល។ ២ ផា ទី សារ ថុក ញ៉ាក ឡាំបាក ត្រគ់ តង័ គួប សោប សឹត ឡាំ ប៉្រគ័ នីណោ័ះ ចឹង ត្រគ់ ពួយ ចាបាប់ យីស៊ូ គ្រិះ។ ៣ បក់ ចំ ឃឹត ផា ឡាកោ អ៊ែ ឡាក់ ប៉ាណូស កានឹត កានោរ ហះកា តាទឹច អ៊ែ ឃឺ ប៉ាណូស អូ ទី ខា ញ៉ា អុះ ប៉ាណូស ណោះ ព្លូង កា ឡាកោ ទៅ ហង។ ៤ អន់ដីស ទិឌូ ត្រគ់ ឃឹត ហៃ សារ ញ៉ា ឡាក់ អន់ដីស ប៉្រគ័ ណោះ ចឹង ហោក ឡឹង សារ អន់ដីស ប៉្រគ័ ណោះ អូ ត្រគ់ ប៉ាន់ដឹប លូ ពូ អន់ទៀគ អុះ ៥ ខង អន់ដីស ម៉ោញ ដូវ ៗ ត្រគ់ ឡាប់ រ៉ាំងហៃ សារ យច ត្រគ់ ឡឹង សារ ញ៉ា ឡាក់ ឡាកោ ប៉្រគ័។

៦ កាប៉ាច់ បក់ ហៀន ប៉ានឹរ ប‌៉្រ័ះ ឡឹង ពូ អ៊ែ ត្រគ់ ជែក រ៉ាស អ៊ែ ម៉ោញ ចានែក អន់ កា បក់ ប៉ាំងហៀន អ៊ែ ណោះ ហង។ ៧ អន់ដីស ជែ ឃឹត យច ដៃ អូ ទី ពឿ ចឹង បឺង៉ាយ ប‌៉្រ័ះ ទី អុះ ខង ផា ពូ តប់ តីល ចំ ពូ ចឹង ទី ប៉្លៃ ប៉ាកាវ ឡឹង តីល ណោះ ហង។ ៨ ពឿ តប់ តីល ប៉្រគ័ អូ ដាគ់ គុន ប៉ាណូស ប៉្លៃ ប៉ាកាវ អ៊ែ ចឹង ទី ណោះ ឃឺ អ៊ែ ចឹង តោ័ អោម ហះកា បក់ ចំ តប់ តីល ប៉្រគ័ គុន ប៉ាង៉ាត័ ប៉ាលឹង ប‌៉្រ័ះ បក់ ណោះ ចឹង ទី អាញុ រ៉ីស លើយ ឡាច់ ឡឹង ប៉ាង៉ាត័ ប៉ាលឹង ប‌៉្រ័ះ ដេល។ ៩ ពិន អូ ត្រគ់ ស្រាប់ អុះ កា ប៉្រគ័ ដាគ់ ខង ផា ពិន អូ អ្លាត ប៉ាគ់ ទឹល ដារ់ កាំឡត់ ទៀ ណោះ ពិន ចឹង ទី ប៉្លៃ ប៉ាកាវ ហង។ ១០ ទឹល នីណោ័ះ ផះ អង់រ៉ាម័ ពិន ទី ដារ់ ប៉្រគ័ ដាគ់ ពិន ត្រគ់ ប៉្រគ័ ដាគ់ កា ប៉ាណូស ទិឌូ កាខាក់ អ៊ែ កា កាំឡាំង មួត សឿ។

សារ អន់តគ់ ប៉ាតោ អន់ទៀគៗ

១១ ហៃ សត់ត្រា តីសៗ អា ឃឺ តី អាញ់ ទៅ ច្រាគ់ ប៉ាហ្យើ ប៉ាគ់ អន់ដីស។ ១២ ទិ បក់ ប៉ិច កា លៅ លែង សិច គែង ឡាកោ ប៉ាំងឡៃ អន់ឌែ ប៉ាំងខំ ប៉្រើ អន់ដីស កាសិត អង់ការ ភឿ ប៉ិច កា រ៉ាវ៉ាច់ ឡាកោ អន់ឌែ ឡឹង សារ ពូ ប៉្រគ័ បាប ញន កា រ៉ះ សារ យីស៊ូ គ្រិះ តោ័ ពឹង អ៊្លង គឹង ។ ១៣ យ‌៉័ះ មួត បក់ កាសិត អង់ការ កេះ កាតាម អន់ឌែ ទៅ អូ ប៉្រគ័ ពួយ ចាបាប់ គ្រឹប ខ ណោះ អុះ ហះកា អន់ឌែ ប៉ិច កា អន់ដីស កាសិត អង់ការ ភឿ ចឹង អ្លុ អ្វាត់ អេង ផា អន់ឌែ កាសិត អង់ការ កា អន់ដីស។ ១៤ កាប៉ាច់ អាញ់ អូ អ្វាត់ អេង ឡឹង សារ ញ៉ា អុះ ផា អាញ់ ប៉ិច អ្វាត់ អេង ឃឺ អ្វាត់ អេង ដឹង កា សារ យីស៊ូ គ្រិះ ឡាក់ តាំងឡា ពិន អ៊ែ តោ័ ពឹង អ៊្លង គឹង ណោះ ហង។ ញន កា យីស៊ូ តោ័ ណោះ អង់កក់ តេះ អា អូ ទួម សារ ញ៉ា លូ អាញ់ អុះ អាញ់ កា អូ ទួម សារ ញ៉ា លូ អង់កក់ តេះ ដេល ១៥ ខង សារ កាសិត អង់ការ លើ អូ កាសិត អង់ការ អូ ទី ខា អុះ ទី ដឹង សារ កើត ណាវ ណោះ ហង ឡាក់ ទី ខា។ ១៦ អន់ ប‌៉្រ័ះ ប៊កកាតយ័ អន់ សារ សាណុក សាវ៉ាក លូ តាប៉ាប តាប៉ុន កា មួត បក់ ប៉្រគ័ ពួយ សារ អាញ់ អន់តគ់ ប៉ាតោ អា ឃឺ មួត ប៉ាសុន ប‌៉្រ័ះ *។

១៧ គឹត អា ប៉ាគ់ ម៉ាត់ ជែ អន់ ទី បក់ ពឿ ប៉្រគ័ អន់ អាញ់ អុក ពុត ណាវ្គ ហង ខង ពឹង ឡាកោ អាញ់ ទី តាំងហាល ញន កា ប៉្រគ័ ង៉ារ យីស៊ូ។

១៨ អឺ អុះ ម៉ី អន់ យីស៊ូ គ្រិះ ឡាក់ ពឹ តាំងឡា ពិន រ៉ាំងហៃ រ៉ាំងខ្យា អន់ដីស អាមែន។

* ៣:៦ ៣:៦ ប៉រ់ ហៃ កាណើត អង់កក់ តេះ (លោកុប្បត្តិ) ១៥:៦។

† ៣:៨ ៣:៨ សារ អា ឡាច់ ឡឹង កាណើត អង់កក់ តេះ (លោកុប្បត្តិ) ១២:៣។

‡ ៣:១០ ៣:១០ សារ អា ឡាច់ ឡឹង សារ អន់ ចាបាប់ លឺក ទី ពៀរ (ចោទិយ​កថា) ២៧:២៦។

§ ៣:១១ ៣:១១ សារ អា ឡាច់ ឡឹង ហាបាគូក ២:៤។

* ៣:១២ ៣:១២ សារ អា ឡាច់ ឡឹង ចាបាប់ មួត លេវី (លេវីវិន័យ) ១៨:៥។

† ៣:១៣ ៣:១៣ សារ អា ឡាច់ ឡឹង សារ អន់ ចាបាប់ លឺក ទី ពៀរ (ចោទិយ​កថា) ២១:២៣។

* ៤:១ ៤:១ សើគ ពែ ផា មួត ប‌៉្រ័ះ ប៉ាត្រង័ ទី គន ពូ ឃើយ ប៉្រើ ទុច ម៉ោញ ដូវ រ៉ាំងហៃ គន ណោះ លើយ ទឹល តីស ទុច ណោះ កា ទី សិត ពីត សាប៉្វាត័ តាគ់ អញ់ចាល អ៊ែ ដេល។

† ៤:២៣ ៤:២៣ ប៉រ់ ហៃ កាណើត អង់កក់ តេះ (លោកុប្បត្តិ) ១៧:១៥-២១។

‡ ៤:២៤ ៤:២៤ ប‌៉្រ័ះ ប៊កកាតយ័ អន់ ចាបាប់ កា វគ័ ម៉ូសេ អ្វៃ ពឹង ប៉ានឹម ស៊ីណាយ។

§ ៤:២៧ ៤:២៧ សារ អា ឡាច់ ឡឹង អេសាយ ៥៤:១។

* ៤:២៨ ៤:២៨ អ៊ីសាក់ ឃឺ គន វគ័ អាប៉្រាហាំ លូ កាម៉ាញ់ អ៊ែ ពួយ សារ ប‌៉្រ័ះ សាញ៉ា។

† ៤:៣០ ៤:៣០ ប៉រ់ ហៃ កាណើត អង់កក់ តេះ (លោកុប្បត្តិ) ២១:១០។

* ៥:៩ ៥:៩ សារ អា ប៉ិច រ៉ះ ផា យ‌៉័ះ ប៉ាណូស ម៉ោញ ដូវ ប៉្រគ័ អូ ដាគ់ ណោះ ចឹង ប៉្រគ័ អន់ ពូ អៀង កើត អូ ដាគ់ ដេល។

† ៥:១៤ ៥:១៤ សារ អា ឡាច់ ឡឹង ចាបាប់ មួត លេវី (លេវីវិន័យ) ១៩:១៨។

* ៦:១៦ ៦:១៦ ឃឺ មួត ប៉ាសុន ប‌៉្រ័ះ ពៀគ គុល «ឃឺ មួត អ៊ីស្រាអ៊ែល ម៉ះ ប‌៉្រ័ះ ប៊កកាតយ័»។

អេភេសូ

១

២

៣

៤

៥

៦

សត់ត្រា វគ័ ប៉ូល ប៉ាហ្យើ កា មួត មឿង

អេភេសូ

សារ អន់តគ់ រ៉ះ

មឿង អេភេសូ ឃឺ មឿង តីស ម៉ោញ អ្វៃ ពឹង ខេត អាស៊ី ឡាក់ ពូ អើ ផា ប៉ាថេត ទួគី គែង ដារ់ ម៉ុត រ៉ប់ ដារ់ អា។ វគ័ ប៉ូល ឡាំ ប៉ាគ់ មឿង អេភេសូ ឃឺ អ៊ែ សាណាំ ៥២ គ.ស. អ៊ែ កា អ្វៃ ហះ ណោះ ទុញ ប៉ៃង សាណាំ ទឹប រ៉ះ សារ ដាគ់ ឡឹង យីស៊ូ អន់ កា ពូ អៀង ដូវ ខាក់ (ប៉រ់ ហៃ ង៉ារ មួត រ៉ះ ប៉ាតាង យីស៊ូ (កិច្ច​ការ) ១៩:១-២០)។

វគ័ ប៉ូល ច្រាគ់ សត់ត្រា អា ផះ អ៊ែ អ្វៃ ពឹង ខុក (ប៉រ់ ហៃ ៣:១ លូ ៤:១) ឃឺ អ៊ែ រ៉ាំងវ៉ាង សាណាំ ៦០ គ.ស.។ ពូ ឃឹត ផា សត់ត្រា អា អ៊ែ ប៉ាហ្យើ អូ ត្រគ់ ដឹង កា មួត មឿង អេភេសូ អុះ ឃឺ អន់ កា មឿង អន់ទៀគៗ ទិណោ័ះ អ្វៃ កាណុង ខេត អាស៊ី ដេល។

សត់ត្រា អា លូ សត់ត្រា ប៉ាហ្យើ កា មួត សឿ ប‌៉្រ័ះ អ្វៃ ពឹង មឿង កូឡូះ ទី សារ អន់តគ់ ប៉ាតោ អន់ដា ប៊ែត ចឹង និះទៅ។ សត់ត្រា ទិ ពៀរ អា អ៊ែ ប៉ាហ្យើ អញ់ស្រំ ដឹង ម៉ោញ ទង ណោះ ហង។

សារ សាំខាន់ៗ

សត់ត្រា អា ប៉ិច រ៉ះ អន់ ហ្លង់ ឡឹង ផិនកាន អោន សាគឹម ម៉ះ ប‌៉្រ័ះ ប៊កកាតយ័ ឡាក់ ប៉ិច តង័ ប៉ាណូស។ ក្រុំ ហៀន សារ ប‌៉្រ័ះ ឃឺ ឡាកោ ប៉ាំងឡៃ យីស៊ូ លូ ពៀប ឡាក់ កា កាម៉ាញ់ យីស៊ូ ដេល។

វគ័ ប៉ូល រ៉ះ ឡឹង សារ ប‌៉្រ័ះ រ៉ើស មួត សឿ យីស៊ូ ឡឹង អន់ទ្រួល កេះ។ (១:៣-១៤)

វគ័ ប៉ូល រ៉ះ ផា ប‌៉្រ័ះ រ៉ើស ពូ ញន កា អ៊ែ ដាគ់ ពុត តាដោះ អូ ត្រគ់ ញន កា ង៉ារ ដាគ់ ម៉ះ ប៉ាណូស។ (១:១៥-២:១០)

វគ័ ប៉ូល ប៉្រើ សុនសាត អ៊ីស្រាអ៊ែល លូ សុនសាត អន់ទៀគ អ្វៃ ដាគ់ រម លូ គួប សោប។ (២:១១-៣:១៣)

វគ័ ប៉ូល ម៉ន់ ឡោម ប‌៉្រ័ះ កា មួត សឿ យីស៊ូ។ (៣:១៤-២១)

វគ័ ប៉ូល ប៉្រើ ពូ អ្វៃ កោប ឡាក់ កា ប៉ាណូស ទី ពុត ណាវ ទឹប ប៉ិច ចៃ កា គួប សោប។ (៤:១-៥:២០)

វគ័ ប៉ូល រ៉ះ ឡឹង ឡាបៀប អ្វៃ កោប កាណុង ហី ក្រាន។ (៥:២១-៦:៩)

វគ័ ប៉ូល កាប ឡឹង សារ ប‌៉្រ័ះ អន់ កា មួត សឿ ប៉ាន់ដឹប លូ ឃឿង តាកូះ។ (៦:១០-២០)

១

១ អាញ់ សិច ប៉ូល ឡាក់ ប៉ាណូស រ៉ះ ប៉ាតាង យីស៊ូ គ្រិះ ញន កា ពុត ប‌៉្រ័ះ ប៊កកាតយ័ អាញ់ ប៉ាហ្យើ សត់ត្រា អា អន់ កា មួត ប៉ាសុន ប‌៉្រ័ះ ឡាក់ សឿ យីស៊ូ គ្រិះ អន់ ដាគ់ ត្រង់ ឡាក់ អ្វៃ ពឹង មឿង អេភេសូ *។ ២ អន់ ប‌៉្រ័ះ ប៊កកាតយ័ ឡាក់ ពឹ ពិន លូ យីស៊ូ គ្រិះ ឡាក់ តាំងឡា ពិន ដាគ់ ពុត កា អន់ដីស លូ អន់ សារ សាណុក សាវ៉ាក កា អន់ដីស។

សារ ប‌៉្រ័ះ អន់ សារ សាណុក សាវ៉ាក កា មួត សឿ

៣ ពិ ពិន ប៉ានេ ប‌៉្រ័ះ ប៊កកាតយ័ ឡាក់ ពឹ យីស៊ូ គ្រិះ ឡាក់ តាំងឡា ពិន អ៊ែ អន់ សារ សាណុក សាវ៉ាក គ្រឹប នែវ កា ពិន គែង ប៉ាង៉ាត័ ប៉ាលឹង ពឹង ប៉្លៃង ញន កា អ្វៃ អន់ឌូ លូ យីស៊ូ គ្រិះ។ ៤ ប‌៉្រ័ះ រ៉ើស ពិន ញន កា យីស៊ូ អន់ទ្រួល ឡឹង តេះ ប៉្លៃង បើ កើត ពែ កេះ ភឿ អន់ ពិន ដាគ់ ត្រង់ អូ ទី យច សារ ញ៉ា ហះ ង៉ីរ អ៊ែ។ ញន ប‌៉្រ័ះ ប៉ិច ចៃ កា ពិន ៥ បះ អ៊ែ រ៉ើស អ្យក់ ពិន ឡឹង អន់ទ្រួល ពែ កេះ អន់ ប៉្រគ័ គន អ៊ែ ញន កា យីស៊ូ គ្រិះ ត្រគ់ លូ ពុត ប៉ិច ម៉ះ អ៊ែ ៦ ភឿ អន់ ពិន ប៉ានេ ពុត ដាគ់ កេង ខាក់ ម៉ះ អ៊ែ ឡាក់ អ៊ែ អន់ សារ ដាគ់ កា ពិន តាដោះ ញន កា គន ឡាក់ អ៊ែ ប៉ិច ចៃ។ ៧ ញន កា យីស៊ូ គ្រិះ អា ហង បះ ប‌៉្រ័ះ ប៊កកាតយ័ ហ្វាយ ពិន លូ ផាម យីស៊ូ លូ អូ អ្យក់ យ៉ូ សារ ពិន យច ត្រគ់ ពួយ ពុត ដាគ់ កេង ខាក់ ម៉ះ អ៊ែ។ ៨ ប‌៉្រ័ះ ប៊កកាតយ័ ដាគ់ ពុត កា ពិន កាខាក់ ឃឺ អ៊ែ អន់ ពិន ទី ពុត ហ្យាំង សាឡាច់ គ្រឹប នែវ។ ៩ អ៊ែ ប៉្រគ័ អន់ ពិន អ្លុ ផិនកាន ឡាក់ អោន សាគឹម ឡាក់ អ៊ែ ឃឹត ឡឹង អន់ទ្រួល ពែ ចឹង ប៉្រគ័ ញន កា យីស៊ូ គ្រិះ។ ១០ ប៉ាគ់ ទឹល ដារ់ កាំឡត់ កេះ ប‌៉្រ័ះ ចឹង តាគ់ អង់កេះ ផិនកាន អា ឃឺ ចឹង ប៉ាតុំ ទិ កាណាគ័ ញ៉ា ឡាក់ អ្វៃ ពឹង ប៉្លៃង លូ កាណាគ័ ញ៉ា ឡាក់ អ្វៃ ប៉ាគ់ តេះ អន់ កា យីស៊ូ គ្រិះ ប៉្រគ័ ពឹ តាំងឡា។

១១ ញន កា យីស៊ូ ពិន កា ទី ប៉ាដក់ ប៉ាជៀ ខង ប‌៉្រ័ះ ប៊កកាតយ័ រ៉ើស អ្យក់ ពិន ឡឹង អន់ទ្រួល ពែ កេះ តាម ផិនកាន ម៉ះ អ៊ែ ឡាក់ តាគ់ អង់កេះ ទិ សារ តាម ពុត អ៊ែ ប៉ិច ១២ ភឿ អន់ ញឹន ឡាក់ ម៉ឹង យីស៊ូ គ្រិះ អន់ទ្រួល ឡឹង ពូ ចឹង ប៉ានេ សារ អំរ៉ាញ អឺញ ម៉ះ អ៊ែ។ ១៣ អន់ដីស កា និះទៅ ដេល ញន កា យីស៊ូ ផះ អន់ដីស កាតាំង សារ តាទឹច ឃឺ សារ ដាគ់ ឡាក់ អ៊ែ តង័ អន់ដីស ផះ អន់ដីស សឿ អ៊ែ ប‌៉្រ័ះ កា អន់ ប៉ាង៉ាត័ ប៉ាលឹង ដាគ់ កាខាក់ អន់ អ្វៃ ពឹង អន់ដីស ភឿ ប៉្រគ័ ឡាក់ កា សាញ៉ា ចាណាំ។ ប៉ាង៉ាត័ ប៉ាលឹង អា ប‌៉្រ័ះ សាញ៉ា ចឹង អន់ ឡឹង អន់ទ្រួល កេះ។ ១៤ ប‌៉្រ័ះ ប៊កកាតយ័ អន់ ប៉ាង៉ាត័ ប៉ាលឹង អា ភឿ តាំប៉ាក់ អន់ ពិន អ្លុ អន់តគ់ ផា ពិន ចឹង ទី ប៉ាដក់ ប៉ាជៀ ប៉ាគ់ អ៊ែ ហ្វាយ ប៉ាសុន អ៊ែ អន់ ដាគ់ ទិ កេះ។ អ៊ែ ប៉្រគ័ នីអៀ ភឿ អន់ ពិន ប៉ានេ សារ អំរ៉ាញ អឺញ ម៉ះ អ៊ែ។

សារ វគ័ ប៉ូល ម៉ន់ ឡោម ប‌៉្រ័ះ អន់ កា មួត មឿង អេភេសូ

១៥ ញន ខ អា ហង ផះ អាញ់ កាតាំង ពូ កាកាប ឡឹង សារ អន់ដីស សឿ យីស៊ូ ឡាក់ ពឹ តាំងឡា ពិន លូ សារ អន់ដីស ប៉ិច ចៃ កា មួត ប៉ាសុន ប‌៉្រ័ះ ទិឌូ ១៦ អាញ់ ប៉ានេ ប‌៉្រ័ះ ប៊កកាតយ័ លើយ ញន កា អន់ដីស។ ផះ អាញ់ ម៉ន់ អើ ប‌៉្រ័ះ អាញ់ កាចាំង កា អន់ដីស លើយ។ ១៧ អន់ ប‌៉្រ័ះ ម៉ះ យីស៊ូ គ្រិះ ឡាក់ តាំងឡា ពិន ឃឺ ប‌៉្រ័ះ ពឹ ឡាក់ ទី សារ អំរ៉ាញ អឺញ អន់ អ៊ែ ប៉្រគ័ អន់ ពុត ពៀក អន់ដីស ហ្យាំង សាឡាច់ លូ អ្លុ ហ្លង់ ម៉ាគ់ អន់ដីស អន់ហ្នាល់ អ៊ែ ឡាក់ៗ។ ១៨ អន់ អ៊ែ តាគ់ តាតារ ពុត ពៀក អន់ដីស ម៉ាគ់ អ្លុ ហ្លង់ ឡឹង សារ ម៉ឹង ឡាក់ អ៊ែ អន់ កា អន់ដីស ផះ អ៊ែ រ៉ើស អ្យក់ អន់ដីស លូ អ្លុ ហ្លង់ ឡឹង ប៉ាដក់ ប៉ាជៀ កេង ខាក់ ឡាក់ អន់ដីស ចឹង ទី អន់ឌូ លូ ប៉ាសុន អ៊ែ ១៩ លូ អន់ ហ្លង់ ណាវ្គ ឡឹង សារ អំរ៉ាញ អឺញ កេង ខាក់ ឡាក់ អ៊ែ តាំបាង ណោះ អន់ ទី ខា សាំរ៉ាប់ កា ពិន ឡាក់ សឿ ២០ ឃឺ សារ អំរ៉ាញ អឺញ ឡាក់ អ៊ែ តាំបាង អា ផះ អ៊ែ តាគ់ អង់រ៉ីស សឹត យីស៊ូ គ្រិះ លូ អន់ អ្វៃ គែង សាម៉ា អ៊ែ អ្វៃ ពឹង ប៉្លៃង តោ។ ២១ យីស៊ូ អ្វៃ អំប៉ាំង ប‌៉្រ័ះ បឺគ លូ ប៊យ ប‌៉្រ័ះ ឡាក់ ទី អំរ៉ាញ អឺញ ទិណោ័ះ។ អ៊ែ កា ទី អំរ៉ាញ អឺញ កេង ខាក់ ក្វា ឡឹង កាណាគ័ ញ៉ាៗ គ្រឹប នែវ ដេល អូ ត្រគ់ ដឹង កា អ្វៃ រ៉ប់ ដារ់ អា អុះ ឃឺ ប៉ាគ់ ដារ់ គែង ម៉ាត់ ទៀ ដេល។ ២២ ប‌៉្រ័ះ ប៊កកាតយ័ ប៉្រគ័ អន់ គ្រឹប កាណាគ័ ញ៉ាៗ ទិណោ័ះ អន់ អ្វៃ កាន់តេ័ះ អំរ៉ាញ អឺញ យីស៊ូ លូ អន់ យីស៊ូ ប៉្រគ័ ម៉ៃគ ណាំផា † ក្រុំ ហៀន សារ ប‌៉្រ័ះ ទិឌូ ២៣ ឡាក់ ឡាកោ អ៊ែ។ យីស៊ូ គ្រិះ អ្វៃ រ៉ាំងហៃ ក្រុំ ហៀន សារ ប‌៉្រ័ះ អ៊ែ កា អ្វៃ រ៉ាំងហៃ កាណាគ័ ញ៉ាៗ ទិណោ័ះ។ ‡

២

សារ ប‌៉្រ័ះ តង័ ញន កា អ៊ែ ដាគ់ ពុត តាដោះ

១ ផះ ណោះ ពែ អន់ដីស កា តោ័ ញន កា ប៉្រគ័ យច ចាបាប់ ប‌៉្រ័ះ លូ ប៉្រគ័ អូ ដាគ់ ២ ឡាក់ កា អន់ដីស ឌុ ប៉្រគ័ ផះ អន់ទ្រួល។ ផះ ណោះ អន់ដីស អ្វៃ កោប គុន ប៉ាណូស អូ សឿ ប‌៉្រ័ះ ឃឺ ពួយ ម៉ៃគ ប‌៉្រ័ះ បឺគ ឡាក់ ទី អំរ៉ាញ អឺញ អ្វៃ រ៉ាំងហៃ ពឹង អង់កក់ តេះ អា ឃឺ ប៉ាង៉ាត័ ប៉ាលឹង ឡាក់ ប៉្រគ័ អន់ ពូ ប៉ាសាំង លូ ប‌៉្រ័ះ ប៊កកាតយ័ ទឹល រ៉ប់ ដារ់ អា។ ៣ កាប៉ាច់ ពិន ទិឌូ សើគ ពែ ពិន ឡាក់ កា ពូ ដេល ពិន ប៉្រគ័ តាម ឡាកោ ប៉ិច ឃឺ ប៉្រគ័ អូ ដាគ់ ពួយ ពុត ប៉ិច ពិន កា ប៉ាណូស ត្រគ់ ទី សារ ប‌៉្រ័ះ អឺក ឡឹង ពិន កើត ពែ កេះ ឡាក់ កា ពូ អន់ទៀគ ដេល។ ៤ ហះកា ប‌៉្រ័ះ ប៊កកាតយ័ ទី ពុត តាប៉ាប តាប៉ុន អៀង កាខាក់ ណោះ ញន កា អ៊ែ ប៉ិច ចៃ កា ពិន តាឡាម័ ៥ យ‌៉័ះ ពិន តោ័ ញន កា សារ ពិន ប៉្រគ័ យច កាតាម កា អ៊ែ ប៉្រគ័ អន់ ពិន ទី អាញុ រ៉ីស អន់ឌូ លូ យីស៊ូ គ្រិះ ដេល ប‌៉្រ័ះ តង័ អន់ដីស ញន កា ពុត ដាគ់ តាដោះ។ ៦ ប‌៉្រ័ះ តាគ់ អង់រ៉ីស សឹត ពិន អន់ អ្វៃ អន់ឌូ លូ យីស៊ូ គ្រិះ ពឹង ប៉្លៃង លូ អន់ ពិន រ៉ាំងហៃ រ៉ាំងខ្យា អន់ឌូ លូ អ៊ែ ដេល ៧ ភឿ តាំបាង ពុត អ៊ែ ដាគ់ កេង ខាក់ កា ប៉ាណូស គ្រឹប រ៉ាំងហាវ គែង ម៉ាត់ ទៀ អន់ អ្លុ អន់តគ់ ផា អ៊ែ ប៉ិច ចៃ កា ពិន ញន កា យីស៊ូ គ្រិះ។ ៨ ប‌៉្រ័ះ តង័ អន់ដីស ញន កា ពុត ដាគ់ តាដោះ លូ ញន កា សារ អន់ដីស សឿ។ សារ ប‌៉្រ័ះ តង័ អា អូ ត្រគ់ ឡាច់ ឡឹង អន់ដីស អុះ ឃឺ សារ ប‌៉្រ័ះ អន់ តាដោះ ៩ អូ ត្រគ់ ញន កា ប៉ាណូស ប៉្រគ័ ដាគ់ ដេល ភឿ ជែ អន់ បក់ ពឿ អ្វាត់ អេង ១០ ខង ប‌៉្រ័ះ ប៉្រគ័ អន់ ពិន កេះ ប៉ាណូស ណាវ ញន កា យីស៊ូ គ្រិះ ភឿ អន់ ពិន ប៉្រគ័ សារ ដាគ់ ឡាក់ អ៊ែ ទ្រៀម ឡឹង អន់ទ្រួល កេះ។

សារ មួត សឿ យីស៊ូ កេះ ឡាក់ កា ឡាកោ ដឹង ម៉ោញ

១១ ទឹល នីណោ័ះ អាញ់ ប៉ិច រ៉ះ កា អន់ដីស ឡាក់ សុនសាត អន់ទៀគ គែង ឡាកោ ប៉ាំងឡៃ សុនសាត អ៊ីស្រាអ៊ែល ផា កា អន់ដីស «មួត អូ កាសិត អង់ការ » លូ កាប ផា ឡាកោ អន់ឌែ «មួត កាសិត អង់ការ»។ (សារ កាសិត អង់ការ អា ក្រាន័ កា សារ ប៉ាណូស ប៉្រគ័ ដោច)។ ១២ អន់ដីស ត្រគ់ កាចាំង ផា សើគ ពែ អន់ដីស អ្វៃ ចាំងហាយ្គ ឡឹង យីស៊ូ គ្រិះ លូ អូ អ្លុ ចឹង កេះ សុនសាត អ៊ីស្រាអ៊ែល លូ អូ ទី តឹត តូ លូ សារ សាញ៉ា រែវ ពុត ឡាក់ ប‌៉្រ័ះ ប៊កកាតយ័ ទី សាញ៉ា ណោះ អុះ អន់ដីស អ្វៃ ពឹង អង់កក់ តេះ អា អូ ទី សារ ម៉ឹង លូ អូ ទី ប‌៉្រ័ះ ដេល។ ១៣ ផះ សើគ ពែ អន់ដីស អ្វៃ ចាំងហាយ្គ ឡឹង ប‌៉្រ័ះ តាទឹច ហង ហះកា កិញអៀ អា អន់ដីស កា ម៉ុត អ្វៃ ក្យាម័ អ៊ែ កេះ ញន កា ផាម យីស៊ូ គ្រិះ ១៤ ខង យីស៊ូ ហង ឡាក់ ប៉្រគ័ អន់ ពិន អ្វៃ ត្រគ់ លូ គួប អ៊ែ ប៉ាតុំ ទឹប សុនសាត អ៊ីស្រាអ៊ែល ទឹប សុនសាត អន់ទៀគ អន់ កេះ ប៉ាសុន ដឹង ម៉ោញ ទឹប អ៊ែ តាគ់ អង់ហ៊្យង អ្លាត សារ អូ ណីស កា គួប ញន កា សារ អ៊ែ តោ័ ពៀប ឡាក់ កា យ៉ះ អ្លាត រ៉ាំប៊ង ឡាក់ កាន់ទឹង ហះ អន់តិគ័។ ១៥ អ៊ែ តាគ់ អង់ហ៊្យង អ្លាត ចាបាប់ សុនសាត អ៊ីស្រាអ៊ែល ឡាក់ ប៉្រើ លូ ទឹប ប៉្រោ សារ អន់ទៀគៗ អៀង នែវ ភឿ ប៉ាតុំ ទឹប សុនសាត អ៊ីស្រាអ៊ែល ទឹប សុនសាត អន់ទៀគ អន់ កេះ ប៉ាណូស ណាវ ដឹង ម៉ោញ អ្វៃ អន់ឌូ លូ អ៊ែ លូ ប៉្រគ័ អន់ អន់ឌែ អ្វៃ ត្រគ់ លូ គួប។ ១៦ ញន កា អ៊ែ តោ័ ពឹង អ៊្លង គឹង  អ៊ែ កា រ៉ះកះ ប៉ារម ទឹប សុនសាត អ៊ីស្រាអ៊ែល ទឹប សុនសាត អន់ទៀគ អន់ ត្រគ់ លូ ប‌៉្រ័ះ ប៊កកាតយ័ ឡាក់ កា ឡាកោ ដឹង ម៉ោញ ទឹប តាគ់ អង់ហ៊្យង អ្លាត សារ អូ ណីស កា គួប សោប។ ១៧ អ៊ែ ពឹះ រ៉ះ សារ ដាគ់ កាប ឡឹង សារ អ្វៃ ត្រគ់ លូ គួប កា អន់ដីស ឡាក់ អ្វៃ ប៉ាគ់ ចាំងហាយ្គ លូ រ៉ះ កា បក់ អ្វៃ ក្យាម័ ដេល។ ១៨ ញន កា អ៊ែ ហង បះ ញឹន ឡាក់ សុនសាត អ៊ីស្រាអ៊ែល លូ អន់ដីស ឡាក់ សុនសាត អន់ទៀគ ទី ទ្រង ម៉ុត ប៉ាគ់ ប‌៉្រ័ះ ឡាក់ ពឹ ពិន ទិឌូ ញន កា ប៉ាង៉ាត័ ប៉ាលឹង ប‌៉្រ័ះ ដឹង ម៉ោញ អ្វៃ កាណុង ពុត ពិន ទិឌូ។ ១៩ ទឹល នីណោ័ះ អន់ដីស អូ ត្រគ់ សុនសាត អន់ទៀគ លើ កា មួត អំហ៊្មយ ឡឹង ប៉ាថេត អន់ទៀគ អុះ ឃឺ អន់ដីស សុនសាត ដឹង ម៉ោញ អន់ឌូ លូ មួត ប៉ាសុន ប‌៉្រ័ះ អន់ដីស កា កាំឡាំង ហី ក្រាន ប‌៉្រ័ះ ប៊កកាតយ័ ដេល។ ២០ អន់ដីស ពៀប ឡាក់ កា អំហ្មោ ប‌៉្រ័ះ អ្យក់ តគ័ ប៉្រគ័ ហី ឃឺ ប៉្រគ័ ពឹង មួត រ៉ះ ប៉ាតាង យីស៊ូ លូ មួត រ៉ាគឹយ ប‌៉្រ័ះ ឡាក់ អំហ្មោ តីសៗ លូ ពឹង យីស៊ូ ឡាក់ អំហ្មោ សាំខាន់ ឡឹង ពូ។ ២១ យីស៊ូ អា ហង ប៉្រគ័ អន់ អំហ្មោ ទិណោ័ះ តឹត ទួម អន់ឌូ លូ គួប តុត កាចាប័ លូ ប៉្រគ័ អន់ ហី ណោះ ហ៊ែង តីស ៗ កេះ រ៉ោង រ៉ាម៉ះ សាំរ៉ាប់ ប‌៉្រ័ះ ប៊កកាតយ័។ ២២ អន់ដីស កា និះទៅ ដេល ញន កា អន់ឌូ លូ យីស៊ូ អ៊ែ ប៉ាតុំ អន់ដីស ប៉្រគ័ អន់ កើត ហី ប‌៉្រ័ះ ញន កា ប៉ាង៉ាត័ ប៉ាលឹង ប‌៉្រ័ះ។

៣

សារ វគ័ ប៉ូល រ៉ះ អន់ ពូ ហ្លង់ ឡឹង ផិនកាន អោន សាគឹម ម៉ះ ប‌៉្រ័ះ

១ ខ ណោះ ហង បះ អាញ់ ឡាក់ ត្រគ់ ខុក ញន កា យីស៊ូ គ្រិះ ភឿ អន់ ទី ខា ទឹល អុះ ម៉ី សុនសាត អន់ទៀគ អាញ់ ម៉ន់ ឡោម ប‌៉្រ័ះ សាំរ៉ាប់ អន់ដីស។ ២ ឃឺ អ៊ែ អន់ដីស ទី កាតាំង ដេល តាម ហៃ ពូ រ៉ះ ឡឹង សារ ឡាក់ ប‌៉្រ័ះ ប៊កកាតយ័ មប អន់ អាញ់ ប៉្រគ័ ង៉ារ រ៉ះ ឡឹង ពុត ដាគ់ ម៉ះ អ៊ែ ភឿ ទី ខា សាំរ៉ាប់ កា អន់ដីស។ ៣ ប‌៉្រ័ះ តាំបាង អន់ អាញ់ អ្លុ ផិនកាន អ៊ែ អោន សាគឹម ពែ ឡាក់ កា អាញ់ ច្រាគ់ រ៉ះ អ្លេ័ះៗ កា អន់ដីស គែង អំប៉ាំង អា ហង។ ៤ ផះ អន់ដីស អាន សត់ត្រា អា ណោះ អន់ដីស ចឹង អ្លុ អន់តគ់ ផា អាញ់ ហ្លង់ ចាបះ ឡឹង ផិនកាន អោន សាគឹម ម៉ះ យីស៊ូ គ្រិះ ហង។ ៥ ផះ រ៉ាំងហាវ ពូ សើគ ពែ ប‌៉្រ័ះ អូ ទី តាំបាង អន់ ពូ អ្លុ ផិនកាន អា ឡាក់ កា អ៊ែ តាំបាង ពឹង មួត បក់ រ៉ះ ប៉ាតាង យីស៊ូ លូ ពឹង មួត រ៉ាគឹយ ប‌៉្រ័ះ អន់ អន់ឌែ អ្លុ ញន កា ប៉ាង៉ាត័ ប៉ាលឹង ប‌៉្រ័ះ ឡាក់ កា រ៉ប់ ដារ់ អា អុះ។ ៦ ផិនកាន អោន សាគឹម អា ឃឺ នីអៀ៖ ញន កា សារ ដាគ់ ឡឹង យីស៊ូ បះ សុនសាត អន់ទៀគ ចឹង ទី ប៉ាដក់ ប៉ាជៀ អន់ឌូ លូ សុនសាត អ៊ីស្រាអ៊ែល ដេល សុនសាត អន់ទៀគ លូ សុនសាត អ៊ីស្រាអ៊ែល ចឹង ប៉ាតុំ គួប ពៀប ឡាក់ កា កេះ ឡាកោ ដឹង ម៉ោញ។ សុនសាត អន់ទៀគ កា ចឹង ទី សារ ឡាក់ ប‌៉្រ័ះ សាញ៉ា ចឹង អន់ អន់ឌូ លូ សុនសាត អ៊ីស្រាអ៊ែល ញន កា យីស៊ូ គ្រិះ ដេល។

៧ ប‌៉្រ័ះ ប៉្រើ អាញ់ ប៉្រគ័ ង៉ារ រ៉ះ សារ ដាគ់ ឡឹង យីស៊ូ អា ញន អ៊ែ ដាគ់ ពុត កា អាញ់ ត្រគ់ ពួយ សារ អំរ៉ាញ អឺញ ឡាក់ កេង ខាក់ ម៉ះ អ៊ែ។ ៨ យ‌៉័ះ អាញ់ ថិ ឡឹង ពូ កាណុង មួត ប៉ាសុន ប‌៉្រ័ះ កាតាម កា ប‌៉្រ័ះ ប៊កកាតយ័ ដាគ់ ពុត កា អាញ់ ភឿ អន់ អាញ់ ចាក រ៉ះ សារ ដាគ់ កា សុនសាត អន់ទៀគ ឃឺ រ៉ះ ឡឹង សារ យីស៊ូ គ្រិះ ឡាក់ ដាគ់ កាខាក់ ក្វា ឡឹង ប៉ាណូស អ្លុ ហ្លង់។ ៩ អ៊ែ កា អន់ អាញ់ រ៉ះ កា ប៉ាណូស ទិឌូ អន់ ហ្លង់ ឡឹង ផិនកាន ឡាក់ អ៊ែ អោន សាគឹម ឡឹង ទុញ ពែ កេះ អ៊ែ ឡាក់ ប‌៉្រ័ះ ប៉ាំងកើត កាណាគ័ ញ៉ាៗ គ្រឹប នែវ។ ១០ ប‌៉្រ័ះ ប៉្រគ័ នីអៀ ភឿ អន់ មួត ប៊យ ប‌៉្រ័ះ ឡាក់ ទី អំរ៉ាញ អឺញ អ្វៃ ពឹង ប៉្លៃង តោ កា អន់ហ្នាល់ សារ ហ្យាំង សាឡាច់ ម៉ះ ប‌៉្រ័ះ គ្រឹប នែវ ញន កា ក្រុំ ហៀន សារ ប‌៉្រ័ះ។ ១១ សារ អា ត្រគ់ ពួយ ផិនកាន ឡាក់ អ៊ែ ឃឹត ឡឹង សើគ ពែ កេះ អ៊ែ ប៉្រគ័ តាគ់ អង់កេះ ញន កា យីស៊ូ គ្រិះ ឡាក់ ពឹ តាំងឡា ពិន។ ១២ ញន កា អ្វៃ អន់ឌូ លូ អ៊ែ លូ ញន កា សឿ អ៊ែ ពិន កា ទី ពុត ខឹន លូ ទី ទ្រង ម៉ុត ឡាំ ក្យាម័ ប‌៉្រ័ះ ប៊កកាតយ័ ទឹប អូ អ្យូគ។ ១៣ ទឹល នីណោ័ះ អន់ដីស ជែ ហ្យឹក ហង កា សារ អាញ់ ថុក ឡាំបាក ខង សារ ថុក ឡាំបាក អា ទី ខា កា អន់ដីស ឃឺ អន់ដីស ត្រគ់ តីស ម៉ូះ ឡគ។

សារ វគ័ ប៉ូល ម៉ន់ ឡោម ប‌៉្រ័ះ អន់ ពូ ហ្លង់ ឡឹង សារ ប៉ិច ចៃ ម៉ះ ប‌៉្រ័ះ

១៤ ខ អា ហង បះ អាញ់ ជន តាកុល ម៉ន់ ឡោម ប‌៉្រ័ះ ឡាក់ ពឹ ពិន។ ១៥ អ៊ែ ឡាក់ វគ័ ប៊ក គ្រឹប ផូង័ វ៉ាច់ ទឹប ពឹង ប៉្លៃង ទឹប ប៉ាគ់ តេះ។ ១៦ អន់ ប‌៉្រ័ះ តាប៉ាប តាប៉ុន ប៉្រគ័ អន់ ពុត ពៀក អន់ដីស ទី សាងុំ ខាក់ ញន កា ប៉ាង៉ាត័ ប៉ាលឹង ប‌៉្រ័ះ ត្រគ់ ពួយ សារ អំរ៉ាញ អឺញ កេង ខាក់ ម៉ះ អ៊ែ។ ១៧ អន់ យីស៊ូ គ្រិះ អ្វៃ កាណុង ពុត អន់ដីស ញន កា សារ សឿ លូ អន់ អន់ដីស អ្វៃ កាចាប័ ញន កា សារ ប៉ិច ចៃ ម៉ះ អ៊ែ ពៀប ឡាក់ កា តើម អ៊្លង អ្វៃ កាចាប័ ញន កា រ៉ាយ៉ះ តោត ជ្រុ ដេល។ ១៨ អន់ ប‌៉្រ័ះ អន់ អន់ដីស អ្លុ ហ្លង់ អន់ឌូ លូ មួត ប៉ាសុន ប‌៉្រ័ះ ទិឌូ ឡឹង សារ ប‌៉្រ័ះ ប៉ិច ចៃ ណោះ តីស អំរ៉ាគ់ ចំ ចាំងហីគ ប៉ុប ចំ លូ ជ្រុ ប៉ុប ចំ ១៩ លូ អន់ អន់ដីស អ្លុ អន់ហ្នាល់ ពុត ប៉ិច ចៃ កេង ខាក់ ម៉ះ យីស៊ូ គ្រិះ ឡាក់ ដាគ់ ក្វា ឡឹង ប៉ាណូស ឃឹត ភឿ អន់ អន់ដីស ប៉ាញ័ ដឹង សារ ដាគ់ ត្រង់ កាខាក់ ម៉ះ ប‌៉្រ័ះ។

២០ ប‌៉្រ័ះ ប៊កកាតយ័ អ្លុ ប៉្រគ័ ញ៉ាៗ ទិណោ័ះ ក្វា ឡឹង សារ ពិន ប៉រ់ លូ ក្វា ឡឹង សារ ពិន ឃឹត ញន កា សារ អំរ៉ាញ អឺញ ម៉ះ អ៊ែ ឡាក់ ប៉្រគ័ ង៉ារ ពឹង ពិន ទិឌូ។ ២១ ប៉ានេ សារ អំរ៉ាញ អឺញ ម៉ះ ប‌៉្រ័ះ កាណុង ក្រុំ ហៀន សារ ប‌៉្រ័ះ ញន យីស៊ូ គ្រិះ អន់ គ្រឹប រ៉ាំងហាវ លើយ អាមែន។

៤

សារ មួត សឿ កេះ ឡាក់ កា ឡាកោ ដឹង ម៉ោញ

១ ទឹល នីណោ័ះ អាញ់ ឡាក់ ត្រគ់ ខុក ញន កា សឿ យីស៊ូ ឡាក់ តាំងឡា ពិន អាញ់ ប៉រ់ អន់តគ់ ប៉ាតោ អន់ អន់ដីស អ្វៃ កោប អន់ ឃឺ លូ សារ ប‌៉្រ័ះ ប៊កកាតយ័ រ៉ើស ណោះ ហង ពិ។ ២ ហគ់ ប៉ាន់ថិ ពុត អន់ ទី ពុត ដាគ់ ពុត ឡាអត់ លូ អត់ សាំរ៉ាញ័ កា គួប សោប សឹត ឡាំ ញន កា សារ ប៉ិច ចៃ ៣ លូ ខំ រ៉ាំងហៃ សារ រែវ ពុត លូ គួប សោប ឡាក់ ពឹះ ឡឹង ប៉ាង៉ាត័ ប៉ាលឹង ប‌៉្រ័ះ លូ អន់ អ្វៃ ត្រគ់ លូ គួប សោប អន់ ដាគ់ៗ។ ៤ មួត សឿ យីស៊ូ ពៀប ឡាក់ កា ឡាកោ ដឹង ម៉ោញ ប៉ាង៉ាត័ ប៉ាលឹង ប‌៉្រ័ះ កា ដឹង ម៉ោញ ឡាក់ កា ប‌៉្រ័ះ រ៉ើស អ្យក់ អន់ដីស អន់ ទី សារ ម៉ឹង ដឹង ម៉ោញ ណោះ ដេល។ ៥ ពិន ទី ពឹ តាំងឡា ដឹង ម៉ោញ សារ សឿ ដឹង ម៉ោញ សារ ប៉ាំងហុំ ទៀក ដឹង ម៉ោញ។ ៦ ទី ប‌៉្រ័ះ ដឹង ម៉ោញ ឡាក់ ពឹ ប៉ាណូស ទិឌូ អ៊ែ រ៉ាំងហៃ ប៉ាណូស ទិឌូ អ៊ែ ប៉្រគ័ ង៉ារ ពឹង ប៉ាណូស ទិឌូ លូ អ្វៃ ពឹង ប៉ាណូស ទិឌូ។ ៧ ហះកា អ៊ែ អន់ ពិន ម៉ោញ ដូវ ៗ អ្លុ ប៉្រគ័ ង៉ារ តាងៗ តាម យីស៊ូ គ្រិះ អន់ កា ពិន។ ៨ ខ អា ហង បះ ពូ ច្រាគ់ រ៉ះ ផា៖

«ផះ អ៊ែ ហាវ ពឹង ចារ ចាំងហីគ

អ៊ែ អ្យក់ មួត តាម៉ឺរ ឡាក់ អ៊ែ រ៉ុប ពែ ប៉្រើ ចាក ពួយ

កេះណោះ អ៊ែ អន់ កាណាគ័ កា ប៉ាណូស»។*

៩ សារ ឡាក់ កាប ផា «អ៊ែ ហាវ» ណោះ ទី ណី នីចម័ ? ឃឺ ទី ណី ផា ផះ អន់ទ្រួល ពែ យីស៊ូ ជឹរ ពឹង អង់កក់ តេះ អា កេះ †។ ១០ បក់ ជឹរ ពឹង អង់កក់ តេះ ណោះ ឃឺ អ៊ែ ទៅ ណោះ ហង ឡាក់ ហាវ អំប៉ាំង ប៉្លៃង តោ ភឿ រ៉ាំងហៃ កាណាគ័ ញ៉ាៗ ទិណោ័ះ។ ១១ អ៊ែ ហង ប៉្រគ័ អន់ បក់ អន់ដា កេះ មួត រ៉ះ ប៉ាតាង អ៊ែ បក់ អន់ដា កេះ រ៉ាគឹយ ប‌៉្រ័ះ  បក់ អន់ដា កេះ មួត ចាក រ៉ះ សារ ដាគ់ ឡឹង អ៊ែ បក់ អន់ដា កេះ ម៉ៃគ រ៉ាំងហៃ ក្រុំ ហៀន សារ ប‌៉្រ័ះ លូ ណៃឃូ ប៉ាំងហៀន ពូ ១២ ភឿ ប៉ាណាំ មួត ប៉ាសុន ប‌៉្រ័ះ អ្លុ ប៉្រគ័ ង៉ារ កា ប‌៉្រ័ះ លូ ប៉្រគ័ អន់ ឡាកោ យីស៊ូ គ្រិះ ‡ ហ៊ែង ដាគ់ ១៣ លើយ ទឹល ពិន ទិឌូ រែវ គួប សោប ញន កា ទី សារ សឿ ដឹង ម៉ោញ លូ អន់ហ្នាល់ គន ប‌៉្រ័ះ ប៊កកាតយ័ លូ កើត ប៉ាណូស ឡាក់ សឿ ដាគ់ ខាក់ លើយ ទឹល ពិន កើត ដាគ់ សាម៉ើ លូ យីស៊ូ គ្រិះ ១៤ ភឿ ជែ អន់ ពិន អ្វៃ ឡាក់ កា គន សាស្វា អូ ហ្លង់ សារ ណោះ អុះ ឡាក់ ចឹង សឿ សារ ពូ ប៉ាំងហៀន កាប ព្លូង កាប ប៉ាង៉ល់ ពៀប ឡាក់ កា ខ្យាល ប៉ឹ ជឹរ ប៉ឹ ហាវ ណោះ ណាវ្គ ពិន កា អូ សឿ សារ មួត បក់ កាប ប៉ាញ៉ា ប៉្លាច័ កេង ដេល។ ១៥ ហះកា ពិន ត្រគ់ កាប សារ តាទឹច ញន កា ពុត ប៉ិច ចៃ ពិន ត្រគ់ កើត ហ៊ែង ដាគ់ គ្រឹប នែវ ភឿ កេះ ឡាក់ កា យីស៊ូ គ្រិះ ឡាក់ កល់ ពិន។ ១៦ អ៊ែ ហង ឡាក់ ប៉្រគ័ អន់ ឡាកោ ទិណោ័ះ ប៉ាតុំ គួប លូ ប៉ាតឹត គួប តុត កាចាប័ ញន កា ទី ប៉ាឡគ់ កាន់តីង ទិណោ័ះ។ ជុង តី ទិណោ័ះ កា តង័ ប៉្រគ័ ង៉ារ កាណុង ឡាកោ តាម ង៉ារ ម៉ះ អន់ឌែ ម៉ោញៗ ភឿ អន់ ឡាកោ ណោះ កើត ហ៊ែង ដាគ់ ញន កា សារ ប៉ិច ចៃ។

សារ អ្វៃ កោប គុន ប៉ាណូស កើត ណាវ

១៧ ទឹល នីណោ័ះ អាញ់ រ៉ះ តាទឹច កា អន់ដីស ញន អំរ៉ាញ យីស៊ូ ឡាក់ ពឹ តាំងឡា ពិន ផា ជែ អ្វៃ កោប គុន សុនសាត អន់ទៀគ អូ សឿ ប‌៉្រ័ះ ខង អន់ឌែ ឃឹត ឡឹង សារ អូ ទី ខា។ ១៨ អន់ឌែ អូ ហ្លង់ សារ ញ៉ា អុះ អន់ឌែ អូ ទី អាញុ រ៉ីស ឡាក់ ប‌៉្រ័ះ ប៊កកាតយ័ អន់ ណោះ អុះ ខង អន់ឌែ អូ អ្លុ សារ ប‌៉្រ័ះ ញន អន់ឌែ កាង័ កល់ តាឡាម័។ ១៩ អន់ឌែ អូ អន់ហ្នាល់ សារ យច សារ ត្រគ់ លូ អន់ឌែ ទឹមវ៉ៃរ ឡាកោ អន់ ប៉្រគ័ សារ អ៊ក បឺគ អូ ដាគ់ គ្រឹប នែវ តាម ពុត ខ្វាម។ ២០ ហះកា កាប៉ាច់ អន់ដីស ផះ ពូ ប៉ាំងហៀន អន់ដីស ឡឹង សារ យីស៊ូ គ្រិះ ពូ អូ ប៉្រើ ប៉្រគ័ នីណោ័ះ អុះ។ ២១ អន់ដីស កាតាំង ពូ រ៉ះ ឡឹង សារ យីស៊ូ លូ ហៀន ឡឹង អ៊ែ ត្រគ់ ពួយ សារ តាទឹច ឡាក់ ឡាច់ ឡឹង អ៊ែ ហង ២២ ឃឺ អន់ដីស ត្រគ់ អ្លាត ពុត សាន់ដាប់ ខង ពុត សាន់ដាប់ បឺគ អ៊ក កាខាក់ ទឹប ប៉ាង៉ល់ ឡាកោ ញន កា សារ ខ្វាម។ ២៣ ត្រគ់ អន់ ប‌៉្រ័ះ ប៊កកាតយ័ ប៉្រគ័ អន់ ពុត ពៀក អន់ដីស កើត ណាវ ២៤ លូ ត្រគ់ កេះ ប៉ាណូស ណាវ ឡាក់ ប‌៉្រ័ះ ប៉ាំងកើត អន់ ដាគ់ ត្រង់ តាទឹច អន់ ឡាក់ កា អ៊ែ។

២៥ ទឹល នីណោ័ះ អន់ដីស ជែ កាប ព្លូង ហង ត្រគ់ កាប ដឹង សារ ញ៉ា ឡាក់ តាទឹច លូ អុះ ម៉ី អន់ទៀគៗ ខង ពិន ទិឌូ ពៀប ឡាក់ កា ជុង តី ពឹង ឡាកោ ដឹង ម៉ោញ។ ២៦ ផា អន់ដីស អឺក ត្រគ់ ឡាវ៉ាំង ជែ ប៉្រគ័ សារ យច ដៃ លូ ជែ អឺក ទុញ ទឹល ដារ់ ម៉ុត ដេល។ ២៧ ជែ អន់ ប‌៉្រ័ះ បឺគ សាតាំង ទី ទ្រង ឡាំ ប៉ាង៉ល់ អន់ដីស។ ២៨ បក់ ចំ ឃើយ អន់តុង ត្រគ់ អ្លាត ពិ ជែ អន់តុង ណាវ្គ ហង ឃឺ ត្រគ់ ខំ ប៉្រគ័ ង៉ារ លូ សាងុំ ឡាកោ អ៊ែ ទៅ ញន កា ពុត ដាគ់ ត្រង់ ភឿ អន់ ទី កាណាគ័ ម៉ាគ់ តង័ បក់ ចំ ឡាក់ អូ ទី ឡក់។ ២៩ ជែ អន់ ទី ប៉ានឹរ អូ ដាគ់ ឡាច់ ឡឹង ពឹរ អន់ដីស ត្រគ់ កាកាប ដឹង សារ ញ៉ា ឡាក់ ដាគ់ៗ ភឿ តង័ ពូ អន់ទៀគ អន់ សឿ ហ៊ែង ខាក់ ពួយ សារ ពូ តងកាន ម៉ាគ់ អន់ សារ សាណុក សាវ៉ាក កា មួត បក់ សាំយ៉ាំង ណោះ ដេល។ ៣០ ជែ ប៉្រគ័ អន់ ប៉ាង៉ាត័ ប៉ាលឹង ដាគ់ កាខាក់ ម៉ះ ប‌៉្រ័ះ អុក ពុត ខង ប‌៉្រ័ះ អន់ ប៉ាង៉ាត័ ប៉ាលឹង អ៊ែ អ្វៃ ពឹង អន់ដីស ភឿ ប៉្រគ័ សាញ៉ា ចាណាំ លូ គម អន់ដីស សាំរ៉ាប់ ប៉ាគ់ ដារ់ អ៊ែ ចឹង ហ្វាយ ពិន ទៀ។ ៣១ ហគ់ អន់ដីស អ្លាត ពុត អូ ដាគ់ ពុត តុ ហាល់ ពុត អឺក សារ តាប៉ុញ តាប៉ាក់ សារ ត័ះ ផាម៉ាត លូ សារ អូ ដាគ់ គ្រឹប នែវ អន់ ឡាច់ ឡឹង អន់ដីស ពិ។ ៣២ ត្រគ់ ទី ពុត ដាគ់ កា កាំឡាំង លូ អ្លុ តាប៉ាប តាប៉ុន កា គួប សោប សឹត ឡាំ ទឹប អូ អ្យក់ យ៉ូ សារ គួប សោប ប៉្រគ័ យច ឡាក់ កា ប‌៉្រ័ះ ប៊កកាតយ័ អូ អ្យក់ យ៉ូ សារ អន់ដីស យច ញន កា យីស៊ូ គ្រិះ។

៥

សារ អ្វៃ កោប គុន ប៉ាណូស ឡាក់ ទី តាតារ

១ ទឹល នីណោ័ះ ហគ់ អន់ដីស ប៉្រគ័ ពួយ ប‌៉្រ័ះ ប៊កកាតយ័ ខង អន់ដីស ឡាក់ គន អ៊ែ ប៉ិច ចៃ។ ២ ហគ់ អ្វៃ កោប អន់ ទី ពុត ប៉ិច ចៃ ឡាក់ កា យីស៊ូ គ្រិះ ប៉ិច ចៃ កា ពិន ទឹប អ៊ែ ចៃ តោ័ ប៉ាតាង ពិន ឡាក់ កា កាណាគ័ ពុះ រ៉ាម៉ះ ប‌៉្រ័ះ ឡាក់ ត្រគ់ ពុត ប‌៉្រ័ះ។ ៣ ជែ អន់ ទី ដៃ សារ រ៉ាលង កល់ សារ ប៉្រគ័ លូ កាម៉ាក័ លូ អង់កាន់ លូ សារ ខ្វាម កាណុង កាំឡាំង អន់ដីស ណោះ ខង សារ ទិណោ័ះ អូ ឃឺ លូ ប៉ាសុន ប‌៉្រ័ះ អុះ។ ៤ ជែ កាប រ៉ាំឡោះ ជែ កាប ឡាក់ កា ប៉ាណូស អន់ទ្រុយ លូ ជែ កាប ប៉ាលោ រ៉ល់ សារ ញ៉ា ឡាក់ ត្រគ់ តាយួស ខង សារ ទិណោ័ះ អូ ឃឺ អុះ។ ហះកា ត្រគ់ កាប ប៉ានេ ប‌៉្រ័ះ ឡគ ៥ ខង អន់ដីស អ្លុ អន់តគ់ កេះ ផា ប៉ាណូស បក់ រ៉ាលង កល់ បក់ ប៉្រគ័ លូ កាម៉ាក័ លូ អង់កាន់ លូ បក់ ទី ពុត ខ្វាម ប៉ាណូស នែវ ណោះ អូ ទី ប៉ាដក់ ប៉ាជៀ អុះ ប៉ាគ់ ប‌៉្រ័ះ ប៊កកាតយ័ រ៉ាំងហៃ រ៉ាំងខ្យា អន់ឌូ លូ យីស៊ូ គ្រិះ ខង បក់ ខ្វាម ប៉ិច កា រ៉ាស អំប៉ាស ពៀប ឡាក់ កា អ៊ែ កាដាប សាំប‌៉័ះ ហ៊ូប ប‌៉្រ័ះ បឺគ ហង។

៦ ជែ អន់ បក់ ពឿ ពឹះ ប៉ាង៉ល់ អន់ដីស ញន កា ប៉ានឹរ ពូ កាប អូ ទី ខា ណោះ ខង សារ ទិណោ័ះ ហង ប៉្រគ័ អន់ ប‌៉្រ័ះ ប៊កកាតយ័ អឺក កា បក់ ប៉ាសាំង លូ អ៊ែ។ ៧ ទឹល នីណោ័ះ ជែ រ៉ាំពង ប៉្រគ័ គួប លូ អន់ឌែ ណោះ។ ៨ សើគ ពែ អន់ដីស កា អ្វៃ កាណុង សារ ម៉ាម៉ាំង ដេល ហះកា កិញអៀ អា អន់ដីស តាតារ កេះ ញន កា យីស៊ូ ឡាក់ ពឹ តាំងឡា ពិន។ ទឹល នីណោ័ះ ហគ់ អ្វៃ កោប គុន ប៉ាណូស ឡាក់ ទី តាតារ ពិ ៩ ខង សារ តាតារ ប៉្រគ័ អន់ ទី សារ ដាគ់ ត្រង់ លូ សារ តាទឹច គ្រឹប នែវ។ ១០ ហគ់ អន់ដីស ឃឹត ចាជ្រែប ហៃ សារ ញ៉ា ឡាក់ ត្រគ់ ពុត ពឹ តាំងឡា ពិន។ ១១ ជែ ម៉ុត ប៉្រគ័ ង៉ារ ញ៉ា ឡាក់ អូ ទី ខា អន់ឌូ លូ ពូ ឡាក់ ង៉ារ កើត ឡាច់ ឡឹង សារ ម៉ាម៉ាំង ណោះ សិន ដាគ់ ត្រគ់ កាប កា ពូ *។ ១២ ទិ សារ ញ៉ា ឡាក់ ពូ ប៉្រគ័ អន់តុង អូ អន់ ពូ អ្លុ ណោះ ផា ពិន ក្រាន័ កា រ៉ះ ឡឹង សារ ណោះ ពិន កា តាយួស ខាក់ កេះ។ ១៣ ហះកា ផា ទី តាតារ ក្លាគ់ ពឹង ចារ ពូ ប៉្រគ័ សារ ទិណោ័ះ សារ ទិណោ័ះ ចឹង តាបាង អន់ ពូ ប៉ប័ ឡូត ១៤ ខង តាតារ ហង តាំបាង អន់ ពូ ប៉ប័ សារ ទិណោ័ះ។ ខ ណោះ ហង បះ ពូ កាប ផា៖

«អឺ បក់ តៃប ហ្លាក់ ហគ់ សាទឹរ ឡគ

អឺ បក់ តោ័ ហគ់ រ៉ីស សឹត ពិ

ណោះ យីស៊ូ គ្រិះ ចឹង តាតារ ក្លាគ់ ពឹង អីស»។

១៥ ទឹល នីណោ័ះ ហគ់ ឡាវ៉ាំង កាខាក់ ឡឹង ឡាបៀប អន់ដីស អ្វៃ កោប ជែ ប៉្រគ័ ឡាក់ កា ប៉ាណូស អូ ហ្លង់ សារ ឃឺ ត្រគ់ ប៉្រគ័ ឡាក់ កា ប៉ាណូស ហ្យាំង សាឡាច់។ ១៦ ត្រគ់ អ្យក់ រ៉ប់ ដារ់ អា ប៉្រគ័ ង៉ារ ឡាក់ ទី ខា ខង រ៉ាំងហាវ អា អ៊ក ខាក់។ ១៧ ទឹល នីណោ័ះ ជែ ប៉្រគ័ ឡាក់ កា ប៉ាណូស អូ ហ្លង់ សារ ហះកា ត្រគ់ ខំ ឃឹត អន់ ហ្លង់ ឡឹង សារ ប‌៉្រ័ះ ប៊កកាតយ័ ប៉ិច។ ១៨ ជែ ប៉ាញឹល តាពែ ខង តាពែ ប៉្រគ័ អន់ អន់ដីស ប៉្រគ័ សារ បឺគ អ៊ក ហះកា ត្រគ់ អន់ ប៉ាង៉ាត័ ប៉ាលឹង ប‌៉្រ័ះ ម៉ុត ប៉ាណាំ ពុត ពៀក អន់ដីស។ ១៩ ហគ់ អ្យក់ អញ់ស៊ែ ប៉ានេ ប‌៉្រ័ះ ភឿ កាកាប ដាគ់ ប៉ានឹរ ពឹរ កាង លូ គួប សោប ទឹប ចាជែ អញ់ស៊ែ ទិ ពុត ទិ ពៀក ហោក រ៉គ់ កា យីស៊ូ ឡាក់ តាំងឡា ពិន។ ២០ ត្រគ់ ហោក រ៉គ់ កា ប‌៉្រ័ះ ប៊កកាតយ័ ឡាក់ ពឹ រ៉ប់ ដារ់ ញន កា គ្រឹប សារ អ៊ែ ប៉្រគ័ លូ ញន កា យីស៊ូ គ្រិះ ឡាក់ តាំងឡា ពិន។ ២១ អន់ដីស ត្រគ់ អ្យិល កូត័ ការ៉ុប គួប សោប សឹត ឡាំ ដេល ខង អន់ដីស អ្យិល កូត័ អ្យូគ កា យីស៊ូ គ្រិះ កេះ។

សារ អ្វៃ ក្លោ លូ កាម៉ាញ់

២២ អឺ មួត អង់កាន់ ឡាក់ ទី ក្លោ អន់ដីស ត្រគ់ អ្យិល កូត័ ប៉្រគ័ ពួយ ក្លោ ឡាក់ កា អន់ដីស អ្យិល កូត័ ប៉្រគ័ ពួយ យីស៊ូ ឡាក់ ពឹ តាំងឡា ពិន ដេល ២៣ ខង ក្លោ ឡាក់ ម៉ៃគ ណាំផា † កាម៉ាញ់ ឡាក់ កា យីស៊ូ គ្រិះ ប៉្រគ័ ម៉ៃគ ណាំផា ក្រុំ ហៀន សារ ប‌៉្រ័ះ ដេល ឃឺ យីស៊ូ គ្រិះ ហង ឡាក់ តង័ ក្រុំ ហៀន សារ ប‌៉្រ័ះ ឡាក់ ឡាកោ អ៊ែ។ ២៤ ក្រុំ ហៀន សារ ប‌៉្រ័ះ អ្យិល កូត័ ប៉្រគ័ ពួយ យីស៊ូ គ្រិះ នីចម័ មួត អង់កាន់ កា ត្រគ់ អ្យិល កូត័ ប៉្រគ័ ពួយ ក្លោ ពឿ ក្លោ អ៊ែ គ្រឹប សារ នីណោ័ះ ដេល។

២៥ កាប៉ាច់ មួត កាម៉ាក័ បក់ ទី កាម៉ាញ់ ហគ់ ប៉ិច កា កាម៉ាញ់ ឡាក់ កា យីស៊ូ គ្រិះ ប៉ិច កា ក្រុំ ហៀន សារ ប‌៉្រ័ះ ដេល អ៊ែ មប ឡាកោ តោ័ ប៉ាតាង អន់ឌែ ២៦ ភឿ ប៉្រគ័ អន់ អន់ឌែ ដាគ់ សាំរ៉ាប់ កា ប‌៉្រ័ះ ញន កា ប៉ាំងហុំ អន់ឌែ លូ រ៉ះ ប៉ានឹរ ប‌៉្រ័ះ កា អន់ឌែ ២៧ ភឿ ប៉ាណាំ ក្រុំ ហៀន សារ ប‌៉្រ័ះ ពឹះ ប៉ាគ់ អ៊ែ ពៀប ឡាក់ កា អង់កាន់ ដាគ់ ឡាយ៉ាម័ ខាក់ អូ ទី តាំងហាល អេះ អោម អូ ទី ហ្យោ ម៉ូះ ម៉ាត់ លូ អូ ទី បឺគ អ៊ក ហះ ចំ អុះ ឃឺ ក្រុំ ដាគ់ សាំរ៉ាប់ កា ប‌៉្រ័ះ អូ ទី យច សារ ញ៉ា អុះ។ ២៨ ក្លោ ត្រគ់ ប៉ិច កា កាម៉ាញ់ ឡាក់ កា សារ អា ដេល ឃឺ ឡាក់ កា ប៉ិច កា ឡាកោ អ៊ែ ទៅ។ ពឿ ប៉ិច កា កាម៉ាញ់ បក់ ណោះ កា ប៉ិច កា ឡាកោ អ៊ែ ទៅ ហង។ ២៩ អូ ឃើយ ទី បក់ ពឿ អូ ណីស កា ឡាកោ ទៅ អុះ ឃឺ ទី ដឹង ពូ រ៉ាំងហៃ សិម ឡាកោ អន់ ដាគ់ ប៉ាឡឹង ឡាក់ កា យីស៊ូ គ្រិះ រ៉ាំងហៃ សិម ក្រុំ ហៀន សារ ប‌៉្រ័ះ អន់ ដាគ់ ប៉ាឡឹង ដេល ៣០ ខង ពិន ទិឌូ ឡាក់ កា ជុង តី ពឹង ឡាកោ អ៊ែ ៣១ ឡាក់ កា ទី ច្រាគ់ រ៉ះ ផា «ខ អា ហង បះ កាម៉ាក័ ឡាច់ ឡឹង មើគ ពឹ ឡាំ អ្វៃ អន់ឌូ លូ កាម៉ាញ់ ទឹប វ៉ឹន កា គួប សោប អន់ឌែ ពៀរ ដូវ ពៀប ឡាក់ កា ឡាកោ ប៉ាំងឡៃ ដឹង ម៉ោញ»។‡ ៣២ សារ អា ទី ណី ជ្រុ ខាក់ ហះកា អាញ់ ប៉ិច រ៉ះ ផា សារ អា កាប ឡឹង សារ យីស៊ូ គ្រិះ លូ សារ ក្រុំ ហៀន សារ ប‌៉្រ័ះ ណោះ ហង។ ៣៣ យ‌៉័ះ នីចម័ កាតាម អន់ដីស ទិឌូ ត្រគ់ ប៉ិច កា កាម៉ាញ់ ឡាក់ កា ប៉ិច កា ឡាកោ ទៅ ដេល កាម៉ាញ់ កា ត្រគ់ ការ៉ុប អ្យិល កូត័ កា ក្លោ ដេល។

៦

សារ សាស្វា អ្វៃ លូ មើគ ពឹ

១ អឺ មួត សាស្វា ឡាក់ សឿ យីស៊ូ ហគ់ រ៉ាប់ សឿ ប៉ានឹរ មើគ ពឹ ពិ ប៉្រគ័ នីណោ័ះ ដាគ់ ត្រគ់។ ២ «អន់ដីស ត្រគ់ អ្យិល កូត័ កា មើគ ពឹ» អា ហង ឡាក់ ចាបាប់ ទី ម៉ោញ ឡាក់ ទី ទឹប ប៉ានឹរ ប‌៉្រ័ះ សាញ៉ា ដេល ៣ «ម៉ាគ់ អន់ដីស ទី សារ សាណុក សាវ៉ាក លូ ទី អាញុ រ៉ីស ទុញ អ្វៃ ពឹង ប៉ាថេត អា»។* ៤ កាប៉ាច់ អន់ដីស ឡាក់ ពឹ ជែ ប៉្រគ័ អន់ គន អឺក អ៊្យ្រត ហះកា ត្រគ់ អន់តគ់ ប៉ាតោ កា អន់ឌែ ពួយ សារ អន់តគ់ ប៉ាតោ ម៉ះ យីស៊ូ ឡាក់ តាំងឡា ពិន។

សារ មួត ទុច អ្វៃ លូ ម៉ៃគ តាំងឡា

៥ អឺ អុះ ម៉ី បក់ ប៉្រគ័ ទុច ពូ ហគ់ អន់ដីស រ៉ាប់ សឿ ប៉ានឹរ ម៉ៃគ តាំងឡា លូ អ្យិល កូត័ អ្យូគ កា អ៊ែ ពិ ទឹប ទី ពុត ដាគ់ ត្រង់ ឡាក់ កា រ៉ាប់ សឿ យីស៊ូ គ្រិះ ដេល។ ៦ ជែ ប៉្រគ័ ក្រាន័ កា អន់ ម៉ៃគ តាំងឡា ហៃ ប៉ប័ ជែ ប៉្រគ័ ក្រាន័ កា អន់ ប៉ាណូស ប៉ាញ័ ពុត ឃឺ ត្រគ់ ប៉្រគ័ ឡាក់ កា ប៉្រគ័ ង៉ារ កា យីស៊ូ គ្រិះ ទឹប ប៉្រគ័ ពួយ ពុត ប‌៉្រ័ះ ប៊កកាតយ័ អន់ ទិ ពុត ឡូត។ ៧ ត្រគ់ ប៉្រគ័ ង៉ារ ណោះ ទឹប ហោក រ៉គ់ ឡាក់ កា ប៉្រគ័ ង៉ារ កា យីស៊ូ ឡាក់ ពឹ តាំងឡា ពិន ដេល អូ ត្រគ់ ឡាក់ កា ប៉្រគ័ ង៉ារ កា ប៉ាណូស អុះ។ ៨ អន់ដីស ត្រគ់ អ្លុ អន់តគ់ ផា យ‌៉័ះ បក់ ប៉្រគ័ ម៉ៃគ ពូ កាតាម យ‌៉័ះ បក់ ប៉្រគ័ ទុច ពូ កាតាម កា ចឹង ទី រ៉ាំងវ៉ាន័ ឡឹង យីស៊ូ ឡាក់ តាំងឡា ពិន តាម ង៉ារ ដាគ់ ឡាក់ អន់ដីស ទី ប៉្រគ័ ណោះ ហង។ ៩ អន់ដីស ឡាក់ ប៉្រគ័ ម៉ៃគ ពូ ត្រគ់ ប៉្រគ័ កា មួត ទុច អន់ដីស នីណោ័ះ ដេល អូ ត្រគ់ កាប ប៉ាំងអ្យូគ កា អន់ឌែ អុះ។ ត្រគ់ អ្លុ អន់តគ់ ផា យ‌៉័ះ បក់ ប៉្រគ័ ម៉ៃគ ពូ កាតាម យ‌៉័ះ បក់ ប៉្រគ័ ទុច ពូ កាតាម ឃឺ ទី ពឹ តាំងឡា ដឹង ម៉ោញ ឡាក់ អ្វៃ ពឹង ប៉្លៃង តោ ហង អ៊ែ អូ រ៉ើស ម៉ាត់ បក់ ពឿ អុះ។

សារ ត្រគ់ ទ្រុង ឃឿង តាកូះ ឡាក់ ប‌៉្រ័ះ អន់

១០ កាប៉ាច់ សារ ម៉ោញ ណាវ្គ ហគ់ អន់ ទី សាងុំ ញន កា សារ អំរ៉ាញ អឺញ កេង ខាក់ ម៉ះ យីស៊ូ ឡាក់ ពឹ តាំងឡា ពិន។ ១១ ហគ់ អន់ដីស ទ្រុង គ្រឹប ឃឿង តាកូះ ឡាក់ ប‌៉្រ័ះ ប៊កកាតយ័ អន់ ភឿ អ្លុ ត្រាគ័ សារ ម៉ៃគ ប‌៉្រ័ះ បឺគ ប៉ាញ៉ា តាគ់ អំព្លូង កា អន់ដីស ១២ ខង ពិន អូ ត្រគ់ តាកូះ លូ ប៉ាណូស អុះ ឃឺ តាកូះ លូ មួត ប‌៉្រ័ះ បឺគ ប‌៉្រ័ះ រ៉ឺគ ឡាក់ សុតថាំង សាំឡាញ័ អឺញ លូ តាំងឡា សារ ម៉ាម៉ាំង អ្វៃ ពឹង អង់កក់ តេះ អា លូ អំរ៉ាញ អឺញ អូ ដាគ់ អ្វៃ កាន់តេ័ះ ប៉្លៃង។ ១៣ ទឹល នីណោ័ះ ហគ់ អន់ដីស អ្យក់ គ្រឹប ឃឿង តាកូះ ម៉ះ ប‌៉្រ័ះ ណោះ ហង ម៉ាគ់ អន់ដីស ចឹង ដាម័ អត់ ប៉ាគ់ ដារ់ ចឹង កើត សារ អូ ដាគ់ ទៀ ប៉ាគ់ អន់ដីស តាវ ត្រាគ័ លូ សារ អូ ដាគ់ គ្រឹប នែវ រ៉ាវ៉ាច់ កេះ ណោះ អន់ដីស ចឹង អ្វៃ សឿ លើយ និះទៅ ហង។ ១៤ ទឹល នីណោ័ះ អ្យគ័ អន់ដីស សឿ អន់ កាខាក់ លូ អ្យក់ សារ តាទឹច កត់ ពឹង សាំងគៀង ពៀប ឡាក់ កា ម៉ាអ៊ែវ លូ អ្យក់ សារ ដាគ់ ត្រង់ ប៉្រគ័ អាវ ប៉ាសយ់ ១៥ ទឹប ទ្រៀម ពុត ចាក រ៉ះ សារ ដាគ់ កាប ឡឹង សារ សាណុក សាវ៉ាក ពៀប ឡាក់ កា ជិះ កឺប។ ១៦ គ្រឹប សារ ឡាក់ កើត ពឹះ ត្រគ់ ម៉ឹង សារ សឿ ពៀប ឡាក់ កា ខៃល ម៉ាគ់ អន់ដីស ចឹង អ្លុ តាគ់ អំប៉ាត់ កាំ អុញ ម៉ះ ម៉ៃគ ប‌៉្រ័ះ បឺគ។ ១៧ ហគ់ ម៉ឹង សារ ប‌៉្រ័ះ តង័ អន់ដីស ណោះ ពៀប ឡាក់ កា តល័ មួក ប៉ាសយ់ លូ អ្យក់ ប៉ានឹរ ប‌៉្រ័ះ ប៉្រគ័ ដាវ ម៉ះ ប៉ាង៉ាត័ ប៉ាលឹង ប‌៉្រ័ះ ១៨ ទឹប ម៉ន់ អើ ប‌៉្រ័ះ លើយៗ ពួយ ប៉ាង៉ាត័ ប៉ាលឹង ប‌៉្រ័ះ ប៉ាណាំ ពុត លូ ឡោម ឡា អ៊ែ គ្រឹប សារ។ ហគ់ អ្វៃ ក្យាគ់ ទឹប ម៉ន់ ឡោម ប‌៉្រ័ះ អន់ កា ប៉ាសុន អ៊ែ ទិឌូ ញន កា ពុត អត់ សាំរ៉ាញ័ កាខាក់ ជែ អ្លាត ដៃ។ ១៩ ហគ់ ឡោម ឡា ប‌៉្រ័ះ សាំរ៉ាប់ កា អាញ់ ដេល ម៉ាគ់ ប‌៉្រ័ះ អន់ អាញ់ ទី ប៉ានឹរ ពឹរ កាង អ្លុ កាប លូ អន់ អាញ់ ទី ពុត ខឹន ផះ ចំ អាញ់ រ៉ះ អន់ ពូ អ្លុ សារ ដាគ់ ឡឹង យីស៊ូ ឡាក់ អោន សាគឹម ផះ អន់ទ្រួល ពែ។ ២០ អាញ់ ត្រគ់ ខុក ញន កា រ៉ះ សារ ដាគ់ អា ប៉ាតាង ប‌៉្រ័ះ ទឹល នីណោ័ះ ប៉រ់ អន់ដីស ម៉ន់ ឡោម ប‌៉្រ័ះ អន់ អាញ់ ទី ពុត ខឹន កាប សារ ញ៉ា ឡាក់ អាញ់ ត្រគ់ កាប។

២១ ទីឃីកុះ ឡាក់ អុះ ម៉ី ពិន ឡាក់ ញឹន ប៉ិច ចៃ អ៊ែ ឡាក់ ប៉ាណូស ដាគ់ ត្រង់ ប៉្រគ័ ង៉ារ កា យីស៊ូ ឡាក់ តាំងឡា ពិន អ៊ែ ចឹង រ៉ះ អន់ អន់ដីស អ្លុ គ្រឹប សារ ឡាក់ កើត ពឹះ ពឹង អាញ់ ទឹប ង៉ារ ញ៉ា ឡាក់ អាញ់ ប៉្រគ័ ទិណោ័ះ។ ២២ អាញ់ ប៉្រើ អ៊ែ ឡាំ ប៉ាគ់ ចារ អន់ដីស ភឿ ប៉ិច កា អន់ដីស អ្លុ ឡឹង សារ ញឹន លូ អន់ អ៊ែ កាប ប៉ាំងហោក ពុត ពៀក អន់ដីស ដេល។

២៣ អន់ ប‌៉្រ័ះ ប៊កកាតយ័ ឡាក់ ពឹ ពិន លូ យីស៊ូ គ្រិះ ឡាក់ តាំងឡា ពិន អន់ សារ សាណុក សាវ៉ាក លូ សារ ប៉ិច ចៃ ទឹប សារ សឿ កា អន់ដីស។ ២៤ អន់ ប‌៉្រ័ះ ដាគ់ ពុត កា អន់ដីស ទិឌូ ឡាក់ ប៉ិច ចៃ កា យីស៊ូ គ្រិះ លើយ អូ រ៉ើ ពុត អុះ។

* ១:១ ១:១ ហ្លា ពូ ច្រាគ់ លូ តី ម៉ោញ ចំលួន អូ ទី ពៀគ «ឡាក់ អ្វៃ ពឹង មឿង អេភេសូ»។

† ១:២២ ១:២២ ម៉ៃគ ណាំផា ពៀគ គុល «កល់»។

‡ ១:២៣ ១:២៣ យីស៊ូ គ្រិះ អ្វៃ រ៉ាំងហៃ ក្រុំ ហៀន សារ ប‌៉្រ័ះ អ៊ែ កា អ្វៃ រ៉ាំងហៃ កាណាគ័ ញ៉ាៗ ទិណោ័ះ។ ពិន ព្រែ នីអៀ កា ត្រគ់ ដេល៖ យីស៊ូ គ្រិះ អ្វៃ ប៉ាញ័ កាណុង ក្រុំ ហៀន សារ ប‌៉្រ័ះ អ៊ែ កា អ្វៃ ប៉ាញ័ ទឹប អង់កក់ តេះ ដេល។

* ៤:៨ ៤:៨ សារ អា ឡាច់ ឡឹង ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ៦៨:១៨។

† ៤:៩ ៤:៩ ជឹរ ពឹង អង់កក់ តេះ អា កេះ ពិន ព្រែ នីអៀ កា ត្រគ់ ដេល៖ ជឹរ អ្វៃ កាន់តេ័ះ អង់កក់ តេះ អា។ បក់ អន់ដា ឃឹត ផា យីស៊ូ ជឹរ អ្វៃ ប៉ាគ់ ស្រុក ប៉ាទ្រូ បាប៊ែត។

‡ ៤:១២ ៤:១២ ឡាកោ យីស៊ូ គ្រិះ អ៊ែ កាប ប៉ាន់ដឹប ឡឹង ក្រុំ ហៀន សារ ប‌៉្រ័ះ។ ប៉រ់ ហៃ ៤:៤។

* ៥:១១ ៥:១១ សិន ដាគ់ ត្រគ់ កាប កា ពូ ពិន ព្រែ នីអៀ កា ត្រគ់ ដេល៖ សិន ដាគ់ រ៉ះ អន់ ពូ អ្លុ ទិឌូ ។

† ៥:២៣ ៥:២៣ ម៉ៃគ ណាំផា ពៀគ គុល «កល់»។

‡ ៥:៣១ ៥:៣១ សារ អា ឡាច់ ឡឹង កាណើត អង់កក់ តេះ (លោកុប្បត្តិ) ២:២៤។

* ៦:៣ ៦:២-៣ សារ អា ឡាច់ ឡឹង សារ អន់ ចាបាប់ លឺក ទី ពៀរ (ចោទិយ​កថា) ៥:១៦។

ភីលីប

១

២

៣

៤

សត់ត្រា វគ័ ប៉ូល ប៉ាហ្យើ កា មួត មឿង

ភីលីប

សារ អន់តគ់ រ៉ះ

មឿង ភីលីប អូ សូវ តីស ប៉ុប ចំ អុះ រ៉ប់ ដារ់ អា មឿង អា អ្វៃ ពឹង ប៉ាថេត ក្រិក។

វគ័ ប៉ូល ឡាំ រ៉ះ សារ ដាគ់ ឡឹង យីស៊ូ ពឹង មឿង ភីលីប ផះ រ៉ាំងវ៉ាង សាណាំ ៤៩-៥០ គ.ស.។ ស៊ីឡះ ធីម៉ូថេ លូ លូកា ឡាំ អន់ឌូ លូ អ៊ែ ដេល (ប៉រ់ ហៃ ង៉ារ មួត រ៉ះ ប៉ាតាង យីស៊ូ (កិច្ច​ការ) ១៦:១០-៤០)។

វគ័ ប៉ូល ច្រាគ់ សត់ត្រា អា ផះ អ៊ែ អ្វៃ ពឹង ខុក។ ក្រុំ ហៀន សារ ប‌៉្រ័ះ អ្វៃ ពឹង មឿង ភីលីប ប៉ាគ់ អន់ឌែ អ្លុ អន់តគ់ កា វគ័ ប៉ូល ត្រគ់ ខុក នីណោ័ះ អន់ឌែ កា ឡិង លៀន ប៉ាហ្យើ ពឹង អេប៉ាប៉្រូឌីត ភឿ តង័ វគ័ ប៉ូល។ ឡាំ ទឹល មឿង រ៉ូម អា កេះ អេប៉ាប៉្រូឌីត កា អីគ ព្លុ អ៊ែ ប៉ិច សឹត ប៉ាគ់ មឿង ភីលីប ណាវ្គ។ វគ័ ប៉ូល កា ច្រាគ់ សត់ត្រា ប៉ាហ្យើ ពឹង អ៊ែ ភឿ ប៉ានេ ហោក រ៉គ់ កា អន់ឌែ ទិឌូ។ វគ័ ប៉ូល ច្រាគ់ សត់ត្រា អា រ៉ាំងវ៉ាង សាណាំ ៦១ គ.ស.។

សារ សាំខាន់ៗ

វគ័ ប៉ូល តាំបាង ឡឹង សារ អ៊ែ ហោក រ៉គ់ យ‌៉័ះ អ៊ែ ត្រគ់ ខុក កាតាម កា អ៊ែ ឃឹត ផា ទី សារ ឡាំបាក នីអៀ ឡាក់ កា ទី សារ ឡាំបាក អន់ឌូ លូ យីស៊ូ ដេល។ អ៊ែ អន់តគ់ ប៉ាតោ កា មួត សឿ យីស៊ូ អ្វៃ ពឹង មឿង ភីលីប អន់ អន់ឌែ ទី ពុត សឿ លើយ លូ អន់ អន់ឌែ អ្វៃ ដាគ់ រម លូ គួប សោប ទឹប អន់ ថិ ពុត ចឹត យរ ប៉្រគ័ ង៉ារ តង័ គួប សោប ឡាក់ កា យីស៊ូ ប៉ាណាំ អន់ទ្រួល កេះៗ។ វគ័ ប៉ូល រ៉ះ អៀង ទង ឡឹង សារ មួត សឿ យីស៊ូ ហោក រ៉គ់។

វគ័ ប៉ូល រ៉ះ ឡឹង សារ អ៊ែ ត្រគ់ ខុក ណោះ ទី ខា សាំរ៉ាប់ សារ ដាគ់ ឡឹង យីស៊ូ។ (១:១២-៣០)

វគ័ ប៉ូល រ៉ះ ផា មួត សឿ យីស៊ូ ត្រគ់ ថិ ពុត ចឹត យរ ឡាក់ កា យីស៊ូ ដេល។ (២:១-១៨)

វគ័ ប៉ូល រ៉ះ សារ ធីម៉ូថេ លូ អេប៉ាប៉្រូឌីត។ (២:១៩-៣០)

វគ័ ប៉ូល អន់តគ់ ប៉ាតោ កា ពូ អន់ អ្វៃ កោប អន់ ត្រគ់ ពួយ ពុត ប‌៉្រ័ះ ប៊កកាតយ័។ (៣:១-៤:៩)

វគ័ ប៉ូល កាប ប៉ានេ មួត សឿ យីស៊ូ អ្វៃ ពឹង មឿង ភីលីប។ (៤:១០-២០)

១

១ អាញ់ សិច ប៉ូល លូ ធីម៉ូថេ ឡាក់ ទុច យីស៊ូ គ្រិះ ញឹន ប៉ាហ្យើ សត់ត្រា អា កា អន់ដីស ឡាក់ ប៉ាសុន ប‌៉្រ័ះ ញន កា សឿ យីស៊ូ គ្រិះ ឡាក់ អ្វៃ ពឹង មឿង ភីលីប ទឹប មួត ក្រាគ់ ណាំផា ទឹប មួត តង័ ប៉្រគ័ កាន កាណុង ក្រុំ ហៀន សារ ប‌៉្រ័ះ ដេល។ ២ អន់ ប‌៉្រ័ះ ប៊កកាតយ័ ឡាក់ ពឹ ពិន លូ យីស៊ូ គ្រិះ ឡាក់ តាំងឡា ពិន ទី ពុត ដាគ់ កា អន់ដីស លូ អន់ សារ សាណុក សាវ៉ាក កា អន់ដីស។

សារ វគ័ ប៉ូល ប៉ានេ ប‌៉្រ័ះ ញន កា មួត មឿង ភីលីប

៣ ផះ ចំ អាញ់ កាចាំង កា អន់ដីស អាញ់ កា ប៉ានេ កា ប‌៉្រ័ះ ពិន លើយៗ។ ៤ រ៉ប់ អាញ់ ម៉ន់ ឡោម ប‌៉្រ័ះ កា អន់ដីស ទិឌូ អាញ់ ទី ពុត ហោក រ៉គ់ លើយៗ ៥ ខង អន់ដីស ឃើយ រ៉ះ សារ ដាគ់ ឡឹង យីស៊ូ អន់ឌូ លូ ញឹន ដេល ឡឹង ដារ់ អន់ដីស អង់ក័ះ សឿ លើយ ទឹល រ៉ប់ ដារ់ អា។ ៦ ប‌៉្រ័ះ ប៊កកាតយ័ ផះ អ្វៃ ប៉្រគ័ សារ ដាគ់ ពឹង កាំឡាំង អន់ដីស អាញ់ សឿ ខាក់ ផា អ៊ែ ចឹង តាគ់ អង់កេះ លើយ ទឹល ដារ់ យីស៊ូ ជឹរ ទៀ។ ៧ ពុត អាញ់ ហោក រ៉គ់ នីអៀ ឃឺ ត្រគ់ តាទឹច ហង ខង ពុត អាញ់ អ្វៃ អន់ឌូ លូ អន់ដីស លើយ យ‌៉័ះ អាញ់ ត្រគ់ ខុក កាតាម យ‌៉័ះ អាញ់ អ្វៃ ប៉ាគែក លូ ពូ ភឿ ប៉ិច រ៉ាំងហៃ សារ ដាគ់ ឡឹង យីស៊ូ អន់ អ្វៃ លើយ កាតាម អន់ដីស កា ទី ចានែក អន់ឌូ លូ អាញ់ កាណុង សារ ប‌៉្រ័ះ អន់ អា ដេល។ ៨ ប‌៉្រ័ះ ប៊កកាតយ័ ប៉្រគ័ ផាញ៉ាន ផា អាញ់ ប៉ិច ចៃ កា អន់ដីស ខាក់ ឡាក់ កា យីស៊ូ គ្រិះ ទី ពុត ប៉ិច ចៃ ដេល។ ៩ អាញ់ ម៉ន់ ឡោម ប‌៉្រ័ះ អន់ អន់ដីស ទី ពុត ប៉ិច ចៃ ហ៊ែង ខាក់ លូ ហ្លង់ គ្រឹប សារ ទិណោ័ះ ១០ ម៉ាគ់ អន់ដីស ចឹង អ្លុ ឃឹត អ្លុ អន់ហ្នាល់ សារ ញ៉ា ឡាក់ ដាគ់ ហ៊្លត។ ណោះ ប៉ាគ់ ដារ់ យីស៊ូ គ្រិះ ជឹរ ទៀ អន់ដីស ចឹង ដាគ់ ត្រង់ អូ ទី សារ យច អុះ ១១ លូ ប៉្រគ័ ង៉ារ ដាគ់ ត្រង់ ញន កា យីស៊ូ គ្រិះ ម៉ាគ់ ពូ ចឹង ប៉ានេ ប‌៉្រ័ះ កាខាក់។

សារ វគ័ ប៉ូល ប៉ាណាប ប៉្រគ័ អន់ ពូ សឿ ហ៊ែង អៀង

១២ អឺ អុះ ម៉ី អាញ់ ប៉រ់ រ៉ះ កា អន់ដីស ទិ សារ ញ៉ា ឡាក់ កើត ពឹះ ពឹង ឡាកោ អាញ់ អា ប៉្រគ័ អន់ ពូ សឿ សារ ដាគ់ ឡឹង យីស៊ូ ហ៊ែង អៀង ៗ។ ១៣ កាំឡាំង បក់ ញ៉ាម ហី សាដាច់ តីស រ៉ូម ទិឌូ លូ ពូ អន់ទៀគៗ ណាវ្គ ពូ អ្លុ អន់តគ់ ផា អាញ់ ត្រគ់ ខុក អា ញន កា អាញ់ ប៉្រគ័ ង៉ារ កា យីស៊ូ គ្រិះ។ ១៤ ញន កា អាញ់ ត្រគ់ ខុក អា អុះ ម៉ី សួន អៀង សឿ យីស៊ូ កាខាក់ ទឹប ទី ពុត ខឹន រ៉ះ សារ ដាគ់ អូ អ្យូគ កា ញ៉ា អុះ។ ១៥ ទី បក់ អន់ដា រ៉ះ សារ ដាគ់ ឡឹង យីស៊ូ ញន កា ទី ពុត សាណីង សាណើស លូ ប៉ាលួង ប៉ាណាំង លូ អាញ់ ហះកា ទី បក់ អន់ដា រ៉ះ សារ ដាគ់ ញន កា ពុត ដាគ់ ត្រង់ ដេល។ ១៦ មួត បក់ ដាគ់ ត្រង់ ណោះ រ៉ះ សារ ដាគ់ ញន កា ប៉ិច ចៃ កា អាញ់ ខង អន់ឌែ អ្លុ អន់តគ់ ផា ប‌៉្រ័ះ រ៉ើស អាញ់ អន់ រ៉ាំងហៃ សារ ដាគ់ ១៧ ហះកា បក់ អន់ដា រ៉ះ សារ ដាគ់ ឡឹង យីស៊ូ គ្រិះ ញន កា ពុត អូ ដាគ់ ប៉ិច ដឹង កា ប៉ាលួង ប៉ាណាំង អន់ឌែ សាម៉គ័ ផា ប៉្រគ័ នីណោ័ះ ចឹង ប៉្រគ័ អន់ អាញ់ ទី សារ ប៉ាណាប ហ៊ែង ខាក់ កាណុង ខុក អា។ ១៨ ហះកា សារ ទិណោ័ះ ញ៉ា ចឹង ត្រគ់ លូ អាញ់ យ‌៉័ះ ពូ ទី ពុត ដាគ់ កាតាម អូ ដាគ់ កាតាម ពូ កា រ៉ះ សារ ដាគ់ ឡឹង យីស៊ូ និះទៅ ដេល។ ទឹល នីណោ័ះ ពុត អាញ់ ហោក រ៉គ់ កា សារ អា។

អាញ់ ចឹង ហោក រ៉គ់ លើយ ១៩ ខង អាញ់ អ្លុ អន់តគ់ ផា ប៉ាង៉ាត័ ប៉ាលឹង យីស៊ូ គ្រិះ ចឹង តង័ អាញ់ អន់ រ៉ាវ៉ាច់ ឡឹង ខុក ញន កា អន់ដីស ម៉ន់ ឡោម ប‌៉្រ័ះ កា អាញ់។ ២០ អាញ់ ម៉ឹង ទិ ពុត ទិ ពៀក ផា អាញ់ ចឹង អូ តាយួស កា សារ ញ៉ា អុះ។ យ‌៉័ះ តោ័ យ‌៉័ះ រ៉ីស កាតាម ឡាកោ អាញ់ ចឹង ខឹន កាខាក់ ប៉ានេ យីស៊ូ គ្រិះ កិញអៀ អា ឡាក់ កា សើគ ពែ ដេល។ ២១ ឡាកោ អាញ់ អា ផា រ៉ីស ឃឺ រ៉ីស សាំរ៉ាប់ កា យីស៊ូ គ្រិះ ផា តោ័ ឃឺ ដាគ់ ហ៊្លត សាំរ៉ាប់ អាញ់។ ២២ ហះកា ផា អាញ់ អ្វៃ រ៉ីស ឡាំ ប៉ាគ់ ម៉ាត់ ណោះ អាញ់ ចឹង ប៉្រគ័ ង៉ារ ឡាក់ ទី ខា ធែម ណាវ្គ។ ហះកា អាញ់ អូ អ្លុ ចឹង រ៉ើស អ្យក់ ទ្រង ចំ អុះ។ ២៣ អាញ់ ប៉ិច ទិ ពៀរ ពុត អាញ់ ប៉ិច ចាក ឡាច់ ឡឹង អង់កក់ តេះ អា ឡាំ អ្វៃ អន់ឌូ លូ យីស៊ូ ណោះ ដាគ់ ហ៊្លត។ ២៤ ហះកា ផា អាញ់ អ្វៃ រ៉ីស ឡាំ ប៉ាគ់ ម៉ាត់ ណាវ្គ ណោះ ទី ខា កាខាក់ សាំរ៉ាប់ កា អន់ដីស។ ២៥ ញន អាញ់ សឿ តាទឹច បះ អាញ់ អ្លុ អន់តគ់ ផា អាញ់ ចឹង អ្វៃ រ៉ីស ទឹប ចឹង ឡាំ អ្វៃ អន់ឌូ លូ អន់ដីស ទិឌូ ភឿ អន់ អន់ដីស សឿ ហ៊ែង ខាក់ លូ ទី ពុត ហោក រ៉គ់ ២៦ ម៉ាគ់ អន់ដីស ចឹង តីស ម៉ូះ ហ៊ែង ខាក់ ញន កា យីស៊ូ គ្រិះ ខង អាញ់ ឡាំ អ្វៃ អន់ឌូ លូ អន់ដីស។

២៧-២៨ ហះកា អន់ដីស ត្រគ់ រ៉ាំងហៃ ឡាកោ អន់ ត្រគ់ លូ សារ ដាគ់ ឡឹង យីស៊ូ គ្រិះ ពិ ភឿ អន់ អាញ់ កាតាំង លៅ ផា អន់ដីស អ្វៃ សឿ លើយ លូ រែវ ពុត ពៀក ប៉្រគ័ ង៉ារ អន់ឌូ លូ គួប សាំរ៉ាប់ សារ ពិន សឿ ឃឺ សារ ដាគ់ ឡឹង យីស៊ូ លូ អន់ដីស អូ អ្យូគ កា មួត បក់ ប៉ាសាំង លូ អន់ដីស ណោះ អុះ យ‌៉័ះ អាញ់ ឡាំ ច្វាគ់ អន់ដីស លើ អ្វៃ ចាំងហាយ្គ កាតាម។ ប៉ាគ់ មួត ប៉ាសាំង ប៉ប័ អន់ដីស ទី ពុត ខឹន ណោះ អន់ឌែ ចឹង អ្លុ ចាបះ ផា អន់ឌែ ចឹង តោ័ រ៉ាយ តោ័ រ៉ុង ហះកា កាប៉ាច់ អន់ដីស ប‌៉្រ័ះ ចឹង តង័ ខង សារ អា ឡាច់ ឡឹង ប‌៉្រ័ះ។ ២៩ ហះកា កិញអៀ អា ប‌៉្រ័ះ អន់ អន់ដីស ទី សារ ថុក ប៉ាណាប ញន កា យីស៊ូ គ្រិះ អូ ត្រគ់ ដឹង កា សឿ អ៊ែ អុះ។ ៣០ អន់ដីស ពូ ប៉្រគ័ បាប ឡាក់ កា ពូ ឃើយ ប៉្រគ័ បាប អាញ់ ពែ ដេល កិញអៀ អា ពូ ផះ អ្វៃ ប៉្រគ័ បាប អាញ់ ណាវ្គ។

២

សារ ត្រគ់ ប៉ាន់ថិ ពុត ឡាក់ កា យីស៊ូ គ្រិះ

១ ទឹល នីណោ័ះ ផា យីស៊ូ គ្រិះ ប៉ាំងហោក ពុត ពៀក អន់ដីស លើ ផា អន់ដីស ហោក ញន កា យីស៊ូ គ្រិះ ប៉ិច ចៃ កា អន់ដីស លើ ផា ប៉ាង៉ាត័ ប៉ាលឹង ប‌៉្រ័ះ អ្វៃ អន់ឌូ លូ អន់ដីស លើ ផា អន់ដីស ទី ពុត តាប៉ាប តាប៉ុន កា គួប ២ ហគ់ អន់ដីស ឃឹត ទ្រង ដឹង ម៉ោញ លូ ទី ពុត ប៉ិច ចៃ កា គួប សោប ទឹប ទី ពុត ពៀក ដឹង ម៉ោញ ដេល ណោះ ចឹង ប៉្រគ័ អន់ ពុត អាញ់ ហោក រ៉គ់ ខាក់។ ៣ ជែ ប៉្រគ័ សារ ញ៉ា ញន កា ពុត ប៉ាលួង ប៉ាណាំង លូ ពុត អ្វាត់ អេង អន់ដីស ត្រគ់ ប៉ាន់ថិ ពុត លូ ឃឹត ផា ពូ អន់ទៀគ សាំខាន់ ហ៊្លត ឡឹង ឡាកោ ទៅ។ ៤ អន់ដីស ជែ ឃឹត ដឹង កា សារ ទី ខា កា ឡាកោ ទៅ ដៃ ត្រគ់ ឃឹត អន់ ទី ខា កា ពូ អន់ទៀគ ដេល។ ៥ យីស៊ូ គ្រិះ ទី ពុត ពៀក នីចម័ អន់ដីស កា ត្រគ់ ទី ពុត ពៀក នីណោ័ះ ដេល។ ៦ យ‌៉័ះ យីស៊ូ គ្រិះ និះទៅ លូ ប‌៉្រ័ះ ប៊កកាតយ័ កាតាម ហះកា អ៊ែ អូ ខំ ប៉្រគ័ ឡាកោ អន់ សាម៉ើ លូ ប‌៉្រ័ះ អុះ ៧ អ៊ែ សាឡាគ់ អ្លាត សារ គឹត ខា ម៉ះ អ៊ែ ទិណោ័ះ កេះណោះ ប៉្រគ័ អន់ ឡាកោ អ៊ែ កេះ ប៉ាណូស ដោច ដាច ទឹប កេះ ទុច ៨ កេះណោះ អ៊ែ ប៉ាន់ថិ ពុត ប៉្រគ័ ពួយ ប៉ានឹរ ពឹ អ៊ែ លើយ ទឹល តោ័ ទឹប តោ័ ពឹង អ៊្លង គឹង សាំ។ ៩ ញន ណោះ ហង បះ ប‌៉្រ័ះ ប៊កកាតយ័ តាំប៉ោក អ៊ែ អន់ តីស កាខាក់ ទឹប អន់ អ៊ែ លៅ លែង សិច ហ៊្លត ឡឹង ពូ ១០ ភឿ អន់ ពូ ទិឌូ ទឹប អ្វៃ ពឹង ប៉្លៃង ទឹប ពឹង តេះ លូ កាន់តេ័ះ តេះ ជន តាកុល សាំប‌៉័ះ យីស៊ូ ១១ លូ អន់ ប៉ាណូស គ្រឹប សុនសាត រ៉ះ ផា យីស៊ូ គ្រិះ ឡាក់ តាំងឡា តាទឹច ភឿ ប៉ានេ ប‌៉្រ័ះ ប៊កកាតយ័ ឡាក់ ពឹ ពិន។

១២ អឺ អុះ ម៉ី ឡាក់ អាញ់ ប៉ិច ចៃ កាខាក់ ផះ អាញ់ អ្វៃ អន់ឌូ លូ អន់ដីស ពែ អន់ដីស ឃើយ ប៉្រគ័ ពួយ ប៉ានឹរ អាញ់ កិញអៀ អា អាញ់ អូ អ្វៃ អន់ដីស ត្រគ់ ប៉្រគ័ ពួយ តូ ណាវ្គ ហ៊ែង ខាក់។ ហគ់ ខំ ប៉្រគ័ ង៉ារ លូ អ្យិល កូត័ អ្យូគ កា ប‌៉្រ័ះ អន់ ត្រគ់ លូ សារ អ៊ែ តង័ អន់ដីស ណោះ ហង ១៣ ខង ប‌៉្រ័ះ ប៊កកាតយ័ ហង អ្វៃ ប៉ាណាំ ពុត ពៀក អន់ដីស ម៉ាគ់ អន់ដីស ប៉ិច ប៉្រគ័ ដាគ់ លូ អ្លុ ប៉្រគ័ ដាគ់ ពួយ ពុត អ៊ែ ប៉ិច។

១៤ គ្រឹប សារ អន់ដីស ប៉្រគ័ ណោះ ជែ ង៉ាញ លូ ជែ ប៉ាគែក ហង ១៥ ម៉ាគ់ អន់ដីស ដាគ់ ត្រង់ កាខាក់ អូ ទី សារ បឺគ អ៊ក ញ៉ា អុះ ទឹប អន់ដីស ចឹង កេះ គន ប‌៉្រ័ះ ប៊កកាតយ័ អូ ទី សារ យច ហះ ចំ អុះ យ‌៉័ះ អ្វៃ កាណុង មួត អូ ដាគ់ ពឹង រ៉ាំងហាវ អា កាតាម។ អន់ដីស តាតារ ក្លាគ់ ពឹង ប៉ាណូស រ៉ាំងហាវ អា ឡាក់ កា សំឡង់ តាតារ ពឹង ប៉្លៃង ១៦ ទឹប រ៉ះ ប៉ានឹរ ប‌៉្រ័ះ ឡាក់ អន់ អាញុ រ៉ីស កា ពូ ដេល។ ផា អន់ដីស ប៉្រគ័ នីណោ័ះ ណោះ អាញ់ ចឹង តីស ម៉ូះ ប៉ាគ់ ដារ់ យីស៊ូ គ្រិះ ជឹរ ទៀ ខង ង៉ារ ឡាក់ អាញ់ ប៉្រគ័ ទឹប ក្លេ័ះ ប៉ាណាប អា អូ ត្រគ់ អូ ទី ខា អុះ។ ១៧ ផា ង៉ារ អន់ដីស ប៉្រគ័ ញន កា សឿ យីស៊ូ ណោះ ពៀប ឡាក់ កា កាណាគ័ រ៉ាម៉ះ ប‌៉្រ័ះ ផា អាញ់ តោ័ ណោះ ឡាកោ អាញ់ ពៀប ឡាក់ កា តាពែ ពូ ស្រោច ពឹង កាណាគ័ រ៉ាម៉ះ ណោះ។ យ‌៉័ះ នីណោ័ះ កាតាម កា អាញ់ ហោក រ៉គ់ កាខាក់ អន់ឌូ លូ អន់ដីស ដេល។ ១៨ អន់ដីស ត្រគ់ ទី ពុត ហោក រ៉គ់ អន់ឌូ លូ អាញ់ និះទៅ ដេល។

សារ ធីម៉ូថេ លូ អេប៉ាប៉្រូឌីត

១៩ ផា យីស៊ូ ឡាក់ ពឹ តាំងឡា ពិន អន់ អាញ់ ឃឹត ចឹង ប៉្រើ ធីម៉ូថេ ឡាំ ប៉ាគ់ ចារ អន់ដីស កិញអៀ ហង ប៉ាគ់ អាញ់ កាតាំង អ៊ែ រ៉ះ សារ អន់ដីស ទៀ ណោះ អាញ់ ចឹង ហើយ ពុត ពៀក ហង។ ២០ អាញ់ អូ ទី ប៉ប័ ពឿ ណាវ្គ កាយ ឡឹង អ៊ែ ណោះ អុះ ឡាក់ វ៉ឹនវ៉ាយ កា អន់ដីស ២១ ខង ពូ ឃឹត ដឹង កា ឡាកោ ទៅ ពូ អូ ឃឹត កា សារ ទី ខា កា យីស៊ូ គ្រិះ អុះ។ ២២ ហះកា អន់ដីស អ្លុ កេះ ឡឹង ពុត អ៊ែ ញន កា ប៉ប័ អ៊ែ ប៉្រគ័ ង៉ារ រ៉ះ សារ ដាគ់ អន់ឌូ លូ អាញ់ ឡាក់ កា ពឹ លូ គន។ ២៣ ទឹល នីណោ័ះ អាញ់ ម៉ឹង ផា អ៊ែ ចឹង ឡាំ ប៉ាគ់ ចារ អន់ដីស ប៉ាគ់ អាញ់ អ្លុ កា សារ អាញ់ ចឹង កើត នីចម័ ណោះ អាញ់ ចឹង ប៉្រើ អ៊ែ ឡាំ រិញ ឡូត។ ២៤ ផា យីស៊ូ ឡាក់ ពឹ តាំងឡា ពិន អន់ អាញ់ ម៉ឹង ផា បៀត ណាវ្គ ឡាកោ អាញ់ ទៅ កា ឡាំ ពួយ ដេល។

២៥ ហះកា អាញ់ ឃឹត ផា ត្រគ់ ប៉្រើ អេប៉ាប៉្រូឌីត សឹត ប៉ាគ់ អន់ដីស អ៊ែ ឡាក់ អុះ ម៉ី អាញ់ ទឹប អ៊ែ ឡាក់ គួប ប៉្រគ័ ង៉ារ អន់ឌូ លូ អាញ់ ពៀប ឡាក់ កា តាហាន ឡាំ តាកូះ។ អ៊ែ ហង ឡាក់ អន់ដីស ប៉្រើ ឡាំ អញ់ជឹន កាណាគ័ ញ៉ា កា អាញ់ ឡាក់ អាញ់ តងកាន ពែ។ ២៦ អ៊ែ ប៉ិច កា ប៉ប័ ម៉ូះ ម៉ាត់ អន់ដីស ខាក់ ទឹប អ៊ែ អ្យូគ កា អន់ដីស ហ្យឹក កា អ៊ែ ខង អន់ដីស កាតាំង លៅ ផា អ៊ែ អីគ ក្លាំង។ ២៧ អ៊ែ អីគ ក្លាង តាទឹច ហង ប៊ែត ចឹង តោ័ ហះកា ប‌៉្រ័ះ ប៊កកាតយ័ តាប៉ាប តាប៉ុន កា អ៊ែ ហះកា អូ ត្រគ់ ដឹង កា អ៊ែ អុះ ប‌៉្រ័ះ កា តាប៉ាប កា អាញ់ ដេល ភឿ ជែ អន់ អាញ់ អុក ពុត តាឡាម័។ ២៨ ណោះ ហង បះ អាញ់ ប៉ិច កាខាក់ ប៉្រើ អ៊ែ សឹត ម៉ាគ់ អន់ដីស ហោក រ៉គ់ ញន កា ប៉ប័ ម៉ូះ ម៉ាត់ អ៊ែ ម៉ោញ ទង ណាវ្គ ម៉ាគ់ ពុត អាញ់ អូ សូវ ហ្យឹក ហង។ ២៩ ហគ់ ហាប់ អ៊ែ ពិ ញន កា យីស៊ូ ឡាក់ ពឹ តាំងឡា ពិន ទឹប ទី ពុត ហោក រ៉គ់ កាខាក់ លូ ត្រគ់ អ្យិល កូត័ ប៉ាណូស ឡាក់ កា អ៊ែ អា ៣០ ខង អ៊ែ ប៊ែត ចឹង តោ័ ញន កា ង៉ារ យីស៊ូ គ្រិះ អ៊ែ សាឡាគ់ ឡាកោ ភឿ តង័ អាញ់ ប៉ាតាង អន់ដីស ខង អន់ដីស អូ អ្លុ ឡាំ តង័ អាញ់។

៣

សារ ដាគ់ ត្រង់ ញន កា សឿ យីស៊ូ

១ ម៉ោញ ណាវ្គ អឺ អុះ ម៉ី ហគ់ ហោក រ៉គ់ ពិ ញន កា យីស៊ូ ឡាក់ ពឹ តាំងឡា ពិន។ អាញ់ អូ ស្រាប់ អុះ ច្រាគ់ សារ តៃល ទៅ ៗ អា ប៉ាហ្យើ អន់ កា អន់ដីស ខង អាញ់ ច្រាគ់ នីអៀ ភឿ អន់ អន់ដីស សឿ កាខាក់។ ២ អន់ដីស ត្រគ់ សាំងកៃ ឡឹង មួត អូ ដាគ់ ខង អន់ឌែ ឡាក់ កា សូ អន់ឌែ ប៉ាំងខំ ពូ កាសិត អង់ការ  អន់ឌែ កាប ផា ណោះ ប‌៉្រ័ះ ចឹង តង័ ៣ តាទឹច អ៊ែ ពិន ទិឌូ អា ឃឺ មួត អ៊ីស្រាអ៊ែល តាទឹច * ឡាក់ ប‌៉្រ័ះ តង័ ពិន ឡាក់ ប៉ាណូស ប៉ានេ សាំប‌៉័ះ ប‌៉្រ័ះ ពួយ ប៉ាង៉ាត័ ប៉ាលឹង អ៊ែ លូ អេង កា យីស៊ូ គ្រិះ ពិន អូ ម៉ឹង ឡាកោ ទៅ អុះ។ ៤ ផា អាញ់ ម៉ឹង ឡាកោ អាញ់ ទៅ កា ទី សារ ត្រគ់ ម៉ឹង ដេល។ ផា ទី បក់ ពឿ ម៉ឹង កា ឡាកោ ទៅ ណោះ អាញ់ ចឹង ម៉ឹង ហ៊្លត ឡឹង អ៊ែ ណោះ ណាវ្គ ៥ ខង អាញ់ កាសិត អង់ការ និះទៅ ដេល ផះ តាំងហាម ដារ់ ឡឹង អាញ់ កើត ពែ អាញ់ កា ប៉ាសុន អ៊ីស្រាអ៊ែល ឡឹង ផូង័ វ៉ាច់ បេនយ៉ាមីន ទឹប អាញ់ កា សុនសាត ហេព្រឺ កើត ឡឹង ហេព្រឺ។ ផា រ៉ះ ឡឹង ង៉ារ ប៉្រគ័ ពួយ ចាបាប់ ប‌៉្រ័ះ អាញ់ កា ក្រុំ ផារ៉ាស៊ី ឡាក់ ខំ ប៉្រគ័ ពួយ កាខាក់ ដេល។ ៦ ផា រ៉ះ ឡឹង សារ អ្យក់ ពុត ចៃគ អាញ់ កា អ្យក់ ពុត ចៃគ ហ៊្លត ឡឹង ពូ សាំ ទឹប ឡាំ ថាំឡាយ ក្រុំ ហៀន សារ យីស៊ូ។ ផា រ៉ះ ឡឹង សារ ដាគ់ ត្រង់ ញន កា ប៉្រគ័ ពួយ ចាបាប់ អាញ់ អូ យច ហះ ចំ អុះ។ ៧ ហះកា សារ ញ៉ា ឡាក់ អាញ់ ផា ទី ខា ផះ សើគ ពែ សារ ណោះ កិញអៀ អា អាញ់ ឃឹត ផា អូ ទី ខា កេះ ញន កា អាញ់ ម៉ឹង យីស៊ូ គ្រិះ កេះ។ ៨ ហ្វាស ឡឹង ណោះ ណាវ្គ អាញ់ ឃឹត ផា គ្រឹប សារ ញ៉ា ទិណោ័ះ អូ ទី ខា កេះ ខង ទី សារ ម៉ោញ ឡាក់ ដាគ់ ហ៊្លត ឡឹង ពូ ឃឺ សារ អាញ់ អន់ហ្នាល់ យីស៊ូ គ្រិះ ឡាក់ ពឹ តាំងឡា អាញ់។ ញន កា អ៊ែ ហង បះ អាញ់ អ្លាត ទិ សារ ណោះ ខង សារ ទិណោ័ះ អាញ់ ឃឹត ផា ឡាក់ កា អច់ ភឿ អន់ ទី យីស៊ូ គ្រិះ អ្វៃ អន់ឌូ លូ អាញ់ ៩ លូ អន់ អាញ់ អ្វៃ អន់ឌូ លូ អ៊ែ។ អូ ត្រគ់ អាញ់ ដាគ់ ត្រង់ ញន កា ប៉្រគ័ ពួយ ចាបាប់ ណោះ អុះ ឃឺ អាញ់ ដាគ់ ត្រង់ ញន កា សឿ យីស៊ូ គ្រិះ ខង សារ ដាគ់ ត្រង់ ណោះ ឡាច់ ឡឹង ប‌៉្រ័ះ ប៊កកាតយ័ អន់ កា បក់ សឿ យីស៊ូ។ ១០ អាញ់ ប៉ិច អន់ហ្នាល់ យីស៊ូ គ្រិះ លូ ប៉ិច អន់ហ្នាល់ សារ អំរ៉ាញ អឺញ ឡាក់ ប៉្រគ័ អន់ អ៊ែ រ៉ីស សឹត ណាវ្គ ទឹប ប៉ិច កា ទី សារ អីគ ប៉ាណាប អន់ឌូ លូ អ៊ែ ទឹប តោ័ ឡាក់ កា អ៊ែ ដេល ១១ ម៉ាគ់ ប‌៉្រ័ះ ចឹង ប៉្រគ័ អន់ អាញ់ រ៉ីស សឹត ណាវ្គ ដេល។

សារ ត្រគ់ ឃឹត ឡឹង សារ ប៉ាគ់ ម៉ាត់ ទៀ

១២ អាញ់ អូ រ៉ះ ផា ឡាកោ អាញ់ ទី កេះ អុះ សារ ទិណោ័ះ លើ កា ដាគ់ កាខាក់ កេះ អូ ទី យច ហះ ចំ អុះ ហះកា អាញ់ ផះ ខំ សាតាក់ ឡាំ ប៉ាគ់ ម៉ាត់ អន់ ទី សារ ណោះ ខង ឡាកោ អាញ់ អា យីស៊ូ គ្រិះ រ៉ើស អ្យក់ កេះ។ ១៣ អឺ អុះ ម៉ី អាញ់ អូ ឃឹត ផា អាញ់ អ្យក់ ទី កេះ អុះ ហះកា ទី សារ ម៉ោញ ឡាក់ អាញ់ ប៉្រគ័ ឃឺ អាញ់ ប៉្រគ័ អន់ ពឹល ទិ សារ គែង ប៉ាអច់ ពែ អាញ់ ខំ ណាំង សារ ញ៉ា ឡាក់ អ្វៃ ប៉ាគ់ ម៉ាត់ ណាវ្គ ១៤ ទឹប អាញ់ សាតាក់ ឡាំ ម៉ង់ ប៉ាគ់ ចារ ចឹង ទី អ្យក់ រ៉ាំងវ៉ាន័ ឃឺ ប‌៉្រ័ះ ប៊កកាតយ័ ចឹង ជៀក អាញ់ អ្វៃ ពឹង ប៉្លៃង ញន កា យីស៊ូ គ្រិះ។ ១៥ ទឹល នីណោ័ះ ពិន ឡាក់ ប៉ាណូស សឿ កាខាក់ កេះ ត្រគ់ ឃឹត ឡាក់ កា សារ អាញ់ ច្រាគ់ អា ដេល។ ផា អុះ ម៉ី ចំ ទី ពុត តាង ហះ ចំ ណាវ្គ ប‌៉្រ័ះ ចឹង អន់ អ៊ែ ហ្លង់ ដេល។ ១៦ ហះកា យ‌៉័ះ ពិន ឡាំ ទឹល គឹត ចំ កាតាម ពិន ត្រគ់ ខំ ចាក ឡាំ ប៉ាគ់ ម៉ាត់ លើយ។

១៧ អឺ អុះ ម៉ី ហគ់ ប៉្រគ័ ពួយ អាញ់ លូ ហៃ មួត បក់ ប៉្រគ័ ពួយ ង៉ារ ឡាក់ អាញ់ ប៉្រគ័ ហះ ម៉ាត់ អន់ដីស ពែ។ ១៨ អាញ់ រ៉ះ ឡាក់ កា អាញ់ ឃើយ រ៉ះ លើយៗ ពែ ណោះ ហង ហះកា កិញអៀ អា អាញ់ រ៉ះ ទឹប ឡាច់ ទៀក ម៉ាត់ ខង ទី អៀង ដូវ ប៉្រគ័ សារ អូ ដាគ់ អន់ឌែ ប៉ាសាំង លូ សារ រ៉ះ ឡឹង សារ យីស៊ូ តោ័ ពឹង អ៊្លង គឹង ។ ១៩ ប៉ាគ់ អន់តីគ ទៀ មួត ណោះ ចឹង តោ័ រ៉ាយ តោ័ រ៉ុង ខង អន់ឌែ ឃឹត ដឹង កា វ៉ាច់ ពុង អន់ឌែ ទៅ ប៉្រគ័ ឡាក់ កា ប‌៉្រ័ះ អន់ឌែ អ្យក់ សារ ឡាក់ ត្រគ់ តាយួស កាំហ្មាស ប៉្រគ័ សារ អ្វាត់ អេង ឡគ អន់ឌែ ឃឹត ដឹង កា កាណាគ័ ពឹង អង់កក់ តេះ អា ដោច។ ២០ ហះកា ពិន អា ឡាក់ ប៉ាសុន ប‌៉្រ័ះ ឡាក់ ចឹង អ្វៃ ពឹង ប៉្លៃង ពិន កា អ្វៃ ក្យាគ់ បក់ តង័ ឡាក់ ចឹង ជឹរ ឡឹង ប៉្លៃង ឃឺ យីស៊ូ គ្រិះ ឡាក់ ពឹ តាំងឡា ពិន។ ២១ អ៊ែ ចឹង តូរ័ ឡាកោ ប៉ាំងឡៃ ពិន ឡាក់ អូ កាឡោះ អា អន់ កេះ ឡាក់ កា ឡាកោ ប៉ាំងឡៃ អ៊ែ ឡាក់ តាតារ ក្លាគ់ ញន កា សារ អំរ៉ាញ អឺញ ម៉ះ អ៊ែ ឡាក់ រ៉ាំងហៃ គ្រឹប កាណាគ័ ញ៉ាៗ ទិណោ័ះ។

៤

១ អឺ អុះ ម៉ី ឡាក់ អាញ់ ប៉ិច ចៃ អាញ់ ឡាងត កា អន់ដីស ខាក់ ខង អន់ដីស ប៉្រគ័ អន់ អាញ់ តីស ម៉ូះ លូ ហោក រ៉គ់។ ហគ់ អន់ដីស សឿ យីស៊ូ ឡាក់ ពឹ តាំងឡា ពិន កាខាក់ លើយ ពិ។

សារ ត្រគ់ រ៉ះកះ ប៉ារម លូ គួប សោប

២ អាញ់ ប៉រ់ អន់តគ់ ប៉ាតោ កា អ៊ើរ៉ូឌៀ លូ ស៊ុនទិច អន់ អន់ដីស ទី ពុត ដឹង ម៉ោញ ញន កា សឿ យីស៊ូ។ ៣ អឺ គួប ឡាក់ ដាគ់ ត្រង់ ហគ់ អីស តង័ រ៉ះកះ ប៉ារម មួត អង់កាន់ ពៀរ ដូវ អា ពិ ខង អន់ឌែ អា ឃើយ ប៉្រគ័ ង៉ារ រ៉ះ សារ ដាគ់ ឡឹង យីស៊ូ អន់ឌូ លូ អាញ់ អន់ឌូ លូ ក្លេមេន ទឹប មួត អន់ទៀគៗ ឡាក់ ឃើយ ប៉្រគ័ ង៉ារ អន់ឌូ ឡាក់ អន់ឌែ ទី សិច ពឹង ផាប់ ច្រាគ់ សិច បក់ ទី អាញុ រ៉ីស។

៤ ត្រគ់ ហោក រ៉គ់ លើយ ញន កា យីស៊ូ ឡាក់ ពឹ តាំងឡា ពិន។ អាញ់ រ៉ះ ម៉ោញ ទង ណាវ្គ ហគ់ ហោក រ៉គ់ ពិ។ ៥ ហគ់ អន់ដីស តាំបាង ពុត ដាគ់ សីម អន់ ប៉ាណូស ទិឌូ ប៉ប័ ខង ពឹ តាំងឡា ពិន ក្យាម័ ចឹង ជឹរ កេះ។ ៦ អន់ដីស ជែ វ៉ឹនវ៉ាយ កា សារ ញ៉ា ហង ហគ់ ម៉ន់ ឡោម ឡា ប‌៉្រ័ះ ពិ យ‌៉័ះ ទី សារ ញ៉ា កាតាម កា ប៉ានេ អ៊ែ ដេល។ ៧ ប៉្រគ័ នីណោ័ះ អន់ដីស ចឹង ទី សារ សាណុក សាវ៉ាក ឡឹង ប‌៉្រ័ះ ប៊កកាតយ័ តាទឹច ហ៊្លត ឡឹង ពុត ប៉ាណូស ឃឹត។ សារ សាណុក សាវ៉ាក ណោះ ចឹង អ្វៃ កាណុង ពុត អន់ដីស លើយ ញន កា យីស៊ូ គ្រិះ។

៨ ម៉ោញ ណាវ្គ អឺ អុះ ម៉ី អន់ អន់ដីស ឃឹត ដឹង កា សារ ញ៉ា ឡាក់ ត្រគ់ សារ ញ៉ា ឡាក់ កានឹត សារ ញ៉ា ឡាក់ ត្រង់ សារ ញ៉ា ឡាក់ អូ ទី យច សារ ញ៉ា ឡាក់ ត្រគ់ ប៉ិច ចៃ សារ ញ៉ា ឡាក់ រ៉គ់ ឃឺ អន់ដីស ត្រគ់ ឃឹត ចាជ្រែប ទិ សារ ញ៉ា ឡាក់ ដាគ់ លូ សារ ញ៉ា ឡាក់ ត្រគ់ ប៉ានេ។ ៩ សារ ឡាក់ អន់ដីស ហៀន លូ កាតាំង ឡឹង អាញ់ ទឹប ង៉ារ ឡាក់ អន់ដីស ប៉ប័ អាញ់ ប៉្រគ័ ណោះ ហគ់ ប៉្រគ័ ពួយ ពិ។ ប៉្រគ័ នីណោ័ះ ប‌៉្រ័ះ ប៊កកាតយ័ ឡាក់ តាំងឡា សារ សាណុក សាវ៉ាក ចឹង អ្វៃ អន់ឌូ លូ អន់ដីស ហង។

សារ មួត មឿង ភីលីប តង័ អន់ លៀន កា វគ័ ប៉ូល

១០ អាញ់ ហោក រ៉គ់ កាខាក់ កា យីស៊ូ ញន កា អន់ដីស ឃឹត កា អាញ់ ម៉ោញ ទង ណាវ្គ។ ផះ អន់ទ្រួល ពែ អន់ដីស ឃឹត កា អាញ់ ដេល ហះកា អូ អ្លុ ចឹង តង័ អាញ់។ ១១ អាញ់ រ៉ះ នីអៀ អូ ត្រគ់ អាញ់ កាសត់ អុះ ខង អាញ់ ហៀន កេះ ឡឹង សារ សាណិ ពុត យ‌៉័ះ អាញ់ ទី សារ ញ៉ា កាតាម ឃឺ អាញ់ ដាម័ អត់ ទិណោ័ះ។ ១២ អាញ់ ឃើយ ថុក ឡាំបាក អាញ់ កា ឃើយ សល់ តាលៀយ ដេល។ យ‌៉័ះ អាញ់ សង់ ផីគ កាតាម យ‌៉័ះ ឡាយ៉ិត ឡាំងវ៉ាញ់ កាតាម អាញ់ អ្លុ ដាម័ អត់ ទិណោ័ះ។ ១៣ អាញ់ ដាម័ អត់ ទិណោ័ះ ញន កា យីស៊ូ អន់ សាងុំ កា អាញ់។ ១៤ ហះកា អន់ដីស ទី តង័ អាញ់ ផះ អាញ់ ទី សារ ប៉ាណាប ណោះ ដាគ់ តាទឹច ហង។

១៥ អឺ អុះ ម៉ី ឡាក់ អ្វៃ ពឹង មឿង ភីលីប អន់ដីស អ្លុ កេះ ផះ អន់ទ្រួល ពែ អាញ់ រ៉ះ សារ ដាគ់ ឡឹង យីស៊ូ ពឹង ខេត ម៉ាសេដូន កេះណោះ អាញ់ ឡាច់ ឡឹង ណោះ ភឿ ឡាំ រ៉ះ សារ ដាគ់ ប៉ាគ់ ខេត អន់ទៀគ ផះ ណោះ អូ ទី ក្រុំ ហៀន សារ ប‌៉្រ័ះ ចំ តង័ អន់ លៀន កាក់ កា អាញ់ អុះ ទី ដឹង អន់ដីស ហង។ ១៦ ផះ អាញ់ អ្វៃ ប៉ាគ់ មឿង ថេសាឡូនិក អន់ដីស កា ប៉ាហ្យើ លៀន ពៀរ ប៉ៃង ទង ដេល តង័ អាញ់ សាំរ៉ាប់ សារ ញ៉ា ឡាក់ អាញ់ តងកាន។ ១៧ អាញ់ រ៉ះ អា អូ ត្រគ់ អាញ់ ប៉ិច កា កាណាគ័ ឡឹង អន់ដីស អុះ ហះកា អាញ់ ប៉ិច កា អន់ដីស ទី រ៉ាំងវ៉ាន័ ធែម ណាវ្គ ញន កា តង័ អាញ់។ ១៨ អាញ់ ទី កាណាគ័ គ្រឹប ទិ កេះ ទឹប សល់ តាលៀយ កេះ ដេល ញន កា អាញ់ អ្យក់ កេះ កាណាគ័ ញ៉ា ឡាក់ អន់ដីស ទី ប៉ាហ្យើ ពឹង អេប៉ាប៉្រូឌីត កាណាគ័ ទិ ណោះ ពៀប ឡាក់ កា បោ ប៉ុង បោ រ៉ិញ ផះ ពូ ពុះ កាណាគ័ រ៉ាម៉ះ ប‌៉្រ័ះ ប៊កកាតយ័ កាណាគ័ ណោះ អ៊ែ ប៉ាញ័ ពុត ខាក់។ ១៩ ប‌៉្រ័ះ ប៊កកាតយ័ ឡាក់ ប‌៉្រ័ះ អាញ់ ចឹង អន់ កាណាគ័ ញ៉ា ឡាក់ អន់ដីស តងកាន ញន កា អន់ដីស សឿ យីស៊ូ គ្រិះ ខង ប‌៉្រ័ះ ប៊កកាតយ័ ប៉ាត្រង័ កេង ខាក់។ ២០ ពិ ពិន ប៉ានេ ប‌៉្រ័ះ ឡាក់ ពឹ ពិន លើយៗ អាមែន។

សារ អំប៉ញ់ គួប សោប

២១-២២ អាញ់ អំប៉ញ់ អុះ ម៉ី ទិឌូ ឡាក់ ប៉ាសុន ប‌៉្រ័ះ ញន កា យីស៊ូ គ្រិះ អន់ដីស ដាគ់ ឡាកោ ប៉ាំងឡៃ ដេល ប ? អុះ ម៉ី ឡាក់ អ្វៃ អន់ឌូ លូ អាញ់ ទឹប មួត សឿ ឡាក់ ប៉្រគ័ ង៉ារ ពឹង ហី សាដាច់ កា អំប៉ញ់ អន់ដីស ដេល នីចម័ អន់ដីស ដាគ់ ឡាកោ ប៉ាំងឡៃ ដេល ប ?។

២៣ អន់ យីស៊ូ គ្រិះ ឡាក់ ពឹ តាំងឡា ពិន រ៉ាំងហៃ រ៉ាំងខ្យា អន់ដីស។

* ៣:៣ ៣:៣ មួត អ៊ីស្រាអ៊ែល តាទឹច ពៀគ គុល «កាសិត អង់ការ តាទឹច»។ វគ័ ប៉ូល កាប ប៉ាន់ដឹប ឡឹង ប៉ាណូស ឡាក់ កេះ ប៉ាសុន ប‌៉្រ័ះ តាទឹច។

កូឡូះ

១

២

៣

៤

សត់ត្រា វគ័ ប៉ូល ប៉ាហ្យើ កា មួត មឿង

កូឡូះ

សារ អន់តគ់ រ៉ះ

មឿង កូឡូះ រ៉ប់ ដារ់ អា អ្វៃ ពឹង អន់តិគ័ ប៉ាថេត ទួគី គែង ដារ់ ឡាច់ មឿង អេភេសូ ចាំងហាយ្គ ឃឺ អ៊ែ ១៥០ កាឡូម៉ិត។ កើត ទី ក្រុំ ហៀន សារ ប‌៉្រ័ះ អ្វៃ ពឹង មឿង កូឡូះ ញន កា អេប៉ាប៉្រះ ឡាំ រ៉ះ សារ ដាគ់ ឡឹង យីស៊ូ ពឹង មឿង ណោះ។ វគ័ ប៉ូល អ៊ែ តាំងឡា អូ ទី ឡាំ ប៉ាគ់ មឿង ណោះ អុះ (ប៉រ់ ហៃ ១:៤; ២:១)។ អ្វៃ ពឹង មឿង ណោះ ទី បក់ អន់ដា ប៉ាំងហៀន សារ យច ឡឹង ប៉ានឹរ ប‌៉្រ័ះ ឡាក់ កា ប៉ាំងហៀន ផា យីស៊ូ គ្រិះ អូ ត្រគ់ កើត ប៉ាណូស អុះ លូ ប៉្រើ ពូ ប៉្រគ័ ពួយ ចាបាប់ សុនសាត អ៊ីស្រាអ៊ែល ដេល។ វគ័ ប៉ូល អ្លុ សារ អា ផះ អ៊ែ អ្វៃ ត្រគ់ ខុក ពឹង មឿង រ៉ូម រ៉ាំងវ៉ាង សាណាំ ៥៩-៦១ គ.ស.។ វគ័ ប៉ូល កា ច្រាគ់ សត់ត្រា អន់តគ់ ប៉ាតោ កា មួត សឿ យីស៊ូ អ្វៃ ពឹង មឿង កូឡូះ ណោះ។

អ៊ែ ច្រាគ់ សត់ត្រា អា ភឿ រ៉ះ ប៉ាឡាក់ ផា យីស៊ូ ប៉ាណូស តាទឹច ឡាក់ កា ប៉ាណូស អន់ទៀគៗ អ៊ែ កា គន ប‌៉្រ័ះ ប៊កកាតយ័ តាទឹច ដេល។ អ៊ែ ឡាក់ តាំងឡា រ៉ាំងហៃ កាណាគ័ ញ៉ាៗ ទិណោ័ះ អ៊ែ ទី អំរ៉ាញ អឺញ អំប៉ាំង កាណាគ័ ញ៉ាៗ ឡាក់ ទី អំរ៉ាញ អឺញ ទិណោ័ះ អ្វៃ ពឹង អង់កក់ តេះ លូ អ្វៃ ពឹង ប៉្លៃង។ កាប៉ាច់ ក្រុំ ហៀន សារ ប‌៉្រ័ះ ពៀប ឡាក់ កា ឡាកោ យីស៊ូ យីស៊ូ ពៀប ឡាក់ កា កល់ ក្រុំ ហៀន សារ ប‌៉្រ័ះ ដេល។

សារ សាំខាន់ៗ

វគ័ ប៉ូល រ៉ះ ផា យីស៊ូ ឡាក់ ប‌៉្រ័ះ អ៊ែ ប៉ាំងកើត គ្រឹប កាណាគ័ ទិណោ័ះ រ៉ាំងហៃ ប៉ាណូស ទិឌូ លូ ប៉្រគ័ អន់ ទិ បក់ សឿ អ៊ែ ដាគ់ ត្រគ់ លូ ប‌៉្រ័ះ ប៊កកាតយ័ ណាវ្គ។ (១:៩-២:១៩)

វគ័ ប៉ូល អន់តគ់ ប៉ាតោ កា មួត សឿ យីស៊ូ ជែ អន់ ពូ ប៉្រើ អន់ឌែ ប៉្រគ័ ពួយ គុន តាឡាប័ ឃើយ ម៉ះ សុនសាត អ៊ីស្រាអ៊ែល ហះកា អន់ឌែ ត្រគ់ អ្វៃ កោប ដាគ់ ត្រង់ ឡាក់ កា ប៉ាណូស ទី ពុត ណាវ។ (២:២០-៤:៦)

១

១ អាញ់ សិច ប៉ូល ឡាក់ ប‌៉្រ័ះ រ៉ើស ប៉្រើ រ៉ះ ប៉ាតាង យីស៊ូ គ្រិះ លូ ធីម៉ូថេ ឡាក់ អុះ ម៉ី ពិន ២ ញឹន ប៉ាហ្យើ សត់ត្រា អា អន់ កា អុះ ម៉ី ឡាក់ ប៉ាសុន ដាគ់ ត្រង់ ម៉ះ យីស៊ូ គ្រិះ ឡាក់ អ្វៃ ពឹង មឿង កូឡូះ។ អន់ ប‌៉្រ័ះ ប៊កកាតយ័ ឡាក់ ពឹ ពិន ដាគ់ ពុត លូ អន់ សារ សាណុក សាវ៉ាក កា អន់ដីស។

សារ វគ័ ប៉ូល ប៉ានេ ប‌៉្រ័ះ លូ ម៉ន់ សាំរ៉ាប់ មួត មឿង កូឡូះ

៣ ញឹន ហោក រ៉គ់ លើយៗ កា ប‌៉្រ័ះ ប៊កកាតយ័ ឡាក់ ពឹ យីស៊ូ គ្រិះ ឡាក់ តាំងឡា ពិន រ៉ប់ ញឹន ម៉ន់ កា អន់ដីស ៤ ខង ញឹន កាតាំង ពូ រ៉ះ ឡឹង សារ អន់ដីស សឿ យីស៊ូ គ្រិះ លូ សារ អន់ដីស ប៉ិច ចៃ កា មួត ប៉ាសុន ប‌៉្រ័ះ ទិណោ័ះ ៥ ញន កា អន់ដីស ម៉ឹង ផា ចឹង ទី សារ ដាគ់ ឡាក់ ប‌៉្រ័ះ គម ពឹង ប៉្លៃង សាំរ៉ាប់ កា អន់ដីស។ អន់ដីស កាតាំង ឡឹង សារ ម៉ឹង អា ផះ ពូ ឡាំ រ៉ះ កា អន់ដីស ប៉ាន់ដា ឡឹង សារ តាទឹច ឃឺ សារ ដាគ់ ឡឹង យីស៊ូ ៦ ឡាក់ ពូ រ៉ះ ប៉ាញ័ ទឹប អង់កក់ តេះ ទឹប ទី ពូ សឿ អៀង ដេល។ អន់ដីស កា សឿ កាខាក់ ដេល ឡឹង ដារ់ អន់ដីស កាតាំង សារ ដាគ់ ណោះ លូ អន់ហ្នាល់ ពុត ដាគ់ ម៉ះ ប‌៉្រ័ះ ប៊កកាតយ័ ត្រគ់ ពួយ សារ តាទឹច។ ៧ អន់ដីស ហៀន សារ ណោះ ឡឹង វគ័ អេប៉ាប៉្រះ ឡាក់ គួប ញឹន ប៉ិច ចៃ អ៊ែ ប៉្រគ័ ង៉ារ កា ប‌៉្រ័ះ អន់ឌូ លូ ញឹន។ អ៊ែ ឡាក់ ប៉ាណូស ដាគ់ ត្រង់ ប៉្រគ័ ង៉ារ កា យីស៊ូ គ្រិះ សាំរ៉ាប់ កា អន់ដីស ដេល។ ៨ អ៊ែ កា រ៉ះ អន់ ញឹន អ្លុ ឡាក់ៗ ឡឹង សារ អន់ដីស ប៉ិច ចៃ កា គួប សោប ឡាក់ ប៉ាង៉ាត័ ប៉ាលឹង ប‌៉្រ័ះ អន់ កា អន់ដីស។

៩ ខ អា ហង បះ ឡឹង ដារ់ ញឹន កាតាំង ពូ រ៉ះ ឡឹង សារ អន់ដីស ណោះ ញឹន កា ម៉ន់ ឡោម ប‌៉្រ័ះ ប៊កកាតយ័ អន់ កា អន់ដីស លើយៗ ភឿ ម៉ាគ់ អន់ដីស អន់ហ្នាល់ ពុត ប‌៉្រ័ះ អន់ ឡាក់ កាខាក់ ញន កា ទី ពុត ហ្យាំង សាឡាច់ គ្រឹប នែវ ឡឹង ប៉ាង៉ាត័ ប៉ាលឹង ប‌៉្រ័ះ ១០ ម៉ាគ់ អន់ដីស ចឹង អ្វៃ កោប អន់ ឃឺ លូ យីស៊ូ ឡាក់ ពឹ តាំងឡា ពិន ភឿ អន់ ត្រគ់ ពុត អ៊ែ គ្រឹប នែវ ទឹប ប៉្រគ័ ង៉ារ ដាគ់ គ្រឹប នែវ លូ អន់ហ្នាល់ ប‌៉្រ័ះ ប៊កកាតយ័ ហ៊ែង ឡាក់ កាខាក់។ ១១ អន់ ប‌៉្រ័ះ អន់ អន់ដីស ទី សាងុំ កាខាក់ គ្រឹប នែវ ញន កា អំរ៉ាញ អឺញ កេង ខាក់ ម៉ះ អ៊ែ ម៉ាគ់ អន់ដីស ដាម័ អត់ លូ សារ ញ៉ាៗ ទិណោ័ះ ទឹប ទី ពុត ហោក រ៉គ់ ដេល។ ១២ ហគ់ ហោក កា ប‌៉្រ័ះ ឡាក់ ពឹ ពិន ខង អ៊ែ ប៉្រគ័ អន់ អន់ដីស ទី ចានែក ប៉ាដក់ ប៉ាជៀ ឡាក់ អ្វៃ ពឹង ចារ តាតារ ណោះ អន់ឌូ លូ ប៉ាសុន ប‌៉្រ័ះ ដេល។ ១៣ អ៊ែ តង័ ពិន អន់ រ៉ាវ៉ាច់ ឡឹង អំរ៉ាញ អឺញ សារ ម៉ាម៉ាំង លូ អន់ ពិន ម៉ុត អ្វៃ កាណុង សារ រ៉ាំងហៃ រ៉ាំងខ្យា ម៉ះ គន អ៊ែ ឡាក់ អ៊ែ ប៉ិច ចៃ។ ១៤ ញន កា គន អ៊ែ បះ អ៊ែ ហ្វាយ ពិន លូ អូ អ្យក់ យ៉ូ សារ ពិន យច។

សារ អំរ៉ាញ អឺញ ម៉ះ យីស៊ូ គ្រិះ

១៥ យីស៊ូ គ្រិះ ឡាក់ បក់ ប៉ាតាង ប‌៉្រ័ះ ប៊កកាតយ័ ឡាក់ ពិន ហៃ អូ ប៉ប័ អ៊ែ ឡាក់ គន ប‌៉្រ័ះ ឡាក់ អ្វៃ អន់ទ្រួល ឡឹង ទិ កាណាគ័ ញ៉ា ឡាក់ ប‌៉្រ័ះ ប៉ាំងកើត។ ១៦ ប‌៉្រ័ះ ប៊កកាតយ័ ប៉ាំងកើត កាណាគ័ ញ៉ាៗ គ្រឹប ហាច់ ញន កា យីស៊ូ គ្រិះ ទឹប កាណាគ័ ពឹង ប៉្លៃង លូ កាណាគ័ ពឹង តេះ ទឹប កាណាគ័ ញ៉ាៗ ឡាក់ ហៃ ប៉ប័ លូ ហៃ អូ ប៉ប័ ទឹប ប៊យ ប‌៉្រ័ះ លូ ប‌៉្រ័ះ បឺគ ឡាក់ ទី អំរ៉ាញ អឺញ អន់ទៀគៗ ស៊ុត កា ប‌៉្រ័ះ ប៉ាំងកើត ញន កា យីស៊ូ គ្រិះ លូ សាំរ៉ាប់ កា យីស៊ូ គ្រិះ តាំងឡា។ ១៧ អ៊ែ អ្វៃ អន់ទ្រួល ឡឹង កាណាគ័ ញ៉ាៗ ទិណោ័ះ កាណាគ័ ទិណោ័ះ អ្វៃ ញន កា អ៊ែ ដេល។ ១៨ អ៊ែ ឡាក់ កា កល់ ក្រុំ ហៀន សារ ប‌៉្រ័ះ ឡាក់ កា ឡាកោ អ៊ែ។ អ៊ែ ឡាក់ តាំងឡា អាញុ រ៉ីស ខង កាណុង កាំឡាំង មួត តោ័ អ៊ែ ហង រ៉ីស សឹត អន់ទ្រួល ឡឹង ពូ ភឿ ប៉្រគ័ ម៉ៃគ ពូ ទិណោ័ះ។ ១៩ ប‌៉្រ័ះ ប៊កកាតយ័ ប៉ាញ័ ពុត អន់ សារ ដាគ់ កេង ខាក់ ម៉ះ អ៊ែ ទិណោ័ះ អ្វៃ ពឹង យីស៊ូ គ្រិះ ដេល។ ២០ ប‌៉្រ័ះ ប៊កកាតយ័ រ៉ះកះ ប៉ារម លូ កាណាគ័ ញ៉ាៗ ទិណោ័ះ អន់ ដាគ់ លូ អ៊ែ ទឹប ពឹង ប៉្លៃង ទឹប ពឹង តេះ ញន កា យីស៊ូ គ្រិះ។ ប‌៉្រ័ះ ប៉្រគ័ អន់ ប៉ាណូស ត្រគ់ លូ អ៊ែ ញន កា ផាម យីស៊ូ តោ័ ពឹង អ៊្លង គឹង ។

២១ កាប៉ាច់ អន់ដីស ផះ អន់ទ្រួល ពែ កេះ តាម៉ឺរ លូ ប‌៉្រ័ះ ទឹប ទី ពុត អូ ណីស កា អ៊ែ លូ ប៉្រគ័ សារ អូ ដាគ់។ ២២ ហះកា កិញអៀ អា យីស៊ូ រ៉ះកះ ប៉ារម អន់ដីស អន់ ត្រគ់ លូ ប‌៉្រ័ះ កេះ ញន កា អ៊ែ កើត ប៉ាណូស កេះណោះ តោ័ ភឿ អន់ អន់ដីស ដាគ់ សាំរ៉ាប់ កា ប‌៉្រ័ះ អូ ទី សារ អ៊ក បឺគ លូ អូ ទី សារ ញ៉ា ចឹង ប៉ាំងអាល ហះ ង៉ីរ អ៊ែ អុះ។ ២៣ ហះកា អន់ដីស ត្រគ់ សឿ អន់ កាខាក់ លើយ ជែ អ្លាត សារ អន់ដីស ម៉ឹង ឡាក់ អន់ដីស កាតាំង ពូ រ៉ះ សារ ដាគ់ ឡឹង យីស៊ូ ឃឺ សារ ដាគ់ ឡាក់ ពូ រ៉ះ កា ប៉ាណូស ទិឌូ ឡាក់ អ្វៃ កាន់តេ័ះ ប៉្លៃង កាប៉ាច់ អាញ់ កា ប៉្រគ័ ង៉ារ កា សារ ដាគ់ អា ដេល។

សារ វគ័ ប៉ូល ឡាំបាក ផះ អ៊ែ តង័ ក្រុំ ហៀន សារ ប‌៉្រ័ះ

២៤-២៥ អាញ់ ហោក រ៉គ់ ផះ អាញ់ ទី សារ ឡាំបាក ញន កា អន់ដីស។ ផា សារ ឡាំបាក ម៉ះ យីស៊ូ គ្រិះ សាំរ៉ាប់ ក្រុំ ហៀន សារ ប‌៉្រ័ះ អ្វៃ ខ្វះ ហះ ចំ អាញ់ កា ទី សារ ឡាំបាក ដេល ភឿ តាគ់ អង់គ្រឹប សារ ឡាំបាក អ៊ែ ណោះ។ អាញ់ ប៉្រគ័ ង៉ារ កា ក្រុំ ហៀន សារ ប‌៉្រ័ះ ឡាក់ ឡាកោ យីស៊ូ គ្រិះ ពួយ ង៉ារ ឡាក់ ប‌៉្រ័ះ ប៊កកាតយ័ ប៉្រើ អាញ់ ប៉្រគ័ ឃឺ រ៉ះ កា អន់ដីស អន់ អ្លុ អន់ហ្នាល់ ប៉ានឹរ អ៊ែ គ្រឹប ហាច់។ ២៦ ប៉ានឹរ អា ប‌៉្រ័ះ អោន សាគឹម ឡឹង ទុញ សើគ ពែ កេះ ហះកា កិញអៀ អា អ៊ែ តាំបាង អន់ កា ប៉ាសុន អ៊ែ អ្លុ។ ២៧ ប‌៉្រ័ះ ប៊កកាតយ័ ប៉ាញ័ ពុត អន់ ប៉ាសុន អ៊ែ អន់ហ្នាល់ សារ អំរ៉ាញ អឺញ ឡាក់ កេង ខាក់ ឡឹង សារ សាគឹម អា ពឹង សុនសាត អន់ទៀគ សារ អា ឃឺ នីអៀ៖ យីស៊ូ គ្រិះ អ្វៃ ពឹង អន់ដីស អ៊ែ ប៉្រគ័ អន់ អន់ដីស ម៉ឹង ផា ចឹង ទី អំរ៉ាញ អឺញ អន់ឌូ លូ អ៊ែ។ ២៨ ញឹន រ៉ះ ឡឹង សារ យីស៊ូ គ្រិះ ទឹប អន់តគ់ ប៉ាតោ លូ ប៉ាំងហៀន ប៉ាណូស គ្រឹប ដូវ ញន កា ពុត ហ្យាំង សាឡាច់ គ្រឹប នែវ ភឿ ប៉្រគ័ អន់ ពូ ទិឌូ អ្វៃ ហះ ម៉ាត់ ប‌៉្រ័ះ ទឹប ដាគ់ ត្រង់ កាខាក់ ញន កា យីស៊ូ គ្រិះ។ ២៩ អាញ់ ប៉្រគ័ ង៉ារ ក្លេ័ះ ខាក់ ភឿ តាគ់ អង់កេះ សារ អា ហង ឃឺ អាញ់ ខំ អត់ សាំរ៉ាញ័ ញន អំរ៉ាញ អឺញ យីស៊ូ ឡាក់ ផះ ប៉្រគ័ ង៉ារ ពឹង អាញ់។

២

១ អាញ់ ប៉ិច អន់ អន់ដីស អ្លុ អន់តគ់ ផា អាញ់ ខំ អត់ សាំរ៉ាញ័ កេង ខាក់ សាំរ៉ាប់ កា អន់ដីស លូ សាំរ៉ាប់ កា មួត បក់ អ្វៃ ពឹង មឿង ឡោឌីសេ * លូ ទិ មួត បក់ អូ ឃើយ ប៉ប័ អាញ់ ២ ភឿ ប៉ិច ប៉ាំងហោក ពុត ពៀក អន់ដីស ទិឌូ លូ អន់ អន់ដីស ពឹះ ប៉ាតុំ គួប ញន កា ពុត ប៉ិច ចៃ ម៉ាគ់ អន់ដីស ហ្យាំង សាឡាច់ ហ្លង់ គ្រឹប នែវ លូ អ្លុ អន់ហ្នាល់ អន់ ឡាក់ៗ ឡឹង ប៉ានឹរ អោន សាគឹម ម៉ះ ប‌៉្រ័ះ ប៊កកាតយ័ ឃឺ សារ យីស៊ូ គ្រិះ តាំងឡា ៣ ខង សារ ហ្យាំង សាឡាច់ កេង កាខាក់ ម៉ះ ប‌៉្រ័ះ ប៊កកាតយ័ ស៊ុត កា គម ទិ កាណុង ឡាកោ យីស៊ូ គ្រិះ ណោះ ហង។ ៤ អាញ់ កាប នីអៀ ភឿ ប៉ងកាន់ ជែ អន់ បក់ ពឿ ឡាំ ប៉ាង៉ល់ អន់ដីស ញន កា ប៉ានឹរ ពូ កាប រ៉គ់ៗ។ ៥ យ‌៉័ះ ឡាកោ អាញ់ អ្វៃ ចាំងហាយ្គ ឡឹង អន់ដីស កាតាម ហះកា ពុត ពៀក អាញ់ អ្វៃ អន់ឌូ លូ អន់ដីស ដេល អាញ់ ហោក រ៉គ់ ខាក់ ញន កា ប៉ប័ អន់ដីស ទី ឡាបៀប ឡាបប លូ សឿ យីស៊ូ គ្រិះ កាខាក់។

សារ អ្វៃ អន់ឌូ លូ យីស៊ូ

៦ ផា អន់ដីស ហាប់ យីស៊ូ គ្រិះ ប៉្រគ័ តាំងឡា អន់ដីស កេះ អ្យគ័ ប៉្រគ័ ពួយ អ៊ែ លើយ នីណោ័ះ ហង ពិ។ ៧ អន់ អន់ដីស អ្វៃ អន់ឌូ លូ អ៊ែ លើយៗ ពៀប ឡាក់ កា តើម អ៊្លង អ្វៃ កាចាប័ ញន កា រ៉ាយ៉ះ តោត ជ្រុ លូ ឡាក់ កា ប៉្រគ័ ហី កាង័ កាចាប័ ដេល ហគ់ សឿ អន់ កាខាក់ អន់ ត្រគ់ ពួយ សារ ប៉ាំងហៀន ឡាក់ អន់ដីស ហៀន កេះ ទឹប ហោក កា ប‌៉្រ័ះ ប៊កកាតយ័ កាខាក់ ដេល។

៨ អ្យគ័ ឡាវ៉ាំង ជែ អន់ ពឿ ឡាំ ប៉ាង៉ល់ អន់ដីស អន់ កេះ ទុច ពូ ញន កា ប៉ានឹរ ពូ កាប វ៉ឹច លូ ហ្យាំង សាឡាច់ ហះកា អូ ទី ខា ត្រគ់ ពួយ សង់ខុំ វគ័ យ៉ាគ់ ឡឹង សើគ ពែ លូ ត្រគ់ ពួយ សារ អន់តគ់ ប៉ាតោ គុន ប៉ាណូស ហះកា អូ ត្រគ់ លូ សារ យីស៊ូ គ្រិះ អុះ ៩ ខង គ្រឹប សារ ញ៉ា ឡាក់ ទី កាណុង ប‌៉្រ័ះ ប៊កកាតយ័ ទិណោ័ះ កា អ្វៃ កាណុង ឡាកោ យីស៊ូ គ្រិះ ដេល។ ១០ កាប៉ាច់ អន់ដីស កា ប៉ាញ័ កា សារ ដាគ់ នីណោ័ះ ដេល ញន កា អន់ដីស អ្វៃ អន់ឌូ លូ យីស៊ូ គ្រិះ ទិ ប៊យ ប‌៉្រ័ះ លូ ទិ ប‌៉្រ័ះ បឺគ កា អ្វៃ កាន់តេ័ះ អ៊ែ។ ១១ ញន កា អ្វៃ អន់ឌូ លូ យីស៊ូ គ្រិះ អន់ដីស កា កាសិត អង់ការ កេះ ដេល ហះកា អូ ត្រគ់ កាសិត លូ តី ប៉ាណូស អុះ ឃឺ អន់ដីស ទី កាសិត អង់ការ គុន ឡាបៀប យីស៊ូ គ្រិះ ញន កា អ៊ែ អ្យក់ ឡាច់ ពុត សាន់ដាប់ ឡាក់ ពុត គុន ប៉ាណូស។ ១២ ផះ ពូ ប៉ាំងហុំ អន់ដីស លូ ទៀក អន់ដីស ពៀប ឡាក់ កា តោ័ តប់ អន់ឌូ លូ យីស៊ូ គ្រិះ កេះ លូ អន់ដីស រ៉ីស សឹត អន់ឌូ លូ អ៊ែ ដេល ញន កា អន់ដីស សឿ សារ អំរ៉ាញ អឺញ ម៉ះ ប‌៉្រ័ះ ឡាក់ តាគ់ អង់រ៉ីស សឹត យីស៊ូ។ ១៣ ផះ អន់ទ្រួល ពែ អន់ដីស តោ័ ញន កា សារ យច ម៉ះ អន់ដីស លូ ញន កា អន់ដីស អូ ទី អ្លាត ពុត គុន ប៉ាណូស † ហះកា កិញអៀ អា ប‌៉្រ័ះ ប៊កកាតយ័ តាគ់ អង់រ៉ីស សឹត អន់ដីស អន់ឌូ លូ យីស៊ូ គ្រិះ កេះ។ អ៊ែ អូ អ្យក់ យ៉ូ ទិ សារ យច ម៉ះ ពិន ១៤ អ៊ែ អ៊្យូត អ្លាត សារ អ៊ែ ច្រាគ់ គម ផា ពិន ប៉្រគ័ យច លូ ចាបាប់ ប‌៉្រ័ះ អ៊ែ អ្យក់ សារ ណោះ ប៉ង់ ពឹង អ៊្លង គឹង ។ ១៥ ប‌៉្រ័ះ កា អ្យក់ ឡាច់ សារ អំរ៉ាញ អឺញ ឡឹង មួត ប‌៉្រ័ះ បឺគ ឃឺ អ៊ែ តាគ់ តាយួស ម៉ូះ ម៉ាត់ អន់ឌែ ហះ ម៉ាត់ កាំឡាំង អៀង ទឹប ទី ទ្រង អ៊ែ ញន កា យីស៊ូ តោ័ ពឹង អ៊្លង គឹង កេះ។

១៦ ទឹល នីណោ័ះ អូ អន់ បក់ ពឿ កាប កា អន់ដីស ឡឹង សារ សាណា សាណឹត លូ កាណាគ័ អៃត លើ ឡឹង សារ ប៊ុន ទៀន ប៊ុន ម៉ុត ខៃ លូ ដារ់ រ៉ាឡូវ ណោះ អុះ។ ១៧ សារ ទិ អា ពៀប ឡាក់ កា កី កាណាគ័ ញ៉ាៗ ឡាក់ ចឹង ត្រគ់ កើត ពឹះ គែង ម៉ាត់ ទៀ ដោច ហះកា កាណាគ័ ញ៉ា ឡាក់ តាទឹច ណោះ ឃឺ យីស៊ូ គ្រិះ អា ហង។ ១៨ ជែ អន់ បក់ ពឿ ពឹះ ប៉ាង៉ល់ អន់ដីស អន់ អ្លាត រ៉ាំងវ៉ាន័ ឡាក់ អន់ដីស ត្រគ់ ទី។ ប៉ាណូស នែវ អា ប៉ាំងខំ ប៉្រើ ពូ កំ លូ សាំប‌៉័ះ ប៉ានេ ប៊យ ប‌៉្រ័ះ  អន់ឌែ ឌុ កាប ឡឹង សារ អន់ឌែ អំប៉ោ ប៉ប័ លូ អ្វាត់ អេង ឡឹង សារ ឡាក់ អូ ទី ខា តាម ពុត អន់ឌែ ទៅ ឡាក់ ពុត គុន ប៉ាណូស ដោច ដាច។ ១៩ អន់ឌែ អូ អ្វៃ តឹត លូ យីស៊ូ គ្រិះ ឡាក់ កល់ អុះ ឃឺ កល់ អា ហង ឡាក់ សិម ឡាកោ លូ ប៉្រគ័ អន់ ឡាកោ តឹត គួប អ៊ែ លូ ប៉ាឡគ់ កាន់តីង លូ រ៉ាត់ ទឹប ប៉្រគ័ អន់ ឡាកោ ដាគ់ តីស តង់ តាម ប‌៉្រ័ះ ប៊កកាតយ័ អន់។

សារ តោ័ លូ រ៉ីស សឹត អន់ឌូ លូ យីស៊ូ

២០ ផា អន់ដីស តោ័ អន់ឌូ លូ យីស៊ូ គ្រិះ លូ រ៉ាវ៉ាច់ ឡឹង សារ អន់តគ់ ប៉ាតោ គុន ប៉ាណូស កេះ ទឹល នីណោ័ះ ខ ញ៉ា បះ អន់ដីស អ្វៃ កា ប៉្រគ័ ពួយ សារ ពូ រ៉ះ អន់ទៀគៗ ប៉្រគ័ ឡាក់ កា ប៉ាណូស អូ សឿ យីស៊ូ ២១ ឡាក់ កា កាប ផា «ជែ អ្យក់ ជែ សា សាំយ៉ាំង ជែ សាប៉ាគ់ ដៃ»។ ២២ ចាបាប់ ទិ អា ស៊ុត កា សារ អន់តគ់ ប៉ាតោ ម៉ះ ប៉ាណូស ដោច ឃឺ អន់ឌែ ទឹប អូ អន់ សាប៉ាគ់ សាណា ញ៉ាៗ ឡាក់ ត្រគ់ ហ៊្យង ហ្យើត ញន កា ពូ អៃត សា។ ២៣ សារ ទិ អា ឃឺ អ៊ែ ឡាក់ កា សារ ហ្យាំង សាឡាច់ តាទឹច ខង អន់ឌែ តាគ់ អំប៉្រគ័ អ្យិល កូត័ កា ប‌៉្រ័ះ លូ កំ ទឹប តាគ់ ប៉ាណាប ឡាកោ ទៅ ហះកា តាទឹច អ៊ែ អូ ទី ខា ញ៉ា អុះ សារ ទិណោ័ះ អូ អ្លុ កាតត់ ពុត ជែ អន់ ប៉្រគ័ យច អុះ។

៣

១ ទឹល នីណោ័ះ ផា អន់ដីស រ៉ីស សឹត អន់ឌូ លូ យីស៊ូ គ្រិះ តាទឹច ហគ់ ណាំង សារ ញ៉ា ឡាក់ អ្វៃ ពឹង ប៉្លៃង ឡាក់ ចារ យីស៊ូ គ្រិះ អ្វៃ គែង សាម៉ា ប‌៉្រ័ះ ប៊កកាតយ័ ណោះ ពិ។ ២ ហគ់ ឃឹត ឡឹង សារ ញ៉ា ឡាក់ អ្វៃ ពឹង ប៉្លៃង ជែ ឃឹត ឡឹង សារ ញ៉ា ឡាក់ អ្វៃ ពឹង តេះ អា ៣ ខង អន់ដីស តោ័ រ៉ាវ៉ាច់ កេះ ប‌៉្រ័ះ ប៊កកាតយ័ កា គម អាញុ រ៉ីស អន់ដីស អន់ឌូ លូ យីស៊ូ គ្រិះ កេះ។ ៤ ប៉ាគ់ យីស៊ូ គ្រិះ ឡាក់ អន់ អាញុ រ៉ីស កា អន់ដីស អ៊ែ ឡាច់ តាំបាង ឡាកោ អន់ដីស កា ចឹង ឡាច់ តាំបាង ឡាកោ អន់ឌូ លូ អ៊ែ ទឹប ចឹង ទី សារ អំរ៉ាញ អឺញ អន់ឌូ លូ អ៊ែ ដេល។

សារ ត្រគ់ អ្លាត សារ អូ ដាគ់

៥ ទឹល នីណោ័ះ ហគ់ អន់ដីស អ្លាត ពុត ប៉ិច កា សារ ពឹង អង់កក់ តេះ អា ពិ ឡាក់ កា សារ ប៉្រគ័ លូ កាម៉ាក័ លូ អង់កាន់ ឡាឡិគ័ ឡាឡាគ័ សារ អ៊ក បឺគ ពុត ប្លាល ង៉ល់ ពុត ប៉ិច ប៉្រគ័ សារ យច ពុត ខ្វាម ប៉ិច កា រ៉ាស អំប៉ាស ឃឺ សាម៉ើ លូ កាដាប សាំប‌៉័ះ ហ៊ូប ប‌៉្រ័ះ បឺគ។ ៦ ញន កា សារ ទិណោ័ះ ហង បះ ប‌៉្រ័ះ ប៊កកាតយ័ អឺក កា មួត បក់ ប៉ាសាំង លូ អ៊ែ។ ៧ ផះ អន់ទ្រួល ពែ អន់ដីស កា ប៉្រគ័ សារ ទិណោ័ះ និះទៅ ដេល។ ៨ ហះកា កិញអៀ អា អន់ដីស ត្រគ់ អ្លាត សារ ទិ អា ពិ ឃឺ ពុត អឺក ពុត តុ ហាល់ ពុត អូ ដាគ់ សារ ត័ះ ប៉ាស្យាប លូ ជែ កាប រ៉ាំឡោះ ដៃ។ ៩ ជែ កាប ព្លូង កា គួប សោប ហង ខង អន់ដីស អ្លាត ទិ កេះ ពុត សាន់ដាប់ លូ សារ អ្វៃ កោប ឡាបៀប សាន់ដាប់។ ១០ អន់ដីស កា កេះ ប៉ាណូស ណាវ ឡាក់ ប‌៉្រ័ះ ប៊កកាតយ័ ផះ ប៉្រគ័ អន់ ហ៊ែង ណាវ កាខាក់ អន់ វ៉ឹច លូ អ៊ែ ឡាក់ ប៉ាំងកើត អន់ដីស ភឿ អន់ អន់ដីស អន់ហ្នាល់ អ៊ែ ឡាក់ កាខាក់។ ១១ ទឹល នីណោ័ះ អូ ទី សុនសាត ក្រិក លើ សុនសាត អ៊ីស្រាអ៊ែល អូ ទី មួត កាសិត អង់ការ លើ អូ កាសិត អង់ការ អូ ទី ប៉ាណូស ព្រី អូ ទី ទុច លើ ម៉ៃគ តាំងឡា ណាវ្គ អុះ ខង ទី ដឹង យីស៊ូ គ្រិះ ឡាក់ សាំខាន់ លូ អ៊ែ អ្វៃ កាណុង ពិន ទិឌូ ដេល។

១២ ញន ប‌៉្រ័ះ ប៊កកាតយ័ ទី រ៉ើស អន់ដីស ប៉្រគ័ ប៉ាសុន ដាគ់ ត្រង់ សាំរ៉ាប់ កា អ៊ែ លូ ប៉ាណូស ឡាក់ អ៊ែ ប៉ិច ចៃ អន់ដីស ត្រគ់ ទី ពុត តាប៉ាប តាប៉ុន ពុត ដាគ់ កា ពូ ត្រគ់ អ្លុ ប៉ាន់ថិ ពុត ពៀក ត្រគ់ ទី ពុត ដាគ់ សីម លូ ពុត ដាម័ អត់។ ១៣ អន់ដីស ត្រគ់ អ្លុ អត់ សាំរ៉ាញ័ កា គួប សោប ផា បក់ ចំ ទី សារ ញ៉ា យច លូ គួប ជែ អ្យក់ យ៉ូ គួប សោប។ ប‌៉្រ័ះ ប៊កកាតយ័ អូ អ្យក់ យ៉ូ សារ យច ម៉ះ អន់ដីស នីចម័ អ្យគ័ អន់ដីស កា ជែ អ្យក់ យ៉ូ សារ គួប អន់ដីស យច នីណោ័ះ ដេល។ ១៤ ក្វា ឡឹង អា ណាវ្គ ត្រគ់ ទី ពុត ប៉ិច ចៃ ខង សារ ប៉ិច ចៃ ប៉្រគ័ អន់ អន់ដីស ទី សារ ដាគ់ ទិ អា *។ ១៥ យីស៊ូ គ្រិះ អន់ អន់ដីស ទី សារ ដាគ់ រម លូ គួប សោប ហគ់ អន់ សារ អា ប៉ាណាំ ពុត អន់ដីស ខង ប‌៉្រ័ះ ប៊កកាតយ័ អ្យក់ អន់ដីស ពឹះ ប៉ាតុំ គួប ឡាកោ ដឹង ម៉ោញ ភឿ អន់ អន់ដីស អ្វៃ ដាគ់ រម លូ គួប។ ត្រគ់ ហោក រ៉គ់ កា ប‌៉្រ័ះ លើយ ដេល។ ១៦ អន់ សារ យីស៊ូ គ្រិះ អ្វៃ កាណុង ពុត អន់ដីស អៀង កាខាក់។ ហគ់ ប៉ាំងហៀន លូ អន់តគ់ ប៉ាតោ កា គួប សោប ញន កា ពុត ហ្យាំង សាឡាច់ គ្រឹប នែវ។ ហគ់ ចាជែ អញ់ស៊ែ ប៉ានេ ប‌៉្រ័ះ ប៊កកាតយ័ ទិ ពុត ទឹប ហោក រ៉គ់ កា ប‌៉្រ័ះ។ ១៧ អន់ដីស ប៉្រគ័ សារ ញ៉ា កាតាម យ‌៉័ះ កាប លើ ប៉្រគ័ ង៉ារ កាតាម សារ ទិណោ័ះ ត្រគ់ ប៉្រគ័ ញន កា សឿ យីស៊ូ ឡាក់ តាំងឡា ពិន ទឹប ហោក កា ប‌៉្រ័ះ ប៊កកាតយ័ ឡាក់ ពឹ ពិន ញន កា អ៊ែ ដេល។

សារ អ្វៃ កោប កាណុង ខាប់ខួ ហី ក្រាន គុន សឿ យីស៊ូ

១៨ អឺ មួត អង់កាន់ បក់ ទី ក្លោ ហគ់ អ្យិល កូត័ ប៉្រគ័ ពួយ ក្លោ អន់ ត្រគ់ គុន ឡាបៀប ប៉ាណូស សឿ យីស៊ូ។ ១៩ អឺ មួត កាម៉ាក័ បក់ ទី កាម៉ាញ់ អ្យគ័ ប៉ិច កា កាម៉ាញ់ ទៅ លូ ជែ ប៉្រគ័ អន់ អ៊ែ អុក ពុត ដៃ។ ២០ អឺ មួត សាស្វា ហគ់ រ៉ាប់ សឿ មើគ ពឹ គ្រឹប សារ ប៉្រគ័ នីណោ័ះ ចឹង ត្រគ់ ពុត ប‌៉្រ័ះ ប៊កកាតយ័។ ២១ អឺ អុះ ម៉ី បក់ ទី គន ជែ ប៉្រគ័ យច លូ គន ប៉្រគ័ អន់ អន់ឌែ អឺក ដៃ អ្យូគ ផៃគ អន់ឌែ ទិ សារ ម៉ឹង។ ២២ អឺ មួត បក់ កេះ ទុច ពូ ហគ់ អ្យិល កូត័ រ៉ាប់ សឿ ម៉ៃគ តាំងឡា អន់ដីស អ្វៃ ពឹង អង់កក់ តេះ អា អន់ គ្រឹប ខ ពិ។ អូ ត្រគ់ ប៉្រគ័ ដឹង ហះ ម៉ាត់ អ៊ែ ក្រាន័ កា ប៉ិច កា ត្រគ់ ពុត ប៉ាណូស នីណោ័ះ អុះ ត្រគ់ ប៉្រគ័ ញន កា ពុត ដាគ់ ត្រង់ ទឹប អ្យិល កូត័ អ្យូគ កា យីស៊ូ ឡាក់ ពឹ តាំងឡា ពិន ដេល។ ២៣ គ្រឹប ង៉ារការ ឡាក់ អន់ដីស ប៉្រគ័ ត្រគ់ ប៉្រគ័ អន់ ទិ ពុត ពៀក ឡាក់ កា ប៉្រគ័ ង៉ារ អន់ កា យីស៊ូ ដេល អូ ត្រគ់ ប៉្រគ័ សាំរ៉ាប់ ដឹង កា ប៉ាណូស អុះ។ ២៤ អន់ដីស ត្រគ់ អ្លុ អន់តគ់ ផា អន់ដីស ចឹង ទី ប៉ាដក់ ប៉ាជៀ ឡឹង យីស៊ូ ឡាក់ រ៉ាំងវ៉ាន័។ ពឹ តាំងឡា ឡាក់ អន់ដីស ប៉្រគ័ ង៉ារ ណោះ ឃឺ យីស៊ូ គ្រិះ។ ២៥ ពឿ ប៉្រគ័ អូ ដាគ់ បក់ ណោះ ចឹង ទី សារ អូ ដាគ់ ពួយ សារ អ៊ែ ប៉្រគ័ អូ ដាគ់ ណោះ ហង ប‌៉្រ័ះ អូ រ៉ើស ម៉ាត់ បក់ ចំ អុះ។

៤

១ អឺ មួត បក់ ប៉្រគ័ ម៉ៃគ តាំងឡា ពូ ត្រគ់ ប៉្រគ័ ដាគ់ ត្រង់ កា មួត បក់ ប៉្រគ័ ង៉ារ កា អន់ដីស ត្រគ់ អ្លុ អន់តគ់ ផា អន់ដីស កា ទី ម៉ៃគ តាំងឡា ម៉ោញ ដូវ អ្វៃ ពឹង ប៉្លៃង ដេល។

សារ អន់តគ់ ប៉ាតោ អន់ទៀគៗ

២ ហគ់ ខំ ម៉ន់ អើ ប‌៉្រ័ះ ប៊កកាតយ័ លើយៗ ទឹប ឡាវ៉ាំង ឡាកោ លូ ហោក រ៉គ់ កា ប‌៉្រ័ះ ដេល។ ៣ រ៉ប់ អន់ដីស ម៉ន់ អ្យគ័ ម៉ន់ ឡោម ប‌៉្រ័ះ ប៊កកាតយ័ អន់ កា ញឹន ណើ ភឿ អន់ អ៊ែ អន់ ទ្រង កា ញឹន ទី ចាក រ៉ះ សារ អោន សាគឹម ឡឹង យីស៊ូ គ្រិះ ខង អាញ់ ត្រគ់ ខុក ញន កា សារ អា ហង។ ៤ ម៉ន់ ឡោម ប៉រ់ ហះ ប‌៉្រ័ះ អន់ អាញ់ អ្លុ រ៉ះ សារ យីស៊ូ អន់ ឡាក់ៗ តាម អាញ់ ត្រគ់ កាប។

៥ អ្យគ័ ប៉្រគ័ ដាគ់ កា មួត បក់ អូ សឿ យីស៊ូ ញន កា ពុត ហ្យាំង សាឡាច់។ អន់ដីស ត្រគ់ អ្លុ អ្យក់ ដារ់ ចំ ឡាក់ ត្រគ់ ប៉្រគ័ ង៉ារ ឡាក់ ទី ខា ដេល។ ៦ អ្យគ័ អន់ដីស កាប ដាគ់ ប៉ានឹរ ពឹរ កាង លើយៗ លូ អន់ ប៉ានឹរ អន់ដីស ទី ខា * ម៉ាគ់ អន់ដីស ចឹង អ្លុ តើល ពូ នីចម័ អន់ ដាគ់ ត្រគ់។

សារ អំប៉ញ់ គួប សោប

៧ ទីឃីកុះ ឡាក់ អុះ ម៉ី ពិន ឡាក់ ញឹន ប៉ិច ចៃ អ៊ែ ឡាក់ ប៉ាណូស ដាគ់ ត្រង់ តង័ ប៉្រគ័ ង៉ារ កា យីស៊ូ ឡាក់ ពឹ តាំងឡា ពិន អន់ឌូ លូ អាញ់ អ៊ែ ចឹង រ៉ះ កា អន់ដីស អន់ អ្លុ ឡឹង សារ អាញ់ ទិណោ័ះ។ ៨ អាញ់ ប៉្រើ អ៊ែ ឡាំ ញន កា សារ អា ហង ភឿ អន់ អន់ដីស អ្លុ ឡឹង សារ ញឹន លូ អន់ អ៊ែ កាប ប៉ាំងហោក ពុត ពៀក អន់ដីស ដេល។ ៩ អាញ់ ប៉្រើ អ៊ែ ឡាំ អន់ឌូ លូ អូនីស៊ីម ឡាក់ អុះ ម៉ី ញឹន ប៉ិច ចៃ អ៊ែ ឡាក់ ប៉ាណូស ដាគ់ ត្រង់ ពឹះ ឡឹង មឿង កូឡូះ ឡាក់ កា អន់ដីស ដេល។ អន់ឌែ ចឹង រ៉ះ កា អន់ដីស ឡឹង សារ ញ៉ា ឡាក់ កើត ពឹះ ហះ ចារ អា។

១០ អារីសាតាក ឡាក់ ត្រគ់ ខុក អន់ឌូ លូ អាញ់ អ៊ែ កា អំប៉ញ់ អន់ដីស ដាគ់ ឡាកោ ប៉ាំងឡៃ ដេល ប ? ម៉ាកុះ ឡាក់ អុះ ម៉ោញ យ៉ាគ់ លូ បាណាបះ អ៊ែ កា អំប៉ញ់ អន់ដីស ដាគ់ ឡាកោ ប៉ាំងឡៃ ដេល ប ? (អន់ដីស កា ទី កាតាំង សារ អន់តគ់ រ៉ះ ឡឹង សារ អ៊ែ កេះ ផា អ៊ែ ឡាំ ប៉ាគ់ ចារ អន់ដីស ប៉រ់ អន់ដីស ហាប់ រ៉ាំងហៃ អន់ ដាដាគ់ ណើ)។ ១១ យេស៊ូ ឡាក់ អន់ សិច ផា យូសាទុះ អ៊ែ កា អំប៉ញ់ អន់ដីស ដាគ់ ឡាកោ ប៉ាំងឡៃ ដេល ប ? កាណុង សុនសាត អ៊ីស្រាអ៊ែល ទី ដឹង អន់ឌែ ប៉ៃង ដូវ អា ហង ឡាក់ ប៉្រគ័ ង៉ារ រ៉ះ ឡឹង សារ រ៉ាំងហៃ រ៉ាំងខ្យា ម៉ះ ប‌៉្រ័ះ ប៊កកាតយ័ អន់ឌូ លូ អាញ់ ទឹប កាប ប៉ាំងហោក ពុត ពៀក អាញ់ ដេល។ ១២ អេប៉ាប៉្រះ ឡាក់ កាំឡាំង អន់ដីស ឡាក់ ពឹះ ឡឹង មឿង កូឡូះ អ៊ែ កា អំប៉ញ់ អន់ដីស ដាគ់ ឡាកោ ប៉ាំងឡៃ ដេល ប ? អ៊ែ ប៉្រគ័ ង៉ារ កា យីស៊ូ គ្រិះ អ៊ែ ខំ ម៉ន់ ឡោម ប‌៉្រ័ះ សាំរ៉ាប់ កា អន់ដីស លើយៗ ភឿ អន់ អន់ដីស សឿ លើយ ទិ ពុត លូ អ្វៃ ដាគ់ គ្រឹប នែវ ពួយ ពុត ប‌៉្រ័ះ ប៊កកាតយ័ គ្រឹប ខ។ ១៣ អាញ់ ប៉ប័ ម៉ាត់ អាញ់ តាំងឡា ផា អ៊ែ ខំ កាខាក់ សាំរ៉ាប់ កា អន់ដីស លូ សាំរ៉ាប់ កា មួត បក់ អ្វៃ ពឹង មឿង ឡោឌីសេ លូ មួត បក់ អ្វៃ ពឹង មឿង ហេរ៉ាប៉ូល †។ ១៤ លូកា ឡាក់ ម៉ូអ្យា អាញ់ ប៉ិច ចៃ លូ ដេម៉ះ កា អំប៉ញ់ អន់ដីស ដាគ់ ឡាកោ ប៉ាំងឡៃ ដេល ប ? ១៥ អាញ់ ប៉រ់ អំប៉ញ់ អុះ ម៉ី ឡាក់ អ្វៃ ពឹង មឿង ឡោឌីសេ លូ អំប៉ញ់ នឹមផា ទឹប ក្រុំ ហៀន សារ ប‌៉្រ័ះ ឡាក់ អ្វៃ ប៉ាតុំ គួប ពឹង ហី អ៊ែ ណោះ ដេល អន់ឌែ ទិឌូ ដាគ់ ឡាកោ ប៉ាំងឡៃ ដេល ប ? ១៦ ប៉ាគ់ អន់ដីស អាន សត់ត្រា អា ឡុច ទិ កេះ កេះណោះ ត្រគ់ អន់ ក្រុំ ហៀន សារ ប‌៉្រ័ះ អ្វៃ ពឹង មឿង ឡោឌីសេ អាន ដេល អន់ដីស កា ត្រគ់ អាន សត់ត្រា ឡាក់ អាញ់ ប៉ាហ្យើ អន់ ប៉ាគ់ មឿង ឡោឌីសេ ដេល។ ១៧ អ្យគ័ រ៉ះ កា អាឃីប ត្រគ់ អ្យក់ ពុត ចៃគ តាគ់ អង់កេះ ង៉ារ ឡាក់ យីស៊ូ ឡាក់ ពឹ តាំងឡា ពិន ប៉្រើ អ៊ែ ប៉្រគ័ ណោះ។

១៨ ហៃ សារ អំប៉ញ់ អា អាញ់ ច្រាគ់ លូ តី អាញ់ ទៅ អន់ដីស ដាគ់ ឡាកោ ប៉ាំងឡៃ ដេល ប ? ប៉រ់ អន់ដីស កាចាំង ឡឹង សារ អាញ់ ត្រគ់ ខុក។ អន់ ប‌៉្រ័ះ រ៉ាំងហៃ រ៉ាំងខ្យា អន់ដីស។

* ២:១ ២:១ មឿង ឡោឌីសេ អ្វៃ ក្យាម័ មឿង កូឡូះ ដេល។

† ២:១៣ ២:១៣ អ្លាត ពុត គុន ប៉ាណូស ពៀគ គុល «កាសិត អង់ការ គែង ឡាកោ ប៉ាំងឡៃ»។

* ៣:១៤ ៣:១៤ អន់ដីស ទី សារ ដាគ់ ទិ អា ពិន ព្រែ នីអៀ កា ត្រគ់ ដេល៖ អន់ដីស ទិឌូ អ្វៃ ដាគ់ រម លូ គួប សោប ។

* ៤:៦ ៤:៦ ទី ខា ពៀគ គុល «ប៉្រៃ»។

† ៤:១៣ ៤:១៣ មឿង ឡោឌីសេ លូ មឿង ហេរ៉ាប៉ូល អ្វៃ ក្យាម័ មឿង កូឡូះ ដេល។

១ ថេសាឡូនិក

១

២

៣

៤

៥

សត់ត្រា ទី ១ វគ័ ប៉ូល ប៉ាហ្យើ កា មួត មឿង

ថេសាឡូនិក

សារ អន់តគ់ រ៉ះ

មឿង ថេសាឡូនិក រ៉ប់ ដារ់ អា អ្វៃ ពឹង ប៉ាថេត ក្រិក។ ផះ រ៉ាំងហាវ វគ័ ប៉ូល មឿង ថេសាឡូនិក អា តីស ខាក់ ទី ប៉ាសុន អ្វៃ ៣០០.០០០ ដូវ។ បក់ អ្វៃ ពឹង មឿង អា សួន អៀង ពូ ប៉្រគ័ ង៉ារ ណាំង សា ប្រូ ប្រី រ៉ាស អំប៉ាស រចារ ពូ កត់ កាំប៉ាន់។ ទី អៀង សុនសាត អ្វៃ ពឹង មឿង ណោះ ទី សុនសាត អ៊ីស្រាអ៊ែល លូ ទី អៀង សុនសាត អន់ទៀគ ណាវ្គ។

វគ័ ប៉ូល រ៉ះ សារ ដាគ់ ឡឹង យីស៊ូ ពឹង មឿង ថេសាឡូនិក រ៉ាំងវ៉ាង សាណាំ ៤៩ គ.ស. (ប៉រ់ ហៃ ង៉ារ មួត រ៉ះ ប៉ាតាង យីស៊ូ (កិច្ច​ការ) ១៧:១-១០)។ អ៊ែ រ៉ះ សារ ដាគ់ ឡឹង យីស៊ូ កា សុនសាត អ៊ីស្រាអ៊ែល អន់ទ្រួល ឡឹង ពូ ទី បក់ អន់ដា សឿ។ កេះណោះ អ៊ែ រ៉ះ កា សុនសាត អន់ទៀគ ដេល ទឹប ទី អៀង ដូវ សឿ យីស៊ូ ហះកា ទី សុនសាត អ៊ីស្រាអ៊ែល បក់ អន់ដា ប៉ាសាំង លូ មួត បក់ អង់ក័ះ សឿ ណាវៗ។ ពូ កា ប៉ាំងខំ វគ័ ប៉ូល ប៉្រើ ចាក ឡាច់ ឡឹង មឿង ណោះ។ អ៊ែ កា ចាក ឡាំ ប៉ាគ់ មឿង អាធែន លូ មឿង កូរិនថូះ។ ញន កា អ៊ែ អុក ពុត ពៀក អ្យូគ ផៃគ មួត សឿ យីស៊ូ អ្វៃ ពឹង មឿង ថេសាឡូនិក ចឹង អ្លាត សឿ អ៊ែ កា ច្រាគ់ សត់ត្រា ម៉ោញ ហ្លា កាប ប៉ាំងហោក ពុត ពៀក ប៉ាហ្យើ កា អន់ឌែ ផះ រ៉ាំងវ៉ាង សាណាំ ៥០ គ.ស.។

ពឹង សត់ត្រា អា វគ័ ប៉ូល រ៉ះ ឡឹង សារ អ៊ែ ប៉ិច ចៃ កាខាក់ កា មួត សឿ យីស៊ូ អ៊ែ ឃឹត ឡាក់ កា អុះ ម៉ី អ៊ែ តាំងឡា។ វគ័ ប៉ូល រ៉ះ តាគ់ កាចាំង ពូ អន់ ប៉្រគ័ ពួយ លើយ សារ អ៊ែ អន់តគ់ ប៉ាតោ យ‌៉័ះ ទី សារ ឡាំបាក នីចម័ កាតាម។

រ៉ាំងវ៉ាង ណោះ មួត សឿ យីស៊ូ សួន អៀង សាម៉គ័ កា យីស៊ូ ចឹង ជឹរ ពឹះ ណាវ្គ ស៊្រសៗ។ ទី បក់ អន់ដា អុក ពុត ពៀក អ្យូគ ផៃគ តោ័ អូ តាន័ ប៉ប័ យីស៊ូ ជឹរ ពឹះ ណាវ្គ។ ទឹល នីណោ័ះ វគ័ ប៉ូល អន់តគ់ ប៉ាតោ កា អន់ឌែ ផា យ‌៉័ះ ពូ តោ័ កេះ កាតាម កា យីស៊ូ ចឹង តាគ់ អង់រ៉ីស សឹត ណាវ្គ ទឹប អន់ ពូ ទី អំរ៉ាញ អឺញ អន់ឌូ លូ អ៊ែ ដេល (ប៉រ់ ហៃ ៤:១៣-៥:១១)។ ហះកា មួត សឿ យីស៊ូ បក់ អន់ដា អ្វៃ កា ឃឹត យច លូ អូ អ្យក់ ពុត ចៃគ កាណុង សារ អ្វៃ កោប អ្វៃ ពឹង អង់កក់ តេះ អា អុះ ញន កា ពូ អេង ផា យីស៊ូ ក្យាម័ ចឹង ជឹរ ពឹះ កេះ លើ កា ជឹរ ពឹះ រ៉ាវ៉ាច់ កេះ (ប៉រ់ ហៃ ២ ថេសាឡូនិក ២:១-២)។ ទឹល នីណោ័ះ វគ័ ប៉ូល កា ច្រាគ់ សត់ត្រា ម៉ោញ ណាវ្គ ភឿ អន់តគ់ ប៉ាតោ កា ពូ អន់ អ្វៃ កោប អន់ ដាគ់ៗ ក្យាគ់ សំ ចឹង ទឹល ដារ់ យីស៊ូ ជឹរ ពឹះ។

សារ សាំខាន់ៗ

វគ័ ប៉ូល ប៉ានេ ប‌៉្រ័ះ ញន កា មួត សឿ យីស៊ូ អ្វៃ ពឹង មឿង ថេសាឡូនិក លូ រ៉ះ ឡឹង ង៉ារ អ៊ែ ប៉្រគ័ ពឹង មឿង ណោះ។ (១:២-៣:១៣)

វគ័ ប៉ូល អន់តគ់ ប៉ាតោ ឡឹង សារ អ្វៃ កោប អន់ ត្រគ់ លូ សារ សឿ។ (៤:១-១២)

វគ័ ប៉ូល ប៉ាំងហៀន កាប ឡឹង សារ យីស៊ូ ចឹង ជឹរ ពឹះ។ (៤:១៣-៥:១១)

សារ អន់តគ់ ប៉ាតោ តាងៗ។ (៥:១២-២២)

១

១ អាញ់ សិច ប៉ូល លូ ស៊ីឡះ ទឹប ធីម៉ូថេ ញឹន ប៉ាហ្យើ សត់ត្រា អា អន់ កា ក្រុំ ហៀន សារ ប‌៉្រ័ះ ប៉ាគ់ មឿង ថេសាឡូនិក ឡាក់ ប៉ាសុន ប‌៉្រ័ះ ឡាក់ ពឹ ពិន លូ យីស៊ូ គ្រិះ ឡាក់ តាំងឡា ពិន។ អន់ ប‌៉្រ័ះ ដាគ់ ពុត កា អន់ដីស លូ អន់ សារ សាណុក សាវ៉ាក កា អន់ដីស ដេល។

សារ កាំឡាំង កាណុង មឿង ថេសាឡូនិក សឿ យីស៊ូ

២ ញឹន ប៉ានេ ប‌៉្រ័ះ ប៊កកាតយ័ លើយៗ ញន កា អន់ដីស ទិឌូ។ រ៉ប់ ញឹន ម៉ន់ អើ ប‌៉្រ័ះ ញឹន កា កាចាំង កា អន់ដីស ដេល ៣ ហះ ម៉ាត់ ប‌៉្រ័ះ ប៊កកាតយ័ ឡាក់ ពឹ ពិន ញឹន កាចាំង កា សារ ដាគ់ អន់ដីស ប៉្រគ័ ញន កា សឿ លូ ង៉ារ ក្លេ័ះ ក្លាំង អន់ដីស ប៉្រគ័ ញន កា ពុត ប៉ិច ទឹប ដាម័ អត់ ញន កា សាណាង ម៉ឹង យីស៊ូ គ្រិះ ឡាក់ តាំងឡា ពិន។

៤ អឺ អុះ ម៉ី ឡាក់ ប‌៉្រ័ះ ប៉ិច ចៃ ញឹន អ្លុ អន់តគ់ ផា អ៊ែ រ៉ើស អន់ដីស កេះ ៥ ខង ផះ ញឹន រ៉ះ សារ ដាគ់ កា អន់ដីស ពែ អូ ត្រគ់ ដឹង ប៉ានឹរ តាដោះ អុះ ទឹប ទី សារ អំរ៉ាញ អឺញ ម៉ះ ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ ញឹន កា សឿ កាខាក់ ដេល សារ ញឹន រ៉ះ ណោះ។ ផះ ញឹន អ្វៃ អន់ឌូ លូ អន់ដីស ញឹន ប៉្រគ័ នីចម័ អន់ដា ឡាក់ ទី ខា កា អន់ដីស អន់ដីស កា អ្លុ អន់តគ់ កេះ។ ៦ អន់ដីស ប៉្រគ័ ពួយ ញឹន លូ ប៉្រគ័ ពួយ យីស៊ូ ដេល យ‌៉័ះ អន់ដីស ទី សារ ប៉ាណាប កាតាម កា អន់ដីស សាំយ៉ាំង ប៉ានឹរ ប‌៉្រ័ះ ទឹប ទី ពុត ហោក រ៉គ់ ញន ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ ដេល។ ៧ ណោះ ហង បះ អន់ដីស កើត ឡាក់ កា ប៉ាណូស បក់ ប៉ាណាំ ទិ មួត សឿ ប៉ាគ់ ខេត ម៉ាសេដូន លូ ខេត អាខៃ អន់ ប៉្រគ័ ពួយ។ ៨ សារ យីស៊ូ កា លៅ ឡឹង អន់ដីស អូ ត្រគ់ ដឹង ពឹង ខេត ម៉ាសេដូន លូ ខេត អាខៃ អា អុះ ឃឺ ពូ រ៉ះ គ្រឹប ចារ ឡឹង សារ អន់ដីស សឿ ប‌៉្រ័ះ ប៊កកាតយ័ ទឹល នីណោ័ះ អូ សាណាង កា ញឹន រ៉ះ ណាវ្គ អុះ ៩ ខង ពូ រ៉ះ ឡឹង ឡាបៀប អន់ដីស ហាប់ ញឹន ផះ ញឹន ឡាំ ប៉ាគ់ ចារ អន់ដីស លូ សារ អន់ដីស ខឹន អ្លាត ហ៊ូប ប‌៉្រ័ះ បឺគ ពឹះ អ្យិល កូត័ កា ប‌៉្រ័ះ ប៊កកាតយ័ ឡាក់ ប‌៉្រ័ះ តាទឹច លូ ប៉្រគ័ ពួយ ប‌៉្រ័ះ ឡាក់ ទី អាញុ អ្វៃ រ៉ីស។ ១០ អន់ដីស កា សាណាង គន ប‌៉្រ័ះ ប៊កកាតយ័ ជឹរ ឡឹង ប៉្លៃង សិច អ៊ែ យីស៊ូ ឡាក់ ប‌៉្រ័ះ ទី តាគ់ អង់រ៉ីស សិត ណាវ្គ យីស៊ូ អា ហង តង័ ពិន អន់ រ៉ាវ៉ាច់ ឡឹង សារ ប‌៉្រ័ះ ចឹង អឺក កា ប៉ាណូស អូ ដាគ់ គែង ម៉ាត់ ទៀ។

២

សារ វគ័ ប៉ូល ប៉្រគ័ ង៉ារ ប‌៉្រ័ះ អ្វៃ ប៉ាគ់ មឿង ថេសាឡូនិក

១ អឺ អុះ ម៉ី អន់ដីស ទិឌូ អ្លុ កេះ ញឹន ពឹះ ណាំង អន់ដីស អូ ត្រគ់ អូ ទី ខា អុះ។ ២ អន់ដីស អ្លុ កេះ ញឹន ទី សារ ឡាំបាក លូ ពូ ត័ះ ផាម៉ាត បឺង៉ាយ ញឹន ប៉ាគ់ មឿង ភីលីប ណោះ ពែ ហះកា ប‌៉្រ័ះ ពិន ប៉្រគ័ អន់ ញឹន ទី ពុត ខឹន ភឿ រ៉ះ សារ ដាគ់ ឡឹង អ៊ែ កា អន់ដីស ដេល យ‌៉័ះ ទី ពូ ប៉ាសាំង អៀង នីចម័ កាតាម។ ៣ សារ ញឹន អន់តគ់ ណោះ អូ ត្រគ់ កាប ឡិគ័ ឡាគ័ កាប តាំព្លូង លើ កា ប៉ាញ៉ា ប៉្រគ័ អូ ដាគ់ អុះ។ ៤ ហះកា ប‌៉្រ័ះ ប៊កកាតយ័ សាគ់ លួង ហៃ ញឹន កេះ អ៊ែ កា ប៉ាហ្យើ សារ ដាគ់ ពឹង ញឹន ញឹន ត្រគ់ រ៉ះ គឹត ចំ ញឹន កា រ៉ះ គឹត ណោះ ហង អូ ត្រគ់ ញឹន រ៉ះ ប៉ិច កា ត្រគ់ ពុត ប៉ាណូស អុះ ញឹន រ៉ះ ណោះ ភឿ អន់ ត្រគ់ ពុត ប‌៉្រ័ះ ប៊កកាតយ័ ឡាក់ កា សាគ់ លួង ពុត ញឹន។ ៥ អន់ដីស ទិឌូ អ្លុ កេះ ញឹន អូ ទី កាប អោន តាំ វ៉ាច់ ក្វាច់ តាំ អ៊្យែវ តាគ់ អំប៉្រគ័ កាប ដាគ់ ភឿ ប៉ិច កា ម៉ាស ប៉្រាក់ អុះ ផា ញឹន ព្លូង ទី ប‌៉្រ័ះ ឡាក់ ប៉្រគ័ ផាញ៉ាន កេះ។ ៦ ញឹន កា អូ ប៉ិច កា លៅ លែង សិច អន់ ប៉ាណូស ការ៉ុប អ្យិល កូត័ កា ញឹន អុះ យ‌៉័ះ អន់ដីស លើ កា ពូ អន់ទៀគ ណាវ្គ កាតាម។ ៧ យ‌៉័ះ ញឹន ឡាក់ ប៉ាណូស រ៉ះ ប៉ាតាង យីស៊ូ លូ ញឹន ទី អំរ៉ាញ ប៉្រើ អន់ដីស កាតាម កា ញឹន អ្វៃ អន់ឌូ លូ អន់ដីស ថិ ពុត ឡាក់ កា សាស្វា * ឃឺ ឡាក់ កា មើគ រ៉ាំងហៃ គន ឡន់ ដេល។ ៨ ញឹន ទី ពុត ប៉ិច ចៃ កា អន់ដីស កាខាក់ ញឹន ទី ពុត នីអៀ អូ ត្រគ់ ដឹង រ៉ះ សារ ដាគ់ កា អន់ដីស អុះ ញឹន កា ខឹន អន់ អាញុ រ៉ីស ញឹន កា អន់ដីស ណាវ្គ សាំ ខង ញឹន ប៉ិច កា អន់ដីស ប៉ិច ឡក់ៗ។

៩ អឺ អុះ ម៉ី អន់ដីស អ្វៃ កាចាំង ដេល ប ឡឹង ង៉ារ ញឹន ប៉្រគ័ ទឹប ក្លេ័ះ ណោះ ពែ ? ឃឺ ញឹន ខំ ប៉្រគ័ ង៉ារ ទឹប កាម៉ាំង ទឹប កាដារ់ ភឿ អូ អន់ ពឿ កាណុង កាំឡាំង អន់ដីស ប៉ាណាប ញន កា ញឹន ផះ ញឹន រ៉ះ សារ ដាគ់ ឡឹង ប‌៉្រ័ះ ប៊កកាតយ័ កា អន់ដីស។ ១០ អន់ដីស កា ប៉ប័ កេះ ប‌៉្រ័ះ ប៊កកាតយ័ កា ប៉ប័ កេះ ដេល ផះ ញឹន អ្វៃ អន់ឌូ លូ អន់ដីស ឡាក់ សឿ ញឹន អ្វៃ ដាគ់ ត្រង់ អូ យច អុះ។ ១១ អន់ដីស កា អ្លុ កេះ ញឹន ប៉្រគ័ លូ អន់ដីស ឡាក់ កា ពឹ លូ គន ១២ ទឹប ប៉ាឡោម ពុត អន់ដីស លូ អន់តគ់ ប៉ាតោ អន់ អន់ដីស អ្វៃ ដាគ់ ត្រគ់ លូ ប‌៉្រ័ះ ឡាក់ រ៉ើស អ្យក់ អន់ដីស ភឿ អន់ អ៊ែ រ៉ាំងហៃ រ៉ាំងខ្យា ដាគ់ កាខាក់។

១៣ ផះ ញឹន រ៉ះ សារ ដាគ់ កា អន់ដីស សាំយ៉ាំង អន់ដីស អូ ឃឹត ផា ប៉ានឹរ ប៉ាណូស អុះ ឃឹត ផា ប៉ានឹរ ប‌៉្រ័ះ ខង ប៉ានឹរ ប‌៉្រ័ះ តាទឹច ញន សារ អា ហង បះ ញឹន ប៉ានេ ប‌៉្រ័ះ ប៊កកាតយ័ លើយ។ ប៉ានឹរ ប‌៉្រ័ះ អា ប៉្រគ័ អន់ កា ពុត អន់ដីស បក់ សឿ ហ៊ែង ដាគ់ ៗ។ ១៤ អឺ អុះ ម៉ី អន់ដីស ទី សារ វ៉ឹច លូ ក្រុំ ហៀន សារ ប‌៉្រ័ះ ប៊កកាតយ័ ឡាក់ ប៉ាសុន យីស៊ូ គ្រិះ ប៉ាគ់ ខេត យូដា ណោះ ដេល ខង អន់ដីស ទី កាន ឡាំបាក ញន កា សុនសាត អន់ដីស ទៅ ប៉្រគ័ បាប អន់ដីស ឡាក់ កា ប៉ាគ់ ខេត យូដា មួត សុនសាត អ៊ីស្រាអ៊ែល អន់ដា ប៉្រគ័ បាប អន់ឌែ ដេល។ ១៥ មួត ណោះ កា ប៉ាន់តោ័ យីស៊ូ លូ ប៉ាន់តោ័ មួត រ៉ាគឹយ ប‌៉្រ័ះ ទឹប ប៉្រគ័ អូ ដាគ់ កា ញឹន គ្រឹប នែវ ដេល។ មួត ណោះ អូ ត្រគ់ ពុត ប‌៉្រ័ះ ប៊កកាតយ័ អុះ អន់ឌែ កា តាម៉ឺរ លូ ប៉ាណូស ទិឌូ ដេល ១៦ ខង អន់ឌែ អូ អន់ ញឹន រ៉ះ សារ ដាគ់ ឡឹង យីស៊ូ កា សុនសាត អន់ទៀគ អុះ ប៉ិច កា សុនសាត អន់ទៀគ ទិណោ័ះ អូ ទី កាន តង័ ឡឹង ប‌៉្រ័ះ។ ប៉្រគ័ នីណោ័ះ សារ យច អន់ឌែ ណោះ ហ៊ែង អៀង កាខាក់ កេះ អន់ឌែ ចឹង ត្រគ់ ថូត តាទឹច ហង។

សារ វគ័ ប៉ូល ប៉ិច កា ប៉ប័ ម៉ូះ ម៉ាត់ មួត មឿង ថេសាឡូនិក

១៧ អឺ អុះ ម៉ី យ‌៉័ះ ញឹន អ្វៃ ចាំងហាយ្គ ឡឹង អន់ដីស ទុញ ប៊ែត កាតាម អ៊ែ ចាំងហាយ្គ ដឹង ឡាកោ ដោច ហះកា ពុត ញឹន អ្វៃ អន់ឌូ លូ អន់ដីស លើយ ញឹន ខំ ណាំង ទ្រង ប៉្រគ័ នីចម័ ចឹង ប៉ប័ ម៉ូះ ម៉ាត់ អន់ដីស ខង ញឹន ប៉ិច កា ប៉ប័ ម៉ូះ ម៉ាត់ អន់ដីស ខាក់។ ១៨ ញន ណោះ ហង បះ ញឹន ខំ ណាំង ទ្រង លើយ ប៉ិច កា ប៉ាត័ះ ម៉ូះ ម៉ាត់ អន់ដីស កាខាក់ អ៊ែ អាញ់ ឡាក់ សិច ប៉ូល ហះកា ប‌៉្រ័ះ បឺគ សាតាំង ប៉្រគ័ អន់ ញឹន អូ ប៉ប័ ម៉ូះ ម៉ាត់ អន់ដីស លច។ ១៩ ញឹន ប៉ិច ប៉ប័ អន់ដីស កាខាក់ នីអៀ ខង អន់ដីស ប៉្រគ័ អន់ ញឹន ទី សារ ម៉ឹង លូ សារ ហោក រ៉គ់ ទឹប តីស ម៉ូះ អន់ឌូ លូ យីស៊ូ ប៉ាគ់ ដារ់ អ៊ែ ចឹង ជឹរ ពឹះ ទៀ។ ២០ អន់ដីស ហង ឡាក់ ប៉្រគ័ អន់ ញឹន ហោក រ៉គ់ លូ តីស ម៉ូះ កាខាក់។

៣

១ ញន កា ញឹន វ៉ឹនវ៉ាយ អូ ដាម័ អត់ ចឹង ក្យាគ់ កេះ ញឹន កា ឃឹត អ្វៃ គឹត មឿង អាធែន ដឹង ញឹន ២ ណោះ ញឹន កា ប៉្រើ ធីម៉ូថេ ឡាក់ អុះ ញឹន ឡាំ ប៉ាំងហោក ពុត លូ អន់តគ់ រ៉ះ កា អន់ដីស ណាវ្គ ប៉្រគ័ អន់ អន់ដីស សឿ ហ៊ែង ខាក់។ ធីម៉ូថេ អា ឃើយ ប៉្រគ័ ង៉ារ ប‌៉្រ័ះ រ៉ះ សារ ដាគ់ ឡឹង យីស៊ូ គ្រិះ អន់ឌូ លូ ញឹន ដេល។ ៣ ញឹន ប៉្រើ អ៊ែ ឡាំ ភឿ ជែ អន់ កាំឡាំង អន់ដីស ហ្យឹក ញន កា សារ ប៉ាណាប ផះ កើត អា ដេល អន់ដីស កា អ្លុ កេះ ប‌៉្រ័ះ ប៊កកាតយ័ អន់ ពិន ទី សារ ប៉ាណាប នែវ អា ហង។ ៤ ផះ ញឹន អ្វៃ អន់ឌូ លូ អន់ដីស ណោះ ពែ ញឹន រ៉ះ កា អន់ដីស កេះ ផា ពិន ចឹង ទី សារ ប៉ាណាប សារ ប៉ាណាប អា កា កើត តាទឹច ឡាក់ កា អន់ដីស អ្លុ កេះ។ ៥ ញន ណោះ ហង ផះ អាញ់ អូ ដាម័ អត់ អាញ់ ប៉្រើ ធីម៉ូថេ ឡាំ ច្វាគ់ ប៉ិច កា អ្លុ អន់តគ់ ឡឹង សារ អន់ដីស សឿ ញន កា ញឹន អ្យូគ កា ប‌៉្រ័ះ បឺគ សាតាំង ពឹះ ប៉ាំងអ្យូគ អន់ដីស អន់ អ្លាត សឿ ប៉្រគ័ អន់ ង៉ារ ញឹន ប៉្រគ័ ណោះ ពែ ក្លេ័ះ អូ ទី ខា កេះ។

សារ ធីម៉ូថេ សឹត រ៉ះ កា វគ័ ប៉ូល

៦ កិញអៀ អា ធីម៉ូថេ សឹត ឡឹង ចារ អន់ដីស ទឹល ប៉ាគ់ ញឹន កេះ អ៊ែ រ៉ះ សារ ដាគ់ កា ញឹន ផា អន់ដីស អ្វៃ សឿ លូ ប៉ិច ចៃ កា គួប សោប ដេល។ អ៊ែ រ៉ះ កា ញឹន ផា អន់ដីស អ្វៃ កាចាំង កា ញឹន លើយ ទឹប ពុត ហោក រ៉គ់ លូ ប៉ិច កា ប៉ប័ ម៉ូះ ម៉ាត់ ញឹន ណាវ្គ កាខាក់ ឡាក់ កា ញឹន ប៉ិច កា ប៉ប័ ម៉ូះ ម៉ាត់ អន់ដីស ដេល។ ៧ អឺ អុះ ម៉ី ញន កា សារ អន់ដីស សឿ អា ហង បះ ប៉្រគ័ អន់ ញឹន ទី ពុត ហោក រ៉គ់ ណាវ្គ យ‌៉័ះ ញឹន ទី សារ ឡាំបាក ប៉ាណាប នីចម័ កាតាម។ ៨ ញន កា អន់ដីស អ្វៃ សឿ យីស៊ូ កាខាក់ នីអៀ ពៀប ឡាក់ កា ប៉្រគ័ អន់ ញឹន រ៉ីស សឹត ណាវ្គ។ ៩ ញឹន ប៉ានេ ប‌៉្រ័ះ ប៊កកាតយ័ អូ អ្លុ ចឹង កាប នីចម័ ញន កា អន់ដីស ប៉្រគ័ អន់ ញឹន ហោក រ៉គ់ កាខាក់ ហះ ម៉ាត់ ប‌៉្រ័ះ ពិន នីអៀ។ ១០ ញឹន ម៉ន់ ឡោម ប‌៉្រ័ះ ប៊កកាតយ័ ទឹប កាម៉ាំង ទឹប កាដារ់ អន់ អ៊ែ តាប៉ាប អន់ ញឹន ទី ប៉ប័ ម៉ូះ ម៉ាត់ អន់ដីស ទឹប ប៉្រគ័ អន់ អន់ដីស សឿ ហ៊ែង កាខាក់ អូ ទី យច ហះ ចំ អុះ។

១១ អន់ ប‌៉្រ័ះ ប៊កកាតយ័ ឡាក់ ពឹ ពិន លូ យីស៊ូ ឡាក់ តាំងឡា ពិន ប៉្រគ័ អន់ ញឹន ទី ឡាំ ច្វាគ់ អន់ដីស។ ១២ អន់ យីស៊ូ ប៉្រគ័ អន់ អន់ដីស ទី សារ ប៉ិច ចៃ កា គួប សោប លូ កា ប៉ាណូស ទិឌូ ហ៊ែង កាខាក់ ឡាក់ កា ញឹន ប៉ិច កា អន់ដីស ដេល។ ១៣ អន់ យីស៊ូ ប៉្រគ័ អន់ ពុត ពៀក អន់ដីស សឿ លើយ លូ ដាគ់ ត្រង់ កាខាក់ អូ ទី សារ យច ហះ ចំ អុះ ហះ ម៉ាត់ ប‌៉្រ័ះ ឡាក់ ពឹ ពិន ប៉ាគ់ ដារ់ យីស៊ូ ជឹរ ពឹះ អន់ឌូ លូ ប៊យ * ដាគ់ ត្រង់ ទិណោ័ះ ម៉ះ អ៊ែ ទៀ។

៤

សារ អ្វៃ កោប ភឿ ចឹង ត្រគ់ ពុត ប‌៉្រ័ះ

១ អឺ អុះ ម៉ី អន់ដីស ទី ហៀន លូ ញឹន ឡឹង សារ អ្វៃ កោប អន់ ត្រគ់ ពុត ប‌៉្រ័ះ ប៊កកាតយ័ អន់ដីស កា ប៉្រគ័ ពួយ កេះ។ ហះកា ញឹន ប៉រ់ អន់តគ់ ប៉ាតោ កា អន់ដីស ញន កា យីស៊ូ៖ ហគ់ អន់ដីស ប៉្រគ័ ហ៊ែង ដាគ់ ឡឹង អា ណាវ្គ ពិ។ ២ អន់ដីស អ្លុ កេះ ផា ញឹន អន់តគ់ រ៉ះ កា អន់ដីស នីចម័ អន់ដា ញន កា អំរ៉ាញ យីស៊ូ។

៣ ប‌៉្រ័ះ ប៊កកាតយ័ ប៉ិច កា អុះ ម៉ី ដាគ់ សាំរ៉ាប់ កា អ៊ែ លូ អូ អន់ ប៉្រគ័ លូ កាម៉ាក័ លូ អង់កាន់។ ៤ អន់ដីស ទិឌូ អូ ផា កា ពឿ ត្រគ់ រ៉ាំងហៃ ឡាកោ អន់ ដាគ់ ត្រង់ កា គន កាម៉ាញ់ ៥ អូ ត្រគ់ ប៉ិច ឡាឡិគ័ ឡាឡាគ័ កា អង់កាន់ ឡាក់ កា សុនសាត អន់ទៀគ អូ អន់ហ្នាល់ ប‌៉្រ័ះ ប៊កកាតយ័ អុះ។ ៦ អូ អន់ បក់ ចំ ប៉្រគ័ យច លូ អុះ ម៉ី អ៊ែ អុះ កាណុង សារ អា ខង ប‌៉្រ័ះ ប៊កកាតយ័ ចឹង ចៃគ ថូត បក់ ប៉្រគ័ សារ ទិ អា ឡាក់ កា ញឹន រ៉ះ ប៉ាឡាក់ កាខាក់ កា អន់ដីស កេះៗ។ ៧ ប‌៉្រ័ះ ប៊កកាតយ័ រ៉ើស អ្យក់ ពិន អូ ត្រគ់ អន់ ប៉្រគ័ សារ អូ ដាគ់ ណោះ អុះ ឃឺ អ៊ែ រ៉ើស អ្យក់ ពិន អន់ កេះ ប៉ាណូស ដាគ់ សាំរ៉ាប់ កា អ៊ែ។ ៨ ទឹល នីណោ័ះ ពឿ អូ សឿ សារ អន់តគ់ អា អូ ត្រគ់ ដឹង កា អូ សឿ ប៉ាណូស រ៉ះ ណោះ អុះ ឡាក់ កា អ៊ែ អូ សឿ ប‌៉្រ័ះ ប៊កកាតយ័ ឡាក់ អន់ ប៉ាង៉ាត័ ប៉ាលឹង ដាគ់ កាខាក់ ម៉ះ អ៊ែ កា ពិន ដេល។

៩ កាប៉ាច់ សារ ប៉ិច ចៃ កា គួប សោប ឃឺ ឡាក់ កា អុះ ឡាក់ កា ម៉ី អូ សាណាង កា ញឹន ច្រាគ់ អន់តគ់ អុះ ខង ប‌៉្រ័ះ ប៊កកាតយ័ ប៉ាំងហៀន អន់ដីស អន់ អ្លុ ប៉ិច ចៃ កា គួប សោប កេះ។ ១០ ណោះ ហង បះ អន់ដីស ប៉ិច ចៃ កា អុះ ម៉ី ទិណោ័ះ អ្វៃ ពឹង ខេត ម៉ាសេដូន កេះ។ អឺ អុះ ម៉ី ញឹន ប៉រ់ អន់តគ់ កា អន់ដីស អន់ សារ អន់ដីស ប៉ិច ចៃ ណោះ អន់ ដាគ់ ហ៊្លត ឡឹង អា ណាវ្គ។ ១១ ហគ់ អ្យក់ ពុត ចៃគ កាណុង កាន អ្វៃ ដាគ់ រម លូ គួប ត្រគ់ ប៉្រគ័ ង៉ារ លូ សាងុំ ឡាកោ ទៅ ជែ អ្យក់ សារ ពូ ប៉្រគ័ សារ តាំងឡា ឡាក់ កា ញឹន អន់តគ់ កា អន់ដីស កេះៗ។ ១២ ប៉្រគ័ នីណោ័ះ ភឿ អន់ មួត បក់ អូ សឿ យីស៊ូ ចឹង អ្យិល កូត័ កា អន់ដីស អន់ដីស កា អូ តងកាន អន់ ពូ តង័ ហង។

សារ យីស៊ូ ចឹង ជឹរ ពឹះ ណាវ្គ

១៣ អឺ អុះ ម៉ី ញឹន ប៉ិច កា អន់ដីស អ្លុ ហ្លង់ ឡឹង សារ ទិ បក់ តោ័ ហ្វាស កេះ * ណោះ ភឿ ជែ អន់ អន់ដីស ហ្យឹក ឡាក់ កា បក់ អូ ទី សារ សាណាង ម៉ឹង ណោះ អុះ។ ១៤ ផា ពិន សឿ ផា យីស៊ូ តោ័ កេះណោះ អ៊ែ រ៉ីស សឹត ណាវ្គ តាទឹច ពិន កា ត្រគ់ សឿ ផា ញន កា អ៊ែ រ៉ីស សឹត នីណោ័ះ ប‌៉្រ័ះ ប៊កកាតយ័ កា ចឹង អ្យក់ បក់ តោ័ ណោះ អន់ ឡាំ អ្វៃ អន់ឌូ លូ យីស៊ូ ដេល។ ១៥ ញឹន ប៉រ់ រ៉ះ ប៉ាឡាក់ កា អន់ដីស ពួយ ប៉ានឹរ យីស៊ូ ផា ពិន ឡាក់ អ្វៃ រ៉ីស អា ប៉ាគ់ យីស៊ូ ជឹរ ពឹះ ណាវ្គ ទៀ ពិន អូ ទី ឡាំ អន់ទ្រួល ឡឹង បក់ តោ័ ណោះ អុះ ១៦ ខង ប៉ាគ់ កាតាំង ប៉ានឹរ ម៉ៃគ ប៊យ ប‌៉្រ័ះ លូ យឹង សាណៃង ម៉ះ ប‌៉្រ័ះ អន់ អ្លុ អន់តគ់ ផា យីស៊ូ ទៅ ផះ ជឹរ ពឹះ ឡឹង ប៉្លៃង ទឹប កាប ម៉ៃៗ ប៉្រើ ពូ រ៉ីស សឹត ណោះ ទិ បក់ សឿ យីស៊ូ គ្រិះ ឡាក់ តោ័ កេះ ណោះ ចឹង រ៉ីស សឹត អន់ទ្រួល។ ១៧ កេះណោះ អ៊ែ ចឹង ប៉ោក ពិន ឡាក់ អ្វៃ រ៉ីស អន់ ហាវ អ្វៃ ពឹង ប៉្លៃង កាម៉ល់ អន់ឌូ លូ អុះ ម៉ី ទិណោ័ះ ភឿ ឡាំ ហាប់ អ៊ែ ហះ ណោះ ហង កេះណោះ ពិន អ្វៃ អន់ឌូ លូ អ៊ែ លើយ។ ១៨ ទឹល នីណោ័ះ ហគ់ អន់ដីស អ្យក់ ប៉ានឹរ ទិ អា ឡាំ ប៉ាឡោម ពុត ពៀក គួប សោប ពិ។

៥

១ អឺ អុះ ម៉ី អូ សាណាង កា ញឹន ច្រាគ់ រ៉ះ កា អន់ដីស ឡឹង ដារ់ ចំ មង ចំ យីស៊ូ ចឹង ជឹរ ពឹះ ណាវ្គ ណោះ អុះ ២ ខង អន់ដីស ទៅ កា អ្លុ កេះ ផា ដារ់ យីស៊ូ ជឹរ ពឹះ ណោះ ពៀប ឡាក់ កា ពូ ម៉ុត អន់តុង កាម៉ាំង។ ៣ ប៉ាគ់ ដារ់ ចំ ពូ កាប ផា «រ៉គ់ សើម លូ ទី សារ សាណុក សាវ៉ាក កេះ» ដារ់ ណោះ សារ រ៉ាំ រ៉ាយ ចឹង កើត ពឹង អន់ឌែ ឡូត អូ រ៉ាវ៉ាច់ អុះ ពៀប ឡាក់ កា អង់កាន់ អីគ ចឹង អ្វៃ ហាអុញ ដេល។ ៤ ហះកា អន់ដីស អូ អ្វៃ ពឹង សារ ម៉ាម៉ាំង អុះ ទឹល នីណោ័ះ ប៉ាគ់ ដារ់ ណោះ អន់ដីស អូ កាដើត អុះ អូ ត្រគ់ ឡាក់ កា ពូ កាដើត ផះ ពូ ម៉ុត អន់តុង ណោះ អុះ។ ៥ អន់ដីស ទិឌូ ទី ដារ់ តាតារ ពឹង ឡាកោ កេះ។ ពិន អូ ត្រគ់ អ្វៃ កាណុង សារ ម៉ាម៉ាំង អុះ។ ៦ ញន ណោះ ហង បះ ពិន អូ ត្រគ់ តៃប ហ្លាក់ ឡាក់ កា បក់ អន់ដា អុះ ហះកា ពិន ត្រគ់ ក្យាគ់ លើយ ជែ ពឹល។ ៧ ទិ បក់ តៃប ហ្លាក់ ពូ តៃប ហ្លាក់ ដឹង កា កាម៉ាំង ទិ បក់ ប៉ាញឹល អៃត ពូ កា ប៉ាញឹល ដឹង កាម៉ាំង ដេល។ ៨ ហះកា ពិន ទី ដារ់ តាតារ ពឹង ឡាកោ ពិន ត្រគ់ អ្លុ អន់តគ់ ឡាកោ ញន កា សារ សឿ លូ សារ ប៉ិច ចៃ ឡាក់ កា ពៀត អាវ ប៉ាសយ់ ទឹប ពិន ម៉ឹង ផា ប‌៉្រ័ះ ចឹង តង័ ត្រគ់ អ្យក់ សារ ម៉ឹង ណោះ ឡាក់ កា តល័ មួក ប៉ាសយ់ ៩ ខង ប‌៉្រ័ះ ប៊កកាតយ័ ប៉ិច តង័ ពិន អន់ រ៉ាវ៉ាច់ ឡឹង សារ តោ័ ញន កា យីស៊ូ គ្រិះ ឡាក់ ពឹ តាំងឡា ពិន អូ ត្រគ់ ប៉្រគ័ អន់ ពិន ត្រគ់ ថូត អុះ។ ១០ អ៊ែ តោ័ ប៉ាតាង ពិន ភឿ អន់ ពិន អ្វៃ អន់ឌូ លូ អ៊ែ យ‌៉័ះ តោ័ កាតាម រ៉ីស កាតាម។ ១១ ទឹល នីណោ័ះ ហគ់ កាប ប៉ាំងហោក ពុត ពៀក លូ អន់តគ់ ប៉ាតោ កា គួប សោប ពិ ឡាក់ កា អន់ដីស អ្វៃ ប៉្រគ័ ណោះ ហង។

សារ អន់តគ់ ប៉ាតោ អន់ទៀគៗ

១២ អឺ អុះ ម៉ី អាញ់ ប៉រ់ ឡោម អន់ដីស អន់ អ្លុ អ្យិល កូត័ កា បក់ ប៉្រគ័ ង៉ារ ក្លេ័ះ កាណុង កាំឡាំង អន់ដីស ឡាក់ រ៉ាំងហៃ អន់ដីស កាណុង សារ យីស៊ូ លូ បក់ អន់តគ់ ប៉ាតោ កា អន់ដីស ដេល។ ១៣ ត្រគ់ ប៉ានេ តាំប៉ោក មួត ណោះ លូ ទី ពុត ប៉ិច ចៃ ញន កា ង៉ារ អន់ឌែ ប៉្រគ័ ណោះ ដេល។ អន់ អ្វៃ រម លូ គួប សោប។

១៤ អឺ អុះ ម៉ី ញឹន ប៉រ់ អន់តគ់ កា អន់ដីស ផា អន់ដីស ត្រគ់ កាប កា បក់ កាជីល លូ កាប ប៉ាឡោម ទិ បក់ ឡាម៉គ់ អ្យូគ អន់ ទី ពុត ខឹន ត្រគ់ តង័ រ៉ាំងហៃ រ៉ាំងខ្យា បក់ អូ កាឡោះ អន់ដីស ត្រគ់ ទី ពុត អត់ សាំរ៉ាញ័ កា ប៉ាណូស ទិណោ័ះ ដេល។ ១៥ ហគ់ សាំងកៃ ជែ អន់ ពឿ ប៉្រគ័ សារ អូ ដាគ់ តូ លូ សារ អូ ដាគ់ ណោះ ដៃ ត្រគ់ ខំ ប៉្រគ័ សារ ដាគ់ លើយៗ លូ អុះ ម៉ី តាំងឡា លូ ពូ អន់ទៀគ ដេល។ ១៦ ហគ់ អន់ ទី កាន ហោក រ៉គ់ លើយ។ ១៧ ហគ់ ម៉ន់ អើ ប‌៉្រ័ះ លើយៗ។ ១៨ ហគ់ ប៉ានេ ប‌៉្រ័ះ ប៊កកាតយ័ យ‌៉័ះ ទី សារ ញ៉ា កើត ពឹះ កាតាម ខង ប‌៉្រ័ះ ប៉ិច អន់ អន់ដីស ឡាក់ ប៉ាសុន យីស៊ូ គ្រិះ ប៉្រគ័ នីណោ័ះ ហង។ ១៩ ជែ ប៉ាំងខើក ង៉ារ ប៉ាង៉ាត័ ប៉ាលឹង ប‌៉្រ័ះ ដៃ។ ២០ ជែ បឺង៉ាយ សារ មួត រ៉ាគឹយ ប‌៉្រ័ះ រ៉ះ ណោះ ដេល។ ២១ ហះកា អន់ដីស ត្រគ់ ឃឹត ចាជ្រែប ហៃ សារ ទិណោ័ះ កេះណោះ អ្យក់ សារ ចំ ឡាក់ ដាគ់ ប៉្រគ័ ពួយ ២២ ហះកា ត្រគ់ យ៉្វារ ឡាច់ អន់ រ៉ាវ៉ាច់ ឡឹង សារ អូ ដាគ់ គ្រឹប នែវ។

២៣ អន់ ប‌៉្រ័ះ ឡាក់ តាំងឡា សារ សាណុក សាវ៉ាក ប៉្រគ័ អន់ អន់ដីស ដាគ់ គ្រឹប នែវ សាំរ៉ាប់ កា អ៊ែ។ អន់ ប‌៉្រ័ះ រ៉ាំងហៃ រ៉ាំងខ្យា អន់ដីស ទឹប ប៉ាង៉ាត័ ប៉ាលឹង ទឹប ឡាកោ ប៉ាំងឡៃ ទឹប ពុត ពៀក អន់ ដាគ់ អូ ទី សារ យច ហះ ចំ អន់ ទឹល ប៉ាគ់ ដារ់ យីស៊ូ គ្រិះ ជឹរ ពឹះ ណាវ្គ។ ២៤ ប‌៉្រ័ះ ឡាក់ អើ អន់ដីស អ៊ែ ទី ពុត ដាគ់ ត្រង់ សារ ណោះ អ៊ែ ចឹង ប៉្រគ័ អន់ កេះ តាទឹច។

២៥ អឺ អុះ ម៉ី ប៉រ់ អន់ដីស ម៉ន់ កា ញឹន ណើ។ ២៦ ប៉ាគ់ ប៉ាត័ះ គួប សោប ត្រគ់ តាំបាង ពុត ប៉ិច ចៃ។ ២៧ អាញ់ រ៉ះ កា អន់ដីស ញន អំរ៉ាញ យីស៊ូ អន់ដីស ត្រគ់ អាន សត់ត្រា អា អន់ កា អុះ ម៉ី ទិឌូ សាំយ៉ាំង ណើ។ ២៨ អន់ យីស៊ូ គ្រិះ ឡាក់ ពឹ តាំងឡា ពិន រ៉ាំងហៃ រ៉ាំងខ្យា អន់ដីស។

* ២:៧ ២:៧ ថិ ពុត ឡាក់ កា សាស្វា ហ្លា ពូ ច្រាគ់ លូ តី ម៉ោញ ចំលួន ផា៖ ដាគ់ សីម ។

* ៣:១៣ ៣:១៣ ប៊យ ពិន ព្រែ នីអៀ កា ត្រគ់ ដេល៖ ប៉ាសុន។

* ៤:១៣ ៤:១៣ តោ័ ហ្វាស កេះ ពៀគ គុល «ផះ អ្វៃ តៃប ហ្លាក់»។

២ ថេសាឡូនិក

១

២

៣

សត់ត្រា ទី ២ វគ័ ប៉ូល ប៉ាហ្យើ កា មួត មឿង

ថេសាឡូនិក

សារ អន់តគ់ រ៉ះ

ប៉រ់ ហៃ ពឹង សត់ត្រា ទី ១ ប៉ាហ្យើ កា មួត មឿង ថេសាឡូនិក។

សារ សាំខាន់ៗ

កាណុង សត់ត្រា អា វគ័ ប៉ូល ប៉ាំងហៀន ប៉ិច កា ពូ ហ្លង់ ឡឹង សារ ឡាក់ ចឹង កើត ពឹះ ប៉ាគ់ អង់កក់ តេះ អា ចឹង ឡុច ទៀ។

វគ័ ប៉ូល ប៉ានេ ប‌៉្រ័ះ ញន កា មួត សឿ យីស៊ូ អ្វៃ ពឹង មឿង ថេសាឡូនិក។ (១:៣-៤)

វគ័ ប៉ូល ប៉ាំងហៀន កាប ឡឹង សារ យីស៊ូ ចឹង ជឹរ ពឹះ។ (១:៥-១២)

វគ័ ប៉ូល ប៉ាំងហៀន កាប ឡឹង ម៉ៃគ ប៉ាសាំង លូ ប‌៉្រ័ះ ឡាក់ ត្រគ់ ឡាច់ ម៉ាត់។ (២:១-១២)

វគ័ ប៉ូល អន់តគ់ ប៉ាតោ ឡឹង ឡាបៀប អ្វៃ កោប គុន មួត សឿ យីស៊ូ។ (២:១៣-៣:១៣)

១

១ អាញ់ សិច ប៉ូល ទឹប ស៊ីឡះ លូ ធីម៉ូថេ ញឹន ប៉ាហ្យើ សត់ត្រា អា អន់ កា ក្រុំ ហៀន សារ ប‌៉្រ័ះ ប៉ាគ់ មឿង ថេសាឡូនិក ឡាក់ ប៉ាសុន ប‌៉្រ័ះ ឡាក់ ពឹ ពិន លូ យីស៊ូ គ្រិះ ឡាក់ តាំងឡា ពិន។ ២ អន់ ប‌៉្រ័ះ ប៊កកាតយ័ ឡាក់ ពឹ ពិន លូ យីស៊ូ គ្រិះ ឡាក់ តាំងឡា ពិន ដាគ់ ពុត កា អន់ដីស លូ អន់ សារ សាណុក សាវ៉ាក កា អន់ដីស។

៣ អឺ អុះ ម៉ី ញឹន ត្រគ់ ប៉ានេ ប‌៉្រ័ះ ប៊កកាតយ័ រ៉ះ ឡឹង ង៉ារ អន់ដីស លើយៗ ញឹន ប៉្រគ័ នីណោ័ះ ត្រគ់ កេះ ខង អន់ដីស សឿ ហ៊ែង ខាក់ ៗ កេះ អន់ដីស កា ទី ពុត ប៉ិច ចៃ កា គួប សោប ហ៊ែង ខាក់ កេះ ដេល។ ៤ នីណោ័ះ ហង បះ ញឹន អ្វាត់ អេង កា ក្រុំ ហៀន សារ ប‌៉្រ័ះ ប៉ាគ់ ចារ អន់ទៀគៗ ផះ រ៉ះ ឡឹង សារ អន់ដីស ខង អន់ដីស អ្លុ ដាម័ អត់ លូ សឿ លើយ យ‌៉័ះ ពូ ប៉្រគ័ អូ ដាគ់ លូ ប៉្រគ័ បាប កា អន់ដីស គ្រឹប នែវ កាតាម។

សារ យីស៊ូ ចឹង ជឹរ ពឹះ តាត់ស៊ិន សារ ប៉ាណូស

៥ សារ អា តាំបាង អន់ ប៉ប័ ផា ប‌៉្រ័ះ តាត់ស៊ិន សារ ប៉ាណូស ត្រគ់ ឡក់ កេះ។ ប‌៉្រ័ះ ចឹង ឃឹត ផា អន់ដីស ឡាក់ ត្រគ់ ម៉ុត អន់ ទី អ៊ែ រ៉ាំងហៃ រ៉ាំងខ្យា តាទឹច ខង អន់ដីស ទី សារ ប៉ាណាប ប៉ាបប៉ុន ញន អន់ដីស ប៉្រគ័ ប៉ាសុន អ៊ែ។ ៦ ប‌៉្រ័ះ ប៊កកាតយ័ ចឹង ប៉្រគ័ សារ ម៉ោញ ឡាក់ ត្រគ់ កាខាក់ អ៊ែ ចឹង អន់ សារ ប៉ាណាប ប៉ាបប៉ុន កា មួត បក់ ប៉្រគ័ អន់ អន់ដីស ប៉ាណាប ប៉ាបប៉ុន។ ៧ កេះណោះ អ៊ែ ចឹង អន់ អន់ដីស បក់ ប៉ាណាប ប៉ាបប៉ុន ទី សារ សាណុក សាវ៉ាក អន់ឌូ លូ ញឹន ប៉ាគ់ ដារ់ យីស៊ូ ជឹរ ឡឹង ប៉្លៃង អន់ឌូ លូ ប៊យ ប‌៉្រ័ះ ឡាក់ ទី សារ អំរ៉ាញ អឺញ។ ៨ អ៊ែ ចឹង ជឹរ ទឹប ទី អុញ ចាយ ណាយ កាទីរ ភឿ ចៃគ ថូត ទិ បក់ អូ ចៃ សឿ ប‌៉្រ័ះ ប៊កកាតយ័ លូ អូ សាំយ៉ាំង សារ ដាគ់ ឡឹង យីស៊ូ ឡាក់ ពឹ តាំងឡា ពិន។ ៩ អន់ឌែ ចឹង ត្រគ់ ថូត ឡុច អញ់ស៊ច អន់ឌែ ចឹង អ្វៃ ចាំងហាយ្គ ឡឹង ម៉ាត់ យីស៊ូ លូ ចាំងហាយ្គ ឡឹង សារ អំរ៉ាញ អឺញ ឡាក់ ដាគ់ ឡាយ៉ាម័ ម៉ះ អ៊ែ។ ១០ ប៉ាគ់ ដារ់ ណោះ ផះ យីស៊ូ ជឹរ ពឹះ ប៉ាសុន ដាគ់ ម៉ះ អ៊ែ ចឹង ប៉ាណាំ គួប ប៉ានេ អ៊ែ ទិ បក់ សឿ កា ចឹង ប៉ាណាំ គួប ញម កា អ៊ែ។ កាប៉ាច់ អន់ដីស ចឹង អ្វៃ លូ មួត ណោះ ដេល ញន កា អន់ដីស សឿ សារ ញឹន អន់តគ់ រ៉ះ។ ១១ ខ ណោះ ហង បះ ញឹន ម៉ន់ អន់ កា អន់ដីស លើយៗ ប‌៉្រ័ះ រ៉ើស អ្យក់ អន់ដីស អន់ ទី អាញុ រ៉ីស លើយ ណោះ ហង បះ ញឹន ប៉រ់ អន់ អ៊ែ ប៉្រគ័ អន់ អន់ដីស អ្វៃ កោប អន់ ឃឺ លូ សារ ណោះ។ អន់ ប‌៉្រ័ះ អន់ សារ អំរ៉ាញ អឺញ ម៉ះ អ៊ែ ភឿ អន់ អន់ដីស អ្លុ ប៉្រគ័ ពួយ ទិ សារ ដាគ់ ឡាក់ អន់ដីស ទី ពុត ប៉ិច ប៉្រគ័ ណោះ លូ តាគ់ អង់កេះ គ្រឹប ង៉ារ អន់ដីស ប៉ិច ប៉្រគ័ ញន កា សឿ អ៊ែ។ ១២ ទឹល នីណោ័ះ យីស៊ូ ឡាក់ ពឹ តាំងឡា ពិន ចឹង លៅ លែង សិច ញន កា អន់ដីស កេះណោះ អ៊ែ ចឹង ប៉្រគ័ អន់ អន់ដីស លៅ លែង សិច ដេល ញន កា ពុត ដាគ់ ម៉ះ ប‌៉្រ័ះ ពិន លូ យីស៊ូ គ្រិះ ឡាក់ ពឹ តាំងឡា ពិន។

២

សារ ម៉ៃគ ប៉ាសាំង លូ ប‌៉្រ័ះ

១ អឺ អុះ ម៉ី ញឹន ប៉រ់ រ៉ះ ឡឹង ដារ់ យីស៊ូ គ្រិះ ឡាក់ ពឹ តាំងឡា ពិន ចឹង ជឹរ ពឹះ ឡាក់ ដារ់ ពិន ចឹង ត្រគ់ ប៉ាតុំ គួប សោប ប៉ាគ់ ចារ អ៊ែ ណោះ។ ញឹន ប៉រ់ រ៉ះ កា អន់ដីស ផា ២ ជែ អន់តាន វ៉ឹនវ៉ាយ កាណុង ពុត លើ កា អ្យូគ ឡិគ័ ឡាគ័ ញន កា កាតាំង ពូ ផា ដារ់ យីស៊ូ ជឹរ ពឹះ ទឹល កេះ។ អ្យូគ ផៃគ ទី បក់ អន់ដា ផា ប៉ាង៉ាត័ ប៉ាលឹង ប‌៉្រ័ះ ប៉្រគ័ អន់ ពូ អ្លុ លើ កា ពូ រ៉ះ ឡឹង ពុត ពូ តាំងឡា លើ កា ទី ពូ ផា សត់ត្រា ឡឹង ញឹន ច្រាគ់ រ៉ះ នីណោ័ះ។ ៣ ជែ អន់ ពូ ពឹះ តាំព្លូង អន់ដីស អូ ផា កា សារ ញ៉ា កាតាម ដៃ ខង អន់ទ្រួល ឡឹង យីស៊ូ ចឹង ជឹរ ពឹះ ត្រគ់ ទី សារ ប៉ាសាំង លូ ប‌៉្រ័ះ លូ ទី ម៉ៃគ ប៉ាសាំង ត្រគ់ ឡាច់ ពឹះ អន់ទ្រួល ហិ ហះកា អ៊ែ ណោះ ចឹង ត្រគ់ តោ័ រ៉ាយ តោ័ រ៉ុង ហង។ ៤ ម៉ៃគ ប៉ាសាំង ណោះ ចឹង តាំប៉ោក ឡាកោ អន់ ទី អំរ៉ាញ អឺញ ក្វា ឡឹង កាណាគ័ ញ៉ាៗ ទិណោ័ះ ឡាក់ ប៉ាណូស អ្យិល កូត័ កាដាប សាំប‌៉័ះ ឡាក់ ពូ ផា ប‌៉្រ័ះ ទឹប អ៊ែ ខឹន អ្វៃ កាណុង រ៉ោង រ៉ាម៉ះ ប‌៉្រ័ះ ប៊កកាតយ័ កេះណោះ រ៉ះ ផា ឡាកោ អ៊ែ ឡាក់ ប‌៉្រ័ះ តីស ឡឹង ពូ ណាវ្គ សាំ។ ៥ ផះ អាញ់ អ្វៃ អន់ឌូ លូ អន់ដីស អាញ់ កា តាឡាប័ រ៉ះ កេះ ឡឹង សារ ទិ អា កា អន់ដីស ញ៉ា អន់ដីស អ្វៃ កាចាំង ដេល ប ? ៦ អន់ដីស អ្លុ កេះ កិញអៀ អា ទី សារ ញ៉ា ឡាក់ ទឹប ម៉ៃគ ប៉ាសាំង ណោះ ហះកា អ៊ែ ចឹង ឡាច់ ពឹះ ប៉ាគ់ ទឹល ដារ់ ប‌៉្រ័ះ កាំឡត់ កា អ៊ែ ទៀ។ ៧ សារ ប៉ាសាំង អ្វៃ អោន សាគឹម ហះកា អ្លុ ប៉្រគ័ អន់ ពូ ប៉ាសាំង លូ ប‌៉្រ័ះ កេះ។ អ៊ែ ចឹង អ្វៃ អោន សាគឹម លើយ ទឹល ដារ់ បក់ ទឹប អ៊ែ ណោះ ចាក ឡាច់។ ៨ កេះណោះ អ៊ែ ចឹង ឡាច់ ពឹះ ហះកា យីស៊ូ ចឹង ប៉ាន់តោ័ អ៊ែ លូ ខ្យាល ឡាច់ ឡឹង ពឹរ អ៊ែ។ ប៉ាគ់ យីស៊ូ ជឹរ ពឹះ អ៊ែ ចឹង ថាំឡាយ ម៉ៃគ ប៉ាសាំង លូ សារ អំរ៉ាញ អឺញ ម៉ះ អ៊ែ។ ៩-១០ ប៉ាគ់ ម៉ៃគ ប៉ាសាំង លូ ប‌៉្រ័ះ ពឹះ ទឹល ទៀ អ៊ែ ចឹង ទី សារ អំរ៉ាញ អឺញ ឡឹង ប‌៉្រ័ះ បឺគ សាតាំង អ៊ែ ចឹង ប៉្រគ័ សារ អំរ៉ាញ អឺញ កេង ខាក់ គ្រឹប នែវ ភឿ ចឹង តាំព្លូង ទិ បក់ ចឹង ត្រគ់ តោ័ រ៉ាំ រ៉ាយ ខង អន់ឌែ អូ ប៉ិច កា សារ តាទឹច ឡាក់ អ្លុ តង័ អន់ឌែ អន់ អ្វៃ រ៉ីស ណោះ អុះ។ ១១ ខ ណោះ ហង បះ ប‌៉្រ័ះ ប៊កកាតយ័ អន់ សារ អូ ដាគ់ ម៉ោញ ប៉្រគ័ អន់ កា អន់ឌែ អូ ហ្លង់ សារ លូ សឿ សារ ព្លូង ប៉្លាច័ ១២ ភឿ អន់ បក់ អូ ចៃ សឿ សារ តាទឹច លូ ប៉ិច កា សារ អូ ដាគ់ ត្រគ់ ថូត។

សារ ពិន ត្រគ់ អ្វៃ សឿ លើយ

១៣ អឺ អុះ ម៉ី ឡាក់ យីស៊ូ ប៉ិច ចៃ ញឹន ត្រគ់ ប៉ានេ សារ ដាគ់ ម៉ះ ប‌៉្រ័ះ ប៊កកាតយ័ លើយ ញន កា អន់ដីស ខង អ៊ែ រ៉ើស អន់ដីស ភឿ តង័ អន់ដីស អន់ទ្រួល ឡឹង ពូ ញន កា ប៉ាង៉ាត័ ប៉ាលឹង ប‌៉្រ័ះ ប៉្រគ័ អន់ អន់ដីស ដាគ់ សាំរ៉ាប់ កា អ៊ែ ញន កា អន់ដីស សឿ សារ តាទឹច។ ១៤ ប‌៉្រ័ះ រ៉ើស អ្យក់ អន់ដីស ភឿ តង័ ពួយ សារ អា ញន កា សារ ដាគ់ ឡឹង យីស៊ូ ឡាក់ ញឹន រ៉ះ ម៉ាគ់ អន់ដីស ចឹង ទី សារ អំរ៉ាញ អឺញ អន់ឌូ លូ យីស៊ូ គ្រិះ ឡាក់ ពឹ តាំងឡា ពិន។ ១៥ ទឹល នីណោ័ះ ហគ់ សឿ កាខាក់ លូ ជែ អ្លាត ដៃ សារ ឡាក់ ញឹន អ្យក់ ពឹះ ប៉ាំងហៀន អន់ដីស យ‌៉័ះ លូ ប៉ានឹរ ញឹន តាំងឡា កាតាម លើ កា តាំ សត់ត្រា កាតាម។ ១៦-១៧ ប‌៉្រ័ះ ប៊កកាតយ័ ឡាក់ ពឹ ពិន ទី ពុត ប៉ិច ចៃ កា ពិន អ៊ែ ប៉ាំងហោក ពុត ពៀក ពិន លើយ ញន កា ពុត ដាគ់ ម៉ះ អ៊ែ អន់ ពិន ទី សារ ម៉ឹង ឡាក់ ដាគ់ កាខាក់។ អន់ យីស៊ូ គ្រិះ ឡាក់ តាំងឡា ពិន ប៉ាំងហោក ពុត ពៀក អន់ដីស។ អន់ ប‌៉្រ័ះ ឡាក់ ពឹ ពិន ប៉្រគ័ អន់ ពុត ពៀក អន់ដីស សឿ កាខាក់ ភឿ អន់ អន់ដីស អ្លុ ប៉្រគ័ ង៉ារ ដាគ់ លូ កាប ដាគ់ ប៉ានឹរ គ្រឹប នែវ។

៣

សារ វគ័ ប៉ូល ប៉្រើ ពូ ម៉ន់ កា អន់ឌែ

១ អឺ អុះ ម៉ី ប៉រ់ ម៉ន់ ឡោម ប‌៉្រ័ះ កា ញឹន ណើ ភឿ អន់ ប៉ានឹរ យីស៊ូ កាតាំង លៅ គ្រឹប ចារ ស៊្រសៗ លូ អន់ ពូ រ៉ាប់ សឿ ឡាក់ កា កាណុង កាំឡាំង អន់ដីស ដេល។ ២ ប៉រ់ ម៉ន់ អន់ ញឹន រ៉ាវ៉ាច់ ឡឹង ប៉ាណូស ខូយ លូ ប៉ាណូស អូ ដាគ់ ខង អូ ត្រគ់ ទិឌូ អុះ សឿ ប‌៉្រ័ះ។ ៣ ហះកា យីស៊ូ ទី ពុត ដាគ់ ត្រង់ អ៊ែ ចឹង ប៉្រគ័ អន់ កា អន់ដីស ទី ពុត សឿ លើយ លូ អ៊ែ ចឹង រ៉ាំងហៃ រ៉ាំងខ្យា អន់ដីស ជែ អន់ ឡិ ពឹង តី ម៉ៃគ ប‌៉្រ័ះ បឺគ។ ៤ យីស៊ូ ប៉្រគ័ អន់ ញឹន សឿ ផា អន់ដីស ប៉្រគ័ ពួយ ប៉ានឹរ ញឹន អន់តគ់ ប៉ាតោ កេះណោះ អន់ដីស កា ចឹង ប៉្រគ័ ពួយ លើយ ឡាំ ប៉ាគ់ ម៉ាត់ ណាវ្គ ដេល។ ៥ អន់ យីស៊ូ ប៉ាណាំ ពុត ពៀក អន់ដីស អន់ ប៉ិច កា ប‌៉្រ័ះ ប៊កកាតយ័ លូ ទី ពុត ដាម័ អត់ ឡាក់ កា យីស៊ូ គ្រិះ ដេល។

សារ អន់តគ់ ប៉ាតោ កា មួត បក់ កាជីល

៦ អឺ អុះ ម៉ី ញឹន ប៉រ់ អន់តគ់ ប៉ាតោ កា អន់ដីស ញន អំរ៉ាញ យីស៊ូ ឡាក់ ពឹ តាំងឡា ពិន អន់ដីស ជែ ប៉្រគ័ គួប លូ អុះ ម៉ី ចំ បក់ កាជីល ឡាក់ ប៉្រគ័ យច ឡឹង ឡាបៀប ឡាក់ ញឹន អ្យក់ ពឹះ ប៉ាំងហៀន អន់ដីស។ ៧ អន់ដីស អ្លុ កេះ ត្រគ់ ប៉្រគ័ ពួយ ញឹន នីចម័ ខង ផះ ញឹន អ្វៃ លូ អន់ដីស ញឹន អូ កាជីល អុះ ៨ ញឹន អូ ទី សា សាណា ពឿ តាដោះ អូ ទី អន់ លៀន ណោះ អុះ។ ញឹន ខំ ប៉្រគ័ ង៉ារ ក្លេ័ះ ក្លាំង ទឹប កាម៉ាំង ទឹប កាដារ់ អូ អន់ ពឿ ម៉ោញ ដូវ ប៉ាណាប កា ញឹន អុះ។ ៩ កាណុង សារ អា អូ ត្រគ់ ញឹន អូ អ្លុ ប៉្រគ័ អន់ ពូ ប៉ាណាប កា ញឹន ណោះ អុះ ហះកា ញឹន ប៉្រគ័ នីអៀ ភឿ តាំបាង អន់ កា អន់ដីស ប៉្រគ័ ពួយ។ ១០ ផះ ញឹន អ្វៃ អន់ឌូ លូ អន់ដីស ញឹន អន់តគ់ កា អន់ដីស ផា ពឿ អូ ចៃ ប៉្រគ័ ង៉ារ បក់ ណោះ កា អូ ត្រគ់ សា សាណា ដេល។ ១១ ញឹន កាតាំង ពូ ផា កាណុង កាំឡាំង អន់ដីស ទី បក់ អន់ដា អូ ចៃ ប៉្រគ័ ង៉ារ អន់ឌែ ផា អូ ហារ់ ហះកា អន់ឌែ អូ ហារ់ កា ចាចាក ប៉ាគ់ ហី ពូ។ ១២ ញឹន ប៉រ់ អន់តគ់ រ៉ះ កា អុះ ម៉ី បក់ នែវ ណោះ ញន អំរ៉ាញ យីស៊ូ គ្រិះ អន់ដីស ត្រគ់ ប៉្រគ័ ង៉ារ អន់ ដាគ់ ប៉ាឡឹង លូ សា សាណា ឡាច់ ឡឹង សាងុំ ឡាកោ ទៅ ពិ។

១៣ ហះកា កាប៉ាច់ អន់ដីស ណាវ្គ ត្រគ់ ប៉្រគ័ សារ ដាគ់ ជែ ស្រាប់ ប៉្រគ័ សារ ដាគ់ ដៃ។ ១៤ ផា បក់ ចំ អូ សាំយ៉ាំង សារ ឡាក់ ញឹន ច្រាគ់ រ៉ះ កាណុង សត់ត្រា អា ត្រគ់ ចាំ ម៉ាត់ លូ ជែ ប៉្រគ័ គួប រ៉ាំពង លូ បក់ ណោះ ម៉ាគ់ អ៊ែ តាយួស កា ពូ។ ១៥ ហះកា អូ ត្រគ់ ឃឹត ផា អ៊ែ ណោះ ឡាក់ កា តាម៉ឺរ អុះ ត្រគ់ អន់តគ់ ប៉ាតោ កា អ៊ែ ឡាក់ កា អុះ ម៉ី។

១៦ យីស៊ូ ឡាក់ តាំងឡា អន់ សារ សាណុក សាវ៉ាក អន់ អ៊ែ មប សារ សាណុក សាវ៉ាក គ្រឹប នែវ អន់ កា អន់ដីស រ៉ប់ ម៉ាំង រ៉ប់ ដារ់។ អន់ អ៊ែ អ្វៃ អន់ឌូ លូ អន់ដីស ទិឌូ។ ១៧ សារ អន់តីគ អា អាញ់ ច្រាគ់ លូ តី អាញ់ តាំងឡា អាញ់ ច្រាគ់ កាណុង សត់ត្រា អាញ់ ទិណោ័ះ ឃឺ អាញ់ ច្រាគ់ នីអៀ ហង ភឿ អន់ ពូ អ្លុ កា អាញ់ តាទឹច។ អន់ដីស ដាគ់ ឡាកោ ប៉ាំងឡៃ ដេល ប ? ១៨ អន់ យីស៊ូ គ្រិះ ឡាក់ ពឹ តាំងឡា ពិន រ៉ាំងហៃ រ៉ាំងខ្យា អន់ដីស ទិឌូ។

១ ធីម៉ូថេ

១

២

៣

៤

៥

៦

សត់ត្រា ទី ១ វគ័ ប៉ូល ប៉ាហ្យើ កា

ធីម៉ូថេ

សារ អន់តគ់ រ៉ះ

ធីម៉ូថេ មើគ អ៊ែ សុនសាត អ៊ីស្រាអ៊ែល ឡាក់ សឿ យីស៊ូ ពឹ ធីម៉ូថេ សុនសាត ក្រិក។ វគ័ ប៉ូល ប៉ាត័ះ ធីម៉ូថេ លឺក ទី ម៉ោញ ពឹង មឿង លីសាត្រា ផះ អ៊ែ ឡាំ រ៉ះ សារ ដាគ់ ឡឹង យីស៊ូ (ប៉រ់ ហៃ ង៉ារ មួត រ៉ះ ប៉ាតាង យីស៊ូ (កិច្ច​ការ) ១៦:១-៣)។ គឹត ណោះ ហង ធីម៉ូថេ កា ប៉្រគ័ ង៉ារ អន់ឌូ លូ វគ័ ប៉ូល ចាក រ៉ះ សារ ដាគ់ ឡឹង យីស៊ូ។ ពូ ឃឹត ផា ផះ វគ័ ប៉ូល រ៉ាវ៉ាច់ ឡឹង ខុក អ៊ែ ចាក ឡាំ ប៉ាគ់ មឿង អេភេសូ អន់ឌូ លូ ធីម៉ូថេ។ ផះ អន់ឌែ អ្វៃ ប៉ាគ់ ណោះ អន់ឌែ ប៉ប័ ពូ ប៉ាំងហៀន សារ យច។ ផះ វគ័ ប៉ូល ចាក ឡាច់ ឡឹង មឿង ណោះ អ៊ែ ប៉្រើ ធីម៉ូថេ អ្វៃ ហះ ណោះ ភឿ ចឹង ណាំផា ក្រុំ ហៀន សារ ប‌៉្រ័ះ ភឿ តង័ អន់ឌែ អន់ កើត ដាគ់ ណាវ្គ (ប៉រ់ ហៃ ១:៣-៦)។ វគ័ ប៉ូល ច្រាគ់ សត់ត្រា អា ឃឺ អ៊ែ រ៉ាំងវ៉ាង សាណាំ ៦៣ គ.ស.។

សារ សាំខាន់ៗ

វគ័ ប៉ូល ប៉្រើ ធីម៉ូថេ អន់តគ់ ប៉ាតោ កា ក្រុំ ហៀន សារ ប‌៉្រ័ះ អន់ ឡាវ៉ាំង ឡឹង សារ ពូ ប៉ាំងហៀន យច ឡាក់ អូ ត្រគ់ លូ សារ តាទឹច ម៉ះ ប‌៉្រ័ះ។ (១:៣-២០)

វគ័ ប៉ូល រ៉ះ ឡឹង ឡាបៀប ប៉្រគ័ ង៉ារ កាណុង ក្រុំ ហៀន សារ ប‌៉្រ័ះ។ (២:១-១៥)

វគ័ ប៉ូល រ៉ះ កា ធីម៉ូថេ អន់ អ្លុ ផា មួត ម៉ៃគ ណាំផា ត្រគ់ ប៉្រគ័ ដាគ់ នីចម័ អន់ដា។ (៣:១-១៣)

វគ័ ប៉ូល អន់តគ់ ប៉ាតោ កា ធីម៉ូថេ តាំងឡា ឡឹង ឡាបៀប ឡាក់ អ៊ែ ត្រគ់ ប៉្រគ័ ង៉ារ។ (៣:១៤-៤:១៦)

វគ័ ប៉ូល រ៉ះ កា ធីម៉ូថេ ឡឹង ឡាបៀប ប៉ាំងហៀន ពូ នែវ តាងៗ។ (៥:១-៦:២)

សារ អន់តគ់ ប៉ាតោ អន់ទៀគៗ។ (៦:៣-២១)

១

១ អាញ់ សិច ប៉ូល ឡាក់ ប៉ាណូស រ៉ះ ប៉ាតាង យីស៊ូ គ្រិះ ញន ប‌៉្រ័ះ ប៊កកាតយ័ ឡាក់ ប‌៉្រ័ះ តង័ ពិន លូ យីស៊ូ គ្រិះ ឡាក់ ពិន ម៉ឹង ប៉្រើ អាញ់។ ២ សត់ត្រា អា អាញ់ ប៉ាហ្យើ កា ធីម៉ូថេ អីស ឡាក់ កា គន អាញ់ ញន កា សឿ ប‌៉្រ័ះ។ អន់ ប‌៉្រ័ះ ប៊កកាតយ័ ឡាក់ ពឹ ពិន លូ យីស៊ូ គ្រិះ ឡាក់ តាំងឡា ពិន ដាគ់ ពុត កា អីស លូ តាប៉ាប តាប៉ុន លូ អន់ សារ សាណុក សាវ៉ាក កា អីស។

សារ អន់តគ់ ប៉ាតោ អន់ អ្លុ ឡាវ៉ាំង ឡឹង ណៃឃូ អូ ដាគ់

៣ ផះ អាញ់ ទ្រៀម ចឹង ឡាំ ប៉ាគ់ ខេត ម៉ាសេដូន ពែ អាញ់ ប៉្រើ អីស អ្វៃ ដឹង ពឹង មឿង អេភេសូ ណោះ ហង ភឿ ទឹប ប៉ាណូស អន់ដា ជែ អន់ ប៉ាំងហៀន សារ យច ៤ លូ ជែ អន់ ពូ ឃឹត ឡឹង សារ ម៉ាមន លូ សារ យ៉ាគ់ ប៊ក ឡាក់ អូ អ្លុ ទិ អូ អ្លុ ឡុច ណោះ ដេល។ សារ ទិណោ័ះ ប៉្រគ័ អន់ ពូ ឃឹត ចាជ្រែប អូ ទី ខា អូ ត្រគ់ ប៉្រគ័ អន់ ពូ ប៉្រគ័ ង៉ារ ប‌៉្រ័ះ អុះ។ ប៉្រគ័ ង៉ារ ប‌៉្រ័ះ ឃឺ ឡាច់ ឡឹង ពុត សឿ។ ៥ ខ បះ អាញ់ ប៉្រើ អីស ទឹប ពូ នែវ អា ឃឺ អាញ់ ប៉ិច កា ពូ ប៉ិច ចៃ កា គួប សោប។ សារ ប៉ិច ចៃ អា កើត ឡាច់ ឡឹង ពុត ដាគ់ ត្រង់ ឡាក់ អ្លុ អន់ហ្នាល់ សារ យច សារ ត្រគ់ លូ ឡឹង ពុត សឿ តាទឹច។ ៦ បក់ អន់ដា អ្លាត សារ ដាគ់ ត្រង់ អា កេះ លូ វ៉ឹល វ៉ើង កាប សារ អូ ទី ខា។ ៧ អន់ឌែ ប៉ិច ប៉្រគ័ ណៃឃូ ប៉ាំងហៀន ចាបាប់ ប‌៉្រ័ះ ហះកា អន់ឌែ អូ ហ្លង់ ឡឹង សារ អន់ឌែ កាប ណោះ អុះ យ‌៉័ះ អន់ឌែ ផា សារ អន់ឌែ កាប ណោះ ត្រគ់ តាទឹច កាតាម។ ៨ ពិន អ្លុ កា ចាបាប់ ណោះ ដាគ់ តាទឹច ផា ពិន ហ្លង់ អន់ ត្រគ់ ឡឹង ចាបាប់ ណោះ។ ៩ ពិន អ្លុ អន់តគ់ ដេល កា ចាបាប់ អូ ត្រគ់ សាំរ៉ាប់ កា ប៉ាណូស ដាគ់ ត្រង់ អុះ ឃឺ សាំរ៉ាប់ កា ប៉ាណូស បក់ ប៉្រគ័ យច ចាបាប់ លូ កា ប៉ាណូស ឌឺ ង៉ល់ កា ប៉ាណូស អូ អ្យិល កូត័ កា ប‌៉្រ័ះ លូ កា ប៉ាណូស ប៉្រគ័ អូ ដាគ់ កា មួត ផាម៉ាត លូ បឺង៉ាយ ប‌៉្រ័ះ កា មួត បក់ ប៉ាន់តោ័ មើគ ពឹ លូ ប៉ាន់តោ័ ពូ អន់ទៀគ ១០ កា មួត ប៉្រគ័ លូ កាម៉ាក័ លូ អង់កាន់ លូ មួត កាម៉ាក័ ប៉្រគ័ ប៉ារ៉គ់ កាម៉ាក័ កា មួត ប្រូ ប៉ាណូស កា មួត ព្លូង ប៉្លាច័ លូ មួត ម៉ត់ ប៉ាប៉ុល លូ កា មួត បក់ ប៉្រគ័ យច ឡឹង សារ អន់តគ់ ប៉ាតោ ឡាក់ ដាគ់ ត្រង់ ១១ ឃឺ សារ ញ៉ា ឡាក់ ត្រគ់ ពួយ សារ ដាគ់ ឡាក់ ទី រ៉ះ ឡឹង ប‌៉្រ័ះ ឡាក់ ដាគ់ កេង ខាក់។ សារ អា ហង ប‌៉្រ័ះ ប៊កកាតយ័ ប៉ាហ្យើ ពឹង អាញ់។

១២ អាញ់ ប៉រ់ ប៉ានេ យីស៊ូ គ្រិះ ឡាក់ ពឹ តាំងឡា ពិន អ៊ែ អន់ សាងុំ កា អាញ់ ខង អាញ់ អា អ៊ែ ផា ប៉ាណូស ដាគ់ ត្រង់ លូ ប៉្រើ អាញ់ ប៉្រគ័ ង៉ារ អ៊ែ ដេល។ ១៣ យ‌៉័ះ សើគ ពែ អាញ់ ឃើយ កាប បឺង៉ាយ កា យីស៊ូ លូ ប៉្រគ័ បាប កា មួត សឿ អ៊ែ ទឹប ខូយ ប៉ាអ្យប់ កាតាម ហះកា ប‌៉្រ័ះ ទី ពុត តាប៉ាប តាប៉ុន កា អាញ់ ដេល ខង រ៉ាំងវ៉ាង ណោះ ពែ អាញ់ អូ ហ្លង់ ឡឹង សារ អាញ់ ប៉្រគ័ ណោះ ទឹប អូ សឿ។ ១៤ ហះកា ប‌៉្រ័ះ ពិន ដាគ់ ពុត កាខាក់ អ៊ែ ប៉្រគ័ អន់ អាញ់ សឿ លូ ទី ពុត ប៉ិច ចៃ អន់ឌូ លូ យីស៊ូ គ្រិះ ដេល។ ១៥ សារ អា ត្រគ់ សឿ លូ ត្រគ់ អ្យក់ ទិណោ័ះ ឃឺ យីស៊ូ គ្រិះ ជឹរ ចាក ពឹង អង់កក់ តេះ ភឿ តង័ ប៉ាណូស ប៉្រគ័ យច ឡាក់ កា ឡាកោ អាញ់ អា ឃឺ ឡេក ម៉ោញ កាណុង មួត ប៉្រគ័ យច ណោះ។ ១៦ ហះកា យីស៊ូ គ្រិះ អ៊ែ ទី ពុត តាប៉ាប តាប៉ុន កា អាញ់ នីអៀ ភឿ អន់ អ៊ែ តាំបាង ពុត ពៀក អត់ សាំរ៉ាញ័ គ្រឹប នែវ ពឹង អាញ់ ឡាក់ ប៉ាណូស ប៉្រគ័ យច ឡេក ម៉ោញ លូ អន់ បក់ ចឹង សឿ យីស៊ូ ហៃ អាញ់ ម៉ាគ់ អ្លុ អន់តគ់ ផា អន់ឌែ ចឹង ទី អាញុ រ៉ីស លើយ ឡាក់ កា អាញ់ ដេល។ ១៧ អន់ ពូ ទិឌូ ប៉ានេ សាដាច់ ឡាក់ អ្វៃ រ៉ីស លើយ អូ អ្លុ តោ័ លូ ពូ ហៃ អូ ប៉ប័ ឃឺ ប‌៉្រ័ះ ដឹង ម៉ោញ។ អន់ អ៊ែ លៅ លែង សិច លើយ អាមែន។

១៨ អឺ ធីម៉ូថេ គន អាញ់ មប សារ អន់តគ់ ប៉ាតោ អា ពឹង អីស ពួយ ប៉ានឹរ រ៉ាគឹយ ប‌៉្រ័ះ រ៉ះ ឡឹង សារ អីស ផះ អន់ទ្រួល ពែ ភឿ អន់ អីស ខំ តាកូះ ដាគ់ ចាយ័ កាខាក់ ញន កា ប៉ានឹរ រ៉ាគឹយ ប‌៉្រ័ះ ណោះ ១៩ ទឹប រ៉ាំងហៃ ពុត អីស សឿ លូ ពុត អ្លុ អន់ហ្នាល់ សារ យច សារ ត្រគ់។ ប៉ាណូស បក់ អន់ដា អ្លាត សារ អា កេះ អន់ឌែ កា អ្លាត សារ សឿ និះទៅ ដេល អន់ ហ៊្យង ហ្យើត ទិ។ ២០ កាណុង កាំឡាំង អន់ឌែ ណោះ ទី សិច ឡាក់ កា ហ៊ីមេនែ លូ អាលេកសានត្រុះ ឡាក់ អាញ់ មប កា សាតាំង * កេះ ម៉ាគ់ អន់ឌែ ចាល ភឿ ជែ អន់ អន់ឌែ កាប បឺង៉ាយ កា ប‌៉្រ័ះ។

២

សារ ត្រគ់ ម៉ន់ ឡោម ប‌៉្រ័ះ អន់ កា ប៉ាណូស ទិឌូ

១ អាញ់ ប៉រ់ អន់តគ់ រ៉ះ សារ សាំខាន់ អា ណាវ្គ ហគ់ អន់ដីស ម៉ន់ អើ ប‌៉្រ័ះ ប៊កកាតយ័ កា ប៉ាណូស ទិឌូ ត្រគ់ ប៉ានេ ប‌៉្រ័ះ ប៉រ់ ហះ ប‌៉្រ័ះ ទឹប ឡោម ប‌៉្រ័ះ។ ២ ត្រគ់ ម៉ន់ ឡោម ប‌៉្រ័ះ កា សាដាច់ លូ កា មួត ប៉្រគ័ កាន រ៉ាតីសៗ គ្រឹប ដូវ ភឿ អន់ ពិន អ្វៃ សាណុក សាវ៉ាក ជែ អន់ ទី សារ វ៉ឹនវ៉ាយ លូ អន់ ពិន អ្យិល កូត័ ប៉្រគ័ ពួយ ប‌៉្រ័ះ ទិ ពុត ទិ ពៀក ទឹប អ្វៃ ដាគ់ អ្វៃ រម លូ ពូ។ ៣ សារ អា ហង ដាគ់ លូ ត្រគ់ ពុត ប‌៉្រ័ះ ប៊កកាតយ័ ឡាក់ ប‌៉្រ័ះ តង័ ពិន។ ៤ អ៊ែ ប៉ិច តង័ ប៉ាណូស ទិឌូ លូ អន់ ពូ អន់ហ្នាល់ សារ តាទឹច ៥ ខង ទី ប‌៉្រ័ះ តាំងឡា ដឹង ម៉ោញ លូ ទី កាណង័ ដឹង ម៉ោញ ដេល អំពុន ប៉ាណូស លូ ប‌៉្រ័ះ ប៉ាណូស ណោះ ឃឺ យីស៊ូ គ្រិះ។ ៦ អ៊ែ អន់ ឡាកោ អ៊ែ សាំរ៉ាប់ ហ្វាយ ប៉ាណូស ទិឌូ សារ អា ហង ឡាក់ អ៊ែ តាំបាង រ៉ាំងវ៉ាង ដារ់ កាំឡត់ ពែ ផា ប‌៉្រ័ះ ប៉ិច តង័ ពិន តាទឹច។ ៧ ខ អា ហង បះ ប‌៉្រ័ះ ប៉្រើ អាញ់ រ៉ះ សារ អា ប៉ាតាង អ៊ែ លូ ប៉្រគ័ ណៃឃូ ប៉ាំងហៀន សុនសាត អន់ទៀគ ឡឹង សារ សឿ លូ សារ តាទឹច។ អាញ់ កាប តាទឹច អូ ព្លូង អុះ។

៨ ទឹល នីណោ័ះ អាញ់ ប៉ិច កា មួត កាម៉ាក័ៗ អ្វៃ គ្រឹប ចារ លឺក តី * ម៉ន់ អើ ប‌៉្រ័ះ ញន ពុត ដាគ់ ត្រង់ អូ ទី ពុត អឺក អូ ប៉ាគែក លូ គួប សោប។ ៩ មួត អង់កាន់ៗ អាញ់ ប៉ិច អន់ អន់ឌែ សាណើម ឡាកោ ក្រាន័ កា ឃឺ បគ័ កេះ ជែ អន់ កេង តាឡាម័។ អន់ឌែ អូ ត្រគ់ សាណើម ឡាកោ ចាក់ សក់ អន់ ដាគ់ លូ ទ្រុង ឃឿង ម៉ាស ប៉្រាក់ លូ អន់តុក អញ់ជុ ពៀត អាវ គឹត ខា ណោះ អុះ។ ១០ ហះកា អន់ឌែ ត្រគ់ ប៉្រគ័ ដាគ់ លូ កាំឡាំង ភឿ អន់ ឃឺ លូ អង់កាន់ អ្យិល កូត័ កា ប‌៉្រ័ះ។ ១១ ផះ ហៀន សារ ប‌៉្រ័ះ មួត អង់កាន់ៗ ត្រគ់ អ្វៃ រ៉ាង៉ាប់ លូ ប៉្រគ័ ពួយ គ្រឹប សារ ពូ ប៉ាំងហៀន។ ១២ អាញ់ អូ អន់ អង់កាន់ ចំ ប៉ាំងហៀន សារ ប‌៉្រ័ះ លូ ប៉្រគ័ ម៉ៃគ ណាំផា កាម៉ាក័ អុះ ឃឺ អន់ អន់ឌែ អ្វៃ គ្រឺយ ១៣ ខង ប‌៉្រ័ះ ប៉ាំងកើត អាដាំ អន់ទ្រួល កេះណោះ ប៉ាំងកើត អេវ៉ា អន់តីគ។ † ១៤ អូ ត្រគ់ អាដាំ អុះ ប៉្រគ័ ពួយ ពិះ ឡាក់ កាប តាំព្លូង ណោះ ឃឺ អេវ៉ា ឡាក់ ប៉្រគ័ ពួយ ពិះ លូ អូ សាំយ៉ាំង ប៉ានឹរ ប‌៉្រ័ះ។ ‡ ១៥ ហះកា ប‌៉្រ័ះ តង័ អង់កាន់ ញន កា អ៊ែ ប៉ាំងកើត គន ផា អ៊ែ សឿ លើយ លូ ទី ពុត ដាគ់ ត្រង់ ទី ពុត ប៉ិច ចៃ ទឹប ដាគ់ រម។ §

៣

សារ រ៉ើស មួត ម៉ៃគ រ៉ាំងហៃ លូ មួត តង័ ប៉្រគ័ កាន

១ សារ អា ត្រគ់ សឿ ផា អុះ ម៉ី ចំ ប៉ិច ប៉្រគ័ ម៉ៃគ រ៉ាំងហៃ កាំឡាំង មួត សឿ ប‌៉្រ័ះ ឃឺ អ៊ែ ទី ពុត ប៉ិច ប៉្រគ័ ង៉ារ ដាគ់ ណោះ ហង។ ២ ទឹល នីណោ័ះ បក់ ប៉្រគ័ ម៉ៃគ ពូ ត្រគ់ ប៉្រគ័ ដាគ់ អូ ប៉្រគ័ សារ យច អុះ ត្រគ់ ទី កាម៉ាញ់ ដឹង ម៉ោញ ត្រគ់ អ្លុ សាំងកៃ ឡាកោ ជែ អន់ ប៉្រគ័ យច ទឹប ពូ ផា អ៊ែ ប៉ាណូស ដាគ់ ត្រង់។ អ៊ែ ត្រគ់ អ្លុ រ៉ាំងហៃ អំហ៊្មយ លូ អ្លុ ប៉ាំងហៀន ពូ ៣ អូ បាត់ កា តាពែ អូ ណាំង សារ លូ ពូ អូ តាប៉ុញ តាប៉ាក់ ត្រគ់ ទី ពុត ដាគ់ ឡាអត់ អូ ខ្វាម ប៉ិច កា លៀន តាឡាម័។ ៤ អ៊ែ ត្រគ់ អ្លុ រ៉ាំងហៃ ខាប់ខួ អ៊ែ ទៅ អន់ ដាគ់ៗ គន អ៊ែ ត្រគ់ រ៉ាប់ សឿ អ៊ែ លូ អ្វៃ ដាគ់ រម លូ ពូ ៥ ខង ផា អ៊ែ អូ អ្លុ រ៉ាំងហៃ ខាប់ខួ អ៊ែ ទៅ អន់ ដាគ់ៗ នីចម័ អ៊ែ ចឹង អ្លុ រ៉ាំងហៃ ក្រុំ ហៀន សារ ប‌៉្រ័ះ។ ៦ អូ ត្រគ់ អន់ ប៉ាណូស សឿ ណាវៗ ប៉្រគ័ ម៉ៃគ អុះ អ្យូគ អ៊ែ អ្វាត់ ឡាកោ កេះណោះ ចឹង កើត ទី ថូត ឡាក់ កា ម៉ៃគ ប‌៉្រ័ះ បឺគ ដេល។ ៧ ម៉ោញ ណាវ្គ ប៉ាណូស ណោះ កាំឡាំង អន់ទៀគ បក់ អូ សឿ ប‌៉្រ័ះ ពូ ផា អ៊ែ ប៉ាណូស ដាគ់ ត្រង់ ដេល អ្យូគ ផៃគ ពូ កាប អូ ដាគ់ កា អ៊ែ កេះណោះ អ៊ែ ចឹង ត្រគ់ អង់កោ ម៉ៃគ ប‌៉្រ័ះ បឺគ។

៨ ប៉ាណូស បក់ តង័ ប៉្រគ័ កាន កា មួត សឿ ប‌៉្រ័ះ ណោះ កា និះទៅ ដេល ត្រគ់ អ្វៃ ដាគ់ រម អូ កាប ក្លិក្លគ់ អូ បាត់ កា តាពែ តាឡាម័ អូ ណាំង លៀន ពួយ ឡាបៀប អូ ដាគ់។ ៩ អ៊ែ ត្រគ់ សឿ សារ ឡាក់ ប‌៉្រ័ះ តាំបាង អន់ ពិន អន់ហ្នាល់ លូ ទី ពុត ឃឹត ដាគ់ ត្រង់។ ១០ ត្រគ់ សាគ់ លួង ពុត អ៊ែ អន់ទ្រួល ហិ ផា អូ ប៉ប័ ទី សារ យច ហះ ចំ ណោះ អន់ អ៊ែ ប៉្រគ័ កាន តង័ ពិ។ ១១ មួត អង់កាន់ ឡាក់ តង័ ប៉្រគ័ កាន * កា និះទៅ ដេល ត្រគ់ អ្វៃ ដាគ់ រម អូ អ្លុ កាប ពោ គួប សោប អ្លុ សាំងកៃ ឡាកោ ជែ អន់ ប៉្រគ័ យច លូ ទី ពុត ដាគ់ ត្រង់ គ្រឹប ង៉ារ ទិណោ័ះ។ ១២ ប៉ាណូស បក់ តង័ ត្រគ់ ទី កាម៉ាញ់ ដឹង ម៉ោញ លូ អ្លុ រ៉ាំងហៃ គន សោ ខាប់ខួ អ៊ែ ទៅ អន់ ដាគ់ៗ និះទៅ ដេល ១៣ ខង បក់ ប៉្រគ័ កាន តង័ ឡាក់ ដាគ់ ណោះ អ៊ែ ចឹង លៅ លែង សិច កាណុង កាំឡាំង មួត សឿ ដេល លូ ទី ពុត ខឹន ញន កា ម៉ឹង យីស៊ូ គ្រិះ។

១៤ អាញ់ ម៉ឹង ផា អាញ់ ចឹង ទី ឡាំ ទឹល ប៉ាគ់ អីស ស៊្រសៗ គែង ម៉ាត់ អា ហង ហះកា អាញ់ ច្រាគ់ សត់ត្រា អា ប៉ាហ្យើ ប៉ាគ់ អីស អន់ទ្រួល ១៥ អ្លុ ផៃគ អាញ់ ក្រូ ទឹល ណោះ សត់ត្រា អា ចឹង តង័ អីស អន់ អ្លុ ឡឹង ឡាបៀប ឡាក់ ចឹង ត្រគ់ ប៉្រគ័ នីចម័ កាណុង ហី ក្រាន ប‌៉្រ័ះ ប៊កកាតយ័ ឃឺ ក្រុំ ហៀន សារ ប‌៉្រ័ះ ឡាក់ ទី អាញុ រ៉ីស។ មួត សឿ អា ពៀប ឡាក់ កា អញ់ជុង សាំរ៉ាប់ ត្រាគ័ សារ តាទឹច។ ១៦ ពិន ទិឌូ អ្លុ តាទឹច កេះ សារ ប‌៉្រ័ះ តាំបាង អន់ ពិន អន់ហ្នាល់ អា កេង ខាក់ ឃឺ៖

យីស៊ូ ទី តាំបាង ឡាកោ អ៊ែ កើត ឡាក់ កា ប៉ាណូស

លូ ប៉ាង៉ាត័ ប៉ាលឹង ប‌៉្រ័ះ រ៉ះ ផា អ៊ែ ដាគ់ ត្រង់ តាទឹច

មួត ប៊យ ប‌៉្រ័ះ ទី ប៉ប័ អ៊ែ

ប៉ាណូស កា ទី រ៉ះ សារ អ៊ែ កា សុនសាត អន់ទៀគ

កា ទី ពូ សឿ អ៊ែ ទឹប អង់កក់ តេះ ដេល

កេះណោះ ប‌៉្រ័ះ ប៉ោក ហាវ អ៊ែ អន់ ទី សារ អំរ៉ាញ អឺញ។

៤

សារ ប៉ាណូស អន់ដា ចឹង អ្លាត សឿ ប‌៉្រ័ះ

១ ហះកា ប៉ាង៉ាត័ ប៉ាលឹង ប‌៉្រ័ះ រ៉ះ ឡាក់ៗ ផា ពឹង រ៉ាំងហាវ អា អង់កក់ តេះ ក្យាម័ ចឹង ឡុច កេះ ចឹង ទី ប៉ាណូស អន់ដា ចឹង អ្លាត សឿ លូ សាំយ៉ាំង សារ តាំព្លូង លូ សារ អន់តគ់ ប៉ាតោ ម៉ះ មួត ប‌៉្រ័ះ បឺគ ២ ញន កា អន់ឌែ សឿ ប៉ានឹរ ពូ កាប ព្លូង ប៉្លាច័ ឡាក់ ទី ពុត អូ អន់ហ្នាល់ យច ត្រគ់ កេះ។ ៣ អន់ឌែ ទឹប អូ អន់ ពូ ទី ក្លោ ទី កាម៉ាញ់ លូ ប៉្រើ ពូ កំ អូ អន់ សា សាណា។ ហះកា ប‌៉្រ័ះ ប៊កកាតយ័ ប៉ាំងកើត សាណា គ្រឹប នែវ សាំរ៉ាប់ អន់ កា បក់ សឿ អ៊ែ លូ អន់ហ្នាល់ សារ តាទឹច អន់ អន់ឌែ សា លូ ប៉ានេ អ៊ែ ៤ ខង ទិ កាណាគ័ ប‌៉្រ័ះ ទី ប៉ាំងកើត ណោះ ស៊ុត កា ដាគ់ ដោះ ម៉ោញ កា អូ ត្រគ់ កំ អុះ ឃឺ ត្រគ់ អ្យក់ សា លូ ប៉ានេ អ៊ែ ៥ ខង ប៉ានឹរ ប‌៉្រ័ះ ប៊កកាតយ័ លូ សារ ប៉ានេ ប‌៉្រ័ះ ណោះ ប៉្រគ័ អន់ កា សាណា ទិណោ័ះ ដាគ់ កេះ។

សារ ធីម៉ូថេ ត្រគ់ ប៉ាំងហៀន ពូ

៦ ផា អីស អ្យក់ សារ ទិ អា ឡាំ អន់តគ់ រ៉ះ កា អុះ ម៉ី អន់ ហ្លង់ ឃឺ អីស ឡាក់ ប៉ាណូស ប៉្រគ័ ង៉ារ សាំរ៉ាប់ កា យីស៊ូ គ្រិះ ដាគ់ ហង ឃឺ ប៉ាណូស ឡាក់ ហៀន សារ យីស៊ូ លូ សារ អន់តគ់ ប៉ាតោ ដាគ់ៗ ឡាក់ អីស សឿ អា កេះ។ ៧ ជែ វ៉ឹនវ៉ាយ លូ សារ ម៉ាមន ឡាក់ សារ ង៉ល់ អូ ទី ខា ណោះ ត្រគ់ ហៀន អ្យិល កូត័ លូ ប៉្រគ័ ពួយ ប‌៉្រ័ះ។ ៨ សារ ប៉ាំងហៀន ឡាកោ អន់ តាំរ៉ាល់ ប៉្រាល់ ទី ខា បាប៊ត បាប៊ែត ហះកា សារ ហៀន អ្យិល កូត័ លូ ប៉្រគ័ ពួយ ប‌៉្រ័ះ ណោះ ទី ខា គ្រឹប នែវ ឃឺ ទី ខា សាំរ៉ាប់ អាញុ អ្វៃ រ៉ីស រ៉ប់ ដារ់ អា តិគ័ លូ សាំរ៉ាប់ អាញុ អ្វៃ អន់ឌូ លូ ប‌៉្រ័ះ គែង ម៉ាត់ ទៀ តិគ័។ ៩ សារ អា ត្រគ់ សឿ លូ ត្រគ់ អ្យក់ ទិណោ័ះ។ ១០ ញន ខ អា ហង បះ ពិន ខំ ប៉្រគ័ ង៉ារ ក្លេ័ះ ក្លាំង ខង ពិន ម៉ឹង ប‌៉្រ័ះ ប៊កកាតយ័ ឡាក់ ទី អាញុ រ៉ីស។ អ៊ែ ឡាក់ ប‌៉្រ័ះ តង័ ប៉ាណូស ទិឌូ ពឹង អង់កក់ តេះ អា កាខាក់ អ៊ែ ឃឺ តង័ មួត សឿ អ៊ែ។

១១ អីស ត្រគ់ អន់តគ់ ប៉ាតោ លូ ប៉ាំងហៀន សារ ទិ អា។ ១២ ជែ អន់ ពឿ បឺង៉ាយ អីស ញន កា អីស អ្វៃ សាស្វា ហះកា អីស ត្រគ់ ប៉្រគ័ ដាគ់ អន់ទ្រួល ប៉ាណាំ មួត សឿ យ‌៉័ះ អីស កាប កាតាម អីស ប៉្រគ័ ង៉ារ កាតាម យ‌៉័ះ សារ ប៉ិច ចៃ កាតាម សារ សឿ កាតាម លូ ពុត ដាគ់ ត្រង់ កាតាម។ ១៣ អីស ត្រគ់ ត្រាំង អាន ផាប់ ប៉ានឹរ ប‌៉្រ័ះ លូ ត្រាំង អន់តគ់ ប៉ាតោ កា អុះ ម៉ី លូ ប៉ាំងហៀន ពូ លើយ ជែ អ្លាត សំ អាញ់ ចឹង ទឹល ប៉ាគ់ អីស។ ១៤ ជែ ប៉្រគ័ ម៉ាឡាំ ម៉ាឡយ ឡឹង សារ ឡាក់ ប‌៉្រ័ះ អន់ ពឹង អីស * ត្រគ់ ពួយ សារ រ៉ាគឹយ ប‌៉្រ័ះ រ៉ះ ផះ រ៉ាំងវ៉ាង មួត ក្រាគ់ តាំងកង់ ម៉ន់ សាប៉ាគ់ អីស ពែ។ ១៥ ត្រគ់ ត្រាំង ប៉្រគ័ ពួយ សារ ទិ អា ភឿ អន់ ប៉ាណូស ទិឌូ ប៉ប័ អីស សឿ ហ៊ែង ខាក់។ ១៦ ត្រគ់ ឡាវ៉ាំង ឡាកោ អីស លូ សារ អីស ប៉ាំងហៀន។ ហគ់ ប៉្រគ័ នែវ អា លើយ។ ផា អីស ប៉្រគ័ សារ ទិ អា ណោះ អីស ចឹង តង័ ឡាកោ ទៅ លូ មួត បក់ សាំយ៉ាំង អីស។

៥

១ ជែ កាប កា មួត កាម៉ាក័ ក្រាគ់ៗ ហះកា ត្រគ់ អន់តគ់ រ៉ះ កា អ៊ែ អីស ឃឹត ឡាក់ កា ពឹ អីស។ ផា កាម៉ាក័ ចំ សាស្វា ឡឹង អីស ត្រគ់ ឃឹត ផា អ៊ែ ណោះ ឡាក់ កា អុះ អីស ដេល។ ២ កា មួត អង់កាន់ ក្រាគ់ៗ និះទៅ ដេល ឃឺ ឃឹត ឡាក់ កា មើគ អីស។ ផា អង់កាន់ រ៉ូះ ត្រគ់ ឃឹត ឡាក់ កា អុះ អីស ដេល ទឹប ទី ពុត ដាគ់ ត្រង់។

សារ ត្រគ់ តង័ អង់កាន់ អន់ត្រោ័

៣ កាប៉ាច់ អង់កាន់ អន់ត្រោ័ ត្រគ់ តង័ អង់កាន់ អន់ត្រោ័ បក់ ចំ ឡាក់ អូ ទី ប៉ាណូស ម៉ឹង តាទឹច។ ៤ ផា អង់កាន់ អន់ត្រោ័ បក់ ចំ ទី គន ទី សោ ត្រគ់ អន់ គន សោ អ៊ែ ណោះ ហៀន អ្យិល កូត័ កា អ៊ែ ឃឺ ត្រគ់ តង័ ប៉្រគ័ ង៉ារ កាណុង ហី ក្រាន អន់ឌែ ទៅ លូ រ៉ាំងហៃ តូ មើគ ពឹ ណាវ្គ ប៉្រគ័ នីណោ័ះ ចឹង ត្រគ់ ពុត ប‌៉្រ័ះ ប៊កកាតយ័។ ៥ ផា អង់កាន់ អន់ត្រោ័ បក់ ចំ អូ ទី ប៉ាណូស ម៉ឹង តាទឹច អ្វៃ ម៉ោញ ដូវ អ៊ែ អង់កាន់ អន់ត្រោ័ ណោះ ម៉ឹង ដឹង ប‌៉្រ័ះ ប៊កកាតយ័ លូ ខំ ម៉ន់ ឡោម ប‌៉្រ័ះ ទឹប កាម៉ាំង ទឹប កាដារ់។ ៦ ផា អង់កាន់ អន់ត្រោ័ ចំ ប៉ិច ដឹង កា រ៉គ់ សើម យ‌៉័ះ អ៊ែ អ្វៃ រ៉ីស កាតាម ឡាក់ កា តោ័ កេះ ដេល។ ៧ អីស ត្រគ់ អន់តគ់ ប៉ាតោ កា អន់ឌែ ឡឹង សារ ទិ អា ភឿ ជែ អន់ អន់ឌែ ទី សារ យច។ ៨ ហះកា ពឿ អូ តង័ លូ អូ រ៉ាំងហៃ អុះ ម៉ី កាខាក់ អ៊ែ ខាប់ខួ ហី ក្រាន អ៊ែ ទៅ បក់ ណោះ អ្លាត សារ អ៊ែ សឿ កេះ អ៊ែ អូ ដាគ់ ក្វា ឡឹង បក់ អូ សឿ យីស៊ូ ណាវ្គ។

៩ អង់កាន់ អន់ត្រោ័ ឡាក់ ត្រគ់ ច្រាគ់ សិច កាណុង ផាប់ ណោះ * ឃឺ អង់កាន់ ចំ ឡាក់ ទី អាញុ ៦០ សាណាំ អន់ ហាវ លូ ទី ក្លោ ដឹង ម៉ោញ ដេល ១០ លូ កាំឡាំង ទិឌូ ផា អ៊ែ ឡាក់ ប៉ាណូស ដាគ់ ត្រង់ ទឹប អ៊ែ អ្លុ អន់តគ់ ប៉ាតោ រ៉ាំងហៃ គន សោ លូ អ្លុ រ៉ាំងហៃ អំហ៊្មយ រ៉ាវ ជុង កា មួត សឿ ប‌៉្រ័ះ † អ្លុ តង័ បក់ ទី សារ ឡាំបាក លូ ខំ ប៉្រគ័ សារ ដាគ់ គ្រឹប នែវ។ ១១ ផា អង់កាន់ អន់ត្រោ័ ចំ ឡាក់ អ្វៃ សាស្វា ជែ ច្រាគ់ សិច កាណុង ផាប់ មួត អន់ត្រោ័ ណោះ អ្យូគ កា អ៊ែ ប៉ិច ទី ក្លោ ក្វា ឡឹង ប៉ិច កា ង៉ារ ប‌៉្រ័ះ។ ១២ កេះណោះ ចឹង ប៉្រគ័ អន់ អ៊ែ ទី ថូត ញន កា អ្លាត សារ ឡាក់ ទី សាញ៉ា ‡ ផះ អន់ទ្រួល ពែ។ ១៣ ម៉ោញ ណាវ្គ អន់ឌែ ចឹង អ្វៃ តាដោះ តាឌែល ឃឺ តាឡាប័ ឃើយ ដឹង ចាចាក ឡឹង ហី ម៉ោញ ឡាំ ប៉ាគ់ ហី ម៉ោញ។ អូ ត្រគ់ ដឹង អន់ឌែ អ្វៃ តាដោះ តាឌែល អុះ ឃឺ អន់ឌែ ចឹង កាប ឡាឡិគ័ ឡាឡាគ័ ឡឹង សារ អន់ទៀគៗ ឡាក់ សារ អូ ត្រគ់ កាប។ ១៤ ញន ខ អា ហង បះ អាញ់ ប៉ិច អន់ មួត អង់កាន់ អន់ត្រោ័ ចំ ឡាក់ អ្វៃ សាស្វា ណោះ ទី ក្លោ ណាវ្គ ពិ ភឿ អន់ ទី គន សោ លូ រ៉ាំងហៃ ហី ក្រាន អ៊ែ ទៅ ភឿ ជែ អន់ បក់ អូ ណីស កាប អូ ដាគ់ កា ពិន ១៥ ខង បក់ អន់ដា ក្លះ ឡាច់ ឡឹង ប‌៉្រ័ះ ចាក ពួយ ប‌៉្រ័ះ បឺគ សាតាំង កេះ។ ១៦ មួត អង់កាន់ បក់ សឿ ប‌៉្រ័ះ ផា កាណុង អុះ ម៉ី អ៊ែ ណោះ ទី អង់កាន់ អន់ត្រោ័ ត្រគ់ តង័ អ៊ែ ណើ ជែ អ្លាត ដឹង កា ក្រុំ ហៀន សារ ប‌៉្រ័ះ តង័ អ៊ែ ណោះ។ ប៉្រគ័ នីណោ័ះ ភឿ អន់ ក្រុំ ហៀន សារ ប‌៉្រ័ះ ណោះ ចឹង អ្លុ តង័ អង់កាន់ អន់ត្រោ័ បក់ អូ ទី ប៉ាណូស ម៉ឹង តាទឹច។

រ៉ះ ឡឹង សារ ម៉ៃគ រ៉ាំងហៃ មួត សឿ

១៧ ក្រាគ់ តាំងកង់ ចំ ឡាក់ អ្លុ រ៉ាំងហៃ ក្រុំ ហៀន សារ ប‌៉្រ័ះ ទឹប ប៉ាណាំ ដាគ់ ឃឺ ត្រគ់ អ្យិល កូត័ លូ ប៉្រគ័ ពួយ ទឹប តង័ អន់ លៀន កា អន់ឌែ ណើ កាខាក់ អ៊ែ ក្រាគ់ បក់ ខំ ប៉ាំងហៀន សារ ប‌៉្រ័ះ ១៨ ខង កាណុង ផាប់ ប៉ានឹរ ប‌៉្រ័ះ ទី រ៉ះ ផា «ផះ ប៉្លៃន ពៀ លូ រ៉ក់ ជែ កត់ ពឹរ អ៊ែ»§ «បក់ ប៉្រគ័ ង៉ារ ត្រគ់ ទី លៀន ពូ ច្វាល់»* ដេល។ ១៩ ផា ទី ពូ ច្រោម ក្រាគ់ រ៉ាំងហៃ មួត សឿ ប‌៉្រ័ះ អ៊ែ ចំ កាតាម ជែ សាំយ៉ាំង សារ ពូ ច្រោម ណោះ ផា ទី ពូ ប៉្រគ័ ផាញ៉ាន ពៀរ ប៉ៃង ដូវ ណោះ ចឹង សឿ។ † ២០ ផា ទី ក្រាគ់ ចំ ប៉្រគ័ យច អីស ត្រគ់ កាប កា អ៊ែ ហះ ម៉ាត់ កាំឡាំង អៀង ភឿ អន់ ប៉ាណូស អន់ទៀគ ណាវ្គ អ្យូគ ដេល។ ២១ អាញ់ ប៉រ់ អន់តគ់ រ៉ះ កា អីស ហះ ម៉ាត់ ប‌៉្រ័ះ ប៊កកាតយ័ ហះ ម៉ាត់ យីស៊ូ គ្រិះ លូ ហះ ម៉ាត់ ប៊យ ប‌៉្រ័ះ ឡាក់ ប‌៉្រ័ះ រ៉ើស៖ អន់ អីស ប៉្រគ័ ពួយ ទិ សារ អាញ់ អន់តគ់ រ៉ះ អា អូ រ៉ើស ម៉ាត់ អូ សោម ពឿ អុះ។

២២ ជែ រិញ ម៉ន់ សាប៉ាគ់ ប៉្រើ ពឿ ប៉្រគ័ ម៉ៃគ ណាំផា អ្យូគ អីស ទី ថូត ឡាក់ កា ពូ ដេល ត្រគ់ រ៉ាំងហៃ ឡាកោ អន់ ដាគ់។

២៣ អីស ជែ អៃត ដឹង ទៀក ដោច ត្រគ់ អៃត តាពែ ប៉្លៃ អង់កាច បាប៊ែត អន់ដា ដេល ខង អីស អីគ វ៉ាច់ អីគ ពុង លើយៗ នីណោ័ះ។

២៤ សារ យច ប៉ាណូស បក់ អន់ដា ទី តាបាង អន់ ពូ ប៉ប័ ឡូត អន់ទ្រួល ឡឹង បើ តាន័ តាត់ស៊ិន សារ ហះកា សារ យច បក់ អន់ដា ចឹង តាំបាង ប៉ាគ់ អន់តីគ។ ២៥ សារ ដាគ់ កា ចឹង តាបាង អន់ ពូ ប៉ប័ ឡូត និះទៅ ដេល យ‌៉័ះ សារ ដាគ់ បើ តាន័ តាបាង កាតាម កា អូ សាគឹម អុះ។

៦

សារ អន់តគ់ ប៉ាតោ សាំរ៉ាប់ មួត ទុច

១ អុះ ម៉ី ចំ ឡាក់ ប៉្រគ័ ទុច ពូ ត្រគ់ ឃឹត ផា ពឹ តាំងឡា អ៊ែ ឃឺ ប៉ាណូស ឡាក់ អ៊ែ ចឹង ត្រគ់ រ៉ាប់ សឿ អ្យិល កូត័ ភឿ ជែ អន់ ពឿ កាប អូ ដាគ់ កា ប‌៉្រ័ះ ប៊កកាតយ័ លូ បឺង៉ាយ សារ ពិន ប៉ាំងហៀន។ ២ អុះ ម៉ី ចំ ទី ពឹ តាំងឡា ប៉ាណូស សឿ ប‌៉្រ័ះ ជែ បឺង៉ាយ ពឹ តាំងឡា ណោះ ខង អុះ ម៉ី ទៅ ត្រគ់ ប៉្រគ័ ង៉ារ កា អ៊ែ ណោះ អន់ ដាដាគ់ ឡូត ខង ពឹ តាំងឡា អ៊ែ តង័ ណោះ ឃឺ ប៉ាណូស សឿ ប‌៉្រ័ះ ដេល លូ ប៉ាណូស ឡាក់ អ៊ែ ប៉ិច ចៃ។

រ៉ះ ឡឹង សារ ណៃឃូ អូ ដាគ់

អីស ត្រគ់ អន់តគ់ ប៉ាតោ លូ ប៉ាំងហៀន ពូ ពួយ សារ អា ហង ពិ។ ៣ ផា ទី ពឿ ប៉ាំងហៀន ឡឹង សារ អន់ទៀគ អូ ចៃ ប៉្រគ័ ពួយ ប៉ានឹរ ប‌៉្រ័ះ ឡាក់ ដាគ់ ត្រគ់ លូ អូ ចៃ សាំយ៉ាំង ប៉ានឹរ យីស៊ូ គ្រិះ ឡាក់ ពឹ តាំងឡា ពិន លូ សារ ប៉ាំងហៀន ឡាក់ ប៉ាណាំ អន់ ពូ អ្យិល កូត័ កា ប‌៉្រ័ះ ៤ ប៉ាណូស ណោះ តីស ពុត អ៊ែ អូ អ្លុ ញ៉ា អុះ។ អ៊ែ ពៀប ឡាក់ កា ប៉ាណូស រ៉ាំងអា អ្លុ ដឹង ប៉ាគែក លូ តាប៉ុញ តាប៉ាក់ ឡឹង សារ អូ រ៉ាឡា អូ រ៉ាឡយ់។ សារ អា ប៉្រគ័ អន់ ទី សារ សាណីង សាណើស ក្លះ គួប សោប ត័ះ ប៉ាស្យាប អូ សឿ គួប សោប ៥ ឃឺ អន់ឌែ អ្លុ ដឹង ឃឹត អូ ដាគ់ លូ អូ អន់ហ្នាល់ សារ តាទឹច អន់ឌែ តាប៉ុញ តាប៉ាក់ លើយ។ អន់ឌែ ឃឹត ផា សារ សឿ ប‌៉្រ័ះ ឡាក់ ទ្រង សាំរ៉ាប់ ណាំង រ៉ាស អំប៉ាស។ ៦ ហះកា ផា ប៉ាណូស ចំ ប៉្រគ័ ពួយ ប‌៉្រ័ះ អ៊ែ ចឹង ទី សារ ដាគ់ តាទឹច ផា អ៊ែ សាណិ ពុត ពឹង កាណាគ័ ញ៉ា ឡាក់ អ៊ែ ទី កេះ ៧ ខង ផះ ពិន កើត ពែ កា អូ ទី កាណាគ័ ញ៉ា ដេល ប៉ាគ់ ពិន តោ័ ទៀ កា អូ អ្លុ អ្យក់ កាណាគ័ ញ៉ា ឡឹង អង់កក់ តេះ អា ដេល។ ៨ ទឹល នីណោ័ះ ផា ពិន ទី សាណា សា លូ ទី ខោ អាវ កាស៊ប ពៀត ឃឺ ពិន បគ័ សាណិ ពុត កេះ។ ៩ ប៉ាណូស បក់ ប៉ិច កា កើត ប‌៉្រ័ះ ប៉ាត្រង័ ឃឺ អ៊ែ ប៉្រគ័ ពួយ សារ ប‌៉្រ័ះ បឺគ ប៉ាង៉ល់ លូ អ៊ែ ចឹង ត្រគ់ អង់កោ ប‌៉្រ័ះ បឺគ ដេល។ ឃឺ អន់ឌែ ទី ពុត ប៉ិច ឡាឡិគ័ ឡាឡាគ័ អៀង យ៉ឹប ឡាក់ ប៉្រគ័ អន់ កា ប៉ាណូស តោ័ រ៉ាយ តោ័ រ៉ុង ១០ ខង សារ ប៉ិច កា លៀន អា ហង ប៉្រគ័ អន់ ទី សារ អូ ដាគ់ គ្រឹប នែវ។ ញន កា សារ អា បះ អុះ ម៉ី បក់ អន់ដា ទី ក្លះ ឡាច់ ចាំងហាយ្គ អ្លាត សឿ ប‌៉្រ័ះ កេះ លូ ប៉្រគ័ តាគ់ ប៉ាណាប ឡាកោ ទៅ ទឹប ទី សារ អុក ពុត អៀង កាខាក់ ដេល។

សារ ខំ ប៉ាសង ប៉ាណាំង អន់ ដាគ់

១១ កាប៉ាច់ អីស ឡាក់ ប៉ាណូស ប៉្រគ័ ង៉ារ ប‌៉្រ័ះ ហគ់ អីស យ៉្វារ អន់ រ៉ាវ៉ាច់ ឡឹង សារ ទិណោ័ះ។ កេះណោះ ខំ ប៉្រគ័ ពួយ សារ ដាគ់ ត្រង់ ខំ អ្យិល កូត័ លូ ប៉្រគ័ ពួយ ប‌៉្រ័ះ ខំ ម៉ឹង ប‌៉្រ័ះ លូ ប៉ិច ចៃ កា ពូ ទឹប ទី ពុត អត់ សាំរ៉ាញ័ លូ ពុត ដាគ់ សីម។ ១២ ហគ់ ខំ ប៉ាសង ប៉ាណាំង អន់ ដាគ់ សាំរ៉ាប់ សារ សឿ ភឿ អន់ ទី អាញុ អ្វៃ រ៉ីស លើយ ខង ប‌៉្រ័ះ ប៊កកាតយ័ អើ អន់ អីស អ្យក់ អាញុ អ្វៃ រ៉ីស លើយ អា។ អីស កា ទី រ៉ះ ដេល ឡឹង សារ អីស សឿ ណោះ ហះ ម៉ាត់ ប៉ាណូស អៀង។ ១៣ អាញ់ ប៉រ់ អន់តគ់ រ៉ះ កា អីស ហះ ម៉ាត់ ប‌៉្រ័ះ ប៊កកាតយ័ ឡាក់ អន់ កាណាគ័ ញ៉ា ទិណោ័ះ ទី អាញុ រ៉ីស លូ ហះ ម៉ាត់ យីស៊ូ គ្រិះ ឡាក់ ទី រ៉ះ កា វគ័ ប៉ុនទី ពីឡាត ឡឹង សារ តាទឹច៖ ១៤ ហគ់ អីស ប៉្រគ័ ពួយ សារ អន់តគ់ រ៉ះ អា អន់ ដាគ់ កាខាក់ អូ អន់ យច អុះ លើយ ទឹល ដារ់ យីស៊ូ គ្រិះ ឡាក់ ពឹ តាំងឡា ពិន អ៊ែ ជឹរ។ ១៥ ប៉ាគ់ ទឹល ដារ់ កាំឡត់ ប‌៉្រ័ះ ប៊កកាតយ័ ចឹង តាំបាង អន់ ពិន ប៉ប័ យីស៊ូ ឃឺ ប‌៉្រ័ះ ឡាក់ ដាគ់ កេង ខាក់។ ទី ដឹង ម៉ោញ ដូវ អ៊ែ ឡាក់ ទី អំរ៉ាញ អឺញ អ៊ែ ហង សាដាច់ តីស លឺន ឡឹង សាដាច់ អន់ទៀគ ណាវ្គ លូ ប‌៉្រ័ះ តាំងឡា ឡាក់ តីស លឺន ឡឹង ប‌៉្រ័ះ អន់ទៀគៗ។ ១៦ ទី ដឹង ម៉ោញ ប‌៉្រ័ះ ឡាក់ អូ អ្លុ តោ័ អ៊ែ អ្វៃ កាណុង តាតារ ក្លាគ់ កាខាក់ អូ ទី ពឿ ចឹង អ្លុ ម៉ុត ក្យាម័ កា អូ ទី ប៉ាណូស ពឿ ប៉ប័ អ៊ែ អុះ យ‌៉័ះ ហៃ អ៊ែ កា អូ ប៉ប័ ដេល។ អន់ អ៊ែ លៅ លែង សិច លូ អន់ សារ អំរ៉ាញ អឺញ អ៊ែ អ្វៃ លើយ អាមែន។

១៧ ហគ់ អន់តគ់ ប៉ាតោ កា មួត បក់ ប‌៉្រ័ះ ប៉ាត្រង័ អ្វៃ ពឹង អង់កក់ តេះ អា ណើ ជែ អន់ អន់ឌែ តីស ពុត លូ ម៉ឹង រ៉ាស អំប៉ាស ឡាក់ កាណាគ័ អូ អ្វៃ ទុញ ណោះ ត្រគ់ ម៉ឹង ប‌៉្រ័ះ ប៊កកាតយ័ ឡាក់ ទី អន់ កាណាគ័ ញ៉ា អៀង គ្រឹប នែវ កា ពិន ភឿ អន់ ពិន ហោក រ៉គ់។ ១៨ ហគ់ អន់តគ់ ប៉្រើ អន់ឌែ ប៉្រគ័ សារ ដាគ់ អៀង លូ ជែក អន់ កាណាគ័ កា ពូ ញន ពុត ដាគ់ អូ កាឡីស កាញ់។ ១៩ ប៉្រគ័ នែវ អា ណោះ អន់ឌែ ចឹង ប៉ាតុំ រ៉ាស អំប៉ាស ដាគ់ ឡាក់ អ្វៃ លើយ រ៉ាន់ដាប់ ពឹង ប៉្លៃង សាំរ៉ាប់ កា ឡាកោ អន់ឌែ ប៉ាគ់ ដារ់ គែង ម៉ាត់ ទៀ ភឿ អន់ អន់ឌែ ទី អាញុ អ្វៃ រ៉ីស លើយ។

២០ អឺ ធីម៉ូថេ ហគ់ រ៉ាំងហៃ សារ ញ៉ា ឡាក់ ប‌៉្រ័ះ ទី ប៉ាហ្យើ ពឹង អីស ណោះ ពិ។ ហគ់ យ៉្វារ ឡឹង សារ កាប បឺគ អ៊ក អូ ទី ខា។ ពូ ផា សារ កាកាប អា ឃឺ សារ ហ្យាំង សាឡាច់ ហះកា អូ ត្រគ់ នីណោ័ះ អុះ។ ២១ ប៉ាណូស បក់ អន់ដា សឿ សារ ណោះ កេះណោះ អ្លាត សឿ ប‌៉្រ័ះ ហង។

អន់ ប‌៉្រ័ះ រ៉ាំងហៃ រ៉ាំងខ្យា អន់ដីស។

* ១:២០ ១:២០ មប កា សាតាំង ទី ណី ផា «តាំងហ្យិត ឡាច់ ឡឹង ក្រុំ ហៀន សារ ប‌៉្រ័ះ»។

* ២:៨ ២:៨ គុន តាឡាប័ ឃើយ ម៉ះ ពូ ឃឺ ផះ ពូ ម៉ន់ អើ ប‌៉្រ័ះ ពូ លឺក តី ពឹង ចាំងហីគ។

† ២:១៣ ២:១៣ ប៉រ់ ហៃ កាណើត អង់កក់ តេះ (លោកុប្បត្តិ) ២:៧,១៨-២៤។

‡ ២:១៤ ២:១៤ ប៉រ់ ហៃ កាណើត អង់កក់ តេះ (លោកុប្បត្តិ) ៣:១-៧។

§ ២:១៥ ២:១៥ ខ អា ពិន ព្រែ នីអៀ កា ត្រគ់ ដេល៖ ហះកា ផា មួត អង់កាន់ អន់ឌែ អ្វៃ សឿ លើយ លូ ទី ពុត ដាគ់ ត្រង់ ទី ពុត ប៉ិច ចៃ ទឹប ដាគ់ រម ណោះ ប‌៉្រ័ះ ចឹង តង័ ផះ អន់ឌែ អ្វៃ ហាអុញ។

* ៣:១១ ៣:១១ មួត អង់កាន់ ឡាក់ តង័ ប៉្រគ័ កាន ពិន ព្រែ នីអៀ កា ត្រគ់ ដេល៖ កាម៉ាញ់ មួត បក់ តង័ ប៉្រគ័ កាន ។

* ៤:១៤ ៤:១៤ សារ ប‌៉្រ័ះ អន់ កា ធីម៉ូថេ អា ឃឺ អន់ អ៊ែ អ្លុ រ៉ះ ប៉ានឹរ ប‌៉្រ័ះ លូ ប៉ាំងហៀន ពូ។

* ៥:៩ ៥:៩ ផាប់ អា ឃឺ ចារ ពូ ច្រាគ់ សិច អង់កាន់ អន់ត្រោ័ ឡាក់ ក្រុំ ហៀន សារ ប‌៉្រ័ះ ត្រគ់ រ៉ាំងហៃ។

† ៥:១០ ៥:១០ ប៉រ់ ហៃ យូហាន ១៣:១-១៧។

‡ ៥:១២ ៥:១២ អន់ទ្រួល ចឹង ច្រាគ់ សិច ពឹង ផាប់ អង់កាន់ អន់ត្រោ័ ត្រគ់ សាញ៉ា ផា ចឹង អូ ទី ក្លោ ណាវ្គ អុះ។

§ ៥:១៨ ៥:១៨ សារ អា ឡាច់ ឡឹង សារ អន់ ចាបាប់ លឺក ទី ពៀរ (ចោទិយ​កថា) ២៥:៤។

* ៥:១៨ ៥:១៨ សារ អា ឡាច់ ឡឹង លូកា ១០:៧។

† ៥:១៩ ៥:១៩ ប៉រ់ ហៃ សារ អន់ ចាបាប់ លឺក ទី ពៀរ (ចោទិយ​កថា) ១៩:១៥។

២ ធីម៉ូថេ

១

២

៣

៤

សត់ត្រា ទី ២ វគ័ ប៉ូល ប៉ាហ្យើ កា

ធីម៉ូថេ

សារ អន់តគ់ រ៉ះ

វគ័ ប៉ូល ច្រាគ់ សត់ត្រា ទី ពៀរ អា ផះ អ៊ែ អ្វៃ ត្រគ់ ខុក ពឹង មឿង រ៉ូម (ប៉រ់ ហៃ ២:៩)។ ផះ ណោះ អ៊ែ អ្វៃ ម៉ោញ ដូវ អូ ទី គួប (ប៉រ់ ហៃ ៤:១០,១៦)។ អ៊ែ កា ឃឹត ផា អាញុ អ៊ែ ទឹល ដារ់ ត្រគ់ តោ័ ហង ណោះ ហង បះ អ៊ែ ច្រាគ់ សត់ត្រា អន់តគ់ រ៉ះ កា ធីម៉ូថេ ខង អ៊ែ ប៉ិច ចៃ ខាក់ កា ធីម៉ូថេ។ អ៊ែ ច្រាគ់ សត់ត្រា អា រ៉ាំងវ៉ាង សាណាំ ៦៤ គ.ស.។

ប៉រ់ ហៃ សារ អន់តគ់ រ៉ះ ពឹង សត់ត្រា ទី ១ ប៉ាហ្យើ កា ធីម៉ូថេ ដេល។

សារ សាំខាន់ៗ

ពឹង សត់ត្រា ទី ២ អា វគ័ ប៉ូល កាប ប៉ាំងហោក ពុត ពៀក ធីម៉ូថេ ប៉្រើ អ៊ែ ប៉្រគ័ ង៉ារ កា ប‌៉្រ័ះ ប៊កកាតយ័ លើយ យ‌៉័ះ ទី សារ ឡាំបាក នីចម័ កាតាម។

វគ័ ប៉ូល ប៉្រើ ធីម៉ូថេ ខំ ប៉្រគ័ ង៉ារ រ៉ះ សារ ដាគ់ ឡឹង យីស៊ូ ឡាក់ កា តាហាន ដាគ់ ត្រង់។ អ៊ែ កា អូ អន់ ធីម៉ូថេ ទី សារ តាយួស កា ពូ ដេល។ (១:៣-២:១៣)

វគ័ ប៉ូល អន់តគ់ ប៉ាតោ កា ធីម៉ូថេ ជែ អន់ អ៊ែ តាប៉ុញ តាប៉ាក់ លូ ពូ ឡឹង សារ អូ ទី ខា។ (២:១៤-២៦)

វគ័ ប៉ូល រ៉ះ ផា ផះ រ៉ាំងវ៉ាង អង់កក់ តេះ ប៊ែត ចឹង ឡុច ពូ ចឹង ប៉្រគ័ អូ ដាគ់ ហ៊ែង អៀង ៗ។ ពឿ ប៉ិច ប៉្រគ័ ដាគ់ ពួយ យីស៊ូ អ៊ែ ចឹង ទី សារ ឡាំបាក អៀង ហះកា ត្រគ់ ប៉្រគ័ ពួយ ផាប់ ប៉ានឹរ ប‌៉្រ័ះ លើយ។ (៣:១-១៧)

វគ័ ប៉ូល ប៉្រើ ធីម៉ូថេ រ៉ះ សារ ដាគ់ លើយ យ‌៉័ះ ពូ អូ ចៃ សឿ កាតាម ឡាក់ កា វគ័ ប៉ូល តាំងឡា ខំ តុត ដាគ់ លើយ ទឹល ឡុច ដេល។ (៤:១-៨)

សារ អន់តគ់ ប៉ាតោ អន់ទៀគៗ ណាវ្គ។ (៤:៩-២១)

១

១ អាញ់ សិច ប៉ូល ឡាក់ ប៉ាណូស រ៉ះ ប៉ាតាង យីស៊ូ គ្រិះ ពួយ ពុត ប‌៉្រ័ះ ប៊កកាតយ័ អាញ់ ប៉្រគ័ ង៉ារ រ៉ះ ឡឹង សារ អាញុ អ្វៃ រ៉ីស អន់ឌូ លូ យីស៊ូ គ្រិះ ត្រគ់ ពួយ ប៉ានឹរ ប‌៉្រ័ះ សាញ៉ា។ ២ សត់ត្រា អា អាញ់ ប៉ាហ្យើ កា ធីម៉ូថេ អីស ឡាក់ កា គន អាញ់ ប៉ិច ចៃ។ អន់ ប‌៉្រ័ះ ប៊កកាតយ័ ឡាក់ ពឹ ពិន លូ យីស៊ូ គ្រិះ ឡាក់ តាំងឡា ពិន ដាគ់ ពុត កា អីស លូ តាប៉ាប តាប៉ុន លូ អន់ សារ សាណុក សាវ៉ាក កា អីស។

សារ ត្រគ់ រ៉ាំងហៃ សារ ដាគ់ ឡាក់ ប‌៉្រ័ះ ប៉ាហ្យើ

៣ អាញ់ ហោក រ៉គ់ កា ប‌៉្រ័ះ ឡាក់ អាញ់ សាំប‌៉័ះ អ្យិល កូត័ កា អ៊ែ ឡាក់ កា វគ័ យ៉ាគ់ អាញ់ ពែ ដេល ទឹប ទី ពុត ឃឹត ដាគ់ ត្រង់។ ផះ អាញ់ ម៉ន់ ឡោម ប‌៉្រ័ះ អាញ់ កាចាំង កា អីស លើយ ទឹប កាម៉ាំង ទឹប កាដារ់។ ៤ អាញ់ កាចាំង ប៉ប័ ទៀក ម៉ាត់ អីស បះ អាញ់ ឡាងត ប៉ិច ប៉ប័ អីស ណាវ្គ ភឿ អន់ អាញ់ ទី សារ ហោក រ៉គ់។ ៥ អាញ់ កាចាំង ឡឹង សារ អីស សឿ ដាគ់ ត្រង់ ឃឺ ឡាក់ កា យ៉ាគ់ អីស ឡូអ៊ិះ លូ មើគ អីស អ៊ើនិះ សឿ អន់ទ្រួល ឡឹង អីស ពែ ដេល។ អាញ់ ឃឹត ផា អីស កា សឿ នីណោ័ះ តាទឹច ដេល។ ៦ ខ អា ហង បះ អាញ់ តាគ់ កាចាំង អីស ផះ រ៉ាំងវ៉ាង អាញ់ ម៉ន់ សាប៉ាគ់ * អីស ពែ ប‌៉្រ័ះ ទី អន់ សារ ដាគ់ ពឹង អីស ហគ់ អីស ខំ ប៉្រគ័ ពួយ ជែ អន់ ហ៊្យង សារ ណោះ ដៃ ៧ ខង ប‌៉្រ័ះ ប៊កកាតយ័ អូ ទី អន់ ប៉ាង៉ាត័ ប៉ាលឹង អន់ទៀគ ឡាក់ ប៉្រគ័ អន់ ពិន អ្យូគ ណោះ អុះ ឃឺ អ៊ែ អន់ ប៉ាង៉ាត័ ប៉ាលឹង ឡាក់ ទី អំរ៉ាញ អឺញ សារ ប៉ិច ចៃ លូ អ្លុ កាតត់ ពុត។

៨ ទឹល នីណោ័ះ អីស ជែ តាយួស កា រ៉ះ សារ ពឹ តាំងឡា ពិន លូ ជែ តាយួស កា អាញ់ ត្រគ់ ខុក ញន កា សឿ អ៊ែ ណោះ។ ហគ់ អីស អ្វៃ ថុក ឡាំបាក អន់ឌូ លូ អាញ់ ញន រ៉ះ សារ ដាគ់ ឡឹង យីស៊ូ ហគ់ ម៉ឹង សារ អំរ៉ាញ អឺញ ម៉ះ ប‌៉្រ័ះ ប៊កកាតយ័ ហង ពិ។ ៩ ប‌៉្រ័ះ អា ហង ឡាក់ តង័ ពិន លូ រ៉ើស អ្យក់ ពិន អន់ ប៉្រគ័ ប៉ាសុន ដាគ់ សាំរ៉ាប់ កា អ៊ែ។ ប‌៉្រ័ះ រ៉ើស អ្យក់ ពិន អា អូ ត្រគ់ ញន កា ពិន ប៉្រគ័ ដាគ់ ណោះ អុះ ឃឺ តាម ផិនកាន លូ តាម ពុត ដាគ់ ម៉ះ អ៊ែ។ អន់ទ្រួល ឡឹង អ៊ែ ប៉ាំងកើត អង់កក់ តេះ អ៊ែ ឃឹត ចឹង ប៉្រើ យីស៊ូ គ្រិះ ប៉្រគ័ ដាគ់ កា ពិន នែវ អា។ ១០ កិញអៀ អា ប‌៉្រ័ះ តាំបាង អន់ ពិន អន់ហ្នាល់ ពុត តាប៉ាប តាប៉ុន ម៉ះ អ៊ែ ពឹង យីស៊ូ គ្រិះ ឡាក់ ជឹរ ពឹង អង់កក់ តេះ អា តង័ ពិន។ អ៊ែ ប៉្រគ័ អូ អន់ ទី សារ តោ័ ហង លូ អ៊ែ តាគ់ តាតារ អន់ ពិន អន់ហ្នាល់ អាញុ អូ អ្លុ តោ័ ញន កា សារ ដាគ់ អា ហង។ ១១ ប‌៉្រ័ះ ប៊កកាតយ័ ប៉្រើ អាញ់ រ៉ះ សារ ដាគ់ អា ឃឺ ប៉្រគ័ ប៉ាណូស រ៉ះ ប៉ាតាង អ៊ែ លូ ប៉្រគ័ ណៃឃូ ប៉ាំងហៀន ពូ។ ១២ ញន ខ អា ហង បះ អាញ់ ទី សារ ឡាំបាក អា ហះកា អាញ់ អូ តាយួស អុះ ខង អាញ់ អន់ហ្នាល់ ប‌៉្រ័ះ ឡាក់ អាញ់ សឿ លូ អាញ់ សឿ ផា អ៊ែ ចឹង អ្លុ រ៉ាំងហៃ ទិ សារ ញ៉ា ឡាក់ អាញ់ ប៉ាហ្យើ ពឹង អ៊ែ † លើយ ទឹល ដារ់ អ៊ែ ជឹរ។ ១៣ ហគ់ ប៉្រគ័ ពួយ ប៉ានឹរ ប‌៉្រ័ះ ឡាក់ ដាគ់ ត្រគ់ ឡាក់ អីស កាតាំង ឡឹង អាញ់ ញន កា ពុត សឿ លូ ពុត ប៉ិច ចៃ ឡាក់ យីស៊ូ គ្រិះ អន់ កា ពិន។ ១៤ ហគ់ រ៉ាំងហៃ សារ ដាគ់ ឡាក់ ប‌៉្រ័ះ ប៊កកាតយ័ ប៉ាហ្យើ ពឹង អីស អន់ អ្វៃ លើយ ញន កា ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ ឡាក់ អ្វៃ កាណុង ពិន។

១៥ ឡាក់ កា អីស កាតាំង ណោះ ហង អុះ ម៉ី បក់ អ្វៃ ពឹង ខេត អាស៊ី ‡ ទិឌូ អន់ឌែ អ្លាត អាញ់ កេះ កាំឡាំង អន់ឌែ ណោះ ទី សិច ឡាក់ កា ភីគែឡូះ លូ ហ៊ើម៉ូកេន។ ១៦ អន់ ប‌៉្រ័ះ ប៊កកាតយ័ តាប៉ាប តាប៉ុន កា អូនេស៊ីភើរ លូ កាំឡាំង ហី អ៊ែ ខង អ៊ែ ឡាំ ចាចាក ប៉ាគ់ អាញ់ លើយៗ អ៊ែ កា អូ តាយួស កា ពូ ញន កា អាញ់ ត្រគ់ ខុក អា ដេល។ ១៧ អូ ត្រគ់ ដឹង ណោះ អុះ ផះ អ៊ែ ទឹល ប៉ាគ់ មឿង រ៉ូម អ៊ែ ខំ ចាក ណាំង អាញ់ ទឹល ប៉ប័ ឡូត។ ១៨ អន់ ប‌៉្រ័ះ ប៊កកាតយ័ តាំបាង ពុត តាប៉ាប តាប៉ុន កា អ៊ែ ប៉ាគ់ ដារ់ យីស៊ូ ជឹរ ទៀ។ អីស អ្លុ ក្វា ឡឹង ពូ កេះ ផះ អាញ់ អ្វៃ ពឹង មឿង អេភេសូ ពែ អ៊ែ តង័ អាញ់ នីចម័ អន់ដា ណោះ។

២

សារ ប៉្រគ័ តាហាន ដាគ់ ម៉ះ យីស៊ូ គ្រិះ

១ អឺ គន ញន កា ពិន ម៉ឹង សារ តាប៉ាប តាប៉ុន ម៉ះ យីស៊ូ គ្រិះ ទឹល នីណោ័ះ ហគ់ អន់ អីស ទី សាងុំ ពិ។ ២ ទិ សារ ឡាក់ អីស កាតាំង អាញ់ រ៉ះ ហះ ម៉ាត់ ប៉ាណូស អៀង ដូវ ណោះ អីស ត្រគ់ មប អន់ កា អុះ ម៉ី ចំ ឡាក់ ដាគ់ ត្រង់ លូ ចឹង អ្លុ ប៉ាំងហៀន តូ ពូ អន់ទៀគ ណាវ្គ ពិ។ ៣ ហគ់ អន់ អីស ដាម័ អត់ កាណុង សារ ថុក ឡាំបាក ឡាក់ កា តាហាន ដាគ់ ម៉ះ យីស៊ូ គ្រិះ ពិ។ ៤ ផះ ប៉្រគ័ តាហាន អូ ទី ពឿ ឃឹត ឡឹង ង៉ារ អន់ទៀគ អុះ ឃឺ អន់ឌែ ឃឹត អន់ ត្រគ់ ពុត ម៉ៃគ តាហាន។ ៥ មួត បក់ ប៉ាលួង សាតាក់ កា និះទៅ ដេល ផា អន់ឌែ ប៉្រគ័ ពួយ ចាបាប់ ណោះ ចឹង ទី រ៉ាំងវ៉ាន័។ ៦ មួត ប៉្រគ័ ម៉ីរ បក់ ប៉្រគ័ ង៉ារ តុត ក្លេ័ះ ប៉ាគ់ ទឹល ខៃ ច្រូត័ រ៉ាន់ដាប់ ត្រគ់ ទី ពៀ ទី សាណា អៀង ឡឹង ពូ ដេល *។ ៧ ហគ់ អីស ចាជ្រែប ឃឹត អន់ ហ្លង់ ឡឹង សារ អាញ់ កាប អា ខង ប‌៉្រ័ះ ប៊កកាតយ័ ចឹង ប៉្រគ័ អន់ អីស ហ្យាំង សាឡាច់ អ្លុ ហ្លង់ ឡឹង សារ ទិ អា។

៨ ហគ់ អីស កាចាំង ឡឹង សារ យីស៊ូ គ្រិះ រ៉ីស សឹត អ៊ែ ឡាក់ ផូង័ វ៉ាច់ លូ សាដាច់ ដាវីត ត្រគ់ ឡាក់ កា សារ ដាគ់ អាញ់ រ៉ះ។ ៩ អាញ់ ទី សារ ថុក ញ៉ាក ឡាំបាក នែវ អា ញន កា សារ ដាគ់ អា ហង លើយ ទឹល ពូ រ៉ុប ពូ ចគ់ ឡាក់ ប៉ាណូស ប៉្រគ័ យច។ ហះកា ប៉ានឹរ ប‌៉្រ័ះ ប៊កកាតយ័ ពូ អូ អ្លុ រ៉ុប ចគ់ អុះ។ ១០ ទឹល នីណោ័ះ អាញ់ ខំ អត់ សាំរ៉ាញ័ គ្រឹប សារ ឡាំបាក ញន កា ឃឹត កា ប៉ាណូស ឡាក់ ប‌៉្រ័ះ រ៉ើស ភឿ អន់ ប‌៉្រ័ះ តង័ អន់ឌែ ញន កា យីស៊ូ គ្រិះ ទឹប អន់ អន់ឌែ ទី សារ សាណុក សាវ៉ាក ឡាក់ អ្វៃ លើយ។ ១១ សារ អា ត្រគ់ សឿ តាទឹច៖

ផា ពិន តោ័ អន់ឌូ លូ យីស៊ូ កេះ

ពិន កា ចឹង អ្វៃ រ៉ីស អន់ឌូ លូ អ៊ែ ដេល

១២ ផា ពិន ខំ អត់ សាំរ៉ាញ័

ណោះ ពិន ចឹង រ៉ាំងហៃ អង់កក់ តេះ អន់ឌូ លូ អ៊ែ។

ផា ពិន អូ ចៃ អន់ហ្នាល់ អ៊ែ

អ៊ែ កា អូ ចៃ អន់ហ្នាល់ ពិន ដេល។

១៣ យ‌៉័ះ ពិន អូ ដាគ់ អូ ត្រង់ កាតាម

កា អ៊ែ អ្វៃ ដាគ់ ត្រង់ លើយ

អ៊ែ អូ អ្លុ ប៉្រគ័ តាង ឡឹង ឡាកោ អ៊ែ ទៅ។

សារ ត្រគ់ យ៉្វារ ឡឹង សារ កាកាប បឺគ អ៊ក

១៤ ហគ់ តាគ់ កាចាំង អន់ឌែ ឡឹង សារ ទិ អា លូ ទឹប ប៉្រោ អន់ឌែ កាខាក់ ហះ ម៉ាត់ ប‌៉្រ័ះ ប៊កកាតយ័ ជែ អន់ ប៉ាគែក គួប សោប ឡឹង សារ អូ រ៉ាឡា អូ រ៉ាឡយ់ ឡាក់ ប៉្រគ័ អន់ កា មួត សាំយ៉ាំង ណោះ វ៉ឹល វ៉ើង ដេល។ ១៥ ហគ់ ខំ ប៉្រគ័ នីចម័ អន់ ត្រគ់ ពុត ប‌៉្រ័ះ ប៊កកាតយ័ ឡាក់ កា ប៉ាណូស ប៉្រគ័ គូលី ឡាក់ អូ ទី សារ ញ៉ា ប៉្រគ័ អន់ តាយួស ញន កា អីស ឡាក់ ប៉ាណូស រ៉ះ ពួយ ប៉ានឹរ ប‌៉្រ័ះ អន់ ត្រគ់។ ១៦ អីស ត្រគ់ យ៉្វារ ឡឹង សារ កាកាប បឺគ អ៊ក អូ ទី ខា ខង សារ កាកាប នែវ អា ចឹង ប៉្រគ័ អន់ ពូ ក្លះ ឡាច់ ឡឹង ប‌៉្រ័ះ ហ៊ែង ចាំងហាយ្គ។ ១៧ ប៉ានឹរ អន់ឌែ កាប ណោះ ឡាក់ កា អេះ សា រ៉ារូង ហ៊ែង ជ្រុ ៗ កាណុង កាំឡាំង អន់ឌែ ណោះ ទី សិច ឡាក់ កា ហ៊ីមេនែ លូ ភីលេត។ ១៨ អន់ឌែ ពៀរ ដូវ ណោះ ក្លះ ឡាច់ ឡឹង សារ តាទឹច កេះ ទឹប កាប ផា សារ ប៉ាណូស តោ័ រ៉ីស សឹត ណោះ រ៉ាវ៉ាច់ កេះ។ អន់ឌែ ប៉្រគ័ អន់ កា អុះ ម៉ី បក់ អន់ដា អ្លាត សឿ ប‌៉្រ័ះ។ ១៩ ហះកា អញ់ជុង ម៉ះ ប‌៉្រ័ះ ប៊កកាតយ័ អ្វៃ កាចាប័ និះទៅ លូ ទី ច្រាគ់ រ៉ះ ផា «ប‌៉្រ័ះ អន់ហ្នាល់ បក់ អ៊ែ ចំ ឡាក់ ម៉ះ អ៊ែ»† កេះណោះ រ៉ះ ផា «ហគ់ អន់ បក់ អើ សិច ប‌៉្រ័ះ ប៊កកាតយ័ ឡាច់ អន់ រ៉ាវ៉ាច់ ឡឹង សារ អូ ដាគ់ ណោះ ពិ»។

២០ កាណុង ហី តីស អូ ត្រគ់ ទី ដឹង ឃឿង រ៉ាស ពូ ប៉្រគ័ លូ ម៉ាស លូ ប៉្រាក់ ណោះ អុះ ឃឺ ឃឿង ប៉្រគ័ លូ អ៊្លង ប៉្រគ័ លូ តេះ អន់ដា ដេល។ ឃឿង អន់ដា ពូ យរ កាណុង កាន សាំខាន់ៗ ឃឿង អន់ដា ពូ យរ ដោច ដាច។ ២១ ទឹល នីណោ័ះ ពឿ ចៃ ប៉ិនពែង ពុត ពៀក អន់ ដាគ់ លូ អន់ រ៉ាវ៉ាច់ ឡឹង សារ អូ ដាគ់ ទិណោ័ះ អ៊ែ ណោះ ប‌៉្រ័ះ ចឹង យរ អ៊ែ កាណុង សារ សាំខាន់ៗ អ៊ែ ឡាក់ កា ឃឿង ដាគ់ ដេល លូ ទី ខា សាំរ៉ាប់ កា តាំងឡា ហី ចឹង យរ ប៉្រគ័ ង៉ារ ដាគ់ គ្រឹប នែវ។

២២ ហគ់ យ៉្វារ អន់ រ៉ាវ៉ាច់ ឡឹង សារ មួត តាតាម័ ប៉្រគ័ ឡាឡិគ័ ឡាឡាគ័ កេះណោះ ខំ ប៉្រគ័ ពួយ សារ ដាគ់ ត្រង់ ខំ ម៉ឹង ប‌៉្រ័ះ លូ ប៉ិច ចៃ កា ពូ ខំ អ្វៃ ដាគ់ រម លូ កាំឡាំង។ អន់ មួត បក់ អើ ប‌៉្រ័ះ ប៊កកាតយ័ ឡាក់ ទី ពុត ពៀក ដាគ់ ត្រង់ ណោះ ប៉្រគ័ ពួយ សារ អា ដេល។ ២៣ ជែ វ៉ឹនវ៉ាយ ឡឹង សារ ពូ ប៉ាគែក ឡាក់ សារ ង៉ល់ អូ ទី ខា អីស អ្លុ អន់តគ់ កេះ ផា សារ ប៉ាគែក នែវ អា ចឹង ប៉្រគ័ អន់ ទី សារ តាប៉ុញ តាប៉ាក់ គួប សោប។ ២៤ បក់ ប៉្រគ័ ង៉ារ ប‌៉្រ័ះ ប៊កកាតយ័ អូ ត្រគ់ តាប៉ុញ តាប៉ាក់ លូ គួប សោប អុះ ឃឺ ត្រគ់ ទី ពុត ដាគ់ សីម កា ប៉ាណូស ទិឌូ ត្រគ់ អ្លុ ប៉ាំងហៀន លូ ទី ពុត អត់ សាំរ៉ាញ័ ដេល។ ២៥ ផះ អន់តគ់ ប៉ាតោ កា មួត បក់ ប៉ាគែក លូ អីស អីស ត្រគ់ ទី ពុត ឡាអត់ អ្លុ ផៃគ ប‌៉្រ័ះ ប៊កកាតយ័ ចៃ ប៉្រគ័ អន់ កា អន់ឌែ ប៉ិនពែង ពុត ពៀក ភឿ អន់ អ្លុ អន់ហ្នាល់ សារ តាទឹច ឡាក់ៗ។ ២៦ កេះណោះ អន់ឌែ ចឹង សាទឹរ ឡាកោ លូ ឡាច់ អន់ រ៉ាវ៉ាច់ ឡឹង ប‌៉្រ័ះ បឺគ សាតាំង ឡាក់ រ៉ុប ប៉ាំងខំ អន់ ប៉្រគ័ ពួយ ពុត អ៊ែ។

៣

សារ ពូ ចឹង ប៉្រគ័ អូ ដាគ់ ពឹង រ៉ាំងហាវ អា អង់កក់ តេះ ចឹង ឡុច កេះ

១ អីស ត្រគ់ អ្លុ អន់តគ់ ផា ពឹង រ៉ាំងហាវ អា អង់កក់ តេះ ក្យាម័ ចឹង ឡុច កេះ ចឹង ទី សារ ឡាំបាក ខាក់ ២ ខង ប៉ាណូស ចឹង ប៉ិច ដឹង កា ឡាកោ ទៅ លូ ប៉ិច កា លៀន លូ អ្វាត់ អេង ខូយ ប៉ាន់តីស កាប អូ ដាគ់ អូ រ៉ាប់ អូ សឿ មើគ ពឹ លូ អូ អ្លុ កាចាំង កា ពូ ប៉្រគ័ ដាគ់ កា អ៊ែ ទឹប បឺង៉ាយ ប‌៉្រ័ះ។ ៣ ប៉ាណូស ចឹង អូ អ្លុ ប៉ិច កា គួប សោប អូ អ្លុ អ្លាត ដោះ កា គួប កាប ពោ គួប សោប អូ អ្លុ កាតត់ ពុត ខូយ ប៉ាអ្យប់ អូ ចៃ កា សារ ដាគ់ ៤ ទី ពុត អូ ត្រង់ ឡាម៉គ់ អឺក តីស ពុត ប៉ិច កា សារ រ៉គ់ សើម ហ៊្លត ឡឹង ប៉ិច កា ប‌៉្រ័ះ ប៊កកាតយ័។ ៥ អំប៉ាំង អា អន់ឌែ តាគ់ អំប៉្រគ័ អ្យិល កូត័ កា ប‌៉្រ័ះ ហះកា អន់ឌែ អូ ចៃ អន់ហ្នាល់ សារ អំរ៉ាញ អឺញ ម៉ះ ប‌៉្រ័ះ ឡាក់ ចឹង អន់ កា បក់ អ្យិល កូត័ កា អ៊ែ តាទឹច។ ហគ់ អ្វៃ អន់ ចាំងហាយ្គ ឡឹង ប៉ាណូស នែវ អា ពិ។ ៦ កាណុង កាំឡាំង អន់ឌែ ណោះ ទី បក់ អន់ដា ចាក ឡាលែ ឡាឡូ ម៉ុត កាណុង ហី ពូ កេះណោះ ប៉ាណាំ មួត អង់កាន់ បក់ អូ ហ្លង់ ឡាក់ ទី ដឹង សារ យច ឡាក់ អង់កាន់ ទឹមវ៉ៃរ ឡាកោ ពួយ ពុត ប៉ិច គ្រឹប នែវ ដេល។ ៧ មួត អង់កាន់ ណោះ ហៀន លើយ ហះកា អ្វៃ កា អូ អ្លុ អន់ហ្នាល់ សារ តាទឹច និះទៅ ដេល។ ៨ យ៉ាណេះ លូ យ៉ាមប្រេះ * ប៉ាគែក លូ វគ័ ម៉ូសេ នីចម័ មួត ប៉ាណាំ ពូ យច ណោះ កា ប៉ាគែក លូ សារ តាទឹច នីណោ័ះ ដេល។ អន់ឌែ ឡាក់ ប៉ាណូស អ្លុ ដឹង ឃឹត អូ ដាគ់ សារ អន់ឌែ សឿ ណោះ អូ ទី ខា ញ៉ា អុះ។ ៩ ផិនកាន អន់ឌែ ប៉្រគ័ ណោះ ចឹង អូ ឡាំ ប៉ាគ់ ម៉ាត់ អុះ ខង ពូ ចឹង ប៉ប័ ពុត ពៀក អន់ឌែ ឡាក់ កា ពូ សើគ ពែ ទី ប៉ប័ ពុត ពៀក យ៉ាណេះ លូ យ៉ាមប្រេះ ដេល។

សារ ផាប់ ប៉ានឹរ ប‌៉្រ័ះ ទី ខា

១០ ហះកា អីស អីស សាំយ៉ាំង អ្យក់ ពុត ចៃគ កេះ សារ ឡាក់ អាញ់ ប៉ាំងហៀន អីស ប៉ប័ ង៉ារ អាញ់ ប៉្រគ័ លូ ផិនកាន ឡាក់ អាញ់ ប៉ិច ប៉្រគ័ លូ សារ អាញ់ សឿ សារ អត់ សាំរ៉ាញ័ សារ ប៉ិច ចៃ លូ សារ អាញ់ ខំ លើយ។ ១១ អីស ប៉ប័ ដេល កា ពូ ប៉្រគ័ បាប អាញ់ លូ អាញ់ ទី សារ ថុក ឡាំបាក ផះ អ្វៃ ប៉ាគ់ មឿង អន់ទីយ៉ូក មឿង អ៊ីកូនៀម លូ មឿង លីសាត្រា។ ពូ ប៉្រគ័ បាប អាញ់ កាខាក់ ហះកា សារ ទិណោ័ះ ប‌៉្រ័ះ ប៊កកាតយ័ តង័ អាញ់ អន់ រ៉ាវ៉ាច់ កេះ។ ១២ ពឿ ប៉ិច អ្វៃ នែវ អ្យិល កូត័ ប៉្រគ័ ពួយ យីស៊ូ គ្រិះ ណោះ ចឹង ទី សារ ពូ អូ ណីស នីអៀ ហង។ ១៣ កាប៉ាច់ ប៉ាណូស បក់ អូ ដាគ់ លូ មួត ប៉ាលុ ពូ អ្លុ ដឹង ប៉្រគ័ សារ អូ ដាគ់ ហ៊ែង អៀង ៗ លូ ប៉ាណាំ អន់ កា ពូ វ៉ឹល វ៉ើង អន់ឌែ ទៅ កា វ៉ឹល វ៉ើង ដេល។ ១៤ ហះកា អីស ត្រគ់ ប៉្រគ័ ពួយ សារ ឡាក់ អីស ហៀន កេះ លូ សារ អីស សឿ កាខាក់ ណោះ ខង អីស អ្លុ អន់តគ់ ផា សារ ទិណោ័ះ អីស ហៀន ឡឹង ពឿ។ ១៥ ឡឹង អីស អ្វៃ សាស្វា អីស អ្លុ ហ្លង់ ឡឹង ផាប់ រ៉ាន់ដាប់ ប៉ានឹរ ប‌៉្រ័ះ ឡាក់ ចឹង ប៉ាណាំ អីស អន់ ហ្យាំង សាឡាច់ ភឿ អន់ ប‌៉្រ័ះ តង័ ញន កា សឿ យីស៊ូ គ្រិះ។ ១៦ គ្រឹប សារ ឡាក់ ច្រាគ់ កាណុង ផាប់ រ៉ាន់ដាប់ ប៉ានឹរ ប‌៉្រ័ះ ស៊ុត កា ប៉ានឹរ ឡាច់ ឡឹង ពឹរ ប‌៉្រ័ះ ប៊កកាតយ័ លូ ទី ខា សាំរ៉ាប់ ប៉ាំងហៀន កាប កា បក់ ប៉្រគ័ យច អន់តគ់ ប៉ាន់ត្រង់ លូ អន់តគ់ ប៉ាតោ អន់ អ្វៃ ពួយ សារ ដាគ់ ត្រង់ ១៧ ភឿ អន់ ប៉ាណូស បក់ ប៉្រគ័ ង៉ារ ប‌៉្រ័ះ ប៊កកាតយ័ អន់ អ្លុ ទ្រៀម ឡាកោ អន់ កេះ ម៉ាគ់ ប៉្រគ័ សារ ដាគ់ គ្រឹប នែវ។

៤

សារ ត្រគ់ រ៉ះ ប៉ានឹរ ប‌៉្រ័ះ

១ អាញ់ ប៉រ់ អន់តគ់ រ៉ះ កា អីស ហះ ម៉ាត់ ប‌៉្រ័ះ ប៊កកាតយ័ លូ ហះ ម៉ាត់ យីស៊ូ គ្រិះ ឡាក់ ចឹង ជឹរ ទឹប ទី សារ អំរ៉ាញ អឺញ ភឿ រ៉ាំងហៃ រ៉ាំងខ្យា លូ តាត់ស៊ិន សារ ប៉ាណូស រ៉ីស លូ ប៉ាណូស តោ័ ដេល។ ២ ហគ់ អីស រ៉ះ ប៉ានឹរ ប‌៉្រ័ះ ពិ ត្រគ់ រ៉ះ លើយៗ យ‌៉័ះ ដារ់ ដាគ់ កាតាម អូ ដាគ់ កាតាម ត្រគ់ តាគ់ កាចាំង ពូ អន់ អ្លុ អន់តគ់ ឡាកោ ទឹប កាប កា ពូ លូ ប៉ាំងហៀន ពូ លូ អន់តគ់ ប៉ាតោ កា ពូ ញន កា ពុត អត់ សាំរ៉ាញ័ គ្រឹប សារ ៣ ខង ចឹង ទី ដារ់ អន់ដា ពូ ចឹង អូ ចៃ សាំយ៉ាំង សារ ប៉ាំងហៀន ឡាក់ ដាគ់ ត្រគ់ ណោះ អុះ ឃឺ ពូ ចឹង ណាំង ណៃឃូ ចំ ឡាក់ អ្លុ ប៉ាំងហៀន អន់ ត្រគ់ ពុត ពូ ក្រាន័ កា រ៉គ់ តោរ សាំយ៉ាំង ដោច។ ៤ ពូ ចឹង អូ ចៃ អុះ សាំយ៉ាំង សារ តាទឹច ឃឺ ពូ ចឹង ឡាំ សាំយ៉ាំង ដឹង សារ ម៉ាមន ឡគ។ ៥ ហះកា កាប៉ាច់ អីស ត្រគ់ អ្លុ កាតត់ ពុត លើយ គ្រឹប សារ លូ ដាម័ អត់ កាណុង សារ ឡាំបាក។ ហគ់ អន់ អីស អន់តគ់ រ៉ះ សារ ដាគ់ អន់ កា ពូ ពិ លូ តាគ់ អង់កេះ គ្រឹប ង៉ារ ឡាក់ ឡាកោ ត្រគ់ ប៉្រគ័ ណោះ ដេល។

៦ ឡាកោ អាញ់ ផះ មប អន់ កា ប‌៉្រ័ះ កេះ ឡាក់ កា តាពែ ពូ ស្រោច អន់ហ្នឹង* លូ ទឹល ដារ់ ឡាក់ អាញ់ ត្រគ់ ចាក ឡាច់ កេះ ដេល។ ៧ អាញ់ ខំ តុត ដាគ់ កេះ អាញ់ ប៉ាលួង សាតាក់ ទឹល ចារ កាំឡត់ កេះ លូ អាញ់ រ៉ាំងហៃ សារ អាញ់ សឿ កា អ្វៃ និះទៅ ដេល។ ៨ គឹត អៀ គែង ម៉ាត់ ចឹង ទី រ៉ាំងវ៉ាន័ សារ ដាគ់ ត្រង់ គម សាំរ៉ាប់ អន់ កា អាញ់។ យីស៊ូ ឡាក់ ពឹ តាំងឡា តាត់ស៊ិន សារ ដាគ់ ត្រង់ អ៊ែ ចឹង អន់ រ៉ាំងវ៉ាន័ កា អាញ់ ប៉ាគ់ ដារ់ អ៊ែ ជឹរ ទៀ។ អូ ត្រគ់ ដឹង កា អាញ់ អុះ អ៊ែ ចឹង អន់ ណោះ ឃឺ អន់ កា ប៉ាណូស ទិឌូ បក់ ប៉ិច ចៃ កា សារ អ៊ែ ជឹរ ណោះ ដេល។

សារ វគ័ ប៉ូល ប៉្រើ ធីម៉ូថេ ប៉្រគ័ ង៉ារ អន់ទៀគៗ

៩ ហគ់ ខំ ឡាំ ប៉ាគ់ ចារ អាញ់ អា ស៊្រស ១០ ខង ដេម៉ះ អ៊ែ អ្លាត អាញ់ ញន កា អ៊ែ ប៉ិច កា សារ ពឹង អង់កក់ តេះ អា អ៊ែ ឡាំ ប៉ាគ់ មឿង ថេសាឡូនិក កេះ។ ក្រេសេន កា ឡាំ ប៉ាគ់ ខេត កាឡាទី ដេល ទីតុះ កា ឡាំ ប៉ាគ់ ខេត ដាល់ម៉ាទៀ។ ១១ ទី ដឹង លូកា អ្វៃ អន់ឌូ លូ អាញ់។ អ្យគ័ អីស ជៀក ម៉ាកុះ ឡាំ អន់ឌូ ដេល ខង អ៊ែ អ្លុ ប៉្រគ័ ង៉ារ តង័ អាញ់។ ១២ អាញ់ ប៉្រើ ទីឃីកុះ ឡាំ ប៉ាគ់ មឿង អេភេសូ កេះ។ ១៣ ប៉ាគ់ អីស ឡាំ ប៉ាគ់ ចារ អាញ់ ទៀ អីស អ្យក់ អាវ គ្រឹន អាញ់ ប៉ាហ្យើ ពឹង ហី កាប៉ុះ ប៉ាគ់ មឿង ត្រូអះ លូ អ្យក់ ឡាំ ផាប់ ទិណោ័ះ ដេល កាខាក់ អ៊ែ ឃឺ អ្យក់ ឡាំ ផាប់ អង់ការ ដេល។ ១៤ អាលេកសានត្រុះ ឡាក់ រ៉ាគឹយ រស អ៊ែ ប៉្រគ័ បាប អាញ់ អៀង ខាក់ ហះកា ប‌៉្រ័ះ ប៊កកាតយ័ ចឹង តូ អ៊ែ ពួយ សារ អ៊ែ ប៉្រគ័ ណោះ ហង។ ១៥ អីស កា ត្រគ់ ឡាវ៉ាំង ឡាកោ និះទៅ ដេល ឡឹង អ៊ែ ណោះ ខង អ៊ែ ប៉ាគែក កាខាក់ កា សារ ពិន រ៉ះ។ ១៦ ផះ ពូ តាត់ស៊ិន សារ អាញ់ លឺក ទី ម៉ោញ អាញ់ តើល សារ ពូ ច្រោម ហះកា អូ ទី ពឿ តាវ អន់ឌូ លូ អាញ់ អុះ ឃឺ ពូ សាតាក់ អ្លាត អាញ់ ទិឌូ ហះកា អាញ់ ប៉រ់ ហះ ប‌៉្រ័ះ ជែ អ្យក់ យ៉ូ សារ យច អន់ឌែ។ ១៧ យ‌៉័ះ ពូ អ្លាត អាញ់ កាតាម កា ប‌៉្រ័ះ ប៊កកាតយ័ អ្វៃ អន់ឌូ លូ អាញ់ ទឹប អន់ អាញ់ ទី សាងុំ ដេល ភឿ អន់ អាញ់ អ្លុ រ៉ះ សារ ប‌៉្រ័ះ អន់ គ្រឹប សារ កា សុនសាត អន់ទៀគ ទិឌូ សាំយ៉ាំង។ ប‌៉្រ័ះ តង័ អាញ់ អន់ រ៉ាវ៉ាច់ ឡឹង ពឹរ ប៊ក ដេល។ ១៨ ប‌៉្រ័ះ ប៊កកាតយ័ ចឹង ប៉្រគ័ អន់ អាញ់ រ៉ាវ៉ាច់ ឡឹង សារ អូ ដាគ់ ទិណោ័ះ ណាវ្គ អ៊ែ ចឹង រ៉ាំងហៃ អាញ់ ភឿ អន់ អាញ់ ហាវ ពឹង ប៉្លៃង ចារ អ៊ែ រ៉ាំងហៃ រ៉ាំងខ្យា។ អន់ អ៊ែ លៅ លែង សិច លើយ អាមែន។

១៩ អ្យគ័ អីស ឡាំ ចាចាក អំប៉ញ់ ព្រីស៊ីល លូ អាគីឡា អន់ឌែ ដាគ់ ឡាកោ ប៉ាំងឡៃ ដេល ប ? លូ ឡាំ អំប៉ញ់ ខាប់ខួ អូនេស៊ីភើរ ដេល ហោគ។ ២០ អេរ៉ាសាទុះ អ្វៃ ពឹង មឿង កូរិនថូះ។ ត្រូភីម អ៊ែ អីគ អាញ់ អន់ អ៊ែ អ្វៃ ប៉ាគ់ មឿង មីលេត។ ២១ អ្យគ័ ខំ ឡាំ អន់ ទឹល អន់ទ្រួល ឡឹង ថុន គ្រឹន។ អ៊ើប៊ូឡុះ ពូដេន លីណុះ ក្លូឌៀ លូ មួត អុះ ម៉ី អន់ទៀគ ទិឌូ អំប៉ញ់ អីស ដាគ់ ឡាកោ ប៉ាំងឡៃ ដេល ប ?។

២២ អន់ ប‌៉្រ័ះ ប៊កកាតយ័ អ្វៃ អន់ឌូ លូ ប៉ាង៉ាត័ អីស។ អន់ ប‌៉្រ័ះ រ៉ាំងហៃ រ៉ាំងខ្យា អន់ដីស។

* ១:៦ ១:៦ គុន តាឡាប័ ឃើយ ផះ ពូ រ៉ើស ប៉ាណូស ប៉្រគ័ ម៉ៃគ រ៉ាំងហៃ ពូ ឃើយ សាប៉ាគ់ ពឹង កល់ ផះ ពូ ម៉ន់ ឡោម ប‌៉្រ័ះ អន់ កា អ៊ែ ណោះ។

† ១:១២ ១:១២ ទិ សារ ញ៉ា ឡាក់ អាញ់ ប៉ាហ្យើ ពឹង អ៊ែ ពិន ព្រែ នីអៀ កា ត្រគ់ ដេល៖ ទិ សារ ញ៉ា ឡាក់ អ៊ែ ប៉ាហ្យើ ពឹង អាញ់ ។

‡ ១:១៥ ១:១៥ ខេត អាស៊ី រ៉ប់ ដារ់ អា ពូ អើ ប៉ាថេត ទួគី គែង ដារ់ ម៉ុត។

* ២:៦ ២:៦ ប៉ាគ់ ទឹល ខៃ ច្រូត័ រ៉ាន់ដាប់ ត្រគ់ ទី ពៀ ទី សាណា អៀង ឡឹង ពូ ដេល ពៀគ គុល «ត្រគ់ ទី ពៀ ទី សាណា ចានែក អន់ទ្រួល»។

† ២:១៩ ២:១៩ សារ អា ឡាច់ ឡឹង ចំលួន ប៉ាសុន (ជន​គណនា) ១៦:៥។

* ៣:៨ ៣:៨ យ៉ាណេះ លូ យ៉ាមប្រេះ អន់ឌែ ឡាក់ គ្រូ អំហ្ម សុនសាត អ៊ីស៊ីប ពៀរ ដូវ ឡាក់ ប៉ាគែក លូ វគ័ ម៉ូសេ។ ប៉រ់ ហៃ សារ ឡាច់ (និក្ខមនំ) ៧:១១,២២; ៩:១១។

* ៤:៦ ៤:៦ សុនសាត អ៊ីស្រាអ៊ែល ឃើយ អ្យក់ តាពែ ស្រោច អន់ហ្នឹង ផះ អន់ឌែ អ្យក់ ចៀម រ៉ាម៉ះ ប‌៉្រ័ះ ប៊កកាតយ័ ដេល។ ប៉រ់ ហៃ ចំលួន ប៉ាសុន (ជន​គណនា) ២៨:១-៨។

ទីតុះ

១

២

៣

សត់ត្រា វគ័ ប៉ូល ប៉ាហ្យើ កា

ទីតុះ

សារ អន់តគ់ រ៉ះ

ទីតុះ អ៊ែ សុនសាត ក្រិក អ៊ែ ប៉្រគ័ ង៉ារ ប‌៉្រ័ះ អន់ឌូ លូ វគ័ ប៉ូល ដេល (ប៉រ់ ហៃ កាឡាទី ២:៣)។ អ៊ែ ឡាំ តង័ រ៉ះកះ ប៉ារម មួត សឿ យីស៊ូ ឡាក់ ទី សារ តាប៉ុញ តាប៉ាក់ យច លូ គួប សោប ប៉ាគ់ មឿង កូរិនថូះ អន់ ត្រគ់ លូ គួប អន់ឌែ ណាវ្គ (ប៉រ់ ហៃ ២ កូរិនថូះ ៧:៧-១៥)។ ផះ វគ័ ប៉ូល ច្រាគ់ សត់ត្រា អា ប៉ាហ្យើ កា អ៊ែ អ៊ែ អ្វៃ ប៉ាគ់ តាក្វាល់ គ្រែត ខង វគ័ ប៉ូល ប៉្រើ អ៊ែ ប៉្រគ័ ង៉ារ ពឹង ក្រុំ ហៀន សារ ប‌៉្រ័ះ ពឹង តាក្វាល់ ណោះ។ វគ័ ប៉ូល ច្រាគ់ សត់ត្រា អា ឃឺ អ៊ែ រ៉ាំងវ៉ាង សាណាំ ៦៣ គ.ស.។

សារ សាំខាន់ៗ

ពឹង សត់ត្រា អា វគ័ ប៉ូល អន់តគ់ ប៉ាតោ ឡឹង ឡាបៀប ប៉្រគ័ ង៉ារ ពឹង ក្រុំ ហៀន សារ ប‌៉្រ័ះ លូ ង៉ារ បក់ ប៉្រគ័ ម៉ៃគ ណាំផា។ មួត សឿ យីស៊ូ ត្រគ់ ប៉្រគ័ ពួយ សារ សឿ លើយ សារ សឿ អា ឡាច់ ឡឹង សារ ប‌៉្រ័ះ ប៊កកាតយ័ ប៉ិច កា ពិន លូ តង័ ពិន ញន កា យីស៊ូ គ្រិះ។

វគ័ ប៉ូល រ៉ះ កា ទីតុះ អន់ អ្លុ អន់តគ់ ផា មួត ម៉ៃគ ណាំផា ត្រគ់ ប៉្រគ័ ដាគ់ នីចម័ អន់ដា។ (១:៥-១៦)

វគ័ ប៉ូល រ៉ះ ឡឹង ង៉ារ អន់ទៀគៗ ម៉ះ មួត សឿ យីស៊ូ។ (២:១-១៥)

សារ អន់តគ់ ប៉ាតោ អន់ទៀគៗ។ (៣:១-១១)

១

១ អាញ់ សិច ប៉ូល ឡាក់ ទុច ប‌៉្រ័ះ ប៊កកាតយ័ លូ ប៉ាណូស រ៉ះ ប៉ាតាង យីស៊ូ គ្រិះ។ អ៊ែ ប៉្រើ អាញ់ ប៉ាណាំ ទិ ប៉ាណូស បក់ អ៊ែ រ៉ើស អន់ សឿ អ៊ែ លូ អន់ហ្នាល់ សារ តាទឹច សារ តាទឹច អា ប៉្រគ័ អន់ អន់ឌែ អ្យិល កូត័ ប៉្រគ័ ពួយ ប‌៉្រ័ះ ២ ញន អន់ឌែ ម៉ឹង ផា ចឹង ទី អាញុ រ៉ីស លើយ ឡាក់ កា ប‌៉្រ័ះ ទី សាញ៉ា ឡឹង អន់ទ្រួល ឡឹង អ៊ែ ប៉ាំងកើត អង់កក់ តេះ ពែ អ៊ែ អូ តាំព្លូង អុះ។ ៣ ប៉ាគ់ ទឹល ដារ់ កាំឡត់ កេះ អ៊ែ ប៉្រគ័ អន់ ពូ កាតាំង ប៉ានឹរ អ៊ែ លូ ប៉ាហ្យើ ប៉ានឹរ អ៊ែ ពឹង អាញ់ ទឹប ប៉្រើ អាញ់ រ៉ះ កា ពូ។ អ៊ែ ឡាក់ ប‌៉្រ័ះ តង័ ពិន។ ៤ សត់ត្រា អា អាញ់ ប៉ាហ្យើ កា ទីតុះ ឡាក់ គន អាញ់ ញន កា សឿ យីស៊ូ អន់ឌូ លូ អាញ់។ អន់ ប‌៉្រ័ះ ប៊កកាតយ័ ឡាក់ ពឹ ពិន លូ យីស៊ូ គ្រិះ ឡាក់ តាំងឡា តង័ ពិន ដាគ់ ពុត កា អីស លូ អន់ សារ សាណុក សាវ៉ាក កា អីស។

សារ រ៉ើស ប៉ាណូស អន់ ប៉្រគ័ ក្រាគ់ តាំងកង់

៥ ផះ អាញ់ ឡាច់ ឡឹង តាក្វាល់ គ្រែត ពែ អាញ់ ប៉្រើ អីស អ្វៃ ពឹង តាក្វាល់ ណោះ ម៉ាគ់ អីស ប៉្រគ័ អន់ ដាគ់ សារ ញ៉ា ឡាក់ បើ តាន័ ដាគ់ លូ រ៉ើស ក្រាគ់ តាំងកង់ គ្រឹប ក្រុំ គ្រឹប ចារ ឡាក់ កា អាញ់ អន់តគ់ រ៉ះ កា អីស ពែ ហង ៦ ឃឺ ត្រគ់ ណាំង បក់ ចំ ឡាក់ អូ ទី សារ យច ទី កាម៉ាញ់ ដឹង ម៉ោញ គន អ៊ែ កា សឿ ទឹប ពូ អូ ផា គន អ៊ែ ង៉ល់ អូ អ្លុ សាំយ៉ាំង ពឹ មើគ ៧ ខង ម៉ៃគ រ៉ាំងហៃ កាំឡាំង មួត សឿ អ៊ែ ឡាក់ ប៉ាណូស ប៉្រគ័ ង៉ារ ប‌៉្រ័ះ អ៊ែ អូ ត្រគ់ ទី សារ យច អូ តីស ពុត អូ ឡាម៉គ់ អឺក អូ បាត់ កា តាពែ អូ តាប៉ុញ តាប៉ាក់ លើ ណាំង លៀន ឡាបៀប អូ ដាគ់ ណោះ អុះ ៨ អ៊ែ ត្រគ់ អ្លុ រ៉ាំងហៃ អំហ៊្មយ លូ ប៉ិច ដឹង កា សារ ដាគ់ អ្លុ សាំងកៃ ឡាកោ ជែ អន់ ប៉្រគ័ យច ទឹប អ៊ែ ដាគ់ ត្រង់ លូ ដាគ់ សាំរ៉ាប់ កា ប‌៉្រ័ះ។ ៩ ម៉ៃគ រ៉ាំងហៃ កាំឡាំង មួត សឿ អ៊ែ ត្រគ់ សឿ ប៉ានឹរ ប‌៉្រ័ះ កាខាក់ ឡាក់ សារ ពូ ប៉ាំងហៀន អ៊ែ ណោះ ម៉ាគ់ ខឹន អន់តគ់ ប៉ាតោ កា ក្រុំ ហៀន សារ ប‌៉្រ័ះ ពួយ សារ តាទឹច ឡាក់ ពូ ប៉ាំងហៀន ណោះ ហង លូ អ្លុ តើល លូ មួត ប៉ាសាំង លូ ប៉ានឹរ ប‌៉្រ័ះ ១០ ខង ទី ប៉ាណូស អៀង ដូវ កាង័ កល់ ឡាក់ ប៉ាណូស កាប ឡិគ័ ឡាគ័ លូ ព្លូង ប៉្លាច័ កាខាក់ អ៊ែ មួត បក់ ផា ត្រគ់ កាសិត អង់ការ ។ ១១ អន់ដីស ត្រគ់ ទឹប អន់ឌែ ជែ អន់ កាប ខង អន់ឌែ ប៉ាំងហៀន សារ ឡាក់ អូ ត្រគ់ ប៉ាំងហៀន ប៉្រគ័ អន់ កា ខាប់ខួ អន់ដា អ្លាត សឿ ទិឌូ អន់ឌែ ប៉្រគ័ នីណោ័ះ ប៉ិច កា ទី លៀន។ ១២ សើគ ពែ ទី ម៉ោញ ដូវ កាណុង កាំឡាំង សុនសាត គ្រែត ណោះ ឡាក់ ហ្យាំង សាឡាច់ អ៊ែ រ៉ះ ផា «មួត អ្វៃ ពឹង តាក្វាល់ គ្រែត ស៊ុត កា ប៉ាណូស តាំព្លូង តាកេះ ឡាក់ កា ប៊ក ទឹប កាជីល ហាន»។ ១៣ សារ ណោះ ត្រគ់ តាទឹច ហង ទឹល នីណោ័ះ អីស ត្រគ់ អន់តគ់ ប៉ាតោ កា អន់ឌែ កាខាក់ ម៉ាគ់ អន់ឌែ សឿ សារ ឡាក់ ត្រគ់ តាទឹច ១៤ ជែ អន់ អន់ឌែ វ៉ឹនវ៉ាយ ឡឹង សារ ម៉ាមន វគ័ យ៉ាគ់ សុនសាត អ៊ីស្រាអ៊ែល សើគ ពែ លូ ជែ អន់ ប៉្រគ័ ពួយ ប៉ានឹរ មួត អ្លាត សឿ សារ តាទឹច ដៃ។ ១៥ បក់ ទី ពុត ដាគ់ អូ ទី សារ ញ៉ា ចឹង ប៉្រគ័ អន់ កា អ៊ែ អូ ដាគ់ អុះ * កាប៉ាច់ បក់ ទី ពុត អូ ដាគ់ លូ អូ សឿ ប‌៉្រ័ះ អូ ទី សារ ញ៉ា ចឹង ប៉្រគ័ អន់ កា អ៊ែ ដាគ់ ណោះ អុះ ញន កា ពុត ពៀក អ៊ែ អូ ដាគ់ កេះ។ ១៦ ពូ ផា ឡាកោ ពូ សឿ ប‌៉្រ័ះ ហះកា សារ ពូ ប៉្រគ័ ណោះ អូ ត្រគ់ ឡាក់ កា ពូ សឿ អុះ។ មួត ទិណោ័ះ បាគ័ ខាអឺម ប៉ាណូស នីណោ័ះ កាង័ កល់ កាខាក់ អូ អ្លុ ប៉្រគ័ ង៉ារ ដាគ់ អុះ។

២

សារ ទីតុះ ត្រគ់ ប៉ាំងហៀន ពូ

១ កាប៉ាច់ អីស ត្រគ់ ប៉ាំងហៀន សារ ញ៉ា ឡាក់ ត្រគ់ ពួយ សារ អន់តគ់ ប៉ាតោ ឡាក់ ដាគ់ ត្រង់។ ២ ត្រគ់ រ៉ះ លូ មួត កាម៉ាក័ ក្រាគ់ តាំងកង់ ជែ អន់ ប៉ាញឹល តាពែ ត្រគ់ អ្វៃ ដាគ់ រម អ្លុ សាំងកៃ ឡាកោ ជែ អន់ ប៉្រគ័ យច អន់ សឿ កាខាក់ ទី ពុត ប៉ិច ចៃ កា គួប លូ អ្លុ អត់ សាំរ៉ាញ័។ ៣ កាប៉ាច់ មួត អង់កាន់ ក្រាគ់ កា និះទៅ ដេល អីស ត្រគ់ រ៉ះ កា អន់ឌែ ផា ប៉្រគ័ នីចម័ អន់ ឃឺ លូ សារ សឿ ជែ កាប ព្លូង ប៉្លាច័ លើ បាត់ អៃត តាពែ អន់ឌែ ត្រគ់ រ៉ះ សារ ញ៉ា ឡាក់ ដាគ់ ៤ ម៉ាគ់ អ្លុ អន់តគ់ ប៉ាតោ កា អង់កាន់ ឡាក់ អ្វៃ រ៉ាំងហាវ អន់ អ្លុ ប៉ិច កា គន លូ ក្លោ អន់ឌែ ទៅ ៥ អន់ អ្លុ សាំងកៃ ឡាកោ ជែ អន់ ប៉្រគ័ យច លូ អន់ ទី ពុត ដាគ់ ត្រង់ កា ក្លោ លូ អ្យក់ ពុត ចៃគ កា ង៉ារ កាណុង ហី លូ ដាគ់ ពុត កា ពូ ទឹប ទី ពុត រ៉ាប់ សឿ ក្លោ ទៅ ប៉្រគ័ នីណោ័ះ អូ ទី ពឿ ចឹង កាប បឺង៉ាយ កា ប៉ានឹរ ប‌៉្រ័ះ ទី អុះ។ ៦ កាប៉ាច់ មួត កាម៉ាក័ បក់ អ្វៃ រ៉ាំងហាវ កា និះទៅ ដេល អីស ត្រគ់ អន់តគ់ ប៉ាតោ កា អន់ឌែ អន់ អ្លុ សាំងកៃ ឡាកោ ដេល ជែ អន់ ប៉្រគ័ យច។ ៧ អីស ត្រគ់ ប៉្រគ័ ដាគ់ គ្រឹប នែវ ម៉ាគ់ ប៉ាណាំ អន់ ពូ ប៉្រគ័ ពួយ។ អីស ប៉ាំងហៀន ពូ សារ ញ៉ា អីស តាំងឡា ត្រគ់ ប៉្រគ័ ពួយ សារ ណោះ ដេល ទឹប អ្វៃ អន់ ដាគ់ រម ៨ លូ កាប ដាគ់ ត្រង់ ជែ អន់ ទី សារ យច ប៉្រគ័ នីណោ័ះ ម៉ាគ់ បក់ ប៉ាសាំង លូ ប៉ានឹរ ប‌៉្រ័ះ ចឹង តាយួស ខង ណាំង សារ កាប អូ ដាគ់ កា ពិន អូ ទី។ ៩ ហគ់ រ៉ះ កា មួត ទុច បក់ សឿ យីស៊ូ អន់ អ្លុ រ៉ាប់ សឿ កា ប៉ាណូស ឡាក់ ពឹ តាំងឡា អន់ឌែ ណោះ គ្រឹប ង៉ារ ម៉ាគ់ ប៉្រគ័ អន់ ពឹ តាំងឡា អន់ឌែ ប៉ាញ័ ពុត ជែ ប៉ាគែក លូ ពឹ តាំងឡា ដៃ ១០ លូ ជែ អន់តុង ឡឹង ពឹ តាំងឡា ត្រគ់ តាំបាង ពុត ដាគ់ ត្រង់ លើយ គ្រឹប ង៉ារ ទិណោ័ះ។ ប៉្រគ័ នីណោ័ះ ម៉ាគ់ ពូ ប៉ានេ សារ ពិន ប៉ាំងហៀន ឡឹង សារ ប‌៉្រ័ះ ប៊កកាតយ័ ឡាក់ តង័ ពិន។

១១ ពិន ត្រគ់ ប៉្រគ័ នែវ អា ខង ប‌៉្រ័ះ ប៊កកាតយ័ តាំបាង អន់ ពិន អ្លុ សារ តាប៉ាប តាប៉ុន ឡាក់ អ៊ែ តង័ ប៉ាណូស ទិឌូ។ ១២ សារ តាប៉ាប តាប៉ុន អា អន់តគ់ ប៉ាតោ កា ពិន អន់ អ្លាត សារ កាង័ កល់ លូ សារ ប៉ិច ចៃ កា កាណាគ័ ពឹង អង់កក់ តេះ អា ម៉ាគ់ ពិន អ្លុ សាំងកៃ ឡាកោ ទី ពុត ដាគ់ ត្រង់ លូ សាំប‌៉័ះ ប៉ានេ ប‌៉្រ័ះ ប៊កកាតយ័ ផះ អ្វៃ ពឹង អង់កក់ តេះ អា។ ១៣ ពិន អ្វៃ ក្យាគ់ សារ ដាគ់ ឃឺ ពិន ចឹង ប៉ប័ យីស៊ូ គ្រិះ ឡាក់ តាតារ ក្លាគ់ ម៉ះ ប‌៉្រ័ះ តីស ឡាក់ តាំងឡា តង័ ពិន។ ១៤ អ៊ែ មប ឡាកោ ប៉ាំងឡៃ អ៊ែ ភឿ ហ្វាយ ពិន ឡឹង សារ យច លូ ប៉្រគ័ អន់ កេះ ប៉ាសុន ដាគ់ ត្រង់ សាំរ៉ាប់ កា អ៊ែ ឡាក់ ត្រាំង ប៉្រគ័ សារ ដាគ់។ ១៥ ហគ់ ប៉ាំងហៀន ពូ សារ ទិ អា ទឹប អន់តគ់ ប៉ាតោ កា ពូ លូ កាប កា បក់ ប៉្រគ័ យច ញន សារ អំរ៉ាញ អឺញ ជែ អន់ ពូ បឺង៉ាយ អីស។

៣

សារ ត្រគ់ ទ្រៀម ឡាកោ ប៉្រគ័ ង៉ារ ដាគ់

១ ហគ់ អីស តាគ់ កាចាំង មួត សឿ អន់ អ្លុ អ្យិល កូត័ កា មួត អុងកាន អុងឡាគ់ លូ ទ្រៀម ឡាកោ ប៉្រគ័ ង៉ារ ដាគ់ គ្រឹប នែវ ២ លូ ជែ អន់ អន់ឌែ កាប អូ ដាគ់ កា បក់ ពឿ ជែ អន់ ណាំង សារ លូ ពូ ត្រគ់ តាំបាង ពុត ដាគ់ សីម លូ ថិ ពុត ចឹត យរ គ្រឹប នែវ កា ប៉ាណូស ទិឌូ។

៣ ផះ សើគ ពែ ពិន កា ប៉ាណូស កាង័ កល់ ង៉ល់ ឌឺ ឡាក់ ប៉ាណូស វ៉ឹល វ៉ើង លូ វ៉ឹន កា ង៉ារ អូ ដាគ់ គ្រឹប នែវ អ្វៃ អូ រម លូ សាណីង កា ពូ ពូ អូ ណីស កា ពិន ពិន កា អូ ណីស កា ពូ ដេល។ ៤ ហះកា ប៉ាគ់ ប‌៉្រ័ះ ឡាក់ តង័ ពិន តាំបាង ពុត ដាគ់ លូ ប៉ិច ចៃ កា ប៉ាណូស ទិឌូ ៥ អ៊ែ តង័ ពិន ញន កា ពុត តាប៉ាប តាប៉ុន ម៉ះ អ៊ែ អូ ត្រគ់ ញន កា ង៉ារ ដាគ់ ឡាក់ ពិន ប៉្រគ័ ណោះ អុះ។ ផះ ណោះ អ៊ែ អន់ ប៉ាង៉ាត័ ប៉ាលឹង ដាគ់ កាខាក់ ភឿ រ៉ាវ ពិន លូ អន់ ពិន កេះ ប៉ាណូស ណាវ នីអៀ ហង អ៊ែ តង័ ពិន។ ៦ អ៊ែ កោ័ះ ប៉ាង៉ាត័ ប៉ាលឹង ដាគ់ កាខាក់ ពឹង ពិន ប៉ាញ័ ព្លៀយ ញន កា យីស៊ូ គ្រិះ ឡាក់ តង័ ពិន។ ៧ ញន កា អ៊ែ តាប៉ាប តាប៉ុន ហង បះ អ៊ែ ផា ពិន ដាគ់ ត្រង់ អូ ទី យច អុះ ណោះ ហង ពិន ម៉ឹង ផា ចឹង ទី អាញុ អ្វៃ រ៉ីស លើយ។ ៨ សារ អា ត្រគ់ សឿ តាទឹច ហង។ អាញ់ ប៉ិច កា អីស រ៉ះ កេះ រ៉ះ ណាវ្គ អន់ កា មួត សឿ ប‌៉្រ័ះ អ្យក់ ពុត ចៃគ ប៉្រគ័ ពួយ សារ ដាគ់ ខង សារ ទិ អា ទី ខា សាំរ៉ាប់ កា ប៉ាណូស ទិឌូ។

៩ ហះកា អីស ជែ ប៉ាគែក ឡិគ័ ឡាគ័ ឡឹង សារ អូ ទី ខា លូ សារ យ៉ាគ់ ប៊ក។ ម៉ោញ ណាវ្គ អីស ជែ តាប៉ុញ តាប៉ាក់ ឡឹង ចាបាប់ មួត សុនសាត អ៊ីស្រាអ៊ែល ឡាក់ សារ អូ ទី ខា ណោះ។ ១០ កាប៉ាច់ បក់ ប៉ិច ប៉ាក្លះ ឡឹង គួប សោប អីស ត្រគ់ អន់តគ់ ប៉ាតោ កា អ៊ែ ម៉ោញ ទង ពៀរ ទង កេះណោះ អីស ត្រគ់ តាំងហ្យិត ឡាច់ អ៊ែ ពិ ១១ ខង បក់ ណោះ ប៉្រគ័ យច តីស ឡក់ កេះ ណោះ ចឹង ប៉្រគ័ អន់ ឡាកោ ទី ថូត ហង។

សារ អន់តគ់ ប៉ាតោ អន់ទៀគៗ

១២ អាញ់ ចឹង ប៉្រើ អាតេម៉ះ លើ ទីឃីកុះ អន់ ឡាំ ណាំង អីស ប៉ាគ់ អ៊ែ ទឹល ប៉ាគ់ ណោះ ប៉រ់ អីស ខំ ឡាំ ប៉ាគ់ អាញ់ ប៉ាគ់ មឿង នីកូប៉ូល ខង អាញ់ ប៉ិច ឡាំ អ្វៃ ប៉ាគ់ ណោះ ដេល ផះ ថុន គ្រឹន។ ១៣ អ្យគ័ អីស តង័ អន់ សាណា សាណឹត កា សេណា ឡាក់ ប៉្រគ័ កាន គែង ចាបាប់ លូ កា អាប៉ូឡូះ ផះ ចាក ណោះ ជែ អន់ អន់ឌែ ខ្វះ ខាត កាណាគ័ ញ៉ា ឡាក់ តងកាន ណោះ។ ១៤ អន់ អុះ ម៉ី ពិន ខំ ប៉្រគ័ ង៉ារ ដាគ់ ម៉ាគ់ តង័ សាណា សាណឹត កា បក់ ចាក ប៉្រគ័ ង៉ារ ប‌៉្រ័ះ ជែ អន់ អន់ឌែ ថុក ប៉ាណាប កា កាណាគ័ ញ៉ា ឡាក់ អន់ឌែ តងកាន ប៉្រគ័ នីណោ័ះ ង៉ារ អន់ឌែ ចឹង ទី ខា តាទឹច។

១៥ មួត អ្វៃ អន់ឌូ លូ អាញ់ អន់ឌែ ប៉រ់ អំប៉ញ់ អីស ដេល នីចម័ អ្វៃ ដាគ់ ឡាកោ ប៉ាំងឡៃ ដេល ប ? អាញ់ កា អំប៉ញ់ អុះ ម៉ី បក់ ប៉ិច កា ញឹន ញន កា សឿ យីស៊ូ អុះ ម៉ី អ្វៃ ដាគ់ ឡាកោ ប៉ាំងឡៃ ដេល ប ?។

អន់ ប‌៉្រ័ះ ប៊កកាតយ័ រ៉ាំងហៃ រ៉ាំងខ្យា អន់ដីស ទិឌូ។

* ១:១៥ ១:១៥ សារ អា កាប ឡឹង សារ ឡាក់ កា សា សាណា លើ កំ សាណា លូ សារ រ៉ាវ កាណាគ័ រ៉ាវ ឡាកោ ឃឺ ប៉្រគ័ ពួយ គុន តាឡាប័ ឃើយ សុនសាត អ៊ីស្រាអ៊ែល។

ភីលេម៉ូន

សត់ត្រា វគ័ ប៉ូល ប៉ាហ្យើ កា

ភីលេម៉ូន

សារ អន់តគ់ រ៉ះ

វគ័ ភីលេម៉ូន អ៊ែ ប៉្រគ័ កាន តីស អ៊ែ សឿ យីស៊ូ អ៊ែ អ្វៃ កាណុង ក្រុំ ហៀន សារ ប‌៉្រ័ះ ពឹង មឿង កូឡូះ។ អ៊ែ កា គួប វគ័ ប៉ូល ដេល។ អ៊ែ ទី ទុច ម៉ោញ ដូវ សិច អូនីស៊ីម ឡាក់ សាតាក់ ឡាច់ ឡឹង ហី អ៊ែ។ អូនីស៊ីម ឡាំ ណាំង វគ័ ប៉ូល អ៊ែ កា ប៉ិនពែង ពុត ពៀក សឿ យីស៊ូ ដេល។ ផះ ណោះ វគ័ ប៉ូល ត្រគ់ ខុក ពឹង មឿង រ៉ូម។ វគ័ ប៉ូល ប៉្រើ អូនីស៊ីម សឹត ប៉ាគ់ ហី ម៉ៃគ តាំងឡា អ៊ែ ណាវ្គ វគ័ ប៉ូល ច្រាគ់ សត់ត្រា អន់ កា អ៊ែ ចឹក សឹត ដេល។ ពឹង សត់ត្រា អា វគ័ ប៉ូល ប៉្រើ ភីលេម៉ូន ហាប់ អូនីស៊ីម អ្យក់ ប៉្រគ័ អុះ ម៉ី ញន កា សឿ យីស៊ូ អន់ឌូ អូ ត្រគ់ អ្យក់ ប៉្រគ័ ទុច ណាវ្គ អុះ។ គុន តាឡាប័ ឃើយ ពូ ផា ទុច សាតាក់ ឡាច់ ឡឹង ហី ម៉ៃគ តាំងឡា នីអៀ អ៊ែ ត្រគ់ ថូត ក្លាំង ខាក់។

សារ សាំខាន់ៗ

ពិន ប៉ប័ ផា វគ័ ប៉ូល អូ ប៉្រើ ប៉ាំងខំ ភីលេម៉ូន អុះ អ៊ែ កា អូ ប៉ាគែក លូ ចាបាប់ ម៉ះ ភីលេម៉ូន ឡាក់ ម៉ៃគ តាំងឡា អូនីស៊ីម ណោះ ដេល។ អ៊ែ ក្រាន័ កា តាគ់ កាចាំង វគ័ ភីលេម៉ូន លូ មួត បក់ អាន សត់ត្រា អា អន់ អ្លុ ឡឹង ពុត ប៉ិច ចៃ ម៉ះ យីស៊ូ ឡាក់ ប៉ាណាំ ប៉ាណូស អន់ ដាគ់ រម លូ គួប សោប ពួយ ឡាបៀប ណាវ អន់ ឃឺ លូ បក់ ទី ពុត ពៀក ណាវ។

វគ័ ប៉ូល ប៉ានេ ភីលេម៉ូន។ (១:៤-៧)

វគ័ ប៉ូល ឡោម ភីលេម៉ូន ជែ អន់ អ្យក់ យ៉ូ អូនីស៊ីម។ (១:៨-២២)

១

១ អាញ់ សិច ប៉ូល ឡាក់ ផះ អ្វៃ ត្រគ់ ខុក ញន កា រ៉ះ សារ យីស៊ូ គ្រិះ។ អាញ់ លូ ធីម៉ូថេ ឡាក់ អុះ ម៉ី ពិន ប៉ាហ្យើ សត់ត្រា អា អន់ កា ភីលេម៉ូន ឡាក់ ញឹន ប៉ិច ចៃ ខាក់ ឡាក់ ឃើយ ប៉្រគ័ ង៉ារ ប‌៉្រ័ះ អន់ឌូ លូ ញឹន ដេល។ ២ ញឹន កា ប៉ាហ្យើ កា ណាង អាប់ភៀ ឡាក់ អុះ ញឹន ដេល លូ កា មន អាឃីប ឡាក់ គួប ខំ ប៉្រគ័ ង៉ារ អន់ឌូ លូ ញឹន ទឹប កា មួត ឡាក់ ប៉ាតុំ គួប ហៀន សារ ប‌៉្រ័ះ ពឹង ហី អីស។ ៣ អន់ ប‌៉្រ័ះ ប៊កកាតយ័ ឡាក់ ពឹ ពិន លូ យីស៊ូ គ្រិះ ឡាក់ តាំងឡា ពិន ដាគ់ ពុត កា អន់ដីស លូ អន់ សារ សាណុក សាវ៉ាក កា អន់ដីស។

សារ ភីលេម៉ូន សឿ យីស៊ូ លូ ប៉ិច ចៃ កា ពូ

៤ អឺ ភីលេម៉ូន រ៉ប់ អាញ់ ម៉ន់ ឡោម ប‌៉្រ័ះ ប៊កកាតយ័ សាំរ៉ាប់ កា អីស អាញ់ ហោក រ៉គ់ កា អ៊ែ ខាក់ ៥ ខង អាញ់ កាតាំង ពូ រ៉ះ ផា អីស ប៉ិច ចៃ លូ សឿ យីស៊ូ គ្រិះ កាខាក់ លូ អីស ប៉ិច ចៃ កា ប៉ាសុន ប‌៉្រ័ះ ទិឌូ ដេល។ ៦ អាញ់ ប៉រ់ លូ ប‌៉្រ័ះ អន់ សារ អីស សឿ អន់ឌូ លូ ពូ ណោះ ប៉្រគ័ អន់ អីស ហ្លង់ កាខាក់ ឡឹង សារ ដាគ់ ទិណោ័ះ ឡាក់ ពិន ទី ឡឹង យីស៊ូ គ្រិះ *។ ៧ អឺ អុះ អាញ់ ហោក រ៉គ់ ខាក់ ទឹប ទី សាងុំ ខង អីស ទី ពុត ប៉ិច ចៃ កា ប៉ាសុន ប‌៉្រ័ះ លូ ប៉ាំងហោក ពុត ពៀក អន់ឌែ ដេល។

សារ ប៉ូល ឡោម ឡា ភីលេម៉ូន ប៉ាតាង អូនីស៊ីម

៨ យ‌៉័ះ អាញ់ ទី សារ អំរ៉ាញ ឡឹង យីស៊ូ គ្រិះ លូ ខឹន ប៉្រើ អីស ប៉្រគ័ សារ ញ៉ា កាតាម ៩ ហះកា អាញ់ អូ ប៉ិច ប៉្រគ័ នីណោ័ះ អុះ ឃឺ អាញ់ ឡោម ឡា អីស ញន សារ ប៉ិច ចៃ។ អាញ់ អា ក្រាគ់ កេះ កិញអៀ អា អាញ់ កា ត្រគ់ ខុក ញន កា យីស៊ូ គ្រិះ ដេល ១០ ទឹល នីណោ័ះ អាញ់ ប៉រ់ ឡោម ឡា អីស អន់ អីស តាប៉ាប តាប៉ុន កា អូនីស៊ីម † ខង អ៊ែ អា ពៀប ឡាក់ កា គន អាញ់ ប៉ាំងកើត ផះ អាញ់ ត្រគ់ ខុក អា។ ១១ ផះ អន់ទ្រួល ពែ អ៊ែ អា ឡាក់ ប៉ាណូស អូ ទី ខា សាំរ៉ាប់ អីស តាទឹច ហង ហះកា កិញអៀ អា អ៊ែ ឡាក់ ប៉ាណូស ទី ខា សាំរ៉ាប់ អីស លូ អាញ់ ដេល។ ១២ កិញអៀ អា អាញ់ ប៉្រើ អ៊ែ សឹត ប៉ាគ់ អីស ណាវ្គ អ៊ែ អា ឡាក់ អាញ់ ប៉ិច ចៃ កាខាក់។ ១៣ អាញ់ ប៉ិច អន់ អ៊ែ អ្វៃ អន់ឌូ លូ អាញ់ ប៉ាគ់ អា ដេល ម៉ាគ់ អ៊ែ តង័ ប៉្រគ័ ង៉ារ កា អាញ់ ប៉ាតាង អីស ផះ អាញ់ អ្វៃ ត្រគ់ ខុក ញន កា រ៉ះ សារ ដាគ់ ឡឹង យីស៊ូ ១៤ ហះកា អាញ់ អូ ចៃ ប៉្រគ័ សារ ញ៉ា ឡាក់ អីស អូ ភម ណោះ អុះ អាញ់ អូ ចៃ ប៉ាំងខំ អីស ប៉្រគ័ សារ ដាគ់ ណោះ អុះ អាញ់ ប៉ិច កា អីស ប៉្រគ័ សារ ដាគ់ ញន កា ពុត អីស ទៅ ប៉ិច ប៉្រគ័ ដាគ់។ ១៥ ផះ អន់ទ្រួល ពែ ប‌៉្រ័ះ អន់ អ៊ែ ចាក ឡាច់ ឡឹង អីស បាប៊ែត ភឿ អន់ អ៊ែ សឹត អ្វៃ លូ អីស លើយ តាម ហៃ។ ១៦ ហះកា អូ ត្រគ់ អ្យក់ អ៊ែ ប៉្រគ័ ទុច ណាវ្គ អុះ ត្រគ់ អ្យក់ អ៊ែ ប៉្រគ័ ឡាក់ កា អុះ កាន់តើះ អីស ប៉ិច ចៃ កាខាក់ ដាគ់ ហ៊្លត ឡឹង ទុច ណោះ ណាវ្គ។ ផា អាញ់ ឃឹត ផា អ៊ែ ឡាក់ អុះ ប៉ិច ចៃ ខាក់ ហ៊ែង ណោះ ហង អីស ត្រគ់ ប៉ិច ចៃ កា អ៊ែ និះទៅ ដេល ខង អ៊ែ កេះ អុះ អីស ញន កា សឿ យីស៊ូ ឡាក់ តាំងឡា ពិន។

១៧ ផា អីស ឃឹត ផា អាញ់ ឡាក់ គួប អីស អន់ អីស ហាប់ អ៊ែ អា ឡាក់ កា អីស ហាប់ អាញ់ ដេល។ ១៨ ផា អ៊ែ ទី សារ ញ៉ា យច លូ អីស លើ អ៊ែ ទួម អីស កាតាម ប៉រ់ អីស ឡាំ អ្យក់ ប៉ាគ់ អាញ់ អា ពិ។ ១៩ អាញ់ ច្រាគ់ សត់ត្រា អា លូ តី អាញ់ តាំងឡា ផា ចឹង ស៊ង កា អីស។ ‡ ហះកា អាញ់ អូ រ៉ះ អុះ កា អីស ផា អីស អ្វៃ ទួម អាញ់ ដេល អីស ទួម អាញ់ លូ ឡាកោ អីស ទៅ។ § ២០ អាញ់ ប៉រ់ អីស តាប៉ាប តាប៉ុន កា អាញ់ ណើ ញន កា អីស សឿ យីស៊ូ ប៉រ់ អីស ប៉ាំងហោក ពុត ពៀក អាញ់ ញន កា ពិន សឿ យីស៊ូ គ្រិះ។

២១ អាញ់ ប៉ាហ្យើ សត់ត្រា កា អីស ញន កា អាញ់ ឃឹត ផា អីស ចឹង ប៉្រគ័ ពួយ ឡូត ទិ សារ អាញ់ ប៉រ់ អាញ់ ឃឹត ផា អីស ចឹង ប៉្រគ័ ហ៊្លត ឡឹង សារ អាញ់ ប៉រ់ អា សាំ។ ២២ ម៉ោញ ណាវ្គ អាញ់ ប៉រ់ អីស ទ្រៀម ចារ អន់ កា អាញ់ អ្វៃ ណើ ខង អាញ់ ម៉ឹង ផា ចឹង ឡាំ អ្វៃ អន់ឌូ លូ អីស ញន កា អន់ដីស ម៉ន់ ឡោម ប‌៉្រ័ះ អន់ អាញ់ រ៉ាវ៉ាច់ ឡឹង ខុក។

២៣ អេប៉ាប៉្រះ ឡាក់ ត្រគ់ ខុក អន់ឌូ លូ អាញ់ ញន កា យីស៊ូ គ្រិះ អ៊ែ កា អំប៉ញ់ អីស ដេល ញ៉ា អ្វៃ ដាគ់ ឡាកោ ប៉ាំងឡៃ ដេល ប ? ២៤ ម៉ាកុះ លូ អារីសាតាក ដេម៉ះ លូ លូកា ឡាក់ តាឡាប័ ប៉្រគ័ ង៉ារ អន់ឌូ លូ អាញ់ អន់ឌែ កា អំប៉ញ់ អីស ដេល អីស ដាគ់ ឡាកោ ប៉ាំងឡៃ ដេល ប ?។

២៥ អន់ យីស៊ូ គ្រិះ ឡាក់ តាំងឡា ពិន ដាគ់ ពុត កា អន់ដីស។

* ១:៦ ១:៦ សារ ដាគ់ ទិណោ័ះ ឡាក់ ពិន ទី ឡឹង យីស៊ូ គ្រិះ ពិន ព្រែ នីអៀ កា ត្រគ់ ដេល៖ ង៉ារ ដាគ់ ទិណោ័ះ ឡាក់ ពិន ត្រគ់ ប៉្រគ័ សាំរ៉ាប់ យីស៊ូ គ្រិះ ។

† ១:១០ ១:១០ អូនីស៊ីម សិច អ៊ែ ទី ណី ផា «ទី ខា»។

‡ ១:១៩ ១:១៩ ថាម៉ាដា វគ័ ប៉ូល ប៉្រើ ពូ អន់ទៀគ ច្រាគ់ សត់ត្រា ពួយ ប៉ានឹរ អ៊ែ រ៉ះ ហះកា ប៉ាគ់ ចឹង ឡុច អ៊ែ ច្រាគ់ ពៀរ ប៉ៃង ខ លូ តី អ៊ែ តាំងឡា អន់ ពូ អ្លុ អន់តគ់ ផា សត់ត្រា ណោះ ឡាច់ ឡឹង អ៊ែ តាទឹច។

§ ១:១៩ ១:១៩ អ៊ែ អូ ត្រគ់ ទួម លៀន លើ រ៉ាស។ វគ័ ប៉ូល ប៉ិច កាប ផា អ៊ែ រ៉ះ សារ ដាគ់ ឡឹង យីស៊ូ កា វគ័ ភីលេម៉ូន អន់ អ៊ែ ម៉ុត សឿ ម៉ាគ់ ទី អាញុ រ៉ីស លើយ ទឹល នីណោ័ះ ពៀប ឡាក់ កា វគ័ ភីលេម៉ូន ទួម វគ័ ប៉ូល លូ ឡាកោ អ៊ែ ទៅ។

ហេព្រឺ

១

២

៣

៤

៥

៦

៧

៨

៩

១០

១១

១២

១៣

សត់ត្រា ពូ ប៉ាហ្យើ កា មួត

ហេព្រឺ

សារ អន់តគ់ រ៉ះ

សត់ត្រា ប៉ាហ្យើ កា មួត សុនសាត ហេព្រឺ ឡាក់ សឿ យីស៊ូ ទី សារ ប៉្រគ័ អន់ អន់ហ្នាល់ តាង ឡឹង សត់ត្រា អន់ទៀគៗ ឃឺ ទី សារ អន់តគ់ រ៉ះ ឡាក់ កា បក់ ហ្យាំង សាឡាច់ អ្លុ ចាបាប់។ បក់ ច្រាគ់ សត់ត្រា អា អ៊ែ អ្លុ កាប អន់ រ៉គ់ ប៉ានឹរ ពឹរ កាង។ អ៊ែ អ្លុ សារ ពឹង ផាប់ ប៉ានឹរ ប‌៉្រ័ះ សាញ៉ា រែវ ពុត សាន់ដាប់ ឡាក់ កាខាក់។ បក់ អន់ដា ឃឹត ផា វគ័ ប៉ូល ច្រាគ់ សត់ត្រា អា បក់ អន់ដា ណាវ្គ ឃឹត ផា អាប៉ូឡូះ ច្រាគ់ បក់ អន់ដា ណាវ្គ ឃឹត ផា ស៊ីឡះ បាណាបះ លូកា លើ កា ព្រីស៊ីល លូ អាគីឡា ច្រាគ់ ហះកា តាទឹច អ៊ែ ពិន អូ អ្លុ អុះ អ្លុ កា ពឿ ច្រាគ់ សត់ត្រា អា លូ អូ អ្លុ អន់តគ់ កា ពូ ច្រាគ់ សត់ត្រា អា ប៉ាហ្យើ កា មួត សឿ យីស៊ូ ប៉ាគ់ ក្រុំ ចំ ណោះ ដេល។ ក្រាន័ កា ពិន អ្លុ អន់តគ់ ញន កា សត់ត្រា អា រ៉ះ ផា បក់ ច្រាគ់ អ៊ែ ប៉ិច រ៉ះ តាគ់ កាចាំង សុនសាត អ៊ីស្រាអ៊ែល បក់ ម៉ុត សឿ យីស៊ូ គ្រិះ។ មួត ណោះ ប៊ែត ចឹង ទិ សារ ម៉ឹង ញន កា ទី សារ ថុក ឡាំបាក ហះកា បក់ ច្រាគ់ សត់ត្រា អា ប៉្រើ អន់ឌែ ដាម័ អត់ សឿ លើយ ឡាក់ កា មួត សឿ ប‌៉្រ័ះ សើគ ពែ ដេល។

ពូ ឃឹត ផា សត់ត្រា អា ច្រាគ់ អន់ទ្រួល ឡឹង សាណាំ ៧០ គ.ស. ឡាក់ សាណាំ ពូ ថាំឡាយ រ៉ោង រ៉ាម៉ះ ប‌៉្រ័ះ។

សារ សាំខាន់ៗ

បក់ ច្រាគ់ សត់ត្រា អា អ៊ែ កាប ពួយ សារ សាញ៉ា រែវ ពុត សាន់ដាប់ ភឿ រ៉ះ អន់ ពូ ហ្លង់ ឡឹង យីស៊ូ គ្រិះ ឡាក់ ដាគ់ ហ៊្លត ឡឹង វគ័ ម៉ូសេ ខង អ៊ែ គន ប‌៉្រ័ះ ប៊កកាតយ័ លូ ដាគ់ ហ៊្លត ឡឹង មួត ក្រាគ់ រ៉ាម៉ះ ប‌៉្រ័ះ ខង អ៊ែ ឡាក់ ម៉ៃគ ក្រាគ់ រ៉ាម៉ះ ប‌៉្រ័ះ ឡាក់ តីស ឡឹង ពូ លូ អ៊ែ អ្លុ ហ្វាយ ប៉ាណូស ទិឌូ អន់ រ៉ាវ៉ាច់ ឡឹង សារ យច។ យីស៊ូ មប ឡាកោ អ៊ែ ប៉្រគ័ កាណាគ័ រ៉ាម៉ះ ប‌៉្រ័ះ ឡាក់ ដាគ់ ហ៊្លត ឡឹង កាណាគ័ ឡាក់ ពូ រ៉ាម៉ះ ប‌៉្រ័ះ កាណុង រ៉ោង រ៉ាម៉ះ សាំ ខង អ៊ែ ប៉ាណាំ ប៉ាណូស អន់ ម៉ុត ក្យាម័ ប‌៉្រ័ះ ប៊កកាតយ័ លូ ប៉្រគ័ សារ សាញ៉ា រែវ ពុត ណាវ ឡាក់ អ្វៃ លើយ អូ អ្លុ ហ៊្យង។

បក់ ច្រាគ់ សត់ត្រា អា អ៊ែ តាគ់ កាចាំង មួត សឿ យីស៊ូ អន់ ទី ពុត ខំ ដាគ់ ត្រង់ លូ សឿ យីស៊ូ លើយ។

យីស៊ូ គ្រិះ ដាគ់ ហ៊្លត ឡឹង មួត ប៊យ ប‌៉្រ័ះ។ (១:១-២:១៨)

យីស៊ូ គ្រិះ ដាគ់ ហ៊្លត ឡឹង វគ័ ម៉ូសេ លូ វគ័ យូស្វេ។ (៣:១-៤:១៣)

យីស៊ូ គ្រិះ ដាគ់ ហ៊្លត ឡឹង មួត ក្រាគ់ រ៉ាម៉ះ ប‌៉្រ័ះ។ (៤:១៤-៧:២៨)

យីស៊ូ គ្រិះ ប៉្រគ័ កាណង័ ឡឹង សារ សាញ៉ា រែវ ពុត ណាវ ឡាក់ ដាគ់ ហ៊្លត ឡឹង សារ សាញ៉ា រែវ ពុត សាន់ដាប់។ (៨:១-៩:២៨)

យីស៊ូ គ្រិះ ដាគ់ ហ៊្លត ឡឹង កាណាគ័ ពូ រ៉ាម៉ះ ប‌៉្រ័ះ។ (១០:១-៣៩)

សារ ប៉ាណូស សើគ ពែ សឿ ប‌៉្រ័ះ។ (១១:១-១២:២៩)

សារ អ្វៃ កោប អន់ ត្រគ់ លូ ពុត ប‌៉្រ័ះ។ (១៣:១-១៩)

១

សារ យីស៊ូ តីស ហ៊្លត ឡឹង មួត ប៊យ ប‌៉្រ័ះ

១ ផះ សើគ ពែ ប‌៉្រ័ះ ប៊កកាតយ័ រ៉ះ កា វគ័ យ៉ាគ់ ពិន រ៉ះ អៀង ទង រ៉ះ អៀង នែវ កេះ ពឹង មួត រ៉ាគឹយ ប‌៉្រ័ះ ២ ហះកា កាណុង រ៉ាំងហាវ អា អង់កក់ តេះ ចឹង ឡុច កេះ អ៊ែ រ៉ះ កា ពិន ពឹង គន អ៊ែ ឡាក់ អ៊ែ រ៉ើស អន់ ប៉្រគ័ តាំងឡា កាណាគ័ ញ៉ាៗ ទិណោ័ះ អ៊ែ កា ប៉ាំងកើត អង់កក់ តេះ អន់ឌូ លូ គន អ៊ែ ហង។ ៣ គន ប‌៉្រ័ះ អា ឡាក់ កា តាតារ ក្លាគ់ ឡាច់ ឡឹង ប‌៉្រ័ះ ប៊កកាតយ័ ឃឺ អ៊ែ ឡាក់ កា ប‌៉្រ័ះ ប៊កកាតយ័ គ្រឹប នែវ។ អ៊ែ ចឹក រ៉ាំងហៃ កាណាគ័ ញ៉ាៗ ទិណោ័ះ លូ ប៉ានឹរ អ៊ែ ឡាក់ អំរ៉ាញ អឺញ។ ឡៃង ឡឹង អ៊ែ រ៉ាវ តាគ់ អន់ដាគ់ ប៉ាណូស ឡឹង សារ យច កេះណោះ អ៊ែ អ្វៃ ពឹង ចារ អំរ៉ាញ អឺញ គែង សាម៉ា ប‌៉្រ័ះ ឡាក់ កាន់ទ្រឹះ កាន់ត្រម័ ហ៊្លត អ្វៃ ពឹង ប៉្លៃង តោ។ ៤ ណោះ ហង បះ អ៊ែ តីស ហ៊្លត ឡឹង មួត ប៊យ ប‌៉្រ័ះ ទឹប អ៊ែ ដាគ់ ហ៊្លត ឡឹង ប៊យ ប‌៉្រ័ះ ដេល ៥ ខង ប‌៉្រ័ះ ប៊កកាតយ័ អូ ទី រ៉ះ អុះ កា ប៊យ អ៊ែ ផា៖

«អីស អា ហង គន អាញ់

ដារ់ អា អាញ់ អន់ ពូ អ្លុ អន់តគ់ ផា អីស គន អាញ់ តាទឹច»។*

កា អូ ទី រ៉ះ ផា៖

«អាញ់ អា ហង ចឹង ប៉្រគ័ ពឹ អ៊ែ

អ៊ែ កា ចឹង ប៉្រគ័ គន អាញ់»។†

៦ ម៉ោញ ណាវ្គ ផះ ប‌៉្រ័ះ ប៊កកាតយ័ អន់ គន ឡោងទ្រៀ អ៊ែ ជឹរ ពឹង អង់កក់ តេះ អា អ៊ែ កាប ផា «ហគ់ អន់ ប៊យ ប‌៉្រ័ះ ទិណោ័ះ កាដាប សាំប‌៉័ះ អ៊ែ»។‡ ៧ កាប៉ាច់ ប៊យ ប‌៉្រ័ះ ប‌៉្រ័ះ ប៊កកាតយ័ រ៉ះ ផា៖

«ប‌៉្រ័ះ អ្យក់ ប៊យ អ៊ែ ប៉្រគ័ ឡាក់ កា ខ្យាល

អ៊ែ អ្យក់ ទុច អ៊ែ ប៉្រគ័ ឡាក់ កា អំប៉្យិត អុញ»§។

៨ កាប៉ាច់ គន អ៊ែ ប‌៉្រ័ះ រ៉ះ ផា៖

«អឺ ប‌៉្រ័ះ អីស ចឹង ប៉្រគ័ សាដាច់ លើយ

សារ រ៉ាំងហៃ រ៉ាំងខ្យា ម៉ះ អីស ដាគ់ ត្រង់។

៩ អីស ប៉ិច កា សារ ដាគ់ ត្រង់

អីស អូ ណីស កា សារ អូ ដាគ់

ណោះ ហង បះ ប‌៉្រ័ះ ប៊កកាតយ័ ឡាក់ ប‌៉្រ័ះ អីស

អ៊ែ រ៉ើស អីស ប៉្រើ ប៉្រគ័ សាដាច់

អ៊ែ ប៉្រគ័ អន់ អីស ទី ពុត ហោក រ៉គ់ ហ៊្លត ឡឹង គួប អីស»។*

១០ ទី ច្រាគ់ ណាវ្គ ពឹង ផាប់ ប៉ានឹរ ប‌៉្រ័ះ ផា៖

«អឺ ប‌៉្រ័ះ តាំងឡា ផះ ប៉ាន់ដា ពែ អីស ទី ប៉ាំងកើត អង់កក់ តេះ

ប៉្លៃង កា កើត ញន កា តី អីស ដេល។

១១ ហះកា តេះ លូ ប៉្លៃង ចឹង ហ៊្យង

កាប៉ាច់ អីស ចឹង អ្វៃ លើយ។

តេះ លូ ប៉្លៃង ចឹង រ៉ោះ ឡាក់ កា ខោ អាវ

១២ អីស ចឹង ឡប់ តេះ ឡាក់ កា ពូ ឡប់ អាវ

ប៉្លៃង កា ចឹង តូរ័ ឡាក់ កា ពូ ប៉្លេះ ខោ អាវ

ហះកា កាប៉ាច់ អីស អូ អ្លុ តូរ័ អុះ

អីស ចឹង អ្វៃ លើយ អូ អ្លុ ឡុច អុះ»។†

១៣ ម៉ោញ ណាវ្គ ប‌៉្រ័ះ ប៊កកាតយ័ អូ ទី រ៉ះ កា ប៊យ អ៊ែ ផា៖

«ហគ់ អ្វៃ ពឹង ចារ អំរ៉ាញ គែង សាម៉ា អាញ់

ក្យាគ់ អាញ់ ចឹង ពីត តាម៉ឺរ អីស

អន់ អ្វៃ កាន់តេ័ះ តាំប៉ាង ជុង អីស»។‡

១៤ ប៊យ ប‌៉្រ័ះ ទិណោ័ះ អន់ឌែ ស៊ុត កា ប៉ាង៉ាត័ ផះ អ្វៃ ប៉្រគ័ ង៉ារ កា ប‌៉្រ័ះ ប៊កកាតយ័ សាំរ៉ាប់ ទិ បក់ ពឿ ឡាក់ ប‌៉្រ័ះ ចឹង តង័ អន់ អ្វៃ រ៉ីស។

២

១ ញន ណោះ ហង បះ ពិន ត្រគ់ អ្យក់ ពុត ចៃគ ឡឹង សារ អន់តគ់ ប៉ាតោ ឡាក់ ពិន កាតាំង ណោះ អន់ កាខាក់ អ្យូគ ផៃគ ពិន ចឹង ហ៊្យង ហ្យើត អូ អន់ហ្នាល់ ប‌៉្រ័ះ។ ២ ផា ចាបាប់ ឡាក់ ប៊យ ប‌៉្រ័ះ អ្យក់ ឡាំ រ៉ះ ណោះ ពែ ត្រគ់ តាទឹច កេះ ផា ប៉ាណូស ទិឌូ ឡាក់ ប៉្រគ័ យច លូ ចាបាប់ ណោះ ត្រគ់ ថូត អន់ ត្រគ់ លូ សារ អូ ដាគ់ អន់ឌែ ប៉្រគ័ ណោះ ហង ៣ ផា នីណោ័ះ ប៉្រគ័ នីចម័ ពិន ចឹង រ៉ាវ៉ាច់ ឡាកោ ផា ពិន អូ ចៃ សឿ សារ កេង ខាក់ អា ឡាក់ រ៉ះ ផា ប‌៉្រ័ះ តង័ ពិន ? ខង សារ អា យីស៊ូ ឡាក់ ពឹ តាំងឡា ពិន អ៊ែ ទៅ រ៉ះ អន់ទ្រួល ឡឹង ពូ។ កេះណោះ មួត បក់ កាតាំង អ៊ែ រ៉ះ ណោះ កា រ៉ះ ប៉ាឡាក់ កា ពិន ដេល។ ៤ ប‌៉្រ័ះ ប៊កកាតយ័ ប៉្រគ័ អន់ ពិន អ្លុ អន់តគ់ ផា សារ អា ត្រគ់ តាទឹច ញន កា ប៉្រគ័ សារ អំរ៉ាញ អឺញ អៀង នែវ ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ កា អន់ ពូ អ្លុ ប៉្រគ័ ង៉ារ កេង ខាក់ តាម ពុត ប‌៉្រ័ះ ប៉ិច។

សារ យីស៊ូ ឡាក់ តាំងឡា តង័ ពិន

៥ ប‌៉្រ័ះ ប៊កកាតយ័ អូ ទី មប កា ប៊យ អ៊ែ អុះ រ៉ាំងហៃ អង់កក់ តេះ គែង ម៉ាត់ ទៀ ឡាក់ កា ញឹន ផះ អ្វៃ រ៉ះ អា។ ៦ ពឹង ផាប់ ប៉ានឹរ ប‌៉្រ័ះ ទី សារ ម៉ោញ ពូ ច្រាគ់ រ៉ះ ផា៖

«ញ៉ា ប៉ាណូស ទី ខា នីចម័ បះ អីស អ្យក់ ពុត ចៃគ កា អន់ឌែ ?

ខ ញ៉ា បះ អីស រ៉ាំងហៃ រ៉ាំងខ្យា អន់ឌែ ?

៧ អីស ប៉្រគ័ អន់ អន់ឌែ អ្វៃ កាន់តេ័ះ អំរ៉ាញ ប៊យ អីស ប៊ែត ដោច

អីស អន់ អន់ឌែ ប៉្រគ័ សាដាច់ ពឹង អង់កក់ តេះ

ទឹប ទី សារ អំរ៉ាញ លូ លៅ លែង សិច

៨ អីស អន់ កាណាគ័ ទិណោ័ះ អ្វៃ កាន់តេ័ះ អំរ៉ាញ អន់ឌែ»។*

ប‌៉្រ័ះ ប៊កកាតយ័ អន់ កាណាគ័ ទិណោ័ះ អ្វៃ កាន់តេ័ះ អំរ៉ាញ អន់ឌែ អូ ទី សល់ ម៉ោញ អុះ។ ហះកា រ៉ប់ ដារ់ អា ពិន បើ ប៉ប័ កាណាគ័ ទិណោ័ះ អ្វៃ កាន់តេ័ះ អំរ៉ាញ ប៉ាណូស អុះ។ ៩ ហះកា ពិន ប៉ប័ យីស៊ូ ប‌៉្រ័ះ ប៉្រគ័ អន់ អ៊ែ អ្វៃ កាន់តេ័ះ អំរ៉ាញ ប៊យ អ៊ែ ប៊ែត អូ ទុញ អុះ ហះកា កិញអៀ អា ប‌៉្រ័ះ អន់ យីស៊ូ ទី សារ អំរ៉ាញ អឺញ ទឹប លៅ លែង សិច ញន កា អ៊ែ តោ័ ប៉ាណាប ប៉ាតាង ប៉ាណូស ទិឌូ ខង ប‌៉្រ័ះ តាប៉ាប តាប៉ុន កា ពិន។

១០ កាណាគ័ ញ៉ាៗ ទិណោ័ះ កើត ពឹះ ឡឹង ប‌៉្រ័ះ សាំរ៉ាប់ កា អ៊ែ ទៅ។ ប‌៉្រ័ះ ប៉ាញ័ ពុត ប៉្រគ័ អន់ ពូ អៀង ដូវ កេះ គន អ៊ែ ទឹប អន់ ពូ ទី សារ អំរ៉ាញ អឺញ អ៊ែ កា ប៉្រគ័ អន់ តាំងឡា តង័ ពិន តាគ់ អង់កេះ ផិនកាន ប‌៉្រ័ះ ដាគ់ កាខាក់ ញន កា តោ័ ប៉ាណាប។ ១១ យីស៊ូ ឡាក់ ប៉្រគ័ អន់ ប៉ាណូស ដាគ់ សាំរ៉ាប់ កា ប‌៉្រ័ះ លូ ប៉ាណូស ឡាក់ អ៊ែ ប៉្រគ័ អន់ ដាគ់ ណោះ អន់ឌែ កើត ឡាច់ ឡឹង ពឹ ដឹង ម៉ោញ ញន ណោះ ហង បះ អ៊ែ អូ តាយួស អុះ អើ កា ពិន ផា អុះ ម៉ី។ ១២ អ៊ែ កាប ផា៖

«អឺ ប‌៉្រ័ះ អាញ់ ចឹង រ៉ះ សារ អីស កា មួត អុះ ម៉ី អាញ់

អាញ់ ចឹង ចាជែ ប៉ានេ អីស ប៉ាគ់ ចារ ពូ លួម»។†

១៣ យីស៊ូ កាប ណាវ្គ ផា៖

«អាញ់ ម៉ឹង ប‌៉្រ័ះ ហង»‡

លូ ផា៖

«អាញ់ អ្វៃ ប៉ាគ់ អា អន់ឌូ លូ គន សោ ប‌៉្រ័ះ ប៊កកាតយ័ អន់ កា អាញ់»។§

១៤ គន សោ អ៊ែ ណោះ ទី ឡាកោ ប៉ាំងឡៃ ណោះ ហង បះ យីស៊ូ កេះ ប៉ាណូស ទី ឡាកោ ប៉ាំងឡៃ ឡាក់ កា ពូ និះទៅ ដេល កេះណោះ អ៊ែ តោ័ ភឿ ថាំឡាយ អ្លាត ម៉ៃគ ប‌៉្រ័ះ បឺគ ឡាក់ ទី សារ អំរ៉ាញ ប៉្រគ័ អន់ ប៉ាណូស តោ័ ១៥ លូ តង័ ពិន អន់ រ៉ាវ៉ាច់ ឡឹង កេះ ទុច ឡុច អញ់ស៊ច ញន កា អ្យូគ កា សារ តោ័។ ១៦ ប‌៉្រ័ះ ប៊កកាតយ័ អូ តង័ ប៊យ អ៊ែ អុះ អ៊ែ តង័ គន សោ វគ័ អាប៉្រាហាំ។ ១៧ ញន ណោះ ហង បះ យីស៊ូ ត្រគ់ ជឹរ កេះ ប៉ាណូស ឡាក់ កា អុះ ម៉ី អ៊ែ គ្រឹប នែវ ភឿ អន់ អ៊ែ កេះ ម៉ៃគ ក្រាគ់ រ៉ាម៉ះ ប‌៉្រ័ះ ឡាក់ ទី ពុត តាប៉ាប តាប៉ុន លូ ប៉្រគ័ ង៉ារ កា ប‌៉្រ័ះ ប៊កកាតយ័ អន់ ដាគ់ ត្រង់ ទឹប រ៉ាម៉ះ ប‌៉្រ័ះ ហ្វាយ ប៉ាសុន អន់ រ៉ាវ៉ាច់ ឡឹង សារ យច។ ១៨ ញន កា អ៊ែ តាំងឡា ប‌៉្រ័ះ បឺគ ប៉ិច ប៉្រើ អ៊ែ ប៉្រគ័ យច ទឹប អ៊ែ ទី សារ ប៉ាណាប បះ អ៊ែ អ្លុ តង័ បក់ ពឿ ឡាក់ ពូ ជៀក ប៉្រគ័ យច ដេល។

៣

សារ យីស៊ូ តីស ហ៊្លត ឡឹង វគ័ ម៉ូសេ

១ អឺ អុះ ម៉ី ឡាក់ ដាគ់ សាំរ៉ាប់ ប‌៉្រ័ះ ឡាក់ អ៊ែ អ្យក់ អន់ឌូ លូ ញឹន ហគ់ ឃឹត ចាជ្រែប ឡឹង យីស៊ូ ឡាក់ ប‌៉្រ័ះ ប៉្រើ រ៉ះ ប៉ាតាង អ៊ែ យីស៊ូ អា កា ម៉ៃគ ក្រាគ់ រ៉ាម៉ះ ប‌៉្រ័ះ ឡាក់ ពិន សឿ ណោះ ហង។ ២ យីស៊ូ ដាគ់ ត្រង់ កា ប‌៉្រ័ះ ឡាក់ ប៉្រើ អ៊ែ ឡាក់ កា វគ័ ម៉ូសេ ដាគ់ ត្រង់ កា ង៉ារ កាណុង ហី ក្រាន ប‌៉្រ័ះ ដេល។ ៣ បក់ ប៉្រគ័ ហី លៅ លែង សិច ក្វា ឡឹង ហី នីចម័ យីស៊ូ កា លៅ លែង សិច ហ៊្លត ឡឹង វគ័ ម៉ូសេ និះទៅ ដេល ៤ ខង ហី ទិណោ័ះ កា ទី ពូ ប៉្រគ័ ហះកា ប‌៉្រ័ះ ប៉ាំងកើត កាណាគ័ ទិណោ័ះ។ ៥ កាប៉ាច់ វគ័ ម៉ូសេ ទី ពុត ដាគ់ ត្រង់ ប៉្រគ័ ង៉ារ កា ពូ ទិឌូ កាណុង ហី ក្រាន ប‌៉្រ័ះ ង៉ារ អ៊ែ ណោះ ប៉្រគ័ អន់ ពូ អ្លុ ឡឹង សារ ឡាក់ ប‌៉្រ័ះ ចឹង រ៉ះ ប៉ាគ់ អន់តីគ ៦ ហះកា យីស៊ូ គ្រិះ ឡាក់ គន ប‌៉្រ័ះ កា ដាគ់ ត្រង់ ផះ អ្វៃ រ៉ាំងហៃ ហី ក្រាន ប‌៉្រ័ះ ឃឺ ពិន អា ហង ឡាក់ ហី ក្រាន ប‌៉្រ័ះ ផា ពិន អ្វៃ ម៉ឹង អ៊ែ លើយ ទឹប ទី ពុត ខឹន លើយ។

សារ ប៉ាសុន ប‌៉្រ័ះ ចឹង ម៉ុត រ៉ាឡូវ អន់ឌូ លូ ប‌៉្រ័ះ

៧ ប៉ាង៉ាត័ ប៉ាលឹង ប‌៉្រ័ះ រ៉ះ ផា៖

«ដារ់ អា ផា អន់ដីស កាតាំង ប៉ានឹរ ប‌៉្រ័ះ ប៊កកាតយ័

៨ អន់ដីស ជែ កាង័ កល់ ឡាក់ កា វគ័ យ៉ាគ់ អន់ដីស សើគ ពែ

អន់ឌែ ប៉ាសាំង លូ ប‌៉្រ័ះ ប៊កកាតយ័

ផះ ប‌៉្រ័ះ សាគ់ លួង អន់ឌែ អ្វៃ ពឹង ស៊្រែ តីស ពែ។ *

៩ ប‌៉្រ័ះ ផា "ប៉ាគ់ ចារ ណោះ ហង

វគ័ យ៉ាគ់ អន់ដីស ប៉ាសាំង លូ អាញ់ សាម៉គ័ កា អាញ់ អូ ចៃគ ថូត

ផះ រ៉ាំងវ៉ាង ៤០ សាណាំ

អន់ឌែ ប៉ប័ ទិ កេះ គ្រឹប សារ អាញ់ ប៉្រគ័។

១០ អន់ឌែ ប៉្រគ័ នីណោ័ះ ប៉្រគ័ អន់ អាញ់ អឺក ខាក់

ណោះ អាញ់ កាប ផា 'ពុត ពៀក អន់ឌែ អ្វៃ វ៉ឹល វ៉ើង លើយៗ

អន់ឌែ អូ ប៉្រគ័ ពួយ ពុត អាញ់ ប៉ិច អុះ'។

១១ ណោះ ហង បះ អាញ់ កាប អឺក កា អន់ឌែ ទឹប ម៉ត់ ផា៖

'អាញ់ អូ អន់ អន់ដីស ម៉ុត រ៉ាឡូវ ទី សារ សាណុក សាវ៉ាក អន់ឌូ លូ អាញ់ អុះ' "»។†

១២ អឺ អុះ ម៉ី ខំ សាំងកៃ កាខាក់ ដៃ ជែ អន់ ពឿ កាណុង កាំឡាំង អន់ដីស ទី ពុត អូ ដាគ់ អ្លាត សឿ ប‌៉្រ័ះ ប៊កកាតយ័ ឡាក់ ទី អាញុ រ៉ីស។ ១៣ ហគ់ អន់ដីស អន់តគ់ ប៉ាតោ កា គួប សោប រ៉ាប់ ដារ់ ដារ់ ចំ ពូ ផា «ដារ់ អា» ជែ អន់ អុះ ម៉ី ចំ កាង័ កល់ លូ ត្រគ់ អង់កោ សារ យច។ ១៤ ផា ពិន សឿ កាខាក់ ទឹល ឡុច ឡាក់ កា ពិន សឿ ប៉ាន់ដា ពែ ចាបះ កា ពិន ចឹង ទី ចានែក អន់ឌូ លូ យីស៊ូ គ្រិះ តាទឹច ហង។ ១៥ ពឹង ផាប់ ប៉ានឹរ ប‌៉្រ័ះ ទី រ៉ះ ផា «កាណុង ដារ់ អា ផា អន់ដីស កាតាំង ប៉ានឹរ ប‌៉្រ័ះ ប៊កកាតយ័ អន់ដីស ជែ កាង័ កល់ ដៃ ឡាក់ កា ផះ រ៉ាំងហាវ វគ័ យ៉ាគ់ អន់ដីស ប៉ាសាំង លូ ប‌៉្រ័ះ ណោះ ពែ»។ ១៦ ពឿ អន់ដា កាតាំង ប៉ានឹរ ប‌៉្រ័ះ រ៉ះ កេះណោះ ប៉ាណាំ គួប ប៉ាសាំង លូ ប‌៉្រ័ះ ? ឃឺ មួត បក់ វគ័ ម៉ូសេ ប៉ាណាំ ឡាច់ ឡឹង ប៉ាថេត អ៊ីស៊ីប ណោះ ហង។ ១៧ ផះ រ៉ាំងវ៉ាង ៤០ សាណាំ ណោះ ពឿ អន់ដា ប៉្រគ័ អន់ ប‌៉្រ័ះ ប៊កកាតយ័ អឺក ? ឃឺ មួត បក់ ប៉្រគ័ សារ យច ទឹប អន់ឌែ តោ័ អ្លាត កាន់តីង ពឹង ស៊្រែ តីស។ ១៨ ប‌៉្រ័ះ ប៊កកាតយ័ ម៉ត់ ផា អូ អន់ ពឿ អន់ដា ម៉ុត រ៉ាឡូវ ពឹង ចារ សាណុក សាវ៉ាក អន់ឌូ លូ អ៊ែ ? ឃឺ ទិ មួត អូ សាំយ៉ាំង អ៊ែ ណោះ ហង។ ១៩ ទឹល នីណោ័ះ ពិន ប៉ប័ កេះ អន់ឌែ អូ ទី ម៉ុត អុះ ខង អន់ឌែ អូ សឿ។

៤

១ ប‌៉្រ័ះ ប៊កកាតយ័ ទី សាញ៉ា កេះ កា ពិន ផា ចឹង អន់ ពិន ម៉ុត រ៉ាឡូវ អន់ឌូ លូ អ៊ែ ទឹល នីណោ័ះ ហគ់ អន់ អន់ដីស សាំងកៃ អន់ កាខាក់ អ្យូគ ផៃគ ទី ពឿ ម៉ោញ ដូវ កាណុង កាំឡាំង អន់ដីស ចឹង អូ ទី ម៉ុត ២ ខង ពិន កាតាំង សារ ដាគ់ ឡាក់ កា អន់ឌែ កាតាំង សើគ ពែ ដេល។ ហះកា សារ ដាគ់ ឡាក់ អន់ឌែ កាតាំង ណោះ អូ ទី ខា អុះ ខង អន់ឌែ អូ សឿ។ ៣ ប‌៉្រ័ះ ប៊កកាតយ័ រ៉ះ ផា៖

«អាញ់ កាប អឺក កា អន់ឌែ ទឹប ម៉ត់ ផា៖

"អាញ់ អូ អន់ អន់ដីស ម៉ុត រ៉ាឡូវ អន់ឌូ លូ អាញ់ អុះ"»។

កាប៉ាច់ ពិន ឡាក់ សឿ ពិន ចឹង ម៉ុត រ៉ាឡូវ អន់ឌូ លូ អ៊ែ ហង។ តាទឹច អ៊ែ ប‌៉្រ័ះ ប៊កកាតយ័ តាគ់ អង់កេះ ង៉ារ អ៊ែ ឡឹង កាណើត អង់កក់ តេះ ពែ ៤ ខង ទី ច្រាគ់ រ៉ះ កេះ ពឹង ផាប់ ប៉ានឹរ ប‌៉្រ័ះ ផា «ទឹល ដារ់ ទី តាំប៉ើះ ង៉ារ ឡាក់ ប‌៉្រ័ះ ប៉្រគ័ កា កេះ ទិ កេះ អ៊ែ កា រ៉ាឡូវ ពឹង ដារ់ ណោះ»*។ ៥ ពឹង សារ អំពែ ទី រ៉ះ កេះ ផា «អាញ់ អូ អន់ អន់ឌែ ម៉ុត រ៉ាឡូវ អន់ឌូ លូ អាញ់ អុះ»។

៦ បក់ កាតាំង សារ ដាគ់ ឡឹង ប‌៉្រ័ះ ផះ សើគ ពែ ណោះ អន់ឌែ អូ ទី ម៉ុត រ៉ាឡូវ អុះ ញន កា អន់ឌែ អូ រ៉ាប់ អូ សឿ ទឹល នីណោ័ះ ចឹង ទី ពូ អន់ទៀគ ឡគ ចឹង ម៉ុត រ៉ាឡូវ ណោះ។ ៧ ប‌៉្រ័ះ ប៊កកាតយ័ កាំឡត់ ដារ់ ម៉ោញ ណាវ្គ ឃឺ ដារ់ អា ហង ឡាក់ អ៊ែ ទី រ៉ះ លូ សាដាច់ ដាវីត ទុញ សាណាំ អន់តីគ ឡឹង វគ័ យូស្វេ ប៉ាណាំ ប៉ាសុន ម៉ុត ពឹង ប៉ាថេត កាណាន ឡាក់ កា អាញ់ ទី រ៉ះ កេះ ផា៖

«ដារ់ អា ផា អន់ដីស កាតាំង ប៉ានឹរ ប‌៉្រ័ះ ប៊កកាតយ័

អន់ដីស ជែ កាង័ កល់ ហង»។†

៨ ផា វគ័ យូស្វេ ទី ប៉ាណាំ ប៉ាសុន អន់ ទឹល ប៉ាគ់ ចារ រ៉ាឡូវ តាទឹច ប‌៉្រ័ះ ប៊កកាតយ័ កា អូ រ៉ះ ឡឹង ដារ់ ម៉ោញ ណាវ្គ អុះ។ ៩ ទឹល នីណោ័ះ ចឹង ទី ដារ់ រ៉ាឡូវ សាំរ៉ាប់ កា ប៉ាសុន ប‌៉្រ័ះ ប៉ាគ់ ម៉ាត់ ទៀ ១០ ខង បក់ ចំ ម៉ុត ប៉ាគ់ ចារ ប‌៉្រ័ះ ប៊កកាតយ័ រ៉ាឡូវ បក់ ណោះ កា ចឹង រ៉ាឡូវ ឡឹង ង៉ារ អ៊ែ ឡាក់ កា ប‌៉្រ័ះ រ៉ាឡូវ ឡឹង ង៉ារ អ៊ែ ដេល។

១១ ញន ណោះ ហង បះ ពិន ត្រគ់ ខំ ម៉ុត ឡាំ រ៉ាឡូវ អន់ឌូ លូ ប‌៉្រ័ះ ប៊កកាតយ័ ជែ អន់ ទី បក់ ពឿ ប៉ក់ ញន កា ប៉្រគ័ ឡាក់ កា បក់ អូ រ៉ាប់ អូ សឿ ផះ សើគ ពែ ១២ ខង ប៉ានឹរ ប‌៉្រ័ះ ទី អាញុ រ៉ីស ទឹប ទី អំរ៉ាញ អឺញ លូ សោត ហ៊្លត ឡឹង ដាវ ប៉្លា ពៀរ ប៉ានឹរ ប‌៉្រ័ះ អា ច្រាគ័ តាលុះ ទឹល កាន់តីង លូ តាង៉ាល់ អន់ កាតាច់ ឡឹង គួប ទឹប ប៉ាង៉ាត័ ប៉ាលឹង លូ ពុត ពៀក អន់ កាតាច់ ឡឹង គួប និះទៅ ដេល។ ប៉ានឹរ ប‌៉្រ័ះ កា តាត់ស៊ិន សារ ឡាក់ ប៉ាណូស ឃឹត កាណុង ពុត ពៀក ទិណោ័ះ។ ១៣ អូ ទី កាណាគ័ ញ៉ា ប‌៉្រ័ះ ប៊កកាតយ័ ហៃ អូ ប៉ប័ អុះ ម៉ាត់ អ៊ែ ហៃ ប៉ប័ ទិណោ័ះ អូ ទី សាគឹម អុះ។ ពិន ត្រគ់ រ៉ះ កា ប‌៉្រ័ះ ទិ សារ ឡាក់ ពិន ប៉្រគ័។

សារ យីស៊ូ ឡាក់ ម៉ៃគ ក្រាគ់ រ៉ាម៉ះ ប‌៉្រ័ះ

១៤ ពិន ទី ម៉ៃគ ក្រាគ់ រ៉ាម៉ះ ប‌៉្រ័ះ ម៉ោញ ដូវ ឡាក់ ដាគ់ ហ៊្លត អ៊ែ ម៉ុត ពឹង ប៉្លៃង ឃឺ យីស៊ូ ឡាក់ គន ប‌៉្រ័ះ ប៊កកាតយ័ ទឹល នីណោ័ះ ពិន ត្រគ់ សឿ លើយ សារ ពិន រ៉ះ ណោះ ១៥ ខង ពិន ទី ម៉ៃគ ក្រាគ់ រ៉ាម៉ះ ប‌៉្រ័ះ ឡាក់ អ្លុ តាប៉ាប កា ពិន ឡាក់ អូ គឹត អូ ខា ខង ប‌៉្រ័ះ បឺគ ប៉្រើ អ៊ែ ប៉្រគ័ យច គ្រឹប នែវ ឡាក់ កា ពូ ជៀក ពិន ប៉្រគ័ យច ដេល ហះកា អ៊ែ អូ ទី ប៉្រគ័ យច អុះ។ ១៦ ទឹល នីណោ័ះ ពិន ត្រគ់ ម៉ុត អន់ ក្យាម័ ប‌៉្រ័ះ ឡាក់ ដាគ់ ពុត កា ពិន ទឹប ពិន ត្រគ់ ទី ពុត ខឹន ណោះ អ៊ែ ចឹង តាប៉ាប តាប៉ុន ទឹប តង័ ពិន រ៉ប់ ពិន តងកាន។

៥

១ ម៉ៃគ ក្រាគ់ រ៉ាម៉ះ ប‌៉្រ័ះ ម៉ោញ ដូវ ៗ ឃឺ ប‌៉្រ័ះ ប៊កកាតយ័ រ៉ើស អន់ឌែ ឡឹង ប៉ាសុន ទិឌូ ភឿ ប៉្រគ័ ង៉ារ ហះ ម៉ាត់ អ៊ែ ប៉ាតាង ប៉ាសុន។ អន់ឌែ ពុះ កាណាគ័ រ៉ាម៉ះ ប‌៉្រ័ះ ភឿ តង័ ប៉ាណូស អន់ រ៉ាវ៉ាច់ ឡឹង សារ យច។ ២ ម៉ៃគ ក្រាគ់ រ៉ាម៉ះ ប‌៉្រ័ះ អ្លុ តាប៉ាប កា បក់ ង៉ល់ អូ ហ្លង់ ឡាក់ ទី ពុត វ៉ឹល វ៉ើង ខង ឡាកោ អ៊ែ ឡាក់ ប៉ាណូស ទី សារ យច ដេល។ ៣ ញន កា អ៊ែ ឡាក់ ប៉ាណូស ទី សារ យច ដេល បះ អ៊ែ ត្រគ់ ពុះ កាណាគ័ រ៉ាម៉ះ ប‌៉្រ័ះ សាំរ៉ាប់ កា ឡាកោ អ៊ែ ទៅ លូ កា ប៉ាសុន អន់ រ៉ាវ៉ាច់ ឡឹង សារ យច។ * ៤ អូ ទី ពឿ អ្លុ ប៉្រគ័ ង៉ារ ដាគ់ អា អុះ ទី ដឹង ប‌៉្រ័ះ ប៊កកាតយ័ រ៉ើស អ៊ែ ឡាក់ កា វគ័ អារ៉ុន សើគ ពែ ណោះ ចឹង អ្លុ ប៉្រគ័។

៥ កាប៉ាច់ យីស៊ូ គ្រិះ កា និះទៅ ដេល អ៊ែ អូ ត្រគ់ ប៉្រគ័ ម៉ៃគ ក្រាគ់ រ៉ាម៉ះ ប‌៉្រ័ះ តាម ពុត អ៊ែ តាំងឡា អុះ ឃឺ ប‌៉្រ័ះ ប៊កកាតយ័ រ៉ះ កា អ៊ែ ផា៖

«អីស ឡាក់ គន អាញ់

ដារ់ អា អាញ់ អន់ ពូ អ្លុ អន់តគ់ ផា អីស គន អាញ់ តាទឹច»។†

៦ ប‌៉្រ័ះ ប៊កកាតយ័ រ៉ះ កា យីស៊ូ ម៉ោញ ទង ណាវ្គ ផា៖

«អីស ឡាក់ ក្រាគ់ រ៉ាម៉ះ ប‌៉្រ័ះ លើយ

ពួយ គុន ឡាបៀប សាដាច់ ម៉ិលគីសាឌែក សើគ ពែ ដេល»។‡

៧ ផះ យីស៊ូ អ្វៃ ពឹង អង់កក់ តេះ អា ពែ អ៊ែ ឡាច់ ទៀក ម៉ាត់ លូ ម៉ន់ ឡោម កាប ម៉ៃៗ ប៉្រើ ប‌៉្រ័ះ ប៊កកាតយ័ តង័ អ៊ែ អន់ រ៉ាវ៉ាច់ ឡឹង សារ តោ័។ ញន កា យីស៊ូ អ្យិល កូត័ លូ ប៉្រគ័ ពួយ ប‌៉្រ័ះ ប៊កកាតយ័ បះ ប‌៉្រ័ះ សាំយ៉ាំង ពួយ ប៉ានឹរ យីស៊ូ ប៉រ់។ ៨ យ‌៉័ះ អ៊ែ ឡាក់ គន ប‌៉្រ័ះ ប៊កកាតយ័ កាតាម កា អ៊ែ ហៀន សាំយ៉ាំង ប៉ានឹរ ពឹ អ៊ែ ទឹប ទី សារ ប៉ាណាប។ ៩ កេះ អ៊ែ ប៉្រគ័ ពួយ គ្រឹប សារ ពឹ អ៊ែ ប៉្រើ កេះៗ អ៊ែ កា កេះ តាំងឡា តង័ តាគ់ អង់រ៉ីស លើយ សាំរ៉ាប់ ប៉ាណូស ទិឌូ បក់ សឿ អ៊ែ។ ១០ ប‌៉្រ័ះ ប៊កកាតយ័ កា ប៉្រើ អ៊ែ ប៉្រគ័ ក្រាគ់ រ៉ាម៉ះ ប‌៉្រ័ះ តីស ហ៊្លត ពួយ គុន ឡាបៀប វគ័ ម៉ិលគីសាឌែក ណោះ ហង។

សារ ត្រគ់ ហៀន ប៉ានឹរ ប‌៉្រ័ះ ជែ អន់ អ្លាត សឿ

១១ ពឹង សារ អា ទី សារ អៀង ញឹន ប៉ិច រ៉ះ កា អន់ដីស ហះកា អន់ដីស ក្រូ ហ្លង់ ខង អន់ដីស អូ ចៃ សាំយ៉ាំង។ ១២ តាទឹច អ៊ែ អន់ដីស ត្រគ់ ប៉្រគ័ ណៃឃូ ប៉ាំងហៀន ពូ កេះ ខង អន់ដីស សឿ ទុញ កេះ ហះកា អន់ដីស អ្វៃ តងកាន ពូ ប៉ាំងហៀន អន់ដីស ឡឹង ប៉ានឹរ ប‌៉្រ័ះ ឡឹង ប៉ាន់ដា ណាវ្គ។ អន់ដីស អ្វៃ កា តងកាន ទៀក តុះ អន់ដីស អូ ចៃ កា សាណា កាង័ អុះ។ § ១៣ បក់ តងកាន ទៀក តុះ អូ ហ្លង់ ឡឹង សារ ពូ ប៉ាំងហៀន ឡឹង សារ ដាគ់ ត្រង់ ណោះ អុះ ខង អន់ឌែ អ្វៃ សាស្វា។ ១៤ ហះកា សាណា កាង័ សាំរ៉ាប់ ដឹង កា ប៉ាណូស តីស ហង ខង អន់ឌែ តាឡាប័ ឃើយ ខំ ហៀន អន់ អ្លុ អន់ហ្នាល់ យច អ្លុ អន់ហ្នាល់ ត្រគ់។

៦

១ ទឹល នីណោ័ះ ញឹន អូ កាប ណាវ្គ ហង ឡឹង សារ អន់ដីស ហៀន ផះ ប៉ាន់ដា ពែ ឡឹង សារ បក់ ប‌៉្រ័ះ រ៉ើស ប៉្រើ ប៉្រគ័ សាដាច់ ណោះ។ ហគ់ អន់ដីស ហៀន ឡាំ ប៉ាគ់ ង៉ីរ អន់ សឿ កាខាក់ ញឹន អូ ចៃ ប៉ាំងហៀន អន់ដីស លើយៗ ឡឹង សារ ឡាក់ ពូ អង់ក័ះ សឿ ត្រគ់ ហៀន ណោះ ឡាក់ កា សារ ប៉ិនពែង ពុត អន់ រ៉ាវ៉ាច់ ឡឹង សារ យច ឡាក់ ប៉្រគ័ អន់ តោ័ ញឹន កា អូ ចៃ ប៉ាំងហៀន ណាវ្គ ឡឹង សារ សឿ ប‌៉្រ័ះ ២ សារ ប៉ាំងហុំ ទៀក * លូ សារ ម៉ន់ សាប៉ាគ់ លូ សារ រ៉ីស សឹត ទឹប សារ ប‌៉្រ័ះ ចឹង ចៃគ ថូត លើយ។ ៣ ផា ប‌៉្រ័ះ ប៊កកាតយ័ អន់ ណោះ ញឹន ចឹង ប៉ាំងហៀន សារ ណាវ ឡគ។ ៤-៦ បក់ ចំ សឿ ម៉ោញ ទង កេះ លូ អ្យក់ សារ ដាគ់ ឡឹង ប‌៉្រ័ះ កេះ ទឹប ទី ប៉ាង៉ាត័ ប៉ាឡឹង ប‌៉្រ័ះ សាំ ទឹប អន់ឌែ អ្លុ ហ្លង់ ប៉ានឹរ ប‌៉្រ័ះ ទឹប ហ្លង់ ឡឹង សារ អំរ៉ាញ អឺញ ឡាក់ ប‌៉្រ័ះ ចឹង តាំបាង ប៉ាគ់ ម៉ាត់ ទៀ ផា បក់ ណោះ ក្លះ ឡាច់ អ្លាត សឿ អន់ឌែ អូ អ្លុ ចឹង វ៉ីល សឹត ប៉ិនពែង ពុត ពៀក ម៉ោញ ទង ណាវ្គ អុះ ខង ឡាក់ កា អន់ឌែ ប៉ង់ គន ប‌៉្រ័ះ ប៊កកាតយ័ ពឹង អ៊្លង គឹង ម៉ោញ ទង ណាវ្គ ទឹប ប៉្រគ័ អន់ ពូ កាប បឺង៉ាយ កា អ៊ែ ណាវ្គ។ ៧ តេះ ចារ ចំ ទី បី អៀង លូ កើត ពៀ ប៉ូ អៀង ទឹប ទី ខា កា បក់ តប់ ពៀ ប៉ូ ណោះ តេះ ណោះ ចឹង ទី សារ ដាគ់ ឡឹង ប‌៉្រ័ះ ដេល។ ៨ ហះកា ផា តេះ ចារ ណោះ កើត ដឹង សាលៀ ប៉ាញ័ ទឹប ណោះ ទឹល នីណោ័ះ ពូ ចឹង ផា តេះ ណោះ អូ ដាគ់ អុះ ទឹប ប‌៉្រ័ះ ចឹង ប៉ាស្យាប សាំ។ ប៉ាគ់ ទឹល ឡុច ទៀ ពូ ចឹង សុះ អ្លាត ហង។

៩ អឺ អុះ ម៉ី ឡាក់ ញឹន ប៉ិច ចៃ យ‌៉័ះ ញឹន កាប នីអៀ កាតាម ហះកា ញឹន សឿ ផា អន់ដីស ចឹង ទី សារ ដាគ់ ហង ឃឺ ប‌៉្រ័ះ ចឹង តង័ អន់ដីស អន់ រ៉ីស ១០ ខង ប‌៉្រ័ះ ប៊កកាតយ័ អូ ត្រគ់ ប‌៉្រ័ះ អូ ត្រង់ ណោះ អុះ អ៊ែ អូ ពឹល សារ ញ៉ា ឡាក់ អន់ដីស ប៉្រគ័ ណោះ ដេល អ៊ែ កា អូ ពឹល កា អន់ដីស តង័ ប៉ាសុន អ៊ែ ញន កា ប៉ិច ចៃ កា អ៊ែ ផះ អន់ទ្រួល ពែ លូ រ៉ាប់ ដារ់ អា ដេល។ ១១ ញឹន ប៉ិច កា អន់ដីស ទិឌូ អ្យក់ ពុត ចៃគ លើយ ទឹល ឡុច ណោះ ចឹង ទី គ្រឹប សារ អន់ដីស ម៉ឹង ណោះ។ ១២ ជែ អន់ អន់ដីស កេះ ប៉ាណូស កាជីល អ្វៃ គ្រឺយ អ្យ្រើប ហគ់ អន់ អន់ដីស ប៉្រគ័ ពួយ បក់ ទី សារ ប‌៉្រ័ះ សាញ៉ា ញន កា អន់ឌែ សឿ លូ អត់ សាំរ៉ាញ័។

សារ ប‌៉្រ័ះ សាញ៉ា អូ អ្លុ តូរ័

១៣ ផះ ប‌៉្រ័ះ ប៊កកាតយ័ សាញ៉ា លូ វគ័ អាប៉្រាហាំ ពែ ប‌៉្រ័ះ អ្យក់ សិច អ៊ែ ទៅ ខង អូ ទី បក់ ពឿ តីស ឡឹង អ៊ែ ណាវ្គ អុះ ចឹង ប៉្រគ័ ផាញ៉ាន កា អ៊ែ ណោះ។ ១៤ អ៊ែ សាញ៉ា ផា «អាញ់ ចឹង អន់ សារ ដាគ់ កា អីស ទឹប ចឹង ប៉្រគ័ អន់ ផូង័ វ៉ាច់ អីស កើត រ៉ាល អៀង កាខាក់ ដេល»។ ១៥ ញន កា វគ័ អាប៉្រាហាំ ទី ពុត អត់ សាំរ៉ាញ័ អ្វៃ ក្យាគ់ អ៊ែ កា ទី ឡាក់ កា ប‌៉្រ័ះ សាញ៉ា ណោះ តាទឹច ហង។ ១៦ ប៉ាណូស ពិន ផះ ចំ ពូ ម៉ត់ ពូ ណាំង កាណាគ័ ឡាក់ អំរ៉ាញ ឡឹង ឡាកោ ប៉្រគ័ ផាញ៉ាន ភឿ អន់ អ្លុ អន់តគ់ ផា ពូ កាប សារ តាទឹច ម៉ាគ់ ចឹង កេះ សារ ពូ ប៉ាគែក ណោះ។ ១៧ ប‌៉្រ័ះ ប៊កកាតយ័ ប៉ិច តាំបាង អន់ កា ពូ ឡាក់ ចឹង ទី សារ អ៊ែ សាញ៉ា ណោះ អន់ ពូ អ្លុ ហ្លង់ ផា អ៊ែ ចឹង អូ រ៉ើ ពុត អុះ អ៊ែ ចឹង អន់ តាទឹច ទឹល នីណោ័ះ អ៊ែ កា ម៉ត់ ហង។ ១៨ សារ ប‌៉្រ័ះ សាញ៉ា លូ ម៉ត់ ណោះ សារ ទិ ពៀរ ណោះ អូ អ្លុ តូរ័ អុះ ប‌៉្រ័ះ កា អូ អ្លុ តាំព្លូង ដេល ទឹល នីណោ័ះ ពិន ឡាក់ សាតាក់ ឡាំ អោន ប៉ាគ់ អ៊ែ អ៊ែ កា ប៉ាំងហោក ពុត ពិន លូ តង័ អន់ ពិន ម៉ឹង អេង អ៊ែ លើយ។ ១៩-២០ សារ ម៉ឹង អា ប៉្រគ័ អន់ កា ពុត ពៀក ពិន សឿ កាចាប័ ពៀប ឡាក់ កា តាឡង់ ប៉ាសយ់ តីស ប៉្រគ័ អន់ ទូក តាវ ម៉ោញ ចារ។ ពិន អ្លុ ម៉ឹង ញន កា យីស៊ូ ម៉ុត កាណុង ចារ ពូ ប៉ិង លូ កាណាត់ ឃឺ ចារ អ៊ែ អ្វៃ អន់ទ្រួល ឡឹង ពិន ភឿ ឡោម ប‌៉្រ័ះ ប៉ាតាង ពិន ទិឌូ ទឹប អ៊ែ ប៉្រគ័ ម៉ៃគ ក្រាគ់ រ៉ាម៉ះ ប‌៉្រ័ះ លើយ ពួយ គុន ឡាបៀប វគ័ ម៉ិលគីសាឌែក។

៧

សារ សាដាច់ ម៉ិលគីសាឌែក ប៉្រគ័ ក្រាគ់ រ៉ាម៉ះ ប‌៉្រ័ះ

១ ផះ សើគ ពែ វគ័ ម៉ិលគីសាឌែក អា ប៉្រគ័ សាដាច់ មឿង សាឡឹម ទឹប អ៊ែ ប៉្រគ័ ក្រាគ់ រ៉ាម៉ះ ប‌៉្រ័ះ ឡាក់ តីស ហ៊្លត អ៊ែ ឡាំ ប៉ាគ់ ចារ វគ័ អាប៉្រាហាំ ផះ អាប៉្រាហាំ សឹត ឡឹង តាកូះ លូ សាដាច់ ប៉ាថេត អន់ទៀគៗ កេះណោះ អ៊ែ ប៉រ់ សារ ដាគ់ ឡឹង ប‌៉្រ័ះ អន់ កា អាប៉្រាហាំ។ ២ វគ័ អាប៉្រាហាំ កា អ្យក់ កាណាគ័ ឡាក់ អ៊ែ តាប៉ីត អ្យក់ ឡឹង ពូ ទិណោ័ះ អញ់ជឹត ចានែក អ្យក់ ឡាច់ ម៉ោញ ចានែក អន់ កា សាដាច់ ម៉ិលគីសាឌែក។ * សិច ម៉ិលគីសាឌែក ណោះ ទី ណី ផា សាដាច់ ដាគ់ ត្រង់ កាខាក់ អ៊ែ កា សាដាច់ មឿង សាឡឹម † ឃឺ សាដាច់ ទី សារ សាណុក សាវ៉ាក។ ៣ ពូ អូ ច្រាគ់ សិច មើគ ពឹ លូ វគ័ យ៉ាគ់ ផូង័ វ៉ាច់ អ៊ែ អុះ ដារ់ កើត លើ ដារ់ តោ័ កា អូ ទី ដេល។ អ៊ែ ពៀប ឡាក់ កា គន ប‌៉្រ័ះ អ៊ែ ប៉្រគ័ ក្រាគ់ រ៉ាម៉ះ ប‌៉្រ័ះ លើយ។

៤ អន់ដីស ឃឹត ចាជ្រែប ហៃ ម៉ិលគីសាឌែក អា អ៊ែ កេង ខាក់ តាទឹច ហង បះ វគ័ អាប៉្រាហាំ អន់ កាណាគ័ ឡាក់ អ៊ែ តាប៉ីត អ្យក់ ណោះ អញ់ជឹត ចានែក អ៊ែ អ្យក់ ឡាច់ ម៉ោញ ចានែក អន់ កា ម៉ិលគីសាឌែក។ ៥ កាប៉ាច់ ផូង័ វ៉ាច់ លេវី ឡាក់ ប៉្រគ័ ក្រាគ់ រ៉ាម៉ះ ប‌៉្រ័ះ ពួយ ចាបាប់ អន់ឌែ អ្យក់ ចានែក ឡឹង ប៉ាសុន ឃឺ អញ់ជឹត ចានែក អន់ឌែ អ្យក់ ម៉ោញ ចានែក ឡឹង អុះ ម៉ី អន់ឌែ ទៅ យ‌៉័ះ អន់ឌែ ផូង័ វ៉ាច់ វគ័ អាប៉្រាហាំ ទៅ កាតាម។ ៦ កាប៉ាច់ ម៉ិលគីសាឌែក អ៊ែ អូ ត្រគ់ ផូង័ វ៉ាច់ លេវី អុះ ហះកា អ៊ែ អ្យក់ កាណាគ័ ឡឹង វគ័ អាប៉្រាហាំ អញ់ជឹត ចានែក អ្យក់ ម៉ោញ ចានែក កេះណោះ អ៊ែ ប៉រ់ សារ ដាគ់ អន់ កា អាប៉្រាហាំ ឡាក់ ប‌៉្រ័ះ ទី សាញ៉ា ណោះ ពែ។ ៧ តាម តាឡាប័ ឃើយ បក់ អ្យក់ សារ ដាគ់ ថិ ឡឹង បក់ អន់ សារ ដាគ់ សារ អា ពិន អូ អ្លុ ប៉ាគែក អុះ។ ៨ មួត លេវី ឃើយ អ្យក់ កាណាគ័ អញ់ជឹត ចានែក អ្យក់ ឡាច់ ម៉ោញ ចានែក ហះកា អន់ឌែ តោ័។ កាប៉ាច់ ម៉ិលគីសាឌែក អ៊ែ អ្យក់ ម៉ោញ ចានែក និះទៅ ដេល ហះកា ផាប់ ប៉ានឹរ ប‌៉្រ័ះ អូ រ៉ះ ផា អ៊ែ តោ័ អុះ។ ៩ ឃឺ អ៊ែ ពិន ចឹង រ៉ះ ផា សារ អា ពៀប ឡាក់ កា វគ័ លេវី អន់ កាណាគ័ ម៉ោញ ចានែក កា សាដាច់ ម៉ិលគីសាឌែក ពួយ វគ័ អាប៉្រាហាំ ដេល យ‌៉័ះ រ៉ប់ ដារ់ អា មួត លេវី អ្យក់ ម៉ោញ ចានែក ឡឹង ពូ កាតាម ១០ ខង ផះ វគ័ អាប៉្រាហាំ ប៉ាត័ះ សាដាច់ ម៉ិលគីសាឌែក ពែ វគ័ លេវី បើ តាន័ កើត អុះ ពៀប ឡាក់ កា អ៊ែ អ្វៃ កាណុង ឡាកោ វគ័ អាប៉្រាហាំ ណោះ ហង។

សារ យីស៊ូ ប៉្រគ័ ក្រាគ់ រ៉ាម៉ះ ប‌៉្រ័ះ

១១ ចាបាប់ ប‌៉្រ័ះ ប៉្រើ គន សោ វគ័ លេវី ប៉្រគ័ ក្រាគ់ រ៉ាម៉ះ ប‌៉្រ័ះ សារ អា ឡាក់ គុល ចាបាប់ ប‌៉្រ័ះ ណោះ ហង។ ទឹល នីណោ័ះ ផា ង៉ារ ក្រាគ់ រ៉ាម៉ះ ប‌៉្រ័ះ គែង លេវី អ្លុ ហ្វាយ ឡាច់ ប៉ាសុន អន់ រ៉ាវ៉ាច់ ឡឹង សារ យច តាទឹច កេះ ញ៉ា ត្រគ់ ប៉ិច រ៉ើស ក្រាគ់ រ៉ាម៉ះ ប‌៉្រ័ះ ម៉ោញ ណាវ្គ គុន ឡាបៀប ម៉ិលគីសាឌែក ប៉្រគ័ ញ៉ា ? ញ៉ា អូ ប៉្រគ័ គុន ឡាបៀប វគ័ អារ៉ុន ? ១២ ផា ត្រគ់ តូរ័ ក្រាគ់ រ៉ាម៉ះ ប‌៉្រ័ះ ទឹល នីណោ័ះ ចាបាប់ កា ត្រគ់ តូរ័ និះទៅ ដេល ១៣ ខង ក្រាគ់ រ៉ាម៉ះ ប‌៉្រ័ះ ឡាក់ ពូ ទី ច្រាគ់ រ៉ះ ណោះ អ៊ែ កើត ឡាច់ ឡឹង ផូង័ វ៉ាច់ ឡាក់ អូ ឃើយ ទី ពឿ កាណុង ផូង័ វ៉ាច់ អ៊ែ ប៉្រគ័ ក្រាគ់ រ៉ាម៉ះ ប‌៉្រ័ះ អុះ។ ១៤ ពិន ទិឌូ កា អ្លុ កេះ ពឹ តាំងឡា ពិន អ៊ែ កើត ឡាច់ ឡឹង ផូង័ វ៉ាច់ យូដា ហះកា ផះ វគ័ ម៉ូសេ រ៉ះ ឡឹង សារ ក្រាគ់ រ៉ាម៉ះ ប‌៉្រ័ះ អ៊ែ អូ រ៉ះ ឡឹង ផូង័ វ៉ាច់ យូដា ណោះ អុះ។ ១៥ សារ អា ហ៊ែង ចាបះ ខាក់ ហង ខង ទី ក្រាគ់ រ៉ាម៉ះ ប‌៉្រ័ះ ម៉ោញ ដូវ ណាវ្គ ឡាក់ កា សាដាច់ ម៉ិលគីសាឌែក។ ១៦ អ៊ែ អូ ត្រគ់ ក្រាគ់ រ៉ាម៉ះ ប‌៉្រ័ះ ញន កា ឡាច់ ឡឹង ផូង័ វ៉ាច់ លេវី ឡាក់ កា ចាបាប់ រ៉ះ ណោះ អុះ ឃឺ អ៊ែ ប៉្រគ័ ក្រាគ់ រ៉ាម៉ះ ប‌៉្រ័ះ ញន កា សារ អំរ៉ាញ អឺញ អ៊ែ តាំងឡា ឡាក់ ទី អាញុ រ៉ីស អូ អ្លុ តោ័ ១៧ ខង ពឹង ផាប់ ប៉ានឹរ ប‌៉្រ័ះ ទី រ៉ះ ឡឹង សារ អ៊ែ ផា៖

«អីស ឡាក់ ក្រាគ់ រ៉ាម៉ះ ប‌៉្រ័ះ លើយ

ពួយ គុន ឡាបៀប សាដាច់ ម៉ិលគីសាឌែក»។

១៨ ទឹល នីណោ័ះ ចាបាប់ អន់ទ្រួល ណោះ ពែ ត្រគ់ អ្លាត ហង ខង អូ ទី ខា កេះ ១៩ ខង ចាបាប់ វគ័ ម៉ូសេ អូ អ្លុ ប៉្រគ័ អន់ សារ ញ៉ា ដាគ់ ត្រង់ អុះ ហះកា កិញអៀ អា ពិន ទី សារ ម៉ឹង ដាគ់ ខាក់ ឡាក់ ប‌៉្រ័ះ អន់ កា ពិន ញន កា សារ ម៉ឹង ណោះ ហង បះ ពិន អ្លុ ម៉ុត ក្យាម័ ប‌៉្រ័ះ។

២០-២១ ម៉ោញ ណាវ្គ ផះ ពូ ប៉្រគ័ ក្រាគ់ រ៉ាម៉ះ ប‌៉្រ័ះ សើគ ពែ ប‌៉្រ័ះ អូ ទី ម៉ត់ លូ អន់ឌែ អុះ ហះកា ក្រាគ់ រ៉ាម៉ះ ប‌៉្រ័ះ អន់តីគ អា ប‌៉្រ័ះ ប៊កកាតយ័ ម៉ត់ លូ អ៊ែ នីអៀ៖

«អាញ់ ម៉ត់ លូ អីស អាញ់ អូ រ៉ើ ពុត អុះ

អីស ឡាក់ ក្រាគ់ រ៉ាម៉ះ ប‌៉្រ័ះ លើយ»។

២២ ញន កា សារ ម៉ត់ ណោះ ហង បះ យីស៊ូ ខឹន ឡាប់ ពឹង សារ សាញ៉ា រែវ ពុត ណាវ ឡាក់ ដាគ់ ហ៊្លត ឡឹង សារ សាញ៉ា រែវ ពុត សាន់ដាប់។

២៣ ម៉ោញ ណាវ្គ ក្រាគ់ រ៉ាម៉ះ ប‌៉្រ័ះ គុន ឡាបៀប សាន់ដាប់ ពែ ទី អៀង ដូវ ខាក់ អន់ឌែ ប៉្រគ័ ក្រាគ់ រ៉ាម៉ះ ប‌៉្រ័ះ តគ់ៗ ខង អន់ឌែ ឡាក់ ប៉ាណូស អ្លុ តោ័ ២៤ ហះកា យីស៊ូ អា អ៊ែ ឡាក់ ក្រាគ់ រ៉ាម៉ះ ប‌៉្រ័ះ លើយ អូ មប អន់ កា ពឿ អុះ ខង អ៊ែ ទី អាញុ រ៉ីស លើយ អូ អ្លុ តោ័ អុះ។ ២៥ ញន ណោះ ហង បះ យីស៊ូ អ្លុ តង័ គ្រឹប សារ ទិ បក់ ពឿ ម៉ុត ឡាំ ក្យាម័ ប‌៉្រ័ះ ប៊កកាតយ័ ញន កា អ៊ែ ទី អាញុ រ៉ីស លើយ ណោះ ហង បះ អ៊ែ ម៉ន់ ឡោម ឡា ប‌៉្រ័ះ ប៉ាតាង ពិន លើយ។

២៦ ពិន ត្រគ់ តងកាន ម៉ៃគ ក្រាគ់ រ៉ាម៉ះ ប‌៉្រ័ះ ឡាក់ កា យីស៊ូ ណោះ ហង ឃឺ ក្រាគ់ រ៉ាម៉ះ ប‌៉្រ័ះ ឡាក់ ដាគ់ សាំរ៉ាប់ កា ប‌៉្រ័ះ អូ ទី សារ យច អុះ ទឹប អ៊ែ តាង ឡឹង ប៉ាណូស អូ ដាគ់ ប‌៉្រ័ះ តាំប៉ោក អ៊ែ អន់ ចាំងហីគ ឡឹង ប៉្លៃង។ ២៧ អ៊ែ អូ ត្រគ់ ឡាក់ កា ក្រាគ់ រ៉ាម៉ះ ប‌៉្រ័ះ អន់ទៀគ អុះ អ៊ែ អូ តងកាន ពុះ កាណាគ័ រ៉ាម៉ះ ប‌៉្រ័ះ រ៉ាប់ ដារ់ ញន កា សារ យច អ៊ែ តាំងឡា លូ សារ យច ប៉ាសុន អុះ ខង អ៊ែ មប ឡាកោ អ៊ែ ដឹង ម៉ោញ ទង កេះ ឡូត។ ២៨ ពួយ ចាបាប់ វគ័ ម៉ូសេ ពូ រ៉ើស ប៉ាណូស ឡាក់ ទី សារ យច ដេល អន់ ប៉្រគ័ ម៉ៃគ ក្រាគ់ រ៉ាម៉ះ ប‌៉្រ័ះ ហះកា អន់តីគ ឡឹង ណោះ ប‌៉្រ័ះ រ៉ើស គន អ៊ែ អន់ ប៉្រគ័ ម៉ៃគ ក្រាគ់ រ៉ាម៉ះ ទឹប ម៉ត់។ គន អ៊ែ ណោះ តាគ់ អង់កេះ ង៉ារ អ៊ែ គ្រឹប នែវ។

៨

សារ សាញ៉ា រែវ ពុត ណាវ

១ ទិ សារ ឡាក់ ញឹន ផះ អ្វៃ ប៉ាំងហៀន ណោះ ពែ ឃឺ នែវ អា៖ ពិន ទី ម៉ៃគ ក្រាគ់ រ៉ាម៉ះ ប‌៉្រ័ះ នែវ ណោះ ម៉ោញ ដូវ កេះ ឡាក់ ផះ អង់អ្វៃ គែង សាម៉ា គ្រេ សាដាច់ ម៉ះ ប‌៉្រ័ះ ប៊កកាតយ័ ឡាក់ ទី សារ អំរ៉ាញ អឺញ កេង ខាក់ ពឹង ប៉្លៃង តោ ២ អ៊ែ ប៉្រគ័ ង៉ារ ពឹង ចារ រ៉ាម៉ះ តាទឹច ឡាក់ ប‌៉្រ័ះ ប៊កកាតយ័ ប៉្រគ័ អូ ត្រគ់ ប៉ាណូស ប៉្រគ័ អុះ។ ៣ ក្រាគ់ រ៉ាម៉ះ ប‌៉្រ័ះ ទិឌូ ពូ រ៉ើស អន់ឌែ ភឿ អ្យក់ កាណាគ័ ពុះ រ៉ាម៉ះ ប‌៉្រ័ះ។ ណោះ ហង បះ ក្រាគ់ រ៉ាម៉ះ ប‌៉្រ័ះ អា កា ត្រគ់ ទី កាណាគ័ រ៉ាម៉ះ ប‌៉្រ័ះ និះទៅ ដេល។ ៤ ផា អ៊ែ អ្វៃ ពឹង អង់កក់ តេះ អា អ៊ែ អូ ទី ប៉្រគ័ ក្រាគ់ រ៉ាម៉ះ ប‌៉្រ័ះ អុះ ខង ទី ក្រាគ់ រ៉ាម៉ះ ប‌៉្រ័ះ អៀង កេះ ផះ អ្វៃ ពុះ កាណាគ័ រ៉ាម៉ះ ប‌៉្រ័ះ ពួយ ចាបាប់។ ៥ មួត ក្រាគ់ រ៉ាម៉ះ ប‌៉្រ័ះ ប៉្រគ័ ង៉ារ ពឹង ចារ រ៉ាម៉ះ ប‌៉្រ័ះ ឃឺ ពូ ប៉្រគ័ ចារ ណោះ ពួយ ចារ រ៉ាម៉ះ ប‌៉្រ័ះ អ្វៃ ពឹង ប៉្លៃង តោ ហង ឡាក់ កា ប‌៉្រ័ះ ប៊កកាតយ័ រ៉ះ លូ វគ័ ម៉ូសេ ផះ អ៊ែ ចឹង ប៉្រគ័ ចារ រ៉ាម៉ះ ប‌៉្រ័ះ ណោះ ផា «អីស ត្រគ់ ហៃ អន់ កាខាក់ អន់ អីស ប៉្រគ័ ពួយ ឡាបៀប អាញ់ តាំបាង កា អីស ពឹង ប៉ានឹម ពែ»*។ ៦ កិញអៀ អា ប‌៉្រ័ះ រ៉ើស យីស៊ូ គ្រិះ អន់ ប៉្រគ័ ង៉ារ ដាគ់ លឺន ឡឹង ង៉ារ មួត ក្រាគ់ រ៉ាម៉ះ ប‌៉្រ័ះ ណោះ ណាវ្គ ខង សារ សាញ៉ា រែវ ពុត ឡាក់ អ៊ែ ប៉្រគ័ កាណង័ ណោះ ដាគ់ ហ៊្លត ឡឹង សារ សាញ៉ា រែវ ពុត សាន់ដាប់ ខង សារ សាញ៉ា រែវ ពុត ណាវ អា អ៊ែ ទី សាញ៉ា ឡាក់ ដាគ់ ហ៊្លត ដេល។ ៧ ញន កា សារ សាញ៉ា រែវ ពុត ផះ សើគ ពែ បើ ដាគ់ កាខាក់ អុះ ណោះ ហង បះ ប‌៉្រ័ះ ប៊កកាតយ័ អន់ សារ សាញ៉ា រែវ ពុត ម៉ោញ ណាវ្គ ៨ ខង ប‌៉្រ័ះ ប៉ប័ សារ អូ ដាគ់ កាណុង ប៉ាសុន អ៊ីស្រាអ៊ែល ណោះ ហង បះ អ៊ែ រ៉ះ ផា៖

«ប៉ាគ់ អន់តីគ ទៀ អាញ់ ចឹង ប៉្រគ័ សារ សាញ៉ា រែវ ពុត ណាវ្គ

អន់ឌូ លូ ប៉ាសុន អ៊ីស្រាអ៊ែល លូ ប៉ាសុន យូដា ដេល។

៩ សារ សាញ៉ា រែវ ពុត អា អូ ត្រគ់ ឡាក់ កា សារ សាញ៉ា រែវ ពុត

ឡាក់ អាញ់ សាញ៉ា លូ វគ័ យ៉ាគ់ អន់ឌែ

ផះ អាញ់ ប៉ាណាំ អន់ឌែ

អន់ ឡាច់ ឡឹង ប៉ាថេត អ៊ីស៊ីប សើគ ពែ ណោះ អុះ

ខង អន់ឌែ អូ ប៉្រគ័ ពួយ សារ សាញ៉ា រែវ ពុត ណោះ អុះ

ណោះ ហង បះ អាញ់ អូ វ៉ឹនវ៉ាយ កា អន់ឌែ ដេល

អា ហង ប៉ានឹរ ប‌៉្រ័ះ ប៊កកាតយ័។

១០ ប៉ាគ់ អន់តីគ ទៀ អាញ់ ចឹង សាញ៉ា រែវ ពុត លូ ប៉ាសុន អ៊ីស្រាអ៊ែល នែវ អា៖

ចាបាប់ អាញ់ ចឹង ចៃគ ពឹង ពុត តាម៉ុត ពឹង ពៀក អន់ឌែ

កេះណោះ អាញ់ ចឹង កេះ ប‌៉្រ័ះ អន់ឌែ

អន់ឌែ ចឹង កេះ ប៉ាសុន អាញ់ ហង។

១១ ផះ ណោះ អូ ទី ពឿ ចឹង ប៉ាំងហៀន អុះ ម៉ី អ៊ែ ទៅ លូ បក់ អ្វៃ រសានែង ផា៖

"ហគ់ អន់ អន់ដីស អន់ហ្នាល់ ប‌៉្រ័ះ ពិ"

ខង អន់ឌែ ចឹង អន់ហ្នាល់ អាញ់ ទិឌូ

ឡឹង បក់ ថិ ឡឹង ពូ ទឹល បក់ តីស ឡឹង ពូ

១២ ខង អាញ់ ចឹង អូ អ្យក់ យ៉ូ សារ យច ម៉ះ អន់ឌែ

លូ អ្លាត ដោះ សារ អូ ដាគ់ ម៉ះ អន់ឌែ ដេល»។†

១៣ ប‌៉្រ័ះ រ៉ះ ផា សារ សាញ៉ា រែវ ពុត អន់តីគ អា ឃឺ សារ ណាវ ទឹល នីណោ័ះ សាញ៉ា រែវ ពុត អន់ទ្រួល ពែ អូ ទី ខា កេះ សារ សាន់ដាប់ ណោះ ប៊ែត ចឹង ហ៊្យង ហង។

៩

ចារ រ៉ាម៉ះ ប‌៉្រ័ះ ពឹង អង់កក់ តេះ អា

១ សារ សាញ៉ា រែវ ពុត សាន់ដាប់ ទី ចាបាប់ សាំរ៉ាប់ សាំប‌៉័ះ ប៉ានេ ប‌៉្រ័ះ ទឹប ទី ចារ សាំរ៉ាប់ រ៉ាម៉ះ ប‌៉្រ័ះ ពឹង អង់កក់ តេះ អា ដេល។ ២ រ៉ាណើះ ពូ ប៉្រគ័ ណោះ ទី កាណុង ពៀរ កាណុង ម៉ោញ ពូ អើ ផា កាណុង ដាគ់ ពឹង ណោះ ទី ចារ ចៃគ តាគៀង ទឹប ទី គ្រេ សាំរ៉ាប់ ចៃគ ណុំ ប៉ាំង ទៀន អន់ កា ប‌៉្រ័ះ។ ៣ គែង តោ កា អញ់ស៊ែង ពូ ប៉ិង ណោះ ទី កាណុង ទី ពៀរ ពូ អន់ សិច ផា កាណុង ដាគ់ កាខាក់ ។ ៤ ពឹង កាណុង ណោះ ទី អន់ហ្នឹង ម៉ាស សាំរ៉ាប់ សុះ កាណាគ័ បោផូវ លូ ទី ហ៊ីប សារ សាញ៉ា រែវ ពុត ឡាក់ ពូ ប៉្រះ ចារ័ ម៉ាស ប៉ាញ័ ទឹប ហ៊ីប ណោះ។ កាណុង ហ៊ីប សារ សាញ៉ា រែវ ពុត ណោះ ទី អោ ម៉ាស ម៉ោញ ឡាក់ ពូ ចៃគ ណុំ ម៉ាណា លូ ទី អ៊្លង កាទូង ម៉ះ វគ័ អារ៉ុន ឡាក់ ទី ប៉ាកាវ ឡាក ទឹប ទី អំហ្មោ ឡាត ពៀរ ប៉ក់ ឡាក់ ប‌៉្រ័ះ ច្រាគ់ សារ សាញ៉ា រែវ ពុត។ ៥ អ្វៃ អំប៉ាំង ហ៊ីប សារ សាញ៉ា រែវ ពុត ណោះ ទី ហ៊ូប ចេរូប៊ីន ពៀរ ផះ អ្វៃ ឡាង កាហ្លាប អំប៉ាំង កល់ ហ៊ីប ចារ ពូ ស្រោច ផាម ភឿ ហ្វាយ ប៉ាសុន អន់ រ៉ាវ៉ាច់ ឡឹង សារ យច ហ៊ូប ចេរូប៊ីន អា ប៉ិច រ៉ះ ផា ប‌៉្រ័ះ ប៊កកាតយ័ អ្វៃ ពឹង ណោះ។ ហះកា ញឹន អូ កូម័ កា រ៉ះ សារ អា គ្រឹប ហាច់ ទិណោ័ះ កិញអៀ អា អុះ។

៦ ប៉ាគ់ ពូ ប៉្រគ័ ចារ ណោះ កេះ ទិ កេះ ណោះ មួត ក្រាគ់ រ៉ាម៉ះ ប‌៉្រ័ះ កា ម៉ុត ពឹង កាណុង ទី ម៉ោញ រ៉ាប់ ដារ់ ភឿ ប៉្រគ័ ង៉ារ អន់ឌែ ៧ ហះកា ពឹង កាណុង ទី ពៀរ ទី ដឹង ម៉ៃគ ក្រាគ់ រ៉ាម៉ះ ប‌៉្រ័ះ ដោច ទី ម៉ុត ម៉ោញ សាណាំ ម៉ោញ ទង អ៊ែ កា ត្រគ់ អ្យក់ ម៉ុត ផាម អ្យាំ ស្រោច អន់ កា ប‌៉្រ័ះ ប៊កកាតយ័ ញន កា សារ យច អ៊ែ តាំងឡា លូ សារ យច ប៉ាសុន ដេល ឡាក់ ពូ ប៉្រគ័ ទឹប អូ ហ្លង់។ ៨ សារ អា ប៉ាង៉ាត័ ប៉ាលឹង ប‌៉្រ័ះ ប៉ិច រ៉ះ អន់ អ្លុ អន់តគ់ ផា ទ្រង ឡាំ ប៉ាគ់ កាណុង ដាគ់ កាខាក់ ណោះ បើ តាន័ បើក អុះ ដារ់ ចំ កាណុង ទី ម៉ោញ អា អ្វៃ។ ៩ សារ ទិ អា ប៉ិច រ៉ះ ឡឹង រ៉ាំងហាវ រ៉ប់ ដារ់ អា ហង ឃឺ ប៉ិច រ៉ះ ផា កាណាគ័ ពូ រ៉ាម៉ះ ទិណោ័ះ អូ អ្លុ ប៉្រគ័ អន់ ពុត ពៀក បក់ ឡាំ សាំប‌៉័ះ ប៉ានេ ប‌៉្រ័ះ ណោះ ដាគ់ ត្រង់ អុះ ១០ ខង សារ ឡាក់ ពូ ប៉្រគ័ ពួយ សារ សាញ៉ា រែវ ពុត សាន់ដាប់ ទិណោ័ះ ឃឺ ទី ដឹង ឡាក់ កា សាណា សាណឹត ទៀក អៃត លូ សារ រ៉ាវ ឡាកោ លូ កាណាគ័ អន់ទៀគៗ ចាបាប់ ទិ អា ក្រាន័ កា រ៉ះ កា ឡាកោ អំប៉ាំង អា ដោច ឡាក់ ទី ខា ផះ រ៉ាំងវ៉ាង ប‌៉្រ័ះ បើ តាន័ ប៉្រគ័ អន់ ទី ឡាបៀប ណាវ ឡាក់ ដាគ់ ហ៊្លត។

សារ ផាម យីស៊ូ ដាគ់ ហ៊្លត ឡឹង ផាម អ្យាំ

១១-១២ ហះកា ផះ យីស៊ូ គ្រិះ កេះ ម៉ៃគ ក្រាគ់ រ៉ាម៉ះ ប‌៉្រ័ះ ឡាក់ មប អន់ សារ ដាគ់ ឡាក់ ពិន ទី កេះ អ៊ែ ម៉ុត ទ្រង រ៉ាណើះ ឡាក់ ដាគ់ ហ៊្លត ដឹង ម៉ោញ ទង កេះ ឡូត រ៉ាណើះ ណោះ អូ ត្រគ់ ប៉ាណូស ប៉្រគ័ អុះ លូ អូ ត្រគ់ ពឹង អង់កក់ តេះ អា ដេល។ អ៊ែ អូ អ្យក់ ឡាំ ផាម ប៉ារ់ពេ ទោល លើ ផាម គន រ៉ក់ អុះ ឃឺ អ៊ែ អ្យក់ ផាម អ៊ែ ទៅ ម៉ាគ់ ហ្វាយ ពិន អន់ ដាគ់ លើយ។ ១៣ ផះ ពូ អ្យក់ ផាម ប៉ារ់ពេ ទោល លូ ផាម រ៉ក់ ប៉ាញ័ តាម័ លូ អំហ្មូវ រ៉ក់ ប៉ាញ័ សាតង័ ឡាយ លូ ទៀក ព្រឹះ ពឹង បក់ កើត អូ ដាគ់ គែង ឡាកោ ប៉ាំងឡៃ ណោះ ប៉្រគ័ អន់ បក់ ណោះ ដាគ់ ណាវ្គ។ * ១៤ សាឡង់ កា ផាម យីស៊ូ គ្រិះ ហ៊ែង ខាក់ ចឹង ប៉្រគ័ អន់ ពុត ពិន ដាគ់ ឃឺ អ៊ែ ដាគ់ កាខាក់ អូ ទី យច ហះ ចំ អុះ ប៉ាង៉ាត័ ប៉ាលឹង ប‌៉្រ័ះ ឡាក់ អ្វៃ លើយ ប៉្រើ អ៊ែ មប ឡាកោ កា ប‌៉្រ័ះ ប៊កកាតយ័ ភឿ អ៊្យូត ឡាច់ សារ ពិន ប៉្រគ័ យច ឡាក់ ប៉្រគ័ អន់ តោ័ ណោះ ម៉ាគ់ ពិន ប៉្រគ័ ង៉ារ កា ប‌៉្រ័ះ ឡាក់ អ្វៃ លើយ ឡគ។

១៥ ខ ណោះ ហង បះ យីស៊ូ ប៉្រគ័ កាណង័ ឡឹង សារ សាញ៉ា រែវ ពុត ណាវ ភឿ អន់ បក់ ប‌៉្រ័ះ រ៉ើស អ្យក់ ណោះ ទី ប៉ាដក់ ប៉ាជៀ លើយ ឡាក់ កា អ៊ែ សាញ៉ា ពែ ហង ខង យីស៊ូ តោ័ កេះ ភឿ ហ្វាយ ឡាច់ អន់ឌែ អន់ រ៉ាវ៉ាច់ ឡឹង សារ អន់ឌែ ប៉្រគ័ យច ផះ រ៉ាំងវ៉ាង សាញ៉ា រែវ ពុត សាន់ដាប់ ពែ។ ១៦ ផា ពូ ច្រាគ់ សត់ត្រា ភឿ រ៉ះ ឡឹង សារ ត្រគ់ ជែក ប៉ាដក់ ប៉ាជៀ ផា បក់ ច្រាគ់ សត់ត្រា ណោះ អ៊ែ តោ័ ត្រគ់ អ្លុ អន់តគ់ ផា អ៊ែ តោ័ តាទឹច កេះណោះ ពូ ចឹង ជែក ពួយ សារ អ៊ែ រ៉ះ ណោះ ហង ១៧ ខង សត់ត្រា ណោះ ត្រគ់ ទី ខា ប៉ាគ់ ដារ់ អ៊ែ តោ័។ ផះ រ៉ាំងវ៉ាង បក់ ច្រាគ់ អ្វៃ រ៉ីស សត់ត្រា ណោះ អូ ទី ខា អុះ។ ១៨ កាប៉ាច់ សារ សាញ៉ា រែវ ពុត សើគ ពែ កា និះទៅ ដេល អ៊ែ អូ ទី ខា ដេល ផា អូ ទី ផាម។ ១៩ ផះ វគ័ ម៉ូសេ អន់តគ់ ប៉ាតោ កា ប៉ាសុន ទិឌូ ពួយ សារ ពឹង ផាប់ ចាបាប់ ប‌៉្រ័ះ កេះ ទិ កេះ ណោះ អ៊ែ កា អ្យក់ ផាម រ៉ក់ ផាម ប៉ារ់ពេ ឡាយ លូ ទៀក កេះណោះ អ្យក់ សក់ ចៀម នែវ កាហ្រី ទ្រែម ពឹង តើម អ្យិត ហ៊ីសុប ឡុក ពឹង ផាម កេះណោះ ព្រឹះ ពឹង ផាប់ ចាបាប់ ប‌៉្រ័ះ ទឹប ព្រឹះ ពឹង ប៉ាសុន ទិឌូ ដេល។ ២០ ផះ ណោះ អ៊ែ រ៉ះ ផា «អា ហង ផាម ឡាក់ តាគ់ អង់កេះ សារ សាញ៉ា រែវ ពុត ឡាក់ ប‌៉្រ័ះ ប៊កកាតយ័ ប៉្រើ ពិន ប៉្រគ័ ពួយ»។† ២១ កេះណោះ អ៊ែ កា ព្រឹះ ពឹង ចារ រ៉ាម៉ះ ប‌៉្រ័ះ លូ ពឹង កាណាគ័ ញ៉ាៗ ឡាក់ ពូ ឃើយ យរ កាណុង ចារ រ៉ាម៉ះ ប‌៉្រ័ះ ណោះ ដេល។ ២២ តាម ចាបាប់ ប‌៉្រ័ះ ប៊ែត ចឹង គ្រឹប កាណាគ័ ទិណោ័ះ ប៉្រគ័ អន់ ដាគ់ ញន កា ផាម។ ផា អូ ទី ឡាច់ ផាម អូ ទី ទ្រង ចំ អន់ រ៉ាវ៉ាច់ ឡឹង សារ យច អុះ។

២៣ ចារ រ៉ាម៉ះ ប‌៉្រ័ះ លូ កាណាគ័ ញ៉ាៗ កាណុង ណោះ ឡាក់ ពូ ប៉្រគ័ ពួយ កាណាគ័ ពឹង ប៉្លៃង ពូ ប៉្រគ័ អន់ ដាគ់ ញន កា សារ ទិ អា ហង។ ហះកា ផា ចឹង ប៉្រគ័ អន់ ដាគ់ ចារ រ៉ាម៉ះ ប‌៉្រ័ះ តាទឹច ឡាក់ អ្វៃ ពឹង ប៉្លៃង ណោះ តងកាន កាណាគ័ រ៉ាម៉ះ ឡាក់ ដាគ់ ហ៊្លត។ ២៤ យីស៊ូ គ្រិះ អូ ម៉ុត ពឹង កាណុង ដាគ់ កាខាក់ ឡាក់ ប៉្រគ័ លូ តី ប៉ាណូស ឡាក់ ក្រាន័ កា ប៉្រគ័ ពួយ កាណុង ដាគ់ កាខាក់ ពឹង ប៉្លៃង ណោះ អុះ ឃឺ អ៊ែ ហាវ អ្វៃ ពឹង ប៉្លៃង ឡូត។ កិញអៀ អា អ៊ែ អ្វៃ ហះ ង៉ីរ ប‌៉្រ័ះ ប៊កកាតយ័ ភឿ ឡោម ប៉ាតាង ពិន។ ២៥ អ៊ែ អូ រ៉ាម៉ះ ប‌៉្រ័ះ លូ ឡាកោ អ៊ែ ទៅ អៀង ទង ឡាក់ កា ម៉ៃគ ក្រាគ់ រ៉ាម៉ះ ប‌៉្រ័ះ អ្យក់ ផាម កាណាគ័ ម៉ុត រ៉ាម៉ះ ប‌៉្រ័ះ ពឹង កាណុង ដាគ់ កាខាក់ រ៉ប់ សាណាំ ណោះ អុះ។ ២៦ ផា នីណោ័ះ អ៊ែ ត្រគ់ តោ័ ប៉្រគ័ កាណាគ័ រ៉ាម៉ះ ប‌៉្រ័ះ អៀង ទង ហង ឡឹង កើត អង់កក់ តេះ អា ពែ។ ហះកា កិញអៀ អា អង់កក់ តេះ ប៊ែត ចឹង ឡុច កេះ អ៊ែ ជឹរ ពឹះ ដឹង ម៉ោញ ទង ភឿ អ៊្យូត ឡាច់ សារ យច ញន កា អ៊ែ តោ័ លូ មប ឡាកោ ឡាក់ កា កាណាគ័ ពុះ រ៉ាម៉ះ ប‌៉្រ័ះ។ ២៧ ប៉ាណូស ទិឌូ ត្រគ់ តោ័ ម៉ោញ ទង កេះណោះ ប‌៉្រ័ះ ប៊កកាតយ័ ចឹង ចៃគ ថូត។ ២៨ យីស៊ូ គ្រិះ កា និះទៅ ដេល អ៊ែ កា រ៉ាម៉ះ ប‌៉្រ័ះ លូ ឡាកោ អ៊ែ ទៅ ដឹង ម៉ោញ ទង ភឿ អ្យក់ ឡាច់ សារ យច ប៉ាណូស ទិឌូ។ អ៊ែ ចឹង ជឹរ ពឹង អង់កក់ តេះ អា ម៉ោញ ទង ណាវ្គ ហះកា លឺក អន់តីគ ទៀ អូ ត្រគ់ អ៊្យូត ឡាច់ សារ យច អុះ ឃឺ ជឹរ តង័ ទិ ប៉ាណូស បក់ អ្វៃ ក្យាគ់ សាណាង អ៊ែ អន់ អ្វៃ រ៉ីស។

១០

១ ចាបាប់ ពៀប ឡាក់ កា កី សារ ដាគ់ ឡាក់ ត្រគ់ កើត ពឹះ អូ ត្រគ់ សារ តាទឹច ណោះ អុះ។ ចាបាប់ អូ អ្លុ ប៉្រគ័ អន់ ប៉ាណូស ដាគ់ កាខាក់ អុះ យ‌៉័ះ ពូ ពុះ កាណាគ័ រ៉ាម៉ះ ប‌៉្រ័ះ រ៉ាប់ សាណាំ លើយៗ កាតាម។ ២ ផា ពូ ពុះ កាណាគ័ រ៉ាម៉ះ ប‌៉្រ័ះ ដឹង ម៉ោញ ទង ដាគ់ ឡូត ចាបះ កា អន់ឌែ ចឹង អ្លុ អន់តគ់ ផា ឡាកោ អន់ឌែ អូ ទី សារ យច កេះ កេះណោះ អន់ឌែ កា អ្លាត អូ ពុះ កាណាគ័ រ៉ាម៉ះ ប‌៉្រ័ះ ណាវ្គ ហង។ ៣ ហះកា ញន កា ពុះ កាណាគ័ រ៉ាម៉ះ ប‌៉្រ័ះ រ៉ប់ សាណាំ ណោះ ហង បះ អន់ឌែ កាចាំង ឡឹង សារ អន់ឌែ ប៉្រគ័ យច ៤ ខង ផាម រ៉ក់ ទោល លូ ផាម ប៉ារ់ពេ ទោល អូ អ្លុ អ៊្យូត ឡាច់ សារ យច អុះ។

៥ ខ អា ហង ផះ យីស៊ូ គ្រិះ ជឹរ ពឹង អង់កក់ តេះ ពែ អ៊ែ កាប ផា៖

«អឺ ប‌៉្រ័ះ ប៊កកាតយ័

អីស អូ ប៉ិច កា កាណាគ័ ពុះ រ៉ាម៉ះ អុះ

ហះកា អីស ប៉្រគ័ អន់ អាញ់ ទី ឡាកោ ប៉ាំងឡៃ។

៦ អីស អូ ប៉ិច អុះ កា កាណាគ័ ពុះ ទឹប កាតុ

លើ កាណាគ័ រ៉ាម៉ះ ភឿ ដាគ់ ជែ អន់ ទី សារ យច។

៧ ណោះ ហង បះ អាញ់ រ៉ះ ផា៖

"អឺ ប‌៉្រ័ះ ប៊កកាតយ័ ហៃ អាញ់ ឡាំ ប៉្រគ័ ពួយ ពុត អីស

សារ អា ទី ច្រាគ់ រ៉ះ ឡឹង សារ អាញ់

កាណុង ផាប់ ប៉ានឹរ ប‌៉្រ័ះ កេះ"»។*

៨ សាគ់ ប៉ាន់ដា អ៊ែ រ៉ះ ផា «កាណាគ័ ពុះ រ៉ាម៉ះ កាណាគ័ ពុះ ទឹប កាតុ លើ កាណាគ័ រ៉ាម៉ះ ភឿ ដាគ់ ជែ អន់ ទី សារ យច អីស អូ ប៉ិច អុះ លូ អូ ត្រគ់ ពុត អីស ដេល» យ‌៉័ះ ពូ អន់ កាណាគ័ ទិណោ័ះ ពួយ ចាបាប់ កាតាម។ ៩ កេះណោះ អ៊ែ កាប ណាវ្គ ផា «អឺ ប‌៉្រ័ះ ប៊កកាតយ័ ហៃ អាញ់ ឡាំ ប៉្រគ័ ពួយ ពុត អីស»។ ទឹល នីណោ័ះ អ៊ែ កា អ្លាត ទិ សារ សាន់ដាប់ ភឿ អ្យក់ សារ ណាវ ប៉ាតាង ឡគ។ ១០ ញន កា យីស៊ូ គ្រិះ មប ឡាកោ អ៊ែ ទៅ ម៉ោញ ទង កេះៗ ពួយ ពុត ប‌៉្រ័ះ ប៊កកាតយ័ អ៊ែ ប៉្រគ័ អន់ ពិន ដាគ់ អូ ទី សារ យច កេះ។

១១ មួត ក្រាគ់ រ៉ាម៉ះ ប‌៉្រ័ះ ទិឌូ អន់ឌែ ប៉្រគ័ ង៉ារ ប‌៉្រ័ះ រ៉ប់ ដារ់ លូ ពុះ កាណាគ័ រ៉ាម៉ះ ប‌៉្រ័ះ លើយៗ ឡាក់ កាណាគ័ អូ អ្លុ អ្យក់ ឡាច់ សារ យច អុះ។ ១២ កាប៉ាច់ យីស៊ូ គ្រិះ ឡៃង ឡឹង អ៊ែ មប ឡាកោ អ៊ែ ទៅ សាំរ៉ាប់ រ៉ាម៉ះ ប‌៉្រ័ះ ម៉ោញ ទង កេះៗ ភឿ អន់ ពិន រ៉ាវ៉ាច់ ឡឹង សារ យច អ៊ែ កា អ្វៃ ពឹង ចារ អំរ៉ាញ អឺញ គែង សាម៉ា ប‌៉្រ័ះ ប៊កកាតយ័ លើយ។ ១៣ កិញអៀ អា អ៊ែ អ្វៃ ក្យាគ់ ប‌៉្រ័ះ ប៊កកាតយ័ ប៉្រគ័ អន់ មួត តាម៉ឺរ អ៊ែ អ្វៃ កាន់តេ័ះ ជុង អ៊ែ ១៤ ខង អ៊ែ ប៉្រគ័ អន់ កា ពិន ដាគ់ កាខាក់ លើយ អូ ទី យច ហះ ចំ អុះ ញន កា អ៊ែ រ៉ាម៉ះ ប‌៉្រ័ះ លូ ឡាកោ អ៊ែ ទៅ ដឹង ម៉ោញ ទង ណោះ ហង។

១៥ សើគ ពែ ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ កា រ៉ះ ប៉ាឡាក់ កា ពិន ដេល សាគ់ ប៉ាន់ដា អ៊ែ កាប ផា៖

១៦ «ប‌៉្រ័ះ ប៊កកាតយ័ រ៉ះ ផា៖

"ប៉ាគ់ អន់តីគ ទៀ អាញ់ ចឹង ប៉្រគ័ សារ សាញ៉ា រែវ ពុត លូ ប៉ាសុន អាញ់ នីអៀ៖

ចាបាប់ អាញ់ ចឹង ចៃគ ពឹង ពុត តាម៉ុត ពឹង ពៀក អន់ឌែ"»។†

១៧ កេះណោះ អ៊ែ រ៉ះ ប៉ាឡាក់ ណាវ្គ ផា៖

«អាញ់ ចឹង អ្លាត ដោះ កា សារ យច អន់ឌែ

លូ សារ អូ ដាគ់ ម៉ះ អន់ឌែ ណោះ ដេល»។‡

១៨ ផា ប‌៉្រ័ះ ប៊កកាតយ័ អូ អ្យក់ យ៉ូ សារ យច កេះ ទឹល នីណោ័ះ អូ ត្រគ់ ពុះ កាណាគ័ រ៉ាម៉ះ ប‌៉្រ័ះ ប៉រ់ អន់ រ៉ាវ៉ាច់ ឡឹង សារ យច ណាវ្គ ហង។

សារ ពិន ខឹន ម៉ុត ឡាំ ក្យាម័ ប‌៉្រ័ះ ប៊កកាតយ័

១៩ អឺ អុះ ម៉ី ខ អា ហង បះ ពិន ខឹន ម៉ុត ពឹង កាណុង ដាគ់ កាខាក់ ញន កា ផាម យីស៊ូ ២០ ពួយ ទ្រង ណាវ ឡាក់ អ៊ែ ប៉្រគ័ អន់ កា ពិន ឡាក់ ទ្រង ប៉្រគ័ អន់ ទី អាញុ រ៉ីស ឃឺ អ៊ែ អន់ ពិន ម៉ុត ទ្រង កាណាត់ ពូ ប៉ិង កាន់ទឹង ញន កា អ៊ែ មប ឡាកោ អ៊ែ។ ២១ ញន កា ពិន ទី ម៉ៃគ ក្រាគ់ រ៉ាម៉ះ ប‌៉្រ័ះ ម៉ោញ ដូវ ឡាក់ ផះ អ្វៃ រ៉ាំងហៃ ហី ក្រាន ប‌៉្រ័ះ ២២ ពិន ត្រគ់ ម៉ុត ឡាំ ក្យាម័ ប‌៉្រ័ះ ប៊កកាតយ័ ទឹប ទី ពុត ដាគ់ សឿ លើយ អូ សង់សៃ ញន កា ប‌៉្រ័ះ អ៊្យូត ឡាច់ គ្រឹប សារ អូ ដាគ់ ឡឹង ពុត ពិន កេះ ទឹប រ៉ាវ ឡាកោ ពិន លូ ទៀក សាង កេះ ដេល។ ២៣ ពិន ត្រគ់ សឿ សារ ពិន រ៉ះ ណោះ អន់ កាខាក់ ឃឺ សារ ពិន ម៉ឹង អេង ណោះ អន់ដីស ជែ វ៉ឹល វ៉ើង ដៃ ខង ប‌៉្រ័ះ ប៊កកាតយ័ អ៊ែ សាញ៉ា នីចម័ អ៊ែ ប៉្រគ័ នីណោ័ះ ហង។ ២៤ អន់ ពិន ឃឹត ចាជ្រែប ប៉្រគ័ នីចម័ អន់ ប៉ាញ់សុះ គួប សោប អន់ ទី ពុត ប៉ិច ចៃ លូ ប៉្រគ័ សារ ដាគ់។ ២៥ ជែ អន់ ពិន អ្លាត ប៉ាតុំ គួប ឡាក់ កា បក់ អន់ដា អ្លាត ណោះ ដៃ ហគ់ ត្រគ់ កាប ប៉ាំងហោក គួប សោប លើយៗ អន់ ទី ពុត ខឹន ខង ដារ់ យីស៊ូ ជឹរ ពឹះ ណាវ្គ ក្យាម័ ចឹង ទឹល កេះ។

២៦ ផា ពិន អ្លុ អន់ហ្នាល់ សារ តាទឹច កេះ ហះកា ផា ពិន ប៉ាំងរ៉ង់ ប៉្រគ័ យច អូ ទី កាណាគ័ រ៉ាម៉ះ ញ៉ា ចឹង អ្លុ អន់ ពិន រ៉ាវ៉ាច់ ឡឹង សារ យច ណោះ អុះ។ ២៧ ទី ដឹង អ្យូគ ទឹប អ្វៃ ក្យាគ់ ដារ់ តាត់ស៊ិន សារ ទៀ ប៉ាគ់ ដារ់ ណោះ បក់ ប៉ាសាំង លូ ប‌៉្រ័ះ អុញ ចឹង សា គឹកៗ។ ២៨ បក់ ពឿ អូ ចៃ ប៉្រគ័ ពួយ ចាបាប់ វគ័ ម៉ូសេ ផា ទី ពូ ប៉្រគ័ ផាញ៉ាន ពៀរ ប៉ៃង ដូវ ប៉ប័ អ៊ែ ផះ ប៉្រគ័ សារ អូ ដាគ់ ណោះ បក់ ណោះ ត្រគ់ ប៉ាន់តោ័ ឡូត អូ តាប៉ាប អុះ។ § ២៩ ទឹល នីណោ័ះ ផា បក់ ពឿ បឺង៉ាយ គន ប‌៉្រ័ះ លូ បឺង៉ាយ ផាម ឡាក់ តាគ់ អង់កេះ សារ សាញ៉ា រែវ ពុត អ៊ែ ចឹង ត្រគ់ ទី ថូត ក្លាំង ឡឹង ណោះ ណាវ្គ ញន កា ផាម ណោះ ប៉្រគ័ អន់ ប៉ាណូស ដាគ់ អូ ទី យច អុះ លូ ញន កា បក់ ណោះ ផាម៉ាត ប៉ាង៉ាត័ ប៉ាលឹង ប‌៉្រ័ះ ឡាក់ ដាគ់ ពុត កា ពិន ៣០ ខង ពិន អន់ហ្នាល់ ប‌៉្រ័ះ ឡាក់ កាប ផា «សារ តូ ពូ ស៊ុត កា អាញ់ ចឹង តូ ពូ»* លូ ទី ច្រាគ់ រ៉ះ ផា «ប‌៉្រ័ះ ប៊កកាតយ័ ហង ចឹង តាត់ស៊ិន សារ ចៃគ ថូត ប៉ាសុន អ៊ែ»†។ ៣១ ត្រគ់ អ្យូគ កាខាក់ ហង កា សារ ប‌៉្រ័ះ ចឹង ចៃគ ថូត ឃឺ ប‌៉្រ័ះ ឡាក់ ទី អាញុ រ៉ីស។

៣២ ហគ់ អន់ដីស កាចាំង ពិ ផះ អន់ទ្រួល ពែ ផះ អន់ដីស សឿ ណាវៗ ពែ ផះ ណោះ អន់ដីស ដាម័ អត់ ឡឹង សារ ថុក ប៉ាណាប ខាក់ ដេល។ ៣៣ កាណុង កាំឡាំង អន់ដីស បក់ អន់ដា ពូ ផាម៉ាត បឺង៉ាយ ទឹប ប៉្រគ័ បាប ហះ ម៉ាត់ ប៉ាណូស អៀង ដូវ បក់ អន់ដា ណាវ្គ ប៉្រគ័ គួប លូ ប៉ាណូស ឡាក់ ទី សារ ប៉ាណាប ណោះ ដេល។ ៣៤ ផះ ណោះ អន់ដីស តាប៉ាប តាប៉ុន កា គួប អន់ដីស ឡាក់ ត្រគ់ ខុក អន់ដីស កា អន់ ពូ រ៉ាត អ្យក់ រ៉ាស អំប៉ាស អន់ដីស ទឹប ទី ពុត ហោក រ៉គ់ ខង អន់ដីស អ្លុ អន់តគ់ ផា អន់ដីស ចឹង ទី រ៉ាស អំប៉ាស ឡាក់ ដាគ់ ហ៊្លត ឡាក់ អ្វៃ លើយ ពឹង ប៉្លៃង តោ។ ៣៥ ទឹល នីណោ័ះ អន់ដីស ជែ អ្លាត ដៃ សារ អន់ដីស សឿ កាខាក់ ណោះ ខង សារ សឿ ណោះ ចឹង ទី ខា អៀង កាខាក់។ ៣៦ អន់ដីស ត្រគ់ ទី ពុត អត់ សាំរ៉ាញ័ ម៉ាគ់ អ្លុ ប៉្រគ័ ពួយ ពុត ប‌៉្រ័ះ លើយ អន់ ទឹល ទី កាណាគ័ ញ៉ា ឡាក់ ប‌៉្រ័ះ ប៊កកាតយ័ សាញ៉ា ផា ចឹង អន់ ៣៧ ខង ទី ច្រាគ់ រ៉ះ ផា៖

«អ្វៃ បៀត ណាវ្គ អ៊ែ ចឹង ពឹះ តាទឹច ហង

អ៊ែ អូ ប៉ាំងក្រូ អុះ។

៣៨ កាប៉ាច់ ប៉ាណូស ដាគ់ ត្រង់ ឡាក់ ប៉ាសុន អាញ់

អ៊ែ ចឹង ទី អាញុ រ៉ីស ញន កា អ៊ែ សឿ

ហះកា បក់ ចំ ចាក ឡាច់ ឡឹង អាញ់

បក់ ណោះ អូ ត្រគ់ ពុត អាញ់ អុះ»។‡

៣៩ ហះកា កាប៉ាច់ ពិន ឡាក់ ប៉ាណូស សឿ ម៉ាគ់ ពិន ទី អាញុ រ៉ីស អូ ត្រគ់ ឡាក់ កា ប៉ាណូស ចាក ឡាច់ ឡឹង ប‌៉្រ័ះ ឡាក់ ចឹង តោ័ រ៉ាយ តោ័ រ៉ុង ណោះ អុះ។

១១

សារ សឿ ម៉ះ ប៉ាសុន ប‌៉្រ័ះ សើគ ពែ

១ សារ ពិន សឿ ឃឺ ពិន អ្លុ ឡាក់ៗ ផា ចឹង ទី សារ ញ៉ា ឡាក់ ពិន ម៉ឹង ផា ចឹង ទី លូ អ្លុ ឡាក់ៗ ឡឹង សារ ញ៉ា ឡាក់ ពិន ហៃ អូ ប៉ប័ ណោះ ដេល។ ២ ប៉ាណូស សើគ ពែ ញន កា អន់ឌែ សឿ ប‌៉្រ័ះ ណោះ ហង បះ ប‌៉្រ័ះ ប៉ានេ អន់ឌែ។ ៣ ញន កា ពិន សឿ បះ ពិន អ្លុ ហ្លង់ ផា ប៉ានឹរ ប‌៉្រ័ះ ប៊កកាតយ័ ប៉ាំងកើត តេះ ប៉្លៃង ទឹល នីណោ័ះ កាណាគ័ ញ៉ាៗ ឡាក់ ពិន ហៃ ប៉ប័ អូ ត្រគ់ កើត ឡាច់ ឡឹង កាណាគ័ ឡាក់ ទី ត្រង័ ទ្រៀយ ណោះ អុះ។

៤ ញន កា វគ័ អេបិល សឿ ប‌៉្រ័ះ បះ អ៊ែ ពុះ កាណាគ័ រ៉ាម៉ះ ប‌៉្រ័ះ ដាគ់ ហ៊្លត ឡឹង កាណាគ័ កាអ៊ីន មប អន់ កា ប‌៉្រ័ះ។ ញន កា វគ័ អេបិល សឿ ណោះ ហង បះ ប‌៉្រ័ះ ប៊កកាតយ័ រ៉ះ ផា អេបិល ឡាក់ ប៉ាណូស ដាគ់ ត្រង់ កាណាគ័ អេបិល ពុះ រ៉ាម៉ះ កា ត្រគ់ ពុត ប‌៉្រ័ះ ខាក់។ យ‌៉័ះ វគ័ អេបិល តោ័ កាតាម កា ប៉ានឹរ អ៊ែ អ្វៃ រ៉ះ កា ពិន ញន កា សារ អ៊ែ សឿ។ *

៥ ញន កា វគ័ ហេណុក សឿ ណោះ ហង បះ ប‌៉្រ័ះ ប៊កកាតយ័ ប៉ោក ហាវ អ៊ែ ពឹង ប៉្លៃង អន់ រ៉ាវ៉ាច់ ឡឹង សារ តោ័ លូ អូ ទី ពឿ ប៉ប័ អ៊ែ ណាវ្គ អុះ ខង ប‌៉្រ័ះ ប៉ោក ហាវ អ៊ែ ពឹង ប៉្លៃង កេះ។ អន់ទ្រួល ឡឹង ប‌៉្រ័ះ ប៉ោក ហាវ អ៊ែ ណោះ ប‌៉្រ័ះ រ៉ះ ផា វគ័ ហេណុក ត្រគ់ ពុត អ៊ែ ខាក់។ † ៦ ផា អូ សឿ អូ ទី ពឿ ចឹង ត្រគ់ ពុត ប‌៉្រ័ះ អុះ ខង ផា បក់ ពឿ ប៉ិច ម៉ុត ក្យាម័ ប‌៉្រ័ះ បក់ ណោះ ត្រគ់ សឿ ផា ទី ប‌៉្រ័ះ តាទឹច លូ សឿ ផា ប‌៉្រ័ះ ចឹង អន់ សារ ដាគ់ កា បក់ ពឿ ខំ ណាំង អ៊ែ។

៧ ញន កា វគ័ ណូអេ សឿ ណោះ ហង ផះ អ៊ែ កាតាំង ប‌៉្រ័ះ រ៉ះ កា អ៊ែ ឡឹង សារ អ៊ែ បើ តាន័ ប៉ប័ អ៊ែ កា សាំយ៉ាំង លូ ប៉្រគ័ ពួយ ដេល អ៊ែ ប៉្រគ័ ទូក តីស ភឿ តង័ ខាប់ខួ អ៊ែ អន់ រ៉ាវ៉ាច់ ឡឹង ទៀក រ៉ាឡាប។ ញន កា អ៊ែ សឿ ណោះ ហង បះ អ៊ែ តាត់ស៊ិន សារ យច ប៉ាណូស ពឹង អង់កក់ តេះ អ៊ែ កា ទី សារ ដាគ់ ត្រង់ ញន កា អ៊ែ សឿ។ ‡

៨ ញន កា វគ័ អាប៉្រាហាំ សឿ ណោះ ហង បះ អ៊ែ សាំយ៉ាំង ប៉ានឹរ ប‌៉្រ័ះ ផះ ប‌៉្រ័ះ ប៉្រើ អ៊ែ ចាក ឡាំ អ្វៃ ប៉ាគ់ ចារ ម៉ោញ ឡាក់ ចឹង កេះ ប៉ាដក់ ប៉ាជៀ អ៊ែ។ វគ័ អាប៉្រាហាំ កា ចាក ឡាច់ ទឹប អ៊ែ អូ អ្លុ កា អ៊ែ ចឹង ឡាំ ប៉ាគ់ ចំ ណោះ អុះ។ ៩ ញន កា អ៊ែ សឿ ណោះ ហង បះ អ៊ែ ឡាំ អ្វៃ ប៉ាគ់ ប៉ាថេត ឡាក់ ប‌៉្រ័ះ ទី សាញ៉ា លូ អ៊ែ។ អ៊ែ ឡាក់ អំហ៊្មយ អ្វៃ ពឹង រ៉ាណើះ។ គន អ៊ែ អ៊ីសាក់ លូ សោ អ៊ែ យ៉ាកុប កា អ្វៃ ពឹង រ៉ាណើះ និះទៅ ដេល ទឹប សឿ ផា ប‌៉្រ័ះ ចឹង អន់ ឡាក់ កា អ៊ែ សាញ៉ា ណោះ ហង។ ១០ វគ័ អាប៉្រាហាំ អ្វៃ ក្យាគ់ ប៉ិច កា អ្វៃ ពឹង មឿង ម៉ោញ ឡាក់ តីស លូ អ្វៃ លើយ ឡាក់ ប‌៉្រ័ះ ប៊កកាតយ័ តាំងឡា ប៉ាំងកើត។ ១១ ញន កា អ៊ែ សឿ ណោះ ហង យ‌៉័ះ យ៉ាគ់ សារ៉ា អូ អ្លុ ទី គន កាតាម ប‌៉្រ័ះ ប៉្រគ័ អន់ អ៊ែ ទី គន ដេល ខង អ៊ែ ឃឹត ផា ប‌៉្រ័ះ ប៊កកាតយ័ ទី សាញ៉ា នីចម័ អ៊ែ កា ចឹង ប៉្រគ័ នីណោ័ះ ហង។ ១២ ញន ខ ណោះ ហង បះ កើត ទី ប៉ាណូស អៀង ឡាក់ កា សំឡង់ ពឹង ប៉្លៃង លើ ឡាក់ កា តេះ ឡាពុក រហាង សាឡីគ សាឡាយ ញន កា កាម៉ាក័ ម៉ោញ ដូវ ឡាក់ ក្រាគ់ ឡក់ កេះ ក្យាម័ ចឹង តោ័ ហង។ §

១៣ មួត ទិណោ័ះ កា សឿ លើយ ទឹល តោ័ អន់ឌែ បើ ទី អុះ សារ ប‌៉្រ័ះ ទី សាញ៉ា ណោះ ហះកា អន់ឌែ ហោក កា អន់ឌែ ប៉ប័ ឡឹង ចាំងហាយ្គ ដោច ទឹប ឃឹត ផា ឡាកោ អន់ឌែ ឡាក់ អំហ៊្មយ ផះ អ្វៃ អង់រ៉ាម័ ពឹង អង់កក់ តេះ អា ដោច។ ១៤ អន់ឌែ ឃឹត នីណោ័ះ ប៉្រគ័ អន់ ពិន ហ្លង់ ផា អន់ឌែ អ្វៃ ចាក ណាំង ស្រុក តេះ កា ឡាកោ អន់ឌែ តាទឹច ហង។ ១៥ ផា អន់ឌែ កាចាំង កា ស្រុក តេះ ឡាក់ អន់ឌែ អង់ក័ះ ឡាច់ ណោះ អន់ឌែ វ៉ីល សឹត ណាវ្គ កា ទី ដេល ១៦ ហះកា អន់ឌែ ផះ អ្វៃ ណាំង ចារ ម៉ោញ ឡាក់ ដាគ់ ហ៊្លត ឃឺ មឿង ប‌៉្រ័ះ ពឹង ប៉្លៃង តោ ណោះ ហង បះ ប‌៉្រ័ះ ប៊កកាតយ័ អូ តាយួស អុះ អន់ អន់ឌែ អើ អ៊ែ ផា ប‌៉្រ័ះ អន់ឌែ ខង អ៊ែ ទ្រៀម មឿង ណោះ សាំរ៉ាប់ កា អន់ឌែ ហង។

១៧-១៨ ញន កា វគ័ អាប៉្រាហាំ សឿ ណោះ ហង បះ អ៊ែ អ្យក់ ឡាំ អ៊ីសាក់ ប៉្រគ័ កាណាគ័ ពុះ រ៉ាម៉ះ ប‌៉្រ័ះ ផះ ប‌៉្រ័ះ សាគ់ លួង ពុត អ៊ែ។ * ប‌៉្រ័ះ កាប លូ អ៊ែ ផា «ទី ដឹង គន សោ អ៊ីសាក់ អាញ់ ចឹង ប៉្រគ័ សារ សាញ៉ា រែវ ពុត »† ហះកា អ៊ែ ភម មប គន អ៊ែ ដឹង ម៉ោញ ណោះ។ ១៩ វគ័ អាប៉្រាហាំ សឿ ផា យ‌៉័ះ គន អ៊ែ តោ័ កាតាម ប‌៉្រ័ះ ប៊កកាតយ័ អ្លុ តាគ់ អង់រ៉ីស សឹត អ៊ែ ណាវ្គ។ គន អ៊ែ ពៀប ឡាក់ កា តោ័ កេះ កេះណោះ រ៉ីស សឹត ណាវ្គ។

២០ ញន កា វគ័ អ៊ីសាក់ សឿ ណោះ ហង បះ អ៊ែ រ៉ះ កា គន អ៊ែ យ៉ាកុប លូ អេសាវ ឡឹង សារ ដាគ់ ឡាក់ ប‌៉្រ័ះ ចឹង អន់ កា អន់ឌែ ប៉ាគ់ ម៉ាត់ ទៀ។ ‡

២១ ញន កា វគ័ យ៉ាកុប សឿ ណោះ ហង ផះ អ៊ែ ក្យាម័ ចឹង កាតាច់ កាស៊ែ តាំងហើម អ៊ែ កា ប៉រ់ សារ ដាគ់ អន់ កា គន យូស៊ែប ផះ ណោះ អ៊ែ សាំប‌៉័ះ ប‌៉្រ័ះ អន់ដើរ ត្រាក័ ឡាកោ លូ អ៊្លង កាទូង អន់ដើរ។ §

២២ ញន កា វគ័ យូស៊ែប សឿ ណោះ ហង ផះ អ៊ែ ក្យាម័ ចឹង តោ័ អ៊ែ រ៉ះ កា ប៉ាសុន អ៊ីស្រាអ៊ែល ផា អន់ឌែ ចឹង ចាក ឡាច់ ឡឹង ប៉ាថេត អ៊ីស៊ីប ទឹប អន់តគ់ រ៉ះ កា អន់ឌែ អន់ អ្យក់ សឹត កាន់តីង ប៉ាទ្រូ អ៊ែ។ *

២៣ ញន កា ពឹ មើគ ម៉ូសេ សឿ បះ អន់ឌែ ខឹន អោន សាស្វា ម៉ូសេ ប៉ៃង ខៃ ញន កា ប៉ប័ សាស្វា ដាគ់ ឡាយ៉ាម័ ខាក់ អន់ឌែ អូ អ្យូគ កា យច ចាបាប់ សាដាច់ អុះ។ † ២៤ ញន កា វគ័ ម៉ូសេ សឿ ផះ អ៊ែ ប៉ាញ័ តាម័ អ៊ែ អូ អន់ ពូ អើ អ៊ែ ផា សោ សាដាច់ អ៊ីស៊ីប អុះ។ ‡ ២៥ អ៊ែ ឃឹត ផា អ្វៃ ថុក ប៉ាណាប អន់ឌូ លូ ប៉ាសុន ប‌៉្រ័ះ ដាគ់ ហ៊្លត ឡឹង ទី សារ រ៉គ់ ម៉ោញ ទ្រុ ញន កា ប៉្រគ័ សារ យច។ ២៦ អ៊ែ ឃឹត ផា អ៊ែ អន់ ពូ បឺង៉ាយ ញន កា អ៊ែ ម៉ឹង សាដាច់ បក់ ប‌៉្រ័ះ ចឹង ប៉្រើ ពឹះ ណោះ ដាគ់ ក្វា ឡឹង ទី រ៉ាស អំប៉ាស ពឹង ប៉ាថេត អ៊ីស៊ីប ខង អ៊ែ ឃឹត កា រ៉ាំងវ៉ាន័ ប៉ាគ់ ម៉ាត់ ទៀ។ ២៧ ញន កា អ៊ែ សឿ បះ អ៊ែ ឡាច់ ឡឹង ប៉ាថេត អ៊ីស៊ីប អូ អ្យូគ កា សាដាច់ អ៊ីស៊ីប អឺក អុះ ខង អ៊ែ ទី ពុត ខឹន ពៀប ឡាក់ កា អ៊ែ ប៉ប័ ប‌៉្រ័ះ ឡាក់ ពូ ហៃ អូ ប៉ប័។ ២៨ ញន កា អ៊ែ សឿ ណោះ ហង បះ អ៊ែ ប៉្រគ័ ប៊ុន ទ្រួង លូ ឡាប ផាម ចៀម ពឹង កាណាប័ អំប៉ារ ជែ អន់ ប៊យ ប‌៉្រ័ះ ប៉ាន់តោ័ គន ឡោងទ្រៀ សុនសាត អ៊ីស្រាអ៊ែល។ §

២៩ ញន កា សុនសាត អ៊ីស្រាអ៊ែល សឿ អន់ឌែ ឃ្លង ទៀក តាំងលេ តីស ឡាក់ កា ចាក ពឹង គោក ហះកា ប៉ាគ់ សុនសាត អ៊ីស៊ីប ម៉ុត ពួយ កា ឡង់ តោ័ ទិ។ * ៣០ ញន កា អន់ឌែ សឿ សុនសាត អ៊ីស្រាអ៊ែល កា ចាក តារ័ ជុំ មឿង យេរីខូ ទិ តាំប៉ើះ ដារ់ កេះណោះ ប៉ាន់ទៀយ កា ប៉ាក់ ព្លូក ទិ។ † ៣១ កាប៉ាច់ រ៉ាហាប់ ឡាក់ អង់កាន់ ម៉ាលេង ញន កា អ៊ែ សឿ បះ អ៊ែ រ៉ាវ៉ាច់ ដាគ់ អូ តោ័ អន់ឌូ លូ មួត ប៉ាសាំង លូ ប‌៉្រ័ះ ញន កា អ៊ែ ហាប់ មួត ឡាំ សឺប កាន។ ‡

៣២ ញ៉ា អន់ដីស ប៉ិច កា អាញ់ រ៉ះ សារ ណាវ្គ ប ? អាញ់ អូ ហារ់ ចឹង រ៉ះ ឡឹង សារ គេឌៀន សារ បារ៉ាក់ សារ សាំសុន សារ យែបថា សារ សាដាច់ ដាវីត សារ សាំយូអ៊ែល លូ សារ មួត រ៉ាគឹយ ប‌៉្រ័ះ អន់ទៀគៗ ណាវ្គ អុះ។ ៣៣ ញន កា អន់ឌែ សឿ ណោះ ហង បះ អន់ឌែ តាកូះ លូ ប៉ាថេត អន់ទៀគៗ ចាយ័ ទ្រង អន់ឌែ អន់ឌែ តាត់ស៊ិន សារ ពូ អន់ ដាគ់ ត្រង់ ទឹប ទី សារ ប‌៉្រ័ះ សាញ៉ា ផា ចឹង អន់។ ប៊ក ក្លា កា អូ កាប់ អន់ឌែ ៣៤ អុញ កា អូ សា ដេល អន់ឌែ រ៉ាវ៉ាច់ ឡឹង ប៉្លា ដាវ យ‌៉័ះ អន់ឌែ អូ ទី សាងុំ កាតាម ប‌៉្រ័ះ ប៉្រគ័ អន់ អន់ឌែ ទី សាងុំ ឡគ អន់ឌែ អ្លុ តាកូះ កេង ខាក់ ប៉្រគ័ អន់ តាម៉ឺរ សាតាក់ តាប៉្រះ តាប៉្រោង។ ៣៥ មួត អង់កាន់ ឡាក់ ប៉ប័ គន ក្លោ អន់ឌែ តោ័ គន ក្លោ អន់ឌែ ណោះ កា រ៉ីស សឹត ណាវ្គ។ បក់ អន់ដា អន់ ពូ ប៉្រគ័ អីគ ប៉ាណាប អូ ចៃ អន់ ពូ តោះ ឡើយ អុះ ម៉ាគ់ អន់ ទី អាញុ រ៉ីស សឹត ណាវ្គ ណោះ ដាគ់ ហ៊្លត។ ៣៦ បក់ អន់ដា ណាវ្គ អន់ ពូ កាប អូ ដាគ់ ទឹប អន់ ពូ ពីត សាប៉្វាត័ ទឹប អន់ ពូ កត់ លូ ច្រ្វាល់ លូ ចៃគ ពឹង ខុក ដេល។ ៣៧ បក់ អន់ដា ណាវ្គ ពូ ហឹរ លូ អំហ្មោ បក់ អន់ដា ពូ ប៉ាន់តោ័ សាក លូ សាណាក កាតាច់ គឹត អន់តិគ័ បក់ អន់ដា ពូ កោះ លូ ដាវ អន់ឌែ អ្វៃ ឡាឡិគ័ ឡាឡាគ័ ទី ដឹង អង់ការ ចៀម លូ អង់ការ ប៉ារ់ពេ ហង អន់ឌែ ពៀត ប៉ាតាង ខោ អាវ លូ អូ ទី កាណាគ័ គ្រឹប នែវ ទឹប ពូ ជិះ ចគ័ ប៉្រគ័ អូ ដាគ់។ ៣៨ អន់ឌែ ចាក ឡង់លែ ពឹង ស៊្រែ តីស ទឹប អ្វៃ ពឹង ប៉ានឹម ពឹង រ៉ូង័ អំហ្មោ លូ គឺប អំហ្មោ។ ប៉ាណូស ពឹង អង់កក់ តេះ អា អូ ឃឺ ចឹង អ្វៃ អន់ឌូ លូ អន់ឌែ អុះ។

៣៩ កាប៉ាច់ មួត ទិណោ័ះ យ‌៉័ះ ប‌៉្រ័ះ ប៉ានេ អន់ឌែ ញន កា អន់ឌែ សឿ កាតាម ហះកា អន់ឌែ បើ តាន័ ទី សារ ប‌៉្រ័ះ សាញ៉ា អា អុះ ៤០ ខង ប‌៉្រ័ះ ទ្រៀម សារ ឡាក់ ដាគ់ ហ៊្លត សាំរ៉ាប់ កា ពិន ទឹល នីណោ័ះ អ៊ែ អូ ប៉្រគ័ អន់ អន់ឌែ ដាគ់ កាខាក់ អន់ទ្រួល ឡឹង ពិន អុះ។

១២

សារ ប‌៉្រ័ះ ប៉ាញ់ចាល ពិន ឡាក់ កា ពឹ ប៉ាញ់ចាល គន

១ ញន កា អន់ឌែ ទិឌូ អ្វៃ ហៃ ជុំ ពិន ទឹល នីណោ័ះ ពិន ត្រគ់ អ្លាត ពិ ទិ សារ ញ៉ា ឡាក់ ប៉្រគ័ អន់ គៀម ទឹប អ្លាត ទិ សារ យច ឡាក់ អ្វៃ គ្វែត រ៉ឹត ពឹង ពិន កេះណោះ ខំ ប៉ាលួង សាតាក់ ឡាំ ប៉ាគ់ ម៉ាត់ ពួយ ទ្រង ប‌៉្រ័ះ ប៊កកាតយ័ ទ្រៀម អន់ កា ពិន។ ២ ពិន ត្រគ់ ហៃ ប៉ាគ់ យីស៊ូ ខង អ៊ែ ឡាក់ តាំងឡា ប៉ាណាំ អន់ ពិន សឿ លូ ប៉្រគ័ អន់ ពិន សឿ ដាគ់ កាខាក់ អ៊ែ ដាម័ អត់ កា សារ អីគ ប៉ាណាប អ្វៃ ពឹង អ៊្លង គឹង  អ៊ែ អូ ឃឹត ផា សារ ណោះ ត្រគ់ តាយួស អុះ ញន កា អ៊ែ ហៃ កា សារ ហោក រ៉គ់ ឡាក់ អ៊ែ ចឹង ទី ប៉ាគ់ អន់តីគ។ កិញអៀ អា អ៊ែ ផះ អ្វៃ ពឹង ចារ អំរ៉ាញ អឺញ គែង សាម៉ា គ្រេ សាដាច់ ម៉ះ ប‌៉្រ័ះ ប៊កកាតយ័។

៣ ហគ់ អន់ដីស ឃឹត ចាជ្រែប ហៃ ឡឹង សារ អ៊ែ អត់ សាំរ៉ាញ័ កា ប៉ាណូស អូ ដាគ់ ឡាក់ ប៉ាសាំង លូ អ៊ែ កាខាក់ ម៉ាគ់ អន់ដីស ដាគ់ អូ ស្រាប់ សឿ លូ អូ សាប ពុត ៤ ខង អន់ដីស បើ ទី សារ ពូ ប៉្រគ័ អូ ដាគ់ កា អន់ដីស ទឹល តោ័ អុះ ទឹល នីណោ័ះ អន់ដីស ត្រគ់ ដាម័ អត់ កាខាក់។ ៥ អន់ដីស ជែ ពឹល ប៉ានឹរ ប‌៉្រ័ះ ឡាក់ ប៉ាំងហោក ពុត ពៀក ញន អើ អន់ដីស ផា គន អ៊ែ ផា៖

«អឺ គន អីស ជែ បឺង៉ាយ សារ ប‌៉្រ័ះ អន់តគ់ ប៉ាតោ

ជែ អុក ពុត ពៀក កា សារ ប‌៉្រ័ះ កាប កា អីស

៦ ខង ប‌៉្រ័ះ អន់តគ់ ប៉ាតោ កា បក់ ចំ ឡាក់ អ៊ែ ប៉ិច ចៃ

ទឹប ពីត ប៉ាញ់ចាល បក់ ចំ ឡាក់ អ៊ែ អន់ កេះ គន អ៊ែ»។*

៧ អន់ដីស ត្រគ់ អត់ សាំរ៉ាញ័ កា សារ ប៉ាញ់ចាល អា ប‌៉្រ័ះ ប៉ាញ់ចាល អន់ដីស ឡាក់ កា ពឹ ប៉ាញ់ចាល គន។ ញ៉ា ឃើយ ទី ដេល ប គន បក់ ចំ ឡាក់ ពឹ អូ ទី ប៉ាញ់ចាល ? ៨ ផា ប‌៉្រ័ះ អូ ប៉ាញ់ចាល អន់ដីស ឡាក់ កា គន អ៊ែ អន់ទៀគៗ ដេល ទឹល នីណោ័ះ អន់ដីស អូ ត្រគ់ គន អ៊ែ តាទឹច អុះ។ ៩ ពិន ទី ពឹ គែង ឡាកោ ប៉ាំងឡៃ ពីត ប៉ាញ់ចាល ពិន ហះកា ពិន អ្វៃ កា ការ៉ុប អ៊ែ ដេល កាប៉ាច់ ប‌៉្រ័ះ ប៊កកាតយ័ ឡាក់ ពឹ គែង ប៉ាង៉ាត័ ប៉ាលឹង ហ៊ែង ខាក់ ត័ះ ពិន ត្រគ់ អ្យិល កូត័ ប៉្រគ័ ពួយ ប៉ានឹរ អ៊ែ ម៉ាគ់ អន់ ទី អាញុ រ៉ីស។ ១០ ពឹ ពិន ឃើយ ប៉ាញ់ចាល ពិន អូ ទុញ សាណាំ អុះ តាម អ៊ែ ឃឹត ផា ដាគ់ ហះកា ប‌៉្រ័ះ ប៊កកាតយ័ ប៉ាញ់ចាល ពិន ភឿ អន់ ទី ខា ម៉ាគ់ អន់ ពិន ដាគ់ ត្រង់ ឡាក់ កា អ៊ែ ដេល។ ១១ ដារ់ ចំ ប‌៉្រ័ះ ប៉ាញ់ចាល ពិន ប៉្រគ័ អន់ ពិន អុក ពុត ខាក់ អូ ត្រគ់ ប៉្រគ័ អន់ ពិន ហោក រ៉គ់ អុះ ហះកា ឡៃង ឡឹង ណោះ ទី ខា ដេល សារ ប‌៉្រ័ះ ប៉ាញ់ចាល ណោះ ប៉្រគ័ អន់ ពិន ទី សារ សាណុក សាវ៉ាក ទឹប ដាគ់ ត្រង់។

សារ ពិន អូ ត្រគ់ ប៉ាគែក លូ ប‌៉្រ័ះ

១២ ទឹល នីណោ័ះ ហគ់ លឺក តី ឡាក់ ឡាកាញ័ លូ តាកុល ឡាក់ ឡាប៉ាត័ ណោះ ប៉្រគ័ អន់ កាង័ ពិ។ ១៣ ហគ់ ប៉្រគ័ ទ្រង អន់ ត្រង់ ម៉ាគ់ ឡាម៉គ់ ចាក អន់ ទិ បក់ កាជក ជុង ដាគ់ ណាវ្គ។ ១៤ ហគ់ ខំ អ្វៃ អន់ ដាគ់ រម លូ ពូ ទឹប អ្វៃ ដាគ់ សាំរ៉ាប់ កា ប‌៉្រ័ះ ផា អូ អ្វៃ ដាគ់ ណោះ អូ ទី ពឿ ចឹង ប៉ប័ ប‌៉្រ័ះ អុះ។ ១៥ ហគ់ ឡាវ៉ាំង កាខាក់ អ្យូគ ផៃគ ទី ពឿ ឡាច់ ឡឹង សារ តាប៉ាប តាប៉ុន ម៉ះ ប‌៉្រ័ះ។ ជែ អន់ ពឿ កេះ អូ ដាគ់ ពៀប ឡាក់ កា អ្យិត ប៉ាញឹល ឡាក់ ប៉្លោហ ហាវ ខង អ៊ែ ចឹង ប៉្រគ័ អន់ ទី សារ តាប៉ុញ តាប៉ាក់ លូ ប៉្រគ័ អន់ ពូ អៀង កើត អូ ដាគ់ ដេល។ ១៦ ហគ់ ឡាវ៉ាំង កាខាក់ ជែ អន់ ពឿ ប៉្រគ័ លូ កាម៉ាក័ លូ អង់កាន់ ឡាឡិគ័ ឡាឡាគ័ លូ ជែ អន់ ពឿ ង៉ល់ ឌឺ អូ សឿ អូ រ៉ាប់ ប‌៉្រ័ះ ឡាក់ កា អេសាវ អ្យក់ ប៉ាដក់ ប៉ាជៀ ចានែក គន ឡោងទ្រៀ តូរ័ លូ សាអ៊្លង ម៉ោញ គូម។ † ១៧ អន់ដីស ទិឌូ កា អ្លុ កេះ ដេល អន់តីគ ឡឹង ណោះ អ៊ែ ប៉រ់ ឡោម ប៉ិច កា ទី សារ ដាគ់ ឡឹង ពឹ អ៊ែ ពឹ អ៊ែ ហឹរ អ្លាត អ៊ែ។ យ‌៉័ះ អ៊ែ ឡោម ឡា ទឹប ឡាច់ ទៀក ម៉ាត់ កាតាម កា ពឹ អ៊ែ អូ រ៉ើ ពុត អុះ។ ‡

១៨ អន់ដីស អូ ត្រគ់ ឡាក់ កា សុនសាត អ៊ីស្រាអ៊ែល សើគ ពែ អុះ អន់ឌែ ឡាំ ទឹល ប៉ានឹម ម៉ោញ ឡាក់ ពូ ហៃ ប៉ប័ ឃឺ ប៉ានឹម ស៊ីណាយ ឡាក់ ទី អុញ សា លូ ម៉ាម៉ាំង ម៉ាមត អ៊ត តាទុក តាទុយ ទឹប ទី ខ្យាល តាវ៉ាញ់ ១៩ អន់ឌែ កាតាំង ពូ ខ្លោម សាណៃង លូ កាតាំង ប៉ានឹរ ប‌៉្រ័ះ កាកាប ទឹប អន់ឌែ ឡោម ឡា ជែ អន់ ប‌៉្រ័ះ កាកាប លូ អន់ឌែ ណាវ្គ ២០ ញន កា អន់ឌែ អ្យូគ កា ប៉ានឹរ ប‌៉្រ័ះ ឡាក់ រ៉ះ ផា «យ‌៉័ះ ប៉ាណូស ពឿ កាតាម យ‌៉័ះ កាណាគ័ ញ៉ា កាតាម ផា ឡាំ ចគ័ ពឹង ប៉ានឹម ណោះ ពូ ត្រគ់ ហឹរ ប៉ាន់តោ័ លូ អំហ្មោ ឡូត»§។ ២១ សារ អន់ឌែ ប៉ប័ ណោះ ឃឺ ត្រគ់ អ្យូគ ខាក់ ណោះ ហង បះ វគ័ ម៉ូសេ រ៉ះ ផា «អាញ់ អ្យូគ កាខាក់ រ៉ារ៉ៃត ឡាកោ»។ ២២ ហះកា អន់ដីស ឡាំ ទឹល ប៉ានឹម ស៊ីយ៉ូន ឃឺ ឡាំ ទឹល មឿង យេរូសាឡឹម ពឹង ប៉្លៃង ឡាក់ មឿង ប‌៉្រ័ះ ប៊កកាតយ័ ឡាក់ ទី អាញុ រ៉ីស ទឹប ទី ប៊យ ប‌៉្រ័ះ អ្វៃ អៀង យ៉ាប ឡាន ដូវ អ្វៃ អន់ឌូ ហោក រ៉គ់ អរ់ៗ សោៗ។ ២៣ អន់ដីស ឡាំ ប៉ាគ់ ចារ មួត គន ឡោងទ្រៀ ប៉ាតុំ គួប ឃឺ ទិ ប៉ាណូស ឡាក់ ទី សិច ពឹង ប៉្លៃង ទឹប អន់ដីស ឡាំ អ្វៃ ប៉ាគ់ ង៉ីរ ប‌៉្រ័ះ ប៊កកាតយ័ ឡាក់ តាំងឡា តាត់ស៊ិន សារ កា ប៉ាណូស ទិឌូ លូ ឡាំ ប៉ាគ់ ប៉ាង៉ាត័ មួត ដាគ់ ត្រង់ ឡាក់ អូ ទី សារ យច កេះ។ ២៤ អន់ដីស កា ឡាំ កេះ ដេល ប៉ាគ់ យីស៊ូ ឡាក់ ប៉្រគ័ កាណង័ ឡឹង សារ សាញ៉ា រែវ ពុត ណាវ ទឹប អន់ដីស ឡាំ ប៉ាគ់ ផាម ឡាក់ ព្រឹះ ភឿ ប៉រ់ ជែ អន់ ប‌៉្រ័ះ អ្យក់ យ៉ូ ផាម យីស៊ូ ណោះ ដាគ់ ហ៊្លត ឡឹង ផាម អេបិល ឡាក់ ក្រាន័ កា ប៉រ់ អន់ ប‌៉្រ័ះ ចៃគ ថូត ពូ *។

២៥ អន់ដីស ជែ ប៉ាគែក ដៃ លូ ប‌៉្រ័ះ ឡាក់ ផះ កាកាប លូ អន់ដីស ខង ផះ សុនសាត អ៊ីស្រាអ៊ែល អូ សាំយ៉ាំង វគ័ ម៉ូសេ អន់តគ់ ប៉ាតោ កា អន់ឌែ ពឹង អង់កក់ តេះ អា ពែ អន់ឌែ អូ រ៉ាវ៉ាច់ ឡាកោ អុះ ទឹល នីណោ័ះ ផា ពិន ប៉ាគែក អូ ចៃ សាំយ៉ាំង ប៉ានឹរ ប‌៉្រ័ះ ឡាក់ អន់តគ់ ប៉ាតោ កា ពិន ឡឹង ប៉្លៃង ហ៊ែង ខាក់ ពិន អូ រ៉ាវ៉ាច់ ឡាកោ ត័ះ។ ២៦ ផះ ប‌៉្រ័ះ កាប ពឹង ប៉ានឹម ស៊ីណាយ ពែ ប៉ានឹរ អ៊ែ កាកាប ណោះ រ៉ារ៉ៃត អង់កក់ តេះ ហះកា កិញអៀ អា អ៊ែ សាញ៉ា ផា «ម៉ោញ ទង អា ណាវ្គ អូ ត្រគ់ ដឹង អង់កក់ តេះ អុះ ចឹង រ៉ារ៉ៃត ប៉្លៃង កា ចឹង រ៉ារ៉ៃត ដេល»†។ ២៧ សារ អ៊ែ ផា «ម៉ោញ ទង អា ណាវ្គ» ណោះ អ៊ែ ប៉ិច រ៉ះ ផា កាណាគ័ ឡាក់ រ៉ារ៉ៃត អ៊ែ ចឹង អ្យក់ ឡាច់ ទិ កាណាគ័ ទិណោ័ះ ឃឺ កាណាគ័ ញ៉ាៗ ឡាក់ អ៊ែ ប៉ាំងកើត សើគ ពែ ទឹល នីណោ័ះ អ្វៃ ដឹង កាណាគ័ ឡាក់ អូ អ្លុ រ៉ារ៉ៃត។ ២៨ ញន កា ពិន ចឹង ម៉ុត រ៉ាំងហៃ រ៉ាំងខ្យា អន់ឌូ លូ ប‌៉្រ័ះ ពិន ត្រគ់ ប៉ានេ អ៊ែ ខង សារ រ៉ាំងហៃ រ៉ាំងខ្យា ណោះ អូ អ្លុ រ៉ារ៉ៃត អុះ។ ណោះ ហង អន់ ពិន អ្យិល កូត័ ទឹប ប៉ានេ សាំប‌៉័ះ ប‌៉្រ័ះ ត្រគ់ ឡាក់ កា ពុត អ៊ែ ប៉ិច ២៩ ខង ប‌៉្រ័ះ ពិន អ៊ែ ឡាក់ កា អុញ ផះ សា គឹកៗ ‡។

១៣

សារ អ្វៃ កោប អន់ ត្រគ់ ពុត ប‌៉្រ័ះ

១ ហគ់ ប៉ិច ចៃ កា គួប ឡាក់ កា អុះ ឡាក់ កា ម៉ី។ ២ ហគ់ រ៉ាំងហៃ អំហ៊្មយ អន់ ដាគ់ៗ ខង ទី បក់ អន់ដា ហាប់ ទឹប ប៊យ ប‌៉្រ័ះ ហះកា អន់ឌែ អូ អន់ហ្នាល់ កា ប៊យ ប‌៉្រ័ះ អុះ សាម៉គ័ កា ប៉ាណូស ដោច។ ៣ ហគ់ អន់ដីស ឃឹត កា គួប អន់ដីស ឡាក់ ផះ អ្វៃ ត្រគ់ ខុក ពៀប ឡាក់ កា អន់ដីស ត្រគ់ ខុក អន់ឌូ លូ អន់ឌែ ដេល ទឹប ឃឹត កា មួត បក់ ពូ ផះ ប៉្រគ័ បាប ខង អន់ដីស កា ទី ឡាកោ ប៉ាំងឡៃ អ្លុ អីគ ប៉ាណាប និះទៅ ដេល។ ៤ អន់ ប៉ាណូស ទិឌូ ការ៉ុប ចាបាប់ សារ ទី ក្លោ កាម៉ាញ់។ ក្លោ លូ កាម៉ាញ់ ត្រគ់ អ្វៃ ដាគ់ ត្រង់ លូ គួប ខង ប‌៉្រ័ះ ប៊កកាតយ័ ចឹង ចៃគ ថូត បក់ រ៉ាលង កល់ ក្លោ កាម៉ាញ់ លូ បក់ ប៉្រគ័ លូ កាម៉ាក័ លូ អង់កាន់។ ៥ ត្រគ់ សាំងកៃ ឡាកោ ជែ ខ្វាម ប៉ិច កា លៀន ដៃ ឃឺ ត្រគ់ សាណិ ពុត កា កាណាគ័ ញ៉ា ឡាក់ អន់ដីស ទី កេះ ខង ប‌៉្រ័ះ ប៊កកាតយ័ រ៉ះ ផា «អាញ់ អូ អ្លាត អន់ដីស អុះ»*។ ៦ ញន ណោះ ហង បះ ពិន ខឹន កាប ផា៖

«ប‌៉្រ័ះ ប៊កកាតយ័ បក់ តង័ អាញ់

ណោះ ហង បះ អាញ់ អូ អ្យូគ កា ញ៉ា អុះ

អូ ទី ពឿ អ្លុ ប៉្រគ័ កា អាញ់ អុះ»។†

៧ ហគ់ អន់ដីស ឃឹត ហៃ កា ម៉ៃគ ណាំផា អន់ដីស ឡាក់ ប៉ាំងហៀន សារ ប‌៉្រ័ះ កា អន់ដីស អន់ទ្រួល ពែ។ ហគ់ ឃឹត ចាជ្រែប ហៃ ឡឹង ឡាបៀប អន់ឌែ អ្វៃ កោប ត្រគ់ សឿ ប‌៉្រ័ះ ឡាក់ កា អន់ឌែ ណោះ ដេល។ ៨ យីស៊ូ គ្រិះ អ៊ែ អ្វៃ និះទៅ ឡឹង សើគ ពែ ទឹល រ៉ាប់ ដារ់ អា ទឹប យ៉ាង័ តោ កា អ្វៃ និះទៅ ដេល។ ៩ ជែ សឿ ពួយ សារ ពូ ប៉ាំងហៀន តាងៗ ដៃ។ ពិន ត្រគ់ ប៉្រគ័ អន់ ពុត ពៀក សឿ កាខាក់ ញន កា ពុត ដាគ់ ម៉ះ ប‌៉្រ័ះ ប៊កកាតយ័ អូ ត្រគ់ ញន កា ប៉្រគ័ ពួយ ចាបាប់ សារ សាណា ណោះ អុះ ខង ចាបាប់ ទិណោ័ះ អូ ទី ខា កា មួត បក់ ប៉្រគ័ ពួយ ណោះ អុះ។ ១០ យីស៊ូ រ៉ាម៉ះ ប‌៉្រ័ះ លូ ឡាកោ អ៊ែ ទៅ ណោះ ពៀប ឡាក់ កា អន់ហ្នឹង ពឹង រ៉ោង រ៉ាម៉ះ  ហះកា មួត ក្រាគ់ រ៉ាម៉ះ ប‌៉្រ័ះ អូ ទី ចាបាប់ អ្យក់ សា សាណា ឡឹង អន់ហ្នឹង អា អុះ ទី ដឹង ពិន ឡាក់ សឿ អ៊ែ ខឹន អ្យក់ សា។ ១១ ម៉ៃគ ក្រាគ់ រ៉ាម៉ះ ប‌៉្រ័ះ ឃើយ អ្យក់ ផាម អ្យាំ ម៉ុត ពឹង ចារ រ៉ាម៉ះ ប‌៉្រ័ះ ភឿ អន់ រ៉ាវ៉ាច់ ឡឹង សារ យច ហះកា អ្យាំ ណោះ ពូ ពុះ គែង ឡីង ចារ ប៉ាសុន អ្វៃ។ ១២ យីស៊ូ កា និះទៅ ដេល អ៊ែ អីគ ប៉ាណាប គែង ឡីង មឿង ញន កា ប៉ិច ហ្វាយ ប៉ាសុន អន់ ដាគ់ សាំរ៉ាប់ កា ប‌៉្រ័ះ ញន កា ផាម អ៊ែ។ ១៣ ញន ណោះ ហង បះ ពិន ត្រគ់ ឡាច់ ឡាំ ប៉ាគ់ ចារ យីស៊ូ អ្វៃ តាង ឡឹង ពូ ទឹប អត់ សាំរ៉ាញ័ អន់ ពូ បឺង៉ាយ ឡាក់ កា អ៊ែ ដេល ១៤ ខង ពឹង អង់កក់ តេះ អា ពិន អូ ទី មឿង ចឹង អ្វៃ ដាគ់ លើយៗ អុះ ណោះ ហង បះ ពិន ខំ ណាំង មឿង ឡាក់ ចឹង ទី ប៉ាគ់ ម៉ាត់ ទៀ។ ១៥ ទឹល នីណោ័ះ ពិ ពិន ប៉ានេ ប‌៉្រ័ះ លើយៗ ញន កា យីស៊ូ ខង សារ ពិន ប៉ានេ ណោះ ពៀប ឡាក់ កា កាណាគ័ ពូ ពុះ រ៉ាម៉ះ ប‌៉្រ័ះ ឡាក់ សារ ដាគ់ ឡាច់ ឡឹង ពឹរ ពិន ផះ អ្វៃ រ៉ះ ឡឹង សារ យីស៊ូ។ ១៦ ជែ ពឹល ប៉្រគ័ សារ ដាគ់ លើ អន់ កាណាគ័ កា ពូ ខង ប៉្រគ័ នីណោ័ះ ត្រគ់ ពុត ប‌៉្រ័ះ ខាក់ ពៀប ឡាក់ កា កាណាគ័ ពូ ពុះ រ៉ាម៉ះ ប‌៉្រ័ះ ដេល។

១៧ ហគ់ រ៉ាប់ សឿ ម៉ៃគ ណាំផា កាណុង ក្រុំ អន់ដីស ពិ ទឹប សាំយ៉ាំង ប៉្រគ័ ពួយ ប៉ានឹរ អន់ឌែ ដេល ខង អន់ឌែ ផះ អ្វៃ រ៉ាំងហៃ ប៉ាង៉ាត័ ប៉ាលឹង អន់ដីស ទឹប អន់ឌែ ចឹង រ៉ះ កា ប‌៉្រ័ះ ប៊កកាតយ័ ទិ ង៉ារ ញ៉ា ឡាក់ អន់ឌែ ប៉្រគ័ ណោះ។ ផា រ៉ាប់ សឿ ណោះ អន់ឌែ ចឹង ប៉្រគ័ ង៉ារ អា ទឹប ទី ពុត ហោក រ៉គ់។ ផា អន់ឌែ ប៉្រគ័ ង៉ារ ទឹប អុក ពុត ណោះ អន់ដីស អូ ទី ខា ញ៉ា ហង។

១៨ ប៉រ់ អន់ដីស ម៉ន់ ឡោម ប‌៉្រ័ះ អន់ កា ញឹន ណើ ខង ញឹន សឿ ផា ពុត ពៀក ញឹន ដាគ់ ត្រង់ កេះ ទឹប ប៉ិច ប៉្រគ័ ដាគ់ គ្រឹប នែវ ១៩ កាខាក់ អ៊ែ ប៉រ់ អន់ដីស ម៉ន់ ឡោម ប‌៉្រ័ះ អន់ កា អាញ់ លើយៗ ម៉ាគ់ ប‌៉្រ័ះ អន់ អាញ់ ឡាំ ណាវ្គ ប៉ាគ់ ចារ អន់ដីស ស៊្រសៗ។

២០ ប‌៉្រ័ះ ប៊កកាតយ័ ឡាក់ តាំងឡា សារ សាណុក សាវ៉ាក តាគ់ អង់រ៉ីស យីស៊ូ ឡាក់ តាំងឡា ពិន អ៊ែ ហង ឡាក់ តាំងឡា រង តាប៉ល់ ចៀម ខង អ៊ែ តាគ់ អង់កេះ សារ សាញ៉ា រែវ ពុត ឡាក់ អ្វៃ លើយ ញន កា ផាម អ៊ែ។ ២១ អន់ ប‌៉្រ័ះ អន់ អន់ដីស អ្លុ ប៉្រគ័ សារ ដាគ់ គ្រឹប នែវ ឡាក់ កា ពុត អ៊ែ ប៉ិច អន់ អ៊ែ ប៉្រគ័ ង៉ារ ពឹង ពិន តាម ពុត អ៊ែ ញន កា យីស៊ូ គ្រិះ។ ពិ ពិន ប៉ានេ អ៊ែ លើយៗ អាមែន។

២២ អឺ អុះ ម៉ី អាញ់ ប៉រ់ ឡោម ឡា អន់ដីស អន់ អន់ដីស ខំ សាំយ៉ាំង ប៉ានឹរ អាញ់ អន់តគ់ ប៉ាតោ ពឹង សត់ត្រា អាញ់ ច្រាគ់ ប៉ាហ្យើ កា អន់ដីស បាប៊ត បាប៊ែត អា។ ២៣ អាញ់ ប៉ិច រ៉ះ កា អន់ដីស អន់ អ្លុ អន់តគ់ ផា ធីម៉ូថេ ឡាក់ អុះ ម៉ី ពិន ពូ តោះ ឡាច់ អ៊ែ ឡឹង ខុក កេះ។ ផា អ៊ែ ពឹះ ទឹល ប៉ាគ់ អាញ់ ស៊្រសៗ ណោះ អាញ់ ចឹង ឡាំ ប៉ាគ់ ចារ អន់ដីស អន់ឌូ លូ អ៊ែ។ ២៤ អាញ់ ប៉រ់ អំប៉ញ់ មួត ណាំផា លូ ប៉ាសុន ប‌៉្រ័ះ ទិឌូ អន់ដីស ដាគ់ ឡាកោ ប៉ាំងឡៃ ដេល ប ? មួត ឡាក់ ពឹះ ឡឹង ប៉ាថេត អ៊ីតាលី ‡ កា អំប៉ញ់ ផា អន់ដីស ដាគ់ ឡាកោ ប៉ាំងឡៃ ដេល ប ? ២៥ អន់ ប‌៉្រ័ះ ដាគ់ ពុត កា អន់ដីស ទិឌូ។

* ១:៥ ១:៥ សារ អា ឡាច់ ឡឹង ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ២:៧។

† ១:៥ ១:៥ សារ អា ឡាច់ ឡឹង ២ សាំយូអ៊ែល ៧:១៤។

‡ ១:៦ ១:៦ ប៉រ់ ហៃ ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ៩៧:៧។

§ ១:៧ ១:៧ សារ អា ឡាច់ ឡឹង ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ១០៤:៤។ អ៊ែ ប៉ិច រ៉ះ ផា ប‌៉្រ័ះ ប៊កកាតយ័ យរ ប៊យ អ៊ែ តាម ពុត ប៉ិច ទឹល នីណោ័ះ ប៊យ ប‌៉្រ័ះ ក្រាន័ កា ទុច ដោច។

* ១:៩ ១:៨-៩ សារ អា ឡាច់ ឡឹង ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ៤៥:៦-៧។

† ១:១២ ១:១០-១២ សារ អា ឡាច់ ឡឹង ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ១០២:២៥-២៧។

‡ ១:១៣ ១:១៣ សារ អា ឡាច់ ឡឹង ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ១១០:១។

* ២:៨ ២:៦-៨ សារ អា ឡាច់ ឡឹង ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ៨:៤-៦។

† ២:១២ ២:១២ សារ អា ឡាច់ ឡឹង ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ២២:២២។

‡ ២:១៣ ២:១៣ សារ អា ឡាច់ ឡឹង អេសាយ ៨:១៧។

§ ២:១៣ ២:១៣ សារ អា ឡាច់ ឡឹង អេសាយ ៨:១៨។

* ៣:៨ ៣:៨ ប៉រ់ ហៃ សារ ឡាច់ (និក្ខមនំ) ១៧:១-៧។

† ៣:១១ ៣:៧-១១ សារ អា ឡាច់ ឡឹង ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ៩៥:៧-១១។

* ៤:៤ ៤:៤ សារ អា ឡាច់ ឡឹង កាណើត អង់កក់ តេះ (លោកុប្បត្តិ) ២:២។

† ៤:៧ ៤:៧ សារ អា ឡាច់ ឡឹង ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ៩៥:៧-៨។

* ៥:៣ ៥:៣ ប៉រ់ ហៃ ចាបាប់ មួត លេវី (លេវីវិន័យ) ១៦:១១-១៩។

† ៥:៥ ៥:៥ សារ អា ឡាច់ ឡឹង ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ២:៧។

‡ ៥:៦ ៥:៦ សារ អា ឡាច់ ឡឹង ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ១១០:៤។

§ ៥:១២ ៥:១២ «ទៀក តុះ» កាប ប៉ាន់ដឹប ឡឹង សារ ប៉ាំងហៀន សារ ប‌៉្រ័ះ ឡាម៉គ់ ហ្លង់ សាំរ៉ាប់ បក់ អង់ក័ះ សឿ។ «សាណា កាង័» កាប ឡឹង សារ ប៉ាំងហៀន សារ ប‌៉្រ័ះ ឡាក់ ញ៉ាក ហ្លង់។

* ៦:២ ៦:២ ប៉ាំងហុំ ទៀក ពិន ព្រែ នីអៀ កា ត្រគ់ ដេល៖ រ៉ាវ ឡាកោ ។

* ៧:២ ៧:១-២ ប៉រ់ ហៃ កាណើត អង់កក់ តេះ (លោកុប្បត្តិ) ១៤:១៧-២០។

† ៧:២ ៧:២ សាឡឹម ទី ណី ផា «សាណុក សាវ៉ាក»។

* ៨:៥ ៨:៥ សារ អា ឡាច់ ឡឹង សារ ឡាច់ (និក្ខមនំ) ២៥:៤០។

† ៨:១២ ៨:១២ សារ អា ឡាច់ ឡឹង យេរេមៀ ៣១:៣១-៣៤។

* ៩:១៣ ៩:១៣ ប៉រ់ ហៃ ចំលួន ប៉ាសុន (ជន​គណនា) ១៩:១-២២។

† ៩:២០ ៩:១៩-២០ ប៉រ់ ហៃ សារ ឡាច់ (និក្ខមនំ) ២៤:៣-៨។

* ១០:៧ ១០:៥-៧ សារ អា ឡាច់ ឡឹង ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ៤០:៦-៨។

† ១០:១៦ ១០:១៦ សារ អា ឡាច់ ឡឹង យេរេមៀ ៣១:៣៣។

‡ ១០:១៧ ១០:១៧ សារ អា ឡាច់ ឡឹង យេរេមៀ ៣១:៣៤។

§ ១០:២៨ ១០:២៨ ប៉រ់ ហៃ សារ អន់ ចាបាប់ លឺក ទី ពៀរ (ចោទិយ​កថា) ១៧:២-៧។

* ១០:៣០ ១០:៣០ សារ អា ឡាច់ ឡឹង សារ អន់ ចាបាប់ លឺក ទី ពៀរ (ចោទិយ​កថា) ៣២:៣៥។

† ១០:៣០ ១០:៣០ សារ អា ឡាច់ ឡឹង សារ អន់ ចាបាប់ លឺក ទី ពៀរ (ចោទិយ​កថា) ៣២:៣៦។

‡ ១០:៣៨ ១០:៣៧-៣៨ សារ អា ឡាច់ ឡឹង ហាបាគូក ២:៣-៤។

* ១១:៤ ១១:៤ ប៉រ់ ហៃ កាណើត អង់កក់ តេះ (លោកុប្បត្តិ) ៤:១-១០។

† ១១:៥ ១១:៥ ប៉រ់ ហៃ កាណើត អង់កក់ តេះ (លោកុប្បត្តិ) ៥:២៤។

‡ ១១:៧ ១១:៧ ប៉រ់ ហៃ កាណើត អង់កក់ តេះ (លោកុប្បត្តិ) ៦:១៣,១៤,២២។

§ ១១:១២ ១១:១២ ប៉រ់ ហៃ កាណើត អង់កក់ តេះ (លោកុប្បត្តិ) ២២:១៧។

* ១១:១៧-១៨ ១១:១៧-១៨ ប៉រ់ ហៃ កាណើត អង់កក់ តេះ (លោកុប្បត្តិ) ២២:១-១៨។

† ១១:១៧-១៨ ១១:១៧-១៨ សារ អា ឡាច់ ឡឹង កាណើត អង់កក់ តេះ (លោកុប្បត្តិ) ២១:១២។

‡ ១១:២០ ១១:២០ ប៉រ់ ហៃ កាណើត អង់កក់ តេះ (លោកុប្បត្តិ) ២៧:២៨-២៩,៣៩-៤០។

§ ១១:២១ ១១:២១ ប៉រ់ ហៃ កាណើត អង់កក់ តេះ (លោកុប្បត្តិ) ៤៨:១៥។

* ១១:២២ ១១:២២ ប៉រ់ ហៃ កាណើត អង់កក់ តេះ (លោកុប្បត្តិ) ៥០:២៤-២៥។

† ១១:២៣ ១១:២៣ ប៉រ់ ហៃ សារ ឡាច់ (និក្ខមនំ) ២:២-៣។

‡ ១១:២៤ ១១:២៤ ប៉រ់ ហៃ សារ ឡាច់ (និក្ខមនំ) ២:១០-១២។

§ ១១:២៨ ១១:២៨ ប៉រ់ ហៃ សារ ឡាច់ (និក្ខមនំ) ១២:១២-៤២។

* ១១:២៩ ១១:២៩ ប៉រ់ ហៃ សារ ឡាច់ (និក្ខមនំ) ១៤:១៦-១៧។

† ១១:៣០ ១១:៣០ ប៉រ់ ហៃ យូស្វេ ៦:១-២០។

‡ ១១:៣១ ១១:៣១ ប៉រ់ ហៃ យូស្វេ ២:១-២១; ៦:២២-២៥។

* ១២:៦ ១២:៦ សារ អា ឡាច់ ឡឹង សារ អន់តគ់ ប៉ាតោ (សុភាសិត) ៣:១១-១២។

† ១២:១៦ ១២:១៦ ប៉រ់ ហៃ កាណើត អង់កក់ តេះ (លោកុប្បត្តិ) ២៥:២៩-៣៤។

‡ ១២:១៧ ១២:១៧ ប៉រ់ ហៃ កាណើត អង់កក់ តេះ (លោកុប្បត្តិ) ២៧:៣០-៤០។

§ ១២:២០ ១២:២០ ប៉រ់ ហៃ សារ ឡាច់ (និក្ខមនំ) ១៩:១២-១៣។

* ១២:២៤ ១២:២៤ ប៉រ់ ហៃ កាណើត អង់កក់ តេះ (លោកុប្បត្តិ) ៤:១០។

† ១២:២៦ ១២:២៦ ប៉រ់ ហៃ ហាកាយ ២:៦។

‡ ១២:២៩ ១២:២៩ ប៉រ់ ហៃ សារ អន់ ចាបាប់ លឺក ទី ពៀរ (ចោទិយ​កថា) ៤:២៤។

* ១៣:៥ ១៣:៥ សារ អា ឡាច់ ឡឹង យូស្វេ ១:៥។

† ១៣:៦ ១៣:៦ សារ អា ឡាច់ ឡឹង ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ១១៨:៦។

‡ ១៣:២៤ ១៣:២៤ មួត ឡាក់ ពឹះ ឡឹង ប៉ាថេត អ៊ីតាលី ពិន ព្រែ នីអៀ កា ត្រគ់ ដេល៖ មួត ឡាក់ អ្វៃ ពឹង ប៉ាថេត អ៊ីតាលី អា ។

យ៉ាកុប

១

២

៣

៤

៥

សត់ត្រា

យ៉ាកុប

ច្រាគ់

សារ អន់តគ់ រ៉ះ

សត់ត្រា អា វគ័ យ៉ាកុប ប៉ាហ្យើ កា សុនសាត អ៊ីស្រាអ៊ែល ឡាក់ ក្លះ គួប សោប អ្វៃ ប៉ាគ់ ប៉ាថេត អន់ទៀគៗ ពឹង អង់កក់ តេះ (ប៉រ់ ហៃ ១:១)។ អ៊ែ អន់តគ់ ប៉ាតោ ឡឹង សារ អ្វៃ កោប រ៉ប់ ដារ់ សាំរ៉ាប់ កា មួត សឿ យីស៊ូ។ ពូ ឃឹត ផា វគ័ យ៉ាកុប ឡាក់ ច្រាគ់ សត់ត្រា អា ឃឺ អុះ យីស៊ូ (ប៉រ់ ហៃ កាឡាទី ១:១៩)។ អ៊ែ ប៉្រគ័ ម៉ៃគ ណាំផា ក្រុំ ហៀន សារ ប‌៉្រ័ះ អ្វៃ ពឹង មឿង យេរូសាឡឹម។

សារ សាំខាន់ៗ

វគ័ យ៉ាកុប អន់តគ់ ប៉ាតោ កា មួត បក់ សឿ យីស៊ូ អន់ អ្វៃ កោប អន់ ត្រគ់ ពួយ សារ អន់ឌែ សឿ។ មួត សឿ យីស៊ូ អូ ត្រគ់ ក្រាន័ កា សាំយ៉ាំង ពូ រ៉ះ សារ ប៉ានឹរ ប‌៉្រ័ះ ណោះ អុះ ឃឺ ត្រគ់ ប៉្រគ័ ពួយ ដេល។ ផា ក្រាន័ កា សឿ ដោច អូ ទី ប៉្រគ័ សារ ដាគ់ ណោះ អូ ទី ខា អុះ។

វគ័ យ៉ាកុប រ៉ះ អន់តគ់ ប៉ាតោ កា មួត សឿ យីស៊ូ អន់ ដាម័ អត់ ផះ ទី សារ ថុក ឡាំបាក។ អ៊ែ ផា ពិន ត្រគ់ ហាប់ ពូ អន់ទៀគៗ ជែ រ៉ើស ម៉ាត់ លូ ត្រគ់ ការ៉ុប មួត ថុក ញ៉ាក ផះ កាកាប ត្រគ់ អ្លុ សាំងកៃ ប៉ានឹរ។ អ៊ែ កាប ប៉ាំងអាល កាខាក់ កា មួត ប‌៉្រ័ះ ប៉ាត្រង័ ខង អន់ឌែ ជិះ ចគ័ មួត ថុក ញ៉ាក។ ប៉ាគ់ ឡុច វគ័ យ៉ាកុប រ៉ះ តាគ់ កាចាំង កា មួត សឿ យីស៊ូ អន់ ខំ ម៉ន់ អើ ប‌៉្រ័ះ លូ តង័ គួប សោប។

វគ័ យ៉ាកុប រ៉ះ ឡឹង សារ សាគ់ លួង ពុត សឿ ញន កា សារ ឡាំបាក។ (១:២-១៨)

វគ័ យ៉ាកុប ប៉្រើ ពូ ប៉្រគ័ ពួយ ប៉ានឹរ ប‌៉្រ័ះ អូ ត្រគ់ ក្រាន័ កា សាំយ៉ាំង ដោច អុះ។ (១:១៩-២៧)

វគ័ យ៉ាកុប ទឹប ពូ អូ អន់ រ៉ើស ម៉ាត់។ (២:១-១៣)

វគ័ យ៉ាកុប ប៉្រើ ពូ ប៉្រគ័ ដាគ់ អូ ត្រគ់ ក្រាន័ កា សឿ ដោច។ (២:១៤-២៦)

វគ័ យ៉ាកុប អន់តគ់ ប៉ាតោ កា ពូ ឡឹង ប៉ានឹរ កាកាប។ (៣:១-១៨)

វគ័ យ៉ាកុប រ៉ះ កា ពូ ជែ អន់ ប៉ិច ចៃ កា កាណាគ័ ពឹង អង់កក់ តេះ អា។ (៤:១-៥:៦)

សារ អន់តគ់ ប៉ាតោ អន់ទៀគៗ។ (៥:៧-២០)

១

១ អាញ់ សិច យ៉ាកុប ឡាក់ ទុច ប‌៉្រ័ះ ប៊កកាតយ័ លូ ទុច យីស៊ូ គ្រិះ ឡាក់ ពឹ តាំងឡា។ សត់ត្រា អា អាញ់ ប៉ាហ្យើ អន់ កា គន សោ អ៊ីស្រាអ៊ែល ទិ ១២ ផូង័ ឡាក់ ក្លះ គួប សោប អ្វៃ ប៉ាញ័ ទឹប អង់កក់ តេះ។ អាញ់ ប៉រ់ អំប៉ញ់ អន់ដីស ដាគ់ ឡាកោ ប៉ាំងឡៃ ដេល ប ?។

សារ សាគ់ លួង ពុត សឿ

២ អឺ អុះ ម៉ី ដារ់ ចំ អន់ដីស ទី សារ ឡាំបាក អៀង នែវ ត្រគ់ ឃឹត ផា សារ ណោះ ចឹង ប៉្រគ័ អន់ កា អន់ដីស ហោក រ៉គ់ កាខាក់ ៣ ខង អន់ដីស អ្លុ កេះ សារ សាគ់ លួង ពុត អន់ដីស សឿ អា ចឹង ប៉្រគ័ អន់ កា អន់ដីស ដាម័ អត់។ ៤ ហះកា អន់ដីស ត្រគ់ ដាម័ អត់ លើយ ទឹល ឡុច ម៉ាគ់ អន់ដីស ចឹង កើត ប៉ាណូស ដាគ់ កាខាក់ អូ ទី យច សារ ញ៉ា អុះ។

៥ កាណុង កាំឡាំង អន់ដីស ណោះ ផា ទី ពឿ អូ អ្លុ អូ ហ្លង់ ប៉ាណូស ណោះ ត្រគ់ ប៉រ់ ឡឹង ប‌៉្រ័ះ ប៊កកាតយ័ ណោះ អ៊ែ ចឹង អន់ ខង អ៊ែ ដាគ់ ពុត ចៃ អន់ កា ប៉ាណូស ទិឌូ អ៊ែ អូ ផា ញ៉ា អុះ។ ៦ ហះកា ប៉ាណូស ណោះ ត្រគ់ ទី ពុត សឿ អូ សង់សៃ ខង ប៉ាណូស ឡាក់ ទី ពុត សង់សៃ ឡាក់ កា ទៀក សាឡីគ សាឡាយ រ៉ាំងក្លាច កា ខ្យាល ជឹរ ហាវ។ ៧ ប៉ាណូស នែវ អា ជែ សាម៉គ័ ផា អ៊ែ ចឹង ទី កាណាគ័ ញ៉ា ឡឹង ប‌៉្រ័ះ ប៊កកាតយ័ ៨ ខង អ៊ែ ឡាក់ ប៉ាណូស ទី ពុត ពៀរ គ្រឹប ង៉ារ អ៊ែ ប៉្រគ័ ណោះ ស៊ុត កា ម៉ាឡាំ ម៉ាឡយ ទិណោ័ះ។

៩ អឺ អុះ ម៉ី បក់ ថុក ញ៉ាក ប៉ាកម៉ង ហគ់ អន់ដីស តីស ម៉ូះ ពិ ខង ប‌៉្រ័ះ ប៊កកាតយ័ តាគ់ អំប៉ោក អន់ដីស កេះ។ ១០ កាប៉ាច់ បក់ ប‌៉្រ័ះ ប៉ាត្រង័ ឡាក់ កើត ថុក ញ៉ាក ហគ់ អន់ដីស តីស ម៉ូះ ដេល ពិ * ខង បក់ ប‌៉្រ័ះ ប៉ាត្រង័ ពៀប ឡាក់ កា ប៉ាកាវ ចឹង ឡាយ៉ោ ហ្រុង។ ១១ ប៉ាគ់ ដារ់ ឡាច់ តុ ថាំង កេះ តើម អ៊ែ កា ឡាយ៉ោ ក្រោះ ប៉ាកាវ ឡាយ៉ោ ហ្រុង អូ ឡាយ៉ាម័ ហង។ មួត បក់ ប‌៉្រ័ះ ប៉ាត្រង័ កា និះទៅ ដេល ផះ អ៊ែ អ្វៃ ប៉្រគ័ ង៉ារ អ៊ែ ចឹង ហ៊្យង ហ្យើត ឡូត។

១២ ពឿ ដាម័ អត់ ផះ ទី សារ ឡាំបាក ប៉ាណូស ណោះ ចឹង ទី សារ សាណុក សាវ៉ាក តាទឹច ហង ផា អ៊ែ ដាម័ អត់ ទឹល ឡុច ណោះ អ៊ែ ចឹង ទី អាញុ រ៉ីស លើយ ឡាក់ កា ប‌៉្រ័ះ ប៊កកាតយ័ ទី សាញ៉ា ផា ចឹង អន់ កា បក់ ចំ ឡាក់ ប៉ិច ចៃ កា អ៊ែ។ ១៣ ពឿ ទី ពុត ប៉ិច ប៉្រគ័ អូ ដាគ់ ជែ កាប ផា «ប‌៉្រ័ះ ប៊កកាតយ័ ប៉្រើ អាញ់ ប៉្រគ័ អូ ដាគ់» ខង អូ ទី កាណាគ័ ញ៉ា ចឹង អ្លុ ប៉្រើ ប‌៉្រ័ះ ប៉្រគ័ សារ អូ ដាគ់ អុះ ប‌៉្រ័ះ កា អូ ទី ប៉្រើ ពឿ ប៉្រគ័ អូ ដាគ់ ដេល។ ១៤ ហះកា ប៉ាណូស គ្រឹប ដូវ ប៉្រគ័ សារ អូ ដាគ់ ឃឺ ឡាច់ ឡឹង ពុត ខ្វាម ឡាកោ តាំងឡា ប៉ាណាំ អន់ ប៉្រគ័ សារ អូ ដាគ់។ ១៥ ពុត ខ្វាម ប៉ាំងកើត អន់ ទី សារ យច ផា សារ យច កើត អៀង កេះ ចឹង កើត តោ័ ហង។

១៦ អឺ អុះ ម៉ី ឡាក់ អាញ់ ប៉ិច ចៃ អន់ដីស ជែ ឃឹត យច ដៃ។ ១៧ គ្រឹប កាណាគ័ ឡាក់ ដាគ់ កាខាក់ ឡាច់ ឡឹង ប៉្លៃង ឃឺ ឡាច់ ឡឹង ប‌៉្រ័ះ ឡាក់ ប៉ាំងកើត តាតារ ពឹង ប៉្លៃង។ ប‌៉្រ័ះ ប៊កកាតយ័ អូ អ្លុ ប៉ាង៉ាច់ អុះ យ‌៉័ះ កាណាគ័ ញ៉ា ប៉ិច ប៉្រគ័ អន់ អ៊ែ ប៉ាង៉ាច់ កា អ៊ែ អូ ប៉ាង៉ាច់ អុះ។ ១៨ ប‌៉្រ័ះ ប៉្រគ័ អន់ ពិន ទី អាញុ រ៉ីស តាម ពុត អ៊ែ ញន កា សារ តាទឹច អ៊ែ កាប ភឿ អន់ ពិន ពៀប ឡាក់ កា ប៉្លៃ គុល † ទិ កាណាគ័ ញ៉ា ឡាក់ ប‌៉្រ័ះ ទី ប៉ាំងកើត។

សារ សាំយ៉ាំង លូ ប៉្រគ័ ពួយ ប៉ានឹរ ប‌៉្រ័ះ

១៩ អឺ អុះ ម៉ី ឡាក់ អាញ់ ប៉ិច ចៃ អន់ដីស ត្រគ់ អ្លុ អន់តគ់ ផា ប៉ាណូស ទិឌូ ត្រគ់ ខំ សាំយ៉ាំង ហិ ជែ រិញ កាប ជែ រិញ អឺក ២០ ខង សារ ប៉ាណូស អឺក អូ ត្រគ់ លូ សារ ដាគ់ ម៉ះ ប‌៉្រ័ះ ប៊កកាតយ័ អុះ។ ២១ ទឹល នីណោ័ះ អន់ដីស ត្រគ់ អ្លាត ពុត បឺគ អ៊ក លូ ពុត ខូយ ប៉ាអ្យប់ អៀង យ៉ឹប ណោះ ពិ កេះណោះ ប៉ិនពែង ពុត អន់ ដាគ់ ឡាអត់ លូ សាំយ៉ាំង ប៉ានឹរ ប‌៉្រ័ះ ឡាក់ អ៊ែ ចៃគ កាណុង ពុត អន់ដីស ខង ប៉ានឹរ ប‌៉្រ័ះ អា អ្លុ តង័ អន់ អន់ដីស ទី អាញុ រ៉ីស លើយ។

២២ ហគ់ ប៉្រគ័ ពួយ ប៉ានឹរ ប‌៉្រ័ះ ពិ អូ ត្រគ់ ក្រាន័ កា សាំយ៉ាំង លូ ប៉ាង៉ល់ ឡាកោ ទៅ ណោះ អុះ។ ២៣ ពឿ សាំយ៉ាំង ប៉ានឹរ ប‌៉្រ័ះ កេះ ហះកា អូ ប៉្រគ័ ពួយ ប៉ាណូស ណោះ ឡាក់ កា ហៃ កី កាណុង សាម៉ឹល ២៤ ហៃ កេះៗ អ៊ែ ចាក ឡាច់ ឡូត តាឡូះ កា ពឹល អូ អ្លុ អន់តគ់ ផា ម៉ូះ ម៉ាត់ អ៊ែ ណោះ នីចម័។ ២៥ ហះកា ប៉ាណូស ចំ អ្យក់ ពុត ចៃគ ហៃ ចាបាប់ ឡាក់ ដាគ់ ត្រង់ ឃឺ ឡាក់ ចាបាប់ ប៉្រគ័ អន់ ពិន រ៉ាវ៉ាច់ ឡឹង ថូត កេះណោះ ខំ ប៉្រគ័ ពួយ លើយ ប៉ាណូស ណោះ ចឹង ទី សារ សាណុក សាវ៉ាក តាទឹច ញន កា អ៊ែ ប៉្រគ័ ពួយ ខង អ៊ែ អូ ត្រគ់ ក្រាន័ កា សាំយ៉ាំង កេះណោះ ពឹល ណោះ អុះ។ ២៦ ពឿ ផា ឡាកោ ប៉្រគ័ គុន ប‌៉្រ័ះ ហះកា អ៊ែ កាប អូ អ្លុ សាំងកៃ ប៉ាណូស ណោះ ព្លូង កា ឡាកោ ទៅ ហង សារ អ៊ែ ប៉្រគ័ ណោះ កា អូ ទី ខា ដេល។ ២៧ ហះកា សារ ប៉្រគ័ គុន ប‌៉្រ័ះ ឡាក់ ដាគ់ កាខាក់ ហះ ម៉ាត់ ប‌៉្រ័ះ ឡាក់ ពឹ ពិន ឃឺ ត្រគ់ ឡាំ តង័ សាស្វា គន កាន់តី លូ អង់កាន់ អន់ត្រោ័ ឡាក់ ទី សារ ឡាំបាក លូ រ៉ាំងហៃ ឡាកោ អន់ រ៉ាវ៉ាច់ ឡឹង សារ បឺគ អ៊ក ពឹង អង់កក់ តេះ អា។

២

សារ រ៉ើស ម៉ាត់

១ អឺ អុះ ម៉ី ផា អន់ដីស សឿ យីស៊ូ គ្រិះ ឡាក់ ទី សារ អំរ៉ាញ អឺញ អ៊ែ ឡាក់ ពឹ តាំងឡា ពិន អន់ដីស ជែ រ៉ើស ម៉ាត់ គួប សោប ដៃ។ ២ ផះ អន់ដីស អ្វៃ ប៉ាតុំ លួម គួប ប៉ាន់ដឹប ផា ទី ប៉ាណូស ម៉ោញ ដូវ ចៃគ អញ់ចិន ម៉ាស លូ កាស៊ប ពៀត ខោ អាវ ដាគ់ ឡាយ៉ាម័ អ៊ែ ម៉ុត អន់ឌូ លូ អន់ដីស កេះណោះ ទី ប៉ាណូស ម៉ោញ ដូវ ណាវ្គ ថុក ញ៉ាក កាស៊ប ពៀត ខោ អាវ បឺគ អ៊ក រ៉ោះ សាត ម៉ុត អន់ឌូ ដេល។ ៣ ផា អន់ដីស ជៀក ដឹង ប៉ាណូស បក់ ប៉ាត្រង័ ណោះ ផា «ប៉រ់ អីស ឡាំ អង់អ្វៃ ពឹង គ្រេ ដាគ់ អា រិញ» កេះណោះ ប៉្រើ ប៉ាណូស ថុក ញ៉ាក ណោះ ផា «ហគ់ អន់តាវ ហះ ស៊្វែន តោ កា អីស យ‌៉័ះ អង់អ្វៃ កាន់តេ័ះ ចារ អាញ់ ទឺរ ជុង អា កា ដាគ់ ដេល» ៤ ផា នីណោ័ះ អន់ដីស រ៉ើស ម៉ាត់ គួប សោប កេះ ទឹប ទី ពុត បឺគ អ៊ក តាត់ស៊ិន សារ យច។ ៥ អឺ អុះ ម៉ី ឡាក់ អាញ់ ប៉ិច ចៃ ប៉រ់ អន់ដីស សាំយ៉ាំង អាញ់។ ញ៉ា អូ ត្រគ់ ប‌៉្រ័ះ ប៊កកាតយ័ ប រ៉ើស មួត ថុក ញ៉ាក ពឹង អង់កក់ តេះ អា អន់ អន់ឌែ កើត ប៉ាត្រង័ គែង សឿ អ៊ែ * លូ អន់ អន់ឌែ ម៉ុត អន់ ទី អ៊ែ រ៉ាំងហៃ រ៉ាំងខ្យា ឡាក់ អ៊ែ ទី សាញ៉ា ផា ចឹង អន់ កា ប៉ាណូស ចំ ឡាក់ ប៉ិច ចៃ កា អ៊ែ ? ៦ ហះកា អន់ដីស បឺង៉ាយ មួត ប៉ាណូស ថុក ញ៉ាក។ ញ៉ា អូ ត្រគ់ មួត ប‌៉្រ័ះ ប៉ាត្រង័ ហង ប ជិះ ចគ័ លូ អ្យក់ ឡាំ អន់ដីស អន់ ពូ ចៃគ ថូត ? ៧ ញ៉ា អូ ត្រគ់ មួត ប‌៉្រ័ះ ប៉ាត្រង័ ហង ប កាប បឺង៉ាយ យីស៊ូ គ្រិះ ឡាក់ តាំងឡា ដាគ់ ត្រង់ ម៉ះ អន់ដីស ?។

៨ ផា អន់ដីស ប៉្រគ័ ពួយ ចាបាប់ ប‌៉្រ័ះ រ៉ាំងហៃ រ៉ាំងខ្យា ឡាក់ ទី ច្រាគ់ រ៉ះ កាណុង ផាប់ ប៉ានឹរ ប‌៉្រ័ះ ផា «ហគ់ ប៉ិច ចៃ កា ពូ ឡីង គែង ឡាក់ កា ប៉ិច ចៃ កា ឡាកោ អន់ដីស ទៅ» ផា អន់ដីស ប៉្រគ័ ពួយ ចាបាប់ ណោះ ដាគ់ ហង។ ៩ ផា អន់ដីស រ៉ើស ម៉ាត់ អន់ដីស ប៉្រគ័ ណោះ យច កេះ ទឹប ចាបាប់ ចឹង ផា អន់ដីស ប៉ាណូស ប៉្រគ័ យច ដេល។ ១០ ពឿ ប៉្រគ័ ពួយ ចាបាប់ ប‌៉្រ័ះ ទិណោ័ះ ហះកា ផា អ៊ែ ប៉្រគ័ យច ចាបាប់ ដឹង ម៉ោញ កាតាម ឡាក់ កា យច លូ ចាបាប់ ទិណោ័ះ ដេល។ ១១ ប‌៉្រ័ះ ប៊កកាតយ័ រ៉ះ ផា «ជែ រ៉ាលង កល់ កាម៉ាញ់» អ៊ែ រ៉ះ ណាវ្គ ផា «ជែ ប៉ាន់តោ័ ប៉ាណូស»។ យ‌៉័ះ អន់ដីស អូ រ៉ាលង កល់ កាម៉ាញ់ កាតាម ហះកា ផា អន់ដីស ប៉ាន់តោ័ ពូ ឡាក់ កា ប៉្រគ័ យច លូ ចាបាប់ ទិណោ័ះ ដេល។ ១២ ទឹល នីណោ័ះ ហគ់ អន់ដីស កាប លូ អ្វៃ កោប អន់ ត្រគ់ លូ ចាបាប់ ឡាក់ ប៉្រគ័ អន់ ពិន រ៉ាវ៉ាច់ ឡឹង ថូត ខង ប‌៉្រ័ះ ចឹង តាត់ស៊ិន សារ អន់ដីស ពួយ ចាបាប់ ណោះ ហង។ ១៣ ពឿ អូ ទី ពុត តាប៉ាប តាប៉ុន កា ពូ ប‌៉្រ័ះ ប៊កកាតយ័ ចឹង ចៃគ ថូត អ៊ែ អូ តាប៉ាប តាប៉ុន ដេល។ ពឿ ទី ពុត តាប៉ាប តាប៉ុន កា ពូ ប៉ាណូស ណោះ ចឹង រ៉ាវ៉ាច់ ឡាកោ ប‌៉្រ័ះ អូ ចៃគ ថូត អ៊ែ អុះ។

សារ សឿ លូ ប៉្រគ័ ដាគ់

១៤ អឺ អុះ ម៉ី ផា ទី ប៉ាណូស ម៉ោញ ដូវ រ៉ះ ផា អ៊ែ សឿ ប‌៉្រ័ះ ហះកា អូ ប៉្រគ័ សារ ដាគ់ ញ៉ា ចឹង ទី ខា ដេល ប ? ញ៉ា សារ សឿ ណោះ ចឹង អ្លុ ដេល ប តង័ អន់ អ៊ែ រ៉ាវ៉ាច់ ឡឹង តោ័ ? ១៥ ប៉ាន់ដឹប ផា ទី អុះ ម៉ី ម៉ោញ ដូវ អ៊ែ អូ ទី ខោ អាវ កាស៊ប ពៀត លូ អូ ទី សាណា ញ៉ា សា រ៉ប់ ដារ់ ១៦ ផា កាណុង កាំឡាំង អន់ដីស ណោះ ទី ប៉ាណូស ម៉ោញ ដូវ រ៉ះ កា បក់ អូ ទី ណោះ ផា «ហគ់ សឹត ចាក ដាគ់ ប៉ាឡឹង អ្វៃ សាណុក សាវ៉ាក សង់ សា ផីគ លូ អ្វៃ អន់ រ៉ាតុ ហោគ !» ហះកា អូ ទី អន់ កាណាគ័ ញ៉ា កា អ៊ែ អុះ ញ៉ា សារ កាប ណោះ ទី ខា ដេល ប ? ១៧ សារ សឿ កា និះទៅ ដេល ផា អូ ទី ប៉្រគ័ ដាគ់ សារ អន់ដីស សឿ ណោះ អូ ទី ខា អុះ អ៊ែ ហ៊្យង ហ្យើត តាដោះ។

១៨ ប៉ាន់ដឹប ផា ទី ប៉ាណូស អូ ហ្លង់ សារ ម៉ោញ ដូវ កាប ផា «បក់ អន់ដា ក្រាន័ កា សឿ ដោច បក់ អន់ដា ណាវ្គ ប៉្រគ័ សារ ដាគ់»។ ណោះ អាញ់ ផា កា អ៊ែ «ប៉រ់ តាំបាង ហៃ សារ អីស សឿ អូ ទី ប៉្រគ័ ដាគ់ ណោះ អាញ់ ចឹង តាំបាង សារ ដាគ់ ឡាក់ អាញ់ ប៉្រគ័ ម៉ាគ់ អីស ចឹង អ្លុ អន់តគ់ ផា អាញ់ សឿ តាទឹច»។ ១៩ អីស សឿ ផា ទី ប‌៉្រ័ះ ដឹង ម៉ោញ ណោះ ត្រគ់ ហង យ‌៉័ះ មួត ប‌៉្រ័ះ បឺគ កា សឿ នីណោ័ះ ដេល ទឹប អ្យូគ រ៉ារ៉ៃត ឡាកោ។ ២០ អឺ ប៉ាណូស អូ ហ្លង់ អូ ហ្លី នីចម័ អីស ប៉ិច អ្លុ ដេល ប ? ប៉ាណូស សឿ ហះកា អូ ទី ប៉្រគ័ សារ ដាគ់ សារ អ៊ែ សឿ ណោះ អូ ទី ខា អុះ។ ២១ វគ័ ពិន អាប៉្រាហាំ ប‌៉្រ័ះ ផា អ៊ែ ដាគ់ ញន កា អ៊ែ ប៉្រគ័ សារ ដាគ់ ឃឺ អ៊ែ អ្យក់ គន អ៊ែ អ៊ីសាក់ ចឹង ពុះ រ៉ាម៉ះ ប‌៉្រ័ះ។ † ២២ អីស ប៉ប័ ដេល ប ? សារ អ៊ែ សឿ លូ សារ អ៊ែ ប៉្រគ័ ណោះ ត្រគ់ លូ គួប អ៊ែ។ ញន សារ អ៊ែ ប៉្រគ័ ណោះ ហង ពិន អ្លុ អន់តគ់ ផា អ៊ែ សឿ តាទឹច ២៣ ត្រគ់ ពួយ សារ ទី ច្រាគ់ រ៉ះ កាណុង ផាប់ ប៉ានឹរ ប‌៉្រ័ះ ផា «អាប៉្រាហាំ សឿ ប‌៉្រ័ះ ប៊កកាតយ័ ញន កា អ៊ែ សឿ ប‌៉្រ័ះ ផា អ៊ែ ប៉ាណូស ដាគ់ ត្រង់»‡ ទឹប អ្យក់ ចាង័ លូ អ៊ែ។ ២៤ ទឹល នីណោ័ះ អន់ដីស ប៉ប័ កេះ ប‌៉្រ័ះ អើ ផា ប៉ាណូស ដាគ់ ញន កា សារ ដាគ់ ពូ ប៉្រគ័ អូ ត្រគ់ ក្រាន័ កា សារ ពូ សឿ ណោះ អុះ។ ២៥ ណាង រ៉ាហាប់ ឃឺ អង់កាន់ ប្លាល ហះកា ប‌៉្រ័ះ ផា អ៊ែ ប៉ាណូស ដាគ់ ញន កា ង៉ារ ដាគ់ អ៊ែ ប៉្រគ័ និះទៅ ដេល ខង អ៊ែ ហាប់ មួត សុនសាត អ៊ីស្រាអ៊ែល ឡាក់ សឺប កាន អន់ អ្វៃ ពឹង ហី អ៊ែ ប៉ាគ់ អន់ឌែ ឡាច់ ចាក អ៊ែ តាំបាង ទ្រង អន់ទៀគ ម៉ោញ ណាវ្គ តង័ អន់ឌែ អន់ រ៉ាវ៉ាច់ ឡាកោ។ § ២៦ ផា ឡាកោ ប៉ាំងឡៃ អូ ទី ប៉ាង៉ាត័ ប៉ាលឹង អ៊ែ តោ័ កេះ ផា ប៉ាណូស សឿ អូ ទី ប៉្រគ័ សារ ដាគ់ សារ អ៊ែ សឿ ណោះ អូ ទី ខា អុះ ហ៊្យង ហ្យើត ឡាក់ កា តោ័ និះទៅ ដេល។

៣

សារ ប៉ាញ់សាំង អំប៉្យិត

១ អឺ អុះ ម៉ី ជែ ប៉ិច ប៉្រគ័ ណៃឃូ អៀង ដូវ តាឡាម័ ខង អន់ដីស អ្លុ កេះ កា ប‌៉្រ័ះ ចឹង ចៃគ ថូត ញឹន ឡាក់ ណៃឃូ ក្លាំង ឡឹង ពូ ផា ញឹន ប៉្រគ័ យច។ ២ ពិន ទិឌូ ឃើយ ប៉្រគ័ យច អៀង។ ពឿ អូ ប៉្រគ័ យច ញន ពឹរ ប៉ាណូស ណោះ ដាគ់ កាខាក់ ហង លូ អ៊ែ ចឹង អ្លុ រ៉ាំងហៃ ឡាកោ ទៅ អន់ ដាគ់ គ្រឹប នែវ ដេល។ ៣ ផា ប៉ិច អន់ សេះ ប៉្រគ័ ពួយ ពិន ពិន អ្យក់ ប៉ាសយ់ សាំងកាម័ កាង អ៊ែ ណោះ ពិន ចឹង ញ៉ាក់ អ៊ែ អន់ ឡាំ គែង ចំ កា ទី ហង។ ៤ អន់ដីស ឃឹត ហៃ កាំប៉ាន់ យ‌៉័ះ អ៊ែ តីស កាខាក់ កាតាម យ‌៉័ះ ខ្យាល តីស តឹ កាតាម កា ប៉ាណូស គឹ អ៊ែ ទី តាម ពុត ប៉ិច ញន កា កាណាគ័ គឹ ថិ ឡក់។ ៥ អំប៉្យិត ប៉ាណូស កា និះទៅ ដេល អ៊ែ កាណាគ័ ថិ ឡក់ កាណុង ឡាកោ ប៉ាណូស ហះកា អ្លុ អ្វាត់ អេង កាខាក់។ អន់ដីស ឃឹត ហៃ យ‌៉័ះ ប៉ាកាវ អុញ ថិ ឡក់ កា អ្លុ ប៉្រគ័ អន់ កើត អុញ តីស សា ព្រី។ ៦ អំប៉្យិត ឡាក់ កា អុញ ដេល។ អ៊ែ ឃឺ កាណាគ័ អូ ដាគ់ អ្វៃ កាណុង ឡាកោ អន់ឌូ លូ កាណាគ័ អន់ទៀគៗ ដេល អ្លុ ប៉្រគ័ អន់ កា ពិន យច ទិ ទឹប ឡាកោ។ អ៊ែ ប៉្រគ័ អន់ កា ពិន ប៉ាណាប ប៉ាបប៉ុន ឡឹង កើត ទឹល តោ័ ឃឺ អុញ កីត អា ឡាច់ ឡឹង ចារ អុញ កីត លើយ។

៧ ប៉ាណូស អ្លុ ប៉ាញ់សាំង កាណាគ័ អ្យាំ សៃម គ្រឹប នែវ។ កាណាគ័ វ៉ាវ៉ារ លូ កាណាគ័ កាណុង ទៀក កា ប៉ាណូស ប៉ាញ់សាំង ទី ដេល។ ៨ ហះកា អូ ទី ពឿ អ្លុ ប៉ាញ់សាំង អំប៉្យិត ឡាកោ ទៅ ទី អុះ ខង អំប៉្យិត ឡាក់ កាណាគ័ បឺគ អ៊ក អ្លុ ដឹង សាំប៉ត់ លើយ ប៉ាញ័ ដឹង សារ អូ ដាគ់ ឡាក់ កា ចារ័ ពិះ ប៉្រគ័ អន់ តោ័។ ៩ ពិន ប៉ានេ ប‌៉្រ័ះ ប៊កកាតយ័ ឡាក់ ពឹ ពិន ញន កា អំប៉្យិត ពិន ត័ះ ប៉ាស្យាប កា ប៉ាណូស ឡាក់ ប‌៉្រ័ះ ទី ប៉ាំងកើត អន់ វ៉ឹច លូ អ៊ែ * ញន កា អំប៉្យិត ណោះ ទៅ ដេល។ ១០ សារ ប៉ានេ ប‌៉្រ័ះ លូ សារ ត័ះ ប៉ាស្យាប ឡាច់ ទិ ឡឹង ពឹរ ដឹង ម៉ោញ ណោះ ហង។ អឺ អុះ ម៉ី ប៉្រគ័ នីណោ័ះ អូ ដាគ់ អុះ។ ១១ ត្រោម ទៀក ដឹង ម៉ោញ អ្លុ ដេល ប ឡាច់ ទៀក ប៉ាអាំ អន់ដា ទៀក ប្លង់ អន់ដា ? ១២ អឺ អុះ ម៉ី ញ៉ា តើម ហ្រា អ្លុ ដេល ប ប៉ាំងកើត ប៉្លៃ អូលេវ តើម អង់កាច ចឹង ប៉ាំងកើត ប៉្លៃ ហ្រា អ្លុ ដេល ប ? ទឹល នីណោ័ះ ត្រោម ទៀក ប្លង់ កា អូ អ្លុ ឡាច់ ទៀក ប៉ាអាំ អន់ដា ដេល។

សារ ហ្យាំង សាឡាច់ ឡាក់ ឡាច់ ឡឹង ប‌៉្រ័ះ

១៣ កាណុង កាំឡាំង អន់ដីស ពឿ ហ្យាំង សាឡាច់ អន់ អ៊ែ តាំបាង ង៉ារ ដាគ់ លូ ពុត ដាគ់ ឡាអត់ ញន សារ ហ្យាំង សាឡាច់ ណោះ ពិ។ ១៤ ហះកា ផា អន់ដីស ទី សារ សាណីង សាណើស លូ ទី សារ ប៉ាលួង លូ គួប សោប ជែ អ្វាត់ ផា ឡាកោ ហ្យាំង សាឡាច់។ ផា នីណោ័ះ អន់ដីស ព្លូង យច ឡឹង សារ តាទឹច ហង។ ១៥ សារ ហ្យាំង សាឡាច់ នែវ អា អូ ត្រគ់ ឡាច់ ឡឹង ប‌៉្រ័ះ អុះ ឃឺ សារ ហ្យាំង សាឡាច់ ម៉ះ ប៉ាណូស លូ ឡាច់ ឡឹង ប‌៉្រ័ះ បឺគ។ ១៦ ហះ ចារ ចំ ទី សារ សាណីង សាណើស លូ សារ ប៉ាលួង លូ គួប សោប ហះ ចារ ណោះ កា ទី កាន រ៉ាចក់ រ៉ាចល់ លូ ទី សារ អូ ដាគ់ គ្រឹប នែវ ដេល។ ១៧ ហះកា សារ ហ្យាំង សាឡាច់ ឡាក់ ឡាច់ ឡឹង ប‌៉្រ័ះ ប៉្រគ័ អន់ កា ពិន ដាគ់ ត្រង់ អូ ទី អ៊ក អុះ ទី ពុត ឡាអត់ អូ តាប៉ុញ តាប៉ាក់ អូ កាង័ កល់ លូ អ្លុ តាប៉ាប តាប៉ុន កា កាំឡាំង អូ រ៉ើស ម៉ាត់ អូ ព្លូង លូ ប៉្រគ័ សារ ដាគ់ គ្រឹប នែវ។ ១៨ ពឿ ទី ពុត ដាគ់ សីម លូ ប៉្រគ័ អន់ ពូ អន់ ត្រគ់ លូ គួប សោប ប៉ាណូស ណោះ ចឹង ប៉ាំងកើត អន់ ទី សារ ដាគ់ ត្រង់ ហង។

៤

សារ ពូ ត្រគ់ ប៉ិនពែង ពុត ពៀក

១ សារ អន់ដីស តាប៉ុញ តាប៉ាក់ លូ គួប សោប ណោះ ឡាច់ ឡឹង ចំ ? ញ៉ា អូ ត្រគ់ ឡាច់ ឡឹង ពុត ដក់ដិរ ប៉ាណាំ ឡាកោ ប៉្រគ័ សារ អូ ដាគ់ ប ? ២ អន់ដីស ខ្វាម ប៉ិច កា ទី ហះកា អូ ទី អុះ ញន ខ អា ហង បះ អន់ដីស ប៉ាន់តោ័ ពូ។ អន់ដីស សាណីង សាណើស អ្វៃ កា អូ ទី អុះ ញន ខ អា ហង បះ អន់ដីស តាប៉ុញ តាប៉ាក់ លូ គួប សោប។ អន់ដីស អូ ទី ខង អន់ដីស អូ ប៉រ់ ឡឹង ប‌៉្រ័ះ ប៊កកាតយ័ ៣ យ‌៉័ះ អន់ដីស ប៉រ់ ហះកា អូ ទី អុះ ខង អន់ដីស ប៉រ់ ណោះ ឡាច់ ឡឹង ពុត អូ ដាគ់ ឃឺ អន់ដីស ប៉រ់ សាំរ៉ាប់ កា ពុត ខ្វាម។

៤ អឺ មួត អូ ត្រង់ កា ប‌៉្រ័ះ ញ៉ា អន់ដីស អូ អ្លុ ប ? កាន ប៉ិច កា សារ អូ ដាគ់ ពឹង អង់កក់ តេះ អា ឃឺ ប៉្រគ័ អន់ កា ឡាកោ អូ ណីស កា ប‌៉្រ័ះ ប៊កកាតយ័។ ពឿ ប៉ិច ប៉្រគ័ ពួយ នែវ អូ ដាគ់ ឡាក់ ពូ ប៉្រគ័ ពឹង អង់កក់ តេះ អា អ៊ែ ចឹង កើត តាម៉ឺរ លូ ប‌៉្រ័ះ ប៊កកាតយ័ ហង។ ៥ ញ៉ា អន់ដីស សាម៉គ័ កា សារ ឡាក់ ទី ច្រាគ់ កាណុង ផាប់ ប៉ានឹរ ប‌៉្រ័ះ ណោះ អូ ទី ខា ប ? ឃឺ ប‌៉្រ័ះ ប៊កកាតយ័ ប៉ិច កា ប៉ាង៉ាត័ ប៉ាលឹង អ៊ែ អន់ អ្វៃ ពឹង ពិន ណោះ និះ អ៊ែ ក្យាគ់ *។† ៦ ហះកា ប‌៉្រ័ះ ប៉ិច ចៃ ក្វា ឡឹង អា ណាវ្គ ខង ទី ច្រាគ់ រ៉ះ កាណុង ផាប់ ប៉ានឹរ ប‌៉្រ័ះ ផា៖

«អ៊ែ អូ ណីស កា ប៉ាណូស ឡាក់ ទី ពុត តីស

ហះកា អ៊ែ ប៉ិច ចៃ កា ប៉ាណូស ឡាក់ ប៉ាន់ថិ ពុត»។‡

៧ ទឹល នីណោ័ះ អន់ដីស ត្រគ់ រ៉ាប់ សឿ ម៉ុត គែង ប‌៉្រ័ះ ប៊កកាតយ័ ពិ កេះណោះ ប៉ាសាំង លូ ប‌៉្រ័ះ បឺគ សាតាំង ណោះ អ៊ែ ចឹង សាតាក់ ឡាច់ ឡឹង អន់ដីស តាទឹច ហង។ ៨ អ្យគ័ អន់ដីស ម៉ុត អន់ ក្យាម័ ប‌៉្រ័ះ ប៊កកាតយ័ ណោះ អ៊ែ ចឹង ឡាំ ក្យាម័ អន់ដីស ដេល។ អឺ មួត ប៉្រគ័ យច ហគ់ អ្លាត សារ អូ ដាគ់ ពិ ! អឺ ប៉ាណូស ពុត ពៀរ ហគ់ ប៉ិនពែង ពុត ពៀក អន់ ដាគ់ ! ៩ ហគ់ អន់ដីស ញ៉ាំ សោក លូ ហ្យឹក ពិ។ ជែ កាកីក ហង ត្រគ់ ញ៉ាំ អង់ហ្យាំង ឡគ ជែ ហោក រ៉គ់ ហង ត្រគ់ អុក ពុត ពៀក ឡគ។ ១០ ត្រគ់ ប៉ាន់ថិ ពុត ហះ ម៉ាត់ ប‌៉្រ័ះ ប៊កកាតយ័ ណោះ អ៊ែ ចឹង តាគ់ អំប៉ោក ហាវ អន់ដីស។

១១ អឺ អុះ ម៉ី ជែ កាប ពោ ត្រោ រ៉ោ ចាចក់ គួប សោប ដៃ ផា ពឿ កាប ពោ គួប សោប លូ កាប បឺគ កា អុះ ម៉ី ប៉ាណូស ណោះ ឡាក់ កា កាប ពោ ចាបាប់ ប‌៉្រ័ះ លូ កាប បឺគ កា ចាបាប់ ប‌៉្រ័ះ ដេល។ ពឿ កាប បឺគ កា ចាបាប់ ប‌៉្រ័ះ ប៉ាណូស ណោះ អូ ត្រគ់ អ៊ែ ប៉្រគ័ ពួយ ចាបាប់ អុះ ឃឺ អ៊ែ ឃឹត ផា ចាបាប់ ប‌៉្រ័ះ ណោះ អូ ទី ខា។ ១២ បក់ ប៉ាំងកើត ចាបាប់ អា លូ បក់ ចឹង ចៃគ ថូត ប៉ាណូស ឃឺ ទី ដឹង ម៉ោញ ប‌៉្រ័ះ។ ទី ដឹង ប‌៉្រ័ះ ហង ចឹង អ្លុ តង័ លូ អ្លុ ថាំឡាយ។ អន់ដីស អា ប៉ាណូស នីចម័ បះ ប៉ិច កាប បឺគ កា អុះ ម៉ី នីអៀ។

សារ ពូ អ្វាត់ អេង

១៣ អឺ អុះ ម៉ី បក់ កាប ផា «ដារ់ អា លើ ដារ់ តាយ៉ាង័ ញឹន ចឹង ឡាំ ប៉ាគ់ មឿង តោ ញឹន ចឹង អ្វៃ ហះ ណោះ ម៉ោញ សាណាំ ភឿ ណាំង សា អន់ ទី កាំឡៃ» ១៤ អាញ់ ប៉រ់ រ៉ះ ផា អន់ដីស អូ អ្លុ អន់តគ់ អុះ ដារ់ តាយ៉ាង័ ទៀ ចឹង កើត នីចម័ ណោះ។ ម៉ោញ ណាវ្គ ឡាកោ អន់ដីស ឡាក់ កា កាណាគ័ ញ៉ា ? អន់ដីស ឡាក់ កា អ្យី ឡាក់ អ្វៃ បាប៊ែត កេះណោះ ហ៊្យង ណាវ្គ។ ១៥ អន់ដីស ត្រគ់ កាប ផា នីអៀ «ផា ប‌៉្រ័ះ ប៊កកាតយ័ អន់ ញឹន អ្វៃ រ៉ីស ដារ់ តាយ៉ាង័ ទៀ ផា ប‌៉្រ័ះ អន់ ញឹន ចឹង ឡាំ ប៉្រគ័ ង៉ារ ណោះ លើ ង៉ារ អា»។ ១៦ ហះកា កិញអៀ អា អន់ដីស ទី ពុត តីស កាប អ្វាត់ លើយ។ សារ អ្វាត់ អេង នែវ អា អ៊ក ខាក់។

១៧ ពឿ អ្លុ ប៉្រគ័ សារ ដាគ់ ហះកា អូ ចៃ ប៉្រគ័ ដាគ់ ប៉ាណូស ណោះ ប៉្រគ័ យច ហង។

៥

សារ កាប កា មួត ប‌៉្រ័ះ ប៉ាត្រង័

១ អឺ មួត បក់ ប‌៉្រ័ះ ប៉ាត្រង័ ហគ់ អង់ហ្យាំង ញ៉ាំ ពិ ខង សារ ឡាំបាក ចឹង កើត ពឹះ ពឹង អន់ដីស តាទឹច ហង។ ២ រ៉ាស អំប៉ាស ម៉ះ អន់ដីស ចឹង ពុក ហ្លច់ ទិ ខោ អាវ អន់ដីស កា កាញ់ចិរ ចឹង រ៉េះ ទិ ដេល។ ៣ ម៉ាស ប៉្រាក់ អន់ដីស ចឹង កើត ប៉ារ់មោ័ ប៉ារ់មោ័ អា ចឹង ប៉្រគ័ អន់ អ្លុ អន់តគ់ ឡឹង សារ យច កេះណោះ ចឹង សា ប៉ាំងឡៃ អន់ដីស ឡាក់ កា អុញ។ អន់ដីស ប៉ាតុំ រ៉ាស អំប៉ាស គម ពឹង រ៉ាំងវ៉ាង អា អង់កក់ តេះ ចឹង ឡុច កេះ។ ៤ អន់ដីស ប៉ាលុ អូ អន់ លៀន កា មួត បក់ ប៉្រគ័ គូលី ច្រូត័ ពៀ ណោះ ហៃ មួត បក់ ប៉្រគ័ គូលី កា អន់ដីស អន់ឌែ អង់ហ្យាំង កាតាំង ទឹល ប‌៉្រ័ះ តេះ ប‌៉្រ័ះ ប៉្លៃង ដេល។ ៥ អន់ដីស អ្វៃ ពឹង អង់កក់ តេះ អា ហោក រ៉គ់ កា អន់ដីស ប‌៉្រ័ះ ប៉ាត្រង័ កាខាក់ ឡាក់ កា ពុត អន់ដីស ប៉ិច។ អន់ដីស ប៉ាញ់ចីម ឡាកោ អន់ តីស តង់ ឡាក់ កា រ៉ក់ ពូ ចឹង កោះ សា។ ៦ អន់ដីស ចៃគ ថូត លូ ប៉ាន់តោ័ ប៉ាណូស បក់ ដាគ់ ត្រង់ ហះកា អន់ឌែ អូ តូ អន់ដីស អុះ។

សារ ត្រគ់ ទី ពុត អត់ សាំរ៉ាញ័

៧ អឺ អុះ ម៉ី អន់ដីស ត្រគ់ ទី ពុត អត់ សាំរ៉ាញ័ លើយ ទឹល ដារ់ ពឹ តាំងឡា ពិន ជឹរ។ ហៃ មួត បក់ ប៉្រគ័ ម៉ីរ អន់ឌែ ខំ ក្យាគ់ សាណា ចឹង ប៉្លៃ ឡាក់ ទី ខា។ អន់ឌែ ទី ពុត អត់ សាំរ៉ាញ័ លើយ ឡឹង បី រ៉ះ ទឹល បី ឡុច ថុន។ ៨ អឺ អុះ ម៉ី អន់ដីស ត្រគ់ ទី ពុត អត់ សាំរ៉ាញ័ និះទៅ ដេល លូ ប៉ាកាង័ ពុត កាខាក់ ខង ពឹ តាំងឡា ពិន ក្យាម័ ចឹង ជឹរ ហង។ ៩ អឺ អុះ ម៉ី ជែ កាប រ៉ាបឹក រ៉ាចប់ កា គួប សោប ភឿ ជែ អន់ ទី ថូត ខង ពឹ តាំងឡា ពិន ឡាក់ ម៉ៃគ តាត់ស៊ិន សារ អ៊ែ អន់តាវ ហះ អំប៉ារ កេះ។ ១០ អឺ អុះ ម៉ី អន់ដីស ត្រគ់ ប៉្រគ័ ពួយ មួត រ៉ាគឹយ ប‌៉្រ័ះ ឡាក់ រ៉ះ ប៉ាតាង ប‌៉្រ័ះ ផះ អន់ឌែ ទី សារ ឡាំបាក អន់ឌែ ទី ពុត អត់ សាំរ៉ាញ័ លើយ។ ១១ ហៃ ពិន អើ ប៉ាណូស បក់ អត់ សាំរ៉ាញ័ ផា មួត ទី សារ សាណុក សាវ៉ាក។ អន់ដីស កា ឃើយ កាតាំង ដេល ពូ រ៉ះ ឡឹង សារ វគ័ យ៉ូប ទី ពុត អត់ សាំរ៉ាញ័ ណោះ ពែ អន់ដីស ប៉ប័ កេះ ប៉ាគ់ អន់តីគ ប‌៉្រ័ះ ប៊កកាតយ័ តាគ់ អន់ដាគ់ អ៊ែ ញន កា ប៉ិច ចៃ លូ តាប៉ាប តាប៉ុន កា អ៊ែ ខាក់។

១២ អឺ អុះ ម៉ី កាខាក់ អ៊ែ អន់ដីស ជែ ម៉ត់ អើ តេះ អើ ប៉្លៃង លូ កាណាគ័ អន់ទៀគ អ្យក់ ប៉្រគ័ ផាញ៉ាន។ ត្រគ់ កាប អន់ ត្រង់ ជែ តាំព្លូង ផា តើល «អឺះ» អន់ «អឺះ» តាទឹច ផា «អូ» អន់ «អូ» តាទឹច ភឿ ជែ អន់ អន់ដីស ទី ថូត។

សារ ម៉ន់ ឡោម ប‌៉្រ័ះ សុត ខាក់

១៣ ផា អុះ ម៉ី អ៊ែ ចំ ទី សារ ឡាំបាក ត្រគ់ ម៉ន់ ឡោម ប‌៉្រ័ះ។ ផា អុះ ម៉ី អ៊ែ ចំ ហោក រ៉គ់ ត្រគ់ ចាជែ អញ់ស៊ែ ប៉ានេ ប‌៉្រ័ះ។ ១៤ ផា អុះ ម៉ី អ៊ែ ចំ ទី សារ អីគ ព្លុ ត្រគ់ ជៀក មួត ក្រាគ់ ណាំផា ក្រុំ ហៀន សារ ប‌៉្រ័ះ ភឿ អន់ អន់ឌែ ម៉ន់ កា អ៊ែ លូ ឡាប សាងី ពឹង អ៊ែ ញន ម៉ឹង អំរ៉ាញ យីស៊ូ។ ១៥ ប៉ានឹរ ម៉ន់ ឡាច់ ឡឹង ពុត សឿ ចឹង តង័ បក់ អីគ ព្លុ ណោះ កេះណោះ ប‌៉្រ័ះ ប៊កកាតយ័ ចឹង តាគ់ អន់ដាគ់ អ៊ែ *។ ផា អ៊ែ ប៉្រគ័ យច ប‌៉្រ័ះ កា អូ អ្យក់ យ៉ូ សារ យច អ៊ែ ដេល។ ១៦ ទឹល នីណោ័ះ អន់ដីស ត្រគ់ ឡាប់ ញម សារ យច លូ គួប សោប កេះណោះ ម៉ន់ កា គួប សោប ភឿ អន់ ដាគ់។ ប៉ាណូស ដាគ់ ត្រង់ អ៊ែ ម៉ន់ ឡោម សុត ខាក់។ ១៧ រ៉ាគឹយ ប‌៉្រ័ះ សិច អេលីយ៉ា អ៊ែ ប៉ាណូស ឡាក់ កា ពិន ដេល អ៊ែ ម៉ន់ ឡោម កាខាក់ អូ អន់ ប៉្លៃង បី ប៉្លៃង កា អូ បី តាទឹច ប៉ៃង សាណាំ ត្រោ ខៃ។ ១៨ កេះណោះ អ៊ែ ម៉ន់ អន់ ប៉្លៃង បី ណាវ្គ ប៉្លៃង កា បី តាទឹច តេះ កា ប៉ាំងកើត អន់ ទី សាណា ណាវ្គ ដេល។ †

១៩ អឺ អុះ ម៉ី កាណុង កាំឡាំង អន់ដីស អា ផា ទី ពឿ អ្លាត សឿ សារ តាទឹច ឡឹង ប‌៉្រ័ះ អន់ដីស ត្រគ់ ខំ ប៉ាណាំ អន់ អ៊ែ ម៉ុត សឿ ណាវ្គ។ ២០ អន់ដីស ត្រគ់ អ្លុ អន់តគ់ ផា ពឿ ប៉ាណាំ ប៉ាណូស ប៉្រគ័ យច អន់ ឡាច់ ឡឹង សារ យច ណោះ ឃឺ អ៊ែ តង័ ប៉ាណូស ណោះ អន់ រ៉ាវ៉ាច់ ឡឹង សារ តោ័ កេះ ទឹប អ៊ែ ប៉្រគ័ អន់ ប‌៉្រ័ះ អូ អ្យក់ យ៉ូ សារ យច ប៉ាណូស ណោះ តុត អៀង ដេល។

* ១:១០ ១:១០ មួត ប‌៉្រ័ះ ប៉ាត្រង័ ឡាក់ កើត ថុក ញ៉ាក ត្រគ់ ហោក ញន កា ប‌៉្រ័ះ ប៉្រគ័ អន់ កា អន់ឌែ ហ្លង់ ផា សារ សឿ ប‌៉្រ័ះ សាំខាន់ ក្វា ឡឹង រ៉ាស អំប៉ាស។

† ១:១៨ ១:១៨ សុនសាត អ៊ីស្រាអ៊ែល ឃើយ អ្យក់ ប៉្លៃ គុល ទៀន អន់ កា ប‌៉្រ័ះ ប៊កកាតយ័។ ផា ប៉ាណូស ពៀប ឡាក់ កា ប៉្លៃ គុល ឃឺ ប៉ាណូស ណោះ កានឹត ខាក់ សាំរ៉ាប់ កា ប‌៉្រ័ះ។ ប៉រ់ ហៃ សារ ឡាច់ (និក្ខមនំ) ២៣:១៩លូ ចាបាប់ មួត លេវី (លេវីវិន័យ) ២៣:៩-១៤។

* ២:៥ ២:៥ កើត ប៉ាត្រង័ គែង សឿ ទី ណី ផា «សឿ ប‌៉្រ័ះ កាខាក់» លើ «ចឹង កើត ប៉ាត្រង័ ញន សឿ ប‌៉្រ័ះ ប៉ាគ់ ហាវ អ្វៃ អន់ឌូ លូ អ៊ែ»។

† ២:២១ ២:២១ ប៉រ់ ហៃ កាណើត អង់កក់ តេះ (លោកុប្បត្តិ) ២២:១-១៩។

‡ ២:២៣ ២:២៣ សារ អា ឡាច់ ឡឹង កាណើត អង់កក់ តេះ (លោកុប្បត្តិ) ១៥:៦។

§ ២:២៥ ២:២៥ ប៉រ់ ហៃ យូស្វេ ២:១-២៤; ៦:១៥-២៥។

* ៣:៩ ៣:៩ ប៉រ់ ហៃ កាណើត អង់កក់ តេះ (លោកុប្បត្តិ) ១:២៦-២៧។

* ៤:៥ ៤:៥ ក្យាគ់ ឃឺ ឡាក់ កា ក្លោ ក្យាគ់ កាម៉ាញ់។

† ៤:៥ ៤:៥ ឃ្លៀ អា ពៀគ គុល អូ សាឡះ អុះ ពិន ព្រែ នីអៀ កា ទី ដេល៖ ពុត ពៀក ឡាក់ ប‌៉្រ័ះ អន់ អ្វៃ ពឹង ពិន សាណីង ខាក់។ លើ នីអៀ៖ អង់កក់ តេះ អា សាណីង កា ប៉ាង៉ាត័ ប៉ាលឹង ប‌៉្រ័ះ ឡាក់ អ្វៃ ពឹង ពិន។ លើ នីអៀ៖ អង់កក់ តេះ អា សាណីង ប៉ិច កា ទី ពុត ពៀក ឡាក់ អ្វៃ ពឹង ពិន។

‡ ៤:៦ ៤:៦ សារ អា ឡាច់ ឡឹង សារ អន់តគ់ ប៉ាតោ (សុភាសិត) ៣:៣៤។

* ៥:១៥ ៥:១៥ តាគ់ អន់ដាគ់ អ៊ែ ពិន ព្រែ នីអៀ កា ត្រគ់ ដេល៖ តាគ់ អង់រ៉ីស សឹត អ៊ែ ។

† ៥:១៨ ៥:១៧-១៨ ប៉រ់ ហៃ សារ មួត សាដាច់ (ពង្សាវតារ​ក្សត្រ) ទី ១ ១៧-១៨។

១ ពេត្រុះ

១

២

៣

៤

៥

សត់ត្រា ទី ១

ពេត្រុះ

ច្រាគ់

សារ អន់តគ់ រ៉ះ

វគ័ ពេត្រុះ ឃឺ សឹះ យីស៊ូ កាណុង កាំឡាំង ១២ ដូវ ឡាក់ ពូ អើ ផា មួត បក់ រ៉ះ ប៉ាតាង យីស៊ូ។ អ៊ែ ច្រាគ់ សត់ត្រា ទី ម៉ោញ អា ប៉ាហ្យើ កា មួត សឿ យីស៊ូ ឡាក់ អ្វៃ ប៉ាគ់ ចារ អន់ទៀគៗ ប៉ាតាម័ ចារ ឡាក់ មួត រ៉ូម រ៉ាំងហៃ។ ក្រុំ មួត ទិណោ័ះ អន់ឌែ សឿ យីស៊ូ ញន កា គួប វគ័ ប៉ូល ឡាំ រ៉ះ សារ ដាគ់ ឡឹង យីស៊ូ កា អន់ឌែ។ ឡៃង ឡឹង វគ័ ប៉ូល តោ័ វគ័ ពេត្រុះ ច្រាគ់ សត់ត្រា អា ផះ អ៊ែ អ្វៃ ពឹង មឿង រ៉ូម ឡាក់ អ៊ែ អន់ សិច ផា មឿង «បាប៊ីឡូន» (ប៉រ់ ហៃ ៥:១៣) ផះ រ៉ាំងវ៉ាង សាណាំ ៦៤ គ.ស.។

សារ សាំខាន់ៗ

រ៉ាំងវ៉ាង ណោះ ពូ ប៉្រគ័ បាប កាប ផាម៉ាត លូ បឺង៉ាយ កា មួត សឿ យីស៊ូ ខាក់។ ខ អា ហង បះ វគ័ ពេត្រុះ ប៉ិច រ៉ះ តាគ់ កាចាំង កា មួត សឿ យីស៊ូ ឡាក់ អ្វៃ តាប៉្រះ តាប៉្រោង ប៉ាគ់ ចារ អន់ទៀគៗ ពឹង អង់កក់ តេះ អន់ អន់ឌែ សឿ យីស៊ូ ហ៊ែង ខាក់។ សារ សឿ អា ចឹង ប៉្រគ័ អន់ អន់ឌែ ទី ពុត ម៉ឹង កាខាក់ រ៉ប់ ទី សារ កើត ពឹះ លូ ប៉្រគ័ អន់ អន់ឌែ ដាម័ អត់ រ៉ប់ ទី សារ ថុក ឡាំបាក។

វគ័ ពេត្រុះ តាគ់ កាចាំង អន់ឌែ អន់ ម៉ឹង ផា ប‌៉្រ័ះ ចឹង អន់ អន់ឌែ អ្វៃ រ៉ីស លើយ ទឹល នីណោ័ះ ត្រគ់ ដាម័ អត់ លូ សារ ឡាំបាក អន់ទៀគៗ។ (១:៣-២៥)

វគ័ ពេត្រុះ រ៉ះ ផា អន់ឌែ ឡាក់ ប៉ាសុន ប‌៉្រ័ះ អ្វៃ អង់រ៉ាម័ ពឹង អង់កក់ តេះ អា។ (២:១-១២)

វគ័ ពេត្រុះ ប៉្រើ អន់ឌែ អ្យិល កូត័ កា ពូ។ (២:១៣-៣:៧)

វគ័ ពេត្រុះ រ៉ះ ឡឹង សារ ពិន ប៉ាណាប ញន កា ប៉្រគ័ សារ ដាគ់ ត្រង់ ឡាក់ កា យីស៊ូ ដេល។ (៣:៨-៤:១៩)

វគ័ ពេត្រុះ រ៉ះ ឡឹង ង៉ារ ម៉ៃគ ណាំផា ក្រុំ ហៀន សារ ប‌៉្រ័ះ។ (៥:១-៤)

សារ អន់តគ់ ប៉ាតោ អន់ទៀគៗ។ (៥:៥-១១)

១

១ អាញ់ សិច ពេត្រុះ ឡាក់ ប៉ាណូស រ៉ះ ប៉ាតាង យីស៊ូ គ្រិះ សត់ត្រា អា អាញ់ ប៉ាហ្យើ អន់ កា អុះ ម៉ី ឡាក់ ប‌៉្រ័ះ ប៊កកាតយ័ រ៉ើស ឡាក់ តាប៉្រះ តាប៉្រោង អ្វៃ អង់រ៉ាម័ ប៉ាគ់ ខេត ប៉ុនតុះ ខេត កាឡាទី ខេត កាប៉ាដូគៀ ខេត អាស៊ី លូ ខេត ប៊ីធូនៀ *។ ២ ប‌៉្រ័ះ ប៊កកាតយ័ ឡាក់ ពឹ ពិន អ៊ែ រ៉ើស អុះ ម៉ី ត្រគ់ ពួយ សារ ឡាក់ អ៊ែ ឃឹត ឡឹង អន់ទ្រួល កេះ ប៉ាង៉ាត័ ប៉ាលឹង ប‌៉្រ័ះ ប៉្រគ័ អន់ អន់ដីស ដាគ់ ត្រង់ សាំរ៉ាប់ កា ប‌៉្រ័ះ ភឿ អន់ អន់ដីស សាំយ៉ាំង ប៉ានឹរ យីស៊ូ គ្រិះ លូ ភឿ អន់ អ៊ែ ប៉ាប៉្រះ ផាម អ៊ែ ពឹង អន់ដីស។

អន់ ប‌៉្រ័ះ ដាគ់ ពុត កា អន់ដីស លូ អន់ សារ សាណុក សាវ៉ាក កា អន់ដីស ហ៊ែង អៀង ៗ។

សារ ពិន ទី សារ ម៉ឹង អូ អ្លុ ហ៊្យង

៣ ប៉ានេ ប‌៉្រ័ះ ប៊កកាតយ័ ឡាក់ ពឹ យីស៊ូ គ្រិះ ឡាក់ តាំងឡា ពិន។ អ៊ែ តាប៉ាប តាប៉ុន កា ពិន កាខាក់ ណោះ ហង បះ អ៊ែ ប៉្រគ័ អន់ ពិន កើត ប៉ាណូស ណាវ លូ អន់ ពិន ទី សារ ម៉ឹង អូ អ្លុ ហ៊្យង ញន កា យីស៊ូ ទី អាញុ រ៉ីស សឹត ណាវ្គ។ ៤ ពិន ចឹង ទី ប៉ាដក់ ប៉ាជៀ ឡាក់ អូ អ្លុ កើត បឺគ អ៊ក អូ អ្លុ ពុក អូ ហ្យោ ហ្យិត។ ប‌៉្រ័ះ ប៊កកាតយ័ គម រ៉ាន់ដាប់ ប៉ាដក់ ប៉ាជៀ អា អន់ កា អន់ដីស ពឹង ប៉្លៃង។ ៥ សារ អំរ៉ាញ អឺញ ម៉ះ អ៊ែ រ៉ាំងហៃ រ៉ាំងខ្យា អន់ដីស ញន កា អន់ដីស សឿ អ៊ែ ម៉ាគ់ អ៊ែ ចឹង តង័ អន់ដីស ឡាក់ អ៊ែ ឃឹត កេះ ហះកា អ៊ែ ចឹង តាំបាង សារ អ៊ែ តង័ អា ប៉ាគ់ ដារ់ អង់កក់ តេះ ចឹង ឡុច ទៀ។ ៦ ញន ណោះ ហង បះ អន់ដីស ទី ពុត ហោក រ៉គ់ កាខាក់ យ‌៉័ះ កិញអៀ អា អន់ដីស អុក ពុត ញន កា ទី សារ ឡាំបាក តាងៗ កាណុង រ៉ាំងវ៉ាង បាប៊ែត អា កាតាម។ ៧ សារ ឡាំបាក ទិ អា ចឹង សាគ់ ហៃ លួង អន់ដីស សឿ តាទឹច ញ៉ា អូ។ សារ សឿ អា ទី ខា ក្វា ឡឹង ម៉ាស ឡាក់ អ្លុ ហ្លច់ យ‌៉័ះ ពូ ឃើយ សុះ សាគ់ លូ អុញ កាតាម។ ប៉ាគ់ ដារ់ យីស៊ូ គ្រិះ តាំបាង ឡាកោ អន់ ប៉ាណូស ពឹង អង់កក់ តេះ អា ប៉ប័ ទៀ ផា អន់ដីស អ្វៃ សឿ ណោះ ប‌៉្រ័ះ ចឹង ប៉ានេ អន់ដីស លូ អន់ សារ អំរ៉ាញ អឺញ កា អន់ដីស។ ៨ អន់ដីស អូ ឃើយ ប៉ប័ អ៊ែ អុះ ហះកា អន់ដីស ប៉ិច កា អ៊ែ យ‌៉័ះ បើ តាន័ ប៉ប័ អ៊ែ កាតាម កា អន់ដីស សឿ អ៊ែ លូ ទី សារ ហោក រ៉គ់ កេង ខាក់ អូ អ្លុ ចឹង រ៉ះ ៩ ខង អន់ដីស ទី កេះ សារ អន់ដីស ម៉ឹង ពែ ខង ប‌៉្រ័ះ តង័ ប៉ាង៉ាត័ អន់ដីស កេះ។ ១០ ផះ សើគ ពែ រ៉ាគឹយ ប‌៉្រ័ះ រ៉ះ ផា ប‌៉្រ័ះ ចឹង ដាគ់ ពុត កា អន់ដីស អន់ឌែ ខំ ហៀន ឃឹត ចាជ្រែប ប៉ិច កា អ្លុ អន់តគ់ ឡឹង សារ ប‌៉្រ័ះ តង័ អា។ ១១ ប៉ាង៉ាត័ ប៉ាលឹង យីស៊ូ គ្រិះ ឡាក់ អ្វៃ កាណុង មួត រ៉ាគឹយ ប‌៉្រ័ះ ទិណោ័ះ ទី រ៉ះ អន់ទ្រួល ផា ប៉ាណូស បក់ ប‌៉្រ័ះ រ៉ើស អន់ ប៉្រគ័ សាដាច់ ចឹង ទី សារ ប៉ាណាប លូ អ៊ែ ចឹង ទី អំរ៉ាញ អឺញ ប៉ាគ់ អន់តីគ។ អន់ឌែ ឃឹត ចាជ្រែប ប៉ិច កា អ្លុ អន់តគ់ ផា សារ អា ចឹង កើត ទី ប៉ាគ់ រ៉ាំងហាវ ចំ ដារ់ ចំ លូ អ៊ែ ចឹង កើត នីចម័។ ១២ ប‌៉្រ័ះ ប៊កកាតយ័ ប៉្រគ័ អន់ រ៉ាគឹយ អ៊ែ ទិណោ័ះ អ្លុ អន់តគ់ ផា សារ អន់ឌែ រ៉ះ អូ ត្រគ់ សាំរ៉ាប់ កា អន់ឌែ អុះ ឃឺ សាំរ៉ាប់ កា អន់ដីស ឡគ។ កិញអៀ អា មួត បក់ រ៉ះ សារ ដាគ់ ឡឹង យីស៊ូ អ្យក់ សារ ទិណោ័ះ ពឹះ រ៉ះ កា អន់ដីស ពូ រ៉ះ សារ ដាគ់ ពួយ ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ ឡាក់ ប‌៉្រ័ះ ប៊កកាតយ័ អន់ ជឹរ ឡឹង ប៉្លៃង។ យ‌៉័ះ មួត ប៊យ ប‌៉្រ័ះ ប៉ិច កា អ្លុ ឡឹង សារ ទិណោ័ះ ដេល។

សារ ពិន ត្រគ់ អ្វៃ ដាគ់ ត្រង់

១៣ ទឹល នីណោ័ះ ហគ់ អន់ដីស ទ្រៀម ពុត ពៀក ភឿ ចឹង ប៉្រគ័ ង៉ារ ប‌៉្រ័ះ ជែ ទឹមវ៉ៃរ ឡាកោ ដៃ ត្រគ់ ម៉ឹង ទិ ពុត ទិ ពៀក ពឹង សារ ដាគ់ ឡាក់ ប‌៉្រ័ះ ប៊កកាតយ័ ចឹង អន់ កា អន់ដីស ប៉ាគ់ ដារ់ យីស៊ូ គ្រិះ តាំបាង ឡាកោ អន់ ប៉ាណូស ពឹង អង់កក់ តេះ អា ប៉ប័។ ១៤ ហគ់ ប៉្រគ័ ឡាក់ កា គន អ្លុ សាំយ៉ាំង ប៉ានឹរ មើគ ពឹ អូ ត្រគ់ ប៉្រគ័ ពួយ ពុត អូ ដាគ់ ឡាក់ កា អន់ដីស ឃើយ ប៉្រគ័ ផះ បើ តាន័ អន់ហ្នាល់ ប‌៉្រ័ះ ណោះ អុះ។ ១៥ ប‌៉្រ័ះ ឡាក់ រ៉ើស អន់ដីស អ៊ែ ដាគ់ ត្រង់ នីចម័ អន់ដីស កា ត្រគ់ ដាគ់ ត្រង់ នីណោ័ះ ដេល គ្រឹប សារ អន់ដីស ប៉្រគ័ ១៦ ខង កាណុង ផាប់ ប៉ានឹរ ប‌៉្រ័ះ ទី ច្រាគ់ រ៉ះ ផា «អន់ដីស ត្រគ់ ប៉ិនពែង ពុត ពៀក អន់ ដាគ់ ត្រង់ ខង អាញ់ ដាគ់ ត្រង់»†។

១៧ ម៉ោញ ណាវ្គ ផា អន់ដីស ម៉ន់ ឡោម ប‌៉្រ័ះ ប៊កកាតយ័ ទឹប អើ ផា ពឹ ទឹល នីណោ័ះ អន់ដីស ត្រគ់ អ្យិល កូត័ អ្យូគ កា អ៊ែ ផះ អ្វៃ ពឹង អង់កក់ តេះ អា ខង អ៊ែ ចឹង តាត់ស៊ិន សារ កា ប៉ាណូស ម៉ោញ ដូវ ៗ ពួយ សារ ពូ ប៉្រគ័ អូ រ៉ើស ម៉ាត់ បក់ ចំ អុះ។ ១៨ អន់ដីស អ្លុ អន់តគ់ កេះ កា ប‌៉្រ័ះ ប៊កកាតយ័ ហ្វាយ អន់ដីស អន់ រ៉ាវ៉ាច់ ឡឹង ឡាបៀប អ្វៃ អូ ទី ខា ឡាក់ អ្វៃ ពួយ គុន វគ័ យ៉ាគ់ អន់ដីស។ អ៊ែ ហ្វាយ អន់ដីស អូ ត្រគ់ លូ ម៉ាស លូ ប៉្រាក់ ឡាក់ អ្លុ ហ្លច់ ណោះ អុះ ១៩ ហះកា អ៊ែ ហ្វាយ អន់ដីស លូ ផាម យីស៊ូ គ្រិះ ឡាក់ គឹត ខា ពៀប ឡាក់ កា គន ចៀម ឡាក់ ដាគ់ អូ ទី ឡាកា ឡាកាច់ អេះ អោម ហះ ចំ អុះ។ ២០ ប‌៉្រ័ះ ប៊កកាតយ័ ទី រ៉ើស អ៊ែ អន់ទ្រួល ឡឹង កាណើត អង់កក់ តេះ អា សាំ ហះកា តាំបាង ឡាកោ អន់ ប៉ាណូស ប៉ប័ ពឹង រ៉ាំងវ៉ាង អា អង់កក់ តេះ ប៊ែត ចឹង ឡុច កេះ ភឿ ចឹង តង័ អន់ដីស។ ២១ ញន កា យីស៊ូ ហង បះ អន់ដីស សឿ ប‌៉្រ័ះ ប៊កកាតយ័ ឡាក់ តាគ់ អង់រ៉ីស សឹត អ៊ែ ណាវ្គ លូ អន់ សារ អំរ៉ាញ អឺញ កា អ៊ែ ម៉ាគ់ អន់ដីស សឿ លូ ម៉ឹង ប‌៉្រ័ះ ប៊កកាតយ័។

២២ អន់ដីស ប៉ិនពែង ពុត ពៀក ដាគ់ កេះ ញន កា ប៉្រគ័ ពួយ សារ តាទឹច ភឿ អន់ អន់ដីស អ្លុ ប៉ិច កា គួប សោប ដាគ់ ត្រង់ ឡាក់ កា អុះ ម៉ី កាន់តើះ។ ទឹល នីណោ័ះ ហគ់ អន់ ប៉ិច កា គួប សោប សឹត ឡាំ អន់ ទិ ពុត ពិ ២៣ ខង ប‌៉្រ័ះ ប៊កកាតយ័ ប៉្រគ័ អន់ អន់ដីស កើត ណាវ អូ ត្រគ់ ឡឹង តីល បក់ ឃើយ អោម អុះ ឃឺ កើត ឡឹង តីល បក់ អូ អ្លុ អោម ឃឺ ប៉ានឹរ ប‌៉្រ័ះ ប៊កកាតយ័។ ប៉ានឹរ អា អ្វៃ រ៉ីស លើយ ២៤ ឡាក់ កា ទី ច្រាគ់ រ៉ះ ផា៖

«ប៉ាណូស ទិឌូ ពៀប ឡាក់ កា អ្យិត

សារ ដាគ់ ឡាយ៉ាម័ ម៉ះ អន់ឌែ ពៀប ឡាក់ កា ប៉ាកាវ

អ្យិត ឃើយ តាឡាប័ ក្រោះ ណោះ

ប៉ាកាវ កា ហ្រុង ដេល។

២៥ ហះកា ប៉ានឹរ ពឹ តាំងឡា ពិន អ្វៃ លើយ»‡។

ប៉ានឹរ អា ឃឺ សារ ដាគ់ ឡឹង យីស៊ូ ឡាក់ ពូ អ្យក់ ពឹះ រ៉ះ កា អន់ដីស។

២

សារ យីស៊ូ ពៀប ឡាក់ កា អំហ្មោ ឡាក់ សាំខាន់

១ ទឹល នីណោ័ះ ហគ់ អន់ដីស អ្លាត សារ អូ ដាគ់ ទិណោ័ះ អ្លាត សារ ប៉ាញ៉ា ព្លូង ប៉្លាច័ ទិណោ័ះ សារ តាគ់ អំប៉្រគ័ ពុត សាណីង លូ សារ កាប ពោ ពូ គ្រឹប នែវ ណោះ ពិ។ ២ ហគ់ ឃឹត ប៉ិច កា ប៉ានឹរ ប‌៉្រ័ះ ឡាក់ កា គន ឡន់ អង់ក័ះ កើត ប៉ិច កា ទៀក តុះ ដាគ់ ភឿ អន់ អន់ដីស ហ៊ែង ដាគ់ ម៉ាគ់ ប‌៉្រ័ះ ចឹង តង័ ៣ ខង អន់ដីស អ្យឹប សាំយ៉ាំង កេះ ណោះ អន់ដីស អ្លុ អន់តគ់ ផា យីស៊ូ ទី ពុត ដាគ់ តាទឹច ហង។

៤ ផះ អន់ដីស ម៉ុត ពឹះ ក្យាម័ យីស៊ូ គ្រិះ ឡាក់ កា អំហ្មោ ទី អាញុ រ៉ីស ឡាក់ អំហ្មោ ប៉ាណូស ហឹរ អ្លាត ហះកា ប‌៉្រ័ះ ប៊កកាតយ័ រ៉ើស អ្យក់ ខង អ៊ែ ឃឹត ផា ទី ខា ហ៊្លត ៥ ផះ អន់ដីស ម៉ុត ណោះ អន់ដីស ពៀប ឡាក់ កា អំហ្មោ ទី អាញុ រ៉ីស ដេល ឡាក់ ប‌៉្រ័ះ រ៉ើស អ្យក់ ប៉្រគ័ រ៉ោង រ៉ាម៉ះ ម៉ះ ប៉ាង៉ាត័ ប៉ាលឹង ប‌៉្រ័ះ លូ ប៉្រគ័ ក្រុំ ដាគ់ សាំរ៉ាប់ ប៉្រគ័ ង៉ារ រ៉ាម៉ះ អ៊ែ គែង ប៉ាង៉ាត័ ប៉ាលឹង ប‌៉្រ័ះ កា ប៉ាញ័ ពុត កា អន់ដីស ញន កា យីស៊ូ គ្រិះ ៦ ខង កាណុង ផាប់ ប៉ានឹរ ប‌៉្រ័ះ ទី ច្រាគ់ រ៉ះ ផា៖

«អាញ់ រ៉ើស អ្យក់ អំហ្មោ សាំខាន់ ម៉ោញ ឡាក់ គឹត ខា

អាញ់ ចៃគ អំហ្មោ ណោះ ពឹង មឿង ស៊ីយ៉ូន *។

បក់ ចំ សឿ អំហ្មោ ណោះ

បក់ ណោះ អូ អ្វះ ឡាកោ អុះ»†។

៧ អំហ្មោ អា ទី ខា ហ៊្លត សាំរ៉ាប់ អន់ដីស ឡាក់ ប៉ាណូស សឿ។ កាប៉ាច់ មួត បក់ អូ សឿ អន់ឌែ ពៀប ឡាក់ កា រ៉ាគឹយ ប៉្រគ័ ហី ប៉ានឹរ ប‌៉្រ័ះ រ៉ះ ផា «មួត រ៉ាគឹយ ហី អន់ឌែ ហឹរ អ្លាត អំហ្មោ អា ហះកា អំហ្មោ អា កើត គឹត ខា កាខាក់»‡ ៨ លូ «អំហ្មោ ប៉្រគ័ អន់ ពូ សាលឹម ប៉ក់»§។ មួត ទិណោ័ះ ចឹង ប៉ក់ ឡាក់ កា ប‌៉្រ័ះ ប៊កកាតយ័ ឃឹត ឡឹង អន់ទ្រួល កេះ ឡាច់ ឡឹង អន់ឌែ អូ សឿ ប៉ានឹរ ប‌៉្រ័ះ។ ៩ កាប៉ាច់ អន់ដីស ណាវ្គ អន់ដីស ឡាក់ សុនសាត ប‌៉្រ័ះ រ៉ើស អន់ដីស កា ក្រុំ រ៉ាម៉ះ ប‌៉្រ័ះ ឡាក់ អ៊ែ រ៉ាំងហៃ រ៉ាំងខ្យា អន់ដីស ឡាក់ ប៉ាសុន ដាគ់ ត្រង់ ឡាក់ ប‌៉្រ័ះ ប៊កកាតយ័ អ្យក់ ប៉្រគ័ ម៉ះ អ៊ែ ទៅ ភឿ អន់ អន់ដីស រ៉ះ ឡឹង ង៉ារ កេង ខាក់ ម៉ះ អ៊ែ ឡាក់ អើ អន់ដីស អន់ ឡាច់ ឡឹង ចារ ម៉ាម៉ាំង ពឹះ ប៉ាគ់ ចារ តាតារ ដាគ់ ឡាយ៉ាម័ ម៉ះ អ៊ែ។ ១០ ឡឹង គុល អន់ដីស អូ ត្រគ់ ប៉ាសុន ប‌៉្រ័ះ ប៊កកាតយ័ អុះ ហះកា កិញអៀ អា អន់ដីស ប៉ាសុន អ៊ែ កេះ។ ឡឹង គុល ប‌៉្រ័ះ អូ ទី ពុត តាប៉ាប តាប៉ុន កា អន់ដីស អុះ ហះកា កិញអៀ អា អ៊ែ ទី ពុត តាប៉ាប តាប៉ុន កា អន់ដីស កេះ។

១១ អឺ អុះ ម៉ី ឡាក់ អាញ់ ប៉ិច ចៃ អន់ដីស ឡាក់ អំហ៊្មយ អ្វៃ អង់រ៉ាម័ ពឹង អង់កក់ តេះ អា ទឹល នីណោ័ះ អាញ់ ប៉រ់ អន់តគ់ ប៉ាតោ កា អន់ដីស ជែ ប៉្រគ័ ពួយ អង់គុន ពុត អូ ដាគ់ ឡាក់ ប៉ាសាំង លូ ប៉ាង៉ាត័ ប៉ាលឹង អន់ដីស ណោះ។ ១២ ត្រគ់ ប៉្រគ័ ឡាកោ អន់ ដាគ់ ត្រង់ លើយ លូ សុនសាត អន់ទៀគ ឡាក់ អូ សឿ ប‌៉្រ័ះ។ ទឹល នីណោ័ះ យ‌៉័ះ ពូ ច្រោម ផា អន់ដីស ប៉្រគ័ អូ ដាគ់ កាតាម ពូ ចឹង ប៉ប័ សារ ដាគ់ ម៉ះ អន់ដីស ម៉ាគ់ ពូ ចឹង ប៉ានេ ប‌៉្រ័ះ ប៊កកាតយ័ ប៉ាគ់ ដារ់ អ៊ែ ជឹរ ពឹះ ទៀ។

សារ ត្រគ់ ប៉្រគ័ ពួយ មួត អុងកាន

១៣ អន់ អ្យិល កូត័ ប៉្រគ័ ពួយ មួត អុងកាន ទិណោ័ះ ពឹង អង់កក់ តេះ អា ញន កា យីស៊ូ ឃឺ ត្រគ់ អ្យិល កូត័ ប៉្រគ័ ពួយ សាដាច់ រ៉ូម ឡាក់ តីស ឡឹង ពូ ១៤ លូ ត្រគ់ អ្យិល កូត័ ប៉្រគ័ ពួយ ម៉ៃគ ណាំផា ទិណោ័ះ កាណុង ង៉ារ អន់ឌែ ប៉្រគ័ ប៉ាតាង សាដាច់ ឡាក់ ប៉្រើ អន់ឌែ ពឹះ ចៃគ ថូត ទិ បក់ ប៉្រគ័ សារ អូ ដាគ់ លូ ប៉ានេ ទិ បក់ ប៉្រគ័ ដាគ់។ ១៥ ប‌៉្រ័ះ ប៊កកាតយ័ ប៉ាញ័ ពុត អន់ អន់ដីស ប៉្រគ័ នីណោ័ះ ភឿ អន់ បក់ កាតូល័ ង៉ល់ អូ ទី សារ ចឹង កាប ហង ញន កា អន់ដីស ប៉្រគ័ ដាគ់។ ១៦ អន់ដីស ឡាក់ ប៉ាណូស អូ អ្វៃ កាន់តេ័ះ ពូ អុះ ហះកា អូ ត្រគ់ ប៉្រគ័ សារ អូ ដាគ់ ញន កា អូ អ្វៃ កាន់តេ័ះ ពូ ណោះ អុះ ហះកា អន់ដីស ត្រគ់ ប៉្រគ័ ឡាក់ កា ទុច ប‌៉្រ័ះ ប៊កកាតយ័។ ១៧ ហគ់ អ្យិល កូត័ កា ប៉ាណូស ទិឌូ ហគ់ ប៉ិច ចៃ កា អុះ ម៉ី បក់ សឿ អន់ឌូ ហគ់ អ្យិល កូត័ អ្យូគ កា ប‌៉្រ័ះ ប៊កកាតយ័ លូ អ្យិល កូត័ ប៉្រគ័ ពួយ សាដាច់ ណើ។

១៨ អឺ អុះ ម៉ី ឡាក់ ទុច ពូ ត្រគ់ អ្យិល កូត័ ប៉្រគ័ ពួយ តាំងឡា អន់ដីស គ្រឹប សារ អូ ត្រគ់ អ្យិល កូត័ ប៉្រគ័ ពួយ ដឹង កា តាំងឡា បក់ ចំ ឡាក់ ទី ពុត ដាគ់ សីម ណោះ អុះ កា ត្រគ់ រ៉ាប់ សឿ តាំងឡា ឡាក់ ខូយ ប៉ាអ្យប់ ណោះ ដេល។ ១៩ ផា ទី អុះ ម៉ី បក់ ចំ ពូ ប៉្រគ័ បាប អូ ទី សារ យច ផា អ៊ែ ដាម័ អត់ ញន កា ហៃ កា ប‌៉្រ័ះ ប៊កកាតយ័ បក់ ណោះ ត្រគ់ ពុត ប‌៉្រ័ះ តាទឹច ហង។ ២០ ផា អន់ដីស ប៉្រគ័ យច យ‌៉័ះ ដាម័ អត់ អន់ ពូ ពីត សាប៉្វាត័ កាតាម កា អូ ទី ខា ញ៉ា អុះ។ ផានែវ អន់ដីស ទី កាន ឡាំបាក ញន កា ប៉្រគ័ សារ ដាគ់ លូ ដាម័ អត់ ណោះ អន់ដីស ត្រគ់ ពុត ប‌៉្រ័ះ ប៊កកាតយ័ ហង។ ២១ ប‌៉្រ័ះ រ៉ើស អន់ដីស សាំរ៉ាប់ សារ នែវ អា ហង ខង យីស៊ូ គ្រិះ កា ឡាំបាក ប៉ាតាង អន់ដីស ភឿ ប៉ាណាំ អន់ដីស អន់ ចាក ពួយ ទ្រង អ៊ែ ដេល។

២២ អ៊ែ អូ ទី ប៉្រគ័ សារ យច តុ សិត អុះ

កា អូ ទី កាប ព្លូង ប៉្លាច័ ឡាច់ ឡឹង ពឹរ អ៊ែ ដេល។

២៣ យ‌៉័ះ ពូ ត័ះ ផាម៉ាត អ៊ែ

កា អ៊ែ អូ តូ ពូ អុះ

យ‌៉័ះ ពូ ប៉្រគ័ បាប អ៊ែ កាតាម

ហះកា អ៊ែ អូ កាប ប៉ាំងអ្យូគ កា ពូ អុះ។

អ៊ែ អ្វៃ កា ម៉ឹង ប‌៉្រ័ះ ឡាក់ តាត់ស៊ិន សារ អន់ ត្រគ់។

២៤ យីស៊ូ ទី អ្យក់ សារ យច ម៉ះ ពិន ចៃគ ពឹង ឡាកោ អ៊ែ

ឡាក់ ទួម ពឹង អ៊្លង គឹង

ភឿ អូ អន់ ពិន ទួម សារ យច តូ ឡាំ គែង ម៉ាត់ ណាវ្គ *

លូ អន់ ពិន ប៉្រគ័ ដឹង សារ ដាគ់ ត្រង់

អន់ដីស ដាគ់ កេះ ញន កា តាំងហាល ឡាកា អ៊ែ

២៥ ខង អន់ដីស ពៀប ឡាក់ កា ចៀម ហ្យើត

ហះកា កិញអៀ អា អន់ដីស វ៉ីល ពឹះ ណាំង បក់ រង

លូ បក់ រ៉ាំងហៃ ប៉ាង៉ាត័ ប៉ាលឹង អន់ដីស ណាវ្គ កេះ។

៣

សារ ក្លោ លូ កាម៉ាញ់ ត្រគ់ អ្យិល កូត័ គួប សោប

១-២ អុះ ម៉ី អង់កាន់ៗ ឡាក់ ទី ក្លោ កា នីណោ័ះ ដេល ត្រគ់ អ្យិល កូត័ ប៉្រគ័ ពួយ ក្លោ ពឿ ក្លោ អ៊ែ ប៉្រគ័ នីណោ័ះ ភឿ ចឹង អន់ ក្លោ បក់ អូ សឿ យីស៊ូ កា ម៉ុត សឿ ដេល ញន កា អន់ឌែ ប៉ប័ អន់ដីស ប៉្រគ័ សារ ដាគ់ លូ អ្លុ អ្យិល កូត័ អូ សាណាង កា រ៉ះ កា អន់ឌែ អុះ។ ៣ ជែ សាណើម ឡាកោ អំប៉ាំង អា ឡាក់ កា ចាក់ សក់ សាណើម លូ ម៉ាស លើ កា ពៀត អាវ អន់តុក អញ់ជុ ដាគ់ៗ ណោះ អុះ។ ៤ ហះកា ត្រគ់ សាណើម កាណុង ពុត អន់ដីស លូ ឃឿង ខង ឡាក់ អូ អ្លុ រ៉ាយ ឃឺ ត្រគ់ ថិ ពុត ចឹត យរ ណោះ ទី ខា ហ៊្លត ហះ ម៉ាត់ ប‌៉្រ័ះ ប៊កកាតយ័។ ៥ ផះ រ៉ាំងហាវ សើគ ពែ មួត អង់កាន់ ដាគ់ ត្រង់ ឡាក់ ម៉ឹង ប‌៉្រ័ះ ប៊កកាតយ័ ឃើយ សាណើម ឡាកោ នែវ អា ហង ឃឺ អន់ឌែ អ្យិល កូត័ ប៉្រគ័ ពួយ ក្លោ ពឿ ក្លោ អ៊ែ ៦ ឡាក់ កា យ៉ាគ់ សារ៉ា សាំយ៉ាំង ប៉ានឹរ វគ័ អាប៉្រាហាំ ទឹប អើ អ៊ែ ផា ពឹ តាំងឡា សាំ។ ផា អន់ដីស ប៉្រគ័ សារ ដាគ់ អូ អ្យូគ កា សារ ញ៉ា អុះ ណោះ អន់ដីស អា ឡាក់ កា គន សោ អ៊ែ ហង។

៧ កាប៉ាច់ មួត កាម៉ាក័ ឡាក់ ក្លោ កា និះទៅ ដេល ត្រគ់ អ្វៃ អន់ឌូ លូ កាម៉ាញ់ ពឿ កាម៉ាញ់ អ៊ែ ទឹប រ៉ាំងហៃ អន់ឌែ ញន កា អន់ដីស ទី សាងុំ ហ៊្លត ឡឹង អន់ឌែ ហះកា ត្រគ់ អ្យិល កូត័ កា អន់ឌែ ញន កា ប‌៉្រ័ះ ចឹង អន់ កា អន់ឌែ ទី អាញុ អ្វៃ រ៉ីស លើយ ឡាក់ កា អ៊ែ អន់ កា អន់ដីស ដេល។ ត្រគ់ ប៉្រគ័ នីណោ័ះ ភឿ ជែ អន់ ទី សារ ញ៉ា ពឹះ តាគ់ អង់ខើក សារ អន់ដីស ម៉ន់។

សារ ប៉ាណាប ញន កា ប៉្រគ័ សារ ដាគ់ ត្រង់

៨ សារ អន់តីគ អា អន់ដីស ទិឌូ ត្រគ់ ទី ពុត ពៀក ដឹង ម៉ោញ លូ ប៉ិច ចៃ កា គួប សោប ឡាក់ កា អុះ ម៉ី ម៉ោញ ម៉ៃគ លូ ទី ពុត តាប៉ាប តាប៉ុន ទឹប ថិ ពុត ចឹត យរ។ ៩ ជែ ប៉្រគ័ សារ អូ ដាគ់ តូ លូ បក់ ប៉្រគ័ សារ អូ ដាគ់ ជែ ត័ះ ផាម៉ាត តូ លូ បក់ ត័ះ ផាម៉ាត កា អន់ដីស ត្រគ់ ប៉រ់ សារ ដាគ់ អន់ កា អ៊ែ ខង ប‌៉្រ័ះ ប៊កកាតយ័ រ៉ើស អន់ដីស អន់ ប៉្រគ័ នីណោ័ះ ហង ភឿ ម៉ាគ់ អន់ដីស ទី សារ ដាគ់ ដេល ១០ ខង ទី ច្រាគ់ រ៉ះ ផា៖

«ពឿ ប៉ិច កា អាញុ រ៉ីស លូ ប៉ិច កា កាន រ៉គ់ រែ

បក់ ណោះ ជែ កាប អូ ដាគ់

លូ ជែ កាប ព្លូង ប៉្លាច័។

១១ បក់ ណោះ ត្រគ់ អ្លាត ប៉្រគ័ សារ អូ ដាគ់

ត្រគ់ ប៉្រគ័ សារ ដាគ់ ឡគ

លូ ខំ ណាំង សារ សាណុក សាវ៉ាក អ្វៃ ដាគ់ រម លូ ពូ

១២ ខង ប‌៉្រ័ះ ប៊កកាតយ័ ហៃ ប៉ាណូស បក់ ដាគ់ ត្រង់

លូ សាំយ៉ាំង ប៉ានឹរ ពូ កាប ឡោម

ហះកា អ៊ែ ប៉ាសាំង លូ បក់ ប៉្រគ័ អូ ដាគ់»*។

១៣ ផា អន់ដីស ខំ ប៉្រគ័ សារ ដាគ់ ត្រង់ អូ ទី ពឿ ចឹង ប៉្រគ័ បាប អន់ដីស អុះ។ ១៤ ហះកា ផា អន់ដីស ទី សារ ប៉ាណាប ញន កា សារ ដាគ់ ត្រង់ ណោះ អន់ដីស ចឹង ទី កាន សាណុក សាវ៉ាក តាទឹច ហង។ អូ អន់ អន់ដីស អ្យូគ កាខរ់ ណូស កា ពូ ណោះ អុះ។ ១៥ ហះកា កាណុង ពុត អន់ដីស ត្រគ់ ឃឹត ផា យីស៊ូ គ្រិះ ឡាក់ ពឹ តាំងឡា ពិន ដាគ់ ត្រង់។ ត្រគ់ ទ្រៀម ឡាកោ លើយ ភឿ ចឹង អ្លុ តើល រ៉ប់ ពូ អំប៉ញ់ ឡឹង សារ សាណាង ម៉ឹង ម៉ះ អន់ដីស ណោះ ១៦ ហះកា ត្រគ់ តើល លូ ពូ ទឹប ពុត ដាគ់ សីម ទឹប អ្យិល កូត័ ទឹប ទី ពុត ដាគ់ ត្រង់។ ផា ប៉្រគ័ នីណោ័ះ ផា បក់ ពឿ ច្រោម ផា ប៉្រគ័ យច យ‌៉័ះ អន់ដីស ប៉្រគ័ ដឹង សារ ដាគ់ ញន កា សឿ យីស៊ូ គ្រិះ កាតាម បក់ ណោះ ចឹង តាយួស កា អន់ដីស ហង។ ១៧ ឌីក្វា ប៉ាណាប ញន កា ប៉្រគ័ សារ ដាគ់ ណោះ ដាគ់ ហ៊្លត ឡឹង ប៉្រគ័ សារ អូ ដាគ់ ផា ប‌៉្រ័ះ ប៊កកាតយ័ ប៉ិច កា នីណោ័ះ។

១៨ យ‌៉័ះ យីស៊ូ កា តោ័ សាំរ៉ាប់ សារ យច ម៉ោញ ទង កេះ ដេល ឃឺ បក់ ដាគ់ ត្រង់ តោ័ ប៉ាតាង ប៉ាណូស អូ ដាគ់ ភឿ ប៉ាណាំ អន់ដីស អន់ កា ប‌៉្រ័ះ ប៊កកាតយ័។ ផះ យីស៊ូ ទី ឡាកោ ប៉ាំងឡៃ ឡាក់ កា ប៉ាណូស ពូ ប៉ាន់តោ័ អ៊ែ ហះកា ប‌៉្រ័ះ ប៊កកាតយ័ ប៉្រគ័ អន់ អ៊ែ ទី អាញុ រ៉ីស សឹត ញន កា ប៉ាង៉ាត័ ប៉ាលឹង ប‌៉្រ័ះ។ ១៩ ញន កា ប៉ាង៉ាត័ ប៉ាលឹង ប‌៉្រ័ះ ណោះ ហង យីស៊ូ ឡាំ រ៉ះ កា ប៉ាង៉ាត័ ប៉ាណូស ឡាក់ ត្រគ់ ថូត ២០ ឡាក់ ប៉ាង៉ាត័ មួត បក់ ប៉ាសាំង លូ ប‌៉្រ័ះ ប៊កកាតយ័ ផះ រ៉ាំងហាវ សើគ ពែ ផះ ណោះ ប‌៉្រ័ះ អត់ សាំរ៉ាញ័ ក្យាគ់ ប៉ិច កា ពូ ប៉ិនពែង ពុត ផះ រ៉ាំងវ៉ាង វគ័ ណូអេ ប៉្រគ័ ទូក តីស។ ទី ប៉ាណូស ប៊ែត ដូវ ឡក់ ម៉ុត កាណុង ទូក អន់ រ៉ាវ៉ាច់ ឡាកោ ឡឹង ទៀក រ៉ាឡាប ទី ដឹង តាំងហាម ដូវ ដោច។ ២១ ទៀក រ៉ាឡាប ណោះ ពៀប ឡាក់ កា ពិន ប៉ាំងហុំ ពូ រ៉ាប់ ដារ់ អា ភឿ អន់ ប‌៉្រ័ះ តង័ ពិន ប៉ាំងហុំ ពូ នែវ អា អូ ត្រគ់ សាំរ៉ាប់ រ៉ាវ ឡាកោ អន់ ច្រ័ះ អុះ ឃឺ សាំរ៉ាប់ ប៉រ់ អន់ ប‌៉្រ័ះ ប៊កកាតយ័ តាគ់ អន់ដាគ់ ពុត ពៀក ញន កា យីស៊ូ គ្រិះ រ៉ីស សឹត កេះ។ ២២ អ៊ែ ហាវ ពឹង ប៉្លៃង អ្វៃ ពឹង ចារ អំរ៉ាញ អឺញ គែង សាម៉ា ប‌៉្រ័ះ ប៊កកាតយ័។ ប៊យ ប‌៉្រ័ះ លូ ប‌៉្រ័ះ បឺគ ទិណោ័ះ កា អ្វៃ កាន់តេ័ះ អ៊ែ ដេល។

៤

សារ ត្រគ់ សាំងកៃ ឡាកោ ជែ អន់ ប៉្រគ័ យច

១ ញន កា យីស៊ូ គ្រិះ ទី ប៉ាណាប ប៉ាបប៉ុន គែង ឡាកោ ប៉ាំងឡៃ ទឹល នីណោ័ះ អន់ដីស ត្រគ់ ទី ពុត ពៀក ឡាក់ កា អ៊ែ ដេល ភឿ សាំងកៃ ឡាកោ ខង បក់ ចំ ដាម័ អត់ កា សារ ប៉ាណាប ប៉ាបប៉ុន គែង ឡាកោ ប៉ាំងឡៃ បក់ ណោះ អូ ទី ទួម សារ យច ណាវ្គ កេះ ២ ម៉ាគ់ អន់ដីស ចឹង ប៉្រគ័ ត្រគ់ ពុត ប‌៉្រ័ះ ប៊កកាតយ័ ផះ រ៉ាំងវ៉ាង ទី អាញុ អ្វៃ រ៉ីស ពឹង អង់កក់ តេះ អា អូ ត្រគ់ ប៉្រគ័ ពួយ ពុត ប៉ិច ម៉ះ ប៉ាណូស ណាវ្គ អុះ។ ៣ ផះ អន់ទ្រួល ពែ អន់ដីស ប៉្រគ័ ទុញ ឡក់ កេះ ពួយ គុន សារ សុនសាត អន់ទៀគ ឡាក់ អូ សឿ ប‌៉្រ័ះ ឡាក់ ឃើយ ប៉្រគ័ លូ អង់កាន់ លូ កាម៉ាក័ ប៉ិច កា អង់កាន់ ឡាឡិគ័ ឡាឡាគ័ ហាន កា តាពែ អៃត ក្លច់ លូ កាដាប សាំប‌៉័ះ ហ៊ូប ប‌៉្រ័ះ ឡាក់ ត្រគ់ ខាអឺម។ ៤ អន់ឌែ ញម ខាក់ ញន កា អន់ដីស អូ ម៉ុត ប៉្រគ័ សារ អូ ដាគ់ យ៉ឹប អន់ឌូ លូ អន់ឌែ ណោះ បះ អន់ឌែ កាប ផាម៉ាត អន់ដីស។ ៥ មួត ទិណោ័ះ ចឹង ត្រគ់ រ៉ះ ឡឹង សារ អន់ឌែ ប៉្រគ័ យច ហះ ម៉ាត់ ប‌៉្រ័ះ ឡាក់ ផះ ចឹង តាត់ស៊ិន សារ ទឹប ប៉ាណូស រ៉ីស ទឹប ប៉ាណូស តោ័។ ៦ ញន ណោះ ហង បះ យីស៊ូ អ្យក់ សារ ដាគ់ ឡាំ រ៉ះ អន់ កា ប៉ាណូស ឡាក់ តោ័ កេះ *។ ទឹល នីណោ័ះ យ‌៉័ះ អន់ឌែ ត្រគ់ ថូត តោ័ គែង ឡាកោ ប៉ាំងឡៃ ឡាក់ កា ប៉ាណូស អន់ទៀគៗ កាតាម កា អន់ឌែ ទី អាញុ រ៉ីស គែង ប៉ាង៉ាត័ ប៉ាលឹង ឡាក់ កា ប‌៉្រ័ះ ប៊កកាតយ័ ដេល។

៧ កាណាគ័ ញ៉ាៗ ទិណោ័ះ ក្យាម័ ចឹង រ៉ាយ រ៉ាំ កេះ ទឹល នីណោ័ះ ត្រគ់ កាតត់ ពុត លូ សាំងកៃ ឡាកោ លើយ ភឿ ចឹង អ្លុ ម៉ន់។ ៨ ហះកា សារ សាំខាន់ ឡឹង ពូ ត្រគ់ ប៉ិច ចៃ កា គួប សោប សឹត ឡាំ ទិ ពុត ទិ ពៀក ខង សារ ប៉ិច ចៃ ចឹង ប៉្រគ័ អន់ ពឹល សារ យច អៀង កាខាក់។ ៩ ត្រគ់ អ្លុ រ៉ាំងហៃ អំហ៊្មយ អន់ រ៉ាប‌៉័ះ រ៉ះ រ៉ើច អូ ង៉ាញ អុះ។ ១០ ប‌៉្រ័ះ អន់ អន់ដីស ម៉ោញ ដូវ ៗ អ្លុ ប៉្រគ័ ង៉ារ តាងៗ ឡឹង គួប សោប កេះ ទឹល នីណោ័ះ ហគ់ អ្យក់ កាន អ្លុ ទិ អា ឡាំ តង័ គួប សោប ឃឺ អន់ដីស ត្រគ់ ប៉្រគ័ ពួយ សារ ប‌៉្រ័ះ អន់ ទិណោ័ះ អន់ ដាគ់ៗ។ ១១ ផា បក់ ចំ កាប អន់ កាប ត្រគ់ ពួយ ប៉ានឹរ ប‌៉្រ័ះ ប៊កកាតយ័។ ផា បក់ ចំ តង័ ប៉្រគ័ ង៉ារ ត្រគ់ តង័ តាម សាងុំ ឡាក់ ប‌៉្រ័ះ ប៊កកាតយ័ អន់ ម៉ាគ់ គ្រឹប ង៉ារ ទិណោ័ះ ចឹង ប៉្រគ័ អន់ ពូ ប៉ានេ ប‌៉្រ័ះ ប៊កកាតយ័ ញន កា យីស៊ូ គ្រិះ។ អ៊ែ ទី សារ អំរ៉ាញ អឺញ រ៉ាំងហៃ លើយ ហគ់ ប៉ានេ អ៊ែ លើយៗ ពិ អាមែន។

សារ ប៉ាណាប ប៉ាបប៉ុន ញន កា សឿ យីស៊ូ

១២ អឺ អុះ ម៉ី ឡាក់ អាញ់ ប៉ិច ចៃ ផា ទី សារ ប៉ាណាប ប៉ាបប៉ុន កេង ខាក់ ណោះ ជែ ញម លើ ឃឹត ផា សារ ណោះ តាង ឡឹង ពូ ដៃ។ សារ ប៉ាណាប ទិណោ័ះ សាំរ៉ាប់ សាគ់ លួង ពុត អន់ដីស។ ១៣ ហះកា ត្រគ់ ទី ពុត រ៉គ់ លើយ ពិ ខង អន់ដីស ប៉ាណាប ប៉ាបប៉ុន អន់ឌូ លូ យីស៊ូ គ្រិះ កេះ ទឹល នីណោ័ះ ចាបះ កា អន់ដីស ចឹង ហោក រ៉គ់ កាខាក់ ប៉ាគ់ យីស៊ូ ជឹរ ពឹះ តាំបាង សារ អំរ៉ាញ អឺញ ម៉ះ អ៊ែ ទៀ។ ១៤ ផា ពូ កាប ញគ័ អន់ដីស ញន កា សឿ យីស៊ូ គ្រិះ ណោះ អន់ដីស ទី កាន សាណុក សាវ៉ាក ហង ខង ប៉ាង៉ាត័ ប៉ាលឹង ឡាក់ ទី អំរ៉ាញ អឺញ ហ៊្លត ឃឺ ប៉ាង៉ាត័ ប៉ាលឹង ម៉ះ ប‌៉្រ័ះ ប៊កកាតយ័ អ៊ែ អ្វៃ អន់ឌូ លូ អន់ដីស កេះ។ ១៥ កាណុង កាំឡាំង អន់ដីស ជែ អន់ បក់ ចំ ប៉ាណាប ញន កា ប៉ាន់តោ័ ពូ អន់តុង ម៉ះ ពូ ប៉្រគ័ សារ អូ ដាគ់ លើ កា សាំងកង់ សារ ពូ ណោះ ដៃ។ ១៦ ហះកា ផា ប៉ាណាប ប៉ាបប៉ុន ញន កា អន់ដីស ប៉ាសុន យីស៊ូ គ្រិះ ជែ តាយួស ដៃ ហះកា អន់ដីស ត្រគ់ ប៉ានេ ប‌៉្រ័ះ ប៊កកាតយ័ ញន កា ពូ អើ អន់ដីស ផា ប៉ាសុន យីស៊ូ គ្រិះ។ ១៧ កិញអៀ អា ដារ់ កាំឡត់ ប‌៉្រ័ះ ប៊កកាតយ័ ចឹង តាត់ស៊ិន សារ ប៉ាណូស ទឹល កេះ អ៊ែ តាត់ស៊ិន សារ កា ប៉ាសុន អ៊ែ អន់ទ្រួល ឡឹង ពូ។ ផា អ៊ែ តាត់ស៊ិន សារ ពិន អន់ទ្រួល នីចម័ ទិ មួត បក់ អូ ចៃ សឿ សារ ដាគ់ ឡឹង ប‌៉្រ័ះ ប៊កកាតយ័ សារ ញ៉ា ចឹង កើត ពឹង អន់ឌែ ?

១៨ «ផា ប៉ាណូស ដាគ់ ត្រង់ រ៉ាវ៉ាច់ ឡាកោ ទឹប ប៉ាណាប នែវ អា

សាឡង់ កា ប៉ាណូស អូ ដាគ់ លូ ប៉ាណូស ប៉្រគ័ យច

អ្យូគ ហ៊ែង ខាក់ ត័ះ !»†

១៩ ទឹល នីណោ័ះ ទិ បក់ ប៉ាណាប ប៉ាបប៉ុន ពួយ ពុត ប‌៉្រ័ះ ប៊កកាតយ័ ត្រគ់ ប៉្រគ័ សារ ដាគ់ លូ ម៉ឹង ប‌៉្រ័ះ ឡាក់ ប៉ាំងកើត កាណាគ័ គ្រឹប នែវ អ៊ែ ទី ពុត ដាគ់ ត្រង់។

៥

សារ អន់តគ់ ប៉ាតោ សាំរ៉ាប់ មួត ក្រាគ់ តាំងកង់

១ កាប៉ាច់ មួត ក្រាគ់ តាំងកង់ កាណុង កាំឡាំង មួត សឿ អាញ់ ប៉រ់ អន់តគ់ ប៉ាតោ កា អន់ដីស ញន កា អាញ់ ក្រាគ់ តាំងកង់ និះទៅ ដេល អាញ់ កា ប៉ប័ សារ ប៉ាណាប ប៉ាបប៉ុន ម៉ះ យីស៊ូ គ្រិះ ម៉ាត់ អាញ់ ទៅ លូ ចឹង ទី សារ អំរ៉ាញ អឺញ អន់ឌូ លូ អ៊ែ ប៉ាគ់ អ៊ែ ជឹរ តាំបាង ឡាកោ ទៀ។ ២ ហគ់ អន់ដីស រ៉ាំងហៃ រ៉ាំងខ្យា មួត សឿ ឡាក់ កា តាប៉ល់ ចៀម ឡាក់ ប‌៉្រ័ះ ប៊កកាតយ័ ប៉ាហ្យើ ពឹង អន់ដីស។ ត្រគ់ រ៉ាំងហៃ អន់ឌែ ញន កា ពុត ប៉ិច ប៉្រគ័ ពួយ ពុត ប‌៉្រ័ះ ប៊កកាតយ័ អូ ត្រគ់ ញន កា ពូ ប៉ាំងខំ លើ ញន ប៉ិច កា ទី ខា ញ៉ា អុះ ហះកា ត្រគ់ រ៉ាំងហៃ រ៉ាំងខ្យា ទិ ពុត ទិ ពៀក។ ៣ ជែ ជិះ ចគ័ ទិ បក់ ប‌៉្រ័ះ ប៊កកាតយ័ អន់ កា អន់ដីស រ៉ាំងហៃ រ៉ាំងខ្យា ណោះ ត្រគ់ ប៉្រគ័ ដាគ់ អន់ អន់ឌែ ប៉្រគ័ ពួយ។ ៤ ប៉ាគ់ យីស៊ូ ឡាក់ ម៉ៃគ មួត រ៉ាំងហៃ រ៉ាំងខ្យា ពឹះ ទឹល អន់ដីស ចឹង ទី រ៉ាំងវ៉ាន័ តាតារ ក្លាគ់ អូ អ្លុ ប៉ាត់។

សារ អន់តគ់ ប៉ាតោ សាំរ៉ាប់ មួត សឿ ទិឌូ

៥ កាប៉ាច់ មួត តាតាម័ រ៉ូះ ត្រគ់ អ្យិល កូត័ ប៉្រគ័ ពួយ មួត ក្រាគ់ តាំងកង់។

អន់ដីស ទិឌូ ត្រគ់ ប៉ាន់ថិ ពុត ចឹត យរ កា គួប សោប សឹត ឡាំ ខង «ប‌៉្រ័ះ ប៊កកាតយ័ ប៉ាសាំង លូ បក់ តីស ពុត ហះកា អ៊ែ អន់ សារ ដាគ់ កា បក់ ប៉ាន់ថិ ពុត ចឹត យរ ទិឌូ»*។ ៦ ទឹល នីណោ័ះ ត្រគ់ ប៉ាន់ថិ ពុត អ្វៃ កាន់តេ័ះ អំរ៉ាញ អឺញ ម៉ះ ប‌៉្រ័ះ ប៊កកាតយ័ ភឿ អន់ អ៊ែ ប៉ានេ អន់ដីស ប៉ាគ់ ដារ់ អ៊ែ កាំឡត់ ទៀ។ ៧ ហគ់ មប សារ អន់ដីស វ៉ឹនវ៉ាយ ទិណោ័ះ អន់ កា ប‌៉្រ័ះ ពិ ខង អ៊ែ អ្យក់ ពុត ចៃគ រ៉ាំងហៃ អន់ដីស។ ៨ ហគ់ សាំងកៃ ឡាកោ លូ អ្វៃ ញ៉ាម ពិ ខង ម៉ៃគ ប‌៉្រ័ះ បឺគ ឡាក់ តាម៉ឺរ អន់ដីស អ៊ែ ចាក តារ័ ជុំ អន់ដីស ទឹប ក្រាញ័ ឡាក់ កា ប៊ក ភឿ ចឹង ណាំង បក់ ចំ ឡាក់ អ៊ែ ចឹង កាប់ សា ទី។ ៩ អន់ ទី ពុត សឿ លើយ ត្រគ់ ប៉ាសាំង លូ អ៊ែ ទឹប អ្លុ អន់តគ់ ផា អុះ ម៉ី បក់ សឿ អន់ទៀគៗ អ្វៃ ពឹង អង់កក់ តេះ កា ប៉ាណាប ប៉ាបប៉ុន ឡាក់ កា អន់ដីស ដេល។ ១០ ឡៃង ឡឹង អន់ដីស ទី ប៉ាណាប ប៉ាបប៉ុន បាបៀត អា កេះ ប‌៉្រ័ះ ចឹង ប៉ោក អន់ដីស អន់ អន់តាវ កាចាប័ លូ ទី សាងុំ អូ អន់ អន់ដីស ដង់ដូត អុះ ញន អ៊ែ ទី ពុត ដាគ់ គ្រឹប នែវ កា អន់ដីស លូ រ៉ើស អន់ដីស អន់ អ្យក់ សារ អំរ៉ាញ អឺញ ឡាក់ អ្វៃ លើយ អន់ឌូ លូ យីស៊ូ គ្រិះ ហង។ ១១ អន់ ប‌៉្រ័ះ ប៊កកាតយ័ ទី សារ អំរ៉ាញ អឺញ រ៉ាំងហៃ រ៉ាំងខ្យា លើយ អាមែន។

សារ អំប៉ញ់ គួប សោប

១២ អាញ់ ច្រាគ់ សត់ត្រា អ្លេ័ះៗ អា ប៉ាហ្យើ កា អន់ដីស ញន ទី ស៊ីឡះ តង័ អាញ់ ឃឹត ផា អ៊ែ ឡាក់ អុះ អាញ់ អ៊ែ ដាគ់ ត្រង់ តាទឹច ហង។ ញឹន ច្រាគ់ សត់ត្រា អា ភឿ ប៉ាំងហោក ពុត ពៀក អន់ដីស លូ រ៉ះ អន់ អន់ដីស អ្លុ អន់ហ្នាល់ ពុត ដាគ់ ម៉ះ ប‌៉្រ័ះ ប៊កកាតយ័។ ហគ់ អន់ដីស អ្វៃ សឿ លើយ ញន ពុត ដាគ់ អ៊ែ ណោះ ពិ។ ១៣ មួត សឿ ប៉ាគ់ មឿង បាប៊ីឡូន † ឡាក់ ប‌៉្រ័ះ រ៉ើស អ្យក់ ឡាក់ កា អ៊ែ រ៉ើស អន់ដីស ដេល អន់ឌែ អំប៉ញ់ ផា អន់ដីស ដាគ់ ឡាកោ ប៉ាំងឡៃ ដេល ប ? លូ ម៉ាកុះ ឡាក់ កា គន អាញ់ អ៊ែ កា អំប៉ញ់ ផា អន់ដីស ដាគ់ ឡាកោ ប៉ាំងឡៃ ដេល ប ? ១៤ ប៉ាគ់ ប៉ាត័ះ គួប សោប ត្រគ់ តាំបាង ពុត ប៉ិច ចៃ។

អន់ ប‌៉្រ័ះ អន់ សារ សាណុក សាវ៉ាក កា អន់ដីស ទិឌូ ឡាក់ ប៉ាសុន យីស៊ូ គ្រិះ។

* ១:១ ១:១ ខេត ទិ អា អូ ទី កេះ រ៉ាប់ ដារ់ អា ចារ ទិណោ័ះ អ្វៃ ពឹង ប៉ាថេត ទួគី។

† ១:១៦ ១:១៦ សារ អា ឡាច់ ឡឹង ចាបាប់ មួត លេវី (លេវីវិន័យ) ១១:៤៤; ១៩:២; ២០:៧។

‡ ១:២៥ ១:២៤-២៥ សារ អា ឡាច់ ឡឹង អេសាយ ៤០:៦-៨។

* ២:៦ ២:៦ មឿង ស៊ីយ៉ូន ឃឺ មឿង យេរូសាឡឹម ណោះ ហង។

† ២:៦ ២:៦ សារ អា ឡាច់ ឡឹង អេសាយ ២៨:១៦។

‡ ២:៧ ២:៧ សារ អា ឡាច់ ឡឹង ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ១១៨:២២។

§ ២:៨ ២:៨ សារ អា ឡាច់ ឡឹង អេសាយ ៨:១៤។

* ២:២៤ ២:២៤ ពៀគ គុល «ភឿ អន់ ពិន តោ័ គែង សារ យច»។

* ៣:១២ ៣:១០-១២ សារ អា ឡាច់ ឡឹង ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ៣៤:១២-១៦។

* ៤:៦ ៤:៦ យីស៊ូ អ្យក់ សារ ដាគ់ ឡាំ រ៉ះ អន់ កា ប៉ាណូស ឡាក់ តោ័ កេះ ពិន ព្រែ នីអៀ កា ត្រគ់ ដេល៖ ពូ អ្យក់ សារ ដាគ់ ឡាំ រ៉ះ អន់ កា ប៉ាណូស ឡាក់ តោ័ កិញអៀ អា ។

† ៤:១៨ ៤:១៨ សារ អា ឡាច់ ឡឹង សារ អន់តគ់ ប៉ាតោ (សុភាសិត) ១១:៣១។

* ៥:៥ ៥:៥ សារ អា ឡាច់ ឡឹង សារ អន់តគ់ ប៉ាតោ (សុភាសិត) ៣:៣៤។

† ៥:១៣ ៥:១៣ មឿង បាប៊ីឡូន កាប ប៉ាញ់ជ្វៀរ ឡឹង មឿង រ៉ូម។

២ ពេត្រុះ

១

២

៣

សត់ត្រា ទី ២

ពេត្រុះ

ច្រាគ់

សារ អន់តគ់ រ៉ះ

វគ័ ពេត្រុះ ច្រាគ់ សត់ត្រា ទី ពៀរ អា ផះ រ៉ាំងវ៉ាង សាណាំ ៦៤-៦៥ គ.ស. ផះ អ៊ែ អ្លុ អន់តគ់ ផា ពូ ចឹង ប៉ាន់តោ័ អ៊ែ ពែ (ប៉រ់ ហៃ ១:១៤)។

ប៉រ់ ហៃ សារ អន់តគ់ រ៉ះ ពឹង សត់ត្រា ទី ១ ពេត្រុះ ច្រាគ់ ដេល។

សារ សាំខាន់ៗ

សត់ត្រា ទី ពៀរ អា ប៉ិច រ៉ះ តាគ់ កាចាំង កា មួត សឿ យីស៊ូ ជែ អន់ អន់ឌែ ប៉្រគ័ ពួយ មួត ណៃឃូ ព្លូង ឡាក់ អន់តគ់ ប៉ាតោ ឡឹង សារ តាងៗ ឡាក់ អន់ឌែ ឃើយ សឿ យច ឡឹង សារ មួត រ៉ះ ប៉ាតាង យីស៊ូ ឃើយ ប៉ាំងហៀន។ ពឹង សត់ត្រា អា ទី រ៉ះ អន់ ឡាក់ៗ ឡឹង គុល ឡាក់ កើត ផាប់ ប៉ានឹរ ប‌៉្រ័ះ ឃឺ ប៉ាង៉ាត័ ប៉ាលឹង ប‌៉្រ័ះ ប៊កកាតយ័ ប៉ាណាំ អន់ ពូ ច្រាគ់។ ខ អា ហង បះ មួត សឿ យីស៊ូ ត្រគ់ ហ្លង់ ឡឹង សារ ពឹង ផាប់ ប៉ានឹរ ប‌៉្រ័ះ ញន កា ប៉ាង៉ាត័ ប៉ាលឹង ប‌៉្រ័ះ តាគ់ អង់ហ្លង់ លូ ញន កា សារ ពូ ប៉ាំងហៀន។

វគ័ ពេត្រុះ ប៉្រើ ពូ សឿ យីស៊ូ ហ៊ែង ខាក់។ (១:៣-១៥)

វគ័ ពេត្រុះ រ៉ះ ឡឹង សារ អ៊ែ ប៉ប័ តាតារ ក្លាគ់ ម៉ះ យីស៊ូ។ (១:១៦-២១)

វគ័ ពេត្រុះ ប៉្រើ ពូ សាំងកៃ ឡាកោ ជែ អន់ សឿ ពួយ ណៃឃូ ប៉ាំងហៀន សារ យច។ (២:១-២២)

វគ័ ពេត្រុះ រ៉ះ ឡឹង សារ យីស៊ូ ចឹង ជឹរ ពឹះ ណាវ្គ ទឹប រ៉ះ ឡឹង ខ ញ៉ា បះ យីស៊ូ អូ ជឹរ ពឹះ ស៊្រសៗ។ (៣:១-១៨)

១

១ អាញ់ សិច ស៊ីម៉ូន ពេត្រុះ ឡាក់ ទុច យីស៊ូ គ្រិះ ឡាក់ រ៉ះ សារ ប៉ាតាង អ៊ែ។ អាញ់ ប៉ាហ្យើ សត់ត្រា អា អន់ កា អន់ដីស ឡាក់ សឿ ញន កា សារ ដាគ់ ត្រង់ ម៉ះ យីស៊ូ គ្រិះ ឡាក់ ប‌៉្រ័ះ ពិន លូ តាំងឡា តង័ ពិន។ សារ អន់ដីស សឿ កា ទី ខា ឡាក់ កា សារ ញឹន សឿ ដេល។ ២ អន់ ប‌៉្រ័ះ ប៊កកាតយ័ ដាគ់ ពុត កា អន់ដីស លូ អន់ សារ សាណុក សាវ៉ាក កា អន់ដីស ហ៊ែង អៀង ៗ ញន កា អន់ដីស អន់ហ្នាល់ អ៊ែ លូ អន់ហ្នាល់ យីស៊ូ ឡាក់ ពឹ តាំងឡា ពិន។

សារ ត្រគ់ ទី សារ ដាគ់ ហ៊ែង អៀង

៣ សារ អំរ៉ាញ អឺញ ម៉ះ ប‌៉្រ័ះ ប៊កកាតយ័ អន់ កា ពិន ទី គ្រឹប នែវ ឡាក់ ទី ខា សាំរ៉ាប់ អាញុ រ៉ីស លូ សាំរ៉ាប់ អ្យិល កូត័ ប៉្រគ័ ពួយ អ៊ែ។ ពិន ទី គ្រឹប នែវ នីណោ័ះ ញន កា ពិន អន់ហ្នាល់ បក់ អ្យក់ ពិន អន់ ទី សារ អំរ៉ាញ អឺញ លូ សារ ដាគ់ ឡាយ៉ាម័ អន់ឌូ លូ អ៊ែ។ ៤ ញន កា សារ ដាគ់ ឡាយ៉ាម័ លូ សារ អំរ៉ាញ អឺញ អា បះ អ៊ែ រ៉ះ សារ សាញ៉ា ឡាក់ ទី ខា ហ៊្លត អន់ កា ពិន។ ញន សារ សាញ៉ា អា អន់ដីស ចឹង កេះ ឡាក់ កា ប‌៉្រ័ះ ប៊កកាតយ័ ទឹប រ៉ាវ៉ាច់ ឡឹង សារ បឺគ អ៊ក អ្វៃ ពឹង អង់កក់ តេះ អា ឡាក់ ឡាច់ ឡឹង ពុត ប៉ិច ប៉្រគ័ អូ ដាគ់។ ៥ ញន ណោះ ហង អន់ដីស ត្រគ់ ខំ អន់ ទិ ពុត អ្យក់ សារ អន់ដីស សឿ ប៉ាន់ធែម សារ ដាគ់ ណាវ្គ អ្យក់ សារ ដាគ់ ប៉ាន់ធែម សារ អន់ហ្នាល់ ប‌៉្រ័ះ ណាវ្គ ៦ អ្យក់ សារ អន់ហ្នាល់ ប‌៉្រ័ះ ប៉ាន់ធែម សារ អ្លុ កាតត់ ពុត ណាវ្គ អ្យក់ សារ អ្លុ កាតត់ ពុត ប៉ាន់ធែម សារ អត់ សាំរ៉ាញ័ ណាវ្គ អ្យក់ សារ អត់ សាំរ៉ាញ័ ប៉ាន់ធែម សារ អ្យិល កូត័ ប៉្រគ័ ពួយ ប‌៉្រ័ះ ណាវ្គ ៧ អ្យក់ សារ អ្យិល កូត័ ប៉្រគ័ ពួយ ប‌៉្រ័ះ ប៉ាន់ធែម សារ ឌែន កា គួប សោប ណាវ្គ លូ អ្យក់ សារ ឌែន កា គួប សោប ប៉ាន់ធែម សារ ប៉ិច ចៃ ណាវ្គ។ ៨ ផា អន់ដីស ទី សារ ទិ អា អន់ ហ៊ែង អៀង ៗ សារ ទិ អា ចាបះ កា ប៉ាណាំ អន់ដីស អន់ កេះ ប៉ាណូស ឡាក់ ទី ខា ម៉ាគ់ អន់ហ្នាល់ យីស៊ូ គ្រិះ ឡាក់ ពឹ តាំងឡា ពិន។ ៩ ផា ពឿ អូ ទី សារ ទិ អា បក់ ណោះ ឡាក់ ប៉ាណូស ម៉ាម៉ាំង ម៉ាត់ លើ ហៃ ចាំងហាយ្គ អូ ប៉ប័ អ៊ែ ពឹល ផា ប‌៉្រ័ះ ប៉្រគ័ អន់ អ៊ែ រ៉ាវ៉ាច់ ឡឹង សារ យច ឡាក់ អ៊ែ ប៉្រគ័ ឡឹង សើគ ពែ។ ១០ ញន អា ហង អឺ អុះ ម៉ី ហគ់ ខំ អ្យក់ ពុត ចៃគ ប៉្រគ័ សារ ដាគ់ ទិ អា ម៉ាគ់ ពូ អ្លុ អន់តគ់ ផា ប‌៉្រ័ះ រ៉ើស លូ អ្យក់ អន់ដីស តាទឹច។ ផា ប៉្រគ័ នែវ អា អន់ដីស អូ ប៉ក់ អុះ ១១ ខង ប‌៉្រ័ះ ដាគ់ ពុត កា អន់ដីស កាខាក់ អ៊ែ ចឹង អន់ អន់ដីស ម៉ុត អន់ យីស៊ូ គ្រិះ រ៉ាំងហៃ រ៉ាំងខ្យា លើយ អ៊ែ ឡាក់ ពឹ តាំងឡា តង័ ពិន អន់ រ៉ីស។

១២ ញន ខ អា ហង បះ អាញ់ ប៉ិច រ៉ះ កា អន់ដីស លើយៗ អន់ កាចាំង ឡឹង សារ ទិណោ័ះ យ‌៉័ះ អន់ដីស អ្លុ អន់តគ់ កេះ លូ សឿ កាខាក់ សារ តាទឹច ឡាក់ ពូ ប៉ាំងហៀន អន់ដីស ពែ កាតាម។ ១៣ គឹត ចំ អាញ់ អ្វៃ ទី អាញុ រ៉ីស ពឹង អង់កក់ តេះ អា អាញ់ ឃឹត ផា ចឹង ត្រគ់ រ៉ះ តាគ់ កាចាំង អន់ អន់ដីស សាទឹរ ឡាកោ។ ១៤ អាញ់ អ្លុ អន់តគ់ ផា ប៊ែត ណាវ្គ អាញ់ ចឹង ត្រគ់ អ្លាត អង់កក់ តេះ អា ហង ឡាក់ កា យីស៊ូ គ្រិះ ឡាក់ ពឹ តាំងឡា ពិន ប៉្រគ័ អន់ អាញ់ អ្លុ កេះ។ ១៥ ហះកា អន់ទ្រួល អាញ់ ចឹង អ្លាត អង់កក់ តេះ អា អាញ់ ចឹង ខំ ប៉្រគ័ ទិ ពុត ភឿ អន់ អន់ដីស កាចាំង ឡឹង សារ ទិ អា លើយៗ យ‌៉័ះ អាញ់ អូ អ្វៃ កាតាម។

សារ តាតារ ក្លាគ់ ម៉ះ យីស៊ូ គ្រិះ

១៦ ញឹន អូ ត្រគ់ រ៉ះ សារ ម៉ាមន អុះ ញឹន រ៉ះ អន់ កា អន់ដីស អន់ហ្នាល់ អំរ៉ាញ អឺញ ម៉ះ យីស៊ូ គ្រិះ ឡាក់ ពឹ តាំងឡា ពិន លូ អន់ អ្លុ អន់តគ់ ផា អ៊ែ ត្រគ់ ជឹរ ពឹះ ណោះ ឃឺ ញឹន ទី ប៉ប័ ម៉ាត់ ញឹន ទៅ ឡូត កេះ សារ តាតារ ក្លាគ់ ដាគ់ ឡាយ៉ាម័ ម៉ះ អ៊ែ ណោះ ១៧-១៨ ខង ផះ ញឹន អ្វៃ អន់ឌូ លូ យីស៊ូ ប៉ាគ់ ប៉ានឹម ប‌៉្រ័ះ ពែ ប‌៉្រ័ះ ឡាក់ ទី តាតារ ក្លាគ់ ដាគ់ ឡាយ៉ាម័ ប៉ានេ យីស៊ូ ផា «អា គន តាម័ អាញ់ ប៉ិច ចៃ ខាក់ អ៊ែ ត្រគ់ ពុត អាញ់ ខាក់ !» ញឹន កា កាតាំង ដេល ប៉ានឹរ កាប ឡឹង ប៉្លៃង ណោះ។ * ១៩ ញឹន កា ទី សារ រ៉ាគឹយ ប‌៉្រ័ះ រ៉ះ ឡាក់ ចាបះ ហ៊្លត។ ផា អន់ដីស អ្យក់ ពុត ចៃគ សាំយ៉ាំង សារ អា ណោះ ត្រគ់ កេះ ខង សារ អា ពៀប ឡាក់ កា តាគៀង តាគ់ តាតារ ចារ ម៉ាម៉ាំង លើយ ទឹល ដារ់ ឡាច់ លូ លើយ ទឹល យីស៊ូ តាគ់ តាតារ កាណុង ពុត អន់ដីស។ ២០ អន់ដីស ត្រគ់ អ្លុ សារ សាំខាន់ អា៖ អូ ទី ពឿ ត្រគ់ រ៉ះ ឡឹង ប៉ានឹរ ម៉ះ រ៉ាគឹយ ប‌៉្រ័ះ ឡាក់ ទី ច្រាគ់ រ៉ាន់ដាប់ កាណុង ផាប់ ប៉ានឹរ ប‌៉្រ័ះ តាម ពុត តាំងឡា អុះ † ២១ ខង សារ រ៉ាគឹយ ប‌៉្រ័ះ រ៉ះ ណោះ អូ ត្រគ់ ឡាច់ ឡឹង ពុត ពៀក ប៉ាណូស អុះ ហះកា ប៉ាង៉ាត័ ប៉ាលឹង ប‌៉្រ័ះ ដាគ់ កាខាក់ ណោះ ប៉្រគ័ អន់ ពុត មួត ទិណោ័ះ រ៉ះ ពួយ ប៉ានឹរ ប‌៉្រ័ះ ប៊កកាតយ័។

២

សារ មួត ណៃឃូ ប៉ាំងហៀន ឡិគ័ ឡាគ័

១ ហះកា ផះ សើគ ពែ ទី រ៉ាគឹយ ប‌៉្រ័ះ ឡាក់ អូ ត្រគ់ រ៉ាគឹយ ប‌៉្រ័ះ តាទឹច អ្វៃ កាណុង កាំឡាំង ប៉ាសុន។ កាណុង កាំឡាំង អន់ដីស កា និះទៅ ដេល ចឹង ទី ណៃឃូ ប៉ាំងហៀន ឡិគ័ ឡាគ័ ពឹះ អន់តុង តាម៉ុត សារ យច ឡាក់ ប៉្រគ័ អន់ ប៉ាណូស អន់ដា រ៉ាយ រ៉ាំ។ អន់ឌែ អូ ចៃ អន់ហ្នាល់ យីស៊ូ ឡាក់ តាំងឡា ហ្វាយ អន់ឌែ អន់ រ៉ាវ៉ាច់ ឡឹង សារ យច ណោះ អុះ ទឹល នីណោ័ះ អន់ឌែ ចឹង តោ័ រ៉ាំ រ៉ាយ ស៊្រសៗ ឡូត។ ២ ទី ប៉ាណូស អៀង ចឹង ចាក ពួយ អន់ឌែ ឡាំ ប៉្រគ័ លូ កាម៉ាក័ លូ អង់កាន់ ឡាឡិគ័ ឡាឡាគ័ កេះណោះ ពូ ចឹង បឺង៉ាយ សារ តាទឹច ឡឹង យីស៊ូ ញន កា មួត ទិណោ័ះ។ ៣ អន់ឌែ ចឹង កាប ប៉ាញ៉ា ប៉្លាច័ កា អន់ដីស ប៉ិច កា ទី លៀន ហះកា ឡឹង សើគ ពែ កេះ ប‌៉្រ័ះ ផា ចឹង ចៃគ ថូត មួត អា ប‌៉្រ័ះ អូ អ្លាត ដោះ អុះ ចឹង ថាំឡាយ អន់ឌែ ណោះ។

៤ ប‌៉្រ័ះ ប៊កកាតយ័ អូ តាប៉ាប តាប៉ុន អុះ កា មួត ប៊យ អ៊ែ បក់ ប៉្រគ័ សារ យច សើគ ពែ ណោះ អ៊ែ តាឡក័ មួត ណោះ ប៉ាឡិ កាណុង ឡូះ ជ្រុ ម៉ាម៉ាំង ម៉ាមត កេះ ភឿ គ្រន អន់ឌែ កាណុង ណោះ ក្យាគ់ ដារ់ អ៊ែ តាត់ស៊ិន សារ។ ៥ ប‌៉្រ័ះ ប៊កកាតយ័ កា អូ តាប៉ាប តាប៉ុន កា ប៉ាណូស ពឹង អង់កក់ តេះ ឡឹង សើគ ពែ ដេល អ៊ែ ប៉្រគ័ អន់ ទៀក រ៉ាឡាប ពឹង អង់កក់ តេះ ឡាក់ ទី ដឹង ប៉ាណូស អូ ដាគ់ ណោះ ហះកា អ៊ែ គម វគ័ ណូអេ ឡាក់ រ៉ះ សារ ដាគ់ ត្រង់ អន់ អ៊ែ អ្វៃ រ៉ីស អន់ឌូ លូ ខាប់ខួ អ៊ែ អន់ឌែ ណោះ ដឹង តាំងហាម ដូវ។ * ៦ ប‌៉្រ័ះ កា ថាំឡាយ មឿង សូដុំ លូ មឿង កូម៉ូរ៉ា អន់ រ៉ាំ រ៉ាយ កេះ អំហ្មូវ អ៊ែ ប៉្រគ័ នីណោ័ះ ភឿ អន់ ប៉ាណូស ទិឌូ អ្លុ អន់តគ់ ផា អ៊ែ ចឹង ចៃគ ថូត នីចម័ កា ប៉ាណូស អូ ដាគ់។ ៧ អ៊ែ កា គម ដឹង វគ័ ឡត ឡាក់ ប៉ាណូស ដាគ់ ត្រង់ អន់ អ្វៃ រ៉ីស ខង អ៊ែ អុក ពុត ខាក់ ញន កា ប៉ប័ ប៉ាណូស អូ ដាគ់ វ៉ឹនវ៉ាយ ដឹង កា ប៉្រគ័ លូ កាម៉ាក័ លូ អង់កាន់ ឡាក់ សារ អូ ដាគ់ ផូត ៨ ខង អ៊ែ ឡាក់ ប៉ាណូស ដាគ់ ត្រង់ អ្វៃ ពឹង អន់តិគ័ កាំឡាំង ប៉ាណូស អូ ដាគ់ ទិណោ័ះ រ៉ាប់ ដារ់ អ៊ែ ថុក ប៉ាណាប កាណុង ពុត ញន កា ប៉ប័ លូ កាតាំង សារ អូ ដាគ់ ពូ ប៉្រគ័ ទិណោ័ះ។ † ៩ នែវ អា ហង បះ ប‌៉្រ័ះ ប៊កកាតយ័ អ្លុ តោះ ឡើយ ទិ បក់ អ្យិល កូត័ ប៉្រគ័ ពួយ អ៊ែ អន់ រ៉ាវ៉ាច់ ឡឹង សារ ប៉ាណាប ហះកា អ៊ែ គម ប៉ាណូស អូ ដាគ់ សាំរ៉ាប់ ចៃគ ថូត ប៉ាគ់ ដារ់ អ៊ែ ចឹង តាត់ស៊ិន សារ ប៉ាណូស ទិឌូ ១០ កាខាក់ អ៊ែ ប‌៉្រ័ះ ចឹង ចៃគ ថូត ទិ បក់ ប៉្រគ័ ពួយ ពុត អូ ដាគ់ ឡាក់ ប៉្រគ័ អន់ ឡាកោ កើត សារ បឺគ អ៊ក លូ បឺង៉ាយ សារ អំរ៉ាញ អឺញ ម៉ះ ប‌៉្រ័ះ ប៊កកាតយ័។

ណៃឃូ ប៉ាំងហៀន ឡិគ័ ឡាគ័ ទិណោ័ះ ខូយ អ្វាត់ អេង អូ អ្យូគ អុះ កា ត័ះ ផាម៉ាត កា មួត តាតារ ក្លាគ់ ‡ ឡាក់ អ្វៃ ពឹង ប៉្លៃង។ ១១ យ‌៉័ះ ប៊យ ប‌៉្រ័ះ ឡាក់ ទី អំរ៉ាញ អឺញ កេង ក្វា ឡឹង មួត ណៃឃូ ទិណោ័ះ កា អូ ខឹន អ្យក់ យ៉ូ លូ ផាម៉ាត មួត តាតារ ក្លាគ់ ណោះ ហះ ម៉ាត់ ប‌៉្រ័ះ ប៊កកាតយ័ ដេល។ ១២ ហះកា មួត ណៃឃូ ទិណោ័ះ អន់ឌែ ពៀប ឡាក់ កា កាណាគ័ ព្រី អូ ទី ពុត ឃឹត កើត ពឹះ សាំរ៉ាប់ ដឹង ត្រគ់ សាទួង តោ័ រ៉ាយ រ៉ាំ។ អន់ឌែ ប៉ាណាំ គួប ត័ះ ផាម៉ាត កាណាគ័ ញ៉ាៗ ឡាក់ អន់ឌែ អូ ហ្លង់ ហះកា ប‌៉្រ័ះ ចឹង ថាំឡាយ អន់ឌែ ឡាក់ កា ពូ ប៉ាន់តោ័ កាណាគ័ ព្រី ដេល។ ១៣ មួត ណោះ ចឹង ទី សារ អូ ដាគ់ ឡាក់ កា អន់ឌែ ប៉្រគ័ សារ អូ ដាគ់ ណោះ ហង។ មួត ទិណោ័ះ រ៉គ់ ហោក កា អៃត ប៉ាញឹល លូ ប៉្រគ័ សារ ប្លោះ ប្លាល ផះ អ្វៃ កាដារ់។ ពុត អន់ឌែ អ៊ក កាលក ផូត ផះ សា សាណា អន់ឌូ លូ អន់ដីស អន់ឌែ រ៉គ់ ហោក កា សារ ព្លូង ប៉្លាច័ ណោះ។ ១៤ អន់ឌែ ទី ពុត ប៉ិច កា អង់កាន់ ម៉ាលេង លើយៗ លូ ប៉្រគ័ សារ យច អូ អ្លុ កេះ អូ អ្លុ ស្រាប់។ អន់ឌែ ឃើយ ជៀក ប៉ាឡោម ទិ បក់ សឿ អូ ខាក់។ អន់ឌែ កេង ដឹង កា ខ្វាម ប៉ិច កា ទី លៀន។ មួត ទិណោ័ះ ស៊ុត កា ប៉ាណូស ប‌៉្រ័ះ ប៉ាស្យាប។ ១៥ អន់ឌែ អ្លាត ទ្រង ដាគ់ ត្រង់ វ៉េះ ចាក ពួយ ទ្រង វគ័ បាឡាម ឡាក់ គន វគ័ បេអ៊រ ឡាក់ ប៉ាណូស ប៉ិច កា លៀន ពូ ច្វាល់ អន់ ប៉្រគ័ សារ អូ ដាគ់។ ១៦ ហះកា ញន កា អ៊ែ ប៉្រគ័ អូ ដាគ់ ប‌៉្រ័ះ ប៉្រគ័ អន់ លៀ អ៊ែ ជិះ ណោះ អ្លុ កាប ឡាក់ កា ប៉ាណូស ភឿ ចឹង កាប ប៉ាំងអាល អ៊ែ អូ អន់ អ៊ែ ប៉្រគ័ សារ ង៉ល់ ងែត នែវ ណោះ អុះ។ §

១៧ មួត ទិណោ័ះ ពៀប ឡាក់ កា កល់ ទៀក ស្វាត់ លូ ឡាក់ កា ប៉្លៃង កាម៉ល់ ឡាក់ ត្រគ់ ខ្យាល តីស ប៉ឹ។ អន់ឌែ ចាបះ កា ចឹង ត្រគ់ ឡិ កាណុង ចារ ម៉ាម៉ាំង ម៉ាមត ហង។ ១៨ អន់ឌែ អ្វាត់ អេង កេង ខាក់ ហះកា អូ ទី ខា ញ៉ា អុះ លូ ជៀក បក់ អង់ក័ះ សឿ អង់ក័ះ រ៉ាវ៉ាច់ ឡឹង សារ យច អន់ឌែ ប៉្រើ មួត អង់ក័ះ សឿ ណោះ ប៉្រគ័ ពួយ គុន ពុត ប៉ាណូស ប៉ិច ប៉្រគ័ អូ ដាគ់។ ១៩ អន់ឌែ សាញ៉ា ផា ចឹង អន់ មួត អង់ក័ះ សឿ ណោះ រ៉ាវ៉ាច់ ឡឹង សារ ប៉្រគ័ ពួយ ចាបាប់ ហះកា ឡាកោ អន់ឌែ ប៉្រគ័ ទុច កា សារ យច ខង ម៉ោញ ដូវ ៗ ប៉្រគ័ ទុច កា កាណាគ័ ញ៉ា ឡាក់ ទី អំរ៉ាញ អំប៉ាំង ឡាកោ។ ២០ ផា បក់ ចំ ទី រ៉ាវ៉ាច់ ឡឹង សារ អូ ដាគ់ ពឹង អង់កក់ តេះ អា កេះ ញន កា អន់ហ្នាល់ យីស៊ូ គ្រិះ ឡាក់ តាំងឡា បក់ តង័ ពិន ហះកា ទឹមវ៉ៃរ អន់ សារ អូ ដាគ់ អា ទី អំរ៉ាញ ពឹង អ៊ែ ម៉ោញ ទង ណាវ្គ បក់ ណោះ ចឹង កើត អូ ដាគ់ ក្វា ឡឹង អន់ទ្រួល ណាវ្គ។ ២១ ដាគ់ ជែ អន់ បក់ ណោះ អន់ហ្នាល់ ទ្រង ដាគ់ ត្រង់ ដាគ់ ហ៊្លត ឡឹង អន់ អន់ឌែ អន់ហ្នាល់ កេះណោះ អ្លាត អូ ប៉្រគ័ ពួយ ប៉ានឹរ ប‌៉្រ័ះ ប៉្រើ ឡាក់ ពូ រ៉ះ កា អន់ឌែ ពែ។ ២២ សារ ឡាក់ ទី កើត ពឹង អន់ឌែ អា ឃឺ ឡាក់ កា សារ ពូ ឃើយ កាប ប៉ាន់ដឹប ផា «សូ ឃើយ វ៉ីល ឡាំ សា ហាក់ អ៊ែ ទៅ»* លូ «សាគែ ឡាក់ រ៉ាវ ច្រ័ះ កេះ កា ឡាំ ប៉ូង័ តាំ តេះ ត្រប់ ណាវ្គ ដេល»។

៣

សារ ប‌៉្រ័ះ ចឹង តាត់ស៊ិន សារ ប៉ាណូស ទិឌូ

១ អឺ អុះ ម៉ី ឡាក់ អាញ់ ប៉ិច ចៃ អា សត់ត្រា ទី ពៀរ ឡាក់ អាញ់ ច្រាគ់ ប៉ាហ្យើ អន់ កា អន់ដីស។ សារ កាណុង សត់ត្រា ទិ ពៀរ អា អាញ់ រ៉ះ ប៉ាឡាក់ កា អន់ដីស អន់ កាចាំង ភឿ ប៉្រគ័ អន់ អន់ដីស ទី ពុត ឃឹត ដាគ់ លើយៗ។ ២ អន់ដីស ជែ ពឹល សារ មួត រ៉ាគឹយ ប‌៉្រ័ះ ឡាក់ ដាគ់ ត្រង់ ទី រ៉ះ ឡឹង ទុញ ពែ លូ ជែ ពឹល ប៉ានឹរ យីស៊ូ ឡាក់ តាំងឡា តង័ ពិន ឃឺ ប៉ានឹរ អ៊ែ ប៉្រើ ពិន ឡាក់ អន់ដីស កាតាំង ឡឹង មួត រ៉ះ ប៉ាតាង អ៊ែ។ ៣ សារ អា ឡាក់ សាំខាន់ ហ៊្លត៖ អន់ដីស ត្រគ់ អ្លុ អន់តគ់ ផា ប៉ាគ់ អង់កក់ តេះ ចឹង ឡុច ទៀ ចឹង ទី មួត បក់ អ្វៃ ពួយ ពុត ខ្វាម ឡាកោ ទៅ អន់ឌែ ចឹង កាប ប៉ាឡៃវ កា អន់ដីស។ ៤ អន់ឌែ ចឹង កាប ផា «ផា យីស៊ូ សាញ៉ា ផា ចឹង ជឹរ ពឹះ តាទឹច ណោះ កិញអៀ អ៊ែ អ្វៃ ប៉ាគ់ ចំ ? សាគ់ ឡឹង វគ័ យ៉ាគ់ ពិន តោ័ ឡឹង សើគ ពែ អូ ទី សារ ញ៉ា តូរ័ រ៉ើ អុះ ឃឺ អ្វៃ តៃល ទៅ ឡាក់ កា ឡឹង អង់កក់ តេះ អា កើត ពែ ដេល»។ ៥ អន់ឌែ កាប នីណោ័ះ ឡាច់ ឡឹង អន់ឌែ តាគ់ អំប៉្រគ័ ពឹល ផះ ឡឹង គុល ពែ ប‌៉្រ័ះ ប៊កកាតយ័ ប៉ាំងកើត តេះ លូ ប៉្លៃង ញន ប៉ានឹរ អ៊ែ ឃឺ តេះ កើត ឡាច់ ឡឹង ទៀក កេះណោះ ទៀក អ្វៃ ជុំ តេះ។ ៦ ឡៃង ឡឹង ណោះ ញន កា ទៀក អា ទៅ ហង ប‌៉្រ័ះ ប៉្រគ័ អន់ ទៀក តីស រ៉ាឡាប ឡប់ ទិ អង់កក់ តេះ សើគ ពែ។ ៧ ម៉ោញ ណាវ្គ ប៉ានឹរ ប‌៉្រ័ះ អា ទៅ រ៉ះ ផា ប៉្លៃង លូ អង់កក់ តេះ រ៉ប់ ដារ់ អា អុញ ចឹង សា រ៉ាយ រ៉ាំ ប៉ាគ់ ដារ់ ប‌៉្រ័ះ ប៊កកាតយ័ តាត់ស៊ិន សារ ប៉ាណូស អូ ដាគ់ អន់ តោ័ រ៉ាយ តោ័ រ៉ុង ទៀ។

៨ អឺ អុះ ម៉ី ឡាក់ អាញ់ ប៉ិច ចៃ អន់ដីស ជែ ពឹល សារ ម៉ោញ អា សាំរ៉ាប់ ប‌៉្រ័ះ ប៊កកាតយ័ ម៉ោញ ដារ់ ពៀប ឡាក់ កា ម៉ោញ រ៉ាពូ សាណាំ ម៉ោញ រ៉ាពូ សាណាំ ពៀប ឡាក់ កា ម៉ោញ ដារ់ និះទៅ ដេល។ * ៩ អ៊ែ ចឹង ប៉្រគ័ ពួយ សារ អ៊ែ សាញ៉ា អ៊ែ អូ ក្រូ ឡាក់ កា បក់ អន់ដា ឃឹត ណោះ អុះ។ អ៊ែ តាំបាង ពុត អត់ សាំរ៉ាញ័ កា អន់ដីស ខង អ៊ែ អូ ប៉ិច អន់ បក់ ចំ ម៉ោញ ត្រគ់ តោ័ រ៉ាយ តោ័ រ៉ុង អុះ ឃឺ អ៊ែ ប៉ិច អន់ ប៉ាណូស ទិឌូ ប៉ិនពែង ពុត ពៀក ណាវ្គ។ ១០ ដារ់ យីស៊ូ ជឹរ ពឹះ ទៀ អូ អ្លុ កា ដារ់ ចំ ពៀប ឡាក់ កា ពូ អូ អ្លុ កា ប៉ាណូស ម៉ុត អន់តុង និះទៅ ដេល។ ប៉ាគ់ ដារ់ ណោះ ប៉្លៃង ចឹង រ៉ាយ ហ៊្យង ទឹប កាតាំង យឹង គឹកៗ ខៃ សំឡង់ អុញ ចឹង សា រ៉ាយ ហ៊្យង ទិ ទឹប ប‌៉្រ័ះ ប៊កកាតយ័ ចឹង តាត់ស៊ិន ទឹប អង់កក់ តេះ ទឹប សារ ញ៉ាៗ ឡាក់ ពូ ប៉្រគ័ ពឹង អង់កក់ តេះ ដេល។

១១ ផា កាណាគ័ ញ៉ាៗ ទិណោ័ះ ចឹង ត្រគ់ រ៉ាយ ហ៊្យង ហង អន់ដីស កា ត្រគ់ ប៉្រគ័ ពួយ លូ អ្យិល កូត័ អ្យូគ កា ប‌៉្រ័ះ ប៊កកាតយ័ តាទឹច ឡូត។ ១២ ហគ់ ក្យាគ់ សាណាង ហៃ ទ្រង លូ ខំ ប៉្រគ័ នីចម័ ភឿ អន់ ដារ់ ឡាក់ ប‌៉្រ័ះ ប៊កកាតយ័ តាត់ស៊ិន សារ ប៉ាណូស ណោះ អន់ ឡាម៉គ់ ទឹល † ឃឺ ដារ់ អុញ ចឹង សា ប៉្លៃង អន់ រ៉ាយ រ៉ាំ លូ ខៃ សំឡង់ ចឹង រ៉ាយ ហ៊្យង ទិ ដេល។ ១៣ ពិន ក្យាគ់ សាណាង ហៃ ប៉្លៃង ណាវ លូ អង់កក់ តេះ ណាវ ឡាក់ ទី ដឹង សារ ដាគ់ ត្រង់ ឡាក់ កា ប៉ានឹរ អ៊ែ សាញ៉ា។

១៤ អឺ អុះ ម៉ី ឡាក់ អាញ់ ប៉ិច ចៃ អន់ដីស ផះ អ្វៃ ក្យាគ់ សាណាង ហៃ សារ ទិ អា ទឹល នីណោ័ះ ហគ់ ខំ ប៉្រគ័ នីចម័ អន់ ប‌៉្រ័ះ ប៊កកាតយ័ ប៉ប័ ផា អន់ដីស ដាគ់ អូ ទី សារ អ៊ក លូ ប៉ប័ អន់ដីស អ្វៃ ដាគ់ ត្រគ់ លូ អ៊ែ។ ១៥ ត្រគ់ ឃឹត ផា ប‌៉្រ័ះ ពិន ទី ពុត អត់ សាំរ៉ាញ័ ញន កា អ៊ែ ប៉ិច តង័ អន់ដីស អន់ រ៉ាវ៉ាច់ ឡឹង សារ យច។ សារ អា ទៅ វគ័ ប៉ូល ឡាក់ អុះ ម៉ី ពិន ប៉ិច ចៃ អ៊ែ ទី ច្រាគ់ អន់ កា អន់ដីស ដេល ពួយ សារ ប‌៉្រ័ះ អន់ កា អ៊ែ អ្លុ ហ្លង់។ ១៦ គ្រឹប សត់ត្រា ឡាក់ អ៊ែ រ៉ះ រ៉ាឡៃ ឡឹង សារ ទិ អា អ៊ែ ឃើយ ច្រាគ់ នីអៀ ហង។ កាណុង សត់ត្រា អ៊ែ ណោះ ទី សារ អន់ដា ញ៉ាក ហ្លង់ ប៉្រគ័ អន់ បក់ កាតូល័ ង៉ល់ រ៉ះ យច ឡឹង សារ តាទឹច ឡាក់ កា អន់ឌែ ឡាប័ រ៉ះ ឡឹង សារ កាណុង ផាប់ ប៉ានឹរ ប‌៉្រ័ះ អន់ទៀគៗ យច ឡឹង សារ តាទឹច ដេល ប៉្រគ័ អន់ ឡាកោ អន់ឌែ តោ័ រ៉ាយ។ ១៧ អឺ អុះ ម៉ី ឡាក់ អាញ់ ប៉ិច ចៃ អន់ដីស អ្លុ សារ ណោះ អន់ទ្រួល កេះ។ ទឹល នីណោ័ះ ត្រគ់ ឡាវ៉ាំង ឡាកោ ជែ អន់ មួត អូ ដាគ់ ប៉ាណាំ អន់ដីស យច អន់ ហ៊្យង ហ្យើត ពុត សឿ កាខាក់ ណោះ ដៃ។ ១៨ ហះកា អន់ដីស ត្រគ់ ម៉ឹង ពុត ដាគ់ ម៉ះ យីស៊ូ គ្រិះ ឡាក់ តាំងឡា តង័ ពិន ហ៊ែង អៀង ៗ លើយ លូ ខំ អន់ អន់ហ្នាល់ អ៊ែ ហ៊ែង ខាក់ ៗ។ អន់ ប៉ាណូស ទិឌូ ប៉ានេ តាំប៉ោក សារ តាតារ ក្លាគ់ ដាគ់ ឡាយ៉ាម័ ម៉ះ អ៊ែ ផះ អ្វៃ កិញអៀ អា លូ ប៉ាគ់ ម៉ាត់ លើយ អាមែន។

* ១:១៧-១៨ ១:១៧-១៨ ប៉រ់ ហៃ ម៉ាកុះ ៩:២-១៣។

† ១:២០ ១:២០ ពិន ព្រែ នីអៀ កា ត្រគ់ ដេល៖ អូ ទី សារ ញ៉ា ឡាក់ រ៉ាគឹយ ប‌៉្រ័ះ ច្រាគ់ រ៉ាន់ដាប់ កាណុង ផាប់ ប៉ានឹរ ប‌៉្រ័ះ ឡាក់ ពូ ច្រាគ់ ពួយ ពុត ឃឹត ពូ តាំងឡា អុះ ។

* ២:៥ ២:៥ ប៉រ់ ហៃ កាណើត អង់កក់ តេះ (លោកុប្បត្តិ) ៦:៥-៨:២២។

† ២:៨ ២:៦-៨ ប៉រ់ ហៃ កាណើត អង់កក់ តេះ (លោកុប្បត្តិ) ១៩:១-២៩។

‡ ២:១០ ២:១០ មួត តាតារ ក្លាគ់ ឃឺ កាណាគ័ អ្វៃ ពឹង ប៉្លៃង វ៉ឹច លូ ប៊យ ប‌៉្រ័ះ។

§ ២:១៦ ២:១៥-១៦ ប៉រ់ ហៃ ចំលួន ប៉ាសុន (ជន​គណនា) ២២:១-៣៥។

* ២:២២ ២:២២ សារ អា ឡាច់ ឡឹង សារ អន់តគ់ ប៉ាតោ (សុភាសិត) ២៦:១១។

* ៣:៨ ៣:៨ ប៉រ់ ហៃ ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ៩០:៤។

† ៣:១២ ៣:១២ ខំ ប៉្រគ័ នីចម័ ភឿ អន់ ដារ់ ឡាក់ ប‌៉្រ័ះ ប៊កកាតយ័ តាត់ស៊ិន សារ ប៉ាណូស ណោះ អន់ ឡាម៉គ់ ទឹល បក់ អន់ដា ឃឹត ផា ខ អា ទី ណី ផា ពិន ត្រគ់ ខំ រ៉ះ សារ ដាគ់ ឡឹង យីស៊ូ ប៉្រើ ពូ គ្រឹប សុនសាត សឿ ហ៊ែង អៀង ៗ ណោះ ដារ់ ប‌៉្រ័ះ ប៊កកាតយ័ តាត់ស៊ិន សារ ប៉ាណូស ចឹង ឡាម៉គ់ ទឹល ខង ប‌៉្រ័ះ ក្យាគ់ ប៉ិច ដឹង កា ពូ ប៉ិនពែង ពុត ពៀក (ប៉រ់ ហៃ ខ ៩)។

១ យូហាន

១

២

៣

៤

៥

សត់ត្រា ទី ១

យូហាន

ច្រាគ់

សារ អន់តគ់ រ៉ះ

ទុញ សាណាំ ឡឹង យីស៊ូ តោ័ កើត ទី សារ តាងៗ អៀង ខាក់ កាណុង កាំឡាំង មួត សឿ យីស៊ូ។ ទី បក់ អន់ដា ឡាក់ អ្លុ ហ្លង់ សារ អៀង នែវ ឡឹង មួត ក្រិក អន់ឌែ អ្វាត់ អេង ផា អន់ឌែ អន់ហ្នាល់ ប‌៉្រ័ះ លូ ប៉ប័ ប‌៉្រ័ះ ញន កា ពុត អ្លុ ហ្លង់ លូ ញន កា សារ ឃឹត ចាជ្រែប។ អន់ឌែ អ្វាត់ អេង ណាវ្គ ផា ឡាកោ អន់ឌែ អូ ទី សារ យច ឡក់ កាខាក់ អ៊ែ អន់ឌែ អូ សឿ ផា យីស៊ូ គន ប‌៉្រ័ះ ប៊កកាតយ័ អុះ លូ អូ សឿ ផា គន ប‌៉្រ័ះ ប៊កកាតយ័ កើត ប៉ាណូស តាទឹច ដេល។ អន់ឌែ ឃឹត ផា ប៉ាង៉ាត័ ប៉ាលឹង គន ប‌៉្រ័ះ ក្រាន័ កា ម៉ុត ពឹង កាម៉ាក័ ម៉ោញ ដូវ សិច យីស៊ូ ផះ វគ័ យូហាន * ប៉ាំងហុំ អ៊ែ ពែ លូ អន់ឌែ ឃឹត ណាវ្គ ផា ផះ យីស៊ូ ទី សារ ថុក ឡាំបាក អន់ទ្រួល ឡឹង ពូ ប៉ង់ អ៊ែ ពឹង អ៊្លង គឹង ប៉ាង៉ាត័ ប៉ាលឹង គន ប‌៉្រ័ះ ណោះ កា ឡាច់ ឡឹង អ៊ែ ឡគ។

ពូ ឃឹត ផា វគ័ យូហាន ច្រាគ់ សត់ត្រា ប៉ៃង ហ្លា អា ឃឺ អ៊ែ ផះ រ៉ាំងវ៉ាង សាណាំ ៩០ គ.ស. ពែ ភឿ អន់តគ់ ប៉ាតោ កា មួត សឿ យីស៊ូ ទិឌូ អន់ សឿ សារ ឡាក់ ត្រគ់ តាទឹច ជែ សឿ មួត បក់ ទី ប៉ានឹរ ពឹរ កាង ឡាក់ កាប ឡាឡិគ័ ឡាឡាគ័ អូ ទី ខា ណោះ ដៃ។ អ៊ែ រ៉ះ ប៉ាឡាក់ តុត ឡាក់ ឡឹង សារ ឡាក់ ត្រគ់ តាទឹច អ៊ែ រ៉ះ ផា បក់ ចំ ឡាក់ ទី ពុត ប៉ិច ចៃ កា កាំឡាំង ទិឌូ បក់ ណោះ ហង អន់ហ្នាល់ ប‌៉្រ័ះ ប៊កកាតយ័។

ប៉ានឹរ កាប

ប៉រ់ ហៃ ពឹង ផាប់ យូហាន ច្រាគ់ សារ ដាគ់ ឡឹង យីស៊ូ។

សារ សាំខាន់ៗ

វគ័ យូហាន រ៉ះ ផា អ៊ែ ប៉ប័ យីស៊ូ គ្រិះ ម៉ាត់ តាំងឡា។ (១:១-៤)

វគ័ យូហាន រ៉ះ ឡឹង សារ តាតារ លូ សារ ម៉ាម៉ាំង។ (១:៥-២:២៩)

វគ័ យូហាន រ៉ះ អន់ អ្លុ អន់ហ្នាល់ បក់ ចំ គន ប‌៉្រ័ះ ប៊កកាតយ័ លូ បក់ ចំ គន សោ ប‌៉្រ័ះ បឺគ សាតាំង។ (៣:១-២៤)

វគ័ យូហាន អូ អន់ ពូ សឿ មួត ប៉ាឡម័ តាគ់ អំប៉្រគ័ រ៉ាគឹយ ប‌៉្រ័ះ។ (៤:១-៦)

វគ័ យូហាន រ៉ះ ឡឹង សារ ប៉ិច ចៃ។ (៤:៧-២១)

វគ័ យូហាន រ៉ះ ផា បក់ ចំ សឿ យីស៊ូ បក់ ណោះ ចឹង ទី អាញុ អ្វៃ រ៉ីស លើយ។ (៥:១-២១)

១

សារ វគ័ យូហាន ប៉ប័ តាំងឡា ឡាក់ អន់ អាញុ រ៉ីស

១ ញឹន រ៉ះ កា អន់ដីស ឡឹង ប៉ានឹរ ឡាក់ អន់ អាញុ រ៉ីស †។ ប៉ានឹរ អា អ្វៃ ឡឹង សាគ់ ប៉ាន់ដា កាខាក់ កេះ ញឹន កាតាំង ប៉ានឹរ អា លូ ប៉ប័ ម៉ាត់ ញឹន ទៅ ញឹន ហៃ អ៊ែ ទឹប សាប៉ាគ់ លូ តី ញឹន ទៅ។ ២ តាំងឡា អន់ អាញុ រ៉ីស អា ឡាច់ តាំបាង អន់ ញឹន ប៉ប័ ណោះ ហង បះ ញឹន កា ប៉្រគ័ ផាញ៉ាន រ៉ះ កា អន់ដីស ឡឹង តាំងឡា អន់ អាញុ រ៉ីស លើយ ឡាក់ អ្វៃ អន់ឌូ លូ ពឹ អ៊ែ ពែ កេះណោះ ឡាច់ ពឹះ អន់ ញឹន ប៉ប័។ ៣ សារ ញឹន ប៉ប័ លូ កាតាំង ណោះ ញឹន រ៉ះ អន់ កា អន់ដីស ភឿ អន់ អន់ដីស ចឹង ប៉្រគ័ គួប លូ ញឹន ដេល កាប៉ាច់ ញឹន កា ប៉្រគ័ គួប លូ ប‌៉្រ័ះ ឡាក់ ពឹ ពិន លូ យីស៊ូ គ្រិះ ឡាក់ គន អ៊ែ។ ៤ ញឹន ច្រាគ់ សារ ទិ អា ប៉ាហ្យើ កា អន់ដីស ភឿ អន់ ញឹន ទី សារ ហោក រ៉គ់ កាខាក់។

សារ អ្វៃ ពឹង តាតារ

៥ សារ ឡាក់ ញឹន កាតាំង ឡឹង យីស៊ូ គ្រិះ ណោះ ញឹន កា រ៉ះ កា អន់ដីស នីអៀ៖ ប‌៉្រ័ះ ប៊កកាតយ័ ឡាក់ តាតារ អូ ទី សារ ម៉ាម៉ាំង ញ៉ា អ្វៃ ពឹង អ៊ែ អុះ។ ៦ ផា ពិន កាប ផា ពិន ប៉្រគ័ គួប លូ អ៊ែ ហះកា ពិន អ្វៃ កាណុង សារ ម៉ាម៉ាំង ទៅ ឃឺ ពិន កាប តាំព្លូង កេះ ពិន អូ ប៉្រគ័ ពួយ សារ តាទឹច អុះ។ ៧ ហះកា ផា ពិន អ្វៃ ពឹង តាតារ ឡាក់ កា អ៊ែ អ្វៃ ពឹង តាតារ ណោះ ពិន ចឹង ប៉្រគ័ គួប លូ គួប សោប ផាម យីស៊ូ ឡាក់ គន អ៊ែ កា រ៉ាវ ពិន អន់ ច្រ័ះ រ៉ាវ៉ាច់ ឡឹង សារ យច ទិណោ័ះ។ ៨ ផា ពិន កាប ផា ពិន អូ ទី សារ យច ឡក់ ពិន ព្លូង កា ឡាកោ ទៅ កេះ សារ តាទឹច កា អូ អ្វៃ កាណុង ពុត ពិន ដេល។ ៩ ហះកា ផា ពិន ឡាប់ ញម សារ ពិន យច ណោះ ប‌៉្រ័ះ ប៊កកាតយ័ ឡាក់ ទី ពុត ដាគ់ ត្រង់ អ៊ែ ចឹង អូ អ្យក់ យ៉ូ សារ យច ទឹប រ៉ាវ ពិន អន់ ច្រ័ះ រ៉ាវ៉ាច់ ឡឹង សារ អូ ដាគ់ ទិណោ័ះ ដេល។ ១០ ផា ពិន កាប ផា ពិន អូ ទី ប៉្រគ័ សារ យច ឡក់ ណោះ ឡាក់ កា ពិន ច្រោម ផា ប‌៉្រ័ះ ប៊កកាតយ័ ហង ព្លូង ណោះ ប៉ានឹរ អ៊ែ កា អូ អ្វៃ កាណុង ពុត ពិន អុះ។

២

សារ យីស៊ូ មប ឡាកោ ភឿ ហ្វាយ ពិន

១ អឺ គន សោ អាញ់ ច្រាគ់ សារ ទិ អា ប៉ាហ្យើ អន់ កា អន់ដីស ភឿ ជែ អន់ អន់ដីស ប៉្រគ័ សារ យច។ ហះកា ផា ទី ពឿ ប៉្រគ័ សារ យច ពិន ទី កាណង័ ម៉ោញ ដូវ ឡាក់ អ្វៃ ហះ ង៉ីរ ប‌៉្រ័ះ ពឹ បក់ ណោះ ឃឺ យីស៊ូ គ្រិះ ឡាក់ ដាគ់ ត្រង់។ ២ អ៊ែ មប ឡាកោ អ៊ែ ទៅ ភឿ រ៉ាម៉ះ ប‌៉្រ័ះ ហ្វាយ ពិន អន់ រ៉ាវ៉ាច់ ឡឹង សារ យច អូ ត្រគ់ ហ្វាយ ដឹង ពិន ណោះ អុះ ឃឺ ហ្វាយ ទឹប ប៉ាណូស ពឹង អង់កក់ តេះ ទិណោ័ះ ដេល។

៣ ផា ពិន ប៉្រគ័ ពួយ ប៉ានឹរ អ៊ែ ណោះ ពិន ចឹង អ្លុ អន់តគ់ ផា ពិន អន់ហ្នាល់ អ៊ែ តាទឹច។ ៤ បក់ ចំ កាប ផា «អាញ់ អន់ហ្នាល់ ប‌៉្រ័ះ កេះ» ហះកា អូ ប៉្រគ័ ពួយ ប៉ានឹរ អ៊ែ បក់ ណោះ កាប ព្លូង កេះ សារ តាទឹច កា អូ អ្វៃ កាណុង បក់ ណោះ អុះ។ ៥ ហះកា បក់ ចំ ប៉្រគ័ ពួយ ប៉ានឹរ ប‌៉្រ័ះ ណោះ សារ ប៉ិច ចៃ ម៉ះ អ៊ែ ចាបះ កា អ្វៃ ប៉ាញ័ កាណុង ពុត បក់ ណោះ ហង។ ញន ខ អា ហង បះ ពិន ចឹង អ្លុ អន់តគ់ ផា ពិន អ្វៃ លូ អ៊ែ តាទឹច។ ៦ ផា បក់ ចំ កាប ផា ឡាកោ អ្វៃ លូ អ៊ែ បក់ ណោះ ត្រគ់ អ្វៃ កោប ឡាក់ កា យីស៊ូ ឡាប័ អ្វៃ កោប ដេល។

សារ ត្រគ់ ប៉ិច ចៃ កា គួប សោប

៧ អឺ គួប ឡាក់ អាញ់ ប៉ិច ចៃ សារ អាញ់ ច្រាគ់ ប៉ាហ្យើ អន់ កា អន់ដីស អា អូ ត្រគ់ សារ រ៉ះ ណាវ អុះ ឃឺ សារ ក្រាល់ ទៅ ឡាក់ អន់ដីស កាតាំង ឡឹង គុល ពែ ហង។ សារ ក្រាល់ អា ឃឺ សារ ឡាក់ អន់ដីស កាតាំង កេះ។ ៨ ហះកា សារ ឡាក់ អាញ់ ច្រាគ់ ប៉ាហ្យើ អន់ កា អន់ដីស អា ឃឺ ឡាក់ កា សារ ណាវ។ សារ អា តាំបាង អន់ ប៉ប័ ពឹង សារ យីស៊ូ ប៉្រគ័ លូ ពឹង សារ អន់ដីស ប៉្រគ័ ដេល ខង សារ ម៉ាម៉ាំង ផះ ហ៊្យង ហះកា តាតារ តាទឹច ណោះ ទី ក្លាគ់ កេះ។ ៩ បក់ ចំ កាប ផា ឡាកោ អ្វៃ ពឹង តាតារ ហះកា អូ ណីស កា អុះ ម៉ី បក់ ណោះ អ្វៃ កាណុង សារ ម៉ាម៉ាំង ទៅ ហង។ ១០ បក់ ចំ ប៉ិច កា អុះ ម៉ី បក់ ណោះ អ្វៃ ពឹង តាតារ ហង អូ ទី សារ ញ៉ា ចឹង ប៉្រគ័ អន់ អ៊ែ ប៉ក់ អុះ។ ១១ ហះកា បក់ ចំ អូ ណីស កា អុះ ម៉ី បក់ ណោះ អ្វៃ កាណុង សារ ម៉ាម៉ាំង ហង អ៊ែ ចាក កាណុង សារ ម៉ាម៉ាំង ទឹប អូ អ្លុ អន់តគ់ ផា ឡាកោ អ៊ែ ឡាំ ប៉ាគ់ ចំ អុះ ខង សារ ម៉ាម៉ាំង ណោះ ហង កាន់ទឹង ម៉ាត់ អ៊ែ អន់ កើត ម៉ាម៉ាំង។

១២ អឺ សាស្វាៗ អាញ់ ច្រាគ់ ប៉ាហ្យើ អន់ អន់ដីស អ្លុ អន់តគ់ ផា ប‌៉្រ័ះ ប៊កកាតយ័ អូ អ្យក់ យ៉ូ សារ យច អន់ដីស កេះ ញន កា យីស៊ូ។ ១៣ អឺ មួត ក្រាគ់ តាំងកង់ អាញ់ ច្រាគ់ ប៉ាហ្យើ អន់ អន់ដីស អ្លុ អន់តគ់ ផា អន់ដីស អន់ហ្នាល់ កេះ បក់ អ្វៃ អន់ទ្រួល ឡឹង កាណាគ័ ញ៉ាៗ ទិណោ័ះ។ អឺ តាតាម័ រ៉ូះ អាញ់ ច្រាគ់ ប៉ាហ្យើ អន់ អន់ដីស អ្លុ អន់តគ់ ផា ចាយ័ ទ្រង អន់ដីស កេះ លូ ម៉ៃគ ប‌៉្រ័ះ បឺគ ណោះ។ ១៤ អឺ សាស្វាៗ អាញ់ ច្រាគ់ ប៉ាហ្យើ អន់ អន់ដីស អ្លុ អន់តគ់ ផា អន់ដីស អន់ហ្នាល់ ប‌៉្រ័ះ ពឹ កេះ។ អឺ ក្រាគ់ តាំងកង់ អាញ់ ច្រាគ់ ប៉ាហ្យើ អន់ អន់ដីស អ្លុ អន់តគ់ ផា អន់ដីស អន់ហ្នាល់ អ៊ែ ឡាក់ អ្វៃ អន់ទ្រួល ឡឹង កាណើត កាណាគ័ ញ៉ាៗ ទិណោ័ះ។ អឺ តាតាម័ រ៉ូះ អាញ់ ច្រាគ់ ប៉ាហ្យើ អន់ អន់ដីស អ្លុ អន់តគ់ ផា អន់ដីស ទី សាងុំ កេះ ប៉ានឹរ ប‌៉្រ័ះ ប៊កកាតយ័ អ្វៃ កាណុង ពុត អន់ដីស ណោះ ចាយ័ ទ្រង អន់ដីស កេះ លូ ម៉ៃគ ប‌៉្រ័ះ បឺគ ណោះ។

១៥ ជែ ប៉ិច កា សារ អ្វៃ កោប គុន ប៉ាណូស ពឹង អង់កក់ តេះ លូ ជែ ប៉ិច កា កាណាគ័ ញ៉ា ពឹង អង់កក់ តេះ អា ដៃ។ បក់ ចំ ប៉ិច កា សារ ទិ អា សារ ប៉ិច ចៃ ម៉ះ ប‌៉្រ័ះ ពឹ អូ អ្វៃ កាណុង បក់ ណោះ អុះ ១៦ ខង ទិ សារ ញ៉ា អ្វៃ ពឹង អង់កក់ តេះ អា ទី ឡាក់ កា ពុត ប៉ិច ប៉្រគ័ អូ ដាគ់ ពុត ប៉ិច កា ទី កាណាគ័ ញ៉ា ឡាក់ ម៉ាត់ ហៃ ប៉ប័ លូ ពុត អ្វាត់ អេង ញន កា ទី រ៉ាស អំប៉ាស សារ ទិ អា អូ ត្រគ់ ឡាច់ ឡឹង ប‌៉្រ័ះ ពឹ អុះ ឃឺ ឡាច់ ឡឹង ពុត ប៉ាណូស ពឹង អង់កក់ តេះ អា។ ១៧ អង់កក់ តេះ អា ផះ ចឹង រ៉ាយ រ៉ាំ ហ៊្យង ហង ពុត ប៉ិច ម៉ះ ប៉ាណូស កា ចឹង ហ៊្យង ដេល។ ហះកា បក់ ប៉្រគ័ ពួយ ពុត ប‌៉្រ័ះ ប៊កកាតយ័ ចឹង អ្វៃ លើយ។

សារ ម៉ៃគ ប៉ាសាំង លូ យីស៊ូ គ្រិះ

១៨ អឺ គន សោ អង់កក់ តេះ អា ចឹង ឡុច ឡក់ កេះ។ អន់ដីស ទី កាតាំង កេះ ផា ទី ម៉ៃគ ប៉ាសាំង លូ យីស៊ូ គ្រិះ ម៉ោញ ដូវ ផះ ចាក ពឹះ កិញអៀ អា ទី ម៉ៃគ ប៉ាសាំង លូ យីស៊ូ គ្រិះ អៀង ដូវ ពឹះ ទឹល តាទឹច។ ញន ខ អា ហង បះ ពិន អ្លុ អន់តគ់ ផា អង់កក់ តេះ ប៊ែត ចឹង ឡុច កេះ។ ១៩ មួត បក់ ឡាច់ ឡឹង កាំឡាំង ពិន ទិណោ័ះ អន់ឌែ អូ ត្រគ់ គួប ពិន អុះ។ ផា អន់ឌែ គួប ពិន តាទឹច ចាបះ កា អន់ឌែ អ្វៃ អន់ឌូ លូ ពិន លើយ ឡូត។ ហះកា អន់ឌែ ចាក ឡាច់ ឡឹង កាំឡាំង ពិន ទឹល នីណោ័ះ តាំបាង អន់ ពិន ប៉ប័ ផា អន់ឌែ ទិណោ័ះ អូ ត្រគ់ គួប ពិន អុះ។ ២០ កាប៉ាច់ អន់ដីស យីស៊ូ ឡាក់ ដាគ់ ត្រង់ កាខាក់ មប ប៉ាង៉ាត័ ប៉ាលឹង ប‌៉្រ័ះ អន់ កា អន់ដីស ណោះ ហង បះ អន់ដីស អ្លុ ហ្លង់ ទិឌូ។ ២១ អាញ់ ច្រាគ់ ប៉ាហ្យើ អន់ កា អន់ដីស អូ ត្រគ់ ញន កា អន់ដីស អូ អ្លុ សារ តាទឹច ណោះ អុះ ឃឺ ញន កា អន់ដីស អ្លុ កេះ ទឹប អូ ទី សារ ព្លូង ញ៉ា កើត ឡាច់ ឡឹង សារ តាទឹច ណោះ អុះ។ ២២ បក់ ចំ កាប ព្លូង ? ទី ដឹង មួត បក់ អូ ចៃ សឿ ផា យីស៊ូ បក់ ប‌៉្រ័ះ រ៉ើស អន់ ប៉្រគ័ សាដាច់ ណោះ ហង។ បក់ ចំ អូ ចៃ សឿ ប‌៉្រ័ះ ពឹ លូ គន អ៊ែ ឃឺ បក់ ណោះ ហង ម៉ៃគ ប៉ាសាំង លូ យីស៊ូ គ្រិះ។ ២៣ បក់ ចំ អូ ចៃ សឿ គន ប‌៉្រ័ះ បក់ ណោះ កា អូ ទី ប‌៉្រ័ះ ពឹ អ្វៃ អន់ឌូ ដេល ហះកា បក់ ចំ ខឹន រ៉ះ ផា យីស៊ូ ហង គន ប‌៉្រ័ះ បក់ ណោះ ចឹង ទី ប‌៉្រ័ះ ពឹ អ្វៃ អន់ឌូ។ ២៤ កាប៉ាច់ អន់ដីស ហគ់ អន់ សារ ឡាក់ អន់ដីស តាឡាប័ កាតាំង សាគ់ ឡឹង គុល ណោះ ពែ អ្វៃ កាណុង ពុត អន់ដីស លើយ ពិ។ ផា សារ ឡាក់ អន់ដីស ឃើយ កាតាំង ឡឹង គុល ណោះ អ្វៃ កាណុង ពុត អន់ដីស តាទឹច ណោះ អន់ដីស កា អ្វៃ អន់ឌូ លូ គន ប‌៉្រ័ះ លូ ប‌៉្រ័ះ ពឹ ដេល។ ២៥ ប៉ានឹរ ឡាក់ អ៊ែ សាញ៉ា លូ ពិន ណោះ ឃឺ អ៊ែ ចឹង មប អាញុ រ៉ីស លើយ អន់ កា ពិន។

២៦ អាញ់ ច្រាគ់ ប៉ាហ្យើ អន់ កា អន់ដីស រ៉ះ ឡឹង សារ មួត បក់ ប៉ាង៉ល់ អន់ដីស។ ២៧ កាប៉ាច់ អន់ដីស ទី ប៉ាង៉ាត័ ប៉ាលឹង ប‌៉្រ័ះ ឡាក់ យីស៊ូ អន់ កា អន់ដីស អ៊ែ អ្វៃ កាណុង អន់ដីស សាន់ដគ់ កេះ ញន ណោះ ហង បះ អន់ដីស អូ តងកាន កា ពឿ ឡាំ ប៉ាំងហៀន អន់ដីស ណាវ្គ អុះ ខង ប៉ាង៉ាត័ ប៉ាលឹង ប‌៉្រ័ះ ប៉ាំងហៀន គ្រឹប សារ អន់ កា អន់ដីស អ៊ែ អូ ព្លូង អុះ អ៊ែ ឡាក់ សារ តាទឹច។ ទឹល នីណោ័ះ ហគ់ អន់ដីស អ្វៃ អន់ឌូ លូ យីស៊ូ លើយ ឡាក់ កា ប៉ាង៉ាត័ ប៉ាលឹង ប‌៉្រ័ះ ប៉ាំងហៀន អន់ដីស ណោះ ហង។

សារ ពិន ម៉ឹង ផា ចឹង ប៉ប័ យីស៊ូ

២៨ អឺ គន សោ ហគ់ អ្វៃ អន់ឌូ លូ យីស៊ូ ពិ ភឿ អន់ ពិន ទី ពុត ខឹន ប៉ាគ់ ដារ់ អ៊ែ ជឹរ ទៀ ម៉ាគ់ ពិន ចឹង អូ តាយួស ហះ ម៉ាត់ អ៊ែ ប៉ាគ់ អ៊ែ ជឹរ ទៀ។ ២៩ អន់ដីស អ្លុ អន់តគ់ កេះ ផា យីស៊ូ ដាគ់ ត្រង់ ញន អា ហង បះ អន់ដីស កា អ្លុ អន់តគ់ កេះ ផា ទិ បក់ ប៉្រគ័ ពួយ សារ ដាគ់ ស៊ុត កា កើត ឡាច់ ឡឹង ប‌៉្រ័ះ ទិណោ័ះ ហង។

៣

១ ហគ់ ឃឹត ហៃ ប‌៉្រ័ះ ពឹ ទី ពុត ប៉ិច កា ពិន ប៉ុប ចំ។ អ៊ែ ប៉ិច កា ពិន ទឹល អើ ពិន ផា គន អ៊ែ ណោះ ពិន កា គន អ៊ែ តាទឹច ! ប៉ាណូស ពឹង អង់កក់ តេះ អា អូ អន់ហ្នាល់ កា ពិន គន ប‌៉្រ័ះ អុះ ញន កា ពូ អូ អន់ហ្នាល់ យីស៊ូ * ដេល។ ២ អឺ គួប ឡាក់ អាញ់ ប៉ិច ចៃ កិញអៀ អា ពិន ទិឌូ គន ប‌៉្រ័ះ ប៊កកាតយ័ កេះ ហះកា ពិន ចឹង កេះ នីចម័ ណោះ អ៊ែ បើ តាន័ តាំបាង អន់ ពិន អ្លុ អុះ។ ហះកា ប៉ាគ់ ដារ់ អ៊ែ តាំបាង អន់ ពិន អ្លុ ទៀ ណោះ ពិន ចឹង កេះ ឡាក់ កា យីស៊ូ † ដេល ខង អ៊ែ នីចម័ ពិន ចឹង ប៉ប័ អ៊ែ នីណោ័ះ ហង។ ៣ បក់ ចំ ម៉ឹង ផា ចឹង ប៉ប័ អ៊ែ ឡាក់ កា សារ អា បក់ ណោះ កា ប៉ិនពែង ពុត អន់ ដាគ់ ត្រង់ ឡាក់ កា អ៊ែ ដាគ់ ដេល។

សារ បក់ កើត ឡាច់ ឡឹង ប‌៉្រ័ះ អូ ប៉្រគ័ យច

៤ បក់ ចំ ប៉្រគ័ សារ យច បក់ ណោះ ប៉ាសាំង លូ ចាបាប់ ប‌៉្រ័ះ ហង ខង សារ យច ឡាក់ សារ ប៉ាសាំង លូ ចាបាប់ ប‌៉្រ័ះ។ ៥ អន់ដីស អ្លុ អន់តគ់ កេះ ផា យីស៊ូ ជឹរ ពឹះ ពែ ភឿ អ្យក់ ឡាច់ សារ យច ឡឹង ពិន ខង កាណុង ឡាកោ អ៊ែ សារ យច តុ សិត កា អូ ទី ឡក់។ ៦ ទឹល នីណោ័ះ បក់ ចំ អ្វៃ អន់ឌូ លូ អ៊ែ បក់ ណោះ អូ ប៉្រគ័ សារ យច អុះ ហះកា បក់ ឌុ ប៉្រគ័ សារ យច ចឹង អូ ទី ប៉ប័ អ៊ែ អុះ ទឹប អូ អន់ហ្នាល់ អ៊ែ ដេល។

៧ អឺ គន សោ ជែ អន់ ពឿ តាំព្លូង អន់ដីស ដៃ។ បក់ ចំ ប៉្រគ័ សារ ដាគ់ ត្រង់ បក់ ណោះ ឡាក់ ប៉ាណូស ដាគ់ ត្រង់ ឡាក់ កា យីស៊ូ ដាគ់ ត្រង់ ដេល។ ៨ បក់ ចំ ឌុ ប៉្រគ័ សារ យច បក់ ណោះ កើត ឡាច់ ឡឹង ម៉ៃគ ប‌៉្រ័ះ បឺគ ខង ម៉ៃគ ប‌៉្រ័ះ បឺគ ឌុ ប៉្រគ័ សារ យច ឡឹង គុល ទឹល កិញអៀ។ ហះកា គន ប‌៉្រ័ះ ប៊កកាតយ័ ជឹរ ពឹះ ភឿ ថាំឡាយ ង៉ារ ម៉ៃគ ប‌៉្រ័ះ បឺគ។ ៩ បក់ កើត ឡាច់ ឡឹង ប‌៉្រ័ះ ប៊កកាតយ័ អូ ប៉្រគ័ សារ យច អុះ ខង បក់ ណោះ ទយ ឡឹង ប‌៉្រ័ះ ហង បក់ ណោះ អូ អ្លុ ប៉្រគ័ យច អុះ ខង អន់ឌែ កើត ឡាច់ ឡឹង ប‌៉្រ័ះ ប៊កកាតយ័។ ១០ សារ អា ហង តាំបាង អន់ ពិន អន់ហ្នាល់ ចាបះ ផា បក់ ចំ គន ប‌៉្រ័ះ ប៊កកាតយ័ បក់ ចំ គន សោ ម៉ៃគ ប‌៉្រ័ះ បឺគ ឃឺ បក់ ចំ អូ ប៉្រគ័ សារ ដាគ់ ត្រង់ បក់ ណោះ អូ ត្រគ់ កើត ឡាច់ ឡឹង ប‌៉្រ័ះ ប៊កកាតយ័ អុះ លូ បក់ ចំ អូ ប៉ិច កា អុះ ម៉ី បក់ ណោះ កា អូ ត្រគ់ កើត ឡាច់ ឡឹង ប‌៉្រ័ះ ដេល។

សារ ត្រគ់ ប៉ិច ចៃ កា គួប សោប

១១ សារ អា ហង ឡាក់ អន់ដីស ឃើយ កាតាំង ឡឹង គុល ទឹល កិញអៀ៖ ពិន ត្រគ់ ប៉ិច កា គួប សោប។ ១២ ពិន អូ ត្រគ់ ប៉្រគ័ ឡាក់ កា កាអ៊ីន ឡាក់ កើត ឡាច់ ឡឹង ម៉ៃគ ប‌៉្រ័ះ បឺគ អ៊ែ ប៉ាន់តោ័ អុះ អ៊ែ តាំងឡា។ ញ៉ា ត្រគ់ អ៊ែ ប៉ាន់តោ័ អុះ អ៊ែ នីណោ័ះ ? ញន កា អ៊ែ តាឡាប័ ប៉្រគ័ អូ ដាគ់ ហះកា អុះ អ៊ែ តាឡាប័ ប៉្រគ័ សារ ដាគ់ ត្រង់។ ‡ ១៣ អឺ អុះ ម៉ី ផានែវ ប៉ាណូស ពឹង អង់កក់ តេះ អូ ណីស កា អន់ដីស ជែ ញម ដៃ។ ១៤ ពិន អ្លុ អន់តគ់ កេះ ផា ពិន ទី ឃ្លង រ៉ាវ៉ាច់ ឡឹង សារ តោ័ កេះ ពិន កា ទី អាញុ រ៉ីស ខង ពិន អ្លុ ប៉ិច កា អុះ ម៉ី។ បក់ ចំ អូ អ្លុ ប៉ិច បក់ ណោះ អូ រ៉ាវ៉ាច់ ឡឹង សារ តោ័ អុះ។ ១៥ បក់ ចំ អូ ណីស កា អុះ ម៉ី តាំងឡា បក់ ណោះ សាម៉ើ កា ប៉ាន់តោ័ ពូ កេះ។ អន់ដីស អ្លុ អន់តគ់ កេះ ផា ប៉ាណូស ប៉ាន់តោ័ ពូ អ៊ែ ចឹង អូ ទី អាញុ រ៉ីស លើយ អុះ។

១៦ ពិន អន់ហ្នាល់ សារ ប៉ិច ចៃ កេះ ឃឺ នីអៀ៖ យីស៊ូ សាឡាគ់ ឡាកោ អ៊ែ តោ័ ប៉ាតាង ពិន កេះ ញន អា ហង បះ ពិន ត្រគ់ សាឡាគ់ ឡាកោ ប៉ាតាង អុះ ម៉ី ពិន ដេល។ ១៧ ផានែវ បក់ ចំ ទី រ៉ាស អំប៉ាស ពឹង អង់កក់ តេះ អា អ៊ែ ប៉ប័ អុះ ម៉ី តាំងឡា ថុក ញ៉ាក ហះកា អ៊ែ អូ តាប៉ាប តាប៉ុន អុះ អ៊ែ អូ ទី សារ ប៉ិច ចៃ គុន ប‌៉្រ័ះ ប៊កកាតយ័ កាណុង ពុត អ៊ែ អុះ។ ១៨ អឺ គន សោ ពិន អូ ត្រគ់ ប៉ិច កា ពូ ដឹង កា ប៉ានឹរ ពិន កាប ណោះ អុះ ឃឺ ប៉ិច ញន កា សារ ពិន ប៉្រគ័ លូ ពួយ សារ តាទឹច។

១៩ នីអៀ ហង បះ ពិន អ្លុ អន់តគ់ ផា ពិន កើត ឡាច់ ឡឹង សារ តាទឹច ណោះ ចឹង ប៉្រគ័ អន់ ពុត ពិន អូ អ្យូគ ហះ ម៉ាត់ ប‌៉្រ័ះ ហង ២០ ផះ ចំ ពុត ពៀក ពិន ឃឹត ផា ឡាកោ ប៉្រគ័ យច។ ប‌៉្រ័ះ ប៊កកាតយ័ តីស ឡឹង ពុត ពិន អ៊ែ អ្លុ ទិណោ័ះ កេះ។ ២១ អឺ គួប ឡាក់ អាញ់ ប៉ិច ចៃ ផានែវ ពុត ពៀក ពិន អូ ឃឹត ផា ឡាកោ ប៉្រគ័ យច អុះ ណោះ ពិន ចឹង ទី ពុត ដាគ់ អូ អ្យូគ ហះ ម៉ាត់ ប‌៉្រ័ះ ហង។ ២២ ពិន ប៉រ់ សារ ញ៉ា កាតាម ពិន ចឹង ទី តាទឹច ហង ខង ពិន ប៉្រគ័ ពួយ ប៉ានឹរ អ៊ែ លូ ប៉្រគ័ សារ ចំ ឡាក់ ត្រគ់ ពុត អ៊ែ។ ២៣ ប៉ានឹរ ប‌៉្រ័ះ ប៊កកាតយ័ ប៉្រើ ណោះ ឃឺ នីអៀ៖ ពិន ត្រគ់ សឿ យីស៊ូ គ្រិះ ឡាក់ គន អ៊ែ លូ ត្រគ់ ប៉ិច កា គួប សោប សឹត ឡាំ ពួយ ប៉ានឹរ អ៊ែ រ៉ះ កា ពិន។ ២៤ បក់ ចំ ប៉្រគ័ ពួយ ប៉ានឹរ ប‌៉្រ័ះ ប៊កកាតយ័ បក់ ណោះ អ្វៃ អន់ឌូ លូ អ៊ែ ហង អ៊ែ កា អ្វៃ អន់ឌូ លូ បក់ ណោះ ដេល។ នីអៀ ហង បះ ពិន អ្លុ អន់តគ់ ផា ប‌៉្រ័ះ ប៊កកាតយ័ អ្វៃ អន់ឌូ លូ ពិន ញន កា ប៉ាង៉ាត័ ប៉ាលឹង ឡាក់ អ៊ែ មប អន់ កា ពិន។

៤

សារ មួត ប៉ាឡម័ តាគ់ អំប៉្រគ័ រ៉ាគឹយ ប‌៉្រ័ះ

១ អឺ គួប ឡាក់ អាញ់ ប៉ិច ចៃ ជែ សឿ ទិ បក់ ផា ឡាកោ ទី ប៉ាង៉ាត័ ប៉ាលឹង ប‌៉្រ័ះ អ្វៃ អន់ឌូ ណោះ ដៃ ត្រគ់ សាគ់ លួង អ៊ែ អន់ទ្រួល ភឿ អន់ អ្លុ អន់តគ់ ផា ប៉ាង៉ាត័ ប៉ាលឹង អ្វៃ លូ អ៊ែ ឡាច់ ឡឹង ប‌៉្រ័ះ ប៊កកាតយ័ តាទឹច លើ កា នីចម័ ខង ទី មួត ប៉ាឡម័ តាគ់ អំប៉្រគ័ រ៉ាគឹយ ប‌៉្រ័ះ អៀង ដូវ ឡាច់ ចាក ពឹង អង់កក់ តេះ អា។ ២ អន់ដីស ចឹង អន់ហ្នាល់ ប៉ាង៉ាត័ ប៉ាលឹង ប‌៉្រ័ះ ប៊កកាតយ័ ឃឺ នីអៀ៖ ផា បក់ ចំ កាប ផា យីស៊ូ គ្រិះ ជឹរ ពឹះ កើត ប៉ាណូស បក់ ណោះ ហង ទី ប៉ាង៉ាត័ ប៉ាលឹង ឡាច់ ឡឹង ប‌៉្រ័ះ តាទឹច។ ៣ ហះកា បក់ ចំ អូ សឿ ផា យីស៊ូ គ្រិះ ជឹរ កើត ប៉ាណូស អុះ បក់ ណោះ អូ ទី ប៉ាង៉ាត័ ប៉ាលឹង ឡឹង ប‌៉្រ័ះ ប៊កកាតយ័ អុះ ឃឺ ឡាច់ ឡឹង ម៉ៃគ ប៉ាសាំង លូ យីស៊ូ គ្រិះ ណោះ ហង។ អន់ដីស កាតាំង ផា ទី ម៉ៃគ ប៉ាសាំង លូ យីស៊ូ គ្រិះ ផះ ពឹះ កិញអៀ អា អ៊ែ កា អ្វៃ ពឹង អង់កក់ តេះ អា សាន់ដគ់ កេះ។ ៤ អឺ គន សោ អន់ដីស កើត ឡាច់ ឡឹង ប‌៉្រ័ះ ប៊កកាតយ័ ទឹល នីណោ័ះ ចាយ័ ទ្រង អន់ដីស កេះ លូ មួត ប៉ាឡម័ តាគ់ អំប៉្រគ័ រ៉ាគឹយ ប‌៉្រ័ះ ទិណោ័ះ ខង ប‌៉្រ័ះ បក់ អ្វៃ លូ អន់ដីស អ៊ែ ទី អំរ៉ាញ តីស ហ៊្លត ឡឹង បក់ អ្វៃ ពឹង អង់កក់ តេះ អា * សាំ។ ៥ មួត ទិណោ័ះ អ្វៃ គុន ប៉ាណូស ពឹង អង់កក់ តេះ អា ទឹល នីណោ័ះ អន់ឌែ កាប គុន ប៉ាណូស ពឹង អង់កក់ តេះ អា ដេល ណោះ ហង បះ ប៉ាណូស ពឹង អង់កក់ តេះ អា សាំយ៉ាំង អន់ឌែ។ ៦ កាប៉ាច់ ពិន ឡាក់ កើត ឡាច់ ឡឹង ប‌៉្រ័ះ ប៊កកាតយ័ បក់ ចំ អន់ហ្នាល់ អ៊ែ បក់ ណោះ កា សាំយ៉ាំង ពិន ដេល បក់ ចំ អូ កើត ឡាច់ ឡឹង ប‌៉្រ័ះ ប៊កកាតយ័ បក់ ណោះ អូ សាំយ៉ាំង ពិន អុះ។ នែវ ណោះ ហង បះ ពិន ចឹង អ្លុ អន់តគ់ ផា បក់ ចំ ទី ប៉ាង៉ាត័ ប៉ាលឹង ប‌៉្រ័ះ លូ អ្លុ អន់តគ់ ផា បក់ ចំ កាប តាំព្លូង។

សារ ប៉ិច ចៃ កើត ឡាច់ ឡឹង ប‌៉្រ័ះ

៧ អឺ គួប ឡាក់ អាញ់ ប៉ិច ចៃ ពិន ត្រគ់ ប៉ិច ចៃ កា គួប សោប សឹត ឡាំ ខង សារ ប៉ិច ចៃ កើត ឡាច់ ឡឹង ប‌៉្រ័ះ ប៊កកាតយ័។ បក់ ចំ ទី ពុត ប៉ិច ចៃ បក់ ណោះ កើត ឡាច់ ឡឹង ប‌៉្រ័ះ លូ អន់ហ្នាល់ អ៊ែ ដេល។ ៨ ហះកា បក់ ចំ អូ អ្លុ ប៉ិច ចៃ បក់ ណោះ អូ អន់ហ្នាល់ ប‌៉្រ័ះ ប៊កកាតយ័ អុះ ខង ប‌៉្រ័ះ ឡាក់ សារ ប៉ិច ចៃ។ ៩ អ៊ែ តាំបាង ពុត ប៉ិច ចៃ ម៉ះ អ៊ែ កា ពិន កេះ ឃឺ អ៊ែ ប៉្រើ គន អ៊ែ ដឹង ម៉ោញ អន់ ជឹរ ពឹង អង់កក់ តេះ អា ភឿ អន់ ពិន ទី អាញុ រ៉ីស ញន កា គន អ៊ែ ណោះ ហង។ ១០ សារ ប៉ិច ចៃ ម៉ះ ប‌៉្រ័ះ ប៊កកាតយ័ ឃឺ នីអៀ៖ អូ ត្រគ់ ពិន អុះ ឡា ប៉ិច ចៃ កា អ៊ែ ឃឺ អ៊ែ ឡាក់ ប៉ិច ចៃ កា ពិន លូ ប៉្រើ គន អ៊ែ អន់ ជឹរ ភឿ មប ឡាកោ អ៊ែ រ៉ាម៉ះ ប‌៉្រ័ះ ហ្វាយ ពិន អន់ រ៉ាវ៉ាច់ ឡឹង សារ យច។ ១១ អឺ គួប ឡាក់ អាញ់ ប៉ិច ចៃ ផា ប‌៉្រ័ះ ប៊កកាតយ័ ប៉ិច កា ពិន ប៉ុប អា កេះ ពិន កា ត្រគ់ ប៉ិច ចៃ កា គួប សោប សឹត ឡាំ ដេល។ ១២ អូ ឃើយ ទី ពឿ ប៉ប័ ប‌៉្រ័ះ ប៊កកាតយ័ អុះ។ ផា ពិន ប៉ិច ចៃ កា គួប សោប សឹត ឡាំ ណោះ ប‌៉្រ័ះ ប៊កកាតយ័ ចឹង អ្វៃ អន់ឌូ លូ ពិន ហង សារ ប៉ិច ចៃ ម៉ះ អ៊ែ កា អ្វៃ ប៉ាញ័ តាំ ពុត ពិន ដេល។

១៣ សារ អា នីអៀ៖ ពិន អ្លុ អន់តគ់ ផា ពិន អ្វៃ អន់ឌូ លូ អ៊ែ អ៊ែ កា អ្វៃ អន់ឌូ លូ ពិន ញន កា អ៊ែ អន់ ប៉ាង៉ាត័ ប៉ាលឹង អ៊ែ កា ពិន។ ១៤ ញឹន ប៉ប័ ផា ប‌៉្រ័ះ ពឹ ប៉្រើ គន អ៊ែ ជឹរ តង័ ប៉ាណូស ពឹង អង់កក់ តេះ អន់ រ៉ាវ៉ាច់ ឡឹង ថូត កេះណោះ ញឹន រ៉ះ អន់ កា ពូ អ្លុ។ ១៥ បក់ ចំ សឿ លូ រ៉ះ ផា យីស៊ូ ហង គន ប‌៉្រ័ះ ប៊កកាតយ័ តាទឹច ប‌៉្រ័ះ អ្វៃ អន់ឌូ លូ បក់ ណោះ បក់ ណោះ កា អ្វៃ អន់ឌូ លូ ប‌៉្រ័ះ ដេល។ ១៦ ណោះ ហង បះ ពិន អន់ហ្នាល់ ពុត ប‌៉្រ័ះ ប៊កកាតយ័ ប៉ិច ចៃ កា ពិន ណោះ ពិន កា សឿ។ ប‌៉្រ័ះ ឡាក់ សារ ប៉ិច ចៃ បក់ ចំ ទី ពុត ប៉ិច ចៃ បក់ ណោះ អ្វៃ អន់ឌូ លូ អ៊ែ ហង អ៊ែ កា អ្វៃ អន់ឌូ លូ បក់ ណោះ ដេល។ ១៧ ញន កា ប‌៉្រ័ះ អ្វៃ អន់ឌូ លូ ពិន សារ ប៉ិច ចៃ ម៉ះ អ៊ែ កា អ្វៃ ប៉ាញ័ កាណុង ពុត ពិន ដេល ម៉ាគ់ ពិន ចឹង ទី ពុត ខឹន ប៉ាគ់ ដារ់ ប‌៉្រ័ះ តាត់ស៊ិន សារ ប៉ាណូស ខង ពឹង អង់កក់ តេះ អា ពិន ទី ឡាបៀប អ្វៃ កោប ឡាក់ កា យីស៊ូ ដេល។ ១៨ ផា ពិន ទី សារ ប៉ិច ចៃ ពិន អូ អ្យូគ អុះ ខង សារ ប៉ិច ចៃ ឡាក់ ដាគ់ កាខាក់ ទ្រុះ ឡាច់ សារ អ្យូគ។ សារ ពូ អ្យូគ ណោះ ឃឺ អ្យូគ កា ប‌៉្រ័ះ ចៃគ ថូត ទឹល នីណោ័ះ បក់ ចំ អ្វៃ អ្យូគ បក់ ណោះ បើ តាន័ ទី សារ ប៉ិច ចៃ អ្វៃ ប៉ាញ័ កាណុង ពុត អ៊ែ អុះ។ ១៩ កាប៉ាច់ ពិន ទី ពុត ប៉ិច ចៃ ខង យីស៊ូ ប៉ិច ចៃ កា ពិន អន់ទ្រួល។ ២០ ផា បក់ ចំ កាប ផា «អាញ់ ប៉ិច ចៃ កា ប‌៉្រ័ះ ប៊កកាតយ័» ហះកា អូ ណីស កា អុះ ម៉ី បក់ ណោះ កាប ព្លូង កេះ ខង បក់ ចំ អូ ប៉ិច កា អុះ ម៉ី ឡាក់ ឡាកោ ហៃ ប៉ប័ អ៊ែ កា អូ អ្លុ ប៉ិច កា ប‌៉្រ័ះ ប៊កកាតយ័ ឡាក់ ហៃ អូ ប៉ប័ ណោះ ដេល។ ២១ ពិន កា កាតាំង ប៉ានឹរ ប‌៉្រ័ះ ប៊កកាតយ័ រ៉ះ ផា «បក់ ចំ ប៉ិច ចៃ កា ប‌៉្រ័ះ បក់ ណោះ កា ត្រគ់ ប៉ិច ចៃ កា អុះ ម៉ី អ៊ែ ដេល»។

៥

សារ ប៉ិច ចៃ កា គន ប‌៉្រ័ះ ប៊កកាតយ័

១ បក់ ចំ សឿ ផា យីស៊ូ បក់ ប‌៉្រ័ះ រ៉ើស អន់ ប៉្រគ័ សាដាច់ តាទឹច បក់ ណោះ កើត ឡាច់ ឡឹង ប‌៉្រ័ះ ប៊កកាតយ័ ហង។ បក់ ចំ ប៉ិច កា ពឹ ពូ បក់ ណោះ ប៉ិច កា គន អ៊ែ ដេល។ ២ ផា ពិន ប៉ិច ចៃ កា ប‌៉្រ័ះ ប៊កកាតយ័ លូ ប៉្រគ័ ពួយ ប៉ានឹរ អ៊ែ ទិណោ័ះ ណោះ ពិន ចឹង អ្លុ អន់តគ់ ផា ពិន ប៉ិច ចៃ កា មួត គន អ៊ែ តាទឹច។ ៣ ផា ពិន ប៉ិច ចៃ កា ប‌៉្រ័ះ ប៊កកាតយ័ ឃឺ ពិន ចឹង ប៉្រគ័ ពួយ ប៉ានឹរ អ៊ែ ប៉្រើ ទិណោ័ះ។ ប៉ានឹរ អ៊ែ ប៉្រើ ណោះ អូ ញ៉ាក តាឡាម័ អុះ ៤ ខង ទិ បក់ ចំ កើត ឡាច់ ឡឹង ប‌៉្រ័ះ ប៊កកាតយ័ បក់ ណោះ ចាយ័ ទ្រង អ៊ែ ហង លូ សារ អូ ដាគ់ ពឹង អង់កក់ តេះ អា ឃឺ ញន កា សារ ពិន សឿ ណោះ ហង បះ ចាយ័ ទ្រង ពិន លូ សារ អូ ដាគ់ ពឹង អង់កក់ តេះ អា។ ៥ ពឿ ចឹង ចាយ័ ទ្រង អ៊ែ ពឹង អង់កក់ តេះ អា ? ឃឺ ទី ដឹង បក់ សឿ ផា យីស៊ូ គន ប‌៉្រ័ះ ប៊កកាតយ័ ណោះ ហង។

សារ ផាញ៉ាន រ៉ះ ឡឹង យីស៊ូ គ្រិះ

៦ ផះ យីស៊ូ គ្រិះ ជឹរ ពឹង អង់កក់ តេះ អា ប‌៉្រ័ះ តាំបាង ផា យីស៊ូ គន អ៊ែ តាទឹច ផះ ពូ ប៉ាំងហុំ ពឹង ទៀក អូ ត្រគ់ ដឹង ផះ ពូ ប៉ាំងហុំ អុះ ឃឺ ផះ អ៊ែ តោ័ ឡាច់ ផាម ដេល។ ប៉ាង៉ាត័ ប៉ាលឹង ប‌៉្រ័ះ រ៉ះ ផា សារ អា ត្រគ់ តាទឹច កេះ ខង ប៉ាង៉ាត័ ប៉ាលឹង ប‌៉្រ័ះ ឡាក់ សារ តាទឹច។ ៧ ទី ផាញ៉ាន ប៉ៃង រ៉ះ ឡឹង សារ អា ៨ ទី ប៉ាង៉ាត័ ប៉ាលឹង ប‌៉្រ័ះ ទី ទៀក ទី ផាម ទិ ប៉ៃង អា កា រ៉ះ សារ និះទៅ ដេល។ ៩ ប‌៉្រ័ះ ប៊កកាតយ័ រ៉ះ ឡឹង សារ គន អ៊ែ។ ពិន ឃើយ សឿ ប៉ានឹរ ប៉ាណូស រ៉ះ ហះកា ប៉ានឹរ ប‌៉្រ័ះ រ៉ះ អ៊ែ គឹត ខា ហ៊្លត ឡឹង ណោះ ណាវ្គ សាំ។ ១០ បក់ ចំ សឿ គន អ៊ែ បក់ ណោះ ទី ប៉ានឹរ ប‌៉្រ័ះ រ៉ះ អា អ្វៃ កាណុង ពុត កេះ បក់ ចំ អូ សឿ អ៊ែ ឡាក់ កា បក់ ណោះ ច្រោម ផា ប‌៉្រ័ះ ប៊កកាតយ័ ព្លូង ខង បក់ ណោះ អូ សឿ សារ ឡាក់ ប‌៉្រ័ះ ប៊កកាតយ័ រ៉ះ ឡឹង គន អ៊ែ។ ១១ សារ ណោះ ទី ឡាក់ កា អា៖ ឃឺ ប‌៉្រ័ះ ប៊កកាតយ័ អន់ អាញុ រ៉ីស លើយ កា ពិន ឃឺ ពិន ចឹង ទី អាញុ អ្វៃ រ៉ីស ញន កា គន អ៊ែ។ ១២ បក់ ចំ ទី គន ប‌៉្រ័ះ អ្វៃ អន់ឌូ បក់ ណោះ កា ទី អាញុ រ៉ីស ដេល ហះកា បក់ ចំ អូ ទី គន ប‌៉្រ័ះ អ្វៃ អន់ឌូ បក់ ណោះ អូ ទី អាញុ រ៉ីស អុះ។

សារ ពិន ទី អាញុ រ៉ីស លើយ

១៣ អាញ់ ច្រាគ់ សារ អា ប៉ាហ្យើ កា អន់ដីស ឡាក់ សឿ យីស៊ូ ឡាក់ គន ប‌៉្រ័ះ ប៊កកាតយ័ ភឿ អន់ អន់ដីស អ្លុ អន់តគ់ ផា អន់ដីស ទី អាញុ រ៉ីស លើយ កេះ ១៤ បះ ពិន ទី ពុត ខឹន កា អ៊ែ សារ អា ឃឺ នីអៀ៖ ផានែវ ពិន ប៉រ់ សារ ញ៉ា ឡាក់ ត្រគ់ ពុត អ៊ែ ណោះ អ៊ែ ចឹង សាំយ៉ាំង ពិន ឡូត។ ១៥ ផា ពិន អ្លុ អន់តគ់ ផា ប‌៉្រ័ះ សាំយ៉ាំង ពិន យ‌៉័ះ ពិន ប៉រ់ សារ ញ៉ា ឡឹង អ៊ែ កាតាម ពិន កា អ្លុ អន់តគ់ ផា ទី កេះ សារ ញ៉ា ឡាក់ ពិន ប៉រ់ ណោះ។

១៦ ផា បក់ ចំ ប៉ប័ អុះ ម៉ី ប៉្រគ័ សារ យច ឡាក់ ទី ថូត ឡាក់ អូ ត្រគ់ តោ័ ត្រគ់ ម៉ន់ ឡោម ហះ ប‌៉្រ័ះ ប៊កកាតយ័ ណោះ អ៊ែ ចឹង អន់ អាញុ រ៉ីស កា អុះ ម៉ី ណោះ។ អាញ់ កាប ដឹង សារ យច ឡាក់ ទី ថូត អូ ត្រគ់ តោ័ ដោច។ ទី សារ យច អន់ដា ឡាក់ ទី ថូត ត្រគ់ តោ័ កាប៉ាច់ សារ យច ណោះ អាញ់ អូ ប៉្រើ អន់ដីស ម៉ន់ ឡោម ប‌៉្រ័ះ កា បក់ ណោះ អុះ។ ១៧ គ្រឹប សារ អូ ដាគ់ ស៊ុត កា សារ យច ទិណោ័ះ ហះកា ទី សារ យច អន់ដា ទី ថូត អូ ត្រគ់ តោ័ ដេល។

១៨ ពិន អ្លុ អន់តគ់ កេះ ផា ទិ បក់ កើត ឡាច់ ឡឹង ប‌៉្រ័ះ ប៊កកាតយ័ អូ ប៉្រគ័ សារ យច អុះ ខង យីស៊ូ ឡាក់ កើត ឡាច់ ឡឹង ប‌៉្រ័ះ ប៊កកាតយ័ អ៊ែ រ៉ាំងហៃ បក់ ណោះ ម៉ៃគ ប‌៉្រ័ះ បឺគ អូ ខឹន កាន់តើស បក់ ណោះ អុះ។ ១៩ ពិន អ្លុ អន់តគ់ ផា ពិន កើត ឡាច់ ឡឹង ប‌៉្រ័ះ ប៊កកាតយ័ ហះកា ប៉ាណូស ពឹង អង់កក់ តេះ អា ទិណោ័ះ អ្វៃ កាន់តេ័ះ អំរ៉ាញ ម៉ៃគ ប‌៉្រ័ះ បឺគ។ ២០ ពិន កា អ្លុ អន់តគ់ ដេល ផា គន ប‌៉្រ័ះ ប៊កកាតយ័ ជឹរ ពឹះ ប៉្រគ័ អន់ ពិន ហ្លង់ ភឿ អន់ ពិន អន់ហ្នាល់ ប‌៉្រ័ះ ឡាក់ ប‌៉្រ័ះ តាទឹច ពិន កា អ្វៃ អន់ឌូ លូ ប‌៉្រ័ះ តាទឹច ញន កា យីស៊ូ គ្រិះ ឡាក់ គន អ៊ែ ឃឺ យីស៊ូ អា ហង ឡាក់ ប‌៉្រ័ះ តាទឹច លូ តាំងឡា អាញុ រ៉ីស លើយ។

២១ អឺ គន សោ ជែ សឿ លូ ជែ កាដាប សាំប‌៉័ះ ហ៊ូប ប‌៉្រ័ះ ដៃ។

* : វគ័ យូហាន អា អូ ត្រគ់ វគ័ យូហាន ឡាក់ ច្រាគ់ សត់ត្រា អា អុះ។

† ១:១ ១:១ ប៉ានឹរ ឡាក់ អន់ អាញុ រ៉ីស ប៉ិច រ៉ះ ឡឹង យីស៊ូ។ ប៉រ់ ហៃ យូហាន ១:១-៤។

* ៣:១ ៣:១ យីស៊ូ ពៀគ គុល «អ៊ែ»។ ពិន ព្រែ ផា ប‌៉្រ័ះ កា ត្រគ់ ដេល។

† ៣:២ ៣:២ យីស៊ូ ពៀគ គុល «អ៊ែ»។ ពិន ព្រែ ផា ប‌៉្រ័ះ កា ត្រគ់ ដេល។

‡ ៣:១២ ៣:១២ ប៉រ់ ហៃ កាណើត អង់កក់ តេះ (លោកុប្បត្តិ) ៤:៣-៨។

* ៤:៤ ៤:៤ បក់ អ្វៃ ពឹង អង់កក់ តេះ អា ឃឺ ប‌៉្រ័ះ បឺគ សាតាំង ហង។

២ យូហាន

សត់ត្រា ទី ២

យូហាន

ច្រាគ់

សារ អន់តគ់ រ៉ះ

សត់ត្រា ទី ពៀរ អា ឡាក់ សត់ត្រា អ្លេ័ះ ប៉ាហ្យើ កា ក្រុំ ហៀន សារ ប‌៉្រ័ះ ម៉ោញ ចារ។ វគ័ យូហាន ច្រាគ់ សត់ត្រា អា ភឿ ជែ អន់ ពូ តង័ ណៃឃូ ឡាក់ ប៉ាំងហៀន សារ យច។

ប៉រ់ ហៃ សារ អន់តគ់ រ៉ះ ពឹង សត់ត្រា ទី ១ យូហាន ច្រាគ់ ដេល។

សារ សាំខាន់ៗ

វគ័ យូហាន រ៉ះ ឡឹង សារ ប៉ិច ចៃ កា គួប សោប។ (១:៤-៦)

វគ័ យូហាន រ៉ះ ឡឹង សារ មួត បក់ ប៉ាំងហៀន សារ យច។ (១:៧-១១)

១

១ អាញ់ ឡាក់ ក្រាគ់ តាំងកង់ ច្រាគ់ សត់ត្រា អា ប៉ាហ្យើ អន់ កា អីស ឡាក់ អង់កាន់ * ឡាក់ ប‌៉្រ័ះ ប៊កកាតយ័ រ៉ើស អីស លូ អន់ កា គន សោ អីស ឡាក់ អាញ់ ប៉ិច ចៃ តាទឹច អូ ត្រគ់ ដឹង អាញ់ អុះ ឡាក់ ប៉ិច ចៃ ឃឺ ទិ បក់ អ្លុ អន់តគ់ សារ តាទឹច កា ប៉ិច ចៃ ដេល ២ ញន កា សារ តាទឹច អ្វៃ កាណុង ពុត ពិន កេះ លូ ចឹង អ្វៃ អន់ឌូ លូ ពិន លើយ។ ៣ ប‌៉្រ័ះ ប៊កកាតយ័ ឡាក់ ប‌៉្រ័ះ ពឹ លូ យីស៊ូ គ្រិះ ឡាក់ គន អ៊ែ ចឹង ដាគ់ ពុត តាប៉ាប តាប៉ុន ទឹប អន់ សារ សាណុក សាវ៉ាក កា ពិន ឡាក់ សឿ សារ តាទឹច លូ ទី ពុត ប៉ិច ចៃ។

សារ ប៉ិច ចៃ កា គួប សោប

៤ អាញ់ ហោក រ៉គ់ ខាក់ ញន កា ប៉ប័ គន សោ អីស ម៉ោញ ចំលួន ប៉្រគ័ ពួយ សារ តាទឹច ត្រគ់ ឡាក់ កា ប‌៉្រ័ះ ពឹ ប៉្រើ ពិន។ ៥ ហះកា អាញ់ ប៉រ់ ហះ អីស ម៉ោញ ណាវ្គ៖ ពិន ត្រគ់ ប៉ិច ចៃ កា គួប សោប សឹត ឡាំ។ អាញ់ អូ ច្រាគ់ រ៉ះ សារ ណាវ ប៉ាហ្យើ អន់ កា អីស អុះ សារ អា ឡាក់ ពិន កាតាំង សាគ់ ឡឹង គុល ពែ កេះ។ ៦ សារ ប៉ិច ចៃ អា ឃឺ ពិន ត្រគ់ ប៉្រគ័ ពួយ ប៉ានឹរ ប‌៉្រ័ះ ប៉្រើ ឡាក់ កា អន់ដីស ឃើយ កាតាំង សាគ់ ឡឹង គុល ពែ ប‌៉្រ័ះ ប៉្រើ ពិន ប៉ិច ចៃ កា គួប សោប។

សារ មួត ប៉ាំងហៀន សារ យច

៧ ទី បក់ ព្លូង ប៉្លាច័ អៀង ដូវ ឡាច់ ចាក ពឹង អង់កក់ តេះ អា កេះ អន់ឌែ អូ សឿ ផា យីស៊ូ គ្រិះ ជឹរ កើត ប៉ាណូស អុះ មួត នែវ អា ហង បក់ ប៉ាសាំង លូ យីស៊ូ គ្រិះ ទឹប ព្លូង ប៉្លាច័។ ៨ ហគ់ ឡាវ៉ាំង ឡាកោ កាខាក់ អ្យូគ ផៃគ លុប ង៉ារ ឡាក់ អន់ដីស ប៉្រគ័ ណោះ។ ហះកា ត្រគ់ ខំ អន់ ទី រ៉ាំងវ៉ាន័ ទិណោ័ះ។ ៩ បក់ ចំ ប៉្រគ័ ហ្វាស ឡឹង ប៉ានឹរ យីស៊ូ គ្រិះ រ៉ះ បក់ ណោះ អូ ទី ប‌៉្រ័ះ ប៊កកាតយ័ អ្វៃ អន់ឌូ អុះ។ បក់ ចំ ប៉្រគ័ ពួយ គឹត ប៉ានឹរ យីស៊ូ គ្រិះ រ៉ះ បក់ ណោះ ចឹង ទី ប‌៉្រ័ះ ពឹ លូ គន អ៊ែ អ្វៃ អន់ឌូ។ ១០ ផា ទី ពឿ ឡាំ ប៉ាគ់ ចារ អន់ដីស ហះកា អ៊ែ ប៉ាំងហៀន យច ឡឹង សារ អា ជែ អន់ អ៊ែ ម៉ុត អ្វៃ កាណុង ហី អន់ដីស ដៃ លូ ជែ កាប ឡើ លូ អ៊ែ ដេល ១១ ខង បក់ ចំ កាប ឡើ លូ ប៉ាណូស នែវ អា ឡាក់ កា ម៉ុត ពុត លូ អ៊ែ ឡាក់ ប៉្រគ័ សារ អូ ដាគ់ ណោះ ដេល។

១២ អាញ់ ទី សារ អៀង ត្រគ់ រ៉ះ កា អន់ដីស ហះកា អាញ់ អូ ប៉ិច ច្រាគ់ ប៉ាហ្យើ ពឹង ហ្លា កាដាស អា អុះ ខង អាញ់ ម៉ឹង ផា ចឹង ឡាំ ចាចាក ប៉ាគ់ អន់ដីស កាកាប លូ អន់ដីស ឡូត ភឿ អន់ ពិន ទី សារ ហោក រ៉គ់ កាខាក់។

១៣ គន សោ ម៉ី អង់កាន់ អីស † ឃឺ ម៉ី អង់កាន់ ឡាក់ ប‌៉្រ័ះ រ៉ើស ណោះ កា អំប៉ញ់ អន់ដីស ដេល ដាគ់ ឡាកោ ប៉ាំងឡៃ ដេល ប ?។

* ១:១ ១:១ អង់កាន់ អ៊ែ កាប ប៉ាញ់ជ្វៀរ ប៉ិច ផា ក្រុំ ហៀន សារ ប‌៉្រ័ះ អ្វៃ ប៉ាគ់ ចារ ណោះ។

† ១:១៣ ១:១៣ គន សោ ម៉ី អង់កាន់ អីស អ៊ែ កាប ប៉ាញ់ជ្វៀរ ប៉ិច ផា ក្រុំ ហៀន សារ ប‌៉្រ័ះ អ្វៃ ប៉ាគ់ ចារ ម៉ោញ ណាវ្គ។

៣ យូហាន

សត់ត្រា ទី ៣

យូហាន

ច្រាគ់

សារ អន់តគ់ រ៉ះ

សត់ត្រា ទី ប៉ៃង អា ឡាក់ សត់ត្រា អ្លេ័ះ វគ័ យូហាន ប៉ាហ្យើ កា ប៉ាណូស ម៉ោញ ដូវ សិច អ៊ែ កៃយុះ។ វគ័ យូហាន ប៉ានេ កៃយុះ ញន កា អ៊ែ ទី ពុត ប៉ិច ចៃ លូ អ៊ែ តង័ មួត ប៉្រគ័ ង៉ារ ប‌៉្រ័ះ ហះកា វគ័ យូហាន ប៉្រើ អ៊ែ ឡាវ៉ាំង ឡឹង ប៉ាណូស អូ ដាគ់ ម៉ោញ ដូវ សិច អ៊ែ ឌីអូទ្រែប។

ប៉រ់ ហៃ សារ អន់តគ់ រ៉ះ ពឹង សត់ត្រា ទី ១ យូហាន ច្រាគ់ ដេល។

សារ សាំខាន់ៗ

វគ័ យូហាន ប៉ានេ កៃយុះ ញន កា អ៊ែ ប៉ិច ចៃ លូ អ្លុ តង័ ពូ។ (១:៥-៨)

វគ័ យូហាន ប៉ាំងអាល ឌីអូទ្រែប លូ ប៉ានេ ដេមេទ្រៀស។ (១:៩-១២)

១

១ អាញ់ ឡាក់ ក្រាគ់ តាំងកង់ ប៉ាហ្យើ សត់ត្រា អា អន់ កា កៃយុះ ឡាក់ អាញ់ ប៉ិច ចៃ តាទឹច។ ២ អឺ អុះ ឡាក់ អាញ់ ប៉ិច ចៃ ខាក់ អាញ់ ម៉ន់ ប៉រ់ សារ សាណុក សាវ៉ាក អន់ កា អីស គ្រឹប នែវ លូ អន់ អីស ដាគ់ ឡាកោ ប៉ាំងឡៃ ឡាក់ កា ប៉ាង៉ាត័ ប៉ាលឹង អីស ដាគ់ កេះ ដេល។ ៣ ផះ អាញ់ កាតាំង អុះ ម៉ី ពិន រ៉ះ ផា អីស ប៉្រគ័ ពួយ សារ តាទឹច ឡាក់ កា អីស ឃើយ ប៉្រគ័ ណោះ ហង ណោះ អាញ់ ហោក ខាក់។ ៤ អូ ទី សារ ញ៉ា ប៉្រគ័ អន់ អាញ់ ហោក រ៉គ់ ហ៊្លត ឡឹង អាញ់ កាតាំង ផា មួត គន សោ អាញ់ អ្វៃ ដាគ់ ត្រង់ ប៉្រគ័ ពួយ សារ តាទឹច ណោះ អុះ។

សារ ប៉ានេ កៃយុះ

៥ អឺ អុះ ឡាក់ អាញ់ ប៉ិច ចៃ អីស តង័ អុះ ម៉ី ពិន ឃឺ អីស ប៉្រគ័ សារ ដាគ់ ត្រង់ តាទឹច ហង យ‌៉័ះ អន់ឌែ ណោះ ឡាក់ ពូ អន់ទៀគ កាតាម។ ៦ អន់ឌែ កា រ៉ះ ឡឹង ពុត ប៉ិច ចៃ ម៉ះ អីស ហះ ម៉ាត់ ក្រុំ ហៀន សារ ប‌៉្រ័ះ។ ប៉ាគ់ អន់ឌែ ឡាំ ណាវ្គ ប៉រ់ អីស តង័ អន់ សាណា កា អន់ឌែ ម៉ាគ់ អន់ឌែ ចាក ប៉ាគ់ ម៉ាត់ ណាវ្គ ឡាក់ សារ ត្រគ់ ពុត ប‌៉្រ័ះ ៧ ខង អន់ឌែ ចាក ឡាច់ ភឿ ប៉្រគ័ ង៉ារ យីស៊ូ ណោះ ហង អន់ឌែ កា អូ ទី អ្យក់ កាណាគ័ ញ៉ា ឡឹង មួត អូ សឿ ប‌៉្រ័ះ ណោះ អុះ។ ៨ ទឹល នីណោ័ះ ពិន ត្រគ់ តង័ ប៉ាណូស នែវ អា ភឿ អន់ ពិន ទី ចានែក កាណុង ង៉ារ រ៉ះ សារ តាទឹច អន់ឌូ លូ អន់ឌែ ដេល។

សារ ប៉ាំងអាល ឌីអូទ្រែប លូ សារ ប៉ានេ ដេមេទ្រៀស

៩ អាញ់ ប៉ាហ្យើ សត់ត្រា កា ក្រុំ ហៀន សារ ប‌៉្រ័ះ រ៉ះ ឡឹង សារ អា កេះ ហះកា ឌីអូទ្រែប ឡាក់ ប៉ិច ប៉្រគ័ តីស ឡឹង ពូ ណោះ អ៊ែ អូ ចៃ សាំយ៉ាំង អុះ។ ១០ ទឹល នីណោ័ះ ប៉ាគ់ អាញ់ ឡាំ ទឹល ទៀ អាញ់ ចឹង រ៉ះ កា អន់ដីស ណាវ្គ ឡឹង សារ អ៊ែ កាប ពោ កា ពិន អូ ត្រគ់ ដឹង ណោះ អុះ អ៊ែ កា អូ ហាប់ មួត អុះ ម៉ី ពិន សាំ លូ អ៊ែ ទឹប ពូ អូ អន់ រ៉ាំងហៃ អន់ឌែ លូ តាំងហ្យិត ឡាច់ បក់ រ៉ាំងហៃ អន់ឌែ ឡឹង ក្រុំ ហៀន សារ ប‌៉្រ័ះ ដេល។

១១ អឺ អុះ ឡាក់ អាញ់ ប៉ិច ចៃ កាខាក់ ហគ់ ប៉្រគ័ ពួយ សារ ដាគ់ ពិ ជែ ប៉្រគ័ ពួយ សារ អូ ដាគ់ ដៃ ខង បក់ ពឿ ប៉្រគ័ ដាគ់ បក់ ណោះ កើត ឡាច់ ឡឹង ប‌៉្រ័ះ ហង ហះកា ពឿ ប៉្រគ័ អូ ដាគ់ បក់ ណោះ អូ ប៉ប័ ប‌៉្រ័ះ អុះ។ ១២ កាប៉ាច់ ដេមេទ្រៀស ពូ ទិឌូ រ៉ះ ផា អ៊ែ ឡាក់ ប៉ាណូស ដាគ់ ខាក់ សារ អ៊ែ ប៉្រគ័ កា ដាគ់ តាទឹច ដេល។ កាប៉ាច់ ញឹន កា រ៉ះ ផា អ៊ែ ដាគ់ ដេល អីស កា អ្លុ កេះ ដេល កា ញឹន ឃើយ កាប ដឹង សារ តាទឹច ណោះ។

១៣ អាញ់ ទី សារ អៀង ណាវ្គ ប៉ិច ច្រាគ់ ប៉ាហ្យើ កា អីស ហះកា អាញ់ អូ ចៃ ច្រាគ់ ពឹង ហ្លា កាដាស អុះ ១៤ ខង អាញ់ ម៉ឹង ផា អាញ់ ចឹង ឡាំ ចាចាក ប៉ាគ់ អីស ស៊្រសៗ គែង ម៉ាត់ អា ហង ម៉ាគ់ ចឹង កាកាប អន់ឌូ លូ អីស ឡូត។

១៥ អន់ ប‌៉្រ័ះ អន់ សារ សាណុក សាវ៉ាក កា អីស ! គួប ចាង័ អាញ់ កា អំប៉ញ់ អីស ដេល អីស ដាគ់ ឡាកោ ប៉ាំងឡៃ ដេល ប ? អាញ់ កា អំប៉ញ់ គួប ចាង័ ពិន ទិឌូ ឡាក់ អ្វៃ ប៉ាគ់ ណោះ អន់ឌែ ដាគ់ ឡាកោ ប៉ាំងឡៃ ដេល ប ?។

យូដះ

សត់ត្រា

យូដះ

ច្រាគ់

សារ អន់តគ់ រ៉ះ

វគ័ យូដះ ឡាក់ ច្រាគ់ សត់ត្រា អា អ៊ែ អុះ យ៉ាកុប (ប៉រ់ ហៃ ១:១) លូ អុះ យីស៊ូ (ប៉រ់ ហៃ ម៉ាថាយ ១៣:៥៥ លូ កាឡាទី ១:១៩)។ សារ អ៊ែ រ៉ះ អា ចឹង វ៉ឹច និះទៅ លូ សត់ត្រា ទី ពៀរ ម៉ះ ពេត្រុះ ដេល។

វគ័ យូដះ ច្រាគ់ សត់ត្រា អា អ៊ែ ប៉ិច អន់តគ់ ប៉ាតោ កា មួត សឿ យីស៊ូ អន់ ឡាវ៉ាំង ឡាកោ ឡឹង មួត ឡាក់ ផា ឡាកោ អន់ឌែ ណៃឃូ ហះកា អូ ត្រគ់ ណៃឃូ តាទឹច អុះ លូ ជែ សាំយ៉ាំង អន់ឌែ រ៉ះ សារ ឡាឡិគ័ ឡាឡាគ័។ អ៊ែ អន់តគ់ ប៉ាតោ ប៉្រើ ពូ ប៉្រគ័ ពួយ សារ អន់តគ់ ប៉ាតោ ឡាក់ មួត រ៉ះ ប៉ាតាង យីស៊ូ អន់ឌែ ប៉ាំងហៀន កេះៗ (ប៉រ់ ហៃ ១:៣)។

សារ យូដះ រ៉ះ អា ញ៉ាក សាំយ៉ាំង ប៊ែត ខង អ៊ែ រ៉ះ ពួយ គុន ឡាបៀប សុនសាត អ៊ីស្រាអ៊ែល ពឹង រ៉ាំងហាវ ណោះ។

សារ សាំខាន់ៗ

វគ័ យូដះ រ៉ះ ឡឹង សារ មួត ប៉ាឡម័ តាគ់ អំប៉្រគ័ ណៃឃូ។ អន់ឌែ ណោះ ប៉ាំងហៀន សារ យច ប‌៉្រ័ះ ប៊កកាតយ័ ចឹង ចៃគ ថូត អន់ឌែ ហង។ (១:៣-១៦)

វគ័ យូដះ រ៉ះ តាគ់ កាចាំង អន់ ពូ អ្វៃ សឿ លើយ។ (១:១៧-២៣)

១

១ អាញ់ សិច យូដះ ឡាក់ អុះ យ៉ាកុប អាញ់ កា ទុច យីស៊ូ គ្រិះ អាញ់ ប៉ាហ្យើ សត់ត្រា អា កា មួត ឡាក់ ប‌៉្រ័ះ ពឹ រ៉ើស អន់ កេះ ប៉ាសុន អ៊ែ ឡាក់ អ៊ែ ប៉ិច ចៃ កាខាក់ ឡាក់ អ៊ែ គម សាំរ៉ាប់ កា យីស៊ូ គ្រិះ។ ២ អន់ ប‌៉្រ័ះ តាប៉ាប តាប៉ុន លូ អន់ សារ សាណុក សាវ៉ាក ទឹប ប៉ិច ចៃ កា អន់ដីស អន់ ហ៊ែង ខាក់។

សារ ប‌៉្រ័ះ ចឹង ចៃគ ថូត មួត បក់ ប៉ាឡម័ ឡាកោ

៣ អឺ អុះ ម៉ី ឡាក់ អាញ់ ប៉ិច ចៃ កាខាក់ អាញ់ ប៉ិច ច្រាគ់ សត់ត្រា អា អន់ កា អន់ដីស កាខាក់ ឡឹង សារ ប‌៉្រ័ះ តង័ ពិន ទិឌូ ហះកា កិញអៀ អា ទី សារ ម៉ោញ ប៉ាំងខំ អាញ់ អន់ ច្រាគ់ សារ ម៉ោញ ណាវ្គ ភឿ អន់តគ់ រ៉ះ កា អន់ដីស អន់ ខំ រ៉ាំងហៃ សារ តាទឹច ឡាក់ ពិន សឿ ឡាក់ ប‌៉្រ័ះ ប៉ាហ្យើ កា ពិន ឡាក់ ប៉ាសុន អ៊ែ ម៉ោញ ទង កេះ ឡូត ៤ ខង ទី បក់ អន់ដា ម៉ុត ប៉ាឡម័ អន់ឌូ លូ អន់ដីស អន់ឌែ ឡាក់ ប៉ាណូស អូ រ៉ាប់ អូ សឿ ប‌៉្រ័ះ អន់ឌែ អ្យក់ សារ ដាគ់ ម៉ះ ប‌៉្រ័ះ ពិន ភឿ ចឹង ប៉្រគ័ លូ អង់កាន់ ឡាឡិគ័ ឡាឡាគ័ ឡគ ទឹប អន់ឌែ អូ ចៃ សឿ យីស៊ូ គ្រិះ ឡាក់ ពឹ តាំងឡា ពិន ដឹង ម៉ោញ ដូវ អ៊ែ ណោះ ហង។ ផះ សើគ ពែ ពូ ច្រាគ់ រ៉ះ ផា ប៉ាណូស នែវ អា ចឹង ត្រគ់ ថូត ហង។

៥ អន់ដីស អ្លុ កេះ ឡឹង សារ អាញ់ ចឹង រ៉ះ អា ហះកា អាញ់ ប៉ិច តាគ់ កាចាំង កា អន់ដីស ណាវ្គ ផះ រ៉ាំងវ៉ាង សើគ ពែ ប‌៉្រ័ះ ប៊កកាតយ័ * តង័ សុនសាត អ៊ីស្រាអ៊ែល អន់ រ៉ាវ៉ាច់ ឡឹង ប៉ាថេត អ៊ីស៊ីប ហះកា អន់តីគ ឡឹង ណោះ អ៊ែ ប៉្រគ័ អន់ សុនសាត អ៊ីស្រាអ៊ែល បក់ អូ សឿ អ៊ែ តោ័ រ៉ាយ តោ័ រ៉ុង។ † ៦ យ‌៉័ះ ប៊យ ប‌៉្រ័ះ ពឹង ប៉្លៃង កាតាម ឡាក់ អូ ចៃ កា ង៉ារ ប‌៉្រ័ះ អន់ កា អន់ឌែ អន់ឌែ កា អ្លាត ចារ អន់ឌែ កេះ ភឿ ប៉ិច ប៉្រគ័ តីស ប‌៉្រ័ះ គ្រន អន់ឌែ អ្វៃ ពឹង ចារ ម៉ាម៉ាំង ម៉ាមត លើយ អ្វៃ ក្យាគ់ ដារ់ ប‌៉្រ័ះ ចឹង តាត់ស៊ិន សារ។ ៧ មួត មឿង សូដុំ លូ មឿង កូម៉ូរ៉ា លូ មឿង អ្វៃ រក្យាម័ ណោះ កា និះទៅ ដេល ខង អន់ឌែ ប៉្រគ័ សារ អូ ដាគ់ អៀង នែវ ឡាក់ កា មួត ប៊យ ប‌៉្រ័ះ ណោះ ដេល ខង មួត កាម៉ាក័ ប៉្រគ័ ប៉ារ៉គ់ កាម៉ាក័ ទៅ ‡ ណោះ ប‌៉្រ័ះ ចៃគ ថូត អន់ឌែ ពឹង ចារ អុញ សា លើយ § សារ ណោះ ភឿ អន់ ប៉ាណូស ទិឌូ អ្យូគ។

៨ មួត បក់ ម៉ុត ប៉ាឡម័ ណោះ កា ប៉្រគ័ សារ អូ ដាគ់ និះទៅ ដេល អន់ឌែ ផា ទី សារ អំប៉ោ ឡឹង ប‌៉្រ័ះ អន់ឌែ ប៉្រគ័ សារ បឺគ អ៊ក អន់ឌែ បឺង៉ាយ បក់ ទី អំរ៉ាញ លូ កាប ផាម៉ាត កា មួត តាតារ ក្លាគ់ * ឡាក់ អ្វៃ ពឹង ប៉្លៃង។ ៩ ហះកា ផះ មីគែល ឡាក់ ម៉ៃគ ប៊យ ប‌៉្រ័ះ ប៉ាគែក លូ ម៉ៃគ ប‌៉្រ័ះ បឺគ ឡឹង សារ ប៉ាទ្រូ វគ័ ម៉ូសេ អ៊ែ អូ ខឹន ភង លើ កាប ផាម៉ាត អុះ អ៊ែ ក្រាន័ កា កាប ផា «អន់ ប‌៉្រ័ះ ប៊កកាតយ័ ចៃគ ថូត អីស ពិ»។ ១០ ហះកា មួត ណោះ ខឹន ផាម៉ាត បឺង៉ាយ សារ ញ៉ា ឡាក់ អន់ឌែ អូ អ្លុ អូ ហ្លង់។ អន់ឌែ ចឹង តោ័ រ៉ាយ តោ័ រ៉ុង ខង ពុត អន់ឌែ ឡាក់ កា អ្យាំ សៃម អូ អ្លុ ឃឹត អូ អ្លុ ចាជ្រែប។ ១១ ប៉ាណាប តាទឹច ហង មួត អន់ឌែ ណោះ ខង អន់ឌែ ប៉្រគ័ ពួយ សារ កាអ៊ីន †។ អន់ឌែ ទឹមវ៉ៃរ ឡាកោ អន់ ប៉្រគ័ យច ឡាក់ កា វគ័ បាឡាម ញន ប៉ិច កា លៀន ‡។ អន់ឌែ ចឹង តោ័ រ៉ាយ តោ័ រ៉ុង ឡាក់ កា វគ័ កូរេ ខង អន់ឌែ ប៉ាសាំង លូ ប‌៉្រ័ះ ឡាក់ កា អ៊ែ ដេល។ § ១២ អន់ឌែ ឡាក់ ប៉ាណូស ទី ពុត អ៊ក កាលក ផូត ផះ ពិន សង់ សា ហោក រ៉គ់ អន់ឌូ លូ គួប សោប អន់ឌែ ឡាំ សង់ អន់ឌូ អូ ឃឹត អូ រ៉ាំបីស អុះ អន់ឌែ ឃឹត ដឹង ឡាកោ ទៅ ដោច។ អន់ឌែ ឡាក់ កា តើម បី អូ ទី ទៀក បី តាប៉ើះ ពួយ ខ្យាល លូ ឡាក់ កា តើម អ៊្លង អូ ទី ប៉្លៃ ផះ ថុន ប៉្លៃ ឡាក់ កា តើម អ៊្លង តាប្រូគ អន់ឌែ តោ័ ពៀរ ទង។ ១៣ អន់ឌែ ឡាក់ កា ទៀក សាឡីគ សាឡាយ រ៉ាំងក្លាច តីសៗ សារ តាយួស អន់ឌែ ឡាក់ កា កាំពុះ ឡាច់ ឡឹង ទៀក រ៉ាំងក្លាច។ អន់ឌែ ឡាក់ កា សំឡង់ ចាក ឡាឡិគ័ ឡាឡាគ័ អន់ឌែ ចឹង អ្វៃ ពឹង ចារ ម៉ាម៉ាំង ម៉ាមត លើយ ឡាក់ ទ្រៀម សាំរ៉ាប់ កា អន់ឌែ។

១៤ វគ័ ហេណុក ឡាក់ វគ័ ពិន ពឹង រ៉ាំងហាវ ទី តាំប៉ើះ អន់តីគ ឡឹង វគ័ អាដាំ អ៊ែ ទួង រ៉ះ ឡឹង មួត ណោះ ផា «ហៃ ប‌៉្រ័ះ ប៊កកាតយ័ ចឹង ជឹរ អន់ឌូ លូ ប៊យ អ៊ែ អៀង ដូវ កាខាក់ អូ ដាម័ យ៉ាប ១៥ ភឿ ចឹង តាត់ស៊ិន សារ ប៉ាណូស ទិឌូ ទឹប ចៃគ ថូត ប៉ាណូស អូ រ៉ាប់ អូ សឿ ប‌៉្រ័ះ ញន កា សារ អូ ដាគ់ ទិណោ័ះ ឡាក់ អន់ឌែ ប៉្រគ័ លូ ញន កា ប៉ានឹរ អូ ដាគ់ ឡាក់ អន់ឌែ កាប ផាម៉ាត កា ប‌៉្រ័ះ»។ ១៦ មួត ណោះ ឡាក់ ប៉ាណូស ឌុ ង៉ាញ ឌុ កាប រ៉ាបឹក រ៉ាចប់ ទឹប ប៉្រគ័ តាម ពុត អន់ឌែ ប៉ិច អន់ឌែ កា កាប អ្វាត់ អេង កេង ខាក់។ អន់ឌែ កាប រ៉គ់ៗ ភឿ ប៉ិច កា ទី ខា កា ឡាកោ ទៅ។

សារ អន់តគ់ ប៉ាតោ អន់ អ្វៃ សឿ លើយ

១៧ អឺ អុះ ម៉ី ឡាក់ អាញ់ ប៉ិច ចៃ ខាក់ ហគ់ កាចាំង ឡឹង សារ មួត បក់ រ៉ះ ប៉ាតាង យីស៊ូ គ្រិះ ឡាក់ ពឹ តាំងឡា ពិន អន់ឌែ អន់ទួង រ៉ះ កា ពិន ពែ។ ១៨ អន់ឌែ រ៉ះ ផា «ប៉ាគ់ អង់កក់ តេះ ចឹង ឡុច ទៀ ចឹង ទី ប៉ាណូស កាប ប៉ាឡៃវ កា អន់ដីស អន់ឌែ ចឹង ប៉្រគ័ ពួយ ពុត អូ ដាគ់ ម៉ះ អន់ឌែ»។ ១៩ មួត ណោះ ឡាក់ ប៉ាណូស ប៉្រគ័ អន់ ពូ ក្លះ ផូង័ ក្លះ គួប សោប អន់ឌែ ប៉្រគ័ ពួយ គុន ប៉ាណូស អូ សឿ ប‌៉្រ័ះ ទឹប អូ ទី ប៉ាង៉ាត័ ប៉ាលឹង ប‌៉្រ័ះ អ្វៃ អន់ឌូ អុះ។ ២០ អឺ អុះ ម៉ី ឡាក់ អាញ់ ប៉ិច ចៃ ខាក់ ហគ់ តង័ អន់តគ់ ប៉ាតោ គួប សោប អន់ សឿ ដាគ់ កាខាក់ លូ ម៉ន់ អើ ប‌៉្រ័ះ ញន អំរ៉ាញ ប៉ាង៉ាត័ ប៉ាលឹង ឡាក់ ដាគ់ កាខាក់។ ២១ ហគ់ អ្វៃ ម៉ឹង សារ ប៉ិច ចៃ ម៉ះ ប‌៉្រ័ះ ទឹប ក្យាគ់ សារ តាប៉ាប តាប៉ុន ឡឹង យីស៊ូ គ្រិះ ឡាក់ ពឹ តាំងឡា ពិន។ អ៊ែ តាប៉ាប តាប៉ុន ណោះ ចឹង ប៉្រគ័ អន់ ពិន ទី អាញុ រ៉ីស លើយ។ ២២ ហគ់ ទី ពុត តាប៉ាប តាប៉ុន កា បក់ សឿ បើ ខាក់។ ២៣ ត្រគ់ តង័ លូ ទុង ពូ អន់ រ៉ាវ៉ាច់ ឡឹង អុញ ទឹប តាប៉ាប តាប៉ុន កា ពូ ដេល កាប៉ាច់ ពូ អន់ទៀគ អន់ដីស ត្រគ់ តាប៉ាប តាប៉ុន កា ពូ ដេល ហះកា ត្រគ់ ឡាវ៉ាំង ជែ ប៉្រគ័ យច ពួយ ពូ ដៃ អន់ដីស ត្រគ់ ខាអឺម សារ យច ម៉ះ ពូ ពៀប ឡាក់ កា ខាអឺម អាវ បឺគ អ៊ក។

២៤ ប‌៉្រ័ះ ប៊កកាតយ័ អ្លុ រ៉ាំងហៃ អន់ដីស អូ អន់ សាលឹម ប៉ក់ ទឹប អន់ អ្វៃ ហះ ចារ តាតារ ក្លាគ់ ម៉ះ អ៊ែ ទឹប អន់ដីស ចឹង អូ ទី សារ យច ទី ដឹង សារ ហោក រ៉គ់ ២៥ ទី ប‌៉្រ័ះ ដឹង ម៉ោញ ហង អ្លុ តង័ ពិន ញន កា យីស៊ូ គ្រិះ ឡាក់ ពឹ តាំងឡា ពិន ពិ ពិន ប៉ានេ សារ តាតារ ក្លាគ់ លូ សារ អំរ៉ាញ អឺញ កេង ខាក់ ម៉ះ អ៊ែ ឡាក់ ទី ឡឹង សើគ ពែ ទឹល រ៉ាប់ ដារ់ អា លើយ ទឹល ប៉ាគ់ ម៉ាត់ ទៀ ដេល អាមែន។

* ១:៥ ១:៥ ប‌៉្រ័ះ ប៊កកាតយ័ ហ្លា ពូ ច្រាគ់ លូ តី ម៉ោញ ចំលួន ផា៖ យីស៊ូ។

† ១:៥ ១:៥ ប៉រ់ ហៃ ចំលួន ប៉ាសុន (ជន​គណនា) ១៤:១-៣៨។

‡ ១:៧ ១:៧ ខង មួត កាម៉ាក័ ប៉្រគ័ ប៉ារ៉គ់ កាម៉ាក័ ទៅ ពិន ព្រែ នីអៀ កា ត្រគ់ ដេល៖ ខង ប៉ាណូស ប៉ិច ប៉្រគ័ លូ ប៊យ ប‌៉្រ័ះ។

§ ១:៧ ១:៧ ប៉រ់ ហៃ កាណើត អង់កក់ តេះ (លោកុប្បត្តិ) ១៩:១-២៩។

* ១:៨ ១:៨ មួត តាតារ ក្លាគ់ ឃឺ កាណាគ័ អ្វៃ ពឹង ប៉្លៃង វ៉ឹច លូ ប៊យ ប‌៉្រ័ះ។ ប៉រ់ ហៃ ២ ពេត្រុះ ២:១០-១១។

† ១:១១ ១:១១ ប៉រ់ ហៃ កាណើត អង់កក់ តេះ (លោកុប្បត្តិ) ៤:១-១២។

‡ ១:១១ ១:១១ ប៉រ់ ហៃ ចំលួន ប៉ាសុន (ជន​គណនា) ២២:១-២៤:២៥; ៣១:១៦។

§ ១:១១ ១:១១ ប៉រ់ ហៃ ចំលួន ប៉ាសុន (ជន​គណនា) ១៦:១-៣៥។

សារ តាំបាង

១

២

៣

៤

៥

៦

៧

៨

៩

១០

១១

១២

១៣

១៤

១៥

១៦

១៧

១៨

១៩

២០

២១

២២

សារ យីស៊ូ គ្រិះ

តាំបាង

អន់ កា វគ័ យូហាន ប៉ប័

(វិវរណៈ)

សារ អន់តគ់ រ៉ះ

ឡៃង ឡឹង យីស៊ូ តោ័ មួត សឿ អ៊ែ កា ទី ចំលួន ហ៊ែង អៀងៗ។ អន់ឌែ អ្វៃ តាប៉្រះ តាប៉្រោង រ៉ប់ ប៉ាថេត ឡាក់ មួត រ៉ូម រ៉ាំងហៃ។ ញន កា មួត សឿ យីស៊ូ អូ ចៃ ប៉្រគ័ ពួយ ប‌៉្រ័ះ ពូ កាខាក់ អ៊ែ អន់ឌែ អូ ចៃ កាដាប សាំប‌៉័ះ សាដាច់ រ៉ូម ឡាក់ មួត រ៉ូម អើ ផា ប‌៉្រ័ះ មួត អុងកាន រ៉ូម លូ កាំឡាំង បក់ អូ សឿ យីស៊ូ អន់ឌែ អូ ណីស កា មួត សឿ យីស៊ូ។ ខ អា ហង បះ មួត អុងកាន រ៉ូម ប៉្រគ័ បាប ហ៊ែង ខាក់ កា មួត សឿ យីស៊ូ ទឹប ប៉ាន់តោ័ អ្លាត អៀង ដូវ ដេល។

មួត សឿ យីស៊ូ បក់ អន់ដា ទិ សារ ម៉ឹង ខាក់ ប៊ែត ចឹង អ្លាត សឿ។ ទឹល នីណោ័ះ ប‌៉្រ័ះ ប៊កកាតយ័ អន់ វគ័ យូហាន ច្រាគ់ ផាប់ អា ភឿ កាប ប៉ាំងហោក ពុត ពៀក អន់ឌែ។ អ៊ែ ប៉ិច រ៉ះ កា មួត សឿ យីស៊ូ អូ អន់ អ្យូគ កា សារ ញ៉ា អុះ។ សារ ឡាក់ កើត ពឹះ ឡាំបាក កាខាក់ ណោះ ឃឺ ប‌៉្រ័ះ បឺគ សាតាំង តាំបាង សារ អំរ៉ាញ អឺញ ម៉ះ អ៊ែ ឡាក់ ផះ តាកូះ ប៉ាសាំង លូ ប‌៉្រ័ះ ប៊កកាតយ័ ហះកា ទី ទ្រង យីស៊ូ កេះ។ កាប៉ាច់ ប‌៉្រ័ះ បឺគ សាតាំង លូ គន សោ អ៊ែ ចាបះ កា អន់ឌែ អូ ដាម័ យីស៊ូ អុះ។ កាប៉ាច់ មួត សឿ យីស៊ូ ឡាក់ តោ័ ប៉ាណាប ប៉ាបប៉ុន ញន កា ពូ ប៉ាន់តោ័ ណោះ អន់ឌែ ចឹង រ៉ាំងហៃ អន់ឌូ លូ យីស៊ូ ប៉ាគ់ ម៉ាត់ ទៀ។ ទិ សារ ឡាក់ កើត ពឹះ ណោះ ឃឺ តាំបាង ឡឹង ផិនកាន អោន សាគឹម ម៉ះ ប‌៉្រ័ះ ប៊កកាតយ័ ឡាក់ ប៉ិច តង័ ប៉ាណូស។

វគ័ យូហាន រ៉ះ សារ ទិ អា ពួយ គុន ឡាបៀប សុនសាត អ៊ីស្រាអ៊ែល អ៊ែ កាប ពួយ គុន ឡាបៀប វគ័ អេសេគៀល ឡាក់ រ៉ាគឹយ ប‌៉្រ័ះ លូ គុន ឡាបៀប វគ័ ដានីអ៊ែល។ ខ អា ហង បះ ញ៉ាក ហ្លង់ សារ កាណុង ផាប់ អា។ សារ សាំខាន់ៗ ទី ឡាក់ កា អា៖ ប៉ាសុន ប‌៉្រ័ះ ប៊កកាតយ័ ឌុ ទី សារ ឡាំបាក ឡឹង សើគ ពែ កេះ ញន កា ពូ ប៉្រគ័ បាប អន់ឌែ ហះកា ទី ទ្រង យីស៊ូ កេះ។ ប៉ាគ់ ម៉ាត់ ទៀ ប‌៉្រ័ះ ប៊កកាតយ័ ចឹង ប៉ាតុំ មួត សឿ យីស៊ូ អន់ ទី សារ ហោក រ៉គ់ អន់ឌូ លូ អ៊ែ លើយ។

សារ កាប ប៉ាញ់ជ្វៀរ

កាប៉ាច់ សារ កាប ប៉ាញ់ជ្វៀរ ឡាក់ សាំខាន់ៗ ទី ណី នីអៀ៖

«នែវ បាក» ឃឺ ម៉ះ ប‌៉្រ័ះ ប៊កកាតយ័។ ទិ មួត បក់ កាស៊ប ពៀត ខោ អាវ បាក ឡាក់ អ្វៃ ពឹង ប៉្លៃង ទី ណី ផា អន់ឌែ ទី ម៉ុត អ្វៃ អន់ឌូ លូ ប‌៉្រ័ះ ប៊កកាតយ័ កេះ។

«មួក សាដាច់» ប៉ាតាង សារ ចាយ័ លូ សារ អំរ៉ាញ អឺញ ម៉ះ មួត សឿ យីស៊ូ។

«ឡេក ប៉្វាន់» ឃឺ ឡេក ម៉ះ អង់កក់ តេះ ខង សើគ ពែ ពូ ឃឹត ផា អង់កក់ តេះ ទី ប៉្វាន់ ជួច។

«ឡេក តាំប៉ើះ» ឃឺ ឡេក ដាគ់ កាខាក់ ឡាក់ ឡេក ប៉ាតាង ប‌៉្រ័ះ ប៊កកាតយ័។

«ឡេក ១២» ឃឺ ប៉ាតាង សុនសាត អ៊ីស្រាអ៊ែល ឡាក់ ទី ១២ ផូង័។

«ឡេក ១០០០» ទី ណី ផា អៀង កាខាក់ អូ ដាម័ យ៉ាប។

«ឡេក ១៤៤.០០០» ឃឺ ឡេក ផូង័ វ៉ាច់ អ៊ីស្រាអ៊ែល ទិ ១២ ផូង័ កុន លូ ១២ កុន លូ ១០០០ ទី ណី ផា អៀង កាខាក់ អូ អ្លុ យ៉ាប អុះ ឃឺ ចំលួន មួត ប៉ាសុន ប‌៉្រ័ះ ប៊កកាតយ័ ទិណោ័ះ។

«ប៉ៃង សាណាំ ទងតិគ័» «៤២ ខៃ» លើ «១២៦០ ដារ់» ទី ណី ផា រ៉ាំងវ៉ាង ប៉ាសុន ប‌៉្រ័ះ ចឹង ទី សារ ថុក ឡាំបាក លើ កា សារ ពូ ប៉្រគ័ បាប អន់ឌែ។ ផះ សើគ ពែ សាដាច់ អាន់ទីយ៉ូគូះ អេពីផាន ប៉្រគ័ បាប សុនសាត អ៊ីស្រាអ៊ែល រ៉ាំងវ៉ាង ប៉ៃង សាណាំ ទងតិគ័ (ប៉រ់ ហៃ ដានីអ៊ែល ៩:២)។

«គន ចៀម» ឃឺ យីស៊ូ ឡាក់ ពូ ប៉ាន់តោ័ ឡាក់ កា ពូ ឃើយ ប៉ាន់តោ័ ចៀម រ៉ាម៉ះ ប‌៉្រ័ះ ផះ ពូ ប៉្រគ័ ប៊ុន ទ្រួង។

«អង់កាន់» ប៉ាតាង ក្រុំ ហៀន សារ ប‌៉្រ័ះ ឃឺ ពៀប ឡាក់ កា កាម៉ាញ់ យីស៊ូ គ្រិះ (ប៉រ់ ហៃ ១២:១-៦)។

«ណាក» លើ «ពិះ» ឃឺ កាណាគ័ សាំរ៉ាប់ ប៉ាតាង ប‌៉្រ័ះ បឺគ សាតាំង។

«កាណាគ័ អូ ដាគ់ អ៊ក កាលក» ឃឺ កាណាគ័ សាំរ៉ាប់ ប៉ាតាង សារ អំរ៉ាញ អឺញ មួត អុងកាន រ៉ូម។

«មឿង បាប៊ីឡូន» សាំរ៉ាប់ ប៉ាតាង មឿង រ៉ូម។

ផិនកាន កាណុង ផាប់ សារ តាំបាង

យីស៊ូ តាំបាង ឡាកោ អន់ កា វគ័ យូហាន ប៉ប័ លូ ប៉្រើ អ៊ែ ច្រាគ់ សត់ត្រា ប៉ាហ្យើ កា មួត សឿ យីស៊ូ តាំប៉ើះ ក្រុំ។ (១:៤-៣:២២)

វគ័ យូហាន ប៉ប័ សារ កេង ខាក់ ពឹង ផាប់ ពូ ប៉ាតឹត ចារ័ តាំប៉ើះ ចារ។ (៤:១-៨:១)

វគ័ យូហាន ប៉ប័ សារ កេង ខាក់ ផះ ប៊យ ប‌៉្រ័ះ ខ្លោម សាណៃង ទិ តាំប៉ើះ។ (៨:២-១១:១៩)

វគ័ យូហាន ប៉ប័ ណាក លូ កាណាគ័ អូ ដាគ់ អ៊ក កាលក ពៀរ កាតុ។ (១២:១-១៣:១៨)

វគ័ យូហាន ប៉ប័ សារ កេង ខាក់ អន់ទៀគៗ ណាវ្គ។ (១៤:១-១៥:៤)

វគ័ យូហាន ប៉ប័ សារ កេង ខាក់ ឡឹង អង់គៀន ម៉ាស តាំប៉ើះ ឡាក់ ប៉ាញ័ ដឹង សារ ប‌៉្រ័ះ អឺក។ (១៥:៥-១៦:២១)

វគ័ យូហាន ប៉ប័ ប‌៉្រ័ះ ថាំឡាយ មឿង បាប៊ីឡូន កាណាគ័ អ៊ក កាលក លូ បក់ តាគ់ អំប៉្រគ័ រ៉ាគឹយ ប‌៉្រ័ះ ទឹប ប‌៉្រ័ះ បឺគ សាតាំង។ (១៧:១-២០:១០)

ប‌៉្រ័ះ ប៊កកាតយ័ ចឹង តាត់ស៊ិន សារ ចៃគ ថូត ប៉ាគ់ អន់តីគ។ (២០:១១-១៥)

វគ័ យូហាន ប៉ប័ ប៉្លៃង ណាវ អង់កក់ តេះ ណាវ លូ មឿង យេរូសាឡឹម ណាវ។ (២១:១-២២:៥)

វគ័ យូហាន ប៉្រើ ពិន ប៉្រគ័ ពួយ ប៉ានឹរ ប‌៉្រ័ះ ឡាក់ ច្រាគ់ ពឹង ផាប់ អា។ (២២:៦-២១)

១

១ អា ឡាក់ សារ យីស៊ូ គ្រិះ តាំបាង អន់ ប៉ប័ ឃឺ ប‌៉្រ័ះ ប៊កកាតយ័ អន់ អ៊ែ តាំបាង សារ ឡាក់ ចឹង ត្រគ់ កើត ពឹះ ស៊្រសៗ ប៉ាគ់ គែង ម៉ាត់ ទៀ អន់ កា មួត បក់ ប៉្រគ័ ង៉ារ កា អ៊ែ អ្លុ អន់តគ់។ យីស៊ូ ប៉្រើ ប៊យ អ៊ែ ឡាំ រ៉ះ កា វគ័ យូហាន ឡាក់ បក់ ប៉្រគ័ ង៉ារ កា អ៊ែ។ ២ វគ័ យូហាន រ៉ះ ឡឹង សារ ឡាក់ អ៊ែ ប៉ប័ ទិណោ័ះ សារ ណោះ ឃឺ ប៉ានឹរ ប‌៉្រ័ះ ប៊កកាតយ័ លូ សារ យីស៊ូ គ្រិះ រ៉ះ។ ៣ ទី សារ សាណុក សាវ៉ាក តាទឹច ហង ពឿ អាន សារ កាណុង ផាប់ អា លូ បក់ សាំយ៉ាំង សារ អ៊ែ រ៉ះ ទិ អា ឡាក់ ប៉ានឹរ ប‌៉្រ័ះ ប៊កកាតយ័ កេះណោះ ប៉្រគ័ ពួយ ទិ សារ ឡាក់ ទី ច្រាគ់ គម អា ខង ដារ់ កាំឡត់ ក្យាម័ ចឹង ទឹល ហង។

សារ វគ័ យូហាន ច្រាគ់ ប៉ាហ្យើ អន់ កា ក្រុំ ហៀន សារ ប‌៉្រ័ះ

៤ អាញ់ សិច យូហាន ច្រាគ់ សត់ត្រា អា ប៉ាហ្យើ អន់ កា មួត ក្រុំ ហៀន សារ ប‌៉្រ័ះ ទិ តាំប៉ើះ ក្រុំ ឡាក់ អ្វៃ ពឹង ខេត អាស៊ី *។ អន់ ប‌៉្រ័ះ ឡាក់ ទី អាញុ រ៉ីស អ្វៃ រ៉ប់ ដារ់ អា លូ អ្វៃ ឡឹង សើគ ពែ លូ ចឹង ជឹរ អន់ អ៊ែ ដាគ់ ពុត លូ អន់ សារ សាណុក សាវ៉ាក កា អន់ដីស។ អន់ ប៉ាង៉ាត័ ប៉ាលឹង ប‌៉្រ័ះ ទិ តាំប៉ើះ ឡាក់ អ្វៃ ហះ ង៉ីរ គ្រេ សាដាច់ ម៉ះ ប‌៉្រ័ះ ប៊កកាតយ័ ៥ លូ អន់ យីស៊ូ គ្រិះ ដាគ់ ពុត អន់ សារ សាណុក សាវ៉ាក កា អន់ដីស ដេល។ យីស៊ូ ឡាក់ ផាញ៉ាន ដាគ់ ត្រង់ អ៊ែ រ៉ីស សឹត អន់ទ្រួល ឡឹង ពូ អ៊ែ ឡាក់ ពឹ តាំងឡា តីស ឡឹង សាដាច់ អ្វៃ ពឹង អង់កក់ តេះ អា ទិឌូ។ អ៊ែ ទី ពុត ប៉ិច ចៃ កា ពិន លូ តង័ ពិន អន់ រ៉ាវ៉ាច់ ឡឹង សារ យច ញន កា ផាម អ៊ែ ទៅ។ ៦ អ៊ែ កា ប៉្រគ័ អន់ ពិន កេះ ប៉ាសុន អ៊ែ រ៉ាំងហៃ រ៉ាំងខ្យា លូ ប៉្រគ័ អន់ កេះ ក្រុំ រ៉ាម៉ះ ប‌៉្រ័ះ ប៉្រគ័ ង៉ារ កា ប‌៉្រ័ះ ប៊កកាតយ័ ឡាក់ ពឹ អ៊ែ។ អន់ អ៊ែ លៅ លែង សិច លូ ទី សារ អំរ៉ាញ អឺញ រ៉ាំងហៃ លើយ អូ អ្លុ ឡុច អាមែន។ ៧ ហៃ អ៊ែ ចឹង ជឹរ អ្វៃ ពឹង កាម៉ល់ ប៉ាណូស ទិឌូ ចឹង ប៉ប័ អ៊ែ យ‌៉័ះ មួត បក់ ច្រាគ័ អ៊ែ ពែ កា ចឹង ប៉ប័ អ៊ែ ដេល ទិ ផូង័ ប៉ាណូស អ្វៃ ពឹង អង់កក់ តេះ ចឹង ញ៉ាំ សោក ញន កា អ៊ែ។ ចាបះ កា ចឹង កើត នីអៀ តាទឹច ហង អាមែន។

៨ ប‌៉្រ័ះ ប៊កកាតយ័ ឡាក់ ទី អាញុ អ្វៃ រ៉ីស រ៉ប់ ដារ់ អា លូ អ្វៃ ឡឹង សើគ ពែ ឡាក់ ចឹង ជឹរ ឃឺ ប‌៉្រ័ះ ឡាក់ ទី សារ អំរ៉ាញ អឺញ ក្វា ឡឹង កាណាគ័ ញ៉ាៗ ទិណោ័ះ អ៊ែ រ៉ះ ផា «អាញ់ អា ហង ឡាក់ គុល លូ ក្យង់ †»។

សារ យីស៊ូ តាំបាង ឡាកោ អន់ កា វគ័ យូហាន ប៉ប័

៩ អាញ់ ទី សារ ឡាំបាក អន់ឌូ លូ អន់ដីស អាញ់ កា ទី ប‌៉្រ័ះ រ៉ាំងហៃ រ៉ាំងខ្យា អន់ឌូ លូ អន់ដីស លូ អត់ សាំរ៉ាញ័ អន់ឌូ លូ អន់ដីស ដេល ញន កា យីស៊ូ។ ពូ រ៉ុប អាញ់ អន់ អ្វៃ ប៉ាគ់ តាក្វាល់ ប៉ាត់ម៉ូះ អា ញន កា ប៉ានឹរ ប‌៉្រ័ះ ប៊កកាតយ័ លូ ញន កា អាញ់ រ៉ះ សារ យីស៊ូ។ ១០ ពឹង ដារ់ អាទិត ប៉ាង៉ាត័ ប៉ាលឹង ប‌៉្រ័ះ ប៉ោក ហាវ អាញ់ កេះណោះ អាញ់ កាតាំង ប៉ានឹរ គែង អង់កក់ អាញ់ ឡាក់ កា ប៉ានឹរ ពូ ខ្លោម សាណៃង តេះ ខាក់។ ១១ ប៉ានឹរ ណោះ រ៉ះ ផា «កាណាគ័ ញ៉ាៗ ឡាក់ អីស ប៉ប័ ហគ់ ច្រាគ់ គម កាណុង ផាប់ ពិ កេះណោះ ប៉ាហ្យើ ប៉ាគ់ ក្រុំ ហៀន សារ ប‌៉្រ័ះ ទិ តាំប៉ើះ ក្រុំ ឡាក់ អ្វៃ ពឹង មឿង អេភេសូ មឿង សាមឺណា មឿង ពើកាម៉ុះ មឿង ធៀទេរ៉ា មឿង សើដេះ មឿង ភីឡាដិលភៀ លូ មឿង ឡោឌីសេ»។

១២ អាញ់ កា កាលែង ហៃ គែង ប៉ានឹរ ឡាក់ កាកាប លូ អាញ់ ណោះ អាញ់ កា ប៉ប័ ចារ ពូ ចៃគ តាគៀង តាំប៉ើះ ឡាក់ ពូ ប៉្រគ័ លូ ម៉ាស។ ១៣ ហះ អន់តិគ័ ចារ ចៃគ តាគៀង ទិណោ័ះ ទី ម៉ោញ ដូវ ឡាក់ កា ប៉ាណូស ‡ អ៊ែ ពៀត អាវ អ្លឹង ទឹល ជុង លូ ទី ម៉ាអ៊ែវ ម៉ាស រឹត ពឹង អន់តើះ។ ១៤ សក់ កល់ អ៊ែ បាក តាំព្លុង ឡាក់ កា កាប៉ាស ម៉ាត់ អ៊ែ តាតារ ឡាក់ កា អំប៉្យិត អុញ។ ១៥ ជុង អ៊ែ ជៀល កាំឡាគ់ ឡាក់ កា សាប៉ាន័ ទុំ កា ពូ ពុះ ពឹង អុញ ប៉ានឹរ អ៊ែ តេះ កាខាក់ ឡាក់ កា យឹង ទៀក ជ្រៀយ។ ១៦ ពឹង តី សាម៉ា អ៊ែ ចឹក សំឡង់ តាំប៉ើះ លូ ទី ដាវ សោត ប៉្លា ទិ ពៀរ ប៊ែង ឡាច់ ឡឹង ពឹរ អ៊ែ ម៉ូះ ម៉ាត់ អ៊ែ ឡាក់ កា ដារ់ តាតារ កាខាក់។ ១៧ ផះ អាញ់ ប៉ប័ អ៊ែ អាញ់ កា ប៉ក់ តោ័ ង៉ល់ អូ ហ្លង់ ប៉ាណូស ហះ ជុង អ៊ែ ហះកា អ៊ែ សាប៉ាគ់ អាញ់ លូ តី សាម៉ា លូ កាប ផា «ជែ អ្យូគ ឃឺ អាញ់ អា ហង ឡាក់ អ្វៃ អន់ទ្រួល ឡឹង ពូ កាខាក់ លូ អន់តីគ ឡឹង ពូ កាខាក់ ១៨ ឃឺ អាញ់ អ្វៃ រ៉ីស លើយ។ អាញ់ តោ័ កេះ ហះកា កិញអៀ អា អាញ់ ទី អាញុ អ្វៃ រ៉ីស លើយ។ អាញ់ ទី អំរ៉ាញ អឺញ តាគ់ អង់រ៉ីស សឹត បក់ តោ័ លូ អន់ ពូ ឡាច់ ឡឹង ស្រុក ប៉ាទ្រូ។ ១៩ ទឹល នីណោ័ះ ហគ់ អីស ច្រាគ់ គម ទិ សារ ញ៉ា ឡាក់ អីស ប៉ប័ អា ឃឺ សារ ឡាក់ ផះ កើត ពឹះ រ៉ប់ ដារ់ អា ទឹប ដារ់ គែង ម៉ាត់ ទៀ ដេល។ ២០ អាញ់ ចឹង រ៉ះ អន់ អីស អ្លុ ហ្លង់ ឡឹង សារ អោន សាគឹម ឡឹង សំឡង់ តាំប៉ើះ លូ ចារ ចៃគ តាគៀង តាំប៉ើះ ឡាក់ ពូ ប៉្រគ័ លូ ម៉ាស ឃឺ នីអៀ សំឡង់ ឡាក់ អីស ប៉ប័ អាញ់ ចឹក ណោះ ឃឺ មួត ប៊យ ប‌៉្រ័ះ ឡាក់ រ៉ាំងហៃ ក្រុំ ហៀន សារ ប‌៉្រ័ះ ទិ តាំប៉ើះ ក្រុំ ចារ ចៃគ តាគៀង តាំប៉ើះ ឃឺ ក្រុំ ហៀន សារ ប‌៉្រ័ះ ទិ តាំប៉ើះ ក្រុំ ណោះ ហង»។

២

សត់ត្រា វគ័ យូហាន ច្រាគ់ ប៉ាហ្យើ កា មួត មឿង អេភេសូ

១ អ៊ែ រ៉ះ កា អាញ់ ណាវ្គ ផា «ហគ់ ច្រាគ់ ប៉ាហ្យើ ប៉ាគ់ ប៊យ ប‌៉្រ័ះ ឡាក់ រ៉ាំងហៃ ក្រុំ ហៀន សារ ប‌៉្រ័ះ អ្វៃ ពឹង មឿង អេភេសូ ណោះ រ៉ះ ផា នីអៀ៖

បក់ ចឹក សំឡង់ តាំប៉ើះ ពឹង តី សាម៉ា លូ ចាក ពឹង អន់តិគ័ ចារ ចៃគ តាគៀង តាំប៉ើះ ឡាក់ ពូ ប៉្រគ័ លូ ម៉ាស ណោះ អ៊ែ រ៉ះ ផា ២ "អាញ់ អ្លុ ទិ កេះ សារ ឡាក់ អន់ដីស ប៉្រគ័ អាញ់ កា អ្លុ ឡឹង ង៉ារ ក្លេ័ះ ក្លាំង លូ សារ អន់ដីស អត់ សាំរ៉ាញ័ កាណុង សារ ឡាំបាក ដេល។ អាញ់ កា អ្លុ អន់តគ់ ដេល កា អន់ដីស អូ ចៃ កា ប៉ាណូស អូ ដាគ់ អន់ដីស សាគ់ លួង កេះ មួត បក់ ផា អន់ឌែ ឡាក់ បក់ រ៉ះ ប៉ាតាង អាញ់ ហះកា អន់ដីស អ្លុ អន់តគ់ ផា អន់ឌែ ណោះ អូ ត្រគ់ បក់ រ៉ះ ប៉ាតាង អាញ់ អុះ ឃឺ បក់ ព្លូង។ ៣ អន់ដីស ខំ ដាម័ អត់ លូ ទី សារ ឡាំបាក អូ ញម អុះ ញន កា អាញ់។ ៤ ហះកា អាញ់ អ្យក់ យ៉ូ អន់ដីស ពឹង សារ ម៉ោញ ឃឺ សារ អន់ដីស អ្លាត ពុត ប៉ិច ចៃ ម៉ះ អន់ដីស ឡាក់ កា អន់ដីស ឃើយ ប៉ិច ចៃ ផះ ឡឹង គុល ពែ។ ៥ ទឹល នីណោ័ះ ហគ់ ឃឹត ចាជ្រែប ណាវ្គ ហៃ សារ អន់ដីស ប៉្រគ័ ឡឹង អន់ទ្រួល ពែ ដាគ់ កាខាក់ កេះ ហគ់ ប៉ិនពែង ពុត លូ ប៉្រគ័ ង៉ារ ញ៉ា ឡាក់ អន់ដីស ឃើយ ប៉្រគ័ ផះ អន់ទ្រួល ពែ ណាវ្គ។ ផា អន់ដីស អូ ប៉្រគ័ នីណោ័ះ អាញ់ ចឹង ឡាំ ប៉ាគ់ ចារ អន់ដីស ហង ផា អន់ដីស អូ ប៉ិនពែង ពុត ពៀក អាញ់ ចឹង អ្យក់ ឡាច់ ចារ ចៃគ តាគៀង ម៉ះ អន់ដីស ឡឹង ចារ ពូ ចៃគ អ៊ែ ហង។ ៦ ហះកា អាញ់ ប៉ានេ អន់ដីស ពឹង សារ ម៉ោញ ឃឺ អន់ដីស អូ ណីស កា សារ មួត នីកូឡា ប៉្រគ័ អាញ់ កា អូ ណីស កា សារ ទិណោ័ះ ដេល។ ៧ ហគ់ សាំយ៉ាំង អន់ កាខាក់ ពិ សារ ប៉ាង៉ាត័ ប៉ាលឹង ប‌៉្រ័ះ រ៉ះ កា ក្រុំ ហៀន សារ ប‌៉្រ័ះ ទិ តាំប៉ើះ ចារ។ ផា អ្វៃ សឿ លើយ ទឹល ឡុច អាញ់ ចឹង អន់ អន់ដីស សា ប៉្លៃ អ៊្លង ឡឹង តើម ឡាក់ អន់ អាញុ រ៉ីស ពឹង សួន ប‌៉្រ័ះ ប៊កកាតយ័"។

សត់ត្រា វគ័ យូហាន ច្រាគ់ ប៉ាហ្យើ កា មួត មឿង សាមឺណា

៨ «ហគ់ ច្រាគ់ ប៉ាហ្យើ ប៉ាគ់ ប៊យ ប‌៉្រ័ះ ឡាក់ រ៉ាំងហៃ ក្រុំ ហៀន សារ ប‌៉្រ័ះ ឡាក់ អ្វៃ ពឹង មឿង សាមឺណា ណោះ ផា នីអៀ៖

បក់ អ្វៃ អន់ទ្រួល ឡឹង ពូ លូ អន់តីគ ឡឹង ពូ កាខាក់ ឃឺ បក់ តោ័ លូ រ៉ីស សឹត ណាវ្គ អ៊ែ រ៉ះ ផា ៩ "អាញ់ អ្លុ អន់តគ់ កេះ កា អន់ដីស ថុក ឡាំបាក លូ តាបាយ កាសត់ ហះកា តាទឹច អ៊ែ អន់ដីស ឃឺ បក់ ប៉ាត្រង័។ អាញ់ កា អ្លុ អន់តគ់ ដេល កា មួត បក់ ឃឹត ផា ឡាកោ អន់ឌែ ឡាក់ សុនសាត អ៊ីស្រាអ៊ែល អន់ឌែ កាប ពោ កា អន់ដីស ហះកា អន់ឌែ ណោះ អូ ត្រគ់ សុនសាត អ៊ីស្រាអ៊ែល អុះ ឃឺ ក្រុំ ហៀន សារ ប‌៉្រ័ះ បឺគ សាតាំង។ ១០ ជែ អ្យូគ កា អន់ដីស ចឹង ទី សារ ឡាំបាក ណោះ។ ហៃ ម៉ៃគ ប‌៉្រ័ះ បឺគ ចឹង រ៉ុប បក់ អន់ដា កាណុង កាំឡាំង អន់ដីស អ្យក់ ចៃគ ខុក ភឿ សាគ់ លួង អន់ដីស ណោះ អន់ដីស ចឹង ថុក ឡាំបាក ទុញ ១០ ដារ់។ ទឹល នីណោ័ះ អ្យគ័ អ្វៃ អន់ ដាគ់ ត្រង់ ទឹល តោ័ ណោះ អាញ់ ចឹង អន់ អាញុ រ៉ីស កា អន់ដីស។ ១១ ហគ់ សាំយ៉ាំង អន់ កាខាក់ សារ ប៉ាង៉ាត័ ប៉ាលឹង ប‌៉្រ័ះ រ៉ះ កា ក្រុំ ហៀន សារ ប‌៉្រ័ះ ទិ តាំប៉ើះ ចារ។ ផា អ្វៃ សឿ លើយ ទឹល ឡុច សារ តោ័ លឺក ទី ពៀរ * អូ ទី អំរ៉ាញ អឺញ ពឹង អន់ដីស អុះ"។

សត់ត្រា វគ័ យូហាន ច្រាគ់ ប៉ាហ្យើ កា មួត មឿង ពើកាម៉ុះ

១២ «ហគ់ ច្រាគ់ ប៉ាហ្យើ ប៉ាគ់ ប៊យ ប‌៉្រ័ះ ឡាក់ រ៉ាំងហៃ ក្រុំ ហៀន សារ ប‌៉្រ័ះ ឡាក់ អ្វៃ ប៉ាគ់ មឿង ពើកាម៉ុះ ណោះ នីអៀ៖

បក់ ទី ដាវ សោត ឡាក់ ទី ប៉្លា ទិ ពៀរ ប៊ែង អ៊ែ រ៉ះ ផា ១៣ "អាញ់ អ្លុ កេះ ចារ អន់ដីស អ្វៃ ណោះ ឃឺ អន់ដីស អ្វៃ ហះ ចារ ឡាក់ ទី គ្រេ សាដាច់ ម៉ះ ប‌៉្រ័ះ បឺគ សាតាំង។ ហះកា អន់ដីស អ្វៃ ដាគ់ ត្រង់ លូ អាញ់ លើយ អូ អ្លាត សឿ អាញ់ អុះ យ‌៉័ះ រ៉ាំងវ៉ាង ពូ ប៉ាន់តោ័ អាន់ទីប៉ះ ឡាក់ ប៉ាណូស ដាគ់ ត្រង់ ឡាក់ រ៉ះ សារ អាញ់ ពឹង មឿង អន់ដីស ឃឺ ពឹង ចារ ឡាក់ ប‌៉្រ័ះ បឺគ សាតាំង អ្វៃ។ ១៤ ហះកា ទី សារ អន់ដា អាញ់ អ្យក់ យ៉ូ អន់ដីស ខង កាណុង កាំឡាំង អន់ដីស ទី បក់ អន់ដា ប៉្រគ័ ពួយ សារ វគ័ បាឡាម ប៉ាំងហៀន។ សើគ ពែ វគ័ បាឡាម ណោះ ប៉ាំងហៀន សាដាច់ បាឡាក់ ប៉្រើ អ៊ែ ប៉ាញ៉ា កា សុនសាត អ៊ីស្រាអ៊ែល ភឿ ប៉ាណាំ អន់ អន់ឌែ សា សាណា ពូ សៃន ហ៊ូប ប‌៉្រ័ះ បឺគ លូ ប៉ាណាំ អន់ អន់ឌែ ប៉្រគ័ លូ អង់កាន់ លូ កាម៉ាក័។ † ១៥ កាប៉ាច់ អន់ដីស កា នីណោ័ះ ដេល កាណុង កាំឡាំង អន់ដីស ទី បក់ អន់ដា ប៉្រគ័ ពួយ សារ មួត នីកូឡា ប៉ាំងហៀន ឡាបៀប អា និះទៅ ដេល។ ១៦ ទឹល នីណោ័ះ ហគ់ ប៉ិនពែង ពុត ពៀក ពិ ផា អន់ដីស អូ ប៉ិនពែង ពុត អាញ់ ចឹង ឡាំ ប៉ាគ់ ចារ អន់ដីស កាណុង រ៉ាំងវ៉ាង ស៊្រសៗ គែង ម៉ាត់ អា ហង លូ អាញ់ ចឹង ឡាំ តាកូះ លូ មួត ណោះ លូ ដាវ ពឹង ពឹរ អាញ់ ‡ ដេល។ ១៧ ហគ់ សាំយ៉ាំង អន់ កាខាក់ សារ ប៉ាង៉ាត័ ប៉ាលឹង ប‌៉្រ័ះ រ៉ះ កា ក្រុំ ហៀន សារ ប‌៉្រ័ះ ទិ តាំប៉ើះ ចារ។ ផា អ្វៃ សឿ លើយ ទឹល ឡុច អាញ់ ចឹង អន់ ណុំ ម៉ាណា ឡាក់ អោន សាគឹម ណោះ ទឹប មប អន់ អំហ្មោ បាក ម៉ោញ កាតុ § កា អន់ដីស ដេល ពឹង អំហ្មោ ណោះ ទី ពូ ច្រាគ់ សិច ណាវ ឡាក់ អូ ទី បក់ ពឿ អន់ហ្នាល់ អុះ ទី ដឹង បក់ ទី អ្យក់ អំហ្មោ ណោះ ហង ចឹង អន់ហ្នាល់"។

សត់ត្រា វគ័ យូហាន ច្រាគ់ ប៉ាហ្យើ កា មួត មឿង ធៀទេរ៉ា

១៨ «ហគ់ ច្រាគ់ ប៉ាហ្យើ ប៉ាគ់ ប៊យ ប‌៉្រ័ះ ឡាក់ រ៉ាំងហៃ ក្រុំ ហៀន សារ ប‌៉្រ័ះ អ្វៃ ប៉ាគ់ មឿង ធៀទេរ៉ា ណោះ ផា នីអៀ៖

គន ប‌៉្រ័ះ ប៊កកាតយ័ ម៉ាត់ អ៊ែ តាតារ វ៉ឹច លូ អំប៉្យិត អុញ ជុង អ៊ែ ជៀល កាំឡាគ់ ឡាក់ កា សាប៉ាន័ អ៊ែ រ៉ះ ផា ១៩ "អាញ់ អ្លុ ទិ កេះ សារ អន់ដីស ប៉្រគ័ ណោះ អាញ់ អ្លុ ដេល កា អន់ដីស ទី ពុត ប៉ិច ចៃ លូ អន់ដីស សឿ ទឹប អ្លុ តង័ ពូ លូ អត់ សាំរ៉ាញ័ កាណុង សារ ឡាំបាក។ អាញ់ កា អ្លុ អន់តគ់ ផា សារ អន់ដីស ប៉្រគ័ ណាវៗ កិញអៀ អា ដាគ់ ហ៊្លត ឡឹង អន់ទ្រួល ពែ ណាវ្គ។ ២០ ហះកា ទី សារ ម៉ោញ អាញ់ អ្យក់ យ៉ូ អន់ដីស ឃឺ អន់ដីស ទឹមវ៉ៃរ អន់ អង់កាន់ សិច យេសិបិល អ៊ែ ឃឹត ផា ឡាកោ អ៊ែ ឡាក់ រ៉ាគឹយ ប‌៉្រ័ះ  ហះកា អ៊ែ ប៉ាំងហៀន លូ ប៉ាង៉ល់ មួត បក់ ប៉្រគ័ ង៉ារ កា អាញ់ អន់ អន់ឌែ វ៉ឹល វ៉ើង អន់ ប៉្រគ័ លូ អង់កាន់ លូ កាម៉ាក័ ឡាឡិគ័ ឡាឡាគ័ លូ សា សាណា ពូ សៃន ហ៊ូប ប‌៉្រ័ះ បឺគ។ ២១ អាញ់ កូម័ អន់ អ៊ែ ប៉ិនពែង ពុត ពៀក ហះកា អ៊ែ អូ ចៃ ប៉ិនពែង ពុត ពៀក អុះ ឃឺ អ៊ែ អ្វៃ កា ប៉្រគ័ លូ កាម៉ាក័ និះទៅ។ ២២ ទឹល នីណោ័ះ អាញ់ ចឹង ប៉្រគ័ អន់ អ៊ែ អីគ ប៉ាណាប កាខាក់ ឡូត។ កាប៉ាច់ មួត បក់ ប៉្រគ័ សារ រ៉ាលង កល់ អន់ឌូ លូ អ៊ែ ណោះ ផា អន់ឌែ អូ ប៉ិនពែង ពុត ពៀក អ្លាត ប៉្រគ័ សារ អូ ដាគ់ អន់ឌូ លូ អ៊ែ ណោះ អាញ់ ចឹង ប៉្រគ័ អន់ អន់ឌែ អីគ ប៉ាណាប កាខាក់ ដេល។ ២៣ អាញ់ ចឹង ប៉ាន់តោ័ គន សោ អ៊ែ ឡូត ផះ ណោះ ក្រុំ ហៀន សារ ប‌៉្រ័ះ ទិណោ័ះ ចឹង អ្លុ អន់តគ់ ផា អាញ់ អា ហង ឡាក់ ប៉ានិត ហៃ ពុត ពៀក ប៉ាណូស កេះណោះ អាញ់ ចឹង អន់ កា អន់ដីស តាម ង៉ារ ឡាក់ អន់ដីស ប៉្រគ័ ណោះ ហង។ ២៤ សារ អ៊ែ ប៉ាំងហៀន ណោះ ពូ អើ ផា សារ ជ្រុ ម៉ះ ប‌៉្រ័ះ បឺគ សាតាំង។ កាប៉ាច់ មួត បក់ អន់ដា កាណុង កាំឡាំង អន់ដីស អ្វៃ ពឹង មឿង ធៀទេរ៉ា ឡាក់ អូ ទី ប៉្រគ័ ពួយ សារ អ៊ែ ប៉ាំងហៀន ណោះ អាញ់ អូ ប៉្រើ អន់ដីស ប៉្រគ័ ង៉ារ ញ៉ា ណាវ្គ ឡាក់ ញ៉ាក អុះ ២៥ ឃឺ ក្រាន័ កា អ្វៃ សឿ កាខាក់ សារ ឡាក់ អន់ដីស សឿ កេះ លើយ ទឹល ដារ់ អាញ់ ពឹះ ទឹល ទៀ បគ័ កេះ។ ២៦ ផា អ្វៃ សឿ លើយ លូ ប៉្រគ័ ង៉ារការ កា អាញ់ លើយ ទឹល អង់កក់ តេះ ចឹង ឡុច ទៀ អាញ់ ចឹង អន់ អន់ដីស ទី អំរ៉ាញ អឺញ អំប៉ាំង មួត សុនសាត អន់ទៀគៗ។ ២៧ អន់ដីស ចឹង រ៉ាំងហៃ ប៉ាសុន ទិណោ័ះ ឡាក់ កា ពូ តាគ់ ប៉ាទុះ កគ័ កាអ៊ល លូ អ៊្លង កាទូង ប៉ាសយ់។ * ២៨ អន់ដីស ចឹង ទី អំរ៉ាញ អឺញ ឡាក់ កា អំរ៉ាញ អឺញ អាញ់ ទី ឡឹង ពឹ អាញ់ ដេល អាញ់ កា ចឹង អន់ សំឡង់ ព្រឹក † កា អន់ដីស។ ២៩ ហគ់ សាំយ៉ាំង អន់ កាខាក់ សារ ប៉ាង៉ាត័ ប៉ាលឹង ប‌៉្រ័ះ រ៉ះ កា ក្រុំ ហៀន សារ ប‌៉្រ័ះ ទិ តាំប៉ើះ ចារ"។

៣

សត់ត្រា វគ័ យូហាន ច្រាគ់ ប៉ាហ្យើ កា មួត មឿង សើដេះ

១ «ហគ់ ច្រាគ់ ប៉ាហ្យើ ប៉ាគ់ ប៊យ ប‌៉្រ័ះ ឡាក់ រ៉ាំងហៃ ក្រុំ ហៀន សារ ប‌៉្រ័ះ ឡាក់ អ្វៃ ពឹង មឿង សើដេះ ណោះ រ៉ះ ផា នីអៀ៖

បក់ ទី ប៉ាង៉ាត័ ប៉ាលឹង តាំប៉ើះ ម៉ះ ប‌៉្រ័ះ ប៊កកាតយ័ លូ ចឹក សំឡង់ តាំប៉ើះ អ៊ែ រ៉ះ ផា "អាញ់ អ្លុ ទិ កេះ សារ ឡាក់ អន់ដីស ប៉្រគ័ ណោះ អន់ដីស លៅ សិច ផា អ្វៃ រ៉ីស ហះកា តាទឹច អ៊ែ អន់ដីស តោ័ កេះ។ ២ ហគ់ សាទឹរ ឡាកោ លូ ប៉ាកាង័ កាណាគ័ ញ៉ាៗ ឡាក់ អ្វៃ សល់ ប៊ែត ចឹង តោ័ ណោះ អន់ កាចាប័ ខង អាញ់ ប៉ប័ ផា សារ ឡាក់ អន់ដីស ប៉្រគ័ ណោះ បើ ដាគ់ កាខាក់ អុះ ហះ ម៉ាត់ ប‌៉្រ័ះ អាញ់។ ៣ ទឹល នីណោ័ះ ហគ់ កាចាំង ឡឹង សារ ញ៉ា ឡាក់ អន់ដីស កាតាំង ឡឹង ប៉ានឹរ ប‌៉្រ័ះ កេះណោះ ប៉្រគ័ ពួយ លូ ប៉ិនពែង ពុត ពិ។ ផា អន់ដីស អូ សាទឹរ ឡាកោ អាញ់ ចឹង ឡាំ ប៉ាគ់ ចារ អន់ដីស ឡាក់ កា បក់ អន់តុង អន់ដីស អូ អ្លុ អន់តគ់ កា អាញ់ ចឹង ពឹះ ទឹល ប៉ាគ់ អន់ដីស មង ប៉ុប ចំ អុះ។ ៤ ហះកា អ្វៃ ពឹង មឿង សើដេះ ណោះ ទី បក់ អន់ដា កាណុង កាំឡាំង អន់ដីស អូ ប៉្រគ័ អន់ ខោ អាវ អន់ឌែ បឺគ អ៊ក អុះ អន់ឌែ ណោះ ចឹង កាស៊ប ពៀត នែវ បាក ចាក អន់ឌូ លូ អាញ់ ខង អន់ឌែ ឃឺ ចឹង ពៀត នែវ អា ហង។ ៥ ផា អ្វៃ សឿ លើយ ទឹល ឡុច ណោះ អន់ដីស ចឹង ទី កាស៊ប ពៀត ខោ អាវ នែវ បាក អាញ់ កា អូ អ៊្យូត ឡាច់ សិច អន់ដីស ឡឹង ផាប់ ច្រាគ់ សិច បក់ ទី អាញុ រ៉ីស អុះ។ អាញ់ កា ចឹង រ៉ះ សិច អន់ដីស ហះ ម៉ាត់ ពឹ អាញ់ លូ ហះ ម៉ាត់ ប៊យ អ៊ែ ដេល។ ៦ ហគ់ សាំយ៉ាំង កាខាក់ ពិ សារ ប៉ាង៉ាត័ ប៉ាលឹង ប‌៉្រ័ះ រ៉ះ កា ក្រុំ ហៀន សារ ប‌៉្រ័ះ ទិ តាំប៉ើះ ចារ"។

សត់ត្រា វគ័ យូហាន ច្រាគ់ ប៉ាហ្យើ កា មួត មឿង ភីឡាដិលភៀ

៧ «ហគ់ ច្រាគ់ ប៉ាហ្យើ ប៉ាគ់ ប៊យ ប‌៉្រ័ះ ឡាក់ រ៉ាំងហៃ ក្រុំ ហៀន សារ ប‌៉្រ័ះ ឡាក់ អ្វៃ ពឹង មឿង ភីឡាដិលភៀ ណោះ រ៉ះ ផា នីអៀ៖

បក់ ដាគ់ កាខាក់ សាំរ៉ាប់ កា ប‌៉្រ័ះ លូ ទី ពុត ដាគ់ ត្រង់ លូ ចឹក គន កាចេ ម៉ះ សាដាច់ ដាវីត ផា អ៊ែ បើក អូ ទី ពឿ អ្លុ កាត្រើគ អុះ ផា អ៊ែ កាត្រើគ អូ ទី ពឿ អ្លុ បើក អុះ។ អ៊ែ រ៉ះ ផា ៨ "អាញ់ អ្លុ ទិ កេះ សារ ឡាក់ អន់ដីស ប៉្រគ័ ណោះ ហៃ អាញ់ បើក អ្លាត អំប៉ារ ហះ ម៉ាត់ អន់ដីស កេះ អូ ទី ពឿ ចឹង អ្លុ កាត្រើគ អុះ។ យ‌៉័ះ អន់ដីស ទី សារ អំរ៉ាញ អឺញ បាប៊ត បាប៊ែត កាតាម កា អន់ដីស ប៉្រគ័ ពួយ ប៉ានឹរ អាញ់ លូ អូ ទី កាប ផា អូ អន់ហ្នាល់ អាញ់ ដេល។ ៩ ហៃ អាញ់ ចឹង មប ក្រុំ ហៀន សារ ប‌៉្រ័ះ បឺគ សាតាំង អន់ កា អន់ដីស។ អន់ឌែ ផា ឡាកោ អន់ឌែ សុនសាត អ៊ីស្រាអ៊ែល ហះកា តាទឹច អ៊ែ អូ ត្រគ់ សុនសាត អ៊ីស្រាអ៊ែល អុះ ឃឺ អន់ឌែ កាប ព្លូង។ អាញ់ ចឹង អន់ មួត ទិណោ័ះ កាដាប សាំប‌៉័ះ ហះ ជុង អន់ដីស ម៉ាគ់ អន់ ពូ អ្លុ អន់តគ់ ផា អាញ់ ប៉ិច ចៃ កា អន់ដីស តាទឹច។ ១០ ញន កា អន់ដីស ខំ ប៉្រគ័ ពួយ ប៉ានឹរ អាញ់ លើយ ណោះ អាញ់ កា ចឹង រ៉ាំងហៃ អន់ដីស អន់ រ៉ាវ៉ាច់ ឡឹង សារ ឡាំបាក ឡាក់ ចឹង កើត ពឹះ ពឹង អង់កក់ តេះ អា ភឿ សាគ់ លួង ប៉ាណូស ទិឌូ។ ១១ អាញ់ ចឹង ឡាំ ទឹល រ៉ាំងវ៉ាង ស៊្រសៗ ប៉ាគ់ ម៉ាត់ ទៀ ហង អ្យគ័ អ្វៃ សឿ លើយ សារ ឡាក់ អន់ដីស សឿ កេះ ភឿ ជែ អន់ ទី បក់ ពឿ តាប៉ីត អ្យក់ រ៉ាំងវ៉ាន័ ឡឹង អន់ដីស។ ១២ ផា អ្វៃ សឿ លើយ ទឹល ឡុច អាញ់ ចឹង អន់ អន់ដីស ប៉្រគ័ អញ់ជុង កាណុង រ៉ោង រ៉ាម៉ះ ម៉ះ ប‌៉្រ័ះ អាញ់ លូ អូ ទី ពឿ ចឹង អ្យក់ ឡាច់ អន់ដីស ឡឹង រ៉ោង រ៉ាម៉ះ ណោះ ណាវ្គ អុះ។ អាញ់ ចឹង ច្រាគ់ សិច ប‌៉្រ័ះ អាញ់ ពឹង អន់ដីស ណោះ លូ ចឹង ច្រាគ់ សិច មឿង ម៉ះ ប‌៉្រ័ះ អាញ់ ឃឺ មឿង យេរូសាឡឹម ណាវ ឡាក់ ជឹរ ឡឹង ប៉្លៃង លូ ឡឹង ប‌៉្រ័ះ អាញ់។ អាញ់ កា ចឹង ច្រាគ់ សិច ណាវ ម៉ះ អាញ់ ពឹង អន់ដីស ដេល។ ១៣ ហគ់ សាំយ៉ាំង កាខាក់ សារ ប៉ាង៉ាត័ ប៉ាលឹង ប‌៉្រ័ះ រ៉ះ កា ក្រុំ ហៀន សារ ប‌៉្រ័ះ ទិ តាំប៉ើះ ចារ"។

សត់ត្រា វគ័ យូហាន ច្រាគ់ ប៉ាហ្យើ កា មួត មឿង ឡោឌីសេ

១៤ «ហគ់ ច្រាគ់ សត់ត្រា ប៉ាហ្យើ ប៉ាគ់ ប៊យ ប‌៉្រ័ះ ឡាក់ រ៉ាំងហៃ ក្រុំ ហៀន សារ ប‌៉្រ័ះ អ្វៃ ពឹង មឿង ឡោឌីសេ ណោះ រ៉ះ ផា នីអៀ៖

បក់ ពូ អើ ផា "អាមែន" ឡាក់ ផាញ៉ាន ដាគ់ ត្រង់ លូ ត្រគ់ តាទឹច ឡាក់ តាំងឡា ទិ កាណាគ័ ញ៉ាៗ ឡាក់ ប‌៉្រ័ះ ប៊កកាតយ័ ទី ប៉ាំងកើត អ៊ែ រ៉ះ ផា ១៥ "អាញ់ អ្លុ ទិ កេះ សារ អន់ដីស ប៉្រគ័ ណោះ ឃឺ អាញ់ អូ ចៃ កា អន់ដីស ឡាអត់ កា អូ ឡាអត់ តុ កា អូ តុ។ អាញ់ ប៉ិច អន់ អន់ដីស តុ កាខាក់ លើ ឡាអត់ កាខាក់ ណោះ ដាគ់ ហ៊្លត។ ១៦ ញន កា អន់ដីស ក្រាន័ កា អ្វៃ តុ អ៊រៗ ទឹល នីណោ័ះ អាញ់ ចឹង ឡាគ់ អ្លាត អន់ដីស ឡឹង ពឹរ អាញ់ ហង ១៧ ខង អន់ដីស អ្វាត់ ផា 'ញឹន ប‌៉្រ័ះ ប៉ាត្រង័ ទី រ៉ាស អៀង កាខាក់ កេះ អូ តងកាន កាណាគ័ ញ៉ា ណាវ្គ អុះ' ហះកា អន់ដីស អូ អ្លុ អន់តគ់ ផា អន់ដីស ផះ ថុក ញ៉ាក តាបាយ កាសត់ លូ ប៊្លែល ម៉ាត់ ទឹប អ្វៃ សាឡុន អូ ទី ខោ អាវ កាស៊ប ពៀត ណោះ អុះ។ ១៨ អាញ់ ប៉រ់ អន់តគ់ រ៉ះ កា អន់ដីស អន់ អន់ដីស ឡាំ ណាំង តាច់ ម៉ាស ឡឹង អាញ់ ឡាក់ ម៉ាស ទី សុះ ប៉ាហ្លច់ លូ អុញ ភឿ អន់ អន់ដីស កើត ប‌៉្រ័ះ ប៉ាត្រង័ តាទឹច លូ តាច់ ខោ អាវ បាក ម៉ាគ់ អន់ដីស កាស៊ប ពៀត ជែ អន់ អន់ដីស តាយួស កា ពូ កា អន់ដីស អ្វៃ សាឡុន នីអៀ។ ហគ់ តាច់ អន់ហ្នាំ ច័ះ ម៉ាត់ ឡឹង អាញ់ ដេល ម៉ាគ់ អន់ដីស ហៃ ប៉ប័ សាឡះ ហង។ ១៩ អាញ់ កាប តាគ់ អញ់ចាល លូ អន់តគ់ ប៉ាតោ កា បក់ ចំ ឡាក់ អាញ់ ប៉ិច ចៃ ទឹល នីណោ័ះ ហគ់ ទី ពុត ត្រាំង លូ ប៉ិនពែង ពុត ពៀក ពិ។ ២០ ហៃ អាញ់ អន់តាវ ហះ អំប៉ារ ទឹប កាខគ់ អំប៉ារ ដេល ផា ពឿ កាតាំង ប៉ានឹរ អាញ់ កេះណោះ បើក អំប៉ារ ជៀក អាញ់ ម៉ុត ណោះ អាញ់ ចឹង ម៉ុត កាណុង ហី អ៊ែ ណោះ ទឹប អាញ់ ចឹង សា សាណា អន់ឌូ លូ អ៊ែ អ៊ែ កា ចឹង សា សាណា អន់ឌូ លូ អាញ់ ដេល។ ២១ ផា អ្វៃ សឿ លើយ ទឹល ឡុច អាញ់ ចឹង អន់ អន់ដីស អង់អ្វៃ ពឹង គ្រេ សាដាច់ អន់ឌូ លូ អាញ់ ឡាក់ កា អាញ់ អង់អ្វៃ ពឹង គ្រេ សាដាច់ អន់ឌូ លូ ពឹ អាញ់ ដេល ផះ អាញ់ ចាយ័ ទ្រង អាញ់។ ២២ ហគ់ សាំយ៉ាំង កាខាក់ សារ ប៉ាង៉ាត័ ប៉ាលឹង ប‌៉្រ័ះ រ៉ះ កា ក្រុំ ហៀន សារ ប‌៉្រ័ះ ទិ តាំប៉ើះ ចារ»។

៤

សារ ពូ សាំប‌៉័ះ ប៉ានេ ប‌៉្រ័ះ អ្វៃ ពឹង ប៉្លៃង

១ ឡៃង ឡឹង ណោះ អាញ់ ប៉ប័ អំប៉ារ ពឹង ប៉្លៃង បើក អ្លាត កេះណោះ ប៉ានឹរ ឡាក់ អាញ់ កាតាំង ឡាក់ កា ប៉ានឹរ សាណៃង ផះ អន់ទ្រួល ពែ អ៊ែ កាប លូ អាញ់ ណាវ្គ ផា «ចុ ហាវ ប៉ាគ់ អា អាញ់ ចឹង តាំបាង អន់ អីស ប៉ប័ សារ ញ៉ា ឡាក់ ចឹង ត្រគ់ កើត ពឹះ គែង ម៉ាត់ ទៀ»។ ២ ផាឌី ប៉ាង៉ាត័ ប៉ាលឹង ប‌៉្រ័ះ ប៉ោក ហាវ អាញ់ ឡូត អាញ់ កា ប៉ប័ គ្រេ សាដាច់ ពឹង ប៉្លៃង លូ ទី ម៉ោញ ដូវ អង់អ្វៃ ពឹង គ្រេ ណោះ។ ៣ បក់ អង់អ្វៃ ពឹង គ្រេ សាដាច់ ណោះ តាតារ ឡាក់ កា តាយ៉ាល័ កាហ្រី ទុំៗ លូ ទី កាញ់ច្រូ វែល ជុំ គ្រេ ណោះ តាតារ ក្លាគ់ ឡាក់ កា តាយ៉ាល័ ខៀវ សាងៗ។ ៤ អ្វៃ ជុំ គ្រេ សាដាច់ ណោះ ទី គ្រេ ២៤ ណាវ្គ លូ ទី មួត ក្រាគ់ រ៉ាំងហៃ ប៉ាសុន ប‌៉្រ័ះ ២៤ ដូវ កាស៊ប ពៀត ខោ អាវ បាក តល័ មួក ម៉ាស អង់អ្វៃ ពឹង គ្រេ ណោះ ដេល។ ៥ ទី កាំឡាត ទី តេះតរ់ ឡាច់ ឡឹង គ្រេ សាដាច់ ណោះ។ ហះ ង៉ីរ គ្រេ ណោះ ទី កាបង តាំប៉ើះ ផះ កីត តាតារ កាខាក់។ កាបង ទិណោ័ះ ឃឺ ប៉ាង៉ាត័ ប៉ាលឹង ទិ តាំប៉ើះ ម៉ះ ប‌៉្រ័ះ ប៊កកាតយ័។ ៦ គែង ង៉ីរ គ្រេ សាដាច់ ណោះ ទី វ៉ឹច លូ ទៀក តាំងលោ័ សាង រ៉ាំប‌៉័ះ ឡាក់ កា សាម៉ឹល រ៉ាំបោះ ហី។ ជុំ គ្រេ ណោះ ទី កាណាគ័ អ្វៃ រ៉ីស ប៉្វាន់ កាតុ ទី ម៉ាត់ ប៉ាញ័ ទឹប ឡាកោ ទឹប គែង អង់កក់ ទឹប គែង ង៉ីរ។ ៧ កាណាគ័ ទី ម៉ោញ ឡាកោ អ៊ែ វ៉ឹច លូ ក្លា កាណាគ័ ទី ពៀរ ឡាកោ អ៊ែ វ៉ឹច លូ រ៉ក់ ទោល កាណាគ័ ទី ប៉ៃង ម៉ូះ ម៉ាត់ អ៊ែ វ៉ឹច លូ ប៉ាណូស កាណាគ័ ទី ប៉្វាន់ ឡាកោ អ៊ែ វ៉ឹច លូ ក្លាង អ៊ក ផះ ប៉ារ់។ ៨ កាណាគ័ អ្វៃ រ៉ីស ទិ ប៉្វាន់ ណោះ ទី កាហ្លាប ត្រោ ទិ ប៉្វាន់ កាតុ ទី ម៉ាត់ ប៉ាញ័ ទឹប ឡាកោ ទឹប គែង ឡីង ទឹប គែង កាណុង កាហ្លាប ដេល។ កាណាគ័ ទិណោ័ះ កាប អូ រ៉ាឡូវ អូ រ៉ាឡាក់ ទឹប កាដារ់ ទឹប កាម៉ាំង អន់ឌែ កាប ផា៖

«ប‌៉្រ័ះ ដាគ់ ត្រង់ កាខាក់ ដាគ់ ត្រង់ កាខាក់ ដាគ់ ត្រង់ កាខាក់

ប‌៉្រ័ះ ប៊កកាតយ័ អ៊ែ ទី អំរ៉ាញ អឺញ អំប៉ាំង កាណាគ័ ញ៉ាៗ ទិណោ័ះ

អ៊ែ អ្វៃ ឡឹង សើគ ពែ លូ អ្វៃ ទឹល រ៉ប់ ដារ់ អា

អ៊ែ ចឹង ជឹរ ណាវ្គ»។

៩ ប៉ាគ់ កាណាគ័ ទិ ប៉្វាន់ ណោះ អន់ឌែ ប៉ានេ តាំប៉ោក ហោក រ៉គ់ កា ប‌៉្រ័ះ ឡាក់ អ្វៃ ពឹង គ្រេ សាដាច់ ឃឺ ប‌៉្រ័ះ ឡាក់ អ្វៃ លើយ ១០ កេះណោះ មួត ក្រាគ់ តាំងកង់ ទិ ២៤ ដូវ កា មូប កល់ ទឹះ តេះ ហះ ម៉ាត់ ប‌៉្រ័ះ ឡាក់ អង់អ្វៃ ពឹង គ្រេ ទឹប សាំប‌៉័ះ ប៉ានេ អ៊ែ ឡាក់ ទី អាញុ អ្វៃ លើយ កេះណោះ អ្យក់ ឡាច់ មួក ឡឹង កល់ អន់ឌែ អន់ ហះ ង៉ីរ គ្រេ លូ កាប ផា៖

១១ «អឺ ប‌៉្រ័ះ ប៊កកាតយ័ ឡាក់ ប‌៉្រ័ះ តាំងឡា ញឹន

អីស ឃឺ ចឹង ទី សារ តាតារ ក្លាគ់ លូ លៅ លែង សិច លូ អំរ៉ាញ អឺញ

ខង អីស ប៉ាំងកើត កាណាគ័ ញ៉ាៗ

គ្រឹប នែវ កើត ទី លូ អ្វៃ ញន កា ពុត អីស ហង»។

៥

សារ ផាប់ ពូ ប៉ាតឹត ចារ័ តាំប៉ើះ ចារ

១ កេះណោះ អាញ់ ប៉ប័ ផាប់ * ពឹង តី សាម៉ា ប‌៉្រ័ះ ឡាក់ អ្វៃ ពឹង គ្រេ សាដាច់។ ពឹង ផាប់ ណោះ ទី ច្រាគ់ សត់ត្រា ទឹប គែង ឡីង ទឹប គែង កាណុង លូ ទី ប៉ាតឹត ចារ័ តាំប៉ើះ ចារ ពឹង ណោះ ដេល។ ២ កេះណោះ ណាវ្គ អាញ់ ប៉ប័ ប៊យ ប‌៉្រ័ះ ម៉ោញ ដូវ ឡាក់ កេង ខាក់ កាប ម៉ៃៗ ផា «ពឿ ចឹង ឃឺ ត្រគ់ អ្យក់ ឡាច់ ចារ័ លូ ឡាង ផាប់ អា ?» ៣ ហះកា យ‌៉័ះ អ្វៃ ពឹង ប៉្លៃង កាតាម អ្វៃ ពឹង តេះ លើ កាន់តេ័ះ តេះ កាតាម កា អូ ទី បក់ ពឿ ចឹង អ្លុ ឡាង លូ ហៃ សត់ត្រា កាណុង ផាប់ ណោះ អុះ។ ៤ ផះ ណោះ អាញ់ អង់ហ្យាំង ញ៉ាំ កាខាក់ ខង អូ ទី បក់ ពឿ ចឹង ឃឺ ឡាង ហៃ ផាប់ ណោះ ទី អុះ។ ៥ ផាឌី ទី ក្រាគ់ តាំងកង់ ម៉ោញ ដូវ រ៉ះ កា អាញ់ ផា «ជែ ញ៉ាំ ហង ហៃ តោ ក្លា ឡាក់ កើត ឡឹង ផូង័ វ៉ាច់ យូដា † ឃឺ បក់ កើត ឡឹង ផូង័ វ៉ាច់ សាដាច់ ដាវីត អ៊ែ ចាយ័ ទ្រង អ៊ែ កេះ អ៊ែ ចឹង អ្លុ អ្យក់ ឡាច់ ចារ័ ទិ តាំប៉ើះ ចារ លូ ឡាង ផាប់ ណោះ»។

៦ កេះណោះ ណាវ្គ អាញ់ ប៉ប័ គន ចៀម ម៉ោញ អ្វៃ អន់តាវ ហះ ម៉ាត់ គ្រេ សាដាច់ លូ ពឹង អន់តិគ័ កាណាគ័ ឡាក់ ទី អាញុ រ៉ីស ទិ ប៉្វាន់ លូ ពឹង អន់តិគ័ មួត ក្រាគ់ តាំងកង់។ គន ចៀម ណោះ ហៃ ឡាក់ កា ពូ កោះ រ៉ាម៉ះ ប‌៉្រ័ះ កេះ។ ចៀម ណោះ ទី អង់គែ តាំប៉ើះ ម៉ាត់ តាំប៉ើះ កាប៉ាច់ ម៉ាត់ តាំប៉ើះ ណោះ ឃឺ ប៉ាង៉ាត័ ប៉ាលឹង ទិ តាំប៉ើះ ម៉ះ ប‌៉្រ័ះ ប៊កកាតយ័ ឡាក់ ប‌៉្រ័ះ ប៉្រើ ពឹះ ប៉ាញ័ ទឹប អង់កក់ តេះ។ ៧ គន ចៀម ណោះ កា ឡាំ អ្យក់ ផាប់ ឡឹង តី សាម៉ា ប‌៉្រ័ះ ឡាក់ អង់អ្វៃ ពឹង គ្រេ ណោះ។ ៨ ប៉ាគ់ គន ចៀម អ្យក់ ផាប់ កេះៗ កាណាគ័ ឡាក់ ទី អាញុ រ៉ីស ទិ ប៉្វាន់ លូ មួត ក្រាគ់ តាំងកង់ ទិ ២៤ ដូវ កា កាដាប ហះ ម៉ាត់ គន ចៀម។ អន់ឌែ ចឹក ព្រួក ដូវ ម៉ោញ លូ ចឹក អ៊ក ម៉ាស ឡាក់ ទី តាំងហ៊ុម ប៉ាញ័ អ៊ក ណោះ។ តាំងហ៊ុម ណោះ ឃឺ សារ មួត ប៉ាសុន ប‌៉្រ័ះ ម៉ន់។ ៩ អន់ឌែ កា ចាជែ អញ់ស៊ែ ណាវ ផា៖

«អីស ហង ឃឺ ចឹង អ្យក់ ផាប់ អា លូ ចឹង អ្យក់ ឡាច់ ចារ័

ខង ពូ ប៉ាន់តោ័ អីស ប៉្រគ័ កាណាគ័ រ៉ាម៉ះ ប‌៉្រ័ះ

អីស ហ្វាយ ប៉ាណូស គ្រឹប ផូង័ គ្រឹប សុនសាត គ្រឹប ប៉ាថេត

អន់ កា ប‌៉្រ័ះ ប៊កកាតយ័ ញន កា ផាម អីស។

១០ អីស ប៉្រគ័ អន់ ពូ កេះ ប៉ាសុន ប‌៉្រ័ះ រ៉ាំងហៃ រ៉ាំងខ្យា

លូ ប៉្រគ័ អន់ កេះ ក្រុំ រ៉ាម៉ះ ប‌៉្រ័ះ ប៉្រគ័ ង៉ារ កា ប‌៉្រ័ះ ពិន

អន់ឌែ ណោះ ចឹង រ៉ាំងហៃ រ៉ាំងខ្យា ពឹង អង់កក់ តេះ»។

១១ ផះ ណោះ អាញ់ ប៉ប័ លូ កាតាំង ប៉ានឹរ ប៊យ ប‌៉្រ័ះ អរ់ៗ អៀង កាខាក់ អ្វៃ ជុំ គ្រេ សាដាច់ លូ ជុំ កាណាគ័ ឡាក់ ទី អាញុ រ៉ីស លូ ជុំ មួត ក្រាគ់ តាំងកង់។ ប៊យ ប‌៉្រ័ះ ណោះ ទី ចំលួន អៀង ប៉ិន រ៉ាពូ ប៉ិន មឺន ប៉ិន ស៊ែន។ ១២ អន់ឌែ កាប ម៉ៃៗ ផា «គន ចៀម ឡាក់ ពូ ប៉ាន់តោ័ ណោះ អ៊ែ ឃឺ ចឹង ទី សារ អំរ៉ាញ អឺញ ទី រ៉ាស អំប៉ាស សារ ហ្យាំង សាឡាច់ សារ សុតថាំង សាំងឡាង័ អឺញ លូ សារ លៅ លែង សិច សារ តាតារ ក្លាគ់ លូ សារ ពូ ប៉ានេ»។ ១៣ ផះ ណោះ អាញ់ កាតាំង ប៉ានឹរ កាណាគ័ ទិណោ័ះ ទឹប អ្វៃ ពឹង ប៉្លៃង អ្វៃ ពឹង តេះ អ្វៃ កាន់តេ័ះ តេះ លូ អ្វៃ កាណុង ទៀក សាឡីគ សាឡាយ កាប ផា «អន់ ប‌៉្រ័ះ ឡាក់ អង់អ្វៃ ពឹង គ្រេ សាដាច់ លូ គន ចៀម ទី សារ ប៉ានេ សារ លៅ លែង សិច សារ អំរ៉ាញ អឺញ លូ សារ តាតារ ក្លាគ់ លើយ អូ អ្លុ ឡុច»។ ១៤ កេះណោះ ណាវ្គ កាណាគ័ ឡាក់ ទី អាញុ រ៉ីស ទិ ប៉្វាន់ កា កាប ផា «អាមែន !» មួត ក្រាគ់ តាំងកង់ កា កាដាប សាំប‌៉័ះ ដេល។

៦

សារ គន ចៀម អ្យក់ ឡាច់ ចារ័ ត្រោ ចារ

១ កេះណោះ អាញ់ ប៉ប័ គន ចៀម អ្យក់ ឡាច់ ចារ័ ចារ ទី ម៉ោញ កាណុង ចារ ទិ តាំប៉ើះ ណោះ ផាឌី អាញ់ កាតាំង ប៉ានឹរ កាណាគ័ ឡាក់ ទី អាញុ រ៉ីស ទី ម៉ោញ កាប តេះ ឡាក់ កា តេះតរ់ អ៊ែ កាប ផា «ហគ់ ពឹះ ពិ !» ២ អាញ់ កា ប៉ប័ សេះ បាក ម៉ោញ បក់ ជិះ សេះ ណោះ ចឹក ស្រាគ់ ពូ កា អន់ មួក សាដាច់ កា អ៊ែ តល័ កេះណោះ ឡាច់ ចាក ភឿ ឡាំ តាកូះ អន់ ចាយ័ ទ្រង អ៊ែ។

៣ ប៉ាគ់ គន ចៀម អ្យក់ ឡាច់ ចារ័ ចារ ទី ពៀរ អាញ់ កាតាំង ប៉ានឹរ កាណាគ័ ឡាក់ ទី អាញុ រ៉ីស ទី ពៀរ អ៊ែ កាប ផា «ហគ់ ពឹះ ពិ !» ៤ ផាឌី កា ទី សេះ ម៉ោញ ណាវ្គ កាហ្រី ឡាក់ កា អុញ ប‌៉្រ័ះ អន់ បក់ ជិះ សេះ ណោះ អ្លុ អ្យក់ ឡាច់ សារ សាណុក សាវ៉ាក ឡឹង អង់កក់ តេះ ភឿ ប៉្រគ័ អន់ ប៉ាណូស កោះ ប៉ាន់តោ័ គួប សោប ពូ កា អន់ ដាវ តីស ម៉ោញ កា អ៊ែ ដេល។

៥ ប៉ាគ់ គន ចៀម អ្យក់ ឡាច់ ចារ័ ចារ ទី ប៉ៃង អាញ់ កាតាំង ប៉ានឹរ កាណាគ័ ឡាក់ ទី អាញុ រ៉ីស ទី ប៉ៃង អ៊ែ កាប ផា «ហគ់ ពឹះ ពិ !» អាញ់ កា ប៉ប័ សេះ ម៉ូ ម៉ោញ បក់ ជិះ សេះ ណោះ អ៊ែ ចឹក កាឡូ ម៉ោញ។ ៦ អាញ់ កាតាំង ឡាក់ កា ទី ប៉ានឹរ ប៉ាណូស កាប ពឹង អន់តិគ័ កាណាគ័ ឡាក់ ទី អាញុ រ៉ីស ទិ ប៉្វាន់ ណោះ រ៉ះ ផា «ពឹង អង់កក់ តេះ ទី សារ ឡាយ៉ិត ឡាំងវ៉ាញ់ កាខាក់ កេះ ទឹល នីណោ័ះ ភែ ពៀ សាឡី ឡាក់ ដាគ់ ហាវ ក្លាំង ម៉ោញ កាឡូ ទី ខា ម៉ោញ កាក់ * ភែ ពៀ សាឡី ឡាក់ អូ សូវ ដាគ់ កា ហាវ ក្លាំង ដេល ប៉ៃង កាឡូ ទី ខា ម៉ោញ កាក់ ដេល ហះកា សាងី លូ តាពែ ប៉្លៃ អង់កាច ជែ តាគ់ អញ់សីគ ដៃ †»។

៧ ប៉ាគ់ គន ចៀម អ្យក់ ឡាច់ ចារ័ ចារ ទី ប៉្វាន់ អាញ់ កាតាំង ប៉ានឹរ កាណាគ័ ឡាក់ ទី អាញុ រ៉ីស ទី ប៉្វាន់ អ៊ែ កាប ផា «ហគ់ ពឹះ ពិ !» ៨ អាញ់ កា ប៉ប័ សេះ នែវ ប៊ូក ម៉ោញ បក់ ជិះ សេះ ណោះ សិច អ៊ែ សារ តោ័ ស្រុក ប៉ាទ្រូ កា ទី ហះ ណោះ ដេល។ ប‌៉្រ័ះ អន់ សារ តោ័ លូ ស្រុក ប៉ាទ្រូ ទី សារ អំរ៉ាញ អឺញ ពឹង អង់កក់ តេះ ភឿ ប៉ាន់តោ័ ប៉ាណូស ប៉ាណូស ប៉្វាន់ តាប៉ល់ អ៊ែ ចឹង ប៉ាន់តោ័ ម៉ោញ តាប៉ល់ ឃឺ ប៉ាន់តោ័ លូ ដាវ លូ សារ ឡាយ៉ិត ឡាំងវ៉ាញ់ លូ ត្រគ់ ប៉ាញុ រ៉ាំបល់ លូ កាណាគ័ ព្រី តាកេះៗ។

៩ ប៉ាគ់ គន ចៀម អ្យក់ ឡាច់ ចារ័ ចារ ទី ប៉ាតាម័ អាញ់ ប៉ប័ ហះ កាន់តេ័ះ អន់ហ្នឹង ពុះ កាណាគ័ រ៉ាម៉ះ ប‌៉្រ័ះ ទី ប៉ាង៉ាត័ ប៉ាណូស បក់ ពូ ប៉ាន់តោ័ ញន កា ប៉្រគ័ ពួយ ប៉ានឹរ ប‌៉្រ័ះ លូ រ៉ះ សារ យីស៊ូ។ ១០ ប៉ាង៉ាត័ មួត ទិណោ័ះ កាប ម៉ៃៗ ផា «អឺ ប‌៉្រ័ះ ឡាក់ តាំងឡា ញឹន ឡាក់ ដាគ់ ត្រង់ តាទឹច ក្យាគ់ ដារ់ ចំ ណាវ្គ អីស ចឹង តាត់ស៊ិន សារ លូ តូ ប៉ាណូស ពឹង អង់កក់ តេះ ញន កា ពូ ប៉ាន់តោ័ ញឹន ?» ១១ ពូ អន់ អាវ អ្លឹង នែវ បាក កា អន់ឌែ ដូវ ម៉ោញ ៗ លូ កាតាំង ប៉ានឹរ ពូ រ៉ះ ផា «អន់ដីស អ្វៃ ក្យាគ់ បាប៊ែត ណាវ្គ ហិ កូម័ ទឹល ពូ ចឹង ប៉ាន់តោ័ មួត អុះ ម៉ី ឡាក់ ប៉្រគ័ ង៉ារ អន់ឌូ លូ អន់ដីស អន់ គ្រឹប ចំលួន ហិ»។

១២ ប៉ាគ់ គន ចៀម អ្យក់ ឡាច់ ចារ័ ចារ ទី ត្រោ អាញ់ ប៉ប័ តេះ រ៉ារ៉ៃត កាខាក់ ដារ់ កា កើត ម៉ាម៉ាំង គ្លឹប រ៉ាំងអ៊ត ខៃ កា កើត កាហ្រី ឡាក់ កា ផាម។ ១៣ កាប៉ាច់ សំឡង់ ពឹង ប៉្លៃង កា ឡិ ជឹរ ពឹង អង់កក់ តេះ ឡាក់ កា ប៉្លៃ ហ្រា ឡន់ ហ្រុង កា ខ្យាល ឡាយុះ តើម អ៊ែ។ ១៤ ប៉្លៃង កា ហ៊្យង រ៉ាង៉ាប់ ឡាក់ កា ពូ តាមួរ ពេល រ៉ាន់ដាប់ កាប៉ាច់ ប៉ានឹម លូ តាក្វាល់ ទិណោ័ះ កា តាពល ឡាច់ ឡឹង ចារ អ៊ែ ដេល។ ១៥ មួត សាដាច់ អ្វៃ ពឹង អង់កក់ តេះ លូ មួត បក់ ប៉្រគ័ កាន រ៉ាតីស មួត ម៉ៃគ តាហាន មួត កេង ខាក់ ទឹប ប៉ាសុន ទឹប ទុច ពូ កា ប៉ាណាំ គួប ឡាំ អោន កាណុង រ៉ូង័ ប៉ានឹម លូ កាណុង គឺប អំហ្មោ។ ១៦ អន់ឌែ កាប ផា «អឺ ប៉ានឹម អឺ អំហ្មោ ហគ់ គ្លឹម ញឹន ពិ លូ តង័ អោន ញឹន អន់ រ៉ាវ៉ាច់ ឡឹង ម៉ាត់ ប‌៉្រ័ះ ឡាក់ អង់អ្វៃ ពឹង គ្រេ សាដាច់ លូ អន់ រ៉ាវ៉ាច់ ឡឹង សារ គន ចៀម អឺក ១៧ ខង ដារ់ កេង ខាក់ ឡាក់ ដារ់ ប‌៉្រ័ះ លូ គន ចៀម អឺក ពឹះ ទឹល កេះ អូ ទី បក់ ពឿ ចឹង រ៉ាវ៉ាច់ ឡាកោ អុះ»។

៧

សារ ប៊យ ប‌៉្រ័ះ ប៉ាតឹត ត្រា ពឹង កល់ យ៉ាំង មួត សឿ ប‌៉្រ័ះ

១ កេះណោះ ណាវ្គ អាញ់ ប៉ប័ ប៊យ ប‌៉្រ័ះ ប៉្វាន់ ដូវ អន់តាវ ពឹង អង់កក់ តេះ ទិ ប៉្វាន់ ជួច មួត ប៊យ ណោះ អន់ឌែ ត្រាគ័ ខ្យាល ពឹង អង់កក់ តេះ ទិ ប៉្វាន់ ជួច ជែ អន់ ប៉ឹ ពឹង តេះ លើ ពឹង ទៀក សាឡីគ សាឡាយ លើ ពឹង តើម អ៊្លង ចំ អុះ។ ២ កេះណោះ អាញ់ ប៉ប័ ប៊យ ប‌៉្រ័ះ ម៉ោញ ដូវ ណាវ្គ ពឹះ ឡឹង ដារ់ ឡាច់ ទឹប ចឹក ត្រា ម៉ះ ប‌៉្រ័ះ ឡាក់ ទី អាញុ រ៉ីស។ ប៊យ ណោះ កាប ម៉ៃៗ លូ ប៊យ ប៉្វាន់ ដូវ ណោះ ឡាក់ ទី សារ អំរ៉ាញ អឺញ ចឹង ថាំឡាយ កាណាគ័ ពឹង តេះ លូ ពឹង ទៀក សាឡីគ សាឡាយ ណោះ ផា ៣ «ជែ រិញ ថាំឡាយ កាណាគ័ ញ៉ា ពឹង តេះ លើ ពឹង ទៀក សាឡីគ សាឡាយ លើ ថាំឡាយ តើម អ៊្លង អ៊ែ ចំ កូម័ ញឹន ចឹង ប៉ាតឹត ត្រា អន់ ចាណាំ អន់ហ្នាល់ ពឹង កល់ យ៉ាំង មួត បក់ ប៉្រគ័ ង៉ារ កា ប‌៉្រ័ះ ពិន ហិ»។ ៤ ផះ ណោះ អាញ់ កាតាំង ពូ រ៉ះ ចំលួន ប៉ាណូស បក់ ទី ប៉ាតឹត ត្រា អន់ ចាណាំ អន់ហ្នាល់ ទិណោ័ះ ទី ១៤៤.០០០ ដូវ ពឹះ គ្រឹប ផូង័ ឡឹង សុនសាត អ៊ីស្រាអ៊ែល៖

៥ ឡឹង ផូង័ យូដា បក់ ទី ប៉ាតឹត ត្រា អន់ ចាណាំ អន់ហ្នាល់ ទី ចំលួន ១២.០០០ ដូវ

ឡឹង ផូង័ រូបេន ១២.០០០ ដូវ

ឡឹង ផូង័ កាត ១២.០០០ ដូវ

៦ ឡឹង ផូង័ អាស៊ើរ ១២.០០០ ដូវ

ឡឹង ផូង័ ណាប់ថាលី ១២.០០០ ដូវ

ឡឹង ផូង័ ម៉ាណាសេ ១២.០០០ ដូវ

៧ ឡឹង ផូង័ ស៊ីមៀន ១២.០០០ ដូវ

ឡឹង ផូង័ លេវី ១២.០០០ ដូវ

ឡឹង ផូង័ អ៊ីសាខារ ១២.០០០ ដូវ

៨ ឡឹង ផូង័ សេប៊ូលុន ១២.០០០ ដូវ

ឡឹង ផូង័ យូស៊ែប ១២.០០០ ដូវ

លូ ឡឹង ផូង័ បេនយ៉ាមីន ១២.០០០ ដូវ ឡាក់ ទី ប៉ាតឹត ត្រា អន់ ចាណាំ អន់ហ្នាល់ ណោះ។

សារ ប៉ាណូស គ្រឹប សុនសាត សាំប‌៉័ះ ប៉ានេ ប‌៉្រ័ះ ប៊កកាតយ័

៩ កេះណោះ ណាវ្គ អាញ់ ប៉ប័ តាប៉ល់ ប៉ាណូស អៀង កាខាក់ អូ ទី ពឿ ដាម័ យ៉ាប អុះ ប៉ាណូស ទិណោ័ះ ពឹះ គ្រឹប ប៉ាថេត គ្រឹប ផូង័ គ្រឹប សុនសាត។ ពូ ពៀត អាវ តីស អ្លឹង ទឹល ជុង នែវ បាក អ្វៃ អន់តាវ ហះ ង៉ីរ គ្រេ សាដាច់ លូ ហះ ង៉ីរ គន ចៀម ទឹប ពូ ចឹក តាំងកង់ សាប៉្វាត់ រ៉ាសៃ។ ១០ ពូ កាប ម៉ៃៗ ផា «ទី ដឹង ប‌៉្រ័ះ ពិន ឡាក់ អ្វៃ ពឹង គ្រេ សាដាច់ លូ គន ចៀម ណោះ ហង ឡាក់ តង័ ពិន អន់ រ៉ាវ៉ាច់ ឡឹង សារ តោ័»។ ១១ ផះ ណោះ ប៊យ ប‌៉្រ័ះ ទិណោ័ះ ឡាក់ អ្វៃ អន់តាវ ជុំ គ្រេ សាដាច់ ជុំ មួត ក្រាគ់ តាំងកង់ ជុំ កាណាគ័ ឡាក់ ទី អាញុ រ៉ីស ទិ ប៉្វាន់ អន់ឌែ កា កាដាប មូប កល់ ទឹះ តេះ ហះ គ្រេ សាដាច់ សាំប‌៉័ះ ប៉ានេ ប‌៉្រ័ះ ប៊កកាតយ័ ១២ លូ កាប ផា «អាមែន អន់ ប‌៉្រ័ះ ពិន ទី សារ ដាគ់ លូ សារ ហ្យាំង សាឡាច់ សារ លៅ លែង សិច សារ អំរ៉ាញ អឺញ លូ សារ សុតថាំង សាំងឡាង័ អឺញ អន់ ប៉ាណូស ទិឌូ ប៉ានេ តាំប៉ោក ហោក រ៉គ់ កា អ៊ែ លើយ អូ អ្លុ ឡុច អាមែន»។

១៣ មួត ក្រាគ់ តាំងកង់ ម៉ោញ ដូវ អំប៉ញ់ លូ អាញ់ ផា «មួត បក់ ពៀត អាវ តីស អ្លឹង ទឹល ជុង នែវ បាក ណោះ កាំឡាំង ពឿ អន់ឌែ ណោះ ? អន់ឌែ ពឹះ ឡឹង ចំ ?» ១៤ អាញ់ តើល អ៊ែ ផា «អឺ ពឹ តាំងឡា អីស ហង អ្លុ»។ អ៊ែ រ៉ះ កា អាញ់ ផា «អន់ឌែ ណោះ ស៊ុត កា រ៉ាវ៉ាច់ ឡឹង សារ ចុនចៃ កាខាក់ អន់ឌែ ប៉ីស អាវ អន់ បាក ពឹង ផាម គន ចៀម។ ១៥ ខ អា ហង បះ អន់ឌែ អ្វៃ ហះ ង៉ីរ គ្រេ សាដាច់ ម៉ះ ប‌៉្រ័ះ ប៊កកាតយ័ លូ សាំប‌៉័ះ ប៉ានេ អ៊ែ ទឹប កាម៉ាំង ទឹប កាដារ់ កាណុង រ៉ោង រ៉ាម៉ះ ។ ប‌៉្រ័ះ ឡាក់ អង់អ្វៃ ពឹង គ្រេ សាដាច់ ណោះ ចឹង កាន់ទឹង អន់ឌែ លូ កី អ៊ែ។ ១៦ អន់ឌែ ចឹង អូ ឡាយ៉ិត អូ ហ៊្រែង ណាវ្គ ហង អន់ឌែ កា អូ ត្រគ់ តុ ដារ់ ណាវ្គ ដេល ១៧ ខង គន ចៀម ឡាក់ អ្វៃ ហះ ម៉ាត់ គ្រេ សាដាច់ អ៊ែ ចឹង រង អន់ឌែ លូ ចឹង ប៉ាណាំ ឡាំ ប៉ាគ់ កល់ ទៀក ឡាក់ អន់ អាញុ រ៉ីស។ * ប‌៉្រ័ះ ប៊កកាតយ័ កា ចឹង អ៊្យូត ទៀក ម៉ាត់ ឡឹង ម៉ាត់ អន់ឌែ»។

៨

សារ គន ចៀម អ្យក់ ឡាច់ ចារ័ ចារ ទី តាំប៉ើះ

១ ផះ គន ចៀម អ្យក់ ឡាច់ ចារ័ ចារ ទី តាំប៉ើះ ណោះ ផាឌី អូ កាតាំង ប៉ានឹរ ញ៉ា អុះ ពឹង ប៉្លៃង ណោះ រ៉ាង៉ាប់ ឃឺ អ៊ែ ទុញ ទងតិគ័ មង។ ២ កេះណោះ អាញ់ ប៉ប័ ប៊យ ប‌៉្រ័ះ តាំប៉ើះ ដូវ ឡាក់ អន់តាវ គែង ម៉ាត់ ប‌៉្រ័ះ ប៊កកាតយ័ ទឹប ទី ពូ អន់ សាណៃង តាំប៉ើះ។ ៣ ទី ប៊យ ប‌៉្រ័ះ ម៉ោញ ដូវ ណាវ្គ ពឹះ អន់តាវ ហះ អន់ហ្នឹង ទឹប ចឹក ខាល់ ម៉ាស ម៉ោញ សាំរ៉ាប់ ចៃគ តាំងហ៊ុម។ ប៊យ ណោះ ទី តាំងហ៊ុម អៀង មប អន់ កា ប‌៉្រ័ះ ចៃគ ពឹង អន់ហ្នឹង ម៉ាស ឡាក់ អ្វៃ គែង ង៉ីរ គ្រេ សាដាច់ អន់ឌូ លូ សារ មួត ប៉ាសុន ប‌៉្រ័ះ ម៉ន់។ ៤ អ្យី តាំងហ៊ុម ណោះ កា ហុយ ឡាច់ ឡឹង ខាល់ ប៊យ ប‌៉្រ័ះ ចឹក ណោះ ហាវ ពឹង ចាំងហីគ អន់ឌូ លូ សារ ម៉ន់ មួត ប៉ាសុន ប‌៉្រ័ះ ទឹល ប៉ាគ់ ចារ ប‌៉្រ័ះ ប៊កកាតយ័។ ៥ កេះណោះ ប៊យ ប‌៉្រ័ះ អ្យក់ ង៉ារ អុញ ឡឹង អន់ហ្នឹង ចៃគ ពឹង ខាល់ ម៉ាស ប៉ាញ័ កេះណោះ ឡាំ តូះ ពឹង តេះ ផាឌី កា ទី តេះតរ់ ទី កាំឡាត លូ រ៉ារ៉ៃត តេះ។

សារ ប៊យ ប‌៉្រ័ះ ខ្លោម សាណៃង តាំប៉ើះ កាតុ

៦ កេះណោះ ប៊យ ប‌៉្រ័ះ ទិ តាំប៉ើះ ដូវ ឡាក់ ចឹក សាណៃង តាំប៉ើះ ណោះ កា ទ្រៀម ចឹង ខ្លោម។ ៧ ប៊យ ប‌៉្រ័ះ ទី ម៉ោញ កា ខ្លោម សាណៃង ផាឌី កា ទី ប៉្លៃ ម៉ារៀល លូ អុញ ឡាយ លូ ផាម ឡិ ពឹង អង់កក់ តេះ។ តេះ ប៉ៃង ចានែក អុញ សា ទិ ម៉ោញ ចានែក លូ តើម អ៊្លង លូ អ្យិត កាសៃគ ឡាញ់ចឺន ប៉ៃង ចានែក អុញ សា ទិ ម៉ោញ ចានែក ដេល។

៨ ប៊យ ប‌៉្រ័ះ ទី ពៀរ កា ខ្លោម សាណៃង ផាឌី កា ទី ឡាក់ កា ប៉ានឹម តីស ផះ អុញ សា ឡិ ពឹង ទៀក សាឡីគ សាឡាយ។ ទៀក សាឡីគ សាឡាយ ប៉ៃង ចារ កេះ ផាម ម៉ោញ ចារ។ ៩ ទិ កាណាគ័ ឡាក់ ទី អាញុ រ៉ីស អ្វៃ កាណុង ទៀក សាឡីគ សាឡាយ ប៉ៃង ចានែក តោ័ ម៉ោញ ចានែក។ កាំប៉ាន់ អ្វៃ ពឹង ទៀក សាឡីគ សាឡាយ ប៉ៃង ចានែក កា រ៉ាយ រ៉ាំ ទិ ម៉ោញ ចានែក ដេល។

១០ ប៊យ ប‌៉្រ័ះ ទី ប៉ៃង កា ខ្លោម សាណៃង ផាឌី កា ទី សំឡង់ ម៉ោញ តុត តីស ឡិ ឡឹង ប៉្លៃង ផះ កីត ទីរៗ ឡាក់ កា អុញ កាបង។ កាប៉ាច់ ទៀក តាំងលេ ទៀក ទ្រូង លូ កល់ ទៀក ប៉ៃង ចានែក សំឡង់ ណោះ ឡិ ពឹង ម៉ោញ ចានែក។ ១១ សំឡង់ ណោះ ពូ អន់ សិច ផា «តើម ក្រិល» ទៀក ប៉ៃង ចានែក ណោះ កា កេះ ទៀក ប៉ាញឹល ម៉ោញ ចានែក។ ទី ប៉ាណូស តោ័ អៀង ដូវ ខង ទៀក ណោះ កើត តាំង។

១២ ប៊យ ប‌៉្រ័ះ ទី ប៉្វាន់ កា ខ្លោម សាណៃង ផាឌី ដារ់ ខៃ លូ សំឡង់ ប៉ៃង ចានែក កា កើត ម៉ាម៉ាំង ម៉ោញ ចានែក។ ណោះ កាម៉ាំង ប៉ៃង មង អូ ទី តាតារ ខៃ សំឡង់ ម៉ោញ មង កាដារ់ ប៉ៃង មង កា អូ ទី ដារ់ ម៉ោញ មង និះទៅ ដេល។

១៣ ផះ ណោះ អាញ់ ប៉ប័ ក្លាង អ៊ក ប៉ារ់ ពឹង ប៉្លៃង លូ កាតាំង អ៊ែ កាប ម៉ៃៗ ផា «ឡាំបាក ខាក់ ឡាំបាក ខាក់ ហង ប៉ាណូស ឡាក់ អ្វៃ ពឹង អង់កក់ តេះ ញន កា ប៊យ ប‌៉្រ័ះ ប៉ៃង ដូវ ចឹង ខ្លោម សាណៃង ណាវ្គ ហង»។

៩

១ ប៊យ ប‌៉្រ័ះ ទី ប៉ាតាម័ កា ខ្លោម សាណៃង អាញ់ កា ប៉ប័ សំឡង់ ម៉ោញ ឡាក់ ឡិ ឡឹង ប៉្លៃង ពឹង អង់កក់ តេះ កេះ ពូ អន់ គន កាចេ អំប៉ារ ឡូះ ជ្រុ ចារ គ្រន ប‌៉្រ័ះ បឺគ កា សំឡង់ ណោះ។ ២ សំឡង់ ណោះ កា បើក អំប៉ារ ឡូះ ណោះ ផាឌី កា ទី អ្យី ហុយ ឡឹង ឡូះ ណោះ ចុកៗ ឡាក់ កា អ្យី អុញ តីស ពូ សុះ ម៉ីរ។ ផះ ណោះ ដារ់ លូ ប៉្លៃង កើត ម៉ាម៉ាំង ញន កា អ្យី អុញ ហុយ ឡាច់ ឡឹង ឡូះ ណោះ។ ៣ កា ទី ឡៃប អៀង ខាក់ ឡាច់ ឡឹង អ្យី អុញ ណោះ ប៉ារ់ ឡើះ ពឹង អង់កក់ តេះ អន់ឌែ ទី សាណោច ទី ចារ័ ឡាក់ កា កាទៀង ខោរ ដេល។ ៤ ប‌៉្រ័ះ រ៉ះ កា អន់ឌែ ផា «ជែ ថាំឡាយ អ្យិត សាម៉ោង លើ តើម អ៊្លង អ៊ែ ចំ ម៉ោញ ដៃ ត្រគ់ សោច ដឹង ប៉ាណូស បក់ អ៊ែ ចំ ឡាក់ អូ ទី ត្រា ម៉ះ អាញ់ ប៉ាតឹត ពឹង កល់ យ៉ាំង ណោះ ហង»។ ៥ ប‌៉្រ័ះ អូ អន់ ឡៃប ទិណោ័ះ ប៉ាន់តោ័ ពូ អុះ ក្រាន័ កា អន់ឌែ ប៉្រគ័ អន់ ពូ អីគ ប៉ាណាប រ៉ាំងវ៉ាង ប៉ាតាម័ ខៃ ដោច អន់ឌែ ប៉្រគ័ អីគ ណោះ ឡាក់ កា កាទៀង ខោរ សោច ពូ ដេល។ ៦ ផះ រ៉ាំងវ៉ាង ណោះ ប៉ាណូស ប៉ិច កា តោ័ ខាក់ ហះកា ពូ អូ តោ័ អុះ។

៧ ឡៃប ទិណោ័ះ ត្រង័ ទ្រៀយ អន់ឌែ វ៉ឹច លូ សេះ ពូ ចៃគ ឃឿង ចឹង ឡាំ តាកូះ ពឹង កល់ អន់ឌែ ទី ឡាក់ កា មួក ម៉ាស សាដាច់ ម៉ូះ ម៉ាត់ អន់ឌែ ឡាក់ កា ម៉ូះ ម៉ាត់ ប៉ាណូស។ ៨ អន់ឌែ ទី សក់ អ្លឹង ឡាក់ កា សក់ អង់កាន់ សាណាញ់ អន់ឌែ ឡាក់ កា សាណាញ់ ក្លា។ ៩ អន់ឌែ ពៀត ឡាក់ កា អាវ ប៉ាសយ់ ផះ អន់ឌែ ប៉ារ់ យឹង កាហ្លាប អន់ឌែ ឡាក់ កា យឹង រ៉ាតេ័ះ សេះ អៀង ឡាំ តាកូះ។ ១០ ក្យាំង អន់ឌែ ទី សាណោច ឡាក់ កា កាទៀង ខោរ សាណោច អន់ឌែ ទី ចារ័ អឺញ សាំរ៉ាប់ ប៉្រគ័ អន់ ប៉ាណូស អីគ ប៉ាណាប ទិ រ៉ាំងវ៉ាង ប៉ាតាម័ ខៃ។ ១១ ឡៃប ទិណោ័ះ ទី សាដាច់ រ៉ាំងហៃ អន់ឌែ ដេល ឃឺ ប៊យ ឡាក់ រ៉ាំងហៃ ឡូះ ជ្រុ ណោះ សិច អ៊ែ ផា កាប ពួយ សុនសាត ហេព្រឺ ផា អាបាដូន ផា កាប ពួយ សុនសាត ក្រិក ផា អាប៉ុលីយ៉ូន ទី ណី ផា «បក់ ថាំឡាយ»។

១២ សារ ឡាំបាក ទី ម៉ោញ រ៉ាវ៉ាច់ កេះ ហៃ ចឹង ទី សារ ឡាំបាក ពៀរ នែវ ណាវ្គ កា ពឹះ ពួយ អន់តីគ។

១៣ ប៊យ ប‌៉្រ័ះ ទី ត្រោ កា ខ្លោម សាណៃង អ៊ែ អាញ់ កា កាតាំង ប៉ានឹរ កាប ឡាច់ ឡឹង អង់គែ ទិ ប៉្វាន់ ពឹង អន់ហ្នឹង ម៉ាស ឡាក់ អ្វៃ ហះ ង៉ីរ ប‌៉្រ័ះ។ ១៤ ប៉ានឹរ ណោះ រ៉ះ កា ប៊យ ប‌៉្រ័ះ ទី ត្រោ ឡាក់ ចឹក សាណៃង ណោះ ផា «ហគ់ រ៉ីស មួត ប៊យ ប‌៉្រ័ះ ទិ ប៉្វាន់ ដូវ ឡាក់ ពូ កត់ ពឹង តាំងលេ អឺប៉្រាត ណោះ ពិ»។ ១៥ ប៊យ ប‌៉្រ័ះ ទិ ប៉្វាន់ ដូវ ឡាក់ ប‌៉្រ័ះ ទ្រៀម សាំរ៉ាប់ កា ទឹល មង ដារ់ ខៃ សាណាំ ឡាក់ ប‌៉្រ័ះ ទី កាំឡត់ ពូ កា រ៉ីស អន់ឌែ ភឿ ចឹង ប៉ាន់តោ័ អ្លាត ប៉ាណូស ប៉ាណូស ប៉ៃង តាប៉ល់ ប៉ាន់តោ័ ម៉ោញ តាប៉ល់។ ១៦ អាញ់ កា កាតាំង ពូ រ៉ះ ចំលួន តាហាន ជិះ សេះ ឡាក់ ចាក ពួយ ប៊យ ប‌៉្រ័ះ ទិ ប៉្វាន់ ណោះ ទី ២០០ លៀន ដូវ។ ១៧ កាណុង សារ អំប៉ោ ណោះ អាញ់ ប៉ប័ សេះ លូ តាហាន បក់ ជិះ សេះ ណោះ ពៀត អាវ ប៉ាសយ់ នែវ កាហ្រី ឡាក់ កា អុញ នែវ ខៀវ នែវ កាម៉ឹត។ កាប៉ាច់ កល់ សេះ ណោះ វ៉ឹច លូ កល់ ក្លា លូ ទី អុញ លូ អ្យី លូ កាជៀ កីត ឡាច់ ឡឹង ពឹរ អន់ឌែ។ ១៨ ប៉ាណូស ប៉ៃង តាប៉ល់ តោ័ ម៉ោញ តាប៉ល់ ញន កា សារ ឡាំបាក ប៉ៃង នែវ អា ឃឺ អុញ លូ អ្យី លូ កាជៀ ឡាក់ ឡាច់ ឡឹង ពឹរ សេះ ណោះ ១៩ ខង អំរ៉ាញ អឺញ សេះ ទិណោ័ះ អ្វៃ ពឹង ពឹរ លូ ពឹង ក្យាំង ខង ក្យាំង អន់ឌែ ឡាក់ កា កល់ ពិះ ទី ចារ័ ភឿ ប៉្រគ័ អន់ ប៉ាណូស អីគ ប៉ាណាប ញន កា ក្យាំង អន់ឌែ ណោះ ហង។ ២០ កាប៉ាច់ ប៉ាណូស បក់ អូ តោ័ កា សារ ចុនចៃ កាខាក់ ណោះ ពូ អ្វៃ កា អូ ចៃ ប៉ិនពែង ពុត ពៀក អ្លាត សារ ពូ ប៉្រគ័ អូ ដាគ់ ណោះ អុះ ឃឺ ពូ អូ ចៃ អ្លាត សារ ពូ សាំប‌៉័ះ ប៉ានេ ប‌៉្រ័ះ បឺគ លូ សាំប‌៉័ះ ហ៊ូប ប‌៉្រ័ះ ឡាក់ ពូ ប៉្រគ័ លូ ម៉ាស ប៉្រាក់ លូ សាប៉ាន័ អំហ្មោ លូ អ៊្លង ឃឺ ប‌៉្រ័ះ ឡាក់ អូ អ្លុ ហៃ អូ អ្លុ សាំយ៉ាំង អូ អ្លុ ចាក។ ២១ អន់ឌែ កា អូ ចៃ ប៉ិនពែង ពុត ពៀក អ្លាត សារ កោះ ប៉ាន់តោ័ ពូ លូ អូ ចៃ អ្លាត គ្រូ អំហ្ម អូ ចៃ អ្លាត សារ ប៉្រគ័ លូ កាម៉ាក័ លូ អង់កាន់ អូ ចៃ អ្លាត សារ អន់តុង រ៉ាត ម៉ះ ពូ ឡាក់ អន់ឌែ ឃើយ ប៉្រគ័ ណោះ ដេល។

១០

សារ ប៊យ ប‌៉្រ័ះ ចឹក ផាប់ ថិ

១ អាញ់ ប៉ប័ ប៊យ ប‌៉្រ័ះ ឡាក់ កេង ខាក់ ម៉ោញ ដូវ ណាវ្គ ជឹរ ឡឹង ប៉្លៃង លូ ទី កាម៉ល់ ជុំ អ៊ែ ពឹង កល់ អ៊ែ ទី កាញ់ច្រូ ម៉ូះ ម៉ាត់ អ៊ែ ឡាក់ កា ដារ់ ជុង អ៊ែ ឡាក់ កា អុញ។ ២ ពឹង តី អ៊ែ ចឹក ផាប់ ថិ ឡាក់ ឡាង កេះៗ។ ជុង សាម៉ា អ៊ែ ចគ័ ពឹង ទៀក សាឡីគ សាឡាយ ជុង សាំងអ្យោ ចគ័ ពឹង គោក។ ៣ កេះណោះ អ៊ែ កាប ម៉ៃៗ ឡាក់ កា ក្លា ក្រាញ័ កេះ អ៊ែ កាប ម៉ៃៗ កា ទី តេះតរ់ តាំប៉ើះ តេះ រ៉ះ សារ ដេល។ ៤ ប៉ាគ់ រ៉ាវ៉ាច់ តេះតរ់ ណោះ កេះ អាញ់ ផះ ចឹង ច្រាគ់ គម សារ ណោះ ផាឌី ទី ប៉ានឹរ ឡឹង ប៉្លៃង កាប ផា «អ្យគ័ អោន អន់ សាគឹម សារ តេះតរ់ ទិ តាំប៉ើះ រ៉ះ ណោះ ជែ ច្រាគ់ គម សារ ណោះ»។ ៥ កាប៉ាច់ ប៊យ ប‌៉្រ័ះ ឡាក់ អាញ់ ប៉ប័ អ៊ែ អន់តាវ ជុង សាម៉ា ចគ័ ពឹង ទៀក សាឡីគ សាឡាយ ជុង សាំងអ្យោ ចគ័ ពឹង គោក ណោះ អ៊ែ កា លឺក តី សាម៉ា ពឹង ប៉្លៃង ៦ ទឹប ម៉ត់ លូ ប‌៉្រ័ះ ឡាក់ ទី អាញុ អ្វៃ រ៉ីស លើយ ឃឺ ប‌៉្រ័ះ ឡាក់ ប៉ាំងកើត តេះ ប៉្លៃង ទៀក សាឡីគ សាឡាយ លូ កាណាគ័ ញ៉ា គ្រឹប នែវ ឡាក់ អ្វៃ ពឹង ប៉្លៃង ពឹង តេះ លូ កាណុង ទៀក សាឡីគ សាឡាយ។ ប៊យ ប‌៉្រ័ះ កាប ផា «អូ ទី ប៉ាហ្រើយ្គ ដារ់ ណាវ្គ អុះ។ ៧ ហះកា ប៉ាគ់ ដារ់ ចំ កាតាំង ប៊យ ប‌៉្រ័ះ ទី តាំប៉ើះ ខ្លោម សាណៃង ណោះ ប‌៉្រ័ះ ចឹង តាគ់ អង់កេះ ផិនកាន ឡាក់ អោន សាគឹម ម៉ះ អ៊ែ ឡាក់ កា អ៊ែ រ៉ះ កា មួត រ៉ាគឹយ ប‌៉្រ័ះ ឡាក់ ប៉្រគ័ ង៉ារ កា អ៊ែ»។

៨ ប៉ានឹរ អាញ់ កាតាំង ពឹង ប៉្លៃង ណោះ ពែ កា កាប លូ អាញ់ ម៉ោញ ទង ណាវ្គ ផា «ហគ់ ឡាំ អ្យក់ ផាប់ ថិ ឡាក់ ឡាង កេះៗ ពឹង តី ប៊យ ប‌៉្រ័ះ ឡាក់ អន់តាវ ចគ័ ពឹង ទៀក សាឡីគ សាឡាយ លូ ចគ័ ពឹង គោក ណោះ ពិ»។ ៩ អាញ់ កា ឡាំ ប៉ាគ់ ប៊យ ប‌៉្រ័ះ ណោះ ទឹប ប៉រ់ ផា «ប៉ឹះ អន់ ផាប់ ថិ ណោះ កា អាញ់»។ ប៊យ ប‌៉្រ័ះ ណោះ តើល ផា «ហគ់ អ្យក់ ផាប់ អា សា ពិ។ ផាប់ អា ចឹង ប៉្រគ័ អន់ អីស អីគ ណូស ហះកា ផះ អ្វៃ ពឹង ពឹរ កើត អាម ឡាក់ កា ទៀក សុត»។ ១០ អាញ់ កា អ្យក់ ផាប់ ថិ ណោះ ឡឹង តី ប៊យ ប‌៉្រ័ះ កេះណោះ អាញ់ សា ពឹង ពឹរ អាញ់ អ៊ែ អាម ឡាក់ កា ទៀក សុត តាទឹច ហះកា ប៉ាគ់ អាញ់ សា កេះៗ អាញ់ កា អីគ ណូស។ ១១ កេះណោះ ប៊យ ប‌៉្រ័ះ រ៉ះ កា អាញ់ ផា «អីស ត្រគ់ រ៉ះ ប៉ានឹរ ប‌៉្រ័ះ ម៉ោញ ទង ណាវ្គ ឃឺ រ៉ះ ឡឹង សារ ប៉ាថេត អៀង រ៉ះ ឡឹង សុនសាត អៀង លូ រ៉ះ ឡឹង សាដាច់ អៀង ដេល»។

១១

សារ ផាញ៉ាន ពៀរ ដូវ

១ ប៊យ ប‌៉្រ័ះ ណោះ កា អន់ អ៊្លង កា អាញ់ ប៉្រគ័ កាណាគ័ សាំរ៉ាប់ វ៉ាស កេះណោះ ប‌៉្រ័ះ រ៉ះ កា អាញ់ ផា «ហគ់ អីស ឡាំ វ៉ាស រ៉ោង រ៉ាម៉ះ ប‌៉្រ័ះ លូ វ៉ាស អន់ហ្នឹង ទឹប យ៉ាប បក់ ប៉ានេ សាំប‌៉័ះ ប‌៉្រ័ះ ពឹង ចារ ណោះ ដេល។ ២ ហះកា ឡាន រ៉ោង រ៉ាម៉ះ អូ វ៉ាស អុះ ខង អាញ់ អន់ កា មួត សុនសាត អន់ទៀគ កេះ ពូ ចឹង អ្វៃ ជិះ ចគ័ ប៉្រគ័ បាប ពឹង មឿង យេរូសាឡឹម ឡាក់ ចារ អាញ់ ទិ រ៉ាំងវ៉ាង ៤២ ខៃ។ ៣ អាញ់ ចឹង អន់ សារ អំរ៉ាញ អឺញ កា ផាញ៉ាន អាញ់ ពៀរ ដូវ អន់ឌែ ចឹង រ៉ះ ប៉ានឹរ អាញ់ រ៉ាំងវ៉ាង ១២៦០ ដារ់ ណោះ ទឹប អន់តុក កាប៉ោ * ដេល»។ ៤ មួត ពៀរ ដូវ ណោះ ពៀប ឡាក់ កា តើម អូលេវ ទិ ពៀរ លូ ជុង តាគៀង ទិ ពៀរ † ឡាក់ អន់តាវ គែង ម៉ាត់ ប‌៉្រ័ះ ឡាក់ តាំងឡា អង់កក់ តេះ។ ៥ ផា ទី ពឿ ប៉ិច ប៉្រគ័ បាប មួត ពៀរ ដូវ ណោះ ចឹង ទី អុញ ឡាច់ ឡឹង ពឹរ អន់ឌែ ឡាំ សា ថាំឡាយ មួត តាម៉ឺរ អន់ឌែ ឡូត។ តាទឹច ហង ផា ទី ពឿ ប៉ិច ប៉្រគ័ បាប អន់ឌែ បក់ ណោះ ត្រគ់ តោ័ នែវ អា ហង។ ៦ អន់ឌែ ពៀរ ដូវ ណោះ ទី អំរ៉ាញ អឺញ អ្លុ ប៉្រគ័ អន់ ប៉្លៃង ប៉្រាំង អូ ទី បី កាណុង រ៉ាំងវ៉ាង អន់ឌែ រ៉ះ សារ ប‌៉្រ័ះ លូ អ្លុ ប៉្រគ័ អន់ ទៀក កេះ ផាម ទឹប អ្លុ ប៉្រគ័ អន់ ទី សារ ឡាំបាក កាខាក់ គ្រឹប នែវ កើត ពឹង អង់កក់ តេះ ផះ ចំ កា ទី តាម ពុត អន់ឌែ ប៉ិច។ ៧ ប៉ាគ់ មួត ពៀរ ដូវ រ៉ះ ឡឹង សារ ប‌៉្រ័ះ កេះៗ កា ទី កាណាគ័ អូ ដាគ់ អ៊ក កាលក ចឹង ឡាច់ ឡឹង ឡូះ ចារ គ្រន ប‌៉្រ័ះ បឺគ ឡាំ តាកូះ លូ អន់ឌែ លូ ទី ទ្រង កាណាគ័ ណោះ ទឹប អ៊ែ ចឹង ប៉ាន់តោ័ អន់ឌែ ឡូត។ ៨ ប៉ាទ្រូ អន់ឌែ ពូ ចឹង អ្លាត រតាឡាត កាណុង មឿង តីស ឡាក់ មឿង ទី សិច កាប ប៉ាញ់ជ្វៀរ ផា មឿង សូដុំ លូ អ៊ីស៊ីប ឃឺ ពឹង មឿង ណោះ ហង ពូ រ៉ុប ពឹ តាំងឡា អន់ឌែ ប៉ង់ ប៉ាន់តោ័ ពឹង អ៊្លង គឹង។ ៩ ណោះ ចឹង ទី ប៉ាណូស ឡឹង សុនសាត អន់ទៀគៗ ឡឹង ផូង័ អន់ទៀគៗ លូ ឡឹង ប៉ាថេត អន់ទៀគៗ ពូ ចឹង អ្វៃ ហៃ ប៉ាទ្រូ អន់ឌែ រ៉ាំងវ៉ាង ប៉ៃង ដារ់ ទងតិគ័ ពូ អូ អន់ បក់ ពឿ អ្យក់ តប់ អុះ ប៉ាទ្រូ អន់ឌែ ណោះ។ ១០ ប៉ាណូស អ្វៃ ពឹង អង់កក់ តេះ ពូ ចឹង ទី ពុត ហោក រ៉គ់ ខង ពូ ប៉ប័ អន់ឌែ ពៀរ ដូវ តោ័ កេះ ឃឺ ពូ ចឹង អៃត សា រ៉គ់ សើម ពូ កា អន់ កាណាគ័ កា គួប សោប សឹត ឡាំ ខង រ៉ាគឹយ ប‌៉្រ័ះ ពៀរ ដូវ ណោះ ប៉្រគ័ អន់ កា ប៉ាណូស អ្វៃ ពឹង អង់កក់ តេះ ទី សារ ឡាំបាក កាខាក់។

១១ អន់តីគ ឡឹង ប៉ៃង ដារ់ ទងតិគ័ រ៉ាវ៉ាច់ កេះ ប‌៉្រ័ះ កា តាម៉ុត កាស៊ែ តាំងហើម ពឹង ប៉ាទ្រូ អន់ឌែ ពៀរ ដូវ អន់ ទី អាញុ រ៉ីស កេះណោះ អន់ឌែ កា អ្យូវ អន់តាវ ប៉្រគ័ អន់ កា មួត បក់ ប៉ប័ អ្យូគ កាខាក់។ ១២ អន់ឌែ ពៀរ ដូវ កា កាតាំង ប៉ានឹរ ឡឹង ប៉្លៃង កាប ផា «ចុ ហាវ ប៉ាគ់ អា !» អន់ឌែ កា ជិះ កាម៉ល់ ហាវ ពឹង ប៉្លៃង។ មួត តាម៉ឺរ អន់ឌែ កា ប៉ប័ ដេល។ ១៣ ផះ ណោះ ផាឌី កា រ៉ារ៉ៃត តេះ កេង ខាក់។ មឿង ណោះ អញ់ជឹត ចានែក កា ព្លូក ទិ ម៉ោញ ចានែក លូ តោ័ ប៉ាណូស ទិ ៧០០០ ដូវ ផះ រ៉ារ៉ៃត តេះ ណោះ។ ប៉ាណូស បក់ អ្វៃ សល់ អូ តោ័ ណោះ កា អ្យូគ កាខាក់ កា ប៉ាណាំ គួប ប៉ានេ សារ អំរ៉ាញ អឺញ ម៉ះ ប‌៉្រ័ះ ឡាក់ តាំងឡា ប៉្លៃង។ ១៤ សារ ឡាំបាក ទី ពៀរ អា រ៉ាវ៉ាច់ កេះ ហៃ សារ ឡាំបាក ទី ប៉ៃង កា ចឹង ពឹះ ទឹល ស៊្រសៗ ដេល។

សារ ប៊យ ប‌៉្រ័ះ ទី តាំប៉ើះ ខ្លោម សាណៃង

១៥ កេះណោះ ប៊យ ប‌៉្រ័ះ ទី តាំប៉ើះ ខ្លោម សាណៃង ផាឌី កាតាំង ប៉ានឹរ កាប យឹង ពឹង ប៉្លៃង ផា៖

«ទិ ប៉ាថេត សាត ពឹង អង់កក់ តេះ អា

អន់ កា ប‌៉្រ័ះ តាំងឡា ពិន

លូ អន់ កា បក់ អ៊ែ រ៉ើស ប៉្រគ័ សាដាច់ កេះ

អ៊ែ ចឹង រ៉ាំងហៃ រ៉ាំងខ្យា លើយ»។

១៦ ផះ ណោះ មួត ក្រាគ់ តាំងកង់ ទិ ២៤ ដូវ ឡាក់ អង់អ្វៃ ពឹង គ្រេ គែង ង៉ីរ ប‌៉្រ័ះ ប៊កកាតយ័ អន់ឌែ កា កាដាប មូប កល់ ទឹះ តេះ សាំប‌៉័ះ ប៉ានេ ប‌៉្រ័ះ ១៧ ទឹប កាប ផា៖

«អឺ ប‌៉្រ័ះ ប៊កកាតយ័ ឡាក់ ទី សារ អំរ៉ាញ អឺញ ក្វា ឡឹង កាណាគ័ ញ៉ាៗ ទិណោ័ះ

អីស ឡាក់ អ្វៃ ឡឹង សើគ ពែ លើយ ទឹល រ៉ប់ ដារ់ អា

ញឹន ប៉ានេ អីស

ខង អីស ពឹះ រ៉ាំងហៃ រ៉ាំងខ្យា

ញន កា អីស ទី សារ អំរ៉ាញ អឺញ កេង ខាក់។

១៨ សុនសាត អន់ទៀគៗ អឺក កា អីស

ហះកា ដារ់ អីស អឺក កា ទឹល កេះ ដេល

ឃឺ ដារ់ កាំឡត់ ឡាក់ អីស ត្រគ់ តាត់ស៊ិន សារ កា ប៉ាណូស តោ័

លូ អន់ រ៉ាំងវ៉ាន័ កា មួត រ៉ាគឹយ ប‌៉្រ័ះ ឡាក់ ប៉្រគ័ ង៉ារ កា អីស

លូ កា មួត ប៉ាសុន អីស ឡាក់ អ្យិល កូត័ អ្យូគ កា អីស

ទឹប កា មួត ប៉្រគ័ តីស ទឹប កា មួត ប៉ាសុន ដោច។

ដារ់ ណោះ អីស ត្រគ់ ថាំឡាយ មួត បក់ អ្វៃ ថាំឡាយ ពឹង អង់កក់ តេះ ដេល»។

១៩ ផះ ណោះ អំប៉ារ រ៉ោង រ៉ាម៉ះ ពឹង ប៉្លៃង កា បើក អ្លាត ព្វឹង កា ប៉ប័ ហ៊ីប សារ សាញ៉ា រែវ ពុត ម៉ះ អ៊ែ កា អ្វៃ កាណុង រ៉ោង រ៉ាម៉ះ ណោះ ដេល លូ ទី កាំឡាត ទី តេះតរ់ លូ រ៉ារ៉ៃត តេះ លូ ឡិ ប៉្លៃ ម៉ារៀល តីសៗ អៀង ដេល។

១២

សារ អង់កាន់ លូ ណាក

១ កេះណោះ ទី សារ តីស កើត ពឹង ប៉្លៃង ឃឺ ទី អង់កាន់ ម៉ោញ ដូវ អ៊ែ កាស៊ប ពៀត ដារ់ ប៉្រគ័ ខោ អាវ លូ ខៃ អ្វៃ កាន់តេ័ះ ជុង អ៊ែ ទឹប ទី មួក ប៉្រគ័ លូ សំឡង់ ១២ តល័ ពឹង កល់ ដេល។ ២ អង់កាន់ ណោះ អ៊ែ ឡាកោ គៀម ផះ អង់ហ្យាំង កា អីគ ចឹង អ្វៃ ហាអុញ។ ៣ ទី កាណាគ័ ម៉ោញ ណាវ្គ ឡាច់ ពឹង ប៉្លៃង ដេល ឃឺ ទី ណាក តុត តីស ឡាកោ អ៊ែ កាហ្រី ឡាក់ កា អុញ។ ណាក ណោះ ទី កល់ តាំប៉ើះ លូ អង់គែ អញ់ជឹត ពឹង កល់ អ៊ែ ណោះ ទី មួក សាដាច់ តាំប៉ើះ ដេល។ ៤ ក្យាំង អ៊ែ ករ់ សំឡង់ ពឹង ប៉្លៃង សំឡង់ ប៉ៃង ចានែក ប៉ាឡិ ម៉ោញ ចានែក ពឹង អង់កក់ តេះ។ ណាក ណោះ វែល ហះ ង៉ីរ អង់កាន់ ឡាក់ ផះ ចឹង អ្វៃ ហាអុញ ណោះ ភឿ ក្យាគ់ ឡាវ៉ាន័ សា ប៉ាគ់ គន ណោះ កើត។ ៥ អង់កាន់ ណោះ អ្វៃ ហាអុញ កើត គន កាម៉ាក័ គន អ៊ែ ណោះ ចឹក អ៊្លង កាទូង ប៉ាសយ់ ចឹង រ៉ាំងហៃ រ៉ាំងខ្យា ប៉ាណូស គ្រឹប សុនសាត ហះកា ប‌៉្រ័ះ ប៊កកាតយ័ អ្យក់ ហាវ គន ណោះ ពឹង ប៉្លៃង អន់ឌូ លូ អ៊ែ អន់ អ្វៃ ហះ គ្រេ អ៊ែ។ ៦ កាប៉ាច់ អង់កាន់ ណោះ សាតាក់ ឡាំ ប៉ាគ់ ស៊្រែ តីស អ្វៃ ហះ ចារ ឡាក់ ប‌៉្រ័ះ ទ្រៀម អន់ កា អ៊ែ កេះ ភឿ អន់ ពូ តង័ រ៉ាំងហៃ អ៊ែ រ៉ាំងវ៉ាង ១២៦០ ដារ់។

៧ ផះ ណោះ កា ទី សារ តាកូះ ប្ល‌៉័ះ ពឹង ប៉្លៃង ឃឺ ប៊យ ប‌៉្រ័ះ សិច មីគែល លូ ប៊យ ប‌៉្រ័ះ ឡាក់ អ្វៃ អន់ឌូ លូ អ៊ែ ប៉ាណាំ គួប តាកូះ លូ ណាក។ ណាក លូ ប៊យ អ៊ែ កា តាកូះ តូ លូ អន់ឌែ ដេល។ ៨ ហះកា ណាក អូ ដាម័ អុះ គឹត ណោះ ហង អ៊ែ លូ ប៊យ អ៊ែ អូ អ្លុ អ្វៃ ពឹង ប៉្លៃង ណាវ្គ អុះ។ ៩ ណាក តីស ណោះ ពូ ប៉ាឡិ ប៉ាគ់ តេះ ឃឺ ណាក តីស ណោះ ហង ឡាក់ ពិះ សើគ ពែ ឡាក់ ពូ អន់ សិច ផា ម៉ៃគ ប‌៉្រ័ះ បឺគ លើ កា សាតាំង ឡាក់ ប៉ាណាំ ប៉ាណូស ពឹង អង់កក់ តេះ អន់ ហ្យើត ឡាច់ ឡឹង ប‌៉្រ័ះ។ ពូ ប៉ាឡិ អ៊ែ ប៉ាគ់ តេះ មួត ប៊យ អ៊ែ កា ពូ ប៉ាឡិ អន់ឌូ លូ អ៊ែ ដេល។ ១០ ផះ ណោះ អាញ់ កាតាំង ប៉ានឹរ កាប តុត ពុត ពឹង ប៉្លៃង ផា «កិញអៀ អា ទឹល ដារ់ ប‌៉្រ័ះ ប៊កកាតយ័ ឡាក់ ប‌៉្រ័ះ ពិន អ៊ែ តង័ ពិន កេះ។ សារ អំរ៉ាញ អឺញ លូ សារ រ៉ាំងហៃ រ៉ាំងខ្យា ម៉ះ ប‌៉្រ័ះ ប៊កកាតយ័ លូ អំរ៉ាញ អឺញ ម៉ះ បក់ អ៊ែ រ៉ើស ប៉្រគ័ សាដាច់ កា ពឹះ ទឹល ដេល ខង បក់ ច្រោម អុះ ម៉ី ពិន ពូ ប៉ាឡិ អ្លាត អ៊ែ ប៉ាគ់ តេះ កេះ ឃឺ អ៊ែ ណោះ ហង ឡាក់ ច្រោម អុះ ម៉ី ពិន ទឹប កាម៉ាំង ទឹប កាដារ់ ហះ ម៉ាត់ ប‌៉្រ័ះ។ ១១ ហះកា ទី ទ្រង អុះ ម៉ី ពិន ញន កា ផាម គន ចៀម លូ ញន កា សារ អន់ឌែ រ៉ះ ណោះ ហង ខង អន់ឌែ សាឡាគ់ ឡាកោ ទឹល តោ័ អូ ខាត អូ តាមៀន អុះ។ ១២ ញន ខ អា អឺ មួត អ្វៃ ពឹង ប៉្លៃង ហគ់ ហោក រ៉គ់ ពិ។ អឺ តេះ លូ ទៀក សាឡីគ សាឡាយ អន់ដីស ចឹង ទី សារ ឡាំបាក ហង ខង ម៉ៃគ ប‌៉្រ័ះ បឺគ ជឹរ អ្វៃ ពឹង អន់ដីស កេះ ទឹប អឺក កេង ខាក់ ខង អ៊ែ អ្លុ អន់តគ់ ផា ដារ់ ប‌៉្រ័ះ កាំឡត់ កា អ៊ែ អ្វៃ បាប៊ែត ឡក់ កេះ»។

១៣ ប៉ាគ់ ណាក ប៉ប័ ផា ពូ ប៉ាឡិ អ៊ែ ប៉ាគ់ តេះ កេះ អ៊ែ កា តាយ៉ិប ពួយ អង់កាន់ បក់ អ្វៃ ហាអុញ កើត គន កាម៉ាក័ ណោះ ពែ។ ១៤ ហះកា ប‌៉្រ័ះ អន់ អង់កាន់ ណោះ ទី កាហ្លាប ឡាក់ កា កាហ្លាប ក្លាង អ៊ក ភឿ អន់ អ៊ែ ប៉ារ់ ឡាំ ប៉ាគ់ ស៊្រែ តីស អ្វៃ ប៉ាគ់ ចារ ឡាក់ ពូ ចឹង តង័ រ៉ាំងហៃ អ៊ែ រ៉ាំងវ៉ាង ប៉ៃង សាណាំ ទងតិគ័ * អន់ ចាំងហាយ្គ ឡឹង ម៉ាត់ ពិះ ណោះ។ ១៥ ពិះ កា ព្រុះ ទៀក ឡាច់ ឡឹង ពឹរ អ៊ែ ឡាក់ កា ទៀក តាំងលេ អន់ ហូរ័ ពួយ អង់កាន់ ណោះ ភឿ អន់ អង់កាន់ ណោះ ឡង់ ពួយ ទៀក។ ១៦ ហះកា តេះ សាដះ អ្យឹប ទៀក តាំងលេ ណាក ព្រុះ ឡាច់ ឡឹង ពឹរ អ៊ែ ណោះ ស្វាត់ សាអឺត ភឿ តង័ អង់កាន់ ណោះ។ ១៧ ណាក កា អឺក ខាក់ កា អង់កាន់ ណោះ កា ឡាំ តាកូះ លូ គន សោ អង់កាន់ ឡាក់ អ្វៃ សល់ ឃឺ មួត បក់ ប៉្រគ័ ពួយ ចាបាប់ ប‌៉្រ័ះ ប៊កកាតយ័ លូ សឿ សារ ពូ រ៉ះ ឡឹង យីស៊ូ។ ១៨ កេះណោះ ណាក កា ចាក អ្វៃ រតេះ ឡាពុក រហាង ទៀក សាឡីគ សាឡាយ។

១៣

សារ កាណាគ័ អូ ដាគ់ អ៊ក កាលក

១ កេះណោះ ណាវ្គ អាញ់ ប៉ប័ កាណាគ័ អូ ដាគ់ អ៊ក កាលក ម៉ោញ កាតុ ទី កល់ តាំប៉ើះ អង់គែ អញ់ជឹត ឡាច់ ឡឹង ទៀក សាឡីគ សាឡាយ ពឹង អង់គែ ទិណោ័ះ ទី មួក សាដាច់ អញ់ជឹត ពឹង កល់ ទិ តាំប៉ើះ ណោះ ទី ច្រាគ់ សិច តាងៗ ឡាក់ កាប ផាម៉ាត កា ប‌៉្រ័ះ ប៊កកាតយ័។ ២ កាណាគ័ អាញ់ ប៉ប័ ណោះ ឡាកោ អ៊ែ វ៉ឹច លូ ប៊ក សៃម ជុង អ៊ែ ឡាក់ កា ជុង សាគោ ពឹរ អ៊ែ ឡាក់ កា ពឹរ ក្លា។ ណាក កា មប សារ អំរ៉ាញ អឺញ កេង ខាក់ ភឿ អន់ កាណាគ័ ណោះ រ៉ាំងហៃ ប៉ាតាង អ៊ែ ដេល។ ៣ អាញ់ កា ប៉ប័ កាណាគ័ កល់ តាំប៉ើះ ណោះ ទី កល់ ម៉ោញ ឡាកា ប៊ែត ចឹង តោ័ ហះកា តាំងហាល ឡាកា ណោះ ព្រេះ ណាវ្គ ប៉ាណូស ពឹង អង់កក់ តេះ កា ប៉ាណាំ គួប ចាក ពួយ កាណាគ័ ណោះ ទឹប ញម ខាក់។ ៤ ពូ កា ប៉ាណាំ គួប សាំប‌៉័ះ ប៉ានេ ណាក ខង ណាក មប អន់ សារ អំរ៉ាញ អឺញ អ៊ែ កា កាណាគ័ ណោះ ពូ កា សាំប‌៉័ះ ប៉ានេ កាណាគ័ ណោះ ដេល ទឹប កាប ផា «ទី ពឿ ចឹង កេង សាម៉ើ លូ កាណាគ័ អា ? ទី ពឿ ចឹង អ្លុ តាកូះ លូ អ៊ែ ?»។

៥ ប‌៉្រ័ះ អន់ កាណាគ័ ណោះ អ្លុ កាប ខូយ កាប អ្វាត់ អេង លូ កាប ផាម៉ាត ប‌៉្រ័ះ កា អន់ អ៊ែ ទី អំរ៉ាញ អឺញ រ៉ាំងហៃ រ៉ាំងវ៉ាង ៤២ ខៃ។ ៦ អ៊ែ កាប ផាម៉ាត កា ប‌៉្រ័ះ ប៊កកាតយ័ ទឹប កាប ផាម៉ាត កា ចារ ប‌៉្រ័ះ អ្វៃ លូ កាប ផាម៉ាត កា មួត បក់ អ្វៃ ពឹង ប៉្លៃង ដេល។ ៧ ប‌៉្រ័ះ អន់ អ៊ែ តាកូះ ប្ល‌៉័ះ លូ មួត ប៉ាសុន ប‌៉្រ័ះ ទឹប ទី ទ្រង អ៊ែ លូ ប‌៉្រ័ះ អន់ អ៊ែ ទី អំរ៉ាញ អឺញ អំប៉ាំង ប៉ាណូស ទិឌូ គ្រឹប ផូង័ គ្រឹប សុនសាត គ្រឹប ប៉ាថេត។ ៨ កាប៉ាច់ ទិ ប៉ាណូស អ្វៃ ពឹង អង់កក់ តេះ ពូ ចឹង ប៉ាណាំ គួប សាំប‌៉័ះ ប៉ានេ កាណាគ័ ណោះ ឃឺ ទិ ប៉ាណូស ឡាក់ អូ ទី ច្រាគ់ សិច ឡឹង កាណើត អង់កក់ តេះ ពែ កាណុង ផាប់ ច្រាគ់ សិច ប៉ាណូស ឡាក់ ទី អាញុ រ៉ីស ឃឺ ផាប់ ម៉ះ គន ចៀម ឡាក់ ពូ ប៉ាន់តោ័។ ៩ ហគ់ សាំយ៉ាំង កាខាក់ ពិ៖

១០ ផា ប‌៉្រ័ះ អន់ បក់ ចំ ចឹង ត្រគ់ ខុក

បក់ ណោះ ពូ ចឹង រ៉ុប ចៃគ ខុក តាទឹច

ផា បក់ ចំ ប‌៉្រ័ះ អន់ ពូ ចឹង កោះ ប៉ាន់តោ័

បក់ ណោះ ពូ ចឹង កោះ ប៉ាន់តោ័ តាទឹច *។

ទឹល នីណោ័ះ មួត ប៉ាសុន ប‌៉្រ័ះ ត្រគ់ អត់ សាំរ៉ាញ័ លូ សឿ លើយ។

១១ កេះណោះ អាញ់ ប៉ប័ កាណាគ័ អូ ដាគ់ អ៊ក កាលក ម៉ោញ ណាវ្គ ឡាច់ ឡឹង ត្រោម តេះ ទី អង់គែ ពៀរ ឡាក់ កា អង់គែ គន ចៀម ហះកា ប៉ានឹរ អ៊ែ តេះ ឡាក់ កា ណាក។ ១២ កាណាគ័ ទី ម៉ោញ អន់ អំរ៉ាញ អឺញ កា កាណាគ័ ណោះ រ៉ាំងហៃ ប៉ាតាង អ៊ែ ទឹប ប៉្រគ័ អន់ ប៉ាណូស អ្វៃ ពឹង អង់កក់ តេះ សាំប‌៉័ះ ប៉ានេ កាណាគ័ ទី ម៉ោញ ឡាក់ ឡាកា កល់ ប៊ែត ចឹង តោ័ ណោះ ហះកា ព្រេះ ណាវ្គ ដេល។ ១៣ កាណាគ័ ទី ពៀរ ណោះ អ៊ែ តាំបាង សារ អំរ៉ាញ អឺញ កេង ខាក់ អ៊ែ អ្លុ ប៉្រគ័ អន់ ទី អុញ ឡឹង ប៉្លៃង ឡិ ពឹង តេះ អន់ ប៉ាណូស ប៉ប័។ ១៤ អ៊ែ ប៉ាង៉ល់ ប៉ាណូស ពឹង អង់កក់ តេះ ញន កា សារ អំរ៉ាញ អឺញ តាងៗ ឡាក់ ប‌៉្រ័ះ អន់ អ៊ែ ប៉្រគ័។ អ៊ែ ប៉្រគ័ សារ អំរ៉ាញ អឺញ ទិណោ័ះ ប៉ាតាង កាណាគ័ ទី ម៉ោញ អ៊ែ រ៉ះ កា ប៉ាណូស អ្វៃ ពឹង អង់កក់ តេះ ប៉្រើ ពូ តូះ ប៉្រគ័ ហ៊ូប កាណាគ័ ទី ម៉ោញ ឡាក់ ឡាកា ត្រគ់ ដាវ ហះកា អ្វៃ រ៉ីស ដេល។ ១៥ ប‌៉្រ័ះ អន់ អ៊ែ ទី អំរ៉ាញ អឺញ អ្លុ ប៉្រគ័ អន់ ហ៊ូប កាណាគ័ ណោះ ទី តាំងហើម ភឿ អន់ អ្លុ កាប ម៉ាគ់ ចឹង ប៉្រើ ពូ ប៉ាន់តោ័ ប៉ាណូស បក់ អូ ចៃ សាំប‌៉័ះ ប៉ានេ ហ៊ូប កាណាគ័ ណោះ។ ១៦ អ៊ែ កា ប៉ាំងខំ ប៉ាណូស ទិឌូ ទឹប មួត ប៉្រគ័ តីស ទឹប មួត ប៉ាសុន ដោច ដាច ទឹប បក់ ប៉ាត្រង័ ទឹប បក់ តាបាយ កាសត់ ទឹប បក់ ប៉្រគ័ ទុច ពូ លូ បក់ ប៉្រគ័ ម៉ៃគ តាំងឡា អន់ សាក់ សាញ៉ា ចាណាំ ពឹង តី សាម៉ា លើ ពឹង កល់ យ៉ាំង។ ១៧ សាញ៉ា ចាណាំ អា ឃឺ សិច កាណាគ័ ណោះ លើ ឡេក ប៉ាតាង សិច អ៊ែ។ ពូ អូ អន់ ពឿ តាច់ លើ ប្រូ កាណាគ័ ញ៉ា អុះ ផា អូ ទី សាញ៉ា ចាណាំ ណោះ ពឹង អ៊ែ។ ១៨ ពឹង សារ អា ហង ត្រគ់ ទី ពុត ហ្យាំង សាឡាច់ ឃឹត ចាជ្រែប។ ពឿ ហ្យាំង សាឡាច់ ហគ់ ឃឹត ឡេក ប៉ាតាង សិច កាណាគ័ ណោះ ពិ ខង ឡេក ណោះ ឃឺ ឡេក ម៉ះ ប៉ាណូស ឃឺ ៦៦៦។

១៤

សារ គន ចៀម លូ មួត ១៤៤.០០០ ដូវ

១ កេះណោះ អាញ់ ប៉ប័ គន ចៀម អន់តាវ ពឹង ប៉ានឹម ស៊ីយ៉ូន លូ ទី ប៉ាណូស ១៤៤.០០០ ដូវ អ្វៃ អន់ឌូ លូ អ៊ែ ដេល មួត ទិណោ័ះ ទី សិច គន ចៀម លូ សិច ពឹ អ៊ែ ពូ ច្រាគ់ ពឹង កល់ យ៉ាំង។ ២ កេះណោះ អាញ់ កាតាំង ប៉ានឹរ ឡឹង ប៉្លៃង ឡាក់ កា ទៀក ជ្រៀយ តីស លើ ឡាក់ កា តេះតរ់ ថាំង កាខាក់ ប៉ានឹរ អាញ់ កាតាំង ណោះ ឡាក់ កា ប៉ាណូស អៀង ដូវ ផះ អន់ទែង ព្រួក អ៊ត កាណី។ ៣ មួត ទិណោ័ះ អន់ឌែ ចាជែ អញ់ស៊ែ ណាវ ហះ ង៉ីរ គ្រេ ប‌៉្រ័ះ អង់អ្វៃ លូ ហះ ម៉ាត់ កាណាគ័ ទិ ប៉្វាន់ ឡាក់ ទី អាញុ រ៉ីស លូ ហះ ម៉ាត់ មួត ក្រាគ់ តាំងកង់។ អូ ទី បក់ ពឿ ចឹង ហៀន ចាជែ អញ់ស៊ែ ណោះ អ្លុ អុះ ទី ដឹង ប៉ាណូស ១៤៤.០០០ ដូវ ឡាក់ ប‌៉្រ័ះ ប៊កកាតយ័ ហ្វាយ ឡឹង អង់កក់ តេះ ណោះ ហង ចឹង អ្លុ។ ៤ មួត ទិណោ័ះ ស៊ុត កា ប៉ាណូស ដាគ់ ត្រង់ កាខាក់ អូ ទី ប៉្រគ័ អន់ ឡាកោ ទី សារ បឺគ អ៊ក ញន កា ប៉្រគ័ លូ អង់កាន់ អុះ។ គន ចៀម ឡាំ ប៉ាគ់ ចំ អន់ឌែ កា ឡាំ ពួយ ប៉ាគ់ ចារ ណោះ ដេល។ ប‌៉្រ័ះ ហ្វាយ អន់ឌែ ឡឹង ប៉ាណូស សួន អៀង ឡាក់ អូ សឿ ប‌៉្រ័ះ អន់ អន់ឌែ ពៀប ឡាក់ កា ប៉្លៃ គុល * ទៀន អន់ កា ប‌៉្រ័ះ លូ កា គន ចៀម។ ៥ មួត ទិណោ័ះ អូ ឃើយ កាប ព្លូង អុះ ខង អន់ឌែ ទី ពុត ដាគ់ ត្រង់។

សារ ប៊យ ប‌៉្រ័ះ ប៉ៃង ដូវ រ៉ះ

៦ អាញ់ កា ប៉ប័ ប៊យ ប‌៉្រ័ះ ម៉ោញ ដូវ ណាវ្គ ផះ ប៉ារ់ ពឹង ប៉្លៃង ប៊យ ណោះ អ៊ែ រ៉ះ សារ ដាគ់ ឡាក់ អ្វៃ លើយ ពឹះ រ៉ះ កា ប៉ាណូស អ្វៃ ពឹង អង់កក់ តេះ គ្រឹប សុនសាត គ្រឹប ផូង័ គ្រឹប ប៉ាថេត។ ៧ ប៊យ ណោះ កាប ម៉ៃៗ ផា «ហគ់ អ្យិល កូត័ អ្យូគ កា ប‌៉្រ័ះ ប៊កកាតយ័ លូ ប៉ានេ សារ អំរ៉ាញ អឺញ ម៉ះ អ៊ែ ពិ ខង ដារ់ អ៊ែ តាត់ស៊ិន សារ ចៃគ ថូត ទឹល កេះ ហគ់ សាំប‌៉័ះ ប៉ានេ អ៊ែ ឡាក់ ប៉ាំងកើត តេះ ប៉្លៃង លូ ទៀក សាឡីគ សាឡាយ លូ កល់ ទៀក ទិណោ័ះ»។

៨ ទី ប៊យ ប‌៉្រ័ះ ម៉ោញ ដូវ ណាវ្គ ពឹះ ពួយ អន់តីគ រ៉ះ ផា «មឿង បាប៊ីឡូន ឡាក់ មឿង តីស តាលៀយ រ៉ាយ រ៉ាំ កេះ ខង មឿង ណោះ អ៊ែ អន់ គ្រឹប សុនសាត ប៉្រគ័ លូ អង់កាន់ ឡាឡិគ័ ឡាឡាគ័ ពៀប ឡាក់ កា អៃត តាពែ ឡាក់ ប៉្រគ័ អន់ ទី ពុត ប៉ិច កាខាក់ កា សារ អូ ដាគ់»។

៩ កេះណោះ ទី ប៊យ ប‌៉្រ័ះ ម៉ោញ ដូវ ណាវ្គ ឡាក់ ប៊យ ទី ប៉ៃង ពឹះ ពួយ អន់តីគ កាប ម៉ៃៗ ផា «ពឿ សាំប‌៉័ះ ប៉ានេ កាណាគ័ អ៊ក កាលក ណោះ លូ ហ៊ូប អ៊ែ លូ ទី ពូ សាក់ សាញ៉ា ចាណាំ ម៉ះ អ៊ែ ពឹង កល់ យ៉ាំង លើ ពឹង តី ១០ បក់ ណោះ ប‌៉្រ័ះ ចឹង អឺក កាខាក់ លូ ចឹង តាត់ស៊ិន សារ ចៃគ ថូត អូ តាប៉ាប តាប៉ុន អុះ លូ ប‌៉្រ័ះ ចឹង តាគ់ អង់អីគ ប៉ាណាប អ៊ែ លូ អុញ ចាយ ណាយ កាទីរ ហះ ង៉ីរ មួត ប៊យ ប‌៉្រ័ះ ឡាក់ ដាគ់ ត្រង់ លូ ហះ ង៉ីរ គន ចៀម ដេល។ ១១ អុញ ឡាក់ ប៉្រគ័ អន់ ពូ អីគ ប៉ាណាប កាខាក់ ណោះ ចឹង អ្យី លើយ។ ទិ មួត បក់ សាំប‌៉័ះ ប៉ានេ កាណាគ័ អ៊ក កាលក ណោះ លូ ហ៊ូប អ៊ែ លូ ទី ពូ សាក់ សិច អ៊ែ ប៉្រគ័ សាញ៉ា ចាណាំ អន់ឌែ ចឹង ទី សារ អីគ ប៉ាណាប កាខាក់ ទឹប កាម៉ាំង ទឹប កាដារ់ អូ រ៉ាឡូវ អូ រ៉ាឡាក់ អុះ»។

១២ ទឹល នីណោ័ះ មួត ប៉ាសុន ប‌៉្រ័ះ ឡាក់ ប៉្រគ័ ពួយ ចាបាប់ ប‌៉្រ័ះ លូ សឿ យីស៊ូ លើយ អន់ឌែ ត្រគ់ ទី ពុត អត់ សាំរ៉ាញ័។ ១៣ អាញ់ កាតាំង ប៉ានឹរ ឡឹង ប៉្លៃង កាប ផា «ហគ់ ច្រាគ់ នីអៀ៖ គឹត អៀ ប៉ាគ់ ម៉ាត់ ទិ បក់ តោ័ ញន កា សឿ យីស៊ូ ទី សារ សាណុក សាវ៉ាក តាទឹច ហង»។ ប៉ាង៉ាត័ ប៉ាលឹង ប‌៉្រ័ះ កាប ផា «តាទឹច ហង អន់ឌែ ទិឌូ ចឹង អ្វៃ រ៉ាឡូវ អូ ក្លេ័ះ ណាវ្គ ហង ខង អន់ឌែ ចឹង ទី រ៉ាំងវ៉ាន័ សាំរ៉ាប់ គ្រឹប ង៉ារ អន់ឌែ ប៉្រគ័ ពែ»។

សារ ច្រូត័ អង់កក់ តេះ

១៤ អាញ់ ប៉ប័ កាម៉ល់ បាក ម៉ោញ ចារ លូ ទី ម៉ោញ ដូវ ឡាក់ កា ប៉ាណូស អង់អ្វៃ ពឹង កាម៉ល់ ណោះ † អ៊ែ តល័ មួក ម៉ាស លូ ចឹក កាន់ឌៀវ ឡាក់ សោត កាខាក់។ ១៥ កេះណោះ ទី ប៊យ ប‌៉្រ័ះ ម៉ោញ ដូវ ណាវ្គ ឡាច់ ឡឹង រ៉ោង រ៉ាម៉ះ ឡាំ កាប ម៉ៃៗ លូ បក់ អ្វៃ ពឹង កាម៉ល់ ណោះ ផា «ហគ់ អ្យក់ កាន់ឌៀវ អីស ឡាំ ច្រូត័ ពិ ខង ទឹល ថុន ច្រូត័ កេះ អង់កក់ តេះ ទុំ បគ័ ច្រូត័ កេះ»។ ១៦ ផះ ណោះ បក់ អ្វៃ ពឹង កាម៉ល់ កា យ៉ើរ កាន់ឌៀវ ពឹង អង់កក់ តេះ អង់កក់ តេះ កា ច្រូត័ កេះ ឡូត។ ‡

១៧ កេះណោះ ទី ប៊យ ប‌៉្រ័ះ ម៉ោញ ដូវ ណាវ្គ ឡាច់ ឡឹង រ៉ោង រ៉ាម៉ះ អ្វៃ ពឹង ប៉្លៃង អ៊ែ ចឹក សាំង ឡាក់ សោត កាខាក់ ដេល។ ១៨ កេះណោះ ទី ប៊យ ប‌៉្រ័ះ ម៉ោញ ដូវ ណាវ្គ ឡាក់ តាំងឡា អុញ កា ឡាច់ ឡឹង អន់ហ្នឹង ឡាំ កាកាប ម៉ៃៗ លូ ប៊យ បក់ ចឹក សាំង សោត ណោះ ផា «ហគ់ អ្យក់ សាំង អីស ឡាំ កាសិត អន់តង់ ប៉្លៃ អង់កាច ពឹង អង់កក់ តេះ ពិ ខង ប៉្លៃ ទុំ បគ័ អ្លេះ កេះ»។ ១៩ ប៊យ ណោះ កា យ៉ើរ សាំង ពឹង អង់កក់ តេះ កាសិត ទិ អន់តង់ ប៉្លៃ អង់កាច ពឹង អង់កក់ តេះ កេះ ទិ ឡូត កេះណោះ តូះ ពឹង ចារ រ៉ូត័ ប៉្លៃ អង់កាច ឡាក់ ចារ ប‌៉្រ័ះ អឺក កាខាក់។ ២០ ចារ រ៉ូត័ ប៉្លៃ អង់កាច ណោះ អ្វៃ គែង ឡីង មឿង ផះ ពូ ចគ័ ប៉្លៃ អង់កាច កា ទី ផាម ហូរ័ ឡាច់ ឡឹង ចារ ណោះ ទូល ហាវ ជ្រុ គឹត ពឹរ សេះ ហូរ័ ចាំងហាយ្គ ៣០០ កាឡូម៉ិត។

១៥

សារ ប៊យ ប‌៉្រ័ះ តាំប៉ើះ ដូវ ឡាក់ ប៉្រគ័ អន់ ប៉ាណូស ឡាំបាក

១ កេះណោះ អាញ់ កា ប៉ប័ សារ ម៉ោញ ណាវ្គ តុត តីស អ្វៃ ពឹង ប៉្លៃង ឃឺ សារ ឡាក់ ត្រគ់ ញម កាខាក់ ឃឺ ទី ប៊យ ប‌៉្រ័ះ តាំប៉ើះ ដូវ ឡាក់ ចឹង ប៉្រគ័ អន់ ទី សារ ឡាំបាក ទិ តាំប៉ើះ ឃឺ សារ ឡាំបាក ឡាក់ ពឹះ អន់តីគ ឡឹង ពូ ប៉ាគ់ សារ ឡាំបាក អា កេះៗ ណោះ ប‌៉្រ័ះ ប៊កកាតយ័ កា តាគ់ អង់កេះ សារ អ៊ែ អឺក ហង។

២ កេះណោះ ណាវ្គ អាញ់ ប៉ប័ ឡាក់ កា ទៀក តាំងលោ័ សាង ឡាក់ កា សាម៉ឹល រ៉ាំបោះ ហី កាហ្រី ឡាក់ កា អុញ។ មួត បក់ ចាយ័ កាណាគ័ អូ ដាគ់ អ៊ក កាលក ទឹប ហ៊ូប អ៊ែ លូ ឡេក ប៉ាតាង សិច អ៊ែ ណោះ អន់ឌែ អន់តាវ ហះ សានែង ទៀក តាំងលោ័ សាង ណោះ ទឹប ចឹក ព្រួក ម៉ះ ប‌៉្រ័ះ ប៊កកាតយ័ ទិឌូ។ ៣ អន់ឌែ ចាជែ អញ់ស៊ែ វគ័ ម៉ូសេ ឡាក់ ប៉្រគ័ ង៉ារ កា ប‌៉្រ័ះ លូ អញ់ស៊ែ គន ចៀម ផា៖

«អឺ ប‌៉្រ័ះ ប៊កកាតយ័ ឡាក់ ទី សារ អំរ៉ាញ អឺញ ក្វា ឡឹង កាណាគ័ ញ៉ាៗ ទិណោ័ះ

ង៉ារ អីស ប៉្រគ័ ស៊ុត កា ដាគ់ កេង ត្រគ់ ញម កាខាក់។

អឺ សាដាច់ ឡាក់ រ៉ាំងហៃ គ្រឹប សុនសាត

ទ្រង អីស ស៊ុត កា ដាគ់ ត្រង់ តាទឹច។

៤ អឺ ប‌៉្រ័ះ តាំងឡា អូ ទី បក់ ពឿ ចឹង អូ អ្យិល កូត័ អ្យូគ កា អីស

លូ អូ ទី ពឿ ចឹង អូ ប៉ានេ អីស

ខង ដឹង អីស ហង ឡាក់ ដាគ់ កាខាក់

ប៉ាណូស គ្រឹប សុនសាត ចឹង ប៉ាណាំ គួប ពឹះ កាដាប សាំប‌៉័ះ ប៉ានេ អីស

ខង ពូ ប៉ប័ អីស តាត់ស៊ិន សារ ដាគ់ ត្រង់ តាទឹច»។

៥ អន់តីគ ឡឹង ណោះ ណាវ្គ អាញ់ ប៉ប័ កាណុង ដាគ់ កាខាក់ ពឹង រ៉ាណើះ សាំរ៉ាប់ រ៉ាម៉ះ ប‌៉្រ័ះ កា បើក អ្លាត អំប៉ារ។ ៦ ទី ប៊យ ប‌៉្រ័ះ តាំប៉ើះ ដូវ ឡាក់ ចឹង ប៉្រគ័ អន់ ទី សារ ឡាំបាក ទិ តាំប៉ើះ កា ឡាច់ ឡឹង កាណុង ដាគ់ កាខាក់ ណោះ ទឹប កាស៊ប ពៀត ខោ អាវ ប៉្រគ័ លូ កាណាត់ បាក ដាគ់ ឡាយ៉ាម័ កាំឡាគ់ លូ ចៃគ ម៉ាអ៊ែវ ម៉ាស ពឹង អន់តើះ។ ៧ កាណុង កាណាគ័ ឡាក់ ទី អាញុ រ៉ីស ទិ ប៉្វាន់ ណោះ ទី កាណាគ័ ម៉ោញ អន់ អង់គៀន ម៉ាស តាំប៉ើះ កា ប៊យ ប‌៉្រ័ះ តាំប៉ើះ ដូវ ណោះ។ ពឹង អង់គៀន ទិណោ័ះ ប៉ាញ័ ដឹង សារ ប‌៉្រ័ះ អឺក ឃឺ សារ អឺក ម៉ះ ប‌៉្រ័ះ ប៊កកាតយ័ ឡាក់ ទី អាញុ អ្វៃ រ៉ីស លើយ។ ៨ ពឹង កាណុង ដាគ់ កាខាក់ កា ប៉ាញ័ ដឹង កា អ្យី ឡាច់ ឡឹង សារ តាតារ ក្លាគ់ លូ សារ អំរ៉ាញ អឺញ ម៉ះ ប‌៉្រ័ះ អូ ទី បក់ ពឿ អ្លុ ម៉ុត ពឹង កាណុង ដាគ់ កាខាក់ ណោះ ទី អុះ ផា សារ ឡាំបាក ទិ តាំប៉ើះ ឡាក់ ឡាច់ ឡឹង ប៊យ ប‌៉្រ័ះ តាំប៉ើះ ណោះ បើ កេះ។

១៦

សារ អង់គៀន ម៉ាស តាំប៉ើះ

១ អាញ់ កា កាតាំង ប៉ានឹរ កាប ម៉ៃៗ ឡឹង រ៉ោង រ៉ាម៉ះ រ៉ះ កា មួត ប៊យ ប‌៉្រ័ះ ទិ តាំប៉ើះ ដូវ ណោះ ផា «ហគ់ អន់ដីស អ្យក់ អង់គៀន ទិ តាំប៉ើះ ឡាក់ ទី សារ ប‌៉្រ័ះ អឺក ណោះ ឡាំ តូះ ពឹង អង់កក់ តេះ ពិ»។ ២ ប៊យ ទី ម៉ោញ កា អ្យក់ អង់គៀន ម៉ះ អ៊ែ ឡាំ តូះ ពឹង អង់កក់ តេះ ផាឌី ប៉ាណូស បក់ ទី សាញ៉ា ចាណាំ ម៉ះ កាណាគ័ អ៊ក កាលក លូ បក់ សាំប‌៉័ះ ប៉ានេ ហ៊ូប អ៊ែ កា អេះ អោម អីគ ប៉ាណាប កាខាក់។ ៣ ប៊យ ទី ពៀរ កា អ្យក់ អង់គៀន ម៉ះ អ៊ែ ឡាំ តូះ ពឹង ទៀក សាឡីគ សាឡាយ ផាឌី ទៀក ណោះ កា កេះ ផាម ឡាក់ កា ទៀក អោម ប៉ាទ្រូ ទិ កាណាគ័ ញ៉ាៗ ឡាក់ អ្វៃ កាណុង ទៀក សាឡីគ សាឡាយ ណោះ កា តោ័ ទិ ឡូត។ ៤ ប៊យ ទី ប៉ៃង កា អ្យក់ អង់គៀន ម៉ះ អ៊ែ ឡាំ តូះ ពឹង តាំងលេ លូ ទ្រូង ទៀក លូ ពឹង ត្រោម ទៀក អន់ទៀគៗ ផាឌី តាំងលេ ទ្រូង ទៀក លូ ត្រោម ទៀក ទិណោ័ះ កា កេះ ផាម ដេល។

៥ កេះណោះ អាញ់ កាតាំង ប៊យ ប‌៉្រ័ះ ឡាក់ តាំងឡា រ៉ាំងហៃ ទៀក កាប ផា៖

«អឺ ប‌៉្រ័ះ ឡាក់ ទី អាញុ រ៉ីស អ្វៃ រ៉ប់ ដារ់ អា លូ អ្វៃ ឡឹង សើគ ពែ

អីស ដាគ់ ត្រង់ តាទឹច

ខង អីស តាត់ស៊ិន សារ ចៃគ ថូត នីអៀ ត្រគ់ តាទឹច ហង

៦ ខង ពូ ប៉ាន់តោ័ មួត ប៉ាសុន អីស

លូ មួត រ៉ាគឹយ អីស អន់ អន់ឌែ ឡាច់ ផាម

ទឹល នីណោ័ះ អីស អន់ ពូ អៃត ផាម

ត្រគ់ លូ សារ ពូ ប៉្រគ័ យច ហង»។

៧ អាញ់ កា កាតាំង ប៉ានឹរ កាប ឡឹង អន់ហ្នឹង ចារ រ៉ាម៉ះ ប‌៉្រ័ះ ផា «តាទឹច ហង អឺ ប‌៉្រ័ះ តាំងឡា ឡាក់ ទី សារ អំរ៉ាញ អឺញ ក្វា ឡឹង កាណាគ័ ញ៉ាៗ អីស តាត់ស៊ិន សារ ដាគ់ ត្រង់ តាទឹច»។

៨ ប៊យ ទី ប៉្វាន់ កា អ្យក់ អង់គៀន ម៉ះ អ៊ែ ឡាំ តូះ ពឹង ដារ់ ប៉្រគ័ អន់ ដារ់ កើត តុ កាខាក់ ឡាច់ អុញ ប៉្រគ័ អន់ កា ប៉ាណូស រ៉ាឡាក រ៉ាឡច់។ ៩ ពូ រ៉ាឡាក ញន កា ត្រគ់ តុ ដារ់ ថាំង តាឡាម័ ហះកា ពូ អូ ចៃ ប៉ិនពែង ពុត ពៀក ម៉ាគ់ ប៉ានេ ប‌៉្រ័ះ អុះ ឃឺ ពូ ត័ះ ប៉ាស្យាប កា ប‌៉្រ័ះ ឡាក់ ទី អំរ៉ាញ អឺញ ប៉្រគ័ អន់ ទី សារ ឡាំបាក ទិ អា។

១០ ប៊យ ទី ប៉ាតាម័ កា អ្យក់ អង់គៀន ម៉ះ អ៊ែ ឡាំ តូះ ពឹង គ្រេ កាណាគ័ អ៊ក កាលក ណោះ ផាឌី ប៉ាថេត អ៊ែ ណោះ កា ម៉ាម៉ាំង រ៉ាំងអ៊ត ឡូត។ ប៉ាណូស ទិឌូ កា កាប់ អំប៉្យិត ទៅ ញន កា ឡាំបាក តាឡាម័។ ១១ ពូ កា ត័ះ ប៉ាស្យាប កា ប‌៉្រ័ះ ឡាក់ អ្វៃ ពឹង ប៉្លៃង ញន កា អីគ ប៉ាណាប កើត អេះ អោម ប៉ាញ័ ឡាកោ។ ទី សារ ប៉ាណាប ប៉ុប ណោះ កេះ ពូ អ្វៃ កា អូ ចៃ ប៉ិនពែង ពុត ពៀក អ្លាត សារ យច ឡាក់ ពូ ឃើយ ប៉្រគ័ ណោះ អុះ។

១២ ប៊យ ទី ត្រោ កា អ្យក់ អង់គៀន ម៉ះ អ៊ែ ឡាំ តូះ ពឹង តាំងលេ អឺប៉្រាត តាំងលេ ណោះ កា ស្វាត់ សាអឺត ឡូត ភឿ ប៉្រគ័ អន់ ទី ទ្រង អន់ កា មួត សាដាច់ ពឹះ ឡឹង ដារ់ ឡាច់ ចាក។ ១៣ កេះណោះ អាញ់ ប៉ប័ ប‌៉្រ័ះ បឺគ ប៉ៃង ឡាកោ អន់ឌែ ឡាក់ កា កឹត ម៉ោញ ឡាច់ ឡឹង ពឹរ ណាក ម៉ោញ ឡាច់ ឡឹង ពឹរ កាណាគ័ អ៊ក កាលក ម៉ោញ ណាវ្គ ឡាច់ ឡឹង ពឹរ កាណាគ័ ឡាក់ ប៉ាឡម័ ប៉្រគ័ រ៉ាគឹយ ប‌៉្រ័ះ ។ ១៤ អន់ឌែ ណោះ ឃឺ ប‌៉្រ័ះ បឺគ ប‌៉្រ័ះ រ៉ឺគ ចាក ប៉្រគ័ សារ អំរ៉ាញ អឺញ ភឿ ប៉ាតុំ សាដាច់ ពឹង អង់កក់ តេះ ទិឌូ អន់ ឡាំ តាកូះ ប៉ាគ់ ដារ់ កេង ខាក់ ម៉ះ ប‌៉្រ័ះ ឡាក់ ទី សារ អំរ៉ាញ អឺញ ក្វា ឡឹង កាណាគ័ ញ៉ាៗ។ ១៥ (យីស៊ូ ផា «ហៃ អាញ់ ចឹង ពឹះ ឡាក់ កា ប៉ាណូស អន់តុង។ ពឿ អ្វៃ ក្យាគ់ លូ កាស៊ប ពៀត ខោ អាវ អូ ចាក ឡុន សាឡុន អូ តាយួស កា ពូ ចឹង ហៃ បក់ ណោះ ទី សារ សាណុក សាវ៉ាក តាទឹច ហង»។) ១៦ ប‌៉្រ័ះ បឺគ កា ចាក ប៉ាតុំ សាដាច់ ទិណោ័ះ អន់ អ្វៃ ប៉ាគ់ ចារ ម៉ោញ ឡាក់ អន់ សិច គុន ហេព្រឺ ផា អាម៉ាគេដូន។

១៧ ប៊យ ទី តាំប៉ើះ កា អ្យក់ អង់គៀន ម៉ះ អ៊ែ ឡាំ តូះ ពឹង តាវ៉ាង័ អំពុន តេះ លូ ប៉្លៃង ផាឌី កាតាំង ប៉ានឹរ កាប ម៉ៃៗ ឡឹង គ្រេ សាដាច់ កាណុង រ៉ោង រ៉ាម៉ះ ផា «កេះ ទិ កេះ»។ ១៨ កេះណោះ កា ទី កាំឡាត តេះតរ់ លូ រ៉ារ៉ៃត តេះ កេង កាខាក់ ឡឹង សាគ់ ប៉ាន់ដា ទី ប៉ាណូស អ្វៃ ពឹង អង់កក់ តេះ អា ពែ អូ ឃើយ ទី រ៉ារ៉ៃត តេះ កេង ខាក់ នីអៀ អុះ។ ១៩ មឿង តីស សាដះ តេះ កើត ប៉ៃង មឿង មឿង មួត សុនសាត អន់ទៀគ ទិណោ័ះ កា រ៉ាយ រ៉ាំ ទិ ផះ ណោះ ប‌៉្រ័ះ កាចាំង កា មឿង បាប៊ីឡូន អ៊ែ ប៉្រគ័ អន់ មឿង តីស ណោះ អៃត តាពែ ពឹង ពៀង អន់ ទិ ឡូត ឃឺ អៃត សារ អ៊ែ អឺក កេង ខាក់។ ២០ ទិ តាក្វាល់ កា តាលៀយ ហ៊្យង ទិ កាប៉ាច់ ប៉ានឹម កា អូ ប៉ប័ កេះ ដេល។ ២១ ផះ ណោះ ទី ប៉្លៃ ម៉ារៀល អៀង កាខាក់ ឡិ ឡឹង ប៉្លៃង ត្រគ់ ពឹង ប៉ាណូស ប៉្លៃ ម៉ារៀល ម៉ោញ កាតុ ក្លាំង ៣០ កាឡូ សល់។ ពូ កា ត័ះ ប៉ាស្យាប កា ប‌៉្រ័ះ ញន កា សារ ឡាំបាក កើត ឡឹង ប៉្លៃ ម៉ារៀល ណោះ ឡាក់ សារ ថុក ប៉ាណាប កាខាក់។

១៧

សារ អង់កាន់ ម៉ាលេង លូ កាណាគ័ អ៊ក កាលក

១ កេះណោះ ទី ប៊យ ប‌៉្រ័ះ ម៉ោញ ដូវ កាណុង មួត ប៊យ ទិ តាំប៉ើះ ឡាក់ ចឹក អង់គៀន ទិ តាំប៉ើះ ណោះ ឡាំ កាកាប លូ អាញ់ ផា «ចុ ឡាំ ប៉ាគ់ អា អាញ់ ចឹង តាំបាង អន់ អីស ប៉ប័ ប‌៉្រ័ះ តាត់ស៊ិន សារ ចៃគ ថូត អង់កាន់ ម៉ាលេង ឡាក់ លៅ លែង សិច ឡាក់ អង់អ្វៃ ពឹង ចារ ឡាក់ ទី ទៀក ទ្រូង អៀង។ ២ សាដាច់ អ្វៃ ពឹង អង់កក់ តេះ ឡាំ តៃប លូ អង់កាន់ ណោះ ប៉ាណូស ពឹង អង់កក់ តេះ កា តៃប លូ អង់កាន់ ម៉ាលេង ណោះ ដេល ពៀប ឡាក់ កា ប៉ាញឹល អៃត»។

៣ ប៊យ ណោះ កា ប៉ោក អ្យក់ អាញ់ ញន អំរ៉ាញ ប៉ាង៉ាត័ ប៉ាលឹង ប‌៉្រ័ះ ឡាំ ប៉ាគ់ ស៊្រែ តីស  ហះ ចារ ណោះ អាញ់ កា ប៉ប័ អង់កាន់ ម៉ោញ ដូវ ជិះ កាណាគ័ អ៊ក កាលក នែវ កាហ្រី។ កាណាគ័ ណោះ ទី កល់ តាំប៉ើះ អង់គែ អញ់ជឹត លូ ទី ច្រាគ់ សិច តាងៗ ប៉ាញ័ ឡាកោ ឡាក់ សិច កាប ផាម៉ាត កា ប‌៉្រ័ះ ប៊កកាតយ័។ ៤ អង់កាន់ ណោះ អន់តុក អញ់ជុ ពៀត អាវ នែវ ណាំអ៊ិត លូ នែវ កាហ្រី ទឹប សាណើម ឡាកោ ចៃគ ម៉ាស លូ តាយ៉ាល័ តាងៗ លូ អ៊ែ ចឹក ពៀង ម៉ាស ឡាក់ ប៉ាញ័ ដឹង កា សារ អ៊ក បឺគ ឡាក់ សារ ខាអឺម ខាអក័ លូ សារ អ៊ែ ប៉្រគ័ លូ កាម៉ាក័ ដេល។ ៥ ពឹង កល់ យ៉ាំង អង់កាន់ ណោះ ទី ច្រាគ់ សិច កាប ប៉ាញ់ជ្វៀរ ផា «មឿង តីស បាប៊ីឡូន ឡាក់ មើគ មួត អង់កាន់ ម៉ាលេង លូ គុល សារ អ៊ក បឺគ ឡាក់ ត្រគ់ ខាអឺម ខាអក័ ពឹង អង់កក់ តេះ អា»។ ៦ អាញ់ ប៉ប័ អង់កាន់ ណោះ ពៀប ឡាក់ កា អ៊ែ ប៉ាញឹល ផាម មួត ប៉ាសុន ប‌៉្រ័ះ បក់ រ៉ះ ឡឹង សារ យីស៊ូ ញន អ៊ែ ប៉ាន់តោ័ ពូ អៀង។ ផះ អាញ់ ប៉ប័ អង់កាន់ ណោះ អាញ់ ញម កាខាក់។

៧ ប៊យ ណោះ កាកាប លូ អាញ់ ផា «ញ៉ា ត្រគ់ អីស ញម ខាក់ នីអៀ ? អាញ់ ចឹង រ៉ះ អន់ អីស អ្លុ ឡឹង សារ អង់កាន់ ណោះ ឡាក់ អោន សាគឹម លូ ឡឹង កាណាគ័ អ៊ក កាលក អ៊ែ ជិះ ឡាក់ ទី កល់ តាំប៉ើះ អង់គែ អញ់ជឹត ណោះ ដេល។ ៨ កាណាគ័ អីស ប៉ប័ ណោះ សើគ ពែ ទី ហះកា កិញអៀ អា អូ ទី កេះ។ អ៊ែ ចឹង ឡាច់ ឡឹង ឡូះ ជ្រុ កេះណោះ អ៊ែ ចឹង តោ័ ហ៊្យង ហ្យើត។ កាប៉ាច់ ប៉ាណូស អ្វៃ ពឹង អង់កក់ តេះ ពូ ចឹង ញម ខាក់ ញន កា ប៉ប័ កាណាគ័ ណោះ ខង សើគ ពែ ទី កិញអៀ អា អូ ទី កេះ ហះកា អ៊ែ ចឹង ឡាច់ ពឹះ ម៉ោញ ទង ណាវ្គ។ ហះកា ទិ បក់ ប‌៉្រ័ះ ច្រាគ់ សិច ពឹង ផាប់ ច្រាគ់ សិច បក់ ទី អាញុ រ៉ីស ឡាក់ អ៊ែ ច្រាគ់ ឡឹង កាណើត តេះ ប៉្លៃង ពែ អន់ឌែ អូ ញម កា កាណាគ័ ណោះ អុះ។ ៩ សារ អា ត្រគ់ ទី ពុត ហ្យាំង សាឡាច់ ឃឹត ចាជ្រែប ណោះ ចឹង ហ្លង់។ កល់ តាំប៉ើះ ឃឺ ប៉ិច កាប ឡឹង ប៉ានឹម តាំប៉ើះ ឡាក់ ចារ អង់កាន់ ណោះ អង់អ្វៃ * លូ ប៉ិច កាប ឡឹង សាដាច់ តាំប៉ើះ ដូវ ដេល។ ១០ សាដាច់ ប៉ាតាម័ ដូវ តោ័ កេះ ទី ម៉ោញ ដូវ ផះ អ្វៃ រ៉ាំងហៃ រ៉ប់ ដារ់ អា លូ ម៉ោញ ដូវ ណាវ្គ បើ ពឹះ ទឹល អុះ ប៉ាគ់ សាដាច់ ណោះ ទឹល ទៀ អ៊ែ ចឹង រ៉ាំងហៃ ប៉ាថេត បាប៊ែត អូ ទុញ អុះ។ ១១ កាណាគ័ អ៊ក កាលក ឡាក់ ទី ផះ សើគ ពែ ហះកា កិញអៀ អា អូ ទី កេះ អ៊ែ ចឹង ពឹះ ប៉្រគ័ សាដាច់ ទី តាំងហាម។ អ៊ែ កា សាដាច់ កាណុង សាដាច់ ទិ តាំប៉ើះ ណោះ ដេល អ៊ែ កា ចឹង តោ័ ហ៊្យង ហ្យើត។ ១២ អង់គែ អញ់ជឹត ឡាក់ អីស ប៉ប័ ណោះ ឃឺ ប៉ិច កាប ឡឹង សាដាច់ អញ់ជឹត ដូវ ឡាក់ បើ ទី ប៉្រគ័ សាដាច់ ហះកា សាដាច់ ទិណោ័ះ ចឹង ទី អំរ៉ាញ អឺញ ប៉្រគ័ សាដាច់ ដឹង ម៉ោញ មង អន់ឌូ លូ កាណាគ័ អ៊ក កាលក ណោះ។ ១៣ សាដាច់ ទិណោ័ះ រែវ ពុត គួប សោប ឃឺ មប សារ រ៉ាំងហៃ រ៉ាំងខ្យា ម៉ះ អន់ឌែ អន់ កា កាណាគ័ អ៊ក កាលក ណោះ។ ១៤ សាដាច់ ទិ អញ់ជឹត ចឹង ប៉ាណាំ គួប តាកូះ ប្ល‌៉័ះ លូ គន ចៀម ហះកា ចឹង ទី ទ្រង គន ចៀម ខង អ៊ែ ឡាក់ ពឹ តាំងឡា តីស ហ៊្លត ឡឹង ពឹ តាំងឡា អន់ទៀគៗ លូ សាដាច់ ឡាក់ តីស ហ៊្លត ឡឹង សាដាច់ អន់ទៀគៗ។ កា ទី មួត បក់ ប‌៉្រ័ះ រ៉ើស អ្យក់ ឡាក់ សឿ ដាគ់ ត្រង់ អ្វៃ អន់ឌូ លូ អ៊ែ ដេល»។

១៥ ប៊យ ប‌៉្រ័ះ រ៉ះ កា អាញ់ ណាវ្គ ផា «ចារ ឡាក់ ទី ទៀក ទ្រូង អៀង ឡាក់ អីស ប៉ប័ អង់កាន់ ម៉ាលេង អង់អ្វៃ ណោះ ឃឺ ប៉ិច កាប ឡឹង មួត សុនសាត អន់ទៀគៗ ប៉ាថេត អន់ទៀគៗ លូ ប៉ាណូស អៀង កាខាក់។ ១៦ កាណាគ័ អ៊ក កាលក លូ អង់គែ អញ់ជឹត អីស ប៉ប័ ណោះ អន់ឌែ ចឹង អូ ណីស កា អង់កាន់ ម៉ាលេង ណោះ ទឹប ចឹង ថាំឡាយ រ៉ាស អំប៉ាស អ៊ែ អន់ ទិ លូ រ៉ីស អ្លាត អញ់ជុ អាវ ប៉្រគ័ អន់ អ៊ែ អ្វៃ សាឡុន កេះណោះ សា ប៉ាំងឡៃ អ៊ែ លូ ពុះ អ៊ែ ពឹង អុញ ១៧ ខង ប‌៉្រ័ះ ប៉្រគ័ អន់ អន់ឌែ ទី ពុត ប៉្រគ័ ពួយ ផិនកាន អ៊ែ លូ អន់ អន់ឌែ រែវ ពុត គួប សោប មប សារ រ៉ាំងហៃ រ៉ាំងខ្យា ម៉ះ អន់ឌែ អន់ កា កាណាគ័ អ៊ក កាលក ណោះ លើយ ទឹល កេះ ទិ ង៉ារ ពួយ ប៉ានឹរ ប‌៉្រ័ះ។ ១៨ កាប៉ាច់ អង់កាន់ អីស ប៉ប័ ណោះ ឃឺ មឿង តីស ឡាក់ ទី អំរ៉ាញ អឺញ ពឹង សាដាច់ អន់ទៀគៗ អ្វៃ ពឹង អង់កក់ តេះ អា»។

១៨

សារ មឿង បាប៊ីឡូន រ៉ាយ រ៉ាំ

១ អន់តីគ ឡឹង ណោះ អាញ់ ប៉ប័ ប៊យ ប‌៉្រ័ះ ម៉ោញ ណាវ្គ ឡាក់ ទី អំរ៉ាញ អឺញ កេង ខាក់ ជឹរ ឡឹង ប៉្លៃង តាតារ ក្លាគ់ ពឹង ឡាកោ អ៊ែ ណោះ កា តាគ់ តាតារ ពឹង អង់កក់ តេះ។ ២ អ៊ែ កាប ម៉ៃៗ ផា៖

«មឿង បាប៊ីឡូន ឡាក់ មឿង តីស តាលៀយ រ៉ាយ រ៉ាំ កេះ

មឿង អា កើត ចារ មួត ប‌៉្រ័ះ បឺគ ប‌៉្រ័ះ រ៉ឺគ

លូ ចារ សៃម អ្យាំ អូ ដាគ់ គ្រឹប នែវ ឡាក់ ត្រគ់ ខាអឺម

៣ ខង ប៉ាណូស គ្រឹប សុនសាត ប៉ិច កា មឿង អា

ពៀប ឡាក់ កា តៃប លូ អង់កាន់ ម៉ាលេង

ពៀប ឡាក់ កា ប៉ាញឹល តាពែ

ឡាក់ ប៉្រគ័ អន់ ទី ពុត ប៉ិច កាខាក់ កា សារ អូ ដាគ់។

មួត សាដាច់ អ្វៃ ពឹង អង់កក់ តេះ ប៉ិច កា មឿង អា

ឡាក់ កា ប៉្រគ័ លូ អង់កាន់ ដេល

កាប៉ាច់ មួត បក់ ចាក ណាំង សា ពឹង អង់កក់ តេះ អា

ពូ កា ណាំង សា ទី កើត ប‌៉្រ័ះ ប៉ាត្រង័

ញន កា អំរ៉ាញ អឺញ លូ សារ រ៉គ់ សើម

ឡាក់ អៀង កាខាក់ កាណុង មឿង អា ដេល»។

៤ អាញ់ កាតាំង ប៉ានឹរ ម៉ោញ ណាវ្គ កាប ឡឹង ប៉្លៃង ផា៖

«អឺ ប៉ាសុន អាញ់ ហគ់ ឡាច់ ឡឹង មឿង អា ពិ

ភឿ ជែ អន់ ទី សារ យច អន់ឌូ លូ អ៊ែ

អ្យូគ ផៃគ ទី សារ ឡាំបាក ឡាក់ កា អ៊ែ ដេល

៥ ខង សារ យច ពឹង មឿង អា អៀង តាឡាម័ ពូក ទឹល ប៉្លៃង

ប‌៉្រ័ះ អ្វៃ កា កាចាំង ឡឹង សារ អ៊ក បឺគ ម៉ះ អ៊ែ។

៦ ហគ់ ប៉្រគ័ កា មឿង អា ពិ

ឡាក់ កា សារ អ៊ែ ប៉្រគ័ កា ពូ ពែ ហង

ផា អ៊ែ ប៉្រគ័ កា ពូ នីចម័

ត្រគ់ តូ អ៊ែ ក្វា ឡឹង ណោះ ណាវ្គ

លូ ត្រឹង តាគ់ អំប៉ាញ័ ពៀង ឡាក់ អ៊ែ អន់ កា ពូ

ម៉ោញ កើត ពៀរ ដេល។

៧ មឿង អា ប៉ានេ ឡាកោ ទៅ លូ អ្វៃ រ៉គ់ សើម នីចម័

ត្រគ់ ប៉្រគ័ អន់ អ៊ែ ទី សារ អីគ ប៉ាណាប លូ សារ ញ៉ាំ សោក នីណោ័ះ ដេល

ខង អ៊ែ ឃឹត កាណុង ពុត ផា

"អាញ់ ឡាក់ សាដាច់ អង់កាន់ ផះ អ្វៃ រ៉ាំងហៃ រ៉ាំងខ្យា

អាញ់ អូ ត្រគ់ អង់កាន់ អន់ត្រោ័ អុះ

អាញ់ អូ ត្រគ់ ទី សារ ញ៉ាំ សោក លើយ ទឹល គែង ម៉ាត់ ទៀ ដេល"។

៨ ញន ខ អា បះ ចឹង ទី សារ ឡាំបាក អន់ទៀគៗ

កើត ពឹះ ពឹង មឿង អា កាណុង ដារ់ ដឹង ម៉ោញ។

ប៉ាណូស អ្វៃ ពឹង មឿង ចឹង ត្រគ់ តោ័ ញ៉ាំ សោក ឡាយ៉ិត ឡាំងវ៉ាញ់

លូ ចឹង ទី អុញ សា ថាំឡាយ មឿង ដេល

ខង ប‌៉្រ័ះ ប៊កកាតយ័ ឡាក់ តាំងឡា តាត់ស៊ិន សារ ចៃគ ថូត មឿង អា

អ៊ែ ទី អំរ៉ាញ អឺញ កេង ខាក់»។

៩ កាប៉ាច់ មួត សាដាច់ អ្វៃ ពឹង អង់កក់ តេះ ឡាក់ ប៉ិច កា មឿង ណោះ ឡាក់ កា ប៉្រគ័ លូ អង់កាន់ ទឹប អ្វៃ រ៉គ់ សើម ពឹង មឿង ណោះ ប៉ាគ់ អន់ឌែ ប៉ប័ អ្យី អុញ ផះ អុញ សា មឿង ណោះ អន់ឌែ ចឹង អុក ពុត ពៀក ញ៉ាំ សោក ឡូត។ ១០ សាដាច់ ទិណោ័ះ ចឹង តាវ ហៃ ឡឹង ចាំងហាយ្គ ទឹប អ្យូគ កា សារ អីគ ប៉ាណាប ឡាក់ កើត ពឹះ ពឹង មឿង ណោះ លូ កាប ផា៖

«ឡាំបាក កាខាក់ ហង ឡាំបាក កាខាក់ ហង

អឺ មឿង តីស បាប៊ីឡូន ឡាក់ កេង ខាក់ វេ !

ខង ប‌៉្រ័ះ ចៃគ ថូត អន់ អីស រ៉ាយ រ៉ាំ ទិ

កាណុង រ៉ាំងវ៉ាង ដឹង ម៉ោញ មង»។

១១ ផះ ណោះ មួត បក់ ចាក ណាំង សា អ្វៃ ពឹង អង់កក់ តេះ កា ចឹង ញ៉ាំ សោក អុក ពុត ពៀក កា មឿង ណោះ ដេល ខង អូ ទី ពឿ ចឹង តាច់ រ៉ាស អំប៉ាស អន់ឌែ ណាវ្គ ហង។ ១២ រ៉ាស អំប៉ាស ទិណោ័ះ ទី ឡាក់ កា ម៉ាស ប៉្រាក់ តាយ៉ាល័ តាងៗ កាណាត់ ដាគ់ ឡាយ៉ាម័ កាខាក់ កាណាត់ នែវ ណាំអ៊ិត នែវ កាហ្រី កាណាត់ សូត័ អ៊្លង បោផូវ គ្រឹប នែវ ឃឿង គ្រឹប នែវ ឡាក់ ប៉្រគ័ លូ ព្លុក ប៉្រគ័ លូ អ៊្លង ឡាក់ គឹត ខា ប៉្រគ័ លូ ប៉ាសយ់ លូ សាប៉ាន័ លូ អំហ្មោ បាក ១៣ អំហ៊្មក ហ៊ល អំហ៊្មក តាំងហ៊ុម ឃឿង បោផូវ អន់ទៀគៗ តាពែ សាងី តាប៉ុង ពៀ សាឡី  រ៉ក់ ចៀម សេះ រ៉ាតេ័ះ លូ ប៉ាណូស ឡាក់ ពូ រ៉ុប ប៉្រគ័ ទុច។ ១៤ មួត បក់ ចាក ណាំង សា ណោះ ចឹង កាប លូ មឿង បាប៊ីឡូន ផា៖

«រ៉ាស អំប៉ាស ឡាក់ អីស ប៉ិច កា ទី ណោះ ហ៊្យង ហ្យើត ទិ កេះ

កាណាគ័ គឹត ខា លូ កាណាគ័ ប៉ារ៉គ់ ប៉ាសើម ម៉ះ អីស ទិណោ័ះ អូ ប៉ប័ កេះ

អូ ទី ពឿ ចឹង ណាំង ទី ណាវ្គ អុះ»។

១៥ មួត បក់ ណាំង សា កើត ប‌៉្រ័ះ ប៉ាត្រង័ ញន កា ប្រូ កាណាគ័ ពឹង មឿង ណោះ អន់ឌែ ចឹង អន់តាវ ហៃ ឡឹង ចាំងហាយ្គ ទឹប ញ៉ាំ សោក អុក ពុត ពៀក អ្យូគ កា សារ ចុនចៃ ឡាក់ កើត ពឹះ ពឹង មឿង ណោះ។ ១៦ អន់ឌែ ចឹង កាប ផា៖

«ឡាំបាក កាខាក់ ហង ឡាំបាក កាខាក់ ហង

មួត មឿង តីស ណោះ

ឡាក់ ឃើយ កាស៊ប ពៀត ខោ អាវ ប៉្រគ័ លូ កាណាត់ ដាគ់ ឡាយ៉ាម័

កាណាត់ នែវ ណាំអ៊ិត នែវ កាហ្រី

ទឹប សាណើម ឡាកោ ប៉ាក័ ម៉ាស លូ តាយ៉ាល័ តាងៗ។

១៧ រ៉ាស អំប៉ាស ឡាក់ អៀង កាខាក់ អា

ហ៊្យង រ៉ាយ រ៉ាំ ទិ រ៉ាំងវ៉ាង ដឹង ម៉ោញ មង»។

មួត ប៊ិត កាំប៉ាន់ លូ មួត ជិះ កាំប៉ាន់ មួត ប៉្រគ័ គូលី ពឹង កាំប៉ាន់ លូ មួត ចាក ណាំង សា ទ្រង ទៀក ទិណោ័ះ អន់ឌែ ចឹង អន់តាវ ហៃ ឡឹង ចាំងហាយ្គ។ ១៨ ប៉ាគ់ អន់ឌែ ប៉ប័ អ្យី អុញ ផះ អុញ សា មឿង ណោះ អន់ឌែ ចឹង កាប ម៉ៃៗ ផា «ទី មឿង ចំ ចឹង ប៉ាន់ដឹប ឡាក់ កា មឿង តីស អា ?» ១៩ អន់ឌែ កា ចឹង កោច តេះ ចី ពឹង កល់ អន់ឌែ ទៅ លូ ញ៉ាំ សោក អុក ពុត ពៀក ទឹប កាប ផា៖

«ឡាំបាក កាខាក់ ហង ឡាំបាក កាខាក់ ហង

មឿង តីស ឡាក់ ប៉្រគ័ អន់ មួត តាំងឡា កាំប៉ាន់ អ្វៃ ពឹង ទៀក សាឡីគ សាឡាយ ណាំង សា ទី

ញន កា រ៉ាស អំប៉ាស ពឹង មឿង អា

ខង រ៉ាំងវ៉ាង ដឹង ម៉ោញ មង មឿង អា រ៉ាយ រ៉ាំ ហង»។

២០ អឺ មួត អ្វៃ ពឹង ប៉្លៃង

ហគ់ ហោក រ៉គ់ កា សារ រ៉ាយ រ៉ាំ ពឹង មឿង ណោះ ពិ

អឺ មួត ប៉ាសុន ប‌៉្រ័ះ លូ មួត រ៉ះ ប៉ាតាង យីស៊ូ លូ មួត រ៉ាគឹយ ប‌៉្រ័ះ

ហគ់ ហោក រ៉គ់ ដេល ពិ

ខង ប‌៉្រ័ះ តាត់ស៊ិន សារ ចៃគ ថូត មឿង អា

អន់ ត្រគ់ ឡាក់ កា ពូ ប៉្រគ័ កា អន់ដីស ពែ ដេល។

២១ ផះ ណោះ ទី ប៊យ ប‌៉្រ័ះ ម៉ោញ ដូវ ឡាក់ ទី អំរ៉ាញ អឺញ កេង ខាក់ កា លឺក អំហ្មោ តីស ប៉ាឡិ ពឹង ទៀក សាឡីគ សាឡាយ ទឹប កាប ផា៖

«ពូ ចឹង តាឡក័ អ្លាត មឿង តីស បាប៊ីឡូន នីអៀ ដេល

អូ ទី ពឿ ចឹង ប៉ប័ មឿង ណោះ ណាវ្គ ហង។

២២ ពូ ចឹង អូ កាតាំង ប៉ានឹរ ពូ អន់ទែង ព្រួក អ៊ត កាណី

ខ្លោម ច្យាប័ ខ្លោម ប៉ី ពឹង អីស ណាវ្គ អុះ។

កា អូ ទី មួត រ៉ាគឹយ ប៉្រគ័ ង៉ារ គ្រឹប នែវ

លូ អូ កាតាំង ពូ ប៉េះ ពៀ ពឹង អីស ណាវ្គ ដេល។

២៣ ចឹង អូ ទី អុញ តាគៀង តាតារ កាណុង អីស ណាវ្គ អុះ

លូ អូ កាតាំង ប៉ានឹរ ពូ ប៉ាញ់សង់ ក្លោ កាម៉ាញ់ កាណុង អីស ណាវ្គ ដេល

ខង អីស ប៉ាង៉ល់ ទិ សុនសាត ញន កា គ្រូ អំហ្ម ម៉ះ អីស

លូ មួត បក់ ណាំង សា កាណុង អីស ពែ

ស៊ុត កា មួត ប៉្រគ័ កាន តីស ឡឹង ពូ អ្វៃ ពឹង អង់កក់ តេះ អា។

២៤ កាណុង អីស ប៉ប័ ដឹង ផាម មួត រ៉ាគឹយ ប‌៉្រ័ះ

លូ ផាម មួត ប៉ាសុន ប‌៉្រ័ះ

លូ ផាម ទិ មួត បក់ ពូ ប៉ាន់តោ័ អ្វៃ ពឹង អង់កក់ តេះ អា ដេល»។

១៩

សារ ពូ ប៉ានេ ប‌៉្រ័ះ ពឹង ប៉្លៃង

១ អន់តីគ ឡឹង ណោះ អាញ់ កាតាំង ឡាក់ កា ប៉ានឹរ ប៉ាណូស អៀង ដូវ កាប ម៉ៃៗ ពឹង ប៉្លៃង ផា៖

«ហាលេលូយ៉ា ប៉ានេ ប‌៉្រ័ះ ប៊កកាតយ័

អ៊ែ ហង តង័ ពិន អ៊ែ ទី សារ តាតារ ក្លាគ់ លូ សារ អំរ៉ាញ អឺញ

២ ខង អ៊ែ តាត់ស៊ិន សារ ចៃគ ថូត ណោះ

ស៊ុត កា ត្រគ់ លូ ដាគ់ ត្រង់ ទិណោ័ះ។

អ៊ែ ចៃគ ថូត អង់កាន់ ម៉ាលេង ឡាក់ លៅ លែង សិច

ឡាក់ ប៉ាណាំ ប៉ាណូស ពឹង អង់កក់ តេះ ប៉្រគ័ សារ អូ ដាគ់

ញន កា អ៊ែ ប៉្រគ័ លូ កាម៉ាក័។

ប‌៉្រ័ះ តូ អង់កាន់ ណោះ

ញន កា អ៊ែ ប៉ាន់តោ័ មួត បក់ ប៉្រគ័ ង៉ារ កា ប‌៉្រ័ះ»។

៣ កាំឡាំង អៀង ទិណោ័ះ កាប ម៉ោញ ទង ណាវ្គ ផា៖

«ហាលេលូយ៉ា ប៉ានេ ប‌៉្រ័ះ ប៊កកាតយ័

អ្យី អុញ ពឹង មឿង តីស ណោះ ចឹង ហុយ លើយ»។

៤ មួត ក្រាគ់ តាំងកង់ ទិ ២៤ ដូវ លូ កាណាគ័ ឡាក់ ទី អាញុ រ៉ីស ទិ ប៉្វាន់ កា កាដាប សាំប‌៉័ះ ប៉ានេ ប‌៉្រ័ះ ប៊កកាតយ័ ឡាក់ អង់អ្វៃ ពឹង គ្រេ សាដាច់ អន់ឌែ កាប ផា «អាមែន ហាលេលូយ៉ា ប៉ានេ ប‌៉្រ័ះ ប៊កកាតយ័»។ ៥ កេះណោះ ទី ប៉ានឹរ កាប ឡឹង គ្រេ សាដាច់ ផា៖

«អឺ អន់ដីស ទិឌូ ឡាក់ ប៉្រគ័ ង៉ារ កា ប‌៉្រ័ះ ប៊កកាតយ័

អន់ដីស ឡាក់ អ្យិល កូត័ អ្យូគ កា អ៊ែ

អូ ផា កា បក់ តីស អូ ផា កា បក់ ថិ

ហគ់ ប៉ានេ ប‌៉្រ័ះ ប៊កកាតយ័ ឡាក់ ប‌៉្រ័ះ ពិន»។

៦ ផះ ណោះ អាញ់ កាតាំង ឡាក់ កា ប៉ានឹរ ប៉ាណូស អៀង ដូវ អឹងៗ ឡាក់ កា យឹង ទៀក ជ្រៀយ លូ ឡាក់ កា តេះតរ់ ថាំង កាខាក់ កាប ផា៖

«ហាលេលូយ៉ា ប៉ានេ ប‌៉្រ័ះ ប៊កកាតយ័ ឡាក់ ប‌៉្រ័ះ ពិន

អ៊ែ ទី សារ អំរ៉ាញ អឺញ ក្វា ឡឹង កាណាគ័ ញ៉ាៗ ទិណោ័ះ

អ៊ែ ប៉្រគ័ សាដាច់ រ៉ាំងហៃ រ៉ាំងខ្យា កេះ។

៧ ពិ ពិន ហោក រ៉គ់ កាខាក់

លូ ប៉ានេ សារ អំរ៉ាញ អឺញ ម៉ះ អ៊ែ

ខង ទឹល ដារ់ ប៉ាញ់សង់ គន ចៀម កេះ

កាម៉ាញ់ គន ចៀម កា ទ្រៀម ឡាកោ កេះៗ ដេល។

៨ ប‌៉្រ័ះ អន់ អ៊ែ អន់តុក អញ់ជុ ពៀត អាវ

ប៉្រគ័ លូ កាណាត់ បាក កាំឡាគ់ ដាគ់ ឡាយ៉ាម័ កាខាក់»។

អញ់ជុ អាវ ដាគ់ ឡាយ៉ាម័ កាំឡាគ់ ណោះ ឃឺ ង៉ារ ដាគ់ ត្រង់ ឡាក់ មួត ប៉ាសុន ប‌៉្រ័ះ ប៉្រគ័។

៩ ប៊យ ប‌៉្រ័ះ រ៉ះ កា អាញ់ ផា «ហគ់ ច្រាគ់ ផា៖ ទី សារ សាណុក សាវ៉ាក តាទឹច ហង បក់ ចំ ប‌៉្រ័ះ ជៀក ម៉ុត សា សាណា ប៉ាញ់សង់ គន ចៀម»។ កេះណោះ ប៊យ ប‌៉្រ័ះ រ៉ះ កា អាញ់ ណាវ្គ ផា «សារ អា ឃឺ សារ តាទឹច ឡាក់ ប‌៉្រ័ះ ប៊កកាតយ័ រ៉ះ»។ ១០ អាញ់ កា កាដាប ហះ ជុង ប៊យ ប‌៉្រ័ះ ណោះ ភឿ ចឹង សាំប‌៉័ះ អ៊ែ ហះកា អ៊ែ ផា កា អាញ់ «ជែ កាដាប សាំប‌៉័ះ អាញ់ ខង អាញ់ កា ប៉្រគ័ ង៉ារ កា ប‌៉្រ័ះ ឡាក់ កា អីស លូ ឡាក់ កា មួត អុះ ម៉ី អីស ឡាក់ សឿ លើយ ឡឹង សារ យីស៊ូ រ៉ះ ដេល។ ហគ់ សាំប‌៉័ះ ប៉ានេ ដឹង ប‌៉្រ័ះ ប៊កកាតយ័ ហង ពិ ខង សារ យីស៊ូ រ៉ះ ទិណោ័ះ ឃឺ ប៉ាណាំ ពុត ពៀក ពូ អន់ ប៉្រគ័ រ៉ាគឹយ ប‌៉្រ័ះ »។

១១ កេះណោះ អាញ់ ប៉ប័ ប៉្លៃង តាលុះ ព្វឹង កា ប៉ប័ សេះ បាក ម៉ោញ។ បក់ ជិះ សេះ ណោះ សិច អ៊ែ «ដាគ់ ត្រង់» លូ «តាទឹច» អ៊ែ តាកូះ លូ តាត់ស៊ិន សារ ដាគ់ ត្រង់ កាខាក់។ ១២ ម៉ាត់ អ៊ែ ឡាក់ កា អំប៉្យិត អុញ ពឹង កល់ អ៊ែ ទី មួក សាដាច់ អៀង ពឹង ឡាកោ អ៊ែ ទី ច្រាគ់ សិច ម៉ោញ អូ ទី ពឿ អន់ហ្នាល់ សិច ណោះ អុះ កាយ ឡឹង អ៊ែ ទៅ។ ១៣ អ៊ែ កាស៊ប ពៀត ខោ អាវ ឡុក លូ ផាម ពូ អើ សិច អ៊ែ ផា «ប៉ានឹរ ប‌៉្រ័ះ ប៊កកាតយ័»។ ១៤ តាហាន ពឹង ប៉្លៃង ទិណោ័ះ កា ជិះ សេះ បាក ចាក ពួយ អ៊ែ លូ កាស៊ប ពៀត ខោ អាវ នែវ បាក ដាគ់ ឡាយ៉ាម័ កាខាក់ ដេល។ ១៥ ទី ដាវ ម៉ោញ សោត កាខាក់ ឡាច់ ឡឹង ពឹរ អ៊ែ ភឿ ចឹង កោះ ប៉ាន់តោ័ ប៉ាណូស គ្រឹប សុនសាត។ អ៊ែ ចឹង ចឹក អ៊្លង កាទូង ប៉ាសយ់ អ្វៃ រ៉ាំងហៃ ពូ លូ អ៊ែ ចឹង ចៃគ ថូត ពូ ពៀប ឡាក់ កា ចគ័ រ៉ូត័ ប៉្លៃ អង់កាច ញន កា សារ អឺក ម៉ះ ប‌៉្រ័ះ ប៊កកាតយ័ ឡាក់ ទី សារ អំរ៉ាញ អឺញ កាខាក់ ក្វា ឡឹង កាណាគ័ ញ៉ាៗ ទិណោ័ះ។ ១៦ ពឹង អាវ លូ ពឹង ព្លូ អ៊ែ ទី ច្រាគ់ សិច ផា «សាដាច់ តីស ឡឹង សាដាច់ អន់ទៀគៗ ពឹ តាំងឡា តីស ឡឹង ពឹ តាំងឡា អន់ទៀគៗ»។

១៧ កេះណោះ អាញ់ ប៉ប័ ប៊យ ប‌៉្រ័ះ ម៉ោញ ដូវ អ្វៃ ពឹង ដារ់ អ៊ែ កាប ម៉ៃៗ រ៉ះ កា សៃម ឡាក់ ប៉ារ់ ពឹង ប៉្លៃង ទិណោ័ះ ផា «ហគ់ ពឹះ ប៉ាតុំ គួប ម៉ុត កាណុង ចារ ប‌៉្រ័ះ ប៊កកាតយ័ ជៀក ពូ អៃត សា រ៉គ់ សើម កេង ខាក់ ពិ ១៨ ភឿ សា ប៉ាំងឡៃ មួត សាដាច់ ប៉ាំងឡៃ មួត ម៉ៃគ តាហាន ប៉ាំងឡៃ ប៉ាណូស បក់ កេង ខាក់ លូ ប៉ាំងឡៃ សេះ ទឹប មួត បក់ ជិះ សេះ លូ ប៉ាំងឡៃ ប៉ាណូស ទិឌូ ទឹប បក់ តីស ទឹប បក់ ថិ ទឹប បក់ ប៉្រគ័ ម៉ៃគ ពូ លូ មួត បក់ កេះ ទុច ពូ ដេល»។ ១៩ អាញ់ ប៉ប័ កាណាគ័ អ៊ក កាលក លូ មួត សាដាច់ អ្វៃ ពឹង អង់កក់ តេះ ទឹប មួត តាហាន អន់ឌែ កា ប៉ាតុំ គួប ភឿ ចឹង ឡាំ តាកូះ លូ បក់ ជិះ សេះ បាក ណោះ លូ តាហាន អ៊ែ។ ២០ កាណាគ័ អ៊ក កាលក ណោះ កា ទី ពូ រ៉ុប កាណាគ័ ឡាក់ ប៉ាឡម័ ប៉្រគ័ រ៉ាគឹយ ប‌៉្រ័ះ ឡាក់ ប៉្រគ័ សារ អំរ៉ាញ អឺញ កេង ខាក់ ហះ ង៉ីរ កាណាគ័ អ៊ក កាលក ណោះ កា ទី ពូ រ៉ុប ដេល ឃឺ កាណាគ័ ណោះ ហង ឡាក់ ប៉ាង៉ល់ មួត បក់ ទី សាញ៉ា ចាណាំ អន់ហ្នាល់ ម៉ះ កាណាគ័ អ៊ក កាលក ណោះ លូ មួត បក់ សាំប‌៉័ះ ប៉ានេ ហ៊ូប កាណាគ័ អ៊ក កាលក ណោះ។ ពូ កា អ្យក់ កាណាគ័ ទិ ពៀរ ណោះ ប៉ាឡិ ពឹង តាំងលោ័ អុញ ចាយ ណាយ កាទីរ។ ២១ កាប៉ាច់ មួត បក់ អ្វៃ សល់ អន់ទៀគៗ ណាវ្គ កា តោ័ កា ត្រគ់ ដាវ ឡាច់ ឡឹង ពឹរ បក់ ជិះ សេះ កាប៉ាច់ សៃម ទិណោ័ះ ផីគ កា សា ប៉ាំងឡៃ ពូ តោ័។

២០

សារ យីស៊ូ រ៉ាំងហៃ រ៉ាំងខ្យា ទុញ ម៉ោញ រ៉ាពូ សាណាំ

១ កេះណោះ អាញ់ ប៉ប័ ប៊យ ប‌៉្រ័ះ ម៉ោញ ដូវ ជឹរ ឡឹង ប៉្លៃង ទឹប ចឹក គន កាចេ អំប៉ារ ឡូះ ជ្រុ ចារ គ្រន ប‌៉្រ័ះ បឺគ លូ ចឹក ច្រ្វាល់ តីស ដេល។ ២ ប៊យ ប‌៉្រ័ះ ណោះ កា រ៉ុប កត់ គ្រន ណាក ទុញ ម៉ោញ រ៉ាពូ សាណាំ។ ណាក ណោះ ឃឺ ពិះ ឡឹង សើគ ពែ អ៊ែ ហង ឡាក់ ម៉ៃគ ប‌៉្រ័ះ បឺគ លូ ទី សិច ផា សាតាំង។ ៣ ប៊យ ប‌៉្រ័ះ ប៉ាឡិ អ៊ែ ពឹង ឡូះ ជ្រុ ណោះ កេះណោះ កាត្រើគ អំប៉ារ ចៃគ កាចេ ប៉ាសឹរ អំប៉ារ អន់ កាចាប័ លើយ ទឹល គ្រឹប ម៉ោញ រ៉ាពូ សាណាំ ភឿ ជែ អន់ អ៊ែ ចាក ប៉ាង៉ល់ ពូ គ្រឹប សុនសាត ណាវ្គ។ ប៉ាគ់ ទឹល កាំឡត់ រ៉ាវ៉ាច់ ឡឹង ម៉ោញ រ៉ាពូ សាណាំ កេះ ត្រគ់ តោះ ឡើយ អ៊ែ បាប៊ែតៗ។

៤ កេះណោះ អាញ់ ប៉ប័ គ្រេ សាដាច់ អៀង ទិ បក់ អង់អ្វៃ ពឹង គ្រេ ណោះ ទី សារ អំរ៉ាញ អឺញ ចឹង តាត់ស៊ិន សារ។ អាញ់ កា ប៉ប័ ប៉ាង៉ាត័ ប៉ាលឹង បក់ តោ័ កា ពូ កាសិត អង់កូ ញន កា រ៉ះ ឡឹង សារ យីស៊ូ លូ ញន កា រ៉ះ ប៉ានឹរ ប‌៉្រ័ះ។ មួត ទិណោ័ះ អូ សាំប‌៉័ះ ប៉ានេ កាណាគ័ អ៊ក កាលក លើ ហ៊ូប អ៊ែ លូ អូ ទី សាញ៉ា ចាណាំ ម៉ះ អ៊ែ ពឹង កល់ យ៉ាំង លើ ពឹង តី ដេល។ អន់ឌែ កា រ៉ីស សឹត អ្វៃ រ៉ាំងហៃ រ៉ាំងខ្យា អន់ឌូ លូ សាដាច់ ប‌៉្រ័ះ រ៉ើស កាណុង រ៉ាំងវ៉ាង ម៉ោញ រ៉ាពូ សាណាំ។ ៥ អា ឡាក់ សារ រ៉ីស សឹត លឺក ទី ម៉ោញ។ កាប៉ាច់ ប៉ាណូស អន់ទៀគ បក់ តោ័ កេះ អូ ទី រ៉ីស សឹត អុះ ក្យាគ់ លើយ ទឹល គ្រឹប ម៉ោញ រ៉ាពូ សាណាំ ណោះ ចឹង រ៉ីស សឹត។ ៦ ទិ បក់ រ៉ីស សឹត លឺក ទី ម៉ោញ ទី សារ សាណុក សាវ៉ាក តាទឹច អន់ឌែ ណោះ ដាគ់ សាំរ៉ាប់ កា ប‌៉្រ័ះ។ សារ តោ័ លឺក ទី ពៀរ អូ ទី អំរ៉ាញ អឺញ ពឹង អន់ឌែ ណោះ អុះ ឃឺ អន់ឌែ ចឹង កេះ ក្រាគ់ រ៉ាម៉ះ សាំរ៉ាប់ ប‌៉្រ័ះ ប៊កកាតយ័ លូ សាំរ៉ាប់ សាដាច់ ប‌៉្រ័ះ រ៉ើស លូ ចឹង រ៉ាំងហៃ រ៉ាំងខ្យា អន់ឌូ លូ អ៊ែ រ៉ាំងវ៉ាង ម៉ោញ រ៉ាពូ សាណាំ ដេល។

សារ ប‌៉្រ័ះ ប៉ាឡិ សាតាំង ពឹង តាំងលោ័ អុញ

៧ ប៉ាគ់ ម៉ោញ រ៉ាពូ សាណាំ ណោះ រ៉ាវ៉ាច់ កេះ ណោះ ប‌៉្រ័ះ ចឹង តោះ ឡើយ ប‌៉្រ័ះ បឺគ សាតាំង អន់ អ៊ែ ឡាច់ ឡឹង ខុក ចារ ពូ គ្រន អ៊ែ ណោះ។ ៨ ណោះ អ៊ែ ចឹង ឡាច់ ឡាំ ប៉ាង៉ល់ ពូ គ្រឹប សុនសាត ឡាក់ អ្វៃ ប៉ាញ័ ទឹប អង់កក់ តេះ អា ឡាក់ ពូ អើ ផា កុក លូ ម៉ាកុក * ភឿ ប៉ាតុំ ពូ ឡាំ តាកូះ។ មួត ណោះ ទី កាំឡាំង អៀង ឡាក់ កា តេះ ឡាពុក រហាង សាឡីគ សាឡាយ។ ៩ អន់ឌែ ចឹង ចាក ប៉ាញ័ ទឹប អង់កក់ តេះ ភឿ ប៉ិច តាកូះ លូ ប៉ាសុន ប‌៉្រ័ះ អន់ឌែ កា ចឹង វ៉ិង ជុំ ចារ មួត ប៉ាសុន ប‌៉្រ័ះ ឡាក់ មឿង អ៊ែ ប៉ិច ចៃ ហះកា ទី អុញ ឡិ ឡឹង ប៉្លៃង សា អន់ឌែ តោ័ ទិ។ ១០ កាប៉ាច់ ម៉ៃគ ប‌៉្រ័ះ បឺគ ឡាក់ ប៉ាង៉ល់ សុនសាត ទិណោ័ះ ប‌៉្រ័ះ ចឹង ប៉ាឡិ អ៊ែ ពឹង តាំងលោ័ អុញ ចាយ ណាយ កាទីរ។ ពឹង ចារ ណោះ កាណាគ័ អ៊ក កាលក លូ កាណាគ័ ឡាក់ ប៉ាឡម័ ប៉្រគ័ រ៉ាគឹយ ប‌៉្រ័ះ អ្វៃ កេះៗ។ អន់ឌែ ចឹង អីគ ប៉ាណាប ទឹប កាម៉ាំង ទឹប កាដារ់ លើយ អូ អ្លុ ឡុច។

សារ ប‌៉្រ័ះ តាត់ស៊ិន សារ ប៉ាណូស តោ័

១១ កេះណោះ អាញ់ ប៉ប័ គ្រេ សាដាច់ តីស ម៉ោញ នែវ បាក លូ ប៉ប័ ប‌៉្រ័ះ អង់អ្វៃ ពឹង គ្រេ ណោះ ដេល។ តេះ លូ ប៉្លៃង កា ហ៊្យង ឡឹង ម៉ូះ ម៉ាត់ អ៊ែ រ៉ាង៉ាប់ អូ ប៉ប័ កេះ។ ១២ អាញ់ កា ប៉ប័ ប៉ាណូស តោ័ ទឹប មួត បក់ ប៉្រគ័ តីស ទឹប មួត ប៉ាសុន ដោច ដាច អន់ឌែ អ្វៃ អន់តាវ ហះ ង៉ីរ គ្រេ សាដាច់ កេះណោះ ពូ បើក ផាប់ អៀង លូ ពូ បើក ផាប់ ម៉ោញ ណាវ្គ ដេល ឃឺ ផាប់ ច្រាគ់ សិច បក់ ទី អាញុ រ៉ីស។ ប‌៉្រ័ះ ឡាក់ អង់អ្វៃ ពឹង គ្រេ ណោះ អ៊ែ តាត់ស៊ិន សារ ប៉ាណូស តោ័ ទិណោ័ះ តាម សារ ឡាក់ ពូ ប៉្រគ័ ឡាក់ កា ទី ច្រាគ់ ពឹង ផាប់ ទិណោ័ះ ហង។ ១៣ ទៀក សាឡីគ សាឡាយ កា មប ប៉ាណូស តោ័ ឡាក់ អ្វៃ កាណុង ទៀក ស្រុក ប៉ាទ្រូ កា មប បក់ តោ័ ឡាក់ អ្វៃ ពឹង ចារ ណោះ ដេល កេះណោះ ប‌៉្រ័ះ តាត់ស៊ិន សារ ពូ តាម សារ ឡាក់ ពូ ប៉្រគ័ ណោះ ហង។ ១៤ កាប៉ាច់ ស្រុក ប៉ាទ្រូ ប‌៉្រ័ះ ប៉ាឡិ ពឹង តាំងលោ័ អុញ ដេល។ តាំងលោ័ អុញ អា ហង ឡាក់ សារ តោ័ លឺក ទី ពៀរ។ ១៥ ទិ បក់ អូ ទី សិច កាណុង ផាប់ ច្រាគ់ សិច បក់ ទី អាញុ រ៉ីស ប‌៉្រ័ះ ប៉ាឡិ ពឹង តាំងលោ័ អុញ ដេល។

២១

សារ ប៉្លៃង ណាវ លូ អង់កក់ តេះ ណាវ

១ កេះណោះ អាញ់ ប៉ប័ ប៉្លៃង ណាវ អង់កក់ តេះ ណាវ ខង តេះ ប៉្លៃង សាន់ដាប់ អន់ទ្រួល ពែ ហ៊្យង ទិ កេះ លូ អូ ទី ទៀក សាឡីគ សាឡាយ ណាវ្គ ដេល។ ២ កេះណោះ ណាវ្គ អាញ់ ប៉ប័ មឿង ប‌៉្រ័ះ ឃឺ មឿង យេរូសាឡឹម ណាវ ជឹរ ឡឹង ប៉្លៃង ឡាច់ ឡឹង ប‌៉្រ័ះ ប៊កកាតយ័ មឿង ណោះ រ៉គ់ សើម ពៀប ឡាក់ កា កាម៉ាញ់ ណាវ សាណើម ឡាកោ ក្យាគ់ ហាប់ ក្លោ។ ៣ អាញ់ កាតាំង ប៉ានឹរ កាប ម៉ៃៗ ឡឹង គ្រេ សាដាច់ ផា «ហៃ តោ ចារ ប‌៉្រ័ះ អ្វៃ អន់ឌូ លូ ប៉ាណូស កេះ។ ប‌៉្រ័ះ ចឹង អ្វៃ ពឹង អន់តិគ័ អន់ឌែ អន់ឌែ កា ចឹង កេះ ប៉ាសុន ប‌៉្រ័ះ អ៊ែ តាំងឡា ចឹង អ្វៃ អន់ឌូ លូ អន់ឌែ។ ៤ ប‌៉្រ័ះ ចឹង អ៊្យូត ទៀក ម៉ាត់ ឡឹង ម៉ាត់ អន់ឌែ សារ តោ័ កា អូ ទី កេះ សារ ញ៉ាំ សោក អុក ពុត លូ សារ ថុក ប៉ាណាប កា អូ ទី ណាវ្គ ដេល ខង កាណាគ័ ញ៉ាៗ លូ សារ ញ៉ា ឡាក់ ទី ឡឹង អន់ទ្រួល ពែ ហ៊្យង ទិ កេះ»។

៥ ប‌៉្រ័ះ ឡាក់ អង់អ្វៃ ពឹង គ្រេ សាដាច់ អ៊ែ កាប ផា «ហៃ អាញ់ ប៉្រគ័ អន់ កាណាគ័ ញ៉ាៗ ទិណោ័ះ ស៊ុត កា ណាវ»។ កេះណោះ អ៊ែ កាប ណាវ្គ ផា «ហគ់ ច្រាគ់ គម ពិ ខង សារ ទិ អា ឡាក់ សារ តាទឹច ឡាក់ ត្រគ់ សឿ»។ ៦ អ៊ែ រ៉ះ កា អាញ់ ផា «កេះ ទិ កេះ។ អាញ់ អា ហង ឡាក់ គុល ប៉ាន់ដា កាខាក់ លូ ក្យង់ ឡាណុច * ដេល។ ពឿ ហ៊្រែង ទៀក អាញ់ ចឹង អន់ អ៊ែ អៃត ទៀក ឡាក់ ឡាច់ ឡឹង ត្រោម ទៀក ឡាក់ អន់ អាញុ រ៉ីស អាញ់ អូ អ្យក់ ខា ញ៉ា ឡឹង អ៊ែ អុះ។ ៧ បក់ ចំ អ្វៃ សឿ លើយ ទឹល ឡុច អ៊ែ ចឹង ទី ប៉ាដក់ ទិ អា ហង អាញ់ កា ចឹង ប៉្រគ័ ប‌៉្រ័ះ អ៊ែ អ៊ែ ចឹង ប៉្រគ័ គន អាញ់។ ៨ មួត បក់ ហោង មួត បក់ អូ សឿ មួត បក់ ប៉្រគ័ សារ ឡាក់ ត្រគ់ ខាអឺម មួត បក់ ប៉ាន់តោ័ ពូ មួត បក់ ប៉្រគ័ លូ អង់កាន់ លូ កាម៉ាក័ ឡាឡិគ័ ឡាឡាគ័ មួត គ្រូ អំហ្ម មួត បក់ សាំប‌៉័ះ ហ៊ូប ប‌៉្រ័ះ បឺគ លូ មួត បក់ ព្លូង ទិណោ័ះ ចឹង ត្រគ់ ថូត ពឹង តាំងលោ័ អុញ ចាយ ណាយ កាទីរ។ អា ហង ឡាក់ សារ តោ័ លឺក ទី ពៀរ»។

សារ មឿង យេរូសាឡឹម ណាវ

៩ កេះណោះ កាណុង កាំឡាំង ប៊យ ប‌៉្រ័ះ តាំប៉ើះ ដូវ ឡាក់ ចឹក ពៀង តាំប៉ើះ ឡាក់ ប៉ាញ័ ដឹង កា សារ ឡាំបាក ទិ តាំប៉ើះ ឡាក់ អន់តីគ កាខាក់ ទី ប៊យ ម៉ោញ ដូវ អ៊ែ ពឹះ ប៉ាគ់ អាញ់ លូ កាប ផា «ចុ ពួយ អាញ់ អាញ់ ចឹង តាំបាង អន់ អីស ប៉ប័ អង់កាន់ រ៉ូះ ឡាក់ កាម៉ាញ់ គន ចៀម»។ ១០ ប៊យ ណោះ កា ប៉ោក អ្យក់ អាញ់ ញន អំរ៉ាញ ប៉ាង៉ាត័ ប៉ាលឹង ប‌៉្រ័ះ អន់ ពឹង ប៉ានឹម តីស ចាំងហីគ កេះណោះ តាំបាង អន់ អាញ់ ប៉ប័ មឿង ប‌៉្រ័ះ ឃឺ មឿង យេរូសាឡឹម ជឹរ ឡឹង ប៉្លៃង ឡាច់ ឡឹង ប‌៉្រ័ះ ប៊កកាតយ័។ ១១ មឿង ណោះ កា ទី តាតារ ក្លាគ់ ឡឹង ប‌៉្រ័ះ ប៊កកាតយ័ តាតារ ណោះ ពៀប ឡាក់ កា តាយ៉ាល័ គឹត ខា កាខាក់ ឃឺ តាយ៉ាល័ ឡាក់ ដាគ់ តាតារ សាងៗ។ ១២ មឿង អា ទី ទ្រួក តីស ចាំងហីគ ទឹប ទី អំប៉ារ ១២ លូ ទី ប៊យ ប‌៉្រ័ះ ១២ ដូវ ក្យាគ់ អំប៉ារ ណោះ លូ ទី ច្រាគ់ សិច ផូង័ វ៉ាច់ អ៊ីស្រាអ៊ែល ទិ ១២ ផូង័ ពឹង អំប៉ារ ណោះ ដេល។ ១៣ គែង ដារ់ ឡាច់ ទី អំប៉ារ ប៉ៃង គែង ដារ់ ម៉ុត ទី អំប៉ារ ប៉ៃង គែង តាបូង ទី អំប៉ារ ប៉ៃង គែង ជើង ទី អំប៉ារ ប៉ៃង។ ១៤ ទ្រួក មឿង ណោះ ប៉្រគ័ អំប៉ាំង អំហ្មោ តីសៗ ១២ កាតុ ពឹង អំហ្មោ ទិណោ័ះ ទី ច្រាគ់ សិច មួត បក់ រ៉ះ ប៉ាតាង គន ចៀម ទិ ១២ ដូវ។

១៥ ប៊យ ប‌៉្រ័ះ ឡាក់ កាកាប លូ អាញ់ ណោះ អ៊ែ ចឹក កាណាគ័ វ៉ាស ប៉្រគ័ លូ ម៉ាស ភឿ វ៉ាស មឿង វ៉ាស អំប៉ារ មឿង លូ ទ្រួក មឿង។ ១៦ មឿង អា ទី ប៉្វាន់ ជួច អំពុ តីស លូ អំពុ អ្លឹង សាម៉ើ ទៅ។ ប៊យ ប‌៉្រ័ះ អ្យក់ កាណាគ័ វ៉ាស ប៉្រគ័ លូ ម៉ាស ណោះ វ៉ាស មឿង អំពុ អ្លឹង ទី ២៤០០ កាឡូម៉ិត †។ អំពុ តីស អំពុ អ្លឹង លូ អំពុ ចាំងហីគ កា សាម៉ើ ទៅ ទិណោ័ះ។ ១៧ ប៊យ ប‌៉្រ័ះ កា វ៉ាស អំពុ កាពុល ទ្រួក ដេល ទី ១៤៤ ហាត់ ពួយ រ៉ាំងវ៉ាស ម៉ះ ប៉ាណូស ប៊យ ប‌៉្រ័ះ កា វ៉ាស នីណោ័ះ ដេល។ ១៨ ទ្រួក មឿង ប៉្រគ័ លូ តាយ៉ាល័ កាហ្រី ទុំៗ មឿង ប៉្រគ័ លូ ម៉ាស ង៉ាតៗ ដាគ់ តាតារ សាងៗ ឡាក់ កា សាម៉ឹល រ៉ាំបោះ ហី។ ១៩ ពឹង អំហ្មោ កាន់តេ័ះ ទ្រួក មឿង ណោះ កា ទី តាយ៉ាល័ ឡាក់ គឹត ខា កាខាក់ គ្រឹប នែវ

អំហ្មោ ទី ១ ទី តាយ៉ាល័ កាហ្រី ទុំ

អំហ្មោ ទី ២ ទី តាយ៉ាល័ ខៀវ ណាំអ៊ិត

អំហ្មោ ទី ៣ ទី តាយ៉ាល័ ម៉ូ ឡាយ កាហ្រី បាក

អំហ្មោ ទី ៤ ទី តាយ៉ាល័ នែវ កាសៃគ

២០ អំហ្មោ ទី ៥ ទី តាយ៉ាល័ ចាយ រ៉ាំង

អំហ្មោ ទី ៦ ទី តាយ៉ាល័ កាហ្រី តេះៗ

អំហ្មោ ទី ៧ ទី តាយ៉ាល័ កាម៉ឹត

អំហ្មោ ទី ៨ ទី តាយ៉ាល័ ខៀវ ឡាយ ម៉ូ

អំហ្មោ ទី ៩ ទី តាយ៉ាល័ កាម៉ឹត ខឺម

អំហ្មោ ទី ១០ ទី តាយ៉ាល័ ខៀវ ឡាយ បាក

អំហ្មោ ទី ១១ ទី តាយ៉ាល័ កាហ្រី ឡាយ កាម៉ឹត

អំហ្មោ ទី ១២ ទី តាយ៉ាល័ កាហ្រី ឡាក់ កា ពូម ផាម។

២១ អំប៉ារ ទិ ១២ ប៉្រគ័ លូ តាយ៉ាល័ ឡាក់ គឹត ខា កាខាក់ ទិ ១២ ឃឺ អំប៉ារ ម៉ោញៗ ប៉្រគ័ លូ តាយ៉ាល័ ម៉ោញ កាតុ ឡូត។ ទ្រង ពឹង មឿង ប៉្រគ័ លូ ម៉ាស ដោះ តាតារ សាងៗ ឡាក់ កា សាម៉ឹល រ៉ាំបោះ ហី។

២២ អាញ់ អូ ប៉ប័ ទី រ៉ោង រ៉ាម៉ះ ប‌៉្រ័ះ អុះ កាណុង មឿង ណោះ ខង ប‌៉្រ័ះ ប៊កកាតយ័ ឡាក់ ទី អំរ៉ាញ អឺញ ក្វា ឡឹង កាណាគ័ ញ៉ាៗ ទិណោ័ះ លូ គន ចៀម អា ហង ឡាក់ រ៉ោង រ៉ាម៉ះ ប‌៉្រ័ះ ពឹង មឿង ណោះ។ ២៣ មឿង ណោះ អូ តងកាន តាតារ ដារ់ លើ តាតារ ខៃ អុះ ខង តាតារ ក្លាគ់ ម៉ះ ប‌៉្រ័ះ ប៊កកាតយ័ តាគ់ តាតារ មឿង កាប៉ាច់ គន ចៀម កា តាគៀង តាគ់ តាតារ មឿង ណោះ ដេល។ ២៤ សុនសាត អន់ទៀគៗ ចឹង ចាក ពឹង តាតារ កាណុង មឿង ណោះ លូ សាដាច់ អន់ទៀគៗ កា ចឹង អ្យក់ រ៉ាស អំប៉ាស ម៉ះ អន់ឌែ ម៉ុត កាណុង មឿង ណោះ ដេល។ ២៥ អំប៉ារ មឿង ណោះ អូ ឃើយ កាត្រើគ ផះ កាដារ់ អុះ កា អូ ទី កាម៉ាំង ដេល ពឹង មឿង ណោះ។ ២៦ ពូ ចឹង អ្យក់ រ៉ាស អំប៉ាស លូ កាណាគ័ ញ៉ាៗ ឡាក់ គឹត ខា ម៉ះ សុនសាត អន់ទៀគៗ ពឹះ អន់ កាណុង មឿង ណោះ ដេល។ ២៧ ហះកា កាណាគ័ ញ៉ា ឡាក់ បឺគ អ៊ក អូ ទី ម៉ុត កាណុង មឿង ណោះ អុះ មួត បក់ ប៉្រគ័ សារ ឡាក់ ត្រគ់ ខាអឺម លើ កាប ព្លូង កា អូ ទី ម៉ុត ដេល ឃឺ ទី ដឹង បក់ ទី សិច ពឹង ផាប់ ច្រាគ់ សិច បក់ ទី អាញុ រ៉ីស ម៉ះ គន ចៀម ណោះ ហង ចឹង ទី ម៉ុត កាណុង មឿង ណោះ។

២២

១ កេះណោះ ប៊យ ប‌៉្រ័ះ តាំបាង អន់ អាញ់ ប៉ប័ តាំងលេ ឡាក់ ទី ទៀក អន់ អាញុ រ៉ីស ដាគ់ សាង រ៉ាំប៉្លាង ហូរ័ ឡាច់ ឡឹង គ្រេ ប‌៉្រ័ះ ប៊កកាតយ័ លូ គន ចៀម ២ ពឹង អន់តិគ័ ឡាន មឿង។ រហាង តាំងលេ ទឹប ហាង តោ ទឹប ហាង អា ទី តើម អ៊្លង អន់ អាញុ រ៉ីស អ៊ែ ប៉្លៃ ១២ ទង កាណុង ម៉ោញ សាណាំ ឃឺ ប៉្លៃ រ៉ប់ ខៃ ហ្លា អ៊្លង ណោះ កា អន់ហ្នាំ សាំរ៉ាប់ តាគ់ អន់ដាគ់ អីគ ព្លុ សុនសាត អន់ទៀគៗ អន់ ដាគ់។ ៣ កាណុង មឿង ណោះ អូ ទី កាណាគ័ ញ៉ា ឡាក់ ប‌៉្រ័ះ ប៉ាស្យាប អុះ។ គ្រេ ប‌៉្រ័ះ ប៊កកាតយ័ លូ គន ចៀម កា អ្វៃ កាណុង មឿង ណោះ មួត បក់ ប៉្រគ័ ង៉ារ កា ប‌៉្រ័ះ អន់ឌែ ចឹង កាដាប សាំប‌៉័ះ អ៊ែ ហង។ ៤ អន់ឌែ ចឹង ប៉ប័ ម៉ូះ ម៉ាត់ អ៊ែ ពឹង កល់ យ៉ាំង អន់ឌែ កា ទី ច្រាគ់ សិច អ៊ែ ដេល។ ៥ កាណុង មឿង ណោះ អូ ទី កាម៉ាំង អុះ ពូ អូ តងកាន តាតារ តាគៀង លើ តាតារ ដារ់ ណាវ្គ ដេល ខង ប‌៉្រ័ះ ប៊កកាតយ័ ឡាក់ តាតារ តាគ់ តាតារ ពូ។ អន់ឌែ កា ចឹង រ៉ាំងហៃ រ៉ាំងខ្យា លើយ អូ អ្លុ ឡុច អុះ។

សារ យីស៊ូ ចឹង ពឹះ ទឹល ស៊្រសៗ

៦ ប៊យ ប‌៉្រ័ះ កាកាប លូ អាញ់ ផា «ប៉ានឹរ ទិ អា ស៊ុត កា ប៉ានឹរ ត្រគ់ តាទឹច ឡាក់ ត្រគ់ សឿ»។ ប‌៉្រ័ះ ប៊កកាតយ័ ឡាក់ ប៉ាណាំ ពុត ពៀក មួត រ៉ាគឹយ អ៊ែ ប៉្រើ ប៊យ អ៊ែ ឡាំ រ៉ះ ភឿ អន់ មួត បក់ ប៉្រគ័ ង៉ារ កា អ៊ែ អ្លុ អន់ទ្រួល ឡឹង សារ ឡាក់ ត្រគ់ កើត ពឹះ ស៊្រសៗ គែង ម៉ាត់ ទៀ។ ៧ យីស៊ូ កាប ផា «ហៃ អាញ់ ចឹង ពឹះ ទឹល ស៊្រសៗ ហង។ ពឿ ប៉្រគ័ ពួយ ប៉ានឹរ ប‌៉្រ័ះ ឡាក់ ទី ច្រាគ់ ពឹង ផាប់ អា បក់ ណោះ ចឹង ទី សារ សាណុក សាវ៉ាក តាទឹច ហង»។

៨ អាញ់ អា ហង ឡាក់ កាតាំង លូ ប៉ប័ សារ ទិ អា។ កេះ អាញ់ កាតាំង លូ ប៉ប័ សារ ទិ អា កេះៗ អាញ់ កាដាប ហះ ជុង ប៊យ ប‌៉្រ័ះ ឡាក់ តាំបាង អន់ អាញ់ ប៉ប័ សារ ទិណោ័ះ ភឿ ចឹង សាំប‌៉័ះ អ៊ែ។ ៩ ហះកា ប៊យ ណោះ រ៉ះ កា អាញ់ ផា «ជែ កាដាប សាំប‌៉័ះ អាញ់ អាញ់ កា ប៉្រគ័ ង៉ារ កា ប‌៉្រ័ះ ឡាក់ កា អីស ដេល លូ ឡាក់ កា មួត រ៉ាគឹយ ប‌៉្រ័ះ ឡាក់ អុះ ម៉ី អីស លូ មួត បក់ ប៉្រគ័ ពួយ សារ ឡាក់ ទី ច្រាគ់ រ៉ះ ពឹង ផាប់ អា ដេល។ ត្រគ់ កាដាប សាំប‌៉័ះ ដឹង ប‌៉្រ័ះ ប៊កកាតយ័ ណោះ ហង»។

១០ ប៊យ ប‌៉្រ័ះ រ៉ះ កា អាញ់ ណាវ្គ ផា «ជែ អោន ប៉ានឹរ ប‌៉្រ័ះ ឡាក់ ទី ច្រាគ់ រ៉ះ ពឹង ផាប់ អា ដៃ ខង ដារ់ កាំឡត់ ក្យាម័ ចឹង ទឹល កេះ។ ១១ ពឿ ប៉្រគ័ អូ ដាគ់ អន់ អ៊ែ ប៉្រគ័ អូ ដាគ់ តូ ណាវ្គ ពិ ពឿ ទី ពុត បឺគ អ៊ក អន់ អ៊ែ ទី ពុត បឺគ អ៊ក តូ ណាវ្គ ពិ ពឿ ដាគ់ ត្រង់ អន់ អ៊ែ ប៉្រគ័ ដាគ់ តូ ណាវ្គ ពិ កាប៉ាច់ បក់ ដាគ់ សាំរ៉ាប់ កា ប‌៉្រ័ះ កេះ អន់ អ៊ែ រ៉ាំងហៃ ឡាកោ អន់ ដាគ់ ណាវ្គ ពិ»។

១២ យីស៊ូ កាប ផា «ហៃ អាញ់ ចឹង ពឹះ ទឹល ស៊្រសៗ ហង ទឹប អ្យក់ ពឹះ កាណាគ័ ជែក អន់ កា ពូ តាម ង៉ារ ពូ ប៉្រគ័ ណោះ ហង។ ១៣ អាញ់ អ្វៃ អន់ទ្រួល ឡឹង ពូ លូ អន់តីគ ឡឹង ពូ កាខាក់ អាញ់ ឡាក់ គុល ប៉ាន់ដា លូ ក្យង់ ឡាណុច។ * ១៤ ពឿ ប៉ីស អាវ អន់ ដាគ់ ច្រ័ះ បក់ ណោះ ទី សារ សាណុក សាវ៉ាក តាទឹច ហង អន់ឌែ ចឹង ទី អ្លេះ ប៉្លៃ ឡឹង តើម ឡាក់ អន់ ទី អាញុ រ៉ីស ទឹប ម៉ុត ទ្រង អំប៉ារ មឿង ដេល។ ១៥ កាប៉ាច់ មួត សូ មួត គ្រូ អំហ្ម មួត បក់ ប៉្រគ័ លូ អង់កាន់ លូ កាម៉ាក័ ឡាឡិគ័ ឡាឡាគ័ មួត បក់ ប៉ាន់តោ័ ពូ មួត បក់ កាដាប សាំប‌៉័ះ ហ៊ូប ប‌៉្រ័ះ បឺគ លូ ទិ មួត បក់ ឌុ ព្លូង អន់ឌែ ត្រគ់ អ្វៃ គែង ឡីង មឿង។ ១៦ អាញ់ សិច យីស៊ូ ប៉្រើ ប៊យ អាញ់ ពឹះ កេះ ភឿ អន់តគ់ រ៉ះ សារ ទិ អា កា អន់ដីស ឡាក់ អ្វៃ ពឹង ក្រុំ ហៀន សារ ប‌៉្រ័ះ ចារ អន់ទៀគៗ។ អាញ់ ឡាច់ ឡឹង ផូង័ វ៉ាច់ សាដាច់ ដាវីត អាញ់ ឡាក់ សំឡង់ ព្រឹក ឡាក់ តាតារ ក្លាគ់»។ ១៧ ប៉ាង៉ាត័ ប៉ាលឹង ប‌៉្រ័ះ លូ កាម៉ាញ់ ណាវ កាប លូ យីស៊ូ ផា «ចុ អីស ពឹះ ប៉ាគ់ អា»។ ពឿ កាតាំង ប៉ានឹរ ណោះ ត្រគ់ កាប ផា ដេល «ចុ អីស ពឹះ ប៉ាគ់ អា»។ ពឿ ហ៊្រែង ទៀក អន់ អ៊ែ ឡាំ ណាំង ទៀក ពិ ពឿ ប៉ិច កា ទៀក ឡាក់ អន់ អាញុ រ៉ីស អន់ អ៊ែ អៃត ពិ ឃឺ អ្យក់ តាដោះ អូ តាច់ អុះ។

១៨ អាញ់ ប៉រ់ រ៉ះ អន់ ឡាក់ៗ កាខាក់ កា មួត បក់ កាតាំង ប៉ានឹរ ប‌៉្រ័ះ ឡាក់ ច្រាគ់ រ៉ះ ពឹង ផាប់ អា ផា ពឿ រ៉ះ ប៉ាន់ធែម សារ ញ៉ា ម៉ោញ អំប៉ាំង ប៉ានឹរ អា ប‌៉្រ័ះ ប៊កកាតយ័ ចឹង អ្យក់ សារ ឡាំបាក ឡាក់ ទី ច្រាគ់ រ៉ះ ពឹង ផាប់ អា ចៃគ ពឹង អ៊ែ ណោះ ដេល។ ១៩ ផា ទី ពឿ អ្យក់ ឡាច់ សារ ញ៉ា ម៉ោញ ឡឹង ប៉ានឹរ ប‌៉្រ័ះ ឡាក់ ទី ច្រាគ់ រ៉ះ ពឹង ផាប់ អា ប‌៉្រ័ះ ប៊កកាតយ័ ចឹង អ្យក់ ឡាច់ ចានែក ប៉្លៃ អ៊្លង ឡាក់ អន់ ទី អាញុ រ៉ីស ឡឹង អ៊ែ ណោះ ដេល លូ អូ អន់ អ៊ែ ម៉ុត អុះ កាណុង មឿង ប‌៉្រ័ះ ឡាក់ ទី ច្រាគ់ រ៉ះ ពឹង ផាប់ អា។

២០ យីស៊ូ ឡាក់ ប៉្រគ័ ផាញ៉ាន រ៉ះ សារ ទិ អា អ៊ែ កាប ផា «តាទឹច ហង អាញ់ ចឹង ពឹះ ទឹល ស៊្រសៗ»។ អាមែន ! អឺ យីស៊ូ ឡាក់ ពឹ តាំងឡា ញឹន ប៉រ់ អីស ជឹរ ពឹះ ប៉ាគ់ អា។

២១ អន់ យីស៊ូ គ្រិះ ឡាក់ ពឹ តាំងឡា ពិន រ៉ាំងហៃ រ៉ាំងខ្យា អន់ដីស ទិឌូ។

* ១:៤ ១:៤ ខេត អាស៊ី រ៉ប់ ដារ់ អា ពូ អើ ប៉ាថេត ទួគី គែង ដារ់ ម៉ុត។

† ១:៨ ១:៨ គុល លូ ក្យង់ ពៀគ គុល «អាល់ផា លូ អូមេកា» ឃឺ សិច សត់ត្រា អន់ទ្រួល ឡឹង ពូ លូ អន់តីគ ឡឹង ពូ កាណុង សត់ត្រា កាប សុនសាត ក្រិក ឡាក់ កា សត់ត្រា «ក» លូ «អ» ដេល។

‡ ១:១៣ ១:១៣ ប៉រ់ ហៃ ដានីអ៊ែល ៧:១៣។

* ២:១១ ២:១១ សារ តោ័ លឺក ទី ពៀរ ប៉រ់ ហៃ ២០:១៤-១៥; ២១:៨។

† ២:១៤ ២:១៤ ប៉រ់ ហៃ ចំលួន ប៉ាសុន (ជន​គណនា) ២៥:១-៣; ៣១:១៦។

‡ ២:១៦ ២:១៦ ដាវ អា ឃឺ កាប ពៀប ឡឹង ប៉ានឹរ អ៊ែ ឡាក់ ទី អំរ៉ាញ អឺញ ដេល។

§ ២:១៧ ២:១៧ សើគ ពែ ពូ ឃើយ អ្យក់ អំហ្មោ បាក ច្រាគ់ សត់ត្រា ជៀក ពូ ពឹះ អៃត សា។ សារ អា ពៀប ឡាក់ កា ប‌៉្រ័ះ ជៀក ពូ ឡាំ អៃត សា អន់ឌូ លូ អ៊ែ ពឹង ប៉្លៃង។

* ២:២៧ ២:២៦-២៧ ប៉រ់ ហៃ ផាប់ អញ់ស៊ែ ប៉ានេ ប‌៉្រ័ះ (ទំនុក​តម្កើង) ២:៨-៩។

† ២:២៨ ២:២៨ សំឡង់ ព្រឹក ឃឺ សំឡង់ តីស ឡាក់ ឡាច់ កាំលឺ។ យីស៊ូ អន់ សំឡង់ តីស អា កា អន់ឌែ ភឿ តាំបាង ផា ទី ទ្រង អន់ឌែ ហង។

* ៥:១ ៥:១ ផាប់ រ៉ាំងវ៉ាង ណោះ ឃឺ ផាប់ ពូ តាមួរ។

† ៥:៥ ៥:៥ ប៉រ់ ហៃ កាណើត អង់កក់ តេះ (លោកុប្បត្តិ) ៤៩:៩។

* ៦:៦ ៦:៦ ម៉ោញ កាក់ ពៀគ គុល «ម៉ោញ ឌែណារី» ឃឺ ខា ប៉្រគ័ គូលី ម៉ោញ ដារ់។ ថាម៉ាដា ពូ តាច់ ភែ ពៀ សាឡី ឡាក់ ដាគ់ ឃឺ អ៊ែ ១០ កាឡូ ទី ខា ម៉ោញ កាក់ អា កាប៉ាច់ ភែ ពៀ សាឡី ឡាក់ អូ សូវ ដាគ់ ពូ តាច់ ឃឺ អ៊ែ ៣០ កាឡូ ទី ខា ម៉ោញ កាក់ ដេល។

† ៦:៦ ៦:៦ សាងី លូ តាពែ ប៉្លៃ អង់កាច ជែ តាគ់ អញ់សីគ ដៃ ពិន ព្រែ នីអៀ កា ត្រគ់ ដេល៖ ជែ កាល់ អ្លាត តើម អូលេវ លូ តើម ប៉្លៃ អង់កាច ហង ។

* ៧:១៧ ៧:១៦-១៧ ប៉រ់ ហៃ អេសាយ ៤៩:១០។

* ១១:៣ ១១:៣ គុន តាឡាប័ ពូ ផា ពូ ញ៉ាំ សោក ណោះ ពូ កា អន់តុក កាប៉ោ។

† ១១:៤ ១១:៤ ប៉រ់ ហៃ សាការី ៤:១-១៤។

* ១២:១៤ ១២:១៤ រ៉ាំងវ៉ាង ប៉ៃង សាណាំ ទងតិគ័ ពៀគ គុល «រ៉ាំងវ៉ាង ម៉ោញ លូ ពៀរ លូ ទងតិគ័»។

* ១៣:១០ ១៣:១០ ផា បក់ ចំ ប‌៉្រ័ះ អន់ ពូ ចឹង កោះ ប៉ាន់តោ័ បក់ ណោះ ពូ ចឹង កោះ ប៉ាន់តោ័ តាទឹច ហ្លា ពូ ច្រាគ់ លូ តី ម៉ោញ ចំលួន ផា៖ ផា បក់ ចំ កោះ ប៉ាន់តោ័ ពូ លូ ដាវ ពូ កា ចឹង ប៉ាន់តោ័ អ៊ែ លូ ដាវ ដេល។

* ១៤:៤ ១៤:៤ សុនសាត អ៊ីស្រាអ៊ែល ឃើយ អ្យក់ ប៉្លៃ គុល ទៀន អន់ កា ប‌៉្រ័ះ ប៊កកាតយ័។ ផា ប៉ាណូស ពៀប ឡាក់ កា ប៉្លៃ គុល ឃឺ ប៉ាណូស ណោះ កានឹត ឡឹង ពូ សាំរ៉ាប់ កា ប‌៉្រ័ះ។ ប៉រ់ ហៃ សារ ឡាច់ (និក្ខមនំ) ២៣:១៩លូ ចាបាប់ មួត លេវី (លេវីវិន័យ) ២៣:៩-១៤។

† ១៤:១៤ ១៤:១៤ ប៉រ់ ហៃ ដានីអ៊ែល ៧:១៣។

‡ ១៤:១៦ ១៤:១៦ ប៉រ់ ហៃ យូអ៊ែល ៣:១២-១៦។

* ១៧:៩ ១៧:៩ សារ អា ប៉ិច កាប ឡឹង មឿង រ៉ូម ឡាក់ ពូ ប៉្រគ័ ពឹង ប៉ានឹម តាំប៉ើះ។

* ២០:៨ ២០:៨ កុក លូ ម៉ាកុក ទី ណី ផា សុនសាត អន់ទៀគៗ ឡាក់ ប៉ាសាំង លូ ប‌៉្រ័ះ ប៊កកាតយ័។ ប៉រ់ ហៃ អេសេគៀល ៣៨:២។

* ២១:៦ ២១:៦ គុល ប៉ាន់ដា កាខាក់ លូ ក្យង់ ឡាណុច ពៀគ គុល «អាល់ផា លូ អូមេកា គុល លូ ក្យង់»។ «អាល់ផា» លូ «អូមេកា» ឃឺ សិច សត់ត្រា អន់ទ្រួល ឡឹង ពូ លូ អន់តីគ ឡឹង ពូ កាណុង សត់ត្រា កាប សុនសាត ក្រិក ឡាក់ កា សត់ត្រា «ក» លូ «អ» ដេល។

† ២១:១៦ ២១:១៦ ២៤០០ កាឡូម៉ិត ពៀគ គុល «១២.០០០ សាតាត»។

* ២២:១៣ ២២:១៣ ពៀគ គុល «អាញ់ ឡាក់ អាល់ផា លូ អូមេកា អន់ទ្រួល ឡឹង ពូ លូ អន់តីគ ឡឹង ពូ កាខាក់ គុល លូ ក្យង់»។ «អាល់ផា» លូ «អូមេកា» ឃឺ សិច សត់ត្រា អន់ទ្រួល ឡឹង ពូ លូ អន់តីគ ឡឹង ពូ កាណុង សត់ត្រា កាប សុនសាត ក្រិក ឡាក់ កា សត់ត្រា «ក» លូ «អ» ដេល។